
Studiu introductiv 


În 1902, Academia Suedeză conferea Premiul Nobel 
pentru literatură pentru prima dată unui autor german. Tot 
pentru prima - şi, cel puţin pînă azi, ultima - dată, conferea 
acest premiu unui istoric, şi anume lui Theodor Mommsen, pe 
care îl preferase dintr-o listă ilustră unde strălucea pînă şi 
numele lui Lev Tolstoi. Opera care se bucura de această 
excepţională distincţie era /storia romană, pe care Editura 
Polirom o readuce astăzi în atenţia publicului românesc. 

Paradoxul acestui destin unic al unei lucrări de severă 
cercetare şi critică istorică, aflat totuşi în atenţia atitor 
nespecialişti, este unul cel puţin dublu. Pe de-o parte, autorul ei 
nu şi-a dorit cu tot dinadinsul să o publice - a redactat-o doar la 
cererea editorului său şi nu a completat-o niciodată: după 
primele trei volume, care tratează istoria Cetăţii Eterne de la 
origini pînă la sfirşitul Republicii, Mommsen a publicat volumul 
al V-lea, referitor la provinciile imperiului, lăsînd - deliberat sau 
nu - o lacună majoră în locul a ceea ce ar fi trebuit să fie istoria 
Imperiului sau măcar cea a Principatului. Voi reveni. Pe de altă 
parte, Mommsen a fost considerat încă din timpul vieţii 
paradigma absolută a istoricului Antichității - sub multe aspecte 
a rămas astfel pînă astăzi. Arnold J. Toynbeel scria: „Asupra 
oricărui punct din istoria Romei am zăbovi, putem fi sau nu de 
acord cu Mommsen, cu riscurile de rigoare; în ambele cazuri 
însă, cercetarea lui va fi temeiul propriei noastre cercetări; 
punctul acela va fi unul pe care el, înaintea oricui, l-a intuit şi l-a 
formulat şi ne vom da seama că, dacă Mommsen n-ar fi fost cel 
dintii pe teren, problema în discuţie ar fi putut rămîne pînă azi în 
afara orizontului nostru”. Cu toate acestea, în faimosul, azi, 
Codicil la testamentul său, devenit public abia după patru 
decenii de la moartea savantului, dar redactat în anii în care 
acesta publica ultimul volum al /storiei Imperiului Roman, 
Mommsen - unul dintre monştrii sacri ai istoriografiei din toate 
timpurile - cerea familiei să nu încurajeze în nici un fel 
publicarea vreunei biografii dedicate lui, motivind această 
interdicţie astfel: „In ciuda succesului aparent, viaţa mea nu s-a 
împlinit. Imprejurări exterioare m-au situat printre istorici şi 


clasicişti, deşi formaţia mea, ca şi, presupun, înzestrările mele 
nu erau suficiente pentru aceste două discipline. Sentimentul 
dureros de inadecvare, de a părea mai mult decit am fost în 
realitate, nu m-a părăsit nicicînd în cursul vieţii, şi el nu poate fi 
nici mascat, nici pus în lumină într-o biografie”2. 

In pofida acestei amare autocritici, nu există domeniu al 
cercetării referitoare la Roma şi la imperiul acesteia care să nu fi 
fost influenţat de intervenţia lui Mommsen, în aşa măsură încît, 
de un secol încoace, aproape nimeni nu-şi mai aminteşte ce 
însemna istoria romană înainte ca Mommsen să o fi ilustrat în 
uriaşa sa operă. E inutil să adaug că, după ce a fost depăşită 
data (1933) pînă la care documentele referitoare la viaţa lui 
Mommsen au stat închise în arhiva familiei - de unde o parte s- 
au şi pierdut -, interdicţia testamentară nu a mai fost 
respectată. Biografii lui Mommsen, în frunte cu Lothar Wickert, 
care i-a consacrat nu mai puţin de patru tomuri (mai degrabă 
pedante decit pasionante, în ciuda faptului că biografia eroului 
pe care îl evocă este, înainte de toate, încărcată de pasiune)3, 
şi-au multiplicat strădaniile în a reconstitui o viaţă închinată - cu 
o dirzenie rar întîlnită chiar în epoca sa, care rămîne singulară 
prin excelența academică a multor savanţi, dar şi cu o 
resemnare imposibil de ghicit dacă n-ar fi propria-i mărturie - 
cercetării trecutului Romei. 

Amintesc aici doar cîteva repere biografice legate direct 
de formarea intelectuală şi de cariera ştiinţifică a autorului 
Istoriei romane. Theodor Mommsen s-a născut la Garding, un 
orăşel din vecinătatea Altonei, în Ducatul de Schleswig 
(aparţinînd pe atunci Regatului Danez), la 30 noiembrie 1817, în 
familia unui pastor mai degrabă modest, dar cultivat. A învăţat 
mai întîi acasă cu părintele său, apoi la liceul din Altona, unde a 
studiat intens latina şi greaca, teologia, filozofia, retorica, limba 
şi literatura germană, daneza, franceza, istoria, matematica şi 
fizica. In 1838, devine student al Facultăţii de Drept de la 
Universitatea din Kiel. Deşi era o mică universitate de provincie, 
avea totuşi cîţiva profesori străluciți care l-au influenţat decisiv 
pe tînărul Mommsen; între aceştia se numără Burchardi, elev şi 
continuator al marelui romanist Savigny, şi mai ales tînărul 
profesor Otto Jahn, cu care Mommsen va rămîne prieten pînă la 
sfîrşitul vieţii. Jahn era filolog, elev al lui August Boeckh, 
întemeietorul epigrafiei ştiinţifice şi editorul primului corpus 


modern de inscripţii greceşti. În acest context intelectual, 
cariera lui Mommsen s-a orientat în mod decisiv către dreptul 
roman, pe care însă a înţeles că nu-l poate cerceta şi explica 
fără o cunoaştere aprofundată a societăţii care l-a elaborat şi a 
evoluţiei ei în timp. 

Tot în studenţie se împrieteneşte şi cu poetul Theodor 
Storm; împreună cu acesta şi cu fratele său, Tycho Mommsen, 
publică, în 1834, volumul de poezii Liederbuch dreier Freunde. 
In acelaşi an apare şi teza sa de doctorat4. Tot împreună cu 
Storm plănuia alcătuirea unei culegeri de folclor literar şi de 
basme din ţinuturile natale, după modelul fraţilor Grimm, pentru 
a dovedi apartenenţa ducatelor de Schleswig şi Holstein la 
cultura germană şi pentru a legitima astfel sentimentul naţional 
fervent împărtăşit de o întreagă generaţie de intelectuali care 
agitau conştiinţele în favoarea alipirii celor două ducate la 
Prusia. 

La încheierea studiilor, Mommsen obţine o bursă 
consistentă din partea statului danez, al cărui supus rebel era, şi 
petrece trei ani de intense studii savante în Franţa şi mai ales în 
ltalia, pe lîngă Institutul Arheologic German de la Roma, 
faimosul Germanico, inaugurat în 1829 şi devenit curînd locul 
ideal al studiilor consacrate Antichității. Format în tradiţia lui 
Savigny şi Boeckh, care dezvoltaseră o nouă concepţie 
referitoare la valoarea inscripţiilor antice pentru istoria greco- 
romană, Mommsen plănuia iniţial să realizeze în Italia o 
culegere de inscripţii privitoare la istoria dreptului roman, dar 
foarte repede a ajuns la un proiect mult mai vast, anume acela 
de a publica un corpus complet al inscripţiilor latine cunoscute 
pînă atunci. 

In cel puţin două sensuri, această decizie reprezintă un 
moment de răscruce în biografia intelectuală a savantului. Pe 
de-o parte, ea semnifică momentul în care Mommsen, care va 
continua să consacre o bună parte a cercetărilor sale dreptului 
roman, decide să-şi extindă investigaţiile şi sfera de cercetare la 
întreaga istorie a Romei şi a imperiului edificat de aceasta. Fără 
această decizie - cu siguranţă izvorită din conştiinţa acută a 
interdependenţei tuturor componentelor şi proceselor istorice pe 
care le codifică legislaţia, dar şi din insatisfacţia crescîndă faţă 
de opera predecesorilor săi, inclusiv a celor mai iluştri dintre ei, 
cum era marele Niebuhr (pe care nu s-a sfiit să-l critice cu 


asprime) -, /storia romană nu ar fi fost concepută niciodată de 
Mommsen. Pe de altă parte, a doua ruptură majoră faţă de 
tradiţia care l-a precedat a fost organizarea şi instituţionalizarea 
cercetărilor de echipă. Astăzi, cînd atitea institute, centre de 
cercetare, catedre şi academii publică atit de frecvent 
rezultatele unor cercetări colective (dicţionare, corpora de 
documente etc.), această idee ne e atît de familiară, încît nu mai 
avem reprezentarea revoluţiei intelectuale şi academice pe care 
Mommsen a declanşat-o în acest fel. Dar la jumătatea secolului 
al XIX-lea aproape că nu exista, mai ales în domeniul ştiinţelor 
umaniste, alt model în afara travaliului solitar, aşa încît 
eventuala glorie care ar fi încununat reuşita nu era împărţită cu 
nimeni. Or, Mommsen, confruntat cu multitudinea problemelor 
pe care le ridicau atît de necesara culegere şi editarea critică a 
documentelor epigrafice, pe care progresul fulgurant al 
arheologiei secolului al XIX-lea le sporea atunci în progresie 
geometrică, imaginează o _ instituţionalizare a ştiinţelor şi o 
ierarhie a echipelor de lucru care inaugurează un nou model al 
cunoaşterii şi al progresului acesteia. Patru decenii mai tîrziu, în 
1890, cînd marea operă a editărilor colective îşi arătase din plin 
roadele, în discursul ţinut cu ocazia primirii lui Adolf Harnack în 
Academia Prusacă, Mommsen avea să formuleze conceptul 
echipelor de cercetare pe care îl aproxima încă din anii de 
formare italiană: „Asemenea marelui stat modern (der 
Grobstaat), asemenea marii industrii moderne (die 
GroBindustrie), tot astfel şi marea ştiinţă modernă (die 
GroBwissenschaft), realizată de mulţi, dar condusă de o singură 
minte directoare, este un element necesar al dezvoltării culturii 
noastre”. 

Pină la punerea efectivă în operă a acestei 
GroGwissenschaft, Mommsen elaborează şi publică neobosit 
opere personale, adună texte epigrafice, nu doar cu caracter 
juridic, ci şi inscripţii care atestă dialectele înrudite cu latina, 
alcătuieşte cataloage ale monedelor antice, afirmîndu-se tot mai 
mult, el însuşi, ca un adevărat institut de cercetări istorice. Tot 
în aceşti ani, se împrieteneşte cu mari erudiţi ai Italiei din acea 
vreme, cum au fost Bartolomeo Borghesi, epigrafist şi numismat 
de renume, sau Giovanni Battista de Rossi, care cerceta atunci 
catacombele Romei şi vechile inscripţii creştine. Dintre cele 
peste 80 de titluri elaborate şi publicate doar în aceşti trei ani ai 


studiilor italiene se distinge culegerea de inscripţii descoperite 
în, pe atunci, Regatul Neapolelui, un corpus regional care avea 
să servească drept model pentru marele proiect al unui Corpus 
Inscriptionum Latinarum. Profunda cunoaştere a surselor foarte 
variate pe care se poate întemeia studiul istoriei şi atenţia - 
neobişnuită pînă la el - pe care o acorda surselor non-literare, 
dar şi capacitatea singulară de a asocia şi corela informaţii 
extrem de disparate pentru a înţelege în profunzime procesele 
istorice şi de a vedea, prin prisma acestor fragmente, tabloul 
întregului au fost, fără nici o îndoială, fundamentul contribuţiei 
mommseniene la dezvoltarea ştiinţelor care îşi propuseseră 
cercetarea Antichității. 

Întors acasă în 1847, lucrează o vreme ca jurnalist la 
Schleswig-Holsteinische Zeitung - o activitate pe care n-o va 
părăsi definitiv nici în anii săi de glorie, cînd nu înceta să scrie şi 
să publice, zi de zi, vreme de decenii, editoriale, adesea 
incendiare, în marile ziare liberale ale vremii. De altfel, anii 1847 
şi 1848 sînt dominați de febra politicului, de aspirații 
revoluţionare şi de acţiuni publice care atestă ferventul 
naționalism german şi viziunea liberală foarte decisă, chiar dacă 
nu radicală, favorabilă unei monarhii constituţionale. Devenit 
profesor extraordinarius de drept roman la Universitatea din 
Leipzig, îl regăseşte acolo pe prietenul Otto Jahn şi se apropie de 
alţi liberali entuziaşti, ca Moritz Haupt sau Karl Reimer - editorul 
care îi va deveni socru şi căruia i se datorează ideea redactării 
Istoriei romane. Într-adevăr, entuziasmat de o prelegere 
înflăcărată a lui Mommsen despre Tiberius Gracchus, tribunul 
plebei care a încercat să revoluţioneze instituţiile Romei 
republicane, Reimer îi oferă lui Mommsen ocazia de a publica o 
lucrare, oricît de amplă, despre istoria Romei, de la origini pînă 
la prăbuşirea imperiului: o istorie îmbogăţită cu noile documente 
şi mai ales cu noile concepte pe care Mommsen le dezvolta în 
lecţiile sale. 

Primul volum, consacrat epocii de început a Romei, va fi 
încheiat însă în exil, la Zurich, în Elveţia, căci, între timp, în 
februarie 1848, Mommsen, Jahn şi Haupt participaseră activ la 
evenimentele revoluţionare din acest an, fuseseră arestaţi şi, cu 
toate că evitaseră condamnarea, fuseseră daţi afară de la 
Universitate fiindcă purtarea lor stirnea scandal şi dădea un 
prost exemplu tineretului studios. 


Mommsen este invitat ca profesor la Zurich, dar nu se 
adaptează mediului intelectual de aici. De altfel, cei mai severi 
şi mai critici comentatori ai operei sale, de atunci şi din anii care 
au urmat, erau profesori la aceeaşi universitate: Bachofen, care 
va deveni celebru ca autor al faimoasei teze despre matriarhat, 
Das Mutterrecht, Nietzsche, prietenul de atunci al lui Richard 
Wagner, şi el rezident în Elveţia (şi pe care Mommsen l-a 
detestat toată viaţa), care pregătea revoluţionara Naşterea 
tragediei, sau Burkhardt, istoricul atît de cunoscut al 
civilizaţiilor, priveau cu suspiciune viziunea lui Mommsen asupra 
Romei şi legilor ei. O considerau modernizatoare, excesiv de 
raţionalizantă şi seculară, în vreme ce, din punctul lor de 
vedere, reminiscenţele unui mod arhaic de organizare socială şi 
de gîndire meritau să fie prioritar relevate, iar legislaţia romană 
trebuia să fie înţeleasă în esenţa ei ca o legislaţie sacră, 
formulată în termeni teologici. Atmosfera nu foarte amicală de 
la universitatea elveţiană se adăuga impacienţei cu care 
Mommsen suporta aminarea marilor sale proiecte de 
GroBwissenschaft, pe care le considera posibile doar sub 
auspiciile Academiei din Berlin. De aceea, în 1852 acceptă cu 
bucurie o catedră la Breslau şi, după alţi patru ani, o poziţie de 
ordinarius (profesor titular) la Universitatea din Berlin, unde 
rămîne vreme de 45 de ani, pînă la moartea survenită la 1 
noiembrie 1903, mai întîi la Facultatea de Drept, apoi la cea de 
Filozofie şi Litere. 

În paralel, desfăşoară o intensă activitate politică, în 
calitate de publicist, dar şi de fondator, apoi de parlamentar al 
Partidului Progresist German (Deutsche Fortschrittspartei) de 
orientare liberală. În 1870, după o recenzie demolatoare a lui 
Mommsen5, Bachofen se va îndrepta explicit împotriva acestuia 
ca încarnare, împreună cu Ranke, a „Prusiei lui Bismarck”. 
Această caracterizare e greu de acceptat ad litteram pentru 
Mommsen, aflat ani de zile într-un disidiu făţiş, constant şi, nu o 
dată, violent cu Bismarck, pe care îl considera principalul 
vinovat de deficitul democratic al Prusiei wilhelmine, în aşa 
măsură încît „Cancelarul de Fier” îl va da în judecată pentru 
calomnie. La procesul intentat de Bismarck, Mommsen se apără 
singur cu strălucire, este achitat triumfal, dar renunţă la cariera 
politică activă şi se retrage în cercetare şi jurnalism de opinie, 
rămînînd la fel de critic faţă de Prusia contemporană pînă şi în 


testamentul său, unde scria: „Nu am avut niciodată o funcţie 
politică şi influenţă politică, dar nici nu am năzuit să le deţin6. 
Insă în eul meu cel mai profund - şi cred că în ceea ce era mai 
bun în mine -, am fost întodeauna un animal politicum şi am 
dorit să fiu un cetăţean. Asta nu e cu putinţă în națiunea 
noastră; chiar şi cei mai buni dintre noi nu se ridică niciodată 
dincolo de a-şi face simpla datorie la locul lor, tratînd autoritatea 
politică drept fetiş. Această ruptură dintre eul meu interior şi 
poporul căruia îi aparţin m-a determinat cu tărie şi constanţă să 
apar cît mai puţin posibil ca persoană în faţa publicului german, 
pentru care nu am nici un respect”. 

Nici asemănarea cu Ranke nu e atit de evidentă pe cît îi 
putea părea lui Bachofen: deşi Mommsen se referă la 
documentele epigrafice ca la o arhivă, într-un sens apropiat de 
cel pe care Ranke îl conferea conceptului de Archiv atunci cînd 
publica documentele venețiene, există deosebiri importante sub 
aspect metodologic şi conceptual între cei doi mari istorici ai 
secolului al XIX-lea. Dar, într-un sens mai general, transformarea 
ştiinţelor germane ale Antichității, A/tertumswissenschaft, într-o 
disciplină de cercetare pozitivistă şi extrem de specializată, 
întemeiată pe editarea critică şi pe utilizarea sistematică a 
surselor primare, se înscrie perfect în atmosfera unei epoci care 
instituţionalizează, ordonează, unifică - disciplinează chiar - 
universul social7. Tensiunea dintre stabilitatea instituţiilor şi 
aspiraţia către revoluţionarea acestora, perceptibilă în opera de 
istoric al Romei pe care Mommsen a lăsat-o posterităţii, 
transpare deopotrivă şi în opţiunile sale politice, constant 
liberale şi totuşi destul de contradictorii în relaţie cu puterea. 

Membru şi, din 1874, secretar al Academiei Regale 
Prusace, Mommsen este un fondator de instituţii savante, care 
construieşte, organizează şi controlează direct un număr 
impresionant de mari opere colective. Mommsen a publicat şi 
editat lucrări, considerate şi astăzi de referinţă, ale cercetării 
moderne în domeniul istoriei Antichității, înainte de toate marele 
Corpus Inscriptionum Latinarum, în 17 volume - dintre care 15 
au apărut între 1863 şi 1903 sub directa îngrijire a lui 
Mommsen; publicarea întregului Corpus se va încheia definitiv 
abia în 1959 -, cuprinzînd toate inscripţiile latine cunoscute sau 
descoperite pînă la data apariţiei. Bazat pe autopsie, adică pe 
examinarea directă a fiecărei lespezi descrise, desenate şi 


transcrise, riguros organizat pe criterii regionale, Corpus 
Inscriptionum Latinarum este şi astăzi fundamentul oricărui 
studiu referitor la prosopografia, administraţia, economia, 
finanţele, demografia şi istoria socială, militară, politică şi 
religioasă a lumii romane. Acestui adevărat monument i se 
adaugă şi corpus-ul de surse scrise referitoare la istoria 
germană, Monumenta Germaniae Historica, în care tot 
Mommsen s-a ocupat de autorii antiquissimi - cu deosebire 
Cassiodor şi lordanes -, dar şi de Liber Pontificalis; de 
asemenea, participă la editarea marelui Thesaurus Linguae 
Latinae, ca şi a colecţiei de texte ale autorilor creştini; publică el 
însuşi Compus luris Civilis, Digestele lui lustinian, actele 
pontifilor, iar moartea îl surprinde lucrînd încă la ediţia de 
referinţă a Codex Theodosianus. De asemenea, înfiinţează şi 
conduce comisia de cercetare a /imes-ului roman, care 
funcţionează şi astăzi. Intre 1871 şi 1888 elaborează şi publică 
opera sa personală fundamentală, Römisches Staatsrecht 
(Dreptul constituțional roman), în trei tomuri, însumînd nu mai 
puţin de 3.500 de pagini, iar în 1899, monografia Römisches 
Strafrecht (Dreptul penal roman). Publică şi comentează pentru 
prima dată marea inscripţie testamentară a lui Augustus, Res 
Gestae Diui Augusti, o serie de lucrări şi azi de referinţă 
consacrate numismaticii romane, studiul Die Ortlichkeit der 
Varusschlacht (1885), în care identifică pentru prima dată locul 
catastrofalei înfringeri a trupelor romane comandate de Varus, 
în Pădurea Teutoburg, şi evidenţiază impactul acesteia asupra 
politicii imperiale de la Augustus la Traian - pe scurt, o întreagă 
bibliotecă. 

În acelaşi timp, este un profesor exigent, dar prietenos şi 
foarte atent la evoluţia elevilor săi, dintre care nu puţini devin 
celebri - e de ajuns să-i amintim aici pe marele elenist Ulrich 
von Wilamowitz-Moellendorf şi pe istoricul şi sociologul Max 
Weber, ambii crescuţi în preajma magistrului, căruia îi devin 
chiar rude, căci Mommsen, căsătorit în 1854 cu Marie Reimer, 
era şi un pater familias dăruit cu 16 copii, dintre care 12 aveau 
să-i supravieţuiască. Wilamowitz se căsătoreşte cu Marie, una 
dintre cele şase fiice ale familiei Mommsen, iar unul dintre fii, 
Ernst, se căsătoreşte cu Clara Weber, sora lui Max Weber; fiul 
lor, Theodor Ernst Mommsen, va deveni el însuşi un istoric de 
renume. 


Într-un sens, /storia romană participă la această aventură 
savantă şi umană. Dacă primele trei volume aparţin anilor de 
tinereţe ai istoricului, fiind elaborate şi publicate între 1854 şi 
1856, volumul al V-lea apare trei decenii mai tîrziu, în 1885, cînd 
autorul ei era de multă vreme celebru. E greu de spus astăzi ce 
ar fi fost opera lui Mommsen fără această /storie, dar e o 
certitudine faptul că ea i-a adus, dincolo de notorietatea 
oarecum distantă şi greu accesibilă a unui autor care scrie - 
enorm şi excelent - adresîndu-se comunităţii academice, 
celebritatea pe care doar interesul publicului larg o poate 
conferi unui savant. 

Scriitura pasionantă şi clară, de o viguroasă eleganţă şi 
rigoare, viziunea amplă şi capacitatea rară de a „traduce” cele 
mai aride detalii într-o expunere narativă captivantă sînt calităţi 
ale acestei opere pe care cititorii le vor putea lesne remarca. 
Dar opera este demnă cu prisosinţă de faima ei şi prin 
arhitectura care dă sens ansamblului, şi prin subtextul care o 
înscrie între marile constructe intelectuale ale secolului său. 
Căci, pentru Mommsen, Roma şi tradiţia ei nu sînt un simplu 
pretext de erudită disertaţie, ci o realitate vie, purtătoare a unui 
mesaj care se adresează direct cititorului: celui contemporan cu 
autorul, în căutarea legitimităţii şi sensului istoric al propriei 
viziuni despre imperativele veacului, dar şi celui contemporan 
nouă, care s-a format în mare măsură, ştiind-o sau nu, ca fiu şi 
moştenitor al secolului al XIX-lea, dar a cărui sensibilitate faţă 
de problematica structurilor profunde ale istoriei sociale, 
culturale sau a mentalităților este, într-o măsură aproape 
surprinzătoare, satisfăcută să găsească în /storia romană 
prevestirea unei neaşteptate modernităţi. 

Cu toate acestea, cartea este, în esenţa ei, o operă de 
pionierat, dar o operă a secolului al XIX-lea, de la care 
moşteneşte deopotrivă elanul „primăverii naţiunilor” şi vocaţia 
ei constructivă. Mommsen nu se încrede în presupusele surse 
arhaice cu privire la începuturile Romei (ipoteza lui Niebuhr) ; în 
schimb, îşi concentrează atenţia asupra originilor şi istoriei 
proprietăţii agrare a cetăţenilor romani încă din epoca „regală”, 
deschizînd un „şantier” activ pînă în zilele noastre. Adoptind o 
poziţie personală şi novatoare în marea dispută a epocii sale8, 
care opunea elementele de proprietate obştească, atribuite 
germanilor (şi slavilor), proprietății individuale asupra 


pămîntului, considerată de sorginte greco-romană, el evocă o 
Romă arhaică în care pămîntul arabil se afla în proprietatea 
comună indiviză a ginţilor, gentes, redistribuită periodic prin 
rotaţie, în vreme ce nucleele familiale ar fi dispus doar de două 
iugăre fiecare - terenul unei grădini sau al unei mici livezi. La 
jumătatea secolului al VI-lea î.Cr., cînd Servius Tullius ar fi iniţiat 
reforma censitară, militară şi politică deopotrivă, la Roma 
stratificarea socială evoluase decisiv către proprietatea privată 
asupra pămîntului şi către acumularea ei inegală, în dauna 
proprietăţii gentilice. Aşadar, pentru Mommsen nu marca 
germană, ci proprietatea gentilică romană s-ar afla la originile 
evoluţiilor care au structurat istoria profundă a Europei pînă în 
pragul epocii moderne. Această teză a fost şi continuă să fie 
dezbătută şi astăzi : cercetările arheologice referitoare la 
mileniul al II-lea î.Cr. şi la începutul celui următor, dar mai ales 
antropologia au amendat multe dintre tezele referitoare la gens 
şi la gintă în general. Şi la Roma, ca şi în Grecia, genos, 
respectiv gens par mai degrabă constructe relativ artificiale ale 
epocii de formare a cetăților, şi nu reminiscenţe autentice ale 
unui stadiu prepolitic. 

Dar este remarcabil totuşi că Mommsen, care aşeza astfel 
istoria Romei arhaice pe o bază documentară cît mai fiabilă, 
diferită ca natură şi semnificaţie de tradiţia legendară, 
declanşează o mare dezbatere, continuată de Max Weber, apoi 
de Rostovţev şi Finley, care se instituie ca o temă fundamentală 
a istoriei romane şi îndeobşte a istoriei societăţilor antice. Dacă 
Mommsen vedea la originile civilizaţiei romane o lume rustică ce 
îşi apăra cu îndirjire proprietatea prin instituţiile cetăţii căreia îi 
aparţinea, Weber se va concentra asupra unui stadiu ulterior, în 
care aviditatea marilor latifundiari fragilizează pînă la disfuncţie 
aceste instituţii, în vreme ce Rostovţev, analizînd sfîrşitul lumii 
antice prin prisma tragicelor experienţe ale Rusiei sale 
devastate de revoluţie, va pune, dimpotrivă, prăbuşirea 
civilizaţiei romane pe seama ţăranilor-soldaţi ai Imperiului, care 
se simțeau acum cu totul străini de viaţa urbană şi, ca atare, o 
urau şi aveau să o distrugă definitiv9. 

In multe feluri, tezele lui Weber cu privire la rolul 
destructiv al latifundiilor la Roma îşi au obiîrşia în disprețul lui 
Mommsen faţă de oligarhia senatorială a secolului | î.Cr. În 
contrast cu această oligarhie avidă de bogăţie şi de putere, dar 


incapabilă să le gestioneze, Mommsen vădeşte o admiraţie fără 
rezerve faţă de Caesar, de energia şi de capacitatea lui de 
organizare raţională a spaţiului politic. Fervoarea caesaristă 
domină partea a doua a /storiei romane, care se încheie odată 
cu bătălia de la Thapsus, din 46 î.Cr. - momentul de apogeu al 
puterii lui Caesar. 

Această atitudine, favorizind pînă la părtinire puterea 
absolută a unui dictator în raport cu instituţiile tradiţionale ale 
Romei, pe care, de altfel, le consideră fundamentul civilizaţiei 
europene, contrazice, cel puţin aparent, atit viziunea sa despre 
Roma şi instituţiile ei, cît şi opţiunile politice liberale. Mommsen 
considera că tradiţia juridică romană reprezenta elementul 
fundamental de unificare a Europei antice (prin urmare, şi a 
celei moderne), fiind aşadar elementul central care legitimează 
şi dă soliditate unei Europe a naţiunilor, iar republica romană 
era modelul absolut al instituţionalizării suveranităţii populare, 
simbolizată de dreptul oricărui cetăţean roman care se 
considera nedreptăţit de a se adresa adunării poporului ca 
ultimei instanţe de apel (provocatio ad populum). Doar că, în 
condiţiile crizei politice majore din secolele I-I î.Cr,, 
suveranitatea poporului era îngrădită şi diminuată de oligarhia 
senatorială - pe care Mommsen o asemăna, indirect, cu /unkerii 
prusaci -, iar funcţia normativă a comiţiilor era periclitată de 
abuzurile acestei oligarhii. 

In aceste condiţii, apariţia personajului salvator - Caesar, 
acest „legislator eroic”, după expresia lui J.J]. Rousseau - 
restituie legiferării funcţia sa ordonatoare şi instituie o nouă 
formă de suveranitate - fie şi mediată -, în care populus 
Romanus e reprezentat de împărat şi apărat de acesta. Alfred 
Heuss1lO mergea chiar mai departe: invocîndu-l pe Hegel, 
considera că, pentru Mommsen, Caesar era întruparea spiritului 
universal. E drept că nu există nici o dovadă - o recunoaşte 
Heuss însuşi - că Mommsen ar fi fost familiarizat cu ideile lui 
Hegel, dar am putea presupune că această interpretare şi altele 
asemenea pluteau în aerul rarefiat al Academiei Germane. Dacă 
am spune că Mommsen vedea luptele dintre optimaţi - senatorii 
cei mai conservatori - şi populari ca pe o confruntare între 
partidele politice moderne, o versiune antică a liberalismului 
secolului al XIX-lea, nu am greşi întru totul, dar am risca să dăm 
o lectură vulgar-anacronică unui text extrem de nuanţat şi de 


pertinent pentru Antichitate. Oricum, istoricul - a cărui vocaţie 
de autocrat ordonator al ştiinţei e cu atît mai greu de negat cu 
cît oponenții săi din mediul savant îi denunţau periodic 
„caesarismul” - urma într-un fel modelul lui Polibiu, care lansase 
conceptul de constituție mixtă pentru a legitima dominaţia 
Romei republicane ca amestec între regalitate - electivă însă, 
nu ereditară -, aristocrație şi democraţie moderată; în viziunea 
lui Mommsen, dictatura lui Caesar şi succesiunea acesteia 
îmbinau tradiţia cvasimonarhică şi electivă a magistraturilor 
tradiţionale, cea ordonatoare a legiferării şi suveranitatea 
moderată, abstractizată acum şi mediată, a corpului civic, 
eludîind dominaţia absolută a senatului şi a oligarhiei de 
latifundiari, a căror aviditate generase criza şi decăderea 
Republicii. 

În plan politic, rezultatul acestei destul de contradictorii 
concluzii a istoriei „măririi şi decăderii” Romei republicane nu 
avea să fie niciodată sintetizat de Mommsen într-un nou volum 
al /storiei romane: aşa cum am mai spus, volumul IV al acestei 
opere nu a fost redactat şi publicat de autorul primelor trei. E 
drept, Mommsen avea să predea mulţi ani cursuri universitare 
pe tema istoriei imperiale, iar note de curs ale generaţiilor 
succesive de auditori ai acestor prelegeri au circulat multă 
vreme, doar că, în opinia lui Wilamowitz cel puţin, care urmase 
el însuşi cursurile magistrului, aceste note nu erau nici pe 
departe la înălţimea ameţitoare a magisteriului şi reputației lui 
Mommsen. În 1980 însă, răscolind rafturile unui anticariat din 
Nürnberg, Alexander Demandt - succesorul îndepărtat al lui 
Mommsen la Catedra de Istorie Antică a Universităţii din Berlin - 
a avut surpriza de a descoperi două voluminoase caiete de note, 
foarte complete, de la cursurile lui Mommsen, care se refereau 
la istoria politică a Imperiului - adică exact la ceea ce ar fi 
trebuit să conţină volumul IV. Textul acestor caiete, transcris şi 
editat de Barbara şi Alexander Demandt, a văzut lumina 
tiparului pentru prima dată în 1992, la Editura Beck din 
Munchen. 

În notele de la expunerile orale ale lui Mommsen, 
anacronismele deliberate sînt cu mult mai explicite decît în 
volumele publicate, adincind subtextul polemic contemporan al 
demersului său, dialogul constant - şi foarte critic - cu Germania 
wilhelmiană şi viziunea, în ultimă instanţă raţionalizatoare şi 


modernizatoare, proprie nu doar lui Mommsen, ci unei întregi 
şcoli istorice, printre  corifeii căreia s-a numărat. Acest 
Mommsen inedit, fie şi într-o formă mediată, a suscitat un 
interes enorm în Germania, atit datorită celebrităţii lui 
Mommsen, cît şi a faptului că punea în discuţie alternativele 
constituţionale cu care Germania se confruntase în secolul al 
XIX-lea şi cu care era din nou confruntată odată cu unificarea, 
discutîind, în termeni antici, dar cu puternice reverberaţii 
contemporane, problemele puterii, ale statului şi ale revoluțiilor 
- probleme devenite stringente pe fondul prăbuşirii Germaniei 
de Est, un stat hipercentralizat şi totalitar. 

Aşa cum am precizat, perspectiva modernizatoare devine 
izbitoare pentru cititorul contemporan al celui de-al V-lea volum 
al Istoriei romane, consacrat descrierii provinciilor Imperiului şi 
evocării destinului fiecăreia dintre ele, de la Caesar pînă la 
Dioclețian. Volumul a apărut în 1885, în epoca de glorie a 
autorului, dar şi de triumf al Europei naţiunilor, şi mai ales al 
Prusiei, care obținuse o victorie răsunătoare în războiul cu 
Franţa (deşi apropiat de colegii săi francezi, Mommsen, 
naţionalist consecvent, publică în 1871 o pledoarie în favoarea 
anexării Alsaciei şi Lorenei, întîmpinată cu revoltă şi ostilitate în 
mediile savante de dincolo de Rin). Mă grăbesc să adaug că 
naționalismul lui Mommsen nu a deviat niciodată spre şovinism. 
Dimpotrivă, deşi cîndva apropiat de Heinrich von Treitschke, 
Mommsen, spre onoarea sa, reacţionează prompt şi foarte dur 
împotriva scrierilor antisemite ale acestuia, aruncînd în această 
polemică întreaga sa notorietate şi credibilitate12. 

Volumul al V-lea al /storiei romane e dominat de tensiunea 
dintre forţa unificatoare a Imperiului şi aspiraţia fiecărei 
provincii către o dezvoltare de sine stătătoare, expresie a unui 
specific naţional in nuce, sau chiar mai mult decit atît. Sub acest 
aspect, trebuie să recunoaştem că volumul consacrat 
provinciilor Imperiului solicită, poate în mai mare măsură decit 
cele care îl precedă, vigilenţa critică a cititorului contemporan, 
nu numai fiindcă o cantitate absolut copleşitoare de documente 
arheologice, epigrafice, numismatice şi  papirologice au 
modificat, uneori radical, din 1885 pînă astăzi, detaliile concrete 
ale istoriei provinciale, ci şi fiindcă cercetări importante au 
deschis noi perspective şi au întemeiat noi viziuni cu privire la 
sensurile majore ale acestei componente a discursului istoric 


despre Imperiu. Ca în multe alte cazuri, rămîne de spus că, fără 
uriaşul efort de analiză şi sinteză întreprins de Mommsen, 
aceste noi perspective nu ar fi apărut. Dacă astăzi putem afirma 
că atit istoria mommseniană a Romei republicane, cît şi cea a 
Imperiului Roman, ca organism complex de exercitare şi 
gestiune a puterii, poartă înscrise în profunzime semnele epocii 
în care savantul le-a conceput, o facem în mare măsură tocmai 
fiindcă le scrutăm de la înălţimea la care le-au înălţat opera 
însăşi a lui Mommsen şi ideea, ilustrată prin excelenţă de 
această operă, că cercetarea trecutului e importantă pentru 
înţelegerea, ba chiar pentru construirea prezentului şi a 
viitorului. Mai mult, cînd e vorba de istoria provinciilor Imperiului 
în mod special, trebuie să începem prin a recunoaşte că însăşi 
această direcţie de cercetare a fost „inventată” de Mommsen şi 
că, fără opera lui de pionierat, probabil nu ar fi existat niciodată. 

La moartea sa, în 1903, Mommsen era, poate, cel mai 
cunoscut savant din întreaga lume, cel puţin în domeniul 
literelor şi al ştiinţelor umaniste. Gloria sa, dar şi a domeniului 
cu care a fost şi, în bună măsură, a rămas pînă astăzi identificat 
- cercetarea istoriei romane ca fundament al identităţii şi 
valorilor europene - s-a datorat într-o măsură cu totul 
excepţională talentului de scriitor şi geniului de cercetător care 
au conferit /storiei romane o celebritate fără egal în epocă, dar 
şi în perioadele care au urmat. Dar această glorie se datorează, 
de asemenea, şi ideii potrivit căreia Antichitatea slujeşte 
modernităţii - o idee pe care a ilustrat-o în propria operă şi a 
difuzat-o în mediile intelectuale cele mai diverse. Sinteza unică 
între detaliul ştiinţific, fervoarea avîntată a scriiturii şi ascuţişul 
polemic de generoasă viziune a întregului, susţinute de 
cunoaşterea desăvirşită a documentelor antice, dar şi de 
experienţa angajamentului personal şi a participării directe la 
lupta politică, fac din acest monument al istoriografiei clasice o 
„lucrare pentru toate timpurile”, cum scria cîndva Tucidide: 
ktema eis aiei. 

Zoe Petre 

Nota traducătorului 


Această traducere a fost realizată pe baza edițiilor din anii 
1865 şi 1984 ale /storiei romane (Th. Mommsen, Römische 
Geschichte, vierte Auflage, Berlin, Weidmannsche 
Buchhandlung, 1865; Th. Mommsen, Römische Geschichte, in 
acht Bânden, Munchen, Deutscher Taschenbuch Verlag, 1984). 
Precizările care urmează intenţionează să limpezească tehnica 
de lucru utilizată. 

Traducătorul a încercat să respecte un stil corespunzător 
cerinţelor limbii române actuale, fără a aduce prejudicii stilului şi 
formei literare ale originalului. Din această cauză, sintaxa 
stufoasă, specifică secolului al XIX-lea, care creează dificultăţi 
chiar şi cititorului german contemporan, nu a putut fi înlăturată 
întru totul. Pentru a uşura înţelegerea, traducătorul şi-a permis 
deseori să intervină cu tact în sistemul de punctuație al 
originalului. 

De asemenea, caracterul operei ne-a împiedicat să trecem 
la o uniformizare integrală a numelor proprii, a toponimelor, 
hidronimelor şi etnonimelor. Numele proprii păstrează în general 
forma greacă sau latină originară. Numai atunci cînd Th. 
Mommsen a fost inconsecvent, folosind atit forma iniţială, cît şi 
pe cea germană (de exemplu, „Philippos”, dar şi „Philipp”), am 
ales forma uzuală din limba română (Filip): numele adaptate 
consecvent germanei au fost redate întotdeauna în forma 
românească. Termenii de specialitate greceşti sau latineşti au 
fost preluaţi neschimbaţi din original, fiind trecuţi între 
paranteze. 

Din rațiuni asemănătoare, traducătorul a evitat 
modernizarea excesivă a unor termeni folosiţi de către Th. 
Mommsen în sensul lor originar, apropiat de cel etimologic, fără 
a ţine seama de caracterul lor istoric determinat (de exemplu, 
„capitalist” = „cel care posedă capital”; „proletar” = 
„procreatorul de copii, lipsit de mijloace de subzistență”; 
„naţiune”, folosit atît în sensul de „trib”, cît şi în cel de 
„Populaţie” sau „popor”). 

Efortul perfectării acestei traduceri nu ne aparţine în 


întregime. Prietenia şi recunoştinţa îl îndeamnă pe traducător să 

mulţumească profesorului său dr. Nicolae Branga, iniţiatorul 

strădaniilor sale, şi colegului de catedră loan Pavel, care l-a 

ajutat în eliminarea inadvertenţelor stilistice şi gramaticale. 
Joachim Benno Nikolaus 


Cartea întii 
Pînă la abolirea regalității romane 


Tà MOAĂOLOTEPA VAPOG uEv Eevpeiv tà Xp6vov nAŢYoc 
&OVVATA NV: Ex GE Texunpluv Gv ETi HAXPOTĂTOV OXONOŬĎVTÍ UOL 
HLOTEVOAL EvuBoaivet ob ueyáda voulu yEvEVYaL, OTE XATA TOVG 
TTOAEUOUG OWTE EG TÀ ĞAAQ. 


Evenimentele mai îndepărtate nu au putut fi pătrunse 
temeinic din cauza scurgerii timpului; însă, pe baza mărturiilor 
care mi s-au părut demne de încredere în urma cercetării, cred 
că n-au fost importante nici prin războaie, nici în celelalte 
privinţe. 

Thukydides 


Capitolul | 
Introducere 


Marea Mediterană, cu țărmurile sale bogat articulate, 
crestînd adînc împărăţia uscatului, formează cel mai mare golf 
al oceanului; cînd îngustată de insule sau de promontorii 
îndrăzneţe, cînd extinzindu-se iarăşi la o lăţime considerabilă, 
desparte sau leagă cele trei părţi ale lumii vechi. În jurul ei s-au 
aşezat, în negurile timpurilor, triburi care, privite din punct de 
vedere etnografic şi lingvistic, fac parte din rase diferite, dar 
formează un întreg istoric. Acesta este întregul numit îndeobşte, 
nepotrivit, „istoria lumii vechi”; „istoria civilizaţiei popoarelor 
mediteraneene” ar fi mai aproape de realitate. În cele patru 
mari etape de dezvoltare, ea aduce în faţa noastră istoria 
ramurii copte sau egiptene, pe cea a naţiunii aramaice sau 
siriene, care se întinde adînc în interiorul Asiei pînă la Eufrat şi 
Tigru, cuprinzînd coasta de est, şi istoria popoarelor gemene ale 
elenilor şi italicilor, care au primit ca parte de moştenire 
ţinuturile riverane europene ale Mării Mediterane. La 
începuturile ei, fiecare dintre aceste istorii se leagă, desigur, de 
cele ale altor naţiuni şi civilizaţii, însă, curînd, fiecare se 
îndreaptă spre o identitate proprie şi particulară. Naţiunile 
neînrudite sau chiar înrudite care locuiesc în jurul acestei mari 
unităţi, berberii şi negrii Africii, arabii, perşii şi indienii Asiei, 
celții şi germanii Europei, au venit în mod sigur în contact cu 
locuitorii ţărmurilor mediteraneene, dar nici nu le-au dat, nici nu 
au primit de la ei un real impuls; în măsura în care se poate 
delimita aria unei civilizaţii, pot să fie demarcate ca unităţi 
acelea al căror apogeu îl constituie Teba, Cartagina, Atena sau 
Roma. După ce fiecare a ajuns pe o cale proprie la o civilizaţie 
specifică şi măreaţă, cele patru naţiuni au elaborat şi au 
dezvoltat, pătrunzător şi abundent, în relaţii de reciprocitate 
dintre cele mai felurite, toate elementele naturii umane, pînă 
cînd s-a desăvirşit şi această unitate, pînă cînd alte seminţii, 
care au scăldat pînă atunci ţinutul Mării Mediterane, aşa cum 
valurile scaldă ţărmul, s-au revărsat peste ambele maluri şi, 
despărţind istoric coasta de sud de cea nordică, au mutat 
centrul de civilizaţie din Marea Mediterană la Oceanul Atlantic. 


Istoria veche se separă astfel nu numai întîmplător şi cronologic 
de cea modernă. Ceea ce noi numim istorie modernă este într- 
adevăr formarea unei noi arii culturale, care se leagă de aceea 
şi mai veche, indo-germanică, în mai multe etape ale dezvoltării 
sale. Ca şi aceasta însă, este destinată să străbată un făgaş 
propriu şi să trăiască din plin toate aspectele fericirii şi nefericirii 
popoarelor. A cunoscut epocile dezvoltării, ale puterii depline şi 
bătrîneţii, multumirea generată de efortul creator în religie, stat 
şi artă, savurarea comodă a bogăției materiale şi spirituale 
cîiştigate, uneori poate chiar şi decadenţa forţei creatoare 
epuizată de satisfacția ţelului atins. Dar şi acest ţel va fi numai 
unul efemer. Civilizaţia cea mai grandioasă are periferiile sale 
pe care şi le poate duce la împlinire; niciodată însă neamul 
omenesc, căruia tocmai atunci cînd se crede ajuns la ţintă i se 
pune din nou misiunea veche, mai cuprinzătoare şi într-o 
accepţiune superioară. 

Sarcina noastră este înfăţişarea ultimului act al acelei 
grandioase drame a umanităţii - istoria veche a naţiunii care 
ocupă peninsula mijlocie dintre cele trei, care, pornind din 
continentul nordic, se întind în Marea Mediterană. Ea este 
formată din munţii care pornesc din Alpii Occidentali şi se 
ramifică spre sud. Apeninii coboară mai întîi în direcţia sud- 
estică între golful vestic, mai extins, şi cel estic, îngust, al Mării 
Mediterane. Apropiindu-se de acesta din urmă, abia dacă ating 
limita zăpezii veşnice prin culmea cea mai înaltă a Abruzzilor. 
De la Abruzzi, munţii se îndreaptă în direcţia sudică, la început 
unitari şi de o înălţime considerabilă. În continuarea unei 
depresiuni care formează un peisaj colinar, se despart în două 
lanţuri muntoase, unul sud-estic, mai domol, şi unul sudic, mai 
abrupt, ambele încheindu-se prin două peninsule înguste. Şesul 
care se întinde în partea nordică, între Alpi şi Apenini, pînă la 
Abruzzi nu face parte, sub aspect geografic, din ţinutul muntos 
şi deluros sudic şi, pînă în epoci tîrzii, nici sub aspect istoric, din 
acea ltalie a cărei istorie ne preocupă aici. [ărmul de la 
Sinigaglia pînă la Rimini a fost încorporat Italiei abia în secolul al 
VII-lea al Romei (secolul II î.Cr.)1, Valea Padului abia în secolul al 
VIII-lea (1). Vechea graniţă de nord a Italiei nu o formează aşadar 
Alpii, ci Apeninii. Aceştia nu se înalţă din nici o parte într-un lanţ 
de munţi prăpăstioşi, ci, revărsîndu-se larg prin ţară şi incluzînd 
o multitudine de văi şi podişuri legate prin trecători uşor 


accesibile, oferă chiar şi oamenilor un loc de aşezare potrivit; 
avantaj pe care îl oferă şi ţinutul de la poalele lor, ca şi cel 
riveran estic, sudic şi vestic. Pe coasta de est se desfăşoară, ce-i 
drept, Cîmpia Apulică, o întindere monotonă, cu țărmurile 
nearticulate şi săracă în rîuri, închisă la nord de masivul 
Abruzzilor şi întreruptă insolit numai de coama abruptă a 
Garganului. Pe litoralul sudic însă, între cele două peninsule cu 
care se termină Apeninii, un şes întins se sprijină, în interior, de 
ţinutul deluros, sărac în porturi, dar bogat în ape şi fertil. Coasta 
de vest, în fine, un teritoriu larg străbătut de fluvii importante, 
îndeosebi de Tibru, este împărţită de rîuri şi de vulcani, cîndva 
numeroşi, în foarte variate văi, coline, porturi şi insule. Aici se 
formează, din ţinuturile Etruria, Latium şi Campania, nucleul 
pămîntului italic; regiunea submontană dispare treptat la sud de 
Campania, iar lanţul munţilor este scăldat aproape nemijlocit de 
Marea Tireniană. Precum Peloponesul Greciei, Sicilia se ataşează 
Italiei. Această insulă, cea mai mare şi cea mai frumoasă din 
Marea Mediterană, al cărei interior este muntos şi parţial pustiu, 
e înlănţuită, mai ales în est şi în sud de o bordură de splendizi 
munţi riverani, majoritatea de origine vulcanică. Aşa cum, 
geografic, munţii sicilieni sînt continuarea Apeninilor, abia 
întrerupţi de îngusta fisură (Pńhytov) a strimtorii, sub aspect 
istoric Sicilia este o parte a Italiei, aşa cum Peloponesul este o 
parte a Greciei, locul de confluență a aceloraşi triburi şi sediul 
comun al aceleiaşi civilizaţii superioare. Peninsula Italică 
împărtăşeşte cu cea greacă clima temperată, aerul sănătos de 
pe dealurile de înălţime medie, coborînd pînă în văi şi cîmpii. În 
privinţa varietăţii țărmului este întrecută de Grecia; lipseşte 
arhipelagul care i-a transformat pe eleni într-o naţiune de 
navigatori. În schimb, Italia se impune în faţa vecinului prin văile 
mănoase ale riurilor şi pantele fertile şi bogate în ierburi, 
propice agriculturii şi creşterii vitelor. Ca şi Grecia, este o ţară 
frumoasă, care antrenează şi răsplăteşte truda oamenilor şi 
deschide năzuinţelor neînfrînate accesul spre depărtări; în egală 
măsură, aspirațiilor potolite le oferă posibilităţile unui cîştig 
paşnic în patrie. Dacă Peninsula Greacă este deschisă spre est, 
cea Italică priveşte spre vest. Pentru Elada, ţărmul acarnanian şi 
epirotic, pentru Italia, coastele apulice şi mesapiene sînt de o 
importanţă secundară; şi dacă acolo meleagurile purtătoare ale 
dezvoltării istorice, Atica şi Macedonia, sînt orientate înspre 


Asia, Etruria, Latium şi Campania privesc spre Occident. Astfel, 
cele două peninsule, aşa de mult învecinate şi aproape înfrăţite, 
se află concomitent despărțite una de cealaltă. De la Otranto se 
pot zări crestele acrocerauniene; italicii şi elenii s-au întîlnit însă 
mai devreme şi în relaţii mai strînse pe alte căi de navigaţie 
decit pe cea proximă peste Marea Adriatică. Destinul istoric al 
popoarelor a fost prescris şi de data aceasta, ca de atitea alte 
ori, de natura terenului: cele două ramuri mari, din care a 
rezultat civilizaţia lumii vechi, şi-au aruncat umbra, ca şi 
sămiînţa lor, una spre Orient, cealaltă spre Occident. 

Urmează să abordăm aici Istoria Italiei, nu cea a oraşului 
Roma. Chiar dacă, după dreptul de stat formal, comunitatea 
urbană din Roma a fost aceea care a dobindit mai întîi stăpînirea 
asupra Italiei, apoi asupra lumii, aceasta nu se poate susţine în 
sensul istoric mai cuprinzător. Ceea ce, în mod curent, se 
numeşte subjugarea Italiei de către romani apare în sensul 
acesta mai degrabă ca unificarea într-un singur stat a întregii 
seminţii a italicilor, din rîndul cărora romanii sînt într-adevăr cei 
mai puternici, însă, cu toate acestea, numai o parte. Istoria 
italică se împarte în două perioade principale: istoria internă a 
Italiei, pînă la unificarea sub conducerea tribului latin, şi istoria 
stăpiînirii italice mondiale. În consecinţă, trebuie să prezentăm 
stabilirea poporului italic în peninsulă, primejduirea existenţei 
sale naţionale şi politice, subjugarea sa parţială de către 
populaţii străine cu o civilizaţie mai veche, de către greci şi 
etrusci, revolta italicilor împotriva străinilor şi nimicirea sau 
supunerea acestora; în fine, luptele dintre cele două ramuri 
italice principale, latinii şi samniţii, pentru hegemonie în 
peninsulă şi victoria latinilor la sfîrşitul secolului al V-lea al 
Romei (IV). Acestea vor forma conţinutul primelor două cărţi. 
Următoarea secţiune este deschisă de războaiele punice. Ea 
cuprinde extinderea rapidă a dominaţiei romane pînă la şi 
dincolo de frontierele naturale ale Italiei, lungul status-quo al 
imensului Imperiu Roman şi prăbuşirea sa. Toate acestea vor fi 
relatate în cartea a treia şi următoarele. 


1. Th. Mommsen a folosit cronologia Romei, deci 
numărarea anilor de la legendara întemeiere a Oraşului (754 
î.Cr.). Pentru a scuti cititorul de efortul recalculării, am indicat şi 
datele cronologice conforme cronologiei uzuale. Ele vor fi redate 


prin litere aldine alături de celelalte, fără adaosul „î.Cr.” (de 
exemplu: anul 364, 390). 


Capitolul II 
Primele migrații în Italia 


Nici o ştire, ba chiar nici o legendă nu ne-a parvenit relativ 
la prima imigrare a speciei umane în ltalia. În Antichitate a 
circulat credinţa universală că aici, ca, de altfel, pretutindeni, 
primii oameni au răsărit din pămîntul însuşi. Ţine de 
preocupările naturalistului să studieze originea diferitelor rase şi 
influenţele climatice asupra caracterului acestora; din punct de 
vedere istoric, nu este nici posibil, nici important de stabilit dacă 
populaţia unei ţări, considerată cea mai veche, este autohtonă 
sau imigrată. Ţine însă de domeniul istoricului să cerceteze 
straturile succesive ale populaţiei dintr-o ţară, pentru a urmări 
din timpurile cele mai îndepărtate sporul progresiv al civilizaţiei 
şi înlocuirea triburilor mai puţin receptive la cultură sau mai 
puţin dezvoltate de către naţiuni aflate pe o treaptă istorică 
superioară. Italia este însă surprinzător de săracă în vestigii ale 
epocii primitive şi, sub acest aspect, se găseşte într-un contrast 
remarcabil faţă de alte zone de civilizaţie. Descoperirile 
arheologiei germane au demonstrat că, înaintea aşezării 
triburilor indo-germanice, Anglia, Franţa, Germania de Nord şi 
Scandinavia au fost locuite sau, mai degrabă, cutreierate de un 
popor de rasă, probabil, ugro-tătarică. Acesta trăia din vînat şi 
pescuit, îşi confecţiona uneltele din piatră, lut sau os şi se 
împodobea cu dinţi de animale sau chihlimbar; însă nu cunoştea 
agricultura şi prelucrarea metalelor. Într-un mod asemănător, în 
India, populaţia indo-germanică a fost precedată de una 
negroidă, mai puţin receptivă la cultură. În Italia, dimpotrivă, 
nici nu întîlnim urmele unei naţiuni alungate, aşa cum sînt 
finlandezii şi laponii în teritoriile celto-germanice şi triburile 
negroide în munţii Indiei, nici n-au fost puse în evidenţă, pînă în 
prezent, vestigiile unui popor primitiv, aşa cum osemintele 
ciudate, vetrele şi mormintele par să-i releve cazul aşa-numitei 
epoci de piatră a Antichității germane. Pînă în prezent n-a fost 
descoperit nimic care să îndreptăţească presupunerea că 
existenţa speciei umane în ltalia este anterioară cultivării 
pămîntului şi topirii metalelor. Dacă, într-adevăr, umanitatea s-a 
găsit cîndva în interiorul graniţelor Italiei pe o treaptă primitivă 


de civilizaţie, pe care obişnuim s-o numim starea să/băticiei, 
atunci n-a rămas pur şi simplu nici o urmă. 

Elementele constitutive ale istoriei primitive sînt 
populaţiile şi triburile. Dintre cele pe care le întîlnim mai tîrziu în 
Italia, putem considera atestate istoric migraţia elenilor, pe de o 
parte, deznaţionalizarea brutienilor şi a locuitorilor sabini, pe de 
alta. Eliminînd aceste două populaţii, rămîne un număr de triburi 
a căror migraţie nu se poate dovedi prin mărturii istorice, ci se 
poate stabili doar cu ajutorul inducției a priori, naționalitatea lor 
nesuferind o transformare decisivă venită din exterior; ele sînt 
cele a căror individualitate naţională trebuie să fie determinată 
mai întîi de cercetare. Dacă am fi limitați numai la masa confuză 
a numelor de triburi şi la tradiţia, zisă istorică, alterată, compusă 
din şi fixată convenţional de puţinele notițe utilizabile ale unor 
călători civilizaţi şi de o serie de legende lipsite de valoare, 
îndeobşte fără înclinaţie ori pentru ficţiune, ori pentru istorie, 
am putea abandona sarcina ca fiind nerealizabilă. Ni se 
deschide însă încă o sursă a tradiţiei, care oferă, ce-i drept, tot 
numai fragmente, dar autentice: este vorba de limbile indigene 
ale triburilor stabilite din timpuri imemoriale în Italia. Pecetea 
evoluţiei acestor limbi, care au devenit una cu poporul, s-a 
imprimat prea profund pentru a putea fi ştearsă cu desăvirşire 
de către o civilizaţie posterioară. Chiar dacă dintre dialectele 
italice numai unul este cunoscut în întregime, de la celelalte s- 
au păstrat totuşi suficiente mărturii pentru a conferi cercetării 
istorice un punct de referinţă asupra deosebirilor şi înrudirilor 
dintre triburi şi dintre idiomurile acestora. Astfel, lingvistica ne 
învaţă să deosebim trei idiomuri italice primitive: cel al iapigilor, 
cel al etruscilor şi cel al italicilor, cum vrem să-l denumim pe 
acesta din urmă, care se desparte în două ramuri principale, cea 
latină şi cea căreia îi aparţin dialectele umbrilor, marsilor, 
volscilor şi samniţilor. F 

Despre tribul iapigilor avem puţine cunoştinţe. In 
extremitatea sud-estică a Italiei, în Peninsula Mesapiană sau 
Calabria, au fost descoperite destul de multe inscripții redactate 
într-o limbă dispărută cu desăvirşire. Sînt indubitabil vestigii ale 
idiomului iapigilor, pe care inclusiv tradiţia istorică îi consideră 
diferiţi de samniţi şi italici. Afirmaţii demne de încredere şi 
numeroase vestigii conduc la concluzia că acelaşi trib şi aceeaşi 
limbă au fost cîndva indigene şi în Apulia. Ceea ce ştim în 


momentul de faţă despre acest popor este îndeajuns pentru a-l 
deosebi cu certitudine de ceilalţi italici, nu însă pentru a 
determina cu exactitate locul care se cuvine acestei limbi şi 
acestui trib în istoria umanităţii. Inscripţiile nu au fost descifrate 
şi este puţin probabil că vor fi vreodată. Formele genitivale aihi 
şi ihi, corespunzătoare celor sanscrite asya şi greceşti oto, par a 
arăta că dialectul aparţine ramurii indo-germanice. Alte urme, 
ca, de exemplu, folosirea consoanelor aspirate şi evitarea 
sunetelor m şi t în terminaţii, demonstrează diferenţa esenţială 
a dialectului iapigilor faţă de cele italice şi o anumită afinitate cu 
cele greceşti. Supoziţia unei înrudiri strînse dintre națiunea 
iapigilor cu, în special, elenii îşi găseşte confirmarea în numele 
greceşti ale zeităților, care apar de mai multe ori în inscripţii, şi 
în uşurinţa uimitoare cu care iapigii s-au elenizat, în contrast cu 
lipsa de maleabilitate a celorlalte naţiuni italice în faţa acestei 
influenţe. Apulia, care în vremea lui Timaios (anul 400, 354) era 
considerată încă o ţară barbară, a devenit în secolul al VI-lea 
(III) un teritoriu eminamente grecesc, fără să fi avut loc o 
colonizare nemijlocită din Grecia; chiar şi la tribul sălbatic al 
mesapilor se observă indiciile unei dezvoltări similare. 
Cercetarea istorică trebuie să se limiteze deocamdată, pînă ce 
se va întrevedea un rezultat mai decisiv şi mai sigur, la 
stabilirea acestei înrudiri prin origine sau afinitate, care însă nu 
ne îndreptăţeşte să privim limba iapigilor ca pe un dialect 
nefinisat al elinei. Lacuna nu este de fapt prea dureroasă, 
întrucit tribul acesta se afla deja în decădere la începutul istoriei 
noastre. Caracterul puţin rezistent, receptiv la influenţele venite 
din partea altor naţionalităţi, îndreptăţeşte concluzia, susţinută 
şi de poziţia lor geografică, că aceştia sînt probabil primii 
imigranţi sau, istoric vorbind, autohtonii Italiei. Primele migrații 
ale popoarelor au avut loc, indubitabil, pe uscat, şi aceasta mai 
ales în cazul celor îndreptate înspre Italia, ale cărei ţărmuri 
puteau fi abordate numai de către navigatori foarte pricepuţi, 
motiv pentru care în epoca lui Homer erau încă necunoscute 
elenilor. Dacă primii imigranţi au venit prin Apenini, istoricul, 
precum geologul care desluşeşte formarea munţilor din 
stratificarea lor, poate să avanseze ipoteza potrivit căreia 
triburile împinse în regiunea extrem sudică au fost primii 
locuitori ai Italiei; şi tocmai la extremitatea aceasta sud-estică 
întîlnim națiunea iapigilor. 


Centrul peninsulei este locuit, în conformitate cu tradiţia 
demnă de crezare, de două popoare sau, mai degrabă, de două 
triburi ale aceluiaşi popor. Poziţia acestora în cadrul familiei 
indo-germanice se poate determina cu o siguranţă mai mare 
decit în cazul naţiunii iapigilor. Sîntem îndreptăţiţi să numim 
acest popor italic, întrucît pe el se bazează importanţa istorică a 
peninsulei. El se împarte în cele două triburi ale latinilor, pe de o 
parte, iar pe de alta, în tribul umbrilor şi neamurile înrudite din 
sud, marsii şi samniţii, şi coloniile fondate de samniţi încă de la 
începutul timpurilor istorice. Analiza idiomurilor acestor triburi a 
arătat că ele, toate, fac parte din familia indo-germanică şi că 
epoca în care au format o singură limbă este relativ recentă. În 
sistemul consonantic apare la ei spiranta ciudată f, ceea ce 
constituie un element de legătură cu etruscii, dar, concomitent, 
şi o deosebire notabilă faţă de toate triburile elene sau eleno- 
barbare, ca şi faţă de sanscrită. Aspiratele însă, care sînt întru 
totul familiare grecilor, iar cele dure şi etruscilor, sînt la origine 
străine italicilor. Ele sînt înlocuite de unele dintre elementele lor, 
fie prin consoanele oclusive sonore (b, d, 9), fie prin pronunția 
distinctă a lui f sau h. Aspiratele mai delicate s, w, j, pe care 
grecii le înlătură pe cît posibil, sînt păstrate aproape integral în 
limbile italice şi au fost, pe alocuri, chiar dezvoltate. Suprimarea 
accentului şi distrugerea terminaţiilor provocată de aceasta sînt 
comune italicilor, unor triburi greceşti şi etruscilor; italicii au 
aplicat-o însă mai mult decit grecii şi mai puţin decit etruscii. 
Confuzia extremă a terminaţiilor în dialectul umbrian nu este, în 
mod sigur, contemporană originilor acestui idiom, ci rezultatul 
unei corupţii ulterioare, care s-a manifestat şi în limba Romei, 
însă mult mai moderat. Din această cauză, vocalele scurte 
slăbesc, de regulă, în terminaţiile limbilor italice; cele lungi, 
foarte frecvent. Consoanele finale sînt menținute, în schimb, cu 
tenacitate în latină, şi mai mult încă în samnită, în timp ce 
umbriana le suprimă. Cu aceasta trebuie să fie pus în conexiune 
faptul că forma medială a lăsat puţine urme în limbile italice şi a 
fost înlocuită de un pasiv ciudat, format prin adăugirea lui n că 
cele mai multe timpuri sînt formate prin combinarea rădăcinilor 
es şi fu, în timp ce sistemul de terminaţii mai bogate şi folosirea 
augmentului permit grecilor să se dispenseze de verbele 
auxiliare. Idiomurile italice, ca şi dialectul eolic au renunţat la 
dual; ele au conservat în general ablativul, pe care grecii l-au 


pierdut, şi locativul. Logica severă a italicilor pare că s-a 
scandalizat la perspectiva înlocuirii ideii de pluralitate prin cea 
de dualitate sau de multitudine; ei au conservat în schimb 
obiceiul de a exprima relaţiile dintre cuvinte printr-o flexiune 
riguroasă. O particularitate a limbii italice, necunoscută nici 
măcar sanscritei, este obiceiul de a conferi verbului o formă 
substantivată prin folosirea frecventă a gerunziilor şi a 
supinelor. Aceste exemple, selectate dintr-un număr 
considerabil de fenomene analoage, sînt suficiente pentru a 
demonstra individualitatea limbii italice față de oricare alt idiom 
indo-germanic şi indică, lingvistic, ca şi geografic, limba greacă 
drept ruda cea mai apropiată a ei; grecul şi italicul sînt fraţi, 
celtul, germanul şi slavul, verii lor. Unitatea esenţială a tuturor 
dialectelor şi triburilor italice, ca şi a celor greceşti, trebuie să se 
fi relevat de timpuriu chiar celor două naţiuni mari. Găsim în 
limba latină un cuvînt străvechi de origine problematică, Graius 
sau Graicus, care îi desemnează pe toţi elenii, şi în acelaşi timp 
denumirea analoagă de Onux6c, aplicată tuturor triburilor latine 
şi samnite cunoscute de către greci în Antichitate, dar niciodată 
iapigilor şi etruscilor. În cadrul idiomurilor italice însă, latina 
contrastează profund cu dialectele umbro-samnite. Numai două 
dintre acestea sînt oarecum cunoscute, dar, de asemenea, într-o 
manieră incompletă şi nesigură. Din rîndul lor, unele dialecte, 
precum cel al volscilor şi marsilor, ne-au parvenit prea 
fragmentar pentru a ne permite să le evidenţiem caracterul sau 
chiar numai să clarificăm, cu certitudine şi precizie, varietățile 
dialectale. Altele, precum cel sabin, au dispărut complet, 
exceptind cîteva ciudăţenii dialectale conservate în latina 
provincială. Analiza factorilor străvechi şi istorici atestă 
indubitabil că toate aceste dialecte aparţin ramurii umbro- 
samnite a marelui idiom italic şi că această ramură, deşi mult 
mai apropiată de rădăcina latină decit de cea greacă, se 
deosebeşte totuşi în mod cert de prima. În cazul pronumelui şi, 
în general, al limbii, deseori samnitul şi umbrul pronunţau p 
acolo unde latinul rostea g - astfel, pis în loc de quis. Acestea 
sînt diferenţe care se stabilesc în general între idiomuri de 
origine comună; astfel, p este propriu bretonei şi valonei, K, 
galezei şi irlandezei. Diftongii nu apar aproape deloc în latină şi, 
în general, în dialectele nordice, conservîndu-se în schimb mai 
bine în dialectele italice din sud; în directă legătură cu aceasta 


stă faptul că romanii slăbesc în compunere vocala radicalului, 
păstrată atit de grijuliu în alte cazuri, ceea ce nu se întîmplă în 
limbile de aceeaşi origine. Genitivul cuvintelor cu terminația în - 
a este la acestea, ca şi la greci, în -as, iar în limba împlinită a 
romanilor în -ae; cel al cuvintelor terminate în -us, este -eis în 
samnită, -es în umbră, -ej la romani. Locativul dispare treptat 
din structura limbii la aceştia din urmă, în timp ce îşi păstrează 
rolul în celelalte dialecte italice; dativul cu terminația în -bus nu 
s-a conservat decit la latini. Romanii nu cunosc infinitivul umbro- 
samnit terminat în -um, în timp ce viitorul osco-umbrian, format 
din rădăcina es după modelul grecesc (her-est, precum AEy-0u) 
dispare la romani şi este înlocuit prin optativul verbului simplu 
sau prin structuri analoage lui fuo (amabo). În multe dintre 
aceste situaţii, în formele cazurilor, de exemplu, deosebirile 
dintre cele două idiomuri se manifestă numai în momentul 
maturității lor, chiar dacă originile lor sînt congruente. Dacă, în 
consecinţă, limba italică este independentă de cea greacă, 
atunci dialectul latin se află faţă de cel umbro-samnit în aceeaşi 
relaţie în care se află dialectul ionic faţă de cel doric; diferenţele 
dintre oscă şi umbriană şi dialectele înrudite pot fi comparate cu 
cele dintre dialectul doric din Sicilia şi cel din Sparta. Fiecare 
dintre aceste fenomene lingvistice este rezultatul şi mărturia 
unui eveniment istoric. Se poate conchide de aici, cu o 
certitudine absolută, că din creuzetul comun al popoarelor şi 
limbilor a descins o ramură care îi includea concomitent atît pe 
strămoşii grecilor, cît şi pe cei ai italicilor. Italicii s-au desprins 
de ramura aceasta şi s-au împărţit din nou în populaţiile vestice 
şi estice, iar cele estice în umbri şi osci. Bineînţeles, limba nu ne 
poate învăţa unde şi cînd au avut loc aceste sciziuni; gîndirea 
cea mai temerară nu poate îndrăzni să cerceteze aceste 
revoluţii, dintre care cele mai vechi au avut loc cu mult înaintea 
migraţiilor ce au condus strămoşii italicilor peste Apenini. 
Dimpotrivă, comparaţia limbilor, abordată cu precauţie şi 
corectitudine, poate să ne ofere o idee aproximativă despre 
nivelul de cultură atins de începuturile istoriei, care nu este 
nimic altceva decit dezvoltarea civilizaţiei. Limba, în special în 
epoca de formare, este imaginea fidelă şi mijlocul de cunoaştere 
a treptei de civilizaţie atinse de către un popor. Marile revoluţii 
ale artei şi ale spiritului sînt păstrate în ea ca într-o arhivă, din 
ale cărei documente viitorul nu va întirzia să se informeze 


despre acele timpuri asupra cărora orice tradiţie nemijlocită a 
amuţit. 

In epoca în care popoarele indo-germanice, astăzi 
separate, formau încă un trunchi unic, cu limbă comună, ele au 
atins un anumit grad de cultură şi un vocabular adecvat 
acestuia. Acesta a format moştenirea comună pe care toate 
popoarele au preluat-o, cu regulile gramaticale stabilite, pentru 
a continua construirea edificiului lingvistic pe fundaţia dată. În 
acest vocabular nu întîlnim numai denumirile primare ale 
existenţei, ale activităţii, ale percepţiilor, precum sum, do, 
pater, altfel spus aspectul primitiv al impresiilor pe care lumea 
exterioară le exercită asupra sufletului uman, dar şi un anumit 
număr de cuvinte care atestă activitatea umană, comune nu 
numai prin rădăcină, dar ajunse la o formă definitivă în urma 
folosirii lor. Acesta este patrimoniul comun al trunchiului indo- 
germanic, care nu poate fi explicat nici printr-o evoluţie 
simultană a popoarelor, nici prin eventualele împrumuturi 
posterioare. Astfel, există mărturii cu privire la dezvoltarea vieţii 
pastorale din acea epocă îndepărtată - denumirile animalelor 
domestice, fixate o dată pentru totdeauna: sanscritul gâus este 
latinescul bos, în greacă Bovc; sanscritul avis este latinescul 
ovis, în greacă 6ic> : sanscritul acvas este latinescul equus, în 
greacă înnoc; sanscritul haâsas este latinescul anser, în greacă 
xńv; în sanscrită avem ât;/s, în greacă vijooa, în latină anas; 
pecus, sus, porcus, taurus, canis sînt, la fel, cuvinte sanscrite. În 
acele timpuri îndepărtate, acest neam, pe care se bazează 
ascensiunea spirituală a umanităţii din epoca lui Homer pînă în 
zilele noastre, a depăşit stadiul primar al civilizaţiei, vîrsta 
vînătorii şi a pescuitului, şi a trecut la o viaţă sedentară, cel 
puţin relativ. In schimb, nu deţinem dovezi sigure pentru a 
afirma că agricultura i-a fost cunoscută. Limba dovedeşte mai 
degrabă contrariul. Printre numele greceşti şi latine ale 
cerealelor nu se întilneşte nici unul în sanscrită, cu excepţia lui 
Cea, care, lingvistic, corespunde sanscritului yavas, desemnînd 
de fapt în indiană orzul, iar în greacă alacul. Trebuie subliniat că, 
în raport cu concordanța esenţială existentă la denumirile 
animalelor domestice, această deosebire frapantă dintre 
denumirile plantelor de cultură nu exclude implicit şi 
posibilitatea vieţii agricole în comun. În viaţa primitivă, 
transportul şi aclimatizarea plantelor erau mai dificile decît în 


cazul animalelor; iar cultura orezului la indieni, cea a griului şi a 
alacului la greci şi la romani, cea a orzului şi a ovăzului la 
germani şi la celți pot fi raportate la o agricultură comună la 
origine. Pe de altă parte, denumirea comună a unei cereale la 
greci şi la indieni constituie o dovadă în plus că, înainte de 
separaţia triburilor, se culegeau şi se mîncau grăunţe de orz şi 
de alac în Mesopotamia, nu şi o dovadă a faptului ca în această 
epocă se cultivau cereale. Dacă nu putem obţine un rezultat 
convingător prin avansarea acestei ipoteze, cercetarea este 
ajutată în schimb de o altă observaţie; multe dintre cuvintele 
cele mai importante care se referă la cultură se întîlnesc şi în 
sanscrită, dar întotdeauna cu o semnificaţie mai largă; agras 
indică la indieni cîmpul, în general; kûrnu, tot ceea ce se 
macină; aritram înseamnă cîrmă şi vas; venas, ceea ce este 
agreabil, în general, şi, în special, o băutură plăcută. Cuvintele 
acestea sînt deci străvechi, însă raportarea lor exactă la ogor 
(ager), la cerealele care urmează să fie măcinate (granum; 
„grîu”), la uneltele care brăzdează pămîntul aşa cum corabia 
brăzdează suprafaţa mării (aratrum), la mustul strugurelui 
(vinum) nu se produsese în momentul în care a avut loc 
separaţia triburilor. In consecinţă, nu trebuie să ne mirăm dacă 
analogiile prezintă în parte diferenţe sensibile; de exemplu, atit 
griul care urmează să fie măcinat, cît şi moara care macină şi-au 
primit numele (goticul guairnus; în lituaniană, girn6s) de la 
sanscritul kûrnu. Putem deci să considerăm ca probabil că 
poporul indo-germanic primitiv n-a cunoscut agricultura şi ca 
sigur faptul că, dacă a cunoscut-o, ea a jucat totuşi un rol 
secundar în economie: dacă în această epocă agricultura ar fi 
fost ceea ce va deveni mai tîrziu pentru greci şi romani, limba ar 
fi păstrat urme mai profunde. În schimb, pentru construcţia de 
case şi de bordeie la indo-germanici stau mărturie în sanscrită 
dam (-as), în latină domus, în greacă 66uog; în sanscrită vecas, 
în latină vicus, în greacă oixoc; în sanscrită dvaras, în latină 
fores, în greacă úpa; ne este transmisă de asemenea existenţa 
construcţiei de bărci, prin numele bărcii - în sanscrită, nâvs, 
greacă vavg; în latină navis - şi a ramei - în sanscrită aritram, în 
greacă epeTuc; în latină remus, tri-res-mis. De asemenea, 
constatăm folosirea carului şi domesticirea animalelor pentru a 
le pune în jug şi la oişte: în sanscrită akshas („osie” şi „car”), în 
latină axis, în greacă ă&wv, ă&u-a$a; în sanscrită iugam, în latină 


iugum, în greacă (vy6v. Denumirile veşmintelor - în sanscrită 
vastra, în latină vestis, greacă eo9c - şi ale cusutului - în 
sanscrită siv, în latină suo; în sanscrită nah, latină neo, greacă 
v9w - sînt şi ele aceleaşi în toate limbile indo-germanice. În 
cazul îndeletnicirilor mai complicate, cum ar fi țesutul, nu putem 
spune acelaşi lucru. |n schimb, folosirea focului pentru 
prepararea  miîncărurilor şi a sării pentru condimentarea 
acestora este o moştenire străveche a naţiunilor indo- 
germanice; acelaşi lucru este valabil şi în cazul întrebuinţării 
metalelor pentru unelte şi podoabe. Cel puţin denumirile date 
cuprului (aes) şi argintului (argentum), poate şi cea a aurului, se 
întîlnesc în sanscrită, ele neputind să apară înaintea 
meşteşugului de reducere a minereurilor şi folosirii metalelor; 
cuvîntul sanscrit asis şi cel latin ensis dovedesc folosirea 
primitivă a armelor din metal. 

De asemenea, tot din aceste timpuri datează ideile 
fundamentale pe care se bazează, la urma urmei, întreaga 
dezvoltare a tuturor statelor indo-germanice: poziţia bărbatului 
şi a femeii şi relaţiile dintre ei, împărţirea în triburi, sacerdoţiul 
părintelui familiei şi absenţa unei preoţimi în sine, ca şi a unei 
diviziuni în caste, sclavia ca instituţie legală, stabilirea zilelor 
destinate justiţiei în perioadele de lună nouă şi lună plină. În 
schimb, din epoci mai recente datează organizarea 
constituţională a comunităţii, distincţia dintre regalitate şi 
suveranitatea comunităţii, dintre ereditatea privilegiilor regale şi 
nobiliare şi egalitatea absolută dintre cetăţeni. Înseşi elementele 
ştiinţei şi ale religiei poartă semnele unei origini comune. 
Numeralele sînt aceleaşi pînă la o sută (sanscrită çatam, 
êkaçatam, latină centum, greacă E-xar6v, gotic hund); în toate 
limbile, Luna stă la baza măsurării timpului după mersul ei 
(mensis). Credinţa în divinitate (în sanscrită devâs, în latină 
deus, în greacă 9e6q), ca şi cele mai vechi concepţii religioase şi 
simbolurile naturale aparţin patrimoniului comun al popoarelor. 
Conceperea Cerului, de exemplu, ca părinte, a Pămîntului, ca 
mamă a fiinţelor, procesiunile triumfale ale zeilor, care trec, în 
propriile lor caruri, dintr-un loc într-altul pe căi nivelate cu grijă, 
viaţa viitoare a sufletelor în împărăţia umbrelor sînt idei 
fundamentale ale teologiei indiene, dar şi ale celei greceşti şi 
romane. Inseşi numele unor zei de la Gange corespund cu cele 
ale zeilor veneraţi la Ilissos sau pe Tibru: astfel, Uranos al 


grecilor este Varunas, Zeus-ul lor, lovis pater, Diespiter este 
Djâus pită al Vede/or. Mai multe figuri enigmatice ale mitologiei 
elene au putut fi reconsiderate datorită cercetării teologiei 
indiene mai vechi. Figurile străvechi şi misterioase ale Eriniilor 
nu sînt născociri elene, ci au venit din Orient odată cu primii 
emigranţi. Ogarul divin Saramă, care păzeşte pentru suveranul 
cerului turma aurită a stelelor şi a razelor solare şi adună pentru 
el norii de ploaie, într-un fel vacile hrănitoare ale cerului, dar 
care conduce fidel şi sufletele pioase către tărimurile 
preafericiţilor, a devenit pentru greci fiul lui Sarama, Sarameyas 
sau Hermeias. Povestea enigmatică în care grecii relatează 
furtul vitelor lui Helios şi care concordă cu legenda romană a lui 
Cacus apare acum ca un ultim ecou de neînțeles al acestei 
fireşti fantezii străvechi şi pline de înţelesuri. 

Sarcina de a determina gradul de cultură la care au ajuns 
indo-germanicii înainte de despărţirea triburilor aparţine mai 
degrabă istoriei generale a lumii antice; însă este sarcina 
specială a istoriei Italiei de a stabili, în limita posibilităţilor, 
stadiul de dezvoltare a naţiunii greco-italice înainte de 
despărţirea elenilor şi italicilor. Aceasta nu este o muncă de 
prisos; descifrăm astfel începutul civilizaţiei italice şi punctul de 
plecare al istoriei naţionale. 

Toate indiciile concordă în a dovedi că, în timp ce indo- 
germanicii duceau, probabil, o viaţă pastorală şi cunoşteau, în 
cel mai bun caz, cerealele sălbatice, greco-italicii au fost, 
dimpotrivă, un popor care cultiva griul, poate chiar şi viţa-de- 
vie. Pentru această teză nu pledează însă cunoaşterea 
agriculturii, care le este comună şi care, în general, nu 
dovedeşte nicidecum comunitatea lor de origine. Cu greu se 
poate contesta o legătură istorică a agriculturii indo-germanice 
cu cea a etniilor chineze, aramaice sau egiptene; şi totuşi, 
aceste etnii ori sînt de altă origine decit indo-germanicii, ori au 
fost despărțite de aceştia într-o epocă în care agricultura a fost 
cu siguranţă necunoscută. Realitatea este că popoarele cele mai 
civilizate ale lumii antice, ca şi cele de astăzi, au schimbat în 
continuu uneltele şi plantele de cultură; şi dacă analele Chinei 
atribuie invenţia agriculturii unui anumit rege, sub care au fost 
importate cinci specii de cereale într-un anumit an, atunci 
această poveste ne oferă o idee exactă, cel puţin în trăsăturile 
ei generale, despre situaţia existentă în această epocă primitivă 


a civilizaţiei. Cunoaşterea comună a agriculturii, ca şi a 
alfabetului, a carului de luptă, a purpurei şi a unor unelte şi 
podoabe dovedeşte mai degrabă relaţiile dintre popoare decit o 
comunitate a originii. In ceea ce-i priveşte pe greci şi pe italici 
însă, relaţiile dintre ei fiind relativ bine cunoscute, nu se poate 
admite supoziţia că agricultura şi scrierea, ca şi arta de a bate 
monedă, ar fi fost aduse în Italia abia prin intermediul grecilor. 
Drept dovadă pentru legătura foarte strînsă între agricultura şi 
scrierea celor două popoare invocăm comunitatea celor mai 
vechi expresii care se referă la aceste activităţi: ager, &yp6c; 
aro, aratrum, &p6w, &porpov; ligo, Aaxaívw; hortus, x6pToc; 
hordeum, xop; milium, meAiwn; rapa, papovic; malva, 
uaàáxn; vinum, oiwvoc; comunitatea originară a agriculturii celor 
două popoare este dovedită, de asemenea, prin forma plugului, 
care este aceeaşi pe monumentele străvechi ale Aticii şi Romei; 
prin alegerea celor mai vechi soiuri de cereale - meiul, orzul, 
alacul; prin obiceiul de a tăia spicele cu secera şi a le treiera pe 
aria nivelată, lăsînd vitele să le calce; în fine, prin modul de 
preparare a cerealelor: puls, n6AToG; pinso, ntíoow; mola, ubAN 
(coacerea este de dată mai recentă); de aceea, în ritualul 
roman, în locul pîinii se foloseşte întotdeauna aluatul sau 
păsatul. Cultivarea viţei-de-vie în Italia este anterioară celei mai 
vechi imigraţii greceşti; aceasta o dovedeşte denumirea de 
„Ţară a vinului” (Oivwrpia), care pare a fi la fel de veche 
precum primele colonii greceşti. Decurge de aici că trecerea de 
la viaţa pastorală la agricultură - sau, mai corect, împletirea 
economiei agrare cu cea pastorală - trebuie să fi avut loc după 
ce indienii au părăsit matca comună a naţiunilor, însă înainte ca 
elenii şi italicii să se fi despărţit. De altfel, se pare că odată cu 
apariţia agricultrii elenii şi italicii n-au fost uniţi numai între ei, ci 
şi cu alţi membri ai marii familii; cert este că cele mai 
importante cuvinte referitoare la agricultură sînt, ce-i drept, 
străine membrilor asiatici ai familiei indo-germanice, dar 
comune grecilor şi romanilor, triburilor celtice, germane, slave şi 
lituaniene. Separarea patrimoniului comun al naţiunilor de 
contribuţia fiecăreia în parte, în domeniul obiceiurilor şi al limbii, 
este departe de stabilirea definitivă a întregii varietăţi a 
structurilor şi a gradaţiilor acestora. În această privinţă, 
studierea limbilor se află abia la început, iar istoriografia 
recompune imaginea preistoriei de cele mai multe ori cu 


ajutorul mărturiilor obscure ale tradiţiei, în loc să se inspire din 
tezaurul preţios al limbii. Din această cauză, în momentul de 
faţă trebuie să ne limităm la a indica diferenţele existente între 
civilizațiile familiei indo-germanice, cînd ele se aflau încă în 
aceeaşi matcă, şi cele ale epocii în care greco-italicii duceau 
încă o viaţă comună. Deosebirea dintre rezultatele civilizaţiei 
comune membrilor europeni ai familiei, dar străine membrilor 
asiatici, de cele realizate de fiecare grup - cum ar fi cel greco- 
italic, germano-slav - în parte nu poate oferi rezultate 
multumitoare pînă ce nu se vor înregistra progrese decisive în 
cercetarea lingvistică şi istorică. Cu siguranţă însă, agricultura a 
devenit, pentru națiunea greco-italică, dar şi pentru toate 
celelalte, germenul şi nucleul vieţii publice şi private şi a intrat 
sub această formă în conştiinţa popoarelor. Casa şi vatra 
permanentă pe care şi le întemeiază agricultorul, în locul colibei 
fragile şi al focului itinerant ale păstorului, au intrat în domeniul 
religios şi au fost idealizate prin zeiţa Vesta sau 'EorTia, poate 
unica divinitate care, nefiind de sorginte indo-germanică, este 
totuşi, de la origine, comună ambelor naţiuni. Una dintre cele 
mai vechi legende ale Italiei atribuie regelui Italus sau, cum 
trebuie să fi pronunţat italicii, Vitalus sau Vitulus, trecerea 
poporului de la păstorit la agricultură şi leagă ingenios legislaţia 
primitivă a Italiei de acest eveniment. Alte versiuni le întîlnim în 
legenda samnită care transformă taurul în primul conducător al 
coloniilor originare, sau în cele mai vechi nume naţionale ale 
latinilor, care aplică poporului denumirile de secerători (siculi, 
poate şi sicani) sau de agricultori (opsci). Aparține caracterului 
contradictoriu al aşa-numitei legende originare romane faptul că 
aici apare un popor de păstori şi de vînători drept ctitor de 
cetăţi; tradiţia şi credinţa, legile şi obiceiurile se leagă 
întotdeauna, la italici, ca şi la eleni, de agricultură. Agricultura în 
sine, denumirile măsurilor de suprafaţă şi modul de delimitare 
se bazează, la amîndouă popoarele, pe acelaşi fond originar; de 
altfel, cultivarea pămîntului nu poate fi imaginată fără o 
delimitare, chiar şi rudimentară, a acestuia. Vorsus-ul umbrian şi 
toscan de 100 de picioare pătrate corespunde exact p/ethron- 
ului grecesc. Şi principiul delimitării este acelaşi. Agrimensorul 
se orientează după unul dintre cele patru puncte cardinale, 
trasează două linii, de la nord la sud şi de la est la vest şi se 
plasează în punctul lor de intersecţie (templum, rEuevoc de la 


téuvw). După aceea, trage la distanţe egale linii paralele celor 
principale, născîndu-se astfel o serie de suprafeţe rectangulare, 
extremităţile lor fiind marcate prin stîlpi de hotar (termini, în 
inscripţiile siciliene repuovec de obicei 6poi). Acest mod de 
delimitare, care este şi etrusc, dar puţin probabil de origine 
etruscă, îl întîlnim la romani, umbri, samniţi, dar şi în 
documentele foarte vechi ale heracleoţilor tarentini. Aceştia l-au 
împrumutat probabil tot aşa de puţin de la italici, precum italicii 
de la tarentini, el fiind, dimpotrivă, un patrimoniu comun 
tuturor. Particulară romanilor şi caracteristică pentru ei este 
numai aplicarea consecventă a principiului cvadraturii, astfel 
încît chiar şi acolo unde fluviile şi marea formau o graniţă 
naturală, ei nu o luau în considerare, ci încheiau diviziunea 
proprietăţii cu ultimul pătrat întreg. Strînsa înrudire a italicilor cu 
grecii este neîndoielnică nu numai în ceea ce priveşte 
agricultura, dar şi în celelalte sfere ale activităţii umane 
străvechi. Casa grecească, aşa cum o descrie Homer, diferă 
foarte puţin de cea construită şi conservată în ltalia. Partea 
principală a casei latine, iniţial întreaga suprafaţă de locuit din 
interior, este atrium-ul, mai exact camera „neagră”, cu altarul 
domestic, patul nupţial, masa pentru servirea miîncării şi vatra. 
Ea corespunde exact megaronului homeric, cu altarul domestic, 
vatra şi tavanul înnegrit de fum. Despre construcţia de corăbii 
nu se poate spune acelaşi lucru. Barca cu rame este un 
patrimoniu indo-germanic. Trecerea la corăbii cu vele însă 
aparţine foarte puţin probabil perioadei greco-italice, întrucit nu 
există expresii, referitoare la navigația pe mare, comune 
grecilor şi italicilor care să nu fie în egală măsură comune 
tuturor indo-germanicilor. Străvechiul obicei italic al meselor de 
prînz comune ale ţăranilor, de care mitologia a legat originea 
agriculturii, a fost comparat, în schimb, de către Aristotel cu 
sisitele cretane; obiceiurile vechilor romani corespund cu cele 
ale cretanilor şi laconienilor şi prin aceea că nu mîncau lungiţi 
pe o bancă, precum urmau să o facă ambele popoare mai tîrziu, 
ci aşezaţi la masă. Aprinderea focului prin frecarea a două 
lemne de esenţă diferită este comună tuturor popoarelor; în 
mod sigur însă, nu este un capriciu al sorții faptul că grecii şi 
italicii au dat celor două lemne acelaşi nume: „sfredelul” 
(rpvnavov, terebra) şi „suportul” (oropevc, oxápa, tabula, 
probabil de la tendere, rEerauat). De asemenea, vestimentația 


celor două popoare este în esenţă identică, întrucit tunica este 
corespondentul perfect al chitonului, iar toga nu este nimic 
altceva decit un himation mai complet. Chiar şi în domeniul 
foarte diferențiat al armelor, principalele arme de atac sînt, la 
amîndouă popoarele, sulița şi arcul, fapt atestat, în ceea ce 
priveşte Roma, de denumirile originale date luptătorilor 
(quirites, samniteas, pilumni - arquites) şi care se acordă, de 
altfel, cu modul cel mai vechi de luptă, care nu se dădea corp la 
corp. Astfel, în limba, ca şi în obiceiurile grecilor şi ale italicilor, 
toate cele referitoare la bazele materiale ale existenţei umane 
se întemeiază pe aceleaşi elemente; cele mai vechi probleme pe 
care natura le-a pus omului au fost rezolvate, cîndva, de cele 
două popoare împreună, în epoca în care alcătuiau încă o 
singură naţiune. 

Alta este situaţia în plan spiritual. Serioasa problemă 
propusă omului, aceea de a trăi cu sine însuşi, cu semenii săi şi 
cu comunitatea într-o armonie conştientă, oferă tot atitea soluţii 
cîte provincii există în Regatul Părintelui nostru. Aceasta este 
sfera, şi nu cea materială, unde caracterele indivizilor şi ale 
popoarelor îşi manifestă diversitatea lor. În perioada greco- 
italică, cauzele care vor da naştere acestui contrast interior nu 
existau încă. Numai după separarea elenilor şi italicilor s-a 
produs acea deosebire spirituală profundă, ale cărei efecte se 
vor perpetua pînă în timpurile prezente. Familia şi statul, religia 
şi arta au fost dezvoltate în Grecia şi în Italia atît de original, atit 
de profund naţionalist, încît fundamentele comune pe care se 
bazau şi în acest caz amîndouă popoarele au dispărut aproape 
complet din faţa ochilor noştri. lată geniul elen care sacrifica 
întregul  individualului, națiunea comunității, comunitatea 
cetăţeanului, pentru care idealul vieţii era existenţa frumoasă şi 
bună, dar de multe ori dulcea lenevie, a cărui evoluţie politică 
consta în adîncirea particularismului originar al ținuturilor şi, mai 
tîrziu, chiar în dizolvarea totală a puterii de stat; geniul grec, a 
cărui gîndire religioasă a creat zeii după chipul oamenilor şi care 
le-a negat apoi existenţa, care acorda toată libertatea 
membrelor nude ale adolescenților în exerciţiile lor corporale şi 
dădea frîu liber spiritului în toată măreţia şi grozăvia sa. Şi iată 
caracterul roman, care creştea fiul sub autoritatea tatălui, 
cetăţeanul sub autoritatea stăpinului şi pe toţi sub autoritatea 
zeilor, care nu cerea şi nu onora nimic altceva decit activitatea 


utilă, care-i obliga pe toţi cetăţenii să dedice fiecare clipă a 
scurtei lor existenţe unei munci continue, care impunea chiar şi 
băiatului obligaţia de a-şi acoperi, cu modestie, nuditatea 
corpului, care-l detesta ca pe un cetăţean neloial pe cel care 
voia să se ridice deasupra celorlalţi, pentru care statul însemna 
totul, iar mărirea statului era unica pasiune scuzabilă. Cine ar 
putea deduce prin gindire aceste contraste izbitoare din 
unitatea originară a celor două popoare, care a pregătit 
formarea şi existenţa lor? A încerca să ridici vălul ar fi o 
temeritate nechibzuită. Noi ne vom mulţumi să determinăm cu 
cîteva aluzii începuturile naţionalităţii italice şi legăturile ei cu 
perioada primitivă, dar nu pentru a oferi cuvinte intuiţiei 
cititorului inteligent, ci pentru a-l ghida. 

Tot ceea ce, într-un stat, putem numi element patriarhal 
se întemeiază, în Grecia, ca şi în Italia, pe aceleaşi fundamente. 
Acestora le aparţin înainte de toate relaţiile morale şi 
respectabile care unesc cele două sexe, care impun bărbatului 
monogamia şi pedepsesc sever infidelitatea femeii, proclamă 
egalitatea celor două sexe şi sacralitatea căsătoriei, conferind 
mamei o poziţie înaltă în interiorul sferei domestice. Grecii însă 
nu cunosc dezvoltarea severă şi lipsită de consideraţie faţă de 
individ a puterii soţului, dar mai ales a puterii paterne; aceasta 
este o trăsătură particulară italicilor, singurii care au 
transformat supunerea morală în servitute legală. De asemenea, 
incapacitatea juridică absolută a sclavului, care decurge din 
esenţa sclaviei, a fost menţinută de romani cu o severitate 
neîndurătoare şi împinsă pînă la limitele sale ultime. La greci, 
dimpotrivă, situaţia sclavilor a fost ameliorată de timpuriu de 
fapt şi de drept; căsătoria lor, de exemplu, a fost recunoscută 
prin lege. Clanul, mai exact, comunitatea urmaşilor aceluiaşi 
strămoş, se întemeiază pe ideea de familie, iar clanul a fondat 
statul, atît la greci, cît şi la romani. În timp ce în evoluţia politică 
mai puţin riguroasă a Greciei clanul şi-a păstrat o putere aparte 
în faţa statului pînă într-o epocă foarte înaintată a timpurilor 
istorice, statul italic se dovedeşte a fi de la început solid 
închegat, întrucît clanurile sînt complet neutralizate în faţa sa, 
statul nedevenind o comunitate a clanurilor, ci una a cetăţenilor. 
Dimpotrivă, în Grecia individul ajunge de timpuriu la o 
independenţă mai mare faţă de clan şi la o evoluţie mai 
originală decît în Roma. Faptul e dovedit de evoluţia numelor 


proprii; la origine foarte asemănătoare între greci şi romani, ele 
ajung să difere foarte mult. La numele greceşti mai vechi, 
numelui individului i se adauga deseori numele clanului în formă 
adjectivală, în timp ce erudiţii romani ştiau că strămoşii lor nu 
purtau decît un singur nume. În timp ce în Grecia numele 
clanului în forma adjectivală dispare de timpuriu, el devine la 
italici, şi nu numai la romani, numele principal, astfel încît 
numele propriu-zis al individului, prenumele, i se subordonează. 
Se pare că în numărul din ce în ce mai restrîns şi în importanţa 
minoră a numelor propriu-zise la italici, şi mai ales la romani, 
comparativ cu amploarea poetică şi stufoasă a numelor 
greceşti, se reflectă imaginea acestei nivelări care, la romani, 
închide individul în cadrul statului, pe cînd grecii ofereau 
posibilitatea dezvoltării  neîngrădite a personalității. Viaţa 
comună în comunităţi familiale, sub autoritatea unor 
conducători de clanuri, aşa cum ne-o putem imagina pentru 
epoca greco-italică, nu se aseamănă deloc cu structurile politice 
ulterioare ale grecilor şi italicilor. Totuşi, ea trebuie să fi conţinut 
în mod necesar germenii din care s-a dezvoltat legislaţia celor 
două popoare. „Legile regelui ltalus”, care mai erau aplicate în 
epoca lui Aristotel, pot fi suficiente pentru a demonstra că 
instituţiile celor două naţiuni corespundeau în esenţă. Ordinea şi 
justiţia în interiorul comunităţii, războiul şi legea marţială în 
afara ei, conducerea prin căpetenie a clanului, un sfat al 
bătrînilor, adunarea oamenilor liberi în stare să poarte armele, o 
anumită constituţie trebuie să fi fost conţinute în acestea. 
Procedura judiciară (crimen, xpilvew), pedeapsa (poena, noivn), 
răzbunarea (talio, taw, Tifjvau) sînt concepţii greco-italice. 
Legea severă a datoriilor prin care debitorul devine răspunzător 
cu persoana sa pentru înapoierea a ceea ce datorează este 
comună italicilor şi heracleoţilor tarentini, de exemplu. Ideile 
fundamentale ale constituţiei romane, regalitatea, senatul şi o 
adunare a poporului pentru aprobarea sau respingerea 
propunerilor supuse ei de către rege sau senat nu se găsesc 
nicăieri exprimate cu mai multă exactitate ca în judecăţile lui 
Aristotel asupra vechii constituţii cretane. Germenii unor alianţe 
statale mai mari, întemeiate fie pe fraternitate politică, fie prin 
contopirea triburilor anterior independente („liga”, ovvoixtou6q), 
sint în aceeaşi măsură comuni ambelor naţiuni. Trebuie 
evidenţiată bine această comunitate fundamentală a structurii 


politice elene şi italice, deoarece nu se întîlneşte la celelalte 
ramuri ale familiei indo-germanice; organizaţia comunală a 
germanilor, de exemplu, nu este bazată pe regalitatea efectivă. 
Pasajele următoare vor arăta pînă la ce punct grecii şi italicii au 
construit un edificiu politic diferit, cu toate că au pornit de la 
aceeaşi bază, şi din ce moment evoluţia naţională este 
individuală şi originală. Această evoluţie se manifestă şi în 
religie. În Grecia, ca şi în Italia, credinţa populară a păstrat 
acelaşi tezaur de concepţii asupra naturii simbolizate şi 
alegorizate; acesta constituie, atît la greci, cît şi la romani, 
fundamentul lumii asemănătoare a zeilor şi a spiritelor, care vor 
îndeplini în epoci ulterioare un rol atît de mare în istoria lor. Prin 
nenumărate concepţii particulare, prin figura amintită a lui 
Zeus-Diovis şi Hestia-Vesta, prin ideea spaţiului sacru (TÉuEVOG, 
templum), prin unele sacrificii şi ceremonii, cele două culte se 
apropie nu numai întîmplător. Aceste figuri s-au profilat totuşi, 
în Grecia şi în Italia, cu caracteristici atît de naţionale şi de 
individuale, încît a devenit foarte dificil de stabilit ce anume 
provine din patrimoniul comun; foarte des, acesta ori n-a fost 
înţeles, ori a fost interpretat greşit. De fapt, nici nu putea fi 
altfel; căci aşa cum între cele două naţiuni s-au cristalizat 
diferenţele de caracter ce s-au menţinut într-un stadiu latent în 
epoca greco-italică, la fel s-a produs separaţia dintre ele sub 
aspect religios, sub aspectul ideii şi al imaginii, care-şi păstrase 
pînă atunci caracterul de unitate numai în sufletul lor. Acei 
ţărani antici au putut să-şi închipuie, cînd norii goneau pe bolta 
cerului, că ogarul zeilor ar aduna vacile rătăcite ale turmei; 
grecul uită că vacile erau, de fapt, norii şi-l metamorfozează pe 
acest fiu al ogarului zeilor, formă imaginară pentru confirmarea 
concepţiei religioase, într-un mesager abil şi oricînd la dispoziţia 
zeilor. Dacă tunetele vuiau în munţi, îl vedea pe Zeus aruncînd 
trăsnete de pe înălțimile Olimpului; dacă apărea din nou 
albastrul cerului, privea în ochii strălucitori ai fiicei lui Zeus, 
Atena. Aceste imagini s-au cuibărit atît de adînc în sufletul său, 
încît, foarte curînd, nu a văzut în ele nimic altceva decit fiinţe 
umane, stăpine suverane şi puternice ale naturii, pe care le-a 
modelat după idealul său de frumuseţe. Cu aceeaşi intensitate, 
însă altfel, s-a manifestat sentimentul religios al ramurii italice; 
el s-a ataşat strîns ideii şi n-a permis formei să o umbrească. 
Dacă grecul înalţă ochii spre cer atunci cînd jertfeşte, romanul 


îşi acoperă fruntea; rugăciunea celui dintii este contemplaţie, a 
celui din urmă este meditaţie. În natura întreagă el venerează 
spiritualul şi universalul. Toate existenţele, omul, ca şi arborele, 
satul, ca şi cămara, sînt însoţite de către un geniu, care se naşte 
şi piere odată cu ele, model spiritual al fenomenului fizic care 
oferă bărbatului Geniul masculin, femeii, pe zeiţa luno, 
graniţelor, pe zeul Terminus, pădurii, pe Silvanus, ciclului anului, 
pe Vertumnus şi aşa mai departe. În privinţa ocupaţiilor, este 
simbolizat fiecare moment al activităţii; astfel, în rugăciunile 
pentru agricultor este invocat spiritul piîrloagei, al aratului, al 
brazdei, al semănatului, al acoperitului cu pămînt etc., pînă la 
cel al căratului şi al adăpostirii griului în hambare şi al 
deschiderii acestora. In mod asemănător, căsătoria, naşterea şi 
orice sentiment firesc primesc o existenţă sacră. Cu cit se 
abstractizează mai mult, cu atît mai departe este plasată 
zeitatea, iar veneraţia oamenilor creşte implicit. lupiter şi luno 
sînt, astfel, abstracţiile fiinţei masculine şi ale fiinţei feminine. 
Dea Dia sau Ceres este puterea zămislitoare, Minerva, cea a 
aducerii-aminte, Dea Bona sau, la samniţi, Dea Cupra, zeitatea 
binefăcătoare. În timp ce grecilor totul le părea a fi concret şi 
corporal, romanul nu voia decit abstracţiuni cu totul 
transparente; iar dacă grecul a abandonat vechiul tezaur de 
legende ale timpurilor primitive, întrucît conferea ideii o formă 
prea vaporoasă, romanul nu a putut să-l păstreze nici atit, 
deoarece ideile religioase îi deveneau obscure chiar dacă erau 
filtrate prin cel mai uşor voal al alegoriei. La romani nu găsim 
nici o urmă a celor mai vechi şi universale mituri - de exemplu, 
a legendei, cunoscută indienilor, grecilor şi chiar semiţilor, 
privind descinderea întregii umanităţi dintr-un singur om, ultim 
supravieţuitor al potopului. Zeii lor nu puteau să se 
căsătorească sau să zămislească copii, precum cei ai elenilor; ei 
nu se plimbau invizibili printre muritori şi nu aveau nevoie de 
nectar. In spiritualitatea lor însă, care apare uniformă numai 
unei judecăţi uniforme, ei au indus romanilor sentimente 
religioase mai puternice şi mai energice decit zeii Eladei. Faptul 
ar putea fi dovedit, chiar dacă istoria ar păstra tăcerea, de 
denumirea romană, atît de străină limbii greceşti şi spiritului 
grecesc, de religio, adică acţiunea de a lega. Aşa cum dintr-un 
tezaur comun India a dezvoltat bogăţia de forme a epopeilor 
sale, iar Iranul abstracţiile din Zena-Avesta, la fel constatăm în 


mitologia greacă predominanţa persoanei, iar în mitologia 
romană, pe cea a ideii; acolo, libertatea, aici, necesitatea. Ceea 
ce este grav pentru părţile serioase ale existenţei nu este mai 
puţin grav pentru părţile ei uşoare şi plăcute, care, peste tot, 
dar mai ales în simplitatea existenţei primitive, nu încearcă să 
elimine gravitatea, ci s-o voaleze. Elementele cele mai primitive 
ale artei sînt aceleaşi în Latium, ca şi în Elada: dansul războinic 
decent,  „saltul” (triumphus,  9plauBoc,  ör-Vúpaußoc); 
mascarada „oamenilor sătui” (o&Trvpot, satura) care, înveliţi în 
piei de oaie şi de berbec, încheie sărbătoarea cu glume; în fine, 
flautul, care acompaniază şi domină dansul vesel sau 
ceremonios cu melodii adaptate împrejurărilor. Poate în nici o 
altă parte înrudirea strînsă dintre eleni şi italici nu apare aşa de 
pronunţată ca aici; şi totuşi, evoluţia celor două naţiuni nu s-a 
îndepărtat în nici o altă privinţă mai mult decit în cazul acesta. 
Educaţia tineretului din Latium rămiînea închisă cu desăviîrşire în 
interiorul spaţiului domestic; în Grecia, aspiraţiile spre o 
dezvoltare variată şi armonioasă a trupului şi a spiritului au 
creat ştiinţele gimnasticii şi educaţiei, cultivate în aceeaşi 
măsură de către naţiune şi individ ca pe bunul cel mai de preţ. 
Latium, prin sărăcia evoluţiei sale artistice, nu depăşeşte nivelul 
popoarelor necivilizate; în Elada, din concepţiile religioase au 
rezultat, cu o rapiditate incredibilă, mitul şi cultul imaginilor, iar 
din acestea lumea mirifică a poeziei şi a sculpturii, care nu-şi 
găseşte egal în istorie. In Latium, în viaţa publică şi privată, 
inteligenţa, bogăţia şi puterea sînt singurele valori; le-a fost 
menit elenilor să simtă superioritatea îmbătătoare a frumuseţii, 
să slujească băiatul frumos, iubit cu un entuziasm în acelaşi 
timp senzual şi ideal, şi să regăsească în cîntecele de război ale 
bardului divin curajul pierdut. Cele două naţiuni prin care 
Antichitatea şi-a atins apogeul stau astfel una alături de 
cealaltă, diferite prin evoluţie, însă egale prin valoare. 
Preeminenţa elenilor asupra italicilor este mai uşor de înţeles, 
dînd seamă de o faimă mai mare; profundul sentiment al 
prezenţei universalului în particular, devotamentul şi puterea de 
sacrificiu ale individului, credinţa nestrămutată în zeii proprii - 
iată tezaurul bogat al naţiunii italice. Amîndouă naţiunile s-au 
dezvoltat unilateral şi, în consecinţă, amîndouă complet. Ar fi un 
gest de meschinărie sufletească să i se reproşeze atenianului că 
n-a ştiut să-şi organizeze statul precum Fabii sau Valerii, sau 


romanului că n-a învăţat să sculpteze ca Fidias sau să scrie ca 
Aristofan. Caracterul cel mai frumos şi mai original al geniului 
grecilor a fost cu certitudine acela care nu le-a permis trecerea 
de la unitatea naţională la unitatea politică fără a schimba 
concomitent politica lor cu despotismul. Lumea ideală a 
frumuseţii a însemnat totul pentru greci şi le-a compensat, în 
anumite limite, tot ce le lipsea în lumea reală. Oriunde a răsărit 
în Grecia o tendinţă spre unitate, ea nu se baza pe principiile 
nemijlocit politice, ci pe artă şi jocuri. Grecii n-au cunoscut altă 
unitate decit Jocurile Olimpice, poemele homerice şi tragediile 
lui Euripide. ltalicul, dimpotrivă, sacrifica hotărît propria voinţă 
salvării publice şi învăţa să se supună tatălui, pentru a şti, mai 
tirziu, să se supună statului. Individul putea să piară prin 
această supunere, iar germenii umani cei mai promiţători 
puteau să degenereze din cauza ei; italicul cîştiga în schimb o 
patrie şi un spirit patriotic, aşa cum grecul nu le-a cunoscut 
niciodată, şi, singur dintre toate naţiunile Antichității, a reuşit să 
instituie unitatea naţională bazată pe constituţie, a cărei temelie 
a fost autoguvernarea. Această unitate naţională îi va aduce 
într-o zi supremaţia nu numai asupra Greciei divizate, ci şi 
asupra întregii lumi cunoscute. 


Capitolul III 
Aşezarea latinilor 


Patria familiei indo-germanice este partea orientală a Asiei 
Centrale. Ea s-a extins de aici asupra Indiei în direcţia sud- 
estică, iar în direcţia nord-vestică asupra Europei. Este dificil de 
stabilit cu exactitate aria originară de locuire a indo- 
germanicilor; oricum, ea trebuie să fi fost în interiorul 
continentului şi la depărtare de mare, deoarece limbile indo- 
germanice ale Asiei şi Europei nu au un termen comun pentru a 
desemna marea. Unele urme se pronunţă în favoarea 
meleagurilor Eufratului, astfel încît patria primitivă a celor două 
familii de o importanţă extraordinară în istoria civilizaţiilor, cea a 
indo-germanicilor şi cea a arameilor, se găseşte, în mod ciudat, 
în acelaşi spaţiu geografic - circumstanţă care pare să sprijine 
ipoteza unei origini comune a celor două familii. Chiar admiţind 
supoziţia, comunitatea aceasta n-a putut să existe decit înaintea 
evoluţiei civilizaţiei şi a limbii. Precizarea acestei situaţii 
originare, ca şi urmărirea triburilor în migrațiile lor îndepărtate, 
a fiecăruia în parte, sînt deopotrivă de dificile. Ramura 
europeană a petrecut poate mai mult timp în Persia şi în 
Armenia după emigrarea indienilor; căci, după toate 
probabilitățile, aici se află leagănul agriculturii şi viticulturii. 
Orzul, alacul şi grîul sînt indigene în Mesopotamia, viţa-de-vie, la 
sud de Caucaz şi de Marea Caspică; tot aici pămîntul 
adăposteşte prunul, nucul şi alţi pomi fructiferi uşor de 
transplantat. De asemenea, e remarcabil că majoritatea 
naţiunilor europene, latinii, celții, germanii şi slavii, au un 
termen comun pentru desemnarea mării; aceasta dovedeşte că 
ele au atins, înaintea separării, țărmurile Mării Negre sau ale 
Mării Caspice. Pe ce drum au ajuns italicii la poalele Alpilor şi 
unde au poposit în timpurile în care mai erau încă uniţi cu 
grecii? La această întrebare nu se poate răspunde pînă cînd nu 
se stabileşte calea, Asia Mică sau ţinuturile dunărene, pe care 
elenii au pătruns în Grecia. Se poate afirma cu certitudine că 
italicii, ca şi indienii, au pătruns dinspre nord în peninsula lor. 
Trecerea tribului umbro-sabelic pe creasta muntoasă centrală a 
ltaliei în direcţia nord-sud se poate urmări încă foarte bine; 


ultimele etape ale acestei migrații aparţin, ce-i drept, timpurilor 
istorice. Vestigii mai puţine ne vorbesc despre căile de migraţie 
ale latinilor. Probabil ea s-a desfăşurat într-o direcţie 
asemănătoare, de-a lungul coastei de vest, cu mult înaintea 
mişcării primelor triburi sabelice. Puhoiul a atins înălțimile numai 
după ce fuseseră ocupate şesurile, iar faptul că ei se aşază în 
lungul țărmului în această epocă explică de ce sabelii au trebuit 
să se mulţumească cu munţii arizi pe care i-au părăsit ulterior 
pentru a se infiltra printre triburile latine. Este arhicunoscut că 
între malul stîng al Tibrului şi Munţii Volscilor locuia un trib latin. 
Aceşti munţi însă, care par să fi fost dispreţuiţi în timpul primei 
migrații, cînd cîmpiile din Latium şi Campania erau încă deschise 
imigranţilor, au fost ocupați de către un trib ce pare să fi fost 
prin origine mai apropiat de sabeli decît de latini, aşa cum o 
arată inscripţiile volsce. Fără îndoială însă, în Campania trăiau 
latini înainte de migraţia greacă şi samnită, căci denumirile 
italice Novl/a sau Nola (Oraşul Nou), Campani, Capua, Volturnus 
(de la volvere), ca şi /uturna (de la iuvare), Opsci („lucrători”) 
sînt mai recente decit invazia samnită şi dovedesc că un trib 
italic şi, probabil latin, ausonii, era stăpîn în Campania cînd 
Cumae a fost fondată de către greci. Mai mult, primii locuitori ai 
regiunilor ocupate mai tirziu de către lucanieni şi brutieni, /tali 
propriu-zişi (locuitori ai „ţării vitelor”), sînt alăturaţi de cei mai 
buni observatori nu populaţiei iapigilor, ci celei italice. Nimic nu 
ne împiedică să îi apropiem de tribul latin, întrucît elenizarea 
acestor ţinuturi încă înainte de începutul dezvoltării politice a 
Italiei şi invazia ulterioară a hoardelor samnite au dus la 
dispariţia totală a urmelor acestei naţionalităţi antice. Legende 
străvechi stabilesc legături şi între tribul, de asemenea dispărut, 
al siculilor şi Roma; astfel, cel mai vechi istoriograf italic, 
Antiochus din Siracusa, povesteşte că un om, numit Sikelos, a 
venit ca transfug din Roma la Morges, regele Italiei (însemnînd 
aici peninsula brutienilor). Aceste legende par să se întemeieze 
pe identitatea etnică a siculilor, dintre care se mai întîlneau 
descendenţi în Italia pe timpul lui Thukydides, şi a latinilor - 
ipoteză acceptată de către istorici. Asemănarea izbitoare a 
cîtorva particularităţi lingvistice dintre elina din Sicilia şi latină 
trebuie să fie explicată, neîndoielnic, nu prin identitatea 
originară a celor două limbi, ci prin vechile relaţii comerciale 
care s-au stabilit între Roma şi grecii din Sicilia. Totuşi, nu numai 


teritoriul latin, dar şi ţinuturile din Campania şi Lucania, Italia 
propriu-zisă dintre golfurile de la Tarentum şi Laos şi partea 
orientală a Siciliei, au fost locuite de diferitele populaţii ale 
familiei latine. 

Destinele acestor populaţii au fost foarte diferite. Cele 
care se stabiliseră în Sicilia, în Grecia Mare şi în Campania au 
venit în contact cu grecii într-o epocă în care n-au putut să 
opună nici o rezistenţă civilizaţiei acestora şi ori au fost elenizaţi 
complet, precum în Sicilia, ori slăbiţi în aşa măsură, încît au 
sucombat fără rezistenţă în faţa energiei juvenile a ţăranilor 
samniţi. Sicilienii, italii, morgeţii n-au reuşit astfel să joace un rol 
activ în istoria peninsulei. Situaţia din Latium a fost alta. Aici n- 
au fost întemeiate colonii greceşti şi, după lupte grele, locuitorii 
au reuşit să se impună atit faţă de sabini, cît şi faţă de vecinii 
din nord. Să aruncăm o privire asupra ținutului care-şi va 
exercita, ca nici o altă regiune, influenţa asupra destinelor lumii 
antice. 

Cimpia din Latium a fost, din timpurile cele mai 
îndepărtate, scena celor mai grandioase cataclisme prin care 
acţiunea lentă a aluviunilor şi erupțiile vulcanilor gigantici au 
alcătuit, strat peste strat, acest pămînt pe care urma să se 
decidă cărui popor îi va aparţine stăpînirea lumii. Latiumul este 
străjuit la est de Munţii Sabinilor şi Ecvilor, care aparţin 
Apeninilor, în sud de Munţii Volscilor, care ating o înălţime de 
4.000 de picioare, fiind separați de lanţul principal al Apeninilor 
prin platoul lui Sacco (Trerus, afluent al lui Liris), teritoriul vechi 
al hernicilor şi care, extinzîndu-se către vest, se termină cu 
promontoriul de la Terracina; la vest este marea, care, pe 
ţărmul acesta, are porturi puţine şi mici; în nord, cîmpia 
pătrunde pe alocuri în peisajul muntos al Etruriei. Astfel 
înconjurat, Latium formează o cîmpie încîntătoare, udată de 
Tibru, „Torentul munţilor”, care izvorăşte din munţii Umbriei, şi 
de Anio, care porneşte din Munţii Sabinilor. Munţii se înalţă din 
cîmpie ca nişte insule; unii sînt stînci calcaroase abrupte, 
precum Soracte, la nord-est, sau promontoriul de la Circe, în 
sud-est, şi colina asemănătoare, mai domoală însă, a 
laniculumului de la Roma; alţii sînt ridicături de teren de origine 
vulcanică, ale căror cratere au devenit lacuri, unele dăinuind 
pînă astăzi. Cei mai importanţi dintre aceştia sînt Munţii Albani, 
care se ridică, izolaţi din toate părţile, între Munţii Volscilor şi 


fluviul Tibru. Aici s-a stabilit populaţia pe care istoria o cunoaşte 
sub numele de latini sau, cum s-au denumit mai tîrziu pentru a 
putea fi deosebiți de alte comunităţi latine, venite ulterior în 
Latium, „latinii vechi” (prisci Latini. Numai că teritoriul stăpinit 
de ei, Latium, nu este decit o mică parte a acestei cîmpii 
central-italice. Intregul teritoriu de la nord de Tibru este o ţară 
străină latinilor, ba chiar potrivnică, ai cărei locuitori n-au putut 
fi legaţi niciodată printr-un tratat durabil, nici printr-o pace 
generală, şi cu care, se pare, au fost încheiate numai armistiţii 
temporare. Înspre nord, graniţa Tibrului este străveche şi se 
pare că nici istoria, nici tradiţia cea mai demnă de crezare nu au 
păstrat vreo amintire referitoare la cînd şi cum s-a statornicit 
această delimitare aşa de bogată în consecinţe. În momentul în 
care începe istoria noastră, găsim întinderile joase şi 
mlăştinoase din sudul Munţilor Albani sub stăpînirea unei 
populaţii umbro-sabelice, a rutulilor şi a volscilor; Ardea şi 
Velitrae n-au fost socotite, la origine, printre oraşele latine. Din 
acest teritoriu, numai partea centrală, cuprinsă între Tibru, zona 
premontană a Apeninilor, Munţii Albani şi mare, o suprafaţă de 
aproximativ 34 de mile pătrate germane, puţin mai mare decit 
actualul canton Zurich, formează Latium, „Cîmpia largă”, aşa 
cum se poate admira de pe înălțimile lui Monte Cavo. Deşi 
întins, peisajul nu este uniform. Cu excepţia țărmului nisipos al 
mării, format şi de către aluviunile Tibrului, cîmpia este 
întreruptă de coline de tuf de o înălţime medie, deseori abrupte 
însă, şi de crăpături adînci în pămînt. Între aceste ridicături şi 
depresiuni ale terenului, iarna se formează acele bălți care se 
evaporă din cauza caniculei din timpul verii, dînd naştere aerului 
infestat de miasme care bîntuie ţinutul, astăzi, ca şi atunci. Este 
o eroare să punem aceste miasme pe seama decăderii 
agriculturii, cauzată de guvernarea deficitară din ultimele 
secole; originea lor, nu se ştie foarte bine cum, pare să rezide în 
înclinarea mică a terenului şi aceasta este cauza lor de atunci, 
ca şi de acum, după milenii. Este adevărat însă că aerul 
dezagreabil se poate înlătura pînă la o anumită limită prin 
intensificarea agriculturii; suprafața cultivată accelerează 
desecarea terenurilor cu ape stătătoare. Făcînd abstracție de 
această constatare, rămîne o enigmă dezvoltarea unei populaţii 
dense de agricultori în nişte ținuturi cum ne apar astăzi cele din 
Cîmpia Latină şi şesurile de la Sybaris şi Metapontion, în care o 


populaţie nu poate prospera în condiţii salubre şi în care 
călătorul evită să petreacă chiar şi numai o singură noapte. 
Trebuie să ne amintim că omul aflat pe o treaptă mai joasă a 
civilizaţiei percepe mai îndeaproape cerinţele naturii şi li se 
supune mai uşor; poate şi constituţia sa fizică este mai elastică 
şi se ataşează gliei mai intim. În Sardinia, agricultura persistă în 
condiţii identice; aerul infestat este prezent şi aici, iar ţăranul se 
sustrage efectelor lui prin precauţia în alegerea îmbrăcămintei, 
a mîncării şi a orelor de muncă. Într-adevăr, nimic nu protejează 
mai eficient de aria cattiva decit purtarea hainelor din piei de 
animale şi focul nedomolit; aşa se explică de ce ţăranul roman 
mergea întotdeauna îmbrăcat în haine grele de lină şi nu lăsa 
niciodată să se stingă focul în vatra sa. De altfel, aceste 
meleaguri trebuiau să pară primitoare unei populaţii agricole 
migratoare; ţărina se poate lucra uşor cu sapa şi cu săpăliga cu 
trei colţi şi dă roade şi fără îngrăşăminte, deşi oferă recolte 
mediocre faţă de cele din alte ţinuturi italice. La grîu se 
recoltează, în medie, de cinci ori cantitatea însămînţată. Un 
surplus de apă bună nu există; cu atit mai prețuit şi mai sacru a 
fost pentru populaţie orice izvor limpede. 

Cu privire la desfăşurarea aşezării latinilor în ţinutul care 
le va purta numele nu s-a păstrat nici o tradiţie şi, în această 
privinţă, sîntem constrînşi aproape în exclusivitate la simple 
deducţii. Unele lucruri însă pot fi recunoscute sau presupuse cu 
mare probabilitate. Marca romană se împărțea din timpuri 
străvechi într-un număr de cantoane ale clanurilor, care au fost 
utilizate mai tirziu pentru fundamentarea împărţirii în cartiere 
rurale (tribus rusticae). Conform tradiţiei, numele cartierului 
claudin provine de la aşezarea clanului Claudiilor pe malul lui 
Anio; şi în numele celorlalte clanuri întîlnim urme ale împărţirii 
asemănătoare a altor districte. Acestea nu sînt derivate de la 
denumirile unor locuri, ci sînt formate, fără excepţie, din 
denumirile clanurilor. Aceste clanuri care au dat nume 
cartierelor teritoriului originar roman, în măsura în care n-au 
dispărut cu totul (precum Camil/ii, Galerii, Lemonii, Polii, Pupinii, 
Voltinii), sînt, cu certitudine, primele familii patriciene ale Romei 
(Aemilii, Cornelii, Fabii, Horatii, Menenii, Papirii, Romilii, Sergii, 
Veturii). Este remarcabil că dintre toate aceste clanuri nu există 
nici unul despre care să se poată spune cu certitudine că a 
imigrat mai tîrziu în Roma. Fiecare comunitate italică şi, fără 


îndoială şi elenă, trebuie să fi fost împărţită, ca şi cea romană, 
într-un număr de clanuri, concomitent în baza comunităţii de 
teritoriu şi a înrudirii de sînge. Aceasta este „casa” (oixia) 
grecilor, care a format în Grecia comele şi demele, iar la Roma 
tribus-urile. Denumirea italică cuprinzătoare, „casă” (vicus) sau 
„Clădire” (pagus de la pangere), indică, de asemenea, locuirea 
comună a membrilor unui clan, ajungînd să desemneze cătunul 
sau satul printr-o mutație lesne de înţeles, datorată uzului limbii. 
Aşa cum fiecare familie deţinea un lot, tot astfel clanul reunit îşi 
avea pămînturile sale, care au fost cultivate, pînă în timpuri 
relativ tîrzii, după modelul proprietăţii familiale, altfel spus, după 
principiul indiviziunii. Întrebarea dacă clanurile s-au grupat în 
sate abia în Latium ori au pătruns aici ca o comunitate deja 
formată nu poate fi elucidată. De asemenea, nu putem să 
determinăm în ce măsură clanul se forma, pe lingă cei de o 
origine comună, şi din indivizi neînrudiţi prin sînge. De la 
începuturi însă, aceste comunităţi nu au fost privite drept unităţi 
de sine stătătoare, ci ca părţi integrante ale unui edificiu politic 
(civitas, populus). Acesta se prezintă mai întîi ca o reuniune de 
sate de aceeaşi origine, de aceeaşi limbă şi cu aceleaşi 
obiceiuri, supuse aceloraşi legi şi bucurindu-se de aceeaşi 
justiţie, asociate în scop defensiv şi în vederea atacului în afară. 
Un canton astfel organizat avea nevoie de un centru stabil, în 
aceeaşi măsură ca şi clanul. Dar întrucît membrii clanului, mai 
exact locuitorii cantonului, trăiau în sate, centrul lui nu putea să 
fie un spaţiu locuit, un oraş, ci numai un loc de adunare comun. 
Acesta includea locul în care desfăşurau actele de justiţie şi 
sanctuarul cantonului; aici, locuitorii lui se adunau în fiecare a 
opta zi pentru tîrg şi pentru distracţie şi tot aici ei, ca şi 
animalele lor erau mai bine apăraţi în faţa incursiunilor 
inamicului. În timpuri normale, de altfel, aceste centre au fost 
foarte puţin sau deloc populate. Locuri de refugiu asemănătoare 
se întîlnesc încă frecvent în zona deluroasă a Elveţiei orientale 
pe o serie de virfuri muntoase. Un astfel de loc se numeşte în 
Italia „înălţime” (capito/ium, precum ăxpa, „vîrful dealului”) sau 
„citadelă” (arx de la arcere); acesta nu este încă un oraş, dar 
constituie temelia unui viitor oraş, urmînd ca edificiile să se 
grupeze în jurul acropolei şi să se împrejmuiască mai tirziu cu o 
„incintă” (urbs, înrudit cu urvus, curvus, poate şi cu orbis). 
Diferenţa exterioară dintre citadelă şi oraş constă în numărul 


porţilor, cît mai puţine în cazul citadelei, cu mai multe în cazul 
oraşului; citadela are, de regulă, o singură poartă, oraşul, cel 
puţin trei. Pe aceste fortificaţii se bazează constituţia preurbană 
a cantoanelor Italiei; ea s-a păstrat pînă în zilele noastre în acele 
ţinuturi italiene, precum ţinutul marsilor şi unele districte ale 
Abruzzilor, în care stadiul urban a fost atins abia foarte tirziu sau 
nici pînă în prezent. Ținuturile ecvilor, care în timpul cezarilor 
trăiau încă în nenumărate sate deschise, şi nu în oraşe, prezintă 
un număr apreciabil de ziduri antice de incintă care, fiind 
considerate drept „oraşe părăsite”, cu temple solitare, au 
provocat uimirea arheologilor romani, ca şi pe cea a arheologilor 
din zilele noastre; primii au încercat să-i plaseze aici pe 
„locuitorii lor primitivi” (aborigines), ceilalţi pe pelasgi. Sîntem 
convinşi că ar fi mai corect să recunoaştem în aceste locuri nu 
oraşe înconjurate de ziduri, ci refugii pentru locuitorii cantonului, 
aşa cum, fără îndoială, trebuie să fi existat odinioară pe întregul 
cuprins al Italiei, într-o formă prea puţin artistică poate. Este 
firesc ca, în epoca în care oamenii ajunşi să locuiască în oraşe şi 
le înconjurau cu ziduri de piatră, locuitorii acestor sate deschise, 
care continuau să habiteze în locuinţele lor, să înlocuiască 
valurile de pămînt şi palisadele cu fortificaţii din piatră. În 
epocile următoare, cînd, în condiţiile unei păci asigurate, n-a 
mai fost nevoie de aceste fortificaţii, refugiile au fost părăsite şi 
au devenit enigme pentru generaţiile posterioare. 

In consecinţă, aceste ţinuturi, în care acropola îndeplinea 
rolul de centru şi care includeau un anumit număr de clanuri, 
formează primele unităţi politice, care constituie punctul de 
plecare al istoriei Italiei. Unde şi în ce proporţii s-au format în 
Latium cantoane asemănătoare nu se poate determina cu 
exactitate, dar nici nu este de vreun interes istoric deosebit. 
Culmile izolate ale Munţilor Albani, care au oferit imigranţilor 
aerul cel mai sănătos, izvoarele cele mai limpezi şi cea mai 
mare securitate, într-un cuvînt, fortăreaţa naturală a Latiumului, 
au fost ocupate neîndoielnic primele de către nou-veniţi. Într- 
adevăr aici, pe lungimea îngustului platou care domina 
Palazzuola, între Lacul Alban („Lago di Castello”) şi Muntele 
Albei („Monte Cavo”), a fost întemeiată Alba, considerată 
unanim sediul originar al populaţiei latine şi metropola Romei, la 
fel ca şi a tuturor celorlalte comunităţi latine. Pe aceste pante se 
află, de asemenea, străvechile localităţi latine Lanuvium, Aricia 


şi Tusculum. Aici se găsesc încă acele construcţii străvechi care 
indică începutul civilizaţiei şi care dovedesc posterităţii că Pallas 
Athena a intrat adultă în lume. Astfel trebuie să fie privită acea 
cioplire a peretelui prăpăstios de stîncă, dominat de Alba înspre 
Palazzuola care, apărată de poviîrnişurile abrupte ale Muntelui 
Cavo înspre sud, este în aceeaşi măsură inabordabilă dinspre 
nord şi nu poate fi atacată decit de pe două cărări înguste, de la 
est şi de la vest, uşor de apărat şi pe care se desfăşura comerţul 
oraşului. Astfel trebuie să fie privită galeria imensă, înaltă de un 
stat de om, tăiată în peretele dur de lavă, de o grosime de 
6.000000 de picioare, prin care lacul care se formase în craterul 
Muntelui Alban a fost redus la adîncimea lui actuală, lăsînd 
astfel pe muntele însuşi un teren larg pentru agricultură. 
Culmile ultimilor pinteni ai Munţilor Sabini sînt, de asemenea, 
acropole naturale ale Cîmpiei Latine, iar oraşele celebre Tibur şi 
Praeneste au rezultat, la fel, din astfel de acropole ale 
cantoanelor. Labicii, Gabii şi Nomentum, situate în cîmpia care 
se întinde între Munţii Albani, Sabini şi Tibru, Roma, pe Tibru, 
Laurentum şi Lanuvium, pe țărm, sînt centre mai mult sau mai 
puţin vechi ale colonizării latine, fără a aminti de numărul mare 
al cetăților mai mici sau date cu totul uitării. Toate aceste 
cantoane au fost suverane în timpurile străvechi şi au fost 
conduse fiecare de către o căpetenie a lor, ajutată de sfatul 
bătrînilor şi de adunarea bărbaţilor înarmaţi. Totuşi, nu numai 
sentimentul comunităţii de origine şi de limbă a menţinut 
unitatea acestor cantoane, ci ea s-a manifestat şi printr-o 
instituţie religioasă şi politică de cea mai mare importanţă - 
federaţia eternă a tuturor cantoanelor latine. La origine, 
conform uzanţei universale în Italia, ca şi în Grecia, conducerea 
revenea acelui canton între ale cărei graniţe se afla centrul de 
adunare al federaţiei; acesta a fost cantonul de la Alba, care, 
cum am menţionat mai sus, a fost considerat cel mai vechi şi 
mai renumit dintre toate cantoanele latine. Iniţial au fost 30 de 
cantoane care alcătuiau baza, număr pe care îl regăsim deseori 
în Grecia şi în Italia în cazul părţilor unei alianţe politice. Tradiţia 
nu ne-a păstrat şi noi nu mai putem determina care au fost cele 
treizeci de cantoane latine vechi sau cum erau denumite, în 
baza drepturilor de metropolă ale Albei, cele treizeci de colonii 
albane vechi. Evenimentul central al acestor adunări era, 
precum  Panbeoţiile şi  Panionienele pentru  confederaţia 


beoţienilor şi cea a ionienilor, „Sărbătoarea latină” (Feriae 
Latinae), în timpul căreia latinii, reuniți într-o zi fixată de către 
un magistrat, jertfeau anual pe Muntele Alban (Mons Albanus, 
„Monte Cavo”) un taur „Zeului Latin” (/upiter Latiaris). Fiecare 
comunitate trebuia să contribuie la ofranda adusă cu o anumită 
cantitate de vite, de lapte şi de brînză, avînd în schimb dreptul 
să primească o bucată din carnea animalului sacrificat. Aceste 
obiceiuri s-au perpetuat timp îndelungat şi ele sînt bine 
cunoscute; însă în ceea ce priveşte efectele juridice mai 
importante ale acestei asociaţii nu putem să avansăm decit 
presupuneri. Din timpuri străvechi, sărbătorilor de pe Muntele 
Alban li s-a asociat adunarea conducătorilor acestor comunităţi; 
aceasta se desfăşura pe locul de justiţie vecin, la izvorul 
Ferentinei (la Marino). O asemenea confederație nu se poate 
imagina nicidecum fără o conducere supremă şi fără o legislaţie 
aplicabilă tuturor participanţilor. Tradiţia ne-o confirmă şi este 
verosimil ca federaţia să fi avut mijloacele de represiune 
necesare în cazul violării legilor alianţei şi să fi putut pronunţa, 
în acest caz, chiar şi condamnarea la moarte. Ca părţi 
integrante ale acestei vechi legislații a confederației, putem 
considera că egalitatea de drepturi şi cea referitoare la căsătorie 
erau comune triburilor latine; de aici decurge faptul că fiecare 
latin putea să conceapă copii legitimi cu fiecare latină cu care se 
căsătorea, putea să achiziţioneze proprietăţi oriunde în Latium 
şi să se dedice aici comerţului. Confederaţia trebuie să fi 
instituit, de asemenea, un tribunal de arbitraj confederativ, care 
reglementa neînțelegerile ivite între diferitele cantoane; în 
schimb, nu se poate dovedi existenţa unei limitări a puterii 
suverane deţinute de fiecare canton în privinţa declarării păcii 
sau a războiului. De asemenea, nu poate fi pus la îndoială faptul 
că prin constituţia confederației trebuie să se fi oferit 
posibilitatea de a putea duce un război defensiv sau chiar 
ofensiv; în cazul acesta, devenea necesară prezenţa unui 
general, a unui dux al ligii. Nu avem însă nici un temei să 
admitem că, în acest caz, comunitatea ar fi fost silită să 
contribuie cu un contingent înarmat sau că, dimpotrivă, i s-ar fi 
interzis să poarte un război pe cont propriu, chiar şi împotriva 
unui membru al confederației. În schimb, există urme care 
dovedesc că, în timpul Sărbătorii Latine, la fel ca la sărbătorile 
federative elene, se instaura în Latium o pace impusă de zei şi 


că, probabil, triburile aflate în război îşi asigurau pe durata ei 
trecere liberă. E şi mai greu să definim privilegiile cantonului 
conducător; putem afirma doar că nu există vreo rațiune de a 
atribui conducerii albane o reală hegemonie politică asupra 
Latiumului, ci, mai degrabă şi aproape sigur, aceasta nu 
semnifica în Latium mai mult decît conducerea onorifică a Elidei 
în Grecia. În general, întinderea şi sfera de activitate a acestei 
confederaţii pare să fi fost liberă şi nestatornică; ea a fost şi 
rămîne însă nu o adunare accidentală a unor comunităţi mai 
mult sau mai puţin înrudite, ci expresia justă şi necesară a 
unităţii populaţiei latine. Chiar dacă confederaţia latină n-a 
cuprins mereu toate comunităţile latine, n-a permis în schimb 
niciodată primirea în rîndurile ei a unei comunităţi nelatine. 
Instituţia ei corespondentă din Grecia nu este amficţionia 
delfică, ci confederaţia beoţiană sau etoliană. Aceste contururi 
generale trebuie să fie suficiente; orice încercare de a îngroşa 
liniile ar deforma imaginea. Jocul variat, care a apropiat şi a 
îndepărtat rînd pe rînd pe unele sau pe altele dintre cantoanele 
latine, ca un fel de atomi politici, a dispărut pentru totdeauna 
din faţa ochilor noştri, fără a lăsa urme vizibile. Ajunge să 
reținem existenţa unică şi persistentă a acestor comunităţi care, 
deşi nu au abandonat autonomia lor grupîndu-se în jurul unui 
centru comun, au cultivat şi au promovat totuşi sentimentul 
comunităţii naţionale. Acest sentiment a pregătit trecerea de la 
particularismul cantonal, prin care începe şi trebuie să înceapă 
istoria oricărui popor, la unitatea naţională, cu care se termină 
sau ar trebui să se termine istoria oricărui popor. 


Capitolul IV 
Începuturile Romei 


Aproximativ la trei mile germane de la gurile Tibrului, în 
amonte, pe ambele maluri ale fluviului, se înalţă coline domoale, 
mai înalte pe cel drept, mai scunde pe cel stîng. De acestea din 
urmă se leagă, de cel puţin 2.500 de ani, numele romanilor. 
Desigur, nu putem determina cum şi cînd a apărut acest nume. 
Putem afirma cu destulă siguranţă că, sub forma cea mai 
timpurie sub care ne sînt cunoscuţi, locuitorii acestui canton nu 
se numeau romani, ci - datorită unei mutații consonantice foarte 
frecvente în limbile primitive şi în special în latina veche - ramni 
(Ramnes), mărturie a vechimii imemoriale a acestui nume. 
Etimologia lui nu poate fi stabilită cu certitudine; este posibil ca 
ramnes să semnifice „oamenii pădurii” sau „ai desişurilor”. Ei n- 
au rămas însă unicii locuitori ai colinelor de pe malul Tibrului. In 
structurarea celei mai vechi comunităţi romane s-a păstrat 
dovada originii ei; ea a fost formată prin contopirea a trei 
cantoane, probabil cîndva independente: al ramnilor, al titiilor şi 
al lucerilor; aceste trei populaţii s-au unit într-o singură 
comunitate, formînd un fel de ovvoixiou6q asemănător acelui 
care, în Attica, a dat naştere Atenei. Antichitatea străveche a 
acestei diviziuni tripartite este atestată cu putere de faptul că 
romanii folosesc, în materie de drept constituţional, pentru „a 
împărţi” şi „parte” tribuere („a împărţi în trei”) şi tribus („o 
treime”); ca şi cuvintul nostru „cartier”, această expresie şi-a 
pierdut însă de timpuriu semnificaţia numerică originară. Chiar 
după unire, fiecare dintre aceste trei comunităţi, devenite 
diviziuni, deţinea treimea ei din teritoriul comun şi era 
reprezentată proporţional în garda cetăţenească şi în sfatul 
bătrînilor. În ritualul însuşi, numărul divizibil cu trei al membrilor 
celor mai vechi colegii - Vestalele, Saliens, Fratres Arvales, 
Luperci, Augures - derivă fără îndoială de la această diviziune 
tripartită. Asupra acestor trei elemente în care se împarte 
populaţia primitivă a Romei s-au tras concluziile cele mai 
extravagante. În legătură cu această diviziune s-a emis ipoteza, 
inconsistentă, că națiunea romană ar fi luat naştere dintr-un 
popor amestecat şi s-a încercat, prin diferite mijloace, să se 


prezinte cele trei mari rase ale Italiei drept părţi integrante ale 
Romei primitive şi să se transforme poporul, care a demonstrat 
prin limba, politica şi religia sa o evoluţie atît de pură şi de 
originară, într-un amalgam confuz de rămăşiţe etrusce, sabine, 
elene şi chiar pelasge. După ce am înlăturat ipotezele acestea 
iraționale şi contradictorii, putem să rezumăm în cîteva cuvinte 
ceea ce se poate spune despre naționalitatea elementelor 
componente ale comunităţii romane primitive. Faptul că ramnii 
aparţin familiei latine nu se poate pune la îndoială, întrucit ei au 
conferit numele lor noii comunităţi romane şi, în consecinţă, 
trebuie să fi influenţat în mod esenţial naționalitatea populaţiei 
unite. Tot ce se poate afirma despre originea lucerilor este că 
nimic nu ne împiedică să-i considerăm, ca şi pe ramni, o 
populaţie latină. A doua dintre aceste populaţii este recunoscută 
unanim ca fiind originară din Sabinia; concluzia îşi găseşte 
confirmarea într-o tradiţie, păstrată în interiorul confreriei titiilor, 
conform căreia aceasta a fost întemeiată cu ocazia intrării titiilor 
în comunitate, pentru păstrarea ritualului sabin particular. De 
asemenea, se pare că, în timpuri foarte îndepărtate, în care 
familia latină şi cea sabelică prezentau în limba şi în obiceiurile 
lor o opoziţie mai atenuată decit cea care va exista mai tirziu 
între romani şi samniţi, o comunitate sabelică intrase într-o 
asociaţie cantonală latină. Acest lucru este posibil, întrucit 
constatăm în tradiţia mai veche şi demnă de încredere că titiii 
îşi impun, fără excepţie, întîietatea faţă de ramni şi că titii 
imigranţi impun ovvotxtouâc-ul ramnilor, stabiliţi mai demult 
aici. In consecinţă, trebuie să fi avut loc un amestec de 
naţionalităţi; dar el nu a avut o influenţă mai profundă decit 
aşezarea la Roma a sabinului Attus Clauzus sau Appius Claudius, 
a clanului şi a clienţilor săi, care a urmat citeva secole mai tirziu. 
Imigrarea mai veche a titiilor la Roma, ca şi primirea Claudiilor 
în rîndul romanilor nu ne îndreptăţeşte să includem acest popor 
în rîndul popoarelor amestecate. Cu excepţia cîtorva instituţii 
naţionale care se leagă de ritual, nu putem dovedi existenţa 
unor urme sabelice la Roma şi nici limba latină nu ne oferă 
vreun punct de sprijin pentru susţinerea acestei ipoteze. Intr- 
adevăr, ar fi mai mult decit extraordinar dacă aderarea unei 
singure comunităţi, strîns înrudite cu etnia latină, ar fi fost 
suficientă pentru a tulbura într-un mod simţitor naționalitatea 
latină; trebuie să remarcăm îndeosebi că, în perioada în care titii 


s-au aşezat alături de ramni, naționalitatea latină se întemeia pe 
Latium, şi nu pe Roma. Comunitatea romană cu diviziunea ei 
tripartită, cu toate elementele probabil de origine sabelică, n-a 
fost nimic altceva decit fusese comunitatea ramnilor - o parte a 
naţiunii latine. 

Cu mult înaintea întemeierii vreunui oraş pe Tibru, acei 
ramni, titii şi luceri, la început separați, ulterior uniţi, trebuie să 
fi avut o acropolă a lor pe colinele romane şi un număr de sate 
în teritoriul din jur, pe care-l cultivau. O tradiţie care îşi are 
originea în aceste timpuri străvechi trebuie să fie sărbătoarea 
Lupercaliilor, celebrată de clanul lui Quinctus pe Muntele 
Palatin; sărbătoare a ţăranilor şi a păstorilor, care a păstrat, ca 
nici o alta, glumele fireşti ale simplităţii patriarhale şi care, 
printr-un destin aparte, a supravieţuit, dintre toate celelalte 
sărbători păgine, o perioadă îndelungată în Roma creştină. 
Roma s-a născut din aceste aşezări. Desigur nu poate fi vorba 
nicidecum de o întemeiere a oraşului în sens propriu, cum este 
atestată de legendă; Roma n-a fost construită într-o singură zi. 
Merită însă o cercetare aprofundată căile prin care Roma a 
putut să ajungă la această poziţie politică proeminentă în 
interiorul Latiumului; întrucît natura terenului nu pare să fi 
favorizat această ascensiune. Locul pe care este aşezată Roma 
este mai puţin salubru şi mai puţin fertil decît cel al majorităţii 
celorlalte oraşe latine. Viţa-de-vie şi smochinul nu dau roade în 
vecinătatea imediată a Romei şi lipsesc izvoarele abundente, 
întrucît nici izvorul, de altfel excelent, al Camenilor în faţa Porții 
Capene, nici cel, îngrădit mai tirziu, din Tullianum nu oferă o 
cantitate mare de apă. La acestea se adaugă inundaţiile 
frecvente ale fluviului care, din cauza scurgerii sale lente, nu 
poate face faţă afluenților vijelioşi din anotimpul ploilor şi 
acoperă văile şi şesurile dintre coline, transformîndu-le în 
mlaştini. Locul nu este atrăgător pentru imigranţi; de aceea, s-a 
opinat încă din Antichitate că spre acest petic de pămînt 
insalubru şi nefertil, aşezat în mijlocul unui ţinut binecuviîntat, 
nu s-a putut îndrepta prima colonizare firească a ţăranilor 
migratori, ci nevoia ori, mai degrabă, o cauză deosebită trebuie 
să fi determinat întemeierea acestui oraş. Insăşi legenda a 
resimţit această particularitate; povestioara despre întemeierea 
Romei de către emigranţi albani sub conducerea lui Romulus şi 
Remus nu este altceva decit o încercare naivă a pseudoistoriei 


vechi de a explica singularitatea acestei aşezări într-un loc atit 
de puţin favorabil şi de a lega originea Romei de metropola 
comună a Latiumului. Istoria trebuie să se debaraseze înainte de 
toate de astfel de poveşti, care vor să fie istorie, dar nu sînt 
altceva decit explicaţii improvizate ; putem să înaintăm însă cu 
un pas. După ce am examinat împrejurimile, putem trece la o 
evaluare nu a originii localităţii, ci a cauzelor creşterii sale 
rapide şi surprinzătoare şi ale poziţiei sale privilegiate în Latium. 
Inainte de toate, să privim cele mai vechi graniţe ale teritoriului 
roman. Inspre est se află oraşele Anatemnae, Fidenae, Caenina, 
Collatia, Gabii, unele foarte apropiate, altele la nici o milă 
germană faţă de porţile Romei serviene: hotarele cantonului 
trebuie să fi trecut foarte aproape de porţile oraşului. Înspre 
sud, la o distanţă mai mică de trei mile germane, se găsesc 
puternicele comunităţi Tusculum şi Alba, iar teritoriul roman nu 
pare să se fi întins în această direcţie dincolo de groapa Cluila, 
aflată la o milă germană de Roma. Înspre sud-est, frontiera 
dintre Roma şi Lavinium se găsea, de asemenea, foarte 
aproape, la a şasea bornă miliară. În timp ce ţinutul roman este 
limitat spre interiorul ţării de graniţe cît se poate de înguste, el 
se revarsă în schimb pe ambele maluri ale Tibrului, din cele mai 
vechi timpuri nestingherit în drumul spre mare, fără a întilni 
între Roma şi litoral vreo localitate care să se impună ca vechi 
centru al cantonului sau vreo urmă a unui hotar vetust. 
Legenda, care ştie să stabilească originile tuturor lucrurilor, ne 
relatează, bineînţeles, că posesiunile romane situate pe malul 
drept al Tibrului, „Cele şapte coline” (septem pag şi salinele 
importante care se găsesc lîngă estuarul fluviului, ar fi fost 
cucerite de la veienţi de către regele Romulus; de asemenea, că 
regele Ancus ar fi fortificat pe malul drept capul de pod 
„Muntele lui lanus” (/aniculum) şi ar fi întemeiat pe malul stîng 
Pireul roman, portul „Estuarului” (Ostia). O dovadă mai 
convingătoare decît posesiunile situate pe malul etrusc, 
aparţinind odinioară teritoriului roman, o constituie altarul, 
ridicat tocmai aici, la a patra bornă miliară a drumului înspre 
Ostia, consacrat zeiţei creatoare (dea Dia), sanctuarul străvechi 
al sărbătorii agricole şi al confreriilor ţăranilor. De fapt, din 
timpuri imemoriale, clanul Romiliilor, poate cel mai nobil dintre 
toate clanurile romane, s-a stabilit pe aceste meleaguri; 
laniculum a fost o parte integrantă a oraşului, iar Ostia o colonie 


de cetăţeni, altfel spus, o suburbie a Romei. Această situaţie nu 
poate fi atribuită întîmplării. Tibrul este calea comercială 
naturală a Latiumului, estuarul său, de-a lungul țărmului lipsit de 
porturi, este locul de ancorare natural al navigatorilor. De 
asemenea, din timpuri străvechi, Tibrul a fost valul de apărare 
împotriva vecinilor din nord. Nici un alt loc decît Roma, care 
îngemăna, deopotrivă, avantajele unei poziţii solide şi 
vecinătatea imediată a fluviului, nu se preta mai bine pentru 
antrepozitul comerţului fluvial şi maritim latin ca bastion 
maritim al Latiumului; ea domina cele două maluri ale Tibrului 
pînă la gura lui şi servea, de asemenea, fie corăbierilor de pe 
Tibru sau Anio, fie marinarilor care urcau cu micile ambarcaţiuni 
de care se foloseau pe atunci; în plus, împotriva piraţilor, oferea 
un adăpost mai sigur decit localităţile situate nemijlocit pe țărm. 
Chiar dacă Roma nu datorează întemeierea ei acestor 
circumstanţe comerciale şi strategice, ea le datorează, în mod 
sigur, importanţa ei; în acest sens, deţinem numeroase dovezi 
care au o pondere mai mare decit indiciile transmise de către 
povestioarele istorizate. De aici decurg relaţiile străvechi cu 
Caere, care a fost pentru Etruria ceea ce a fost Roma pentru 
Latium şi care, în consecinţă, a devenit vecinul cel mai apropiat 
şi aliatul său comercial; aşa se explică, de asemenea, 
importanţa podului peste Tibru şi, în general, a arhitecturii 
podurilor în comunitatea romană. De aici provine galera care 
figurează pe blazoanele oraşului. De aici vine, de asemenea, 
străvechiul drept de vamă, impusă de romani importurilor şi 
exporturilor din Ostia, care greva asupra mărfurilor destinate 
vînzării (promercale), şi nu asupra bunurilor destinate trebuinţei 
personale a armatorului (usuarium); aceasta era în realitate o 
taxă pe comerţ. De aici decurge, de asemenea, pentru a 
anticipa, folosirea relativ timpurie a monedei la Roma şi 
tratatele comerciale stipulate cu state aflate dincolo de mare. În 
acest sens, Roma ar putea să fie considerată, precum o propune 
şi legenda, mai degrabă un oraş creat decit unul devenit şi, 
dintre oraşele latine, mai degrabă cel mai tînăr, decit cel mai 
vechi. Fără îndoială, ţinutul era cultivat într-o oarecare măsură, 
iar Munţii Albani, ca şi înălțimile care înconjoară Campania 
(„Cîmpia”) erau protejaţi de fortificaţii în momentul în care 
emporiul latin de la graniţă se afla în devenire pe Tibru. Dacă 
Roma a fost înfiinţată printr-o hotărire a confederației latine, 


prin intuiţia genială a unui ctitor de oraşe dat uitării sau prin 
dezvoltarea naturală a relaţiilor comerciale, acesta e un fapt 
asupra căruia nu ne este permisă nici o prezumție. O altă 
observaţie se leagă însă de această funcţie a Romei, aceea de a 
fi emporium-ul Latiumului. Din momentul în care istoria începe 
să prindă contururi în faţa ochilor noştri, Roma ne apare în 
raport cu confederaţia latină un oraş unitar. Obiceiul latin de a 
locui în sate deschise şi de a nu se servi de acropola comună 
decît pentru sărbători, pentru consfătuiri sau pentru protecţie 
trebuie să fi fost limitat în cantonul roman mai de timpuriu decit 
oriunde în Latium. Aceasta nu înseamnă că romanul renunţă la 
a-şi cultiva el însuşi pămîntul sau la a-l considera proprietatea 
sa de drept; dar aerul infestat din Campania l-a silit să se aşeze, 
în limita posibilităţilor, pe colinele cu un aer mai bun şi mai 
salubru; iar alături de ţărani trebuie să se fi aşezat din timpuri 
străvechi o numeroasă populaţie neagricolă străină şi indigenă. 
Astfel se explică populaţia densă a vechiului teritoriu roman, 
care a cuprins cel mult 5,5 mile pătrate de teren, în parte 
nisipos şi mlăştinos, care, chiar în timpul celei mai vechi 
configurații a oraşului, putea să înarmeze o gardă cetăţenească 
de 3.300 de oameni liberi, ceea ce presupune o populaţie de cel 
puţin 10.000 de locuitori. Mai mult, cine îi cunoaşte pe romani şi 
istoria lor ştie că particularitatea activităţii lor private şi publice 
era dată de caracterul ei citadin şi comercial şi că deosebirea 
care s-a stabilit între ei şi ceilalţi latini este, înainte de toate, 
aceea dintre citadin şi ţăran. Roma nu este, ce-i drept, un oraş 
comercial precum Corint sau Cartagina; căci Latiumul este, în 
esenţă, o regiune agricolă, iar Roma a fost şi a rămas înainte de 
toate un oraş latin. Deosebirea dintre Roma şi mulţimea 
celorlalte oraşe latine trebuie căutată în poziţia sa comercială şi 
în spiritul pe care această poziţie l-a insuflat locuitorilor săi. 
Dacă Roma a fost emporiul ținuturilor latine, este lesne de 
înţeles că pe lingă şi deasupra vieţii agricole s-a dezvoltat, 
puternic şi repede, o viaţă urbană care a pus piatra de temelie a 
destinului ei particular. Urmărirea acestei evoluţii mercantile şi 
strategice a oraşului Roma este mai importantă şi mai 
promițătoare decît analizarea amănunţită a comunităţilor, 
nesemnificative şi foarte asemănătoare între ele, din timpurile 
străvechi. Noi îi regăsim urmele în tradiţiile care au reţinut 
formarea succesivă a valurilor şi a şanţurilor Romei; executarea 


lor trebuie să fi mers obligatoriu mînă în mînă cu dezvoltarea 
comunităţii romane spre importanţa urbană. 

Structura urbanistică iniţială, de la care Roma a evoluat în 
decursul secolelor, a cuprins, după mărturii demne de încredere, 
numai Palatinul, numit în epocile de mai tîrziu şi „Roma pătrată” 
(Roma quadrata), denumire derivată de la forma patrulateră 
neregulată a colinei palatine. Porţile şi zidurile acestei incinte 
originare s-au păstrat, vizibile, pînă în epoca imperială. Două 
dintre acele porţi, Porta Romana de la S. Giorgio Velabro şi Porta 
Mugionis de lîngă Arcul lui Titus ne sînt cunoscute şi nouă 
datorită amplasării lor, iar incinta palatină a fost descrisă de 
către Tacitus pe baza propriilor observaţii, cel puţin în privinţa 
laturilor orientate spre Aventin şi Caelius. Indicii numeroase ne 
arată că aici s-a aflat centrul şi vatra originare aşezării urbane. 
Pe Palatin se găsea simbolul sacru al acesteia, „camera de 
înzestrare” (munaus), cum a fost denumită, unde primii locuitori 
au depus din belşug tot ceea ce e de trebuinţă într-o 
gospodărie, alături de o brazdă din pămîntul străbunilor. Aici se 
afla, de asemenea, edificiul unde se adunau toate curiile, fiecare 
la vatra proprie, pentru ceremoniile religioase sau în alte scopuri 
(Curiae Veteres). Aici se afla edificiul pentru reuniunile 
„săritorilor” (Curia Saliorum), dar, în acelaşi timp, şi cel de 
păstrare a scuturilor sacre ale lui Marte, sanctuarul „lupilor” 
(/uperca!) şi locuinţa preotului lui lupiter. Pe colină şi în jurul 
acesteia s-a ţesut în principal legenda despre întemeierea 
oraşului şi aici au fost arătate celor de bună-credinţă locuinţa 
acoperită cu paie a lui Romulus, stîna tatălui său adoptiv 
Faustulus, smochinul sacru, sub care cei doi gemeni au fost 
aduşi de valuri, cireşul, care a crescut din coada lăncii pe care 
fondatorul oraşului a azvirlit-o de pe Aventin peste valea Circului 
pînă în interiorul acestui spaţiu şi alte asemenea lăcaşuri sacre. 
Epoca aceasta însă n-a cunoscut temple propriu-zise: nu vom 
găsi urmele lor pe Palatin. Locurile de reuniune ale comunităţii 
au fost mutate de timpuriu şi au dispărut în consecinţă; se poate 
doar presupune că spaţiul care a înconjurat munaus-ul, numit 
mai tîrziu Area Apollinis, s-ar putea să fi fost primul loc de 
întrunire a cetăţenilor şi a senatului, iar tribuna ridicată pe 
mundus-ul propriu-zis trebuie să fi fost primul loc de justiţie al 
oraşului roman. Pe de altă parte, amintirea extinderii aşezării în 
jurul Palatinului a fost păstrată în „Sărbătoarea celor şapte 


coline” (septimontium). Aşezări suburbane au răsărit pe rînd, 
fiind apărate de incinte proprii mai puţin redutabile şi alipite de 
incinta originară a Palatinului, aşa cum digurile exterioare se 
ataşează de digul principal în ţinuturile mlăştinoase. „Cele şapte 
incinte” sînt Palatinul însuşi, Cermalul, o pantă a Palatinului, cu 
înclinația orientată spre mlaştina care se întindea odinioară între 
acesta şi Capitoliu (ve/abrum); Velia, care leagă Palatinul şi 
Esquilinul şi care, ulterior, a dispărut în totalitate sub edificiile 
imperiului; Fagutal, Oppius şi Cispius, cele trei proeminențe ale 
Esquilinului; în fine, Sucusa sau Subura, fortificaţie construită în 
afara valului de pămînt şi care apăra oraşul nou dinspre Carine, 
în şesurile care se întind între Esquilin şi Quirinal, mai jos de San 
Pietro in Vincoli. Aceste adăugiri, care au fost neîndoielnic 
rezultatul unei extinderi succesive, oferă, pînă într-un anumit 
punct, o imagine bine conturată a Romei palatine, mai ales dacă 
le comparăm cu împărţirea în districte a lui Servius, bazată pe 
această diviziune originară. Palatinul a fost vatra originară a 
comunităţii romane, cea mai veche şi, iniţial, unica incintă a 
oraşului. Aşezarea urbană a început însă la Roma, ca 
pretutindeni, nu în interiorul, ci în afara acropolei, iar cele mai 
vechi părţi ale oraşului, pe care le cunoaştem şi care vor alcătui 
mai tîrziu primul şi al doilea cartier din împărţirea lui Servius, se 
află în jurul Palatinului. O astfel de regiune este, de exemplu, 
aceea care se găseşte pe panta Cermalului, care înglobează 
„Strada toscanilor”, nume care aminteşte, desigur, de relaţiile 
comerciale animate existente între caeriţi şi romani, şi aşezarea 
de pe Velia, care, împreună cu acropola, au format amîndouă un 
cartier al oraşului servian. Mai departe, componentele cartierului 
al doilea de mai tirziu: suburbia situată pe Caelius, care a 
acoperit probabil numai extremitatea acestuia, aflată deasupra 
Coloseumului, aceea de pe Carine, înălţime prin care Esquilinul 
se prelungeşte înspre Palatin, în fine valea şi fortificația 
avansată a Suburei, care a dat ulterior numele său întregului 
cartier. Amîndouă cartierele constituiau oraşul iniţial. Regiunea 
suburbană, care se întinde în valea situată sub acropolă, poate 
de la Arcul lui Constantin pînă la San Pietro in Vincoli, pare să fi 
fost mai importantă, poate şi mai veche, decît părţile incluse în 
districtul palatin prin împărţirea lui Servius, întrucît ea are 
întîietate în ordinea cartierelor. Deosebirea dintre aceste două 
părţi ale oraşului a lăsat urme într-unul dintre cele mai vechi 


obiceiuri sacre ale Romei : sacrificiul calului din luna octombrie, 
care se desfăşura anual pe Cîmpul lui Marte. Pînă în epoci tîrzii, 
bărbaţii din Subura se întreceau la această sărbătoare cu cei de 
pe Via Sacra pentru posesia capului de cal şi, după cum victoria 
revenea uneia sau alteia dintre părţi, capul era bătut în cuie fie 
pe turnul mamilian (poziţie necunoscută), fie pe palatul regal 
situat sub Palatin. Cele două părţi ale vechiului oraş au fost cele 
care se întreceau aici în luptă egală. În această epocă Esquiliae 
- nume care exclude, în accepțiunea strictă, Carinele - au fost, 
de asemenea, ceea ce semnificau, anume construcţiile din afară 
(ex-quiliae, ca şi inquilinus de la colere) sau oraşul suburban. 
Acest cartier a devenit al treilea prin împărţirea ulterioară şi se 
va bucura întotdeauna de o consideraţie mai redusă decit cel 
suburan sau palatin. Alte înălţimi învecinate, precum Capitoliul 
sau Aventinul, au putut, de asemenea, să fi fost ocupate de 
comunitatea celor şapte coline; îndeosebi „podul de lemn” (pons 
Ssublicius), ridicat peste pila naturală formată de insula Tibrului, 
trebuie să fi existat de pe atunci - colegiul pontifical constituie o 
dovadă consistentă - şi nici capul de pod, înălţimea 
laniculumului situată pe malul etrusc, nu a putut să fie trecut cu 
vederea; cu toate acestea, oraşul nu le-a cuprins încă în 
fortificațiile incintei sale. Regula, care s-a menţinut pînă tîrziu ca 
parte a ritualului, ca podul să fie construit în exclusivitate din 
lemn, fără elemente din fier, dovedeşte că destinaţia lui 
esenţială a fost aceea de a servi drept pod mişcător, putînd fi 
retras sau incendiat oricînd cu uşurinţă. Această realitate ne 
arată cît de îndelungată a fost perioada în care comunitatea 
romană a stăpiînit această punte de trecere vremelnică. Nu se 
poate întrezări o relaţie între aceste aşezări în dezvoltare ale 
oraşului şi cele trei comunităţi în care, din timpuri imemoriale, 
se împărțea, sub aspectul dreptului constituţional, populaţia 
Romei. Întrucît ramnii, titiii şi lucerii par să fi alcătuit iniţial 
comunităţi independente, ei trebuie să fi avut la început aşezări 
separate; pe cele şapte coline însă, în mod sigur, n-au trăit între 
valuri distincte, iar adaosurile ficţiunii antice sau moderne 
referitoare la acest fapt trebuie să fie aşezate de cercetătorul cu 
bun-simţ în aceeaşi categorie cu bătălia de pe Palatin sau cu 
istorioara atrăgătoare despre Tarpeia. Dimpotrivă, toate cele 
trei triburi, ale ramnilor, titiilor şi lucerilor, trebuie să fi fost 
răspîndite în cele două cartiere ale oraşului vechi, Subura şi 


Palatin. De această diviziune se leagă o realitate: mai tirziu, nu 
numai în Subura şi pe Palatin, ci şi în fiecare dintre cartierele 
adăugate succesiv oraşului au existat trei grupuri de cîte două 
capele argeene. Oraşul palatin al celor şapte coline a avut 
probabil istoria sa; nu ne-a rămas însă altă relatare despre 
aceasta decit existenţa lui în sine. Aşa cum frunzele din pădure 
lasă locul mugurilor din primăvară, chiar dacă moartea lor nu se 
petrece sub ochii oamenilor, la fel acest oraş dispărut al celor 
şapte coline a pregătit terenul Romei istorice. 

Oraşul palatin n-a fost însă unicul care a existat odinioară 
în interiorul incintei, închisă mai tîrziu de către zidul lui Servius; 
în faţa lui, în imediata vecinătate, se afla un al doilea oraş, pe 
Quirinal. „Cetatea veche” (Capitolium vetus), cu un sanctuar al 
lui lupiter, al lunonei şi al Minervei şi un templu consacrat zeiţei 
Fidelităţii, unde au fost expuse public tratatele de stat, formează 
replica evidentă a Capitoliului de mai tîrziu, cu templul lui 
lupiter, al lunonei şi al Minervei alături de un templu închinat 
Fidelităţii romane, destinat, la fel, arhivei drepturilor popoarelor, 
dovadă certă că Quirinalul a fost, de asemenea, centrul unei 
comunităţi independente. Acelaşi lucru îl confirmă cultul dublu 
al lui Marte pe Palatin şi pe Quirinal, căci Marte este idolul 
războinicului şi cea mai veche divinitate principală a 
comunităţilor urbane ale Italiei. La aceasta trebuie să adăugăm 
faptul că preoţii lui, cele două colegii străvechi, ale „săritorilor” 
(sali) şi „lupilor” (/uperc)), existau în paralel în Roma de mai 
tîrziu; alături de sa/ii de pe Palatin au existat, de asemenea, salii 
de pe Quirinal; alături de /uperci quinctieni de pe Palatin, a 
existat corporaţia fabiană a /uperci-lor, care-şi aveau sanctuarul, 
după toate probabilitățile, pe Quirinal. Toate aceste indicii, în 
sine de o mare importanţă, devin şi mai semnificative dacă ne 
aducem aminte că incinta bine-cunoscută a oraşului palatin al 
celor şapte coline nu includea Quirinalul. Mai tirziu, chiar în 
Roma lui Servius, în timp ce primele trei districte corespundeau 
vechiului oraş palatin, a fost format un al patrulea cartier din 
Quirinal şi Viminalul învecinat. Astfel se explică şi rostul 
fortificaţiei de la Subura, construită în afara zidului oraşului, 
între Esquilin şi Quirinal; practic, aici se întîlneau cele două 
teritorii, iar romanii palatini, după ce ocupaseră şesurile, au fost 
constrînşi de necesitate la construirea unui bastion, pentru a se 
apăra de romanii de pe Quirinal. Numele, în fine, care deosebea 


locuitorii de pe Quirinal de vecinii lor de pe Palatin, n-a fost dat 
uitării. Oraşul de pe Palatin se numea „al celor şapte munţi”, 
cetăţenii numindu-se „cei de pe munţi” (montan), iar 
denumirea de „munte” se aplica tuturor colinelor oraşului lor, 
dar mai ales Palatinului; dimpotrivă, înălţimea Quirinalului şi 
aceea a Viminalului, care au fost puţin mai înalte decit Palatinul, 
nu s-au bucurat niciodată, în sensul strict al limbii, de alt nume 
decît de acela de „colină” (collis). În registrele sacre, Quirinalul 
este denumit deseori Collina, fără altă apoziţie. Poarta care se 
deschide de pe această înălţime se numeşte, de asemenea, 
„poarta de pe colină” (Porta Collina), preoţii lui Marte care îşi 
aveau sediul acolo erau numiţi „preoţii de pe Colină” (salii 
collini), spre deosebire de cei de pe Palatin (salii palatini), iar al 
patrulea cartier, care a fost format de către Servius Tullius din 
acest district, a primit numele de „cartierul colinei” (tribus 
collina). Numele de „romani”, asociat la origine acestui loc, a 
fost probabil adoptat, ca şi de cei de pe „munţi”, şi de locuitorii 
Colinei, aceştia numindu-se „romanii de pe Colină” (Romani; 
collini). La originea distincţiei dintre aceste două oraşe ar putea 
sta deosebirea etnică; ne lipsesc însă cu desăvirşire dovezile 
pentru a afirma că o comunitate de altă etnie, cea de pe 
Quirinal, s-a stabilit pe solul latin. 

În epoca aceasta, pe locul aşezării comunităţii romane, 
stăteau faţă în faţă „romanii muntelui” de pe Palatin şi „romanii 
Colinei” de pe Quirinal, comunităţi separate şi, neîndoielnic, 
deseori în luptă una cu cealaltă, asemănătoare cu Montigiani şi 
Trasteverini din Roma de astăzi. Încă din această epocă, 
comunitatea celor şapte munţi a întrecut-o cu mult pe cea de pe 
Quirinal, fapt dovedit cu certitudine de întinderea mai mare a 
cartierelor sale noi şi suburbane, ca şi de poziţia inferioară 
ocupată de către romanii de pe Colină în urma organizării 
serviene. Dar nici în interiorul oraşului palatin n-a avut loc o 
fuziune veritabilă şi completă a diferitelor elemente originare 
ale comunităţii. Felul în care Subura şi Palatinul îşi disputau 
anual capul de cal a fost explicat mai sus; diferitele coline, ba 
chiar şi diferitele curii - încă nu exista o vatră comună a 
oraşului, iar vetrele curiilor, chiar dacă se aflau în acelaşi loc, 
erau totuşi distincte - erau mai mult separate decit unite. Roma 
era mai degrabă o aglomeraţie de aşezări decît un oraş unitar. 
Numeroase mărturii dovedesc că edificiile unor familii vechi şi 


puternice au fost construite ca fortărețe, cu scop de apărare, 
ceea ce pare că n-a fost inutil. Abia construcţia măreaţă a 
zidului atribuit regelui Servius Tullius a inclus, într-o largă 
incintă, nu numai cele două oraşe de pe Palatin şi Quirinal, dar 
şi înălțimile Aventin şi Capitoliu, creînd astfel Roma nouă, Roma 
istoriei lumii. Însă înainte ca această operă grandioasă să fi fost 
înfăptuită, poziţia Romei faţă de ţinuturile înconjurătoare se 
modificase neîndoielnic într-un mod radical. Perioadei în care 
agricultorul brăzda cu plugul cele şapte coline ale Romei, dar şi 
celelalte ale Latiumului, în care numai locurile de refugiu de pe 
înălţimi izolate, nelocuite în perioadele obişnuite, ofereau un 
început de aşezări permanente, îi corespunde istoria străveche 
a populaţiei latine - epocă nesemnificativă atit sub aspectul 
comerţului, cît şi sub cel al extinderii. Perioadei aşezării 
înfloritoare de pe Palatin şi de pe cei şapte munţi îi corespunde 
ocuparea estuarului Tibrului de către comunitatea romană şi, în 
general, progresul latinilor pe calea relaţiilor mai libere şi mai 
active, progresul spre civilizaţie, în special la Roma, spre o 
unitate politică mai solidă în fiecare stat în parte, ca şi în cadrul 
confederației. Zidul lui Servius, care devine temelia unui mare 
oraş unitar, este legat astfel de această epocă în care cetatea 
Roma era capabilă să pretindă şi să ajungă să domine 
confederaţia latină. 


Capitolul V 
Constituţia originară a Romei 


Tatăl şi mama, fiii şi fiicele, moşia şi locuinţa, sclavii şi 
vitele - acestea sînt elementele naturale din care se compune 
casa, pretutindeni acolo unde mama nu dispare din cauza 
poligamiei. Insă ceea ce diferenţiază popoarele mai civilizate 
este felul în care aceste instituţii naturale au fost înţelese şi 
dezvoltate; unele le-au înţeles cu mai multă sau mai puţină 
profunzime, altele dintr-un punct de vedere moral, altele dintr- 
unul juridic. Nimeni nu i-a egalat pe romani în aplicarea simplă, 
dar inexorabilă, a principiilor de drept prescrise de către natura 
însăşi. 

Familia se constituie ca o unitate; aceasta este alcătuită 
din bărbatul liber, care, după moartea tatălui său, devine stăpîn 
pe propriile drepturi, cu soţia legată de el prin ceremonia 
prăjiturii sacre (confarreatio), cu care împarte apa şi focul, fiii şi 
fiii fiilor lor, cu soțiile lor legitime, cu fiicele lor necăsătorite şi 
fiicele fiilor lor, împreună cu toate bunurile lor, care revin unuia 
singur dintre ei. Din această unitate sînt excluşi însă copiii 
fiicelor, întrucit, fiind născuţi în urma căsătoriei, aparţin familiei 
soţului sau, dacă sînt născuţi în afara căsătoriei, nu aparţin nici 
unei familii. Casa proprie şi cît mai mulţi copii apar romanului 
drept scopul şi esenţa existenţei. Moartea nu este o nenorocire 
întrucît este necesară; dar stingerea familiei sau chiar a 
neamului este o nenorocire pentru comunitatea însăşi, care a 
oferit celui fără copii mijlocul juridic de a evita acest destin prin 
adoptarea copiilor altora. Familia romană a purtat de la origine 
germenii unei dezvoltării mai înalte, prin relaţiile morale care i- 
au apropiat pe membrii ei unul de celălalt. Numai bărbatul 
poate să fie capul familiei; femeia însă nu este plasată în 
inferioritate în raport cu bărbatul în ceea ce priveşte dobiîndirea 
proprietăţii şi a banilor; dimpotrivă, fiica moşteneşte aceeaşi 
parte ca şi fratele, mama aceeaşi parte ca şi copiii. Însă femeia 
aparţine întotdeauna şi în mod necesar casei, şi nu comunităţii 
şi chiar în casă este în mod obligatoriu supusă: fiica, tatălui, 
femeia, bărbatului, femeia nemăritată şi orfană de tată, 
bărbaţilor cu cel mai apropiat grad de rudenie. Aceştia o judecă 


în caz de nevoie, şi nu regele. Înăuntrul casei însă, femeia nu 
este slugă, ci stăpînă. Eliberată de muncile de la moara de grîu 
şi din bucătărie, care, potrivit concepţiei romane, revin sclavilor, 
mama familiei romane se consacră îndeosebi supravegherii 
servitoarelor şi torsului Inii; acesta este pentru femeie ceea ce 
este plugul pentru bărbat. Indatoririle morale ale părinţilor faţă 
de copii au pătruns adînc în conştiinţa romană şi se considera o 
nelegiuire gravă faptul că părintele îşi neglija sau îşi corupea 
copilul sau că îşi cheltuia averea în detrimentul acestuia. Juridic 
însă, familia este condusă şi guvernată necondiţionat de singura 
şi atotputernica voinţă a capului familiei (pater familias). In faţa 
lui, tot ce vieţuieşte în interiorul proprietăţii este lipsit de 
drepturi: taurul şi sclavul, femeia şi copilul. În momentul în care 
tinăra fată devine, prin libera alegere a bărbatului, soţia lui, 
depinde de voinţa acestuia să crească sau nu copilul dăruit de 
soţie. Acest principiu nu s-a impus din indiferenţă faţă de 
familie; dimpotrivă, romanul a fost absolut convins că 
întemeierea unei familii şi procrearea de copii este o necesitate 
morală şi o obligaţie cetăţenească. Poate unicul exemplu de 
sprijin acordat de către comunitatea Romei este cel al unei 
subvenţii atribuite unui tată a cărui soaţă i-a dăruit trei gemeni. 
Repulsia arătată faţă de abandonarea copiilor este demonstrată 
de interzicerea religioasă a acesteia, relativă la toţi fiii, cu 
excepţia copiilor diformi, şi cel puţin la prima născută dintre 
fiice. Oricît de reprobabilă şi de dăunătoare pentru comunitate a 
fost abandonarea copiilor, dreptul de a recurge la ea nu putea fi 
luat tatălui, întrucît, înainte de toate, el era stăpîn absolut în 
casa sa şi astfel trebuia să rămînă. Pater familias nu numai că îi 
ținea pe ai săi sub o disciplină severă, dar avea dreptul şi 
îndatorirea de a exercita asupra lor puterea judecătorească şi 
de a-i pedepsi, după propria apreciere, chiar cu moartea. Fiul 
adult poate să-şi întemeieze o gospodărie proprie sau, după 
expresia romană, să obţină de la tatăl său „şeptelul propriu” 
(peculium); juridic însă, tot ce puteau cîştiga ai săi rămiînea în 
proprietatea tatălui, fie că fusese obţinut prin muncă proprie, fie 
prin donaţie; atita timp cît trăieşte tatăl, persoana supusă nu 
poate să deţină niciodată o proprietate. De aceea, nu poate să 
înstrăineze nimic decît cu consimţămîntul tatălui şi niciodată nu 
poate să lase ceva ca moştenire. In această privinţă, femeia şi 
copilul au acelaşi statut ca şi sclavul, căruia i-a fost permis 


destul de des să conducă o casă privată şi să înstrăineze bunuri 
cu autorizaţia stăpînului. Pater familias putea să cedeze unei 
terţe persoane proprietatea asupra fiului, ca şi asupra sclavului 
său; dacă cumpărătorul era un străin, fiul devenea sclavul 
acestuia; dacă acesta era un roman, întrucît un roman nu putea 
fi sclavul unui roman, fiul ţinea doar locul unui sclav. În realitate, 
autoritatea de părinte şi de soţ a fost nelimitată de drept. 
Religia îşi arunca anatema în citeva circumstanţe revoltătoare; 
de exemplu, în afara amintitei limitări a dreptului de 
abandonare a copiilor, era blestemat acela care-şi vindea soţia 
sau fiul căsătorit. De asemenea, s-a impus obiceiul ca, în 
exerciţiul jurisdicției domestice, în calitate de soţ, bărbatul să nu 
pronunţe sentinţa asupra copilului sau soţiei sale fără să fi 
consultat în prealabil rudele lui cele mai apropiate, ca şi pe cele 
ale soţiei. Aceste restricţii nu îi reduceau, de fapt şi de drept, cu 
nimic puterea, întrucît executarea anatemelor revenea zeilor, şi 
nu justiţiei terestre, iar rudele convocate să asiste la o judecată 
domestică erau acolo nu pentru a judeca, ci pentru a-l sfătui pe 
pater familias, care-şi exercita dreptul de judecată. Autoritatea 
capului de familie nu este numai nelimitată şi faţă de nimeni 
responsabilă pe pămînt, ci este, atit cît durează viaţa acestuia, 
irevocabilă şi indestructibilă. Fiul adult, care din punct de vedere 
material este independent de tatăl său, devine independent şi 
de drept, atît după legislaţia greacă, cît după legile germanice; 
puterea lui pater familias însă nu poate fi anulată în timpul vieţii 
sale nici de vîrstă, nici de senilitate şi nici de propria lui voinţă. 
Numai printr-o căsătorie legitimă fiica poate să treacă de sub 
autoritatea tatălui sub cea a soţului; astfel, ea părăseşte familia 
proprie şi protecţia zeilor acesteia şi va fi supusă de acum 
soţului, aşa cum înainte fusese supusă tatălui. După dreptul 
roman, sclavului îi este mai uşor decit fiului să se desprindă de 
autoritatea lui pater familias. Emanciparea sclavilor a fost 
reglementată de timpuriu şi pe baza unor formalităţi simple; cea 
a fiului n-a fost posibilă decît cu mult mai tîrziu şi numai pe căi 
ocolite. Mai mult, dacă stăpinul îşi vindea sclavul şi părintele 
fiul, iar dacă cumpărătorul îi elibera pe amindoi, sclavul cîştiga 
libertatea, în timp ce fiul se reîntorcea sub autoritatea 
părintească de mai înainte. Datorită consecvenţei inexorabile cu 
care romanii au conceput autoritatea părintească şi de soţ, ei au 
convertit-o într-un veritabil drept de proprietate. Cu toate 


afinităţile existente între autoritatea de soţ asupra femeii şi cea 
de tată asupra copilului, pe de o parte, şi între dreptul de 
proprietate asupra sclavilor şi vitelor, pe de alta, membrii 
familiei rămîn, de fapt şi de drept, profund separați de bunurile 
familiei. Puterea părintelui, pe lîngă faptul că se exercită în 
interiorul casei, are un caracter tranzitoriu şi, dintr-un anumit 
punct de vedere, reprezentativ. Femeia şi copilul nu există 
numai pentru pater familias, precum proprietatea numai pentru 
proprietar, aşa cum, în statele absolutiste, supușii există numai 
pentru rege; desigur, ei constituie pentru el obiectul dreptului, 
însă păstrează şi drepturi proprii: nu sînt lucruri, ci persoane. 
Numai că exercitarea drepturilor lor este blocată, întrucit 
unitatea familiei presupune guvernarea din partea unui singur 
reprezentant. Dacă stăpinul familiei moare, fiii devin implicit ei 
înşişi stăpiîni şi preiau, la rîndul lor, drepturile exercitate mai 
înainte de părintele lor asupra femeilor, copiilor şi proprietăţii, în 
timp ce situaţia sclavului nu se schimbă cu nimic prin moartea 
lui pater familias. Unitatea familiei este atît de puternică încît 
nici moartea conducătorului ei nu poate să o distrugă în 
întregime. Descendenții, deveniți independenţi datorită acestei 
circumstanţe, se consideră încă în multe privinţe o unitate; 
aceasta a avut o mare influenţă asupra succesiunii şi asupra 
multor alte relaţii, îndeosebi pentru reglementarea poziţiei 
văduvei şi a fiicelor nemăritate. În realitate, după vechea 
convingere romană, femeia nu este capabilă să-şi exercite 
puterea nici asupra ei, nici asupra altora; astfel, ea rămîne sub 
autoritatea altora sau, pentru a folosi un termen mai binevoitor, 
sub tutela (tutela) altora, în cadrul familiei căreia îi aparţine. 
Aceasta este exercitată, în locul capului familiei decedat, de 
către toţi membrii masculini ai familiei mai apropiaţi; aşadar, de 
regulă, asupra mamei de către fii, asupra surorilor de către fraţi. 
Odată întemeiată, familia păstra neschimbată această structură 
pînă cînd se stingeau urmaşii, pe linie masculină, ai strămoşului. 
De la o generaţie la alta, unitatea trebuia să slăbească în mod 
necesar şi, pînă la urmă, să dispară chiar şi posibilitatea 
dovedirii unităţii originare. Pe aceasta şi numai pe aceasta se 
bazează diferenţa dintre familie şi gintă sau, după expresia 
romană, dintre agnati şi gentiles. Amîndouă desemnează 
descendența masculină; însă familia cuprinde numai acei 
indivizi care pot dovedi din generaţie în generaţie descendenta 


lor de la un strămoş comun; ginta, dimpotrivă, se compune şi 
din acei membri care pretind că descind dintr-un strămoş 
comun, fără a putea atesta însă toate generaţiile intermediare şi 
nici gradul de înrudire. Distincția este vizibilă în numele romane; 
cînd se spune: „Quintus, fiul lui Quintus, nepotul lui Quintus şi 
aşa mai departe, al Quintilor”, familia se extinde, în timp ce 
ascendenţii pot fi nominalizați; acolo unde înşiruirea se termină, 
intervine, prin suplinire, ginta, pentru a indica descendența 
dintr-un strămoş comun, care a transmis tuturor urmaşilor săi 
numele de „copii ai lui Quintus”. 

Acestor unităţi, guvernate atît de sever de către un stăpîn 
în timpul vieţii sale, familiilor sau ginţilor rezultate de pe urma 
disoluţiei acestei autorităţi le aparţin, de asemenea, „supuşii” 
(clientes de la c/uere). Acest termen nu îi desemnează pe 
oaspeţi, care sînt membrii altor cercuri asemănătoare şi nu se 
află decît temporar într-o casă străină, nici pe sclavi, care sînt 
consideraţi de drept ca proprietate, şi nu ca membri ai familiei, 
ci pe indivizii care, fără a fi membri liberi ai unei comunităţi, se 
găseau totuşi într-o comunitate în condiţiile unei libertăţi 
protejate. Acestei clase îi aparţineau refugiații care fuseseră 
primiţi de către un stăpîn străin sau sclavii aceia în favoarea 
cărora stăpînul a renunţat temporar la exercitarea puterii 
suverane şi care se bucurau de o libertate de fapt. Această 
relaţie n-a avut o reglementare juridică, cum a fost aceea care-l 
lega pe stăpîn de oaspetele sau sclavul său; clientul rămînea un 
om dependent, chiar dacă lipsa de libertate a fost uşurată prin 
cuvîntul de onoare şi obicei. Împreună cu sclavii propriu-zişi, 
clienţii contribuie la formarea „slujitorimii” (familia), supusă 
voinţei „cetăţeanului” (patronus, ca şi patricius). De aceea, după 
dreptul originar, cetăţeanul este îndreptăţit să retragă, parţial 
sau integral, averea clientului, dacă este cazul, să-l readucă în 
sclavie sau chiar să-l pedepsească cu moartea. Numai datorită 
unei deosebiri de fapt, autoritatea lui pater familias faţă de 
client nu este exercitată cu deplină rigurozitate, ca în cazul 
sclavului; pe de altă parte, obligaţia morală impusă stăpînului de 
a se ocupa de oamenii săi şi de a-i reprezenta cîştigă în 
importanţă cînd este vorba de client, care se bucură de o 
libertate mai mare, decit atunci cînd este vorba de sclav. 
Libertatea de fapt a clientului trebuia să se apropie de cea de 
drept, îndeosebi acolo unde relaţia se perpetuase timp de mai 


multe generaţii. Dacă emancipatorul şi emancipatul decedaseră, 
libertatea urmaşilor emancipatului nu putea fi contestată de 
către urmaşii legali ai emancipatorului fără a se comite o 
impietate gravă. Astfel, chiar în interiorul casei se forma un grup 
de oameni liberi şi totuşi dependenţi; aceştia se deosebeau în 
egală măsură de sclavi, ca şi de persoanele care aparţineau 
ginţii şi care se bucurau de drepturi egale. 

Statul roman se întemeiază pe familia romană, atit sub 
aspectul părţilor constitutive, cît şi sub cel al formei sale. 
Comunitatea poporului s-a născut din uniunea, indiferent de 
forma sub care a avut loc aceasta, a clanurilor vechi ale 
Romiliilor, Voltiniilor, Fabiilor şi aşa mai departe, teritoriul roman 
din ţinuturile unite aparţinind acestor clanuri. Cetăţean roman 
se putea numi acela care aparţinea uneia dintre aceste ginţi. 
Fiecare căsătorie încheiată în formele consacrate în cadrul 
acestui cerc a fost considerată autentic romană şi asigura 
dreptul de cetăţenie copiilor care urmau să se nască; cine se 
năştea în urma unei căsătorii nelegitime sau în afara căsătoriei 
era exclus din comunitate. Din această cauză, cetăţenii romani 
se numeau „copiii părintelui” (patrici), întrucît numai ei aveau 
un părinte de drept. Ginţile au fost încorporate statului, aşa cum 
se aflau, împreună cu toate familiile pe care le înglobau. 
Cercurile familiei şi ale ginţilor continuau să subziste în stat, 
numai că ierarhia existentă în interiorul lor nu era valabilă din 
perspectiva statului; astfel, în casă fiul era subordonat tatălui, 
dar în privinţa îndatoririlor şi drepturilor politice era egalul 
tatălui. Situaţia persoanelor dependente şi protejate se schimba, 
în sensul că liberţii şi clienţii unui patron erau toleraţi în 
comunitate datorită lui, dar, în realitate, ei rămîneau dependenţi 
de protecţia familiei căreia îi aparţineau. Totuşi, ei nu puteau fi 
excluşi cu desăvirşire de la cultul zeilor, nici de la sărbătorile 
comunităţii, chiar dacă erau privaţi de adevăratele drepturi şi 
sarcini cetăţeneşti. Această situaţie este valabilă cu atit mai 
mult în cazul persoanelor dependente de comunitatea însăşi. 
Astfel, ca şi familia, statul se compune din cei care îi aparţin de 
drept şi din cei care îi aparţin de fapt, din cetăţeni şi din 
locuitori. 

Aşa cum statul îşi regăseşte elementele în ginţi, care se 
bazează pe familie, la fel, forma organelor politice este 
modelată, în parte ca şi în totalitate, după structura familiei. 


Natura însăşi dăruieşte familiei un pater familias, care este 
întemeiată prin el şi dispare odată cu el. In comunitatea politică 
însă, care trebuie să fie nepieritoare, nu există un suveran 
natural, şi aceasta mai ales în comunitatea romană, alcătuită 
din ţărani liberi şi egali, care nu putea să se laude cu o nobilime 
dăruită de Dumnezeu. Unul dintre ei devine aşadar conducător 
(rex) şi suveran (dictator), dascăl al poporului (magister populi) 
şi stăpîn în casa comunităţii romane. Acest lucru este dovedit în 
epocile de mai tîrziu de faptul că regăsim, în sau lîngă reşedinţa 
sa, focul veşnic, ca şi tezaurul bine păstrat al comunităţii - Vesta 
romană şi Penaţii romani, toate la un loc reprezentînd unitatea 
vizibilă a familiei supreme care cuprindea Roma întreagă. 
Puterea regală începe, imediat şi de drept, după ce succesorul a 
fost desemnat, iar magistratura anterioară încheiată; însă 
comunitatea nu datorează regelui fidelitate şi supunere decit 
după ce acesta a convocat adunarea oamenilor liberi în stare să 
poarte armele şi a obţinut de la aceştia jurămiîntul formal de 
credinţă. De acum încolo, în cadrul comunităţii, el deţine toată 
puterea care îi revine în casă lui pater familias şi comandă, ca şi 
acesta, pe timpul vieţii sale. El ţine legătura cu zeii comunităţii, 
pe care-i consultă şi le satisface dorinţele (auspicia publica), 
numind toţi preoţii şi toate preotesele. Tratatele încheiate de el 
cu străinii în numele comunităţii sînt obligatorii pentru întregul 
popor, cu toate că, de altfel, nici un membru al comunităţii nu 
este legat de vreun străin printr-un tratat. Puterea sa 
(imperium) este deplină în timp de pace, ca şi în timp de război, 
motiv pentru care „vestitorii” (/ictores de la /icere, „a aprecia”) îi 
merg înainte cu securi şi fascii, peste tot unde apare în 
exerciţiul funcţiunii. Numai el deţine dreptul de a vorbi 
cetăţenilor în public şi el este acela care păstrează cheile 
tezaurului public. Ca şi lui pater familias, lui îi aparţine dreptul 
de a pedepsi şi dreptul de a judeca. El poate ordona pedepse 
pentru încălcări de ordine şi îndeosebi pentru delicte militare. El 
judecă toate procesele şi decide, ca suveran, asupra vieţii sau 
morţii, ca şi asupra libertăţii, astfel încît poate adjudeca un 
cetăţean unui alt cetăţean, în locul unui sclav, sau chiar poate 
să-i impună cetăţeanului sclavia de fapt, prin vînzarea sa în 
afara ţării. El poate da curs unui apel al poporului împotriva unei 
sentinţe de moarte pe care a pronunţat-o, însă nu este obligat 
să o facă. El convoacă poporul la serviciul militar şi conduce 


armata; în acelaşi timp însă, trebuie să se prezinte personal la 
locul de incendiu în eventualitatea unei alarme. La fel cum 
stăpînul este în casa sa nu numai cel mai puternic, ci unicul 
puternic, regele nu este primul, ci unicul suveran al statului. El 
poate alcătui consilii din bărbaţii cunoscători ai regulilor 
dreptului public sau sacru, pentru a le cere sfatul; pentru a-şi 
uşura exercitarea puterii, el poate să încredinţeze altora diferite 
atribuţii:  comunicările către cetăţeni, comanda în timpul 
războiului, deciziile în procesele cu o importanţă minoră, 
descoperirea crimelor; în special dacă este obligat să 
părăsească teritoriul oraşului, el poate să transfere întreaga 
putere unui „administrator al oraşului” (praefectus urbis), cu 
împuternicirea deplină a unui locţiitor; dar fiecare funcţie 
alăturată celei regale este derivată din aceasta şi nu dăinuieşte 
mai mult decit doreşte regele. Toţi magistraţii acestor timpuri, 
administratorul extraordinar al oraşului, ca şi „cvestorii înaltei 
trădări” (quaestores paricidii), numiţi probabil la intervale 
regulate, comandanții unităţilor (tribuni, de la tribus, „trib, 
parte”) de pedestraşi (milites) şi cavaleri (celeres) nu sînt 
altceva decit însărcinaţi ai regelui şi nicidecum magistrați în 
sensul conferit ulterior acestui termen. Puterea regală nu 
cunoaşte o limitare legală externă şi nici nu poate s-o cunoască; 
pentru suveranul comunităţii nu există un judecător în interiorul 
comunităţii, cum nu există pentru pater familias în interiorul 
casei. Numai moartea pune capăt puterii sale; după toate 
probabilitățile însă, chiar şi în acest caz, nu numai că i-a fost 
permis în mod legal, dar a intrat în sfera îndatoririlor dreptul de 
a-şi numi un succesor după propria voinţă. În nici un caz nu-i 
revine sfatului bătrînilor o contribuţie formală la alegerea 
regelui, iar cetăţenilor, numai după numirea acestuia; din punct 
de vedere juridic, noul rege era instalat în funcţie de către 
predecesorul său; prin aceasta „graţia divină sub care a fost 
întemeiată renumita Romă” era transmisă de la primul 
reprezentant regal urmaşilor acestuia în succesiune 
neîntreruptă, iar unitatea statului era păstrată neschimbată, 
chiar dacă se schimba persoana suveranului. Această unitate a 
poporului roman, reprezentată în plan religios de romanul 
Diovis, este reprezentată de drept de către rege şi, în 
consecinţă, chiar vestimentația sa este aceea a zeului suprem: 
carul cu care era purtat prin cetate, unde toată lumea mergea 


pe jos, sceptrul de fildeş cu vulturul, fardul roşu, cununa de 
stejar, cu fructe, din aur, revin în aceeaşi măsură zeului roman 
ca şi regelui roman. Ar fi însă o gravă eroare dacă s-ar atribui 
constituţiei romane caracterul unei teocraţii; italicii n-au 
identificat niciodată conceptele de zeu şi rege în maniera 
egiptenilor sau a orientalilor. Regele nu este zeul poporului, ci, 
înainte de toate, proprietarul statului. În consecinţă, romanii nu 
ştiau nimic despre binecuviîntarea specială acordată vreunui 
neam sau despre vreo magie tainică, după care regele ar fi de 
altă esenţă decit ceilalţi oameni; originea nobilă, înrudirea cu 
conducătorii de odinioară constituie o recomandare, dar 
nicidecum o condiţie; de drept, fiecare bărbat adult, sănătos 
fizic şi spiritual, putea să acceadă la regalitate. În consecinţă, 
regele este numai un cetăţean obişnuit, pe care l-a instituit 
meritul sau norocul, dar mai ales necesitatea ca fiecare casă să- 
şi găsească un stăpin; el este stăpîn asupra celor de o seamă cu 
el: ţăranul deasupra ţăranului, militarul deasupra militarului. Aşa 
cum fiul ascultă necondiţionat de tatăl său, fără a se considera 
de o condiţie inferioară, la fel şi cetăţeanul se supune regelui, 
fără a-l considera superior lui. În aceasta rezidă limitarea morală 
şi reală a puterii regale. Ce-i drept, regele putea să comită 
multe nedreptăţi, chiar fără să încalce legile ţării; putea să 
diminueze o parte din prada tovarăşilor săi de arme, putea să 
impună  corvoade istovitoare şi să violeze proprietatea 
cetăţeanului prin impozite exagerate. Însă cînd acţiona astfel, el 
uita că toată puterea sa venea nu din partea zeului, ci din 
partea poporului cu consimţămiîntul zeului şi că el reprezenta 
acest popor: cine îl va apăra dacă îşi va călca jurămîntul pe care 
îl rostise? Limitarea de drept a puterii regale consta însă în 
faptul că regele era împuternicit să aplice legea, dar nu să o 
modifice. Practic, fiecare abatere de la litera legii trebuia 
sancţionată, în prealabil, de către adunarea poporului sau de 
către sfatul bătrînilor, altfel fiind considerată un act ilegitim şi 
tiranic, din care nu puteau să decurgă urmări legale. Astfel, la 
romani, puterea regală a fost profund deosebită faţă de 
suveranitatea din zilele noastre, atît din punct de vedere moral, 
cît şi legal, şi nimic din viaţa modernă nu ne oferă un model 
corespunzător casei romane, nicidecum statului roman. 
Impărțirea cetăţenilor se bazează pe principiul străvechi 
conform căruia zece familii formează o gintă (gens), zece ginţi 


sau o sută de familii, o curie (curia, înrudit probabil cu curare = 
coerare, xoipavoc), zece curii sau o sută de ginţi sau o mie de 
familii - comunitatea. Apoi, fiecare familie trebuia să furnizeze 
un pedestraş (de aici mi-/es, „cel care merge pentru o mie”, ca 
şi egu-es), fiecare gintă, un cavaler şi un consilier. În cazul 
comunităţilor mixte, fiecare dintre ele apare drept o parte 
(tribus) a comunităţii întregi (tota, în umbriană şi în oscă), iar 
unitatea primitivă se multiplică cu numărul acestor părţi. 
Această împărţire se raporta mai întîi numai la numărul 
cetăţenilor, dar a fost aplicată şi la teritoriu, în măsura în care 
acesta a fost împărţit. Curiile, ca şi triburile, aveau pămînturile 
lor; acest fapt poate fi pus la îndoială cu atît mai puţin cu cît 
printre cele citeva denumiri de curii romane păstrate găsim, 
alături de cele cu o reală descendență gentilică, precum Faucia, 
nume care demonstrează o clară origine teritorială, ca, de 
exemplu, Ve/iensis. Mai mult, întîlnim o unitate de măsură a 
pămîntului, care corespunde curiei de o sută de case; aceasta 
este „a o suta” (centuria), cuprinzînd o sută de vetre a cîte două 
iugera fiecare. Pămiînturile clanurilor, despre care am vorbit mai 
sus, trebuie să fi fost în această etapă de posesiune comună 
unitatea cea mai mică a împărţirii pămîntului cultivabil. Această 
constituţie o găsim în forma ei cea mai simplă în comunităţile 
latine sau de cetăţeni, născute mai tîrziu sub influenţa Romei; 
fără excepţie, acestea numără o sută de consilieri executivi 
(centumviri) şi fiecare dintre aceşti consilieri este numit 
„conducătorul a zece case” (decurio). În tradiţia străveche 
referitoare la diviziunea tripartită a Romei, apar, de asemenea, 
aceleaşi numere consacrate: treizeci de curii, trei sute de ginţi, 
trei sute de cavaleri, trei sute de senatori, trei mii de vetre şi tot 
atiţia pedestraşi. Nimic nu este mai sigur decit faptul că această 
constituţie originară n-a fost concepută la Roma; ea este un 
drept străvechi, comun tuturor latinilor, care aminteşte poate de 
o perioadă anterioară despărțirii triburilor. Tradiția 
constituţională romană, demnă de încredere în astfel de 
probleme,  explicind istoric toate celelalte diviziuni ale 
cetăţenilor, vorbeşte numai despre împărţirea în curii ca fiind 
contemporană cu originea oraşului. Constituţia bazată pe curii 
apare, în deplină concordanţă cu această idee, nu numai la 
Roma, ci şi în schema, descoperită recent, a organizării 
comunităţilor latine, în general ca o parte integrantă a dreptului 


municipal latin. În schimb, sînt dificil de explicat satisfăcător 
telul şi valoarea practică ale acestui plan de organizare. 
Diviziunea în curii a fost, evident, nucleul acestuia. „Triburile” 
nu pot să fi avut o prea mare importanţă, întrucît formarea, ca şi 
numărul lor ţin de domeniul accidentului; acolo unde ele apar nu 
presupun altă semnificaţie decit aceea că reamintesc de o 
epocă în care ele însele au format un întreg. Nici o tradiţie nu ne 
transmite că fiecare trib în parte ar fi avut magistrați separați 
sau adunări speciale; şi este foarte probabil ca, în interesul 
comunităţii, triburile care i-au dat naştere prin fuziunea lor să nu 
fi avut în realitate niciodată asemenea instituţii. În armată, ce-i 
drept, pedestrimea numără cite doi comandanţi pentru fiecare 
trib în parte; însă fiecare dintre aceşti tribuni militari nu 
comanda contingentul tribului, ci, atît fiecare în parte, cît şi toţi 
laolaltă, comandau întreaga pedestrime. Ginţile şi familiile 
trebuie să fi avut în acest sistem constituţional, asemănător 
triburilor, mai degrabă un rol teoretic decit unul practic, din cu 
totul alte cauze însă. Granițele populațiilor şi ale familiilor sînt 
stabilite natural. Puterea legislativă impune acestei diviziuni 
anumite modificări; ea poate subimpărţi în două o gintă prea 
mare sau poate uni mai multe ginţi mici într-una singură; ea 
poate să lărgească sau să micşoreze familia în aceeaşi măsură. 
Cu toate acestea, înrudirea de sînge li s-a părut romanilor 
întotdeauna drept piatră de temelie a unităţii ginţii şi mai ales a 
familiei, iar comunitatea romană nu putea să-şi exercite 
influenţa în aceste cercuri decit în limitele conciliabile cu 
caracterul ei fundamental, acela al înrudirii. In consecinţă, chiar 
dacă, la origine, numărul familiilor şi al ginţilor a fost considerat 
ca invariabil în comunităţile latine, curînd trebuie să se fi produs 
mutații datorită accidentalului care domină faptele umane. 
Planul consacrat, a exact o mie de familii şi o sută de ginţi, nu 
poate să fi avut o importanţă practică decît la începutul acestei 
instituţii, care ne apare definitivată de la originea ei. Inutilitatea 
practică a acestor numere este demonstrată incontestabil prin 
absenţa totală a unor ocazii în care ele să fi fost aplicate. Nici 
mărturia tradiţiei şi nici probabilitatea nu ne permit să 
presupunem că fiecare familie trebuia să echipeze un pedestraş, 
iar fiecare gintă un cavaler. Deşi au fost aleşi din timpuri 
străvechi trei mii de pedestraşi şi trei sute de cavaleri, acest 
lucru a fost determinat, fără îndoială, în toate timpurile de 


considerente practice; iar dacă romanii n-au abandonat cu 
desăvirşire aceste numere consacrate, cauza rezidă numai în 
tendinţa caracterului latin de a respecta unitatea logică sau, mai 
degrabă, sistematică, a proporţiilor. Dacă aceste observaţii sînt 
juste, unica parte care îndeplinea funcţii reale şi importante în 
această organizare constituţională rămîne curia; dintre acestea 
existau zece sau, acolo unde existau mai multe triburi, zece 
pentru fiecare trib. O astfel de curie a fost o unitate corporativă 
reală, în care membrii se adunau cel puţin cu ocazia sărbătorilor 
comune. Fiecare dintre acestea se afla sub îndrumarea unui 
tutore special (curio) şi fiecare avea un preot (flamen curialis). 
Perceperea de impozite şi  recrutările se desfăşurau, 
neîndoielnic, în conformitate cu diviziunea în curii; cetăţenii se 
întruneau pe curii în timpul adunării şi votau în ordinea curiilor. 
E imposibil ca această organizare să fi fost adoptată în vederea 
alegerilor, întrucit în cazul acesta numărul subdiviziunilor ar fi 
fost impar. 

Pe cît de categorică a fost opoziţia dintre cetăţean şi 
necetăţean, pe atît de desăvirşită a fost egalitatea în drepturi 
între cetăţeni. Probabil că n-a existat niciodată vreun popor care 
să-i fi egalat pe romani în inexorabila severitate cu care au 
aplicat aceste două principii. Deosebirea profundă dintre 
cetăţeni şi necetăţeni nu se arată în nici un alt loc mai evidentă 
ca în tratarea instituţiei străvechi a dreptului de cetăţean 
onorific, care a fost iniţial un intermediar între cele două situaţii. 
Cînd, prin hotărîrea comunităţii, un străin era acceptat în rîndul 
cetăţenilor, el putea renunţa pe deplin la titlul de cetăţean 
deţinut anterior şi astfel intra cu totul în noua comunitate; însă 
putea, de asemenea, să combine originarul drept de cetăţean 
cu acela care i-a fost acordat. Acesta a fost obiceiul străvechi, 
menţinut la fel şi în Grecia, unde chiar în epocile posterioare 
aceeaşi persoană putea să deţină simultan dreptul de cetăţenie 
în mai multe comunităţi. Numai că, pentru latini, sentimentul 
mai pronunţat al comunităţii nu îngăduia nimănui să facă parte 
concomitent din două comunităţi; în cazul în care cetăţeanul 
nou-ales nu-şi propunea să renunţe la cetăţenia veche, dreptul 
de cetăţean onorific nu implica altă obligaţie decit aceea de a 
primi şi proteja oaspeţii, recunoscută dintotdeauna şi străinilor. 
Menţionarea acestor bariere ridicate împotriva celor din afară a 
fost însoţită însă de absenţa oricăror diferenţe între drepturile 


membrilor comunităţii romane. Am precizat mai sus că 
deosebirile existente în interiorul casei, care nu puteau fi, 
desigur, înlăturate, erau cel puţin ignorate în cadrul comunităţii; 
fiul, care în această calitate era un obiect în proprietatea tatălui, 
putea, în calitate de cetăţean, să-i comande tatălui. Nu au 
existat însă diferenţe între stări; întîietatea titiilor faţă de ramni 
şi a amîndurora faţă de luceri nu influenţa cu nimic egalitatea în 
drepturile civile. Faţă de infanterişti, cavaleria civilă, care în 
epoca aceasta a fost folosită pentru lupta individuală, călare sau 
pedestră, a fost mai degrabă o trupă de elită sau de rezervă 
decit o armă specială; din această cauză, ea îi includea pe cei 
mai bogaţi, pe cei mai bine înarmaţi şi mai antrenați cetăţeni, 
fiind, bineînţeles, mai respectată decit pedestrimea; această 
distincţie a fost însă numai una de fapt şi, în mod sigur, fiecare 
patrician putea să se înroleze în cavalerie. Numai structurarea 
constituţională a cetăţenilor putea produce deosebiri din punctul 
de vedere al dreptului. Egalitatea înaintea legii a tuturor 
cetăţenilor a fost realizată chiar şi în aspectele ei exterioare. 
Imbrăcămintea îl distingea pe conducătorul comunităţii de 
membrii ei, pe senator de cetăţeanul care nu aparţinea 
senatului, pe bărbatul obligat la serviciul militar de băiatul care 
nu putea fi înrolat încă; din altă perspectivă însă, bogatul şi 
nobilul, ca şi săracul şi omul de rînd, nu puteau apărea altfel în 
public decit cu aceeaşi manta simplă (toga) din lînă albă. 
Neîndoilenic, această  desăvirşită egalitate în drepturi a 
cetăţenilor îşi are originea în modelul constituţional al indo- 
germanicilor, însă precizia concepţiei şi a traducerii în realitate 
adoptată de către latini este una dintre particularităţile cele mai 
semnificative şi pline de consecinţe ale acestei naţiuni. Aici este 
cazul să ne reamintim că în ltalia nu întîlnim nici o rasă 
indigenă, mai puţin civilizată, supusă de către imigranții latini 
(pp. 23-24)1. Absența unei rase cucerite n-a oferit condiţiile care 
au dat naştere sistemului de caste indian, aristocrației spartane, 
tesalice şi a celei greceşti, în general, şi, poate, distincţiei 
stărilor la germani. 

Intreţinerea statului era suportată, bineînţeles, de către 
cetăţeni. Cea mai importantă îndatorire cetăţenească a fost 
serviciul în armată, căci numai cetăţenii aveau dreptul şi 
obligaţia de a purta armele. În acelaşi timp, cetăţenii sînt 
„grupul de războinici” (populus, înrudit cu populari, „a devasta” 


şi cu popa, „sacrificatorul”); în litaniile vechi se cerea ca 
binecuviîntarea lui Marte să coboare asupra „războinicilor 
înarmaţi cu sulițe” (pilumnus populus), iar regele, cînd li se 
adresează, îi numeşte „lăncieri” (guirites). Modul de constituire 
a armatei de atac, „reuniunea” (/egio), a fost explicat mai sus. În 
comunitatea romană tripartită, ea se compunea din cele trei 
centurii (centuriae) ale cavalerilor (celeres, „cei iuți”, sau 
flexuntes, „cei care învăluiesc”), sub cei trei comandanţi ai 
detaşamentelor cavaleriei (tribuni celerum), şi cei trei mii de 
pedestraşi (milites), sub cei trei comandanţi ai detaşamentelor 
pedestrimii (tribuni militum); acestea au constituit probabil de la 
origine nucleul contingentului comunităţii. Lor li s-ar mai putea 
adăuga un număr de luptători uşor înarmaţi, mai ales arcaşi, 
care luptau în afara formaţiei. Generalul a fost cu regularitate 
regele însuşi. In afara serviciului militar, cetăţeanul putea avea 
şi alte sarcini personale, ca, de exemplu, obligaţia de a prelua 
misiunile din partea regelui în timp de pace şi de război, 
corvezile pentru cultivarea ogoarelor regale sau pentru 
construcţia unor edificii publice. Cît de împovăraţi au fost 
cetăţenii îndeosebi în cazul ridicării zidurilor oraşului o 
dovedeşte numele de „corvezi” (moenia) păstrat pentru zidurile 
de incintă. Un impozit regulat direct era la fel de rar, ca şi 
cheltuielile de stat regulate. Sarcinile comunităţii nu impuneau 
acest lucru, întrucit statul nu plătea nici un fel de soldă pentru 
serviciul militar, nici pentru corvezi şi, în general, nu retribuia 
nici un fel de serviciu public; în măsura în care aceasta a fost 
totuşi necesară, ea a fost oferită fie de districtul care a fost 
servit, fie de către acela care nu putea sau nu voia să 
servească. Animalele de jertfă necesare pentru cultul public al 
zeilor erau procurate printr-o taxă de proces, partea 
condamnată într-un proces ordinar fiind obligată să achite faţă 
de stat o despăgubire în vite (sacramentum) proporţională cu 
valoarea obiectului în litigiu. Despre cadouri regulate oferite 
regelui de către membrii comunităţii nu ni s-a păstrat nici o 
ştire. Cei stabiliţi la Roma fără cetăţenie (aerarii par să fi plătit 
o recompensă în schimbul protecţiei oferite. Regele primea în 
plus taxele portuare (p. 48), ca şi veniturile de pe domenii, în 
special tributul pentru păşunat (scriptura), în cazul vitelor 
mînate pe păşunile comune, şi plata în natură (vectigalia) pe 
care arendaşii pămiînturilor statului trebuiau s-o achite în locul 


unei rente. La acestea se adaugă sumele obţinute din amenzi 
asupra vitelor, confiscările şi prada de război. În cazuri extreme 
a fost impusă o contribuţie (tributum), care a fost apreciată însă 
drept împrumut silit, fiind restituit în conjuncturi mai favorabile. 
Nu se poate stabili cu siguranţă dacă aceasta îi privea pe toţi 
locuitorii, cetăţeni ori nu, sau dacă era suportată numai de către 
cetăţeni; ultima supoziţie este însă mai probabilă. Regele 
administra mijloacele băneşti. Proprietatea statului nu coincidea 
însă cu proprietatea regală privată, care trebuie să fi fost 
întotdeauna însemnată, după cum rezultă din vastele posesiuni 
teritoriale deţinute de ultima dinastie regală, cea a Tarquinilor. 
Teritoriile cucerite prin forţa armelor par să fi fost considerate 
întotdeauna ca proprietate de stat. Astăzi nu se mai poate 
stabili dacă şi în ce măsură cutumele au limitat puterea regelui 
în administrarea bunurilor de stat; organizarea ulterioară arată 
numai că cetăţenii n-au fost consultaţi niciodată în această 
problemă. În schimb, trebuie să fi existat obiceiul ca senatul să 
fie consultat în privinţa impunerii tributum-ului şi împărţirii 
pămiînturilor cucerite prin război. 

Totuşi, cetăţenii romani nu apar numai plătind şi servind, 
ci şi participînd la conducerea publică. In scopul acesta, toţi 
membrii comunităţii, cu excepţia femeilor şi copiilor incapabili 
să poarte armele, într-un cuvînt, „lăncierii” (guirites), se 
întruneau pe locul de adunare dacă regele îi convoca pentru a le 
comunica ceva (conventio, contio) sau îi cita (comitia) anume 
pentru a treia săptămînă (in trinum noundinum), pentru a-i 
consulta pe curii. În mod normal, această adunare se desfăşura 
de două ori pe an, la 24 martie şi la 24 mai, şi, în general, ori de 
cîte ori regelui i se părea necesar. Niciodată însă cetăţenii n-au 
fost invitaţi pentru a vorbi, ci întotdeauna pentru a asculta ; nu 
pentru a întreba, ci pentru a răspunde. Nimeni în afara regelui 
nu vorbea în adunare sau numai cel căruia acesta credea de 
cuviinţă să-i acorde cuvîntul. Cetăţenii se rezumau la un simplu 
răspuns la întrebarea regelui, fără discuţii, fără a pune întrebări. 
Cu toate acestea, adunarea cetăţenilor romani este, ca şi cea 
germană şi, probabil, cea indo-germanică (mult mai veche), 
purtătoarea reală şi ultimă a ideii de suveranitate a statului; 
numai că această suveranitate se află într-o stare latentă în 
cursul obişnuit al lucrurilor sau nu se manifestă acum decit într- 
o singură formă; cetăţenii se angajează voluntar să dea 


ascultare conducătorului lor. În acest scop, regele, după ce şi-a 
început magistratura, întreabă curiile adunate dacă vor să-i fie 
fidele şi supuse şi să-l recunoască pe el, ca şi pe servitorii săi, 
pe  „cercetători” (quaestores) şi pe „vestitori” (/ictores) - 
întrebare la care nu se putea răspunde negativ, la fel cum în 
toate monarhiile ereditare nu putea fi refuzat omagiul datorat 
suveranului. Urmează în mod logic că, deşi suverană, 
comunitatea cetăţenilor nu putea participa la afacerile publice în 
circumstanţe ordinare. In timp ce activitatea publică se 
restringe la punerea în practică a legislaţiei în vigoare, puterea 
de stat suverană propriu-zisă nu poate şi nu are voie să 
intervină; guvernează legile, nu legislatorul. Situaţia se schimbă 
însă atunci cînd devine necesară o schimbare a ordinii de drept 
în vigoare sau numai o deviere de la aceasta într-un caz 
particular. În constituţia romană apar aici, în sfîrşit, şi cetăţenii 
în acţiune, fără excepţie, astfel încît un asemenea act este 
îndeplinit prin colaborarea cetăţenilor şi a regelui sau a regelui 
interimar. Aşa cum relaţia legală dintre guvern şi guvernat este 
ratificată printr-un contract de tipul întrebare-răspuns oral, la fel 
fiecare act suveran al comunităţii a fost completat printr-o 
întrebare (rogatio), pe care regele - numai el însă, niciodată 
reprezentantul său - o adresa cetăţenilor, la care majoritatea 
curiilor răspundeau afirmativ. În acest caz, consimţămiîntul 
putea fi neîndoielnic refuzat. Din această cauză, legea la romani 
nu este, la origine, cum o înţelegem noi, o poruncă adresată de 
către suveran tuturor membrilor comunităţii, ci, înainte de toate, 
un contract încheiat între puterile constituante prin întrebare şi 
răspuns. Un asemenea contract a fost cerut de către lege în 
toate cazurile care implicau o deviaţie de la sistemul legal 
ordinar. După cursul ordinar al legii, fiecare putea să transfere 
oricui proprietatea sa fără restricţii, însă cu condiţia de a 
renunţa imediat la aceasta; a dori ca proprietatea să rămînă 
temporar posesorului, pentru a trece după moartea sa altuia, a 
fost o imposibilitate legală, cel puţin atunci cînd comunitatea nu 
o îngăduia. Acest consimţămiînt putea fi dat de către cetăţenii 
adunaţi pe curii, ca şi de cei reuniți pentru război. Aceasta este 
originea testamentului. După cursul ordinar al legii, bărbatul 
liber nu putea să piardă, nici să înstrăineze bunul inalienabil al 
libertăţii; în consecinţă, cel care nu era supus unui pater 
familias, nu putea intra în calitate de fiu în altă familie, cel puţin 


dacă comunitatea nu accepta acest lucru. Aceasta este 
arrogatio. După cursul ordinar al legii, dreptul de cetăţean putea 
fi obţinut numai prin naştere şi nu se putea pierde, cel puţin 
dacă comunitatea nu conferea patriciatul sau nu permitea 
renunţarea la acesta, ceea ce, iniţial, nu s-a putut îndeplini legal 
decit printr-o hotărîre a curiilor. Tot după cursul ordinar al legii, 
incriminatul, a cărui faptă atrăgea asupra lui pedeapsa cu 
moartea, trebuia să fie executat îndată ce regele sau 
reprezentantul său pronunţase sentinţa în acord cu legea şi cu 
justiţia, întrucît regele nu putea decit să judece, şi nu să 
graţieze - cel puţin dacă cetăţeanul condamnat la moarte nu 
invoca îndurarea comunităţii şi dacă judecătorul nu-i permitea 
să pledeze pentru obţinerea graţierii. Aceasta este originea 
provocaţiei, care, în consecinţă, a fost acordată nu acuzatului 
care a refuzat să se declare culpabil şi care a fost condamnat, ci 
celui care şi-a recunoscut vina, implorind circumstanţe 
atenuante. După cursul ordinar al legii, tratatul încheiat cu un 
stat vecin nu putea fi încălcat, cel puţin dacă cetăţenii nu se 
considerau absolviţi de acesta din cauza vreunei nedreptăţi 
suferite. De aceea, ei trebuiau să fie consultaţi cînd era plănuit 
un război de atac ; însă nu şi în cazul unui război de apărare, în 
care celălalt stat încălca tratatul, şi nici la încheierea păcii. 
Această întrebare însă pare să fi fost adresată nu adunării 
ordinare a cetăţenilor, ci armatei. În fine, dacă regele intenţiona 
să facă o inovare, o derogaţie de la dreptul comun, era necesară 
consultarea cetăţenilor; din acest punct de vedere, dreptul de 
legiuitor aparţine, din strămoşi, comunităţii, şi nu regelui. În 
cazul acesta, ca în toate celelalte asemănătoare, regele nu 
putea să acţioneze legal fără concursul comunităţii. Bărbatul 
declarat cetăţean numai de către rege rămînea necetăţean ca şi 
înainte, iar actul ilegal nu va avea decit consecinţe de fapt. 
Adunarea poporului, cu toate limitele şi restricţiile impuse 
drepturilor ei, a fost considerată de la început un element 
constitutiv al societăţii romane; de drept, se afla mai degrabă 
deasupra regelui decit alături de el. 

In cea mai veche constituţie a comunităţii, pe lîngă rege şi 
adunarea cetăţenilor apare însă o a treia putere fundamentală; 
fără a fi destinată acţiunii (ca regele) sau decretării (ca 
adunarea cetăţenilor), este aşezată în acelaşi rind cu ambele 
puteri şi, în cadrul instituţional propriu, deasupra lor. Acesta 


este sfatul bătrînilor sau senatus-ul. El s-a dezvoltat neîndoielnic 
din constituţia gentilică. Tradiţia veche, după care în Roma 
originară toţi capii de familie ar fi format senatul, corespunde 
dreptului public în măsura în care fiecare dintre clanurile Romei 
ulterioare, care nu a imigrat mai tîrziu, îşi declina originea de la 
unul dintre acei străvechi capi de familie ai oraşului, acesta fiind 
strămoşul şi patriarhul său. In epoca aceea nici senatul n-a fost 
nimic mai mult decit o adunare a bătrînilor clanului, dacă, aşa 
cum este foarte probabil, a existat la Roma sau în Latium o 
epocă în care, ca şi statul însuşi, fiecare unitate constitutivă, 
altfel spus, fiecare gintă a fost organizată monarhic. Fiecare 
gintă se afla sub conducerea unui bătrîn, fie ales de către 
membrii ei, fie numit de către predecesorul său. În consecinţă, 
senatul a constituit o instituţie independentă faţă de rege şi faţă 
de adunarea cetăţenilor, iar comparativ cu aceasta (formată din 
totalitatea cetăţenilor), într-un anumit sens, un supleant 
reprezentativ al poporului. Această independenţă faţă de stat a 
ginţilor a fost înlăturată la populaţia latină în timpuri imemoriale. 
Pentru a modela din orînduirea gentilică o comunitate, primul şi, 
probabil, cel mai greu pas, înlăturarea bătrînilor ginţilor, a fost 
realizat în Latium poate cu mult înaintea întemeierii Romei. 
După cunoştinţele noastre despre ginta romană, ea se prezintă 
fără un conducător real şi nu este de preferat în mod deosebit 
nici unul dintre tovarăşii de gintă în viaţă pentru a reprezenta pe 
patriarhul comun de la care se trag sau cel puţin susţin că se 
trag toţi bărbaţii ginţii. Astfel, chiar moştenirea şi tutela sînt 
revendicate de către toţi membrii ginţii, dacă le revin prin 
decesul unuia dintre ei. Cu toate acestea, multe dintre 
trăsăturile semnificative ale sfatului originar al bătrînilor au 
trecut şi asupra senatului roman; poziţia senatului, conform 
căreia acesta este altceva decit un simplu consiliu de stat, 
altceva decit adunarea unui număr de prieteni, ale căror sfaturi 
regele consideră oportun să le ceară, se bazează pur şi simplu 
pe adunarea principilor şi regenţilor poporului care stăteau 
cîndva la sfat în jurul regelui, asemănător cu adunarea acelora 
pe care ni-i descrie Homer. Numărul membrilor sfatului originar 
al bătrînilor a fost în mod necesar invariabil, corespunzînd 
numărului ginţilor care alcătuiau statul ; calitatea de membru 
dăinuia, în mod necesar, toată viaţa. Aceste caracteristici sînt 
valabile şi pentru senatul roman. Numărul locurilor în senat nu 


numai că a rămas în toate timpurile constant, ci a fost de la 
început acelaşi, corespunzind comunităţilor gentilice care 
alcătuiau statul. Astfel, prin contopirea celor trei comunităţi 
originare, presupunînd că fiecare se compunea din cîte o sută 
de comunităţi gentilice, a devenit necesară, din punctul de 
vedere al dreptului constituţional, sporirea locurilor în senat la 
numărul de trei sute, consacrat de atunci. Senatorii au fost 
desemnaţi întotdeauna pe viaţă; iar dacă în epocile ulterioare 
această răminere pe viaţă în magistratură s-a menţinut mai 
mult de fapt decit de drept, dacă revizuirile listei senatorilor, 
efectuate din cînd în cînd, ofereau o ocazie de eliminare a unui 
senator nevrednic sau, mai degrabă, a unuia incomod, atunci 
acest obicei s-a dezvoltat cu certitudine numai în decursul 
timpului. Alegerea senatorilor a fost întotdeauna un drept al 
regelui; nici nu putea fi altfel, de vreme ce nu mai existau 
bătrînii ginţilor. În epocile timpurii cel puţin, atît timp cît 
individualitatea ginţilor s-a perpetuat în conştiinţa poporului, 
trebuie să fi existat regula ca, după moartea unui senator, 
regele să desemneze în locul acestuia un alt bărbat virstnic şi cu 
experienţă din aceeaşi comunitate gentilică, astfel încît în 
senatul comunităţii romane să nu fie nici o gintă nereprezentată 
sau reprezentată de două ori. La acest principiu s-a renunţat 
probabil numai cu timpul, în urma contopirii treptate şi unificării 
interne a comunităţii cetăţeneşti. Alegerea senatorilor a ajuns 
astfel, în întregime, la libera apreciere a regelui, întrucît numai 
neocuparea locurilor devenite vacante se mai considera un 
abuz. 

Competenţele acestui sfat al bătrînilor se întemeiază pe 
concepţia potrivit căreia stăpînirea asupra comunităţii formate 
din ginţi revine de drept tuturor bătrînilor ginţilor, chiar dacă, 
după concepţia fundamental monarhică a romanilor, care se 
conturase deja în familie, ea putea fi exercitată numai de către 
unul dintre aceşti bătrîni, adică de către rege. În această 
calitate, fiecare membru al comunităţii este, în consecinţă, în 
cadrul comunităţii, asemănător regelui, dar nu din punctul de 
vedere al exerciţiului, ci din cel al competenţei. Din această 
cauză, însemnele lui sînt, ce-i drept, cantitativ inferioare celor 
regale, în privinţa calităţii însă, absolut egale cu acestea. El 
poartă purpură pe togă şi încălţăminte roşie, asemenea regelui, 
cu deosebirea că întreaga togă a regelui este purpurie, pe cînd 


cea senatorială are numai un tiv de purpură (/atus clavus), iar 
încălţămintea roşie a regelui este mai înaltă şi mai impunătoare 
decit cea a senatorilor. Pe aceasta se bazează faptul că în 
comunitatea romană puterea regală nu poate să dispară. Dacă 
regele moare fără să-şi fi desemnat un succesor, bătrînii îl 
înlocuiesc imediat şi îndeplinesc competențele puterii regale. 
Însă după principiul, de neclintit, conform căruia numai unul 
singur poate să fie stăpin, şi în această situaţie stăpineşte 
numai unul dintre ei. Un astfel de „rege interimar” (interrex) se 
deosebeşte de cel ales pe viaţă prin durata, nu prin deplinătatea 
puterii. Durata /nterregnum-ului este fixată la cel mult cinci zile 
pentru fiecare deţinător în parte. Acesta se transmite între 
senatori, în aşa fel încît, după încheierea perioadei, deţinătorul 
respectiv predă funcţia celui care urmează în succesiunea trasă 
la sorţi, pînă cînd regalitatea este atribuită din nou pe viaţă. Din 
motive lesne de înţeles, regelui interimar nu-i este făcut un 
legămînt de credinţă din partea comunităţii. În rest, regele 
interimar este însă îndreptăţit şi obligat nu numai să se achite 
de toate obligaţiile care decurg din magistratură, ci şi să 
desemneze el însuşi un rege pe viaţă; numai primului desemnat 
din rîndul lor îi lipseşte acest drept, probabil pentru că 
investitura lui este considerată incompletă, întrucît n-a fost 
numit de către predecesorul său. Adunarea bătrînilor este, la 
urma urmei, purtătoarea puterii suverane (imperium) şi a 
protecţiei divine (auspicia) a comunităţii romane şi prin ea este 
dată garanţia duratei neîntrerupte a acesteia şi a monarhiei 
sale, nu însă şi a monarhiei ereditare. Aşadar, dacă mai tirziu 
senatul li s-a părut grecilor ca o adunare de regi, aceasta 
corespunde întru totul adevărului; la origine, senatul a fost, de 
fapt, o adunare de acest fel. 

El nu este însă o parte esenţială a constituţiei comunităţii 
romane numai în măsura în care concepţia regalității perpetue 
şi-a găsit concretizarea vie în această adunare. Sfatul bătrînilor 
nu se poate amesteca, desigur, în activitatea regelui, aceasta 
decurgînd din magistratura însăşi. Întotdeauna însă regele şi-a 
ales reprezentanţii din rîndul senatorilor, dacă nu a fost capabil 
să conducă armata sau să decidă într-un proces; din această 
cauză, de regulă, comandamentele supreme au fost conferite şi 
mai tîrziu numai senatorilor şi, de asemenea, ca juraţi au fost 
convocați de preferinţă senatori. Senatul n-a fost chemat însă 


niciodată în totalitatea sa la conducerea armatei sau pentru a 
decide în materie de drept. Din această cauză, în Roma de mai 
tirziu n-a existat niciodată un drept de comandă militară şi o 
justiţie ale senatului. In schimb, sfatul bătrînilor trecea drept 
păstrătorul competent al constituţiei în vigoare, chiar în faţa 
regelui şi a cetăţenilor. De aceea, ţinea de competenţa lui să 
examineze fiecare hotărire luată de către aceştia la cererea 
regelui şi să refuze confirmarea ei dacă ea părea să contravină 
legilor în vigoare. In toate cazurile care, după constituţie, 
necesitau consultarea comunităţii, altfel spus la fiecare 
modificare a constituţiei, la primirea de noi cetăţeni, la 
declararea unui război de agresiune, sfatul bătrînilor avea drept 
de veto. Aceasta nu înseamnă însă că puterea legislativă ar fi 
fost o prerogativă comună adunării cetăţenilor şi senatului, 
asemănătoare cu aceea a celor două camere în statul 
constituţional de astăzi. Senatul a fost mai degrabă 
supraveghetorul legilor decit legiuitorul şi putea să anuleze 
hotărîrea adunării numai în cazul în care aceasta îşi depăşise 
competențele sau dacă i se părea că, prin hotărîrea ei, lezase 
obligaţiile consacrate faţă de zei ori de state străine sau faţă de 
instituţiile organice ale comunităţii. De o importanţă majoră însă 
rămîne situaţia în care, de exemplu, regele roman propunea 
declaraţia de război, iar adunarea cetăţenilor îi conferea 
calitatea de hotărîre, atunci cînd satisfacția pe care trebuia s-o 
acorde o comunitate străină fusese reclamată în van; atunci, 
trimisul roman invoca zeii drept martori ai nedreptăţii şi încheia 
prin cuvintele: „...despre aceasta însă o să ne consultăm noi, 
bătrînii, în patrie, pentru a obţine satisfacția noastră”. Numai 
după ce sfatul bătrînilor se declarase de acord, războiul hotărît 
de către cetăţeni şi aprobat de către senat era declarat în mod 
formal. In mod sigur, această regulă n-a urmărit şi n-a avut 
drept consecinţă un amestec continuu al senatului în hotăririle 
adunării cetăţenilor, despuind-o prin tutelare de puterea ei 
suverană; însă, aşa cum în cazul vacanței funcţiei supreme 
senatul garanta menţinerea constituţiei comunităţii, şi în cazul 
acesta senatul era păstrătorul ordinii de drept, chiar şi în faţa 
puterii suverane a comunităţii. 

După toate probabilitățile, de aceasta se leagă şi obiceiul 
străvechi ca regele să prezinte propunerile, care urmau să fie 
supuse adunării poporului, mai întîi sfatului bătrînilor şi aştepta 


ca, pe rînd, toţi membrii să-şi dea avizul. Regele era interesat în 
a obţine garanţia că aici nu era de aşteptat nici o opoziţie, 
întrucît senatului îi revenea dreptul de a casa hotărîrea luată. În 
general, exista obiceiul roman de a nu lua nici o decizie în 
probleme importante, fără să fi cerut în prealabil sfatul altor 
bărbaţi; pe de altă parte, prin toată structura lui, senatul era 
chemat să stea alături de stăpînul comunităţii în calitate de 
consiliu de stat. Cu o certitudine mult mai mare putem afirma că 
plenitudinea puterii de mai tîrziu a senatului s-a născut mai 
degrabă din această consultare, decit din competențele 
analizate pînă acum. Însă începuturile sînt obscure şi se bazează 
de fapt pe competenţa senatorilor de a răspunde numai după ce 
au fost întrebaţi. Trebuie să fi existat obiceiul de a consulta 
senatul în prealabil cu ocazia unor probleme importante, care nu 
erau neapărat de natură judecătorească sau militară - de 
exemplu, în afara propunerilor care urmau să fie supuse 
adunării poporului, cu ocazia impunerii unor corvezi şi, în 
general, a unor servicii extraordinare sau a împărțirii teritoriului 
cucerit. Chiar dacă exista obiceiul acesta, consultarea prealabilă 
n-a fost necesară din punct de vedere constituţional. Regele 
convoacă senatul cînd crede el de cuviinţă şi-i formulează 
întrebările; nici un senator nu-şi poate exprima neîntrebat 
părerea, iar senatul nu se poate întruni fără să fi fost convocat. 
O excepţie o constituie cazul în care acesta se întruneşte în 
timpul vacanței tronului, pentru a stabili prin tragere la sorţi 
succesiunea „regilor interimari”. Faptul că regelui îi era permis 
să convoace şi să consulte, pe lîngă senatori, şi alţi bărbaţi care- 
i inspirau încredere nu se poate dovedi, ce-i drept, prin material 
faptic, însă cu greu se poate pune la îndoială. Totuşi, sfatul nu 
este o poruncă; regele poate să-l ignore, fără ca senatului să-i 
stea la dispoziţie alt mijloc pentru a-şi traduce în fapt 
convingerea decît dreptul de casaţie amintit mai sus ; dar nici 
acesta nu avea o aplicabilitate generală. „Eu v-am ales nu 
pentru a fi condus de către voi, ci pentru a vă porunci”; aceste 
cuvinte, atribuite ulterior regelui Romulus de către un scriitor, 
definesc în esenţă poziţia senatului. 

Să rezumăm. Comunitatea cetăţenilor romani era aceea 
de care se lega conceptul de suveranitate; dar ea nu avea 
niciodată dreptul de a acţiona singură, ci posibilitatea de a 
coopera, însă numai atunci cînd ordinea în vigoare urma să fie 


derogată. Alături de ea se afla adunarea bătrînilor comunităţii - 
un colegiu de magistrați cu putere regală, desemnaţi pe viaţă. 
Aceasta era menită să administreze, prin membrii săi, 
magistratura regală în cazul vacanței, pînă la reocuparea 
definitivă a acesteia, şi împuternicită să abroge hotărîrile ilegale 
ale adunării poporului. Puterea regală a fost, cum spune 
Sallustius, absolută şi, în acelaşi timp, limitată de legi (imperium 
legitimum), absolută, întrucît porunca regelui, dreaptă sau 
nedreaptă, trebuia să fie îndeplinită necondiţionat; limitată, 
întrucît o poruncă, contrară ordinii consacrate şi nesancţionată 
de către autenticul suveran, poporul, nu putea să genereze 
consecinţe legale durabile. Aşadar, cea mai veche constituţie 
romană a fost, în anumite privinţe, monarhia constituţională 
inversă. În această ultimă formă de guvernare, regele este privit 
drept posesorul şi purtătorul puterii suverane de stat şi, în 
consecinţă, numai el are dreptul de grațiere; în loc de a fi un 
apanaj al coroanei, ca în Anglia, era o prerogativă a poporului, în 
timp ce întreaga guvernare revenea conducătorului comunităţii. 
In fine, dacă ne întrebăm care era relaţia statului însuşi cu 
părţile sale componente, constatăm că statul roman se 
distanțează în egală măsură de inconsistenţa unei simple 
federaţii defensive, ca şi de ideea modernă a unei omnipotenţe 
absolute. Comunitatea îşi exercita, desigur, puterea asupra 
persoanei cetăţeanului prin stabilirea de sarcini publice şi 
pedepsirea contravenţiilor şi delictelor; însă o lege specială care 
să pedepsească sau să amenințe individul pentru fapte 
nerecunoscute de către toţi drept reprobabile, chiar dacă 
procedura era respectată întocmai, li s-a părut romanilor 
întotdeauna ca un act injust şi arbitrar. Comunitatea a fost şi 
mai limitată cu privire la dreptul de proprietate şi, legat de 
acesta mai mult întîmplător decît dependent de el, la dreptul 
familial; la Roma, familia n-a fost distrusă ca în statul militarizat 
al lui Licurg, comunitatea mărindu-se pe cheltuiala acesteia. 
Unul dintre principiile cele mai incontestabile şi mai remarcabile 
ale vechii constituţii romane este acela că statul putea să 
întemniţeze şi să execute cetăţeanul, însă nu putea să-i 
înlănţuiască fiul, nici să-i ia pămîntul şi nici chiar să-i impună o 
taxă. În aceste privinţe şi în altele asemănătoare, însăşi 
comunitatea a fost limitată în raport cu cetăţeanul. Această 
limitare nu exista doar formal, ci şi-a găsit expresia şi aplicarea 


practică în vetoul constituţional al senatului, care, în mod sigur, 
a fost îndreptăţit şi obligat să caseze fiecare hotărire a 
comunităţii, care contravenea dreptului ordinar. Nici un stat n-a 
fost atotputernic în interior aşa cum a fost statul roman; însă în 
nici un alt stat cetăţeanul cu o comportare ireproşabilă nu trăia 
într-o securitate mai deplină, atit faţă de concetăţenii săi, cît şi 
faţă de statul însuşi. După aceste principii s-a guvernat 
comunitatea romană, un popor liber, care ştia să asculte, 
renunţind la toate înşelăciunile mistice sau sacerdotale, într-o 
egalitate deplină, atit de lege, cît şi de cetăţeni, păstrînd 
totodată caracterul riguros al naţionalităţii proprii, în timp ce, pe 
cît de mărinimos, pe atît de înţelept - după cum vom vedea mai 
jos -, porţile erau larg deschise relaţiilor cu celelalte cetăţi şi 
popoare. Această constituţie n-a fost nici făurită, nici 
împrumutată, ci s-a dezvoltat în interiorul şi prin intermediul 
poporului roman. Se înţelege că ea se bazează pe mai vechea 
constituţie italică, greco-italică şi indo-germanică, însă între 
constituţiile pe care le întîlnim în poemele homerice sau în 
relatarea lui Tacitus despre Germania şi vechea organizare a 
statului roman se află totuşi o lungă succesiune de forme 
statale. O expresie a puterii suverane a comunităţii găsim şi în 
aclamaţia adunării elene, şi în lovirea scutului la cea germană; 
aceste forme elementare sînt însă foarte departe de jurisdicţia 
organizată şi deliberarea ordonată a adunării curiilor latine. De 
asemenea, este posibil ca, aşa cum regalitatea romană a 
împrumutat în mod sigur mantaua de purpură şi sceptrul de 
fildeş de la greci - şi nu de la etrusci -, ea să fi preluat de la alte 
popoare şi pe cei doisprezece lictori şi alte asemenea elemente 
exterioare. Exprimarea tuturor conceptelor ei prin cuvinte latine 
dovedeşte că dezvoltarea constituţiei romane a aparţinut 
exclusiv Romei sau cel puţin numai Latiumului şi că elementele 
împrumutate sînt puţine şi nesemnificative. Această constituţie 
a statornicit principiul de bază al statului roman pentru toate 
timpurile; în ciuda formelor sale diferite, este limpede că, atit 
timp cît va exista o comunitate romană, magistratul va avea 
imperium nelimitat. Sfatul bătrînilor sau senatul este cea mai 
înaltă autoritate consultativă în stat, iar fiecare derogare de la 
lege necesită sancţiunea din partea suveranului sau a adunării 
poporului. 


1. Trimiterile la pagini se referă la ediţia tipărită. Cifrele 
romane indică numărul volumului (a se vedea Cuprinsul); acolo 
unde acesta nu apare, trimiterea se face în cadrul aceluiaşi 
volum. 


Capitolul VI 
Non-cetăţenii şi constituţia reformată 


Istoria fiecărei naţiuni, a celei italice însă înainte de toate, 
este un vast sistem de încorporări. Roma celor mai străvechi 
timpuri despre care ni s-au păstrat mărturii este o unitate 
tripartită, iar încorporări asemănătoare nu încetează decît odată 
cu încremenirea romanităţii. În afara acestei prime contopiri a 
ramnilor, titiilor şi lucerilor, despre care nu cunoaştem decit că 
s-a petrecut, încorporarea cea mai veche de acest fel este 
aceea prin care romanii Colinei se integrează în Roma palatină. 
In momentul în care urmau să se contopească, organizarea 
celor două comunităţi trebuie să fi fost identică în esenţă, iar 
problema ivită din cauza unificării a fost pusă probabil în aşa fel, 
încît a trebuit să se aleagă între menţinerea instituţiei duble sau 
abolirea unuia dintre sisteme şi extinderea celuilalt asupra celor 
două comunităţi unite. In ceea ce priveşte sanctuarele şi 
instituţiile sacerdotale, s-a respectat prima soluţie. Comunitatea 
romană avea de acum înainte două corporaţii de salientes şi de 
luperci şi, cum avea un Marte dublu, avea doi preoţi ai lui Marte, 
dintre care unul, cel de pe Palatin, se va numi mai tîrziu „preot 
al lui Marte”, în timp ce acela de pe Colină se va numi „preot al 
lui Quirinus”. Deşi nu se poate dovedi, este probabil că colegiile 
sacerdotale vechi ale Romei, auguri, pontifi, vestale, feţiali s-au 
născut din combinarea colegiilor comunităţilor de pe Palatin şi 
Quirinal. În diviziunea teritorială, oraşul colinar de pe Quirinal a 
fost adăugat ca al patrulea cartier celorlalte trei ale oraşului 
palatin: Subura, Palatin şi suburbia Esqui/iae. În timp ce în 
încorporarea originară comunităţile unite au fost recunoscute şi 
după fuziune, cel puţin ca o parte a noului corp de cetăţeni, şi 
şi-au păstrat astfel, într-un anumit sens, entitatea politică, acest 
fenomen nu s-a mai repetat nici în cazul romanilor Colinei, nici 
în cel al proceselor de anexiune de mai tîrziu. După unire, 
comunitatea romană a continuat să fie divizată, ca şi înainte, în 
trei triburi, fiecare cuprinzind cîte zece curii, iar romanii de pe 
Colină, care erau sau nu împărţiţi în triburi, au fost încorporaţi în 
triburile şi curiile existente. Probabil că această fuziune s-a 
petrecut astfel încît fiecare trib şi fiecare curie să primească un 


anumit număr de cetăţeni noi, fără ca aceştia să se fi confundat 
în întregime cu cei vechi. Altfel spus, fiecare trib s-a dedublat, 
astfel încît titii, ramni şi luceri s-au împărţit încă o dată în 
„primii” şi „cei din urmă” (priores, posteriores). Tocmai de 
această realitate se leagă dispunerea în perechi în toate 
instituţiile organice ale comunităţii. Astfel, cele trei perechi ale 
fecioarelor sacre sînt desemnate în mod special ca 
reprezentante ale celor trei triburi, cu primul şi al doilea rang al 
acestora; şi este aproape sigur că cele şase capele argeene şi 
perechea de Lari adorată în fiecare stradă au o origine 
asemănătoare. Această organizare apare înainte de toate în 
armată; după unire, fiecare jumătate de trib al comunităţii 
tripartite furnizează o sută de cavaleri; astfel, cavaleria civilă a 
sporit la şase centurii, iar numărul centurionilor, de la trei la 
şase. Tradiţia nu ne-a păstrat nici o ştire referitoare la o 
înmulţire corespunzătoare a pedestrimii, dar aceasta este însă 
fără îndoială originea obiceiului de mai tirziu de a recruta 
legiunile două cîte două; iar dublarea recrutării a condus, fără 
îndoială, la numărul de şase comandanţi ai detaşamentelor 
legiunii, dublîndu-se cei trei originari. Este sigur că nu a avut loc 
o înmulţire corespunzătoare a locurilor în senat; numărul de trei 
sute de senatori a rămas, pînă în secolul al Vil-lea (1), cel 
consacrat, ceea ce nu exclude posibilitatea ca un anumit număr 
dintre bărbaţii cei mai de vază ai comunităţii anexate să fi intrat 
în senatul oraşului palatin. Aceleaşi reguli au fost respectate în 
cazul magistraturilor; comunitatea unită era comandată de un 
singur rege, iar despre reprezentantul său principal, 
administratorul oraşului, se poate afirma acelaşi lucru. 
Instituţiile sacre ale oraşului de pe Colină au fost, după cum s-a 
văzut, menținute, iar numărul de cetăţeni astfel dublat trebuia 
să furnizeze un contingent dublu; din alte puncte de vedere 
însă, încorporarea oraşului quirinal în cel palatin a însemnat 
subordonarea primului faţă de al doilea. Există temeiuri care 
sprijină presupunerea că această distincţie între cetăţenii vechi 
de pe Palatin şi cei noi de pe Quirinal s-a confundat iniţial cu 
aceea existentă între primii şi secunzii dintre titii, ramni şi luceri, 
iniţial triburile din cetatea Quirinal fiind, în consecință, 
„secunzii”. Această deosebire a oferit desigur mai degrabă un 
avantaj onorific decît unul efectiv, asemănător celui consacrat 
mai tîrziu cu ocazia votărilor din senat, de a-i interoga mai întîi 


pe senatorii din ginţile mai vechi şi apoi pe cei din minores 
gentes. La fel, cartierul colinar a fost de un rang inferior chiar 
faţă de suburbia cartierului palatin, preotul de pe Quirinal al lui 
Marte, inferior celui de pe Palatin, salientes şi /uperci de pe 
Quirinal, inferiori celor de pe Palatin. Încorporarea aceasta, prin 
care comunitatea palatină a asimilat-o pe cea quirinală, 
desemnează aşadar o etapă intermediară între contopirea cea 
mai veche a titiilor, ramnilor şi lucerilor şi toate încorporările de 
mai tîrziu. Comunitatea încorporată nu putea să formeze un trib 
separat în noul întreg, ci o parte distinctă în cadrul fiecărui trib. 
Instituţiile ei sacerdotale nu numai că au fost menținute, ceea 
ce se va întîmpla şi mai tîrziu, cu ocazia cuceririi Albei de 
exemplu, ci au fost înălțate la rangul de instituţii ale comunităţii 
unite, ceea ce nu se va mai întîmpla în cazul anexiunilor 
ulterioare. 

Această contopire a două comunităţi asemănătoare prin 
elementele lor esenţiale a produs mai degrabă o creştere 
cantitativă decît o transformare intrinsecă a comunităţii 
existente. De asemenea, din această epocă datează primele 
începuturi ale unui al doilea proces de încorporare, care s-a 
desfăşurat mult mai lent şi a avut urmări mult mai profunde; 
aceasta este contopirea dintre cetăţeni şi locuitori. În toate 
timpurile au existat, alături de cetăţeni, dependenţi, „supuşii” 
(clientes), cum au fost numiţi, fiind legaţi de diversele familii de 
cetăţeni, sau „mulţimea” (plebs, de la pleo, plenus), cum au fost 
numiţi, cu un sens peiorativ, din cauza lipsei drepturilor politice. 
Elemente ale acestei clase intermediare, situată între oamenii 
liberi şi sclavi, au existat, cum s-a arătat (p. 57), şi în interiorul 
casei romane; în cadrul comunităţii însă, această clasă trebuia 
să cucerească, de fapt şi de drept, o importanţă mai mare, şi 
aceasta din două cauze. In primul rînd, comunitatea însăşi putea 
să aibă clienţi pe jumătate liberi, ca şi sclavi; trebuie să se fi 
întîmplat deseori ca, după cucerirea unui oraş şi în urma 
dizolvării comunităţii, comunitatea victorioasă să fi crezut de 
cuviinţă să nu vîndă masa cetăţenilor ca sclavi, ci să le acorde în 
continuare o libertate de fapt, astfel încît aceştia să intre într-o 
relaţie clientelară faţă de ea - fiind în realitate liberţii ei - sau, 
mai bine spus, faţă de rege. De asemenea, comunitatea, în 
virtutea puterii ei asupra indivizilor, putea să protejeze clienţii 
de folosirea abuzivă a puterii pe care dreptul i-o conferea 


stăpînului familiei. Din timpuri imemoriale a fost introdus în 
dreptul roman principiul care a constituit punctul de plecare al 
situaţiei legale a locuitorilor: dacă un stăpîn, cu ocazia unui act 
legal public - testament, proces, cens -, renunţa deschis sau 
tacit la dreptul său de stăpîn, nici el, nici urmaşii lui nu aveau 
puterea de a retracta acest act şi de a reclama un drept asupra 
persoanei libertului sau asupra descendenților acestuia. Clienţii 
şi urmaşii lor nu aveau, este adevărat, nici dreptul de cetăţenie, 
nici pe cel de oaspeţi; căci pentru primul era necesară 
acordarea acestui privilegiu din partea comunităţii, iar celălalt 
presupunea deținerea unui drept de cetăţenie într-o comunitate 
legată de Roma printr-un tratat. Ceea ce obțineau era o libertate 
protejată de lege, cu toate că, de drept, erau în continuare 
dependenţi. În consecință, timp îndelungat relaţiile lor 
referitoare la proprietate au fost considerate, prin lege, ca şi 
acelea ale sclavilor, ca fiind dependente de patron, iar acesta i-a 
reprezentat fără îndoială în procesele civile; la fel, acesta avea 
privilegiul de a le impune contribuţii în caz de nevoie şi de a-i 
cita în procese. Cu timpul, locuitorii s-au debarasat însă de 
aceste îngrădiri; au început să achiziţioneze şi să înstrăineze în 
numele lor propriu, să reclame şi să obţină justiţia tribunalelor 
romane, fără medierea formală a patronului lor. Egalitatea în 
drepturi în ceea ce priveşte căsătoria şi moştenirea a fost 
acordată mai degrabă străinilor decît acestor oameni, care n-au 
fost liberi în realitate şi nu aparţineau nici unei comunităţi (p. 
43); ei n-au putut fi totuşi împiedicaţi să încheie căsătorii în 
cercul propriu şi, în consecinţă, să acceadă la raporturile legale 
izvorite din căsătorie - puterea maritală şi paternală, de 
agnaţiune şi de gintă, relaţiile de moştenire şi de tutelă -, care 
s-au modelat după cele ale cetăţenilor. Exercitarea dreptului de 
ospitalitate a produs consecinţe asemănătoare, în măsura în 
care străinii, în virtutea acestuia, s-au aşezat permanent la 
Roma, întemeind un cămin propriu sau chiar cumpărind bunuri 
imobiliare. In această privinţă, trebuie să fi dominat la Roma, din 
timpuri imemoriale, principiile cele mai liberale. Dreptul roman 
nu cunoaşte nici calitatea masei succesorale, nici sechestrarea 
bunurilor imobiliare; pe de o parte, permite fiecărui bărbat care 
avea dreptul de a semna acte să dispună neîngrădit de averea 
sa, pe de alta, după cite ştim, a oferit fiecărui individ, care a fost 
autorizat să aibă relaţii cu cetăţeni romani, chiar şi străinilor şi 


clienţilor, dreptul nelimitat de a deţine bunuri mobile şi, după ce 
imobilele au putut intra în proprietatea particulară, dreptul de a 
deţine şi bunuri imobiliare la Roma. Căci Roma era un oraş 
comercial, care datora începutul importanţei sale relaţiilor 
internaţionale şi care, cu un liberalism mărinimos, a acordat 
dreptul de şedere fiecărui copil născut dintr-o căsătorie 
neconsacrată, fiecărui sclav eliberat, fiecărui străin imigrat care 
renunţa la drepturile de cetăţean din patria sa şi chiar unui 
număr mare de străini care îşi păstrau drepturile de cetăţeni ai 
unei comunităţi străine. 

Aşadar, la început, cetăţenii au fost într-adevăr protectorii, 
iar non-cetăţenii protejaţii; numai că, la fel ca în toate 
comunităţile care permit aşezarea, dar îşi rezervă dreptul de 
cetăţenie, menţinerea acestei relaţii de drept în armonie cu cea 
de fapt a devenit şi la Roma dificilă şi, mai tîrziu, tot mai 
problematică. Inflorirea comerţului, dreptul de a se aşeza în 
capitală, acordat tuturor latinilor datorită Ligii latine, frecvenţa 
eliberărilor din sclavie, în creştere datorită sporirii bunăstării, 
trebuie să fi produs, chiar şi în timp de pace, o afluenţă 
disproporţionată a imigranţilor. Numărul acestora sporea în cea 
mai mare parte prin populaţia oraşelor vecine, învinse cu forţa 
armelor şi încorporate Romei; această populaţie, fie că era 
mutată la Roma, fie că rămiînea în cetatea de origine, redusă la 
rangul de sat, îşi schimba dreptul originar de cetăţean cu cel de 
„metec” roman. Pe de altă parte, războiul împovăra în 
exclusivitate pe cetăţenii vechi şi rărea mereu rîndurile 
urmaşilor patricienilor, în timp ce imigranții profitau de 
succesele obţinute în războaie fără a plăti cu sîngele lor pentru 
aceasta. Este surprinzător că în astfel de condiţii patriciatul 
roman nu s-a împuţinat cu mult mai repede decit s-a întîmplat în 
realitate. Cauza conservării lui încă un timp foarte îndelungat, 
ca o comunitate numeroasă, este greu explicabilă prin 
acordarea dreptului de cetăţenie romană mai multor familii 
distinse din afară, în urma emigrării acestora din patria lor sau 
în urma cuceririi cetăţii lor, întrucit se pare că atribuirea acestui 
drept a fost caracterizată de la început de zgircenie şi a devenit 
tot mai sporadică, de vreme ce acest privilegiu a fost tot mai 
prețuit. De o importanţă mai mare trebuie să fi fost introducerea 
căsătoriei civile, prin care un copil născut din părinţi patricieni, 
care trăiau împreună ca persoane căsătorite, fără confarreatio 


însă, primea dreptul de cetăţean cu drepturi depline, la fel ca şi 
copilul născut din căsătoria prin confarreatio. Căsătoria civilă, 
existentă la Roma înaintea Legii Celor Douăsprezece Table, cu 
certitudine o instituţie neoriginară însă, a fost introdusă tocmai 
pentru a frina împuţinarea patriciatului, fapt care poate fi 
acceptat cel puţin ca probabil. La aceasta se adaugă măsurile 
care au fost adoptate încă din cele mai vechi timpuri pentru a 
asigura numeroşi descendenţi în cadrul fiecărei familii (p. 54); şi 
nu este imposibil ca, într-un scop asemănător, toţi copiii născuţi 
de mame patriciene într-o căsătorie neconsacrată sau în afara 
căsătoriei să fi fost admişi, mai tirziu, în rîndul cetăţenilor. 
Totuşi, nefiind supus nici unei îngrădiri, numărul imigranţilor 
creştea continuu, în timp ce acela al cetăţenilor putea numai, în 
cazul cel mai fericit, să nu scadă; în consecinţă, locuitorii au 
dobîndit cu necesitate, pe nesimţite, o situaţie diferită şi mai 
liberă. Non-cetăţenii nu mai erau în exclusivitate sclavi eliberaţi 
şi străini care aveau nevoie de protecţie; în rîndurile lor erau şi 
foşti cetăţeni ai oraşelor latine învinse în război şi mai ales 
colonişti latini, care trăiau la Roma nu prin favoarea regelui sau 
vreunui alt cetăţean, ci în virtutea dreptului confederației. Ei 
dobîndeau în patria nouă bunuri mobile şi imobile, nefiind 
stingheriţi de dreptul patrimonial, şi îşi lăsau proprietatea ca 
moştenire copiilor şi nepoților lor, la fel ca şi cetăţenii. 
Dependenţa umilitoare care îi lega de casele particulare slăbea 
din ce în ce mai mult. Sclavul eliberat şi străinul imigrat 
rămîneau totuşi complet izolaţi în stat; acest fapt nu mai era 
însă valabil pentru copiii lor, cu atît mai puţin pentru nepoţii lor, 
iar relaţiile cu patronul pierdeau astfel tot mai mult din 
importanţa lor originară. În timpurile vechi, clientul era obligat 
să recurgă la medierea patronului pentru apărarea drepturilor 
sale; în urma consolidării statului şi a diminuării importanţei 
clanurilor şi familiilor, clientul putea din ce în ce mai des să 
obţină sentinţa într-un proces din partea regelui însuşi, fără 
medierea patronului. Un număr mare al non-cetăţenilor, în 
principal membrii comunităţii latine dizolvate, s-au găsit, aşa 
cum am amintit mai sus, de la început nu în relaţie clientelară 
faţă de un particular, ci faţă de rege şi suveran, servind aşadar 
unui singur stăpîn căruia, deşi într-un fel diferit, îi datorau 
supunere şi cetăţenii. Regelui, a cărui putere depindea la urma 
urmei de bunăvoința supuşilor săi, trebuie să-i fi convenit să 


aibă prin clienţii săi o asociaţie de obligaţi: cadourile şi 
succesiunile fără moştenitor îi umpleau tezaurul - chiar şi 
impozitul pentru protecţie, pe care locuitorii îl plăteau regelui, 
trebuie să fi fost o sursă de venituri pentru el; corvezile le putea 
reclama în nume propriu şi îi găsea întotdeauna gata să se 
înroleze în suita protectorului lor. Astfel, alături de cetăţeni, a 
prosperat a doua comunitate a Romei; din clienţi au rezultat 
plebeii. Această schimbare de nume este semnificativă; de 
drept, nu există nici o deosebire între client şi plebeu, între 
supus şi bărbatul din popor; de fapt însă, deosebirea este una 
foarte însemnată, întrucît prima denumire defineşte relaţia de 
dependenţă faţă de un membru al comunităţii cu drepturi 
depline, în timp ce a doua desemnează numai lipsa drepturilor 
politice. După ce a dispărut sentimentul unei dependențe 
speciale, locuitorul liber l-a resimţit pe acela al inferiorităţii 
politice şi numai autoritatea regelui, care-i guverna în mod egal 
pe toţi, a putut împiedica izbucnirea unei lupte politice între 
comunitatea privilegiată şi cea neprivilegiată. 

Primul pas spre contopirea celor două părţi ale poporului 
nu s-a realizat însă pe calea revoluţiei pe care părea s-o 
prevestească această opoziţie. Reforma constituţională, care a 
împrumutat numele regelui Servius Tullius, este învăluită de 
obscuritatea caracteristică tuturor evenimentelor unei epoci 
care ne este cunoscută nu prin tradiţia istorică, ci numai 
datorită deducţiilor bazate pe instituţiile posterioare. Caracterul 
ei dovedeşte însă că nu a putut fi cerută de către plebei, întrucît 
noua constituţie le impunea numai îndatoriri, fără a le acorda şi 
drepturi. Ea îşi datorează originea fie iscusinţei unuia dintre regii 
Romei, fie dorinţei presante a cetăţenilor de a fi parţial eliberaţi 
de serviciul militar prin impunerea acestei obligaţii non- 
cetăţenilor. Prin constituţia serviană, obligaţia serviciului militar 
şi, legată de aceasta, aceea de a-i furniza statului bani în caz de 
nevoie (tributum) au fost impuse nu numai cetăţenilor propriu- 
zişi, ci şi proprietarilor de păminturi, „domiciliaţi” (adsidui sau 
„bogaţi” (/ocupletes), fie ei cetăţeni sau numai locuitori. 
Serviciul militar s-a transformat dintr-o sarcină impusă 
persoanei într-una impusă proprietăţii. Într-o prezentare 
detaliată, această organizare s-a desfăşurat după cum urmează. 
Fiecare bărbat domiciliat avea obligaţia de a se afla sub arme 
de la vîrsta de şaptesprezece pînă la cea de şaizeci de ani; în 


această categorie au intrat şi băieţii născuţi în casa unui părinte 
imigrat, fără deosebire de origine, astfel încît şi libertul trebuia 
să se înroleze dacă, în mod excepţional, dobîndise o proprietate. 
Nu ştim cum au fost trataţi străinii care au devenit proprietari la 
Roma; probabil că a existat o prevedere conform căreia nici un 
străin nu putea achiziţiona proprietate romană fără a se muta cu 
totul la Roma, intrînd astfel în rîndul locuitorilor şi, implicit, al 
celor obligaţi la serviciul militar. După mărimea proprietăţii lor, 
bărbaţii obligaţi la serviciul militar au fost împărţiţi în cinci 
„chemări” (classes, de la calare), numai cei din prima 
„chemare”, compusă din aceia care deţineau un lot întreg de 
pămînt, trebuind să apară în armură completă; astfel, ei au fost 
consideraţi prin excelenţă drept cei chemaţi la serviciul militar 
(classici. Următoarele patru categorii, ale proprietarilor mai 
mici - posesorii a trei sferturi, ai jumătăţilor, sferturilor şi 
optimilor de lot -, au fost obligate la serviciul militar, dar nu cu 
armură completă. Conform împărţirii pămîntului din această 
epocă, mai mult de jumătate din totalul ţăranilor cultivau loturi 
întregi, în timp ce fiecare dintre categoriile care deţineau trei 
sferturi, jumătate sau un sfert de lot formau abia a opta parte 
din numărul total. Din această cauză, s-a stabilit regula ca, 
pentru pedestrime să fie recrutaţi, alături de optzeci de 
proprietari ai unui lot întreg, cîte douăzeci din fiecare categorie 
următoare şi douăzeci şi opt din ultima categorie. In cazul 
cavaleriei s-a procedat în mod similar; numărul detaşamentelor 
a fost triplat şi s-a deviat de la regulă atît de puţin, încît au 
rămas numele vechi (7it/es, Ramnes, Luceres, primi şi secundi) 
ale celor şase detaşamente existente, fără ca non-cetăţenii să 
fie excluşi de la serviciul militar în cadrul acestora sau să li se 
interzică cetăţenilor să servească în cele douăsprezece 
detaşamente noi. Cauza acestei deviații trebuie căutată fără 
îndoială în faptul că detaşamentele pedestrimii erau formate 
pentru fiecare campanie în parte şi lăsate la vatră după 
întoarcerea din război, în timp ce în cavalerie bărbaţii şi caii 
rămîneau mobilizați, din considerente militare, şi pe timp de 
pace, organizind periodic exerciţii care s-au perpetuat ca serbări 
ale cavalerilor romani pînă în epocile tirzii. Astfel, şi cu ocazia 
acestei reforme escadroanele existente şi-au păstrat denumirile 
lor consacrate. Pentru cavalerie au fost recrutaţi proprietarii cei 
mai avuţi şi respectabili dintre cetăţeni şi non-cetăţeni şi, din 


epoci timpurii, poate chiar de la început, se pare că o anumită 
suprafaţă de pămînt a impus posesorului ei obligaţia de a servi 
în cavalerie. Alături de aceştia, exista un număr de locuri 
vacante, întrucît femeile nemăritate, tinerii minori şi bătrînii fără 
copii, care deţineau pămînt, au fost îndemnați să furnizeze cai 
unor militari - fiecare cavaler avea doi cai - şi să-i hrănească, în 
schimbul serviciului propriu. În general, unui cavaler îi reveneau 
nouă pedestraşi; însă în cadrul serviciului efectiv, cavalerii au 
fost menajaţi într-o mai mare măsură. Clasa celor care nu erau 
proprietari  („procreatorii de copii”, proletari trebuia să 
furnizeze geniştii şi muzicanţii, ca şi un număr de supleanţi 
(adcensi, „daţi peste număr”), care însoțeau neînarmaţi trupele 
(velati şi care, în cazul în care se formau breșe în linia de luptă, 
intrau în front cu armele celor răniţi sau căzuţi. 

In scopul recrutării pedestrimii, cetatea a fost împărţită în 
patru „părţi”, prin care a fost înlăturată vechea diviziune 
tripartită, cel puţin ca importanţă teritorială. Acestea erau 
Palatinul, care cuprindea înălţimea omonimă şi Velia; Subura, 
căreia îi aparţineau strada numită astfel, Carinele şi Caelius, 
Esquilinul şi regiunea colinară, formată din Quirinal şi Viminal, 
„colinele”, cum au fost denumite pentru a le distinge de 
„munţii” Capitoliului şi Palatinului. Despre formarea acestor 
districte s-a vorbit mai sus (pp. 50-51) şi s-a arătat cum ele s-au 
născut din vechiul oraş dublu, palatin şi quirinal. În afara 
zidurilor, fiecare district trebuie să fi cuprins teritoriul agrar care 
îi aparţinea, Ostia făcînd parte din cel palatin. Cele patru 
districte au avut aproximativ aceeaşi populaţie, după cum o 
dovedesc contingentele de recrutare egale. Această împărţire, 
care s-a aplicat iniţial asupra pămîntului şi, în consecinţă, 
asupra celui care îl deţinea, a avut întotdeauna numai un 
caracter administrativ; niciodată nu a implicat o semnificaţie 
religioasă. Cele şase capele ale misterioşilor argeeni existente în 
fiecare district al oraşului nu le conferea acestora un caracter 
sacral, aşa cum ridicarea unui altar consacrat Larilor în fiecare 
stradă nu „sacraliza” străzile. Fiecare dintre aceste districte 
militare trebuia să furnizeze nu numai a patra parte din forţa 
militară totală, ci şi a fiecărei subdiviziuni militare, astfel încît 
fiecare legiune şi fiecare centurie să numere la fel de mulţi 
înrolați din fiecare regiune. Fără îndoială, această măsură avea 
drept scop anularea tuturor contradicţiilor de natură gentilică 


sau teritorială înăuntrul singurului contingent al comunităţii şi, 
mai ales, contopirea locuitorilor şi cetăţenilor într-un singur 
popor, prin puterea uriaşă a spiritului militar nivelator. 

Populaţia în stare să poarte armele a fost împărţită, din 
punct de vedere militar, în două contingente; primul, „tinerii”, 
cuprinzînd bărbaţii de la şaptesprezece pînă la patruzeci şi şase 
de ani, a fost folosit cu precădere în campanii, în timp ce 
„bătrînii” apărau zidurile în patrie. Unitatea militară a 
pedestrimii a rămas în continuare vechea legiune (p. 63), o 
falangă completă, înarmată şi organizată după vechea tradiţie 
dorică, cuprinzind trei mii de militari pe şase rînduri în adîncime 
şi formînd un front de cinci sute de soldaţi dotați cu armament 
greu; la aceştia se adaugă 1.200 de soldaţi neînarmaţi (ve/ites, 
p. 63). Primele patru rînduri ale fiecărei falange le formau 
hopliţii în armură completă, fiind cei care deţineau un lot întreg 
de pămînt; în rîndurile cinci şi şase au fost aşezaţi ţăranii, mai 
puţin înarmaţi, din categoriile a doua şi a treia; ultimele două 
categorii se adăugau falangei formînd ultimele rînduri sau 
luptînd alături de aceasta, ca trupe uşor înarmate. Au fost astfel 
luate măsuri pentru închiderea rapidă a unor breşe accidentale, 
atit de funeste pentru falangă. Aşadar, în fiecare legiune intrau 
42 de centurii sau 4.200 de militari, dintre care 3.000 de hopliţi 
(2.000 din prima categorie şi cîte 500 din următoarele două 
categorii) şi 1.200 de soldaţi uşor înarmaţi (500 din categoria a 
patra, 700 din cea de-a cincea); fiecare district de recrutare 
furniza fiecărei legiuni 1.050 de militari, iar fiecărei centurii, 25. 
In mod normal, în campanie plecau două legiuni, iar celelalte 
două îndeplineau serviciul de garnizoană în patrie. Contingentul 
ordinar al pedestrimii se ridica astfel la patru legiuni, adică 
16.800 de militari, 80 de centurii din prima categorie, cîte 20 din 
următoarele trei şi 28 din ultima categorie, fără a lua în calcul 
cele două centurii de rezervă, geniştii şi muzicanţii. La toţi 
aceştia se adaugă cavaleria, cu 1.800 de cai; în campanie se 
obişnuia însă să se alăture fiecărei legiuni numai trei centurii. 
Efectivul normal al armatei romane, compusă din primul şi al 
doilea contingent, se ridica astfel la aproape 20.000 de militari, 
număr care, atunci cînd a fost introdusă noua organizare, 
trebuie să fi corespuns, neîndoielnic, efectivului real al celor în 
stare să poarte armele. Creşterea populaţiei n-a determinat 
sporirea numărului  centuriilor, ci întărirea diferitelor 


detaşamente, fără a abandona cu totul numărul consacrat. De 
fapt, corporaţiile romane, limitate foarte sever la un anumit 
număr de membri, au nesocotit adesea limitele care le-au fost 
impuse, admiţînd un surplus de membri. 

Concomitent cu această nouă organizare a armatei, s-a 
impus statului revizuirea mai atentă a situaţiei proprietăţii 
funciare. Fie alcătuită pentru prima dată, fie organizată acum cu 
mai multă rigoare, cert este că din această perioadă datează 
introducerea unei cărţi funciare, în care orice proprietar de 
pămînt trebuia să-şi înscrie terenurile, anexele, servitorimea, 
sclavii, animalele de tracţiune şi de povară. Orice înstrăinare 
care nu avusese loc în public şi în prezenţa martorilor era 
declarată nulă, iar din patru în patru ani trebuia să aibă loc o 
revizuire a registrului funciar, care constituia şi documentul de 
referinţă pentru recrutare. 

După toate aparențele, această constituţie a avut la 
origine un caracter exclusiv militar. În nici un detaliu al structurii 
ei nu întîlnim vreo trăsătură care să indice altă destinaţie a 
centuriilor decit cea militară; celui obişnuit să reflecteze asupra 
acestor lucruri, observaţia ar trebui să-i fie suficientă pentru a 
lămuri că aplicarea acestei constituţii în scopuri politice a fost o 
inovaţie ulterioară. De asemenea, regula prin care toţi cei 
trecuţi de şaizeci de ani erau excluşi din centurii devine 
absurdă, dacă acestea ar fi fost destinate iniţial să reprezinte, 
precum centuriile şi alături de ele, comunitatea cetăţenilor. 
Chiar dacă organizarea pe centurii a fost introdusă numai pentru 
mărirea capacităţii militare prin includerea locuitorilor - nimic 
nefiind mai eronat, în consecinţă, decit prezentarea constituţiei 
serviene ca moment al introducerii timocraţiei la Roma -, noua 
obligaţie impusă locuitorilor, aceea de a purta arme, a exercitat 
o puternică influenţă asupra poziţiei lor politice. Cine trebuie să 
devină soldat poate deveni şi ofiţer, cel puţin atît timp cît statul 
nu este corupt; neîndoielnic, la Roma şi plebeii puteau acum să 
fie numiţi centurioni şi tribuni militari. Chiar dacă instituţia 
centuriilor n-a fost destinată să micşoreze privilegiile deţinute 
exclusiv de cetăţeni, anterior reprezentaţi de curii, drepturile 
exercitate pînă atunci de ei, nu în virtutea adunării curiilor, ci în 
virtutea contingentului cetăţenilor, trebuiau să treacă inevitabil 
asupra noilor centurii ale cetăţenilor şi imigranţilor. În 
consecinţă, centuriile sînt cele care sancţionează testamentele 


soldaţilor înainte de bătălie (p. 64) şi pe care regele trebuia să le 
consulte înainte de a începe un nou război de cucerire. Luînd în 
considerare evoluţia ulterioară, este important să remarcăm 
aceste prime indicii ale unei participări a centuriilor la viaţa 
publică; centuriile au dobiîndit însă aceste drepturi mai mult pe 
calea consecinţelor naturale decit printr-o acţiune premeditată; 
acum, ca şi înaintea reformei serviene, adunarea cetăţenilor a 
fost considerată o veritabilă comunitate a cetăţenilor, al cărei 
omagiu obliga întregul popor faţă de rege. Alături de aceşti 
cetăţeni autentici se aflau clienţii, domiciliaţii sau, cum au fost 
numiţi mai tîrziu, „cetăţenii fără drept de sufragiu” (cives sine 
suffragio). Aceştia luau parte la lucrările publice, la serviciul 
militar, la corvezi (de aici municipes) şi plăteau impozit; dar ei 
nu mai plăteau taxa de protecţie, obligatorie în continuare 
numai străinilor, aflaţi în afara tribus-urilor, altfel spus, 
„metecilor” fără domiciliu (aerarii. Dacă în rîndurile comunităţii 
n-au existat iniţial decît două clase, cetăţenii şi clienţii, acum au 
fost stabilite trei clase politice: cetăţenii activi, cei pasivi şi cei 
protejaţi. Aceste categorii vor exercita, timp de mai multe 
secole, o influenţă determinantă asupra dreptului constituţional 
al Romei. 

Asupra modului şi momentului apariţiei acestei noi 
organizări militare în viaţa comunităţii romane nu putem face 
decît supoziţii. Ea presupune existenţa celor patru cartiere; 
altfel spus, zidul servian trebuie să fi fost ridicat înaintea 
implementării reformei. Totuşi, teritoriul oraşului trebuie să fi 
depăşit cu mult graniţele sale originare, de vreme ce putea să 
furnizeze 8.000 de proprietari (sau fii ai acestora) ai unui lot 
întreg de pămînt şi tot atiţia proprietari (sau fii ai acestora) ai 
unei părţi de lot şi, pe lîngă aceştia, un număr de proprietari mai 
mari sau pe fiii lor. Ce-i drept, nu cunoaştem suprafaţa unui lot 
roman, însă el nu poate fi estimat la o suprafaţă mai mică de 20 
de iugera. Dacă acceptăm ca limită inferioară 10.000 de 
proprietari ai unui lot întreg, obţinem o suprafaţă de nouă mile 
pătrate germane; adăugiînd calculului şi păşunile, locul ocupat 
de clădiri şi dune, acest teritoriu trebuie să fi ocupat, în perioada 
în care a fost realizată această reformă, cel puţin o suprafaţă de 
20 de mile pătrate, dacă nu chiar una şi mai întinsă. Dacă 
respectăm tradiţia, trebuie să presupunem un număr de 84.000 
de cetăţeni proprietari şi în stare să poarte armele; atiţia, se 


spune, ar fi numărat Servius cu ocazia primului census. O privire 
pe hartă ne învaţă însă că acest număr este eronat; probabil că 
nu se bazează pe tradiţia originară, ci a fost calculat pornindu-se 
de la cei 16.800 de bărbaţi în stare să poarte armele, care 
constituiau forţa ordinară a pedestrimii; adoptînd drept medie 
un număr de cinci persoane pentru o familie, au rezultat 84.000 
de cetăţeni liberi, activi şi pasivi. Acest număr a fost confundat 
cu numărul celor în stare să poarte armele. Chiar admiţind 
numai aceste estimaţii moderate, cu un teritoriu de aproximativ 
16.000 de loturi, respectiv cu o populaţie de aproape 20.000 de 
bărbaţi în stare să poarte armele şi cel puţin încă de trei ori 
atitea femei, atiţia copii şi bătrîni, persoane fără proprietate şi 
sclavi, nu se poate respinge ipoteza că, înainte de 
implementarea constituţiei serviene, era ocupat nu numai 
teritoriul dintre Tibru şi Anio, ci a fost cucerit şi ţinutul alban. 
Aceste  supoziţii concordă cu tradiţia. Proporția numerică 
originară a patricienilor şi plebeilor în armată nu poate fi 
stabilită. In general, este evident, pe de o parte, că această 
instituţie serviană nu s-a născut dintr-un conflict între categoriile 
de cetăţeni, ci poartă amprenta unui legiuitor reformator, 
asemenea constituţiei lui Licurg, a lui Solon, a lui Zaleucos; pe 
de alta, că s-a dezvoltat sub influenţă greacă. Analogii singulare 
ne-ar putea înşela: de exemplu, coincidenţa, remarcată şi de 
către antici, că atit la Corint, cît şi la Roma văduvele şi orfanii 
trebuiau să furnizeze cai cavalerilor; însă armura şi formațiunea 
de luptă specifice sistemului grecesc al hopliţilor nu sînt, 
desigur, o simplă coincidenţă. Dacă luăm în considerare faptul 
că tocmai în secolul al Il-lea al Romei (VII), statele greceşti din 
Italia sudică trec de la o constituţie autentic gentilică la una mai 
avansată, care aşază puterea în mîinile proprietarilor, 
recunoaştem aici imboldul care a dat naştere reformei serviene 
- o modificare de constituţie, care se întemeiază în esenţă pe 
aceeaşi idee fundamentală, cursul ei nefiind deviat decit de 
severa formă monarhică a statului roman. 


Capitolul VII 
Hegemonia Romei în Latium 


Curajoasa şi pătimaşa populaţie italică nu trebuie să fi dus 
niciodată lipsă de confruntări, atit în interiorul său, cît şi cu 
vecinii; odată cu progresul civilizaţiei şi al culturii, confruntările 
trebuie să fi degenerat treptat în războaie, incursiunile de pradă, 
în expediţii de cucerire şi trebuie să fi început conturarea 
puterilor politice. Însă nici un Homer italic nu ne-a transmis 
imaginea acestor lupte originare şi a acestor incursiuni de jaf, 
prin care se formează şi se exteriorizează caracterul popoarelor, 
precum cel al bărbatului în jocurile şi peregrinările 
adolescentului; nici tradiţia istorică nu ne permite să 
recunoaştem, fie şi aproximativ, dezvoltarea relaţiilor politice 
ale fiecărui canton latin în parte. Doar în cazul Romei putem 
urmări, într-o oarecare măsură, extinderea puterii şi a 
teritoriului. Granițele cele mai vechi ale comunităţii romane 
unite au fost determinate mai sus; înspre interiorul ţării ele se 
aflau, în medie, la o distanţă de numai o milă germană faţă de 
localitatea principală a cantonului şi numai înspre țărm se 
extindeau pe o distanţă de peste trei mile germane, pînă la gura 
Tibrului (Ostia). „Triburi mai mari şi altele mai mici,” - spune 
Strabon în descrierea celei mai vechi Rome - „dintre care unele 
trăiau în sate independente şi n-au fost supuse nici unei uniuni 
de triburi”. Primele extinderi ale teritoriului roman par să fi avut 
loc în detrimentul acestor vecini înrudiţi. 

Comunitățile latine situate pe cursul superior al Tibrului şi 
între Tibru şi Anio, Antemnae, Crustumerium, Ficulnea, Medullia, 
Caenina,  Corniculum, Cameria, Collatia, fiind aşezate în 
imediata vecinătate, reprezentau cel mai mare pericol pentru 
Roma; se pare că acestea şi-au pierdut libertatea din cele mai 
vechi timpuri prin forţa armelor romanilor. Singura comunitate 
care-şi păstrează pînă mai tirziu independenţa în acest district 
este Nomentum, care şi-a salvat libertatea printr-o alianţă cu 
Roma; pentru stăpînirea Fidenei, capul de pod al etruscilor de 
pe malul stîng al Tibrului, au luptat cu sorţi schimbători latinii şi 
etruscii, mai exact romanii şi veienţii. Soarta luptei împotriva 
Gabiei, care stăpînea cîmpia dintre Anio şi Munţii Albani, a stat 


mult timp în cumpănă; pînă în epoci tirzii, veşmiîntul gabian a 
fost sinonimul echipamentului de război, iar teritoriul gabian, 
prototipul pămîntului duşmanilor. În urma acestor cuceriri, 
teritoriul roman s-a extins, poate, pe o suprafaţă de nouă mile 
pătrate. O altă străveche faptă de arme a romanilor, chiar dacă 
este ţesută în haina legendei, s-a păstrat mai vie în memoria 
urmaşilor decît aceste lupte date uitării; Alba, vechea metropolă 
sacră a Latiumului, a fost cucerită de către trupele romane şi 
distrusă. Tradiţia nu ne spune cum a izbucnit conflictul şi care i- 
a fost deznodămintul. Lupta celor trei fraţi gemeni romani 
împotriva celor trei fraţi gemeni albani nu este altceva decit o 
personificare a conflictului dintre două cantoane puternice şi de 
origine comună, dintre care cel puţin unul, cel roman, constituia 
o unitate tripartită. Realitatea este că nu ştim nimic mai mult 
decit faptul în sine al cuceririi şi distrugerii Albei de către 
romani. lpotetic, nu este neverosimil ca, în acelaşi timp în care 
Roma se extindea în lungul rîului Anio şi pe Munţii Albani, 
Praeneste, care apare mai tirziu ca metropolă a opt localităţi 
vecine, Tibur şi alte comunităţi latine să-şi fi rotunjit teritoriile 
lor în aceeaşi măsură, întemeindu-şi puterea care, mai tirziu, va 
deveni considerabilă. 

Mai mult decit lipsa detaliilor militare legate de 
desfăşurarea cuceririlor deplingem inexistenţa mărturiilor 
despre caracterul şi efectele lor sub aspectul dreptului. În 
general, se poate aprecia că oraşele au fost tratate după acelaşi 
sistem de încorporare care a dat naştere Romei tripartite; dar 
cantoanele constrinse prin forţa armelor să intre în această 
comunitate nu şi-au păstrat, asemenea celor trei originare, o 
independenţă relativă, formînd cartiere separate în noua 
comunitate unită, ci au fost integrate fără a lăsa vreo urmă (pp. 
73-74). In întreaga zonă de putere a cantonului latin, de la bun 
început acesta n-a suportat nici un alt centru politic în afara 
propriei capitale şi n-a recurs niciodată la întemeierea de 
aşezări independente, precum cele ale grecilor şi fenicienilor, 
care, prin coloniile lor, au creat mai întîi clienţi, dar şi viitori 
rivali ai oraşului-mamă. Tratamentul pe care Roma i l-a rezervat 
Ostiei este semnificativ din acest punct de vedere; romanii n-au 
putut şi nici n-au dorit să împiedice fondarea a unui oraş pe 
acest loc. Insă nu au lăsat aşezării nici un fel de independenţă 
politică şi, în consecinţă, n-au acordat celor aşezaţi aici dreptul 


de cetăţeni ai locului, ci le-au permis numai să păstreze, în 
măsura în care le deţineau, drepturile generale ale oraşului 
roman. De asemenea, acest principiu a fost determinant pentru 
destinul cantoanelor mai slabe, care au devenit subordonate 
unuia mai puternic fie prin forţa armelor, fie printr-o supunere 
voluntară. Acropola cantonului era dărimată, teritoriul său era 
înglobat în cel al învingătorului şi o nouă patrie le era dată 
locuitorilor, ca şi zeilor celor învinşi: capitala cantonului 
victorios. Aceasta nu implică, ce-i drept, o emigrare efectivă a 
cuceriţilor în noua capitală, aşa cum era practica uzuală a 
întemeierii oraşelor în Orient. Oraşele din Latiumul acestei 
perioade nu puteau fi mai mult decît acropolele şi tîrguri de 
tărani; de fapt, era suficient să se strămute în noua capitală 
piaţa şi adunările. Templele înseşi rămiîneau deseori pe vechiul 
teren, ceea ce se poate argumenta prin exemplul Albei şi 
Caeninei, oraşe cărora li s-a făcut concesia, chiar după 
distrugerea lor, de a avea o viaţă religioasă proprie. Chiar în 
cazurile în care poziţia strategică a oraşului distrus ar fi impus o 
efectivă strămutare a locuitorilor săi, aceştia trebuie să fi fost 
colonizați deseori în sate deschise, situate pe fostul teritoriu al 
oraşului. De multe ori, învinşii sau o parte dintre ei trebuie să fi 
fost obligaţi să se aşeze în noua capitală; pentru aceasta stă 
mărturie, poate mai elocventă decit toate istoriile din epoca 
legendară a Latiumului, o maximă a dreptului roman, conform 
căreia numai cel care a extins limitele teritoriului putea să 
lărgească zidurile de incintă (pomoerium). Bineînţeles, învinşii, 
transferați sau nu, au fost siliţi, de regulă, să accepte situaţia de 
clienţi; uneori, unii indivizi sau unele familii au fost onoraţi însă 
şi cu dreptul de cetăţenie, mai exact cu patriciatul. După 
căderea patriei lor, familiilor albane încorporate în rîndul 
cetăţenilor Romei le era recunoscută distincţia în epoca 
imperială; acestea au fost, printre altele, lulii, Servilii, Quinctilii, 
Cloelii, Geganii, Curiatii, Metilii. Amintirea originii li s-a perpetuat 
prin altarele lor de familie, dintre care sanctuarul ginţii luliilor de 
la Bovillae şi-a cucerit din nou un mare renume în timpul 
imperiului. Acest mod de centralizare, prin care mai multe 
comunităţi mai mici au fost absorbite de una mai mare, nu 
constituie desigur o idee specifică romanilor. Nu numai evoluţia 
Latiumului şi a triburilor sabelice se grupează în jurul distincţiei 
dintre centralizarea naţională şi independenţa cantonală; acelaşi 


lucru este valabil şi pentru dezvoltarea elenilor. Roma în Latium 
şi Atena în Attica s-au născut din contopirea mai multor 
cantoane într-un singur stat; şi înțeleptul Thales a propus 
federaţiei amenințate a oraşelor ioniene o fuziune 
asemănătoare, ca singura cale de a-şi salva naționalitatea. 
Dintre toate cantoanele italice, Roma a fost aceea care s-a 
ataşat acestei idei de unitate cu mai multă perseverenţă, 
energie şi noroc; şi, aşa cum poziţia proeminentă a Atenei în 
Elada a fost urmarea centralizării sale timpurii, Roma îşi datora 
măreţia aceluiaşi sistem, înfăptuit aici cu mult mai multă 
energie. 

Chiar dacă victoriile Romei în Latium pot fi considerate 
extinderi ale teritoriului şi creşteri ale populaţiei sale, prezentind 
caracteristici uniforme, cuceririi Albei îi revine totuşi o 
semnificaţie aparte. Nu numai întinderea discutabilă şi bogăţia 
presupusă a oraşului au îndreptăţit legenda să reliefeze în mod 
deosebit această cucerire. Alba era considerată metropola 
confederației latine şi deţinea conducerea în cadrul celor treizeci 
de comunități din care se alcătuia aceasta. Bineînţeles, 
distrugerea Albei nu a însemnat sfîrşitul confederației, la fel cum 
distrugerea Tebei n-a însemnat sfîrşitul confederației beoţiene; 
dimpotrivă, în conformitate deplină cu caracterul privat al legii 
de război a latinilor, Roma ridica pretenţii la conducerea 
confederației, ca succesoare de drept a Albei. Nu putem stabili 
dacă recunoaşterea acestor pretenţii a fost precedată sau 
urmată de crize şi care a fost natura acestora. În general, se 
pare că hegemonia romană asupra Latiumului a fost 
recunoscută în curînd fără excepţie, deşi unele comunităţi, ca, 
de exemplu, Labici şi Gabii, s-ar putea să i se fi sustras 
temporar. In această epocă, Roma trebuie să fi fost, 
neîndoielnic, o putere maritimă în comparaţie cu „continentul” 
latin, un oraş, în comparaţie cu satele latine, un stat unitar, în 
comparaţie cu confederaţia latină; numai prin Roma sau cu 
ajutorul ei latinii au putut să-şi apere țărmurile împotriva 
cartaginezilor, elenilor şi etruscilor şi să-şi menţină sau să-şi 
lărgească graniţele în faţa triburilor turbulente ale sabelilor. Nu 
se poate stabili dacă cîştigul material pe care Roma l-a dobîndit 
datorită înfrîngerii Albei a fost mai semnificativ decit creşterea 
puterii datorată cuceririi Antemnei sau Collatiei; este foarte 
posibil ca înfrîingerea Albei să nu fi însemnat momentul în care 


Roma a devenit cel mai puternic oraş al Latiumului, întrucît ea a 
deţinut acest rol cu mult înainte. Ceea ce s-a cîştigat însă 
datorită Albei a fost preşedinţia în timpul „Sărbătorii Latine” şi, 
concomitent, hegemonia viitoare a comunităţii romane asupra 
întregii confederaţii latine. 

Forma hegemoniei romane asupra Latiumului a fost, în 
general, cea a unei alianţe, stabilită în condiţii de egalitate între 
comunitatea romană, pe de o parte, şi confederaţia latină, pe de 
alta; prin această alianţă a fost stabilită o pace eternă pe întreg 
cuprinsul mărcii latine şi o ligă eternă, atit ofensivă, cît şi 
defensivă. „Atiît timp cît va dura cerul şi pămîntul, să fie pace 
între romani şi toate comunităţile latinilor; să nu poarte război 
între ei, să nu cheme duşmanul în ţară, nici să nu permită 
trecerea acestuia prin teritoriul lor; celui atacat să-i fie acordat 
ajutor în aceeaşi măsură de către toţi, iar ceea ce a fost obţinut 
în războiul comun să fie împărţit în mod egal.” Egalitatea în 
drepturi, asigurată în modul de viaţă, în circulaţia creditului, ca 
şi în dreptul de succesiune, a împletit interesele comunităţilor, 
legate de multă vreme prin aceeaşi limbă şi aceleaşi obiceiuri şi 
prin numeroasele relaţii comerciale; prin aceasta s-a realizat 
ceva asemănător cu suprimarea barierelor vamale din zilele 
noastre. E drept că fiecare comunitate îşi va păstra, în mod 
formal, propriile legi; pînă la războiul confederației, dreptul latin 
n-a fost în mod necesar identic cu dreptul roman şi constatăm, 
de exemplu, că posibilitatea intentării unei acţiuni împotriva 
logodnei, care a fost abolită de timpuriu la Roma, a continuat să 
subziste în comunităţile latine. Evoluţia simplă şi pur naţională a 
dreptului latin şi străduinţa de a menţine, pe cît posibil, 
uniformitatea legilor au avut totuşi ca rezultat faptul că legile 
relative la dreptul privat au rămas aceleaşi, în esenţa şi forma 
lor, pentru întregul Latium. Această uniformitate a legilor se 
conturează în special în cadrul principiilor referitoare la 
pierderea şi redobîndirea libertăţii cetăţeanului. În urma unui 
vechi şi venerabil principiu de drept latin, nici un cetăţean nu 
putea deveni sclav şi nu-şi putea pierde drepturile de cetăţean 
în statul în care fusese liber; dacă urma să fie pedepsit prin 
retragerea drepturilor de cetăţean, ceea ce însemna acelaşi 
lucru, trebuia să fie expulzat din statul respectiv şi să intre în 
sclavie printre străini. Acest principiu al legii a fost extins acum 
asupra întregului teritoriu al confederației; nici un membru al 


statelor confederate nu putea să trăiască ca sclav în interiorul 
teritoriului ligii. Aplicaţii ale acestui principiu le constituie, pe de 
o parte, dispoziţia inclusă în Legea Celor Douăsprezece Table - 
care stabilea că fiecare debitor insolvabil, în cazul în care 
creditorul său voia să-l vîndă, trebuia să fie vîndut dincolo de 
malul Tibrului, altfel spus, în afara teritoriului confederației -, iar 
pe de altă parte, prevederea din cuprinsul celui de-al doilea 
tratat încheiat între Roma şi Cartagina, care stipula că fiecare 
aliat al Romei făcut prizonier de către un cartaginez era liber din 
momentul în care punea piciorul într-un port roman. Ca 
probabilă a fost considerată mai sus şi egalitatea căsătoriei, 
cuprinsă în uniformizarea federală, ca şi dreptul fiecărui 
cetăţean al unei comunităţi latine de a contracta o căsătorie 
legitimă ca oricare cetăţeană latină. Bineînţeles, nici un latin nu 
putea să-şi exercite drepturile politice decît acolo unde avea 
cetăţenie; însă egalitatea dreptului privat implica, pe de altă 
parte, ca fiecare latin să-şi poată stabili domiciliul în oricare 
dintre localităţile latine sau, pentru a folosi terminologia actuală, 
deţinea, pe lîngă drepturile speciale ale comunităţilor 
individuale, şi un drept general de domiciliere în cadrul 
confederației. Este uşor de înţeles de ce această dispoziţie s-a 
dovedit a fi în general favorabilă capitalei, care, singura în 
Latium, oferea relaţii de tip urban, ciîştiguri şi desfătări urbane, 
şi de ce numărul imigranţilor a crescut la Roma cu o rapiditate 
remarcabilă, de cînd teritoriul latin a ajuns să trăiască într-o 
pace veşnică cu capitala. Fiecare comunitate nu numai că 
rămînea independentă şi suverană în constituţia şi în 
administraţia ei, în măsura în care nu interveneau obligaţiile 
faţă de ligă, dar, ceea ce este mai important, confederaţia celor 
treizeci de comunităţi îşi conserva şi autonomia faţă de Roma. 
Cînd afirmăm că poziţia Albei faţă de cetăţile federale a fost 
superioară celei deţinute de către Roma şi că distrugerea ei a 
însemnat totodată autonomia pentru celelalte cetăţi, facem 
acest lucru în măsura în care Alba a fost un membru important 
al ligii, în timp ce Roma a avut de la început mai degrabă 
statutul unei entităţi politice separate de confederație. Insă, aşa 
cum statele confederației renane au fost formal suverane, în 
timp ce acelea ale Imperiului German au avut un stăpin, la fel, 
neîndoielnic supremaţia Albei n-a fost nimic altceva decit un 
drept onorific, asemănător celui al împăratului german, în timp 


ce protectoratul Romei a fost de la început o suveranitate 
asemănătoare cu aceea a lui Napoleon. Alba pare să fi deţinut în 
realitate dreptul de a prezida consiliul federaţilor, în timp ce 
Roma a permis deputaţilor latini să-şi desfăşoare consfătuirile 
independent, sub preşedinţia unui magistrat ales, fără îndoială, 
din rîndurile lor, şi se mulțumea cu preşedinţia onorifică la 
sărbătoarea federală, unde era adusă o jertfă pentru Roma şi 
Latium, şi cu înălţarea unui al doilea sanctuar federal la Roma, 
templul Dianei de pe Aventin. Astfel, pe de o parte, erau aduse 
sacrificii pe teritoriul roman pentru Roma şi Latium şi, pe de 
alta, pe teritoriul latin pentru Latium şi Roma. În egală măsură, 
era în interesul ligii ca romanii să se angajeze în tratatul lor cu 
Latium că nu vor încheia o alianţă separată cu vreo comunitate 
latină, fapt care, evident, demonstrează îngrijorarea, într-adevăr 
întemeiată, pe care i-o inspira confederației viguroasa 
comunitate care o guverna. În sistemul militar, situaţia Romei se 
conturează cu precizie nu în interiorul Latiumului, ci alături de 
acesta; cu aceeaşi evidenţă apare poziţia de egalitate care se 
stabilise între oraş şi confederație. Armata federală a fost 
alcătuită, după cum o dovedeşte sistemul de recrutare de mai 
tîrziu, dintr-un contingent roman şi unul latin, cu forţe egale. 
Conducerea supremă alterna între Roma şi Latium şi numai în 
anii în care Roma numea comandantul, contingentul latin 
apărea înaintea porţilor Romei şi saluta prin aclamații pe cel 
desemnat a fi conducătorul său militar, după ce romanii, aleşi în 
mod special de către consiliul federal latin, declaraseră, în urma 
observării zborului păsărilor, că zeii privesc favorabil alegerea 
făcută. Ţinutul cucerit sau prada obţinută într-un război federal 
au fost împărţite în mod egal între Roma şi Latium. Astfel, dacă 
în toate relaţiile interne a fost respectată cu rigurozitate 
egalitatea în drepturi şi îndatoriri, federaţia romano-latină nu 
putea să fi fost reprezentată în relaţiile ei externe din această 
epocă numai de către Roma. Tratatul de alianţă nu interzicea 
nici Romei, nici Latiumului să întreprindă un război de cucerire 
pe cont propriu; iar cînd, fie printr-o rezoluţie federală, fie în 
urma unei invazii străine, războiul era declarat de către ligă, 
consiliul federal latin avea dreptul să participe atit la 
conducerea, cît şi la încheierea ostilităţilor. În realitate, Roma 
deţinea totuşi încă de pe atunci hegemonia, întrucît prin alianţa 
durabilă încheiată între un stat individual şi o federaţie, 


preponderența va înclina întotdeauna spre statul respectiv. 

Nu mai putem stabili modalitatea prin care Roma, stăpină 
asupra unui teritoriu relativ considerabil, fiind puterea 
conducătoare în cadrul confederației latine, şi-a extins şi mai 
mult, după căderea Albei, dominaţia ei directă sau indirectă. Cu 
etruscii, dar mai întîi cu veienţii au avut loc numeroase conflicte, 
îndeosebi pentru stăpînirea Fidenei; se pare însă că romanii nu 
au reuşit să aducă acest avanpost etrusc, situat pe malul latin al 
fluviului, la mai bine de o milă depărtare de Roma, sub 
stăpînirea lor definitivă şi să-i alunge pe veienţi din această 
bază ofensivă redutabilă. În schimb, îşi păstrează incontestabil 
posesiunea asupra laniculumului şi asupra celor două maluri ale 
estuarului Tibrului. Faţă de sabini şi de ecvi, Roma apare într-o 
poziţie superioară; alianţa strînsă pe care o va lega mai tirziu de 
hernicii mai îndepărtați trebuie să fi existat din timpul regilor, iar 
latinii, uniţi cu hernicii, i-au înconjurat şi i-au dominat din două 
părţi pe vecinii lor din est. Teatrul de război permanent a fost 
însă graniţa de sud, teritoriul rutulilor şi îndeosebi cel al 
volscilor. În această direcţie, ţinutul latin s-a lărgit foarte de 
timpuriu; aici întîlnim mai întîi acele comunităţi constituite ca 
părţi autonome ale confederației latine, ctitorite de Roma şi de 
Latium în ţara duşmană, aşa-numitele colonii latine, dintre care 
cele mai vechi par să dateze din epoca regalității. Însă în nici un 
fel nu se poate determina pînă unde se întindea puterea 
romanilor în momentul suprimării regalității. Analele romane din 
timpul regilor abundă în relatări despre conflictele cu 
comunităţile învecinate latine şi volsce; însă numai cîteva 
informaţii, precum cucerirea Suessei din cîmpia de la Pometium, 
conţin probabil un dram de adevăr istoric. Perioada regilor nu 
numai că a pus fundamentele structurii statale romane, dar, 
neîndoielnic, a întemeiat puterea romană şi în exterior. Poziţia 
Romei, mai degrabă în fruntea decit în sînul confederației 
statelor latine, s-a statornicit cu certitudine la începutul 
republicii şi ne permite să recunoaştem că Roma a intrat chiar 
din timpul regilor pe făgaşul unei energice expansiuni a puterii 
sale înspre exterior. Desigur, fapte măreţe şi succese 
nemaipomenite au dispărut aici fără urme; strălucirea acestora 
este reflectată însă de epoca regală a Romei, în special de 
familia regală a Targuiniilor, ca un amurg îndepărtat în care 
contururile îşi pierd limpezimea. 


Populaţia latină s-a unit astfel sub conducerea Romei şi şi- 
a extins teritoriul înspre est şi sud; Roma însăşi a evoluat, 
datorită favorurilor destinului şi energiei cetăţenilor, de la oraşul 
important pentru comerţ şi agricultură la capitala puternică a 
unui ţinut înfloritor. Modificarea sistemului militar al romanilor şi 
reforma politică pe care acesta o conţine în germene, cunoscută 
nouă sub denumirea de constituție serviană, se află în strinsă 
legătură cu schimbarea interioară a caracterului comunităţii 
romane. Odată cu mijloacele materiale crescînde, cu pretenţiile 
tot mai ridicate şi cu lărgirea orizontului politic, caracterul 
oraşului trebuia să se schimbe însă şi în elementele sale 
exterioare. Contopirea comunităţii quirinale cu cea palatină 
trebuie să fi avut loc înaintea reformei serviene, iar după ce 
această reformă a unit şi a consolidat forţa militară a 
comunităţii : cetăţenii nu se mai puteau mulţumi cu valurile care 
înconjurau diferitele coline, acoperite treptat de edificii, şi cu 
ocuparea insulei de pe Tibru şi a înălțimilor de pe malul opus, 
pentru a domina cursul fluviului. Capitala Latiumului avea 
nevoie de un sistem de apărare nou şi închegat; romanii au 
trecut la construirea zidului servian. Noul zid de incintă se afla în 
apropierea fluviului, sub Aventin, şi îmbrăţişa această colină, pe 
care s-au descoperit de curînd (1855), în două locuri, pe panta 
vestică dinspre Tibru şi pe panta opusă, ruinele acestei 
străvechi şi colosale fortificaţii. Porţiunile din zidul astfel 
descoperit sînt la fel de înalte precum cele de la Aletrium şi 
Ferentinum, construite din mari blocuri de tuf fasonate, de 
diferite dimensiuni; ele sînt martorii unei epoci măreţe, reînviaţi 
pentru a certifica puterea unui geniu naţional la fel de nepieritor 
ca şi zidurile din stîncă pe care le-a ridicat, şi chiar mai durabil 
decit acestea, întrucît realizările sale spirituale vor dăinui 
veşnic. Zidul de incintă înconjura apoi Caelius şi întreaga 
suprafaţă ocupată de Esquilin, Viminal şi Quirinal. Lipsa unor 
fortificaţii naturale a fost înlocuită aici de un val, descoperit tot 
de curînd (1862); consolidat înspre exterior cu blocuri de 
peperino, precedat de un şanţ de apărare, el se prelungeşte 
printr-un taluz care duce înspre cetate, impunîndu-se prin 
mărimea lui chiar şi astăzi. De aici se continua pînă la Capitoliu, 
a cărui pantă abruptă dinspre Cîmpul lui Marte înlocuia o parte a 
zidului, şi ajungea din nou la fluviu mai sus de insula de pe 
Tibru. Insula, podul de lemn şi laniculum nu aparţineau oraşului 


propriu-zis, înălţimea acestuia din urmă constituind, fără 
îndoială, un avanpost fortificat. Dacă Palatinul îndeplinise pînă 
atunci funcţia de acropolă, această colină a fost cedată acum 
urbanizării neîngrădite. Noua „cetăţuie” (arx, capito/ium) a fost 
amplasată în schimb pe colina tarpeiană, liberă înspre toate 
părţile şi uşor de apărat din cauza circumferinței sale reduse, 
împreună cu fintîna cetăţii, puţul scrupulos îngrădit (tu//ianum), 
trezoreria (aerarium), închisoarea şi cel mai vechi loc de 
adunare a cetăţenilor (area Capitolina), pe care, şi mai tirziu, s- 
au anunţat în mod regulat fazele lunare. Ridicarea unor clădiri 
private cu caracter permanent pe acropola cetăţii n-a fost 
permisă la început. Spaţiul cuprins între cele două proeminente 
ale colinei, sanctuarul „severului zeu” (Ve-diovis) sau, cum a 
fost denumit în perioada influenţei elene, „Azilul”, era acoperit 
de pădure şi destinat, probabil, primirii ţăranilor cu turmele lor, 
dacă inundaţiile sau războaiele îi constringeau să abandoneze 
cîmpia. Capitoliul a fost, nominal şi de fapt, acropola Romei, o 
fortăreață independentă, care putea să fie apărată şi după 
cucerirea oraşului. Poarta acestuia se orienta probabil spre forul 
de mai tîrziu. Aventinul pare să fi fost fortificat într-un mod 
asemănător, deşi mai puţin trainic, fiind lipsit de orice aşezare 
civilă permanentă. De aceasta se leagă faptul că, într-un scop 
specific urban, de exemplu distribuirea apei, locuitorii Romei au 
fost împărţiţi în locuitori ai oraşului propriu-zis (montani) şi cei ai 
districtelor, situate, ce-i drept, în interiorul zidului de incintă 
comun, dar apreciate ca fiind în afara oraşului (pagani 
Aventinenses, laniculenses, collegia Capitolinorum et 
Mercurialium). 

În consecinţă, suprafaţa cuprinsă în interiorul noului zid de 
incintă includea, în afara aşezărilor originare de pe Palatin şi 
Aventin, şi cele două fortărețe ale Capitoliului şi Aventinului şi, 
de asemena, laniculum. Palatinul, fiind oraşul propriu-zis şi cel 
mai vechi, era înconjurat ca de o coroană de celelalte înălţimi 
circumscrise de zid şi aşezat la mijloc între cele două citadele. 
Opera nu era desăvirşită, însă atit timp cît pămîntul, apărat prin 
eforturi susţinute în faţa inamicului extern, nu era ocrotit în 
aceeaşi măsură şi în faţa apei, care umplea mereu valea dintre 
Palatin şi  Capitoliu, aveau loc inundaţii periodice care 
transformau valea dintre Palatin şi Aventin, ca şi pe aceea dintre 
Capitoliu şi Velia în mlaştină. Canalele de drenaj subterane, 


existente şi astăzi, construite din uluitoare blocuri 
dreptunghiulare, admirate de posteritate ca o operă 
miraculoasă a Romei regale, ar trebui apropiate mai degrabă de 
epoca următoare, întrucît sînt construite din travertin, iar noi 
ştim că mai multe construcţii au fost ridicate din acest material 
în timpul republicii. Instalaţia în sine însă aparţine neîndoielnic 
epocii regale, deşi, probabil, unei epoci mult mai recente decit 
zidul lui Servius şi decît acropola de pe Capitoliu. Terenul, astfel 
drenat şi desecat, a putut oferi locul pentru pieţe publice, 
necesare noii metropole. Locul de adunare a comunităţii, care 
fusese pînă atunci piaţa capitolină pe acropola însăşi, a fost 
transferat pe suprafaţa care se prelungea de pe acropolă spre 
oraş (comitium) şi se întindea de aici între Palatin şi Carine, în 
direcţia Veliei. Spaţiul apropiat de Capitoliu şi de zidul cetăţii, 
care se înălța deasupra acestuia în formă de terasă, era 
rezervat membrilor senatului şi oaspeţilor cetăţii, care ocupau 
locurile de onoare cu ocazia sărbătorilor şi adunărilor poporului; 
după scurt timp, nu departe de acest loc, s-a construit, special 
pentru senat, un edificiu care a primit de la cel care l-a ridicat 
numele de Curia Hostilia. Estrada pentru scaunul de judecată 
(tribunal) şi tribuna de la care se vorbea cetăţenilor (rostra de 
mai tîrziu) au fost ridicate chiar pe locul de adunare a poporului. 
Prelungirea acestuia către Velia a devenit noua piaţă (forum 
Romanum). Pe partea vestică a forului, la poalele Palatinului, se 
înălța casa comunităţii, care includea reşedinţa oficială a regelui 
(regia) şi rotonda templului Vestei, vatra comună a oraşului; nu 
departe de acesta, pe partea sudică a forului, s-a construit un al 
doilea edificiu circular, care se leagă de primul; este vorba de 
camera comunităţii sau templul Penaţilor, care există şi astăzi, 
formînd pronaosul bisericii Sfinţii Cosma şi Damian. O trăsătură 
definitorie a noului oraş, unit într-o formă cu totul diferită de cea 
a aşezării „celor şapte coline”, este aceea că, alături de şi 
deasupra celor treizeci de vetre ale curiilor, pe care Roma 
palatină s-a mulţumit să le reunească într-o singură clădire, 
Roma serviană a stabilit această unică vatră universală. De-a 
lungul părţilor longitudinale ale forului se înşirau tavernele 
măcelarilor şi ale altor comercianţi. În valea situată între Aventin 
şi Palatin a fost delimitat spaţiul pentru curse; acesta a devenit 
mai tîrziu Circul. Piaţa pentru animale a fost amplasată în 
nemijlocita apropiere a rîului şi aici s-a dezvoltat unul dintre cele 


mai populate cartiere ale Romei. Pe toate înălțimile se profilau 
temple şi sanctuare, dominate de sanctuarul federal al Dianei 
de pe Aventin şi de templul lui Diovis (pater Diovis), vizibil din 
depărtare, fiind situat pe vîrful acropolei; acesta a îngăduit 
poporului său să se bucure de toată splendoarea şi triumfa, 
precum romanii, asupra naţiunilor înconjurătoare şi, împreună 
cu ei, asupra zeilor supuşi ai învinşilor. Numele bărbaţilor la 
îndemnul cărora au fost ridicate toate aceste mari monumente 
ale oraşului au fost date uitării, aşa cum au dispărut şi cele ale 
comandanților militari care au condus şi au cîştigat cele mai 
vechi bătălii ale Romei. Fireşte că tradiţia atribuie aceste opere 
diferiților regi: edificiul senatului lui Tullus Hostilius, laniculum şi 
podul de lemn lui Ancus Marcius, c/oaca maxima, circul şi 
templul lui lupiter lui Tarquinius Priscus, templul Dianei şi zidul 
de incintă lui Servius Tullius. Unele dintre aceste date ar putea 
să fie juste şi nu se poate datora numai accidentului faptul că 
edificarea noului zid de incintă este asociată, atit temporal, cît şi 
personal, reformei sistemului militar, care se află în legătură 
directă cu apărarea zidurilor cetăţii. În general, trebuie să ne 
mulţumim a înţelege prin această tradiţie ceea ce este evident 
prin realitatea însăşi, anume că această a doua creaţie a Romei 
se află în strinsă legătură cu extinderea hegemoniei ei asupra 
Latiumului şi cu reconstituirea armatei cetăţenilor şi că, deşi 
născută dintr-una şi aceeaşi grandioasă concepţie, nu este 
opera nici a unui singur om, nici a unei singure generaţii. 
Neîndoielnic, şi această transformare a caracterului comunităţii 
romane a suferit influenţa elenă; este însă imposibil să 
determinăm particularităţile şi intensitatea acesteia. Mai sus s-a 
constatat că reforma militară serviană este în esenţă de natură 
elenă (pp. 80-81); vom constata mai jos că jocurile din circ vor fi 
rinduite după modelul elen. Mai mult, noul palat al regelui, cu 
vatra comună, nu este nimic altceva decit un prytaneum 
grecesc, iar templul circular al Vestei cu deschiderea spre est, 
care n-a fost niciodată consacrat de către auguri, a fost 
construit după canoanele greceşti, nicidecum după cele italice. 
Din această cauză, nu pare a fi neverosimilă tradiţia conform 
căreia confederaţia ioniană a Asiei Mici a servit, într-o anumită 
măsură, drept model pentru cea romano-latină, iar noul 
sanctuar al confederației de pe Aventin a fost construit după 
modelul templului Dianei din Efes. 


Capitolul VIII 
Triburile umbro-sabelice. Începuturile samniţilor 


Migraţia triburilor umbriene pare să fi început mai tîrziu 
decit cea a latinilor; ca şi aceasta, a fost orientată spre sud, însă 
menţinîndu-se mai mult în centrul peninsulei şi îndreptîndu-se 
spre coasta orientală. Este foarte dificil să vorbim despre ea, 
întrucit ceea ce cunoaştem cu privire la acest popor a ajuns la 
noi asemenea sunetelor clopotelor unui oraş scufundat în mare. 
Poporul umbrilor se întindea, după Herodot, pînă la Alpi şi nu 
este neverosimil ca, în timpuri foarte îndepărtate, el să fi ocupat 
întreaga Italie de Nord, pînă în ţinuturile unde a întîlnit, spre est, 
triburile ilirice, iar spre vest, ligurii, în legătură cu care tradiţia 
ne-a păstrat amintirea luptelor cu umbrii. În privinţa extinderii 
timpurii a acestora putem trage concluzii pe baza unor denumiri 
izolate, ca, de exemplu, aceea a insulei Ilva (Elba), analoagă cu 
liguricul //vates. Acestor epoci ale grandorii umbriene le 
datorăm, probabil, originea denumirilor italice ale celor mai 
vechi aşezări din Valea Padului, Hatria („Oraşul Negru”), Spina 
(„Oraşul Spinului”), dar şi numeroasele urme umbriene pe care 
le descoperim în Etruria meridională (rîul Umbro, Camars, 
numele vechi al Clusiumului, Castrum Amerinum). Urmele unei 
populaţii anterioare  etruscilor se remarcă îndeosebi în 
extremitatea sudică a Etruriei, între Pădurea Ciminiană (la sud 
de Viterbo) şi Tibru. La Falerium, oraşul etrusc cel mai apropiat 
de Umbria şi de ţara sabinilor, se vorbea, după mărturia lui 
Strabon, o altă limbă, diferită de etruscă; de curînd, au fost 
descoperite aici inscripţii care întăresc această afirmaţie. 
Alfabetul şi cuvintele prezintă, într-adevăr, elemente de legătură 
cu etrusca, însă, în general, sînt asemănătoare latinei. Cultul 
local prezintă, de asemenea, urme sabelice; relaţiile străvechi şi 
sacrale dintre Caere şi Roma pot fi asociate aceloraşi tradiţii. 
Etruscii i-au deposedat pe umbri de aceste teritorii probabil cu 
mult mai tîrziu decît de meleagurile situate la nord de Pădurea 
Ciminiană, dar o populaţie umbriană s-a putut menţine aici chiar 
şi după cucerirea etruscă. În comparaţie cu conservarea dîrză a 
limbii şi a obiceiurilor etrusce în nordul Etruriei, latinizarea 
relativ rapidă a părţii sudice a Etruriei, care s-a produs după 


cucerirea romană, se poate explica tocmai în acest mod. Ca 
dovadă a faptului că, după lupte crîncene, umbrii au fost împinși 
dinspre nord şi vest în strimta regiune deluroasă situată între 
cele două braţe ale Apeninilor, pe care o vor păstra şi mai tirziu, 
este însăşi realitatea poziţiei lor geografice, la fel cum situaţia 
actuală a locuitorilor cantonului elveţian Grizon şi ai [ării 
Bascilor arată un destin similar. De asemenea, tradiţia ne 
aminteşte că etruscii au smuls umbrilor 300 de cetăţi şi, ceea ce 
spune şi mai mult, în rugăciunile naţionale ale iguvinilor 
umbrieni care ne-au fost transmise, pe lingă alte neamuri, sînt 
blestemaţi îndeosebi toscanii, ca duşmani ai ţării. Probabil că 
presiunea exercitată dinspre nord a avut drept consecinţă 
emigrarea umbrilor spre sud, ei ţinîndu-se mai ales de lanţul 
muntos, întrucît cîmpiile fuseseră ocupate mai înainte de către 
populaţiile latine; neîndoielnic, ei au făcut dese incursiuni şi 
expediţii de cucerire în teritoriul populației înrudite, 
amestecîndu-se cu aceasta cu atit mai uşor, cu cît deosebirea 
dintre limbile şi tradiţiile lor nu putea fi în această epocă atît de 
pronunţată ca mai tîrziu. În această sferă a tradiţiei intră 
legendele despre pătrunderea reatinilor şi sabinilor în Latium, ca 
şi luptele lor cu romanii: evenimente similare trebuie să fi avut 
loc de-a lungul întregului țărm occidental. Sabinii s-au impus în 
general în zona muntoasă ca locuitori ai ținutului vecin cu 
Latiumul, căruia i-au şi dat numele, şi în ţara volscilor, probabil 
pentru că populaţia latină era absentă aici sau avea o densitate 
scăzută; pe de altă parte, cîmpiile dens populate puteau rezista 
mai bine în faţa invadatorilor fără a putea sau dori să împiedice 
pătrunderea unor grupuri izolate, precum cel al Titiilor sau, mai 
tirziu, cel al Claudiilor (pp. 45-46). Astfel, populaţiile s-au 
contopit în amîndouă regiunile, ceea ce explică relaţiile 
numeroase care au subzistat între volsci şi latini, ca şi 
latinizarea rapidă a ținutului lor şi a ţării sabinilor. Ramura 
principală a populaţiei umbriene a emigrat însă din Sabina din 
direcţie estică, în Munţii Abruzzi şi în ţinutul deluros care 
continuă spre sud. Aici, ca şi pe coasta occidentală, au ocupat 
ţinuturile muntoase, ale căror populaţii disperate n-au putut 
rezista în faţa atacatorilor sau li s-au supus de bunăvoie. In 
cîmpie însă, de-a lungul coastei Apuliei, populaţia originară a 
iapigilor n-a cedat în faţa invadatorilor, deşi a fost antrenată în 
lupte nesfirşite, în special la graniţa de nord, în jurul Luceriei şi 


Arpiei. Desigur, perioada acestor migrații nu poate să fie 
determinată; totuşi, ea trebuie să fie situată probabil în epoca 
guvernării regilor la Roma. Tradiţia ne relatează că sabinii, 
presaţi de umbri, „au consacrat o primăvară”, altfel spus, au 
jurat să lase în voia sorții şi să ducă dincolo de graniţe, atunci 
cînd vor deveni adulţi, fiicele şi fiii născuţi în anul războiului, 
astfel încît zeii, după voinţa lor, să-i nimicească sau să le ofere 
noi vetre în alte ţinuturi. Una dintre aceste cete a fost condusă 
de către taurul lui Marte; ei sînt viitorii safini sau samniţi, care s- 
au aşezat mai întîi în munţii din vecinătatea rîului Sagrus, 
ocupînd mai tîrziu minunata cîmpie ce se întinde la est de Munţii 
Matese, lîngă izvoarele lui Tifernus. În vechiul, ca şi în noul lor 
teritoriu, ei au numit locul de adunare, fixat mai întîi la Agnone, 
apoi la Bojano, Bovianum, după numele animalului care i-a 
condus. Ciocănitoarea lui Marte a condus a doua ceată, viitorii 
picenţi, „poporul ciocănitoarei”, care au ocupat ţinutul numit 
astăzi Marca Anconei. O a treia ceată, viitorii hirpini, a fost 
condusă de un lup (hirpus) în zona Beneventumului. Într-un mod 
asemănător s-au desprins din ramura comună celelalte triburi 
mai mici: pretuţii, lîngă Teramo, vestinii, lîngă Gran Sasso; 
marucinii, lîngă Chieti; frentanii, lîngă graniţa apulică; pelignii, 
pe Muntele Maiella; în fine, marsii, lîngă Lacul Fucinus, venind în 
contact cu volscii şi cu latinii. Toate aceste triburi au conservat, 
cum o demonstrează cu evidenţă legendele, un viu sentiment al 
înrudirii lor şi al originii comune din ţara sabină. În timp ce 
umbrii au sucombat într-o luptă inegală, iar triburile vestice s-au 
contopit cu populaţia latină sau elenă, triburile sabelice, situate 
în izolarea ținutului lor muntos, au prosperat, protejate 
împotriva tuturor atacurilor: ale etruscilor, ale latinilor şi ale 
grecilor, în egală măsură. Viaţa urbană a cunoscut la ei o 
dezvoltare slabă sau a fost cu totul inexistentă; poziţia lor 
geografică le interzicea aproape cu totul accesul la drumurile 
comerciale, iar virfurile munţilor, cu citadelele lor, au fost 
suficiente pentru apărare, în timp ce ţăranii continuau să 
trăiască în sate deschise sau oriunde găseau izvoare, păduri şi 
păşuni. Constituţia lor a rămas astfel în stadiul în care s-a aflat 
iniţial; ca şi la arcadienii din Elada, aşezaţi într-o regiune 
similară, comunităţile n-au trecut la încorporarea lor într-un 
singur stat, ci au format, în cazul cel mai fericit, confederaţii mai 
mult sau mai puţin unite. Indeosebi în Abruzzi, separarea 


accentuată a văilor pare să fi produs o izolare riguroasă atit 
între cantoanele înseşi, cît şi faţă de lumea exterioară. Acestea 
au menţinut unele legături sporadice între ele şi au fost izolate 
complet de restul Italiei. În consecinţă, cu toată vitejia 
locuitorilor lor, ele au exercitat asupra evoluţiei istorice a 
peninsulei o influenţă mai redusă decit oricare alt element al 
naţiunii italice. Dimpotrivă, dintre naţiunile care aparţin ramurii 
orientale a italicilor, poporul samniţilor a atins evoluţia politică 
cea mai completă, poziţie ocupată în cadrul ramurii occidentale 
de către latini. Din epoci îndepărtate, poate de la începutul 
imigrării ei, națiunea samnită a fost unită într-o alianţă relativ 
stabilă, care i-a conferit forţa de a lupta cu Roma de pe poziţii 
egale pentru obţinerea supremaţiei în Italia. Nu ştim cum şi cînd 
s-a format această ligă, nici care a fost constituţia ei; însă este 
cert că în Samnium nici o comunitate nu predomina în faţa 
celorlalte şi că populaţia samnită nu era unită în jurul unui 
centru urban, ca aceea latină în jurul Romei; forţa naţiunii era 
dată de comunităţile de ţărani, puterea ei, de adunarea formată 
din reprezentanţii lor, care desemna, în caz de necesitate, 
comandantul militar al ligii. O consecinţă a acestei stări de 
lucruri a constituit-o politica acestei confederaţii, care n-a fost 
agresivă, precum cea a romanilor, ci se limita la apărarea 
graniţelor; numai într-un stat unitar puterea este suficient de 
centralizată şi dorinţa destul de mare pentru a urmări în mod 
sistematic extinderea teritoriului. Astfel, întreaga istorie a celor 
două naţiuni este prescrisă în sistemele lor de colonizare 
diametral opuse. Ceea ce cucereau romanii era achiziţionat de 
către stat; ceea ce ocupau samniţii era cucerit de către cetele 
lor de jaf formate din voluntari care, fie că acţiunea lor era 
încununată de succes, fie că erau învinse, erau abandonate de 
patria-mamă. Cuceririle care i-au adus pe samniţi pe țărmurile 
Mării Tireniene şi a celei lonice aparţin unei epoci mai recente; 
în perioada regalității romane, se pare că nu au cucerit alte 
aşezări decit acelea în care îi întîlnim mai tîrziu. Ca un 
eveniment singular al mişcării produse printre popoarele vecine 
de aşezarea samniţilor putem evoca atacul asupra cetăţii 
Cumae, organizat de către tirenienii de la Marea Superioară, de 
către umbri şi daunieni, în anul 230 al Romei (524). Dacă putem 
avea încredere în relatările despre acest eveniment, foarte 
romantice de altfel, se pare că în această împrejurare, ca şi în 


altele asemănătoare, invadatorii s-au unit cu invadaţii într-o 
singură armată; etruscii s-au unit cu duşmanii lor umbrieni, iar 
aceştia, la rîndul lor, cu iapigii, pe care coloniştii umbrieni i-au 
împins înspre sud. Acţiunea a eşuat însă; superioritatea elenilor 
în arta războiului şi vitejia tiranului Aristodemos au reuşit, de 
data aceasta, să îndepărteze iureşul barbarilor de acest frumos 
port al mării. 


Capitolul IX 
Etruscii 


Poporul etruscilor sau al rasenilor, aşa cum îşi spuneau ei 
înşişi, prezintă un contrast izbitor faţă de italicii latini şi sabeli, 
ca şi faţă de greci. Şi aceasta începînd chiar cu aspectul lor fizic; 
în locul proporţiilor cumpănite şi elegante ale grecilor şi italicilor, 
sculpturile etruscilor prezintă numai figuri mici şi îndesate, cu 
capul mare şi braţele groase. Cutumele şi obiceiurile lor ne 
permit să deducem, din perspectiva cunoştinţelor noastre, că, 
de la origine, această naţiune s-a deosebit profund de 
populaţiile greco-italice. Religia îndeosebi, care, la toscani, are 
un caracter misterios şi fantastic, iubind combinaţiile mistice de 
numere, ca şi practicile haotice şi oribile, aminteşte la fel de 
puţin de raționalismul clar al romanilor, ca şi de umanul şi 
seninul cult al imaginilor la greci. Aceste supoziţii sînt 
confirmate de documentul cel mai semnificativ al naționalităților 
: limba. Resturile care ne-au parvenit din limba etruscilor, oricît 
de bogate ar fi şi oricite puncte de reper ne-ar oferi pentru 
descifrarea limbii, ocupă un loc atît de izolat, încît, departe de a 
putea fi interpretate, nu au putut ajuta nici măcar la 
determinarea locului exact al etruscei în clasificarea limbilor. În 
mod cert, în istoria limbii se pot distinge două perioade. In 
aceea mai veche, vocalizarea a fost introdusă în întregime, 
contactul nemijlocit dintre două consoane a fost evitat aproape 
fără excepții. Datorită  eliziunii terminaţiilor vocalice sau 
consonantice şi slăbirii sau abandonării vocalelor, această limbă 
blîndă şi melodioasă s-a alterat continuu şi a devenit intolerabil 
de aspră şi de guturală; astfel ramugaf s-a schimbat cu ramga, 
Tarquinius, cu  Tarchnaf, Minerva cu Menrva, Menelaos, 
Polydeukes, Alexandros cu Menle, Pultuke,  Elchsentre. 
Caracterul nedesluşit şi gutural al pronunției este demonstrat cu 
evidență de faptul că, de foarte timpuriu, etruscii nu făceau 
distincția între o şi u, b şi p, c şi g, d şi t. In acelaşi timp, 
accentul a fost retras pe prima silabă, ca în latină şi în dialectele 
greceşti mai aspre. Consoanele aspirate au fost tratate într-un 
mod asemănător: în timp ce italicii le-au abandonat, cu excepţia 
aspiratei b sau f, iar grecii, dimpotrivă, le-au suprimat pe 


acestea, păstrîndu-le pe celelalte, 9, q, x, etruscii au renunţat la 
cea mai blîindă şi plăcută dintre ele, ọ, păstrată numai în 
cuvintele împrumutate, folosindu-le în schimb pe celelalte trei 
chiar şi acolo unde nu era cazul : Thetis, de exemplu, a devenit 
la ei, Thethis, Telephus-Thelaphe, Odysseus-Utuze sau Uthuze. 
Dintre puţinele terminaţii şi cuvinte al căror sens a fost 
descifrat, cele mai multe nu prezintă nici o analogie cu idiomul 
greco-italic; astfel, terminația -a/ era folosită pentru a indica 
descendența, îndeosebi pe linie maternă - de exemplu, Canial, 
este tradus pe o inscripţie bilingvă de la Chiusi cu Cainia natus; 
terminația -sa în numele de femei se folosea pentru a indica 
ginta în care au intrat prin căsătorie - de exemplu, Lecnesa 
înseamnă „soţia lui Licinius”. Cela sau clan, cu flexiunea c/ensi, 
înseamnă „fiu” ; sex înseamnă „fiică”, ril, „an”; zeul Hermes 
devine Turms, Aphrodite - Turan, Hephaestos - Sethlans, 
Bakchos - Fufluns. Pe lîngă aceste forme şi sunete neobişnuite, 
întîlnim totuşi unele analogii între etruscă şi limbile italice. 
Numele proprii sînt formate, în general, după modelul valabil 
pentru toţi italicii. Terminaţia frecventă, de sorginte gentilică, - 
enas sau -ena, se reîntilneşte în terminația -enus, caracteristică 
numelor ginţilor italice şi îndeosebi sabelice; astfel, numele 
etrusce Vivenna şi Spurinna corespund întru totul celor romane, 
Vibius (sau Vibienus) şi Spurius. Mai mult, nume de divinităţi, 
care apar drept etrusce pe monumentele etruscilor sau la 
scriitori au în tema şi chiar în terminația lor o formă latină 
desăvirşită; dacă aceste nume sînt într-adevăr de origine 
etruscă, cele două limbi trebuie să fi fost strîns înrudite; astfel, 
Usil („soare” şi „aurora”, înrudit cu ausum, aurum, aurora, sol), 
Minerva (menervare), Lasa (lascivus), Neptunus, Voltumna. 
intrucit aceste similitudini pot să provină din relaţiile politice şi 
religioase ulterioare dintre etrusci şi latini şi, în consecinţă, din 
împrumuturile reciproce care au urmat acestora, nu se infirmă 
concluzia enunțată anterior, potrivit căreia limba toscană diferă 
tot aşa de mult de idiomurile greco-italice ca şi limba celților de 
cea a slavilor. Acesta a fost cel puţin efectul produs asupra 
romanilor: „toscana şi galica” sînt limbi barbare, „osca şi volsca” 
sînt dialecte rustice. Etrusca nu poate fi atribuită ramurii greco- 
italice şi nimeni n-a reuşit încă s-o pună în legătură cu alt idiom 
cunoscut. Au fost cercetate cele mai felurite dialecte pentru a 
descoperi vreo afinitate cu etrusca; ele au fost fie doar 


apropiate, fie „torturate”, însă întotdeauna în zadar. Poziţia 
geografică a naţiunii basce a sugerat, bineînţeles, ideea unei 
înrudiri cu etrusca, însă nu s-a putut descoperi nici o analogie 
convingătoare. Mărturiile rare rămase din limba ligurilor, cu 
nume proprii sau toponime, nu indică nici o legătură cu etruscii. 
Nici acea naţiune dispărută, care a construit acele mii de turnuri 
sepulcrale enigmatice, numite nuragi, în insulele Mării Etruriei, 
înainte de toate în Sardinia, nu poate fi legată de cea etruscă, 
întrucît nu găsim nici un monument similar în Etruria. Numai 
cîteva urme, după toate aparențele demne de crezare, permit 
ca etruscii să fie aşezaţi, în general, în rîndul indo-germanicilor. 
Astfel mi, de la începutul multor inscripţii mai vechi, este cu 
certitudine uí, eiui, iar forma genitivală a temelor veneruf, 
rafuvuf se reîntilneşte în latina veche şi corespunde străvechii 
terminaţii sanscrite -as. De asemenea, numele corespondentului 
etrusc al lui Zeus, Tina sau Tinia, este probabil în relaţie cu 
sanscritul dina „ziuă”, aşa cum Záv este în legătură cu 
sinonimul diwan. Chiar admiţind aceste concesii, poporul etrusc 
nu apare mai puţin izolat. „Etruscii” - spunea deja Dionysios - 
„Nu se aseamănă cu nici un alt popor prin limbă şi obiceiuri”; 
nici noi nu putem adăuga mai mult la această afirmaţie. 

Şi mai dificilă este determinarea ținutului din care etruscii 
au imigrat în Italia; ceea ce nu trebuie să constituie un motiv de 
regret, întrucît această migraţie aparţine necondiţionat vîrstei 
copilăriei acestui popor, a cărui istorie începe şi se sfirşeşte în 
Italia. Totuşi, poate nici o altă problemă n-a fost dezbătută mai 
mult decît aceasta, urmîndu-se principiul arheologilor de a 
cerceta îndeosebi acele lucruri care nu se pot descoperi, dar nici 
nu merită să fie descoperite (de exemplu, „Cine a fost mama 
Hecubei?”, pentru a-l cita pe împăratul Tiberius). Intrucit oraşele 
cele mai vechi şi cele mai importante ale etruscilor sînt situate 
adînc în interiorul ţării, în apropierea nemijlocită a mării 
neaflîndu-se nici un oraş etrusc remarcabil - în afară de 
Populonia care, precum ştim cu certitudine, nu s-a numărat 
printre cele douăsprezece oraşe vechi -, întrucit, de asemenea, 
migraţia etruscilor este orientată în epocile istorice de la nord 
spre sud, se pare că ei au imigrat în peninsulă dinspre 
continent. În plus, stadiul puţin dezvoltat al culturii, pe care îl 
întîlnim la începutul istoriei lor, nu concordă cu ipoteza venirii lor 
pe calea mării. Deja în timpurile străvechi, popoarele traversau 


o strimtoare ca pe un fluviu; o debarcare pe coasta de vest a 
Italiei presupunea însă cu totul alte condiţii. De aceea, patria 
primitivă a etruscilor trebuie să fie căutată la vest sau la nord de 
Italia. Nu este cu totul imposibil ca etruscii să fi venit în Italia 
trecînd Alpii Retici, întrucît cei mai vechi colonişti stabiliţi în 
Grizon şi Tirol, reţii, au vorbit etrusca pînă în epoci istorice şi 
chiar numele lor prezintă similitudini cu cele ale rasenilor. Ei pot 
fi consideraţi, bineînţeles, supraviețuitorii coloniilor etrusce din 
Valea Padului; însă e tot aşa de probabil ca ei să reprezinte 
partea naţiunii care a rămas pe loc după emigrare. Intr-o 
opoziţie izbitoare cu această opinie simplă şi naturală se 
situează însă povestea după care etruscii sînt lidieni emigraţi 
din Asia Mică. Această poveste este foarte veche. O întîlnim la 
Herodot, urmat de toţi scriitorii de mai tirziu, cu variante şi 
înflorituri nenumărate, deşi unii  istoriografi inteligenti, 
Dionysios, de exemplu, s-au declarat împotriva ei şi au arătat că 
nu există nici o analogie între lidieni şi etrusci, nici în privinţa 
religiei, nici în privinţa legilor, nici a obiceiurilor şi nici a limbii. 
Este posibil ca o ceată izolată de pirați să fi ajuns din Asia Mică 
în Etruria şi ca prezenţa lor în această ţară să fi dat naştere 
acestor poveşti; este probabil însă ca întreaga istorioară să se 
bazeze numai pe un simplu qui pro quo. Etruscii italici sau Turs- 
ennae - întrucît aceasta pare să fi fost forma originară şi cea 
care a stat la baza grecescului Tvponvoi, Tvppnvoi, a 
umbrianului Turs-ci şi a celor două forme romane Tusci şi Etrusci 
- se apropie prin nume de poporul lidian al Tvppnvotcilor (sau 
poate şi Tvpp-nvol-ilor), numiţi astfel după oraşul Tvwppa. 
Această asemănare de nume, evident întîmplătoare, pare să fi 
fost unicul temei al acestei ipoteze, pe care virsta ei înaintată n- 
a îmbunătăţit-o cu nimic, şi a întregului turn Babel de speculaţii 
istorice la care ea a dat naştere. Legînd vechiul comerţ maritim 
al etruscilor cu pirateria lidienilor şi amestecîndu-i pînă la urmă 
şi pe piraţii torebieni cu poporul de pirați al pelasgilor - 
Thukydides a fost primul căruia i se poate atribui această 
confuzie -, s-a produs una dintre complicațiile cele mai 
deplorabile ale tradiţiei istorice. Numele tirenienilor desemnează 
cînd torebienii lidieni - în cele mai vechi izvoare, precum 
poemele homerice -, cînd națiunea pelasgă sub forma tireno- 
pelasgi sau, simplu, tirenieni, cînd etruscii italici, deşi aceştia din 
urmă nu au stabilit niciodată o legătură de lungă durată cu 


pelasgii sau torebienii şi nu aveau aceeaşi origine. 

Pe de altă parte, prezintă interes istoric stabilirea primelor 
aşezări ale etruscilor şi direcţiile în care au pornit, părăsindu-le. 
Diferite dovezi susţin afirmaţia că, înainte de marea invazie 
celtică, ei locuiau ţinuturile situate la nord de Pad, învecinîndu- 
se la est, de-a lungul rîului Adige, cu veneţii ilirici (albanezii?) şi, 
la vest, cu ligurii. Acest fapt este demonstrat îndeosebi de 
existenţa dialectului etrusc gutural, menţionat mai sus, pe care 
locuitorii Alpilor Retici îl mai vorbeau încă pe vremea lui Titus 
Livius, şi de faptul că Mantua a rămas toscană pînă în epoci 
recente. La sud de Pad şi la gurile acestui rîu s-au amestecat 
etrusci şi umbri, primii ca populaţie dominantă, ceilalţi ca 
populaţie mai veche, care a fondat oraşele comerciale Hatria şi 
Spina, în timp ce Felsina (Bologna) şi Ravenna par să fi fost 
colonii toscane. S-a scurs mult timp pînă cînd celții au ajuns să 
traverseze Padul; datorită acestui fapt, etruscii şi umbrii au prins 
rădăcini mult mai adinci pe malul drept al rîului decit pe cel 
stîng, pe care au trebuit să-l părăsească mult mai devreme. În 
general, toate ţinuturile situate la nord de Apenini au fost locuite 
succesiv de prea multe naţiuni pentru a permite uneia dintre ele 
să se dezvolte mai temeinic. Aşezarea toscanilor în ţara care le 
poartă şi astăzi numele are o importanţă cu mult mai mare. 
Chiar dacă aceste locuri au fost ocupate cîndva de către liguri şi 
umbri (p. 91), urmele lăsate de ei au fost şterse cu desăviîrşire 
de ocupaţia şi civilizaţia etruscă. In această regiune, care se 
întinde de-a lungul litoralului de la Pisae pînă la Tarquinia şi este 
îngrădită spre est de Apenini, naționalitatea etruscă şi-a găsit 
adăpostul stabil, pe care l-a menţinut cu o tenacitate admirabilă 
pînă în epoca imperială. Granița de nord a teritoriului toscan 
propriu-zis a fost formată de Arnus, ţinutul din nordul rîului pînă 
la vărsarea Macrei şi pînă la Apenini. Fiind o zonă de frontieră în 
litigiu, cînd a ligurilor, cînd a etruscilor, nu s-au putut dezvolta 
niciodată aşezări mai mari. Granita de sud a constituit-o 
probabil, la început, Pădurea Ciminiană, un lanţ de munţi situaţi 
la sud de Viterbo, iar mai tîrziu fluviul Tibru. Mai sus (p. 97) s-a 
observat că teritoriul situat între Munţii Ciminieni şi Tibru, cu 
oraşele Sutrium, Nepete, Falerii, Veii şi Caere, pare să fi fost 
ocupat de etrusci într-o epocă mult posterioară cuceririi 
districtelor din nord, poate abia în secolul al II-lea al Romei (VII); 
aşadar, populaţia italică originară s-a menţinut aici, îndeosebi la 


Falerii, chiar dacă s-a aflat într-o relaţie de dependenţă. După ce 
Tibrul a devenit linia de demarcaţie care separa Etruria de 
Umbria şi Latium, se pare că s-au stabilit în general relaţii 
paşnice şi că n-au mai avut loc mutații de graniţă, în ceea ce-i 
priveşte pe latini cel puţin. Oricît de pregnant se perpetua la 
romani sentimentul că etruscii erau pentru ei nişte străini şi că 
latinii erau confrații lor, se pare că s-au temut mai puţin de 
pericolul de pe malul drept decit, de exemplu, de populaţia de 
acelaşi neam din Gabii şi din Alba. Ceea ce este normal, întrucît 
romanii au fost favorizați nu numai de existenţa graniţei 
naturale, formată de fluviul larg, ci şi de circumstanţa, atit de 
importantă pentru dezvoltarea mercantilă şi comercială a 
Romei, că nici unul dintre oraşele etrusce mai puternice nu se 
găsea în vecinătatea imediată a fluviului, asemenea Romei pe 
malul latin. Cei mai apropiaţi de fluviu au fost veienţii; ei au fost 
aceia cu care Roma şi Latiumul au intrat deseori în conflicte 
sîngeroase, în special pentru stăpînirea Fidenei, care servea 
veienţilor drept cap de pod pe malul stîng, aşa acum laniculum 
era pe cel drept; astfel, localitatea se găsea cînd în miinile 
latinilor, cînd în cele ale etruscilor. Relaţiile Romei cu oraşul 
Caere, mai depărtat, au fost în general mult mai paşnice şi mai 
amicale decit se obişnuia în vremurile acelea între vecini. Ce-i 
drept, există legende vagi care se pierd în negurile timpurilor şi 
care amintesc de lupta dintre Latium şi Caere; Mezentius, rege 
din Caere, ar fi repurtat succese răsunătoare asupra latinilor şi 
le-ar fi impus o taxă în vin; însă o dovadă mult mai concludentă 
decit aceea care atestă un stadiu originar de ostilităţi o 
constituie tradiţia comerţului continental şi maritim, care a unit 
aceste două străvechi centre ale Latiumului şi Etruriei. 
Pătrunderea etruscilor pe uscat dincolo de Tibru nu este 
confirmată de urme sigure. Etruscii sînt menţionaţi, ce-i drept, 
printre primii în cadrul marii armate barbare pe care 
Aristodemos a distrus-o în anul 230 al Romei (524) sub zidurile 
Cumei (p. 94). Chiar dacă admitem însă veridicitatea acestei 
relatări pînă în cele mai mici amănunte, ea nu dovedeşte decit 
că etruscii au luat parte la o mare expediţie de jaf. Mult mai 
importantă este constatarea că, la sud de Tibru, nu se poate 
identifica nici o aşezare etruscă a cărei origine să se datoreze 
unor întemeietori veniţi pe uscat şi că nu se observă un pericol 
serios care să fi ameninţat națiunea latină din partea etruscilor. 


Stăpiînirea asupra laniculumului şi asupra celor două maluri ale 
gurii Tibrului a rămas, după cite ştim, necontestat în miinile 
romanilor. In ceea ce priveşte imigrația unor comunităţi etrusce 
la Roma, există o relatare izolată extrasă din analele toscane; 
aceasta spune că o ceată de toscani, condusă de către Caelius 
Vivenna din Volsinii şi, după moartea lui, de tovarăşul său 
devotat Mastarna, a fost călăuzită de acesta din urmă la Roma 
şi aşezată aici pe muntele Caelius. Acestei tradiţii îi putem da 
crezare, cu toate că adăugirea conform căreia Mastarna ar fi 
devenit rege la Roma sub numele de Servius Tullius nu este mai 
mult decît o supoziţie improbabilă a acelor arheologi care au 
cercetat paralelismul legendelor. Numele de „cartier toscan”, 
conferit unei regiuni de la poalele Palatinului (pp. 87-88), 
aminteşte de o altă colonizare asemănătoare. De asemenea, se 
poate pune cu greu la îndoială faptul că ultima familie care a 
guvernat Roma, cea a Tarquiniilor, a fost de origine etruscă, fie 
că s-a tras din Tarquinii, precum o certifică legenda, fie din 
Caere, unde a fost descoperit de curind mormîntul familiei 
Tarchnas-ilor. Numele de femeie Tanaquil sau Tanchvil, introdus 
în legendă, nu este latin ; în schimb, e răspîndit în Etruria. Însă 
povestea tradiţională, după care Tarquinius ar fi fost fiul unui 
grec emigrat din Corint la Tarquinii şi stabilit la Roma ca metec, 
nu este nici istorie şi nici legendă, iar lanţul istoric al 
evenimentelor nu numai că este încurcat aici, ci rupt cu 
desăvirşire. Din această tradiţie nu poate fi dedus mai mult 
decit simplul fapt, lipsit de importanţă, că o familie de origine 
toscană a fost ultima care a purtat sceptrul la Roma; tot ce 
putem afirma e că această dominație a unui bărbat de origine 
toscană nu poate fi interpretată nici ca o dominație a toscanilor 
sau a vreunei comunităţi toscane asupra Romei, nici, în sensul 
opus, ca o dominație a Romei asupra sudului Etruriei. De fapt, 
nici una, nici alta dintre aceste ipoteze nu este temeinic 
fondată. Istoria Tarquiniilor se derulează în Latium, nu în Etruria, 
şi, după cele cunoscute nouă, Etruria n-a exercitat o influenţă 
esenţială în timpul regilor nici asupra limbii, nici asupra 
obiceiurilor din Roma şi n-a întrerupt cu nimic evoluţia firească a 
statului roman sau a confederației latine. Cauza acestei 
pasivităţi relative a Etruriei faţă de ţara latină vecină trebuie să 
fie atribuită, în parte, luptelor etruscilor cu celții din Valea 
Padului, pe care aceştia din urmă probabil că nu l-au trecut decit 


după expulzarea regilor din Roma, în parte, înclinaţiei etruscilor 
spre navigaţie şi stăpînirea mării şi a coastelor, tendinţă care se 
concretizează în aşezările lor din Campania, despre care vom 
mai vorbi în capitolul următor. 

Constituţia etruscă se întemeiază, precum cea a grecilor şi 
latinilor, pe comunitatea care evoluează spre o comunitate 
urbană. Inclinaţia timpurie a acestei naţiuni spre navigaţie, 
comerţ şi industrie pare să fi dat naştere la comunităţi urbane 
propriu-zise mult mai repede decit a fost cazul în restul Italiei. 
Caere este primul oraş al Italiei care a fost menţionat în analele 
greceşti. În schimb, constatăm că etruscii au fost în general mai 
puţin războinici şi mai puţin înzestrați pentru luptă decit romanii 
şi sabelii; obiceiul neitalic de a face apel la mercenari se 
întîilneşte aici de timpuriu. Constituţia cea mai veche a 
comunităţilor trebuie să fi avut, în trăsăturile ei generale, 
similitudini cu cea romană. Conducători au fost regii sau 
lucumonii, care deţineau însemnele similare şi, fără îndoială, o 
plenitudine a puterii asemănătoare celei a regilor romani. Un 
contrast izbitor exista între nobili şi oamenii de rînd. 
Asemănarea organizării gentilice este dovedită de aceea a 
numelor; numai că, la etrusci, descendența pe linie maternă s-a 
bucurat de mai multă consideraţie decit la romani. Constituţia 
federaţiei pare să fi fost foarte liberală. Ea nu corespunde cu 
națiunea întreagă; etruscii din nord şi cei din Campania au fost 
asociaţi în confederaţii separate, similare celei dintre Etruria 
propriu-zisă.  Fiecăreia dintre aceste ligi îi corespundeau 
douăsprezece comunităţi, care recunoşteau, ce-i drept, o 
metropolă, în special în vederea cultului zeilor, şi un conducător 
al ligii sau, mai degrabă, un preot suprem. Aceste comunităţi 
par să fi avut aceleaşi drepturi, cîteva dintre ele fiind atit de 
puternice, încît nu s-a putut forma nici o hegemonie şi nu s-a 
putut consolida nici puterea centrală. Volsinii a fost metropola în 
Etruria propriu-zisă. Din rîndul celor douăsprezece oraşe, mai 
cunoaştem, prin tradiţia demnă de încredere, numai Perusia, 
Vetulonium, Volci şi Tarquinii. În realitate, acţiunea concertată a 
fost la etrusci la fel de rară, precum contrarul acesteia în cazul 
confederației latine. De regulă, războaiele erau purtate de către 
o singură comunitate, care încerca să-i implice pe vecini în 
sprijinul cauzei ei ; dacă, în mod excepţional, se hotăra război 
federal, se întîmpla deseori ca unele oraşe să se retragă din 


luptă. Încă de la începuturile ei, confederației etrusce i-a lipsit, 
se pare, mai mult decit altor ligi italice asemănătoare, o 
conducere supremă solidă şi autoritară. 


Capitolul X 


Grecii în Italia. Supremaţia maritimă a etruscilor şi 
cartaginezilor 


În istoria popoarelor Antichității, lumina zilei nu pătrunde 
dintr-o dată; şi aici ziua începe cu răsăritul. În timp ce Peninsula 
regiunile din partea orientală a Mării Mediterane, cu o cultură 
bogată din toate punctele de vedere, intraseră deja în lumina 
plină a civilizaţiei. Destinul celor mai multe popoare în primele 
etape ale dezvoltării este acela de a găsi mai întîi, printre 
naţiunile de aceeaşi origine, un stăpîn şi un dascăl; popoarele 
ltaliei au cunoscut şi ele această soartă. Însă condiţiile 
geografice ale peninsulei n-au permis ca această influenţă să se 
exercite dinspre continent. Nu găsim nici o urmă din timpurile 
vechi care să ateste folosirea dificilului drum care lega Grecia de 
ltalia pe uscat. Desigur, din vremuri imemoriale au existat 
drumuri comerciale care duceau din Italia în ţinuturile 
transalpine; cea mai veche rută pentru comerţul cu chihlimbar 
de la Marea Baltică ajungea în Marea Mediterană pe la gurile 
Padului; de aceea, în tradiţia greacă Delta Padului trece drept 
patria chihlimbarului. De această rută se leagă alta, care 
traversează peninsula peste Apenini, ajungînd la Pisa; însă 
elementele de civilizaţie nu au putut să ajungă la italici din 
această direcţie. Naţiunile maritime ale Orientului sînt acelea 
care, în timpurile străvechi, au adus în Italia toate elementele 
datorate în general străinătăţii. Cel mai vechi popor civilizat de 
pe coastele Mării Mediterane, egiptenii, n-au fost o naţiune de 
navigatori şi, în consecinţă, n-au putut exercita vreo influenţă 
asupra Italiei. Însă nu se poate afirma acelaşi lucru şi despre 
fenicieni. Ce-i drept, dintre popoarele cunoscute, ei au fost 
primii care au părăsit patria lor îngustă, situată la extremitatea 
orientală a Mării Mediterane, avintindu-se cu locuinţele 
plutitoare mai întîi pentru a pescui şi a draga, în curînd şi pentru 
a face comerţ, primii care au deschis relaţiile maritime şi, într-o 
perioadă de o vechime greu de conceput, au pătruns pînă la 
limitele occidentale ale Mării Mediterane. Aproape în toate 
ţinuturile constatăm că staţiunile maritime feniciene le precedă 


pe cele ale grecilor: în Elada propriu-zisă, în Creta şi în Cipru, în 
Egipt, Libia şi Spania, chiar şi pe coasta de vest a Italiei. În jurul 
întregii Sicilii, povesteşte Thukydides, înainte să fi venit grecii 
sau, cel puţin, înainte de a se fi stabilit în număr mare, fenicienii 
au fondat factorii pe toate promontoriile şi insuliţele în vederea 
negoţului cu indigenii, nu pentru a cuceri teritorii. În schimb, 
situaţia se prezintă cu totul altfel în cazul Italiei continentale. O 
singură aşezare feniciană a fost identificată cu oarecare 
siguranţă; o factorie punică de lîngă Caere, a cărei amintire s-a 
păstrat, în parte, în numele unei mici localităţi de pe litoralul 
Caerei, Punicum, în parte, în al doilea nume pe care îl poartă 
oraşul Caere însuşi, acela de Agylla. Acesta nu este, cum s-a 
speculat, de origine pelasgică, ci feniciană şi semnifică „Oraşul 
rotund”, nume perfect aplicabil Caerei dacă e privită dinspre 
mare. Această staţiune şi aşezările asemănătoare care s-au 
putut întemeia pe coastele Italiei n-au fost, desigur, de mare 
importanţă şi, probabil, n-au dăinuit mult timp; acest lucru este 
dovedit de dispariţia lor aproape fără urmă. De asemenea, nu 
există nici un temei pentru a le considera anterioare aşezărilor 
elene de pe acelaşi țărm. O dovadă incontestabilă care atestă 
că Latiumul n-a cunoscut oamenii din Canaan decit prin 
intermediul elenilor este denumirea lor latină de poeni, 
împrumutată de la greci. Toate relaţiile străvechi ale italicilor cu 
civilizaţia Orientului sînt îndreptate cu certitudine înspre Grecia, 
iar întemeierea unei factorii feniciene la Caere se poate explica 
foarte bine, fără apelul la o perioadă preelenă, prin relaţiile, 
bine-cunoscute de mai tîrziu, dintre oraşul comercial Caere şi 
Cartagina. In realitate, dacă ne aducem aminte că navigația 
antică a fost şi a rămas în esenţă la stadiul de cabotaj, nici un 
alt ţinut mediteranean n-a fost mai îndepărtat pentru fenicieni 
decit Italia. Ei au putut s-o abordeze numai de pe coasta de vest 
a Greciei sau din Sicilia şi este foarte probabil ca navigația elenă 
să fi înflorit destul de timpuriu pentru a-i devansa pe fenicieni în 
explorarea Adriaticii şi a Mării Tireniene. Din această cauză, nu 
există nici un motiv de a pretinde că fenicienii au exercitat 
cîndva o influenţă directă asupra italicilor. Asupra relaţiilor care 
s-au stabilit mai tirziu între fenicieni, deținători ai supremaţiei 
maritime în vestul Mediteranei, şi italicii care locuiau pe litoralul 
Mării Tireniene vom reveni mai jos. 

După toate aparențele, navigatorii greci au fost primii 


dintre locuitorii bazinului oriental al Mării Mediterane care au 
explorat coastele Italiei. Însă dintre întrebările semnificative, din 
ce ţinut şi în ce epocă au ajuns aceştia aici, doar prima poate 
primi un răspuns precis şi complet. Ţărmul eolic şi ionic al Asiei 
Mici a fost acela unde comerțul grec a înflorit pentru prima dată 
şi de unde grecii au pornit în cercetarea atit a interiorului Mării 
Negre, cît şi a coastelor italice. Numele de Marea Ionică, atribuit 
apelor ce separă Epirul de Sicilia, şi cel de Golf lonic, cu care 
grecii au desemnat la început Marea Adriatică, au păstrat 
amintirea descoperirii de odinioară a țărmului de sud şi de vest 
al Italiei de către corăbierii ionieni. Cea mai veche aşezare 
grecească din Italia, Cumae, este, după nume, ca şi după 
tradiţie, o colonie a oraşului omonim de pe coasta Anatoliei. 
Conform tradiţiei elene, foceenii din Asia Mică au fost primii 
dintre eleni care au străbătut Marea Occidentală mai 
îndepărtată. In curînd au urmat şi alţi greci pe aceste căi 
deschise de către cei din Asia Mică; ionienii din Naxos şi din 
Chalkis, din Eubeea, ahei, locrieni, rodieni, corinteni, megarieni, 
mesenieni, spartani. După descoperirea Americii, naţiunile 
civilizate ale Europei s-au întrecut în a naviga într-acolo şi în a 
se aşeza pe acele meleaguri; noii coloni, stabiliţi printre barbari, 
au păstrat sentimentul lor de solidaritate ca europeni civilizaţi 
cu mai multă putere decit în vechea lor patrie. Acelaşi lucru este 
valabil şi pentru greci. Navigaţia către Occident şi aşezarea în 
ţinuturile apusene nu a fost un privilegiu particular al uneia 
dintre cetăţi sau al unuia dintre neamurile greceşti, ci 
patrimoniul comun al naţiunii elene; şi aşa cum zămislirea 
Americii de Nord se datorează amestecării şi întrepătrunderii 
aşezărilor engleze şi franceze, olandeze şi germane, la fel s-au 
contopit şi în Sicilia greacă şi „Grecia Mare” populaţii provenite 
din cele mai diferite neamuri elene, astfel încît nu au mai putut 
fi deosebite unele de altele. Lăsînd la o parte aşezările care 
ocupă o poziţie mai izolată, precum cele ale locrienilor, cu 
coloniile lor Hipponion şi Medama, şi cele ale foceenilor, care n- 
au fost fondate decit la sfirşitul acestei perioade, Hyele (Velia, 
Elea), se pot distinge trei grupe principale. Grupa, la origine 
ionică, cunoscută sub denumirea de oraşele chalcidice, din care 
fac parte, în Italia, Cumae şi celelalte colonii vecine de lingă 
Vezuviu şi Region, iar în Sicilia, Zancle (mai tirziu Messana), 
Naxos, Catana, Leontini şi Himera. Grupa aheană cuprinde 


Sybaris şi majoritatea coloniilor din Greacia Mare. Grupa doriană 
înglobează Siracusa, Gela, Acragas, în general majoritatea 
coloniilor din Sicilia, iar din Italia numai Taras (Tarentum), cu 
colonia acesteia, Heracleea. În general, preponderența înclină în 
favoarea imigranţilor aparţinînd triburilor elene mai vechi ale 
ionienilor şi populaţiei stabilite în Pelopones înaintea pătrunderii 
doriene. Dintre dorieni nu au participat activ decît comunităţile 
cu o populaţie eterogenă, precum Corint şi Megara; ţinuturile 
autentic doriene n-au deţinut decit un rol secundar în 
colonizare. Nici nu putea fi altfel, căci ionienii deveniseră din 
timpuri străvechi o naţiune de comercianţi şi navigatori, în timp 
ce dorienii părăsiseră relativ recent munţii lor continentali şi, 
aşezindu-se în ţinuturile riverane, au păstrat întotdeauna o 
atitudine mai rezervată faţă de comerţul maritim. Diferitele 
grupe de imigranţi se disting cu precizie prin etalonul lor 
monetar. Imigranții foceeni îşi bat monedele după etalonul 
babilonian, care a fost dominant în Asia. Oraşele chalcidice au 
preluat la început etalonul eginatic, mai exact pe acela care a 
prevalat la origini în toată Grecia europeană, şi acea modificare 
a lui pe care o reîntilnim în Eubeea. Comunitățile aheene îşi bat 
monedele după etalonul corintic, iar dorienii după acela introdus 
de către Solon în Attica (160, 594), cu excepţia Tarasului şi a 
Heracleei, care imită în linii mari mai degrabă etalonul vecinilor 
lor ahei, decit pe cel al dorienilor Siciliei. Epoca primelor călătorii 
şi a primelor aşezări va rămîne întotdeauna învăluită într-o 
adîncă obscuritate. Ce-i drept, putem întrezări în aceasta o 
anumită ordine. In cel mai vechi document al grecilor, poemele 
homerice, care aparţin, ca şi relaţiile iniţiale cu Occidentul, 
ionienilor din Asia Mică, orizontul nu se extinde cu mult dincolo 
de bazinul oriental al Mării Mediterane. Navigatori abătuţi de 
furtună în Marea Occidentală ar fi putut să aducă în Asia Mică 
vestea despre existenţa unui continent în vest, ca şi despre 
vîrtejurile marine şi insulele muntoase care scuipă foc; numai că 
în epoca poeziei homerice lipsea cu desăvirşire orice informaţie 
verosimilă asupra Italiei şi Siciliei chiar în acel ţinut grecesc care 
a fost primul ce a înnodat relaţiile cu Occidentul. Fabuliştii şi 
poeţii Orientului au putut să populeze aşadar spaţiile deşerte ale 
Occidentului cu fantomele lor inconsistente, precum o vor face, 
la timpul lor, poeţii Occidentului cu Orientul fabulos. În poemele 
lui Hesiod, contururile Italiei şi ale Siciliei se precizează deja; în 


ele apar numele unor populaţii indigene, ale unor munţi şi oraşe 
din cele două ţări; totuşi, Italia este considerată încă un grup de 
insule. În schimb, în întreaga literatură posterioară lui Hesiod, 
Sicilia şi chiar totalitatea coastelor Italiei apar ca fiind cunoscute 
elenilor, cel puţin în liniile lor generale. De asemena, ordinea 
succesivă a coloniilor greceşti se poate determina cu o oarecare 
certitudine. Aşezarea cea mai veche a fost considerată, chiar de 
către Thukydides, Cumae ; fără îndoială, supoziţia sa nu este 
eronată. Într-adevăr, multe locuri de acostare se găseau mai la 
îndemînă navigatorului grec; însă nici unul n-a fost mai bine 
protejat împotriva furtunilor, ca şi împotriva barbarilor, decit 
insula Ischia, locul originar al oraşului; că aceste considerente 
au fost determinante pentru fondarea acestei aşezări o 
dovedeşte poziţia care, ulterior, a fost aleasă pe continent, 
stinca prăpăstioasă, însă apărată, care poartă şi astăzi 
venerabilul nume al metropolei din Anatolia. De altfel, în nici o 
parte a Italiei scenele legendelor din Asia Mică nu sînt localizate 
cu mai multă statornicie şi vivacitate ca pe meleagurile cetăţii 
Cumae, unde primii navigatori spre Occident, fermecaţi de 
legendele despre minunăţiile acestuia, au purces către ţara 
miracolelor, lăsînd urmele nepieritoare ale acestei lumi feerice 
pe care au crezut că o străbat în numele date Stîncii Sirenelor şi 
Lacului Averna, care ar conduce spre lumea tenebrelor. De 
asemenea, dacă la început grecii au ajuns vecinii italicilor 
datorită cetăţii Cumae, se poate explica foarte uşor de ce 
numele neamului italic care trăia în apropierea imediată a 
acesteia, cel al opiciilor, a fost folosit secole de-a rîndul pentru 
desemnarea italicilor în general. O tradiţie demnă de încredere 
afirmă că, între întemeierea cetăţii Cumae şi imigrarea masivă a 
elenilor în Italia de Sud şi în Sicilia, dar şi în cadrul acestei 
imigrări, ionienii din Calcida şi din Naxos ar fi fost, din nou, cei 
care au deschis calea celorlalţi, Naxos din Sicilia fiind, se spune, 
cel mai vechi dintre toate oraşele greceşti întemeiate în Italia şi 
în Sicilia printr-o colonizare propriu-zisă; numai după aceea au 
urmat, mai tîrziu, coloniile aheene şi doriene. Cu toate acestea, 
par imposibil de stabilit, chiar şi cu aproximaţie, datele acestei 
serii de evenimente. Drept punct de reper ar putea servi 
întemeierea oraşului aheean Sybaris în anul 33 al Romei (721) 
şi a oraşului dorian Taras în anul 46 al Romei (708); acestea sînt 
cele mai vechi date din istoria Italiei a căror exactitate, cel puţin 


aproximativă, nu poate fi contestată. Cu cît această epocă a fost 
precedată de primele colonii ioniene este un fapt la fel de 
nesigur ca şi vîrsta naşterii poemelor lui Hesiod sau, mai ales, a 
poemelor lui Homer. Dacă Herodot a delimitat corect epoca 
homerică, atunci, cu un secol înaintea întemeierii Romei grecii 
nu cunoşteau Italia. Dar această datare, ca şi toate celelalte din 
timpul vieţii lui Homer, nu poate fi considerată o mărturie, ci 
numai o concluzie; şi cel care analizează cu grijă istoria 
alfabetului italic şi realitatea, concludentă, că italicii îi 
cunoscuseră pe greci înainte ca numele mai nou de eleni să-l fi 
înlocuit pe acela, mai vechi, de Graeci, va fi înclinat să 
devanseze cu mult relaţiile originare ale italicilor cu grecii. 

De fapt, istoria grecilor italici şi a sicilienilor nu face parte 
din cea a Italiei; coloniştii eleni din Occident au păstrat 
întotdeauna cele mai strînse legături cu patria lor şi participau la 
sărbătorile naţionale şi la drepturile elenilor. Dar şi în cazul 
Italiei este important să se indice diversităţile de caracter care 
au apărut în aşezările greceşti ale acestei ţări sau, cel puţin, să 
se releve principalele trăsături care au permis colonizării 
greceşti să exercite o influenţă atît de variată asupra Italiei. 
Dintre toate aşezările greceşti, pentru foarte multă vreme şi-au 
păstrat caracterul lor activ şi exclusivist cele care au dat naştere 
ligii cetăților aheene, formată din oraşele Siris, Pandosia, 
Metabus sau Metapontion, Sybaris cu coloniile sale Poseidonia şi 
Laos, Crotona, Caulonia, Temesa, Terina şi Pyxus. Coloniştii lor 
au aparţinut, în ansamblu, unui trib grec care s-a cramponat în 
păstrarea dialectului său particular, diferit de cel dorian cu care 
avea, de altfel, multe afinități - de exemplu lipsa literei A -, care 
nu s-a îndepărtat de vechea scriere naţională elenă, neadoptînd 
alfabetul recent intrat în uzul general şi păstriîndu-şi, de 
asemenea, particularitatea naţională atît faţă de barbari, cît şi 
faţă de ceilalţi greci, datorită unei constituţii federale trainice. 
Despre aceşti ahei italici se poate afirma ceea ce relata Polybios 
referitor la liga aheeană din Pelopones: „nu numai că viețuiesc 
într-o uniune federală şi frăţească, dar se folosesc şi de aceleaşi 
legi, aceleaşi greutăţi, măsuri şi monede, ca şi de aceiaşi 
magistrați, consilieri şi judecători”. Această ligă de oraşe 
aheene a fost o colonizare propriu-zisă. Oraşele erau lipsite de 
porturi, cu excepţia Crotonei, care avea o radă acceptabilă, şi de 
un comerţ propriu. Sibaritul se mîndrea că poate încărunţi între 


podurile oraşului său lagunar, iar cumpărarea şi vinzarea ar fi 
rămas în seama milesienilor şi etruscilor. În schimb, grecii nu 
dominau în locul acesta numai imediata vecinătate a țărmului, 
ci stăpîneau, de la o mare la alta, în Ţara vinului şi Ţara vitelor 
(Oivwrpia, IraAia) sau „Elada Mare”; populaţia aborigenă de 
agricultori trebuia să trăiască în relaţii clientelare sau chiar de 
sclavie, cultivînd pămîntul sau plătind tribut grecilor. Sybaris, cel 
mai mare oraş al ltaliei în acele timpuri, avea patru triburi 
barbare şi douăzeci şi cinci de localităţi în subordinea sa şi a 
putut să fondeze Laos şi Poseidonia pe ţărmul opus al Italiei. 
Şesurile nemaipomenit de fertile ale rîurilor Cratis şi Brandanos 
au oferit sibariţilor şi metapontinilor recolte îmbelşugate - poate 
că aici s-a cultivat pentru prima dată grîu pentru export. 
Prosperitatea extraordinară la care au ajuns statele acestea într- 
un răstimp relativ scurt este atestată într-un mod convingător 
de operele de artă, unicele, de altfel, care ne-au parvenit de la 
aceşti ahei italici; monedele lor, executate într-un stil tradiţional 
sever, care sînt şi primele monumente ale artei scrierii în Italia, 
au început să fie bătute, cum s-a dovedit, în anul 174 al Romei 
(580). Aceste monede dovedesc, nu numai că aheii din Occident 
participau la evoluţia magnifică a artei plastice care se produce 
tocmai în această perioadă în patria-mumă, dar şi că ei i-au fost 
poate superiori în domeniul tehnicii. În locul groaselor piese de 
argint, deseori bătute numai pe o singură parte şi întotdeauna 
anepigrafice, care se aflau în circulaţie în Grecia propriu-zisă, ca 
şi la dorienii din Italia, aheii italici, cu o originală măiestrie, au 
bătut cu ajutorul a două ştanţe, în parte în relief, în parte 
gravate, mari monede de argint întotdeauna inscripţionate. 
Aceasta trădează organizarea avansată a unui stat civilizat, căci 
modalitatea de ştanţare le conferea o garanţie împotriva 
falsificării monetare, comună acestei epoci, prin placarea unui 
nucleu din metal inferior cu straturi subţiri de argint. Totuşi, 
această înflorire rapidă n-a dat roade. Din cauza existenţei 
lipsite de griji, netulburată de opoziţia energică a populaţiei 
indigene, devenită pasivă din cauza muncii deloc aspre, înşişi 
grecii au pierdut aici de timpuriu elasticitatea trupului şi a 
spiritului. Nici un nume strălucitor al artei sau al literaturii 
greceşti nu-i glorifică pe aheii italici, în timp ce Sicilia poate oferi 
un şir nesfîrşit de nume, iar, în Italia, Regionul calcidic pe Ibykos 
şi Tarentumul doric pe Archytas. La acest popor, unde frigarea 


se rotea în permanenţă deasupra vetrei, n-a putut înflori nici o 
altă artă în afara pugilismului. Puternica aristocrație, care, în 
cele mai multe comunităţi, a ajuns de timpuriu la conducere şi 
care a găsit întotdeauna un reazem de nădejde în guvernarea 
federală, nu permitea ascensiunea tiranilor. Unicul pericol de 
temut era ca guvernarea celor mai buni să se transforme în 
guvernarea celor puţini, mai ales dacă familiile privilegiate din 
diferitele comunităţi s-ar fi aliat şi sprijinit reciproc. Astfel de 
tendinţe se manifestă în societatea „prietenilor”, angajaţi unul 
faţă de celălalt în mod solidar, purtînd numele de Pythagoras. 
Ea propovăduia adularea clasei dominante, „egală cu zeii”, 
supunerea celei conduse, „egală animalelor”, şi a provocat prin 
această teorie şi practică o reacţie teribilă, care s-a încheiat cu 
suprimarea  „prietenilor” pitagoreici şi cu înnoirea vechii 
constituţii federale. Numai că ostilitățile ireconciliabile dintre 
partide, răscoalele generale ale sclavilor, abuzurile sociale de 
toate felurile, punerea în practică a unei filozofii de stat 
nepractice, într-un cuvînt toate viciile unei civilizaţii corupte nu 
au încetat să biîntuie în sînul comunităţilor aheene, pînă cînd 
puterea lor politică nu s-a prăbuşit din aceste cauze. Astfel, nu 
este de mirare că aheii aşezaţi în Italia au exercitat o influenţă 
mai redusă asupra civilizaţiei ei decit ceilalţi colonişti greci. 
Popor devotat agriculturii, ei n-au fost capabili, asemena 
statelor comerciale, să-şi extindă înrîurirea dincolo de graniţele 
lor politice; în interiorul teritoriului lor, ei au aservit populaţia 
indigenă şi au călcat în picioare germenii unei civilizaţii 
naţionale fără să-i ofere însă, printr-o elenizare deplină, o nouă 
direcţie evolutivă. Astfel, la Sybaris şi Metapontion, la Crotona şi 
Poseidonia, spiritul grecesc, care s-a conservat cu vitalitate în 
alte locuri în ciuda tuturor nenorocirilor politice, a dispărut mai 
repede, fără urme şi fără glorie, cum nu s-a întîmplat în nici un 
alt ţinut. Nici populaţiile mixte, bilingve, care s-au născut mai 
tîrziu din rămăşiţele italicilor indigeni şi ale aheilor, ca şi din 
imigranții mai recenți de origine sabelică, n-au atins vreodată o 
prosperitate reală. Această catastrofă însă ţine, cronologic, de 
perioada următoare. 

Coloniile celorlalţi greci au avut un caracter diferit şi au 
exercitat o cu totul altă influenţă asupra Italiei. Neîndoielnic, nici 
ei nu au disprețuit agricultura şi cuceririle teritoriale; nu era 
propriu mentalităţii elenilor, cel puţin după ce au atins 


dezvoltarea lor deplină, să se mulţumească, precum fenicienii, 
cu întemeierea de factorii în ţara barbară. Dar toate aceste 
oraşe au fost întemeiate mai ales în vederea comerţului şi, în 
consecinţă, spre deosebire de cele aheene, au fost amplasate 
alături de cele mai bune porturi şi locuri de debarcare. Originea, 
ocazia şi epoca acestor întemeieri au fost foarte diferite; totuşi, 
s-a statornicit între ele, cum nu s-a întîmplat în liga oraşelor 
aheene, o anumită comunitate de acţiune - în toate oraşele s-a 
folosit, în general, alfabetul grecesc recent şi ele au conservat 
un caracter doric în limba lor, care s-a răspîndit şi în oraşele 
care, precum Cumae, de exemplu, au vorbit la origine dialectul 
fluid al ionienilor. Aceste aşezări au devenit, în moduri foarte 
diverse, de o importanţă mai mare sau mai mică pentru Italia; 
este suficient să amintim aici pe acelea care au determinat într- 
un mod hotăritor destinele populaţiei italice, Tarentumul doric şi 
Cumae ionică. Dintre toate coloniile greceşti ale Italiei, 
Tarentumului i-a revenit rolul cel mai strălucitor. Portul său 
excelent, unicul utilizabil pe întreaga coastă de sud, a 
transformat acest oraş în antrepozitul natural al comerţului din 
ltalia de Sud şi, în oarecare măsură, chiar în acela al circulaţiei 
mărfurilor pe Adriatica. Pescuitul prodigios în golful său, 
producerea şi prelucrarea lnii sale alese, ca şi vopsirea acesteia 
cu purpura tarentină, care a putut rivaliza cu cea din Tyr - 
ambele industrii încetăţenite aici din Miletul Asiei Mici -, au 
solicitat mii de miini de lucru şi au adăugat exportul comerţului 
de tranzit. Monedele bătute la Tarentum într-un număr mai 
mare decit în orice alt loc al Italiei greceşti, ele fiind destul de 
frecvent din aur, atestă şi astăzi, indubitabil, caracterul activ şi 
extins al comerțului  tarentin. Relațiile comerciale ale 
Tarentumului trebuie să se fi extins chiar în epoca în care 
aceasta încă îşi disputa cu Sybaris locul întîi între coloniile din 
ltalia de Sud. Se pare însă că tarentinii n-au urmărit niciodată cu 
eforturi permanente şi norocoase lărgirea consistentă a 
teritoriului lor, precum coloniile aheene. 

Dacă colonia greacă situată în extremitatea orientală a 
Italiei s-a ridicat atît de repede şi atit de grandioasă, oraşele 
situate mai spre nord, în vecinătatea Vezuviului, au atins o 
prosperitate mai modestă. Aici, locuitorii din Cumae au trecut de 
pe binecuvintata insulă Aenaria (Ischia) pe continent şi au 
înălţat pe o colină un al doilea oraş, situat în imediata 


vecinătate a mării, de unde au fondat apoi portul Dikaearchia 
(mai tîrziu, Puteoli), oraşele Partenope şi Neapolis. Ei au trăit, ca 
toţi locuitorii coloniilor calcidice în general, după legile pe care 
le-a emis Charondas din Catana (în jurul anului 100, 650), sub o 
constituţie democratică, moderată însă datorită unui cens foarte 
ridicat, care a conferit puterea unui consiliu ales din rîndurile 
celor mai bogaţi. Această constituţie s-a dovedit viabilă, 
îndepărtind în general de oraşele respective pericolul tiraniei 
unui uzurpator sau al sărăciei. Despre relaţiile externe ale 
grecilor din Campania ştim foarte puţin. Ei s-au limitat, fie din 
necesitate, fie prin libera alegere, la un teritoriu şi mai îngust 
decit cel al tarentinilor; necucerind şi neasuprind indigenii, ci 
stabilind cu aceştia relaţii comerciale paşnice, şi-au creat pentru 
ei înşişi o situaţie prosperă şi au ocupat primul loc în rîndul 
misionarilor civilizaţiei greceşti în Italia. 

In timp ce de ambele părţi ale strimtorii Region, pe 
continent, pe întreaga coastă de sud şi de vest pînă la Vezuviu 
şi pe jumătatea mai mare a Siciliei, se întindeau teritoriile 
greceşti, coasta occidentală a Italiei de la nord de Vezuviu şi 
întreaga coastă orientală s-au aflat într-o situaţie cu totul 
diferită. Nici o aşezare greacă nu se ridică pe ţărmul italic al 
Adriaticii, fapt care se leagă neîndoielnic de numărul redus şi de 
importanţa secundară a coloniilor greceşti de pe malul iliric opus 
şi din numeroasele insule adiacente. Ce-i drept, două oraşe 
considerabile, Epidamnus sau Dyrrhachion (azi Durazzo) - 127, 
627 - şi Apollonia (lîngă Avlona) - 167, 587 - au fost întemeiate 
pe coasta cea mai apropiată de Grecia încă din timpul regilor; 
mai la nord însă, cu excepţia coloniei nesemnificative de pe 
insula Corcyra-Neagră (Curzola), întemeiată în jurul anului 174 
(580), nu putem semnala existenţa nici unei aşezări greceşti 
vechi. Incă nu s-a explicat îndeajuns de temeinic de ce 
colonizarea greacă a fost aşa de săracă tocmai în aceste 
ţinuturi. Natura însăşi pare să-i fi îndrumat pe eleni tocmai în 
această direcţie; de fapt, din timpurile cele mai îndepărtate au 
existat căi comerciale permanente, care, pornind de la Corint şi, 
înainte de toate, de la colonia de pe Corcyra, întemeiată la puţin 
timp după Roma, în jurul anului 44 (710), îşi aveau 
antrepozitele pe coasta italică, în oraşele de la gurile Padului, 
Spina şi Hatria. Furtunile Mării Adriatice, inospitalitatea, cel 
puţin a coastelor ilirice, sălbăticia indigenilor nu sînt suficiente 


pentru a explica această stare de lucruri. Pentru Italia, faptul că 
elementele de civilizaţie venite din Orient nu şi-au exercitat mai 
întîi influenţa asupra ținuturilor sale orientale, ci au ajuns aici 
numai prin intermediul celor occidentale a avut însă consecinţe 
dintre cele mai semnificative. Însuşi comerţul adriatic desfăşurat 
de Corint şi de Corcyra a fost împărţit cu cel mai estic oraş 
comercial din Grecia Mare, Tarentumul doric, care, deţinînd 
Hydrusul (Otranto), a stăpinit intrarea în Marea Adriatică dinspre 
partea italică. Intrucit pe coasta de est, exceptînd porturile de la 
gurile Padului, nu existau în vremurile acelea emporii care 
merită să fie amintite - înflorirea Anconei se petrece într-o 
epocă mult ulterioară, iar dezvoltarea Brundisiumului chiar mai 
tîrziu -, este verosimilă ipoteza că navigatorii din Epidamnos şi 
Apollonia şi-au descărcat deseori mărfurile la Tarentum. De 
asemenea, tarentinii au stabilit relaţii multiple cu Apulia, urmînd 
căile de uscat; lor li se datorează toate elementele de civilizaţie 
greacă din sud-estul Italiei. Dar în această epocă putem 
constata numai începuturile procesului; elenismul Apuliei nu se 
va dezvolta decit într-o epocă ulterioară. 

Pe de altă parte, nu se poate pune la îndoială faptul că 
ţărmul Italiei occidentale a fost explorat destul de către eleni în 
timpurile cele mai vechi, şi chiar la nord de Vezuviu, şi că au 
existat factorii elene pe insulele şi promontoriile acestuia. Prima 
mărturie despre aceste călătorii este localizarea legendei lui 
Ulise pe coastele Mării Tireniene. Dacă identificăm insula lui Eol 
cu Insulele Lipare, dacă în promontoriul lacinian recunoaştem 
insula lui Calipso, în cel misenian, Insula Sirenelor, iar în cel 
circeic, insula Circei, dacă promontoriul abrupt de la Tarracina 
este interpretat drept mormîntul lui Elpenor, dacă lestrigonii 
vieţuiau la Caieta şi Formiae, dacă cei doi fii ai lui Ulise şi ai 
Circei, Agrios, „cel Sălbatic”, şi Latinos, stăpineau asupra 
tirenienilor „în colţul cel mai ascuns al Insulelor sacre” (după o 
tradiţie mai recentă, Latinus ar fi fiul lui Ulise şi al Circei, iar 
Auson, fiul lui Ulise şi al lui Calipso), atunci toate acestea sînt 
rodul imaginaţiei navigatorilor ionieni, care se gîndeau la patria 
scumpă în timp ce traversau Marea Tireniană. Aceeaşi vivacitate 
a sentimentului care a pătruns în poemul ionian al călătoriilor lui 
Ulise se regăseşte în localizarea legendei la Cumae însăşi, ca şi 
în toate zonele străbătute de corăbierii cumeieni. Alte urme ale 
acestor călători străvechi se găsesc în numele grecesc al insulei 


Aethalia (Ilva, Elba), care, împreună cu Aenaria, pare să facă 
parte din primele locuri ocupate de greci, şi poate şi în cel al 
portului Telamon din Etruria. Lor li se pot adăuga cele două 
localităţi situate pe ţărmul Caerei, Pyrgi (lîngă S. Severa) şi 
Alsion (lîngă Palo); originea greacă a acestora este dovedită nu 
numai de numele lor, ci şi de arhitectura particulară a zidurilor 
de a Pyrgi, al căror caracter diferă fundamental de cel al 
zidurilor Caerei, ca şi de cel al zidurilor de incintă etrusce în 
general. Aethalia, „Insula Focului”, cu minele ei bogate în cupru 
şi îndeosebi în fier, trebuie să fi deţinut neîndoielnic rolul 
principal în acest comerţ şi aici trebuie să-şi fi găsit centrul 
colonizarea străinilor, ca şi relaţiile lor cu indigenii; şi aceasta cu 
atit mai mult cu cît topirea minereurilor nu se putea realiza pe 
insula mică şi săracă în păduri fără a întreţine relaţii cu 
continentul. Poate că minele de argint de la Populonia, situate 
pe promontoriul din faţa Elbei, au fost cunoscute şi exploatate 
de către grecii acestei epoci. Dacă, ceea ce nu se poate pune la 
îndoială, străinii, practicînd întotdeauna în această epocă, 
alături de comerţ, pirateria şi jaful, nu se sfiau să prade indigenii 
şi să-i ducă în sclavie ori de cîte ori aveau ocazia, atunci şi 
aceştia aplicau, la rîndul lor, dreptul de răzbunare; faptul că 
latinii şi tirenienii au avut, în această îndeletnicire, mai multă 
energie şi mai mult noroc decit vecinii lor din Italia de Sud e 
dovedit nu numai de legendele, ci şi, îndeosebi, de rezultatul 
acestor lupte. ltalicii au reuşit să se debaraseze în aceste zone 
de străini şi să rămînă sau să redevină după scurt timp nu 
numai stăpiînii oraşelor şi porturilor lor comerciale, dar şi stăpinii 
propriei lor mări. Aceeaşi invazie elenă, care a supus şi a 
deznaţionalizat triburile din Italia de Sud, a îndrumat popoarele 
din Italia Centrală, bineînţeles cu totul împotriva intenţiei 
dascălilor lor, spre comerţul maritim şi spre întemeierea de 
oraşe. Aici, italicul trebuie să fi schimbat pentru prima dată 
pluta şi barca cu galera cu rame feniciană şi greacă. Aici întîlnim 
pentru prima dată mari oraşe comerciale, îndeosebi Caere în 
Etruria sudică, Roma pe Tibru, care, judecînd după numele lor 
italic, ca şi după poziţia lor la o anumită distanţă de mare, au 
fost, ca şi oraşele comerciale de la gurile Padului, Spina şi 
Hatria, şi Ariminum, mai la sud, aşezări italice, şi nicidecum 
greceşti. Se înţelege că nu putem să relatăm cursul acestei 
reacţii străvechi a naţionalităţii italice împotriva invaziei străine; 


ceea ce se poate recunoaşte însă este o realitate de cea mai 
mare importanţă pentru evoluţia ulterioară a Italiei; această 
reacţie a urmat în Latium şi în Etruria sudică o altă direcţie decit 
în ţinuturile toscane propriu-zise şi pe meleagurile adiacente. 
Într-un mod semnificativ, legenda însăşi îi opune pe latini 
„tirenienilor sălbatici” şi ţărmul liniştit de la vărsarea Tibrului 
coastei neprimitoare a volscilor. Aceasta nu înseamnă că 
aşezarea grecilor a fost tolerată în unele ţinuturi ale ltaliei 
Centrale, în timp ce în altele nu. În timpurile istorice, la nord de 
Vezuviu n-a existat nici o comunitate grecească independentă, 
iar dacă Pyrgi a deţinut cumva vreodată această poziţie, ea 
trebuie să fi revenit în posesia italicilor, mai exact a locuitorilor 
din Caere, înaintea perioadei de la care debutează tradiţia 
noastră. Dar în Etruria meridională, în Latium şi pe coasta 
orientală, relaţiile paşnice cu comercianții străini au fost 
protejate şi încurajate, ceea ce nu se întîmpla în alte locuri. Cu 
totul remarcabilă a fost poziţia Caerei. „Caeriţii - spune Strabon 
- s-au bucurat de o mare reputaţie printre greci datorită 
curajului şi dreptăţii lor şi pentru că, deşi au fost atit de 
puternici, nu se dedau la jafuri”. Prin aceasta el nu se referă la 
piraterie, pe care navigatorii caeriţi au practicat-o la fel ca toţi 
ceilalţi; Caere a fost însă un port liber atît pentru fenicieni, cît şi 
pentru greci. Am amintit deja de staţiunea feniciană - numită 
mai tîrziu Punicum - şi de cele două elene, de la Pyrgi şi de la 
Alsion. Acestea au fost porturile pe care caeriţii evitau să le 
jefuiască şi aceasta a fost neîndoielnic cauza pentru care Caere, 
care nu avea decit o radă mediocră şi nici o mină în apropiere, a 
putut să atingă aşa de repede o mare prosperitate şi să 
cucerească pentru comerţul grec originar o importanţă şi mai 
mare decît oraşele italice, destinate prin natura lor să devină 
antrepozite la gurile Tibrului şi Padului. Oraşele amintite aici au 
fost şi cele care au întreţinut străvechi raporturi religioase cu 
Grecia. Primul dintre toţi barbarii care a oferit daruri lui Zeus 
Olimpianul a fost regele toscan Arimnos, poate un conducător 
din Ariminum. Spina şi Caere au deţinut tezaure particulare în 
templul lui Apollo de la Delfi, ca şi celelalte comunităţi ce 
întreţineau legături directe cu acest sanctuar, care, ca şi 
oracolul din Cumae, intră de timpuriu în tradiţiile străvechi ale 
Caerei şi Romei. Aceste oraşe, în care italicii cîrmuiau paşnic şi 
aveau relaţii amicale cu negustorii străini, au devenit bogate şi 


puternice înaintea celorlalte şi au ajuns să fie locurile de 
depozitare atit pentru mărfurile, cît şi pentru germenii civilizaţiei 
elene. 

Astfel s-au dezvoltat relaţiile „tirenienilor sălbatici”. 
Aceleaşi cauze care au condus în ţinutul latin şi pe meleagurile 
de pe malul drept al Tibrului şi de pe cursul inferior al Padului, 
acestea din urmă fiind mai degrabă tributare etruscilor decit 
aflate sub supremaţia lor, la emanciparea locuitorilor lor de 
puterea maritimă a străinilor au condus în Etruria propriu-zisă la 
dezvoltarea pirateriei şi a puterii maritime; alte cauze sau poate 
un caracter naţional diferit au împins evoluţia acestui popor spre 
violenţă şi jaf. În cazul acesta ei nu s-au mulţumit să-i înlăture 
pe greci din Aethalia şi Populonia; nici comerciantul particular n- 
a fost tolerat aici şi, în curînd, piraţii toscani au străbătut mările 
în toate direcţiile, numele tirenienilor semănînd groaza printre 
greci; pe bună dreptate, aceştia considerau cangea drept o 
invenţie a etruscilor şi au numit Marea Occidentală a ltaliei 
„Marea Toscanilor”. Rapiditatea cu care aceşti corsari s-au 
răspîndit îndeosebi în Marea Tireniană e dovedită bine de 
aşezările lor de pe coasta latină şi campaniană. Ce-i drept, latinii 
s-au menţinut în Latiumul propriu-zis, iar grecii în jurul 
Vezuviului; lîngă şi între ei însă, etruscii stăpîneau la Antium, ca 
şi la Surrentum. Volscii au devenit clienţi ai etruscilor; pădurile 
lor furnizau lemnul pentru carenele galerelor etrusce, iar dacă 
pirateria celor din Antium nu a luat sfîrşit decît după ocupaţia 
romană, putem lesne înţelege de ce navigatorii greci au numit 
ţinutul sudic al volscilor „Ţara lestrigonilor”. Promontoriul înalt 
de la Surrentum împreună cu stînca şi mai prăpăstioasă, însă 
lipsită de port, de la Capri au format un punct de observaţie 
excelent pentru corsarii care stăpineau marea între golfurile de 
la Neapolis şi Salerno; ele au fost ocupate din vreme de către 
etrusci. Tradiţia spune că ei au fondat în Campania chiar o ligă 
proprie de douăsprezece oraşe, iar comunităţi vorbitoare de 
etruscă au existat în interiorul continentului chiar în epoci 
istorice. Aceste aşezări au fost probabil rezultatul indirect al 
dominaţiei maritime a etruscilor în Marea Campaniei şi al 
rivalităţii cu cumeienii de la Vezuviu. Totuşi, etruscii nu s-au 
limitat la jafuri şi piraterie. Relaţiile paşnice cu oraşele greceşti 
sînt atestate îndeosebi de monedele de aur şi de argint, care, 
cel mai tîrziu după anul 200 (554), au fost bătute în special la 


Populonia, după modelul şi etalonul greceşti. Faptul că ele sînt 
modelate după ştanţele atice, chiar după cele din Asia Mică, şi 
nu după cele din Grecia Mare, constituie, de altfel, un indiciu 
mai mult pentru dovedirea atitudinii ostile a etruscilor faţă de 
grecii italici. Ei ocupau în realitate poziţiile cele mai favorabile 
pentru comerţ, mult mai avantajoase decit cele deţinute de 
către locuitorii Latiumului. Trăind într-o ţară care se întindea de 
la o mare la alta, ei dispuneau pe ţărmul occidental de marele 
port liber al Italiei, pe cel oriental, de gurile Padului şi de Veneţia 
acelor vremuri; de asemenea, de drumul pe uscat, care, din 
timpuri străvechi, conducea de la Pisa, de lîngă Marea Tireniană, 
la Spina, de la Adriatică; în plus, de mănoasele cîmpii de la 
Capua şi Nola din ltalia meridională. Ei deţineau principalele 
articole italice destinate exportului; fierul din Aethalia, cuprul de 
la Volaterra şi din Campania, argintul de la Populonia şi 
chihlimbarul adus de la Marea Baltică (p. 101). Sub protecţia 
pirateriei, un fel de „acte de navigaţie” brutale, comerţul lor 
propriu nu întîrzia să înflorească. De asemenea, nu se poate 
surprinde concurenţa dintre comercianții etrusci şi milesieni 
pentru piaţa de la Sybaris, ca şi faptul că îmbinarea aceea dintre 
comerţ şi piraterie a dat naştere unui lux fără rost şi fără 
măsură, în care energia Etruriei s-a consumat de timpuriu. 

Dacă în Italia etruscii şi, într-o măsură mai redusă, latinii 
se aflau în opoziţie faţă de eleni, acest antagonism a avut 
implicit o anumită influenţă asupra rivalităţii care stăpînea pe 
atunci comerţul şi navigația pe Marea Mediterană: rivalitatea 
dintre fenicieni şi eleni. Nu este cazul să relatăm aici în amănunt 
cum, în timpul perioadei regale romane, aceste două naţiuni şi- 
au disputat supremaţia pe toate țărmurile Mediteranei - în 
Grecia, în Asia Mică, în Creta, Cipru, pe litoralul african, pe 
țărmurile spaniole şi celtice. Aceste lupte n-au fost disputate 
nemijlocit pe pămîntul Italiei; consecinţele lor însă au fost 
resimţite totuşi profund şi pe o durată mai lungă şi aici. Energia 
juvenilă şi aptitudinile mai diversificate ale concurentului mai 
tînăr îi oferă acestuia, de la început, un avantaj cert : elenii s-au 
debarasat nu numai de factoriile feniciene din patria lor, din 
Europa şi din Asia, ci i-au alungat şi din Creta şi din Cipru, au 
prins rădăcini în Egipt şi în Cyrene şi s-au înstăpiînit asupra Italiei 
meridionale şi a jumătăţii mai mari a insulei siciliene. Peste tot, 
micile stabilimente ale fenicienilor au cedat colonizării greceşti 


mai energice. După scurt timp au fost întemeiate Selinus (126, 
628) şi Acragas (174, 580), pe coasta de vest a Siciliei. Marea 
Occidentală, mai îndepărtată, a fost străbătută de neînfricaţii 
foceeni din Asia Mică. Massalia a fost ridicată pe ţărmul celtic (în 
jurul anului 150, 604) şi a fost descoperită coasta spaniolă. Cam 
pe la mijlocul secolului al II-lea (VII) însă, fenomenul colonizării 
greceşti scade în intensitate, cauza acestei stagnări constituind- 
o, fără îndoială, ascensiunea rapidă a celui mai puternic oraş 
fenician din Libia, Cartagina - probabil pentru a contracara 
pericolul care ameninţa întreaga seminţie feniciană din cauza 
concurenţei greceşti. Chiar dacă națiunea care a deschis 
comerţul pe Mediterana s-a văzut înlăturată de pe poziţia unei 
dominaţii exclusive a Mării Occidentale de către rivalul ei mai 
tînăr, pierzind concomitent stăpînirea ambelor căi de legătură 
dintre bazinul oriental şi cel occidental şi monopolul relaţiilor 
comerciale dintre Orient şi Occident, ea a reuşit totuşi să 
salveze pentru orientali supremaţia maritimă la vest de Sardinia 
şi de Sicilia; pentru menţinerea acestei supremaţii, Cartagina a 
folosit întreaga energie tenace şi circumspectă proprie rasei 
aramaice. Aşezările feniciene mai vechi, precum cele siciliene, 
pe care le descrie Thukydides, au fost factorii comerciale; 
Cartagina şi-a supus teritorii întinse, dens populate şi cu 
fortărețe puternice. Dacă, pînă atunci, coloniile feniciene s-au 
aflat izolate în faţa celor greceşti, puternicul oraş libian a 
centralizat acum toate resursele militare ale celor care intrau în 
sfera lui de influenţă, cu o vigoare căreia istoria grecilor nu-i 
poate opune nimic asemănător. Momentul cel mai bogat în 
consecinţe al acestei reacţii a fost constituit poate de relaţiile 
strinse pe care fenicienii, mai slabi, le-au stabilit cu indigenii 
Siciliei şi Italiei pentru a rezista în faţa grecilor. Cînd cnidienii şi 
rodienii au încercat, în jurul anului 175 (579), să se stabilească 
la Lilybaeon, în mijlocul aşezărilor feniciene din Sicilia, ei au fost 
alungaţi de către indigeni, elimii din Segeste, aliaţi cu fenicienii. 
Cînd foceenii s-au aşezat în jurul anului 217 (537) în Alalia 
(Aleria) din Corsica, în faţa Caerei, pentru a-i alunga de acolo, 
etruscii şi cartaginezii şi-au unit flotele, numărînd astfel 120 de 
vele; deşi flota foceană, cu numai jumătate din totalul corăbiilor 
inamice, şi-a atribuit victoria în această bătălie navală - una 
dintre cele mai vechi din cîte cunoaşte istoria -, etruscii şi 
cartaginezii şi-au atins totuşi scopul; foceenii au abandonat 


Corsica şi au preferat să se aşeze pe ţărmul mai puţin expus al 
Lucaniei, la Hyele (Velia). Tratatul încheiat între Etruria şi 
Cartagina nu stabilea numai reguli referitoare la importul de 
mărfuri şi la dreptul maritim, ci includea şi o alianţă militară 
(ovuuaxXia), despre a cărei importanţă vorbeşte însăşi bătălia de 
la Alalia. O trăsătură caracteristică a poziţiei locuitorilor din 
Caere o constituie lapidarea prizonierilor foceeni în piaţa de la 
Caere, urmată, pentru a expia acest sacrilegiu, de daruri oferite 
lui Apollo din Delfi. Latiumul nu a participat la această luptă 
împotriva elenilor; mai mult, în timpuri străvechi constatăm 
stabilirea unor relaţii amicale între romani şi foceenii de la Hyele 
şi Massalia; se spune chiar că ardeaţii ar fi fondat împreună cu 
zachintienii o colonie în Spania, Saguntumul de mai tirziu. 
Totuşi, latinii nu s-au asociat elenilor; faptul e dovedit atît prin 
relaţiile strînse existente între Roma şi Caere, cît şi prin 
raporturile străvechi dintre latini şi cartaginezi. Neamul 
canaaneenilor a ajuns cunoscut romanilor prin intermediul 
elenilor, întrucît ei l-au denumit întotdeauna cu termenul 
grecesc (p. 102). Totuşi, ei nu au împrumutat de la greci nici 
numele oraşului Cartagina, nici pe cel al poporului afrilor; faptul 
că la romanii mai vechi mărfurile celor din Tyr au fost 
desemnate prin termenul sarranus, înlăturînd astfel orice 
posibilitate a unei medieri greceşti, dovedeşte, ceea ce va fi 
confirmat şi prin tratatele încheiate în epocile următoare, 
anume că între Latium şi Cartagina au existat relaţii comerciale 
din cele mai vechi timpuri. Puterea unită a italicilor şi fenicienilor 
a reuşit într-adevăr să domine partea occidentală a Mării 
Mediterane. Nord-estul Siciliei, cu porturile importante de la 
Soloeis şi Panormos, pe coasta de nord, de la Motye, situat pe 
promontoriul orientat înspre Africa, a rămas sub stăpînirea 
nemijlocită sau indirectă a cartaginezilor. În timpul lui Cyrus şi 
Cresus, tocmai cînd înțeleptul Bias a încercat să-i determine pe 
ionieni să părăsească Asia Mică în totalitatea lor şi să se aşeze 
în Sardinia (în jurul anului 200, 554), generalul cartaginez 
Malchus le-a zădărnicit planul, supuniînd prin forţa armelor o 
parte considerabilă din această insulă importantă; jumătate de 
secol după acest eveniment, întregul cuprins al Sardiniei se 
găsea în stăpînirea incontestabilă a comunităţii cartagineze. 
Corsica, dimpotrivă, cu oraşele sale Alalia şi Niceea, a revenit 
etruscilor, iar indigenii au plătit acestora tribut din produsele 


săracei lor insule: răşină, ceară şi miere. În Marea Adriatică, dar 
şi în apele din vestul Siciliei şi al Sardiniei, au dominat etruscii 
aliaţi cu cartaginezii. Ce-i drept, grecii n-au renunţat la luptă. 
Rodienii şi cnidienii izgoniți din Lilybaeon s-au aşezat pe insulele 
situate între Sicilia şi Italia şi au format aici oraşul Lipara (175, 
579). In ciuda izolării sale, Massalia a înflorit şi a monopolizat în 
curînd comerţul, de la Nizza pînă la Pirinei. Tocmai aici, Lipara a 
întemeiat o colonie la Rhoda (astăzi Rosaas) şi zachintienii s-au 
aşezat, se spune, la Saguntum; chiar şi la Tirgis (Tanger), în 
Mauretania, ar fi domnit dinaşti greci. Expansiunea s-a terminat 
însă şi pentru greci; după fondarea Acragasului n-au mai reuşit 
să ocupe teritorii însemnate în Marea Adriatică şi nici în Marea 
Occidentală, iar apele Spaniei, ca şi cele ale Oceanului Atlantic, 
le-au rămas inaccesibile. În fiecare an, liparii s-au răfuit cu 
„piraţii” toscani, cartaginezii cu massalioţii, iar cirenienii în 
special cu grecii din Sicilia; nici una dintre cele două părţi n-a 
obţinut succese durabile, iar rezultatul acestor lupte seculare a 
fost, în general, doar menţinerea status-quo-ului. Astfel, cel 
puţin indirect, Italia datora fenicienilor faptul că provinciile sale 
din nord şi din centru au rămas necolonizate şi că aici, în special 
în Etruria, s-a dezvoltat o putere maritimă naţională. Nu lipsesc 
însă mărturiile că fenicienii au crezut de cuviinţă să manifeste 
nu împotriva Latiumului, ci împotriva confederației etrusce, mai 
puternică, acea invidie pe care o implică de obicei orice 
supremație maritimă. O relatare, adevărată sau nu, relevă 
predominanţa intereselor rivale; este vorba de refuzul 
cartaginezilor de a-şi da acordul pentru întemeierea unei colonii 
în Insulele Canare. 


Capitolul XI 
Dreptul şi justiţia 


Istoria singură nu poate să redea o imagine completă 
asupra vieţii unui popor în diversitatea ei infinită; ea trebuie să 
se mulţumească cu expunerea evoluţiei ansamblului. Creaţia şi 
acţiunea, gîndirea şi năzuinţele individului, oricît de mult ar fi 
dominate de spiritualitatea naţională, nu intră în sfera istoriei. 
Cu toate acestea, este necesar să se încerce determinarea 
acestor trăsături, chiar numai a contururilor lor generale, întrucît 
ne aflăm în epocile străvechi care, sub aspect istoric, se pierd în 
obscuritatea uitării. Acesta este, de fapt, unicul domeniu care ne 
poate face conştineţi de prăpastia care separă gîndirea noastră 
şi sentimentele noastre de cele ale popoarelor Antichității. 
Tradiţia care a ajuns pînă la noi, cu multitudinea ei de denumiri 
încîlcite ale popoarelor şi de legende neclare, se aseamănă cu 
frunzele uscate, despre care e greu să crezi că au fost cîndva 
verzi. În locul parcurgerii acestui labirint arid şi încercării de 
clasificare a acestor frînturi ale umanităţii, chonieni şi 
oenotrieni, siculi şi pelasgi, ar fi mai potrivită cercetarea felului 
în care viaţa reală a poporului din Italia antică s-a exprimat în 
legislaţie, cea spirituală în religie, care au fost agricultura şi 
comerţul ei, cum au deprins diferitele sale populaţii arta scrierii 
şi celelalte elemente ale culturii. Deşi cunoştinţele noastre sînt 
foarte sărace în ceea ce priveşte poporul roman, şi chiar mai 
incomplete cele referitoare la sabeli şi etrusci, această imagine 
mediocră şi imperfectă va permite cititorului să găsească totuşi, 
în locul simplului nume, o realitate sau cel puţin o idee 
apropiată de aceasta. Anticipind rezultatul principal al unei 
asemenea cercetări, putem afirma că, la italici, şi îndeosebi la 
romani, s-au păstrat mai puţine ştiri despre viaţa primitivă decit 
la oricare alt popor de origine indo-germanică. Arcul şi săgeata, 
carul de luptă, imposibilitatea ca femeile să deţină proprietate, 
căsătoria prin cumpărarea soţiei, ritualul primitiv de 
înmormiîntare, legea talionului, lupta dintre constituţia gentilică 
şi puterea comunităţii, un simbolism al naturii în plină înflorire - 
toate acestea şi multe alte fenomene asemănătoare trebuie să 
fie presupuse drept temelia civilizaţiei italice; însă în epoca în 


care această civilizaţie ne apare mai bine conturată germenii 
aceştia dispăruseră cu desăvirşire şi numai prin comparaţie cu 
populaţiile înrudite putem deduce existenţa lor într-o perioadă 
anterioară. Din acest punct de vedere, istoria italică începe într- 
o epocă a civilizaţiei mult mai tirzie decit cea grecească sau 
germană şi poartă de la începuturi un caracter relativ modern. 
Legile majorităţii populațiilor italice dispăruseră; citeva 
indicii regăsim în tradiţia romană referitoare la dreptul latin 
asupra pămîntului. Întreaga jurisdicție revine comunităţii, mai 
exact regelui, care ţine judecata sau „autoritatea” (jus) în zilele 
fixate pentru audienţe (dies fast) de la tribuna justiţiei 
(tribunal), din locul adunării poporului, şezind pe scaunul curul 
(sella curulis); alături de el se află lictorii (/ictores), iar în faţa lui 
acuzatul sau părţile (re. Ce-i drept, sclavul este judecat mai 
întîi de către stăpîn, iar femeia de către tată, soţ sau ruda cea 
mai apropiată pe linie bărbătească (p. 55); la început însă, 
sclavii şi femeile nu intrau în rîndul membrilor comunităţii. 
Asupra fiilor şi nepoților, supuşi autorităţii părinteşti, puterea 
tatălui se exercita în concurenţă cu jurisdicţia regală; ea nu a 
constituit însă o jurisdicție reală, ci numai o consecinţă inerentă 
decurgînd din dreptul de proprietate al părintelui asupra copiilor 
săi. Nicăieri nu găsim urme despre o jurisdicție proprie ginţilor şi 
nici despre vreo altă formă de judecată care să nu fie derivată 
din cea regală. În ceea ce priveşte dreptul de răzbunare 
personală, în special cea a sîngelui, un ecou al principiului 
străvechi se găseşte poate în legende, conform cărora ucigaşul 
şi toţi cei care l-au protejat în mod ilegal puteau fi omoriţi de 
rudele cele mai apropiate ale victimei; aceleaşi legende găsesc 
însă condamnabil acest principiu, iar dreptul de răzbunare a 
sîngelui pare să fi fost suprimat de timpuriu la Roma datorită 
iniţiativei energice a comunităţii. De asemenea, în dreptul 
roman străvechi nu găsim nici o urmă a acelei influenţe asupra 
sentinţei care, în vechiul drept germanic, era exercitată de către 
prieteni şi de către adunare; la fel, nu întîlnim nimic care să 
amintească de dispoziţia, atît de frecventă în dreptul germanic, 
potrivit căreia voinţa şi puterea de a-ţi susţine dreptul cu arma 
în mînă erau considerate necesare sau cel puţin admisibile din 
punct de vedere juridic. Procedura judiciară adoptă forma unui 
proces public, dacă regele intervine din proprie iniţiativă, sau a 
unui proces privat, dacă o face numai în urma apelului părţii 


lezate. Prima formă n-a fost folosită decit în cazul tulburării 
ordinii publice; astfel, înainte de toate, în cazul trădării de ţară 
sau a alianţei cu inamicul public (proditio) ori a răzvrătirii 
împotriva autorităţii publice (perave//i0). Ordinea publică era 
tulburată însă prin paricid (parricida), prin sodomie, prin violarea 
onoarei unei fete sau a unei femei, prin incendiere, prin 
mărturie falsă, de cel care vrăjea recolta prin magie reavoitoare 
sau secera în timpul nopţii grîul de pe ogorul pus sub protecţia 
zeilor şi a populaţiei; tuturor acestor culpabili li se rezerva 
aceeaşi soartă ca şi celor vinovaţi de înaltă trădare. Regele 
deschidea şi conducea procesul şi pronunţa sentinţa, după ce se 
sfătuise cu senatorii convocați. El era însă împuternicit ca, după 
ce a deschis procesul, să încredinţeze dezbaterea judiciară şi 
pronunţarea sentinţei unui reprezentant, desemnat întotdeauna 
din rîndul senatorilor. Astfel de reprezentanţi extraordinari sînt 
cei desemnaţi pentru anchetarea răzvrătirii armate (duoviri 
perduellionis). Reprezentanții permanenți par să fi fost 
„cercetătorii  omorului” (quaestores parricidii, cărora le-a 
revenit la început obligaţia găsirii şi arestării ucigaşilor, ei 
îndeplinind astfel un fel de activitate poliţienească. Detenţia 
preventivă era regula, acuzatul putind fi însă eliberat pe 
cauţiune. Tortura pentru smulgerea mărturiilor a fost aplicată 
numai sclavilor. Cel condamnat pentru tulburarea ordinii publice 
plătea întotdeauna cu viaţa; pedepsele capitale erau diferite. 
Cel care depunea mărturie falsă era aruncat de pe înălţimea 
stincii cetăţii; hoţul de grîne era spînzurat, incendiatorul era ars. 
Regele nu putea acorda graţierea, acest drept aparţinînd 
comunităţii; însă putea să acorde sau să refuze condamnatului 
dreptul de a recurge la grațiere (provocatio). Dreptul cunoaşte, 
de asemenea, o grațiere a vinovatului prin intervenţia zeilor; cel 
care îngenunchează înaintea preotului lui lupiter nu poate fi 
bătut cu nuiele în ziua aceea; cel care intră legat în templul 
acestuia trebuie să fie descătuşat; iar condamnatul care, 
mergînd spre supliciu, întilneşte din întîmplare o vestală îşi 
redobindeşte dreptul la viaţa. După propria apreciere, regele 
impune amenzi pentru violarea ordinii publice şi pentru delicte 
de poliţie; ele constau dintr-un anumit număr (de aici numele 
multa) de vite sau oi. De asemenea, lui îi revine dreptul de a 
pronunţa condamnarea la loviturile cu nuiaua. In toate celelalte 
cazuri în care a fost tulburată pacea individului şi nu cea 


publică, statul intervine numai în urma apelului făcut de către 
cel ofensat, care-l obligă pe incriminat, dacă este cazul, folosind 
chiar forţa, să compară împreună cu el înaintea regelui. După ce 
amîndouă părţile s-au prezentat înaintea regelui şi după ce 
acuzatorul şi-a expus singur cauza, iar cel acuzat a refuzat să se 
conformeze, regele poate să cerceteze el însuşi cazul sau să 
însărcineze un reprezentant pentru a-l rezolva în numele său. 
Forma obişnuită a satisfacţiei pentru acest fel de vinovăţie a 
constituit-o un compromis încheiat între ofensator şi ofensat; 
statul intervenea numai în cazul în care hoţul nu dădea 
satisfacţie, printr-o compensație îndestulătoare (poena), celui de 
la care furase, păgubitorul, celui pe care-l păgubise, dacă cineva 
îşi tăinuise proprietatea sau nu dăduse curs unei pretenţii 
legale. Nu se poate preciza dacă şi în care circumstanţe furtul 
putea fi ispăşit în această epocă şi cît anume era îndreptăţit 
păgubaşul să ceară de la hoţ în cazul acesta. Bineînţeles că 
reclamantul cerea hoţului prins asupra faptului mai mult decit 
aceluia care era descoperit mai tîrziu, întrucît indignarea este 
mai mare în primul caz. Dacă furtul nu putea să fie ispăşit sau 
dacă hoţul era incapabil să plătească suma cerută de reclamant 
şi aprobată de către judecător, hoţul dvenea proprietate a 
reclamantului. În cazul prejudiciilor (iniuria) fizice sau relative la 
proprietate, care nu sunt de natură gravă, partea păgubită 
trebuia să accepte necondiţionat compensaţia; dar dacă acest 
delict cauzase pierderea unui membru, cel mutilat putea să 
ceară „ochi pentru ochi şi dinte pentru dinte”. Întrucît pămîntul 
arabil a fost lucrat la romani timp îndelungat în sistemul 
indiviziunii şi a fost împărţit relativ tîrziu, ideea de proprietate a 
fost asociată, de la început, cu sclavii şi animalele (familia 
pecuniaque), şi nu cu imobilele. Ca fundament legal al acesteia 
n-a fost considerat dreptul celui mai puternic, ci, dimpotrivă, se 
considera că întreaga proprietate era concesionată cetăţeanului 
în posesie şi spre folosinţă de către comunitate; în consecinţă, 
numai cetăţeanul şi cel pe care comunitatea îl tratează, sub 
acest raport, egal cu cetăţeanul sînt capabili să deţină 
proprietate. Întreaga proprietate se poate transmite liber de la 
un individ la altul. Dreptul roman nu face diferenţă esenţială 
între bunurile mobile şi cele imobile, îndeosebi după ce noţiunea 
de proprietate privată s-a extins şi asupra bunurilor imobile, şi 
nu recunoaşte nici un drept necondiţionat al copiilor sau al 


celorlalte rude asupra averii părinteşti sau familiale. Cu toate 
acestea, tatălui nu-i este dată posibilitatea de a-şi dezmoşteni 
copiii în mod arbitrar, întrucît el nu poate să anuleze puterea 
părintească şi nici să întocmească un testament fără 
consimţămiîntul întregii comunităţi, care îl poate refuza şi care, 
desigur, s-a folosit în astfel de cazuri de acest drept. În timpul 
vieţii sale, părintele putea, într-adevăr, să recurgă la unele 
dispoziţii în detrimentul copiilor săi, întrucît legea a fost 
parcimonioasă cu restricţiile personale faţă de proprietar şi, în 
general, permitea fiecărui bărbat adult să dispună liber de 
proprietatea sa. Însă dispoziţia prin care cel ce-şi înstrăina 
proprietatea şi îi priva astfel pe copiii săi de aceasta era asimilat 
cu demenţii şi pus sub tutelă judiciară trebuie să dateze din 
epoca în care pămîntul arabil fusese deja împărţit, proprietatea 
particulară cîştigînd astfel în ochii comunităţii o importanţă 
sporită. In felul acesta, cele două principii opuse, dreptul de 
decizie nelimitat al proprietarului şi menţinerea proprietăţii 
familiale, au fost conciliate în dreptul roman în limitele 
posibilului. Restricţii permanente ale dreptului proprietăţii n-au 
fost permise în nici un caz, exceptînd servituţile indispensabile 
pentru agricultură. Embaticul şi renta funciară permanentă nu 
au fost autorizate de către lege; în locul amanetării, pe care 
dreptul roman n-a cunoscut-o, s-a recurs la trecerea imediată a 
proprietăţii, care servea drept amanet, în posesia creditorului, 
ca şi cum el ar fi fost cumpărătorul proprietăţii, care îşi dădea 
cuvîntul de onoare (fiducia) că nu va înstrăina amanetul înaintea 
scadenţei şi că îl va restitui debitorului după înapoierea sumei 
împrumutate. Contractele încheiate între stat şi un particular şi 
obligaţiile celor care interveneau ca şi chezaşi pentru o datorie 
faţă de stat (praevides, praedes) erau valide fără alte 
formalităţi. Dimpotrivă, contractele încheiate între particulari în 
circumstanţe ordinare nu se bucurau de asistenţă juridică din 
partea statului; creditorul se putea baza numai pe cuvîntul de 
onoare al debitorului, considerat sacru după cutumele 
comerţului, şi, poate, pe teama inspirată de zeii răzbunători ai 
sperjurului, în cazul în care s-a recurs, cum s-a procedat mai 
întotdeauna, la depunerea unui jurămiînt. Singurele contracte 
care puteau genera o acţiune legală erau cele ale logodnei, 
potrivit cărora părintele care nu-şi dădea fiica promisă ca 
logodnică trebuia să plătească o compensație; de asemenea, 


cele ale cumpărării (mancipatio) şi referitoare la împrumut 
(nexum). Cumpărarea era considerată legal încheiată atunci 
cînd vînzătorul punea lucrul cumpărat în mîinile cumpărătorului 
(mancipare) şi cînd cumpărătorul  plătise, concomitent, 
vînzătorului preţul stabilit, în prezența martorilor. După ce 
cuprul a înlocuit vitele şi oile ca etalon al valorii, această plată 
se făcea prin cîntărirea cantității de cupru convenite pe un 
cîntar ținut de către o persoană nepărtinitoare. In aceste 
condiţii, atît vînzătorul, cît şi cumpărătorul trebuiau să 
îndeplinească fiecare stipulație specială convenită dinainte; în 
caz contrar, se îndatorau față de cealaltă parte contractantă, ca 
şi cum ar fi sustras lucrul respectiv. Reclamaţia în cazul unei 
cumpărări se putea face numai atunci cînd fuseseră îndeplinite 
de către ambele părţi toate condiţiile cerute; cumpărarea pe 
credit nu conducea la schimbul de proprietate şi, astfel, nu 
putea fi temeiul unei acuzaţii. Imprumuturile erau contractate 
într-un mod asemănător; creditorul plătea în prezenţa martorilor 
cantitatea de cupru prestabilită, cu obligaţia înapoierii acesteia 
(nexum). Debitorul trebuia să ramburseze, pe lingă capitalul 
împrumutat, şi o dobîndă, care, în circumstanţe ordinare, 
trebuie să se fi ridicat la 10% pe an. Restituirea împrumutului se 
desfăşura în epoca aceea sub aceeaşi formă. Dacă debitorul nu 
îndeplinea angajamentele sale faţă de stat, el însuşi împreună 
cu ceea tot ce deţinea era vîndut fără proces; pretenţia statului 
era suficientă pentru constatarea datoriei. Dacă, dimpotrivă, un 
particular reclama regelui violarea proprietăţii sale (vindiciae) 
sau dacă împrumutul nu era înapoiat, forma procedurii era 
diferită, fie că faptele în cauză trebuiau să fie stabilite prin 
dovezi, fie că erau suficient de edificatoare prin ele însele. 
Aceasta se întîmpla foarte rar în problemele legate de 
proprietate; în reclamaţiile referitoare la împrumuturi însă, 
cauza putea fi stabilită uşor, după normele de drept în vigoare, 
prin intermediul martorilor. Stabilirea faptelor în cauză se făcea 
sub forma unui pariu, fiecare dintre părţi depunînd un gaj 
(sacramentum), drept garanţie pentru cazul pierderii procesului; 
în cauzele importante, care depăşeau valoarea a zece vite, se 
depuneau cinci vite; pentru cele mai puţin importante, cinci oi. 
Judecătorul decidea apoi care dintre părţi a cîştigat pariul, după 
care gajul părţii care pierduse revenea preoţilor în vederea 
utilizării la sacrificiile publice. Cel care pierduse şi lăsa să treacă 


treizeci de zile fără să fi dat satisfacţie oponentului său, sau 
partea a cărei obligaţie de a plăti fusese stabilită de la început, 
deci debitorul care nu putea dovedi prin martori rambursarea 
datoriei intrau sub incidenţa procedurii „sechestrului” (manus 
iniectio); reclamantul îl înhăţa, oriunde l-ar fi găsit, şi îl tîra 
înaintea judecătorului pentru a achita datoria recunoscută. 
Partea inculpată nu putea să se apere singură; o terță persoană 
putea să intervină în favoarea ei şi să arate că acest act de 
violenţă fusese ilegal (vindex), în acest caz procedura fiind 
suspendată. Acest mod de reprezentare făcea ca 
responsabilitatea să treacă asupra reprezentantului şi, în 
consecinţă, numai proprietarii puteau să devină reprezentanţi în 
cazul proprietăţii. Dacă nu intervenea satisfacția şi nici 
reprezentarea, regele lăsa persoana sechestrată în seama 
creditorului, care o putea lua şi trata drept căzută în sclavie. 
După şaizeci de zile, perioadă în care debitorul era expus de trei 
ori în for, întrebindu-se de fiecare dată dacă nu simte nimeni 
milă faţă de el, în cazul în care toate acestea rămiîneau fără 
rezultat, creditorii obțineau dreptul de a-l omori şi de a-şi 
împărţi bunurile sale sau de a-l vinde în străinătate ca sclav, 
împreună cu copiii săi şi cu bunurile sale, sau de a-l păstra în 
locul unui sclav, întrucît, după dreptul roman, el nu putea să 
devină pe deplin sclav, atît timp cît rămiînea pe teritoriul 
comunităţii romane (p. 85). În felul acesta, cu o severitate 
riguroasă, comunitatea romană proteja bunurile şi proprietatea 
fiecăruia, atît împotriva hotilor şi persoanei ofensatoare, cit şi 
împotriva deţinerii ilegale de proprietate, proprietăţii ilegale şi a 
debitorului insolvabil. Aceeaşi protecţie a fost extinsă asupra 
bunurilor persoanelor incapabile să poarte armele, în consecinţă 
incapabile să-şi apere proprietatea, asupra minorilor, debililor 
mintal şi îndeosebi asupra proprietăţii femeilor. In asemenea 
cazuri, moştenitorii cei mai apropiaţi au fost chemaţi să exercite 
tutela asupra acestora. După moartea unei persoane, 
proprietatea trecea în mîinile celor mai apropiaţi moştenitori. 
Toţi cei cu gradul de rudenie identic, inclusiv femeile, primeau 
părţi egale; văduva intra în posesia unei părţi egale cu cele ale 
copiilor. Numai adunarea poporului putea să acorde dispensa de 
la regula succesorală ordinară, în prealabil fiind necesar 
consimţămiîntul preoţilor, din cauza obligaţiilor sacre legate de 
proprietate. Astfel de dispense par să fi fost de timpuriu destul 


de frecvente, iar cînd lipseau, ele puteau fi suplinite oarecum, 
datorită puterii, necondiționate în timpul vieţii, a fiecăruia 
asupra proprietăţii sale; întreaga proprietate era cedată unui 
prieten, care o distribuia după moartea proprietarului în 
conformitate cu voinţa defunctului. Emanciparea a fost 
necunoscută timpurilor vechi. Proprietarul putea, bineînţeles, să 
renunţa la exercitarea dreptului său de proprietate; însă aceasta 
nu putea suprima imposibilitatea, pentru stăpîn, de a contracta 
cu sclavul obligaţii mutuale; cu atît mai puţin era permis ca 
acesta să obţină, relativ la comunitate, drepturile de ospitalitate 
sau chiar pe cele de cetăţean. In consecinţă, emanciparea 
trebuie să fi avut loc numai de fapt şi de drept şi nu-i răpea 
stăpiînului posibilitatea de a-l trata pe emancipat după bunul său 
plac, ca pe un sclav. Insă, în cazurile în care stăpînul se obliga 
nu numai înaintea sclavului, ci şi faţă de comunitate să-i acorde 
acestuia libertatea, se făcea o excepţie de la această regulă. Nu 
exista însă o anumită procedură legală pentru această obligaţie 
a stăpînului - dovada cea mai concludentă este faptul că, la 
început, nu exista emancipare -, ci au fost folosite procedurile 
oferite de lege în alte cazuri: testamentul, procesul, censul. 
Dacă stăpînul îl declarase liber pe sclav, stabilindu-şi înaintea 
adunării poporului conţinutul testamentului său, sau dacă i se 
permisese sclavului său să-şi reclame el însuşi libertatea 
înaintea judecătorului sau să se înscrie pe listele cenzoriale, 
libertul nu era considerat cetăţean; era însă liber faţă de fostul 
său stăpiîn, ca şi faţă de moştenitorii acestuia, intrînd astfel în 
categoria clienţilor şi, mai tîrziu, în aceea a plebeilor (pp. 73-74). 
Emanciparea fiului a avut de înlăturat mai multe piedici decît 
aceea a sclavului, întrucît, în timp ce relaţia dintre stăpîn şi 
sclav se datorează unui accident şi poate să fie înlăturată în 
mod arbitrar, părintele nu poate înceta să deţină această 
calitate. Din această cauză, pentru a ieşi de sub autoritatea 
părintească, fiul a fost obligat să intre mai întîi în sclavie şi abia 
apoi să fie eliberat; în perioada în cauză nu pare să fi existat 
însă vreo emancipare a fiului. 

Acestea au fost legile sub care trăiau cetăţenii şi clienţii la 
Roma; în măsura în care putem urmări faptele, între cele două 
clase a existat de la început cea mai deplină egalitate a 
dreptului privat. Străinul, dimpotrivă, dacă nu îşi găsise un 
patron şi avînd, în consecinţă, statutul unui client, era în afara 


legii, atît în privinţa persoanei, cît şi a proprietăţii sale. Ceea ce 
îi lua cetăţeanul roman valora, sub aspect legal, cît scoica 
adunată de pe ţărmul mării; de fapt, pămîntul situat în afara 
graniţelor romane putea fi luat în proprietate de către cetăţean, 
de drept însă acesta neputind deveni proprietarul lui, întrucît 
particularul nu era îndreptăţit să lărgească limitele teritoriului 
comunităţii. In război, situaţia era alta; ceea ce era cucerit de 
soldatul care lupta sub stindardele legiunii, bunuri mobile şi 
imobile, nu-i revenea lui, ci statului şi, în consecinţă, depindea 
de acesta dacă frontiera era lărgită sau restrînsă. Excepţii de la 
aceste reguli generale se produc în condiţiile unor tratate de 
stat speciale, care asigură anumite drepturi membrilor unor 
comunităţi străine în cadrul statului roman. Îndeosebi liga 
perpetuă dintre Roma şi Latium a declarat toate contractele 
încheiate între romani şi latini drept legale şi a instituit o 
procedură civilă expeditivă, prin intermediul unor „recuperatori 
juraţi” (reciperatores); contrar uzanţei romane, care, în alte 
împrejurări, încredința decizia unui singur judecător, aceştia 
judecau întotdeauna după principiul majorităţii şi în număr 
impar. Într-un fel, ei pot fi consideraţi ca formînd un tribunal 
comercial, alcătuit din judecători ai ambelor naţiuni şi un 
preşedinte. Procesul se desfăşura pe locul unde se încheiase 
contractul şi trebuia terminat în cel mult zece zile. Bineînţeles, 
formele care reglementau relaţiile dintre romani şi latini au fost, 
în general, aceleaşi care reglementau raporturile mutuale ale 
patricienilor şi plebeilor; căci mancipatio şi nexum n-au fost la 
origine nişte acte formale, ci expresia semnificativă a ideilor de 
drept care au dominat, cel puţin în regiunile de limbă latină. 
Relaţiile cu ţinuturile propriu-zis străine au fost reglementate 
altfel şi prin forme deosebite. În timpurile străvechi, Roma 
trebuie să fi încheiat tratate privind comerţul şi legislaţia cu 
locuitorii din Caere şi alte popoare prietene. Acestea au devenit 
fundamentul dreptului privat internaţional (jus gentium), care s- 
a dezvoltat la Roma treptat, paralel cu dreptul public. O 
reminiscență a formării acestui sistem îl constituie straniul 
mutuum, „Sschimbarea” (de la mutare, precum dividuus), o 
formă a împrumutului care nu se bazează pe recunoaşterea 
obligatorie a debitorului, declarată în mod necesar înaintea 
martorilor, precum nexum-ul, ci numai pe simpla transmitere a 
banilor de la un individ la altul, şi care s-a născut neîndoielnic în 


relaţiile cu străinii. Este semnificativ să constatăm că acest 
cuvînt reapare în greaca siciliană drept počtov; cu aceasta 
trebuie să fie pusă în legătură reapariţia latinului carcer în 
cuvîntul sicilian x&pxapov. Întrucît s-a dovedit că ambele 
cuvinte sînt de origine italică, prezenţa lor în dialectul sicilian 
este o mărturie importantă a frecvenţei relaţiilor dintre 
navigatorii latini şi populaţia acestei insule, care îi obliga să 
împrumute bani aici, devenind astfel pasibili de recluziune 
pentru neplata datoriilor; aceasta constituie, în primele sisteme 
de legi, consecinţa comună în cazul neachitării împrumutului. În 
schimb, numele închisorii siracuzane „Carierele” sau Aarouiaui a 
fost transferat de timpuriu asupra închisorii romane de stat 
lărgite, /lautumiae. 

Dacă luăm în considerare ansamblul instituţiilor descrise 
mai sus, care, în esenţă, sînt cele mai vechi documente ale 
dreptului roman privat, consemnate aproximativ la o jumătate 
de secol după suprimarea regalității, existenţa lor (dacă nu în 
toate detaliile, atunci cel puţin în ansamblu) neputînd fi pusă la 
îndoială nici pentru epoca regilor, recunoaştem legile unui oraş 
cu o viaţă agricolă şi comercială remarcabile prin liberalismul şi 
consecvenţa lor. În aceste legi, limbajul convenţional al 
simbolurilor, reprezentat şi de dreptul germanic, a dispărut cu 
desăvirşire în această epocă. Cu certitudine, el trebuie să fi 
existat cîndva şi la italici; urme ciudate ale acestuia sînt, de 
exemplu, percheziţia domiciliară, pe durata căreia cel care o 
făcea trebuia să apară numai în cămaşă, fără alte veşminte, atit 
după cutumele romane, cît şi după cele germane, şi mai ales 
forma latină străveche a declarării războiului. Aceasta ne 
prezintă cel puţin două simboluri care apar şi la celți, şi la 
germani: „iarba pură” (herba pura, în franconă, chrene chruda), 
simbol al gliei natale, şi bastonul ars şi însîngerat, semn al 
începutului ostilităţilor. Cu puţine excepţii, în care consideraţii 
religioase au conservat uzanţele străvechi - de exemplu la 
declararea războiului de către colegiul feţialilor se mai adaugă în 
special confarreatio -, dreptul roman, în măsura în care Îl 
cunoaştem, respinge în mod uniform şi din principiu simbolul şi 
reclamă întotdeauna, nici mai mult, nici mai puţin, exprimarea 
întreagă şi clară a voinţei. Transmiterea unui obiect, somaţia de 
a depune mărturie, încheierea căsătoriei au fost considerate 
întotdeauna îndeplinite numai atunci cînd părţile îşi exprimaseră 


intenţiile într-un mod inteligibil; a existat, ce-i drept, obiceiul de 
a-i înmîna noului proprietar obiectul în cauză, de a trage de 
ureche pe cel citat drept martor, de a pune un voal pe capul 
miresei şi de a o conduce într-o procesiune solemnă în casa 
soţului; însă toate aceste uzanţe străvechi au devenit, încă din 
epoca celor mai vechi legi romane, obiceiuri lipsite de 
semnificaţie legală. Aşa cum din religie a fost înlăturată 
alegoria, ca şi orice personificare, la fel, în principiu, a fost 
înlăturată din drept orice simbolistică. De asemenea, a fost 
suprimat cu desăvirşire acel stadiu primitiv pe care îl prezintă 
instituţiile elene şi germane, în care puterea comunităţii se mai 
află încă în luptă cu autoritatea asociaţiilor gentilice şi 
cantoanele mai mici integrate în corpul comunităţii; nu există o 
alianţă mutuală ofensivă şi defensivă legală în sînul comunităţii, 
care să suplinească ajutorul justiţiei, nici mărturii convingătoare 
ale răzbunării sîngelui sau ale restricţiilor asupra proprietăţii, 
care îngrădeau autoritatea individului asupra bunurilor sale. 
Asemenea instituţii trebuie să fi existat la început şi în Italia; 
poate urme ale lor se mai regăsesc în unele instituţii ale 
dreptului sacru, precum ţapul ispăşitor pe care ucigaşul 
involuntar trebuia să-l dea rudelor celor mai apropiate ale 
victimei; întorcîndu-ne însă la începuturile istoriei Romei, pe 
care le putem surprinde prin deducție, constatăm că acest 
stadiu a fost depăşit demult. Ce-i drept, ginta şi familia n-au fost 
anihilate în interiorul comunităţii romane, dar omnipotenţa 
teoretică şi practică a statului în sfera sa proprie nu este limitată 
prin aceste asociaţii şi nici prin libertatea acordată şi garantată 
cetăţenilor de către stat. Intotdeauna, statul constituie 
fundamentul legii; libertatea nu este decit o altă expresie a 
dreptului de cetăţean în accepțiunea sa cea mai largă; întreaga 
proprietate are la bază concesionarea din partea comunităţii, 
explicită sau implicită, către un privat; contractul nu este valabil 
decît după ce comunitatea l-a confirmat prin reprezentanţii ei, 
testamentul, numai după ce a fost confirmat de către obşte. 
Sfera dreptului public este delimitată cu precizie faţă de cea a 
dreptului privat; crimele comise împotriva statului generează 
nemijlocit un act de justiţie din partea acestuia şi sînt pedepsite 
întotdeauna cu moartea; crimele comise împotriva 
concetăţeanului sau oaspetelui sînt reglementate, de regulă, pe 
calea compromisului, prin expiaţie sau prin acordarea 


satisfacţiei din partea părţii ofensatoare, şi nu sînt ispăşite 
niciodată cu moartea, ci în cel mai rău caz cu pierderea 
libertăţii. Liberalismul cel mai larg în exercitarea comerţului se 
găseşte alături de cea mai riguroasă procedură de execuţie, la 
fel cum în statele comerciale ale zilelor noastre dreptul universal 
de a emite cambii este însoţit de procedura severă care asigură 
rambursarea. Cetăţeanul şi clientul se găsesc în relaţii de 
deplină egalitate; de asemenea, tratatele publice acordă şi 
oaspeţilor o cuprinzătoare egalitate în drepturi; femeile sînt 
considerate egale barbaţilor în ceea ce priveşte capacitatea 
juridică, deşi sînt îngrădite în ceea ce priveşte administrarea 
bunurilor lor; adolescentul devenit adult poate dobiîndi imediat 
drepturile cele mai largi pentru a dispune de proprietatea sa şi 
fiecare individ care deţine, sub orice formă, dreptul de a dispune 
de proprietate este tot atît de suveran în sfera lui, precum statul 
în sfera publică. Sistemul de credit este foarte caracteristic; nu 
există un credit funciar, în locul datoriei ipotecare intervine 
trecerea imediată a proprietăţii de la debitor asupra creditorului, 
procedeu cu care se încheie astăzi procesul ipotecar. Pe de altă 
parte, creditul personal este garantat în modul cel mai complet, 
întrucît legea îl împuterniceşte pe creditor să îl trateze pe 
debitorul insolvabil ca pe un hoţ şi să-i aplice cu seriozitate, 
printr-o dispoziţie legală, ceea ce Shylock a cerut mai mult în 
batjocură de la duşmanul său de moarte; mai mult, articolul 
referitor la „a tăia ceea ce e prea mult” este, în cazul acesta, 
mai bine îngrădit prin clauze decît a făcut-o evreul. Legea nu 
putea să exprime cu mai multă claritate dezideratul ei de a 
stabili concomitent o proprietate funciară neîndatorată şi un 
credit comercial, de a suprima cu o energie inexorabilă orice 
proprietate aparentă şi fiecare încălcare de cuvint. Dacă la cele 
spuse se adaugă faptul că dreptul de şedere a fost acordat de 
timpuriu tuturor latinilor (p. 86) şi că validitatea căsătoriei civile 
a fost pronunţată puţin mai tîrziu, înţelegem de ce statul acesta, 
care a impus cetăţenilor cele mai grele sarcini şi care a împins 
ideea subordonării individului faţă de societate pînă la limite 
necunoscute pînă atunci şi după aceea, n-a putut realiza lucrul 
acesta decit suprimînd barierele relaţiilor comerciale şi acordînd 
spaţiu libertăţii tot atît de mult pe cît o îngrădise. Permiţind sau 
interzicînd, dreptul apare întotdeauna ca o necesitate absolută; 
dacă străinul neprotejat este aidoma unei sălbăticiuni hăituite, 


oaspetele este pe picior de egalitate cu cetăţeanul. Un contract 
nu oferă, în mod obişnuit, un motiv de acuzaţie; dar dacă 
dreptul creditorului a fost recunoscut, atunci acesta devine 
atotputernic, încît debitorului nu i se oferă salvarea din nici o 
parte şi nici îngăduinţă sau aprobare; s-ar putea spune că legea 
îşi face o plăcere din prezentarea celor mai aspre prevederi, din 
antrenarea consecinţelor extreme, pentru a impune, chiar şi 
celei mai reduse minţi, caracterul tiranic al conceptului de drept. 
Forma poetică, simbolismul vioi, care se manifestă atît de plăcut 
în legiuirile germanilor, sînt străine romanilor; în dreptul roman, 
totul este limpede şi concis ; el nu cunoaşte nici simbolul, nici 
vreo instituţie inutilă. Dreptul roman nu este crud; tot ceea ce 
este necesar se traduce în fapt, fără ceremonii, chiar şi 
pedeapsa cu moartea; faptul că omul liber nu poate fi torturat 
constituie un principiu ancestral al dreptului roman, pentru a 
cărui dobiîndire alte popoare au trebuit să lupte milenii de-a 
rindul. Acest drept este totuşi înfricoşător din cauza severităţii 
sale inexorabile, care nu poate să fie atenuată prin practica 
umană, întrucit este un drept naţional; mai teribile decit toate 
acoperişurile de plumb şi camerele de tortură au fost aceste 
morminte vii, pe care debitorul le vedea deschizindu-se în faţa 
lui în „turnurile pentru datornici” ale bogaţilor. Grandoarea 
Romei însă este conținută în şi întemeiată tocmai pe realitatea 
că poporul roman şi-a creat el însuşi şi a îndurat un drept în care 
principiile eterne ale libertăţii şi ale supunerii, ale proprietăţii şi 
ale pedepsirii legale au dominat fără restricţii şi mai domină 
încă şi astăzi. 


Capitolul XII 
Religia 


Lumea zeilor romani s-a născut, cum am amintit mai sus 
(p. 34), din transpunerea Romei pămiîntene într-o sferă mai 
elevată şi mai spirituală, în care grandiosul şi măruntul se 
repetau cu o exactitate scrupuloasă. Statul şi ginta, fenomenul 
natural singular, ca şi fiecare activitate spirituală în parte, 
fiecare om, fiecare loc şi obiect, chiar fiecare acţiune petrecută 
în spaţiul dreptului roman se regăsesc în lumea zeilor romani; şi 
cum cele păminteşti sînt caracterizate de un du-te-vino 
perpetuu, aceeaşi fluctuaţie e reflectată şi de lumea zeilor. 
Geniul tutelar care domină fiecare acţiune nu trăieşte mai mult 
decit durează acţiunea ; geniul tutelar al individului trăieşte şi 
moare odată cu aceasta, iar eternitatea nu revine acestor fiinţe 
zeieşti decît în măsura în care acţiuni asemănătoare şi oameni 
de acelaşi fel şi, în consecinţă, spirite similare se nasc în mod 
perpetuu. Aşa cum zeii romani guvernează asupra romanilor, 
zeii proprii guvernează fiecare comunitate străină în parte; dar 
oricît de severă a fost distincţia dintre cetăţean şi străin, dintre 
zeul roman şi zeul străin, atît omul, cît şi zeul străin pot fi 
încetăţeniţi la Roma printr-o hotărîire a comunităţii, iar atunci 
cînd cetăţenii unui oraş cucerit au fost mutaţi la Roma, trebuie 
să fi fost invitaţi şi zeii acestei cetăţi să-şi pregătească aici un 
nou sediu. Sfera originară a zeilor, structura sa înainte de 
contactul cu grecii le putem recunoaşte din listele sărbătorilor 
publice (feriae publicae) ale comunităţii romane, care sînt 
conţinute în calendarul acesteia şi constituie, indubitabil, 
documentele cele mai vechi care ne-au parvenit din Antichitatea 
romană. În listele acestea, prioritatea îi revenea lui lupiter şi lui 
Marte, ca şi alter ego-ului acestuia din urmă, Quirinus. Lui 
lupiter îi sînt consacrate toate zilele cu lună plină (/dus), de 
asemenea toate sărbătorile vinului, dar şi alte zile asupra cărora 
vom reveni mai jos; lui „lovis cel Rău” (Vediovis) îi este 
consacrată ziua de 21 mai (Agonalia). Lui Marte, în schimb, îi e 
închinată ziua de Anul Nou, celebrat la 1 martie, şi, în general, 
marea sărbătoare a războinicilor din luna martie, numită după 
zeul însuşi. Aceasta, introdusă de cursa de cai (equirria) 


desfăşurată la 27 februarie, înregistrează momentele 
culminante în zilele „faurului scutului” (Seguirria sau Mamuralia, 
14 martie), în cele ale dansului războinic pe locul adunării 
comunităţii  (Quinguatrus, 19 martie), şi ale consacrării 
trompetelor (T7ubi/ustrium, 23 martie). Aşa cum războiul începea 
întotdeauna cu această sărbătoare, tot aşa, după reîntoarcerea 
din expediţie, urma o nouă sărbătoare consacrată lui Marte, 
sărbătoarea consacrării armelor (Armi/ustrium, 19 octombrie). 
Celui de-al doilea Marte, lui Quirinus, i-a fost consacrată ziua de 
17 februarie (Quirinalia). Dintre celelalte sărbători, cele 
referitoare la agricultură şi la cultivarea viţei-de-vie ocupă 
primul loc, iar sărbătorile pastorale au o importanţă secundară. 
În categoria acestora intră cu precădere lungul şir al sărbătorilor 
primăverii, din luna aprilie, cînd sînt aduse jertfe lui Te/lus, altfel 
spus, ţărinei hrănitoare (Foraicidia, jertfa vacii gestante), la 15 
aprilie, lui Ceres, zeiţa creşterii care dă vlăstare (Ceria/ia), la 19 
aprilie, zeiţei turmelor, Pales, care fecundează (Pari/ia), la 21 
aprilie, lui lupiter, ca protector al viţei-de-vie şi al butoaielor 
care se deschid în ziua aceasta (23 aprilie) pentru prima dată 
după culesul din anul precedent (Vinalia), duşmanului 
înverşunat al semănăturilor, Ruginei (Robigus: Robigalia), la 25 
aprilie. De asemenea, după munca îndeplinită şi după 
încheierea cu succes a depozitării darurilor pămîntului în 
hambare, se desfăşoară o sărbătoare dublă, consacrată zeului şi 
zeiţei strîngerii şi depozitării recoltei, lui Consus (de la condere) 
şi lui Ops; mai întîi, imediat după seceriş (Consualia, la 21 
august, Opiconsiva, la 25 august), apoi la solstițiul de iarnă, cînd 
hambarele îşi dezvăluie nemijlocit menirea (Consualia, la 15 
decembrie; Opalia, la 19 decembrie). Viziunea înţeleaptă a 
vechilor maeştri de ceremonii a intercalat între aceste două zile 
de sărbătoare pe aceea a însămiînţării (Saturnalia, de la 
Saëturnus sau Saturnus, la 17 decembrie). În acelaşi mod, 
sărbătoarea mustului sau vindecării (Meditrinalia), la 11 
octombrie, denumită astfel pentru că mustului tînăr i se 
atribuiau puteri tămăduitoare, a fost consacrată lui lovis, ca zeu 
al vinului, după încheierea culesului, în timp ce semnificaţia 
originară a celei de-a treia sărbători a vinului nu este stabilită cu 
certitudine (Vinalia, la 19 august). La aceste sărbători se 
adaugă, la sfîrşitul anului, sărbătoarea lupului (Lupercal/ia, la 17 
februarie), a păstorilor în onoarea zeului bun, Faunus, 


sărbătoarea pietrelor de hotar (Terminalia, o sărbătoare a 
agricultorilor, celebrată la 23 februarie), sărbătoarea de vară de 
două zile a dumbrăvilor (Lucaria, la 19 şi 21 iulie), dedicată 
probabil zeităților pădurii (Silvani, sărbătoarea izvoarelor 
(Fontinalia, la 13 octombrie) şi sărbătoarea celei mai scurte zile 
care aduce soarele nou (An-geronalia, Divalia, la 21 decembrie). 
Aceeaşi importanţă o au, nici nu se putea altfel în portul 
Latiumului, sărbătorile navigatorilor consacrate zeităților mării 
(WNeptunalia, la 23 iulie), ale portului (Portuna/ia, la 17 august) şi 
ale Tibrului (Vo/turnalia, la 27 august). În schimb, meşteşugurile 
şi artele sînt reprezentate în cercul zeilor numai de către 
Volcanus - zeul focului şi al artei fierăritului, căruia, în afara zilei 
care-i poartă numele (Vo/canal/ia, la 23 august), îi este dedicată 
şi o a doua sărbătoare, a consacrării trompetelor (Tubi;/ustrium, 
23 mai) - şi, eventual, şi de către Carmentis - venerată iniţial ca 
zeiţă a desciîntecelor şi a cîntecelor şi numai ulterior ca 
protectoare a naşterilor (Carmentalia, la 11 şi 15 ianuarie). 
Sărbătoarea zeiţei vetrei şi a geniilor cămării de provizii, a 
Vestei şi a Penaţilor (Vesta/ia, la 9 iunie) era dedicată vieţii 
domestice şi familiale; în acelaşi sens trebuie interpretate 
sărbătoarea zeiţei naşterii (Matral/ia, la 11 iunie), sărbătoarea 
belşugului de copii, consacrată lui Liber şi Libera (Libera/ia, la 17 
martie), sărbătoarea sufletelor celor decedați (Fera/ia, la 21 
februarie) şi sărbătoarea, care dura trei zile, a stafiilor (Lemuria, 
la 9, 11 şi 13 mai). La relaţiile publice se referă două sărbători al 
căror sens nu-l putem desluşi - cea a fugii regelui (Regi;fugium, 
la 24 februarie) şi cea a fugii poporului (Pop!/ifugia, la 5 iulie), 
dintre care cel puţin ultima a fost consacrată lui lupiter - şi 
sărbătoarea celor şapte coline (Agonia sau Septimontium, la 11 
decembrie). De asemenea, zeului începutului, lui lupiter, i-a fost 
consacrată o zi proprie (Agonia, la 9 ianuarie). Alte citeva 
sărbători, cea a Furrinei (la 25 iulie) şi cea consacrată lui lupiter 
şi lui Acca Larentia, poate o sărbătoare a Larilor (la 23 
decembrie), au fost uitate cu timpul. Acest tablou este complet 
în ceea ce priveşte sărbătorile publice fixe; şi chiar dacă pe lîngă 
aceste sărbători periodice s-au adăugat, cu certitudine, din cele 
mai vechi timpuri, sărbători ocazionale, această enumerare, atit 
cu cele menţionate, cît şi cu cele omise, ne deschide totuşi o 
perspectivă de ansamblu asupra perioadei străvechi, dispărută 
pentru noi aproape cu desăvirşire. Ce-i drept, unirea dintre 


comunitatea romană veche şi romanii de pe Colină se realizase 
înaintea perioadei în care s-a stabilit lista sărbătorilor, întrucît îl 
întîlnim pe Quirinus alături de Marte; însă templul capitolin încă 
nu fusese construit, întrucît lipsesc luno şi Minerva, încă nu 
fusese ridicat sanctuarul Dianei de pe Aventin şi nici nu fusese 
împrumutat de la greci vreun termen referitor la cult. Nucleul 
cultului roman şi, în general, al celui italic l-a constituit în epoca 
aceea, în care fiecare neam vieţuia de sine stătător în peninsulă, 
adorarea zeului Maurs sau Mars, zeul ucigaş, imaginat cu 
precădere ca apărătorul divin al comunităţii, cel care aruncă 
sulița, cel care protejează turmele, cel care înfringe inamicul - 
bineînţeles, în măsura în care fiecare comunitate îşi avea 
propriul Marte şi îl venera ca pe cel mai puternic şi mai sacru 
dintre toţi zeii. Din această cauză, fiecare grup care pleca să 
întemeieze o nouă comunitate, fiecare „primăvară consacrată” 
avea un Marte propriu. Lui Marte îi este consacrată prima lună, 
atit în calendarul romanilor, de altfel lipsit de zei, cît şi în cele 
ale celorlalţi latini şi ale sabelilor; dintre numele proprii romane, 
care, de asemenea, nu ne amintesc de nici un alt zeu, apar din 
timpuri străvechi cu precădere Marcus, Mamercus, Mamurius; 
de Marte şi de ciocănitoarea lui sacră se leagă cel mai vechi 
oracol; lupul, animal sacru al lui Marte, este, concomitent, şi 
simbolul comunităţii romane, iar ceea ce fantezia romană a 
putut produce în domeniul legendelor sacre ale triburilor se 
referă în exclusivitate la zeul Marte şi la a/ter ego-ul său, 
Quirinus. În lista sărbătorilor, Părintele Diovis, o reflectare mai 
autentică şi mai degrabă civilă decit războinică a spiritului 
comunităţii romane, ocupă un spaţiu mai mare decit Marte, aşa 
cum preotul lui lupiter îi întrece prin poziţie pe cei doi preoţi ai 
zeului războiului. Marte deţine totuşi un rol extraordinar în 
această listă şi este cu totul verosimil ca, atunci cînd s-a stabilit 
această ordine a sărbătorilor, lovis să se fi aflat alături de Marte, 
precum Ahuramazda alături de Mithra. Adevăratul nucleu al 
cultului zeilor în comunitatea romană războinică trebuie să fi 
fost pe atunci zeul războinic al morţii şi sărbătoarea lui din 
martie; alături de el, ca zeu al vinului „care-ţi înveseleşte 
inima”, nu „cel care-ţi ia toate grijile”, introdus mai tîrziu de 
către greci, a fost celebrat părintele lovis însuşi. 

In această prezentare nu ne-am propus o analiză detaliată 
a divinităţilor romane; din punct de vedere istoric, este însă 


important să se atragă atenţia asupra caracterului lor particular, 
în acelaşi timp modest şi profund. Abstracţia şi personificarea 
constituie baza mitologiei romane, ca şi a celei greceşti; şi zeul 
elen s-a născut dintr-un fenomen al naturii sau dintr-un concept 
şi îi apare grecului, ca şi romanului sub forma sa personală; 
faptul este demonstrat de conceperea divinităţilor ca masculine 
şi feminine şi de modul de a invoca o zeitate străină: „eşti zeu 
sau zeiţă, bărbat sau femeie”. La aceasta se adaugă credinţa că 
numele adevăratului geniu tutelar al comunităţii nu trebuie să 
fie pronunţat niciodată, pentru a nu fi cunoscut de către 
duşman, care, chemiîndu-l, îl ademeneşte în afara teritoriului. O 
urmă a acestei concepţii profund corporale a rămas legată 
îndeosebi de Marte, cea mai veche şi cea mai naţională 
divinitate italică. În timp ce abstracţia, care constituie 
fundamentul oricărei religii, încearcă pretutindeni să se ridice la 
concepţii mai vaste şi mai cuprinzătoare şi să pătrundă tot mai 
adînc în esenţa lucrurilor, formele credinţei romane stagnează 
sau se reduc la un nivel al concepţiei şi al înţelegerii incredibil 
de modest. Dacă, pentru grec, fiecare noţiune semnificativă se 
lărgeşte repede spre grupuri figurate, spre ciclul de legende şi 
de idei, pentru roman, ideea fundamentală se conservă în 
rigiditatea ei originară. Religia romană nu poate oferi nici pe 
departe ceva asemănător cu transfigurarea morală pămiînteană 
a religiei lui Apollo, cu entuziasmul dionisiac divin, cu cultele 
htoniene şi mistice, cu ideile lor profunde şi misterioase. Ea 
cunoaşte, ce-i drept, un „zeu rău” (Vediovis), arătări şi fantome 
(lemures), mai tîrziu şi zeități ale aerului infestat, ale febrei, ale 
bolilor, poate chiar ale furtului (/averna); ea nu a putut să 
producă însă acel fior misterios după care tînjeşte sufletul 
omului, nici să personifice elementele de neînțeles şi chiar rele 
care sălăşluiesc în om şi în natură şi care trebuie să facă parte 
dintr-o religie, dacă această religie are pretenţia de a reflecta 
omul în întregime. În religia romană nu a existat nimic misterios 
în afara numelor divinităţilor cetăţii, Penaţii; iar caracterul real al 
acestora a fost cunoscut, de altfel, de către toţi. Teologia 
naţională a romanilor a încercat, înainte de toate, să-şi formeze 
noţiuni precise despre fenomenele importante şi despre 
proprietăţile lor, să le confere o terminologie şi să le claseze 
sistematic - ţinind seama de împărţirea persoanelor şi a 
lucrurilor, care a constituit şi fundamentul dreptului privat -, 


astfel încît cetăţeanul să poată invoca zeitățile şi familiile de 
zeități în ordinea corectă şi pentru a impune mulţimii invocarea 
corectă (/indigitare). Astfel de noţiuni, produse ale abstracţiei 
pozitiviste, avînd, concomitent, un caracter respectabil şi ridicol, 
au constituit esenţa teologiei romane. Semănătura (saeturnus), 
munca cîmpului (ops), ţărina (tellus) şi piatra de hotar 
(terminus) sînt printre divinităţile cele mai vechi şi mai venerate 
ale romanilor. Cea mai originală dintre toate divinităţile Romei şi 
poate unica pentru care s-a inventat o imagine de cult de o 
veritabilă factură italică a fost lanus bifrons; totuşi, nici această 
zeitate nu se bazează decit pe o idee semnificativă pentru 
intensitatea sentimentului religios al romanilor, care constă în 
invocarea „Spiritului deschiderii” înaintea demarării oricărei 
acţiuni. Această concepţie dovedeşte, de asemenea, profunda 
convingere că ierarhizarea zeităților a fost la fel de necesară la 
romani ca şi individualizarea zeilor mai personali ai elenilor. 
Dintre toate cultele Romei, cel al geniilor, care guvernează în 
casă, asupra ei, dar şi în cămară, este poate cel mai profund; 
acestea au fost pentru cultul public Vesta şi Penaţii, pentru 
cultul familiei, zeitățile pădurii şi ale cîmpurilor, Silvanele, iar 
înainte de toate zeitățile propriu-zise ale casei. Lazii sau Larii, 
care primeau întotdeauna partea lor din masa familiei şi în faţa 
cărora, chiar şi în timpul lui Cato cel Bătrîn, pater familias era 
dator să-şi rostească rugăciunea imediat după întoarcerea sa 
acasă. Dimpotrivă, în ierarhia zeilor, aceste genii ale casei şi ale 
cîmpului ocupă mai degrabă ultimul decît primul loc; nici nu 
putea să fie altfel într-o religie care renunţă la idealizare: nu 
abstracţia cea mai largă şi generală, ci cea mai simplă şi cea 
mai individuală a fost aceea în care inima pioasă îşi găsea 
adevărata împlinire. In legătură directă cu această indiferenţă 
faţă de elementul ideatic se află tendinţa practică şi utilitaristă a 
religiei romane, care se manifestă cu evidenţă în lista 
sărbătorilor prezentată mai sus. Mărirea proprietăţii şi 
abundența de bunuri dobiîndite din agricultură, păstorit, 
navigaţie şi comerţ sînt lucrurile pe care romanul le cere zeilor 
săi; astfel, este corect să afirmăm că zeul fidelității (Deus 
Fidius), zeiţa hazardului şi a norocului (Fors Fortuna) şi zeul 
comerţului (Mercurius), născuţi din relaţiile umane cotidiene, 
deşi nu figurează în acea străveche listă a sărbătorilor, au 
apărut totuşi de timpuriu, fiind veneraţi pe tot cuprinsul locuit 


de romani. Severul spirit de economie şi speculaţia mercantilă 
au fost prea adînc înrădăcinate în caracterul roman pentru a nu- 
şi găsi abstracţia corespunzătoare în lumea zeilor. 

Despre lumea spiritelor sînt puţine de spus. Sufletele 
născute din muritori, „cei buni” (manes), continuă să existe sub 
forma unor umbre, fiind legate de locul unde se odihnea trupul 
(dii inferi) şi primind mîncare şi băutură de la cei în viaţă. Numai 
că ei dăinuiau în spaţiile abisului şi nici o punte nu ducea din 
lumea inferioară înspre oamenii de pe pămînt sau înspre zeii din 
înălţimi. Cultul grec al eroilor este cu totul străin romanilor, iar 
originea recentă, ca şi invenţia mediocră a legendei întemeierii 
Romei sînt dovedite prin transformarea, cu totul neromană, a 
regelui Romulus în zeul Quirinus. Numa, numele cel mai vechi şi 
mai venerat din tradiţia romană, n-a fost adorat niciodată ca 
zeu, aşa cum, de exemplu, Theseus era venerat la Atena. 

Cele mai vechi corporaţii sacerdotale se leagă de cultul lui 
Marte; mai ales preotul zeului comunităţii, ales pe viaţă, 
„aprinzătorul lui Marte” (flamen Martialis), cum a fost numit 
datorită jertfei pe care o aducea în cinstea zeului, şi cei 
doisprezece „săritori” (sa/i)), un grup de oameni tineri care 
executau în luna martie dansul războinic, acompaniindu-se cu 
cîntece. Am văzut deja (pp. 72-73) că fuziunea comunităţii de pe 
Colină cu cea de pe Palatin a produs dublarea lui Marte şi, în 
consecinţă, introducerea unui al doilea preot al lui Marte, flamen 
Quirinalis, şi a unui al doilea grup de dansatori, salii collini. La 
acestea se adaugă alte culte publice; unele dintre ele au avut, 
probabil, o origine cu mult anterioară întemeierii Romei, iar 
celebrarea lor a fost încredinţată fie unor preoţi individuali - 
pentru Carmentis, pentru Volcanus, pentru zeul portului sau 
fluviului -, fie unor colegii speciale de preoţi sau unor familii 
care o exercitau în numele poporului. O astfel de corporație a 
fost probabil colegiul celor doisprezece „fraţi ai cîmpului” 
(fratres arvales), care invocau în luna mai „zeiţa creatoare” (dea 
dia) pentru creşterea semănăturilor; cu toate acestea, nu este 
sigur că el se bucura în epoca aceasta de consideraţia deosebită 
pe care a cunoscut-o în epoca imperială. Lui îi urmează confreria 
Titii-lor, care a fost instituită pentru conservarea cultului 
particular al sabinilor romani (pp. 45-46), ca şi cei treizeci de 
„aprinzători curiali” (flamen curialis), instituţii pentru vetrele 
celor treizeci de curii ; de asemenea, amintita „sărbătoare a 


lupului (Lupercalia), care a fost celebrată în onoarea „zeului 
favorabil” (Faunus), pentru protejarea turmelor de către ginta 
Quinctiilor şi, după venirea romanilor de pe Colină, şi de cea a 
Fabiilor; ea era sărbătorită în luna februarie şi constituia un 
veritabil carnaval al păstorilor, în care „lupii” (/uperc)) alergau 
goi, încinşi numai cu pielea berbecului, şi loveau oamenii cu 
biciurile. Alte culte gentilice implică şi prezenţa comunităţii. La 
aceste culte străvechi ale comunităţii romane s-au adăugat 
treptat noi rituri. Cel mai important este acela care se bazează 
pe oraşul unit, întemeiat oarecum pentru a doua oară datorită 
ridicării zidului de incintă şi a acropolei; odată cu el apare cel 
mai mare, cel mai bun lovis de pe Capitoliu, geniul poporului 
roman, situat în virful ierarhiei divinităţilor romane, iar 
„aprinzătorul” care-i este consacrat, flamen dialis, formează 
împreună cu cei doi preoţi ai lui Marte triada sacră a marilor 
preoţi. Concomitent, se introduce cultul noii vetre unice a 
oraşului - al Vestei - şi, legat de el, cel al Penaţilor comunităţii 
(pp. 89-90). Şase fecioare neprihănite, oarecum fiicele 
nemăritate ale poporului roman, îndeplineau acest oficiu pios şi 
trebuiau să păstreze aprinsă tot timpul flacăra de pe vatra 
comunităţii, spre a servi cetăţenilor drept exemplu şi semn 
distinctiv. Acest cult, jumătate domestic, jumătate public, a fost 
cel mai venerat de către romani; dintre toate riturile păgine, el a 
opus la Roma rezistenţa cea mai îndirjită în faţa creştinismului. 
Aventinul era consacrat Dianei, care reprezenta confederaţia 
latină (p. 86); însă tocmai din această cauză nu i-a fost acordat 
un sacerdoţiu roman anume. Comunitatea s-a deprins astfel să 
aducă numeroaselor divinităţi omagii prin sărbători generale sau 
corporaţii speciale afectate serviciului acestora; de asemenea, 
ea a stabilit în unele cazuri „aprinzători” speciali - de exemplu, 
zeiţei florilor (F/ora) şi fructelor (Pomona) -, astfel încît numărul 
acestora s-a ridicat la cincisprezece. Cu toate acestea, 
întotdeauna s-au remarcat din rîndul lor cei trei „mari 
aprinzători” (flamines maiores), care, pînă în epoci recente, nu 
puteau fi aleşi decît din rîndul cetăţenilor vechi, la fel cum 
corporaţiile vechi ale saliilor de pe Palatin şi Quirinal pretindeau 
întotdeauna întîietatea faţă de toate celelalte colegii ale 
preoţilor. În consecinţă, ceremoniile necesare şi permanente 
consacrate zeilor au fost încredințate de către stat, odată pentru 
totdeauna, unor corporaţii sau unor sacerdoţi permanenţi; iar 


acoperirea cheltuielilor sacrificiilor, fără îndoială ridicate, era 
asigurată în parte prin donațiile de terenuri primite de temple, în 
parte prin amenzi (pp. 63, 118). Nu se poate pune la îndoială 
faptul că cultul public al celorlalte comunităţi latine şi al 
comunităţilor sabelice a fost în esenţă acelaşi; cel puţin flaminii, 
salii, lupercii şi vestalele nu sînt, după cum s-a dovedit, instituţii 
specifice Romei, ci comune tuturor latinilor; cel puţin primele 
trei colegii nu par să se fi format în comunităţile înrudite după 
model roman. În sfîrşit, aşa cum statul dă dispoziţii referitoare la 
zeii statului, în mod asemănător fiecare cetăţean în parte putea 
reglementa cercul său individual şi oferi zeilor nu numai 
sacrificii, dar le putea consacra şi spaţii şi preoţi proprii. 

Aşadar, Roma a avut destule colegii sacerdotale şi destui 
preoţi, însă cel care avea nevoie de un favor divin nu se adresa 
preotului, ci zeului însuşi. Cel care imploră şi cel care întreabă 
se adresează zeităţii - comunitatea, bineînţeles, prin gura 
regelui, curia prin curio, iar cavalerii prin comandanții lor -şi nici 
o ingerinţă sacerdotală nu putea să voaleze sau să umbrească 
relaţia aceasta simplă şi originară. Totuşi, nu este un lucru uşor 
să comunici cu zeitatea. Zeul are felul său propriu de a vorbi, 
care poate fi înţeles numai de către iniţiat; cel care a deprins 
această vorbire nu numai că poate să afle voinţa zeului, dar o 
poate şi dirija şi chiar, în caz de necesitate, înşela sau 
constriînge. Din această cauză, este firesc faptul că adoratorul 
zeului solicită întotdeauna oameni iniţiaţi şi ascultă de sfatul lor; 
acest lucru a dat naştere corporațiilor de specialişti în religie, o 
instituţie pe deplin naţional-italică, care a influenţat evoluţia 
politică cu mult mai mult decît preoţii individuali sau colegiile. În 
mod eronat, au fost confundate uneori cu acestea. Colegiilor le 
revenea sarcina oficierii cultului unei anumite divinităţi, acestor 
corporaţii însă, păstrarea tradiției relativă la îndeplinirea 
acţiunilor generale legat de cult, care presupuneau, pentru a 
corespunde tradiţiei, o anumită cunoaştere, impuniînd astfel 
statului obligaţia de a veghea asupra transmiterii corecte a 
acestor cunoştinţe în propriul său interes. Aceste corporaţii 
exclusiviste, completindu-şi singure locurile vacante, bineînţeles 
tot cu cetăţeni, au devenit, datorită acestei calităţi, păstrătorii 
artei divinaţiei şi ai ştiinţelor legate de aceasta. În cadrul 
constituţiei romane şi, în general, a celorlalte comunităţi latine, 
nu se găsesc la origine decît două asemenea corporaţii, augurii 


şi pontifii. Cei şase auguri puteau interpreta voinţa zeilor după 
zborul păsărilor, această artă a tălmăcirii fiind exersată cu atita 
seriozitate, încît aproape că se ajunsese la constituirea unui 
sistem ştiinţific. Cei cinci „constructori de poduri” (pontifices) au 
împrumutat numele lor de la activitatea, pe cît de sacră, pe atit 
de importantă din punct de vedere politic, de a construi şi a 
demola podul peste Tibru. Inginerii romani erau cei care 
cunoşteau şi păstrau tainele măsurătorilor şi ale numerelor; de 
aici a derivat sarcina lor de a corecta calendarul statului, de a 
anunţa poporului perioadele cu lună nouă şi cu lună plină şi pe 
cele ale sărbătorilor, de a veghea ca fiecare act religios şi 
judiciar să se desfăşoare în zilele faste. intrucit ei aveau o 
privire de ansamblu asupra tuturor ceremoniilor religioase, erau 
consultaţi în prealabil şi în materie de căsătorie, testament şi 
arrogatio, şi asupra posibilităţii contravenţiei împotriva dreptului 
divin în cazul unei întreprinderi propuse. Ei fixau şi proclamau 
prescripţiile exoterice generale, cunoscute sub numele de „legi 
regale”. In felul acesta, ei au obţinut, deşi într-o măsură mai 
restrinsă pînă la suprimarea regalității, conducerea generală a 
cultului roman şi a tot ceea ce se lega de acesta. Şi ce nu se 
lega de acesta!? Ei înşişi şi-au desemnat cunoştinţele prin 
expresia „cuprinderea lucrurilor divine şi umane”. Într-adevăr, 
începuturile jurisprudenţei temporale şi sacrale, ca şi cele ale 
consemnării istoriei s-au născut în sînul acestei corporaţii. Arta 
de a scrie istoria a fost în realitate asociată cu calendarul şi cu 
cărţile analelor; şi cum în condiţiile organizării curților de 
judecată romane nu se putea forma o tradiţie în interiorul lor, a 
devenit necesară conservarea cunoaşterii principiilor legale şi a 
procedurii în cadrul colegiului pontifilor, unicul competent să-şi 
dea avizul referitor la zilele de judecată şi la problemele de 
drept religios. Acestor două corporaţii de experţi în divinaţie, 
foarte vechi şi importante, le putem adăuga, într-o anumită 
măsură, colegiul celor douăzeci de soli ai statului (fet/a/es, 
cuvînt de origine incertă), destinaţi să păstreze, ca arhive în 
viaţă, memoria tratatelor încheiate cu comunităţile vecine, să 
decidă în cunoştinţă de cauză în cazul lezării pretinse a dreptului 
internaţional şi să ceară, cînd era necesar, satisfacţie sau 
declararea războiului. Relativ la dreptul popoarelor, «ei 
îndeplineau aceeaşi funcţie pe care o îndeplineau pontifii relativ 
la dreptul sacru şi deţineau, în consecinţă, ca şi aceştia, sarcina 


de a indica legea, dar fără s-o poată traduce în fapt. Dar de 
oricîtă consideraţie s-ar fi bucurat aceste colegii şi oricît de 
importante şi cuprinzătoare au fost funcţiile ce li s-au acordat, 
niciodată nu s-a uitat, îndeosebi cînd era vorba de cele care 
ocupau poziţiile supreme, că sarcina lor nu era de a da ordine, ci 
sfaturi competente şi că n-au fost împuternicite să solicite 
nemijlocit o favoare din partea zeilor, ci să explice celui care-i 
întreba răspunsurile obţinute. În felul acesta, cel mai renumit 
preot nu numai că era inferior regelui în ceea ce priveşte 
ierarhia publică, dar nici nu-l putea sfătui dacă regele îl solicita. 
Regelui îi revenea atribuţia de a stabili dacă şi cînd trebuia 
observat zborul păsărilor; cel care „observa zborul păsărilor” îl 
asista numai şi îi interpreta, dacă era cazul, semnele 
mesagerilor cerului. De asemenea, feţialul şi pontiful nu se pot 
amesteca în treburile referitoare la dreptul internaţional sau 
public dacă cei în drept nu îi solicită; cu tot zelul lor religios, 
romanii au respectat cu o tenacitate remarcabilă principiul ca 
preotul să rămînă cu totul neputincios în conducerea statului şi, 
fiind exclus de la toate poziţiile guvernante, să dea ascultare 
celui mai mărunt magistrat, ca oricare cetăţean de rînd. 

La popoarele latine, adorarea zeilor se bazează în 
principal pe ataşamentul omului faţă de cele lumeşti şi numai 
într-o măsură redusă pe frica de forţele nestăvilite ale naturii; 
înainte de toate, ea constă în manifestări ale bucuriei, în cîntece 
şi poeme, în jocuri şi în dansuri, mai ales în ospeţe. La fel ca la 
toate celelalte populaţii agricole la care alimentele obişnuite sînt 
vegetalele, tăierea animalelor a devenit şi în Italia o sărbătoare 
de familie şi, în acelaşi timp, un act de cult; porcul este ofranda 
cea mai agreată de zei, întrucît asigură bucatele atît de 
obişnuite în timpul sărbătorilor. Orice risipă şi orice exces de 
bucurie sînt însă contrare caracterului roman echilibrat. 
Zgircenia faţă de zeii înşişi este una dintre trăsăturile cele mai 
frapante ale cultului latin străvechi; şi jocul liber al fanteziei este 
reprimat cu o severitate de fier, datorită disciplinei consecvente 
pe care şi-a impus-o națiunea însăşi. Din această cauză, 
monstruozităţile imaginaţiei, care sînt de nedespărţit de astfel 
de excese, au rămas străine romanilor. Ce-i drept, şi religia 
latină are în esenţă acea profundă trăsătură morală, care 
îndeamnă omul să stabilească o legătură între delict, pedeapsă 
şi lumea zeilor şi să considere delictul ca pe o ofensă adusă 


zeilor, iar pedeapsa, ca pe o ispăşire a acesteia. Executarea 
celui condamnat la moarte este un sacrificiu expiatoriu oferit 
divinității, ca şi uciderea inamicului într-un război drept; hoţul 
care fură roadele cîmpului în timpul nopţii îşi ispăşeşte fapta în 
faţa zeiţei Ceres prin spînzurare, aşa cum inamicul răuvoitor 
este consacrat, prin uciderea sa pe cîmpul de luptă, Pămîntului- 
mumă şi geniilor bune. Ideea profundă şi teribilă a substituirii se 
întilneşte tot cu această ocazie; dacă zeii se minie pe 
comunitate, fără a se putea găsi un vinovat anume, ei pot fi 
împăcaţi prin cineva care se oferă voluntar (devovere se); 
crăpăturile infestate ale pămîntului se închid la loc, bătăliile 
aproape pierdute se transformă în victorii dacă un cetăţean pur 
se aruncă drept victimă expiatorie în abis sau în rîndurile 
inamice. „Primăvara consacrată” se întemeiază pe un principiu 
asemănător; tot ce se naşte în rîndul oamenilor şi animalelor 
într-o anumită perioadă este consacrat zeilor. Dacă putem să 
desemnăm asemenea practici drept sacrificii umane, atunci ele 
aparţin în mod esenţial credinţei latine; trebuie să adăugăm 
totuşi că, atît cît putem pătrunde în trecut, această sacrificare, 
în măsura în care priveşte viaţa, se limitează la cel vinovat 
condamnat de către un tribunal civil şi la cel nevinovat care 
alege moartea în mod voluntar. Sacrificii umane de altă natură, 
ireconciliabile cu principiul de bază al sacrificiului în general, nu 
au fost admise niciodată la romani, iar dacă se întîlnesc la alte 
populaţii indo-germanice, ele constituie începutul decadenţei şi 
barbariei; la romani vom găsi cu greu o împrejurare în care 
superstiţia şi desperarea au căutat o soluţie extraordinară 
folosindu-se de astfel de mijloace revoltătoare. Cu privire la 
credinţa în fantome, teama de vrăjitorii şi practici misterioase, 
se găsesc la romani urme relativ puţine. Instituţiile oraculare şi 
profetice n-au atins niciodată în Italia importanţa pe care au 
dobiîndit-o în Grecia şi n-au reuşit niciodată să exercite o 
influenţă reală asupra vieţii private şi publice. Pe de altă parte 
însă, religia latină a intrat de timpuriu într-un stadiu al 
prozaismului şi aridităţii şi s-a redus la un ceremonial penibil şi 
searbăd. Inainte de toate, zeul italicului este, cum s-a amintit 
mai sus, un instrument pentru obţinerea unor bunuri lumeşti 
foarte concrete. Tendinţa care a imprimat credințelor italice 
predilecţia lor pentru lucrurile palpabile şi reale se recunoaşte şi 
astăzi cu claritate în cultul sfinţilor Italiei moderne. Zeii stau în 


faţa oamenilor precum creditorul în faţa debitorului; fiecare 
dintre ei deţinea un drept de necontestat asupra anumitor 
ceremonii şi ofrande şi, întrucît numărul zeilor a fost la fel de 
mare ca şi cel al momentelor vieţii umane, neglijarea sau 
adoraţia incompletă a fiecărui zeu în parte se răzbuna într-o 
împrejurare asemănătoare: cunoaşterea obligaţiilor religioase 
care-i reveneau cetăţeanului roman a constituit o sarcină dificilă 
şi delicată. Din această cauză, preoţii, pontifii, cunoscători ai 
legilor divine şi îndrumători în aplicarea acestora, trebuiau să 
dobindească o influenţă remarcabilă. Bărbatul corect 
îndeplineşte obligaţiile impuse de ritual cu aceeaşi riguroasă 
punctualitate cu care se conformează angajamentelor sale 
lumeşti, adaugînd ceva acestora, dacă şi zeul, la rîndul său, o 
făcuse în prealabil pentru el. Bărbatul chiar speculează cu zeul 
său; practic, legămintul este un contract formal încheiat între 
zeu şi om: în schimbul unui anumit serviciu îndeplinit, omul 
promite zeului o recompensă echivalentă; principiul legal al 
romanilor, conform căruia nici un contract nu putea fi încheiat 
de către reprezentanţi, nu constituie ultimul argument pentru 
care a fost eliminată în Latium orice mijlocire a sacerdoţilor în 
problemele religioase ale oamenilor. Aşa cum comerciantul 
roman, fără a aduce prejudicii reputației sale, nu îndeplineşte 
contractul decit textual, la fel, în relaţiile cu zeii, după 
prescripţiile teologilor romani, a fost oferită şi luată imaginea 
unui lucru în locul lucrului în sine. Romanii ofereau stăpiînului 
bolţii cereşti căpăţini de ceapă şi de mac, pentru ca fulgerele lui 
să le lovească pe acestea, şi nu capetele oamenilor; pentru a 
împăca cererea de ofrande a Tatălui Tibru, în apele sale se 
aruncau anual treizeci de păpuşi făcute din papură. Ideile graţiei 
divine şi ale împăciuirii sînt amestecate aici pînă la contopire cu 
şiretenia pioasă, prin care se încearcă inducerea în eroare şi 
concilierea stăpînului primejdios printr-o satisfacere aparentă. In 
felul acesta, frica faţă de zei exercită, într-adevăr, o influenţă 
puternică asupra spiritelor mulţimii, dar în nici un caz nu este 
vorba de acea obedienţă faţă de natura atotstăpiînitoare sau 
faţă de un zeu atotputernic care stă la temelia panteismului sau 
monoteismului; dimpotrivă, ea îmbracă un caracter foarte 
terestru şi, în esenţă, nu se deosebeşte de acea şovăială cu care 
debitorul roman se apropie de creditorul său corect, de 
neînduplecat şi foarte puternic. Astfel, este evident că o 


asemenea religie a fost favorabilă mai degrabă lichidării decit 
dezvoltării oricărei concepţii artistice şi speculative, în timp ce 
grecul a conferit ideilor simple ale preistoriei substanţa cărnii şi 
sîngelui uman. Aceste idei n-au devenit numai elementele 
artelor plastice şi ale poeziei, ci au dobiîndit, de asemenea, 
universalitatea şi elasticitatea care constituie particularitatea 
cea mai profundă a naturii umane şi, din această cauză, esenţa 
tuturor religiilor care aspiră la guvernarea lumii. Datorită acestor 
idei, simpla contemplare a naturii a putut evolua spre concepţii 
cosmogonice, noțiunea morală modestă, spre concepţii 
umaniste şi, timp îndelungat, religia greacă a reuşit să cuprindă 
în sînul ei concepţiile fizice şi metafizice, întreaga dezvoltare 
ideatică a naţiunii, şi a evoluat în lărgime şi profunzime pînă 
cînd imaginaţia şi speculaţia au spart vasul care le-a adăpostit. 
În Latium însă, personificarea conceptelor referitoare la zei a 
continuat să rămînă atit de transparentă, încît nici artistul şi nici 
poetul nu s-au putut forma la umbra acestora, religia latină 
menţinîndu-se întotdeauna pe o poziţie indiferentă şi chiar ostilă 
faţă de artă. Întrucît zeul n-a fost şi nici nu putea fi nimic altceva 
decit spiritualizarea unui fenomen terestru, el îşi afla locul 
(templum) său şi obiectivarea sa tocmai în această replică 
terestră. Ziduri şi efigii făcute de mina omului păreau să 
întunece şi să tulbure concepţiile spirituale. Din această cauză, 
cultul roman originar nu cunoştea nici imagini ale zeilor, nici 
edificii ale lor; şi cu toate că şi în Latium zeul a fost adorat de 
timpuriu într-o imagine şi i s-a construit o capelă mică 
(aedicula), probabil după model grecesc, această reprezentare 
figurativă a fost considerată contrară legilor lui Numa şi, în 
general, o inovaţie impură şi străină. Cu excepţia lui lanus 
bifrons, religia romană nu poate oferi nici o imagine particulară 
a unui zeu; Varro persifla mulţimea că rivnea la păpuşi şi 
imagini. Absența totală a capacităţii creatoare în religia romană 
a constituit cauza esenţială a sărăciei desăvirşite a poeziei şi, 
mai ales, a speculaţiei romane. Aceeaşi deosebire se manifestă 
şi în domeniul practic al religiei. Beneficiul practic pe care 
comunitatea romană îl datora religiei a fost un cod moral de 
reguli dezvoltat de către preoţi, în special pontifi, alături de 
procedura legală. Această lege morală a înlocuit, pe de o parte, 
tutela poliţienească într-o perioadă în care legea nu trecuse încă 
la protejarea cetăţeanului prin poliţia de stat, pe de alta, a 


predat tribunalului zeilor şi a pedepsit cu sancţiuni divine 
infracțiunile împotriva obligaţiilor morale, care nu lezau sau 
lezau numai într-o anumită măsură legea statului. Primei 
categorii îi aparţine, de exemplu, în afara determinării precise a 
zilelor sacre şi a unei cultivări pricepute a cîmpurilor şi a viței- 
de-vie, despre care vom vorbi mai jos, şi cultul focului sau cel al 
Larilor, care sînt în strînsă legătură cu consideraţiile polițienești- 
sanitare; înainte de toate însă, practica incinerării cadavrelor, 
adoptată de romani într-o epocă timpurie, cu certitudine mai 
devreme decît au făcut-o grecii, care presupune o concepţie 
raţională asupra vieţii şi a morţii, străină preistoriei şi chiar 
contemporaneităţii. Faptul că religia latină a reuşit să impună 
această practică şi alte inovaţii asemănătoare trebuie să fie 
considerat un mare progres. Efectul moral al acestei legi a fost 
însă cu mult mai important. Putem înţelege acest lucru dacă 
avem în vedere că fiecare sentinţă, cel puţin pedeapsa capitală, 
a fost concepută iniţial ca o anatemă a divinității ofensate prin 
crimă. Această anatemă nu numai că sprijinea judecata 
înfăptuită de către comunitate, ci o şi suplinea. Dacă soţul îşi 
vindea soţia, iar părintele, fiul căsătorit, dacă un copil îşi bătea 
tatăl sau nora socrul, dacă patronul încălca obligaţiile sale faţă 
de oaspete sau faţă de client, dreptul civil nu prevedea pedepse 
pentru asemenea delicte; însă blestemul divin urma să apese 
asupra nelegiuitului. Nu trebuie să interpretăm aceasta ca o 
scoatere în afara legii a celui blestemat (sacer); o asemenea 
măsură, contrară oricărei ordini civile, nu a fost impusă decit în 
circumstanţe extraordinare, pentru agravarea  anatemei 
religioase, în timpul luptelor dintre stările Romei. Executarea 
blestemului divin nu revine jurisdicției civile şi cu atît mai puțin 
cetățeanului particular sau preotului lipsit de orice putere; cel 
blestemat nu este condamnat înaintea oamenilor, ci înaintea 
zeilor. Însă credinţa populară sinceră pe care se bazează 
această anatemă trebuie să se fi extins în aceste timpuri 
străvechi şi asupra celor nechibzuiţi şi înrăiţi; cu atît mai profund 
trebuie să se fi exercitat în cazul acesta puterea morală a 
religiei, întrucît nu se întina printr-un apel la judecata seculară. 
Religia nu a avut în Latium merite mai mari decît sprijinirea 
ordinii publice şi a moralei. Din acest punct de vedere, Grecia a 
înregistrat un progres imens faţă de Latium, întrucît nu 
datorează religiei numai întreaga dezvoltare spirituală, ci şi 


unitatea sa naţională, în măsura în care a putut fi realizată; în 
jurul oracolelor şi sărbătorilor zeilor, în jurul templului de la Delfi 
şi de la Olimpia, în jurul muzelor, fiicele credinţei, se grupează 
tot ceea ce a devenit semnificativ în viaţa elenă şi tot ceea ce 
este moştenire comună a naţiunii. Totuşi, tocmai în această 
privinţă Latiumul este superior Eladei prin unele trăsături. 
Religia latină, redusă la nivelul unei viziuni ordinare, este 
înţeleasă în întregime de către toţi şi accesibilă tuturor în 
aceeaşi măsură; din această cauză, comunitatea romană şi-a 
păstrat egalitatea între cetăţeni, în timp ce Elada, unde religia 
se situa la nivelul gîndirii celor aleşi, a trebuit să suporte din 
primele timpuri toate binecuviîntările şi nenorocirile pe care le 
poate aduce aristocrația spiritului. Religia latină s-a născut, ca şi 
toate celelalte, din efortul pătrunderii în abisul gîndirii; numai 
contemplării superficiale, care estimează greşit adîncimea 
fluviului, întrucît apele sale sînt limpezi, poate să-i pară 
searbădă lumea transparentă a spiritelor ei. Această credinţă 
sinceră a dispărut, bineînţeles, în decursul timpurilor la fel ca 
roua care piere sub razele soarelui; în consecinţă, şi religia 
latină a degenerat ulterior, latinii păstrîind totuşi simplitatea 
credinţei lor un timp mult mai îndelungat decît majoritatea 
popoarelor, îndeosebi decît grecii. Aşa cum culorile sînt nu 
numai efectele, dar şi obscurităţile luminii, arta şi ştiinţa sînt nu 
numai creatoarele, dar şi distrugătoarele credinţei; la fel cum 
necesitatea guvernează această evoluţie şi distrugere, aceeaşi 
lege a naturii rezervă şi epocii primitive anumite rezultate, pe 
care generaţiile următoare au încercat în van să le atingă. 
Tocmai evoluţia spirituală grandioasă a elenilor, care a creat 
acea desăvirşită unitate religioasă şi literară, a determinat 
imposibilitatea atingerii adevăratei unităţi politice; ei au 
sacrificat astfel simplitatea, docilitatea, devotamentul, spiritul 
de asociere, care constituie principalele condiţii ale oricărei 
unităţi statale. De aceea, ar fi timpul să abandonăm acea 
viziune infantilă asupra istoriei care-i ridică în slăvi pe greci în 
detrimentul romanilor şi pe romani în detrimentul grecilor. Aşa 
cum trandafirul este prețuit şi alături de stejar, nu trebuie să fie 
lăudate sau defăimate cele două organisme măreţe pe care le-a 
zămislit Antichitatea, ci trebuie să înţelegem că preeminenta lor 
se condiţionează reciproc prin imperfecţiunile specifice. Cea mai 
profundă şi esenţială cauză a diversităţii celor două naţiuni 


constă, neîndoielnic, în faptul că Latiumul, spre deosebire de 
Grecia, n-a intrat, în perioada formării sale, în contact cu 
Orientul. Nici un popor din lume n-a fost capabil să repete prin 
eforturi proprii minunăţiile civilizaţiei greceşti şi, mai tirziu, pe 
cele ale civilizaţiei creştine; istoria nu a produs asemenea 
străluciri decît acolo unde ideile religiei aramaice au germinat 
într-un sol indo-germanic. Dacă, din această cauză, Elada este 
considerată prototipul evoluţiei pur umane, atunci, cu nimic mai 
prejos, Latiumul constituie prototipul evoluţiei naţionale, iar noi 
trebuie să o admirăm atit pe prima, cît şi pe cealaltă şi să 
învăţăm din amîndouă. 

În felul acesta a existat şi a acţionat religia romană în 
dezvoltarea ei pură, individuală şi cu totul naţională. Caracterul 
ei naţional nu este nicidecum prejudiciat prin faptul că, din 
timpurile cele mai vechi, au fost preluate conţinutul şi formele 
unor culte străine, aşa cum nici concesionarea dreptului de 
cetăţenie unor străini n-a deznaţionalizat statul roman. 
Neîndoielnic, Roma şi Latiumul şi-au schimbat de timpuriu 
zeitățile, ca şi mărfurile; mai remarcabilă este transferarea la 
Roma a zeităților şi cultelor neînrudite. Despre cultul distinct al 
sabinilor, care a fost menţinut de către Tities, am vorbit mai sus 
(p. 129). Mai îndoielnică este supoziţia împrumutării unor 
concepţii religioase de la etrusci; /ases, străvechiul termen 
pentru genii (de la /ascivus), şi Minerva, zeiţa minţii (mens, 
menervare), care, în general, sînt considerate a fi, la origine, 
divinităţi etrusce, sînt mai degrabă originare din Latium, avînd în 
vedere criteriul etimologic. De necontestat şi, oricum, în 
concordanţă cu tot ceea ce ştim despre relaţiile romane este 
realitatea pătrunderii cultelor greceşti la Roma, mai devreme şi 
mai intens decit oricare altele de origine străină. Oracolele 
Greciei au constituit prima cauză a acestei pătrunderi. Limbajul 
zeilor romani se reducea, în general, la cuvintele „da” sau „nu” 
şi cel mult la transmiterea voinţei lor prin sistemul tragerii la 
sorţi, care pare să fi fost de origine italică, în timp ce, din 
timpuri străvechi, sub influenţa orientală, zeii greci, mai 
vorbăreţi, rosteau adevărate profeţii. Romanii s-au străduit de 
timpuriu să adune aceste sfaturi, iar copiile prorocirilor 
preotesei lui Apollo, ale Sibyllei din Cumae, au constituit un dar 
foarte prețuit al oaspeţilor lor greci din Campania. Pentru lectura 
şi interpretarea acestor copii a fost desemnat de timpuriu un 


colegiu format din doi experţi (duoviri sacris faciundis), care n- 
au fost inferiori în rang decit pontifilor şi augurilor, asistați de 
doi sclavi cunoscători de limbă greacă, întreţinuţi pe cheltuiala 
statului. Aceşti conservatori ai oracolului erau consultaţi în 
cazuri îndoielnice, cînd trebuia îndepărtat un pericol iminent, 
fără a se şti care divinitate urma să fie invocată şi cum trebuie 
îndeplinit ritualul. În căutarea sfatului divin, romanii s-au adresat 
încă de timpuriu chiar şi lui Apollo din Delfi. Exceptind legendele 
referitoare la aceste legături despre care am vorbit mai sus (p. 
112), găsim dovada lor mai întîi în integrarea cuvîntului 
thesaurus în toate limbile italice cunoscute nouă, apoi în cea 
mai veche formă a numelui lui Apollo, Aperta, „Deschizătorul”, o 
denaturare etimologică a doricului Apollo, a cărei vechime este 
trădată tocmai de barbaria ei. Grecul Herakles s-a încetățenit, 
de asemenea, de timpuriu în Italia ca Herclus, Hercoles, 
Hercules şi a fost conceput mai întîi, într-un mod foarte straniu, 
ca zeul ciştigului temerar şi al extinderii extraordinare a 
proprietăţii. Din această cauză, atît comandantul militar, cît şi 
comerciantul îi depuneau, drept ofrandă, pe altarul principal 
(ara maxima) situat în Piaţa vitelor a zecea parte din prada sau 
din bunurile dobîndite. Astfel, el a devenit zeul tratatelor 
comerciale în general, care, în timpurile mai vechi, erau 
contractate lîngă acest altar şi întărite prin jurămînt, 
identificîndu-se din acest punct de vedere cu zeul latin al 
fidelității (deus fidius). Cultul lui Hercule a devenit de timpuriu 
unul dintre cele mai răspîndite; el a fost, pentru a parafraza un 
scriitor antic, adorat în toate părţile Italiei, iar pe străzile 
oraşelor, ca şi lîngă drumuri, i-au fost consacrate numeroase 
altare. De asemenea, zeitățile  navigatorilor, Castor şi 
Polydeukes sau, la romani, Pollux, zeul comerţului, Hermes, la 
romani Mercurius, şi zeul medicinei, Asklapios sau Aesculapius, 
au fost cunoscuţi romanilor de timpuriu, chiar dacă venerarea 
lor publică datează din epoci ulterioare. Din această perioadă 
trebuie să dateze şi numele sărbătorii „bunei zeițe” (bona dea), 
Damium, corespunzător grecescului Săutov sau 6hutov. Un 
împrumut străvechi trebuie să stea şi la temelia faptului că 
vechul Liber pater al romanilor a fost conceput mai tîrziu ca 
„Părintele eliberator”, contopindu-se astfel cu zeul vinului la 
greci, „Eliberatorul” (Lyaeos), şi că zeul roman al adîncurilor s-a 
numit „Cel care dăruieşte belşugul” (P/uton - Dispater). Soţia 


acestuia însă, Persephone, s-a schimbat, datorită transformării 
primei silabe şi a sensului, în romana Proserpina, ceea ce 
înseamnă  „Germinatoarea”. Însăşi divinitatea confederației 
latino-romane, Diana de pe Aventin, pare să fi imitat zeiţa ligii 
ionienilor din Asia Mică, Artemida din Efes; cel puţin imaginea 
sculptată a acesteia a preluat tipul efesian (p. 89). Numai pe 
aceste căi, prin miturile lui Apollo, Dionysos, Pluto, Hercule şi 
Artemida, religia aramaică a exercitat o influenţă îndepărtată şi 
mijlocită asupra Italiei. Se observă cu uşurinţă că pătrunderea 
religiei greceşti se bazează înainte de toate pe relaţiile 
comerciale şi că negustorii şi navigatorii au fost primii care au 
adus divinităţile greceşti în Italia. Aceste cazuri izolate de 
împrumuturi străine sînt însă de importanţă secundară, iar 
urmele simbolismului natural al timpurilor primitive, dintre care 
una ar putea să fie legenda despre vitele lui Cacus (p. 29), au 
dispărut aproape cu desăvirşire; în toate trăsăturile sale 
principale, religia romană a fost o creaţie organică a poporului în 
mijlocul căruia o întîlnim. 

Religia sabelică şi umbriană se bazează, cum rezultă din 
puţinele date care ni s-au păstrat, pe concepţii fundamental 
identice cu cele latine, aducînd însă unele variaţii locale de 
conţinut şi de formă. Deosebirea ei de cea latină este 
demonstrată cu prisosinţă de întemeierea unei corporaţii proprii 
la Roma, pentru conservarea obiceiurilor sabine (p. 46); dar 
tocmai din această cauză oferă o explicaţie instructivă aspra 
naturii acestei diferenţe. Observarea zborului păsărilor a 
constituit pentru ambele populaţii modul ordinar de consultare a 
zeilor. Tities însă căutau alte păsări pe cer decît augurii Ramnes- 
ilor. Oriunde ni se oferă termenul de comparaţie se vădesc 
relaţii asemănătoare; amiîndouă triburile îşi consideră zeii ca 
abstracții impersonale ale lumii terestre, însă diferă în expresia 
pe care le-o conferă şi în ritual. Cu siguranţă, aceste diferenţe 
le-au părut esenţiale adoratorilor din timpurile acelea; noi nu 
mai putem desluşi astăzi deosebirea caracteristică, chiar dacă a 
existat una. 

Însă referitor la viaţa sacră a etruscilor, fragmentele 
păstrate emanau un alt spirit. Caracterul ei predominant îl 
constituie o mistică obscură şi totuşi plictisitoare, combinaţiile 
cifrice şi divinaţia, şi acel cult pompos al absurdului, care-şi 
cucereşte întotdeauna adepţi. Ce-i drept, nu cunoaştem cultul 


etrusc nici pe departe aşa de detaliat şi precis cum îl cunoaştem 
pe cel latin; şi chiar dacă este neîndoielnic faptul că multe dintre 
trăsăturile sale au fost adăugate de subtilitatea meticuloasă a 
unei epoci mai recente şi că tocmai principiile sumbre şi 
fantastice, care se îndepărtau cel mai mult de natura cultului 
latin, au fost transmise cu predilecție de către tradiţie, rămîn 
totuşi destule elemente pentru a arăta că misticismul şi barbaria 
acestui cult îşi au bazele în profunzimile caracterului poporului 
etrusc. Întrucît cunoaştem foarte puţin despre concepţiile 
religioase etrusce, nu putem stabili contradicții evidente faţă de 
cele latine; în mod sigur însă, zeii dominanţi au fost cei mînioşi 
şi răutăcioşi, aşa cum şi cultul lor este crud şi include îndeosebi 
sacrificarea prizonierilor; astfel au fost măcelăriți prizonierii 
foceeni la Caere, iar prizonierii romani la Tarquinii. În locul lumii 
paşnice a „Spiritelor bune” ale celor decedați, care, la romani, 
viețuiesc netulburate în sferele inferioare, religia etruscă 
prezintă un veritabil infern, în care bietele suflete sînt 
condamnate la tortură prin bătăi şi muşcături de şerpi, fiind 
terorizate de căpetenia morţilor, o făptură sălbattică, bătrină, pe 
jumătate animal, cu aripi, purtind un ciocan mare. Această 
figură a servit mai tirziu la luptele de gladiatori din Roma: în 
acest fel era travestit cel care trebuia să elibereze arena de 
trupurile celor ucişi. Tortura se lega atit de strîns de condiţia 
umbrelor, încît s-a imaginat o eliberare din această stare, care, 
după anumite jertfe misterioase, avea drept urmare trecerea 
nefericitului suflet în mijlocul zeilor din înălţimi. Demn de reţinut 
este faptul că, pentru a popula lumea lor subterană, etruscii au 
împrumutat de timpuriu cele mai sumbre viziuni ale grecilor, 
precum învăţătura lui Acheron şi pe Charon, care au ocupat o 
poziţie remarcabilă în înţelepciunea etruscă. Dar, înainte de 
toate, etruscul este preocupat de tălmăcirea semnelor şi 
miracolelor. Romanii recunoşteau, într-adevăr, şi ei voinţa zeului 
în natură; însă augurul lor nu înţelegea decit semnele simple şi 
recunoştea numai la modul general dacă acţiunea va comporta 
binele sau răul. Perturbările din natură erau considerate de ei 
aducătoare de nenorociri şi întrerupeau orice acţiune; astfel, de 
exemplu, fulgerul şi tunetul determinau sistarea desfăşurării 
adunării poporului. În plus, se încerca evitarea lor, omorînd, de 
exemplu, copilul diform cît mai repede posibil. De cealaltă parte 
a Tibrului însă, etruscii nu s-au mulţumit cu atît. Înzestrat cu un 


spirit profund, etruscul tălmăcea credinciosului, din fulgere şi 
din intestinele animalelor de jertfă, viitorul său pînă în cele mai 
mici detalii, iar cu cît semnul sau miracolul fusese mai 
neobişnuit, cu atît mai convins declara semnificaţia acestuia şi 
indica, eventual, mijloacele prin care nenorocirea ar putea fi 
evitată. Astfel s-au născut învăţătura despre fulgere, 
haruspiciile, interpretarea miracolelor, toate născocite de o 
minte care s-a rătăcit în meticulozitatea absurdului: în acest 
sens, foarte semnificativă e ştiinţa fulgerelor. Un pitic, numit 
Tages, cu o înfăţişare de copil, dar cu părul cărunt, care a fost 
scos la lumina zilei de plugul unui ţăran din Tarquinii - s-ar 
putea crede că aceste practici, concomitent puerile şi senile, s- 
au caricaturizat prin însăşi persoana acestuia - ar fi revelat 
etruscilor această ştiinţă şi a murit imediat după aceea. 
Discipolii şi urmaşii lui ştiau care dintre zeități obişnuiau să 
arunce fulgere, cum se putea recunoaşte zeul după culoarea 
fulgerului şi regiunea bolţii cereşti în care se produce, dacă 
fulgerul anunţa o schimbare de lungă durată sau numai un 
eveniment singular şi, în cazul acesta, dacă evenimentul era 
irevocabil hotărît sau dacă putea fi amînat pînă la o anumită 
dată prin anumite practici, dar şi alte asemenea cunoştinţe 
stranii, oferite, bineînţeles, în schimbul unor sume de bani. 
Toate aceste fantasmagorii contraveneau spiritului roman, fapt 
dovedit prin aceea că, chiar dacă mai tirziu această artă a fost 
folosită şi la Roma, nu s-a întreprins totuşi niciodată încercarea 
de a o încetăţeni; în această perioadă, romanii se mulţumeau 
încă cu oracolele lor şi cu cele ale grecilor. Religia etruscă se 
situează pe o treaptă mai înaltă decit cea romană, întrucit ea a 
dezvoltat cel puţin începuturile unei speculaţii voalate sub 
formele religioase, care romanilor le lipseşte cu desăvirşire. 
Asupra lumii, cu zeii ei, stăpinesc zeii ascunşi, pe care îi 
interoghează însuşi lupiterul etruscilor. Această lume este însă 
finită şi, aşa cum a primit existenţa, va trebui s-o piardă după 
scurgerea unei anumite perioade de timp, ale cărei etape sînt 
saecula. Despre valoarea spirituală conținută cîndva în această 
cosmogonie şi despre filozofia etruscă nu ne putem face o idee 
sigură; însă şi ele par să fi fost caracterizate de la început de 
fatalism searbăd şi de calcule insipide. 


Capitolul XIII 
Agricultura, meşteşugurile şi comerţul 


Agricultura şi comerţul se leagă atit de strîns de 
constituţie şi de istoria relaţiilor externe ale statului, încît 
trebuie să fie luate mereu în seamă pe parcursul acestei 
prezentări. Vom încerca aici, continuînd referirile izolate, să 
prezentăm într-un mod unitar economia italică şi îndeosebi pe 
cea romană. 

S-a remarcat deja faptul că trecerea de la viaţa pastorală 
la cea agricolă este anterioară imigrării italicilor în peninsulă (p. 
29). Agricultura a rămas principalul mijloc de dobiîndire a celor 
necesare existenţei în toate comunităţile Italiei, la sabeli, etrusci 
şi, în aceeaşi măsură, la latini. În timpurile istorice n-au existat 
niciodată triburi propriu-zise de păstori, cu toate că, fără 
îndoială, diferitele populaţii au îmbinat într-o anumită măsură 
economia pastorală cu viaţa agricolă, în funcţie de natura 
locului. Cît de adînc a fost imprimat sentimentul necesităţii 
agriculturii pentru existenţa oricărei comunităţi o arată frumosul 
obicei de a începe edificarea unor oraşe noi prin trasarea unei 
brazde pe locul unde urma să fie ridicat zidul de incintă. La 
Roma în special, unicul caz în care putem vorbi cu certitudine 
despre situaţia agriculturii, reforma serviană dovedeşte clar nu 
numai că ţăranii au format iniţial piatra de temelie a statului, 
dar şi că s-a încercat constant menţinerea tuturor proprietarilor 
funciari ca nucleu al comunităţii. Întrucît în cursul secolelor o 
mare parte din proprietatea funciară a romanilor a trecut în 
mîinile non-cetăţenilor, iar drepturile şi îndatoririle cetăţeanului 
n-au fost condiţionate de proprietate, constituţia reformată a 
înlăturat o dată pentru totdeauna această neconcordanţă şi 
pericolele care izvorau din ea, împărțind membrii comunităţii, 
indiferent de situaţia lor politică, în „proprietari” şi „producători 
de copii” (proletarii) şi impunînd primilor sarcini publice. 
Intreaga politică a războiului şi a cuceririlor romane s-a bazat, ca 
şi constituţia, pe principiul proprietăţii; cum numai proprietarul 
deţinea drepturile în stat, țelul războaielor l-a constituit 
înmulţirea numărului proprietarilor. Comunitatea învinsă era 
obligată să se integreze deplin în rîndul populaţiei agricole 


romane sau, dacă nu s-a recurs la această măsură extremă, ea 
nu trebuia să plătească o contribuţie de război sau un tribut fix, 
ci trebuia să cedeze o parte, de obicei a treia, din teritoriul său, 
care era colonizată, de regulă, de câtre ţăranii romani. Multe 
popoare au învins şi au cucerit precum romanii; nici unul nu i-a 
egalat însă în modul de a-şi însuşi pămîntul cucerit, muncindu-l 
cu sudoarea frunţii lor, dobîndind cu brăzdarul de plug, pentru a 
doua oară, ceea ce fusese cucerit cu lancea. Ceea ce este 
cucerit prin război poate fi pierdut prin război; nu însă şi 
cucerirea plugarului. Romanii au pierdut multe bătălii, n-au 
cedat însă aproape niciodată o palmă de teren roman la 
încheierea unei păci; faptul se datorează tenacităţii cu care 
ţăranii se ataşau de ogorul şi de bunurile lor. În stăpînirea 
pămîntului este consacrată puterea bărbatului şi a statului; 
măreţia Romei s-a înălţat pe proprietatea neîngrădită şi 
nemijlocită a cetăţenilor asupra pămîntului şi pe unitatea de 
nezdruncinat a acestei comunităţi de ţărani astfel constituite. 
Am arătat mai sus că, la început, pămîntul cultivabil era 
lucrat în comun, probabil de către fiecare clan în parte, recolta 
sigură fiind împărţită între diferitele familii care intrau în 
componenţa acestuia (pp. 39-40); de fapt, există o relaţie 
strînsă între cultivarea în comun a pămîntului şi forma societăţii 
gentilice; în Roma de mai tirziu, locuirea în comun şi munca în 
comun au fost, de altfel, foarte uzuale la coproprietari. Însăşi 
tradiţia referitoare la dreptul roman ne informează că averea 
consta, la început, din vite şi din dreptul de folosinţă a 
pămîntului şi că pămîntul n-a fost împărţit cetăţenilor sub forma 
proprietăţii private decit mult mai tirziu. O dovadă şi mai 
concludentă o constituie desemnarea proprietăţii prin termeni 
care înseamnă „deţinere a vitelor” şi „sclavi şi vite” (pecunia; 
familia pecuniaque) şi a bunurilor personale ale copiilor casei şi 
ale sclavilor prin „oiţă” (peculium); de asemenea, cea mai veche 
formă de achiziţionare a proprietăţii era desemnată prin 
„punerea în mînă” (mancipatio), care se poate aplica numai 
bunurilor mobile (p. 117) ; îndeosebi, cea mai veche măsură a 
proprietăţii (heredium, de la herus, stăpîn), de două iugera sau 
pogoane prusace, se putea aplica numai grădinilor, şi nu lotului 
propriu-zis. Nu putem şti cînd şi cum s-a produs împărţirea 
terenului arabil. Istoric, este dovedit că cea mai veche formă a 
constituţiei n-a fost bazată pe proprietatea personală, ci pe 


proprietatea colectivă, în timp ce constituţia serviană presupune 
împărţirea anterioară a pămîntului. Din aceeaşi constituţie 
rezultă că cea mai mare parte a proprietăţii funciare era 
reprezentată de ferma de dimensiune mijlocie, care asigura 
munca şi mijloacele de subzistență pentru o familie, permiţînd 
întreţinerea vitelor de tracţiune şi întrebuinţarea plugului. 
Suprafaţa medie a unei întregi ferme romane nu poate fi 
stabilită cu certitudine, însă ea nu poate să fi avut, cum s-a 
afirmat mai sus (p. 80), mai puţin de 20 de iugera. Agricultura 
se concentra în esenţă asupra cultivării cerealelor, în special 
alacul (far), dar au fost cultivate intens şi legumele cu păstăi, 
rădăcinoasele şi multe altele. Cultura viţei-de-vie n-a fost 
introdusă odată cu venirea coloniştilor greci (p. 30), ceea ce 
este dovedit de listele de sărbători ale comunităţii romane 
anterioare epocii grecilor, care consemnează trei sărbători 
consacrate vinului, dedicate Părintelui lovis, şi nu „Părintele 
eliberator”, mai tînărul zeu al vinului împrumutat de la greci. 
Foarte vechea legendă care-l prezintă pe regele din Caere, 
Mezentius, cerînd latinilor sau rutulilor un impozit asupra vinului, 
diferitele versiuni ale legendei care afirmă că celții au fost 
ademeniţi să traverseze Alpii datorită relatărilor despre nobilele 
roade ale Italiei, îndeosebi viţa-de-vie şi vinul, vorbesc despre 
orgoliul latinilor privind planta magnifică care a stîrnit invidia 
vecinilor. Preoţii latini au tins de timpuriu către o modalitate 
perfecționată de cultivare a viţei-de-vie. La Roma, culesul 
începea abia după ce marele preot al comunităţii, flamen-ul lui 
lupiter, îşi dăduse consimţămiîntul şi-l începuse el însuşi; de 
asemenea, dreptul sacru al toscanilor interzicea punerea în 
vînzare a vinului nou înainte ca preotul să fi anunţat sărbătoarea 
deschiderii butoaielor. La aceste mărturii trebuie să fie adăugate 
nu numai uzanţa generală a libaţiilor cu vin în ritualul de 
sacrificii, dar şi indicaţia susţinută de către preoţii romani, 
statuată legal de către regele Numa, de a nu oferi zeilor 
niciodată vin obţinut de la viţa-de-vie netăiată; la fel cum, 
pentru a introduce practica de uscare a griului, ei au interzis 
folosirea în sacrificii a griului neuscat. Cultura măslinului este de 
dată mai recentă şi a fost adusă în Italia, în mod sigur, de către 
greci. Măslinul pare să fi fost cultivat mai întîi pe coastele 
occidentale ale peninsulei, către sfîrşitul celui de-al II-lea secol 
al Romei (VII); această mărturie concordă cu rolul, subordonat 


sevei viţei-de-vie, pe care-l deţine ramura de măslin şi măslina 
în cultul roman. Stima pe care romanii au purtat-o, de altfel, 
ambelor plante nobile e dovedită de butucul de viță-de-vie şi de 
măslinul îngrijite în mijlocul forului oraşului, în apropierea 
Lacului lui Curtius. Dintre pomii fructiferi, a fost cultivat 
îndeosebi smochinul, cu fructe hrănitoare, fiind probabil indigen. 
Legenda originilor Romei s-a ţesut în jurul vechilor smochini şi 
mai mulţi pomi de acest fel au crescut pe Palatin şi în for. 
Țăranul şi fiii lui erau aceia care brăzdau cu plugul şi 
îndeplineau, în general, muncile cîmpului; este neverosimil ca 
sclavii şi zilierii liberi să fi fost folosiţi în mod normal la muncile 
unei ferme obişnuite. Plugul era tras de boi, dar şi de vaci; 
pentru transportarea poverilor se foloseau cai, măgari şi catiri. 
Creşterea vitelor pentru carne şi lapte nu a existat ca ramură 
specială sau, cel puţin, a fost foarte restrinsă pe pămînturile 
care aparţineau clanului; însă pe lîngă animalele mici, care erau 
duse la păscut pe păşunile comune, în curtea ţăranului se 
creşteau porci şi păsări de curte, îndeosebi gişte. In general, 
ţăranul nu obosea să are de mai multe ori pe an; ogorul era 
considerat neglijent cultivat dacă brazdele nu erau trase atit de 
dese încît grăparea să devină inutilă; culturile erau însă mai 
degrabă intensive decit raţionale şi nu i s-a adus nici o 
îmbunătăţire plugului deficitar şi nici procedeelor 
necorespunzătoare ale recoltării şi treieratului. Probabil că acest 
fapt a fost condiţionat mai mult de dezvoltarea redusă a 
mecanicii raţionale decit de cramponarea încăpăţinată a 
ţăranilor în tradiţie, întrucît italicului, caracterizat de simţ 
practic, i-a fost străină comoditatea generată de ataşamentul 
faţă de un sistem de cultivare ereditar; de timpuriu, trebuie să fi 
fost preluate sau dezvoltate de ingeniozitatea proprie o serie de 
ameliorări evidente ale agriculturii, precum cultivarea furajelor 
şi irigarea cîmpului. Însăşi literatura latină debutează cu un 
tratat teoretic de agricultură. Munca perseverentă şi înţeleaptă 
era urmată de odihna bine-venită, şi aici, religia îşi traduce în 
fapt sarcina de uşurare a muncii omului de rînd, oferindu-i 
perioade de linişte şi o libertate de mişcare mai mare. De patru 
ori pe lună, în medie, în fiecare a opta zi (nonae), ţăranul 
mergea la oraş pentru a vinde şi cumpăra şi pentru a-şi rezolva 
celelalte afaceri. Odihna propriu-zisă era rezervată însă numai 
sărbătorilor şi îndeosebi lunii de repaus care urma terminării 


însămînţatului de iarnă (feriae sementivae); în aceste perioade, 
plugul se odihnea, urmînd poruncile zeilor, şi se odihneau atit 
ţăranul, cît şi sclavul şi boul. În mare, în felul acesta era cultivat 
un lot roman obişnuit în timpurile vechi. În cazul administrării 
neglijente a bunurilor, moştenitorii nu aveau altă protecţie decit 
dreptul de a pune sub tutelă, ca lipsit de discernămiînt, pe cel 
care risipea în mod iresponsabil proprietatea moştenită. Dreptul 
de a dispune asupra moştenirii a fost retras femeilor, iar dacă se 
căsătoreau, de obicei le era ales un soţ din aceeaşi gintă, pentru 
a menţine unitatea proprietăţii în cadrul acesteia. Legea a 
încercat să prevină înglodarea în datorii a proprietăţii funciare, 
prevăzind, în cazul datoriei ipotecare, trecerea imediată a 
proprietăţii de la debitor la creditor; dacă era vorba de un 
simplu împrumut, în mod normal, procedura executivă aducea 
cu sine falimentul real; acest ultim mijloc nu şi-a atins scopul 
decit parţial, aşa cum vom vedea în continuare. Nici o restricţie 
n-a fost impusă prin lege împărțirii libere a proprietăţii. Oricît de 
bine-venit ar fi fost ca urmaşii să rămînă în posesia nedivizată a 
proprietăţii moştenite, legea originară permitea dizolvarea unei 
asemenea comunităţi oricînd, în favoarea oricărui coproprietar; 
nimic mai frumos dacă doi fraţi trăiesc paşnic împreună, însă a fi 
constrinşi să o facă era străin spiritului liberal al dreptului 
roman. Constituţia serviană arată că, încă din timpurile 
regalității, Roma n-a fost lipsită de proprietari de vile şi grădini, 
în care plugul era înlocuit de săpăligă. Impiedicarea divizării 
exagerate a pămîntului a fost încredinţată cutumei şi bunului- 
simţ al populaţiei; faptul că nu s-a greşit cu această metodă, 
proprietăţile rămînînd, în majoritatea lor, unitare, e dovedit de 
obiceiul general roman de a le desemna cu nume individuale 
invariabile. Comunitatea nu exercita decit o influenţă indirectă 
prin întemeierea unor colonii, care antrena formarea unui 
anumit număr de loturi întregi şi, de asemenea, suprimarea unui 
anumit număr de mici proprietari, întrucît coloniştii se recrutau 
din rîndurile lor. 

Cu mult mai greu ne putem da seama de structura 
proprietăţii mai întinse. Numărul acestora trebuie să fi fost 
considerabil, avind în vedere poziţia cavalerilor în cadrul 
constituţiei serviene, şi se explică cu uşurinţă prin împărţirea 
pămiînturilor gentilice, care trebuiau să determine apariţia, în 
sînul lor, a categoriei unor proprietari funciari mai mari, din 


cauza numărului inegal al membrilor pe care îi includeau ginţile 
şi care participau la această distribuţie, ca şi a afluenţei 
capitalului comercial la Roma. O economie latifundiară propriu- 
zisă, bazată pe un număr considerabil de sclavi, cum se va 
întîlni mai tîrziu la Roma, e imposibil să fi existat în epoca 
aceea. Dimpotrivă, acestei epoci trebuie să-i fie asociată vechea 
definiţie care-i desemna pe senatori ca patres, din cauza 
pămiînturilor pe care le distribuiau oamenilor săraci, precum un 
părinte copiilor săi; şi la început, proprietarul trebuie să fi 
distribuit acea parte din domeniul său pe care nu putea să o 
cultive cu forţe proprii, uneori chiar întreaga proprietate, unor 
oameni dependenţi care lucrau pămîntul divizat în parcele mici, 
aşa cum se obişnuieşte şi astăzi în Italia. Cel care primea 
pămîntul putea fi un copil al casei sau sclavul donatorului; dacă 
era un om liber, el se încadra în situaţia care a fost desemnată 
mai tîrziu prin termenul „ocupaţie prin încredințare” 
(precarium). Acesta ocupa pămîntul atita timp cit îi convenea 
proprietarului, neavînd nici un mijloc legal pentru păstrarea lui; 
dimpotrivă, proprietarul îl putea alunga oricind credea de 
cuviinţă. Această relaţie nu implica automat plata unei taxe din 
partea celui care primea pămîntul în folosinţă, însă deseori a 
existat o plată constind, de regulă, în cedarea unei părţi a 
recoltei, ceea ce apropie această relaţie de sistemul de 
arendare. Totuşi, ea a fost întotdeauna diferită de acesta, 
întrucît lipsea o scadenţă care trebuia respectată, ca şi dreptul 
de a-şi intenta reciproc proces. Unica protecţie acordată de lege 
în cazul nerespectării arendei consta în dreptul proprietarului de 
a-şi alunga arendaşul. Cert este că această relaţie se baza pe o 
reciprocă fidelitate, care n-a putut să subziste fără ajutorul unei 
puternice sancţiuni a obiceiului consacrat prin religie; această 
sancţiune n-a lipsit. În ultimă instanţă, instituţia religioasă şi 
morală a clientelei s-a bazat, neîndoielnic, pe această 
concesionare spre folosinţă a pămîntului. Introducerea ei n-a 
fost nicidecum posibilă numai după abolirea proprietăţii comune 
asupra pămîntului, întrucît, la fel ca şi individul de mai tirziu, 
ginta putea acorda celor dependenţi dreptul de folosinţă asupra 
pămîntului ei şi tocmai de aceasta se leagă faptul că clientela 
romană n-a fost de natură personală: clientul cu ginta lui intra 
de la început sub protecţia şi fidelitatea patronului şi a gintei 
acestuia. Această antică formă a proprietăţii funciare explică de 


ce din marii proprietari romani s-a constituit o nobilime rurală, şi 
nu una urbană. Întrucît instituţia dăunătoare a intermediarilor a 
rămas străină romanilor, proprietarul rămiînea la fel de legat de 
pămîntul său, ca şi cel căruia i se concesionase un lot sau ca şi 
ţăranul; el urmărea toate activităţile, ajutînd personal; romanul 
bogat considera că e o mare onoare să fie stimat ca un bun 
gospodar. Casa lui se găsea în mijlocul proprietăţii; în oraş 
deţinea numai o locuinţă, pentru a încheia afacerile şi, poate, 
pentru a respira un aer mai plăcut în timpul căldurilor mari. 
Această organizare a oferit însă, înainte de toate, o bază morală 
pentru relaţiile dintre nobili şi oamenii de rînd, diminuînd 
esenţial pericolele care s-ar fi putut naşte de aici. Posesorii „prin 
încredințare”, recrutaţi din familii de ţărani ruinaţi, clienţi şi 
liberţi, au alcătuit marea masă a proletariatului (p. 75) şi nu 
depindeau de proprietar mai mult decît micul arendaş de 
seniorul său. Numărul sclavilor care lucrau pe pămîntul 
stăpînului a fost cu siguranţă mai mic decit cel al arendaşilor 
liberi. Pretutindeni acolo unde o naţiune imigrantă nu a subjugat 
o populaţie în întregime, sclavii par să fi existat numai într-o 
proporţie redusă, lucrătorii liberi deţinînd astfel un rol cu totul 
diferit de cel pe care îl vor deţine ulterior în stat. La fel, în 
Grecia, „zilierii” (9irec) au avut deseori rolul sclavilor din 
epocile ulterioare, iar în cîteva comunităţi, la locrieni de 
exemplu, sclavia n-a existat pînă în timpurile istorice. La 
început, sclavul însuşi a fost, de regulă, de origine italică; 
prizonierul de război volsc, sabin, etrusc avea cu stăpînul său 
relaţii diferite decit cele care se vor stabili mai tîrziu între acesta 
şi un sirian sau celt. Mai mult, avînd un lot în folosinţă, deţinea, 
chiar dacă nu de drept, cel puţin de fapt, pămînt, vite, o soţie şi 
copii, asemenea proprietarului, iar după instituirea emancipării 
(p. 119) nu era fantezistă speranţa eliberării prin muncă. Dacă 
acesta a fost stadiul proprietăţii funciare din timpurile străvechi, 
atunci ea n-a constituit un flagel pentru comunitate, ci i-a fost 
de un real folos. Nu numai că a asigurat subzistenţa unui număr 
mare de familii, ce-i drept, sub nivelul proprietăţii medii şi mici, 
dar din rîndurile proprietarilor liberi şi situaţi într-o poziţie relativ 
înaltă s-au recrutat conducătorii şi magistraţii fireşti ai 
comunităţii, în timp ce posesorii prin „încredinţare”, agricultorii 
şi cei fără pămînt constituiau materialul potrivit pentru politica 
de colonizare romană, care n-ar fi putut reuşi fără ei. Este 


adevărat că statul poate să-i dea pămînt celui care nu are o 
proprietate, însă celui care nu este agricultor nu-i poate insufla 
voinţa şi tăria de a lucra cu plugul. 

Păşunile n-au fost afectate prin distribuirea pămiînturilor. 
Statul, şi nu clanul, este considerat proprietarul păşunilor 
comunităţii; el le foloseşte, în parte, pentru turmele sale, 
destinate jertfelor şi altor scopuri, menținute permanent într-un 
număr considerabil datorită amenzilor în vite, în parte le 
concesionează proprietarilor de vite în schimbul unui impozit 
moderat (scriptura). La origine, dreptul de păşunat pe domeniile 
publice trebuie să fi avut o oarecare legătură cu proprietatea 
asupra pămîntului; la Roma n-a existat însă nici o conexiune 
legală între loturile particulare şi un anumit drept de folosinţă 
asupra  păşunii comune, întrucît proprietatea putea fi 
achiziționată şi de locuitori. Dreptul de folosinţă a păşunilor 
comune a rămas însă întotdeauna un privilegiu al cetăţeanului şi 
îi era acordat locuitorului numai în mod excepţional, prin graţia 
regală. In această epocă, terenul public pare să fi deţinut, în 
general, o poziţie secundară în economia naţională, întrucit 
păşunile originale ale comunităţii nu puteau fi prea întinse, iar 
teritoriul cucerit era distribuit, în cea mai mare parte, ca pămînt 
arabil ginţilor sau, într-o epocă ulterioară, indivizilor. 

Neîndoielnic, agricultura a constituit ocupaţia iniţială şi 
principală a romanilor; au fost însă prezente şi ramuri ale 
industriei, aşa cum se poate deduce din dezvoltarea timpurie a 
vieţii urbane în acest emporium al latinilor. Într-adevăr, printre 
instituţiile regelui Numa, mai exact printre organizaţiile 
existente la Roma din timpuri imemoriale, sînt enumerate opt 
corporaţii ale meşteşugarilor: flautiştii, orfevrii, lucrătorii în 
cupru, dulgherii, piuarii, boiangii, olarii şi cizmarii. Cu acestea, 
numărul meşteşugarilor care lucrau la comandă pentru vînzare 
este în esenţă epuizat pentru timpurile cele mai vechi, întrucit 
coptul pîinii şi arta medicinei nu erau cunoscute încă, iar femeile 
torceau ele însele lina pentru îmbrăcăminte. E destul de straniu 
faptul că nu apare o corporație particulară a fierarilor. Astfel, se 
confirmă din nou constatarea că prelucrarea fierului a început în 
Latium relativ tîrziu; de aceea, plugul sacru şi cuțitul de tuns al 
preoţilor folosite în ritual au rămas pînă în epoci tirzii 
confecţionate în exclusivitate din cupru. Aceste corporaţii 
trebuie să fi deţinut în perioada de care ne ocupăm o 


importanţă majoră pentru viaţa urbană a Romei şi pentru poziţia 
ei în Latium, care nu poate fi estimată la reala ei valoare în 
comparaţie cu condiţiile mizere în care se va găsi industria 
latină de mai tîrziu, datorită introducerii masive a muncii servile 
şi importului din ce în ce mai mare de mărfuri de lux. Vechile 
cîntece ale Romei nu îl elogiau numai pe puternicul zeu al 
războiului, Mamers, dar şi pe iscusitul armurier Mamurius, care 
s-a priceput să făurească pentru concetăţenii săi scuturi 
asemenea celui de sorginte divină căzut din cer. Zeul focului şi 
al forjei, Volcanus, apare şi el pe străvechile liste de sărbători 
romane. În consecinţă, şi la Roma, ca în toate locurile, 
meşteşugul de a prelucra fierul de plug şi sabia a mers mînă în 
mînă cu arta de a le miînui şi nu se observă nimic din disprețul 
arogant care se va încetăţeni mai tirziu. După ce constituţia 
serviană a impus serviciul militar exclusiv proprietarilor, 
industriaşii au fost excluşi, de fapt, dacă nu prin lege, din cauza 
situaţiei lor de non-proprietari, de la dreptul de a purta armele, 
exceptind detaşamentele speciale formate din lucrători în cupru 
şi muzicanți, ataşate legiunilor. Probabil că aşa a început 
deprecierea morală şi inferioritatea politică a meşteşugarilor. 
Instituţia corporațiilor a îndeplinit acelaşi scop ca şi colegiile 
preoţilor, cărora li se aseamănă, după cum arată şi denumirea 
lor; cunoscătorii în materie se uneau întru conservarea mai 
solidă şi mai sigură a tradiţiei. Persoanele incapabile au fost 
excluse probabil printr-o metodă oarecare; nu se găsesc însă 
urme ale unor tendinţe monopoliste şi nici ale unor măsuri de 
protecţie în faţa pericolului fabricaţiei necorespunzătoare; cert 
este că despre nici o altă latură a vieţii romane mărturiile nu 
sînt aşa de sporadice precum cele referitoare la meşteşuguri. 
Comerţul italicilor s-a limitat, lucru de la sine înţeles, la 
schimbul de mărfuri în interior. Tirgurile (mercatus), care nu 
trebuie confundate cu piaţa săptăminală (nundinae), au o 
tradiţie străveche în Latium. Ele urmau, probabil, întîlnirilor şi 
sărbătorilor internaţionale; la Roma, ele trebuie să fi fost aşadar 
în legătură cu sărbătoarea care se celebra în sanctuarul federal 
de pe Aventin. Latinii, care, în acest scop, veneau anual la Roma 
pe 13 august, foloseau această ocazie pentru a-şi încheia 
afacerile şi a cumpăra cele necesare. O importanţă 
asemănătoare, poate chiar mai mare, a deținut-o pentru Etruria 
adunarea anuală care se ţinea lîngă templul lui Voltumna (poate 


lîngă Motenfiascone), pe teritoriul oraşului Volsinii. Această 
adunare a constituit şi o ocazie de tîrg şi era frecventată de 
către indigeni, dar şi de către comercianții romani. Cel mai 
important dintre toate tîrgurile italice a fost însă cel care se 
desfăşura la poalele lui Soracte, în dumbrava Feroniei, situată 
într-o poziţie cum nu se putea mai favorabilă pentru schimbul de 
mărfuri între cel trei mari naţiuni. Acest vîrf izolat şi înalt, pe 
care natura însăşi pare să-l fi aşezat în mijlocul cîmpiei Tibrului 
pentru a servi drept punct de reper călătorului, se află pe 
graniţa care separă ţinutul etrusc de cel sabin; totuşi, se pare că 
a aparţinut mai degrabă celui din urmă, fiind uşor accesibil atit 
din Latium, cît şi din Umbria. Comercianţii romani apar în mod 
regulat în acest loc, iar daunele pe care le-au suferit au generat 
multe discordii cu sabinii. Este neîndoielnic faptul că schimbul 
de mărfuri cu ocazia acestor tirguri a avut loc cu mult înaintea 
sosirii în Marea Occidentală a vreunei corăbii greceşti sau 
feniciene. În aceste împrejurări, ţinuturile învecinate se într- 
ajutorau cu grîne în cazul unor recolte insuficiente; cu aceste 
ocazii, se făcea schimb de vite, sclavi, metale în general, în 
sfîrşit tot ceea ce putea să pară util sau dorit în acele timpuri 
străvechi. Cel mai vechi etalon de schimb consta în vite şi în oi, 
o vită valorind zece oi. Recunoaşterea acestora ca etalon 
valoric, într-un cuvînt, ca monedă, ca şi stabilirea unei proporţii 
între animalele mari şi mici, ne amintesc, aşa cum o dovedeşte 
şi obiceiul răspîndit la germani, nu de perioada greco-italică, ci 
de o epocă cu o pură economie pastorală. Pe lîngă acestea, în 
Italia, unde metalul devenise necesar în cantităţi considerabile, 
îndeosebi pentru cultivarea pămîntului şi producerea de 
armament, dar unde puţine ţinuturi îşi puteau satisface nevoile 
din resursele proprii, a apărut de timpuriu un al doilea etalon de 
schimb, cuprul (aes); latinii, săraci în cupru, desemnau 
evaluarea cu termenul „arămire” (aestimatio). În această 
stabilire a cuprului drept echivalent valabil pe întregul cuprins al 
peninsulei, ca şi în inventarea semnelor numerice elementare, 
asupra cărora vom reveni mai jos (p. 153), în fine, în sistemul 
duodecimal al _italicilor, regăsim urme ale sărbătorilor 
internaţionale ale populațiilor italice din timpul în care erau încă 
unicii stăpîni ai ţării. 

Modul în care comerţul maritim şi-a exercitat influenţa 
asupra _italicilor rămaşi independenţi a fost relatat, în linii 


generale, mai sus. Triburile sabelice nu au resimţit aproape 
deloc efectul acestuia. Ele populau numai o fişie de țărm îngustă 
şi neospitalieră şi tot ce şi-au însuşit de la alte naţiuni, alfabetul 
de exemplu, le-a parvenit prin intermediul toscanilor sau 
latinilor, ceea ce explică şi lipsa dezvoltării urbane. Şi comerţul 
Tarentumului cu apulii şi mesapii pare să fi fost puţin extins în 
această epocă. Cu totul altfel se prezintă situaţia pe coasta de 
vest, unde greci şi italici convieţuiau în Campania, păstrind 
relaţii paşnice şi unde, în Latium şi mai ales în Etruria, se 
desfăşura un schimb de mărfuri bogat şi regulat. Cele mai vechi 
articole de import pot fi determinate, în parte, prin obiecte 
găsite în mormintele străvechi, mai ales din Caere, în parte, prin 
urme păstrate în limba şi instituţiile romanilor şi, cu predilecție, 
prin influenţele asimilate de către meşteşugul roman; căci, 
înainte ca bunurile străine să fie imitate, ele trebuie să fie 
cumpărate timp îndelungat. Ce-i drept, nu putem stabili nivelul 
dezvoltării meşteşugurilor pînă la separarea popoarelor, nici 
cum au evoluat în continuare în perioada în care Italia a rămas 
în întregime a italicilor; nu putem şti în ce măsură piuarii, 
boiangii, tăbăcarii şi olarii italici şi-au făurit meşteşugul în mod 
independent sau dacă au primit influenţe din Grecia sau Fenicia. 
În mod sigur, arta orfevrilor, care a existat la Roma din timpuri 
imemoriale, nu poate să fi apărut decît după începerea 
comerţului maritim, care a răspîndit folosirea podoabelor de aur 
pe o întindere mare a peninsulei. Astfel, în cele mai vechi 
camere mortuare de la Caere şi Vulci (în Etruria) şi de la 
Praeneste (în Latium) întîlnim plăcuţe de aur gravate cu 
imaginile unor lei înaripaţi şi cu alte ornamente, similare celor 
babiloniene. Pot fi purtate discuţii nesfirşite despre fiecare 
obiect în parte, dacă e din import sau doar e o imitație locală; 
este însă indiscutabil că, în general, întreaga coastă occidentală 
a Italiei a importat în aceste timpuri obiecte metalice din Orient. 
Cînd va fi vorba despre artă, vom arăta mai explicit că 
arhitectura, ca şi modelarea în lut şi în metal au primit un 
imbold puternic prin înrîurirea greacă, mai exact, că cele mai 
vechi unelte şi modele au venit din Grecia. In camerele 
mortuare menţionate, în afara podoabelor din aur mai erau 
depuse vase acoperite cu un email albastru sau din argilă 
verzuie, de origine egipteană, dacă e să judecăm după material 
şi stil, ca şi după hieroglifele gravate pe ele; vase din alabastru 


pentru unguente, de origine orientală, dintre care cele mai 
multe o reprezintă pe Isis; ouă de struţ ornamentale cu sfincşi şi 
cu grifoni pictaţi sau incizaţi; mărgele din sticlă şi chihlimbar. 
Acestea din urmă ar fi putut să provină din nord, aduse pe 
uscat, însă celelalte obiecte dovedesc importul de unguente şi 
de podoabe de toate felurile din Orient. Tot de aici au fost aduse 
pînzeturile şi purpura, fildeşul şi tămiia, fapt dovedit de folosirea 
timpurie a fişiilor din pînză, a veşmintelor din purpură şi a 
sceptrului din fildeş purtate de către rege, a tămiiei, cu ocazia 
sacrificiilor, ca şi de străvechile nume împrumutate (Aivov, 
linum; nopoúpa, purpura; oxănrpov, oxinov, scipio, probabil şi 
eAegpac, ebur ; 9voc, thus). 

Aceeaşi semnificaţie trebuie acordată unui anumit număr 
de cuvinte care se referă la unele alimente şi băuturi, în special 
numele uleiului, al cănilor (&upopevc, amplhlora, ampulla; 
xpatńp, cratera), al banchetului (xwuâlw, comissari), al unei 
delicatese (opowvtov, oposnium), al aluatului (ála, massa) şi al 
diferitelor prăjituri (yAvxobdc, /ucuns; nĂaxobc, placenta; Tvpobc, 
turunda), în timp ce, dimpotrivă, unele nume latine, al farfuriei 
(patina, nar&vn) şi al slăninii (arvina, &pBivn), au pătruns în 
greaca siciliană. Obiceiul de mai tîrziu de a aşeza în morminte 
vase de lux de origine attică, corciriană şi campaniană 
dovedeşte, ca şi aceste mărturii lingvistice, importul străvechi al 
vaselor greceşti în Italia. Pielăria grecească trebuie să se fi 
impus în Latium cel puţin în domeniul armamentului, ceea ce 
este dovedit prin faptul că latinii desemnează scutul (scutum, 
precum /orica, de la lorum) cu cuvîntul grecesc pentru piele 
(oxoðTtoç). In fine, trebuie să enumerăm în acest context 
numeroşii termeni referitori la navigaţie, deşi principalele 
cuvinte din acest domeniu, velă, catarg, vergă, sînt, foarte 
curios, de origine pur latină; de asemenea, denumirea greacă a 
scrisorii (enoroAn, epistula), a mărcii (reooapa, tessera), a 
balanței (orarip, statera) şi a banilor daţi ca avans (a&ppafwv, 
arrabo, arra) în limba latină şi, în schimb, preluarea unor 
termeni juridici latini în greacă siciliană, ca şi împrumuturile 
lingvistice pentru proporţiile şi denumirile monedelor, măsurilor 
şi greutăților, asupra cărora vom reveni. Dovada cea mai 
concludentă a vechimii lor este îndeosebi caracterul barbar pe 
care-l trădează toate aceste împrumuturi; înainte de toate, 
formarea caracteristică a acuzativului din nominativ (p/acenta = 


nàaxoðvta; ampora = Gupopta; statera = otatñpa). De 
asemenea, cultul zeului comercianților (Mercurius) pare să fi 
fost condiţionat mai întîi de ideile greceşti, iar sărbătoarea lui a 
fost fixată la idele lui mai tocmai pentru că poeţii eleni îl 
celebrau ca fiu al frumoasei Maia. În consecinţă, atît Italia 
străveche, cît şi Roma imperială îşi procurau articolele de lux din 
Orient, înainte de a se fi încercat fabricarea pe plan local după 
modelele importate. În schimb, ea nu putea să ofere decit 
produsele sale brute, constînd, înainte de toate, în cupru, argint 
şi fier, apoi în sclavi şi lemn pentru corăbii, în chihlimbarul venit 
de la Marea Baltică şi în griul său, dacă dincolo de mare se 
înregistrase cumva o recoltă insuficientă. 

Din aceste relaţii care s-au stabilit între cerere şi ofertă, 
ceea ce s-a explicat şi mai sus, rezultă cauza pentru care 
comerţul din Latium se deosebeşte atit de profund de cel din 
Etruria. Latinii, care duceau lipsă de principalele articole de 
export, nu puteau să desfăşoare decit un comerţ pasiv şi au fost 
obligaţi, chiar în timpurile cele mai vechi, să importe de la 
etrusci cuprul, de care nu se puteau lipsi, oferind în schimb vite 
şi sclavi. Străvechiul obicei de a vinde sclavii pe malul drept al 
Tibrului a fost amintit mai sus (p. 85). Astfel, balanţa comercială 
toscană trebuia să se încline cu necesitate în favoarea cetăților 
Caere, Populonia, Capua şi Spina. Este şi cauza rapidei 
dezvoltări a bunăstării în aceste ţinuturi, pe cînd Latiumul 
rămîne cu precădere un ţinut agricol. Acelaşi contrast se repetă 
în toate celelalte aspecte; cele mai vechi morminte construite şi 
amenajate după exemplul grec, însă de o extravaganţă pe care 
grecii n-au cunoscut-o, se află la Caere, în timp ce ţinutul latin, 
cu excepţia cetăţii Praeneste, care pare să fi deţinut o poziţie 
singulară datorită relaţiilor sale cu Falerii şi cu Etruria 
meridională, nu se poate mîndri cu nici un singur mormînt 
fastuos în această epocă; aici, ca şi la sabeli, o simplă pajişte 
pare să fi fost suficientă pentru a adăposti corpul neînsufleţit. 
Cele mai vechi monede, care sînt cu puţin posterioare celor din 
Grecia Mare, aparţin Etruriei, îndeosebi Populoniei; Latiumul s-a 
mulţumit, pe durata întregii epoci regale, cu bucăţi de cupru 
evaluate după greutate şi nu a introdus monedele străine - 
foarte puţine au fost găsite aici, de exemplu, una emisă de 
Poseidonia. In arhitectură, plastică şi toreutică s-au exercitat 
aceleaşi influenţe asupra Etruriei şi Latiumului, dar numai în 


Etruria capitalul le vine în sprijin şi determină o răspîndire largă 
şi o tehnică înaintată. În general, trebuie să fi fost aceleaşi 
mărfuri care au fost cumpărate, vîndute şi fabricate în Latium şi 
în Etruria; în ceea ce priveşte intensitatea schimburilor însă, 
ţinutul sudic a fost depăşit cu mult de cel nordic. Tocmai de 
această realitate trebuie să legăm faptul că articolele de lux 
produse în Etruria după modele greceşti şi-au găsit cumpărători 
şi în Latium, în special la Praeneste, şi în Grecia însăşi, în timp 
ce Latiumul n-a exportat niciodată ceva asemănător. 

O diferenţă similară celei din domeniul comerţului se 
manifestă şi în alegerea căilor comerciale. Despre comerţul 
străvechi al etruscilor în Marea Adriatică nu putem decit să 
avansăm presupunerea că el s-a orientat dinspre Spina şi Hatria 
cu predilecție înspre Corcyra. Mai sus (p. 111), s-a remarcat 
faptul că etruscii occidentali se încumetau să pătrundă în mările 
orientale şi stabileau relaţii de schimb nu numai cu Sicilia, dar şi 
cu Grecia propriu-zisă. Vechile relaţii cu Attica sînt atestate nu 
numai de vasele ateniene - pe care le întîlnim într-un număr atit 
de mare în mormintele etrusce mai recente şi care au fost 
importate în această epocă pentru alte scopuri decit cel de 
împodobire a mormintelor, în timp ce, pe de altă parte, 
candelabrele din bronz şi cupele tireniene din aur au devenit de 
timpuriu un articol căutat pe piaţa ateniană -, ci mai ales de 
monede. Piesele de argint de la Populonia sînt bătute după un 
model străvechi, prezentind pe avers capul Gorgonei, iar pe 
revers un pătrat ştanţat. Ele au fost descoperite la Atena şi de-a 
lungul vechiului drum al chihlimbarului, în zona Poznaniei, şi 
constituie, după toate probabilitățile, moneda bătută la Atena 
din porunca lui Solon. De asemenea, excluzîndu-i pe greci, am 
remarcat că etruscii au negociat, mai ales după constituirea 
alianţei maritime  etrusco-cartagineze, cu precădere cu 
cartaginezii; este remarcabil faptul că, în cele mai vechi 
morminte din Caere, obiectele indigene din bronz şi argint sînt 
depăşite de mărfurile orientale care ar fi putut fi, într-adevăr, 
aduse de către comercianții greci, dar şi, cu mai mare 
probabilitate, importate de către navigatorii fenicieni. Totuşi, nu 
trebuie să fie acordată acestor relaţii cu fenicienii o importanţă 
exagerată şi, mai ales, nu trebuie uitat niciodată că alfabetul, ca 
şi toate celelalte influenţe şi împrumuturi ale culturii indigene au 
venit în Etruria prin mijlocirea grecilor, şi nu a fenicienilor. 


Comerţul latin şi-a ales o altă direcţie. Cu toate că sînt destul de 
rare circumstanţele în care putem compara integrarea 
elementelor elene la romani şi la etrusci, totuşi, acolo unde este 
posibil, se vădeşte o independenţă desăvirşită a fiecăruia dintre 
aceste două popoare. Această afirmaţie este dovedită pregnant 
de alfabet; cel adus etruscilor din coloniile chalcido-doriene din 
Sicilia sau Campania diferă foarte mult de cel transmis latinilor 
din acelaşi ţinut; amîndouă popoarele s-au adăpat la acelaşi 
izvor, fiecare însă la timpul său şi în alt loc. Acelaşi fenomen se 
repetă, în parte, şi în lexic; romanul Pollux şi toscanul Pultuke 
sînt, fiecare, forme corupte ale grecescului Polydeukes; toscanul 
Utuze sau Uthuze s-a format din Odysseus; latinul Ulixes 
reproduce forma consacrată în Sicilia; de asemenea, toscanul 
Aivas corespunde vechii forme greceşti a acestui nume, latinul 
Aiax, unei forme secundare, probabil tot de origine siciliană; 
latinul Aperta sau Apello şi samnitul Appellun s-au născut din 
doricul Apellon; toscanul Apulu, din Apollon. În felul acesta, 
limba şi scrierea latină indică direcţia comerţului latin, care s-a 
îndreptat în exclusivitate spre Cumae şi Sicilia. Toate urmele 
care ni s-au păstrat din timpurile acelea îndepărtate conduc la 
aceeaşi concluzie: moneda din Poseidonia găsită în Latium; 
cumpărarea grinelor în anii cu recolte proaste de la volsci, 
cumeieni, siculi şi, bineînţeles, de la etrusci; înainte de toate 
însă, corespondenţa dintre sistemul monetar latin şi cel sicilian. 
Aşa cum denumirea locală dorico-chalcidică a monedei de 
argint, v6uoc, şi măsura siciliană nuilva au intrat cu acelaşi 
înţeles în limba latină ca nummus şi hemina, la fel, denumirile 
italice pentru greutăţi, /ibra, triens, quadrans, sextans, uncia, 
folosite în Latium la cîntărirea cuprului care servea drept 
monedă, au pătruns în limba populară a Siciliei în secolul al Ill- 
lea al Romei (VI) sub formele corupte şi hibride de Airpa, TpLăc, 
TreTpăc, EEG, ovyxia. Mai mult, dintre sistemele greceşti de 
greutate şi monetare, cel din Sicilia este singurul ordonat într-o 
proporţie determinată faţă de sistemul de piese din cupru din 
Italia; nu numai argintul a fost fixat convenţional, poate şi legal, 
la o valoare de 250 de ori mai mare decit cea a cuprului, ci 
echivalentul livrei de cupru siciliene (1/120 din talantul attic, 2/3 
din livra romană), urmînd acest sistem, a fost bătut ca monedă 
de argint într-o epocă foarte îndepărtată la Siracusa (Alrpa, 
&pPyvpiov, ceea ce ar însemna „livră de cupru în argint”). Astfel, 


nu putem pune la îndoială de faptul că lingourile de cupru italice 
au circulat şi în Sicilia ca substituenţi ai monedei; şi aceasta 
confirmă cu strălucire ipoteza conform căreia comerţul latinilor 
în Sicilia a fost de natură pasivă, iar banii latini se scurgeau, în 
consecinţă, spre Sicilia. Alte argumente care dovedesc 
vechimea comerţului dintre Sicilia şi Italia - de exemplu, 
denumirile italice pentru preţul comercial, închisoare, farfurie, 
preluate de către dialectul sicilian şi invers, introducerea 
cuvintelor siciliene în latină - au fost menţionate mai sus (pp. 
120, 148). De asemenea, se întîlnesc mărturii, deşi mai puţin 
edificatoare, despre străvechile relaţii comerciale ale latinilor cu 
oraşele chalcidice din Italia meridională, Cumae şi Neapolis, şi 
cu foceenii din Elea şi Massalia. Faptul că acest comerţ a fost cu 
mult mai puţin intens decit cel stabilit cu sicilienii e dovedit cu 
prisosinţă de realitatea potrivit căreia toate numele greceşti 
pătrunse în Latium într-o epocă timpurie - este suficient să ne 
amintim de Aesculapius, Latona, Aperia, machina - sînt de 
origine dorică. În cazul în care comerţul cu oraşele de sorginte 
ionică, precum Cumae şi coloniile foceene, s-ar fi ridicat la 
aceeaşi intensitate care îl caracterizează pe cel cu dorienii 
sicilieni, ar fi trebuit să apară şi forme ionice alături de cele 
dorice; trebuie să menţionăm totuşi că şi în aceste colonii ionice 
elementul doric a pătruns de timpuriu şi că dialectul lor a fost 
foarte instabil. În timp ce toate datele atestă un comerţ intens al 
latinilor cu grecii Mării Occidentale, în general, şi cu cei din 
Sicilia, în special, mărturiile care ar putea atesta relaţiile cu alte 
popoare lipsesc cu desăvirşire; înainte de toate, este remarcabil 
faptul că, exceptind unele nume de localităţi, ne lipsesc complet 
dovezile lingvistice ale străvechilor relaţii ale latinilor cu 
naţiunile care vorbeau limba aramaică. Dacă, în continuare, 
dorim să cunoaştem modul în care s-a desfăşurat acest comerț, 
dacă a fost întreprins de către comercianţi italici în exteriorul 
Italiei sau de către comercianţi străini în interiorul ei, prima 
ipoteză se bucură de mai mult credit, cel puţin în ceea ce 
priveşte Latiumul; este greu de conceput că termenii latini care 
desemnau echivalentul monedei şi preţul comercial ar fi putut 
să pătrundă în limbajul comun al locuitorilor din Sicilia, dacă 
negustorii sicilieni s-ar fi deplasat la Ostia pentru a schimba 
podoabele lor cu cupru. În sfîrşit, în ceea ce priveşte persoanele 
şi stările care desfăşurau acest comerţ în Italia, putem afirma că 


la Roma nu s-a dezvoltat o pătură de mari comercianţi, 
independentă şi opusă celei a proprietarilor funciari. Cauza 
acestui fenomen surprinzător rezidă în faptul că marele comerţ 
din Latium s-a găsit de la început în miinile marilor proprietari 
funciari - o supoziţie care nu este atit de ciudată cum pare la 
prima vedere. Intr-un ţinut brăzdat de mai multe rîuri 
navigabile, marele proprietar, răsplătit de arendaşii săi prin dări 
în produse, trebuie să fi avut bărci încă de timpuriu; lucru firesc 
şi, de altfel, atestat. In consecinţă, comerţul maritim trebuie să 
fi revenit cu atît mai mult proprietarilor de pămînturi, cu cît 
numai ei deţineau concomitent ambarcaţiunile şi produsele de 
export: roadele pămîntului. Într-adevăr, contradicţia dintre 
aristocrația funciară şi cea financiară nu este cunoscută vechilor 
romani; marii proprietari au fost în acelaşi timp şi speculanţi, şi 
capitalişti. Dacă comerţul ar fi fost foarte intens, această 
confuzie nu s-ar fi putut menţine; însă, cum am arătat, la Roma 
exista într-adevăr un comerţ de o anumită importanţă, în 
măsura în care toate schimburile ținutului latin se concentrau 
aici. In esenţă însă, Roma n-a fost un oraş comercial, precum 
Caere sau Tarentum, ci a fost şi a rămas centrul unei comunităţi 
agricole. 


Capitolul XIV 
Măsurile şi scrierea 


Arta de a măsura îi supune omului lumea; însă arta de a 
scrie face cunoştinţele sale nepieritoare, aşa cum omul nu este; 
amîndouă îi conferă ceea ce natura i-a refuzat: atotputernicie şi 
eternitate. Este dreptul şi datoria istoriei să analizeze popoarele 
şi pe aceste căi. 

Pentru a se putea ajunge la măsurare, este necesară, în 
prealabil, dezvoltarea unor concepte; cele de timp, spaţiu şi 
greutate, întreg compus din părţi egale, mai exact numărul şi 
sistemul numeric. Natura ne pune la îndemină o serie de puncte 
de reper: pentru timp, mişcările ciclice ale Soarelui şi ale Lunii 
sau ziua şi luna; pentru spaţiu, lungimea piciorului uman, care 
măsoară mai uşor decit braţul; pentru greutate, povara pe care 
bărbatul o poate cîntări cu braţul întins (/ibrare) sau „greutatea” 
(/ibra). Ca punct de reper pentru imaginea unui întreg compus 
din părţi egale nu există exemplu mai natural decît mîna cu cele 
cinci degete sau miinile cu cele zece degete; pe aceasta se 
bazează sistemul decimal. S-a remarcat deja că toate aceste 
elemente ale măsuratului şi ale număratului datează nu din 
epoca premergătoare separării ramurilor greceşti şi latine, ci din 
timpurile cele mai îndepărtate. Vechimea măsurării timpului 
după ciclul lunii, de exemplu, e dovedită de limbă (p. 29); însăşi 
modalitatea de a numără zilele care se scurg între diferitele faze 
ale lunii, nu pornind de la ultima care a început, ci socotind în 
urmă de la cea care trebuie să înceapă, este cel puţin mai veche 
decit separarea grecilor şi latinilor. Cea mai evidentă mărturie a 
vechimii şi folosirii exclusive a sistemului decimal la indo- 
germanici este oferită de cunoscuta concordanţă, existentă în 
toate limbile indo-germanice, a denumirii numerelor pînă la o 
sută inclusiv (p. 29). În ceea ce priveşte Italia, toate instituţiile 
originare sînt dominate de sistemul decimal; e suficient să 
amintim aici consacrarea numărului zece pentru martori, 
chezaşi, soli, magistrați, apoi echivalentul legal între o vită şi 
zece oi, împărţirea cantonului în zece curii şi, în general, 
folosirea sistemului decimal, /imitatio, a zecea parte de la 
sacrificii şi dijma în agricultură, decimarea, în sfîrşit, prenumele 


Decimas. Printre aplicaţiile acestui vechi sistem decimal în sfera 
măsurării şi scrierii, un loc important îl deţin ciudatele cifre 
italice. Semnele numerice convenţionale nu existau înainte de 
separarea grecilor şi italicilor. În schimb, pentru cele mai vechi 
şi indispensabile trei numere, unu, cinci şi zece, găsim trei 
semne, |, V sau A, X, imitații evidente ale degetului întins, mîinii 
deschise şi miinilor încrucişate, care nu sînt împrumutate nici de 
la greci şi nici de la fenicieni, ci sînt comune romanilor, sabelilor 
şi etruscilor. Acestea sînt primele începuturi ale formării unei 
scrieri naţional italice şi, concomitent, mărturii despre 
intensitatea vechiului comerţ continental al italicilor, care-l 
precedă pe cel maritim (pp. 146-147); bineînţeles, e imposibil 
de stabilit care dintre triburile italice a inventat aceste semne şi 
care le-a împrumutat. Alte urme ale sistemului decimal sînt 
puţine în acest domeniu; putem să includem aici vorsus-ul, 
unitatea de măsură pentru suprafaţă a sabelilor, echivalent cu o 
suprafaţă de 100 de picioare pătrate (p. 30), şi anul roman 
format din zece luni. Dintre celelalte măsuri italice care nu se 
leagă de sistemul grecesc şi care au existat probabil înainte ca 
italicii să fi venit în contact cu grecii, este preponderentă 
împărţirea „întregului” (as) în douăsprezece „unităţi” (unciae). 
După sistemul duodecimal au fost organizate cele mai vechi 
colegii sacerdotale, cele ale saliilor şi arvalilor (pp. 128-129), ca 
şi confederaţiile oraşelor etrusce. Acelaşi număr prevalează în 
sistemul roman de greutăţi, dar şi în cel al unităţilor de măsură 
pentru lungime, în care livra (/ibra) şi piciorul (pes) erau 
divizate, de obicei, în douăsprezece părţi; unitatea de măsură 
romană pentru suprafaţă este „actul” (actus), de 120 de 
picioare pătrate, concepută pe baza sistemului decimal şi 
duodecimal. Trebuie să fi căzut în uitare modalităţile similare 
folosite pentru măsurarea volumelor. Dacă reflectăm asupra 
originii sistemului duodecimal, asupra apariţiei, aşa de timpuriu 
şi pretutindeni, împreună cu cifra zece, a cifrei douăsprezece, 
nu vom găsi altă explicaţie decit cea oferită de compararea 
dintre ciclurile solare şi cele lunare. Miinile cu cele zece degete 
şi ciclul solar, echivalînd cu aproximativ douăsprezece lunaţii, au 
fost primele elemenete care au sugerat omului profunda 
concepţie asupra unei unităţi alcătuite din mai multe părţi 
identice şi, cu aceasta, ideea unui sistem numeric, primul pas 
către gindirea matematică. Dezvoltarea duodecimală coerentă a 


acestei gindiri pare să fi fost de origine naţional-italică şi să fi 
precedat primul contact cu elenii. 

După ce comercianții greci au deschis calea către coasta 
de vest a ltaliei, măsurile de suprafaţă au rămas, ce-i drept, 
aceleaşi, dar cele de lungime, de greutate şi mai ales de volum, 
altfel spus, acele sisteme fără de care comerţul şi schimbul nu 
sînt posibile, au suferit consecinţele acestui nou comerţ 
internaţional. Piciorul roman, care a devenit mai tîrziu puţin mai 
mic decit cel grecesc, dar care avea în acea epocă aceeaşi 
dimensiune sau cel puţin era considerat astfel, a fost împărţit, 
exceptind diviziunea romană a celor douăsprezece părţi egale, 
şi în patru lățimi de mînă (pa/mus), şi în şaisprezece lățimi de 
degete (digitus), după sistemul grecesc. In continuare, sistemul 
roman de greutăţi a fost pus în relaţii stabile cu cel attic, care 
era răspîndit în întreaga Sicilie, nu însă şi la Cumae - o nouă 
dovadă semnificativă a faptului că negoţul latin se orienta cu 
precădere spre insulă; patru livre romane au fost echivalate cu 
trei mine attice sau, mai degrabă, livra romană a fost 
considerată echivalentul unei /itra şi jumătate din Sicilia sau a 
unei jumătăţi de mină. Imaginea cea mai bizară şi multicoloră o 
oferă însă măsurile romane de volum, în parte datorită numelui 
lor, în parte datorită proporţiilor. Numele lor au fost preluate din 
greacă fie prin denaturarea acestora (amphora, modius, după 
uESIuvoc, congius, din xoevc, hemina, cyathus), fie prin 
traducerea lor (acetabulum din o&vBaqpov), în timp ce 5£ornc 
este forma coruptă de la sextarius. Însă nu toate măsurile 
frecvent folosite sînt identice; pentru lichide, cong'us-ul sau 
chus-ul, sextarius-ul, cyathus-ul, ultimele două valabile şi pentru 
mărfuri solide; amfora romană este echivalentă, ca măsură a 
lichidelor, talantului attic şi se află în relaţie stabilă cu grecescul 
metretes în proporţie de 3 : 2, iar cu grecescul medimnos, de 2 : 
1. Celui care poate interpreta asemenea semne, aceste nume şi 
cifre îi relevă intensitatea şi importanţa comerţului dintre Sicilia 
şi Latium. Semnele cifrice greceşti n-au fost adoptate; romanul 
s-a servit totuşi de alfabetul grec, în momentul în care i-a 
devenit accesibil, pentru a forma numerele 50, 100 şi 1.000 cu 
ajutorul celor trei litere aspirate, de altfel inutile lui în alt scop. 
În Etruria, semnul care va desemna 100 pare să fi fost obţinut 
într-un fel asemănător. Mai tirziu, cum se întîmplă de obicei, 
sistemul numeric al celor două naţiuni vecine s-a echilibrat prin 


adoptarea, în Etruria, a sistemului roman în trăsăturile sale 
esenţiale. 

In acelaşi fel, calendarul roman şi, probabil, cel italic în 
general, după începuturi independente, a ajuns mai tîrziu sub 
influenţă greacă. În împărţirea timpului, atenţia oamenilor este 
atrasă cu necesitate de repetarea răsăritului şi apusului 
soarelui, a lunii noi şi a celei pline; în consecinţă, ziua şi luna, 
determinate nu după un calcul ciclic, ci prin observare directă, 
au servit timp îndelungat drept unicele mijloace pentru 
măsurarea timpului. Pînă în epoci recente, răsăritul şi apusul 
soarelui erau anunţate în forul roman de către crainicul public şi 
putem presupune că preoţii proclamau, odată cu fiecare dintre 
cele patru faze lunare, numărul zilelor care o despărţeau pe cea 
anunţată de următoarea. În consecinţă, în Latium şi, probabil, 
într-un mod asemănător nu numai la sabeli, dar şi la etrusci, 
zilele au fost calculate, cum s-a spus mai sus, nu plecînd de la 
ultima fază spre cea care urma, ci numărînd înapoi de la cea 
care urma să se producă. Acest calcul a dat naştere 
săptăminilor lunare, care alternau de la şapte la opt zile, cu o 
durată de 7 zile şi 3/8, şi lunilor, care, la rîndul lor, numărau 29 
sau 30 de zile, durata medie a lunii sinoidale fiind de 29 de zile, 
12 ore şi 44 de minute. Mult timp ziua a rămas la italici cea mai 
mică unitate de timp, iar luna, cea mai mare. Abia mai tîrziu, 
ziua şi noaptea au fost împărţite în cîte patru diviziuni; mult mai 
tîrziu, au început să se servească de sistemul orar: acest fapt 
explică de ce şi cele mai apropiate populaţii diferă în modul de 
fixare a începutului zilei, romanii situîndu-l la miezul nopţii, iar 
sabelii şi etruscii la amiază. Nici anul n-a fost reglementat 
calendaristic înainte de separarea grecilor şi romanilor, întrucit 
denumirile anului şi părţilor acestuia sînt cu totul deosebite în 
cele două limbi. Totuşi, italicii par să fi recurs în perioada 
preelenă nu la un sistem calendaristic, ci la instituirea a două 
unităţi mari de timp. Simplificarea, uzuală la romani, a calculului 
după lunaţii prin aplicarea sistemului decimal, desemnarea unei 
perioade de zece luni ca un „cerc” (annus) sau un an complet 
conţin, toate, elementele caracteristice unei antichităţi 
îndepărtate. Mai tirziu, însă neîndoielnic într-o epocă foarte 
timpurie, dar tot înaintea influenţei greceşti, în Italia s-a 
dezvoltat, cum am remarcat, sistemul duodecimal; şi întrucît s-a 
născut tocmai din observarea faptului că revoluţia soarelui 


corespunde cu douăsprezece lunaţii, el a fost aplicat cu 
siguranţă mai întîi şi înainte de toate la calcularea timpului. 
Aceasta concordă cu o altă constatare; numele individuale ale 
lunilor care n-au putut exista înainte ca luna să fie concepută ca 
o parte a anului solar, îndeosebi cele ale lunilor martie şi mai, 
corespund în cazul diferitelor triburi ale italicilor, dar diferă de 
cele greceşti. Problema de a stabili un calendar practic, care să 
corespundă concomitent atît soarelui, cît şi lunii - o problemă 
comparabilă cu cvadratura cercului, a cărei soluţie n-a fost 
recunoscută ca imposibilă decît după citeva secole -, pare să fie 
preocupat spiritul uman din Italia înaintea epocii în care au 
început legăturile cu grecii; aceste tentative exclusiv naţionale 
au căzut însă în uitare. 

Aşa cum îl cunoaştem, cel mai vechi calendar al Romei şi 
al mai multor oraşe latine - tradiţia nu ne-a păstrat nimic cu 
privire la cronologia sabelică şi etruscă - se bazează, cu 
siguranţă, pe străvechiul sistem grecesc, ce corespundea atit 
fazelor lunare, cît şi perioadelor anului solar, presupunînd durata 
lunaţiei de 29 zile şi 1/2, durata unei revoluţii solare de 12 
lunaţii şi 1/2 sau de 368 de zile şi 3/4 şi alternarea lunilor 
„pline”, sau de 30 de zile, cu cele „goale”, sau de 29 de zile, a 
anilor cu douăsprezece luni cu cei de treisprezece luni; acest 
calendar a menţinut o oarecare concordanţă cu fenomenele 
celeste reale prin eliminări sau intercalări arbitrare. Este posibil 
ca această organizare grecească a anului să fi fost preluată de 
către latini, fără mari modificări. Cea mai veche formă a anului 
care se poate recunoaşte istoric diferă la romani de modelul său 
nu atit în rezultatul ciclic şi cu atît mai puţin în alternanţa anilor 
de douăsprezece şi treisprezece luni, cît prin denumirea şi 
măsurarea fiecărei luni în parte. Anul roman începe odată cu 
primăvara; prima lună şi singura care şi-a împrumutat numele 
de la un zeu este cea a lui Marte (Martius), următoarele trei sînt 
ale germinaţiei (aprilis), creşterii (maius) şi abundentei (junius); 
următoarele pînă la a zecea sînt denumite după ordinea lor 
(quinctilis, sextilis, september, october, november, december), a 
unsprezecea este cea a „deschiderii” (/anuarius, p. 128), 
raportîndu-se, neîndoielnic, la începutul muncii agricole care 
urmează după repausul din mijlocul iernii, a douăsprezecea şi, 
într-un an ordinar, ultima, îşi datorează numele purificării 
(februarius). La această ordine se adaugă în mod periodic, în 


anii bisecți, o lună anonimă a „muncii” (mercedonius) la sfîrşitul 
anului, deci după luna februarie. Calendarul roman este original 
nu numai în privinţa denumirilor lunilor, preluate probabil din 
vechiul fond naţional, ci şi în privinţa duratei acestora; în locul 
celor patru ani ai ciclului grec, alcătuit fiecare în parte din şase 
luni de cite treizeci de zile şi şase luni de cîte douăzeci şi nouă 
de zile, cu o lună intercalată în fiecare al doilea an, cînd de 
treizeci, cînd de douăzeci şi nouă de zile (354 + 384 + 354 + 
383 = 1.475 de zile), calendarul roman a fixat patru ani cu cîte 
patru luni de treizeci şi una de zile - prima, a treia, a cincea, a 
opta - şi şapte luni de douăzeci şi nouă de zile, cu un februarie 
de douăzeci şi opt de zile timp de trei ani şi douăzeci şi nouă de 
zile în al patrulea, şi o lună intermediară de douăzeci şi şapte de 
zile, intercalată în fiecare al doilea an (355 + 383 + 355 + 382 
= 1.475 de zile). Acest calendar devia, de asemenea, de la 
împărţirea iniţială a lunilor în săptămîni cînd de şapte zile, cînd 
de opt zile; în locul acestei diviziuni, el a stabilit, o dată pentru 
totdeauna, primul sfert al lunilor cu treizeci şi una de zile în ziua 
a şaptea din lună, al lunilor cu douăzeci şi nouă de zile în ziua a 
cincea, şi luna plină, la primele, în ziua de 15, iar la celelalte în 
ziua de 13; în felul acesta, a doua şi a patra săptămînă a lunii 
aveau opt zile, a treia, de regulă, nouă zile şi numai în februarie 
cu douăzeci şi opt de zile, opt, iar în luna intercalată de douăzeci 
şi şapte de zile, şapte zile, prima avînd şase zile în luna cu 
treizeci şi una de zile şi patru în celelalte cazuri. Întrucît cursul 
ultimelor trei săptămîni era, în esenţă, asemănător, era 
necesară numai proclamarea duratei primei săptămîni a fiecărei 
luni; de aici, prima zi a primei săptămîni a primit denumirea de 
„Zi a proclamării” (ka/lenaae). Primele zile ale săptămiînilor a 
doua şi a patra, întotdeauna de opt zile, au fost desemnate - 
conform obiceiului roman de calcul ce cuprindea şi cele două 
numere extreme - drept „cele nouă zile” (nonae, noundinae), pe 
cînd prima zi a celei de-a treia săptămîni şi-a păstrat vechiul 
nume de idus (însemnînd poate „ziua despărțirii”). Motivul care 
a stat la baza acestei reforme stranii a calendarului pare să fi 
fost în principal credinţa în puterea tămăduitoare a numerelor 
impare; şi dacă, în general, împărţirea sa se întemeiază pe cea 
mai veche formă a anului grecesc, atunci devierile de la această 
structură dovedesc cu prisosinţă influenţa doctrinelor lui 
Pythagoras, care tocmai atunci erau dominante în Italia de Sud, 


întemeindu-se în principal pe credinţa în forţa mistică a 
numerelor. Consecința a fost că acest calendar roman, cu toate 
că are trăsături evidente ale dorinţei de armonizare atît cu 
mersul soarelui, cît şi cu cel al lunii, nu corespundea deloc 
fazelor lunare, aşa cum se întîmplă, într-o oarecare măsură, în 
cazul modelului grecesc în ansamblul său; în ceea ce priveşte 
ciclurile solare, el nu le putea respecta, asemenea celui mai 
vechi calendar grec, decit prin frecvente eliminări arbitrare şi 
deseori defectuoase, întrucît este puţin probabil ca acest 
calendar să fi fost mînuit cu mai multă abilitate decît ne-o 
demonstrează structura sa originară. De asemenea, păstrind 
modalitatea de calcul după luni sau, ceea ce reprezintă acelaşi 
lucru, după ani de cite zece luni fiecare, se recunoaşte tacit, dar 
de ferm, iregularitatea şi incertitudinea vechiului an solar 
roman. Cel puţin în structura sa de bază, calendarul roman 
trebuie să fi fost comun tuturor latinilor. Reglementările 
generale privind momentul schimbării începutului anului şi 
numele lunilor se asociază cu uşoare modificări în ordinea şi 
denumirea acestora, fără a părăsi baza comună; cu un 
asemenea sistem calendaristic, care, în realitate, face abstracţie 
de cursul lunii, latinii au putut ajunge cu uşurinţă la luni cu o 
durată arbitrară, ale căror limite erau marcate de sărbători 
anuale. În calendarul alban, lunile variază între şaisprezece şi 
treizeci şi şase de zile. Aşadar, este verosimil faptul ca trieteris- 
ul grec a fost introdus de timpuriu din Italia sudică, în Latium cel 
puţin, şi poate chiar şi în alte ţinuturi italice, suferind apoi unele 
modificări secundare în calendarul diferitelor cetăţi. În scopul 
măsurării perioadelor de mai mulţi ani s-a putut folosi durata 
domniei regilor; este însă îndoielnic că această metodă de 
datare, curentă în orient, a fost cunoscută în Grecia sau în Italia 
timpurilor străvechi. Pe de altă parte, perioada intercalată la 
fiecare al patrulea an, censul, ca şi purificarea comunităţii, care 
se leagă de acesta, par să fi sugerat un calcul prin lustri, 
asemănător în esenţă cu numărarea grecească a olimpiadelor, 
însă din cauza iregularităţilor care s-au produs de timpuriu în 
desfăşurarea censului, şi-au pierdut importanţa lor cronologică. 
Arta scrierii fonetice este mai recentă decit aceea a 
măsurătorilor. ltalicii, ca de altfel şi grecii, n-au creat această 
artă prin eforturi proprii, deşi putem desluşi începuturi în acest 
sens în semnele numerice ale italicilor şi, poate, în obiceiul 


străvechi, dezvoltat independent de greci, de a trage la sorţi 
folosind tăblițe de lemn. Dificultăţile întîmpinate în prima 
încercare de individualizare a sunetelor care apar într-o 
asemenea varietate de combinaţii nu pot fi demonstrate mai 
bine decit prin realitatea că un singur alfabet, transmis de la un 
popor la altul şi din generaţie în generaţie, a corespuns întregii 
civilizaţii aramaice, indiene, greco-romane şi corespunde şi celei 
de astăzi; acest produs atît de important al inteligenţei umane a 
fost creaţia comună a arameilor şi indo-germanicilor. Tulpina 
comună a limbilor semitice, în care vocala deţine un rol 
secundar şi nu poate să apară niciodată ca iniţială de cuvint, 
prezintă, tocmai de aceea, facilităţi pentru individualizarea 
consoanelor; de aceea, semiţii au elaborat primul alfabet - ce-i 
drept, fără vocale. Indienii şi grecii, fiecare prin metode diferite 
şi independent unii de alţii, au fost aceia care au preluat 
scrierea prin consoane, ajunsă la ei datorită comerţului, şi au 
creat un alfabet complet, adăugind vocalele. Pe acestea le-au 
format din patru litere nesemnificative pentru greacă, folosite ca 
semne pentru consoane, vocalele a, e, Í o, şi prin crearea 
semnului pentru u; astfel, s-a ajuns la introducerea în scriere a 
silabei în locul simplei consoane sau, cum spunea Palamedes al 
lui Euripides: 


Inventînd, aşadar, remedii împotriva uitării, 
Am aşezat consoanele şi vocalele în silabe 
Şi am oferit muritorilor ştiinţa scrierii. 


Acest alfabet arameo-elen a fost adus în Italia de către 
elenii sicilieni sau italici, dar nu de către cei din coloniile agricole 
ale Greciei Mari, ci de către comercianții de la Cumae sau 
Naxos, de la care trebuie să fi ajuns mai întîi la cele două 
străvechi puncte de tranzit ale comerţului internaţional din 
Latium şi Etruria, Roma şi Caere. Alfabetul pe care l-au adoptat 
italicii nu este nicidecum cea mai veche creaţie elenă; el 
suferise deja citeva modificări, îndeosebi prin adăugarea celor 
trei litere &, ọ, X, dar şi prin schimbarea semnelor pentru 1, y, A. 
De asemenea, cum s-a observat mai sus, alfabetul etrusc şi cel 
latin n-au fost derivate unul din celălalt, ci amîndouă descind 
nemijlocit din cel grecesc; mai mult, acest alfabet a ajuns sub 
forme esenţial diferite în Etruria şi în Latium. Alfabetul etrusc 


include un dublu s (sigma s şi san sch) şi numai un k simplu, iar 
de la r numai forma mai veche A; cel latin include, în măsura în 
care sîntem informaţi, numai un s simplu, în schimb un dublu k 
(kappa k şi koppa q), iar de la rnumai forma mai recentă A. Cea 
mai veche scriere etruscă nu cunoaşte rîndul şi se răsuceşte 
asemenea unui şarpe; cea mai recentă foloseşte rînduri 
paralele, scrise de la dreapta spre stînga. Scrierea latină nu 
cunoaşte, în măsura în care ni s-au păstrat mărturii din această 
epocă, decît ultima modalitate de scriere, cu rînduri paralele, 
care, probabil, puteau fi scrise atît de la stînga la dreapta, cit şi 
de la dreapta spre stinga; la romani s-a perpetuat prima 
direcţie, la falisci cea de-a doua. Alfabetul model adus în Etruria, 
cu toate că suferise unele inovaţii, trebuie să dateze totuşi din 
epoci destul de îndepărtate, întrucît cele două siflante, sigma şi 
san, au fost întotdeauna tratate de către etrusci ca două sunete 
separate, iar alfabetul grecesc care a fost introdus în Etruria 
trebuie să le fi înregistrat încă sub forma unor componente vii. 
Insă dintre toate dialectele cunoscute ale limbii greceşti nici 
unul nu prezintă în alfabetul său sigma şi san folosite în mod 
paralel. Alfabetul latin prezintă, în general, caracteristicile unei 
origini mai recente; este posibil ca în Latium să nu fi avut loc o 
preluare singulară, cum fusese cazul în Etruria, ci ca latinii să fi 
ţinut pasul cu alfabetul folosit în Sicilia, datorită relaţiilor intense 
stabilite cu această insulă, şi să fi urmat evoluţia acestuia. 
Astfel, constatăm, de exemplu, că formele mai vechi /WP şi 2 nu 
erau necunoscute romanilor, dar că ele au fost înlocuite în limba 
vorbită de M, R şi Z, mai recente; aceasta nu se poate explica 
decit prin supoziţia că latinii au folosit pentru o perioadă de timp 
mai îndelungată alfabetul grecesc, fie că scriau în limba 
maternă, fie în cea greacă. De aceea, din cauza caracterului mai 
recent al alfabetului grec pe care-l întîlnim la Roma, în 
comparaţie cu cel adus în Etruria, este hazardat să se tragă 
concluzia că scrierea a fost cunoscută în Etruria înaintea 
apariţiei ei la Roma. Impresia sublimă pe care a produs-o 
însuşirea tezaurului literelor asupra celor care şi l-au însuşit şi 
ardoarea cu care au intuit puterea care sălăşluia în aceste 
semne umile sînt dovedite de un vas straniu, descoperit într- 
unul din vechile morminte din Caere, ridicat înaintea inventării 
arcului de boltă. Pe el este înscris vechiul alfabet grecesc, în 
forma în care a ajuns în Etruria, iar alături de el a fost incizat un 


abecedar etrusc, derivat din acesta, comparabil cu cel al lui 
Palamedes - după toate aparențele, o relicvă sacră a 
introducerii şi aclimatizării scrierii alfabetice în Etruria. 

Istoria dezvoltării alfabetului pe pămîntul italic nu este mai 
puţin importantă decit aceea a introducerii lui (poate încă şi mai 
semnificativă), întrucît prin aceasta se răspîndeşte o rază de 
lumină asupra comerţului continental al Italiei, învăluit în 
obscuritate într-o măsură mai mare decît comerţul de pe litoral 
cu străinii. In epoca cea mai îndepărtată a alfabetului etrusc, în 
care etruscii s-au folosit de alfabetul preluat fără să-l fi 
modificat, utilizarea lui pare să se fi limitat la etruscii din Valea 
Padului şi la cei din actuala Toscana. În decursul timpului, acest 
alfabet s-a răspîndit de la Hatria şi Spina probabil în direcţia 
sudică, de-a lungul coastei estice, pînă la Munţii Abruzzi, în 
direcţia nordică pînă la veneţi, mai tîrziu chiar şi pînă la celții de 
dincoace şi din Alpi, ba chiar şi dincolo de aceştia, pînă în Tirol şi 
Stiria. Epoca mai recentă debutează cu o reformă a alfabetului, 
care se limitează în principal la introducerea scrierii în rînduri 
paralele, la suprimarea literei o, care nu mai putea fi deosebită 
în pronunțare de litera u, şi la asimilarea noii litere f, pentru care 
alfabetul preluat nu prezenta semnul corespunzător. Această 
reformă a fost realizată probabil de către etruscii occidentali şi, 
dacă n-a reuşit să pătrundă dincolo de Apenini, ea s-a 
încetățenit, în schimb, la toate triburile sabelice, îndeosebi la 
umbri. In evoluţia sa, alfabetul a suferit diverse modificări la 
diferitele populaţii etrusce de pe Arno şi din jurul oraşului 
Capua, la umbri şi samniţi; deseori, medialele au fost pierdute 
integral sau parţial, alteori au fost adăugate noi vocale şi 
consoane. Acea reformă alfabetică a Etruriei occidentale nu 
numai că nu este posterioară celor mai timpurii morminte 
descoperite în acest ţinut, dar datează din epoci cu mult mai 
îndepărtate, întrucît amintitul abecedar, găsit într-unul din 
aceste morminte, prezintă probabil alfabetul reformat într-o 
formă în esențialmente modificată şi modernizată; şi întrucît 
alfabetul reformat este relativ recent în comparaţie cu cel 
primitiv, gîndirea aproape că nici nu îndrăzneşte să-şi imagineze 
vechimea timpurilor în care alfabetul a ajuns în Italia. În timp ce 
etruscii au deţinut astfel rolul de propagatori ai alfabetului în 
nordul, estul şi sudul peninsulei, alfabetul latin s-a limitat la 
regiunea Latium şi s-a afirmat aici cu puţine modificări 


esenţiale; literele y, x, Ç şi o au dobindit treptat aceeaşi 
pronunție, iar consecinţa a fost că, în ambele cazuri, semnele 
omofone (x, Ç) au dispărut. In cazul Romei, se poate dovedi că 
aceste semne fuseseră abandonate înaintea perioadei în care au 
fost scrise Legile Celor Douăsprezece Table. Cel care are în 
vedere faptul că în cele mai vechi abrevieri distincţia dintre y şi 
C, x şi k era menţinută încă în mod regulat, aşadar, că epoca în 
care au căpătat aceeaşi pronunție şi, înaintea acesteia, epoca în 
care abrevierile s-au fixat se situează în timpuri cu mult mai 
îndepărtate faţă de acelea în care au apărut Legile Celor 
Douăsprezece Table, că, în fine, trebuie să se fi scurs un interval 
de timp considerabil între introducerea scrierii şi stabilirea unui 
sistem convenţional de abrevieri, va data începutul artei scrierii, 
în ceea ce priveşte Etruria şi Latiumul, într-o epocă ce se 
apropie mai mult de începutul perioadei lui Sirius din Egiptul 
timpurilor istorice, adică de anul 1322 î.Cr., decît de anul 776 
î.Cr., cu care începe în Grecia cronologia olimpiadelor. Marea 
vechime a artei scrierii este dovedită pentru Roma şi de alte 
mărturii numeroase şi convingătoare. Existenţa documentelor 
din epoca regală este satisfăcător certificată - de exemplu, 
tratatul dintre Gabii şi Roma, încheiat de un rege Tarquinius, 
care nu poate fi unul şi acelaşi cu ultimul care a purtat acest 
nume. Tratatul a fost scris pe pielea taurului sacrificat cu 
această ocazie şi a fost păstrat în templul lui Sancus de pe 
Quirinal, bogat în antichităţi şi care, probabil, n-a fost distrus de 
incendiul galic. Acestei categorii îi aparţine şi tratatul pe care 
regele Servius Tullius l-a încheiat cu Latiumul şi pe care 
Dionysios l-a mai putut vedea în templul Dianei de pe Aventin, 
fiind scris pe o tablă de cupru - bineînţeles, o copie a unui 
exemplar latin, realizată după incendiu, căci este puţin probabil 
ca în epoca regală să se fi gravat pe metal. Insă în acea epocă 
se inciza (exarare, scribere, înrudit cu scrobes) sau se picta 
(linere, de aici /ittera) pe foi (folium), pe rafie (/iber) sau tăblițe 
de lemn (tabula, album), mai tîrziu şi pe piele sau pînză. Analele 
sacre ale samniţilor, ca şi cele ale confreriei din Anagnia au fost 
scrise pe suluri din pînză; la fel şi cele mai vechi registre ale 
magistraţilor romani, păstrate în templul zeiţei „aducerii- 
aminte” (/uno moneta) de pe Capitoliu. Aproape că n-ar mai fi 
necesar să amintim de însemnarea străveche a vitelor minate 
pe păşunea comună (scriptura), de cuvintele de adresare din 


senat „părinţi conscrişi” (patres conscripti), de vîrsta înaintată a 
cărţilor oraculare, a registrelor ginţilor şi a calendarului alban şi 
roman. Dacă, pentru perioada alungării regilor, tradiţia romană 
aminteşte deja de sălile din for, în care fiii şi fiicele aristocraților 
învățau să citească şi să scrie, acest fapt poate fi, dar nu 
obligatoriu, o ficţiune. Noi am pierdut mărturiile din epoca aceea 
nu din cauza necunoaşterii scrierii, poate nici din cauza lipsei de 
documente, ci din aceea a incapacității istoricilor timpurilor 
ulterioare, propice cercetării istorice, de a prelucra datele oferite 
de către arhivă şi din cauza greşelii care i-a condus la 
sacrificarea tradiţiei de dragul descrierii de motive şi caractere, 
de dragul relatărilor despre bătălii şi revoluţii, neglijind prin 
această străduinţă informaţiile care n-ar fi fost trecute cu 
vederea de către cercetătorul serios şi dezinteresat. 

Istoria scrierii latine confirmă influenţa redusă şi indirectă 
a spiritului elen asupra sabelilor, în comparaţie cu alte populaţii 
din occident. Ei au preluat alfabetul de la etrusci, nu de la 
romani, probabil în momentul în care şi-au început migraţia de-a 
lungul Apeninilor: sabinii şi samniţii şi l-au însuşit, se pare, odată 
cu ei, înainte de a fi părăsit patria-mumă. Istoria scrierii conţine, 
pe de altă parte, un avertisment salutar adresat ipotezei, care s- 
a născut mai tîrziu datorită devoţiunii romanilor faţă de mistica 
şi antichităţile etrusce şi care a fost preluată necritic de către 
cercetarea modernă şi recentă, conform căreia civilizaţia 
romană şi-a împrumutat germenii şi esenţa din Etruria. Dacă 
faptul ar fi adevărat, ar trebui să întrevedem o urmă în acest 
context de idei; dimpotrivă însă, fondul scrierii latine este 
grecesc, iar dezvoltarea ei atit de naţională, încît nu şi-a mai 
însuşit mult doritul semn etrusc pentru f. Mai mult, acolo unde 
întîlnim împrumuturi, în semnele numerice, etruscii sînt aceia 
care le-au preluat de la romani, cel puţin semnul pentru 50. În 
sfîrşit, este un fapt caracteristic pentru toate populaţiile italice 
că evoluţia din alfabetul grecesc a trecut mai întîi printr-o 
corupere a acestuia. Astfel, medialele au dispărut din toate 
dialectele etrusce, în timp ce umbrii au pierdut y şi d, samniţii d, 
romanii y; la aceştia chiar şi d ameninţă să se contopească cu r. 
De asemenea, la etrusci o şi u s-au confundat de timpuriu; şi 
chiar printre latini întîlnim o tendinţă către acest fenomen. 
Tocmai contrariul se remarcă în ceea ce priveşte siflantele; în 
timp ce etruscii au menţinut cele trei semne z, s, Sch, în timp ce 


umbrii l-au abandonat pe ultimul dintre ele, înlocuindu-l însă cu 
două siflante noi, samniţii şi faliscii se mulţumesc cu s şi z, 
asemenea grecilor, iar romanii de mai tirziu numai cu s. După 
cum se poate constata, diferenţele mai subtile de sunet au fost 
simţite de cei care au introdus alfabetul, oameni cultivați şi 
familiarizați cu două limbi; dar după ce scrierea naţională s-a 
detaşat în întregime de alfabetul-sursă elen, medialele şi cele 
apropiate lor s-au confundat treptat, siflantele şi vocalele au 
intrat în dezordine - categorii de mutații sau, mai degrabă, 
distrugeri fonetice, dintre care mai ales primul caz a fost cu 
totul străin limbii greceşti. Distrugerea formelor de derivație şi 
de flexiune a fost paralelă cu această corupere a literelor. In 
consecinţă, cauza acestei barbarizări nu este nimic altceva decit 
decăderea necesară a unei limbi, dacă nu i se pune stavilă prin 
literatură şi rațiune; numai că, în cazul acesta, dovezile au fost 
conservate parţial în scrierea fonetică. Această barbarizare i-a 
afectat pe etrusci în mai mare măsură decit pe oricare dintre 
celelalte populaţii ale Italiei - o dovadă în plus pentru 
inferioritatea lor în domeniul culturii. Faptul că, dimpotrivă, 
dintre italici, umbrii au resimţit cel mai intens această 
degradare a limbii, romanii mai puţin, iar sabelii din sud aproape 
deloc se explică, cel puţin în parte, prin relaţiile mai intense pe 
care le-au întreţinut primii cu etruscii, iar ultimii cu grecii. 


Capitolul XV 
Arta 


Poezia este un discurs pătimaş, ale cărui sunete modulate 
alcătuiesc melodia; în acest sens, nu există nici un popor fără 
poezie şi muzică. Numai că națiunea italică nu a fost şi nu este 
printre cele înzestrate cu harul poeziei; italicilor le lipseşte 
pasiunea, dorinţa de a idealiza umanul şi de a umaniza cele 
neînsufleţite şi, cu aceasta, elementul suprem al artei poetice. 
Vivacitatea şi agilitatea percepţiei le permit să exceleze în ironie 
şi în arta de a povesti, aşa cum le întîlnim la Horatius şi 
Boccacio, în graţioasele fantezii ale dragostei şi ale cîntecului, 
exemplificate de Catullus şi de cîntecele napolitane, în fine, 
înainte de toate, în comedia minoră şi în farsă. Pe pămîntul italic 
s-a născut, în timpurile străvechi, tragedia parodică, în cele mai 
noi, poemul eroic burlesc. În retorică şi în arta teatrală 
îndeosebi, nici o altă naţiune nu i-a egalat şi nu-i egalează pe 
italici. În genurile artei mai pretenţioase însă, ei n-au reuşit să 
depăşească cu uşurinţă stadiul execuţiei şi nici una dintre 
epocile lor literare n-a izbutit să producă o epopee veritabilă şi o 
dramă originală. Înseşi cele mai reuşite opere literare din Italia, 
poezii divine precum Divina Commedia a lui Dante sau /storiile 
lui Sallustius şi Macchiavelli, Tacitus şi Colleta sînt susţinute de 
o pasiune în care retorica deţine o pondere mai însemnată decit 
naivitatea. De asemenea, în timpurile vechi şi moderne, realul 
talent de creaţie este întîlnit în mai mică măsură decit facilitatea 
în execuţie, care se ridică repede la virtuozitate şi impune în 
locul artei veritabile şi profunde un idol golit de conţinut şi fără 
suflet. Sfera interioară a artei, dacă este permis a distinge în 
artă interiorul şi exteriorul, nu este domeniul preferat al 
italicului; pentru a-şi produce efectul deplin, frumosul nu trebuie 
să se înfăţişeze sub forma ideală spiritului său, ci perceptibil 
ochilor săi. Din această cauză, el excelează în arhitectură şi în 
artele plastice şi a devenit, în epoca antică, cel mai bun discipol 
al grecilor, iar în timpurile moderne, dascălul tuturor naţiunilor. 

Din cauza lacunelor tradiţiei, nu ne stă în putinţă să 
urmărim evoluţia ideilor artistice la diferitele populaţii italice; 
mai ales, nu sîntem în măsură să vorbim despre poezia italică, ci 


numai despre poezia Latiumului. Poezia latină, ca şi a tuturor 
celorlalte naţiuni, a început cu forma lirică sau, pentru a fi mai 
exacţi, cu sărbătorile entuziaste primitive în care dansul, muzica 
şi cîntecul se întrepătrundeau încă inseparabil. In acest context, 
este remarcabil că, în cele mai vechi cutume religioase, dansul, 
urmat îndeaproape de muzica instrumentală, deţinea un loc mai 
important decît cîntecul. În marea procesiune care deschidea la 
romani sărbătoarea victoriei, dansurile sobre şi cele vesele 
urmau imediat după imaginile zeilor şi după luptători. Dansatorii 
sobri erau împărţiţi în trei grupuri, al bărbaţilor, al tinerilor şi al 
băieţilor, toţi îmbrăcaţi în tunică roşie, cu o cingătoare din 
cupru, înarmaţi cu săbii şi lăncii scurte, bărbaţii avînd în plus 
coif, în general defilînd în armură completă. Dansatorii veseli 
erau împărţiţi în două grupuri; unul al „oilor”, acoperiţi cu 
blănuri de oaie şi, pe deasupra, cu mantale multicolore, şi altul 
al „berbecilor”, goi pînă la briu şi avînd o blană de capră 
petrecută peste umeri. De asemenea, „săritorii” (p. 128) au 
constituit poate cea mai veche şi cea mai sacră dintre toate 
corporaţiile sacerdotale, iar dansatorii (/udii, ludiones) nu puteau 
lipsi de la nici o ceremonie publică şi în special de la nici un 
cortegiu funerar; astfel, dansul a devenit de timpuriu o 
îndeletnicire obişnuită. Insă oriunde apar dansatorii, li se 
asociază şi muzicanţii sau, ceea ce este acelaşi lucru pentru 
timpurile străvechi, flautiştii. Nu lipsesc de la nici un sacrificiu, 
de la nici o căsătorie, de la nici o înmormiîntare; alături de 
străvechiul colegiu al dansatorilor se află, deşi într-o poziţie cu 
mult inferioară, „colegiul flautiştilor” (collegium  tibicinum). 
Aceştia s-au bucurat de privilegiul antic, pe care l-au păstrat în 
ciuda severităţii poliţiei romane, de a colinda străzile cu ocazia 
sărbătorii lor anuale, mascaţi şi ameţiţi de vinul dulce. Dacă 
dansul se prezintă aşadar ca o ocupaţie onorabilă, iar muzica 
drept una subordonată, dar necesară, şi dacă, în consecinţă, au 
fost instituite colegii publice pentru aceste două arte, poezia nu 
apare decît ca un fenomen accidental şi, într-un fel, indiferent, 
fie că s-a născut pentru sine, fie că a servit dansatorilor pentru 
ritmarea săriturilor lor. Cel mai vechi cîntec receptat de către 
romani a fost acela al frunzelor în singurătatea verde a 
pădurilor. Ceea ce „geniul binevoitor” (faunus, de la favere) 
şopteşte şi fluieră în dumbravă este repetat de cei care au 
dobîndit harul de a-l înţelege, în limbajul sobru ritmat (casmen, 


mai tîrziu carmen, de la canere). Aceste cîntece oraculare ale 
bărbaţilor şi femeilor stăpiînite de zeitate (vates) sînt înrudite cu 
formulele magice propriu-zise, cu incantaţiile împotriva bolilor şi 
împotriva altor năpaste şi cu formulele răuvoitoare, prin care 
este stăvilită ploaia şi chemat trăsnetul asupra cuiva sau este 
„ademenită” semănătura de pe un cîmp pe altul. In aceste 
cazuri însă, existau, probabil de la origine, forme de muzică 
primitivă alături de partea rostită. Sîntem mai temeinic edificaţi 
asupra litaniilor religioase, tot atît de vechi, cîntate şi dansate 
de către salii şi alte corporaţii sacerdotale; unica păstrată este 
un cîntec antifonic, însoţit de dansul acelor fratres arvales în 
onoarea lui Marte, care merită să fie reprodus şi aici: 


Enos, Lares, iuvate! 

Ne velue rue, Marmar, sins incurrere in pleores! 
Satur fu, fere Mars! limen sale! sta! berberi 
Semunis alternie advocapit conctos! 

Enos, Marmar, iuvato! 

Triumpe! 


\'7b 

Larilor, ajutaţi-ne! 

Zeilor: 

Nu lăsa moartea, o Marte, să se năpustească asupra mai 
multora! 

Satură-te, crudule Marte! 

Fiecărui frate în parte: 

Sari pe prag! opreşte! bate-l! 

Tuturor fraţilor: 

Semonii, chemaţi-i pe toţi, mai întîi voi, pe urmă voi! 

Zeului: 

Marte, Marte, ajută-ne! 

Fiecărui frate în parte: 

Sari! 


Latina acestui cîntec şi cea a fragmentelor de cîntece 
înrudite ale saliilor, care au fost considerate de filologii epocii lui 
Augustus drept cele mai vechi documente ale limbii lor materne, 
se află cu latina Legii Celor Douăsprezece Table în acelaşi raport 
ca, de exemplu, limba Nibelungilor cu aceea a lui Luther; noi 


putem să comparăm aceste litanii venerabile, atît în privinţa 
limbii, cît şi în cea a conţinutului, cu Vede/e indiene. Unei epoci 
mai recente îi aparţin panegiricele şi pamfletele. Dacă nu am 
avea mărturia vechilor măsuri luate de poliţie împotriva 
acestora, din caracterul naţional al italienilor am putea deduce 
că aceste cîntece satirice erau, în timpurile vechi, numeroase în 
Latium. Panegiricele au fost însă mai importante. Dacă un 
cetăţean era dus către mormiînt, catafalcul era urmat de o 
femeie înrudită sau prietenă, care, acompaniată de un flautist, 
intona bocetul (nenia). De asemenea, cu ocazia banchetelor, 
băieţii, care trebuiau să-şi urmeze părintele, după obiceiul 
consacrat, chiar şi la sărbătorile celebrate în afara casei, cîntau 
alternativ în onoarea strămoşilor lor, uneori fiind acompaniaţi de 
flaut, alteori declamînd fără muzică (assa voce canere). Obiceiul 
ca la banchete să cînte, pe rînd, şi bărbaţii a fost împrumutat 
neîndoielnic de la greci, într-o epocă posterioară. Nu deţinem 
detalii despre aceste cîntece ale strămoşilor, dar este lesne de 
înţeles că ele descriau şi povesteau, dezvoltind, alături de 
elementul liric al poeziei, pe cel epic. Alte elemente ale poeziei 
erau puse în evidenţă în timpul carnavalurilor populare 
originare, care, fără îndoială, premerg separarea triburilor; este 
vorba de dansul comic sau satura (p. 36). Cîntecul nu a lipsit 
niciodată la aceste sărbători; era însă în natura lucrurilor ca, la 
aceste petreceri, care aveau loc cu ocazia sărbătorilor publice 
sau cu ocazia căsătoriilor, care au primit de timpuriu o 
accentuată tentă practică, mai mulţi dansatori sau mai multe 
grupuri de dansatori să formeze partide opuse, dansul preluînd 
o anumită acţiune, care avea, de regulă, un caracter comic şi 
deseori licenţios. Astfel s-au născut nu numai cîntecele 
antifonice, care apar mai tirziu sub numele de „cîntecele 
fescenine”, ci şi elementele unei comedii populare, care a fost 
implantată în aceste împrejurări pe un teren primitor, avînd în 
vedere simţul accentuat al italicilor pentru manifestările 
exterioare şi comice, ca şi preferința lor pentru pantomimă şi 
mascaradă. Din aceste incunabule ale dramei romane nu ni s-a 
păstrat nimic. Cîntecele strămoşilor erau tradiţionale, ceea ce 
nici n-ar mai trebui să fie subliniat; faptul este dovedit prin 
aceea că ele erau recitate întotdeauna de către copii; însă 
înainte de epoca lui Cato cel Bătrîn, ele dispăruseră cu 
desăvirşire. Comediile însă, dacă ne este permis să folosim 


acest termen, erau încă improvizate în această epocă şi chiar 
mult timp după aceea. În consecinţă, din această poezie şi din 
această melodie populară nu s-a putut păstra nimic altceva 
decît măsura, acompaniamentul instrumental şi coral şi, poate, 
măştile. Este foarte greu de stabilit dacă în timpurile cele mai 
vechi a existat ceea ce noi numim astăzi metrică; litania fraţilor 
arvali nu respectă o schemă metrică impusă din afară şi apare 
mai degrabă ca o recitaţie ritmică. În schimb, în epoci mai 
recente, întîlnim un metru străvechi, cunoscut sub numele de 
saturnin sau faunic, care este străin grecilor şi care s-a născut, 
probabil, odată cu poezia populară latină străveche. Poezia care 
urmează, făcînd bineînțeles parte dintr-o epocă mult 
posterioară, ne va oferi o idee: 


Quod re suă 
Parens timer 
Decumă fact 
Donu danun 
Semól te oră. 


2 2 P 
kë a G o A a să 


Ce, temîndu-se de nenorocirea - grav lovitei bunăstări, 
Strămoşul făgădui cu grijă - şi juruinţa i se împlini 
Pentru ospăț a zecea parte - cu bucurie o aduc copiii 
Ca dar lui Hercule - cel care a meritat-o; 

Ei te imploră şi pe tine ca - să-i asculţi cît mai des. 


Panegiricele, ca şi cîntecele comice de altfel, par să fi fost 
cîntate în metrul saturnin, bineînţeles în sunetul flautului şi, 
probabil, în aşa fel încît cezura fiecărui vers să fie accentuată 
puternic; în cîntecul antifonic, al doilea cîntăreţ relua cu 
siguranţă versul în acest punct. Metrul saturnin este, ca şi toate 
celelalte care se întîlnesc în Antichitatea greacă şi romană, de 
natură cantitativă; dar dintre toţi metri antici, acesta este cel 
mai puţin cizelat, întrucît îşi permite, pe lîngă alte libertăţi, 
suprimarea în cel mai înalt grad a silabelor scurte neaccentuate 
şi este, de asemenea, cel mai rudimentar din punctul de vedere 
al structurii, întrucît aceste semistihuri, în parte iambice, în 
parte trohaice, nu sînt indicate pentru a dezvolta un sistem 
ritmic cuprinzător poeziei mai pretenţioase. Elementele 
primitive ale muzicii naţionale şi ale artei coreuţilor Latiumului, 
care trebuie să fi luat naştere tot în această epocă, au dispărut 
pentru totdeauna; ştim numai că flautul latin era un instrument 
muzical scurt şi subţire, înzestrat cu patru orificii şi confecţionat, 
la origine, precum o indică şi numele, din tibia vreunui animal. 
În sfîrşit, măştile care, ulterior, au servit caracterelor consacrate 
ale comediei latine populare sau ale aşa-numitei atelane - 
Maccus, „Arlechinul”, Bucco, „Mîncăul”, Pappus, „Bătrînul”, şi 
Dossennus, „Înţeleptul” - (măşti care au fost comparate cu 
ingeniozitate şi justeţe cu cei doi servitori, Pantalon şi Dottore, 
din comedia lui Pulcinel) aparţin comediei latine populare 
primitive. Bineînţeles, aceasta nu se poate dovedi; dar întrucit 
folosirea măştilor pe scena populară este de o vechime foarte 
mare în Latium, iar teatrul grecesc din Roma nu le-a adoptat 
decît după un secol de la introducerea sa, întrucît aceste măşti 
atelane sînt în mod cert de origine italică şi întrucit, în fine, 
crearea ca şi executarea unei drame improvizate nu se poate 
concepe uşor fără măşti consacrate care stabilesc, o dată 
pentru totdeauna, caracterul actorului în piesă, folosirea lor 
trebuie să fie asociată cu începuturile dramei romane sau, mai 


degrabă, ele trebuie să fie considerate însuşi începutul acesteia. 

Dacă avem atit de puţine mărturii despre cea mai veche 
civilizaţie indigenă şi despre arta Latiumului, este lesne de 
înţeles de ce ştim şi mai puţine despre primele înrîuriri pe care 
romanii le-au primit din exterior. Într-un anumit sens, putem să 
includem aici iniţierea lor în limbile străine şi în special în 
greacă. Fireşte, aceasta din urmă a fost în general străină 
latinilor, precum o dovedeşte dispoziţia cu privire la oracolul 
sibilin (p. 136); ea trebuie să fi fost întilnită încă destul des în 
rindul comercianților şi acelaşi lucru se poate susţine referitor la 
ştiinţa scrisului şi cititului, atît de intim legate de cunoaşterea 
elinei (p. 157). Formarea lumii antice însă nu s-a bazat nici pe 
cunoaşterea limbilor străine, nici pe abilităţile tehnice 
elementare; pentru dezvoltarea  Latiumului au fost mai 
importante elementele datorate  Muzelor, pe care le-a 
împrumutat de la eleni în timpurile străvechi. Căci numai elenii, 
şi nu fenicienii sau etruscii, sînt aceia care şi-au exercitat 
înrîurirea sub acest raport asupra italicilor; la aceştia nu se 
găseşte nici un impuls artistic care ar putea fi atribuit Cartaginei 
sau Caerei şi, în general, fenicienii şi etruscii pot fi consideraţi 
drept purtători ai unor civilizaţii sterile, incapabilă să se 
continue într-o altă civilizaţie. N-a lipsit însă influenţa din partea 
grecilor. Lira grecească cu şapte coarde, „coardele” (fides, de la 
oín, „maţ” şi barbitus, Râ&pBrroc) nu este indigenă în Latium, 
ca flautul, şi a fost considerată întotdeauna un instrument 
străin; vechimea încetăţenirii ei e dovedită, în parte, de 
trunchierea barbară a numelui grecesc, în parte, de folosirea ei 
în cadrul ritualului. Cîteva din istoriile legendare ale grecilor au 
pătruns chiar din această epocă în Latium; mărturie stau 
primirea binevoitoare a imaginilor greceşti cu reprezentările lor 
întru totul identice tezaurului poetic al naţiunii, ca şi 
barbarizarea în latina veche a Persephonei în Prosepna, a lui 
Bellorophontes în Melerpanta, a lui Kyklops în Cocles, a lui 
Laomedon în Alumentus, a lui Ganymedes în Catamitus, a lui 
Neilos în Melus, a Semelei în Stimula - toate semnificative 
pentru epocile îndepărtate în care astfel de povestiri au fost 
auzite şi repetate de către latini. In sfîrşit, cea mai de seamă 
sărbătoare romană şi, prin excelenţă, sărbătoarea oraşului (/ud; 
maximi, Romani) trebuie să-şi datoreze influenţei greceşti dacă 
nu originea, în orice caz structura ei de mai tirziu. Aceasta a fost 


o sărbătoare extraordinară, celebrată în onoarea lui lupiter 
Capitolinul şi zeilor asociaţi în mod regulat acestuia în urma unui 
jurămînt depus de către unul dintre generali înainte de bătălie 
şi, în consecinţă, îndeobşte toamna, la întoarcerea armatei. Se 
mergea în procesiune pînă la hipodrom, care se întindea între 
Palatin şi Aventin, dotat cu o arenă şi tribună pentru spectatori; 
înaintea tuturor, mergeau adolescenţii Romei, rînduiţi după 
modelul armatei cetăţeneşti în detaşamente ale infanteriei şi 
cavaleriei; urmau luptătorii şi grupurile de dansatori pe care le- 
am descris mai sus; în urma lor veneau slujitorii zeilor cu vasele 
de tămiie şi alte obiecte sacre şi cu suporturile pe care erau 
aşezate imaginile zeilor înşişi. Spectacolul în sine era o imitație 
a războiului din cele mai vechi timpuri, în care s-a luptat cu 
carul, călare şi pedestru. Mai întîi defilau carele de luptă, 
fiecare, în felul descris de Homer, cu un vizitiu şi un luptător, 
apoi luptătorii care săriseră de pe car, urmaţi de călăreţi, care 
se prezentau fiecare, după modul de luptă al romanilor, cu doi 
cai, unul dintre ei de rezervă (desultor); în fine, pedestraşii, 
dezbrăcaţi pînă la centura purtată în jurul şoldurilor, se 
întreceau în alergări, lupte şi pugilism. În fiecare categorie de 
întreceri nu se lupta decît o singură dată şi numai între doi 
combatanți. Invingătorul era răsplătit cu o cunună, iar veneraţia 
acordată acestei ramuri modeste este atestată de lege care 
permitea depunerea ei pe mormîntul învingătorului, după deces. 
Sărbătoarea dura o singură zi, iar întrecerile lăsau timp suficient 
pentru carnavalul propriu-zis, în cursul căruia grupurile de 
dansatori îşi vor fi demonstrat măiestria, dar mai ales îşi vor fi 
jucat farsele, şi în care aveau loc probabil şi alte reprezentări - 
de exemplu, întrecerile lirice ale adolescenților. De asemenea, 
onorurile cucerite în războiul real deţineau un rol însemnat; 
războinicul curajos expunea în această zi armurile duşmanilor 
ucişi şi, asemenea cîştigătorului în întrecere, primea o cunună 
din partea comunităţii recunoscătoare. În felul acesta se 
desfăşura sărbătoarea romană a victoriei sau a oraşului; 
celelalte festivități publice ale Romei trebuie să fi avut un aspect 
asemănător, deşi erau mai modeste. La funeraliile publice, 
dansatorii erau întotdeauna prezenţi, iar dacă erau mai 
grandioase, aveau loc şi întreceri hipice; în aceste cazuri, 
cetăţenii erau invitaţi în mod special prin crainicul public. 
Această sărbătoare a oraşului, aşa de strîns legată de obiceiurile 


şi practicile romanilor, se acordă în toate privinţele cu 
sărbătorile populare elene, mai ales prin ideea fundamentală de 
a combina o sărbătoare religioasă cu o întrecere războinică; prin 
alegerea exerciţiilor, care, după mărturia lui Pindar, la Jocurile 
Olimpice originare constau în alergare, luptă, pugilism, cursă de 
care, aruncarea suliţei şi a pietrei; prin forma de răsplată a 
victoriei care, la Roma, ca şi în Grecia, este o cunună şi revine, 
aici ca şi acolo, nu celui care conduce carul, ci posesorului 
atelajului; în fine, prin includerea acţiunilor şi recompenselor 
patriotice în această mare sărbătoare naţională. Această 
concordanţă nu poate fi atribuită accidentului, ci trebuie să fie 
ori o mărturie a uniunii originale a celor două popoare, ori o 
consecinţă a comerţului internaţional primitiv, ultima supoziţie 
bucurîndu-se de un credit mai mare. Sărbătoarea oraşului, aşa 
cum ni s-a transmis, nu este una dintre cele mai vechi instituţii 
ale Romei, întrucit Circul n-a fost amenajat decit într-o epocă 
tîrzie (p. 89). Aşa cum reforma constituţională a avut loc sub 
influenţă grecească (p. 81), sărbătoarea oraşului a putut să 
includă cursele greceşti, iar acestea au putut să înlocuiască în 
anumite privinţe amuzamentele arhaice, precum „săritura” 
(triumphus, p. 36) şi, poate, legănatul, un obicei italic străvechi, 
rămas mult timp în uz în cadrul sărbătorii de pe Muntele Alban. 
De asemenea, regăsim urme ale folosirii frecvente a carului de 
luptă în Grecia, dar nicidecum în Latium. În fine, termenul grec 
orăsov (în doriană onáðov) a trecut de timpuriu în vocabularul 
latin, avind aceeaşi semnificaţie cu spatium, fiind altă mărturie 
evidentă a faptului că romanii au împrumutat cursele de cai şi 
de care de la locuitorii Turiei; ce-i drept, o altă indicație 
pledează pentru originea etruscă a acestora. Astfel, alături de 
înrîuririle pe care elenii le-au exercitat în muzică şi poezie, 
romanii par să le datoreze şi ideea fecundă a întrecerii 
gimnastice. 

Aşadar, nu numai că în Latium au fost prezente aceleaşi 
elemente care au dat naştere civilizaţiei şi artei greceşti, dar 
acestea din urmă au exercitat asupra lui, din cele mai vechi 
timpuri, o puternică influenţă. Latinii stăpîneau deja elementele 
gimnasticii, în sensul că tînărul roman ştia, ca fiu de ţăran, să 
mîne caii şi carul şi să miînuiască sulița de vinătoare, fiecare 
cetăţean fiind concomitent şi soldat; de asemenea, dansul s-a 
bucurat de timpuriu de ocrotirea publică şi a primit un puternic 


imbold prin introducerea întrecerilor elenice. În poezie, lirica şi 
tragedia elenă s-au dezvoltat din cîntecele asemănătoare celor 
de sărbătoare din Roma; cîntecul strămoşilor conţinea germenii 
epopeii, farsele mascate, germenii comediei. Influența 
grecească nu lipseşte nici în această privinţă. De aceea, este 
foarte ciudat că, în asemenea circumstante, aceşti germeni n-au 
încolţit sau au fost opriţi în creşterea lor. Educaţia fizică a 
tineretului latin a continuat să fie solidă şi substanţială; ea 
rămînea străină de orice idee a desăvirşirii estetice a corpului, 
ideal urmărit de gimnastica elenă. Întrecerile publice ale elenilor 
nu şi-au modificat în Italia forma, dar şi-au schimbat caracterul. 
Trebuiau să fie lupte între cetăţeni, aşa au şi fost la început, dar 
au devenit lupte ale cavalerilor şi gladiatorilor specializaţi; dacă 
dovada unei descendente libere şi elene a fost prima condiţie 
pentru participarea la jocurile grecilor, cele romane au trecut în 
curînd în mîinile liberţilor şi străinilor, chiar şi ale sclavilor. În 
consecinţă, mulţimea competitorilor s-a transformat într-o masă 
de spectatori, iar coroana învingătorului, considerată pe bună 
dreptate simbolul Eladei, aproape că nici nu mai este amintită în 
Latium. Un destin asemănător au avut poezia şi surorile ei. 
Numai grecii şi germanii deţin un izvor de cîntece care se 
revarsă de la sine; din vasul de aur al Muzelor numai citeva 
picături au căzut pe pămîntul verde ale Italiei. Nu s-a ajuns la 
formarea legendelor propriu-zise. Zeii italici au fost şi au rămas 
abstracţiuni şi nu s-au ridicat sau, altfel spus, nu s-au întruchipat 
niciodată într-o formă cu adevărat personală. La fel, oamenii, 
chiar cei mai mari şi mai nobili, au rămas pentru italic 
întotdeauna muritori şi n-au fost înălţaţi în ochii poporului, ca în 
Grecia, în rîndul eroilor, printr-o amintire duioasă şi o tradiţie 
cultivată cu pioşenie. Inainte de toate însă, în Latium nu s-a 
dezvoltat nici o poezie naţională. Consecința cea mai profundă 
şi mai nobilă a artelor şi mai ales a poeziei este aceea că 
anulează barierele existente între comunităţile particulare şi 
creează din triburi o naţiune, iar din naţiuni o singură lume. Aşa 
cum astăzi contradicţiile dintre naţiunile noastre civilizate sînt 
suspendate în şi prin literatura universală, tot astfel arta poetică 
a grecilor a transformat spiritul de trib, îngust şi egoist, într-o 
conştiinţă naţională, iar pe aceasta din urmă în ideea 
umanismului. În Latium nu s-a produs însă nimic asemănător; 
poate că au existat poeţi la Alba şi la Roma, dar aici nu s-a 


născut o epopee latină şi nici, ceea ce ar fi mai uşor de 
conceput, un catehism al ţăranilor latini în genul Muncilor şi 
Zilelor lui Hesiod. Sărbătoarea federală a latinilor ar fi putut să 
devină o sărbătoare naţională consacrată Muzelor, precum 
Jocurile Olimpice şi Istmice ale grecilor. Căderea Albei ar fi putut 
să genereze un ciclu de legende, asemenea celor ţesute în jurul 
cuceririi llionului, iar fiecare comunitate şi fiecare gintă nobilă a 
Latiumului ar fi putut să-şi redescopere şi să-şi lege propriile 
începuturi de acest eveniment. Dar nici una dintre aceste 
posibilităţi nu a fost fructificată şi Italia a rămas lipsită de o 
poezie şi o artă naţională. Din aceste concluzii reiese că, în 
Italia, evoluţia artelor frumoase a fost mai degrabă o veştejire 
decit o înflorire; acest punct de vedere este confirmat într-un 
mod incontestabil de către tradiţie. Probabil că începuturile 
poeziei se datorează pretutindeni mai degrabă femeilor decit 
bărbaţilor; incantaţiile şi cîntecele funebre ţin exclusiv de sfera 
lor şi, nu fără noimă, geniile cîntecului, Casmenele sau 
Camenele şi Carmenitis-ele Latiumului, au fost concepute, ca şi 
Muzele Eladei, ca fiind de sex femeiesc. Însă în Elada a sosit 
epoca în care poetul a trecut în locul cîntăreţei şi în care Apollo 
a preluat conducerea Muzelor; Latiumul nu cunoaşte un zeu 
naţional al cîntecului, iar limba latină mai veche nu conţine 
vreun termen pentru a desemna poetul. Puterea cîntecului s-a 
manifestat aici cu mult mai timid şi a degenerat repede. 
Exercitarea acestor arte a fost rezervată aici de timpuriu fie 
femeilor şi copiilor, fie artizanilor încorporaţi sau neîncorporaţi. 
Am remarcat deja faptul că melodiile funebre erau cîntate de 
femei, iar cîntecele de banchet, de copii; dar şi litaniile 
religioase au fost executate în principal de către copii. 
Muzicanţii constituiseră o corporație a  îndeletnicirii lor, 
dansatorii şi bocitoarele (praeficae) însă, nu. În timp ce dansul, 
muzica şi cîntecul au rămas în Grecia ceea ce fuseseră iniţial şi 
în Latium, ocupații onorabile pentru cetăţeni şi pentru 
comunitatea căreia îi aparţineau, în Latium partea mai distinctă 
a cetăţenilor s-a dezis treptat de aceste arte inutile, şi aceasta 
cu atit mai hotărît cu cît ele erau expuse în public şi cu cît erau 
pătrunse mai profund de înrîuririle salutare venite din exterior. 
Folosirea flautului naţional a putut să se perpetueze, dar lira a 
fost desconsiderată, iar dacă jocul naţional al mascaradei a fost 
îngăduit, atunci întrecerea străină pe scenă a fost privită nu 


numai cu indiferenţă, dar şi cu repulsie. În timp ce în Grecia 
artele frumoase devin tot mai mult proprietatea fiecăruia şi a 
tuturor elenilor laolaltă, dezvoltindu-se astfel o cultură 
universală, în Latium ele părăsesc treptat conştiinţa poporului; 
şi întrucît degenerează din toate punctele de vedere la gradul 
de îndeletniciri desconsiderate, nici nu s-a putut naşte ideea 
unei culturi generale a naţiunii, care ar trebui să fie transmisă 
tineretului. Educaţia tinerilor a rămas îngrădită de limitele celei 
mai severe domesticităţi. Băiatul nu-şi părăsea părintele 
niciodată şi-l însoțea nu numai la cîmp cu plugul şi secera, dar şi 
în casa amicului şi în sala de consiliu dacă tatăl său fusese 
invitat la un banchet sau fusese chemat în senat. Această 
educaţie domestică era destinată întru totul conservării omului 
în exclusivitate pentru familie şi în exclusivitate pentru stat. Pe 
această comunitate de viaţă între tată şi fiu şi pe respectul 
reciproc pe care-l purta omul în devenire faţă de cel format şi 
bărbatul matur faţă de inocenţa adolescenţei s-a bazat tăria 
tradiţiei familiale şi statale, profunzimea legăturilor de rudenie 
şi, în general, serioasa „greutate” (gravitas) şi caracterul demn 
şi moral ale vieţii romane. Această modalitate de educaţie a 
tineretului a fost de fapt una dintre acele instituţii care, fiind de 
o înţelepciune domestică şi modestă, sînt concomitent simple şi 
profunde; dar dincolo de admiraţia pe care o stirneşte, nu 
trebuie ignorat că ea nu putea fi şi nu a fost concretizată decit 
prin sacrificarea educaţiei individuale propriu-zise şi printr-o 
renunțare completă la darurile seducătoare şi atit de 
periculoase ale Muzelor. 

Despre dezvoltarea artelor frumoase la etrusci şi la sabeli 
nu ştim aproape nimic. Oricum, se poate remarca faptul că şi în 
Etruria dansatorii (Pistri, histriones) şi flautiştii (subu/ones) n-au 
întîrziat să-şi transforme arta într-un mijloc de a-şi cîştiga 
existenţa; probabil mai devreme decit la Roma, ei îşi exhibau 
public talentele şi nu numai în patrie, ci şi la Roma, pentru o 
răsplată măruntă şi fără a obţine lauri. Mult mai important este 
că, la sărbătoarea naţională a  etruscilor, unde cele 
douăsprezece oraşe erau reprezentate printr-un preot federal, s- 
au desfăşurat jocuri asemănătoare celor ale sărbătorii cetăţii 
romane; totuşi, nu putem răspunde la întrebarea sugerată de 
această afirmaţie, anume dacă etruscii au reuşit mai bine decit 
latinii în formarea unei arte naţionale care să depăşească 


limitele comunităţilor individuale. Pe de altă parte, în Etruria 
pare să fi început de multă vreme acea acumulare searbădă de 
reverii savante, îndeosebi astrologice şi teologice, care, mai 
tîrziu, atunci cînd diletantismul a înflorit în decăderea generală, 
i-au aureolat pe etrusci cu onoarea, disputată cu evreii, 
caldeenii şi egiptenii, de a deţine sursa originară a înţelepciunii 
divine. Mult mai puţin cunoaştem despre arta sabelică; nu 
trebuie totuşi să conchidem că, sub acest raport, sabelii au fost 
inferiori vecinilor lor. Dimpotrivă, avînd în vedere caracterul, de 
altfel cunoscut, al celor trei ramuri italice principale, putem 
concluziona că, în privinţa menirii artistice, samniţii se apropie 
cel mai mult de greci, iar etruscii li se îndepărtează cel mai 
mult. Această ipoteză este confirmată oarecum de faptul că cei 
mai însemnați şi mai originali poeţi latini, ca Naevius, Ennius, 
Lucilius, Horatius, aparţin meleagurilor samnite, în timp ce 
Etruria nu are alţi reprezentanţi în literatură decit pe aretinul 
Maecenas, cel mai insuportabil dintre poeţii de curte, care îţi 
seacă inima şi-ţi răstălmăcesc cuvintele, şi pe volaterranul 
Persius, veritabilul ideal al unui tînăr care excelează într-o 
poezie pretențioasă şi linguşitoare. 

Aşa cum s-a observat mai sus, elementele arhitecturii au 
fost patrimoniul comun al populațiilor italice. Locuinţa a fost 
întotdeauna începutul oricărei arhitectonici; ea este aceeaşi la 
greci, ca şi la romani. Construită din lemn şi avînd un acoperiş 
ţuguiat din paie sau şindrilă, ea formează o cameră de locuit 
rectangulară, care permite fumului să iasă şi lumii să intre 
printr-o deschizătură din acoperiş (cavum aedium), ce 
corespunde cu o adîncitură din podea pentru scurgerea apei de 
ploaie. Sub acest „acoperiş negru” (atrium) sînt preparate şi 
servite bucatele; aici sînt adoraţi zeii casei şi sînt instalate patul 
nupţial, ca şi catafalcul; aici bărbatul îşi primeşte oaspeţii şi aici 
şade femeia, torcînd în mijlocul slujnicelor. Casa n-a avut 
vestibul, dacă nu luăm în considerare spaţiul neacoperit dintre 
uşa casei şi stradă, care şi-a primit numele (vestibulum, „locul 
de îmbrăcare”) în urma obiceiului romanilor de a umbla prin 
casă îmbrăcaţi numai în tunică şi de a-şi pune toga numai cînd 
părăseau locuinţa. Lipsea, de asemenea, împărţirea locuinţei în 
camere, cu excepţia încăperilor pentru dormit şi pentru provizii, 
dispuse în jurul atriului; cu atit mai puţin trebuie să ne gîndim la 
scări sau etaje. In ce măsură a putut să se nască din aceste 


începuturi o arhitectonică naţional-italică este greu de spus, 
întrucît influenţa grecească s-a manifestat de timpuriu în 
această sferă şi a sufocat tendinţele naţionale care, poate, au 
precedat-o. Cea mai veche arhitectură a Italiei pe care o 
cunoaştem se află, ca şi aceea din timpul lui Augustus, sub 
influenţa celei greceşti. Străvechile morminte de la Caere şi 
Alsion, dar şi, probabil, cel mai vechi dintre cele descoperite de 
curînd, cel de la Praeneste, sînt acoperite, ca şi tezaurele de la 
Orchomenos şi Micene, cu pietre fasonate aşezate una peste 
alta, îngustind treptat spaţiul interior, fiind închise cu o mare 
dală de piatră. În acelaşi fel era acoperită o construcţie antică 
descoperită lîngă zidul de incintă de la Tusculum şi la fel a fost, 
la origine, „casa izvorului” (tu//ianum) de la picioarele 
Capitoliului pînă cînd a fost demolat vîrful acoperişului din cauza 
clădirii care s-a ridicat deasupra. Porţile, construite după acelaşi 
sistem, sînt identice la Arpinum şi Micene. Sistemul de scurgere 
al Lacului Alban este foarte asemănător cu cel al Lacului Copais. 
Aşa-numitele ziduri ciclopice se întîlnesc foarte frecvent în Italia, 
mai ales în Etruria, Umbria, Latium şi în ţara sabinilor ; 
neîndoielnic, din punctul de vedere al structurii, aparţin celor 
mai vechi construcţii din Italia, cu toate că majoritatea acestora, 
existente încă şi astăzi, au fost ridicate mult mai tirziu, unele cu 
siguranţă abia în secolul al Vil-lea al Romei (Il). Ca şi zidurile 
greceşti, ele sînt construite fie din blocuri de piatră grosiere, 
nefasonate, amestecate cu pietre mai mici care umplu golurile, 
fie din asize fasonate, aşezate în poziţie orizontală, fie din 
blocuri poliedrice aşezate astfel încît să închidă spaţiile libere. 
Alegerea unuia sau altuia dintre aceste sisteme era 
determinată, fără îndoială, de natura materialului; în consecinţă, 
la Roma, unde în timpurile cele mai vechi se folosea pentru 
construcţii numai tuful, nu întîlnim sistemul de construcţie 
poligonal. Analogia primelor două sisteme mai simple trebuie să 
fie pusă pe seama analogiei materialului de construcţie şi a 
destinaţiei edificiului; însă nu putem considera întîmplător faptul 
că sistemul de construcţie poligonal artistic şi poarta cu drumul 
de acces spre interior, care este orientată întotdeauna spre 
stinga, pentru a descoperi partea dreaptă, neapărată, a 
atacatorilor, sînt caracteristice atit fortăreţelor italice, cît şi celor 
greceşti. Indicii preţioase ne oferă şi împrejurarea că acest 
sistem de construcţie a fost folosit numai în acea parte a Italiei 


care n-a fost supusă de către eleni, dar nici nu a fost privată de 
relaţiile cu aceştia, şi că sistemul de construcţie poligonal 
propriu-zis se găseşte în Etruria numai la Pyrgi şi în cetăţile 
apropiate de aceasta, la Cosa şi Saturnia. intrucit sistemul de 
construcţie a zidurilor de la Pyrgi, dacă ţinem seama de numele 
semnificativ de „turnuri”, poate fi atribuit grecilor la fel de bine 
ca şi zidurile de la Tirint, este neîndoielnic că avem de-a face cu 
un model după care italicii au deprins meşteşugul construirii 
zidurilor. În sfîrşit, aşa-numitul templu toscan din epoca 
imperiului, care a fost privit ca un gen apropiat diferitelor tipuri 
de temple greceşti, aminteşte de acesta nu numai în liniile 
generale, fiind o construcţie rectangulară obişnuită (cella), 
deasupra căreia pereţi şi coloane susţin un acoperiş în două 
ape, dar şi în cele particulare, înainte de toate datorită coloanei 
şi altor trăsături arhitectonice specifice sistemului grec. După 
toate aceste constatări, putem accepta drept posibil şi verosimil 
faptul că arhitectura italică n-a depăşit faza edificiilor de lemn, a 
îngrăditurilor de paie şi a valurilor de pămînt sau de piatră 
înainte de stabilirea legăturilor cu grecii şi că sistemul de 
construcţie în piatră n-a fost adoptat decît după exemplul 
grecilor şi cu ajutorul uneltelor perfecţionate ale acestora. 
Aproape că nu putem pune la îndoială faptul că italicii au învăţat 
abia de la aceştia folosirea fierului, prepararea mortarului 
(ca//e]x, calecare, de la xát), maşina (machina unxavi), nivela 
(groma, corupt din yvouuv, yvõua) şi broasca (clathri, 
xAfi9pov). În consecinţă, nu putem să vorbim despre o 
arhitectură italică propriu-zisă, exceptind unele elemente 
originale care s-au păstrat în construcţia de lemn a casei de 
locuit italice şi acceptind şi aici schimbări, datorate influenţei 
greceşti sau dezvoltate ulterior cu repercusiuni asupra 
construirii templelor italice. Dezvoltarea arhitecturală a casei 
italice porneşte însă de la etrusci. Latinul şi chiar sabinul 
rămăseseră încă la casa de lemn moştenită şi la bunul şi vechiul 
obicei de a oferi zeului, ca şi geniului nu o locuinţă, ci numai o 
încăpere consacrată, în timp ce etruscul începuse deja să-şi 
transforme domiciliul în mod artistic şi să ridice, după modelul 
casei de locuit umane, zeului un templu, iar sufletului o cameră 
mortuară. Trecerea la înălţarea unor asemenea clădiri de lux 
abia sub influenţă etruscă este demonstrată şi de desemnarea 
celui mai vechi ordin de arhitectură religioasă şi civilă prin 


sintagma „cel toscan”. În ceea ce priveşte caracterul acestei 
preluări, trebuie să admitem că templul grec imită, într-adevăr, 
şi el contururile generale ale cortului sau ale locuinţei, însă el 
este construit în principal din blocuri de piatră fasonate, este 
acoperit cu ţiglă şi, datorită proporţiilor determinate de piatră şi 
de lut ars, şi-a dezvoltat legile necesităţii şi frumuseţii. 
Etruscului însă i-a rămas străină distincţia reală pe care o realiza 
grecul între locuinţa omului, obligatoriu construită din lemn, şi 
aceea a zeilor, obligatoriu construită din piatră. Caracteristicile 
particulare ale templului toscan, planul care se apropie mai mult 
de pătrat, frontonul mai înalt, lărgimea mai mare a spaţiului 
care separă coloanele, înclinația accentuată a acoperişului şi 
proiectarea singulară a antablamentului în afara coloanelor 
care-l susţin, toate acestea se datorează asemănării mai mari a 
templului cu locuinţa şi cu particularităţile arhitecturii în lemn. 
Artele plastice şi desenul sînt mai recente decit 
arhitectura; casa trebuie să fie construită înainte de a trece la 
decorarea frontonului şi a pereţilor. În privinţa Italiei, este puţin 
probabil ca aceste arte să fi realizat progrese însemnate în 
perioada regală; numai în Etruria, unde s-au concentrat de 
timpuriu mari bogății datorită comerţului şi pirateriei, s-a putut 
dezvolta arta sau, mai degrabă, posibilităţile pentru formarea ei. 
Arta greacă, în stadiul în care şi-a exercitat influenţa asupra 
Etruriei, se află încă, aşa cum o dovedeşte imitaţia etruscă, pe o 
treaptă de dezvoltare foarte primitivă; etruscii au deprins de la 
greci arta de a prelucra lutul şi metalul într-o epocă ce nu poate 
fi cu mult posterioară aceleia în care s-a împrumutat alfabetul. 
Monedele de argint de la Populonia, unicele opere care pot fi 
atribuite cu oarecare siguranţă acestei epoci, nu oferă o imagine 
tocmai strălucită asupra artei etrusce din această perioadă; 
totuşi, cele mai reuşite opere etrusce lucrate în bronz, cărora 
scriitorii Romei de mai tirziu le-au acordat o mare consideraţie, 
trebuie să fi aparţinut tocmai acestei epoci primitive. Nici 
teracotele etrusce nu trebuie să fie subapreciate, întrucit cele 
mai vechi statui de lut aşezate în templele romane - statuia lui 
lupiter Capitolinul şi cvadriga expusă pe acoperişul templelor 
acestuia - au fost comandate la Veii, iar monumentalele 
ornamente de genul acesta, aşezate pe acoperişurile templelor, 
au fost considerate de către romanii de mai tîrziu drept „opere 
toscane”. Pe de altă parte, la italici, nu numai la triburile 


sabelice, dar şi la latini, în această epocă abia se năşteau 
sculptura şi pictura propriu-zise. Cele mai importante opere de 
artă par să fi fost executate în străinătate. Statuile din lut, 
realizate după toate probabilitățile la Veii, au fost amintite mai 
sus; cele mai recente săpături au arătat că opere din bronz 
realizate în Etruria şi ornamente cu inscripţii etrusce s-au aflat în 
circulaţie cel puţin la Praeneste, dacă nu în întreg Latiumul. 
Statuia Dianei din templul federal romano-latin de pe Aventin, 
apreciată drept cea mai veche statuie a unei divinităţi din Roma, 
aminteşte prin toate detaliile ei de statuia massaliotă a 
Artemidei din Efes şi a fost realizată probabil la Elea sau 
Massalia. Corporaţiile olarilor, lucrătorilor în cupru şi orfevrilor 
(p. 146), care au existat la Roma din cele mai vechi timpuri, sînt 
aproape unicele mărturii pe care le deţinem cu privire la 
existenţa unei arte naţionale; astăzi însă este imposibil să ne 
formăm o imagine concretă asupra stadiului de dezvoltare a 
acestei arte. 

Dacă încercăm să tragem concluzii istorice din aceste 
arhive ale tradiţiei şi practicării artei primitive, este evident, 
înainte de toate, că arta italică, dar şi măsurile italice şi scrierea 
italică nu s-au dezvoltat sub influenţă feniciană, ci în 
exclusivitate sub cea a elenilor. Nu există nici o singură tendinţă 
a artei italice care să nu-şi găsească corespondentul de 
netăgăduit în arta veche a Greciei; şi, în această privinţă, 
trebuie să fie luată în serios legenda care afirmă că arta de a 
produce statuile din lut pictate, neîndoielnic forma cea mai 
veche a artei, a fost deprinsă în Italia de la cei trei artişti greci: 
„Modelatorul”, „Organizatorul” şi „Desenatorul”, Eucheir, Diopos 
şi Engrammos, cu toate că nu este clarificată problema dacă 
această artă a venit mai întîi de la Corint şi a ajuns mai întîi la 
Tarquinii. De asemenea, există puţine urme ale unei imitații 
directe a modelelor orientale, ca şi ale unei forme independente 
de dezvoltare artistică; chiar dacă cioplitorii în piatră etrusci au 
păstrat forma egipteană originară a cărăbuşilor sau scarabeilor, 
scarabeii au fost imitaţi totuşi de foarte timpuriu în Grecia - de 
exemplu, a fost găsită o piatră în formă de scarabeu cu o foarte 
veche inscripţie grecească la Egina -, ele putînd, în consecinţă, 
să fi parvenit etruscilor prin intermediul grecilor. Italicii au putut, 
desigur, cumpăra de la fenicieni, dar au învăţat numai de la 
greci. O altă întrebare, şi anume de la care trib al grecilor au 


primit etruscii primele modele de artă, nu poate primi nici un 
răspuns categoric; există însă relaţii evidente între arta etruscă 
şi arta attică veche. Cele trei forme ale artei dominante în 
Etruria, cel puţin în timpurile ulterioare, dar foarte puţin 
răspîndite în Grecia, pictura sepulcrală, ornamentarea oglinzilor 
şi gravarea pietrelor, au fost atestate pînă în prezent numai la 
Atena şi Egina. Templul toscan nu corespunde de fapt nici celui 
doric, nici celui ionic; dar în componentele distincte esenţiale, în 
dispunerea coloanelor în jurul cellei, ca şi în obiceiul de a aşeza 
sub fiecare coloană un postament separat, genul etrusc îl copie 
pe cel ionic nou; dintre toate ctilurile greceşti, tocmai cel ionico- 
attic, dominat încă de elementul doric, se apropie, în trăsăturile 
sale esenţiale, cel mai mult de cel toscan. Referitor la regiunea 
Latium, sîntem privaţi de toate mărturiile demne de crezare în 
privinţa istoriei artei. Dar, în cazul în care, şi aceasta se înţelege 
de la sine, relaţiile comerciale au determinat concomitent 
introducerea de forme artistice, putem să afirmăm cu 
certitudine că grecii din Campania şi din Sicilia au fost dascălii 
Latiumului atît în artă, cît şi în privinţa alfabetului; cel puţin 
analogia dintre Diana de pe Aventin şi Artemida din Efes nu vine 
în contradicţie cu această observaţie. Alături de arta greacă, cea 
etruscă, mai veche, a servit şi ea drept model pentru Latium. 
Triburile sabelice au preluat în mod sigur arta plastică şi 
arhitecturală, ca şi alfabetul grecesc, dacă acestea au pătruns 
pînă la ele, prin intermediul triburilor italice occidentale. În fine, 
dacă trebuie să pronunţăm verdictul asupra capacităţii artistice 
a fiecărei naţiuni italice în parte, putem să întrezărim o realitate 
care se va contura cu o claritate şi mai mare în etapele 
următoare ale istoriei artei. Etruscii au deprins diferitele arte 
mai devreme şi au produs opere mai masive şi mai bogate, ele 
fiind întrecute în schimb de cele latine şi sabelice în ceea ce 
priveşte finalitatea şi utilitatea lor, ca şi din punctul de vedere al 
creaţiei şi frumuseţii. In epoca de care ne ocupăm acum, 
această inferioritate se remarcă însă numai în arhitectură. 
Sistemul de construcţie poligonal, atît de adecvat scopului şi 
esteticii, este frecvent în Latium şi în ţinuturile învecinate; 
dimpotrivă, în Etruria este rar şi nici zidurile Caerei nu sînt 
făcute din blocuri poligonale. În însăşi importanţa religioasă 
acordată în Latium arcului de boltă (p. 127) şi podului (p. 130), 
demnă de a fi remarcată din punctul de vedere al istoriei artei, 


putem să recunoaştem începuturile apeductelor şi drumurilor 
consulare romane. În chimb, etruscii au preluat edificiul măreț al 
arhitecturii greceşti, dar l-au şi corupt, întrucît, aplicînd la 
arhitectura în lemn legile stabilite pentru construcţiile în piatră, 
n-au dat dovadă de iscusinţă şi au conferit templului lor, din 
cauza acoperişului mult prelungit în jos şi deschiderilor prea 
largi dintre coloane, „un aspect greoi, turtit şi forţat” 
parafrazind un arhitect antic. Latinii au găsit în varietatea 
bogată a artei greceşti puţine elemente susceptibile de a fi 
adoptate gustului cu desăviîrşire realist; însă ceea ce au adoptat 
a fost însuşit în esenţă şi în profunzime, şi poate chiar i-au 
întrecut pe magiştrii lor în arhitectura poligonală a zidurilor. Arta 
etruscă constituie o dovadă remarcabilă a unor deprinderi 
însuşite şi perpetuate mecanic ; ca şi cea chineză, nu a făcut 
nicidecum dovada unei receptivităţi geniale. De mult timp s-a 
abandonat ideea derivării artei greceşti din cea etruscă; oricît 
ne-am împotrivi, trebuie să ne resemnăm să conferim etruscilor 
nu primul, ci ultimul loc în istoria artei italice. 

Modificarea constituţiei. Limitarea puterii magistraţilor 


Credinţa fermă în unitatea şi atotputernicia comunităţii în 
cazul tuturor problemelor ei, acest centru de greutate al 
constituţiei italice, a pus în mîinile unui singur reprezentant ales 
pe viaţă o putere extraordinară, resimţită fără îndoială de 
inamicul ţării, dar extrem de apăsătoare pentru cetăţeanul 
însuşi. Abuzurile şi opresiunile nu puteau lipsi, iar consecinţa 
necesară a acestora au constituit-o încercările de a îngrădi 
această putere. Trăsătura distinctă a încercărilor de reformă şi 
revoluțiilor romane este că nu s-a trecut niciodată la limitarea 
puterii comunităţii în sine, nici la suprimarea organelor ei, că nu 
s-a încercat niciodată să se proclame drepturile naturale ale 
individului în faţa celor ale comunităţii, ci întotdeauna întreaga 
furie s-a îndreptat împotriva formei politice prin care era 
reprezentată comunitatea. De la Tarquini pînă la Gracchi, 
strigătul partidului progresist din Roma n-a cerut limitarea 
puterii statului, ci a puterii magistraţilor; chiar şi atunci, nu s-a 
uitat niciodată faptul că nu poporul trebuie să guverneze, ci că 
el trebuie să fie guvernat. 

Această luptă s-a dat între cetăţeni. Alături de ea s-a 
desfăşurat o altă contradicţie: strigătul non-cetăţenilor care 
reclamau egalitatea în privinţa drepturilor politice. În această 
categorie intră agitaţiile plebeilor, latinilor, italicilor, liberţilor, 
care, cu toţii, fie că purtau titlul de cetăţeni, precum plebeii şi 
liberţii, fie că nu, precum latinii şi italicii, erau privaţi de 
egalitatea politică şi, în consecinţă, o reclamau. 

O a treia contradicţie este de natură şi mai generală: 
aceea între cei avuţi şi cei săraci - în special cei care fuseseră 
degradaţi sau erau ameninţaţi cu pierderea proprietăţii. Relaţiile 
juridice şi politice ale Romei au determinat naşterea a 
numeroase gospodării ţărăneşti - în parte, mici proprietari care 
depindeau de bunăvoința capitaliştilor, în parte, mici arendaşi 
care depindeau de bunăvoința proprietarului funciar -, dar şi, 
adeseori, pierderea proprietăţii atit a indivizilor, cît şi a unor 
comunităţi întregi, fără să li se compromită libertatea personală. 
În felul acesta, proletariatul agricol a devenit de timpuriu destul 


de puternic pentru a influenţa hotăritor destinele comunităţii. 
Proletariatul urban a cîştigat mult mai tirziu o importanţă 
politică. 

In contextul acestor opoziții se desfăşoară istoria internă a 
Romei, dar şi aceea a celorlalte comunităţi latine, uitată cu 
desăvirşire. Mişcările politice în rîndurile cetăţenilor cu drepturi 
depline, războiul dintre cei excluşi şi cei care excludeau, 
conflictele sociale dintre proprietari şi neproprietari, oricît se 
intersectează şi se înlănţuie ducînd deseori la alianţe bizare, sînt 
totuşi, în esenţa lor, deosebite. Întrucît reforma serviană, care, 
din punct de vedere militar, a pus locuitorul pe picior de 
egalitate cu cetăţeanul, pare să se fi născut mai mult din 
considerente administrative decît dintr-o tendinţă politică a unui 
partid, putem considera încercarea de limitare a puterii 
magistraţilor drept primul dintre conflictele care au determinat 
crizele interne şi modificările constituţionale. Primul succes al 
acestei vechi opoziții romane îl constituie suprimarea puterii pe 
viaţă a reprezentantului comunităţii, altfel spus, suprimarea 
regalității. 

O dovadă că această schimbare a fost rezultatul 
dezvoltării naturale a lucrurilor o constituie faptul că aceeaşi 
modificare constituţională s-a produs în mod asemănător în 
întregul spaţiu al lumii greco-italice. Nu numai la Roma, ci şi la 
ceilalţi latini, ca şi la sabeli, etrusci şi apuli, în general la toate 
comunităţile italice, ca şi la greci, conducătorii aleşi iniţial pe 
viaţă au fost înlocuiţi cu magistrați anuali. Pentru ţinutul 
lucanian este semnificativ faptul că se guverna democratic în 
timp de pace şi că numai în caz de război magistraţii numeau un 
rege, mai exact un conducător asemănător cu dictatorul roman. 
De asemenea, comunităţile urbane sabelice, de exemplu cele de 
la Capua şi Pompei, s-au supus mai tîrziu unui „tutore al 
comunităţii” (medix tuticus), iar instituţii similare putem 
presupune şi în cazul celorlalte comunităţi ale Italiei. În 
consecinţă, cauzele care au dus la înlocuirea regilor cu consulii 
nu necesită altă explicaţie. Organismul politicii greceşti şi 
romane antice a dezvoltat mai degrabă de la sine, printr-un fel 
de legitate naturală, limitarea puterii pe viaţă la o durată mai 
scurtă, în general de un an. Oricît de simplă a fost cauza acestei 
schimbări, ocaziile au putut fi foarte diverse. După moartea unui 
conducător pe viaţă se putea hotărî ca un altul să nu mai fie 


ales - încercare întreprinsă, conform tradiţiei, de către senatul 
roman după moartea lui Romulus. De asemenea, regele putea 
să abdice voluntar, ceea ce ar fi intenţionat Servius Tullius, sau 
poporul se putea răzvrăti împotriva unui conducător tiranic şi-l 
putea alunga. În acest fel a sfîrşit şi regalitatea romană. Chiar 
dacă în jurul istoriei alungării ultimului dintre Tarquinii, a 
„Superbului”, s-au ţesut multe anecdote şi poveşti, nu putem 
sta în dubiu asupra hotărîrilor fundamentale ale acesteia. 
Tradiţia desemnează, verosimil, drept cauze ale răzvrătirii 
refuzul de a consulta senatul şi de a completa locurile devenite 
vacante, pronunţarea de condamnări la moarte şi confiscări fără 
consimţămiîntul prealabil al consilierilor, acumularea de provizii 
imense de grîne în hambarele sale şi impunerea de însărcinări 
militare şi corvezi extenuante cetăţenilor. Cu privire la îndirjirea 
poporului stă mărturie legămiîntul formal, rostit de cetăţeni atit 
pentru ei, cît şi pentru urmaşii lor, de a nu mai accepta niciodată 
un rege şi ura nestăvilită care se leagă de atunci de titlul de 
rege şi mai ales dispoziţia ca „regele de sacrificiu”, care trebuia 
să fie creat pentru ca zeii să nu simtă lipsa intermediarului 
obişnuit, să nu poată deţine o altă magistratură şi să fie, în 
consecinţă, primul, dar şi cel mai neputincios dintre magistraţii 
romani. Impreună cu ultimul rege a fost exilată întreaga sa gintă 
- dovadă a trăiniciei de care se bucurau încă legăturile gentilice 
în acea epocă. Ca urmare, Tarquiniii s-au mutat la Caere, 
probabil patria lor strămoşească (p. 99), unde mormîntul lor a 
fost descoperit de curînd. În fruntea comunităţii romane au 
trecut doi conducători anuali în locul celui ales pe viaţă. Sub 
aspect istoric, numai atita este sigur în legătură cu acest 
important eveniment. Cert este că, într-o comunitate mare, cu o 
dominație extinsă, precum a fost cea romană, puterea regală, 
mai ales dacă s-a păstrat timp de mai multe generaţii în sînul 
aceleiaşi familii, era mai rezistentă şi că lupta trebuie să fi fost 
mai aprigă decît în alte state mai mici. Însă nimic nu indică 
amestecul unor state străine în acest conflict. Marele război cu 
Etruria, care, de altfel, nu s-a apropiat atît de mult de data 
alungării Tarquiniilor decît prin confuzia cronologică din analele 
romane, nu poate fi interpretat ca o intervenţie a etruscilor în 
favoarea unui concetăţean nedreptăţit la Roma, pentru simplul 
fapt că etruscii, cu toate că au repurtat o victorie completă, n-au 
restaurat nici regalitatea romană şi nici nu i-au readus pe 


Tarquinii. 

Dacă ne scapă conexiunea istorică a acestui important 
eveniment, în schimb, din fericire, sîntem mai temeinic informaţi 
asupra naturii modificării constituţionale. Puterea regală n-a fost 
nicidecum suprimată, lucru dovedit prin faptul că „regele 
interimar” era numit în cazul unei vacanțe, ca şi înainte. Regele 
unic numit pe viaţă a fost înlocuit prin doi regi anuali, care erau 
denumiți conducători militari (praetores), judecători (judices) 
sau simpli colegi (consules). Principiul colegialităţii, de unde 
provine acest nume atît de răspîndit ulterior, al regilor anuali 
apare aici într-o formă cu totul particulară. Puterea supremă n-a 
fost încredinţată celor doi magistrați împreună, ci fiecare dintre 
cei doi consuli o deţinea şi o exercita cu aceeaşi plenitudine şi 
libertate, ca şi regele însuşi. Şi dacă, iniţial, avea loc o împărţire 
a atribuţiilor, de exemplu, unul dintre consuli prelua comanda 
armatei, celălalt, administrarea justiţiei, această uzanţă nu era 
nicidecum obligatorie şi fiecare dintre cei doi consuli era, sub 
aspect juridic, liber să intervină în sfera de atribuţii a colegului 
său. În consecinţă, atunci cînd puterea supremă se opunea ei 
însăşi, unul dintre consuli interzicînd ceea ce celălalt ordona, 
hotărtirile suverane consulare se anulau reciproc. Această 
instituţie ciudată, poate neromană, dar oricum latină, a unor 
puteri supreme concurente, care în totalitatea ei s-a dovedit 
viabilă pentru republica romană, dar pentru care e dificil de 
găsit o paralelă într-un alt stat mai mare, s-a născut, evident, 
din încercarea de a menţine puterea regală în plenitudinea ei, 
sub formă legală însă, şi, în consecinţă, de a nu împărţi 
magistratura regală sau de a o transfera de la un individ asupra 
altui colegiu, ci de a o dubla, pur şi simplu, distrugind-o prin 
aceasta, în caz de nevoie, prin ea însăşi. Cu aceeaşi logică s-a 
procedat şi în cazul delimitării acestei perioade, pentru care 
străvechiul interregn de cinci zile oferea un pretext juridic. 
Reprezentanţii ordinari ai comunităţii erau obligaţi să nu rămînă 
mai mult de un an în magistratură, începînd cu ziua preluării ei; 
însă ei nu încetau să fie magistrați odată cu expirarea acestui 
termen, ci numai după ce depuneau public magistratura şi într- 
un cadru solemn. Astfel, dacă se încumetau să păstreze 
magistratura dincolo de anul stabilit, actele lor oficiale nu 
pierdeau cu nimic din valabilitate, iar la începutul republicii ei 
nu-şi atrăgeau prin aceasta decit o responsabilitate morală. 


Contradicţia dintre puterea supremă şi ocuparea ei temporară, 
stabilită prin lege, a fost atît de viu resimţită, încît durata pe 
viaţă a fost înlăturată numai printr-o declaraţie a magistratului, 
care-şi proclama propria voinţă, liberă într-un anumit sens, 
astfel încît magistratul n-a fost îngrădit direct prin lege, ci numai 
determinat să se limiteze el însuşi. Cu toate acestea, limitarea 
magistraturii supreme, pe care deţinătorii ei abia dacă au 
îndrăznit s-o depăşească o dată sau de două ori, a fost de cea 
mai mare importanţă. Datorită ei, în cazul consulului se anula, 
înainte de toate, iresponsabilitatea de fapt a regelui. Ce-i drept, 
în comunitatea romană chiar şi regele a fost întotdeauna 
subordonat legii, şi nu mai presus de ea, dar, după lege, 
suveranul nu putea fi chemat în faţa propriei sale instanţe: 
putea să comită o crimă fără să existe pentru el tribunal sau 
pedeapsă. Şi consulul era apărat de magistratura pe care o 
ocupa, în cazul în care comitea o crimă sau se făcea vinovat de 
înaltă trădare, dar numai atita timp cît dura aceasta; după 
retragerea ei, cădea sub jurisdicţia penală, la fel ca oricare alt 
cetăţean. 

Acestor modificări principale şi fundamentale li se adaugă 
altele mai puţin importante şi mai degrabă formale, dar care au 
produs totuşi, în parte, efecte profunde. Privilegiul regelui de a- 
şi cultiva pămînturile prin corvezi şi relaţiile agricole de protecţie 
pe care le angaja cu imigranții au căzut odată cu durata pe viaţă 
a magistraturii. Pînă acum, în procesul penal, ca şi în cazul 
amenzilor şi pedepselor corporale, regelui nu i-a revenit numai 
cercetarea şi judecarea cazului, dar şi hotărîrea de a-l graţia sau 
nu pe condamnat. Legea Valeria din anul 245 al Romei (508) 
stabilea obligaţia consulului de a autoriza apelul condamnatului, 
dacă pedeapsa cu moartea sau cea corporală n-a fost 
pronunţată prin legea marţială; o lege mai recentă (de dată 
incertă, dar anterioară anului 303 al Romei, 451) a extins 
această prevedere asupra unor amenzi substanţiale. Drept 
garanţie a acestui drept de apel, cînd consulul apărea ca 
judecător, şi nu ca general, lictorii consulari depuneau securile 
pe care le purtaseră pînă atunci în virtutea jurisdicției penale a 
stăpînului lor. Pe de altă parte, legea îl ameninţa pe magistratul 
care nu dădea curs apelului cu o pedeapsă la fel de gravă ca şi 
infamia, care, în timpurile acelea, nu era mai mult decît o pată 
morală şi putea cel mult să-i suspende unui cetăţean dreptul de 


a compărea ca martor. lată, din nou, acelaşi principiu după care 
legea n-a putut să diminueze vechea putere regală, iar limitările 
impuse deţinătorului puterii supreme în urma revoluţiei nu au 
avut de fapt decît o valoare practică şi morală. În consecinţă, 
dacă consulul acţionează în limitele vechii puteri regale, poate 
să comită o nedreptate, dar nicidecum un delict, şi astfel nu 
poate să fie adus în faţa judecătorului. O limitare asemănătoare 
s-a produs în jurisdicţia civilă, întrucît este probabil ca acestei 
epoci să îi aparţină modificarea potrivit căreia dreptul 
magistratului de a încredința unui particular cercetarea unui 
caz, după ce s-au stabilit circumstanţele acestuia, este 
transformat într-o obligaţie. E probabil să se fi ajuns la aceasta 
în urma unei reglementări generale privind transmiterea 
magistraturii unor reprezentanţi sau succesori. În timp ce regele 
se bucura de o libertate absolută în ceea ce priveşte numirea de 
reprezentanţi, fără a fi însă obligat să o facă, consulului, în 
schimb, pare să-i fi fost limitat, prin două modalităţi, dreptul de 
a-şi transmite puterea. Delegările puterii, atît de extinse cîndva 
şi care contribuiau la splendoarea ce înconjura regalitatea, 
precum aceea a administratorului oraşului, pentru jurisdicție, şi 
aceea a comandantului cavaleriei, pentru conducerea armatei 
(p. 59), au încetat să existe în fapt prin introducerea regelui 
anual. Căci numirea unui administrator al oraşului, la care se 
mai recurgea doar pentru citeva ore, în care ambii consuli 
trebuiau să părăsească Roma pentru a participa la sărbătoarea 
latină, a constituit o simplă formalitate şi a fost considerată ca 
atare. De fapt, unul dintre ţelurile atinse prin colegialitatea 
magistraturii era că numai în cazuri excepţionale era nevoie de 
un reprezentant pentru jurisdicție. Deşi în război comandantul 
suprem nu putea fi oprit să încredinţeze comanda, chiar şi 
asupra întregii armate, unui reprezentant, acesta ocupa acum 
numai poziţia unui simplu delegat (/egatus) al comandantului. 
Noua republică n-a tolerat nici regele şi, cu atît mai puţin, nici 
reprezentantul cu puteri regale depline; în schimb, mai ales 
dacă un război dificil părea să recomande necesitatea restabilirii 
unicităţii originare a magistraturii, consulul avea puterea de a 
suspenda egalitatea colegială şi de a numi un al treilea coleg, cu 
titlul de dictator, căruia trebuia să i se supună atit consulul care 
l-a desemnat, cît şi colegul său; în mod excepţional, dar 
temporar, acesta exercita puterea regală în plenitudinea 


accepţiunii ei. A doua limitare impusă consulilor cu privire la 
posibilitatea delegării puterii lor a fost, poate, şi mai bogată în 
consecinţe. Ea consta în faptul că, dacă, în calitate de 
comandant al armatei, consulul avea dreptul de a transfera 
toate atribuţiile sale sau numai una dintre ele, în ceea ce 
priveşte atribuţiile civile, în anumite cazuri era obligat să le 
transfere, iar în toate celelalte îi era interzis. În această 
categorie de cazuri în care reprezentantul comunităţii deţinea 
teoretic competenţa, dar în care era obligat să nu acţioneze 
decit prin delegaţi - denumiți, bineînţeles, de el -, intră 
procesele civile, pentru judecarea delictelor, pe care regele le 
încredința celor doi „cercetători ai crimei” (quaestores, p. 59), 
dar şi sarcina importantă de administrare a tezaurului public şi a 
arhivei de stat, care a fost adăugată competenţelor consacrate 
ale celor doi cvestori. In consecinţă, prin lege, cvestorii au 
devenit magistrați permanenţi, aşa cum erau în fapt de mult 
timp, şi, întrucît erau desemnaţi de către consul, aşa cum 
înainte erau numiţi de către rege, trebuiau să părăsească 
funcţiile odată cu aceştia, la încheierea magistraturii anuale. În 
celelalte cazuri în care activitatea sa nu era limitată, magistratul 
suprem trebuia să acţioneze personal sau deloc : de exemplu, 
procesul nu putea fi judecat în faţa unui reprezentant al 
consulului. Această reglementare distinctă a delegării puterii 
civile şi militare explică de ce în conducerea propriu-zisă a 
statului roman nu este posibilă nici o autoritate delegată (pro 
magistratu), de ce magistraţii urbani propriu-zişi nu sînt 
niciodată reprezentaţi prin cetăţeni nemagistraţi şi de ce, pe de 
altă parte, reprezentanţii militari (pro consule, pro praetore, pro 
quaestore) sînt excluşi de la toate acţiunile din interiorul 
comunităţii propriu-zise. De asemenea, dreptul de a-şi desemna 
succesorul, pe care regele l-a exercitat neîngrădit, n-a fost 
nicidecum retras noului reprezentant al comunităţii, însă acesta 
era obligat să-l desemneze pe cel propus de comunitate. Prin 
aceasta, numirea magistratului suprem ordinar trecea, în 
esenţă, în mîinile comunităţii, însă în practică s-a menţinut o 
distincţie considerabilă între dreptul de a propune şi dreptul 
numirii formale. Consulul care conducea alegerile nu era un 
simplu preşedinte electoral ci, în virtutea prerogativelor sale, în 
esenţă asemănătoare cu cele ale regelui, putea să respingă 
anumiţi candidaţi şi să nu ţină seama de voturile care le-au fost 


acordate la început, putea chiar să limiteze alegerea la lista de 
candidaţi propusă de el însuşi şi, ceea ce era mai important, 
comunitatea nu avea, în baza dreptului ei de propunere, şi 
dreptul de destituire a unui magistrat, drept pe care ar fi trebuit 
să-l deţină dacă, într-adevăr, l-ar fi numit. Dimpotrivă, întrucit şi 
în această perioada succesorul era desemnat în exclusivitate de 
către predecesorul său şi întrucit, în consecinţă, niciodată un 
magistrat activ nu-şi deriva puterea de la un alt magistrat încă 
în exerciţiu, vechiul şi importantul principiu al dreptului public 
roman, după care magistratul suprem nu putea să fie niciodată 
destituit, a rămas în vigoare şi în perioada consulară. În sfîrşit, 
desemnarea preoţilor, care fusese o prerogativă regală (p. 58), 
nu a fost transferată consulilor, ci colegiul preoţilor hotăra în 
cazul eventualelor locuri vacante, iar vestalele şi preoţii simpli 
erau numiţi de colegiul pontifical, căruia îi revenea, de 
asemenea, şi exercitarea jurisdicției domestice a comunităţii 
asupra preoteselor Vestei. In vederea executării acestor 
activităţi, care nu puteau fi îndeplinite în mod satisfăcător decit 
de o singură persoană, colegiul a numit, probabil abia în epoca 
aceasta, un conducător, pe pontifex maximus. Această separare 
a autorităţii supreme sacrale de cea civilă, înainte ca „regele de 
sacrificiu”, despre care am vorbit, să-şi fi însuşit alături de titlu 
puterea civilă şi pe cea sacră a regalității, ca şi poziţia noului 
preot suprem, pe jumătate magistrat (ceea ce-l deosebea cu 
desăvirşire de caracterul consacrat al sacerdoţiului roman), 
constituie una dintre cele mai semnificative şi prestigioase 
particularităţi ale unei revoluţii politice, al cărei obiectiv a fost, 
evident, impunerea unor limite puterii regale în interesul 
aristocrației. Am remarcat mai sus că inclusiv în manifestările 
exterioare consulul a rămas cu mult în urmă comparativ cu 
autoritatea şi respectul care-l înconjurau pe rege, că numele de 
rege şi consacrarea sacerdotală i-au fost suprimate, că securile 
le-au fost retrase lictorilor săi. Mai mult, în locul veşmiîntului 
regal din purpură, pentru a se deosebi de ceilalţi cetăţeni, el nu 
purta decit o fişie de purpură aplicată pe togă şi, pe cînd regele 
se înfăţişa în public în mod regulat în carul său, consulul trebuia 
să se conformeze ordinii generale şi să meargă în interiorul 
Cetăţii pe jos, ca oricare alt cetăţean. Aceste limitări ale 
plenitudinii, ca şi ale atributelor puterii magistratului nu se 
aplicau în realitate decit reprezentantului ordinar al comunităţii. 


Aşa cum am remarcat, în circumstanţe extraordinare cei doi 
conducători aleşi de către comunitate erau înlocuiţi printr-unul 
singur, „conducătorul poporului” (magister populi sau 
„Stăpînul” (dictator). Comunitatea nu exercita nici o influență 
asupra alegerii dictatorului; această numire depindea numai de 
unul dintre cei doi consuli în funcție. Împotriva lui, provocatio 
era valabilă numai în măsura în care fusese şi pentru rege, deci 
numai dacă se supunea în mod voluntar. Odată numit, toţi 
ceilalţi magistrați îi deveneau subordonați de drept. Durata 
magistraturii lui a fost, în schimb, limitată prin două restricţii: o 
dată, întrucit fiind coleg de magistratură cu acei consuli dintre 
care unul îl numise, nu putea să ocupe magistratura mai mult 
decit ei; în plus, durata maximă a magistraturii dictaturii a fost 
limitată la şase luni. O instituţie specifică a dictaturii a fost, de 
asemenea, împlinită prin obligaţia „comandantului armatei” de 
a-şi alege imediat un „comandant al cavaleriei” (magister 
equitum), care acţiona în subordinea sa ca un adjunct 
dependent, precum cvestorul pe lîngă consul, şi depunea 
magistratura odată cu aceasta. Această instituţie este, 
neîndoielnic, în legătură cu faptul că, prin constituţie, 
comandantului armatei, probabil în calitate de conducător al 
pedestrimii, îi era interzis să încalece. Avind în vedere aceste 
prevederi, dictatura trebuie înţeleasă ca o instituţie care s-a 
născut concomitent cu aceea a consulatului şi în scopul 
înlăturării temporare a carenţelor puterii divizate, îndeosebi în 
caz de război, şi al reînvierii, pentru un timp, a puterii regale. 
Căci mai ales în cazul unui război, egalitatea în drepturi a 
consulilor trebuie să fi dat de gîndit; nu numai mărturii certe, ci 
mai ales cea mai veche denumire a magistratului însuşi şi a 
ajutorului său, ca şi limitarea magistraturii la durata expediției 
de vară şi excluderea apelului (provocatio) certifică destinaţia 
preponderent militară a dictaturii originare. În general, consulii 
au continuat să fie ceea ce fuseseră regii : administratori, 
judecători şi generali supremi. Faptul era valabil chiar şi din 
punct de vedere religios, căci un rex sacrorum era numit numai 
pentru consemnarea numelui, consulul fiind cel care se ruga şi 
aducea jertfe pentru comunitate şi care cerceta, în numele 
acesteia, voinţa zeilor prin intermediul cunoscătorilor divinaţiei. 
Pentru cazuri extreme a fost păstrată posibilitatea renaşterii 
puterii regale nelimitate, fără interogarea prealabilă a 


comunităţii, prin suprimarea limitelor impuse de colegialitate şi 
a barierelor speciale ale diminuării competenţei. În felul acesta, 
problema de a conserva autoritatea regală de drept, dar de ao 
limita în fapt a fost rezolvată într-o modalitate într-adevăr 
romană, pe cît de perspicace, pe atît de simplă, de către 
oamenii de stat necunoscuţi care au realizat această revoluţie. 
Aşadar, prin modificarea constituţiei, comunitatea cîştiga 
cele mai importante prerogative; aceea de a desemna anual 
magistraţii şi aceea de a decide în ultimă instanţă asupra vieţii 
sau morţii unui cetăţean. Dar aceste drepturi nu puteau să 
revină acelei comunităţi pe care am avut-o în vedere pînă acum, 
altfel spus, patriciatului, care devenise în realitate o nobilime. 
Puterea poporului rezida în „mulţime”, care îngloba acum un 
număr mare de oameni renumiţi şi înstăriți. Excluderea acestei 
mulţimi din adunarea poporului putuse fi tolerată, deşi ea 
contribuia în egală măsură la sarcinile publice, atît timp cit 
însăşi adunarea poporului nu intervenea în funcţionarea 
mecanismului statal şi atita timp cît puterea regală, prin poziţia 
ei elevată şi independentă, era la fel de temută pentru cetăţeni, 
ca şi pentru locuitori, asigurind astfel egalitatea în drepturi în 
cadrul naţiunii. Cînd însă comunitatea a fost chemată să aleagă 
ea însăşi şi să decidă în mod regulat, iar reprezentantul ei a 
decăzut de la rangul de stăpîn la cel de delegat temporar, 
relaţia aceasta nu mai putea fi menţinută, cu atît mai mult cu cît 
statul fusese reconstituit printr-o revoluţie care n-ar fi putut fi 
realizată fără colaborarea dintre patricieni şi locuitori. O lărgire 
a acestei comunităţi era inevitabilă şi ea a fost înfăptuită într-un 
mod cuprinzător prin admiterea în curii a întregii plebe, deci a 
totalităţii de non-cetăţeni care n-au fost nici sclavi şi nici 
cetăţeni ai unor comunităţi străine şi care locuiau la Roma în 
virtutea dreptului de ospitalitate, suspendîndu-se în felul acesta 
dreptul vechilor cetăţeni, care alcătuiau pînă acum curiile, de a 
se aduna şi hotărî singuri. Concomitent însă, adunării curiale, 
care pînă atunci fusese, de drept şi de fapt, prima autoritate în 
stat, i se anulează aproape toate privilegiile constituţionale. 
Numai în acţiunile pur formale sau în cele consacrate 
particularilor, ca, de exemplu, jurămîntul de credinţă care 
trebuia să fie depus în faţa consulului sau dictatorului după 
începerea magistraturii, aşa cum înainte era depus înaintea 
regelui (p. 58), sau ca dispensele legale necesare pentru 


arrogatio sau pentru testament, curiile îşi păstrau competenţa 
consacrată: în viitor însă, ele nu vor mai hotărî asupra nici unei 
acţiuni cu caracter politic. Sistemul curial a fost dezrădăcinat din 
cauza modificării constituţionale şi în baza faptului că el se 
întemeia pe ordinea gentilică, care se menținea nealterată 
numai la vechii cetăţeni. Admiţind plebeii în rîndul curiilor, li s-a 
permis şi lor, de drept, să se constituie în familii şi ginţi, ceea ce 
odinioară se putea întîmpla numai de fapt; tradiţia ne spune 
însă, şi în sine este lesne de înţeles, că numai o parte dintre 
plebei a adoptat structura gentilică şi că, în consecinţă, noua 
adunare curială număra, spre deosebire de componenţa ei 
originară, mulţi membri care nu aparţineau nici uneia dintre 
ginţi. Toate privilegiile politice ale adunării poporului, ca şi 
decizia asupra apelurilor în procese penale, mai ales a celor de 
natură politică, numirea magistraţilor şi adoptarea sau 
respingerea legilor au fost transferate sau redobiîndite de către 
adunarea celor chemaţi sub arme, astfel încît centuriile au 
primit şi drepturile cetăţeneşti, după ce au suportat mult timp 
numai sarcinile. Prin această măsură, modoficările iniţiate de 
constituţia serviană, prin care armata dobîndea dreptul de a 
consimţi la declararea unui război de atac (p. 80), s-au dezvoltat 
în aşa fel încît curiile au fost umbrite cu desăvirşire şi pentru 
totdeauna de către centurii şi s-a ajuns la obiceiul de a le 
considera pe acestea drept poporul suveran. Nici în această 
adunare nu se dialoga, cu excepţia cazului în care magistratul 
suprem lua cuvintul sau delega pe alţii să vorbească; 
bineînţeles, în cazul unei provocatio, trebuiau să fie audiate 
ambele părţi. Decizia era luată pur şi simplu prin majoritatea 
centuriilor. Evident, această cale a fost aleasă din cauză că în 
adunarea curială toţi cei care deţineau dreptul de vot se aflau 
pe picior de deplină egalitate. După admiterea tuturor plebeilor 
în curii, rezultatul ar fi fost o democraţie desăvirşită dacă decizia 
în problemele politice ar fi rămas o prerogativă a acestora. 
Adunarea centuriilor garanta nu preponderența nobilimii, ci a 
proprietarilor şi dreptul întiietăţii la vot, care, de cele mai multe 
ori, decidea soarta alegerilor, cavalerilor, altfel spus a celor 
înstăriți. 

Senatul n-a fost vizat în aceeaşi măsură de reforma 
constituţională precum fusese comunitatea. Colegiul consacrat 
al bătrînilor nu numai că a continuat să rămînă în exclusivitate 


rezervat patricienilor, dar şi-a menţinut şi principalele 
prerogative: dreptul de a numi regele interimar şi de a repudia 
sau confirma drept constituţionale sau ilegale hotărîrile luate de 
către comunitate. Mai mult, aceste prerogative s-au înmulţit prin 
reformarea constituţiei, întrucît, de acum înainte, numirea 
magistraţilor era determinată nu numai de alegerea comunităţii, 
dar şi de confirmarea sau respingerea lor de către senatul 
patrician. Numai în cazul apelului (provocatio) nu s-a cerut 
niciodată confirmarea, în măsura în care sîntem informaţi, 
întrucît este vorba aici de graţierea unui vinovat, iar dacă 
aceasta fusese acordată de către suverana adunare a poporului, 
nu se putea trece la anularea actului. Însă cu toate că prin 
suprimarea regalității drepturile constituţionale ale senatului 
patrician au fost mai degrabă sporite decit reduse, s-a produs 
totuşi o lărgire a lui; conform tradiţiei, imediat după suprimarea 
regalității, pentru probleme care erau discutate de obicei în 
senat şi care permiteau o abordare mai liberă, s-a permis şi 
accesul plebeilor, ajungîndu-se astfel la modificarea completă a 
întregii instituţii. Din cele mai vechi timpuri, senatul a avut, ce-i 
drept, însă nu singur şi nu cu precădere, şi calitatea de consiliu 
de stat; dacă nici în epoca regală nu se considerase 
anticonstituţional ca şi cetăţenii care nu erau senatori să 
participe la adunare (pp. 68-69), acum s-a instituit practica de a 
ataşa senatului patrician (patres), în asemenea ocazii, un număr 
de „adăugaţi” (conscripti) nepatricieni. Aceasta nu corespunde 
nicidecum cu o omologare; plebeii din senat n-au devenit 
senatori, ci au rămas membri ai stării cavalerilor, nu se numeau 
patres, ci conscripti şi n-au avut dreptul de a purta însemnele 
demnităţii senatoriale, tivul din purpură şi încălţămintea roşie 
(p. 67). Ei au rămas şi în continuare excluşi necondiţionat nu 
numai de la exercitarea autorităţii publice (auctoritas), care 
aparţinea senatului, ci chiar şi atunci cînd era vorba doar de un 
sfat (consilium) trebuiau să accepte să asiste pasiv la întrebarea 
adresată patricienilor şi numai la terminarea adunării să-şi 
exprime părerea, votind cu picioarele (pedibus in sententiam 
ire, pedarii), precum spunea orgolioasa aristocrație. Cu toate 
acestea, datorită noii constituţii, plebeii şi-au deschis cale liberă 
nu numai spre for, dar şi spre senat; acesta a fost primul şi cel 
mai anevoios pas spre egalitatea în drepturi. În ceea ce priveşte 
celelalte aspecte ale activităţii a senatului nu s-au făcut 


modificări esenţiale. Curînd, printre membri patricieni s-a 
remarcat, mai ales la interrogatio, o deosebire de rang, în sensul 
că aceia care fuseseră desemnaţi să urmeze la consulat sau 
fuseseră deja consuli erau trecuţi pe listă şi întrebaţi înaintea 
celorlalţi, iar poziţia primului dintre ei, principele senatului 
(princeps senatus), a devenit repede un loc de onoare foarte 
rîvnit. În schimb, consulul în exerciţiul funcţiunii valora, ca 
membru al senatului, tot atît de puţin ca şi regele, motiv pentru 
care votul lui n-a fost luat în considerare. Alegerile pentru senat, 
atit în senatul cel mai restriîns, patrician, cît şi în cel de 
conscripti, erau făcute de către consuli, la fel cum înainte erau 
făcute de către rege; numai că, dacă atunci regele mai lua, 
poate, în considerare întrucîtva reprezentarea în senat a 
diferitelor ginţi, acum, avînd în vedere că la plebei ordinea 
gentilică era dezvoltată doar parţial, acest considerent putea fi 
abandonat cu totul; în felul acesta, relaţia senatului cu ordinea 
ginţilor slăbea din ce în ce mai mult. Nu ştim nimic despre vreo 
limitare impusă consulilor alegători în direcţia respectării 
alegerii unui anumit număr de plebei în senat; o asemenea 
reglementare nici n-a fost necesară, întrucit consulii înşişi 
făceau parte din aristocrație. In schimb, consulul s-a bucurat de 
la început de mult mai puţină libertate şi a fost îngrădit, prin 
interese de clasă şi cutume, mai mult decit regele. Îndeosebi 
regula prin care deținerea consulatului presupunea intrarea în 
senat pe toată durata vieţii, dacă consulul nu fusese încă 
membru al senatului în momentul alegerii sale (ceea ce se mai 
putea întîmpla în epoca aceasta), trebuie să se fi stabilit de 
timpuriu ca o axiomă. De asemenea, pare să se fi instituit de 
timpuriu obiceiul ca locurile senatoriale devenite vacante să nu 
fie imediat ocupate, ci numai cu ocazia censului. Prin urmare, în 
mod regulat, în fiecare al patrulea an, lista senatorială era 
revizuită şi completată; cu acest prilej, a fost introdusă o 
limitare, deloc neglijabilă, privind colegiul însărcinat cu 
alegerea. Numărul total al senatorilor a rămas acelaşi, în el fiind 
incluşi şi conscripti, de aici putem conchide că patriciatul trebuie 
să se fi redus numeric. 

După cum se poate constata, în comunitatea romană totul 
a rămas, în limitele posibilului, legat de vechea stare, chiar şi 
după transformarea monarhiei în republică. In măsura în care o 
revoluţie poate fi conservatoare, cea romană a fost; prin ea nu 


s-a abolit practic nici unul dintre elementele constitutive ale 
statului. Aceasta constituie o caracteristică a întregii mişcări. 
Alungarea Tarqguiniilor nu a fost opera unui popor îmbătat de 
entuziasmul libertăţii şi al carităţii, cum o prezintă unele relatări 
mult falsificate, ci opera a două mari partide politice, aflate de 
mai înainte în luptă şi conştiente de continuarea acesteia şi în 
viitor, patricienii şi plebeii, care, precum Tories şi Whigs în 
Anglia anului 1688, s-au unit pentru un moment în faţa 
pericolului comun care ameninţa transformarea statului într-o 
dominație tiranică, pentru a se dezbina imediat după eliminarea 
acestuia. Cetăţenii vechi nu se puteau debarasa de regalitate 
fără ajutorul celor noi; noii cetăţeni însă au fost atît de puternici 
încît le vor smulge întîietatea. Astfel de tranzacţii se limitează cu 
necesitate la cele mai mici concesiuni mutuale, obţinute prin 
negocieri interminabile, lăsînd viitorul să decidă care dintre cele 
două elemente constitutive va deţine preponderența şi dacă vor 
conlucra sau se vor afla în conflict unul cu celălalt. Se trag 
concluzii greşite asupra proporţiilor primei revoluţii romane dacă 
se iau în considerare numai inovațiile nemijlocite, de exemplu 
modificarea duratei  magistraturii supreme. Consecințele 
indirecte au fost şi aici de departe mai importante şi, desigur, 
mai profunde decît le-au intuit chiar inițiatorii. 

Într-un cuvînt, aceasta a fost epoca în care s-a constituit 
corpul cetățenilor romani în accepțiunea dată mai tîrziu acestei 
expresii. Plebeii fuseseră pînă atunci imigranți, obligați la plata 
impozitelor şi la alte sarcini; totuşi, prin lege nu fuseseră nimic 
altceva decit străini toleraţi, iar situaţia lor faţă de străinii 
propriu-zişi nu părea să fie delimitată cu exactitate. Acum au 
fost trecuţi în registrele curiilor în calitate de cetăţeni şi, chiar 
dacă erau încă departe de egalitatea în drepturi, deşi în 
continuare cetăţenii vechi erau singurii îndreptăţiţi la acţiunile 
de autoritate rezervate prin constituţie senatului, deşi 
rămăseseră în continuare singurii eligibili în magistraturile civile 
şi sacerdotale şi singurii deținători ai unor avantaje, ca, de 
exemplu, dreptul de folosinţă a păşunilor publice, a fost realizat 
primul şi cel mai dificil pas spre o egalitate deplină de cînd 
plebeii nu serveau numai în armată, ci votau şi în adunarea 
poporului, şi în senat; prin cererea consimţămiîntului lor în cadrul 
acestui for, chiar şi cel mai sărac dintre imigranţi a fost la fel de 
protejat prin dreptul de provocatio, ca şi cel mai bogat dintre 


vechii cetăţeni. O consecinţă a acestei contopiri a patricienilor şi 
plebeilor într-o nouă corporație de cetăţeni romani a fost 
transformarea cetăţenilor vechi într-o aristocrație a ginţilor, 
incapabilă de înnoire, întrucît aristocrația nu mai deţinea dreptul 
de a hotărî exclusiv într-o adunare, iar primirea de noi familii în 
rindul aristocrației prin hotărîrea comunităţii părea, în fapt, 
imposibilă. În timpul regilor, o atare izolare a fost străină 
aristocrației romane şi primirea de noi ginţi n-a fost un fenomen 
singular; acum s-a făcut simțită închistarea aristocrației, ca un 
simptom sigur al apropiatei pierderi a drepturilor ei politice şi a 
poziţiei în stat. Excluderea plebeilor de la toate magistraturile 
publice, de la toate sacerdoţiile, deşi au fost admişi în posturi de 
ofiţeri şi în senat, şi menţinerea cu o tenacitate anacronică a 
imposibilității juridice a unei căsătorii între vechii cetăţeni şi 
plebei au imprimat în continuare patriciatului însemnele 
nobilităţii exclusiviste şi absurd privilegiate. O a doua consecinţă 
a noii unificări a cetăţenilor trebuie să fi fost un regulament mai 
bine definit al dreptului de aşezare, atît pentru confederaţii 
latini, cît şi pentru celelalte state. Formularea cu mai multă 
precizie a condiţiilor în care putea fi dobîndit dreptul plebeian şi 
distingerea corpului de cetăţeni lărgit de noii non-cetăţeni 
devenea necesară nu atit pentru dreptul de vot din centurii, 
care, oricum, revenea numai proprietarului, ci mai ales pentru 
dreptul de provocatio, care a fost acordat plebeului, însă nu şi 
călătorului sau străinului. Aşadar, din această epocă datează, în 
sentimentul şi în spiritul poporului, atît ostilitatea dintre 
patricieni şi plebei, cît şi delimitarea severă şi orgolioasă dintre 
cives Romani şi străini. Cea dintii a fost de natură tranzitorie, 
cea de-a doua însă, de durată, iar sentimentul unităţii politice 
astfel implantat în inimile naţiunii a fost suficient de puternic, 
mai întîi pentru a submina, iar apoi pentru a purta într-un curent 
irezistibil toate aceste deosebiri minore. 

De asemenea, acesta a fost momentul în care a început să 
se deosebească legea de edict. Distincția era implantată în 
intimitatea caracterului statului roman, căci, la Roma, însăşi 
puterea regală a fost subordonată şi nu s-a situat deasupra 
dreptului public. Numai că veneraţia profundă şi practică a 
romanilor, ca a oricărui popor născut pentru activitate politică, 
pentru principiul autorităţii a produs o regulă remarcabilă a 
dreptului constituţional şi privat, conform căreia fiecare ordin 


dat de un magistrat, necorespunzător legii, era valabil pe durata 
magistraturii sale, deci expira odată cu aceasta. Este evident că, 
din acest punct de vedere, atita timp cît conducătorii au fost 
aleşi pe viaţă, trebuia să dispară de fapt deosebirea dintre lege 
şi edict, iar activitatea legislativă a adunării poporului nu putea 
să cunoască nici o dezvoltare. Dimpotrivă, i s-a deschis un cîmp 
vast de activitate din momentul în care magistraţii erau 
schimbaţi anual; căci dacă prin hotărîrea adoptată în cazul unui 
proces un consul comitea o ilegalitate, succesorul său putea să 
ordone o nouă cercetare a cazului. 

În sfîrşit, acesta a fost momentul în care s-au separat 
puterea civilă de cea militară. În cazul celei dintii, domină legea; 
în al celei de-a doua, securea. Pentru prima au fost determinate 
limitările constituţionale ale apelului (provocatio) şi ale delegării 
regulate, căci generalul acţiona neîngrădit, ca şi regele. S-a 
stabilit principiul potrivit căruia generalul şi armata să nu aibă 
acces în oraşul propriu-zis în circumstanţe ordinare. Hotărîrile 
organice şi durabile nu puteau să fie luate decît sub autoritatea 
puterii civile; era un fapt imanent spiritului, şi nu literei 
constituţiei. Bineînţeles, s-a întîmplat ca magistratul, ignorînd 
acest principiu, să-şi convoace armata aflată în tabără ca 
adunare a cetăţenilor; asemenea ordonanţă nu era, de fapt, 
împotriva legii, numai că obiceiul dezaproba asemenea 
procedee şi ele au căzut în curînd în desuetudine, ca şi cum ar fi 
fost interzise. Opoziția dintre quiriţi şi soldaţi s-a manifestat 
treptat şi s-a înrădăcinat adînc în spiritul cetăţenilor. 

Totuşi, a fost nevoie de timp pentru a dezvolta 
consecinţele acestui republicanism nou; oricît de viu s-au 
răsfrînt efectele ei asupra posterităţii, revoluţia aceasta trebuie 
să fi apărut contemporanilor sub un aspect diferit. Intr-adevăr, 
cetăţenii au primit dreptul de cetăţeni; iar noul corp de cetăţeni 
a cîştigat în adunarea comunităţii prerogative largi; însă dreptul 
de reprobare al senatului patrician, care se ridica şi se considera 
faţă de adunare ca o cameră a nobilimii, neutraliza juridic 
liberul-arbitru al acesteia chiar şi în problemele cele mai 
importante; fără a fi capabil să anuleze voinţa reală a maselor, 
putea în fapt s-o _ tergiverseze şi s-o tempereze. Dacă 
aristocrația părea să nu fi pierdut prea mult renunţind la 
pretenţia de a reprezenta singură comunitatea, ea a cîştigat 
categoric în alte privinţe. Regele fusese, bineînţeles, patrician, 


ca şi consulul, iar numirea membrilor senatului a fost 
prerogativa ambilor ; aflat însă, datorită poziţiei sale 
excepţionale, atît deasupra plebeilor, cît şi a patricienilor, putea 
să se sprijine pe mase împotriva aristocrației; în schimb, 
consulul, deţinător al autorităţii doar pe o perioadă determinată, 
rămiînea, atit înainte, cît şi după alegere, un aristocrat în cadrul 
stării sale, ordonînd azi, dar supunîndu-se miine; astfel încît, în 
sufletul său, aristocratul trebuia să fie cu mult mai puternic decit 
magistratul. Dacă, accidental, în magistratură era desemnat un 
patrician potrivnic dominaţiei aristocrației, atunci puterea sa era 
paralizată fie de către colegiile sacerdotale pătrunse de un 
sever spirit aristocrattic, fie de către colegul său, dacă nu era 
mai lesne suspendată prin dictatură; lucru foarte important, îi 
lipsea primul element al puterii politice: timpul. Conducătorul 
unui stat, cu oricîtă autoritate ar fi investit, nu va cîştiga 
niciodată puterea politică dacă nu va rămîne un timp îndelungat 
în fruntea comunităţii, întrucit condiţia necesară a oricărei 
stăpiîniri este durata ei. In consecinţă, consiliul comunităţii, ales 
pe viaţă, a cîştigat mai ales datorită dreptului de a da sfaturi 
magistratului în toate acţiunile acestuia; aşadar, nu consiliul 
restrîins, al patricienilor, ci acela lărgit, al patricienilor şi 
plebeilor, a  dobîndit automat asupra stăpinilor anuali o 
asemenea influenţă, încît relaţiile juridice s-au inversat, în 
sensul că senatul a preluat, în esenţă, puterea guvernării, iar cel 
care fusese pînă atunci regentul a decăzut în poziţia de 
preşedinte al senatului, ale cărui ordine le executa. În cazul unei 
propuneri care urma să fie supusă comunităţii spre acceptate 
sau respingere, consultarea prealabilă a senatului şi obţinerea 
acordului acestuia, deşi n-au fost necesare constituţional, au 
fost consacrate prin obicei şi eludate numai din motive grave. 
Acelaşi lucru era valabil pentru tratate de stat importante, 
pentru distribuirea şi administrarea pămîntului public, în general 
pentru fiecare act ale cărui consecinţe se prelungeau peste 
durata anuală a magistraturii, iar consulul nu se ocupa decit de 
rezolvarea afacerilor curente, de conducerea proceselor civile şi 
comanda armata pe timp de război. Deosebit de importantă prin 
efectele sale a fost inovaţia prin care nu-i era permis nici 
consulului, dar nici dictatorului, înzestrat, de altfel, cu puteri 
nelimitate, să aibă acces la tezaurul public fără încuviințarea 
senatului. Senatul a impus consulului obligaţia de a încredința 


administrarea casei comunităţii, pe care o administrase sau ar fi 
putut s-o administreze regele însuşi, la doi magistrați 
permanenţi, ce-i drept, subordonați consulilor şi aleşi de ei, dar 
care, se înţelege de la sine, depindeau de senat mai mult decit 
consulii (p. 181). Senatul a preluat aşadar conducerea tezaurului 
public, iar acest drept de administrare a banilor publici, asumat 
de către senat, poate fi comparat, datorită efectelor sale, cu 
dreptul de consimţire în privinţa impozitelor în monarhiile 
constituţionale ale timpurilor noastre. Consecințele acestui fapt 
se dezvăluie de la sine. Prima şi cea mai importantă condiţie a 
oricărei guvernări aristocrattice se bazează pe faptul că toată 
puterea în stat nu-i revine unui individ, ci unei corporaţii. La 
Roma, o corporație preponderent aristocrattică, senatul, a 
preluat guvernarea şi, concomitent, puterea executivă, care nu 
numai că a rămas în mîinile aristocrației, dar a fost supusă cu 
desăvirşire corporației guvernante. Ce-i drept, în senat se 
găseau destui bărbaţi care aparţineau nobilimii, dar deoarece 
nu puteau să ocupe magistraturi sau să participe la luarea 
hotărtrilor, deci întrucît erau excluşi de la orice participare activă 
la guvernare, aveau, cu necesitate, un rol secundar în senat şi 
erau ţinuţi într-o dependenţă pecuniară faţă de această 
corporație prin privilegiul economic, foarte important, de folosire 
a păşunilor publice. Dreptul consulilor patricieni (care se forma 
treptat) de a revizui şi de a modifica cel puţin la patru ani lista 
senatorilor, lipsit de semnificaţie pentru aristocrație, putea fi 
folosit foarte uşor în interesele ei şi, prin acest mijloc, unui 
plebeu incomod i se putea bara intrarea în senat sau chiar putea 
fi exclus. Deşi cu totul justă, aserţiunea potrivit căreia urmarea 
imediată a revoluţiei a fost stabilirea dominaţiei aristocrației nu 
constituie însă întregul adevăr. Dacă majoritatea 
contemporanilor credeau că revoluţia a însemnat pentru plebei 
numai un despotism şi mai inflexibil, noi, cei de astăzi, 
discernem în ea înşişi germenii libertăţii născînde. Ceea ce au 
dobiîndit patricienii nu a însemnat o pierdere pentru comunitate, 
ci pentru puterea magistraţilor; ce-i drept, comunitatea n-a 
dobîndit decît puţine drepturi, foarte strict limitate, care au fost 
cu mult mai puţin practice şi palpabile decit cuceririle 
aristocrației şi a căror valoare nu putea fi recunoscută nici de 
unul dintr-o mie, însă în ele sălăşluia garanţia pentru viitor. Pînă 
atunci, imigranții nu avuseseră nici o valoare din punct de 


vedere politic, vechii cetăţeni reprezentaseră totul. Acum, cînd 
sînt incluşi în comunitate, vechii cetăţeni sînt depăşiţi. Oricît de 
mult ar lipsi pînă la deplina egalitate cetăţenească, prima breşă 
este aceea care decide căderea unei fortărețe, şi nu ocuparea 
ultimului post. Republica deţinea aşadar temeiul dotării 
existenţei sale politice chiar de la începutul consulatului. Totuşi, 
dacă revoluţia republicană, deşi mai întîi a mărit puterea politică 
a aristocrației, putea fi considerată o victorie a vechilor imigranţi 
sau a plebeilor, revoluţia n-a avut nici sub acest aspect 
caracterul pe care noi, astăzi, sîntem obişnuiţi să-l denumim 
democratic. Simplul merit personal, fără recomandarea originii 
şi a avuţiei, putea să asigure mai uşor intrarea în senat sub 
domnia regilor decît sub cea a patricienilor. În vremea 
regalității, accesul în senat nu îi era interzis nimănui prin lege; 
acum, cel mai înalt ţel al ambiţiei plebeiene devenise primirea în 
apendicele redus la tăcere din senat. Natura lucrurilor a dovedit 
că, dacă aristocrația admitea plebeii în senat, aceştia nu erau 
aleşi dintre cei mai înzestrați, ci cu predilecție dintre 
conducătorii bogatelor şi notabilelor familii plebeiene, care, 
odată admise, vegheau cu suspiciune asupra păstrării locurilor 
ce le-au fost oferite. Aşadar, în timp ce în cadrul vechilor 
cetăţeni a existat o deplină egalitate în drepturi, noii cetăţeni 
sau imigranții de odinioară s-au divizat din capul locului într-un 
număr de familii privilegiate şi o mulţime ţinută într-o stare de 
inferioritate. Puterea statului însă a revenit, prin organizarea 
centurială, acelei clase care, începînd cu reforma serviană a 
sistemului militar şi a impozitelor, a purtat în exclusivitate 
sarcinile cetăţeneşti: proprietarii. Nu marilor proprietari, nici 
micilor ţărani, ci stării proprietarilor mijlocii. Vechii cetăţeni, deşi 
mai puţini, deţineau încă privilegiul de a avea tot atitea voturi 
ca şi cei noi. Aşadar, în timp ce vechilor cetăţeni şi aristocrației 
ginţilor li se apropia cuțitul de os, au fost aşezate temeliile 
pentru un nou corp de cetăţeni, în cadrul căruia accentul era 
pus pe proprietate şi vechime. Aici se pot constata primele 
semne ale formării unei noi aristocrații, bazată în primul rînd pe 
consideraţia efectivă de care se bucurau aceste familii. Aceasta 
era nobilimea viitorului. Caracterul conservator al republicii 
romane nu s-a putut revela mai clar; revoluţia care a dat 
naştere republicii a trasat primele contururi ale unei noi 
organizaţii politice, la fel de conservatoare şi aristocratice. 


Capitolul II 
Tribunatul poporului şi decemvirii 


Datorită noii organizări a comunităţii, corpul vechilor 
cetăţeni a ajuns prin mijloace legale în posesia deplină a puterii 
politice. Guvernînd prin magistratură, care a fost redusă la un 
simplu instrument, avînd rolul preponderent în senat, deţinînd în 
exclusivitate toate funcțiile şi  sacerdoţiile, înzestrați cu 
cunoaşterea exclusivă a lucrurilor divine şi umane şi familiarizați 
cu rutina practicii politice, influenţi în adunarea comunităţii 
datorită mulţimii de aderenţi devotați, ataşaţi diverselor familii, 
în fine, autorizaţi să examineze şi să dezaprobe orice hotărire a 
comunităţii, patricienii au putut să-şi păstreze încă mult timp 
stăpînirea efectivă, tocmai pentru că au renunţat la timp la 
pretenţiile lor de posesiune exclusivă a autorităţii legale. Plebeii, 
ce-i drept, nu puteau să rămînă indiferenți faţă de lipsa lor de 
putere politică; totuşi, nobilimea nu trebuia încă să se teamă de 
o opoziţie de natură pur politică, dacă reuşea să ţină mulţimea, 
care nu dorea mai mult decit o administraţie corectă şi 
protejarea intereselor sale materiale, departe de lupta politică. 
Intr-adevăr, în perioada care a urmat expulzării regilor, găsim 
diferite măsuri, îndeosebi din punct de vedere economic, care 
au fost, sau cel puţin păreau, menite cîştigării omului de rînd 
pentru guvernarea aristocrației. Taxele vamale portuare erau 
reduse; cînd preţul griului creştea peste măsură, statul cumpăra 
mari cantităţi de cereale, iar comerţul cu sare a fost transformat 
în monopol de stat tocmai pentru a putea vinde cetăţenilor griul 
şi sarea la preţuri minime; în sfîrşit, sărbătoarea naţională a fost 
prelungită cu o zi. In acelaşi context intră şi ordonanța 
menţionată mai sus (p. 180), cu privire la amenzile aplicate în 
funcţie de avere, care au fost destinate nu numai pentru a limita 
prerogativa particulară care permitea magistraţilor să impună 
amenzi, dar care, în mod special, a avut destinaţia intenţionată 
de a proteja micile proprietăţi. Căci dacă magistratului i-a fost 
interzis să pedepsească în aceeaşi zi o persoană cu o amendă 
mai mare decit două oi şi treizeci de vite, exceptind cazul în 
care îi acorda dreptul de provocatio, raţiunea acestei dispoziţii 
ciudate nu poate fi găsită decit în faptul că, atunci cînd era 


vorba de o persoană care nu avea decit citeva oi, trebuia să fie 
stabilit un alt maximum decit cel pentru bogatul proprietar de 
turme şi cirezi. Faptul constituia o luare în considerare a 
bogăției sau sărăciei celui pedepsit şi ar putea să ofere o lecţie 
legislaţiilor moderne. Numai că aceste reglementări ţin de 
aparente; curentul principal se propagă mai degrabă în direcţia 
opusă. Odată cu modificarea constituţiei se produce şi o 
revoluţie cuprinzătoare în relaţiile financiare şi economice ale 
Romei. Guvernarea regilor s-a opus din principiu creşterii puterii 
capitalului şi a încurajat, atît cît i-a stat în putinţă, înmulţirea 
numărului gospodăriilor ţărăneşti. Dimpotrivă, noua guvernare 
aristocratică pare să fi tins de la început spre distrugerea 
claselor mijlocii, mai ales a proprietăţii mici şi mijlocii, şi spre 
dezvoltarea stăpinilor funciari şi capitalişti, pe de o parte, iar pe 
de alta, a proletariatului agricol. 

Reducerea taxelor vamale portuare, deşi era în general o 
măsură populară, a favorizat în primul rînd marele comerţ. Un 
avantaj şi mai însemnat a fost acordat puterii capitalului prin 
sistemul administrării indirecte a finanţelor. Cu greu se pot 
determina cauzele profunde care i-au dat naştere; dar chiar 
dacă originile datează din epoca regală, introducerea 
consulatului a mărit ponderea intervenţiei particulare în 
afacerile publice, fie datorită succesiunii rapide a magistraţilor, 
fie datorită extinderii influenţei financiare a tezaurului prin 
afaceri de genul celor ale cumpărării şi vînzării grinelor şi sării. 
In felul acesta au fost puse bazele acelui sistem de arendare a 
finanţelor a cărui dezvoltare a luat proporţii atît de funeste 
pentru comunitatea romană. Rind pe rînd, statul a pus toate 
veniturile sale indirecte şi toate plăţile şi afacerile mai 
complicate în mîinile unor intermediari, care dădeau sau 
primeau în schimb o sumă globală şi acționau în continuare în 
interes propriu. Bineînţeles, numai capitaliştii bogaţi şi, întrucit 
statul veghea asupra securităţii garantate, numai marii 
proprietari funciari puteau să participe la aceste afaceri. Astfel, 
s-a ridicat o clasă de arendaşi de impozite şi de antreprenori, 
care, prin creşterea rapidă a averilor lor, prin puterea lor asupra 
statului, ai cărui servitori păreau să fie, şi prin fundamentul 
imoral şi steril al dominaţiei lor financiare, pot fi comparaţi 
foarte bine cu speculanţii de la bursă din zilele noastre. În 
primul rînd şi cu efecte nefaste, noua direcţie a administrării 


financiare s-a manifestat în miînuirea păminturilor publice, 
ducînd îndeosebi la distrugerea materială şi morală a claselor 
mijlocii. Folosirea păşunilor publice şi, în general, a domeniilor 
statului a fost prin însăşi natura sa un privilegiu al cetăţenilor; 
dreptul formal îl excludea pe plebeu de la folosirea lor. Dar 
întrucît,  exceptind conversiunea terenurilor publice în 
proprietate particulară prin assignatio, dreptul roman nu 
cunoştea reglementări stabile privind folosirea acestor 
pămînturi de către particulari, cel puţin nici un drept aşa de 
respectabil precum era cel al proprietății private, depindea 
numai de bunul plac al regelui de a permite sau de a limita 
această folosire, atîta timp cît terenurile publice rămîneau ca 
atare; neîndoielnic, a făcut deseori uz de dreptul său, ori cel 
puţin de puterea sa, în favoarea plebeilor. Dar odată cu 
instaurarea republicii, revine în vigoare severul principiu potrivit 
căruia folosirea păşunilor publice este permisă de drept numai 
cetăţenilor cu drepturi depline, altfel spus, numai patricienilor; şi 
chiar dacă senatul accepta, ca şi înainte, excepţii în favoarea 
bogatelor familii plebeiene care au intrat în cadrul său, au fost 
prejudiciaţi, în schimb, micii proprietari plebei şi zilierii, care 
aveau nevoie de păşunile publice mai mult decit toţi ceilalţi. De 
asemenea, pînă atunci se plătea o taxă de păşunat pentru vitele 
minate pe terenurile publice, care a fost, ce-i drept, destul de 
moderată, lăsînd întreţinerii vitelor pe aceste pămiînturi 
caracterul unui privilegiu, dar care aducea în tezaurul public o 
sumă nicidecum neglijabilă. Acum cvestorii patricieni percepeau 
această taxă foarte neglijent şi tolerant şi au permis ca ea să 
cadă treptat în desuetudine. Pînă cînd erau cîştigate prin război 
noi domenii, în timpul regalității erau ordonate distribuiri 
regulate de pămiînturi, în care au fost incluşi toţi cetăţenii săraci 
şi imigranții; numai acel teritoriu care nu se preta agriculturii era 
anexat păşunii publice. În timpul republicii, acestea n-au fost 
abandonate cu desăvirşire, nici n-au fost înfăptuite numai în 
favoarea celor bogaţi; numai că au devenit mai rare şi mai 
meschine, iar în locul lor s-a dezvoltat vătămătorul sistem al 
ocupaţiei. Altfel spus, pămînturile publice n-au fost date nici în 
proprietate, nici în arendă formală pe o perioadă definită, ci au 
fost acordate cu drept de uzufruct primului ocupant şi urmaşiilor 
săi legitimi, astfel încît statul putea să reintre oricînd în posesia 
lor, ocupantul trebuind să dea visteriei statului a zecea parte din 


griu sau a cincea din recolta de ulei sau vin. Este vorba de 
precarium-ul descris mai sus (p. 144), aplicat în privinţa 
domeniilor de stat; se poate ca acesta să fi fost utilizat în cazul 
pămîntului public mai demult, mai ales ca instituţie tranzitorie 
pînă la traducerea în viaţă a distribuirilor. Acum însă, această 
posesie „precară” nu numai că a devenit permanentă, dar, cum 
era şi de aşteptat, numai persoanele privilegiate şi protejaţii lor 
au avut acces la ea, iar dările, a zecea sau a cincea parte, au 
fost strînse cu aceeaşi neglijenţă ca şi taxa de păşunat. 
Proprietarii mici şi mijlocii au fost loviți aşadar de trei ori: ei au 
fost privaţi de folosirea comunităţilor cetăţenilor; povara 
impozitelor creştea din cauza neregularităţilor înregistrate de 
intrarea veniturilor din domenii în tezaurul public; au stagnat 
distribuirile de pămiînturi care deschiseseră pentru proletariatul 
agricol un debuşeu permanent, asemănător celui care ar crea 
astăzi un sistem de migraţie grandios şi bine organizat. La 
acestea se adăuga marea proprietate, ale cărei începuturi 
datează probabil din această epocă, care a alungat micii clienţi 
agricoli, făcînd loc sclavilor - o lovitură mai greu de suportat şi, 
cu certitudine, mai funestă decit toate uzurpările politice la un 
loc. Războaiele împovărătoare, deseori cu un sfîrşit nefericit, 
impozitele exorbitante de război şi corvoadele au contribuit din 
plin la deposedarea proprietarului de domeniul său şi la 
transformarea lui în slugă, dacă nu în sclav, a creditorului său. 
Capitaliştii, înaintea cărora se deschidea un nou cîmp de sigure 
speculaţii lucrative, în parte şi-au mărit pe această cale 
proprietatea funciară, în parte i-au lăsat ţăranului, ale cărui 
persoană şi proprietate erau date în mîna lor prin legea 
debitorilor, proprietatea nominală şi posesia temporară. Este 
cazul obişnuit şi cel mai funest, chiar dacă astfel putea fi evitată 
ruinarea completă a particularului. Această situaţie precară a 
ţăranului dependent de mila creditorului, în care proprietatea nu 
presupunea decit sarcini, ameninţa să demoralizeze şi să 
distrugă politic întreaga stare a ţăranilor. Intenţia legislatorului 
de a contracara insolvabilitatea şi de a transmite sarcinile 
statului asupra proprietarilor reali de pămînt, prin înlocuirea 
datoriei ipotecare cu trecerea imediată a proprietăţii la creditor 
(pp. 121-122), a fost eludată prin sistemul de credit riguros şi 
personal, foarte propice pentru comercianţi, dar ruinător pentru 
ţărani. Divizibilitatea liberă a pămîntului conţinea în ea însăşi 


pericolul creării unui proletariat agricol îndatorat peste măsură; 
sub imperiul acestor consecinţe, cînd toate sarcinile au sporit, 
toate căile de eschivare s-au blocat, mizeria şi deznădejdea nu 
au întîrziat să se răspîndească cu o rapiditate exasperantă în 
rindul clasei mijlocii a ţăranilor. 

Contradicţia dintre bogaţi şi săraci, care s-a născut din 
aceste relaţii, nu este nicidecum identică cu aceea dintre gentes 
şi plebei. Dacă cea mai mare parte a patricienilor era alcătuită 
din proprietari înstăriți, nu lipseau nici familiile bogate şi cu vază 
din rîndul plebeilor; şi întrucît senatul - care, chiar şi atunci, se 
compunea poate în majoritate din plebei, excluşi, ce-i drept, din 
magistraturile patricieniene - şi-a asumat conducerea finanţelor, 
este lesne de înţeles că toate avantajele economice, pentru 
obţinerea cărora se abuzase de privilegiile politice ale nobilimii, 
erau în favoarea tuturor bogaţilor şi că povara apăsa cu atît mai 
mult asupra omului de rînd, cu cît cei mai înzestrați şi mai 
rezistenți trecuseră, prin admiterea lor în senat, din clasa 
exploatată în cea a exploatatorilor. Prin aceasta însă, poziţia 
politică a aristocrației nu se putea permanentiza. Dacă ea s-ar fi 
putut converti, guvernînd drept şi protejind clasele mijlocii - aşa 
cum au încercat unii consuli din rîndul ei, fără a se putea 
impune din cauza poziţiei magistraturii -, ar fi reuşit să se 
menţină mult timp în posesia exclusivă a magistraturilor. Dacă 
ar fi consimţit să acorde plebeilor bogaţi şi cu vază deplina 
egalitate în drepturi, legind, poate, conferirea patriciatului de 
admiterea în senat, ambele clase ar fi putut guverna şi specula, 
nepedepsite, încă mult timp împreună. Însă nici una, nici alta n- 
a avut loc; egoismul şi miopia politică, privilegiile propriu-zise şi 
necesare ale oricărei nobilimi adevărate nu s-au dezminţit nici la 
Roma şi au dezbinat comunitatea puternică în lupte inutile, fără 
finalitate şi fără glorie. 

Însă criza care a urmat nu a pornit de la cei prejudiciaţi 
din punct de vedere politic, ci de la ţăranii nevoiaşi. Analele 
scrise cu mult timp după aceea au fixat revoluţia politică în anul 
244 (510), cea socială în anii 259 (495) şi 260 (494); într- 
adevăr, ele par să se fi succedat destul de repede, intervalul de 
timp dintre ele a fost probabil mai extins. Aplicarea riguroasă a 
legii datoriilor - spune tradiţia - a provocat indignarea întregii 
clase a ţărănimii. Aşadar, cînd, în anul 259 (495), s-a trecut la 
recrutările pentru un război primejdios, bărbaţii obligaţi la 


serviciul militar au refuzat să se supună ordinului, astfel încît 
consulul Publius Servilius a trebuit să suspende temporar 
aplicarea legii datoriei şi a dat ordin de punere în libertate a 
persoanelor  întemniţate pentru datorii, interzicîind alte 
eventuale arestări. Ţăranii s-au prezentat şi au contribuit la 
dobîndirea victoriei. Reîntorşi de pe cîmpul de bătălie, pacea 
cucerită datorită lor le-a readus închisoarea şi lanţurile; celălalt 
consulul, Appius Claudius, a aplicat cu o severitate nemiloasă 
legea datoriilor, iar colegul său, implorat de foştii săi soldaţi, nu 
a îndrăznit să se opună. Părea că principiul colegialităţii nu 
fusese introdus pentru apărarea poporului, ci în sprijinul perfidiei 
şi al despotismului, însă trebuia îndurat ceea ce nu putea fi 
schimbat. lar cînd, în anul următor, războiul a reînceput, 
cuvîntul consulului n-a fost ascultat. Ei s-au supus numai 
dictatorului desemnat, Marius Valerius, în parte din teamă faţă 
de autoritate, în parte încrezindu-se în sentimentele sale 
favorabile cauzei populare. Valerii fuseseră una dintre vechile 
gentes în ochii cărora guvernarea era un privilegiu şi o onoare, 
nu o sursă de venituri. Victoria a poposit iarăşi sub stindardele 
romane; dar cînd victorioşii s-au reîntors şi dictatorul a 
prezentat proiectele sale de reformă, acestea au eşuat din 
cauza opoziţiei îndărătnice a senatului. Armata se afla încă sub 
arme, ca de obicei, în faţa porţilor oraşului; cînd a sosit vestea, 
s-a dezlănţuit furtuna care plutea de mult în aer, spiritul de 
colectivitate şi organizarea militară solidară i-au antrenat şi pe 
cei mai fricoşi sau indiferenți; armata şi-a abandonat 
comandantul şi tabăra şi s-a deplasat în formațiunea militară 
condusă de către comandanții de legiune, tribunii militari, 
majoritatea plebei, în zona districtului Crustumeria, între Tibru şi 
Anio, unde a ocupat o colină şi şi-a manifestat intenţia de a 
fonda în acest loc, cel mai fertil al teritoriului roman, un nou 
oraş, al plebeilor. Secesiunea a demonstrat într-un mod palpabil, 
chiar şi celor mai aprigi opresori, că un astfel de război civil se 
va sfirşi cu propria lor ruinare; senatul a cedat. Dictatorul a 
mijlocit înţelegerea, cetăţenii s-au reîntors între zidurile oraşului, 
unitatea exterioară a fost restabilită. După aceea, poporul a 
conferit lui Marius Valerius supranumele de „cel Mare” 
(Maximus), iar dealului de dincolo de Anio, „cel Sfint”. Ce-i 
drept, era ceva grandios şi sublim în această revoluţie, începută 
şi tradusă în fapt de către mulţimea însăşi, fără un 


comandament definit, sub conducerea întîmplătoare a ofiţerilor 
numiţi întîmplător, şi fără vărsare de sînge; cetăţenii şi-o 
aminteau cu plăcere şi cu un sentiment de mîndrie. 
Consecințele ei se vor face simţite de-a lungul multor secole; din 
ea s-a născut tribunatul poporului. 

În afara prevederilor tranzitorii de genul acelora care 
remediau situația celor mai oprimaţi datornici şi care 
reglementau situaţia unui număr de ţărani prin fondarea 
diferitelor colonii, dictatorul a reuşit să impună, constituţional, o 
lege, pe care trebuia să jure fiecare membru al comunităţii, care 
asigura amnistierea cetăţenilor pentru călcarea jurămîntului 
militar; aceasta a fost depusă apoi într-un templu, sub 
supravegherea şi în grija a doi magistrați speciali aleşi din rîndul 
plebeilor: „stăpiînii casei” (aediles). Această lege prevedea, pe 
lîngă cei doi consuli patricieni, doi tribuni plebei, aleşi de către 
plebeii constituiți în curii. Puterea tribunilor era neputincioasă în 
faţa  imperium-ului militar, altfel spus, în faţa autorităţii 
dictatorilor, oriunde s-ar fi aflat, şi în faţa celei a consulilor, în 
afara oraşului; puterea tribuniciană era pe picior de egalitate cu 
puterea civilă ordinară, aceea exercitată de către consuli, deşi, 
în realitate, nu avusese loc o separație a puterilor. Tribunii au 
obţinut, pe de o parte, dreptul de a anihila, printr-un protest 
personal şi imediat, orice ordin emis de către un magistrat, prin 
care cetăţeanul vizat se simţea lezat, iar pe de altă parte, şi-au 
primit sau şi-au asumat privilegiul de a pronunţa nestingheriţi 
sentinţele capitale şi de a le apăra în faţa adunării poporului, 
dacă se recurgea la provocatio. La aceste prerogative s-a 
adăugat în curînd şi aceea de a se adresa poporului în general şi 
de a prezenta proiecte de lege. 

Aşadar, la început, puterea tribuniciană a inclus dreptul de 
a opri arbitrar actele de administraţie şi executarea legilor, de a 
permite unei persoane obligate la serviciul militar să se sustragă 
nepedepsită de la recrutare, de a împiedica sau a anula 
arestarea unui debitor condamnat sau detenţiunea sa 
preventivă. Pentru ca aceste garanţii legale să nu fie zădărnicite 
de absenţa supraveghetorilor, s-a hotărit, de asemenea, că 
tribunul nu-şi putea petrece noaptea în afara oraşului şi că 
poarta sa trebuia să rămînă deschisă zi şi noapte. Tribunii nu 
puteau totuşi să împiedice ca judecătorul să-şi pronunţe 
sentinţa, senatul să-şi adopte decretul, centuriile, să-şi dea 


voturile. În virtutea magistraturii judiciare, ei puteau să cheme 
înaintea lor, prin mesagerii de care dispuneau, pe oricare 
cetăţean, chiar şi pe consulul în exerciţiu; dacă acesta refuza să 
dea curs cererii lor, puteau să-l aresteze şi să-l întemniţeze pe 
perioada instrucției sau să-i permită să-şi găsească o cauţiune şi 
apoi să-l condamne la moarte sau la o amendă în bani. În cazul 
acesta, cei doi edili plebei, numiţi în acelaşi timp, erau ataşaţi 
tribunilor ca ajutoare şi subordonați acestora ; la fel erau şi „cei 
zece bărbaţi pentru instrucţia procesului” (iudices decemviri, 
mai tîrziu decemviri litibus iudicandis); competenţa acestora era 
cunoscută. Edilii au deţinut puteri judiciare ca şi tribunii, dar mai 
ales pentru cazurile minore care se încheiau cu amenzi în bani. 
Dacă se făcea apel împotriva hotăririi lor, în nici un caz acesta 
nu ajungea în faţa centuriilor, cu care tribunii n-au avut dreptul 
să stabilească legături, ci în faţa totalităţii plebeilor, care trebuia 
să se adune şi să voteze, şi în cazul acesta, pe curii. Această 
procedură a fost mai degrabă un act de violenţă decit unul 
juridic, mai ales dacă era aplicată împotriva unui neplebeu, cum 
trebuie să se fi întîmplat de regulă. Nu se putea pune în 
concordanţă nici cu spiritul şi nici cu litera constituţiei faptul că 
patricianul urma să fie tras la răspundere de către autorităţi, 
care nu reprezentau colectivitatea cetăţenilor, ci numai o 
asociaţie constituită în interiorul acesteia, şi să fie silit să 
apeleze tocmai la această asociaţie, şi nu la colectivitatea 
cetăţenilor. Aceasta a fost procedura linşajului; ea a fost 
impusă, partizanii ei străduindu-se cel puţin să-i dea o înfăţişare 
legală. 

Această nouă jurisdicție a tribunilor şi a edililor şi deciziile, 
care decurgeau de aici, prin provocatio ale adunării plebeilor au 
fost destinate, fără îndoială, prin intenţia lor, să fie la fel de 
legale ca şi jurisdicţia consulilor şi cvestorilor sau judecata prin 
provocatio a centuriilor. Dar concepţiile de drept asupra crimei 
împotriva comunității (pp. 115-116) şi asupra convenției 
impotriva ordinii (pp. 115-116) au fost atît de labile, iar definirea 
lor juridică atît de dificilă, ba chiar imposibilă, încît aplicarea 
justiţiei bazată pe aceste categorii a purtat, aproape inevitabil, 
amprenta unui caracter arbitrar. Din această epocă, în care 
însăşi ideea dreptului s-a alterat din cauza luptelor dintre stări şi 
în care conducătorii partidelor recunoscute deţineau fiecare 
jurisdicţia lor concurentă cu cealaltă, aceasta a început să se 


apropie tot mai mult de o simplă poliţie arbitrară. Prima victimă 
a fost magistratul. Cît timp acesta deţinea magistratura, după 
dreptul de stat roman nu era supus nici unei jurisdicții şi nu era 
responsabil nici după aceea, în măsura în care acţionase ca 
magistrat, deci în sfera competenţelor sale. Chiar după ce s-a 
introdus provocatio, nimeni nu a îndrăznit să se depărteze de 
aceste principii (p. 180). Acum însă, puterea tribuniciană a 
devenit în fapt un control exercitat asupra fiecărui magistrat, în 
parte imediat, în parte mai tirziu, care a fost cu atit mai 
apăsător cu cît nici crima şi nici pedeapsa nu fuseseră stabilite 
formal de către lege. De fapt, datorită jurisdicției concurente a 
tribunilor şi consulilor, proprietatea, persoana şi viaţa cetăţenilor 
au fost expuse capriciului adunărilor partidelor. Acestei 
jurisdicții concurente i s-a adăugat şi concurenţa în iniţiativa 
legislativă. Întrucît tribunii trebuiau să se adreseze poporului 
pentru a-şi apăra sentinţa în proces, era în interesul lor să 
convoace adunarea poporului şi în alte scopuri pentru a-i vorbi 
sau pentru a o lăsa să vorbească. Acest drept a fost garantat 
prin Legea lulia (262, 492), care ameninţa cu pedeapsă aspră 
orice persoană ce ar fi întrerupt discursul unui tribun sau care ar 
fi îndemnat adunarea să se împrăştie. In aceste condiţii, este 
neîndoielnic faptul că tribunul nu putea fi contrazis şi că nu 
puteau fi supuse votării alte propuneri decît confirmarea 
sentinţelor sale. Aceste rezoluţii ale mulţimii (p/eb; scita) n-au 
fost adevărate decrete ale poporului, ci, la început, ceva 
asemănător hotăririlor actualelor adunări populare; cum însă 
deosebirea dintre adunarea centuriilor şi adunarea mulţimii a 
fost de natură formală, validitatea acestor hotărîri autonome ale 
comunităţii era recunoscută imediat, cel puţin din partea 
plebeiană; şi Legea lulia, de exemplu, a fost votată astfel. In 
felul acesta, tribunii poporului au fost desemnaţi, o dată pentru 
totdeauna, ca pavăză protectoare a individului, conducători şi 
îndrumători ai tuturor; au fost înzestrați cu o putere judiciară 
nelimitată în procesele penale pentru a putea să confere 
autoritate ordinului lor; în fine, persoana lor a fost declarată 
inviolabilă (sacrosancti). Poporul jura, fiecare bărbat pentru sine 
şi copiii lui, că va apăra tribunul, iar cel care atenta la persoana 
sa nu numai că era considerat ca aflindu-se sub jurisdicţia zeilor, 
dar chiar era scos în afara legii şi blestemat. 

Tribunii mulţimii (tribuni plebis) provin din tribunii militari 


şi le datorează numele; din punct de vedere juridic însă, nu 
există nici o legătură între ei. Dimpotrivă, în ceea ce priveşte 
puterile, tribunii poporului sînt omologii consulilor. Apelul 
consulului către tribuni şi dreptul de /intercessio al tribunului 
împotriva consulului sînt întru totul echivalente cu apelul şi cu 
intercessio al unuia dintre consuli către, respectiv împotriva 
celuilalt, iar cele două cazuri nu sînt nimic altceva decit 
aplicarea principiului general al legii că între două autorităţi 
egale aflate în conflict, cel care interzice are prioritate faţă de 
cel care ordonă. De asemenea, tribunilor şi consulilor le sînt 
comune numărul originar, curind mărit, durata anuală a 
magistraturii - care începea la fiecare 10 decembrie pentru 
tribuni - şi inamovibilitatea; la fel, colegialitatea ciudată care se 
conferea fiecărui consul şi fiecărui tribun, dar şi întreaga putere 
ce decurgea din magistratură şi care, în cazul neînțelegerilor 
dintre colegi, nu lua în considerare voturile, ci dădea întiietate 
lui „nu” în raport cu „da”. Din această cauză, acolo unde 
tribunul interzicea, era suficient vetoul individual, cu toată 
opoziţia colegilor săi, însă cînd acuza, putea fi oprit de către 
oricare dintre ei. Consulii şi tribunii deţin, amîndoi, o jurisdicție 
completă, în concurenţă; aşa cum consulii sînt ajutaţi de cei doi 
cvestori, tribunii sînt ajutaţi de cei doi edili. Consulii sînt în mod 
obligtoriu patricieni, tribunii, în mod obligtoriu plebei. Primii 
deţin o putere mai deplină, ultimii, una mai puţin limitată, 
întrucît consulul se supune interdicţiei şi jurisdicției tribunului, 
pe cînd tribunul nu se supune în faţa consulului. În felul acesta, 
puterea tribuniciană constituie o copie a celei consulare, dar 
este, concomitent, şi contrariul ei. Puterea consulilor este, în 
esenţă, pozitivă, cea a tribunilor, negativă. De aceea, numai 
consulii, nu şi tribunii, sînt magistrați ai poporului roman; primii 
sînt aleşi de întreaga colectivitate a cetăţenilor, ceilalţi, numai 
de către plebei. Ca simbol al acestei realităţi, consulul apare în 
public cu însemnul şi suita care revin magistratului comunităţii, 
tribunul însă stă pe un taburet în locul scaunului curul şi este 
lipsit de suită, de tivul de purpură şi, în general, de orice însemn 
al magistraturii; în senat, tribunul nici nu ocupă loc şi nici n-are 
drept de vot. Astfel, în această instituţie ciudată, dreptul de veto 
absolut este opus în modul cel mai sever şi cel mai izbitor 
dreptului de poruncă absolută, consacrarea şi reglementarea 
legală a disensiunilor dintre bogaţi şi săraci fiind sinonimă cu 


aplanarea ei. 

Dar care au fost avantajele acestei creaţii care a 
compromis unitatea statului, care a supus magistraţii unui 
control oficial variabil, aflat sub tensiunile momentului, care, în 
ceasul pericolului, putea opri administraţia după bunul-plac al 
unui singur şef al opoziţiei, ridicat pe tronul rival, şi care, 
conferind tuturor magistraţilor o jurisdicție concurentă, a 
transferat legal această administrare din domeniul dreptului în 
cel al politicii, corupînd-o pentru toate timpurile? Nu se poate 
contesta faptul că tribunatul, chiar dacă n-a contribuit nemijlocit 
la egalitatea politică a stărilor, a servit totuşi ca o armă 
redutabilă în mîinile plebeilor atunci cînd aceştia au cerut 
admiterea în magistraturile statului. Dar aceasta n-a fost 
veritabila destinaţie a tribunatului. Tribunatul n-a fost o concesie 
din partea stării privilegiate din punct de vedere politic, ci din 
partea bogaţilor stăpini funciari şi a capitaliştilor; el trebuia să 
asigure mulţimii garanţii legale şi să furnizeze o administrare 
mai echitabilă a finanţelor. Acest scop nu l-a îndeplinit şi nici nu 
putea să-l îndeplinească. Tribunul putea să reglementeze 
injustiţii particulare, pedepse revoltătoare, dar greşeala nu 
rezida în ilegalitatea care a fost proclamată drept legalitate, ci în 
drept, care era el însuşi nedrept. Dar cum ar fi putut tribunul să 
oprească cursul obişnuit al justiţiei? Chiar dacă ar fi putut, nu i- 
ar fi servit la nimic, atita timp cît nu erau secate izvoarele 
sărăciei, sistemul greşit de impozitare, proasta organizare a 
creditului, ocuparea nefastă a domeniilor. Împotriva acestora 
nimeni n-a îndrăznit să ia măsuri, probabil pentru că plebeii 
bogaţi erau la fel de interesaţi în menţinerea acestor abuzuri, ca 
şi patricienii. Astfel, o magistratură ciudată a fost creată cu 
scopul de a prezenta poporului un instrument palpabil, dar care 
nu putea să opereze reforma economică necesară. Ea nu 
constituie o mărturie a clarviziunii politice, ci un compromis 
neizbutit între aristocrația bogată şi mulţimea fără căpetenii. S-a 
susţinut că tribunatul poporului ar fi scutit Roma de tiranie. 
Dacă această afirmaţie ar fi adevărată, ar însemna foarte puţin; 
modificarea formei de stat nu constituie în sine un rău pentru 
popor; dimpotrivă, a fost o nenorocire pentru romani că 
monarhia a fost introdusă prea tîrziu, după ce energia fizică şi 
morală a naţiunii se epuizase. De altfel, această aserţiune nici 
nu este corectă, lucru dovedit prin faptul că statele italice au 


fost cu regularitate lipsite de tirani, pe cînd în cele elene aceştia 
s-au ridicat cu regularitate pretutindeni. Cauza rezidă în simplul 
fapt că tirania este pretutindeni o consecinţă a votului universal 
şi că italicii au exclus, timp mai îndelungat decit grecii, cetăţenii 
neproprietari de la adunarea comunităţii; cînd soarta Romei era 
în pericol, monarhia n-a întîrziat să se instaleze, ba chiar s-a 
legat direct de magistratura tribuniciană. Utilitatea tribunatului 
poporului nu poate fi negată de nimeni: el a netezit calea legală 
pentru opoziţie şi a împiedicat deseori injustiţia. Dar în aceeaşi 
măsură este evident că, acolo unde şi-a dovedit utilitatea, a fost 
folosit pentru scopuri cu totul străine celor pentru care a fost 
înfiinţat. Experimentul hazardat de a oferi conducătorilor 
opoziţiei un veto constituţional şi de a-i înzestra cu puterea de a 
şi-l exercita fără menajamente rămîne totuşi un expedient, prin 
care statul este dezechilibrat politic şi prin care neajunsurile 
sociale au fost prelungite ca urmare a folosirii paliativelor 
inutile. 

Războiul civil fusese însă organizat; el putea să-şi urmeze 
calea. Partidele stăteau faţă în faţă aliniate ca pentru bătălie, 
fiecare cu conducătorii săi. O parte dorea restringerea puterii 
consulare şi extinderea celei tribuniciene ; suprimarea 
tribunatului era țelul celeilalte părţi. Impunitatea asigurată prin 
lege în caz de nesubordonare, refuzul de a se înrola pentru 
apărarea ţării, preocupările care urmăreau condamnarea la 
închisoare sau la amendă, îndreptate mai ales împotriva 
magistraţilor care violaseră drepturile comunităţii sau chiar 
suscitaseră nemulţumirea ei - toate acestea au fost armele 
plebeilor, cărora patricienii le opuneau violenţa, înţelegerea cu 
inamicii politici, uneori chiar şi pumnalul asasinului. Străzile 
deveniseră scena încăierărilor; şi de o parte, şi de cealaltă se 
viola caracterul sacru al magistraţilor. Multe familii de cetăţeni 
ar fi emigrat, se spune, căutînd un loc mai liniştit în comunităţile 
învecinate; nu avem motive să nu credem. Ceea ce ne 
dovedeşte energia politică a acestui popor nu rezidă în faptul că 
a adoptat o asemenea constituţie, ci că a suportat-o şi, în ciuda 
celor mai violente convulsii, comunitatea a rămas unită. 
Incidentul cel mai bine cunoscut din timpul acestor conflicte 
este istoria lui Gaius Marcius, un aristocrat viteaz care a primit 
porecla de Coriolan după cucerirea Corioliei. Indignat de refuzul 
centuriilor de a-i acorda consulatul, în anul 263 al Romei (491), 


ar fi propus, după versiunea unora, suspendarea vînzării de 
grîne din hambarele statului pînă cînd poporul, flămînzit, ar fi 
abandonat tribunatul; după versiunea altora, ar fi cerut direct 
suprimarea tribunatului. Acuzat de tribuni, temîndu-se pentru 
viaţa şi libertatea sa, ar fi părăsit oraşul, dar numai pentru a se 
reîntoarce în fruntea unei armate volsce, cu care a fost pe 
punctul de a cuceri oraşul străbunilor săi pentru inamicul public. 
Cuvintele grave ale mamei sale i-ar fi trezit conştiinţa, el expiînd 
prima trădare printr-o a doua şi pe amîndouă prin moarte. Cit 
adevăr cuprinde această istorioară nu se poate spune, dar, cu 
certitudine, povestea este veche, fiind caracterizată de aroganţa 
naivă a analiştilor romani cu o aureolă patriotică şi aruncînd o 
lumină asupra caracterului josnic şi imoral al acestor lupte 
dintre stări. In aceeaşi categorie intră povestea despre atacul 
asupra Capitoliului, în anul 294 (460), înfăptuit de o ceată de 
refugiaţi politic, conduşi de sabinul Appius Herdonius; ei au 
chemat sclavii sub arme şi numai după o luptă aprigă şi cu 
ajutorul tusculanilor, veniţi în goană, această gloată catilinară a 
putut fi înfrintă de armata romană. Acelaşi caracter al 
exasperării fanatice îl implică şi alte evenimente ale acestor 
timpuri, a căror semnificaţie istorică nu mai poate fi desprinsă 
de  înşelătoarele  naraţiuni de familie; de exemplu, 
preponderența gintei Fabia, dintre ai cărei membri a fost cîte un 
consul între anii 269 şi 275 (485-479), şi reacţia împotriva ei, 
emigrarea Fabiilor şi exterminarea lor de către etrusci la 
Cremera (277, 477). În legătură cu acest eveniment se află 
poate faptul că dreptul de a-şi numi succesorul, acordat pînă 
atunci magistratului, a fost abolit, cel puţin în ceea ce priveşte 
pe unul dintre cei doi consuli (în jurul anului 273, 481). Un fapt 
şi mai odios a fost uciderea tribunului poporului Gnaeus 
Genucius, care îndrăznise să îi tragă la răspundere pe amindoi 
consulii şi care a fost găsit mort în patul său în dimineaţa zilei 
fixate pentru acuzaţie (281, 473). Urmarea imediată a acestei 
nelegiuiri a fost legea Publilia (283, 471), una dintre cele mai 
bogate în consecinţe din cîte cunoaşte istoria umană. Două 
dintre cele mai importante reglementări, introducerea adunării 
triburilor  plebeiene şi asimilarea, deşi condiționată, a 
plebiscitului cu legea formală, hotărită de întreaga comunitate, 
trebuie să fie atribuite, prima, în mod incontestabil, a doua, 
probabil, propunerii tribunului poporului Valero Publilius din anul 


283 (471). Plebeii îşi rostiseră pînă atunci hotăririle în curii; în 
consecinţă, în această adunare particulară a lor s-a votat, pe de 
o parte, fără deosebire de avere şi de locuire, ci numai după 
numărul capetelor; pe de altă parte, graţie spiritului intrinsec al 
adunării curiilor, care-i lega pe toţi membrii înrudiţi, clienţii 
marilor familii patriciene au votat şi ei în adunarea plebeilor. 
Amîndouă circumstanţele au oferit aristocrației prilejul de a-şi 
exercita deseori influenţa asupra acestei adunări şi, mai ales, de 
a dirija alegerea tribunului în interesul ei; amîndouă au căzut în 
desuetudine prin noul sistem de votare după cartiere. Prin 
constituţia serviană fuseseră formate patru asemenea cartiere, 
în vederea recrutării; acestea cuprindeau concomitent şi oraşul 
şi teritoriul acestuia (p. 77); mai tîrziu, poate în anul 259 (495), 
teritoriul roman a fost împărţit în 20 de districte, dintre care 
primele patru au rămas cele vechi, restrinse acum la oraş şi 
vecinătatea lui imediată, iar celelalte 16 au fost formate din 
teritoriul oraşului, avînd la bază districtele cantonale gentilice, 
cel mai vechi pămînt roman din ţinutul rural. La acestea s-a 
adăugat, probabil numai în urma legii Publilia şi pentru a obţine 
inegalitatea dorită a totalităţii secţiunilor de votare, al 21-lea 
tribus, cel crustuminian, care-şi lua numele de la localitatea 
unde plebeii se constituiseră ca entitate şi unde a luat naştere 
tribunatul (p. 194). De acum înainte, adunările particulare ale 
plebeilor nu se mai desfăşurau după diviziunea în curii, ci după 
cea în triburi. În aceste secţiuni, care se bazau în exclusivitate 
pe proprietatea funciară, votau numai bărbaţii proprietari, fără 
deosebire de mărimea proprietăţii, din sate şi cătune. Această 
adunare a triburilor, care, de altfel, a format structura curiilor, a 
fost în adevăratul sens al cuvîntului o adunare a stării de mijloc 
independente, din care erau excluşi liberţii şi majoritatea 
clienţilor, întrucît nu erau proprietari; pe de altă parte, marea 
proprietate nu deţinea preponderența ca în centurii. Această 
întrunire a mulţimii (concilium plebis) a fost o adunare generală 
a cetăţenilor, într-o măsură şi mai redusă decit adunarea curiilor 
plebee, întrucît nu numai că îi excludea pe toţi patricienii, 
precum aceasta, dar şi pe toţi plebeii neproprietari; mulţimea a 
fost însă destul de puternică pentru a impune egalitatea legală a 
hotăririi ei cu aceea a centuriilor, dacă aceasta fusese aprobată 
în prealabil de către senat. Este cert că această ultimă 
reglementare a fost statornicită legal înaintea decretării Legii 


Celor Douăsprezece Table; nu se mai poate stabili dacă a fost 
introdusă tocmai cu ocazia plebiscitului publilian sau dacă a fost 
creată printr-o lege astăzi necunoscută, fiind aplicată numai în 
cazul plebiscitului publilian. De asemenea, este nesigur dacă 
prin această lege numărul tribunilor a fost ridicat de la doi la 
cinci sau dacă această schimbare se produsese deja înainte. 

O operă cu mai multă clarviziune decit toate aceste 
manevre de partide a fost încercarea lui Spurius Cassius de a 
distruge omniprezenţa financiară a celor bogaţi şi de a seca 
astfel adevăratul izvor al răului. El a fost patrician şi nimeni din 
ordinul său nu-l egala prin rang şi glorie; după două triumfuri, în 
al treilea consulat al său 268 (486) a supus adunării cetăţenilor 
propunerea de a măsura pămîntul public, o parte fiind arendată 
în folosul tezaurului public, iar cealaltă împărţită între cei 
nevoiaşi; altfel spus, a încercat să smulgă senatului puterea de 
decizie asupra domeniilor publice şi, cu sprijinul cetăţenilor, să 
pună capăt sistemului egoist de ocupaţie. El s-a gîndit 
neîndoielnic că distincţia personalităţii sale, legitimitatea şi 
înţelepciunea măsurii propuse vor fi hotăritoare chiar şi în cadrul 
acestui conflict al pasiunii şi al slăbiciunii, dar s-a înşelat. 
Aristocraţia a ripostat ca un singur om, plebeii bogaţi au trecut 
de partea ei; omul de rînd a fost nemulţumit, întrucît Spurius 
Cassius, respectînd dreptul federal şi justeţea, a vrut, cu ocazia 
acestei asignaţii, să acorde jurisdicţia şi confederaţilor latini; 
Cassius trebuia să moară. Acuzaţia că ar fi vrut să dobindească 
puterea regală cuprinde un crimpei de adevăr, întrucît 
încercase, precum regii, să protejeze cetăţenii liberi în faţa 
ordinului său. Legea sa a fost înmormiîntată odată cu el, dar, de 
atunci, fantoma ei a neliniştit necurmat sufletul bogaţilor şi a 
reînviat necontenit, pînă cînd conflictele care i-au urmat au dus 
la distrugerea republicii. 

Atunci s-a întreprins o nouă încercare de înlăturare a 
puterii tribuniciene asigurind omului de rînd egalitatea în 
drepturi pe o cale mai regulată şi mai eficientă. Tribunul 
poporului Gaius Terentilius Arsa a propus, în anul 292 (462), 
numirea unei comisii, alcătuită din cinci membri, pentru a 
elabora o culegere de legi publice pe care consulii trebuiau să le 
respecte de acum înainte în exercitarea puterii lor juridice. 
Senatul însă a refuzat sancţionarea acestei propuneri şi au 
trecut zece ani pînă cînd aceasta a fost realizată - ani de 


conflicte foarte violente între stări, agitaţi, în plus, de războaie şi 
tulburări interne. Cu o îndărătnicie constantă, partidul 
aristocrației a împiedicat votarea acestei legi în senat, iar 
poporul a numit iarăşi aceiaşi tribuni. S-a încercat înlăturarea 
atacului prin concesiuni de altă natură; în anul 297 (457) s-a 
aprobat ridicarea numărului tribunilor de la cinci la zece - 
desigur, un cîştig foarte îndoielnic; în anul următor, printr-un 
plebiscit care a fost admis în cadrul privilegiilor comunităţii 
întărite prin jurămînt, Aventinul, care pînă atunci fusese o 
dumbravă sacră nelocuită, a fost împărţit între cetăţenii mai 
săraci, pentru a-şi construi locuinţe transmisibile prin 
succesiune. Poporul a primit ceea ce i s-a oferit, dar n-a încetat 
să ceară legea publică. In sfîrşit, un compromis a fost adoptat în 
anul 300 (454), cînd senatul a cedat în principiu. A fost hotărită 
redactarea dreptului public; în acest scop, urmau să fie aleşi în 
mod extraordinar de către centurii 10 bărbaţi, care urmau să 
exercite, concomitent, şi magistratura supremă în locul 
consulilor (decemviri consulari imperio legibus  scribundlis); 
pentru funcția respectivă urmau să fie eligibili nu numai 
patricienii, dar, pentru prima dată, şi plebeii. Faptul a constituit 
un important pas înainte spre egalitatea politică deplină şi n-a 
fost prea scump plătit prin suspendarea tribunatului poporului şi 
a dreptului de provocatio pe durata decemviratului; cei zece 
bărbaţi au fost obligaţi doar să nu violeze libertăţile 
constituţionale ale comunităţii. Înainte însă a fost trimisă o 
delegaţie în Grecia pentru a aduce la Roma legile lui Solon şi 
alte legi greceşti; abia după întoarcerea delegaţiei au fost aleşi 
cei 10 bărbaţi pentru anul 303 (451). Deşi exista posibilitatea 
de a alege şi plebei, voturile au fost acordate totuşi doar 
patricienilor - atît de puternică era încă aristocrația - şi numai 
după ce prima comisie n-a reuşit în întreprinderea ei şi devenise 
necesară o nouă alegere pentru anul 304 (450) au fost 
desemnaţi şi cîțiva plebei - primii magistrați de origine 
nearistocratică care au stat în fruntea statului roman. Dacă 
aceste măsuri sînt judecate în conexiunile lor, nu putem pune la 
îndoială recunoaşterea scopului lor: limitarea puterii consulare 
prin legea scrisă, în locul intervenţiei tribuniciene. În ambele 
părţi trebuie să se fi format convingerea că lucrurile nu puteau 
să evolueze în felul acesta şi că permanenţa anarhiei ar duce 
inevitabil la ruinarea comunităţii, nicidecum la realizarea unui 


cîştig de către o parte sau cealaltă. Oameni serioşi trebuie să fi 
recunoscut că intervenţia tribunilor în administraţie, ca şi 
activitatea lor de acuzator produceau efecte într-adevăr 
negative, iar unicul beneficiu pe care tribunatul l-a adus omului 
de rînd a fost protecţia împotriva unei jurisdicții partinice, 
acţionînd asemenea unei curţi de casaţie împotriva arbitrajului 
magistratului. Fără îndoială că atunci cînd plebeii au cerut o 
lege scrisă, patricienii au răspuns că, în acest caz, protecţia 
juridică a tribunilor era inutilă; amîndouă părţile par să fi fost de 
acord cu acest compromis. Nu se cunoaşte şi probabil nu a 
existat niciodată o înţelegere privind situaţia care ar fi urmat 
redactării legii; asigurarea dată plebeilor, anume că libertăţile 
lor constituţionale nu vor fi violate, trebuie să fie interpretată în 
sensul că tribunatul poporului şi celelalte instituţii ale plebeilor 
nu urmau să fie suprimate prin codificarea iminentă, ceea ce, de 
altfel, nici nu s-a întîmplat. Dar, neîndoielnic, intenţia a fost ca 
decemvirii să propună poporului, în momentul retragerii lor, să 
abandoneze puterea tribuniciană şi să se încreadă în consuli, 
care nu ar mai fi judecat după bunul lor plac, ci după legea 
scrisă. 

Dacă a fost conceput astfel, planul a fost înţelept; totul 
depindea de acceptarea acestei rezolvări paşnice de către 
spiritele învrăjbite ale ambelor părţi. Decemvirii anului 303 
(451) au supus legea poporului şi, confirmată, aceasta a fost 
gravată pe 10 table de cupru, care au fost aşezate în for, fixate 
de tribuna rostrelor, în faţa senatului. Întrucît părea necesară o 
adăugire, în anul 304 (450) au fost aleşi din nou 10 bărbaţi care 
au redactat încă două table; astfel s-a născut prima şi singura 
culegere de legi a Romei, Legea Celor Douăsprezece Table. Ea a 
fost rezultatul unui compromis între partide şi, din această 
singură cauză, nu poate să fi conţinut modificări profunde ale 
dreptului existent, între acestea unele privind ordonanţe de 
poliţie sau simple reglementări adaptate circumstanțelor 
momentului. Nici în sistemul de credit nu s-a produs o altă 
atenuare decit stabilirea unui maximum - probabil mai scăzut - 
pentru dobînzi (10%) şi fixarea unui pedepse severe pentru 
cămătar, care, printr-o circumstanţă foarte caracteristică, era cu 
mult mai aspră decit cea care ar fi lovit hoţul, necruţătorul 
proces pentru datorii rămînind neschimbat, cel puţin în 
trăsăturile sale principale. Neîndoielnic, intenţiile de schimbare 


a ordinii stărilor au fost şi mai puţin prezente; mai mult, 
deosebirea juridică dintre proprietari şi  neproprietari, 
invaliditatea căsătoriei dintre patricieni şi plebei au fost din nou 
întărite prin lege. De asemenea, pentru a restrînge capriciile 
magistratului şi a apăra cetățeanul, s-a stipulat în mod special 
că ultima lege deține întotdeauna prioritatea față de cea 
precedentă şi nici o hotărîre a poporului nu poate fi luată 
împotriva unui singur cetăţean. Trăsătura cea mai remarcabilă a 
constituit-o suprimarea dreptului de provocatio pentru comiţiile 
triburilor în cazuri capitale, drept confirmat însă pentru centurii; 
acest fapt poate să fie explicat numai prin ipoteza că jurisdicţia 
penală fusese într-adevăr uzurpată de către plebei, iar 
decemvirii au crezut, chiar fără a atenta la libertăţile 
constituţionale ale acestora, că vor putea să anuleze astfel cel 
puţin instrumentul cel mai periculos al tribunilor, procesul 
capital tribunician. Adevărata semnificaţie politică a acestei 
măsuri a rezidat nu atit în conţinutul legislaţiei, cît în obligaţia 
consulilor, acum statuată formal, de a judeca în conformitate cu 
procedura şi cu regulile stabilite prin Legea Celor Douăsprezece 
Table; de asemenea, în expunerea publică a legilor, prin care 
administrarea justiţiei era supusă unui control public şi prin care 
consulul era obligat să pronunţe o sentinţă într-adevăr 
nepărtinitoare şi publică. 

Sfirşitul decemviratului este învăluit într-un întuneric 
desăvirşit. Conform tradiţiei, decemvirii nu mai trebuiau decit să 
publice ultimele două table şi să cedeze apoi locul magistraturii 
ordinare. Insă ei au tergiversat lucrurile: sub pretextul că legile 
nu fuseseră terminate încă, şi-au prelungit magistratura după 
încheierea anului, fapt posibil în baza dreptului constituţional 
roman, întrucît magistratul numit pentru o anumită perioadă nu 
înceta să fie magistrat decit odată cu depunerea formală a 
magistraturii. Facţiunea moderată a aristocrației, în frunte cu 
Valerii şi Horatii, ar fi încercat, se spune, să impună în senat 
votarea abdicării decemvirilor; dar conducătorul lor, Appius 
Claudius, de fapt un aristocrat înnăscut care s-a transformat în 
aceste împrejurări în demagog şi tiran, a dobiîndit autoritatea 
necesară în senat, iar poporul s-a supus. Recrutarea a două 
armate s-a realizat fără opoziţie şi a început războiul împotriva 
volscilor, ca şi împotriva sabinilor. Atunci, fostul tribun al 
poporului, Lucius Siccius Dentatus, cel mai viteaz bărbat din 


Roma, care luptase în 120 de bătălii şi se putea lăuda cu 45 de 
cicatrice glorioase, a fost găsit mort în faţa taberei decemvirilor, 
ucis mişeleşte, după cum se spunea. Ideea de revoluţie 
cuprinsese spiritele ; izbucnirea ei a fost precipitată de sentinţa 
injustă pronunţată de Appius în procesul împotriva libertăţii fiicei 
centurionului Lucius Verginius, logodnica fostului tribun al 
poporului Lucius lulius. Această sentinţă o despărţea pe fată de 
ai săi, răpindu-i libertatea şi condiţia legală, şi l-a determinat pe 
tatăl ei să-i împlinte el însuşi pumnalul în piept pentru a o feri de 
o ruşine sigură. In timp ce poporul, înmărmurit din cauza acestei 
fapte nemaiîntilnite, înconjura leşul frumoasei fete, decemvirul a 
ordonat lictorilor să aducă în faţa tribunalului său pe părintele şi, 
după aceea, pe logodnicul fetei, pentru a i se da socoteală lui, a 
cărui sentinţă nu mai putea fi atacată prin provocatio, de 
rebeliune împotriva autorităţii sale. Acum paharul se umpluse. 
Apăraţi de mulţimea furioasă, părintele şi logodnicul fetei 
scăpară din mîinile lictorilor despotului şi, în timp ce senatul 
tremura şi era nehotărit, cei doi s-au înfăţişat cu numeroşi 
martori ai oribilului eveniment în faţa celor două tabere. 
Nemaiauzitul fapt a fost relatat : înaintea ochilor tuturor s-a 
deschis prăpastia creată în securitatea juridică prin suprimarea 
tribunatului, şi ceea ce făcuseră părinţii au repetat fiii. Din nou, 
armatele îşi părăsesc comandanții, mărşăluiesc în formaţii prin 
oraş şi spre Muntele Sacru, îşi aleg din nou tribunii. Decemvirii 
refuză în continuare să-şi depună puterea, iar armata intră cu 
tribunii săi în oraş şi-şi stabileşte tabăra pe Aventin. În sfîrşit, 
acum cînd războiul civil devenise iminent, decemvirii renunţă la 
puterea lor uzurpată şi dezonorantă. Lucius Valerius şi Marcus 
Horatius au mijlocit un al doilea compromis, prin care tribunatul 
poporului a fost restaurat. Acuzaţiile împotriva decemvirilor se 
sfirşesc cu sinuciderea în închisoare a lui Appius Claudius şi 
Spurius Oppius, cei mai vinovaţi dintre ei; ceilalţi opt au luat 
calea exilului, iar statul le-a confiscat proprietatea. Prudentul şi 
moderatul tribun al poporului, Marcus Duilius, a împiedicat alte 
urmări judiciare, utilizînd la timpul potrivit vetoul său. 

Aceasta este povestea, aşa cum a fost ea permanentizată 
de condeiul aristocrației; făcînd abstracţie şi de circumstanţele 
secundare, este totuşi imposibil ca marea criză care a produs 
Legea Celor Douăsprezece Table să se fi terminat cu asemenea 
aventuri romantice ŞI incomprehensibilităţi politice. 


Decemviratul a fost a treia mare victorie a plebeilor, după 
suprimarea regalității şi instituirea tribunatului poporului; de 
aceea, este lesne de înţeles îndirjirea partidului de opoziţie 
împotriva instituţiei, ca şi împotriva căpeteniei acesteia, Appius 
Claudius. Plebeii obţinuseră astfel dreptul de vot pasiv pentru 
suprema magistratură în stat şi dreptul public comun. Deci nu ei 
au fost aceia care aveau motive să se răzvrătească împotriva 
noii magistraturi şi să restaureze prin forţa armelor regimul 
consular, prin excelenţă patrician. Acest ţel putea fi urmărit 
numai de partidul aristocrației şi, dacă decemvirii patriciano- 
plebei au încercat să se menţină în magistratură dincolo de 
perioada consacrată, aristocrația trebuie să fi fost aceea care s- 
a împotrivit în primul rînd şi nu va fi uitat, bineînţeles, să 
argumenteze că şi plebeii pierduseră prin aceasta drepturile lor 
constituţionale, îndeosebi tribunatul. În momentul în care 
aristocrația a reuşit să înlăture decemvirii, se poate presupune, 
desigur, că plebeii au pus din nou mîna pe arme pentru a-şi 
asigura atit rezultatele revoluţiei de mai înainte (din 260, 494), 
cît şi pe acelea ale ultimei mişcări. Legile valerice şi horatice 
(305, 449) nu se pot înţelege decît ca un compromis realizat în 
urma acestui conflict. Noul compromis s-a încheiat, fireşte, din 
nou, în favoarea plebeior şi a însemnat o nouă şi sensibilă 
limitare a puterii aristocrației. Se înţelege de la sine că a fost 
reînfiinţat tribunatul poporului şi că a fost definitiv stabilită 
legea scrisă, obţinută prin presiuni asupra aristocrației, iar 
consulii au fost obligaţi s-o respecte în jurisdicţia lor. Ce-i drept, 
prin această lege tribunii au pierdut jurisdicţia în cazurile 
penale; dar hotărîrea centuriilor luată în urma propunerii 
consulilor, ca, de acum înainte, fiecare magistrat, în consecinţă 
şi dictatorul, să fie obligat, din momentul desemnării sale, să 
permită dreptul de provocatio, trebuie să fi fost o compensație 
suficientă pentru această pierdere; dacă cineva va numi un 
magistrat în alte condiţii, va ispăşi fărădelegea cu moartea. În 
rest, dictatorul şi-a păstrat puterea anterioară, iar actele sale 
oficiale nu puteau fi suspendate, asemenea celor ale consulilor, 
de vetoul tribunilor. Prin dreptul de a pronunţa fără provocatio 
sentinţa pentru amenzi şi de a aduce această sentinţă în faţa 
comiţiilor triburilor, tribunii au păstrat destule mijloace pentru a 
anula existenţa civilă a unui adversar. 

O altă limitare a omnipotenţei consulare a constituit-o 


transferarea administrării fondurilor pentru armată în miinile a 
doi trezorieri aleşi de către comunitate (quaestores), care însă 
au fost aleşi prima dată (307, 447) din rîndurile aristocrației, în 
timp ce numirea trezorierilor care administrau tezaurul oraşului 
a rămas în continuare o atribuţie a consulilor. Adunarea în care, 
sub conducerea unuia dintre consuli, au fost aleşi trezorierii 
casei militare a fost cea a tuturor bărbaţilor proprietari, fie ei 
patricieni sau plebei, votîndu-se după cartiere: în aceasta găsim 
o concesie acordată ţărănimii plebee, care domina cu mult mai 
mult această adunare decit comiţiile centuriale. O concesie şi 
mai bogată în consecinţe a constituit-o admiterea triburilor la 
dezbaterile senatului. Intr-adevăr, admiterea tribunilor în sala de 
şedinţe i se părea senatului un act ireconciliabil cu demnitatea 
sa; de aceea, le-a fost rezervat un taburet lîngă uşă, pentru a 
putea urmări de aici dezbaterile. Dar nu se putea obstacula 
intervenţia tribunilor împotriva unei hotărîri a senatului care nu 
le convenea şi nici stabilirea, deşi treptată, a noului principiu, 
potrivit căruia orice rezoluţie a senatului sau a adunării 
poporului era suspendată prin intervenţia unuia dintre tribuni. În 
fine, pentru a preîntimpina deformările şi falsificările decretelor 
senatului, de a căror valabilitate depindea doar valabilitatea 
celor mai importante plebiscite (p. 201), s-a ordonat ca, de 
acum înainte, acestea să fie depuse nu numai în templul lui 
Saturn, sub oblăduirea cvestorilor oraşului, dar şi în templul lui 
Ceres, sub îngrijirea edililor plebei. În felul acesta, conflictul 
început pentru suprimarea puterii tribunilor s-a încheiat prin 
desăvirşirea dreptului lor de a anula după propria judecată nu 
numai acte de administrare singulare, în urma apelului adresat 
de către persoane lezate, dar şi toate rezoluţiile puterilor 
constituante ale statului. Securitatea persoanei tribunului, ca şi 
durata neîntreruptă şi integritatea colegiului tribunului au fost 
consfiinţite cu jurămintele cele mai sacre şi cu toate garanţiile 
venerabile pe care le putea oferi religia. De atunci, la Roma nu 
s-a mai întreprins niciodată încercarea de a suprima această 
magistratură. 


Capitolul III 
Egalizarea stărilor şi noua aristocrație 


Tulburările legate de tribunat par să se fi născut mai 
degrabă din disproporţiile de ordin social decit din cele de ordin 
politic şi există suficiente dovezi care conţin supoziţia că o parte 
dintre plebeii bogaţi, admişi în senat, au fost la fel de potrivnici 
transformărilor ca şi patricienii. Ei beneficiau de fapt de aceste 
privilegii împotriva cărora era orientată în primul rînd mişcarea 
şi chiar dacă sub alte aspecte se simțeau umiliţi, nu li se părea 
sosit momentul pentru a-şi proclama dreptul de participare la 
magistraturi, în situaţia în care întregul senat era ameninţat în 
privinţa puterii sale exclusive asupra finanţelor. Astfel se explică 
de ce în primii cincizeci de ani ai republicii nu s-a făcut nici un 
pas care să vizeze nemijlocit egalizarea politică a stărilor. Numai 
că această alianţă dintre patricieni şi plebeii bogaţi nu 
presupune nicidecum o garanţie a duratei ei. Neîndoielnic, o 
parte dintre familiile notabile ale plebeilor s-a raliat din capul 
locului partidului revoluţionar, în parte dintr-un sentiment de 
solidaritate cu cei egali lor, în parte datorită alianţei naturale 
care se formează între toţi cei prejudiciaţi, în fine, în parte 
întrucit au înţeles că, în perspectivă, concesiile faţă de mulţime 
vor fi inevitabile şi că, dacă vor fi bine dirijate, vor avea ca 
urmări suprimarea drepturilor exclusive ale patriciatului şi vor 
conferi astfel aristocrației plebeiene influenţa preponderentă în 
stat. Cum era de aşteptat, această convingere a pătruns în 
cercuri tot mai largi şi, în fruntea stării sale, aristocrația 
plebeiană a început lupta împotriva aristocrației patriciene. Prin 
tribunat ea a deţinut un instrument legal de luptă şi putea să 
dea bătălii folosind arma mizeriei sociale, astfel încît să ajungă 
să dicteze nobilimii condiţiile păcii şi, ca mediatoare între cele 
două partide, să impună admiterea ei la magistraturi. O 
asemenea cotitură s-a produs în poziţia partidelor după căderea 
decemviratului. Faptul că tribunatul poporului nu se putea 
înlătura a devenit pentru oricine o realitate incontestabilă; 
aristocrația plebeiană nu putea să facă nimic mai potrivit decit 
să se înstăpînească asupra acestei pirghii formidabile şi s-o 
folosească pentru înlăturarea desconsiderării stării sale. 


Un singur fapt e eficient pentru a demonstra neputinţa 
aristocrației  patriciene în faţa plebeilor uniţi; principiul 
fundamental al partidului exclusivist, invalidarea căsătoriilor 
dintre aristocrați şi plebei, a căzut din prima lovitură, la nici 
patru ani după revoluţia decemvirală. În anul 309 (445), prin 
Legea Canuleia s-a stipulat că uniunile maritale dintre aristocrați 
şi plebei erau valabile, copiii născuţi în astfel de familii 
dobîndind starea tatălui. Concomitent, s-a impus ca în locul 
consulilor să fie numiţi tribuni militari - în mod normal şase ; 
după toate aparențele, cîte unul pentru fiecare legiune - 
înzestrați cu puterea consulară şi pe durata magistraturii 
consulare, fiind aleşi de către centurii. După vechea lege, 
oricare cetăţean sau imigrant obligat la serviciul militar putea să 
avanseze la gradul de ofiţer (pp. 79-80); în virtutea acestui 
principiu, magistratura supremă, după ce fusese temporar 
accesibilă plebeilor prin decemvirat, a fost deschisă în mod şi 
mai cuprinzător tuturor cetăţenilor născuţi liberi. Ne întrebăm 
însă ce interes urmărea aristocrația prin renunţarea la deținerea 
exclusivă a magistraturii supreme şi prin concesiile făcute, 
refuzind plebeilor titlul de consul, dar acordind acestora 
consulatul sub această formă neobişnuită. Pentru a putea 
răspunde, trebuie să ne reamintim că  învestitura în 
magistratura supremă aducea cu sine drepturi onorifice, în parte 
personale, în parte ereditare; astfel, onoarea triumfului a fost 
condiţionată juridic de deținerea magistraturii supreme şi n-a 
fost acordată niciodată unui ofiţer care n-o administrase el 
însuşi; tot astfel, urmaşii unui magistrat curul au avut libertatea 
de a expune, în anumite circumstanţe, imaginea unui asemenea 
strămoş în atrium sau în public, ceea ce nu era permis în cazul 
celorlalţi strămoşi. Deşi se poate dovedi mai greu, la fel de uşor 
se poate explica faptul că aristocrația guvernantă a cedat mai 
degrabă conducerea însăşi decit drepturile onorifice legate de 
aceasta, mai ales cele ereditare; şi, de aceea, atunci cînd a fost 
obligată să împartă puterea cu plebeii, nu a conferit 
magistratului suprem dreptul de a deţine juridic scaunul curul, ci 
i-a acordat numai titlul de ofiţer superior, a cărui evidenţiere a 
fost numai de natură personală. De o importanţă politică mai 
mare decît refuzul dreptului de a-şi expune strămoşii şi decit 
onoarea triumfului a fost însă faptul că excluderea de la 
dezbateri a acestor plebei care şedeau în senat devenea o 


necesitate caducă pentru aceia dintre ei care intrau în rîndul 
senatorilor şi care trebuiau să fie interogaţi, întrucît erau sau 
fuseseră consuli desemnaţi. Astfel, a avut o însemnătate majoră 
pentru aristocrație faptul de a permite plebeilor numai accesul 
la o magistratură consulară, dar nu la consulatul însuşi. În pofida 
acestei  desconsideraţii umilitoare, datorită noii instituții, 
privilegiile gentes-urilor, sub aspectul valorii lor politice, au fost 
înlăturate pe cale legală; dacă aristocrația romană ar fi fost 
demnă de numele ei, ar fi trebuit să renunţe la luptă din 
momentul acesta. Numai că n-a făcut-o. Deşi de acum înainte o 
opoziţie legală şi înţeleaptă devenise imposibilă, îi mai rămînea 
un cîmp larg pentru opoziţia mizeră a procedeelor mărunte, a 
şicanelor şi intrigilor; cu toate că această rezistenţă a fost puţin 
onorabilă şi lipsită de prudenţă politică, într-un anumit sens s-a 
dovedit totuşi victorioasă. 

Ea a obţinut într-adevăr concesii pentru omul de rînd, pe 
care aristocrația romană unită nu le-ar fi acordat atît de uşor, 
dar, concomitent, a contribuit la prelungirea războiului civil cu 
încă un secol şi, în ciuda legilor, a permis nobilimii să menţină 
de fapt conducerea timp de alte cîteva generaţii. Mijloacele de 
care s-a servit aristocrația au fost la fel de numeroase ca şi cele 
permise de răzbunarea politică în general. In loc să decidă o 
dată pentru totdeauna în problema primirii sau excluderii 
plebeilor din magistraturi, aristocrații au trecut la concesii, 
deoarece au fost obligaţi s-o facă, dar numai pentru fiecare 
alegere; astfel, anual, reînvia lupta, dusă în van, relativă la 
numirea consulilor, patricieni sau tribuni militari din amîndouă 
stările; acest sistem de a învinge adversarul obosindu-l şi 
plictisindu-l n-a fost deloc cea mai ineficientă armă de care s-a 
servit aristocrația. De asemenea, puterea supremă, pînă atunci 
indivizibilă, a fost împărţită pentru a  întîrzia înfrîngerea 
inevitabilă, înmulţind punctele de atac. În felul acesta, stabilirea 
bugetului, a listelor de cetăţeni şi de impozite, care fuseseră 
supravegheate pînă atunci de către consuli, au fost încredințate 
încă din anul 319 (435) unor „evaluatori” (censores), doi la 
număr, numiţi de centurii pe cel mult 18 luni, din rîndul 
aristocrației. Noua magistratură a devenit treptat o pavăză a 
partidului aristocrației, nu atît datorită influenţei ei financiare, 
cît datorită dreptului, legat de aceasta, de a ocupa locurile 
devenite vacante în senat şi în ordinul ecvestru şi de a şterge, 


cu ocazia redactării listelor senatului, ale cavalerilor şi ale 
cetăţenilor, anumite persoane din cuprinsul acestora. În această 
epocă, cenzura n-a deţinut totuşi marea importanţă şi 
supremaţia morală care i-au fost asociate ulterior. 

Acest succes al partidului aristocrației a fost 
contrabalansat de importanta modificare referitoare la cvestură 
(din anul 333, 421). In această epocă au existat patru cvestori, 
dintre care doi erau însărcinaţi cu administrarea tezaurului 
municipal, fiind aleşi de către consuli, iar ceilalţi doi, trezorierii 
militari, erau aleşi de către tribuni; toţi patru însă erau 
desemnaţi din rîndul aristocrației. Acum, chiar şi primii dintre cei 
patru cvestori erau desemnaţi de către adunarea triburilor, care 
unea şi patricienii, şi plebeii, din dreptul de alegere consulul 
păstrind numai conducerea alegerilor. Şi mai bogat în 
consecinţe a fost însă faptul că poporul, avîndu-se probabil în 
vedere că cei doi trezorieri militari erau mai degrabă ofiţeri decit 
magistrați civili şi, în consecinţă, plebeii puteau să aspire atit la 
cvestură, cît şi la tribunatul militar, a cîştigat prin aceasta 
pentru prima dată privilegiul de eligibilitate, alături dreptul de 
alegere pe care-l deţinea dinainte; pe bună dreptate, pentru unii 
a fost o mare victorie, pentru ceilalţi o gravă înfrîngere faptul că, 
de acum înainte, patricienii şi plebeii aveau în egală măsură 
dreptul de a alege şi de a fi aleşi în cvestura militară, ca şi în 
cea civilă. In ciuda rezistenţei obstinate, aristocrația înregistra 
eşec după eşec; înverşunarea creştea în măsura în care puterea 
ei se diminua. Ce-i drept, a mai încercat să atace direct 
drepturile acordate poporului prin contract, dar aceste tentative 
nu au fost manevre de partid bine cumpănite, ci acţiunile unei 
neputincioase dorinţe de răzbunare. O asemenea încercare a 
fost în special procesul împotriva lui Maelius. Spurius Maelius, 
un plebeu bogat, a vîndut într-o perioadă critică (315, 439) griul 
la preţuri derizorii, aşa încît l-a făcut de ruşine şi l-a jignit pe 
administratorul grînelor (praefectus annonae), Gaius Minucius. 
Acesta l-a acuzat de dorința de a accede la puterea regală; nu 
putem şti pe cei temei, dar este puțin probabil ca un bărbat care 
nu deținuse nici măcar tribunatul să se fi gîndit într-adevăr la 
regalitate. Cu toate acestea, autoritățile au luat reclamaţia în 
serios, iar numele de „rege” a exercitat întotdeauna asupra 
mulţimii Romei o înrîurire asemănătoare cu aceea manifestată 
în rîndul maselor engleze la auzirea numelui de „papă”. Titus 


Quinctius Capitolinus, consul pentru a şasea oară, l-a desemnat 
pe octogenarul Lucius Quinctius Cincinnatus ca dictator fără 
drept de provocatio, violînd fără menajamente legile în vigoare 
(p. 205); Maelius, citat în faţa acestuia, a încercat să se sustragă 
chemării; atunci, comandantul cavaleriei dictatorului, Gaius 
Servilius Ahala, l-a ucis cu propria mînă. Casa celui asasinat a 
fost dărimată, grinele din hambarele sale au fost împărţite 
poporului în mod gratuit, iar cei care ar fi putut să răzbune 
moartea lui au fost înlăturați în secret. Această crimă judiciară 
mîrşavă, o ruşine mai degrabă pentru poporul orb şi credul, 
decit pentru  perversul partid al aristocrației, a rămas 
nepedepsită; dar dacă această facțiune a sperat că va suprima 
astfel dreptul de provocatio, atunci violase degeaba legile şi 
degeaba vărsase sînge nevinovat. Mai eficiente decit oricare 
alte mijloace din mîinile aristocrației s-au dovedit a fi intrigile 
electorale şi trucurile preoţeşti. Gradul pe care trebuie să-l fi 
atins aceste intrigi electorale este demonstrat cel mai bine prin 
faptul că, în 321 (432), a părut deja necesar să se decreteze o 
lege specială împotriva manevrelor electorale care, bineînţeles, 
n-a servit la nimic. Cînd cei cu dreptul la vot nu puteau fi 
influenţaţi, prin corupţie sau ameninţări, rezolvarea problemei 
cădea în sarcina magistraţilor care prezidau alegerile; ei 
admiteau atiţia candidaţi plebei cîţi erau necesari pentru a 
anihila voturile opoziţiei sau îi excludeau de pe lista candidaţilor 
pe cei care urmau să fie aleşi de majoritate. 

Cu toate acestea, dacă era impusă o alegere incomodă, 
atunci era consultat preotul, pentru a şti dacă în timpul 
alegerilor nu interveniseră unele semne nefavorabile la auspicii 
sau la alte ceremonii religioase; în asemenea cazuri, aceştia nu 
întîrziau să le descopere. Fără a ţine seama de consecinţe şi 
fără a respecta exemplul înţelept al strămoşilor, a fost lăsată să 
se  încetăţenească regula potrivit căreia avizul colegiilor 
sacerdotale referitor la zborul păsărilor, miracole şi altele de 
felul acesta îl obliga pe magistrat din punct de vedere juridic şi 
ţinea de competenţa colegilor să caseze orice act de stat, fie el 
consacrarea unui templu sau oricare altă activitate 
administrativă (fie lege sau alegere), pe temeiul unor nimicuri 
religioase. Pe această cale, s-a ajuns ca primul plebeu să ocupe 
cvestura abia în anul 345 (409), deşi eligibilitatea plebeilor 
pentru funcţie fusese stabilită încă din anul 333 (421), fiind 


recunoscută din acest moment ca legală; în mod asemănător, 
tribunatul militar cu puteri consulare a fost deţinut pînă în anul 
354 (400) aproape în exclusivitate de către patricieni. Aşadar, a 
devenit evident că suprimarea legală a privilegiilor patricienilor 
n-a însemnat nicidecum asimilarea reală şi de fapt a 
aristocrației plebeiene cu aristocrația gentes-urilor. La aceasta 
au contribuit mai multe cauze: teoretic, opoziţia obstinată a 
aristocrației putea să fie învinsă mult mai uşor într-un moment 
de derută, decit reprimată într-un mod durabil în alegerile care 
se desfăşurau anual; cauza principală a fost însă dezbinarea 
dintre conducătorii aristocrației plebeiene şi masa ţărănimii. 
Starea de mijloc, ale cărei voturi erau decisive în comiţii, nu şi-a 
asumat misiunea înălţării pe scut a celor care nu erau nobili, 
atita timp cît doleanţele ei erau respinse în egală măsură de 
aristocrația plebeiană şi de cea patriciană. 

In timpul acestor conflicte politice, problemele sociale au 
fost în general date uitării sau tratate cu mai puţină energie. De 
cînd aristocrația plebeiană îşi însuşise tribunatul în propriul ei 
interes, nu s-a mai pus în mod serios nici problema domeniilor, 
nici cea a reformei sistemului de credit, deşi nu lipseau nici 
teritorii nou-cucerite, nici ţărani ruinaţi sau pe cale de a se 
ruina. Cîteva distribuiri de păminturi avuseseră loc îndeosebi în 
regiunile de graniţă nou-cucerite - de exemplu, pe teritoriul 
Ardeii, în 312 (442), Labiciei, în 336 (418), şi Veii, în 361 (393). 
Ele s-au întemeiat mai ales pe raţiuni militare, şi nu pe 
ajutorarea ţăranului, şi nicidecum în proporţii suficiente. Unii 
dintre tribuni, ce-i drept, au întreprins încercarea de a 
reactualiza legea lui Cassius; astfel, în anul 337 (417), Spurius 
Maecilius şi Spurius Metilius au prezentat o propunere pentru 
distribuirea tuturor pămiînturilor statului, dar au eşuat din cauza 
opoziţiei propriilor lor colegi, altfel spus, a aristocrației 
plebeiene, ceea ce este definitoriu pentru situaţia de atunci. Unii 
dintre patricieni au încercat să remedieze criza generală, dar au 
avut aceiaşi sorţi de izbîndă pe care îi avusese odinioară Spurius 
Cassius. Un patrician precum Cassius, ca şi el evidenţiat prin 
glorie militară şi vitejie personală, Marcus Manlius, salvatorul 
Capitoliului în timpul asediului galilor, s-a prezentat drept 
campionul poporului oprimat, de care era legat prin 
camaraderie militară, dar şi prin ura amară faţă de rivalul său, 
celebrul general şi conducător al partidului optimaţilor, Marcus 


Furius Camillus. În momentul în care un ofiţer viteaz urma să fie 
întemnițat din cauza datoriilor, Manlius a intervenit în favoarea 
lui şi l-a eliberat plătind cu banii proprii; concomitent, şi-a scos 
pămînturile la mezat, declarînd în public că, atita timp cît va 
deţine o palmă de pămînt, nu se vor comite asemenea 
nedreptăţi. Faptul a fost mai mult decit suficient pentru a uni 
întregul partid de guvernămiînt, patricieni şi plebei, împotriva 
novatorului periculos. Procesul de înaltă trădare, acuzaţia de a fi 
intenţionat restabilirea regalității s-au combinat cu influenţa 
funestă exercitată asupra mulţimii orbite de frazeologia 
stereotipă a partidelor. Poporul însuşi l-a condamnat la moarte, 
iar renumele său nu a avut nici un efect: poporul a fost adunat 
pentru acest proces într-un loc de unde votanţii nu puteau zări 
acropola, acest simbol lipsit de grai care le-ar fi putut reaminti 
că patria lor fusese salvată în clipele cele mai grele de mîna 
aceluiaşi bărbat care era acum predat călăului. In timp ce 
încercările de reformă erau sufocate în germene, nedreptatea 
socială devenea tot mai vizibilă, întrucît, pe de o parte, 
posesiunile de domenii se lărgeau tot mai mult pe seama 
războaielor norocoase, iar pe de altă parte, se extindeau 
îndatorarea şi pauperizarea ţărănimii, mai ales din cauza 
războiului cu Veii (348-358, 406-396) şi incendierii capitalei în 
timpul invaziei galilor (364, 390). Ce-i drept, în momentul în 
care, cu ocazia războiului împotriva veienţilor, a devenit 
necesară prelungirea stagiului militar al soldaţilor, ei urmînd să 
rămînă sub arme, în mod extraordinar, nu numai în timpul verii, 
dar şi în timpul iernii, şi cînd țărănimea era gata să refuze 
consimţămintul ei în vederea unei declaraţii de război, 
prevăzind ruina totală a poziţiei ei economice, senatul a făcut o 
concesie importantă: a pus solda, care fusese strîinsă pînă atunci 
din contribuţiile districtelor, pe seama casei publice - altfel spus, 
pe seama banilor proveniţi din impozite indirecte şi din domenii 
(348, 406). Numai în cazul în care casa statului ar fi fost 
temporar goală, solda urma să fie plătită prin intermediul unei 
contribuţii generale (tributum), care însă a fost considerată un 
împrumut forţat şi trebuia să fie restituită de către stat mai 
tîrziu. Instituţia a fost echilibrată şi înţeleaptă, însă întrucît nu se 
baza pe fundamentul esenţial, acela de a exploata domeniile în 
beneficiul real al casei publice, la sarcinile mărite ale serviciului 
militar s-au adăugat contribuţii frecvente; prin faptul că nu 


fuseseră proclamate oficial impozite, ci numai avansuri, nu erau 
mai puţin ruinătoare pentru omul de rînd. 

Este lesne de înţeles de ce în asemenea împrejurări, în 
care aristocrația plebeiană se vedea privată în fapt de egalitatea 
politică în drepturi din cauza opoziţiei aristocrației şi indiferenţei 
poporului, iar țărănimea oprimată era neputincioasă în faţa unei 
aristocrații unite, amîndouă taberele trebuiau să se ajute printr- 
un compromis. În acest scop, tribunii poporului Gaius Licinus şi 
Lucius Sextius au supus atenţiei mulţimii mai multe propuneri: 
mai întîi, să fie suprimat tribunatul consular, cel puţin unul 
dintre consuli să fie plebeu, să fie permis accesul plebeilor în cel 
puţin unul dintre cele trei mari colegii sacerdotale, acela al 
păstrătorilor oracolelor, al cărui număr urma să fie ridicat la 
zece (duoviri, mai tîrziu decemviri sacris faciundis, p. 136); apoi, 
în ceea ce priveşte domeniile, să nu fie îngăduit nici unui 
cetăţean să întreţină pe păşunile publice mai mult de 100 de 
vite şi 500 de oi şi să ocupe mai mult de 500 de iugera 
(echivalentul a 494 de pogoane prusace) din teritoriile 
domeniale oferite spre ocupaţie; de asemenea, proprietarii să 
fie obligaţi să folosească la muncile cîmpului un număr de 
oameni liberi, proporţional cu cel al sclavilor lor rurali; în fine, să 
fie ameliorată situaţia debitorilor, reducîndu-se datoria lor prin 
scăderea  dobiînzilor plătite din capitalul împrumutat şi 
stabilindu-se perioade mai lungi la scadenţă. Tendinţa acestor 
propuneri este evidentă. Ele erau menite să deposedeze 
nobilimea de exclusivitatea magistraturii curule şi de distincţiile 
ereditare legate de aceasta. In mod semnificativ, se considera 
că proiectul putea fi realizat numai prin excluderea legală a 
nobililor din unul dintre cele două posturi consulare. 

In consecinţă, propunerile urmau să scoată membri plebei 
admişi în senat din poziţia umilă în care se găseau, ca asistenţi 
fără dreptul de a interveni (p. 186), sau cel puţin să obţină ca 
aceia care deţinuseră consulatul să dobindească dreptul de a-şi 
da verdictul alături de foştii consuli patricieni, înaintea celorlalţi 
senatori patricieni (pp. 185, 207). Ele vizau, de asemenea, să 
sustragă nobilimii deținerea exclusivă a demnităţii sacerdotale. 
Din motive lesne de înţeles, vechii cetăţeni rămineau în posesia 
străvechilor sacerdoţii latine ale augurilor şi pontifilor, dar erau 
siliţi, în schimb, să deschidă noilor cetăţeni cel de-al treilea 
mare colegiu, de origine mai recentă, aparţinînd iniţial unui cult 


străin. În sfîrşit, aceste propuneri au urmărit să permită 
oamenilor de rînd participarea la drepturile cetăţeneşti comune, 
să aducă înlesniri debitorilor nenorociţi şi să ofere zilierilor fără 
lucru o ocupaţie. Suprimarea privilegiilor, reforma socială, 
egalitatea civilă - acestea au fost cele trei mari idei care se 
doreau a fi materializate. În zadar au utilizat patricienii ultimele 
lor mijloace de opoziţie împotriva acestor propuneri legale: nici 
dictatura şi nici venerabilul erou Camillus n-au reuşit decit să 
tergiverseze, dar nu să înlăture adoptarea lor. Poporul ar fi 
acceptat bucuros propunerile: ce semnificaţie putea să cîştige 
consulatul şi păstrarea oracolelor în comparaţie cu uşurarea 
datoriilor şi libertatea domeniului public? Dar, din nefericire, 
nobilimea plebeiană n-a fost populară; ea a cuprins toate aceste 
propuneri într-un singur proiect de lege şi, după o luptă 
prelungită care a durat, conform tradiţiei, unsprezece ani, 
senatul şi-a dat consimţămiîntul, iar proiectul a fost adoptat în 
anul 387 (367). 

Cu alegerea primului consul nepatrician - care a fost unul 
dintre autorii acestei reforme, fostul tribun al poporului Lucius 
Sextius Lateranus -, aristocrația gentilică a încetat de fapt şi de 
drept să se numere printre instituţiile politice ale Romei. Intrucit, 
după votarea finală a acestor legi, bătrînul campion al ginţilor, 
Marcus Furius Camillus, a ctitorit un sanctuar al Concordiei, la 
poalele Capitoliului, într-un loc unde senatul obişnuia să se 
întrunească deseori (comitium), sîntem înclinați să credem că el 
a recunoscut în acest fapt împlinit sfîrşitul unei discordii care se 
prelungise prea mult. Consacrarea religioasă a noii înţelegeri în 
sînul comunităţii a constituit ultima acţiune publică a bătrînului 
erou şi om de stat şi sfîrşitul demn al lungii şi glorioasei sale 
cariere. Şi nu s-a înşelat întru totul: partea mai clarvăzătoare a 
gentes-urilor a acceptat de atunci pierderea privilegiilor politice 
exclusive şi s-a mulţumit să împartă conducerea cu aristocrația 
plebeiană. În rîndul majorităţii patricienilor însă, spiritul 
incorigibil al nobililor nu s-a dezminţit. În virtutea privilegiului 
care a fost arogat de către apărătorii legitimităţii în toate 
timpurile, de a se supune legilor numai atunci cînd concordă cu 
interesele lor de partid, aristocrații romani şi-au permis în 
diferite circumstanţe, violînd fără înconjur regulile stipulate, să 
numească doi consuli patricieni. Dar întrucit, ca răspuns la o 
asemenea alegere din anul 411 (343), poporul a hotărît formal 


ca amiîndouă posturile consulare să fie ocupate de către 
nepatricieni, s-a înţeles ameninţarea ascunsă; poate şi-au dorit- 
o şi în continuare, dar n-au îndrăznit să se atingă de al doilea loc 
de consul. Aristocraţia lovea, de asemenea, în interesele sale, 
încercînd, în momentul votării legilor licino-sextine, să salveze 
cel puţin cîteva rămăşiţe ale vechilor privilegii prin intermediul 
unui sistem politic de basculare. Sub pretextul că aristocrația 
era singura care cunoaştea dreptul, administrarea justiţiei a fost 
separată de consulat atunci cînd acesta a trebuit să fie accesibil 
plebeilor; în scopul acesta, a fost numit un al treilea consul sau, 
cum este cunoscut îndeobşte, un pretor. De asemenea, controlul 
pieţii şi drepturile de poliţie judiciară legate de acesta, ca şi 
celebrarea sărbătorii oraşului au fost trecute sub autoritatea a 
doi edili, desemnaţi acum, care, pentru a se distinge de edilii 
plebei, au fost denumiți, datorită jurisdicției lor legate de un loc 
anume, „edili ai scaunului judiciar” (aediles curules). Numai că 
edilitatea curulă a devenit imediat accesibilă şi plebeilor, ea 
fiind îndeplinită succesiv de către patricieni şi de către plebei. 
Mai mult, în anul 398 (356), dictatura a devenit accesibilă 
plebeilor, aşa cum în anul care a precedat legile licino-sextine 
(386, 368) se întimplase cu funcţia de comandant al cavaleriei, 
în anul 403 (351), cu cele două locuri de cenzori, în anul 417 
(337), cu pretura; în acelaşi timp, în 415 (339), aristocrația a 
pierdut în mod legal un loc de cenzor, aşa cum se întîmplase 
mai înainte şi în privinţa consulatului. Zadarnic un augur 
patrician a mai găsit la alegerea unui dictator plebeian 
neajunsuri ascunse ochilor profanilor (427, 327) şi în van 
cenzorul patrician nu a îngăduit colegului său, pînă la sfîrșitul 
acestei perioade (474, 380), să aducă sacrificiul solemn prin 
care se încheia censul; asemenea şicane n-au însemnat nimic 
mai mult decit capriciile nefaste ale patricienilor. La fel de puţin 
au putut să schimbe ceva şicanele făcute plebeilor de către 
conducătorii senatului, din cauza dreptului acestora de a 
participa la dezbateri; mai mult, s-a stabilit regula ca, la 
interrogatio, să nu se mai respecte originea patriciană, ci aceia 
care deţinuseră una dintre cele trei magistraturi ordinare 
supreme, consulatul, pretura sau edilitatea curală, să fie 
întrebaţi în această ordine, fără deosebire de stare, în timp ce 
acei senatori care nu ocupaseră nici una dintre aceste 
magistraturi să participe, ca şi pînă atunci, numai la exprimarea 


voturilor. În fine, dreptul senatului patrician de a respinge o 
hotărîre a comunităţii ca anticonstituţională, pe care, probabil, a 
îndrăznit să-l exercite foarte rar, i-a fost suspendat prin legea 
Publilia din anul 415 (339), iar prin legea Maenia, care n-a fost 
decretată înainte de jumătatea secolului al V-lea, patriciatul a 
fost silit să-şi facă publice eventualele temeri constituţionale din 
momentul stabilirii listei candidaţilor sau avansării propunerii 
legii, ceea ce înseamnă de fapt că sancţiona din capul locului 
toate legile. Redus în felul acesta, ca drept pur formal de 
confirmare a decretelor poporului, a rămas în mîinile nobilimii 
pînă în ultimii ani ai republicii. 

Din motive lesne de înţeles, ginţile şi-au păstrat mai mult 
timp privilegiile religioase; multe astfel de privilegii, care nu mai 
aveau nici o importanţă politică, n-au fost niciodată atacate - 
îndeosebi eligibilitatea exclusivă pentru demnitatea celor trei 
flamines supremi, ca şi pentru aceea a regelui de sacrificiu şi a 
celor două colegii ale salilor. În schimb, cele două colegii ale 
pontifilor şi augurilor erau prea importante pentru a rămîne 
prerogativa exclusivă a patricienilor, întrucît implicau o influenţă 
considerabilă asupra jurisdicției şi asupra comiţiilor. Legea 
Ogulnia, din anul 454 (344), a permis accesul plebeilor şi la 
acestea, mărind numărul pontifilor de la cinci la opt, cel al 
augurilor, de la şase la nouă, distribuind locurile în mod egal 
între patricieni şi plebei în amîndouă colegiile. Lupta, care 
durase 200 de ani, va fi încheiată prin legea dictatorului Q. 
Hortensius, la originea căreia a stat o răzmeriţă primejdioasă a 
poporului, care stabilea egalitatea necondiționată a hotărîrilor 
comiţiilor cu cele ale tribunilor, în locul egalităţii condiţionate. 
Situaţia s-a modificat astfel în sensul că acea parte din rîndul 
cetăţenilor care, cîndva, deținuse de una singură dreptul la vot 
nu mai participa la votare în adunările tribute, forma cea mai 
importantă şi mai frecventă a luării deciziilor care se refereau la 
toţi cetăţenii. 

In esenţă, lupta dintre ginţile romane şi oamenii de rînd se 
încheiase. Dacă, din importantele sale privilegii, nobilimea mai 
păstra încă deținerea unui loc de consul şi a unui loc de cenzor, 
ea a fost exclusă, în schimb, de la tribunat, de la edilitatea 
plebee, de la al doilea loc de consul şi de cenzor şi de la 
participarea la votările triburilor, care se aflau, din punct de 
vedere juridic, pe picior de egalitate cu cele ale comiţiilor. 


Aceasta a fost pedeapsa cuvenită pentru rezistenţa sa 
anacronică şi îndărătnică: să vadă cum privilegiile patriciene de 
odinioară se transformau în tot atitea dezavantaje. Cu toate 
acestea, aristocrația romană a ginţilor nu a dispărut pe motiv că 
devenise o formă fără conţinut. Cu cît a devenit mai 
nesemnificativă şi mai neputincioasă, cu atit spiritul de castă s-a 
dezvoltat mai pronunţat în sînul ei. Orgoliul „ramnes-ilor” a 
supravieţuit ultimului lor privilegiu timp de secole; după ce au 
luptat cu îndirjire pentru „a scoate consulatul din noroiul 
plebeian” şi s-au convins, în sfîrşit cu repulsie, de zădărnicia 
acestei întreprinderi, şi-au arătat cu aroganță şi înverşunare 
noblețea. Pentru înţelegerea corectă a istoriei Romei în secolul 
al V-lea şi al Vi-lea, nu trebuie trecută cu vederea această 
aristocrație care se considera prejudiciată; de fapt, nu putea 
face altceva decit să-şi piardă cumpătul şi să-i enerveze pe alţii, 
dar a făcut-o cît a putut mai bine. La cîţiva ani după legea 
Ogulnia (458, 296), s-a întîmplat ceva edificator în acest sens. O 
femeie patriciană căsătorită cu un plebeu notabil, care deținuse 
cele mai înalte demnități în stat, a fost exclusă, din cauza 
acestei mezalianţe, din societatea femeilor nobile şi i s-a refuzat 
dreptul de participare la sărbătoarea comună a castităţii; în 
urma acestui fapt, la Roma s-a adorat separat o zeitate a 
castităţii patriciană şi una plebeiană. Fără îndoială că asemenea 
veleităţi nu prezentau o primejdie reală, iar partea cea mai mare 
a gentes-urilor nu s-a întinat cu o astfel de mizerabilă politică de 
şicane. 

Totuşi, au determinat apariţia de ambele părţi a unui 
sentiment neplăcut şi, în timp ce lupta poporului împotriva 
patricienilor fusese, în sine, o necesitate politică şi întrucitva 
chiar morală, aceste eforturi convulsive de a o prelungi, aceste 
genuri de inutile bătălii de ariergardă după ce victoria fusese 
decisă, ca şi competiţiile fără sens pentru poziţie şi situaţie au 
iritat şi au tulburat necontenit viaţa publică a cetăţenilor romani. 

Unul dintre obiectivele compromisului din anul 387 (367), 
încheiat între cele două părţi ale plebeilor, vizind înlăturarea 
patriciatului a fost realizat în întregime. In ce măsură putem 
afirma acelaşi lucru despre celelalte două obiective avute în 
vedere în cadrul acestui compromis? Noua ordine a lucrurilor a 
remediat lipsurile sociale şi a stabilit oare egalitatea politică? 
Ambele probleme sînt foarte strîns unite, întrucît, dacă nevoile 


economice ar fi ruinat starea de mijloc şi ar fi împărţit corpul 
cetăţenilor într-o minoritate bogată şi un proletariat nevoiaş, 
egalitatea cetăţenească ar fi fost anihilată, iar comunitatea 
republicană ar fi fost de fapt distrusă. De aceea, păstrarea şi 
creşterea stării de mijloc, mai ales a ţărănimii, a fost pentru 
fiecare om de stat patriot al Romei nu doar o sarcină 
importantă, ci cea mai importantă dintre toate. Plebeii, chemaţi 
acum pentru prima dată să participe la conducere, avind 
obligaţii, datorită noilor lor drepturi politice, mai ales faţă de 
proletariat, care, în suferinţa lui, aştepta de la aceştia ajutor şi 
protecţie, au fost constrînşi din punct de vedere politic şi moral 
să încerce să-i uşureze situaţia prin măsuri guvernamentale, cel 
puţin în măsura în care asemenea ajutor era posibil. Înainte de 
toate, să reflectăm asupra remediilor reale cuprinse în această 
parte a legislaţiei din 387 (367) care s-a referit la această 
problemă. Reglementarea în favoarea zilierilor liberi nu putea 
să-şi atingă scopul propus: acela de a îngrădi sistemul 
latifundiilor şi munca cu sclavi şi de a asigura proletariatului 
liber cel puţin o parte din muncă. Aceasta se înţelege de la sine. 
Dar aici nici legislaţia nu putea să intervină fără a zgudui 
fundamentele ordinii civile din acea vreme, în aşa fel încît să 
depăşească cu mult orizontul acesteia. Dimpotrivă, în problema 
domeniilor publice, legislatorii ar fi putut să impună o cotitură, 
dar ceea ce s-a înfăptuit a fost cu totul insuficient. Noua 
organizare domenială, conferind atît dreptul de a mîna turme 
numeroase pe păşunile publice, cît şi pe acela de a ocupa, pînă 
la o cotă destul de ridicată, pămînturile domeniale care nu erau 
destinate  păşunatului, a oferit bogaţilor o parte foarte 
considerabilă şi poate chiar disproporţionată din veniturile 
domeniale: prin ultima dispoziţie a conferit posesiei domeniale 
şi sistemului de ocupaţie, într-un anumit sens, o sancţiune 
legală, deşi acesta a rămas pasibil de zeciuială de drept şi putea 
să fie oricînd revocat. Aceste circumstanţe au fost agravate prin 
faptul că noua legislaţie nici nu a înlocuit, prin cîteva măsuri de 
constringere mai eficace, reglementările existente şi, evident, 
insuficiente cu privire la strîngerea impozitului pe păşunat şi a 
zeciuielii, nici n-a prescris o revizuire profundă a posesiei 
domeniale şi nici n-a instituit o magistratură care să traducă 
noua legislaţie în fapte. Distribuirea pămiînturilor domeniale 
ocupate, în parte, acelora care le deţineau în limite rezonabile, 


în parte, plebeilor care nu deţineau proprietate, în amîndouă 
cazurile însă sub formă de proprietate deplină, suprimarea, pe 
viitor, a sistemului de ocupaţie şi instituirea unei autorităţi 
suficient de puternice pentru a realiza o distribuire imediată a 
tuturor viitoarelor achiziţii de teritorii, toate acestea erau atît de 
necesare în condiţiile existente, încît nu putem atribui această 
omisiune unei carenţe de clarviziune. Trebuie să ne amintim că 
aristocrația plebee, deci tocmai acea parte care a fost 
realmente privilegiată în privinţa folosirii domeniilor, a fost cea 
care a propus noua ordine şi că unul dintre promotorii ei, Caius 
Licinius Stolo, s-a aflat printre primii condamnaţi pentru 
depăşirea maximului agrar; trebuie deci să ne punem întrebarea 
dacă legiuitorii au acţionat cinstit şi dacă n-au evitat deliberat să 
propună problemei spinoase a domeniilor o soluţie care să fi fost 
într-adevăr în avantajul tuturor. 

Cu toate acestea, nu dorim să negăm avantajele care 
decurgeau din dispoziţiile legilor licino-sextine, aşa cum au fost 
ele, pentru micul fermier şi pentru zilier. De asemenea, trebuie 
să fie recunoscut faptul că, în perioada care a urmat imediat 
după votarea legii, autorităţile au vegheat, cel puţin relativ, la 
respectarea regulilor fixate asupra maximumului şi au 
sancţionat frecvent cu amenzi substanţiale pe deţinătorii de 
turme mari şi pe ocupanţii domeniului public. Şi în sistemul de 
impozite şi de credit s-au întreprins eforturi susţinute în această 
epocă, mai mari ca în cele anterioare sau ulterioare, pentru a 
tămădui rănile economiei naţionale, în măsura în care legislaţia 
în vigoare nu era compromisă. Obligaţia instituită în anul 397 
(357), de a da 5% din valoarea unui sclav eliberat, a fost - fără 
a lua în considerare stavila care a fost pusă nedoritei înmulţiri a 
liberţilor - primul impozit perceput cu seriozitate din partea 
bogaţilor din Roma. De asemenea, au fost depuse eforturi 
pentru a remedia sistemul de credit. Legile împotriva cametei, 
stabilite încă de Cele Douăsprezece Table (p. 202), au fost 
reînnoite şi au devenit treptat tot mai severe, astfel încît limita 
maximă a dobinzii a fost redusă succesiv de la 10% (fixată în 
397, 357), la 5% (în 407, 347), pentru anul cu 12 luni, pentru 
ca, în 412 (342), perceperea dobinzii să fie interzisă cu 
desăviîrşire. Ultima dispoziţie, naivă, a rămas formal în vigoare, 
dar, bineînţeles, nu va fi niciodată aplicată. Procentajul 
consacrat folosit mai tîrziu, de 1% pentru o lună sau de 12% 


pentru anul civil comun - ceea ce, după valoarea capitalului din 
Antichitate, corespunde întruciîtva procentajului actual de 5% 
sau 6% -, trebuie să fi fost stabilit, încă din această epocă, ca 
limita maximă a unei dobinzi rezonabile. Pentru sume mai mari 
se refuza dreptul de acuzaţie şi se permitea, poate, chiar 
retrocedarea judiciară; în plus, nu rareori, cămătari cunoscuţi au 
fost citați înaintea tribunalului poporului şi condamnaţi de către 
tribuni, fără menajamente, la amenzi substanţiale. Modificarea, 
prin legea Poetilia, a procedurii în caz de datorii a fost încă şi 
mai importantă (428 sau 411, 326 sau 313). Prin aceasta, 
fiecare debitor care declara sub jurămiînt solvabilitatea sa putea 
să-şi salveze libertatea personală prin cedarea proprietăţii; pe 
de altă parte, s-a suprimat procedura sumară în cazul unei 
datorii pe bază de împrumut şi s-a stabilit regula ca nici un 
cetăţean roman să nu poată fi adus în starea de sclavie fără 
sentinţa juraţilor. Este evident că toate aceste mijloace au putut 
să amelioreze ici-colo inegalităţile economice, dar nu le-au putut 
suprima. Continuarea stării de criză se vădeşte prin numirea 
unei comisii de bancă pentru reglementarea relaţiilor de credit 
şi pentru achitarea de avansuri tezaurului public (402, 352), 
prin fixarea unor termene legale de plată (407, 347) şi, înainte 
de toate, prin primejdioasa răscoală a poporului din jurul anului 
467 (287). Poporul, care nu reuşise să cadă de acord cu partidul 
opus asupra acordării de noi facilităţi în problema achitării 
datoriilor, s-a retras în afara zidurilor, pe laniculum, iar pacea 
comunităţii n-a putut fi restabilită decit la apariţia inamicului 
extern şi prin înlesnirile acordate de legea Hortensia (p. 213). 
Totuşi, ar fi foarte nedrept dacă acestor încercări serioase de 
stăvilire a sărăcirii stării de mijloc le-am opune insuficienţa lor; a 
considera inutilă aplicarea unor remedii parţiale şi a unor 
paliative în cazul unor lipsuri radicale numai pentru că ajută 
doar în parte constituie, ce-i drept, una dintre evangheliile 
propovăduite simplităţii, niciodată fără succes, dar, cu toate 
acestea, la fel de absurde. Dimpotrivă, trebuie să ne punem 
întrebarea dacă spiritul funest al demagogiei nu s-a înstăpiînit de 
pe acum asupra acestei probleme şi dacă utilizarea unor astfel 
de mijloace violente şi primejdioase, cum fusese, de exemplu, 
diminuarea dobiînzilor asupra capitalului împrumutat, erau într- 
adevăr necesare. Documentele de care dispunem nu ne permit 
să decidem asupra echităţii sau inechităţii acestei măsuri; dar 


recunoaştem cu suficientă limpezime că starea proprietarilor de 
mijloc a continuat să se afle, din punct de vedere economic, 
într-o situaţie periculoasă şi critică; că zadarnic au fost 
întreprinse de sus diverse încercări, prin legi prohibitive şi 
amiînări, pentru a-i ajuta; că, totuşi, guvernul aristocratic a 
continuat să fie neputincios în faţa membrilor săi şi prea 
preocupat de interesele sale egoiste de castă pentru a veni în 
ajutorul stării de mijloc prin singurul mod eficient care se afla la 
îndemîna conducerii, abandonarea deplină şi irevocabilă a 
sistemului de ocupaţie a pămîntului statului. Aceasta ar fi 
contribuit, înainte de toate, la anihilarea reproşului adus 
guvernului, anume că beneficia de pe urma situaţiei mizere a 
celor guvernaţi. O îndreptare mai eficientă decit oricare alta pe 
care guvernul dorise sau putuse s-o acorde a fost adusă stării de 
mijloc prin succesele politice ale comunităţii romane şi prin 
extinderea treptată a dominaţiei romanilor asupra Italiei. 
Numeroasele şi marile colonii care au trebuit să fie fondate 
pentru consolidarea dominaţiei, dintre care cele mai multe 
aparţin secolului al V-lea, au oferit proletariatului agricol 
proprietatea asupra unor ferme, în timp ce emigrația a uşurat 
situaţia celor care au rămas la vatră. Creşterea veniturilor 
indirecte şi extraordinare, starea strălucită a finanţelor romane 
în general au impus de acum înainte necesitatea de a recurge 
rareori la a impune fermierilor o contribuţie sub forma 
împrumutului forţat. Proprietarii mici de odinioară au fost 
neîndoielnic pierduţi pentru totdeauna, însă creşterea 
prosperității romanilor i-a aşezat pe vechii proprietari mai 
înstăriți în categoria fermierilor, înmulţind astfel rîndurile stării 
de mijloc. Nobilimea a căutat să ocupe, în principal, marile 
terenuri nou-ciştigate; bogăţiile care se îndreptau spre Roma în 
cantităţi nemaiîntilnite, datorită războiului şi comerţului, trebuie 
să fi determinat scăderea dobiînzilor; populaţia din capitală, în 
creştere, aducea beneficii tuturor fermierilor din Latium; un 
înţelept sistem de corporaţii a unit un număr de comunităţi 
vecine, mai înainte supuse, cu comunitatea romană, întărind 
astfel îndeosebi starea de mijloc; în fine, victoriile glorioase şi 
succesele însemnate au dus la aplanarea conflictului dintre 
facţiuni. Situaţia disperată a fermierilor n-a fost nicidecum 
ameliorată, cu atit mai puţin au fost secate izvoarele acesteia; 
totuşi, nu ne putem îndoi că la sfîrşitul acestei perioade starea 


de mijloc a Romei se afla în general într-o poziţie cu mult mai 
puţin umilitoare decît în primul secol de după alungarea regilor. 

În sfîrşit, egalitatea civilă a fost într-un anumit sens atinsă 
sau, mai degrabă, restabilită prin reforma din anul 387 (367), 
prin acestea fiind hotărită şi evoluţia consecinţelor ei legitime. 
Ca şi odinioară, cînd patricienii alcătuiseră în fapt corpul 
cetăţenilor, aflindu-se între ei necondiţionat pe picior de 
egalitate în ceea ce priveşte drepturile şi îndatoririle, acum, în 
sînul lărgit al corpului cetăţenilor n-au existat deosebiri arbitrare 
în faţa legii. Diferenţierile, care, într-o societate civilă, sînt 
generate cu necesitate de vîrstă, înţelegere, educaţie şi avere, 
au pătruns, bineînţeles, şi în sfera vieţii publice; numai că 
spiritul care stăpînea cetăţenii şi politica guvernului au tins să 
reducă aceste deosebiri la limitele cel mai de jos posibile. 
Intregul sistem roman avea în vedere ridicarea cetăţenilor la 
nivelul mediu al unor bărbaţi destoinici, dar şi împiedicarea 
apariţiei naturii geniale. Nivelul cultural al romanilor a rămas cu 
mult în urma evoluţiei puterii statului şi, instinctiv, a fost mai 
degrabă reprimat decît încurajat de către guvernanti. Existenţa 
bogaţilor şi săracilor nu se putea suprima; ca într-o adevărată 
comunitate ţărănească însă, stăpînul mîna plugul la fel ca şi 
zilierul şi, atît pentru bogat, cît şi pentru sărac, s-a stabilit buna 
regulă potrivit căreia trebuie să trăieşti chibzuit şi, în 
consecinţă, să nu deţii nici un fel de capital mort. Cu excepţia 
solniţei şi a vasului pentru libaţii nu se întîlnea argintărie în nici 
una din casele romane ale acestor timpuri. Nu este un lucru 
lipsit de importanţă. Succesele considerabile repurtate de către 
comunitatea romană în secolul care s-a scurs între ultimul 
război cu Veii şi războiul cu Pyrrhos arată cu prisosinţă că 
patriciatul a fost înlocuit de către starea de mijloc, că moartea 
nobilului Fabius n-ar fi fost regretată de către întreaga 
comunitate, atît de către plebei, cît şi de către patricieni, mai 
mult sau mai puţin decît moartea plebeului Decius, că nici celui 
mai bogat aristocrat consulatul nu-i revenea de la sine. Un ţăran 
sărac din Sabina, Manius Curius, a putut să-l înfringă pe regele 
Pyrrhos pe cîmpul de bătălie şi să-l alunge din ltalia, fără a 
înceta să fie un simplu fermier sabin şi să-şi cultive personal 
griul pentru a avea piine. Cu toate acestea, dincolo de 
impresionanta egalitate republicană, nu trebuie uitat că ea a 
fost, aproape în exclusivitate, de natură pur formală şi că ea a 


dat naştere sau, mai corect, a conţinut în germene o aristocrație 
foarte bine conturată. Familiile nepatriciene bogate şi de vază 
se separaseră demult de mulţime şi se aliaseră cu patriciatul 
întru beneficiul drepturilor senatoriale şi urmărirea unei politici 
distincte şi deseori contrare celei a mulţimii. Legile licino-sextine 
abrogaseră deosebirile legale din sînul aristocrației şi 
transformaseră limitele care excludeau omul de rînd de la 
guvernare dintr-o barieră legală insurmontabilă într-un obstacol 
real, ce-i drept, nu de netrecut, însă greu de învins. Într-un fel 
sau altul, sîngele clasei conducătoare a Romei s-a împrospătat; 
în esenţă însă, guvernul a rămas, ca şi înainte, aristocratic. Şi în 
această privinţă, comunitatea romană a rămas o veritabilă 
republică de ţărani, în care proprietarul unui lot întreg nu se 
distingea, aparent, prin nimic de cel sărac şi trata cu el pe picior 
de egalitate, dar în care aristocrația conducea cu o asemenea 
autoritate, încît un cetăţean neînstărit putea deveni mai 
degrabă conducătorul cetăţenilor din oraş decît primar în satul 
său. Într-adevăr, a însemnat foarte mult şi a fost extrem de 
promiţător faptul că, după noua legislaţie, şi cel mai sărac 
cetăţean putea să deţină magistratura supremă, ceea ce n-a 
constituit un impediment pentru ca un bărbat din păturile 
inferioare ale societăţii să ajungă foarte rar în această condiţie 
şi chiar şi atunci, cel puţin către sfîrşitul acestei perioade, numai 
printr-o alegere impusă de opoziţie. Fiecare guvernare 
aristocratică atrage de la sine un partid de opoziţie; şi, întrucit 
egalizarea stărilor n-a contribuit decît la modificarea 
aristocrației, întrucît noua pătură de conducători nu numai că a 
urmat vechiului patriciat, dar s-a grefat pe acesta şi s-a contopit 
cu el, opoziţia a continuat să existe în aceeaşi măsură şi şi-a 
urmat cursul din toate punctele de vedere. Deoarece 
discriminarea nu îi mai privea acum pe plebei, ci pe omul de 
rînd, noua opoziţie apare din capul locului ca reprezentanta 
claselor de jos şi mai ales a micilor proprietari şi, aşa cum noua 
aristocrație s-a aliat cu patriciatul, tot astfel aceste prime 
mişcări ale noii opoziții s-au întrepătruns cu luptele definitive 
împotriva privilegiilor patricienilor. Primele nume din rîndul 
conducătorilor populari au fost Manius Curius (consul în anii 464, 
479, 480, 290, 275, 274; cenzor în anul 482, 272) şi Gaius 
Fabricius (consul în anii 472, 476, 481, 282, 278, 273; cenzor în 
anul 479, 275), amindoi fără strămoşi şi fără avere, amindoi 


desemnaţi în fruntea statului prin voturile comunităţii, de trei 
ori, în pofida principiului aristocratic de a limita realegerea în 
magistratura supremă, amindoi adversari ai privilegiilor 
patriciene ca tribuni, consuli şi cenzori şi apărători ai stării 
micilor fermieri împotriva aroganţei crescînde a marilor familii. 
Partidele viitorului se conturaseră; interesele de partid au fost 
însă suspendate de ambele părţi în faţa intereselor comunităţii. 
Nobilul Appius Claudius şi ţăranul Manius Curius, adversari 
personali impetuoşi, au reuşit să înfringă împreună, prin sfat 
înţelept şi faptă îndrăzneață, pe regele Pyrrhos; iar dacă Gaius 
Fabricius, fiind cenzor, l-a amendat pe Publius Cornelius Rufinus 
pentru sentimentele şi deprinderile sale aristocratice, aceasta 
nu l-a împiedicat să-l ajute să ajungă la un al doilea consulat, 
avînd în vedere destoinicia sa recunoscută ca general. Ruptura 
era deschisă, dar adversarii îşi întindeau încă miinile deasupra 
ei. 

Am înfăţişat pînă aici sfîrşitul luptelor dintre vechii şi noii 
cetăţeni, diversele tentative, în parte încununate de succes, de 
a uşura situaţia stării de mijloc, începuturile formării, datorită 
egalităţii civile nou-cucerite, a unui nou partid aristocratic şi a 
unui nou partid democratic. Ne mai rămîn de descris constituţia 
guvernului în noile circumstanţe şi poziţiile în care se vor afla, 
după înlăturarea politică a nobilimii, cele trei elemente ale 
comunităţii republicane: cetăţenii, magistraţii şi senatul. 

În adunările lor ordinare, cetăţenii au continuat să rămînă 
autoritatea supremă în stat şi guvernul legal; prin lege s-a 
stabilit numai ca, exceptînd hotăririle care au fost deferite, o 
dată pentru totdeauna, centuriilor, şi anume alegerea consulilor 
şi a cenzorilor, voturile triburilor să fie la fel de valabile ca şi 
cele centuriilor, fapt care pentru adunarea plebeo-patriciană a 
fost stabilit prin legea valero-horaţiană din 305 (449) şi lărgit de 
Legea Publilia (din 415, 335), iar pentru adunarea triburilor, prin 
Legea Hortensia din jurul anului 467 (287) (p. 214). Aceasta nu 
constituie de fapt o inovaţie radicală, avind în vedere că, în 
general, erau aceleaşi persoane care deţineau dreptul de a vota 
în cele două adunări: totuşi, nu trebuie uitat că în comiţiile 
curiilor toţi votanţii se aflau pe picior de egalitate, pe cînd în 
comiţiile centuriilor operaţia sufragiului era graduală, respectînd 
averea votantului; din acest punct de vedere, schimbarea a fost 
în mod sigur o inovaţie nivelatoare şi democratică. De o 


importanţă mult mai mare a fost faptul că, spre sfîrşitul acestei 
perioade, străvechea condiţie a dreptului la vot, proprietatea, a 
început să fie desconsiderată. Appius Claudius, cel mai 
îndrăzneţ inovator pe care l-a cunoscut istoria romană, a stabilit, 
în timpul cît a fost cenzor, în anul 442 (312), fără a consulta 
senatul sau poporul, lista cetăţenilor, în aşa fel încît omul care 
deţinea pămînt era primit în tribul pe care şi l-a ales şi, după 
aceea, în funcţie de avere, era introdus în centuria 
corespunzătoare. Această schimbare depăşea însă cu mult 
spiritul timpului pentru a fi definitiv acceptată. Unul dintre 
succesorii imediaţi ai lui Appius, Quintus Fabius Rullianus, 
faimosul învingător al samniţilor, nu a înlăturat-o cu desăvirşire 
în timpul cît a fost cenzor, în anul 450 (304), dar a încercat s-o 
restringă în asemenea limite, încît puterea reală în adunările 
cetăţenilor a continuat să rămînă în mîinile posesorilor de 
pămiînturi şi de bani. El a încorporat pe toţi aceia care nu aveau 
pămînt, ca şi pe liberţii a căror proprietate a fost evaluată la mai 
puţin de 30.000 de sesterţi (2.175 de taleri) în cele patru triburi 
urbane, care nu mai ocupau astfel primul, ci ultimul loc. 
Dimpotrivă, cartierele rurale, care între anii 367 (487) şi 513 
(241) au crescut treptat de la 17 la 31 - aşadar partea 
majoritară a votanţilor tinzînd către o preponderență absolută - 
au fost rezervate prin lege tuturor cetăţenilor născuţi liberi care 
erau proprietari, ca şi liberţilor a căror proprietate depăşea 
valoarea de 30.000 de sesterţi. In cadrul centuriilor, egalitatea 
între cetăţenii născuţi liberi, proprietari sau neproprietari, a 
rămas aşa cum fusese stabilită de către Appius; în schimb, 
liberţii care n-au fost primiţi în triburile rurale au fost privaţi de 
dreptul de vot. În felul acesta, s-a asigurat preponderența 
proprietarilor în cadrul comiţiilor triburilor, pe cînd în cadrul 
comiţiilor centuriilor, unde erau necesare mai puţine măsuri de 
precauţie din cauza preferinţei statutare faţă de cei înstăriți, 
liberţii nu puteau să producă nici un rău. Datorită acestei măsuri 
înțelepte şi moderate a bărbatului care, în urma faptei sale 
războinice, dar încă şi mai mult în urma celei paşnice, a primit 
pe drept numele „cel Mare” (Maximus), pe de o parte, s-a impus 
obligativitatea serviciului militar, cum era de aşteptat, şi asupra 
cetăţenilor neproprietari, pe de altă parte, s-a ridicat o stavilă în 
faţa puterii crescînde a foştilor sclavi, ceea ce constituia, din 
nefericire, o necesitate indispensabilă într-un stat care 


sancţiona sclavia. O jurisdicție morală particulară, care s-a 
asociat treptat censului şi revizuirii listelor de cetăţeni, a exclus 
din această categorie şi pe indivizii consideraţi nedemni de 
către comunitate şi a conservat cetăţenilor deplina puritate 
morală şi politică. Comiţiile manifestau în această perioadă o 
tendinţă de lărgire a competenţei, dar şi aceasta numai treptat. 
Creşterea numărului magistraţilor care urmau să fie aleşi de 
către popor aparţine într-o anumită măsură acestei epoci; este 
semnificativ faptul că din anul 392 (362) tribunii militari ai unei 
legiuni, iar din anul 443 (311) cîte patru din fiecare dintre 
primele patru legiuni n-au mai fost desemnaţi de către 
comandantul militar, ci de către cetăţeni. În general, în această 
perioadă cetăţenii nu puteau să intervină în administraţie; 
numai dreptul de a declara război a fost păstrat cu tărie, cum 
este şi firesc, iar acesta era valabil nu de drept, ci de fapt (327, 
327) şi în cazul în care un armistițiu prelungit, încheiat în locul 
unei păci, expira şi începea un nou război. În celelalte 
circumstanţe, o problemă de administraţie a fost supusă 
poporului numai atunci cînd autorităţile conducătoare intrau în 
conflict, iar una dintre ele supunea cazul adunării, dar şi atunci 
cînd fruntaşilor partidului moderat din cadrul aristocrației, lui 
Lucius Valerius şi Marcus Horatius sau primului dictator plebeu, 
Gaius Marcius Rutilus, nu le-au fost acordate din partea 
senatului triumfurile meritate în anul 305 (449), respectiv 398 
(356); cînd consulii anului 459 (295) nu s-au putut înţelege în 
privinţa competenţei lor mutuale şi cînd senatul a hotărit, în 
anul 364 (390), predarea unui sol, care nu şi-a îndeplinit 
îndatoririle, galilor, un tribun consular adresîndu-se comunităţii 
din această cauză. Acesta din urmă a fost primul caz în care un 
decret al senatului a fost anulat de către popor, iar comunitatea 
a plătit-o scump. Uneori, guvernul oferea intenţionat poporului 
decizia în probleme dificile; de exemplu, cînd Caere, căreia 
poporul îi declarase război, a cerut pacea înainte ca ostilitățile 
să fi început efectiv (401, 353), senatul a ezitat să execute 
hotărîrea poporului fără un consimţămiînt formal din partea 
comunităţii; mai tîrziu, cînd senatul a vrut să respingă umila 
cerere de pace a samniţilor, vrînd să evite indignarea produsă 
de o asemenea declaraţie, a deferit-o poporului (436, 318). 
Numai spre sfîrşitul acestei epoci constatăm o extindere 
considerabilă a competenţei comiţiilor triburilor şi în problemele 


de administrație, îndeosebi prin consultarea acestora la 
încheierea unor tratate de pace sau a unor alianţe. Această 
extindere datează foarte probabil de la Legea Hortensia din anul 
467 (287). Insă cu toată lărgirea competenţei adunărilor 
cetăţenilor, influenţa practică a acesteia asupra afacerilor de 
stat a început mai degrabă să scadă, îndeosebi către sfîrşitul 
acestei epoci. Inainte de toate, semnificaţia originară a adunării 
poporului a fost anihilată de extinderea graniţelor romane. Ca 
adunare a unor persoane care trăiau pe teritoriul originar al 
comunităţii, ea putuse să se întrunească într-un număr suficient 
şi să-şi cunoască intenţiile fără discuţii; dar corpul cetăţenilor 
romani nu mai era acum o comunitate, ci mai degrabă un stat. 
Ce-i drept, în măsura în care localităţile încorporate au rămas 
asociate în triburile rurale, aşa cum în tribul Papiria decideau cu 
precădere voturile  tusculanilor, sentimentul municipal, 
dintotdeauna predominant în Italia, a pătruns şi în comiţiile 
romane şi a introdus în acestea, cel puţin atunci cînd se vota pe 
triburi, o anumită solidaritate intimă şi un spirit de comunicare 
propriu, care, bineînţeles, a dat naştere la animozităţi şi rivalități 
de toate genurile. În circumstanţe extraordinare, votările 
primeau, ce-i drept, energie şi independenţă; de regulă însă, 
comiţiile au rămas, atît în alcătuirea, cît şi în puterea lor de 
decizie, dependente de personalitatea preşedintelui ori de 
accident, dacă nu au fost dominate de cetăţenii domiciliaţi în 
capitală. De aceea, este pe deplin explicabil de ce adunările 
cetăţenilor, care deţinuseră în primele două secole ale republicii 
o mare importanţă practică, încep să devină treptat o simplă 
unealtă la îndemîna magistratului care le prezida; desigur, o 
unealtă foarte periculoasă, întrucît magistraţii chemaţi să le 
prezideze au fost foarte numeroşi şi fiecare hotărire a 
comunităţii a fost considerată, în ultimă instanţă, drept expresia 
legală a voinţei poporului. Lărgirea drepturilor constituţionale 
ale cetăţenilor n-a fost de mare interes în momentul acela, 
întrucit, ca niciodată înainte, n-au fost practic capabili de o 
voinţă sau de o acţiune personală şi întrucît încă nu exista o 
demagogie în adevăratul sens al cuvîntului. În cazul în care ar fi 
existat un asemenea spirit demagogic, nu ar fi încercat lărgirea 
competenţei corpului cetăţenilor, ci dezlănţuirea dezbaterilor 
politice înaintea lor; în schimb, pe durata întregii perioade, 
romanii se vor conforma vechilor principii în virtutea cărora 


numai magistratul putea să convoace cetăţenii şi să deţină 
dreptul de a interzice toate discuţiile şi fiecare propunere de 
amendament. În această epocă, devalorizarea crescîndă a 
constituţiei se manifesta, în principal, numai prin faptul că 
adunările originare luau o atitudine prin excelenţă pasivă şi nu 
interveneau în guvernare nici în favoarea şi nici în detrimentul 
ei. 

În ceea ce priveşte puterea magistraţilor, deşi diminuarea 
ei n-a fost tocmai țelul luptelor purtate între cetăţenii vechi şi 
cei noi, ea a fost totuşi una dintre cele mai semnificative urmări 
ale lor. La începutul luptelor dintre stări, mai exact al 
divergenţelor legate de deținerea puterii consulare, consulatul a 
însemnat încă unica şi indivizibila magistratură, în esenţă de 
natură regală; consulul, asemenea regelui de odinioară, îşi 
desemna încă toţi subordonații după libera alegere. La sfîrşitul 
acestei lupte, atribuţiile cele mai importante - jurisdicţia, poliţia 
străzilor, alegerea senatorilor şi a cavalerilor, censul şi 
administrarea finanţelor - au fost separate de consulat şi 
transferate unor magistrați care, ca şi consulul, erau numiţi de 
către comunitate şi care se aflau mai degrabă pe picior de 
egalitate cu acesta, decit în subordinea lui. Consulatul, cîndva 
unica magistratură ordinară a statului, n-a mai rămas 
necondiţionat prima dintre ele. În noua ordine a rangului şi a 
succesiunii ordinare a magistraţilor, consulatul se afla, ce-i 
drept, înaintea preturii, edilităţii şi cvesturii, dar după cenzură, 
de care erau legate, în afara prerogativelor financiare foarte 
importante, stabilirea listelor de cetăţeni, de cavaleri şi de 
senatori şi, implicit, un control moral destul de arbitrar asupra 
întregii comunităţi, ca şi asupra fiecărui cetăţean în parte, fie el 
de condiţie umilă ori nobilă. Ideea unei autorităţi limitate a 
magistraţilor sau a unei competenţe speciale, care păruse 
vechiului drept constituţional al romanilor ca ireconciliabilă cu 
noţiunea de putere supremă, a început să cîştige teren şi să 
distrugă ideea primară a unui imperium unic şi indivizibil. Un 
început în această direcţie a fost realizat prin instituirea 
magistraturilor permanente subordonate, îndeosebi a cvesturii 
(p. 181); ea a fost definitivată prin legile licino-sextine (387, 
367), care au stabilit trei magistrați supremi ai comunităţii, 
primii doi pentru administraţie şi conducerea războiului, cel de- 
al treilea pentru conducerea justiţiei. Consulii, deşi au fost 


întotdeauna şi pretutindeni egali în privinţa puterii, şi-au 
împărţit de fapt din primele timpuri diferitele sfere de atribuţii 
(provinciae). La început, s-a convenit asupra acestei diviziuni 
prin înţelegere, iar în lipsa acesteia prin tragere la sorţi; cu 
timpul însă, vor interveni celelalte puteri constituţionale întru 
uzurparea acestor delimitări de competenţă efectivă. In mod 
obişnuit, senatul delimita anual aceste provinciae şi, cu toate că 
nu le împărțea nemijlocit între magistraţii concurenţi, el putea 
să acţioneze într-un mod decisiv şi asupra persoanelor, în urma 
consultării şi rugăminţilor. În cazuri deosebite, senatul ar fi 
obţinut şi o decizie din partea comunităţii, care ar fi rezolvat 
definitiv o problemă de competenţă (pp. 219-220); totuşi, 
guvernul a recurs foarte rar la acest expedient îndoielnic. Cele 
mai importante chestiuni, ca, de exemplu, tratatele de pace, le- 
au fost retrase consulilor, care au fost obligaţi să recurgă în 
asemenea circumstanţe la senat şi să acţioneze în conformitate 
cu instrucţiunile acestuia. În sfîrşit, în cazuri extreme, senatul 
putea oricînd să-i suspende pe consuli din magistratură, întrucit, 
după un obicei niciodată stabilit prin lege, dar niciodată încălcat 
în practică, proclamarea dictaturii depindea numai de rezoluţia 
senatului, iar desemnarea persoanei care urma să fie 
promovată, deşi, constituţional, revenea consulului, era 
uzurpată în mod obişnuit de către senat. Vechea unitate şi 
plenitudinea /imperium-ului s-a păstrat mai mult timp în cadrul 
dictaturii decit al consulatului, deşi, fiind o magistratură 
extraordinară, avea bineînţeles din capul locului o competenţă 
specială, care, din punct de vedere legal, era expusă restricţiilor 
mai puţin decît consulatul. Totuşi, prin noile concepţii asupra 
competenţei care şi-au creat loc în viaţa juridică a Romei, a fost 
afectată treptat şi dictatura. Mai întîi, în anul 391 (363) întîlnim 
un dictator numit dintr-un scrupul teologic: numai pentru 
îndeplinirea unei ceremonii religioase. Şi chiar dacă acesta, fără 
îndoială în conformitate cu constituţia, nu ţinea deloc seama de 
această limitare a puterii sale şi preluase conducerea armatei, 
opoziţia magistratului nu se va mai manifesta cu ocazia 
numirilor ulterioare (la fel limitate), consemnate mai întîi în anul 
403 (351), iar după aceea destul de frecvent. Dimpotrivă, 
dictatorii se vor considera şi ei de acum înainte legaţi de 
competențele lor speciale. În ultimă instanţă, mai multe limitări 
serioase ale magistraturii au fost cuprinse în interdicţia din anul 


412 (342) de acumulare a sarcinilor curule ordinare, şi, 
concomitent, în ordonanța prin care o persoană nu putea deţine, 
în împrejurări ordinare, aceeaşi magistratură înainte de 
scurgerea unei perioade de zece ani, iar cenzura nu putea fi 
ocupată în nici un caz de două ori de către o persoană. Guvernul 
era încă destul de puternic pentru a nu se teme de 
instrumentele sale şi putea să renunţe, din această cauză, 
tocmai la cele mai redutabile. Ofiţeri destoinici au fost adesea 
absolviţi de aceste reguli şi s-au înregistrat cazuri asemănătoare 
celui al lui Quintus Fabius Rullianus, care a fost de cinci ori 
consul într-un interval de 28 de ani, şi al lui Marcus Valerius 
Corvus (384-483, 370-271), care, după ce deținuse şase 
consulate - primul la 23, ultimul la 72 de ani - şi fusese timp de 
trei generaţii nădejdea concetăţenilor şi spaima inamicilor, a 
fost coborit în mormînt la vîrsta de 100 de ani. 

Aşadar, în timp ce magistratul roman se transforma tot 
mai mult şi tot mai sigur din stăpîn absolut într-un însărcinat al 
statului, adică într-un administrator al comunităţii, vechea 
magistratură opusă, tribunatul poporului, a suferit o 
transformare asemănătoare, nu atit exterioară, cît interioară; 
acesta a avut în sînul comunităţii o dublă menire. La început a 
fost destinat să-l apere pe cel nevoiaş şi pe cel umil, printr-un 
ajutor oarecum revoluţionar (auxilium), de violenţa abuzivă a 
magistraţilor; mai tîrziu, a fost întrebuințat pentru înlăturarea 
incapacității legale a plebeilor şi a privilegiilor nobilimii gentilice. 
Acest ultim deziderat a fost îndeplinit. Nu numai că destinaţia 
originară a fost în sine mai mult un ideal democratic decit o 
realitate politică, dar a fost la fel de odioasă şi aristocrației 
plebee, în mîinile căreia trebuia, în mod necesar, să se 
găsească, şi se şi găsea, tribunatul; de asemenea, ea era 
incompatibilă cu noua ordine - născută din egalizarea stărilor, 
avînd, poate, o tentă şi mai aristocratică decit cea precedentă şi 
dezarmată de aristocrația gentilică şi de neîmpăcat cu 
constituţia consulară patriciană. Dar în locul suprimării 
tribunatului au fost preferate transformarea lui dintr-o armă a 
opoziţiei într-un instrument de conducere şi introducerea 
tribunilor poporului, care au fost excluşi de fapt de la orice 
participare în administraţie şi, în categoria autorităţilor 
guvernamentale, nu erau nici magistrați, nici membri ai 
senatului. Dacă din punctul de vedere al jurisdicției fuseseră, de 


la început, egalii consulilor şi dobîndiseră, asemenea lor, încă 
din primele etape ale luptelor dintre stări, iniţiativă legislativă, 
acum vor primi (nu cunoaştem data exactă, dar probabil cu 
ocazia sau imediat după egalizarea stărilor) o poziţie egală cu 
aceea a consulilor înaintea autorităţii care exercita de fapt 
conducerea, senatul. La început, asistau doar la dezbaterile 
senatului, şezînd pe un scaun în dreptul uşii; acum, vor obţine, 
ca toţi ceilalţi magistrați şi alături de aceştia, un loc în senat şi 
dreptul de a participa la discuţii. Dacă le-a fost refuzat dreptul la 
vot, cauza rezidă în acel principiu general al dreptului 
constituţional roman, potrivit căruia putea să dea sfat numai cel 
care nu era îndreptăţit la faptă. În consecinţă, în timpul anului 
lor de exerciţiu, toţi magistraţii aveau numai un loc, nu şi un vot, 
în cadrul consiliului de stat (p. 185). Urmările nu se vor opri însă 
aici. Tribunii au primit prerogativa distinctă a magistraturii 
supreme, care, în rîndul magistraţilor ordinari, se cuvenea 
numai consulilor şi pretorilor: dreptul de a convoca senatul, de 
a-l consulta şi de a obţine din partea lui un decret. Faptul a fost 
necesar, deoarece, după ce guvernarea a trecut de la 
aristocrația  gentilică la aristocrația unită, conducătorii 
aristocrației plebee trebuiau să fie asimilați în senat cu cei ai 
patricienilor. Aşadar, în măsura în care acest colegiu al opoziţiei, 
exclus la început de la orice participare la administrarea 
statului, îndeosebi de la afacerile într-adevăr urbane, a devenit 
a doua putere executivă supremă şi unul dintre instrumentele 
cele mai utilizate şi necesare guvernului, mai exact ale 
senatului, pentru a comunica cu cetăţenii şi mai ales pentru a 
stăvili excesele magistraţilor, tribunatul a fost privat de 
caracterul său originar şi anihilat din punct de vedere politic. 
Această stare de lucruri a fost însă determinată de necesitate. 
Cu toate că lipsurile aristocrației romane sînt evidente, iar 
creşterea continuă a supremaţiei aristocrației trebuia să fie 
corelată cu înlăturarea reală a tribunatului, nu putem nega 
faptul că nu se putea guverna veşnic cu o autoritate nu numai 
lipsită de destinaţie şi menită doar înşelării prin nişte 
perspective iluzorii a unui proletariat suferind, ci, concomitent, 
şi foarte revoluţionară, aflîndu-se în posesia unei puteri anarhice 
de limitare a autorităţii magistraţilor, ba chiar a statului însuşi. 
Dar crezul în ideal, în care este statuată toată puterea, ca şi 
întreaga neputinţă a democraţiei, era legat în spiritul romanilor 


în modul cel mai intim de tribunatul poporului şi nu trebuie să 
ne amintim de Cola Rienzi pentru a fi convinşi că acesta, oricît 
de minor ar fi fost avantajul pe care l-ar fi oferit mulțimilor, nu 
putea fi înlăturat fără o teribilă lovitură de stat. In consecinţă, cu 
abilitatea politică înnăscută acestor republicani, s-a încercat 
distrugerea tribunatului prin mijloace cît mai puţin sesizabile. 
Aşadar, numele acestei magistraturi, revoluţionară în esenţa ei, 
a fost păstrat în continuare de către conducerea aristocratică a 
republicii; o anomalie pentru prezent şi viitor, o armă 
periculoasă şi tăioasă în miinile unui partid revoluţionar, care se 
va forma. În această epocă şi pentru mult timp încă, aristocrația 
a deţinut o atit de mare putere şi un control atît de desăvirşit 
asupra tribunatului, încît nu putem depista nici o urmă a unei 
opoziții colegiale a tribunilor faţă de senat; în cazul unor 
tentative izolate de opoziţie a vreuneia dintre aceşti magistrati, 
guvernul rămiînea stăpîn asupra situaţiei fără dificultate şi, de 
obicei, prin intermediul tribunatului însuşi. 

Într-adevăr, după egalizarea stărilor, senatul era acela 
care guverna comunitatea şi aproape fără nici o opoziţie. Insăşi 
componenţa lui devenise alta. De la suprimarea regalității, 
conducerea neîngrădită a magistraţilor supremi, aşa cum era 
după înlăturarea vechii reprezentanţe gentilice (p. 67), a suferit 
însă restricţii substanţiale (p. 185). Pasul următor spre 
emanciparea senatului de sub autoritatea magistraturii a fost 
realizat prin trecerea listelor senatoriale de la magistraţii 
supremi ai comunității în competenţa unei autorităţi 
subordonate, de la consuli la cenzori (p. 208). Ce-i drept, atunci 
sau puţin timp după aceste evenimente, chiar dacă n-a devenit 
obligatoriu, a fost totuşi formulat mai categoric dreptul 
magistratului însărcinat cu stabilirea listei de a-i elimina pe 
senatorii cu defecte morale şi de a-i exclude, în consecinţă, din 
rîndurile senatului. Astfel, s-a constituit acea jurisdicție morală 
stranie pe care se baza în principal prestigiul înalt de care se 
bucurau cenzorii. Desigur, asemenea incriminări au putut să 
contribuie la îndepărtarea unor persoane care dăunau 
prestigiului adunării sau care se opuneau spiritului majorităţii, 
dacă amindoi cenzorii erau de acord asupra acestui lucru, dar 
nu puteau să le transpună într-o relaţie de dependenţă faţă de 
magistratură. Dreptul magistraţilor de a constitui senatul după 
propria lor apreciere a fost limitat decisiv la Legea Ovinia, 


votată aproximativ la mijlocul acestei perioade, probabil imediat 
după legile licino-sextine. Această lege a conferit un loc şi un 
vot în senat oricărui cetăţean care fusese edil curul, pretor sau 
consul şi îi obliga pe cenzori ca, la începerea magistraturii lor, 
fie să-i înscrie din oficiu în listele senatoriale fie să-i excludă de 
pe aceste liste, dar numai din acele motive care ar fi fost 
suficiente şi pentru excluderea unui senator ordinar. Numărul 
acestor ex-magistraţi n-a fost, bineînţeles, nici pe departe 
suficient pentru a menţine senatul la cifra ordinară de 300 de 
senatori, cifră care nu putea să scadă întrucit lista senatorială 
era, în acelaşi timp, şi cea a juraţilor. În felul acesta, a rămas 
destulă libertate de acţiune pentru dreptul electiv al cenzorilor. 
Numai că senatorii, care nu deţinuseră anterior o magistratură, 
aleşi de cenzori - îndeosebi cetăţeni care administraseră o 
magistratură publică necurulă, care se remarcaseră prin vitejia 
personală, care omoriseră un inamic în luptă sau salvaseră viaţa 
unui cetăţean - participau la votare, dar nu şi la discuţii (pp. 
212-213). Nucleul senatului, acea parte a acestuia în care se 
concentrau guvernarea şi administraţia, nu se mai baza astfel, 
după Legea Ovinia, pe bunul-plac al unui magistrat, ci, indirect, 
pe alegerea de către popor; în felul acesta, comunitatea romană 
nu va ajunge pînă la marea instituţie a timpurilor moderne, 
întrucit totalitatea senatorilor care nu participau la discuţii 
formau o masă compactă de membri capabili de judecată şi cu 
drept de judecată, dar care au votat în linişte, ceea ce, pentru 
colegiile guvernante, era pe cît de necesar pe atit de dificil de 
realizat. Competența senatului a cunoscut puţine modificări 
formale. Senatul s-a ferit cu grijă să ofere un motiv de acţiune 
opoziţiei sau ambiţiei prin schimbări de constituţie nepopulare 
sau prin violări evidente ale acesteia, dar nu s-a împotrivit - 
chiar dacă nici nu a încurajat - extinderii în sens democratic a 
competenţei cetăţenilor. Dar dacă cetăţenii au cîştigat aparenţa, 
senatul a dobiîndit esenţa puterii: influenţa decisivă asupra 
legislaţiei şi a alegerilor magistraţilor şi controlul deplin al 
statului. Fiecare nou proiect de lege era supus unei deliberări 
preliminare în senat şi foarte rar un magistrat se aventura să 
prezinte comunităţii o propunere fără consimţămiîntul senatului 
sau împotriva voinţei lui. Dacă totuşi se întîmpla, senatul avea, 
prin facultatea de intercessio a magistraţilor şi prin casaţia 
preoţilor, o multitudine de mijloace pentru a sufoca în germene 


orice propunere incomodă sau pentru a o înlătura mai tîrziu. În 
cazuri extreme, deţinea, ca autoritate administrativă supremă, 
nu numai executarea, dar şi puterea de a refuza executarea 
decretelor comunităţii. In afară de acestea, senatul, cu 
consimţămiîntul tacit al comunităţii, şi-a atribuit dreptul de a 
suspenda aplicarea legilor în circumstanţe critice, sub rezerva 
ratificării acestei rezoluţii de către comunitate, rezervă care a 
fost de la început nesemnificativă şi care a devenit treptat o 
formalitate desăvirşită; ulterior, nici nu se va mai face efortul de 
a cere decretul de ratificare al comunităţii. În ceea ce priveşte 
alegerile, ele au trecut, în măsura în care depindeau de 
magistrați şi erau de importanţă politică, realmente în mîinile 
senatului. In felul acesta, el şi-a asumat, aşa cum am arătat mai 
sus, dreptul de a desemna dictatorul. O consideraţie mai mare 
era necesară în relaţiile cu comunitatea; nu i-a putut fi 
suspendat dreptul de a conferi magistraturile, dar, precum s-a 
remarcat, s-a vegheat cu grijă ca această alegere a 
magistraţilor să nu se transforme în conferirea unor 
competenţe, ca, de exemplu, aceea de comandant al armatei, 
atunci cînd războiul era iminent. Pe de altă parte, concepţia nou- 
introdusă despre competenţă, ca şi dreptul conferit senatului de 
a hotărî asupra legilor au oferit acestuia o influenţă 
considerabilă asupra desemnării magistraţilor. Mai sus (p. 223), 
s-a vorbit despre influenţa pe care senatul a exercitat-o asupra 
sferelor de atribuţii, îndeosebi ale consulilor. 

Una dintre aplicaţiile cele mai importante ale dreptului de 
dispensă a fost dezlegarea magistratului de termenul legal al 
oficiului său; ce-i drept, fiind contrară legilor fundamentale ale 
statului, nu putea fi acordată în interiorul teritoriului propriu-zis 
al oraşului, dar era valabilă în afara acestuia, cel puţin în 
măsura în care consulul sau pretorul, al cărui termen fusese 
prelungit, continua să-şi exercite atribuţiile după încheierea 
termenului legal ca „în locul consulului sau pretorului” (pro 
consule, pro praetore). Acest drept important de a prelungi 
termenul unei magistraturi, în esenţă identic cu dreptul de 
desemnare, aparţinea, de drept, exclusiv comunităţii şi a fost 
utilizat iniţial numai de către aceasta; totuşi, în anul 447 (307) 
şi în mod regulat după aceea, autoritatea comandantului 
suprem a fost prelungită printr-un simplu decret al senatului. La 
acestea se adaugă influenţa covirşitoare şi abil concertată a 


aristocrației asupra alegerilor, pe care, de obicei, dar nu 
întotdeauna, le orienta spre candidaţii agreaţi de către guvern. 
În sfîrşit, în ceea ce priveşte administraţia, războiul, pacea şi 
tratatul, întemeierea de colonii, asigurarea păminturilor, 
construcţia edificiilor, în principiu orice problemă de importanţă 
permanentă şi generală şi îndeosebi întregul sistem al 
finanţelor, totul depindea numai de senat. Senatul a fost acela 
care, din an în an, transmitea instrucţiunile generale 
magistraţilor pentru a limita sferele lor de atribuţii şi pentru a 
stabili trupele şi banii care reveneau fiecăruia dintre ei; se 
recurgea la el în toate împrejurările importante. Administratorii 
tezaurului public, cu excepţia consulului, nu puteau opera nici o 
plată unui magistrat sau unui particular fără să fi fost autorizaţi 
în prealabil de un decret al senatului. Numai în rezolvarea 
afacerilor curente şi în administraţia judiciară şi militară specială 
colegiul de guvernare suprem nu se amesteca; aristocrația 
romană avea prea mult simţ şi prea mult tact politic pentru a 
dori transformarea controlului asupra republicii într-o tutelă a 
funcţionarului, iar a mecanismului într-o maşină. Este evident că 
noua guvernare a senatului, cu toată menajarea formelor 
existente, implica o transformare completă a vechii republici. 
Activitatea liberă a cetăţenilor a fost frinată şi blocată, 
magistraţii au fost reduşi la simpli preşedinţi ai adunărilor şi la 
comisari executivi ai acestora, o corporație cu caracter exclusiv 
consultativ a preluat succesiunea ambelor autorități 
constituţionale şi a devenit, deşi într-o formă destul de modestă, 
guvernul central al statului; aceasta a însemnat într-adevăr 
revoluţie şi uzurpare. Totuşi, dacă fiecare revoluţie şi fiecare 
uzurpare este judecată în faţa instanţei istoriei exclusiv prin 
capacitatea de a guverna, atunci chiar şi sentinţa ei severă 
trebuie să admită că această corporație a înţeles din timp şi şi-a 
îndeplinit cu demnitate marea ei îndatorire. Ajuns la putere nu 
prin vanul hazard al naşterii, ci, în esenţă, prin alegerea liberă a 
naţiunii; confirmat din patru în patru ani prin judecata morală 
gravă a celor mai demni bărbaţi; numit pe viaţă şi nelegat de 
expirarea unei magistraturi sau de opinia nestatornică a 
poporului; acţionind în înţelegere şi cu rîndurile unite după 
egalizarea stărilor; însumînd în sine cu inteligenţă, abilitate 
politică şi practică tot ceea ce națiunea deţinea; deţinind o 
putere absolută în legătură cu toate problemele financiare şi în 


conducerea politicii externe, avînd o autoritate nelimitată 
asupra executivului datorită duratei scurte a acestuia şi datorită 
intercesiunii tribuniciene, care intrase în serviciul senatului după 
înlăturarea luptelor dintre stări, senatul roman a constituit 
expresia cea mai nobilă a naţiunii şi, sub aspectul consecvenţei 
şi al priceperii în politică, al unităţii şi al patriotismului, al 
plenitudinii de putere şi al curajului nestrămutat, a fost şi este 
încă prima corporație politică a tuturor timpurilor, „o adunare de 
regi” care a ştiut să îmbine energia despotică cu dezinteresul 
republican. Niciodată un stat n-a fost reprezentat, în relaţiile 
sale externe, cu mai multă fermitate şi mai demn decit a fost 
Roma în timpurile sale bune prin intermediul senatului. În 
administraţia internă însă, nu se poate ascunde faptul că 
aristocrația financiară şi funciară, cu precădere reprezentate în 
senat, au acţionat partinic în problemele care amenințau 
interesele lor şi că înţelepciunea şi energia corporației au fost, în 
asemenea cazuri, deseori folosite în dezavantajul statului. Dar 
marele principiu, statornicit după lege, ca toţi cetăţenii romani 
să fie egali înaintea legii în ceea ce priveşte drepturile şi 
îndatoririle şi posibilitatea carierei politice care se oferea astfel, 
mai exact a intrării oricui în rîndurile senatului, au menţinut, 
împreună cu gloria succeselor militare şi politice, armonia 
statului şi a naţiunii şi au scutit inegalitatea stărilor de îndirjirea 
şi ura care caracterizează lupta dintre patricieni şi plebei. 
Întrucît turnura fericită a politicii externe a putut oferi bogaţilor, 
timp de peste un secol, un cîmp de afirmare pentru interesele 
lor, fără a trebui să treacă la asuprirea clasei mijlocii, poporul 
roman a fost capabil, prin intermediul senatului, să înfăptuiască 
cea mai grandioasă dintre realizările umane, o autoconducere 
înţeleaptă şi fericită, pe o durată mai mare decit aceea hărăzită 
de obicei unui popor. 


Capitolul IV 
Prăbuşirea puterii etrusce. Celţii 


După ce a fost prezentată evoluţia constituţiei romane pe 
parcursul primelor două secole ale republicii, istoria din afara 
Romei şi a Italiei ne recheamă la începutul acestei epoci. Atunci, 
în momentul în care Tarquinii au fost alungaţi din Roma, puterea 
etruscilor atinsese apogeul. Toscanii şi cartaginezii, aliaţii lor, 
deţineau supremaţia necontestată în Marea Tireniană. Cu toate 
că Massalia îşi menținea independenţa prin lupte grele şi 
necontenite, toate porturile Campaniei şi ale meleagurilor 
volscilor, iar după bătălia de la Alalia (pp. 102-103) şi Corsica se 
aflau sub autoritatea etruscilor. În Sardinia, fiii generalului 
cartaginez Mago desăvirşeau grandoarea neamului şi patriei lor 
prin cucerirea întregii insule (în jurul anului 260, 500), în Sicilia, 
în timp ce coloniile greceşti se măcinau prin vrajbe interne, 
fenicienii au menţinut posesia jumătăţii occidentale fără a întîlni 
o opoziţie serioasă. Cu nimic mai prejos a fost dominaţia 
corăbiilor etrusce în Marea Adriatică, iar piraţii lor erau temuţi 
chiar şi în apele orientale ale Mediteranei. Pe continent, puterea 
lor părea de asemenea în creştere. Dobindirea ținutului latin a 
fost de o importanţă majoră pentru Etruria, care nu era 
despărțită decit de Latium de oraşele volsce, care se aflau în 
clientela sa, şi de posesiunile sale din Campania. Pînă atunci, 
bastionul solid al puterii romane a apărat Latiumul în suficientă 
măsură şi a menţinut cu succes graniţa pe Tibru împotriva 
intenţiilor Etruriei. Dar, atunci cînd, profitind de confuzia şi de 
slăbiciunea statului roman de după alungarea Tarquiniilor, 
întreaga ligă toscană şi-a reînnoit atacul cu mai multă vervă 
decit înainte, sub regele Larth Porsena din Clusium, nu a întîlnit 
rezistenţa obişnuită. Roma a capitulat şi, prin pacea încheiată 
(după tradiţie în anul 247, 507), nu numai că a cedat 
comunităţilor toscane adiacente toate teritoriile de pe malul 
drept al Tibrului, abandonînd astfel dominaţia exclusivă asupra 
fluviului, dar a înmiînat învingătorului toate armele sale şi a jurat 
că, de acum înainte, va folosi fierul numai pentru făurirea 
brăzdarului de plug. Se părea că unificarea Italiei sub 
supremaţia toscană nu mai ţinea de viitorul îndepărtat. 


Dar subjugarea cu care națiunea etruscă şi cea 
cartagineză îi amenințau pe greci şi pe italici a fost evitată într- 
un mod fericit printr-o alianţă strînsă a popoarelor, care au fost 
ataşate unele de altele atit prin afinitatea neamului, cît şi din 
cauza pericolului comun. Armata etruscă, pătrunsă în Latium 
după căderea Romei, şi-a văzut oprită înaintarea victorioasă în 
faţa zidurilor Ariciei, din cauza intervenţiei oportune a 
locuitorilor din Cumae, care veniseră pentru despresurarea 
aricienilor (anul 248, 506). Nu ştim cum s-a terminat războiul şi 
mai ales dacă Roma a încălcat în aceste circumstanţe acea pace 
ruşinoasă şi funestă; cert este că nici de data aceasta toscanii 
nu şi-au putut păstra multă vreme stăpinirile lor de pe malul 
stîng al Tibrului. 

Curînd după aceea, națiunea elenă a fost obligată să se 
angajeze într-o luptă mai vastă şi mai decisivă cu barbarii din 
Occident, ca şi cu cei din Orient. Aceasta s-a petrecut în vremea 
luptelor cu perşii. Relaţiile în care se aflau tyrienii cu Marele 
Rege au antrenat şi Cartagina pe făgaşurile politicii persane, aşa 
cum informează, în mod verosimil, tradiţia despre existenţa unei 
alianţe dintre cartaginezi şi Xerxes. Etruscii i-au urmat pe 
cartaginezi. A fost una dintre cele mai grandioase combinaţii 
politice, care arunca în acelaşi timp hoardele asiatice asupra 
Greciei şi pe cele feniciene asupra Siciliei, pentru a anihila dintr- 
o lovitură libertatea şi civilizaţia de pe suprafaţa pămîntului. 
Bătălia de la Salamina (274, 480) a salvat şi a răzbunat Elada 
propriu-zisă; tradiţia spune că, în aceeaşi zi, tiranii Siracusei şi 
Acragasului, Gelon şi Theron, au învins la Hiera armata uriaşă a 
generalului cartaginez Hamilcar, fiul lui Mago, atît de decisiv, 
încît războiul a luat sfîrşit, iar fenicienii, care nu nutreau încă 
planul de a supune întreaga Sicilie, au revenit la politica 
defensivă anterioară. Ni s-au păstrat unele dintre marile piese 
de argint care au fost bătute în scopul acestei campanii, bijuterii 
ale soţiei lui Gelon, Damareta, şi ale altor siracuzane nobile, iar 
generaţiile posterioare îşi vor aduce aminte cu gratitudine de 
regele blînd şi neînfricat al Siracusei şi de glorioasa victorie pe 
care Simonides a celebrat-o în operele sale. Efectul imediat al 
umilirii Cartaginei a fost decăderea supremaţiei maritime a 
aliaţilor ei, etruscii. Deja Anaxilas, tiran la Region şi Zancle, 
blocase  strimtoarea Siciliei împotriva piraţilor lor, prin 
intermediul unei flote permanente (272, 482); puţin timp după 


aceea, cumeienii şi Hieron al Siracusei vor cîştiga o victorie 
decisivă la Cumae (280, 474) asupra flotei tireniene, căreia 
cartaginezii vor încerca în zadar să-i acorde un ajutor. Aceasta 
este victoria cîntată de către Pindar în prima sa odă pitică şi se 
mai păstrează coiful etrusc pe care Hieron l-a trimis la Olimpia 
cu următoarea inscripţie: „Hieron, fiul lui Dinomenes, şi 
siracuzanii, lui Zeus, pradă tireniană de la Cumae” ( Hiăpov ó 
Aewoutveoc xai roi Zvpax6otoL roi Ai Tópav and Kvuac). Dacă 
aceste succese extraordinare împotriva cartaginezilor și 
etruscilor aduceau Siracusa în fruntea oraşelor greceşti din 
Sicilia, dintre elenii italici se ridicase, după ce, pe vremea 
alungării regilor din Roma (243, 511) se prăbuşise Sybarisul 
aheean,  Tarentumul doric ca primă putere;  înfrîngerea 
dezastruoasă suferită de tarentini în faţa iapigilor (280, 474), 
cea mai gravă pe care o suferise o armată greacă pînă atunci, a 
declanşat numai, precum în Elada invazia perşilor, puterea 
covirşitoare a sentimentului naţional în sensul unei energice 
dezvoltări democratice. De acum înainte, nu cartaginezii şi 
etruscii vor deţine rolul principal în apele italice, ci tarentinii, în 
Marea Adriatică şi Marea lonică, masalioţii şi siracuzanii, în 
Marea Tireniană; îndeosebi aceştia din urmă vor restrînge tot 
mai mult pirateria etruscă. După victoria de la Cumae, Hieron 
ocupase insula Aenaria (Ischia) şi întrerupsese astfel legătura 
dintre etruscii campanieni şi cei din nord. În jurul anului 302 
(452), pentru a suprima pirateria toscană, Siracusa a trimis o 
expediţie care a pustiit insula Corsica şi coastele etrusce şi s-a 
încheiat prin ocuparea insulei Aethalia (Elba). Cu toate că 
pirateria etrusco-cartagineză n-a fost reprimată definitiv - de 
exemplu, cuibul de pirați din Antium pare să se fi menţinut pînă 
în secolul al V-lea al Romei -, puternicul oraş Siracusa a fost 
totuşi un bastion redutabil în faţa toscanilor şi a fenicienilor 
reuniți. Pentru moment, este adevărat, s-a creat impresia 
anihilării supremaţiei siracuzane de câtre atenieni, a căror 
expediţie maritimă împotriva Siracusei în cursul războiului 
peloponeziac (339-341, 415-413) a fost sprijinită de către 
etrusci, vechii aliaţi comerciali ai Atenei, prin trei corăbii a cite 
50 de rame. Cu toate acestea, victoria a rămas, după cum se 
ştie, atit în vest, cît şi în est, dorienilor. După eşecul ruşinos al 
expediției attice, Siracusa a devenit în mod necontestat prima 
putere maritimă grecească, astfel încît bărbaţii care se aflau aici 


la conducerea statului puteau să plănuiască extinderea puterii 
lor asupra Siciliei şi Italiei Meridionale şi asupra ambelor mări 
ale Italiei. In schimb, cartaginezii, care îşi vedeau ameninţată în 
mod serios stăpînirea lor în Sicilia, trebuiau, la rîndul lor, să-şi 
orienteze politica spre înfringerea siracuzanilor şi supunerea 
întregii insule. Decăderea statelor siciliene mijlocii şi creşterea 
puterii cartagineze în insulă nu pot fi redate aici. În ceea ce 
priveşte Etruria, noul conducător al Siracusei, Dionysios (348- 
387, 406-367), i-a provocat cele mai grave înfrîngeri. 
Ambiţiosul rege şi-a extins noua sa putere colonială îndeosebi în 
marea estică a Italiei, ale cărei regiuni septentrionale vor ajunge 
acum pentru prima dată sub stăpînirea unei puteri maritime 
greceşti. In jurul anului 367 (387), Dionysios a ocupat şi a 
colonizat pe ţărmul liric portul Lissos şi insula Issa, pe cel italic, 
porturile Ancon, Numana şi Hatria. Amintirea cu privire la 
stăpînirea siracuzană în acest ţinut îndepărtat nu a fost păstrată 
numai de „şanţurile lui Philistos”, fără îndoială un canal 
amenajat la vărsarea Padului de către cunoscutul istoriograf, 
prieten cu Dionysios, care şi-a petrecut anii exilului (după 368, 
386) la Hatria, dar şi de denumirea schimbată a mării de la est 
de ltalia, pentru care apare, în locul denumirii mai vechi de 
„Golful lonic” (p. 102), aceea, valabilă şi astăzi, „Marea de la 
Hatria”. Nesatisfăcut doar de aceste atacuri asupra posesiunilor 
şi legăturilor comerciale ale etruscilor în Marea Orientală, 
Dionysios va lovi puterea etruscă în inima ei, prin cucerirea şi 
prădarea bogatului oraş portuar al Caerei, Pyrgi (369, 385), care 
nu-şi va mai reveni niciodată după această lovitură. Cînd 
tulburările interne care au urmat morţii lui Dionysios au oferit 
cartaginezilor mai multă libertate de acţiune şi flota lor a 
reciştigat supremaţia în Marea Tireniană, pe care o vor păstra 
de atunci cu rare întreruperi, ea va apăsa cu aceeaşi greutate 
asupra etruscilor, ca şi asupra grecilor. Astfel, atunci cînd 
Agathocles al Siracusei a făcut pregătiri pentru un război cu 
Cartagina în anul 444 (310), el a fost sprijinit de 18 corăbii de 
război toscane. Etruscii se temeau probabil pentru Corsica, pe 
care o păstraseră pînă atunci; în felul acesta, vechea alianţă 
etrusco-feniciană, care mai exista încă în vremea lui Aristotel 
(370-432, 384-332), a fost distrusă, dar, prin aceasta, n-a fost 
distrusă puterea maritimă a etruscilor. 

Declinul rapid al puterii maritime etrusce nu ar fi explicabil 


dacă, în timp ce grecii sicilieni îi atacau pe mare, n-ar fi fost 
năpăstuiţi şi pe uscat de cele mai grave nenorociri venite din 
toate părţile. În perioada bătăliilor de la Salamis, Himera şi 
Cumae, a izbucnit, conform relatărilor din analele romane, un 
război violent şi îndelungat între Roma şi Veii (271-280, 483- 
474). Romanii au suferit grave înfrîingeri în cursul acestui război. 
A fost păstrată în memorie catastrofa Fabiilor (277, 477), care s- 
au exilat voluntar din capitală (p. 200) din cauza tulburărilor 
interne şi au preluat apărarea graniţei cu Etruria; aici, la pîrîul 
Cremera, au fost măcelăriți pînă la ultimul om în stare să poarte 
armele. Dar armistițiul pe o perioadă de 400 de luni, care a 
înlocuit pacea şi un război amiînat, a fost favorabil pentru 
romani, în sensul că restabilea cel puţin status-guo-ul epocii 
regale; etruscii au renunţat la Fidenae şi la districtul pe care-l 
cuceriseră pe malul drept al Tibrului. Nu putem stabili în ce 
măsură războiul  romano-etrusc se afla într-o legătură 
nemijlocită cu cel eleno-persan şi cu cel siciliano-cartaginez; 
chiar dacă romanii au fost sau nu aliaţii învingătorilor de la 
Salamina şi de la Himera, există oricum între ei o coincidenţă de 
interese, ca şi de consecinţe. Asemenea latinilor, şi samniţii se 
vor repezi asupra etruscilor ; imediat după ce aşezarea din 
Campania a fost separată de metropolă ca urmare a dezastrului 
de la Cumae, ei nu vor mai fi capabili să reziste atacurilor 
muntenilor sabeli. Capua, capitala, a căzut în anul 330 (424) şi, 
curind după aceea, populaţia toscană a fost alungată sau 
exterminată de către samniţi. Cert este că şi grecii din 
Campania, izolaţi şi slăbiţi, au avut multe de îndurat de pe urma 
acestora; însăşi Cumae a fost cucerită în anul 334 (420) de 
către sabeli. Totuşi, grecii se vor menţine, mai ales la Neapolis, 
poate graţie ajutorului siracuzanilor, în timp ce numele de etrusc 
campanian va dispărea din istorie; doar cîteva comunităţi 
etrusce răzlețe îşi vor prelungi în acest ţinut o existenţă precară 
şi uitată. Dar evenimente şi mai bogate în consecinţe s-au 
petrecut în aceeaşi epocă în Italia nordică. O nouă naţiune bătea 
la porţile Alpilor, celții, iar etruscii au fost cei care au suportat 
prima lor invazie. 

Națiunea celtică, galată sau galică, a primit de la sursa 
comună o zestre foarte diferită de cea a surorilor sale, naţiunile 
italică, germanică şi elenă. Cu multe calităţi remarcabile, a fost 
totuşi lipsită de aptitudinea mai profundă, morală şi politică pe 


care se bazează tot ceea ce este mare şi bun în evoluţia 
umanităţii. După Cicero, cultivarea pămîntului cu propriile miini 
era considerată ruşinoasă pentru un celt liber. Ei preferau viaţa 
pastorală în locul agriculturii şi chiar în mănoasa cîmpie a 
Padului se ocupau, în principal, cu creşterea porcilor, hrănindu- 
se cu carnea turmelor lor şi petrecînd împreună cu ele ziua şi 
noaptea în pădurile de stejari. Ataşamentul faţă de glia natală, 
atit de caracteristic italicilor şi germanilor, lipseşte la celți; în 
schimb, ei preferau să se aşeze în oraşe şi în tîrguri, care, în 
consecinţă, se vor extinde şi vor creşte în importanţă mai 
repede decit în Italia. Evoluţia lor politică este nedesăvirşită: nu 
numai că unitatea naţională este aproape inexistentă, lucru 
valabil pentru toate naţiunile în stadiul începuturilor, dar şi 
comunităţilor singulare le lipseşte unitatea de vederi şi controlul 
riguros, sentimentul  cetăţenesc serios şi  perseverenţa 
consecventă. Unica ordine pe care au acceptat-o a fost cea 
militară, în care rigorile disciplinei au despovărat pe individ de 
dificilul efort de  autoeducare. „Trăsăturile de caracter 
proeminente ale rasei celtice” - spune istoricul Thierry - „sînt 
vitejia personală, în care întrec toate popoarele, un 
temperament deschis şi impetuos, orientat către toate 
impresiile; multă inteligenţă, dar, pe lingă aceasta, labilitatea 
cea mai mare, lipsa de perseverenţă, aversiunea faţă de 
disciplină şi ordine, lăudăroşenia şi o discordie necontenită, 
urmarea unei vanităţi fără limite”. Cato cel Bătrîn spune 
aproximativ acelaşi lucru mai concis: „Celţii pun un accent 
deosebit pe două lucruri: pe război şi pe arta de a vorbi” 
(Pleraque Gallia duas res industriosissime persequitur: rem 
militarem et argute loqui). Asemenea calităţi de buni soldaţi, dar 
şi de cetățeni neizbutiţi explică de ce celții au zdruncinat toate 
statele, dar n-au întemeiat nici unul. Peste tot îi găsim pregătiţi 
să migreze, mai exact să mărşăluiască, preferind bunurile 
mobile proprietăţii funciare, îndeletnicindu-se cu meşteşugul 
armelor, conceput ca un sistem de jaf organizat sau chiar ca un 
mod de supravieţuire, cu un asemenea succes încît însuşi 
istoriograful roman Sallustius le recunoaşte, în materie de 
mînuirea armelor, întiietatea faţă de romani. Ei sînt veritabilii 
mercenari ai Antichității. Imaginile şi descrierile ni-i prezintă ca 
avînd o statură impunătoare, dar puţin flexibilă, cu părul vilvoi şi 
mustăţi lungi - în contrast evident cu grecii şi romanii, care îşi 


tundeau părul şi îşi rădeau mustaţa, în veşminte colorate, 
brodate, de care se debarasau deseori în timpul bătăliei, purtînd 
în jurul gitului un colier lat de aur, fără coif şi fără arme de 
lansat, ci apăraţi de un scut uriaş şi înarmaţi cu o sabie lungă, 
slab oţelită, cu pumnal şi cu lance, toate acestea ornate cu aur, 
căci nu erau deloc neîndemiînatici în prelucrarea metalelor. Totul 
este la ei ostentativ, chiar şi rana, de multe ori adîncită ulterior, 
pentru ca să se poată lăuda cu o cicatrice mai evidentă. De 
obicei luptau ca pedeştri, cu toate că anumite triburi luptau şi 
călare; în acest caz, fiecare om liber era urmat de doi aserviţi, 
de asemenea călare; ei s-au servit de timpuriu de carele de 
luptă, ca şi libienii sau elenii. Multe trăsături amintesc de 
cavalerismul Evului Mediu, cum ar fi instituţia duelului, străin 
romanilor şi grecilor. Nu numai că în timpul războiului aveau 
obiceiul de a provoaca un singur inamic, insultîndu-l în prealabil 
cu vorbe şi gesturi, dar chiar şi în timp de pace se luptau pe 
viaţă şi pe moarte în armuri strălucitoare. Asemenea fapte erau 
urmate, bineînţeles, de banchete. In felul acesta, ei duceau, sub 
stindardele proprii sau străine, o viaţă nestatornică de soldat, 
care i-a răspîndit din Islanda şi Spania pînă în Asia Mică, 
întotdeauna ocupați cu războiul şi cu aşa-zisele fapte eroice. Dar 
pretutindeni totul s-a topit ca zăpada primăvara şi nicăieri nu au 
creat un stat mare, nici nu au dezvoltat o civilizaţie proprie. 
Astfel ne descriu anticii această naţiune. Originea ei poate 
fi numai presupusă. Răsăriţi din aceeaşi tulpină din care s-au 
născut şi popoarele elene, italice şi germanice, celții au imigrat, 
fără îndoială ca şi acestea, dinspre partea orientală a Europei, 
atingînd de timpuriu Oceanul de vest, întemeind în Franţa de 
astăzi aşezările lor principale, colonizind la nord insulele 
britanice, traversîind către sud Pirineii pentru a lupta cu 
populaţiile iberice pentru stăpînirea acestora. Această primă 
mare migraţie a lor a trecut însă de-a lungul Alpilor şi numai din 
ţinuturile vestice vor porni, în număr mai redus şi în direcţie 
opusă, acele mişcări care-i vor conduce dincolo de Alpi şi de 
Haemus, ba chiar şi dincolo de Bosfor, şi prin care au devenit şi 
au rămas pentru multe secole spaima tuturor naţiunilor 
civilizate ale Antichității, pînă cînd victoriile lui Caesar şi 
apărarea frontierelor organizată de către Augustus le vor 
sfărima puterea pentru totdeauna. Legenda naţională asupra 
migraţiilor lor, transmisă îndeosebi de către Titus Livius, 


relatează despre aceste mişcări de dată mai tirzie, după cum 
urmează. Confederaţia galică, în fruntea căreia se afla atunci, ca 
şi pe vremea lui Caesar, ţinutul biturigilor (în jurul oraşului 
Bourges), ar fi trimis pe vremea regelui Ambiatus două mari 
cete militare conduse de cei doi nepoți ai regelui. Unul dintre 
aceştia, Sigovesus, ar fi pătruns dincolo de Rin, în direcţia 
Pădurii Negre; celălalt, Bellovesus, ar fi coborit în Valea Padului, 
traversînd Alpii Graici (Micul Saint-Bernard). Primul ar fi 
întemeiat aşezarea galică de pe Dunărea mijlocie, al doilea cea 
mai veche aşezare din Lombardia de astăzi, Mediolanum 
(Milano, capitala ținutului insubrilor). Curînd după aceea, ar fi 
urmat o a doua ceată, a cenomanilor, care ar fi fondat oraşele 
Brixia (Brescia) şi Verona. De acum încolo, fluxul de dincolo de 
Alpi se va îndrepta necontenit spre frumoasa şi marea ţară de 
aici; triburile celtice împreună cu cele ligurice, care au fost 
dislocate şi antrenate de către acestea, au smuls etruscilor 
aşezare după aşezare, pînă cînd întregul mal stîng al Padului s-a 
aflat în mîinile lor. După cucerirea bogatului oraş etrusc Melpum 
(probabil în ţinutul oraşului Milano), pentru înfrîngerea căruia 
celții aşezaţi în Valea Padului s-au aliat cu triburi nou-sosite 
(358, 396), acestea din urmă au trecut pe malul drept al rîului şi 
au început să-i amenințe pe umbri şi pe etrusci în aşezările lor 
străvechi. Cei care au întreprins aceasta au fost îndeosebi boii, 
care, se spune, ar fi pătruns în Italia peste Alpii Poenini (Marele 
Saint-Bernard). Ei s-au aşezat în Romagna actuală, unde vechiul 
oraş etrusc Felsina, numit de noii săi stăpîni Bononia, a devenit 
capitala lor. Spre sfirşit au venit senonii, ultimul trib celtic de 
proporţii care a traversat Alpii. Ei s-au stabilit de-a lungul 
țărmului Mării Adriatice, de la Rimini pînă la Ancona. Dar grupuri 
răzlețe de colonişti celți trebuie să fi pătruns pînă în inima 
Umbriei, ba chiar pînă la hotarele Etruriei propriu-zise, întrucit şi 
la Todi, pe Tibrul superior, s-au găsit inscripţii în limba celtică. 
Granițele Etruriei dinspre nord şi est s-au restrins tot mai mult 
şi, pe la jumătatea secolului al IV-lea, națiunea toscană era 
limitată cu precădere la acel teritoriu care îi poartă de atunci şi 
pînă astăzi numele. 

Sub atacurile simultane ale acestor diferite popoare, 
pornite parcă de comun acord, ale siracuzanilor, latinilor, 
samniţilor şi, cu precădere, ale celților, națiunea etruscă, aceea 
care puţin mai înainte fusese atit de măreaţă şi se extinsese atit 


de repede în Latium şi Campania şi pe amîndouă mările italice, 
va suferi o decădere pe cît de rapidă, pe atit de violentă. 
Pierderea supremaţiei maritime, cucerirea Campaniei etrusce s- 
au verificat în aceeaşi epocă în care insubrii şi cenomanii s-au 
aşezat în Valea Padului; tocmai în această perioadă, cetăţenii 
romani, umiliţi, cu cîteva decenii înainte, în cel mai înalt grad şi 
aproape aserviţi de regele Porsena, au adoptat o atitudine 
agresivă faţă de Etruria. Prin armistițiul încheiat în anul 280 
(474) cu Veii au redobindit ceea ce pierduseră şi au restabilit, în 
linii generale, situaţia statornicită în timpul regilor între cele 
două naţiuni. Cînd acest armistițiu va expira în anul 309 (445), 
conflictul va reizbucni, este adevărat, dar se va manifesta numai 
prin lupte de graniţă şi incursiuni de jaf, fără rezultate deosebite 
pentru nici una dintre părţi. Etruria era încă prea puternică 
pentru ca Roma să poată întreprinde un atac de amploare. 
Numai în urma răzvrătirii fidenaţilor, care au alungat garnizoana 
romană şi s-au supus regelui veienţilor, Larth Tolumnius, va 
izbucni un război mai important, care se va încheia favorabil 
pentru romani. Regele Tolumnius a pierit în cursul bătăliei de 
mîna consulului roman Aulus Cornelius Cossus (326, 428), 
Fidenae a fost ocupată şi, în anul 329 (425), s-a încheiat un nou 
armistițiu, pe o perioadă de 200 de luni. In cursul acestui 
repaus, situaţia Etruriei va deveni din ce în ce mai gravă, 
armatele celților se vor apropia tot mai mult de aşezările de pe 
malul drept al Padului, cruţate pînă atunci. In momentul în care 
armistițiul a expirat (la sfîrşitul anului 346, 408), romanii 
hotărăsc, la rîndul lor, să întreprindă un război de cucerire 
împotriva Etruriei, care se va purta acum nu numai împotriva, ci 
în favoarea cetăţii Veii. Relatarea istoriei războiului împotriva 
veienţilor, capenaţilor şi faliscilor şi a asediului oraşului Veii, 
care ar fi durat zece ani, precum cel de la Troia, nu se bucură de 
prea mult credit. Legenda şi poezia s-au înstăpînit asupra 
acestor evenimente, şi pe bună dreptate, căci lupta a fost dusă 
cu eforturi extraordinare, şi aceasta pentru un trofeu fără egal. 
Pentru prima dată o armată romană a rămas sub arme, vara şi 
iarna, timp de mai mulţi ani, pînă cînd a fost atins țelul propus; 
pentru prima dată comunitatea a plătit armatei o soldă din 
tezaurul public. Dar a fost, de asemenea, pentru prima dată cînd 
romanii au încercat să-şi supună o naţiune de altă origine şi să- 
şi poarte armele dincolo de vechile hotare ale ținutului latin. 


Lupta a fost crîncenă, rezultatul cert. Romanii s-au bucurat de 
sprijinul latinilor şi hernicilor, pentru care nimicirea temutului 
vecin nu presupunea o satisfacţie şi un avantaj mai reduse decit 
pentru romanii înşişi; cetatea Veii, dimpotrivă, a fost părăsită de 
însăşi națiunea sa şi a fost ajutată numai de oraşele cele mai 
apropiate, Capena, Falerii şi Tarquinii. Atacurile simultane ale 
celților ar fi suficiente pentru a explica lipsa de participare a 
oraşelor din nord; se spune însă că, şi sînt prea puţine motive de 
îndoială, inactivitatea celorlalţi etrusci a fost determinată de 
facțiunile interne ale ligii oraşelor etrusce şi îndeosebi de 
opoziţia guvernelor aristocratice ale celorlalte oraşe faţă de 
guvernarea monarhică adoptată sau restaurată de către veienţi. 
În cazul în care națiunea etruscă ar fi putut sau ar fi vrut să 
participe la luptă, comunitatea romană n-ar fi fost probabil în 
stare, avînd în vedere stadiul de dezvoltare destul de redus al 
artei asediului, să ducă la bun sfîrşit uriaşa sarcină de a înfrînge 
un mare oraş fortificat; izolată şi abandonată însă, localitatea va 
fi cucerită după o ripostă dirză, în anul 358 (396), datorită 
eroismului perseverent al lui Marcus Furius Camillus, primul care 
a deschis poporului său glorioasa şi periculoasa carieră a 
cuceririlor. Ecoul freneziei generate la Roma de marele succes s- 
a menţinut pînă în epocile tîrzii prin obiceiul roman de a încheia 
sărbătoarea Cetăţii printr-o „vinzare a veienţilor”; printre 
obiectele de pradă parodice aduse la licitaţie se afla şi cel mai 
bătrîn schilod, care încheia festivitatea îmbrăcat în mantaua de 
purpură şi împopoţonat cu aur ca „rege al veienţilor”. Oraşul a 
fost distrus. Pămîntul condamnat la sterilitate eternă. Valerii şi 
Capena s-au grăbit să încheie pace; puternicul Volsinii, care, în 
contextul indiferenţei confederaţiilor, asistase liniştit la agonia 
Veii, dar ridicase armele după căderea acestuia, a consimţit, de 
asemenea, la încheierea păcii după cîțiva ani (363, 391). O 
legendă melancolică ar putea fi relatarea potrivit căreia cele 
două bastioane ale naţiunii etrusce, Melpum şi Veii, au căzut în 
aceeaşi zi; primul în mîinile celților, al doilea, în cele ale 
romanilor; oricum, ea conţine un profund adevăr istoric. Atacul 
dublu dinspre nord şi sud şi cucerirea celor două fortificaţii de 
graniţă a însemnat pentru marea naţiune etruscă începutul 
sfirşitului. 

Dar, pentru un moment, se părea că cele două popoare, 
prin ale căror acţiuni simultane Etruria era ameninţată în 


existenţa sa, se vor distruge unul pe celălalt şi că puterea 
renăscîndă a Romei va fi călcată în picioare de barbarii străini. 
Această modificare a cursului evenimentelor, în contradicţie cu 
evoluţia naturală şi politică, romanii şi-au cauzat-o prin propria 
aroganță şi miopie. Hoardele celtice, care trecuseră riul după 
căderea Melpumului, au invadat cu o rapiditate extraordinară 
Italia nordică: nu numai ţinutul deschis de pe malul drept al 
Padului şi de-a lungul Mării Adriatice, dar şi Etruria propriu-zisă 
de dincoace de Apenini. Ciţiva ani mai tirziu (363, 391), 
Clusium, situat în inima Etruriei (Chiusi, la graniţa dintre 
Toscana şi statul papal), a fost asediat de către celții senoni; 
etruscii au fost umiliţi în aşa măsură, încît oraşul toscan, 
strimtorat, a cerut ajutorul celor care au distrus cetatea Veii. 
Poate că ar fi fost mai înţelept ca acesta să fi fost acordat, 
aducîndu-i pe gali, prin forţa armelor, şi pe etrusci, datorită 
ajutorului primit, în dependenţă faţă de Roma; numai că un 
asemenea act, cu un ţel atît de îndepărtat, care ar fi obligat pe 
romani să pornească un război serios la graniţa nordică cu 
Etruria, nu intra încă în orizontul politicii lor de atunci. De aceea, 
nu puteau să facă altceva decit să se abţină de la orice 
intervenţie. Dar, în mod nechibzuit, refuzîind contingentul, au 
fost trimişi soli la celți şi, încă şi mai nechibzuit, aceştia au vrut 
să li se impună prin lăudăroşenie; după ce a eşuat această 
metodă, au crezut că, tratind cu barbarii, pot să violeze 
nepedepsiţi dreptul ginţilor şi au participat la o încăierare din 
rîndurile clusinilor; cu această ocazie, unul dintre ei a doborit un 
comandant gal de pe cal. Barbarii au acţionat în acest caz cu 
moderație şi prudenţă. Ei au trimis la Roma mai întîi o 
ambasadă, pentru a cere extrădarea celor care violaseră dreptul 
ginţilor. Senatul a fost de acord să dea curs acestei cereri 
rezonabile, dar în rîndurile mulţimii mila pentru concetăţeni a 
ieşit învingătoare în faţa dreptăţii străinilor. Cetăţenii vor refuza 
satisfacția; după unele relatări, vitejii campioni ai patriei au fost 
desemnaţi ca tribuni consulari pentru anul 564 (390), atit de 
fatal în analele romane. Atunci, Brennus sau, în alţi termeni, 
„regele armatei galilor” a ridicat asediul Clusiumului, iar 
întreaga oştire celtă - numărul ei fiind evaluat la 70.000 - a 
înaintat împotriva Romei. Astfel de expediţii pe meleaguri 
necunoscute şi îndepărtate nu însemnau nimic deosebit pentru 
gali, care mărşăluiau în hoarde de emigranţi înarmaţi, fără să se 


preocupe de problemele acoperirii sau retragerii; la Roma însă, 
nimeni nu-şi putea imagina pericolele pe care le ascundea 
această invazie neaşteptată şi extraordinară. Numai după ce 
galii au traversat Tibrul şi s-au aflat la nici trei mile germane 
depărtare de porţile Romei, drumul le-a fost barat de un 
contingent roman la pîrîul Allia, la 18 iulie 364 (390). Chiar şi 
atunci, romanii s-au aruncat în luptă nu ca împotriva unei 
armate, ci ca împotriva unor vagabonzi, cu aroganță şi 
nechibzuinţă, sub conducerea unor generali neexperimentați - 
Camillus se retrăsese din cauza disensiunilor dintre stări. Cei 
împotriva cărora urmau să lupte erau doar sălbatici; la ce bun o 
tabără şi asigurarea retragerii? Numai că aceşti sălbatici erau 
viteji, curajul lor dispreţuia moartea, iar modul lor de a lupta a 
fost pe cît de nou, pe atit de teribil pentru italici. Cu săbiile în 
miîini, celții se vor arunca cu furie asupra falangei romane, 
dispersînd-o din prima lovitură. Nu numai că înfringerea a fost 
desăvirşită, dar fuga dezordonată a romanilor, care se grăbeau 
să vadă fluviul între ei şi urmăritorii barbari, a dus cea mai mare 
parte a armatei învinse pe malul drept al Tibrului, aproape de 
Veii. In felul acesta, capitala a fost lăsată la discreţia galilor. 
Puținele trupe care rămăseseră în capitală sau care se 
refugiaseră aici n-au fost suficiente pentru apărarea zidurilor şi, 
la trei zile după bătălie, învingătorii vor intra în Roma prin 
porţile deschise. Dacă ar fi făcut acest pas în prima zi, cum ar fi 
putut, nu numai oraşul, dar şi statul ar fi fost pierdut. Scurtul 
interval a făcut însă posibilă transportarea şi îngroparea 
obiectelor sacre şi, ceea ce a fost mai important, ocuparea 
acropolei şi aprovizionarea ei în grabă cu alimente. Cei care nu 
puteau să poarte armele n-au fost admişi pe acropolă - nu era 
piine pentru toţi. Mulțimea celor fără apărare s-a refugiat în 
oraşele vecine ; mulţi însă, îndeosebi bătrînii distinşi, n-au vrut 
să supravieţuiască căderii oraşului şi şi-au aşteptat moartea, 
prin sabia barbarilor, în casele lor. Aceştia au venit, au masacrat 
şi au prădat tot ceea ce au găsit, oameni şi bunuri, iar în final au 
incendiat oraşul din toate părţile, sub ochii apărătorilor de pe 
Capitoliu. Dar au fost nepricepuţi în arta asediului, iar blocarea 
stîncii abrupte a Capitoliului a fost obositoare şi dificilă, întrucît 
proviziile pentru marea armată puteau fi procurate numai prin 
cete de pradă, cărora comunităţile latine învecinate, îndeosebi 
ardeaţii, li se opuneau deseori cu vitejie şi sorţi favorabili. Celţii 


au rezistat totuşi şapte luni sub Capitoliu, cu o energie fără 
seamăn în acele împrejurări ; garnizoana, care n-a scăpat de un 
atac prin surprindere într-o noapte întunecoasă decit datorită 
giştelor sacre din templul de pe Capitoliu şi datorită trezirii 
accidentale a viteazului Marcus Manlius, vedea deja cum i se 
termină proviziile, cînd celții au fost informaţi despre o invazie a 
veneţilor în teritoriul nou-cucerit al senonilor de pe Pad; acest 
fapt i-a determinat să accepte banii de răscumpărare oferiţi. 
Aruncarea sfidătoare în balanţă a sabiei galice, a cărei greutate 
trebuia să fie echilibrată de aurul roman, desemnează foarte 
bine starea adevărată a lucrurilor. Fierul barbarilor cîştigase, dar 
ei şi-au vîndut victoria, iar prin aceasta au pierdut-o. Teribila 
catastrofă a înfrîingerii şi a incendiului, 18 iulie şi pîrîul Allia, 
locul unde au fost îngropate obiectele sacre şi unde a fost 
evitată luarea prin surprindere a acropolei - toate aceste detalii 
ale evenimentului au trecut din amintirile contemporanilor în 
fantezia urmaşilor; chiar şi astăzi abia dacă realizăm că s-au 
scurs două milenii de cînd acele gişte de celebritate istorică s-au 
dovedit mai vigilente decit santinelele Capitoliului. Şi totuşi, deşi 
la Roma s-a hotărît ca, pe viitor, nici unul dintre privilegiile 
legale să nu poată dispensa pe cineva de serviciul militar la o 
eventuală invazie a celților, deşi anii au fost numărați de la data 
cuceririi oraşului, deşi acest eveniment şi-a găsit ecoul în 
întreaga lume civilizată de atunci, fiind consemnat chiar şi de 
analele greceşti, bătălia de la Allia, cu rezultatele ei imediate nu 
poate fi socotită printre evenimentele istorice bogate în 
consecinţe. Ea n-a schimbat nimic în cadrul relaţiilor politice. Din 
clipa în care galii au plecat cu aurul lor, care, după o legendă 
tardivă şi stingaci născocită, a fost readus la Roma de către 
eroul Camillus, din momentul în care refugiații au luat iarăşi 
drumul spre casă, după ce ideea smintită a unor politicieni slabi 
de înger de a determina emigrarea cetăţenilor la Veii a fost 
abandonată în urma discursului inimos al lui Camillus, după ce 
locuinţele s-au înalţat în grabă şi nesistematic din ruine - 
străzile înguste şi întortocheate ale Romei datează din această 
epocă -, Roma şi-a regăsit vechea sa poziţie dominantă. Nu e 
imposibil ca acest eveniment să fi contribuit substanţial, deşi nu 
din capul locului, la o diminuare a antagonismului dintre Roma şi 
Etruria şi îndeosebi la o uniune mai strîinsă dintre Roma şi 
Latium. Lupta romanilor şi galilor n-a fost, precum aceea între 


Roma şi Etruria sau dintre Roma şi Samnium, o coliziune între 
două puteri politice care se întrepătrund şi se modifică reciproc; 
ea este comparabilă cu catastrofele naturale, după care 
organismul, dacă n-a fost distrus, îşi recapătă imediat echilibrul. 
Galii au revenit deseori în Latium, de exemplu în anul 387 
(367), cînd au fost înfrînţi de Camillus la Alba, ultima victorie a 
bătrînului erou, care a fost de şase ori tribun militar consular, de 
cinci ori dictator şi a urcat de patru ori Capitoliul în triumf; în 
anul 393 (361), cînd dictatorul Titus Quintus Pennus îşi 
organizase tabăra lingă podul peste Anio, la nici o milă 
depărtare de oraş, dar, înainte de a se ajunge la bătălie, hoarda 
galilor şi-a continuat marşul spre Campania; în anul 396 (358), 
cînd dictatorul Gaius Sulpicius Peticus le-a provocat o înfrîngere 
dezastruoasă; în 404 (350), cînd şi-au petrecut chiar şi iarna pe 
Muntele Alban şi s-au bătut pentru pradă cu piraţii greci de-a 
lungul coastei, pînă cînd, în anul următor, au fost alungaţi de 
către Lucius Furius Camillus, fiul renumitului general, un 
eveniment despre care a auzit Aristotel (370-432, 384-322) la 
Atena. Dar aceste incursiuni de pradă, oricît de teribile şi 
incomode, au fost mai degrabă accidente nenorocoase decit 
evenimente istorice, iar rezultatul lor principal a fost că romanii 
au fost tot mai mult consideraţi, în propria ţară, ca şi în ţinuturi 
tot mai îndepărtate, drept bastionul naţiunilor civilizate ale 
Italiei în faţa atacurilor temuţilor barbari. Această concepţie a 
contribuit mai tîrziu, mai mult decît se crede îndeobşte, la 
consolidarea imperiului lor universal. 

Toscanii, care profitaseră de atacul celților împotriva 
Romei pentru a asedia Veii, n-au obţinut nici un rezultat, 
deoarece au întreprins această acţiune cu forţe insuficiente; 
barbarii abia părăsiseră ţinutul, cînd braţul greu al Latiumului i-a 
lovit cu o forţă cu nimic micşorată. După înfrîngeri repetate ale 
etruscilor, întreaga Etrurie de sud, pînă la dealurile ciminiene, a 
ajuns în mîinile romanilor, care au fondat patru noi districte de 
cetăţeni în ţinuturile Veii, Capenei şi Faleriiei (367, 387) şi au 
consolidat frontiera de nord prin construirea cetăților Sutrium 
(371, 383) şi Nepete (381, 373). Acest ţinut fertil, populat cu 
colonişti romani, s-a îndreptat cu paşi repezi spre romanizarea 
completă. In jurul anului 396 (358), oraşele etrusce cele mai 
apropiate, Tarquinii, Caere, Falerii, au încercat, ce-i drept, să se 
răzvrătească împotriva agresiunii romane; profunzimea pe care 


o atinsese exasperarea în Etruria e dovedită de masacrul tuturor 
prizonierilor romani făcuţi în cursul primei campanii, 307 la 
număr, care au fost măcelăriți în piaţa din Tarquinii; era însă 
exasperarea neputinței. Prin pacea din anul 403 (351), Caere, 
care a avut cel mai mult de suferit, fiind mai apropiată de Roma, 
a trebuit să-i cedeze jumătate din teritoriul său şi, cu teritoriul 
restrins cu care a rămas, a trebuit să părăsească confederaţia 
etruscă pentru a intra într-o relaţie de dependenţă faţă de 
Roma. Totuşi, nu părea înţelept a obliga această comunitate mai 
îndepărtată şi străină să primească dreptul roman civil în 
deplinătatea sa, aşa cum s-a procedat în situaţii similare cu 
comunităţile latine şi volsce, mai apropiate şi înrudite. În 
schimb, comunitatea caerită a primit dreptul roman civil fără 
dreptul de alegere, activ sau pasiv (civitas sine suffragio), o 
formă de dependenţă politică ce se întilneşte acum pentru 
prima dată, prin care un stat, independent înainte, este 
transformat într-o comunitate  neliberă, dar care se 
administrează singur. Puțin timp după aceea, Valerii, care îşi 
păstrase naționalitatea originară latină şi sub dominaţia 
toscanilor, a părăsit confederaţia etruscă (411, 343) şi a intrat 
într-o alianţă eternă cu Roma; prin aceasta, întreaga Etrurie de 
sud a fost supusă într-o formă sau alta supremaţiei romane. În 
cazul cetăţii Tarquinii şi, în general, al Etruriei nordice, romanii 
s-au mulţumit să le supună, pentru o perioadă îndelungată, 
printr-un tratat de pace încheiat pe o durată de 400 de luni 
(403, 351). 

In Italia nordică, popoarele care se întrepătrundeau şi se 
luptau între ele se organizează din nou într-un mod mai durabil 
şi în cadrul unor frontiere clar delimitate. Migraţia de dincolo de 
Alpi a încetat, în parte, probabil datorită apărării exasperate a 
etruscilor din noul teritoriu restrins şi datorită rezistenţei 
hotărite a romanilor, în parte, desigur, în urma unor 
transformări, necunoscute nouă, din nordul Alpilor. Între Alpi şi 
Apenini şi spre sud pînă la Abruzzi, celții erau acum, în general, 
națiunea dominantă, îndeosebi stăpiînii teritoriului de cîmpie şi ai 
păşunilor mănoase; dar din cauza politicii de colonizare lipsite 
de energie şi superficiale, dominaţia lor nu se va înrădăcina 
profund în ţara nou-cucerită şi nu se va constitui într-o posesie 
cu caracter exclusiv. Modul în care s-au petrecut lucrurile în Alpi 
şi punctul pînă la care coloniştii celți s-au amestecat cu mai 


vechile populaţii etrusce sau de altă origine nu pot fi stabilite 
din cauza cunoştinţelor noastre lacunare asupra naţionalităţii 
popoarelor alpine de mai tirziu. Este însă cert că etruscii sau, 
cum sînt numiţi aici, reţii au rămas în Grizonul şi Tirolul actual, 
iar umbrii, în văile Apeninilor. Partea nord-estică a Văii Padului a 
rămas în posesia veneţilor, care vorbesc altă limbă, în regiunea 
colinară vestică s-au menţinut triburi ligurice, care se întindeau 
spre sud pînă la Pisa şi Arezzo şi despărţeau Etruria de ţara 
propriu-zisă a celților. Celţii au vieţuit numai în părţile de cîmpie 
din mijloc; la nord de Pad, insubrii şi cenomanii, la sud boiii, de-a 
lungul coastei Adriaticei de la Ariminum pînă la Ancona, în aşa- 
numita „ţară a Galilor” (ager Gallicus), senonii; nu am amintit 
triburile mai mici. Dar chiar şi aici coloniile etrusce trebuie să-şi 
fi păstrat existenţa, cel puţin în parte, aşa cum Efes şi Milet au 
rămas greceşti şi sub suzeranitate persană. Mantua cel puţin, 
care a fost favorizată de poziţia sa insulară, a rămas pînă în 
epoca imperială un oraş toscan; la Hatria, de asemenea, unde 
au fost făcute numeroase descoperiri de vase, caracterul etrusc 
pare să se fi păstrat; Descrierea țărmurilor, atribuită lui Skylax şi 
alcătuită în jurul anului 418 (336), numeşte ţinutul Hatriei şi 
Spinei, „ţară toscană”. Numai aşa se lămureşte cum s-a putut ca 
piraţii etrusci să bîntuie Marea Adriatică pînă spre sfîrşitul 
secolului al V-lea şi de ce nu numai Dionysios din Siracusa a 
împiînzit coastele acesteia cu colonii, dar chiar şi Atena, după 
cum ne învaţă un document ciudat, recent descoperit, a hotărit 
în jurul anului 429 (325) să fondeze o colonie în Adriatică pentru 
protejarea navigatorilor de piraţii tirenieni. Oricum, dacă aceste 
ţinuturi au păstrat mai mult sau mai puţin din caracterul etrusc, 
acesta s-a limitat la rămăşiţe şi frînturi ale supremaţiei lor de 
odinioară; națiunea etruscă propriu-zisă n-a avut nici un 
beneficiu de pe urma succeselor dobîndite de particulari în 
comerţul paşnic sau în războiul maritim. Pe de altă parte, de la 
aceşti etrusci pe jumătate liberi pornesc începuturile civilizaţiei 
pe care o întîlnim ulterior la celți şi, în general, la popoarele 
Alpilor (p. 158). Însuşi faptul că hoardele celtice din cîmpiile 
Lombardiei, ca să folosim limbajul lui Skylax, au abandonat viaţa 
războinică pentru a se sedentariza trebuie atribuit în parte 
acestei influenţe; dar şi începuturile meşteşugurilor şi artelor şi 
alfabetul le-au parvenit celților din Lombardia, iar popoarelor din 
Alpi pînă în Stiria de astăzi, prin intermediul etruscilor. 


În consecinţă, după pierderea din Campania şi a întregului 
ținut de la nord de Apenini şi de la sud de Pădurea Ciminiană, 
etruscii au fost reduşi la un teritoriu foarte limitat; epoca puterii 
şi a creşterii lor a apus pentru totdeauna. In strinsă 
interdependenţă cu această decădere exterioară se află 
degradarea internă a naţiunii, ai cărei germeni apăruseră, 
bineînţeles, cu mult mai devreme. Scriitorii greci din această 
perioadă abundă în descrierea opulenţei nemăsurate a vieţii 
etrusce; poeţii latini din secolul al V-lea care au cîntat Italia 
sudică laudă vinul tirenian, iar redată de  istoriografii 
contemporani Timaios şi Theopomp, o imagine a vieţii femeilor 
şi a banchetelor etrusce nu este cu nimic mai prejos de corupţia 
morală bizantină şi franceză. Oricit de puţină crezare putem 
acorda amănuntelor din aceste relatări, pare să fie totuşi 
admisibilă informaţia că detestabilul amuzament al luptelor de 
gladiatori, boala canceroasă a Romei de mai tirziu şi, în general, 
a ultimei epoci a Antichității, a apărut mai întîi la etrusci; în orice 
caz, ele nu lasă nici o îndoială asupra degenerării profunde a 
naţiunii, care va străbate şi situaţia politică a naţiunii. In măsura 
în care ne sprijină rarele informaţii de care dispunem, găsim că 
predomină tendințele aristocratice, la fel ca în Roma 
contemporană, dar ele sunt mai frapante şi mai periculoase. 
Suprimarea regalității, care pare să fi avut loc în toate statele 
Etruriei pe vremea asediului cetăţii Veii, a dat naştere în multe 
dintre ele unei conduceri patriciene, care nu va cunoaşte decit 
foarte puţine limitări din partea alianţei federale. Rareori se 
reuşea unirea tuturor oraşelor etrusce, chiar şi în scopul apărării 
naţionale, iar hegemonia nominală a cetăţii Volsinii nu poate fi 
în nici un fel comparată cu vigoarea extraordinară pe care o 
dobîndea națiunea latină datorită supremaţiei romane. Lupta 
împotriva pretențiilor vechilor cetăţeni de a deţine toate 
funcţiile şi drepturile publice, care ar fi trebuit să distrugă şi 
statul roman dacă succesele externe n-ar fi făcut posibilă 
satisfacerea, cel puţin în parte, a cererilor proletarilor asupriţi pe 
seama popoarelor străine şi n-ar fi deschis ambiţiei alte căi, 
lupta aceasta împotriva privilegiilor exclusive şi, ceea ce se 
conturează cu pregnanţă în Etruria, împotriva monopolului 
sacerdotal al familiilor aristocratice, a ruinat Etruria din punct de 
vedere politic, economic şi moral. Proprietăţi nemăsurate, 
îndeosebi funciare, se concentrau în mîinile cîtorva aristocrați, în 


timp ce masele sărăceau. Revoluţiile sociale care decurgeau de 
aici au adîncit mizeria pe care urmăreau s-o abolească şi, din 
cauza neputinței puterii centrale, aristocraților strimtoraţi nu le- 
a rămas altă posibilitate decit aceea de a-i chema în ajutor pe 
romani; de exemplu, la Arretium (403, 351) şi la Volsinii (408, 
266). Aceştia au pus, într-adevăr, capăt dezordinii, dar, 
concomitent, şi restului de independenţă. Energia acestui popor 
a fost frîntă după zilele de la Veii şi Melpum. Ce-i drept, au mai 
fost întreprinse cîteva încercări serioase de sustragere de sub 
supremaţia romană, dar şi atunci impulsul le-a venit etruscilor 
din afară, din partea altui popor italic, samniţii. 


Capitolul V 
Supunerea latinilor şi campanienilor de către Roma 


Marea operă a epocii regale fusese stabilirea hegemoniei 
Romei asupra Latiumului. Cert este că transformarea constituţiei 
romane nu putea rămîne fără o influenţă profundă atit asupra 
acestei relaţii a comunităţii romane cu Latiumul, cît şi asupra 
organizării interne a comunităţii latine. Acest punct de vedere 
este confirmat de tradiţie. Fluctuaţiile generate de către 
revoluţia din Roma în cadrul confederației romano-latine sînt 
atestate prin legenda, povestită în culori vii, neobişnuite, a 
victoriei de la Lacul Regillus, dobîndită de dictatorul sau consulul 
Aulus Postumius (255? 499, 258? 496) asupra latinilor cu 
ajutorul Dioscurilor, şi, încă şi mai mult, prin reînnoirea alianţei 
dintre Roma şi Latium de către Spurius Cassius, în al doilea 
consulat al său (261, 493). Aceste povestiri ne oferă totuşi 
foarte puţine date asupra problemei principale, relaţiile juridice 
dintre tînăra republică romană şi confederaţia latină: iar ceea ce 
ştim din alte surse ne-a parvenit fără dată şi poate fi încadrat 
aici numai cu o probabilitate destul de mare. Este propriu 
hegemoniei faptul de a se transforma treptat, prin simpla 
deplasare a centrului de greutate, în suveranitate; nici aceea 
romană asupra Latiumului nu face excepţie de la această 
regulă. Ea a fost întemeiată pe o egalitate deplină în drepturi 
între statul roman, pe de o parte, şi confederaţia latină, pe de 
alta (p. 85); dar tocmai această egalitate nu putea fi realizată, în 
general şi îndeosebi, în timp de război sau la împărţirea 
teritoriilor cucerite, fără a distruge practic hegemonia. Conform 
constituţiei originare a confederației, probabil n-a fost păstrat 
numai dreptul fiecăruia de a declara război şi de a încheia pace 
cu state străine, aşadar întreaga suveranitate statală, atit de 
către Roma, cît şi de către Latium, ci, în momentul în care 
izbucnea un război federativ, Roma şi Latium furnizau 
contingente egale, de obicei cîte „o armată” de două legiuni sau 
8.400 de soldaţi, care îşi desemnau, pe rînd, comandantul 
suprem, iar acesta numea, după libera alegere, ofiţerii statului 
său major, cite şase comandanţi de divizie (tribuni militum) 
pentru fiecare dintre cele patru diviziuni ale armatei. În caz de 


victorie, atit partea mobilă a prăzii, cît şi teritoriul cucerit erau 
împărţite în mod egal între Roma şi confederație, iar dacă se 
hotăra întemeierea de cetăţi în noul teritoriu, nu numai că 
garnizoana şi populaţia acestora erau formate în parte din 
colonişti romani, în parte din colonişti confederați, dar 
comunitatea nou-întemeiată era primită ca stat suveran în 
confederaţia latină, cu loc şi drept de vot în dietă. Aceste 
prevederi, a căror executare, dacă ar fi fost înfăptuită întocmai, 
ar fi anulat hegemonia în esenţa ei, nu puteau să ocupe decit o 
importanţă practică redusă, chiar şi în epoca regală; în epoca 
republicană trebuiau să sufere modificările necesare şi în 
privinţa formei lor. Printre primele care au căzut în desuetudine 
s-au aflat, fără îndoială, dreptul confederației de a declara 
război şi de a încheia pace cu străinii, ca şi prevederea care 
stipula numirea alternativă a comandantului militar anual; 
războiul, pacea şi comandantul suprem au revenit exclusiv 
Romei. De aici decurge faptul că şi pentru trupele latine ofiţerii 
de stat-major erau numiţi întotdeauna de către comandantul 
suprem roman; acestei inovaţii i se va adăuga în curînd alta, 
aceea ca în calitate de ofiţeri de stat-major ai contingentului 
roman să fie numiţi în exclusivitate cetăţeni romani, iar în cazul 
celui latin, chiar dacă nu întotdeauna, aceştia să formeze 
majoritatea. Pe de altă parte, ca şi pînă atunci, nu se putea 
cere, de regulă, un contingent mai numeros decit cel furnizat de 
către comunitatea romană, iar comandantul roman era obligat 
să nu dezmembreze contingentele latine şi să considere 
detaşamentul trimis de fiecare comunitate ca o diviziune 
separată a armatei, sub conducătorul care fusese desemnat de 
către comunitatea respectivă. Dreptul confederației latine 
asupra unei părţi egale cu aceea a Romei din prada mobilă şi 
din pămîntul cucerit a rămas forma în vigoare; cu toate acestea, 
de timpuriu, rezultatele importante ale războiului au revenit, de 
fapt, fără îndoială, statului conducător. Chiar la fondarea 
cetăților confederate sau a aşa-numitelor colonii latine, cei mai 
mulţi au fost, de regulă, dacă nu chiar în totalitate, coloniştii 
romani; deşi, prin această mutare, din cetăţeni romani ei 
deveneau membrii unei comunităţi confederate, noul oraş 
fondat arăta probabil un ataşament deosebit faţă de metropola 
sa, realitate durabilă şi primejdioasă pentru confederație. 
Dimpotrivă, drepturile care, prin tratatele federate, erau 


asigurate cetăţenilor ca membri ai fiecărei cetăţi în parte n-au 
fost modificate. Acestea vizau îndeosebi egalitatea deplină în 
ceea ce priveşte achiziţionarea de proprietăţi funciare şi de 
bunuri mobile, comerţul şi libertatea de mişcare, căsătoria şi 
testamentul, dreptul nelimitat de a-şi alege domiciliul; ca 
urmare, bărbatul încetățenit în una dintre cetăţile federate nu 
numai că se putea aşeza în mod legal în oricare din celelalte, ci 
participa, în calitate de cetăţean pasiv (municeps), la toate 
drepturile şi obligaţiile private şi politice, cu excepţia dreptului 
de alegere pasivă, şi era chiar autorizat, însă într-un sens 
limitat, să voteze în adunarea districtuală a comunităţii. În felul 
acesta trebuie să se fi constituit relaţia dintre comunitatea 
romană şi confederaţia latină, fără să putem determina care 
dintre elemente se bazează pe principii mai vechi şi care pe 
revizuirea din anul 261 (493) a alianţei. 

Cu o certitudine ceva mai mare putem caracteriza drept o 
inovaţie (şi o putem aşeza în acest din urmă context) 
modificarea ordinii din comunitățile care aparțineau 
confederației latine în conformitate cu modelul constituției 
consulare din Roma, cu toate că diferitele comunități au trecut, 
probabil din proprie inițiativă, la suprimarea regalității (p. 177); 
coincidența între numirea noilor „regi” anuali din constituția 
romană şi din cele ale comunităţilor latine şi aplicarea largă a 
principiului colegialităţii evidenţiază o legătură exterioară. Într- 
un moment oarecare, după alungarea Tarquiniilor din Roma, 
constituţiile comunităţilor latine trebuie să fi fost revizuite după 
modelul constituţiei romane. Punerea de acord a constituţiilor 
latine cu aceea a oraşului hegemon trebuie să aparţină, 
bineînţeles, unei epoci mai tirzii. Logica pledează însă în 
favoarea supoziţiei potrivit căreia aristocrația romană, după ce a 
obţinut suprimarea regalității pe viaţă la Roma, a dorit să 
impună aceeaşi schimbare constituţională şi comunităţilor din 
confederaţia latină; pînă la urmă, guvernul aristocratic a fost 
introdus peste tot în Latium, şi aceasta cu toată rezistenţa 
acerbă pe care a întîmpinat-o (punînd în pericol chiar existenţa 
alianţei romano-latine) fie din partea Tarquiniilor alungaţi, fie din 
partea gentes-urilor regale sau partidelor monarhice. Creşterea 
vertiginoasă a puterii etrusce tocmai în această perioadă, 
atacurile necontenite ale veienţilor, expediţia militară a lui 
Porsena trebuie să fi contribuit substanţial la menţinerea de 


către națiunea latină a formei de unitate stabilită cîndva, mai 
exact la recunoaşterea în continuare a hegemoniei Romei şi, din 
aceste considerente, la dispunerea unei modificări a constituţiei, 
fără îndoială, pregătită, din multe puncte de vedere, dinainte, în 
sînul comunităţilor latine, poate chiar la supunerea în faţa unor 
drepturi hegemone lărgite. 

Națiunea permanent unită a reuşit nu numai să-şi 
menţină, dar şi să-şi lărgească în toate direcţiile poziţia 
dominantă. Am relevat deja faptul că etruscii n-au putut deţine 
decit pentru puţină vreme supremaţia asupra Latiumului şi că 
relaţiile vor reveni la poziţia deţinută în epoca regală; însă abia 
după un secol de la alungarea Tarquiniilor din Roma vom asista 
la o extindere propriu-zisă a graniţelor romane în această 
direcţie. Cuceririle republicane timpurii şi cele din epoca regală 
se vor îndrepta numai împotriva vecinilor din est şi din sud, 
împotriva sabinilor dintre Tibru şi Anio, a ecvilor de pe cursul 
superior al lui Anio şi a volscilor de la Marea Tireniană. Poziţia de 
mai tîrziu a ținutului sabin ne va arăta cît de timpuriu ajunsese 
sub dominaţia Romei; încă din perioada războaielor samnite, 
armatele romane au traversat acest ţinut ca pe o ţară paşnică 
şi, foarte de timpuriu, mult mai repede decit volscii, de exemplu, 
sabinii vor abandona dialectul propriu în favoarea celui roman. 
Expansiunea romană nu pare să fi întîmpinat aici dificultăţi 
considerabile. O participare relativ redusă din partea sabinilor la 
rezistenţa disperată a ecvilor şi volscilor se poate deduce din 
analele lor; dar, ceea ce este mai important, în această zonă nu 
întîlnim fortărețe, atit de numeroase în cîmpia volscă. Se prea 
poate ca absenţa opoziţiei sabine să se datoreze deplasării 
hoardelor sabine în Italia sudică, ce datează probabil din 
această epocă; ademeniţi de aşezările fermecătoare de la 
Tifernus şi Volturnus, nu şi-au mai disputat cu romanii 
meleagurile lor natale, iar aceştia vor fi pus stăpiînire, fără prea 
multă opoziţie, pe teritoriul sabin pe jumătate părăsit. 

Opoziția ecvilor şi a volscilor a fost mult mai energică şi 
durabilă. Nu ne propunem să relatăm aici despre ostilitățile care 
izbucneau în fiecare an între aceste popoare şi care sînt relatate 
în cronica romană în aşa fel încît nu se poate distinge între 
incursiunea neînsemnată şi războiul plin de consecinţe, 
conexiunea istorică fiind abandonată cu desăvirşire; ne vom 
limita la indicarea succeselor permanente. Putem recunoaşte 


însă cu uşurinţă că țelul principal al romanilor şi latinilor a fost 
dezbinarea ecvilor şi volscilor şi controlul asupra căilor de 
comunicaţie dintre ei; în acest scop, au fost întemeiate aşa- 
numitele colonii latine, Cora, Norba (în jurul anului 262, 492), 
Signia (după tradiţie reîntărită în anul 259, 495), toate de-a 
lungul liniei de demarcaţie dintre ţinutul ecvilor şi cel al 
volscilor. Aderarea hernicilor la alianţa latinilor şi romanilor 
(268, 486) a contribuit la izolarea desăvirşită a volscilor şi a 
oferit federaţiei un bastion în faţa triburilor sabelice, care se 
întindeau spre sud şi est; aşa se explică de ce acestui popor 
puţin numeros i s-a acordat egalitatea deplină cu celelalte două 
în consiliul ligii şi în împărţirea prăzii. Ecvii, mai puţin redutabili, 
n-au mai constituit de atunci un pericol; a fost suficientă, din 
cînd în cînd, o expediţie de jaf împotriva lor. Volscii au opus o 
rezistenţă mai serioasă, iar liga n-a putut să li se impună decit 
avansînd treptat prin construirea de fortărețe pe teritoriul lor. 
Velitrae a fost fondată din anul 260 (494) ca un bastion pentru 
Latium; au urmat Suessa Pometia, Ardea (312, 442) şi, destul 
de curios, Circeii, fondată sau cel puţin întărită în anul 361 
(393), care, atita timp cît Antium şi Tarracina se bucurau încă 
de libertate, nu putea să comunice cu Latium decit pe calea 
apei. S-a încercat de mai multe ori cucerirea Antiumului, însă ea 
a reuşit temporar abia în anul 287 (467); în 295 (459), oraşul şi- 
a redobiîndit libertatea şi abia după incendiul galic romanii vor 
cuceri, în urma unui război violent de treisprezece ani, o 
supremație decisivă asupra teritoriului pomptin (365-377, 389- 
377), care a fost consolidată prin fondarea fortăreţelor Satricum 
(369, 385) şi Setia (372, 382, întărită în 375, 379); în anul 371 
(383), acesta a fost împărţit în loturi şi în districte cetăţeneşti. 
După această dată, volscii s-au mai revoltat, poate, dar n-au mai 
purtat războaie împotriva Romei. 

Dar cu cit liga romanilor, latinilor şi hernicilor obținea 
succese mai răsunătoare împotriva etruscilor, sabinilor, ecvilor 
şi volscilor, cu atît mai mult îşi abandona spiritul de înţelegere. 
Cauza acestei stări de lucruri a constituit-o, probabil, în parte, 
creşterea puterii legendare a Romei, despre care am vorbit mai 
sus, ea născîndu-se cu necesitate în împrejurările date, dar care 
le apărea totuşi latinilor ca o povară grea, în special prin actele 
de odioasă injustiţie comise de către comunitatea conducătoare. 
Lor le aparţine ruşinoasa sentinţă în arbitrajul dintre aricieni şi 


ardeaţi din anul 308 (446); romanii, chemaţi ca arbitri pentru un 
teritoriu disputat de către cele două oraşe, şi l-au însuşit, iar 
atunci cînd, din cauza acestei sentinţe, la Ardea se vor isca 
disensiuni interne, poporul vrînd să treacă de partea volscilor, în 
timp ce aristocrația rămiînea ataşată Romei, romanii vor 
exploata fără ruşine şi acest conflict, folosindu-l ca pretext 
pentru a trimite în bogatul oraş colonişti romani, cărora le-au 
fost distribuite proprietăţile adepților partidului antiroman (312, 
442). Cauza principală a dizolvării interne a ligii a constat 
tocmai în subjugarea inamicilor comuni, menajamentele şi 
devotamentul dintre părţi sfirşindu-se atunci cînd a apărut 
convingerea că ele nu mai au nevoie una de alta. Ruptura 
deschisă dintre latini şi hernici, pe de o parte, şi romani, pe de 
alta, a fost prilejuită parţial de cucerirea Romei de către celți şi 
de slăbirea ei temporară cauzată de acest eveniment, parţial de 
ocuparea definitivă şi distribuirea teritoriului pomptim; aliaţii de 
odinioară se vor găsi în curînd faţă în faţă pe cîmpul de luptă. 
Un mare număr de voluntari latini participaseră deja la ultima 
rezistenţă disperată a volscilor, iar acum cele mai vestite oraşe 
latine, Lanuvium (371, 383), Praeneste (372-374 şi 400, 382- 
380 şi 354), Tusculum (373, 381) şi Tibur (390 şi 400, 360 şi 
354), ba chiar şi multe fortărețe întemeiate de liga romano- 
latină, precum Velitrae şi Circeii, au trebuit să fie supuse prin 
forţa armelor, iar tiburtinii nu se vor sfii să facă front comun 
împotriva Romei cu hoardele galice care năvăleau din nou. Nu s- 
a ajuns însă la o răscoală concertată, iar Roma a putut, fără 
eforturi exagerate, să le vină de hac oraşelor răzvrătite. 
Tusculum a fost chiar obligat (373, 381) să renunţe la republica 
sa şi să intre în corpul de cetăţeni romani - primul caz în care un 
întreg corp de cetăţeni a fost integrat comunităţii romane -, în 
timp ce i se lăsau zidurile şi o anumită autonomie comunală. 
Puțin după aceea, Satricum va avea o soartă asemănătoare. 
Lupta împotriva hernicilor a fost mai dificilă (392-396, 362-358) 
: primul general consular din rîndurile plebei, Lucius Genucius, 
va muri în luptă, dar şi în cazul acesta romanii vor triumfa. Criza 
se va termina prin reînnoirea tratatelor (396, 358) Romei cu 
confederaţia latină şi cu hernicii. Conţinutul exact al acestora nu 
ne este cunoscut, dar, probabil, cele două confederaţii s-au 
supus din nou, şi chiar în condiţii mai dureroase, hegemoniei 
romane. instituirea, în acelaşi an, a două noi districte 


cetăţeneşti în teritoriul pomptin demonstrează fără tăgadă 
imensul progres pe care l-a realizat puterea romană. 

Criza în relaţiile dintre Roma şi Latium a fost nemijlocit 
legată de dizolvarea confederației latine, care a avut loc în jurul 
anului 370 (384), cu toate că nu se poate determina cu 
siguranţă dacă efectul său a fost revolta Latiumului prezentată 
mai sus. Conform dreptului pe atunci în vigoare, fiecare oraş 
suveran fondat de către Roma şi Latium intra în rîndul 
comunităţilor îndreptăţite să participe la sărbătoarea federală şi 
la dietă, în timp ce fiecare comunitate încorporată de alta şi, 
prin urmare, anihilată din punct de vedere politic, era scoasă de 
pe lista membrilor ligii. Concomitent însă, după uzanţa latină, 
numărul de treizeci de comunităţi federate a rămas neschimbat 
în sensul că, dintre oraşele participante, dreptul de vot o dată 
stabilit l-au avut numai treizeci de cetăţi: un număr de 
comunităţi care aderaseră mai tîrziu au fost ignorate din cauza 
importanţei lor scăzute, în vreme ce, din cauza încălcărilor prin 
care s-au compromis, altele au fost private de acest drept. In 
jurul anului 370 (384), configuraţia confederației se prezenta 
astfel: dintre localităţile latine vechi, cu excepţia cîtorva 
dispărute sau a căror poziţie nu este cunoscută, au mai rămas 
autonome şi cu drept de vot următoarele: Nomentum, între 
Tibru şi Anio; Tibur, Gabii, Scaptia, Labici, Pedum şi Praeneste, 
între Anio şi Munţii Albani; Corbio, Tusculum, Bovillae, Aricia, 
Corioli şi Lanuvium, de-a lungul drumurilor acestor munţi; în 
sfîrşit, Laurentum şi Lavinium, în cîmpia care se întinde de-a 
lungul țărmului. La acestea se adaugă coloniile fondate de către 
Roma şi liga latină: Ardea, pe fostul teritoriu al rutulilor, şi 
Velitrae, Satricum, Cora, Norba, Setia şi Circeii, pe cel al 
volscilor. În plus, şaptesprezece localităţi, ale căror nume nu sînt 
transmise cu exactitate, puteau participa la sărbătoarea latină, 
însă nu aveau drept de vot. Confederaţia latină a rămas de 
atunci neschimbată, compusă din 47 de comunităţi cu drepturi 
parţiale şi 30 cu drept de vot; nici comunităţile latine fondate 
mai tîrziu, precum Sutrium, Nepete (p. 238), Cales, Tarracina, 
nu vor intra în confederație şi nici comunităţile latine despuiate 
mai tîrziu de autonomie, precum Tusculum şi Satricum, n-au fost 
şterse de pe listă. 

De această închidere a confederației se leagă şi fixarea 
limitelor geografice ale Latiumului. Atita timp cît confederaţia 


latină fusese deschisă, limitele Latiumului s-au deplasat în 
măsura în care au fost întemeiate noi oraşe federale; dar, 
întrucît coloniile latine mai recente nu au primit dreptul de 
participare la sărbătoarea latină, ele n-au fost considerate sub 
aspect geografic ca făcînd parte din Latium - probabil din 
această cauză Ardea şi Circeii au fost socotite drept oraşe din 
Latium, în timp ce Sutrium şi Tarracina, nu. Oraşele cărora le-a 
fost acordat dreptul latin după anul 370 (385) nu numai că au 
fost excluse din comunitatea confederată, dar au fost şi izolate 
unele de altele din punctul de vedere al dreptului privat. 
Relaţiile comerciale şi, probabil, căsătoria (commercium et 
conubium) erau permise fiecăreia dintre ele doar cu 
comunitatea romană, dar nu şi cu celelalte comunităţi latine, 
astfel încît un cetăţean din Sutrium putea să deţină în 
proprietate deplină un lot de pămînt la Roma, însă nu şi la 
Praeneste, şi putea să aibă copii legitimi cu o romană, dar nu cu 
o soţie tiburtină. De asemenea, dacă pînă acum oraşele s-au 
bucurat de o libertate destul de largă şi dacă s-a putut constitui, 
de exemplu, o ligă separată a celor cinci comunităţi latine vechi 
- Aricia, Tusculum, Tibur, Lanuvium şi Laurentum - şi a celor trei 
cetăţi latine noi - Ardea, Suessa Pometia şi Cora -, în jurul 
sanctuarului Dianei din Aricia, în epoci mai tiîrzii, deloc 
întîmplător, nu mai întîlnim asemenea confederaţii speciale ce 
ar fi putut pune în pericol hegemonia romană. La fel, putem 
atribui acestei epoci transformarea progresivă a constituţiilor 
comunităţilor şi modelarea lor deplină după constituţia Romei. 
Pe lîngă cei doi pretori, vor apărea mai tîrziu doi edili, cu 
elemente caracteristice  magistraturii latine, însărcinaţi cu 
intendenţa poliţiei urbane şi a pieţei şi cu administrarea justiţiei, 
care se leagă de aceasta. Instituirea acestor funcţionari urbani 
trebuie să fi avut loc, bineînţeles, în acelaşi timp şi sub influenţa 
puterii conducătoare în toate comunităţile federaţiei şi, cu 
siguranţă, nu a putut precede instituirea edilităţii curule la Roma 
(387, 367); probabil că a avut loc în acelaşi timp. Fără îndoială, 
această reglementare a constituit numai o verigă dintr-un lanţ 
de măsuri menite să restringă libertăţile şi să modifice 
organizarea comunităților municipale în interesul politicii 
aristocrației. După căderea cetăţii Veii şi cucerirea teritoriului 
pomptin, Roma s-a simţit destul de puternică pentru a strînge 
hăţurile hegemoniei şi a aduce toate oraşele latine într-o 


asemenea stare de dependenţă, încît să devină practic supuse 
din toate punctele de vedere. In această perioadă (406, 348) 
cartaginezii s-au angajat, printr-un tratat comercial încheiat cu 
Roma, să nu aducă nici o vătămare latinilor supuşi ei, îndeosebi 
oraşelor maritime Ardea, Antium, Circeii, Tarracina; însă în cazul 
în care una dintre cetăţile latine ar fi părăsit alianţa romanilor, 
fenicienii aveau dreptul de a o ataca, iar în eventualitatea că o 
cucereau, se angajau să nu-i dărime zidurile, ci să predea 
cetatea romanilor. Acest lucru arată cu claritate prin ce 
constrîngeri comunitatea romană cel puţin, dacă nu şi aceea a 
hernicilor, a păstrat dreptul formal asupra unei treimi din prada 
de război şi poate încă alte citeva rămăşiţe ale egalităţii în 
drepturi de odinioară; dar ceea ce s-a pierdut a fost destul de 
important pentru a explica înverşunarea împotriva Romei care 
domnea în această perioadă printre latini. Nu numai că oriunde 
Roma era combătută de armate, numeroşi voluntari latini 
luptind, sub steaguri străine, împotriva comunităţii care îi 
comanda, dar în anul 405 (349) însăşi adunarea federală latină 
le-a refuzat romanilor contingentul său. După toate aparențele, 
era iminentă o nouă revoltă a întregii confederaţii latine ori de 
cîte ori se prefigura un conflict cu o altă naţiune italică, în mod 
sigur capabilă să ţină piept puterii reunite a întregii naţiuni 
latine. După înfrîngerea volscilor, pentru moment, romanii nu 
vor trebui să înfrunte în sud nici o populaţie mai importantă; 
legiunile lor s-au apropiat de Liris fără a întîmpina vreo 
rezistenţă. În 397 (357) au luptat cu succes împotriva 
privernaţilor, în 409 (345), cu auruncii, cărora le-a fost smulsă 
Sora, de pe Liris. Astfel, armatele romane au sosit la graniţa 
samniţilor şi tratatul de prietenie încheiat în anul 400 (354) de 
cele mai puternice şi cele mai curajoase naţiuni italice a fost 
semnul cel mai sigur al unei lupte apropiate pentru supremație 
în Italia, luptă care va izbucni concomitent cu criza din interiorul 
naţiunii latine. 

Națiunea samnită, care, în epoca expulzării Tarqguiniilor 
din Roma, era de mai mult timp în posesia ținutului deluros care 
se întinde între cîmpiile Apuliei şi Campaniei dominîndu-le pe 
amiîndouă, a fost împiedicată în înaintarea ei, într-o direcţie, de 
către daunieni - puterea şi înflorirea Arpiei aparţine acestei 
epoci -, în cealaltă, de către greci şi etrusci. Prăbuşirea puterii 
etrusce către sfîrşitul secolului al Ill-lea, amurgul coloniilor 


greceşti în decursul celui următor i-au deschis însă calea spre 
vest şi sud, iar samniţii nu vor întîrzia să înainteze, hoardă după 
hoardă, pînă la mările meridionale ale Italiei, iar uneori şi 
dincolo de acestea. Mai întîi vor apărea în cîmpia din jurul 
golfului, unde numele de campanieni se va încetăţeni începînd 
cu secolul al patrulea; etruscii fuseseră anihilaţi aici, grecii 
strimtoraţi: primii vor pierde Capua (330, 424), ceilalţi, Cumae 
(334, 420). În acelaşi timp, poate chiar mai devreme, lucanienii 
îşi vor face apariţia în Grecia Mare; ei se aflau angajaţi într-un 
conflict cu populaţiile din Terinae şi Turii şi se vor stabili în 
oraşul grec Laos cu mult timp înainte de anul 364 (390). În 
această perioadă, efectivele lor armate se ridicau la 30.000 de 
pedestraşi şi 4.000 de călăreţi. Spre sfirşitul secolului al IV-lea 
se poate vorbi pentru prima dată de confederaţia separată a 
brutienilor care, spre deosebire de celelalte triburi sabelice, nu 
s-au detaşat sub formă de colonie, ci în urma unui război cu 
lucanienii, amestecîndu-se cu foarte multe elemente străine. 
Grecii Italiei sudice au încercat, bineînţeles, să se apere în faţa 
presiunii barbarilor; liga cetăților aheene a fost reconstituită în 
anul 361 (393), stabilindu-se ca, în eventualitatea unui atac al 
lucanienilor asupra unuia dintre oraşele confederate, toate 
celelalte să trimită contingente, comandanții contingentelor 
absente urmînd a fi pedepsiţi cu moartea. Dar nici uniunea 
Greciei Mari n-a mai ajutat la nimic, întrucît stăpînul Siracusei, 
Dionysios cel Bătrîn, se aliase cu italicii împotriva conaţionalilor 
săi. În timp ce Dionysios smulgea flotelor Greciei Mari 
supremaţia asupra mărilor italice, cetăţile greceşti erau ocupate 
sau distruse una după alta de către italici; într-un interval 
incredibil de scurt, această strălucitoare constelație de oraşe 
greceşti a fost nimicită şi pustiită. Numai citeva aşezări greceşti, 
ca, de exemplu, Neapolis, au reuşit, cu eforturi uriaşe şi mai 
mult prin tratate decît cu puterea armelor, să-şi păstreze cel 
puţin existenţa şi naționalitatea. Numai Tarentumul a rămas pe 
deplin independent. El s-a menţinut datorită poziţiei sale mai 
îndepărtate şi datorită spiritului războinic al cetăţenilor, 
întreţinut de luptele neîncetate cu mesapii. Dar şi această 
cetate a trebuit să lupte necontenit cu lucanienii pentru 
existenţa sa şi a fost nevoită să caute aliaţi şi mercenari în 
patria grecească. In perioada în care Veii şi cîmpia pomptină au 
devenit romane, hoardele samnite stăpîneau întreaga Italie de 


Sud, cu excepţia cîtorva colonii greceşti, fără legătură între ele, 
şi a coastei apulo-mesapiene. Periplul grec, redactat în jurul 
anului 418 (336), îi situează pe samniţii propriu-zişi, cu cele 
„cinci limbi” ale lor, de la o mare la cealaltă şi îi plasează în 
vecinătatea lor pe campanieni, lîngă Marea Tireniană, la nord, 
iar pe lucanieni, la sud. Printre aceştia sînt cuprinşi, aici, ca şi în 
multe alte cazuri, şi brutienii. Ei se extind deja pe întreaga 
lungime a țărmului, de la Paestum, lîngă Marea Tireniană, pînă 
la Turii, lîngă Marea lonică. Într-adevăr, dacă comparăm 
succesele dobîndite de cele două mari naţiuni ale Italiei, latinii şi 
samniţii, înainte de a intra în contact, vom constata că 
traiectoria cuceririlor samnite a fost cu mult mai cuprinzătoare 
şi mai strălucitoare decit cea a romanilor. Dar caracterul acestor 
cuceriri a fost cu totul deosebit. De la solidul centru urban pe 
care Latium îl avea în Roma, dominaţia acestei naţiuni se va 
extinde treptat în toate direcţiile - ce-i drept, în limite relativ 
restrinse, dar prinzind rădăcini după fiecare pas, în parte prin 
fondarea de cetăţi după modelul oraşelor dependente, în parte 
prin romanizarea teritoriului cucerit. Nu la fel s-a întîmplat în 
Samnium. Aici nu există nici o comunitate hegemonă şi, de 
aceea, nici o politică de cuceriri. În timp ce cucerirea teritoriului 
veienţilor şi a celui pomptin a însemnat o lărgire reală a puterii 
Romei, Samnium a fost mai degrabă slăbit decit fortificat prin 
naşterea cetăților din Campania, a confederației lucaniene şi a 
celei brutiene, întrucit fiecare hoardă, după ce a găsit noile 
aşezări pe care le căuta, îşi va urma propriul destin. Triburile 
samnite ocupau un teritoriu disproporționat de mare, fără a vădi 
intenţia de a şi-l însuşi în întregime ; oraşele greceşti mai mari, 
Tarentum, Turii, Crotona, Metapontion, Heracleia, Region şi 
Neapolis, deşi slăbite şi deseori dependente, continuau să 
existe, elenii fiind toleraţi chiar în zonele de cîmpie şi în oraşele 
mai mici. Cumae, de exemplu, Poseidonia, Laos şi Hipponion au 
rămas, precum o dovedesc Periplu/ şi monedele, oraşe greceşti 
chiar şi sub dominaţia samnită. In felul acesta au luat naştere 
populaţii eterogene, ca, de exemplu, brutienii, cu cele două 
limbi cuprinzînd elemente greceşti, alături de cele samnite şi, 
poate, chiar rămăşiţe ale vechilor autohtoni. Dar şi în Lucania, şi 
în Campania trebuie să fi avut loc astfel de amestecuri, deşi într- 
o proporţie mai redusă. Farmecului primejdios al culturii elene 
nu i s-a putut sustrage nici națiunea samnită, mai ales în 


Campania, unde Neapolis a intrat de timpuriu în relaţii amicale 
cu imigranții şi unde cerul îi umaniza chiar şi pe barbari. Capua, 
Nola, Nuceria, Teanum, cu toate că aveau o populaţie pur 
samnită, au adoptat obiceiurile greceşti şi o constituţie greacă; 
de fapt, forma indigenă a constituţiei cantonale nu putea să 
supravieţuiască în noile circumstanţe. Oraşele samnite ale 
Campaniei au început să bată monede, în parte cu caractere 
greceşti; ca mărime, Capua a devenit, prin comerţ şi agricultură, 
al doilea oraş al Italiei; prin bogăţie şi lux era deja primul. 
Corupţia prin care, după relatările anticilor, acest oraş le 
întrecea pe toate celelalte din ltalia se reflectă mai ales în 
sistemul de recrutare a mercenarilor şi în luptele de gladiatori 
cu care şi-a cîştigat renumele. Nicăieri recrutorii nu găseau un 
asemenea aflux ca în această metropolă a civilizaţiei imorale; pe 
cînd Capua însăşi nu ştia cum să se apere de atacurile 
samniţilor, tineretul belicos al Campaniei se precipita, sub 
conducerea comandanților aleşi din rîndurile lui, îndeosebi 
înspre Sicilia. Influenţa pe care aceste deplasări ale mercenarilor 
o vor exercita asupra Italiei o vom trata mai jos; ele prezintă o 
trăsătură a moravurilor campaniene la fel de caracteristică 
precum luptele de gladiatori care, dacă nu s-au născut la Capua, 
au fost totuşi dezvoltate aici pînă la perfecţiune. Aici, cupluri de 
gladiatori vor apărea chiar şi în timpul banchetelor, iar numărul 
lor era determinat de rangul oaspeţilor invitaţi. Această 
degenerare a celui mai important oraş samnit, care a avut la 
origine, fără îndoială, şi influenţa spiritului etrusc, va avea 
circumstanţe funeste pentru întreaga naţiune; chiar dacă 
aristocrația  campaniană a reuşit să asocieze bravura 
cavalerească şi o înaltă cultură spirituală cu cea mai profundă 
corupţie, nu putea deveni niciodată pentru națiunea sa ceea ce 
nobilimea romană era pentru națiunea latină. Deşi cu o 
intensitate mai scăzută, influenţa elenă s-a exercitat şi asupra 
lucanienilor şi brutienilor, aşa cum se exercitase şi asupra 
campanienilor. Obiectele găsite în toate mormintele acestor 
ţinuturi dovedesc că arta elenă a fost cultivată aici cu o frenezie 
barbară; bogatele podoabe din aur şi chihlimbar, splendida 
ceramică pictată, găsite astăzi în lăcaşurile morţilor, ne ajută să 
constatăm cît de mult se îndepărtaseră aceşti oameni de 
obiceiurile strămoşilor. Alte indicaţii ne sînt oferite de scriere; 
vechea scriere naţională adusă din nord a fost abandonată de 


lucanieni şi de brutieni în favoarea celei greceşti, în timp ce, în 
Campania, alfabetul naţional, probabil şi limba însăşi, s-a 
dezvoltat independent, sub  înriurirea modelatoare a celei 
greceşti, atingînd o claritate şi o fineţe mai mare. Se întîlnesc 
chiar urme izolate ale influenţei filozofiei greceşti. Doar ţara 
samnită propriu-zisă a rămas neatinsă de aceste inovaţii care, 
oricît de frumoase şi naturale au putut fi, au contribuit totuşi în 
mare măsură la slăbirea treptată a legăturilor de unitate 
naţională, de altfel foarte fragile de la început. Din cauza 
influenţei spiritului elen s-a produs o ruptură adîncă în ramura 
samniţilor. „Filoelenii” civilizaţi ai Campaniei au început, precum 
elenii înşişi, să tremure în faţa triburilor mai sălbatice ale 
muntenilor, care nu conteneau să pătrundă în Campania şi să 
tulbure coloniştii originari degeneraţi. Roma a fost un stat închis, 
care dispunea de întreaga forţă a Latiumului; locuitorii puteau 
să cîrtească, dar se supuneau. Națiunea samnită a fost însă 
dispersată şi divizată, iar dacă confederaţia din ţara propriu-zis 
samnită a păstrat cu fidelitate moravurile şi curajul strămoşilor, 
ea se deosebea profund şi sub acest aspect de celelalte 
populaţii şi cetăţi samnite. 

De fapt, această neînțelegere dintre samniţii din cîmpie şi 
cei din zona muntoasă îi va conduce pe romani dincolo de Liris. 
Sidicinii din Teanum şi campanienii din Capua au cerut ajutor 
romanilor împotriva propriilor conaţionali, care le atacau 
teritoriul în număr tot mai mare, ameninţind să se aşeze aici 
(411, 343). Cînd alianţa solicitată a fost refuzată, delegaţia 
campaniană a negociat în schimbul protecţiei supunerea sub 
suzeranitatea Romei; romanii n-au putut rezista unei asemenea 
momeli. Delegaţi romani au fost trimişi la samniţi pentru a-i 
informa despre noua achiziţie şi a-i îndemna să respecte 
teritoriul puterii prietene. Nu se mai poate stabili în detaliu cum 
au decurs evenimentele în continuare; constatăm numai că, fie 
după o campanie, fie după un război, între Roma şi Samnium s-a 
încheiat un acord în urma căruia romanii au obţinut libertatea 
de acţiune în privinţa cetăţii Capua, samniţii asupra Teanumului, 
iar volscii pe cursul superior al Lirisului. Consimţămiîntul pe care 
samniţii l-au dat în privinţa tratatului se explică prin eforturile 
susţinute pe care tarentinii le făceau în această epocă pentru a 
se debarasa de vecinii lor sabeli; dar şi romanii aveau motive 
întemeiate de a ajunge cit mai repede la o înţelegere cu 


samniţii, deoarece trecerea apropiată a ținutului care se 
învecina la sud cu Latium în proprietate romană a transformat 
nemulţumirile care îi frămîntau de mult pe latini în revoltă 
deschisă. Toate oraşele latine originare, chiar şi tusculanii, 
primiţi în liga cetăţenilor romani, s-au ridicat împotriva Romei, 
cu o singură excepţie, cea a laurentinilor. In schimb, toate 
coloniile romane din Latium, cu excepţia celei de la Velitrae, au 
respectat alianţa romană. Este uşor de explicat de ce capuanii, 
cu toată supunerea lor recentă şi voluntară, au folosit 
neconstrînşi prima ocazie pentru a se descotorosi de dominaţia 
romană şi de ce, cu toată opoziţia partidului optimaţilor, devotat 
alianţei cu Roma, comunitatea a făcut cauză comună cu 
confederaţia latină ; înţelegem, de asemenea, că volscii au 
întrevăzut în această revoltă latină ultima posibilitate de a-şi 
recîştiga libertatea şi, în consecinţă, au luat armele; în schimb, 
nu ne putem edifica asupra motivului pentru care hernicii, ca şi 
aristocrația campaniană, nu au participat la această răscoală. 

Poziţia romanilor a fost critică, legiunile care trecuseră 
Lirisul şi ocupaseră Campania au fost despărțite de patrie de 
grupurile de latini şi de volsci şi numai o victorie le putea salva. 
Bătălia decisivă (414, 340) a fost dată la Trifanum (între 
Minturnae,  Suessa şi  Sinuessa); consulul Titus Manlius 
Imperiosus Torquatus a cîştigat o victorie strălucită asupra 
latinilor şi volscilor; în măsura în care mai opuneau rezistenţă, 
au fost silite să capituleze; luate cu asalt, au fost reduse toate la 
supunere. 

Consecința victoriei a fost dizolvarea ligii latine, care a 
devenit, dintr-o confederație politică independentă, o simplă 
asociaţie pentru celebrarea sărbătorilor religioase: drepturile 
consfinţite ale confederației, referitoare la un maximum al 
trupelor recrutate şi la prada de război, au fost abandonate şi au 
avut, dacă au fost acordate, caracterul unor favoruri. In locul 
tratatului dintre Roma, pe de o parte, şi confederaţia latină, pe 
de alta, au fost realizate alianţe veşnice între Roma şi fiecare 
localitate confederată în parte. Izolarea între comunităţi, 
instituită iniţial pentru localităţile fondate după anul 370 (384), 
a fost extinsă în felul acesta asupra întregii naţiuni. Din mai 
multe puncte de vedere, diferitele aşezări îşi vor păstra 
privilegiile anterioare şi autonomia. Tibur şi Praeneste, în 
schimb, au trebuit să cedeze Romei părţi din teritoriile lor, iar în 


cazul altor comunităţi latine sau volsce, dreptul învingătorului a 
fost speculat cu şi mai mare asprime. La Antium, cea mai 
importantă şi mai redutabilă cetate volscă, atit pe uscat, cit şi 
pe mare, au fost trimişi colonişti romani, iar vechii cetăţeni nu 
numai că au fost obligaţi să le cedeze acestora terenurile 
necesare, dar au fost siliţi să intre ei înşişi în corpul cetăţenilor 
romani (416, 338). Colonişti romani vor fi stabiliţi şi în a doua, 
ca importanţă, cetate maritimă volscă, Tarracina (425, 329), 
vechii cetăţeni fiind în parte expulzați, în parte integrați în noua 
comunitate cetăţenească; Lanuvium, Aricia, Nomentum, Pedum 
şi-au pierdut, de asemenea, independenţa şi au devenit 
municipii romane. Zidurile cetăţii Velitrae au fost dărimate, 
senatul a fost expulzat în totalitate şi a fost exilat în Etruria 
romană; oraşul a fost constituit probabil ca o comunitate 
supusă, după dreptul caerit. Din terenul obţinut, o parte, de 
exemplu, proprietăţile senatorilor din Velitrae, a fost distribuită 
cetăţenilor romani; aceste distribuiri speciale, ca şi numeroasele 
comunităţi recent admise în corpul cetăţenesc roman vor 
genera în anul 422 (332) instituirea a doi noi triburi. 
Semnificaţia extraordinară a succesului obţinut a fost pe deplin 
înţeleasă la Roma; o mărturiseşte coloana comemorativă care a 
fost ridicată dictatorului victorios din anul 416 (338), Gaius 
Maenius, în forul roman şi împodobirea tribunei vorbitorilor, 
plasată în acelaşi loc, cu rostrele de pe galerele Antiumului, 
cărora nu li s-a găsit nici o altă menire. În acelaşi fel, deşi în 
forme întruciîtva deosebite, stăpînirea romană a fost stabilită şi 
consolidată în teritoriile sudice ale volscilor şi campanienilor. 
Fundi, Formaiae, Capua, Cumae şi un număr de alte cetăţi mai 
mici au devenit comunităţi dependente de Roma în baza 
dreptului caerit; pentru siguranţă, la Capua, oraş atit de 
important, a fost accentuată cu multă dibăcie disensiunea dintre 
aristocrație şi popor, iar constituţia cetăţii a fost revizuită şi 
controlată în interesul romanilor. Aceeaşi procedură va fi urmată 
şi în cazul Privernumului; cetăţenii acestuia, sprijiniți de 
neînfricatul partizan fundan Vitruvius Vaccus, au avut onoarea 
de a da ultima bătălie pentru libertatea latină. Ea se va încheia 
cu luarea prin asalt a oraşului (425, 329) şi cu executarea lui 
Vaccus în închisoarea romană. Pentru constituirea, în aceste 
locuri, a unei populaţii romane, teritoriul cucerit, îndeosebi cel al 
Privernumului şi al cetăţii Falernae, a fost împărţit cetăţenilor 


romani într-un număr de loturi atît de mare, încît cîţiva ani mai 
tirziu (436, 318) au putut fi instituite şi aici două noi triburi. 
Întemeierea a două colonii cu drept latin a dat, în final, mai 
multă siguranţă ținutului dobiîndit de curînd. Una a fost Cales 
(420, 334), în mijlocul cîmpiei campaniene, de unde puteau fi 
supravegheate Teanum şi Capua, cealaltă Fregellae (426, 328), 
care domina trecerea peste Liris. Ambele au fost deosebit de 
puternice şi au înflorit repede, cu toate piedicile puse de sidicini 
creării Calesului şi de samniţi cetăţii Fregellae. De asemenea, la 
Sora a fost staționată o garnizoană romană, măsură care a 
provocat demersul inutil al samniţilor, cărora acest ţinut le 
fusese cedat printr-un tratat. Fără nici o abatere, Roma înainta 
spre țelul său, dovedind în consolidarea ținuturilor cîştigate o 
politică mai măreaţă şi mai energică decit o făcuse pe cîmpul de 
bătălie, împiînzindu-le politic şi militar cu o reţea de apărare de 
nepătruns. Este de la sine înţeles că samniţii nu priveau cu ochi 
buni înaintarea amenințătoare a romanilor; fără îndoială, au 
ridicat şi stavile înaintea lor, dar, cu toate acestea, acum, cînd 
poate nu era prea tirziu, au neglijat să le închidă, cu energia 
cerută de împrejurări, noua cale de cuceriri. Ce-i drept, se pare 
că, în urma tratatului cu Roma, ei au ocupat Teanumul, 
fortificîndu-l foarte bine; căci, dacă înainte oraşul căutase ajutor 
la Capua şi Roma împotriva Samniumului, în luptele de mai 
tîrziu apare că bastion al puterii samnite în direcţia vestică. Ei s- 
au extins, într-adevăr, pe Lirisul superior, cucerind şi distrugind 
totul, dar s-au aşezat aici în mod permanent. Au distrus astfel 
oraşul volsc Fregellae, facilitind întemeierea coloniei romane 
amintite mai sus şi înspăimîntind alte două oraşe volsce, 
Fabrateria (Falvaterra) şi Luca (localizare nesigură), încît 
acestea vor urma exemplul cetăţii Capua, trecînd de partea 
Romei (424, 330). Înainte de a se împotrivi în mod serios, 
confederaţia samnită a permis ca expansiunea romană în 
Campania să devină o realitate; cauza acestei încetineli trebuie 
să fie căutată, în parte, în luptele contemporane ale naţiunii 
samnite cu elenii italici, în parte, totuşi, în politica lipsită de 
forţă şi de unitate a confederației. 


Capitolul VI 
ltalicii împotriva Romei 


În timp ce romanii se băteau pe Liris şi pe Volturnus, sud- 
estul peninsulei era zguduit de alte lupte. Bogata republică 
comercială tarentină, din ce în ce mai ameninţată de hoardele 
lucaniene şi mesapiene, neîncrezîndu-se, şi pe bună dreptate, în 
propriile arme, a cîştigat cu vorbe frumoase şi bani buni 
condotierii patriei-mamă: regele Spartei, Archidamos, a venit în 
ajutorul compatrioţilor săi cu trupe numeroase şi a fost bătut de 
lucanieni în aceeaşi zi în care Filip a învins la Chaeroneia (416, 
338) - drept pedeapsă, au spus grecii pioşi, pentru participarea 
lui şi a oamenilor săi, cu nouăsprezece ani în urmă, la jefuirea 
sanctuarului din Delphi. Locul lui a fost luat de un comandant 
mai puternic, Alexandru Molossul, fratele Olimpiei, mama lui 
Alexandru cel Mare. In afara trupelor pe care le-a adus, a reunit 
sub stindardele sale contingentele cetăților greceşti, îndeosebi 
pe cele ale tarentinilor şi metapontinilor, de asemenea 
poediculii (din jurul localităţii Rubi, astăzi Ruvo), care, precum 
grecii, se simțeau ameninţaţi de națiunea sabelică, şi, în fine, 
chiar pe exilaţii lucanieni, al căror număr considerabil denotă 
violentele tulburări din sînul acestei confederaţii. Astfel, s-a 
văzut în curînd superior inamicului. Consetia (Consenza), sediul 
confederației, a căzut în mîinile sale. În van samniţii se grăbesc 
în ajutorul lucanienilor; Alexandru învinge forţele lor unite la 
Paestum, îi îngenunchează pe daunieni lîngă Sipontum şi pe 
mesapi în partea sud-estică a peninsulei. A ajuns fulgerător să 
stăpînească de la o mare la alta şi era în măsură să le întindă 
romanilor mîna pentru a-i ataca în comun pe samniţi în inima 
teritoriilor lor. Dar asemenea succese nesperate nu erau dorite 
de comercianții din Tarentum, care s-au înspăimîntat; între ei şi 
căpitanul lor, care venise ca un soldat mercenar şi care era pe 
cale de a întemeia în Occident un imperiu elen, precum nepotul 
său în Orient, a izbucnit războiul. Alexandru s-a aflat la început 
în avantaj; el a smuls tarentinilor Heracleia, a restaurat Turii şi 
se pare că a lansat o chemare către ceilalţi greci din Italia de a 
se uni sub scutul său împotriva tarentinilor, încercînd, 
concomitent, să mijlocească pacea între aceştia şi populaţiile 


sabelice. Proiectele sale grandioase au găsit însă un slab ecou la 
grecii dezarmaţi şi descurajaţi, iar inevitabila schimbare de 
partide i-a înstrăinat pe primii săi aliaţi, lucanienii; el a fost ucis 
la Pandosia de mîna unui emigrat lucanian (422, 332). Odată cu 
moartea sa, lucrurile se vor întoarce în esenţă în matca lor 
originară. Oraşele greceşti s-au văzut din nou izolate şi au fost 
nevoite să se apere, după propriile puteri, prin tratate, achitarea 
unui tribut sau ajutor extern; de exemplu, Crotona i-a respins în 
anul 430 (324) pe brutieni cu ajutorul Siracusei. Triburile 
samnite au cîştigat din nou preponderența şi, în pofida grecilor, 
puteau să-şi orienteze din nou atenţia spre Campania şi Latium. 

Aici însă se produsese o cotitură profundă. Confederaţia 
latină fusese sfărimată şi distrusă, ultima rezistenţă a volscilor 
anulată, meleagurile campaniene, cele mai bogate şi mai 
frumoase ale peninsulei, se aflau în stăpînirea bine consolidată 
şi necontestată a romanilor, al doilea oraş al Italiei trecuse sub 
suzeranitate romană. În timp ce grecii şi samniţii se luptau între 
ei, Roma se înălţase aproape nestingherită la o poziţie 
dominantă care nu mai putea fi primejduită de nici un popor din 
peninsulă, dacă ar fi acţionat singur, şi care îi ameninţa pe toţi 
cu jugul roman. O acţiune simultană a tuturor popoarelor, care, 
fiecare în parte, n-ar fi fost capabile să se opună în faţa Romei, 
ar fi putut rupe eventual lanţurile înainte de făurirea lor 
definitivă, dar clarviziunea, curajul şi dăruirea necesare unei 
asemenea coaliţii a nenumăratelor comunităţi urbane sau 
populaţii, în cea mai mare parte ostile sau străine unele de 
altele, nu au fost întrunite; ele vor apărea atunci cînd va fi prea 
tîrziu. 

După prăbuşirea puterii etrusce şi după declinul 
republicilor greceşti, confederaţia samnită a rămas cea mai 
importantă putere din Italia, alături de Roma, şi, concomitent, 
cea care era cel mai mult şi mai nemijlocit ameninţată de 
spiritul cuceritor al romanilor. În consecinţă, ei i-a revenit primul 
loc şi povara cea mai grea în lupta pentru libertate şi autonomie 
pe care au trebuit s-o poarte italicii împotriva Romei. Samniţii 
puteau să conteze pe sprijinul micilor populaţii sabelice - 
vestinii, frentanii, marucinii - şi pe cel al altor cantoane mai 
mărunte, care trăiau într-o izolare rurală în ţinuturile lor 
muntoase şi care n-au rămas surde la chemarea unui trib înrudit 
ce-i îndemna la apărarea bunurilor comune. Mai important ar fi 


fost ajutorul elenilor campanieni şi al celor din Grecia Mare, 
îndeosebi al tarentinilor, cel al puternicilor lucanieni şi brutieni. 
Insă în parte, moliciunea şi nestatornicia demagogilor care 
dominau Tarentumul şi amestecul cetăţii în problemele siciliene, 
în parte disensiunile interne din sînul confederației lucaniene, în 
parte şi înainte de toate, ura profundă care-i diviza pe elenii din 
Italia de Sud şi opresorii lor, lucanienii, ofereau slabe speranţe 
pentru o alianţă a Tarentumului şi a lucanienilor cu samniţii. Din 
partea marsilor, vecinii cei mai apropiaţi ai romanilor, cu care 
trăiau de mult timp în relaţii paşnice, nu se putea aştepta mai 
mult decit o participare formală sau neutralitatea; apulii, 
străvechi şi îndirjiţi inamici ai sabelilor, erau, firesc, aliaţii 
romanilor. In schimb, se putea spera ca îndepărtaţii etrusci, 
după ce va fi înregistrată prima victorie, să se asocieze ligii şi n- 
ar fi fost imposibilă nici o răscoală în Latium sau în ţinutul 
volscilor şi hernicilor. Înainte de toate însă, samniţii, etolienii 
italici, care conservaseră întreaga energie naţională, trebuiau să 
aibă încredere în propria putere pentru a rezista într-o luptă 
inegală, ceea ce ar fi făcut astfel încît celelalte popoare să se 
ruşineze de inactivitatea lor, să poată delibera fără constrîngere 
şi să-şi poată uni forţele. O singură victorie ar fi putut mai apoi 
să aprindă văpaia insurecției în jurul Romei. Istoria nu-i poate 
refuza acestui popor nobil meritul de a-şi fi înţeles şi îndeplinit 
datoria. 

Vrajba dintre Roma şi Samnium dura de mai mulţi ani din 
cauza agresiunilor continue pe care şi le permiteau romanii pe 
Liris, dintre care aceea terminată cu întemeierea cetăţii 
Fregellae în 426 (328) a fost ultima şi cea mai importantă. 
Motivul izbucnirii conflictului l-au oferit însă grecii din Campania. 
Cetățile gemene Palaeopolis şi Neapolis, care au format o 
unitate politică şi au stăpiînit, după toate aparențele, şi insulele 
greceşti din golf, erau singurele comunităţi de pe teritoriul 
roman care nu fuseseră încă supuse. Informaţii asupra intenţiilor 
Romei de a lua în stăpinire aceste cetăţi, tarentinii şi samniţii au 
hotărît să le-o ia înainte; şi dacă tarentinii, atît din cauza 
moliciunii lor, cît şi a depărtării, n-au putut să traducă acest plan 
în fapt, samniţii vor cantona, într-adevăr, o garnizoană puternică 
la Palaeopolis. Imediat însă, romanii vor declara războiul - 
nominal, palaeopolitanilor, dar, de fapt, samniţilor (427, 327) - 
şi vor începe asediul cetăţii. Prelungirea acestuia a atras însă 


nemulţumirea grecilor, lezaţi de perturbarea comerţului lor şi de 
prezenţa garnizoanei străine; romanii, ale căror sforţări au fost 
îndreptate în întregime spre îndepărtarea statelor de mîna a 
doua sau a treia de coaliția a cărei formare se prefigura, se vor 
grăbi, din momentul în care grecii se vor arăta dispuşi să 
negocieze, să le acorde condiţiile cele mai favorabile: deplina 
egalitate în drepturi şi scutirea de serviciul militar pe uscat, 
alianţă egală şi pace perpetuă. După ce palaeopolitanii s-au 
dezbărat prin viclenie de garnizoană, tratatul a fost semnat în 
anul 428 (326). Oraşele sabelice de la sud de Volturnus, Nola, 
Nuceria, Herculanum şi Pompei, au luat, la începutul războiului, 
partea samniţilor; numai că, fie datorită poziţiei lor expuse, fie 
datorită uneltirilor romanilor, care vor încerca, prin vicleşug şi 
promisiuni, să atragă partidele optimaţilor din aceste oraşe de 
partea lor, avînd un precedent fericit în cazul cetăţii Capua, 
puţin după căderea Palaeopolisului aceste oraşe se vor declara 
în favoarea Romei sau neutre. Un succes şi mai important a fost 
înregistrat de romani în Lucania, unde poporul, instinctiv, se 
pronunţase pentru tabăra samnită; dar întrucît alianţa cu 
samniţii ar fi implicat şi încheierea unei păci cu tarentinii, iar 
majoritatea stăpiînilor Lucaniei nu era dispusă să înceteze 
fructuoasele expediţii de jaf, romanii au reuşit să încheie cu 
Lucania un tratat care s-a dovedit de nepreţuit: tarentinii vor fi 
ţinuţi permanent ocupati, întreaga putere a Romei putindu-se 
astfel concentra împotriva samniţilor. 

În felul acesta, Samnium a fost izolat din toate părţile; 
abia dacă i-au trimis contingente unele dintre districtele 
muntoase din est. În anul 428 (326) a început războiul pe 
teritoriul propriu-zis al samniţilor; unele cetăţi de pe graniţa 
campaniană, ca Rufrae (între Venafrum şi Teanum) şi Allifae au 
fost ocupate de romani. În anii următori, armatele romane au 
străbătut teritoriul samnit, luptînd şi jefuind pînă în ţinutul vestic 
şi pînă în Apulia, unde au fost primite cu braţele deschise; peste 
tot s-au aflat într-un avantaj decisiv. Samniţii au fost descurajaţi; 
ei au trimis prizonierii romani în patrie şi, odată cu ei, cadavrul 
şefului partidei adepte a războiului, Brutulus Papius, care nu i-a 
aşteptat pe călăii romani după ce adunarea poporului samnit a 
hotărit să ceară pacea şi să-şi asigure condiţii mai puţin dure 
prin extrădarea celui mai valoros comandant. Dar după ce 
rugămintea umilă, aproape imploratoare, a fost refuzată de 


către adunarea populară romană (432, 322), samniţii se vor 
pregăti pentru o ultimă şi disperată rezistenţă sub noul lor 
conducător Gavius Pontius. Armata romană, care, sub 
conducerea celor doi consuli din anul care a urmat (433, 321), 
Spurius Postumius şi Titus Veturius, se afla lîngă Calatia (între 
Caserta şi Maddaloni), a primit ştirea, confirmată de spusele 
multor prizonieri, că samniţii ar fi înconjurat Luceria şi că 
importanta cetate, care era cheia Apuliei, s-ar afla în mare 
primejdie. Tabăra a fost părăsită fără întirziere. Pentru a putea 
ajunge la timp nu s-a ales alt drum decit cel care trecea prin 
teritoriul inamic, acolo unde, mai tîrziu, drept continuare a Viae 
Appiae, va fi construit drumul roman de la Capua, prin 
Beneventum, în Apulia. Acest drum conducea înspre localităţile 
actuale Arpaja şi Montesarchio, printr-o vale mlăştinoasă 
înconjurată de coline împădurite înalte şi abrupte, accesibilă 
doar prin nişte defilee înguste care mărgineau intrarea şi 
ieşirea. Aici, samniţii aşteptau în ambuscadă. Romanii au intrat 
în vale fără să fi întîlnit vreun obstacol; ieşirea era însă 
baricadată şi puternic apărată; retrăgindu-se, ei vor găsi şi 
intrarea închisă într-un mod similar şi, concomitent, pe înălţimi 
au apărut cohortele samnite. Au înţeles prea tirziu că se 
lăsaseră păcăliţi de o stratagemă militară şi că samniţii nu-i 
aşteptau la Luceria, ci în pasul de la Caudium. Au atacat, dar 
fără speranţă şi fără un plan preconceput; total incapabilă de 
manevră, armata romană a fost înfrintă, practic, fără luptă. 
Generalii romani au capitulat. Numai o retorică naivă a putut 
pretinde că generalul samnit a trebuit să se decidă fie pentru 
eliberarea, fie pentru măcelărirea armatei romane; el nu putea 
să acţioneze mai înţelept decit să accepte capitularea şi să facă 
prizonieră armata duşmană, care reprezenta întreaga forţă 
militară activă a comunităţii romane în momentul acela, 
împreună cu cei doi comandanţi supremi. În acest fel, calea spre 
Campania şi Latium ar fi fost deschisă şi, în condiţiile date, în 
care volscii şi hernicii, ca şi majoritatea latinilor, l-ar fi primit cu 
braţele deschise, existenţa politică a Romei ar fi fost serios 
primejduită. Dar, în loc să acţioneze şi să încheie o alinaţă 
militară, Gavius Pontius - fie că a împărtăşit o inexplicabilă 
năzuinţă de pace a confederaţilor, căreia îi căzuse victimă în 
anul precedent Brutulus Papius, fie că nu s-a putut opune 
partidei obosite de război - a considerat că poate fructifica 


această victorie excepţională soluţionînd întregul conflict printr- 
o pace echitabilă. Condiţiile stipulate au fost destul de 
moderate: Roma să dărime cetăţile Cales şi Fregellae, 
întemeiate contrar prevederilor tratatului, şi să reînnoiască 
alianţa cu Samnium în aceiaşi termeni. După ce romanii au 
subscris la aceste condiţii şi au fost desemnaţi 600 de ostatici 
din rîndul cavaleriei drept garanţie pentru îndeplinirea lor, 
cărora li se adăuga cuvintul tuturor ofiţerilor de stat-major, 
armata romană a fost eliberată, nevătămată, dar dezonorată, 
întrucît samniţii, ameţiţi de victorie, nu s-au putut abţine de a nu 
impune inamicului detestatul gest de depunere a armelor şi 
trecerea pe sub jug. Numai că senatul roman, fără a ţine seama 
de jurămiîntul ofiţerilor şi de soarta ostaticilor, a anulat tratatul şi 
s-a mulţumit să-i predea pe cei care-l încheiaseră, ca fiind 
personal responsabili de îndeplinirea lui, în mîinile inamicului. 
Istoria imparţială nu trebuie să se preocupe dacă, în această 
situaţie, cazuistica avocaţilor şi preoţilor Romei a urmărit litera 
legii sau dacă aceasta a fost încălcată de decretul senatului; din 
punct de vedere uman şi politic, romanii nu pot fi învinuiți. Dacă, 
după dreptul public roman formal, generalul putea sau nu să 
încheie pacea fără obţinerea ratificării din partea cetăţenilor e o 
problemă care nu prezintă un interes deosebit; în spiritul şi 
practica constituţiei era foarte precis stabilit că, la Roma, fiecare 
convenţie de stat, care nu era de natură pur militară, intra în 
competenţa autorităţilor civile şi că un general care încheia 
pacea fără însărcinare din partea senatului şi a adunării 
poporului îşi depăşea autoritatea. Eroarea generalului samnit de 
a fi oferit generalilor romani alegerea între salvarea armatei şi 
depăşirea autorităţii lor a fost mai mare decit vina celor romani 
de a nu fi avut mărinimia să refuze categoric orice propunere de 
acest gen. Neratificarea unei asemenea convenţii din partea 
senatului roman a fost aşadar corectă şi necesară. Nici o mare 
naţiune nu renunţă la ceea ce deţine decit sub presiunea unor 
constrîngeri extraordinare, toate tratatele care fac concesii fiind 
o recunoaştere a acestora, dar neconstituind obligaţii morale. 
Dacă o naţiune consideră o datorie de onoare să anuleze 
tratatele ruşinoase cu ajutorul armelor, cum i s-ar putea impune 
atunci onoarea de a respecta cu răbdare un asemenea tratat ca 
acela de la Caudium, la care un general nenorocos a fost silit, 
într-un moment în care ruşinea recentă îi înflăcăra, iar vigoarea 


naţiunii nu era încă zdrobită. 

În felul acesta, tratatul de pace de la Caudium nu a 
instaurat pacea la care au aspirat necugetat entuziaştii ei din 
Samnium, ci numai război şi iarăşi război, purtat de ambele părţi 
cu îndirjire sporită din cauza ocaziei irosite, violării unui 
angajament solemn, onoarei militare pîngărite, camarazilor care 
fuseseră abandonaţi. Ofițerii romani predaţi nu au fost primiţi de 
către samniţi, prea mărinimoşi, pe de o parte, pentru a-şi 
îndrepta răzbunarea împotriva acestor nenorociţi, pe de alta, din 
cauza faptului că ar fi recunoscut astfel că tratatul îi obliga 
numai pe cei care juraseră, şi nu statul roman însuşi. Generoşi, 
i-au cruțat chiar şi pe ostatici, a căror viaţă le aparţinea în baza 
legii războiului, şi au preferat să reînceapă imediat lupta. 
Luceria a fost ocupată. Fregellae a fost atacată prin surprindere 
(434, 320) înainte ca romanii să-şi fi reorganizat armata aflată 
în debandadă; ceea ce s-ar fi putut realiza dacă avantajul ar fi 
fost fructificat ne-o dovedeşte trecerea satricanilor de partea 
samniţilor. Dar Roma era paralizată numai pentru moment, nu 
slăbită; ruşinaţi şi plini de îndirjire, romanii vor mobiliza toate 
mijloacele lor umane şi materiale şi-l vor numi pe 
experimentatul Lucius Papirius Cursor, distins atît ca soldat, cît 
şi ca general, în fruntea noii armate. Aceasta a fost divizată; o 
parte străbătu Sabina şi litoralul adriatic pînă la Luceria, cealaltă 
se îndreptă prin Samnium, către aceeaşi destinaţie, împingînd, 
datorită unor lupte norocoase, armata samnită în faţa ei. 
Joncţiunea a avut loc sub zidurile Luceriei, al cărei asediu a fost 
cu atît mai îndirjit, cu cît aici erau închişi cavalerii romani. Apulii, 
mai ales arpanii, au oferit un ajutor preţios, îndeosebi prin 
procurarea de provizii. După învingerea samniţilor în bătălia 
pentru despresurarea cetăţii, Luceria se va preda romanilor 
(435, 319); Papirius a avut dubla satisfacţie de a elibera 
camarazii consideraţi ca şi pierduţi şi de a răspunde garnizoanei 
samnite din Luceria pentru umilinţa de la Caudium. În anii 
următori (435-437, 319-317) războiul s-a desfăşurat nu atit pe 
teritoriul ţării samnite, cît în ţinuturile vecine. Romanii îi vor 
pedepsi mai întîi pe aliaţii samniţilor din ţinutul apulic şi 
frentanic şi vor încheia noi convenţii cu teanii apulici şi cu 
canusinii. Concomitent, a fost readus sub ascultare Satricum, 
aspru pedepsit pentru trădare. După aceea, războiul s-a 
deplasat spre Campania, unde romanii vor cuceri Saticula 


(poate S. Agata de' Goti), cetate de la graniţa cu Samnium (438, 
316). Din acest moment însă, sorții războiului păreau să li se 
întoarcă din nou împotrivă. Samniţii i-au atras de partea lor pe 
nucerini (438, 316) şi, curînd după aceea, pe nolani; pe Lirisul 
superior soranii vor alunga chiar şi garnizoana romană; ausonii 
se pregăteau de revoltă, ameninţind importantul Cales; chiar şi 
la Capua, partida opusă Romei se agita cu violenţă. O armată 
samnită a pătruns în Campania şi s-a aşezat în faţa oraşului, în 
speranţa că va oferi partidei naţionale, prin vecinătatea ei, un 
ascendent (440, 314). Dar Sora a fost atacată imediat de către 
romani şi recucerită, după ce o armată samnită care îi venise în 
ajutor a fost învinsă (440, 314). Mişcările din rîndul ausonilor au 
fost reprimate cu cruzime înainte de a se fi declanşat răscoala 
şi, concomitent, a fost desemnat un dictator special pentru a 
conduce procesele politice împotriva conducătorilor partidei 
samnite din Capua. Cei mai iluştri membri ai acestui partid au 
preferat călăului roman moartea voluntară (440, 314). Armata 
samnită din faţa cetăţii Capua a fost învinsă şi silită să se 
retragă din Campania; urmărindu-şi inamicul pas cu pas, 
romanii au traversat Munţii Matese şi s-au aşezat, în iarna anului 
440 (314), în faţa capitalei Samniumului, Bovianum. Nola a fost 
astfel abandonată de aliaţii săi; romanii au fost destul de 
inspirați cînd, printr-o convenţie foarte favorabilă, asemănătoare 
celei încheiate cu napolitanii, au despărţit pentru totdeauna 
oraşul de partidul samnit (441, 313). Fregellae, cea mai 
importantă cetate de pe Liris, care ajunsese după catastrofa de 
la Caudium în mîinile partidei antiromane, a fost în sfîrșit 
cucerită, după opt ani de stăpinire samnită; două sute de 
cetăţeni, cei mai notabili din rîndurile partidei naţionale, au fost 
aduşi la Roma, unde au fost decapitaţi în for, pentru a servi ca 
exemplu şi avertisment tuturor patrioţilor, oriunde s-ar fi agitat. 
Prin aceasta, Apulia şi Campania au intrat în stăpînirea 
romanilor. Pentru consolidarea şi stăpînirea perpetuă a 
teritoriului cucerit, între anii 440 şi 442 (314-312) au fost 
întemeiate o serie de fortărețe: Luceria în Apulia, unde, datorită 
poziţiei sale izolate şi expuse, a fost incartiruită o jumătate de 
legiune, apoi Pontiae (insulele Ponza), pentru a garanta 
siguranţa cursurilor de apă din Campania; Saticula, pe graniţa 
campano-samnită, bastion împotriva Samniumului; în sfîrşit, 
Interamna (lîngă Monte Cassino) şi Suessa Aurunca (Sessa) pe 


drumul care duce de la Roma la Capua. Garnizoane au fost 
plasate, de asemenea, la Calatia, Sora şi alte puncte de 
importanţă militară. Drumul dintre Roma şi Capua, care a fost 
pietruit de cenzorul Appius Claudius în anul 442 (312) şi îndiguit 
în zona mlaştinilor pomptine, a definitivat consolidarea cuceririi 
Campaniei. Intenţiile romanilor deveneau din ce în ce mai 
vizibile; era în joc supunerea Italiei, înţesată tot mai mult de 
sistemul roman de fortărețe şi de drumuri. Samniţii fuseseră 
deja învăluiţi din două părţi; frontul de la Luceria a despărţit 
nordul de sudul Italiei, aşa cum cetăţile Cora şi Norba îi izolaseră 
cîndva pe volsci de ecvi; şi, aşa cum atunci romanii se bazaseră 
pe hernici, acum se vor baza pe arpani. ltalicii ar fi trebuit să 
înţeleagă faptul că era în pericol libertatea tuturor dacă 
Samniumul ar fi fost învins şi că era timpul să se grăbească cu 
întreaga energie în ajutorul viteazului popor de munteni care 
susţinuse timp de cincisprezece ani o luptă inegală împotriva 
romanilor. 

Cei mai apropiaţi aliaţi ai samniţilor ar fi trebuit să fie 
tarentinii; dar ţine de fatalitate, care a apăsat asupra samniţilor, 
ca şi, în general, asupra Italiei, faptul că în acest moment plin de 
semnificaţii pentru viitor, decizia s-a aflat în miinile acestor 
atenieni ai Italiei. De cînd constituţia aristocratică a 
Tarentumului, alcătuită la origini după severul model dorian, se 
transformase în una a celei mai depline democraţii, o viaţă 
incredibil de agitată se dezvoltase în acest oraş, locuit îndeosebi 
de corăbieri, pescari şi meşteşugari; cugetul şi conduita acestei 
populaţii, mai degrabă bogată decit distinsă, au înecat toate 
preocupările serioase în tumultul şi ironia vieţii cotidiene, 
oscilîind între curajul cel mai măreț şi înălţarea cea mai 
îndrăzneață a spiritului, pe de o parte, şi o frivolitate şi fantezii 
copilăreşti condamnabile, pe de alta. Nu este inutil să amintim 
în acest context, în care s-au decis sorții fiinţei sau nefiinţei unor 
naţiuni talentate şi cu un străvechi renume, că Platon, care 
vizitase Tarentumul cu aproximativ şaizeci de ani înainte de 
aceste evenimente, a văzut, după propria-i mărturie, întregul 
oraş îmbătat cu ocazia sărbătorilor lui Dionysios şi că farsa 
parodică, aşa-numita „tragicomedie”, a fost concepută la 
Tarentum tocmai în perioada marelui război samnit. Această 
comportare coruptă şi această poezie licenţioasă a filfizonilor şi 
literaţilor tarentini se completează cu politica nestatornică, 


nechibzuită şi lipsită de clarviziune a demagogilor cetăţii, care 
se amestecau cu regularitate în probleme ce nu-i priveau şi se 
ţineau departe de acelea în care erau puse în joc interesele lor 
cele mai vitale. Cînd, după catastrofa caudină, romanii şi 
samniţii se aflau faţă în faţă în Apulia, ei au trimis soli care au 
cerut ambelor tabere să depună armele (434, 320). Această 
intervenţie diplomatică în lupta decisivă pentru soarta Italiei nu 
putea, bineînţeles, să însemne mai mult decît hotărîrea 
Tarentumului de a părăsi poziţia de neutralitate pe care o 
păstrase pînă atunci. Existau motive suficiente pentru aceasta, 
oricît de dificil şi de periculos ar fi fost pentru Tarentum să se 
lase antrenat în război; politica democratică orientase toată 
energia spre dezvoltarea flotei care, bazată pe puternica flotă 
comercială a Tarentumului, ocupa primul loc printre puterile 
maritime ale Greciei Mari; în schimb, forţa armată de uscat, 
necesară mai ales acum, se recruta aproape în exclusivitate din 
mercenari şi se afla în cea mai profundă decadenţă. In aceste 
împrejurări, participarea republicii tarentine la lupta dintre 
Roma şi Samnium n-ar fi fost o întreprindere uşoară, chiar dacă 
facem abstracţie de conflictul jenant cu lucanienii, în care 
politica romană a ştiut să-i atragă pe tarentini. Dar aceste 
neajunsuri puteau fi depăşite printr-o voinţă hotărită şi ambele 
părţi aflate în luptă au interpretat în sensul acesta îndemnul 
solilor de a înceta ostilitățile. Samniţii, mai slabi, au părut că se 
conformează; romanii i-au răspuns arborînd însemnele luptei. 
Înţelepciunea şi onoarea ar fi trebuit să-i determine pe tarentini 
ca, în urma imixtiunii arogante a trimişilor lor, să dea curs unei 
declaraţii de război împotriva Romei; numai că la Tarentum nu 
guverna nici înţelepciunea, nici onoarea şi ei doar s-au jucat 
copilăreşte cu nişte lucruri foarte serioase. Declaraţia de război 
împotriva Romei n-a mai fost făcută; i s-a preferat sprijinirea 
partidei oligarhice din Sicilia, angajată în lupta împotriva lui 
Agathocles al Siracusei, care se aflase odinioară în serviciul 
Tarentumului şi care, căzind în dizgrație, fusese concediat; 
urmînd exemplul Spartei, a fost trimisă spre Sicilia o flotă care 
urma să îndeplinească servicii mai utile în apele Campaniei 
(440, 314). Mai energic vor acţiona popoarele din nordul şi 
centrul Italiei, care, se pare, au devenit conştiente de primejdie 
în urma întemeierii fortăreței Luceria. Primii (443, 311) au pornit 
etruscii, al căror armistițiu stipulat în anul 403 (351) expirase cu 


cîţiva ani înainte. Fortăreaţa romană de graniţă Sutrium a 
trebuit să reziste unui asediu de doi ani, iar în încăierările 
sîngeroase de sub zidurile ei romanii vor fi, de regulă, cei înfrînţi 
pînă în 444 (310). Consulul acestui an, Quintus Fabius Rullianus, 
un general încercat în timpul războaielor samnite, nu numai că 
va restabili superioritatea armelor romane în Etruria romană, 
dar va pătrunde neînfricat în ţara propriu-zisă a etruscilor, 
rămasă aproape necunoscută romanilor pînă atunci din cauza 
deosebirii de limbă şi a dificultății în comunicare. Traversarea 
Pădurii Ciminiene, nestrăbătută încă de nici un legionar roman, 
şi jefuirea ținutului bogat, ferit de mult timp de vitregiile 
războiului, a ridicat întreaga Etrurie la arme; guvernul roman, 
care dezaproba această expediţie hazardată şi interzisese prea 
tirziu temerarului general traversarea graniţei, se grăbea să 
adune cît mai repede noi legiuni pentru a putea rezista atacului 
ce era de aşteptat din partea întregii naţiuni etrusce. Dar o 
victorie oportună şi decisivă a lui Rullianus, în bătălia de la Lacul 
Vadimon, care va fi păstrată mult timp în amintirea poporului, a 
transformat fapta necugetată într-o acţiune eroică şi a anulat 
rezistenţa etruscilor. Spre deosebire de samniţi, care rezistau 
într-un război inegal de 18 ani, trei dintre cele mai puternice 
oraşe etrusce, Perusia, Crotona şi Arretium, vor consimţi după 
prima înfrîngere la o pace de 300 de luni (444, 310), iar după 
ce, în anul următor, romanii vor înfringe restul etruscilor la 
Perusia, targuinienii vor semna şi ei o pace de 400 de luni (446, 
308); drept consecinţă, şi celelalte oraşe vor evita lupta, iar în 
Etruria se va instala o pace temporară. In timpul acestor 
evenimente, războiul a continuat şi în Samnium. Campania din 
anul 443 (311) s-a limitat, ca şi cele precedente, la asediul şi 
luarea prin asalt a unor localităţi samnite izolate; în anul 
următor însă, războiul va lua o altă întorsătură. Situaţia 
periculoasă a lui Rullianus în Etruria şi zvonurile despre 
zdrobirea armatei din nord i-au determinat pe samniţi la noi 
eforturi; consulul roman Caius Marcius Rutilus a fost învins şi 
rănit grav. Dar turnura luată de evenimentele din Etruria a 
distrus noile speranţe. Lucius Papirius Cursor a fost numit din 
nou în fruntea trupelor trimise împotriva samniţilor şi din nou va 
rămîne biruitor într-o mare şi decisivă bătălie (445, 309), în 
vederea căreia confederaţii au folosit ultimele resurse; floarea 
armatei lor, tunicile colorate cu scuturile aurite şi tunicile albe 


cu scuturile din argint, a fost nimicită aici, iar armurile orbitoare 
ale acestora vor orna de acum înainte sălile din jurul forului 
roman, cu ocazia unor festivități. Îndîrjirea crescu tot mai mult, 
lupta deveni tot mai exasperantă. În anul următor (446, 308), 
etruscii vor depune armele; în acelaşi an, Nuceria, ultimul oraş 
al Campaniei care luase partea samniţilor, atacat de pe uscat şi 
de pe mare, se va preda romanilor în condiţii favorabile. Ce-i 
drept, samniţii vor găsi noi aliaţi în umbri, din partea nordică, în 
marsi şi peligni, din zona centrală a ltaliei. Chiar şi din rîndul 
hernicilor mulţi se vor înrola voluntar în armata lor; dar ceea ce 
ar fi înclinat balanţa mult în defavoarea Romei dacă etruscii s-ar 
mai fi aflat sub arme nu a contribuit acum decit la creşterea 
triumfului romanilor, fără să-l facă mai dificil. Umbrii, care se 
pregăteau să întreprindă o expediţie împotriva Romei, au fost 
opriţi de Rullianus cu armata din Samnium pe Tibrul superior, 
fără ca samniţii slăbiţi să-l poată împiedica, fapt care s-a dovedit 
suficient pentru a dispersa contingentul umbrian. Războiul s-a 
deplasat atunci din nou în Italia Centrală. Pelignii au fost învinşi, 
marsii aşijderea: cu toate că celelalte triburi sabelice au rămas, 
cel puţin nominal, inamicii Romei, ţara samniţilor se vedea 
totuşi abandonată treptat, treptat. Confederaţia hernicilor, 
cărora romanii le vor cere socoteală din cauza compatrioţilor lor 
găsiţi în rîndul prizonierilor samniţi, a declarat Romei război; 
probabil mai mult din disperare decît din chibzuinţă (448, 306). 
Citeva dintre comunităţile hernice cele mai importante nu vor 
adera la război din capul locului; dar Anagnia, evident cel mai 
renumit oraş al hernicilor, le va impune şi acestora declaraţia de 
război. Din punct de vedere militar, poziţia de moment a 
romanilor, cu o răscoală neaşteptată în spatele armatei ocupate 
cu asediul cetăților din Samnium, a fost într-adevăr foarte 
critică. Incă o dată norocul le-a suris samniţilor; Sora şi Calatia 
au fost cucerite de către ei. Dar cei din Anagnia au fost învinşi 
cu o rapiditate neobişnuită de trupele trimise de Roma şi tot ei 
vor veni, oportun, în ajutorul armatei din Samnium; din nou, 
totul fusese pierdut. Samniţii au cerut pacea, dar degeaba; încă 
nu era posibilă o înţelegere. Decizia finală a fost rezervată 
campaniei din anul 449 (305). Cele două armate consulare au 
pătruns în Samnium, una, sub comanda lui Tiberius Minucius şi, 
după moartea acestuia, sub aceea a lui Marcus Fulvius, din 
Campania prin trecătorile montane, cealaltă, sub comanda lui 


Lucius Postumius, dinspre Marea Adriatică, prin Boferno; cele 
două armate vor realiza joncţiunea înainte de a ajunge la 
capitala ţării, Bovianum; victoria a fost decisivă, generalul 
samnit Statius Gellius a fost capturat, iar Bovianum luată cu 
asalt. Căderea capitalei ținutului a pus capăt războiului care 
durase 22 de ani. Samniţii au retras garnizoanele lor din Sora şi 
Arpinum şi au trimis soli la Roma pentru a cere pacea; exemplul 
lor a fost urmat de triburile sabelice, de marsi, marucini, peligni, 
frentani, vestini şi picenţi. Condiţiile impuse de Roma au fost 
acceptabile; este adevărat, au fost cerute cedări de teritorii, dar 
numai în unele cazuri, ca, de exemplu, de la peligni; se pare 
totuşi că acestea n-au fost considerabile. Alianţa pe picior de 
egalitate dintre statele sabelice şi Roma a fost reînnoită în anul 
450 (304). Probabil tot în această perioadă şi, desigur, în urma 
alianţei cu samniţii, s-a încheiat şi pacea între Roma şi 
Tarentum. Ce-i drept, cele două state nu se aflaseră faţă-n faţă 
pe cîmpul de bătălie: tarentinii au asistat, de la început pînă la 
sfîrşit, pasiv la lunga luptă dintre Roma şi Samnium şi au 
continuat vrajba numai în alianţa cu salentinii împotriva 
lucanienilor, confederaţii Romei. Totuşi, în ultimii ani ai 
războiului samnit încercaseră să se pronunţe mai deschis. 
Poziţia strimtorată, determinată de atacurile necontenite ale 
lucanienilor, ca şi sentimentul, din ce în ce mai puternic, că 
supunerea totală a Samniumului va ameninţa şi propria lor 
independenţă i-au dus la decizia, cu toată experienţa nefericită 
avută cu Alexandru, de a se încredința unui nou condotier. Un 
prinţ spartan, Kleonymos, va da curs chemării lor, prezentîndu- 
se cu 5.000 de mercenari, pe care i-a alăturat unui detaşament 
egal recrutat în Italia, ca şi contingentelor mesapienilor, ale 
oraşelor greceşti mai mici şi îndeosebi armatei cetăţeneşti a 
Tarentumului. Numărul armatei sale se ridica astfel la 22.000 de 
soldaţi. În fruntea acestei armate impunătoare, el i-a silit pe 
lucanieni să încheie pacea cu Tarentumul şi să instaleze un 
guvern pro-samnit ; în schimb, le-a fost jertfit Metapontion. 
Samniţii se aflau încă sub arme cînd se întîmplau acestea; nimic 
nu-l împiedica pe spartan să meargă în ajutorul lor şi să pună 
greutatea armatei sale puternice şi arta sa militară pe talgerul 
libertăţii popoarelor şi cetăților italice. Numai că Tarentum n-a 
acţionat cum ar fi acţionat Roma într-o situaţie similară; prinţul 
Kleonymos însuşi a fost cu totul altceva decît un Alexandru sau 


un Pyrrhos. Nu s-a grăbit să înceapă un război de unde erau de 
aşteptat mai multe lovituri decît pradă şi a preferat să acţioneze 
în comun cu lucanienii împotriva Metapontionului - el se deda 
plăcerilor în acest oraş, în timp ce vorbea despre o expediţie 
împotriva lui Agathocles din Siracusa şi despre eliberarea 
grecilor sicilieni. În timpul acesta, samniţii au încheiat pacea, iar 
cînd, după încheierea ei, Roma a început să se preocupe în mod 
serios de sud-estul peninsulei şi cînd, de exemplu, în anul 447 
(307) ţinutul salentinilor a fost pustiit sau mai degrabă 
„cercetat” din ordine superioare de către o armată romană, 
condotierul spartan se va îmbarca împreună cu mercenarii săi şi 
va lua prin surprindere insula Corcyra, care deţinea o poziţie 
excelentă pentru a întreprinde de aici expediţii piratereşti 
împotriva Greciei şi Italiei. Astfel, abandonaţi de către generalul 
lor şi totodată lipsiţi de aliaţii din Italia Centrală, tarentinii, ca şi 
ceilalţi aliaţi italici, lucanienii şi salentinii, nu au avut altă soluţie 
decit să ceară Romei un tratat care, se pare, a fost acordat în 
termeni suportabili. Curînd după aceea (451, 303), o incursiune 
a lui Kleonymos, care debarcase în ţinutul salentin şi asediase 
Uria, a fost respinsă de localnici cu sprijin roman. 

Victoria romană a fost deplină şi a fost pe deplin 
fructificată. Samniţilor, tarentinilor şi, în general, tuturor 
popoarelor mai îndepărtate nu le-au fost acordate condiţii atit 
de moderate din mărinimie sufletească, necunoscută romanilor, 
ci după o analiză înţeleaptă şi echilibrată. In primul rînd, telul 
Romei nu a fost recunoaşterea formală imediată a supremaţiei 
sale de către ltalia de Sud, ci supunerea ltaliei Centrale, în 
scopul căreia au fost puse bazele prin construirea drumurilor 
militare şi a fortăreţelor în cursul ultimului război din Campania 
şi Apulia şi care trebuia să fie completată şi desăvirşită pentru 
a-i despărţi astfel pe italicii din nord de cei din sud în două 
grupuri lipsite de orice legătură nemijlocită. Acest ţel a fost 
urmărit de romani cu o consecvență impresionantă. Inainte de 
toate, Roma a sesizat ocazia, mult aşteptată, de a dizolva 
alianţa hernică şi de a distruge în felul acesta ultimul rest al 
confederaţiilor din ţinutul Tibrului, rivale puterii romane. Soarta 
Anagniei şi a celorlalte comunităţi hernice mai mici, care 
participaseră în ultima fază a războiului samnit, a fost, 
bineînţeles, mult mai dură decit aceea pe care au avut-o, cu o 
generaţie mai înainte, într-o situaţie similară, celelalte 


comunităţi latine. Toate şi-au pierdut autonomia şi au trebuit să 
accepte dreptul pasiv de cetăţenie romană; pe o parte a 
teritoriului lor, pe cursul superior al lui Trerus (Sacco), a fost 
întemeiat un nou district de cetăţeni, iar un altul pe cursul 
inferior al lui Anio (455, 299). 

Romanii au regretat doar că cele trei comunităţi hernice, 
imediat următoare Anagniei ca importanţă, Aletrium, Verulae şi 
Ferentinum, nu se revoltaseră şi ele : întrucît vor refuza politicos 
invitaţia de a intra voluntar în corpul de cetăţeni romani şi nu 
exista nici un pretext de a le sili la aceasta, trebuia să li se 
acorde în continuare nu numai autonomia, ci şi dreptul la 
adunare şi la căsătorie, lăsînd astfel să persiste o umbră a vechii 
confederaţii hernice. In partea ținutului volsc, care se aflase 
pînă atunci sub dominaţia samnită, asemenea menajamente nu 
au trebuit să fie luate în considerare. Aici, Arpinum a ajuns 
supusă, Frusino a pierdut o treime din teritoriul său, iar pe Lirisul 
superior, lîngă Fregellae, oraşul volsc Sora, ocupat pînă atunci 
de o garnizoană, a fost transformat pentru totdeauna într-o 
fortăreață latină apărată de o legiune de 4.000 de soldaţi. În 
felul acesta, vechea ţară a volscilor a fost supusă în întregime şi 
se îndrepta cu paşi repezi spre romanizare. În ţinutul care 
separă Samnium de Etruria au fost construite două drumuri 
strategice, amîndouă apărate prin noi fortărețe. Cel din nord, 
care va deveni mai tirziu Via Flaminia, a acoperit cursul Tibrului; 
el ducea prin Ocriculum, aliat cu Roma, spre Narnia, aşa cum a 
fost denumită vechea fortăreață umbrică Nequinum atunci cînd, 
în anul 455 (299), s-a fondat aici o colonie militară. Cel din sud, 
mai tîrziu Via Valeria, se întindea de-a lungul Lacului Fucino prin 
Carsioli şi Alba, care vor fi ocupate de colonişti (451-453, 303- 
301); mai ales importanta Alba, cheia ținutului marsilor, a primit 
o garnizoană de 6.000 de soldaţi. Populaţiile mai mici, în 
teritoriul cărora au avut loc aceste ctitorii, umbrii, care 
apăraseră Neguinum cu dirzenie, ecvii, care au atacat Alba, 
marsii, care au atacat Carsioli, n-au putut opri înaintarea Romei; 
cele două mari zăvoare se vor introduce aproape fără rezistenţă 
între Samnium şi Etruria. Am vorbit mai sus despre marile 
construcţii de drumuri şi de fortărețe în scopul de a garanta 
securitatea permanentă în Apulia şi mai ales în Campania; prin 
ele, Samnium a fost în continuare împresurat, dinspre est şi 
vest, de sistemul de fortificaţii romane. Semnificativ pentru 


incapacitatea relativă a Etruriei este faptul că romanii nu au 
considerat necesară apărarea trecătorilor din Pădurea Ciminiană 
printr-un sistem asemănător de drumuri şi fortărețe. Fortăreaţa 
de graniţă existentă, Satrium, a rămas aici şi în continuare 
punctul extrem al liniei lor de apărare, iar romanii s-au mulţumit 
să întreţină drumul de aici pînă la Arretium într-o stare 
acceptabilă pentru operaţiunile militare; această sarcină a fost 
încredinţată comunităţilor învecinate. 

Eroica naţiune samnită a înţeles că o asemenea pace era 
mai distrugătoare decît războiul cel mai pustiitor şi a acţionat în 
consecinţă. Tocmai acum, celții au reînceput să se agite în Italia 
de Nord după o îndelungată perioadă de armistițiu; cîteva 
comunităţi etrusce îndepărtate se aflau încă sub arme împotriva 
Romei: în aceste ţinuturi, scurte armistiţii vor alterna cu bătălii 
violente, dar fără rezultat. Toată ltalia Centrală se afla încă în 
fierbere şi, în parte, încă în stare de rebeliune deschisă; 
fortărețele nu se aflau decit în stadiul de construcţie, 
comunicarea dintre Etruria şi Samnium încă nu fusese complet 
întreruptă. Poate nu era prea tirziu pentru a salva libertatea; dar 
nu trebuia tărăgănat nimic; dificultatea atacului creştea, 
puterea atacatorilor scădea cu fiecare an al păcii prelungite. 
Armele zăboviseră abia cinci ani, iar rănile produse ţărănimii 
samnite de războiul de 22 de ani încă sîngerau cînd, în anul 456 
(298), confederaţia samnită a reînceput lupta. Ultimul război 
fusese decis în favoarea Romei mai ales de alianţa ei cu Lucania 
şi de neutralitatea Tarentumului, care a decurs de aici. In urma 
acestei experienţe, samniţii se vor arunca acum cu toate forţele 
în primul rînd asupra lucanilor şi, într-adevăr, au reuşit să 
impună partida lor la conducere şi să încheie o alianţă între 
Samnium şi Lucania. Bineînţeles, romanii vor declara imediat 
război; în Samnium nici nu s-a aşteptat altceva. O dovadă 
semnificativă pentru starea de spirit o constituie faptul că 
guvernul samnit i-a informat pe solii romani că nu poate garanta 
pentru inviolabilitatea lor dacă vor pune piciorul pe teritoriul 
samnit. Aşadar, războiul a reînceput (456, 298) şi, în timp ce o a 
doua armată se lupta în Etruria, armata romană principală a 
traversat Samniumul şi i-a silit pe lucani să încheie pacea şi să 
trimită ostatici la Roma. În anul următor, ambii consuli s-au 
putut ocupa exclusiv de ţara samniţilor; Rullianus a învins la 
Tifernum, fidelul său tovarăş de arme, Publius Decius Mus, la 


Maleventium; timp de cinci luni, două armate romane vor fi 
staționate în ţara inamică. Faptul a fost posibil întrucît statele 
toscane au început, din proprie iniţiativă, tratativele de pace cu 
Roma. Samniţii, care de la început au văzut în unirea întregii 
Italii unica posibilitate a victoriei, au încercat din răsputeri să 
împiedice realizarea primejdioasei păci separate dintre Etruria şi 
Roma; într-adevăr, cînd generalul lor, Gellius Egnatius, le-a 
propus etruscilor ajutor militar în propria lor ţară, consiliul ligii 
etrusce s-a hotărît la rezistenţă, apelind încă o dată la arme. 
Samniţii au făcut eforturi extraordinare pentru a arunca în luptă 
trei armate deodată: una menită apărării propriului teritoriu, a 
doua, pentru o expediţie în Campania, a treia şi cea mai 
puternică, pentru Etruria. Aceasta din urmă, condusă de însuşi 
Egnatius, va reuşi să ajungă, în anul 458 (296), nevătămată în 
Etruria, trecînd prin ţinuturile marsilor şi umbrilor, cu ai căror 
locuitori Egnatius încheiase o înţelegere. In timpul acesta, 
romanii au ocupat cîteva localităţi fortificate din Samnium şi au 
subminat influenţa partidului samnit din Lucania; plecarea 
armatei conduse de Egnatius n-a putut s-o împiedice însă. Cînd 
la Roma a ajuns vestea că samniţii au reuşit să zădărnicească 
nemaipomenitele eforturi pentru separarea Italiei de Sud de cea 
septentrională, că intrarea trupelor samnite în Etruria va da 
semnalul pentru o ridicare generală de scuturi împotriva Romei, 
că cetăţile etrusce se grăbeau să pună propriile lor contingente 
pe picior de război şi să primească hoarde galice în soldă, şi aici 
situaţia a devenit tensionată şi au fost formate cohorte din 
liberţi şi cetăţeni căsătoriţi; de o parte şi de cealaltă se 
presimţea că deznodămiîntul era aproape. Anul 458 (296) s-a 
sfîrşit însă, după toate aparențele, cu înarmări şi marşuri. Pentru 
anul următor, 459 (295), romanii au numit pe cei mai buni 
generali, Publius Decius Mus şi bătrinul Quintus Fabius 
Rullianus, în fruntea armatei din Etruria, care a fost întărită cu 
toate trupele disponibile din Campania, numărînd cel puţin 
60.000 de oameni, dintre care peste o treime erau cetăţeni 
romani; de asemenea, a fost formată o rezervă dublă - prima la 
Falerii, a doua sub zidurile capitalei. Locul de adunare al italicilor 
a fost Umbria, unde se întretăiau drumurile din ţinutul galic, 
etrusc şi sabelic. Inspre Umbria se vor îndrepta şi consulii, unul 
pe malul stîng, celălalt pe malul drept al Tibrului, cu forţele lor 
cele mai importante, în timp ce prima rezervă executa 


concomitent o mişcare înspre Etruria, pentru a determina 
trupele etrusce să părăsească locul bătăliei decisive pentru 
apărarea patriei lor. Prima bătălie nu a decurs în favoarea 
romanilor, avangarda lor fiind învinsă în ţinutul de la Chiusi de 
către galii şi samniţii uniţi. Dar diversiunea şi-a atins scopul; mai 
puţin mărinimoşi decit samniţii, care trecuseră peste ruinele 
oraşelor lor pentru a nu lipsi de la întîlnirea decisivă, o mare 
parte dintre contingentele etrusce a părăsit armata aliată la 
aflarea veştii despre invazia rezervei romane în Etruria; rîndurile 
aliaţilor se răriseră mult cînd s-a ajuns la bătălia hotăritoare pe 
versantul estic al Apeninilor, la Sentium. Totuşi, a fost o zi 
fierbinte. Pe aripa dreaptă a romanilor, unde Rullianus cu cele 
două legiuni ale sale se lupta cu samniţii, bătălia a rămas mult 
timp indecisă. Pe aripa stingă, comandată de Publius Decius, 
cavaleria romană a fost dezorganizată de carele de luptă galice, 
iar aici legiunile au început să se retragă. Atunci, consulul îl 
chemă pe preotul Marcus Livius şi îi ordonă să consacre zeilor 
infernului concomitent capul generalului roman şi armata 
inamică; aruncîndu-se după aceea în mijlocul rîndurilor galilor și- 
a căutat şi şi-a găsit moartea. Această disperare eroică a 
bărbatului superior, a iubitului general, nu va fi inutilă. Fugarii s- 
a reîntors la luptă, cei mai viteji s-au aruncat în mijlocul armatei 
inamice, urmînd exemplul generalului lor, pentru a-l răzbuna 
sau pentru a muri odată cu el; şi tocmai la momentul oportun a 
apărut în aripa stingă, care era în pericol, trimis de către 
Rullianus, fostul consul Lucius Scipio împreună cu rezerva 
romană. Excelenta cavalerie campaniană, care i-a atacat pe gali 
din flanc şi din spate, a decis soarta bătăliei; galii au fugit şi, la 
sfîrşit, s-au retras şi samniţii, al căror general, Egnatius, a căzut 
în faţa taberei. Nouă mii de romani au acoperit cîmpul de 
bătălie; dar victoria dobîndită atît de scump a fost demnă de un 
asemenea sacrificiu. Armata coaliţiei a fost dizolvată şi, cu 
aceasta, coaliția însăşi; Umbria a rămas sub puterea romană, 
galii s-au risipit, ceea ce a mai rămas din armata samnită s-a 
retras în formaţiuni ordonate prin Abruzzi şi a intrat în patrie. 
Campania, care fusese invadată de către samniţi în timpul 
războiului etrusc, a fost reocupată cu uşurinţă de către romani 
după terminarea acestuia. Etruria a cerut pacea în anul următor 
(460, 294); Volsinii, Perusia, Arretium şi toate celelalte oraşe 
care intraseră în liga împotriva Romei au promis un armistițiu de 


400 de luni. Dar samniţii vor acţiona altfel; ei se pregătiseră 
pentru o rezistenţă disperată cu un curaj de oameni liberi, care 
nu poate să comande norocului, dar îl poate umili. Aşadar, cînd 
cele două armate consulare vor intra în Samnium, vor întîlni 
pretutindeni rezistenţa cea mai diîrză. Marcus Atilus a suferit 
chiar o înfrîngere la Luceria, iar samniţii au putut să pătrundă în 
Campania şi să pustiască teritoriul coloniei romane Interamna, 
de pe Lirisul superior. În anul următor, Lucius Papirius Cursor, 
fiul eroului din primul război samnit, şi Spurius Carvilius au dat, 
lîngă Aquilonia, o mare bătălie împotriva armatei samnite, a 
cărei elită, cele 16.000 de tunici albe, juraseră că vor prefera să 
moară decit să fugă. Dar soarta implacabilă nu se sinchiseşte de 
jurăminte şi de rugi fierbinţi; romanul a învins şi a luat cu asalt 
cetăţile în care samniţii se refugiaseră împreună cu bunurile lor. 
Chiar şi după această mare înfrîngere, confederaţii se vor apăra 
încă mulţi ani în cetăţile şi în munţii lor, organizind o rezistenţă 
demnă de admirat împotriva inamicului tot mai puternic şi 
reuşind să obţină cîteva succese izolate; braţul încercat al 
bătrînului Rullianus a trebuit să se ridice încă o dată împotriva 
lor (462, 292), iar Gavius Pontius, fiul învingătorului de la 
Caudium, a reuşit poate să obţină o ultimă victorie în favoarea 
poporului său, pentru care romanii se vor răzbuna destul de 
josnic, executîndu-l, după ce căzuse în captivitate, în închisoare 
(463, 291). Nici o revoltă n-a mai avut loc în Italia; căci războiul 
început în 463 (293) de către Falerii nu merită acest nume. De 
multe ori, Samnium îşi va întoarce privirile cu melancolie spre 
Tarentum, singurul care mai era în stare să acorde ajutor; dar 
acesta nu se va ivi. Cauzele inactivităţii Tarentumului au fost 
aceleaşi ca şi în trecut: deplorabila guvernare internă şi noua 
trecere a lucanienilor în partida romană, în anul 456 (298). La 
acestea se mai adăuga teama, deloc lipsită de temei, de 
Agathocles al Siracusei, care se afla tocmai atunci în culmea 
puterii sale şi începea să se îndrepte spre Italia. In anul 455 
(299) el se va aşeza la Corcyra, de unde Kleonymos fusese 
alungat de către Demetrios Asediatorul, ameninţindu-i pe 
tarentini atît dinspre Marea Adriatică, cît şi dinspre Marea lonică. 
Cedarea insulei regelui Epirului, Pyrrhos, în anul 459 (295), a 
înlăturat, ce-i drept, în cea mai mare parte îngrijorarea; dar 
tarentinii au continuat să se amestece în problema Corcyrei; 
astfel, în anul 464 (290), îl vor ajuta pe regele Pyrrhos să 


păstreze dominaţia asupra insulei, în detrimentul lui Demetrios 
şi Agathocles, care nu înceta să-i neliniştească pe tarentini cu 
politica sa relativă la Italia. Cînd a murit (465, 289) - odată cu 
acest eveniment va decade şi puterea Siracusei în Italia -, era 
prea tirziu; Samnium, extenuat de războiul de treizeci şi şapte 
de ani, încheiase în anul precedent pacea (464, 290) cu 
consulul roman Manlius Curius Dentatus şi reînnoise în mod 
formal alianţa cu Roma. Nici de data aceasta, ca şi în cazul păcii 
din anul 450 (304), viteazului popor nu i s-au impus condiţii 
umilitoare sau inacceptabile; se pare că nu au avut loc nici 
cedări de teritorii. Previziunea politică a romanilor a preferat să 
păşească pe făgaşul pe care intrase şi, înainte de a trece la 
cucerirea nemijlocită a ținuturilor interioare, să fie ataşate tot 
mai strîns de Roma țărmurile campaniene şi adriatice. 
Campania fusese într-adevăr de mult supusă; dar politica 
romană, prevăzătoare, a considerat de cuviinţă să fondeze două 
cetăţi de coastă, Minturnae şi Sinuessa (459, 295), pentru 
securitatea litoralului  campanian, ai căror cetăţeni să 
beneficieze, după principiul stabilit pentru coloniile maritime, de 
drepturile cetăţeneşti depline. Extinderea dominaţiei romane în 
Italia Centrală a fost urmărită cu şi mai multă energie. Aici, 
tuturor sabinilor le-a fost impus, după o rezistenţă scurtă şi 
deznădăjduită, dreptul roman al supuşilor (464, 290), iar în 
Abruzzi, nu departe de țărm, a fost întemeiată puternica 
fortăreață Hatria (465, 289). Dar cea mai mare importanţă a 
avut-o Venusia (463, 291), unde a fost stabilit numărul 
impresionant de 20.000 de colonişti. Oraşul, întemeiat la 
hotarele Samniumului, Apuliei şi Lucaniei, pe importanta rută 
dintre Tarentum şi Samnium, într-o poziţie inexpugnabilă, era 
menit să devină cetatea care să stăpinească populaţiile 
înconjurătoare şi, mai ales, să întrerupă legătura dintre cei doi 
mari inamici ai Romei din Italia de Sud. Fără îndoială că, 
simultan, a fost prelungit pînă la Venusia şi drumul către sud pe 
care Appius Claudius îl construise numai pînă la Capua. In felul 
acesta, la sfîrşitul războiului samnit, teritoriul roman se întindea, 
spre nord, pînă la Pădurea Ciminiană, spre est, pînă la Abruzzi, 
spre sud, pînă la Capua, în timp ce Luceria şi Venusia, cele două 
avanposturi întemeiate la est şi sud pe linia de joncțiune a 
inamicilor, îi izolau pe aceştia din toate direcţiile. Roma nu era 
numai prima putere, ci deja puterea dominantă în peninsulă 


cînd, către sfîrşitul secolului al cincilea, naţiunile pe care 
favoarea zeilor şi propria lor destoinicie le aşezaseră în fruntea 
ținutului lor, au început să se apropie unele de altele în politică 
şi pe cîmpul de bătălie; şi, aşa cum la Olimpia învingătorii în 
luptă se pregătesc pentru o nouă întîlnire, mai decisivă, tot aşa, 
pe scena mai mare a istoriei popoarelor, Cartagina, Macedonia 
şi Roma se pregăteau pentru ultima şi decisiva confruntare. 


Capitolul VII 
Regele Pyrrhos împotriva Romei şi unificarea Italiei 


În perioada dominaţiei mondiale incontestabile a Romei, 
grecii obişnuiau să-i siciie pe romani, stăpiînii lor, atribuind 
grandoarea romană febrei care l-a doborit pe Alexandru al 
Macedoniei la 11 iunie 431 (323). Întrucît întoarcerea spre 
trecut nu era prea plăcută, grecii vor zăbovi, nu fără satisfacţie, 
asupra gindului la ceea ce s-ar fi putut întîmpla dacă marele 
rege, conform intenţiei pe care şi-ar fi mărturisit-o înainte de a 
muri, s-ar fi întors împotriva Occidentului şi ar fi disputat cu 
cartaginezii marea, cu ajutorul flotei sale, iar cu romanii 
dominaţia asupra pămîntului, cu ajutorul falangelor. Nu este 
neverosimil ca Alexandru să fi nutrit asemenea gînduri; şi nu 
este nevoie, pentru a argumenta, să se demonstreze că un 
autocrat, însetat de luptă şi înzestrat cu soldaţi şi corăbii, 
recunoaşte cu greu limitele ambițiilor sale militare. Ţinea de 
demnitatea unui mare rege grec să-i protejeze pe sicilieni 
împotriva Cartaginei, pe tarentini împotriva Romei şi să pună 
capăt pirateriei de pe cuprinsul celor două mări. Soliile italice 
ale brutienilor, lucanienilor, etruscilor, care, pe lîngă multe 
altele, s-au înfăţişat la Babilon, i-au oferit destule ocazii de a 
cunoaşte situaţia din peninsulă şi de a trage anumite concluzii. 
Cartagina, cu legăturile sale multiple în Orient, trebuie să fi 
atras cu siguranţă privirile puternicului bărbat şi este posibil ca 
acesta să fi intenţionat să schimbe dominaţia nominală a regelui 
persan asupra coloniei tyriene într-una reală; îngrijorarea 
cartaginezilor e dovedită de prezenţa spionului fenician în 
anturajul intim al lui Alexandru. Dar dacă acestea au fost vise 
sau planuri, regele a murit fără să se fi ocupat de problemele 
Occidentului şi aceste ginduri îl vor însoţi în mormiînt. Pentru 
cîţiva ani numai, un grec a concentrat în miinile sale întreaga 
putere intelectuală a elenismului şi întreaga plenitudine 
materială a Orientului; este adevărat că opera vieţii sale, 
fondarea elenismului în Orient, nu va dispărea odată cu moartea 
sa, dar imperiul abia unit s-a divizat imediat şi, din cauza vrajbei 
necontenite între statele născute din ruinele lui, veritabila 
destinaţie istorică a acestui imperiu, propagarea culturii greceşti 


în est, a fost, dacă nu compromisă, cel puţin slăbită şi ştirbită. În 
asemenea împrejurări, nici statele greceşti şi nici cele asiatico- 
egiptene nu s-au putut preocupa de o politică durabilă în 
Occident şi nici întoarce împotriva romanilor sau cartaginezilor. 
Sistemul statal al Orientului şi cel al Occidentului au coexistat, 
iniţial fără interferenţe politice. Îndeosebi Roma a rămas străină 
de încîlcita perioadă a diadohilor. Numai relaţii de natură 
economică s-au statornicit între aceste popoare; astfel, de 
exemplu, statul liber Rodos, cel mai proeminent reprezentant al 
politicii comerciale neutrale din Grecia şi, prin aceasta, 
intermediarul universal al comerţului într-o perioadă de război 
perpetuu, a încheiat, în jurul anului 448 (306), un tratat cu 
Roma; bineînţeles, un tratat comercial, aşa cum poate fi 
conceput între un popor de negustori şi stăpînii ţărmurilor 
Caerei şi ale Campaniei. In problema înrolării mercenarilor, care 
porneau din cel mai important centru general de recrutare din 
acea epocă, Elada, spre ltalia şi îndeosebi spre Tarentum, 
relaţiile politice, care existau, de exemplu, între Tarentum şi 
metropola acestuia, Sparta, aveau numai un rol secundar; în 
general, aceste recrutări n-au fost nimic altceva decit tranzacţii 
comerciale, iar Sparta, deşi le-a furnizat cu regularitate 
tarentinilor generali pentru războaiele italice, n-a intrat din 
această cauză în conflict cu italicii, aşa cum nu vor intra nici 
statele germane cu Uniunea în timpul Războiului de 
Independenţă american, deşi le-au furnizat inamicilor acesteia 
supuşi de-ai lor. 

Nici Pyrrhos, regele Epirului, n-a fost altceva decit un 
căpitan de aventurieri; a fost un aventurier, chiar dacă, 
genealogic, se considera descendent din Eac şi Ahile şi chiar 
dacă, presupunînd că ar fi fost înzestrat cu un caracter paşnic, 
ar fi putut guverna asupra unui mic popor de munteni sub 
suzeranitate macedoneană, trăind şi murind într-o libertate 
izolată. El a fost comparat, este adevărat, cu Alexandru al 
Macedoniei. Ce-i drept, întemeierea unui imperiu grec în 
Occident, al cărui nucleu l-ar fi format Epirul, Grecia Mare şi 
Sicilia, care ar fi stăpiînit cele două mări italice şi care ar fi 
aşezat Roma şi Cartagina în rîndul popoarelor barbare de la 
frontiera sistemului statal elenic, la un loc cu celții şi inzii, era un 
plan măreț şi îndrăzneţ, similar celui care îl determinase pe 
regele macedonean să traverseze Helespontul. Dar nu numai 


rezultatul diferit deosebeşte expediția orientală de cea 
occidentală. Alexandru a putut să-şi dispute întîietatea cu 
Marele Rege bazindu-se pe armata sa macedoneană, care îl 
urma orbeşte; dar regele Epirului, care era faţă de Macedonia, 
aşa cum este astăzi Hessa faţă de Prusia, nu dispunea decit 
teoretic de o armată, alcătuită din mercenari şi din aliaţi pe al 
căror ajutor se putea bizui numai datorită unor combinaţii 
politice accidentale. Alexandru a intrat în Persia ca un cuceritor. 
Pyrrhos a sosit în Italia în calitate de general al unei coaliţii de 
state secundare; Alexandru şi-a părăsit ţara de baştină în 
siguranţă deplină, datorită supunerii necondiționate a Greciei şi 
datorită armatei puternice pe care a lăsat-o sub comanda lui 
Antipater; Pyrrhos nu avea alte garanţii pentru integritatea 
propriei ţări decit cuvintul unui vecin nestatornic. Pentru 
amindoi cuceritorii, patria înceta cu necesitate să rămînă centrul 
de greutate al noului imperiu, dacă planurile lor reuşeau; dar 
mai degrabă ar fi fost realizabilă transferarea sediului monarhiei 
militare macedonene la Babilon decit întemeierea unei dinastii 
militare la Tarentum sau Siracusa. Democraţia republicilor 
greceşti, chiar dacă intrase de mult într-o agonie lentă, nu se 
mai putea înghesui în cadrele strimte ale statului militar. Filip a 
ştiut bine de ce n-a încorporat republicile greceşti în imperiul 
său. In Orient nu era de aşteptat o rezistenţă naţională; naţiuni 
dominante şi naţiuni aservite au coexistat acolo de mult timp, 
iar schimbarea despoţilor a fost pentru masele populare 
indiferentă, chiar dacă, deseori, dorită. În Occident, romanii, 
samniţii, cartaginezii puteau fi şi ei înfrînţi; dar nici un cuceritor 
n-ar fi reuşit să-i transforme pe italici în felahi egipteni sau să 
facă din ţăranii romani tributarii unor nobili greci. Orice s-ar lua 
în considerare - puterea proprie, aliaţii, forţa adversarilor -, 
planul  macedoneanului apare sub toate aspectele ca o 
întreprindere posibilă, cel al epirotului, ca una imposibilă; 
primul, ca realizarea unei mari misiuni istorice, cel de-al doilea, 
ca o eroare ciudată; cel dintii, întemeierea unui nou sistem 
politic şi a unei noi etape de civilizaţie, al doilea, ca un simplu 
episod istoric. Opera lui Alexandru i-a supravieţuit creatorului, 
deşi acesta a murit prematur; Pyrrhos a văzut cu ochii săi 
năruirea tuturor planurilor pe care le-a nutrit, înainte ca moartea 
să-l cheme. Amiîndoi au fost caractere mari şi inteligente, dar 
Pyrrhos a fost doar primul general al timpurilor sale, iar 


Alexandru, înainte de toate, un genial om politic; şi dacă 
discernămiîntul între posibil şi imposibil este acela care 
deosebeşte eroul de aventurier, atunci Pyrrhos trebuie să fie 
asimilat acestuia din urmă, putînd fi comparat tot aşa de puţin 
cu ilustrul său predecesor, precum conetabilul de Bourbon cu 
Ludovic al XI-lea. Şi totuşi, un farmec neobişnuit se leagă de 
numele epirotului, un interes particular care se adresează, în 
parte, personalităţii cavalereşti şi atrăgătoare a acestuia, dar se 
datorează mai mult circumstanţei că el a fost primul grec care i- 
a întîlnit pe romani pe cîmpul de bătălie. Cu el încep acele relaţii 
nemijlocite dintre Roma şi Elada, pe care se bazează întreaga 
înflorire de mai tirziu a civilizaţiei antice şi o parte esenţială a 
celei moderne. Lupta dintre falange şi cohorte, dintre armata de 
mercenari şi armata de cetăţeni, dintre regalitatea militară şi 
guvernul senatorial, dintre talentul individual şi forţa naţională - 
această luptă între Roma şi elenism s-a dat pentru prima dată în 
bătăliile dintre Pyrrhos şi generalii romani; şi deşi deseori cei 
învinşi au apelat din nou la forţa armelor, toate bătăliile care au 
urmat nu vor face altceva decit să confirme primul rezultat. 
Dacă grecii vor sucomba pe cîmpul de bătaie, ca şi în curie, 
victoria nu va fi mai puţin decisivă în toate celelalte confruntări 
străine politicii. Aceste lupte lasă să se întrevadă că triumful 
Romei asupra elenilor va fi cu totul altfel decît cel asupra galilor 
sau fenicienilor; farmecul Afroditei nu va începe să se exercite 
decît după ce lancea va fi sfărimată, iar coiful şi scutul vor fi 
puse deoparte. 

Regele Pyrrhos a fost fiul lui Aekides, regele molosilor (în 
jurul laninei), care, fiind cruțat de Alexandru, ca rudă şi vasal 
credincios, a fost atras după moartea acestuia în tulburările 
politicii familiei macedonene, pierzîndu-şi cu această ocazie mai 
întîi regatul şi apoi viaţa (441, 313). Fiul său, atunci în vîrstă de 
şase ani, a fost salvat de regele taulanţilor din Iliria, Glaukias, şi, 
adolescent încă, a fost repus în drepturi de către Demetrios 
Poliorcetul, în cursul luptelor pentru tronul Macedoniei (447, 
307), pentru a pierde din nou, după cîțiva ani (în jurul anului 
452, 302), tronul părinţilor lui, din cauza influenţei partidului de 
opoziţie; ca prinţ exilat, el îşi va începe cariera militară în suita 
generalilor macedoneni. Personalitatea lui se va remarca în 
curînd. Sub conducerea lui Antigonos va participa la ultimele 
campanii ale acestuia; bătrinul mareşal al lui Alexandru se 


bucura de soldatul înnăscut, căruia, după aprecierea generalului 
încărunţit, îi lipseau numai anii pentru a fi considerat primul 
războinic al timpurilor sale. Nefericita bătălie de la Ipsos l-a adus 
în starea de ostatic la Alexandria, la curtea întemeietorului 
dinastiei lagide, unde, prin conduita sa îndrăzneață şi fermă, 
prin spiritul său soldăţesc, care desconsidera profund tot ce nu 
purta amprenta militară, a trezit atenţia diplomatului rege 
Ptolemeu, iar prin frumuseţea sa bărbătească, neprejudiciată de 
expresia dură a feţei sau de comportamentul nestăpinit, 
interesul doamnelor de la curte. Tocmai atunci, viteazul 
Demetrios îşi întemeia din nou un imperiu, de data aceasta în 
Macedonia, bineînţeles cu intenţia de a reînnoi de acolo 
monarhia lui Alexandru. Trebuia să fie înfrînt, trebuia să i se 
creeze dificultăţi în patrie, iar Lagidul, care uneltea cu măiestrie 
în politica sa delicată cu spiritele înfocate, aşa cum era cel al 
tinărului epirot, nu a satisfăcut numai un capriciu al soţiei sale, 
Berenice, dar a servit mai mult propriile interese căsătorindu-l 
pe tînărul prinţ cu fiica sa vitregă, prinţesa Antigona, şi 
favorizîind, prin ajutorul şi influența sa considerabilă, 
reîntoarcerea în patrie a iubitului „fiu” (458, 296). Reîntors în 
tara strămoşească, lui Pyrrhos totul i-a reuşit destul de bine; 
curajoşii epiroţi, albanezii Antichității, s-au ataşat cu fidelitatea 
tradiţională şi entuziasm  reînflăcărat de viteazul tînăr, 
„Nulturul”, cum l-a numit. Datorită tulburărilor care s-au iscat 
după moartea lui Cassandru (457, 297) pentru tronul 
Macedoniei, epirotul şi-a extins statul; treptat, a cucerit 
ţinuturile din jurul golfului ambracian cu importantul oraş 
Ambracia, insula Corcyra (p. 266), ba chiar o parte a teritoriului 
macedonean şi a ţinut piept regelui Demetrios cu forţe mult 
inferioare acestuia, spre mirarea macedonenilor înşişi. Mai mult, 
după ce, din propria greşeală, Demetrios a fost detronat în 
Macedonia, coroana a fost oferită cavalerescului adversar, ruda 
Alexandrizilor (467, 287). Într-adevăr, nimeni altul decît Pyrrhos 
nu ar fi fost mai demn să poarte diadema regală a lui Filip şi a 
lui Alexandru. Într-o epocă de decadenţă profundă, în care 
noblețea şi mîrşăvia începuseră să devină sinonime, caracterul 
integru şi fără prihană al lui Pyrrhos a strălucit în mod deosebit. 
Pentru ţăranii liberi ai ţării macedonene propriu-zise, care, deşi 
reduşi numeric şi sărăciţi, se ţineau totuşi departe de decăderea 
moravurilor şi de moliciunea aduse de regimul diadohilor din 


Grecia şi Asia, Pyrrhos trebuie să fi apărut ca şi născut pentru 
demnitatea de rege; căci el, ca şi Alexandru, îşi păstra în cercul 
de prieteni din casa sa inima deschisă relaţiilor umane şi a 
respins întotdeauna moravurile unui sultan oriental, atît de 
detestate în Macedonia; ca şi Alexandru, a fost recunoscut drept 
primul tactician al timpurilor sale. Dar sentimentul naţional 
exagerat al macedonenilor, care prefera pe cel mai nemernic 
suveran macedonean celui mai destoinic străin, opoziţia 
necugetată a trupelor macedonene faţă de oricare conducător 
macedonean, în faţa cărora a trebuit să se plece cel mai mare 
general al şcolii lui Alexandru, cardianul Eumenes, au pus 
repede capăt şi stăpiînirii prinţului epirot Pyrrhos, care nu putea 
guverna Macedonia fără asentimentul macedonenilor; lipsit de 
putere sau poate prea mărinimos pentru a se impune în faţa 
unui popor împotriva voinţei acestuia, a părăsit ţara după o 
guvernare de şapte luni, lăsînd loc deplorabilului regim naţional, 
şi s-a reîntors la epiroţii săi credincioşi (467, 287). Dar bărbatul 
care purtase coroana lui Alexandru, cumnatul lui Demetrios, 
ginerele Lagidului şi al lui Agathocles din Siracusa, eruditul 
strateg care scria memorii şi tratate ştiinţifice despre arta 
războiului, nu putea să-şi lege viaţa de examinarea registrelor 
administratorului turmelor regale într-o anumită perioadă a 
anului, de primirea din partea sobrilor săi epiroţi a darurilor în 
vite şi oi, pentru a-i lăsa apoi să-şi reînnoiască jurămintul de 
credinţă înaintea altarului lui Zeus şi să repete el însuşi 
jurămîntul de respectare a legilor şi, pentru a consfinţi toate 
acestea, să benchetuiască cu ei pînă în zorii zilei. Dacă nu era 
loc pentru el pe tronul macedonean, în nici un caz nu era în 
patria sa; el putea să fie primul, niciodată al doilea. Regii care se 
învrăjbiseră din cauza tronului macedonean, deşi opuşi în toate 
celelalte privinţe, au fost repede unanimi în a-l exclude din 
competiţie pe periculosul adversar; iar Pyrrhos a fost convins că 
credincioşii săi tovarăşi de luptă îl vor urma oriunde îi va 
conduce. Tocmai atunci, evenimentele din Italia decurgeau 
astfel încît se părea că ar fi realizabil ceea ce încercase cu citva 
timp înainte ruda lui Pyrrhos, vărul tatălui său, Alexandru al 
Epirului (p. 253), şi la care visase şi mai mult socrul său, 
Agathocles (p. 266); astfel, Pyrrhos s-a decis să renunţe la 
planurile sale macedonene şi să întemeieze în Occident un nou 
imperiu pentru sine şi pentru națiunea elenă. 


Tăcerea armelor care se instalase în ltalia prin pacea 
încheiată cu Samnium în anul 464 (290) n-a fost de lungă 
durată; îndemnul pentru formarea unei noi alianţe împotriva 
supremaţiei romane a venit de data aceasta din partea 
lucanienilor. Această populaţie, care i-a paralizat pe tarentini 
prin trecerea ei de partea Romei în războaiele samnite şi care a 
contribuit substanţial la deznodămiîntul acestora, primise drept 
recompensă libertatea în privinţa cetăților greceşti din teritoriul 
lor; în consecinţă, după ce pacea fusese încheiată, ei s-au aliat 
cu brutienii pentru a subjuga pe rînd cetăţile. Turinii, atacați în 
repetate rînduri de către generalul lucanienilor, Stetius Statilius, 
epuizindu-şi ultimele rezerve, s-au adresat senatului roman cu 
rugămintea de a-i ajuta împotriva lucanienilor, aşa cum 
odinioară campanienii apelaseră la ajutorul Romei împotriva 
samniţilor, plătind, bineînţeles, acelaşi preţ: pierderea libertăţii 
şi independenţei. intrucit alianţa cu lucanienii devenise inutilă 
pentru Roma în urma construirii fortăreței Venusia, romanii au 
cedat cererii turinilor şi i-au îndemnat pe aliaţii lor să 
abandoneze un oraş care se predase romanilor. Lucanienii şi 
brutienii, privaţi astfel de către aliaţii lor mai puternici de partea 
ce le revenea din prada comună, au intrat în tratative cu 
partidul de opoziţie samnito-tarentin pentru a înjgheba o nouă 
coaliţie a italicilor, iar cînd romanii i-au avertizat printr-un sol, ei 
l-au ameninţat şi au început războiul împotriva Romei printr-un 
nou atac asupra Turiei (469, 285); concomitent, i-au chemat la 
lupta pentru libertate nu numai pe samniţi şi pe tarentini, dar şi 
pe italicii din nord : etruscii, umbrii şi galii. Într-adevăr, 
confederaţia etruscă se va răscula şi va înrola numeroase trupe 
de mercenari gali; armata romană, condusă, în lupta pentru 
despresurarea aretinilor rămaşi credincioşi, de către pretorul 
Lucius Caecilius, a fost nimicită sub zidurile acestui oraş de 
către mercenarii senoni ai etruscilor; generalul însuşi va muri 
împreună cu 13.000 dintre soldaţii săi (470, 284). Senonii se 
numărau printre aliaţii Romei; romanii vor trimite aşadar soli 
pentru a reclama înrolarea de mercenari senoni împotriva 
Romei şi pentru a cere eliberarea necondiționată a prizonierilor 
romani. Dar, din ordinul conducătorului senonilor, Britomaris, 
care trebuia să se răzbune pe romani pentru moartea tatălui 
său, senonii îi vor ucide pe solii romani şi vor trece făţiş de 
partea etruscilor. Intreaga Italie de Nord, etruscii, umbrii şi galii, 


se afla aşadar sub arme împotriva Romei; s-ar fi putut obţine 
mari succese dacă şi ţinuturile sudice ar fi profitat de ocazie şi s- 
ar fi declarat împotriva Romei, chiar dacă n-o făcuseră pînă 
atunci. Într-adevăr, samniţii, întotdeauna gata de a apăra cauza 
libertăţii, par să fi declarat război romanilor; dar, slăbiţi şi 
înconjurați din toate părţile, n-au putut fi de mare folos aliaţilor, 
iar tarentinii au ezitat, ca de obicei. În timp ce în rîndul 
adversarilor se încheiau alianţe şi tratate pentru subsidii şi se 
înrolau mercenari, romanii au acţionat. Senonii au fost primii 
care au simţit cît de periculos este să-i învingi pe romani. 
Consulul Publius Cornelius Dolabella a înaintat cu o armată 
puternică în teritoriul lor; tot ceea ce n-a fost trecut prin sabie a 
fost alungat din Italia şi această populaţie a fost ştearsă din 
rindul naţiunilor italice (471, 283). Pentru un popor care trăia cu 
precădere din produsele turmelor sale, o asemenea emigrație în 
masă a fost posibilă şi este probabil ca aceşti senoni alungaţi 
din Italia să fi contribuit la formarea hoardelor galice care vor 
invada în curînd ţinutul dunărean, Macedonia, Grecia şi Asia 
Mică. Vecinii cei mai apropiaţi ai senonilor, boiii, speriaţi şi 
înverşunaţi de o catastrofa atît de rapidă, se aliară imediat cu 
etruscii, care mai continuau războiul şi ai căror mercenari senoni 
nu mai luptau ca soldaţi aventurieri, ci ca răzbunători disperaţi 
ai patriei lor. O imensă armată galo-etruscă s-a îndreptat spre 
Roma, capitala inamicilor, pentru a răzbuna distrugerea 
populaţiei senone şi a şterge Roma de pe suprafaţa pămîntului, 
mai temeinic decit o făcuse cîndva regele aceloraşi senoni. Dar 
la trecerea Tibrului, în apropierea Lacului Vadimon, armata unită 
a suferit o înfrîngere decisivă din partea romanilor (471, 283). 
După ce, în anul următor, au mai îndrăznit să dea încă o bătălie 
în apropierea Populoniei, cu acelaşi rezultat, boiii îşi vor 
abandona aliaţii şi vor încheia pacea cu romanii (472, 282). În 
felul acesta, elementul cel mai periculos al alianţei, poporul 
galilor, a fost înfrînt în mai multe etape, înainte ca alianţa însăşi 
să se fi constituit în forme durabile, lăsînd astfel romanilor mînă 
liberă pentru ltalia de Sud, unde războiul nu fusese purtat cu 
prea multă energie între anii 469 şi 471 (285-283). Dacă mica 
armată romană rezistase pînă atunci cu greu în Turii împotriva 
lucanienilor şi brutienilor, în anul 472 (282) a apărut în faţa 
cetăţii o armată puternică, condusă de câtre consulul Gaius 
Fabricius Luscinus, care a eliberat cetatea, i-a înfrint pe 


lucanieni într-o bătălie sîngeroasă şi l-a luat prizonier pe 
generalul Statilius. Cetățile mai mici, nedoriene, care 
recunoşteau în romani pe salvatorii lor, li se supuneau peste tot 
din proprie iniţiativă; vor fi înfiinţate garnizoane romane în cele 
mai importante dintre ele, la Locri, Crotona, Turii şi îndeosebi la 
Region, asupra căruia au emis pretenţii, se pare, şi cartaginezii. 
Roma a fost peste tot într-un avantaj decisiv. Nimicirea 
senonilor le-a oferit romanilor o mare parte a litoralului Mării 
Adriatice; fără îndoială că, avind în vedere conflictul cu 
Tarentumul, care mocnea sub cenuşă, şi invazia amenințătoare 
a epiroţilor, romanii s-au grăbit să confere siguranţă acestui 
țărm, ca şi Mării Adriatice. În jurul anului 471 (283) a fost 
întemeiată o colonie de cetăţeni în portul Sena (Sinigaglia), 
fosta capitală a ținutului senonilor, şi, concomitent, flota romană 
a navigat din Marea Tireniană în apele orientale, probabil pentru 
a staţiona în Marea Adriatică şi a proteja aici posesiunile 
romane. 

După tratatul din anul 450 (304), tarentinii trăiseră în 
pace cu romanii. Ei au asistat la lunga agonie a samniţilor, la 
nimicirea necruțătoare a senonilor, au permis fondarea 
Venusiei, Hatriei, Senei, ocuparea Turiiului şi Regionului, fără a 
ridica vreo obiecţie. Dar cînd flota romană, în drumul ei din 
Marea Tireniană în cea Adriatică, a ajuns în apele tarentine şi a 
ancorat în portul oraşului prieten, nemulţumirea, mult timp 
reţinută, s-a manifestat în sfîrşit; vechile tratate, care 
interziceau romanilor să navigheze dincolo de promontoriul 
Lacinium, au fost puse în discuţie de conducătorii poporului în 
adunarea cetăţenilor; mulţimea se va năpusti miînioasă asupra 
corăbiilor de război romane, care, surprinse de atacul pirateresc, 
au trebuit să se predea după o luptă sîngeroasă. Cinci corăbii au 
fost capturate, iar echipajul lor a fost fie executat, fie vîndut în 
sclavie; amiralul roman fusese ucis în timpul bătăliei. Numai 
lipsa de judecată şi lipsa de stăpinire a mulţimii explică aceste 
evenimente infame. Tratatele respective aparţineau unei epoci 
demult trecute şi uitate; este evident că, cel puţin după 
fondarea Hatriei şi Senei, ele îşi pierduseră orice sens şi că 
romanii au navigat în golf bazindu-se pe alianţa recentă; romanii 
nu au avut, de altfel, nici un interes, cum o vor dovedi 
evenimentele care au urmat, să ofere tarentinilor vreun pretext 
pentru o declaraţie de război. Dacă oamenii de stat ai 


Tarentumului au vrut să declare război romanilor, ei nu au făcut 
decit ceea ce ar fi trebuit să facă de foarte mult timp, iar dacă 
au preferat să nu-şi întemeieze declaraţia de război pe o cauză 
reală, ci pe violarea formală a unui tratat, nu putem obiecta 
nimic în această privinţă, întrucît diplomaţia tuturor timpurilor a 
considerat nedemn pentru poziţia ei să spună simplu lucrurile 
simple. Dar, în loc de a-l soma pe amiral să se întoarcă, ei au 
atacat flota fără avertisment, cu arma în mînă, ceea ce a 
constituit o prostie şi o barbarie, una dintre acele înfiorătoare 
barbarii ale civilizaţiei, cînd sentimentul moral părăseşte 
deodată cîrma şi cînd sîntem întîmpinaţi de josnicia cea mai 
cruntă, ca şi cum ea ar dori să ne avertizeze în faţa credinţei 
puerile că „civilizaţia” ar putea să dezrădăcineze bestialitatea 
din natura umană. Ca şi cum n-ar fi fost destule acţiuni eroice, 
tarentinii au atacat Turii, a cărei garnizoană romană, luată prin 
surprindere, va capitula în iarna anilor 472/473 (282/281); 
turinii, care de atitea ori fuseseră vinduţi de către tarentini, prin 
tratate, lucanienilor, fiind nevoiţi astfel să se predea Romei, au 
plătit scump faptul că au părăsit partida elenilor în favoarea 
barbarilor. 

Aceşti barbari s-au purtat însă cu o moderație care 
stirneşte consternarea, avind în vedere jignirea suferită şi 
puterea de care dispuneau. Roma a fost interesată ca 
neutralitatea Tarentumului să fie menţinută cît mai mult posibil 
şi, de aceea, senatorii au respins propunerea, înaintată de o 
minoritate îndîrjită, de a declara imediat război tarentinilor. Mai 
mult, prelungirea păcii a fost legată din partea Romei de cele 
mai moderate condiţii care nu lezau onoarea romană: eliberarea 
prizonierilor, retrocedarea Turiiului, extrădarea celor care au 
provocat atacul asupra flotei. O delegaţie romană s-a îndreptat 
cu aceste propuneri spre Tarentum, în timp ce, concomitent, 
pentru a conferi mai multă putere de convingere cuvintelor lor, 
o armată romană condusă de consulul Lucius Aemilius a intrat în 
Samnium (473, 281). Tarentinii ar fi putut accepta aceste 
condiţii fără a-şi prejudicia în vreun fel independenţa şi, avînd în 
vedere slabul spirit războinic al bogatului oraş comercial, 
romanii au avut motive întemeiate să creadă în încheierea unui 
acord. Numai că tentativa de a menţine pacea a eşuat; fie din 
cauza opoziţiei acelor tarentini conştienţi de necesitatea de a 
răspunde, cît mai repede posibil, cu armele extinderii dominaţiei 


romane, fie numai din cauza nesupunerii plebei urbane care, cu 
o veritabilă indisciplină greacă, se atinsese într-un mod nedemn 
de persoana solului. Consulul va pătrunde acum pe teritoriul 
tarentin; dar, în loc să deschidă imediat ostilitățile, a propus încă 
o dată pacea în aceleaşi condiţii; numai după ce a înţeles 
zădărnicia acestor tentative a început, într-adevăr, să pustiască 
cîmpiile şi vilele, învingînd milițiile urbane; prizonierii nobili au 
fost însă eliberaţi fără răscumpărare, iar romanii nu şi-au pierdut 
speranţa că, în urma presiunii războiului, partidul aristocratic va 
cîştiga preponderența în cetate şi va consimţi la încheierea 
păcii. Cauza acestei tergiversări trebuie căutată în faptul că 
romanii nu doreau să împingă oraşul în braţele regelui Epirului. 
Planurile acestuia în legătură cu Italia nu mai constituiau pentru 
nimeni un secret. O delegaţie tarentină fusese deja trimisă la 
Pyrrhos şi se întorsese fără nici un rezultat; cererile regelui îi 
depăşiseră competențele. Trebuia luată o decizie. Intre timp, 
devenise o certitudine faptul că armata cetăţenească nu ştia 
altceva decit să fugă din faţa romanilor; rămînea numai 
alegerea între pacea cu Roma, pe care romanii ar fi fost oricînd 
gata s-o acorde în condiţii acceptabile, sau încheierea unui 
tratat cu Pyrrhos, cu condiţiile impuse de rege; altfel spus, 
alegerea între supunerea faţă de Roma şi tirania unui militar 
grec. Partidele din cetate au fost aproape la fel de puternice; 
după multe şovăieli, partidul naţional va ieşi învingător. La 
aceasta trebuie să fi contribuit, pe lîngă motivul justificat că, 
dacă trebuie să fie ales un stăpîn, atunci să fie grec, şi nu 
barbar, şi teama demagogilor că Roma, cu toată clemenţa pe 
care i-o impuneau acum împrejurările, nu va întîrzia să se 
răzbune la proxima ocazie din cauza faptei mişeleşti săvirşite de 
plebea tarentină. Cetatea se va alia aşadar cu Pyrrhos. El a 
primit comanda supremă a trupelor tarentine şi ale tuturor 
celorlalţi italici care se aflau sub arme; de asemenea, dreptul de 
a menţine o garnizoană la Tarentum. Se înţelege de la sine că 
oraşul trebuia să suporte cheltuielile de război. Pyrrhos a 
promis, în schimb, că nu va rămîne în Italia mai mult decit va fi 
nevoie, probabil cu gîndul ascuns de a stabili el însuşi cît timp 
va fi necesară prezenţa sa aici. Totuşi, era cît pe-aci ca prada 
să-i scape din gheare. În timp ce delegaţii tarentini - 
neîndoielnic conducătorii partidei favorabile războiului - se aflau 
la Epir, spiritele se schimbară în cetatea împresurată acum de 


către romani din toate părţile; guvernarea fusese deja 
încredinţată lui Agis, un filoroman, cînd reîntoarcerea solilor cu 
tratatul încheiat, însoţiţi de Kineas, ministrul de încredere al lui 
Pyrrhos, a adus partida războinică din nou la conducere. In 
curînd, hăţurile guvernării vor fi preluate de o persoană mai 
decisă, care va pune capăt şovăielii deplorabile. In toamna 
anului 473 (281), la Tarentum a debarcat Milon, generalul lui 
Pyrrhos, cu 3.000 de epiroţi şi a ocupat acropola oraşului; lui i-a 
urmat, după o traversare furtunoasă care a făcut multe victime, 
regele însuşi. El a adus la Tarentum o armată considerabilă, dar 
neomogenă, alcătuită în parte din soldaţi din regatul său 
(molosi,  tesprotieni, chaonieni, ambracioţi), în parte din 
pedestrimea macedoneană şi din cavaleria tesaliană pe care i le 
oferise regele Ptolomeu al Macedoniei conform tratatului, în 
parte din mercenari etolieni, acarnanieni şi atamanieni; în total, 
20.000 de falangişti, 2.000 de arcaşi, 500 de prăştieri, 3.000 de 
călăreţi şi 20 de elefanţi - o armată puţin mai mică decit aceea 
cu care Alexandru traversase în urmă cu cincizeci de ani 
Helespontul. Situaţia coaliţiei nu era prea strălucită în momentul 
în care a sosit regele. Este adevărat, consulul roman se 
retrăsese în Apulia cînd în faţa lui au apărut, în locul milițiilor 
tarentine, trupele lui Milon, dar, cu excepţia teritoriului tarentin, 
romanii stăpineau practic întreaga Italie. Nicăieri în Italia de Sud 
coaliția nu avea o armată pregătită pentru luptă, iar în Italia de 
Nord etruscii, unicii care se mai aflau sub arme, cunoscuseră în 
ultima campanie (473, 281) doar înfrîngeri. Aliaţii, înainte ca 
regele să se fi îmbarcat, îi dăduseră comanda supremă asupra 
tuturor trupelor lor şi îi promiseseră că sînt capabili să alinieze o 
armată de 35.000 de pedestraşi şi 20.000 de călăreţi; realitatea 
contrasta izbitor cu aceste afirmaţii exagerate. Armata, a cărei 
comandă supremă i se încredinţase lui Pyrrhos, trebuia să fie 
mai întîi creată şi, în acest scop, doar resursele Tarentumului 
erau deocamdată la dispoziţie. Regele a ordonat recrutarea unei 
armate italice de mercenari cu ajutorul aurului tarentin şi a 
încorporat cetăţenii în stare să poarte armele. Tarentinii însă nu 
înţeleseseră tratatul în felul acesta. Ei crezuseră că în schimbul 
banilor au cumpărat victoria ca pe oricare altă marfă; în ochii 
lor, pretenţia regelui de a-şi dobiîndi ei înşişi victoria constituia o 
încălcare a prevederilor tratatului. Pe cît de mult se bucuraseră 
cetăţenii la sosirea lui Milon care-i scăpa de obositorul serviciu 


de gardă, pe atit de indignaţi s-au înrolat acum sub stindardele 
regelui; pentru cei recalcitranţi a trebuit să se recurgă la 
ameninţarea cu moartea. Rezultatele de pînă acum îi favorizau 
pe cei din partida pacifistă şi au început să fie stabilite contacte 
cu Roma sau cel puţin păreau că vor fi realizate. Pyrrhos, 
pregătit pentru eventualitatea unei asemenea rezistenţe, a 
tratat oraşul de atunci încolo ca pe o cetate cucerită: soldaţii au 
fost încartiruiţi în case, adunarea poporului şi numeroasele 
cercuri (ovooiria) au fost suspendate, teatrul a fost închis, 
promenadele baricadate, porţile păzite de santinele epirote. O 
parte dintre cetăţenii distinşi ai oraşului au fost duşi dincolo de 
mare ca ostatici; alţii s-au sustras unei asemenea sorţi fugind la 
Roma. Aceste măsuri drastice au fost necesare, întrucît Pyrrhos 
nu se putea încrede, din nici un punct de vedere, în tarentini. 
Abia acum, bazîndu-se pe posesiunea importantului oraş, regele 
a putut să înceapă operaţiunile militare. 

La Roma se ştia foarte bine ce bătălie urma să aibă loc: 
înainte de toate, pentru a asigura fidelitatea aliaţilor, mai exact 
a supuşilor, oraşele care nu prezentau încredere au fost ocupate 
de garnizoanele romane, iar conducătorii partidei pentru 
independenţă au fost întemnițați sau, dacă părea necesar, 
executaţi; acesta a fost cazul unui un număr de senatori din 
Praeneste. Pentru războiul propriu-zis au fost întreprinse mari 
eforturi: a fost impus un impozit de război, a fost cerut de la toţi 
supuşii şi aliaţii întregul contingent şi au fost chemaţi sub arme 
chiar şi proletarii care erau, de fapt, scutiţi de serviciul militar. O 
armată romană a rămas în capitală ca rezervă. O a doua a intrat 
în Etruria sub comanda consulului Tiberius Coruncanius şi a 
ocupat Volci şi Volsinii. Armata principală a fost destinată, 
bineînţeles, sudului Italiei, plecarea fiind urgentată cît mai mult 
cu putinţă, cu scopul de a-l surprinde pe Pyrrhos încă în 
apropierea Tarentumului, înainte ca el să se unească cu samniţii 
şi cu celelalte contingente sud-italice chemate sub arme 
împotriva Romei. Un dig temporizator împotriva extinderii 
influenţei regelui urma să fie asigurat de garnizoanele romane 
cantonate în cetăţile ltaliei de Sud. O revoltă a trupelor 
staționate la Region - 800 de campanieni şi 400 de sidicini, sub 
comanda campanianului Decius - i-a lipsit însă pe romani de 
acest oraş important, fără ca el să cadă însă în mîinile lui 
Pyrrhos. Chiar dacă la această revoltă militară a contribuit ura 


campanienilor faţă de Roma, Pyrrhos, care trecuse marea ca 
protector al elenilor, nu putea să primească în coaliţie această 
trupă, care îşi măcelărise gazdele din Region în propriile case; în 
felul acesta, ea va rămîne izolată, în alianţă strînsă cu rudele şi 
fraţii lor în fărădelegi, mamertinii, mai exact mercenarii 
campanieni ai lui Agathocles, care luaseră în stăpînire 
învecinata Messina într-un mod asemănător, incendiind şi 
pustiind pe cont propriu cetăţile greceşti din împrejurimi - de 
exemplu, Crotona, unde au exterminat garnizoana romană, şi 
Caulonia, pe care au distrus-o. Deocamdată, romanii au reuşit 
cu un corp de armată puţin numeros, care s-a deplasat la 
graniţa lucaniană, şi cu ajutorul garnizoanei din Venusia să 
împiedice unirea lucanienilor şi samniţilor cu Pyrrhos, în timp ce 
forţa principală, compusă după cum se pare din patru legiuni, 
ridicîndu-se, împreună cu numărul cuprinzător de trupe ale 
aliaţilor, la cel puţin 50.000 de soldaţi, a înaintat, sub comanda 
consulului Publius Laevinius, în întîimpinarea lui Pyrrhos. Pentru 
a proteja colonia tarentină Heracleia, Pyrrhos şi-a plasat forţele 
proprii şi pe cele ale tarentinilor între acest oraş şi Pandosia 
(anul 472, 282). Romanii au forţat trecerea peste Siris cu 
ajutorul cavaleriei, deschizînd bătălia printr-un atac năvalnic şi 
norocos al acesteia; regele, care-şi conducea el însuşi cavaleria, 
se prăbuşi, iar călăreţii greci, dezorientaţi de dispariţia 
comandantului, începură să se retragă din faţa escadroanelor 
inamice. Intre timp însă, Pyrrhos se aşază în fruntea pedestrimii 
şi din nou se angajă o luptă decisivă. De şapte ori s-au ciocnit 
legiunile cu falangele, fără ca lupta să se decidă. Atunci a căzut 
Megakles, unul dintre ofiţerii cei mai capabili ai regelui, şi 
întrucît el purtase în această zi fierbinte armura regelui, armata 
a crezut, pentru a doua oară, că regele a fost ucis; rîndurile au 
început să se clatine, Laevinius a triumfat şi a direcționat 
întreaga cavalerie asupra flancului grecilor. Pyrrhos însă, păşind 
cu capul descoperit printre rîndurile pedestraşilor, a ridicat din 
nou curajul acestora. Impotriva cavaleriei au fost introduşi în 
luptă elefanții, pînă atunci ţinuţi în rezervă; caii s-au speriat în 
faţa lor, soldaţii n-au ştiut cum să lupte împotriva acestor 
animale uriaşe şi au început să fugă; cetele răzleţite de călăreţi, 
elefanții care îi urmăreau pe fugari au rupt rîndurile încă 
compacte ale pedestrimii romane, iar elefanții împreună cu 
excelenta cavalerie tesaliană au masacrat cumplit pilcurile de 


fugari. Dacă un viteaz soldat roman, Gaius Minucius, primul 
lăncier al legiunii a patra, n-ar fi rănit un elefant, provocînd 
astfel dezordine în trupele urmăritoare, armata romană ar fi fost 
nimicită; aşa însă, restul trupelor a reuşit să treacă Sirisul. 
Pierderile lor au fost însemnate - 7.000 de romani ucişi sau 
răniţi au fost numărați de către învingători pe cîmpul de bătălie, 
2.000 au fost făcuţi prizonieri; romanii înşişi au estimat 
pierderile lor, probabil incluzînd şi răniții recuperaţi de pe cîmpul 
de luptă, la 15.000 de soldaţi. Dar nici armata lui Pyrrhos nu 
suferise mai puţin: aproape 4.000 dintre soldaţii săi cei mai buni 
acopereau cîmpul de bătaie şi mulţi dintre ofiţerii săi cei mai 
destoinici căzuseră în încleştare. Avînd în vedere că pierderile 
lui vizau mai ales militarii cu stagiu îndelungat, mult mai greu 
de înlocuit decit armata cetăţenească romană, şi că datora 
victoria numai surprizei produse de atacul elefanților, care nu se 
putea repeta la infinit, se poate ca regele, fiind şi critic al 
strategiei, să fi calificat mai tirziu această victorie drept o 
înfrîngere, deşi n-a fost atit de nechibzuit să transmită această 
autocritică publicului în inscripţia votivă pe care a ridicat-o la 
Tarentum, aşa cum îşi vor imagina poeţii romani de mai tîrziu. 
Din punct de vedere politic, nu contau în acest moment 
sacrificiile făcute pentru obţinerea victoriei; mai mult, cîştigarea 
primei bătălii împotriva romanilor a însemnat pentru Pyrrhos un 
nepreţuit succes. Talentul său de general îşi găsise o afirmare 
strălucită şi pe acest cîmp de bătălie, iar dacă mai exista ceva 
ce putea să insufle unitate şi energie alianţei muribunde a 
italicilor, numai această victorie de la Heracleia o putea face. 
Dar şi consecinţele imediate ale victoriei au fost considerabile şi 
de durată. 

Lucania a fost pierdută pentru romani; Laevinius a adunat 
trupele care fuseseră staționate aici şi s-a retras în Apulia. 
Brutienii, lucanienii, samniţii s-au putut uni nestingheriţi cu 
Pyrrhos. Cu excepţia Regionului, care gemea sub jugul 
insurgenților campanieni, toate cetăţile greceşti trecuseră de 
partea regelui; Locri a extrădat de bunăvoie garnizoana romană. 
Ea a fost convinsă, şi pe drept, că nu va fi lăsată în mîna 
italicilor. Aşadar, sabelii şi grecii trecuseră de partea lui Pyrrhos, 
dar circumstanţele victoriei s-au limitat la atit. Latinii nu au fost 
înclinați să se debaraseze de dominaţia romană, oricît de 
apăsătoare ar fi fost, cu ajutorul unui rege străin. Venusia, deşi 


înconjurată acum din toate părţile de duşmani, a rămas 
neclintită de partea Romei. Prizonierilor luaţi pe Siris, a căror 
comportare vitează regele cavaler o răsplătea prin cel mai 
onorabil tratament, le-a oferit, după obiceiul grecesc, 
posibilitatea înrolării în armata sa, dar a fost nevoit să înţeleagă 
că nu se lupta cu mercenari, ci cu un popor. Nici unul, fie el 
roman sau latin, nu a acceptat să servească în armata sa. 
Pyrrhos le-a oferit romanilor pacea. El a fost un general 
prea prevăzător pentru a nu sesiza situaţia delicată în care se 
afla şi un om de stat prea avizat pentru a nu folosi ocazia cea 
mai favorabilă pentru încheierea păcii. Spera că, sub impresia 
grandioasei bătălii, putea obţine din partea Romei libertatea 
cetăților greceşti din Italia şi că între acestea şi Roma s-ar putea 
forma un număr de state de rang secund şi terţ, aliate şi 
tributare noii puteri greceşti. Acestea au fost condiţiile sale: 
abandonarea oraşelor greceşti, îndeosebi a oraşelor 
campaniene şi lucanieniene, şi retrocedarea teritoriului luat de 
la samniţi, daunieni, lucanieni, brutieni, altfel spus, părăsirea 
Luceriei şi Venusiei. Cu toate că un al doilea război cu Roma 
putea fi cu greu evitat, era totuşi mai de dorit ca acesta să 
înceapă numai atunci cînd elenii Occidentului ar fi fost uniţi sub 
un singur stăpiîn, cînd Sicilia ar fi fost ocupată, poate după ce va 
fi fost cucerită Africa. Primimd aceste instrucţiuni, ministrul fidel 
al lui Pyrrhos, tesalianul Kineas, s-a dus la Roma. Iscusitul 
negociator, comparat de contemporanii săi cu Demosthenes 
(dacă omul de stat poate fi comparat cu retorul, conducătorul 
poporului cu favoritul), avea misiunea de a expune cu toate 
mijloacele consideraţia pe care învingătorul de la Heracleia o 
nutrea pentru învinşii săi, de a lăsa să se întrevadă dorinţa 
regelui de a veni el însuşi la Roma, de a cîştiga spiritele în 
favoarea regelui prin elogii, atit de măgulitoare dacă sînt rostite 
de un inamic, prin cele mai serioase linguşeli şi, în anumite 
ocazii, chiar şi prin daruri oferite cu rost; pe scurt, de a încerca 
împotriva romanilor toate mijloacele politicii de cabinet, care îşi 
dovediseră de nenumărate ori eficienţa la curţile din Alexandria 
şi Antiohia. Senatul a ezitat; mulţi au considerat că s-ar acţiona 
înţelept dacă s-ar face un pas înapoi şi s-ar aştepta pînă cînd 
inamicul periculos s-ar fi compromis el însuşi sau ar fi dispărut. 
Atunci bătrînul şi orbul Appius Claudius (cenzor în anul 442, 
312, consul în anii, 447-458, 307-296), care se retrăsese de 


multă vreme din viaţa publică, dar care ordonase să fie purtat în 
senat în acest moment decisiv, a insuflat, prin cuvintele sale 
înflăcărate, spiritului generaţiei mai tinere de senatori energia 
neînfrîntă a unei personalităţi măreţe. | s-a răspuns regelui prin 
orgolioasele cuvinte, rostite acum pentru prima dată şi devenite 
apoi un principiu de stat, că Roma nu negociază atita vreme cit 
trupe străine se află pe teritoriul italic; pentru a traduce vorbele 
în fapte, solul a fost expulzat imediat din oraş. Scopul misiunii a 
fost ratat, iar diplomatul abil, în loc să impresioneze prin talentul 
său de orator, s-a lăsat el însuşi impresionat de această 
sobrietate virilă după o asemenea înfrîngere decisivă; reîntors la 
ai săi, el va declara că fiecare cetăţean din acest oraş i s-a părut 
a fi un rege; de fapt, Kineas văzuse un popor liber. 

Pyrrhos, care în timpul acestor tratative înaintase în 
Campania, înştiinţat de insuccesul soliei s-a îndreptat imediat 
împotriva Romei pentru a se uni cu etruscii, a-i înspăimînta pe 
aliaţii Romei şi pentru a ameninţa oraşul însuşi. Dar romanii, aşa 
cum nu se lăsaseră cumpăraţi, nici nu se vor speria. La 
chemarea crainicului „de a se înrola în locul celor căzuţi”, 
imediat după bătălia de la Heracleia tinerii s-au înghesuit în cete 
la recrutare. Cu cele două legiuni nou-formate şi cu contingentul 
retras din Lucania, Laevinius mai puternic decit înainte, a mers 
în întîmpinarea regelui; a reuşit să protejeze Capua împotriva 
acestuia şi a anihilat încercările lui de a stabili legături cu 
Neapolis. Poziţia romanilor a fost atît de fermă, încît, cu excepţia 
grecilor din Italia de Sud, nici un stat aliat mai important n-a 
îndrăznit să părăsească alianţa romană. Pyrrhos s-a întors 
atunci împotriva Romei înseşi. A înaintat prin ţinutul bogat, a 
cărui rodnicie o admira, îndreptîndu-se spre Fregellae, pe care o 
va lua prin surprindere, a forţat trecerea peste Liris, ajungind 
pînă la Anagnia, la o depărtare de nici opt mile germane de 
Roma. Nici o armată nu-i bara calea, dar peste tot cetăţile 
Latiumului i-au închis porţile, iar Laevinius îl urmărea cu paşi 
măsuraţi dinspre Campania, în timp ce, dinspre nord, consulul 
Tiberius Coruncanius, care se împăcase cu etruscii printr-un 
tratat de pace încheiat la momentul potrivit, conducea a doua 
armată romană, iar la Roma se pregătea pentru luptă rezerva 
comandată de către dictatorul Gnaeus Domitius Calvinus. 
Impotriva acestora nu se putea întreprinde nimic, regele nu 
putea face altceva decit să se întoarcă. Citva timp va mai 


staţiona în Campania, aflindu-se în faţa celor două armate 
reunite ale consulilor, dar nu se oferi nici o ocazie pentru a da o 
bătălie decisivă. Odată cu venirea iernii, regele se va retrage din 
teritoriul inamic, repartizindu-şi trupele în cetăţile prietene, el 
însuşi alegînd ca tabără de iarnă Tarentumul. După aceea, şi 
romanii vor înceta operaţiile lor militare; armata şi-a stabilit 
taberele de iarnă lîngă Firmum, în Picenum, unde, conform 
ordinului senatului, legiunile înfrinte pe Siris trebuiră, ca 
pedeapsă, să-şi petreacă iarna în corturi. 

Astfel se va încheia campania din anul 474 (280). Pacea 
separată pe care o încheiase Etruria cu Roma în momentul 
decisiv şi retragerea surprinzătoare a regelui, care a dezamăgit 
profund speranţele încordate ale aliaţilor italici, au anulat în 
mare măsură impresia victoriei de la Heracleia. ltalicii au 
început să se plingă de greutăţile războiului, îndeosebi de 
indisciplina mercenarilor cazaţi în casele lor, iar regele, obosit 
de tachinările necontenite, ca şi de conduita nepolitică şi 
nemilitară a aliaţilor săi, a început să înţeleagă că sarcina pe 
care şi-o asumase putea fi de nesoluţionat din punct de vedere 
politic, cu toate succesele tactice obţinute. Sosirea unei 
delegaţii romane, alcătuită din trei foşti consuli, printre care şi 
învingătorul de la Turii, Gaius Fabricius, a determinat renaşterea 
unei speranţe de pace; dar curînd s-a văzut că aceştia fuseseră 
învestiţi numai cu puterea de a trata despre răscumpărarea sau 
schimbul de prizonieri. Pyrrhos a respins propunerile, dar, cu 
ocazia sărbătorii Saturnaliilor, a dat drumul tuturor prizonierilor 
sub cuvînt de onoare; în epocile următoare s-a sărbătorit 
fidelitatea cu care şi-au respectat cuvintul şi hotărîrea cu care 
delegatul roman a respins o tentativă de corupţie, dar cu o 
admiraţie care dovedea, nu atit tăria de caracter a strămoşilor, 
cît lipsa de cinste a descendenților. Odată cu primăvara anului 
475 (279), Pyrrhos a reluat ofensiva şi a pătruns în Apulia, spre 
care se va îndrepta şi armata romană. In speranţa de a 
zdruncina printr-o victorie decisivă alianţa romană în aceste 
ţinuturi, Pyrrhos a căutat o a doua bătălie, iar romanii nu au 
evitat-o. Cele două armate s-au întîlnit la Ausculum (Ascoli di 
Puglia). Pe lîngă trupele sale macedonene şi epirote, sub 
stindardele lui Pyrrhos luptau mercenarii italici, milițiile 
cetăţenilor - aşa-numitele scuturi albe de la Tarentum - şi aliații 
lucanieni, brutieni şi samniţi, în total 70.000 de soldaţi pedeștri, 


mai mult de 8.000 de călăreţi şi 19 elefanţi. Împreună cu 
romanii s-au aliat în această zi latinii, campanienii, volscii, 
sabinii, umbrii, marucinii, pelignii, frentanii şi arpanii; şi ei au 
numărat peste 70.000 de soldaţi pedeştri, dintre care 20.000 de 
cetăţeni romani şi 8.000 de călăreţi. Ambii comandanţi făcuseră 
cîteva modificări în structura armatelor lor. Cu ochiul ager al 
soldatului, Pyrrhos recunoscuse avantajele sistemului 
manipulilor; el a schimbat pe flancurile sale frontul prelungit al 
falangelor cu o aliniere discontinuă a detaşamentelor, 
asemănătoare celei a cohortelor, şi, probabil mai mult din 
motive politice decît militare, a intercalat între unitățile sale 
cohortele tarentinilor şi samniţilor; falanga epirotă se afla 
singură, în rînduri strînse, în centrul liniei de bătaie. Romanii, 
pentru a se apăra de atacul elefanților, s-au folosit de un fel de 
car de luptă din care se înălţau bare de fier cu tăvi de jeratic la 
capăt şi pe care erau montate un fel de catarge mobile, care se 
terminau cu virfuri de fier - anticipau, într-un fel, punţile de 
abordaj care vor deţine un rol atît de mare în cursul primului 
război punic. Conform relatării greceşti a bătăliei care ne pare a 
fi mai puţin părtinitoare decit cea romană, grecii au fost în 
dezavantaj în prima zi, întrucît n-au reuşit nici să desfăşoare 
linia lor de bătaie şi nici să introducă elefanții în luptă, din cauza 
malurilor abrupte şi mlăştinoase ale rîului lîngă care au fost siliţi 
să primească bătălia. A doua zi însă, Pyrrhos a luat-o înaintea 
romanilor, ocupînd terenul străbătut de rîu şi ajungînd în felul 
acesta fără pierderi în cîmpie, unde şi-a putut desfăşura falanga 
în voie. În zadar romanii se năpustiră cu sabia în mînă asupra 
sarisilor; falanga rămînea neclintită în urma fiecărui atac frontal, 
dar nici ea n-a reuşit să forţeze replierea legiunilor romane. 
Numai după ce numeroşii soldaţi de pe elefanţi i-au alungat pe 
cei din carele de luptă romane, cu ajutorul săgeţilor şi prăştiilor, 
şi au tăiat hamurile atelajelor, elefanții, precipitindu-se acum 
spre linia romană, au dezechilibrat-o. Retragerea soldaţilor de 
pe carele de luptă a dat semnalul pentru fuga generală, care nu 
a costat însă prea multe victime, întrucît castrul apropiat a 
constituit un refugiu pentru cei urmăriţi. Doar relatarea romană 
pretinde că, în timpul încleştării, un contingent arpan, separat 
de grosul armatei, ar fi atacat tabăra epirotă slab apărată şi i-ar 
fi dat foc; chiar dacă aceasta corespunde realităţii, romanii au 
afirmat totuşi, pe nedrept, că bătălia s-ar fi terminat indecis. 


Ambele relatări sînt însă de acord cînd afirmă că armata romană 
s-a retras dincolo de rîu, iar Pyrrhos a rămas stăpiîn pe cîmpul de 
bătaie. După relatarea greacă, numărul morţilor a fost de 6.000 
de partea romană şi de 3.505 de partea greacă; printre cei răniţi 
s-a aflat însuşi regele, căruia o lance i-a străpuns braţul în timp 
ce se lupta, ca întotdeauna, acolo unde învălmăşeala era mai 
mare. Ceea ce cucerise Pyrrhos a fost într-adevăr o victorie, dar 
au fost lauri inutili; triumful a constituit o onoare pentru el ca 
general şi ca soldat, dar n-a favorizat atingerea ţelurilor sale 
politice. Pyrrhos avea nevoie de un succes răsunător, care să 
risipească armata romană şi care să ofere aliaţilor nehotăriţi 
ocazia şi pretextul pentru schimbarea partidei. Dar întrucît 
armata şi confederaţia romană au rămas nezdruncinate, iar 
armata greacă a fost condamnată la inactivitate din cauza rănirii 
generalului ei, fără de care nu valora nimic, Pyrrhos trebuia să 
abandoneze ideea continuării campaniei şi să se retragă în 
taberele de iarnă, pe care şi le-a stabilit la Tarentum, în timp ce 
romanii le vor alege de data aceasta în Apulia. Devenea din ce 
în ce mai evident că, din punct de vedere militar, resursele 
regelui erau inferioare celor romane, aşa cum, din punct de 
vedere politic, coaliția largă şi capricioasă nu putea fi comparată 
cu alianţa romană bine consolidată. Fără îndoială, elementul- 
surpriză şi abilitatea grecească în conducerea războiului, geniul 
generalului ar mai fi putut cîştiga o victorie asemănătoare celei 
de la Heracleia sau de la Ausculum, dar fiecare nouă victorie ar 
fi uzat mijloacele în vederea unor noi întreprinderi şi era evident 
că romanii se simțeau de pe acum cei mai puternici şi că 
aşteptau victoria finală cu o răbdare de nezdruncinat. Acest 
război n-a fost inteligentul joc artistic pe care-l cunoşteau şi-l 
practicau prinții greci; în faţa energiei integre a solidei armatei 
cetăţeneşti, toate combinațiile strategice se dovedeau 
zadarnice. Pyrrhos a înțeles situația; nemulțumit de victoriile 
sale şi dispreţuindu-şi aliații, a rămas numai pentru că onoarea 
militară îi interzicea să părăsească Italia înainte de a fi asigurat 
soarta protejaţilor săi în faţa barbarilor. Avînd în vedere firea sa 
nerăbdătoare, se poate presupune că s-a folosit de primul 
pretext pentru a se debarasa de această obligaţie incomodă; 
ocazia de a se îndepărta de ltalia o vor oferi în curînd 
problemele siciliene. 

După moartea lui Agathocles (465, 289), grecii sicilieni au 


dus lipsa unui conducător. În timp ce în cetăţile greceşti 
demagogii şi tiranii incapabili se succedau, cartaginezii, vechii 
stăpîni ai regiunii occidentale, îşi extindeau nestingheriţi 
dominaţia. După ce Acragas a sucombat înaintea lor, au crezut 
de cuviinţă să întreprindă ultimul pas spre realizarea ţelului 
nutrit de secole şi să aducă întreaga insulă sub stăpînirea lor; ei 
s-au îndreptat împotriva Siracusei. Cetatea, care odinioară îţi 
disputase împotriva Cartaginei stăpînirea insulei cu armatele şi 
flotele sale, decăzuse din cauza disensiunilor interne şi 
slăbiciunii guvernării, atît de mult încît era obligată să-şi caute 
salvarea în interiorul zidurilor sale şi într-un ajutor extern; 
acesta nu putea fi oferit de altcineva decit de regele Pyrrhos. 
Pyrrhos era ginerele lui Agathocles, iar fiul său, Alexandru, pe 
atunci în vîrstă de 16 ani, are nepotul acestuia; amindoi erau, 
din toate punctele de vedere, moştenitorii naturali ai planurilor 
ambiţioase ale tiranului de la Siracusa. Chiar dacă prin aceasta 
s-ar fi sfirşit cu libertatea ei, Siracusa putea să găsească o 
compensație în a deveni capitala unui imperiu grec al 
Occidentului. In felul acesta, siracuzanii îi vor oferi de bunăvoie 
dominaţia, aşa cum o făcuseră şi tarentinii în condiţii 
asemănătoare (în jurul anului 475, 279); în noua conjunctură, 
totul părea să conlucreze pentru reuşita planurilor ambiţioase 
ale regelui epirot, fondate deocamdată pe stăpînirea asupra 
Tarentumului şi Siracusei. Prima consecinţă a acestei alianţe 
dintre grecii italici şi cei sicilieni a fost, bineînţeles, coeziunea 
mai strînsă a adversarilor. Cartagina şi Roma au transformat 
acum vechile lor tratate comerciale într-o alianţă ofensivă şi 
defensivă împotriva lui Pyrrhos (475, 279), conform căreia, 
atunci cînd Pyrrhos ar fi violat teritoriul roman sau cartaginez, 
partea neatacată trebuia să trimită întăriri pe teritoriul părţii 
atacate şi să plătească ea însăşi trupele de ajutor. Într-un 
asemenea caz, Cartagina trebuia să pună la dispoziţie corăbiile 
de transport şi se angaja să-i sprijine pe romani şi cu corăbiile 
de război, al căror echipaj nu era însă obligat să lupte pe uscat 
pentru romani; în sfîrşit, ambele state au jurat să nu încheie 
pace separată cu Pyrrhos. Din perspectiva romanilor, scopul 
tratatului era de a înlesni un atac asupra Tarentumului şi de a 
tăia legăturile lui Pyrrhos cu patria sa, ambele deziderate 
irealizabile fără concursul flotei punice; din perspectiva 
cartaginezilor, scopul era reținerea regelui în Italia, pentru a 


putea traduce în fapt, nestingheriţi, planurile împotriva 
Siracusei. Aşadar, era în interesul ambelor puteri să-şi asigure 
mai întîi dominaţia asupra mării dintre Italia şi Sicilia. O 
puternică flotă cartagineză de 120 de vele, comandată de 
amiralul Mago, a părăsit Ostia, unde Mago se aflase probabil 
pentru a încheia tratatul, în direcţia strimtorii siciliene. 
Mamertinii, care, din cauza măcelăririi populaţiei greceşti din 
Messana, se puteau aştepta la o pedeapsă meritată dacă 
Pyrrhos ar fi obţinut supremaţia în Italia şi în Sicilia, s-au ataşat 
strins de romani şi de cartaginezi şi le-au garantat partea 
siciliană a strimtorii. Cu dragă inimă aliaţii ar fi adus sub 
stăpînirea lor şi Regionul de pe ţărmul opus, dar era de 
neconceput ca Roma să ierte garnizoana campaniană, iar o 
tentativă a romanilor şi cartaginezilor reuniți de a-şi impune prin 
forţă stăpînirea asupra oraşului a eşuat. Flota cartagineză a 
navigat de aici în faţa Siracusei şi a blocat oraşul, în timp ce o 
armată feniciană puternică a început, concomitent, asediul de 
pe uscat (476, 278). Sosise timpul ca Pyrrhos să-şi facă în sfîrşit 
apariţia la Siracusa; dar împrejurările din Italia nu i-au permis, 
bineînţeles, ca, împreună cu trupele lui, să poată părăsi 
continentul. Cei doi consuli ai anului 476 (278), Gaius Fabricius 
Luscinus şi Quintus Aemilius Papus, amîndoi generali încercaţi, 
au început noua campanie foarte energic şi, cu toate că romanii 
nu suferiseră decit înfrîngeri în acest război, nu ei, ci învingătorii 
erau aceia care se simțeau epuizați şi doreau pacea. Pyrrhos a 
mai întreprins o încercare de a realiza o înţelegere în condiţii 
tolerabile. Consulul Fabricius îi trimisese regelui un ticălos care-i 
făcuse propunerea de a-l otrăvi pe rege în schimbul unei sume 
de bani. Recunoscător, Pyrrhos nu numai că a eliberat pe toţi 
prizonierii romani fără răscumpărare, dar a fost atît de copleșit 
de noblețea de caracter a vitejilor săi adversari, încît le-a oferit 
drept răsplată o pace în condiţii cît se poate de avantajoase. 
Kineas s-a deplasat probabil încă o dată la Roma, iar cartaginezii 
au început să se teamă serios că Roma va accepta pacea. Dar 
senatul a rămas neclintit şi a repetat răspunsul său anterior. 
Dacă regele dorea să evite ca Siracusa să cadă în mîinile 
cartaginezilor şi ca planul său ambițios să fie zădărnicit prin 
aceasta, nu avea altă posibilitate decît să-şi abandoneze aliaţii 
italici şi să se limiteze temporar numai la stăpînirea 
Tarentumului şi Locriului, cele mai importante porturi. În van |- 


au conjurat lucanienii şi samniţii să nu-i părăsească; zadarnic l- 
au somat tarentinii fie să-şi îndeplinească îndatoririle de 
general, fie să le retrocedeze oraşul. Reclamaţiilor şi reproşurilor 
lor, regele le-a răspuns îndemnîndu-i să spere într-un viitor mai 
favorabil sau prin refuzuri grosolane; Milon a rămas la 
Tarentum, fiul regelui, Alexandru, la Locri, iar Pyrrhos cu grosul 
armatei s-a îmbarcat la Tarentum în primăvara anului 476 
(278), pornind către Siracusa. 

Plecarea lui Pyrrhos a oferit romanilor deplina libertate de 
acţiune în Italia, unde nimeni nu era capabil să li se opună într-o 
bătălie deschisă şi unde toţi adversarii lor se retrăgeau în cetăţi 
sau păduri. Dar războiul nu s-a terminat atit de repede cum 
crezuseră, probabil, romanii, în parte, din cauza naturii lui 
(asedii şi lupte purtate în munţi), în parte şi în mod sigur, din 
cauza epuizării romanilor, pentru ale căror pierderi formidabile 
stă mărturie reducerea listei de cetăţeni cu 17.000 de unităţi 
între 473 (281) şi 479 (275). Consulul Gaius Fabricius a reuşit 
încă din anul 476 (278) să determine importanta colonie a 
Tarentumului, Heracleia, să încheie o pace separată, care i-a 
fost acordată în condiţiile cele mai avantajoase. În campania din 
anul 477 (277) au fost purtate mai multe bătălii în Samnium, 
unde un atac necugetat asupra unor înălţimi întărite s-a încheiat 
cu pierderi umane considerabile pentru romani; după aceea, 
romanii au pătruns în Italia de Sud, înfrîngîndu-i pe lucanieni şi 
brutieni. In schimb, încercarea de a surprinde Crotona a fost 
devansată de către Milon, venit din Tarentum; garnizoana 
epirotă va întreprinde ulterior chiar un atac norocos împotriva 
armatei asediatoare. Consulul a reuşit totuşi să determine 
plecarea acesteia printr-o manevră tactică şi să pună stăpiînire 
pe oraşul lipsit de apărare (477, 277). De o importanţă mai 
mare a fost faptul că locrienii, care, anterior, extrădaseră regelui 
garnizoana romană, au ispăşit trădarea printr-o nouă trădare, 
ucigîndu-i pe epiroţi; cu aceasta, întreaga coastă de sud, cu 
excepţia Tarentumului şi Regionului, se afla în miinile romanilor. 
Totuşi, aceste succese nu vor duce la un progres notabil. Italia 
meridională era de mult lipsită de apărare; dar Pyrrhos nu putea 
fi considerat învins atita timp cît Tarentumul se afla în mîinile 
sale, el putînd aşadar să reînceapă războiul după bunul-plac, în 
timp ce romanii nici nu se puteau gîndi la asediul acestei cetăţi. 
Chiar făcînd abstracţie de faptul că, datorită războiului de 


asediere aşa cum fusese regîndit de către Filip al Macedoniei şi 
de către Demetrios Asediatorul, romanii aveau un mare 
dezavantaj în faţa unui comandant grec experimentat şi apărat 
de ziduri, ei ar fi avut nevoie de o flotă puternică şi, cu toate că 
tratatul cu Cartagina le asigura sprijin pe mare, situaţia 
cartaginezilor din Sicilia nu le permitea să dea curs 
angajamentului. Debarcarea lui Pyrrhos pe insulă, care avusese 
loc fără greutăţi în ciuda prezenţei flotei cartagineze, schimbase 
dintr-odată conjunctura. El a ocupat imediat Siracusa, a unit sub 
conducerea sa, în scurt timp, toate cetăţile greceşti şi, în 
calitate de comandant al confederației siciliene, a deposedat pe 
cartaginezi de aproape toate stăpinirile. Cu greu şi numai cu 
ajutorul flotei lor, care domina Marea Mediterană fără 
concurenţă, cartaginezii s-au putut menţine la Lilybaeon, iar 
mamertinii la Messana, şi aceasta numai în condiţiile unor 
atacuri necontenite. În asemenea împrejurări, conform tratatului 
din anul 475 (279), mai degrabă romanii ar fi avut obligaţia de a 
asigura ajutor cartaginezilor în Sicilia, decît aceştia din urmă de 
a-i sprijini pe romani în cucerirea Tarentumului; dar nici una 
dintre părţi n-a fost dornică să asigure sau chiar să întărească 
puterea aliatului. Cartagina a oferit sprijin romanilor abia după 
ce trecuse pericolul propriu-zis; Roma, pe de altă parte, nu a 
întreprins nimic pentru a împiedica plecarea regelui din Italia şi 
prăbuşirea puterii cartagineze în Sicilia. Mai mult, în contradicţie 
flagrantă cu textul tratatelor, Cartagina singură îi oferise regelui 
pacea şi se angajase, în schimbul autorităţii necontestate 
asupra Lilybaeonului, să renunţe la celelalte posesiuni siciliene 
şi chiar să-i pună la dispoziţie regelui bani şi corăbii de război, 
bineînţeles pentru înapoierea în Italia şi reînceperea războiului 
împotriva Romei. Dar era evident faptul că, prin stăpînirea 
Lilybaeonului şi îndepărtarea regelui, poziţia cartaginezilor ar fi 
redevenit aproximativ la fel ca aceea anterioară debarcării lui 
Pyrrhos; abandonate, cetăţile greceşti ar fi fost neputincioase, 
iar teritoriul pierdut ar fi fost recucerit cu uşurinţă. De aceea, 
Pyrrhos a respins această ofertă, de două ori perfidă, şi a 
început să-şi construiască el însuşi o flotă. Numai lipsa de 
înţelegere şi de clarviziune va duce ulterior la condamnarea 
acestui pas care, datorită resurselor insulei, era pe cît de 
necesar, pe atît de realizabil. În afara faptului că stăpînul de la 
Ambracia, Tarentum şi Siracusa nu putea să existe fără putere 


maritimă, Pyrrhos avea nevoie de flotă pentru cucerirea 
Lilybaeonului, apărarea Tarentumul şi atacarea Cartaginei 
propriu-zise, aşa cum au făcut-o, cu cunoscutul succes, înaintea 
lui şi după el, Agathocles, Regulus şi Scipio. Niciodată Pyrrhos 
nu s-a aflat mai aproape de ţelurile sale decît în vara anului 478 
(276), cînd avea în faţa lui o Cartagină umilită, stăpinea Sicilia 
şi, controlînd Tarentumul, păstra un cap de pod puternic în 
ltalia, şi cînd flota nou-creată, care urma să unească, să 
consolideze şi să mărească toate aceste succese, era ancorată 
în portul Siracusei, gata de plecare. 

Slăbiciunea esenţială a poziţiei lui Pyrrhos stătea în 
greşelile săviîrşite în politica internă. El guverna Sicilia aşa cum îl 
văzuse pe Ptolomeu guvernînd Egiptul : nu respecta constituţiile 
comunităţilor ; îşi desemna favoriţii în posturile de guvernatori 
ai cetăților oricît timp şi oricind dorea ; în locul magistraţilor 
locali avansa curteni în funcţiile de juraţi ; pronunţa, după 
propria apreciere, condamnări la confiscări, la exil şi la moarte, 
chiar şi asupra celor care grăbiseră cu cea mai mare ardoare 
venirea sa în Sicilia ; detaşa garnizoane în cetăţi. Nu guverna 
Sicilia ca un conducător al unei ligi naţionale, ci ca un rege; şi 
chiar dacă se considera, după concepţia orientalo-elenă, un 
regent bun şi înţelept, şi poate chiar era, grecii n-au suportat 
această transpunere a sistemului de guvernare al diadohilor la 
Siracusa decit cu nerăbdarea unei naţiuni dezobişnuite, în cursul 
îndelungatei agonii a libertăţii, de orice asuprire; curînd, jugul 
cartaginez îi va părea poporului nechibzuit mai suportabil decit 
acest nou regim militar. Cetățile cele mai însemnate au început 
să trateze cu cartaginezii, uneori chiar şi cu mamertinii; o 
puternică armată cartagineză a îndrăznit să debarce din nou pe 
insulă şi, sprijinită pretutindeni de greci, a înregistrat progrese 
neaşteptate. Ce-i drept, în bătălia pe care a angajat-o, soarta îl 
favoriza, ca de obicei, pe „Vultur”, dar cu această ocazie s-a 
văzut care era starea de spirit de pe insulă şi ce anume putea şi 
trebuia să se întîmple dacă regele s-ar fi îndepărtat de ea. La 
această primă şi fundamentală greşeală, Pyrrhos a adăugat o a 
doua: în loc să se îndrepte cu flota spre Lilybaeon, a plecat la 
Tarentum. Cu siguranţă, el ar fi trebuit mai întîi, luînd în 
considerare nemulţumirea din sufletele sicilienilor, să-i alunge 
definitiv pe cartaginezi de pe această insulă, anulînd astfel orice 
sprijin pentru cei răzvrătiți, şi numai după aceea să se întoarcă 


împotriva Italiei. Aici nu avea nimic de pierdut, întrucît 
Tarentumul se afla în siguranţă şi nu putea să conteze acum pe 
ceilalţi aliaţi, de vreme ce-i abandonase. Probabil că spiritul său 
de soldat l-a determinat să anuleze, printr-o reîntoarcere 
strălucită, impresia lăsată de plecarea puţin onorabilă din anul 
476 (278) şi că inima îi sîngera cînd auzea tînguirea samniţilor 
şi lucanienilor. Insă sarcini ca acelea pe care şi le trasase 
Pyrrhos nu pot fi duse pînă la capăt decit de un caracter de fier, 
care ştie să-şi domine chiar şi sentimentul de onoare. Pyrrhos n- 
a avut o asemenea natură. 

Imbarcarea nefastă a avut loc spre finele anului 478 
(276). Pe drum, noua flotă siracuzană a trebuit să susţină o 
bătălie cruntă cu flota cartagineză, în care a pierdut un număr 
considerabil de corăbii. Faptul că regele se afla departe şi 
vestea despre acest prim accident au fost suficiente pentru a 
duce la prăbuşirea regatului sicilian; toate oraşele au refuzat 
regelui banii şi trupele, iar efemerul stat s-a prăbuşit mai repede 
decit se născuse; în parte, deoarece regele însuşi subminase în 
inimile supuşilor săi credinţa şi iubirea pe care se bazează orice 
stat; în parte, pentru că poporului îi era străină ideea 
sacrificiului libertăţii pentru salvarea, poate numai pentru scurt 
timp, a naţionalităţii. Cu aceasta, întreprinderea lui Pyrrhos 
naufragiase; planul vieţii sale era pierdut, fără speranţă de 
salvare; de acum încolo, nu va fi altceva decit un aventurier 
care simţea că fusese cineva şi că nu mai este nimic, care nu 
mai purta războiul ca mijloc pentru atingerea unui scop, ci 
pentru a se ameţi într-un năprasnic joc de hazard, pentru a-şi 
găsi, în viltoarea luptei, o moarte de soldat. Ajuns pe ţărmul 
italic, regele a încercat cucerirea Regionului, dar campanienii au 
respins acest atac cu ajutorul mamertinilor, iar în bătălia 
vijelioasă din faţa oraşului, însuşi regele a fost rănit, în timp ce 
dobora un ofiţer inamic de pe cal. În schimb, a surprins Locri, ai 
cărei locuitori au plătit scump masacrarea garnizoanei epirote, 
şi a jefuit bogatul tezaur al templului Persephonei din acest oraş 
pentru a-şi umple visteria goală. În felul acesta, a ajuns la 
Tarentum, după cum susţine tradiţia, cu 20.000 de pedestraşi şi 
3.000 de călăreţi. Dar aceştia nu mai erau veteranii încercaţi de 
altădată, iar italicii nu-i mai salutau ca pe nişte salvatori; 
încrederea şi speranţa cu care regele fusese primit cu cinci ani 
în urmă dispăruseră, aliaţilor li se terminaseră banii şi oamenii. 


În primăvara anului 479 (275), regele a înaintat în ajutorul 
samniţilor, în al căror teritoriu romanii petrecuseră iarna anilor 
478/479 (276/275); la Beneventum, el l-a obligat pe consulul 
Manius Curius să accepte bătălia pe teritoriul arusinilor, înainte 
ca acesta să fi putut face joncţiunea cu colegul său, care se 
grăbea dinspre Lucania. Dar corpul de oaste care trebuia să-i 
atace pe romani din flanc s-a rătăcit în cursul marşului de 
noapte în păduri şi nu a putut să intervină în momentul decisiv. 
După o luptă aprigă, elefanții vor decide şi de data aceasta 
soarta bătăliei, dar în favoarea romanilor, întrucît, dezorientaţi 
de gărzile care apărau tabăra, ei s-au năpustit asupra propriei 
armate. Învingătorii au ocupat tabăra; în mîinile lor căzură 1.300 
de prizonieri şi patru elefanţi, primii care au fost văzuţi la Roma, 
şi o pradă extraordinară, din care a fost construit un apeduct 
care aducea apa rîului Anio de la Tibur la Roma. Rămas fără 
trupe şi fără bani pentru a putea continua campania, Pyrrhos a 
trimis soli aliaţilor săi care-l ajutaseră să-şi pregătească 
expediţia din Italia, regilor Macedoniei şi Asiei; dar nici în patria 
sa nu mai era temut, aşa că rugămintea i-a fost respinsă. 
Pierzîndu-şi nădejdea într-o victorie împotriva Romei şi îndiîrjit de 
aceste refuzuri, Pyrrhos va lăsa o garnizoană la Tarentum şi se 
va reîntoarce în acelaşi an în Grecia (479, 275) ; mai degrabă 
aici i s-ar fi putut deschide perspective mai largi jucătorului 
exasperat, decît în cursul lent şi măsurat al evenimentelor 
italice. Într-adevăr, el nu numai că va recîştiga destul de repede 
tot ceea ce pierduse din regatul său, dar a mai întins încă o dată 
mîna spre coroana macedoneană; şi nu fără succes. Ultimele 
sale planuri vor eşua însă din cauza politicii chibzuite şi paşnice 
a lui Antigonos Gonatas şi, mai mult, din cauza propriei 
impetuozităţi şi incapacităţi de a-şi stăpiîni orgoliul; el va mai 
cîştiga bătălii, dar nu va avea nici un succes durabil şi-şi va găsi 
moartea la Argos în Pelopones (482, 272), într-o mizerabilă 
încăierare de stradă. 

În Italia, războiul se încheiase odată cu bătălia de la 
Beneventum; însă ultimele convulsii ale partidei naţionale se vor 
mai prelungi o vreme. Cît timp a trăit prinţul-general care 
încercase să forţeze mîna destinului, el a menţinut, deşi absent, 
puternica fortăreață Tarentum. Chiar dacă după plecarea regelui 
partida pacifistă a preluat conducerea în oraş, intenţiile acesteia 
au fost blocate de prezenţa lui Milon, reprezentantul lui Pyrrhos. 


Acesta i-a lăsat pe cetăţenii partizani ai Romei să încheie pacea 
din proprie iniţiativă, din fortăreaţa pe care şi-o ridicaseră pe 
teritoriul Tarentumului; însă nu a deschis porţile oraşului. lar 
atunci cînd, după moartea lui Pyrrhos, o flotă cartagineză a 
intrat în port şi Milon a constatat că cetăţenii sînt gata să predea 
oraşul cartaginezilor, el a preferat să predea acropola consulului 
roman Lucius Papirius (482, 272), cumpărîndu-şi astfel 
retragerea liberă pentru sine şi ai săi. Faptul a însemnat pentru 
romani un succes extraordinar. Avînd în vedere experienţele 
trăite de Filip în faţa cetăților Perint şi Bizanţ, de către 
Demetrios în faţa Rodosului, de Pyrrhos înaintea Lilybaeonului, e 
îndoielnic că strategia acestor timpuri ar fi fost într-adevăr în 
stare să oblige la capitulare un oraş bine întărit şi apărat, cu 
ieşire la mare; ce întorsătură ar fi luat lucrurile dacă Tarentumul 
ar fi devenit pentru fenicieni ceea ce fusese pentru ei 
Lilybaeonul în Sicilia! Dar cele întimplate nu mai puteau fi 
schimbate. Amiralul cartaginez, văzînd acropola în mîinile 
romanilor, declară că venise în faţa Tarentumului numai pentru 
a-şi sprijini, în baza tratatului, aliaţii în timpul asediului oraşului 
şi că urma să ridice velele înspre Africa. Delegaţia romană 
trimisă la Cartagina pentru a cere explicaţii în legătură cu 
această tentativă de ocupaţie şi pentru a adresa o plingere în 
acest sens nu a putut obţine nimic altceva decit confirmarea 
solemnă, întărită prin jurămînt, a acestei intenţii amicale, 
datorită căreia spiritele s-au liniştit temporar la Roma. Tarentinii 
au obţinut, probabil datorită intervenţiei emigranților lor, 
autonomia faţă de romani; dar armele şi corăbiile trebuiau să fie 
predate, iar zidurile dărîmate. În acelaşi an în care Tarentumul a 
devenit roman, au fost supuşi, în sfîrşit, samniţii, lucanienii şi 
brutienii, ultimii fiind obligaţi să cedeze jumătate din pădurea 
Sila, atit de rentabilă şi atît de importantă pentru construcţia 
corăbiilor. În fine, gruparea care stăpînea Regionul de zece ani 
şi-a primit pedeapsa atit pentru încălcarea jurămiîntului militar, 
cît şi pentru masacrarea cetăţenilor din acest oraş şi a 
garnizoanei de la Crotona. De fapt, Roma reprezenta aici cauza 
comună a grecilor împotriva barbarilor; de aceea, noul stăpiîn al 
Siracusei, Hieron, i-a sprijinit pe romanii din faţa Regionului cu 
provizii şi ajutor militar; concomitent cu expediţia romană 
împotriva acestui oraş, el va întreprinde un atac combinat 
împotriva fraţilor lui întru rudenie şi complicitate, mamertinii din 


Messana. Asediul acestui oraş s-a prelungit însă foarte mult ; în 
schimb, Regionul, chiar dacă şi aici răzvrătiţii s-au apărat mult 
timp cu îndirjire, a fost luat cu asalt de către romani în anul 484 
(270), iar cei care au mai rămas din garnizoană au fost duşi la 
Roma, biciuiţi şi decapitaţi în for; vechii locuitori au fost 
rechemaţi şi reîmproprietăriţi în măsura posibilului. Astfel, anul 
484 (270) marchează supunerea întregii Italii. Numai adversarii 
cei mai înverşunaţi ai Romei, samniţii, au continuat, în ciuda 
tratatului oficial de pace, lupta cu „hoţii”, astfel încît, în anul 485 
(269), a fost nevoie să fie trimişi încă o dată amîndoi consulii 
împotriva lor. Dar şi cel mai viguros spirit naţional şi 
exasperarea cea mai eroică trebuie să cedeze într-un sfîrşit; 
sabia şi spînzurătoarea au adus pînă la urmă pacea şi în munţii 
samniţilor. Pentru asigurarea acestor întinse cuceriri, au fost 
întemeiate din nou o seamă de colonii: Paestum şi Cosa, în 
Lucania (481, 273) ; Beneventum (486, 268) şi Aesernia (491, 
263), ca fortărețe pentru Samnium ; ca avanpost împotriva 
galilor, Ariminum (486, 268) ; Firmun, în Picenum (anul 490, 
264), şi colonia de cetăţeni Castrum Novum; au fost pregătite 
continuarea marii artere de sud, care primea prin Beneventum o 
nouă staţie intermediară între Capua şi Venusia, pînă la porturile 
Tarentum şi Brundisium, în fine, colonizarea acestei ultime 
localităţi maritime, pe care politica romană şi-o alesese drept 
concurent şi continuatoare a comerţului tarentin. Noile 
construcţii de fortărețe şi de străzi au mai dat naştere la cîteva 
războaie cu populaţiile mai mici, al căror teritoriu a fost astfel 
limitat; cu picenţii (485-486, 269-268), dintre care un anumit 
număr a fost colonizat în apropiere de Salernum, cu salentinii 
(487-488, 267-266), cu sasinaţii Umbriei, care ocupaseră, 
probabil după alungarea senonilor, teritoriul Ariminumului. Prin 
aceste întemeieri, dominaţia romană s-a extins asupra Italiei de 
Sud şi, în general, de la Apenini pînă la Marea Ionică. 

Inainte de a trece la analizarea structurii politice prin care 
Roma a guvernat Italia unificată, trebuie să aruncăm o privire 
asupra relaţiilor maritime din secolele al IV-lea şi al V-lea. În 
această perioadă, îndeosebi Cartagina şi Siracusa îşi disputau 
dominaţia în mările Occidentului; cu toate succesele 
remarcabile pe care le repurtaseră Dionysios (348-389, 306- 
265), Agathocles (437-465, 317-289) şi Pyrrhos (476-478, 278- 
276) pe mare, în general Cartagina a fost aceea care deținea 


supremaţia, iar Siracusa decădea treptat la rangul unei puteri 
maritime de ordin secundar. Importanţa maritimă a Etruriei 
luase sfîrşit pentru totdeauna (p. 229); insula Corsica, pînă 
atunci sub stăpiînire etruscă, a ajuns, chiar dacă nu în posesia, 
cel puţin sub dominaţia maritimă a cartaginezilor. Tarentumul, 
care mai deținuse un timp o oarecare importanţă, o pierdea din 
cauza ocupaţiei romane. Vitejii masalioţi au rămas stăpini în 
apele proprii, dar nu au influenţat în mod deosebit evenimentele 
din cele italice. Celelalte cetăţi maritime au pierdut aproape 
orice importanţă. Nici Roma nu s-a bucurat de altă soartă; în 
propriile ape navigau, de asemenea, flote străine. Ea a fost la 
origine o cetate maritimă, iar în epocile de prosperitate n-a 
dezminţit niciodată tradiţiile sale într-atita încît să fi neglijat 
total marina de război şi n-a fost niciodată într-atit de 
necugetată încît să fi dorit să fie numai o putere continentală. 
Latiumul furniza cele mai bune trunchiuri de copaci pentru 
construcţia de corăbii, care le întreceau cu mult pe cele atît de 
lăudate din Italia de Sud, iar şantierele de la Roma s-au bucurat 
de o continuitate neîntreruptă, dovedind că cetatea n-a renunţat 
niciodată la ideea de a avea o flotă proprie. Dar în timpul 
crizelor periculoase provocate de alungarea regilor, de 
disensiunile din cadrul confederației romano-latine şi de 
războaiele nefericite împotriva etruscilor şi celților, romanii nu 
au putut interveni în cursul evenimentelor de pe Marea 
Mediterană, politica romană fiind orientată tot mai mult spre 
supunerea regiunii italice continentale, iar puterea maritimă a 
degenerat. Pînă la sfirşitul secolului al IV-lea, abia dacă avem 
mărturii despre existenţa unor corăbii de război latine: o singură 
galeră romană a fost trimisă la Delphi pentru a duce ofranda din 
prada veientină (360, 394). Antiaţii, ce-i drept, şi-au desfăşurat 
comerţul pe corăbii de război şi s-au ocupat, în consecinţă, şi de 
piraterie. Corsarul tirenian Postumius, învins în anul 415 (339) 
de către Timoleon, putea fi într-adevăr un antiat; dar nu li se 
poate acorda în nici un fel rangul de putere maritimă pentru 
vremea aceea, chiar dacă romanii ar fi obţinut un avantaj după 
trecerea Antiumului de partea lor. Starea de decădere la care a 
ajuns puterea maritimă a Romei în jurul anului 400 (354) o 
putem deduce din jefuirea coastelor latine de către o flotă de 
război grecească, probabil siciliană, în anul 405 (349), în timp 
ce hoarde celtice au devastat concomitent teritoriul latin (p. 


237). În anul următor, 406 (348), fără îndoială sub impresia 
acestor evenimente îngrijorătoare, comunitatea romană şi 
fenicienii cartaginezi au încheiat, între ei şi pentru confederaţii 
dependenţi, un tratat comercial de navigaţie, cel mai vechi 
document roman al cărui text ni s-a păstrat; bineînţeles, numai 
în limba greacă. Romanii se obligau prin acesta să nu navigheze 
în apele „Promontoriului frumos” (Cap Bon) de pe coasta libiană, 
exceptind cazurile de necesitate absolută; în schimb, au primit 
acces liber în Sicilia, în măsura în care aceasta era cartagineză, 
iar în Africa şi Sardinia, cel puţin dreptul de a-şi desface 
mărfurile la preţul stabilit de către agentul cartaginez şi 
garantat de către comunitatea cartagineză. Cartaginezii, se 
pare, obțineau dreptul de a face comerţ la Roma, poate în 
întregul Latium; dar ei s-au angajat să nu atace comunităţile 
latine supuse Romei (p. 246), iar dacă s-ar afla ca inamici pe 
teritoriul latin, să nu înnopteze în aceste localităţi - aşadar să 
nu-şi extindă expedițiile piratereşti pe continent - şi nici să nu-şi 
întemeieze fortărețe în teritoriul latin. Aceleiaşi epoci îi aparţine 
probabil şi tratatul dintre Roma şi Tarentum, amintit mai sus (p. 
273), despre a cărui redactare se ştie numai că a fost încheiată 
cu mult timp înainte de anul 472 (282); prin acesta, romanii se 
angajau, nu se spune în schimbul căror garanţii din partea 
cartagineză, să nu navigheze în apele situate dincolo de 
promontoriul lacinian, ceea ce îi elimina cu desăvirşire din 
bazinul Mării Mediterane. Acestea au fost înfringeri la fel de 
grave ca aceea de la Allia, iar senatul roman pare să le fi 
considerat ca atare şi să fi profitat de modificarea favorabilă 
care s-a produs în relaţiile italice curînd după încheierea acestor 
tratate umilitoare cu Cartagina şi Tarentum, pentru a ameliora 
situaţia penibilă a marinei romane. Cele mai importante oraşe 
maritime au fost ocupate de coloniştii romani: portul Caerei, 
Pyrgi, a cărui colonizare datează probabil din această epocă, 
Antium, pe ţărmul latin, în 416 (338) (p. 251), Tarracina în anul 
425 (329) (p. 258), actuala insulă Ponza în anul 459 (295) (p. 
258). Întrucît Ostia, Ardea şi Circeii primiseră mai demult 
colonişti, toate porturile latine importante au devenit colonii 
latine sau colonii ale cetăţenilor romani. Mai tîrziu, pe coastele 
campaniene şi lucaniene, Roma a colonizat Minturnae şi 
Sinuessa, în anul 459 (295) (p. 266), Paestum şi Cosa, în anul 
481 (273) (p. 288), iar pe litoralul adriatic, Sena Gallica şi 


Castrum Novum, în jurul anului 471 (283) (p. 274), Antiumul în 
anul 486 (268) (p. 288), la care se adaugă ocuparea 
Brundisiumului, imediat după terminarea războiului cu Pyrrhos. 
În majoritatea acestor localităţi, în coloniile de cetăţeni romani 
şi în coloniile maritime, bărbaţii tineri au fost scutiţi de serviciul 
în legiuni şi obligaţi numai la supravegherea ţărmurilor. 
Privilegierea, bine gîndită, a grecilor din Italia de Sud, îndeosebi 
a cetăților puternice Neapolis, Region, Locri, Turii şi Heracleia, în 
comparaţie cu vecinii lor sabelici, şi scutirea lor de obligaţia de a 
trimite contingente pentru armata de uscat, impusă tuturor în 
condiţii egale, a desăvirşit reţeaua pe care romanii au făurit-o în 
jurul coastelor Italiei. Dar, cu o siguranţă diplomatică din care 
generaţiile viitoare ar fi putut desprinde multe învăţăminte, 
conducătorii comunităţii romane au înţeles că toate aceste 
fortificaţii de coastă şi supravegheri vor rămîne ineficiente dacă 
marina de război a statului nu va fi adusă într-o poziţie care să 
impună respect. Începutul a fost realizat oarecum după 
supunerea Antiumului (416, 338), prin transportarea galerelor 
de război utilizabile pe şantierele navale romane; dispoziţia 
simultană, care-i obliga pe anteaţi să se abţină de la orice fel de 
trafic maritim, evidenţiază cu claritate cît de neputincioşi se 
simțeau încă romanii pe mare, a căror politică maritimă se 
rezumase la ocuparea unor puncte de pe țărm. După ce, mai 
tirziu, oraşele Italiei de Sud, mai întîi Neapolis (428, 326), 
intraseră sub clientela romană, corăbiile de război, pe care 
trebuia să le furnizeze fiecare dintre aceste oraşe ca ajutor de 
război stabilit contractual, au constituit primul nucleu al unei 
flote maritime. În anul 443 (311), au fost desemnaţi doi amirali 
(duoviri navales), în urma unui decret votat de către cetăţenii 
întruniţi tocmai în acest scop, iar flota astfel constituită a luat 
parte la războiul samnit prin asedierea Nuceriei (p. 261). Tot 
acestei epoci îi aparţine, poate, trimiterea, demnă de amintit, a 
unei flote romane alcătuită din 25 de vele, pentru fondarea unei 
colonii în Corsica, menţionată de către Teofrast în a sa /storie a 
plantelor, scrisă în jurul anului 447 (307). Cît de puţin s-a 
realizat prin toate acestea o dovedeşte tratatul cu Cartagina, 
reînnoit în anul 448 (306). Dacă prevederile tratatului din anul 
406 (348), referitoare la Italia şi Sicilia, au rămas neschimbate, 
romanii au fost excluşi acum de la navigația în apele 
Atlanticului, ca şi de la comerţul cu supuşii Cartaginei din 


Sardinia şi Africa; de asemenea, le-a fost interzis dreptul de a se 
stabili în Corsica, rămînîndu-le astfel deschis numai comerţul cu 
Sicilia cartagineză şi cu Cartagina însăşi. Aici se recunoaşte 
pizma crescîndă a puterii maritime dominante în faţa extinderii 
dominaţiei romane asupra coastelor. Ea i-a forţat pe romani să 
se conformeze acestui sistem de prohibiţie, să se lase excluşi de 
la centrele producătoare ale Occidentului şi Orientului; în acest 
context trebuie încadrată şi povestirea despre ofiţerul fenician 
recompensat în public pentru că provocase naufragiul pe un 
banc al unei corăbii romane, pe care, sacrificîndu-şi propriul vas, 
o escortase din Oceanul Atlantic. Cartaginezii i-au obligat aşadar 
pe romani să-şi limiteze, conform tratatului, navigația la o 
suprafaţă redusă din vestului Mediteranei, numai pentru a 
preveni atacurile piratereşti pe coastele lor şi pentru a-şi asigura 
străvechea şi importanta legătură comercială cu Sicilia. Romanii 
au trebuit să se conformeze, dar n-au renunţat la strădaniile 
care urmăreau activizarea sistemului lor maritim. O măsură 
hotăritoare în acest sens a fost instituirea celor patru cvestori ai 
flotei (quaestores classici) în anul 487 (267), dintre care primul 
şi-a avut reşedinţa la Ostia, portul maritim al Romei, al doilea 
trebuia să supravegheze din Cales, pe atunci capitala Campaniei 
romane, porturile din Campania şi Grecia Mare, al treilea trebuia 
să vegheze asupra porturilor transapeninice dinspre Ariminum; 
districtul celui de-al patrulea ne rămîne necunoscut. Aceşti noi 
magistrați permanenţi n-au fost, ce-i drept, singurii, dar erau 
totuşi însărcinaţi în mod special cu paza coastelor şi construirea 
unei flote de război pentru apărarea acestora. Intenţia senatului 
roman de a redobîndi independenţa pe mare pentru a putea 
intercepta liniile maritime ale Tarentumului, pentru a închide 
Marea Adriatică flotelor care veneau din Epir şi pentru a se 
emancipa de sub supremaţia cartagineză, este evidentă oricui. 
Semnificative în acest sens sînt relaţiile cu Cartagina din timpul 
ultimului război italic, analizat mai sus. Regele Pyrrhos a obligat, 
într-adevăr, cele două cetăţi să încheie din nou - a fost ultima 
dată - o alianţă ofensivă, dar indiferența şi infidelitatea 
manifestate în ciuda prevederilor tratatului, încercările 
cartaginezilor de a se stabili la Region şi Tarentum, ocuparea 
precipitată a Brundisiumului de către romani, imediat după 
terminarea războiului, dovedesc cît de mult intraseră interesele 
celor două puteri într-o stare conflictuală. incercarea Romei de a 


se folosi de statele maritime greceşti împotriva Cartaginei a fost 
foarte firească. Relaţiile strînse de prietenie statornicite mai 
demult cu Massalia, au continuat şi în această perioadă. Ofranda 
trimisă de către Roma la Delphi după cucerirea cetăţii Veii a fost 
păstrată aici în tezaurul masalioţilor. După ocuparea Romei de 
către celți, la Massalia, la fel ca în cazul tezaurului public, s-a 
făcut o colectă pentru cei năpăstuiţi; drept recompensă, senatul 
roman a acordat comercianților masalioţi priorităţi comerciale, 
iar la sărbătoarea jocurilor din for, le-a oferit locul de onoare 
(graecostasis), lingă tribuna senatorilor. Aceleiaşi politici trebuie 
să-i fie atribuite tratatele comerciale şi de prietenie încheiate de 
către romani în anul 448 (306) cu Rodos şi, puţin timp după 
aceea, cu Apollonia, cetate comercială înfloritoare de pe coasta 
Epirului, şi îndeosebi apropierea, atît de tulburătoare pentru 
cartaginezi, a romanilor de Siracusa, imediat după sfîrşitul 
războiului cu Pyrrhos (p. 288). Aşadar, chiar dacă puterea 
navală a romanilor a rămas cu mult în urma uimitoarei 
dezvoltării a puterii lor continentale şi chiar dacă flota lor 
propriu-zisă n-a fost curind ceea ce ar fi trebuit să fie în 
conformitate cu poziţia geografică şi comercială a statului, ea a 
început totuşi să iasă din starea de cvasi-inexistenţă la care 
decăzuse în jurul anului 400 (354); şi avînd în vedere resursele 
considerabile ale Italiei, fenicienii au asistat, pe bună dreptate, 
foarte îngrijoraţi la aceste încercări. 

Criza care urma să decidă supremaţia pe mările italice se 
apropia; pe uscat, lupta fusese decisă. Pentru prima dată Italia 
era unită într-un stat sub dominaţia comunităţii romane. Care au 
fost drepturile politice suspendate tuturor celorlalte comunităţi 
italice şi rezervate numai celei romane, mai exact, ce concepţie 
de drept public a fost legată de această supremație a Romei nu 
se menţionează nicăieri cu claritate şi ne lipseşte, într-o manieră 
semnificativă, orice noţiune care să ne edifice asupra acestei 
concepţii. După mărturiile păstrate, comunităţii romane i-au 
aparţinut dreptul de război, de tratative şi de a bate monedă, 
aşa încît nici o comunitate italică nu putea să declare război 
vreunui stat din afara Italiei, nici să trateze cu acesta sau să 
bată monedă de argint sau de aur; în schimb, orice declaraţie de 
război pronunţată de către comunitatea romană şi orice tratat 
de stat încheiat de ea obliga de drept toate celelalte comunităţi 
italice, iar moneda de argint romană avea curs legal în întreaga 


Italie; este probabil ca drepturile generale ale comunităţii 
dominante să nu se extindă formal mai departe. Totuşi, de 
acestea se vor lega prerogative ale supremaţiei care vor merge, 
în realitate, mult mai departe. Într-un cuvînt, situaţia italicilor 
faţă de republica romană era de o inferioritate netăgăduită şi, 
din acest punct de vedere, exceptind deplina cetăţenie romană, 
putem să distingem trei clase diferite de supuşi. Cetăţenia 
romană a fost extinsă numai atit cit a fost posibil pentru a nu se 
pierde ideea de comunitate urbană pentru Roma. Vechiul 
teritoriu al oraşului n-a fost numai lărgit prin distribuiri 
particulare pînă la capătul Etruriei, pe de o parte, şi Campaniei, 
pe de altă parte, ci, după exemplul Tusculumului, mai multe 
comunităţi, mai apropiate sau mai îndepărtate, au fost 
încorporate în cea romană şi s-au contopit cu ea. Am relatat mai 
sus cum, în urma revoltelor repetate ale latinilor împotriva 
Romei, o parte considerabilă a membrilor originari ai ligii latine 
a trebuit să accepte deplinul drept de cetăţenie (pp. 245, 250- 
251). Acelaşi lucru s-a petrecut în anul 486 (268) pentru 
totalitatea comunităţilor sabinilor, rudele cele mai apropiate ale 
romanilor, şi care îşi dovediseră în ultimul război dificil, în 
suficientă măsură, fidelitatea faţă de romani. Într-un mod 
asemănător şi din cauze identice, mai mulţi locuitori din 
comunităţile fostului teritoriu al volscilor par să fi fost trecuţi din 
starea de supuşi în starea de cetăţeni romani. Aceste comune, 
la origine sabine sau volsce, probabil însă de pe atunci în esenţă 
romanizate, au fost primii membri de etnie străină care au fost 
încorporaţi în rîndul cetăţenilor romani. La acestea se adaugă 
aşa-numitele colonii maritime sau de cetăţeni, ai căror locuitori 
aveau, de asemenea, în totalitatea lor, dreptul deplin de 
cetăţeni romani. Este posibil ca, mai tîrziu, cetăţenia romană să 
fi caracterizat o zonă ce se întindea, spre nord, pînă în 
apropierea Caerei, spre est, pînă la Apenini, spre sud, pînă la şi 
dincolo de Formiae, cu toate că nu poate fi vorba aici de o 
graniţă propriu-zisă, întrucit cîteva comunităţi cuprinse în acest 
teritoriu, ca Tibur, Praeneste, Signia şi Norba, erau private de 
acest drept, iar altele, situate în afara lui, precum Sena, îl 
deţineau; de asemenea, familii de ţărani romani trebuie să fi 
trăit probabil de pe acum izolate sau unite în sate, răspîndite pe 
întregul cuprins al Italiei. Din categoriile de comunităţi supuse, 
cea mai importantă şi cea mai căutată a fost aceea a oraşelor 


latine, care cuprindea mai multe comunităţi neînsemnate din 
străvechea confederație albană, cu excepţia Praenestei şi 
Tiburului, dar care a cunoscut o dezvoltare accelerată prin 
comunităţile autonome, aşa-numitele colonii latine, fondate la 
Roma în interiorul, dar şi, de pe acum, în afara Italiei şi care se 
lărgea continuu prin noi ctitorii de genul acestora. Aceste noi 
comunităţi urbane de origine romană, dar cu drept latin, au 
devenit într-o măsură tot mai pronunţată adevăratele 
susținătoare ale dominaţiei romane asupra Italiei. Nu este vorba 
nicidecum de latinii cu care se purtaseră luptele de la Lacul 
Regillus sau de la Trifanum, nu de străvechii membri ai ligii de la 
Alba, care se credeau din capul locului egali comunităţii romane 
sau chiar mai presus de aceasta considerind supremaţia Romei 
o povară foarte grea; dovada acestei atitudini o constituie 
extrem de severele măsuri de siguranţă luate la începutul 
războiului cu Pyrrhos în cazul Praenestei şi neînțelegerile 
confirmate care se vor perpetua, îndeosebi cu prenestinii, încă 
foarte mult timp. Latiumul perioadei republicane mai avansate 
se compunea aproape în exclusivitate din comunităţi care 
veneraseră de la început Roma ca pe o capitală şi o metropolă; 
care, în mijlocul unor meleaguri în care se vorbea altă limbă şi 
se practicau alte obiceiuri, erau legate de ea prin conexiunea de 
limbă, de drept, de tradiţii; care, ca mici tirani ai districtelor 
învecinate, trebuiau să se apropie de Roma pentru conservarea 
propriei fiinţe, precum avanposturile armatei principale; care, în 
fine, datorită avantajelor materiale crescînde ale cetăţeniei 
romane, obțineau un cîştig considerabil din egalitatea de 
drepturi, deşi restrinsă, cu romanii - se obişnuia să li se 
repartizeze o parte din domeniile romane pentru folosirea 
exclusivă, iar participarea la adunările de stat le era permisă ca 
şi romanilor. Un anumit pericol decurgea desigur pentru romani 
şi de aici. Inscripţii venusiene, din perioada republicii romane, şi 
unele beneventane, ieşite de curînd la iveală, ne arată că 
Venusia avea, precum Roma, plebea sa şi proprii tribuni ai 
poporului şi că magistraţii din Beneventum au purtat titlul de 
consul, cel puţin în perioada războiului cu Hannibal. Ambele 
comunităţi intră în categoria coloniilor latine cu drepturi mai 
vechi şi se poate constata care au fost pretenţiile ridicate de 
acestea la mijlocul secolului al V-lea. Lucrurile nici nu puteau 
evolua altfel decît aşa cum s-au petrecut; aceşti aşa-numiţi 


latini, descendenţii cetăţenilor romani, considerîndu-se egalii lor 
în toate privinţele, au început să fie nemulţumiţi de statutul lor 
de federaţi subordonați şi au emis pretenţii de egalitate deplină. 
Din această cauză, senatul s-a străduit să limiteze pe cît posibil 
drepturile şi privilegiile acestor comunităţi latine şi, oricît de 
importante ar fi fost ele pentru Roma, să transforme statutul lor 
de aliaţi într-unul de supuşi, în limitele păstrării unor diferenţe 
între ele şi comunităţile nelatine ale Italiei. Mai sus a fost 
prezentată dizolvarea ligii comunităţilor latine şi pierderea 
principalelor drepturi politice, ca şi a egalităţii depline de 
odinioară; odată cu supunerea întregii Italii, s-a făcut pasul 
următor - începutul limitării drepturilor individuale ale 
cetăţeanului latin, pînă atunci neatinse, îndeosebi a dreptului, 
atit de important, al contribuţiei voluntare. Ce-i drept, n-au fost 
lezate privilegiile scrise ale vechilor comunităţi; începînd cu 
Ariminum, fondat în anul 486 (268), dar şi tuturor celorlalte 
comunităţi autonome constituite mai tirziu nu li s-a acordat 
privilegiul de cetăţenie pasivă şi, odată cu aceasta, nici un 
anumit drept de vot prin stabilirea la Roma (p. 242); 
superioritatea comunităţilor latine de dată mai recentă faţă de 
ceilalţi supuşi a fost în principal limitată la egalitatea cu 
cetăţenii comunităţii romane în domeniul dreptului privat, în 
sfera comerţului, libertăţii de trafic şi a dreptului de moştenire. 
Numai cetăţenilor lor care deţinuseră o magistratură li se va 
acorda cetăţenia romană, fără nici o îngrădire a drepturilor. Aici 
se evidenţiază cu claritate schimbarea totală a poziţiei Romei. 
Atîta timp cît Roma fusese, chiar dacă prima, numai una dintre 
multele comunităţi urbane ale Italiei, admiterea în rîndurile celor 
cu cetățenie romană fără restricţii a fost considerată 
întotdeauna un cîştig pentru comunitatea romană şi o pierdere 
de drepturi pentru cei admişi, iar primirea acestui drept de 
cetăţean a fost facilitată prin toate mijloacele, deseori chiar 
impusă ca pedeapsă. Însă, din momentul în care comunitatea 
romană a ajuns singura stăpinitoare, iar toate celelalte au 
devenit supuse, raporturile s-au inversat; republica romană a 
început să vegheze cu stricteţe asupra dreptului ei de cetăţean, 
punînd capăt mai întîi vechii libertăţi depline de intrare; oamenii 
de stat ai acestor timpuri au fost totuşi suficient de înţelepţi, 
încît să lase, cel puţin conducătorilor şi bărbaţilor capabili din 
cele mai importante comunităţi supuse, posibilitatea de a obţine 


pe cale legală dreptul de cetăţenie romană. Aşadar, şi latinii au 
trebuit să înţeleagă faptul că Roma, după ce cucerise întreaga 
ltalie cu sprijinul lor, nu mai avea nevoie de ei ca pînă atunci. 

Celelalte două clase de supuşi romani se găseau într-o 
poziţie cu mult inferioară; este vorba de cele alcătuite din 
cetăţenii romani supuşi şi de comunităţile confederate nelatine. 
Comunitățile cu drept de cetăţenie romană, dar fără dreptul 
pasiv sau activ de alegere (civitas sine suffragio) s-au aflat, 
formal, mai aproape de deplinul drept de cetăţenie romană 
decît comunităţile latine autonome de drept. Membrii acestora, 
fiind cetăţeni romani, au fost supuşi tuturor sarcinilor publice, 
mai ales recrutării şi impozitelor, şi depindeau de tezaurul 
roman, în timp ce, cum arată numele lor, nu aveau acces la 
drepturile civile onorifice. Ei trăiau conform legilor romane şi 
erau judecaţi de magistrați romani; situaţia lor era totuşi 
uşurată sub ambele aspecte, în sensul că dreptul lor naţional de 
pînă atunci le-a fost redat de către romani, după asigurarea 
exercitării jurisdicției, iar pretorul roman numea în fiecare an un 
„reprezentant” (praefectus). |n schimb, aceste comunităţi îşi 
păstrau propria administraţie şi îşi alegeau ei înşişi magistraţii. 
Această situaţie legală, care a fost instituită o dată pentru 
totdeauna în anul 403 (351) la Caere (p. 238), pe urmă la Capua 
(p. 251) şi la alte comunităţi mai îndepărtate de Roma, a fost 
probabil cea mai apăsătoare dintre diferitele forme ale 
supunerii. 

In sfîrşit, situaţia confederaţilor nelatini a fost supusă la o 
întreagă varietate de norme, aşa cum fuseseră stabilite prin 
fiecare tratat de alianţă în parte. Unele dintre aceste alianţe 
perpetue, ca, de exemplu, cele ale comunităţilor hernice (p. 
263), ale Neapolisului (p. 255), Nolei (p. 250), Heracleei (p. 284), 
au oferit drepturi destul de extinse, pe cînd altele, ca, de 
exemplu, tratatele tarentine sau samnite, s-ar putea să se fi 
apropiat de tiranie. Se poate considera că, de regulă, toate 
comunităţile de populaţii italice, îndeosebi cele samnite şi 
lucaniene, au fost dizolvate de drept sau au fost aduse totuşi 
într-o stare de insignifianţă, şi nu numai cele despre care sîntem 
informaţi, cea latină şi cea hermenică. În general, nici o 
comunitate italică nu putea să deţină, împreună cu alta, 
egalitatea în ceea ce priveşte comerţul sau căsătoria sau 
dreptul de a delibera şi a lua hotărîri în comun. De asemenea, 


trebuie să fi existat, deşi într-un mod diferențiat, dispoziţii ca 
resursele militare şi financiare ale tuturor comunităţilor italice să 
rămînă sub oblăduirea comunităţii conducătoare. Cu toate că, în 
continuare, numai miliția cetăţenilor, pe de o parte, şi 
contingentele cu „nume latin”, pe de alta, formau partea 
esenţială a armatei romane, care-şi păstra astfel, în ansamblu, 
caracterul naţional, aceasta cuprindea neîndoielnic şi cetăţenii 
pasivi; de asemenea, comunităţile federale nelatine, fie au fost 
obligate să furnizeze un număr de corăbii de război, precum 
comunităţile greceşti, fie au fost trecute în lista italicilor care 
trebuiau să trimită contingente (formula togatorum), cum s-a 
impus o dată pentru totdeauna sau treptat în cazul celor 
apulice, sabelice sau etrusce. Acest contingent pare să fi fost 
normat cu exactitate, ca şi pentru comunităţile latine, ceea ce 
nu înseamnă că comunitatea conducătoare, în caz de nevoie, nu 
putea cere mai mult. Aici se ascundea şi un impozit indirect, 
întrucit fiecare comunitate era obligată să-şi echipeze şi să-şi 
plătească ea însăşi contingentul. De aceea, cele mai costisitoare 
servicii de război au fost impuse cu predilecție comunităţilor 
federale latine sau nelatine; marina de război a fost întreţinută 
aproape în întregime de către oraşele greceşti, iar cavaleria a 
fost alcătuită, cel puţin într-o perioadă mai tîrzie, de către aliaţi, 
într-o proporţie de trei la unu faţă de efectivul cerut cetăţenilor 
romani, în timp ce în cazul pedestrimii, vechiul principiu conform 
căruia contingentul aliaţilor nu putea fi mai numeros decit 
armata cetăţenilor a rămas valabil încă mult timp, dacă nu în 
fapt, cel puţin ca regulă. 

Sistemul după care au fost asamblate şi menținute părţile 
acestui edificiu nu se mai poate reconstitui, din cauza puţinătăţii 
informaţiilor care ne-au parvenit. Chiar şi proporţia dintre cele 
trei categorii de supuşi, pe de o parte, şi dintre ele şi categoria 
celor cu cetăţenie deplină, pe de alta, nu se poate restabili decit 
cu aproximaţie; de asemenea, sîntem incomplet informaţi cu 
privire la repartizarea geografică a fiecărei categorii pe 
cuprinsul Italiei. În schimb, ideile călăuzitoare care stau la baza 
acestui edificiu sînt atit de uşor de descifrat, încît abia dacă mai 
este nevoie să fie elucidate. Inainte de toate, aşa cum am spus, 
cercul nemijlocit al comunităţii dominante a fost lărgit cît de 
mult a fost posibil, fără a duce la descentralizarea republicii 
romane, care era şi urma să rămînă urbană. Din momentul în 


care sistemul de încorporare a fost extins pînă la graniţele sale 
naţionale sau chiar dincolo de ele, comunităţile care i se vor 
ralia ulterior vor trebui să se mulţumească cu un raport de 
supunere, deoarece hegemonia nu putea garanta o relaţie 
durabilă. În felul acesta, nu printr-o monopolizare arbitrară a 
puterii, ci prin presiunea inevitabilă a împrejurărilor a apărut, pe 
lîngă clasa dominantă a cetăţenilor, o a doua, cea a supușilor. 
Printre mijloacele dominaţiei s-a aflat, bineînţeles, în primul rînd, 
divizarea supuşilor, ca efect al suprimării confederaţiilor italice 
şi al instituirii unui număr cît mai mare de comunităţi cu o 
importanţă scăzută, ca şi aplicarea nuanţată a dominaţiei pentru 
diferitele categorii de supuşi. Aşa cum Cato avea grijă ca sclavii 
săi să nu se împace prea bine între ei şi întreținea cu bună- 
ştiinţă neînţelegeri şi fricţiuni în rîndul lor, la fel a acţionat şi 
comunitatea romană în ansamblu; metoda n-a fost elegantă, dar 
eficientă. O simplă extensiune a aceluiaşi mijloc a fost 
modelarea constituţiei fiecărei comunităţi supuse după cea 
romană şi instituirea unui regim pentru familiile înstărite şi 
nobile, care se aflau automat într-o opoziţie mai mult sau mai 
puţin violentă cu mulţimea şi erau nevoite, în consecinţă, să se 
apropie de Roma prin interesele lor materiale şi de guvernare 
comunală. Exemplul cel mai remarcabil al acestei politici îl oferă 
Capua, care, fiind unicul oraş italic care ar fi putut să rivalizeze 
cu Roma, pare să fi fost tratat de la început cu o precauţie 
suspicioasă. Aristocraţiei campaniene i s-a oferit un tribunal 
privilegiat, locuri de adunare speciale, în general, sub toate 
aspectele, o poziţie aparte şi i s-au distribuit 1.600 de pensii, 
deloc neînsemnate, din tezaurul public al Campaniei - 450 de 
statere pe an (aproximativ 200 de taleri). Prin neparticiparea lor 
la marea răscoală latino-campaniană din anul 414 (340), aceşti 
cavaleri campanieni au contribuit în mare măsură la înfrîngerea 
ei şi tot ei au decis, adică vitejii lor, lupta de la Sentinum în 
favoarea romanilor (455, 295) (p. 265); dimpotrivă, pedestraşii 
campanieni din Region au fost primii care i-a trădat pe romani în 
cursul războiului cu Pyrrhos (p. 277). O altă mărturie 
memorabilă a practicii romane, de exploatare a conflictelor 
dintre stări în cadrul comunităţilor dependente prin favorizarea 
aristocrației, îl oferă tratamentul pe care l-a suferit Volsinii în 
anul 489 (265). Aici, ca şi la Roma, cetăţenii vechi trebuie să fi 
fost în opoziţie cu cetăţenii noi, iar ultimii trebuie să fi obţinut 


egalitatea politică pe cale legală. În urma acestor evenimente, 
cei dintîi s-au adresat senatului roman cu o cerere de restabilire 
a vechii constituţii: partidul care guverna oraşul a considerat-o, 
pe bună dreptate, ca înaltă trădare, iar cei care au conceput-o 
au suferit rigorile legii. Senatul roman a luat însă partea vechilor 
cetăţeni şi, întrucît oraşul nu s-a supus de bunăvoie, nu numai 
că a anulat cu forţa armată constituţia care fusese în vigoare 
pînă atunci, dar, distrugînd vechea capitală a Etruriei, el a lăsat 
să se înţeleagă, într-un mod cît se poate de tranşant şi printr-un 
exemplu izbitor, ce înseamnă dominaţia romană asupra 
italicilor. Cu toate acestea, senatul roman a fost destul de 
înţelept pentru a nu uita că singurul mijloc de a conferi durată 
dominaţiei constă în moderaţia celui care domină. De aceea, 
comunităţilor dependente li s-a acordat, în locul independenţei, 
dreptul de cetăţenie romană sau li s-a îngăduit o anumită 
autonomie cu vagi urme de independenţă, o participare la 
succesele politice şi militare ale Romei şi, înainte de toate, o 
constituţie municipală liberă; pe întregul cuprins al confederației 
italice nu a existat nici o comunitate de hiloţi. De aceea, Roma a 
renunţat din capul locului, cu o clarviziune şi mărinimie poate 
fără egal în istorie, la cel mai periculos drept al guvernării 

dreptul de a pretinde impozite din partea supuşilor. Cel mult, 
cantoanele celtice dependente au fost, poate, obligate să 
plătească un tribut; pe întregul cuprins al confederației italice n- 
au existat comunităţi tributare. De aceea, în fine, deşi serviciul 
militar a fost extins şi asupra supuşilor, niciodată nu au fost 
scutiţi cetăţenii dominanţi; contingentul acestora a fost cu mult 
mai puternic decit cel al confederaţilor şi, din rîndul lor, latinii au 
fost mult mai numeroşi, dacă nu decit cetăţenii pasivi, în orice 
caz decît confederaţii nelatini. Aşa că, dacă cea mai mare parte 
a prăzii de război a revenit mai întîi Romei şi abia apoi latinilor, 
faptul a fost oarecum echitabil. Administraţia centrală romană a 
rezolvat dificila problemă a păstrării privirii de ansamblu şi a 
controlului asupra mulţimii de comunităţi dependente, în parte, 
prin cei patru cvestori italici, în parte, prin extinderea cenzurii 
romane asupra tuturor comunităţilor supuse. Cvestorii flotei (p. 
291) au avut, pe lingă atribuţiile lor directe, şi obligaţia de a 
ridica veniturile de pe domeniile nou-cucerite şi de a controla 
contingentele noilor membri ai confederației; ei au fost primii 
magistrați romani a căror reşedinţă şi competenţă a fost 


stabilită prin lege în afara Romei şi au constituit instanţa 
intermediară necesară dintre Roma şi comunităţile italice. De 
asemenea, aşa cum o demonstrează constituţia municipală de 
mai tîrziu, conducerea fiecărei comunităţi italice, oricum s-ar fi 
numit, avea obligaţia de a face după fiecare patru sau cinci ani 
un recensămint. Scopul principal al acestuia trebuie să fi fost 
acela de a oferi senatului, în corespondenţă cu cenzura romană, 
o privire de ansamblu asupra disponibilităţilor militare şi 
financiare ale întregii Italii. Această unificare militaro- 
administrativă a tuturor populațiilor care locuiau dincoace de 
Apenini, pînă la promontoriul iapigian şi strîmtoarea maritimă de 
la Region, a determinat introducerea unui nume nou aplicat 
tuturor locuitorilor, „oamenii togii”, expresia cea mai veche 
după dreptul roman, sau „italicii”, uzuală mai întîi numai la 
greci, dar care a devenit ulterior denumire consacrată. Diferitele 
națiuni care locuiau aceste meleaguri trebuie să fi simțit, o dată 
pentru totdeauna, unitatea lor şi să se fi apropiat unele de 
altele, în parte datorită opoziţiei faţă de eleni, în parte şi înainte 
de toate, în vederea apărării comune împotriva celților; chiar 
dacă uneori o comunitate italică a acţionat alături de aceştia 
împotriva Romei folosindu-se de anumite circumstanţe pentru a- 
şi recîştiga independenţa, sentimentul naţional nu va întîrzia să 
se manifeste, curînd după aceea, cu vigoare. Aşa cum teritoriul 
galic a devenit mai tîrziu opusul, din punct de vedere juridic, al 
teritoriului italic, la fel „oamenii togii” au fost numiţi în opoziţie 
cu „oamenii pantalonilor” (braccat)), celții; e chiar probabil ca în 
cazul centralizării sistemului militar italic sub autoritatea Romei 
respingerea invaziilor celtice să fi deţinut un rol diplomatic 
important, fiind invocată drept pretext sau cauză. Întrucît 
romanii s-au aflat în fruntea marii confruntări naţionale şi i-au 
obligat pe etrusci, latini, sabeli, apuli şi eleni să lupte, în egală 
măsură, sub stindardele lor în cadrul graniţelor (despre care 
vom vorbi mai jos), unitatea, pînă atunci contestabilă şi mai 
mult interioară, a primit o soliditate închegată şi juridică, iar 
numele de /ta/ia, care era aplicat de scriitorii secolului al V-lea, 
de exemplu Aristotel, numai Calabriei de astăzi, a fost extins 
asupra întregii ţări a purtătorilor de togă. Cele mai vechi graniţe 
ale acestei mari confederaţii militare conduse de Roma sau ale 
noii Italii au atins, pe litoralul de vest, împrejurimile localităţii 
Livorno, mai jos de Arnus, pe cel estic, rîul Aesis, mai sus de 


Ancona; localităţile colonizate de italici care se aflau în afara 
acestor graniţe, precum Sena Gallica şi Arminum, dincolo de 
Apenini, sau Messana, în Sicilia, chiar dacă au fost membre ale 
confederației, precum Ariminum, sau colonii de cetăţeni romani, 
precum Sena, au fost considerate, din punct de vedere 
geografic, ca situate în afara Italiei. Intr-o măsură şi mai redusă 
puteau fi alăturate purtătorilor de togă cantoanele celtice de 
dincolo de Apenini, cu toate că unele se aflau în sistemul 
clientelar al Romei. ltalia nouă a devenit aşadar o unitate 
politică, urmînd să devină şi una naţională. Naţionalitatea latină 
dominantă îi asimilase pe sabini şi volsci şi răspîndise 
comunităţi latine în întreaga Italie; prin dezvoltarea acestor 
germeni, oricine va fi îndreptăţit mai tîrziu să poarte veşmiîntul 
roman va folosi şi latina ca limba maternă. Faptul că romanii au 
fost deja conştienţi de acest ţel e dovedit de extinderea uzuală a 
numelui de  /atin asupra tuturor comunităţilor italice 
dependente. Fiecare element pe care-l mai putem desluşi din 
acest măreț edificiu politic relevă ascuţita inteligenţă politică a 
arhitecţilor săi anonimi; iar soliditatea exterioară pe care o va 
dovedi această confederație, alcătuită dintr-o multitudine de 
piese, în faţa loviturilor celor mai nimicitoare a imprimat acestei 
grandioase opere pecetea succesului. De cînd firele acestui 
năvod, ţesut atît de gingaş şi totuşi atît de solid, aruncat asupra 
Italiei se concentrau în mîinile republicii romane, aceasta a 
devenit o mare putere care urma să intre în sistemul statelor 
Mării Mediterane, în locul Tarentumului, Lucaniei şi al altor state 
mici şi mijlocii, dispărute, în timpul ultimelor războaie, din rîndul 
puterilor politice. Recunoaşterea oficială a noii sale poziţii a fost 
atestată într-un fel prin cele două delegaţii solemne care au fost 
trimise din Alexandria la Roma în anul 481 (273) şi din Roma la 
Alexandria; chiar dacă au reglementat pentru început numai 
relaţiile comerciale, au pregătit totuşi, fără îndoială, şi o alianţă 
politică. Aşa cum Cartagina lupta cu Egiptul pentru dominaţia 
asupra Cyrenei şi urma să lupte în curînd cu Roma pentru aceea 
a Siciliei, Macedonia va lupta cu Egiptul pentru preponderența în 
Grecia şi cu Roma pentru stăpînirea ţărmurilor Adriaticii; nu se 
putea evita ca noile lupte, care se pregăteau din toate părţile, 
să nu se întrepătrundă şi ca Roma, în calitate de stăpină a 
ltaliei, să nu fie implicată în spaţiul vast pe care victoriile şi 
planurile marelui Alexandru îl delimitase succesorilor săi ca loc 


de întîlnire. 


Capitolul VIII 
Dreptul. Religia. Arta războiului. Economia. Naţionalitatea 


În evoluţia legislaţiei interne a republicii romane, noutatea 
materială cea mai importantă este, cu siguranţă, controlul moral 
particular pe care comunitatea însăşi şi, într-o măsură mai mică, 
magistraţii ei au început să-l exercite asupra cetăţenilor 
individuali. Germenii acestui obicei nu trebuie căutat atit în 
excomunicările religioase, care fuseseră odinioară utile pentru 
suplimentarea autorităţii poliţiei (p. 134), cît mai ales în dreptul 
magistratului de a impune amenzi asupra averii (mu/tae) în 
cazul unor acte orientate împotriva autorităţii (p. 116). În cazul 
amenzilor mai mari de două oi şi treizeci de vite sau, după ce 
prin decretul public din anul 324 (430) amenzile în natură au 
fost schimbate în pedepse pecuniare, de pînă la 3.020 de aşi 
(218 taleri), curînd după alungarea regilor s-a instituit procedura 
ca decizia să ajungă, pe calea provocaţiei, înaintea comunităţii, 
conferind astfel delictelor o importanţă care le-a fost la început 
cu totul străină. Sub obscura noţiune de „rebeliune împotriva 
ordinii” se putea înţelege orice se dorea şi se putea obţine, în 
egală măsură, orice se dorea prin ridicarea amenzilor impuse pe 
avere; printr-o relativă relaxare, care mai mult relevă decit 
atenuează gravitatea acestui procedeu arbitrar, amenzile, dacă 
nu au fost stabilite prin lege la o sumă fixă, nu puteau să 
depăşească jumătate din averea celui pedepsit. În acest context 
intră şi legile poliţiei, domeniu în care comunitatea romană 
fusese din toate timpurile foarte prodigioasă; dispoziţiile Legii 
Celor Douăsprezece Table, care interziceau ungerea leşului de 
oameni plătiţi, o zestre mai mare de o pernă şi mai mult de trei 
pături brodate cu purpură, ca şi dăruirea de aur sau coroane, 
folosirea lemnului prelucrat pentru rug, tămiierile şi stropirea 
acestuia cu vin şi smirnă, care limitau numărul flautiştilor din 
cortegiul funerar la cel mult zece şi interziceau bocitoarele şi 
banchetele funerare, au constituit, din anumite puncte de 
vedere, cea mai veche legislaţie romană împotriva luxului. Aici 
trebuie să fie situate legile, născute din luptele dintre stări, 
împotriva folosirii abuzive a păşunilor publice şi a luării 
exagerate în posesie a teritoriilor domeniale, ca şi împotriva 


cametei. Mult mai gravă decît acestea şi decit alte legi ale 
poliţiei, care cel puţin definiseră o dată pentru totdeauna 
contravenţia şi, în cele mai multe cazuri, şi gradul de penalitate, 
a fost prerogativa generală a fiecărui magistrat împuternicit cu 
jurisdicție de a aplica o amendă pentru oricare contravenţie; 
dacă această penalitate atingea limitele provocaţiei, iar 
delincventul nu se executa, cazul era adus înaintea adunării 
poporului. In cursul secolului al V-lea s-a procedat pe cale 
penală în cazul conduitei imorale atit a bărbaţilor, cît şi a 
femeilor, în cazul speculei cu griu, al vrăjitoriei sau al altor 
lucruri asemănătoare. Într-o legătură strînsă cu aceste dispoziţii 
se află cvasi-jurisdicţia conferită în această epocă cenzorilor, 
care se serveau de dreptul de a stabili bugetul roman şi listele 
de cetăţeni fie pentru a impune de la sine impozite asupra 
luxului, care nu se deosebeau de pedepsele aplicate în cazul 
luxului decit prin formă, fie pentru a limita sau a sustrage 
cetăţeanului imoral drepturile politice, în urma unor reclamaţii 
privind actele scandaloase ale acestuia (p. 225). Gradul la care 
a ajuns această tutelare e dovedit de faptul că asemenea 
pedepse erau aplicate în cazul cultivării neglijente a propriului 
pămînt sau că un cetăţean precum Publius Cornelius Rufinus 
(consul în anul 464 şi 477, 290 şi 277), a fost eliminat de pe 
lista senatorilor de către cenzorii anului 479 (275), deoarece 
avea un serviciu de masă în valoare de 3.360 de sesterţi (240 
de taleri). Este adevărat că, după regula aplicată tuturor 
decretelor magistraţilor (p. 188), dispoziţiile cenzorilor aveau o 
valabilitate juridică numai pe durata cenzurii lor, mai exact cinci 
ani, şi puteau fi reînnoite de cenzorii următori sau nu; dar, cu 
toate acestea, atribuţiile cenzoriale au fost de o asemenea 
importanţă, încît cenzura, care fusese ultima magistratură 
romană ca rang şi consideraţie, a ajuns pe primul loc (pp. 208, 
222). Guvernarea senatului se baza în esenţă pe această dublă 
poliţie principală şi secundară, a comunităţii şi a magistraţilor, 
care se exercita ca plenitudine a puterii atît de extinse şi atit de 
arbitrare. Ca oricare regim arbitrar, a făcut mult bine şi mult rău 
şi nu-i putem blama pe cei care susţin că răul a fost 
precumpănitor; dar nu trebuie uitat faptul că moralitatea, ce-i 
drept, exterioară, dar disciplinată şi energică, şi viu întreţinutul 
sentiment naţional al romanilor, caracteristic pentru această 
perioadă, au ţinut abuzurile grosolane departe de aceste 


instituţii; chiar dacă libertatea individuală a fost diminuată prin 
intermediul lor, forţa şi, deseori, violenţa spiritului public, ca şi 
menţinerea vechilor şi bunelor obiceiuri ale republicii romane se 
datorează tocmai acestor instituţii. Pe lîngă aceasta, în evoluţia 
dreptului roman se poate constata o tendinţă lentă, dar destul 
de pronunţată, spre umanitate şi progres. Cele mai multe 
dispoziţii ale Legii Celor Douăsprezece Table care corespund 
legilor lui Solon şi pot fi privite, în consecinţă, drept inovaţii 
materiale, poartă această pecete: de exemplu, libertatea 
dreptului de asociere şi autonomia corporațiilor astfel 
constituite; reglementarea privind delimitarea proprietăţii, care 
interzicea încălcarea răzorului; atenuarea legii privind furtul, 
prin care hoţul care nu fusese prins asupra faptului se putea 
elibera din mîinile celui lezat, plătind acestuia de două ori 
valoarea bunului furat. Intr-un mod asemănător, dreptul asupra 
datoriilor a fost atenuat un secol mai tirziu, prin Legea Poetilia 
(p. 216). Libera dispoziţie asupra bunurilor, care-i revenea, după 
cel mai vechi drept roman, proprietarului pe timpul vieţii sale, 
dar era legată, în cazul morţii acestuia, de acordul comunităţii, 
s-a dezbărat şi de această oprelişte, întrucît Legea Celor 
Douăsprezece Table sau interpretarea acestei legi, conferea 
testamentului privat aceeaşi valabilitate ca şi celui stabilit în 
curii. Acesta a fost un pas important spre suprimarea relaţiilor 
gentilice şi spre desăvirşirea libertăţii individuale în dreptul 
proprietăţii. Puterea părintească absolută şi teribilă a fost 
îngrădită prin dispoziţia ca fiul vîndut de trei ori de către tatăl 
său să nu mai revină sub autoritatea acestuia, ci să fie 
considerat liber; la aceasta s-a adăugat în curînd, datorită unei 
deducţii caracteristice spiritului dreptului roman, posibilitatea ca 
părintele să renunţe, prin emancipaţie, de bunăvoie la 
autoritatea asupra fiului. Căsătoria civilă a devenit legală (p. 75) 
şi, cu toate că deplina putere a soţului se întemeia în egală 
măsură pe dreptul civil şi pe dreptul religios, autorizaţia de a 
încheia o alianţă fără această consacraţie (p. 54) a constituit 
primul pas înspre slăbirea autorităţii absolute a soţului. 
Inceputul unei obligativităţi legale a căsătoriei l-a constituit 
impozitul instituit asupra celibatului (uxorium), cu a cărui 
introducere Camillus şi-a început cariera politică în calitate de 
cenzor, în anul 351 (403). 

Modificări mai substanţiale decit dreptul în sine le-a suferit 


administrarea justiției, mai importantă din punct de vedere 
politic, supusă unor fluctuații mai mari. Aici intră, înainte de 
toate, limitarea puterii judiciare prin înlocuirea cutumelor cu 
legea şi prin obligarea magistratului de a decide în problemele 
de drept civil şi penal nu după reglementările foarte generoase 
ale cutumelor, ci după dreptul scris (303, 304, 451, 450). 
Consacrarea, în anul 387 (367) (pp. 212-213), a unui magistrat 
roman însărcinat numai cu jurisdicţia şi constituirea simultană a 
unui tribunal special al poliţiei la Roma (pp. 212-213, 247), 
înfiinţat sub influenţa acestuia în toate comunităţile latine, a 
mărit rapiditatea şi siguranţa în justiţie. Aceşti magistrați ai 
poliţiei sau edili au deţinut, bineînţeles, şi o anumită jurisdicție. 
Ei au fost de obicei judecătorii civili ordinari pentru vînzările 
desfăşurate în piaţa publică, îndeosebi în cazul vînzării de sclavi 
şi de vite; de asemenea, ei au fost judecătorii primei instanţe în 
cazul proceselor legate de amenzi şi delicte sau îndeplineau 
funcţia unor acuzatori publici, ceea ce, conform dreptului 
roman, era acelaşi lucru. Datorită acestor atribuţii, aplicarea 
legilor penale şi, în general, dreptul penal însuşi, oricît de 
nedeterminat şi, totuşi, important din punct de vedere politic, se 
aflau în principal în miinile lor. Funcţii asemănătoare, dar 
subordonate şi îndreptate îndeosebi împotriva oamenilor simpli, 
le reveneau celor trei supraveghetori ai nopţii sau ai morţii (tres 
viri nocturni sau capitales), numiţi pentru prima dată în anul 465 
(289); ei erau însărcinaţi cu poliţia focurilor nocturne şi a 
siguranţei, ca şi cu supravegherea execuțiilor. La acestea s-a 
adăugat în curînd, sau poate existase dintotdeauna, o jurisdicție 
sumară. Odată cu extinderea tot mai amplă a comunităţii 
romane, s-a dovedit necesară, în parte datorită numărului celor 
judecaţi, instituirea unor judecători în localitățile mai 
îndepărtate, competenţi cel puţin în cazurile civile mai puţin 
importante; această instituţie a existat pentru comunităţile 
cetăţenilor pasivi (p. 294), dar se pare că a fost extinsă şi 
asupra comunităţilor mai îndepărtate care deţineau dreptul 
deplin de cetăţenie romană. Acestea au fost începuturile unei 
jurisdicții municipalo-romane, care se va dezvolta alături de 
jurisdicţia romană propriu-zisă. In cazul justiţiei civile, care, 
după concepţia acestor timpuri, includea majoritatea delictelor 
care puteau fi comise de un cetăţean împotriva altui cetăţean, 
obiceiul de a împărţi procedura în stabilirea chestiunii juridice în 


faţa magistratului (/us) şi în decizia cazului de către un cetăţean 
privat (iudicium) desemnat de către magistrat a fost păstrat în 
legislaţia scrisă şi după suprimarea regalității; în principal, 
dreptul privat roman datorează acestei separaţii profunzimea şi 
precizia sa logică şi practică. În procesele referitoare la 
proprietate, dreptul, pînă atunci absolut, al magistratului de a 
decide asupra atribuirii proprietăţii a fost supus treptat unor 
reglementări legale, iar pe lîngă dreptul de proprietate a fost 
statornicit cel de posesiune, prin care puterea magistratului a 
suferit o nouă restringere importantă. In cazul justiţiei penale, 
judecata poporului, pînă atunci instanţă de grațiere, a devenit 
instanţă de apel asigurată prin lege. Dacă acuzatul fusese 
condamnat de către magistrat şi apela la popor, atunci cazul era 
discutat în trei adunări ale acestuia, în care magistratul care 
rostise verdictul trebuie să îl justifice, îndeplinind de fapt 
funcţiile unui acuzator public; abia la a patra adunare se adresa 
apelul (anquisitio), după care poporul confirma verdictul sau îl 
casa. Factori atenuanţi n-au fost permişi. Acelaşi spirit 
republican îl degajă axiomele de drept conform cărora domiciliul 
îl proteja pe cetăţean, a cărui arestare putea fi ordonată numai 
în afara casei, detenţiunea preventivă era omisă, iar acuzatul 
sau oricare cetăţean încă necondamnat se putea sustrage 
condamnării prin renunţarea la dreptul de cetăţean, în măsura 
în care aceasta se referea la persoana, şi nu la proprietatea sa. 
Acestea sînt reguli care n-au fost, desigur, nicidecum formulate 
sub formă de lege, neobligindu-l aşadar pe magistratul acuzator 
din punct de vedere juridic, dar care au fost totuşi de cea mai 
mare importanţă, întrucit prin presiunea lor morală au dus la 
limitarea pedepsei cu moartea. Dar dacă dreptul penal al 
romanilor oferă o mărturie remarcabilă pentru înaltul sentiment 
civic, ca şi pentru progresul umanismului în această epocă, el va 
suferi în practică din cauza luptelor dintre stări, care îşi vor 
impune funesta lor influenţă îndeosebi aici. Jurisdicţia penală 
concurentă, care fusese stabilită şi care aparţinea în prima 
instanţă tuturor magistraţilor (p. 197) a fost cauza pentru care 
în procedura penală romană nu mai exista un judecător de 
instrucţie stabil şi, în consecinţă, nici o instrucţie prealabilă 
serioasă; întrucit sentinţa penală de ultimă instanţă era dată de 
organele legislative sub forma unei legi fără a-şi tăgădui 
originea datorată procedurii graţierii, şi întrucît practica judecății 


poliţieneşti exercita o influenţă negativă asupra justiţiei penale 
aparent foarte asemănătoare, decizia în cazurile penale era 
luată, ce-i drept, nu în mod neconstituţional, dar nici după 
dreptul scris, ci după preferinţele arbitrare ale judecătorilor. În 
felul acesta justiţia penală romană a devenit neprincipială, fiind 
coborită la rangul de jucărie şi de unealtă a partidelor politice; 
acest lucru este cu atît mai puţin scuzabil cu cît această justiţie, 
pe lîngă adevăratele delicte politice, se aplica şi în cazul altora, 
ca, de exemplu, omuciderea sau incendierea. La aceasta se 
adaugă lipsa de supleţe a procedurii care, împreună cu 
desconsideraţia pe care aceşti orgolioşi republicani o nutreau 
pentru non-cetăţeni, au dus la un asemenea stadiu, încît, în 
cazul unor sclavi sau al unor oameni nevoiaşi, era din ce în ce 
mai tolerată, alături de dreptul formal, o procedură de justiţie 
penală sumară sau, mai degrabă, poliţienească. Şi aici, lupta 
pasională născută din competiţiile politice va depăşi graniţele 
fireşti şi va determina instituirea unor organisme care au 
contribuit substanţial la dezobişnuirea treptată a romanilor de 
ideea unei solide şi morale organizări judiciare. 

Intr-o mai mică măsură putem urmări evoluţia concepţiilor 
religioase în această epocă. In general, a fost conservată 
pietatea simplă a strămoşilor şi a fost îndepărtată, în egală 
măsură, superstiţia, ca şi impietatea. Cit de vie va fi fost, în 
această epocă, ideea spiritualizării lucrurilor terestre, idee pe 
care se întemeia religia romană, o dovedeşte instituirea, 
probabil contemporană cu introducerea monedei de argint (485, 
269), a zeului consacrat argintului (Argentinus), care, în mod 
firesc, era fiul zeului mai vechi al cuprului (Aescu/anus). 
Imprumuturile din exterior sînt aceleaşi ca înainte, dar şi aici, 
mai ales aici, se resimte tot mai mult influenţa elenă. Abia 
acum, în incinta Romei sînt consacrate temple zeilor eleni. Cel 
mai vechi a fost templul Castorilor, făgăduit în bătălia de la 
Lacul Regillus (p. 241) şi consacrat la 15 iulie 269 (485). 
Legenda care se leagă de acest eveniment, potrivit căreia doi 
tineri, de o frumuseţe şi o forţă supranaturale, ar fi fost văzuţi 
luptînd pe cîmpul de bătălie în rîndurile romanilor şi, imediat 
după bătălie, adăpîndu-şi caii în forul roman la izvorul luturnei şi 
anunţind marea victorie, poartă o amprentă cu totul neromană 
şi a fost modelată, fără îndoială în timpuri îndepărtate, după 
epifania identică a Dioscurilor, legată de bătălia dintre crotonaţi 


şi locrieni, lîngă rîul Sagras, cu un secol înainte. Apollo nu numai 
că era venerat la Delphi, cum a fost obiceiul la toate popoarele 
care s-au aflat sub influenţa culturii greceşti, şi nu numai că i se 
oferea a zecea parte din pradă cu ocazia unor succese 
deosebite, ca, de exemplu, după cucerirea Veii (360, 394), dari 
s-a ridicat şi un templu în oraş (323, 431, renovat în anul 401, 
353). Acelaşi lucru s-a întîmplat la sfîrşitul acestei epoci cu 
Aphrodita (459, 295), care se va identifica într-un mod 
enigmatic cu Venus, vechea zeiţă a grădinilor romane ; este şi 
cazul zeului Asklepios sau Aesculapius, venerat la Epidauros, în 
Pelopones, şi al cărui cult a fost introdus în mod solemn de la 
Roma în anul 463 (291). În timpuri mai grele se fac auzite 
plingeri izolate împotriva pătrunderii superstiţiilor străine, 
probabil ale haruspicilor etrusci (de exemplu în anul 326, 428), 
iar poliţia nu întîrzie să exercite o supraveghere atentă. In 
Etruria, dimpotrivă, pe cînd națiunea se găsea într-o totală 
inactivitate politică şi se degrada într-o opulenţă inertă, 
monopolul teologic al aristocrației, fatalismul stupid, misticismul 
confuz şi absurd, interpretarea semnelor şi divinaţia vor atinge 
treptat nivelul la care le vom întîlni mai tîrziu. În organizarea 
sacerdotală nu s-a petrecut, după cunoştinţele noastre, 
modificări substanţiale. Înăspririle taxelor de proces, impuse în 
jurul anului 465 (289) pentru amortizarea cheltuielilor 
serviciului religios public, indică creşterea bugetului social al 
statului, determinat de numărul crescînd al zeilor de stat şi al 
templelor. Printre urmările funeste ale vrajbei dintre stări am 
semnalat mai sus şi importanţa tot mai mare ce se dădea 
colegiilor de divinatori şi utilizarea acestora pentru a anula acte 
politice (p. 209); prin aceasta, pe de o parte, s-a năruit credinţa 
în rîndul poporului, pe de altă parte, s-a conferit preoţilor o 
influenţă foarte dăunătoare asupra treburilor publice. 

În arta militară, în această epocă s-a petrecut o revoluţie 
completă. Străvechea ordine de bătălie greco-italică, bazată, 
precum cea homerică, pe alegerea celor mai destoinici şi nobili 
războinici pentru lupta călare, care, de regulă, deschideau 
bătălia, a fost înlocuită în ultima perioadă a regalității prin 
vechea falangă dorică a hopliţilor, dispuşi probabil pe opt rînduri 
în adincime (pp. 78-79). Aceasta a suportat de acum înainte 
principala lovitură, în timp ce călăreţii au fost dispuşi pe flancuri, 
fiind utilizaţi întotdeauna ca rezervă, luptînd după împrejurări, 


fie pe cai, fie ca pedeştri. Din această ordine de bătaie s-a 
născut, aproximativ în aceeaşi perioadă, falanga sarisilor, în 
Macedonia, şi legiunea  manipulară, în Italia, prima 
caracterizîndu-se prin masivitatea şi profunzimea rîndurilor, a 
doua prin distanţarea şi multiplicarea lor. Vechea falangă dorică 
se bazase cu desăvirşire pe lupta corp la corp cu sabia şi 
îndeosebi cu sulița şi oferise armelor de aruncat numai un rol 
întîmplător şi secundar. În legiunea manipulară, lancea de 
împuns a fost limitată la rîndul al treilea, primele două fiind 
înzestrate cu o armă de aruncat nouă şi pur italică, pilum-ul, o 
prăjină de lemn, prismatică sau cilindrică, cu o lungime de cinci 
coţi şi jumătate, avînd un virf de fier în trei sau patru muchii, 
care fusese născocit probabil pentru apărarea valurilor 
taberelor, dar care a trecut curînd din ultimul în primul rînd, fiind 
aruncat de soldaţii acestuia în rîndurile inamice de la o distanţă 
de zece sau douăzeci de paşi. Concomitent, sabia a cîştigat un 
rol mult mai însemnat decit putuse să-l deţină pumnalul scurt al 
falangistului, întrucît aruncarea pilum-ului a servit mai întîi 
numai pentru a deschide cale unei lupte cu sabia. În cazul în 
care falanga trebuia să se avinte ca o singură lance uriaşă 
asupra inamicului, micile unităţi, care s-au mai păstrat în noul 
sistem italic de falangă, dar care au fost indisolubil legate în 
ordinea de bătălie, se despărţeau din nou unele de altele. 
Careul compact se diviza în adincime în trei părţi, cea a 
hastaţilor, a principes-ilor şi triariilor, măsurînd în profunzime, 
de regulă, numai patru rînduri, iar pe linia frontului se diviza în 
cîte zece grupe (manipuli, aşa încît între două părţi şi două 
grupe răminea o distanţă apreciabilă. O simplă continuare a 
aceleiaşi individualizări o constituie faptul că şi în unitatea 
tactică redusă lupta comună îşi pierdea importanţa, pe primul 
loc fiind situată lupta individuală, aşa cum rezultă şi din rolul 
decisiv acordat luptei corp la corp şi celei cu sabia, menţionată 
mai sus. Intr-un mod particular s-a dezvoltat şi sistemul de 
apărare al taberelor; locul unde se aşeza armata, chiar numai 
pentru o singură noapte, era înzestrat, fără excepţie, cu un val 
de aceeaşi mărime peste tot, locul fiind transformat astfel într-o 
fortăreață. Puţine modificări s-au petrecut în schimb în structura 
cavaleriei, care-şi conserva şi în legiunea manipulară rolul 
secundar pe care-l deținuse alături de falangă. Sistemul de 
ofiţeri a rămas, de asemenea, în esenţă neschimbat; totuşi, în 


această epocă trebuie să se fi stabilit deosebirea categorică 
dintre ofiţerii subalterni, care trebuiau să-şi cîştige cu sabia în 
mînă locul din fruntea manipulilor şi care avansau treptat de la 
manipulii inferiori la cei superiori, şi tribunii militari, aşezaţi cîte 
şase în fruntea tuturor legiunilor, pentru care nu exista vreo 
avansare regulată, ei fiind aleşi de obicei din rîndul claselor 
superioare. O anumită modificare în acest domeniu trebuie să fi 
avut o oarecare importanţă: dacă, anterior, generalul îi numea 
în mod egal pe ofiţerii subalterni, ca şi pe cei de stat-major, 
începînd cu anul 392 (362), o parte dintre aceştia au fost aleşi 
de către adunarea cetăţenilor (p. 220). În sfîrşit, vechea şi 
teribila disciplină militară a rămas neschimbată. Ca şi înainte, 
generalul avea libertatea de a ordona decapitarea oricărui 
militar care servea în armata sa şi de a aplica bătaia cu vergile 
atit soldatului simplu, cît şi ofițerului de stat-major; asemenea 
pedepse n-au fost aplicate numai în cazul unor abateri 
individuale, ci şi în cazul în care un ofiţer îşi permisese să nu 
respecte întocmai ordinul primit sau dacă o diviziune se lăsase 
prinsă într-o ambuscadă sau fugise de pe cîmpul de bătălie. 
Noua ordine de război implica, în schimb, un stagiu militar mult 
mai îndelungat şi mai serios decit o ceruse cea falangistă, în 
care coeziunea masei îi antrena chiar şi pe cei neexersaţi. Dacă, 
cu toate acestea, nu s-a născut în această perioadă o pătură 
propriu-zis militară şi armata a rămas, ca şi înainte, o armată de 
cetăţeni, acest lucru se datorează în primul rînd renunţării la 
principiul clasării soldaţilor după situaţia lor pecuniară şi 
introducerii principiului clasării după vechimea serviciului. 
Recrutul roman intra acum mai întîi în divizia „prăştierilor” 
(rorarii) uşor înarmaţi, care luptau în afara liniei de bătălie cu 
praştii, şi avansa de aici treptat în prima şi apoi în a doua 
diviziune, pînă cînd soldaţii veterani şi experimentați se 
regăseau în diviziunea triariilor, cea mai puţin numeroasă, dar 
care imprima întregii armate tonul şi spiritul militar. 
Superioritatea acestei structuri militare, care a fost cauza 
principală a proeminentei poziţii politice a comunităţii romane, 
se întemeiază cu precădere pe cele trei mari principii militare 
ale rezervei, îmbinării luptei corp la corp cu cea de la distanţă şi 
a ofensivei cu defensiva. Sistemul de rezervă existase şi în 
utilizarea mai veche a cavaleriei, dar acum a fost dus la 
desăviîrşire prin structurarea armatei în trei părţi, cea constituită 


din veterani fiind ţinută în rezervă, pentru a da lovitura decisivă. 
Dacă falanga elenă a dezvoltat lupta corp la corp, iar 
escadroanele de cavalerie orientale, înarmate cu arcuri şi sulițe, 
luptau de la distanţă, dar amîndouă într-un mod unilateral, 
combinaţia romană a lăncii grele cu sabia a dat, cum s-a 
remarcat pe drept cuvint, aceleaşi rezultate ca în cazul 
introducerii baionetei în arta militară modernă; salva de lănci a 
pregătit lupta cu săbiile tot aşa cum aceea de puşti a pregătit 
atacul la baionetă. În sfîrşit, ingeniosul sistem de tabără a 
permis romanilor să combine avantajele războiului defensiv cu 
cele ale războiului ofensiv şi, după împrejurări, să ofere sau să 
refuze bătălia, valurile taberei fiind similare zidurilor unei 
fortărețe. Romanul, spune un proverb roman, cîştigă stînd 
locului. Este evident că această nouă ordine de bătălie este, în 
esenţă, o transformare şi o continuare romană sau cel puţin 
italică a vechii tactici a falangelor elene; chiar dacă la strategii 
greci mai recenți, îndeosebi la Xenohir, se remarcă anumite 
elemente ale sistemului de rezervă şi ale individualizării micilor 
diviziuni militare, aceasta nu denotă decit că deficienţele 
vechiului sistem au fost sesizate şi aici, dar că nu au fost găsite 
remedii. În războiul cu Pyrrhos, legiunea manipulară apare 
deplin constituită; cînd, în ce împrejurări şi dacă a apărut 
deodată sau treptat, nu se mai poate stabili cu certitudine. 
Prima tactică, fundamental deosebită de aceea italo-elenă mai 
veche, cu care s-au confruntat romanii a fost falanga celtică, 
înarmată cu săbii; este posibil ca structurarea armatei şi 
intervalele frontale dintre manipuli să fi vizat anihilarea primului 
şoc, de fapt unicul periculos, ceea ce s-a şi realizat. Această 
ipoteză este confirmată prin unele relatări disparate despre cel 
mai însemnat general roman al războaielor galice, Marcus Furius 
Camillus, care apare ca reformator al artei războiului la romani. 
Celelalte tradiţii, care se leagă de războiul samnit şi de cel cu 
Pyrrhos, nu sînt confirmate îndeajuns şi nici databile cu 
certitudine; totuşi, este probabil ca îndelungatul război samnit, 
desfăşurat în ţinut muntos, să fi contribuit la dezvoltarea 
individuală a soldatului roman, după cum confruntarea cu unul 
dintre cele mai mari talente militare din şcoala marelui 
Alexandru să fi contribuit substanţial la perfecţionarea laturii 
tehnice a sistemului armatei romane. 

În economia naţională, agricultura a rămas, la fel ca 


înainte, temelia socială şi politică a comunităţii romane, ca şi a 
noului stat italic. Ţăranii romani constituiau atit adunarea 
poporului, cît şi armata; ceea ce ciîştigaseră ca soldaţi cu sabia, 
consolidau apoi, în calitate de colonişti, cu plugul. Înglodarea în 
datorii a proprietăţii mijlocii a dus la teribilele crize interne ale 
secolelor al Ill-lea şi al IV-lea, care păreau că vor determina 
căderea tinerei republici romane; renaşterea ţărănimii latine, 
care s-a produs în cursul secolului al V-lea, în parte, datorită 
distribuirilor şi încorporărilor masive, în parte, datorită scăderii 
dobînzilor şi creşterii populaţiei Romei, a fost concomitent cauza 
şi efectul grandioasei dezvoltări a puterii romane. Cu ochiul ager 
al soldatului, Pyrrhos a recunoscut cauza preponderenţei politice 
şi militare a romanilor în situaţia înfloritoare a gospodăriilor 
ţărăneşti. Naşterea marii proprietăţi agrare pare să aparţină tot 
acestei epoci. In timpurile mai îndepărtate existase o mare 
proprietate, cel puţin într-o anumită măsură; dar administrarea 
ei nu urmase sistemul marii culturi, ci pe cel al însumării 
culturilor mici. Cea mai veche mărturie a centralizării de mai 
tirziu a proprietăţii poate fi considerată o dispoziţie a legii din 
anul 387 (367), care, ce-i drept, nu este ireconciliabilă cu 
vechiul sistem economic, dar se acordă mai mult cu cel nou; 
conform acesteia, proprietarul era obligat să angajeze, pe lîngă 
sclavii săi, un anumit număr de oameni liberi (p. 211); este 
demn de remarcat faptul că, în esenţă, marea proprietate s-a 
bazat de la început pe existenţa sclavilor. Împrejurările apariţiei 
ei sînt greu de constatat; este posibil ca plantațiile cartagineze 
din Sicilia să fi servit deja vechilor proprietari romani drept 
modele şi poate că însăşi apariţia griului alături de alac (p. 141), 
pe care Varro o datează în epoca decemvirilor, să fi stat în 
legătură cu această schimbare în structura economiei. Într-o 
măsură şi mai redusă putem stabili gradul de dezvoltare pe care 
l-a atins marea proprietate în această epocă; istoria războiului 
cu Hannibal arată că ea nu devenise încă preponderentă şi nu 
putuse, în consecinţă, să absoarbă clasa ţăranilor italici. Însă 
acolo unde şi-a făcut apariţia, a distrus vechea clientelă care se 
baza pe posesia concedată, la fel cum proprietatea funciară de 
astăzi s-a format în cea mai mare parte prin renunţarea ţăranilor 
la loturile lor şi transformarea acestora în bunuri ereditare. Este 
în afara oricărui dubiu faptul că diminuarea acestei clientele 
agricole a contribuit în mare măsură la precaritatea stării micilor 


ţărani. 

Mărturiile scrise nu consemnează nimic în legătură cu 
situaţia comerţului intern al italicilor; unele indicaţii le desluşim 
numai datorită monedelor. Mai înainte s-a menţionat că, în 
Italia, exceptind cetăţile greceşti şi Populonia etruscă, nu s-au 
bătut monede în primele trei secole ale Romei, folosindu-se 
drept mijloc de schimb vitele, iar mai tirziu cuprul evaluat după 
greutate (p. 147). In această epocă, italicii au trecut de la troc la 
sistemul monetar, care, la început, a vut la bază, bineînţeles, 
monedele greceşti. În condiţiile date însă, în Italia Centrală, 
pentru fabricarea monedelor, în locul argintului s-a folosit 
cuprul, iar unitatea monetară se apropia foarte mult de unitatea 
de valoare consacrată, livra de cupru; aceasta a determinat 
turnarea şi nu baterea monedelor, întrucît nici o ştanţă n-ar fi 
fost suficient de mare pentru asemenea piese mari şi grele. 
Totuşi, se pare că de la început a existat o regulă de comparaţie 
fixă între cupru şi argint (250:1), iar moneda de cupru a fost 
apropiată de această relaţie, aşa încît la Roma, de exemplu, cea 
mai mare piesă de cupru, asul, echivala valoric cu un scrupul de 
argint (= 1/288 de livră). Din punct de vedere istoric, este mai 
important faptul că moneda italică a fost creată, probabil la 
Roma, tocmai de acei decemviri care au găsit în legislaţia lui 
Solon şi un model pentru reglarea sistemului monetar şi că, de 
la Roma, s-a răspîndit într-un număr de comunităţi latine, 
etrusce, umbriene şi est-italice, oferind o dovadă semnificativă a 
poziţiei hegemone pe care Roma o apăra încă de la începutul 
secolului al IV-lea în Italia. Cum, formal, toate aceste comunităţi 
au fost independente unele de altele, şi etalonul monetar a fost, 
din punct de vedere juridic, local, iar fiecare teritoriu urban 
deţinea un raion monetar propriu; cu toate acestea, monedele 
Italiei Centrale şi de Nord se pot reuni în trei grupe de etaloane, 
în cadrul cărora monedele par să fi fost tratate în mod egal în 
relaţiile dintre oraşe. Acestea sînt monedele oraşelor etrusce şi 
umbriene situate la nord de Pădurea Ciminiană, monedele 
Romei şi Latiumului şi monedele litoralului de est. Am remarcat 
deja că monedele romane şi-au obţinut valoarea în comparaţie 
cu argintul, cele ale coastei italice orientale le întîlnim însă într- 
un raport fix cu monedele de argint care circulau de mult timp 
în Italia meridională şi al căror etalon şi-l însuşiseră şi imigranții 
italici, de exemplu brutienii, lucanienii, nolanii, precum şi 


coloniile latine Cales şi Suessa şi chiar romanii pentru 
posesiunile lor din Italia de Sud. Pe aceste criterii, şi comerţul 
italic intern trebuie să se fi dirijat în aceleaşi ţinuturi, care 
comunicau între ele de parcă ar fi fost locuite de neamuri 
străine. 

Relaţiile comerciale maritime siciliano-latine, etrusco- 
celtice, adriatico-tarentine, a căror existenţă am evidenţiat-o 
mai sus (p. 149), au continuat şi în această epocă sau, mai 
degrabă, îi sînt caracteristice; căci, cu toate că faptele 
referitoare la ele, care ne-au parvenit fără să le putem data 
precis, au fost expuse deja în contextul primei perioade, pentru 
a oferi o imagine mai completă, ele sînt valabile în aceeaşi 
măsură şi în cazul epocii în discuţie. Monedele constituie şi aici 
mărturia cea mai sigură. Aşa cum monedele bătute de etrusci 
după etalonul attic (p. 150) şi pătrunderea cuprului italic, 
îndeosebi a celui latin în Sicilia (p. 151), sînt semnificative 
pentru primele relaţii comerciale dintre cele două ţări, la fel, pe 
lîngă multe alte vestigii, echivalarea monedei de argint din 
Grecia Mare cu moneda de cupru a Apuliei şi Picenumului, 
menţionată mai sus, vorbeşte despre comerţul intensiv al 
grecilor din Italia de Sud, mai ales al tarentinilor, cu litoralul 
oriental al Italiei. În schimb, comerţul dintre latinii şi grecii 
Campaniei, odinioară aşa de înfloritor, pare să fi fost întrerupt 
din cauza imigrației sabelilor şi să nu fi fost de prea mare 
importanţă în primii 150 de ani ai republicii. Refuzul samniţilor 
din Capua şi Cumae de a-i ajuta pe romani cu griul lor în timpul 
foametei din anul 343 (411) ar putea constitui un indiciu cu 
privire la relaţiile dintre Latium şi Campania, perpetuate pînă la 
începutul secolului al V-lea, cînd armele romane vor restabili şi 
amplifica vechile raporturi. In particular, să ne fie îngăduit să 
amintim unul dintre puţinele fapte datate din relaţiile comerciale 
romane, păstrat în cronica ardeată, potrivit căreia primul bărbier 
a venit din Sicilia la Ardea în anul 454 (300), şi să zăbovim puţin 
asupra ceramicii pictate, importată în Lucania, Campania şi 
Etruria cu precădere din Attica, dar şi din Corsica şi Sicilia. Ea va 
folosi pentru împodobirea camerelor mortuare; întîmplător, 
sîntem mai bine informaţi despre căile comerciale pe care le-a 
urmat ceramica, decît despre oricare altă marfă care a făcut 
obiectul comerţului maritim. Inceputul acestui import trebuie să 
dateze din perioada alungării Tarqguiniilor, întrucît vasele celui 


mai vechi stil, care sînt foarte rare în ltalia, trebuie să fi fost 
pictate în a doua jumătate a celui de-al Ill-lea secol al Romei, pe 
cînd numeroasele piese aparţinind stilului sever datează din 
prima jumătate a secolului al IV-lea, iar cele aparţinînd 
desăviîrşitului stil frumos datează din a doua jumătate a acestui 
secol; masa enormă a acelor vase care excelează deseori prin 
mărime şi splendoare, dar rareori prin trăinicie, datează în 
general din secolul următor. Din nou, elenii au fost aceia de la 
care italicii au împrumutat obiceiul de a orna mormintele; dacă 
pe greci bunul lor simţ înnăscut şi mijloacele mai modeste i-au 
împiedicat să depăşească limitele rezonabile, italicii au întrecut 
măsura cu o opulenţă şi o risipă barbară. Semnificativ este 
faptul că în Italia întîlnim această exaltare numai în regiunile 
incomplet civilizate de către greci; cel care ştie să descifreze 
această scriere sui generis va recunoaşte în necropolele etrusce 
şi campaniene minele pentru muzeele noastre, comentariul 
explicit pentru relatările anticilor despre semicivilizaţia etruscă 
şi campaniană care s-a sufocat în opulenţă şi somptuozitate (p. 
239). Caracterul modest al samniţilor a rămas, în schimb, 
întotdeauna străin de acest lux prostesc; lipsa vaselor greceşti 
din morminte, ca şi absenţa unei monede samnite naţionale 
dovedesc modesta dezvoltare a relaţiilor comerciale şi a vieţii 
urbane pe aceste meleaguri. Şi mai remarcabil e faptul că şi 
Latiumul, deşi n-a fost mai departe de greci decit Etruria sau 
Campania şi se afla în strînse relaţii cu acestea, a rămas 
aproape în întregime străin de această modă de împodobire a 
mormintelor. E foarte verosimil să atribuim această situaţie 
severei moralităţi romane sau, dacă se preferă, riguroasei poliţii 
romane. Într-o legătură strînsă cu aceasta se află interdicțiile 
menţionate mai sus, pe care le formulase deja Legea Celor 
Douăsprezece Table, de a înzestra morţii cu giulgiuri de purpură 
şi podoabe de aur şi de a folosi argintăria în gospodăria romană, 
cu excepţia solniţei şi a vasului pentru libaţii; această interdicţie 
a fost acceptată cel puţin de codul moral şi respectată din cauza 
fricii de a fi admonestaţi de cenzor. Acelaşi sentiment ostil 
oricărui lux general sau aristocratic îl vom regăsi şi în 
arhitectură. Cu toate că, datorită acestei influenţe oficiale, Roma 
a putut să-şi păstreze timp mai îndelungat decit Volsinii şi 
Capua o anumită simplitate exterioară, nu trebuie să conchidem 
că viaţa comercială a Romei, care, împreună cu agricultura, a 


constituit originea prosperității sale, n-a deţinut o poziţie 
importantă şi n-a resimţit înrîurirea noii situaţii preponderente a 
Romei. 

La Roma nu s-a dezvoltat o stare urbană mijlocie, o 
categorie îndependentă de meşteşugari şi de comercianţi. 
Cauza trebuie să fi fost nu numai centralizarea nemăsurată a 
capitalului care a început de timpuriu, ci, îndeosebi, economia 
bazată pe sclavi. În Antichitate, ca o consecinţă necesară a 
sclavagismului, s-a instituit obiceiul ca măruntul comerţ din 
cadrul oraşelor să fie practicat de către sclavi, pe care stăpiînul 
lor îi consacra ca meşteşugari sau negustori, sau de către liberti, 
cărora stăpînul le avansa numai rareori capitalul necesar, dar le 
cerea cu regularitate o parte, deseori jumătate, din beneficiul 
realizat. Meşteşugul şi comerţul mărunt au fost neîndoielnic în 
creştere la Roma; într-adevăr, se găsesc mărturii care atestă că 
îndeletnicirile menite luxului unei metropole au început să se 
dezvolte în acest scop; de exemplu, caseta ornamentată, 
executată în secolul al V-lea al Romei de către un meşter 
praenestin, chiar dacă vîndută la Praeneste a fost totuşi lucrată 
în oraşul de pe Tibru. Dar întrucît şi beneficiul micilor ateliere 
ajungea în cea mai mare parte în casele marilor familii, nu s-a 
putut forma o clasă mijlocie de industriaşi şi comercianţi. La fel 
de puţin se poate trage o linie de demarcaţie strictă între marii 
industriaşi şi marii comercianţi. Pe de altă parte, aceştia au fost 
din timpuri străvechi (pp. 151, 192) concomitent oameni de 
afaceri şi capitalişti, iar în mîinile lor s-au concentrat datoria 
ipotecară, marele comerţ, ca şi lucrările în folosul statului. Pe de 
altă parte, datorită importanţei deosebite pe care proprietatea 
funciară o avea în comunitatea romană, asigurind apanajul 
politic care a suferit unele limitări abia către sfirşitul acestei 
epoci (p. 219), s-a instituit, neîndoielnic încă de pe acum, 
obiceiul ca speculantul norocos să investească o parte din 
capitalul său pentru a deveni proprietar. Favorizarea politică a 
liberţilor proprietari (p. 219) evidenţiază cu claritate că oamenii 
de stat romani au încercat să diminueze, prin acest mijloc, clasa 
periculoasă a bogaţilor neproprietari. 

Cu toate că la Roma nu s-a format nici o clasă de mijloc 
prosperă şi nici o clasă puternică de capitalişti, trăsăturile 
caracteristice ale unui mare oraş se aflau totuşi într-un progres 
continuu. Acest lucru este confirmat în mod evident de numărul 


crescînd al sclavilor domiciliaţi în capitală, atestat de prima 
conspirație serioasă a lor din anul 335 (419), şi, mai mult, de 
mulţimea liberţilor, care începeau să devină cu timpul incomozi 
şi primejdioşi; despre aceştia din urmă, mărturii certe ne oferă 
impozitul considerabil care a fost instituit în anul 397 (357) 
asupra emancipării şi limitarea drepturilor politice ale liberţilor 
în anul 450 (304) (p. 219). Nu numai că împrejurările au 
determinat trecerea majorității  liberţilor în domeniul 
meşteşugurilor sau comerţului, dar emanciparea însăşi, precum 
s-a mai menţionat, n-a fost la romani un act de liberalism, ci o 
speculație industrială, întrucît stăpînul îşi dobîndea deseori mai 
mulţumitor sumele din partea pe care o lua din ciştigul 
meşteşugăresc sau comercial al liberţilor decit din venitul întreg 
al muncii sclavilor. Creşterea numărului liberţilor trebuie să fi 
mers aşadar mînă în mînă cu intensificarea activităţii comerciale 
şi industriale a romanilor. Un alt serios indiciu pentru o 
importanţă crescîndă a vieţii urbane la Roma ni-l oferă 
dezvoltarea impresionantă a poliţiei oraşului. Acestei epoci îi 
aparţine, în principal, măsura prin care cei patru edili şi-au 
împărţit oraşul în patru districte poliţieneşti; de asemenea, le-a 
fost încredinţată întreţinerea întregii reţele a micilor şi marilor 
canale care împînzeau Roma, sarcină pe cît de importantă, pe 
atit de dificilă, ca şi cea a edificiilor şi pieţelor publice, curățirea 
periodică şi pavarea străzilor, înlăturarea clădirilor amenințate 
cu prăbuşirea, a animalelor periculoase, a mirosurilor neplăcute, 
oprirea circulaţiei căruţelor pe timpul serii şi al nopţii şi, în 
general, menținerea circulației nestingherite prin oraş, 
aprovizionarea permanentă a pieţei capitalei cu cereale ieftine 
şi de bună calitate, sarcina de a distruge mărfurile care erau un 
pericol pentru sănătatea publică, măsurile şi greutăţile false, 
supravegherea termelor, hanurilor şi bordelurilor. Arhitectura a 
înregistrat în primele două secole ale republicii progrese mai 
neînsemnate decit în epoca regalității, îndeosebi în cea a marilor 
cuceriri. Monumente precum templele de pe Capitoliu şi de pe 
Aventin, ca şi marea suprafaţă pentru jocuri trebuie să fi fost o 
adevărată urgie pentru avarii părinţii ai oraşului, ca şi pentru 
cetăţenii supuşi la corvoadă şi este demn de remarcat faptul că 
templul lui Ceres, lîngă Circ, poate edificiul cel mai reprezentativ 
pentru epoca republicană de dinaintea războaielor samnite, a 
fost opera lui Spurius Cassius (261, 493), care a încercat să 


reînvie tradiţiile regilor în mai multe privinţe. Luxul particular a 
fost, de asemenea, suprimat de către aristocrația dominantă cu 
o severitate pe care regalitatea n-ar fi putut s-o menţină mult 
timp. Dar nici senatul nu s-a putut opune veşnic forţei 
circumstanțelor. Appius Claudius a fost cel care, în perioada în 
care a fost cenzor (442, 312), perioadă rămasă celebră, a pus 
capăt învechitului sistem rural de tezaurizare a banilor publici şi 
i-a învăţat pe concetăţenii săi să folosească mijloacele publice 
într-o manieră demnă. El a pus bazele grandiosului sistem al 
edificiilor de utilitate publică, care a justificat succesele militare 
ale Romei şi din punctul de vedere al binelui popoarelor şi care 
oferă şi astăzi, prin ruinele sale, miilor şi miilor de oameni care 
n-au citit niciodată o pagină din istoria romană o idee despre 
măreţia Romei. Lui Appius Claudius statul roman îi datorează 
primul drum militar, iar urbea romană, prima conductă de apă. 
Urmînd căile indicate de Claudius, senatul roman a împinzit 
Italia cu acel sistem de drumuri şi de fortărețe, a cărui naştere a 
fost descrisă mai sus (p. 288) şi fără de care, precum ne învaţă 
istoria tuturor statelor militare, de la ahemenizi pînă la 
proiectanţii drumului peste Simplon, nu poate exista o 
hegemonie militară. Urmînd indicaţiile lui de Claudius, Manius 
Curius a construit, cu ajutorul cîştigului obţinut din pradă în 
urma războiului cu Pyrrhos, un al doilea apeduct pentru capitală 
(482, 272); cîţiva ani înainte (464, 290), cu prada din războiului 
samnit, deschisese un curs mai larg rîului Velino, existent şi 
astăzi, acolo unde se prăvăleşte, în amonte de Terni, în Nera; în 
felul acesta, a creat un spaţiu vast pentru o colonie în frumoasa 
vale de la Rieti, pe care a desecat-o, cîştigind şi pentru sine o 
proprietate modestă. Asemenea opere au umbrit, chiar şi în 
ochii oamenilor înţelegători, maiestatea inutilă a templului elen. 
Dar şi viaţa cetăţenilor a început să se schimbe. In timpul lui 
Pyrrhos, pe mesele romanilor a început să apară argintăria, iar 
dispariţia  acoperişurilor din şindrilă este datată de către 
cronicari în anul 470 (284). Noua capitală a Italiei a început, în 
sfîrşit, să abandoneze aspectul său rural şi să înceapă să se 
împodobească. Încă nu se instituise, ce-i drept, obiceiul ca 
templele oraşelor cucerite să fie jefuite pentru ornamentarea 
Romei; dar tribuna rostrelor din for se fălea cu pintenii galerelor 
de la Antium (pp. 251-252), iar în zile sărbătorilor publice 
străluceau de-a lungul halelor scuturile încrustate cu aur, luate 


de pe cîmpurile de bătălie ale ţării samnite (p. 260). Veniturile 
minelor de aur serveau îndeosebi pentru pavarea străzilor sau 
pentru ridicarea şi decorarea edificiilor publice. Dughenele din 
lemn ale măcelarilor, care se întindeau pe ambele laturi ale 
forului, au trebuit să facă loc, mai întîi pe regiunea palatină, apoi 
şi în cea dinspre Carine, clădirilor de piatră ale cămătarilor; 
astfel, locul acesta a devenit bursa romană. Statuile oamenilor 
iluştri din trecut, ale regilor, preoţilor şi eroilor timpurilor 
mitologice, a oaspetelui grec care ar fi tălmăcit decemvirilor 
legile lui Solon, coloanele onorifice şi monumentele marilor 
generali care i-au învins pe veienţi, pe latini, pe samniţi, ale 
solilor care au pierit în timpul îndeplinirii misiunii, ale bogatelor 
femei care şi-au consacrat averea binelui public, ba chiar şi ale 
unor gînditori şi eroi greci, precum Pythagoras şi Alcibiades, au 
fost înălțate pe Capitoliu sau în forul roman. Aşadar, după ce 
comunitatea romană a devenit o mare putere, Roma însăşi a 
devenit un mare oraş. 

În fine, la fel cum Roma, în calitate de capitală a ținutului 
romano-italic, nu s-a putut sustrage legăturilor cu sistemul 
politic elenistic, ea a preluat şi sistemul monetar elen. Pînă 
atunci, comunităţile Italiei de Nord şi Centrale au avut, cu puţine 
excepţii, numai monedă de cupru, oraşele din Italia de Sud însă, 
de argint; astfel, numărul sistemelor monetare şi etaloanelor 
corespundea celui al comunităţilor suverane existente în Italia. 
Din anul 485 (269), toate aceste monetării nu au mai deţinut alt 
drept decît acela de a bate monedă divizionară şi a fost introdus 
un curs de argint valabil pentru întreaga Italie, iar baterea 
monedei de argint a fost centralizată la Roma. Numai Capua şi-a 
putut păstra propria monedă de argint, bătută, ce-i drept, cu 
efigie romană, dar respectind un etalon diferit. Noul sistem 
monetar se baza pe proporţia legală dintre cele două metale, 
consacrată anterior (p. 307); unitatea monetară comună a fost 
piesa de zece aşi sau denarius-ul, care cîntărea 3.1/3 în cupru şi 
1/72 în argint dintr-o livră romană, puţin mai mult decit o 
drahmă attică. Şi în viitor, moneda de cupru va fi preponderentă 
şi este probabil ca primul denar de argint să fi fost bătut pentru 
Italia de Sud şi pentru relaţiile comerciale cu străinătatea. Aşa 
cum victoria romanilor asupra lui Pyrrhos şi asupra 
Tarentumului, ca şi ambasada romană trimisă la Alexandria 
trebuie să fi dat de gindit diplomatului grec al acestei epoci, 


priceputul comerciant elen trebuie să fi privit cu interes aceste 
drahme romane noi, al căror tipar plat, grosolan şi uniform 
părea, bineînțeles,  sărăcăcios şi neînsemnat pe lingă 
splendidele monede contemporane ale lui Pyrrhos şi ale 
sicilienilor, care n-au fost deloc imitate în mod servil, fiind 
inegale în efigie şi în titlu, aşa cum s-a întîmplat cu monedele 
barbare ale Antichității. Datorită originalității şi preciziei titlului 
lor, pot fi comparate fără tăgadă cu oricare dintre monedele 
greceşti. 

Aşadar, dacă atenţia se îndreptă de la evoluţia 
constituţiilor, de la luptele naţionale pentru dominație şi 
libertate, caracteristice pentru ltalia şi îndeosebi pentru Roma, 
de la suprimarea Tarquiniilor, de la înfrîngerea samniţilor şi a 
grecilor Italiei spre sferele mai liniştite ale existenţei umane, 
care sînt totuşi dominante în istorie, întîlnim pretutindeni 
efectele evenimentelor memorabile, prin care cetăţenii romani 
s-au descătuşat de relaţiile gentilice şi au început să constituie 
treptat o Italie naţională în toată măreţia ei, formînd un singur 
popor. Deşi istoriograful n-a putut urmări marele curs al 
evenimentelor în diversitatea nelimitată a aspectelor 
individuale, el nu şi-a depăşit atribuţiile dacă, sesizînd o serie de 
fragmente ale unei tradiţii confuze, a remarcat principalele 
modificări ce s-au manifestat în epoca aceasta în viaţa privată a 
italicilor. Dacă elementul roman a fost prezent în şi mai mare 
măsură decit în capitolele anterioare, acest fapt nu se datorează 
numai lipsurilor accidentale din tradiţia transmisă, ci este, 
înainte de toate, o consecinţă firească a noii poziţii politice a 
Romei, a faptului că naționalitatea latină a eclipsat celelalte 
naţionalităţi italice. S-a remarcat mai sus că în această epocă a 
început romanizarea ţinuturile vecine, Etruria sudică, Sabina, 
regiunea volscilor, chiar şi Campania, după cum o dovedesc 
lipsa aproape totală a monumentelor lingvistice al vechilor 
dialecte naţionale şi existenţa, în aceste ţinuturi, a unor 
inscripţii romane foarte vechi. Numeroasele distribuiri de 
pămiînturi şi fondările de colonii în întreaga Italie au fost 
avanposturi nu numai ale puterii militare, dar şi ale limbii şi 
naţiunii latine. Este adevărat că latinizarea italicilor nu poate fi 
considerată ca un scop al politicii romane de atunci; dimpotrivă, 
senatul roman pare să fi menţinut voit opoziţia dintre latini şi 
celelalte naţionalităţi; de exemplu, introducerea latinei în 


administraţia comunităţilor dependente de Roma nu pare să fi 
fost permisă necondiţionat. Natura lucrurilor este însă mai 
puternică decit cea mai autoritară guvernare; odată cu poporul 
latin, limba şi obiceiurile latine vor fi dominante în Italia şi încep 
de pe acum să submineze naționalitatea celorlalţi italici. 
Concomitent, aceştia au fost confruntaţi, din altă parte şi prin 
alte mijloace, cu elenismul. Este epoca în care grecii încep să 
devină conştienţi de superioritatea lor spirituală în raport cu 
celelalte naţiuni şi să desfăşoare o propagandă intensă, oriunde 
s-ar afla. Nici ltalia nu face excepţie. Fenomenul cel mai 
edificator al acestei influenţe îl oferă Apulia, care abandonase 
treptat idiomul său barbar începînd cu secolul al V-lea al Romei 
şi se eleniza încetul cu încetul. Ca şi în Macedonia şi Epir, acest 
rezultat n-a fost atins prin colonizare, ci prin civilizare, după 
toate aparențele strîns legată de comerţul continental al 
Tarentumului. Această supoziţie este sprijinită de faptul că 
ţinuturile pediculilor şi ale daunienilor, prieteni ai Tarentumului, 
au cunoscut o elenizare mai profundă decit cele ale salentinilor, 
care se găseau mai aproape de Tarentum, dar erau mereu 
învrăjbiţi cu acesta, şi că oraşele care au fost grecizate cel mai 
de timpuriu - de exemplu, Arpi - n-au fost situate pe coastă. 
Influenţa culturii greceşti asupra Apuliei, mai puternică decit în 
oricare alt ţinut italic, se explică, în parte, prin poziţia sa, în 
parte, prin dezvoltarea mediocră a culturii naţionale, în parte, 
prin structura etnică, mai apropiată de cea grecească decit 
oricare altă naţionalitate italică (p. 26). Mai sus s-a remarcat (p. 
249) că şi triburile sabelice din sud, cu toate că, iniţial, 
participaseră în alianţă cu tiranii Siracusei la ruinarea şi 
coruperea civilizaţiei elene în Grecia Mare, au adoptat, datorită 
contactului şi amestecului cu grecii, fie limba elenă, pe lingă cea 
proprie, precum brutienii şi nolanii, fie cel puţin scrierea şi 
obiceiurile greceşti, precum  lucanienii şi o parte dintre 
campanieni. Vasele remarcabile descoperite în Etruria (p. 308), 
prin care aceasta rivaliza cu Campania şi Lucania, stau mărturie 
pentru începuturile, în aceeaşi epocă, ale unei civilizaţii 
avansate; dacă Latium şi Samnium au păstrat o atitudine mai 
rezervată faţă de elenism, nu lipsesc nici aici dovezile unei 
influenţe fertile şi mereu crescînde a civilizaţiei greceşti. În toate 
domeniile civilizaţiei romane a acestei epoci, în legislaţie şi în 
sistemul monetar, în religie, în constituirea legendelor naţionale, 


întîlnim urme ale spiritului grecesc; îndeosebi de la începutul 
secolului al V-lea, mai exact de la cucerirea Campaniei, influenţa 
grecească asupra spiritualităţii romane apare într-un progres 
rapid şi tot mai cuprinzător. Secolului al IV-lea îi aparţine 
ridicarea unei graecostasis, demnă de reţinut şi din punct de 
vedere lingvistic, o tribună din forul roman pentru străinii greci 
nobili, în primul rînd pentru masalioţi (p. 291). În secolul 
următor, analele ne dezvăluie numele unor romani de vază cu 
cognomene greceşti, precum Philippos sau, în latină, Philipus, 
Philon, Sophos, Hypsaeos. Obiceiurile greceşti încep să se 
răspîndească: de exemplu, uzanţa, străină italicilor, de a aşeza 
pe morminte inscripţii în onoarea celor decedați. Cea mai veche 
inscripţie funerară cunoscută este cea a lui Lucius Scipio, consul 
în anul 456 (298). De asemenea, obiceiul, necunoscut italicilor, 
de a înălța strămoşilor monumente onorifice în locurile publice, 
inovaţie atribuită marelui reformator Appius Claudius, întrucît el 
a dat dispoziţia ca în noul templu al Bellonei să fie atirnate 
scuturi de fier cu imaginile şi elogiile strămoşilor săi (442, 312); 
la fel, obiceiul instituit în anul 461 (293), cu ocazia sărbătorii 
romane, de a decerna ramuri de palmier învingătorilor la jocuri; 
şi, înainte de toate, introducerea obiceiurilor greceşti de servire 
a mesei: acela de a sta la masă nu, ca altădată, pe bănci, ci 
culcaţi pe sofale; mutarea orei mesei principale de la jumătatea 
zilei la orele două sau trei ale după-amiezei, după sistemul 
nostru de numărare; introducerea de conducători ai libaţiilor, 
desemnaţi la banchete din rîndul oaspeţilor prin aruncarea 
zarurilor, care trebuiau să sugereze comesenilor ce, cît şi cînd 
să se bea; cîntecele de petrecere cîntate de către invitaţi, care, 
la Roma, n-au fost refrenuri, ci cîntece despre strămoşi - toate 
acestea nu sînt originare la Roma, ci împrumutate de la greci 
foarte de timpuriu, întrucît în timpul lui Cato erau deja 
generalizate, unele chiar intrate în desuetudine. Adoptarea lor 
trebuie să fie plasată cel mai tirziu în această perioadă. 
Caracteristică este înălţarea, în timpul războaielor samnite, din 
porunca lui Apollo Pythicul, de statui în forul roman, dedicate 
celui mai înţelept şi celui mai curajos dintre greci; au fost aleşi, 
probabil sub influenţa Siciliei sau Campaniei, Pythagoras şi 
Alcibiades, salvatorul şi acel Hannibal al grecilor din Occident. 
Răspiîndirea largă a limbii elene în rîndurile aristocrației romane 
în secolul al V-lea este dovedită de solii romani trimişi la 


Tarentum, al căror orator vorbea, dacă nu într-o greacă 
impecabilă, cel puţin fără tîlmaci, şi de solia lui Kineas la Roma. 
Nu putem pune la îndoială că, din secolul al V-lea, tinerii romani 
destinaţi carierei diplomatice trebuiau să deprindă, fără 
excepţie, limba de circulaţie universală şi diplomaţia acelor 
timpuri. În felul acesta, elenismul se impunea în domeniul 
spiritului cu aceeaşi hotăriîre cu care romanul se străduia să 
supună lumea; iar naţionalităţile secundare, precum samniţii, 
celții, etruscii, împresurate din două părţi, pierdeau tot mai mult 
atit din extindere, cît şi din vigoare. 

Dar în măsura în care cele două mari naţiuni ajunseseră la 
apogeul dezvoltării, ele au început să se intersecteze fie prin 
relaţii amicale, fie prin ostilităţi, iar deosebirile lor naturale apar 
mult mai bine conturate: pe de o parte, absenţa totală a oricărei 
individualităţi în spiritul italic şi îndeosebi în cel roman, pe de 
alta, diversitatea naţională, locală şi umană a elenismului. In 
istoria Romei nu există o epocă mai grandioasă decit aceea 
cuprinsă între instaurarea republicii şi supunerea Italiei. Acum a 
fost fondată viaţa politică atit în interior, cît şi cea externă, 
acum a fost creată ltalia propriu-zisă, acum a fost clădit 
fundamentul tradiţional al dreptului naţional şi al istoriei ţării, 
acum au fost create pi/um-ul şi manipulul, de acum datează 
începuturile sistemului de drumuri şi de apeducte, ale economiei 
agrare şi funciare, acum a fost turnată Lupoaica Capitolină şi a 
fost gravată caseta praenestină. Dar bărbaţii care au clădit 
elementele componente ale acestui monument gigantic au fost 
daţi uitării, iar populaţiile italice s-au contopit cu cea romană la 
fel de desăvirşit precum cetăţeanul Romei cu republica romană. 
Aşa cum mormîntul se închide atît asupra celui bogat, cît şi 
asupra celui sărac, tot aşa şi în lista consulilor republicii 
aristocratul anost nu poate fi deosebit de marele om de stat. 
Printre puţinele documente care ne-au parvenit din această 
perioadă nu există altul mai venerabil şi, totodată, mai 
caracteristic decit inscripţia funerară a lui Lucius Cornelius 
Scipio, care a fost consul în anul 456 (298) şi a luptat, trei ani 
mai tîrziu, în bătălia decisivă de la Sentinum (p. 265). Pe 
frumosul sarcofag în nobilul stil doric, care acum optzeci de ani 
mai adăpostea rămăşiţele păminteşti ale învingătorului 
samniţilor, sînt dăltuite următoarele versuri: 


Cornălius Lucius - Scipio Barbătus, 

Gnaivod patré prognătus - fortis vír sapi&nsque, 
Quoius forma virtu - tei parisuma fuit 

Consól censdr aidilis - quei fuit apud vos 
Taurăsiă, Cisauna - Sâmnid cépit 

Subigit omne Loucánam - Gpsidesque abdoucit. 


Cornelius Lucius - Scipio Barbatus, 

Fiul demn de tatăl său Gnaevus - bărbat pe cît de viteaz, 
pe atît de înţelept, 

Frumuseţea trupului său - o egala pe aceea a virtuții sale, 

Care a fost consul, cenzor la - voi precum şi edil, 


Taurasia, Cisauna - le-a ocupat în Samnium, 
A supus întreaga Lucanie şi - a luat cu el ostatici. 


Dintre cei care s-au aflat în fruntea republicii romane, 
despre mulţi se va fi transmis posterităţii, la fel ca despre acest 
om de stat şi războinic, mărturia că au fost bărbaţi nobili şi 
frumoşi, viteji şi înţelepţi; dar asta e tot ce se poate spune 
despre ei. Desigur, nu este numai vina tradiţiei dacă în toţi 
aceşti ani, între Cornelii, Fabii, Papirii şi cum s-or mai fi numit ei 
nu întîlnim nici o individualitate marcantă. Senatorul nu trebuie 
să fie nici mai bun şi nici mai rău şi, în general, să nu fie altfel 
decit toţi ceilalţi senatori; nu este necesar şi nici de dorit ca un 
cetăţean să-i întreacă pe ceilalţi, fie prin argintăria scumpă sau 
educaţia elenă, fie prin înţelepciune sau curaj extraordinar. 
Cenzorul pedepseşte fiecare individualitate ieşită din comun şi 
acesteia nu-i este rezervat nici un loc în cadrul constituţiei. 
Roma acestor timpuri nu aparţine unuia singur; cetăţenii trebuie 
să semene cu toţii între ei, pentru ca fiecare să semene cu un 
rege. Pe de altă parte, începe să se manifeste încă din această 
epocă individualismul elen, iar genialitatea şi vigoarea acestei 
tendinţe poartă, ca şi aceea contrară, pecetea unei mari epoci. 
Un singur om poate fi numit din acest punct de vedere, dar 
persoana lui este sinonimă cu însăşi ideea progresului: Appius 
Claudius, cenzor în 442 (312), consul în anii 447 (307) şi 458 
(296),  stră-strănepotul  decemvirului, bărbat din vechea 
aristocrație, mîndru de lunga sa genealogie. El a fost totuşi 
acela care a anulat definitiv limitarea dreptului deplin de 


cetăţenie la patriciat (p. 220) şi care a rupt cu tradiționalul 
sistem financiar (p. 311). Lui Appius Claudius nu i se datorează 
numai apeductele şi drumurile romane, ci şi jurisprudenţa, 
elocinţa, poezia şi gramatica; i se atribuie, de asemenea, 
publicarea unei tragedii, mai multe discursuri şi sentinţe 
pitagoreice, chiar şi unele inovaţii în domeniul ortografiei. Cu 
toate acestea, nu poate fi considerat necondiţionat un 
democrat, nici nu poate fi trecut în rîndurile partidului de 
opoziţie, care şi-a găsit exponentul în persoana lui Manius 
Curius (p. 219). În el s-a încarnat mai degrabă spiritul vechilor şi 
noilor regi, spiritul Tarquiniilor şi cel al Cezarilor, el reprezentînd 
pentru acest interregn de 500 de ani faptele extraordinare 
înfăptuite de oameni simpli. Atît timp cît Appius Claudius a 
participat la viaţa publică, în exerciţiul funcţiunii el s-a 
comportat ca în viaţa privată, cu dezinvoltura şi indisciplina unui 
atenian, lovind în dreapta şi în stînga în legi şi în obiceiuri. Mai 
tîrziu, după ce părăsise de mult scena vieţii politice, îl vom 
reîntilni pe bătrînul orb, reîntors parcă din mormiînt în ceasul 
hotăritor pentru a triumfa în senat asupra regelui Pyrrhos şi 
pentru a fi primul care să exprime formal şi solemn supremaţia 
definitivă a Romei (p. 279). Dar bărbatul genial a apărut fie prea 
devreme, fie prea tirziu; zeii l-au orbit pentru înţelepciunea sa 
anacronică. Căci nu geniul individual domina la Roma şi, prin 
Roma, în Italia, ci gîndirea politică de nestrămutat, transmisă în 
senat din generaţie în generaţie, ale cărei maxime principale se 
întipăreau în sufletele copiilor de senatori, întrucît, însoţindu-şi 
părinţii, îşi făceau intrarea în sala de consiliu şi deprindeau 
înţelepciunea celor ale căror locuri urmau să le ocupe într-o zi. 
Astfel, au fost obţinute rezultate incredibile în schimbul unor 
sacrificii incredibile, întrucît şi Victoria este urmată întotdeauna 
de o Nemesis a ei. În viaţa politică a romanilor, nu era luată în 
seamă nici viaţa individului, nici cea a soldatului şi nici cea a 
generalului, iar orice originalitate a spiritului uman a fost 
sufocată prompt de jugul sever al obiceiurilor şi al poliţiei. Roma 
s-a mărit cum nici un alt stat din Antichitate nu o făcuse, dar şi-a 
plătit scump măreţia prin sacrificarea diversităţii fecunde, a 
comodităţii plăcute şi a libertăţii interioare caracteristice vieţii 
elene. 


Capitolul IX 
Arta şi ştiinţa 


În Antichitate, dezvoltarea artei, îndeosebi a artei poetice, 
este strîns legată de evoluţia sărbătorilor publice. Sărbătoarea 
extraordinară instituită la Roma încă din epoca precedentă sub 
influenţa grecească, „marile jocuri” sau „jocurile romane” (p. 
166), s-a amplificat în timpul republicii atît ca diversitate, cît şi 
ca divertisment. Sărbătoarea, la origine limitată la o singură zi, 
a fost prelungită cu cite o zi după fiecare din cele trei mari 
revoluţii din anii 245, 260 (509, 494) şi 387 (367), atingind la 
sfîrşitul acestei perioade o durată de patru zile. Mai important a 
fost faptul că, odată cu instituirea edilităţii curule în anul 387 
(367), care a fost însărcinată de la început cu organizarea şi 
supravegherea sărbătorii respective (p. 212), aceasta şi-a 
pierdut caracterul extraordinar şi, implicit, destinaţia - jocuri 
celebrate în onoarea unui general -, intrînd în rîndul sărbătorilor 
ordinare, care reveneau în fiecare an. Cu toate acestea, 
guvernul a persistat în a nu permite spectacolul adevărat, cursa 
de care, decit o singură dată la sfîrşitul sărbătorii; în celelalte 
zile, mulţimea trebuia să se mulţumească cu spectacolul 
propriu, susţinut de muzicanți, dansatori, acrobaţi, scamatori, 
măscărici şi alţii asemenea, angajaţi sau neangajaţi. Însă în jurul 
anului 390 (364), s-a petrecut o modificare importantă, care se 
află în legătură nemijlocită cu fixarea şi prelungirea sărbătorii, 
decisă cu puţin timp înainte; din iniţiativa statului, a fost ridicată 
în primele trei zile o tribună din lemn pe locul de desfăşurare a 
cursei, unde se organizau reprezentații pentru amuzamentul 
mulţimii. Pentru a împiedica antrenarea excesivă a spiritelor în 
această direcţie, a fost fixată o sumă de 200.000 de aşi (14.500 
taleri), plătită integral de la tezaurul public, şi care n-a fost 
majorată pînă la războaiele punice. Cheltuielile suplimentare 
trebuiau acoperite de edili din propria avere, întrucît ei 
administrau această sumă; nu este probabil ca în această epocă 
ei să fi contribuit frecvent şi substanţial din propriul buzunar. 
Influenţa grecească asupra noii scene este dovedită de numele 
ei (scaena, oxnvń). Ce-i drept, ea a fost destinată iniţial numai 
pentru muzicanți şi măscărici de toate categoriile; cei mai 


respectabil trebuie să fi fost dansatorii pe muzică de flaut, 
îndeosebi cei etrusci, renumiţi pentru arta lor. Oricum, la Roma 
apăruse o scenă publică, şi a fost deschisă de acum înainte şi 
poeţilor romani. Întrucît în Latium nu lipseau poeţii, „cîntăreţii” 
latini sau „saltimbanci” (grassatores, spatiatores) mergeau din 
oraş în oraş şi din casă în casă, prezentîndu-şi cîntecele 
(saturae, p. 36) acompaniate de flaut şi de un dans mimat. 
Unica măsură cunoscută a fost, bineînţeles, aşa-numita măsură 
saturnină (p. 166). Cîntecele nu se bazau pe o acţiune anume şi 
nici nu par să fi fost dialogate; ne putem crea o idee despre 
aceste balade şi tarantele pe un singur ton, jumătate 
improvizate, jumătate recitate, ascultîndu-le astăzi pe cele din 
hanurile romane. Asemenea cîntece au fost transpuse de 
timpuriu pe scena publică şi au constituit, într-adevăr, 
germenele teatrului roman. Aceste începuturi ale teatrului 
roman n-au fost numai modeste, ca, de altfel, pretutindeni, ci, 
lucru semnificativ, au fost desconsiderate din capul locului. Deja 
în Legea Celor Douăsprezece Table cîntecul era condamnat ca 
defăimător şi inutil, ordonîndu-se grele pedepse penale nu 
numai în cazul unor incantaţii, dar şi în cel al unor cîntece 
satirice compuse pe seama unor cetăţeni sau al intonării în faţa 
porţii acestora, interzicîndu-se totodată angajarea bocitoarelor 
la funeralii. Dar tînărul exerciţiu al artei a fost lovit mult mai 
puţin de restricţiile legale decit de gravitatea mic-burgheză a 
moravurilor romane, care au excomunicat aceste îndeletniciri 
frivole şi retribuite. „Meşteşugul de poet” - spune Cato - „n-a 
fost apreciat odinioară; dacă cineva i se consacra sau se lăsa 
antrenat de acesta în timpul banchetelor, acela era considerat 
«măscărici!»”. Cel care, itinerant, practica dansul, muzica sau 
poezia, în schimbul banului, era însemnat cu o dublă infamie, ca 
urmare a desconsideraţiei cu care începe să fie privită, de altfel, 
orice persoană care-şi cîştigă traiul de pe urma serviciilor 
retribuite. Aşadar, dacă participarea la obişnuitele farse de 
caracter mascate (p. 166) a fost considerată un capriciu scuzabil 
pentru tineret, apariţia pe scena publică pentru bani şi fără 
mască a trecut, dimpotrivă, drept scandaloasă, iar poetul a fost 
aşezat în aceeaşi categorie cu acrobatul şi măscăriciul. 
Asemenea oameni au fost declaraţi întotdeauna de către 
magistrul moravurilor drept incapabili de a servi în armata 
cetăţenilor şi de a vota în adunarea populară (p. 299). Mai mult, 


nu numai că organizarea spectacolelor a intrat în competenţa 
poliţiei oraşului, ceea ce spune deja foarte mult, dar aceasta a 
fost înzestrată, probabil încă din această perioadă, cu o 
extraordinară putere arbitrară asupra artiştilor profesionişti ai 
scenei. Nu numai că şefii poliţiei au deţinut suverana autoritate 
asupra acestora la sfîrşitul reprezentaţiei, atunci cînd, pe cît de 
îmbelşugat se revărsa vinul pentru cei iscusiţi, pe atit de 
nemiloase cădeau loviturile de nuia asupra celui neîndemiînatic, 
dar toţi magistraţii oraşului au avut dreptul, prin lege, să 
ordone, oriunde şi oricind, împotriva oricărui artist, pedepse 
corporale sau întemnițarea. Consecința firească a fost aceea că 
dansul, muzica şi poezia, cel puţin în măsura în care se 
manifestau pe scena publică, au ajuns în mîinile celor mai joase 
pături ale cetăţenilor romani şi îndeosebi ale străinilor ; iar dacă 
poezia a deţinut în general un rol prea nesemnificativ pentru a fi 
constituit îndeletnicirea unor artişti străini, putem considera încă 
valabilă aserţiunea potrivit căreia întreaga muzică sacrală şi 
profană a acestor timpuri a fost de origine etruscă, iar arta 
latină de a cînta la flaut, cîndva foarte apreciată la Roma (p. 
165), a fost depăşită de cea străină. Nu se poate vorbi despre o 
artă poetică. Nici jocurile cu măşti, nici recitările de pe scenă nu 
puteau să aibă un text deja stabilit, ci erau compuse cu 
regularitate de către recitatorii înşişi, după nevoi. Mai tîrziu, nu 
s-a păstrat din opera literară a acestei perioade nimic altceva 
decit un fel de Munci şi zile romane, o serie de sfaturi date unui 
fiu de către părintele său, ca şi poeziile pitagoreice ale lui 
Appius Claudius (p. 315), mai sus menţionate, primele încercări 
ale poeziei romane elenizate. Drept mărturii ale acestor poezii 
nu ni s-au păstrat altceva decit cîteva inscripţii funerare în vers 
saturnin. 

Şi începuturile istoriografiei romane aparţin, asemenea 
celor ale artei dramatice, acestei epoci, atît prin consemnarea 
spontană a evenimentelor, cît şi prin consolidarea convenţională 
a preistoriei comunităţii romane. Istoriografia se leagă în 
această epocă de listele de magistrați. Cea mai veche dintre 
ele, care a stat la dispoziţia istoricilor romani de mai tirziu şi de 
care, indirect, ne folosim şi noi, pare să fi provenit din templul 
lui lupiter Capitolinul, întrucît ea oferă numele conducătorilor 
anuali ai republicii, începînd cu consulul Marcus Horatius, care a 
consacrat templul în data de 13 septembrie a anului său 


consular. De asemenea este conform tradiţiei faptul că, cu 
prilejul unui legămiînt depus în urma unei epidemii teribile, 
consulii Publius Servilius şi Lucius Aebutius (după datarea 
acceptată acum, în anul 291, 463) au decretat ca, după fiecare 
o sută de ani, să fie bătut un cui în zidul templului capitolin. Mai 
tîrziu, erudiţii geometri şi scribi ai republicii, mai exact, 
pontifices, au fost aceia care au notat numele magistraţilor 
anuali, acest lucru fiind de competenţa lor, adăugind astfel la 
mai vechea tablă lunară una anuală; de atunci încoace, 
amîndouă vor fi numite cu numele de faste - denumire care nu 
s-a aplicat iniţial decît listei zilelor de judecată. Această notare 
trebuie să fi început la puţin timp după suprimarea regalității, 
întrucît consemnarea oficială a magistraţilor anuali a fost o 
necesitate stringentă, pentru a putea avea o evidenţă asupra 
succesiunii actelor oficiale; dar dacă a existat un asemenea 
vechi registru oficial al magistraţilor republicii, acesta a fost 
probabil distrus cu ocazia incendiului galic (364, 390), iar lista 
colegiului pontifical a fost completată mai tirziu pînă în timpul la 
care a fost redactată cu ajutorul listei capitoline, care n-a fost 
vătămată de catastrofă. Este cert că lista de magistrați de care 
dispunem a fost completată cu adăugiri, fiind împrumutate şi 
introduse, după pretențiile aristocrației, elemente din 
genealogiile acesteia; dar, în general, de la origine se bazează 
pe înregistrări contemporane şi demne de încredere. 
Dimpotrivă, anii calendaristici sînt redaţi numai incomplet şi cu 
aproximaţie, întrucît magistraţii republicii nu intrau în funcție 
odată cu începutul anului, nici măcar la o anumită zi fixă, ci 
aceasta varia după împrejurări, iar desele interregnuri care se 
intercalau frecvent între două consulate nici n-au fost luate în 
seamă în calculul care s-a făcut în baza anilor de magistratură. 
Dacă totuşi urmărirea anilor calendaristici s-a făcut pe baza 
acestei liste, trebuie să se fi ţinut seama de prima şi ultima zi a 
fiecărui colegiu de magistrați, ca şi de posibilele interregnuri, 
procedeu la care s-a recurs probabil de timpuriu. In plus, lista 
magistraţilor anuali a fost acordată cu cea calendaristică prin 
repartizarea, în fiecare an calendaristic, a unui colegiu de 
magistrați, iar acolo unde lista se dovedea insuficientă s-au 
adăugat ani suplimentari, care, în tabelul de mai tirziu al lui 
Varro, sînt desemnaţi prin cifrele 379-383, 421, 430, 445, 453. 
După anul 291 al Romei, anul 463 î.Cr., lista romană se 


suprapune - ce-i drept, nu în toate amănuntele, ci în general - 
cu calendarul roman, prezentind aşadar o mărturie autorizată 
din punct de vedere cronologic, în măsura în care o permit 
deficienţele calendarului roman. Cei 47 de ani care se află 
înaintea acestui termen se sustrag controlului, dar trebuie să 
corespundă cel puţin în linii generale; ceea ce s-a petrecut 
înainte de anul 245 al Romei, anul 509 î.Cr., scapă controlului 
cronologic. O eră general valabilă n-a fost constituită, dar în 
sfera religioasă anii au fost numărați de la consacrarea 
templului lui lupiter Capitolinul, care a deschis şi lista 
magistraţilor. De la consemnarea numelor magistraţilor pînă la 
menţionarea celor mai importante evenimente ce au avut loc în 
timpul magistraturii acestora, trebuia să fie făcut un singur pas. 
Din aceste notițe adăugate listei magistraţilor s-a născut cronica 
romană, aşa cum cronica Evului Mediu s-a născut din ştirile 
adăugate la tablele de la sărbătorile Paştelui. Mult mai tîrziu s-a 
trecut la conceperea unei cronici sistematice care să cuprindă 
numele tuturor magistraţilor şi toate evenimentele remarcabile 
din fiecare an, consemnate de către pontifi (/iber annalis). 
Înaintea eclipsei solare, înregistrată la data de 5 iunie 351 
(403), cu probabilă referire la cea din 20 iunie 354 (400), în 
cronica oraşului nu se mai găseşte trecută nici o altă menţiune a 
vreunei eclipse solare; listele cenzoriale se bucură de toată 
încrederea abia după secolul al V-lea (p. 80), iar execuțiile care 
s-au desfăşurat în faţa poporului şi semnele de bun augur 
pentru întreaga comunitate par să fi fost introduse în cronică cu 
regularitate abia în a doua jumătate a secolului al V-lea. 

După toate aparențele, instituirea unui calendar regulat şi, 
în strinsă legătură cu aceasta, redactarea listei mai vechi a 
magistraţilor par să fi avut loc în prima parte a secolului al V-lea. 
Dar şi după ce s-a încetățenit obiceiul ca pontiful să noteze 
anual războaiele şi colonizările, epidemiile şi scumpirea vieţii, 
eclipsele şi miracolele, decesul preoţilor şi al altor bărbaţi 
distinşi, noile decrete ale poporului, situaţia tezaurului şi să 
expună aceste documente în locuinţa sa oficială pentru 
consultare publică şi păstrarea lor în memoria urmaşilor, sîntem 
încă foarte departe de o istoriografie reală. Cît de sumare au 
fost asemenea consemnări la sfîrşitul acestei perioade şi cîtă 
libertate de interpretare au oferit fanteziei analiştilor de mai 
tîrziu sînt lucruri dovedite cu evidenţă de comparaţia relatărilor 


despre campania anului 456 (298) din anale şi a celor de pe 
inscripţia funerară a consulului Scipio. Istoricii de mai tîrziu n-au 
fost în stare să înjghebeze din aceste notite din cronicile 
oraşului o relatare continuă şi cît de cît coerentă; nici noi, chiar 
dacă am dispune de aceste anale în forma lor originară, nu am 
putea decit cu greu scrie o istorie exactă despre acele timpuri. 
Asemenea anale ale oraşului n-au existat însă numai la Roma, ci 
fiecare cetate latină a avut, pe lîngă pontifii săi, analiştii proprii, 
aşa cum ne-o dovedesc unele notițe referitoare la Ardea, 
Ameria, Interamna de pe Nar; cu totalitatea acestor anale ale 
oraşelor s-ar fi putut realiza ceva asemănător cu ceea ce s-a 
obţinut prin compararea diferitelor cronici mănăstireşti din Evul 
Mediu timpuriu. Din nefericire, romanii au preferat mai tîrziu să 
completeze lacunele prin „minciună elenă”, mai bine zis 
elenizată. Cu excepţia acestor cronici, care au fost concepute 
într-adevăr foarte sumar şi mînuite cu stîngăcie, menite să 
eternizeze epocile îndepărtate şi evenimentele trecute, nu par 
să fi existat alte scrieri care să fi servit în mod nemijlocit istoriei 
romane. Nu s-a descoperit nici o urmă de cronici private. În 
familiile distinse s-a instituit numai obiceiul de a stabili tabele 
genealogice, atît de importante sub aspectul dreptului, şi de a 
picta arborele genealogic pe peretele fațadei, întru memoria 
veşnică. Aceste liste, care menţionau cel puţin magistraturile, n- 
au oferit numai un punct de plecare pentru tradiţia familiei, dar 
de ele trebuie să se fi legat de timpuriu notițele biografice. 
Necroloagele, care la Roma nu puteau lipsi de la înmormiîntarea 
nici unui om distins, fiind rostite, de regulă, de ruda cea mai 
apropiată a decedatului, cuprindeau în esenţă nu numai 
enumerarea virtuţilor şi titlurilor acestuia, dar şi relatarea 
faptelor şi virtuțile strămoşilor săi; în felul acesta, ele trebuiau 
să fi fost transmise de la o generaţie la alta. Astfel s-au putut 
conserva multe date preţioase, dar, în acelaşi timp, au putut fi 
introduse şi multe răstălmăciri şi falsificări grosolane. 

Nu numai adevărata istoriografie, ci şi istoria 
convenţională a Romei îşi are începuturile în aceste timpuri. 
Izvoarele ei au fost, bineînţeles, aceleaşi ca peste tot. Citeva 
evenimente şi cîteva nume, precum acelea ale regilor Numa 
Pompilius, Ancus Marcius, Tullus Hostilius, înfrîngerea latinilor 
de către regele Tarquinius şi alungarea Tarquiniilor, se vor fi 
perpetuat prin tradiţia orală. Alte fapte au fost furnizate de 


tradiţia familiilor aristocratice, de exemplu cele despre Fabii. În 
alte relatări au fost simbolizate şi prezentate cu deosebită 
vivacitate străvechile instituţii şi îndeosebi realităţile legislative, 
de exemplu caracterul sacru al zidurilor Romei în legenda 
despre moartea lui Remus, suprimarea legii talionului în cea 
referitoare la sfîrşitul regelui Tatius (p. 115), necesitatea 
reglementărilor în legătură cu podul de lemn peste Tibru în cea 
despre Horatius Cocles, naşterea dreptului de grațiere a 
comunităţii în frumoasa povestire despre Horatii şi Curatii, 
apariţia emancipării şi introducerea dreptului civil pentru liberţi 
în aceea privind conspirația Tarqguiniilor şi a sclavului Vindicius. 
Tot din această categorie face parte însăşi istoria întemeierii 
Romei, care încearcă să lege originea acesteia de Latium şi de 
metropola latină consacrată, Alba. De cognomenele bărbaţilor 
iluştri s-au legat multe glose istorice: de exemplu, Publius 
Valerius, „Servitorul poporului” (Poplicola), a reunit în jurul 
numelui său un ciclu de anecdote contemporane. Dar mai ales 
smochinul sacru şi alte locuri şi curiozităţi ale Romei au dat 
naştere unui număr mare de povestiri pioase, de felul acelora 
care, după un mileniu, au format mirabilia Urbis. Din această 
epocă datează, în mod sigur, o anumită corelare a tuturor 
acestor legende, stabilirea succesiunii celor şapte regi, fixarea 
perioadei lor de guvernare, la 240 de ani în total, care se 
bazează, neîndoielnic, pe calculul gentilic, şi chiar începutul 
redactării oficiale a relatării acestor fapte. Trăsăturile 
fundamentale şi mai ales cvasi-cronologia ei apar în tradiţia de 
mai tîrziu cu o asemenea neclintire, încît numai din cauza 
acestui fapt fixarea ei nu poate fi situată în epoca literară a 
Romei, ci înaintea ei. Dacă cei doi gemeni, Romulus şi Remus, 
sînt prezentaţi începînd cu anul 458 (296) ca fiind alăptaţi de 
lupoaică, aşezaţi lîngă smochinul sacru, atunci romanii care au 
supus Latiumul şi Samniumul nu pot să fi auzit istoria întemeierii 
oraşului lor natal altfel decît cum o citim şi noi în Titus Livius; 
chiar şi aborigenii, cu sensul de „cei de la începuturi”, acest 
rudiment naiv al cercetărilor istorice despre neamul latinilor, 
apar deja în anul 465 (289) la scriitorul sicilian Kallias. Natura 
cronicii cere ca istoriei să-i fie adăugată preistoria şi să fie dusă, 
dacă nu pînă la crearea cerului şi pămîntului, cel puţin pînă la 
constituirea comunității; într-adevăr, este confirmat cu 
certitudine că tablele pontifilor consemnau anul întemeierii 


Romei. De aici putem deduce că, după ce în prima jumătate a 
secolului al V-lea a trecut la consemnările rare de pînă atunci, 
limitate, de regulă, la numele magistraţilor, la instituirea unei 
cronici anuale regulate, colegiul pontifilor a adăugat şi istoria 
regilor Romei şi a suprimării lor, care lipsea la început, şi a 
realizat, prin fixarea naşterii republicii la 13 septembrie 245 
(509), ziua consacrării templului capitolin, o legătură, ce-i drept, 
numai aparentă, între povestirea atemporală şi relatarea 
analelor. Neîndoielnic că şi elenismul a contribuit la această 
determinare a originilor Romei : speculaţiile despre populaţia 
originară şi aceea de mai tirziu, despre prioritatea vieţii 
pastorale faţă de agricultură şi transformarea omului Romulus în 
zeul Quirinus (p. 128) par cu totul greceşti; chiar mistificarea 
figurilor cu totul naţionale, a piosului Numa şi a înţeleptei 
Egeria, prin pătrunderea ştiinţelor pitagoreice străvechi, nu pare 
să fi aparţinut în vreun fel elementelor celor mai recente ale 
preistoriei romane. În mod asemănător acestor începuturi ale 
comunităţii au fost completaţi şi arborii genealogici şi ai 
familiilor nobile, fiind prelungiţi, după o cutumă heraldică larg 
răspîndită, întotdeauna pînă la strămoşi iluştri; astfel, de 
exemplu, Aemiliii, Calpurniii, Pinariii şi Pomponiii şi-au susţinut 
descendența de la cei patru fii ai lui Numa, Mamercus, Calpus, 
Pinus şi Pompo; în plus, Aemiliii se considerau descendenţi şi de 
la unul dintre fiii lui Pythagoras, Mamercus, supranumit „Cel 
care vorbeşte bine” (aiuvAoc). In ciuda acestor reminiscenţe 
elene pretutindeni vizibile, preistoria comunităţii, ca şi cea a 
familiilor, poate fi considerată una naţională, întrucît, pe de o 
parte, s-a născut la Roma, iar pe de alta tendinţa ei principală a 
fost de la început îndreptată spre stabilirea unei punți între 
Roma şi Latium, nu între Roma şi Grecia. 

Narațiunea şi poezia greacă au fost cele care şi-au asumat 
cealaltă sarcină. Legenda elenă relevă un efort constant de a 
ţine pasul cu descoperirile geografice, din ce în ce mai extinse, 
şi de a alcătui cu ajutorul nenumăratelor istorioare ale 
călătoriilor şi ale navigatorilor o istorie universală dramatizată. 
Dar procedeul este foarte naiv. Rareori întîlnim o relatare 
asemănătoare primei lucrări istorice greceşti care aminteşte de 
Roma, istoria siciliană a lui Antiochos din Siracusa (încheiată în 
anul 330, 424), conform căreia un bărbat, pe nume Sikelos, ar fi 
mers din Roma în Italia, altfel spus în peninsula brutiană; se 


afirmă astfel înrudirea romanilor, siculilor şi brutienilor, fără vreo 
tendinţă elenizantă. În general, legenda este tot mai mult 
înclinată să prezinte întreaga lume barbară ca originîndu-se de 
la greci sau, dacă nu, ca fiind supusă de către aceştia; grecii au 
aruncat de timpuriu plasa acestor legende asupra Occidentului. 
Legendele despre Hercule şi despre argonauţi au dobiîndit o 
importanţă mai redusă pentru Italia decît călătoriile de 
întoarcere după căderea llionului, cu toate că Hekataios (mort în 
anul 257, 497) cunoştea deja calvarul lui Hercule, iar „Argo” 
străbate, după Marea Neagră, Oceanul Atlantic, apoi Nilul, 
întorcîndu-se în Marea Mediterană. Conform primelor informaţii 
despre Italia, Diomedes rătăceşte prin Marea Adriatică, iar 
Odiseu prin Marea Tireniană (p. 107); cel puţin această ultimă 
localizare a poemului homeric se află foarte aproape de 
legendă. Pînă în epoca lui Alexandru, regiunile de lîngă Marea 
Tireniană au ţinut, în domeniul fabulării greceşti, de sfera 
legendei lui Odiseu. Ephoros, care-şi încheie opera în anul 414 
(340), şi aşa-numitul Skylax (în jurul anului 418, 336) urmează, 
în esenţă, aceeaşi ultimă legendă. Poezia mai veche nu 
consemnează nimic despre călătorii troieni; la Homer, după 
căderea cetăţii, Enea domneşte asupra troienilor care nu-şi 
părăsiseră patria. Abia marele tălmăcitor de mituri Stesichoros 
(122-201, 632-533) îl aduce pe Enea în ţinuturile occidentale, în 
opera sa Distrugerea Ilionului, pentru a îmbogăţi poetic lumea 
fabuloasă a meleagurilor sale natale şi a patriei pentru care 
optase, Sicilia şi Italia meridională, punîndu-i în opoziţie pe eroii 
troieni şi eleni. De la el datează contururile consacrate ale 
acestei istorisiri, îndeosebi grupul eroului - părăsirea llionului în 
flăcări, împreună cu soţia, fiul şi bătrînul tată care poartă zeii 
casei -, şi identificarea importantă a troienilor cu autohtonii 
sicilieni şi italici, care se traduce mai ales prin legenda trimbiţei 
lui Misenos, eponimul promontoriului misenian. Bătrînul poet a 
fost călăuzit de sentimentul că barbarii italici ar fi mai apropiaţi 
de eleni decit ceilalţi şi că relaţia dintre eleni şi italici nu putea 
să fie formulată poetic asemenea celei dintre aheii homerici şi 
troieni. Această nouă legendă troiană se va contopi în curînd cu 
mai vechea legendă despre Odiseu, incluzînd, în egală măsură, 
întreaga Italie. Potrivit lui Selanikos (care a scris în jurul anului 
350, 404), Odiseu şi Enea au ajuns în Italia prin ţinuturile tracice 
şi molose. Aici, femeile troiene captive vor incendia corăbiile, iar 


Enea va întemeia oraşul Roma, numindu-l după numele uneia 
dintre aceste femei. În mod asemănător, cu aceeaşi lipsă de 
acoperire, Aristotel (370-432, 384-322) ne povesteşte că un 
grup de corăbii eşuate pe coasta latină au fost incendiate de 
către sclavele troiene, iar din descendenţii acestor bărbaţi ahei, 
nevoiţi să rămînă aici, şi din soțiile lor troiene s-ar fi născut 
latinii. In această tradiţie au fost preluate şi elemente ale 
legendei autohtone, pe care comerţul intens, cel puţin către 
sfîrşitul acestei epoci, dintre Sicilia şi Italia a colportat-o pînă în 
Sicilia. In versiunea asupra fondării Romei alcătuită de sicilianul 
Kallias (în jurul anului 465, 289) s-au contopit povestiri despre 
Odiseu, Enea şi Romulus; dar adevăratul autor al versiunii, 
foarte cunoscută mai tirziu, referitoare la călătoria troienilor a 
fost Timaios din Tauromenion, în Sicilia, care şi-a încheiat istoria 
sa în anul 492 (262). El este primul care-l „lasă” pe Enea să 
fondeze mai întîi Lavinium, cu sanctuarul zeilor penaţi troieni, şi 
abia după aceea Roma; el trebuie să o fi introdus, de asemenea, 
pe tyriana Elisa sau pe Dido în legenda despre Enea, întrucît 
Dido apare la el ca întemeietoarea Cartaginei, iar Roma şi 
Cartagina au fost fondate, după el, în acelaşi an. Imboldul 
acestor inovaţii a fost dat, pe lîngă criza care îi implica pe 
romani şi cartaginezi în perioada şi în spaţiul unde Timaios îşi 
concepea opera, şi de anumite relatări despre obiceiuri şi tradiţii 
latine, care au ajuns pînă în Sicilia; dar, în general, această 
povestire nu poate să fi fost adusă din Latium, ci trebuie să fi 
fost o invenţie nesăbuită a acestui „palavragiu” bătrîn. Timaios 
a auzit, probabil, vorbindu-se despre străvechiul templu al zeilor 
casei din Lavinium, dar faptul că aceştia erau consideraţi de 
lavinaţi drept Penaţii aduşi de către Eneazi din Ilion nu poate să 
fie decit o născocire a sa. La fel şi paralela ingenioasă dintre 
„calul de octombrie” al romanilor şi calul troian, iar în cazul 
inventarierii exacte a obiectelor sacre din Lavinium, acestea au 
fost, ne relatează omul nostru de încredere, baghete din fier şi 
cupru şi un vas din argilă de fabricaţie troiană. Bineînţeles că 
tocmai Penaţii nu au putut fi văzuţi, de nimeni, sub nici o formă, 
încă multe secole după aceea; dar Timaios era unul dintre acei 
istorici care sînt foarte bine documentaţi cu privire la lucrurile 
care nu se pot cunoaşte. Polybios, care şi-a cunoscut omul, a 
recomandat, pe bună dreptate, să nu i se acorde nici cea mai 
mică încredere, mai ales acolo unde - ca în cazul de faţă - face 


referire la mărturii originale. Într-adevăr, retorul sicilian, care 
putea să arate mormîntul lui Thukydides în Italia şi care nu 
găsea pentru Alexandru un elogiu mai mare decit faptul că a 
cucerit Asia mai repede decit a terminat Isocrate Panaegiricul 
său, a fost omul potrivit să frămînte din poezia naivă a 
timpurilor de odinioară acel aluat pestriţ, căruia soarta i-a 
conferit o celebritate atît de ieşită din comun. Nu se poate 
stabili sigur în ce măsură istoria fabuloasă a grecilor cu privire la 
evenimentele italice, aşa cum se născuse ea acum în Sicilia, a 
pătruns în aceste timpuri în Italia însăşi. Legăturile cu ciclul 
Odiseei, pe care le întîlnim mai tirziu în legendele despre 
întemeierea  Tusculumului,  Praenestei,  Antiumului, Ardeii, 
Cortonei, s-ar putea să se fi născut de pe acum. De asemenea, 
trebuie să se fi impus la Roma, la sfîrşitul acestei epoci, credinţa 
în originea troiană a romanilor, întrucît prima mărturie sigură 
despre o legătură dintre Roma şi Orientul grecesc o constituie o 
intervenţie a romanilor în favoarea „rudelor de sînge” din Ilion în 
anul 472 (282). Ceea ce dovedeşte că legenda lui Enea este 
relativ de dată recentă şi relativ superficială în comparaţie cu 
legenda despre Odiseu; iar redactarea definitivă a acestei 
povestiri, precum şi identificarea ei cu legenda despre 
întemeierea Romei aparţin în orice caz epocii următoare. În timp 
ce la eleni istoriografia, sau ceea ce se numea astfel, se străduia 
în felul ei să reconstituie istoria primitivă a Italiei, ea a uitat 
aproape în întregime de istoria contemporană a peninsulei, fapt 
semnificativ pentru decadenţa istoriei elene, pentru noi puţin 
îmbucurător. Theopomp din Chios (care îşi încheie relatarea în 
anul 418, 336) abia dacă aminteşte în treacăt de cucerirea 
Romei de către celți; Aristotel (pp. 236-237), Kleitarchos (p. 
268), Teofrast (p. 290), Heracleides din Pont (mort în jurul anului 
450, 304) amintesc ocazional diferite evenimente referitoare la 
Roma. Numai cu Hieroymos din Candia, care, fiind istoriograful 
lui Pyrrhos, a scris şi istoria războaielor italice ale acestuia, 
istoriografia grecească devine şi izvor pentru istoria romană. 
Dintre ştiinţe, jurisprudenţa a primit un nepreţuit 
fundament prin codificarea legilor Romei în anii 303 (451) şi 
304 (450). Acest cod al înţelepciunii, cunoscut sub numele 
Legea Celor Douăsprezece Table, este probabil cel mai vechi 
monument roman care merită denumirea de carte. Unei epoci 
puţin mai tîrzii trebuie să-i fie atribuit şi nucleul aşa-numitelor 


„legi regale”, mai exact al anumitor prescripţii, în principal 
sacrale, care se bazau pe cutume şi care au fost transpuse în 
domeniul public prin colegiul pontifilor, însărcinat, ce-i drept, nu 
cu legislaţia, ci cu jurisprudenţa. De asemenea, de la începutul 
acestei perioade s-a instituit probabil obiceiul de a consemna, 
dacă nu plebiscitele, cel puţin hotărtrile cele mai importante ale 
senatului. Am văzut că problema conservării lor a fost aprig 
disputată în primele lupte dintre stări (p. 206). Aşadar, în timp 
ce creşte numărul documentelor juridice, se stabilesc şi 
fundamentele unei ştiinţe propriu-zise a dreptului. Atit 
magistraţii anuali, cît şi juraţii luaţi din rîndul poporului au fost 
obligaţi să se adreseze unor jurisconsulţi (auctores) care 
cunoşteau procedura juridică şi care puteau să propună o 
decizie pe baza cazurilor precedente sau, în lipsa acestora, pe 
baza principiilor. Pontifii, care, în mod obişnuit, au fost consultaţi 
atit în legătură cu fixarea zilelor de judecată, cît şi în legătură cu 
toate dubiile privind cultul zeilor şi actele juridice, au dat, la 
cerere, sfaturi şi asupra altor probleme de drept şi şi-au 
exprimat opiniile, atunci cînd le-au fost solicitate, cu privire la 
toate formele legale pentru fiecare caz în parte, dezvoltind 
astfel în sînul colegiului lor tradiţia care va servi de temelie 
dreptului privat roman. Toate aceste formule împreună cu un 
calendar care indica zilele de judecată au fost aduse la 
cunoştinţa poporului în jurul anului 450 (304) de către Appius 
Claudius sau de către scribul acestuia, Gnaeus Flavius. Insă 
această tentativă de a formula ştiinţa, care încă nu luase 
conştiinţă de sine, a rămas mult timp un fapt izolat. Este de 
înţeles că însuşirea dreptului şi jurisprudenţei a constituit de pe 
acum un mijloc de a se recomanda în faţa poporului, în scopul 
de a accede la magistraturi, chiar dacă relatările, potrivit cărora 
primul pontifex plebeu, Publis Sempronius Sophus (consul în 
anul 450, 304), şi primul pontifex maximus plebeu, Tiberius 
Coruncanius (consul în anul 474, 280), îşi datorau titlurile lor 
onorifice cunoştinţelor de drept, sînt mai degrabă o anticipare a 
celor de mai tîrziu decit o tradiţie. Geneza propriu-zisă a limbii 
latine şi, probabil, şi a celorlalte limbi italice datează dintr-o 
epocă îndepărtată, iar în perioada de care ne ocupăm limba 
latină a fost fixată în trăsăturile ei principale. Faptul este dovedit 
prin Legea Celor Douăsprezece Table, păstrate, în parte, prin 
tradiţia orală, în parte, prin fragmente puternic modernizate, 


care conţin un număr de cuvinte arhaice şi de formulări 
nefinisate, îndeosebi omiterea subiectului nedefinit, dar care nu 
prezintă totuşi dificultăţile de interpretare ale cîntecului arvalilor 
şi se apropie mai mult de limba lui Cato decit de aceea a 
vechilor litanii. Dacă la începutul secolului al VIl-lea al Romei 
romanii au avut dificultăţi în a înţelege documentele din secolul 
al V-lea, aceasta se datorează neîndoielnic absenței unei 
cercetări propriu-zise, în special a unei cercetări de arhivă. În 
această perioadă de formare a jurisprudenţei şi a redactării 
legilor trebuie să se fi dezvoltat şi limbajul specific, care, cel 
puţin în forma sa definitivă, nu poate să fi fost cu nimic mai 
prejos de limbajul juridic englez de astăzi, cu formule şi expresii 
imuabile, enumerări nesfiîrşite de detalii şi fraze interminabile, 
dar care se recomandă iniţial prin precizia şi vigoarea sa, pe 
care omul de rînd le ascultă, fără să înţeleagă nimic, cu respect, 
nerăbdare sau enervare, după structura şi starea sa psihică. De 
asemenea, în această epocă, a început să se manifeste 
preocuparea naţională pentru limbile indigene. La începutul 
perioadei (p. 160), idiomul sabelic, ca şi cel latin erau 
amenințate de barbarizare, întrucît suprimarea terminaţiilor, 
folosirea vocalelor mute şi abandonarea consoanelor mai 
delicate devenea o uzanţă, la fel ca în limbile romanice din 
secolele al V-lea şi al VI-lea d.Cr. Împotriva acestei tendinţe s-a 
produs însă o reacţie. Sunetele d şi r, în oscă, şi g şi h, în latină, 
care se contopiseră, vor fi din nou separate şi înzestrate fiecare 
cu semnul său separat; o şi u, pentru care osca nu avusese de la 
început semne distincte şi care au fost deosebite iniţial în latină, 
dar care erau acum amenințate cu confundarea, se vor separa 
iarăşi; mai mult, în oscă, í va fi pronunţat şi scris în două feluri; 
în fine, scrierea se apropie cu mult mai mult de pronunțare, 
întrucit la romani s fusese frecvent înlocuit cu r. Elementele 
cronologice datează această reacţie în secolul al V-lea; g latin 
nu fusese prezent, de exemplu, în jurul anului 300; în jurul 
anului 500, primul din familia Papiriilor, care se numea Papirius 
în loc de Papisius, a fost consulul anului 418 (336); introducerea 
lui r în locul lui si se atribuie cenzorului Appius Claudius. Fără 
îndoială că recurgerea la o pronunție mai elegantă şi mai exactă 
merge mînă în mînă cu influenţa crescîndă a civilizaţiei greceşti, 
care se face simțită în această perioadă în toate domeniile 
spiritului italic; şi aşa cum monedele de argint din Capua şi Nola 


erau cu mult mai perfecţionate decit aşii contemporani din 
Ardea şi Roma, la fel limba şi scrierea par să se fi cristalizat mai 
repede şi mai complet în Campania decit în Latium. Cit de 
departe de o formă finită se aflau limba şi scrierea romană la 
sfîrşitul acestei epoci, cu toate eforturile depuse pînă acum, ne- 
o demonstrează inscripţiile păstrate din secolul al V-lea, în care 
domneşte cea mai liberă fantezie, îndeosebi în scrierea sau 
omiterea literelor m, d, şi s la sfîrşit de cuvînt şi a lui n la început 
şi în deosebirea vocalelor o-u şi e-i; este foarte probabil ca 
sabelii să fi făcut progrese mai mari în această direcţie, în timp 
ce umbrii au fost puţin afectaţi de influenţa regeneratoare a 
elenilor. 

Datorită acestui progres al jurisprudenţei şi al gramaticii, 
şi învățămîntul elementar, care trebuie să fi apărut ca atare mai 
de timpuriu, a cunoscut o anumită dezvoltare. Aşa cum Homer a 
fost cartea greacă cea mai veche, Legea Celor Douăsprezece 
Table au constituit cea mai veche carte romană, amîndouă 
devenind în patria lor fundamentul esenţial al educaţiei, iar 
învăţarea pe de rost a catehismului juridico-politic a ajuns piatra 
de temelie a creşterii copiilor romani. Pe lîngă cunoscătorii latini 
ai literelor (/itteratores), au existat, bineînţeles, după ce 
cunoaşterea limbii elene devenise o necesitate pentru fiecare 
om de stat sau comerciant, şi gramaticieni greci (grammatici), 
în parte, sclavi publici, în parte, învăţători particulari, care, în 
locuinţa lor sau a elevului, dădeau lecţii despre rostirea şi citirea 
corectă a limbii elene. Nuiaua îşi păstrează desigur importanţa 
în procesul educativ, ca, de altfel, în armată sau la poliţie. Dar 
învățămîntul nu poate să fi depăşit în această perioadă treapta 
elementară; nu exista nici o diferenţă socială esenţială între 
romanul instruit şi romanul ignorant. 

Romanii nu s-au distins niciodată în ştiinţele matematice 
şi mecanice; acest lucru este cunoscut şi e valabil pentru 
această epocă probabil printr-un singur fapt, care poate fi datat 
acum: încercarea decemvirilor de a regulariza calendarul. Ei au 
dorit să schimbe calendarul care se baza pînă acum pe trieteris 
(p. 156), atît de incomod, cu cel attic, care se baza pe oktaeteris 
care păstra luna lunară de douăzeci şi nouă de zile şi jumătate, 
dar care fixa anul solar de 365 de zile şi şase ore, în loc de 368 
de zile şi şase ore, şi care, pentru o durată neschimbată de 354 
de zile pe an, nu intercala, ca înainte, 59 de zile pentru fiecare 


patru ani, ci 90 pentru fiecare opt ani. În acelaşi sens, inovatorii 
calendarului roman au intenţionat, păstrind neschimbat 
calendarul vechi, să nu scurteze lunile intercalate în cei doi ani 
bisecți ai ciclului de patru ani, ci să scurteze luna februarie cu 
şapte zile, altfel spus, să fixeze această lună în anii bisecți la 22, 
respectiv 21 de zile în loc de 29, respectiv 28. Dar ignoranţa 
matematică şi speculaţiile teologice, îndeosebi cele privind 
sărbătoarea anuală a lui Terminus, care cădea exact în zilele 
lunii februarie ce urmau să fie suprimate, au denaturat în aşa 
măsură reforma intenţionată, încît luna februarie a anilor bisecți 
a devenit de 24, respectiv de 23 de zile, noul an solar roman 
însumînd acum de fapt 366 de zile şi şase ore. Aceste 
neajunsuri practice au fost în parte remediate prin înlăturarea 
calculului după lunile calendaristice sau de zece luni (p. 155), 
care nu mai putea fi aplicat din cauza inegalităţilor create, şi 
introducerea calculului după perioada de zece luni ale unui an 
solar de 365 de zile sau a aşa-numitului an de zece luni cu 304 
de zile, pentru socoteli mai exacte. Pe de altă parte, îndeosebi în 
mediul ţăranilor, a fost folosit şi în Italia, destul de timpuriu (în 
jurul anului 386, 368), calendarul pentru agricultori, întemeiat 
de Eudoxos pe baza anului solar egiptean de 365 de zile şi şase 
ore. Domeniile care se găsesc în directă legătură cu ştiinţele 
mecanice, arhitectura şi sculptura, ne oferă o imagine mai 
bogată despre ceea ce au putut realiza italicii în această 
privinţă. Ce-i drept, nici aici nu întîlnim o originalitate propriu- 
zisă; dar dacă prin pecetea imitaţiei, care afectează aproape 
întreaga plastică italică, interesul artistic în sine scade foarte 
mult, ea atrage cu atît mai mult interesul istoric, întrucît, în 
parte, poartă mărturiile cele mai remarcabile ale unor relaţii 
dintre popoare dispărute, în parte, este singura capabilă să 
reînvie istoria diferitelor populaţii ale italicilor neromani, de 
altfel în totalitatea ei necunoscută. Despre această problemă nu 
putem spune nimic nou; putem exprima însă cu cea mai mare 
exactitate şi pe o bază mai largă ceea ce au arătat deja mai sus 
(p. 173); altfel spus, influenţa elenă a pătruns masiv printre 
etrusci şi italici, producînd la unii o artă mai bogată şi mai 
pretențioasă, la ceilalţi, una mai accesibilă şi mai profundă. 

Am arătat mai sus că arhitectura italică a tuturor 
ținuturilor a primit, încă din cele mai vechi timpuri, elemente 
greceşti. Zidurile cetăților, cisternele de apă, mormintele 


acoperite în formă de piramidă, templul toscan nu sînt sau sînt 
foarte puţin diferite de cele mai vechi construcţii elene. Despre 
o evoluţie ulterioară a arhitecturii la etrusci în această epocă nu 
ni s-a păstrat nici o mărturie; nu întîlnim aici nici un element nou 
receptat, nici o creaţie originală, cel puţin dacă nu vrem să luăm 
în considerare mormintele somptuoase de genul celui descris cu 
insistenţă de Varro, aşa-numitul „mormiînt al lui Porsena” din 
Chiusi, care aminteşte de măreţia inutilă şi stranie a piramidelor 
egiptene. În Latium, cel puţin în primul secol şi jumătate al 
republicii, au fost păstrate vechile tipare ; am constatat mai sus 
că, odată cu instaurarea republicii, arta mai degrabă a decăzut 
decit a înregistrat vreun progres (p. 310). Din această epocă nu 
putem aminti alt monument arhitectonic latin de oarecare 
importanţă decit templul lui Ceres, construit la Roma, în Circ, în 
anul 261 (493), care a fost considerat în epoca imperială drept 
model al stilului toscan. Spre sfîrşitul acestei epoci însă, în 
arhitectura italică şi îndeosebi în cea romană (p. 310) pătrunde 
un suflu nou; apare grandioasa construcţie cu boltă. Ce-i drept, 
nimic nu ne îndreptăţeşte să declarăm arcada şi bolta drept 
invenţii ale italicilor. De asemenea, este un fapt stabilit că, în 
epoca genezei arhitecturii elene, grecii nu cunoscuseră arcada 
şi, de aceea, pentru templele lor foloseau tavanul plat şi 
acoperişul în două ape; arcada poate să fie însă o invenţie de 
dată mai recentă a elenilor, născută din mecanica raţională, aşa 
cum susţine tradiţia grecească, atribuind-o fizicianului Democrit 
(294-297, 360-357). Această prioritate a construcţiei în arcade 
la greci faţă de romani concordă (opinie împărtăşită de cei mai 
mulţi) cu faptul că bolta de la c/oaca maxima şi aceea care s-a 
ridicat mai tîrziu deasupra fîntînii capitoline (p. 170), iniţial cu un 
acoperiş piramidal, sînt cele mai vechi monumente păstrate la 
care s-a aplicat acest principiu, întrucît este mai mult decit 
probabil că aceste construcţii în boltă nu aparţin epocii regale, ci 
abia celei republicane (p. 89) şi că, în epoca regală, în Italia 
întîlnim numai acoperişuri plate sau în două ape (p. 171). Orice 
opinie am adopta în problema bolţii, larga ei utilizare este 
pretutindeni, şi mai cu seamă în arhitectură, cel puţin tot atît de 
importantă ca şi enunţarea principiului în sine; iar această 
utilizare revine în mod incontestabil romanilor. Odată cu secolul 
al V-lea încep să se construiască porţi, mai ales poduri şi 
apeducte cu boltă, care va rămîne de acum înainte nedespărţită 


de numele romanilor. O inovaţie înrudită, străină grecilor, dar 
foarte familiară romanilor şi aplicată mai ales la cultele lor 
negreceşti, tipic romane, îndeosebi la cel al Vestei, este forma 
circulară a templului şi a acoperişului-cupolă. Consideraţii 
asemănătoare se pot face şi în legătură cu alte îmbunătăţiri 
minore, dar nelipsite de importanţă. Nu putem însă vorbi de 
originalitate sau de geniu artistic; dar pavajul solid al străzilor 
romane, drumurile lor indestructibile, cărămizile lor late şi de o 
duritate extraordinară, mortarul clădirilor făcut pentru eternitate 
dovedesc tăria de nezdruncinat, hărnicia energică a spiritului 
roman. 

Ca şi artele tectonice, cele sculpturale şi ale desenului, 
poate chiar într-o măsură mai mare, nu sînt pe pămîntul Italiei 
atit produse ale influenţei greceşti, cît germinaţii din sămiînţa 
elenă. Mai sus (p. 172), am amintit că, deşi sînt surorile mai 
tinere ale arhitecturii, au început să se dezvolte, cel puţin în 
Etruria, încă din timpul epocii regale; înflorirea lor e databilă, în 
Etruria şi mai ales în Latium, în perioada republicii; fapt ce 
rezultă cu evidenţă din aceea că, în ţinuturile ocupate în cursul 
secolului al IV-lea de către celți şi samniţi, abia dacă descoperim 
o urmă a manifestărilor artistice etrusce. Plastica etruscă s-a 
restrîns la început îndeosebi la lutul ars, cupru şi aur, materii 
oferite artiştilor etrusci de depunerile bogate în argilă, de minele 
de cupru şi de activitatea comercială. Avîntul pe care l-a luat 
plastica în lut este demonstrat de masele enorme de reliefuri şi 
statui din acest material cu care au fost ornaţi pereţii, 
frontoanele şi acoperişurile templelor etrusce, păstrate în ruine 
pînă astăzi şi de exportul operelor de acest gen în Latium. 
Turnarea obiectelor de cupru nu se află mai prejos. Artiştii 
etrusci s-au încumetat să fabrice statui de bronz colosale, înalte 
de pînă la 50 de picioare, iar la Volsinii, Delphiul etrusc, au fost 
expuse în jurul anului 489 (265), conform tradiţiei, două mii de 
statui în bronz; în schimb, sculptura în piatră a început în 
Etruria, ca peste tot de altfel, cu mult mai tîrziu, întîrzierea fie 
provocată de cauze interne, dar şi de lipsa unei materii brute 
adecvate - carierele de la Carrara nu erau încă deschise. Cel 
care a văzut numeroasele şi filigranatele podoabe de aur din 
mormintele Etruriei meridionale nu va considera neverosimilă 
relatarea potrivit căreia cupele de aur tireniene erau apreciate 
chiar în Attica. Concomitent, deşi de dată recentă, sculptura în 


piatră s-a răspîndit şi ea în Etruria. Elevi ai grecilor, desenatorii 
şi pictorii etrusci s-au distins în incizarea metalului şi în pictura 
murală monocromatică. Dacă comparăm acum ţinutul italicilor 
propriu-zişi cu cel al etruscilor, constatăm relativa inferioritate 
artistică a celui dintii faţă de bogăţia etruscă. La o analiză mai 
atentă însă, nu ne putem sustrage impresiei că atit națiunea 
latină, cît şi cea sabelică au avut aptitudini artistice superioare 
celei etrusce. Ce-i drept, pe teritoriul propriu-zis al sabelilor, în 
Sabina, în Abruzzi, în Samnium, practic nu se găsesc opere de 
artă şi nici monede. Însă triburile samnite care s-au stabilit pe 
țărmurile Mării Tireniene sau ale Mării lonice nu numai că şi-au 
însuşit arta elenă în formele ei de manifestare, dar au 
aclimatizat-o mai mult sau mai puţin complet în teritoriile lor. 
Deja la Velitrae, unde limba şi particularitatea volscă par să se fi 
păstrat cel mai mult, cu toate că oraşul a fost transformat într-o 
colonie latină şi, mai tîrziu, într-un oraş cu drept de cetăţenie 
fără sufragiu, s-au găsit teracote viu colorate într-o manieră 
originală. În Italia meridională, Lucania pare să fi fost influenţată 
în măsură mai redusă de arta elenă; dar în Campania şi în 
Bruttium, sabelii şi elenii s-au contopit în aşa măsură prin limbă 
şi naţionalitate, dar mai ales prin artă, monedele campaniene şi 
brutiene au fost realizate la un asemenea nivel artistic, încit, 
comparate cu cele greceşti contemporane lor, se deosebesc 
numai prin inscripţie. Un fapt mai puţin cunoscut, ceea ce nu-i 
diminuează însă certitudinea, este că Latiumul, dacă a fost 
inferior Etruriei sub aspectul multitudinii şi bogăției operelor de 
artă, a fost egalul acesteia în privinţa sentimentului artistic şi a 
practicii artistice. Aici lipseşte, ce-i drept, arta tăierii pietrei, atît 
de mult cultivată în voluptuoasa Etrurie, şi nu avem nici o 
mărturie despre exportul artizanatului latin, aşa cum avem 
despre orfevrăria şi plastica în lut etruscă. Templele latine n-au 
fost împodobite cu ornamente din bronz şi din ceramică precum 
cele etrusce, mormintele latine n-au fost umplute, asemenea 
celor etrusce, cu podoabe de aur, iar zidurile lor nu străluceau în 
toate culorile, precum cele etrusce, graţie picturilor murale. Cu 
toate acestea, în general, cumpăna nu se înclină în favoarea 
naţiunii etrusce. Născocirea imaginii lui lanus, care poate fi 
atribuită latinilor, ca şi zeitatea însăşi, nu este neîndemînatică, 
ci de o factură mai originală decit orice operă artistică etruscă. 
Despre activitatea la Roma a artiştilor greci renumiţi ne 


vorbeşte  străvechiul templu al zeiţei Ceres; sculptorul 
Damophilos, care a realizat împreună cu Gorgasos figurile din 
lut pentru acest edificiu, pare să fi fost una şi aceeaşi persoană 
cu dascălul lui Zeuxis, Demophilos din Himera (în jurul anului 
300, 454). Cele mai instructive sînt operele de artă asupra 
cărora, în parte datorită unor relatări contemporane, în parte 
datorită unor observaţii proprii, ne este permisă o judecată prin 
comparaţie. Dintre operele artistice latine din piatră nu ni s-a 
păstrat altceva decit sarcofagul consulului Lucius Scipio, lucrat 
în stil doric la sfîrşitul acestei perioade; dar simplitatea nobilă a 
acestuia umbreşte toate operele etrusce de acelaşi gen. Din 
mormintele etrusce au fost recuperate multe bronzuri frumoase, 
lucrate în stil hieratic, îndeosebi coifuri, candelabre şi alte 
obiecte asemănătoare. Dar care dintre aceste opere se poate 
compara cu lupoaica din bronz, ridicată în anul 458 (296) lîngă 
smochinul ruminal din forul roman, din amenzi, şi astăzi încă 
podoaba supremă a Capitoliului? Turnătorii în metal din Latium 
nu se înspăimîntau nici ei în faţa unor opere monumentale, lucru 
dovedit de statuia colosală a lui lupiter de pe Capitoliu, realizată 
de Spurius Carvilius (consul în anul 461, 293) din armurile 
samnite topite, din ale cărei reziduuri rezultate la cizelare a 
putut fi turnată statuia învingătorului, aşezată la picioarele 
colosului. Această imagine a lui lupiter se vedea şi de pe 
Muntele Alban. Dintre monedele de cupru turnate, cele mai 
frumoase sînt, incontestabil, cele din Latiumul meridional; cele 
romane şi umbriene sînt acceptabile, cele etrusce, fără imagine 
Şi, deseori, cu adevărat barbare. Picturile murale, pe care Gaius 
Fabius le-a executat în templul dedicat, în anul 452 (302), 
Salvării, pe Capitoliu, au suscitat încă în epoca augustană 
uimirea cunoscătorilor de artă formaţi la şcoala elenă, datorită 
desenului şi culorilor lor; iar iubitorii de artă ai epocii imperiale 
proslăveau frescele din Caere, dar cu şi mai multă ardoare pe 
cele din Roma, Lanuvium şi Ardea, drept capodopere ale picturii. 
Gravura în metal, cu care au fost împodobite în Latium casetele 
de toaletă, şi nu, ca în Etruria, oglinzile de mînă, a fost mai puţin 
apreciată, fiind cultivată aproape în exclusivitate la Praeneste. 
Opere de artă extraordinare se găsesc printre oglinzile de metal 
etrusce, cît şi printre casetele praenestine. Despre o piesă a 
acestei din urmă şcoli, realizată probabil în această epocă în 
atelierul unui artist din Praeneste, se poate afirma pe drept 


cuvînt că, cu greu s-ar găsi un alt produs al graficii antice care 
să poarte, precum cista ficoronină, pecetea unei arte desăvirşite 
prin frumuseţe şi originalitate şi să fie totuşi complet pură şi 
sobră. 

Caracteristica generală a operelor de artă etruscă este, pe 
de o parte, o anumită exuberanţă barbară atit în privinţa 
materialului, cît şi a stilului, pe de alta, lipsa totală a unei 
evoluţii originale. Acolo unde meşterul grec se mulţumeşte să 
schiţeze cu simplitate, elevul său etrusc îşi iroseşte şcolăreşte 
energia; în locul materialului uşor şi al proporţionării temperate 
a grecilor, la operele etrusce este evidentă mărimea şi 
preţiozitatea sau, uneori, numai curiozitatea. Arta etruscă nu 
este capabilă să imite fără a exagera; severul devine dur, 
plăcutul, dulce, înspăimîntătorul, monstruos, licenţiosul, obscen 
- şi aceasta cu atit mai mult cu cît impulsul original e mai 
îndepărtat, iar arta etruscă se limitează la propriile resurse. Şi 
mai frapantă este cramponarea de formele convenţionale, de 
stilul tradiţional. Fie că relaţiile iniţial amicale cu Etruria au 
permis elenilor să-şi răspîndească aici săminţa artei, o epocă 
mai tîrzie de ostilităţi împiedicînd pătrunderea stadiilor de 
dezvoltare mai recente ale artei greceşti, fie că, ceea ce este 
mai probabil, obstinaţia intelectuală a naţiunii constituie cauza 
principală a acestei stagnări, cert este că arta etruscă a rămas 
pe treapta de evoluţie primitivă, pe care s-a aflat în momentul 
fecundării de cea elenă. Această situaţie explică probabil de ce 
arta etruscă, fiica vitregă a celei elene, a trecut mult timp drept 
izvorul artei elene. Mai mult decit ataşamentul obstinat de stilul 
tradiţional în categoriile artistice consacrate, tratarea 
deplorabilă a celor introduse mai tîrziu, îndeosebi sculptura în 
piatră şi turnarea monedelor de cupru, ne dovedeşte cît de 
repede arta etruscă şi-a pierdut viaţa proprie. La fel de 
instructivă este ceramica pictată, care se găseşte într-un număr 
impresionant în necropolele etrusce de dată mai recentă. Dacă 
aceasta s-ar fi răspîndit tot aşa de timpuriu precum tăbliţele de 
metal gravate sau teracotele pictate, etruscii ar fi deprins fără 
îndoială fabricarea lor în număr mare şi într-o calitate 
acceptabilă; dar în epoca în care luxul a devenit dominant, 
reproducerea proprie a acestor obiecte a eşuat complet, aşa 
cum o dovedesc vasele cu inscripţii etrusce izolate, iar 
cumpărarea a înlocuit în întregime fabricarea lor pe plan local. 


Dar şi în interiorul Etruriei întîlnim un contrast izbitor între 
dezvoltarea artistică a ținutului nordic faţă de cel sudic. Uriaşele 
tezaure de picturi murale, decoraţii ale templelor, podoabe de 
aur şi vase ceramice pictate s-au păstrat mai cu seamă în 
Etruria meridională, în teritoriile cetăților Caere, Tarquinii şi 
Volci. Etruria septentrională rămîne, din acest punct de vedere, 
cu mult în urmă şi nu s-a găsit, de exemplu, nici un hipogeu 
pictat la nord de Chiusi. Oraşele etrusce cele mai sudice, Veii, 
Caere, Volsinii, sînt, conform tradiției romane, cele mai 
importante sedii străvechi ale artei etrusce; oraşul cu poziţia 
cea mai nordică, Volaterrae, cea mai mare dintre toate 
comunităţile etrusce, este şi cel mai străin de manifestările 
artistice. Dacă în Etruria sudică s-a răspîndit o semicultură 
elenă, Etruria nordică excelează prin absenţa oricărei culturi. 
Cauzele acestei diferențieri remarcabile trebuie să fie căutate, 
în parte, în naționalitatea eterogenă din Etruria meridională, 
amestecată cu multe elemente neetrusce (p. 99), în parte în 
influenţa mai puternică sau mai slabă a civilizaţiei greceşti, care 
trebuie să se fi resimţit mai mult ca oriunde la Caere. Faptul în 
sine nu se poate contesta. Subjugarea timpurie a părţii sudice a 
Etruriei de către romani şi romanizarea, care s-a înfăptuit aici 
destul de repede, trebuie să fi fost cu atit mai mult fatale artei 
etrusce; ce anume a putut produce Etruria nordică, restrînsă la 
propriile resurse, din punct de vedere artistic, o dovedesc 
monedele de cupru care aparţin, în majoritatea lor, acestui 
ţinut. 

Dacă ne întoarcem privirile din Etruria spre Latium, vom 
constata că nici aici n-a fost creată o artă nouă; unei epoci mult 
mai îndepărtate i-a fost rezervată transformarea motivului bolţii 
într-o arhitectură nouă, diferită de tectonica elenă, împreună cu 
care va înflori în mod armonios o sculptură şi o pictură nouă. 
Arta latină nu este niciodată originală, ba chiar deseori 
mediocră; dar însuşirea rapidă şi cu un discernămiînt plin de 
bun-simţ a elementului străin este totuşi un merit deosebit al 
sentimentului artistic. Arta latină nu s-a barbarizat decit 
arareori, iar în privinţa celor mai reuşite produse ale ei se află la 
acelaşi nivel cu tehnica elenă. Cu aceasta nu putem nega o 
anumită dependenţă a artei Latiumului, cel puţin în stadiile ei 
timpurii, de cea etruscă, în mod sigur mai veche (p. 173). 
Probabil pe bună dreptate, Varro a afirmat că, cu excepţia 


statuilor din lut ars ale templului zeiţei Ceres, realizate de artişti 
greci (p. 330), toate celelalte imagini care ornau templele 
romane au fost executate de meşteri etrusci; dar că arta latină e 
tributară în primul rînd nemijlocitei influenţe greceşti este un 
fapt evident şi dovedit încă şi mai mult tocmai de aceste statui, 
ca şi de monedele latine şi romane. Aplicarea gravării metalului 
numai la oglinzile de toaletă în Etruria, iar în Latium numai la 
casetele de toaletă indică încă o dată diversitatea influențelor 
care s-au exercitat asupra acestor două ţinuturi. Cu toate 
acestea, nu Roma pare să fi fost cetatea în care arta latină a 
ajuns la maturitate. Denarii şi aşii romani sînt întrecuţi cu mult 
de monedele de cupru şi de argint, mai rare, latine, atît prin 
precizia, cît şi prin bunul-gust al execuţiei, iar capodoperele 
picturii şi desenului aparţin cu preponderență cetăților 
Praeneste, Lanuvium şi Ardea. Aceasta concordă, fără îndoială, 
cu spiritul realist şi utilitar al republicii romane, caracterizat mai 
sus, care, probabil, nu s-a impus cu aceeaşi severitate în restul 
Latiumului. In cursul secolului al V-lea însă, şi mai ales în a doua 
sa jumătate, se petrec totuşi mutații profunde şi în arta romană. 
Aceasta a fost epoca în care a început construirea bolților şi a 
drumurilor, în care s-au născut opere de artă precum Lupoaica 
de pe Capitoliu, în care un bărbat distins, aparţinind vechii 
aristocrații romane, a luat în mînă o pensulă pentru ornarea unui 
templu de curînd construit, primind de aceea cognomenul 
onorific de „Pictor”. Acestea nu sînt accidente. Fiecare epocă 
mare cuprinde omul în complexitatea sa; şi oricît de rigidă a fost 
cutuma, oricît de severă a fost poliţia romană, avintul luat de 
Roma ca stăpină a peninsulei sau, mai exact, de Italia unită 
pentru prima dată într-un stat se remarcă cu aceeaşi forţă în 
aviîntul artei latine şi îndeosebi al celei romane, aşa cum în 
decăderea celei etrusce se manifestă decadenţa politică şi 
morală a naţiunii. La fel cum uriaşa putere cetăţenească a 
Latiumului a învins naţiunile mai slabe, tot astfel şi-a lăsat 
pecetea eternă în fier şi marmură. 


Cartea a treia 


De la unificarea ltaliei pînă la supunerea Cartaginei şi a 
statelor greceşti 


„.„„arduum res gestas scribere. 


„„„este tare greu să scrii istorie. 


Sallustius 


Capitolul | 
Cartagina 


Ramura semitică, deşi situată din rîndul popoarelor 
Antichității clasice, le rămîne totuşi străină. Pentru ea, centrul 
de gravitație a fost plasat în Orient, pentru ceilalţi, la Marea 
Mediterană şi oricît de mult războaiele şi migrațiile au deplasat 
graniţele şi au amestecat popoarele, între popoarele indo- 
germanice de naţiunile siriene, israelite şi arabe a rămas şi 
rămîne un profund sentiment de separare. Acest lucru este 
valabil şi pentru poporul semitic care s-a extins cel mai mult 
spre apus: fenicienii. Patria lor este fişia îngustă de litoral situată 
între Asia Mică, Podişul Sirian şi Egipt, numită Canaan, „Cîmpie”. 
Națiunea însăşi s-a numit pe sine numai cu acest cuvînt; chiar şi 
în perioada creştină, ţăranul din Africa îşi zicea canaanit. Elenii 
însă au dat Canaanului numele de „Tara purpurie” sau „Ţara 
oamenilor roşii”, Phoenike, iar italicii obişnuiau să le spună 
„puni”; pentru noi, ei sînt fenicieni sau puni. Solul se preta 
agriculturii; dar, înainte de toate, porturile excelente, abundența 
lemnului şi a metalelor au favorizat comerţul, care a apărut 
omului aici, unde continentul oriental se apropie de Marea 
Mediterană, atît de bogată în insule şi în golfuri, poate pentru 
prima oară în întreaga sa măreție. Tot ceea ce cutezanţa, 
iscusinţa şi ardoarea au putut crea a fost folosit de către 
fenicieni pentru deplina dezvoltare a comerţului şi a 
îndeletnicirilor legate de el, navigația, meşteşugurile şi 
colonizarea, ceea ce le-a conferit rolul de intermediari între 
Orient şi Occident. Dintr-o perioadă incredibil de îndepărtată îi 
găsim în Cipru şi Egipt, în Grecia şi Sicilia, în Africa şi Spania, ba 
chiar şi în Atlantic şi în Marea Nordului. Domeniul lor comercial 
se extinde de la Sierra Leone şi Cornwallis în vest, pînă la est de 
coasta malabarică; prin mîinile lor au trecut aurul şi perlele 
Orientului, purpura tiriană, sclavii, fildeşul, blănurile de lei şi de 
leoparzi din Africa, cuprul cipriot, argintul spaniol, cositorul 
englez, fierul de pe Alba. Navigatorii fenicieni aduc fiecărui 
popor tot ceea ce acesta ar avea nevoie sau ar putea cumpăra, 
ei cutreieră toată lumea şi totuşi se întorc întotdeauna în patria 
lor strimtă, de care inima lor nu se poate despărţi. Fenicienii au 


într-adevăr dreptul de a fi aşezaţi în istorie în rînd cu națiunea 
elenă sau latină, dar şi la ei, poate mai mult decit la alţii, se 
adevereşte că Antichitatea a dezvoltat forţele popoarelor în mod 
unilateral. Marile şi perenele creaţii intelectuale care au izvorit 
din națiunea aramaică, nu aparţin nemijlocit fenicienilor; dacă 
credinţa şi sînt, într-un anumit sens, patrimoniul naţiunilor 
aramaice şi dacă le-au parvenit indo-germanicilor din Orient, 
nici religia feniciană, nici ştiinţa şi arta, în măsura în care o 
putem constata, n-au ocupat vreodată un loc aparte în cadrul 
culturii acestui neam. Concepţiile religioase ale fenicienilor sînt 
lipsite de formă şi de frumuseţe, iar cultul lor pare mai degrabă 
să stimuleze cupiditatea şi cruzimea decit să le frineze. Cel puţin 
în epocile istorice bine cunoscute nu întîlnim nici o influenţă 
deosebită a religiei feniciene asupra altor popoare. Cu atit mai 
puţin întîlnim o arhitectonică sau o artă plastică feniciană care 
ar putea fi comparată cu cea italică, pentru a nu mai vorbi de 
patria-mamă a tuturor artelor. Cea mai veche metropolă a 
observării ştiinţifice şi a aplicării practice a descoperirilor a fost 
Babilonul sau, cel puţin, Ţara Eufratului; aici s-a urmărit probabil 
pentru prima dată mersul astrelor, aici au fost diferenţiate şi 
scrise pentru prima dată, aici a început omul să reflecteze întiia 
oară asupra timpului şi spaţiului şi asupra forţelor motrice ale 
naturii; aici conduc cele mai vechi urme ale astronomiei şi 
cronologiei, ale alfabetului, ale măsurării greutăților. Fenicienii 
au ştiut într-adevăr să utilizeze meşteşugurile perfecţionate şi 
de un înalt nivel artistic ale babilonienilor în folosul industriei, 
observaţiile astronomice pentru navigaţie, scrierea fonetică şi 
sistemul de măsuri pentru comerţ, răspîndind prin schimbul de 
mărfuri mai mulţi germeni esenţiali ai civilizaţiei. Cu toate 
acestea, nu se poate susţine că ei ar fi inventat alfabetul sau 
oricare altul dintre aceste produse geniale ale spiritului uman. 
Valorile religioase şi ştiinţifice ajunse la greci prin intermediu lor 
le-au răspîndit mai degrabă asemenea păsării care pierde bobul 
de grîu, decît asemenea plugarului care seamănă. Puterea de a 
civiliza şi a asimila popoarele receptive la cultură cu care au 
venit în contact, pe care au avut-o elenii şi, într-o anumită 
măsură, italicii, le lipseşte cu desăvîrşire. În teritoriile cucerite 
de romani, idiomurile iberice şi celtice au dispărut în faţa limbii 
latine; berberii Africii vorbesc şi astăzi aceeaşi limbă ca pe 
vremea lui Hanno sau a Barcizilor. Dar ceea ce le lipseşte în 


primul rînd fenicienilor, ca de altfel tuturor naţiunilor aramaice, 
în comparaţie cu cele indo-germanice este facultatea organizării 
politice, concepţia genială a unei libertăţi care se guvernează 
singură. În timpul maximei înfloriri a oraşelor Sidon şi Tyr, Ţara 
fenicienilor era eternul măr al discordiei pentru statele 
dominante de pe Eufrat şi Nil, fiind supusă cînd de asirieni, cînd 
de egipteni. Cu numai jumătate din puterea acestora, oraşele 
elene ar fi devenit independente, dar bărbaţii precauţi ai 
Sidonului, calculînd că închiderea drumurilor de caravană spre 
est sau a porturilor egiptene ar fi fost plătită cu mult mai scump 
decit cea mai apăsătoare dominație, şi-au trimis cu 
punctualitate tributul fie către Ninive, fie către Memphis şi 
participau, dacă acest lucru nu se putea evita, cu corăbiile lor la 
bătăliile suveranilor respectivi. Aşa cum în patrie purtau cu 
umilinţă jugul stăpînului, fenicienii nu au fost tentaţi nici în 
exterior să schimbe căile paşnice ale politicii lor comerciale cu 
una de cuceriri. Coloniile sînt factorii; ei erau mai interesaţi să ia 
mărfurile de la indigeni şi să le aducă altele, decit să ocupe 
teritorii întinse în ţări îndepărtate şi să întreprindă aici lunga şi 
obositoarea colonizare. Ei evită războiul chiar şi cu concurenţii 
lor; teritoriile din Egipt, Grecia, Italia şi Sicilia orientală sînt 
cedate aproape fără nici o rezistenţă, iar în marile bătălii navale 
care au fost date în epoci timpurii pentru supremație în 
Mediterana Occidentală, la Alalia (217, 537), şi Cumae (280, 
474), etruscii, şi nu fenicienii, au fost aceia care au purtat greul 
în lupta împotriva grecilor. Dacă uneori concurenţa nu se poate 
evita, se caută compromisul cel mai potrivit; fenicienii n-au 
încercat niciodată să cucerească Caere sau Massalia, fiind puţin 
potriviti pentru războiul ofensiv. Singura dată cînd au apărut, în 
timpuri mai vechi, în ofensivă pe cîmpul de bătălie, în marea 
expediţie siciliană a  fenicienilor africani, terminată cu 
înfrîingerea de la Himera (274, 480) prin Hieron al Siracusei, ei 
au pornit împotriva elenilor din vest numai pentru a se dovedi 
supuşi ascultători ai Marelui Rege şi pentru a evita participarea 
la campania împotriva elenilor din est. Căci confrații lor sirieni 
au trebuit într-adevăr să se dea bătuţi în acelaşi an la Salamina 
(p. 229). Aceasta nu este laşitate; navigația în mări necunoscute 
şi cu corăbii înarmate cere inimi curajoase, iar acestea s-au 
găsit deseori printre fenicieni, aşa cum au dovedit-o cu 
prisosinţă; cu atit mai puţin este vorba de lipsa de tărie şi 


originalitate în privinţa sentimentului naţional; mai degrabă 
putem constata contrariul, arameii apărîndu-şi naționalitatea cu 
o îndirjire care nu este proprie nici unui popor indo-germanic şi 
care ni se pare nouă, occidentalilor, cînd mai mult cînd mai 
puţin umană, atît împotriva tuturor ademenirilor civilizaţiei 
greceşti, cît şi împotriva atacurilor despoţilor orientali, punînd în 
balanţă fie armele spiritului, fie sîngele lor. Este vorba de 
absenţa sentimentului politic care, alături de un sentiment 
naţional arzător, de neţărmuritul ataşament faţă de cetatea 
natală, caracterizează totuşi cel mai bine spiritul fenicienilor. 
Libertatea nu i-a sedus şi nu riîvneau să stăpinească. „Ei trăiau 
liniştiţi”, ne spune Cartea /udecătorilor, „după felul sidonienilor, 
în pace, veselie şi în bogăţie”. 

Dintre toate aşezările feniciene nici unele n-au prosperat 
mai repede şi fără întrerupere decit cele întemeiate de către 
tierieni şi sidonieni pe coasta meridională a Spaniei şi pe cea 
nordică a Africii. În aceste ţinuturi nu se întindea puterea 
Marelui Rege şi nici rivalitatea periculoasă a corăbierilor greci, 
iar indigenii se situau faţă de străin pe aceeaşi poziţie pe care s- 
au aflat indienii din America faţă de europeni. Dintre 
numeroasele şi înfloritoarele cetăţi feniciene de pe aceste 
ţărmuri se distinge mai cu seamă „Oraşul nou”, Karthada sau, 
după denumirea dată de occidentali, Karchedon sau Kartago. 
Deşi n-a fost prima colonie feniciană în acest ţinut, iniţial aflată 
probabil sub dependenţa Uticei, aşezată în apropiere şi prima 
cetate feniciană în Libia, i-a întrecut curînd pe toţi vecinii săi, ba 
chiar patria însăşi, datorită unei poziţii incomparabil mai 
avantajoase şi activităţii neobosite a locuitorilor ei. Era situată în 
vecinătatea fostei revărsări a rîului Bagradas (Medşerda), care 
străbate ţinutul cel mai bogat în grîu al Africii de Nord, o terasă 
fertilă împînzită şi astăzi de ferme şi de plantaţii de măslini şi de 
portocali, care coboară într-o pantă dulce către cîmpie şi se 
termină către mare cu un promontoriu scăldat de valuri, în 
centrul marelui port al Africii septentrionale. Golful de la Tunis, 
acolo unde acest frumos bazin oferă cel mai bun loc de ancorare 
pentru corăbiile mai mari şi apă de izvor în imediata apropiere a 
ţărmurilor, este atît de propice pentru agricultură, comerţ şi 
schimburile reciproce ale produselor, încît aşezarea tiriană nu 
numai că a devenit primul oraş comercial al fenicienilor, dar 
chiar şi în epoca romană Cartagina, abia reclădită, a ajuns al 


treilea oraş al imperiului. Astăzi, în circumstanţe mai puţin 
favorabile şi pe un teren nepotrivit, se găseşte încă pe aceste 
meleaguri un oraş comercial de 100.000 de locuitori. Înflorirea 
agricolă, comercială şi industrială a unui oraş într-o asemenea 
poziţie şi cu asemenea locuitori se explică de la sine: trebuie să 
fie găsit însă răspunsul la următoarea întrebare: pe ce cale 
aşezarea aceasta a ajuns la o evoluţie a puterii politice neatinsă 
de nici un alt oraş fenician? 

Nu lipsesc mărturiile care atestă că națiunea feniciană nu 
şi-a trădat pasivitatea politică nici în cazul Cartaginei. Cartagina 
a plătit pînă în epoca prosperității ei un impozit funciar 
berberilor indigeni - tribului maxylor sau maxitanilor - şi, cu 
toate că marea şi deşertul apărau oraşul de atacurile puterilor 
orientale, cartaginezii par să fi recunoscut suveranitatea Marelui 
Rege, cel puţin pe cea nominală, trimiţindu-i ocazional tributul, 
pentru a-şi păstra legăturile comerciale cu Tyrul şi cu Orientul. 
Dar în ciuda obişnuinţei de a se supune şi de a se acomoda 
situaţiilor, au apărut totuşi anumite circumstanţe care i-au 
antrenat pe aceşti fenicieni într-o politică mai energică. În faţa 
torentului colonizării elene care se revărsa necurmat spre vest şi 
care îi alunga pe fenicieni din Grecia propriu-zisă şi din Italia, 
pregătindu-se să facă acelaşi lucru în Sicilia, Spania, şi chiar 
Libia, ei erau obligaţi să opună undeva rezistenţă, dacă doreau 
să evite anihilarea totală. Aici, unde trebuiau să facă faţă 
comercianților greci, şi nu Marelui Rege, umilinţa n-a fost 
suficientă pentru a continua, în schimbul supunerii şi tributului, 
comerţul şi industria după vechiul obicei. Massalia şi Cyrene 
fuseseră fondate, întreaga Sicilie orientală intrase în mîinile 
grecilor; pentru fenicieni sosise timpul să se apere mai energic. 
Cartaginezii s-au încumetat să lupte; în cursul unor războaie 
lungi şi înverşunate, ei au barat înaintarea cirenienilor şi 
elenismul nu a reuşit să se statornicească la vest de deşertul 
Tripolitaniei. Cu ajutorul cartaginezilor, coloniştii fenicieni au 
reuşit să se menţină în partea occidentală a Siciliei în lupta 
împotriva grecilor, intrînd de bunăvoie în clientela puternicului 
oraş înrudit (p. 112). Aceste succese remarcabile, obţinute în 
cursul secolului al lIl-lea al Romei şi care le-au garantat 
fenicienilor partea sud-vestică a Mării Mediterane, au conferit 
oraşului care le-a dobîndit hegemonia naturală asupra naţiunii 
sale şi o poziţie politică cu totul deosebită. Cartagina n-a mai 


rămas doar un oraş comercial: ea tindea, era silită s-o facă, la 
dominaţia asupra Libiei şi asupra unei părţi a Mării Mediterane. 
La aceste succese a contribuit, probabil în mod substanţial, 
apariţia  mercenariatului, care se constituie în Grecia 
aproximativ la jumătatea secolului al IV-lea al Romei, dar care a 
fost cu mult mai vechi la orientali, îndeosebi la carieni, şi care s- 
a născut, poate, tocmai la fenicieni. Prin sistemul înrolării în 
străinătate, războiul a devenit o sursă financiară extraordinară, 
pe gustul fenicienilor. 

Reacția în fața acestor succese externe a fost probabil 
aceea care i-a determinat pe cartaginezi să renunțe la starea de 
posesori ai pămînturilor pentru care plăteau tribut şi să treacă în 
ipostaza de proprietari şi de cuceritori. Abia în jurul anului 300 
(454), negustorii catarginezi par să se fi eliberat de tributul 
funciar pe care trebuiseră să-l plătească indigenilor. Acest pas a 
creat posibilitatea practicării mai intense a agriculturii. De mai 
multă vreme, fenicienii se simţiseră atraşi de investirea 
capitalurilor lor în proprietăţi funciare şi de practicarea 
agriculturii pe suprafeţe întinse cu ajutorul sclavilor sau zilierilor, 
la fel cum o mare parte dintre evrei prestaseră servicii similare 
la comercianții tirieni, în schimbul unor sume de bani. 
Cartaginezii au putut acum să exploateze nestingheriţi fertilul 
pămînt al Libiei, aplicînd un sistem înrudit cu cel practicat de 
proprietarii de plantaţii de astăzi; sclavi înlănţuiţi cultivau 
ogorul, iar unii cetăţeni deţineau pînă la 20.000 de sclavi. Ei nu 
s-au oprit aici. Satele agricole din împrejurimi - agricultura pare 
să fi fost introdusă în Libia din timpuri străvechi, probabil 
înaintea colonizării feniciene, sub influenţa Egiptului - au fost 
supuse prin forţa armelor, iar ţăranii liberi ai Libiei au fost 
transformați în felahi care trebuiau să dea stăpinilor lor a patra 
parte din produsele pămîntului şi care au fost forţaţi la un 
sistem de recrutare regulat, în scopul constituirii unei armate 
proprii a Cartaginei. Ostilitățile cu triburile nomade ale păstorilor 
(v6ua6ec) n-au încetat niciodată, dar teritoriul pacificat a fost 
asigurat printr-un sistem de pază defensiv, astfel încît aceste 
triburi au fost respinse spre deşert şi munţi sau nevoite să 
recunoască supremaţia cartagineză, să plătească tribut şi să 
furnizeze contingente. În timpul primului război punic, 
cartaginezii au cucerit marele oraş Theveste (Tebessa, la 
izvoarele Medşerdei). Acestea sînt „oraşele şi triburile (£9%wn) 


supuşilor”: satele libiene aservite şi nomazii supuşi. Acestei 
puteri i se asociază dominaţia Cartaginei asupra celorlalţi 
fenicieni ai Africii, denumiți îndeobşte /ibio-fenicieni. Acestora le 
aparţin, pe de o parte, coloniile întemeiate de Cartagina însăşi 
de-a lungul coastei de nord şi a celei nord-vestice a Africii, care 
trebuie să fi avut o importanţă considerabilă, avind în vedere că 
numai la Oceanul Atlantic au fost aşezaţi dintr-odată 30.000 de 
colonişti ; pe de altă parte, aşezările feniciene vechi, situate 
îndeosebi pe coasta actualei provincii Constantine şi în 
departamentul Tunisului; de exemplu, Hippo, denumită mai 
tîrziu Regius (Bona), Handrumetum (Susa), Leptis Minor (la sud 
de Susa), al doilea oraş al fenicienilor în Africa, Thapsus (situat 
tot acolo) şi Leptis Magna (lîngă Tripoli). Nu se mai poate urmări 
cum au ajuns toate aceste oraşe sub suzeranitatea cartagineză. 
Au trecut de bunăvoie, poate pentru a fi protejaţi în faţa 
atacurilor cirenienilor sau numizilor, sau forţaţi? Cert este însă 
că ele sînt calificate drept supuse cartaginezilor chiar şi în 
documentele oficiale, că au fost silite să-şi dărîme zidurile şi să 
trimită Cartaginei impozite şi contingente. În schimb, nu au fost 
supuse recrutării şi nici impozitului funciar; furnizau un anumit 
număr de soldaţi şi o anumită sumă de bani. Leptis Minor, de 
exemplu, plătea anual uriaşa sumă de 365 de talanţi (574.000 
de taleri); în rest, se bucurau de aceleaşi drepturi ca şi 
cartaginezii şi puteau să contracteze cu cetăţenii metropolei 
căsătorii egale. Doar Utica, probabil mai mult datorită pietăţii 
cartaginezilor faţă de vechii lor protectori decît datorită puterii 
ei, a scăpat de această soartă şi şi-a păstrat zidurile şi 
independenţa; fenicienii au nutrit pentru asemenea relaţii un 
adînc respect, cu totul străin de indiferența grecească. Chiar şi 
în relaţiile externe, „Cartagina şi Utica” hotărăsc şi promit 
întotdeauna împreună, ceea ce nu exclude, bineînţeles, 
posibilitatea ca oraşul mai nou, cu mult mai puternic, să-şi fi 
impus de fapt hegemonia şi asupra Uticăi. În felul acesta, 
factoria feniciană a devenit capitala unui puternic imperiu nord- 
african, care se întindea de la deşertul tripolitan pînă la Oceanul 
Atlantic, rezumîndu-se, în partea occidentală (Maroc şi Algeria), 
cu O ocupare superficială a litoralului, stăpînind însă în cea 
orientală, mai bogată, prin actualele districte Constantine şi 
Tunis, dar şi în ţinuturile continentale care au fost mereu lărgite 
spre sud; cartaginezii deveniseră, după remarca unui scriitor 


antic, din tirieni, libieni. Civilizaţia feniciană a evoluat în Libia 
asemenea celei greceşti în Asia Mică şi Siria după expedițiile lui 
Alexandru, chiar dacă efectul n-a fost acelaşi. La curţile şeicilor 
nomazi se vorbea şi se scria în feniciană, iar triburile indigene 
civilizate au adoptat alfabetul fenician pentru limba lor; nu era 
însă în spiritul naţiunii şi în interesul politicii cartagineze de a-i 
transforma în fenicieni. Epoca în care a avut loc această 
metamorfoză a Cartaginei în capitala Libiei poate fi stabilită cu 
greu, această transformare petrecîndu-se, neîndoielnic, în mai 
multe etape. Scriitorul menţionat mai sus îl califică pe Hanno 
drept reformator al naţiunii şi, dacă este vorba de persoana cu 
acest nume care a trăit în timpul primului război cu Roma, el 
poate fi considerat numai cel care a finisat noul sistem, 
implementarea lui realizindu-se probabil în secolele al IV-lea şi 
al V-lea ale Romei. Odată cu prosperitatea Cartaginei se 
constată decăderea marilor oraşe ale patriei, a Sidonului şi, mai 
ales, a Tyrului, a cărui creştere este curmată, în parte, ca 
urmare a conflictelor interne, în parte, din cauza calamităţilor 
venite din afară: asediul lui Salmanassar în primul secol al 
Romei, al lui Nabucodonosor în al doilea, al lui Alexandru în al 
cincilea. Familiile nobile şi întreprinderile vechi ale Tyrului s-au 
mutat, în majoritatea lor, în colonia înfloritoare, aducînd cu ele 
inteligenţa, capitalurile şi tradiţiile lor. În momentul în care 
fenicienii au venit în contact cu Roma, Cartagina era, la fel de 
incontestabil, primul oraş canaanit, aşa cum Roma era prima 
dintre comunităţile latine. 

Dominația asupra Libiei a constituit însă numai jumătate 
din puterea cartagineză: supremaţia ei maritimă şi colonială se 
dezvoltase, concomitent, în aceeaşi măsură. În Spania, Gades 
(Cadix), străvechea colonie feniciană, era capitala fenicienilor; 
pe lîngă aceasta, ei deţineau în dreapta şi în stînga acestui oraş 
o salbă întreagă de factorii, iar în interior, teritoriul minelor de 
argint, astfel încît ocupaseră ţinutul actual al Andaluziei şi 
Granadei sau cel puţin litoralul lor. Fenicienii nu s-au străduit să 
cucerească continentul locuit de războinicele naţiuni indigene; 
ei s-au mulţumit cu posesia minelor de argint şi a locurilor 
importante pentru comerţ sau bogate în peşte şi scoici, 
străduindu-se să le apere de atacurile băştinaşilor. Este foarte 
probabil ca aceste posesiuni să nu fi fost la origine cartagineze, 
ci tiriene, iar Gades să nu fi intrat în rîndul oraşelor tributare 


Cartaginei; dar el s-a aflat, ca toate aşezările feniciene 
occidentale, sub hegemonie cartagineză, aşa cum dovedesc 
ajutoarele trimise de Cartagina gaditanilor în lupta împotriva 
indigenilor şi stabilirea unor factorii cartagineze la vest de 
Gades. În schimb, Ebusus şi Balearele au fost ocupate de 
timpuriu de către cartaginezii înşişi, în parte, pentru pescuit, în 
parte, pentru a servi drept avanpost împotriva masalioţilor, cu 
care aici au fost purtate cele mai înverşunate bătălii. 
Cartaginezii s-au stabilit, de asemenea, în Sardinia încă de la 
sfîrşitul secolului al Il-ea al Romei, exploatind-o după acelaşi 
sistem practicat şi în Libia. În timp ce indigenii se sustrăgeau 
sclavajului agricol, refugiindu-se în regiunile muntoase al insulei, 
aşa cum numizii se refugiaseră la marginea deşertului, la Caralis 
(Cagliari) şi în alte locuri importante au fost fondate colonii 
feniciene, iar ţinuturile fertile ale coastei au fost exploatate prin 
agricultori libieni aduşi din patrie. În Sicilia, strîmtoarea de la 
Messana şi cea mai mare parte din zona orientală a insulei au 
intrat într-adevăr în posesia grecilor, dar fenicienilor le-au 
rămas, datorită sprijinului acordat de cartaginezi, insulele mai 
mici din apropiere, Aegades, Melite, Gaulos, Kossyra, Malta, care 
a ajuns o colonie deosebit de bogată şi prosperă, şi coasta de 
vest şi de nord-vest a Siciliei, de unde au menţinut legătura cu 
Africa, prin Motya şi, mai tîrziu, prin Lilybaeon, iar cu Sardinia, 
prin Panormos şi Soloeis. Interiorul insulei a rămas în stăpînirea 
indigenilor : elymi, sicani şi siculi. După ce înaintarea grecilor a 
fost oprită, în Sicilia s-a instaurat o perioadă de relativă pace, 
asupra căreia n-a impietat nici măcar expediţia cartaginezilor, 
impusă de voinţa perşilor, împotriva vecinilor lor greci de pe 
insulă (274, 480) şi care, în general, a fost menţinută pînă la 
data expediției attice împotriva Siciliei (339-341, 415-413). 
Cele două naţiuni rivale s-au suportat reciproc şi fiecare s-a 
mulţumit cu teritoriul propriu. Toate aceste colonii şi posesiuni 
au fost importante prin natura lor, dar semnificaţia le-a fost şi 
mai mult sporită atunci cînd au devenit stilpi ai supremaţiei 
maritime cartagineze. Prin ocuparea Spaniei meridionale, a 
Balearelor, Sardiniei, Siciliei de vest şi a insulei Melite şi prin 
oprirea colonizării elene atit pe coasta de est a Spaniei, cît şi în 
Corsica şi în zona Sirtelor, stăpiînii litoralului nord-african au 
închis marea în folosul lor şi au monopolizat strimtoarea 
Gibraltarului. Numai Marea Tireniană şi Marea Celtică au trebuit 


să le împartă cu alte naţiuni. Situaţia aceasta era suportabilă 
atita timp cît etruscii şi grecii se aflau pe picior de egalitate; 
etruscii fiind adversarii mai puţin periculoşi, Cartagina s-a aliat 
cu ei împotriva grecilor. Insă, după prăbuşirea puterii etrusce, 
pe care Cartagina, cum se întîmplă de obicei în asemenea 
alianţe, nu a încercat s-o evite prin toate mijloacele posibile, şi 
cînd, după eşuarea planurilor fantastice ale lui Alcibiade, 
Siracusa s-a avîntat pe poziţia incontestabilă de principală forţă 
navală grecească, tinzind în mod firesc atit la stăpînirea Siciliei 
şi Italiei meridionale, cît şi a Mării Tireniene şi Adriatice, şi 
cartaginezii au fost forţaţi la o politică mai energică. Prima 
consecinţă a luptelor îndelungate şi îndiîrjite între ei şi puternicul 
şi teribilul lor adversar, Dionysios al Siracusei (348-389, 406- 
365), a fost distrugerea sau slăbirea statelor siciliene de rang 
secundar, care se situau în sfera de interese a ambelor părţi, 
urmată de împărţirea insulei între siracuzani şi cartaginezi. Cele 
mai înfloritoare oraşe ale insulei, Selinus, Himera, Acragas, Gela, 
Messana, au fost distruse din temelii în cursul acestor lupte de 
către cartaginezi. Dionysios observa cu o plăcere ascunsă 
decăderea elenismului în insulă, pentru a stăpiîni ulterior cu atit 
mai bine ţinuturile devastate sau fortificate prin colonii militare, 
cu ajutorul mercenarilor tocmiţi în Italia, Galia sau Spania. 
Pacea, care a fost încheiată în anul 371 (383) după victoria de 
la Kronion a generalului cartaginez Mago, atribuia cartaginezilor 
oraşele greceşti Thermae (fosta Himera), Egesta, Heracleia 
Minoa, Selinus, iar o parte a teritoriului Acragasului, pînă la 
Halycos, a fost considerată de ambii combatanți numai ca o 
soluţie provizorie; încercările de a-l înlătura pe rival pentru 
totdeauna vor fi reluate. De patru ori, în timpul lui Dionysios cel 
Bătrîn (360, 394), al lui Timoleon (410, 344), al lui Agathokles 
(445, 309) şi în epoca lui Pyrrhos (476, 278), cartaginezii au 
fost stăpiînii întregii Sicilii, cu excepţia Siracusei, în faţa zidurilor 
căreia au trebuit să dea înapoi; aproape tot de atitea ori, 
siracuzanii, conduşi de generali vrednici, precum Dionysios cel 
Bătrîn, Agathokles şi Pyrrhos, aproape că au reuşit să-i alunge 
pe africani de pe insulă. Dar balanţa s-a înclinat tot mai mult în 
favoarea cartaginezilor, care au reînceput cu regularitate 
ofensiva şi care, cu toate că nu au avut în urmărirea ţelului 
propus tenacitatea romană, au continuat atacurile cu o 
premeditare şi energie cu mult mai susţinută decit a reuşit să se 


apere oraşul grecesc dezbinat şi sleit din cauza luptelor dintre 
partide. Fenicienii au fost îndreptăţiţi să creadă că nu 
întotdeauna ciuma sau un condotier străin le vor lua prada ; 
deocamdată lupta fusese decisă cel puţin pe mare (p. 289); 
încercarea lui Pyrrhos de a reconstrui flota siracuzană a fost 
ultima. În urma eşuării acestei tentative, flota cartagineză 
stăpînea fără rival întreaga Mare Mediterană occidentală, iar 
încercările ei de a ocupa Siracusa, Region sau Tarentum 
demonstrau de ce erau capabili şi ce urmăreau. Mînă în mînă cu 
aceasta a evoluat tendinţa de a monopoliza comerţul maritim 
atit în detrimentul supuşilor proprii, cît şi în cel al străinilor, iar 
cartaginezii n-au avut obiceiul de a da înapoi în faţa unei măsuri 
violente care ar fi putut să-i ducă la țelul dorit. Un contemporan 
al războaielor punice, părintele geografiei, Eratosthenes (479- 
560, 275-194), afirmă că fiecare corabie străină care naviga 
spre Sardinia sau în apropiere de Gades era scufundată dacă 
ajungea în mîinile cartaginezilor; cu această relatare concordă 
faptul că, prin tratatul din anul 406 (348) (p. 289), Cartagina a 
deschis porturile spaniole, sarde şi libiene pentru corăbiile 
romane; în schimb, prin cel din anul 448 (306) (p. 291) le-a 
închis pe toate, cu excepţia portului Cartaginei. 

Aristotel, care a trăit cu aproximativ cincizeci de ani 
înaintea primului război punic, a caracterizat constituţia 
Cartaginei ca aflindu-se în stadiul de transformare dintr-una 
monarhică într-una aristocratică sau ca o democraţie cu 
înclinații oligarhice; ambiguitatea se datorează folosirii ambilor 
termeni. Conducerea statului s-a aflat iniţial în mîinile sfatului 
bătrînilor alcătuit, asemenea gerousiei spartane, din doi regi, 
numiţi de către colectivitatea cetăţenilor din fiecare an, şi din 28 
de gerusiaşti, care, de asemenea, par să fi fost desemnaţi anual. 
Acest sfat rezolva în principal afacerile de stat curente - de 
exemplu, pregătirile de război, ordonarea încorporărilor şi a 
recrutărilor, desemnarea comandantului militar, subordonînd 
acestuia un număr de gerusiaşti din rîndul cărora erau aleşi 
comandanții de detaşamente. De asemenea, lui i se adresau 
depeşele oficiale către stat. Este puţin probabil ca, pe lingă 
acest consiliu restrîns, să fi existat şi unul mai larg, chiar dacă n- 
a avut nici o importanţă. Se pare că nici regilor nu le-au fost 
încredințate atribuţii substanţiale; în principal, ei îndeplineau 
funcţia de judecători supremi, aşa cum, de altfel, rezultă din 


denumirea care le este acordată uneori (suffetes, praetores). Cu 
mult mai mare era puterea generalului; Isocrate, contemporanul 
mai virstnic al lui Aristotel, ne informează că, în interior, 
cartaginezii se guvernau oligarhic, însă monarhic pe cîmpul de 
bătălie şi de aceea funcţia generalului cartaginez a fost pe 
deplin numită, după unii scriitori romani, o dictatură, cu toate că 
gerusiaştii care-l însoțeau trebuiau să-i fi diminuat autoritatea, 
iar la terminarea magistraturii îl aştepta o justificare severă, 
necunoscută la romani. Magistratura generalului nu era limitată 
în timp şi, prin aceasta, el se deosebea substanţial de regele 
anual, deosebire remarcată şi de către Aristotel; dar la 
cartaginezi exista obiceiul ca o singură persoană să ocupe mai 
multe magistraturi, astfel încît acelaşi bărbat putea să apară 
simultan ca general şi ca sufet. Deasupra gerusiei şi a 
magistraţilor se afla Consiliul Celor 104 sau, altfel spus, al celor 
100 de bărbaţi sau judecători, stilpul oligarhiei cartagineze. In 
constituţia cartagineză originară nu-l întîlnim, dar el s-a născut, 
precum eforatul spartan, din opoziţia aristocratică faţă de 
elementele monarhice din sînul ei. Venalitatea şi numărul 
restrins al înalţilor funcţionari au creat pericolul ca o singură 
familie, dominantă prin bogăţie şi prin reputaţie militară, aceea 
a lui Mago (p. 228), să concentreze în mîinile ei administraţia, în 
timp de pace sau de război, şi jurisdicţia; aceasta a contribuit, 
aproximativ în timpul decemvirilor, la o modificare a constituţiei 
şi la crearea acestei noi instituţii. Ştim că demnitatea cvesturii 
conferea titularului dreptul de a intra în corpul judecătorilor, dar 
respectivul candidat era supus unei alegeri încredințate unei 
corporaţii de cinci bărbaţi, care-şi recruta singură membrii; 
judecătorii, deşi aleşi anual, rămiîneau de fapt mai mult timp în 
magistratură, uneori toată viaţa, motiv pentru care grecii şi 
romanii îi numeau îndeobşte senatori. Oricît de obscure sînt 
detaliile, guvernarea îşi dovedeşte natura oligarhică, generată 
de cooptarea aristocratilor; o mărturie izolată, dar semnificativă 
o constituie existenţa la Cartagina a unor terme pentru 
judecători, în afara celor publice. Iniţial, aceştia erau nişte juraţi 
politic, care-i trăgeau la răspundere, înainte de toate, pe 
generali, dar, ocazional, neîndoielnic şi pe sufeţi sau pe 
gerusiaşti după depunerea magistraturii, judecîndu-i arbitrar şi 
condamnîndu-i fără drept de apel, în modul cel mai crud, uneori 
chiar la moarte. Bineînţeles că aici, ca peste tot unde magistraţii 


sînt supuşi controlului unei alte corporaţii, centrul de greutate al 
puterii se mută de la instituţia controlată la cea care exercită 
controlul şi este lesne de înţeles, pe de o parte, că instituţia 
aceasta intervenea deseori în administraţie, scrisorile 
importante fiind supuse de către gerusie mai întîi atenţiei 
judecătorilor şi numai după aceea celei a poporului, iar pe de 
alta, că teama de acest control regulat, în urma căruia se luau 
decizii în baza succesului dobiîndit, îl paraliza pe magistratul 
cartaginez în patrie şi pe general în iniţiativă şi acţiune. 
Cetăţenii cartaginezi, chiar dacă n-au fost reduşi la o existenţă 
pasivă faţă de afacerile de stat precum cei spartani, trebuie să fi 
avut totuşi numai o influenţă minimă asupra acestora. Cu ocazia 
alegerilor în gerusie s-a aplicat consecvent un sistem public de 
mituire; cu ocazia desemnării unui general, poporul era într- 
adevăr consultat, dar numai după ce numirea avusese deja loc, 
prin propunerea înaintată de către gerusie; iar în cazul altor 
probleme nu se apela la popor decit dacă gerusia considera 
oportun sau dacă nu putea ajunge la un consens. Jurisdicţia 
poporului nu era cunoscută la Cartagina. Incapacitatea politică a 
cetăţenilor a fost, probabil, determinată în mod hotăritor de 
organizarea lor politică; este posibil ca s;s/ți;/e cartagineze, care 
pot fi comparate cu feidițiile spartane, să fi fost corporaţii 
administrate în mod oligarhic. În plus, a existat o deosebire între 
„cetăţeni ai oraşului” şi „lucrători manuali”, ceea ce denotă 
poziţia umilă a acestora, poate chiar lipsa totală de drepturi. 
Dacă rezumăm aceste elemente particulare, constituția 
cartagineză ne apare ca expresia unei guvernări capitaliste, 
lucru de înţeles într-o comunitate de cetăţeni lipsită de o stare 
mijlocie puternică, alcătuită, pe de o parte, dintr-o mulţime 
urbană fără mijloace de subzistență, trăind de azi pe miine, pe 
de alta, din mari comercianţi, proprietari de plantaţii şi înalţi 
funcţionari. Sistemul de a-i îmbogăţi pe seama supuşilor pe 
seniorii ruinaţi, trimiţindu-i ca administratori financiari sau ca 
agenţi ai  fiscului în comunitățile dependente, această 
caracteristică inefabilă a unei oligarhii urbane corupte, nu 
lipseşte nici la Cartagina; Aristotel îl consideră cauza principală 
a longevităţii sistemului constituţional cartaginez. Pînă în epoca 
sa, în Cartagina nu avusese loc nici o revoluţie demnă de 
remarcat, organizată fie de sus, fie de jos; mulţimea a rămas 
fără conducător din cauza avantajelor materiale pe care 


oligarhia le-a putut oferi tuturor ambiţioşilor sau aristocraților 
ruinaţi şi se mulțumea cu fărîmiturile care cădeau de la masa 
acestora sau cu sumele cheltuite cu ocazia perioadelor 
electorale. O opoziţie democratică la o asemenea guvernare 
trebuia să se nască; dar nici în timpul primului război punic 
aceasta nu a reuşit să se impună. Mai tîrziu, datorită înfrîngerilor 
suferite, influenţa ei politică a crescut necontenit şi cu mult mai 
repede decît cea a partidului omolog din Roma; adunările 
poporului hotărau în ultimă instanţă asupra opţiunilor politice şi 
ele au sfărimat atotputernicia oligarhiei cartagineze. După 
încheierea războiului lui Hannibal, s-a impus chiar propunerea 
lui Hannibal însuşi, anume ca nici un membru al Consiliului Celor 
100 să nu ocupe magistratura mai mult de doi ani consecutiv; s- 
a introdus astfel democraţia deplină, care, în situaţia creată, ar 
fi fost singura capabilă să salveze Cartagina, dacă ar mai fi fost 
timp pentru aceasta. Opoziția se bucura de un puternic curent 
patriotic şi reformator; cu toate acestea, nu trebuie să fie trecut 
cu vederea fundamentul corupt şi putred pe care se baza. 
Cetăţenii cartaginezi, asemuiţi de către grecii contemporani cu 
cei din Alexandria, au fost atît de indisciplinaţi, încît meritaseră 
din plin să rămînă fără putere; aşadar, ne putem pune 
întrebarea : ce bun puteau aduce revoluțiile în cazul Cartaginei ? 

Incontestabil, din punct de vedere financiar, Cartagina 
deţinea primul loc între toate statele Antichității. După mărturia 
celui mai mare istoriograf grec, în timpul războiului 
peloponeziac, acest oraş fenician a fost superior tuturor statelor 
greceşti în ceea ce priveşte finanţele, iar veniturile lui au fost 
comparate cu cele ale Marelui Rege; Polybios îl considera cel 
mai bogat oraş al lumii. Despre inteligenţa cu care a fost 
practicată agricultura cartagineză, pe care generali şi oameni de 
stat (aşa cum s-a întâmplat, mai tîrziu, la Roma) nu s-au simţit 
înjosiţi s-o practice şi s-o predea în mod ştiinţific, ne vorbeşte 
tratatul agronomic al cartaginezului Mago, care va fi considerat 
de către agricultorii greci şi romani de mai tirziu codul 
fundamental al agriculturii raţionale, fiind tradus nu numai în 
greceşte, dar şi în limba latină, la porunca senatului roman care 
l-a recomandat oficial proprietarilor. Caracteristică este legătura 
strinsă dintre agricultură şi concepţia financiară cartagineză; 
ideea de a nu achiziţiona niciodată mai mult pămînt decit se 
putea cultiva în mod intensiv a fost o maximă pentru agricultura 


feniciană; de asemenea, Cartagina a profitat de pe urma 
faptului că ţinutul era bogat în cai, vite, oi şi capre, prin al căror 
număr, datorită economiei pastorale, Libia întrecea, după 
mărturia lui Polybios, toate celelalte ţări ale lumii cunoscute. 
Dascăli ai Romei în exploatarea pămîntului, cartaginezii au avut 
acelaşi rol şi în ceea ce priveşte exploatarea supuşilor; de la 
aceştia le revenea nemijlocit impozitul funciar al „celei mai bune 
părţi a Europei” şi bogăţiile ținutului Africii de Nord, în parte 
nemăsurat de fertil, de exemplu cel dintre Byzacium şi la Sirta 
Mică. Comerţul, care la Cartagina a fost considerat întotdeauna 
o ocupaţie onorabilă, închirierea de corăbii şi industria care au 
înflorit pe baza lui au adus în fiecare an venituri imense 
coloniştilor; s-a arătat mai sus cum cartaginezii au ştiut să 
concentreze în acest unic port, printr-o monopolizare întinsă şi 
tot mai severă, nu numai comerţul cu străinătatea, dar şi pe cel 
din cadrul Mediteranei occidentale, ca şi întregul tranzit dintre 
Occident şi Orient. Ştiinţa şi arta par să fi fost influențate, ca şi 
la Roma, de către greci, dar fără ca, din această cauză, să fie 
neglijate. Literatura feniciană a fost considerabilă, iar la 
cucerirea oraşului s-au găsit valori artistice remarcabile, care, 
ce-i drept, n-au fost create la Cartagina, ci luate din templele 
siciliene, şi biblioteci cu un mare număr de volume. Dar pînă şi 
spiritul se afla aici în slujba capitalului; literatura pe care se 
punea un accent deosebit consta din scrieri agronomice şi 
geografice, precum tratatul lui Mago, menţionat mai sus, şi 
relatarea, expusă public într-unul dintre templele cartagineze, a 
amiralului Hanno despre periplul său pe coasta vest-africană, 
care s-a păstrat în traducere. Răspindirea generală a anumitor 
cunoştinţe şi, îndeosebi, cunoaşterea limbilor străine, domeniu 
în care Cartagina acestor timpuri rezistă şi la comparaţia cu 
Roma imperială, dovedesc manifestarea întru totul practică a 
culturii greceşti în acest oraş. Dacă este imposibil de calculat cu 
exactitate masa de capital care se revărsa în această Londră a 
Antichității, se poate oferi totuşi o idee despre sursele 
veniturilor publice care, cu toată organizarea costisitoare a 
sistemului militar cartaginez şi cu toată administraţia neglijentă 
şi coruptă a tezaurului de stat, acoperea cheltuielile în întregime 
din impozitele ridicate de la supuşi şi din taxele vamale, astfel 
încît cetăţenii nu trebuiau să plătească impozite directe. Imediat 
după cele de-al doilea război punic, cînd puterea statului fusese 


mult diminuată, cheltuielile curente şi contribuţia anuală de 
340.000 de taleri plătită Romei au putut fi acoperite fără 
mărirea impozitelor, ci doar printr-o administrare întruciîtva mai 
severă a finanţelor, iar după 14 ani de la încheierea păcii, 
Cartagina s-a declarat capabilă să plătească într-o singură 
tranşă toate celelalte 36 de scadenţe rămase. Dar superioritatea 
sistemului financiar cartaginez nu se manifesta numai în suma 
veniturilor; în el găsim şi principiile economice ale unei epoci 
ulterioare şi mult avansate, necunoscute nici unui alt stat 
important al Antichității; este vorba de împrumuturile din 
străinătate şi de un sistem monetar în care se evocă, pe lingă 
banii de aur şi argint, o monedă de schimb fără valoare 
intrinsecă, necunoscută, sub această formă, celorlalte state ale 
Antichității. Într-adevăr, dacă statul ar fi o chestiune de 
speculație, nici unul n-ar fi rezolvat problemele mai bine decit 
Cartagina. 

Să comparăm puterea cartaginezilor şi a romanilor: Roma 
şi Cartagina au fost oraşe agricole şi comerciale, şi nimic 
altceva; poziţia întru totul subordonată şi întru totul practică a 
artei şi ştiinţei a fost caracteristică pentru amîndouă, numai că, 
sub acest raport, Cartagina a fost mult mai avansată decit 
Roma. Dar în Cartagina economia bancară deţinea o pondere 
mai însemnată decit cea agricolă, în timp ce la Roma raportul 
era invers, iar dacă cultivatorii cartaginezi erau, fără excepţie, 
mari proprietari de pămiînturi şi de sclavi, în Roma acelor timpuri 
marea masă a cetăţenilor îşi lucra pămîntul cu braţele proprii. 
Majoritatea populaţiei Romei era proprietară, ceea ce înseamnă 
conservativă; la Cartagina, era proletară şi putea fi influenţată 
de aurul celor bogaţi ca şi de strigătul de reformă al 
democraţilor. La Cartagina domina deja opulenţa, caracteristică 
tuturor marilor centre comerciale; la Roma obiceiurile şi poliţia 
reuşeau să menţină, cel puţin în aparenţă, sobrietatea şi 
cumpătarea strămoşească. Cînd solii cartaginezi s-au întors din 
Roma, ei au povestit colegilor că relaţiile apropiate dintre 
senatorii romani întrec orice imaginaţie: un singur serviciu de 
argint, adus în toate casele unde fuseseră invitaţi, fusese 
suficient pentru întregul senat. Batjocura reciprocă este 
semnificativă pentru situaţia economică a celor două state. 
Constituţiile amîndurora au fost aristocratice, judecătorii 
guvernau la Cartagina aşa cum senatul guverna la Roma; în 


amîindouă cetăţile era în uz acelaşi sistem polițienesc. 
Dependenţa riguroasă în care guvernul cartaginez îi ţinea pe 
magistrați şi ordinul dat cetăţenilor de a se abţine necondiţionat 
de la învăţarea limbii greceşti şi de a conversa cu un grec numai 
prin intermediul unui interpret public s-au născut din acelaşi 
spirit ca şi sistemul de guvernare roman, dar, pe lîngă duritatea 
nemiloasă şi severitatea, aproape paradoxale, ale acestei tutele 
exercitate de statul cartaginez, sistemul roman, cu amenzile şi 
cenzurile sale, ne apare înţelegător şi inteligent. Senatul roman, 
care privilegia meritele deosebite şi reprezenta națiunea în 
sensul adevărat al cuvîntului, putea, de asemenea, să se 
încreadă în aceasta şi nu trebuia să se teamă de magistrați. 
Senatul cartaginez, în schimb, se baza pe un control sever al 
administraţiei din partea guvernului şi nu proteja decît familiile 
distinse; esenţa sa a constituit-o neîncrederea manifestă de jos 
în sus sau invers, astfel încît nu putea fi niciodată sigur dacă 
poporul îl urma şi nici în ceea ce priveşte uzurpările 
magistraţilor nu se afla în siguranţă. De aici conduita fermă a 
politicii romane, care nu dădea nici un pas înapoi în perioadele 
de criză şi care nu risipea favorurile Fortunei prin neglijenţă sau 
nehotărire, în timp ce cartaginezii se retrăgeau din luptă atunci 
cînd, poate, o ultimă sforţare ar fi salvat totul şi, sătui sau uitînd 
de marile speranţe naţionale, lăsau să se prăbuşească opera pe 
jumătate terminată, pentru a o reîncepe după cîțiva ani. De 
aceea, destoinicul magistrat roman acţionează întotdeauna în 
concordanţă cu guvernul său ; cel cartaginez, deseori într-o 
ostilitate declarată faţă de stăpinii săi şi silit să li se impună 
neconstituţional, făcînd cauză comună cu partidul din opoziţie. 
Cartagina, ca şi Roma, îşi guverna nu numai conaţionalii, ci şi un 
număr considerabil de comunităţi străine. Dar Roma a conferit 
treptat districtelor dreptul de cetățenie şi a deschis 
comunităţilor latine căile legale către acesta; Cartagina s-a 
claustrat din capul locului şi nu a lăsat districtelor dependente 
nici măcar speranţa unei egalităţi viitoare. Roma acorda 
comunităţilor de aceeaşi origine o parte din beneficiile victoriei, 
îndeosebi din domeniile dobiîndite, şi încerca să cîştige în 
celelalte state cel puţin un partid pentru interesele Romei, prin 
favorizarea materială a aristocraților şi a celor înstăriți. 
Cartagina, nu numai că păstra pentru sine toate roadele 
victoriei, dar anula oraşelor apropiate chiar şi libertatea 


comerţului. Roma nu priva comunităţile de întreaga lor 
autonomie, nici chiar pe cele mai slab administrate, şi nu 
stabilea nici uneia un impozit fix; Cartagina îşi trimitea 
guvernatorii peste tot şi impunea dări grele chiar şi oraşelor 
feniciene vechi, în timp ce populaţiile supuse erau considerate, 
de fapt, sclavi ai statului. In felul acesta, în uniunea politică 
cartaginezo-africană n-a existat, cu excepţia Uticăi, nici o 
singură comunitate care să nu fi beneficiat politic şi material de 
căderea Cartaginei; în cea romano-italică, nici una care să nu fi 
pierdut mai mult decît ar fi cîştigat prin răzvrătirea împotriva 
unei guvernări care ocrotea cu grijă interesele materiale şi nu 
provoca nicăieri, prin măsuri drastice, riposta opoziţiei politice. 
Dacă oamenii de stat cartaginezi au crezut că i-au legat pe 
fenicienii supuşi de interesele cartagineze prin teama mai mare 
pe care le-o inspirau libienii revoltați, pe proprietari prin banii 
fără valoare intrinsecă, ei aplicau un calcul mercantil acolo unde 
nu era cazul; experienţa va dovedi că liga romană, cu toate că 
aparent lipsită de coeziune, se va opune ca un zid lui Pyrrhos, 
iar cea cartagineză se va spulbera ca un păienjeniş în momentul 
în care o armată străină va debarca pe ţărmul african. Aşa s-a 
întîmplat cu ocazia debarcărilor lui Agathokles şi Regulus; la fel 
şi în războiul mercenarilor; o mărturie despre spiritul care 
domnea în Africa este faptul că femeile libiene îşi ofereau din 
proprie iniţiativă bijuteriile mercenarilor care luptau împotriva 
Cartaginei. Doar în Sicilia cartaginezii par să fi exercitat o 
dominație mai blindă, obţinînd, în consecinţă, rezultate mai 
bune. Aici le-au îngăduit supuşilor o anumită libertate în 
comerţul cu străinătatea şi le-au permis, în comerţul interior, să 
folosească de la început şi în exclusivitate monede cu valoare 
intrinsecă - în general, o mai mare libertate de mişcare decit 
sarazinilor şi libienilor. In cazul în care Siracusa ar fi ajuns în 
mîinile lor, situaţia s-ar fi schimbat neîntîrziat, dar aceasta nu s- 
a întîmplat ; astfel, datorită îngăduinţei calculate a guvernării 
cartagineze şi dezbinării nefaste a grecilor sicilieni, în Sicilia s-a 
format într-adevăr un partid care simpatiza cu Cartagina; 
constatăm, de exemplu, că, după căderea insulei în mîinile 
romanilor, Philinos din Acragas a scris istoria marelui război, 
evident dintr-o perspectivă favorabilă fenicienilor. În general 
însă, sicilienii, ca supuşi şi ca eleni, trebuie să fi fost cel puţin tot 
aşa de desconsideraţi de către stăpinii lor fenicieni, ca samniţii 


şi tarentinii de către romani. Din punct de vedere financiar, 
veniturile statului cartaginez le depăşeau cu mult pe cele ale 
romanilor. Echilibrul s-a menţinut prin faptul că sursele 
finanţelor cartagineze, tributurile şi vămile, secau cu mult mai 
uşor şi tocmai atunci cînd erau mai necesare, în comparaţie cu 
cele romane, dar şi deoarece sistemul militar al cartaginezilor a 
fost cu mult mai costisitor decît cel al romanilor. Resursele 
militare ale romanilor şi cartaginezilor au fost diferite, dar 
forţele lor erau comparabile din mai multe puncte de vedere. 
Colectivitatea cetăţenilor număra în momentul cuceririi oraşului 
700.000 de indivizi, inclusiv femeile şi copiii, şi trebuie să fi fost 
la sfîrşitul secolului al V-lea cel puţin tot atît de numeroasă; în 
secolul al V-lea putea să pună pe picior de război o armată de 
40.000 de hopliţi. O armată cetăţenească de aceleaşi proporţii 
fusese trimisă în bătălie de către Roma la începutul secolului al 
V-lea, în circumstanţe asemănătoare (p. 296). După lărgirea 
teritoriului naţional graţie marilor cuceriri, numărul cetăţenilor în 
stare să poarte armele trebuie cel puţin să se fi dublat. Dar, mai 
mult decît prin numărul celor în stare să poarte armele, Roma a 
fost superioară Cartaginei prin efectivul real al armatei sale de 
cetăţeni. Deşi guvernul cartaginez se străduia să cheme 
cetăţenii sub arme, el nu putea nici să opună meşteşugarul sau 
lucrătorul din fabrică agricultorului robust şi nici să înlăture 
antipatia înnăscută a fenicienilor faţă de meşteşugul războiului. 
În secolul al V-lea, în armatele cartagineze din Sicilia mai lupta 
încă „o cohortă sacră”, garda generalului, formată din 2.500 de 
cartaginezi, în secolul al Vi-lea, în armatele cartagineze, de 
exemplu în cea spaniolă, nu se găsea nici un cartaginez, cu 
excepţia ofiţerilor. Dimpotrivă, ţăranii romani nu se aflau numai 
pe listele de recrutare, ci şi pe cîmpurile de bătălie. O situaţie 
similară constatăm şi în cazul comunităţilor înrudite supuse 
celor două oraşe. În timp ce latinii nu ofereau Romei servicii mai 
neînsemnate decît trupele de cetăţeni, libio-fenicienii erau 
identici cu cartaginezii, lipsiţi de spirit militar şi, cum este lesne 
de înţeles, mai puţin entuziaşti faţă de război; astfel, au dispărut 
şi ei treptat din armată, în măsura în care oraşele obligate să 
trimită contingente şi-au răscumpărat, probabil, această sarcină 
prin bani. În mai sus-menţionata armată spaniolă, de 
aproximativ 15.000 de soldaţi, a existat un singur detaşament 
de 450 de călăreţi, şi acesta alcătuit doar parţial din libio- 


fenicieni. Nucleul armatei cartagineze a fost format din libieni, 
din care se puteau instrui, sub comanda unor ofiţeri destoinici, 
buni pedestraşi şi a căror cavalerie uşoară era, în felul ei, 
neîntrecută. La aceştia se adaugă trupele populațiilor, mai mult 
sau mai puţin dependente, din Libia şi Spania şi faimoşii 
prăştieri din Baleare, care par să fi avut o situaţie intermediară 
între contingentele aliaţilor şi trupele de mercenari; în fine, 
trupele înrolate în caz de nevoie în străinătate. O asemenea 
armată putea fi înmulțită la nevoie oricît de mult şi putea să se 
compare cu cea romană şi în ceea ce priveşte vitejia ofiţerilor, 
mînuirea armelor şi curajul soldaţilor; dar nu numai că de la 
recrutarea mercenarilor pînă la trimiterea lor în bătălie putea 
trece o perioadă de timp prețioasă, în vreme ce miliția romană 
era oricind gata de luptă, ci, şi aceasta este problema 
principală, pe cînd trupele cartagineze nu erau unite decit prin 
jurămînt şi interese, cele romane erau sudate prin tot ceea ce le 
lega de patria comună. Pentru ofiţerul cartaginez rutinat, 
mercenarii săi, ba chiar şi ţăranii libieni, nu erau mai mult decit 
ar fi astăzi proiectilele de tun; de aici mîrşăviile, ca, de exemplu, 
trădarea armatelor libiene în anul 358 (396) de către generalul 
lor Himilco, urmată de o primejdioasă răscoală a libienilor; de 
aici faima, devenită proverbială, a „credinţei cartagineze”, care 
a dăunat cartaginezilor atît de mult. Cartagina a cunoscut din 
plin toate neajunsurile pe care le pot aduce unui stat armatele 
de felahi sau de mercenari şi, nu numai o dată, s-a temut mai 
mult de soldaţii plătiţi decît de inamicii săi. Neajunsurile acestui 
sistem militar n-au putut rămîne ascunse guvernului cartaginez 
şi el va încerca să le remedieze prin toate mijloacele. Casele şi 
arsenalele au fost întotdeauna pline, pentru ca mercenarii să 
poată fi angajaţi oricind. O atenţie deosebită a fost acordată 
domeniului care înlocuia la antici artileria actuală: construcţiile 
de maşini de război, în care cartaginezii i-au întrecut 
întotdeauna pe sicilieni, şi elefanții, după ce aceştia au înlocuit 
în armată carele de luptă mai vechi. In cazematele Cartaginei s- 
au găsit staule pentru 300 de elefanţi. Oraşele dependente n-au 
putut fi însă întărite, aşa încit fiecare armată inamică debarcată 
în Africa ocupa, odată cu terenul deschis, oraşele şi tîrgurile, 
spre deosebire de Italia, unde cele mai multe dintre oraşele 
supuse şi-au păstrat zidurile şi unde întreaga peninsulă era 
dominată de un lanţ de fortificaţii. In schimb, tot ceea ce puteau 


furniza banii şi arta a fost folosit pentru fortificarea capitalei. De 
multe ori, statul a fost salvat numai datorită grosimii zidurilor, în 
timp ce Roma a fost atit de bine asigurată din punct de vedere 
politic şi militar, încît n-a cunoscut niciodată un asediu propriu- 
zis. În fine, bastionul principal al statului l-a constituit marina de 
război, care se bucura de cea mai mare atenţie. In construcţia, 
ca şi în pilotarea corăbiilor, cartaginezii au fost superiori 
grecilor; la Cartagina au fost construite pentru prima dată 
corăbii cu mai mult de trei rînduri de rame, iar corăbiile de 
război cartagineze, în această epocă în majoritatea lor cu cinci 
punți, erau, de regulă, veliere mai bune decit cele greceşti; 
vislaşii, în întregime sclavi ai statului, nu proveneau de la galere 
şi erau antrenați foarte bine, iar căpitanii erau experimentați şi 
neînfricaţi. În această privinţă, Cartagina era de netăgăduit 
superioară romanilor, care, cu puţinele corăbii ale grecilor aliaţi 
şi cu cele, şi mai puţine, proprii, nici nu se puteau arăta în largul 
mării înaintea flotei care domina pe atunci nestînjenită Marea 
Occidentală. Dacă, în final, rezumăm posibilităţile celor două 
puteri, aşa cum rezultă din comparaţie, vom constata că se 
justifică opinia inteligentă şi imparţială a unui grec care spunea 
că Roma şi Cartagina au dispus, în general, de forţe egale în 
momentul în care au început lupta. Cu toate acestea, nu putem 
să nu constatăm că efortul depus de Cartagina pentru a crea 
mijloacele necesare atacului şi defensivei, folosind toată bogăţia 
şi inteligenţa, n-a putut suplini lipsurile esenţiale: o armată 
cetăţenească proprie şi alianţe fondate în mod trainic. Nu putea 
să rămînă necunoscut faptul că Roma putea fi atacată în mod 
eficient numai din Italia, iar Cartagina numai din Libia, dar şi că 
cea de-a doua nu putea rămine ferită multă vreme de un 
asemenea atac. Flotele nu erau încă patrimonii permanente în 
aceste timpuri ale copilăriei navigaţiei, ci se puteau construi 
oriunde existau copaci, fier şi apă; de mai multe ori, chiar şi în 
Africa, s-a dovedit că pînă şi puternicele state maritime n-au 
putut împiedica debarcarea unor duşmani care nu constituiau o 
putere maritimă. După ce Agathokles indicase drumul ce trebuia 
urmat, îl putea descoperi şi un general roman; dacă în Italia 
războiul începea odată cu pătrunderea în teritoriu a unei armate 
invadatoare, în Libia el se sfirşea în acest moment şi se 
transforma într-un asediu căruia, dacă nu interveneau 
evenimente deosebite, trebuia să-i cedeze şi cel mai înverşunat 


eroism. 


Capitolul II 
Războiul dintre Roma şi Cartagina pentru stăpînirea Siciliei 


Mai mult de un secol frumoasa Sicilie a fost devastată de 
războiul dintre cartaginezi şi armatele siracuzane. De ambele 
părţi, războiul a fost purtat, în parte, prin propagandă politică - 
Cartagina întreţinind relaţii cu opoziţia aristocratico-republicană 
din Siracusa, distinşii siracuzani, cu partida naţională din oraşele 
greceşti tributare Cartaginei -, în parte, prin armate de 
mercenari, folosite atit de Timoleon şi Agathokles, cît şi de 
generalii fenicieni; şi aşa cum în luptă au folosit aceleaşi 
mijloace, ambele părţi au dat dovadă de o făţărnicie şi o perfidie 
nemaiîntilnită în istoria Occidentului. Cei înfrinţi au fost 
siracuzanii. Cartagina s-a limitat, încă prin pacea din anul 440 
(314), numai la o treime a insulei, la vest de Minoa şi Himera, şi 
a recunoscut formal hegemonia siracuzanilor asupra tuturor 
oraşelor din est. Alungarea lui Pyrrhos din Sicilia şi Italia (479, 
275) a lăsat cea mai mare parte a insulei şi mai ales 
importantul Acragas în mîinile cartaginezilor; siracuzanilor nu le- 
a rămas decit Tauromenion şi sud-estul insulei. In al doilea oraş 
ca mărime de pe coasta orientală se stabilise o hoardă de 
mercenari străini care guvernau cetatea fără a se sinchisi de 
siracuzani sau de cartaginezi. Cei care comandau la Messana 
erau mercenarii din Campania. Viaţa coruptă a sabelilor aşezaţi 
în Capua şi în împrejurimile ei transformase Campania secolelor 
al IV-lea şi al V-lea în ceea ce va deveni mai tirziu Etolia, Creta 
sau Laconia: o pepinieră de soldaţi pentru prinții şi oraşele în 
căutare de mercenari. Semicivilizaţia creată de grecii Campaniei 
în acest ţinut, opulenţa barbară a traiului în Capua şi în celelalte 
oraşe campaniene, neputinţa politică la care au fost condamnaţi 
prin hegemonia Romei, fără să le fie însă răpite libertăţile prin 
intermediul unei guvernări autoritare - toate acestea au minat 
tineretul campanian în masă sub stindardele ofiţerilor recrutori; 
şi este uşor de înţeles că necugetata şi lipsita de scrupule 
vînzare de sine a dus aici, ca peste tot, la înstrăinare de patrie, 
indiferenţă faţă de violenţe, excese ale soldaţilor şi încălcarea 
jurămîntului. Campanienii nu puteau deci înţelege de ce o 
hoardă de mercenari să nu ia în stăpiînire oraşul a cărui apărare 


le fusese încredinţată, bineînţeles cu condiţia de a se putea 
menţine pe poziţia cucerită, dacă înşişi samniţii, în Capua, şi 
lucanienii, în mai multe oraşe greceşti, îşi fondaseră autoritatea 
tot prin aceleaşi mijloace necinstite. Nicăieri situaţia politică nu 
era mai prielnică pentru asemenea aventuri decit în Sicilia; încă 
din timpul războiului peloponeziac, căpitanii campanieni veniţi 
din Sicilia se cuibăriseră la Entella şi Aetna. În jurul anului 470 
(284), o ceată campaniană, care servise înainte sub Agathocles 
şi continua, după moartea acestuia (465, 289), fărădelegile pe 
cont propriu, s-a stabilit la Messana, al doilea oraş al Siciliei 
greceşti şi metropola partidei antisiracuzane din părţile insulei 
stăpiînite încă de greci. Cetăţenii au fost masacrați sau alungaţi, 
soțiile şi copiii lor au fost împărţiţi între soldaţi şi, în curînd, noii 
stăpiîni ai oraşului, „Bărbaţii lui Marte”, cum îşi spuneau, sau 
mamertinii au putut să reziste în faţa lui Pyrrhos, iar plecarea 
neaşteptată a acestuia le-a redat puterea de odinioară. Nu intră 
în atribuţiile istoriei nici să scuze fapta perfidă prin care aceştia 
au dobiîndit conducerea şi nici să dea uitării faptul că zeul care 
pedepseşte fărădelegea, pînă la a patra generaţie, nu este zeul 
istoriei. Cine se consideră îndreptăţit să judece faptele 
reprobabile ale altora poate să îi condamne pe oameni; pentru 
Sicilia însă, ar fi putut fi o binecuviîntare faptul că în insulă 
începea să se formeze o autoritate războinică, în stare să trimită 
8.000 de soldaţi pe cîmpul de luptă şi care se pregătea să preia, 
la momentul oportun şi cu forţe proprii, lupta împotriva 
străinilor, căreia elenii, din ce în ce mai dezobişnuiţi de 
meşteşugul armelor, cu toate bătăliile neîncetate, nu mai 
puteau să-i facă faţă. 

Lucrurile s-au petrecut însă altfel. Un tînăr ofiţer 
siracuzan, care prin descendența din familia lui Gelon şi prin 
înrudirea apropiată cu regele Pyrrhos, ca şi prin bravura cu care 
luptase în campaniile acestuia atrăsese atenţia concetăţenilor 
săi şi a militarilor siracuzani, Hieron, fiul lui Hierokles, a fost ales 
prin voinţa soldaţilor în fruntea armatei, învrăjbită acum cu 
cetăţenii (479/480, 275/274). Datorită administraţiei înțelepte, 
caracterului nobil şi moderaţiei sale, el cîştigase repede inimile 
cetăţenilor siracuzani, deprinşi cu despotismul cel mai deşănţat 
al grecilor sicilieni. El s-a debarasat, ce-i drept, prin perfidie, de 
armata nesigură de mercenari, a regenerat miliția cetăţenilor şi 
a încercat să restaureze mult decăzuta putere elenă, folosindu- 


se de trupele cetăţeneşti şi de recruți noi, mai disciplinaţi, la 
început cu titlul de general, mai tirziu cu acela de rege. 
Deocamdată, pacea cu cartaginezii care-i ajutaseră pe greci să-l 
alunge pe regele Pyrrhos de pe insulă se prelungea; inamicii cei 
mai apropiaţi au fost mamertinii, semenii mercenarilor detestaţi 
şi exterminați de curînd, ucigaşii oaspeţilor lor greci, stăpiînii 
unei părţi a teritoriului siracuzan, tiranii şi incendiatorii unei 
mulţimi de cetăţi greceşti mai mici. Aliat cu romanii, care tocmai 
în această perioadă îşi trimiteau legiunile împotriva 
campanienilor din Region, aliaţii, semenii şi tovarăşii de crime ai 
mamertinilor (p. 288), Hieron s-a îndreptat spre Messana. După 
o mare victorie, în urma căreia Hieron a fost proclamat rege al 
sicilienilor (484, 270), mamertinii au trebuit să se refugieze 
între propriile lor ziduri şi, asediați vreme de mai mulţi ani, au 
ajuns la strîmtorare, fiind incapabili să mențină cu forțe proprii 
oraşul împotriva lui Hieron. Era evident că nu putea fi vorba de o 
capitulare condiționată şi că securea călăului îi aştepta pe 
campanienii din Messana la Siracusa, aşa cum îi lovise pe cei din 
Region la Roma; unica soluţie era predarea oraşului fie 
cartaginezilor, fie romanilor, ambele puteri fiind suficient de 
interesate în cucerirea acestui loc important pentru a renunţa la 
orice scrupul. Dar nu se putea şti care soluţie ar fi fost mai 
avantajoasă: predarea oraşului fenicienilor, sau stăpinilor Italiei? 
După îndelungi ezitări, majoritatea cetăţenilor campanieni a 
decis să ofere romanilor stăpînirea acestei fortărețe care 
domina marea. 

Apariţia solilor mamertini în senatul roman a fost un 
moment cu profunde semnificaţii pentru istoria universală. Ce-i 
drept, nimeni nu putea să prevadă atunci consecinţele legate de 
traversarea micii strimtori; însă faptul că hotărîrea luată, oricare 
ar fi fost, va fi urmată de evenimente cum nu succedaseră 
niciodată unui decret al senatului trebuie să fi fost unul evident 
pentru oricare dintre părinţii deliberatori ai cetăţii. Bărbaţii 
„ortodocşi” ar fi putut, bineînţeles, să se întrebe cum de era 
posibilă alianţa cu Hieron, de vreme ce campanienii din Region 
tocmai fuseseră pedepsiţi cu asprimea cuvenită de către 
romani, iar complicii lor, cu nimic mai puţin vinovaţi, urmau să 
fie acceptaţi ca aliaţi şi prieteni ai Romei şi să fie scutiţi de 
pedeapsa meritată. Prin aceasta se crea o dilemă care nu numai 
că oferea opoziţiei pretextul unor lungi discursuri, dar revolta 


orice suflet moral. Dar omul de stat, pentru care morala politică 
nu însemna o frază goală, se putea întreba, cu aceeaşi 
îndreptăţire, cum de se pot pune pe picior de egalitate cetăţenii 
romani care încălcaseră jurămîntul şi omoriseră mişeleşte aliaţi 
ai Romei cu străinii care săvirşiseră o crimă faţă de străini, de 
vreme ce nimeni nu-i desemnase pe romani ca judecători sau 
răzbunători ai celorlalţi. Dacă s-ar fi pus numai problema 
stăpinirii siracuzanilor sau a mamertinilor la Messana, Roma ar fi 
putut rămîne indiferentă atit faţă de unii, cît şi faţă de ceilalţi; 
Roma rivnea la stăpînirea asupra Italiei, precum Cartagina la 
aceea asupra Siciliei. Este greu de crezut că, pe atunci, planurile 
celor două puteri mergeau mai departe. Dar tocmai pentru 
aceasta, fiecare dintre ele dorea să deţină şi să menţină o 
putere intermediară - cartaginezii, Tarentumul, iar romanii, 
Siracusa şi Messana -, iar atunci cînd lucrul acesta a devenit 
imposibil, să păstreze ele însele aceste puncte de frontieră în 
defavoarea puterii rivale. Aşa cum Cartagina încercase în Italia, 
atunci cînd Region şi Tarentum urmau să fie cucerite de romani, 
să cîştige aceste oraşe în favoarea ei, fiind oprită numai printr- 
un accident, pentru Roma se oferea acum în Sicilia ocazia de a 
atrage Messana în alianţa ei; în cazul în care asemenea alianţă 
ar fi fost ratată, nu era de aşteptat ca oraşul să rămînă 
dependent sau siracuzan, ci ar fi fost aruncat cu siguranţă în 
braţele fenicienilor. Merita pierdută o asemenea ocazie, care nu 
se va mai ivi în condiţii aşa de sigure, de a ocupa capul de pod 
natural dintre Italia şi Sicilia şi de a-l asigura, din motive lesne 
de înţeles, cu o garnizoană curajoasă şi puternică? Meritau 
sacrificate, odată cu renunţarea la Messana, stăpînirea asupra 
ultimei strimtori libere dintre Mediterana orientală şi occidentală 
şi libertatea comercială a Italiei? Ce-i drept, împotriva ocupării 
Messanei s-ar fi putut invoca şi alte argumente decit scrupulele 
sentimentale şi politica onestă. Cel mai puţin cîntărea acela că 
ea ar fi dus la război cu Cartagina; oricît de dificil ar fi fost, 
Roma nu trebuia să se teamă de el. Dar cu mult mai important 
era faptul că, odată cu traversarea mării, Roma abandona 
politica pur italică şi pur continentală; se renunţa la sistemul 
graţie căruia strămoşii fondaseră măreţia Romei, pentru a alege 
un altul, ale cărui consecinţe nu le putea întrezări nimeni. 
Acesta a fost unul dintre acele momente în care raţiunea 
încetează şi în care numai credinţa în steaua proprie şi în steaua 


patriei ne oferă tăria de a apuca mina care ne ademeneşte din 
tenebrele viitorului şi de a o urma cine ştie unde. Senatul a 
deliberat îndelung şi serios asupra cererii consulilor de a trimite 
legiunile în ajutorul mamertinilor; n-a reuşit să ajungă la o 
rezoluţie definitivă. În rîndul cetăţenilor care urmau să decidă 
asupra problemei se instaurase sentimentul acut al marii puteri 
fondate prin forţe proprii. Cucerirea Italiei insufla romanilor, 
precum aceea a Greciei macedonenilor, aceea a Sileziei 
prusacilor, curajul de a începe o nouă carieră politică. Sprijinul 
acordat mamertinilor a fost motivat formal prin protectoratul pe 
care romanii îl garantau tuturor italicilor. Italicii de peste mare 
au fost primiţi în confederaţia italică şi, la propunerea consulilor, 
cetăţenii au hotărît să li se acorde ajutor (489, 265). 

Marea întrebare a fost cum vor reacţiona cele două puteri 
siciliene direct interesate, pînă acum nominal aliate cu Roma, în 
urma acestei intervenţii făţişe a romanilor în treburile insulei. 
Hieron avea destule motive de a trata somaţia prin care romanii 
îi cereau să pună capăt ostilităţilor împotriva noilor aliaţi din 
Messana aşa cum o făcuseră samniţii şi lucanienii în cazul 
asemănător al ocupării oraşelor Capua şi Turii şi să răspundă 
printr-o declaraţie de război; dacă însă răminea singur, un 
asemenea război ar fi fost o nebunie şi, judecînd după politica 
sa precaută şi moderată, era de aşteptat că va accepta 
inevitabilul în cazul în care Cartagina nu va acţiona. Faptul nu 
părea imposibil. O solie romană se îndrepta acum spre 
Cartagina (489, 265), la şapte ani după ce flota fenicienă 
încercase să ia în stăpinire Tarentumul, pentru a cere explicaţii 
în legătură cu acest eveniment (p. 288); învinuirile, nu tocmai 
neîntemeiate, dar pe jumătate uitate, apăruseră din nou: nu 
părea cu totul superfluu ca, pe lingă celelalte pregătiri militare, 
să se înzestreze şi arsenalul diplomatic cu motivații de război şi 
să se rezerve pentru momentele următoare, aşa cum obişnuiau 
romanii, rolul părţii atacate. Cel puţin se putea afirma, pe drept 
cuvînt, că acţiunile asupra Tarentumului, ca şi cele asupra 
Messanei fuseseră absolut egale în ceea ce priveşte intenţia şi 
pretextul legal, unica deosebire fiind numai succesul 
întîmplător. Cartagina a evitat ruptura deschisă. Solii s-au întors 
la Roma după ce obţinuseră dezavuarea amiralului cartaginez 
care condusese tentativa de ocupare a Tarentumului, pe lîngă 
falsele jurăminte necesare; învinuirile aduse romanilor, care nu 


puteau lipsi, erau moderate şi evitau să califice plănuita invazie 
a Siciliei drept un motiv de război. Un motiv era totuşi, întrucît, 
aşa cum Roma considera treburile italice ca pe nişte treburi 
interne, la fel proceda şi Cartagina în cazul celor siciliene. Numai 
că politica feniciană urma o cale mai tăinuită decit făţişa 
ameninţare de război. Cînd pregătirile forţelor romane de 
despresurare ca mamertinilor înaintaseră atit de mult, încît 
flota, alcătuită din corăbiile de război ale Neapolisului, 
Tarentumului, Veliei şi Locriei, şi avangarda armatei de uscat au 
ajuns la Region sub conducerea tribunului militar Gaius Claudius 
(primăvara anului 490, 264), de la Messana le-a sosit 
neaşteptata veste că, în înţelegere cu partidul antiroman din 
Messana, cartaginezii ar fi mijlocit, ca putere neutrală, o pace 
între Hieron şi mamertini; că, în consecinţă, asediul ar fi fost 
ridicat şi că în portul de la Messana ar ancora o flotă 
cartagineză, iar în cetate s-ar afla o garnizoană cartagineză, 
ambele sub comanda amiralului Hanno. Mamertinii, constrînşi 
acum de prezenţa cartaginezilor, aduceau la cunoştinţă 
comandanților romani, alături de cuvenitele mulţumiri pentru 
rapiditatea cu care veniseră în ajutorul aliaţilor, că se bucură la 
gîndul că nu mai aveau nevoie de acesta. Abilul şi curajosul 
ofiţer care comanda avangarda a dat totuşi ordinul să fie 
ridicată ancora; cartaginezii au respins corăbiile, au capturat 
chiar unele dintre ele, dar amiralul cartaginez, respectind 
ordinele severe de a nu oferi pretexte pentru izbucnirea 
ostilităţilor, le-a înapoiat bunilor prieteni de dincolo de 
strimtoare. Se putea crede că romanii s-au compromis la fel de 
inutil în faţa Messanei precum cartaginezii în faţa Tarentumului. 
Dar Claudius nu s-a lăsat intimidat şi, la o a doua încercare, 
traversarea a reuşit. Abia debarcat, el a convocat cetăţenii într-o 
adunare şi, la dorinţa lui, a venit şi amiralul, crezînd în van că va 
putea evita ruptura deschisă. În timpul adunării însă, romanii l- 
au luat prizonier, iar Hanno, ca şi puţin numeroasa garnizoană 
lipsită de conducător au fost suficient de laşi: primul a dat 
trupelor sale ordinul de retragere, iar acestea au dat ascultare 
generalului captiv şi au abandonat împreună oraşul. În felul 
acesta, capul de pod al insulei căzuse în mîinile romanilor. 
Guvernul cartaginez, înfuriat pe drept de incapacitatea şi 
slăbiciunea generalului său, a dat ordin să fie executat şi a 
declarat război romanilor. Înainte de toate trebuia să fie 


recîştigată poziţia pierdută. O puternică flotă cartagineză 
condusă de Hanno, fiul lui Hannibal, a apărut în faţa Messanei. 
In timp ce ea bloca strîmtoarea, armata cartagineză debarcată 
pe insulă începea asediul dinspre partea de nord; Hieron, care 
abia aşteptase atacul cartaginez pentru a porni războiul 
împotriva Romei, a adus armata, din nou, abia repliată, sub 
zidurile Messanei, preluînd atacul asupra părţii sudice a oraşului. 
Intre timp, la Region sosise şi consulul roman Appius Claudius 
Caudex cu grosul armatei şi, în timpul unei nopţi întunecoase, 
reuşise traversarea, în ciuda flotei cartagineze. Indrăzneala şi 
Fortuna au fost de partea romanilor; aliaţii, care, luaţi prin 
surprindere de atacul întregii armate romane, nu-şi uniseră 
forţele, au fost în consecinţă înfrînţi pe rînd de legiunile ieşite 
din oraş, asediul fiind apoi ridicat. În cursul verii, armata romană 
a deţinut supremaţia, încercînd chiar cucerirea Siracusei; dar, 
după ce această tentativă a eşuat şi după ce asediul Ehetlei (la 
graniţa teritoriilor siracuzane şi cartagineze) a trebuit să fie 
abandonat în urma unor pierderi însemnate, armata romană s-a 
reîntors la Messana şi, de aici, în Italia, lăsînd în Sicilia o 
garnizoană puternică. Succesele acestei prime campanii militare 
extra-italice a romanilor n-au corespuns probabil tuturor 
aşteptărilor, deoarece consulul nu triumfase; cu toate acestea, 
apariţia hotărită a romanilor în Sicilia nu putea să nu-i 
impresioneze pe grecii de acolo. In anul următor, ambii consuli 
au debarcat nestingheriţi pe insulă cu o armată de două ori mai 
puternică. Unul dintre ei, Marcus Valerius Maximus, numit după 
această campanie „cel de la Messana” (Messalla), a obţinut o 
victorie strălucită asupra cartaginezilor şi siracuzanilor aliaţi. 
Cînd, după această bătălie, armata feniciană n-a mai îndrăznit 
să se opună romanilor în luptă deschisă, de partea romanilor au 
trecut nu numai Alaesa, Kentoripa şi, în general, oraşele greceşti 
mai mici, dar însuşi Hieron a părăsit partida cartagineză şi a 
încheiat pacea şi alianţa cu romanii (491, 263). El a avut o 
politică clarvăzătoare încheind pacea înainte de a fi nevoit s-o 
cumpere prin cedări de teritorii şi alte sacrificii, întrucît, aşa cum 
se va vedea, romanii au luat intervenţia lor în Sicilia foarte în 
serios. Statele siciliene mijlocii, Siracusa şi Messana, care nu 
puteau duce o politică independentă, avînd de ales între 
hegemonia romană şi cea cartagineză, trebuiau s-o prefere pe 
prima, căci pe atunci romanii nu intenționau, probabil, să 


cucerească insula pentru ei, ci numai să n-o lase să fie cucerită 
de Cartagina, şi, oricum, în locul sistemului tiranic şi monopolist 
cartaginez, ele se puteau aştepta din partea Romei la un regim 
mai tolerant şi la apărarea libertăţii comerciale. Din acest 
moment, Hieron a rămas cel mai important, mai statornic şi mai 
stimat aliat al romanilor de pe insulă. Romanii atinseseră astfel 
țelul lor cel mai apropiat. Datorită dublei alianţe cu Siracusa şi 
Messana şi posesiunii necontestate a întregii coaste orientale, a 
fost asigurată aprovizionarea armatelor, foarte dificilă pînă 
atunci, iar războiul, pînă acum contestabil şi hazardat, pierduse 
mult din caracterul său temerar. De aceea, n-au fost făcute 
eforturi mai mari decit în cazul războaielor din Samnium şi 
Etruria; cele două legiuni cantonate, în anul care a urmat (492, 
262), pe insulă au fost suficiente pentru a-i respinge pe 
cartaginezi, în acord cu grecii sicilieni, pretutindeni în fortărețele 
lor. Comandantul suprem al cartaginezilor, Hannibal, fiul lui 
Gisgon, s-a închis cu elita trupelor sale la Acragas, cu scopul de 
a apăra cel mai important oraş cartaginez din interior, pînă la 
limita ultimă a posibilităţilor. Fiind incapabili să cucerească 
puternicul oraş prin asalt, romanii l-au blocat cu valuri întărite şi 
o tabără dublă; cei asediați, în număr de aproape 50.000, 
suferiră în curînd din cauza lipsei celor necesare. Pentru a le 
veni în ajutor, amiralul Hanno a debarcat la Heracileia, 
întrerupînd, la rîndul său, liniile de aprovizionare ale romanilor. 
De amîndouă părţile, lipsurile deveniră insuportabile; în fine, a 
fost hotărită ziua bătăliei pentru a scăpa de nenorociri şi de 
incertitudine. În timpul acesteia, cavaleria numidă s-a dovedit 
superioară celei romane, însă în aceeaşi măsură în care 
pedestraşii romani au fost superiori infanteriei feniciene; aceştia 
vor aduce victoria, dar pierderile romanilor au fost însemnate. 
Avantajul cîştigat prin bătălia victorioasă a fost parţial irosit prin 
faptul că, datorită extenuării învingătorilor, armata inamică a 
reuşit să se strecoare din oraş şi să ajungă la flotă. Cu toate 
acestea, victoria a fost importantă: Acragasul a căzut în mîinile 
romanilor şi, cu aceasta, aproape toată insula se afla sub 
controlul lor, exceptind cetăţile maritime, în care generalul 
cartaginez Hamilcar, urmaşul lui Hanno la comanda supremă, se 
baricadase pe poziţii inexpugnabile, neputînd fi alungat nici prin 
forţă, nici prin înfometare. De acum încolo, războiul se va 
rezuma la ieşirile cartaginezilor din cetăţile siciliene şi la 


debarcarea lor pe coastele italice. 

Într-adevăr, abia acum începură să se resimtă adevăratele 
privaţiuni ale războiului. Dacă, aşa cum se povesteşte, înainte 
de izbucnirea ostilităţilor, diplomaţii cartaginezi îi avertizaseră 
pe romani să nu ajungă la ruptura deschisă, deoarece împotriva 
voinţei lor nici un roman nu-şi va putea spăla miinile în mare, 
ameninţarea fusese bine întemeiată. Flota cartagineză stăpinea 
marea fără rival şi nu ţinea sub ascultare numai oraşele de pe 
ţărmul sicilian, aprovizionîndu-le cu toate cele necesare, dar 
ameninţa cu o debarcare, ceea ce a făcut necesară staționarea 
aici a unei armate consulare încă din anul 492 (262). Ce-i drept, 
nu s-a ajuns la o invazie propriu-zisă, însă detaşamente 
cartagineze de proporţii reduse au debarcat pe coastele italice, 
i-a jefuit pe aliaţi şi, ceea ce a fost mai grav decit toate celelalte, 
au paralizat în întregime comerţul Romei şi al aliaţilor săi. Nu 
era nevoie de prea mult timp ca, în aceste condiţii, Caere, Ostia, 
Neapolis, Tarentum, Siracusa să fie ruinate, în timp ce 
cartaginezii compensau cu uşurinţă pierderea  tributurilor 
siciliene prin contribuţiile stoarse şi bogatele prăzi al piraţilor. 
Romanii au luat cunoştinţă acum de ceea ce înţeleseseră înainte 
Dionysios, Agathocles şi Pyrrhos, anume că, pe cît de uşor 
puteau fi înfrînţi cartaginezii în bătălie, pe atît de greu puteau fi 
îngenunchiaţi. Aşadar, deveni evidentă necesitatea creării unei 
flote proprii şi s-a hotărît construirea uneia alcătuită din 20 de 
trireme şi 100 de pentere. Punerea în practică a acestei hotăriri 
energice n-a fost însă chiar aşa de simplă. Imaginea oferită de 
şcolile de retorică ce încearcă să ne facă să credem că romanii 
şi-au lăsat acum pentru prima dată vislele în mare este, ce-i 
drept, o poveste pentru copii. Marina comercială a Italiei trebuie 
să fi fost destul de închegată în aceste timpuri şi nu lipseau nici 
corăbiile de război italice. Dar acestea erau bărci de război şi 
trireme, cum fuseseră folosite în vremurile trecute; penterele, 
care au fost folosite aproape în exclusivitate în linia de bătaie, 
mai ales după sistemul mai nou al războiului naval, conceput 
îndeosebi de Cartagina, încă nu fuseseră construite în Italia. 
Măsura romanilor a fost aşadar similară celei a unui stat maritim 
din zilele noastre: de a trece de la construcţia de fregate şi nave 
mici la aceea de vase de linie. La fel cum s-ar proceda şi astăzi, 
luînd un vas de linie străin drept model, şi romanii au indicat 
meşterilor lor constructori drept model o penteră cartagineză 


eşuată. Dacă ar fi vrut, romanii ar fi putut ajunge la ţintă cu 
mult mai repede prin intermediul siracuzanilor sau masalioţilor; 
dar oamenii lor de stat au fost mult prea clarvăzători pentru a 
încerca apărarea Italiei printr-o flotă neitalică. În schimb, au fost 
recrutaţi confederaţii italici atît în funcţii de ofiţeri navali, luaţi 
probabil în majoritatea lor din cadrul marinei comerciale italice, 
cît şi ca marinari, al căror nume (socii navales) demonstrează 
că, o perioadă de timp, aceştia proveniseră numai din această 
sursă. Alături de ei au fost folosiţi şi sclavi, oferiţi de stat sau de 
familiile bogate ; în curînd însă, a fost utilizată chiar şi pătura 
mai săracă a cetăţenilor. În asemenea condiţii şi dacă se ia în 
considerare, pe de o parte, nivelul tehnic scăzut, pe de alta, 
energia romanilor, ei au reuşit să rezolve în răstimp de un an 
problema în faţa căreia va eşua Napoleon, aceea de a 
transforma o putere continentală într-una maritimă, şi să 
lanseze la apă o flotă de 120 de vele în primăvara anului 494 
(260). Aceasta nu se putea compara nicidecum cu cea 
cartagineză în ceea ce priveşte numărul şi rapiditatea, calitate 
cu atît mai importantă cu cit tactica navală a acestor timpuri 
consta, înainte de toate, în manevre. În timpul bătăliei navale 
luptau într-adevăr hopliţi şi arcaşi de pe punte, unde erau 
montate şi maşinăriile pentru lansat proiectile, dar metoda 
consacrată şi decisivă consta în depăşirea prin viteză a corabiei 
inamice, în care scop prora a fost dotată cu un pinten din fier 
masiv; corăbiile inamice obişnuiau să se urmărească pînă cînd 
uneia sau alteia îi reuşea lovitura, care, de obicei, era decisivă în 
confruntare. Din această, cauză o triremă grecească obişnuită 
era echipată cu 200 de oameni, dintre care numai vreo zece 
erau soldaţi; în schimb, erau 170 de vislaşi, 50-60 pentru fiecare 
punte. Echipajul penterei număra 300 de vislaşi şi un număr 
corespunzător de soldaţi. Romanii au avut fericita idee de a 
suplini ceea ce, din cauze obiective, lipsea corăbiilor lor - ofiţeri 
navali şi echipaje de vislaşi experimentați în manevrare - prin 
acordarea unui rol mai important soldaţilor în timpul bătăliei 
navale. La prora corăbiilor a fost montat un pod mobil, care 
putea fi coborit atît în faţa, cît şi în amîndouă părţile laterale ale 
corabiei; el a fost înzestrat la ambele margini cu o balustradă, 
avînd, în lăţime, suficient spaţiu pentru doi oameni. În momentul 
în care corabia inamică se năpustea, gata s-o străpungă, asupra 
celei romane sau cînd ciocnirea fusese evitată, corăbiile se aflau 


punte lîngă punte: podul mobil se fixa pe puntea corăbiei 
inamice, imobilizind-o prin intermediul unui harpon din fier. Prin 
aceasta nu numai că era evitată străpungerea corabiei, dar 
pentru soldatul roman se crea posibilitatea de a trece peste pod 
pe puntea inamică şi de a o cuceri ca într-o bătălie pe uscat. O 
miliţie navală propriu-zisă nu a fost formată, ci, după necesităţi, 
pentru acest serviciu pe corăbii au fost folosite trupele de uscat; 
de exemplu, într-o mare bătălie navală, în care flota romană a 
avut la bord, bineînţeles, şi armata de debarcare, pe fiecare 
corabie au luptat pînă la 120 de legionari. În felul acesta, 
romanii îşi creaseră o flotă egală celei cartagineze. Cei care 
transformă construcţia flotei romane într-un basm cu zine se 
înşală şi nici nu-şi ating țelul; trebuie să înţelegi pentru a putea 
să admiri. Construcţia flotei romane nu fusese nimic altceva 
decit o măreaţă operă naţională, prin care justa apreciere a 
necesarului şi posibilului, invenţia genială, energia în hotăriri şi 
în execuţie au salvat patria dintr-o situaţie care fusese mult mai 
periculoasă decit părea la prima vedere. 

Inceputul n-a fost favorabil romanilor. Amiralul roman, 
consulul Gnaeus Cornelius Scipio, care plecase cu primele 17 
corăbii terminate spre Messana (494, 260), a crezut că, în 
trecere, poate să ocupe Lipara printr-un atac surpriză. Dar un 
grup de corăbii cartagineze staționate la Panormos au blocat 
portul în care ancoraseră corăbiile romane şi au capturat fără 
luptă întreaga flotilă, în frunte cu consulul. Flota principală nu s- 
a lăsat însă impresionată de acest accident şi, odată încheiate 
pregătirile, a ridicat ancora în direcţia Messanei. Ea a întîlnit în 
cursul coboririi de-a lungul coastelor italice o escadră de 
recunoaştere cartagineză mai puţin numeroasă, căreia a reuşit 
să-i provoace o pierdere mai însemnată decit cea pe care o 
suferiseră romanii, ajungind astfel nevătămată şi triumfătoare în 
portul Messanei. Aici, comanda a fost preluată de către al doilea 
consul, Gaius Dulilius, în locul celui căzut în captivitate. În faţa 
promontoriului de la Myale, la nord-vest de Messana, venind de 
la Panormos sub conducerea lui Hannibal, flota cartagineză o 
întîlnise pe cea romană supusă aici primei încercări mai mari. 
Cartaginezii, văzînd în corăbiile romane greu manevrabile şi 
neajutorate o pradă uşoară, s-au năpustit asupra acestora fără 
să se aşeze în ordine de bătaie; dar nou-descoperitele poduri de 
abordaj şi-au dovedit pe deplin eficacitatea. Corăbiile romane 


blocară şi asaltară pe cele inamice ori de cîte ori acestea se 
apropiară prea mult; nu au fost vulnerabile nici din faţă şi nici de 
pe flancuri, datorită ameninţătorului pod aruncat pe puntea 
inamică. După ce bătălia se terminase, aproape 50 de corăbii 
cartagineze fuseseră fie scufundate, fie capturate, între acestea 
aflindu-se şi corabia-amiral a lui Hannibal, cîndva a regelui 
Pyrrhos. Succesul a fost însemnat, dar şi mai însemnat a fost 
efectul moral. Roma devenise peste noapte o putere navală şi 
deţinea mijlocul de a încheia în mod energic un război care 
păruse că se întinde la nesfîrşit şi ameninţase comerţul italic cu 
ruinarea. 

Două căi se deschideau acum înaintea romanilor. 
Cartagina putea fi atacată în insulele italice, cetăţile maritime 
ale Siciliei şi Sardiniei putînd fi capturate una după alta, ceea ce 
ar fi fost posibil printr-o serie de operaţiuni bine combinate pe 
mare şi pe uscat; după ce acest prim pas ar fi fost realizat, fie s- 
ar fi încheiat pacea cu Cartagina pe baza renunţării ei la aceste 
insule, fie, dacă primul pas n-ar fi fost suficient sau n-ar fi reuşit, 
teatrul de război s-ar fi mutat în Africa. O a doua posibilitate 
consta în abandonarea insulelor de la început şi concentrarea 
tuturor forţelor în Africa, fără a urma exemplul aventuros al lui 
Agathocles, care arsese corăbiile în urma lui contînd numai pe 
victoria unei cete desperate, ci asigurind legăturile dintre 
armata de invazie africană şi Italia prin intermediul unei flote 
puternice. În acest din urmă caz, se putea obţine o pace 
moderată ca urmare a consternării inamicilor după primele 
victorii sau, dacă se dorea, capitularea inamicului, folosind toate 
forţele existente. La început a fost adoptat primul plan de 
operaţii. În anul care a urmat bătăliei de la Mylae (495, 259), 
consulul Lucius Scipio a ocupat portul Aleria din Corsica - ni s-a 
păstrat piatra funerară a generalului, care comemorează 
această faptă -, transformînd Corsica într-un bastion maritim 
împotriva Sardiniei. Încercarea de a se stabili la Olbia, pe coasta 
nordică a acestei insule, a eşuat, întrucit flota nu dispunea de 
trupe de debarcare. În anul următor (496, 258), fost reluat 
atacul asupra Olbiei, ce-i drept cu mai mult succes, iar tîrgurile 
deschise au fost jefuite, dar romanii nu s-au putut stabili aici în 
mod definitiv. Tot aşa de încet s-a progresat şi în Sicilia. 
Hamilcar purta războiul energic şi cu multă dibăcie nu numai cu 
armele, pe mare şi pe uscat, dar şi prin propagandă politică; 


dintre micile comunităţi din interior, un număr mare părăsea 
anual alianţa cu romanii, fiind nevoie de eforturi considerabile 
pentru a le recuceri din miinile cartaginezilor; în cetăţile de pe 
țărm, cartaginezii se mențineau fără dificultate, îndeosebi în 
cartierul lor general de la Panormos şi în noua lor fortăreață de 
la Drepana, unde Hamilcar mutase populaţia de pe Eryx graţie 
posibilităţilor mai mari de apărare navală. O a doua mare bătălie 
navală s-a desfăşurat în faţa promontoriului de la Tyndaris (497, 
257), ambele tabere atribuindu-şi victoria, fără ca situaţia să fi 
fost practic modificată. În felul acesta, nu s-a înregistrat nici un 
progres, indiferent dacă vina rezida în comanda supremă 
divizată şi în periodica schimbare a generalilor trupelor romane, 
ceea ce îngreuna nespus de mult conducerea unitară a unui şir 
de operaţii de proporţii modeste în circumstanţele strategice 
generale care, în stadiul în care se afla ştiinţa războiului, trebuie 
să fi fost nefavorabile pentru agresor în general (pp. 290-291) şi 
îndeosebi pentru romani, care se găseau încă la începutul artei 
războiului savant. Cu toate că se renunţase la incendierea 
coastelor italice, comerţul italic nu suferea mai puţin decit 
înaintea construirii flotei. Obosit de evoluţia fără rezultate a 
operaţiilor şi nerăbdător să pună capăt acestui război, senatul 
roman se hotări să schimbe sistemul şi să atace Cartagina în 
Africa. În primăvara anului (498, 256), o flotă de 330 de nave de 
linie a ridicat ancora îndreptîndu-se spre ţărmul libian; la 
revărsarea rîului Himera pe ţărmul meridional al Siciliei, ea a 
îmbarcat armata de uscat: patru legiuni conduse de cei doi 
consuli, Marcus Atilius Regulus şi Lucius Manilius Volso, amindoi 
generali încercaţi. Amiralul cartaginez nu a împiedicat 
îmbarcarea trupelor inamice, dar, continuîndu-şi drumul spre 
Africa, romanii au găsit flota cartagineză în ordine de bătălie la 
Eknomos, pentru apărarea patriei. Cu greu s-ar putea imagina 
forţe mai numeroase într-o bătălie navală decit cele care s-au 
opus în această confruntare. Flota romană de 330 de catarge 
număra cel puţin 100.000 de oameni ca echipaj şi 40.000 de 
soldaţi ai armatei de debarcare; cea cartagineză, de 350 de 
catarge, avea un echipaj cel puţin tot atît de numeros, aşa încît 
în această zi au fost aruncaţi în luptă aproximativ 300.000 de 
oameni, într-o încleştarea care urma să decidă în favoarea uneia 
dintre aceste puternice naţiuni. Fenicienii se plasară într-o linie 
simplă, foarte extinsă, care se sprijinea cu flancul stîng de 


coasta siciliană. Romanii se aşezară în triunghi: corăbiile-amiral 
ale celor doi consuli se aflau în frunte, într-o linie oblică, în 
dreapta şi în stînga acestora se aflau prima şi a doua escadră; în 
fine, cea de-a treia, împreună cu corăbiile construite pentru 
transportul cavaleriei şi care erau remorcate cu frîinghii, 
închidea triunghiul. În felul acesta, se îndreptau în masă 
compactă spre inamic. O a patra escadră, de rezervă, se afla 
mai în urmă. Atacul în triunghi înaintă şi străpunse fără 
dificultate linia cartagineză, întrucît centrul atacat nemijlocit se 
retrăsese dinadins; bătălia s-a desfăşurat în trei încăierări 
separate. În timp ce amiralii urmăreau centrul cartaginez cu 
cele două escadre dispuse în flancuri, angajindu-se în luptă, 
aripa stingă a cartaginezilor, staționată lîngă țărm, s-a năpustit 
asupra celei de-a treia diviziuni romane, împiedicată să le 
urmeze pe celelalte două din faţă de un atac al corăbiilor de 
transport, împingînd-o, datorită atacului violent şi prin forţe 
superioare, spre mal. Concomitent, rezerva romană a fost 
ocolită prin larg de aripa dreaptă cartagineză şi atacată din 
spate. Prima dintre aceste lupte s-a terminat destul de repede; 
corăbiile din centrul cartaginez, probabil mai puţin numeroase 
decît cele romane, au ales fuga. Între timp, celelalte două 
diviziuni ale romanilor se menţinuseră cu greu în faţa inamicului 
mai numeros; în lupta din apropiere însă, punţile de abordaj le 
făcuseră servicii nepreţuite, reuşind să se menţină cu ajutorul 
acestora pînă la sosirea amiralilor cu corăbiile lor. Rezerva 
romană fusese astfel degajată, iar corăbiile cartagineze ale 
aripei drepte se retrăseseră în grabă din faţa forţelor superioare. 
Acum, după ce lupta fusese decisă şi aici în favoarea romanilor, 
toate corăbiile romane capabile să navigheze se năpustiră 
asupra aripii stîngi cartagineze, care-şi exploată cu înverşunare 
avantajul, astfel încît aceasta fu încercuită şi i-au fost capturate 
aproape toate corăbiile. Celelalte pierderi au fost aproximativ 
egale. Flota romană pierduse 24 de corăbii, cea cartagineză 30, 
64 fiind capturate. Flota cartagineză, cu toate pierderile 
considerabile, n-a renunţat la ideea protejării Africii, retrăgîndu- 
se în acest scop spre golful Cartaginei, unde a aşteptat 
debarcarea, pregătindu-se să dea o nouă bătălie. Romanii însă, 
în loc să debarce pe partea vestică a peninsulei care formează 
golful, au ancorat pe cea estică, unde portul de la Clupea le 
oferea spaţiu suficient şi protecţie în faţa tuturor vînturilor, iar 


oraşul, situat în imediata apropiere a mării pe o proeminenţă în 
formă de scut, apăra excelent portul. Fără a fi stînjeniţi de 
inamic, romanii au debarcat trupele şi s-au fortificat în acest 
oraş; în scurt timp a fost ridicată o tabără navală cu val de 
apărare, iar armata de uscat a putut să trimită 20.000 de sclavi 
la Roma. Favorizat de Fortuna, temerarul plan reuşise din prima 
lovitură şi cu sacrificii minime; țelul părea să fi fost atins. 
Increderea romanilor în reuşită este dovedită de hotărîrea 
senatului de a rechema în Italia cea mai mare parte a flotei şi 
jumătate din armată; Marcus Regulus a rămas singur în Africa 
cu 40 de corăbii, 15.000 de pedestraşi şi 500 de călăreţi. 
Această încredere a romanilor nu părea însă exagerată. Armata 
cartagineză, care nu îndrăznea să se aventureze în cîmpie, 
suferise pe deasupra o înfrîngere în defileele împădurite, unde 
nu putea să desfăşoare armele ei cele mai eficace, cavaleria şi 
elefanții. Oraşele s-au predat unul după altul, numizii s-au 
răsculat şi au invadat cîmpia pe toată întinderea ei. Regulus 
trăia cu speranţa de a începe următoarea campanie cu asediul 
capitalei, scop în care a organizat tabăra de iarnă în imediata 
vecinătatea a acesteia, la Tunes. Curajul cartaginezilor fusese 
înfrînt, aşa că au cerut pacea. Dar condiţiile impuse de consul 
erau inacceptabile: acesta cerea nu numai cedarea Siciliei şi 
Sardiniei, dar şi acceptarea unei alianţe inegale cu Roma, care i- 
ar fi silit pe cartaginezi să renunţe la propria marină de război şi 
să furnizeze corăbii pentru războaiele romanilor. Aceste condiţii, 
care i-ar fi pus pe picior de egalitate cu Neapolis şi Tarentum, nu 
puteau fi acceptate atita timp cît o armată cartagineză putea să 
susţină o bătălie, o flotă cartagineză se afla pe mare, iar 
capitala nu fusese atinsă. Înflăcăratul entuziasm care cuprinde 
popoarele orientale, chiar cele mai decăzute, la apropierea unui 
pericol extrem, această energie a ultimei sforţări i-a împins pe 
cartaginezi la eforturi care păruseră că nu pot fi atribuite unei 
naţiuni de negustori. Hamilcar, care purtase cu atita succes 
războiul de gherilă în Sicilia împotriva romanilor, a apărut în 
Libia cu elita trupelor siciliene, care ofereau un nucleu preţios 
pentru noii recruți; alianțele şi aurul le-au asigurat un număr 
considerabil de formidabili cavaleri numizi şi mercenari greci, 
între care celebrul căpitan Xanthippos din Sparta, al cărui talent 
organizatoric şi a cărui clarviziune strategică au servit foarte 
mult noilor săi stăpîni. Aşadar, în timp ce cartaginezii se 


pregăteau în timpul iernii, generalul roman aştepta inactiv la 
Tunes. Fie că nu-şi putea imagina ce furtună se aduna deasupra 
capului său, fie că sentimentul onoarei militare îi interzicea să 
întreprindă ceea ce i se impunea în situaţia în care se afla - să 
renunţe la un asediu pe care n-ar fi fost capabil să-l înceapă şi 
să se închidă în cetatea de la Clupea -, el a rămas cu o mînă de 
oameni în faţa zidurilor capitalei inamice, neglijind să-şi asigure 
posibilitatea de retragere spre tabără şi chiar să-şi procure ceea 
ce-i lipsea mai presus de toate şi ceea ce putea obţine aşa de 
uşor prin tratative cu triburile numide răzvrătite: o bună 
cavalerie uşoară. Nechibzuit, el a creat, pentru sine, ca şi pentru 
armata sa, aceeaşi situaţie în care se găsise cîndva Agathokles 
în disperata lui campanie de aventură. Odată cu venirea 
primăverii (499, 255), situaţia se schimbase atît de mult, încît 
cartaginezii au fost aceia care au ieşit primii în cîmpie, 
provocîndu-i pe romani să accepte bătălia; lucru firesc, întrucît 
armata lui Regulus trebuia să fie învinsă înainte de sosirea 
întăririlor din Italia. Din acelaşi motiv, romanii ar fi trebuit să 
tergiverseze momentul bătăliei; dar orbiţi de încrederea în 
invincibilitatea lor în cîmp deschis, ei acceptară bătălia imediat, 
cu toate că armata lor era mai puţin numeroasă - deşi numărul 
pedestraşilor a fost aproximativ egal, cei 4.000 de călăreţi şi 
100 de elefanţi confereau armatei cartagineze o superioritate 
decisivă - şi cu toate că terenul nu le era deloc favorabil, 
cartaginezii aliniindu-se pentru bătălie pe o cîmpie întinsă, 
probabil în apropiere de Tunes. Xanthippos, care-i comanda în 
ziua aceasta pe cartaginezi, a aruncat mai întîi cavaleria sa 
asupra celei inamice, care se afla, ca de obicei, pe cele două 
aripi ale liniei de bătaie. Puținele escadroane romane s-au risipit 
imediat sub avalanşa maselor de călăreţi inamice, iar 
pedestraşii romani se vedeau înlănţuiţi şi încercuiți. Fără a fi 
impresionate de aceasta, legiunile au trecut la atac împotriva 
liniei inamice; şi cu toate că şirul de elefanţi, aşezat în faţă 
pentru apărarea ei, a oprit aripa dreaptă şi centrul romanilor, 
aripa stingă a reuşit să ocolească elefanții şi să surprindă 
infanteria mercenară de pe aripa dreaptă inamică, respingînd-o 
în întregime. Tocmai acest succes însă a divizat rîndurile 
romane. Grosul trupelor, fiind atacat din faţă de către elefanţi, 
din flancuri şi din spate de cavalerie, s-a repliat într-adevăr în 
careu şi s-a apărat eroic, dar pînă la urmă masele compacte au 


fost divizate şi risipite. Aripa stingă, victorioasă, a ajuns în 
centrul cartaginez încă inactiv, unde infanteria libiană i-a 
pregătit o soartă asemănătoare. Datorită naturii terenului şi 
superiorității numerice a cavaleriei inamice, tot ceea ce lupta în 
rîndurile romane a fost măcelărit sau capturat; numai 2.000 de 
oameni, probabil cei din trupele uşoare şi călăreţii risipiţi la 
început, reuşiră cu greu să ajungă la Clupea, în vreme ce 
legiunile romane erau măcelărite. Printre puţinii prizonieri se 
afla consulul însuşi, care va muri puţin după aceea la Cartagina; 
familia sa, crezind că nu fusese tratat conform uzanțelor 
războiului, s-a răzbunat într-un fel inuman asupra a doi nobili 
cartaginezi prizonieri, pînă cînd sclavii înşişi au fost cuprinşi de 
compasiune şi, în urma denunţului lor, tribunii au pus capăt 
acestor atrocități. Îndată ce teribila ştire a ajuns la Roma, prima 
grijă a fost bineînţeles, salvarea celor blocaţi la Clupea. O flotă 
de 350 de catarge a ridicat imediat ancora şi, după ce a repurtat 
o frumoasă victorie la promontoriul hermean, cartaginezii 
pierzind 114 corăbii, a ajuns la Clupea tocmai la momentul 
potrivit pentru a scoate din strimtorare resturile armatei înfrînte. 
Dacă ar fi fost trimisă înainte de momentul catastrofei, ea ar fi 
putut să transforme înfrîngerea într-o victorie, care ar fi pus 
probabil capăt războaielor punice. Romanii au fost însă atit de 
derutaţi, încît, după o încăierare victorioasă în faţa Clupeei, au 
îmbarcat toate trupele şi au navigat spre casă, abandonînd locul 
important şi uşor de apărat care le oferea posibilitatea 
debarcării în Africa şi lăsîndu-i pe numeroşii lor aliaţi africani în 
mîna răzbunătorilor cartaginezi. Cartaginezii n-au pierdut ocazia 
de a-şi umple casele goale şi de a arăta supuşilor lor care erau 
consecinţele trădării. A fost ridicată o contribuţie extraordinară 
de 1.000 de talanţi de argint (1.740.000 taleri) şi de 20.000 de 
vite, iar în toate comunităţile rebele, şeicii au fost răstigniţi; se 
spune că au fost aproximativ 3.000 şi că aceste atrocități ale 
autorităţilor cartagineze ar fi constituit cauza principală a 
revoltei care a izbucnit cîţiva ani mai tîrziu în Africa. În fine, ca şi 
cum nenorocirile ar fi vrut să-i copleşească acum pe romani, aşa 
cum înainte o făcuse norocul, la înapoierea flotei, trei sferturi ale 
acesteia pieriră împreună cu întregul echipaj în timpul unei 
furtuni violente; numai 80 au ajuns în port (iulie 499, 255). 
Căpitanii avertizaseră asupra pericolului, dar amiralii improvizaţi 
dăduseră totuşi ordinul de plecare. 


După aceste succese remarcabile, cartaginezii au putut să 
reia ofensiva de mult abandonată. Hasdrubal, fiul lui Hanno, a 
debarcat în Lilybaeon cu o armată puternică, care a fost 
capabilă să înfrunte armata romană, îndeosebi datorită 
numărului enorm de elefanţi (140); ultima confruntare arătase 
că elefanții şi cavaleria puteau să înlocuiască cu succes lipsa 
unei infanterii bune. Romanii au reînceput şi ei războiul sicilian; 
în senatul roman, nimicirea armatei de debarcare, ca şi 
evacuarea voluntară a  Clupeei  conferiseră instantaneu 
supremație partidei care nu dorea războiul african şi se 
mulțumea cu supunerea treptată a insulelor. Dar şi pentru 
aceasta era nevoie de o flotă; şi, întrucît aceea care luptase la 
Mylase, Eknomos şi la promontoriul hermean fusese distrusă, a 
fost construită una nouă. Pe şantierele navale a început 
construcţia a 220 de corăbii - niciodată nu fuseseră construite 
atitea simultan; după numai trei luni, toate erau gata să ridice 
ancora. În primăvara anului 500 (254), flota romană, numărînd 
300 de corăbii, în majoritatea lor noi, îşi făcu apariţia în faţa 
coastei de nord a Siciliei. Printr-un atac norocos dinspre mare a 
fost cucerit cel mai important oraş al Siciliei cartagineze, 
Panormos, în mîinile romanilor căzînd şi cetăţile mai mici, Solus, 
Kephaloedion şi Tyndaris, astfel încît, pe întreaga întindere a 
țărmului nordic al insulei, cartaginezilor le-a rămas numai 
Thermae. Panormos a devenit de atunci unul dintre centrele 
principale ale romanilor în Sicilia. Însă războiul pe uscat nu 
înregistra nici un progres; cele două armate se aflau faţă în faţă 
la Lilybaeon; comandanții romani, care nu ştiau cum să 
acţioneze în faţa elefanților, nu încercaseră să provoace o 
bătălie decisivă. In anul următor (501, 253), în schimbul 
avantajelor sigure în Sicilia, consulii au preferat o expediţie în 
Africa, dar nu pentru a debarca, ci pentru a jefui oraşele de pe 
litoral. Ei şi-au realizat proiectul fără impedimente, dar, după ce 
aproape că eşuaseră din cauza apelor din Sirta Mică, dificile şi 
necunoscute piloților lor, flota romană a fost surprinsă, între 
Sicilia şi Italia, de o furtună care a scufundat peste 150 de 
corăbii; şi de data aceasta piloţii au trebuit să navigheze la 
ordinul consulilor, cu toate argumentările şi rugăminţile lor de a 
urma traseul de-a lungul coastei, de la Panormos, prin larg, 
direct la Ostia. Părinţii cetăţii au fost cuprinşi de descurajare; ei 
au hotărît să reducă flota de război la 60 de corăbii şi să limiteze 


războiul naval la apărarea litoralului şi la escortarea corăbiilor 
de transport. Din fericire, tocmai acum războiul din Sicilia, care 
stagnase, a luat o întorsătură favorabilă romanilor. După ce în 
anul 502 (252) căzuseră în mîinile romanilor Thermae, ultima 
fortificaţie a cartaginezilor de pe coasta de nord, şi importanta 
insulă Lipara, sub zidurile cetăţii Panormos consulul Lucius 
Caecilius Metellus a obţinut în anul următor o victorie strălucită 
asupra armatei sprijinite de elefanţi (503, 251). Animalele, 
nefericit conduse, au fost rănite de trupele uşoare ale romanilor 
plasate în şanţul de apărare al oraşului, prăbuşindu-se în parte 
în şanţ, năpustindu-se în parte asupra propriei armate care, într- 
o dezordine de nedescris, se îndrepta odată cu elefanții spre 
țărm, pentru a se refugia pe corăbiile feniciene. 120 de elefanţi 
au fost capturați, iar armata cartagineză, a cărei forţă se baza 
pe aceste animale, a trebuit să se retragă din nou în cetăţi. 
După ce Eryxul a fost ocupat de romani (505, 249), 
cartaginezilor nu le rămăsese pe insulă decît Drepana şi 
Lilybaeon. Cartagina a cerut pentru a doua oară pacea; numai 
că victoria lui Metellus şi epuizarea inamicului au făcut ca în 
senat să prevaleze partida mai energică. Cererea a fost respinsă 
şi s-a luat hotărîrea de a organiza asediul celor două oraşe 
siciliene cu toată seriozitatea; în acest scop, a fost echipată din 
nou o flotă formată din 200 de corăbii. Asediul Lylibaeonului, 
primul mare asediu propriu-zis pe care l-au întreprins romanii şi 
unul dintre cele mai îndirjite din cîte cunoaşte istoria, a fost 
deschis de romani cu un succes important: flota lor a reuşit să 
pătrundă în portul oraşului şi să-l blocheze dinspre mare. Dar 
asediatorii n-au reuşit să închidă în întregime accesul în port. În 
ciuda  corăbiilor scufundate şi a  palisadelor, în ciuda 
supravegherii neîncetate,  veliere rapide,  cunoscînd cu 
exactitate traseele de navigaţie şi apele puţin adinci, întreţineau 
o legătură neîntreruptă între asediați, iar flota cartagineză de 50 
de corăbii a reuşit chiar să pătrundă în port, să debarce în oraş 
alimente suficiente şi o întărire de 10.000 de soldaţi, întorcîndu- 
se apoi nestingherită în portul de bază. Nici armata de uscat n-a 
fost mai norocoasă în asediu. S-a început cu un atac după toate 
regulile, maşinile de asediu au fost instalate şi, după scurt timp, 
au fost dărimate şase turnuri de incintă; breşa părea să fie în 
curînd practicabilă. Destoinicul comandant Himilko a prevenit 
însă acest atac, ridicînd un nou zid în spatele breşei. Încercarea 


romanilor de a ajunge cu garnizoana la o înţelegere a fost, de 
asemenea, dejucată la timp. Mai mult, cartaginezii au reuşit, 
după ce o primă ieşire fusese respinsă, să incendieze într-o 
noapte furtunoasă maşinile de asediu ale romanilor. După acest 
eveniment, romanii au renunţat la pregătirile în vederea 
asaltului şi s-au mulţumit cu blocarea oraşului dinspre mare şi 
uscat. Bineînţeles că perspectivele unui succes se îndepărtau 
considerabil, atîta timp cît nu erau găsite mijloacele pentru a 
închide definitiv accesul corăbiilor inamice; nici armata de uscat 
nu deţinea o poziţie cu mult superioară asediaţilor, întrucît 
convoaiele de aprovizionare au fost deseori interceptate de 
puternica şi temerara cavalerie uşoară a cartaginezilor, iar 
rîndurile ei au început să fie decimate de epidemiile endemice în 
acest ţinut insalubru. Cu toate acestea, cucerirea Lylibaeonului 
era destul de importantă pentru a impune perseverenţă şi 
răbdare, care promiteau să fie răsplătite, cu timpul, de succesul 
dorit. Noului consul, Publius Claudius, i se părea însă minoră 
sarcina de a împresura Lylibaeonul; lui i-a convenit mai mult 
ideea schimbării - pentru a cîta oară? - a planului de operaţii 
prin încercarea de a surprinde cu numeroasele sale corăbii, 
proaspăt echipate, flota cartagineză staționată în portul de la 
Drepana. Cu întreaga flotilă de asediu, care luase la bord 
voluntari din rîndul legiunilor, el a ridicat ancora la miezul nopţii 
şi, navigînd în ordine de bătaie, cu aripa dreaptă spre țărm, cu 
cea stingă spre marea deschisă, a atins rada portului de la 
Drepana odată cu răsăritul soarelui. Aici comanda amiralul 
cartaginez Atarbas. Deşi surprins, acesta nu şi-a pierdut 
prezenţa de spirit şi nu s-a lăsat închis în port, ci, în momentul în 
care corăbiile romane au intrat de-a lungul țărmului în portul cu 
deschiderea spre sud în formă de seceră, el a navigat prin 
intrarea opusă, situată spre marea deschisă, şi s-a organizat în 
linie de bătaie în afara portului. Amiralul roman nu a putut să 
facă altceva decit să recheme grabnic corăbiile din port şi să se 
plaseze în faţa acestuia gata de luptă; dar, datorită acestei 
mişcări în sens opus, el a pierdut posibilitatea de a alege 
ordinea de bătaie şi a trebuit să accepte lupta într-o linie care, 
pe de o parte, era depăşită de cea inamică cu cinci corăbii, 
întrucît timpul nu permisese ieşirea tuturor corăbiilor din port, 
iar pe de altă parte, a fost împinsă aşa de mult spre țărm, încît 
corăbiile sale n-au putut nici să se retragă, nici să navigheze în 


spatele liniei, în ajutorul celor în primejdie. Bătălia nu numai că 
a fost pierdută înainte de a începe, dar flota romană a fost 
împresurată în asemenea măsură, încît a fost capturată aproape 
în întregime de inamici. Ce-i drept, consulul scăpase, fugind 
primul, dar 93 de corăbii romane, mai mult de trei sferturi din 
flota de asediu, cu floarea legiunilor romane la bord, căzuse în 
mîinile cartaginezilor. Aceasta a fost prima şi unica victorie 
navală importantă a cartaginezilor în faţa romanilor. Lilybaeon a 
fost despresurat de fapt dinspre mare, căci, cu toate că resturile 
flotei romane se întorseseră în vechile lor poziţii, aceasta era 
mult prea slabă acum pentru a bloca portul, niciodată închis cu 
adevărat, ea însăşi putind să se debaraseze de atacul corăbiilor 
cartagineze numai cu ajutorul armatei de uscat. Simpla 
neatenţie a unui ofiţer neexperimentat şi revoltător de naiv 
năruise tot ceea ce fusese obţinut în îndelungatul şi obositorul 
război de asediu; corăbiile care nu fuseseră victima nesăbuinţei 
acestuia vor fi pierdute în curînd prin nepriceperea colegului 
său. Al doilea consul, Lucius lunius Pullus, care primise sarcina 
de a încărca proviziile destinate armatei de la Lilybaeon la 
Siracusa şi de a escorta flota de transport cu 120 de corăbii de 
război de-a lungul coastei meridionale a Siciliei, în loc să 
menţină unitatea flotilei sale, a comis greşeala de a lăsa primul 
transport să plece singur, el însuşi urmînd abia mai tîrziu cu al 
doilea. Cînd viceamiralul Karthalo, care blocase cu 100 de 
corăbii de elită flota romană în portul de la Lilybaeon, află 
aceasta, s-a îndreptat spre sudul insulei, a despărţit cele două 
flote romane şi, plasîndu-se între ele, le-a silit să se 
adăpostească în zona ţărmurilor neospitaliere de la Gela şi 
Camarina, în două porturi de refugiu. Atacurile cartaginezilor au 
fost respinse vitejeşte cu ajutorul bateriilor de coastă, 
amplasate aici, ca pretutindeni, de-a lungul țărmului, de mai 
multă vreme; dar întrucît joncţiunea flotelor şi continuarea 
călătoriei n-a fost realizabilă, Karthalo a putut să lase în seama 
elementelor naturii desăvirşirea operei sale. Următoarea furtună 
puternică a şi distrus într-adevăr ambele flote romane în 
porturile lor de ocazie, pe cînd amiralul fenician a scăpat cu 
uşurinţă în largul mării cu corăbiile sale neîncărcate şi bine 
conduse. Romanii însă au reuşit să salveze cea mai mare parte 
a echipajului şi încărcătură (505, 249). 

Senatul roman era dezorientat. Războiul dura acum de 16 


ani şi țelul părea să fie mai îndepărtat în al şaisprezecelea an 
decit în primul. Patru flote mari se năruiseră în acest război, trei 
dintre ele cu armate romane la bord; o a patra armată terestră 
de elită fusese nimicită de inamic în Libia, fără a mai socoti 
numeroasele victime ale încăierărilor de pe mare, pe care le 
ceruseră bătăliile şi, mai mult încă, războiul de poziţii din Sicilia. 
Numărul mare de pierderi de vieţi omeneşti se poate calcula în 
baza listelor cetăţenilor, care au regresat, numai între anii 502- 
507 (252-247), cu 40.000 de capete, fără a socoti şi pierderile 
aliaţilor, care au suportat cel puţin în egală măsură cu romanii 
greutăţile războiului naval şi ale celui de pe uscat. Pierderile 
financiare nu se pot calcula; dar atit cele nemijlocite, în corăbii 
şi material, cît şi cele indirecte, generate de paralizarea 
comerţului, trebuie să fi fost extraordinare. Mai grav era faptul 
că se epuizaseră toate mijloacele prin care războiul ar fi putut fi 
încheiat. Se încercase o debarcare în Africa cu forţe proaspete în 
plină epocă victorioasă şi se suferise un eşec deplorabil. Se 
întreprinsese cucerirea Siciliei prin asaltarea succesivă a 
oraşelor; cetăţile minore fuseseră ocupate, dar cele două 
puternice fortărețe maritime, Lilybaeon şi Drepana, deveniseră 
mai inexpugnabile decît fuseseră înainte vreodată. Ce era de 
făcut? Dezamăgirea stăpînea de-a binelea. Părinţii oraşului 
pierduseră toate speranţele; ei lăsară ca lucrurile să-şi urmeze 
cursul : erau conştienţi că un război interminabil şi fără ţel era 
mai dăunător pentru ltalia decit pierderea ultimului om şi a 
ultimului său denar, dar nu aveau nici curajul şi nici încrederea 
în popor şi în soartă pentru a cere noi sacrificii pe lîngă cele care 
fuseseră irosite fără rezultat. Flota a fost desfiinţată; cel mult, a 
fost încurajată pirateria, în acest scop oferindu-se corăbii ale 
statului căpitanilor care doreau să înceapă războiul de corsari pe 
propria răspundere. Războiul pe uscat a fost continuat formal, 
întrucît era unica posibilitate; dar el se restringea la 
supravegherea cetăților siciliene şi la păstrarea celor aflate în 
posesiune, ceea ce necesita, din cauza lipsei unei flote, o 
armată foarte numeroasă şi pregătiri foarte costisitoare. Acum 
sau niciodată, sosise momentul în care Cartagina ar fi reuşit să- 
şi umilească puternicul adversar. Se înţelege că şi aici se 
resimțea epuizarea resurselor; dar, în condiţiile respective, 
finanţele feniciene nu puteau fi atit de decăzute încît 
cartaginezii să nu fi putut continua într-un mod energic şi 


ofensiv războiul, care era, pentru ei, doar o problemă de bani. 
Numai că guvernul cartaginez n-a fost unul energic, ci slab şi 
delăsător dacă nu era stimulat de un cîştig uşor şi sigur sau de 
un pericol extrem. Bucuros că scăpase de flota romană, el a 
lăsat, nechibzuit, să se prăpădească şi cea proprie, începînd, 
după exemplul inamicilor, să se limiteze, pe mare, ca şi pe 
uscat, la războiul de gherilă în Sicilia şi în jurul ei. 

Astfel s-au scurs alţi şase ani de război (506-511, 248- 
243) fără evenimente deosebite, cei mai puţin glorioşi pe care îi 
cunoaşte istoria romană a acestui secol; de asemenea, au fost 
la fel de lipsiţi de glorie pentru poporul cartaginez. Însă un 
bărbat din rîndul acestora gîndea şi acţiona altfel decit națiunea 
sa. Hamilcar numit Barac sau Barcas - adică „Fulgerul” -, un 
ofiţer tînăr şi promiţător, preluă comanda supremă în Sicilia în 
anul 507 (247). Armata lui, ca oricare alta cartagineză, era 
lipsită de o infanterie solidă şi încercată, iar guvernul, cu toate 
că ar fi fost capabil să furnizeze una - în orice caz, era obligat 
cel puţin să încerce -, se mulţumise să asiste la înfrîngeri şi, cel 
mult, dăduse ordin ca generalii învinşi să fie răstigniţi. Hamilcar 
s-a hotărît să acţioneze din proprie iniţiativă. El ştia prea bine 
că, pentru mercenarii săi, Cartagina însemna tot atît cît Roma şi 
că din partea guvernului nu se putea aştepta să-i fie trimişi 
recruți fenicieni sau libieni, ci cel mult la permisiunea de a salva 
patria din proprie iniţiativă, cu trupele sale, cu condiţia unor 
costuri minime. Se cunoştea însă pe sine şi cunoştea oamenii. 
Mercenarii au fost, bineînţeles, indiferenți faţă de Cartagina; dar 
un adevărat general poate să înlocuiască patria cu propria-i 
personalitate, iar Hamilcar a fost un adevărat general. După ce, 
în timpul războiului de poziţie de la Drepana şi Lilybaeon, îşi 
obişnuise soldaţii să-i privească în faţă pe legionari, s-a aşezat 
pe culmea Eirkte (Monte Pellegrino, lîngă Palermo), care domina 
ţara asemenea unei fortărețe, permiţind soldaţilor să se 
instaleze împreună cu soțiile şi copiii lor şi să cutreiere ţinutul 
de cîmpie dimprejur, în timp ce piraţii fenicieni jefuiau coasta 
italică pînă la Cumae. Astfel, el îşi hrăni oamenii din abundentă 
fără a cere bani de la cartaginezi şi, întreţinînd legătura pe mare 
cu Drepana, ameninţă cu un atac-surpriză importantul 
Panormos din imediata vecinătate. Nu numai că romanii n-au 
reuşit să-l alunge de pe stinca aceasta, dar, după ce lupta 
durase cîtva timp la Eirkte, Hamilcar şi-a creat o a doua poziţie 


asemănătoare pe Eryx. Acest deal, la jumătatea înălţimii căruia 
se afla oraşul cu acelaşi nume, iar în vîrf, templul Aphroditei, 
fusese pînă atunci în mîinile romanilor, care amenințau de aici 
cetatea Drepana. Hamilcar a ocupat oraşul şi a început asediul 
templului, în timp ce romanii, la rîndul lor, îl blocaseră dinspre 
cîmpie. Dezertorii celți din armata cartagineză, trimişi de romani 
pe acest post izolat - o bandă de tiîlhari înrăiţi care au jefuit, în 
timpul acestui asediu, templul, comiţind nenumărate alte 
fărădelegi -, apăraseră culmea muntelui cu curajul disperării; 
dar nici Hamilcar nu a abandonat oraşul, întreţinind în 
permanenţă cu flota şi cu garnizoana de la Drepana legătura 
spre marea deschisă. Războiul sicilian părea să ia o întorsătură 
tot mai nefavorabilă pentru romani. Statul roman îşi pierdea prin 
el banii şi soldaţii, iar generalii romani, onoarea; devenise 
limpede că nici un general roman nu se va ridica la valoarea lui 
Hamilcar şi se putea calcula momentul în care mercenarul 
cartaginez va îndrăzni să se măsoare cu legionarul. Piraţii lui 
Hamilcar se arătau tot mai neînfricaţi în largul coastelor italice şi 
fusese deja necesară intervenţia unui pretor împotriva unei 
expediţii de jaf cartagineze în aceste locuri. Ar mai fi fost nevoie 
de cîţiva ani şi Hamilcar ar fi întreprins dinspre Sicilia, cu 
ajutorul flotei, ceea ce fiul său va realiza mai tirziu pe calea 
continentală, dinspre Spania. Senatul roman persevera însă în 
inactivitate, partida  dezamăgiţilor deținea fără tăgadă 
majoritatea. Atunci, o seamă de bărbaţi clarvăzători şi 
mărinimoşi se hotăriră să salveze statul şi fără intervenţia 
guvernului şi să pună capăt dezastruosului război din Sicilia. 
Norocoasele expediţii de pirați, chiar dacă nu ridicaseră curajul 
naţiunii, treziseră totuşi energia şi speranţa în cercuri mai 
restrinse; piraţii se reuniseră deja în flotile, Hippo de pe coasta 
africană fusese incendiată şi avuseseră de partea lor norocul 
într-o luptă cu cartaginezii în faţa Panormosului. Prin conscripţii 
particulare, aşa cum s-a întîmplat şi la Atena, dar niciodată în 
asemenea proporții, bogaţii patrioți romani au finanţat 
construirea unei flote de război al cărei nucleu a fost format de 
corăbiile construite pentru piraterie şi de echipajul lor încercat; 
aceste corăbii au fost în general mult mai îngrijit lucrate decit 
cele comandate de către stat. Împrejurarea că un anumit număr 
de cetăţeni a oferit statului, în al douăzecişitreilea an al unui 
război dificil, 200 de nave de linie cu un echipaj de 60.000 de 


marinari, fără să fie constrinşi, este poate fără analogie în 
analele istoriei. Consulul Gaius Lutatius Catulus, care avusese 
onoarea de a comanda această flotă în marea siciliană, n-a 
întîlnit aici nici un adversar; cele cîteva corăbii cartagineze 
folosite de Hamilcar în timpul expedițiilor sale de jaf se 
retrăseseră în faţa supremaţiei adversarului, iar romanii au 
ocupat, aproape fără a întimpina rezistenţă, porturile cetăților 
Lilybaeon şi Drepana, al căror asediu a fost început imediat. 
Cartagina a fost surprinsă; chiar şi cele două fortărețe, slab 
aprovizionate, se aflau în mare pericol. In patrie a fost echipată 
o flotă, dar, în ciuda eforturilor, pînă la sfîrşitul anului nu se 
arătase nici măcar o velă în Sicilia; cînd, în fine, corăbiile, 
adunate în grabă, au apărut în dreptul Drepanei în primăvara 
anului 513 (241), ele alcătuiau mai degrabă o flotă de transport 
decit o flotă de război combativă. Fenicienii sosiseră cu speranţa 
că pot arunca ancora nestingheriţi, descărca proviziile şi 
îmbarca trupele necesare pentru o bătălie navală; flota romană 
însă le-a barat înaintarea şi i-a silit, întrucît intenționau să 
navigheze de la Insulele Sacre (astăzi Maritima) spre Drepana, 
să accepte bătălia la mica insulă Aegusa (Favignano) (10 martie 
513, 241). Soarta bătăliei a fost decisă de la bun început; flota 
romană, bine construită şi echipată, condusă excelent de 
destoinicul pretor Publius Valerius Falto, întrucît consulul era 
încă imobilizat la pat de rana primită în faţa Drepanei, a derutat 
de la primul asalt corăbiile inamice, greu încărcate, slab şi prost 
echipate; 50 de corăbii au fost scufundate, iar cu celelalte 20 
învingătorii s-au reîntors în portul de la Lilybaeon. Ultimul mare 
efort al patrioţilor romani dăduse rezultatele scontate; el 
adusese victoria şi, cu aceasta, pacea. 

Cartaginezii îl răstigniră mai întîi pe nefericitul amiral, 
ceea ce nu a schimbat nimic, conferindu-i apoi generalului 
sicilian puteri nelimitate în încheierea păcii. Hamilcar, care-şi 
văzu munca eroică de şapte ani distrusă de erorile altora, se 
supuse inevitabilului, fără a-şi trăda prin aceasta nici onoarea de 
soldat, nici poporul, nici proiectele sale. Sicilia nu putea fi 
menţinută, întrucît romanii dominau marea, şi nu se putea spera 
ca guvernul cartaginez, care încercase în zadar să-şi umple 
tezaurul gol printr-un împrumut de stat din Egipt, să întreprindă 
cel puţin o încercare de a înfringe flota romană. El a renunţat 
aşadar la Sicilia. În schimb, a fost recunoscută independenţa şi 


integritatea statului şi a teritoriului cartaginez, Roma obligîndu- 
se să nu intre în alianţă cu liga cartagineză, nici Cartagina cu 
cea romană; altfel spus, comunităţile supuse şi tributare celor 
două părţi nu trebuiau să înceapă războiul, nici să-şi exercite 
suveranitatea sau să întreprindă recrutări în aceste teritorii. În 
ceea ce priveşte condiţiile secundare, ele conţineau, bineînţeles, 
restituirea gratuită a prizonierilor romani şi plătirea unei 
contribuţii de război; însă cererea lui Catulus de extrădare a 
dezertorilor romani şi de predare a armelor a fost respinsă cu 
hotărire şi cu succes de cartaginezi. Catulus a renunţat la 
această cerere şi a permis fenicienilor, în schimbul unei 
răscumpărări moderate de 18 denari (14 taleri) pentru fiecare 
soldat, părăsirea nestingherită a Siciliei. Dacă nu doreau 
continuarea războiului, cartaginezii puteau fi mulţumiţi cu 
aceste condiţii de pace. Probabil că dorinţa firească de a aduce 
patriei, odată cu victoria, şi pacea, amintirea lui Regulus şi 
mersul schimbător al războiului, sentimentul că un avînt 
patriotic asemănător aceluia care decisese în ultimă instanţă 
războiul nu se poate impune şi nici repeta, poate şi 
personalitatea lui Hamilcar însuşi au contribuit la această 
clemenţă a generalului roman. Cert este că la Roma proiectul de 
pace a provocat nemulțumiri, iar adunarea poporului, fără 
îndoială sub înrîurirea patrioţilor care echipaseră ultima flotă, a 
refuzat la început ratificarea păcii. Nu ştim în ce sens a fost 
pronunţat acest refuz şi nu putem să fim siguri dacă oponenții, 
votînd împotriva proiectului, respingeau pacea numai pentru a 
mai obţine cîteva concesii din partea inamicului sau dacă îşi 
aminteau că Regulus ceruse de la cartaginezi renunţarea la 
independenţa politică, fiind decişi să continue războiul pînă la 
atingerea acestui ţel, nemaifiind vorba de pace, ci de supunere. 
Dacă refuzul a fost condiţionat de prima posibilitate, el a fost 
probabil greşit; pe lîngă obţinerea Siciliei, oricare altă concesie 
ar fi fost minoră şi, avînd în vedere dirzenia şi geniul lui 
Hamilcar, ar fi fost foarte hazardat să se pună în cumpănă 
cîştigul principal pentru nişte concesii secundare. În schimb, 
dacă partida care se opunea păcii vedea în distrugerea politică 
completă a Cartaginei unicul ţel satisfăcător pentru comunitatea 
romană, ea dădea dovadă de tact politic şi de intuirea lucrurilor 
viitoare; dacă însă resursele Romei ar fi fost suficiente pentru 
repetarea expediției lui Regulus, dacă aceasta ar fi avut 


rezervele necesare ca să spulbere nu numai curajul, dar şi 
zidurile puternicului oraş fenician, este o altă întrebare la care 
nu poate răspunde nimeni. Decizia asupra acestei dificile 
probleme a fost încredinţată, în sfîrşit, unei comisii care urma s- 
o judece în Sicilia, la faţa locului. În esenţă, aceasta a sancţionat 
proiectul: numai despăgubirea de război a fost majorată la 
3.200 de talanţi (5,5 milioane de taleri), dintre care o treime 
solvabilă imediat, iar restul în zece rate anuale. Dacă, în afara 
abandonării Siciliei, tratatul definitiv mai cuprindea şi 
renunţarea la insulele situate între Italia şi Sicilia, aceasta nu 
putea fi decît o precizare redacțională, căci se înţelege de la 
sine că, renunţind la Sicilia, Cartagina nu-şi putea rezerva 
drepturi asupra insulei Lipara, de mult ocupată de romani; nu 
este nici corectă şi nici probabilă presupunerea că, vizindu-se 
Sardinia şi Corsica, s-ar fi introdus intenţionat un paragraf 
ambiguu în tratat. Acordul fusese în fine realizat. Generalul 
neînvins al unei naţiuni învinse a coborit de pe colinele sale 
îndelung apărate şi a predat noilor stăpîni cetăţile insulei pe 
care fenicienii le deţinuseră neîntrerupt timp de 400 de ani şi de 
pe zidurile cărora fuseseră respinse toate asalturile elenilor. 
Occidentul a obţinut pacea (513, 214). 

Să mai zăbovim un moment asupra acestei lupte care a 
extins graniţa romană dincolo de marea care înconjoară 
peninsula. A fost unul dintre cele mai îndelungate şi grele 
războaie din cîte au purtat romanii; cea mai mare parte dintre 
soldaţii care au luptat în bătălia decisivă nu se născuseră încă în 
momentul în care el începuse. Cu toate acestea şi în ciuda 
grandioaselor momente pe care le oferă, cu greu s-ar putea cita 
un alt război pe care romanii să-l fi purtat aşa de prost şi de 
nesigur, atît din punct de vedere militar, cît şi politic. Nici nu 
putea să fie altfel: el se situează în momentul tranziţiei de la un 
sistem politic la altul, de la politica italică, devenită insuficientă, 
la aceea a marelui stat, încă nematurizată. Senatul roman şi 
sistemul militar roman fuseseră organizate admirabil pentru 
politica pur italică. Războaiele provocate de aceasta fuseseră 
războaie propriu-zis continentale, bazindu-se întotdeauna pe 
capitală ca ultimă bază de operaţii şi apoi pe sistemul de 
fortărețe romane. Problemele de rezolvat au fost cu prioritate de 
ordin tactic, nu strategic; marşurile şi manevrele nu ocupaseră 
decit locul secund, primul fiind deţinut de bătălii; războiul de 


asediu se afla la începuturi, marea şi războiul naval nu fuseseră 
luate în consideraţie. Este de înţeles (mai ales dacă nu se uită 
că, în bătăliile de atunci, în care dominante erau armele albe, 
decidea în primul rînd lupta corp la corp), că o adunare de 
consilieri putea să dirijeze aceste operaţii şi, oricare ar fi fost 
magistratul, acesta putea să le şi comande. Deodată totul se 
schimbase. Cîmpul de bătălie se întindea în negura zărilor, pînă 
în ţinuturile necunoscute ale altui continent şi dincolo de 
întinderi imense de apă; fiecare val putea servi inamicului drept 
cale, din orice parte putea să pornească o flotă de război. 
Romanii trebuiau să încerce acum pentru prima dată asediul 
unor locuri fortificate, mai ales al cetăților maritime, în faţa 
cărora fuseseră umiliţi cei mai renumiţi tacticieni ai Eladei. 
Armata de uscat şi milițiile de cetăţeni nu mai erau suficiente. 
Trebuia să fie constituită o flotă şi, ceea ce era mai dificil, 
trebuia să ştii să te foloseşti de ea; trebuiau găsite adevăratele 
puncte de atac şi de apărare, reunite şi dirijate masele, 
calculate şi combinate expediţii îndepărtate şi îndelungate; dacă 
nu realizau toate acestea, un inamic mult mai slab tactic putea 
să-şi înfrîngă cu uşurinţă adversarul mai puternic. Ne mai putem 
mira că frîiele unui asemenea regiment scăpaseră unei adunări 
de consilieri şi comandanților? Cu siguranţă că, la începutul 
războiului, nimeni nu-i întrezărise circumstanţele; abia pe 
parcursul luptelor neajunsurile sistemului roman se 
manifestaseră tot mai insistent: lipsa unei puteri navale, lipsa 
unei conduceri militare permanente, incapacitatea generalilor, 
nulitatea amiralilor. În parte, ele au fost înlăturate prin acţiuni 
energice şi cu noroc: de exemplu, absenţa unei flote. Dar şi 
această creaţie impresionantă era o realizare de circumstanţă şi 
aşa a rămas pentru totdeauna. O flotă romană fusese 
constituită, ea a fost naturalizată însă numai nominal şi tratată 
întotdeauna ca o soră vitregă a armatei; serviciul maritim 
rămînea dezonorant faţă de respectatul serviciu în legiune, 
ofiţerii marinei s-au recrutat cu precădere dintre grecii italici, iar 
echipajul a fost alcătuit din supuşi sau chiar din sclavi şi din 
proscrişi. Țăranul roman a avut şi şi-a păstrat oroarea faţă de 
apă; dintre cele trei lucruri pe care Cato le regreta în viaţa sa, 
unul a fost acela că a făcut pe mare o călătorie pe care ar fi 
putut-o face şi pe jos. Acestea derivă în parte din însăşi natura 
lucrurilor: corăbiile erau galere cu rame, iar serviciul la rame nu 


putea să fie onorabil; dar cel puţin s-ar fi putut forma legiuni 
navale proprii şi un corp de ofiţeri de marină recrutaţi dintre 
romani. Exploatînd impulsul naţiunii, s-ar fi putut forma treptat o 
putere maritimă considerabilă nu numai prin numărul ei, dar şi 
prin capacitatea de manevrare şi prin experienţa navală, un 
început în acest sens fiind dezvoltarea pirateriei în cazul acestui 
îndelungat război. Guvernul n-a întreprins însă nimic în această 
direcţie ; şi totuşi, flota romană, în grandoarea ei neajutorată, 
este creaţia cea mai genială a acestui război, determinîndu-i atit 
începutul, cît şi sfîrşitul. Mult mai greu de depăşit s-au dovedit a 
fi acele neajunsuri care nu se puteau înlătura fără modificarea 
constituţiei. Că senatul oscila între modurile de a purta războiul 
după predominarea uneia sau a alteia dintre facţiuni, comiţind 
astfel greşeli inimaginabile, de genul evacuării Clupeei şi 
reducerii repetate a flotei, că generalul unui an asedia oraşele 
siciliene, iar urmaşul său, în loc să obţină predarea lor, credea 
de cuviinţă să jefuiască coasta africană sau să dea o bătălie 
navală, că, în general, comanda supremă se schimba pe căi 
constituţionale în fiecare an - toate acestea nu puteau fi 
remediate fără a provoca discuţii legate de constituţie, a căror 
soluţionare era mai dificilă decît construirea unei flote ; în 
aceeaşi măsură, constituţia nu putea fi legată de cerinţele unui 
asemenea război. Înainte de toate însă, nimeni nu se putea 
orienta în acest nou sistem de război : nici senatul şi nici 
generalii. Expediția lui Regulus constituie un bun exemplu 
pentru a dovedi cu cîtă obstinaţie se credea că superioritatea 
tactică este întotdeauna decisivă. Cu greu s-ar putea găsi un alt 
general căruia norocul să-i fi suris de atitea ori; în anul 498 
(256), el se afla exact pe locul unde va sta cu cincizeci de ani 
mai tîrziu Scipio, numai că nu avea de înfruntat un Hannibal şi o 
armată inamică încercată. Senatul a retras însă jumătate din 
efectivul armatei în momentul în care superioritatea tactică a 
romanilor devenise evidentă; datorită încrederii oarbe în 
aceasta, generalul a rămas acolo unde se afla, pentru a fi învins 
din punct de vedere strategic, şi a acceptat bătălia acolo unde 
fusese provocat, pentru a fi învins şi din punct de vedere tactic. 
Faptul este cu atit mai semnificativ cu cît Regulus fusese, în 
felul lui, un general destoinic şi încercat. Tocmai metoda militară 
rustică, prin care fuseseră cucerite Etruria şi Samnium, a fost 
cauza înfrîngerii în cîmpia de la Tunes. Principiul, foarte 


adevărat în spaţiul său, potrivit căruia fiecare cetăţean avea şi 
calităţile unui general, devenise eronat; în noul sistem de război 
erau necesari generali cu şcoală militară şi cu calităţi de militar, 
cu care nu era dotat fiecare cetăţean. Mult mai grav a fost faptul 
că, în ceea ce priveşte flota, comanda ei supremă a fost tratată 
ca subordonată comenzii supreme a armatei de uscat, fiecare 
magistrat de oraş considerindu-se născut nu numai pentru a fi 
general, dar şi amiral. Cele mai dezastruoase înfrîngeri pe care 
le suferise Roma în acest război nu se datorează furtunilor şi, cu 
atit mai puţin, cartaginezilor, ci orgoliului cetăţenilor-amirali. 
Roma a biruit pînă la urmă; dar resemnarea la un cîştig cu mult 
mai mic decit fusese cerut, ba chiar oferit la început, ca şi 
opoziţia energică pe care pacea a provocat-o la Roma 
dovediseră cu claritate nesiguranța şi superficialitatea victoriei 
şi păcii; iar dacă Roma a cîştigat, ea datorează această victorie 
favorurilor zeilor şi energiei cetăţenilor săi, ba chiar, în mai mare 
măsură, erorilor inamicilor săi, care depăşiseră cu mult 
neajunsurile sistemului de război roman. 


Capitolul III 
Extinderea Italiei pînă la hotarele sale naturale 


Confederaţia italică, aşa cum ieşise din crizele secolului al 
V-lea ca stat al Italiei, reunea sub hegemonia romană 
comunităţile urbane şi cantoanele de la Apenini pînă la Marea 
lonică. Dar încă înainte de sfîrşitul secolului al V-lea, aceste 
graniţe fuseseră depăşite în amîndouă direcţiile, comunităţi 
italice de dincolo de Apenini şi de mare fiind incluse în 
confederație. În nord, republica îi eliminase deja din anul 471 
(283) pe senoni, răzbunînd afronturi mai vechi şi mai noi; în 
sud, îi izgonise pe fenicienii din Sicilia în urma marelui război 
dintre anii 490 şi 513 (264-241). În nord, în afară de colonia 
Sena, deţinea în primul rînd oraşul latin Ariminum, iar în sud, 
comunitatea mamertinilor din Messana, amîndouă incluse în 
confederaţia condusă de Roma. Intrucit, din punct de vedere 
etnic, erau de origine italică, ambele aveau drepturile şi 
obligaţiile comune tuturor confederaţilor italici. La aceste lărgiri 
se trecuse probabil graţie presiunii evenimentelor prezente, şi 
nu ca urmare a unei politici cu țeluri îndepărtate; e de presupus 
însă că cel puţin acum, în urma marilor succese dobiîndite în faţa 
cartaginezilor, guvernul roman a acceptat o idee politică nouă şi 
mai largă, sugerată de însăşi configuraţia naturală a peninsulei. 
Din punct de vedere politic şi militar, mutarea graniţei de nord 
de la Apenini, puţin înalţi şi uşor de trecut, la masivul perete 
care desparte Europa de Nord de cea sudică, era bine justificată, 
ca şi completarea stăpinirii Italiei cu aceea a mărilor şi insulelor 
din vestul şi estul peninsulei; şi odată terminată partea mai grea 
prin alungarea fenicienilor din Sicilia, mai multe împrejurări au 
concurat pentru a uşura romanilor desăvirşirea operei. 

În Marea Occidentală, care-i atrăgea pe italici cu mult mai 
mult decît Adriatica, cel mai important punct era marea insulă 
Sicilia, fertilă şi bogată în porturi, din care partea cea mai mare 
ajunsese în mîinile romanilor după încheierea păcii cu Cartagina. 
Regele Hieron din Siracusa, care în ultimii 22 de ani de război 
respectase cu fidelitate alianţa cu romanii, ar fi putut ridica 
pretenţii de lărgire a teritoriului său, dar dacă staul roman 
începuse războiul în ideea de a tolera numai statele secundare 


pe insulă, la sfîrşitul acestuia el tindea cu siguranţă spre 
atotputernicie în Sicilia. Hieron putea fi mulţumit cu păstrarea 
integrităţii teritoriale - mai exact, în afara districtului nemijlocit 
al Siracusei, teritoriile de la Elores, Neeton, Acrae, Leontini, 
Megara şi Tauromenion - şi a independenţei în relaţiile sale cu 
străinătatea, în lipsa oricărui pretext care ar fi permis să i se 
anuleze această prerogativă, şi cu faptul că războiul nu se 
încheiase cu nimicirea completă a nici unuia dintre cei doi mari 
adversari, existind astfel posibilitatea continuității unei puteri 
intermediare în Sicilia. În restul Siciliei, parte cu mult mai 
extinsă, la Panormos, Lilybaeon, Acragas şi Messana, romanii s- 
au instalat ca la ei acasă. Ei regretau numai că dominaţia 
asupra frumoasei insule nu era suficientă pentru transformarea 
Mării Occidentale într-o mare romană, atita timp cît Sardinia 
rămînea cartagineză. Însă la puţin timp după încheierea păcii, s- 
a ivit o ocazie neaşteptată de a smulge cartaginezilor şi această 
a doua insulă. În Africa, imediat după încheierea păcii cu Roma, 
mercenarii şi  supuşii se  răsculaseră împreună împotriva 
fenicienilor. Vina principală pentru această periculoasă 
insurecție o purta guvernul cartaginez. În ultimii ani de război, 
Hamilcar nu putuse să achite, ca de obicei, solda mercenarilor 
săi sicilieni din propriile resurse şi insistase în zadar ca banii să-i 
fie trimişi din patrie; i se răspunse să trimită trupele, în vederea 
plătirii  soldei, în Africa. S-a supus, dar, cunoscîndu-şi 
compatrioţii, precaut, i-a îmbarcat în mai multe detaşamente, 
astfel încît guvernul să-i poată plăti separat sau cel puţin să-i 
aşeze în locuri diferite; după aceasta, a renunţat la comanda 
supremă. Toată prudenţa lui eşuase, însă nu atît din cauza 
trezoreriei goale, cît a rutinei guvernării şi a neghiobiei 
birocraţiei. S-a aşteptat pînă cînd întreaga armată a fost din nou 
unită în Libia şi, după aceea, s-a încercat diminuarea soldei 
promise iniţial. Bineînţeles că trupele s-au răzvrătit, iar 
comportamentul ezitant şi laş al autorităţilor a arătat 
nemulţumiţilor cît de departe se putea merge. Cei mai mulţi 
dintre mercenari erau originari din districtele stăpiînite sau 
dependente de Cartagina; ei cunoşteau starea de spirit 
generată de măcelul decretat de către guvern după expediţia lui 
Regulus (p. 363) şi de impozitele extraordinare stoarse de 
pretutindeni; îi cunoşteau, de asemenea, şi pe guvernatorii care 
nu-şi respectau niciodată cuvintul dat şi nu iertau niciodată; 


ştiau ce-i aşteaptă dacă se răspîndeau la casele lor cu solda 
obţinută prin revoltă. De mult timp fusese pregătită mina în 
Cartagina, iar acum au fost desemnaţi oamenii care urmau să-i 
dea foc. Revoluţia s-a întins ca un incendiu, cuprinzind 
garnizoană după garnizoană, sat după sat; femeile libiene îşi 
sacrificau bijuteriile pentru plata soldelor mercenarilor; o 
mulţime de cetăţeni cartaginezi, între care cîţiva dintre cei mai 
dotați ofiţeri ai armatei cartagineze, au căzut victimă furiei 
mulţimii; Cartagina era asediată deja din două părţi, iar armata 
care îndrăznise să iasă din oraş a fost nimicită din cauza 
incapacității generalului ei. Cînd romanii au văzut că inamicul lor 
detestat şi încă temut se afla într-un pericol mai mare decit 
toate cele cauzate de războaiele romane, au început să regrete 
tot mai mult pacea din anul 513 (241), care, dacă într-adevăr 
nu fusese precipitată, păru acum tuturor pripită, şi au uitat de 
epuizarea resurselor proprii şi de puterea de atunci a statului 
cartaginez. Ruşinea a interzis, ce-i drept, stabilirea de legături 
deschise cu rebelii cartaginezi; mai mult, în mod excepţional li s- 
a permis cartaginezilor să facă recrutări în Italia în scopul 
acestui război şi li s-a interzis marinarilor italici să întreţină 
relaţii cu libienii. Dar sinceritatea acestor dovezi de prietenie din 
partea guvernului de la Roma poate fi pusă la îndoială, întrucît 
relaţiile insurgenților africani cu corăbierii romani au continuat 
în pofida reglementărilor, iar Hamilcar, readus în fruntea 
armatei cartagineze de teama primejdiei externe, a capturat un 
număr de căpitani italici compromişi în astfel de afaceri, 
impunîndu-se intervenția senatului pentru eliberarea lor. 
Insurgenţii înşişi păreau să recunoască în romani pe aliaţii lor 
fireşti; garnizoanele sarde, care se alăturaseră răsculaților, ca şi 
restul armatei cartagineze au oferit romanilor stăpînirea insulei 
(în jurul anului 515, 239), după ce s-au văzut neputincioşi să 
înfrunte atacurile locuitorilor indigeni ai ținuturilor montane din 
interior; oferte asemănătoare le-au parvenit chiar din partea 
comunităţii Uticăi, care, trecută şi ea de partea răsculaților, era 
strimtorată acum din toate părţile de armele lui Hamilcar. 
Ultima ofertă nu a fost acceptată la Roma, neîndoielnic pentru 
că se afla dincolo de graniţele naturale ale Italiei şi ar fi dus, în 
consecinţă, mai departe decit era dispus să meargă guvernul 
roman la data aceea; în schimb, s-au acceptat propunerile 
răzvrătiţilor din Sardinia, de la care s-a preluat partea insulei 


aflată sub stăpînire cartagineză. În această problemă, mai mult 
decit în cazul mamertinilor, romanii merită reproşul că națiunea 
mare şi grandioasă nu s-a simţit înjosită să trateze cu o 
adunătură de mercenari şi să împartă prada cu aceştia şi nu s-a 
putut abţine să prefere cîştigul de moment unei conduite 
onorabile. Cartaginezii, aflaţi în cea mai mare strimtorare tocmai 
în perioada ocupării Sardiniei, nu au reacţionat deocamdată la 
această violare nejustificabilă; după ce, datorită geniului lui 
Hamilcar, împotriva tuturor aşteptărilor şi probabil împotriva 
speranţelor romane, această primejdie a fost înlăturată, iar 
Cartagina şi-a reciîştigat întreaga forţă în Africa 517 (237), solii 
cartaginezi au sosit în curind la Roma pentru a cere 
retrocedarea Sardiniei. Romanii însă, deloc dispuşi să-şi piardă 
prada, au răspuns prin expunerea unor plingeri nesemnificative, 
care nu aveau nimic comun cu problema în discuţie, invocînd 
prejudiciile aduse unor negustori romani de către cartaginezi, şi 
s-au grăbit să declare războiul. Apare aici în toată nuditatea sa 
principiul potrivit căruia este legitim tot ceea ce se face în 
politică. Indirjiţi, cartaginezii au acceptat războiul; dacă cu cinci 
ani înainte Catulus ar fi cerut cedarea Sardiniei, probabil că 
războiul ar fi continuat. Dar acum, cînd ambele insule fuseseră 
pierdute, Libia fremăta încă, statul era slăbit pînă la limita 
extremă în urma războiului de 24 de ani cu Roma şi a 
neîndurătorului război civil de aproape cinci ani, cartaginezii n- 
au putut face faţă ostilităţilor. Numai în urma unor rugăminţi 
repetate şi a angajamentului fenicienilor de a plăti o 
despăgubire de 1.200 de talanţi (2 milioane de taleri) pentru 
pregătirile de război inutile, romanii au renunţat, împotriva 
dorinţei, la război. Roma a dobindit astfel Sardinia aproape fără 
luptă, la care a adăugat Corsica, vechea posesiune etruscă, pe 
care fuseseră staționate garnizoane probabil încă din timpul 
ultimului război (p. 364). Urmînd exemplul fenicienilor, romanii 
s-au limitat însă în Sardinia la ocuparea zonei litoralului, iar în 
Corsica sălbatică la şi mai puţin. Cu indigenii din interior se 
purtau războaie necurmate sau, mai bine spus, se practica 
vînătoarea de oameni; aceştia erau hăituiţi, cu ajutorul cîinilor, 
iar cei capturați erau duşi în tîrgurile de sclavi; dar nu s-a trecut 
la o supunere propriu-zisă. Insulele nu fuseseră ocupate pentru 
ele însele, ci pentru securitatea Italiei. De cînd pusese stăpiînire 
pe cele trei mari insule, confederaţia putea să considere Marea 


Tireniană drept o mare a ei. 

Ocuparea insulelor din marea italică occidentală a 
introdus în administraţia politică a Romei o contradicţie, care se 
născuse, după toate aparențele, din cauze pur practice şi în 
mod accidental - fapt care nu-i diminuează cu nimic profunda 
semnificaţie pentru epocile care au urmat; este vorba despre 
contradicţia dintre forma de administraţie continentală şi cea 
transmarină sau, pentru a întrebuința termenii uzuali de mai 
tîrziu, distincţia dintre Italia şi provincii. Pînă acum, cei doi 
magistrați supremi ai comunităţii, consulii, nu deţinuseră un 
teritoriu limitat prin lege, ci autoritatea lor se întindea tot atit cît 
şi stăpînirea romană însăşi; se înţelege de la sine că ei îşi 
împărțeau de fapt acest teritoriu şi că fuseseră limitați în 
autoritatea lor în fiecare district al acestuia prin reglementările 
anterioare, de exemplu, jurisdicţia asupra cetăţenilor romani 
trebuia să fie cedată pretutindeni pretorului, iar în comunităţile 
latine sau în cele autonome trebuiau să fie respectate tratatele 
existente. Cei patru cvestori, care fuseseră repartizaţi în Italia 
din anul 487 (267), nu limitau, de drept, autoritatea consulară, 
fiind consideraţi în Italia, ca şi la Roma numai suplinitori, 
dependenţi de consuli. Se pare că această formă de 
administrare a fost extinsă la început şi asupra teritoriilor luate 
de la cartaginezi, Sicilia şi Sardinia fiind guvernate pentru cîţiva 
ani de către cvestori sub supravegherea consulilor. Curînd însă, 
romanii au trebuit să se convingă că prezenţa unor magistrați 
speciali pentru ţinuturile de dincolo de mare era indispensabilă. 
Aşa cum, după ce comunitatea s-a extins, se impusese 
abandonarea concentrării jurisdicției în persoana pretorului prin 
trimiterea de judecători supleanţi în districtele mai îndepărtate 
(pp. 301-302), trebuia să se renunţe acum (527, 227) şi la 
concentrarea administrativă şi politică în persoana consulilor. 
Pentru fiecare ţinut de dincolo de mare, atît pentru Sicilia, cît şi 
pentru Sardinia şi Corsica, a fost desemnat un consul auxiliar 
care, în rang şi titlu, era inferior consulului şi egal pretorului; în 
rest însă, asemenea consulului înainte de instituirea preturii, era 
în districtul său, concomitent, general, magistrat principal şi 
judecător suprem. Numai administrarea directă a finanţelor nu 
le-a fost subordonată acestor magistrați supremi, aşa cum nu le 
fusese încredinţată din capul locului nici consulilor (p. 181), ei 
fiind însoţiţi de unul sau doi cvestori. Aceştia se aflau din toate 


punctele de vedere sub autoritatea lor şi, oficial, erau 
consideraţi, dacă ne putem permite expresia, ca fii ai casei 
pretorilor, dar ei deţineau însărcinarea specială de a administra 
finanţele, după încheierea magistraturii lor urmînd să dea 
socoteală înaintea senatului. Această deosebire în administraţia 
supremă este unica distincţie juridică dintre posesiunile 
continentale şi cele de dincolo de mare. In rest, în posesiunile 
extraitalice au fost transpuse principiile după care Roma 
organizase ţinuturile dependente de Italia. Se înţelege de la sine 
că aceste comunităţi îşi pierduseră fără excepţie independenţa 
în relaţiile lor externe. În ceea ce priveşte relaţiile interne, nici 
un provincial nu putea să achiziţioneze o proprietate legală în 
afara districtului său, poate nici să contracteze o căsătorie 
legală. În schimb, guvernul roman tolera, cel puţin în Sicilia, mai 
puţin periculoasa organizaţie federală a oraşelor şi chiar 
adunările ordinare siciliene cu dreptul lor inofensiv de petiție şi 
reclamaţie. În sistemul monetar a fost imposibil să de declare de 
la început moneda romană drept unica valabilă în insule; 
aceasta a primit însă un curs legal şi, cel puţin de regulă, 
oraşelor din Sicilia romană le-a fost ridicat dreptul de a bate 
monede din metale preţioase. În schimb, nu numai că a fost 
respectată proprietatea funciară din Sicilia - principiul după care 
teritoriul extraitalic devenea proprietate privată romană prin 
drept de război nu era cunoscut încă în acest secol -, dar toate 
comunităţile siciliene şi sarde îşi păstraseră administraţia 
proprie şi o anumită autonomie. Constituţiile democratice au 
fost înlăturate peste tot şi în toate comunităţile puterea a fost 
concentrată în mîinile unui consiliu reprezentant al aristocrației 
urbane; mai mult, comunităţile siciliene cel puţin au fost 
obligate să instituie la fiecare cinci ani o evaluare analoagă 
censului roman. Ambele măsuri au constituit o consecinţă 
necesară a subordonării faţă de statul roman, care, într-adevăr, 
nu putea guverna cu ecclesiae greceşti şi fără o evidenţă a 
mijloacelor financiare şi militare ale fiecărei comunităţi în parte. 
Acelaşi sistem fusese aplicat de fapt şi în ţinuturile italice. Dar 
pe lîngă această egalitate esenţială de drept, între comunităţile 
italice, pe de o parte, şi cele de dincolo de mare, pe de alta, s-a 
stabilit numai o diferenţă de fapt, dar foarte importantă în 
consecinţe. Comunitățile de dincolo de mare nu trebuiau să 
furnizeze un contingent stabil armatei sau flotei romane şi 


pierdeau dreptul de a purta arme, cel puţin în sensul că soldaţii 
lor nu puteau fi folosiţi decît pentru a-şi apăra patria la comanda 
pretorului şi că guvernul roman putea să trimită după propria 
voinţă trupe italice în insule; în schimbul contingentului, Sicilia 
trebuia să plătească Romei a zecea parte din produsele agricole 
şi un procent de 5% din valoarea tuturor mărfurilor exportate 
sau importate în porturile insulei. Aceasta nu era, în fapt, o 
măsură insolită. Dările plătite republicii cartagineze sau Marelui 
Rege fuseseră asemănătoare acestui impozit; chiar şi în Grecia, 
o asemenea taxă fusese asociată timp îndelungat cu tirania sau, 
cîteodată, cu hegemonia, după modelul oriental. Îndeosebi 
sicilienii trimiseseră de mult timp zeciuiala fie la Sardinia, fie la 
Cartagina şi percepuseră taxe portuare în folosul altora. „Noi am 
luat” - spunea Cicero - „comunităţile siciliene în clientela şi sub 
protecţia noastră, lăsîndu-le să trăiască după aceleaşi drepturi 
ca pînă acum şi punîndu-le să dea ascultare comunităţii romane 
în aceleaşi condiţii în care se supuseseră stăpinilor lor de pînă 
acum. Este adevărat, dar a continua nedreptatea înseamnă şi a 
comite nedreptate”. Nu pentru supuşi, care schimbaseră numai 
stăpînul, ci pentru noii stăpiîni, renunţarea la înțeleptul şi 
mărinimosul principiu al politicii romane, care cerea supuşilor 
numai sprijin militar şi niciodată o compensație pecuniară, a 
avut consecinţe fatale, în faţa cărora păleau toate reducerile şi 
modul de colectare a impozitelor, ca şi toate excepţiile 
particulare. Asemenea excepţii s-au făcut într-adevăr de mai 
multe ori. Messana a fost admisă direct în confederaţia 
bărbaţilor togati, furnizind flotei romane contingentul său, 
asemenea oraşelor greceşti din Italia. O altă categorie de oraşe, 
chiar dacă n-au fost admise în confederaţia militară italică, a 
obţinut, pe lîngă alte avantaje, imunitate faţă de impozite şi 
zeciuială, astfel încît poziţia ei din punct de vedere financiar era 
mai favorabilă decît a multor comunităţi italice. Acestea au fost 
Egesta şi Halikyae, primele oraşe din Sicilia cartagineză care 
trecuseră de partea alianţei romane; Kentoripa, în ţinutul 
continental de est, menită să supravegheze teritoriul siracuzan 
din imediata apropiere; pe coasta de nord, Alaesa, primul oraş 
grecesc liber care trecuse de partea romană, şi, înainte de 
toate, Panormos, pînă nu demult capitala Siciliei cartagineze, 
destinat să devină capitala Siciliei romane. Romanii au aplicat, 
aşadar, şi în cazul Siciliei vechiul principiu al politicii lor de a 


ordona comunităţile independente în clase bine determinate, cu 
drepturi diferite; dar, în general, comunităţile siciliene şi sarde 
se aflau nu în situaţia de confederați, ci în evidente relaţii de 
supunere tributară. Ce-i drept, această distincţie profundă între 
comunităţile obligate să furnizeze un contingent şi cele tributare 
sau cel puţin neobligate să trimită contingentul nu coincide din 
punct de vedere legal cu distincţia dintre Italia şi provincii. 
Comunitățile de dincolo de mare puteau să aparţină 
confederației italice aşa cum mamertinii se aflau pe picior de 
egalitate cu sabelii italici şi nu exista nici un impediment juridic 
care ar fi putut opri fondarea de comunităţi de drept latin în 
Sicilia şi Sardinia, ca şi în ţinutul de dincolo de Apenini. Şi 
comunităţile continentale puteau fi tributare şi private de 
dreptul de a purta armele, principiu care fusese introdus deja în 
cîteva districte celtice din Valea Padului şi care va fi extins în 
epocile ulterioare. In realitate însă, comunităţile care furnizau 
contingente erau preponderente pe continent, aşa cum în insule 
prevalau cele tributare; iar dacă romanii nu intenționau să 
întemeieze aşezări în Sicilia şi în Sardinia, guvernul roman luase 
de pe acum hotărîrea nu numai de a supune ţara barbară dintre 
Apenini şi Alpi, dar, în măsura în care înainta cucerirea, de a 
fonda noi comunităţi de origine italică şi cu drept italic. Astfel, 
posesiunile de dincolo de mare nu numai că au fost aduse într-o 
stare de supunere, ci sortite să rămînă în toate timpurile 
supuse; în schimb, noul teritoriu atribuit prin lege consulilor sau, 
ceea ce este acelaşi lucru, teritoriul continental roman urma să 
devină o Italie nouă şi lărgită, care să se întindă de la Alpi pînă 
la Marea lonică. Bineînţeles că acum această concepţie, în 
primul rînd geografică, despre ltalia nu coincide întocmai cu 
concepţia politică a confederației italice, fiind în parte mai largă, 
în parte mai restrîinsă. De pe acum însă, romanii considerau ca 
fiind /talia întregul spaţiu de pînă la Alpi, mai exact, ca fiind 
domeniul prezent sau viitor al purtătorilor de togă şi, aşa cum se 
proceda şi se procedează încă în America de Nord, graniţa a fost 
fixată mai întîi din punct de vedere geografic, pentru ca, treptat, 
teritoriul să fie ocupat şi din punct de vedere politic, prin 
colonizare progresivă. 

În Marea Adriatică, la a cărei intrare importanta şi de mult 
plănuita, colonie Brundisium fuse fondată din timpul războiului 
cu Cartagina (510, 244), supremaţia Romei a fost de la început 


incontestabilă. În Marea Occidentală, Roma a trebuit să-şi 
înlăture rivalul; în cea Orientală vrajba dintre eleni a uşurat 
lucrurile, în sensul că toate statele din peninsula greacă 
rămiîneau sau deveneau neputincioase. Cel mai important dintre 
acestea, cel macedonean, a fost înlăturat, sub influenţa 
egiptenilor, din Marea Adriatică superioară de câtre etolieni, iar 
din Pelopones de către ahei, reuşind cu greu să apere graniţa de 
nord împotriva barbarilor. O mărturie elocventă despre dorinţa 
romanilor de a slăbi Macedonia şi pe aliatul ei natural, regele 
Siriei, şi despre cît de mult s-au apropiat de politica egipteană, 
care urmărea acelaşi ţel, este oferta ciudată pe care au făcut-o 
regelui Ptolemaeus al III-lea Euergetes, aceea de a-l sprijini în 
războiul pe care îl purta, din cauza uciderii Berenikei, împotriva 
lui Seleukos al II-lea Kallinikos al Siriei (anii de domnie 507-529, 
247-225), de partea căruia se situase, probabil, Macedonia. 
Relaţiile Romei cu statele elenistice devin în general mai intime; 
senatul trata şi cu sirienii, intervenind pe lîngă mai sus-numitul 
Seleukos în favoarea troienilor, fraţii lor de sînge. Romanii nu s- 
au amestecat nemijlocit în afacerile puterilor orientale în aceste 
timpuri, întrucît Roma nu avea nevoie de ele pentru realizarea 
scopurilor sale. Liga aheeană, care fusese decapitată în plin 
avînt prin îngusta politică de coterie a lui Aratos, republica de 
soldaţi a etolienilor, decăzutul regat al Macedoniei se amenințau 
reciproc, fiind inutilă vreo intervenţie romană; iar romanii mai 
degrabă evitau decit căutau să obţină teritoriile de dincolo de 
mare. Atunci cînd acarnanienii, invocînd pretextul că erau 
singurii dintre greci care nu participaseră la distrugerea Troiei, 
au chemat pe urmaşii lui Enea în ajutor împotriva etolienilor, 
senatul a încercat într-adevăr o mediere diplomatică, dar, după 
ce etolienii au răspuns în felul lor, deci obraznic, interesul de 
anticari n-a mers pînă acolo încît să-i determine pe senatori să 
declanşeze un război în urma căruia macedonenii ar fi fost 
eliberaţi de un duşman istoric (în jurul anului 515, 239). Chiar 
efectul pirateriei, care, într-o asemenea situaţie, putea fi unicul 
meşteşug înfloritor pe coasta adriatică şi datorită căruia chiar 
comerţul italic avea mult de suferit, a fost îndurat de romani cu 
o răbdare admirabilă, legată nemijlocit de aversiunea lor 
profundă faţă de războiul naval şi de starea lamentabilă a flotei 
lor. Dar lucrurile se agravaseră prea tare. Sub scutul 
Macedoniei, care nu mai avea nici un motiv să continue vechea 


misiune de protecţie a comerţului elen faţă de piraţii Adriaticii în 
favoarea inamicilor săi, stăpiînii de la Scodra au unit populaţiile 
ilirice, cele care locuiau în Dalmația, Muntenegru şi actuala 
Albanie de Nord, în vederea unor expediţii de piraterie comune, 
în stil mare, cu flotile întregi formate din velierele lor rapide cu 
două punți, renumitele „corăbii liburne”; ilirii purtau război 
împotriva oricui pe mare şi pe țărm. Coloniile greceşti din aceste 
ţinuturi, oraşele insulare Issa (Lissa) şi Pharos (Lesina), 
importantele porturi continentale de la Epidamnos (Durazzo) şi 
Apollonia (la nord de Avlone pe rîul Aoos) au suferit cel mai 
mult, fiind asediate deseori de către barbari. Mai la sud însă, 
piraţii s-au stabilit la Phoenike, cel mai înfloritor oraş al Epirului; 
în parte siliţi, în parte de bunăvoie, epiroţii şi acarnanienii au 
intrat într-o alianţă împotriva firii cu bandiții străini, litoralul 
devenind periculos pînă la Elis şi Messene. In zadar şi-au unit 
etolienii şi aheii corăbiile pentru a face faţă fărădelegilor; ei au 
fost învinşi de pirați, ajutaţi de aliaţii lor greci, într-o bătălie în 
largul mării; flota de corsari a reuşit, în fine, să ocupe bogata şi 
importanta insulă Corcyra (Corfu). Plîngerile marinarilor italici, 
cererile de ajutor ale vechilor aliaţi ai Romei, apolloniaţii, 
rugăminţile fierbinţi ale issenilor asediați au determinat, în 
sfîrşit, senatul să trimită cel puţin soli la Scodra. Fraţii Gaius şi 
Lucius Coruncanius s-au înfăţişat în faţa regelui Agron pentru a-i 
cere să pună capăt jafurilor. Regele a răspuns că, după dreptul 
public al ilirilor, pirateria este un meşteşug legal şi că guvernul 
nu are competenţa să se opună pirateriei particulare. La 
acestea, Lucius Coruncanius a răspuns că Roma se va preocupa 
de ameliorarea dreptului public al ilirilor. Din cauza acestei 
replici, într-adevăr, nu prea diplomatică, unul dintre soli a fost 
ucis pe drumul de întoarcere în patrie, după cum afirmă romanii, 
la porunca regelui, iar extrădarea ucigaşilor a fost refuzată. 
Senatul nu mai putea să aleagă. Odată cu venirea primăverii 
anului 525 (229), în faţa Apolloniei şi-a făcut apariţia o flotă 
formată din 200 de vase de linie, purtînd la bord o armată de 
debarcare. Bărcile corsarilor s-au răspîndit în toate direcţiile în 
faţa flotei, iar armata a asaltat toate cuiburile de pirați; regina 
Teuta, care, după moartea soţului ei Agron, guverna în locul 
fiului lor minor, Pinnes, a trebuit să accepte condiţiile dictate de 
Roma, fiind asediată în ultimul ei loc de refugiu. Tiranii de la 
Scodra au trebuit să se limiteze, atît în nord, cît şi în sud, la 


teritoriul lor originar restrins şi au trebuit să renunţe la 
hegemonia atît asupra tuturor oraşelor greceşti, cît şi asupra 
ardieilor din Dalmația, partinilor din jurul Epidamnosului şi 
atintanilor din Epirul de Nord; la sud de Lissos (Alessio, între 
Scutari şi Durazzo) nu putea să navigheze nici o corabie iliră 
înarmată şi niciodată mai mult de două neînarmate. Supremaţia 
maritimă a Romei pe Marea Adriatică a fost recunoscută din plin 
şi în modul cel mai durabil prin această represiune energică a 
pirateriei. Romanii au mers însă mai departe, aşezindu-se 
concomitent pe coasta orientală a mării. Ilirii din Scodra 
deveniseră tributari Romei; pe insulele şi coastele dalmaţiene a 
fost pus, ca dinast dependent şi aliat al Romei, Demetrios din 
Pharos, care trecuse din serviciile reginei Teuta în cele ale 
romanilor; oraşele greceşti Corcyra, Apollonia, Epidamnos şi 
comunităţile atintanilor şi partinilor au devenit dependente de 
Roma prin legăturile tolerabile ale alianţei. Aceste achiziţii pe 
coasta orientală n-au fost suficiente pentru instalarea unui 
proconsul; la Corcyra şi, poate, în alte comunităţi se pare că au 
fost trimişi guvernatori de rang secundar, iar controlul asupra 
acestor posesiuni pare să fi fost încredinţat magistraţilor care 
guvernau şi în Italia. Aşadar, imediat după Sicilia şi Sardinia, 
intraseră în dependenţă romană şi cele mai importante porturi 
din Marea Adriatică. Cum s-ar fi putut întîmpla altfel? Roma 
avea nevoie de o bună bază navală în Marea Adriatică 
superioară, iar teritoriile sale din ltalia nu i-o puteau asigura; 
noii aliaţi, îndeosebi oraşele comerciale greceşti, îi considerau 
pe romani salvatorii lor şi au făcut cu siguranţă tot posibilul 
pentru a-şi asigura permanent această puternică protecţie; în 
Grecia propriu-zisă nu numai că n-a fost nimeni în stare să se 
opună, dar elogiul eliberatorilor răsuna în toate părţile. Ne 
putem întreba dacă în Elada a fost mai mare bucuria sau 
ruşinea, atunci cînd, în locul celor zece vase de linie ale ligii 
aheene, puterea navală cea mai redutabilă a Greciei, au intrat în 
porturi 200 de corăbii ale barbarilor, rezolvînd dintr-o singură 
lovitură problema care-i privea pe grecii înşişi şi în faţa căreia ei 
eşuaseră atit de lamentabil. Dar dacă grecii s-au ruşinat că 
salvarea compatrioţilor lor strimtoraţi a trebuit să vină din afară, 
ei au ştiut să se revanşeze onorabil: nu au întîrziat să-i admită 
solemn pe romani în federaţia naţiunii greceşti, invitîndu-i să 
participe la jocurile istmice şi la misterele eleusine. Macedonia 


n-a reacţionat, nu a fost în stare să protesteze cu armele şi nu s- 
a înjosit s-o facă cu vorbele. Nicăieri nu a fost întîmpinată vreo 
rezistenţă, dar, cu toate acestea, luînd asupra sa cheile casei 
vecinului, Roma îşi crease un inamic, de la care se putea 
aştepta ca, atunci cînd îşi va reciîştiga forţele sau cînd se va ivi o 
ocazie favorabilă, să întrerupă această tăcere. Dacă vajnicul şi 
înțeleptul Antigonos Doson ar fi trăit mai mult, probabil că el ar 
fi fost acela care ar fi ridicat mănuşa; căci, în clipa în care, cîţiva 
ani mai tîrziu, dinastul Demetrios din Phaleron s-a sustras 
hegemoniei romane, practicînd pirateria în acord cu istrienii şi 
supunîndu-i pe atintani, declaraţi autonomi de către romani, 
Antigonos s-a raliat, iar trupele lui Demetrios au participat 
alături de armata lui Antigonos în bătălia de la Sellasia (532, 
222). Antigonos a murit (iarna anilor 533/534, 221/220), iar 
urmaşul său, Philippos, adolescent încă, n-a reacţionat la atacul 
consulului Lucius Aemilius Paullus împotriva aliatului 
Macedoniei, la distrugerea capitalei acestuia şi la plecarea lui în 
exil (535, 219). 

Pe teritoriul Italiei propriu-zise, la sud de Apenini, domnea, 
de la căderea Tarentumului, o pace netulburată; războiul de 
şase zile cu Falerii (513, 241) nu a fost mai mult decît o 
curiozitate. Dar, înspre nord, între teritoriul confederației şi 
granița naturală a Italiei, lanțul Alpilor, se afla încă un spațiu 
vast care nu dădea întotdeauna ascultare romanilor. Dincolo de 
Apenini ei nu deţineau decit fişia îngustă dintre Aesis, deasupra 
Anconei, şi Rubicon, la sud de Cesena, aproximativ teritoriul 
actualelor provincii Forli şi Urbino. La sud de Pad se menţinuse 
încă puternicul trib celtic al boiilor (de la Parma pînă la Bologna), 
la est de aceştia, lingonii, la vest (în teritoriul Parmei), anarii, 
două cantoane celtice mai mici care ocupau această cîmpie 
aflindu-se probabil în clientela boiilor. Acolo unde se sfirşeşte 
cîmpia începeau teritoriile ligurilor; amestecați cu triburile 
celtice, ei locuiau în Apenini, la nord de Arezzo şi Pisa, stăpînind 
regiunea de la izvoarele Padului. Partea cîmpiei orientale situată 
la nord de Pad, de la Verona pînă aproape de coastă, era 
ocupată de către veneţi, populaţie care nu aparţine triburilor 
celtice, fiind probabil de origine iliră; între aceştia şi munţii 
occidentali locuiau cenomanii (în zona Bresciei şi Cremonei), 
care fraternizau rareori cu celții, fiind amestecați cu veneţii şi 
insubrii (în zona Mediolanumului), care ocupau cel mai 


important dintre cantoanele celtice italice, aflîndu-se în legătură 
permanentă nu numai cu comunităţile mai mici, de neam celtic 
sau de altă origine, răsfirate în văile Alpilor, dar şi cu cantoanele 
celților de dincolo de Alpi. Porţile Alpilor, marele fluviu navigabil 
pe o distanţă de 50 de mile germane, cea mai mare şi mai 
fertilă cîmpie a Europei civilizate de atunci se aflau, ca şi 
înainte, în mîinile inamicilor învederaţi ai numelui italic; deşi 
umiliţi şi slăbiţi, erau numai nominal dependenţi şi rămiîneau 
nişte vecini incomozi, perseverînd în barbaria lor şi, răspîndiţi în 
comunităţi restrinse pe aceste spaţii întinse, continuau 
economia lor pastorală şi de jaf. Era de aşteptat ca romanii să 
se grăbească să ia în stăpînire aceste ţinuturi; cu atît mai mult 
cu cît celții începuseră să uite înfrîngerile suferite în campaniile 
din anii 471 (283) şi 472 (282) şi să se agite din nou; mai 
neliniştitor era faptul că celții transalpini se arătaseră din nou în 
partea sudică a Alpilor. Intr-adevăr, boiii reînnoiseră războiul 
încă din anul 516 (238), iar conducătorii lor Atis şi Galatos, 
bineînţeles fără  consimţămiîntul adunării poporului, le 
propuseseră transalpinilor să se alăture cauzei comune; mulți 
dăduseră curs acestei chemări şi, în anul 518 (236), în faţa 
Ariminumului tăbărîse o armată celtică, cum de mult nu mai 
fusese văzută o alta în Italia. Romanii, în momentul acela mult 
prea slăbiţi pentru a primi bătălia, au încheiat un armistițiu şi, 
pentru a cîştiga timp, le-au permis solilor celți să meargă la 
Roma pentru a cere senatului cedarea Ariminumului; se părea 
că reînviaseră timpurile lui Brennus. Dar un incident neaşteptat 
a pus capăt războiului înainte ca acesta să fi izbucnit propriu-zis. 
Boiii, nemulţumiţi de aliaţii lor nepoftiţi, temîndu-se probabil 
pentru propriul lor teritoriu, s-au încăierat cu celții transalpini. 
Intre cele două armate celte s-a ajuns la o bătălie în cîmp 
deschis şi, după ce comandanții boii au fost ucişi de propriii lor 
oameni, transalpinii s-au reîntors acasă. Cu aceasta, boiii au fost 
abandonaţi în mîinile romanilor şi depindea de aceştia dacă îi 
vor expulza ca pe senoni şi dacă vor înainta cel puţin pînă la 
Pad; ei însă au preferat să le acorde pacea în schimbul cedării 
unor teritorii (518, 236). Această toleranţă se datorează 
probabil aşteptatei reizbucniri a războiului cu Cartagina; dar 
după ce acesta a fost evitat prin cedarea Sardiniei, raţiuni 
politice au determinat guvernul roman să ocupe întreg ţinutul 
de pînă la Alpi cît mai repede posibil. Neliniştea permanentă a 


celților faţă de o asemenea invazie romană a fost aşadar pe 
deplin justificată; romanii nu se grăbeau însă. În felul acesta, 
celții au început războiul din proprie iniţiativă, fie că deveniseră 
îngrijoraţi din cauza distribuirilor de pămînt făcute de romani pe 
coasta orientală (522, 232), cu toate că acestea, deocamdată, 
nu îi priveau în nici un fel, fie că înţeleseseră inevitabilitatea 
unui război cu Roma pentru stăpînirea Lombardiei, fie că, cel 
mai probabil, poporul celt, nestatornic, era plictisit de lunga 
inactivitate şi dornic de o nouă expediţie militară. Cu excepţia 
cenomanilor care, aliaţi cu veneţii, s-au aliat cu romanii, s-au 
reunit în acest scop toţi celții italici, cărora li s-au alăturat în 
număr mare celții văii superioare a Ronului, mai degrabă o 
bandă de aventurieri condusă de Concolitanus şi Aneroestus. Cu 
50.000 de pedestraşi, cu 20.000 de călăreţi şi care de luptă, 
conducătorii celților s-au îndreptat spre Apenini (529, 225). La 
Roma nimeni nu se aştepta la un atac din partea aceasta şi nu 
se credea posibil ca, neglijind fortărețele romane de pe coasta 
de est şi apărarea celor lăsaţi acasă, celții să înainteze de-a 
dreptul asupra capitalei. Cu puţin timp înainte, un puhoi de celti, 
asemănător cu acesta, invadase Grecia; pericolul era mare, dar 
părea şi mai mare. Credinţa că distrugerea Romei este 
inevitabilă de data aceasta şi că pămîntul roman ar fi sortit să 
devină proprietatea galilor a fost aşa de răspîndită în rîndul 
mulţimii din Roma, încît guvernul roman nu a găsit sub 
demnitatea sa să combată superstiţia absurdă a plebei printr-un 
act şi mai absurd, îngropînd de vii în forul roman, pentru 
îndeplinirea oracolului, un bărbat şi o femeie, amîndoi gali. Pe 
lîngă acestea, s-au luat măsuri mai serioase. Cele două armate 
consulare, fiecare numărînd aproximativ 25.000 de pedestraşi şi 
1.000 de călăreţi, se aflau una în Sardinia, sub comanda lui 
Gaius Atilius Regulus, cealaltă lîngă Ariminum, sub conducerea 
lui Lucius Aemilius Papus; amîndouă primiră ordinul de a se 
deplasa cît mai repede spre Etruria, prima ameninţată. Celţii 
trebuiseră să lase o garnizoană în patrie, pentru a face faţă 
cenomanilor şi veneţilor aliaţi cu Roma; contingentul umbrian 
primise şi el ordinul de a părăsi colinele natale şi de a pătrunde 
în cîmpia boiilor, provocînd inamicului orice pagubă posibilă pe 
propriul teritoriu. Contingentul etruscilor şi sabinilor urma să 
ocupe Apeninii şi, dacă ar fi fost posibil, să blocheze trecătorile 
pînă cînd vor sosi trupele regulate. La Roma s-a alcătuit o 


rezervă de 50.000 de soldaţi; în întreaga Italie, care recunoştea 
de data aceasta în Roma apărătorul ei de drept, au fost 
înregistrate contingente incorporabile, au fost adunate provizii şi 
materiale de război. Toate acestea cereau însă timp; romanii se 
lăsaseră surprinşi de data aceasta şi era prea tîrziu, cel puţin 
pentru salvarea Etruriei. Celţii au găsit Apeninii slab apăraţi şi 
jefuiau nestingheriţi bogatele cîmpii ale ținutului toscan care nu 
văzuseră de mult vreun inamic. Ei se aflau deja la Clusium, la o 
depărtare de trei zile de marş de Roma, cînd armata de la 
Ariminum sub conducerea consulului Papus, apăruse în flancul 
lor; după ce galii traversaseră Apeninii, miliția etruscă se 
reunise în spatele acestora urmărind coloana inamicilor. Într-o 
seară, după ce ambele poposiseră şi aprinseseră deja focurile, 
pedestrimea celtică s-a pus pe neaşteptate în marş, retrăgîndu- 
se spre Faesulae; cavaleria a ocupat avanposturile în timpul 
nopţii, urmînd contingentul principal în dimineaţa următoare. 
Cînd miliția toscană, care se aşezase aproape de inamic, a 
sesizat plecarea acestuia, a interpretat-o drept o divizare a 
trupelor inamice şi a pornit grabnic în urmărire. Tocmai aceasta 
intenţionaseră galii; pe un cîmp de bătălie bine ales, 
pedestrimea lor odihnită şi bine rînduită a aşteptat miliția 
romană, care s-a apropiat epuizată şi în dezordine după marşul 
forţat. Şase mii de soldaţi au căzut victimă după o luptă 
înverşunată şi ar fi fost pierdut şi restul miliției, care se 
refugiase, de bine, de rău, pe o colină, dacă armata consulară n- 
ar fi apărut la momentul oportun. Aceasta i-a determinat pe gali 
să se reîntoarcă în patrie. Planul lor, iscusit conceput, de a 
împiedica unificarea celor două armate romane şi de a o nimici 
pe aceea mai slabă, reuşise numai pe jumătate; pentru moment 
au crezut de cuviinţă să salveze prada considerabilă. În vederea 
unui marş mai uşor, ei au părăsit regiunea de la Chiusi, unde se 
aflau, plecînd spre zona litoralului; mărşăluind de-a lungul 
țărmului, au dat pe neaşteptate de un obstacol. Legiunile din 
Sardinia debarcaseră la Pisae şi, întrucît sosiseră prea tirziu 
pentru a închide trecătorile Apeninilor, se puseseră imediat în 
mişcare pe drumul de coastă, în direcţia opusă celei urmate de 
gali. La Telamon (la vărsarea rîului Ombrone), ei s-au întîlnit cu 
inamicul. În timp ce pedestrimea romană înainta pe drum în 
rînduri strînse, cavaleria, condusă de însuşi consulul Gaius 
Atilius Regulus, a întreprins o manevră de învăluire pentru a 


ajunge în flancul galilor şi a anunţa cît a putut de repede 
cealaltă armată romană, condusă de Papus, despre sosirea lor. 
O bătălie înverşunată se dezlănţui între călăreţii celor două 
părţi, în care, pe lîngă mulţi alţi romani viteji, a căzut şi consulul 
Regulus; dar el nu-şi sacrificase viaţa degeaba: scopul său 
fusese atins. Papus văzuse bătălia şi-şi dăduse seama despre ce 
era vorba; el şi-a aşezat legiunile repede în ordine de bătaie şi 
armata celtică a fost atacată din două părţi de legiunile romane. 
Curajoşi, celții acceptară bătălia; transalpinii şi insularii se 
îndreptară înspre trupele lui Papus, tauriscii alpini şi boiii 
împotriva legiunilor sarde; bătălia cavaleriei continua separat în 
flanc. Forţele au fost egale ca număr, iar situaţia disperată a 
galilor i-a silit să se apere cu înverşunare; dar transalpinii, 
obişnuiţi numai cu lupta corp la corp, se retrăgeau în faţa 
proiectilelor trupelor uşoare romane, iar în lupta de aproape, 
armele romane, mai bine călite i-au pus pe gali în inferioritate. 
In fine, bătălia a fost decisă de atacul din flanc al cavaleriei 
romane victorioase. Călăreţii celți au scăpat; pentru pedestrime, 
blocată între mare şi cele trei armate romane, n-a existat nici o 
posibilitate de salvare. Zece mii de celți, împreună cu regele 
Concolitanus, au fost luaţi prizonieri; 40.000 zăceau morţi pe 
cîmpul de bătălie; Aneroestus şi suita sa s-au sinucis, după 
obiceiul celtic. Victoria a fost deplină, iar romanii s-au decis să 
pună capăt unor invazii asemănătoare prin supunerea completă 
a celților de dincoace de Alpi. In anul următor (530, 224), boiii s- 
au predat, împreună cu lingonii, fără rezistenţă; un an mai tirziu 
(531, 223), anarii le-au urmat exemplul; astfel, cîmpia din sudul 
Padului se afla în miini romanilor. Lupte mai serioase au fost 
necesare pentru cucerirea malului nordic. Gaius Flaminius a 
forţat rîul plecînd din recent ciîştigatul teritoriu al anarilor (în 
jurul actualului oraş Piacenza) (531, 223); dar, la traversare, ca 
şi la stabilirea unui cap de pod pe malul opus, el a suferit 
pierderi atît de însemnate, încît a capitulat în schimbul retragerii 
nestingherite; insubrii au fost atit de nechibzuiţi încît au 
consimţit. Abia scăpat din această situaţie, el a pătruns pentru a 
doua oară în teritoriul lor, de data aceasta însă dinspre nord, din 
ţinutul cenomanilor şi împreună cu aceştia. Insubrii au înţeles 
prea tîrziu gravitatea situaţiei; luînd din templul zeiţei lor 
stindardele de aur numite „nestrămutabilele”, ei s-au pregătit 
cu toate forţele, 50.000 de soldaţi, pentru bătălia cu romanii. 


Situaţia acestora a fost periculoasă; se aşezaseră cu spatele 
către un rîu (probabil Oglio), fiind despărțiți de patrie prin ţinutul 
inamicilor şi nevoiţi să se bazeze, atit în bătălie, cît şi în ceea ce 
privea linia de retragere, pe prietenia nesigură a cenomanilor. 
Dar nu aveau de ales. Galii din rîndul armatei romane au fost 
aşezaţi pe partea stingă a rîului; pe cea dreaptă, în faţa 
insubrilor, au fost plasate legiunile, iar podurile fuseseră distruse 
pentru a nu fi atacate din spate de către aliaţii nesiguri. Într- 
adevăr, adoptind această ordine de bătaie, riul le anula orice 
posibilitate de retragere, iar drumul spre patrie ducea numai 
prin mijlocul armatei inamice. Superioritatea armelor şi a 
disciplinei romane a cîştigat însă victoria, iar armata a reuşit să 
străbată liniile inamice; din nou, tactica romană reparase 
greşeala strategică. Victoria aparţinea soldaţilor şi ofiţerilor, nu 
generalilor, care triumfară împotriva hotărîrii drepte a senatului 
numai datorită favorurilor poporului. Insubrii ar fi acceptat pacea 
cu dragă inimă, dar Roma cerea supunerea necondiționată şi nu 
se ajunsese încă acolo. Ei au încercat să-şi menţină poziţiile cu 
ajutorul triburilor înrudite din nord şi, cu 30.000 de mercenari 
recrutaţi din rîndul acestora împreună cu propria miliţie, s-au 
opus în anul următor (532, 222) celor două armate consulare 
care pătrunseseră din nou din direcţia teritoriului cenomanilor. 
S-au mai dat multe lupte necruțătoare; cu ocazia unei diversiuni 
pe care insubrii au organizat-o împotriva cetăţii romane 
Clastidium (Casteggio, la sud de Pavia), pe malul drept al 
Padului, regele galic Virdumarus a fost ucis de mîna consulului 
Marcus Marcellus. Dar după o bătălie pe jumătate ciîştigată de 
către celți, însă decisă, pînă la urmă, tot în favoarea romanilor, 
consulul Gnaeus Scipio a luat cu asalt capitala insubrilor, 
Mediolanum, şi cucerirea acesteia ca şi a oraşului Comum a pus 
capăt rezistenţei. Astfel, celții italici fuseseră învinşi pentru 
totdeauna şi, la fel cum le arătaseră grecilor în cazul războiului 
împotriva piraţilor, diferenţa dintre hegemonia maritimă romană 
şi cea greacă, romanii au dovedit acum într-un mod strălucit că 
Roma apără porţile Italiei în faţa incursiunilor altfel decit 
Macedonia pe cele ale Greciei şi că, în ciuda tuturor învrăjbirilor 
interne, în faţa inamicului naţional Italia era tot atît de unită pe 
cît era de divizată Grecia. Granița Alpilor fusese atinsă, în sensul 
că întreaga Vale a Padului era supusă romanilor sau era 
stăpiînită de aliaţi dependenţi precum ţinutul cenomanilor şi 


veneţilor. Totuşi, a fost nevoie de timp pentru a exploata 
consecinţele acestei victorii şi pentru a romaniza acest teritoriu. 
N-au fost aplicate peste tot aceleaşi modalităţi. În nord-vestul 
muntos al Italiei şi în districtele mai îndepărtate dintre Alpi şi 
Pad s-a tolerat, în general, prezenţa vechilor locuitori; 
numeroasele aşa-zise războaie, purtate îndeosebi împotriva 
ligurilor (primul în anul 516, 238), par să fi fost mai degrabă 
vînători de sclavi şi, deşi cantoanele şi văile se supuneau de 
fiecare dată romanilor, dominaţia lor rămînea o noţiune fără 
conţinut. Expediția în Istria (532, 222) nu pare să-şi fi propus alt 
scop decit nimicirea ultimelor cuiburi de refugiu ale piraţilor din 
Adriatică şi stabilirea unei legături continentale de-a lungul 
coastei între posesiunile romane italice şi cele de pe ţărmul 
opus. În schimb, celții din ţinuturile de la sud de Pad au fost 
sortiţi pieirii fără salvare; căci din cauza legăturilor oscilante din 
cadrul naţiunii celtice, nici unul dintre cantoanele celtice din 
nord nu se sinchisea de fraţii săi din sud dacă nu li se ofereau 
bani, iar romanii vedeau în aceştia nu numai pe inamicii lor 
naţionali, dar şi pe uzurpatorii moştenirii lor naturale. Vastele 
distribuiri din anul 522 (232) populaseră întregul ţinut dintre 
Picenum şi Ariminum cu colonişti romani; s-a perseverat în 
continuare pe această cale şi n-a fost greu să se înlăture şi să se 
nimicească o populaţie semibarbară, asemenea celei celtice, 
care se consacra numai ocazional agriculturii şi nu cunoştea 
oraşele cu ziduri de incintă. Marele drum din nord, care fusese 
construit probabil cu optzeci de ani înainte între Otricoli şi Narni, 
fiind prelungit cu puţin timp înainte pînă la noua fortăreață 
Spoletium (514, 240), a fost continuat acum, sub denumirea de 
Via Flaminia, prin noul tîrg Forum Flaminii (lîngă Foligno), prin 
trecătoarea Furlo şi de-a lungul coastei pînă la Ariminum; 
aceasta a fost prima cale artificială care a traversat Apeninii, 
legînd cele două mări italice. Romanii se grăbiră să împinzească 
noul teritoriu, foarte fertil, cu localităţi romane; lingă Pad a fost 
întemeiată puternica fortăreață Placentia (Piacenza); pentru a 
acoperi trecerea, s-a fondat Cremona pe malul stîng, iar 
construcţia zidurilor de la Mutina (Modena), pe teritoriul cucerit 
de la boii, a avansat mult; se făceau în continuare pregătiri 
pentru noi distribuiri şi pentru continuarea drumului, cînd un 
eveniment neaşteptat i-a împiedicat pe romani în exploatarea 
succeselor lor. 


Capitolul IV 
Hamilcar şi Hannibal 


Tratatul cu Roma din anul 513 (241) le oferise 
cartaginezilor pacea, dar cu ce preţ? Tributul celei mai mari 
părţi a Siciliei curgea acum în tezaurul inamicului, dar aceasta 
era pierderea cea mai mică. Mult mai dureros pentru cartaginezi 
era nu numai că pierdeau orice nădejde de a monopoliza toate 
căile maritime din estul spre vestul Mării Mediterane, speranţă 
ce păruse atit de aproape de împlinire, dar mai ales că vedeau 
sfărimat întregul lor sistem comercial; bazinul de sud-vest al 
Mării Mediterane, stăpînit pînă atunci în exclusivitate de ei, 
ajunsese după pierderea Siciliei o rută comercială deschisă 
tuturor naţiunilor, iar comerţul italic devenise cu desăvirşire 
independent de cel fenician. Cu toate acestea, bărbaţii sidonieni 
s-ar fi putut linişti şi în privinţa acestei situaţii. Ei primiseră 
asemenea lovituri şi înainte: au trebuit să împartă cu masalioţii, 
cu etruscii, cu grecii sicilieni ceea ce stăpiniseră odinioară 
singuri, iar ceea ce mai rămăsese, Africa, Spania, porţile Mării 
Atlantice, era suficient pentru a trăi cu sentimentul puterii şi în 
prosperitate. Dar cine putea garanta că le vor rămîne cel puţin 
acestea? Ceea ce ceruse Regulus - şi cît de puţin i-a lipsit să 
obţină - putea fi uitat numai de cine refuza să-şi aducă aminte; 
şi dacă Roma ar fi reluat de la Lilybaeon încercarea pe care o 
pornise cu atita succes dinspre ltalia, Cartagina ar fi fost 
negreşit pierdută, exceptînd cazul unei erori a inamicului sau al 
unei intervenţii neaşteptate. Într-adevăr, acum era pace, dar nu 
lipsise mult să nu fie ratificată şi se cunoştea opinia generală de 
la Roma asupra acestui tratat de pace. Se prea poate ca Roma 
să nu se fi gindit încă la cucerirea Africii, mulţumindu-se cu 
ltalia. Dar dacă existenţa statului cartaginez depindea de 
această suficienţă, perspectivele sale erau sumbre şi cine putea 
garanta că romanii nu vor crede de cuviinţă, tocmai datorită 
politicii lor italice, nu să-l supună pe vecinul lor african, ci să-l 
nimicească? Intr-un cuvînt, Cartagina trebuia să privească pacea 
din anul 513 (241) numai ca pe un armistițiu şi trebuia s-o 
folosească pentru pregătirile în vederea reînceperii inevitabile a 
războiului; nu pentru a răzbuna, în primul rînd, înfrîngerea 


suferită, nici pentru a redobiîndi cele pierdute, ci pentru a-şi 
cuceri o existenţă independentă de capriciile inamicului său 
naţional. Dar cînd un război de exterminare ameninţă în mod 
sigur, deşi într-un fel indefinit, un stat mai slab, bărbaţii mai 
inteligenţi, mai hotăriţi, mai devotați cauzei, care se pregătesc 
din timp pentru lupta inevitabilă, declanşind-o în momentul 
oportun, acoperind astfel defensiva politică printr-o ofensivă 
strategică, se văd friînaţi pretutindeni de indolenţa şi fricoasa 
masă a adoratorilor banului, a senililor, a celor lipsiţi de 
judecată, care se străduiesc din răsputeri să cîştige timp, să 
trăiască şi să moară în pace, să amine cît mai mult posibil data 
ultimei încleştări. Astfel, şi la Cartagina au existat două partide - 
una pentru pace, cealaltă pentru război, care s-au raliat, cum 
era şi firesc, celor două distincţii politice care existaseră deja 
între conservatori şi reformatori. Primii şi-au găsit un sprijin în 
aparatul de stat, în sfatul bătrînilor şi al celor o sută, în fruntea 
cărora se afla Hanno, cel Mare, cum a fost numit; ceilalţi, în 
conducătorii mulţimii, îndeosebi în Hasdrubal, bărbat respectat, 
şi în ofiţerii armatei siciliene, ale cărei mari succese obţinute 
sub conducerea lui Hamilcar, cu toate că fuseseră pînă la urmă 
fără rost, arătaseră totuşi patrioţilor drumul care ducea spre 
salvarea din acest pericol ameninţător. Trebuie să fi existat deja 
mai mult decit o duşmănie nemiloasă între aceste două partide, 
cînd războiul libian a întrerupt lupta. Am relatat mai sus cum a 
luat naştere acest război. După ce partidul de guvernămiînt 
produsese răzvrătirea prin administrarea sa care neglijase toate 
măsurile de precauţie ale ofiţerilor sicilieni, după ce această 
răzvrătire se transformase într-o revoluţie din cauza urmărilor 
sistemului de guvernămiînt nemilos şi după ce statul fusese gata 
să se destrame din cauza incapacității militare a guvernului şi 
îndeosebi a şefului acestuia, Hanno, care distrusese armata, 
eroul de la Eirkte, Hamilcar Barcas, a fost rugat, în situaţia 
extremă, de către guvernul însuşi, să-i salveze de urmările 
greşelilor şi fărădelegilor săvirşite. El a primit comanda şi a dat 
dovadă de atita mărinimie sufletească, încit l-a acceptat pe 
Hanno drept coleg, fără să dimisioneze. După ce armata 
indignată l-a alungat pe acesta, a avut atita stăpiînire de sine 
încît l-a reprimit la rugăminţile stăruitoare ale guvernului, 
lăsîndu-i o parte din conducere. În ciuda inamicilor săi şi a unui 
asemenea coleg, datorită influenței exercitate asupra 


răsculaților, a negocierii diplomatice cu şeicii numizi, a geniului 
său incomparabil de organizator şi de general, el a reuşit să 
înfringă în întregime revolta într-un timp foarte scurt şi să 
readucă Africa rebelă sub ascultare (sfîrşitul anului 517, 237). 
Partida patrioţilor păstrase tăcerea în timpul acestui război; 
acum se agita cu atit mai tare. Pe de o parte, această catastrofă 
demonstrase toată corupția şi incapacitatea  oligarhiei 
dominante, neputinţa ei, politica de coterie, orientarea ei spre 
romani; pe de altă parte, confiscarea Sardiniei arătase cu 
claritate şi celui mai umil cetăţean faptul că sabia lui Damocles 
atirna permanent deasupra Cartaginei, sub forma declaraţiei de 
război a romanilor, şi că, dacă se va ajunge la un conflict cu 
Roma în situaţia prezentă, acesta va conduce cu necesitate la 
sfîrşitul dominaţiei feniciene în Libia. Cartagina nu ducea lipsă 
de cetăţeni care, îngroziţi de viitorul patriei, propuneau 
emigrarea în insulele din Atlantic; cine-i poate blama? 
Caracterele mai nobile însă refuză să se salveze abandonînd 
națiunea, iar inimile neînfricate beneficiază de privilegiul de a-şi 
trage entuziasmul tocmai din împrejurările în care masa celor 
buni disperă. Noile condiţii fuseseră acceptate aşa cum le 
dictase Roma; nu mai rămiînea decît supunerea şi adăugarea urii 
noi celei vechi, hrănind-o şi perpetuînd-o - acest ultim capitol al 
unei naţiuni maltratate. După aceea s-a trecut însă la realizarea 
unei reforme. De imposibilitatea de a corecta partida dominantă 
se convinsese toată lumea; faptul că stăpinii guvernului nu-şi 
uitaseră orgoliul şi nu ajunseseră la o înţelepciune mai mare în 
urma ultimului război e dovedit de obrăznicia, soră cu 
naivitatea, cu care i-au intentat lui Hamilcar un proces, 
acuzîndu-l de provocarea războiului mercenarilor, întrucît ar fi 
făcut promisiuni de  soldă soldaţilor săi sicilieni fără 
împuternicirea guvernului. Dacă grupul ofiţerilor şi al 
conducătorilor poporului ar fi dorit să răstoarne acest guvern 
nesocotit şi aflat în putrefacție, n-ar fi întîlnit probabil o 
rezistenţă redutabilă la Cartagina; dar cu siguranţă la Roma, cu 
care stăpînii guvernului de la Cartagina se aflau în relaţii care se 
apropiau de înalta trădare. La toate celelalte greutăţi se mai 
adăuga şi faptul că mijloacele pentru salvarea patriei trebuiau 
să fie făurite fără a prinde de veste nici romanii şi nici propriul 
guvern, apropiat de cel roman. Astfel, constituţia a rămas 
neatinsă, iar conducătorii guvernului au rămas în deplinătatea 


exerciţiului privilegiilor lor exclusiviste şi al folosirii bunurilor 
publice. Se făcuse numai propunerea, care fusese adoptată, ca, 
dintre cei doi generali care conduseseră războiul libian în ultima 
fază, Hanno să fie rechemat, iar Hamilcar să fie numit 
comandant suprem asupra întregii Africi pe o perioadă de timp 
nelimitată. De asemenea, se hotărise ca el să se bucure de o 
poziţie independentă faţă de colegiile de guvernămînt - 
adversarii au numit-o putere monarhică neconstituţională, iar 
Cato, dictatură, putînd fi rechemat şi trimis în faţa judecății 
numai de către adunarea poporului. Nici alegerea unui succesor 
nu depindea de guvern, ci de armată, mai exact de cartaginezii 
care serveau în armată în calitate de gerusiaşti sau ofiţeri şi 
care sînt numiţi în tratate alături de general; adunarea poporului 
îşi rezervase, bineînţeles, dreptul de confirmare. Uzurpare sau 
nu, acest fapt arată limpede că partida războiului considera 
armata domeniul său şi o trata ca atare. Formal, misiunea lui 
Hamilcar era modestă. Războaiele cu triburile numide de graniţă 
nu se întrerupeau niciodată; cu puţin timp înainte, fusese ocupat 
în interiorul Africii „Oraşul celor o sută de porţi”, Theveste 
(Tebessa). Continuarea acestor încăierări de graniţă, care 
revenea noului comandant suprem al Africii, nu era în sine atit 
de importantă încît guvernul cartaginez, care avea libertate de 
acţiune în sfera sa, să asiste fără împotriviri la decretele hotărite 
de adunarea poporului, iar romanii probabil că nici nu şi-au dat 
seama de semnificaţia lor. 

In felul acesta, în fruntea armatei se afla acel bărbat care 
dovedise în timpul războiului sicilian şi libian că destinul îl 
alesese dintre toţi ca salvator al patriei. Poate că niciodată un 
om n-a dus cu mai multă grandoare lupta împotriva destinului. 
Armata urma să saboteze statul; dar ce armată? Miliția 
cetăţenilor cartaginezi luptase bine sub conducerea lui Hamilcar 
în timpul războiului libian; dar el ştia prea bine că una este a-i 
rîndui o dată pentru luptă pe comercianții şi meşteşugarii unui 
oraş, şi alta e să faci soldaţi din ei. Partida patrioţilor cartaginezi 
îi dăduse ofiţeri excelenți, dar aceasta era reprezentată aproape 
în exclusivitate de clasa cultă. Nu avea miliții cetăţeneşti, cel 
mult cîteva escadroane de călăreţi libio-fenicieni. Trebuia creată 
o armată de recruți libieni, înrolați cu forţa, şi de mercenari, 
ceea ce era posibil pentru un general ca Hamilcar, dar şi pentru 
el numai dacă era capabil să plătească oamenilor săi, periodic, o 


soldă mare. Experienţa din Sicilia îi dovedise însă că veniturile 
statului erau folosite în Cartagina pentru necesităţi mult mai 
stringente decit plata armatei care lupta împotriva inamicului. În 
consecinţă, acest război trebuia să se finanţeze singur şi trebuia 
realizat în stil mare ceea ce fusese încercat la scară redusă pe 
Monte Pellegrino. Mai mult, Hamilcar nu era numai comandant 
militar, ci şi şeful unei partide. Împotriva neîndurătoarei partide 
de guvernămiînt, care aştepta cu ardoare dar răbdătoare prilejul 
de a-l răsturna de la putere, el trebuia să se sprijine pe cetăţeni 
şi, oricît de nobili şi de neîntinaţi ar fi fost conducătorii acestora, 
mulţimea era profund decăzută şi obişnuită, datorită nefastului 
sistem de corupţie, să nu dea nimic fără a primi ceva în schimb. 
Ce-i drept, în unele împrejurări, nevoia sau entuziasmul îi putea 
înflăcăra pe toţi, ceea ce se petrece uneori şi în comunităţile 
cele mai decăzute; dar dacă Hamilcar dorea să-şi asigure 
sprijinul permanent al comunităţii cartagineze pentru planul său, 
realizabil abia după cîțiva ani, el trebuia să trimită prietenilor săi 
din patrie în mod regulat sume pentru a păstra simpatia 
mulţimii. Silit astfel să cerşească sau să cumpere de la mulţimea 
pasivă şi venală dreptul de a o salva, constrîns să suporte cu 
umilinţă şi tăcere aroganţa inamicilor poporului său, întotdeauna 
învinşi de el, pentru a dobîndi timpul necesar înfăptuirii 
planurilor lui, silit să-şi ascundă desconsiderarea faţă de 
trădătorii de ţară, cum se numeau stăpiînii oraşului său, nobilul 
bărbat se afla singur, împreună cu cîţiva prieteni devotați, între 
inamicii din afară şi cei din interior, mizind pe nehotărirea 
amîndurora, înşelîndu-i şi înfruntîndu-i concomitent şi pe unii, şi 
pe alţii, numai pentru a strînge mai întîi mijloacele, banii şi 
soldaţii pentru lupta împotriva unei ţări care, chiar dacă armata 
ar fi fost pregătită, părea greu de egalat şi aproape imposibil de 
învins. El era însă un bărbat tînăr, nu mult peste treizeci de ani; 
se pare că presimţea, în momentul pregătirii acestei acţiuni, că 
nu-i va fi dat să-şi atingă țelul străduinţelor sale şi să vadă ţara 
făgăduită altfel decit din depărtare. Inainte de a părăsi 
Cartagina, el îl pusese pe fiul său de nouă ani, Hannibal, să jure 
la altarul zeului suprem ură eternă numelui de roman şi îl 
creştea pe el, ca şi pe fiii mai mici, Hasdrubal şi Mago, „puii de 
leu” cum îi numea, în tabăra militară, ca să devină moştenitorii 
planului său, ai geniului şi ai urii sale. 

Noul comandant suprem al Libiei a părăsit Cartagina 


imediat după terminarea războiului mercenarilor (probabil în 
primăvara anului 518, 236). După toate aparențele, 
întreprindea o expediţie împotriva libienilor liberi din vest; 
armata sa, bine dotată, îndeosebi cu elefanţi, înainta de-a lungul 
coastei; flota o însoțea îndeaproape, comandată de fidelul său 
aliat Hasdrubal. Deodată s-a iscat zvonul că ar fi traversat 
marea în zona Coloanelor lui Hercule, debarcînd în Spania, şi că 
ar purta război cu indigenii, oameni care nu-l vătămaseră în nici 
un fel, după cum reclama conducerea din Cartagina, fără 
însărcinarea guvernului. Cel puţin acesta nu se putea plinge că 
ar neglija problemele Africii; cînd numizii se răsculară din nou, 
locţiitorul său Hasdrubal i-a înspăimîntat în aşa măsură, încît 
pacea de la graniţă a fost statornicită pentru o perioadă 
îndelungată, iar mai multe triburi, pînă atunci independente, au 
consimţit să plătească tribut. Nu mai putem reconstitui în 
detaliu ce anume a săviîrşit în Spania. Cato cel Bătrîn, care, la o 
generaţie după moartea lui Hamilcar, a putut constata urmele 
încă proaspete ale activităţii acestuia, nu se putea opri să nu 
recunoască, cu toată ura sa împotriva punilor, că numele nici 
unui rege n-ar merita să fie alăturat celui al lui Hamilcar Barcas. 
Rezultatele ne arată, cel puţin în linii generale, ceea ce a 
realizat Hamilcar ca militar şi ca om de stat în ultimii nouă ani ai 
vieţii sale (518-526, 236-228), pînă în clipa în care moartea l-a 
ajuns pe cîmpul de bătaie, precum pe Scharnhorst, luptînd cu 
vitejie, tocmai cînd planurile sale începuseră să dea roade, dar 
şi ceea ce în următorii opt ani (527-534, 227-220) a fost 
continuat de ginerele lui, Hasdrubal, moştenitor întru acelaşi 
spirit al funcţiei şi proiectelor sale. În locul micilor factorii 
comerciale care fuseseră stăpinite pînă atunci de Cartagina şi 
tratate ca dependente de Libia, pe lingă protectoratul asupra 
Gadesului, în Spania a fost întemeiat un imperiu cartaginez, 
care a fost consolidat de iscusinţa diplomatică a lui Hasdrubal. 
Cele mai încîntătoare meleaguri ale Spaniei, coastele de sud şi 
de est, au devenit teritoriul provincial al fenicienilor; au fost 
fondate oraşe - înainte de toate, Cartagina Spaniei (Cartagena), 
de către Hasdrubal, în unicul port bun de pe coasta de sud, cu 
strălucitul „palat regal” al fondatorului; a înflorit agricultura şi, 
mai mult, extracția metalelor, după ce au fost depistate cu 
destul noroc zăcămintele argintifere de lîngă Cartagena, care, 
cu un secol mai tirziu, vor da o producţie anuală de peste 2,5 


milioane de taleri (36 de milioane de sesterţi). Cele mai multe 
comunităţi de pînă la Ebru au devenit dependente de Cartagina 
şi plăteau tribut; Hasdrubal s-a priceput prin toate modalităţile, 
chiar şi prin căsătorii mixte, să atragă conducătorii în sfera de 
interese cartagineză. În felul acesta, Cartagina a obţinut aici o 
largă piaţă de desfacere pentru produsele şi pentru comerţul 
său, iar veniturile provinciei nu îndestulau numai armata, ci 
rămiînea destul pentru a trimite şi în patrie şi pentru a economisi 
pentru viitor. Dar provincia furniza contingente şi, concomitent, 
exersa armata. În teritoriul supus Cartaginei se organizau 
recrutări periodice; prizonierii de război erau încorporaţi în 
trupele  cartagineze; comunitățile dependente trimiteau 
contingente şi puteau să recruteze mercenari după necesităţi. In 
cursul îndelungatei vieţi militare, soldatul găsea în tabără o a 
doua patrie, iar în locul patriotismului, fidelitatea faţă de drapel 
şi devotamentul entuziast faţă de marii săi conducători. 
Conflictele continue cu vitejii iberi şi celți au forjat o pedestrime 
destoinică, în stare să coopereze cu excelenta cavalerie numidă. 
Cartagina nu intervenea în treburile Barcizilor. intrucit nu se 
ceruseră cetăţenilor contribuţii regulate, ci, deocamdată, le şi 
revenea cite ceva, întrucît comerţul regăsise în Spania ceea ce 
pierduse în Sicilia şi Sardinia, războiul spaniol şi armata spaniolă 
cu strălucitele victorii şi importantele succese deveniră în curînd 
atit de populare, încît devenea posibilă, în împrejurări deosebite, 
ca, de exemplu, după moartea lui Hamilcar, trimiterea de 
puternice trupe africane în Spania. Vrînd, nevrînd, partidul de 
guvernămiînt nu putea decit să asiste la acestea şi nu-i rămiînea 
decit să se plingă, în particular sau în corespondenţa cu prietenii 
de la Roma, de ofiţerii demagogi şi de mulţimea nesimţitoare. 
Nici Roma nu  întreprindea nimic serios pentru a da 
evenimentelor din Spania un alt curs. Prima şi principala cauză a 
inactivităţii romanilor rezida neîndoielnic în necunoaşterea 
situaţiei din îndepărtata peninsulă; de altfel, acesta a fost cu 
siguranţă motivul esenţial pentru care Hamilcar îşi alesese 
Spania pentru realizarea planului său, şi nu, cum ar fi fost mai 
realist, Africa însăşi; ce-i drept, explicaţiile pe care le oferiseră 
generalii cartaginezi comisarilor romani trimişi la faţa locului 
pentru a culege informaţii, asigurările că toate acestea n-au alt 
rost decit crearea posibilităţii de a plăti cu punctualitate 
contribuţiile de război datorate romanilor, nu puteau găsi nici un 


ecou în senat; dar probabil a fost sesizat numai țelul imediat al 
planurilor lui Hamilcar; acela de a găsi în Spania o compensație 
pentru tributurile şi comerţul din insulele pierdute. Un război de 
agresiune din partea cartaginezilor şi, mai ales, o invazie a 
Italiei prin Spania a fost exclusă din capul locului, după cum o 
dovedesc date certe şi natura lucrurilor. Bineînţeles că în rîndul 
partidei pacifiste din Cartagina vor fi existat cîțiva care să fi 
intuit adevărul; dar oricum ar fi judecat, cu greu ar fi fost 
înclinați să-i lumineze pe prietenii lor romani despre furtuna 
amenințătoare care de mult nu mai putea să fie prevenită de 
către autorităţile cartagineze. Această intervenţie n-ar fi 
înlăturat criza, ci, cel mult, ar fi accentuat-o, iar la Roma 
asemenea denunţuri de partid ar fi fost primite, pe drept, cu 
multă circumspecţie. Cu timpul însă, extinderea incredibil de 
rapidă şi cuprinzătoare a puterii cartagineze în Spania trebuia să 
trezească atenţia şi temerile romanilor; în ultimii ani, înainte de 
izbucnirea războiului, aceştia au încercat, într-adevăr, să-i pună 
stavilă. În jurul anului 528 (226) ei au încheiat, în virtutea 
elenismului lor de dată recentă, o alianţă cu cele două oraşe 
greceşti sau semigreceşti de pe coasta spaniolă orientală, 
Zakynthos sau Saguntum (Murviedro, în apropiere de Valencia) 
şi Emporiae (Ampurias), şi, informîndu-l pe generalul cartaginez 
Hasdrubal asupra acestui fapt, l-au avertizat concomitent să nu 
întreprindă cuceriri dincolo de Ebru, ceea ce s-a şi promis. 
Această interdicţie nu şi-a propus nicidecum să împiedice 
invadarea Italiei pe cale continentală - generalul care s-ar fi 
încumetat la aceasta n-ar fi putut fi legat printr-un tratat -, ci, în 
parte, statornicirea unei limite pentru puterea cartaginezilor, 
care începea să devină amenințătoare, în parte, asigurarea, prin 
comunităţile libere situate între Ebru şi Pirinei, aflate acum sub 
protectoratul Romei, a unui cap de pod sigur, în eventualitatea 
în care o debarcare şi un război în Spania ar fi devenit o 
necesitate. În ceea ce priveşte războiul iminent cu Cartagina, de 
a cărui inevitabilitate senatul nu s-a îndoit niciodată, nu se 
întrevedeau în afacerea spaniolă alte inconveniente decit 
necesitatea trimiterii unor legiuni în Spania şi lupta cu un inamic 
mai bine înzestrat cu bani şi soldaţi decit ar fi fost fără Spania. 
Doar se luase hotărîrea fermă, precum o dovedeşte planul 
campaniei din anul 536 (218), de a începe şi a încheia 
următorul război în Africa, fapt care ar fi decis concomitent şi 


soarta Spaniei. La aceste motive de tergiversare se adaugă în 
primii ani contribuţiile cartagineze, pe care le-ar fi suprimat o 
declaraţie de război, apoi moartea lui Hamilcar, în legătură cu 
care prietenii şi duşmanii ar fi putut judeca că proiectele sale 
dispăruseră odată cu el ; în fine, în ultimii ani, în care senatul a 
înţeles în sfîrşit că n-ar fi înţelept să mai amine multă vreme 
declanşarea războiului, dorinţa foarte justificată de a-i linişti mai 
întîi pe galii din Valea Padului. Aceştia, ameninţaţi cu 
exterminarea, ar fi folosit probabil fiecare război de anvergură al 
romanilor pentru a ademeni din nou populaţiile transalpine să 
invadeze Italia, reînnoind astfel migrațiile celtice, în continuare 
extrem de periculoase. Se înţelege de la sine că nici 
consideraţiile faţă de partida pacifistă cartagineză şi nici 
tratatele existente nu îi opreau pe romani să acţioneze; mai 
mult, dacă războiul ar fi fost dorit, încăierările din Spania ar fi 
oferit destule pretexte. Aşadar, conduita Romei se poate 
explica; totuşi, nu putem nega faptul că senatul roman a 
dovedit în aceste împrejurări un spirit îngust şi lipsit de vigoare, 
greşeală care s-a manifestat sub forme şi mai puţin scuzabile în 
abordarea afacerilor galice. Pretutindeni, politica romană este 
caracterizată mai degrabă de tenacitate, viclenie şi 
consecvență, decit de o clarviziune profundă şi organizare 
rapidă a lucrurilor; din acest punct de vedere, inamicii, de la 
Pyrrhos pînă la Mithridates, i-au fost deseori superiori Romei. 
Norocul a suris astfel genialului proiect al lui Hamilcar. 
Mijloacele de a susţine un război au fost asigurate: o armată 
puternică, obişnuită cu lupta şi cu victoria, şi un tezaur care se 
umplea necontenit. Dar atunci cînd urma să fie găsit momentul 
potrivit şi direcţia corectă pentru luptă, a lipsit conducătorul. 
Bărbatul, al cărui cap şi a cărui inimă au deschis unui popor 
disperat, într-o situaţie critică, calea spre izbăvire, nu mai exista 
în momentul în care împlinirea dezideratelor sale devenise 
posibilă. Nu putem preciza dacă urmaşul său, Hasdrubal, a 
renunţat la ofensivă întrucît i se părea că nu sosise încă 
momentul oportun sau pentru că, mai degrabă om de stat decit 
general, nu se simţea capabil să preia comanda supremă într-o 
asemenea aventură. Atunci cînd, la începutul anului 534 (220), 
acesta a fost asasinat, ofiţerii cartaginezi ai armatei spaniole l- 
au desemnat în locul său pe fiul cel mai virstnic al lui Hamilcar, 
Hannibal. În momentul acela, el era încă un bărbat tînăr, fiind 


născut în anul 505 (249) - altfel spus, abia împlinise 29 de ani, 
dar trăise deja foarte multe. Primele sale amintiri îl înfăţişau pe 
tatăl său luptînd într-o ţară îndepărtată şi triumfînd pe Eirkte; 
cunoscuse pacea lui Catulus, crunta întoarcere în patrie a tatălui 
neînvins, grozăviile războiului libian. Copil încă, îşi urmase tatăl 
în tabăra militară; în curînd se va distinge. Suplu şi viguros, 
trupul său putea fi al unui alergător şi al unui pugilist de 
neîntrecut sau al unui călăreț temerar; el putea să se lipsească 
de somn, iar mîncarea putea s-o savureze sau s-o neglijeze 
după obiceiul soldaţilor. Cu toate că îşi petrecuse tinereţea în 
tabără, îşi însuşise educaţia fenicienilor distinşi din epoca aceea; 
în limba greacă a reuşit, abia ca general, sub îndrumarea 
prietenului său Sosilos din Sparta, să facă asemenea progrese 
încît a redactat el însuşi documente de stat. Ajungînd bărbat, a 
intrat în armata tatălui său pentru a mînui sub ochii acestuia 
pentru prima dată armele şi pentru a-l vedea căzind lîngă el pe 
cîmpul de bătaie. După aceea, a comandat cavaleria sub 
conducerea cumnatului său Hasdrubal, distingîndu-se prin 
vitejie nemărginită şi printr-un remarcabil talent de general. 
Acum, glasurile camarazilor săi îl chemau pe tînărul, dar 
încercatul general în fruntea lor şi el putea traduce în fapte 
idealurile pentru care luptaseră şi muriseră tatăl şi cumnatul lui. 
A acceptat moştenirea şi a fost demn de ea. Contemporanii săi 
au încercat în fel şi chip să-i critice caracterul; pentru romani, a 
fost crud, pentru cartaginezi, avar. Intr-adevăr, el ura cum 
numai natura orientală poate să urască, iar un general care n-a 
primit niciodată subsidii sau provizii nici nu putea fi altfel decit 
avar. Dar cu toate că istoria i-a fost scrisă cu furie, invidie şi 
josnicie, ea n-a reuşit să tulbure această nobilă şi mare imagine. 
Lăsînd la o parte născocirile mizerabile, care se neagă ele 
însele, şi cîteva acţiuni întreprinse în numele său de locotenenţii 
lui, mai ales de Hannibal Monomachus şi de Mago Samnitul, nu 
putem găsi nimic în relatările epocii care n-ar putea fi justificat 
în condiţiile date şi după dreptul popoarelor de atunci. Opinia 
că, dimpotrivă, el a reuşit ca nimeni altul să unească chibzuinţa 
cu entuziasmul şi prevederea cu energia este unanimă. 
Remarcabilă i-a fost viclenia inventivă, una dintre trăsăturile de 
bază ale caracterului fenician; alegea cu plăcere căi neobişnuite 
şi imprevizibile: ambuscade şi stratageme de toate felurile i-au 
fost familiare; studia caracterul adversarilor săi cu o 


minuţiozitate extraordinară. Printr-un excelent serviciu de 
spionaj, îşi asigurase iscoade permanente chiar şi la Roma ; era 
permanent informat despre toate proiectele inamicului; el însuşi 
a fost văzut deseori purtînd alte haine şi păr fals, cercetind 
cutare sau cutare lucru. Fiecare filă a istoriei acestor timpuri stă 
mărturie despre geniul său strategic, ca şi despre talentul său 
diplomatic, pe care l-a fructificat după pacea cu Roma, prin 
reforma constituţiei cartagineze şi prin influenţa rar întîlnită pe 
care o exercita ca străin exilat în cabinetele puterilor orientale. 
Puterea pe care o avea asupra semenilor e dovedită de 
prestigiul incomparabil pe care-l deţinea în faţa unei armate de 
naţiuni şi limbi diferite, care nici în momentele cele mai critice 
nu s-a revoltat împotriva lui. A fost un om mare; oriunde 
mergea, atrăgea toate privirile. 

Hannibal a hotărît declanşarea războiului imediat după 
înălţarea sa (primăvara anului 534, 220). Hotărîrea a fost bine 
întemeiată, întrucît ţara celților încă nu fusese pacificată, iar un 
război între Roma şi Macedonia părea iminent; aşadar, putea să 
lovească fără întirziere şi să ducă războiul acolo unde dorea, 
înainte ca romanii să-l fi început după placul lor, şi anume cu o 
debarcare în Africa. Armata a fost în curînd gata de plecare; 
tezaurul său a fost umplut în urma unor raiduri, dar guvernul 
cartaginez se dovedea a fi departe de dorinţa declanşării unui 
război împotriva Romei. Locul lui Hasdrubal, conducătorul 
partidei patriotice, a fost mai greu de ocupat decit cel al lui 
Hasdrubal, general al armatei din Spania; partida pacifistă 
deţinea acum supremaţia în patrie şi îi urmărea pe conducătorul 
partidei adepte a războiului cu procese politice. Guvernanţii, 
care mutilaseră şi criticaseră deseori planurile lui Hamilcar, nu 
erau deloc dispuşi să permită tînărului general, care comanda 
acum în Spania, să dea frîu liber patriotismului juvenil pe 
socoteala statului, iar Hannibal ezita să declare război în 
opoziţie deschisă cu autorităţile legitime. El a încercat să-i 
provoace pe saguntini la ruperea păcii, dar aceştia s-au 
mulţumit să se plingă la Roma. Cînd romanii, în urma acestei 
plîngeri, au trimis o comisie la faţa locului, el a încercat să-i 
forţeze la o declaraţie de război, printr-un tratament infam; dar 
comisarii şi-au dat seama de starea lucrurilor; ei au tăcut în 
Spania, pentru a aduce acuzaţiile la Cartagina şi a relata la 
Roma că Hannibal ar fi pregătit şi că războiul ar fi iminent. Astfel 


se scurgea timpul; ajunsese deja vestea despre moartea lui 
Antigonos Doson, care dispăruse aproximativ în acelaşi timp cu 
Hasdrubal; în ţara italică a celților, romanii au sporit energia şi 
graba întemeierii de noi fortărețe; la Roma au fost începute 
pregătirile pentru a suprima, în primăvara anului următor, 
insurecția lliriei. Fiecare zi devenise prețioasă; Hannibal se 
hotări. El a transmis la Cartagina într-o formă lapidară că 
saguntinii i-ar ameninţa pe torboleţi, supuşi cartaginezi, şi că se 
vede nevoit să-i atace din această cauză. Fără a aştepta 
răspunsul, el începu asediul acestui oraş aliat cu Roma în 
primăvara anului 535 (219), altfel spus, războiul împotriva 
Romei. Ne putem face o idee despre gindurile şi rezoluţiile care 
prevalau la Cartagina, amintindu-ne de impresia pe care 
capitularea Yorkului a lăsat-o în diferitele cercuri. Toţi „bărbaţii 
onorabili” au dezaprobat atacul întreprins „fără ordin”; se 
discuta despre dezavuarea şi extrădarea impetuosului ofiţer. 
Dar, fie că teama, mai palpabilă, de mulţime şi de armată 
depăşea în consiliu teama faţă de Roma, fie că s-a înţeles 
imposibilitatea de a reveni asupra unei asemenea acţiuni, fie că, 
sub imperiul inerţiei, o acţiune hotărită devenise ceva de 
neconceput, s-a luat pînă la urmă decizia de a nu decide nimic şi 
de a lăsa să se poarte războiul fără a-l purta. Saguntumul se 
apăra aşa cum numai oraşele spaniole ştiu să se apere; dacă 
romanii ar fi dezvoltat numai o parte din energia protejaţilor lor 
şi nu şi-ar fi pierdut timpul cu mizerabilul război de bandiți din 
Iliria în perioada celor opt luni de asediu al Saguntumului, ei ar fi 
reuşit, fiind stăpinii mării şi porturilor potrivite, să se lipsească 
de ruşinea de a nu fi acordat ajutorul promis şi să impună 
războiului o altă direcţie. Ei au întîrziat însă şi oraşul a fost luat 
prin asalt pînă la urmă. După ce Hannibal a trimis prada la 
Cartagina pentru a fi distribuită, patriotismul şi setea de război 
s-au trezit în sufletele multora dintre aceia care pînă atunci nu 
cunoscuseră astfel de sentimente, iar împărţirea a anulat orice 
posibilitate de înţelegere cu Roma. Astfel, cînd, după 
distrugerea  Saguntumului, apăru o delegaţie romană la 
Cartagina, cerînd extrădarea generalului şi gerusiaştilor prezenţi 
în tabăra militară, şi cînd purtătorul de cuvînt roman, întrerupînd 
încercarea unei justificări, a încheiat discuţiile, adunîndu-şi toga 
şi spunînd că ţine într-însa pacea şi războiul, iar gerusia are 
libertatea de a alege, gerusiaştii au avut curajul de a răspunde 


că lasă alegerea pe seama romanului. Cînd acesta a oferit 
războiul, ei îl acceptară (primăvara anului 536, 218). 

Hannibal, care pierduse un an întreg din cauza îndirjitei 
rezistenţe a saguntinilor, se retrăsese în timpul iernii (535/536, 
219/218), ca de obicei, la Cartagina, pentru a pregăti totul, pe 
de o parte, în vederea atacului, pe de altă parte, pentru 
apărarea Spaniei şi Africii, întrucit, aşa cum tatăl şi cumnatul 
său deţinuseră comanda supremă în amîndouă ţinuturile, el 
trebuia să ia toate măsurile pentru apărarea patriei. Întregul 
efectiv al forţelor sale armate număra 120.000 de pedestraşi şi 
16.000 de călăreţi, plus 58 de elefanţi, 32 de pentere echipate şi 
18 neechipate, făcînd abstracţie de corăbiile şi elefanții din 
capitală. Cu excepţia cîtorva liguri, repartizaţi în trupele uşoare, 
nu existau mercenari în această armată cartagineză; în afara 
cîtorva escadroane feniciene, trupele se alcătuiau în majoritatea 
lor din recruţii supuşilor cartaginezi, libieni şi spanioli. Pentru a 
se asigura de fidelitatea acestora din urmă, generalul, 
cunoscător de oameni, le-a acordat, în semn de încredere, un 
concediu general pe întreaga perioadă a iernii ; în schimb, 
libienilor le-a promis, sub jurămînt, în ciuda patriotismului 
exclusivist al fenicienilor, acordarea cetăţeniei cartagineze dacă 
se vor întoarce ca învingători în Africa. Acest efectiv de trupe 
era destinat însă numai în parte pentru expediţia italică 
aproximativ 20.000 de soldaţi s-au deplasat spre Africa - un 
contingent mai mic pentru capitală şi teritoriul fenician propriu- 
zis, iar cea mai mare parte pentru coasta occidentală a Africii. 
Pentru acoperirea Spaniei au rămas 12.000 de soldaţi pedestraşi 
şi 2.500 de călăreţi, ca şi jumătate dintre elefanţi, precum şi 
flota care staţiona aici; comanda şi guvernarea au fost preluate 
în aceste părţi de fratele mai mic al lui Hannibal, Hasdrubal. 
Teritoriul Cartaginei a fost relativ slab ocupat, întrucît capitala 
însăşi dispunea de suficiente mijloace; de asemenea, în Spania, 
unde noi recrutări puteau fi făcute cu uşurinţă, a fost suficient 
un număr redus de pedestraşi, aici rămînînd, în schimb, o parte 
însemnată din armele specific africane, caii şi elefanții. Grija 
majoră a fost acordată asigurării liniilor de legătură dintre 
Spania şi Africa; în acest scop, flota a rămas în Spania, iar Africa 
Occidentală a fost ocupată de un contingent foarte puternic. 
Fidelitatea trupelor a fost garantată nu numai de ostaticii 
comunităţilor spaniole închişi între zidurile puternice ale 


Saguntumului, dar şi de mutarea soldaţilor în afara districtelor 
lor de recrutare; miliția Africii a fost transferată în Spania, cea 
spaniolă în Africa Occidentală, iar cea a Africii Occidentale la 
Cartagina. Astfel, se luaseră toate măsurile pentru apărare. În 
ceea ce priveşte atacul, o flotilă de 20 de pentere cu 1.000 de 
soldaţi la bord urma să navigheze din Cartagina spre coasta de 
vest a Italiei, cu scopul de a o devasta ; o a doua, formată de 20 
de vele, trebuia să încerce să recucerească Lilybaeonul; 
Hannibal considera că poate conta pe un ajutor modest din 
partea guvernului său. Cu armata principală dorea să invadeze 
el însuşi Italia, stratagemă care figurase neîndoielnic şi în planul 
originar al lui Hamilcar. Un atac decisiv asupra Romei nu era 
posibil decît în Italia, aşa cum Cartagina putea să fie atacată 
numai din Libia; şi, aşa cum Roma intenţiona să-şi înceapă 
următoarea campanie printr-o debarcare în Libia, la fel, 
Cartagina nu se putea limita de la început nici asupra unui cîmp 
de operaţii secundar, ca Sicilia, nici la simpla defensivă. 
infringerea ar fi dus în fiecare din aceste cazuri la o nimicire 
inevitabilă, dar victoria n-ar fi adus aceleaşi roade. Dar cum 
trebuia să fie atacată Italia? Peninsula putea să fie atinsă atit pe 
mare, cît şi pe uscat; dar dacă se dorea ca această campanie să 
nu se transforme într-o aventură disperată, ci într-o expediţie 
militară cu un ţel strategic, era necesară o bază de operaţii 
situată mai aproape decit Spania sau Africa. Hannibal nu putea 
să se bazeze pe o flotă şi o cetate maritimă, întrucît marea era 
acum stăpiînită de romani. Teritoriul confederației italice oferea 
un sprijin şi mai puţin solid. Dacă ea rezistase în vremuri cu totul 
diferite incursiunii lui Pyrrhos în ciuda simpatiilor elene, un era 
de aşteptat ca aceasta să se destrame odată cu apariţia 
generalului fenician; prinsă între sistemul de fortăreață roman şi 
confederaţia indestructibilă, armata invadatoare ar fi fost 
copleşită fără îndoială. Numai ţara ligurilor şi celților putea să fie 
pentru Hannibal ceea ce va deveni Polonia pentru Napoleon, cu 
ocazia campaniilor sale ruseşti foarte asemănătoare; aceste 
populaţii, încă fremătînde în urma luptelor pentru independenţă 
abia terminate, neînrudite cu italicii şi amenințate în existenţa 
lor prin lanţul de fortărețe şi drumuri romane care începuseră să 
le strimtoreze, trebuiau să recunoască în armata cartagineză, în 
rindul căreia luptau numeroşi celți spanioli, pe salvatoarea lor. 
Numai aceasta putea să-i servească drept bază de operaţii, 


drept district de aprovizionare şi de recrutare. Tratate formale 
fuseseră încheiate cu boiii şi insubrii, prin care aceştia se 
angajau să trimită armatei cartagineze ghizi, să le facă o primire 
ospitalieră la triburile înrudite, să le asigure aprovizionarea de-a 
lungul drumului şi să se răzvrătească împotriva romanilor în 
momentul în care armata cartagineză ar fi călcat pe pămîntul 
Italiei. În fine, relaţiile cu Orientul conduceau tocmai în acest 
ţinut. Macedonia, care-şi întărise poziţia în Pelopones în urma 
victoriei de la Sellasia, se afla în relaţii încordate cu Roma; 
Demetrios din Pharos, care abandonase alianţa romană în 
schimbul celei macedonene, fiind alungat de către romani, trăia 
ca refugiat la curtea macedoneană, care refuzase extrădarea 
cerută de către Roma. Dacă exista o posibilitate de joncțiune 
între armata de la Guadalquivir şi cea de la Carasu, aceasta 
urma să aibă loc numai în Valea Padului. Totul pleda aşadar 
pentru Italia de Nord; tatăl lui îşi îndreptase şi el atenţia spre 
acest ţinut, fapt dovedit de trupa de cercetaşi cartaginezi pe 
care o întîlniseră romanii, spre marea lor uimire, în Liguria în 
anul 524 (230). Rațiunea după care Hannibal a preferat ruta 
continentală în locul celei maritime este mai puţin evidentă, 
întrucît nici supremaţia navală a romanilor şi nici alianţa lor cu 
Massalia nu făceau imposibilă o debarcare la Genova; faptul e 
limpede, iar viitorul l-a dovedit. În tradiţia moştenită ne lipsesc 
destui factori care nu pot fi înlocuiţi cu supoziţii pentru a avea o 
opinie mulţumitoare. Hannibal trebuia să aleagă între două 
inconveniente. În loc să se expună sorții schimbătoare şi 
imprevizibile a unei călătorii maritime şi a unui război naval, i s- 
a părut mai prudent să accepte asigurările insubrilor şi boiilor, 
indiscutabil serioase, cu atit mai mult cu cît armata debarcată la 
Genova ar fi trebuit oricum să traverseze munţii; el nu putea să 
ştie cu cît erau mai mari dificultăţile unei căi peste creasta 
principală a Alpilor, decît cele legate de traversarea Apeninilor. 
Drumul pe care-l alesese fusese doar calea străveche a celților; 
folosind-o, hoarde cu mult mai numeroase surmontaseră Alpii; 
aliatul şi salvatorul poporului celtic putea să urmeze fără grijă 
această trecere. În felul acesta, odată cu începerea anotimpului 
favorabil, Hannibal a concentrat la Cartagena toate trupele 
destinate marii armate; aceasta se compunea din 90.000 de 
pedestraşi şi 12.000 de călăreţi, dintre care aproximativ două 
treimi africani şi o treime spanioli. Cei 37 de elefanţi au fost luaţi 


mai mult pentru a-i impresiona pe gali, decit pentru lupta 
propriu-zisă. Pedestrimea lui Hannibal nu mai era nevoită, ca 
aceea a lui Xanthippos, să se ascundă în spatele unei linii de 
elefanţi, iar generalul era destul de înţelept pentru a se folosi 
numai în cazuri extreme de această armă cu două tăişuri, care 
provocase atit de frecvent înfringerea inamicului, dar şi a 
propriei armate. Cu această armată, Hannibal a pornit de la 
Cartagena spre Ebru în primăvara anului 536 (218). Despre 
măsurile luate, mai ales despre legăturile cu celții, despre 
sursele şi scopul expediției el a lăsat să se înţeleagă atit cit a 
fost nevoie ca şi luptătorul de rînd, cu instinctul militar format 
datorită războaielor necontenite, să simtă clarviziunea şi mîna 
fermă a conducătorului, urmîndu-l cu o încredere oarbă în zarea 
necunoscută. Alocuţiunea vibrantă, în care le-a expus situaţia 
patriei lor şi cererile romanilor - subjugarea necondiționată a 
scumpului pămînt natal, ideea înjositoare a dezavuării iubitului 
general şi a statului său major - a avut darul de a aprinde în 
inimile tuturor un spirit războinic şi patriotic. 

Statul roman se afla într-o situaţie care poate să survină şi 
în cele mai stabile şi mai lucide aristocrații. Romanii ştiau, ce-i 
drept, ce vor şi, într-adevăr, au fost luate unele măsuri; dar 
nimic nu se făcea cum trebuia şi la timpul oportun. De multă 
vreme ar fi putut să fie stăpiînii porţilor Alpilor şi să-i nimicească 
pe celți; or, celții erau şi acum de temut, iar trecătorile Alpilor 
deschise. Ei ar fi putut să trăiască în pace cu Cartagina, dacă ar 
fi respectat cu stricteţe pacea din anul 513 (241), sau, dacă 
acest lucru n-ar fi fost dorit, Cartagina ar fi putut fi supusă 
demult. Acea pace fusese într-adevăr încălcată prin ocuparea 
Sardiniei, dar în douăzeci de ani puterea Cartaginei s-a putut 
regenera nestingherită. Menţinerea păcii cu Macedonia nu 
prezenta mari dificultăţi, dar această prietenie fusese 
abandonată în schimbul unui cîştig neînsemnat. De asemenea, 
Roma ducea lipsă de un om de stat care să fie pe măsura 
situaţiei; pretutindeni se făcuse prea mult sau prea puţin. Acum 
începea războiul, ale cărui moment şi loc fuseseră lăsate la 
alegerea inamicului; iar datorită convingerii bine întemeiate 
despre superioritatea lor militară, romanii erau indecişi asupra 
ţelului şi desfăşurării următoarelor operaţii. Ei dispuneau de mai 
mult de 500.000 de soldaţi, apți pentru serviciu ; numai 
cavaleria romană era inferioară celei cartagineze prin calitate şi, 


relativ, prin numărul ei, cea romană însumînd o zecime, cea 
cartagineză o optime din totalul trupelor aflate în luptă. Flota 
romană de 220 de pentere, care se întorcea tocmai din Marea 
Adriatică în cea Occidentală, nu-şi găsea egalul printre cele ale 
statelor implicate în acest război. Utilizarea firească şi corectă a 
acestei superiorităţi covirşitoare rezulta de la sine. Se hotărise 
deja că un război cu Cartagina trebuia să fie deschis printr-o 
debarcare în Africa; întorsătura pe care au luat-o evenimentele 
ulterioare i-a obligat pe romani să introducă în planul lor de 
război o debarcare simultană în Spania, în principal numai 
pentru a împiedica armata spaniolă să apară în faţa zidurilor 
Cartaginei. Conform acestui plan, trebuia, cînd războiul 
izbucnise de fapt prin atacul lui Hannibal asupra Saguntumului 
(la începutul anului 535, 219), să fie trimisă înainte de toate o 
armată în Spania, înainte ca oraşul să fie cucerit; au fost 
neglijate însă atit cerinţele avantajului, cît şi cele ale onoarei. 
Saguntumul a rezistat opt luni, dar în zadar; în momentul în care 
oraşul se preda, Roma nici nu-şi pregătise debarcarea în Spania. 
Ţinutul dintre Ebru şi Pirinei era încă neocupat, iar populaţiile lui 
nu numai că erau aliaţii naturali ai Romei, dar au primit, de 
asemenea, ca şi saguntinii, din partea emisarilor romani, 
promisiuni în vederea unui ajutor grabnic. Catalonia poate fi 
atinsă pornind din Italia pe calea mării aproximativ în acelaşi 
timp ca din Cartagina pe uscat; în cazul în care, în urma 
declaraţiei de război formale pronunţate între timp, romanii, ca 
şi fenicienii, ar fi pornit în aprilie, Hannibal ar fi putut să 
întîlnească legiunile romane pe linia Ebrului. Într-adevăr, cea 
mai mare parte a armatei şi a flotei au fost pregătite pentru 
expediţia din Africa, iar al doilea consul, Publius Cornelius 
Scipio, a primit ordinul de a se deplasa pe Ebru; acesta nu s-a 
grăbit însă şi, cînd în Valea Padului izbucni o răscoală, el a 
folosit armata, care se afla gata pentru îmbarcare, pentru 
reprimarea acesteia, iar pentru expediţia spaniolă a format 
legiuni noi. In felul acesta, Hannibal a întîmpinat, ce-i drept, cea 
mai înverşunată rezistenţă pe Ebru, dar numai din partea 
autohtonilor, pe care i-a învins cu preţul unei pătrimi din armata 
sa, avind în vedere că, în condiţiile date, timpul era mai preţios 
decit sîngele oamenilor ; astfel a ajuns pe linia Pirineilor. Prin 
această întirziere, aliaţii spanioli ai Romei au fost sacrificați a 
doua oară; faptul putea fi prevăzut cu aceeaşi certitudine cu 


care ar fi fost posibilă evitarea acestui sacrificiu. Probabil că 
expediţia din Italia, pe care romanii n-au putut s-o prevadă 
pentru primăvara anului 536 (218), ar fi fost compromisă prin 
apariţia oportună a legiunilor în Spania. Hannibal nu nutrea 
nicidecum intenţia de a renunţa la „regatul” său spaniol, 
aruncîndu-se disperat asupra Italiei; timpul pe care-l consacrase 
cuceriririi Saguntumului şi supunerii Cataloniei, contingentul 
considerabil pe care-l lăsase între Ebru şi Pirinei în vederea 
ocupării teritoriului nou-cîştigat dovedesc în suficientă măsură 
că, dacă o armată romană ar fi venit pentru a-i disputa 
posesiunea asupra Spaniei, el nu s-ar fi mulţumit cu retragerea 
din faţa acesteia. Dar, ceea ce este cel mai important, dacă 
romanii ar fi fost capabili să-i întîrzie numai cu citeva săptămîni 
plecarea din Spania, iarna ar fi făcut trecătorile Alpilor 
inaccesibile înainte ca Hannibal să le fi atins, iar expediţia 
africană ar fi putut să înceapă nestingherită. 

Ajuns la poalele Pirineilor, Hannibal a lăsat o parte din 
trupele sale la vatră; o măsură hotărită de la început, pentru a 
demonstra soldaţilor că generalul este sigur de succesul 
campaniei şi pentru a suprima ideea că expediţia lui era una 
dintre acele întreprinderi de unde nu mai exista întoarcere. Cu o 
armată de 50.000 de soldaţi pedeştri şi 9.000 de călăreţi, în 
majoritate veterani, Hannibal a traversat fără dificultăţi munţii şi 
a înaintat de-a lungul coastei, prin Narbona şi Nîmes, traversînd 
teritoriul celtic, fie datorită înțelegerilor prealabile, fie datorită 
autorului cartaginez, fie prin forţa armelor. Abia cînd, la sfîrşitul 
lui iunie fusese atins fluviul Ron în dreptul Avignonului, se părea 
că armata va întîmpina aici o rezistenţă serioasă. Consulul 
Scipio, care în drumul său spre Spania ancorase la Massalia 
(spre sfîrşitul lui iunie), a fost informat aici că a ajuns prea tîrziu 
şi că Hannibal n-ar fi trecut numai Ebrul, dar şi Pirineii. Auzind 
aceste noutăţi, care par să-i fi luminat pe romani, în sfîrşit, 
despre proiectele şi țelul lui Hannibal, consulul şi-a abandonat 
deocamdată ideea unei expediţii spaniole şi s-a hotărît, intrînd 
în legătură cu populaţiile celtice din aceste ţinuturi, care se 
aflau sub influenţa masalioţilor şi, în consecinţă, sub aceea a 
romanilor, să-i aştepte pe fenicieni pe Ron şi să le bareze 
trecerea peste rîu şi marşul spre Italia. Norocul lui Hannibal a 
fost că în dreptul locului unde intenţiona să forţeze trecerea se 
afla deocamdată numai miliția celtică, în timp ce consulul însuşi 


cu armata sa de 22.000 de pedestraşi şi 2.000 de călăreţi 
staţiona încă la Massalia, la patru zile de marş în aval. Curierii 
miliției galice se grăbiră să-l înştiinţeze. Hannibal trebuia să 
treacă armata cu cavaleria puternică şi cu elefanții, sub ochii 
inamicului şi înainte de sosirea lui Scipio, peste fluviul torențial, 
şi nu avea nici o singură barcă. Fără a zăbovi, a dat ordin ca 
toate bărcile disponibile să fie cumpărate la orice preţ de la 
numeroşii corăbieri de pe Ron, iar restul din necesarul de 
ambarcaţiuni să fie înlocuit cu plute înjghebate din copacii 
doboriţi, astfel încît toată această armată numeroasă să poată fi 
transbordată într-o singură zi. În timpul acestor activităţi, un 
detaşament puternic, condus de Hanno, fiul lui Hamilcar, s-a 
îndreptat în marş forţat în amonte, pînă la un punct de trecere, 
situat la două zile scurte de marş de Avignon, pe care l-a găsit 
nepăzit. Aici, el a traversat rîul cu nişte plute construite în 
grabă, pentru a cobori de-a lungul lui şi a ajunge în spatele 
galilor care împiedicau trecerea armatei principale. Dis-de- 
dimineaţă, în cea de-a cincea zi după sosirea pe Ron, în cea de- 
a treia după plecarea lui Hanno, semnalele de fum ale 
detaşamentului detaşat de pe malul celălalt al rîului, îi vestiră lui 
Hannibal sosirea  aşteptatului moment al traversării. În 
momentul în care galii, observind că flota de bărci a inamicului 
se pune în mişcare, se grăbeau să ocupe malul, ei văzură 
deodată tabăra din spatele lor cuprinsă de flăcări; surprinşi şi 
indecişi, n-au putut nici să reziste atacului şi nici să împiedice 
traversarea, împrăştiindu-se în plină derută. Între timp, Scipio 
convocase la Massalia mai multe consilii de război pentru 
stabilirea celor mai adecvate mijloace în vederea împiedicării 
traversării Ronului şi nu a acţionat nici în urma mesajelor 
alarmante ale conducătorilor celți. El nu se încredea în ştirile lor 
şi s-a mulţumit să trimită în recunoaştere un mic corp de 
cavalerie de-a lungul malului stîng al Ronului. Acesta a găsit 
deja aici întreaga armată inamică, ocupată numai cu trecerea 
elefanților, singurii care rămăseseră pe malul drept; după ce, în 
vecinătatea Avignonului, numai pentru a încheia recunoaşterea, 
a avut loc o încăierare aprigă cu cîteva escadroane cartagineze 
- prima luptă în care s-au întîlnit romanii şi fenicienii în acest 
război -, el s-a întors grabnic pentru a raporta la cartierul 
general asupra situaţiei. Scipio a pornit aşadar spre Avignon cu 
întregul său efectiv; dar, cînd a sosit acolo, chiar şi cavaleria 


cartagineză, care rămăsese în ariergardă pentru a proteja 
trecerea elefanților, plecase deja de trei zile, iar consulul nu 
putea să facă altceva decit să se întoarcă la Massalia cu trupele 
obosite şi o glorie ambiguă şi să se plingă de „fuga ruşinoasă” a 
inamicului. Astfel, pentru a treia oară, aliaţii fuseseră 
abandonaţi şi fusese pierdută o linie de apărare importantă din 
cauza deplasării; trecînd, după această primă greşeală, de la o 
inactivitate inoportună la o precipitare cu nimic mai eficientă şi 
făcînd, fără sorţi de izbindă, ceea ce ar fi reuşit cu cîteva zile 
înainte, s-a ratat ocazia reală de a repara această greşeală. Din 
momentul în care Hannibal se afla dincoace de Ron, în ţara 
celților, nimic nu-l mai putea împiedica să ajungă pînă la Alpi; 
dar dacă consulul Scipio, la aflarea acestei informaţii, s-ar fi 
întors cu întreaga armată în Italia - în şapte zile putea să ajungă 
în Valea Padului prin Genova - şi ar fi unit slabele detaşamente 
de aici cu armata sa, el ar fi putut să pregătească inamicului cel 
puţin aici o primire primejdioasă. Or, nu numai că pierduse 
timpul preţios prin marşul la Avignon, dar acestui bărbat, 
destoinic de altfel, îi lipsea fie curajul politic, fie clarviziunea 
militară de a schimba destinaţia armatei sale în conformitate cu 
împrejurările; cea mai mare parte a armatei a trimis-o în Spania 
sub conducerea fratelui său, Gnaeus, iar el s-a întors cu cele 
cîteva detaşamente la Pisae. 

Hannibal, care, după traversarea Ronului, explicase 
trupelor, în cadrul unei adunări generale a armatei, țelul 
expediției şi-i permisese conducătorului celților, Magilus, sosit 
din Valea Padului, să vorbească armatei prin mijlocirea unui 
translator, îşi continua între timp nestingherit marşul spre 
trecătorile Alpilor. La început, el nu se putea decide pe care s-o 
aleagă, nici luînd în considerare distanţa mai mică, nici ţinînd 
seama de starea de spirit a populaţiei, cu toate că nu-şi putea 
permite să piardă timp fie prin ocolişuri, fie cu lupte. El trebuia 
să aleagă acea cale care era practicabilă pentru bagaje, pentru 
cavaleria sa puternică şi pentru elefanţi şi de-a lungul căreia o 
armată îşi putea procura mijloacele de subzistență fie cu vorba 
bună, fie prin forţă, căci, cu toate că Hannibal luase măsura dea 
transporta provizii cu animale de povară, acestea puteau să fie 
îndestulătoare, din motive obiective, numai pentru citeva zile 
pentru o armată care, în ciuda pierderilor considerabile, mai 
număra încă aproximativ 50.000 de soldaţi. In afara drumului 


de-a lungul coastei, pe care Hannibal nu-l alesese, nu pentru că 
era baricadat de către romani, ci deoarece l-ar fi îndepărtat de 
la țelul său, pentru a trece din Galia în Italia nu existau pe 
vremea aceea decit două pasaje peste Alpi demne de luat în 
considerare: pasajul peste Alpii Cottieni (Mont Genevre), ducînd 
în teritoriul taurinilor (prin Susa sau Fenestrelelles la Torino) şi 
cel peste Alpii Graieni (Micul St. Bernard), ducînd în teritoriul 
salasilor (la Aosta şi Ivrea). Primul drum este mai scurt; dar 
după ce părăseşte valea Ronului, el şerpuieşte prin văile 
nepracticabile şi pustii ale rîurilor Drac, Romanche şi a cursului 
superior al lui Durance, printr-un ţinut muntos dificil şi sărac, 
necesitînd un marş prin munţi de cel puţin şapte-opt zile; un 
drum militar a fost construit aici abia sub Pompeius, pentru a 
stabili o legătură mai scurtă între Galia Cisalpină şi Galia 
Transalpină. Drumul peste Micul St. Bernard este ceva mai lung; 
dar, după ce a trecut peste primul perete al Alpilor care 
mărgineşte valea Ronului spre est, el păstrează cursul superior 
al rîului Isere, care se întinde de la Grenoble prin Chambery pînă 
la poalele Micului St. Bernard, altfel spus sub lanţul principal al 
Alpilor, fiind dintre toate văile Alpilor cea mai largă, cea mai 
fertilă şi cea mai populată. De asemenea, drumul peste Micul St. 
Bernard, fără a fi cea mai joasă trecere naturală peste Alpi, este 
de departe cea mai lesnicioasă; cu toate că aici n-a fost 
construit un drum artificial, un detaşament austriac a traversat 
Alpii pe această cale, împreună cu artileria, chiar şi în anul 1815. 
Această cale, care nu traversează decît două creste muntoase, a 
fost în fine, din cele mai vechi timpuri, marele drum militar din 
tara celtică în cea italică. Armata cartagineză nu avusese aşadar 
posibilitatea alegerii; a fost o coincidenţă fericită, dar nu un 
motiv hotăritor pentru Hannibal, că triburile celtice aliate din 
ltalia se întindeau pînă sub Micul St. Bernard, în timp ce drumul 
peste Mont Genèvre l-ar fi condus mai întîi în ţinutul taurinilor, 
învrăjbiţi de mult timp cu insubrii. În felul acesta, armata 
cartagineză a urcat mai întîi de-a lungul Ronului spre valea 
superioară a Iserei, nu, precum s-ar putea presupune, pe drumul 
cel mai scurt, de-a lungul cursului inferior al Iserei, de la Valence 
la Grenoble, ci prin „insula” allobrogilor, regiunea joasă, bogată 
şi, de pe atunci, dens populată, mărginită spre nord şi vest de 
Ron, spre sud de Isère şi spre est de Alpi. Acest drum a fost ales 
întrucît cel mai scurt ar fi dus din nou printr-un ţinut muntos, 


arid şi sărac, pe cînd „insula” este netedă şi deosebit de fertilă, 
fiind despărțită de valea superioară a Iserei, numai printr-o 
singură pantă. Marşul de-a lungul Ronului şi străbaterea 
„insulei” pînă la poalele Alpilor necesitaseră 16 zile; nu se 
iviseră dificultăţi deosebite, iar în ţinutul propriu-zis al „insulei” 
Hannibal a ştiut să se folosească de sfada izbucnită între doi şefi 
ai allobrogilor, cîştigind pe cel mai însemnat dintre aceştia de 
partea sa, care nu numai că-l escortase prin întreaga regiune, 
dar îi completase şi proviziile şi îi înzestrase soldaţii cu arme, 
îmbrăcăminte şi încălţăminte. Însă la trecerea primului lanţ al 
Alpilor, care se înălța abrupt sub forma unui perete şi peste care 
trece o singură potecă practicabilă (peste Mont du Chat, lingă 
satul Chevelu), expediţia aproape că eşuase. Populaţia allobrogă 
ocupase poziţii puternice de-a lungul pasului. Hannibal aflase 
vestea destul de repede pentru a evita un atac prin surprindere 
şi a aşezat tabăra la poalele muntelui, pînă ce, după apusul 
soarelui, celții se risipiră în localitatea cea mai apropiată; în 
cursul nopţii, a luat în stăpinire trecătoarea. Astfel a cucerit 
creasta; dar pe poteca, extrem de abruptă, care duce din virful 
muntelui la Lacul Bourget, animalele de povară şi caii alunecară 
şi căzură. Atacurile lansate de către celți, în toate locurile 
favorabile, asupra armatei aflate în marş au fost foarte 
stînjenitoare, nu atît prin forţa lor, cît prin dezordinea pe care o 
generau; iar cînd Hannibal se aruncă de sus cu trupele sale 
uşoare asupra allobrogilor, aceştia au fost alungaţi spre vale cu 
pierderi apreciabile, dar confuzia, îndeosebi la bagaje, a fost 
sporită din cauza zgomotului luptei. Ajungind astfel cu pierderi 
însemnate în vale, Hannibal a cucerit imediat oraşul cel mai 
apropiat, pentru a-i pedepsi şi a-i înspăimiînta pe barbari, dar şi 
pentru a înlocui pierderile în animale de povară şi cai. După o zi 
de repaus în încîntătoarea vale de la Chambery, armata şi-a 
continuat drumul de-a lungul Iserei, fără a fi oprită în acest ţinut 
larg şi îmbelşugat din cauza lipsurilor sau atacurilor. Abia în a 
patra zi, cînd se ajunse în ţinutul ceutronilor (Tarentaise de 
astăzi), unde valea se îngustează treptat, vigilenţa trebuia să fie 
din nou ţinută trează. Ceutronii au primit armata în zona 
teritoriului de graniţă (aproximativ la Couflans), cu ramuri şi 
coroane, oferind carne proaspătă, ghizi şi ostatici, iar 
cartaginezii au traversat ţinutul lor ca pe o ţară prietenă. Dar 
cînd trupele au ajuns la poalele Alpilor, acolo unde drumul 


părăseşte rîul Isere şi şerpuieşte printr-un defileu îngust şi dificil 
de-a lungul piriului Reclus spre vîrful St. Bernard, apăru deodată 
miliția ceutronilor, în parte în spatele armatei, în parte pe 
crestele din stînga şi din dreapta trecătorii, sperind să izoleze 
convoiul de aprovizionare şi de bagaje. Hannibal însă, al cărui 
discernămiînt infailibil nu întrevăzuse în ospitalitatea ceutronilor 
nimic altceva decit o stratagemă pentru a evita jefuirea 
teritoriului lor şi a cîştiga o pradă bogată, trimisese, în 
aşteptarea unui asemenea atac, cavaleria şi convoiul de 
transport în avangardă, acoperind înaintarea cu întreaga 
pedestrime; cu aceasta el a dejucat intenţiile inamicului, cu 
toate că nu putea împiedica înaintarea simultană a celților pe 
culmile dealurilor, aceştia pricinuindu-i pierderi serioase prin 
intermediul pietrelor catapultate sau rostogolite la „Piatra Albă” 
(şi astăzi încă „la roche blanche”), o stîncă de calcar înaltă, 
izolată, care domină urcuşul spre St. Bernard. Hannibal a 
poposit cu pedestrimea, acoperind toată noaptea plecarea cailor 
şi animalelor de povară, care urcau cu greu, şi a ajuns, purtînd 
necontenit lupte sîngeroase, în ziua următoare pe înălţimea 
pasului. Aici, pe platoul protejat care se întinde în jurul unui mic 
lac, izvorul Doriei, pe o suprafaţă de aproximativ 2,5 mile 
pătrate, el a ordonat repaus pentru armată. Descurajarea 
începuse să se strecoare în spiritele soldaţilor. Drumurile care 
deveneau din ce în ce mai dificile, lipsa de provizii, marşurile 
prin defilee sub atacurile necontenite ale inamicului invulnerabil, 
rîndurile grav rărite, situaţia desperată a rătăciţilor şi răniților, 
telul, care numai entuziasmului generalului şi apropiaților săi nu 
le mai apărea o himeră, începură să-i influenţeze şi pe veteranii 
africani şi spanioli. Încrederea conducătorului rămăsese însă 
nezdruncinată; mulţi rătăciţi regăsiră armata; galii aliaţi se aflau 
aproape, cumpăna de ape fusese atinsă, iar imaginea potecii de 
coborîre, acest spectacol atit de agreabil ochilor unui drumeţ al 
munţilor, se întindea în faţa lor; după un scurt popas, a fost 
atacată cu forţele înjumătăţite ultima şi cea mai dificilă etapă, 
cea a coborîrii. Marşul acesta n-a fost stînjenit prea mult de 
către inamici; dar anotimpul înaintat - se intrase deja în luna 
septembrie - a pricinuit la coborire aceleaşi neplăceri pe care le 
cauzaseră atacurile barbarilor în timpul urcuşului. Pe panta 
abruptă şi alunecoasă de-a lungul Doriei, unde zăpada 
proaspătă ascunsese şi stricase potecile, oamenii, ca şi 


animalele se rătăceau şi se prăbuşeau în prăpăstii; mai mult, 
spre sfîrşitul primei zile de marş, se ajunse la o porţiune de 
drum de aproximativ 200 de paşi lungime, pe care cădeau în 
permanenţă avalanşe de pe stinca verticală a Cramontului, 
zăpada  conservîndu-se aici tot anul în verile mai reci. 
Pedestrimea a trecut fără dificultăţi, dar caii şi elefanții nu 
putură să treacă peste sloiurile de gheaţă alunecoase, deasupra 
cărora se cernise un strat subţire de zăpadă ; generalul se văzu 
nevoit să înnopteze cu bagajele, cavaleria şi elefanții în faţa 
acestui loc periculos. În ziua următoare, călăreţii au amenajat, 
printr-un efort extraordinar, o potecă pentru caii şi animalele de 
transport; dar abia după o muncă de încă trei zile, cu 
schimbarea continuă a miinii de lucru, au putut să traverseze şi 
elefanții, pe jumătate morţi de foame. Astfel, după o staţionare 
de patru zile, întreaga armată se afla iarăşi reunită şi, după încă 
un marş de trei zile prin valea tot mai largă şi fertilă a Doriei, ai 
cărei locuitori, salasii, clienţii insubrilor, îi considerau pe 
cartaginezi drept salvatorii lor, armata a ajuns, la jumătatea lui 
septembrie, în cîmpia de la Ivrea, unde trupele istovite au fost 
încartiruite în satele din împrejurimi pentru a se reface printr-o 
hrană corespunzătoare şi o pauză de paisprezece zile. Dacă 
romanii ar fi avut, cum ar fi putut să aibă, o armată de 30.000 
de soldaţi odihniţi şi gata de luptă în zona Turinului şi ar fi 
provocat bătălia imediat, perspectivele marelui plan a lui 
Hannibal ar fi devenit incerte; spre norocul lui, ei nici acum n-au 
fost acolo unde ar fi trebuit să fie şi n-au tulburat trupele 
inamice în odihna lor, de care acestea aveau atita nevoie. 

Telul fusese atins, dar cu preţul unor sacrificii dureroase. 
Dintre cei 50.000 de veterani pedeştri şi 9.000 de călăreţi, cît 
numărase armata după traversarea Pirineilor, mai mult de 
jumătate căzuseră victimă luptelor, marşurilor şi forţărilor 
riurilor; după propriile date, Hannibal nu avea acum mai mult de 
20.000 de pedestraşi - dintre care trei cincimi libieni şi două 
cincimi spanioli - şi 6.000 de călăreţi, dintre care o parte fără 
cai. Pierderile relativ minore ale cavaleriei demonstrează, pe de 
o parte, calitatea deosebită a acestor trupe numide, pe de alta, 
precauţia bine gîndită a generalului în folosirea acestei arme de 
elită. Un marş de 526 de mile sau de 33 de marşuri zilnice 
moderate, a cărui continuitate şi finalizare nu fusese deranjată 
de vreun accident mai semnificativ imprevizibil, ba, dimpotrivă, 


devenise posibil numai datorită evenimentelor norocoase şi 
greşelilor grave ale inamicului şi care nu numai că ceruse atitea 
sacrificii, dar obosise şi demoralizase armata în asemenea 
măsură, încît era nevoie de o odihnă prelungită pînă cînd să fie 
din nou capabilă de luptă, este o operaţie militară de o valoare 
contestabilă şi ne putem întreba dacă Hannibal însuşi o 
considerase o reuşită. Judecînd astfel, nu trebuie să-i acordăm 
generalului un vot de blam; putem, într-adevăr, să constatăm 
lipsurile planului de operaţiuni urmat de către acesta, dar nu 
putem decide dacă el ar fi putut să le intuiască - drumul său 
ducea doar prin ţara necunoscută a barbarilor - şi dacă un alt 
plan, acela de a înainta pe calea țărmului sau îmbarcarea la 
Cartagena sau Cartagina, l-ar fi expus unor pericole mai mici. 
Executarea minuțioasă şi măiastră a planului în detaliile sale 
este, în orice caz, demnă de toată admiraţia şi, ceea ce 
contează pînă la urmă - fie prin favorurile Fortunei, fie prin 
dibăcia generalului -, marea idee a lui Hamilcar, aceea de a 
decide în Italia conflictul cu Roma, devenise acum o realitate. 
Geniul acestuia a născocit expediţia. Aşa cum sarcina lui Stein şi 
Scharnhorst a fost mai dificilă şi mai măreaţă decit cea a lui 
York sau Blucher, tactul infailibil al tradiţiei istorice a privit 
întotdeauna acest ultim episod al pregătirilor, traversarea 
Alpilor, cu mai multă admiraţie decit bătăliile de la Lacul 
Trasimenus sau din cîmpia de la Cannae. 


Capitolul V 
Războiul lui Hannibal pînă la bătălia de la Cannae 


Apariţia armatei cartagineze pe partea italică a Alpilor a 
schimbat dintr-o lovitură planul de război al romanilor. Dintre 
cele două armate romane principale, una debarcase în Spania, 
angajindu-se deja în lupte cu inamicul; era imposibil să fie 
rechemată. Cealaltă, sub comanda consulului Tiberius 
Sempronius, destinată expediției din Africa, se afla încă, spre 
norocul romanilor, în Sicilia; tergiversarea romanilor se dovedi 
salutară în cazul acesta. Dintre cele două escadre cartagineze 
destinate luptelor din Sicilia şi Africa, una fusese distrusă de o 
furtună, unele corăbii fiind capturate de către siracuzani la 
Massalia; cea de-a doua încercase în van să cucerească prin 
surprindere Lilybaeonul, fiind înfrîntă puţin timp după aceea 
într-o bătălie navală în rada acestui port. Răminerea escadrelor 
inamice în apele italice deranja atît de mult, încît consulul se 
hotărî ca, înainte de a naviga spre Africa, să ocupe micile insule 
din jurul Siciliei şi să alunge flota cartagineză care ameninţa 
Italia. Vara s-a scurs cu ocuparea insulei Melite şi în căutarea 
escadrei inamice, pe care o bănuia undeva lîngă Insulele Lipare, 
pe cînd aceasta acostase la Vibo (Monteleone) şi devasta coasta 
Bruttiumului, ca şi cu alegerea unui loc de debarcare potrivit pe 
coasta africană. Armata şi flota se găseau aşadar încă la 
Lilybaeon, cînd a sosit ordinul senatului de a se întoarce cît mai 
repede posibil pentru apărarea patriei. Aşadar, atita timp cit 
cele două mari armate, fiecare în parte la fel de puternică ca şi 
aceea a lui Hannibal, se aflau la mare distanţă de Valea Padului, 
nimeni nu se aştepta aici la un atac din partea romanilor. Ce-i 
drept, o armată romană staţiona aici, din cauza unei insurecţii a 
celților, izbucnită înaintea sosirii lui Hannibal. Intemeierea celor 
două fortărețe romane, Placentia şi Cremona, fiecare dintre ele 
cu cîte 6.000 de colonişti, şi mai ales pregătirile pentru 
întemeierea Mutinei în ţara boiilor declanşaseră o revoltă în 
rîndurile acestora încă în primăvara anului 536 (218), deci 
înaintea timpului convenit cu Hannibal, insubrii alăturîndu-li-se 
imediat. Coloniştii aşezaţi deja pe teritoriul mutinens, atacați 
prin surprindere, se refugiaseră în oraş. Pretorul Lucius Manlius, 


care deţinea comanda supremă la Ariminum, se grăbi să ajungă 
cu unica sa legiune pentru a-i despresura pe colonişti; fiind însă 
surprins în pădure, nu a avut altă posibilitate decit, după 
pierderi grele, să se fortifice pe o colină, trebuind, la rîndul său, 
să suporte asediul boiilor pînă ce o a doua legiune, trimisă de la 
Roma sub comanda pretorului Lucius Atilius, a reuşit să 
elibereze armata şi oraşul şi să tempereze pentru moment 
răscoala galilor. Această revoltă prematură a boiilor care, pe de 
o parte, întîrziase plecarea lui Scipio spre Spania şi favorizase 
substanţial planul lui Hannibal, a fost, pe de altă parte, motivul 
pentru care el nu a găsit întreaga vale a Padului neocupată, 
exceptînd, bineînţeles, fortărețele. Dar armata romană, ale cărei 
două legiuni puternic decimate nu mai numărau nici măcar 
20.000 de soldaţi, a fost destul de ocupată cu ţinerea în friu a 
celților şi nu se gîndea la ocuparea trecătorilor Alpilor, despre a 
cărei ameninţare şi Roma a fost informată abia cînd consulul 
Publius Scipio se întorsese de la Massalia fără armată, fiind 
probabil şi atunci  desconsiderată, întrucît întreprinderea 
temerară trebuia să eşueze oricum la bariera Alpilor. Astfel, în 
ziua hotăritoare nu se afla nici măcar un avanpost roman la 
locul hotăritor; Hannibal a avut destul timp să acorde odihnă 
armatei sale, să cucerească, după un asediu de trei zile, capitala 
taurinilor, care îi închisese porţile, şi să obţină sau să impună cu 
forţa alianţa tuturor comunităţilor celtice şi ligure din valea 
superioară a Padului, înainte ca Scipio, care preluase comanda 
la Pad, să-i opună rezistenţă. Acestuia, cu o armată mult mai 
puţin numeroasă, îndeosebi slab dotată cu trupe de cavalerie, i- 
a revenit sarcina dificilă de a opri înaintarea armatei inamice şi 
de a suprima insurecția celtică generală; el traversă Padul, 
probabil la Placentia, şi înaintă spre inamic în amonte, în timp ce 
Hannibal se deplasa în aval după cucerirea Turinului, cu scopul 
de a-i ajuta pe insubri şi pe boii. În cîmpia dintre Ticino şi Sena, 
în apropiere de Vercelli, cavaleria romană, care avansase 
împreună cu trupele uşoare într-o recunoaştere, o întîlni pe cea 
cartagineză, care urmărea acelaşi scop; amîndouă 
detaşamentele erau conduse de către generalii lor în persoană. 
Scipio a acceptat bătălia oferită, cu toată superioritatea 
inamicului; dar trupele sale uşoare, rînduite înaintea cavaleriei, 
n-au putut să reziste loviturii cavaleriei grele inamice şi, în timp 
ce aceasta o angajă în luptă pe cea romană, cavaleria numidă 


uşoară, după ce a împins rîndurile dezorientate ale infanteriei 
romane într-o parte, a învăluit cavaleria inamică din flancuri şi 
din spate. Această manevră a decis lupta. Pierderile romanilor 
au fost însemnate; consulul însuşi, care-şi remediase ca soldat 
greşelile săvirşite ca general, a fost grav rănit şi şi-a datorat 
salvarea numai devotamentului fiului său de şaptesprezece ani, 
care, aruncîndu-se curajos asupra inamicului, şi-a silit 
escadronul să-l urmeze şi l-a scos pe tatăl său din învălmăşeală. 
Scipio, edificat după această bătălie de forţa inamicului, a 
înţeles greşeala săvirşită de a se rîndui în cîmpie cu spatele 
către riu cu o armată mai slabă şi s-a decis să treacă sub 
privirile inamicului pe celălalt mal al Padului. In momentul în 
care operaţiunile se restringeau la un teritoriu limitat şi cînd 
pierduse deja iluziile cu privire la invincibilitatea romană, el şi-a 
regăsit talentul militar real, care fusese paralizat de planul 
îndrăzneţ, apropiat de aventură, al tînărului său adversar. In 
timp ce Hannibal se pregătea pentru lupta în cîmp deschis, 
Scipio a ajuns, printr-un marş conceput rapid şi executat cu 
precizie, pe malul drept al rîului, părăsit în momentul nepotrivit, 
şi a distrus podul peste Pad în urma armatei sale; aceasta a dus 
bineînţeles la izolarea şi capturarea detaşamentului roman de 
600 de soldaţi, însărcinaţi cu acoperirea acestei operaţiuni. 
Întrucît cursul superior al rîului se afla în mîinile lui Hannibal, 
nimeni nu l-a putut împiedica să urce de-a lungul lui şi să-l 
traverseze cu ajutorul unui pod de vase, aflindu-se după citeva 
zile faţă-n faţă cu armata romană pe malul drept al Padului. 
Aceasta îşi ocupase poziţiile pe cîmpia din faţa Placentiei; dar 
revolta unui detaşament celtic din tabăra romană şi insurecția 
galilor, care reizbucni pretutindeni, l-au silit pe consul să 
evacueze cimpia şi să se fortifice pe colinele care dominau 
Trebia; această operaţiune a fost îndeplinită fără mari pierderi, 
întrucît cavalerii numizi angajaţi în urmărire au pierdut timpul cu 
jefuirea şi incendierea taberei. In această poziţie puternică, cu 
flancul stîng sprijinit de Apenini, cu cel drept de Pad şi de 
fortăreaţa Placentia, protejat din faţă de Trebia, învolburată în 
acest anotimp, el nu putea, ce-i drept, să salveze bogatele 
depozite de la Clastidium (Casteggio), fiind despărţit de ele de 
către inamic, şi să împiedice mişcarea insurecţională a aproape 
tuturor cantoanelor galice, cu excepţia cenomanilor filoromani. 
Dar înaintarea lui Hannibal fusese compromisă cu desăvirşire şi 


acesta s-a văzut nevoit să-şi aşeze tabăra în faţa celei romane; 
mai mult, poziţia ocupată de către Scipio, ca şi ameninţarea 
graniţelor insubrilor de către cenomani au împiedicat masa 
principală a insurgenților să se unească nemijlocit cu inamicul şi 
au oferit celei de-a doua armate romane, care, venind de la 
Lilybaeon, debarcase între timp la Ariminum, şansa de a ajunge 
printr-o ţară revoltată la Placentia, fără a întîmpina o rezistenţă 
deosebită, şi de a se uni cu armata Padului. Scipio se achitase 
aşadar cu desăvirşire de sarcina sa ingrată. Armata romană, 
numărind acum aproape 40.000 de soldaţi, deşi inferioară prin 
calitatea cavaleriei, era cel puţin egală inamicului în privinţa 
infanteriei şi nu trebuia decit să-şi menţină poziţiile pentru a-l 
sili pe adversar fie să rişte în timpul anotimpului rece trecerea 
rîului şi atacul asupra taberei romane, fie să suspende 
înaintarea şi să pună la încercare nestatornicia galilor în 
perioada rigorilor iernii. Insă oricît de evidente ar fi fost acestea, 
la fel de evident era că începuse luna decembrie şi, cu acest 
plan, victoria ar fi fost de partea Romei, dar nu a consulului 
Tiberius Sempronius, care preluase singur comanda supremă în 
urma rănirii lui Scipio şi a cărui magistratură se sfirşea peste 
cîteva luni. Hannibal îl cunoştea şi n-a pierdut nici o ocazie de a- 
| atrage în luptă: satele rămase fidele romanilor au fost 
devastate cu toată cruzimea, iar cînd, cu acest prilej, s-a iscat o 
luptă între călăreţii celor doua armate, Hannibal a permis 
inamicului să se amăgească cu o victorie. Curînd după aceea, 
într-o zi ploioasă şi rece, s-a declanşat bătălia principală, 
neprevăzută de romani. Dis-de-dimineaţă, trupele romane 
uşoare se încăieraseră cu cavaleria uşoară a inamicului; aceasta 
se retrăgea treptat, iar romanii înflăcăraţi de luptă o urmăreau 
cu scopul de a fructifica avantajul dobîndit, trecînd apele mari 
ale Trebiei. Deodată cavaleria se opri; avangarda romană se 
găsi faţă-n faţă cu armata cartagineză rinduită pentru luptă, pe 
cîmpul de bătălie ales de Hannibal; aceasta ar fi fost pierdută 
dacă grosul armatei nu trecea imediat rîul. Flămînzi, obosiţi şi 
uzi, romanii se grăbiră să se aşeze în ordine de luptă: cavaleria, 
ca întotdeauna, pe flancuri, pedestrimea în centru. Trupele 
uşoare, care formau avangarda pe ambele părţi, începură 
bătălia; dar cele romane îşi epuizaseră armele împotriva 
cavaleriei şi se repliau, în timp ce cavaleria de pe flancuri, 
respinsă din faţă de către elefanţi, a fost învăluită prin stînga şi 


prin dreapta de cavaleria cartagineză, mult mai numeroasă. Dar 
infanteria romană s-a dovedit demnă de numele său; ea luptase 
la începutul bătăliei cu o superioritate evidentă împotriva celei 
inamice şi chiar şi atunci cînd replierea cavaleriei romane a 
permis celei cartagineze şi trupelor uşoare să-şi îndrepte atacul 
împotriva infanteriei romane, aceasta a renunţat, ce-i drept, la 
înaintare, dar n-a cedat o palmă de teren. Atunci apăru pe 
neaşteptate un detaşament cartaginez de elită, 10.000 de 
soldaţi pedeştri şi tot atiţia călare, ieşit dintr-o ambuscadă sub 
conducerea lui Mago, fratele cel mai mic al lui Hannibal; acesta 
a atacat armata romană din spate şi a izbit rîndurile împresurate 
ale romanilor. Flancurile armatei şi ultimele rînduri ale centrului 
roman au fost rupte şi împrăştiate prin acest atac, în timp ce 
prima legiune, numărînd 10.000 de soldaţi, şi-a strîns rîndurile şi 
a străpuns linia cartagineză, croindu-şi lateral, prin mulţimea 
adversarilor, un culoar, manevră care a cauzat pierderi 
însemnate infanteriei inamice, îndeosebi insurgenților gali. 
Această trupă valoroasă a ajuns la Placentia, fiind urmărită cu 
puţine forţe. Restul armatei a fost măcelărit, în mare parte, la 
încercarea de a trece rîul de către elefanţi şi trupele uşoare ale 
inamicului; numai o parte a cavaleriei şi cîteva detaşamente ale 
infanteriei au reuşit, traversînd rîul, să ajungă în tabără, unde n- 
au fost urmăriţi de către cartaginezi, şi să se închidă, de 
asemenea, la Placentia. Puţine bătălii fac soldatului roman atita 
onoare cît cea de la Trebia şi puţine constituie o acuzaţie mai 
gravă la adresa generalului care o comandase; judecătorul 
imparţial nu va uita însă că o comandă supremă care expiră la o 
anumită dată este o instituţie nemilitară şi că din pînză de 
păianjen nu se face haină. Victoria îi costase scump şi pe 
învingători. Cu toate că pierderile au fost înregistrate în primul 
rînd de către insurgenții celți, mulţi dintre veteranii lui Hannibal 
au murit în urma bolilor contractate în această zi rece şi umedă 
de iarnă şi toţi elefanții au pierit cu excepţia unuia singur. 
Efectul acestei prime victorii a armatei invadatoare a fost 
declanşarea şi organizarea nestingherită a insurecției naţionale 
în întreaga ţară a celților. Resturile armatei romane de pe Pad 
se refugiaseră în cetăţile de la Placentia şi Cremona; fiind izolate 
complet de patrie, ele trebuiau să se aprovizioneze pe calea 
apei. Consulul Tiberius Sempronius a scăpat ca prin miracol de 
la a fi luat ostatic atunci cînd, escortat de o trupă puţin 


numeroasă de călăreţi, s-a deplasat la Roma în vederea 
alegerilor. Hannibal, care nu dorea să compromită sănătatea 
trupelor sale prin continuarea marşurilor în anotimpul rece, şi-a 
aşezat tabăra acolo unde se afla şi s-a mulţumit, întrucît un atac 
general asupra fortăreţelor mai mari n-ar fi dus la vreun 
rezultat, să tulbure liniştea inamicului prin atacuri asupra 
portului fluvial şi asupra altor poziţii romane de importanţă 
secundară. S-a ocupat în principal cu organizarea insurecției 
galilor; se spune că mai mult de 60.000 de pedestraşi şi 4.000 
de călăreţi celți ar fi intrat în armata sa. 

La Roma nu se făcură eforturi deosebite în vederea 
campaniei din anul 537 (217); senatul considera, şi, în parte, 
avea dreptate, că deşi fusese pierdută o bătălie, situaţia încă nu 
devenise cu adevărat dramatică. În afara garnizoanelor de 
coastă care se deplasară în Sardinia, Sicilia şi Tarentum şi a 
întăririlor trimise în Spania, cei doi consuli noi, Gaius Flaminius 
şi Gnaeus Servilius, au primit numai atitea trupe cite erau 
necesare pentru întregirea efectivului celor patru legiuni; doar 
cavaleria a fost întărită. Ei urmau să apere graniţa de nord şi, de 
aceea, ocupară poziţiile pe cele două drumuri care, pornind de 
la Roma, duceau spre nord şi dintre care cel vestic se termina, 
atunci, la Arretium, cel estic, la Ariminum; prima poziţie a 
ocupat-o Gaius Flaminius, a doua Gnaeus Servilius. Ei au retras 
trupele din fortărețele Padului, probabil pe calea apei, unindu-le 
cu noile forţe, şi au aşteptat începutul anotimpului favorabil ca 
să ocupe şi să apere trecătorile Apeninilor şi, trecînd la ofensivă, 
să coboare în Valea Padului, realizînd joncţiunea în apropierea 
cetăţii Placentia. Dar Hannibal n-a avut deloc intenţia să apere 
Valea Padului. El cunoştea Roma mai temeinic poate decit o 
cunoşteau romanii înşişi şi ştia foarte bine cu cit era şi rămînea 
el mai slab în pofida victoriei strălucite de la Trebia; el ştia, de 
asemenea, că țelul final, umilirea Romei, nu putea fi smuls 
orgoliului încăpăţinat al romanilor nici prin înspăimîntare şi nici 
prin luarea lor prin surprindere, ci numai prin înfringerea reală a 
mîndrului oraş. Era limpede ca lumina zilei că confederaţia 
italică îi era cu mult superioară prin solidaritatea politică şi 
resursele militare, lui, care nu primea decit neregulat şi foarte 
puţin sprijin din patrie şi care, de la început, nu se bazase decit 
pe poporul capricios şi nestatornic al celților. Cu cît legionarul îi 
era superior, din punct de vedere tactic, infanteristului fenician, 


cu toate strădaniile depuse, era un fapt dovedit de defensiva lui 
Scipio şi retragerea strălucită a infanteriei învinse la Trebia. Din 
recunoaşterea acestor realităţi au izvorit cele două principii 
fundamentale care vor determina întregul plan de acţiune al lui 
Hannibal din Italia: să poarte războiul cu schimbarea 
necontenită a planului de operaţiuni şi a teatrului de luptă, într- 
un anumit sens apropiat de aventură, şi să nu aştepte 
încheierea acestuia prin succese militare, ci mai degrabă 
politice, prin slăbirea continuă şi, în final, prăbuşirea 
confederației italice. Această conduită a fost necesară, întrucît 
singurul lucru pe care Hannibal putea să-l pună în cumpănă în 
faţa atitor dezavantaje, geniul său militar, atîrna greu numai 
dacă-şi deruta neîncetat adversarii prin combinaţii neaşteptate ; 
ar fi fost pierdut în momentul în care războiul ar fi stagnat. Acest 
ţel a fost inspirat de o viziune politică corectă, întrucît el, marele 
general victorios, vedea foarte clar că de fiecare dată îi înfringea 
pe generali, şi nu oraşul în sine, şi că, după fiecare nouă bătălie, 
romanii continuau să rămînă superiori cartaginezilor aşa cum el 
rămînea superior comandanților romani. Hannibal, chiar şi în 
culmea norocului său, nu s-a înşelat niciodată asupra acestei 
realităţi - lucru mai admirabil decît cea mai admirabilă dintre 
bătăliile sale. Acestea au fost motivele - şi nu rugăminţile 
galilor, care nu puteau să-l influenţeze, ca ţara lor să nu fie 
supusă devastărilor - pentru care Hannibal a abandonat vechea 
bază de operaţiuni şi a transferat teatrul de război în ltalia 
însăşi. Înainte de plecare i-au fost prezentaţi toţi prizonierii de 
război. Romanii au fost separați şi încătuşaţi în lanţurile sclaviei 
- tradiţia după care Hannibal ar fi dat ordin să fie măcelăriți toţi 
romanii în stare să poarte armele, acum şi în general, este 
neîndoielnic o exagerare grosolană. În schimb, toţi aliaţii italici 
au fost puşi în libertate fără răscumpărare, pentru a povesti 
acasă că Hannibal nu poartă războiul împotriva Italiei, ci 
împotriva Romei; că garantează fiecărei comunităţi italice 
vechea independenţă şi vechile frontiere şi că cei eliberaţi vor fi 
urmaţi în curînd de eliberatorul însuşi, ca salvator şi răzbunător. 
După trecerea iernii, el părăsi aşadar Valea Padului pentru a-şi 
căuta un drum prin defileele înguste ale Apeninilor. Gaius 
Flaminius şi armata etruscă se aflau încă la Arezzo, cu intenţia 
de a se deplasa de aici în apropiere de Lucca, pentru apărarea 
Văii Arnoului şi a trecătorilor Apeninilor, din clipa în care o va 


permite anotimpul. Dar Hannibal l-a devansat. Traversarea 
Apeninilor a fost realizată fără mari dificultăţi printr-o zonă cit 
mai vestică, altfel spus, cît mai departe de inamic; dar şesurile 
mlăştinoase dintre Serchio şi Arno erau atît de inundate din 
cauza topirii zăpezilor şi a ploilor de primăvară, încît armata a 
trebuit să meargă patru zile prin apă, fără a găsi pentru înnoptat 
alt loc uscat decit bagajele îngrămădite şi animalele de povară 
care muriseră. Trupele au suferit groaznic; îndeosebi 
pedestrimea galilor, care mergea în urma celei cartagineze, pe 
cărările deja desfundate, începu să murmure şi ar fi evadat fără 
îndoială în masă dacă, sub conducerea lui Mago, cavaleria 
cartagineză nu ar fi făcut imposibilă orice asemenea tentativă. 
Caii, răpuşi de o boală la copite, se prăpădeau în masă; alte 
epidemii au decimat soldaţii; Hannibal însuşi a pierdut un ochi în 
urma unei infecţii. Ţelul însă a fost atins. Hannibal se afla la 
Fiesole, pe cînd Gaius Flaminius aştepta încă la Arezzo ca 
drumurile să devină practicabile, pentru a le bloca. După ce 
poziţia defensivă a fost în felul acesta ocolită, consulul, care ar fi 
fost probabil destul de puternic pentru a apăra trecătorilor 
munţilor, dar în nici un caz nu era capabil acum să-l întîlnească 
pe Hannibal într-o bătălie deschisă, nu putea face nimic mai 
potrivit decît să aştepte a doua armată, care devenise cu totul 
inutilă la Ariminum. El judecă însă altfel. În fond, era un 
conducător de partid politic, ajuns la putere în urma eforturilor 
de limitare a autorităţii senatului; pornit împotriva guvernului 
din cauza intrigilor aristocratice urzite împotriva lui în timpul 
consulatelor sale, antrenat în opoziţia, probabil justificată, faţă 
de rutina partinică a acestuia, negind tot ceea ce însemna 
tradiţie şi obiceiuri, era îmbătat atit de iubirea oarbă a omului 
de rînd, cît şi de ura împotriva partidului nobililor, fiind pe 
deasupra, sclavul ideii fixe că ar fi un geniu militar. Expediția sa 
împotriva insubrilor (din anul 531, 224), care, pentru martorul 
imparţial, nu dovedise altceva decit că soldaţii destoinici repară 
deseori greşelile generalilor incapabili (p. 385), a fost privită de 
el şi de partizanii săi drept o dovadă irecuzabilă că ar fi de ajuns 
să-l pună pe Gaius Flaminius în fruntea armatei pentru a-i 
pregăti un sfîrşit grabnic lui Hannibal. Asemenea tirade îi 
procuraseră cel de-al doilea consulat şi asemenea speranţe 
aduseseră în tabăra sa o mulţime atit de mare de partizani 
neînarmaţi, avizi de pradă, încît numărul lor, după mărturia unor 


istorici serioşi, îl depăşea pe cel al legionarilor. Hannibal şi-a 
conceput planul bazindu-se, în parte, pe această slăbiciune. 
Departe de intenţia de a-l ataca, el a trecut de tabăra sa şi a 
lăsat ca ţinutul vecin să fie prădat de către celți, pricepuţi la jaf, 
şi de cavaleria sa numeroasă. Plingerile şi indignarea mulţimii, 
ce se vedea jefuită sub ochii eroului care-i promisese că o va 
îmbogăţi, şi convingerea, care părea a-l stăpiîni pe inamic, că nu 
era considerat destul de puternic şi de curajos pentru a 
întreprinde ceva înainte de sosirea colegului său trebuiau să-l 
determine pe un asemenea om să-şi pună în valoare geniul 
strategic şi să-i dea o lecţie dură inamicului neprevăzător şi 
încrezut. Niciodată un plan n-a reuşit mai bine. Consulul s-a 
grăbit să-l urmeze pe inamic, care înainta în apropiere de Arezzo 
şi se îndrepta încet înspre Perugia prin bogata vale a Chianei; el 
l-a ajuns în apropiere de Cortona, unde Hannibal, informat de 
toate manevrele duşmanului, avusese timp suficient pentru a 
alege cîmpul de bătălie: un defileu îngust între două pante 
abrupte ale muntelui, limitat la ieşire de o colină înaltă, înainte 
de Lacul Trasimenus. Cu elita infanteriei a barat ieşirea; trupele 
uşoare şi cavaleria s-au ascuns în amîndouă părţile. Coloanele 
romane intrară fără ezitare în defileul neocupat; ceața groasă a 
dimineţii ascundea poziţiile inamicului. In momentul în care 
avangarda s-a apropiat de colină, Hannibal a dat semnalul de 
atac; concomitent, cavaleria ieşi din spatele colinelor şi ocupă 
intrarea în defileu, iar în dreapta şi în stînga, ceața care se 
risipea dezvălui pretutindeni arme feniciene. N-a fost o bătălie, 
ci un masacru. Ceea ce rămăsese în afara defileului a fost 
împins în lac de către cavalerie, masa trupelor din defileul 
propriu-zis a fost nimicită aproape fără nici o împotrivire, iar cei 
mai mulţi, printre care şi consulul, omoriţi în ordinea de marş. 
Virful coloanei romane, 6.000 de pedestraşi, reuşi, ce-i drept, să 
străpungă pedestrimea inamică şi dovediră din nou forţa 
irezistibilă a legiunilor; dar, izolaţi şi necunoscînd soarta restului 
armatei, ei au înaintat la întîmplare, fiind încercuiți în ziua 
următoare de un detaşament de cavalerie cartaginez pe o colină 
pe care o ocupaseră; şi întrucît capitularea în schimbul retragerii 
nestingherite a fost respinsă de Hannibal, au fost trataţi cu toţii 
drept prizonieri de război. 15.000 de romani pieriseră, tot atiţia 
au fost luaţi prizonieri; altfel spus, armata fusese distrusă; 
pierderile cartagineze, neglijabile - 1.500 de soldaţi -, i-au lovit 


din nou îndeosebi pe gali. Şi ca şi cum n-ar fi fost destul, imediat 
după lupta de la Lacul Trasimenus, cavaleria armatei de 
Ariminum, aflată sub conducerea lui Gaius Centenius şi 
numărînd 4.000 de soldaţi, pe care Gnaeus Servilius o trimisese 
deocamdată în ajutorul colegului său, el însuşi urmînd-o încet, a 
fost încercuită şi ea de către armata feniciană, fiind, în parte, 
măcelărită, în parte, făcută prizonieră. Întreaga Etrurie fusese 
pierdută, iar Hannibal putea să se îndrepte nestingherit spre 
Roma. Romanii se pregăteau pentru cea mai sumbră 
eventualitate: au fost distruse podurile Tibrului, Quintus Fabius 
Maximus a fost numit dictator pentru a repara zidurile şi a 
conduce apărarea, în vederea căreia a fost constituită o armată 
de rezervă. Concomitent, au fost încorporaţi soldaţi pentru două 
noi legiuni în locul celor nimicite şi a fost mobilizată flota, care, 
în cazul unui asediu, putea să joace un rol important. 

Hannibal vedea însă mai departe decit regele Pyrrhos. El 
nu s-a îndreptat împotriva Romei, nici împotriva lui Gnaeus 
Servilius, general abil, care îşi menţinuse armata şi acum cu 
ajutorul fortăreţelor de pe drumul ce ducea spre nord şi n-ar fi 
cedat poate în faţa adversarului. larăşi s-a întîmplat ceva cu 
totul neaşteptat. El a trecut pe lîngă fortăreaţa Spoletium, a 
cărei cucerire prin surpriză nu reuşise, a intrat în Umbria, a 
devastat cumplit ţinutul Picenum, ocupat în întregime de ferme 
romane, şi s-a oprit pe malurile Mării Adriatice. Oamenii şi caii 
încă nu-şi reveniseră de pe urma campaniei din primăvară; aici 
a rămas un timp mai îndelungat, pentru a permite armatei sale 
să-şi refacă forţele în ţinutul încîntător şi în perioada 
anotimpului frumos, în vederea reorganizării pedestrimii libiene 
după sistemul roman; mijloacele i-au fost furnizate de mulţimea 
de arme romane capturate. De aici, el a reluat şi comunicațiile 
cu patria sa, demult întrerupte, trimiţind pe calea mării vestea 
izbînzii. În fine, după ce armata se refăcuse în mod mulţumitor, 
iar pedestrimea exersase suficient miînuirea noilor arme, a 
ridicat tabăra şi s-a deplasat încet, de-a lungul coastei, spre 
ltalia meridională. El îşi alesese momentul oportun pentru 
această remaniere a infanteriei. Luarea prin surprindere a 
inamicilor săi, care în orice moment se aşteptau la un atac 
asupra capitalei, i-a oferit cel puţin şapte săptămîni de repaus 
netulburat pentru realizarea temerarului experiment, fără 
asemănare, de a transforma, în inima ţării adverse, întregul 


sistem militar folosind o armată, în continuare, mai puţin 
numeroasă şi de a întreprinde tentativa de a opune legiunile 
africane neînvinselor legiuni italice. Numai că speranţa de a 
vedea destrămîndu-se confederaţia nu se împlini. El nu putu să 
recurgă la etrusci, care-şi purtaseră deja ultimele războaie de 
independenţă cu mercenarii gali; nucleul confederației, cel puţin 
din punct de vedere militar, era format de populaţiile sabelice 
(după cele latine, bineînţeles), şi pe bună dreptate Hannibal se 
apropiase de ele. Oraşele i-au închis însă porţile pe rînd; nici 
măcar o comunitate n-a încheiat alianţă cu fenicienii. Cu 
aceasta, romanii au cîştigat mult, putem spune totul. Totuşi, în 
capitală se prevedea că ar fi foarte imprudent să se pună 
fidelitatea aliaţilor la o asemenea încercare, fără ca armata să 
se împotrivească inamicului. Dictatorul Quintus Fabius a reunit 
cele două legiuni suplimentare, formate la Roma, cu armata de 
la Ariminum, iar cînd Hannibal a trecut pe lingă fortăreaţa 
romană Luceria, îndreptindu-se către Alpi, stindardele romane 
au apărut în flancul său drept. Comandantul lor aplica însă o 
tactică diferită de cea a predecesorului său. Quintus Fabius era 
un bărbat înaintat în vîrstă, de o chibzuinţă şi o fermitate care 
păruseră multora drept ezitare şi încăpăţinare; fidel admirator al 
vremurilor de odinioară, al omnipotenţei politice a senatului, al 
conducerii de către cetăţeni, el considera că, după sacrificii şi 
rugăciuni, statul putea fi salvat numai printr-o metodică 
strategie de război. Adversar politic al lui Gaius Flaminius, 
chemat în fruntea afacerilor în urma unei reacţii la demagogia 
războinică nechibzuită a acestuia, el a plecat în campanie tot 
atit de decis să evite cu orice preţ o bătălie în cîmp deschis, pe 
cît fusese predecesorul său să o ofere. A trăit cu convingerea 
nestrămutată că primele elemente ale strategiei îi vor interzice 
lui Hannibal înaintarea, în timp ce armata romană se afla intactă 
în faţa lui, şi că, în consecinţă, va realiza fără dificultăţi 
deosebite slăbirea treptată a armatei inamice, care trebuia să-şi 
procure mijloacele de subzistență, prin atacuri de proporţii 
reduse şi înfometarea acesteia. Hannibal, bine servit de către 
spionii săi din Roma şi din armata romană, a înţeles imediat 
starea de lucruri şi şi-a conceput planul de campanie respectind, 
ca întotdeauna, individualitatea generalului roman. Trecînd de 
armata romană, el a traversat Apeninii în inima Italiei, 
îndreptîndu-se spre Beneventum, unde a cucerit oraşul 


neîngrădit Telesia, aflat la graniţa dintre Samnium şi Campania, 
apropiindu-se apoi de Capua, cel mai însemnat dintre oraşele 
italice dependente de Roma şi, tocmai de aceea, cea mai umilită 
şi nedreptăţită comunitate din rîndul celor italice. Acolo stabilise 
legături care-l îndreptăţeau să spere într-o retragere din liga 
romană a campanienilor, dar aceste speranţe se dovediră 
deşarte. Reîntorcîndu-se, el a ales calea spre Apulia. Dictatorul 
urmărise întregul marş al armatei cartagineze de pe înălţimi, 
lăsîndu-le soldaţilor rolul trist de a vedea, cu armele în miîini, 
cum cavaleria numidă jefuia teritoriile aliaţilor fideli în lung şi în 
lat şi cum satele erau incendiate în cîmpie. În fine, a oferit 
armatei romane îndirjite ocazia dorită cu ardoare de a se 
încăiera cu inamicul. Cînd Hannibal începu marşul înapoi, Fabius 
i-a blocat trecerea la Casilinum (Capua actuală), fortificînd 
puternic acest oraş situat pe malul stîng al rîului Volturnus şi 
ocupînd cu grosul armatei pe cel drept, culmile dominante, în 
timp ce un detaşament de 4.000 de soldaţi se adăposti pe 
drumul care ducea de-a lungul apei. Dar Hannibal a dat ordin 
trupelor sale uşoare să escaladeze înălțimile din imediata 
vecinătate a drumului, lăsînd să alerge în faţa lor un număr de 
boi care aveau între coarne făclii aprinse, astfel încît se părea că 
armata cartagineză se retrăgea în timpul nopţii la lumina 
torţelor. Detaşamentul roman care bloca drumul, crezîndu-se 
ocolit şi considerind că apărarea drumului devenise inutilă, s-a 
repliat lateral, urcînd spre aceleaşi înălţimi. Hannibal, eliberînd 
drumul în felul acesta, s-a retras cu grosul armatei sale fără a 
întîlni inamicul, degajindu-şi în dimineaţa următoare trupele sale 
uşoare fără mare efort, dar cu pierderi simţitoare pentru romani. 
Nestingherit, el şi-a continuat apoi marşul în direcţia nord-estică 
şi, făcînd multe ocolişuri prin ţinuturile hirpinilor, campanienilor, 
samniţilor, pelignilor şi frentanilor, fără a întîmpina vreo 
rezistenţă şi jefuind necontenit, a ajuns, cu o pradă bogată şi 
tezaurul refăcut, din nou în zona Luceriei, unde tocmai începea 
stringerea recoltei. În cursul acestui marş de durată, el nu 
întîlnise nicăieri o rezistenţă făţişă, dar nici nu găsise vreun 
aliat. Dîndu-şi bine seama că nu avea altă posibilitate decit să-şi 
instaleze tabăra de iarnă în mijlocul cîmpiei, a început dificila 
operaţiune de a aduna resursele necesare armatei pentru iarnă 
de pe lanurile inamicilor, folosind pentru aceasta armata însăşi. 
În acest scop, el alesese ţinutul nordic al Apuliei, predominant 


de cîmpie, care oferea din belşug cereale şi furaje şi putea fi 
stăpînit în întregime de către cavaleria sa, superioară. La 
Gerunium, la cinci mile germane la nord de Luceria, el a ridicat o 
tabără întărită, din care plecau în fiecare zi două treimi din 
armată, însărcinate cu strîngerea proviziilor, Hannibal rămînînd 
pe poziţie cu celelalte trupe pentru a acoperi tabăra şi 
detaşamentele  dimprejur. Comandantul cavaleriei, Marcus 
Minucius, care comanda în tabăra romană ca locţiitor în absenţa 
dictatorului, a considerat că e momentul oportun să se apropie 
mai mult de inamic şi şi-a deplasat tabăra în ţinutul larinat; pe 
de o parte, prin simpla prezenţă a deranjat aici detaşamentele 
şi, prin aceasta, aprovizionarea armatei inamice ; pe de altă 
parte, printr-o serie de încăierări norocoase, în care trupele sale 
au ieşit victorioase în faţa diferitelor detaşamente feniciene şi 
chiar în faţa lui Hannibal, a reuşit să-i respingă pe adversari din 
poziţiile lor înaintate şi să-i oblige să se concentreze la 
Gerunium. Vestea despre aceste succese, care au ajuns uşor 
exagerate în capitală, a dezlănţuit furtuna împotriva lui Quintus 
Fabius. In parte, era justificată. Oricît de înţelept fusese din 
partea Romei să se menţină în defensivă, aşteptind victoria 
decisivă prin înfometarea inamicului, era vorba totuşi de un 
ciudat sistem de apărare şi de înfometare, graţie căruia inamicul 
pustiise nestingherit întreaga Italie Centrală sub privirile unei 
armate romane egale ca număr şi se aprovizionase, devastind 
fără milă, pentru iarna întreagă. Nu la fel înţelesese Publius 
Scipio să menţină poziţia defensivă cînd comanda în Valea 
Padului, iar încercarea succesorului său de a-l imita eşuase într- 
o asemenea manieră la Casilinum, încît oferise destule motive 
pentru clevetitorii capitalei. Era uimitor că, după ce Hannibal le 
oferise exemple ale superiorității feniciene şi ale zădărniciei 
ajutorului acordat de către romani, comunităţile italice persistau 
în fidelitatea lor, dar cît timp vor mai putea suporta greutatea 
îndoită a războiului şi se vor mai putea lăsa jefuite sub privirile 
trupelor romane şi ale propriilor contingente? În sfîrşit, în ceea 
ce priveşte armata romană, nu se poate pretinde că ea îl obliga 
pe general la această strategie; ea se compunea, într-adevăr, în 
parte din miliții recrutate în aceste împrejurări, dar nucleul ei 
era constituit totuşi de legiunile încercate de la Ariminum şi, 
departe de a fi descurajată de ultimele înfringeri, era indignată 
de sarcina puţin glorioasă pe care i-o impusese generalul său, 


„lacheul lui Hannibal”, şi cerea cu insistenţă să fie dusă în faţa 
inamicului. În adunările poporului s-au pronunţat invective 
violente împotriva bătrînului încăpăţinat; adversarii săi politici, 
în frunte cu fostul pretor Gaius Terentius Varro, preluară 
conducerea opoziţiei - nu trebuie uitat că dictatorul era, practic, 
desemnat de către senat şi că această magistratură era 
considerată o chezăşie a partidului conservator - şi, în 
asentimentul soldaților nemulțumiți şi al proprietarilor 
pămînturilor pustiite, impuseseră o rezoluție absurdă şi 
neconstituţională, prin care dictatura, care era menită să 
elimine în vremuri de restrişte neajunsurile conducerii supreme 
divizate, fu conferită şi lui Marcus Minucius, pînă atunci 
locotenent al lui Quintus Fabius, împuternicindu-l aşadar cu 
aceeaşi autoritate ca şi pe acesta. Astfel, armata romană, după 
ce abia fusese reunită înlăturindu-se astfel o periculoasă 
diviziune în două corpuri distincte, nu numai că a fost din nou 
separată, dar în fruntea celor două jumătăţi au fost numiţi 
comandanţi care aveau, evident, concepţii strategice cu totul 
opuse. Quintus Fabius s-a limitat, bineînţeles, şi mai mult decit 
înainte la inactivitatea sa sistematică; Marcus Minucius, nevoit 
să-şi justifice titlul de dictator pe cîmpul de bătălie, a atacat 
precipitat şi ar fi fost nimicit dacă colegul său, sosind la timp cu 
un contingent proaspăt, n-ar fi evitat o catastrofă de proporţii. 
Acest ultim eveniment justifica într-o anumită măsură sistemul 
rezistenţei pasive. Dar, în realitate, Hannibal atinsese pe deplin 
ceea ce putea fi atins în această campanie cu ajutorul armelor; 
nici una dintre operaţiunile sale majore nu-i fusese dejucată, nici 
de adversarul  cumpătat, nici de cel impetuos, iar 
aprovizionarea, deşi întîmpinase greutăţi, reuşise în ansamblu 
atit de bine, încît armata din tabăra de la Gerunium a iernat fără 
dificultate. Nu „Zăbavnicul” a salvat Roma, ci structura solidă a 
confederației şi, poate în aceeaşi măsură, ura naţională a 
occidentalilor faţă de bărbatul fenician. 

Cu toate eşecurile, orgoliul Romei rămăsese tot atit de 
neştirbit ca şi confederaţia romană. Darurile oferite de către 
regele Hieron al Siracusei şi de către oraşele greceşti din Italia 
pentru campania următoare - războiul îi afecta pe greci în mai 
mică măsură decit pe ceilalţi aliaţi italici ai Romei, întrucît nu 
trebuiau să trimită contingente pentru armata confederată - au 
fost refuzate cu mulţumiri; conducătorii iliri au fost avertizaţi să 


nu amine plata tributului; mai mult, s-a trimis o nouă solie 
regelui Macedoniei pentru a cere extrădarea lui Demetrius din 
Pharos. Cea mai mare parte a senatului, în ciuda cvasilegitimării 
pe care evenimentele recente o conferiseră sistemului de 
temporizare al lui Fabius, era totuşi ferm decisă să părăsească 
această strategie care ruina statul încet, dar sigur; dacă 
dictatorul popular dăduse greş cu strategia sa mai activă, eşecul 
său era atribuit, şi poate nu pe nedrept, faptului că fusese luată 
o jumătate de măsură şi că-i fuseseră subordonate prea puţine 
trupe. Se luă hotărîrea de a remedia acest neajuns şi de a 
echipa o armată cum Roma nu mai văzuse; opt legiuni, fiecare 
cu cîte o cincime peste efectivul obişnuit şi un număr 
corespunzător de aliaţi, suficiente pentru a-l nimici pe inamicul 
care nu avea nici jumătate din aceste forţe. În afară de aceasta, 
s-a hotărit ca o legiune, sub conducerea pretorului Lucius 
Postumius, să se deplaseze în Valea Padului, pentru a-i 
determina, pe cît posibil, pe celții care serveau în armata lui 
Hannibal să se reîntoarcă în patrie. Aceste hotăriri erau 
judicioase; nu mai rămiînea decit să se ia o decizie la fel de 
judicioasă în ceea ce priveşte comanda supremă. Strategia 
rigidă a lui Quintus Fabius şi calomniile demagogilor pe care 
aceasta le  generase făcuseră dictatura şi senatul mai 
nepopulare ca niciodată; în rîndul poporului circula zvonul, de 
care conducătorii lui nu erau, probabil, cu totul străini, că 
senatul ar prelungi războiul intenţionat. Cum nu se putea 
recurge la desemnarea unui dictator, senatul a încercat să 
asigure alegerea unor consuli capabili, ceea ce nu a avut alt 
efect decît aţiţarea slăbiciunii şi încăpăţinării. Senatul reuşi cu 
mari dificultăţi să impună pe unul dintre candidaţii săi, pe Lucius 
Aemilius Paullus, care condusese cu pricepere războiul iliric din 
anul 535 (219) (p. 381); majoritatea covirşitoare a cetăţenilor i- 
a oferit drept coleg pe Marcus Terentius Varro, candidatul 
partidului popular, un bărbat incapabil, cunoscut numai prin 
opoziţia înverşunată împotriva senatului şi îndeosebi prin 
iniţiativa de a-l propune pe Marcus Minucius ca al doilea 
dictator, şi care nu oferea altă recomandare poporului decit o 
origine umilă şi o obrăznicie grosolană. În timp ce la Roma se 
făceau aceste pregătiri în vederea campaniei următoare, 
războiul reîncepuse deja în Apulia. Imediat ce anotimpul i-a 
permis-o, Hannibal,  determinind ca întotdeauna cursul 


războiului şi luînd iniţiativa ofensivei, a părăsit Gerunium 
îndreptîndu-se către sud, a trecut Aufidus depăşind Luceria şi a 
cucerit fortăreaţa de la Canae (între Canosa şi Barletta), care 
domina cîmpia de la Canusium şi care fusese pînă atunci unul 
dintre principalele depozite ale romanilor. Armata romană, care, 
după ce Quintus Fabius îşi depusese candidatura la jumătatea 
toamnei, conform constituţiei, era comandată de Gnaeus 
Servilius şi Marcus Regulus, mai întîi consuli, apoi proconsuli, n- 
a putut evita pierderea substanţială. Atit din considerente 
militare, cît şi politice, devenise mai necesară decit oricînd 
oprirea progreselor lui Hannibal printr-o bătălie în cîmp deschis. 
Cu ordine în acest sens, cei doi noi comandanţi supremi, Paullus 
şi Varro, au ajuns în Apulia la începutul verii anului 538 (216). 
Impreună cu cele patru legiuni noi şi contingentul corespunzător 
al italicilor, armata romană număra 80.000 de soldaţi pedeştri, 
jumătate cetăţeni, jumătate aliaţi, şi 6.000 de călăreţi, dintre 
care o treime erau cetăţeni, două treimi aliaţi; armata lui 
Hannibal număra, dimpotrivă, 10.000 de călăreţi, dar numai 
40.000 de pedestraşi. Hannibal nu dorea nimic mai mult decit o 
bătălie, şi aceasta nu din considerentele amintite mai sus, ci mai 
ales pentru că vasta întindere a cîmpiei apulice îi permitea să-şi 
pună în valoare întreaga superioritate a cavaleriei, iar 
aprovizionarea armatei sale numeroase devenise deosebit de 
dificilă, cu toată superioritatea cavaleriei, din cauza vecinătăţii 
inamicului de două ori mai puternic şi sprijinit de un sistem de 
fortărețe. Comandanții armatei romane erau, de asemenea, cum 
am spus, decişi să ofere bătălia şi se apropiaseră în acest scop 
de inamic: dar cei mai clarvăzători dintre ei, văzînd 
superioritatea poziţiei lui Hannibal, hotăriră să aştepte mai întîi, 
aşezindu-se pur şi simplu în vecinătatea inamicului pentru a-l 
determina să se retragă şi să accepte bătălia pe un teren mai 
puţin favorabil lui. În acest scop, Paullus a aşezat în faţa poziţiei 
cartagineze de la Cannae de pe malul drept al lui Aufidus două 
tabere mai în amonte, una mai mare pe malul drept, una mai 
mică la o distanţă de aproximativ un sfert de milă de prima pe 
malul stîng, în apropierea celei a inamicului, pentru a-i stînjeni 
aprovizionarea cu furaje pe ambele maluri ale rîului. Dar o 
asemenea pedanterie militară i-a displăcut consulului democrat; 
se discutase doar că această campanie nu era organizată pentru 
a-i lăsa pe soldaţi să stea de pază, ci ca să-şi întrebuinţeze 


săbiile. În consecinţă, el a dat ordinul ca inamicul să fie atacat 
oricind şi oriunde s-ar fi aflat. După străvechiul obicei, atit de 
absurd, votul decisiv în consiliul de război aparţinea alternativ 
celor doi comandanţi supremi; supunerea era aşadar obligatorie 
şi voinţa eroului de pe stradă trebuia împlinită. Doar un 
detaşament de 10.000 de soldaţi a rămas în tabăra principală a 
romanilor cu ordinul de a pune stăpinire asupra celei 
cartagineze în timpul bătăliei, blocînd astfel retragerea armatei 
inamice prin traversarea rîului. În zorii zilei de 2 august, după 
calendarul necorectat, prin iunie, după cel corectat, grosul 
armatei romane a traversat rîul, în acest anotimp cu cotele 
scăzute, nestingherind astfel prea mult mişcările trupelor; 
trupele s-au rînduit în linie de bătaie lîngă tabăra romană 
secundară, mai apropiată de inamic, între cea romană principală 
şi cea cartagineză, care fusese deja scena luptelor dintre 
avanposturi în vasta cîmpie care se întinde pe malul stîng al 
rîului. Armata cartagineză i-a urmat, traversînd şi ea rîul pe care 
se sprijinea atit flancul drept roman, cît şi cel stîng cartaginez. 
Cavaleria romană era aşezată pe flancuri: o diviziune mai slabă, 
alcătuită din cetăţeni, pe flancul drept, lîngă rîu, fiind condusă 
de către Paullus, cealaltă, mai puternică, alcătuită din aliaţi, pe 
cel stîng, spre cîmpie, fiind condusă de către Varro. In centru se 
afla pedestrimea, în rînduri neobişnuit de dese, sub comanda 
proconsulului Gnaeus Servilius. In faţa acestuia, Hannibal şi-a 
rinduit pedestrimea în formă de semilună, astfel încît trupele 
celtice şi iberice, în armura lor naţională, formau partea 
avansată a centrului, libienii, înarmaţi ca romanii, formau, de 
amîndouă părţile, flancurile retrase. Intreaga cavalerie grea era 
plasată în partea orientată spre rîu, sub comanda lui Hasdrubal, 
iar în partea orientată spre cîmpie se afla cavaleria uşoară a 
numizilor. După o încăierare de scurtă durată între avanposturi, 
fu degajată întreaga linie. În locul unde cavaleria uşoară a 
cartaginezilor lupta împotriva cavaleriei grele a lui Varro, 
conflictul se prelungi indecis sub şarjele continue ale numizilor. 
În centru, dimpotrivă, legiunile spulberară, pur şi simplu, trupele 
spaniole şi galice cu care se angajase mai întîi lupta, învingătorii 
fructificînd grabnic avantajul lor şi precipitindu-se la atac. Intre 
timp, Fortuna îi părăsise pe romani pe flancul drept. Hannibal 
încercase din nou să dea de lucru flancului stîng al cavaleriei 
inamice, pentru a-l putea folosi pe Hasdrubal cu întregul său 


efectiv împotriva celui drept, mai slab, pe care să-l risipească 
mai întîi. După o rezistenţă curajoasă, cavaleria romană 
începuse să piardă teren, iar cei care n-au fost măcelăriți au fost 
urmăriţi de-a lungul rîului şi risipiţi în cîmpie; Paullus, rănit, 
galopă spre centru pentru a schimba soarta legiunilor sau, dacă 
nu, s-o împartă cu ele. Acestea, pentru urmărirea mai sigură a 
victoriei asupra infanteriei inamice înaintate, îşi transformaseră 
ordinea dintr-una frontală într-o coloană de atac care pătrundea 
precum o pană în centrul inamic. In această poziţie, ele au fost 
atacate violent de pedestrimea libiană, care le învăluise din 
dreapta şi din stînga, o parte dintre ele fiind obligate să se 
oprească pentru a face faţă atacurilor din flancuri; astfel, 
înaintarea stagna complet şi masa de infanterişti, şi aşa prea 
strinsă, nu mai avea posibilitatea să se desfăşoare. Între timp, 
Hasdrubal, după ce înfrînsese definitiv trupele lui Paullus, îşi 
adunase şi-şi rînduise din nou cavaleria, conducînd-o în spatele 
centrului inamic spre flancul lui Varro. Cavaleria italică a 
acestuia, deja ocupată suficient cu numizii, se risipi repede în 
faţa atacului îndoit. Hasdrubal, lăsînd urmărirea fugarilor pe 
seama numizilor, şi-a aranjat pentru a treia oară escadroanele, 
pentru a le arunca în spatele infanteriei romane. Această ultimă 
lovitură a fost decisivă. Fuga a fost imposibilă, cruţarea, o iluzie; 
poate niciodată o armată de asemenea proporţii n-a fost 
distrusă atît de complet pe cîmpul de bătălie, cu pierderi minime 
ale adversarului, aşa cum a fost aceea romană la Cannae. 
Hannibal nu pierduse decit 6.000 de soldaţi, două treimi dintre 
aceştia fiind celți, loviți de primul atac al legiunilor. În schimb, 
dintre cei 76.000 de romani rînduiţi în liniile de bătaie, 70.000 
acopereau cîmpul, printre ei fiind consulul Lucius Paullus, 
proconsulul Gnaeus Scipio, două treimi dintre ofiţerii de stat- 
major, 80 de bărbaţi de rang consular. Numai consulul Marcus 
Varro a fost salvat de prezenţa sa de spirit şi de calul său iute; 
ajungînd la Venusia, el nu s-a sfiit să supravieţuiască acestui 
dezastru. Garnizoana taberei romane, care număra 10.000 de 
soldaţi, a căzut, în majoritatea ei, în captivitate; numai citeva 
mii de soldaţi, în parte din garnizoană, în parte din front, au 
reuşit să se refugieze la Canusium. Şi ca şi cum sfîrşitul ar fi fost 
hotărit, înainte de încheierea anului legiunea trimisă în Galia a 
intrat într-o ambuscadă şi a fost nimicită în întregime de către 
gali, împreună cu generalul ei, Lucius Postumius, consulul 


desemnat pentru anul următor. 

Acest succes fără precedent părea să ducă în sfirşit la 
realizarea marii combinaţii politice pentru care Hannibal venise 
în Italia. Ce-i drept, el îşi clădise planul în primul rînd pe armata 
sa; dar, cunoscînd bine puterea adversă, aceasta urma să fie în 
sistemul său numai avangarda, pentru a cărei susţinere urmau 
să se unească, treptat, puterile occidentale şi ale Orientului, 
întru nimicirea orgoliosului oraş. Sprijinul care-i păruse a fi cel 
mai sigur, reîmprospătarea forţelor din Spania, a fost anihilat din 
cauza acţiunii energice şi curajoase a generalului Gnaeus Scipio, 
care fusese trimis aici. După traversarea Ronului de către 
Hannibal, acesta navigase la Emporiae şi luase în stăpînire mai 
întîi coasta dintre Pirinei şi Ebru, iar după înfringerea lui Hanno, 
şi inclusiv partea continentală (536, 218). În anul următor (537, 
217), nimicise flota cartagineză în faţa gurii Ebrului, iar după ce 
fratele său Publius, viteazul apărător al Văii Padului, îi 
completase forţele cu 8.000 de soldaţi, el traversase Ebrul şi 
înaintase pînă în apropiere de Saguntum. Ce-i drept, Hasdrubal 
încercase, conform ordinului primit de la fratele său, să treacă 
Pirineii cu o armată în anul următor (538, 216); dar Scipionii îi 
blocaseră trecerea peste Ebru, învingîndu-l complet aproximativ 
în aceeaşi perioadă în care Hannibal triumfa la Cannae. 
Populaţia numeroasă a celtiberilor şi multe alte triburi spaniole 
trecuseră de partea Scipionilor; aceştia stăpineau marea şi 
trecătorile Pirineilor şi, pe deasupra, coasta galică datorită 
masalioţilor fideli. Hannibal nu putea să se aştepte aşadar la nici 
un ajutor din Spania. Cartagina, la rîndul ei, făcuse pînă acum 
pentru generalul său ceea ce era de aşteptat de la ea; escadre 
feniciene amenințau coastele Italiei şi cele ale insulelor romane 
şi apărau Africa în eventualitatea unei debarcări romane. 
Aceasta era tot. Un sprijin substanţial era împiedicat nu atît de 
imposibilitatea cunoaşterii poziţiei lui Hannibal şi de lipsa unui 
port de ancorare în Italia, cît mai ales de obişnuinţa, deprinsă 
de-a lungul anilor, că armata spaniolă se întreţine singură şi, 
înainte de toate, de opoziţia partidei pacifiste. Hannibal suferea 
din plin de pe urma acestei pasivităţi de neiertat; în ciuda 
economiei de bani şi de soldaţi, visteria începuse să i se 
golească, solda era neplătită, iar rîndurile soldaţilor săi 
începuseră să se rărească. Dar acum, ştirea despre victoria de 
la Cannae a redus chiar şi partidul opoziţiei la tăcere. Senatul 


cartaginez a hotărît să-i pună la dispoziţie generalului subvenţii 
însemnate, în parte în bani, în parte în soldaţi recrutaţi din 
Spania şi Africa, printre altele 4.000 de cavaleri numizi şi 40 de 
elefanţi, şi să poarte războiul cu mai multă energie atit în 
Spania, cît şi în Italia. Alianţa ofensivă dintre Cartagina şi 
Macedonia, despre care se discuta de multă vreme, fusese 
amiînată mai întîi din cauza morţii neaşteptate a lui Antigonos, 
apoi din cauza nehotărîrii succesorului său, Filip, şi a războiului 
inoportun declanşat împreună cu aliaţii săi împotriva etolienilor 
(534-537, 220-217). Abia acum, după bătălia de la Cannae, 
Demetrius din Pharos a găsit audienţă la Filip făgăduindu-i că va 
renunţa la posesiunile sale ilirice în favoarea Macedoniei - 
acestea trebuiau, bineînţeles, să fie recucerite mai întîi de la 
romani; abia acum curtea de la Pella a intrat în alianţă cu 
Cartagina. Macedonia accepta să trimită o armată de debarcare 
pe coasta estică a Italiei, fiindu-i asigurată, în schimb, 
retrocedarea posesiunilor romane din Epir. În Sicilia, regele 
Hieron urmase în anii de pace o politică de neutralitate, în 
măsura în care aceasta nu periclita propria securitate, iar în 
timpul crizelor periculoase de după pacea cu Roma îşi dovedise 
bunăvoința faţă de cartaginezi, îndeosebi trimiţindu-le grîu. Fără 
îndoială, a asistat cu părere de rău la noua ruptură dintre 
Cartagina şi Roma; el nu putea s-o împiedice însă şi, cînd 
aceasta s-a produs, el a rămas în continuare, prudent, fidelul 
Romei. La puţină vreme după acest eveniment (toamna anului 
538, 216), moartea îl răpi după o guvernare de 54 de ani. 
Nepotul şi succesorul înţeleptului bătrîn, tînărul şi incapabilul 
Hieronymus, a intrat imediat în negocieri cu diplomaţii 
cartaginezi; şi întrucît aceştia nu s-au opus cererii de a-i ceda 
Sicilia pînă la vechea graniţă siculo-cartagineză şi apoi, cînd 
pretenţiile au devenit exagerate, de a-i asigura prin tratat 
posesiunea asupra întregii insule, el a intrat în alianţă cu 
Cartagina şi a dat ordin ca flota siracuzană să se unească cu 
aceea cartagineză care venise să amenințe Siracusa. Situaţia 
flotei romane de la Lilybaeon, care avusese deja mult de furcă 
cu a doua escadră cartagineză staționată la Insulele Aegate, 
deveni deodată foarte critică; în acelaşi timp, trupele 
concentrate la Roma în vederea îmbarcării spre Sicilia au trebuit 
să fie utilizate, după dezastrul de la Cannae, în alte scopuri mai 
presante. 


Hotăritor însă era faptul că, în sfîrşit, edificiul confederației 
italice începea să se clatine, după ce rezistase doi ani loviturilor 
unui greu război. De partea lui Hannibal trecură Arpi, din Apulia, 
şi Uzentum, din Mesapia - două oraşe străvechi, prejudiciate 
serios de coloniile romane Luceria şi Brundisium; toate oraşele 
brutienilor - care luaseră de fapt iniţiativa -, cu excepţia 
petelinilor şi consentinilor, care trebuiră să fie mai întîi înfrînţi 
pentru a ceda; cea mai mare parte a lucanienilor; picenţii 
transplantaţi în zona de la Salernum; hirpinii, samniţii, cu 
excepţia pentrienilor; în sfîrşit, Capua, al doilea oraş al Italiei, 
care putea să desfăşoare în bătălie 30.000 de pedestraşi şi 
4.000 de cavaleri şi a cărei trecere de partea cartaginezilor a 
antrenat-o şi pe aceea a oraşelor vecine Atella şi Calatia. Ce-i 
drept, partida aristocratică, legată prin multe fire de interesele 
romanilor, s-a opus pretutindeni, mai ales la Capua, acestei 
schimbări de alianţă, iar luptele interne îndirjite care izbucniră 
din cauza aceasta au micşorat foarte mult avantajele pe care 
Hannibal le-a putut obţine prin această înmulţire a aderenţilor. 
La Capua, de exemplu, s-a văzut silit să aresteze pe unul dintre 
conducătorii partidei aristocratice, pe Decius Magius, care apăra 
cu înverşunare alianţa cu romanii chiar şi după ocuparea cetăţii 
de către fenicieni, şi să-l trimită la Cartagina, oferind astfel 
dovada, foarte dezavantajoasă pentru el, cu privire la valoarea 
minimă a libertăţii şi suveranităţii abia garantate solemn 
campanienilor de către generalul însuşi. În schimb, grecii din 
Italia meridională nu au renunţat la alianţa cu romanii, atitudine 
în care nu poate fi trecut cu vederea rolul garnizoanelor romane, 
dar mai ales datorită urii, tradiţionale, a elenilor faţă de fenicieni 
şi faţă de noii aliaţi ai acestora, lucanienii şi brutienii, ca şi 
datorită ataşamentului lor faţă de Roma, care folosise fiecare 
prilej pentru a-şi manifesta filoelenismul şi arătase faţă de grecii 
Italiei o clemenţă neobişnuită. Astfel, grecii Campaniei, Neapolis 
îndeosebi, au rezistat curajoşi în faţa lui Hannibal însuşi; la fel 
au acţionat, în Grecia Mare, Region, Turii, Metapontion şi 
Tarentum, cu toată situaţia lor periclitată; Crotona şi Locri, în 
schimb, au fost, în parte, luate cu asalt de către brutienii şi 
fenicienii uniţi, în parte, au fost silite să capituleze, iar locuitorii 
din Crotona au fost transferați la Locri, după care colonişti 
brutieni ocupară acest important port maritim. Se înţelege de la 
sine că latinii din Italia meridională, stabiliţi la Brundisium, 


Venusia, Paestum, Cosa, Cales, au păstrat o fidelitate 
nezdruncinată față de Roma. Acestea erau doar fortărețele 
cuceritorilor, stabilite într-o ţară străină, iar coloniştii fuseseră 
aşezaţi pe teritoriul indigenilor, fiind duşmăniţi de către vecinii 
lor; în interesele lor ar fi lovit în primul rînd adeverirea 
promisiunii lui Hannibal de a restabili străvechile frontiere ale 
comunităţilor italice. Acelaşi lucru este valabil şi pentru întreaga 
Italie de mijloc, cel mai vechi domeniu al stăpînirii romane, unde 
datina şi limba latină prevalau deja pretutindeni şi unde 
populaţia se simţea mai degrabă egală stăpiînilor decit supusă 
acestora. Adversarii lui Hannibal din senatul cartaginez n-au 
uitat să aducă în discuţie faptul că nici un singur cetăţean 
roman, nici o singură comunitate latină nu se aruncase în 
braţele Cartaginei. Acest fundament al puterii romane nu putea 
să fie distrus decit asemenea zidurilor ciclopice, piatră cu piatră. 

Acestea au fost consecinţele zilei de la Cannae, în care a 
fost nimicită floarea soldaţilor şi ofiţerilor confederației, a şaptea 
parte din numărul total al italicilor în stare să poarte armele. A 
fost o pedeapsă crudă, dar meritată pentru gravele erori 
politice, care trebuie să fie imputate nu numai unor bărbaţi 
incapabili sau rău intenţionaţi, ci însuşi poporului roman. 
Constituţia croită pentru mica cetate nu se mai potrivea unei 
mari puteri; era pur şi simplu imposibil ca problema comandei 
armatelor oraşului într-un asemenea război să mai fie 
încredinţată an de an cutiei Pandorei, adică urnei electorale. 
Intrucit o revizuire fundamentală a constituţiei, dacă era 
vreodată posibilă, nu putea fi întreprinsă în aceste circumstanţe, 
nu rămiînea altă soluţie decit trecerea efectivă a responsabilităţii 
supreme în acest război în seama senatului, unica autoritate 
capabilă să confere şi să prelungească comanda, iar comiţiilor 
să li se rezerve numai simpla formalitate a confirmării. 
Succesele strălucite ale Scipionilor pe teatrul de război din 
Spania demonstraseră ce se putea obţine pe această cale. Dar 
demagogia politică, care atacase deja fundamentul aristocratic 
al constituţiei, pusese stăpiînire asupra conducerii războiului din 
Italia; acuzaţia, absurdă, că nobilii ar fi conspirat cu inamicul 
extern produsese o impresie adîncă în rîndurile „poporului”. 
Salvatorii, de la care mulţimea credulă aştepta minunile, Gaius 
Flaminius şi Marcus Varro, amindoi „oameni noi” şi dintre cei 
mai devotați prieteni ai poporului, fuseseră desemnaţi, aşadar, 


de către această mulţime, după expunerea planurilor lor de 
operaţiuni în for, în mijlocul aclamaţiilor, să le traducă în fapte, 
iar rezultatele erau bătăliile de la Lacul Trasimenus şi de la 
Cannae. Sarcina de a conduce operaţiunile revenea în mod 
obligatoriu senatului. Era datoria senatului, care acum îşi 
înţelegea mai bine atribuţiile decît atunci cînd rechemase 
jumătate din armata lui Regulus din Africa, să preia conducerea 
operaţiunilor şi să se opună unor asemenea hotăriri funeste; dar 
şi el, atunci cînd prima dintre aceste înfringeri îi pusese cîrma în 
mînă, nu acţionase fără a se lăsa influenţat de interesele de 
partid. Oricît de deplasată ar fi comparaţia lui Quintus Fabius cu 
aceşti Cleoni romani, nici el nu purtase războiul numai ca 
militar, ci se cramponase de defensiva sa rigidă înainte de toate 
ca adversar politic al lui Gaius Flaminius, iar în abordarea 
disensiunilor cu locţiitorul său făcuse totul pentru a le adinci, şi 
aceasta într-o epocă ce impunea în primul rînd unitate. Prima 
consecinţă fusese că instrumentul cel mai important, pus la 
îndemiîna senatului de către înţelepciunea strămoşilor tocmai 
pentru asemenea cazuri, dictatura, se spulberase în mîinile sale. 
Dar prăbuşirea catastrofală a puterii romane nu se datora nici 
lui Quintus Fabius, nici lui Marcus Varro, ci neîncrederii dintre 
guvernatori şi  guvernaţi, antagonismului dintre senat şi 
cetăţeni. Dacă salvarea şi restaurarea statului era încă posibilă, 
ea trebuia să debuteze cu restabilirea unităţii şi încrederii la 
Roma. |nţelegerea acestor necesităţi şi, fapt ce deţine o 
pondere mai mare, traducerea lor în fapt, realizarea lor prin 
suprimarea tuturor recriminărilor au constituit gloria şi onoarea 
perenă a senatului roman. În momentul în care Varro - unicul 
dintre generali care comandase în bătălie - s-a reîntors la Roma 
şi senatorii romani i-au ieşit înaintea porţilor şi i-au mulţumit că 
nu-şi pierduse speranţa în salvarea patriei, nu s-au rostit vorbe 
goale, ascunzînd sub o frazeologie bogată profunda dezamăgire, 
nici nu a fost vorba de batjocorirea amară a unui nenorocit: 
aceasta a însemnat încheierea unei păci între guvernatori şi 
guvernaţi. În faţa gravităţii împrejurărilor şi importanţei unui 
asemenea apel, cicălelile demagogice au încetat; de acum 
înainte, întreaga Romă cugeta asupra mijloacelor pentru 
înlăturarea în comun a primejdiei comune. Quintus Fabius, al 
cărui curaj dîrz a servit statului în acest moment decisiv mai 
mult decit toate faptele de arme, şi ceilalţi senatori distinşi au 


luat iniţiativa în toate acţiunile, redind cetăţenilor încrederea în 
forţele proprii şi în viitor. Senatul şi-a păstrat atitudinea sa 
fermă şi de neclintit într-o perioadă în care soli din toate părţile 
se grăbeau să ajungă la Roma pentru a vesti bătăliile pierdute, 
trădarea aliaţilor, capturarea posturilor şi a depozitelor şi pentru 
a cere întăriri pentru Valea Padului şi Sicilia; şi aceasta cînd 
ltalia era abandonată, iar Roma însăşi nu avea o garnizoană. 
Adunările mulţimii la porţile oraşului au fost interzise, gură- 
cască şi femeile erau trimişi acasă, perioada de doliu pentru cei 
căzuţi în luptă a fost limitată la 30 de zile, pentru ca serviciul 
zeilor bucuriei, de la care erau excluşi cei care purtau doliu, să 
nu fie întrerupt prea mult timp, întrucît numărul celor ucişi era 
atit de mare, încît aproape că nu exista familie care să nu 
deplîngă vreo pierdere. Între timp, cei care scăpaseră de pe 
cîmpul de bătălie fuseseră adunaţi la Canusium de către doi 
destoinici tribuni militari, Appius Claudius şi Publius Scipio cel 
Tinăr; acesta a reuşit, prin înflăcărarea sa antrenantă şi datorită 
săbiilor ridicate ale prietenilor săi, să schimbe cugetul acelor 
domni tineri care, într-un acces de nevolnică disperare, se 
gîndeau să emigreze dincolo de mare. Acestora li s-a adăugat, 
cu o mînă de oameni, consulul Marcus Varro; cu timpul s-au 
adunat aici aproximativ două legiuni; senatul a ordonat ca 
acestea să fie reorganizate şi le-a degradat obligîndu-le la 
ruşinosul serviciu militar fără soldă. Generalul incapabil a fost 
rechemat la Roma, invocîndu-se un pretext convenabil; 
comanda supremă a fost preluată de câtre pretorul Marcus 
Claudius Marcellus, încercat în cursul războaielor galice, care 
fusese desemnat să conducă flota de la Ostia la Sicilia. Au fost 
făcute cele mai mari eforturi pentru a organiza o armată 
pregătită pentru bătălie. Latinii au fost somaţi să-şi aducă 
contribuţia pentru înlăturarea primejdiei comune; Roma însăşi a 
dat un bun exemplu şi a încorporat toată populaţia masculină 
care trecuse de virsta copilăriei, a înarmat sclavii pentru datorii 
şi criminalii, ba chiar a încorporat 8.000 de sclavi cumpăraţi pe 
cheltuiala statului. Întrucît lipseau armele, templele au fost 
golite de vechile arme ale învinşilor, iar toate atelierele au fost 
puse în funcţiune. Senatul a fost completat nu cu latini, cum 
cereau patrioţii timizi, ci cu cetăţenii romani cei mai îndreptăţiţi. 
Hannibal s-a oferit să elibereze prizonierii pe socoteala 
tezaurului public; acest lucru i-a fost refuzat, iar solul cartaginez 


care sosise cu o delegaţie din partea captivilor n-a fost lăsat să 
intre în oraş; nimic nu trebuia să dea naştere ideii că senatul s- 
ar gindi la pace. Aliaţii nu trebuiau să creadă că Roma ar începe 
concilierea, iar cetăţeanul cel mai umil trebuia să înţeleagă că, 
pentru el, ca şi pentru toţi ceilalţi, pacea este imposibilă, iar 
salvarea se află numai în victorie. 


Capitolul VI 
Războiul lui Hannibal de la Cannae pînă la Zama 


Scopul expediției italice a lui Hannibal fusese dizolvarea 
confederației italice; la capătul celor trei campanii, acesta a fost 
realizat, în măsura în care fusese realizabil. Nu putea fi pus la 
îndoială faptul că, de vreme ce nu şi-au schimbat orientarea în 
urma zilei de la Cannae, comunităţile greceşti şi latine sau 
latinizate ale Italiei nu vor da înapoi din cauza fricii, ci vor putea 
fi supuse numai prin forţă, iar curajul disperat cu care se apărau 
împotriva fenicianului micile localităţi izolate sortite pierzaniei 
sigure, precum Petelia brutiană, prevestea cu claritate ce 
anume îl aştepta la marsi şi la latini. În cazul în care Hannibal 
considerase că va putea realiza mai mult pe această cale şi că 
va putea să-i cîştige şi pe latini de partea sa, aceste speranţe se 
dovediseră deşarte. Se pare însă că şi din alte puncte de vedere 
coaliția italică nu dăduse roadele aşteptate de Hannibal. Capua 
îşi rezervase de la început dreptul de a-i interzice lui Hannibal 
încorporarea forţată a cetăţenilor campanieni; orăşenii nu 
uitaseră comportarea lui Pyrrhos la Tarentum şi credeau, în 
naivitatea lor, că se pot sustrage concomitent atit stăpinirii 
romane, cît şi celei cartagineze. Samnium şi Lucania nu mai 
erau ceea ce fuseseră atunci cînd regele Pyrrhos plănuise să-şi 
facă intrarea la Roma în fruntea tineretului sabelic. Nu numai că, 
pretutindeni, reţeaua de fortărețe romane paralizase ţinuturile, 
dar stăpînirea romană îndelungată îi dezobişnuise pe locuitori 
de miînuirea armelor - contingentele pentru armata romană 
luate de aici erau nesemnificative -, stinsese ura străveche, 
atrăsese un număr mare de indivizi în sfera de interese ale 
comunităţii dominante. Într-adevăr, se trecea de partea 
învingătorului romanilor, după ce cauza Romei părea să fie 
pierdută pentru totdeauna; dar oricine era conştient că acum nu 
putea fi vorba de libertate, ci de schimbarea stăpinului italic cu 
cel fenician, iar teama - nu entuziasmul - a mînat comunităţile 
sabelice în braţele învingătorului. În asemenea împrejurări, 
războiul stagna în Italia. Hannibal, care stăpînea partea 
meridională a Italiei pînă la Volturnus şi Garganus, neputînd să 
abandoneze aceste ţinuturi precum abandonase ţara celților, 


trebuia să apere acum şi el o graniţă, care nu putea fi lăsată 
nesupravegheată fără consecinţe nefaste, iar pentru apărarea 
ținuturilor ocupate în faţa fortăreţelor care-l sfidau pretutindeni 
şi împotriva armatelor atacatoare dinspre nord şi pentru 
reluarea ofensivei dificile din Italia Centrală, forţele sale militare, 
o armată de aproximativ 40.000 de soldaţi, fără a socoti 
contingentele italice, erau cu totul insuficiente. Inainte de toate, 
el avea în faţă alţi adversari. Învățînd de pe urmele crudelor 
experienţe, romanii adoptaseră un sistem de război mai realist; 
ei desemnau în fruntea armatelor lor numai ofiţeri încercaţi şi 
prelungeau, cînd devenea necesar, durata comandei acestora. 
Aceşti generali nici nu observau de pe înălțimile dealurilor 
mişcările inamicului, nici nu se aruncau orbeşte asupra 
adversarului, atunci cînd îl întîlneau, ci păstrau calea de mijloc 
între temporizare şi precipitare, se instalau în tabere fortificate 
sub zidurile cetăților şi acceptau bătălia numai acolo unde 
victoria ducea la rezultate, iar înfringerea nu ducea la pierzanie. 
Sufletul acestei noi strategii era Marcus Claudius Marcellus. 
După ziua nefastă de la Cannae, senatul şi poporul îşi 
îndreptaseră privirile, cu o intuiţie salutară, asupra acestui 
bărbat viteaz şi deprins cu războiul şi-i încredinţaseră practic 
comanda supremă reală. El se şcolise în cadrul dificilului război 
sicilian împotriva lui Hamilcar şi-şi dovedise într-o manieră 
strălucită calităţile de talentat conducător, ca şi vitejia personală 
în timpul ultimelor campanii împotriva celților. Cu toate că 
depăşise de mult virsta de 50 de ani, energia tinereţii îi mai 
înfierbînta încă trupul : cu puţin timp înainte, el îl doborise pe 
conducătorul inamic de pe cal (p. 385) - primul şi unicul consul 
roman care a reuşit o asemenea faptă de arme. Viaţa lui era 
consacrată celor două divinităţi cărora le ridicase splendidul 
templu dublu de la Porta Capena, Virtuţii şi Vitejiei; şi dacă 
salvarea Romei din această primejdie extremă nu este meritul 
unuia singur, ci trebuie atribuită colectivităţi cetăţenilor romani, 
în general, şi senatului, îndeosebi, nimeni n-a contribuit mai 
mult la realizarea acestui edificiu colectiv decît Marcus 
Marcellus. 

De pe cîmpul de bătălie, Hannibal se îndreptase spre 
Campania. El cunoştea Roma mai bine decit naivii care 
considerau, în epoci antice şi moderne, că printr-un marş 
împotriva capitalei inamice lupta ar fi putut fi terminată. Este 


adevărat, tactica modernă decide un război pe cîmpul de 
bătălie; în epocile antice, în care sistemul de atac împotriva 
fortăreţelor era cu mult mai puţin dezvoltat decit sistemul de 
apărare, de nenumărate ori succesul deplin pe cîmpul de bătălie 
a eşuat în faţa zidurilor capitalei. Consiliul şi cetăţenii din 
Cartagina nu puteau fi în nici un fel comparaţi cu senatul şi 
poporul din Roma; primejdia în care se aflase Cartagina după 
prima expediţie a lui Regulus fusese cu mult mai amenințătoare 
decit cea în care se afla Roma după bătălia de la Cannae. ŞI 
totuşi, atunci Cartagina rezistase şi repurtase o victorie 
strălucită. Pe ce temei se putea crede că Roma îi va oferi acum 
învingătorului cheile sau că va accepta chiar o pace echitabilă? 
In loc de a sacrifica succese posibile şi importante prin astfel de 
demonstraţii vane sau de a pierde timpul cu asedierea cîtorva 
mii de refugiaţi în spatele zidurilor de la Canusium, Hannibal se 
deplasase imediat la Capua, înainte ca romanii să fi reuşit să 
trimită aici o garnizoană şi, în urma acestui marş, el 
determinase al doilea oraş din Italia să treacă, după îndelungi 
ezitări, de partea sa. Spera ca, din Capua, să pună stăpinire pe 
unul dintre porturile Campaniei, pentru a primi acolo întăririle pe 
care măreţele sale victorii le smulseseră din partea opoziţiei din 
patrie. 

Cînd romanii aflară în ce direcţie se îndrepta Hannibal, 
părăsiră şi ei Apulia, unde a rămas numai un contingent puţin 
numeros, şi-şi adunară restul forţelor pe malul drept al rîului 
Volturnus. Cu cele două legiuni rămase după dezastrul de la 
Cannae, Marcus Marcellus a înaintat pînă la Teanum Sidicinum, 
unde făcu joncţiunea cu trupele disponibile venite de la Roma şi 
Ostia, continuîndu-şi apoi marşul, în timp ce dictatorul Marcus 
Junius urma încet cu armata principală, organizată la repezeală, 
pînă la Casilinum pe Volturnus, cu intenţia de a salva Capua 
dacă mai era posibil. Aceasta se găsea, într-adevăr, deja în 
mîinile inamicului; în schimb, încercările lui de a cuceri Neapolis 
eşuaseră în faţa rezistenţei eroice a cetăţenilor, iar romanii 
sosiseră tocmai la timp pentru a cantona o garnizoană în acest 
important port. Aceeaşi fidelitate faţă de Roma o dovediră 
celelalte două cetăţi maritime mai mari, Cumae şi Nuceria. La 
Nola, lupta dintre partida poporului şi cea a senatorilor cu privire 
la trecerea de partea cartaginezilor era încă indecisă. 

Inştiinţat că prima cîştigă supremaţia, Marcellus a trecut 


rîul la Caiatia, a înconjurat armata inamică, urmînd linia colinelor 
de la Suessula, şi a ajuns la Nola, destul de repede pentru ao 
apăra atit împotriva inamicilor interni, cît şi împotriva celor 
externi. Mai mult, cu ocazia unui contraatac, el l-a constrîns pe 
Hannibal însuşi la defensivă, cu pierderi însemnate pentru 
acesta, un succes important mai degrabă prin efectul său moral 
decit prin rezultate concrete, fiind prima înfrîngere suferită de 
fenician. Ce-i drept, în Campania, Nuceria, Acerrae şi, după o 
rezistenţă dirză care s-a prelungit pînă în anul următor (539, 
215), Casilinum, cheia liniei de pe Volturnus, au căzut în miinile 
lui Hannibal, care a judecat sîngeros senatorii acestor oraşe, 
rămaşi fideli Romei. Teroarea este însă un nepotrivit mijloc de 
propagandă; romanii au reuşit, cu pierderi relativ minime, să 
depăşească momentele critice ale slăbiciunii iniţiale. Aşadar, 
războiul din Campania stagna, iar venirea iernii îl obliga pe 
Hannibal să se încartiruiască la Capua, a cărei opulenţă nu a 
avut o influenţă fastă asupra trupelor sale lipsite de adăposturi 
salubre timp de trei ani. În anul următor, războiul a luat o cu 
totul altă înfăţişare (539, 215). Incercatul general Marcus 
Marcellus, Tiberius Sempronius Gracchus, care se evidenţiase în 
campania anterioară în funcţia de comandant al cavaleriei 
dictatorului, şi bătrînul Quintus Fabius Maximus au preluat, 
Marcellus ca proconsul, ceilalţi doi în calitate de consuli, 
conducerea celor trei armate romane, destinate să încercuiască 
Capua şi pe Hannibal. Marcellus s-a sprijinit pe Nola şi Suessula, 
Maximus a ocupat poziţii pe malul drept al Volturnusului, lîngă 
Calles, iar Gracchus, de-a lungul țărmului, lîngă Liternum, pentru 
apărarea cetăților Neapolis şi Cumae. Campanienii care se 
îndreptară împotriva cetăţii Cumae, pentru a-i surprinde pe 
locuitori, au fost bătuţi decisiv de către Gracchus la trei mile de 
Cumae; Hannibal, care apăruse în faţa oraşului pentru a şterge 
această pată, a fost el însuşi înfrînt într-o încăierare şi, întrucît 
bătălia principală oferită de el n-a fost acceptată, s-a retras 
nemulţumit la Capua. În vreme ce romanii nu numai că 
păstraseră ceea ce deţinuseră în Campania, dar recuceriseră şi 
Compulteria şi alte localităţi mai mici, sosiră plîngeri vehemente 
din partea aliaţilor din est ai lui Hannibal. O armată romană sub 
conducerea  pretorului Marcus Valerius ocupase poziţii la 
Luceria, în parte pentru a supraveghea împreună cu flota 
romană coasta de est şi mişcările macedonenilor, în parte 


pentru a jefui, în înţelegere cu armata de la Nola, teritoriile 
samniţilor,  lucanienilor şi  hirpinilor răsculați. Pentru 
despresurarea acestora, Hannibal s-a întors mai întîi împotriva 
celui mai activ adversar al său, Marcus Marcellus, dar acesta a 
cîştigat sub zidurile Nolei o importantă victorie asupra armatei 
feniciene, care a trebuit să se retragă fără posibilitatea de 
reabilitare imediată şi să se deplaseze din Campania la Arpi, 
pentru a opri progresele armatei inamice în Apulia. Tiberius 
Gracchus o urmări împreună cu trupele sale, în timp ce celelalte 
două armate din Campania se pregăteau în vederea atacului 
asupra cetăţii Capua în primăvara următoare. 

Clarviziunea lui Hannibal nu fusese orbită de victorii. Era 
din ce în ce mai limpede că nu-şi va putea atinge țelul pe calea 
aceasta. Marşurile rapide, deplasarea continuă, amintind de 
aventură, a teatrului de război, cărora Hannibal le datora în 
esenţă succesele sale, luaseră sfîrşit; inamicul devenise mai 
prudent, iar noi întreprinderi erau imposibile din cauza 
necesităţii de a apăra ceea ce fusese cucerit. Nu se mai putea 
gîndi la ofensivă, iar defensiva era dificilă şi ameninţa să devină 
şi mai dificilă în anii viitori. El nu se putea amăgi că a doua parte 
a măreţei sale opere, supunerea latinilor şi cucerirea Romei, 
putea fi încheiată cu forţele proprii şi cu acelea ale aliaţilor săi 
italici. Încheierea cu succes a acestora depindea de consiliul de 
la Cartagina, de cartierul general de la Cartagena, de curţile de 
la Pella şi Siracusa. Dacă toate resursele din Africa, Spania, 
Sicilia şi Macedonia erau acum concentrate împotriva inamicului 
comun, dacă Italia meridională devenea locul de adunare pentru 
armatele şi flotele din vest, sud şi est, atunci se putea spera în 
împlinirea operei pe care avangarda condusă de el o începuse 
atit de strălucit. Mijlocul cel mai firesc şi mai uşor ar fi fost 
trimiterea de ajutor suficient din Cartagina. Statul cartaginez, 
care nu fusese atins aproape deloc de ravagiile războiului şi 
fusese salvat din profunda sa decădere şi dus aproape de 
victorie de o mină de patrioţi hotăriţi care acționau din proprie 
iniţiativă, ar fi putut s-o facă fără îndoială. Posibilitatea ca o flotă 
feniciană să debarce forţe numeroase la Locri sau la Crotona, 
mai ales cît timp portul Siracusei rămînea deschis pentru 
cartaginezi, iar flota din Brundisium era ţinută în şah de către 
Macedonia, e dovedită de debarcarea nestingherită la Locri a 
4.000 de africani, pe care Bomilcar i-a adus din Cartagina în 


această perioadă şi, mai ales, traversarea lui Hannibal, 
netulburată de nimeni, după ce totul fusese pierdut. Dar după 
entuziasmul iniţial al victoriei de la Cannae, partida cartagineză 
favorabilă păcii, oricind gata să cumpere răsturnarea 
adversarilor săi politici cu preţul salvării partidei şi care găsea 
aliaţi fideli în miopia şi indolenţa cetăţenilor, a respins cererile 
insistente ale generalului care solicita un sprijin mai hotărît, cu 
răspunsul, datorat în parte naivităţii, în parte urii, că un general 
de talia lui nu avea nevoie de ajutor, în măsura în care era într- 
adevăr învingător. Astfel, această partidă a contribuit în aceeaşi 
măsură ca şi senatul la salvarea Romei. Hannibal, crescut în 
tabără şi străin de maşinaţiile partidelor politice, nu a găsit un 
conducător al poporului pe care să se fi putut sprijini, precum 
tatăl său se sprijinise pe Hasbrudal, şi trebuia să caute în 
străinătate mijloacele pentru salvarea patriei, pe care aceasta le 
deţinea din plin. Aici putea să se bazeze, cel puţin cu speranţe 
mai întemeiate, pe conducătorii armatei din Spania, pe 
legăturile stabilite cu Siracusa şi pe intervenţia lui Filip. Totul se 
îndrepta spre aducerea în teatrul de război italic de noi forţe, 
potrivnice Romei, din Spania, Siracusa sau Macedonia, iar 
pentru a realiza sau împiedica aceasta au fost purtate 
războaiele din Spania, Sicilia şi Grecia. Toate acestea n-au fost 
nimic altceva decit mijloace pentru realizarea scopului, iar 
istoricii s-au înşelat deseori atribuindu-le un rol mai însemnat. 
Pentru romani, ele au fost în primul rînd războaie defensive, cu 
obiectivul imediat de a bloca trecătorile Pirineilor, de a reţine 
armata macedoneană în Grecia, de a apăra Messana şi de a 
compromite comunicațiile dintre Italia şi Sicilia; se înţelege de la 
sine că această defensivă se transforma, după posibilităţi, în 
ofensivă,  evoluînd, în cazuri favorabile, spre expulzarea 
fenicienilor din Spania şi Sicilia şi spre dizolvarea alianțelor lui 
Hannibal cu Siracusa şi cu Filip. Războiul italic propriu-zis a 
trecut pe planul al doilea şi s-a risipit în bătălii pentru cetăţi şi în 
incursiuni, care nu au adus nici o schimbare în problema 
principală. Italia a rămas totuşi, atita timp cît fenicienii deţineau 
ofensiva, ţinta operaţiilor şi toate sforţările, precum şi toate 
interesele se legau de anularea sau perpetuarea izolării lui 
Hannibal în Italia meridională. 

Dacă, imediat după bătălia de la Cannae, s-ar fi putut 
pune în joc toate mijloacele pe care Hannibal le considera 


necesare, el ar fi putut să fie aproape sigur de succes. Dar 
situaţia lui Hasbrudal devenise atît de problematică în urma 
bătăliei de pe Ebru, încît ajutorul în bani şi în trupe, smuls 
cetăţenilor cartaginezi graţie victoriei de la Cannae, a fost folosit 
în cea mai mare parte în Spania, însă fără a genera modificări 
deosebite în favoarea fenicienilor. În campania următoare (539, 
215), Scipionii deplasară teatrul de război de pe Ebru pe 
Guadalquivir şi repurtară la Illiturgi şi Intibili, în Andalusia, inima 
teritoriului cartaginez, două victorii strălucite. Legăturile 
stabilite în Sardinia cu indigenii au dat cartaginezilor speranţa 
ocupării insulei, care ar fi fost de o importanţă capitală ca staţie 
intermediară între Spania şi Italia. Dar Titus Manlius Torquatus, 
care fusese trimis în Sardinia cu o armată romană, a nimicit 
forţele de debarcare cartagineze şi a asigurat romanilor din nou 
stăpînirea necontestată asupra insulei (539, 215). Legiunile de 
la Cannae trimise în Sicilia se mențineau cu curaj şi noroc în 
nordul şi estul insulei împotriva cartaginezilor şi a lui 
Hieronymos, căzut victimă unui asasinat la sfîrşitul anului 539 
(215). Şi ratificarea alianţei cu Macedonia a fost amînată, mai 
ales din cauza faptului că solii macedoneni trimişi la Hannibal 
fuseseră interceptaţi în cazul călătoriei în patrie de către corăbii 
de război romane. In felul acesta, mult mai temuta invazie a 
coastei de est a fost suspendată, iar romanii cîştigară timp 
pentru a asigura cel mai important port, Brundisium, mai întîi cu 
flota, iar apoi şi cu armata de uscat folosită înainte de venirea 
lui Gracchus pentru acoperirea Apuliei, şi pentru a pregăti o 
armată de invazie în cazul declaraţiei de război din partea 
Macedoniei. Aşadar, în timp ce în ltalia războiul stagna, 
cartaginezii din afara Italiei nu întreprindeau nimic pentru 
accelerarea transportului de noi armate sau flote spre acest 
teatru de război. Romanii, dimpotrivă, se aşezaseră, cu o 
energie fără seamăn, pretutindeni într-o poziţie defensivă, 
luptînd cu succes peste tot unde nu întilneau geniul lui Hannibal. 
In timpul acesta, se estompase patriotismul efemer pe care 
victoria de la Cannae îl produsese la Cartagina; forţele militare 
însemnate care fuseseră organizate au fost, datorită fie opoziţiei 
partidelor, fie încercării nereuşite de a concilia diferitele opinii 
manifestate în cadrul consiliului, divizate în asemenea măsură, 
încît nu aduceau nicăieri un sprijin real, iar acolo unde ar fi fost 
cel mai necesar ajungea partea cea mai mică. La sfîrşitul anului 


539 (215), omul de stat roman avizat putea fi sigur că pericolul 
iminent trecuse şi că nu răminea altceva de făcut decit a 
persevera cu toate forţele pe toate planurile, pentru a duce la 
bun sfîrşit rezistenţa începută atît de eroic. 

Mai întîi fu încheiat războiul din Sicilia. Planurile lui 
Hannibal nu cuprinseseră iniţial un război pe insulă; mai 
degrabă rod al hazardului şi, în principal, din cauza grabei 
copilăreşti a mărginitului Hieronymos, izbucnise aici un război 
pe uscat, de care senatul cartaginez se ataşase cu deosebită 
ardoare tocmai pentru că nu fusese conceput de către Hannibal. 
După ce Hieronymos fusese ucis la sfîrşitul anului 539 (215), 
faptul că cetăţenii vor rămîne fideli politicii iniţiate de el era mai 
mult decît problematic. Mai mult decit oricare alt oraş, Siracusa 
avea motive să păstreze alianţa cu Roma, întrucit victoria 
cartaginezilor asupra romanilor trebuia să le confere cel puţin 
suveranitatea asupra întregii insule şi nici un om cu bun-simţ nu 
putea să se încreadă în respectarea promisiunilor făcute 
siracuzanilor de către cartaginezi. În parte datorită acestor 
considerente, în parte înfricoşaţi de pregătirile amenințătoare 
ale romanilor, care nu renunţau la nici un efort pentru a aduce 
importanta insulă, punte între ltalia şi Africa, din nou sub 
ascultarea lor, trimiţind în Sicilia, pentru campania din anul 540 
(214), pe cel mai bun general al lor, Marcus Marcellus, cetăţenii 
siracuzani păreau înclinați să dea uitării cele petrecute, printr-o 
reîntoarcere oportună la alianţa romană. Dar confuzia generală 
din oraş, unde, după moartea lui Hieronymos, alternau rapid 
tentativele de reinstaurare a vechii suveranităţi a poporului cu 
încercările diferiților pretendenți de a ocupa tronul, unde 
comandanții cetelor de mercenari erau încă adevărații stăpini ai 
situaţiei, a oferit abililor emisari ai lui Hannibal, Hippokrates şi 
Epikydes, ocazia de a dejuca proiectele de pace. 

Masele se lăsară captate în numele libertăţii; descrierile, 
exagerate peste măsură, ale pedepselor groaznice care 
fuseseră aplicate de către romani leontinilor, abia readuşi sub 
ascultare, treziră în rîndul cetăţenilor mai înstăriți bănuiala că ar 
fi prea tîrziu pentru restabilirea relaţiilor amicale cu Roma; iar 
numeroşii dezertori romani, înrolați în rîndurile mercenarilor, în 
majoritatea lor vislaşi fugiţi de pe corăbii, se lăsară uşor convinşi 
că o pace a cetăţenilor cu Roma ar însemna pentru ei 
condamnarea la moarte. Astfel, conducătorii cetăţenilor au fost 


ucişi, armistițiul a fost încălcat, iar Hippokrates şi Epikydes au 
preluat guvernarea oraşului. Consulului nu-i mai rămînea decit 
să înceapă asediul; iar conducerea pricepută a apărării, în care 
s-a evidenţiat în mod deosebit inginerul siracuzan Archimedes, 
renumit ca matematician, i-a silit pe romani ca, după opt luni, să 
transforme asediul într-o blocadă pe apă şi pe uscat. Intre timp, 
Cartagina, care pînă atunci ajutase Siracusa numai cu flotele ei, 
a trimis, sub conducerea lui Himilco, o puternică armată de 
uscat, în urma înştiinţării despre noua revoltă a acesteia 
împotriva Romei, armată care a debarcat fără greutate la 
Heracleea şi Minoa, ocupînd imediat importantul oraş Acragas. 
Pentru a realiza joncţiunea cu Himilco, iscusitul şi curajosul 
Hippokrates a ieşit din Siracusa cu o armată; situaţia lui 
Marcellus, prins între garnizoana din Siracusa şi cele două 
armate inamice, începu să devină critică. Cu ajutorul sosit din 
Italia, el şi-a menţinut poziţiile de pe insulă, continuînd blocada 
Siracusei. Pe de altă parte, majoritatea micilor oraşe din 
interiorul insulei se aruncară în braţele cartaginezilor, nu atît 
datorită prezenţei armatelor, cît pedepselor groaznice pe care 
romanii le aplicau pe insulă îndeosebi ca urmare a masacrării 
cetăţenilor din Enna, suspectaţi de trădare de către garnizoana 
romană din localitate. În anul 542 (212), în timpul unei sărbători 
a oraşului, asediatorii Siracusei au reuşit să escaladeze o 
porţiune din întinsele ziduri de apărare, părăsite de către 
apărători, şi să pătrundă în suburbii, care se întindeau de la 
„insulă” şi de la oraşul propriu-zis de pe țărm (Achradina) spre 
interior. Astfel, fortăreaţa Euryalos, situată la extremitatea 
vestică a suburbiilor pe care le acoperea, aşa cum acoperea şi 
drumul principal care lega Siracusa de interiorul ţării, fusese 
izolată şi a capitulat la puţină vreme după aceea. Asediul 
oraşului luînd astfel o întorsătură favorabilă romanilor, cele două 
armate conduse de Himilco şi Hippokrates săriră în ajutor, 
lansînd un atac simultan asupra poziţiilor romane, combinat în 
plus cu o tentativă de debarcare a flotei cartagineze şi o ieşire a 
garnizoanei siracuzane; dar acesta a fost respins în toate părţile, 
iar cele două armate de salvare au trebuit să se mulţumească 
cu aşezarea taberelor lor în faţa oraşului, în terenurile 
mlăştinoase ale lui Anapos, care, în timpul verii şi al toamnei, 
emană vapori pestilenţiali, provocînd epidemii fatale pentru cei 
care sălăşluiesc aici. Ele salvaseră oraşul de mai multe ori decit 


curajul cetăţenilor; în timpul lui Dionysos cel Bătrîn, două 
armate feniciene asediatoare fuseseră nimicite sub zidurile 
oraşului din cauza acestor epidemii. De data aceasta, destinul le 
sortise ca victimă trupele salvatoare ale oraşului; în timp ce 
armata lui Marcellus, încartiruită în suburbii, a suferit foarte 
puţin, febra făcea ravagii în corturile armatei feniciene şi ale 
celei siracuzane. Hippokrates muri, de asemenea Himilco şi cei 
mai mulţi dintre africani; rămăşiţele celor două armate, în 
majoritate sicelioţi indigeni, se dispersară în oraşele vecine. 
Cartaginezii mai întreprinseseră, ce-i drept, o încercare de 
salvare a oraşului dinspre mare; amiralul Bomilcar s-a retras 
însă atunci cînd flota romană i-a oferit bătălia. Chiar şi Epikydes, 
care deţinea comanda în oraş, considerîndu-l pierdut, a fugit la 
Acragas. Cu dragă inimă Siracusa s-ar fi predat romanilor; chiar 
începuseră tratativele. Dar pentru a doua oară ele au fost 
compromise de către dezertori; în cazul unei noi răzmeriţe a 
soldaţilor, conducătorii oraşului şi un număr de cetăţeni de vază 
au fost ucişi, iar guvernarea, precum şi apărarea oraşului au fost 
încredințate de către trupele străine comandanților lor. 
Marcellus a intrat atunci în tratative cu unul dintre aceştia, fapt 
ce i-a deschis porţile unuia dintre cele două cartiere încă libere 
ale oraşului, „insula”, unde cetăţenii i-au predat voluntar 
Achradina (toamna anului 542, 212). Dacă mărinimia ar fi 
guvernat vreodată evenimentele, ea ar fi trebuit aplicată acestui 
oraş, care, după toate aparențele, nu acţionase liber de 
constrîngere şi încercase în repetate rînduri să se debaraseze de 
tirania armatei străine; această generozitate n-ar fi lezat cu 
nimic principiile deloc recomandabile ale dreptului public roman 
cu referire la tratamentul de aplicat comunităţilor rebele. Astfel, 
nu numai că Marcellus şi-a pătat onoarea militară, permiţind un 
jaf general al bogatului oraş comercial, în timpul căruia, pe lîngă 
mulţi alţi cetăţeni, şi-a găsit moartea şi Archimedes, dar nici 
senatul n-a vrut să-şi plece urechea la plîngerile siracuzanilor 
îndreptate împotriva generalului erou şi n-a înapoiat nici 
proprietatea învinşilor, nici libertatea oraşului. Siracusa şi 
oraşele dependente de ea intrară în rîndul comunităţilor romane 
tributare - numai Tauromenion şi Neeton au primit dreptul 
Messanei, în timp ce teritoriul leontin a devenit domeniu roman, 
iar proprietarii de pînă atunci, arendaşi ai romanilor - şi nici un 
cetăţean siracuzan nu avea voie să locuiască în cartierul 


„insulei”, care domina portul. Sicilia părea aşadar pierdută 
pentru cartaginezi; geniul lui Hannibal însă acţiona şi aici de la 
distanţă. El a trimis armatei cartagineze care, sub conducerea 
lui Hanno şi Epikydes, staţiona la Acragas, neştiind încotro să 
îndrepte, un ofiţer de cavalerie libian, pe Mutines, care a preluat 
comanda cavaleriei numide şi care, cu ajutorul escadroanelor 
sale rapide, a aţiţat peste tot ura  îndirjită împotriva 
despotismului roman, pornind un război de gherilă pe scară 
largă şi cu rezultate dintre cele mai norocoase. Astfel încît, 
atunci cînd armata cartagineză şi cea romană se întîlniră pe rîul 
Hiera, el a păstrat cîmpul de bătălie chiar şi în faţa lui Marcellus 
însuşi. Dar relaţia dintre Hannibal şi senatul cartaginez se 
repeta şi aici la scară redusă. Generalul desemnat de către 
senat urmărea cu invidie din ce în ce mai mare succesele 
ofițerului trimis de către Hannibal şi insista să ofere 
proconsulului o bătălie fără Mutines şi numizii săi. Voința lui 
Hanno se împlini, iar înfrîngerea fu zdrobitoare. Mutines nu s-a 
lăsat derutat de aceasta; el se menţinu în interiorul ţării, 
ocupînd mai multe localităţi mici, şi putu să-şi extindă treptat 
operaţiunile, întrucît sosiseră ajutoare însemnate din Cartagina. 
Succesele sale deveniră atit de răsunătoare, încît comandantul 
suprem, neputindu-l opri altfel pe ofiţerul de cavaleri care-l 
eclipsa, îi luă pur şi simplu comanda asupra cavaleriei uşoare, 
conferind-o propriului fiu. Numidul, care păstrase acum insula 
timp de doi ani pentru stăpinii săi fenicieni, socotise că aceştia 
întrecuseră măsura; el şi călăreţii săi, care refuzaseră să-l 
urmeze pe tînărul Hanno, intrară în tratative cu generalul roman 
Marcus Valerius Laevinus, oferindu-i Acragasul. Hanno scăpă cu 
o barcă, îndreptîndu-se spre Cartagina pentru a relata alor săi 
ruşinoasa trădare de patrie a ofițerului lui Hannibal; garnizoana 
feniciană a oraşului a fost măcelărită de către romani, iar 
cetăţenii vînduţi în sclavie (544, 210). Pentru a asigura insula 
împotriva unor atacuri asemenea debarcării din 540 (214), 
oraşul a obţinut o colonie romană; vechiul şi gloriosul Acragas a 
devenit fortăreaţa romană Agrigentum. După ce întreaga Sicilie 
fusese supusă, romanii se străduiau să restabilească liniştea şi 
ordinea pe insulă. Bandele de tilhari care făcuseră ravagii în 
interior au fost adunate şi trimise în Italia, pentru a incendia şi 
jefui dinspre Region ţinuturile aliaţilor lui Hannibal; guvernul a 
făcut toate sforţările pentru a da un nou aviînt agriculturii 


complet ruinate. În consiliul de la Cartagina s-a mai vorbit, ce-i 
drept, deseori despre trimiterea unei flote în Sicilia şi de 
reînceperea războiului, dar toate acestea n-au fost decit 
proiecte. 

Macedonia ar fi putut să influenţeze cursul evenimentelor 
mult mai decisiv decit Sicilia. De la puterile orientale nu se 
puteau aştepta în momentul acela nici ajutor, nici piedici. 
Antiochos cel Mare, aliatul natural al lui Filip, a trebuit să se 
considere norocos, după victoria decisivă a egiptenilor la Raphia 
(537, 217), că poate încheia pacea pe baza status-quo-ului 
acesteia cu indolentul Philopator. El a fost împiedicat să se 
angajeze în marea alianţă antiromană concepută de către 
Hannibal, în parte din cauza rivalităţii Lagizilor şi pericolului 
constant al reizbucnirii războiului, în parte din cauza răscoalelor 
unor pretendenți din interior şi a acţiunilor de tot felul în Asia 
Mică, Bactriana şi satrapiile orientale. Curtea egipteană 
rămiînea, decis, de partea Romei, cu care a reînnoit alianţa în 
anul 540 (214), dar de la Ptolemaeus Philopator romanii nu se 
puteau aştepta la altceva decit la corăbii cu grîu. Astfel, 
exceptind propriile discordii, nimic altceva nu împiedica 
Macedonia şi Grecia să influenţeze decisiv marele război italic; 
ele ar fi putut să salveze numele elen, dacă ar fi reuşit să-şi 
impună, cel puţin pentru cîţiva ani, o opoziţie comună împotriva 
duşmanului comun. Astfel de sentimente circulau într-adevăr în 
Grecia. Cuvintele profetice ale lui Agelaos din Naupaktos, prin 
care îşi exprima speranţa că va asista în curînd la dispariţia 
luptelor dintre greci, avertismentul său grav de a privi înspre 
Occident şi de a nu permite ca o putere mai mare să impună 
tuturor partidelor, aflate acum în luptă, jugul aceleiaşi păci 
contribuiseră substanţial la încheierea păcii dintre Filip şi 
etolieni (537, 217); drept dovadă e faptul că Agelaos a fost 
numit strateg al ligii etoliene. Elanul patriotic se manifesta atit 
în Grecia, cît şi la Cartagina; într-un anumit moment, se ivi chiar 
posibilitatea declanşării unui război naţional grec împotriva 
Romei. Dar generalul unei asemenea expediţii nu putea să fie 
altul decît Filip al Macedoniei şi acestuia îi lipsea entuziasmul şi 
credinţa în naţiune, necesare pentru conducerea unui asemenea 
război. El nu înţelegea dificila sarcină de a se transforma din 
asupritor în salvator al Greciei. Deja temporizarea sa la 
încheierea alianţei cu Hannibal imobilizase primul şi cel mai 


înflăcărat zel al patrioţilor greci; iar cînd pornise războiul 
împotriva Romei, modalitatea conducerii războiului se dovedi şi 
mai nepotrivită pentru trezirea simpatiei şi încrederii. Prima 
tentativă, întreprinsă după anul bătăliei de la Cannae (538, 
216), de a se înstăpini asupra oraşului Apollonia eşuase 
lamentabil, întrucît Filip s-a retras cu toată graba la aflarea 
zvonului, cu totul neîntemeiat, despre înaintarea unei flote 
romane în Marea Adriatică. Acestea se petrecuseră înainte de 
ruptura definitivă cu Roma; atunci cînd s-a produs, în sfîrşit, 
amicii şi inamicii aşteptau o debarcare macedoneană în ltalia 
meridională. Incepînd cu anul 539 (215), la Brundisium staţiona 
o flotă şi o armată romană, gata pentru a o intercepta; Filip, 
neavînd corăbii de război, înjghebase o flotilă formată din bărci 
ilirice uşoare, în vederea trecerii armatei sale. Dar cînd sosi 
momentul, curajul l-a părăsit la gîndul că va putea să întîlnească 
pe mare temutele pentere; el şi-a călcat cuvintul dat lui 
Hannibal, aliatul său, prin care făgăduise că va întreprinde o 
încercare de debarcare, iar pentru a face totuşi ceva, s-a decis 
să lanseze un atac asupra părţii sale din pradă, posesiunile 
romane din Epir (540, 214). În cel mai bun caz, aceasta n-ar fi 
dus la nimic; romanii însă, care ştiau foarte bine că apărarea 
ofensivă este preferabilă celei defensive, nu s-au mulţumit, 
precum sperase Filip probabil, să privească atacul de pe malul 
celălalt. Flota romană a transportat un contingent de la 
Brundisium în Epir; Orikon a fost recucerit, o garnizoană a fost 
instalată la Apollonia, iar tabăra macedoneană a fost luată cu 
asalt. Toate acestea l-au determinat pe Filip la pasivitate 
desăvirşită şi, în ciuda plingerilor lui Hannibal, care încerca în 
van să insufle politicii ezitante şi mioape a regelui ceva din focul 
şi clarviziunea deciziilor sale, el a lăsat să se scurgă ani buni, 
păstrînd o atitudine de inactivitate. De asemenea, nu el a fost 
acela care a redeschis ostilitățile. Căderea Tarentumului (542, 
212), prin care Hannibal cîştigase un excelent port pe acele 
ţărmuri ce se pretau cel mai bine unei debarcări macedonene, i- 
a determinat pe romani să pareze de la distanţă şi să creeze 
macedonenilor, la ei acasă, atitea probleme, încît aceştia nici nu 
s-au mai gîndit la tentativa unei debarcări în Italia. În Grecia, 
entuziasmul naţional se estompase, bineînţeles, de mult timp. 
Cu ajutorul vechii opoziții împotriva Macedoniei şi a noilor 
greşeli şi nedreptăţi săvirşite de către Filip, amiralul roman 


Laevinus n-a întîmpinat greutăţi insurmontabile pentru a 
constitui, sub protecţie romană, o coaliţie a cetăților mici şi 
mijlocii împotriva Macedoniei. În fruntea acesteia se aşezaseră 
etolienii, la adunarea cărora Laevinus s-a prezentat în persoană, 
cîştigîndu-i prin garantarea teritoriului acarnanian, de mult timp 
rivnit de către aceştia. Ei au încheiat cu romanii onorabilul tratat 
prin care se angajau să jefuiască restul Greciei, atît oamenii, cît 
şi teritoriul fiind destinate profitului comun, astfel încît pămîntul 
să aparţină etolienilor, iar oamenii şi bunurile mobile să revină 
romanilor. În Grecia propriu-zisă li s-au alăturat cetăţile cu o 
orientare antimacedoneană sau, mai degrabă, antiaheeană; în 
Attica, Atena, în Pelopones, Elis şi Messene, însă mai ales 
Sparta, a cărei constituţie muribundă tocmai fusese abrogată de 
către un soldat îndrăzneţ, Machanidas, pentru a instaura o 
guvernare despotică în numele regelui minor Pelops şi a 
întemeia o conducere de aventurieri, sprijinită de bande de 
mercenari. Coaliţiei i s-au mai alăturat veşnicii adversari ai 
Macedoniei, căpeteniile populațiilor pe jumătate sălbatice ale 
tracilor şi ilirilor şi, în fine, regele Attalos al Pergamului, care, 
prin ruinarea celor două state mari ale Greciei, care-l înconjurau 
cu multă energie şi clarviziune, urmărea propriul avantaj, fiind 
destul de înţelept pentru a intra de pe acum în clientela romană, 
atit timp cît participarea sa îşi păstra încă valoarea. Nu este nici 
agreabil şi nici necesar să urmărim vicisitudinile acestei lupte 
fără ţel. Filip, deşi superior fiecăruia dintre adversarii săi şi deşi 
respingea atacurile lor în toate direcţiile cu energie şi prin vitejie 
personală, îşi consuma totuşi forţele în această defensivă 
nefastă: cînd a trebuit să se îndrepte împotriva etolienilor, care, 
împreună cu flota romană, îi nimiceau pe nefericiţii acarnanieni 
şi amenințau Lokris şi Tesalia; cînd o invazie a barbarilor l-a 
chemat în ţinuturile nordice; cînd regele Attalos al Pergamului şi 
amiralul roman Publius Sulpicius au ameninţat coasta orientală 
cu flotele reunite sau în cazul debarcării de trupe în Eubeea. 
Lipsa unei flote de război îl paraliza pe Filip în toate manevrele 
sale; lucrurile au ajuns aşa de departe, încît a cerşit nave de 
război aliatului său Prusias lui Bitiniei şi chiar la Hannibal. Abia 
către sfîrşitul războiului s-a decis să realizeze ceea ce ar fi 
trebuit să facă de la bun început, să construiască 100 de corăbii 
de război - de care nu s-a servit niciodată, dacă totuşi au fost 
construite. Toţi cei care înțelegeau situaţia Greciei şi a căror 


inimă vibra în faţa soartei ei deplîngeau acest nefericit război, în 
care ultimele energii ale Greciei se consumau în lupte fratricide 
ce distrugeau prosperitatea ţării. Deseori, statele comerciale 
Rhodos, Chios, Mytilene, Bizanţ, Atena, ba chiar şi Egiptul au 
încercat să medieze conflictul. La fel ca macedonenii, şi 
etolienii, cărora aliaţii romani le acordau cea mai mare 
importanţă, aveau mult de suferit de pe urma războiului; mai 
ales după ce micul suveran al atamanilor fusese cîştigat de 
către Filip, deschizind astfel incursiunilor macedonene calea 
înspre Etolia centrală. Multor etolieni li se deschiseseră în fine 
ochii cu privire la rolul dezonorant şi funest la care fuseseră 
condamnaţi de către alianţa romană; un strigăt de răzvrătire fu 
slobozit de întreaga naţiune greacă atunci cînd etolienii, în 
acord cu romanii, vîndură în masă, ca sclavi, pe cetăţenii din 
Antikyra, Oreos, Dyme, Egina. Dar etolienii nu mai erau liberi; ei 
ar fi riscat mult dacă ar fi încheiat pacea cu Filip pe cont propriu 
şi nu-i găsiră pe romani nicidecum dispuşi, mai ales după 
întorsătura fericită a evenimentelor din Spania şi Italia, să 
renunţe la un război pe care ei îl susțineau numai cu citeva 
corăbii şi ale cărui greutate şi chinuri apăsau asupra etolienilor. 
In sfîrşit, ei se hotărîră să dea ascultare oraşelor mediatoare; cu 
toate jocurile de culise ale romanilor, puterile greceşti au 
încheiat o pace în iarna anilor 548/549 (206/205). Etolia îşi 
transformase un aliat foarte puternic într-un inamic periculos; 
dar senatul roman, care tocmai atunci aduna toate resursele 
statului vlăguit în vederea expediției decisive din Africa, 
considera inoportun momentul pentru a răzbuna încălcarea 
alianţei. In cazul războiului cu Filip, care, după retragerea 
etolienilor, n-ar fi putut să fie purtat decit cu eforturi proprii 
considerabile, se părea, de asemenea, mai avantajos să i se 
pună capăt printr-o pace, prin care Roma şi-ar fi păstrat toate 
posesiunile de pe coasta Epirului, cu excepţia ținutului 
nesemnificativ al atintanilor; prin aceasta, status-guo-ul anterior 
izbucnirii războiului a fost restabilit în linii generale. În aceste 
împrejurări, Filip trebuia să se considere fericit de asemenea 
condiţii; dar cu această pace se proclama ceea ce nu mai putea 
fi ascuns nimănui, acum că cumplitele suferinţe care se 
abătuseră asupra Greciei timp de zece ani din cauza unui război 
purtat cu o cruzime revoltătoare fuseseră îndurate în van şi că 
măreaţa şi corecta combinaţie concepută de către Hannibal, 


împărtăşită pentru o clipă de întreaga Grecie, fusese dejucată 
pentru totdeauna. 

In Spania, unde domina spiritul lui Hamilcar şi al lui 
Hannibal, lupta era mai aspră. Ea a înregistrat vicisitudini de tot 
felul, determinate de natura aparte a ţării şi de obiceiurile 
poporului. Ţăranii şi păstorii care locuiau în frumoasa Vale a 
Ebrului şi în luxurianta Andalusie, ca şi pe platoul arid, întretăiat 
de numeroase creste împădurite, care separă aceste două 
provincii, puteau să fie adunaţi tot aşa de uşor într-un 
contingent înarmat, pe cît era de greu să fie conduşi împotriva 
inamicului sau cel puţin să fie ţinuţi laolaltă. De asemenea, 
locuitorii oraşelor nu se puteau uni într-o acţiune fermă şi 
comună, cu toate că fiecare comunitate se apăra cu dirzenie, 
din spatele zidurilor, împotriva cotropitorilor. Toţi aceştia nu par 
să fi făcut vreo deosebire între romani şi cartaginezi; dacă 
oaspeţii nepoftiţi care se stabiliseră pe Ebru sau cei de pe 
Guadalquivir deţineau o parte mai mare sau mai mică a 
peninsulei, pare să fi fost indigenilor destul de indiferent; din 
această cauză, tenacitatea deosebită a spaniolilor de a se ralia 
unui de partid nu s-a manifestat prea vădit în acest război, cu 
excepţii izolate, precum Saguntum, de partea romană, sau 
Astapa, de cea cartagineză. Dar cum nici romanii şi nici africanii 
nu aduseseră cu ei forţe suficiente, războiul a devenit cu 
necesitate, de ambele părţi, un război de propagandă, în care 
rareori decide un ataşament bine întemeiat, ci, cel mai adesea, 
teama, banul sau hazardul şi care, atunci cînd părea că se 
sfirşise, s-a transformat într-o lungă serie de asedii ale 
fortăreţelor şi de conflicte de gherilă, pentru a reizbucni în 
curînd din propria cenuşă. Armatele se succedau precum dunele 
la malul mării; acolo unde se afla ieri o colină, astăzi nu mai vezi 
nici o urmă. In general, supremaţia era de partea romanilor, în 
parte deoarece la început ei intraseră în Spania ca eliberatori ai 
ţării de sub despotismul cartaginez, în parte datorită alegerii 
fericite a generalilor lor şi a nucleului mai puternic de trupe 
sigure aduse de acasă; dar cu tradiţia fragmentară şi atit de 
confuză din punct de vedere cronologic este imposibil să oferim 
o imagine mulţumitoare a unui astfel de război. Cei doi 
guvernatori ai romanilor din peninsulă, Gnaeus şi Publius Scipio, 
amindoi, dar îndeosebi Gnaeus, buni generali şi administratori 
excelenți, îşi îndeplineau sarcinile cu cel mai strălucit succes. Nu 


numai că bariera Pirineilor a fost menţinută tot timpul şi a fost 
respinsă, cu pierderi sîngeroase pentru cartaginezi, încercarea 
lor de a restabili legătura întreruptă între generalul inamic şi 
cartierul său general; nu numai că s-a ridicat la Tarraco, după 
modelul Noii Cartagine spaniole, o Nouă Romă spaniolă prin 
extinderea fortificațiilor şi amenajărilor portuare, dar armatele 
romane luptaseră încă din anul 539 (215) cu succes în 
Andalusia (p. 306). Expediția lor a fost reluată în anul 540 (214) 
cu un succes şi mai răsunător; romanii şi-au purtat armatele 
aproape pînă la Coloanele lui Hercule, şi-au lărgit clientela în 
Spania meridională şi şi-au asigurat, în fine, prin recucerirea şi 
reconstrucţia Saguntumului, un punct strategic important pe 
linia Ebru-Cartagena, plătind totodată, deşi cu întirziere, o veche 
datorie a patriei lor. Aşadar, în timp ce Scipionii aproape că-i 
alungaseră pe cartaginezi din Spania, ei au reuşit să le procure 
acestora un inamic primejdios, chiar în Africa Occidentală, în 
persoana lui Syphax, principe puternic al actualelor provincii 
Oran şi Alger, care intrase în tratative cu romanii (în jurul anului 
541, 213). Dacă ar fi fost posibil să i se trimită o armată 
romană, s-ar fi putut conta pe mari succese, dar tocmai atunci 
fiecare bărbat era necesar în Italia, iar armata spaniolă era prea 
slabă pentru a fi divizată. Totuşi, trupele lui Syphax, singure, 
exersate şi conduse de către ofiţeri romani, au stîrnit în rîndul 
supuşilor  libieni ai Cartaginei asemenea tulburări, încît 
comandantul suprem locţiitor al Spaniei şi Africii, Hasdrubal 
Barcas însuşi, s-a deplasat în Africa cu elita trupelor spaniole. 
Intervenţiei lui i se datorează, probabil, întorsătura lucrurilor; 
regele Gala din actuala provincie Constantine, rivalul declarat al 
lui Syphax, trecu de partea cartaginezilor, iar viteazul său fiu, 
Massinissa, îl învinse pe Syphax, silindu-l să încheie pace. De 
altfel, tradiţia nu relatează despre acest război libian decit 
represaliile groaznice pe care cartaginezii le-au organizat, ca de 
obicei, după victoria lui Massinissa. Această întorsătură a 
lucrurilor din Africa a avut consecinţe importante şi pentru 
războiul spaniol. Hasdrubal putea să se întoarcă în Spania (543, 
211), unde i-au venit în curînd întăriri considerabile şi 
Massinissa însuşi. Scipionii, care, în absenţa generalului inamic 
(541-542, 213-212) continuaseră să jefuiască şi să-şi cîştige 
partizani în teritoriul cartaginez, s-au văzut deodată atacați de 
forţe mult superioare, aşa încît au trebuit fie să se retragă 


dincolo de Ebru, fie să apeleze la spanioli. Alegind a doua 
posibilitate, ei au luat 20.000 de celtiberi în soldă, după care, 
pentru a face faţă mai bine celor trei armate inamice, conduse 
de Hasdrubal Barcas, Hasdrubal fiul lui Gisgon şi Mago, şi-au 
împărţit armata, fărimiţindu-şi propriile trupe. Cu aceasta îşi 
pregătiseră sfîrşitul. In timp ce Gnaeus, cu o treime din trupele 
romane şi cu toate forţele spaniole, se afla în faţa lui Hasdrubal 
Barcas, acesta a reuşit fără dificultate, în schimbul unei sume de 
bani, să-i determine pe spaniolii din armata romană să se 
retragă, ceea ce, după cutumele mercenarilor, nu li se părea o 
trădare, întrucît nu treceau de partea inamicilor celui care îi 
plătise. Generalului roman nu i-a rămas altă soluţie decit 
retragerea grabnică, cu inamicul pe urmele sale. Între timp, cel 
de-al doilea corp roman, condus de Publius, se văzu împresurat 
cu zel de celelalte două armate feniciene, conduse de Hasdrubal 
fiul lui Gisgon şi Mago, iar escadroanele îndrăzneţe ale lui 
Massinissa le-au oferit cartaginezilor avantajul decisiv. Tabăra 
romană era deja aproape încercuită; dacă ar fi sosit şi trupele 
auxiliare spaniole, romanii ar fi fost încleştaţi în întregime. 
Hotărîrea temerară a proconsulului de a înainta cu trupele sale 
cele mai bune împotriva spaniolilor, înainte ca apariţia lor să fi 
închis blocada, se sfîrşi rău. La început, romanii au fost, într- 
adevăr, în avantaj, dar cavalerii numizi, trimişi imediat în 
urmărirea inamicului, îi ajunseră în curînd, împiedicînd atit 
împlinirea victoriei pe jumătate obţinute, cît şi retragerea, pînă 
cînd sosirea infanteriei feniciene şi moartea generalului roman 
preschimbară înfrîngerea într-un dezastru. După ce Publius îşi 
găsi sfîrşitul în felul acesta, Gnaeus, care în retragerea sa 
prudentă se apărase cu greu în faţa uneia dintre armatele 
cartagineze, se văzu deodată atacat de trei armate, orice 
retragere fiindu-i barată de către cavaleria numidă. Silit să se 
refugieze pe o colină golaşă care nu oferea nici măcar 
posibilitatea aşezării unei tabere, întregul corp de armată fu 
măcelărit sau luat prizonier; despre soarta generalului nu s-a 
putut obţine nici o informaţie sigură. Un singur detaşament a 
fost salvat pe malul celălalt al Ebrului de către un ofiţer excelent 
din şcoala lui Gnaeus, Gaius Marcius. Tot aici a reuşit să se 
salveze şi legatul Titus Fonteius împreună cu acea parte din 
armata lui Publius care rămăsese în tabără; cele mai multe 
dintre garnizoanele romane dispersate în Spania meridională au 


reuşit să se retragă şi ele aici. Fenicienii stăpineau nestingheriţi 
toată Spania pînă la Ebru şi nu părea să fie departe momentul în 
care să se traverseze riul, să se deschidă Pirineii şi să se 
restabilească legătura cu Italia. Atunci, situaţia critică în tabăra 
romană l-a adus pe omul potrivit la conducere. Alegerea 
soldaţilor, făcînd abstracţie de o serie de ofiţeri mai în vîrstă, 
destul de capabili de altfel, îl desemnase pe acel Gaius Marcius 
drept comandant al armatei, iar conducerea sa abilă, poate tot 
atit şi invidia sau vrajba dintre cei trei generali cartaginezi, i-a 
împiedicat să fructifice deplin această victorie importantă. 
Cartaginezii care traversaseră riul au fost respinşi din nou; se 
păstra astfel linia Ebrului, pînă cînd Roma putea să trimită o 
armată nouă şi un alt general. Spre norocul romanilor, acest 
lucru a fost favorizat de întorsătura războiului din ltalia unde 
tocmai căzuse Capua. A fost trimisă o legiune puternică, 12.000 
de soldaţi, condusă de către pretorul Gaius Claudius Nero, care 
a restabilit echilibrul. În anul următor, o expediţie împotriva 
Andalusiei (544, 210) a adus succesele cele mai însemnate. 
Hasdrubal Barcas, după ce a fost împresurat, a scăpat de 
capitulare numai printr-o stratagemă grosolană şi prin 
încălcarea cuvîntului dat. Dar Nero n-a fost generalul potrivit 
pentru războiul din Spania. El era un ofiţer destoinic, însă un 
bărbat dur, iritabil, nepopular, care n-a reuşit nici să 
restabilească vechile legături, nici să înfiripe altele noi, nici să 
tragă avantajele de pe urma nedreptăţii şi aroganţei cu care 
cartaginezii îi trataseră pe prieteni şi pe duşmani în Hispania 
Ulterior după moartea Scipionilor, ridicîndu-i pe toţi împotriva 
lor. Senatul, care aprecia corect importanţa şi particularităţile 
războiului spaniol şi aflase de la locuitorii din Utica, capturați de 
către flota romană, despre eforturile susţinute ale Cartaginei de 
a-i trimite pe Hasdrubal şi pe Massinissa cu o armată puternică 
peste Pirinei, luă hotărîrea de a expedia în Spania noi întăriri 
conduse de un general extraordinar de rang superior, crezînd de 
cuviinţă să lase numirea acestuia în grija poporului. Timp 
îndelungat, ne spune tradiţia, nimeni nu s-a prezentat drept 
candidat pentru această sarcină periculoasă şi dificilă; în cele 
din urmă, s-a prezentat un tînăr ofiţer de 27 de ani, Publius 
Scipio, fiul generalului omonim care fusese omorit în Spania, 
fost tribun militar şi edil. Este incredibil că senatul roman a lăsat 
în seama hazardului o alegere de o asemenea importanţă; nici 


nu se poate concepe că ambiția şi patriotismul decăzuseră într- 
atit încît nu s-a oferit nici un ofiţer experimentat pentru o astfel 
de însărcinare. Dacă, dimpotrivă, ochii senatorilor se îndreptară 
spre acel tînăr ofiţer talentat şi încercat, care se evidenţiase 
strălucit în zilele fierbinţi de la Ticinus şi Cannae, căruia îi lipsea 
însă rangul necesar pentru a cere succesiunea unor foşti pretori 
şi consuli, a fost firesc să se aleagă această cale care obliga 
poporul, fără să îl constriîngă să accepte acest unic candidat, în 
ciuda calificărilor sale incomplete, care trebuia să creeze un 
curent de opinie favorabil atît lui, cît şi expediției spaniole, fără 
îndoială foarte nepopulară. Dacă efectul acestei candidaturi, 
aparent improvizate, fusese premeditat, atunci el reuşi pe 
deplin. Fiul, care se duce să răzbune moartea tatălui său căruia, 
cu nouă ani înainte, îi salvase viaţa la Ticinus, tînărul bărbat, în 
frumuseţea-i virilă, cu părul buclat, care se oferise din propria-i 
pornire, roşind modest, în lipsa altui sentiment, pentru postul 
primejdios; simplul tribun militar, ridicat deodată de votul 
centuriilor la demnitatea uneia dintre cele mai înalte 
magistraturi - toate acestea lăsară o profundă şi neştearsă 
impresie asupra cetăţenilor şi ţăranilor romani. Într-adevăr, 
Publius Scipio era un entuziast care îi putea entuziasma pe toţi 
ceilalţi. El nu era unul dintre acei aleşi care, prin voinţa lor de 
fier, obligă lumea să urmeze căi noi timp de secole sau care se 
aruncă în braţele destinului ani de-a rîndul pentru ca, pînă la 
urmă, să fie zdrobiţi de îmbrăţişarea lui. Publius Scipio a cîştigat, 
ca însărcinat al senatului, bătălii şi a cucerit noi teritorii; cu 
ajutorul laurilor săi militari a ocupat şi în viaţa politică a Romei o 
poziţie extraordinară, dar de aici pînă la Alexandru sau Caesar 
era totuşi o cale lungă. Ca ofiţer, el nu a adus patriei sale 
servicii mai mari decît Marcus Marcellus; ca om de stat, chiar 
dacă n-a fost, probabil, pe deplin conştient de politica sa 
personală şi antipatriotică, a dăunat ţării sale tot atît pe cît a 
servit-o ca general. Totuşi, această graţioasă figură de erou 
iradiază un farmec deosebit; ea este învăluită, ca de o aureolă 
orbitoare, de o atmosferă de entuziasm senin şi încrezător în 
care Scipio trăia într-un amestec de naivitate şi premeditare. Cu 
suficient entuziasm pentru a înflăcăra inimile şi destulă 
inteligenţă pentru a lăsa să decidă pretutindeni numai raţiunea, 
fără a da uitării sentimentele vulgului, nefiind atît de naiv ca să 
împărtăşească credinţa mulţimii în inspiraţiile sale divine, dar 


nici destul de modest pentru a o respinge, fiind totuşi convins că 
e un bărbat favorizat de zei, era, într-un cuvînt, o veritabilă 
natură profetică. Ridicat deasupra poporului, fără a-l dispreţui, 
un bărbat de cuvînt şi cu sentimente regale, considera că s-ar 
înjosi dacă ar accepta titlul vulgar de rege; în aceeaşi măsură, 
nu putea să înţeleagă că străvechea constituţie a republicii era 
obligatorie şi pentru el ; era atît de încrezător în grandoarea sa, 
încît invidia şi ura îi erau străine şi recunoştea cu mărinimie 
orice merit străin, scuzînd greşelile altora cu aceeaşi indulgență; 
un ofiţer excelent şi un diplomat de primă mînă, fără a întruni 
neajunsurile uneia sau alteia dintre caracteristicile acestora, 
unind educaţia elenă cu cel mai desăvirşit sentiment naţional 
roman, bun orator şi cu maniere elegante, Publius Scipio a 
cîştigat inimile soldaţilor şi ale femeilor, ale concetăţenilor şi 
spaniolilor, ale adversarilor săi din senat, dar şi cea a marelui 
său adversar cartaginez. În curînd, numele său se afla pe buzele 
tuturor şi părea să fie steaua destinată să aducă patriei sale 
victoria şi pacea. 

Publius Scipio a plecat în Spania în 544/545 (210/209), 
însoţit de pretorul Marcus Silanus, care urma să-l înlocuiască pe 
Nero şi să servească drept consilier al tînărului comandant 
suprem, şi de amiralul şi amicul său Gaius Laelius, înzestrat din 
nou cu o legiune cu efectiv suplimentar şi cu o vistierie 
corespunzătoare. De la început, prima sa acţiune militară a 
însemnat una dintre cele mai temerare şi norocoase lovituri prin 
surprindere din cîte cunoaşte istoria. Cei trei generali 
cartaginezi se aflau în locaţii diferite: Hasdrubal Barcas la 
izvoarele, Hasdrubal fiul lui Gisgon la vărsarea lui Tajo, Mago la 
Coloanele lui Hercule, acesta fiind cel mai aproape de capitala 
feniciană, Noua Cartagină, la numai zece zile de marş. Deodată, 
în primăvară anului 545 (209), înainte ca armatele inamice să 
se fi pus în mişcare, Scipio s-a îndreptat împotriva acestui oraş, 
la care putea ajunge, pornind de la vărsarea Ebrului, în cîteva 
zile, cu întreaga sa armată, aproximativ 30.000 de soldaţi, şi cu 
flota, surprinzîind garnizoana feniciană, care avea abia 1.000 de 
soldaţi, cu un atac combinat dinspre mare şi uscat. Oraşul, 
situat pe un promontoriu mult avansat în port, se văzu 
ameninţat concomitent din trei părţi de către flota romană, 
dintr-a patra de către legiuni, iar orice ajutor era departe. 
Comandantul Mago s-a apărat cu fermitate, înarmînd cetăţenii, 


întrucît soldaţii nu erau în număr suficient de mare pentru a 
ocupa zidurile. El a încercat o ieşire, respinsă însă fără 
dificultate de către romani, care, la rîndul lor, fără a-şi lua timpul 
de a organiza un asediu propriu-zis, începură asaltul dinspre 
uscat. Asaltul începu vijelios de pe îngusta limbă de pămînt din 
faţa oraşului; trupe noi le schimbau întruna pe cele obosite; 
garnizoana puţin numeroasă era aproape de epuizare, deşi 
romanii nu cuceriseră nici un avantaj. Scipio nici nu-l luase în 
calcul; asaltul avusese drept scop doar să atragă atenţia 
garnizoanei în partea dinspre port unde, aflind că în timpul 
refluxului o parte a acestuia rămiînea uscat, intenţiona să 
lanseze de aici un al doilea atac. În timp ce în partea 
continentală încleştarea era în toi, Scipio a trimis un detaşament 
înzestrat cu scări acolo unde apele se retrăseseră, Neptun însuşi 
arătîindu-i drumul; trupele au avut norocul de a găsi aici zidurile 
într-adevăr neapărate. Astfel, oraşul fu cucerit în aceeaşi zi, 
după care Mago capitulă în citadelă. Odată cu capitala 
cartagineză au căzut în mîinile romanilor 18 corăbii de război 
demontate şi 63 corăbii de transport, întregul material militar, 
însemnate provizii de cereale, tezaurul militar de 600 de talanţi 
(mai mult de 1.000.000 de taleri), ostaticii tuturor aliaţilor 
spanioli ai Cartaginei şi 10.000 de prizonieri, dintre care 18 
gerusiaşti cartaginezi sau judecători. Scipio a promis ostaticilor 
eliberarea în momentul în care comunitatea fiecăruia ar fi intrat 
în alianţă cu Roma şi a folosit mijloacele pe care i le oferea 
oraşul pentru întărirea şi ameliorarea situaţiei armatei sale. El a 
ordonat meşteşugarilor din oraş, în număr de 2.000, să 
muncească pentru armata romană în schimbul libertăţii după 
terminarea războiului, iar din restul mulţimii a ales bărbaţi 
viguroşi pentru serviciul de vislaşi pe corăbii. Cetăţenii oraşului 
au fost însă ocrotiţi, lăsîndu-li-se libertatea şi poziţia lor 
anterioară; Scipio îi cunoştea pe fenicieni şi ştia că i se vor 
supune; era convins că oraşul, cu unicul port excelent pe coasta 
orientală şi cu bogatele mine de argint, nu era suficient de bine 
apărat de către o garnizoană. Aşadar, reuşise această 
întreprindere temerară; temerară în sensul că lui Scipio nu i-a 
rămas necunoscut faptul că Hasdrubal Barcas primise din partea 
guvernului său ordinul de a pătrunde în Galia şi era ocupat cu 
punerea în practică a acestuia şi în sensul că slaba divizie lăsată 
pe Ebru n-ar fi putut să se opună acestei manevre, dacă 


revenirea generalului ar fi întîrziat. Dar acesta se înapoiase la 
Tarraco înainte ca Hasdrubal să se fi arătat pe Ebru; pericolul în 
care se complăcuse tînărul general atunci cînd abandonase 
sarcina lui imediată pentru a aplica această lovitură fulgerătoare 
a fost estompat de succesul fantastic pe care-l obţinuseră Scipio 
şi Neptun în comun. Cucerirea fulgerătoare a capitalei feniciene 
justifica într-atita aşteptările nutrite în patrie în legătură cu 
acest tînăr strălucitor, încît orice opinie contrară trebuia să 
amuţească. 

Comanda lui Scipio a fost prelungită pe o perioadă 
nedeterminată; el însuşi a hotărit să nu se mai limiteze la 
modesta însărcinare de paznic al trecătorilor Pirineilor. In urma 
căderii Noii Cartagine, nu numai că spaniolii de dincoace de 
Ebru erau readuşi pe deplin la ascultare, dar dincolo de Ebru cei 
mai puternici principi schimbaseră clientela cartagineză cu cea 
romană. Scipio folosi iarna anilor 545/546 (209/208) pentru 
dizolvarea flotei sale, înmulţind prin oamenii cîştigaţi, trupele de 
uscat; astfel, putea să apere în acelaşi timp nordul şi să conducă 
ofensiva mai hotărît în sud decit o făcuse pînă atunci, înaintînd 
în anul 546 (208) spre Andalusia. Aici l-a întîlnit pe Hasdrubal 
Barcas, care se îndrepta înspre nord pentru a pune în practică 
planul conceput de multă vreme de a-şi ajutora fratele. La 
Baecula s-a ajuns la o bătălie, în care romanii şi-au atribuit 
victoria, făcînd, după spusele lor, 10.000 de prizonieri; dar 
Hasdrubal îşi atinse în esenţă scopul, chiar dacă a trebuit să 
sacrifice o parte din armată. El îşi croise un drum spre coasta de 
nord spaniolă împreună cu tezaurul, cu elefanții şi cu elita 
trupelor sale şi ajunse, înaintînd de-a lungul oceanului, la 
trecătorile Pirineilor Occidentali, după toate aparențele 
neocupate, ajungînd încă înainte de începerea sezonului rece în 
Galia, unde a ridicat o tabără de iarnă. Se dovedi astfel că 
hotărîrea lui Scipio de a combina ofensiva cu defensiva, cu care 
fusese însărcinat, a fost pripită şi neînţeleaptă; scopul principal 
al armatei spaniole, pe care, cu mijloace mult mai modeste, în 
respectaseră nu numai tatăl şi unchiul lui Scipio, dar şi Gaius 
Marcius şi Gaius Nero, n-a fost atins de generalul victorios aflat 
în fruntea unei armate puternice şi el va fi în principal 
răspunzător pentru situaţia periculoasă în care se va găsi Roma 
în vara anului 547 (207), cînd planul lui Hannibal de a porni un 
atac combinat asupra romanilor se realiza în sfîrşit. Zeii însă 


acoperiră greşelile favoritului lor cu lauri. În Italia, pericolul a 
trecut fără consecinţe grave; toată lumea se mulțumea cu ştirea 
victoriei dubioase de la Baecula, iar cînd noi soli anunţară alte 
victorii în Spania, nimeni nu se mai gîndi la faptul trebuiau să se 
lupte în Italia cu cel mai abil general şi cu floarea armatei 
hispano-feniciene. După plecarea lui Hasdrubal, cei doi generali 
rămaşi în Spania hotăriră să se retragă deocamdată, Hasdrubal, 
fiul lui Gisgon, în Luisitania, Mago, chiar pe Baleare, lăsînd 
numai cavaleria uşoară a lui Massinissa să cutreiere Spania, 
asemenea lui Mutines în Sicilia, pînă la venirea noilor întăriri din 
Africa. Întreaga coastă orientală se afla astfel în mîinile 
romanilor. În anul următor 547 (207), Hanno sosi într-adevăr din 
Africa cu o a treia armată, după care Mago şi Hasdrubal se 
întoarseră din nou în Andalusia. Dar Marcus Silanus învinse 
armatele unite ale lui Mago şi Hanno şi-l luă prizonier pe acesta 
din urmă. Apoi, Hasdrubal a renunţat la ocuparea teritoriului 
deschis şi şi-a împărţit trupele în oraşele din Andalusia, dintre 
care Scipio a reuşit să cucerească în anul acela numai unul, 
Oringis. Fenicienii păreau să fie învinşi, dar, în anul următor 548 
(206), reuşiră totuşi să trimită o nouă armată uriaşă de 32 de 
elefanţi, 4.000 de călăreţi şi 70.000 de pedestraşi, alcătuită în 
principal din miliții spaniole adunate în mare grabă. Bătălia s-a 
dat din nou lîngă Baecula. Armata romană nu era cu mult mai 
mare decit cea feniciană, iar un număr apreciabil de soldaţi erau 
şi aici recrutaţi dintre spanioli. Scipio, precum Wellington într-o 
situaţie asemănătoare, şi-a dispus spaniolii în aşa fel încît să nu 
poată lua parte la bătălie - unica posibilitate de a împiedica 
risipirea lor -, în timp ce, dimpotrivă, îşi arunca trupele sale 
romane asupra spaniolilor din rîndurile inamicului. Cu toate 
acestea, victoria a fost aprig disputată, romanii triumfînd în cele 
din urmă şi, cum era firesc, înfringerea unei asemenea armate a 
echivalat cu desfiinţarea ei completă; Hasdrubal şi Mago se 
salvară fugind pe căi diferite spre Gades. Romanii stăpineau 
acum peninsula fără rivali; puţinele oraşe care nu se supuseseră 
de bunăvoie au fost cucerite pe rînd, fiind pedepsite cu o 
cruzime exemplară. Scipio a putut chiar să-şi permită să-l 
viziteze pe Syphax pe coasta africană şi să intre în tratative cu 
acesta, ba şi cu Massinissa, în vederea unei expediţii în Africa, 
aventură temerară, dar nejustificată de nici un avantaj 
corespunzător, oricît de mult a reuşit această ştire să suscite 


curiozitatea cetăţenilor capitalei. Numai Gadesul, unde comanda 
Mago, era încă sub stăpinire feniciană. După ce romanii 
preluaseră patrimoniul cartaginezilor şi distruseseră speranţele 
spaniolilor, răbufnite ici şi colo, de a-şi reciştiga vechea 
libertate, debarasîndu-se şi de romani după ce scăpaseră de 
dominaţia feniciană, se părea, pentru moment, că va izbucni o 
insurecție generală împotriva romanilor, condusă de aliaţii de 
pînă atunci ai Romei. Îmbolnăvirea generalului roman şi revolta 
unuia dintre corpurile sale de oaste, provocată de solda 
neplătită de ani de zile, favorizară răscoala. Scipio se însănătoşi 
însă mai repede decit se credea, reprimă cu abilitate răzmeriţa 
soldaţilor, după care supuse comunităţile care luaseră steagurile 
insurecției naţionale înainte ca mişcarea să se fi întins. 

Astfel, fiindcă această mişcare nu a adus nici o schimbare 
şi fiindcă Gadesul nu putea fi apărat pe o perioadă mai lungă, 
guvernul cartaginez i-a ordonat lui Mago să stringă tot 
disponibilul în corăbii - trupe şi bani - şi să se îndrepte spre 
ltalia pentru a da războiului de aici o altă întorsătură. Scipio nu 
putea să împiedice această manevră - suferea acum din cauza 
desființării flotei - şi trebuia, pentru a doua oară, să încredinţeze 
zeilor apărarea patriei, după ce aceasta i se încredinţase lui. 
Ultimul dintre fiii lui Hamilcar părăsi nestingherit peninsula. 
Gades, cea mai veche şi, acum, singura posesiune a fenicienilor 
de pe pămînt spaniol, s-a predat, după plecarea sa noilor 
stăpini, în condiţii foarte avantajoase. Spania, după un război de 
treisprezece ani, se transforma dintr-o provincie cartagineză 
într-una romană, în care lupta împotriva romanilor a mai 
continuat, timp de secole, printr-o insurecție întotdeauna 
suprimată, dar niciodată învinsă, şi în care romanii nu aveau, 
pentru moment, nici un inamic. Scipio profită de primul moment 
de pace aparentă pentru a preda comanda (sfîrşitul anului 548, 
206) şi pentru a relata la Roma, în persoană, despre victoriile 
dobiîndite şi ţinuturile cîştigate. 

Aşadar, în timp ce războiul fusese terminat de Marcellus în 
Sicilia, de Publius Sulpicius în Grecia, de Scipio în Spania, 
încleştarea grandioasă continua cu furie în Peninsula Italică. 
Aici, după desfăşurarea bătăliei de la Cannae, ale cărei 
consecinţe în pierderi şi cîştiguri începeau să se contureze 
treptat, la începutul anului 540 (214), al cincilea an de război, 
fenicienii şi romanii se aflau într-o situaţie deosebit de 


complexă. După plecarea lui Hannibal, Italia de Nord fusese din 
nou ocupată de către romani, care au protejat-o cu ajutorul a 
trei legiuni, dintre care două au fost staționate în ţara celților, a 
treia în Picenum, ca rezervă. Italia de Sud, pînă la Garganus şi 
Volturnus, se afla, cu excepţia fortăreţelor şi celor mai multe 
dintre porturi, în mîinile lui Hannibal. El staţiona cu armata 
principală la Arpi; în faţa sa, în Apulia, sprijinit de fortărețele 
Luceria şi Beneventum, se afla Tiberius Gracchus cu patru 
legiuni. În ţara brutienilor, ai cărei locuitori se aruncaseră fără 
rezerve în braţele lui Hannibal şi în care şi porturile, cu excepţia 
Regionului, protejat de romani dinspre Messana, fuseseră 
ocupate de către fenicieni, staţiona o a doua armată 
cartagineză, comandată de către Hanno, în momentul de faţă 
fără adversar. Armata romană principală, formată din patru 
legiuni, condusă de către doi consuli, Quintus Fabius şi Marcus 
Marcellus, intenţiona să încerce recucerirea cetăţii Capua. La 
acestea se adăugau, de partea romană, rezerva de două legiuni 
din capitală, garnizoanele staționate în toate porturile, care, la 
Tarentum şi Brundisium, fuseseră întărite cu o legiune din cauza 
aşteptatei debarcări macedonene şi, în fine, puternica flotă care 
stăpînea mările. Dacă adăugăm la acestea armatele romane din 
Sicilia, Sardinia şi Spania, efectivul total al forţelor romane se 
poate estima, chiar dacă excludem din calcul garnizoanele, 
alcătuite în Italia meridională de către coloniştii fortăreţelor, la 
cel puţin 200.000 de soldaţi, dintre care o treime erau abia 
încorporaţi în anul acela şi aproximativ jumătate erau cetăţeni 
romani. Putem presupune că fuseseră înrolați toţi bărbaţii în 
stare să poarte arme, de la 17 la 45 de ani, şi că ogoarele, acolo 
unde războiul o permitea, erau lucrate de către sclavi, bătrîni, 
copii şi femei. În asemenea condiţii, finanţele se aflau, 
bineînţeles, în cea mai mare dezordine; impozitul financiar, care 
constituia sursa principală, nu se putea strînge decit neregulat. 
Dar în ciuda acestei penurii de soldaţi şi de finanţe, romanii au 
reuşit să reciştige, deşi încet şi cu preţul unor sacrificii 
apăsătoare, ceea ce pierduseră atît de repede, înmulţindu-şi 
anual armatele, pe cînd cele feniciene se împuţinau mereu, 
cîştigînd anual teren în detrimentul aliaţilor lui Hannibal din 
Italia, campanieni, apuli, samniţi, brutieni, care nu se puteau 
apăra aşa cum o făceau fortărețele romane din Italia 
meridională şi nu puteau fi protejaţi satisfăcător de către armata 


slabă a lui Hannibal; în fine, datorită strategiei aplicate de către 
Marcus Marcellus de a lăsa să se afirme talentul ofiţerilor şi de a 
fructifica în orice împrejurare superioritatea pedestrimii romane, 
Hannibal putea să spere încă în victorii, dar nu de genul celor de 
la Lacul Trasimenus sau de la Aufidus: vremea cetățenilor- 
general trecuse. El nu putea face altceva decit să aştepte, fie 
pînă cînd Filip va fi reuşit mult promisa debarcare, fie pînă cînd 
fraţii săi din Spania îi vor fi întins mîna, şi, între timp, să-şi 
păstreze, în limita posibilităţilor, armata şi clientela nevătămate, 
ca şi optimismul. Cu greu l-am putea recunoaşte în defensiva 
lungă care începea acum pe acel general care condusese 
ofensiva cu o impetuozitate şi o tenacitate incomparabile. Este 
totuşi demn de admirat faptul că, atît din punct de vedere 
psihologic, cît şi militar, acelaşi bărbat a putut să rezolve cu 
asemenea perfecţiune cele două sarcini, de natură cu totul 
opuse, primite. 

La început, războiul se orienta îndeosebi spre Campania. 
Hannibal a venit la timp pentru a împiedica împresurarea 
capitalei; dar el n-a reuşit nici să cucerească vreunul dintre 
oraşele campaniene ale romanilor, apărate de puternice 
garnizoane, şi nici să împiedice luarea, pe lingă o mulţime de 
comunităţi neînsemnate, a cetăţii Casilinum, care asigura 
trecerea peste Volturnus şi care a cedat în faţa celor două 
armate consulare după o rezistenţă eroică. O încercare a lui 
Hannibal de a cuceri Tarentumul, intenţionînd să ocupe, înainte 
de toate, un loc de debarcare propice pentru armata 
macedoneană, a eşuat complet. Armata cartagineză din 
Bruttium, comandată de către Hanno, se angajase între timp în 
luptă cu armata romană din Apulia; Tiberius Gracchus s-a 
afirmat aici de mai multe ori şi, după o bătălie norocoasă lîngă 
Beneventumum, în care s-au evidenţiat legiunile de sclavi siliţi 
la serviciul militar, el a conferit soldaţilor sclavi libertatea şi 
dreptul de cetăţenie în numele poporului. In anul următor (541, 
213), romanii recîştigară bogatul şi importantul oraş Arpi, ai 
cărui cetăţeni se aliaseră cu soldaţii romani, pătrunşi pe ascuns 
în oraş, în pofida garnizoanei cartagineze. In general, legăturile 
ligii formate de Hannibal începură să slăbească; un mare număr 
de cetăţeni notabili din Capua a trecut de partea Romei; o 
diviziune spaniolă din armata feniciană, fiind informată de către 
emisari spanioli despre mersul evenimentelor din patrie, a 


trecut din serviciile cartaginezilor în cele ale romanilor. Anul 542 
(212) a fost mai puţin norocos pentru romani, din cauza unor 
noi erori politice şi militare, pe care Hannibal n-a întiîrziat să le 
exploateze. Legăturile stabilite de Hannibal cu unele cercuri din 
oraşele Greciei Mari nu duseseră la nici un rezultat; numai 
ostaticii din Tarentum şi Turii aflaţi la Roma fuseseră 
determinaţi de emisarii săi să întreprindă o spectaculoasă 
tentativă de evadare, fiind, bineînţeles, prinşi de către paznicii 
romani. Dar, mai mult decit intrigile, nesăbuitul spirit de 
răzbunare al romanilor a favorizat planurile lui Hannibal; 
executarea tuturor ostaticilor care încercaseră să evadeze le-a 
răpit un zălog preţios, iar grecii exasperaţi complotară şi se 
gîindeau deja la cum să-i deschidă porţile lui Hannibal. Intr- 
adevăr, în acord cu cetăţenii şi după plecarea comandantului 
roman, Tarentumul a fost ocupat de către cartaginezi, 
garnizoana romană menţinindu-se cu dificultate pe acropolă. 
Exemplul Tarentumului a fot urmat de Heracleia, Turii şi 
Metapontion, de unde garnizoana a trebuit să fie retrasă întru 
salvarea acropolei tarentine. Prin acestea, pericolul unei 
debarcări macedonene deveni atît de iminent, încît Roma se 
văzu nevoită să-şi îndrepte din nou toată atenţia şi toate 
eforturile spre războiul din Grecia, neglijat în ultima vreme 
aproape total, ceea ce, din fericire, a fost posibil în urma 
cuceririi Siracusei şi a situaţiei favorabile a războiului din Spania. 
Pe principalul teatru de război lupta a continuat cu succese 
schimbătoare. Legiunile aşezate în apropiere de Capua nu 
încercuiseră încă oraşul, dar incomodaseră într-atit cultivarea 
cîmpurilor şi stringerea recoltei, încît populatul oraş avea o 
stringentă nevoie de provizii din afară. În consecinţă, Hannibal a 
trimis un considerabil transport de grine, înştiinţindu-i pe 
campanieni că îl pot lua în primire la Beneventumum; dar 
întîrzierea acestora le-a permis consulilor Quintus Flaccus şi 
Appius Claudius să ajungă înaintea lor şi să-i pricinuiască lui 
Hanno, care însoțea transportul, o gravă înfrîngere, 
înstăpînindu-se asupra taberei sale şi asupra tuturor proviziilor. 
Cei doi consuli încercuiră apoi oraşul, în timp ce Tiberius 
Gracchus ocupă Via Appia, pentru a-i bloca lui Hannibal 
înaintarea pentru despresurarea lui. Dar viteazul bărbat căzu 
victimă unui complot mişelesc al unui lucanian perfid, iar 
moartea sa echivala cu o înfrîngere, întrucît armata, alcătuită în 


cea mai mare parte din sclavii eliberaţi de el, se risipi după 
moartea iubitului conducător. Astfel, Hannibal găsi deschisă 
calea înspre Capua şi i-a silit pe cei doi consuli, în urma apariţiei 
sale neaşteptate, să ridice asediul abia început. Cavaleria lor 
fusese înfrîntă, încă înainte de venirea lui Hannibal, de către cea 
feniciană, care staţionase drept garnizoană în Capua, sub 
conducerea lui Hanno şi Bostar, şi de cea campaniană, cu nimic 
inferioară celei cartagineze. Lungul şir al eşecurilor din acest an 
a fost încheiat de nimicirea totală a trupelor regulare şi a cetelor 
neorganizate din Lucania, conduse de către Marcus Centenius, 
ridicat din imprudenţă de la rangul de subofițer la cel de 
general, şi de înfringerea în Apulia, cu nimic mai puţin 
dezastruoasă, a neglijentului şi arogantului pretor Gnaeus 
Fulvius Flaccus. Dar perseverenţa dirză a romanilor neutraliza 
totuşi din nou succesele rapide ale lui Hannibal. Din momentul 
în care Hannibal a întors spatele, armatele romane s-au strîns 
din nou în jurul oraşului - la Puteoli şi Volturnus, sub Appius 
Claudius, la Casilinum, sub Quintus Fulvius, pe drumul către 
Nola, sub pretorul Gaius Claudius Nero; cele trei tabere, bine 
fortificate şi legate între ele prin linii întărite, zădărniceau orice 
posibilitate de acces, iar marele oraş, slab aprovizionat, ar fi 
trebuit să capituleze în scurt timp simplei încercuiri dacă nu ar fi 
sosit ajutor. Odată cu sfîrşitul iernii din anii 542/543 (212/211) 
proviziile erau pe terminate; soli trimişi în mare grabă, care cu 
greu reuşiseră să se strecoare printre liniile romane bine păzite, 
cerură cu insistenţă ajutor lui Hannibal, care se afla la Tarentum 
ocupat cu asediul citadelei. Acesta a pornit înspre Campania în 
marşuri forţate cu 33 de elefanţi şi cu trupele de elită, a luat în 
stăpînire garnizoana romană de la Calatia şi şi-a ridicat tabăra 
lîngă dealul Tifata, foarte aproape de Capua, cu certitudinea că 
generalii romani vor ridica asediul, aşa cum făcuseră în anul 
precedent. Romanii însă, care avuseseră timp să-şi fortifice 
taberele şi liniile de comunicaţie, nu se clintiră şi priveau 
nepăsători cum se izbeau de liniile lor, de o parte, cavalerii 
campanieni, de cealaltă, hoardele numide. Hannibal nu se putea 
gîndi la un asalt de anvergură; el putea să prevadă că sosirea lui 
va atrage alte trupe romane înspre Campania, dacă nu cumva 
lipsa de provizii, într-o ţară jefuită sistematic, l-ar fi silit să 
părăsească ţinutul mai repede. In această direcţie nu putea deci 
întreprinde nimic. 


Hannibal încercă atunci încă un expedient, ultimul care se 
mai oferea spiritului său inventiv. Cu armata de rezervă, după 
ce îi informase pe campanieni despre intenţiile sale îndemnîndu- 
i să reziste, el părăsi Capua şi se îndreptă împotriva Romei. Cu 
aceeaşi tenacitate abilă pe care o arătase în primele sale 
campanii italice, s-a aruncat cu o armată slabă între armatele şi 
fortărețele inamice şi-a dus trupele prin Samnium, pe Via 
Valeria, lîngă Tibur, pînă la podul de peste Anio, pe care l-a 
trecut, ridicîndu-şi apoi tabăra pe malul opus la o depărtare de o 
milă germană de oraş. Spaima o resimţeau încă nepoţii 
nepoților cînd li se povestea despre „Hannibal în faţa porţilor”; 
dar nu exista nici o primejdie reală. Casele de ţară şi cîmpurile 
din vecinătatea oraşului au fost devastate de către inamici; cele 
două legiuni ale Romei care ieşiseră în întîmpinarea lor au 
împiedicat asaltarea zidurilor. De altfel, Hannibal nu sperase 
niciodată să cucerească Roma prin surprindere, aşa cum, mai 
tîrziu, Scipio va ocupa Noua Cartagină, şi cu atît mai puţin se 
gîndise la un asediu serios; unica lui speranţă era ca, după 
prima alarmă, o parte din armata de asediu din faţa cetăţii 
Capua să se îndrepte înspre Roma, oferindu-i astfel posibilitatea 
de a sparge blocada. De aceea, el se retrase după scurt timp. 
Romanii vedeau în plecarea lui o intervenţie miraculoasă a 
zeilor, care, prin vise şi previziuni, îl determinaseră pe inamic la 
retragere, gest la care legiunile romane n-ar fi putut să-l 
silească; în locul unde Hannibal se apropiase cel mai mult de 
oraş, în faţa Porții Capene, la a doua bornă de pe Via Appia, 
credulii recunoscători au ridicat un altar zeului care „întoarce şi 
apără” (Rediculus Tutanus). De fapt, Hannibal s-a retras întrucît 
aşa plănuise şi s-a îndreptat spre Capua. Dar generalii romani 
nu comiseseră greşeala pe care contase adversarul lor; legiunile 
nu şi-au clintit liniile din jurul cetăţii Capua şi, la vestea marşului 
lui Hannibal spre Roma, a fost detaşat numai un corp puţin 
numeros. Aflind aceasta, Hannibal s-a întors dintr-odată 
împotriva consulului Publius Galba, care, din imprudenţă, îl 
urmărise de la Roma şi cu care evitase pină acum să se 
angajeze; îl învinse şi îi ocupă tabăra. Dar aceasta a fost o 
compensație deplorabilă în schimbul căderii cetăţii Capua, 
devenită acum inevitabilă. De mult timp cetăţenii săi, îndeosebi 
cei din clasele superioare, priveau neliniştiţi viitorul senatului; 
administraţia oraşului rămăsese aproape în exclusivitate în 


mîinile partidului poporului, ostil Romei. Acum disperarea 
cuprinse fără deosebire nobili şi oameni de rînd, campanieni şi 
fenicieni. Douăzeci şi opt de senatori au ales să se sinucidă; 
ceilalţi au predat oraşul unui inamic implacabil şi îndirjit. 
Bineînţeles că trebuiau să urmeze răzbunări sîngeroase; unica 
discuţie s-a purtat în jurul duratei procesului: să fie de lungă sau 
scurtă durată, ori dacă ar fi mai înţelept să se urmărească 
ramificaţiile înaltei trădări şi în afara oraşului sau să se pună 
capăt interogatoriilor prin execuţii rapide. Appius Claudius şi 
senatul roman au optat pentru prima variantă; a doua, probabil 
cea mai puţin inumană, întrunise însă majoritatea. Cincizeci şi 
trei de ofiţeri şi de magistrați capuani au fost biciuiţi şi 
decapitaţi în pieţele de la Cales şi Teanum, din ordinul şi în faţa 
proconsulului Quintus Flaccus; ceilalți senatori au fost 
întemnițați, o mare parte dintre cetăţeni a fost vîndută în 
sclavie, averea celor înstăriți a fost confiscată. Sentinţe 
asemănătoare se înregistrară şi în oraşele Atella şi Calatia. 
Aceste pedepse au fost dure, dar, luînd în considerare ce anume 
însemna pentru romani trădarea cetăţii Capua şi care erau 
uzanţele ordinare, chiar dacă nefireşti, ale războiului din aceste 
vremuri, ele nu par neobişnuite. Cetăţenii nu-şi pronunţaseră 
oare ei înşişi propria sentinţă atunci cînd, imediat după 
părăsirea confederației, îi omoriseră pe toţi cetăţenii romani 
aflaţi în cetate în momentul revoltei? Dar a fost nejust din 
partea Romei să se folosească de acest prilej pentru a 
reglementa rivalitatea secretă care exista de mult timp între 
cele două oraşe mai mari ale Italiei şi să distrugă complet, din 
punct de vedere politic, o competitoare detestată şi invidiată, 
abolind constituţia oraşelor campaniene. 

Impresia produsă de căderea cetăţii Capua a fost 
copleşitoare, cu atît mai mult cu cît nu fusese rezultatul unei 
acţiuni surprinzătoare, ci al unui asediu prelungit vreme de doi 
ani de zile, cu toate eforturile lui Hannibal de a-l ridica. Ea a fost 
în aceeaşi măsură semnalul că romanii recîştigaseră supremaţia 
în Italia, aşa cum trecerea acestei cetăţi de partea lui Hannibal 
fusese, cu cîţiva ani înainte, dovada pierderii ei. În zadar 
încercase Hannibal să contracareze efectul produs de această 
veste prin cucerirea Regionului sau a acropolei tarentine. Marşul 
său forţat pentru surprinderea Regionului a rămas nefructificat; 
în citadela tarentină biîntuia într-adevăr foamea de cînd trupele 


tarentino-cartagineze blocau portul, dar întrucît romanii cu flota 
lor mult mai puternică puteau să împiedice aprovizionarea 
acestei escadre, iar teritoriul ocupat de Hannibal abia putea să 
satisfacă cerinţele armatei, asediatorii dinspre mare suferind la 
fel ca şi asediaţii din cetate, aceştia părăsiră pînă la urmă 
portul. Lui Hannibal nu îi mai reuşea nimic; norocul însuşi părea 
să-l fi părăsit pe cartaginez. Aceste urmări ale căderii cetăţii 
Capua, zdruncinarea profundă a consideraţiei şi a încrederii de 
care se bucurase Hannibal pînă atunci în ochii aliaţiilor săi italici, 
încercările fiecărei comunităţi, mai puţin compromise, de a se 
întoarce, în condiţii acceptabile, în alianţa romană îl loveau pe 
Hannibal mai puternic chiar decit pierderile în sine. El avea de 
ales între două posibilităţi; fie să staţioneze garnizoane în 
cetăţile indecise, prin care şi-ar fi rărit şi mai mult rîndurile 
armatei destul de slăbite, expunîndu-şi trupele credincioase la 
riscul distrugerii prin fărimiţare sau prin trădare - aşa cum s-a 
întîmplat în anul 544 (210), cu ocazia trădării oraşului Salapia, 
cînd au fost măcelăriți 500 de cavaleri numizi de elită; fie să 
dărîme zidurile oraşelor de care nu putea să fie sigur şi să le 
incendieze, pentru ca să nu cadă în mîinile duşmanului, ceea ce 
n-ar fi fost un mijloc de ridicare a moralului clientelei sale italice. 
Căderea cetăţii Capua le-a conferit romanilor încrederea în 
finalul războiului; ei au trimis întăriri considerabile în Spania, 
unde existenţa armatei romane era periclitată din cauza morţii 
celor doi Scipioni, şi şi-au permis, pentru prima dată de la 
începutul războiului, o diminuare a efectivului trupelor, care 
fuseseră pînă acum suplimentat anual, cu toate dificultăţile 
crescînde ale recrutărilor, ajungind pînă la urmă la un număr de 
23 de legiuni. Din această cauză, în anul următor (544, 210), 
războiul italic a fost purtat de către romani cu mai puţină 
vigoare decit pînă atunci, cu toate că, după terminarea 
războiului sicilian, Marcus Marcellus a preluat din nou comanda 
supremă asupra armatei principale; el s-a ocupat de asediul 
fortăreţelor în interiorul ţării şi s-a angajat cu cartaginezii în 
bătălii indecise. Lupta pentru acropola tarentină a rămas, de 
asemenea, fără un rezultat cert. În Apulia, Hannibal a reuşit să-l 
înfringă pe  proconsulul Gnaeus Fulvius Centumalus la 
Herdoneae. În anul următor (545, 209), romanii porniră 
recucerirea celui de-al doilea oraş, care trecuse de partea lui 
Hannibal, Tarentum. În timp ce Marcus Marcellus continua 


ostilitățile, cu recunoscuta-i dirzenie şi energie, împotriva lui 
Hannibal însuşi - într-o bătălie de două zile, după ce a fost 
înfrînt în prima zi, a cucerit în cea de-a doua o victorie dificilă şi 
sîngeroasă; în timp ce consulul Quintus Fulvius îi determina pe 
lucanienii şi hirpinii nehotăriţi să schimbe partida şi să 
expulzeze garnizoana feniciană; în timp ce incursiuni excelent 
dirijate dinspre Region îl siliră pe Hannibal să alerge în ajutorul 
brutienilor împresuraţi, bătrînul Quintus Fabius, care acceptase 
încă o dată - pentru a cincea oară - consulatul şi preluase 
sarcina de a cuceri Tarentumul, se fortifica temeinic în ţinutul 
apropiat al mesapilor şi reuşi să pună stăpinire asupra oraşului 
datorită trădării unui detaşament al brutienilor care făceau 
parte din garnizoane. Excese îngrozitoare au fost comise de 
învingătorii îndirjiţi. Oricine a fost întîlnit, din garnizoană sau din 
rindul cetăţenilor, a fost ucis, iar casele au fost jefuite. După 
tradiţie, au fost vînduţi în sclavie 30.000 de tarentini, iar 3.000 
de talanţi (5 milioane de taleri) au intrat în tezaurul statului. 
Aceasta a fost ultima faptă de arme a generalului octogenar; 
Hannibal a ajuns în apropierea oraşului cînd totul se terminase 
şi s-a retras la Metapontion. După ce Hannibal îşi pierduse 
aşadar cele mai importante cuceriri ale sale, văzîndu-se treptat 
împins către extremitatea sud-vestică a peninsulei, Marcus 
Marcellus, ales consul pentru anul următor (546, 208), spera ca, 
împreună cu vajnicul său coleg, Titus Quinctius Crispinus, să 
pună capăt războiului printr-un atac decisiv. Bătrînul soldat nu 
se simţea stînjenit de cei 60 de ani ai săi; ziua şi noaptea ÎI 
urmărea un singur gînd: acela de a-l înfrînge pe Hannibal şi de a 
elibera Italia. Dar destinul rezervase coroana aceasta pentru o 
frunte mai tînără. Cu prilejul unei acţiuni de recunoaştere 
nesemnificative, cei doi consuli au fost atacați în apropiere de 
Venusia de către un escadron de călăreţi africani. Marcellus s-a 
angajat într-o luptă inegală, aşa cum o făcuse cu 40 de ani mai 
înainte împotriva lui Hamilcar şi cu 14 la Clastidium, pînă cînd, 
alunecînd de pe cal, şi-a pierdut viaţa ; Crispius a scăpat, dar a 
murit din cauza rănilor primite în luptă (546, 208). 

Era al unsprezecelea an de război. Pericolul care 
ameninţase cu cîţiva ani înainte existenţa statului dispăruse; dar 
cu atît mai mult se resimțea greutatea apăsătoare, tot mai dificil 
de suportat, a războiului interminabil. Finanţele statului erau 
epuizate. După bătălia de la Cannae (538, 216), fusese instituită 


o comisie bancară specială (tres viri mensarii), alcătuită din 
bărbaţii cei mai de vază, pentru a avea, în această perioadă 
dificilă prin care treceau finanţele publice, o administraţie 
permanentă şi activă; ea a făcut, probabil, tot posibilul, dar 
împrejurările erau de asemenea natură încît toată sagacitatea 
financiară se dovedi inutilă. Chiar de la începutul războiului, 
romanii diminuaseră valoarea monedelor de argint şi de cupru, 
ridicînd cursul legal al monedei de argint cu peste o treime şi 
emiţind o monedă de aur cu o valoare nominală ce depăşea cu 
mult conţinutul de metal. Aceste măsuri se dovediră în curînd 
insuficiente, aşa încît au fost obligaţi să recurgă la creditul 
comercianților şi, întrucît aveau nevoie de ei, nu puteau să 
împiedice sustragerile; scandalul a atins asemenea proporții 
încît edilii se văzură nevoiţi să-i acuze pe cei mai înrăiţi în faţa 
poporului. Deseori şi cu succes s-a făcut apel la patriotismul 
înstăriţilor, care sub acest raport sufereau cel mai mult. Soldaţii 
din categoriile sociale superioare, subofiţerii şi cavalerii în 
ansamblu,  renunţară, de bunăvoie, datorită solidarității 
ostăşeşti, la solda lor. Proprietarii sclavilor înarmaţi de către 
comunitate şi eliberaţi după bătălia de la Beneventum (p. 441) 
au răspuns comisiei bancare, care le promisese bani drept 
despăgubire, că vor aştepta primirea sumelor pînă la sfîrşitul 
războiului (540, 214). Atunci cînd nu mai erau fonduri pentru 
organizarea sărbătorilor naţionale şi pentru întreținerea 
clădirilor publice, asociaţiile care se îngrijiseră pînă atunci de 
aceste servicii acceptară să le continue deocamdată fără 
remuneraţie (540, 214). Mai mult, ca şi în primul război punic, a 
fost construită şi echipată o flotă de război prin subscripţii 
voluntare ale celor bogaţi. Au fost cheltuiţi banii aparţinind 
minorilor; în anul cuceririi Tarentumului a fost atacat fondul de 
rezervă, chivernisit cu atita grijă (1.144.000 de taleri). Cu toate 
acestea, statul nu a reuşit să facă faţă plăţilor mai necesare; 
solda trupelor era de mult în restanţă, îndeosebi în districtele 
mai îndepărtate. Dar strîmtoarea statului n-a fost problema cea 
mai arzătoare a mizeriei materiale. Pretutindeni, cîmpurile se 
întindeau înţelenite; chiar şi acolo unde nu biîntuia războiul 
lipseau mîinile care să miînuiască sapa şi secera. Preţul unui 
medimnus de grîu (1 baniţă prusacă) crescuse pînă la 15 denari 
(3.1/3 de taleri), cel puţin de trei ori mai mult decit preţul mediu 
din capitală, şi mulţi ar fi murit de foame dacă n-ar fi ajuns 


convoaiele din Egipt şi, mai ales, dacă agricultura n-ar fi început 
să înflorească din nou în Sicilia (p. 431), împiedicînd declanşarea 
unei catastrofe. Efectele acestei stări de lucruri - ruinarea 
micilor gospodării ţărăneşti, devorarea sumelor economisite cu 
zgîrcenie, transformarea satelor înfloritoare în cuiburi de 
cerşetori şi hoţi - s-au întîlnit şi în cazul unor războaie 
asemănătoare, despre care ni s-au păstrat relatări mai 
edificatoare. Şi mai îngrijorătoare decit aceste nevoi materiale a 
fost aversiunea crescîndă a aliaţilor faţă de războiul roman, care 
le răpea averea şi vieţile. Ce-i drept, comunităţile nelatine nu 
trebuiau să fie luate în seamă. Războiul însuşi dovedise că ele 
erau neputincioase atita timp cit națiunea latină rămînea unită 
cu Roma; împotrivirea lor, mai evidentă sau mai modestă, era 
de importanţă secundară. Acum însă şi Laţiumul începu să se 
clatine. Cele mai multe comunităţi latine din Etruria, Laţium, 
ţinutul marsilor şi din Campania nordică, aşadar tocmai din 
acele ţinuturi care suferiseră cel mai puţin de pe urma 
războiului, declarară senatului roman, în anul 545 (209), că nu 
vor mai trimite nici contingente şi nici impozite şi că lasă pe 
seama romanilor cheltuielile unui război purtat în interesul lor. 
Mare a fost consternarea la Roma; dar, pentru moment, nu 
exista nici un mijloc de a-i constringe pe cei îndărătnici. Spre 
norocul lor, nu toate comunităţile au acţionat astfel. Coloniile 
galice, picene şi sud-italice, în frunte cu puternica şi patriotica 
Fregellae, au declarat, dimpotrivă, că se vor strînge şi mai mult 
în jurul Romei. De fapt, era un lucru evident pentru toate 
coloniile acestea că de război depindea mai mult existenţa lor 
decit cea a Romei şi că războiul acesta, într-adevăr, nu era 
purtat numai în interesele Romei, ci pentru hegemonia latină în 
Italia, ba chiar pentru independenţa naţională a Italiei. Acea 
semi-trădare n-a fost, cu siguranţă, un act de înaltă trădare, ci 
rezultatul miopiei politice şi al epuizării, aşa încît aceste oraşe ar 
fi respins cu oroare o alianţă cu fenicienii. Cu toate acestea, era 
vorba de o sciziune între romani şi latini, iar reacţia populațiilor 
supuse din aceste ţinuturi n-a întîrziat să apară. La Arretium se 
instaură imediat o stare insurecţională primejdioasă; a fost 
descoperită o conspirație organizată printre etrusci în interesul 
lui Hannibal, care părea atit de amenințătoare încît unele trupe 
primiră ordinul de a îndrepta spre acele meleaguri. Armata şi 
poliţia reprimară fără dificultate această mişcare; dar ea era un 


grav simptom a ceea ce se putea întîmpla în aceste teritorii, 
îndată ce fortărețele latine nu ar mai fi înspăimiîntat pe nimeni. 
In toiul acestor evenimente amenințătoare şi încordate, sosi pe 
neaşteptate vestea că Hasdrubal ar fi traversat Pirineii în 
toamna anului 546 (208) şi că trebuiau să fie luate măsurile 
necesare pentru a purta în anul următor războiul cu amîndoi fiii 
lui Hamilcar. Hannibal nu rezistase în zadar ani grei şi 
îndelungaţi pe postul său; ceea ce îi refuzaseră opoziţia din 
patrie şi ignorantul Filip îi aducea în sfîrşit fratele său, iar geniul 
lui Hamilcar reînvia în acesta ca şi în el însuşi. Imediat, 8.000 de 
liguri cumpăraţi cu aurul fenician erau gata să se unească cu 
Hasdrubal; dacă ar fi cîştigat prima bătălie, putea să spere că va 
aduna sub stindardele sale, asemenea fratelui său, pe gali şi 
chiar pe etrusci. Italia, pe de altă parte, nu mai era ceea ce 
fusese cu unsprezece ani înainte: statul, ca şi particularii erau 
epuizați; liga latină era slăbită, cel mai bun general tocmai 
căzuse pe cîmpul de bătălie, iar Hannibal nu fusese înfrînt. Într- 
adevăr, Scipio putea să-i mulţumească geniului său dacă 
îndepărta de el, ca şi de patrie, consecinţele erorii sale de 
neiertat. 

Ca şi în cele mai critice perioade, Roma a aliniat din nou 
23 de legiuni; voluntarii au fost chemaţi sub arme, iar bărbaţii 
scutiţi prin lege de serviciul militar au fost înrolați în 
contingente. Cu toate acestea, luarea prin surprindere reuşi. 
Intr-un timp mult mai scurt decit prevăzuseră inamicii, ca şi 
amicii, Hasdrubal se afla dincoace de Alpi (547, 207); galii, 
obişnuiţi deja cu marşurile prin teritoriile lor, deschideau fără 
dificultate trecătorile în schimbul unei plăţi onorabile şi furnizau 
cele necesare armatei. Dacă romanii au avut intenţia de a ocupa 
trecătorile Alpilor, ei întirziară din nou; sosise deja ştirea că 
Hasdrubal a ajuns la Pad, că îi îndeamnă pe gali la luptă cu 
acelaşi succes ca şi fratele său, că Placentia era asediată. 
Consulul Marcus Livius s-a îndreptat grabnic spre armata din 
nord şi a ajuns într-adevăr în ceasul al doisprezecelea. Etruria şi 
Umbria se găseau într-o stare de surdă agitaţie; voluntarii de 
aici întăriseră rîndurile armatei feniciene. Colegul său Gaius 
Nero se uni cu pretorul Gaius Hostilius Tubulus, îndreptîndu-se 
cu o armată de 40.000 de soldaţi pentru a-i bara calea lui 
Hannibal înspre nord. Acesta îşi strînse toate forţele sale în 
ţinutul brutienilor şi, înaintînd pe drumul principal ce leagă 


Region cu Apulia, el îl întîlni pe consul la Grumentum. Se 
declanşă o bătălie aprigă, din care Nero ieşi victorios, dar 
Hannibal reuşi, ce-i drept cu pierderi însemnate, să se strecoare, 
făcînd uz de unul dintre măiestrele sale marşuri de flanc, şi să 
ajungă nestingherit în Apulia. Aici s-a oprit aşezîndu-şi tabăra 
pentru început la Venusia, apoi la Canusium, faţă-n faţă cu Nero, 
care îl urmărise îndeaproape. Nu se poate pune la îndoială 
faptul că Hannibal se opri din proprie iniţiativă, nefiind 
împiedicat de către armata romană. Cauza pentru care a ales 
tocmai acest loc, şi nu unul situat mai la nord, pare să fi depins 
de înțelegerile cu Hasdrubal sau de presupuneri asupra rutei de 
marş a acestuia, pe care nu le cunoaştem. In timp ce armatele 
se găseau aşadar faţă-n faţă, depeşa lui Hasdrubal, aşteptată cu 
atita nerăbdare în tabăra lui Hannibal, a fost interceptată de 
către avanposturile lui Nero; din ea rezulta că Hasdrubal 
intenţiona să coboare pe Via Flaminia, altfel spus, să înainteze 
mai întîi de-a lungul coastei, pentru a se îndrepta, după ce va fi 
traversat Apeninii, către Fanum, spre Narnia, unde intenţiona să 
se întîlnească cu Hannibal. Nero a ordonat imediat ca rezerva 
din capitală să se îndrepte înspre Narnia, locul de joncțiune a 
celor două armate feniciene, în timp ce diviziunea staționată la 
Capua o pornea spre Roma, formîndu-se aici o nouă rezervă. 
Convins că Hannibal nu cunoaşte intenţiile fratelui său şi că va 
continua să-l aştepte în Apulia, Nero s-a lansat într-o acţiune 
hazardată, îndreptindu-se către nord, în marşuri forţate, cu un 
corp de elită de 7.000 de soldaţi, dorind ca împreună cu colegul 
său să-l forţeze pe Hasdrubal să accepte bătălia. El îşi putea 
permite aceasta, întrucît armata romană rămasă pe loc era încă 
destul de puternică fie pentru a-i ţine piept lui Hannibal, fie 
pentru a-l însoţi şi pentru a ajunge în acelaşi timp în teatrul de 
operaţiuni, dacă s-ar fi decis să o ia cu el. Nero se întîlni cu 
colegul său Marcus Livius la Sena Gallica, aşteptindu-l pe 
inamic; cei doi consuli se îndreptară imediat împotriva lui 
Hasdrubal, pe care l-au surprins în momentul traversării 
Metaurusului. Hasdrubal a încercat să evite bătălia şi să scape 
de romani printr-un marş de flanc; cum călăuzele sale îi 
abandonaseră, el se rătăci pe un teren care îi era necunoscut; 
atacat, în cele din urmă, de cavaleria romană, rămase țintuit 
locului pînă cînd sosi şi pedestrimea: bătălia era inevitabilă. 
Hasdrubal îi aşeză pe spanioli în flancul drept, iar în faţa 


lor, cei 10 elefanţi ; în cel stîng îi plasă pe gali, în care nu avea 
încredere. Lupta a rămas mult timp indecisă pe aripa dreaptă, 
iar consulul Livius, care comanda aici, s-a aflat într-o situaţie 
dificilă pînă cînd Nero, repetind drept manevră tactică 
operaţiunea sa strategică, l-a lăsat pe inamic în poziţia lui şi, 
înconjurînd propria armată, căzu în flancul spaniolilor. Manevra 
se dovedi decisivă. Victoria viu disputată şi foarte sîngeroasă a 
fost deplină; armata, care nu avea nici o posibilitate de 
retragere, a fost nimicită, iar tabăra cucerită. Văzînd că bătălia 
condusă admirabil a fost pierdută, Hasdrubal, asemenea tatălui 
său, a preferat o moarte demnă. Ca ofiţer şi ca bărbat a fost 
vrednic de a fi fratele lui Hannibal. În ziua care a urmat bătăliei, 
Nero a pornit înapoi, ajungînd, după o absenţă de paisprezece 
zile, din nou în Apulia, în faţa lui Hannibal, care nu primise nici 
un mesaj şi care, în consecinţă, nu se mişcase. Mesajul i l-a adus 
consulul: capul fratelui său, pe care romanul l-a aruncat 
avanposturilor inamice, pentru a se răzbuna astfel pe marele 
adversar, care refuzase înmormiîntarea onorabilă a lui Paullus, 
Gracchus şi Marcellus. Hannibal îşi dădu seama că speranţele lui 
erau deşarte şi că totul se terminase. El abandonă Apulia şi 
Lucania, ba şi Metapontionul şi se retrase împreună cu trupele 
sale în ţara brutienilor, ale cărei porturi constituiau unica 
posibilitate de retragere. Datorită energiei generalilor romani şi, 
mai mult încă, unor circumstanţe deosebit de favorabile, fusese 
îndepărtat de Roma un pericol a cărui amploare justifica 
perseverenţa dirză a lui Hannibal în păstrarea Italiei şi care 
putea fi comparat, fără tăgadă, cu acela care a urmat bătăliei de 
la Cannae. Bucuria a fost imensă la Roma; afacerile au fost 
reluate ca în timp de pace, fiecare simțind că pericolul războiului 
fusese înlăturat. 

Cu toate acestea, Roma nu s-a grăbit prea tare să pună 
capăt războiului. Statul şi cetăţenii erau epuizați din cauza 
încordării permanente a tuturor forţelor morale şi materiale; 
toată lumea s-a lăsat bucuroasă în voia plăcerilor şi odihnei. 
Efetivele armatei şi flotei au fost diminuate, ţăranii romani şi 
latini s-au întors la cîmpurile lor lăsate în paragină, tezaurul s-a 
umplut prin vînzarea unei părţi a domeniilor campaniene. 
Administraţia de stat a fost reglementată din nou, iar abuzurile 
care prevalaseră au fost eradicate; s-a început rambursarea 
împrumuturilor de război voluntare, iar comunităţile latine 


restanţiere au fost forţate să-şi îndeplinească obligaţiile prin 
impunerea unor dobiînzi apăsătoare. Războiul stagna în Italia. O 
dovadă strălucită a talentului strategic al lui Hannibal, ca şi, 
bineînţeles, a incapacității generalilor romani care i-au ieşit 
împotrivă a constituit-o faptul că el a reuşit să se menţină încă 
patru ani în ţara brutienilor, fără a putea fi silit de adversar, cu 
mult superior prin forţă, nici să se închidă în fortărețe, nici să se 
îmbarce. Ce-i drept, a trebuit să se retragă tot mai mult, dar 
aceasta nu atît din cauza bătăliilor indecise purtate cu romanii, 
cît mai ales a nemulțumirii crescînde a brutienilor, el putînd pînă 
la urmă să se bazeze numai pe oraşele ocupate de către armata 
sa. Astfel, a abandonat de bunăvoie oraşul Turi; Locri a fost 
cucerit dinspre Region la iniţiativa lui Publius Scipio (549, 205). 
Ca şi cum proiectele sale ar fi primit o justificare strălucită din 
partea guvernului cartaginez care le anihilase, acesta, în groaza 
provocată la gindul debarcării plănuite a romanilor, a relansat 
acum acele proiecte (548-549, 206-205), trimiţind lui Hannibal, 
în Italia, şi lui Mago, în Spania, întăriri şi subsidii cu porunca de a 
reaprinde războiul în Italia şi de a obţine încă un răgaz pentru 
proprietarii înspăimîntaţi ai vilelor libiene şi ai tarabelor 
cartagineze. De asemenea, a fost trimisă o ambasadă în 
Macedonia, cu scopul de a-l determina pe Filip să reînnoiască 
alianţa şi să debarce în Italia (549, 205). Dar era prea tirziu: cu 
cîteva luni înainte, Filip încheiase pacea cu romanii; apropiata 
nimicire politică a Cartaginei îi era într-adevăr foarte neplăcută, 
dar el nu făcea nimic, cel puţin nu făţiş, împotriva Romei. Un 
mic corp macedonean, după părerea romanilor plătit de către 
Filip, s-a deplasat în Africa; ipoteza era plauzibilă, dar romanii nu 
aveau dovezi în acest sens, după cum o vor demonstra 
evenimentele ulterioare. Nimeni nu se gindea la vreo debarcare 
macedoneană în Italia. Mago, fiul cel mai mic al lui Hamilcar, a 
acţionat cu mai multă energie. Cu resturile armatei spaniole pe 
care o condusese mai întîi la Minorca, el debarcă în anul 549 
(205) la Genova, distruse oraşul şi îi chemă sub arme pe liguri şi 
gali, care veniră, ca de obicei, în masă, atraşi de aurul şi de 
noutatea întreprinderii; alianțele sale cuprinseră întreaga 
Etrurie, unde procesele politice nu se potoliseră niciodată. Dar 
trupele aduse de el erau prea puţine pentru o acţiune serioasă 
împotriva Italiei propriu-zise ; de asemenea, Hannibal era mult 
prea slab, iar influenţa lui în Italia meridională mult prea scăzută 


ca o astfel de expediţie să fie încununată de succes. Stăpinii 
cartaginezi nu doriseră salvarea patriei atunci cînd fusese 
posibilă; acum, cînd o doreau, era prea tîrziu. 

Probabil nimeni din senatul roman nu se îndoia că războiul 
Cartaginei împotriva Romei luase sfîrşit şi că trebuia să fie 
început războiul Romei împotriva Cartaginei; dar, cu toate că 
expediţia africană era inevitabilă, se amina mereu organizarea 
ei. Înainte de toate era nevoie de un general capabil şi popular 
şi nu exista nici unul. Cei mai buni generali fie muriseră pe 
cîmpul de bătălie, fie erau prea bătrîni, precum Quintus Fabius 
sau Quintus Fulvius, pentru un război aşa de nou şi, probabil, de 
lungă durată. Învingătorii de la Sena, Gaius Nero şi Marcus 
Livius, ar fi fost demni de această sarcină, dar ei erau amindoi 
aristocrați şi cît se poate de nepopulari; era îndoielnic dacă s-ar 
fi reuşit să li se procure comanda - lucrurile ajunseseră atît de 
departe, încît destoinicia era hotăritoare în alegeri numai în 
momentele de teamă - şi mai mult decît îndoielnic dacă aceştia 
erau bărbaţii potriviţi care să pretindă poporului epuizat noi 
eforturi. Atunci sosi din Spania Publius Scipio, favoritul mulţimii, 
care îşi îndeplinise cu atita strălucire, sau cel puţin aşa se părea, 
sarcina care îi fusese încredinţată, încît a fost ales imediat 
consul pentru anul următor. El îşi preluă magistratura (549, 
205) cu hotărîrea fermă de a realiza de pe acum expediţia 
proiectată în Spania. Dar, în senat, nu numai că partida 
războiului metodic refuza să accepte ideea unei expediţii 
africane atita timp cît Hannibal se afla încă în Italia, ci 
majoritatea însăşi nu împărtăşea sentimentele favorabile 
tinărului general. Eleganţa sa elenă, educaţia şi concepţiile sale 
moderne displăceau părinţilor austeri, puţini rurali, ai oraşului; 
existau dubii serioase în legătură cu felul cum se purtase 
războiul spaniol, ca şi cu disciplina sa militară. Temeinicia 
acuzaţiei că ar fi arătat prea multă indulgență faţă de ofiţerii săi 
de divizii a fost întărită de fărădelegile ruşinoase pe care le-a 
comis foarte curînd Gaius Pleminius la Locri, vina trebuind să se 
răsfrîngă indirect şi asupra lui Scipio, din cauza neglijenţei sale 
scandaloase în ceea ce privea supravegherea ofiţerilor. In 
discuţiile senatului asupra organizării expediției africane şi 
asupra numirii unui general care s-o comande, noul consul, ori 
de cite ori tradiţia şi constituţia se aflau în contradicţie cu 
intenţiile sale particulare, nu se sfii să elimine pur si simplu 


aceste impedimente, dînd de înţeles fără echivoc că, în caz de 
nevoie, el ar fi dispus să-şi caute sprijinul împotriva senatului în 
faima sa şi în popularitatea de care se bucura în rîndul 
poporului. Aceste circumstanţe nu puteau să nu-i neliniştească 
pe senatori şi să nu trezească bănuieli serioase cu privire la 
faptul că, în cazul iminentului război decisiv şi în cazul 
eventualelor negocieri cu Cartagina, un asemenea general ar 
putea sau nu să respecte instrucţiunile primite din partea 
senatului. Conducerea sa arbitrară în timpul expediției spaniole 
nu avea nicidecum darul de a tempera asemenea frămintări. De 
amiîndouă părţile se dovedi însă destulă înţelegere pentru a 
împiedica izbucnirea unui conflict. Senatul însuşi nu putea să nu 
ia în considerare necesitatea expediției africane şi faptul că n-ar 
fi înţeleaptă aminarea ei la nesfirşit, că Scipio era un ofiţer 
foarte abil şi că, în această calitate, chemat să poarte un astfel 
de război, el ar fi putut, mai mult decit oricare altul, să obţină 
din partea poporului prelungirea comenzii supreme şi angajarea 
în luptă a ultimelor resurse. Majoritatea a ajuns la concluzia că 
nu era bine să i se refuze lui Scipio misiunea rivnită, după ce 
acesta păstrase, cel puţin formal, respectul datorat celei mai 
înalte instanţe guvernamentale şi se supusese dinainte hotăririi 
senatului. Scipio urma să plece în anul acela în Sicilia pentru a 
supraveghea construirea flotei, fabricarea materialului de asediu 
şi formarea armatei expediţionare, urmînd să debarce în Africa 
în anul care urma. Pentru aceasta i se pusese la dispoziţie 
armata siciliană - tot cele două legiuni înjghebate din rămăşiţele 
armatei de la Cannae -, întrucît o garnizoană puţin numeroasă şi 
flota erau suficiente pentru apărarea insulei, permiţindu-i-se, de 
asemenea, să recruteze voluntari din Italia. Era evident că 
senatul nu organiza expediţia, ci mai degrabă o autoriza; Scipio 
nu primi nici măcar jumătate din mijloacele care fuseseră puse 
odinioară la dispoziţia lui Regulus; în plus, i se incredinţase 
tocmai acel corp de armată care, cu ciţiva ani înainte, fusese 
pedepsit de către senat cu degradarea. In concepţia majorităţii 
senatoriale, armata africană era o adunătură de trupe 
pedepsite, a căror pierdere statul o putea suporta oricum, fără 
mari regrete. Un alt om decit Scipio ar fi declarat probabil că 
expediţia africană trebuia să fie întreprinsă cu alte mijloace sau 
deloc; dar optimismul lui Scipio acceptă condiţiile oferite, numai 
pentru a dobiîndi comanda mult visată. El avu grijă să evite, pe 


cît posibil, impunerea de sarcini directe poporului, pentru a nu 
dăuna popularității expediției. Costurile acesteia, îndeosebi cele, 
considerabile, ale construirii flotei, au fost adunate printr-o aşa- 
numită contribuţie voluntară impusă, în parte, cetăților etrusce, 
altfel spus, printr-un impozit de război solicitat drept pedeapsă 
aretinilor şi celorlalte comunităţi filoetrusce, în parte, oraşelor 
siciliene; după patruzeci de zile, flota era gata să ridice velele. 
Echipajul a fost întărit cu voluntari, dintre care aproximativ 
7.000 veniseră din toate colţurile Italiei la chemarea 
conducătorului popular. Astfel, în primăvara anului 550 (204), 
Scipio porni spre Africa, cu două puternice legiuni de veterani 
(aproximativ 30.000 de soldaţi), îmbarcaţi pe 40 de corăbii de 
război şi 400 de transport, debarcînd norocos, fără a întîmpina 
nici cea mai slabă rezistenţă, pe frumosul promontoriu în 
apropiere de Utica. 

Cartaginezii, care aşteptaseră de multă vreme ca 
expedițiile de jaf întreprinse deseori în ultimii ani de către 
escadrele romane pe coasta africană să fie urmate de o invazie 
propriu-zisă,  încercaseră, pentru a se apăra, nu numai 
relansarea războiul italo-macedonean, dar începuseră şi în 
patrie pregătirile pentru primirea romanilor. Dintre cei doi regi ai 
berberilor rivali, Massinissa de la Cirta (Constantine), 
conducătorul masililor, şi Syphax de la Siga (la vărsarea Tafnei, 
la vest de Oran), conducătorul masesililor, acesta din urmă, cu 
mult mai puternic şi, pînă atunci, prieten al romanilor, fusese 
strîns legat de Cartagina prin tratate şi căsătorii, în timp ce 
primul, vechi adversar al lui Syphax şi aliat al Cartaginei, căzuse 
în desuetudine; Massinissa fusese înfrînt, după o rezistenţă 
exasperată, de forţele unite ale cartaginezilor şi ale lui Syphax şi 
fusese nevoit să-şi abandoneze teritoriile în favoarea acestuia; 
el însuşi rătăcea cu cîțiva călăreţi prin deşert. In afară de 
contingentul aşteptat din partea lui Syphax, o armată 
cartagineză de 20.000 de pedestraşi, 6.000 de călăreţi şi 140 de 
elefanţi - Hanno fusese trimis în mod special la vinătoare de 
elefanţi - era pregătită să apere capitala sub comanda 
generalului experimentat din Spania, Hasdrubal, fiul lui Gisgon; 
în port era ancorată o flotă puternică. Un corp de macedoneni, 
sub comanda lui Sopater, şi un contingent de mercenari celtiberi 
trebuiau să sosească cît de curînd. La vestea despre debarcarea 
lui Scipio, Massinissa sosi imediat în tabăra generalului pe care, 


cu puţin timp în urmă, îl întîlnise în Spania ca inamic; dar 
principele fără ţară nu adusese romanilor, pentru început, nimic 
altceva decit calităţile sale personale, iar libienii, deşi epuizați în 
urma recrutărilor şi impozitelor, trăiseră experienţe mult prea 
amare în împrejurări asemănătoare pentru a trece imediat de 
partea romanilor. Astfel îşi începu Scipio campania. Atita timp 
cît a avut în faţa lui numai armata cartagineză, mai puţin 
numeroasă, el a putut să treacă, după citeva norocoase 
încăierări ale cavaleriei, la asediul cetăţii Utica; dar cînd sosi 
Syphax, conform tradiţiei cu 50.000 de pedestraşi şi 10.000 de 
călăreţi, asediul a trebuit să fie ridicat şi să fie construită o 
tabără navală fortificată pentru iarnă, pe un promontoriu uşor 
de apărat, situat între Utica şi Cartagina. Aici, generalul roman 
îşi petrecu iarna anilor 550/551 (204/203). El a ieşit din această 
situaţie supărătoare, în care a rămas pînă în primăvară, printr-o 
lovitură norocoasă. Africanii, crezindu-se în siguranţă în baza 
tratativelor de pace propuse de Scipio mai mult din viclenie 
decit din intenţii serioase, s-au lăsat surprinşi în una şi aceeaşi 
noapte în cele două tabere ale lor; colibele de stuf ale numizilor 
au fost încendiate, iar cînd cartaginezii se grăbiră să-i ajute, 
propria lor tabără avu aceeaşi soartă; fiind neînarmaţi, fugarii au 
fost măcelăriți de către detaşamentele romane. Acest atac de 
noapte a fost mai funest decit o înfrîngere, dar cartaginezii nu 
se lăsară intimidaţi şi desconsiderară chiar sfatul celor timizi, 
sau mai degrabă înţelepţi, de a-i rechema pe Mago şi pe 
Hannibal. Tocmai atunci sosiră şi aşteptatele trupe auxiliare ale 
macedonenilor şi ale celtiberilor; se luă hotărîrea de a încerca 
încă o dată o bătălie deschisă pe „Marile cîmpuri”, la cinci zile 
de marş depărtare de Utica. Scipio se grăbi s-o accepte: 
veteranii şi voluntarii săi risipiră fără mare dificultate hoardele 
neorganizate ale cartaginezilor şi numizilor, iar celtiberii, care 
nu se puteau aştepta la milă din partea lui Scipio, au fost 
măcelăriți după o rezistenţă eroică. După această dublă 
înfrîngere, cartaginezii nu mai puteau să ţină piept nicăieri. Un 
atac asupra escadrei romane întreprins de flota cartagineză se 
termină cu succes, dar era departe de a fi decisiv şi a fost mai 
mult decit compensat prin capturarea lui Syphax; datorită 
acestui fapt, Massinissa deveni pentru romani ceea ce Syphax 
fusese la început pentru cartaginezi. După asemenea înfrîngeri, 
partidul pacifist de la Cartagina, obligat la tăcere timp de 16 ani, 


putea să ridice din nou capul şi să se revolte în public împotriva 
guvernării Barcizilor şi a patrioţilor. Hasdrubal, fiul lui Gisgon, a 
fost condamnat la moarte în contumacie şi s-a încercat 
obţinerea din partea lui Scipio a armistiţiului şi a păcii. El ceru 
cedarea posesiunilor spaniole şi a insulelor din Marea 
Mediterană, trecerea regatului lui Syphax sub conducerea lui 
Massinissa, renunţarea la corăbiile de război, cu excepţia a 20 
de vase, şi o contribuţie de război de 4.000 de talanţi (aproape 
7.000.000 de taleri) - condiţii care par atit de favorabile 
Cartaginei, încît se pune întrebarea dacă nu cumva Scipio le 
oferise mai mult în interesul său decit în cel al Romei. 
Împuterniciţii cartaginezi le acceptară sub rezerva ratificării lor 
de către guvern şi, în consecinţă, a fost trimisă o delegaţie 
cartagineză la Roma. Dar partidul patrioţilor din Cartagina nu a 
fost dispus să renunţe atît de uşor la luptă. Credinţa în justeţea 
cauzei, încrederea în marele general, exemplul însuşi pe care-l 
oferise Roma, fără a mai pune la socoteală faptul că pacea ar fi 
adus, cu siguranţă, partidul de opoziţie la conducere, iar lor 
pierzania, îi încurajară în stăruința lor. Partidul patrioţilor 
deţinea supremaţia în rîndul cetăţenilor; se luă hotărîrea de a 
lăsa opoziţia să negocieze pacea, timp în care vor fi făcute toate 
pregătirile pentru un ultim şi decisiv efort. Mago şi Hasdrubal 
primiră ordinul de a se întoarce cît mai grabnic în patrie. Mago, 
care muncise timp de trei ani (549-551, 205-203) pentru 
constituirea unei coaliţii împotriva Romei, tocmai fusese înfrînt 
în ţinutul insubrilor (lîngă Mediolanum) de cele două armate 
romane cu mult superioare. Cavaleria romană fusese respinsă, 
iar pedestrimea împresurată; victoria era pe punctul de a se 
înclina în favoarea cartaginezilor, cînd un atac temerar al unui 
detaşament roman împotriva elefanților inamici, dar mai ales 
rănirea gravă a conducătorului iubit şi capabil dădură 
evenimentelor o altă întorsătură. Armata feniciană a trebuit să 
se retragă spre coasta ligurică unde a primit ordinul de 
îmbarcare. Acesta fu executat, iar Mago a murit în timpul 
traversării, din cauza rănii primite. Hannibal ar fi devansat 
probabil ordinul, dacă ultimele negocieri cu Filip nu i-ar fi 
deschis o nouă perspectivă că ar fi mai util patriei în Italia decit 
în Libia; după ce a primit ordinul la Crotona, unde se afla de mai 
multă vreme, el nu a ezitat să i se conformeze. Ceru să fie ucişi 
solaţii italici care refuzaseră să-l urmeze în Africa şi se îmbarcă 


pe corăbiile de transport ancorate de mult timp în rada portului 
Crotonei. Cetăţenii romani puteau să răsufle uşuraţi acum cînd 
puternicul leu libian, a cărui alungare nimeni nu cuteza s-o 
întreprindă, întorcea spatele teritoriului italic de bunăvoie. Cu 
această ocazie, coroana a fost acordată de către senat şi popor 
unicului general în viaţă care traversase demn această dificilă 
perioadă, veteranului de război de aproape nouăzeci de ani, 
Quintus Fabius. Această coroană, pe care, în conformitate cu 
tradiţia romană, armata salvată de către generalul ei şi întreaga 
comunitate i-o aducea drept prinos, era cea mai înaltă distincţie 
care fusese acordată vreodată unui cetăţean roman şi ultimul 
onor acordat bătrînului general, care, în acelaşi an, cobori în 
lumea tenebrelor (551, 203). Hannibal însă, fără a fi protejat de 
armistițiu, ci datorită operativităţii sale şi a norocului, ajunse 
nestingherit la Leptis, păşind, ca ultimul dintre „puii de lei” ai lui 
Hamilcar, după o absenţă de treizeci şi şase de ani, din nou pe 
pămîntul patriei. El o părăsise pe cînd era încă un copil, pentru 
dezlănţuirea acelei măreţe cariere eroice, cu totul zadarnice, 
plecînd spre apus, pentru a se întoarce dinspre răsărit, după un 
strălucit cerc de victorii în jurul mării cartagineze. Acum, cînd se 
întîmplase ceea ce el dorise să prevină - şi ar fi reuşit, dacă i s- 
ar fi permis -, nu-i rămînea decit să-şi sprijine şi, dacă se putea, 
să-şi salveze patria; şi o făcu fără să se lamenteze şi fără 
reproşuri. Odată cu sosirea lui, partidul patrioţilor începu să 
acţioneze deschis, scandaloasa sentinţă împotriva lui Hasdrubal 
a fost casată; datorită abilității lui Hannibal se stabiliră noi relaţii 
cu şeicii numizi şi nu numai că adunarea poporului nu a ratificat 
pacea încheiată, dar a fost anulat şi armistițiul, prin jefuirea unei 
flote de transport romane eşuate pe coasta africană şi prin 
capturarea unei corăbii care avea la bord delegaţi romani. 
Indignat pe bună dreptate, Scipio părăsi tabăra sa de lîngă Tunis 
(552, 202), traversă bogata vale a Bagradasului (Medşerda), 
nemaiacordînd dreptul capitulării: după ce i-a luat prizonieri pe 
toţi locuitorii tîrgurilor şi oraşelor, i-a vîndut ca sclavi. A pătruns 
destul de adînc în interior şi se găsea deja la Naraggara (la vest 
de Sicea, astăzi Kaf, lîngă Ras o Dşaber), cînd Hannibal, care îi 
ieşise în întîmpinare dinspre Hadrumetum, îl întîlni. Generalul 
cartaginez a încercat să obţină condiţii mai favorabile într-o 
întrevedere personală cu cel roman; dar Scipio, care mersese 
deja pînă la limita extremă a concesiilor, nu putea, după 


încălcarea armistiţiului, să cedeze mai mult şi este puţin 
probabil că Hannibal ar fi intenţionat prin acest demers altceva 
decit să demonstreze mulţimii că patrioţii nu sînt neapărat 
potrivnici păcii. Discuţiile nu au dus la nici un rezultat şi, în felul 
acesta, s-a ajuns la bătălia decisivă de la Zama (probabil în 
apropiere de Sicca). Hannibal îşi rîndui pedestrimea pe trei linii; 
prima linie era formată din trupele cartagineze de mercenari, 
cea de-a doua din milițiile africane şi armata cetăţenilor 
cartaginezi împreună cu corpul macedonean, iar cea de-a treia 
din veteranii care îl urmaseră din Italia. În faţa frontului erau 
aşezaţi 80 de elefanţi; cavaleria era rinduită pe flancuri. De 
asemenea, şi Scipio şi-a organizat armata pe trei linii, după 
obiceiul roman, dispunîndu-le în aşa fel încît elefanții puteau să 
traverseze liniile fără să le dezmembreze. Această stratagemă 
nu numai că reuşi pe deplin, dar elefanții care erau deviaţi spre 
flancuri dezorientară cavaleria cartagineză, astfel încît cavaleria 
lui Scipio, mult superioară celei inamice prin aportul hoardelor 
lui Massinissa, a putut s-o disperseze fără dificultate, urmărind-o 
în toate direcţiile. Lupta pedestrimii se dovedi aprigă. 
Încleştarea dură mult timp între primele două linii; în fine, din 
cauza sîngeroasei lupte corp la corp, amîndouă părţile îşi 
pierdură cumpătul, fiind obligate să se replieze pînă la a doua 
linie. Romanii reuşiră să se regrupeze; miliția cartagineză se 
arătă însă atit de oscilantă şi de nehotărită, încît mercenarii se 
crezură trădaţi, declanşindu-se o încăierare între aceştia şi 
milițiile cartagineze. Hannibal a retras atunci în grabă primele 
două linii pe flancuri şi a lăsat trupele italice de elită să 
înainteze pe întregul front. Scipio, dimpotrivă, comasă în centru 
ceea ce mai rămăsese din prima linie, dînd ordin ca a doua şi a 
treia linie să înainteze în dreapta şi în stînga, pe flancuri. Pe 
acelaşi teren s-a declanşat un al doilea măcel, şi mai îngrozitor: 
veteranii lui Hannibal nu se clintiră din loc, cu toată 
superioritatea numerică a inamicilor, pînă cînd cavaleria romană 
şi cea a lui Massinissa nu îi încercui. Aceasta n-a însemnat 
numai pierderea bătăliei, ci nimicirea armatei feniciene; aceiaşi 
soldaţi, care cu paisprezece ani înainte fuseseră învinşi la 
Cannae, îşi luară la Zama revanşa asupra învingătorilor de 
atunci. Cu o mînă de oameni, Hannibal reuşi să se refugieze la 
Hadrumetum. 

După această zi, numai nebunia putea să-i sfătuiască pe 


cartaginezi să continue războiul. În schimb, generalul roman avu 
posibilitatea de a începe imediat asediul capitalei, care nu era 
nici apărată şi nici aprovizionată, şi, dacă nu interveneau 
evenimente neprevăzute, de a meni Cartaginei aceeaşi soartă 
pe care Hannibal o destinase Romei. Scipio n-a făcut-o; i-a 
acordat pacea (533, 201), bineînţeles nu în condiţiile anterioare. 
În afara cedărilor de teritorii care fuseseră cerute încă din timpul 
ultimelor tratative pentru Roma, ca şi pentru Massinissa, 
cartaginezilor le-a fost impusă o contribuţie anuală de 200 de 
talanţi (350.000 de taleri) şi trebuiră să se angajeze să nu 
întreprindă niciodată război împotriva Romei şi a aliaţilor 
acesteia în afara Africii, iar pe teritoriul african, dincolo de 
propriile hotare, numai după cererea avizului Romei. Aceasta 
însemna practic că oraşul Cartagina devenise tributar, 
pierzîindu-şi independenţa politică. După toate aparențele, 
Cartagina a fost obligată ca, în anumite cazuri, să furnizeze 
flotei romane corăbii de război. Scipio a fost acuzat că ar fi 
acordat inamicului condiţii prea favorabile, pentru a nu fi obligat 
să lase gloria terminării celui mai dificil război pentru romani 
succesorului său la comanda supremă. Acuzaţia ar putea fi 
întemeiată dacă primele propuneri ar fi fost acceptate; aceasta 
pare însă nejustificată în cazul celor din urmă. Situaţia de la 
Roma nu era de aşa natură încît, după victoria de la Zama, 
favoritul poporului să fi trebuit să se teamă că va fi rechemat în 
capitală - înainte de victorie, o propunere a senatului adresată 
poporului de a-l schimba fusese refuzată categoric; nici 
condiţiile în sine nu justificau un asemenea reproş. Oraşul 
cartaginezilor, după ce fusese paralizat şi asistase astfel la 
naşterea unui vecin atit de puternic, n-a întreprins niciodată 
vreo tentativă de a se sustrage supremaţiei romane, cu atît mai 
puţin de a rivaliza cu Roma; mai mult, fiecare om cu puţină 
judecată ştia că războiul care tocmai se terminase fusese purtat 
mai degrabă de către Hannibal decît de Cartagina şi că planul 
măreț al partidului patrioţilor nu mai putea nicidecum să fie 
reînnoit. Italicilor răzbunători putea să le pară puţin faptul că, în 
locul oraşului detestat, căzuseră pradă flăcărilor numai cele 500 
corăbii de război confiscate; ura şi o mentalitate rurală erau 
singurele care puteau să-l blameze pe acela care nu-l pedepsise 
cu cruzime pe bărbatul care comisese crima de a fi înspăimîntat 
Roma. Scipio judeca altfel, iar noi nu avem nici un temei - şi, în 


consecinţă, nici dreptul - de a presupune că, în cazul acesta, 
romanul a fost condus de motive josnice, şi nu de cele nobile şi 
mărinimoase care sălăşluiau şi în sufletul său. Nu consideraţiile 
asupra eventualei rechemări sau asupra vicisitudinilor soartei, 
nici temerile faţă de războiul iminent cu Macedonia îl 
determinaseră pe acest bărbat sigur şi încrezător, căruia pînă 
acum totul îi reuşise într-un mod inexplicabil, să renunţe la 
distrugerea oraşului nefericit, care va fi împlinită cu 50 de ani 
mai tîrziu de către nepotul său adoptiv şi care, fără îndoială, ar fi 
putut fi realizată încă de pe acum. Este mult mai probabil că cei 
doi mari generali, cărora le reveni acum şi decizia politică, au 
oferit şi au acceptat pacea în condiţii rezonabile, pentru 
îngrădirea justă şi înţeleaptă, pe de o parte, a dorinţei de 
răzbunare furioasă a învingătorilor, pe de alta, a îndărătniciei şi 
imprudenţei învinşilor. Sufletul nobil şi talentul diplomatic al 
celor doi mari adversari se relevă atît în măreaţa supunere faţă 
de inevitabil a lui Hannibal, cît şi în înţeleapta moderație a lui 
Scipio, care nu au făcut uz de zădărnicia şi vulgaritatea victoriei. 
El, bărbatul generos şi clarvăzător, nu s-a întrebat oare ce folos 
i-ar aduce patriei nimicirea completă a unui străvechi centru al 
comerţului şi al agriculturii şi dărimarea condamnabilă a unui 
stilp al civilizaţiei acelor vremuri, după ce puterea politică a 
oraşului cartaginezilor fusese anihilată? Încă nu sosise timpul în 
care cetăţenii de vază ai Romei să se înjosească, devenind călăii 
civilizaţiei vecinilor lor, crezînd că pot şterge ruşinea veşnică a 
naţiunii prin vărsarea unei lacrimi sterile. 

În felul acesta s-a încheiat cel de-al doilea război punic 
sau, cum mai potrivit îl numesc romanii, războiul lui Hannibal, 
după ce acesta devastase timp de şaptesprezece ani ţinuturile 
şi insulele de la Hellespont pînă la Coloanele lui Hercule. 
Înaintea acestui război, Roma nu îşi dorise altceva decît 
stăpînirea părţii continentale a peninsulei italice, în limita 
graniţelor ei naturale, a insulelor şi mărilor italice; prin modul în 
care au tratat Africa la încheierea păcii, se vede limpede că 
romanii au terminat războiul nu sub impresia de a fi pus 
temeliile supremaţiei lor asupra tuturor statelor riverane cu 
Mediterana sau ale unei monarhii universale, ci cu gîndul de a fi 
eliminat un rival periculos şi de a fi conferit Italiei vecini mai 
comozi. Ce-i drept, rezultatele războiului, mai ales cucerirea 
Spaniei, nu corespund acestor ginduri; dar succesele 


depăşiseră, pur şi simplu, intenţiile iniţiale şi se poate afirma că, 
de fapt, romanii s-au înstăpiînit asupra Spaniei numai accidental. 
Romanii au obţinut suveranitatea asupra Italiei deoarece o 
rivniseră; hegemonia şi, în consecinţă, stăpînirea asupra statelor 
Mării Mediterane li se oferi, într-un anumit sens, de la sine, 
datorită împrejurărilor, fără să fi existat un plan preconceput din 
partea lor. Rezultatele imediate ale războiului purtat în afara 
Italiei au fost transformarea Spaniei într-o dublă provincie 
romană, ce-i drept aflată într-o perpetuă insurecție; unirea 
teritoriului Siracusei, pînă atunci independent, cu provincia 
romană Sicilia; instituirea patronatului roman în locul celui 
cartaginez asupra celor mai importante căpetenii numide; în 
fine, transformarea Cartaginei dintr-un redutabil centru 
comercial într-un neputincios oraş de negustori - pe scurt, 
hegemonia necontestată a Romei asupra Occidentului 
mediteranean. Mai mult, acest război a aruncat sistemul politic 
oriental într-un conflict decisiv cu cel occidental, care abia se 
conturase în cursul primului război punic şi care va declanşa 
intervenţia  hotărită a Romei în neînțelegerile în cadrul 
monarhiilor alexandrine. În Italia, rezultatul acestui război va fi 
distrugerea iminentă a poporului celt, dacă aceasta nu fusese 
cumva decisă dinainte, şi era numai o problemă de timp pentru 
ca execuţia să fie pusă în practică. În sînul confederației 
romane, urmarea războiului a fost accentuarea evidentă a 
supremaţiei naţiunii latine, a cărei coeziune, cu toate oscilaţiile 
izolate, fusese dovedită de pericolul traversat împreună, într-o 
înţelegere reciprocă, şi asuprirea tot mai accentuată a italicilor 
nelatini sau  latinizaţi, îndeosebi a etruscilor şi sabelilor. 
Pedeapsa sau, mai degrabă, răzbunarea cea mai cruntă se 
abătu, în parte, asupra celui mai puternic, în parte, asupra 
primului şi, concomitent, ultimului aliat al lui Hannibal: oraşul 
Capua şi ţinutul brutienilor. Constituţia capuană a fost 
desfiinţată, iar Capua deveni, din al doilea oraş, prima comună a 
Italiei; se enunţă chiar propunerea de a dărima oraşul şi de a-l 
face una cu pămîntul. Întregul teritoriu, cu excepţia cîtorva 
proprietăţi ale unor străini sau locuitori, partizani ai Romei, a 
fost declarat de către senat domeniu public; împărţit în parcele, 
a fost dat în arendă temporară unor oameni de condiţie 
modestă. De un tratament asemănător au avut parte picenţii de 
pe Silarus; capitala lor a fost dărimată, iar locuitorii ei au fost 


risipiţi prin satele din împrejurimi. Soarta brutienilor a fost şi mai 
dură: ei au fost transformați cu toţii în „hiloţi” ai romanilor, 
interzicîndu-li-se pentru totdeauna dreptul de a purta arme. Dar 
şi ceilalţi aliaţi ai lui Hannibal îşi ispăşiseră scump greşeala; 
astfel s-a întîmplat cu oraşele greceşti, cu excepţia celor cîteva 
care rămăseseră tot timpul aliaţi fideli ai Romei, precum grecii 
campanieni şi cei din Region. Tot atit suferiră arpanii şi o 
mulţime de alte comunităţi din Apulia, Lucania şi Samnium, care 
pierdură cea mai mare parte a teritoriilor lor. Pe aceste teritorii 
au fost întemeiate o serie de colonii; astfel, în anul 560 (194) s- 
au înfiinţat mai multe colonii de cetăţeni în cele mai bune 
porturi ale Italiei meridionale, dintre care trebuie să fie citate 
Sipontum (lîngă Manfredonia), Crotona, Salernum, în fostul 
teritoriu al picenţilor de sud, destinat să-i ţină sub ascultare pe 
aceştia, şi, înainte de toate, Puteoli care deveni în curînd locul 
de vilegiatură al cetăţenilor înstăriți şi centrul comerţului cu 
obiecte de lux asiatico-egiptene. Mai departe, Turii deveni o 
cetate latină sub denumirea de Copia (560, 194); de asemenea, 
bogatul oraş din Bruttium, Vibo, sub denumirea de Valentia 
(562, 192). Pe alte loturi din Samnium şi Apulia au fost 
colonizați veteranii armatei victorioase în Africa; restul a fost 
proclamat teren public, iar grădinile şi ogoarele ţăranilor au fost 
înlocuite de păşunile bogaţilor cetăţeni ai Romei. Bineînţeles că, 
pe întregul cuprins al peninsulei, toţi cetăţenii de vază potrivnici 
Romei au fost înlăturați, în măsura în care aceasta se putea 
realiza prin procese politice şi confiscări de proprietăţi. 
Pretutindeni în Italia, aliaţii nelatini îşi dădură seama că numele 
lor era desconsiderat şi că vor fi supuşi în continuare Romei; 
înfrîingerea lui Hannibal a fost considerată drept o a doua 
cucerire a Italiei: întreaga ură şi semeţie se revărsă pentru 
prima dată asupra aliaţilor italici nelatini. Insăşi comedia 
romană, cu toate că este atit de prozaică în această epocă şi 
supusă unei cenzuri severe, poartă pecetea acestor evenimente. 
Dacă oraşele subjugate Capua şi Atella fuseseră abandonate, 
fără restricţii, glumelor deşănţate ale farsei romane, astfel încît 
această din urmă cetate a dat numele unui gen aparte al 
literaturii, dacă ceilalţi scriitori de comedii făceau glume aspre - 
de exemplu, că aerul pestilenţial, care ucide chiar şi cea mai 
rezistentă rasă de sclavi, cea siriană, putea fi suportat de 
campanieni -, atunci astfel de spirite răutăcioase nu reflectă 


altceva decit batjocura învingătorilor, ca şi, bineînţeles, jalea 
naţiunilor umilite. Situaţia este reflectată de prudenţa anxioasă 
cu care senatul organiza apărarea Italiei pentru perioada 
războiului macedonean care se pregătea şi de întăririle trimise 
de Roma celor mai importante colonii: Venusiei, în anul 554 
(200), Narniei, în 555 (199), Cosei, în 557 (197), la Cales, puţin 
înainte de anul 570 (184). Pierderile pe care războiul şi 
foametea le-au provocat în rîndul populaţiei italice sînt dovedite 
de numărul cetăţenilor romani, care s-a redus aproape cu o 
pătrime în timpul războiului. Calculul după care numărul total al 
italicilor căzuţi în timpul războiului lui Hannibal se ridică la 
300.000 nu pare aşadar exagerat. Aceste pierderi s-au răsfrînt, 
bineînţeles, în primul rînd asupra nucleului cetăţenilor, care 
formaseră într-adevăr elita şi masa combatanţilor; înainte de 
toate, s-a constatat cît de depopulat fusese senatul, atunci cînd, 
după bătălia de la Cannae, numărul membrilor scăzuse la 123 
de persoane şi numai cu eforturi considerabile a putut fi 
restabilit stadiul ordinar, prin numirea extraordinară a 177 de 
senatori. De asemenea, este evident că războiul de 
şaptesprezece ani, care fusese purtat simultan în toate ţinuturile 
Italiei şi în afara acesteia în toate cele patru puncte cardinale, a 
zguduit din temelii economia naţională; tradiţia nu ne oferă însă 
destule date pentru a ne permite să intrăm în detaliile acestei 
probleme. Ce-i drept, statul cîştigase prin confiscări - îndeosebi 
ţinutul Campaniei a rămas, după această dată, o sursă 
permanentă a finanţelor de stat -, dar, prin această extensiune 
a sistemului domenial, prosperitatea naţională a regresat tot atit 
cît, în alte epoci, progresase datorită împărţirii proprietăţilor de 
stat. O mulţime de localităţi înfloritoare - după tradiţie 400 - 
fuseseră distruse şi ruinate, capitalul acumulat cu grijă fusese 
cheltuit, populaţia demoralizată din cauza vieţii de tabără, buna 
tradiţie a obiceiurilor cetăţenilor şi ţăranilor fusese subminată, 
începînd cu capitala şi terminînd cu cel mai modest sat. Sclavi şi 
oameni disperaţi se strinseră în bande de tilhari; despre 
ameninţarea ce o constituiau ne putem forma o imagine dacă 
luăm în considerare că, într-un singur an (569, 185), numai în 
Apulia au fost condamnaţi 7.000 de oameni pentru tilhărie; 
păşunile, care se întindeau tot mai mult, şi sclavii, deveniți nişte 
păstori pe jumătate sălbăticiţi, au favorizat această decădere 
nefastă a ţării. Agricultura italică se văzu pentru prima dată 


ameninţată în existenţa ei, ca urmare exemplului oferit de acest 
război, acum că poporul roman se putea hrăni şi cu griul sicilian 
sau egiptean, în locul celui recoltat cu mîinile proprii. Cu toate 
acestea, romanul, căruia zeii îi îngăduiseră să trăiască sfîrşitul 
acestei încleştări gigantice, putea să privească cu mîndrie în 
trecut şi cu încredere în viitor. Se făcuseră multe greşeli şi 
fuseseră suportate lipsuri necruțătoare; poporul, al cărui întreg 
tineret în stare să poarte armele nu depusese scutul şi sabia 
timp de zece ani, putea să-şi ierte multe greşeli. Acea 
convieţuire paşnică şi prietenoasă a diferitelor naţiuni, care pare 
a fi idealul timpurilor moderne, cu toate că mai izbucnesc 
războaie izolate, este străină Antichității. In timpurile acelea 
puteai fi nicovala sau ciocanul în întrecerea învingătorilor, iar 
victoria revenise romanilor. Rămiînea de văzut ce profit se va 
scoate de pe urma ei, dacă națiunea latină se va ataşa tot mai 
strîns de Roma, dacă Italia va fi treptat latinizată, dacă învinşii 
din provincii vor fi trataţi ca supuşi, şi nu ca sclavi, dacă 
constituţia va fi reformată, dacă starea de mijloc, mult slăbită, 
va fi din nou consolidată şi lărgită. Dacă acestea vor fi fost 
împlinite, Italia putea să spere într-un viitor fericit, în care 
prosperitatea, întemeiată pe activitatea personală şi sprijinită de 
împrejurări favorabile, şi supremaţia necontestată asupra 
întregii lumi civilizate de atunci puteau să confere o încredere 
justificată fiecărui membru din marele tot, un ţel legitim fiecărei 
ambiţii, şi să deschidă o cale liberă fiecărui talent. In caz 
contrar, se năruiau şi speranţele. Pentru moment însă, tăcură 
glasurile pesimiste şi prorocirile funeste: din toate părţile s-au 
întors învingătorii, soldaţii au fost lăsaţi la vatră; la ordinea zilei 
au ajuns sărbătorile de mulţumire şi distracţiile, cadourile făcute 
soldaţilor şi cetăţenilor; prizonierii răscumpăraţi au fost trimişi în 
patrie din Galia, Africa, Grecia; în fine, tînărul învingător trecu 
într-un cortegiu strălucitor pe străzile împodobite ale capitalei, 
pentru a depune laurii în casa zeului care îi inspirase - îşi 
şopteau credincioşii unul altuia - deciziile şi acţiunile. 


Capitolul VII 


Occidentul de la pacea lui Hannibal pînă la sfîrşitul celei 
de-a treia perioade 


Extinderea stăpinirii romane pînă la Alpi sau, cum se 
spunea încă de pe acum, pînă la graniţa Italiei, ca şi organizarea 
şi colonizarea teritoriului celtic fuseseră întrerupte de războiul 
lui Hannibal. Se înţelege de la sine că lucrurile trebuiau să fie 
reluate din punctul în care fuseseră întrerupte, iar celții o ştiau 
prea bine. Încă din anul încheierii păcii cu Cartagina (553, 201), 
luptele reîncepuseră în teritoriul boiilor, primii ameninţaţi; iar un 
prim succes repurtat în faţa milițiilor romane, recrutate în mare 
grabă, ca şi instigaţiile unui ofiţer cartaginez, pe nume Hamilcar, 
rămas în Italia de Nord din timpul expediției lui Mago, 
determinară în anul următor (554, 200) o revoltă generală nu 
numai a triburilor imediat amenințate, boiii şi insubrii, dar şi a 
ligurilor, care  ridicară armele la apropierea iminentă a 
pericolului; nici tineretul cenoman nu a ascultat, de data 
aceasta, de avertismentul prudent al căpeteniilor, ci de strigătul 
de ajutor al fraţilor strimtoraţi. Dintre „cele două zăvoare 
împotriva invaziilor galice”, Placentia şi Cremona, primul a fost 
cucerit - dintre locuitorii placentini numai 2.000 îşi salvară viaţa 
-, iar cel de-al doilea asediat. Lîngă Cremona s-a ajuns la o mare 
bătălie. Planul abil şi talentul militar al conducătorului fenician 
n-au putut înlocui carenţele trupelor sale; galii nu au rezistat 
presiunii legiunilor, iar printre numeroşii morţi care acopereau 
cîmpul de bătălie se număra şi ofiţerul cartaginez. Celţii 
continuară însă lupta; aceeaşi armată romană care triumfase la 
Cremona a fost nimicită în anul următor, în principal din cauza 
neglijenţei conducătorului ei, de către insubrii şi abia în anul 556 
(198) Placentia a putut fi reconstruită parţial. Dar liga 
cantoanelor unite de lupta disperată era măcinată de disensiuni; 
boiii şi insubrii se învrăjbiră, iar cenomanii nu numai că părăsiră 
liga naţională, dar îşi cumpărară iertarea de la romani în 
schimbul unei trădări detestabile; în timpul unei bătălii pe care 
insubrii o oferiră romanilor pe Mincius, ei îi atacară pe aliaţii şi 
fraţii lor de arme din spate, contribuind astfel la nimicirea lor 
(557, 197). Umiliţi şi abandonaţi după căderea Comumului, 


iusubrii consimţiră, de asemenea, la încheierea unei păci 
separate (558, 196). Condiţiile pe care romanii le-au impus 
cenomanilor şi insubrilor au fost însă mai aspre decit obişnuiau 
să fie cele impuse membrilor confederației italice; îndeosebi nu 
s-a neglijat fundamentarea juridică a barierei dintre italici şi 
celți, stipulindu-se că niciodată un membru al acestor triburi 
celtice nu va putea obţine dreptul de cetăţenie romană. Dar s-a 
lăsat acestor districte celtice transpadane organizarea şi 
constituţia lor naţională, astfel încît ele nu formau teritorii ale 
oraşului, ci cantoane naţionale, şi nu li s-a impus, după toate 
aparențele, nici tribut; ele urmau să servească drept bastioane 
în faţa aşezărilor romane de la sud de Pad şi să apere Italia de 
incursiunile triburilor nordice, ca şi de jafurile regulate ale 
hrăpăreţelor populaţii din Alpi. De altfel, şi în aceste ţinuturi 
latinizarea a făcut progrese rapide; naționalitatea celtică era 
departe de a opune o rezistenţă asemănătoare celei a 
civilizaţiilor sabelilor şi etruscilor. Celebrul scriitor de comedii 
Statius Caecilius, care a murit în anul 586 (168), a fost un libert 
insubru, iar Polybios, care a cutreierat aceste ţinuturi spre finele 
secolului al VI-lea, ne asigură, poate nu fără oarecari exagerări, 
că la poalele Alpilor ar fi rămas puţine sate celtice. Veneţii, 
dimpotrivă, par să-şi fi păstrat naționalitatea lor mai mult timp. 
Efortul cel mai mare al romanilor în aceste ţinuturi se orienta, 
cum era şi firesc, spre stoparea incursiunilor celților transalpini 
şi transformarea zidului natural dintre peninsulă şi interiorul 
continentului într-o graniţă politică. Teama faţă de numele de 
roman pătrunsese deja în cele mai apropiate cantoane celtice 
de dincolo de Alpi, fapt dovedit nu numai de pasivitatea 
desăvirşită cu care acestea asistaseră la nimicirea sau 
subjugarea compatrioţilor lor din sud, ci, mai ales, prin 
dezaprobarea şi dezavuarea oficială pe care cantoanele 
transalpine - probabil helveţii (care locuiau între Lacul Genevei 
şi Main) şi carnii sau tauriscii (în Carintia şi Stiria) - o exprimară 
în faţa unor soli romani care veniseră să depună plingere pentru 
tentativele unor cete celtice izolate de a se aşeza, în mod 
paşnic, dincoace de Alpi. O dovadă şi mai grăitoare o constituie 
felul umil în care aceste cete de imigranţi se înfăţişară mai întîi 
în faţa senatului pentru a cere o palmă de pămînt, supunîndu-se 
apoi, fără împotrivire, ordinului sever de a traversa din nou Alpii 
(568, 575, 186, 179) şi lăsînd să fie distrus oraşul pe care-l 


fondaseră deja în apropiere de Aquileia. Cu o înţeleaptă 
severitate, senatul n-a permis nici o excepţie de la principiul 
potrivit căruia, de acum încolo, porţile Alpilor vor rămîne închise 
pentru națiunea celtică şi a aplicat pedepse necruțătoare pentru 
acei supuşi romani care provocaseră din Italia asemenea 
tentative de imigrație. O astfel de tentativă, care avusese loc pe 
o cale pînă atunci puţin cunoscută romanilor, în colţul cel mai 
îndepărtat al Mării Adriatice, mai mult încă, precum se pare, 
planul lui Filip al Macedoniei de a invada Italia dinspre est, aşa 
cum Hannibal o făcuse dinspre vest, a determinat fondarea unei 
fortărețe în extremitatea nord-estică a Italiei, Aquileia, cea mai 
septentrională dintre toate coloniile italice (571-573, 183-181). 
Ea a fost destinată nu numai să bareze pentru totdeauna 
această cale pentru invadatori, ci să asigure şi golful, foarte 
propice pentru navigaţie, şi să reprime pirateria, care nu fusese 
stirpită în întregime în apele acesteia. Fondarea Aquileei 
provocase un război cu istrienii (576-577, 178-177) care va fi 
încheiat rapid prin cucerirea unor fortărețe şi căderea regelui 
Aepulo; vestea surprinderii taberei romane de către o mînă de 
barbari a provocat panică în rîndul flotei şi apoi în întreaga Italie. 

Astfel s-a procedat în ţinutul de dincoace de Pad, pe care 
senatul roman hotărise să-l încorporeze Italiei. Boiii, primii 
prejudiciaţi de aceasta, se apărară cu o îndirjire exasperată. Ei 
au traversat chiar şi Padul şi au încearcat să-i cheme pe insubrii 
din nou sub arme (560, 194); tot ei au blocat un consul în 
tabăra sa şi puţin a lipsit să nu îl înfrîngă, iar Placentia se 
menţinu cu greu în faţa atacurilor necontenite ale indigenilor 
îndîrjiţi. La Mutina se dădu, în fine, ultima bătălie; ea a fost 
lungă şi sîngeroasă, dar romanii au cîştigat-o (561, 193); de 
atunci, lupta n-a mai fost un război, ci o vinătoare de sclavi. 
Unicul loc de refugiu deveni în scurt timp tabăra romană, în care 
începu să se retragă restul populaţiei mai înstărite; învingătorii 
au putut să anunţe Roma, fără a exagera, că din națiunea boiilor 
nu mai rămăseseră decit copii şi bătrîni. Astfel, boiii au trebuit 
să îşi accepte soarta. Romanii au pretins cedarea unei jumătăţi 
din teritoriu (563, 191), lucru care n-a putut fi refuzat; dar chiar 
şi pe teritoriul păstrat, boii au dispărut treptat, contopindu-se cu 
învingătorii. După ce romanii şi-au netezit în felul acesta drumul, 
au fost reorganizate şi repopulate cetăţile Placentia şi Cremona, 
ai căror colonişti dispăruseră sau se risipiseră, în cea mai mare 


parte, în ultimii ani foarte tulburi. Noi colonii au fost fondate în 
fostul teritoriu al senonilor, la Potentia (la Recanti în apropiere 
de Ancona; 570, 184) şi la Pisaurum (Pesaro ; 570, 184); mai 
departe, în teritoriile nou-cucerite de boii, în cetăţile Bononia 
(565, 189), Mutina (571, 183) şi Parma (anul 571, 183); colonia 
Mutina fusese stabilită încă înainte de războiul lui Hannibal, dar 
încheierea întemeierii fusese întreruptă tocmai de acest război. 
Ca de obicei, întemeierea de cetăţi a fost urmată de construirea 
de drumuri militare. Via Flaminia a fost prelungită din 
extremitatea ei nordică, Ariminum, pînă la Placentia, sub 
denumirea de Via Aemilia (567, 187). De asemenea, drumul de 
la Roma la Arretium sau Via Cassia, care fusese probabil de mult 
timp un drum municipal, a fost preluat de comunitatea romană 
în custodia ei (probabil în anul 583, 171); încă din anul 567 
(187) a fost terminată porţiunea care leagă Arretium de 
Bononia, traversînd Apeninii pînă la noua Via Aemilia, prin care 
se statornici o legătură mai scurtă între Roma şi cetăţile de pe 
Valea Padului. Prin aceste măsuri hotărite, Apeninii nu mai 
formau graniţa reală dintre teritoriul italic şi cel celtic, rolul lor 
fiind preluat de către Pad. La sud de Pad domina deja constituţia 
civilă italică; la nord de acesta, în principal, constituţia 
cantonală celtică; şi dacă şi acum ţinutul dintre Apenini şi Pad 
era socotit ca făcînd parte din teritoriile celtice, aceasta n-a fost 
decit o denumire fără conţinut. 

În ţinuturile muntoase din nord-vestul Italiei, ale căror văi 
şi dealuri au fost ocupate în principal de către tribul, foarte 
divizat, al ligurilor, romanii au urmat o politică asemănătoare. 
Cei care locuiau la nord de Arno au fost exterminați. Acest 
destin i-a lovit în primul rînd pe apuani, care locuiau în Apenini, 
între Arno şi Magra, şi care jefuiau fie ţinutul Pisae, fie pe cel al 
Bononiei sau al Mutinei. Cei care nu căzură sub spada romană 
au fost mutaţi în ltalia meridională, în zona Beneventumului 
(574, 180). Prin măsuri energice, națiunea ligură, de la care 
romanii fuseseră obligaţi încă în anul 578 (176) să recucerească 
colonia Mutina, ocupată de către aceştia, a fost supusă în 
întregime, în zona dealurilor care separă Valea Padului de cea a 
Arnoului. Fortăreaţa Luna, întemeiată în anul 577 (177) pe 
fostul teritoriu al apuanilor, în apropiere de Spezzia, apăra 
graniţa împotriva  ligurilor, precum Aquileia împotriva 
transalpinilor, oferind, în acelaşi timp, romanilor un port 


excelent care a devenit punctul de plecare obişnuit pentru 
rutele maritime spre Massalia sau Spania. Construcţia drumului 
de-a lungul coastei sau Via Aurelia, de la Roma la Luca, şi a celui 
de legătură între Luca şi Arretium prin Florenţa, deci între Via 
Aurelia şi Via Cassia, aparţine probabil aceleiaşi epoci. Cu 
triburile ligurice situate mai la vest, care stăpineau Apeninii 
genovezi şi Alpii maritimi, luptele se ţineau lanţ. Erau vecini 
turbulenţi care obişnuiau să prade pe mare şi pe uscat; pisanii şi 
masalioţii aveau mult de suferit de pe urma incursiunilor şi 
acţiunilor lor de piraterie. N-au putut fi obţinute rezultate 
durabile prin aceste legături continentale, pe lîngă cea 
maritimă, cu Galia Transalpină şi cu Spania, prin eliberarea pînă 
la Alpi a marii rute de coastă, de la Luca la Emporiae, prin 
Massalia. Dincolo de Alpi, asigurarea navigaţiei de coastă a 
navelor romane şi a călătoriei pe uscat căzu atunci în grija 
masalioţilor. Interiorul ţării, cu văile sale inaccesibile şi aşezările 
cocoţate pe stînci, cu locuitorii săi săraci, dar abili şi şireţi, 
servea romanilor în special ca şcoală de război, pentru 
exersarea şi călirea soldaţilor şi ofiţerilor. Aşa-zise războaie, 
asemănătoare celor împotriva ligurilor, au fost purtate şi 
împotriva corsicanilor şi, mai ales, împotriva locuitorilor din 
interiorul Sardiniei, care răzbunau prin atacuri asupra litoralului 
expedițiile de jaf organizate împotriva lor. În amintirea urmaşilor 
a rămas expediţia lui Tiberius Gracchus din anul 577 (177) 
împotriva sarzilor, nu atît pentru că a „pacificat” provincia, cît 
pentru că ar fi fost ucişi şi capturați 80.000 de insulari, de acolo 
ajungînd la Roma atiţia sclavi, încît expresia „ieftin ca un sard” 
deveni proverbială. 

In Africa, politica romană s-a rezumat la o idee pe cît de 
îngustă, pe atit de neprevăzătoare : aceea de a împiedica 
renaşterea puterii cartagineze şi, în consecinţă, de a ţine 
nefericitul oraş în permanenţă sub presiunea şi sub sabia lui 
Damocles a unei declaraţii de război romane. Deja clauza 
tratatului de pace prin care teritoriul cartaginez a rămas 
neatins, dar prin care vecinului ei Massinissa i-au fost garantate 
toate posesiunile pe care el sau predecesorii săi le stăpiniseră în 
interiorul hotarelor Cartaginei, pare să fi fost introdusă nu 
pentru a înlătura, ci pentru a provoca disensiunile. Acelaşi lucru 
se poate spune şi despre obligaţia impusă cartaginezilor prin 
acest tratat, aceea de a nu porni război împotriva aliaţilor 


Romei, astfel încît, conform textului, ei n-au fost autorizaţi să-l 
alunge pe vecinul numid din propriul lor teritoriu. Cu asemenea 
clauze şi în mijlocul incertitudinilor frontierelor africane în 
general, situaţia Cartaginei în faţa unui vecin pe cît de puternic, 
pe atit de lipsit de scrupule şi a unui stăpîn care era, 
concomitent, judecător şi partizan al părţii adverse nu putea să 
fie decit foarte umilă; dar realitatea a depăşit aşteptările cele 
mai funeste. Incă din anul 561 (193), Cartagina s-a văzut 
atacată sub pretextele cele mai nesemnificative, iar cea mai 
bogată parte a teritoriului ei, ţinutul Emporiae de la Sirta Mică, a 
fost în parte jefuit, în parte chiar luat în stăpînire de către 
numizi. Asemenea abuzuri nu conteniră; şesul a ajuns în mîinile 
numizilor, iar cartaginezii se menţinură cu dificultate în 
localităţile mai mari. Numai în ultimii doi ani, declarau 
cartaginezii în anul 582 (172), le-au fost luate alte şaptezeci de 
sate,  încălcindu-se prevederile tratatului. Delegații după 
delegaţii au fost trimise la Roma; cartaginezii conjurau senatul 
roman fie să le permită să se apere cu armele, fie să instituie o 
curte de arbitraj autorizată să-şi impună deciziile prin forţă sau 
să restabilească graniţele, astfel încît cartaginezii să ştie cel 
puţin, o dată pentru totdeauna, cît trebuie să piardă; în caz 
contrar, ar fi mult mai bine să fie declaraţi supuşi romani, decît 
să fie lăsaţi la cheremul libienilor. Dar guvernul roman, care încă 
din anul 554 (200) promisese clientului său o lărgire a 
teritoriului, bineînţeles în detrimentul Cartaginei, nu părea 
dispus să-l împiedice să-şi ia din proprie iniţiativă prada care îi 
fusese destinată. Ce-i drept, mai tempera din cînd în cînd 
pornirea prea aprigă a libienilor, care plăteau acum cu dobîndă 
ceea ce trebuiseră să îndure, dar, în esenţă, Massinissa fusese 
desemnat de romani ca vecin al Cartaginei tocmai pentru a-i 
aplica această persecuție. Toate rugăminţile şi plingerile nu 
avură alt rezultat decît numirea unor comisii romane care 
apăreau în Africa, dar care nu luau, după o cercetare 
amănunţită, nici o decizie ; sau, cu ocazia tratativelor de la 
Roma, trimişii lui Massinissa invocau lipsa de instrucţiuni, iar 
afacerile erau amiînate. Numai răbdarea feniciană putea să se 
supună cu docilitate unei asemenea situaţii şi să îndeplinească, 
cu o perseverenţă neobosită, fiecare serviciu şi fiecare hatir, 
cerut sau necerut, flatîndu-i pe romani în primul rînd cu 
transporturile de grîu. Dar această supuşenie a învinşilor n-a 


constat numai în răbdare şi resemnare. La Cartagina mai exista 
încă o partidă a patrioţilor, iar în fruntea acesteia se afla 
bărbatul care, oriunde l-ar fi purtat destinul, insufla romanilor 
groază. Această partidă nu renunţase la ideea de a relua lupta, 
folosindu-se de diferendele deja iminente dintre Roma şi 
puterile orientale, şi, după ce măreţul plan al lui Hamilcar şi al 
fiilor săi eşuase în principal din cauza oligarhiei cartagineze, de 
a regenera patria pentru această nouă încleştare, îndeosebi în 
interior. Influenţa salutară a nevoii şi inteligenţa nobilă, 
clarvăzătoare şi superioară a lui Hannibal determinară reforme 
politice şi financiare. Oligarhia coruptă, care depăşise măsura 
absurdităţilor ei criminale prin intentarea unui proces împotriva 
marelui general, pretextîndu-se că neglijase deliberat să 
cucerească Roma şi că sustrăsese din prăzile italice, a fost 
înlăturată de la putere la propunerea lui Hannibal şi s-a instaurat 
un guvern democratic care convenea intereselor cetăţenilor 
(înaintea anului 559, 195). Prin stringerea sumelor restante şi 
sustrase şi prin introducerea unui control mai sever, finanţele au 
fost reorganizate atît de repede, încît contribuţia datorată 
romanilor putea să fie plătită fără a-i împovăra pe cetăţeni cu 
impozite extraordinare. Guvernul roman, aflat în pline pregătiri 
în vederea declanşării periculosului război cu Marele Rege al 
Asiei, urmărea mersul evenimentelor cu o îngrijorare lesne de 
înţeles. Nu era deloc un pericol imaginar ca, în timp ce legiunile 
romane se luptau în Asia Mică, în ltalia să acosteze flota 
cartagineză şi să se declanşeze un al doilea război al lui 
Hannibal. De aceea, greu îi putem acuza pe romani că au trimis 
o delegaţie la Cartagina (559, 195), fără îndoială cu sarcina 
precisă de a cere extrădarea generalului. Ranchiunoasa 
oligarhie cartagineză, care trimitea scrisoare după scrisoare la 
Roma pentru a-l acuza pe bărbatul care-o răsturnase de la 
putere de relaţii secrete cu forţele antiromane, este detestabilă, 
dar datele furnizate au corespuns probabil realităţii. Cu toate că 
această ambasadă a trădat frica puternicului popor în faţa 
simplului sufet din Cartagina, cu toate că mîndrul învingător de 
la Zama a votat în senat împotriva umilitoarei măsuri, această 
recunoaştere n-a fost totuşi nimic altceva decit purul adevăr, iar 
Hannibal era un geniu atit de ieşit din comun, încît numai 
politicienii sentimentali de la Roma puteau să-l suporte în 
continuare în fruntea statului cartaginez. Această consideraţie 


deosebită de care se bucura în ochii guvernului străin nu l-a 
surprins probabil cîtuşi de puţin. Şi întrucît Hannibal, şi nu 
Cartagina, purtase ultimul război, tot el trebuia să suporte 
soarta învinsului. Cartaginezii nu puteau face altceva decit să se 
supună şi să mulţumească providenţei că Hannibal, printr-o fugă 
rapidă şi prudentă în Orient, i-a scutit de ruşinea mai mare, 
lăsîndu-li-o, în schimb, pe cealaltă, aceea de a fi exilat pentru 
totdeauna din patrie pe cel mai mare cetăţean al lor, de a-i fi 
confiscat averea şi de a-i fi demolat casa. Vorba înţeleaptă, 
potrivit căreia răsfăţaţii zeilor sînt aceia care au parte din belşug 
de bucuriile şi durerile nesfirşite, se adevereşte în cazul lui 
Hannibal. O răspundere mai mare decit în cazul acţiunilor 
împotriva lui Hannibal le revine romanilor, din cauza 
perseverenţei cu care, după expulzarea acestuia, au continuat 
să suspecteze şi să persecute oraşul. Ce-i drept, partidele se 
agitau aici în continuare; după îndepărtarea generalului însă, 
care aproape ar fi putut schimba destinele lumii, partida 
patrioţilor din Cartagina nu însemna mai mult decit cea din 
Etolia sau Achaia. Ideea cea mai înţeleaptă care preocupa 
spiritele nefericitului oraş era de a se ataşa de Massinissa, 
convertindu-l pe asupritorul fenicienilor în protector al lor. Dar 
nici facțiunea naţională a partidei patrioţilor, nici cea pro-libiană 
n-au ajuns la cîrma ţării, ci guvernul a rămas în mîinile 
oligarhilor ataşaţi Romei, care, fără a renunţa cu totul la viitor, 
nu se gindeau pentru moment decit cum să salveze 
prosperitatea materială şi libertatea comunală a Cartaginei sub 
protectoratul Romei. Din acest punct de vedere, Roma n-ar fi 
trebuit să mai aibă motive de nelinişte; dar nici mulţimea şi nici 
senatorii de condiţie modestă nu puteau alunga spaima 
profundă provocată de războiul lui Hannibal; iar comercianții 
romani priveau cu ochi pizmuitori oraşul care, chiar şi acum cînd 
pierduse puterea politică, avea o clientelă comercială imensă şi 
o bunăstare bine întemeiată ce nu putea fi zdruncinată de nimic. 
Incă din anul 567 (187), guvernul cartaginez se oferi să 
plătească imediat toate sumele fixate prin tratatul din anul 553 
(201), ceea ce romanii au refuzat, bineînţeles, întrucît, cum 
lesne se poate înţelege, obligaţiile tributare ale Cartaginei erau 
cu mult mai importante decît sumele de bani în sine; romanii s- 
au convins o dată în plus că, în ciuda tuturor sforţărilor, oraşul 
nu era şi nu putea fi ruinat. Zvonurile despre maşinaţiile 


cartaginezilor infideli se ţineau lanţ la Roma. Se spunea că, în 
Cartagina, ar fi fost văzut un emisar al lui Hannibal, Ariston din 
Tyr, venit pentru a pregăti cetăţenii în vederea debarcării unei 
flote de război asiatice (anul 561, 183); altădată, consiliul ar fi 
primit, în cazul unei întruniri secrete nocturne, ţinută în templul 
Salvării, pe trimişii lui Perseus (581, 173); mai umbla vorba 
despre pregătirea unei flote puternice la Cartagina în vederea 
războiului macedonean. Este foarte probabil ca la originea 
acestor zvonuri să nu se fi aflat altceva decit nesăbuinţa unor 
indivizi; dar întotdeauna ele deveneau semnalul pentru noi 
presiuni diplomatice din partea romană şi pentru noi agresiuni 
din partea lui Massinissa, iar ideea, oricît de absurdă, că numai 
un al treilea război punic ar rezolva problema cartagineză lua 
proporţii tot mai mari. 

Aşadar, pe cînd puterea fenicienilor scădea în ţara lor 
adoptivă aşa cum apusese odinioară şi în patria lor, un nou stat 
se născu în vecinătatea lor. Din timpuri imemoriale, ca şi astăzi, 
coasta septentrională a Africii era locuită de către un popor care 
se numea el însuşi şilah sau tamazigt, pe care grecii şi romanii îl 
numeau nomazi sau numizi, altfel spus, popor de păstori, cărora 
arabii le spuneau berberi, cu toate că obişnuiră să le spună şi 
„păstori” (şawie); noi sîntem obişnuiţi să folosim denumirile de 
berberi sau cabyli. Acest popor, cel puţin în măsura în care 
cunoaştem limba lui, nu este înrudit cu vreo naţiune cunoscută. 
In cursul perioadei cartagineze, aceste triburi, cu excepţia celor 
care locuiau în imediata apropiere a Cartaginei sau a țărmului, 
îşi păstraseră în general independenţa, dar şi viaţa lor pastorală, 
perpetuată în zona Munţilor Atlas pînă în zilele noastre, cu toate 
că alfabetul fenician şi civilizaţia feniciană nu le-au rămas 
necunoscute (p. 340); s-a mai întîmplat ca şeicii berberi să-şi 
trimită fiii pentru educaţie la Cartagina, aliindu-se uneori prin 
căsătorie cu familii aristocratice cartagineze. Politica romană nu 
viza obţinerea unor posesiuni directe în Africa, preferind să 
susţină un stat care să nu fie atît de puternic încît să se poată 
dispensa de protecţia romană, dar care să dispună totuşi de 
suficientă forţă pentru a limita şi mai mult autoritatea 
Cartaginei, restrinsă oricum numai la Africa, răpind oraşului 
torturat orice libertate de mişcare. Romanii găsiră ceea ce 
căutaseră printre principii indigeni. În timpul războiului cu 
Hannibal, autohtonii africani din nord erau supuşi celor trei regi 


principali, fiecăruia dintre aceştia fiindu-i subordonați, după 
obiceiul locului, o mulţime de alţi principi; aceştia au fost 
Bocchar, regele maurilor, care stăpinea de la Oceanul Atlantic 
pînă la rîul Molochath (astăzi Mluia, pe graniţa dintre Maroc şi 
teritoriul francez), Syphax, regele masesililor, care stăpînea de 
aici pînă la aşa-numitul „Promontoriu străpuns” (Seba Ras, între 
Djidjeli şi Bona), şi Massinissa, regele masililor, care stăpînea de 
acolo pînă la graniţa cartagineză, din actuala provincie 
Constanine. Cel mai puternic dintre aceştia, Syphax, regele de 
la Siga, fusese înfrînt în ultimul război dintre Roma şi Cartagina 
şi dus ca prizonier la Roma, unde a murit în închisoare. Întinsele 
sale ţinuturi au ajuns, în majoritatea lor, sub stăpînirea lui 
Massinissa; fiul lui Syphax, Vermina, cu toate că redobîndise 
prin rugăminţi umilitoare o mică parte din teritoriile tatălui său 
(554, 200), nu reuşi să-l înlăture pe aliatul mai vechi al Romei 
din poziţia privilegiată de asupritor autorizat al Cartaginei. 
Massinissa a devenit astfel fondatorul imperiului numid; rareori 
alegerea sau accidentul au aşezat un om mai potrivit la locul 
potrivit. De o sănătate de fier şi de o agilitate care nu au slăbit 
pînă în anii adiîncii sale bătrineţi, sobru şi temperat precum un 
arab, capabil să îndure orice efort, să rămînă de dimineaţa pînă 
seara în acelaşi loc sau să stea douăzeci şi patru de ore călare, 
soldat încercat şi general format în mijlocul vicisitudinilor 
aventuroase ale tinereţii sale şi pe cîmpurile de bătălie ale 
Spaniei, el a fost în aceeaşi măsură priceput în arta mai dificilă 
de a păstra disciplina în casa sa numeroasă şi ordinea în ţară. 
De asemenea, nu a avut niciodată scrupule în a se arunca la 
picioarele puternicului protector sau de a-l strivi pe vecinul său 
mai slab; mai mult decit toate acestea, cunoştea situaţia 
Cartaginei, în care fusese crescut şi unde avusese relaţii strînse 
cu toate familiile aristocratice, şi păstra ura cea mai arzătoare 
împotriva opresorilor săi şi ai neamului său. Acest bărbat 
remarcabil deveni aşadar sufletul renaşterii naţiunii sale, 
aparent degenerată, părînd a simboliza toate virtuțile şi viciile 
ei. Norocul i-a suris întotdeauna, mai ales prin faptul că i-a lăsat 
timp să-şi desăvirşească opera. A murit în al nouăzecilea an al 
vieţii (516-605, 238-149) şi în al şaizecilea an al guvernării sale, 
fiind, pînă la sfîrşit, în deplinătatea facultăţilor corporale şi 
mintale, lăsînd în urmă un fiu de un an şi bucurindu-se de 
reputaţia de a fi fost cel mai puternic bărbat şi cel mai bun şi 


mai fericit rege al timpurilor sale. Mai sus am arătat cît de 
partinici au fost romanii faţă de Massinissa în abordarea 
problemelor africane şi cu cît zel şi constanţă acesta s-a folosit 
de permisiunea tacită de a-şi mări teritoriul pe seama 
Cartaginei. Întregul continent, pînă la marginea deşertului, a 
căzut de la sine în mîinile stăpînului indigen; chiar şi valea 
superioară a Bagradasului (Medşerda), cu bogatul oraş Vaga, a 
fost supusă de către rege; dar şi pe coastă, la est de Cartagina, 
a ocupat vechiul oraş al sidonienilor, Leptis Magna, şi alte 
meleaguri, astfel încît imperiul său se întindea de la graniţa 
mauretană pînă la cea cireniană, cuprinzînd teritoriul cartaginez 
de pe uscat de jur-împrejur şi asaltindu-i pe fenicieni din toate 
părţile. Cu siguranţă, el vedea în Cartagina capitala sa viitoare; 
partida libiană de aici constituie o dovadă semnificativă. Dar 
Cartagina avu de suferit nu numai din cauza diminuării 
teritoriului său. Păstorii nomazi deveniră un cu totul alt popor 
prin eforturile marelui rege. Urmînd exemplul regelui, care 
punea să fie cultivate toate cîmpurile, repartizind fiecăruia 
dintre fiii săi întinse proprietăţi, supuşii săi începură, de 
asemenea, să devină sedentari şi să se ocupe cu agricultura. 
Aşa cum îi schimbase pe păstorii săi în cetăţeni, el îşi transformă 
cetele de jefuitori în soldaţi, consideraţi de către Roma vrednici 
să lupte alături de legiuni, lăsînd urmaşilor săi un tezaur plin, o 
armată bine disciplinată, ba chiar şi o flotă. Reşedinţa sa de la 
Cirta (Constanine) deveni capitala animată a unui stat puternic 
şi un centru al civilizaţiei feniciene, cultivată cu grijă la curtea 
regelui berber, poate în vederea viitorului imperiu cartaginezo- 
numid. Naţionalitatea libienilor, pînă atunci oprimată, se înălţă 
astfel în faţa propriei conştiinţe, iar în vechile oraşe feniciene, 
precum Leptis Magna, au pătruns obiceiurile şi limba indigenilor. 
Berberul începu, sub egida Romei, să se simtă egal, ba chiar 
superior cartaginezilor; trimişilor cartaginezi le-a fost dat să 
audă la Roma că ei sînt străini în Africa, ţara aparţinînd deja 
libienilor. Civilizaţia feniciană naţională a Africii de Nord, care 
era încă viguroasă şi plină de energie în epoca nivelatoare a 
imperiului, este mai degrabă opera lui Massinissa decit a 
cartaginezilor. 

În Spania, oraşele greceşti şi feniciene situate de-a lungul 
coastei, precum Emporiae, Saguntum, Noua Cartagină, Malaca, 
Gades, se supuseră dominaţiei romane cu atît mai uşor, cu cit, 


fiind lăsate în voia soartei, cu greu ar fi fost capabile să se apere 
singure de indigeni; din considerente asemănătoare, Massalia, 
cu toate că era cu mult mai importantă şi mai redutabilă decit 
aceste oraşe, nu a întîrziat să-şi asigure un sprijin solid, 
ataşindu-se strîns de romani, cărora le oferea deseori servicii 
utile în calitate de port intermediar între Italia şi Spania. 
Indigenii, în schimb, cauzară romanilor dificultăţi foarte 
însemnate. Ce-i drept, începuturile unei civilizaţii iberice 
naţionale nu lipseau, deşi nu ne putem forma o imagine clară 
asupra particularităţilor acesteia. Întîlnim la iberici o scriere 
naţională larg răspîndită, care se împarte în două tipuri - cel 
întîlnit pe valea Ebrului şi cel din Andalusia, fiecare din aceste 
tipuri divizîndu-se în mai multe ramuri - şi a cărei origine pare 
să dateze dintr-o epocă foarte îndepărtată, formîndu-se mai 
degrabă din vechiul alfabet grecesc decit din cel fenician. 
Tradiţia ne relatează că turdetanii (în jurul Sevillei) aveau 
cîntece din timpuri străvechi, un cod de legi versificat, 
cuprinzînd 6.000 de stihuri, ba chiar şi consemnări istorice; pe 
de altă parte, acest neam trecea drept cel mai civilizat dintre 
toate populaţiile Spaniei şi, totodată, drept cel mai puţin 
războinic, deoarece purta războiul întotdeauna cu mercenari 
străini. Probabil tot la acest ţinut trebuie să raportăm relatările 
lui Polybios despre stadiul înfloritor al agriculturii şi al creşterii 
animalelor în Spania, astfel încît, lipsind condiţiile exportului, 
aici se putea cumpăra griul şi carnea la preţuri derizorii, şi 
despre splendidele palate regale, unde cornurile de aur sau de 
argint erau umplute cu „vinul de orz”. În fine, o parte dintre 
spanioli îmbrăţişa cu căldură elementele de civilizaţie aduse de 
romani, astfel încît limba latină s-a extins în Spania mai repede 
decit în toate celelalte provincii transmarine. Astfel, de pildă, 
încă din această epocă se răspiîndi printre autohtoni folosirea 
băilor calde după exemplul italic. Mai mult, moneda romană a 
fost, după toate aparențele, nu numai pusă în circulaţie în 
Spania mai de timpuriu decit oriunde în afara ltaliei, dar şi 
imitată, ceea ce se poate explica, în parte, prin existenţa 
bogatelor mine de argint din regiune. Aşa-numitul „argint de 
Osca” (astăzi Huesca, în Arragonia), altfel spus, denarii spanioli 
cu inscripţii iberice, este menţionat încă din anul 559 (195), iar 
baterea acestor monede nu poate fi mult posterioară acestei 
date, din simplul motiv că monedele imită cei mai vechi denari 


romani. Dar, în timp ce în ţinuturile sudice şi estice cultura 
indigenilor a netezit calea civilizaţiei şi dominaţiei romane, astfel 
încît aceasta n-a întîmpinat dificultăţi deosebite, vestul, nordul şi 
centrul ţării erau ocupate de populaţii numeroase, mai mult sau 
mai puţin evoluate, care nu beneficiaseră de darurile civilizaţiei 
- la lInercatia, de exemplu, utilizarea aurului şi argintului a 
rămas necunoscută pînă în jurul anului 600 (154) -, care nu se 
înțelegeau între ele şi cu atît mai puţin cu romanii. O trăsătură 
caracteristică pentru aceşti spanioli liberi este spiritul cavaleresc 
al bărbaţilor şi, în aceeaşi măsură, cel al femeilor. Dacă o mamă 
îl trimitea pe fiul ei în luptă, îl îmbărbăta povestindu-i faptele 
strămoşilor săi, iar cel mai viteaz obținea, fără să fi cerut, mîna 
celei mai frumoase fete. Luptele în duel erau la ordinea zilei, atit 
pentru cîştigarea titlului de viteaz, cît şi pentru soluţionarea 
neînțelegerilor juridice; chiar şi disputele pentru moştenire între 
descendenţii princiari se rezolvau pe această cale. Destul de 
frecvent se întîmpla ca un războinic cunoscut să înainteze în 
faţa rîndurilor, provocîndu-şi nominal un adversar; cel învins 
preda apoi mantaua şi sabia învingătorului, încheind uneori cu 
acesta şi relaţii de ospitalitate. După douăzeci de ani de la 
terminarea războiului lui Hannibal, mica comunitate celtiberică 
de la Complega (în regiunea izvoarelor lui Tajo) a trimis 
generalului roman o solie prin care cerea pentru fiecare bărbat 
căzut în luptă un cal, o manta şi o sabie; cerere pe care, de 
altfel, o va regreta. Mîndri de onoarea lor militară, astfel încît 
deseori nu supravieţuiau ruşinii dezarmării, spaniolii erau totuşi 
dispuşi să-l urmeze pe primul recrutor venit şi să-şi sacrifice 
viaţa pentru o cauză străină. Semnificativă este solia unui 
general roman, iniţiat probabil în obiceiurile pămîntului, trimisă 
unei cete de celtiberici care luptau în solda turdetanilor 
împotriva romanilor: fie să se întoarcă la vatră, fie să intre în 
slujba Romei în schimbul soldei duble, fie să stabilească ziua şi 
locul bătăliei. Dacă nu se ivea nici un ofiţer pentru recrutare, se 
adunau în bande pentru a jefui ţinuturile paşnice, ba chiar şi 
oraşele, întocmai după obiceiul campanienilor. Sălbăticia şi 
nesiguranța regiunilor centrale e dovedită, de exemplu, de 
faptul că exilarea la vest de Cartagena era considerată la 
romani drept o pedeapsă cruntă şi că, în timpul perioadelor 
agitate, comandanții romani din Hispania Ulterior erau însoţiţi 
de o escortă care număra citeodată 6.000 de soldaţi. Această 


situaţie se conturează şi mai bine în relaţiile ciudate existente 
între grecii oraşului  greco-fenician  Emporiae, situat la 
extremitatea estică a Pirineilor, şi vecinii lor spanioli. Coloniştii 
greci, care locuiau pe o peninsulă despărțită de cartierul spaniol 
printr-un zid, se apărau în timpul nopţii printr-o treime din 
gărzile civile, iar un magistrat superior trebuia să supravegheze 
permanent unica poartă; nici un spaniol nu avea voie să intre în 
oraşul grecesc, iar grecii escortau transporturile de mărfuri 
destinate autohtonilor cu forţe considerabile. Aceşti localnici 
războinici, plini de neastimpăr, înzestrați cu spiritul Cidului, ca şi 
cu cel al lui Don Quijote, urmau să fie îmblinziţi de către romani 
şi, în măsura posibilului, chiar civilizaţi. Din punct de vedere 
militar, sarcina nu era prea dificilă. Ce-i drept, spaniolii se 
dovediseră adversari redutabili, chiar lăsaţi singuri sau în bătălie 
deschisă, nu numai în spatele zidurilor oraşelor lor sau sub 
conducerea lui Hannibal; cu spada lor scurtă cu două tăişuri, 
adoptată mai tîrziu de către romani, şi coloanele lor de atac, ei 
izbutiră deseori să zdruncine chiar şi legiunile romane. Dacă ar fi 
reuşit să ajungă la disciplină militară şi la unitate politică, ar fi 
scuturat probabil jugul străin; dar vitejia lor era mai degrabă cea 
a unui partizan decit a unui soldat, iar înţelegerea politică le 
lipsea cu desăvirşire. Astfel, nu s-a ajuns la un război serios în 
Spania, dar nici la o pace reală; spaniolii, aşa cum, pe bună 
dreptate, îi va acuza Caesar mai tîrziu, nu s-au dovedit niciodată 
paşnici în timpul păcii şi niciodată belicoşi în timpul războiului. 
Pe cît era de uşor pentru generalul roman să înfringă cetele de 
insurgenți, pe atît era de greu pentru bărbatul de stat roman să 
desemneze mijlocul potrivit pentru pacificarea adevărată şi 
civilizarea Spaniei; într-adevăr, el nu putea să se folosească 
decit de paliative, întrucit singura cale care ducea la ţintă - mai 
exact, o colonizare latină masivă - era în contradicţie cu 
obiectivul general al politicii romane din epoca aceasta. În 
Spania. teritoriul ocupat de către romani în timpul războiului cu 
Hannibal a fost împărţit de la început în două părţi: pe deo 
parte, fosta provincie cartagineză, care cuprindea actualele 
ţinuturi Andalusia, Granada, Murcia şi Valenicia; pe de altă 
parte, ţinutul Ebrului, Aragonului şi Catalonia de astăzi, care 
fusese cartierul general al armatei romane în timpul ultimului 
război. Din aceste două teritorii se formară cele două provincii 
romane Hispania Ulterior şi Hispania Citerior. Romanii au 


încercat ca regiunea din interior, corespunzînd aproximativ celor 
două Castilii, numită de ei Ce/tiberia, să treacă treptat sub 
stăpînirea lor; ei se mulţumiră să oprească incursiunile 
locuitorilor provinciilor occidentale, mai ales ale lusitanilor din 
Portugalia actuală şi din Estramadura spaniolă, în timp ce 
triburile de pe coasta de nord, galecii, asturii şi cantabrii, nu 
intraseră încă în contact cu romanii. Teritoriile astfel cucerite n- 
au putut fi menținute şi consolidate decit printr-o pază 
permanentă; guvernatorul regiunii Hispania Citerior avea în 
fiecare an mult de lucru, mai ales cu celtiberii, iar cel din 
Hispania Ulterior cu respingerea lusitanilor. Deveni necesară 
întreţinerea an de an în Spania a patru legiuni puternice, 
însumînd aproximativ 40.000 de soldaţi; cu toate acestea, 
deseori a trebuit să se recurgă la o înarmare generală în 
ţinuturile ocupate de către Roma, pentru întărirea legiunilor. 
Aceasta se dovedi din două puncte de vedere drept foarte 
importantă, întrucît, mai întîi în Spania, cel puţin aici în proporţii 
mai mari, ocupaţia militară deveni continuă şi, în consecinţă, 
serviciul militar a devenit permanent. Vechea cutumă romană 
de a trimite trupe numai în acel loc în care necesităţile imediate 
ale războiului le reclamau şi de a nu-i reţine pe soldaţi sub 
stindarde mai mult de un an decit în războaie foarte importante 
şi dificile se dovedi incompatibilă cu menţinerea ordinii în 
provinciile spaniole, turbulente, îndepărtate şi transmarine; 
practic, era imposibil să retragi de aici trupele şi foarte periculos 
să le schimbi în masă cu altele. Cetăţenii romani începură să 
devină conştienţi că dominaţia asupra unui popor străin este o 
povară nu numai pentru sclav, ci şi pentru stăpîn, şi începură să 
cîrtească împotriva odiosului serviciu militar din Spania. În timp 
ce noii generali refuzau, pe bună dreptate, să permită lăsarea la 
vatră în masă a trupelor în exerciţiu, acestea se revoltau şi 
amenințau că-şi vor face singure dreptate, dacă nu le va fi 
acordată. Războaiele purtate de către romani în Spania n-au 
avut, prin ele însele, decit o importanţă secundară. Ele începură 
imediat după plecarea lui Scipio (p. 440) şi continuară pe 
întreaga durată a războiului cu Hannibal. După încheierea păcii 
cu Cartagina (anul 553, 201), armele au fost depuse şi în 
peninsulă, dar numai pentru scurt timp. În anul 557 (197), a 
izbucnit o insurecție generală în amîndouă provinciile, în cursul 
căreia comandantul provinciei Hispania Ulterior a fost grav 


ameninţat, pe cînd cel din Hispania Citerior, a căzut în luptă. Se 
impunea luarea în serios a războiului şi, cu toate că destoinicul 
pretor Quintus Minucius îndepărtase pericolul iminent, senatul a 
hotărit totuşi în anul 559 (195) să-l trimită pe consulul Marcus 
Cato însuşi în Spania. Într-adevăr, debarcînd în Emporiae, el 
constată că întreaga Hispania Citerior era invadată de către 
insurgenți şi că acest oraş maritim, ca şi citeva fortărețe din 
interior, erau păstrate cu dificultate de către romani. Între 
insurgenți şi armata consulară s-a declanşat o bătălie în cîmp 
deschis, în care, după o luptă dirză corp la corp, tehnica militară 
romană, folosindu-se şi de rezerve, a decis soarta zilei. In urma 
înfrîingerii, întreaga Hispania Citerior s-a supus din nou 
romanilor, dar această supunere a fost atît de puţin sinceră, 
încît la primul zvon despre plecarea consulului la Roma răscoala 
a izbucnit din nou. Zvonul se dovedi însă neîntemeiat, şi după 
ce Cato a înfrînt cu rapiditate comunităţile care se revoltaseră 
pentru a doua oară, vînzînd populaţia acestora în sclavie, el a 
dispus o dezarmare generală a spaniolilor din Hispania Citerior, 
dînd ordin tuturor oraşelor dintre Pirinei şi Guadalquivir să-şi 
dărime zidurile în una şi aceeaşi zi. Nimeni nu ştia la ce 
meleaguri se referea ordinul acesta şi nu era timp pentru a 
înţelege; cele mai multe comunităţi se supuseră şi, dintre 
puţinele îndărătnice, doar unele au îndrăznit, cînd armata 
romană apăru în faţa zidurilor lor, să aştepte asaltul acesteia. 
Aceste măsuri energice n-au rămas fără rezultate durabile. Cu 
toate acestea, romanii au trebuit să supună în fiecare an fie o 
vale din munţi, fie o fortăreață greu accesibilă, iar incursiunile 
continue ale lusitanilor în „provincia paşnică” provocau uneori 
romanilor înfrîngeri dureroase; în anul 563 (191), de exemplu, o 
armata romană a trebuit să abandoneze tabăra în urma unor 
pierderi considerabile şi a trebuit să se întoarcă în marş forţat în 
ţinuturi mai liniştite. Abia victoria obţinută de pretorul Lucius 
Aemilius Paullus în anul 565 (189) şi aceea, şi mai importantă, 
obţinută de către viteazul pretor Gaius Calpurnius în anul 569 
(185), dincolo de Tagus împotriva lusitanilor, restabiliră pacea 
pentru un timp. În Hispania Citerior, dominaţia nominală de pînă 
atunci a romanilor asupra populațiilor celtiberice a fost 
consolidată de către Quintus Fulvius Flaccus - care, după o 
mare victorie asupra acestora, în anul 573 (181), supuse cel 
puţin cantoanele mai apropiate - şi mai ales de către succesorul 


său, Tiberius Gracchus (575-576, 179-178), care, mai puţin prin 
forţa armelor şi mai mult datorită abilității sale de a-şi adapta 
sistemul la concepţiile acestei naţiuni simple şi orgolioase, 
obţinu succese durabile, supunînd 300 de localităţi spaniole. 
Determinîndu-i pe celtiberii de vază să accepte servicii în 
armata romană, el îşi creă o adevărată clientelă; distribuind 
pămînt populațiilor nomade, adunîndu-le în oraşe - oraşul 
spaniol Graccuris păstrează numele romanului - a abolit jaful; 
reglementînd relaţiile diferitelor populaţii faţă de romani prin 
tratate drepte şi înțelepte, a suprimat, în măsura posibilităţilor, 
sursa rebeliunilor viitoare. Numele său a rămas binecuviîntat în 
memoria spaniolilor şi, de atunci încolo, o pace relativă se 
statornici în ţară, cu toate că celtiberii au mai încercat de citeva 
ori să scape de jug. Sistemul de administraţie în cele două 
provincii spaniole a fost asemănător celui siciliano-sard, dar nu 
identic cu acesta. Administraţia supremă a fost încredinţată aici, 
ca şi dincolo, unor proconsuli, doi la număr, desemnaţi pentru 
prima dată în anul 557 (197), an care coincide cu 
reglementarea frontierelor şi organizarea definitivă a noii 
provincii. Clauza înţeleaptă a Legii Baebia (562, 192), ca pretorii 
spanioli să fie numiţi întotdeauna pentru o perioadă de doi ani, 
n-a fost niciodată cu adevărat aplicată, din cauza afluenţei 
crescînde la  magistraturile supreme şi, în special, a 
supravegherii riguroase a autorităţii magistraţilor de către 
senat. Astfel, şi aici s-a menţinut, în afara abaterilor cauzate de 
circumstanţe extraordinare, sistemul de schimbare anuală a 
guvernatorilor, extrem de defectuos pentru aceste provincii 
îndepărtate şi foarte greu de cunoscut. Comunitățile 
dependente deveniră, fără excepţie, tributare; dar, în locul 
dijmelor şi taxelor vamale din Sicilia şi Sardinia, romanii au 
impus în Spania, alături de alte servicii, dări fixe în bani şi în 
natură, aşa cum procedaseră odinioară cartaginezii cu diferitele 
oraşe şi triburi; colectarea acestor impozite, ce se realiza prin 
rechiziţii militare, a fost abolită de către senat în anul 583 (171), 
în urma plîngerilor făcute de comunităţile spaniole. Griul n-a fost 
furnizat aici decît în schimbul unei compensaţii; chiar şi atunci, 
guvernatorul nu putea stringe decit a douăzecea parte, şi 
aceasta în conformitate cu decretul mai sus menţionat, dar 
numai după ce se convenise reciproc asupra preţului. Pe de altă 
parte, obligaţia supuşilor spanioli de a furniza contingente 


armatei romane avea aici o cu totul altă semnificaţie decit în 
paşnica Sicilie, de exemplu, ea fiind riguros reglementă prin 
diferitele tratate. Dreptul de a bate monede de argint după 
etalonul roman pare să fi fost deseori acordat oraşelor spaniole, 
iar monopolul monetar nu pare să fi fost păstrat cu atita 
parcimonie de către romani ca, de exemplu, în cazul Siciliei. 
Roma avea prea multă nevoie de supușii săi din Spania pentru a 
nu acţiona cu cea mai mare prudenţă în introducerea şi 
aplicarea sistemului de  guvernămiînt provincial. Printre 
comunitățile favorizate în mod deosebit de către romani se 
numărau în special marile porturi maritime de origine 
grecească, feniciană sau romană, precum Saguntum, Tarraco, 
Gades, care, fiind stilpii fireşti ai dominaţiei romane în 
peninsulă, au fost admise în confederaţia romană. În general, 
din punct de vedere militar şi financiar, Spania a fost mai 
degrabă o povară decit un cîştig pentru comunitatea romană şi, 
firesc, se pune întrebarea de ce guvernul roman, a cărui politică 
nu viza încă achiziţionarea de ţinuturi transmarine, n-a renunţat 
la aceste posesiuni incomode? Relaţiile comerciale importante 
ale Spaniei, bogatele mine de fier şi cele şi mai bogate de 
argint, renumite din timpuri imemoriale chiar şi în Orient, a 
căror exploatare a fost preluată direct de către Roma, aşa cum 
odinioară o făcuse Cartagina, iar administrarea lor reglementată 
în special de către Marcus Cato (559, 195), trebuie să fi atîrnat, 
fără îndoială, serios în balanţă. Dar cauza principală pentru care 
peninsula a fost păstrată în posesiunea directă a romanilor 
trebuie să fie căutată în faptul că, în această regiune, lipsea un 
stat, aşa cum erau, în ţara celților, republica masalioţilor, iar în 
Libia, regatul numid. Astfel, Spania nu putea fi abandonată fără 
a-i permite primului aventurier să reînnoiască regatul spaniol al 
Barcizilor. 


Capitolul VIII 
Statele orientale şi al doilea război macedonean 


Opera pe care Alexandru al Macedoniei o începuse cu un 
secol înainte ca romanii să fi cucerit o singură palmă de pămînt 
în teritoriul pe care el îl numise al său se metamorfozase în 
decursul timpului, păstrind totuşi marea ideea iniţială de 
elenizare a Orientului, şi se lărgise într-un sistem de state eleno- 
asiatice. Dorul nestăvilit al grecilor pentru călătorie şi 
colonizare, care odinioară îi purtase pe comercianții lor la 
Massalia şi Cyrene, pe Nil şi în Marea Neagră, le permitea acum 
să păstreze ceea ce cucerise regele; pretutindeni, civilizaţia 
greacă se stabili paşnic sub protecţia armelor sarisilor în vechiul 
imperiu al Ahemenizilor. Cu timpul, ofiţerii care preluaseră 
moştenirea marelui general au început să trăiască în înţelegere 
unii cu alţii şi au statornicit un sistem de echilibru, oscilaţiile 
acestuia vădind o anumită regularitate. Dintre cele trei state de 
rang superior care aparţin acestui sistem, Macedonia, Asia şi 
Egiptul, Macedonia, condusă de către Filip al V-lea, care urcase 
pe tron în anul 534 (220), era, cel puţin privită din afară, ceea 
ce fusese sub Filip al II-lea, tatăl lui Alexandru: un stat militar 
solid cu finanţele bine rînduite. La graniţa de nord, lucrurile au 
intrat în normal după ce s-au potolit valurile invaziilor galice; 
garnizoanele de graniţă îi ţineau pe iliri la respect, cel puţin în 
perioadele de pace. In sud, Grecia nu numai că era în general 
dependentă de Macedonia, dar o mare parte dintre ţinuturile 
acesteia, întreaga Tesalie în sensul cel mai larg, de la Olympos 
pînă la Spercheios şi peninsula Magnesia, marea şi importanta 
insulă Eubeea şi ţinuturile Locridei, Doridei şi Focidei, în fine, un 
număr de poziţii izolate din Attica, Pelopones, precum 
promontoriul Sunion, Corint, Orchomenos, Heraea, teritoriul 
triphylian, erau direct supuse Macedoniei şi au primit garnizoane 
macedonene, mai ales cele trei fortărețe importante: Demetrias 
din Magnesia, Chalcis din Eubeea şi Corint, „cele trei lanţuri ale 
elenilor”. Dar puterea statului sălăşluia în ţara-mamă, în ţinutul 
macedonean. Ce-i drept, populaţia acestui vast teritoriu era 
foarte puţin numeroasă; folosind toate rezervele, Macedonia 
putea cu greu să recruteze o forţă militară mai mare decit o 


armata consulară formată din două legiuni. Prin aceasta, s-a 
arătat clar că ţara nu-şi revenise încă de pe urma expedițiilor lui 
Alexandru şi a depopularizării cauzate de invaziile galice. Dar, în 
timp ce în Grecia propriu-zisă energia politică şi morală a 
naţiunii se zdruncinase, iar viaţa părea poporului nedemnă de a 
fi trăită, în rîndul claselor superioare unul pierzindu-şi timpul 
golind cupă după cupă, altul cu sabia, al treilea la lumina lămpii 
de studiu; în timp ce în Orient şi la Alexandria grecii răspîndeau 
într-adevăr seminţe preţioase în rîndul populaţiei indigene, 
putînd să-şi vorbească aici limba, să-şi prezinte ştiinţa şi 
pseudoştiinţa, nefiind însă atit de numeroşi încît să furnizeze 
acestor naţiuni ofiţeri, oameni de stat şi dascăli şi mult prea 
puţini pentru a forma o stare de mijloc exclusiv grecească, cel 
puţin în oraşe, în Grecia septentrională mai subzista în comerţ o 
bună parte din vechea naţionalitate originară care îi zămislise 
pe luptătorii de la Maraton. De aici decurge siguranţa cu care 
macedonenii, etolienii şi acarnanienii se prezentau şi erau 
acceptaţi ca o ramură de viţă nobilă a grecilor, oriunde apăreau 
în Orient, şi rolul eminent pe care l-au jucat, în consecinţă, la 
curţile de la Alexandria sau Antiohia. O relatare semnificativă o 
reprezintă cea referitoare la un alexandrin, care, după ce a trăit 
mai mult timp în Macedonia adoptind obiceiurile şi portul ţării, 
întorcîndu-se în oraşul său natal, se consideră pe sine însuşi 
drept un om liber, iar pe alexandrini drept sclavi. Această 
vrednicie dintr-o bucată şi sentimentul naţional încă în plină 
vigoare se răsfringeau ca o binefacere în primul rînd asupra 
Macedoniei, statul cel mai puternic şi mai bine organizat din 
Grecia septentrională. Ce-i drept, absolutismul prevala şi aici 
faţă de vechea constituţie a stărilor; dar stăpînul şi supusul nu 
se aflau nicidecum în raportul existent în Asia şi Egipt, iar 
poporul se simţea încă liber şi independent. Prin curajul ferm în 
faţa inamicului ţării, orice nume ar fi purtat, prin fidelitatea 
neclintită faţă de patrie şi de guvernul ereditar, prin rezistenţa 
de nezdruncinat chiar şi sub amenințările cele mai grave, nici un 
alt popor al Antichității nu s-a apropiat aşa de mult de cel roman 
precum cel macedonean, iar regenerarea statului, aproape 
miraculoasă, după invazia galilor a conferit oamenilor de stat, ca 
şi poporului pe care l-au guvernat o glorie eternă. Cel de-al 
doilea mare stat, Asia, nu este altceva decit Persia, superficial 
reformată şi elenizată, imperiul „Regelui regilor”, precum 


obişnuia să se intituleze stăpinul său, în conformitate cu 
aroganţa şi slăbiciunea sa, care avansa pretenţii de dominare de 
la Helespont pînă în Punjab, bizuindu-se însă pe aceeaşi 
organizare fără de căpătii. El nu guverna de fapt decit un 
mănunchi de state mai mult sau mai puţin dependente, de 
satrapii nesubordonate şi de oraşe greceşti pe jumătate 
independente. Mai ales în Asia Mică, înglobată nominal în 
Regatul Seleucizilor, întreaga coastă septentrională şi cea mai 
mare parte din ţinuturile din interior se aflau de fapt în mîinile 
unor dinastii indigene sau ale unor cete de celți venite din 
Europa; partea vestică intra aproape în întregime în posesia 
regilor din Pergam, iar insulele şi oraşele de coastă erau fie 
egiptene, fie independente. Astfel, Marelui Rege nu-i rămîneau 
aici decit teritoriile interne din Cilicia, dar şi Frigia şi Lidia şi un 
mare număr de drepturi nominale, greu de asumat, asupra 
oraşelor libere şi principilor - aidoma stăpinirii de odinioară a 
împăratului german asupra teritoriilor situate în afara statelor 
ereditare. Regatul se consuma în încercările zadarnice de a-i 
alunga pe egipteni din ţinuturile de coastă, în luptele de graniţă 
cu popoarele orientale, parții şi bactrienii, în ostilitățile cu celții, 
deveniți, spre nefericirea Asiei Mici, sedentari, şi în conflictele 
familiale şi revoltele pretendenţilor. Nici unul dintre statele 
diadohilor n-a fost lipsit de asemenea tentative, ca, de altfel, de 
toate celelalte grozăvii pe care le antrenează monarhia absolută 
în fazele ei de degenerare; în statul Asiei însă, acestea au fost 
mai dăunătoare decit oriunde, întrucît, din cauza coeziunii 
deplorabile a imperiului, ele obişnuiau să ducă la secesiunea 
unor teritorii pentru o perioadă mai scurtă sau mai îndelungată. 
Spre deosebire de Asia, Egiptul era un stat unitar, bine 
consolidat, în care diplomaţia inteligentă a primilor Lagizi, 
utilizînd abil tradiţiile naţionale şi religioase, stabilise un guvern 
de cabinet absolutist şi unde chiar abuzurile cele mai grave nu 
puteau să provoace tentative de emancipare sau de secesiune. 
Foarte diferit de Macedonia, unde ataşamentul naţional faţă de 
regalitate se baza pe un sentiment de demnitate personală, 
fiind expresia politică a acestuia, populaţia rurală a Egiptului era 
cu desăvirşire pasivă; dimpotrivă, capitala însemna totul, nefiind 
decit o anexă a curţii. Astfel, delăsarea şi pasivitatea 
suveranului paraliza Egiptul mai mult decît Macedonia sau Asia, 
dar în mîinile unor bărbaţi precum Ptolemaios | şi Ptolemaios 


Euergetes o asemenea organizaţie statală se dovedi a fi foarte 
utilă. Printre avantajele remarcabile ale Egiptului faţă de ceilalţi 
doi mari rivali se numără faptul că politica egipteană nu alerga 
niciodată după himere, ci urmărea scopuri clare şi realizabile. 
Macedonia, patria lui Alexandru, şi Asia, ţara în care Alexandru 
îşi cucerise noul tron, nu încetau să se considere continuatoare 
nemijlocite ale monarhiei alexandrine şi să ridice pretenţii, 
rostite mai mult sau mai puţin răspicat, potrivit cărora, chiar 
dacă nu o restauraseră, o reprezentau totuşi. Lagizii n-au 
încercat niciodată să întemeieze o monarhie universală, nici n- 
au visat vreodată că vor cuceri India; în schimb, au atras 
întregul comerţ dintre India şi Marea Adriatică din porturile 
feniciene în cel al Alexandriei, transformînd Egiptul în cel mai 
important stat comercial şi maritim al acestei epoci şi în stăpiînul 
Mării Mediterane orientale, al ţărmurilor şi insulele acesteia. 
Este semnificativ faptul că Ptolemaios al Ill-lea Euergetes a 
cedat de bunăvoie lui Seleukos Kallinikos toate cuceririle sale, 
cu excepţia oraşului portuar Antiohia. În parte datorită acestor 
considerente, în parte datorită poziţiei sale geografice 
favorabile, Egiptul a ocupat faţă de cele două puteri 
continentale o poziție militară excepţională, atît pentru 
defensivă, cît şi pentru ofensivă. În timp ce adversarul, chiar 
după o serie de succese, cu greu ar fi putut să amenințe Egiptul 
într-un mod serios, fiind aproape inaccesibil pentru o armată de 
uscat, egiptenii au reuşit să se stabilească, urmînd calea mării, 
nu numai la Cyrene, dar şi în Cipru şi pe Ciclade, pe coasta siro- 
feniciană şi pe întreaga coastă sudică şi vestică a Asiei Mici, ba 
şi în Europa, în Chersonesul Tracic. Prin exploatarea exemplară 
a fertilei Văi a Nilului în folosul nemijlocit al tezaurului de stat şi 
printr-un sistem financiar pe cît de lipsit de scrupule, pe atit de 
abil şi de serios în favorizarea intereselor materiale, curtea 
alexandrină era constant superioară adversarilor ei şi ca putere 
financiară. In fine, inteligenta generozitate cu care Lagizii au 
încurajat spiritul epocii, stimulînd cercetarea serioasă în toate 
domeniile descoperirilor şi ştiinţelor, înţelegind să exploateze 
aceste cercetări în folosul monarhiei absolute, n-a servit numai 
statului, care beneficia de construcţia corăbiilor şi maşinilor, 
influenţată nemijlocit de matematica alexandrină, dar a 
transformat, în măsura în care a fost posibil, şi acest nou avînt 
intelectual, cel mai însemnat şi mai grandios cunoscut de 


națiunea elenă după dezmembrarea ei politică, într-un solid 
sprijin al curţii de la Alexandria. Dacă imperiul lui Alexandru ar fi 
continuat să existe, arta şi ştiinţa elene ar fi găsit un stat demn 
şi capabil să le folosească; acum, cînd națiunea se 
dezmembrase, ele au generat un cosmopolitism savant, al cărui 
centru de atracţie deveni în scurt timp Alexandria, unde 
mijloacele şi colecţiile ştiinţifice erau inepuizabile, unde regii 
scriau tragedii, iar miniştrii le adăugau comentarii, unde 
curgeau stipendiile şi înfloreau academiile. Relaţiile stabilite 
între cele trei mari state rezultă din cele spuse pînă acum. 
Puterea maritimă care stăpinea coastele şi monopoliza mările 
trebuia, după primul mare succes pe care l-a constituit 
despărţirea politică a continentului european de cel asiatic, să-şi 
îndrepte în continuare eforturile spre slăbirea celor două mari 
state continentale şi, în consecinţă, spre protejarea tuturor 
statelor mai mici. In schimb, Macedonia şi Asia, care rivalizau şi 
între ele, dar care îşi găsiseră principalul adversar comun în 
Egipt, s-au aliat sau ar fi trebuit să se alieze împotriva lui. 

Dintre statele de importanţă secundară, putem să 
acordăm o oarecare atenţie, la început numai indirectă, în ceea 
ce priveşte legătura dintre Orient şi Occident, numai acelora 
care, extinzindu-se de la extremitatea meridională a Mării 
Caspice pînă la Helespont, ocupau interiorul şi coasta de nord a 
Asiei Mici: Atropatene (în Azerbaidjanul de astăzi, în sud-vestul 
Mării Caspice), apoi Armenia şi Capadocia, în interiorul Asiei 
Mici, Pontul, pe malul sud-estic al Mării Negre, Bitinia, pe cel 
sud-estic. Toate acestea erau rămăşiţe ale marelui imperiu 
persan, guvernate de către dinastii orientale, în majoritatea lor 
de sorginte veche persană; îndeosebi îndepărtatul ţinut muntos 
Atropatene, unde însăşi expediţia lui Alexandru nu lăsase nici o 
urmă, se constitui drept un veritabil loc de refugiu pentru 
vechiul sistem persan. Toate acestea se aflau în aceleaşi relaţii 
de dependenţă temporară şi nominală faţă de dinastia 
grecească care luase sau dorise să ia locul Marilor Regi ai Asiei. 
De o importanţă mult mai mare pentru relaţiile generale a fost 
existenţa statului celt în interiorul Asiei Mici. Aici, într-un ţinut 
situat între Bitinia, Paflagonia, Capadocia şi Frigia, se stabiliseră 
trei triburi celtice, tolistobogii, tectosagii şi trocmerii, fără a 
renunţa la limbă, obiceiuri, constituţie şi nici la îndeletnicirea lor 
de hoţi la drumul mare. Cei doisprezece tetrarhi, fiecare 


prezidînd unul dintre cele patru cantoane ale fiecărui trib în 
parte, formau, împreună cu un sfat de 300 de bărbaţi, cea mai 
înaltă autoritate a naţiunii şi se adunau în „locul sacru” 
(Drunemetum) îndeosebi pentru a pronunţa sentinţele capitale. 
Pe cît de ciudată le păru asiaticilor această constituţie cantonală 
a celților, pe atît de străină le-a rămas temeritatea şi obiceiurile 
de mercenari ale oamenilor nordului, care, în parte, furnizau 
mercenarii necesari vecinilor lor nerăzboinici, în parte, jefuiau 
sau pustiau ţinuturile apropiate. Aceşti barbari neciopliţi, dar 
viguroşi deveniră o adevărată spaimă pentru naţiunile vecine 
vlăguite; înşişi Marii Regi ai Asiei, care, după ce mai multe 
armate asiatice fuseseră nimicite de către celți şi după ce regele 
Antiochos | Soter îşi pierduse viaţa în lupta împotriva lor (493, 
261), au consimţit în cele din urmă să le plătească tribut. 
Datorită unor măsuri curajoase şi norocoase luate împotriva 
acestor cete galice, Attalos, un cetăţean bogat al Pergamului, a 
primit titlul de rege din partea oraşului său natal şi l-a transmis 
apoi urmaşilor săi. Această nouă curte era în miniatură ceea ce 
era aceea a Alexandriei la alte proporţii; şi aici se încurajau 
interesele materiale, studiul artei şi al literaturii, iar guvernarea 
consta într-o prudentă şi subtilă politică de cabinet, cu scopul 
principal de a slăbi puterea celor doi primejdioşi vecini de pe 
continent, pe de o parte, şi de a întemeia în vestul Asiei Mici un 
stat grecesc independent, pe de alta. Un tezaur bine gestionat a 
contribuit mult la creşterea importanţei acestor seniori din 
Pergam; ei împrumutau regilor sirieni sume mari, a căror 
rambursare va deţine ulterior un rol în rîndul condiţiilor de pace 
impuse de către Roma. Datorită acestor mijloace, ei au reuşit să 
realizeze chiar şi anexări teritoriale; de exemplu, Egina, smulsă 
aheilor, aliaţii lui Filip în timpul ultimului război, de către aliaţii 
romani şi etolieni, a fost vîndută de aceştia, cărora insula le 
fusese cedată, lui Attalos, în baza unui tratat şi pentru suma de 
30 de talanţi (51.000 de taleri). Dar în ciuda splendorii de la 
curte şi a titlului regal, comunitatea Pergamului a păstrat 
întotdeauna ceva din caracterul său orăşenesc, aşa cum în 
politică lua îndeobşte partea oraşelor libere. Attalos însuşi, un 
Lorenzo de Medici al Antichității, a rămas tot timpul vieţii un 
cetăţean bogat, iar viaţa de familie din casa lui, din care 
armonia şi căldura nu fuseseră exilate de titlul regal, contrasta 
foarte mult cu depravarea şi scandalurile din dinastiile mai 


ilustre. În Grecia europeană, în afara teritoriilor romane de pe 
coasta occidentală - în cea mai importantă, Corcyra, rezidînd, 
după toate aparențele, magistraţii romani (p. 364) - şi a 
teritoriilor supuse direct Macedoniei, mai erau capabile să ducă 
o politică independentă o seamă de populaţii, dintre care 
epiroţii, acarnanienii şi etolienii, din Grecia septentrională, 
beoţienii şi atenienii, din cea centrală, şi aheii, lacedemonienii, 
mesenienii, eleenii din Pelopones. Dintre acestea, republicile 
epiroţilor, acarnanienilor şi beoţienilor erau legate prin multe 
fire de Macedonia; îndeosebi acarnanienii, întrucît numai prin 
protecţia macedoneană puteau să scape de asuprirea 
amenințătoare a etolienilor. De altfel, nici una dintre ele nu avea 
vreo importanţă. Situaţia lor internă era foarte diferită; drept 
exemplu poate servi starea de lucruri, într-adevăr cea mai 
decăzută, de la beoţieni, unde se statornicise obiceiul de a 
atribui sisitiilor toate proprietăţile care nu se moşteneau în linie 
directă şi unde candidaţii la magistraturile publice trebuiau să 
se angajeze, timp de mai multe decenii, la a nu permite 
niciodată vreunui creditor, chiar străin fiind, să-şi urmărească 
debitorul. Atenienii obişnuiau să fie sprijiniți de Alexandria 
împotriva Macedoniei şi erau fideli aliaţi ai etolienilor, dar şi ei 
erau lipsiţi cu desăvirşire de putere; numai gloria artei şi a 
poeziei attice îi distingeau pe aceşti urmaşi nevrednici ai unui 
trecut glorios de numeroasele oraşe mici care îi înconjurau. Mai 
viguroasă se dovedi a fi confederaţia etoliană; energia 
elenismului din nordul Greciei încă pulsa cu toată puterea în 
vinele lor, deşi degenerase într-un comportament lipsit de 
disciplină şi de cumpătare. O lege a statului stabilea că fiecare 
bărbat etolian putea să intre în serviciile oricărui stat ca 
mercenar, chiar împotriva celui aliat cu etolienii; la cererile 
insistente ale celorlalţi greci de a pune capăt acestui sistem, 
consiliul etolian a declarat că ar fi mai uşor de a şterge Etolia de 
pe suprafaţa pămîntului decît acest principiu din legislaţia lor. 
Etolienii ar fi putut să fie de mare folos poporului grec, dacă nu 
i-ar fi pricinuit şi mai mult rău prin acest sistem de hoţie 
organizată, prin ostilitatea lor declarată faţă de Confederaţia 
Aheeană şi prin opoziţia nefastă împotriva marelui stat 
macedonean. În Pelopones, Liga Aheeană reunise cele mai bune 
cetăţi din Grecia propriu-zisă într-o confederație care se baza pe 
tradiţii, sentiment naţional şi pregătiri paşnice pentru o 


defensivă comună. Dar vigoarea şi, mai ales, capacitatea 
militară a acesteia fuseseră diminuate, în ciuda extensiunilor 
teritoriale, din cauza diplomaţiei egoiste a lui Aratos. Acesta 
supusese definitiv Peloponesul supremaţiei macedonene prin 
diferendele nefericite cu Sparta şi prin şi mai nefericita solicitare 
a intervenţiei macedonene în Pelopones, astfel încît oraşele 
principale ale ţării au avut de atunci garnizoane macedonene, 
iar aici se rostea anual jurămîntul de credinţă faţă de Filip. 
Statele mai slabe ale Peloponesului, Elida, Messene şi Sparta, au 
fost influențate în politica lor de învrăjbirea veche hrănită de 
neînțelegerile de hotar cu Liga Aheeană, fiind de orientare pro- 
etoliană şi anti-macedoneană, întrucît aheii intraseră în partida 
lui Filip. Unicul stat de oarecare importanţă era monarhia 
militară a Spartei, care, după moartea lui Machanidas, ajunsese 
în mîinile unui oarecare Nabis. El se baza, cu o îndrăzneală din 
ce în ce mai mare, pe vagabonzi şi mercenari călători, cărora le 
acorda nu numai casele şi proprietăţile cetăţenilor, dar şi soțiile 
şi copiii acestora şi întreținea cu ei legături permanente, ba 
chiar a încheiat o alianţă pentru acţiuni comune de piraterie, 
stabilind centrul mercenarilor şi piraţilor în insula Creta, unde 
deţinea cîteva localităţi. Expediţiile sale de jaf pe uscat şi 
corăbiile sale de corsari de la promontoriul Malea erau temute în 
întregul ţinut; el însuşi era detestat ca fiind josnic şi crud; dar 
stăpînirea sa se extinse şi, în perioada bătăliei de la Zama, 
reuşise să cucerească chiar şi Messene. In fine, poziţia cea mai 
independentă dintre statele de rang secundar o aveau oraşele 
comerciale greceşti libere de pe malul european al Propontidei, 
ca şi de pe întregul țărm al Asiei Mici şi din insulele Mării Egee; 
ele constituie totodată latura cea mai luminoasă în mijlocul 
acestei confuzii de sisteme politice elenistice. Mai ales trei 
dintre ele, care, după moartea lui Alexandru, se bucurau din nou 
de deplina libertate, se ridicară, datorită comerţului lor maritim 
activ, la rangul unor puteri politice redutabile, extinzindu-şi mult 
teritoriile. Aceste trei oraşe au fost Bizanţ, stăpîna Bosforului, 
bogată şi puternică datorită taxelor percepute şi a importantului 
negoţ cu cereale din Marea Neagră; Cizic, din Propondita 
asiatică, colonia şi moştenitoarea Miletului, aflată în relaţii 
strînse cu suveranul Pergamului, şi, în fine, dar înainte de toate, 
Rhodos. Rhodienii, după ce  alungaseră garnizoana 
macedoneană imediat după moartea lui Alexandru cel Mare, 


deveniseră, datorită poziției lor favorabile comerţului şi 
navigaţiei, intermediarii negoţului din întreaga Mediterană 
orientală, iar flota lor bine echipată, ca şi vitejia demonstrată de 
cetăţeni în cazul celebrului asediu din anul 440 (304) le-au 
permis, în această epocă de ostilităţi continue ale tuturor 
împotriva tuturor, să păstreze o politică comercială neutră, 
prudentă şi energică şi, la nevoie, s-o şi apere. Astfel, de 
exemplu, îi siliră prin forţa armelor pe cei din Bizanţ să acorde 
corăbiilor rhodiene libertatea vamală la trecerea lor prin Bosfor 
şi nu îngăduiră ca dinaştii din Pergam să blocheze Marea 
Neagră. Pe de altă parte, ei au evitat pe cît posibil războiul pe 
uscat, cu toate că dobîndiseră posesiuni însemnate pe coasta 
opusă, în Caria, şi îl purtau, dacă era absolut necesar, prin 
intermediul mercenarilor. Întreţineau relaţiile cele mai amicale 
cu Siracusa, Macedonia şi Siria, dar înainte de toate cu Egiptul şi 
se bucurau de mare consideraţie la curţile acestora, care apelau 
deseori la ajutorul lor ca mediatori. Interesul lor particular se 
îndrepta însă spre oraşele maritime greceşti aşezate în număr 
mare de-a lungul ținuturilor Pontului, Bitiniei şi Pergamului, ca şi 
de-a lungul ţărmurilor şi pe insulele Asiei Mici, pierdute de către 
Seleucizi în favoarea Egiptului: de exemplu, Sinope, Heracleia 
Pontică, Kweos, Lampsakos, Abydos, Mytilene, Chios, Smyrna, 
Samos, Halikarnassos şi multe altele. Toate acestea erau libere 
de fapt şi nu aveau altă obligaţie faţă de stăpinii pămîntului 
decit să ceară confirmarea privilegiilor lor şi, în cazuri extreme, 
să le plătească un tribut modest; împotriva eventualelor abuzuri 
ale dinaştilor, ele au ştiut să se apere cînd prin diplomaţie, cînd 
prin forţa armelor. În asemenea cazuri, ele au obţinut ajutorul 
principal din partea rhodienilor care au sprijinit deschis, de 
exemplu, cetatea Sinope în conflictul ei cu Mithridates, regele 
Pontului. Cît de mult aceste oraşe ale Asiei Mici îşi consolidaseră 
libertatea în timpul vrajbei şi luptelor dintre monarhi e un fapt 
dovedit, de exemplu, prin aceea că, după cîțiva ani, în disputa 
dintre Antiochos şi romani, mărul discordiei n-a fost libertatea 
însăşi a acestor oraşe, ci întrebarea dacă ele trebuiau să ceară 
sau nu de la rege confirmarea scrisorilor lor de libertate. 
Această ligă orăşenească era, atit prin atitudinea ei faţă de 
stăpînii continentului, cît şi sub toate celelalte raporturi, o 
adevărată Hansă, a cărei conducere o deţinea Rhodos, care 
stipula şi negocia în tratatele sale, atît în interesul său, cît şi în 


cel al aliaţilor săi. Aici se apăra libertatea orăşenească în faţa 
intereselor monarhice şi în timp ce războaiele se dezlănţuiră în 
afara zidurilor lor, spiritul civic şi prosperitatea civică evoluau 
într-o securitate relativă în interiorul lor, iar arta şi ştiinţa 
înfloreau fără să fie călcate în picioare de tirania unei soldăţimi 
desfrinate sau corupte de atmosfera puţin propice a vreunei 
curţi. 

Aceasta era starea lucrurilor în Orient cînd se prăbuşi zidul 
politic care-l despărţise de Occident şi cînd puterile orientale, în 
frunte cu Filip al Macedoniei, au trebuit să intervină în 
evenimentele Occidentului. În parte, am relatat mai sus care a 
fost natura acestei intervenţii şi cum a decurs primul război 
macedonean (540-549, 214-205) şi am amintit ce ar fi putut să 
realizeze Filip în războiul lui Hannibal şi cît de puţin a întreprins 
ceea ce sperase acesta. Incă o dată se demonstrase că, dintre 
toate jocurile hazardului, nici unul nu este mai dăunător decit 
monarhia absolută ereditară. Filip nu era bărbatul de care avea 
nevoie Macedonia în momentul acela; dar calităţile lui nu pot fi 
tăgăduite. El era un rege adevărat în sensul cel mai bun şi cel 
mai rău al cuvîntului. O pasiune intensă pentru guvernarea 
autocratică era trăsătura de bază a caracterului său; era mîndru 
de purpura sa, dar şi de alte calităţi, şi era îndreptăţit să fie. 
Dădea dovadă nu numai de vitejia soldatului şi de clarviziunea 
generalului, dar şi de mult simţ diplomatic în conducerea 
afacerilor publice ori de cîte ori era ofensat în sentimentul de 
onoare macedonean. Dotat cu inteligenţă şi prezenţă de spirit, 
el cîştiga inimile tuturor celor pe care dorea să-i atragă, mai ales 
pe cei mai distinşi şi mai capabili, ca, de exemplu, pe Flamininus 
şi pe Scipio; agreabil la banchete, era, nu numai datorită 
rangului său, atrăgător pentru toate femeile. Dar, în acelaşi 
timp, era una dintre firile cele mai arogante şi cele mai haine 
zămislite de această epocă neobrăzată. Obişnuia să spună că nu 
se teme de nimeni altcineva decît de zei; dar se pare că aceşti 
zei erau identici cu cei cărora amiralul său, Dikaearchos, le 
oferea cu regularitate sacrificii : Impietatea (Asebi/a) şi 
llegalitatea (Paranomia). Desconsidera viaţa consilierilor săi şi 
pe cea a sprijinitorilor planurilor sale şi nu s-a sfiit să-şi 
potolească setea de răzbunare faţă de atenieni şi faţă de Attalos 
prin distrugerea unor monumente extraordinare şi a unor opere 
artistice renumite; lui i se atribuie şi această maximă: „Cine dă 


ordin ca să fie ucis tatăl trebuie să-i ucidă şi pe fii”. Poate 
cruzimea nu a fost o voluptate pentru el, dar viaţa şi suferinţele 
celuilalt i-au rămas indiferente, iar clemenţa, singura virtute 
care-l face pe om suportabil, nu-şi găsea nici un colţişor în inima 
sa de piatră. Principiul după care suveranul absolut nu poate să 
fie constrîns de nici o promisiune şi de nici o normă morală a 
fost aplicat în practică în aşa fel, încît prin aceasta el îşi punea 
cele mai serioase piedici în calea realizării planurilor sale. 
Nimeni nu-i poate contesta clarviziunea şi hotărîrea, dar, în mod 
ciudat, ezitarea şi delăsarea se îmbinau cu ele. Faptul s-ar putea 
explica, în parte, prin aceea că fusese chemat la monarhia 
absolută încă de la vîrsta de 18 ani şi că furia sa nestăvilită 
împotriva oricui se opunea voinţei sale printr-o vorbă sau printr- 
un sfat îi alungase pe toţi consilierii independenţi din jurul lui. 
Noi nu putem desluşi toate motivele din sufletul său care au 
determinat conducerea slabă şi condamnabilă a primului război 
macedonean; aceasta trebuie să fie pusă poate pe seama acelei 
arogante indolente care se amplifică în faţa pericolului iminent 
sau chiar pe seama indiferenţei faţă de planul imaginat de 
altcineva şi a invidiei faţă de grandoarea lui Hannibal, care îl 
lăsa în umbră. Cert este că în atitudinea sa de mai tirziu nu-l 
mai putem recunoaşte pe acel Filip din a cărui neglijenţă eşuase 
planul lui Hannibal. 

Filip încheiase tratatul cu etolienii şi romanii în 548/549 
(206/205), cu intenţia sinceră de a menţine o pace durabilă cu 
Roma şi de a se dedica pe viitor în exclusivitate afacerilor 
Orientului. Fără îndoială, el asistase cu regret la înfringerea 
rapidă a Cartaginei; nu este exclus ca Hannibal să fi sperat într- 
o a doua declaraţie de război macedoneană şi ca Filip să fi 
întărit în taină ultima armată cartagineză cu mercenari (p. 455). 
Dar atit largul evantai de probleme în care se amestecase între 
timp în Orient, cît şi natura sprijinului şi mai ales absenţa 
oricărui protest roman în faţa acestei încălcări a tratatului, într- 
un moment în care romanii căutau un pretext de război, ne 
îndreptăţesc să credem că Filip nu dorea să recupereze în anul 
551 (203) ceea ce ar fi trebuit să facă cu zece ani în urmă. El îşi 
îndreptase privirea într-o direcţie diametral opusă. Ptolemaios 
Philopator al Egiptului murise în anul 549 (205). Filip şi 
Antiochos, regii Macedoniei şi Asiei, se uniseră împotriva 
succesorului acestuia, Ptolemaios Epiphanes, un copil de cinci 


ani, pentru a satisface vechea ură a monarhiilor continentale 
faţă de statul maritim. Statul egiptean urma să fie dezmembrat; 
Egiptul şi Ciprul urmau să-i revină lui Antiochos, Cyrene, lonia şi 
Cicladele lui Filip. În concordanţă cu principiile lui Filip, care lua 
asemenea consideraţii în deridere, regii începură războiul nu 
numai fără motiv, dar şi fără pretext, aşa cum „peştii mari îi 
înghit pe cei mici”. Aliaţii şi, îndeosebi, Filip calculaseră bine, de 
altfel: Egiptul trebuia să se apere împotriva inamicului vecin, 
Siria, lăsînd astfel posesiunile din Asia Mică şi Cicladele fără 
apărare; Filip s-a aruncat asupra acestora ca fiind o parte din 
prada sa. În anul în care Cartagina încheia pacea cu Roma (553, 
201), el îmbarca trupele pe corăbii echipate de către oraşele 
supuse, care au navigat în curînd de-a lungul coastelor Traciei. 
Aici, Lisimaheia a fost luată sub stăpînirea garnizoanei etoliene, 
iar Perintumul, aflat în relaţii de clientelă faţă de Bizanţ, a fost, 
de asemenea, ocupat. În felul acesta a fost ruptă pacea cu 
bizantinii, iar cu etolienii, care tocmai încheiaseră pacea cu Filip, 
bunele relaţii erau cel puţin tulburate. Pătrunderea în Asia nu 
întîmpină nici o rezistenţă, întrucît Prusias, regele Bitiniei, se 
afla în alianţă cu Macedonia; pentru a-l răsplăti, Filip l-a ajutat 
să supună oraşele comerciale greceşti de pe teritoriul său. 
Calchedon se supuse. Keos, care a opus rezistenţă, a fost luat 
prin asalt, ras de pe faţa pămîntului, iar locuitorii au fost vinduţi 
în sclavie; o barbarie lipsită de sens care îl nemulţumi pe 
Prusias, dornic să stăpinească oraşul nevătămat, şi indignă 
întreaga lume elenă. Etolienii au fost din nou deosebit de 
ofensaţi, întrucît în Keos comandase strategul lor, ca şi 
rhodienii, ale căror încercări de mediere fuseseră dejucate de 
către rege într-un mod josnic şi viclean. Dar chiar dacă n-ar fi 
fost acestea, erau totuşi în joc interesele tuturor oraşelor 
comerciale greceşti. Ele nu puteau să permită ca stăpînirea 
îngăduitoare şi cvasinominală a egiptenilor să fie înlocuită de 
despotismul macedonean cu totul potrivnic independenţei 
comunale şi libertăţii comerciale; iar tratamentul groaznic al 
locuitorilor din Keos arătase în suficientă măsură că acum nu 
era vorba despre dreptul de confirmare a scrisorilor de libertate, 
ci de viaţa sau moartea fiecăruia şi a tuturor. Deja căzuse 
Lampsakos, iar Thasos fusese tratat precum Keos; nu era timp 
de pierdut. Theophiliskos, viteazul strateg al Rhodosului, îşi 
îndemna cetăţenii să întîmpine pericolul printr-o apărare 


comună şi să nu permită ca insulele şi oraşele să cadă fără 
apărare în miinile inamicului. Rhodos făcu primul pas şi declară 
război lui Filip. Bizanțul făcu acelaşi lucru, fiind urmat de 
bătrînul rege al Pergamului, Attalos, duşmanul politic şi personal 
al lui Filip. În timp ce flota aliaţilor se aduna de-a lungul coastei 
eoliene, Filip dădu ordin ca o parte dintr-a sa să ocupe Chios şi 
Samos. Cu cealaltă parte apăru el însuşi în faţa Pergamului, pe 
care încercă zadarnic să-l cucerească; el trebui să se 
mulţumească cu traversarea cîmpiei din apropiere şi să lase 
urmele vitejiei macedonene în templele distruse pretutindeni. El 
părăsi ţinutul pe neaşteptate, îmbarcîndu-se din nou, pentru a 
se uni cu escadra sa care ancora la Samos. Insă flota pergamo- 
rhodiană îl urmări, silindu-l să accepte bătălia în strimtoarea de 
la Chios. Numărul corăbiilor macedonene cu punte era inferior 
celor inamice, dar mulţimea bărcilor deschise compensa această 
inegalitate din plin, iar soldaţii lui Filip luptară vitejeşte; în cele 
din urmă, a fost înfrînt. Aproape jumătate din corăbiile sale cu 
punte, 24 la număr, au fost scufundate sau capturate, 6.000 de 
marinari şi 3.000 de soldaţi macedoneni au pierit în luptă, 
printre aceştia aflindu-se şi amiralul Demokrates; alţi 2.000 au 
fost luaţi prizonieri. Victoria nu-i costase pe aliaţi mai mult de 
800 de soldaţi şi şase corăbii. Dintre conducătorii aliaţilor, 
Attalos fusese izolat de flota sa, fiind silit să eşueze cu nava- 
amiral Erythrae, iar Theophiliskos din Rhodos, al cărui curaj civic 
şi a cărui vitejie hotăriseră soarta războiului, muri o zi mai tîrziu 
din cauza rănilor primite. Astfel, în timp ce flota lui Attalos se 
îndrepta spre patrie, iar cea rhodiană staţiona deocamdată la 
Chios, Filip, care-şi atribuia în mod greşit victoria, şi-a putut 
continua călătoria, îndreptîindu-se spre Samos, pentru a cuceri 
oraşele din Caria. De-a lungul țărmului Cariei, rhodienii, nefiind 
ajutaţi, de data aceasta, de către Attalos, oferiră flotei 
macedonene, condusă de către Herakleides, o a doua bătălie în 
faţa portului Miletului, lîngă mica insulă Lade. Victoria, pe care 
şi-o atribuiră din nou amiîndouă părţile, pare să fi suris de data 
aceasta macedonenilor, întrucît, în timp ce rhodienii s-au retras 
la Myndos şi, de aici, la Kos, macedonenii ocupară Miletul, iar o 
escadră condusă de către etolianul Dikaearchos puse stăpiînire 
pe Ciclade. În timpul acesta, Filip urmărea cucerirea posesiunilor 
rhodiene din ţinutul Cariei şi al oraşelor greceşti; dacă ar fi 
intenţionat să-l atace pe Ptolemaios însuşi şi nu s-ar fi 


cramponat de obţinerea părţii sale din pradă, el ar fi putut să se 
gîndească acum la o expediţie în Egipt. Ce-i drept, în Caria nici o 
armată nu se împotrivea macedonenilor, iar Filip străbătu 
nestingherit ţinutul de la Magnesia pînă la Mylasa; dar fiecare 
oraş al acestei ţări se dovedi a fi o fortăreață şi războiul de 
asediu se prelungea fără a da sau a promite rezultate deosebite. 
Satrapul Lidrei, Zeuxis, îl ajută pe aliatul stăpînului său cu 
acelaşi dezinteres dovedit de Filip în sprijinirea intereselor 
regelui sirian, iar oraşele greceşti îşi dădeau concursul numai în 
urma amenințărilor sau din frică. Aprovizionarea armatei deveni 
tot mai dificilă. Filip trebuia să-l jefuiască astăzi pe cel care ieri îl 
sprijinise de bunăvoie; pînă la urmă, împotriva firii sale, a trebuit 
să şi ceară. Astfel, anotimpul bun se apropie de sfîrşit; în timpul 
acesta, rhodienii îşi întăriseră flota şi se uniseră din nou cu 
aceea a lui Attalos, ei deţinînd superioritatea absolută pe mare. 
La un moment dat, păru că ei ar putea să-i blocheze regelui 
calea de retragere şi să-l silească să-şi ocupe taberele de iarnă 
în Caria, în timp ce situaţia din patrie, înainte de toate iminenta 
intervenţie a etolienilor şi romanilor, reclama întoarcerea lui 
grabnică. Filip îşi dădu seama de pericol; el staţionă garnizoane, 
în total 3.000 de soldaţi, în parte la Myrina, pentru a ţine 
Pergamul la distanţă, în parte în oraşele mici de lingă Mylasa, 
lassos,  Bargylia, Euramos, Pedasa, pentru a-şi asigura 
excelentul port şi un loc de debarcare în Caria. Din cauza 
neglijenţei cu care aliaţii au păzit marea, el reuşi să ajungă cu 
flota sa pe ţărmul Traciei, iar de aici în Macedonia, înainte de 
iarna anilor 553/554 (201/200). 

Intr-adevăr, în Occident se pregăti o furtună împotriva lui 
Filip care nu i-a mai permis să continue jefuirea Egiptului lipsit 
de apărare. Romanii, care, în fine, încheiaseră tocmai în acest 
an pacea cu Cartagina în condiţiile impuse de ei începură să se 
preocupe în mod serios de aceste complicaţii din Orient. S-a 
afirmat deseori că, după cucerirea Occidentului, romanii ar fi 
trecut imediat la supunerea Orientului; o analiză mai atentă va 
duce la reconsiderarea acestei judecăţi. Numai prejudecata cea 
mai obstinată nu poate recunoaşte că Roma acestor timpuri încă 
nu tindea la dominaţia statelor mediteraneene şi nu dorea 
altceva decit să-şi creeze vecini nepericuloşi în Africa şi în 
Grecia; şi, de fapt, Macedonia nu era un adevărat pericol pentru 
Roma. Intr-adevăr, puterea acesteia nu era de neglijat şi este 


evident că senatul roman acordase pacea din 548/549 
(206/205), care nu  prejudiciase integritatea statului 
macedonean, numai sub presiunea de împrejurărilor; dar Roma 
nu s-a temut niciodată de Macedonia ceea ce rezultă cel mai 
bine din numărul redus de trupe care au fost folosite de Roma în 
războiul care a urmat, ele nefiind obligate niciodată să lupte 
împotriva unei forţe superioare. Senatul ar fi dorit cu dragă 
inimă o umilire a Macedoniei; dar aceasta ar fi fost prea scump 
plătită printr-un război purtat de trupe romane şi, de aceea, 
încheiase pacea pe baza  status-quo-ului imediat după 
retragerea etolienilor. Astfel, nu este greu de demonstrat că 
guvernul roman consimţise la această pace cu intenţia 
premeditată de a reîncepe războiul în împrejurări mai favorabile. 
De asemenea, este sigur că, în acest moment, războiul 
macedonean era foarte nepopular la Roma din cauza epuizării 
complete a statului şi repulsiei, de înţeles, a cetăţenilor faţă de 
o nouă expediţie transmarină. Dar acum devenise inevitabil. 
Statul macedonean al anului 549 (205) a putut fi acceptat drept 
vecin; dar nu i se putea permite să se întindă asupra celei mai 
bune părţi a Asiei Mici greceşti şi asupra importantei cetăţi 
Cyrene, să asuprească statele greceşti neutre şi, într-un cuvînt, 
să-şi dubleze puterea. La aceasta se adaugă faptul că 
dezmembrarea Egiptului, umilirea, poate chiar cucerirea 
Rhodosului ar fi provocat perturbări profunde în comerţul sicilian 
şi în cel italic; se putea asista oare pasiv la monopolizarea 
comerţului italic cu Orientul de către cele două mari puteri 
continentale? Faţă de Attalos, aliatul fidel din primul război 
macedonean, Roma avea în plus o obligaţie de onoare şi trebuia 
să-l împiedice pe Filip, care îl asedia deja în capitală, să-l alunge 
din propria ţară. În fine, pretenţia Romei de a întinde braţul său 
protector asupra tuturor elenilor n-a fost nicidecum o frază 
goală; cetăţile Neapolis, Region, Massalia şi Emporiae puteau să 
garanteze pentru seriozitatea acestei protecţii şi nu se poate 
contesta faptul că, în această epocă, romanii se aflau în relaţii 
mai strînse cu grecii decit cu oricare altă naţiune, chiar decit 
macedonenii elenizaţi. Este ciudat că s-a încercat contestarea 
dreptului romanilor de a fi dat curs simpatiilor lor umane şi 
filoelene cu ocazia tratamentului condamnabil al locuitorilor din 
Keos şi din Thasos. În felul acesta, se întruniră toate motivele 
politice, comerciale şi morale pentru a-i determina pe romani la 


cel de-al doilea război împotriva lui Filip, unul dintre cele mai 
drepte pe care oraşul le-a purtat vreodată. Marele merit al 
senatului constă în faptul că s-a decis neîntirziat şi nu s-a lăsat 
influenţat în pregătiri nici de epuizarea statului şi nici de 
nepopularitatea unei asemenea declaraţii de război. Propretorul 
Marcus Valerius Laevinius apăru încă în anul 553 (201) cu flota 
siciliană de 38 de corăbii în apele orientale. Guvernul trebuia 
încă să rezolve problema unui pretext de război plauzibil, de 
care avea neapărată nevoie în faţa poporului, chiar dacă n-ar fi 
fost destul de clarvăzător pentru a desconsidera, în felul lui Filip, 
motivaţia legală a unui război. Se pare că nu s-a putut dovedi că 
Filip i-a sprijinit pe cartaginezi după pacea cu Roma. Supuşii 
romani din ţinutul iliric se plîngeau, ce-i drept, de mai multă 
vreme de abuzurile macedonene. Deja în anul 551 (203) un 
legat roman aflat în fruntea unui contingent iliric respinsese 
trupele lui Filip din teritoriul ilirilor, iar senatul declarase solilor 
regelui în anul 552 (202), invocînd evenimentele acestea, că, 
dacă Filip căuta război, îl putea găsi mai repede decit se 
aştepta. Dar aceste abuzuri nu erau nimic altceva decit 
obişnuitele fărădelegi ale lui Filip faţă de vecinii săi; o negociere 
pe baza acestora n-ar fi dus acum decit la umilirea regelui şi la 
oferirea unei satisfacţii, dar nicidecum la război. Comunitatea 
romană se afla, nominal, în relaţii de prietenie cu toate puterile 
beligerante ale Orientului şi ar fi fost îndreptăţită să le acorde 
sprijin împotriva atacatorilor. Dar Rhodosul şi Pergamul, care, 
după cum este lesne de înţeles, nu întîrziară să apeleze la 
ajutorul roman, erau, formal, atacatorii: deşi ambasadorii 
alexandrini înaintaseră senatului roman rugămintea de a prelua 
tutela asupra regelui-copil, Egiptul nu pare să se fi grăbit să 
apeleze la o intervenţie romană nemijlocită care, într-adevăr, ar 
fi înlăturat pericolul iminent, dar care ar fi deschis, concomitent, 
Marea Orientală pentru marea putere a Occidentului. Înainte de 
toate însă, ajutorul pentru Egipt ar fi trebuit să fie acordat mai 
întîi în Siria, ceea ce ar fi antrenat Roma simultan într-un război 
cu Asia şi Macedonia; romanii doreau să evite aceasta, cu atit 
mai mult cu cît erau decişi să nu se amestece cel puţin în 
afacerile asiatice. In momentul acela nu răminea altceva de 
făcut decit să se trimită o delegaţie în Orient pentru a obţine, pe 
de o parte, sancţionarea din partea Egiptului a amestecului 
roman în treburile greceşti, ceea ce putea să fie dificil în 


condiţiile date, pe de altă parte, neutralizarea regelui Antiochos, 
prin abandonarea Siriei în favoarea lui şi, în fine, grăbirea 
rupturii cu Filip şi organizării coaliţiei statelor greceşti din Asia 
Mică împotriva acestuia (sfîrşitul anului 553 (201). La 
Alexandria, romanii şi-au atins țelul fără dificultăţi; curtea nu 
avu de ales şi a trebuit să primească cu mulţumiri pe Marcus 
Aemilius Lepidus, trimis de senat pentru a-i susţine interesele ca 
„tutore al regelui”, în măsura în care faptul era posibil, fără o 
intervenţie propriu-zisă. Ce-i drept, Antiochos nu a rupt alianţa 
cu Filip şi nu le-a dat romanilor declaraţiile dorite; în rest însă, 
fie din neputinţă, fie sub influenţa promisiunilor romanilor că nu 
vor interveni în Siria, el şi-a limitat planurile la aceasta şi nu s-a 
amestecat în treburile Greciei sau Asiei Mici. 

Astfel sosi primăvara anului 555 (200), iar războiul 
reîncepu. Filip se aruncă mai întîi din nou asupra Traciei, unde a 
ocupat toate porturile, dintre care cele mai importante au fost 
Maroneia, Aenos, Elaeos, Sestos; el dorea să-şi asigure 
posesiunile sale europene în cazul unei debarcări romane. Apoi 
atacă Abydos, de pe coasta asiatică, a cărui cucerire era de o 
mare importanţă pentru el, întrucît stăpînirea cetăților Sestov şi 
Abydos îi permitea să stringă alianţa cu Antiochos şi îi îndepărta 
temerile că flota aliaţilor i-ar putea bloca drumul spre Asia Mică. 
Aceasta stăpînea Marea Egee după ce escadra macedoneană 
mai slabă se retrăsese; Filip şi-a limitat operaţiile pe mare la 
menţinerea garnizoanelor pe trei insule ale Cicladelor, Andros, 
Kythnos şi Paros, şi la echiparea unor corăbii de pirați. Rhodienii 
se întoarseră la Chios şi, de acolo, la Tenedos, unde veni şi 
Attalos care ancorase în timpul iernii la Egina, petrecîndu-şi 
timpul cu ascultarea declamaţiilor atenienilor. Neîndoielnic, ar fi 
existat posibilitatea de a-i ajuta pe abideni care se apărau eroic; 
dar aliaţii nu se sinchisiră, astfel încît, pînă la urmă, oraşul a 
capitulat, după ce aproape toţi bărbaţii căzuseră în faţa zidurilor 
şi o mare parte dintre locuitori îşi puseseră capăt zilelor, lăsîndu- 
se în voia învingătorului ; clemenţa acestuia a constat în a 
acorda abidenilor o perioadă de trei zile pentru a se sinucide. 
Aici, în tabăra de la Abydos, delegaţia romană, care vizitase 
oraşele greceşti din Asia Mică după ce îşi terminase misiunea în 
Egipt şi în Siria, îl întîlni pe rege şi îi prezentă condiţiile propuse 
de către senat: regele să nu poarte un război de agresiune 
împotriva nici unui stat elen, să înapoieze posesiunile cucerite 


de la Ptolemaios şi să consimtă la un arbitraj pentru evaluarea 
pagubelor provocate  pergamenilor şi  rhodienilor. Intenţia 
senatului de a-l incita pe rege la o declaraţie de război nu şi-a 
atins scopul; delegatul roman Marcus Aemilius Lepidus n-a 
obţinut de la rege nimic altceva decit răspunsul foarte politicos 
că îl iartă pentru cele rostite, fiindcă e tînăr, frumos şi roman. 
Dar, între timp, pretextul aşteptat la Roma sosise din altă parte. 
Atenienii, în vanitatea lor crudă şi capricioasă, îi uciseseră pe doi 
acarnanieni, întrucît aceştia se rătăciseră întîmplător în locul în 
care îşi celebrau misteriile. Cînd acarnanienii, indignaţi peste 
măsură, îi cerură lui Filip să le facă dreptate, acesta nu putu să 
refuze cererea celor mai fideli aliaţi, permiţîndu-le să recruteze 
soldaţi în Macedonia şi să invadeze Attica cu acest contingent, 
ca şi cu propriile lor trupe, fără o declaraţie formală de război. 
Ce-i drept, nu numai că acesta n-a fost un război propriu-zis, dar 
comandantul  contingentului macedonean, Nikanor, dădu 
imediat ordin ca trupele sale să se retragă în urma amenințărilor 
solilor romani aflați tocmai atunci la Atena (sfîrşitul anului 553 
(201). Dar era prea tîrziu. O solie ateniană a fost trimisă la 
Roma pentru a relata despre atacul lui Filip împotriva unui vechi 
aliat al Romei şi, din felul cum a fost primită această delegaţie, 
Filip îşi dădu seama ce soartă îi era hărăzită; de aceea, în 
primăvara anului 554 (200), el dădu mai întîi ordin 
comandantului său din Grecia, Philokles, să pustiască teritoriul 
attic şi să asedieze oraşul. Senatul dispunea acum de pretextul 
de care avea nevoie şi, în vara anului 554 (200), putu să aducă 
înaintea adunării poporului declaraţia de război „pentru atacul 
împotriva unui stat aliat cu Roma”. La început, ea a fost 
respinsă aproape în umanitate; tribuni ai poporului, ignoranţi 
sau rău intenţionaţi, se revoltară împotriva senatului care nu era 
dispus să acorde cetăţenilor un moment de repaus; dar războiul 
era necesar şi, de fapt, începuse deja, astfel încît senatul nu mai 
putea să dea acorde concesii. Este demn de remarcat că aceste 
concesii au fost făcute în special în dauna aliaţilor. În 
contradicţie cu maximele romane consacrate, contingentele 
Galiei, Italiei meridionale, Siciliei şi Sardiniei, în total 20.000 de 
soldaţi în serviciul activ, au fost recrutate în exclusivitate pentru 
acest război; toate trupele de cetăţeni însă, aflate sub arme din 
timpul războiului cu Hannibal, au fost lăsate la vatră; din rîndul 
lor urmau să fie înrolați numai voluntari, care, aşa cum se va 


dovedi, vor fi, în cele mai multe cazuri, voluntari forţaţi. Această 
circumstanţă va provoca mai tîrziu, în toamna anului 555 (199), 
o gravă revoltă militară în tabăra de la Apollonia. Şase legiuni au 
fost formate din recruți, dintre care două au rămas la Roma, 
două în Etruria şi numai două, comandate de către consulul 
Publius Sulpicius Galba, se îmbarcară la Brundisium pentru 
Macedonia. Aşadar, se arătase încă o dată că suverana adunare 
a poporului, cu hotăririle ei vizind numai scopurile imediate, 
datorate mai mult accidentului, nu se putea adapta relaţiilor 
extinse şi complicate în care Roma fusese antrenată în urma 
victoriilor ei şi că intervenţiile ei anacronice în aparatul de stat 
produceau schimbări periculoase în măsurile necesare din punct 
de vedere militar şi o tendinţă, încă şi mai periculoasă, de a-i 
trata pe aliaţii latini ca fiind inferiori romanilor. 

Poziţia lui Filip era foarte gravă. Statele orientale, care ar 
fi trebuit să acţioneze în comun împotriva oricărei intervenţii a 
Romei şi care ar fi acţionat probabil astfel în alte circumstanţe, 
erau atit de învrăjbite între ele, în principal din vina lui Filip, încît 
nu numai că au rămas impasibile în faţa invaziei romane, dar 
chiar au fost înclinate să o încurajeze. Asia, aliatul cel mai 
important şi firesc al lui Filip, fusese neglijată de acesta şi, în 
plus, era împiedicată să intervină imediat de certurile cu Egiptul 
şi de războiul sirian. Egiptul avea tot interesul să ţină flota 
romană departe de apele orientale; chiar atunci, o delegaţie 
egipteană a declarat la Roma că alexanarinii ar fi oricînd dispuşi 
să-i scutească pe romani de o intervenţie în Attica. Dar tratatul 
încheiat între Asia şi Macedonia referitor la împărţirea Egiptului 
arunca, în adevăratul sens al cuvîntului, acest important stat în 
braţele romanilor şi obliga cabinetul de la Alexandria să declare 
că nu se va amesteca în treburile Greciei europene decit cu 
consimţămiîntul romanilor. Într-o situaţie asemănătoare, poate 
chiar mai sufocantă, se aflau oraşele comerciale greceşti în 
frunte cu Rhodos, Pergam, Bizanţ; în alte împrejurări, ele ar fi 
întreprins totul pentru a închide romanilor Marea Orientală, dar 
cruda şi nimicitoarea politică de cucerire al lui Filip le silise la o 
luptă inegală, în cadrul căreia fuseseră obligate, în baza 
spiritului lor de conservare, să determine intervenţia marelui 
stat din Italia. În Grecia propriu-zisă, ambasadorii romani, care 
fuseseră însărcinaţi să organizeze o a doua ligă împotriva lui 
Filip, au găsit calea netezită de către inamic. Din rîndul partidei 


antimacedonene, spartanii, eleenii, atenienii, etolienii, Filip ar fi 
putut probabil să cîştige de partea sa pe aceştia din urmă, 
întrucît pacea din anul 548 (206) produsese în alianţa lor de 
prietenie cu Roma o ruptură adîncă, nevindecată încă. Dar, 
făcînd abstracţie de vechile neînţelegeri ivite între cele două 
state din cauza oraşelor tesaliene Echinos, Larissa Kremaste, 
Pharsalos şi Teba din Ftiotida, luate confederației etoliene de 
către Macedonia, alungarea  garnizoanelor etoliene din 
Lisimaheia şi Keos aprinsese în sufletele etolienilor o nouă 
înverşunare împotriva lui Filip. Dacă ei au întîrziat să se alăture 
ligii formate împotriva lui, faptul se datora numai neînțelegerilor 
vechi între ei şi romani. Şi mai grav era faptul că, dintre statele 
greceşti trainic legate de interesele macedonene - epiroţii, 
acarnanienii, beoţienii, aheii -, numai acarnanienii şi beoţienii 
păstrară o fidelitate neîngrădită faţă de Filip. Delegații romani 
tratară, nu fără succes, cu epiroţii şi mai ales cu Amynander, 
regele atamnilor, care intră într-o strînsă alianţă cu Roma. Chiar 
printre ahei, Filip pierduse foarte mulţi prieteni prin asasinarea 
lui Aratos, oferind în acelaşi timp o cale netezită pentru 
formarea confederației sub conducerea lui Philopoimenos (502- 
571, 252-183), strateg pentru prima dată în anul 546 (208). 
Aceasta îşi reorganizase sistemul militar, cîştigase încrederea în 
forţele proprii printr-o serie de bătălii norocoase împotriva 
spartanilor şi nu mai urma orbeşte, ca pe vremea lui Aratos, 
politica macedoneană. Din întreaga Eladă numai Confederaţia 
Aheeană, care nu se aşteptase la nici o binefacere şi la nici o 
ameninţare din cauza setei de mărire a lui Filip, privea acest 
război dintr-un punct de vedere imparţial şi, într-adevăr, 
naţional. Ea a înţeles, ceea ce nu era deloc greu, că națiunea 
elenă se supunea prin aceasta romanilor încă înainte ca aceştia 
s-o dorească şi s-o urmărească; din această cauză, ea a încercat 
să medieze între Filip şi rhodieni; era însă prea tirziu. 
Patriotismul naţional care a pus odinioară capăt războiului 
federal şi a contribuit esenţial la primul război dintre Macedonia 
şi Roma se stinsese; medierea aheeană a rămas fără rezultat, 
iar Filip vizita zadarnic oraşele şi insulele pentru a reaprinde 
entuziasmul naţiunii; aceasta era hotărîrea zeiţei Nemesis în 
privinţa cetăților Keos şi Abydos. Aheii, întrucît n-au putut să 
schimbe nimic şi nici să ofere vreun sprijin, au rămas neutri. 

În toamna anului 554 (200) consulul Publius Sulpicius 


Galba debarcă la Apollonia cu cele două legiuni şi 1.000 de 
călăreţi numizi, dar şi cu elefanţi care proveneau din prada 
cartagineză; la aflarea acestei ştiri, regele s-a întors grabnic din 
Helespont în Tesalia. Dar, în parte din cauza anotimpului 
înaintat, în parte din cauza îmbolnăvirii generalului roman, în 
anul acesta nu s-a mai întreprins nimic altceva decit o 
recunoaştere temeinică, cu ocazia căreia au fost ocupate cele 
mai apropiate localităţi, cea mai importantă fiind colonia 
macedoneană Antipatreia. Pentru anul următor, romanii hotărîră 
să declanşeze împotriva Macedoniei un atac comun împreună cu 
barbarii din nord, dintre care Pleuratos, stăpînul de la Scodra, şi 
Bato, principele dardanilor, nu întîrziară, bineînţeles, să se 
folosească această circumstanţă favorabilă. Mai semnificative 
au fost acţiunile flotei romane care număra 100 de corăbii cu 
punte şi 80 de corăbii uşoare. In timp ce o parte dintre corăbii 
au rămas pe timpul iernii la Corcyra, o escadră condusă de către 
Gaius Claudius Cento a navigat spre Pireu în sprijinul atenienilor 
aflaţi în pericol. Găsind însă ţinutul attic destul de bine apărat 
împotriva incursiunilor garnizoanei corintiene şi a corsarilor 
macedoneni, Cento a navigat mai departe, ajungînd pe 
neaşteptate în faţa Chalcidei din Eubeea, principala fortăreață a 
lui Filip din Grecia, unde se aflau magaziile, arsenalele şi 
prizonierii şi unde comandantul Sopater se aştepta la orice în 
afară de un atac roman. Zidurile lipsite de apărare au fost 
escaladate, garnizoana  măcelărită, prizonierii eliberați şi 
proviziile arse; din nefericire, lipseau trupele necesare pentru 
menţinerea acestei poziţii importante. Aflînd de acest atac, Filip, 
într-o îndîrjire violentă, părăsi imediat Demetrias din Tesalia în 
direcţia Chalcis şi, întrucît nu mai găsi altă urmă a inamicului 
decit ruinele fumegiînde, el se întoarse împotriva Atenei pentru a 
se răzbuna. Dar luarea prin surprindere eşuă, iar asaltul a rămas 
fără rezultat, cu toate că regele şi-a riscat viaţa; apropierea lui 
Gaius Claudius dinspre Pireu şi a lui Attalos dinspre Egina îl 
obligară să se retragă. Filip a mai rămas încă o perioadă de timp 
în Grecia; dar succesele sale erau la fel de neînsemnate, atit din 
punct de vedere politic, cît şi militar. In zadar încercă să-i 
determine pe ahei să ridice armele în favoarea lui; la fel de 
zadarnice au fost atacurile sale asupra Eleusisului şi Pireului, ca 
şi al doilea împotriva Atenei. Nu îi rămînea nimic altceva de 
făcut decît să-şi reverse minia, justificată, într-un mod 


condamnabil asupra ținutului, pustiindu-l şi doborînd copacii din 
Akademos, întorcîndu-se după aceea în nord. Astfel trecu iarna. 
In primăvara anului 555 (199), proconsulul Publius Sulpicius 
ridică tabăra de iarnă, decis să-şi ducă legiunile pe drumul cel 
mai scurt în Macedonia propriu-zisă. Acest atac principal dinspre 
vest urma să fie susţinut de trei atacuri secundare; din nord, 
printr-o invazie a dardanilor şi ilirilor, din est, printr-un atac 
combinat al flotei romane şi al celei a aliaţilor care se aduna la 
Egina; în fine, atamanii şi etolienii, dacă ar fi fost convinşi să ia 
armele, urmau să pătrundă din sud. După ce traversase munţii 
străbătuţi de Apos (astăzi Beratin6) şi înaintase prin fertila 
cîmpie de la Dassereta, Galba a ajuns în lanţul muntos care 
separă Illiria de Macedonia; traversîndu-l, păşi pe teritoriul 
propriu-zis al Macedoniei. Filip ieşise în întimpinarea lui; dar în 
ţinuturile întinse şi slab populate ale Macedoniei, adversarii se 
căutară un timp fără rezultat, pînă cînd se întîlniră în provincia 
Lyncestis, o cîmpie roditoare, dar mlăştinoasă, în apropiere de 
graniţa nord-vestică a ţării, stabilindu-şi taberele la nici 1.000 de 
paşi depărtare. Armata lui Filip număra, după ce i se alăturase şi 
corpul care fusese detaşat pentru ocuparea trecătorilor din 
nord, aproximativ 20.000 de pedestraşi şi 2.000 de călăreţi; cea 
romană era aproape tot atît de puternică. Macedonenii se 
bucurau însă de marele avantaj că, luptind în patria lor şi 
cunoscînd toate drumurile şi potecile, îşi procurau fără 
dificultate toate mijloacele de subzistență şi că, aşezîndu-se atit 
de aproape de romani, îi împiedicau să se îndepărteze prea mult 
pentru aprovizionarea lor. Consulul a provocat lupta de cîteva 
ori, însă regele a ocolit-o cu îndărătnicie, iar luptele angajate 
între trupele uşoare, cu toate că romanii au obţinut citeva 
succese, nu au produs nici o schimbare. Galba se văzu nevoit 
să-şi ridice tabăra şi s-o stabilească la Oktolophos, la o 
depărtare de o milă şi jumătate faţă de vechiul loc de unde, 
credea el, s-ar putea aproviziona mai uşor; dar şi aici 
detaşamentele izolate au fost nimicite de către trupele uşoare şi 
de către cavaleria macedonene. Legiunile trebuiră să se 
grăbească în ajutorul acestor detaşamente: atunci, avangarda 
macedoneană, care se avintase prea mult, a fost respinsă spre 
tabără cu pierderi considerabile; regele însuşi îşi pierdu calul, 
salvindu-şi viaţa numai prin sacrificiul suprem al unuia dintre 
călăreţii săi. Romanii au fost eliberaţi din această situaţie 


periculoasă numai datorită atacurilor secundare stabilite de 
Galba cu aliaţii sau, mai degrabă, datorită slăbiciunii forţelor 
armate macedonene. Cu toate că Filip organizase recrutări în 
masă şi înrolase dezertori romani şi alţi mercenari, el nu reuşise 
să trimită pe cîmpul de bătălie, cu excepţia garnizoanelor din 
Asia Mică şi Tracia, o forţă mai numeroasă decit cea pe care i-o 
opunea consulul; şi chiar pentru formarea acesteia el trebuise 
să lase neocupate trecătorile nordice din ţinutul pelagonic. 
Pentru acoperirea coastei de est, el se baza, în parte, pe 
pustiirea insulelor Skiathos şi Peparethos, măsură ordonată 
pentru a lua flotei inamice posibilitatea să se fortifice aici, în 
parte, pe ocuparea insulei Thasos şi a coastei şi pe flota lui 
Herakleides, staționată la Demetrias. Pentru graniţa de sud el 
trebuise să se bazeze chiar pe neutralitatea incertă a etolienilor. 
Aceştia se alăturară pe neaşteptate ligii antimacedonene, 
pătrunzind imediat împreună cu atamanii în Tesalia, în timp ce 
dardanii şi ilirii invadaseră ţinuturile nordice, iar flota romană, 
părăsind Corcyra, apăru în apele orientale; aici se uni cu 
corăbiile lui Attalos, ale rhodienilor şi istrienilor. In urma acestor 
evenimente, Filip îşi abandonă de bunăvoie poziţiile şi se retrase 
în direcţia estică; nu se poate determina dacă această manevră 
a vizat respingerea invaziei neaşteptate a etolienilor sau 
atragerea armatei romane în interior spre pierzania ei sau, după 
împrejurări, şi una, şi cealaltă. El îşi conduse retragerea cu atita 
abilitate, încît Galba, care luase hotărîrea temerară de a-l 
urmări, îi pierdu urma, permiţîndu-i astfel lui Filip să ajungă pe 
căi puţin cunoscute la trecătoarea care separă ţinuturile 
Lyncestis şi Eordaca, pe care o ocupă în aşteptarea romanilor şi 
în pregătirea unei surprize neplăcute. În locul ales se ajunse la o 
bătălie aprigă; dar suliţele lungi ale macedonenilor se dovediră 
ineficace în terenul păduros şi denivelat; macedonenii au fost, în 
parte, ocoliţi, în parte, rîndurile lor au fost străpunse, mulţi 
soldaţi pierzîndu-şi viaţa. Dar chiar dacă armata lui Filip nu mai 
putea împiedica pătrunderea romanilor după această bătălie 
nefericită, aceştia n-au cutezat totuşi să înfrunte noi pericole în 
ţara greu accesibilă şi necunoscută şi s-au întors la Apollonia, 
devastind, în timpul retragerii, fertilele ţinuturi ale Macedoniei 
de Nord, Eordaea, Elymaea şi Orestis. Keletron (astăzi Kastoria, 
aşezat pe o peninsulă din lacul cu acelaşi nume), oraşul cel mai 
însemnat din Orestis, li s-a predat; acesta a fost de fapt unicul 


oraş macedonean care a deschis porţile romanilor. În ţara ilirilor, 
Pelion, oraşul dasarentinilor, situat lîngă afluenții de pe cursul 
superior al rîului Apsos, fusese luat cu asalt şi înzestrat cu o 
garnizoană puternică, cu intenţia de a servi în viitor ca bază de 
operaţii pentru o expediţie asemănătoare. Filip nu a provocat 
armata romană în cursul retragerii ei şi s-a întors în marşuri 
forţate împotriva etolienilor şi atamanilor, care, convinşi că 
legiunile vor reţine întreaga atenţie a regelui, jefuiau bogata 
vale a Peneiului, lipsiţi de scrupule şi de frică; el îi nimici 
aproape în totalitate, iar cei care nu fuseseră ucişi se salvară, 
unul cîte unul, pe potecile de munte bine cunoscute. Din cauza 
acestei înfringeri şi, de altfel, a recrutărilor extinse desfăşurate 
în Etolia în favoarea Egiptului, forţa armată a confederaţilor se 
diminuase considerabil. Dardanii au fost goniţi dincolo de munţi 
fără dificultate şi cu pierderi însemnate de către Athenagoras, 
comandantul trupelor uşoare ale lui Filip. Flota romană obţinu, 
de asemenea, numai rezultate nesemnificative; ea alungă 
garnizoana macedoneană din Andros, cercetă Eubeea şi Skiatos 
şi întreprinse încercări de debarcare în Peninsula Chalcidică, 
respinse însă cu vigoare de către garnizoana macedoneană de 
la Mende. Restul verii a adus cucerirea cetăţii Oreos din Eubeea, 
mult  întîrziată din cauza apărării dirze a garnizoanei 
macedonene. Slaba flotă macedoneană, comandată de către 
Herakleides, staţiona la Heracleia şi nu îndrăznea să-şi dispute 
cu inamicii stăpînirea mării. Aceştia se îndreptară din vreme 
spre porturile lor de iarnă : romanii la Pireu şi Corcyra, rhodienii 
şi cei din Pergam în patria lor. În general, Filip se putea felicita 
pentru rezultatele acestei campanii. După o expediţie extrem de 
extenuantă, trupele romane se aflau în punctul de unde 
plecaseră în primăvară, iar fără intervenţia oportună a 
etolienilor şi fără bătălia neaşteptat de norocoasă din 
trecătoarea de la Eordaea, probabil că din întreaga armată nici 
un om n-ar mai fi revăzut pămîntul Italiei. Ofensiva împătrită îşi 
ratase pretutindeni scopul; în toamnă, Filip nu numai că-şi văzu 
întregul teritoriu eliberat de inamici, dar a putut să întreprindă şi 
o tentativă, ce-i drept eşuată, de a ocupa puternicul oraş 
Thaumakoi al etolienilor, situat la graniţa etolo-tesaliană şi 
stăpînind cîmpia de la Peneios. Dacă Antiochos, pentru a cărui 
sosire Filip invoca zeii în van, se unea cu el în campania 
următoare, el putea conta pe succese însemnate. Pentru 


moment, se păru că acesta va trece la acţiune; armata sa apăru 
în Asia Mică şi ocupă cîteva localităţi ale regelui Attalos care 
ceru protecţie armată din partea romanilor. Aceştia însă nu se 
grăbiră să-l constringă pe Marele Rege să provoace tocmai 
acum o ruptură şi trimiseră ambasadori care obţinură într- 
adevăr ca teritoriul lui Attalos să fie evacuat. Filip nu se putea 
aştepta la nici un sprijin din partea aceasta. 

Dar încheierea fericită a ultimei campanii exaltase curajul 
sau, mai degrabă, vanitatea lui Filip în asemenea măsură, încît, 
după ce se asigurase din nou de neutralitatea aheilor şi de 
fidelitatea  macedonenilor prin renunţarea la unele locuri 
fortificate, respectiv prin sacrificarea  detestatului amiral 
Herakleides, el a fost acela care a reluat ofensiva în primăvara 
anului 556 (198), înaintînd în ţinutul atintan, pentru a ridica o 
tabără bine fortificată în trecătoarea îngustă în care Aoos 
(Vuisa) şerpuieşte printre Munţii Aeropos şi Asmaos. În faţa lui 
se aşeză armata romană, întărită cu trupe noi, pe care, la 
început, o comanda consulul anului anterior, Publius Villius, iar 
din vara anului 556 (198), consulul anului în curs, Titus 
Quinctius Flamininus. Flamininus, bărbat de talent, avînd abia 
treizeci de ani, aparţinea generaţiei mai tinere care începu să se 
debaraseze, odată cu obiceiurile, şi de patriotismul strămoşilor 
şi care, deşi era gata să apere onoarea patriei, se gindea totuşi 
mai mult la el însuşi şi la elenism. Ofiţer abil şi diplomat 
strălucit, el era, din multe puncte de vedere, omul cel mai 
potrivit pentru rezolvarea problemelor încîlcite din Grecia; cu 
toate acestea, ar fi fost poate mai bine, atit pentru Roma, cit şi 
pentru Grecia, dacă alegerea s-ar fi oprit asupra unui bărbat mai 
puţin înflăcărat de simpatiile elene şi ar fi fost trimis un general 
care să fie mai puţin accesibil flatării delicate şi supărării 
provocate de zeflemeaua grosolană, care să nu fi uitat, în ciuda 
reminiscenţelor literare şi artistice, stadiul deplorabil al 
constituţiilor greceşti şi care, tratînd Elada după merit, i-ar fi 
scutit pe romani de a nutri idealuri irealizabile. 

În timpul în care cele două armate staţionau pasive una în 
faţa celeilalte, noul comandant suprem avu imediat o 
întrevedere cu regele. Filip propuse pacea; el se oferi să 
retrocedeze toate cuceririle proprii şi să supună unui arbitraj 
echitabil pagubele provocate oraşelor greceşti; dar negocierile 
eşuară,  cerîndu-i-se să renunţe la vechile posesiuni 


macedonene, îndeosebi la Tesalia. Timp de patruzeci de zile, 
cele două armate au stat în strimtoarea rîului Aoos fără ca Filip 
să se replieze sau ca Flamininus să se fi decis fie să-l lase pe 
rege în pace, fie să atace şi să continue expediţia din anul 
precedent. In aceste împrejurări, generalul roman a fost scos din 
impas datorită unor nobili din rîndul epiroţilor, în general 
devotați macedonenilor, înainte de toate a lui Charops. Ei 
conduseră un corp roman format din 4.000 de pedestraşi şi 300 
de călăreţi pe cărări de munte în amonte de tabăra 
macedoneană, iar cînd consulul a atacat armata inamică din 
faţă, bătălia a fost decisă de venirea inopinată a acestei 
diviziuni care a coborit de pe munţii învecinaţi. Filip a pierdut 
tabăra, fortificațiile şi aproximativ 2.000 de soldaţi şi s-a retras 
în grabă pînă la pasul Temple, poarta propriu-zisă a Macedoniei. 
El a abandonat tot ceea ce stăpinise pînă atunci, cu excepţia 
fortăreţelor; oraşele tesaliene pe care nu le putea apăra le-a 
distrus; numai Pherae i-a închis porţile şi a scăpat astfel de o 
nenorocire. In parte datorită acestor succese ale armelor 
romane, în parte datorită clemenţei premeditate a lui 
Flamininus, epiroţii au fost primii care au părăsit alianţa 
macedoneană. La primul zvon despre victoria romanilor, 
atamanii şi etolienii au invadat imediat Tesalia, ei fiind urmaţi în 
curînd de către romani; cîmpia întinsă fu repede ocupată, dar 
oraşele pro-macedonene fortificate, primind sprijin din partea lui 
Filip, căzură numai după o rezistenţă eroică sau respinseră 
inamicul mult superior; aşa s-a întîmplat la Atrax, situată de pe 
malul stîng al lui Peneios, unde falanga a luat locul zidului 
parţial distrus. Aşadar, cu excepţia acestor fortărețe tesaliene şi 
a ținutului fidelilor acarnanieni, întreaga Grecie septentrională 
se afla în mîinile coaliţiei. Dimpotrivă, sudul se afla încă, 
aproape în întregime, sub dominaţia macedonenilor datorită 
fortăreţelor Chalcis şi Corint, care mențineau legătura prin 
intermediul beoţienilor filomacedoneni şi datorită neutralității 
aheilor; şi, întrucît era oricum prea tirziu pentru a pătrunde în 
anul acela în Macedonia, Flamininus se hotărî să-şi orienteze 
armata de uscat şi flota mai întîi împotriva Corintului şi aheilor. 
Flota, care fusese întărită din nou de corăbiile rhodiene şi 
pergamene, fusese preocupată pînă acum de cucerirea şi 
jefuirea a două oraşe mai mici din Eubeea, Eretria şi Karystos; 
acum însă, amîndouă, ca şi Oreos, au fost din nou abandonate, 


fiind ocupate iarăşi de către  Philokles, comandantul 
macedonean din Chalcis. Flota unită se îndreaptă de aici spre 
Kenchreae, portul estic al Corintului, pentru a ameninţa această 
fortăreață puternică. Flamininus a atacat din partea cealaltă, 
ocupînd Focida în care numai Elateia a rezistat unui asediu mai 
lung; ţinutul acesta, în special Anticyra, situată lîngă Golful 
Corintic, a fost ales pentru taberele de iarnă. Aheii, văzindu-se 
atacați dintr-o parte de legiunile romane, iar din cealaltă de flota 
romană care acostase deja pe propriul lor țărm, au renunţat la 
neutralitate - onorabilă din punct de vedere moral, dar 
inacceptabilă politic. După ce deputaţii din oraşele cele mai 
strîns legate de Macedonia - Dyme, Megalopolis, Argos - 
părăsiseră adunarea, aceasta hotărî să se alăture coaliţiei 
împotriva lui Filip. Kykliades şi alţi conducători ai partidului 
macedonean plecară în exil; trupele aheilor se uniră imediat cu 
flota romanilor şi se grăbiră să încercuiască Corintul dinspre 
uscat; oraşul acesta, fortăreaţa lui Filip împotriva aheilor, le 
fusese promis de către romani în schimbul intrării lor în coaliţie. 
Însă garnizoana macedoneană, care număra 1.300 de soldaţi şi 
era alcătuită în cea mai mare parte din dezertori romani, a 
apărat cu hotărîre oraşul aproape inexpugnabil, fiind ajutată de 
către Philokles care sosise cu un detaşament de 1.500 de 
soldaţi. El reuşi nu numai să despresureze Corintul, dar şi să 
pătrundă în teritoriul aheilor şi să ocupe Argosul, în înţelegere 
cu cetăţenii filomacedoneni. Recompensa pentru un asemenea 
devotament a fost însă abandonarea fidelilor argeeni în seama 
regimului de teroare al lui Nabis al Spartei. Filip spera ca, în 
urma intrării aheilor în coaliția romană, să-l cîştige de partea sa 
pe Nabis, pînă atunci aliat al romanilor, întrucît acesta devenise 
aliatul lor numai pentru că se afla în opoziţie şi, din 550 (204), 
în război declarat cu aheii. Dar situaţia lui Filip era prea 
disperată pentru a putea atrage pe cineva de partea sa. Nabis 
acceptă, într-adevăr, Argosul din partea lui Filip, dar îl trădă, la 
rîndul lui, pe trădător şi rămase în alianţă cu Flamininus, care, în 
situaţia dificilă de a fi aliat cu două puteri aflate în război una cu 
cealaltă, a mediat deocamdată un armistițiu de patru luni între 
spartani şi ahei. 

Sosi iarna. Filip profită încă o dată de aceasta pentru a 
încerca să obţină o pace echitabilă. In cursul unei conferinţe 
ţinute la Niceea, lîngă Golful Maliac, regele se înfăţişă personal 


şi încercă să ajungă la o înţelegere cu Flamininus. El respinse cu 
mîndrie şi multă fineţe aroganţa petulantă a principilor inferiori 
şi, printr-o deferenţă marcată faţă de romani, ca faţă de unicii 
adversari demni de el, încercă să obţină condiţii acceptabile. 
Flamininus era destul de educat pentru a se simţi flatat de 
atitudinea civilizată a învinsului şi de aroganţa arătată celorlalţi 
aliaţi pe care romanul, ca şi regele, învățase să-i desconsidere; 
dar autoritatea sa nu era destul de largă pentru a satisface 
pretenţiile regelui; în schimbul cedării Focidei şi Locridei, el îi 
acordă un armistițiu de două luni şi îl îndemnă să se adreseze 
guvernului său în vederea rezolvării problemelor esenţiale. 
Senatul roman era de mult timp convins că Macedonia trebuia 
să renunţe la toate posesiunile sale externe; în consecinţă, cînd 
trimişii lui Filip apărură la Roma, senatul se mulţumi să-i întrebe 
dacă erau împuterniciţi să renunţe la întreaga Grecie, înainte de 
toate la Corint, Chalcis şi Demetrias; cînd aceştia negară, 
negocierile au fost imediat întrerupte şi se luă hotărîrea de a 
continua războiul cu toate forţele. Cu ajutorul tribunilor 
poporului, senatul reuşi să împiedice schimbarea, atit de 
periculoasă, a comandantului suprem şi să prelungească 
comanda lui Flamininus; el primi întăriri însemnate, iar cei doi 
generali ai anului precedent, Publius Galba şi Publius Villius, 
urmau să se supună ordinelor sale. Filip se hotărî să mai încerce 
o bătălie în cîmp deschis. Pentru a-şi garanta Grecia, unde toate 
statele, cu excepţia acarnanienilor şi beoţienilor, ridicaseră 
armele împotriva lui, garnizoana Corintului a ajuns la 6.000 de 
soldaţi, în timp ce el însuşi, storcînd ultimele resurse din 
Macedonia epuizată, înrolînd copii şi bătrîni în rîndurile falangei, 
a putut să trimită în bătălie o armată de aproximativ 26.000 de 
soldaţi, dintre care 16.000 de falangişti macedoneni. Astfel 
începu a patra campanie, cea a anului 554 (197). Flamininus 
trimise o parte din flota sa împotriva acarnanienilor care au fost 
asediați la Leukas; în Grecia propriu-zisă, a pus prin vicleşug 
stăpiînire asupra capitalei beoţiene, Teba, după care beoţienii se 
văzură siliţi să se alăture, cel puţin formal, alianţei 
antimacedonene. Mulţumit că a întrerupt astfel legătura dintre 
Corint şi Chalcis, el s-a îndreptat spre nord, numai aici putînd fi 
pusă în aplicare lovitura decisivă. Marea problemă a 
aprovizionării armatei în ţara inamică şi pe întinderi mari, în 
majoritatea lor pustii, care îngreunase deseori operaţiunile 


militare, urma să fie rezolvată acum prin intermediul flotei care 
însoțea armata de-a lungul coastei, fiind încărcată cu proviziile 
aduse din Africa, Sicilia şi Sardinia. Dar decizia veni mai repede 
decit o aşteptase Flamininus. Filip, în nerăbdarea şi încrederea 
sa, nu putu să-l aştepte pe inamic la graniţa macedoneană; 
după ce îşi concentrase armata la Dion, el pătrunse în Tesalia 
prin pasul Tempe şi întîlni armata inamică înaintînd în faţa lui în 
ţinutul de la  Scotusa. Armatele, cea romană şi cea 
macedoneană, numărau aproximativ la fel de mulţi soldaţi, 
fiecare în jur de 26.000 de combatanți; cea romană fusese 
întărită de contingentele apoloniaţilor, atamanilor şi cretanilor 
trimişi de către Nabis şi era superioară celei macedonene prin 
cavalerie. Inainte de a ajunge la Scotusa, pe platoul Karadagh, 
în timpul unei triste zile ploioase, avangarda romană întiîlni pe 
neaşteptate pe cea a inamicului care ocupă o colină înaltă şi 
abruptă, numită Kynoskephalai, situată între cele două tabere. 
Respinşi în cîmpie, romanii primiră din tabără întăriri formate 
din trupele uşoare alături de excelentul corp al cavaleriei 
etoliene şi alungară, la rîndul lor, avangarda macedoneană de 
pe colină dincolo de aceasta. Macedonenii însă găsiră aici 
sprijinul oferit de întreaga lor cavalerie şi de cea mai mare parte 
a infanteriei uşoare; romanii, care se aventuraseră imprudenţi, 
au fost urmăriţi pînă aproape de tabăra lor, pierzind mulţi 
oameni, şi ar fi abandonat cîmpul de luptă dacă vajnicii cavaleri 
etolieni n-ar fi prelungit lupta în cîmpie pînă ce Flamininus a 
venit cu legiunile rînduite în grabă pentru bătălie. Regele a 
cedat dorinţei arzătoare a soldaţilor săi victorioşi care cereau 
continuarea luptei şi-şi rîndui hopliţii pentru bătălia pe care nici 
generalul şi nici soldaţii n-o aşteptaseră în ziua aceea. Era foarte 
important să fie ocupată colina părăsită deocamdată de trupe. 
Aripa dreaptă a falangei, condusă de către regele însuşi, ajunse 
destul de repede pentru a se rîndui nestingherită în ordine de 
bătaie; însă cea stingă nu ajunse cînd trupele uşoare ale 
macedonenilor, gonite de către legiuni, se precipitară spre 
înălţimea colinei. Filip dirijă repede aceste cete derutate în 
spatele falangei, spre centrul liniei de bătaie şi, fără a aştepta 
ca Nikanor să sosească pe flancul stîng cu cealaltă jumătate a 
falangei care urca mai încet, dădu ordin ca falanga dreaptă să 
se năpustească cu lăncile asupra romanilor care urcau colina şi, 
concomitent, ca infanteria uşoară, din nou pusă în ordine, să 


facă o manevră de învăluire şi să-i atace din flanc. Atacul 
falangei, irezistibil într-un teren favorabil, dispersă pedestrimea 
romană; aripa stingă a romanilor a fost înfrîntă în întregime. Pe 
flancul celălalt, Nikanor, văzindu-l pe rege atacînd, avansă în 
toată graba cealaltă jumătate a falangei; prin această mişcare 
ea a fost pusă în dezordine şi, în timp ce primele rînduri urmară 
deja în goană victorioasa aripă dreaptă în josul colinei, confuzia 
devenind şi mai mare datorită terenului denivelat, ultimele 
rînduri abia ajunseseră pe platou. În aceste circumstanţe, aripa 
dreaptă a romanilor îi înfrinse pe macedoneni cu uşurinţă; 
elefanții, aşezaţi în aripa aceasta, nimiciră o mare parte a 
trupelor macedonene dispersate. In timp ce aici se porni un 
măcel teribil, un ofiţer roman hotărît adună douăzeci de steaguri 
şi se aruncă cu acestea asupra aripei macedonene victorioase, 
care, în urmărirea celei stringi romane, pătrunsese atit de adînc, 
încît cea dreaptă romană se afla în spatele ei. Împotriva unui 
atac din spate, falanga era lipsită de apărare; prin această 
manevră bătălia fu decisă. Avînd în vedere dizolvarea completă 
a celor două falange, este de înţeles că pierderile 
macedonenilor s-au ridicat la 13.000 de oameni morţi sau 
prizonieri; mai mulţi morţi, întrucît soldaţii romani nu cunoşteau 
semnul macedonean al predării, ridicarea sariselor; pierderile 
învingătorilor au fost reduse. Filip s-a refugiat la Larissa şi, după 
ce a ars toate documentele pentru a nu compromite pe nimeni, 
a evacuat Tesalia şi s-a întoars în patrie. Simultan cu această 
mare înfrîngere, macedonenii mai suferiră şi alte pierderi în 
toate ţinuturile pe care le mai deţineau; în Caria, mercenarii 
rhodieni au învins corpul macedonean staționat aici, silindu-l să 
se închidă la Stratoniceea; garnizoana corintiană a fost înfrintă 
de către Nikostratos şi aheii săi care le-au provocat pierderi 
considerabile, iar Leukas din Acarnania a fost luată cu asalt 
după o rezistenţă eroică. Filip a fost înfrînt pe toate fronturile; 
ultimii săi aliaţi, acarnanienii, se predară după aflarea 
deznodămiîntului bătăliei de la Kynoskephalai. 

Dictarea păcii se afla în întregime în puterea romanilor; ei 
s-au folosit de ea, dar fără a face abuz. Regatul lui Alexandru ar 
fi putut să fie distrus; în cadrul conferinţei aliaţilor, această 
propunere a fost înaintată din partea etoliană. Dar ce alt efect 
ar fi putut să antreneze o asemenea decizie dacă nu dărimarea 
zidului care apăra civilizaţia elenă împotriva tracilor şi celților? 


Încă în timpul războiului care tocmai luase sfîrşit, înfloritorul 
oraş Lisimaheia din Chersonesul Tracic fusese distrus pînă la 
temelii de către traci - un avertisment serios pentru viitor. 
Flamininus, care intuise cu claritate rivalităţile violente ce 
persistau între statele greceşti, nu putea să accepte nicidecum 
ca marea putere romană să fie executorul urii confederației 
etoliene, chiar dacă simpatiile sale elene fuseseră ciîştigate de 
acest rege civilizat, iar sentimentul său naţional roman fusese 
rănit de vanitatea etolienilor, „învingătorii de la Kynoskephalai”, 
cum se intitulau. El răspunse etolienilor că nu era în obiceiul 
romanilor de a-i nimici pe cei învinşi şi, de altfel, ei îşi erau 
propriii stăpini; dacă le face plăcere să suprime Macedonia, să o 
facă dacă le stă în putinţă. Regele a fost tratat cu toate 
menajamentele posibile şi, după ce se declarase de acord cu 
condiţiile puse mai înainte de către romani, Flamininus îi acordă 
un armistițiu prelungit în schimbul achitării unei sume de bani şi 
predării unor ostatici, printre care şi pe fiul său, Demetrios. 
Acest armistițiu îi era necesar lui Filip în vederea alungării 
dardanilor din Macedonia. 

Reglementarea definitivă a afacerilor complicate ale 
Greciei a fost încredinţată de către senat unei comisii formate 
din zece persoane, al cărei cap şi suflet era, din nou, Flamininus. 
Filip obţinu condiţii asemănătoare celor impuse Cartaginei: 
pierdu toate teritoriile externe din Asia Mică, Tracia, Grecia şi 
toate insulele din Marea Egee. In schimb, Macedonia propriu- 
zisă, cu excepţia cîtorva nesemnificative fişii teritoriale de 
graniţă şi a ținutului Orestis, care a fost declarat independent - 
o lovitură grea pentru Filip, de care romanii n-au putut să se 
dispenseze, întrucît, avînd în vedere caracterul său, era 
imposibil să i se lase libertatea de decizie asupra supuşilor care 
îl trădaseră -, n-a suferit cedări teritoriale. Macedonia se mai 
obliga să nu încheie alianţe fără anunţarea prealabilă a Romei şi 
să nu trimită garnizoane în exterior; în plus, se mai angaja să nu 
pornească războaie în afara Macedoniei împotriva statelor 
civilizate şi să nu întreţină o armată mai numeroasă de 5.000 de 
soldaţi, nici elefanţi şi nu mai mult de cinci corăbii cu punte, iar 
pe celelalte să le cedeze Romei. În fine, Filip intra în alianţa 
romană care îl obliga să furnizeze, la cerere, contingente; de 
fapt, imediat după aceea vom vedea trupele macedonene 
luptînd alături de legiuni. În afară de acestea, a trebuit să 


plătească o contribuţie de 1.000 de talanţi (1.700.000 taleri). 
După ce Macedonia a fost redusă astfel la o nulitate politică 
desăvirşită şi i s-a lăsat numai atita putere cîtă era necesară 
pentru apărarea graniţei Eladei împotriva barbarilor, învingătorii 
au trecut la administrarea posesiunilor cedate de către rege. 
Romanii, care tocmai în această perioadă îşi dădeau seama că 
provinciile  transmarine  înseamnau o achiziţie foarte 
dezavantajoasă şi că nu începuseră războiul nicidecum pentru 
cucerirea de teritorii, nu au luat din pradă nimic pentru ei, 
obligindu-i astfel şi pe aliaţi la moderație. Ei au hotărît ca toate 
statele greceşti aflate pînă atunci sub dominaţia lui Filip să fie 
declarate independente, iar Flamininus a fost însărcinat să 
citească decretul de eliberare în faţa grecilor adunaţi cu ocazia 
jocurilor istmice (558, 196). Oamenii chibzuiţi s-au întrebat 
probabil dacă libertatea era un bun care putea fi dăruit şi ce 
înseamnă libertatea fără uniune şi fără unitatea naţiunii; bucuria 
a fost însă mare şi sinceră, aşa cum fusese şi intenţia senatului 
cînd decretase libertatea. De la această măsură generală au fost 
exceptate numai ţinuturile ilirice situate la est de Epidamnos, 
care i-au revenit stăpînului de la Scodra, Pleuratos, acest stat de 
tilhari şi de pirați, care, cu o generaţie înainte, fusese umilit de 
către Roma (p. 380), ridicîndu-se din nou la poziţia cea mai 
puternică printre celelalte mici principate din regiune; de 
asemenea, citeva localităţi din vestul Tesaliei, care fuseseră 
ocupate de către Amynander şi care i-au fost cedate, şi cele trei 
insule, Paros, Skyros şi Imbros, oferite în dar Atenei în schimbul 
suferințelor sale şi al numeroaselor scrisori de mulţumire, dar şi 
al amabilităţilor de tot felul. Rhodienii îşi păstrară, bineînţeles, 
posesiunile lor din Caria, iar pergamenii, Egina. În rest, aliaţii n- 
au fost recompensaţi decit indirect prin intrarea oraşelor 
devenite independente în diferitele confederaţii. Cel mai 
echitabil au fost trataţi aheii, deşi se alăturaseră ultimii coaliţiei 
împotriva lui Filip, probabil din motivul onorabil că această ligă 
era cea mai respectabilă şi cea mai bine organizată dintre toate 
confederaţiile greceşti. Toate posesiunile lui Filip din Pelopones 
şi de pe istm, înainte de toate Corint, au fost încorporate în liga 
aheeană. Dimpotrivă, etolienii au fost trataţi cu mai puţină 
consideraţie; ei au primit oraşele din Focida şi Locrida în alianţa 
lor, dar încercările de extindere a acesteia şi asupra Acarnaniei 
şi Tesaliei au fost în parte, respinse cu hotărire, în parte, 


amiînate, iar oraşele tesaliene au fost organizate în patru mici 
confederaţii independente. Liga rhodiană a beneficiat de pe 
urma eliberării insulelor Thasos şi Lemnos, a oraşelor din Tracia 
şi a celor din Asia Mică. Reglementarea relaţiilor din Grecia 
propriu-zisă, atit a relaţiilor dintre state, cît şi a celor ale fiecărui 
stat în parte, a trebuit să înfrunte dificultăţi mai mari. Problema 
cea mai urgentă era războiul dintre spartani şi ahei, purtat din 
anul 550 (204), rolul de mediatori revenind bineînţeles 
romanilor. Dar după mai multe încercări de a-l determina pe 
Nabis să cedeze, îndeosebi să renunţe la oraşul Argos care 
aparţinea Ligii Aheene şi care îi fusese dăruit de către Filip, lui 
Flamininus nu-i rămase altă cale decit să-i declare război acestei 
mici căpetenii de bandiți. Nabis se baza pe nemulţumirea 
mărturisită a etolienilor împotriva romanilor şi pe sosirea lui 
Antiochos în Europa, refuzînd cu îndirjire să retrocedeze Argosul. 
Aşadar, măsura a fost luată de către toţi grecii cu ocazia unei 
grandioase adunări ţinute la Corint; Flamininus, însoţit şi de 
flotă, înaintă în Pelopones cu armata romană şi cu aceea a 
aliaţilor cărora li se alăturaseră un contingent trimis de către 
Filip şi un detaşament de emigranţi lacedemonieni condus de 
Agesipolis, regele legitim al Spartei (559, 195). Pentru a-l 
copleşi îndată pe adversar printr-o zdrobitoare superioritate de 
forţe, au fost angajaţi în această operaţiune nu mai puţin de 
50.000 de soldaţi şi, fără a ţine seamă de celelalte oraşe, au fost 
încercuită mai întîi capitala însăşi; dar succesul scontat n-a fost 
obţinut. Nabis a trimis pe cîmpul de bătaie o armată 
considerabilă, de 15.000 de soldaţi, dintre care 5.000 de 
mercenari, şi-şi consolidase stăpînirea printr-un desăvîrşit regim 
de teroare, executind în masă ofiţerii şi locuitorii care i se părură 
suspecți. Chiar şi atunci cînd, după primele succese ale armatei 
şi flotei romane, el se hotări să cedeze şi să accepte condiţiile 
relativ favorabile propuse de către Flamininus, „poporul”, mai 
exact bandiții aşezaţi de Nabis la Sparta, au respins propunerile 
de pace, temîndu-se, poate pe drept, că vor fi traşi la 
răspundere pentru actele lor şi fiind înşelaţi de minciunile cu 
privire la natura acestor condiţii şi la apropierea etolienilor şi 
asiaticilor; astfel, ostilitățile reîncepură. Se dădu o bătălie în faţa 
zidurilor, după care acestea fură asaltate şi escaladate de către 
romani; dar incendierea străzilor cucerite l-a obligat să se 
retragă din nou. Pînă la urmă, această rezistenţă îndirjită luă 


totuşi sfîrşit. Sparta şi-a păstrat independenţa şi n-a fost 
obligată nici să-i primească pe emigranţi, nici să se alăture Ligii 
Aheene; constituţia monarhică şi Nabis au rămas neatinşi. În 
schimb, Nabis a trebuit să cedeze posesiunile sale externe: 
Argos, Messene, oraşele cretane şi, în plus, întreaga regiune de 
coastă. El s-a obligat să nu încheie alianţe cu alte state, să nu 
poarte război şi să nu păstreze mai mult de două vase deschise, 
în fine să restituie toate prăzile, să trimită ostatici şi să 
plătească o contribuţie de război romanilor. Emigranţilor 
spartani li s-au cedat oraşele de pe coasta Laconiei, iar această 
nouă comunitate, care, spre deosebire de spartanii guvernaţi în 
mod monarhic, se numea „a laconienilor liberi”, a fost obligată 
să intre în Liga Aheeană. Emigranţii au reintrat în posesia 
averilor lor, ţinuturile repartizate fiind considerate ca o 
compensație pentru acestea; pe de altă parte, se preciza că 
soțiile şi copiii lor nu pot fi reţinuţi la Sparta împotriva voinţei 
lor. Aheii, cu toate că prin aceste reglementări obţinuseră, în 
afară de Argos, şi Laconia liberă, erau departe de a fi satisfăcuţi; 
ei aşteptaseră înlăturarea temutului şi detestatului Nabis, 
reaşezarea în drepturi a emigranților şi extinderea Ligii Aheene 
asupra întregului Pelopones. Persoanele lipsite de prejudecăţi 
vor recunoaşte însă că Flamininus a reglementat aceste 
probleme cu atita loialitate şi dreptate cîtă putea fi păstrată 
între două partide caracterizate, amîndouă, prin neloialitate şi 
nedreptate. Avînd în vedere ostilitatea veche şi profundă dintre 
spartani şi ahei, încorporarea Spartei în Liga Aheeană ar fi 
echivalat cu supunerea ei, soluţie potrivnică atit justeţei, cît şi 
prudenţei. Reaşezarea emigranților şi restaurarea completă a 
unei guvernări de douăzeci de ani n-ar fi însemnat altceva decit 
înlocuirea unui regim de teroare cu altul nou; soluţia adoptată 
de către Flamininus era corectă tocmai pentru că nu dădea 
satisfacţie nici unuia dintre cele două partide extremiste. În 
sfirşit, se părea că se pusese capăt jafului pe uscat şi pe mare al 
spartanilor, iar guvernarea însăşi, aşa cum era acum, nu putea 
să tulbure decit propria comunitate. Este posibil ca Flamininus, 
care îl cunoştea pe Nabis şi care nu putea să nu ştie cît de dorită 
era înlăturarea acestuia, să fi renunţat la aceasta pentru a pune 
capăt afacerii care, prin complicaţii al căror sfîrşit nu putea fi 
întrevăzut, ar fi putut să umbrească impresia nepătată despre 
succesele sale; de asemenea, este posibil ca el să fi păstrat 


Sparta ca o contrapondere faţă de puterea Confederaţiei 
Aheene în Pelopones. Prima obiecţie se referă însă la o 
problemă secundară, în timp ce, gindindu-ne la a doua, este 
puţin probabil ca romanii să se fi coborit într-atit încît să se 
teamă de ahei. Pacea dintre micile state greceşti a fost stabilită 
astfel cel puţin în exterior. Dar şi relaţiile din interiorul fiecărei 
comunităţi în parte îl preocupau pe arbitrul roman. Beoţienii îşi 
manifestară sentimentele lor filomacedonene imediat după 
expulzarea macedonenilor din Grecia. După ce, la rugăminţile 
lor, Flamininus  permisese reîntoarcerea în patrie a 
compatrioţilor lor aflaţi în serviciul lui Filip, în fruntea 
confederației beoţiene a fost ales Brachyllas, cel mai înflăcărat 
partizan al macedonenilor, Flamininus fiind iritat şi de alte 
evenimente. El le suportă cu o răbdare exemplară; dar beoţienii 
apropiaţi de Roma ştiau ce urma să-i aştepte după plecarea 
romanilor şi hotăriră moartea lui Brachyllas. Crezînd de cuviinţă 
că trebuie să-i ceară permisiunea lui Flamininus, acesta nu s-a 
opus. In consecinţă, Brachyllas fu asasinat; apoi, beoţienii nu se 
mulţumiră numai cu urmărirea ucigaşilor, ci şi a soldaţilor 
romani care treceau în grupuri mici prin teritoriul lor, omorînd 
aproximativ 500 dintre ei. Cu aceasta însă întrecuseră măsura; 
Flamininus le-a impus o amendă de un talant pentru fiecare 
soldat şi întrucît nu o plătiră, a adunat trupele din jur şi a 
asediat Coroneia (558, 196). Beoţienii trecură la rugăminţi; într- 
adevăr, la intervenţia aheilor şi atenienilor, Flamininus ridică 
asediul în schimbul unei sume foarte modeste şi, cu toate că 
partida macedoneană a păstrat în continuare conducerea 
micului ţinut, romanii n-au utilizat faţă de această opoziţie 
puerilă altceva decit mărinimia unei mari puteri. Şi în restul 
Greciei, Flamininus se mulţumi să-şi exercite influenţa, în 
măsura în care nu trebuia să folosească forţa, asupra relaţiilor 
interne, îndeosebi din comunităţile recent eliberate, ca să aducă 
consiliul şi curtea de judecată sub autoritatea celor avuţi, iar 
partida antimacedoneană la conducere, în fine, ca să ataşeze cit 
mai mult comunităţile de interesele romane, încorporînd în 
proprietatea lor tot ceea ce, după legea războiului, ar fi revenit 
romanilor. În primăvara anului 560 (194), opera era terminată. 
Flamininus adună încă o dată reprezentanţii tuturor 
comunităţilor greceşti la Corint, îi îndemnă să se folosească cu 
înţelepciune şi moderație de libertatea acordată şi ceru drept 


unică recompensă pentru bunăvoința romanilor ca prizonierii 
italici care fuseseră vinduţi în Grecia în timpul războiului cu 
Hannibal să-i fie trimişi în termen de 30 de zile. Apoi evacuă 
ultimele fortărețe în care se mai aflau garnizoane romane, 
Demetrias, Chalcis, ca şi forturile secundare din Eubeea şi 
Acrocorint, care depindeau de ele, dezminţind astfel aserţiunea, 
răspîndită de către etolieni, potrivit căreia Roma ar fi moştenit 
lanţurile Greciei de la Filip, şi se reîntoarse în patrie cu toate 
trupele şi cu prizonierii eliberaţi. 

Numai nedreptatea  răutăcioasă sau slăbiciunea 
sentimentală nu pot să recunoască faptul că romanii doreau cu 
sinceritate libertatea Greciei, iar cauza pentru care un plan 
conceput cu atîta generozitate a eşuat atit de lamentabil trebuie 
să fie căutată numai în totala descompunere morală şi politică a 
naţiunii elene. Era un eveniment important faptul că o naţiune 
viguroasă guverna prin braţul ei puternic o ţară, pe care se 
obişnuise să o considere drept patria-mumă şi drept sanctuarul 
intereselor sale intelectuale cele mai elevate, spre libertatea 
deplină, acordînd fiecărei comunităţi scutirea de impozite, de 
garnizoane străine şi o conducere independentă neîngrădită; 
numai josnicia nu vede aici nimic altceva decit un calcul politic. 
Calcule politice sugeraseră romanilor posibilitatea eliberării 
Greciei; ea deveni o realitate datorită simpatiilor elene incredibil 
de puternice care stăpineau tocmai atunci la Roma şi care îl 
înflăcăraseră şi pe Flamininus. Dacă romanii merită vreun 
reproş, atunci el constă în faptul că toţi, şi în special Flamininus 
care înăbuşise ezitările justificate ale senatului, au fost 
împiedicaţi să cunoască, în complexitatea lui, datorită impresiei 
create de numele de elen, stadiul deplorabil al sistemului politic 
grecesc din perioada aceea şi că au permis tuturor 
comunităţilor, care, datorită antipatiilor lor neputincioase, atit 
dinăuntru, cît şi din afară, nu puteau nici să acţioneze, nici să 
menţină pacea, să-şi continue existenţa zbuciumată. Intr-o 
asemenea situaţie, ar fi fost mai degrabă necesar să se pună 
capăt acestei libertăţi dăunătoare prin prezenţa permanentă a 
unei puteri superioare; indulgenta politică sentimentală, cu tot 
umanismul ei aparent, era cu mult mai crudă decit ar fi fost 
ocupaţia cea mai severă. În Beoţia, de exemplu, Roma a trebuit, 
dacă nu să provoace, cel puţin, să permită un asasinat politic, 
întrucît fusese luată hotărîrea de a retrage trupele romane, iar 


grecii prieteni cu Roma nu puteau fi împiedicaţi să-şi aleagă un 
remediu obişnuit în ţara lor. Dar Roma însăşi suferi de pe urma 
acestei politici şovăielnice. Fără greşeala politică a eliberării 
Greciei nu s-ar fi declanşat războiul cu Antiochos, iar acesta ar fi 
rămas inofensiv dacă nu s-ar fi comis eroarea de a retrage 
garnizoanele din principalele fortărețe de la graniţa europeană. 
Istoria are o Nemesis pentru fiecare păcat, atît pentru aspiraţiile 
neputincioase spre libertate, cît şi pentru generozitatea 
neprevăzătoare. 


Capitolul IX 
Războiul împotriva lui Antiochos al Asiei 


În regatul Asiei diadema Seleucizilor era purtată din anul 
531 (223) de către Antiochos al Ill-lea, strănepotul 
întemeietorului dinastiei. Asemenea lui Filip, ajunsese în fruntea 
statului la 19 ani şi dovedise, mai ales în primele sale campanii 
din Orient, suficient spirit de acţiune şi destulă energie pentru 
ca să i se poată decerna, după protocolul curţii, fără prea mari 
exagerări, titlul de „cel Mare”. El reuşise, mai mult prin 
neputinţa adversarilor săi, îndeosebi a egipteanului Philopator, 
decit prin propria destoinicie, să restabilească întrucitva 
integritatea monarhiei şi să readucă sub coroană mai întîi 
satrapiile orientale Media şi Parthyene, iar apoi statul separatist 
întemeiat de Achaios în Asia Mică, dincoace de Tauros. Prima 
încercare de a lua egiptenilor coasta Siriei, a cărei pierdere era 
atit de dureros resimţită, fusese respinsă în sîngeroasa bătălie 
de la Raphia tocmai în anul bătăliei de la Lacul Trasimenus; iar 
Antiochos, prudent, nu se mai încumetă să reînceapă ostilitățile 
cu Egiptul atita vreme cît se afla pe tronul ţării un bărbat, fie el 
şi neputincios. După moartea lui Philopator (549, 205), se părea 
că sosise momentul pentru distrugerea Egiptului; în scopul 
acesta, Antiochos se aliase cu Filip şi se aruncase asupra 
Coelesiriei, în timp ce regele macedonean atacase oraşele din 
Asia Mică. În urma intervenţiei romanilor, s-a creat pentru 
moment impresia că Antiochos va lupta împreună cu Filip 
împotriva acestora - o politică dictată de conjuncturi şi de 
tratatul de alianţă. Dar insuficient de clarvăzător pentru a 
respinge imediat şi cu toată energia intervenţia romanilor în 
afacerile Orientului, Antiochos considera că cea mai bună 
politică în avantajul său ar fi fost să se folosească de înfrîingerea 
lui Filip de către romani, fapt de care nimeni nu se îndoia, 
pentru a pune apoi singur stăpinire pe regatul egiptean; 
altminteri, ar fi trebuit să-l împartă cu Filip. In ciuda relaţiilor 
intime care legau Roma de curtea alexandrină şi de pupilul 
regal, senatul nu avea nicidecum intenţia să fie, precum se 
intitula, „apărătorul” acestuia; el hotărî categoric să nu se 
amestece în afacerile asiatice decît în cazuri extreme şi să 


limiteze sfera puterii romane la Coloanele lui Hercule şi 
Helespont; în consecinţă, îl lăsă pe Marele Rege să acţioneze. 
Fără îndoială că acesta nu se gindea la cucerirea Egiptului 
propriu-zis, întrucit una era să o proclame prin cuvinte, şi alta să 
se realizeze în fapt; în schimb, a început să cucerească pe rînd 
posesiunile externe ale Egiptului şi le-a atacat mai întîi pe cele 
din Cilicia şi din Palestina. Marea victorie repurtată în anul 556 
(198) la Muntele Panion (izvoarele  lordanului) asupra 
generalului egiptean Scopas nu numai că i-a adus stăpînirea 
deplină asupra acestui teritoriu pînă la graniţa propriu-zisă a 
Egiptului, dar îi sperie atit de tare pe tutorii egipteni ai tinărului 
rege, încît aceştia, pentru a preîntimpina invadarea Egiptului de 
către Antiochos, încheiară pacea, întărind-o prin logodna regelui 
cu fiica lui Antiochos, Cleopatra. Aşadar, după ce fusese atins 
primul ţel, Antiochos s-a îndreptat în anul următor, cel al bătăliei 
de la Kynoskephalai, cu o flotă puternică alcătuită din 100 de 
corăbii cu punte şi 100 de corăbii deschise spre Asia Mică, 
pentru a lua în stăpiînire fostele posesiuni egiptene de pe coasta 
de sud şi de vest a Asiei Mici şi, în general, pentru a-i readuce 
pe grecii din Asia Mică sub coroana regatului său. Probabil că 
guvernul egiptean cedase aceste districte, care se aflau de fapt 
în mîinile lui Filip, în urma păcii încheiate cu Antiochos şi, în 
general, renunţase la toate posesiunile străine în favoarea lui. El 
a strîns în acelaşi timp la Sardes o puternică armată de uscat 
siriană. Aceste pregătiri se îndreptau indirect împotriva 
romanilor care îi ceruseră de la început lui Filip să-şi retragă 
garnizoanele din Asia Mică şi să lase neatins teritoriul 
rhodienilor şi pergamenilor, iar oraşelor libere, care asistau 
acum la înlocuirea stăpinirii lui Filip cu cea a lui Antiochos, 
constituţia consacrată neştirbită. Attalos şi rhodienii se văzură 
ameninţaţi din nou de acelaşi pericol care, cu cîţiva ani înainte, 
îi determinase să declare război lui Filip; bineînţeles, ei au 
încercat să-i antreneze pe romani în acest război, aşa cum o 
făcuseră în cazul celui care tocmai se terminase. Attalos ceruse 
romanilor încă din anii 555/556 (199/198) ajutor militar 
împotriva lui Antiochos care îi ocupase teritoriul, în timp ce 
trupele sale fuseseră antrenate în războiul Romei. Rhodienii, mai 
energici, atunci cînd flota acestuia naviga în primăvara anului 
557 (197) de-a lungul coastei Asiei Mici, îi declaraseră regelui 
Antiochos că o vor lua drept o declaraţie de război dacă aceasta 


va trece de insulele chelidoniene (în faţa coastei Liciei). 
Antiochos nu se sinchisi de amenințările lor: încurajați de vestea 
bătăliei de la Kynoskephalai care tocmai sosise, aceştia începură 
imediat războiul şi apărară oraşele cariene cele mai importante, 
Kaunos, Halikarnassos, Myndos şi insula Samos împotriva 
regelui seleucid. Cele mai multe cetăţi pe jumătate libere se 
supuseră acestuia, dar unele dintre ele, îndeosebi importantele 
oraşe Smyrna, Alexandreia, Troas şi Lampsakos, auzind despre 
înfringerea lui Filip, găsiră suficiente resurse pentru a se 
împotrivi sirianului, iar rugăminţile lor fierbinţi se uniră cu cele 
ale rhodienilor. Nu ne putem îndoi de faptul că Antiochos, în 
măsura în care era capabil să ia o hotărîre şi s-o urmeze, nutrea 
deja intenţia nu numai de a alipi regatului său posesiunile 
egiptene din Asia, ci de a le cuceri şi pe cele din Europa, iar 
dacă nu, să caute totuşi să rişte un război cu Roma din această 
cauză. Romanii dispuneau aşadar de toate motivele pentru a da 
curs rugăminţilor aliaţilor lor şi de a interveni direct în Asia, dar 
ei nu s-au grăbit s-o facă. Nu numai că au întirziat cît timp a 
durat războiul macedonean, neacordindu-i lui Attalos nimic 
altceva decit sprijin diplomatic, care se dovedi, de altfel, foarte 
eficient la început, dar chiar şi după victorie - în timp ce afirmau 
că oraşele care fuseseră în stăpînirea lui Filip nu trebuiau să fie 
luate de către Antiochos, iar libertatea oraşelor asiatice Abydos, 
Kios, Myrina era garantată de documentele romane - ei n-au 
întreprins nimic pentru a o înfăptui şi pentru a împiedica 
ocuparea lor de către Antiochos, care folosise buna ocazie 
oferită de retragerea garnizoanelor macedonene pentru a le 
înlocui cu ale sale. Ei au mers şi mai departe permiţind 
debarcarea regelui seleucid în Europa, în primăvara anului 558 
(196), şi înaintarea lui în Chersonesul Tracic, unde ocupă Sestos 
şi Madytos şi petrecu o perioadă de timp mai lungă pentru a-i 
astimpăra pe barbarii traci şi pentru a reconstrui Lisimaheia 
distrusă, destinată să devină fortăreaţa principală şi capitala noii 
satrapii Thracia. Flamininus, însărcinat cu rezolvarea acestor 
probleme, trimise într-adevăr soli regelui aflat la Lisimaheia care 
au discutat integritatea teritoriului egiptean şi libertatea tuturor 
elenilor, dar fără rezultat. Regele invocă din nou titlurile sale 
legale şi irecuzabile asupra vechiului regat al lui Lysimachos, 
cucerit de către strămoşul său Seleukos, lămuri că nu 
intenţionează să cucerească noi teritorii, unica lui dorinţă fiind 


păstrarea integrității teritoriului său ereditar, şi respinse 
medierea romană în problema neînțelegerilor sale cu oraşele 
supuse din Asia Mică. A putut să adauge, pe drept, că încheiase 
pacea cu Egiptul, lipsindu-i astfel pe romani de un pretext 
formal pentru a interveni. Plecarea precipitată a regelui în Asia, 
determinată de ştirea falsă despre moartea tinărului rege al 
Egiptului, şi proiectele pe care această plecare le provocă în 
legătură cu o debarcare în Cipru sau chiar la Alexandria au dus 
la întreruperea tratativelor înainte ca acestea să fi fost încheiate 
sau să fi dus la vreun rezultat. In anul următor (559, 195), 
Antiochos se reîntoarse la Lisimaheia cu o flotă şi o armată mai 
puternică şi se ocupă cu organizarea noii satrapii pe care o 
destinase fiului său, Seleukos. La Efes, el se întîlni cu Hannibal 
care fusese constrins să se exileze, iar primirea excepţională 
care i se făcu acestuia a echivalat cu o declaraţie de război la 
adresa Romei. Cu toate acestea, Flamininus retrase în 
primăvara anului 560 (194) toate garnizoanele din Grecia. In 
condiţiile date, aceasta a fost cel puţin o eroare gravă, dacă nu 
un act criminal împotriva propriei conştiinţe, întrucît nu se poate 
respinge ideea că Flamininus, numai pentru a dărui patriei gloria 
neştirbită a unui război terminat în întregime şi a Eladei 
eliberate, se mulţumi să acopere superficial focul mocnind al 
răscoalei. Omul de stat roman putea să aibă dreptate dacă 
aprecia drept o eroare politică orice tentativă de a aduce Grecia 
sub dominaţia nemijlocită a Romei şi orice intervenţie în 
afacerile asiatice; dar opoziţia neastimpărată din Grecia, 
aroganţa neputincioasă a regelui asiatic, prezenţa celui mai 
înverşunat duşman al romanilor, care ridicase Occidentul la 
luptă împotriva Romei, la cartierul general sirian erau tot atitea 
semne evidente ale iminenţei unei noi insurecţii a Orientului 
elen, care va încerca cel puţin să treacă Grecia de sub clientela 
romană sub cea a statelor opuse Romei şi, după ce va fi atins 
acest ţel, să extindă imediat sfera de operaţiuni. Este evident că 
Roma nu putea să îngăduie toate acestea. |n timp ce 
Flamininus, ignorind toate indiciile sigure ale războiului, 
retrăgea garnizoanele din Grecia şi îi impunea regelui Asiei 
condiţii pentru a căror respectare nu intenţiona să intervină ; el 
făcea prea mult în vorbe şi prea puţin în fapte şi uita sarcina sa 
de general şi de cetăţean în favoarea vanităţii personale care 
aspira la meritul de a fi dăruit romanilor pacea, iar grecilor de pe 


ambele continente, libertatea. 

Antiochos exploată acest răgaz nesperat, consolidînd 
situaţia din interior şi relaţiile cu vecinii săi înainte de a începe 
războiul, pentru care se decise şi pentru care se entuziasmase 
cu atît mai mult cu cît inamicul părea că încearcă să-l evite. În 
anul 561 (193), o căsători pe fiica sa Cleopatra cu logodnicul ei, 
tînărul rege al Egiptului; faptul că ar fi promis ginerelui său 
retrocedarea provinciilor cucerite a fost susţinut într-adevăr mai 
tîrziu de către partea egipteană, dar probabil fără temei, aceste 
ţinuturi rămînînd, oricum, integrate Siriei. El îi oferi lui Eumenes, 
care urmase pe tronul Pergamului după moartea tatălui său, 
Attalos (557, 197), retrocedarea oraşelor înstrăinate şi, de 
asemenea, pe una dintre fiicele sale drept soţie, cerîndu-i în 
schimb să părăsească alianţa romană. De asemenea, el o 
căsători pe alta dintre fiicele sale cu Ariarathes, regele 
Cappadociei, şi îi cîştigă pe galati cu daruri, în timp ce veşnic 
agitaţii pisidieni şi alte populaţii mai mici au fost supuse prin 
forţa armelor. Bizantinilor le acordă largi privilegii cu privire la 
oraşele din Asia Mică, declară că recunoaşte independenţa 
vechior oraşe libere Rhodos şi Cizic, iar în ceea ce le priveşte pe 
celelalte, că se va mulţumi cu recunoaşterea formală a puterii 
sale suzerane; dădu chiar de înţeles că se va supune arbitrajului 
rhodienilor. În Grecia continentală, se putea baza cu certitudine 
pe eolieni şi spera să-l readucă sub arme şi pe Filip. Mai mult, un 
plan conceput de către Hannibal obţinu acordul regelui; el urma 
să primească din partea lui Antiochos o flotă de 100 de corăbii şi 
o armată de uscat formată din 10.000 de pedestraşi şi 1.000 de 
călăreţi cu care se dezlănţuise, mai întîi, la Cartagina al treilea 
război punic, iar apoi, în Italia, al doilea război al lui Hannibal; 
emisarii tyrieni plecară spre Cartagina pentru a pregăti 
insurecția de aici (p. 466). In fine, se aşteptau succese ale 
insurecției spaniole care, atunci cînd Hannibal părăsise 
Cartagina, atinsese apogeul (p. 471). Aşadar, în timp ce nori grei 
de furtună se adunară din toate părţile deasupra Romei, grecii 
angajaţi în acţiunea aceasta au fost, ca întotdeauna, aceia care 
contau cel mai puţin, dar se manifestau ca şi cum ar fi fost cei 
mai importanţi şi erau cei mai nerăbdători. Îndîrjiţii şi trufaşii 
etolieni începură să creadă că Filip fusese învins de ei, şi nu de 
către romani, şi cu greu putură să aştepte înaintarea lui 
Antiochos în Grecia. Este caracteristic politicii lor răspunsul pe 


care strategul îl va adresa în curînd lui Flamininus, atunci cînd 
acesta le ceru o copie a declaraţiei de război împotriva Romei: 
că o va preda personal atunci cînd armata etoliană îşi va ridica 
tabăra lîngă Tibru. Etolienii acţionară ca agenţi ai regelui sirian 
pentru Grecia şi amăgiră amîndouă părţile, insuflîndu-i regelui 
convingerea că toţi grecii îl aşteaptă cu braţele deschise ca pe 
adevăratul salvator, iar celor din Grecia dispuşi să-i asculte, că 
debarcarea lui Antiochos ar fi mai apropiată decit era în 
realitate. În felul acesta, ei reuşiră într-adevăr să influenţeze 
egoismul ingenuu al lui Nabis, nerăbdator să pornească 
ostilitățile şi să reaprindă incendiul războiului la numai doi ani 
după plecarea lui Flamininus (primăvara anului 562, 192); dar 
cu aceasta ei nu şi-au atins scopul. Nabis se aruncă asupra 
cetăţii Gythion, una dintre localităţile laconienilor liberi cedate 
aheilor în urma ultimului tratat, şi o cuceri; Philopoemen, 
strategul experimentat al aheilor, îl înfrinse la Munţii 
Barbostenieni, iar tiranul nu readuse nici măcar a patra parte 
din armata sa în capitală, unde fu asediat de către acelaşi 
Philopoemen. Întrucît un asemenea început nu era suficient 
pentru a-l aduce pe Antiochos în Europa, ceea ce se înţelege de 
la sine, etolienii se hotăriră să ocupe Sparta, Chalcis şi 
Demetrias şi, prin cucerirea acestor oraşe importante, să-l 
determine pe rege să se îmbarce. Ei crezură de cuviinţă să pună 
mai întîi stăpînire asupra Spartei, trimiţindu-l pe etolianul 
Alexamenos în Laconia sub pretextul aducerii unui contingent 
garantat prin tratat. Acesta urma să intre în oraş cu 1.000 de 
soldaţi, să-l înlăture pe Nabis şi să ocupe oraşul. Aşa se şi 
întîmplă pînă la urmă, iar Nabis a fost ucis în timpul unei parade 
militare; dar în vreme ce etolienii se răspîndiră în oraş cu scopul 
de a prăda, lacedemonienii găsiră răgazul suficient pentru a se 
regrupa şi a-i măcelări pînă la ultimul om. Ca urmare, Sparta 
consimţi să se alăture Ligii Aheene. După ce frumosul proiect al 
etolienilor nu numai că eşuase - pe bună dreptate -, dar 
avusese urmări contrare, unind aproape întregul Pelopones în 
mîinile partidei de opoziţie, destinul nu le surise mai mult nici la 
Chalcis, partida proromană de aici chemînd împotriva etolienilor 
şi exilaţilor chalcidieni pe cetăţenii din Eretria şi Karystos, care 
erau filoromani. În schimb, reuşi ocuparea cetăţii Demetrias, 
întrucît magnezienii, cărora le revenise oraşul, se temură, nu 
fără temei, că sînt promişi lui Filip de către romani drept 


recompensă pentru ajutorul acordat împotriva lui Antiochos; la 
aceasta se adaugă faptul că mai multe escadroane de călăreţi 
reuşiseră să pătrundă în oraş sub pretextul de a-l escorta pe 
Eurylochos, conducătorul rechemat al opoziţiei împotriva Romei. 
In felul acesta, magnezienii trecură, în parte din proprie voinţă, 
în parte constrînşi, în tabăra etolienilor, iar aceştia nu întîrziară 
să se laude cu isprava lor la curtea seleucidă. 

Antiochos se hotărî. Ruptura cu Roma nu se mai putea 
amîna, în ciuda încercărilor de a o îndepărta prin paliativul 
ambasadelor diplomatice. Incă în primăvara anului 561 (193), 
Flamininus, care continua să decidă în senat asupra afacerilor 
orientale, pronunţase în faţa solilor regelui Menippos şi 
Hegesianax ultimatumul roman: fie să evacueze Europa şi să 
dispună de Asia după bunul-plac, fie să păstreze Tracia şi să 
accepte protectoratul roman asupra oraşelor Smyrna, 
Lampsakos şi Alexandreia Troas. Aceleaşi condiţii au fost 
discutate încă o dată de către Antiochos şi solii senatului, 
Publius Sulpicius şi Publius Villius, la Efes, fortăreaţa principală 
şi cartierul general al regelui în Asia Mică. Amîndouă părţile se 
despărţiră cu convingerea că soluţia paşnică nu mai era 
posibilă. Ca urmare, Roma se hotărî pentru război. Încă în vara 
anului 562 (192), o flotă romană de 30 de corăbii cu 3.000 de 
soldaţi la bord, condusă de către Aulus Atilius Serranus, apăru în 
faţa Gythionului, accelerînd prin sosirea ei încheierea tratatului 
dintre ahei şi spartani; coastele de est ale Siciliei şi Italiei au fost 
ocupate de trupe numeroase, cu scopul de a preîntîmpina o 
eventuală tentativă de debarcare; în Grecia era aşteptată în 
toamnă o armată de uscat. Din ordinul senatului, Flamininus 
călători, începînd cu primăvara anului 562 (192), prin Grecia, 
pentru a dejuca intrigile opoziţiei şi pentru a remedia, în limita 
posibilităţilor, urmările evacuării inoportune a Greciei. Etolienii 
se înfierbîntaseră într-atit, încît dieta lor hotărî să declare război 
Romei. In schimb, Flamininus reuşi să salveze Chalcis pentru 
romani, instalînd aici o garnizoană formată din 500 de ahei şi 
500 de pergameni. De asemenea, întreprinse o tentativă pentru 
recuperarea cetăţii Demetrias; magnezienii ezitară. Chiar dacă 
unele oraşe pe care Antiochos îşi propusese să le îngenuncheze 
înainte de declanşarea marelui război rezistau încă, el nu mai 
putea să tergiverseze debarcarea, dacă nu dorea ca romanii să 
recîştige toate poziţiile pe care le abandonaseră cu doi ani în 


urmă prin retragerea tuturor garnizoanelor din Grecia. Antiochos 
îşi concentră corăbiile şi trupele de care dispunea în momentul 
acela - în total numai 40 de corăbii cu punte, 10.000 de 
pedestraşi, 500 de călăreţi şi şase elefanţi - şi părăsi 
Chersonesul Tracic, îndreptîndu-se spre Grecia, unde debarcă în 
toamna anului 562 (192), la Pteleon, în Golful Pagaseic. Imediat 
după aceea, ocupă apropiata cetate Demetrias. Aproximativ în 
aceeaşi perioadă, la Apollonia debarcă o armată romană de 
25.000 de soldaţi, condusă de către pretorul Marcus Baebius. 
Aşadar, războiul începuse de ambele părţi. 

Totul depindea de coeziunea acestei coaliţii îndelung 
pregătite împotriva Romei, în fruntea căreia se găsea Antiochos. 
În ceea ce priveşte planul de a determina răzvrătirea inamicilor 
Romei din Cartagina şi din Italia, Hannibal se confruntă la curtea 
de la Efes cu destinul caracteristic întregii sale cariere: acela de 
a apăra planuri măreţe în faţa unor oameni meschini şi cu spirit 
îngust. În favoarea executării lor nu se întîmplă nimic altceva 
decît compromiterea unor patrioţi cartaginezi; cartaginezilor nu 
le rămase altă cale decit aceea a supunerii totale faţă de Roma. 
Camarila nu-l dorea pe Hannibal; bărbatul acesta era prea 
impunător pentru intrigile de curte şi, după ce încercase felurite 
expediente josnice, cum ar fi, de exemplu, acela prin care îl 
acuzau pe general, cu al cărui nume romanii îşi speriau copiii, că 
ar complota cu delegaţii romani, ea reuşi să-l convingă pe 
Antiochos - care, ca toţi monarhii nesemnificativi, era prea 
orgolios de independenţa sa personală şi care nu se lăsa mai 
uşor înfricoşat de altceva decit de gîndul că ar putea fi guvernat 
de altcineva - că nu era înţelept ca gloria sa să fie umbrită de 
acest bărbat ilustru. In consecinţă, marele consiliu luă hotărîrea 
ca fenicianul să fie întrebuințat în viitor numai pentru rezolvarea 
unor sarcini secundare şi pentru a-şi pronunţa opinia - 
bineînţeles, cu gîndul de a nu i-o respecta niciodată. Hannibal se 
răzbună pe această adunătură acceptind fiecare sarcină şi 
rezolvind-o în mod strălucit. In Asia, Cappadocia se alătură 
Marelui Rege; Prusias al Bitiniei s-a alăturat însă, ca de obicei, 
partidei mai puternice. Regele Eumenes nu trădă vechea 
politică a familiei sale care urma să-i aducă abia acum roade 
bogate. Nu numai că refuzase cu perseverenţă toate ofertele lui 
Antiochos, dar îi invitase în permanenţă la război pe romani de 
la care îşi aştepta mărirea teritoriului său. Rhodienii şi bizantinii 


se alăturară, de asemenea, vechilor lor aliaţi. Egiptul trecu fără 
întîrziere de partea Romei şi-şi oferi sprijinul prin provizii şi 
contingente care n-au fost acceptate de către romani. In Europa, 
situaţia depindea înainte de toate de poziţia pe care o va adopta 
Filip al Macedoniei. Poate că o politică corectă ar fi trebuit să-l 
determine să se unească cu Antiochos, dînd uitării toate 
nedreptăţile şi eşecurile din trecut. De obicei însă, Filip nu era 
condus de astfel de considerente, ci de preferinţele şi de 
antipatiile sale, iar ura sa se îndrepta mai degrabă împotriva 
aliatului infidel, care nu-l ajutase împotriva inamicului comun, 
luînd în schimb partea sa din pradă şi tinzînd să-i devină şi în 
Tracia un vecin incomod, decît împotriva învingătorului său care 
îl tratase cu respect, ca un bărbat onorabil. Mai mult, Antiochos 
îl ofensase grav pe acest om pătimaş prin sprijinul acordat unor 
pretendenți  deplorabili la coroana macedoneană şi prin 
înmormiîntarea fastuoasă a osemintelor macedonenilor căzuţi la 
Kynoskephalai; astfel, cu un zel foarte sincer, el oferi întreaga sa 
forţă militară romanilor. Cea de-a doua putere a Greciei, 
Confederaţia Aheeană, păstra alianţa cu Roma cu aceeaşi 
fermitate a Macedoniei. Dintre comunităţile mai mici, nu se 
îndepărtară de Roma tesalienii şi atenienii, la aceştia din urmă 
Flamininus instalînd, pe acropolă, o garnizoană aheeană, pentru 
a ţine în gardă partida patrioţilor încă destul de puternică la 
Atena. Epiroţii se străduiră, după posibilităţi, să păstreze bunele 
relaţii cu amîndouă părţile. Astfel, în afară de corăbii şi 
magnezieni, cărora li se alăturase o parte a perhebienilor vecini, 
de partea lui Antiochos nu trecură decît Amynander, regele slab 
al atamanilor care fusese orbit de promisiuni exagerate privind 
coroana macedoneană, beoţienii, în fruntea cărora se afla în 
continuare opoziţia antiromană, iar din Pelopones, eleenii şi 
mesenienii, obişnuiţi să se alieze cu etolienii împotriva aheilor. 
Acesta era într-adevăr un început promiţător, iar titlul de 
comandant suprem cu puteri nelimitate, pe care etolienii îl 
acordară Marelui Rege, părea să adauge eşecului şi insulta. Ca 
de obicei, fusese folosită minciuna de amîndouă părţile; în locul 
unei mulţimi nenumărate din Asia, regele aduse o armată care 
abia dacă atingea jumătatea unei armate consulare ordinare, iar 
în locul braţelor deschise, pe care toţi elenii urmau să le întindă 
spre eliberatorul lor de sub jugul roman, doar citeva bande de 
tilhari şi un număr de comunităţi decăzute doreau să 


fraternizeze cu regele. 

Pentru moment însă, Antiochos le-o luase înainte 
romanilor în Grecia propriu-zisă. Chalcis primise o garnizoană 
din partea aliaţilor greci al Romei şi respinse primele somaţii; 
cetatea s-a predat însă cînd Antiochos a sosit cu toate forţele 
sale, iar un detaşament roman, care venise prea tirziu pentru 
ocuparea cetăţii, a fost nimicit de către rege la Delion. Astfel, 
Eubeea era pierdută pentru romani. În timpul iernii, Antiochos, 
împreună cu eolienii şi atamanii, a încercat să ocupe Tesalia; de 
asemenea, ocupă Termopile, cuceri Pherae şi alte oraşe; dar 
Appius Claudius veni cu 2.000 de soldaţi dinspre Apollonia, salvă 
Larissa şi se fortifică în locul acesta. Antiochos, obosit de 
campania din iarnă, preferă să se retragă în agreabilul său 
cartier de la Chalcis, unde petrecerile se ţinură lanţ şi unde, în 
ciuda celor 50 de ani ai săi şi a planurilor sale războinice, regele 
se căsători cu o frumoasă chalcidiană. Astfel trecu iarna anilor 
562-563 (192-191), fără ca Antiochos să fi făcut altceva decit 
să trimită scrisori în toate colţurile Greciei; un ofiţer roman 
observase că purta războiul cu pana şi cu cerneala. Odată cu 
sosirea primăverii anului 563 (191), statul-major roman debarcă 
în Apollonia: comandantul suprem, Manius Acilius Glabrio, 
bărbat de origine umilă, dar general destoinic, temut de soldaţi 
şi inamici, amiralul Gaius Livius, iar dintre tribunii militari 
remarcîndu-se Marcus Porcius Cato, învingătorul Spaniei, şi 
Lucius Valerius Flaccus, bărbaţi care, după străvechiul obicei 
roman, nu se simțeau înjosiţi să reintre în armată ca simpli 
comandanţi de legiuni, cu toate că fuseseră consuli. Ei au adus 
întăriri constind în corăbii şi în soldaţi, printre altele şi călăreţi 
numizi şi elefanţi libieni, trimişi de către Massinissa, şi, în plus, 
permisiunea senatului de a accepta din partea aliaţilor extra- 
italici trupe auxiliare în număr de 5.000 de soldaţi. Astfel, forţele 
armate ale romanilor se ridicau în total la aproximativ 40.000 de 
soldaţi. Regele, care la începutul primăverii se deplasase la 
etolieni întreprinzînd de aici o expediţie inutilă în Acarnania, la 
aflarea ştirii despre debarcarea lui Glabrio în cartierul său 
general, se reîntoarse pentru a începe campania cu toată 
seriozitatea. Dar din cauza propriei neglijenţe, cît şi celei a 
locţiitorilor săi din Asia, rămase într-un mod inexplicabil lipsit de 
toate întăririle, aşa încît dispunea numai de o armată slabă, cu 
care debarcase în toamna precedentă la Pteleon, decimată în 


plus de îmbolnăvirile şi dezertările din timpul dezordonatelor 
tabere de iarnă. Etolienii înşişi, care se angajaseră să trimită pe 
cîmpul de luptă o armată serioasă, nu-i puseseră la dispoziţie 
comandantului suprem mai mult de 4.000 de soldaţi, acum cînd 
sosise clipa hotăritoare. Trupele romane începuseră deja 
manevrele în Tesalia, unde avangarda lor, împreună cu armata 
macedoneană, alungă garnizoanele lui Antiochos din oraşe şi 
ocupă teritoriul atamanilor. Consulul înaintă cu armata 
principală şi forţele romanilor se adunară la Larissa. În loc să se 
întoarcă cu toată graba şi să evacueze cîmpul de bătălie în faţa 
inamicului superior din toate punctele de vedere, Antiochos se 
hotări să se fortifice la Termopile şi să aştepte în locul acesta 
venirea marii armate din Asia. El însuşi se aşeză în pasul 
principal şi porunci etolienilor să ocupe înălțimile de pe care 
Xerxes reuşise odinioară să-i împresureze pe spartani. Dar 
numai jumătatea contingentului etolian crezu de cuviinţă că 
trebuie să se supună ordinului comandantului suprem; ceilalţi, în 
număr de 2.000, se încartiruiră în apropiatul oraş Heracleia, de 
unde nu participară într-alt fel la bătălie decit încercînd, atita 
timp cît s-a desfăşurat aceasta, să cucerească tabăra romană 
prin surprindere şi s-o jefuiască. Etolienii aşezaţi pe înălţimi îşi 
îndepliniră şi ei misiunea cu neglijenţă şi repulsie; postul lor de 
pe Kallidromos se lăsă surprins de către Cato, iar falanga 
asiatică, atacată între timp din faţă de către consul, se risipi 
atunci cînd romanii, coborind de pe munte, se năpustiră în 
flancul ei. Întrucît Antiochos nu avusese grijă de nimic şi nici nu 
se gîndise la o retragere, armata a fost nimicită, în parte pe 
cîmpul de bătălie, în parte în cursul retragerii dezordonate; un 
mic detaşament reuşi cu greu să ajungă la Demetrias, iar regele 
însuşi cu 500 de soldaţi la Chalcis. El se îmbarcă imediat în 
direcţia Efes; Europa era pierdută, cu excepţia posesiunilor 
tracice, şi nici fortărețele nu mai puteau să fie apărate. Chalcis 
s-a predat romanilor, Demetrias lui Filip care, drept despăgubire 
pentru cucerirea aproape încheiată a oraşului Lamia din Achaia 
Ptiotis şi întreruptă din ordinul consulului, obţinu permisiunea de 
a se extinde asupra tuturor comunităţilor din Tesalia propriu- 
zisă şi chiar asupra teritoriului de graniţă al etolienilor şi al 
districtelor Dolopia şi Aperantia, care trecuseră între timp de 
partea lui Antiochos. Toţi grecii care se pronunţaseră în 
favoarea lui Antiochos se grăbiră să încheie pacea; epiroţii 


cerură cu umilinţă iertare pentru atitudinea lor ambiguă; 
beoţienii se predară fără condiţii; eleenii şi mesenienii, ultimii 
după o oarecare rezistenţă, se supuseră aheilor. Se împlinea 
astfel profeția lui Hannibal: nu te poţi baza nicidecum pe greci 
care se închină oricărui învingător. Înşişi etolienii încercară, 
după ce diviziunea lor asediată la Heracleia fusese silită să 
capituleze după o dirză rezistenţă, să încheie pacea cu romanii 
pe care îi provocaseră imprudent; însă condiţiile exagerate ale 
consulului roman şi o sumă de bani sosită la timp din partea lui 
Antiochos îi determinară să întrerupă încă o dată tratativele şi 
să reziste încă două luni asediului de la Naupaktos. Oraşul se 
afla în pragul disperării, asaltul sau capitularea fiind iminente, 
cînd Flamininus, în strădaniile sale neobosite de a salva orice 
comunitate elenă de propria neghiobie şi de severitatea 
colegilor săi mai duri, interveni şi mijloci pentru început un 
armistițiu acceptabil. Cu aceasta, armele erau depuse în Grecia 
întreagă; cel puţin pentru moment. 

Un război şi mai periculos era însă iminent în Asia; el 
părea hazardat nu atît din cauza inamicului, cît mai ales a 
distanţei mari şi a comunicaţiilor nesigure cu patria, iar din 
cauza egoismului îndărătnic al lui Antiochos, războiul nu putea fi 
încheiat altfel decît printr-un atac în ţara inamicului. Mai întîi, 
trebuia să fie asigurată stăpînirea asupra mării. Flota romană, 
care, în timpul campaniei din Grecia, avusese sarcina de a 
întrerupe comunicațiile dintre Grecia şi Asia Mică, reuşise chiar 
în timpul bătăliei de la Termopile să captureze, lîngă Andros, o 
apreciabilă escadră asiatică de transport; de atunci, a fost 
însărcinată cu pregătirea trecerii romanilor în Asia Mică şi, 
înainte de toate, cu alungarea flotei inamice din Marea Egee. 
Aceasta a ancorat în portul de la Cyssus, pe malul meridional al 
peninsulei care se întinde din lonia spre Chios; aici sosi şi flota 
romană alcătuită din 75 de corăbii romane, 24 pergamene şi 6 
cartagineze, toate cu punte, fiind comandante de Gaius Livius. 
Amiralul sirian Polyxenidas, un emigrant din Rhodos, n-avea să-i 
opună mai mult de 70 de corăbii cu punte; dar, întrucît flota 
romană aştepta încă corăbiile rhodiene, iar Polyxenidas se baza 
pe calitatea superioară îndeosebi a corăbiilor din Tyr şi Sidon, el 
acceptă bătălia fără ezitare. Ce-i drept, la început asiaticii au 
reuşit să scufunde una dintre corăbiile cartagineze, dar odată cu 
abordajul romanii cîştigară, prin curajul lor, întîietatea şi numai 


datorită vitezei vislelor şi pînzelor lor adversarii au înregistrat o 
pierdere de numai 23 de corăbii. În cursul urmăririi, flota 
romană a fost întărită cu 25 de corăbii rhodiene, supremaţia 
romanilor în aceste ape fiind acum de două ori decisivă. Flota 
inamică nu s-a mai mişcat din rada portului de la Efes şi, întrucît 
nu a putut să fie provocată la o a doua bătălie, flota romană şi 
cea a aliaţiolor s-a dispersat pentru timpul iernii; corăbiile de 
război romane s-au îndreptat spre portul de la Cane, în 
apropierea Pergamului. Cele două părţi se ocupară în timpul 
iernii de pregătiri pentru campania următoare. Romanii 
încercară să-i atragă de partea lor pe grecii din Asia Mică: 
Smyrna, care respinsese cu perseverenţă toate tentativele 
regelui de a pune stăpinire pe oraş, îi primi pe romani cu braţele 
deschise, iar la Samos, Chios, Erythrae, Klazomenae, Phokaea, 
Kyme şi în alte locuri partida romană cîştigă supremaţia. 
Antiochos era hotărit să împiedice, dacă era posibil, trecerea 
romanilor în Asia Mică şi, în consecinţă, s-a pregătit pentru lupta 
pe mare, în parte întărind cu ajutorul lui Polyxenidas flota 
staționată la Efes, în parte echipînd cu ajutorul lui Hannibal o 
nouă flotă în Licia, Siria şi Fenicia; în plus, a adunat în Asia Mică 
o imensă armată de uscat, alcătuită din unităţi provenite din 
toate ţinuturile vastului său imperiu. In anul următor (564, 190), 
flota romană îşi reluă operaţiunile foarte devreme. Gaius Livius 
lăsă flota rhodiană, care, numărînd de 36 de corăbii, venise de 
data aceasta la momentul oportun pentru a o supraveghea pe 
cea inamică în apele de la Efes şi se îndreptă cu partea cea mai 
mare a corăbiilor romane şi pergemene spre Helespont, pentru 
a asigura, în conformitate cu ordinul primit, trecerea armatei de 
uscat prin ocuparea cetăților de aici. Sestos fusese deja 
ocupată, iar Abydosul era foarte strîmtorat, cînd vestea despre 
înfrîngerea flotei rhodiene îl constrînse să se întoarcă. Amiralul 
rhodian Pausistratos, înşelat de aluziile compatriotului său că se 
va dezice de Antiochos, se lăsase surprins în portul de la Samos; 
el însuşi căzu în luptă, toate corăbiile sale, cu excepţia a cinci 
rhodiene şi două din Kos, fuseseră distruse; odată cu vestea 
aceasta, Samos, Phokaea, Kyme au trecut de partea lui 
Seleukos care îl înlocuia pe tatăl său la comanda supremă pe 
uscat în aceste ţinuturi. Insă cînd flota romană veni la Samos, în 
parte dinspre Cane, în parte dinspre Helespont, întărită după 
scurt timp cu 20 de corăbii noi ale rhodienilor, Polyxenidas se 


văzu obligat să se închidă din nou în portul de la Efes. Întrucît el 
refuză bătălia navală propusă şi, din cauza numărului redus al 
echipajului roman, nu exista posibilitatea unui atac de pe uscat, 
nici flota romană nu putu face altceva decit să-şi reia poziţiile de 
la Samos. O escadră se deplasă între timp la Patara, pe coasta 
Liciei, în parte pentru a-i apăra pe rhodieni de atacurile 
ostenitoare declanşate din această direcţie, în parte şi înainte 
de toate pentru a împiedica intrarea în Marea Egee a flotei 
inamice, care urma să fie adusă de către Hannibal. Cînd această 
escadră se dovedi neputincioasă în faţa Patarei, noul amiral 
Lucius Aemilius Regillus, care sosise cu 20 de corăbii noi de la 
Roma, înlocuindu-l pe Gaius Livius la Samos, fu cuprins de 
indignare şi hotărî să pornească într-acolo cu întreaga flotă; cu 
greu ofiţerii săi au reuşit să-l facă să înţeleagă, în cursul 
deplasării, că obiectivul principal în momentul acela nu-l 
constituia cucerirea Patarei, ci stăpînirea Mării Egee, şi să-l 
determine să se reîntoarcă la Samos. În Asia Mică, Seleukos 
începuse între timp asediul Pergamului, în vreme ce Antiochos 
devasta cu armata principală teritoriul pergamen şi posesiunile 
mitilenilor de pe uscat; ei sperau să-i nimicească pe detestaţii 
Attalizi înainte de venirea ajutorului roman. Flota romană se 
îndreptă în ajutorul aliaţilor spre Elaeea şi portul de la 
Adramythion; dar, cum amiralul ducea lipsă de trupe, el nu 
dobîndi nici un rezultat favorabil. Pergamul părea pierdut, însă 
moliciunea şi delăsarea cu care era condus asediul îi permiseră 
lui Eumenes să aducă în oraş trupe auxiliare aheene conduse de 
către Diophanes, ale căror ieşiri temerare şi norocoase îi siliră 
pe mercenarii gali, însărcinaţi de către Antiochos cu asediul, să-l 
ridice. În apele sudice, planurile lui Antiochos au fost, de 
asemenea, dejucate. Flota echipată şi comandată de către 
Hannibal a încercat, după ce fusese reţinută mult timp de către 
vînturile potrivnice de vest, să pătrundă în sfîrşit în Marea Egee; 
la revărsarea lui Eurymedon în faţa Aspendosului din Pamfilia, 
ea întilni însă o escadră rhodiană comandată de către Eudamos, 
iar în bătălia purtată aici între cele două flote, tactica lui 
Hannibal şi superioritatea numerică au fost depăşite de calitatea 
corăbiilor şi de experienţa ofiţerilor rhodieni - aceasta a fost 
prima bătălie navală şi ultima bătălie împotriva Romei purtată 
de către marele cartaginez. Victorioasa flotă rhodiană s-a 
deplasat apoi la Partara, împiedicînd aici proiectata joncțiune a 


celor două flote asiatice. În Marea Egee, flota romano-rhodiană 
de la Samos, slăbită în urma desprinderii corăbiilor pergamene 
trimise în Helespont pentru sprijinirea armatei de uscat care 
tocmai sosise, a fost atacată, la rîndul ei, de către Polyxenidas, 
a cărui flotă număra acum cu nouă corăbii mai mult decit cea a 
adversarilor. In ziua de 23 decembrie, după calendarul 
necorectat, după cel corectat, aproximativ la sfîrşitul lunii 
august a anului 564 (190), s-a ajuns la bătălia de la 
promontoriul Myonnesos, între Teos şi Kolophon; romanii 
străpunseră linia de bătaie inamică şi încercuiră aripa stingă în 
întregime, capturînd sau scufundînd 42 de corăbii. O inscripţie în 
vers saturnin din templul Larilor permarini, ridicat în amintirea 
acestei victorii pe Cîmpul lui Marte, relata romanilor, cîteva 
secole mai tirziu, cum flota asiaticilor a fost nimicită în faţa 
ochilor regelui Antiochos şi a întregii sale armate de uscat şi 
cum romanii au terminat astfel „această luptă gigantică şi-i 
supuseră pe regi”. De atunci, corăbiile inamice nu mai 
îndrăzniră să întreprindă vreo tentativă pentru împiedicarea 
trecerii armatei de uscat romane. 

La Roma, învingătorul de la Zama fusese desemnat să 
conducă războiul de pe continentul asiatic; el exercita de fapt 
comanda supremă în locul generalului oficial, fratele său, Lucius 
Scipio, sărac cu duhul şi lipsit de calităţi militare. Rezerva, care 
staţionase pînă atunci în Italia meridională, a fost trimisă în 
Grecia, iar armata lui Glabrio, în Asia; cînd s-a aflat cine urma să 
preia comanda, 5.000 de voluntari din timpul războiului lui 
Hannibal s-au înrolat, pentru a mai lupta încă o dată sub 
ordinele conducătorului lor iubit. În luna iunie a romanilor sau, 
după cronologia corectată, în martie, Scipionii sosiră în tabără 
pentru a porni expediţia asiatică; dar surpriza a fost mare cînd 
s-au găsit angajaţi încă de la început într-un război fără sfîrşit cu 
exasperaţii etolieni. Senatul, apreciind că răbdarea nelimitată a 
lui Flamininus în faţa elenilor era exagerată, oferise etolienilor 
posibilitatea de a alege între plata unei contribuţii de război cu 
adevărat exorbitantă sau capitularea necondiționată, ceea ce i-a 
determinat să ridice armele din nou; nimeni nu putea să 
întrevadă cînd va lua sfirşit acest război de munte şi de 
fortărețe. Scipio înlătură acest obstacol incomod prin încheierea 
unui armistițiu de şase luni şi începu imediat marşul împotriva 
Asiei. Intrucit o flotă inamică era doar blocată în Marea Egee, iar 


o a doua, care se apropia din marea sudică, putea să sosească 
oricînd, în ciuda escadrei însărcinate cu interceptarea ei, păru 
cel mai indicat să se urmeze drumul pe uscat prin Macedonia şi 
Tracia şi, de aici, prin Helespont, unde nu erau de aşteptat 
obstacole serioase, întrucît se putea conta pe deplin pe sprijinul 
lui Filip, regele Macedoniei, pe cel al lui Prusias, regele Bitiniei, 
aliatul romanilor, iar flota romană se putea stabili cu uşurinţă în 
strimtoare.  Extenuantul drum de-a lungul  ţărmurilor 
macedonene şi tracice a fost străbătut fără piedici însemnate; 
Filip se îngriji atit de aprovizionare, cît şi de primirea 
prietenoasă pe care le-au făcut-o barbarii traci. Dar se pierduse 
atita timp, fie cu etolienii, fie cu drumul, încît armata sosi în 
Chersonesul Tracic abia în ajunul bătăliei de la Myonnesos. Dar 
miraculoasa Fortuna a lui Scipio îi netezi şi de data aceasta 
calea, aşa cum făcuse odinioară în Spania şi Africa. La vestea 
bătăliei de la Myonnesos, Antiochos se pierdu cu firea în aşa 
măsură, încît dădu ordin să fie evacuată fortăreaţa Lisimaheia 
din Europa, bine apărată şi aprovizionată atît de garnizoană, cit 
şi de către cetăţenii care rămăseseră fideli restauratorului 
oraşului lor, uitînd, în plus, să retragă garnizoanele din Aenos şi 
Maroneia, ba şi să distrugă bogatele depozite; nu opuse nici cea 
mai mică rezistenţă la debarcarea romanilor pe malul asiatic, ci 
îşi irosi timpul la Sardes, plîngîndu-şi destinul. Nu putem pune la 
îndoială faptul că, dacă ar fi apărat Lisimaheia numai pînă în 
vara care se apropia şi şi-ar fi deplasat marea armată la 
Helespont, Scipio ar fi fost nevoit să accepte taberele de iarnă 
pe malul european într-o poziţie care, din punct de vedere 
militar şi politic, era departe de a fi satisfăcătoare. In timp ce 
romanii debarcaţi pe malul asiatic au rămas citeva zile pe 
poziţie pentru a se reface şi în aşteptarea comandanților reţinuţi 
de îndatoriri religioase, în tabără sosiră soli ai Marelui Rege 
pentru a negocia pacea. Antiochos oferi jumătate din cheltuielile 
de război şi cedarea posesiunilor sale europene, precum şi a 
tuturor oraşele greceşti din Asia Mică trecute de partea 
romanilor; Scipio ceru însă achitarea tuturor cheltuielilor de 
război şi renunţarea la întreaga Asie Mică. Primele condiţii, 
declară el, ar fi fost acceptabile în cazul în care armata s-ar fi 
aflat încă în faţa Lisimaheiei sau numai dincoace de Helespont; 
acum însă, cînd calul simţea deja hamul şi-şi cunoaştea 
călăreţul, ele nu mai erau mulţumitoare. Tentativele Marelui 


Rege de a cumpăra, după obiceiul oriental, pacea de la 
adversarul său, în schimbul unei sume de bani - el oferi 
jumătate din veniturile sale anuale! - eşuară, cum este lesne de 
înţeles; în schimbul eliberării fără răscumpărare a fiului său 
căzut prizonier, bravul cetăţean dădu Marelui Rege, drept 
recompensă, sfatul prietenos de a accepta pacea în orice 
condiţii. Faptul însă nu era neapărat necesar; dacă regele s-ar fi 
putut decide să prelungească războiul retrăgindu-se în interiorul 
Asiei,  antrenîndu-l astfel pe inamic în urmărirea sa, 
deznodămiîntul fericit n-ar fi fost nicidecum imposibil. Antiochos 
însă, iritat de aroganţa probabil intenţionată a adversarului său 
şi prea indolent pentru orice strategie durabilă şi consecventă, 
se grăbi să-şi expună - cu cît mai repede, cu atît mai bine - 
extraordinarele sale mase armate inegale şi indisciplinate 
loviturii legiunilor. În valea Hermos, lîngă Magnesia, la picioarele 
lui Sipylos, nu departe de Smyrna, trupele romane le întîlniră pe 
cele inamice în toamna înaintată a anului 564 (190). Acestea 
numărau aproape 80.000 de soldaţi, dintre care 12.000 de 
călăreţi; romanii, care dispuneau de aproximativ 5.000 de 
soldaţi voluntari din rîndul  aheilor, pergamenilor şi 
macedonenilor, nu ajungeau nici măcar la jumătate din efectivul 
acestora; însă erau atit de siguri de victorie, încît nici nu 
aşteptară însănătoşirea comandantului lor, rămas bolnav la 
Elaea, comanda fiind preluată de către Gnaeus Domitius. 
Antiochos a trebuit să formeze două diviziuni numai pentru a-şi 
rîndui imensa armată. În prima a fost inclusă masa trupelor 
uşoare, peltaştii, arcaşii, prăştierii, arcaşii călăreţi ai misiilor, 
daheilor şi elimeilor, arabii cu dromaderii lor şi carele cu seceri; 
în cea de-a doua, cavaleria grea (catafractarii, un fel de 
cuirasaţi) fu dispusă pe flancuri, alături de care a fost aşezată 
pedestrimea  galică şi capadociană, iar în centru, falanga 
înarmată după model macedonean, floarea armatei, numărînd 
16.000 de soldaţi. Aceasta nu se putea desfăşura din cauza 
îngustimii locului, fiind silită să se aşeze în rînduri duble, în 
număr de 32, în adîncime. În spaţiul dintre cele două diviziuni au 
fost plasați 54 de elefanţi, distribuiţi printre detaşamentele 
falangei şi cavaleriei grele. Romanii aşezară puţine escadroane 
pe flancul stîng, unde rîul oferi acoperire; cavaleria şi toate 
trupele uşoare au fost comasate pe flancul drept, condus de 
către Eumenes, iar legiunile ocupară centrul. Eumenes începu 


bătălia _trimiţindu-şi arcaşii şi prăştierii împotriva carelor cu 
seceri, cu ordinul de a ţinti caii; în scurt timp, nu numai că 
acestea au fost dispersate, dar au fost dezorganizate şi rîndurile 
de cămile aflate în imediata apropiere; pe partea stingă începu 
deja deruta în rîndul cavaleriei grele din linia a doua. Eumenes 
se aruncă atunci cu întreaga cavalerie romană, care număra 
3.000 de cai, asupra infanteriei de mercenari, aşezată în linia a 
doua, între falangă şi aripa stîngă a cavaleriei grele, şi, întrucit 
aceasta dădu înapoi, cuirasaţii dezorientaţi o luară la fugă. 
Falanga, care tocmai îşi deschisese rîndurile pentru a permite 
trecerea trupelor uşoare şi se pregătea să înainteze împotriva 
legiunilor, a fost blocată pe flanc de atacul cavaleriei şi silită să 
se oprească şi să facă front pe două direcţii, manevră favorizată 
de adîncimea dispunerii ei. Dacă ar fi fost prezentă cavaleria 
asiatică grea, echilibrul bătăliei ar fi putut fi restabilit; însă 
flancul stîng era dispersat, iar cel drept, comandat de către 
Antiochos însuşi, ajunse, gonind micul detaşament de cavalerie 
care-i fusese opus, la tabăra romană, care se apăra cu 
dificultate împotriva atacului său. Astfel, cavaleria lipsea de pe 
cîmpul de bătălie în momentul decisiv. Romanii au avut grijă să 
nu atace cu legiunile lor falanga, ci să trimită împotrivă-i arcaşii 
şi prăştierii care nu-şi greşiră niciodată ţinta în această masă 
compactă. Cu toate acestea, falanga se retrăgea încet şi în 
ordine, pînă cînd elefanții, plasați în intervalele dintre trupe, se 
speriară şi rupseră rîndurile. Cu aceasta, întreaga armată se 
risipi într-o fugă generală; tentativa de a apăra tabăra dădu 
greş, făcînd să crească numărul morţilor şi prizonierilor. 
Estimarea pierderilor lui Antiochos - 50.000 de soldaţi - nu este 
cu totul inadmisibilă, avînd în vedere confuzia generală; romanii, 
ale căror legiuni nici nu fuseseră angajate în bătălie, nu plătiră 
în schimbul victoriei - care le-a oferit cel de-al treilea continent - 
mai mult de 24 de călăreţi şi 300 de pedestraşi. Asia Mică s-a 
predat împreună cu Efesul, de unde amiralul a trebuit să retragă 
flota în grabă, şi cu Sardesul, oraşul de reşedinţă. Acesta ceru 
pacea şi acceptă condiţiile impuse de romani care, respectînd 
tradiţia, n-au fost altele decit cele oferite înainte de bătălie, 
incluzînd aşadar înainte de toate cedarea Asiei Mici. Pînă la 
ratificarea acestora, armata urma să staţioneze în Asia Mică pe 
cheltuiala regelui, ceea ce l-a costat pe acesta nici mai mult nici 
mai puţin de 3.000 de talanţi (5 milioane de taleri). Antiochos 


însuşi, din pricina caracterului său delăsător, se obişnui în curînd 
cu pierderea unei jumătăţi din regatul său. Corespunde întru 
totul comportamentului său declarația potrivit căreia le 
mulțumea romanilor de a-l fi despovărat de grija guvernării unui 
regat prea întins. După această zi de la Magnesia, Asia dispăru 
din rîndul marilor state; şi poate niciodată o mare putere n-a 
fost distrusă atit de rapid şi de umilitor, precum Regatul 
Seleucizilor aflat sub domnia lui Antiochos cel Mare. El însuşi a 
fost linşat puţin timp după aceea, la Elymais, lingă Golful Persic 
(567, 187), de către populaţia nemulțumită de jefuirea 
templului lui Bel, ale cărui bogății urmau să-i umple visteria 
goală. 

După ce obținuse victoria, guvernul roman trebuia să 
reglementeze problemele Asiei Mici şi al Greciei. Ce-i drept, 
Antiochos fusese înfrînt în Asia Mică, dar aliaţii şi satrapii săi din 
interiorul continentului,  dinaştii  frigieni,  capadocieni şi 
paflagonieni, bazîndu-se pe depărtarea pînă la ţările lor, se 
sustrăgeau supunerii, iar celții asiatici - care, de fapt, nu 
fuseseră aliaţii lui Antiochos, ci îi permiseseră numai, conform 
uzanţei, să înroleze mercenari din ţinuturile lor -, de asemenea, 
nu se crezură obligaţi să le acorde romanilor vreo atenţie. Noul 
comandant suprem roman, Gnaeus Manlius Volso, care îl înlocui, 
în primăvara anului 565 (189), pe Lucius Scipio în Asia Mică, luă 
această situaţie drept pretext lesnicios pentru a-şi cîştiga laurii 
în serviciul patriei şi proclamă protectoratul roman asupra 
elenilor din Asia Mică, aşa cum se procedase în Spania şi Galia; 
bărbaţii cei mai austeri din senat ezitară totuşi să recunoască 
legitimitatea acestui război. Consulul porni din Efes, jefui fără 
pretext şi fără măsură cetăţile şi principii de pe cursul superior 
al Meandrului şi din Pamfilia şi se întoarse apoi spre sud 
împotriva celților. Locuitorii cantonului vestic, tolistobogii, se 
refugiară cu toate bunurile lor pe muntele Olympos, cei ai celui 
mijlociu, tectosagii, pe muntele Magaba, cu speranţa că vor 
putea rezista aici pînă cînd iarna îi va sili pe străini să se 
retragă. Dar săgețile arcaşilor şi proiectilele prăştierilor romani, 
care vor înclina de atitea ori balanţa în defavoarea celților care 
nu foloseau armele acestea - avind aproximativ acelaşi efect ca 
armele de foc folosite împotriva triburilor sălbatice în timpurile 
moderne -, învinseră avantajul înălțimilor, iar celții pieriră într- 
una din acele bătălii cum fuseseră deja şi cum vor mai fi 


disputate pe Pad şi pe Sena, dar care pare aici tot atit de 
ciudată precum prezenţa acestui popor nordic în rîndul 
naţiunilor greceşti şi frigiene. Numărul celor ucişi şi, încă mai 
mult, al celor luaţi prizonieri a fost uriaş în amîndouă locurile. 
Supraviețuitorii se salvară dincolo de Halys, în al treilea canton 
celtic, cel al trocmerilor, netulburaţi de consul, întrucît acesta nu 
îndrăzni să se aventureze dincolo de graniţa stabilită de Scipio şi 
Antiochos. 

Problemele Asiei Mici au fost reglementate, în parte, prin 
pacea cu Antiochos (565, 189), în parte, prin stabilirea unei 
comisii romane, prezidată de către consulul Volso. În afara 
trimiterii de ostatici, printre care se număra şi fiul său mai mic, 
şi a plătirii unei contribuţii de război, pe măsura bogățiilor Asiei, 
de 15.000 de talanţi eubeici (25.500.000 de taleri), dintre care o 
cincime trebuia achitată imediat, iar restul în 12 rate anuale, 
Antiochos a fost constrins să cedeze toate posesiunile sale 
europene, iar în Asia Mică, toate ţinuturile situate la vest de 
Halys şi de lanţul muntos al Taurusului care separă Cilicia de 
Lycaonia, astfel încît, din întreaga peninsulă nu-i rămăsese 
altceva decit Cilicia. Bineînţeles că trebuia să renunţe şi la 
protectoratul asupra regatelor şi principatelor din Orientul 
Apropiat. Chiar şi dincolo de graniţele romane, Capadocia nu 
numai că adoptă o poziţie independentă faţă de Asia sau Siria, 
cum era denumit acum mai potrivit Regatul Seleucizilor, dar 
satrapii celor două Armenii, Artaxias şi Zariadris, deveniră, sub 
influenţa romană, deşi nu în conformitate cu tratatul de pace, 
regi de sine stătători şi ctitori de noi dinastii. Regele sirian 
pierdu dreptul de a purta războaie de agresiune împotriva 
statelor vestice, iar în cazul unui război de apărare, de a-şi 
însuşi teritorii ale atacatorilor la încheierea tratatelor de pace, 
dreptul de a naviga cu corăbii de război la vest de vărsarea lui 
Kalykadnos, exceptînd transportul de ambasadori, ostatici sau 
tribut, în general, de a păstra mai mult de zece corăbii cu punte, 
exceptind eventualitatea unui război de apărare, de a dresa 
elefanţi de război, în fine, de a adăposti refugiaţi politici sau 
dezertori din statele vestice sau de a înrola mercenari din 
teritoriul acestora. El a predat corăbiile de război de care 
dispunea, elefanții şi refugiații politici care găsiseră azil politic în 
Siria. Drept compensație, Marele Rege obţinu titlul de prieten al 
comunităţii romane. Cu acestea, statul Siria a fost neutralizat cu 


desăvirşire şi pentru totdeauna în Occident, atit pe mare, cit şi 
pe uscat; semnificativ pentru organizarea slabă şi haotică a 
regatului seleucid este faptul că, dintre toate marile state 
învinse de Roma, el a fost singurul care, după prima înfrîngere, 
n-a mai năzuit niciodată la o nouă confruntarea armată. Regele 
Ariarathes al Cappadociei, ţara sa fiind situată în afara graniţei 
trasată de romani în jurul statelor clientelare, scăpă cu o 
amendă de 600 de talanţi (1.000.000 de taleri) care va fi redusă 
la jumătate în urma rugăminţilor ginerelui său Eumenes. Regele 
Prusias al Bitiniei îşi păstra teritoriul neştirbit. La fel şi celții, însă 
aceştia trebuiră să promită că nu vor mai trimite bande 
înarmate dincolo de graniţele lor, ceea ce a pus capăt 
tributurilor ruşinoase plătite pînă atunci de numeroasele oraşe 
ale Asiei Mici. Roma a fost astfel, pentru grecii asiatici, o 
adevărată binefacere pe care aceştia nu au întirziat s-o 
răsplătească prin coroane de aur şi panegirice. In partea 
occidentală a Asiei Mici, reglementarea litigiilor teritoriale 
prezenta mai multe dificultăţi, întrucît politica dinastică a lui 
Eumenes intra aici în coliziune cu cea a hansei greceşti. Pînă la 
urmă, s-a ajuns la o înţelegere. Tuturor oraşelor greceşti care 
fuseseră independente şi trecuseră de partea romanilor pînă în 
ziua bătăliei de la Magnesia le-a fost confirmată libertatea şi au 
fost scutite pentru viitor de plata tributului către diferiţii dinaşti, 
exceptind pe acelea care anterior fuseseră tributare lui 
Eumenes. Astfel, deveniră independente cetăţile Dardanos şi 
Ilion, strămoşii îndepărtați ai romanilor din timpurile lui Aeneas; 
de asemenea, Kyme, Smyrna, Klazomenae, Erythrae, Chios, 
Kolophon, Milet şi alte cetăţi cu nume răsunătoare. Phokaea, 
care, în ciuda capitulării sale, fusese jefuită de către marinarii 
romani, obţinu drept compensație, în mod extraordinar, 
libertatea şi teritoriul său, cu toate că nu se încadra în categoria 
stabilită prin tratat. Cele mai multe oraşe ale hansei greco- 
asiatice se bucurară de extinderi teritoriale şi de alte avantaje. 
Rhodos, cum era firesc, a fost tratată cu dărnicie, obţinînd Licia, 
cu excepţia oraşului Telmissos, şi, la sud de Meandru, cea mai 
mare parte din Caria. Antiochos garanta, de altfel, proprietatea 
şi cererile rhodienilor din regatul său, ca şi libertatea vamală de 
care se bucuraseră pînă atunci. Celelalte oraşe, deşi constituiau 
cea mai mare parte din pradă, reveniră Attalizilor, a căror 
fidelitate statornicită faţă de Roma, alături de neajunsurile 


îndurate de Eumenes în războiul acesta şi de meritul său 
personal pentru izbînda în bătălia decisivă au fost recompensate 
de către Roma cum niciodată un rege nu i-a răsplătit pe aliaţii 
săi. Eumenes primi în Europa Chersonesul şi Lisimaheia, în Asia, 
cu excepţia Misiei, pe care o deţinea deja, provinciile Frigia de 
lîngă Helespont, Lidia cu Efes şi Sardes, districtul nordic al Cariei 
pînă la Meanadru împreună cu Tralles şi Magnesia, Frigia Mare şi 
Lycaonia cu o porţiune din Cilicia, ţinutul Milyas dintre Frigia şi 
Licia, şi, ca port la marea sudică, oraşul lician Telmissos. Mai 
tîrziu s-a ajuns la o dispută între Eumenes şi Antiochos pentru 
Pamfilia, mărul discordiei fiind problema legată de poziţionarea 
acesteia dincoace sau dincolo de Munţii Tauros, provincia 
revenindu-i în consecinţă unuia sau celuilalt. În afară de 
acestea, el obţinu dreptul de a percepe impozitele şi 
protectoratul asupra oraşelor greceşti cărora nu li se acordase 
libertatea absolută, însă cu condiţia ca acestea să-şi păstreze 
autonomia şi ca tributul să rămînă constant. Mai mult, Antiochos 
trebui să-i restituie lui Eumenes suma de 350 de talanţi 
(600.000 de taleri) pe care o datora tatălui său, Attalos, şi să-l 
despăgubească, de asemenea, cu 127 de talanţi (218.000 de 
taleri) pentru cantităţile restante de cereale. În sfîrşit, Eumenes 
primi pădurile regale şi elefanții cedaţi lui Antiochos, nu însă şi 
corăbiile de război care au fost arse; romanii nu suportau altă 
putere navală care să rivalizeze cu aceea proprie. În urma 
acestora, regatul Attalizilor devenise în Europa de Est şi în Asia 
ceea ce Numidia era în Africa: un stat puternic, dependent de 
Roma, cu o constituţie absolutistă, destinat şi capabil să ţină la 
respect atît Macedonia, cît şi Siria, fără a necesita sprijin roman 
decit în cazuri extraordinare. Cu această creaţie dictată de 
raţiuni politice, romanii împăcaseră, în măsura posibilităţilor, 
independenţa grecilor asiatici, impusă de simpatii republicane şi 
naţionale, ca şi de vanitate. Ei erau ferm hotăriţi să nu se ocupe 
de afacerile regiunilor orientale situate dincolo de Tauros şi de 
Halys; acest lucru este demonstrat de condiţiile păcii cu 
Antiochos şi, chiar mai mult, de refuzul constant al senatului de 
a acorda cetăţii Soloi din Cilicia libertatea reclamată de către 
rhodieni în interesul locuitorilor acesteia. Cu aceeaşi statornicie 
a fost respectat principiul de a nu ocupa provincii transmarine. 
După ce flota romană a mai întreprins o expediţie în Creta, 
impunînd eliberarea prizonierilor de război vîinduţi aici în sclavie, 


flota şi armata de uscat părăsiră Asia în vara tirzie a anului 566 
(188); cu această ocazie, armata de uscat, care se deplasa din 
nou prin Tracia, avu mult de suferit din cauza atacurilor 
barbarilor, ceea ce se datora în primul rînd neglijenţei 
generalilor. Romanii nu aduseră din Orient altceva decit glorie şi 
aur, care, încă din epoca aceasta, obişnuiau să fie reunite în 
forma practică a adresei de mulţumire, coroana de aur. ŞI 
Grecia europeană fusese zguduită de acest război asiatic şi avea 
nevoie de o reorganizare. Etolienii, care, după armistițiul 
încheiat cu Scipio în primăvara anului 564 (190), încă nu-şi 
dădeau seama de nulitatea lor, nu numai că creaseră dificultăţi 
circulaţiei între Grecia şi Italia prin corsarii lor din Kephallonia, 
dar încă din perioada armistiţiului, înşelaţi de rapoarte false 
despre starea lucrurilor din Asia, au comis nesăbuinţa de a-l 
aşeza din nou pe Amynander pe tronul atamanilor şi de a purta 
un război de hărţuială cu Filip în teritoriile de graniţă etoliene şi 
tesaliene ocupate de către acesta, pricinuindu-i regelui mai 
multe înfrîngeri. Fireşte că Roma a răspuns cererii lor de pace cu 
debarcarea consulului Marcus Fulvius Nobilior. Acesta preluă 
comanda legiunilor în primăvara anului 565 (189) şi, după un 
asediu de 15 zile, cuceri Ambracia, oferind garnizoanei condiţii 
onorabile de capitulare, în timp ce macedonenii, ilirii, epiroţii şi 
aheii se năpustiră concomitent asupra etolienilor. Nu putea fi 
vorba de o rezistenţă în adevăratul sens al cuvîntului; în urma 
insistențelor cu care etolienii au cerut pacea, romanii renunţară, 
în fine, la război şi oferiră condiţii care, în cazul unor asemenea 
adversari  ticăloşi şi  deplorabili, pot fi apreciate drept 
acceptabile. Etolienii pierdură toate oraşele şi teritoriile care se 
aflau în mîinile adversarilor lor, înainte de toate Ambracia, care, 
în urma unei intrigi urzite la Roma împotriva lui Marcus Fulvius, 
va deveni mai tirziu liberă şi independentă; de asemenea, Oinia, 
atribuită acarnanienilor, şi Kephallonia. Etolienii pierdură dreptul 
de a declara război sau de a încheia pace, devenind astfel, din 
acest punct de vedere, dependenţi de politica externă a Romei; 
în fine, plătiră o mare sumă de bani. Kephallonia respinse acest 
tratat din proprie iniţiativă şi se conformă abia după debarcarea 
lui Marcus Fulvius pe insulă; mai mult, locuitorii din Same, care 
se temeau că vor fi alungaţi din cetatea lor de către coloniştii 
romani din cauza poziţiei sale strategice, se revoltară după o 
supunere iniţială şi rezistară la un asediu de patru luni, după 


care oraşul fu totuşi cucerit, locuitorii fiind vînduţi cu toţii în 
sclavie. Roma se crampona şi în acest caz de principiul nelărgirii 
graniţelor sale dincolo de Italia şi de insulele învecinate. Ea nu 
luă altceva din pradă decît cele două insule, Kephallonia şi 
Zakynthos, care completau avantajul posesiunii Corcyrei şi al 
altor porturi din Marea Adriatică. Celelalte cuceriri au fost 
repartizate aliaţilor Romei; dar cei mai importanţi dintre aceştia, 
Filip şi aheii, n-au fost nicidecum mulţumiţi de partea din pradă 
ce le fusese hărăzită. Filip se simţea ofensat, şi nu fără temei. El 
putea afirma fără înconjur că principalele dificultăţi ale ultimului 
război nu veniseră din partea inamicului, ci constaseră în 
lungimea şi nesiguranța drumurilor şi fuseseră biruite datorită 
atitudinii sale loiale. Senatul recunoscu, într-adevăr, meritele 
acestea, scutindu-l de tributul restant şi înapoindu-i ostaticii; dar 
Filip nu obţinu extinderile teritoriale pe care le sperase. El primi 
ţinutul Magnesiei cu Demetrias, pe care o cucerise de la etolieni; 
în afară de acesta, mai primi ţinuturile dolopienilor şi atamanilor 
şi o parte din Tesalia, de unde eolienii fuseseră goniţi, de 
asemenea, de trupele sale. In Tracia, interiorul rămiînea, ce-i 
drept, sub tutelă macedoneană, dar asupra cetăților de pe litoral 
şi asupra insulelor Thasos şi Lemnos, aflate de fapt în miinile 
macedoneanului, nu s-a hotărît nimic, în timp ce Chersonesul 
fusese acordat explicit lui Eumenes; era evident faptul că 
Eumenes primise posesiuni şi în Europa, pentru a ţine la 
respect, în caz de nevoie, nu numai Asia, dar şi Macedonia. 
Îndîrjirea orgoliosului şi, în multe privinţe, nobilului bărbat era 
firească; dar romanii nu se lăsară conduşi de meschinărie în 
luarea acestor hotărîri, ci de o veritabilă necesitate politică. 
Macedonia ispăşea acum faptul că fusese odinioară o putere de 
prim rang şi purtase cu Roma război pe picior de egalitate; în 
cazul ei existau mai multe motive decit în cel al Cartaginei ca 
restaurarea vechii puteri să fie prevenită. La ahei, evenimentele 
luară alt curs. In timpul îndelungatului război împotriva lui 
Antiochos, ei îşi satisfăcuseră speranţa de a cuprinde în 
confederaţia lor întregul Pelopones, întrucît aderaseră cu mai 
multă sau mai puţină repulsie mai întîi Sparta, apoi, după 
expulzarea asiaticilor din Grecia, şi Elis, şi Messene. Romanii 
asistaseră la acestea şi  toleraseră chiar o anumită 
desconsideraţie faţă de Roma. După ce Messene declarase că 
dorea să se supună romanilor, şi nu să intre în confederatie, 


aceasta din urmă folosind, în consecinţă, forţa, Flamininus nu 
uitase să amintească aheilor că asemenea stipulaţii izolate 
asupra unei părţi a prăzii sînt nedrepte în sine şi mai mult decit 
supărătoare în relaţiile dintre ahei şi romani; însă din cauza 
greşelii politice de a fi fost îngăduitor faţă de eleni, le permise 
aheilor să acţioneze după dorinţă. Evenimentele nu se opriră 
aici. Aheii, chinuiţi de setea lor puerilă de mărire, nu eliberară 
oraşul Pleuron din Etolia, pe care-l ocupaseră în timpul 
războiului, ci, dimpotrivă, îl transformară forţat într-un membru 
al ligii lor; cumpărară Zakynthos de la guvernatorul ultimului 
posesor, Amynander, şi ar fi ocupat cu mare plăcere şi Egina. 
După ce se încăpăţinaseră mai multă vreme, ei au cedat insula 
Romei, dar s-au revoltat la sfatul înţelept al lui Flamininus de a 
se mulţumi cu Peloponesul lor. Considerau de datoria lor să se 
laude cu libertatea statului, cu atît mai mult cu cît aceasta era 
imaginară; se vorbea de dreptul de război şi de ajutorul fidel al 
aheilor în războaiele romanilor; delegaţii romani trimişi la dieta 
aheeană au fost întrebaţi de ce se nelinişteşte Roma din cauza 
Messenei, întrucît nici Achaia nu ridică problema cetăţii Capua, 
iar inimosul patriot care vorbise astfel fu aplaudat, fiind sigur de 
voturile în alegeri. Toate acestea ar fi fost bune şi măreţe, dacă 
n-ar fi fost atît de ridicole. Într-adevăr, nu putea să fie tăgăduită 
realitatea, deşi foarte tristă, că Roma, cu cît dorea mai mult să 
întemeieze libertatea elenilor şi să primească în schimb 
recunoştinţa lor, nu declanşa decit anarhia şi nu obținea altceva 
decît nemulţumirea lor. Ce-i drept, la baza antipatiei împotriva 
puterii protectoare se aflau sentimente foarte nobile, iar curajul 
personal al unor bărbaţi influenţi nu putea fi contestat. Cu toate 
acestea, patriotismul aheean al momentului rămînea o nebunie 
şi o veritabilă caricatură istorică. Cu toată ambiția şi cu toată 
sensibilitatea lor naţională, întreaga naţiune, de la cel mai umil 
la cel mai nobil bărbat, era pătrunsă de cel mai profund 
sentiment al neputinței. În permanenţă, bărbatul liberal, ca şi 
cel servil încercau să  desluşească intenţiile Romei; ei 
mulţumeau cerului cînd temutul decret nu era emis; se îndirjeau 
cînd senatul le dădea de înţeles că ar face bine să cedeze de 
bunăvoie, pentru a nu fi siliţi la aceasta; făceau ceea ce trebuiau 
să facă, după posibilităţi, într-un mod potrivnic Romei, „întru 
salvarea aparenţelor”; raportau, explicau, întîrziau, se eschivau, 
iar cînd, în fine, toate acestea deveneau inutile, cedau cu un 


suspin patriotic. Aceste procedee ar merita cel puţin indulgență, 
nu aprobare, dacă conducătorii ar fi fost măcar hotăriţi pentru 
luptă şi ar fi preferat nimicirea naţiunii în locul sclaviei; dar nici 
Philopoemen şi nici Lykortas nu se gîndeau la o asemenea 
sinucidere politică. Ei doreau, după posibilităţi, libertatea, dar, 
înainte de toate, doreau să trăiască. La toate acestea trebuie 
adăugat faptul că niciodată romanii nu au fost aceia care au 
provocat temuta intervenţie romană în afacerile interne ale 
Greciei, ci veşnic grecii înşişi, aşa cum copiii îşi aduc ei înşişi, 
iarăşi şi iarăşi, beţele de care se tem. Reproşul, repetat pînă la 
dezgust de plebea savantă a epocii elenistice şi postelenistice, 
că romanii s-ar fi străduit din răsputeri să întreţină vrajba 
internă din Grecia este una dintre aberaţiile cele mai 
revoltătoare născocite vreodată de către filologii politicieni. Nu 
romanii au învrăjbit Grecia - într-adevăr bufniţe la Atena -, ci 
grecii şi-au purtat neînțelegerile lor la Roma. Aheii îndeosebi, 
care, în dorinţa lor de a încorpora cît mai multe teritorii, nu 
vedeau nicidecum cu cît ar fi fost mai bine pentru ei dacă 
Flamininus n-ar fi inclus în confederaţia lor oraşele filoetoliene, 
obţinuseră prin Lacedaemonia şi Messene o adevărată hidră a 
disensiunilor interne. Membrii acestor comunităţi se rugau şi se 
văitau în permanenţă la Roma pentru a fi scoşi din această ligă 
odioasă, printre ei  aflindu-se, drept o caracteristică 
semnificativă, chiar şi aceia care datorau aheilor revenirea lor în 
patrie. Liga Aheeană era în continuare preocupată de regenerări 
şi restaurări la Sparta şi Messene; emigranții cei mai întăritaţi 
dictară aici măsurile luate de adunări. Patru ani după aderarea 
nominală a Spartei la confederație s-a ajuns chiar la un război 
deschis, care a fost urmat de o restauraţie cu totul deplasată; 
toţi sclavii cărora Nabis le-a acordat dreptul de cetăţenie au fost 
vînduţi din nou în sclavie, iar din cîştigul obţinut a fost ridicat un 
portic în oraşul aheean Megalopolis; mai departe, în Sparta a 
fost restabilit vechiul sistem de proprietate, legile lui Licurg au 
fost înlocuite cu cele aheene, iar zidurile au fost dărimate (566, 
188). Mai mult, după toate acestea, senatul roman a fost invitat 
să arbitreze în chestiune - sarcină ingrată, ca pedeapsă 
binemeritată pentru linia politică sentimentală care fusese 
urmată. Departe de a se amesteca prea mult în afacerile 
acesteia, senatul nu numai că a suportat cu o indiferenţă 
exemplară „înţepăturile” dovezii de credinţă a aheilor, dar a dat 


dovadă de o nepăsare condamnabilă chiar în faţa celor mai 
grave ofense. Aheii au fost încîntaţi cînd, după această 
restaurare, de la Roma sosi vestea că senatul s-ar fi revoltat din 
această cauză, dar că n-ar fi anulat măsurile luate. Roma nu 
făcu pentru lacedemonieni nimic altceva decit, revoltată din 
cauza nedreptăţii unui grup de aproximativ 60-80 de spartani, 
să priveze adunarea de jurisdicţia penală asupra spartanilor - 
într-adevăr, o intervenţie scandaloasă în afacerile interne ale 
unui stat independent! Oamenii de stat romani se tulburară 
foarte puţin din cauza acestei furtuni într-un pahar cu apă, fapt 
dovedit cel mai bine de plingerile repetate împotriva deciziilor 
superficiale, contradictorii şi obscure ale senatului; într-adevăr, 
cum putea să ia decizii clare dacă în curie patru partide din 
Sparta vociferau simultan unele împotriva celorlalte? La acestea 
se adăugă impresia personală pe care cei mai mulţi dintre aceşti 
oameni de stat din Pelopones o produceau la Roma; însuşi 
Flamininus dădu din cap atunci cînd unul dintre aceştia îi făcu 
într-o zi o demonstraţie de dans, iar în ziua următoare se 
întreţinu cu el despre afaceri de stat. Lucrurile au mers atît de 
departe, încît, pînă la urmă, senatul şi-a pierdut răbdarea, 
informîndu-i pe peloponezieni că nu-i mai poate asculta şi că n- 
au decit să facă ce doresc (572, 182). Faptul e de înţeles, dar 
nu e just; în poziţia în care se aflau, romanii aveau obligaţia 
morală şi politică de a restabili în această zonă, cu seriozitate şi 
consecvență, relaţii acceptabile. Acel aheu, Kallikrates, care se 
înfăţişa în anul 575 (179) înaintea senatului pentru a-l lămuri 
despre starea de lucruri din Pelopones şi a-i cere o intervenţie 
efectivă şi susţinută, poate să fi fost un om mai puţin valoros 
decit concetăţeanul său Philopoemen, principalul iniţiator al 
acestei politici patriotice, dar avea dreptate. 

Astfel, clientela comunităţii romane cuprindea acum toate 
statele de la capătul oriental pînă la cel occidental al Mării 
Mediterane; nu se mai afla nicăieri un stat a cărui existenţă 
romanii să nu fi trebuit s-o ia în seamă. Mai trăia însă un bărbat 
căruia romanii i-au făcut această onoare rară; cartaginezul fără 
patrie, care ridicase împotriva Romei mai întîi întregul Occident, 
apoi întregul Orient şi care eşuase în primul caz numai din cauza 
infamei politici aristocratice, în cel de-al doilea numai din cauza 
stupidei politici de curte. Prin tratatul de pace, Antiochos fusese 
obligat să-l extrădeze pe Hannibal; dar acesta reuşise să 


evadeze mai întîi în Creta, apoi în Bitinia şi trăia acum la curtea 
regelui Prusias al Bitiniei, sprijinindu-l pe acesta în războiul cu 
Eumenes, fiind, ca de obicei, victorios atît pe mare, cit şi pe 
uscat. Se afirmă că ar fi vrut să-l îndemne şi pe Prusias la un 
război cu Roma - o neghiobie absurdă prin ea însăşi. Este mult 
mai plauzibil că, în timp ce senatul considera sub demnitatea sa 
să-l hăituiască pe bătrîn în ultimul său refugiu - întrucît tradiţia 
care-l inculpă şi pe el nu merită nici un credit -, Flamininus, care 
în neostoita sa vanitate căuta mereu noi ocazii pentru fapte 
mari, a pornit din proprie iniţiativă să elibereze Roma de 
Hannibal, aşa cum îi eliberase pe greci de lanţurile lor şi, fără a 
mînui el însuşi pumnalul împotriva celui mai mare bărbat al 
timpurilor sale, ceea ce nu ar fi fost diplomatic, a preferat să-l 
ascută şi să-l îndrepte totuşi în direcţia dorită. Prusias, cel mai 
neînsemnat dintre neînsemnaţii prinți ai Asiei, se simţi onorat de 
mica favoare pe care delegaţii romani i-o cereau în termeni 
ambigui şi, cînd Hannibal îşi văzu casa înconjurată de asasini, 
generalul preferă otrava. Un roman adaugă că Hannibal s-ar fi 
aşteptat de mult la aceasta, întrucît îi cunoştea atit pe romani, 
cît şi promisiunea regilor. Anul morţii sale nu este cunoscut cu 
certitudine; probabil că a murit în a doua jumătate a anului 571 
(183), la virsta de 67 de ani. Cînd se născuse, Roma lupta cu 
rezultate îndoielnice pentru stăpînirea Siciliei; el trăise destul 
pentru a vedea cum Occidentul fusese supus în întregime, 
pentru a purta el însuşi ultima bătălie cu romanii împotriva 
corăbiilor patriei sale, devenită între timp romană, fiind 
constrins apoi să asiste cum Roma înfrîingea Orientul, precum 
furtuna biruie o corabie lipsită de cîrmaci, conştient că el ar fi 
fost singurul capabil s-o readucă pe linia de plutire. Cînd a murit, 
nu i se mai putea spulbera nici o speranţă, dar în timpul celor 50 
de ani de luptă a respectat cu sfinţenie jurămîntul făcut în 
copilărie. In acelaşi timp, probabil în acelaşi an, muri şi bărbatul 
pe care romanii obişnuiau să-l considere ca învingător al său, 
Publius Scipio. Fortuna îi dăruise acestuia toate succesele pe 
care le refuzase adversarului său. Unele care îi aparţineau, 
altele care nu-i aparţineau. El adăugase imperiului Spania, 
Africa şi Asia, iar Roma pe care o găsise ca primă comunitate a 
ltaliei devenise, la moartea sa, hegemona lumii civilizate. El 
însuşi deţinea atît de multe titluri de glorie, încît unele au putut 
să fie transmise fratelui şi vărului său. Cu toate acestea, el îşi 


petrecuse ultimii ani în plină amărăciune şi muri la vîrsta de 52 
de ani într-un exil voluntar, dînd ordinul de a nu fi înmormîntat 
în oraşul natal, pentru care trăise şi în care i se odihneau 
strămoşii. Motivele autoexilării nu sînt cunoscute cu certitudine. 
Acuzaţiile de corupţie şi delapidare, îndreptate împotriva lui, dar 
şi mai mult împotriva fratelui său Lucius, au fost, neîndoielnic, 
calomnii ruşinoase, insuficiente pentru a motiva această 
îndîrjire, deşi, în loc să se justifice prin prezentarea cărţilor sale 
de cont, a preferat să le rupă în faţa poporului şi acuzatorilor şi 
să-i îndemne pe romani să-l însoţească la templul lui lupiter 
pentru celebrarea victoriei sale de la Zama. Poporul îl părăsi pe 
acuzator şi-l urmă pe Scipio pe Capitoliu; aceasta a fost însă 
ultima zi frumoasă a acestui bărbat ilustru. Caracterul său 
mîndru, convingerea de a fi altfel şi mai bun decit ceilalţi, 
politica sa de nepotism care îl transformase pe fratele său 
Lucius într-o ridicolă figură de erou îi răniră pe mulţi, şi nu fără 
temei. Aşa cum miîndria autentică este o pavăză pentru inimă, la 
fel aroganţa o descoperă în faţa fiecărei lovituri şi fiecărei 
înţepături, corupînd pînă la urmă şi noblețea originară. Din toate 
punctele de vedere, o trăsătură caracteristică firilor 
asemănătoare celei a lui Scipio - amestec ciudat de aur curat şi 
sclipire înşelătoare - este aceea că au nevoie de noroc şi de 
strălucirea tinereţii pentru a-şi exercita vraja, iar cînd aceasta 
începe să se stingă, dintre toţi cel mai greu se dezmeticeşte 
vrăjitorul însuşi. 


Capitolul X 
Al treilea război macedonean 


Filip al Macedoniei fusese rănit în orgoliul său de către 
romani prin tratatul de pace încheiat cu Antiochos; cursul 
ulterior al evenimentelor nu a fost potrivit pentru înlăturarea 
resentimentelor sale. Vecinii săi din Tracia şi Grecia, în 
majoritatea lor comunităţi care tremuraseră cîndva la auzirea 
numelui de macedonean, tot atit ca şi în prezent la auzirea celui 
de roman, căutau acum fiecare ocazie pentru a se revanşa 
pentru toate loviturile primite din partea Macedoniei începînd cu 
domnia lui Filip al II-lea. Orgoliul zadarnic şi cunoscutul 
patriotism antimacedonean al elenilor acestor timpuri îşi dădeau 
friu liber cu ocazia adunărilor diferitelor confederaţii şi prin 
plingerile neîncetate înaintate senatului roman. Filip primise din 
partea romanilor ceea ce cucerise de la etolieni; dar în Tesalia 
numai  confederaţia  magnezienilor se  alăturase formal 
etolienilor, în timp ce acele oraşe aparţinind celorlalte 
confederaţii pe care Filip le luase etolienilor - cea tesaliană, într- 
un sens mai restrîns, şi cea perhebiană - erau revendicate de 
către acestea, pe motiv că Filip nu le-ar fi cucerit, ci le-ar fi 
eliberat numai. Atamanii se considerau, de asemenea, 
îndreptăţiţi să-şi revendice libertatea; iar Eumenes reclama 
oraşele maritime pe care Antiochos le deținuse în Tracia 
propriu-zisă, îndeosebi Aenos şi Maroneia, cu toate că prin 
tratatul de pace încheiat cu Antiochos îi fusese acordat în 
realitate numai Chersonesul Tracic. Toate plingerile acestea şi 
nenumărate altele, de importanţă minoră, ale vecinilor săi 
referitoare la sprijinul acordat regelui Prusias împotriva lui 
Eumenes, la concurenţa comercială, la încălcările de contracte 
şi la furtul de vite erau expediate la Roma. Regele macedonean 
era nevoit să permită acestei gloate suverane să îl acuze 
înaintea senatului roman şi accepta, după caz, justiţia sau 
injustiţia; el era nevoit să vadă cum decizia era luată 
întotdeauna împotriva sa, să retragă, scrişnind din dinţi, 
garnizoanele de pe coasta tracică din oraşele tesaliene şi din 
cele perhebiene, să-i primească politicos pe comisarii romani 
care veneau să constate dacă toate fuseseră executate 


punctual. Romanii nu erau atît de îndirjiţi împotriva lui Filip 
precum fuseseră împotriva Cartaginei, ba în mai multe privinţe îi 
erau chiar binevoitori; formele n-au fost violate aici atît de 
flagrant ca în Libia, dar, în fond, situaţia Macedoniei era aceeaşi 
ca şi cea a Cartaginei. Filip nu era însă omul care să suporte 
aceste chinuri cu pasivitatea fenicienilor. Pătimaş cum era, se 
răzvrătea mai mult împotriva aliatului său infidel de altădată 
decit împotriva adversarului său onorabil şi, deprins de mult 
timp să poarte mai degrabă o politică personală decit una 
macedoneană, nu văzuse în războiul cu Antiochos nimic altceva 
decit o ocazie excelentă pentru a se răzbuna imediat pe aliatul 
său care îl abandonase şi îl trădase atît de ruşinos. Dar romanii, 
care au înţeles foarte bine că nu prietenia faţă de Roma, ci 
duşmănia faţă de Antiochos îl determinase pe macedonean la 
adoptarea hotăririi sale şi care, de altfel, nu obişnuiau să-şi 
orienteze politica după astfel de sentimente de simpatie sau de 
ură, se feriseră cu grijă să întreprindă ceva esenţial în favoarea 
lui Filip, preferind să acorde binefacerile lor Attalizilor. După 
prima lor ridicare, Attalizii se găsiseră într-o ostilitate declarată 
faţă de Macedonia; din punct de vedere politic şi personal, erau 
obiectul urii celei mai amare a lui Filip; dintre toate puterile 
orientale, ei contribuiseră cel mai mult la destrămarea 
Macedoniei şi Siriei şi la extinderea clientelei romane în Orient, 
iar în ultimul război, în care Filip fusese aliatul voluntar şi loial al 
Romei, ei fuseseră nevoiţi să îmbrăţişeze, de asemenea, cauza 
Romei întru salvarea propriei existenţe. Romanii se serviseră de 
Attalizi pentru a restaura, în linii generale, regatul lui 
Lysimachos, a cărui nimicire fusese succesul de căpătii al 
potentaţilor macedoneni după Alexandru, şi pentru a aşeza 
alături de Macedonia un stat egal în putere şi, totodată, client al 
Romei. In aceste împrejurări, un suveran înţelept, devotat 
intereselor poporului său, poate că nu s-ar fi hotărît să 
reînceapă lupta inegală cu Roma; dar Filip, în al cărui caracter 
sentimentul onoarei era mai puternic decît cele nobile, iar cel al 
setei de răzbunare mai puternic decit cele nenobile, era surd la 
vocea lăuntrică a laşităţii sau a resemnării; în adîncul inimii sale, 
el nutrea hotărîrea de a mai arunca încă o dată zarurile. Cînd 
auzi de noi invective îndreptate împotriva Macedoniei, răspunse 
cu versul lui Theocrit: „ultimul soare încă n-a apus”. 

Filip dovedi în pregătirile şi păstrarea secretului planurilor 


sale un calm, o seriozitate şi o consecvență care, dacă le-ar fi 
avut în timpuri mai bune, ar fi dat, poate, destinelor lumii un alt 
curs. Îndeosebi supunerea sa faţă de romani, preţ al răgazului 
indispensabil pentru pregătirile sale, a constituit pentru 
neîndurătorul şi orgoliosul bărbat un calvar pe care-l suportă 
totuşi cu răbdare; supuşii săi şi oraşele, obiective nevinovate ale 
vrajbei, precum nefericita Maroneia, plătiră din plin răbufnirile 
urii sale refulate. Încă din anul 571 (183) se părea că războiul 
era iminent; dar la porunca lui Filip, fiul său Demetrios obţinu un 
partaj între tatăl său şi Roma, unde acesta trăise cîţiva ani ca 
ostatic şi unde se bucura de simpatia tuturor. Senatul, mai ales 
Flamininus care se ocupa de afacerile Greciei, încerca să 
formeze în Macedonia un partid roman, capabil să paralizeze 
eforturile lui Filip, evident cunoscute romanilor, şi alesese drept 
conducător al acestuia, pentru a-l proclama poate mai tirziu ca 
rege al Macedoniei, pe prinţul cel tînăr, partizan înflăcărat al 
Romei. Romanii îi dădură de înţeles lui Filip, evident, intenţionat, 
că senatul îl iartă datorită fiului; consecinţa firească a fost 
iscarea vrajbei chiar în palatul regelui şi, mai ales, aversiunea 
născută în cugetul fiului mai mare al regelui, Perseus. Acesta, 
desemnat de către tată ca succesor, cu toate că fusese născut 
dintr-o căsnicie inferioară, considera că trebuie să-l înlăture pe 
fratele său ca pe un rival de temut. După toate aparențele, 
Demetrios n-a făcut jocul intrigilor romane; abia supoziţiile false 
despre intenţiile sale l-au pus în situaţia de a deveni culpabil, 
dar chiar şi atunci, se pare, nu a intenţionat altceva decit să 
fugă la Roma. Perseus se îngriji însă ca tatăl său să fie informat 
pe calea potrivită despre această intenţie; o scrisoare adresată 
lui Demetrios de către Flamininus, interceptată, umplu paharul 
şi îl determină pe părinte să-l trimită pe fiul său la moarte. Filip 
află prea tirziu de intrigile tesute de către Perseus, iar moartea ÎI 
surprinse înainte de a-şi traduce în faptă intenţiile de pedepsire 
a fratricidului şi excluderea acestuia de la succesiune. El muri în 
anul 575 (179) la Demetrias, în vîrstă de 59 de ani. Regatul 
fusese ruinat, familia divizată, iar inima neîmpăcată trebuia să-şi 
mărturisească că toate sforţările şi toate crimele sale fuseseră 
zadarnice. Fiul său Perseus preluă apoi conducerea fără a 
întîmpina vreo rezistenţă din partea poporului macedonean sau 
din partea senatului roman. Era un bărbat de o statură 
impunătoare, călit în încercări, crescut în tabără şi obişnuit să 


comande; asemenea tatălui său, era vanitos şi lipsit de scrupule 
în alegerea mijloacelor. Vinul şi femeile, care îl determinaseră 
pe Filip prea des să uite de treburile statului, nu-l ademeneau; 
era constant şi perseverent, aşa cum tatăl său fusese 
neprevăzător şi pătimaş. Filip, fiind rege încă din copilărie şi 
fiind însoţit de Fortuna în primii 20 de ani ai guvernării sale, 
fusese răsfăţat şi corupt de către destin; Perseus urcă pe tron în 
al treizecişiunulea an al vieţii şi, cum participase încă din 
adolescenţă la războiul nefericit cu Roma, cum se maturizase în 
atmosfera umilinţei şi în ideea unei renaşteri apropiate a 
statului, moştenise, odată cu regatul, şi nemulţumirile tatălui 
său, îndirjirea şi speranţele sale. Intr-adevăr, el continuă cu 
toată hotărîrea opera părintească şi se pregăti cu mai multă 
ardoare decit înainte pentru războiul cu Roma, stimulat fiind şi 
de convingerea că nu datorează romanilor diadema 
macedoneană. Orgolioasa naţiune macedoneană privea cu 
mîndrie un prinţ pe care se obişnuise să-l vadă mergind şi 
luptînd în fruntea tinerilor ei; concetăţenii săi şi mulţi eleni ai 
tuturor triburilor considerară că ar fi găsit în persoana lui 
generalul potrivit pentru apropiatul război de eliberare. El nu a 
fost însă ceea ce părea a fi; îi lipseau genialitatea şi elasticitatea 
lui Filip, adevăratele trăsături de caracter regale pe care norocul 
le umbrise şi le corupsese, dar care, sub puterea imperioasă a 
nevoii, răbufniseră din nou în toată splendoarea lor. Filip se 
lăsase purtat de evenimente, dar în ceasul din urmă găsise 
puterea pentru acţiuni rapide şi efective. Perseus imagina 
planuri vaste şi subtile şi le urmărea cu o perseverenţă 
neobosită; cînd sosea însă momentul în care trebuia să se 
acţioneze şi cînd ceea ce se organizase şi se pregătise se 
transforma în realitate, el se înspăimînta de propria-i operă. El 
demonstra trăsătura caracteristică a spiritelor înguste; 
mijloacele se transformau în scop; aduna tezaure peste tezaure 
pentru războiul cu Roma, iar atunci cînd romanii se aflară în 
ţară, nu s-a îndurat să se despartă de piesele sale de aur. 
Semnificativ este şi faptul că, în timp ce tatăl său, după 
înfrîngere, se grăbise să distrugă documentele compromiţătoare 
din cabinetul său, fiul îşi luă casetele şi se îmbarcă. In vremuri 
mai liniştite ar fi putut să fie un rege acceptabil, tot atît de bun 
sau poate şi mai bun decit mulţi alţii; dar el nu avea calităţile 
necesare pentru a gestiona o cauză din capul locului pierdură, 


dacă aceasta nu era însufleţită de un bărbat extraordinar. 
Puterea Macedoniei nu era neglijabilă. Devotamentul ţării 
faţă de dinastia Antigonizilor era nealterat; sentimentul naţional 
nu era aici paralizat de vrajba partidelor politice. Marele avantaj 
al constituţiei monarhice, prin care fiecare schimbare de 
guvernămînt înlătură toate vechile certuri şi resentimente şi 
inaugurează o eră de oameni noi şi de speranţe nepătate, fu 
folosit de către rege cu abilitate, acesta începîndu-şi guvernarea 
printr-o amnistie generală, cu rechemarea tuturor bancrutarilor 
şi scutirea de impozite restante. Astfel, odioasa asprime a 
tatălui îi aduse fiului nu numai binefaceri, ci îi cuceri şi 
afecțiunea. 26 de ani de pace umpluseră de la sine golurile din 
rindul populației macedonene şi  permiseseră totodată 
guvernului să ia unele măsuri hotărite pentru remedierea 
acestui punct într-adevăr vulnerabil al ţării. Filip îi îndemnase pe 
macedoneni la căsătorie şi procreare; el populase oraşele 
maritime, pe ai căror locuitori îi aşezase în interiorul ţării, cu 
coloniştii traci, pe curajul şi fidelitatea cărora putea conta; 
formase, la nord, o barieră pentru a opri o dată pentru 
totdeauna invaziile devastatoare ale dardanilor, transformînd 
ţinutul cuprins între graniţa macedoneană şi ţara barbară într-o 
pustietate şi întemeind noi oraşe în provinciile nordice. Intr-un 
cuvînt, el luase în Macedonia toate măsurile pe care mai tîrziu le 
va lua şi Augustus, atunci cînd va fonda Roma pentru a doua 
oară. Armata era numeroasă - 30.000 de soldaţi fără a socoti 
contingentele de mercenari -, iar contingentele noi se 
exersaseră în veşnicului război de graniţă împotriva barbarilor 
traci. Este ciudat că Filip n-a încercat, precum Hannibal, să-şi 
organizeze armata după modelul roman; lucru de înţeles dacă 
se ia în considerare încrederea cu care macedonenii priveau 
falanga lor, deseori înfrîntă, dar proclamată în continuare drept 
invincibilă. Datorită noilor surse financiare pe care Filip şi le 
crease prin mine, taxe vamale, impozite şi prin starea 
înfloritoare a agriculturii şi comerţului, el reuşise să umple 
tezaurul, hambarele şi arsenalele; în momentul începerii 
războiului, tezaurul de stat macedonean dispunea de bani destui 
pentru a plăti solda armatei şi a 10.000 de mercenari pe o 
perioadă de zece ani, în hambarele publice se găseau rezerve 
de cereale pentru o perioadă la fel de lungă (18.000.000 de 
medimne), iar armele era suficiente pentru o armată de trei ori 


mai numeroasă decit cea existentă. Macedonia devenise într- 
adevăr un stat cu totul diferit faţă de cel care fusese luat prin 
surprindere de al doilea război cu Roma; puterea regatului era, 
din toate punctele de vedere, cel puţin dublată; cu o putere cu 
mult inferioară acesteia, Hannibal reuşise să zguduie Roma pînă 
în temelii. Situaţia externă nu era însă aşa de favorabilă. Natura 
lucrurilor impunea ca Macedonia să reia planurile lui Hannibal şi 
Antiochos şi să se aşeze în fruntea unei coaliţii a tuturor statelor 
oprimate, îndreptată împotriva supremaţiei Romei; şi, într- 
adevăr, firele erau ţesute de la curtea din Pydna în toate 
direcţiile. Succesul a fost însă nesemnificativ. Se afirma, pe 
bună dreptate, că fidelitatea italicilor se afla sub semnul 
întrebării; dar nici aliaţii şi nici inamicii nu puteau să nu constate 
că, deocamdată, reluarea războaielor samnite ar fi foarte puţin 
probabilă. Conferinţele nocturne ale delegaților macedoneni cu 
senatul cartaginez, denunţate Romei de către Massinissa, nu-i 
puteau înfricoşa pe bărbaţii serioşi şi clarvăzători, chiar dacă 
acestea nu ţineau, ceea ce nu este exclus, de domeniului 
ficţiunii. Prin alianţe matrimoniale, curtea macedoneană încerca 
să-i atragă pe regii Siriei şi Bitiniei în sfera ei de interese; dar 
unicul rezultat a fost acela că naivitatea perenă a diplomaţiei 
care dorea să cucerească ţările prin legături amoroase se 
expuse încă o dată deriziunii. Agenţii lui Perseus l-ar fi înlăturat 
bucuroşi pe Eumenes, a cărui tentativă de atragere ar fi fost 
ridicolă. El urma să fie asasinat la Delphi în momentul întoarcerii 
sale de la Roma, unde uneltise împotriva Macedoniei; însă 
planul mîrşav eşuă. De o importanţă mai mare au fost eforturile 
de a-i aţiţa împotriva Romei pe barbarii din nord şi pe eleni. Filip 
concepuse planul suprimării dardanilor, vechii inamici ai 
Macedoniei, care locuiau în Serbia de astăzi, folosindu-se de o 
hoardă şi mai sălbatică încă, aceea a bastarnilor, de origine 
germanică, atraşi pe malul stîng al Dunării; ulterior, urma să se 
îndrepte el însuşi cu aceştia, în întreaga avalanşă de popoare 
pornită prin această mişcare, spre ltalia pe calea uscatului; 
urma să fie invadată Lombardia, unde oamenii săi cercetau deja 
trecătorile Alpilor. Acesta era un proiect măreț, inspirat 
neîndoielnic de traversarea Alpilor de către Hannibal. E mai mult 
decît probabil că fondarea fortăreței romane Aquileia (p. 462) a 
fost determinată de acest proiect, întrucît întemeierea ei 
coincide cu ultimii ani de domnie ai lui Filip (573, 181) şi nu se 


înscrie în sistemul respectat de romani în privinţa fortăreţelor 
italice. Planul eşuă însă din cauza apărării deznădăjduite a 
dardanilor şi a populațiilor vecine amenințate; bastarnii trebuiră 
să se retragă, iar la întoarcerea în patrie, întreaga ceată fu 
înghițită de apele Dunării, întrucît gheaţa nu a rezistat. Regele a 
încercat atunci să-şi extindă clientela cel puţin printre 
conducătorii ținutului iliric, Dalmația şi actuala Albanie nordică. 
Unul dintre aceştia, Arthetauros, fidel Romei, pieri de mîna unui 
asasin, nu fără înştiinţarea prealabilă a lui Perseus. Cel mai 
însemnat dintre toţi, Genthios, fiul şi moştenitorul lui Pleuratos, 
se afla, asemenea tatălui său, nominal, în alianţă cu Roma, dar 
solii din Issa, un oraş grecesc de pe una din insulele dalmaţiene, 
relatară senatului că Perseus s-ar afla într-o înţelegere secretă 
cu acest tînăr bărbat slab şi cu patima băuturii şi că solii lui 
Genthios din Roma i-ar servi lui Perseus drept spioni. În 
ținuturile de la est de Macedonia, spre Dunărea de Jos, cel mai 
puternic dintre conducătorii traci, principele odrişilor şi stăpînul 
întregii Tracii orientale de la graniţa macedoneană de pe Hebros 
(Marita) pînă la fişia de litoral ocupată de oraşele greceşti, 
înțeleptul şi viteazul Cotys, se afla în foarte strinsă alianţă cu 
Perseus; din rîndul celorlalţi conducători mai mici care luaseră 
pe aceste meleaguri partea Romei, unul dintre ei, Abrupolis, 
şeful sageilor, a fost înfrînt de către Perseus şi alungat din ţară 
în urma unei expediţii de pradă îndreptată împotriva 
Amphipolisului de pe Strymon. De aici Filip luase mulţi colonişti, 
iar Perseus putea să găsească în aceste regiuni mercenari, 
întotdeauna şi în număr nelimitat. În sînul nefericitei naţiuni 
elene, Filip şi Perseus desfăşurară, cu mult înainte de declaraţia 
de război împotriva Romei, un dublu sistem de propagandă; ei 
au încercat să atragă de partea Macedoniei atit partida 
naţională, cît şi pe cea - să ni se permită expresia - comunistă. 
Fireşte, întregul partid naţional din mijlocul grecilor asiatici şi 
europeni era devotat din adîncul inimii cauzei macedonene; şi 
aceasta nu din pricina unor nedreptăţi izolate ale eliberatorilor, 
ci deoarece restaurarea naţionalităţii elene de către una străină 
implica o contradicţie în sine, iar acum, cînd totul era, 
bineînţeles, prea tirziu, oricine îşi dădea seama că pînă şi cea 
mai  detestabilă dominație macedoneană era mai puţin 
periculoasă pentru Grecia decit constituţia liberă izvorită din 
intenţiile cele mai nobile ale străinilor oneşti. Nimeni nu se 


poate revolta din cauza faptului că bărbaţii cei mai destoinici şi 
cei mai integri din întreaga Grecie se opuneau Romei; favorabilă 
Romei era numai aristocrația venală şi, pe ici, pe acolo, cîte un 
bărbat de valoare care, în mod excepţional, nu se lăsă amăgit în 
privinţa stării şi viitorului naţiunii. Experienţa cea mai dureroasă 
a trăit-o Eumenes, regele Pergamului, susținătorul acelei 
libertăţi străine din sînul grecilor. În van trata oraşele din 
subordine cu favoruri de tot felul, în van cerşea graţia 
comunităţilor şi adunărilor cu vorbe meşteşugite şi cu aurul 
rivnit: a trebuit să audă că favorurile i-au fost refuzate, că, într-o 
bună zi, în întregul Pelopones toate statuile, care-i fuseseră 
ridicate mai înainte, au fost distruse, iar tablele onorifice 
retopite din ordinul dietei (584, 170). Şi aceasta în timp ce 
numele lui Perseus se afla pe buzele tuturor; în vreme ce 
statele, odinioară profund antimacedonene, precum cel al 
aheilor, deliberau asupra anulării legilor îndreptate împotriva 
Macedoniei; în vreme ce Bizanțul, cu toată poziţia sa în interiorul 
teritoriului lui Eumenes, se adresă şi primi protecţie şi 
garnizoană împotriva tracilor lui Perseus, şi nu a lui Eumenes; în 
timp ce Lampsakos de pe Helespont s-a aliat cu macedoneanul; 
în timp ce puternicii şi prudenţii rhodieni îi escortau regelui 
Perseus logodnica sa siriană cu întreaga lor flotă măreaţă de 
război - întrucît corăbiile siriene nu puteau să navigheze cu 
întreaga lor flotă în Marea Egee - şi se întoarseră în patrie cu 
onoruri şi multe cadouri, în primul rînd cu lemn pentru 
construirea de corăbii; în timp ce delegaţi ai oraşelor asiatice, 
aşadar supuşi ai lui Eumenes, purtară la Samothrake conferinţe 
secrete cu delegaţi macedoneni. Trimiterea flotei rhodiene avu 
cel puţin aparenţa unei demonstraţii. Cu certitudine, aceasta a 
fost şi intenţia regelui Perseus, cînd el însuşi şi întreaga sa 
armată se înfăţişară elenilor la Delphi sub pretextul unei 
ceremonii religioase. Nimeni nu-l poate acuza pe rege că 
intenţiona să se sprijine pe această propagandă religioasă în 
războiul apropiat; însă cu atît mai condamnabil este faptul că s- 
a folosit de îngrozitoarea decădere economică a Greciei pentru 
a-i ataşa cauzei macedonene pe toţi aceia care doreau o 
revoluţie în sistemul de proprietate şi de datorii. Astăzi este 
dificil să ne formăm o imagine despre starea deplorabilă a 
debitorilor din Grecia propriu-zisă, atit aceea a unor comunităţi 
întregi, cît şi aceea a unor indivizi, cu excepţia Peloponesului, 


unde relaţiile erau mai bine rînduite din acest punct de vedere; 
s-a întîmplat ca un oraş să atace şi să devasteze alt oraş - spre 
exemplu, Atena a atacat Oroposul -, iar la etolieni, perhebieni şi 
tesalieni, cei avuţi şi cei neavuţi luptau în adevăratul sens al 
cuvîntului. În asemenea împrejurări, cele mai grave atrocități 
decurg de la sine; astfel, etolienii declarară amnistie generală şi 
încheiară un nou tratat de pace numai pentru ademenirea şi 
măcelărirea unui număr de emigranţi. Romanii au încercat să 
medieze, dar delegaţii lor s-au întors fără rezultat şi au raportat 
că amîndouă partidele erau la fel de vinovate, iar animozităţile 
lor nu puteau fi aplanate. Aici, într-adevăr, nu mai rămăsese altă 
soluţie decit ofiţerul şi călăul; elenismul sentimental începu să 
devină la fel de respingător pe cît de ridicol fusese la început. 
Regele Perseus se înstăpiîni însă asupra acestui partid, dacă îi 
putem numi astfel pe oamenii care nu aveau nimic de pierdut, 
cu atît mai puţin un nume de compromis, şi decretă dispoziţii nu 
numai în favoarea bancrutarilor din Macedonia, dar afişă şi la 
Larissa, Delphi şi Delos edicte care îi îndemnară pe toţi grecii 
exilați, din pricina unor crime politice sau de altă natură sau din 
cauza datoriilor lor, să vină în Macedonia, unde li se vor restitui 
toate onorurile şi proprietăţile. Cum lesne se poate presupune, 
ei au venit, iar în întreaga Grecie de Nord revoluţia socială 
mocnită a izbucnit în flăcări şi partida naţional-socială ceru 
ajutor din partea lui Perseus. Dacă națiunea elenă putea să fie 
salvată numai cu asemenea mijloace, atunci este îngăduit să ne 
întrebăm - cu toată veneraţia pentru Sophokles şi Pheidias - 
dacă scopul merita preţul. 

Senatul îşi dădu seama că rămăsese deja prea mult timp 
în expectativă şi că ar fi timpul să pună capăt acestor intrigi. 
Alungarea căpeteniei trace Abrupolis, aliat cu romanii, alianțele 
Macedoniei cu bizantinii, etolienii şi cu un număr de oraşe din 
Beoţia însemnau tot atitea încălcări ale păcii din anul 557 (197) 
şi erau suficiente pentru a justifica o declaraţie de război 
oficială; adevărata cauză a războiului o constituia faptul că 
Macedonia era pe cale de a-şi transforma suveranitatea formală 
într-una reală şi de a înlătura Roma de la patronatul asupra 
elenilor. Încă din anul 581 (173), delegaţii romani trimişi la dieta 
aheeană exprimaseră fără echivoc faptul că o alianţă cu Perseus 
ar echivala cu respingerea celei romane. In anul 582 (172), 
regele Eumenes se înfăţişă în persoană la Roma cu un lung 


registru de reclamaţii şi expuse în faţa senatului gravitatea 
situaţiei; acesta, împotriva aşteptărilor, hotărî imediat, într-o 
şedinţă secretă, declararea războiului şi ocupă cu garnizoane 
toate punctele de debarcare din Epir. Pentru salvarea 
aparenţelor a fost trimisă o delegaţie în Macedonia, însă cu o 
solie astfel formulată încît Perseus, recunoscînd că nu mai poate 
da înapoi, a răspuns că este gata să încheie cu Roma o alianţă 
nouă, realmente egală, şi că considera abolit tratatul din anul 
557 (197); a ordonat apoi delegaților să părăsească teritoriul 
regatului în termen de trei zile. Cu aceasta, războiul a fost de 
fapt declarat. Evenimentele acestea aparţin toamnei anului 582 
(172); dacă Perseus ar fi vrut, ar fi putut să ocupe întreaga 
Grecie şi să aducă pretutindeni partida macedoneană la 
conducere, ba chiar să nimicească divizia romană de 5.000 de 
soldaţi staționată la Apollonia, la ordinele lui Gnaeus Sicinius, şi 
să se opună debarcării romanilor. Regele însă, care începu să se 
îngrozească de întorsătura gravă pe care o luau evenimentele, 
se angajă în discuţii cu fostul consul Quintus Marius Philippus, cu 
care se afla în relaţii de ospitalitate, despre frivolitatea 
declaraţiei de război romane şi se lăsă convins de către acesta 
să amine atacul şi să încerce o nouă tentativă de pace la Roma. 
Senatul, după cum era de aşteptat, se mulţumi să răspundă prin 
expulzarea tuturor macedonenilor din Italia şi prin debarcarea 
legiunilor. Ce-i drept, senatorii vechii şcoli criticară „noua 
înţelepciune” a colegului lor şi viclenia neromană; scopul fusese 
însă atins şi iarna trecu fără ca Perseus să se fi mişcat. Cu atit 
mai aprig o folosiră diplomaţii romani pentru a-l priva pe 
Perseus de orice sprijin în Grecia. Puteau conta sigur pe ahei. 
Nici chiar partida patrioţilor, care nu era de acord cu acele 
mişcări sociale şi nu tindea spre țeluri mai înalte decit o 
neutralitate înţeleaptă, nu se gindea să se arunce în braţele lui 
Perseus; de altfel, aici ajunsese la putere partida de opoziţie 
care se ataşa necondiţionat Romei. Intr-adevăr, liga etoliană îi 
ceruse sprijin lui Perseus din cauza revoltelor interne; dar noul 
strateg Lykiskos, ales sub directa supraveghere a delegatului 
roman, era mai roman decit romanii înşişi. Partida filoromană îşi 
păstră  ascendentul şi în Tesalia.  Inşişi  beoţienii, deşi 
filomacedoneni de multă vreme şi în ciuda stării dezastruoase a 
finanţelor lor, nu se declarară, ca naţiune, în favoarea lui 
Perseus; totuşi, cel puţin două dintre oraşele lor, Haliartos şi 


Coroneia, se aliară cu Perseus din proprie iniţiativă. Întrucît, în 
urma reclamaţiei înaintate de către delegatul roman, guvernul 
beoţian îi dădu explicaţiile de rigoare, cel dintii declară că atunci 
se va vedea cel mai bine care dintre oraşe se pronunţă pentru 
romani şi care nu cînd fiecare în parte o va recunoaşte în faţa 
lui; după aceasta, confederaţia beoţienilor se destrămă de-a 
binelea. Nu este adevărat că marea operă a lui Epaminondas a 
fost distrusă de către romani; ea se prăbuşi de la sine, înainte ca 
romanii să se fi atins de ea, şi deveni astfel, într-adevăr, 
preludiul dezmembrării celorlalte ligi greceşti mai temeinic 
fondate. Cu contingentele oraşelor beoţiene favorabile Romei, 
delegatul roman Publius Lentulus a asediat Haliartos înainte de 
apariţia flotei romane în Marea Egee. Chalcis fu ocupată de 
către o garnizoană aheeană, ţinutul Orestis, de una epirotă, 
fortărețele din Dassaretae şi din Illyricum, de la graniţa vestică a 
Macedoniei, au fost înzestrate cu trupe ale lui Gnaeus Licinius şi, 
din momentul reluării navigaţiei, Larissa primi o garnizoană de 
2.000 de soldaţi. Perseus asista la toate acestea şi nu stăpinea 
nici o palmă de pămînt în afara propriului său teritoriu cînd, în 
primăvară sau, după calendarul oficial, în iunie, în anul 583 
(171), legiunile romane debarcară pe coasta occidentală. Nu 
putem fi siguri că Perseus ar fi găsit aliaţi de oarecare 
importanţă, chiar dacă ar fi etalat atita energie cîtă pasivitate 
dovedea în realitate; în aceste condiţii, el rămase, bineînţeles, 
singur, iar acele vaste tentative de propagandă nu dădură 
pentru moment nici un rezultat. Cartagina, Genthios al lliriei, 
Rhodos şi oraşele libere din Asia Mică, Bizanțul însuşi, pînă 
acum aşa de strîns legat de Perseus, le oferiră romanilor corăbii 
de război care au fost însă refuzate. Eumenes îşi mobiliză 
armata de uscat şi îşi pregăti corăbiile. Regele Ariarathes al 
Capadociei trimise ostatici la Roma fără ca senatul să-i fi cerut. 
Cumnatul lui Perseus, Prusias al II-lea, regele Bitiniei, rămase 
neutru. Nimeni nu se mişca în întreaga Grecie. Regele Siriei, 
Antiochos al IV-lea, numit, după uzanţele curţii, „Zeul, 
strălucitorul purtător al victoriei”, spre a-l deosebi de tatăl său 
„cel Mare”, acţionă, ce-i drept, însă numai pentru a cuceri din 
partea Egiptului, devenit absolut neputincios, ţinutul de coastă 
al Siriei. 

Dar, deşi Perseus se afla aproape singur, el era totuşi un 
adversar demn de luat în seamă. Armata sa număra 43.000 de 


soldaţi, dintre care 21.000 de falangişti şi 4.000 de călăreţi 
macedoneni şi traci, restul alcătuindu-se în principal din 
mercenari. Totalitatea forţelor romane din Grecia însuma 
aproximativ 30.000-40.000 de soldaţi italici şi, în plus, peste 
10.000 de soldaţi proveniţi din contingentele Numidiei, Liguriei, 
Greciei, Cretei şi mai ales Pergamului. La acestea se adăuga 
flota care totaliza numai 40 de corăbii cu punte, întrucît nu 
aveau de înfruntat o flotă inamică - Perseus, care fusese oprit 
prin tratatul cu Roma să construiască corăbii de război, îşi 
instală şantierele abia acum la Thessalonike; în schimb, aveau 
10.000 de soldaţi la bord, întrucît urmau să susţină mai ales 
asediile. Flota era comandată de către Publius Licinius Crassus. 
Acesta lăsă o divizie puternică în Iliria, cu misiunea de a ataca 
Macedonia de vest, în vreme ce el, conform uzanţei, se îndreptă 
cu forţa principală de la Apollonia spre Tesalia. Perseus nici nu 
se gîndi să stînjenească marșul dificil şi se mulţumi să invadeze 
Perhebia, ocupind fortărețele cele mai apropiate. El aşteptă 
inamicul la Ossa, iar prima ciocnire dintre cavaleria uşoară şi 
trupele uşoare se desfăşură în apropiere de Larissa. Romanii au 
suferit o înfrîngere categorică. Cotys a dispersat cavaleria italică 
cu cea tracică; Perseus cu cavaleria macedoneană a nimicit-o pe 
cea greacă; romanii au pierdut 2.000 de pedestraşi, 2.000 de 
călăreţi şi 600 de prizonieri şi au trebuit să se considere fericiţi 
că au putut să traverseze nestingheriţi Peneiosul. Perseus 
profită de victorie pentru a cere pace în aceleaşi condiţii pe care 
le obținuse Filip; el era chiar de acord să plătească aceeaşi 
sumă. Romanii au respins însă propunerile sale, întrucît nu 
încheiau niciodată pace în urma unei înfrîngeri, iar în cazul 
acesta un asemenea pas ar fi fost urmat în mod necesar de 
pierderea Greciei. Dar nepriceputul general roman nu ştia cum 
şi cînd să atace; armata se deplasă încoace şi încolo prin toată 
Tesalia fără să întreprindă o acţiune hotărită. Perseus ar fi putut 
prelua ofensiva; el a înţeles că romanii au un comandant 
incapabil şi că ezită; vestea despre strălucita victorie a armatei 
greceşti în prima bătălie se răspîndi ca un incendiu în întreaga 
Grecie. O a doua victorie ar fi putut provoca insurecția generală 
a partidei patriotice şi, prin începerea războiului de partizani, ar 
fi putut determina succese imprevizibile. Perseus însă, deşi bun 
soldat, nu era un general asemenea tatălui său; el se pregătise 
pentru un război de apărare, iar cînd evenimentele luară altă 


întorsătură, se simţi paralizat. Un succes nesemnificativ obţinut 
de către romani la Phalanna, într-o a două luptă de cavalerie îi 
folosi drept pretext pentru a reveni, după obiceiul oamenilor 
limitați şi încăpăţinaţi, la primul său plan de evacuare a Tesaliei. 
Acest pas era evident egal cu renunţarea la ideea unei insurecţii 
elene; ceea ce s-ar fi putut obţine totuşi printr-o altă strategie o 
demonstrează trecerea epiroţilor în tabăra adversă. Din acest 
moment, nu se mai întîmplă nimic semnificativ, nici în tabăra 
romană şi nici în cea macedoneană. Perseus l-a înfrînt pe regele 
Genthios, i-a pedepsit pe dardani şi i-a alungat pe tracii 
filoromani şi trupele pergamene din Tracia prin intermediu lui 
Cotys. Armata romană de vest a cucerit, în schimb, unele oraşe 
ilirice, iar consulul a eliberat Tesalia de garnizoanele 
macedonene şi s-a asigurat împotriva turbulenţilor etolieni şi 
acarnanieni prin ocuparea Ambraciei. Eroismul roman a fost 
suportat cel mai greu de cele două nefericite oraşe beoţiene 
care trecuseră de partea lui Perseus; cetatea Haliartos a fost 
luată cu asalt de către amiralul roman Gaius Lucretius, iar 
locuitorii au fost vînduţi ca sclavi; Coroneia, în ciuda capitulării, 
suferi aceeaşi soartă din partea consulului Crassus. Niciodată o 
armată romană nu arătase o disciplină mai delăsătoare, aşa 
cum făcuse aceasta, condusă de cei doi comandanţi. Ei au 
dezorganizat armata într-atita, încît noul consul al anului 584 
(170), Aulus Hostilius, nici nu se putea gîndi la manevre 
serioase, mai ales că noul amiral Lucius Hortensius se dovedi la 
fel de incapabil şi lipsit de scrupule ca şi predecesorul său. Flota 
acostă fără nici un succes lîngă oraşele maritime ale Traciei. 
Armata de vest, condusă de către Appius Claudius, avînd 
cartierul general la Lychnidos, în Dassaretae, suferi înfrîngere 
după înfrîngere; după ce o expediţie în interiorul Macedoniei se 
termină cu un dezastru complet, regele atacă la începutul iernii 
cu o armată de care nu mai avea nevoie la graniţa de sud, 
datorită nămeţilor care închideau toate trecătorile; el cuceri de 
la Appius o mulţime de localităţi şi luă un număr mare de 
prizonieri, inițiind tratative cu regele Genthios. Mai mult, reuşi 
să întreprindă o incursiune în Etolia, în timp ce Appius se lăsă 
înfrînt încă o dată de garnizoana unei cetăţi pe care o asediase 
în van. Armata romană principală întreprinse cîteva tentative de 
pătrundere în Macedonia, mai întîi peste Munţii Cambunii, apoi 
prin teritoriul Tesaliei; dar, slab organizate, au fost respinse 


amiîndouă de către Perseus. Consulul s-a ocupat în principal cu 
reorganizarea armatei, care era într-adevăr necesară, cu 
condiţia să fi fost făcută de un bărbat mai sever şi de un ofiţer 
cu renume. Lăsarea la vatră şi permisiile deveniseră bunuri de 
schimb, astfel încît diviziile nu erau niciodată cu efectivul 
complet; soldaţii erau încartiruiţi în timpul verii, iar cum ofiţerii 
furau fără scrupule, nici soldaţii nu se lăsau mai prejos; 
popoarele aliate erau învinuite în modul cel mai josnic; astfel, 
vina pentru umilitoarea înfrîngere de la Larissa a fost pusă pe 
seama  pretinsei trădări a cavaleriei etoliene şi, fapt 
nemaiîntilnit, ofiţerii au fost trimişi la Roma pentru a fi judecaţi; 
astfel, molosii din Epir au fost constrînşi să părăsească în mod 
deschis alianţa numai prin acuzaţii false; oraşele aliate au fost 
supuse la contribuţii de război ca şi cum ar fi fost cucerite, iar 
cînd au făcut apel la senatul roman, cetăţenii au riscat să fie 
executaţi sau vînduţi ca slavi - aşa s-a întîmplat la Abdera şi, 
asemănător, la Chalcis. Senatul interveni cu multă hotărire: 
ordonă eliberarea nefericiţilor coroneieni şi abderiţi şi le 
interzise magistraţilor romani să ceară contribuţii din partea 
aliaţilor fără permisiunea senatului. Gaius Lucretius a fost 
condamnat în unanimitate de către cetăţeni. Dar astfel de 
măsuri n-au putut schimba faptele; rezultatele acestor prime 
două campanii erau nule din punct de vedere militar, iar sub 
aspect politic însemnau o pată ruşinoasă pentru romani, ale 
căror succese extraordinare din Orient se datorau într-o măsură 
foarte mare virtuţii şi purității lor morale, în comparaţie cu 
excesele administraţiei elene. Dacă în locul lui Perseus ar fi 
comandat Filip, acest război ar fi debutat probabil cu nimicirea 
armatei romane şi cu abandonarea alianţei romane de către 
majoritatea elenilor; dar Roma a avut întotdeauna norocul de a 
fi întrecută în greşeli de către adversarii săi. Perseus se mulţumi 
să se fortifice în Macedonia, veritabilă fortăreață muntoasă în 
direcţia vestică şi sudică, ca într-un oraş asediat. 

Cel de-al treilea comandant suprem trimis de către Roma 
în Macedonia în anul 585 (169), Quintus Marcius Philippus, 
oaspetele onorabil al regelui amintit mai sus, nu era nicidecum 
la înălţimea dificilelor sarcini. El era ambițios şi întreprinzător, 
dar ca ofiţer era incapabil. Manevra sa hazardată de traversare 
a Olimpului prin defileul de la Lapathus, la vest de Tempe, lăsînd 
o garnizoană în urmă pentru a ţine în loc garnizoana trecătorii, 


în timp ce el îşi croia drum cu forţele principale prin nişte locuri 
prăpăstioase spre Herakleion, nu se poate scuza prin reuşita ei. 
Nu numai că o mînă de oameni hotăriţi i-ar fi putut bara drumul, 
încît nici nu s-ar mai fi putut gîndi la retragere, dar chiar şi după 
traversare el se afla faţă în faţă cu grosul armatei macedonene, 
în spatele său cu redutabila fortăreață de munte de la Tempe şi 
Lapathus, imobilizat pe o fişie îngustă de țărm, fără linie de 
aprovizionare şi fără posibilitatea de a furaja animalele, într-o 
poziţie la fel de disperată ca şi aceea din timpul primului său 
consulat, cînd se lăsase încercuit în trecătorile Liguriei care-i 
poartă de atunci numele. Insă, aşa cum prima dată fusese salvat 
accidental, a doua oară a fost salvat de incapacitatea lui 
Perseus. Ca şi cum n-ar fi putut concepe ideea de a se apăra 
împotriva romanilor altfel decît prin închiderea trecătorilor, 
văzîndu-i pe romani dincoace de acestea, el se considera în mod 
ciudat pierdut şi s-a refugiat în grabă la Pydna, dînd ordin să fie 
arse corăbiile, iar comorile să fie scufundate. Dar chiar şi 
această repliere voluntară a armatei macedonene nu l-a salvat 
pe consul din situaţia dificilă. Intr-adevăr, acesta înaintă fără a 
întîlni vreo rezistenţă, dar a trebuit să se întoarcă după patru 
zile de marş din cauza lipsei de alimente; întrucit şi regele se 
dezmetici, întorcîndu-se în grabă pentru a reocupa poziţiile 
abandonate, armata romană ar fi ajuns în mare pericol dacă 
invincibila Tempe n-ar fi capitulat la momentul potrivit şi n-ar fi 
oferit bogatele sale provizii inamicului. Prin aceasta, romanii îşi 
asigurară, ce-i drept, legătura cu sudul; dar şi Perseus se 
baricadase puternic în vechea sa poziţie, bine aleasă, de pe 
malul micului rîu Elpios şi opri de aici înaintarea romanilor. 
Astfel, armata romană a rămas pentru restul verii şi în timpul 
iernii blocată în colţul cel mai îndepărtat al Tesalei, iar dacă 
traversarea trecătorilor a constituit într-adevăr un succes, 
primul însemnat al acestui război, aceasta nu s-a datorat 
abilității generalului roman, ci nehotărîrii celui macedonean. 
Flota romană a încercat în zadar să cucerească Demetrias şi, în 
general, nu a obţinut nici un fel de rezultate. Corăbiile uşoare 
ale lui Perseus se aventurară cu îndrăzneală în mijlocul 
Cicladelor, escortară corăbiile cu grîu destinate Macedoniei şi 
capturară transporturile inamicului. La armata de vest, situaţia 
era şi mai alarmantă; Appius Claudius nu a putut să acţioneze 
cu divizia sa slăbită, iar contingentul cerut de către el din Ahaia 


n-a putut sosi din cauza invidiei consulului. La aceasta se 
adaugă faptul că Genthios se lăsase cumpărat de către Perseus 
care îi promisese o sumă mare de bani; el părăsi alianţa cu 
Roma şi-i întemniţă pe solii romani. După aceasta, 
parcimoniosul rege crezu de cuviinţă să nu-i mai plătească banii 
promişi, întrucît în urma acestora Genthios era obligat oricum să 
adopte făţiş o atitudine ostilă faţă de Roma în locul celei 
ambigue de pînă acum. În consecinţă, paralel cu războiul care 
dura deja de trei ani, era în desfăşurare un altul mai mic. De 
fapt, dacă Perseus ar fi putut să renunţe la aurul său, ar fi reuşit 
să creeze Romei inamici şi mai periculoşi. O armată celtă 
condusă de Clondicus - 10.000 de soldaţi călare şi tot atiţia 
pedeştri - se oferi să intre sub comanda sa în Macedonia; dar ei 
nu izbutiră să se înţeleagă în privinţa soldei. Şi în Elada spiritele 
se agitară din nou, aşa încît, cu puţină iscusinţă şi un tezaur 
plin, s-ar fi putut declanşa un război de gherilă; dar întrucît 
Perseus nu dorea să plătească, iar grecii nu făceau nimic 
gratuit, ţara a rămas liniştită. 

In sfîrşit, romanii se hotărîră să trimită omul potrivit în 
Grecia. Acesta era Lucius Aemilius Paullus, fiul consulului 
omonim care căzuse la Cannae; un bărbat dintr-o familie veche, 
cu avere puţină şi, în consecinţă, mai puţin norocos în comiţii 
decit pe cîmpul de bătălie ; acesta se distinse într-un mod 
strălucit în Spania şi mai ales în Liguria. În anul 586 (168), 
poporul l-a ales consul pentru a doua oară datorită meritelor 
sale, ceea ce constituia o raritate în epoca aceea. El era indicat 
din toate punctele de vedere: un excelent general de şcoală 
veche, exigent faţă de sine însuşi şi faţă de subordonați şi, în 
ciuda celor 60 de ani, încă agil şi viguros, un magistrat 
incoruptibil - „unul dintre puţinii romani ai acelor vremuri, căruia 
nu i se puteau oferi bani”, după cum ne relatează un 
contemporan -, un bărbat cu educaţie elenă care se folosi, chiar 
comandant suprem fiind, de ocazie pentru a călători prin Grecia 
şi pentru a-i admira operele de artă. Imediat după sosirea noului 
general în tabără, acesta dădu ordin ca Publius Nasica să 
cucerească prin surprindere defileul slab apărat de la Pythion; 
cu aceasta, inamicul a fost învăluit şi a trebuit să se retragă la 
Pydna. Aici, în ziua de 4 septembrie 586 (168), în 22 iunie, după 
calendarul iulian - o eclipsă lunară, pe care un ofiţer cunoscător 
o prevestise armatei, pentru a nu fi interpretată drept un semn 


nefast, ne oferă în cazul acesta un criteriu exact de datare -, 
avanposturile se încăierară din întîmplare cu ocazia adăpării 
cailor imediat după prînz; amîndouă părţile se hotăriră să se 
angajeze imediat în bătălia care fusese fixată, de fapt, pentru 
ziua următoare. Fără coif şi fără armură, bătrinul general îşi 
rindui el însuşi soldaţii. Abia stabiliţi pe poziţii, necruţătoarea 
falangă se năpusti asupra lor; generalul, care văzuse multe alte 
bătălii năprasnice, mărturisi mai tirziu că el însuşi se 
cutremurase. Avangarda romană se risipi, o cohortă pelignă a 
fost doborită la pămînt şi aproape exterminată, legiunile se 
repliară în grabă pînă cînd găsiră sprijin pe o colină, în imediata 
apropiere a taberei. Aici, Fortuna trecu de partea romanilor. 
Terenul denivelat şi urmărirea precipitată lărgiseră rîndurile 
falangei ; în cohorte izolate romanii pătrunseră în fiecare spaţiu 
liber, atacară din flanc şi din spate şi, întrucît cavaleria 
macedoneană, singura care ar fi putut să ofere sprijin, nu făcea 
decit să privească, fugind în curînd în masă, printre primii 
aflindu-se şi regele, soarta Macedoniei fu decisă în mai puţin 
timp de o oră. Cei 3.000 de falangişti de elită se lăsară 
măcelăriți pînă la ultimul om; era ca şi cum falanga, care dăduse 
la Pydna ultima mare bătălie, ar fi dorit să piară ea însăşi. 
infringerea a fost dezastruoasă; 20.000 de macedoneni zăceau 
pe cîmpul de bătălie, 11.000 căzură prizonieri. Războiul se 
terminase după 15 zile de cînd Paullus preluase conducerea 
operaţiunilor; întreaga Macedonie s-a predat în răstimp de două 
zile. Regele se refugie cu aurul său care însuma încă 6.000 de 
talanţi (10.000.000 de taleri) la Samothrake, însoţit fiind de 
cîţiva apropiaţi fideli. Dar, întrucît mai ucise pe unul dintre 
aceştia, pe Euandros din Creta, care urma să fie tras la 
răspundere pentru tentativa de omor asupra lui Eumenes, îl 
părăsiră şi pajii regali, şi ultimii săi prieteni. Pentru moment, a 
sperat că dreptul de azil îl va apăra, dar înţelese că se 
crampona de o nălucă. O încercare de a ajunge la Cotys eşuă. 
Astfel, a trimis o scrisoare senatului care însă n-a ajuns la 
destinaţie, întrucît el păstră titlul de rege. Şi-a recunoscut pînă 
la urmă destinul şi s-a predat romanilor fără condiţii, cu toţi 
copiii şi cu toate comorile sale, slugarnic şi plingînd, provocînd 
dezgust chiar şi învingătorilor. Cu bucurie reţinută şi meditind 
mai mult asupra vicisitudinilor sorții decît asupra prezentului 
succes, consulul îl primi pe cel mai ilustru prizonier pe care un 


general roman l-a adus vreodată la Roma. Perseus muri cîțiva 
ani mai tîrziu la Alba, lîngă Lacul Fucino, ca prizonier de stat; fiul 
său şi-a continuat viaţa în aceeaşi localitate, exercitînd meseria 
de scrib. Astfel a luat sfirşit regatul lui Alexandru cel Mare care 
îngenunchease şi elenizase Orientul, la 144 de ani după 
moartea sa. Pentru ca tragediei să nu-i lipsească finalul, războiul 
împotriva lui Genthios, „rege” al lliriei, a fost început şi terminat 
în 30 de zile de către pretorul Lucius Anicius; flota piraţilor a fost 
capturată, capitala Scodra cucerită, iar cei doi regi, moştenitorul 
Marelui Alexandru şi cel al lui Pleuratos, ajunseră la Roma, cot la 
cot, ca prizonieri. 

Senatul hotărî că pericolul, care se abătuse asupra Romei 
din cauza blindeţii deplasate a lui Flamininus, trebuia să fie 
înlăturat pentru totdeauna. Macedonia fu nimicită. În cadrul unei 
conferinţe ţinute la Amphipolis pe Strymon, comisia romană 
statuă dizolvarea statului unitar monarhic şi împărţirea lui în 
patru comunități  republicano-federative, modelate după 
structura confederaţiilor greceşti; cea de la Amphipolis, în 
ţinuturile orientale, cea de la Thessalonike împreună cu 
Peninsula Chalcidică, cea de la Pella, de-a lungul graniţei cu 
Tesalia, şi cea de la Pelagonia, în interiorul ţării. Alianţele 
matrimoniale între membri diferitelor confederaţii erau interzise, 
nimeni nu putea să fie proprietar în mai multe dintre ele. Toţi 
funcţionarii regali, precum şi fiii lor adulţi trebuiau să 
părăsească ţara şi să se aşeze în ltalia, sub ameninţarea cu 
moartea - romanii se temeau încă, pe drept, de convulsiile 
vechii  loialităţi. Dreptul public şi constituția consacrată 
rămîneau, de altfel, în vigoare; magistraţii erau desemnaţi 
bineînţeles prin alegeri comunale, iar în interiorul comunităţilor, 
ca şi în cadrul confederaţiilor, puterea a fost conferită celor 
nobili. N-au fost acordate confederaţiilor domeniile şi drepturile 
regale; de asemenea, li s-a interzis exploatarea minelor de aur 
şi de argint, sursa principală a bogăției naţionale. Cu toate 
acestea, în anul 596 (158) a fost permisă cel puţin exploatarea 
minelor de argint. Importul de sare şi exportul de lemn pentru 
construcţia de corăbii au fost, de asemenea, interzise. Impozitul 
funciar plătit pînă acum regelui a fost anulat, mărimea taxelor 
rămînînd la latitudinea confederaţiilor şi comunităţilor; dar 
acestea trebuiau să plătească Romei jumătate din vechiul 
impozit, după un etalon fixat o dată pentru totdeauna, constînd 


în 100 de talanţi (170.000 de taleri) în fiecare an. Întreaga ţară 
a fost dezarmată pentru totdeauna, fortăreaţa Demetrias a fost 
dărimată; numai la graniţa de nord urmau să rămînă unele 
puncte fortificate ca un sistem definitiv împotriva incursiunilor 
barbarilor. Dintre armele predate scuturile de aramă au fost 
trimise la Roma, celelalte au fost arse. Romanii îşi atinseseră 
scopul. La chemarea unor principi din vechea dinastie, 
Macedonia va mai ridica încă de două ori armele, dar ea a 
rămas fără istorie pînă în zilele noastre. Iliria a fost tratată într- 
un mod asemănător. Regatul lui Genthios a fost împărţit în trei 
stătuleţe independente; chiar proprietarii plăteau jumătate din 
vechiul impozit funciar noilor lor stăpîni, exceptind oraşele care 
trecuseră de partea romanilor şi care se vor bucura, în 
consecinţă, de scutirea de impozite - o excepţie pentru care nu 
existau motive în Macedonia. Flota piraţilor iliri a fost confiscată 
şi donată comunităţilor greceşti mai mari de pe ţărmul adriatic. 
Necazurile continue pe care ilirii le creaseră vecinilor prin 
corsarii lor au fost astfel reprimate pentru mult timp. Cotys al 
Traciei, dificil de pedepsit şi care putea să fie de folos în viitor 
împotriva lui Eumenes, a fost iertat şi i s-a eliberat fiul căzut 
prizonier. In felul acesta, problemele din nord au fost 
reglementate, iar Macedonia a fost, în fine, eliberată de jugul 
monarhiei; într-adevăr, Grecia era mai liberă ca niciodată 
nicăieri nu mai exista vreun rege. 

Romanii nu se mulţumiră însă numai cu îngenuncherea 
Macedoniei. Senatul se hotărî să neutralizeze o dată pentru 
totdeauna toate statele elene, fie ele prietene sau ostile, şi să le 
reducă pe toate la aceeaşi umilă dependenţă. Politica în sine ar 
putea să fie justificată; dar modalitatea în care a fost aplicată, 
îndeosebi în cazul statelor clientelare greceşti, a fost nedemnă 
pentru o mare putere şi demonstrează că epoca Fabiilor şi 
Scipionilor luase sfîrşit. Statul care a suferit cel mai mult din 
cauza acestei schimbări de poziţie a fost regatul Attalizilor, creat 
şi protejat de către Roma pentru a ţine Macedonia la respect şi 
care acum, după nimicirea Macedoniei, nu-şi mai avea rostul. N- 
a fost nicidecum uşor să se găsească pentru înțeleptul şi 
prudentul Eumenes un pretext plauzibil pentru a-l priva de 
situaţia sa privilegiată şi a-l lăsa să cadă în dizgrație. Deodată, 
aproximativ în perioada în care romanii se aflau în tabăra de la 
Herakleion, se iviră zvonuri ciudate în legătură cu regele: că s-ar 


afla în relaţii secrete cu Perseus; că flota sa ar fi dispărut dintr- 
odată; că pentru neparticiparea sa la campanie i s-ar fi fost 
oferit 500 de talanţi, iar pentru medierea păcii 1.500, tratatul 
eşuînd numai din cauza zgiîrceniei lui Perseus. În ceea ce 
priveşte flota pergamenă, regele se îndreptă cu aceasta spre 
patrie, după ce îi adusese omagiile sale consulului şi după ce 
flota romană ocupase posturile de iarnă. Zvonul despre corupţie 
este, cu certitudine, o poveste comparabilă cu plăsmuirile 
gazetăreşti actuale, întrucît bogatul, isteţul şi perseverentul 
Attalid, care determinase practic ruptura dintre Roma şi 
Macedonia prin călătoria sa din anul 582 (172), fiind, din 
această cauză, cît pe ce să fie asasinat de către bandiții lui 
Perseus, nu putea, în momentul în care fuseseră învinse 
dificultăţile principale ale războiului, de al cărui final el nu s-a 
îndoit, de altfel, niciodată, să-şi vîndă partea din pradă pentru 
cîţiva talanţi asasinului său şi să abandoneze efortul atitor ani în 
schimbul acestei mizerabile compensaţii. Aceasta este nu numai 
o minciună, ci una grosolană. In mod sigur, nu s-a găsit nici o 
dovadă, în documentele lui Perseus sau aiurea, întrucit nici 
măcar romanii nu se încumetaseră să dea glas acestei acuzaţii. 
Dar scopul lor fusese atins. Intenţiile lor se revelară în 
comportamentul conducătorilor romani faţă de Attalos, fratele 
lui Eumenes care comandase trupele auxiliare pergamene în 
Grecia. Bravul şi credinciosul camarad a fost primit la Roma cu 
braţele deschise şi îndemnat să nu ceară pentru fratele său, ci 
pentru el însuşi un regat propriu, pe care senatul i-l va acorda 
cu dragă inimă. Attalos nu ceru altceva decît Aenos şi Maroneia. 
Senatul, crezind că aceasta nu este decit o cerere preliminară, îi 
dădu curs cu cea mai mare politeţe. Cînd el însă părăsi Roma 
fără a fi ridicat alte pretenţii, iar senatul îşi dădu seama că 
familia regală pergamenă nu se comporta după cutumele 
caselor princiare, Aenos şi Maroneia fură declarate oraşe 
independente. Pergamenii nu primiră nici o palmă de pămînt din 
prada macedoneană; dacă, după înfrîingerea lui Antiochos, 
aparențele mai fuseseră păstrate faţă de Filip, romanii doreau 
acum să rănească şi să umilească. Se pare că în această 
perioadă senatul a declarat Pamfilia, pînă atunci disputată între 
Eumenes şi Antiochos, independentă. Avu loc însă un eveniment 
cu mult mai important; galatii, pînă atunci aflaţi sub stăpînirea 
lui Eumenes, după ce acesta îi alungase din Galatia pe regele 


Pontului prin forţa armelor şi îl constrînsese prin tratatul de pace 
la promisiunea de a nu mai întreţine relaţii cu căpeteniile galate, 
se răzvrătiră împotriva lui Eumenes, bazindu-se neîndoielnic pe 
tensiunile existente între Eumenes şi romani - dacă nu cumva 
au fost instigaţi chiar de către aceştia -, îi invadară regatul, 
punîndu-l în mare primejdie. Eumenes reclamă medierea 
romanilor; delegatul roman, deşi era de acord cu aceasta, 
considera totuşi că armata pergamenă, comandată de către 
Attalos, n-ar trebui să-l însoţească, întrucit i-ar indispune pe 
barbari. În mod ciudat, el nu rezolvă nimic, ba chiar povesti la 
întoarcere că intervenţia sa i-a îndirjit de-a binelea pe barbari. 
Nu după mult timp, independenţa galatilor a fost recunoscută 
oficial şi garantată de către senat. Eumenes se hotărî să se 
deplaseze în persoană la Roma pentru a-şi pleda cauza. Atunci, 
senatul hotărî dintr-odată, ca şi cum ar fi avut mustrări de 
conştiinţă, ca regilor să le fie interzisă deplasarea la Roma şi îi 
trimise la Brundisium un cvestor să-i comunice acest decret 
senatorial, să-l întrebe care-i sînt doleanţele şi să-i sugereze că 
plecarea sa grabnică ar fi mai de dorit. Regele rămase multă 
vreme pe gînduri; în sfîrşit, spuse că nu doreşte nimic şi se 
îmbarcă din nou. El sesizase adevărul; epoca confederaţiilor pe 
jumătate puternice şi pe jumătate libere se terminase; începuse 
cea de supunere neputincioasă. 

Rhodienii au fost trataţi într-un mod asemănător. Poziţia 
lor era deosebit de avantajoasă; ei nu se aflau într-o alianţă 
propriu-zisă cu romanii, ci în relaţii de prietenie şi egalitate care 
nu-i împiedicau să încheie alianţe de orice fel şi nu-i obligau să 
trimită romanilor contingente la cerere. Această ultimă 
circumstanţă a constituit probabil cauza pentru care înţelegerea 
lor cu Roma era tulburată de citva timp. Primele disensiuni cu 
Roma se născură în urma revoltei licienilor care fuseseră lăsaţi 
în seama rhodienilor după înfrîngerea lui Antiochos. Stăpinii 
tiranici îi tratau din anul 576 (178) cu cruzime, reducîndu-i în 
sclavie ca şi cum ar fi fost supuşi răzvrătiți; aceştia afirmau însă 
că n-ar fi supuşi, ci aliaţi ai rhodienilor, şi reuşiră să facă astfel 
încît această opinie să prevaleze în senatul roman care fusese 
invitat să clarifice clauza îndoielnică a tratatului de pace. 
Probabil că la aceasta contribuise în principal mila justificată 
faţă de aceşti oameni oprimaţi; romanii nu interveniră, lăsînd ca 
această vrajbă să-şi urmeze cursul, ca şi în cazul multor 


disensiuni elene. Cînd izbucni războiul cu Perseus, rhodienii, 
aidoma tuturor grecilor pătrunzători, îl acceptaseră cu regret şi-l 
blamaseră mai ales pe Eumenes ca instigator, astfel încît 
solemna ambasadă a acestuia n-a fost primită la sărbătorile lui 
Helios din Rhodos. Dar în ciuda a toate, ei au păstrat aceeaşi 
fidelitate faţă de Roma şi au împiedicat acapararea puterii de 
către partida macedoneană, existentă şi aici ca pretutindeni; 
permisiunea de a importa cereale din Sicilia, acordată în anul 
585 (169), dovedeşte perpetuarea bunelor relaţii cu Roma. Pe 
neaşteptate, cu puţin timp înainte de bătălia de la Pydna, 
ambasadorii rhodieni au sosit în cartierul general roman şi în 
senat, explicînd că rhodienii nu vor mai suporta acest război 
care le ruina comerţul cu Macedonia şi le afecta veniturile din 
taxele portuare şi că vor declara război acelei părţi care ar 
refuza să încheie pacea; în scopul, acesta ei au încheiat deja o 
alianţă cu Creta şi cu oraşele Asiei. Multe ciudăţenii se pot 
petrece într-o republică guvernată de adunări populare, dar 
această intervenţie nebunească a unui oraş comercial, care a 
putut să fie hotărită la Rhodos abia după ce se aflase de 
căderea trecătorii de la Tempe, necesită o explicaţie mai 
detaliată. Cheia misterului trebuie căutată în aserţiunea 
documentată potrivit căreia consulul Quintus Marcius, acel 
meşter al „diplomaţiei de modă nouă”, l-ar fi copleşit pe 
delegatul rhodian Agepolis cu favoruri nenumărate şi l-ar fi 
îndemnat, în particular, să  medieze pacea. Vanitatea 
republicană şi buna-credinţă şi-au adus şi ele contribuţia; 
rhodienii îşi închipuiau că romanii au pierdut toate speranţele de 
victorie şi ar fi preluat cu plăcere rolul de mediatori între patru 
mari puteri; intrară deci în relaţii cu Perseus; delegaţii rhodieni 
cu simpatii macedonene dezvăluiseră mai mult decit ar fi trebuit 
şi iată că se închisese capcana. Senatul, care neîndoielnic nu 
era informat în detaliu despre aceste intrigi, ascultă ciudata 
veste cu indignarea cuvenită şi se bucură de buna ocazie oferită 
spre umilirea acestei orgolioase cetăţi comerciale. Un pretor 
belicos a mers aşa de departe încît a propus poporului chiar 
declaraţia de război împotriva Rhodosului. În van delegaţii 
rhodieni conjurară senatul în genunchi să nu uite prietenia de 
140 de ani din cauza acestei unice ofense; în van trimiseră pe 
eşafod sau la Roma căpeteniile partidei macedonene; în van 
trimiseră o coroană masivă de aur drept recunoştinţă pentru 


abandonarea declaraţiei de război. Ce-i drept, onestul Cato 
demonstră că rhodienii nu comiseseră practic nici o crimă şi 
întrebă dacă romanii doreau să înceapă cu pedepsirea dorințelor 
şi gîndurilor şi dacă popoarele puteau fi acuzate de teama că 
romanii îşi vor putea permite orice, atunci cînd nu se vor mai 
teme de nimeni. Vorbele şi avertismentele sale au fost însă 
zadarnice. Senatul le luă rhodienilor teritoriile de pe continent 
care le aduceau anual 120 de talanţi (200.000 de taleri). Lovituri 
şi mai distrugătoare au fost îndreptate împotriva comerţului 
rhodian. Deja interdicţia importului de sare şi a exportului de 
lemn pentru construcţia de corăbii din Macedonia pare să fi fost 
îndreptată împotriva Rhodosului. Comerţul rhodian a fost afectat 
şi mai direct prin proclamarea Delosului ca port liber; veniturile 
din taxele portuare rhodiene, care aduseseră pînă atunci anual 
un milion de drahme (280.000 de taleri), au scăzut în scurt timp 
la 150.000 de drahme (43.000 de taleri). Astfel, rhodienii au fost 
paralizaţi în manifestarea libertăţii lor şi, prin aceasta, în 
temerara şi liberala lor politică comercială, iar statul începu să 
decadă. Însăşi alianţa cerută a fost refuzată la început şi 
reînnoită abia după rugăminţi repetate (590, 164). Cretanii, la 
fel de culpabili, dar lipsiţi de putere, au scăpat cu admonestări 
dure. 

În cazul Siriei şi Egiptului, romanii au putut să acţioneze 
într-un mod mai simplu. Între aceste două state izbucnise un 
război, obiectul neînțelegerilor fiind, din nou, Coelesiria şi 
Palestina. După opinia egiptenilor, aceste provincii fuseseră 
cedate Egiptului prin căsătoria Cleopatrei a Siriei; această 
afirmaţie era negată de curtea de la Babilon care stăpinea, de 
fapt, asupra acestora. După toate aparențele, vrajba a fost 
determinată de stipulaţiile referitoare la zestrea care includea 
impozitele cetăților din Coelesiria, iar dreptatea se afla de 
partea Siriei; declanşarea războiului a fost ocazionată de 
moartea Cleopatrei, în anul 581 (173), întrucît aceasta a pus 
capăt, cel mai tirziu acum, plătirii impozitelor. Războiul pare să 
fi fost început de către egipteni, dar şi regele Antiochos 
Epiphanes a îmbrăţişat cu plăcere prilejul reluării ţelului 
tradiţional al politicii Seleucizilor, acela de a ocupa Egiptul, în 
timp ce romanii se aflau ocupați în Macedonia. Urma să fie 
pentru ultima oară. Fortuna îi suridea. Noul rege al Egiptului, 
Ptolemaeos al IV-lea Philometor, fiul acelei Cleopatra, abia 


depăşise virsta copilăriei şi era rău sfătuit; în urma unei mari 
victorii de la graniţa siro-egipteană, Antiochos putu să pătrundă, 
în acelaşi an în care legiunile romane au debarcat în Grecia 
(583, 171), pe teritoriul nepotului său : în curînd şi acesta se va 
afla în puterea sa. Lucrurile luară o asemenea întorsătură, încît 
păru că Antiochos doreşte să pună stăpinire asupra întregului 
Egipt în numele lui Philometor; din această cauză, Alexandria îi 
închise porţile. Îl detronă pe Philometor şi îl proclamă în locul 
său drept rege pe Euergetes al Il-lea sau „cel Gras”, fratele lui 
mai tînăr. Tulburări în regatul său îl rechemară pe regele sirian 
din Egipt; cînd se întoarse, cei doi fraţi se împăcaseră deja, iar 
Antiochos continuă războiul împotriva amîndurora. În momentul 
în care se afla în faţa Alexandriei, la puţin timp după bătălia de 
la Pydna (586, 168), sosi delegatul roman Gaius Popillius, un 
bărbat aspru şi necioplit, şi îi înmînă din partea senatului ordinul 
de a abandona toate cuceririle şi de a evacua Egiptul într-un 
răstimp anume. Regele ceru timp de gindire; însă fostul consul 
trasă un cerc în jurul său şi-l sili să se pronunţe înainte de a păşi 
în afara cercului. Antiochos răspunse că se conformează şi plecă 
spre reşedinţa sa, pentru a sărbători ca „Zeu şi strălucitorul 
aducător de victorie” înfrîngerea Egiptului după obiceiul roman 
şi pentru a parodia astfel triumful lui Paullus. Egiptul se supuse 
de bunăvoie clientelei romane, dar şi regii Babilonului 
abandonaseră cu aceasta ultima lor tentativă de a-şi păstra 
independenţa faţă de Roma. Ca şi Macedonia în cazul războiului 
lui Perseus, Seleucizii întreprinseră în cel din Coelesiria o 
tentativă identică şi, de asemenea, zadarnică pentru 
recîştigarea puterii lor de odinioară; dar este semnificativ pentru 
diferența dintre cele două regate că, în primul caz au decis 
legiunile, iar în cel ce-al doilea, cuvintele neîndurătoare ale unui 
diplomat. 

În Grecia propriu-zisă, unde cele două oraşe beoţiene îşi 
ispăşiseră vina într-un mod destul de dureros, mai rămăseseră 
de pedepsit molosii, aliaţi ai lui Perseus. Acţionind în 
conformitate cu un ordin secret al senatului, Paullus lăsă ca într- 
o singură zi să fie prădate 70 de localităţi din Epir şi le vîndu 
apoi locuitorii, în număr de 150.000, ca sclavi. Din cauza 
atitudinii lor ambigue, etolienii pierdură Amphipolis, iar 
acarnanienii, Leucas, în timp ce atenienii, care nu încetară să 
joace rolul poetului-suplicant al lui Aristophanes, nu numai că 


obţinură Delos şi Lemnos, dar nu se ruşinară să ceară şi locul 
pustiu de la Haliartos care le-a şi fost acordat. Astfel, se făcuse 
ceva pentru Muze, dar mai trebuia să se facă destul pentru 
Justiţie. Fiecare oraş avea un partid macedonean ; în felul 
acesta, începură în toată Grecia procesele pentru înaltă trădare. 
Cei care serviseră în armata lui Perseus au fost executaţi pe loc; 
cei care fuseseră compromişi de documentele regelui sau de 
declaraţiile adversarilor politici, care se îmbulzeau pentru a 
denunța, erau trimişi la Roma; în această meserie s-au 
evidenţiat aheanul Kallikrates şi etolianul Lykiskos. În felul 
acesta, cei mai eminenţi patrioţi din Tesalia, Etolia, Acarnania şi 
Lesbos au fost îndepărtați din ţara lor natală; înainte de toate, 
au fost deportaţi peste o mie de ahei, urmărindu-se nu atit 
judecarea, cît mai ales dezarmarea puerilei opoziții a grecilor. 
Aheilor, care, după obiceiul lor, nu se liniştiră pînă cînd nu 
obţinură răspunsul pe care-l intuiau, senatul, plictisit de 
rugăminţile nesfirşite pentru începerea instrucției, le declară în 
fine, fără ocolişuri, că oamenii vor rămîne în Italia pînă la noi 
ordine. Ei au fost internaţi în oraşele din interior şi trataţi 
mulţumitor, însă tentativele de evadare au fost pedepsite cu 
moartea; asemănătoare trebuie să fi fost situaţia foştilor 
magistrați aduşi din Macedonia. Acest expedient, oricît de 
violent ar fi fost, era totuşi cel mai suportabil în situaţia dată, iar 
turbulenţii greci ai partidului roman erau foarte nemulţumiţi că 
decapitarea era prea rar aplicată. Din această cauză, Lykiskos 
crezu de cuviinţă că masacrarea în timpul adunării a 500 dintre 
bărbaţii cei mai de vază ai partidului patriotic etolian ar fi bine- 
venită; comisia romană, care avea nevoie de acest om, închise 
ochii asupra acestei fapte şi reprobă numai folosirea soldaţilor 
romani pentru îndeplinirea cutumei elene. Se poate presupune 
că ea a instituit acel sistem de internare în Italia tocmai pentru a 
preveni asemenea grozăvii. Întrucît în întreaga Grecie nu exista 
vreo putere comparabilă cu aceea Rhodosului sau Pergamului, 
erau inutile alte acţiuni de umilire, iar măsurile au fost luate 
numai în numele justiţiei - fireşte, a celei romane - şi numai 
pentru îndeplinirea celor mai scandaloase şi mai evidente 
răbufniri ale vrajbei dintre partide. 

Astfel, toate statele elenistice au intrat cu desăvirşire în 
clientela romană, iar întregul imperiu al lui Alexandru cel Mare a 
revenit comunităţii romane, ca şi cum Oraşul ar fi devenit 


moştenitorul moştenitorilor acestuia. Din toate părţile soseau la 
Roma regi şi ambasade pentru a-şi prezenta omagiile şi s-a 
văzut limpede că niciodată linguşirea nu poate fi mai abjectă 
decit atunci cînd regii înşişi se găsesc în anticameră. Regele 
Massinissa, care renunţase să se prezinte personal numai 
fiindcă i se interzisese în mod categoric, declară prin fiul său că 
el se consideră numai posesorul regatului său, adevărații 
proprietari ai acestuia fiind romanii, şi că se va mulţumi 
întotdeauna cu ceea ce îi va fi cedat. Aceste cuvinte cel puţin 
corespundeau adevărului, însă Prusias, regele Bitiniei, care 
trebuia să-şi ispăşească neutralitatea, a cîştigat laurii în această 
întrecere a linguşirii; cînd a fost condus în senat, el a căzut cu 
faţa la pămînt şi i-a omagiat pe „zeii salvatori”. Întrucît se 
umilise atit de mult - va spune Polybios -, i se răspunse politicos 
şi i se dărui flota lui Perseus. Momentul pentru asemenea omagii 
era cel puţin bine ales. Începînd cu bătălia de la Pydna, Polybios 
consideră supremaţia universală romană ca fiind desăvirşită. 
Aceasta a fost într-adevăr ultima bătălie; toate celelalte lupte de 
mai tîrziu vor fi rebeliuni sau războaie împotriva unor popoare 
care se aflau în afara ariei civilizaţiei greco-romane, împotriva 
aşa-numiţilor barbari. Intreaga lume civilizată va recunoaşte de 
acum încolo senatul roman ca instanţă supremă, ale cărei 
comisii decideau, pînă la urmă, peste regi şi popoare, iar pentru 
învăţarea limbii vor zăbovi la Roma prinți şi nobili tineri străini. 
O tentativă serioasă şi categorică de a se debarasa de această 
stăpiînire a fost întreprinsă de fapt numai o singură dată de către 
marele Mithridates al Pontului. Concomitent, bătălia de la Pydna 
marchează ultima perioadă în care senatul a mai respectat 
maxima de stat de a nu prelua, dacă era posibil, posesiuni şi 
garnizoane dincolo de mările italice, ci de a ţine în friu 
nenumăratele state clientelare printr-o simplă supremație 
politică. Aşadar, acestea nu aveau voie nici să se destrame din 
cauza slăbiciunii sau anarhiei lor, cum se întîmplase totuşi în 
Grecia, nici să evolueze din poziţia lor semiliberă spre o 
independenţă deplină, aşa cum încercase, nu fără un oarecare 
succes, Macedonia. Nici un stat nu trebuia să piardă cu 
desăvirşire, dar, de asemenea, nici unul nu trebuia să renască 
prin propriile forţe; din această cauză, deseori, inamicul învins 
se bucura, din partea diplomaților romani, de un tratament egal, 
dacă nu preferenţial, faţă de cel aplicat aliaţilor fideli, iar 


învinsul era repus în drepturi, în timp ce aceia care-şi făcuseră 
singuri dreptate erau umiliţi; etolienii, Macedonia după războiul 
asiatic, Rhodos, Pergamul au trăit această experienţă. Acest rol 
de protector nu numai că a devenit incomod, atît pentru stăpîn, 
cît şi pentru supuşi, dar şi protectoratul roman cu ingrata lui 
muncă de Sisif care reîncepea veşnic de la capăt, se dovedi 
lipsit de trăinicie. Începuturile unei modificări de sistem şi ale 
unei adversităţi crescînde din partea Romei în a tolera alături de 
ea chiar şi numai state mijlocii independente se profilează cu 
claritate după bătălia de la Pydna prin nimicirea monarhiei 
macedonene. Intervenţiile, tot mai frecvente şi tot mai 
necesare, în treburile interne ale micilor state greceşti cu 
proasta lor guvernare şi anarhia lor politică şi socială, 
dezarmarea Macedoniei, unde graniţa de nord necesita într- 
adevăr o cu totul altă apărare decit o simplă linie de posturi, în 
fine, introducerea impozitului funciar perceput de către Roma în 
Macedonia şi Illyricum constituie începuturile  apropiatei 
transformări a statelor clientelare în state supuse ale Romei. 
Dacă, în concluzie, aruncăm o privire asupra evoluției 
parcurse de Roma de la unificarea Italiei pînă la dezmembrarea 
Macedoniei, stăpînirea universală romană nu apare nicidecum 
ca un plan gigantic, proiectat şi înfăptuit datorită unei sete 
infinite de creştere teritorială, ci ca un rezultat care s-a impus 
guvernului roman fără voința sa, ba chiar împotriva acesteia. 
Ce-i drept, opinia contrară se naşte de la sine - Sallustius îi 
atribuie pe drept lui Mithridates cuvintele că războaiele Romei 
cu triburi, republici şi regi ar fi izvorit toate din aceeaşi 
străveche cauză, pofta insaţiabilă de mărire şi de îmbogăţire; 
dar s-a greşit cînd această judecată, determinată de pasiune şi 
de succes, a fost răspîndită ca o realitate istorică. Din orice 
analiză temeinică reiese cu evidenţă că, în toată perioada 
aceasta, guvernul roman nu dorea şi nu rivnea altceva decit 
suveranitatea asupra Italiei, că nu viza altceva decit să nu aibă 
vecini prea puternici în apropiere şi că - nu din motive de 
umanitate faţă de învinşi, dar din intuiţia corectă de a nu 
permite ca nucleul imperiului să fie sufocat de către învelişul 
său - s-a opus cu adevărat să atragă în cercul clientelei sale mai 
întîi Africa, apoi Grecia şi, în fine, Asia, pînă în momentul în care, 
pentru fiecare caz în parte, circumstanţele au impus sau se 
părea că impun lărgirea sferei de acţiune drept cea mai potrivită 


alternativă. Romanii au afirmat întotdeauna că nu ar duce o 
politică de cucerire şi că ei au fost întotdeauna cei atacati; 
aceasta este totuşi mai mult decit o frază goală. Ei au fost de 
fapt cei împinşi la toate marile războaie - cu excepţia celui din 
Sicilia -, la cel cu Hannibal şi cu Antiochos, ca şi la cel cu Filip 
sau Perseus, fie de un atac direct, fie de o tulburare profundă a 
relaţiilor politice existente; de aceea, au fost de obicei surprinşi 
de izbucnirea ostilităţilor. Este suficient de evident faptul că, 
după victorie, nu au dat dovadă de moderație, ceea ce ar fi 
servit cel mai bine propriilor interese în ltalia, că menţinerea 
Spaniei, preluarea protectoratului asupra Africii, dar mai ales 
planul aproape pueril de a acorda grecilor de pretutindeni 
libertatea au fost grave erori faţă de politica italică. Cauzele 
rezidă însă, în parte, în teama oarbă faţă de Cartagina, în parte, 
în entuziasmul şi mai orb faţă de eliberarea grecilor; în această 
epocă, romanii au demonstrat o poftă de cucerire atit de 
scăzută, încît pare mai verosimilă teama înţeleaptă în faţa 
consecinţelor cuceririlor. Pretutindeni, politica romană n-a fost 
concepută de o singură minte gigantică moştenită de generaţiile 
care au urmat, ci a fost politica unei destoinice adunări de 
consilieri, care a avut mult prea puţin simţ pentru măreţele 
combinaţii şi mult prea mult din instinctul sănătos de 
conservare a propriei comunităţi pentru a zămisli planuri în 
genul celor ale lui Caesar sau Napoleon. Dominația universală a 
Romei rezidă, în ultimă instanţă, în evoluţia politică a Antichității 
în general. Lumea antică nu cunoştea echilibrul naţiunilor, şi de 
aceea, fiecare naţiune care obținuse unitatea în interior tindea 
fie să-şi supună vecinii, precum statele elene, fie să-i slăbească, 
ceea ce conducea pînă la urmă tot la cucerire. Egiptul a fost 
poate unica mare putere a Antichității care a urmărit 
consecvent stabilirea unui sistem de echilibru; un altul a fost 
urmărit de către Seleukos şi Antigonos, Hannibal şi Scipio; dacă 
ne încearcă, poate, melancolia gîndindu-ne că toate celelalte 
naţiuni talentate şi cu o strălucită civilizaţie ale Antichității au 
trebuit să piară pentru îmbogățirea uneia singure şi că toate par 
să fi apărut numai pentru a contribui la mărirea şi, implicit, la 
decăderea Italiei, atunci justiţia istorică trebuie să recunoască 
faptul că acestea n-au fost rezultatele superiorității militare a 
legiunii asupra falangei, ci ale evoluţiei necesare a relaţiilor 
dintre popoare în Antichitate, în general, astfel încît decizia nu 


poate fi atribuită simplei întîmplări, ci împlinirii destinului 
inevitabil şi, în consecinţă, suportabil. 


Capitolul XI 
Guvernul şi guvernaţii 


Căderea partidei aristocratice nu a însemnat nicidecum 
dispariţia caracterului aristocratic al guvernului roman. Mai sus 
(p. 217), s-a arătat că partida plebeilor a avut de la început 
acelaşi caracter, poate chiar şi mai pronunţat decit patriciatul, 
întrucît, dacă vechii cetăţeni au beneficiat de egalitatea 
necondiționată în drepturi, noua constituţie se baza, dimpotrivă, 
pe opoziţia dintre familiile senatoriale, învestite cu drepturi şi 
avantaje cetăţeneşti, şi masa celorlalţi cetăţeni. Odată cu 
înlăturarea partidei aristocratice şi instaurarea egalităţii civile, s- 
au format, aşadar, o nouă aristocrație şi opoziţia 
corespunzătoare acesteia; mai sus (p. 218) am expus cum noua 
aristocrație s-a grefat pe cea veche, distrusă, şi cum, decurgind 
de aici, primele acte ale noii partide a progresului s-au contopit 
cu ultimele eforturi ale vechii partide a stărilor. Inceputurile 
formării acestor partide aparţin, în concluzie, secolului al V-lea, 
iar cristalizarea lor abia celui următor. Dar nu numai că această 
evoluţie internă a fost, într-un fel, acoperită de zgomotele 
marilor războaie şi triumfuri, ci chiar etapele ei se sustrag 
analizei noastre mai mult decit oricare altele din istoria romană. 
Formarea noii aristocrații a fost asemenea stratului de gheaţă ce 
se extinde la suprafaţa fluviului, cuprinzîndu-l tot mai mult; tot 
astfel, noul partid al progresului s-a dezvoltat ca şi curentul ce 
se pierde în străfunduri pentru a reapărea mai tirziu. Trăsăturile 
particulare, foarte sporadice în sine, ale acestei mişcări duble şi 
contradictorii, care încă nu se înfăţişează cu iminenţa unei 
catastrofe, sînt foarte dificil de rezumat într-o viziune istorică 
generală. Dar apusul libertăţii comunale anterioare şi germenii 
viitoarelor revoluţii aparţin acestei epoci, iar descrierea ei, ca şi 
dezvoltarea Romei în ansamblu, rămîne lacunară dacă nu 
reuşim să prezentăm clar adevărata grosime a stratului de 
gheaţă şi să sugerăm, prin înfricoşătoarele lui răbufniri şi 
bubuituri, gravitatea viitoarei catastrofe. 

Nobilimea romană se ataşează şi prin unele aspecte 
formale de instituţiile mai vechi, ale epocii patriciatului. Foştii 
magistrați supremi ordinari ai republicii nu numai că s-au 


bucurat dintotdeauna de onoruri mai mari, dar au avut de la 
început anumite privilegii onorifice. Cel mai vechi dintre acestea 
a fost, neîndoielnic, acela potrivit căruia descendenţii lor aveau 
dreptul să plaseze de-a lungul peretelui pe care era reprezentat 
arborele genealogic efigiile de ceară ale iluştrilor lor strămoşi şi 
să le poarte în timpul funeraliilor membrilor de familie (p. 207); 
trebuie să ne reamintim însă că venerarea imaginii era 
considerată, în concepţia italo-elenă, nerepublicană, motiv 
pentru care poliţia de stat romană nu permitea expunerea 
efigiei persoanelor în viaţă şi supraveghea cu severitate efigiile 
celor decedați. La aceasta se adaugă diverse prerogative 
exterioare ale unor asemenea magistrați şi ale urmaşilor lor, 
garantate prin lege sau prin cutumă: tivul de purpură de pe 
tunică, inelul de aur al bărbaţilor, harnaşamentele bătute în 
argint ale adolescenților, tivul de purpură de pe togă şi 
medalionul de aur al băieţilor - lucruri mărunte, dar importante 
într-o societate în care egalitatea civilă era conservată chiar în 
trăsăturile ei exterioare cu o asemenea severitate (p. 217), încit, 
chiar în timpul războiului lui Hannibal, un cetăţean a fost mult 
timp ţinut în închisoare, deoarece, contrar legilor, se înfăţişase 
în public cu o coroană de trandafiri pe cap. Aceste distincţii 
trebuie să fi existat, în majoritatea lor, încă din perioada 
patriciatului, iar atita timp cît în sînul acestuia se făcuse 
deosebire între familii mai nobile şi mai puţin nobile, au servit 
probabil celor dintii ca semne distinctive exterioare; ele au 
primit însă o semnificaţie politică numai după modificarea 
constituţiei din anul 387 (367) prin care familiile plebeilor 
acceptate la consulat au primit dreptul, deţinut de multă vreme 
de către cele patriciene, de a purta imaginile strămoşilor. Tot 
acum s-a statornicit obiceiul ca, în rîndul magistraturilor de care 
se legau aceste privilegii ereditare, să nu fie incluse nici cele 
minore, nici cele extraordinare, nici chiar tribunatul poporului, ci 
numai consulatul, pretura, care se afla pe picior de egalitate cu 
acesta (pp. 212-213), şi edilitatea curulă, care administra justiţia 
publică şi participa, prin urmare, la exercitarea suveranităţii 
comunităţii. Cu toate că nobilimea plebeiană, în sensul strict al 
cuvîntului, nu s-a putut forma decît după ce magistraturile 
curule au devenit accesibile şi plebeilor, ea se constituie în scurt 
timp, dacă nu chiar de la început, într-o castă exclusivistă. 
Explicaţia constă, fără îndoială, în faptul că o asemenea 


nobilime se constituise cu mult timp în înainte în sînul vechilor 
familii senatoriale plebeiene. Astfel, consecinţa legii liciniene a 
fost, în esenţă, ceea ce am numi astăzi o înnobilare în masă. 
Atunci cînd familiile plebeiene înnobilate prin strămoşii lor curuli 
s-au contopit în întregime cu cele patriciene, ocupînd o poziţie 
particulară şi deţinînd o putere excepţională în cadrul republicii, 
s-a ajuns din nou la punctul de plecare; din nou, exista nu o 
aristocrație guvernantă şi o nobilime ereditară, care nu 
dispăruseră de fapt niciodată, ci o nobilime ereditară 
guvernantă, iar conflictele dintre familiile care-şi arogaseră 
dreptul de dominație şi poporul care se răzvrătea împotriva lor 
erau iminente. În curînd se va ajunge la aceasta. Nobilimea nu 
s-a mulţumit cu drepturile onorifice în sine, ci a aspirat la o 
putere politică extraordinară şi exclusivă, încercînd să 
transforme cele mai importante instituţii ale statului, senatul şi 
ordinul cavalerilor, din organe ale comunităţii în organe ale 
aristocrației, rezultate din cea veche şi cea nouă. 

Dependenţa legală de magistratură a senatului roman din 
timpul republicii, mai ales a celui lărgit, patriciano-plebeian, a 
slăbit foarte repede; mai mult, s-a metamorfozat în opusul ei. 
Supunerea magistraţilor faţă de consiliul comunităţii, introdusă 
de revoluţia din anul 244 (510) (p. 188), transferarea dreptului 
de convocare a senatului de la consul la cenzor (p. 224), în fine 
şi înainte de toate, confirmarea legală a pretențiilor foştilor 
magistrați curuli asupra locului şi votului din senat 
transformaseră acest organ dintr-un consiliu, desemnat de către 
magistrați şi dependent de ei din multe puncte de vedere, într- 
un colegiu guvernamental, practic independent, care îşi recruta 
singur noii membri. Cele două căi pe care se ajungea în senat, 
alegerea într-o magistratură curulă şi desemnarea de către 
cenzor, se aflau de fapt, amîndouă, la dispoziţia consiliului 
guvernamental. Ce-i drept, în această epocă cetăţenii erau încă 
prea independenţi pentru a se ajunge la excluderea din senat a 
celor care nu erau nobili, iar nobilimea era prea clarvăzătoare 
pentru a dori măsura aceasta; dar structura, în esenţă 
aristocratică, a senatului şi distincţia bine precizată dintre foştii 
magistrați curuli, în ordinea celor trei ranguri - foşti consuli, foşti 
pretori şi edili -, şi senatorii care nu intraseră în senat din cauza 
unei magistraturi curule, fiind excluşi în consecinţă de la 
dezbateri, au determinat reducerea la o poziţie nesemnificativă 


şi fără vreo posibilitate de influențare a deciziilor celor care nu 
erau nobili şi al căror număr era totuşi însemnat în senat. 
Instituţia cavalerilor a devenit pentru nobilime un al doilea 
organ, ce-i drept mai puţin important, dar deloc neglijabil. 
Lipsită de posibilitatea de a stăpiîni în exclusivitate comiţiile, 
noua nobilime trebuia să obţină cel puţin o poziţie privilegiată 
într-un organ reprezentativ al comunităţii. În adunarea triburilor 
nu o putea face; în schimb, centuriile de cavaleri din constituţia 
serviană păreau a fi fost create tocmai în acest scop. Cei 1.800 
de cai furnizaţi de către comunitate erau repartizaţi, conform 
constituţiei, tot de către cenzori. Ce-i drept, aceştia ar fi fost 
obligaţi să-i aleagă pe cavaleri numai după criterii militare şi să-i 
oblige, cu ocazia inspecțiilor, pe toţi cei deveniți inapţi prin 
vîrstă sau alte cauze, să predea calul statului; dar prin natura 
instituţiei, caii cavalerilor au fost distribuiţi cu predilecție celor 
avuţi, iar cenzorii nu au putut fi opriţi în toate cazurile să ia în 
considerare mai mult originea nobilă decît destoinicia şi, odată 
admişi în ordin, să lase calul în continuare oamenilor de vază, 
mai ales senatorilor, chiar şi după expirarea termenului. În 
consecinţă, se instituise regula după care senatorii votau în cele 
18 centurii ale cavalerilor şi aveau grijă ca restul locurilor din 
centurii să revină, în majoritate, bărbaţilor tineri din rîndul 
nobilimii. Sistemul militar a fost, bineînţeles, prejudiciat de 
această realitate, nu atît prin incapacitatea efectivă a unei părţi 
apreciabile din cavaleria legionară, cît mai ales prin anihilarea 
egalităţii militare, tineretul nobil eschivindu-se deseori de la 
serviciul din pedestrime, iar cavaleria legionară devenind tot 
mai mult un corp exclusiv aristocratic. Aşa se explică de ce 
cavalerii, încă din timpul războiului pentru Sicilia, nu se 
supuseseră ordinului consulului Gaius Aurelius Cotta de a lucra 
la fortificaţii împreună cu legionarii (502, 252) şi de ce Cato, în 
calitate de comandant suprem al armatei spaniole, se văzuse 
nevoit să-i mustre foarte aspru. Prin această transformare a 
cavaleriei cetăţeneşti într-o gardă a nobililor, nefastă pentru 
republică, nobilimea a obţinut în cele 18 centurii ale cavalerilor 
o situaţie excepţională şi predominantă. Legată de acestea este 
separarea formală, la sărbătorile publice, a locurilor stării 
senatoriale de aceea ale restului cetăţenilor. Marele Scipio a 
impus această măsură în al doilea consulat al său. Sărbătoarea 
publică nu era nimic altceva decît o adunare a poporului, ca şi 


centuriile convocate pentru votare; faptul că ea nu trebuia să ia 
nici o hotărire a făcut ca anunţarea oficială a măsurii să 
adincească şi mai mult deosebirea dintre starea stăpinilor şi 
mulţimea supuşilor. Din această cauză, invoaţia a fost deseori 
criticată de guvern; ea a fost de fapt numai provocatoare şi 
lipsită de rost, contravenind tendinţelor părţii mai înțelepte a 
aristocrației de a camufla regimul privilegiaţilor sub formele 
egalităţii cetăţeneşti. Aşa se explică de ce cenzura a devenit 
piatra unghiulară a constituţiei republicane de mai tîrziu, de ce 
această magistratură, la început nesemnificativă, de aceeaşi 
importanţă ca şi cvestura, s-a înconjurat cu onoruri exterioare 
care nu-i aparținuseră înainte şi cu o glorie aristocratico- 
republicană singulară, reprezentind punctul culminant şi 
încoronarea unei cariere publice, de ce guvernul privea ca o 
ofensă adusă autorităţii sale orice încercare a opoziţiei de a-şi 
introduce oamenii în această magistratură sau, mai mult, de a-l 
face pe cenzor răspunzător în faţa poporului în timpul sau după 
magistratura sa. În legătură cu aceasta, este suficient să 
amintim furtuna provocată de candidatura lui Cato pentru 
cenzură şi măsurile neobişnuit de drastice şi anticonstituţionale 
prin care senatul a împiedicat urmărirea judiciară a celor doi 
cenzori nepopulari din anul 550 (204). Această aureolare a 
cenzurii se îmbină însă cu neîncrederea guvernului faţă de 
unealta sa cea mai importantă şi, în consecinţă, cea mai 
periculoasă. Era o necesitate să se lase cenzorilor dreptul 
necondiţionat de decizie asupra membrilor senatului şi a 
cavalerilor, întrucît dreptul de excludere nu putea fi separat cu 
succes de cel de desemnare şi întrucît primul nu putea fi 
suprimat, nu atît pe motivul înlăturării din senat a capacităţilor 
opoziţiei, lucru evitat cu grijă de regimul moderat al acestei 
epoci, cît mai ales pentru conservarea aureolei morale a 
aristocrației, fără de care putea să ajungă cu rapiditate o pradă 
a opoziţiei. Dreptul de excludere răminea; dar s-a folosit în 
principal luciul armei, tăişul de temut a fost tocit. In afară de 
restricţia prin care listele corporațiilor nobile erau revizuite 
numai din cinci în cinci ani şi în afară de dreptul de intercessio al 
colegului şi de dreptul de casaţie al succesorului, se adaugă încă 
una mult mai redutabilă, echivalentă unei legi, care îl obliga pe 
cenzor să nu şteargă nici un senator şi nici un cavaler de pe listă 
fără a motiva în scris această decizie şi fără o instrucţie 


judiciară. 

Datorită acestei poziţii politice, bazată în principal pe 
senat, cavaleri şi cenzură, nobilimea nu numai că a acaparat 
întreaga autoritate, dar a transformat şi constituţia în interesul 
ei. O dispoziţie în acest sens a fost aceea prin care, pentru a nu 
diminua prestigiul magistraturilor republicii, numărul acestora a 
fost menţinut cît s-a putut mai mic şi nu a sporit proporţional cu 
lărgirea graniţelor şi înmulţirea afacerilor. Numai necesităţile 
cele mai stringente au fost satisfăcute prin divizarea jurisdicției, 
exercitată pînă atunci de un singur pretor, între doi magistrați, 
unul preluînd litigiile dintre necetăţeni sau dintre cetăţeni şi 
necetăţeni (511, 243), şi prin numirea a patru proconsuli pentru 
cele patru provincii de dincolo de mare: Sicilia (527, 227), 
Sardinia şi Corsica (527, 227), Hispania Citerior şi Hispania 
Ulterior (557, 197). Modalitatea sumară a procedurii romane, ca 
şi amploarea birocraţiei pot fi atribuite în mare parte 
incompetenţei materiale a magistraturii romane. Dintre înnoirile 
autorizate de guvern şi care, fără a schimba litera legii, au 
modificat aplicarea constituţiei în vigoare, pe primul loc se 
situează măsurile prin care libertatea de alegere a fost restrîinsă 
şi prin care învestitura pentru posturile de ofiţeri şi magistraturi 
publice nu era acordată, conform literei şi spiritului constituţiei, 
pentru merit şi destoinicie, ci pentru origine şi vîrstă. La numirea 
ofiţerilor de stat-major aceasta se urmărea mai puţin în formă, 
cît mai ales în fond. Deja din perioada precedentă învestitura 
trecuse de fapt de la general la cetăţeni (pp. 219-220); în 
această perioadă se instituie obiceiul ca toţi ofiţerii de stat- 
major din contingentul anual ordinar, cei 24 de tribuni de război 
ai celor patru legiuni ordinare, să fie numiţi în cadrul adunărilor 
tribute. In felul acesta, bariera dintre subalterni, care-şi 
obţinuseră postul de la general datorită serviciului lor punctual 
şi ireproşabil, şi statul-major, care-şi datora poziţia privilegiată 
cetăţenilor, devenea tot mai greu de trecut (p. 304). Pentru a 
contracara cele mai grave abuzuri şi pentru a îndepărta de la 
această funcţie pe bărbaţii foarte tineri lipsiţi de orice 
experienţă, a devenit necesar ca ocuparea locurilor în statul- 
major să fie condiţionată de dovada unui anumit număr de ani 
de serviciu. În ciuda acestora, după ce tribunatul militar, 
veritabilă coloană a sistemului militar roman, a fost oferit 
tinerilor nobili ca primă etapă a carierei lor politice, serviciul 


militar a fost deseori eludat, iar alegerea ofiţerilor a ajuns 
dependentă de toate neajunsurile intrigilor democraţiei şi ale 
exclusivismului aristocratic. Un blam puternic pentru această 
nouă instituţie l-au reprezentat războaiele serioase (ca, de 
exemplu, cel din anul 583, 171), cînd s-a impus suspendarea 
alegerii democratice a ofiţerilor şi recurgerea la numirea 
statului-major din nou de către general. În cazul magistraturilor 
publice, a fost limitată mai întîi posibilitatea realegerii în cele 
mai înalte funcţii ale comunităţii. Acest lucru era într-adevăr 
necesar dacă regalitatea anuală nu trebuia să devină un nume 
fără conţinut; deja în perioada precedentă realegerea în 
consulat fusese permisă abia după 10 ani, iar pentru cenzură 
fusese interzisă cu desăvirşire (p. 223). In această perioadă, 
situaţia nu a fost modificată din punct de vedere legal; dar s-a 
aplicat cu mai multă rigoare. Cu toate că legea referitoare la 
intervalul de 10 ani a fost suspendată în anul 537 (217), în 
perioada războiului italic, nu se va mai face nici o excepţie după 
această dată, iar spre sfîrşitul perioadei realegerea se întilneşte 
foarte rar. Mai mult, în 574 (180), un decret al poporului 
stabilea pentru candidaţii la magistraturi o ordine riguroasă, 
respectînd pentru fiecare în parte anumite intervale de timp şi o 
anumită vîrstă. Ce-i drept, obişnuinţa instituise de mult ambele 
măsuri; dar ele au însemnat totuşi o restringere simţitoare a 
libertăţii de alegere atunci cînd calificativele obişnuite au 
devenit exigenţe legale şi cînd i s-a luat electoratului dreptul de 
a eluda aceste dispoziţii în cazuri extraordinare. În general, 
accesul în senat era înlesnit membrilor familiilor guvernante 
indiferent de capacitatea lor, în timp ce intrarea în forurile 
guvernante era barată cu desăvirşire nu numai păturii mai 
sărace şi mai umile a populaţiei, dar şi tuturor cetăţenilor 
romani care nu aparţineau aristocrației ereditare şi care au fost 
de fapt excluşi nu din senat, ci de la cele două magistraturi 
supreme, consulatul şi cenzura. După Manius Curius (p. 218) nu 
se cunoaşte nici un consul care să nu fi aparţinut aristocrației şi, 
probabil, nici nu s-a mai repetat un asemenea caz. Dar şi 
numărul ginţilor, care apar pentru prima dată pe listele 
consulilor şi cenzorilor în jumătatea de secol dintre începutul 
războiului lui Hannibal şi sfîrşitul războiului cu Perseus, este 
extrem de limitat; şi cele mai multe dintre aceste cazuri, ca, de 
exemplu, cel al Flamininilor, Terentiilor, Porciilor, Aciliilor, 


Laeliilor, se datorează fie alegerilor din opoziţie, fie unor alianţe 
aristocratice deosebite - alegerea lui Gaius Laelius din anul 564 
(190) fiind, evident, opera Scipionilor. Excluderea claselor 
sărace de la guvernare a fost impusă de împrejurări. De cînd 
Roma încetase să fie un stat italic pur şi adoptase cultura elenă, 
nu mai era posibilă luarea micului fermier de la plug şi aşezarea 
lui în fruntea comunităţii. Dar nu era nici necesar şi nici folositor 
ca alegerile să fie efectuate, aproape fără excepţie, în cercul 
strimt al familiilor curule şi ca „un om nou” să poată pătrunde în 
interiorul acestuia numai printr-un fel de uzurpare. Ce-i drept, 
exista o anumită ereditate nu numai în structura instituţiei 
senatoriale, care n-a fost la origine altceva decit reprezentanta 
ginţilor (p. 66), dar şi în natura aristocrației însăşi, în măsura în 
care înţelepciunea politică şi experienţa afacerilor politice se 
moştenesc de la părintele destoinic la fiul destoinic şi în măsura 
în care spiritul unei origini ilustre face ca orice scînteie nobilă 
din inima umană să devină mai repede o flacără strălucitoare. In 
sensul acesta, aristocrația romană fusese din toate timpurile 
ereditară şi se mîndrea cu mare naivitate de această ereditate, 
prin vechiul obicei după care senatorul îşi putea lua fiii cu sine în 
senat şi după care magistratul public îşi putea împodobi fiii, ca 
un fel de anticipație, cu însemnele celor mai înalte magistraturi: 
tivul de purpură consular şi medalionul de aur al triumfătorului. 
Dar, dacă în epocile mai îndepărtate caracterul ereditar al 
demnităţii exterioare fusese susţinut de ereditatea demnităţii 
sufleteşti, iar aristocrația senatorială condusese statul nu în 
virtutea unui drept ereditar, ci în virtutea celui mai înalt dintre 
toate drepturile reprezentative - dreptul bărbaţilor virtuoşi faţă 
de cei obişnuiţi -, dimpotrivă, în această epocă de după războiul 
lui Hannibal şi cu o rapiditate crescîndă, nobilimea a decăzut de 
la înalta sa poziţie originară - ca întruchiparea celor mai 
încercaţi bărbaţi ai republicii în faptă şi sfat - la rangul unui 
ordin senatorial care îşi completa rîndurile printr-o succesiune 
ereditară şi practica în comun o politică greşită. Lucrurile au 
mers atit de departe în perioada aceasta, încît din răul oligarhiei 
s-a născut unul şi mai mare, cel al uzurpării puterii de către 
unele familii. Am vorbit mai sus despre dezgustătoarea politică 
familială a învingătorului de la Zama şi despre eforturile sale, 
din păcate încununate de succes, de a acoperi cu laurii proprii 
incapacitatea şi mediocritatea fratelui său (pp. 520-521), iar 


nepotismul Flamininilor a fost poate mai insolent şi mai jignitor 
decit cel al Scipionilor. Libertatea de alegere absolută a servit 
mai degrabă unor asemenea coterii decît corpului electoral. Fără 
îndoială, fusese spre binele comunităţii ca Marcus Corvus să 
devină consul la 23 de ani; dar dacă Scipio a ajuns acum, la 23 
de ani, la edilitate, iar la 30 la consulat, dacă Flamininus, fără a 
fi împlinit 30 de ani, avansa de la cvestură la consulat, 
asemenea procedee comportau un pericol real pentru republică. 
Lucrurile au mers pînă în punctul în care unica barieră în faţa 
politicii de familie şi a circumstanțelor ei trebuia să fie căutată 
într-o severă guvernare oligarhică; şi acesta este motivul pentru 
care şi partida opusă de obicei oligarhiei a fost de acord ca 
libertatea de alegere absolută să fie restrînsă. 

Guvernarea purta tot mai mult amprenta acestei 
schimbări treptate a spiritului clasei conducătoare. Ce-i drept, în 
administrarea afacerilor externe mai prevala încă în această 
perioadă acea clarviziune şi energie datorită cărora se 
statornicise dominaţia Romei asupra Italiei. În timpul grelei 
ucenicii a războiului pentru Sicilia, aristocrația romană se 
ridicase treptat la înălţimea noii sale poziţii; şi dacă uzurpase în 
favoarea senatului puterea, care, conform legislaţiei, trebuia să 
fie împărţită numai între magistrați şi adunarea poporului, ea se 
legitimase prin conducerea statului, nicidecum genială, dar 
sigură şi energică, în timpul furtunii provocate de către Hannibal 
şi în complicațiile care decurseseră din ea, dovedind lumii că 
senatul roman era singurul capabil şi, în multe privinţe, unicul 
care merita să guverneze vasta arie a statelor italo-elene. 
Admiţind maiestuoasa atitudine a senatului faţă de inamicul 
extern, recompensată prin rezultatele cele mai măreţe, nu 
trebuie să pierdem din vedere că, pe terenul mai puţin 
strălucitor, dar, cu toate acestea, mult mai important şi mult 
mai dificil, al afacerilor interne, atît miînuirea instituţiilor 
existente, cît şi crearea altora noi trădează un spirit cu totul 
opus sau, mai exact, indică deja ascendenta principiilor opuse în 
domeniul acesta. 

Mai ales faţă de cetăţeanul individual, guvernarea nu mai 
era ceea ce fusese. „Magistrat” însemna un bărbat care era mai 
presus decit alţii; şi dacă este slujitorul comunităţii, el este din 
această cauză, stăpînul fiecărui cetăţean în parte. Dar această 
atitudine riguroasă slăbeşte acum simţitor. Acolo unde înfloresc 


intriga şi sistemul de coterie, ca în Roma acelei perioade, 
magistraţii se tem să piardă bunele oficii ale prietenilor lor în 
favoarea mulţimii prin cuvinte severe şi o poziţie intransigentă. 
Dacă, din cînd în cînd, un magistrat dă dovadă de vechea 
gravitate şi demnitate, aceştia sînt de obicei oameni noi, ca, de 
exemplu, Cotta (502, 252) şi Cato, lipsiţi de descendentă în 
rindul guvernanţilor. Un eveniment extraordinar s-a petrecut 
atunci cînd Paullus, fiind desemnat comandant suprem în 
războiul împotriva lui Perseus, în loc să mulţumească 
cetăţenilor, aşa cum se obişnuia, le-a declarat că presupune că 
a fost ales ca general întrucît era considerat drept cel mai 
capabil pentru a comanda şi i-a îndemnat, în consecinţă, nu să-l 
ajute să comande, ci să asculte şi să se supună. Supremaţia şi 
hegemonia Romei în cuprinsul Mării Mediterane se baza în mare 
măsură pe severitatea disciplinei sale militare şi pe 
administrarea justiţiei. Ea era, neîndoielnic, infinit superioară din 
aceste considerente statelor elene, feniciene şi orientale, fără 
excepţie profund dezorganizate; totuşi, abuzuri grave apărură 
deja şi la Roma. S-a relatat mai sus cum caracterul deplorabil al 
unor comandanţi supremi, şi aceasta nu numai în cazul unor 
demagogi aleşi de către opoziţie, precum Gaius Flaminius şi 
Gaius Varro, ci şi al unor buni aristocrați, adusese soarta statului 
în pericol în timpul celui de-al treilea război macedonean (p. 
530). Modalitatea în care justiţia era aplicată deja din cînd în 
cînd e dovedită de comportamentul consulului Lucius Quinctius 
Flamininus în tabăra de la Placentia (562, 192): pentru a-l 
recompensa pe iubitul său, care-l însoţise, de pierderea 
spectacolului unor lupte de gladiatori de la Roma, înaltul senior 
chemase un nobil din neamul boiilor care se refugiase în tabăra 
romană şi-l ucise cu propria mînă în timpul unui banchet. O 
circumstanţă mult mai gravă decit fapta în sine, alături de care 
s-ar putea enumera multe altele asemănătoare, n-a fost numai 
faptul că vinovatul n-a fost adus în faţa tribunalului, ci şi acela 
că, atunci cînd cenzorul Cato l-a şters, din această cauză, de pe 
lista senatorilor, colegii din senat îl invitară pe cel exclus să-şi 
reia locul de senator în teatru; el era, bineînţeles, un frate al 
eliberatorului Greciei şi unul dintre conducătorii cei mai 
puternici ai coteriei senatoriale. 

De asemenea, sistemul financiar al comunităţii romane 
mai degrabă regresa decit avansa. Totalitatea veniturilor se afla 


într-adevăr în continuă creştere. Impozitele indirecte - Roma nu 
cunoştea impozite directe - crescuseră în urma extinderii 
succesive a teritoriului roman care determina, de exemplu, 
instituirea de noi birouri vamale de-a lungul țărmului Campaniei 
şi Bruttiumului, la Puteoli, Castra (Squillace) şi aiurea (555, 575, 
199, 179). Din aceleaşi considerente se restabili tariful pentru 
sare, care fixa preţurile de vinzare a sării după diferitele 
districte ale Italiei (550, 204), prin care deveni imposibil ca 
sarea să se vîndă la un preţ unic cetăţenilor romani dispersaţi 
acum în întreaga Italie; dar, întrucît guvernul roman furniza 
sarea, probabil, la preţul de producţie, dacă nu chiar sub el, 
această măsură financiară nu se soldă cu nici un cîştig pentru 
stat. Creşterea veniturilor din domenii era şi mai apreciabilă. 
Impozitul financiar, ce-i drept, care, prin lege, trebuia să fie 
plătit tezaurului public pentru pămînturile domeniale concedate, 
în cele mai multe cazuri nu era nici revendicat, nici plătit. 
Dimpotrivă, scriptura a fost menţinută, iar domeniile nou- 
cîiştigate în urma războiului lui Hannibal, îndeosebi cea mai 
mare parte a teritoriului Capuei şi cel de la Leontini, nu au fost 
cedate ocupării, ci parcelate şi concesionate unor mici arendaşi 
temporari, iar ocupaţia, încercată şi aici, a fost contracarată de 
către guvern cu mai multă hotărîre ca de obicei; prin această 
măsură s-a creat statului o sursă de venituri sigure şi 
apreciabile. Minele statului, mai ales cele importante din Spania, 
erau exploatate, de asemenea, prin sistemul arendelor. În mod 
extraordinar, tezaurul de stat a fost mărit în această epocă de 
sume considerabile, datorate prăzii din războiul cu Antiochos, 
200.000.000 de sesterţi (14.500.000 de taleri), din cel cu 
Perseus, 210 milioane (15.000.000 de taleri), aceasta din urmă 
fiind cea mai mare sumă care a intrat vreodată în tezaurul 
roman într-o singură tranşă. Creşterea veniturilor a fost însă 
echivalată în cea mai mare parte din mărirea cheltuielilor. 
Provinciile, poate cu excepția Siciliei, cheltuiau sume 
aproximativ egale cu veniturile lor; cheltuielile pentru drumuri şi 
alte construcţii erau proporţionale cu extinderea teritoriului; iar 
achitarea  avansurilor (tributa) percepute de la cetăţenii 
proprietari în timpul războaielor grele greva asupra tezaurului 
roman încă mult timp după încheierea acestora. La toate 
acestea se adaugă pierderile considerabile provocate veniturilor 
prin proasta administrare sau prin neglijenţa magistraţilor 


supremi. Mai jos, vom vorbi despre atitudinea magistraţilor în 
provincii, despre viaţa lor luxoasă întreţinută pe cheltuiala 
veniturilor publice, despre sustragerea unei părţi din pradă, 
despre începuturile sistemului de corupţie şi de mituire. Avînd în 
vedere că, în anul 587 (167), senatul hotărî să sisteze 
exploatarea minelor din Macedonia, intrate în posesia Romei, 
întrucit arendaşii minelor, oricum, fie că îi vor fi jefuit pe supuşi, 
fie îi vor fi prejudiciat tezaurul - acesta fiind, bineînţeles, un soi 
de certificat al neputinței eliberat de însăşi autoritatea 
supraveghetoare -, se poate aprecia modalitatea prin care 
statul acţiona în general asupra veniturilor sale, la arendarea 
impozitelor şi la contractele legate de furnituri şi construcţii. Dar 
nu numai taxa funciară pentru pămîntul domenial a fost 
abandonată, precum am relatat deja, ci s-a îngăduit chiar ca 
edificii particulare, în capitală, ca şi în orice alt loc, să fie ridicate 
pe pămîntul public şi ca apa din conductele publice să fie 
deturnată pentru scopuri particulare. Nemulțumirea izbucni 
imediat atunci cînd un cenzor luă măsuri serioase împotriva 
unor asemenea contravenienţi şi îi sili fie să renunţe la folosirea 
exclusivă a proprietăţii publice, fie să plătească pentru aceasta 
preţul fixat prin lege pentru apă şi pămînt. Conştiinţa romanilor, 
de altfel atît de scrupuloasă în domeniul economic, dovedi faţă 
de interesele comunităţii o flexibilitate neobişnuită. „Cel care-l 
jefuieşte pe un cetăţean” - spunea Cato - „Îşi sfirşeşte zilele în 
lanţuri şi în închisoare; în aur şi purpură însă, acela care 
jefuieşte comunitatea”. Dacă, în ciuda faptului că proprietatea 
publică a romanilor a fost jefuită nepedepsit şi fără teamă de 
către magistrați şi speculanţi, Polybios insistă încă asupra 
rarităţii sustragerilor la Roma, în timp ce în Grecia abia dacă se 
găseşte un funcţionar care să nu se atingă de banii publici, şi 
asupra onestităţii comisarului şi magistratului roman care 
administrează sume imense numai pe baza cuvîntului de 
onoare, în timp ce în Grecia trebuie să fie sigilate 10 scrisori şi 
aduşi 20 de martori pentru cea mai mică sumă, ceea ce nu 
împiedica înşelătoria generală, aceasta nu dovedea nimic 
altceva decit faptul că disoluția morală din Grecia era cu mult 
mai avansată decit la Roma şi mai ales că delapidarea directă şi 
flagrantă nu era la fel de înfloritoare în ambele ţări. Situaţia 
financiară generală se poate aprecia cel mai bine prin starea 
edificiilor publice şi prin conturile tezaurului public. Pentru 


construcţiile publice se folosea în perioada de pace o cincime 
din venituri, în cea de război, o zecime, ceea ce, în împrejurările 
date, nu pare să fi fost tocmai suficient. Cu sumele acestea, ca 
şi cu amenzile care nu erau vărsate direct în tezaurul public, se 
întreprindea cîte ceva pentru pavarea străzilor din capitală şi din 
apropierea ei, pentru pietruirea drumurilor principale ale Italiei, 
pentru ridicarea de edificii publice. În capitală, cea mai 
importantă construcţie înfăptuită în această perioadă a fost 
poate reparația şi extinderea sistemului de canalizare, pentru 
realizarea căruia s-au repartizat într-o singură tranşă 1.700.000 
de taleri (24.700.000 de sesterţi) şi căruia îi datorăm probabil 
cea mai mare parte din c/oaca păstrată pînă astăzi. Dar, după 
toate probabilitățile, luînd în considerare şi momentele dificile 
din vremea războaielor, această perioadă a fost inferioară 
ultimei părţi a celei precedente, în ceea ce priveşte 
monumentele publice; între anii 482 şi 607 (272-147) nu s-a 
construit nici un apeduct nou la Roma. Evident, tezaurul public 
se mărise; ultima rezervă, care trebuia să fie atacată în anul 545 
(209), însuma numai 1.144.000 de taleri (4.000 de pfunzi de 
aur), în timp ce, la puţină vreme după încheierea acestei 
perioade (597, 157), în tezaurul public s-au găsit 6.000.000 de 
taleri în metale preţioase. Dar avînd în vedere imensele venituri 
care se scurseseră în tezaurul public în timpul generaţiei de 
după războiul lui Hannibal, ultima sumă ne surprinde mai 
degrabă prin micimea decît prin mărimea ei. În măsura în care 
este posibil să se vorbească de rezultate, avînd în vedere 
documentaţia foarte precară de care dispunem, finanţele 
romane ne demonstrează într-adevăr un excedent al veniturilor 
asupra cheltuielilor, dar acesta era departe de a fi exorbitant. 
Schimbarea în spiritul guvernării se reflectă cel mai bine 
în tratamentul aplicat supuşilor italici şi extraitalici comunităţii 
romane. Odinioară, în Italia se deosebiseră comunităţile 
ordinare de cele latine confederate, cetăţenii romani fără 
sufragiu de cei cu drepturi depline. Dintre aceste patru clase, a 
treia a dispărut în cursul acestei perioade, întrucît comunităţile 
cu cetăţeni fără sufragiu fie că pierduseră dreptul de cetăţeni 
romani, precum cei din Capua în urma războiului cu Hannibal, 
fie că dobiîndiseră dreptul deplin de cetăţenie, astfel încît la 
sfîrşitul acestei perioade nu existau alţi cetăţeni romani fără 
sufragiu decit unii indivizi izolaţi care, dintr-un motiv sau altul, 


fuseseră excluşi de la dreptul de vot. În schimb, se născuse o 
nouă clasă (peregrini dediticii); acestei clase îi aparţineau în 
primul rînd membrii comunităţilor campaniene, picentine de sud 
şi brutiene care fuseseră odinioară aliate cu Hannibal (p. 458). 
La acestea se adaugă triburile celtice tolerate în partea sudică a 
Alpilor, al căror statut de confederație politică este lămurit 
numai parţial, dar care este caracterizat totuşi ca fiind unul de 
inferioritate, prin clauza introdusă în tratatele de alianţă cu 
Roma, potrivit căreia nici un individ din sînul acestor comunităţi 
nu putea să dobiîndească vreodată dreptul de cetăţean roman 
(p. 462). Poziţia aliaţilor nelatini suferise, precum am amintit 
mai sus (p. 458), o schimbare foarte dezavantajoasă ca urmare 
a atitudinii din timpul războiului cu Hannibal. Numai cîteva 
comunităţi ale acestei categorii, ca, de exemplu, Neapolis, Nola, 
Heracleia, rămăseseră credincioase Romei, în ciuda sorții 
schimbătoare a acestui război, păstrindu-şi, în consecinţă, 
nemodificat dreptul lor de aliaţi; cele mai multe dintre acestea 
au trebuit să suporte, în urma trecerii lor de partea adversă, o 
revizuire dureroasă a tratatelor în vigoare. Poziția 
dezavantajoasă a aliaţilor nelatini este confirmată de emigrarea 
locuitorilor din comunităţile acestea în cele latine; astfel, în anul 
577 (177), samniţii şi pelignii s-au adresat senatului cu 
rugămintea reducerii contingentelor lor, motivînd că, în cursul 
ultimilor ani, 4.000 de familii samnite şi peligne ar fi emigrat în 
colonia latină Fregellae. Latinii, termen ce se aplică acum 
cîtorva oraşe din Latium care nu fuseseră încă incluse în 
uniunea cetăţeniei romane, precum Tibur şi Praeneste, oraşelor 
aliate şi aşezate pe picior de egalitate cu acestea din punct de 
vedere juridic, precum citeva ale hernicilor, şi coloniilor latine 
dispersate în întreaga ltalie, se bucură încă de drepturi 
preferenţiale, fapt ce rezultă din chiar numele lor; dar, în 
comparaţie cu perioadele trecute, şi situaţia lor se schimbase. 
Sarcinile ce le-au fost impuse au fost mărite pe nedrept, iar 
greutăţile serviciului militar le erau transferate tot mai 
accentuat lor şi celorlalţi aliaţi italici în favoarea cetăţenilor 
romani. Astfel, de exemplu, în anul 536 (218) au fost înrolați de 
două ori mai mulţi aliaţi decît cetăţeni; după războiul cu 
Hannibal au fost lăsaţi la vatră toţi cetăţenii, nu însă şi aliaţii; 
aceştia au fost utilizaţi cu predilecție pentru serviciul de 
garnizoană şi cel detestat din Hispania; tot aşa, cu ocazia 


triumfului din anul 577 (177), aliaţii nu s-au bucurat de aceleaşi 
onoruri ca şi cetăţenii, soldaţii aliaţilor primind numai jumătate 
din suma acordată cetăţenilor, încît în bucuria generală a 
carnavalului soldaţii diviziunilor prejudiciate au urmat carul 
triumfal în tăcere; la fel, cu ocazia distribuirii de pămînt în 
nordul Italiei, cetăţenii au primit cîte zece jugera de pămînt 
arabil, iar necetăţenii, doar cîte trei. Am observat mai sus cum 
comunităţile latine fondate după anul 486 (268) nu mai 
obţinuseră dreptul de strămutare (p. 293). Comunităţilor latine 
mai vechi le mai era garantat prin lege; însă presiunea masivă 
exercitată de către cetăţenii lor asupra Romei şi plingerile 
autorităţilor lor legate de depopularea progresivă a oraşelor şi 
de imposibilitatea de a furniza contingentul ordinar în asemenea 
circumstanţe determinară guvernul roman să permită şi acestor 
latini strămutarea numai în cazul în care emigrantul îi lăsa pe 
copiii săi în oraşul natal; în conformitate cu acest principiu, 
expulzările din Roma au luat proporţii în anii 567, 577 (187, 
177). S-ar putea ca măsura să fi fost necesară, dar, cu toate 
acestea, ea a fost resimţită ca o restringere esenţială a 
dreptului de strămutare acordat oraşelor aliate prin tratate. Mai 
mult, oraşele întemeiate de Roma în interiorul Italiei au început 
să primească dreptul deplin de cetăţenie în locul celui latin, care 
fusese acordat pînă atunci numai coloniilor maritime, iar cu 
aceasta luase sfirşit lărgirea sferei latine prin anexarea de noi 
comunităţi, care se petrecuse pînă atunci cu atita regularitate. 
Aquileia, a cărei întemeiere a început în anul 571 (183), a 
rămas ultima colonie italică a Romei care a fost înzestrată cu 
dreptul latin; coloniilor Potentia, Pisaurum, Parma, Mutina, Luna 
(570-577, 184-177) li se acordase deja dreptul deplin de 
cetăţenie. Cauza acestui fapt rezidă, neîndoielnic, în declinul 
dreptului de cetăţenie latină în comparaţie cu cel roman. 
Coloniştii aduşi în noile colonii au fost aleşi dintotdeauna cu 
preponderență din rîndul cetăţenilor romani şi chiar în rîndul 
păturii mai sărace a acestora nu se mai găsea nimeni care să fi 
fost de acord, fie şi în schimbul unor avantaje materiale 
substanţiale, să renunţe la drepturile sale de cetăţean în 
favoarea privilegiilor latinilor. În sfîrşit, admiterea necetăţenilor, 
atit a comunităţilor, cît şi a indivizilor, în rîndul cetăţenilor 
romani a devenit aproape imposibilă. Procedura mai veche de a 
încorpora comunităţile supuse celei romane fusese abandonată 


în jurul anului 400 (354), pentru ca, în acest fel, corpul de 
cetăţeni romani să nu devină prea descentralizat printr-o 
extindere exagerată; de aceea, fuseseră instituite comunităţile 
cu drepturi cetăţeneşti înjumătăţite. Acum a fost abandonată 
centralizarea republicii fie prin acordarea dreptului deplin de 
cetăţenie romană celor care-l deţinuseră numai pe jumătate, fie 
prin admiterea mai multor colonii îndepărtate în sînul 
comunităţii. Dar vechiul sistem de încorporaţie n-a mai fost 
restabilit. Nu se poate dovedi dacă, după desăvirşirea supunerii 
Italiei, vreo comunitate italică şi-a schimbat dreptul de 
confederat cu cel roman; probabil că nici una nu l-a mai obţinut 
în realitate după această dată. Dar şi acceptarea indivizilor 
italici în sfera dreptului roman deveni în această epocă deosebit 
de dificilă, mai ales prin limitarea dreptului de strămutare care 
era asociat prin lege cetăţeniei pasive şi a fost rezervat numai 
magistraţilor comunali latini (p. 293) şi prin favoruri 
extraordinare, unor necetăţeni acceptaţi la fondarea coloniilor 
de cetăţeni. Acestor transformări de fapt şi de drept, în relaţiile 
cu supuşii latini cel puţin, nu li se poate nega conexiunea 
intrinsecă şi sistematică. Situaţia claselor supuse s-a înrăutățit 
substanţial în comparaţie cu gradaţiile lor anterioare şi, în timp 
ce guvernul încercase înainte să anuleze contradicţiile şi să 
mijlocească legături între ele, acestea au fost acum pretutindeni 
înlăturate, iar punţile de legătură distruse. Aşa cum în sînul 
corpului de cetăţeni romani clasa guvernanţilor se distanţa de 
popor, se sustrăgea sarcinilor publice cu desăvirşire şi acapara 
onorurile şi avantajele numai pentru sine, la fel se comportă 
corpul de cetăţeni faţă de confederaţia italică, excluzind-o pe 
aceasta tot mai mult de la exercitarea colectivă a puterii, 
obligînd-o în schimb la sarcini publice de două sau trei ori mai 
mari. Aşa cum nobilimea reveni, în raportul faţă de plebei, la 
exclusivismul închis al unui patriciat în declin, la fel acționau 
cetăţenii faţă de necetăţeni; plebea, care devenise importantă 
prin liberalismul instituţiilor sale, se încorseta acum cu 
principiile rigide ale iuncherimii. Abolirea dreptului de cetăţenie 
fără sufragiu poate să fie criticată ca măsură în sine şi aparţine, 
prin natura motivaţiei ei, unui context care va fi analizat mai jos; 
prin ea se pierduse una dintre verigile de legătură situate între 
extremităţi. Mult mai îngrijorătoare a fost însă dispariţia 
distincţiei dintre comunităţile latine şi toate celelalte din Italia. 


Temelia puterii romane sălăşluia în poziţia privilegiată a naţiunii 
latine în ltalia; ea începu să se năruie din momentul în care 
oraşele latine au sesizat că nu mai sînt asociate privilegiate la 
puterea grandioasei comunităţi înrudite, ci numai supuse ale 
Romei, ca şi toate celelalte - situaţie pe care toţi italicii au 
considerat-o intolerabilă. Într-adevăr, mai dăinuia încă o 
gradaţie în rîndul supușilor. Brutienii şi tovarășii lor de suferinţă 
erau, ce-i drept, trataţi precum sclavii şi se comportau în 
consecinţă, folosindu-se de orice prilej pentru a evada de pe 
corăbiile unde serveau ca sclavi de galeră şi intrînd fără 
scrupule în slujba duşmanilor Romei; mai mult, supuşii celți şi, 
înainte de toate, cei de dincolo de mare aveau o soartă şi mai 
vitregă, fiind trataţi intenţionat astfel de către guvern, pentru a 
fi dispreţuiţi şi maltrataţi de către italici; dar acestea nu au putut 
compensa opoziţia anterioară dintre supuşii italici înrudiţi şi cei 
străini. O nemulţumire generală se înstăpiîni asupra întregii 
confederaţii italice şi numai teama opri izbucnirea ei deschisă. 
Propunerea, înaintată în senatul roman după bătălia de la 
Cannae, de a acorda pentru cîte doi bărbaţi din fiecare 
comunitate latină dreptul de cetăţenie romană şi locuri în senat, 
a fost lansată într-adevăr într-un moment nepotrivit şi respinsă 
pe drept; dar ea arată totuşi cu cîtă nelinişte comunitatea 
dominantă privise încă din acea epocă relaţia dintre Latium şi 
Roma. Dacă un al doilea Hannibal ar fi purtat război cu Italia, nu 
este sigur că ar mai fi fost oprit din nou de opoziţia de granit pe 
care cei cu numele latin o manifestau împotriva unei dominaţii 
străine. 

Insă instituţia cea mai importantă pe care această epocă a 
introdus-o în republica romană şi care implica în acelaşi timp 
deviația cea mai pronunţată şi mai nefastă de la cursul urmat 
pînă atunci a constat în noile magistraturi provinciale. Dreptul 
de stat roman mai vechi nu cunoştea supuşi tributari; 
comunităţile învinse fuseseră fie vindute în sclavie, fie 
încorporate în comunitatea romană, fie acceptate ca aliate, 
statut care le lăsa cel puţin autonomia comunală şi libertatea de 
impozite. Insă posesiunile cartagineze din Sicilia şi Sardinia, 
precum şi statul lui Hieron plătiseră vechilor lor stăpîni tribut şi 
impozite; dacă Roma intenţiona să păstreze aceste provincii, ea 
trebuia, după judecata celui neprevăzător, să adopte măsura 
cea mai judicioasă şi mai comodă de a administra noile teritorii 


după cutumele moştenite. În consecinţă, romanii au păstrat 
constituţia provincială cartaginezo-hieroniană şi au extins-o 
asupra acelor ţinuturi luate de la barbari, precum Hispania 
Citerior. Aceasta a fost tunica lui Nessos pe care o moşteniră din 
partea inamicului. Fără nici o îndoială, impunînd impozitele, 
guvernul roman dorea la început nu să se îmbogăţească, ci 
numai să acopere cheltuielile pentru administraţie şi apărare; 
dar el încălca deja acest principiu atunci cînd silea Macedonia şi 
lliria să-i plătească tribut, fără a prelua guvernarea lor sau a le 
apăra frontierele. In general, greutăţile sarcinilor n-au mai fost 
luate în considerare de către romani, ci au vizat numai 
transformarea stăpinirii lor într-un privilegiu avantajos; în cazul 
căderii în păcat, nu contează dacă culegi un singur măr sau 
dacă jefuieşti întregul pom. Pedeapsa urmă imediat acestei 
nedreptăţi. Noul sistem provincial necesita numirea de 
guvernatori, a căror poziţie nu era numai incompatibilă cu 
fericirea acestor provincii, ci cu însăşi constituţia romană. După 
cum comunitatea romană înlocuia în provincii pe foştii stăpiîni ai 
ținutului, tot astfel guvernatorul lua locul fostului rege; spre 
exemplu, pretorul Siciliei îşi avea reşedinţa în palatul lui Hieron 
din Siracusa. Intr-adevăr, guvernatorul urma să-şi administreze 
funcţia cu onestitate şi modestie republicană, urmînd întru totul 
legea. Cato, în timpul magistraturii sale din Sardinia, apăru în 
oraşele încredințate lui, pe jos şi însoţit numai de un singur 
servitor care-i purta mantaua şi vasul pentru libaţii; cînd s-a 
întors din magistratura de guvernator al Spaniei, el şi-a vîndut 
mai înainte calul de luptă, întrucît nu se simţea îndreptăţit să 
impute costul de transport al acestuia statului. Neîndoielnic că 
guvernatorii romani, cu toate că puţini dintre ei au fost mînaţi, 
asemenea lui Cato, de scrupule care mergeau pînă la situaţii 
ridicole şi absurde, au produs deseori o impresie puternică 
asupra supuşilor lor, mai ales asupra grecilor superficiali şi 
frivoli, prin pietatea lor tradiţională, prin liniştea respectuoasă 
care domnea la mesele lor, prin administraţia şi justiţia lor 
relativ corectă, mai ales prin severitatea lor faţă de opresorii cei 
mai nemiloşi ai provincialilor, arendaşii şi bancherii romani, în 
general prin seriozitatea şi gravitatea ţinutei lor. Şi provincialii 
găsiră guvernarea lor relativ tolerabilă. Ei nu fuseseră răsfăţaţi 
de către guvernatorii cartaginezi şi, în curînd, vor avea ocazia 
să-şi amintească cu nostalgie de nuielele care au fost urmate de 


adevărate hidre; este explicabil aşadar de ce secolul al VI-lea al 
Romei a fost considerat mai tirziu drept secolul de aur al 
guvernării provinciale. Era însă imposibil ca guvernatorul să 
rămînă pe o durată mai îndelungată, concomitent, republican şi 
rege. Îndeletnicirea guvernării provinciale a corupt pătura 
conducătoare a Romei cu o rapiditate uluitoare. Aroganţa şi 
prejudecata faţă de provinciali erau atit de strîns legate de 
această preocupare, încît magistraţii cu greu pot fi acuzaţi din 
această cauză. Devenise deja un lucru rar, cu atît mai rar cu cît 
guvernul păstra cu obstinaţie vechiul principiu după care 
magistraţii nu erau retribuiţi, ca guvernatorul să se întoarcă din 
provincii cu mîinile curate; faptul că Paullus, învingătorul de la 
Pydna, nu luase bani, este remarcat deja ca fiind un fapt 
excepţional. Regretabila cutumă de a oferi guvernatorului „vinul 
de onoare” şi alte daruri „voluntare” pare să fie de o vîrstă cu 
constituţia provincială însăşi şi ar putea fi o moştenire 
cartagineză; deja Cato, în timpul guvernării sale din Sardinia 
(556, 198), trebuia să se mulţumească să reglementeze şi să 
reducă aceste tributuri. Dreptul magistraţilor şi, în general, al 
celor care călătoreau în interesul statului de a fi adăpostiţi şi 
transportaţi pe cheltuiala provinciei a fost folosit drept pretext 
pentru abuzuri. Dreptul mai important al magistratului de a 
obţine livrări de cereale din provincii la un preţ scăzut, fie 
pentru aprovizionarea sa şi a oamenilor săi (jn cellam), fie, în 
caz de război, pentru aprovizionarea armatei sau în alte cazuri 
extraordinare, a dat naştere la asemenea abuzuri încît senatul, 
în anul 583 (171), în urma plingerilor spaniolilor, hotărî să 
retragă guvernatorilor dreptul de stabilire a preţului pentru 
amîndouă cazurile (p. 472). Romanii începuseră să facă rechiziţii 
în rîndul supuşilor chiar şi pentru sărbătorile publice de la Roma; 
cererile nemaiauzite ale edilului Tiberius Sempronius Gracchus 
către comunităţile italice şi extraitalice pentru sărbătoarea pe 
care trebuia s-o organizeze determinară senatul să intervină 
oficial (572, 182). Libertăţile pe care şi le permiteau magistraţii 
la sfîrşitul acestei epoci, nu numai faţă de supuşii nefericiţi, ci şi 
faţă de statele şi regatele autonome, sînt demonstrate de 
expedițiile de jaf ale lui Gnaeus Volso în Asia Mică (p. 514) şi 
mai ales de scandaloasele abuzuri din Grecia din timpul 
războiului împotriva lui Perseus (p. 531). Guvernul nu avea nici 
un drept să-şi manifeste nemulţumirea, întrucît nu opusese nici 


un fel de barieră serioasă în faţa acestor excese ale arbitrarei 
conduceri militare. Cu toate că, în conformitate cu universalul, 
dar mai mult decit îndoielnicul principiu de a nu judeca un 
comandant suprem în timpul exercitării  magistraturii, 
guvernatorul putea fi tras la răspundere cu regularitate numai 
după comiterea delictului, totuşi urmărirea civilă, ca şi cea 
penală împotriva lui nu era exclusă din capul locului. Pentru a da 
curs acestei acuzaţii, cazul trebuia să fie preluat de către oricare 
magistrat roman care deţinea jurisdicție penală şi care îl aducea 
în faţa justiţiei populare; acuzaţia civilă era prezentată unui 
juriu, ales în conformitate cu organizarea judiciară în vigoare din 
sînul senatului, de către senatorul care administra pretura 
respectivă. In amiîndouă cazurile, controlul se afla aşadar în 
mîinile stării guvernante; cu toate că aceasta era încă destul de 
onestă şi de dreaptă pentru a nu neglija plîngeri bine 
întemeiate, iar senatul însuşi se lăsă convins, în anumite cazuri, 
să ordone un proces civil în urma apelului celor vătămaţi, 
plîngerile şi acuzaţiile săracilor şi ale străinilor împotriva 
membrilor puternici ai aristocrației în faţa unor judecători şi 
juraţi îndepărtați de teatrul evenimentelor şi, dacă nu culpabili 
de acelaşi delict, aparţinînd totuşi aceleiaşi stări, nu puteau să 
fie decise favorabil atunci cînd vina era evidentă şi revoltătoare. 
Mai mult, o plingere respinsă antrena pierzania inevitabilă. 
Oprimaţii au găsit un anumit sprijin în relaţiile ereditare de 
clientelă pe care oraşele şi ţinuturile supuşilor le înnodaseră cu 
cei care i-au cucerit şi cu alţi romani apropiaţi lor. Guvernatorii 
spanioli au simţit pe propria piele că nimeni nu se atinge 
nepedepsit de clienţii lui Cato şi putem considera drept cel mai 
pios omagiu adus memoriei lui Paullus faptul că reprezentanţii 
celor trei naţiuni înfrînte de acest nobil bărbat, spaniolii, ligurii şi 
macedonenii, nu au vrut să renunţe la privilegiul de a-i purta 
trupul către rugul funerar. Dar această protecţie specială n-a 
oferit numai grecilor posibilitatea de a-şi demonstra la Roma 
talentul de a se umili în faţa stăpînilor şi de a-i demoraliza pe 
aceştia prin servilismul lor nemăsurat - decretele siracuzanilor 
în onoarea lui Marcellus, după ce acesta le-a distrus şi jefuit 
oraşul, ei acuzîndu-l în van în faţa senatului din această cauză, 
constituie una dintre paginile cele mai compromiţătoare în 
analele puţin respectabile ale Siracusei; prin politica de familie, 
periculoasă în sine, acest patronaj al marilor familii prezenta un 


aspect politic care ar fi trebuit să dea de gîndit. Ce-i drept, se 
obţinu pe această cale ca magistraţii romani să se teamă 
întrucitva de zei şi de senat şi să fure cu măsură; dar se fura 
totuşi fără pedeapsă, chiar dacă se fura cu „modestie”. Se 
statornici o regulă nefastă: magistratul roman să fie intangibil 
prin competenţa sa şi prin lege, dacă săvirşise numai delicte 
minore şi violenţe moderate, cei lezaţi trebuind, în consecinţă, 
să tacă; generaţiile care au urmat vor suporta consecinţele 
funeste izvorite din acest abuz. Totuşi, chiar dacă tribunalele ar 
fi fost atit de severe pe cît erau de îngăduitoare, presiunea 
judiciară n-ar fi putut înlătura decît delictele cele mai grave. 
Adevărata garanţie pentru o administraţie bună rezidă în 
supravegherea severă Şi neîntreruptă a autorităţii 
administrative supreme; şi aici, senatul vădi lipsurile cele mai 
mari. Aici se manifestă pentru prima dată moliciunea şi 
ineficacitatea guvernării colegiale. Din punct de vedere legal, 
guvernatorii ar fi trebuit să fie supuşi unei supravegheri mult 
mai severe şi mult mai speciale decît cea care fusese suficientă 
pentru administraţiile municipale ale Italiei; şi acum, cînd 
imperiul cuprindea vaste teritorii de dincolo de mare, măsurile 
prin care guvernul îşi asigura viziunea de ansamblu ar fi trebuit 
să fie înmulţite. In amîndouă cazurile se petrecu tocmai 
contrariul. Guvernatorii domneau de fapt ca nişte suverani, iar 
cea mai importantă instituţie pentru împiedicarea acestui fapt, 
censul imperiului, fusese extinsă numai asupra Siciliei, nu şi 
asupra provinciilor cucerite ulterior. Această emancipare a 
magistraţilor supremi de sub puterea centrală era mai mult 
decît imprudentă. Guvernatorul roman, în fruntea armatelor 
statului şi în posesia unor resurse financiare importante, fiind 
supus unui control judiciar neglijabil şi fiind, practic, 
independent faţă de administraţia supremă, împins printr-un fel 
de necesitate să separe interesele sale şi ale poporului pe care-l 
guverna de cele ale comunităţii romane şi să le considere drept 
ireconciliabile, semăna mai degrabă cu un satrap persan decit 
cu un mandatar al senatului roman din timpul războaielor 
samnite. Bărbatul care exercitase o tiranie militară în afară, 
recunoscută de către lege, nu se putea reintegra decit foarte 
dificil în comunitatea cetăţenească ce recunoştea, ce-i drept, 
guvernanti şi guvernaţi, dar nu stăpiîni şi sclavi. Guvernul însuşi 
intuia că cele două principii fundamentale, egalitatea în cadrul 


aristocrației şi subordonarea puterii magistraţilor colegiului 
senatorial, încep să-i scape din miini. Din aversiunea guvernului 
faţă de achiziţionarea de noi provincii şi faţă de întregul sistem 
provincial, din instituirea cvesturilor provinciale destinate să 
sustragă autorităţii guvernatorilor cel puţin puterea financiară, 
din înlăturarea instituţiei, atit de eficace de altfel, a unor 
guvernări mai îndelungate (p. 472), recunoaştem limpede 
îngrijorarea pe care cei mai clarvăzători oameni de stat romani 
o resimţiră faţă de ceea ce promovaseră ei înşişi. Dar 
diagnosticul nu înseamnă vindecare. Guvernarea internă a 
nobilimii se dezvolta în continuare în direcţia adoptată, iar 
decăderea administraţiei şi a sistemului financiar, care anunţa 
revoluţii şi uzurpaţii viitoare, îşi urmă cursul, nu neobservat, dar 
fără a întîlni piedici. 

Dacă noua nobilime nu era atit de strict circumscrisă 
asemenea vechii aristocrații a ginţilor şi dacă, în timp ce 
aceasta din urmă uzurpase faţă de ceilalţi cetăţeni puterea 
politică de drept, cea nouă o uzurpase de fapt, atunci această a 
doua formă era, tocmai de aceea, mai greu de suportat şi de 
înlăturat decît cealaltă. Bineînţeles, nu au lipsit încercările. 
Opoziția se baza pe adunarea poporului aşa cum nobilimea se 
baza pe senat; pentru înţelegerea acestei opoziții trebuie să 
surprindem puţin spiritul cetăţenilor din această perioadă şi 
poziţia lor în cadrul comunităţii. Ceea ce se putea cere din 
partea unei comunităţi de cetăţeni precum cea romană nu era 
forţa propulsatoare, ci fundamentul solid al întregului, o viziune 
clară asupra binelui public, o obedienţă înţelegătoare faţă de 
conducătorul capabil, un suflet tare în zilele bune şi în cele 
vitrege şi, mai ales, capacitatea de a sacrifica binele individual 
în favoarea celui public, satisfacția de moment în favoarea 
fericirii viitoare; toate aceste capacităţi cetăţeanul roman le 
numea ale sale într-o măsură atît de însemnată încît, dacă se ia 
în considerare comunitatea, orice dojană trebuie să se 
transforme într-o admiraţie respectuoasă. In această epocă 
domnea încă bunul-simţ şi înţelegerea. Întregul comportament 
al cetăţenilor, atit faţă de guvern, cît şi faţă de opoziţie, 
dovedeşte cu prisosinţă că rezoluţiile comiţiilor romane erau 
inspirate de acelaşi înflăcărat patriotism în faţa căruia însuşi 
geniul lui Hannibal trebuise să se retragă; neîndoielnic, ei s-au 
înşelat deseori, dar erorile lor nu se datorează răutăţii mulţimii, 


ci concepţiilor înguste caracteristice orăşenilor şi ţăranilor. Într- 
adevăr, mecanismul prin care cetăţenii interveneau în mersul 
afacerilor publice devenea tot mai precar, iar problemele care 
trebuiau să fie rezolvate prin propriile acţiuni măreţe îi depăşiră 
cu mult. Mai sus s-a observat că, în cadrul acestei epoci, cea 
mai mare parte dintre comunităţile cetăţenilor fără sufragiu, ca 
şi un număr însemnat de colonii nou-fondate au primit dreptul 
deplin de cetăţenie romană (pp. 552-553). La sfîrşitul acesteia, 
cetăţenii romani populau Latiumul, în sensul cel mai cuprinzător, 
Sabina şi o parte din Campania în masă compactă, astfel încit, 
pe coasta de vest se întindeau, în nord, pînă la Caere, iar în sud, 
pînă la Cumae; în teritoriul acesta numai citeva oraşe, precum 
Tibur, Praeneste, Signia, Norba, Ferentinum, au fost lipsite de 
acest drept. Ţinuturilor enumerate trebuie să le fie adăugate 
coloniile maritime de pe coasta italică ce deţineau dreptul deplin 
de cetăţenie romană, coloniile picentine şi transapeninice din 
perioada cea mai recentă, cărora a trebuit să le fie acordat 
dreptul de cetăţenie romană (p. 553), şi un număr apreciabil de 
cetăţeni romani care, fără a forma comunităţi separate, locuiau 
dispersaţi în întreaga Italie în tîrguri şi sate (fora et conciliabula). 
Dacă unei comunităţi urbane constituite în felul acesta i s-a 
găsit  remediul  neajunsurilor care priveau jurisdicţia şi 
administraţia, în parte prin judecători delegaţi (pp. 294-295), în 
parte, mai ales în coloniile maritime (pp. 301-302), în cele 
picentine şi transapeninice, trasînd cel puţin primele linii ale 
sistemului care va determina mai tîrziu organizarea 
comunităţilor urbane mai mici în cadrul marii comunităţi urbane 
romane, atunci în problemele politice putea să decidă numai 
străvechea adunare din forul roman. Şi este evident că această 
adunare nu mai era ceea ce fusese, atît în compoeneţa ei, cît şi 
în acţiunea colectivă, atunci cînd toţi cei îndreptăţiţi la vot îşi 
exercitau privilegiile lor cetăţeneşti părăsindu-şi casa dimineaţa 
şi întorcîndu-se seara. Mai mult, guvernul, fie din lipsă de 
judecată, fie din neglijenţă, fie din răutate - nu putem stabili 
cauza reală -, nu a mai cuprins comunităţile intrate în corpul 
cetăţenilor după anul 513 (241) în districtele electorale nou- 
instituite, ca înainte, ci în cele vechi, astfel încît, treptat, fiecare 
district a ajuns să se compună din comunităţi diferite, 
împrăştiate pe întregul teritoriu roman. Asemenea districte 
electorale, cuprinzind în medie 8.000 de cetăţeni, cele urbane, 


bineînţeles, mai mult, cele rurale mai puţin, şi fără legături 
teritoriale şi coeziune internă, nu mai permiteau o conducere 
eficientă şi o pregătire corespunzătoare, ceea ce avea să se 
resimtă cu atît mai mult cu cît votările propriu-zise nu erau 
precedate de dezbateri libere. Mai mult, dacă cetăţenii aveau 
capacitatea deplină de a discerne interesele lor municipale, 
atunci era totuşi lipsit de sens şi aproape ridicol de a lăsa 
soluţionarea celor mai importante şi mai dificile probleme, pe 
care trebuia să le rezolve o putere care guverna lumea, la 
discreţia unei mulţimi de ţărani italici, ce-i drept bine 
intenţionată, dar adunată la întîmplare, şi de a lăsa, în ultimă 
instanţă, numirea generalilor şi legiferarea tratatelor la 
aprecierea unor oameni care nu înțelegeau nici cauzele şi nici 
urmările hotărîrilor lor. În toate afacerile care au depăşit 
problemele municipale propriu-zise, adunările populare ale 
Romei au jucat în consecinţă un rol pueril şi chiar ridicol. În 
general, oamenii adunaţi adoptau tot ceea ce le era propus; şi 
dacă, în mod excepţional, din proprie iniţiativă, au refuzat o 
dată sancţiunea, ca, de exemplu, cu ocazia declaraţiei de război 
împotriva Macedoniei din anul 554 (200), atunci politica forului 
întreprinse cu siguranţă o opoziţie deplorabilă şi cu un rezultat 
la fel de deplorabil faţă de politica statului. In fine, plebea 
clientelară se considera egală cetăţenilor independenţi şi 
deseori îşi dovedi în practică superioritatea faţă de aceştia. 
Instituţiile care i-au dat naştere erau străvechi. Din timpuri 
imemoriale, romanul nobil exercita faţă de liberţii şi clienţii săi 
un fel de guvernare şi era consultat de către aceştia în toate 
afacerile lor mai importante; un client, de exemplu, avea grijă să 
nu-şi căsătorească copiii fără consimţămîntul prealabil al 
patronului său; deseori chiar acesta aranja căsătoria. Dar aşa 
cum din aristocrație se formase o stare guvernantă separată 
care acaparase în mîinile sale nu numai puterea, dar şi bogăţia, 
tot astfel clienţii se convertiseră în paraziți şi cerşetori; şi aceşti 
noi partizani ai bogătaşilor subminară clasa cetăţenilor, atît în 
interior, cît şi în exterior. Aristocraţia nu numai că tolera această 
clientelă, dar o exploata financiar şi politic în propriul avantaj. 
Astfel, de exemplu, vechile colecte de bani, care se făcuseră, 
odinioară, numai în scopuri religioase şi cu ocazia înmormîntării 
unor bărbaţi merituoşi, erau cerute acum de către oamenii de 
vază - mai întîi în anul 568 (186), de către Lucius Scipio, sub 


pretextul unei serbări populare pe care intenţiona s-o 
organizeze - pentru a impune publicului contribuţii în împrejurări 
extraordinare. Cadourile erau limitate prin lege (550, 204), 
întrucît senatorii începuseră să perceapă în locul acestora un 
tribut regulat de la clienţii lor. Dar întreţinerea clienţilor era în 
avantajul clasei dominante, mai ales pentru influențarea 
comiţiilor; rezultatele alegerilor arată cu evidenţă puterea cu 
care plebea dependentă suprima încă în această perioadă 
influenţa clasei mijlocii dependente. Creşterea rapidă a gloatei, 
mai ales în capitală, existenţa ei fiind dovedită prin cele 
relatate, se relevă şi prin alte indicii. Sporirea numărului şi 
importanţei  liberţilor este dovedită prin discuţiile foarte 
serioase, purtate încă în secolul trecut (pp. 219-220) şi 
continuate în acesta, despre dreptul lor de vot în adunările 
comunităţii şi prin rezoluţia ciudată adoptată de către senat în 
timpul războiului cu Hannibal de a admite femeile liberte 
onorabile la colectele publice şi de a îngădui copiilor legitimi ai 
părintelui eliberat să poarte însemnele onorifice, drept care 
aparținuse pînă atunci numai copiilor celor născuţi liberi (p. 
544). Probabil că majoritatea grecilor şi orientalilor stabiliţi la 
Roma nu erau cu mult superiori liberţilor, întrucît servilismul 
naţional era înrădăcinat la ei la fel de adînc, precum cel juridic la 
ceilalţi. Dar nu numai aceste cauze naturale contribuiră la 
naşterea unei gloate a capitalei; nici nobilimea, nici demagogii 
nu pot fi scutiţi de reproşul de a fi conlucrat sistematic la 
creşterea ei şi de a fi subminat puterea vechiului spirit civic prin 
linguşirea poporului şi alte mijloace chiar mai detestabile. Corpul 
electoral era încă prea respectabil pentru a putea fi corupt fățiș; 
dar favoarea celor chemaţi să voteze era captată deja indirect 
prin mijloace care erau departe de a fi recomandabile. Vechea 
obligaţie a magistraţilor, mai ales a edililor, de a veghea asupra 
menţinerii unui preţ moderat la grîu şi de a organiza jocurile 
începu să degenereze în dezgustătorul strigăt al plebei urbane 
din timpul imperiului; pîinea oferită gratuit şi jocuri perpetue. 
Mari transporturi de grîu, puse la dispoziţia administraţiei pieţei 
romane fie de către guvernatorii provinciilor, fie de către 
provincii, pentru a cîştiga bunăvoința unor magistrați romani 
anume, livrate pe nimic, au permis edililor de la mijlocul 
secolului al VI-lea să furnizeze capitalei griul la preţuri derizorii. 
Cato spunea că nu este de mirare dacă cetăţenii nu mai ascultă 


de buna povaţă: burta oricum nu are urechi. Distracţiile oferite 
poporului au sporit într-o măsură alarmantă. Timp de 500 de 
ani, comunitatea se mulţumise anual cu o singură sărbătoare 
populară şi cu un singur circ; primul demagog roman de 
profesie, Gaius Flaminius, adăugă o doua sărbătoare populară şi 
un al doilea circ (534, 220), iar prin aceste instituţii, a căror 
tendinţă este caracterizată în mod suficient de denumirea însăşi 
a noii sărbători, „jocuri plebeiene”, el şi-a obţinut neîndoielnic 
învoirea de a oferi bătălia de la Lacul Trasimenus. Odată 
deschisă calea, răul progresa cu paşi repezi. Sărbătoarea în 
onoarea zeiţei Ceres, divinitatea protectoare a plebei (p. 197), 
nu poate să fie cu mult ulterioară jocurilor plebeiene. Mai mult, 
la sugestia profeţiilor sibiline şi marciene, au fost adăugate o a 
patra sărbătoare, în onoarea lui Apollo (542, 212), o a cincea, în 
onoarea „Marii Mame” (550, 204), recent transferată din Frigia 
la Roma. Aceştia au fost anii grei ai războiului cu Hannibal - cu 
ocazia primei celebrări a jocurilor lui Apollo, cetăţenii fuseseră 
chemaţi la arme chiar în Circ -, în care teama superstiţioasă, 
specifică Italiei, atinsese cel mai înalt grad şi în care nu lipseau 
cei care se foloseau de situaţie pentru a răspîndi oracole sibiline 
şi profetice, recomandîndu-se prin conţinutul acestora mulţimii; 
cu greu am putea blama guvernul, care trebuia să pretindă din 
partea populaţiei sacrificii uriaşe, că a consimţit la asemenea 
mijloace. Dar ceea ce fusese acordat o dată trebuia să fie 
păstrat; mai mult, chiar în timpuri mai liniştite, se mai adăugă 
încă o sărbătoare populară, ce-i drept mai puţin importantă: 
jocurile în onoarea Florei. Cheltuielile acestor sărbători erau 
suportate de către magistraţii însărcinaţi cu organizarea lor; 
astfel, edilii curuli organizau, pe lîngă vechea sărbătoare 
romană, şi pe cea a Mamei Zeilor şi a Florei, edilii plebeieni, pe 
cea a plebeilor şi a lui Ceres, iar pretorul urban, jocurile lui 
Apollo. Cei care sancţionaseră noile sărbători se vor fi scuzat în 
faţa propriei conştiinţe, considerind că acestea nu afectau 
nicidecum tezaurul public; ar fi fost însă mai puţin nefast dacă s- 
ar fi încărcat bugetul comun cu o serie de cheltuieli inutile, decit 
să se permită ca organizarea unei distracţii populare să devină 
în realitate o calificare necesară pentru ocuparea celor mai 
înalte demnități ale statului. În curînd, viitorii candidaţi la 
consulat intrară în concurenţă în ceea ce priveşte sumele 
cheltuite pentru aceste serbări, ele ridicîndu-se în curînd la 


valori fabuloase; şi, bineînţeles, nu dăuna cu nimic dacă viitorul 
consul oferea, pe lîngă contribuţia legală, şi un dar din proprie 
iniţiativă (munus), o luptă de gladiatori, pe care o finanța el 
însuşi. Splendoarea jocurilor deveni în curînd măsura după care 
corpul electoral aprecia destoinicia candidatului. Nobilimea, 
fireşte, trebuia să plătească foarte mult - o luptă de gladiatori 
bine organizată costa în jur de 720.000 de sesterţi (500.000 de 
taleri) -, dar ea plătea fără cricnire, întrucit, prin acest mijloc, 
bara practic accesul oamenilor săraci la cariera politică. 
Corupţia însă nu se limita numai la for, ci începu să pătrundă şi 
în tabăra militară. Vechea miliţie cetăţenească se declara 
mulţumită dacă aducea la Roma o despăgubire pentru eforturile 
necesare războiului şi dacă, în împrejurări extraordinare, primea 
o modestă recompensă pentru victorie; noii generali, în frunte 
cu Scipio Africanus, aruncau, cu amîndouă mîinile, în rîndurile 
soldaţilor atît banii romani, cît şi cei proveniţi din pradă; aceasta 
a fost cauza pentru care Cato se certă cu Scipio în Africa în 
timpul ultimelor campanii împotriva lui Hannibal. Veteranii din al 
doilea război macedonean şi din războiul din Asia Mică reveniră, 
fără excepţie, ca oameni bogaţi; începu să fie lăudat şi de către 
cei onorabili generalul care nu păstra darurile provinciilor şi 
prada de război numai pentru sine şi anturajul său şi din tabăra 
căruia nu puţini se întorceau încărcaţi cu aur şi argint: se uitase 
cu desăvirşire că şi prada mobilă aparţinea statului. Cînd Lucius 
Paullus a recurs la vechiul obicei, propriii soldaţi şi mai ales 
numeroşii voluntari ademeniţi de posibilitatea unei prăzi bogate 
erau gata să-i refuze învingătorului de la Pydna, printr-un decret 
al poporului, onoarea triumfului, care, în această epocă, era deja 
acordată oricui jefuia trei sate ligurice. Disciplina şi spiritul 
militar au avut mult de suferit din cauza acestei treceri de la 
război la goana după pradă; această afirmaţie se poate verifica 
cel mai bine în campania împotriva lui Perseus, iar nivelul 
laşităţii e scandalos de vizibil în nesemnificativul război al Istriei 
(576, 178), în care, din cauza unei încăierări fără importanţă 
căreia i se conferiseră prin zvonuri proporţii gigantice, armata 
de uscat, ca şi flota, ba chiar şi italicii de acasă o luară la 
sănătoasa, Cato  văzindu-se nevoit să-şi  admonesteze 
concetăţenii reproşindu-le poltroneria. Tineretul nobil era şi aici 
în frunte. Incă din timpul războiului cu Hannibal (545, 209), 
cenzorii interveniseră cu pedepse severe în cazul insubordonării 


celor chemaţi să servească în cavalerie. Către sfîrşitul acestei 
perioade (574?, 1807), un decret al poporului cerea dovada 
satisfacerii a zece ani de serviciu militar ca o condiţie necesară 
pentru ocuparea unei magistraturi; astfel, fiii nobililor urmau să 
fie constrînşi să intre în armată. Dar poate nimic nu arată atit de 
evident năruirea orgoliului nobil şi a onoarei adevărate, atit la 
cei puternici, cît şi la cei slabi, decit goana după distincţii şi 
titluri, diferită prin manifestările ei, dar în esenţă identică la 
toate stările şi clasele. Onoarea triumfului era atît de mult 
rivnită, încît cu greu s-a păstrat vechea regulă potrivit căreia 
triumful putea să fie acordat numai acelui magistrat suprem 
care mărise puterea comunităţii în bătălie deschisă şi care 
excludea, nu arareori, tocmai pe aceia care aduseseră statului 
serviciile cele mai importante. A trebuit să se facă concesii; acei 
generali care încercaseră în van să obţină triumful sau cei care 
nu puteau să-l pretindă din partea senatului şi nici din partea 
cetăţenilor îşi serbau triumful pe cont propriu pe Muntele Alban, 
lucru care s-a întîmplat pentru prima dată în anul 523 (231). 
Nici o luptă cu o ceată ligurică sau corsicană nu era suficient de 
nesemnificativă pentru a nu se pretinde de pe urma ei triumful. 
În vederea suprimării triumfătorilor paşnici, ca, de exemplu, 
consulii anului 573 (181), acordarea triumfului a fost 
condiţionată de dovada unei bătălii care costase viaţa a cel 
puţin 5.000 de inamici; dar şi această dovadă a fost deseori 
eludată prin date falsificate, observîndu-se, de altfel, în multe 
case ale nobililor armuri ale inamicilor care nu proveneau 
nicidecum de pe cîmpul de bătălie. Dacă odinioară comandantul 
suprem al anului în curs se simţea onorat să servească anul 
următor în statul-major al succesorului său, conduita fostului 
consul Cato de a servi ca tribun militar sub Tiberius Sempronius 
Longus (560, 194) şi Manius Glabrio (563, 191) era considerată 
acum ca o ofensă adusă noii mode. Odinioară, serviciul adus 
comunităţii era recompensat o dată pentru totdeauna printr-un 
simplu act de recunoştinţă; acum, fiecare acţiune meritorie 
părea să necesite o distincţie permanentă. Deja învingătorul de 
la Mylae (494, 260), Gaius Dulilius, obținuse autorizaţia ca, 
atunci cînd străbătea străzile Romei, să fie precedat, în mod 
extraordinar, de un purtător de torţă şi un flautist. Statui şi 
monumente, foarte des ridicate pe cheltuiala onoratului, 
deveniseră atit de obişnuite, încît faptul de a te lipsi de ele era 


considerat, ironic, ca fiind o notă de distincţie. Însă asemenea 
onoruri pur personale au devenit repede insuficiente. Cu timpul, 
se institui obiceiul de a se asigura învingătorului şi urmaşilor săi 
o rentă permanentă din victoriile pe care le repurtase, cutumă 
introdusă în principal de către învingătorul de la Zama, 
numindu-se el însuşi drept erou al Africii, pe fratele său drept 
erou al Asiei, iar pe vărul său proclamiîndu-l drept erou al 
Spaniei. Cei slabi urmară exemplul celor puternici. Dacă starea 
guvernanţilor nu renunţa la a reglementa dispoziţiile funerare 
pentru diferitele ranguri şi la a decreta fostului cenzor un linţoliu 
de purpură, atunci nu li se putea reproşa nici liberţilor că 
aspirau la obţinerea, cel puţin pentru fiii lor, a multrivnitului tiv 
de purpură. Toga, inelul şi medalionul deosebeau nu numai pe 
cetăţean şi pe cetăţeană de străin sau de sclav, ci şi pe cel 
născut liber de fostul sclav, pe fiul unor părinţi născuţi liberi de 
cel al unor părinţi liberţi, pe fiul de cavaler sau de senator de 
cetăţeanul de rînd, pe descendentul unei familii curule de 
senatorul ordinar (p. 544). Şi toate acestea în acea comunitate 
în care tot ceea ce era bine şi măreț era opera egalităţii civile! 

Disensiunile care divizau comunitatea sînt reflectate şi în 
rîndurile opoziţiei. Sprijiniţi pe ţărani, patrioţii reclamau tot mai 
hotărit reforma; sprijinită de mulţimea urbană, demagogia îşi 
începea opera. Cu toate că aceste curente nu se pot izola în 
întregime, ci se împletesc deseori, este totuşi necesar să le 
analizăm pe fiecare în parte. 

Partidul reformei e oarecum întruchipat de persoana lui 
Marcus Porcius Cato (520-605, 234-149). Cato, ultimul 
reprezentant eminent al sistemului mai vechi, limitat la Italia şi 
opus dominaţiei universale, va trece, din această cauză, mai 
tîrziu drept modelul romanului autentic, de viţă nealterată; mai 
apropiată de realitate ar fi considerarea lui ca reprezentant al 
opoziţiei clasei de mijloc a Romei împotriva noii nobilimi eleno- 
cosmopolite. Luat de la coarnele plugului, a fost convins să intre 
în politică de către un proprietar vecin, Lucius Valerius Flaccus, 
unul dintre puţinii nobili neinfluenţaţi de cursul vremii; acest 
patrician onest îl considera pe asprul ţăran sabin drept omul 
potrivit pentru a stăvili evoluţia evenimentelor; şi, într-adevăr, 
aşteptările nu i-au fost înşelate. Sub egida lui Flaccus şi după 
vechiul şi bunul obicei, altfel spus, servind cu fapta şi sfatul 
concetăţenii şi republica, el îşi croi drum pînă la consulat şi la 


triumf, ba chiar şi pînă la cenzură. Intrat la virsta de 17 ani în 
armata cetăţenească, el participă la întregul război cu Hannibal, 
de la bătălia de la Lacul Trasimenus pînă la cea de la Zama; a 
servit sub Marcellus şi Fabius, sub Nero şi Scipio, dovedindu-şi 
destoinicia la Tarentum şi Sena, în Africa, Sardinia, Spania şi 
Macedonia, în aceeaşi măsură ca soldat, ca ofiţer de stat-major 
şi ca general. El era acelaşi în for, ca şi pe cîmpul de bătălie. 
Cuviîntările sale neînfricate şi precise, verva sa rustică, dar 
picantă, cunoştinţele sale despre dreptul roman şi despre 
realităţile romane, agilitatea sa incredibilă şi trupul său de fier i- 
au creat un nume mai întîi în oraşele învecinate; apoi, după ce 
apăruse în for şi în curia capitalei, deveni avocatul cel mai 
influent şi primul orator al timpurilor sale. El adoptă 
comportamentul lui Manius Curius (p. 217), idealul său din rîndul 
oamenilor de stat romani; viaţa sa lungă a consacrat-o criticilor 
oneste, pe măsura înţelegerii sale, la adresa decadenţei 
iminente; la vîrsta de 85 de ani, combătea încă în for ideile noi. 
Era departe de a fi frumos; duşmanii lui pretindeau că ar avea 
ochi verzi şi părul roşu; n-a fost nicidecum un om mare şi cu atit 
mai puţin un om de stat clarvăzător. Mărginit politic şi moral, 
avînd permanent pe buze şi dinaintea ochilor idealul vremurilor 
bune de demult, dispreţuia cu înverşunare tot ceea ce era nou. 
Din cauza severităţii faţă de sine însuşi, legitimînd astfel 
severitatea şi duritatea faţă de orice şi oricine, din cauza 
onestităţii şi corectitudinii sale, fără a intui datoria aflată dincolo 
de disciplina politică şi de integritatea mercantilă, duşman al 
tuturor vicleşugurilor şi josniciilor, dar şi al eleganţei şi 
genialităţii şi mai ales duşmanul duşmanilor săi, el nu a 
întreprins niciodată vreo încercare de a stîrpi răul din rădăcină, 
ci a luptat o viaţă întreagă numai împotriva simptomelor şi, 
înainte de toate, împotriva persoanelor. Guvernanţii se uitau cu 
un dispreţ suveran la parvenitul acesta lipsit de strămoşi şi i se 
considerau, poate pe bună dreptate, superiori; dar corupţia 
elegantă din senat şi din afara lui tremura totuşi în taină în faţa 
bătrînului cenzor al moralei de mîndră ţinută republicană, în faţa 
veteranului acoperit de cicatrice din timpul războiului cu 
Hannibal, în faţa senatorului foarte influent şi în faţa 
protectorului ţărănimii romane. El prezenta nobililor săi colegi, 
pe rînd şi în mod public, lista păcatelor lor - ce-i drept, fără a 
cerceta cu acribie dovezile - în special celor care-l ofensaseră 


sau îl provocaseră în mod direct. Cu aceeaşi îndrăzneală îi 
critica şi îi dojenea pe cetăţeni pentru fiecare injustiţie şi fiecare 
nouă dezordine. Atacurile sale veninoase i-au adus numeroşi 
duşmani, astfel încît a trăit într-o ostilitate ireconciliabilă şi 
declarată cu cele mai puternice coterii aristocratice ale 
timpurilor sale, mai ales cu Scipionii şi Flamininii; a fost acuzat 
în public de 44 de ori. Dar țărănimea - şi acest lucru este 
semnificativ pentru tăria acelui spirit din rîndul clasei de mijloc a 
Romei, care făcuse posibilă supraviețuirea după bătălia de la 
Cannae - nu i-a refuzat niciodată campionului neobosit al 
reformei sprijinul voturilor sale. Atunci cînd, în anul 570 (184), 
Cato candida împreună cu colegul său nobil Lucius Flaccus, 
adept al concepţiilor sale, pentru cenzură şi anunţa în prealabil 
că intenţionează să întreprindă în timpul acestei magistraturi o 
purificare radicală a tuturor claselor şi stărilor sociale, cei doi 
bărbaţi temuţi au fost aleşi de către cetăţeni în ciuda tuturor 
sforţărilor nobilimii, care a trebuit să se supună atunci cînd 
epurarea masivă a devenit faptă, eliminînd, printre alţii, pe 
fratele Africanului de pe lista cavalerilor, iar pe fratele 
Eliberatorului grecilor de pe lista senatorilor. 

Acest război împotriva persoanelor şi multiplele încercări 
de a îngheţa spiritul vremii prin justiţie şi politică, oricît de 
lăudabile ar fi fost prin intenţia lor, nu au putut să stăvilească 
şuvoiul corupţiei decît pentru foarte scurtă vreme; şi dacă este 
demn de reţinut faptul că acest Cato a putut să joace un rol 
politic împotriva acestui curent, atunci este la fel de semnificativ 
faptul că a reuşit să se debaraseze de corifeii partidei adverse 
tot atît de puţin precum aceştia s-au debarasat de el şi că 
procesele celor traşi la răspundere, intentate de el şi de colegii 
săi întru credinţă înaintea cetăţenilor, au rămas, cel puţin în 
cazurile de o oarecare importanţă politică, tot atît de inutile 
precum cele intentate lui Cato însuşi. Un efect la fel de minor au 
produs legile poliţieneşti care au fost decretate în această 
perioadă în număr mare, în special pentru limitarea luxului şi 
impunerea unor deprinderi domestice mai economice şi mai 
disciplinate - asupra acestora vom mai reveni, în parte, la 
prezentarea capitolului despre economia naţională. Incercări 
mult mai practice şi mult mai utile au fost întreprinse pentru 
stăvilirea decadenţei prin mijloace indirecte; printre acestea, 
distribuirile de noi loturi de pămînt din domeniul public deţin, 


fără îndoială, locul de frunte. Acestea au fost realizate într-un 
număr mare şi pe suprafeţe însemnate între primul şi al doilea 
război cu Cartagina şi de la sfîrşitul acestei perioade pînă la 
sfîrşitul perioadei în cauză. Cele mai importante sînt împărţirea 
teritoriului Picenumului de către Gaius Flaminius (522, 232; p. 
385), fondarea de opt noi colonii maritime în anul 560 (194; p. 
458) şi, mai ales, colonizarea intensivă a ținutului dintre Apenini 
şi Pad prin întemeierea coloniilor latine Placentia, Cremona (p. 
386), Bononia (p. 463) şi Aquileia (p. 462) şi a coloniilor de 
cetăţeni Potensia, Pisaurum, Mutina, Parma, Luna (p. 475) în anii 
536, 565-577 (218, 189-177). Cea mai mare parte a acestor 
întemeieri trebuie să fie atribuită partidului reformei. Cato şi 
adepţii săi cerură aceste măsuri insistînd, pe de o parte, asupra 
pustiirii Italiei din timpul războiului cu Hannibal şi a scăderii 
alarmante a loturilor lucrate de ţărani şi, în general, a populaţiei 
italice libere, iar pe de alta, asupra vastelor domenii ale nobilimii 
asimilate ca nişte proprietăţi particulare în Galia Cisalpină, în 
Samnium, în ţinuturile Apulia şi Bruttium. Cu toate că guvernul 
roman n-a dat curs cerinţelor în măsura posibilităţilor şi 
imperativelor epocii, el n-a rămas totuşi surd la avertismentul 
unui bărbat atit de cumpătat. Un caracter analog vădeşte 
propunerea, avansată de Cato senatului, de a stăvili decăderea 
cavaleriei civile prin înfiinţarea a 400 de noi locuri de cavaleri (p. 
545). Resursele pentru această măsură nu lipseau din tezaurul 
public; cu toate acestea, se pare că propunerea a fost respinsă 
din cauza spiritului exclusivist al nobilimii care încerca să-i 
elimine pe toţi aceia care erau numai călăreţi, nu şi cavaleri. 
Dimpotrivă, vremurile grele de război, care au silit guvernul să 
recurgă chiar şi la metoda, din fericire nerealizată, de a recruta 
armatele, după modelul oriental, din tirgurile de sclavi, au 
determinat reconsiderarea calificării necesare pînă atunci 
pentru serviciul în armata cetăţenească: censul minim de 
11.000 de aşi (300 de taleri) şi calitatea de cetăţean. În afara 
faptului că oamenii liberi cu averea estimată între 4.000 (115 
taleri) şi 1.500 de aşi (43 de taleri) şi toţi liberţii au fost înrolați 
pentru serviciul în flotă, censul minim pentru legionar a fost 
redus la 4.000 de aşi (115 taleri), iar în cazurile extreme atit cei 
înrolați pentru flotă, cît şi bărbaţii liberi cu averea estimată între 
1.500 şi 375 de aşi (11 taleri) au fost încorporaţi în pedestrimea 
cetăţenească. Aceste inovaţii, care aparţin probabil sfîrşitului 


epocii precedente sau începutului acestei epoci, nu s-au născut, 
ca şi reforma militară serviană, din iniţiativa partidelor, dar ele 
au favorizat totuşi partidul democrat, în măsura în care 
obligaţiile cetăţeneşti trebuiau să fie urmate în mod necesar de 
drepturile cetăţeneşti. Săracii şi liberţii au început să însemne 
ceva pentru comunitate din momentul în care au servit-o; mai 
ales datorită acestei cauze, una dintre cele mai importante 
modificări constituţionale s-a produs tocmai în această epocă: 
reforma comiţiilor centuriate, care coincide, probabil, cu sfîrșitul 
războiului din Sicilia (513, 241). Conform sistemului de votare 
folosit pînă atunci, deşi nu votau numai proprietarii ca pînă la 
reforma lui Appius Claudius (p. 219), prevalau totuşi cei avuţi; 
primii votau cavalerii, mai exact nobilimea patriciano-plebeiană, 
apoi cei care intraseră în clasa superioară, mai exact aceia care 
puteau să-i dovedească cenzorului o avere de cel puţin 100.000 
de aşi (2.900 de taleri); aceste două diviziuni, în cazul în care 
cooperau, repurtau întotdeauna victoria. Dreptul de vot al celor 
cuprinşi în următoarele patru clase a fost de o importanţă 
secundară, cel al cetăţenilor la care estimarea rămăsese sub 
censul ultimei clase de 11.000 de aşi (300 de taleri) era mai 
mult decit iluzoriu, iar liberţii, cu foarte rare excepţii, fuseseră 
privaţi de dreptul de vot. După noua organizare, dreptul 
întîietăţii le-a fost abrogat cavalerilor, cu toate că-şi mențineau 
centuriile separate, şi a fost transmis unei centurii de votanţi 
traşi la sorţi din prima clasă; mai mult, libertul a fost pus pe 
picior de egalitate cu cel născut liber ; în fine, fiecăreia dintre 
cele cinci clase i-a fost acordat acelaşi număr de voturi, astfel 
încît, chiar dacă corpul electoral era de aceeaşi părere, 
majoritatea era decisă totuşi numai după votul celei de-a treia 
clase. Această reformă a centuriilor a fost prima modificare 
esenţială a constituţiei, pe care o nouă opoziţie o impusese 
nobilimii, şi prima victorie a democraţiei propriu-zise. Ea 
obținuse, în parte, suprimarea dreptului prerogativ al nobilimii, 
în parte, dreptul de vot egal. Importanţa acestei prerogative 
electorale a nobilimii nu poate fi apreciată îndeajuns, mai ales 
într-o epocă în care influenţa aristocrației asupra cetăţenilor se 
afla, într-adevăr, într-o ascensiune continuă. Doar în această 
epocă starea iuncherimii propriu-zise a fost destul de puternică 
pentru a ocupa numai cu reprezentanţi din rîndurile ei locul al 
doilea din consulat şi din cenzură - consulatul, pînă la sfîrşitul 


acestei perioade (pînă în anul 582, 172), cenzura, încă o 
generaţie în plus (pînă în anul 623, 131) -, care erau deschise 
de drept atit patricienilor, cît şi plebeilor. Chiar în momentul cel 
mai critic pe care l-a cunoscut republica romană, criza de după 
bătălia de la Cannae, ea a casat, numai din cauza originii sale 
plebeiene, alegerea legală a unui ofiţer considerat de toţi drept 
cel mai capabil, plebeul Marcellus, chemat la consulatul devenit 
vacant prin moartea  patricianului Paullus. Totuşi, este 
caracteristic pentru spiritul acestei reforme că dreptul de 
întîietate la vot a fost retras numai nobilimii, nu şi celor bogaţi, 
că dreptul de întîietate la vot retras centuriilor cavalerilor n-a 
fost transmis unei diviziuni desemnate prin tragere la sorţi din 
rindul tuturor cetăţenilor, ci a fost atribuit în exclusivitate primei 
clase. Mai profundă, cel puţin teoretic, a fost egalizarea 
dreptului de vot a celor bogaţi cu cel al săracilor, dreptul de vot 
al celor impozabili născuţi liberi cu cel al liberţilor, astfel încît în 
mîinile primei clase nu a rămas decit o cincime, în loc de 
jumătate, din totalul voturilor. În schimb, una dintre cele mai 
importante, poate, în realitate, cea mai importantă dintre aceste 
înnoiri, egalizarea liberţilor cu cei născuţi liberi, a fost suprimată 
20 de ani mai tîrziu (534, 220) de către cenzorul Gaius 
Flaminius, unul dintre cei mai de seamă membri ai partidului 
reformei, liberţii fiind înlăturați din centurii. Măsura aceasta a 
fost reînnoită cu mai multă vigoare 50 de ani mai tirziu (585, 
169) de către cenzorul Tiberius Sempronius Gracchus, tatăl 
celor doi promotori ai revoluţiei romane, fiind îndreptat 
împotriva liberţilor ale căror presiuni deveniseră tot mai 
puternice. Rezultatul durabil al reformei centuriate a fost, în 
afara  dispoziţiei îndreptate împotriva stării cavalerilor, 
suprimarea politică a distincţiei pecuniare între cetăţenii al căror 
cens se situa deasupra limitei inferioare, ceea ce a înseamnat 
drept de vot egal pentru toţi cetăţenii îndreptăţiţi la vot. În felul 
acesta, în comiţiile tribute toţi cetăţenii proprietari aveau de 
mult drept de vot egal, în timp ce acela al cetăţenilor 
neproprietari şi al liberţilor a devenit, pentru a vorbi astfel, un 
drept iluzoriu, întrucît au fost comasaţi cu toţii în patru dintre 
cele 35 de triburi. In consecinţă, rezultatul general a fost 
transformarea comiţiilor centuriate după modelul consacrat al 
comiţiilor tribute, schimbare care se recomandă cu de la sine 
putere prin împrejurarea că alegerile, propunerile de legi, 


acuzaţiile şi, în general, toate afacerile care necesitau 
cooperarea cetăţenilor au fost aduse în faţa comiţiilor tribute, 
iar centuriile, mai inflexibile, au fost rar convocate, exceptind 
cazurile reclamate de constituţie sau de cutumă, cum ar fi 
alegerea cenzorilor, consulilor şi pretorilor şi decretarea 
războiului ofensiv. In consecinţă, această reformă nu a introdus 
un nou principiu în constituţie, ci numai a conferit o aplicaţie 
generală şi hotăritoare unui principiu care a reglementat timp 
îndelungat adunarea cetăţenilor, mai frecvent utilizată şi, în 
practică, mult mai importantă. Tendinţa ei într-adevăr 
democratică, deloc demagogică, reiese cu claritate din faptul că 
adevărații piloni ai oricărui partid revoluţionar prin vocaţie - 
proletariatul şi liberţii - îşi păstrează, ca şi înainte, o poziţie 
inferioară atît în centurii, cît şi în triburi. Din această cauză, 
importanţa practică a acestei modificări a ordinii de votare în 
cadrul adunării populare nu trebuie supraestimată. Noua lege 
electorală a desăvirşit, ce-i drept, egalitatea cetăţenească în 
principiu, dar ea nu a împiedicat şi, probabil, nici nu a stînjenit 
formarea simultană a unei noi stări privilegiate. Cu siguranţă, nu 
se datorează numai tradiţiei, într-adevăr lacunare, faptul că 
nicăieri nu putem constata o influenţă reală a mult discutatei 
reforme asupra evoluţiei evenimentelor. De altfel, există o 
conexiune intimă între această reformă care i-a egalizat pe toţi 
cetăţenii îndreptăţiţi la vot şi desfiinţarea, deja menţionată, a 
comunităţilor de cetăţeni romani fără sufragiu care fuzionaseră 
treptat cu cele ale cetăţenilor cu drepturi depline. Spiritul 
nivelator al partidului progresist reclama abolirea deosebirilor în 
sînul corpului de cetăţeni, în timp ce abisul care-i separa pe 
cetăţeni de necetăţeni este mereu lărgit şi adincit. Dacă 
rezumăm ţelurile şi realizările partidului reformei din epoca 
aceasta, vom constata că acesta a luptat cu patriotism şi 
energie şi că a reuşit, pînă la o anumită limită, să stăvilească 
decadenţa, mai ales declinul ţărănimii şi abandonarea vechilor 
principii de austeritate şi de frugalitate, dar şi influenţa 
preponderentă a noii nobilimi. Lipseşte însă scopul politic de 
perspectivă. Nemulțumirea mulţimii, indignarea morală a celor 
buni şi-au găsit poate în opoziţie o puternică expresie; nu se 
constată însă o înţelegere clară a sursei răului şi nici un plan 
precis pentru remedierea acestuia. O anumită lipsă de 
clarviziune străbate toate aceste sforţări, atît de onorabile, de 


altfel, şi poziţia pur defensivă a apărătorilor nu are nicidecum 
darul de a prevesti succesul. Rămine o problemă neelucidată 
dacă maladia aceasta ar fi putut fi vindecată prin abilitate 
umană; reformatorii romani ai acestor timpuri par să fi fost 
totuşi mai degrabă buni cetăţeni decît buni oameni politici şi par 
să fi condus oarecum mărginit şi stîngaci marea luptă între 
vechiul spirit civic şi noul cosmopolitism. 

Dar aşa cum această epocă a văzut gloata născîndu-se 
lîngă cetăţeni, la fel a văzut născîndu-se şi demagogia 
linguşitoare a gloatei alături de partidul util şi respectabil al 
opoziţiei. Cato cunoaşte deja meseria oamenilor care au o 
înclinaţie morbidă spre locvacitate, aşa cum alţii o au spre 
băutură sau somn, care-şi închiriază ascultători, dacă aceştia nu 
se adună din propria pornire, care sînt auziţi de popor, precum 
crainicii în tîrguri, fără a fi ascultati, dar care pot fi şi folosiţi, 
dacă ajutorul lor devine necesar. În felul său caustic, Cato îi 
aseamănă pe aceşti domnişori spilcuiţi cu trăncănitorii greci din 
agora, traficanţi de spirite care cîntau şi dansau, fiind 
întotdeauna gata pentru orice: un asemenea om nu este bun 
pentru nimic altceva, susţinea el, decit să se producă în cazul 
ceremoniilor ca şi comediant şi să interpeleze publicul; pentru 
un colţ de piine, el îşi vinde atît cuvîntul, cît şi tăcerea. Într- 
adevăr, aceşti demagogi erau cei mai periculoşi inamici ai 
reformei. In timp ce reformatorii insistau în special asupra 
reabilitării morale, demagogii luptau mai ales pentru limitarea 
competenţei guvernamentale şi lărgirea celei cetăţeneşti. În 
prima accepţiune, cea mai importantă măsură a constat în 
desfiinţarea reală a dictaturii. Criza provocată de Quintus Fabius 
şi adversarii săi populari în anul 537 (217) a dat acestei 
instituţii, nepopulară de la origine, lovitura de graţie. Cu toate 
că guvernul, sub presiunea imediată exercitată de bătălia de la 
Cannae (538, 216), a mai numit încă o dată un dictator învestit 
cu comandă activă, el nu putea îndrăzni să mai repete această 
tentativă în timpuri paşnice şi după ce, încă pentru cîteva ori 
(ultima dată în anul 552, 202), în urma desemnării de către 
cetăţeni a omului care urma să fie numit, a fost instituit un 
dictator pentru afaceri urbane ; această magistratură a căzut 
astfel în desuetudine, fără a fi, în realitate, desfiinţată. Cu 
aceasta a dispărut din sistemul constituţional roman, înjghebat 
în mod artificial, un corectiv binefăcător (p. 182) pentru ciudata 


colegialitate a puterii, iar guvernul, care deținuse dreptul de a 
numi dictatorii, altfel spus, de a-i suspenda pe consuli, pierdu 
unul dintre instrumentele sale cele mai importante. Acesta fu 
înlocuit, cu totul incomplet, de prerogativa, pe care senatul şi-o 
arogase din acest moment, de a transmite magistraţilor supremi 
în împrejurări extraordinare, mai ales în caz de răscoale 
neaşteptate şi de război, o putere  cvasidictatorială, 
însărcinîndu-i cu luarea măsurilor pentru salvarea republicii 
după propria lor judecată şi creînd astfel o stare de lucruri 
asemănătoare cu legea marţială de astăzi. Pe lîngă acestea, 
competenţa formală a poporului în numirea magistraţilor, ca şi 
în probleme de guvernare, de administraţie, de finanţe, obţinu o 
lărgire periculoasă. Colegiile sacerdotale, mai ales cele mai 
importante din punct de vedere politic, cele ale experţilor, îşi 
completau singure locurile devenite vacante, conform unui 
străvechi obicei, şi îşi desemnau singure preşedinţii, în măsura 
în care aveau astfel de funcţii; şi, într-adevăr, pentru astfel de 
instituţii menite să transmită cunoştinţele sacre din generaţie în 
generaţie, singura modalitate de alegere conformă spiritului lor 
era cooptarea. Astfel, cu toate că nu e de mare însemnătate 
politică, faptul că desemnarea preşedinţilor, curionii şi pontifii - 
încă nu alegerile în colegiile înseşi -, trecu din sînul acestor 
colegii în competenţa comunităţii (înainte de anul 542, 212) 
dovedeşte totuşi începutul dezorganizării ordinii republicane. 
Totuşi, cu teama formală de zei, tipic romană, pentru a nu 
comite nici cea mai mică greşeală, numai minoritatea triburilor 
(în consecinţă, nu „poporul”) participa în aceste împrejurări la 
alegere. De o importanţă mai mare a fost intervenţia cetăţenilor 
în problemele personale şi de ordin tehnic din sfera 
administraţiei militare şi a politicii externe. Aici trebuie să 
încadrăm trecerea numirii ofiţerilor de  stat-major din 
competenţa generalului în cea a cetăţenilor, despre care am 
vorbit mai sus (pp. 546-547); aici, alegerea conducătorilor 
opoziţiei în calitate de generali împotriva lui Hannibal (346; p. 
410); aici, decretul neconstituţional şi irațional al cetăţenilor din 
anul 537 (217), prin care comanda supremă a fost împărţită 
între generalisimul nepopular şi locotenentul său popular care i 
se opunea pe cîmpul de bătălie, ca şi în for (p. 414); aici, 
plingerile tribunilor din faţa poporului, adresate împotriva unor 
ofiţeri, precum Marcellus, din cauza conducerii nepricepute şi 


neonorabile a războiului (545, 209), care îl obligaseră încă de pe 
atunci să părăsească tabăra şi să vină la Roma pentru a-şi 
dovedi capacităţile militare în faţa publicului Romei; aici, 
încercările şi mai scandaloase de a-l priva pe învingătorul de la 
Pydna de triumful său printr-un decret al poporului (p. 562); aici, 
învestitura, sugerată, ce-i drept, de către senat, a unui bărbat 
particular cu o autoritate consulară extraordinară (544, 210; pp. 
436-437); aici, ameninţarea ambiguă a lui Scipio de a obţine 
sancţiunea din partea cetăţenilor dacă senatul îi va refuza 
învestitura la comanda supremă din Africa; aici, tentativa unui 
om pe jumătate nebun de ambiţie de a obţine din partea 
poporului, împotriva voinţei guvernului, o cu totul nejustificată 
declaraţie de război împotriva rhodienilor (587, 167; p. 538); 
aici, în fine, noua axiomă constituţională potrivit căreia orice 
tratat de stat îşi obținea validitatea abia după ratificarea de 
către comunitate. Această participare a cetăţenilor la guvernare 
şi la comandă era periculoasă din toate punctele de vedere, dar 
mai periculoasă era intervenţia lor în gestiunea finanţelor 
comunităţii; nu numai pentru că puterea senatului era lovită în 
plin prin orice atac îndreptat împotriva celui mai vechi şi mai 
important drept al guvernului - administraţia exclusivă a averii 
publice -, ci pentru că, supunind o afacere de importanţă 
capitală, distribuirea domeniului public, hotărîrilor adunării 
poporului, se săpase mormîntul republicii. A permite adunării 
poporului să decreteze transferarea nemărginită a proprietăţii 
publice în propria-i favoare nu este numai o greşeală, ci 
începutul sfîrşitului; această posibilitate îi demoralizează pe 
cetăţenii bine intenţionaţi şi conferă celui care lansează această 
propunere o putere incompatibilă cu existenţa unei republici 
libere, oricît de salutară era împărţirea pămiînturilor domeniale - 
senatul trebuind să sufere, de aceea, îndoita condamnare de a fi 
neglijat să anihileze această armă atit de periculoasă a agitaţiei, 
prin distribuirea voluntară a pămîntului ocupat. Gaius Flaminius, 
aducînd în faţa cetăţenilor, în anul 522 (232), cererea de 
distribuire a domeniilor din Picenum, a provocat comunităţii mai 
mult rău prin acest mijloc, decit i-a servit prin scopul lui. Ce-i 
drept, Spurius Cassius ceruse acelaşi lucru cu 250 de ani înainte 
(p. 201); dar aceste două măsuri, oricît de mult ar corespunde 
prin litera lor, au fost totuşi complet diferite, întrucît Cassius 
adusese o problemă a comunităţii în faţa comunităţii în 


adevăratul sens al cuvîntului, ea fiind în plină vigoare, pe cînd 
Flaminius a adus o problemă de stat în faţa adunării poporului 
unui stat mare. Fără a greşi, atit partidul de guvernămiînt, cit şi 
cel al reformei priveau conducerea militară, administrativă şi 
financiară drept domeniul legitim al senatului şi se abţineau, pe 
bună dreptate, să utilizeze pe deplin, nicidecum să sporească, 
puterea formală a adunării poporului prin structura ei în plină şi 
ireversibilă disoluţie. Dacă niciodată, nici în monarhia cea mai 
limitată, monarhului nu i-a revenit un rol atît de şters cum i-a 
fost acordat suveranului popor roman, lucrul acesta este de 
regretat din mai multe puncte de vedere, dar, la starea dată a 
mecanismului comiţiilor, a fost o necesitate chiar în ochii 
partizanilor reformei. Din această cauză, Cato şi tovarăşii săi 
întru idei n-au adus niciodată în faţa poporului o problemă care 
avea tangenţă cu guvernarea propriu-zisă, n-au smuls niciodată 
senatului măsurile politice şi financiare dorite de ei prin decretul 
direct sau indirect al poporului, ca, de exemplu, declaraţia de 
război împotriva Cartaginei şi distribuirile de pămiînturi. S-ar 
putea ca guvernarea senatului să fi fost greşită; adunările 
populare nu puteau să guverneze. Nu din cauză că în sînul lor ar 
fi putut domina o majoritate înrăită; dimpotrivă, cuvîntul unui 
bărbat de seamă, chemarea obligatorie a onoarei şi cea, şi mai 
obligatorie, a necesităţii îşi găseau îndeobşte ecoul în cadrul 
comiţiilor şi înlăturau rezultatele cele mai periculoase şi mai 
dezonorante; cetăţenii, în faţa cărora îşi justifică Marcellus 
cauza, îl huliră pe acuzator şi îl aleseră pe acuzat drept consul 
pentru anul următor; adunarea s-a lăsat convinsă şi de 
necesitatea războiului împotriva lui Filip, a dus la bun sfîrşit 
războiul împotriva lui Perseus prin alegerea lui Paullus şi a 
acordat acestuia triumful binemeritat. Dar asemenea alegeri şi 
asemenea decrete necesitau o conjunctură deosebită; în 
general, masa lipsită de voinţă urma primul impuls, iar neştiinţa 
sau accidentul dictau decizia. În stat, ca în oricare organism, 
organul care nu mai funcţionează devine dăunător prin prezenţa 
sa, iar nulitatea adunării populare suverane includea un pericol 
deloc neglijabil. Fiecare minoritate din senat putea să apeleze, 
conform constituţiei, la comiţii împotriva majorităţii. Fiecărui 
particular, care avea talentul ieftin de a predica urechilor 
neînvăţate sau, pur şi simplu, de a risipi bani, îi era deschisă o 
cale spre onoruri sau spre obţinerea unui decret în faţa căruia 


trebuiau să se supună atit magistraţii, cît şi guvernul; de aici 
acei generali-cetăţeni obişnuiţi să deseneze planuri de bătălie 
pe mesele cîrciumilor şi să privească, în virtutea talentului lor 
militar înnăscut, serviciul ordinar cu milă; de aici acei ofiţeri de 
stat-major care-şi datorau comanda intrigilor electorale din 
capitală şi care, atunci cînd lucrurile deveneau serioase, 
trebuiau, înainte de toate, să fie concediaţi în masă; de aici 
bătăliile de la Lacul Trasimenus şi de la Cannae şi dezonoranta 
conducere a războiul împotriva lui Perseus. La fiecare pas, 
guvernul era stingherit şi împiedicat de acele imprevizibile 
decrete ale cetăţenilor; după cum era de aşteptat, aceasta se 
întîmpla mai ales atunci cînd dreptatea era de partea sa. Dar 
slăbirea guvernului şi a comunităţii înseşi erau probleme minore 
faţă de alte pericole create de această demagogie. Violenţa 
instigatoare a unor indivizi ambiţioşi îşi ridică cu şi mai multă 
putere capul sub egida drepturilor constituţionale ale 
cetăţenilor. Ceea ce apărea formal ca voinţă a supremei 
autorităţi de stat, de cele mai multe ori n-a fost nimic altceva 
decit voinţa arbitrară a celui care a avansat o propunere. Ce 
urma să se întîmple cu o comunitate în care războiul şi pacea, 
numirea şi revocarea generalului şi a ofiţerilor, tezaurul public şi 
proprietatea publică depindeau de capriciul mulţimii şi al 
conducătorilor ei de ocazie? Furtuna încă nu se dezlănţuise, dar 
norii se lăsau tot mai greu şi tunete izolate tulburară deja 
atmosfera încărcată. Mai mult, într-un mod de două ori 
periculos, tendinţele în aparenţă opuse se atinseră cu extremele 
lor, atît în privinţa scopurilor, cît şi a mijloacelor. În patronajul şi 
adulaţia gloatei, politica de familie şi demagogia îşi făceau o 
concurenţă asemănătoare şi la fel de periculoasă. Gaius 
Flaminius a fost privit de către oamenii de stat ai generaţiei 
următoare drept iniţiatorul acelei politici din care s-au născut 
reformele fraţilor Gracchi şi, este bine s-o adăugăm aici, 
revoluţia democratico-monarhică ce le-a urmat. Dar şi Publius 
Scipio, cu toate că dădea tonul în privinţa aroganţei, a dorinţei 
de a obţine titluri, a sistemului clientelar al nobilimii, s-a sprijinit 
în politica sa personală, aproape dinastică şi orientată împotriva 
senatului, pe mulţime (pe care nu numai că o fermecă prin 
sclipirea personalităţii sale, dar o şi mituia prin transporturile de 
grîu), pe legiuni (a căror favoare o cîştiga prin mijloace legale şi 
ilegale) şi mai ales pe clientela sa (înaltă sau joasă) care-i era 


devotată. Numai spiritul său visător, care explică farmecul şi 
slăbiciunea acestui bărbat remarcabil, este acela care nu i-a 
permis, sau nu i-a permis decit parţial, să se trezească dintr-o 
reverie în care credea că n-ar fi - şi nici nu voia să fie altceva - 
decît primul cetăţean al Romei. Negarea posibilităţii unei 
reforme este tot atit de deplasată ca şi afirmarea ei; este însă 
cert că o reformă radicală a statului, de la conducători pînă la 
executanţi, era o necesitate stringentă şi că nici un partid nu a 
întreprins vreo tentativă serioasă pentru aceasta. Atît din partea 
senatului, cît şi din partea opoziţiei cetăţeneşti nu s-au 
întreprins decît modificări parţiale. De amindouă părţile, 
majorităţile erau încă bine intenţionate şi îşi întindeau deseori 
mîinile deasupra abisului care separa cele două partide, pentru 
a înlătura împreună cele mai grave abuzuri. Dar întrucit răul nu 
a fost stirpit din rădăcină, nu a fost de mare folos faptul că cei 
care înțelegeau pericolul ascultau cu îngrijorare rumoarea 
mareelor crescînde şi lucrau la diguri şi stăvilare. Întrucît şi ei s- 
au mulţumit cu paliative, precum ameliorarea justiţiei şi 
împărţirea pămînturilor domeniale, pe care le aplicară însă mult 
prea tîrziu şi într-un mod prea limitat, ei au contribuit la 
pregătirea unui viitor sumbru pentru urmaşii lor. Aceştia, 
neglijind să are glia, iarba rea a fost semănată şi de către cei 
care n-o doreau. Generaţiile care au urmat şi care au trăit 
furtunile revoluţiei vor considera perioada de după războiul cu 
Hannibal drept secolul de aur al Romei, iar pe Cato drept 
arhetipul omului de stat roman. Era mai degrabă calmul de 
dinaintea furtunii şi epoca mediocrităţii politice, o perioadă 
asemănătoare cu cea a lui Walpole în Anglia; iar la Roma nu se 
găsi nici un Chatham care să insufle o viaţă nouă în venele 
sclerozate ale naţiunii. Oriunde s-ar îndrepta privirea, ea 
descoperă crăpături şi spărturi în vechiul edificiu; lucrătorii fie 
că le astupau, fie că le lărgeau cu iuţeală; nicăieri însă nu se 
găsea vreo urmă a unor pregătiri pentru reconstrucţie sau 
renovare serioasă şi se punea cu tot mai mare acuitate 
întrebarea nu dacă, ci cînd se va prăbuşi edificiul. În nici o altă 
epocă constituţia romană n-a rămas atit de stabilă în forma dată 
ca în aceea cuprinsă între războiul sicilian şi sfîrşitul primei 
generaţii de după al treilea război macedonean; dar stabilitatea 
constituţiei era aici, ca pretutindeni, nu un indiciu al prosperității 
statului, ci al începutului bolii, vestind astfel revoluţia. 


Capitolul XII 
Agricultura şi finanţele 


Aşa cum abia din secolul al V-lea al Romei putem vorbi 
despre o istoriografie cît de cît coerentă, în aceeaşi măsură abia 
în această epocă se conturează relaţiile economice cu mai multă 
claritate. De asemenea, abia în această epocă se stabileşte 
marea economie, atît în agricultură, cît şi în finanţe, în forma şi 
extinderea de mai tirziu, fără a putea distinge cu exactitate ce 
anume trebuie să fie atribuit tradiţiei mai vechi, ce anume 
imitării economiei agricole şi financiare a naţiunilor civilizate din 
timpuri mai îndepărtate, îndeosebi fenicienilor, ce anume 
creşterii capitalului disponibil şi inteligenţei naţiunii. O 
prezentare concisă a relaţiilor economice va fi foarte utilă 
pentru înţelegerea judicioasă a istoriei interne a Romei. 

Economia agricolă se baza fie pe arendarea marilor 
domenii, fie pe ocuparea păşunilor, fie pe cultivarea loturilor 
mici. Descrierea lui Cato ne înfăţişează o imagine foarte 
pătrunzătoare a primei categorii. 

Domeniile romane erau, din punctul de vedere al marii 
proprietăţi, fără excepţie, de o întindere redusă. Cea descrisă de 
Cato avea o suprafaţă de 240 de i/ugera; o măsură foarte 
obişnuită era aşa-numita centuria de 200 de iugera. Acolo unde 
se practica cultura foarte ostenitoare a viţei-de-vie, suprafaţa 
era şi mai redusă; Cato presupune pentru cazul acesta o 
suprafaţă de 100 de /ugera. Cel care dorea să investească mai 
mult capital în agricultură nu-şi mărea domeniul, ci achiziţiona 
altele; astfel, suprafaţa de 500 de /ugera, fixată drept suprafaţă 
maximă ce putea fi ocupată (p. 211), reprezenta întinderea a 
două sau trei domenii. Ereditatea arendării era imposibilă din 
punct de vedere constituţional, iar arendarea pe viaţă, ca un 
surogat al acesteia, era posibilă numai în cazul pămiînturilor 
comunale. Arendarea pe o perioadă mai scurtă, atît în schimbul 
unei sume de bani, cît şi în schimbul condiţiei ca arendaşul să 
suporte toate cheltuielile şi să ofere proprietarului, de regulă, 
jumătate din recoltă, n-a rămas necunoscută, dar a fost 
excepţională şi provizorie; din această cauză, la Roma nu s-a 
format o stare distinctă de arendaşi propriu-zişi. In consecinţă, 


proprietarul supraveghea el însuşi activităţile de pe moşiile sale; 
dar, de fapt, el nu şi le administra singur, ci venea numai din 
cînd în cînd pe domeniu pentru a stabili planul de lucru, a 
supraveghea executarea acestuia şi a-şi face socotelile 
împreună cu oamenii săi; astfel, el avea posibilitatea de a 
cultiva mai multe domenii simultan sau de a se consacra, după 
împrejurări, afacerilor de stat. Cerealele cultivate includeau mai 
ales alacul şi grîul, dar şi orzul şi meiul; pe lîngă acestea, sfecla, 
ridichile, usturoiul şi macul şi, mai ales pentru hrana animalelor, 
iarba-lupului, fasolea, mazărea, măzărichea şi alte plante 
furajere. De regulă, se semăna toamna şi rareori primăvara. 
Pentru irigație şi desecări existau tot felul de metode, drenarea 
prin şanţuri deschise, de exemplu, fiind de timpuriu în uz. Nu 
lipseau nici pajiştile pentru fîn; încă din vremea lui Cato ele au 
fost deseori irigate artificial. O cultură de o importanţă 
economică egală, dar nu superioară celei a griului şi legumelor, 
a fost aceea a măslinilor şi a viţei-de-vie; măslinul era plantat 
printre semănături, iar viţa-de-vie în plantaţii propriu-zise. 
Smochinul, mărul, părul şi alţi pomi fructiferi erau, de 
asemenea, plantati, ca şi ulmul, plopul şi alţi copaci şi arbuşti, în 
parte pentru lemne, în parte pentru frunzişul care servea ca 
aşternut şi hrană pentru vite. Creşterea vitelor a deţinut la italici 
o pondere mult mai redusă decit în economia modernă, întrucit 
vegetalele constituiau alimentele principale, iar mîncărurile cu 
carne ajungeau numai în mod excepţional pe masă şi aproape 
întotdeauna preparate din carne de porc sau de oaie. Cu toate 
că anticii au intuit legătura economică dintre agricultură şi 
creşterea animalelor, mai ales prin avantajul producţiei de 
îngrăşăminte, combinaţia modernă dintre cultivarea pămîntului 
şi creşterea animalelor era necunoscută Antichității. Cornutele 
mari nu erau crescute decit pentru necesităţile impuse de 
lucrarea ogorului şi n-au fost minate pe păşuni proprii, ci hrănite 
tot timpul verii şi o bună parte din iarnă în grajduri. În schimb, 
oile erau păşunate pe mirişte, iar Cato socoteşte 100 de animale 
pentru o suprafaţă de 240 de /ugera; deseori însă, proprietarul 
prefera să arendeze păşunea sa de iarnă unui mare proprietar 
de turme sau să-şi cedeze turma unui păcurar care o îngrijea şi-i 
dădea un anumit număr de miei şi o anumită cantitate de brînză 
şi de lapte. Porcii - pentru o moşie mai mare Cato socoteşte 10 
coteţe -, găinile şi porumbeii erau crescuţi pe lîngă casă şi 


îngrăşaţi după nevoi, iar acolo unde împrejurările o permiteau, 
se amenaja un ţarc pentru iepuri şi un tău pentru peşti - 
începuturi modeste ale artei creşterii animalelor şi peştilor, care 
va cunoaşte ulterior o dezvoltare atît de prodigioasă. Muncile 
cîmpului erau îndeplinite de boi, folosiţi pentru arat, şi de 
măgari, folosiţi mai ales pentru căratul îngrăşămintelor şi 
acţionarea pietrelor de moară; stăpinul avea, probabil, şi un cal. 
Aceste animale nu erau crescute pe domeniu, ci erau 
cumpărate; caii, în orice caz, au fost întotdeauna castraţi. Cato 
socoteşte pentru o proprietate de 100 de /ugera o pereche, iar 
pentru cea de 240 de jugera, trei perechi de boi; un agronom 
mai recent, Saserna, socoteşte pentru 200 de /ugera două 
perechi de boi; după acelaşi Cato, domeniul cel mai mic 
necesita trei măgari, cel mai mare, patru. Munca umană era 
îndeplinită în general de către sclavi. În fruntea sclavilor moşiei 
(familia rustica) se afla administratorul (vilicus, de la villa) care 
primeşte şi cheltuieşte, cumpără şi vinde, preia instrucţiunile 
stăpînului şi ordonă şi pedepseşte în absenţa acestuia. 
Subordonaţii lui sînt administratoarea (vilica), care îngrijeşte de 
casă, de bucătărie, de cămară, de coteţul de găini şi de 
porumbei, un număr de plugari (bubu/c;) şi sclavi obişnuiţi, un 
îngrijitor de măgari, un porcar şi, acolo unde exista o turmă de 
oi, un păcurar. Numărul acestora varia fireşte după felul 
domeniului. Un domeniu cu 200 de jugera de pămînt arabil, fără 
pomi fructiferi, necesita doi plugari şi şase sclavi ; unul cu 
aceeaşi suprafaţă, dar cu pomi fructiferi, necesita doi plugari şi 
nouă sclavi ; un domeniu de 240 de jugera cu cultură de măslini 
şi turmă de oi necesita trei plugari, cinci sclavi şi trei păcurari. 
Via necesita, bineînţeles, o forţă de muncă mai numeroasă; unui 
domeniu de 100 de iugera plantat cu viță-de-vie îi reveneau un 
plugar, 11 sclavi şi doi păcurari. Administratorul era, fireşte, mai 
liber decit ceilalţi sclavi; cărţile lui Magon îl îndemnau la 
căsătorie, la creşterea copiilor şi la economii proprii, iar Cato îl 
sfătuia să se căsătorească cu administratoarea; de asemenea, 
numai el putea nutri speranţa că, în cazul unei conduite 
exemplare, stăpînul îi va acorda libertatea. Sub toate celelalte 
aspecte, toţi împreună formau o familie. Sclavii, precum vitele, 
nu erau crescuţi pe domeniu, ci cumpăraţi din tîrgul de sclavi la 
vîrsta la care deveneau apți pentru muncă, iar după ce 
bătriîneţea sau boala le storsese puterea de muncă, erau scoşi 


din nou la vînzare împreună cu celelalte rebuturi. Clădirea 
fermei (villa rustica) era, concomitent, staul pentru vite, hambar 
pentru recoltă şi locuinţă pentru administrator şi sclavi; 
dimpotrivă, stăpînul avea deseori un edificiu separat (villa 
suburbana), situat în apropierea acesteia. Fiecare sclav şi 
administratorul însuşi îşi primeau lucrurile necesare vieţii pe 
socoteala stăpinului, după anumite scadenţe şi în cantităţi 
precise, care trebuiau să fie suficiente; astfel, îmbrăcămintea şi 
încălţămintea cumpărate din piaţă, deţinătorul fiind numai 
obligat să le întreţină; tot aşa, lunar, o anumită cantitate de grîu 
pe care trebuia să şi-l macine singur, apoi sare, măsline, peşte 
sărat, vin şi ulei. Cantitatea depindea de volumul muncii; din 
această cauză, administratorul, care avea de îndeplinit o muncă 
mai uşoară decit sclavii, primea mai puţin. Toate treburile 
bucătăriei erau făcute de către administratoare şi toţi mîncau 
aceeaşi mîncare împreună. Nu exista regula de a-i înlănţui pe 
sclavi, dar dacă unul merita pedeapsa sau existau bănuieli că va 
încerca să evadeze, atunci acesta era trimis la muncă în lanţuri 
şi închis în timpul nopţii în temniţa pentru sclavi. În mod 
obişnuit, sclavii care aparţineau proprietarului îi erau suficienţi; 
în caz de nevoie, vecinii se ajutau unii pe alţii, împrumutîndu-şi 
sclavii în schimbul unei sume de bani. De altfel, nu erau folosiţi 
lucrători din afară decit în ţinuturi deosebit de nesănătoase, 
unde s-a crezut de cuviinţă ca numărul sclavilor să fie limitat şi 
ca aceştia să fie înlocuiţi cu oameni angajaţi chiar şi pentru 
stringerea recoltei, activitate pentru care mîna de lucru 
existentă nu ajungea nicăieri. Pentru recolta de grîu şi de fin se 
angajau  secerători zilieri care primeau deseori, în locul 
remuneraţiei, a şasea sau a noua parte din snopi sau, dacă îi şi 
treierau, a cincea parte din grîu. Astfel, de exemplu, lucrătorii 
Umbriei se deplasau în fiecare an în număr mare în valea de la 
Rieti, pentru a ajuta aici la strîngerea recoltei. De cele mai multe 
ori, culesul viilor şi măslinelor era încredinţat unui antreprenor, 
care se îngrijea de culesul şi presatul fructelor cu ajutorul 
oamenilor săi, oameni liberi angajaţi, străini sau sclavi proprii, 
supravegheați de cîţiva oameni credincioşi proprietarului, şi care 
livra recolta acestuia din urmă; deseori proprietarul vindea 
recolta încă neculeasă şi lăsa cumpărătorului grija stringerii ei. 
Intreaga economie este pătrunsă de spiritul egoist, lipsit de 
scrupule, ce caracterizează puterea capitalului. Sclavii şi vitele 


se aflau la acelaşi nivel; un bun cîine de pază, ne spune unul 
dintre agronomii romani, nu trebuie să fie prea prietenos cu 
tovarăşii săi de lanţ, sclavii. Sclavul, ca şi boul erau bine hrăniţi 
cît timp erau apți de muncă, întrucît, de asemenea, nu era 
avantajos să fie lăsaţi să rabde de foame; erau vînduţi 
asemenea unui brăzdar de plug nefolositor dacă deveniseră 
inapţi de muncă, întrucît, de asemenea, nu era în spiritul 
economiei să fie păstraţi mai mult timp. În epocile mai 
îndepărtate, considerentele religioase au exercitat şi aici o 
influenţă salutară şi l-au eliberat de muncă pe sclav, iar pe bou 
de la plug în zilele de sărbătoare şi de repaus consacrate; nimic 
nu este mai caracteristic pentru spiritul lui Cato şi al acelora 
care-i împărtăşeau sentimentele decit felul în care insistă 
asupra celebrării zilelor de sărbătoare potrivit literei legii şi 
modul în care eludează această afirmaţie, sugerînd că plugul 
trebuie, într-adevăr, să se odihnească în zilele acestea, dar 
sclavii trebuie să fie ocupați neîncetat cu alte munci care sînt 
îngăduite în astfel de împrejurări. Acestora nu li se acorda în 
principiu nici o libertate de mişcare; conform unei maxime a lui 
Cato, sclavul trebuia fie să muncească, fie să doarmă şi 
niciodată nu s-a încercat ataşarea sclavului de proprietate sau 
de stăpîn prin legături de simpatie umană. Litera legii domina 
necamuflată în toată hidoşenia ei şi nimeni nu-şi făcea iluzii 
asupra circumstanțelor. „Atîţia sclavi, atiţia duşmani”, spune un 
proverb roman. Se considera drept o maximă economică 
încurajarea disensiunilor dintre sclavi, şi nu suprimarea lor; în 
sensul acesta, Platon, Aristotel şi, cu atît mai mult, Magon 
Cartaginezul, oracolul proprietarilor,  avertizară asupra 
pericolului comunităţilor de sclavi de aceeaşi naţionalitate, 
pentru a preveni asocierile pe criterii etnice sau plănuirea 
comploturilor. Proprietarul, după cum am menţionat mai sus, 
guverna sclavii la fel cum republica romană îşi guverna supuşii 
în „domeniile poporului roman”, altfel spus, în provincii; şi 
lumea a trăit epoca în care statul dominant şi-a dezvoltat 
sistemul de guvernare după principiul de a stăpîni al 
proprietarilor de sclavi. De altfel, dacă ne-am înălţat la acel nivel 
de gîndire, puţin de invidiat, care nu apreciază caracterul unei 
economii decît prin prisma capitalului investit, nu putem refuza 
economiei agricole a romanilor calităţile de consecvență, 
energie, punctualitate, frugalitate şi soliditate. Veritabilul 


agricultor se recunoaşte în portretul pe care Cato îl face 
administratorului ideal, care coboară primul în curte şi e ultimul 
care se duce la culcare, care este sever faţă de sine însuşi, ca şi 
faţă de oamenii săi şi care, în primul rînd, ştie s-o pună la 
respect pe administratoare ; care se îngrijeşte şi de lucrători, şi 
de vite şi mai ales de boul de la plug ; care pune deseori mîna la 
lucru, dar nu se obişnuieşte niciodată ca un sclav ; care este 
permanent pe moşie, nu împrumută şi nu se împrumută, nu 
oferă banchete, nu se preocupă de alt cult religios decît de cel 
al zeilor casei şi ai cîmpului şi, ca un veritabil sclav, lasă toate 
celelalte relaţii cu zeii şi cu oamenii în seama stăpiînului ; care, 
în fine, dar înainte de toate, se poartă modest în faţa acestuia şi 
se conformează fidel şi simplu, fără a comenta instrucţiunile 
primite din partea acestuia. Agricultor netrebnic este acela, ni 
se spune în altă parte, care cumpără ceea ce poate produce pe 
moşia proprie; un cap de familie nevolnic este cel care face ziua 
ceea ce ar putea face noaptea, cel puţin atunci cînd vremea o 
permite; unul şi mai netrebnic este cel care face în ziua de 
sărbătoare ceea ce poate face încă în ziua de lucru; însă cel mai 
netrebnic este acela care permite să se lucreze pe vreme bună 
în casă, dacă se poate lucra afară. Nu lipseşte nici entuziasmul 
caracteristic marilor fermieri şi constatăm stabilirea regulilor de 
aur, conform cărora pămîntul nu i-a fost dat agricultorului 
pentru măturat şi frecat, ci pentru semănat şi recoltat; altfel 
spus, fermierul să planteze mai întîi viță-de-vie şi măslini şi abia 
după aceea, dar nu prea devreme, să-şi construiască o vilă. Un 
anumit empirism este, evident, caracteristic acestei economii şi 
deseori sînt invocate regulile binecunoscute ale experienţei 
rustice; cu toate acestea, există tentative, care nu pot fi 
tăgăduite, de familiarizare cu experienţe străine şi de importare 
a produselor externe, în lista lui Cato apărînd, de altfel, soiuri de 
pomi de origine greacă, africană sau spaniolă. 

Gospodăria ţăranului era de fapt o reproducere la scară 
redusă a celei a marelui proprietar. Proprietarul cu copiii săi 
lucrau aici împreună cu sclavii sau în locul lor. Şeptelul era 
redus, iar acolo unde proprietatea nu putea acoperi costul 
plugului şi al atelajului, acestea erau înlocuite de sapă. Cultura 
măslinului şi a viţei-de-vie era puţin practicată sau lipsea cu 
desăvirşire. In apropierea Romei sau în jurul altor mari pieţe de 
desfacere se întindeau şi grădini de flori şi de legume bine 


irigate, asemănătoare celor care pot fi văzute astăzi în jurul 
oraşului Neapole şi care dădeau recolte îmbelşugate. 

Economia pastorală era practicată în mai mare măsură 
decît agricultura pe suprafeţe întinse. Proprietatea de păşuni 
(saltus) trebuia să ocupe necondiţionat o suprafaţă mult mai 
vastă decit cea agricolă - se socoteau necesare cel puţin 800 de 
iugera; în avantajul afacerilor, putea fi extinsă aproape la infinit. 
Condiţiile climatice ale Italiei permit alternarea păşunii de vară 
în munţi cu cea de iarnă la şes; din această perioadă, ca şi 
astăzi încă şi, probabil, pe aceleaşi poteci, turmele erau minate 
primăvara din Apulia în Samnium, iar toamna, din Samnium 
înapoi în Apulia. Păşunatul de iarnă nu se desfăşura însă, după 
cum am observat mai sus, numai pe suprafeţe destinate în 
exclusivitate acestui scop, ci, în parte, şi pe mirişti. Caii, vitele, 
măgarii, catiîrii erau crescuţi în principal pentru a furniza 
animalele necesare proprietarilor, căruţaşilor, soldaţilor etc.; nu 
lipseau nici turmele de porci şi de capre. Mai independentă şi 
mai dezvoltată era însă creşterea oilor, datorită aproape 
universalei folosiri a hainelor din lînă. Tot sclavii erau însărcinaţi 
şi cu această îndeletnicire, care era, în ansamblu, atit de 
asemănătoare cu munca de pe proprietăţile cultivate, încit 
„meşterul turmelor” (magister pecoris) îl înlocuia pe 
administrator. De regulă, în cursul verii, sclavii păcurari nu 
locuiau în case, ci în colibe şi şoproane, deseori la cîteva mile 
distanţă de localităţi; împrejurările impuneau aşadar alegerea 
celor mai puternici bărbaţi, înzestrarea acestora cu cai şi arme 
şi acordarea unei libertăţi de mişcare mult mai mari decit în 
cazul sclavilor de pe proprietăţile cultivate. 

Pentru a putea aprecia rezultatele economice ale acestui 
sistem de exploatare a pămîntului, trebuie să luăm în 
considerare starea preţurilor, îndeosebi cele ale griului din 
perioada aceasta. În medie, acestea sînt îngrijorător de mici; în 
mare parte din vina guvernului roman, care a săvirşit în această 
problemă importantă cele mai grave greşeli, nu atît din cauza 
lipsei de clarviziune, cît a favorizării de neiertat a proletariatului 
din capitală în dauna ţărănimii italice. Aici se pune, înainte de 
toate, problema concurenţei dintre grîul străin şi cel italic. Griul, 
care era furnizat de către provinciali fie gratuit, fie în schimbul 
unei compensaţii moderate a guvernului roman, era, în parte, 
utilizat de către acesta pentru aprovizionarea personalului 


administrativ roman şi a armatelor romane, în parte era cedat 
arendaşilor în schimbul unei sume de bani sau cu condiţia de a 
transporta anumite cantităţi de grîu la Roma sau acolo unde era 
necesar. După al doilea război macedonean, armatele romane 
erau întreţinute în exclusivitate cu grîu adus de dincolo de mare 
şi chiar dacă aceasta era în avantajul tezaurului de stat, măsura 
în sine a distrus o importantă piaţă de desfacere pentru ţăranul 
italic. Acesta era însă răul cel mai mic. Guvernul veghease de 
mult timp, cum era şi firesc, asupra preţurilor griului, iar cînd se 
anunţa o scumpire, intervenea prin cumpărarea oportună a 
griului străin; acum, cînd livrările de grîu ale supușilor îi asigurau 
anual mari cantităţi de cereale, probabil mai mari decit cele 
necesare în vremuri de pace, şi de cînd i se oferise ocazia de a 
cumpără grîu străin în cantităţi aproape nelimitate la preţuri 
moderate, el înclina în mod firesc spre transportarea acestui 
grîu pe pieţele capitalei şi spre vînzarea acestuia la preţuri care, 
fie în sine, fie comparate cu cele italice, erau deplorabil de 
joase. Încă din anii 551-554 (203-200) şi, după toate 
aparențele, pentru prima dată la iniţiativa lui Scipio, 6 modii 
(echivalentul unei baniţe prusace) de grîu spaniol sau african au 
fost vindute de către stat cetăţenilor Romei la preţul de 24 sau 
chiar 12 aşi (17-18,5 groşi); cîţiva ani mai tirziu (558, 196), mai 
mult de 560.000 de baniţe de grîu sicilian au fost distribuite în 
capitală la acest preţ derizoriu de 12 aşi. Cato se înfierbînta 
zadarnic din cauza acestei politici neprevăzătoare; demagogia 
începea să intervină, iar aceste extraordinare distribuiri de grîu, 
probabil foarte frecvente, întreprinse de către guvern sau, pe 
cont propriu, de către magistrați sub preţul pieţei au devenit 
germenii legilor care vor reglementa piaţa griului de mai tîrziu. 
Chiar dacă griul de dincolo de mare nu ajungea la consumatori 
pe această cale extraordinară, el afecta totuşi într-o măsură 
considerabilă agricultura italică. Cantităţile de cereale pe care 
statul le vindea arendaşilor aveau preţuri atît de derizorii, încît 
puteau fi revîndute sub preţul de producţie. De asemenea, este 
foarte probabil ca preţul de producţie să fi fost cu mult mai 
scăzut în provincii decît în Italia, şi aceasta mai ales în Sicilia, fie 
datorită fertilităţii solului, fie în urma extinderii marilor 
proprietăţi cultivate cu sclavi după sistemul cartaginez, în timp 
ce transportul cerealelor siciliene şi sardiniene pînă în Latium 
era la fel de ieftin, dacă nu şi mai ieftin decit transportul pe 


uscat din Etruria, Campania sau Italia de Nord. Astfel, grîul de 
dincolo de mare trebuia să se îndrepte în mod firesc spre 
peninsulă şi să facă să scadă preţul celui produs aici. In aceste 
condiţii deteriorate de nefericitul sistem al sclavajului, 
impunerea unei taxe vamale protecţioniste asupra cerealelor 
străine în favoarea celor italice ar fi fost poate justificată; dar se 
pare că s-a produs tocmai contrarul şi că a fost introdus în 
provincii un sistem de prohibiţie în favoarea importului de grîu 
transmarin în Italia, întrucît, dacă exportul unei cantităţi de 
cereale din Sicilia a fost acordat rhodienilor drept o concesie 
deosebită, exportul de grine din provincii trebuie să fi fost, de 
regulă, liber numai înspre Italia ; altfel spus, grîul străin trebuia 
să fie monopolizat de către patria-mumă. Consecințele acestui 
sistem sînt evidente. Un an de abundență ieşită din comun, 
precum anul 504 (250), în care populaţia capitalei n-a plătit mai 
mult de 3/5 de denar (4 groşi) pentru 6 modii romane de alac, 
fiind vîndute la acelaşi preţ 180 de pfunzi romani de smochine 
uscate, 60 de pfunzi de ulei, 72 de pfunzi de carne şi 6 congii 
(echivalentul a 17 cvarturi prusace) de vin, nu poate fi luat drept 
termen de comparaţie tocmai datorită rarităţii sale, dar alte 
mărturii sînt semnificative. Deja în vremea lui Cato, Sicilia era 
recunoscută ca fiind grînarul Romei. În anii îmbelşugaţi, grîul 
sicilian şi sardinian era dat în porturile italice în schimbul taxelor 
portuare. În cele mai bogate regiuni cerealiere ale peninsulei, în 
Romagna şi Lombardia de astăzi, în vremea lui Polybios se 
plătea pentru mîncare şi găzduire o jumătate de as (1/3 de 
groşi) pe zi; un modius şi jumătate de grîu valora aici o jumătate 
de denar (3 ' de groşi). Ultimul preţ mediu, aproximativ a 
douăsprezecea parte a preţului normal din alte regiuni, arată 
incontestabil că producătorii de grîu din Italia duceau lipsă de 
pieţe de desfacere şi că, în consecinţă, grîul şi ţinuturile 
cerealiere erau practic lipsite de valoare. Într-un mare stat 
industrial a cărui agricultură nu poate să hrănească populaţia, 
un asemenea rezultat ar fi putut fi considerat drept avantajos 
sau, oricum, nu ca dezavantajos; dar o ţară precum ltalia, în 
care industria era nesemnificativă, iar agricultura susţinea 
statul, era ruinată pe această cale într-un mod sistematic, iar 
binele naţiunii era sacrificat în modul cel mai revoltător 
intereselor populaţiei capitalei, în majoritatea ei 
neproducătoare, pentru care pîinea nu putea să devină, 


bineînţeles, niciodată destul de ieftină. Poate că nicăieri nu se 
vede mai bine cît de mizerabilă era constituţia şi cît de 
neputincioasă era administraţia acestui aşa-zis secol de aur al 
republicii. Orice sistem reprezentativ, oricît de nesatisfăcător ar 
fi fost, ar fi dus cel puţin la reclamaţii serioase şi la 
recunoaşterea miezului răului; dar în acele adunări străvechi ale 
cetăţenilor era ascultat orice lucru în afară de vocea 
amenințătoare a patriotului. Oricare dintre guvernele demne de 
numele acesta ar fi intervenit din proprie iniţiativă; dar 
majoritatea senatului roman vedea, cu o credulitate nevinovată, 
în preţurile scăzute adevărata fericire a poporului, iar Scipionii şi 
Flamininii aveau lucruri mai importante de făcut: să-i 
emancipeze pe greci şi să exercite funcţiile de regi republicani. 
Astfel, corabia se îndrepta nestingherită spre talazuri. Cînd mica 
proprietate încetă să mai aducă beneficii suficiente, țărănimea a 
fost iremediabil ruinată; şi aceasta cu atit mai mult cu cît şi în 
rîndurile ei, deşi mai lent decit în cazul celorlalte stări, au 
început să fie neglijate moralitatea şi economia frugală a 
primelor vîrste republicane. Numai timpul urma să decidă cît de 
repede vor intra loturile ţărăneşti în circuitul marii proprietăţi, 
prin vînzare sau prin părăsire. Marele proprietar se putea 
impune mai uşor decit ţăranul. Acesta producea din capul 
locului mai ieftin decit ţăranul dacă, în conformitate cu vechiul 
sistem, nu-şi dădea pămîntul în arendă, ci lăsa să fie cultivat, 
conform sistemului nou, de către sclavii săi; acolo unde sistemul 
acesta nu fusese introdus mai de mult (p. 307), concurenţa 
griului sicilian produs de sclavi îl silea pe proprietarul italic să se 
adapteze şi să-şi lucreze pămînturile cu sclavi, lipsiţi de soţie şi 
de copii, în locul familiilor de lucrători liberi. Mai mult, 
proprietarul putea să se menţină în faţa concurenţei mai 
degrabă prin mărirea sau schimbarea culturii şi putea să se 
mulţumească cu un venit mai mic decit ţăranul, căruia îi lipseau 
capitalul şi inteligenţa şi care deţinea numai strictul necesar 
pentru supravieţuire. Pe aceste realităţi se bazează regresul 
culturii cerealiere în cazul proprietăţilor romane, care par să se 
fi limitat deseori la obţinerea cantităţii necesare pentru 
întreţinerea personalului muncitor, creşterea producţiei de ulei 
şi de vin, precum şi la creşterea animalelor. În condiţiile 
climaterice favorabile ale Italiei, acestea nu trebuiau să se 
teamă de concurenţa străină; vinul şi uleiul italic, lîna italică nu 


stăpîneau numai pieţele proprii, ci au fost în curînd exportate; 
Valea Padului, care nu-şi putea vinde griul, aproviziona o 
jumătate din Italia cu porcii ei. Aceste rezultate concordă cu 
relatările care ne-au parvenit despre economia agricolă a 
romanilor. Există mai multe motive care susţin supoziţia că 
investirea capitalului în terenuri funciare era considerată o bună 
sursă de venit, întrucît era garantat un cîştig de şase procente, 
ceea ce pare să concorde cu renta de capital medie care, atunci, 
era de două ori mai mare. Creşterea animalelor oferea în 
general rezultate mai bune decit cultivarea pămîntului; în cadrul 
acesteia, profitul cel mai mare îl oferea viticultura, urmată de 
legumicultură şi de livada de măslini, iar cel mai mic, cîmpia şi 
lanul de grîu. Bineînţeles, se presupune că fiecare activitate era 
practicată în condiţiile cel mai convenabile şi pe solul specific. 
Aceste circumstanţe erau deja suficiente în sine pentru a înlocui 
treptat micile ferme ţărăneşti cu marile proprietăţi, iar 
remedierea acestei situaţii pe calea legislaţiei era deosebit de 
dificilă. Dar un efect dezastruos l-a avut Legea Claudia (puţin 
înainte de anul 536, 218) - asupra căreia vom mai reveni - prin 
care familiile senatoriale erau excluse de la speculaţia 
mercantilă, obligîindu-le astfel artificial să-şi plaseze imensele 
capitaluri cu prioritate în pămiînturi, altfel spus, să înlocuiască 
vechile gospodării ţărăneşti cu domenii conduse de 
administratori şi cu păşuni pentru animale. Mai mult, economia 
pastorală, atît de funestă pentru stat, era avantajată şi prin alţi 
factori. Mai întîi, era singura modalitate de valorificare a 
pămîntului care răsplătea marea întreprindere şi singura care 
corespundea masei de capital şi spiritului capitalist al acelor 
vremuri. Proprietatea agricolă nu reclama, ce-i drept, prezenţa 
permanentă a stăpînului pe domeniu, ci numai vizita lui destul 
de frecventă, pe cînd împrejurările îi permiteau rareori să-şi 
mărească domeniul, iar înmulţirea proprietăţilor se făcea numai 
în limite restrînse; în schimb, proprietatea în păşuni se putea 
extinde la nesfirşit şi reclama o supraveghere redusă din partea 
stăpînului. Din această cauză, se începu încă din această 
perioadă transformarea terenurilor arabile fertile în păşune, 
chiar şi cu pierderi economice, fapt interzis, bineînţeles, prin 
legislaţie - nu ştim exact cînd, poate chiar în această epocă -, 
dar, probabil, fără prea mare succes. La acestea s-au adăugat 
consecinţele ocupării terenurilor domeniale. intrucit se ocupau 


îndeobşte porţiuni mai mari, nu numai că de aici s-au născut în 
exclusivitate domenii mari, dar posesorii acestor pămiînturi, care 
puteau să fie retrase oricînd şi care nu erau garantate legal, nu 
îndrăzneau să investească sumele mari necesare cultivării lor, 
îndeosebi în cazul viţei-de-vie şi măslinului; urmarea firească a 
fost folosirea acestor domenii cu preponderență ca păşuni. 

Prezentarea unei imagini concise asupra economiei 
financiare a Romei ne este îngreunată, în parte, din cauza lipsei 
de tratate de specialitate ale Antichității romane cu privire la 
acest subiect, în parte, de natura însăşi a acesteia, mult mai 
complexă şi mult mai variată decit cea a cultivării pămîntului. 
Ceea ce se poate determina cu siguranţă aparţine, prin 
principiile sale, romanilor poate chiar mai puţin decît agricultura 
şi este mai degrabă o moştenire comună a întregii civilizaţii 
antice, în cadrul căreia, ca şi în ziua de astăzi, economia pe 
scară largă era, fireşte, pretutindeni aceeaşi. În domeniul 
financiar, sistemul mercantil pare să fi fost creat mai întîi de 
către greci, romanii doar preluîndu-l. Cu toate acestea, precizia 
aplicării şi mărimea scării la care erau conduse operaţiunile sînt 
tocmai aici atit de specific romane, încît spiritul economiei 
romane şi măreţia ei, atit în bine, cît şi în rău, se relevă înainte 
de toate în tranzacţiile monetare. 

Punctul de plecare al economiei financiare romane a fost, 
bineînţeles, împrumutul de bani; şi poate nici o ramură a 
industriei comerciale n-a fost cultivată de către romani cu mai 
multă ardoare decit cea a cămătarului profesionist (fenerator) şi 
cea a finanţistului sau bancherului (argentarius). Trăsături 
caracteristice ale unei economii financiare dezvoltate, cum ar fi 
înlocuirea în marile afaceri pecuniare a capitaliştilor individuali 
cu bancherul intermediar care recepționează şi efectuează plăţi 
pentru clienţii săi, plasează şi împrumută bani şi se ocupă de 
afaceri băneşti în interiorul şi în afara ţării, se conturaseră în 
întregime încă din epoca lui Cato. Bancherii nu erau însă numai 
casierii celor bogaţi din Roma, ci pătrundeau deja pretutindeni 
în micile afaceri şi se stabileau, într-un număr din ce în ce mai 
mare, în provincii şi în statele clientelare. De pe acum, pe 
întregul cuprins al imperiului, îndeletnicirea de a da celor în 
căutare de bani sume în avans deveni, pentru a spune astfel, un 
monopol al romanilor. Imensul domeniu al antreprizei se afla în 
strinsă legătură cu acesta. Sistemul derulării afacerii prin 


antrepriză era aplicat la Roma în mod universal. Statul se situa 
în această privinţă în frunte; el ceda toate perceperile de 
impozite mai complicate, toate obligaţiile sale de livrări şi de 
construcţii unor capitalişti sau unor asociaţii de capitalişti, în 
schimbul unei sume fixe de dat sau de primit. Dar şi particularii 
rezolvau prin antrepriză tot ceea ce puteau rezolva astfel: 
construcţiile, stringerea recoltei (p. 575) şi chiar reglementarea 
unei moşteniri între moştenitori sau lichidarea bunurilor unui 
bancrutar; în acest caz, antreprenorul, de obicei un bancher, 
primea întregul activ şi se angaja, pe de altă parte, să lichideze 
toate datoriile în întregime sau pînă la un anumit procentaj şi, 
după împrejurări, să plătească şi surplusul. Preeminenţa 
timpurie a comerţului transmarin în economia naţională a Romei 
a fost demonstrată la locul potrivit; despre avintul pe care-l 
cunoaşte în această epocă ne vorbeşte importanţa crescîndă a 
taxelor vamale portuare în cadrul finanţelor Romei (p. 550). In 
afara cauzelor creşterii importanţei comerţului transmarin, care 
nu mai reclamă alte explicaţii, acesta a fost impulsionat şi în 
mod artificial prin poziţia privilegiată pe care națiunea italică 
stăpiînitoare o ocupa în provincii şi prin scutirea de taxe vamale 
care a fost acordată prin tratate, probabil încă de acum, 
romanilor şi italicilor de către majoritatea statelor clientelare. In 
schimb, industria a rămas puţin dezvoltată. Meşteşugurile erau, 
bineînţeles, indispensabile şi există mărturii care demonstrează 
că erau concentrate de la Roma pînă la un anumit grad; astfel, 
Cato îl îndeamnă pe agricultorul din Campania să-şi cumpere la 
Roma necesarul de haine şi încălţăminte pentru sclavi, de 
pluguri, butoaie şi lacăte. De asemenea, avind în vedere 
consumul mare de stofe din lînă, nu pot exista îndoieli asupra 
extinderii şi lucrativităţii manufacturilor textile. Dar nu pot fi 
găsite tentative de a implementa în Italia o industrie 
profesională, aşa cum exista în Egipt şi Siria, sau de a o exercita 
în afara ei cu capital italic. Într-adevăr, şi în Italia se cultiva in şi 
se prepara purpură, dar cel puţin această din urmă industrie 
aparţinea în esenţă Tarentumului grecesc şi, probabil, de pe 
acum importul de pînzeturi egiptene şi de purpură din Milet sau 
din Tyr era pretutindeni predominant faţă de fabricaţia indigenă. 
În schimb, în această categorie intră, dintr-un alt punct de 
vedere, arendarea sau cumpărarea de către capitaliştii romani a 
unor proprietăţi funciare extraitalice, pentru a se dedica aici, 


intensiv, cultivării grîului sau creşterii animalelor. Începuturile 
acestei speculaţii, care va lua mai tirziu proporţii gigantice, 
trebuie să fie fixate, cel puţin în cazul Siciliei, în această epocă; 
mai ales deoarece îngrădirile impuse sicilienilor (p. 377), chiar 
dacă nu fuseseră introduse în scopul acesta, trebuiau să ofere 
speculanţilor romani care nu intrau sub incidenţa acestor 
îngrădiri un fel de monopol asupra achiziţionării pămiînturilor. 

În toate aceste ramuri diferite, afacerile apăsau fără 
excepţie pe umerii sclavilor. Cămătarul şi bancherul stabileau în 
sfera lor de afaceri sucursale şi bănci-filiale sub directa 
îndrumare a sclavilor şi liberţilor lor. Compania care arendase 
vămile portuare din partea statului numea în principal pe sclavii 
şi liberţii ei în diferitele birouri de vamă. Cel care se angajase în 
afaceri de construcţii îşi cumpăra sclavi-arhitecţi; cel care luase 
asupra sa organizarea jocurilor publice sau a luptelor de 
gladiatori în locul aceluia care ar fi trebuit să le ofere îşi 
cumpăra sau îşi forma o trupă de sclavi capabili să joace pe 
scenă sau o ceată de sclavi deprinşi să lupte în public. 
Comerciantul îşi importa mărfurile pe propriile corăbii aflate sub 
comanda sclavilor şi liberţilor şi le vindea în acelaşi fel cu 
ridicata sau cu amănuntul. In urma acestor exemple, nici n-ar 
trebui să mai amintim că funcţionarea minelor şi fabricilor era 
asigurată în întregime de către sclavi. Situaţia acestor sclavi 
era, fără îndoială, departe de a fi de invidiat şi, în general, mai 
puţin avantajoasă decit cea a sclavilor greci; cu toate acestea, 
dacă facem abstracţie de ultimele clase, sclavii industriali se 
bucurau de o soartă mai suportabilă decit cei de pe domenii. Ei 
întemeiau deseori familii şi deţineau o gospodărie 
independentă, avînd şi posibilitatea de a-şi dobiîndi libertatea, 
iar o avere proprie nu era exclusă. Din această cauză, 
asemenea relaţii constituiau o veritabilă pepinieră pentru 
parveniţii din clasa sclavilor, care ajungeau deseori în rîndurile 
cetăţenilor romani şi nu rareori la o bunăstare apreciabilă ; 
aceştia au contribuit, din punct de vedere moral, economic şi 
politic, la ruina republicii romane, cel puţin în măsura în care au 
contribuit sclavii înşişi. 

Tranzacţiile mercantile romane din epoca aceasta 
corespund în întregime dezvoltării contemporane a puterii 
politice şi n-au fost cu nimic mai prejos în genul lor. Cine doreşte 
să-şi facă o imagine veridică asupra amploarei relaţiilor cu 


străinătatea trebuie să ia în considerare literatura şi mai ales 
comediile acestei epoci, în care negustorul fenician apare pe 
scenă vorbind în feniciană şi în care dialogul este întreţesut cu 
fraze şi cuvinte greceşti sau pe jumătate greceşti. Întinderea şi 
intensitatea relaţiilor comerciale romane se pot stabili însă cu 
cea mai mare certitudine pe baza monedelor şi relaţiilor 
monetare. Denarul roman a ţinut întotdeauna pasul cu legiunile 
romane. Mai sus (p. 377) am menţionat că, în urma cuceririi 
romane, monetăriile Siciliei, ultima fiind cea din Siracusa (anul 
închiderii 542, 212), au fost fie închise, fie limitate la baterea de 
monede de mică valoare şi că, în Sicilia şi Sardinia, denarul a 
obţinut cursul legal, cel puţin faţă de vechile monede de argint, 
devenind în curînd monedă exclusivă. Cu aceeaşi rapiditate, 
dacă nu şi mai mare, a pătruns moneda romană în Spania, unde 
se aflau marile mine de argint şi unde, practic, nu exista o 
monedă locală, oraşele spaniole începînd foarte de timpuriu să 
bată monede după etalonul roman (p. 469). Întrucît Cartagina 
nu bătea monede decit în cantităţi reduse (p. 345), nu exista, în 
general, în partea occidentală a Mării Mediterane nici o 
monetărie importantă, cu excepţia celei de la Massalia şi, poate, 
a celor ale grecilor ilirici din Apollonia şi Dyrrachion. Din această 
cauză, atunci cînd romanii au început să se stabilească în Valea 
Padului, aceste monede au fost supuse etalonului roman în 
sensul ca monetăriilor să le rămînă dreptul de a bate monedă de 
argint, ele fiind însă obligate în întregime, şi mai ales cea de la 
Massalia, să-şi conformeze drahmele lor după greutatea 
denarului roman (în jurul anului 525, 229), pe care guvernul 
roman a început, la rîndul său, să-l bată mai întîi pentru Italia de 
Nord sub denumirea de „monedă a Victoriei” (v/ctoriatus). Noul 
sistem dependent de cel roman s-a răspîndit nu numai în ţinutul 
masaliot, nord-italic şi iliric, dar aceste monede au pătruns şi în 
teritoriile barbare din nord, cele masaliote mai ales în regiunile 
Alpilor, pe întregul curs al Ronului, iar cele ilirice pînă în 
Transilvania de astăzi. In această epocă, moneda romană încă 
nu s-a extins asupra părţii orientale a Mării Mediterane, aşa cum 
n-o făcuse nici stăpînirea romană nemijlocită; în schimb, 
această monedă a fost înlocuită de aur, mijlocitorul natural al 
comerţului internaţional şi transmarin. Ce-i drept, guvernul 
roman, în conformitate cu caracterul său strict conservator, a 
respectat, cu excepţia unei accidentale emiteri de monede de 


aur determinată de criza financiară din timpul războiului cu 
Hannibal (p. 446), regula de a nu bate decit monede de argint în 
afara monedelor de cupru naţionale; dar comerţul luase deja 
proporţii, aşa încît se puteau încheia tranzacţii fără monedă, 
numai pe baza calităţilor de aur. Din suma de bani existentă în 
anul 597 (157) în tezaurul roman, numai a şasea parte consta în 
argint sub formă de monede sau lingouri, iar restul era format 
de lingouri de aur; şi este neîndoielnic faptul că metalele 
preţioase se găseau în aceeaşi proporţie în toate casele marilor 
capitalişti romani. In consecinţă, încă din aceste timpuri, aurul 
ocupa primul loc în cadrul marilor tranzacţii şi, putem 
concluziona de aici, comerţul cu străinătatea deţinea întîietatea, 
îndeosebi cel cu Orientul, care adoptase un curs pentru 
monedele de aur încă de pe vremea lui Filip şi Alexandru cel 
Mare. 

Întregul cîştig rezultat din aceste imense tranzacţii ale 
capitaliştilor romani se concentra după mai mult sau mai puţin 
timp la Roma, întrucît, oricît s-ar fi deplasat în străinătate, ei nu 
se stabileau aici cu uşurinţă, ci se întorceau destul de curînd la 
Roma fie transferind şi investind averea ciîştigată în Italia, fie 
continuînd afacerile de la Roma în baza capitalurilor dobîndite şi 
a relaţiilor încheiate. In consecinţă, supremaţia financiară a 
Romei faţă de restul lumii civilizate a fost tot atît de decisivă ca 
şi cea politică şi militară. Din acest punct de vedere, Roma se 
afla faţă de celelalte state în aceeaşi poziţie pe care o are astăzi 
Anglia faţă de Continent - un grec afirma, de exemplu, despre 
Scipio Africanus cel Tiînăr că „pentru un roman” n-ar fi fost 
bogat. Pentru a ne putea imagina ce se înţelegea în Roma 
acelor timpuri prin bogăţie, trebuie să luăm în considerare faptul 
că Lucius Paullus, posesorul unei averi de 100.000 de taleri (60 
de talanţi), nu era apreciat drept un senator bogat, iar zestrea 
primită de fiecare dintre fiicele lui Scipio Africanus cel Bătrîn, de 
90.000 de taleri (50 de talanţi), era privită drept dota cuvenită 
unei fete nobile, cîtă vreme cel mai bogat grec al acestui secol 
nu dispunea de o avere mai mare de 500.000 de taleri (300 de 
talanţi). 

Astfel, nu e surprinzător faptul că spiritul mercantil s-a 
înstăpînit asupra naţiunii sau, mai degrabă, întrucît acesta nu 
era o noutate pentru Roma, că a pătruns în toate relaţiile vieţii 
şi în toate clasele şi că agricultura, la fel ca şi conducerea 


statului, au devenit antreprize al capitaliştilor. Conservarea şi 
mărirea averii formau întru totul o parte a moralei publice şi 
private. „Averea unei văduve se poate diminua” - scrie Cato în 
catehismul vieţii redactat pentru fiul său - „bărbatul, 
dimpotrivă, trebuie să-şi mărească proprietatea, şi acela este 
demn de elogiu şi plin de harul divin, ale cărui cărţi de conturi 
dovedesc la moartea sa că a cîştigat mai mult decit a moştenit”. 
De aceea, acolo unde serviciul şi contraserviciul se află faţă în 
faţă, orice tranzacţie, încheiată chiar fără nici o formalitate, este 
respectată, iar în caz de nevoie dreptul de acuzare este acordat 
părţii lezate, dacă nu de către lege, cel puţin prin cutume 
mercantile şi uzanţe judiciare; dar promisiunea unei donaţii, 
făcută fără formalităţile legale, este nulă atit în teoria dreptului, 
cît şi în practică. La Roma, spune Polybios, nimeni nu donează 
nimic nimănui dacă nu este obligat s-o facă şi nimeni, nici între 
rudele cele mai apropiate, nu plăteşte un sfanţ înainte şi după 
ziua  scadenţei. Legislația însăşi acceptă această morală 
mercantilă care vede risipă în orice donaţie, dacă aceasta nu 
este urmată de un beneficiu; cadourile şi donațiile, preluarea de 
cauţiuni erau limitate în această perioadă prin hotăriri ale 
cetăţenilor; moştenirile, dacă nu revin rudelor celor mai 
apropiate, sînt supuse cel puţin unor impozite. În strînsă 
legătură cu acestea, punctualitatea, onestitatea Şi 
respectabilitatea  mercantilă au pătruns în întreaga viaţă 
romană. Fiecare bărbat ordonat este obligat din punct de 
vedere moral să-şi ţină socotelile potrivit cheltuielilor şi 
veniturilor sale - în felul acesta, în orice casă bine organizată 
există o cameră de contabilitate separată - şi fiecare se 
îngrijeşte să nu părăsească lumea aceasta fără să-şi fi făcut 
testamentul; printre cele trei lucruri despre care Cato declara că 
le regretă în viaţa sa este şi acela de a fi trăit o singură zi fără 
testament. După obiceiul roman, puterea probatorie în faţa legii, 
aproximativ aceeaşi pe care noi obişnuim să o acordăm 
registrelor comercianților, revenea în mod universal acestor 
registre de socoteli. Cuvintul unui bărbat cu reputaţie era admis 
atăt pro, cît şi contra; nimic nu era mai obişnuit decit aplanarea 
diferendului între două persoane integre printr-un jurămînt, 
cerut de una şi rostit de cealaltă dintre părţi, problema fiind 
astfel considerată a fi rezolvată chiar din punct de vedere legal; 
iar o regulă generală îi obliga pe juraţi ca, în absenţa dovezilor, 


să-şi rostească verdictul în favoarea bărbatului recunoscut ca 
integru, iar în cazul în care amîndouă părţile se bucurau de 
aceeaşi reputaţie, în favoarea acuzatului. Respectabilitatea 
convenţională apare tot mai riguros conturată în principiul 
potrivit căruia nici un bărbat integru nu putea să accepte 
remuneraţie pentru serviciile personale aduse cuiva. Din 
această cauză, nu numai magistraţii, ofiţerii, juraţii, tutorii şi, în 
general, toţi bărbaţii oneşti învestiţi cu funcţii publice nu 
primeau nici o recompensă pentru serviciile lor, exceptind o 
compensație pentru cheltuielile lor reale, dar şi serviciile pe care 
cunoscuţii (amici) şi le ofereau unii altora - cauţiunea, 
reprezentarea într-un proces, păstrarea (depositum), dreptul de 
folosinţă asupra obiectelor care nu erau destinate împrumutului 
(commodatum), în general administrarea şi grija afacerilor 
(procuratio) - erau tratate în conformitate cu acelaşi principiu, 
astfel încît era necuviincios să fie acceptată o compensație 
pentru acestea, iar acţiunea nu putea să fie pornită, chiar dacă 
fusese promisă o recompensă. Inlocuirea duelului, chiar şi a 
celui politic, cu plata unei sume de bani şi cu procesul arată 
poate cel mai bine cît de desăvirşit se contopise omul cu 
comerciantul. Forma ordinară de rezolvare a litigiilor iscate în 
jurul onoarei personale era următoarea: se stabilea un arbitru 
între ofensator şi cel ofensat în ceea ce priveşte adevărul sau 
falsitatea afirmației jignitoare, iar sub forma unei acţiuni civile 
litigiul era adus în faţa juraţilor cu toate formele legale; 
acceptarea unui asemenea arbitraj de către ofensator sau 
ofensat echivala cu acceptarea unui duel în zilele noastre, legea 
lăsîndu-le libertatea de acţiune, iar principiul onoarei făcea ca 
acesta să fie refuzat numai rareori. Una dintre consecinţele cele 
mai importante ale spiritului mercantil, care se manifesta cu o 
intensitate greu de conceput pentru cel neiniţiat în afaceri, a 
fost creşterea extraordinară a sistemului de asociaţii. Acesta a 
obţinut la Roma un impuls deosebit prin des menţionatul sistem 
al guvernului de rezolvare a afacerilor prin intermediari; căci, la 
amploarea acestor tranzacţii era firesc - deseori era chiar o 
condiţie impusă de de către stat în scopul unei securităţi mai 
mari - ca aceste arendări şi livrări să nu fie preluate de către 
capitalişti individuali, ci de asociaţii de capitalişti. Toate aceste 
tranzacţii s-au organizat după modelul acesta. Se găsesc chiar 
indicii potrivit cărora unirea asociaţiilor concurente pentru 


stabilirea unor preţuri de monopol, atît de caracteristică pentru 
sistemul de asociaţii, a existat şi la romani. Mai ales în 
tranzacţiile maritime şi în alte afaceri care presupuneau riscuri 
însemnate, sistemul de asociaţii a luat asemenea proporţii, încît 
a înlocuit practic asigurările, necunoscute Antichității. Nimic nu 
era mai obişnuit decît aşa-numitul preţ nautic, afacerea de mare 
risc de astăzi, prin care pericolul şi cîştigul comerţului maritim 
era asumat proporţional între proprietarii corăbiilor şi 
încărcăturii şi toţi capitaliştii care investiseră bani pentru 
călătorie. In general, domina regula economiei romane de a 
participa mai degrabă la cît mai multe speculaţii cu părţi cît mai 
mici decît de a specula independent. Cato îl sfătuia pe capitalist 
să nu echipeze o singură corabie cu banii săi, ci să trimită 50 de 
corăbii împreună cu alţi 49 de capitalişti şi să participe la fiecare 
cu a cincizecea parte. Complicaţiile mai mari apărute din 
această cauză în conducerea afacerilor au fost soluționate de 
comerciantul roman prin punctualitatea sa şi cu ajutorul 
sistemului de administraţie bazat pe sclavi şi liberţi, care, din 
punct de vedere pur capitalist, este preferabil sistemului nostru 
de contor. Astfel, aceste asociaţii comerciale au pătruns cu sute 
de iţe în economia oricărui roman de vază. După mărturia lui 
Polybios, cu greu putea fi găsit la Roma un bărbat bogat care să 
nu fi participat ca asociat anonim sau declarat la arendările de 
stat; şi cu atît mai mult fiecare dintre aceştia trebuie să fi 
participat cu majoritatea capitalului său la asociaţiile mercantile, 
în general. Toate acestea au contribuit însă la fundamentarea 
duratei averilor romane, care este poate şi mai remarcabilă 
decît mărimea lor. Fenomenul, poate unic în genul său, pe care 
l-am menţionat mai sus (pp. 547-548), anume că starea socială 
a marilor familii rămîne aproape constantă vreme de mai multe 
secole, îşi găseşte explicaţia în aceste principii, puţin înguste, 
dar solide, ale administraţiei mercantile a averilor. 

In urma  precumpănirii unilaterale a capitalului în 
economia romană nu putea să nu se producă răul iminent 
oricărui sistem pur capitalist. Egalitatea civilă, care primise deja 
o lovitură decisivă prin naşterea stării guvernanţilor, suferi una 
la fel de gravă prin stabilirea tot mai precisă a liniei de 
demarcaţie socială dintre bogaţi şi săraci. Nimic nu pare să fi 
servit mai mult la adîncirea prăpastiei decit cutuma, deja 
menţionată - în aparenţă indiferentă, dar implicînd de fapt 


aroganţa cea mai profundă şi insolenţa nesuportabilă din partea 
capitaliştilor -, de a considera ca înjositoare acceptarea unei 
recompense băneşti în schimbul muncii prestate. Astfel, zidul 
despărțitor nu se înălța numai între zilierul sau meşteşugarul 
simplu şi respectabilul proprietar de domenii şi de manufacturi, 
dar şi între soldat, subofițer şi tribunul militar, între scrib, curier 
şi magistrat. In cadrul stării guvernante, o barieră asemănătoare 
a fost ridicată prin Legea Claudia, iniţiată de către Gaius 
Flaminius (puţin înainte de anul 536, 218), care interzicea 
senatorilor şi fiilor de senatori să deţină corăbii maritime în 
afara celor necesare transportării produselor de pe proprietăţile 
lor şi, probabil, şi participarea la licitaţii publice, care îi oprea în 
general să se ocupe cu tot ceea ce romanii desemnau cu 
termenul de  „speculaţie” (quaestus). Ce-i drept, această 
ordonanţă nu a fost propusă de către senatori, ci a fost opera 
opoziţiei democratice care intenționa iniţial să înlăture 
posibilitatea ca membrii guvernului să poată încheia tranzacţii 
cu guvernul însuşi; nu este exclus, de asemenea, ca încă de pe 
acum capitaliştii să fi făcut cauză comună cu partidul 
democratic, ceea ce se va întîmpla atît de frecvent mai tirziu, şi 
să fi sesizat ocazia de a slăbi concurenţa prin excluderea 
senatorilor. Primul obiectiv n-a fost atins decit parţial, întrucit 
sistemul de asociaţii le deschidea senatorilor destule căi pentru 
a specula în secret; dar prin acest decret al poporului s-a stabilit 
totuşi o graniţă legală între nobilii care nu speculau sau nu 
speculau în public şi cei care speculau, iar lîngă aristocrația la 
început politică a fost aşezată una exclusiv financiară - ordinul 
ecvestru, cum a fost numit mai tîrziu, ale cărui rivalități cu 
ordinul senatorial vor umple istoria secolului următor. O altă 
consecinţă a puterii exclusive a capitalului a constituit-o 
preponderența  disproporţionată a celor mai sterile ramuri 
comerciale şi, în general, a celor mai puţin productive pentru 
economia naţională. Industria, care ar fi trebuit să ocupe primul 
loc, se afla în realitate pe ultimul. Comerţul înflorea, dar el era în 
întregime pasiv. Nici la graniţa de nord romanii nu par să fi fost 
capabili să ofere mărfuri în schimbul sclavilor care se îndreptau 
înspre Ariminum şi celelalte tirguri din Italia de Nord din 
ţinuturile celtice şi, probabil, din cele germanice; în anul 523 
(231) cel puţin, guvernul roman a interzis exportul monedelor 
de argint în ţara celților. In relaţiile cu Grecia, Siria, Egipt, 


Cyrene şi chiar Cartagina, balanţa comercială înclina cu 
necesitate în defavoarea Italiei. Roma începu să devină capitala 
statelor mediteraneene, iar Italia, teritoriul Romei; romanii nici 
n-au dorit mai mult, iar în indiferența lor opulentă ei se 
mulţumeau cu balanţa comercială pasivă pe care şi-o poate 
permite orice oraş care nu este nimic altceva decit capitală; ei 
aveau doar bani suficienţi pentru a cumpăra tot ceea ce aveau 
nevoie şi chiar ceea ce le era inutil. Dimpotrivă, activitatea 
neproductivă, comerţul şi sistemul de impozite, a constituit 
nucleul şi fundamentul economiei romane. În fine, cele cîteva 
elemente pe care le conţinea această economie pentru crearea 
unei stări de mijloc înstărite şi unei pături de jos cu destule 
mijloace de subzistență au degenerat din cauza nefericitului 
sistem de întrebuințare a sclavilor; în cazul cel mai fericit, au 
contribuit la îngroşarea stării incomode a liberţilor. Dar, înainte 
de toate, profunda imoralitate, inerentă oricărui regim pur 
capitalist, devora măduva societăţii şi a republicii, substituind 
iubirii de oameni şi de patrie un egoism necondiţionat. Partea 
mai bună a naţiunii resimțea foarte viu germenii distrugerii 
legate de setea de înavuţire; ura instinctivă a mulţimii, ca şi 
dezgustul omului de stat onorabil se îndreptau îndeosebi 
împotriva cămătăriei profesioniste, supusă timp îndelungat 
legilor penale şi care, conform literei legii, era pasibilă de 
pedeapsă. Intr-o comedie de epocă se spune: 


Într-adevăr, întru totul egali îi consider pe proxeneţi şi pe 
voi, cămătarii; 

În timp ce primii stau la pîndă tăinuiţi, voi nu vă sfiiţi în 
forul însuşi. 

Cu lupanare primii, cu dobiînzi voi amîndoi îi jecmăniţi pe 
oameni, 

Destule legi a decretat poporul din cauza voastră; 

Voi, cum au apărut, le-aţi încălcat; întotdeauna se găseşte 
o portiţă, 

Ca apa fierbinte care se răceşte, aşa respectaţi legile, voi. 


Cato, conducătorul partidului reformei, se exprimă şi mai 
energic decît poetul comediei: „Imprumutarea banilor pentru 
dobînzi” - spune în prefața tratatului său despre agricultură - 
„aduce mai multe avantaje, dar nu este onorabilă. Strămoşii 


noştri au ordonat, în consecinţă, şi au statornicit prin lege ca 
hoţul să restituie de două ori, iar cămătarul de patru ori; de aici 
rezultă cu cît cămătarul era considerat a fi un cetăţean mai rău 
decît hoţul”. Intr-alt loc observă că deosebirea dintre cămătar şi 
ucigaş nu este mare şi putem constata că faptele au fost pe 
măsura cuvintelor sale; fiind guvernator al Sardiniei, i-a alungat 
efectiv pe bancherii romani din acest ţinut, datorită jurisdicției 
sale riguroase. În general, majoritatea ordinului senatorial 
privea cu repulsie activitatea speculanţilor şi nu numai că se 
comporta, de regulă, mai onorabil şi mai corect în provincii decit 
aceşti finanţişti, dar deseori a pus capăt activităţii lor. 
Schimbarea frecventă a magistraţilor romani şi inegalitatea 
inevitabilă a jurisdicției lor a anulat însă orice eficacitate în lupta 
împotriva acestor abuzuri. Pe de altă parte, romanii au înţeles 
foarte bine, ceea ce nici nu era dificil, că supravegherea 
poliţienească a speculațiilor este cu mult mai puţin importantă 
decît schimbarea orientării întregii economii naţionale; mai ales 
în sensul acesta, bărbaţi ca, de exemplu, Cato au promovat 
agricultura prin precepte şi exemple. „Dacă strămoşii noştri” - 
continuă Cato în mentionata prefaţă - „doreau să proslăvească 
un bărbat destoinic, atunci îl elogiau ca fiind un ţăran vrednic şi 
un proprietar capabil; cel care era elogiat astfel părea să fi 
obţinut cea mai mare laudă. Admit că, după mărirea cîştigului 
său, negustorul este harnic şi iscusit; dar ocupaţia sa este prea 
des expusă primejdiilor şi accidentului. Dimpotrivă, ţăranii 
furnizează bărbaţii cei mai viteji şi soldaţii cei mai capabili; nu 
există profesie mai onorabilă, mai sigură, care să nu provoace 
pizma nimănui, iar cei care o exercită sînt mai puţin expuşi 
ideilor periculoase”. Despre sine însuşi obişnuia să spună că 
averea sa nu îşi are originea decit în două surse: agricultura şi 
cumpătarea; dacă acestea nu sînt analizate prea logic şi nici nu 
corespund în întregime adevărului, el a fost privit totuşi, şi pe 
bună dreptate, ca model al unui proprietar roman, atit de către 
contemporanii săi, cît şi de posteritate. Din nefericire, este un 
adevăr pe cît de penibil pe atît de dureros că agricultura, 
recomandată atît de mult şi în mod sigur cu bună-credinţă drept 
remediu, era ea însăşi îmbibată de otrava economiei capitaliste. 
Aceasta se înţelege de la sine în cazul economiei pastorale; din 
această cauză, ea avea cea mai mare trecere la public şi era 
proscrisă în rîndurile partidului reformei morale. Dar în ceea ce 


priveşte agricultura însăşi? Războiul - purtat de capital 
împotriva muncii, între secolele al Ill-lea şi al V-lea ale Romei, 
veniturile sale fiind sustrase, sub forma dobinzii pe datorii, de pe 
pămînturile fermierilor care le munceau, pentru a fi oferite 
proprietarilor care nu munceau - a fost aplanat în principal prin 
lărgirea economiei romane şi plasarea capitalului existent în 
Latium în speculaţiile mercantile răspîndite pe întregul cuprins 
al Mediteranei. Acum, nici sfera lărgită a afacerilor nu mai putea 
să cuprindă masa de capital mereu sporită; concomitent, o 
legislaţie nesăbuită obliga, pe de o parte, pe căi artificiale, 
capitalurile senatoriale să se angajeze în proprietăţi italice, pe 
de altă parte, deprecia sistematic pămînturile cultivate din Italia 
prin manevrarea preţurilor griului. În felul acesta a început a 
doua campanie a capitalului împotriva micilor fermieri; şi dacă 
prima fusese necruțătoare, ea a părut totuşi miloasă şi umană în 
comparaţie cu cea de-a doua. Capitaliştii nu mai împrumutau 
ţăranilor cu dobîndă, ceea ce devenise imposibil, întrucît micul 
proprietar nu mai obținea un surplus suficient de mare şi întrucît 
nu era destul de simplu şi radical, ci cumpărau fermele, 
transformîndu-le, în cel mai fericit caz, în proprietăţi cultivate de 
către administratori şi sclavi. Aceasta se numea, de asemenea, 
agricultură; de fapt, nu era nimic altceva decit aplicarea 
sistemului capitalist la producţia agricolă. Descrierea 
agricultorului pe care ne-o oferă Cato, este excelentă şi în 
întregime corectă; dar în ce măsură corespunde cu sistemul 
însuşi pe care-l descrie şi-l recomandă? Dacă un senator roman 
deţinea patru dintre proprietăţile descrise de Cato, ceea ce 
trebuie să fi fost destul de frecvent, atunci acelaşi spaţiu, care, 
în epocile trecute ale existenţei micii proprietăţi, hrănise între 
100 şi 150 de persoane, era ocupat acum de o familie de 
oameni liberi şi de aproximativ 50 de sclavi, în majoritatea lor 
necăsătoriți. Dacă acesta era remediul prin care economia 
naţională decadentă urma să fie vindecată, atunci se asemăna, 
din păcate, pînă la confuzie cu boala însăşi. 

Rezultatul global al acestei economii ni se oferă cu 
evidenţă în schimbarea proporţiilor populaţiei. Bineînţeles, 
starea ținuturilor Italiei a fost diferită, în unele fiind foarte 
prosperă. Fermele, întemeiate în număr mare cu ocazia 
colonizării teritoriului dintre Apenini şi Pad, nu au dispărut atit 
de repede. Polybios, care a călătorit prin acest ţinut la puţină 


vreme după sfîrşitul acestei perioade, laudă populaţia sa 
numeroasă, frumoasă şi viguroasă; cu o legislaţie echitabilă în 
privinţa griului, ar fi fost posibilă ridicarea Văii Padului, şi nu a 
Siciliei, la rangul de grînar al capitalei. De asemenea, Picenum şi 
aşa-numitul ager Gallicus au primit numeroşi ţărani în urma 
distribuirilor pămiînturilor domeniale prin Legea Flaminia (522, 
232); dar numărul lor a fost decimat considerabil în cazul 
războiului cu Hannibal. În Etruria şi, poate, în Umbria, condiţiile 
interne ale comunităţilor supuse erau nefavorabile dezvoltării 
unei clase de fermieri liberi. Situaţia era mai bună în Latium, 
care nu putea să fie privat în întregime de avantajele pieţei 
capitalei şi care fusese în general ocolit de războiul lui Hannibal, 
ca şi în văile izolate ale marsilor şi sabelilor. Războiul lui 
Hannibal devastase, în schimb, Italia de Sud şi, cu excepţia 
cîtorva localităţi mai mici, nimicise cele două cetăţi mari, Capua 
şi Tarentum, fiecare capabilă să trimită odinioară 30.000 de 
soldaţi în luptă. Samnium îşi revenise de pe urma teribilelor 
războaie ale secolului al V-lea; conform recensămîntului din anul 
529 (225), ţinutul acesta era capabil să furnizeze jumătate din 
soldaţii ceruţi tuturor oraşelor latine şi era, probabil, după ager 
Romanus, cea mai înfloritoare regiune a peninsulei. Războiul lui 
Hannibal însă pustiise ţara, iar distribuirile de loturi pentru 
soldaţii din armata lui Scipio, deşi considerabile, nu acoperiseră 
în întregime pierderile. Campania şi Apulia, amîndouă, pînă 
atunci, ţinuturi foarte populate, fuseseră devastate şi mai 
cumplit în cazul acestui război, atît de amici, cit şi de inamici. 
Intr-adevăr, mai tîrziu au avut loc distribuiri de pămiînturi în 
Apulia, dar coloniile întemeiate aici nu au prosperat. Magnifica 
cîmpie a Campaniei a continuat să fie populată; dar teritoriul 
oraşului Capua, ca şi al celorlalte comunităţi ruinate în urma 
războiului lui Hannibal erau proprietate de stat şi toţi ocupanţii 
acestuia nu erau proprietari, ci arendaşi temporari. În fine, în 
vastele teritorii ale Lucaniei şi Bruttiumului, populate foarte slab 
chiar înainte de războiul cu Hannibal, locuitorii suferiseră toate 
nenorocirile războiului în sine şi ale execuțiilor care i-au urmat; 
nici Roma nu a întreprins mare lucru pentru refacerea 
agriculturii - poate cu excepţia Valentiei (Vibo, astăzi 
Monteleone), nici una dintre coloniile fondate aici nu a atins o 
prosperitate reală. In ciuda inegalităţii relaţiilor politice şi 
economice dintre diferitele ţinuturi şi a stadiului relativ înfloritor 


al unora dintre ele, involuţia lor este incontestabilă în general, 
fiind confirmată de mărturiile peremptorii despre starea întregii 
Italii. Cato şi Polybios sînt de acord cînd afirmă că Italia a fost 
mult mai slab populată la sfîrşitul secolului al Vl-lea decit la 
sfîrşitul secolului al V-lea şi n-a mai fost capabilă să formeze 
armate atit de numeroase ca în timpul primului război punic. 
Dificultăţile din ce în ce mai mari în cazul recrutărilor, 
necesitatea reducerii condiţiilor admiterii în legiuni, plingerile 
aliaţilor despre mărimea contingentelor pe care trebuiau să le 
furnizeze confirmă aceste afirmaţii; şi pentru cetăţenii romani 
vorbesc cifrele înseşi. În anul 502 (252), la puţin timp după 
expediţia africană a lui Regulus, erau înregistraţi 298.000 de 
bărbaţi capabili să poarte armele; treizeci de ani mai tîrziu, cu 
puţin timp înaintea războiului cu Hannibal (534, 220), acest 
număr scăzuse la 270.000, adică cu o zecime; după alţi 20 de 
ani, puţin timp înaintea terminării acestui război (550, 204), la 
214.000, altfel spus, cu un sfert; iar cu o generaţie mai tîrziu, în 
cursul căreia nu s-au înregistrat pierderi umane deosebite, deşi 
fondarea marilor colonii de cetăţeni romani din cîmpia nord- 
italică a adus un spor de populaţie semnificativ, dar nu 
extraordinar, abia dacă a fost atins numărul cetăţenilor de la 
începutul acestei perioade. Dacă am deţine date asemănătoare 
pentru populaţia italică în general, ele ar revela neîndoielnic un 
deficit şi mai substanţial. Declinul vigorii naţionale nu poate fi 
evidenţiat astfel de dovezi palpabile; el este însă relevat de cei 
care au scris lucrări despre agricultură; laptele şi carnea 
dispăruseră treptat din regimul alimentar al omului de rînd. In 
acelaşi timp, a crescut populaţia de sclavi, în vreme ce, în 
aceeaşi proporţie, a scăzut cea liberă. În Apulia, Lucania şi în 
ţara  brutienilor economia pastorală trebuie să fi fost 
preponderentă în raport cu agricultura încă din vremea lui Cato; 
păcurarii sclavi, pe jumătate sălbatici, erau adevărații stăpiîni de 
aici. Securitatea Apuliei era atit de tulburată din cauza lor, încît 
aici au trebuit să fie staționate trupe considerabile; în anul 569 
(185) a fost descoperită o conspirație a sclavilor, organizată la 
scară mai largă şi fuzionată, în parte, cu ceremoniile bacanale, 
şi au fost condamnaţi aproximativ 7.000 de oameni. Dar şi în 
Etruria trupele romane au fost nevoite să lupte împotriva unor 
bande de sclavi (558, 196) ; chiar în Latium, s-a întîmplat ca 
oraşe precum Setia şi Praeneste să fie amenințate cu ocupaţia, 


fiind luate prin surprindere de către cete de sclavi fugari (556, 
198). Națiunea se mistuia văzînd cu ochii, iar comunitatea 
cetăţenilor liberi se descompunea într-un corp de stăpiîni şi unul 
de sclavi; şi deşi cele două războaie cu Cartagina au contribuit 
la decimarea şi ruinarea cetăţenilor şi aliaţilor, capitaliştii 
romani şi-au dat concursul la declinul vigorii şi al numărului 
populaţiei italice, cel puţin în egală măsură cu Hamilcar şi 
Hannibal. Nimeni nu poate spune dacă guvernul ar fi fost 
capabil să intervină; este însă alarmant şi ruşinos faptul că în 
toate cercurile aristocrației, în general bine intenţionate şi 
energice, nu se întrevede nici recunoaşterea gravităţii situaţiei 
şi nici intuirea adevăratei dimensiuni a pericolului. Atunci cînd o 
doamnă din rîndul marii aristocrații, sora unuia dintre numeroșii 
amirali-cetăţean care duseseră la pierzanie flotele comunităţii în 
timpul primului război punic, a ajuns în învălmăşeala forului 
roman, ea a rostit destul de tare pentru a fi auzită de cei din jur 
că ar fi sosit timpul ca fratele ei să fie numit din nou în fruntea 
unei flote, pentru a aduce libertatea de mişcare în for prin 
vărsarea sîngelui cetăţenilor (508, 246). Cei care gîndeau şi 
vorbeau astfel erau, ce-i drept, puţini la număr; dar cuvintele 
acestea reprobabile erau totuşi expresia tăioasă a indiferenţei 
condamnabile cu care întreaga lume suspusă şi bogată se uita 
la cetăţenii de rînd şi la ţărani. Nu se dorea chiar nimicirea lor, 
dar lucrurile erau lăsate să-şi urmeze cursul. Astfel, ruina înainta 
cu paşi repezi asupra înfloritoarei ţări italice, unde un număr 
infinit de oameni liberi şi veseli găsiseră odinioară o prosperitate 
modestă, dar meritată. 


Capitolul XIII 
Religia şi moravurile 


Viaţa se scurgea pentru roman într-o condiţionare severă: 
cu cît era mai nobil, cu atit era mai puţin liber. Cutuma 
atotstăpinitoare îl încorseta atit în privinţa ideilor, cît şi a 
conduitei, iar gloria sa era aceea de a fi trăit serios şi sever sau, 
pentru a folosi termenii latini adecvaţi, grav şi trist. Nu i se 
cerea unui roman, nici mai mult, nici mai puţin, decît să-şi ţină 
casa în bună rînduială şi să ia parte la problemele publice prin 
faptă şi sfat. Dar întrucît individul nu dorea şi nici nu putea să fie 
mai mult decit un membru al comunităţii, gloria şi puterea 
acesteia era resimţită de fiecare cetăţean în parte drept un bun 
personal care trecea asupra urmaşilor odată cu numele şi 
proprietatea sa; şi în măsura în care generaţie după generaţie 
era depusă în mormiînt, fiecare aducînd noi achiziţii la acest 
tezaur al onoarei, conştiinţa de sine a nobilelor familii romane 
luă proporţiile acelui gigantic orgoliu civic - omenirea nu a mai 
văzut ceva asemănător -, ale cărui urme la fel de măreţe ca şi 
de ciudate par, atunci cînd le întîlnim, să aparţină altei lumi. Una 
dintre trăsăturile caracteristice acestui puternic sentiment civic 
a fost şi aceea că, din cauza simplităţii rigide şi egalităţii 
cetăţeneşti, el a fost, dacă nu suprimat, cel puţin silit să se 
închidă în timpul vieţii în inima necuvîntătoare şi să se exprime 
numai după moarte; dar atunci el răbufnea în funeraliile 
bărbatului distins cu o asemenea grandoare palpabilă, încît 
această ceremonie era fenomenul cel mai indicat din viaţa 
romană pentru a ne oferi nouă, celor din alte timpuri, o idee 
despre acest măreț spirit al romanilor. Era o procesiune unică, la 
al cărui spectacol cetăţenii erau invitaţi de chemarea heraldului 
public: „Acel războinic este mort; oricine poate să vină să-l 
însoţească pe Lucius Aemilius; el va fi dus din casa sa”. 
Procesiunea era deschisă de mulţimea bocitoarelor, muzicanţilor 
şi dansatorilor, din rîndul acestora din urmă unul apărînd 
îmbrăcat şi machiat asememenea celui decedat, reamintind 
mulţimii, prin gesturi şi ţinută, pe bărbatul bine-cunoscut. Urma 
cel mai măreț şi mai caracteristic act al acestei solemnităţi, 
procesiunea strămoşilor, în faţa căreia întregul alai pălea într- 


atit încît adevărații romani nobili le prescriau moștenitorilor lor 
să limiteze ceremonia funerară numai la această parte. S-a 
amintit mai sus că imaginile acelor strămoşi care ocupaseră 
edilitatea curulă sau o altă magistratură ordinară sau înaltă erau 
modelate în ceară şi pictate în aşa fel încît să imite cît mai bine 
modelul; dar ele existaseră şi în epoca regalității, ba chiar 
înaintea acesteia, obişnuindu-se să fie expuse de-a lungul 
pereţilor sălii de familie, în scrinuri de lemn, fiind considerate 
podoaba cea mai de preţ a casei. Dacă în familie survenea un 
deces, oameni potriviţi, îndeosebi actori, luau aceste măşti şi 
veşmintele oficiale corespunzătoare, astfel încît se părea că 
strămoşii, fiecare în haina pe care o purtase, de regulă, în timpul 
vieţii, triumfătorul în togă brodată cu fire de aur, cenzorul în cea 
de purpură, consulul în cea tivită cu purpură, cu lictorii şi toate 
celelalte însemne ale magistraturii lor, toţi în care, îl însoțeau pe 
defunct pe ultimul său drum. Acesta era depus pe catafalcul 
acoperit cu grele pături de purpură cusute cu fir de aur şi 
pînzeturi imaculate şi purta toate însemnele celei mai înalte 
magistraturi pe care o deținuse în viaţă, fiind înconjurat de 
armurile inamicilor ucişi de el şi de coroanele pe care le 
cîştigase în luptă sau la jocuri. In urma catafalcului mergeau 
îndoliaţii, toţi în veşminte negre şi fără podoabe - fiii celui 
decedat cu capul acoperit, fiicele sale fără voaluri -, rudele şi cei 
din aceeaşi gintă, prietenii, clienţii şi liberţii. In felul acesta, 
cortegiul ajungea în for. Aici, corpul decedatului era înălţat; 
strămoşii coborau de pe care şi se aşezau pe scaunele curule; 
fiul decedatului sau cel mai apropiat membru din gintă urca pe 
tribuna rostrelor pentru a relata mulţimii adunate, în cuvinte 
simple, numele şi faptele fiecăruia dintre bărbaţii aşezaţi în cerc 
şi, în ultimă instanţă, ale celui de curînd decedat. Acestea pot fi 
calificate drept cutume barbare, iar o naţiune ajunsă la un 
anumit nivel al simțului artistic cu siguranţă că n-ar fi suportat 
această miraculoasă reînviere a morţilor pînă în epoca 
civilizaţiei împlinite; dar înşişi grecii, foarte raţionali şi lipsiţi 
deseori de respect, ca, de exemplu, Polybios, erau impresionați 
de naivitatea grandioasă a acestor ceremonii funebre. Era o 
idee legată cu necesitate de solemnitatea gravă, de evoluţia 
uniformă şi de demnitatea orgolioasă a vieţii romane ca 
generaţiile trecute să continue să convieţuiască într-un fel cu 
cea prezentă şi ca, atunci cînd un cetăţean, istovit de muncă şi 


de onoruri, se întorcea la strămoşii săi, aceştia să apară în for 
pentru a-l primi în rîndurile lor. 

Dar romanii ajunseseră acum la o criză a tranziţiei. În 
măsura în care puterea Romei nu se mai mărginea doar la Italia, 
ci se întinsese tot mai mult asupra Occidentului şi Orientului, 
dispăruse şi particularitatea vechii vieţi italice, aceasta fiind 
înlocuită de civilizaţia elenizantă. Ce-i drept, Italia fusese supusă 
influenţei greceşti de la începutul istoriei sale. Am arătat mai 
sus cum tînăra Grecie şi tinăra Italie, amîndouă înzestrate cu o 
anumită naivitate şi originalitate, au dat şi au primit reciproc 
imbolduri spirituale, cum, mai tîrziu, Roma s-a străduit să-şi 
însuşească mai mult din exterior limba şi descoperirile grecilor 
pentru aplicarea lor practică. Elenismul romanilor din acele 
timpuri era totuşi ceva esenţial nou, atît în cauzele, cît şi în 
efectele sale. Romanii începură să resimtă nevoia unei vieţi 
intelectuale mai bogate şi să se înspăimînte de propria nulitate 
spirituală; dacă pînă şi naţiuni cu un veritabil talent artistic, 
precum cea engleză şi cea germană, nu s-au sfiit să se 
folosească în repausurile creativităţii lor de mediocra cultură 
franceză ca de un mijloc de acoperire a lacunelor, nu trebuie să 
ne mire că şi cea italică se arunca cu un zel arzător asupra 
minunatelor tezaure, ca şi asupra rebuturilor intelectuale ale 
Eladei. Ceva mai profund şi mai intim îi antrena totuşi pe romani 
în abisul elenic. Civilizaţia elenă continua să se autointituleze 
elenă, dar pe nedrept, întrucît devenise mai degrabă umanistă 
şi cosmopolită. In plan intelectual şi, parţial, în plan politic, ea 
reuşise să rezolve problema constituirii unui întreg dintr-un grup 
de naţiuni diferite; şi întrucît aceeaşi sarcină trecu de la o scară 
mai largă asupra Romei, ea a preluat, odată cu cealaltă 
moştenire a lui Alexandru cel Mare, şi elenismul. Din această 
cauză, ea nu mai este un simplu stimulent sau o influenţă 
subordonată, ci pătrunde în inima naţiunii italice. Bineînţeles, 
puternica  individualitate italică s-a răzvrătit împotriva 
elementului străin. Numai după lupte crîncene ţăranul italic a 
cedat teren în faţa cetățeanului urbanizat cosmopolit; şi aşa 
cum în Germania fracul francez a dat naştere redingotei 
germane, la fel, reacţia împotriva elenismului a provocat la 
Roma o tendinţă care s-a opus din principiu influenţei elene, 
într-o manieră cu totul necunoscută secolelor precedente şi 
care, din această cauză, a căzut deseori în sfera grotescului sau 


ridicolului. 

Nimic din ceea ce aparţine domeniului activităţii sau 
gîndirii umane nu a scăpat de conflictul dintre vechile şi noile 
cutume. Chiar şi relaţiile politice au fost cuprinse de acesta. 
Proiectul ciudat de a-i emancipa pe eleni, al cărui naufragiu 
binemeritat l-am relatat mai sus, ideea înrudită, de asemenea 
elenă, a solidarităţii republicilor faţă de regi şi propagarea 
politicii elene în detrimentul despotismului oriental, amîndouă 
principiile fiind, de exemplu, hotăritoare în cazul tratamentului 
aplicat Macedoniei, sînt ideile fixe ale noii şcoli, aşa cum teama 
faţă de cartaginezi fusese ideea fixă a celei vechi; iar dacă, mai 
înainte, Cato o împinsese pe aceasta din urmă pînă la un exces 
ridicol, filoelenismul se angaja, din cînd în cînd, în extravaganţe 
cel puţin tot atît de absurde. Astfel, de exemplu, învingătorul 
regelui Antiochos nu numai că şi-a ridicat pe Capitoliu o statuie 
care îl reprezenta în veşminte greceşti, dar în loc să se 
numească în curată latină Asiaticus, el adoptă titulatura, ce-i 
drept, lipsită de sens şi negramaticală, dar totuşi magnifică şi 
aproape grecească, de Asiagenus. O consecinţă mai importantă 
a acestei poziţii a naţiunii dominante faţă de elenism era aceea 
că latinizarea se impunea peste tot în Italia, dar nu şi faţă de 
eleni. Oraşele greceşti din Italia, în măsura în care nu fuseseră 
distruse de război, au rămas greceşti. În Apulia, care, 
bineînţeles, nu făcea obiectul atenţiei romanilor, elenismul pare 
să fi învins definitiv tocmai în această epocă, iar civilizaţia locală 
pare să fi atins nivelul celei elene în decadenţa ei. Tradiţia trece 
peste această problemă; dar numeroasele monede ale oraşelor, 
care poartă în exclusivitate inscripţii greceşti, manufacturarea 
vaselor ceramice pictate după modelul grecesc, redat în această 
parte a Italiei mai degrabă cu somptuozitate decit cu bun-gust, 
arată că Apulia adoptase în întregime obiceiurile greceşti şi arta 
greacă. Însă adevăratul teatru de luptă dintre elenism şi 
opozanţii săi naţionali era în această perioadă cel al credinţei, al 
cutumelor, al artei şi al literaturii; şi trebuie să încercăm să 
oferim o prezentare a acestei mari vrajbe dintre principii, care 
acţionează, fireşte, concomitent în mii de direcţii şi care poate fi 
cu greu rezumată într-un cadru general. 

Admiraţia sau uimirea pe care pietatea italică o trezea la 
contemporanii eleni chiar şi în această epocă demonstrează cu 
evidenţă cît de puternică era vechea credinţă simplă în sufletele 


italicilor. Cu ocazia conflictului cu etolienii, generalul roman a 
fost acuzat că în timpul bătăliei n-ar fi făcut nimic altceva decit 
să se roage şi să aducă sacrificii, asemenea unui preot; 
dimpotrivă, Polybios, cu înţelepciunea sa puţin anostă, atrage 
atenţia concetăţenilor săi asupra avantajelor politice ale acestei 
pietăţi, arătindu-le că statul nu se poate constitui numai din 
oameni deştepţi şi că asemenea ceremonii sînt foarte indicate 
pentru mulţime. Dacă Italia avea încă o religie naţională, ceea 
ce în Elada devenise deja o relicvă, aceasta începea totuşi să 
încremenească în teologie. Poate că nicăieri începutul 
pietrificării credinţei nu se relevă cu mai multă claritate ca în 
modificarea relaţiilor economice ale serviciului divin şi ale 
sacerdoţiului. Serviciul divin public nu numai că devenise tot 
mai vast, dar era, înainte de toate, tot mai costisitor. În anul 558 
(196), numai pentru supravegherea banchetelor zeilor s-a 
adăugat la cele trei colegii mai vechi, ale augurilor, pontifilor şi 
păstrătorilor oracolelor, un al patrulea: colegiul celor trei 
„meşteri ai banchetelor” (tres viri epulones). Zeii benchetuiau 
ieftin, ca şi preoţii lor; nu erau necesare noi instituţii pentru 
aceasta, întrucit fiecare colegiu se dedica zelos şi devotat 
acestor afaceri de banchet. Pe lingă banchetele clericale, exista 
şi o imunitate clericală. Preoţii, chiar în perioada de maxim 
pericol public, reclamau dreptul de a fi excluşi de la sarcinile 
publice şi au consimţit la plata impozitelor datorate numai după 
supărătoare dezbateri (558, 196). Pentru individ, ca şi pentru 
comunitate, pietatea deveni tot mai mult un articol costisitor. 
Obiceiul donațiilor şi, în general, preluarea unor obligaţii 
pecuniare permanente în scopuri religioase erau la romani tot 
aşa de răspîndite ca şi în ţările catolice de astăzi; aceste donaţii, 
mai ales de cînd suprema autoritate religioasă şi, concomitent, 
cea juridică a comunităţii, pontifii, le considerau un impozit real, 
care greva legal asupra oricărui moştenitor sau cumpărător de 
proprietate, au început să devină o povară apreciabilă pentru 
proprietate. „Moştenire fără ofrandă” era la romani o formulă tot 
atit de proverbială ca la noi „trandafir fără ghimpi”. Ofranda 
zecimii din avere a devenit atit de frecventă, încît în forum 
boarium erau oferite, de cîteva ori pe lună, serbări publice din 
aceste venituri. Odată cu cultul zeiţei orientale Magna Mater, la 
Roma se importase, împreună cu alte fleacuri plăcute zeilor, şi 
obiceiul, care revenea de citeva ori pe an, la zile fixe, de a 


organiza colecte de bani, mergindu-se din casă în casă (stipem 
cogere). In fine, cum era şi firesc, clasa inferioară de preoţi şi de 
divinatori nu oferea nimic pe degeaba; şi, fără îndoială, poetul 
comic s-a inspirat din viaţa de zi cu zi dacă în conversaţia 
conjugală, pe lîngă plata pentru bucătărie, pentru moaşă, 
pentru cadouri, apare şi cea pentru serviciul religios: 


De asemenea, bărbate, trebuie să am ceva în viitoarea zi 
de sărbătoare 

Pentru sacristană, pentru prezicătoare, pentru tălmăcirea 
de vise şi pentru femeia înţeleaptă; 

Dacă ai vedea cum se uită la mine! M-aş face de ocară 
dacă nu i-aş trimite ceva. 

Şi femeii de la sacrificii trebuie să-i dau cîndva pe 
îndestulate. 


Romanii nu au creat în această perioadă un zeu de aur 
aşa cum creaseră unul de argint (p. 303); acesta domina totuşi 
în cele mai înalte, ca şi în cele mai de jos sfere ale vieţii 
religioase. Vechiul orgoliu al religiei naţionale, moderaţia ei în 
pretenţii economice apuseseră pentru totdeauna. Dar ea a 
pierdut simultan şi vechea simplitate. Teologia, acest copil 
bastard al raţiunii şi al credinţei, era deja preocupată să-şi 
introducă propria prolixitate încîlcită şi neînsufleţirea solemnă în 
vechea credinţă naţională, atît de simplă, şi să suprime astfel 
adevăratul ei spirit. Catalogul obligaţiilor şi prerogativelor 
preotului lui lupiter, de exemplu, ar putea să-şi găsească cu 
siguranţă locul în Talmud. Ei au exagerat atit de mult cu regula 
naturală potrivit căreia numai sacrificiul perfect este agreabil 
zeilor, încît un sacrificiu trebuia repetat de treizeci de ori în 
urma unor greşeli repetate, iar jocurile, care făceau şi ele parte 
din serviciul divin, erau considerate nule dacă magistratul care 
le prezida săvirşise o greşeală de vorbire sau de acţiune, sau 
dacă muzica se oprise în momentul neindicat, ele trebuind să fie 
reîncepute de mai multe ori de la capăt, adesea chiar de şapte 
ori. In această exagerare a conştiinciozităţii rezidă implicit o 
încremenire, iar reacţia împotriva acesteia, indiferența şi 
necredinţa, nu s-a lăsat mult aşteptată. În timpul primului război 
punic (505, 249) se întimplase ca însuşi consulul să-şi bată joc 
de auspiciile ce trebuiau să fie consultate înainte de bătălie; ce-i 


drept, acest consul făcuse parte din ginta independentă a 
Claudiilor, aflată, în bine şi în rău, întotdeauna înaintea spiritului 
epocii. Spre sfîrşitul acestei perioade se aud tot mai des plingeri 
referitoare la decăderea ştiinţei augurale şi, pentru a vorbi 
precum Cato, o mulţime de vechi auguri şi de vechi haruspicii 
căzură în uitare din cauza neglijenţei colegiului. Un augur, 
precum Lucius Paullus, care privea sacerdoţiul drept o ştiinţă, şi 
nu un titlu, era şi trebuia să fie o excepţie rară, dacă guvernul 
folosea auspiciile tot mai deschis pentru impunerea intenţiilor 
sale politice sau, cu alte cuvinte, dacă trata religia ţării, după 
concepţia lui Polybios, ca pe o superstiție utilă pentru înşelarea 
marelui public. Astfel, ireligiozitatea elenistică avea calea 
netezită şi putea să progreseze cu uşurinţă. Odată cu apariţia 
gustului pentru operele de artă, imaginile sfinte ale zeilor au 
început să împodobească, încă de pe vremea lui Cato, camerele 
celor bogaţi, alături de alte obiecte casnice. Lovituri mult mai 
periculoase a primit religia din partea literaturii, care abia se 
năştea. Ce-i drept, ea nu putea îndrăzni să atace direct, iar 
inovațiile în privinţa ideilor religioase operate prin intermediul ei 
- de exemplu, Caelus, plăsmuit de Ennius ca părinte al lui 
Saturnus, după modelul grecescului Uranos - erau într-adevăr 
elenistice, dar de o importanţă minoră. Răspîndirea doctrinelor 
lui Epicharmos şi Euhemeros la Roma a avut consecinţe 
durabile. Filozofia poetică, pe care generaţiile mai tinere de 
pitagoreici au dedus-o din scrierile vechii comedii siciliene ale lui 
Epicharmos din Megara (în jurul anului 280, 474) sau mai 
degrabă au substituit-o, vedea în zeii greci substanţe naturale: 
Zeus ca atmosferă, sufletul ca o particulă solară etc. Întrucît 
această filozofie naturală - la fel ca şi doctrina stoică de mai 
tîrziu - era înrudită cu religia romană naţională prin trăsăturile ei 
cele mai caracteristice, ea era menită să amorseze ruinarea 
religiei naţionale, dizolvînd-o în alegorie. O analiză istoricizantă 
asupra religiei ne-o oferă Memoriile sacre ale lui Euhemeros din 
Messene (în jurul anului 450, 300), care, sub forma relatării 
unor călătorii întreprinse de autor în ţinuturi străine, supune 
cunoştinţele curente despre aşa-numiţii zei unei investigaţii 
profunde şi penetrante, concluzionînd că zeii nici n-au existat şi 
nici nu există. Pentru a caracteriza această carte, este suficient 
să spunem că povestea devorării copiilor de către Kronos este 
explicabilă prin canibalismul epocilor primitive, care a fost 


interzis de către regele Zeus. În ciuda sau tocmai datorită 
austerităţii şi tendenţiozităţii sale, produsul acesta s-a bucurat 
în Grecia de un succes nemeritat şi a ajutat, alături de filozofiile 
contemporane, la înmormîntarea unei religii defuncte. Faptul că 
Ennius a tradus aceste scrieri epiharmene şi euhemerene, 
eminent distructive, în limba latină este un semn remarcabil al 
antagonismului declarat şi conştient dintre religie şi noua 
literatură. Traducătorii s-au justificat în faţa poliţiei romane 
invocînd, poate, faptul că atacurile ar fi îndreptate numai 
împotriva zeilor greci, nu şi împotriva celor latini; dar 
subterfugiul era destul de transparent. Cato avea perfectă 
dreptate, din punctul său de vedere, să urmărească aceste 
tendinţe, oriunde ar fi apărut, cu îndirjirea sa cunoscută şi să-l 
califice pe Socrate însuşi drept un corupător al moralei şi un 
adversar al religiei. 

Astfel, vechea religie naţională îşi vedea sfîrşitul 
apropiindu-i-se şi, în măsura în care uriaşii arbori ai pădurii 
ancestrale erau doboriţi, solul se acoperea cu tufişuri spinoase 
luxuriante şi cu buruiană necunoscută pînă atunci. Superstiţia 
autohtonă şi imposturile străine se amestecară în toate culorile, 
concurară şi se învrăjbiră unele împotriva celorlalte. Nici una 
dintre populaţiile italice nu a scăpat de transformarea vechii 
credinţe în noua superstiție. Aşa cum la etrusci divinaţia după 
intestine şi fulgere se bucura de o mare popularitate, la fel se 
întîmpla la sabeli şi, îndeosebi, la marsi cu arta observării 
păsărilor şi conjurării şerpilor. La națiunea latină însăşi, ba chiar 
şi la Roma, întîlnim preocupări asemănătoare, deşi ele erau mai 
puţin frecvente - astfel, de exemplu, sorții de la Praeneste şi 
descoperirea ciudată a mormiîntului şi a scrierilor postume ale 
regelui Numa în anul 573 (181) la Roma, care par să fi prescris 
rituri religioase ciudate şi nemaivăzute. Dar credincioşii aflară, 
spre regretul lor, numai despre faptul în sine şi că aceste cărţi ar 
fi avut un aspect ciudat de noutate; senatul a pus mîna pe acest 
tezaur şi a dat ordin ca sulurile să fie aruncate în foc. Fabricaţia 
internă era suficientă pentru a acoperi toate necesităţile de 
nebunie care s-ar fi putut ivi; dar romanii erau departe de a se 
mulţumi cu atita. Elenismul epocii, deja deznaţionalizat şi 
saturat de mistica orientală, a introdus în Italia, odată cu 
necredinţa, şi  superstiţia cu manifestările ei cele mai 
periculoase; această înşelăciune exercita o atracţie deosebită 


mai ales datorită originii ei străine. Astrologii şi ghicitorii 
caldeeni erau răspiîndiţi în Italia încă din secolul al VI-lea; mult 
mai importantă însă, constituind un eveniment istoric epocal, a 
fost primirea Mamei Zeilor frigiene în rîndul zeilor recunoscuţi 
oficial ai comunităţii romane, la care senatul s-a văzut constrîns 
în ultimii ani grei ai războiului cu Hannibal (550, 204). O 
delegaţie specială a fost trimisă în scopul acesta la Pessinus, un 
oraş din ţinutul celtic al Asiei Mici: roca grosieră pe care preoţii 
locali o dăruiră străinilor cu largheţe drept veritabila Mama 
Cybele a fost primită de către comunitate cu un fast 
extraordinar; iar pentru a eterniza acest eveniment fericit, s-a 
instituit în rîndurile claselor suspuse cluburi, ai căror membri se 
invitau reciproc şi periodic la banchete, ceea ce pare să fi 
stimulat esenţial tendinţa, deja existentă, spre coterie. Odată cu 
concesionarea acestui cult al Cybelei, cultele orientale s-au 
stabilit oficial la Roma; guvernul veghea cu stricteţe ca preoţii 
castraţi ai acestei zeițe să rămînă în exclusivitate celți (Galii, 
cum erau numiţi), aşa încît nici un cetăţean roman nu se 
supunea încă acestei castrări pioase. Fastul deşănţat desfăşurat 
de acest cult - aceşti preoţi în luxuriantele lor veşminte 
orientale, cu şeful eunucilor în fruntea lor, mergînd în 
procesiune însoţiţi de muzica stranie intonată de flaut şi 
tamburine, cerşind din casă în casă - şi întregul caracter al 
acestui sistem pe jumătate senzual, pe jumătate monastic, 
trebuiau să exercite o influenţă profundă asupra sentimentelor 
şi concepţiilor poporului. Consecințele se arătară destul de 
repede şi au fost teribile. Ciţiva ani mai tirziu (558, 186), 
autorităţilor romane le-au fost denunţate rituri cu caracter 
abominabil: o sărbătoare nocturnă secretă în onoarea zeului 
Bacchus, care fusese introdus mai întîi în Etruria de către un 
preot grec, s-a răspîndit cu repeziciune, precum o tumoare 
canceroasă, la Roma şi în întreaga Italie, destrămînd 
pretutindeni familii şi provocind cele mai atroce crime, 
imoralităţi revoltătoare, falsificări de testamente şi asasinate 
prin otrăvire. Peste 7.000 de oameni au fost pedepsiţi din cauza 
acestui exces, în cea mai mare parte cu condamnări la moarte, 
fiind decretate ordonanţe severe pentru viitor. Totuşi, aceste 
rituri nu au putut fi extirpate şi, şase ani mai tirziu (574, 180), 
magistratul însărcinat cu această afacere declară că fuseseră 
condamnaţi alţi 3.000 de oameni şi că sfîrşitul răului nu putea fi 


întrevăzut. Toţi cetăţenii înţelepţi erau, bineînţeles, de acord în 
condamnarea acestor forme bastarde ale religiei, pe cît de 
absurde pe atit de periculoase pentru republică; pioşii aderenţi 
ai vechii credinţe, ca şi partizanii civilizaţiei elene concordau în 
această problemă ridiculizind plini de indignare. Cato îl instruia 
pe administratorul său „să nu aducă şi să nu permită să se 
aducă nici un sacrificiu fără înştiinţarea prealabilă a stăpînului 
său, cu excepţia aceluia de la vatra casei şi de pe altar sau de la 
serbarea Compitaliilor”, şi îi interzicea să caute sfat la augur, la 
divinator sau la caldean. Întrebarea bine-cunoscută, aceea de a 
şti cum îşi poate stăpini un preot risul atunci cînd întîlneşte un 
confrate, se datorează de asemenea lui Cato şi a fost aplicată la 
început augurului etrusc. Într-un fel asemănător Ennius îi atacă, 
într-un stil curat euripidean, pe profeţii cerşetori şi pe acoliţii lor: 


Aceşti preoţi superstiţioşi, această adunătură obraznică de 
profeţi, 

În parte din lene, în parte din nebunie, în parte împinşi de 
foame, 

Doresc să indice căi pe care ei înşişi nu le cunosc. 

Promit tezaure aceluia la care ei merg să cerşească un 
bănuţ. 


Dar, în asemenea timpuri, raţiunea pierde din capul locului 
competiţia în faţa nebuniei. Guvernul a intervenit, fireşte; pioşii 
impostori au fost pedepsiţi de poliţie şi exilați; fiecare cult străin, 
dacă nu fusese autorizat în mod special, a fost interzis; chiar şi 
consultarea oracolului relativ inocent de la Praeneste a fost 
interzisă în anul 512 (242) de către autorităţi, iar cei care 
participaseră la misterii erau urmăriţi cu severitate, precum am 
menţionat mai sus. Dar dacă mintea omului a fost o dată 
profund tulburată, nici un ordin nu este suficient pentru a o 
limpezi din nou. Guvernul a fost obligat să facă o mulţime de 
concesii, ceea ce rezultă, de asemenea, din cele relatate. 
Obiceiul roman potrivit căruia statul îi consulta pe înţelepţii 
etrusci în anumite împrejurări şi încurajarea guvernului de a se 
perpetua ştiinţa etruscă, dar şi permisiunea cultului secret al 
Demetrei, care nu era imoral şi rezervat doar femeilor, trebuie 
să fie atribuite primelor nevinovate şi relativ indiferente preluări 
din cultele străine. Însă admiterea cultului Mamei Zeilor 


constituie un semn alarmant al slăbiciunii guvernului în faţa noii 
superstiții, poate chiar al gradului de penetrare a acesteia în 
rîndurile guvernului însuşi; şi, de asemenea, este ori o neglijenţă 
flagrantă, ori ceva încă şi mai grav faptul că împotriva unui 
asemenea rit, cum a fost cel al bacanalelor, autorităţile au 
intervenit atît de tîrziu, şi atunci numai datorită unui denunţ 
accidental. 

Imaginea care ne-a parvenit despre viaţa lui Cato cel 
Bătrîin ne arată în esenţă cum ar fi trebuit să decurgă viaţa 
particulară romană în conformitate cu idealurile cetăţenilor 
romani respectabili. Oricît de reactiv ar fi fost Cato ca om de 
stat, ca administrator, ca scriitor şi ca speculant, viaţa de familie 
era şi a rămas centrul existenţei sale; este mai important, 
spunea el, să fii un bun soţ decît un mare senator. Disciplina 
domestică era severă. Servitorii nu puteau părăsi casa fără 
poruncă, nici să flecărească cu străinii despre treburile 
gospodăreşti. Pedepsele mai grave nu erau aplicate în mod 
arbitrar, ci pronunţate şi executate în urma unei proceduri 
aproape judiciare; cît de severe erau acestea se poate deduce 
din faptul că unul dintre sclavii săi s-a spînzurat din cauza unei 
tranzacţii încheiate fără autorizaţie şi asupra căreia fusese 
înştiinţat stăpînul. Pentru greşeli minore, ca, de exemplu, pentru 
erori comise în timpul servirii mesei, fostul consul obişnuia să 
aplice el însuşi vinovatului un număr de lovituri de bici. Impunea 
copiilor şi soţiei aceeaşi disciplină severă, dar de altă natură, 
întrucît susţinea că aplicarea aceleiaşi metode ca pentru sclavi, 
în cazul copiilor maturi şi al soţiei, este un păcat. In cazul 
alegerii soţiei, dezaproba motivaţia banilor şi recomanda 
bărbatului să ia în seamă o origine nobilă; el însuşi s-a căsătorit 
la o vîrstă înaintată cu fiica unui client sărac. De altfel, în ceea 
ce priveşte viaţa morală a bărbatului, a avut concepţii identice 
cu cele răspîndite în toate statele sclavagiste, soţia fiind 
considerată de el numai ca un rău necesar. Scrierile sale abundă 
de invective la adresa locvacităţii, cochetăriei şi absurdităţii 
sexului frumos: „toate femeile sînt intolerabile şi vanitoase” - 
este opinia bătrinului domn -, „iar dacă bărbaţii s-ar putea 
debarasa de ele, viaţa noastră ar fi probabil mai plăcută zeilor”. 
Dimpotrivă, educaţia copiilor legitimi era considerată o datorie 
sufletească şi de onoare, iar existenţa femeii nu era justificată în 
ochii săi decit prin prezenţa copiilor. De regulă, îi hrănea ea 


însăşi, iar dacă permitea ca pruncii ei să fie alăptaţi de către 
sclave, ea lua în schimb copiii acestora la sînii ei. Aceasta este 
una dintre rarele trăsături prin care se manifestă tendinţa de 
diminuare a instituţiei sclaviei în baza relaţiilor umane de 
comunitate maternă şi de frăţie de lapte. Bătrînul general 
insista, în măsura posibilităţilor, pe spălarea şi înfăşarea copiilor. 
El veghea cu sfinţenie asupra inocenţei infantile; ca şi cum ar fi 
fost în prezenţa vestalelor, ne asigură el, nu a rostit niciodată un 
cuvînt de ocară în faţa copiilor şi nu a îmbrăţişat-o pe mamă 
niciodată în faţa fiicei, în afara cazului în care era înspăimîntată 
de o furtună. Educaţia fiului său constituia poate partea cea mai 
frumoasă din bogata sa activitate şi, din multe puncte de 
vedere, cea mai onorabilă. Fidel principiului său, potrivit căruia 
un băiat cu obrăjorii roşii este mai destoinic decît unul palid, 
bătrînul soldat l-a iniţiat el însuşi în toate exerciţiile fizice şi l-a 
învăţat să se lupte, să călărească, să înoate, să se bată cu sabia 
şi să suporte căldura şi frigul. Dar el intuia, de asemenea, că 
trecuseră timpurile în care romanul se putea mulţumi să fie un 
bun ţăran şi un bun soldat ; la fel, intuia influenţa negativă care 
ar fi trebuit să se exercite asupra fiului său dacă ar fi aflat mai 
tirziu că pedagogul care-l mustrase şi-l pedepsise şi pe care-l 
respectase nu fusese decît un sclav. Din această cauză, el însuşi 
l-a învăţat pe băiat ceea ce romanul obişnuia să înveţe, adică să 
ştie să scrie şi să citească şi să cunoască legile ţării; mai mult, el 
pătrunse, chiar în anii bătrineţii, în tainele civilizaţiei elenilor atît 
de mult, încît se socoti capabil să transmită fiului său, în limba 
sa maternă, cunoştinţele pe care le considera utile pentru un 
roman. De asemenea, toate scrierile sale erau, la origine, 
destinate fiului său şi a copiat pentru acesta, cu propria-i mînă, 
cu litere mari şi lizibile, cartea sa de istorie. Trăia simplu şi 
cumpătat. Gestiunea sa severă nu tolera nici o cheltuială de lux. 
Nici un sclav nu putea să-l coste mai mult de 1.500 de denari 
(460 de taleri), nici un veşmînt mai mult de 100 de denari (30 
de taleri); în casa lui n-ai fi putut vedea vreun covor şi, timp 
îndelungat, pereţii au rămas nezugrăviţi. De obicei, el 
împărtăşea aceeaşi mîncare cu sclavii şi nu permitea ca aceasta 
să fie mai scumpă de 30 de aşi (21 de groşi), bani în numerar; în 
timp de război, vinul lipsea întotdeauna de pe masă, el bînd 
atunci apă sau, după împrejurări, apă amestecată cu oţet. In 
schimb, nu era un duşman al banchetelor; rămiînea mult timp la 


masă, atît în oraş împreună cu prietenii săi, cît şi la ţară 
împreună cu proprietarii vecini şi, întrucît experienţa sa 
îndelungată şi spiritul său pătrunzător îl transformaseră într-un 
comesean agreabil, nu refuza nici zarurile şi nici paharul, iar în 
cartea sa despre economie oferea, pe lingă alte reţete, şi un 
remediu încercat pentru înlăturarea efectelor unei mese prea 
copioase şi ale cupelor prea multe. Întreaga sa viaţă a însemnat 
o activitate neîntreruptă pînă la adinci bătrineţi. Fiecare 
moment era calculat şi ocupat, iar în fiecare seară obişnuia să 
recapituleze în sinea sa ce auzise, spusese şi făcuse în timpul 
zilei. Astfel, îi rămînea destul răgaz pentru afacerile proprii, 
pentru cele ale cunoscuţilor şi ale comunităţii, ca şi pentru 
discuţii şi distracţii; toate erau rezolvate rapid şi fără multă 
vorbărie şi nimic nu ura mai mult decit agitația şi complicațiile în 
jurul unor lucruri de nimic. În felul acesta a trăit bărbatul care a 
fost privit de concetăţenii săi şi de urmaşi drept modelul 
veritabilului cetăţean roman şi în persoana căruia par să fi fost 
întruchipate energia şi onestitatea romanilor, ce-i drept puţin 
cam aspre, opuse indolenţei şi imoralităţii greceşti, aşa cum 
afirma un poet roman de mai tirziu: 


Obiceiurile străine nu sînt nimic altceva decit o înşelătorie 
înmiită; 

Nimeni nu se comportă în lume mai bine decit cetăţeanul 
roman; 

Un singur Cato îmi valorează mai mult decît o sută de 
Socrati. 


Asemenea judecăţi nu vor fi însuşite în mod absolut de 
către istorie; dar cel care examinează cu atenţie revoluţia 
declanşată, în perioada aceasta, în viaţa şi gindirea romanilor de 
către elenismul denaturat va înclina mai degrabă spre înăsprirea 
sentinţei împotriva cutumelor străine, decit spre îndulcirea ei. 
Legăturile de familie au slăbit cu o rapiditate înspăimîntătoare. 
Numărul femeilor şi adolescenților de moravuri uşoare a sporit 
cu o repeziciune uimitoare, iar în împrejurările date luarea unor 
măsuri eficace împotriva acestui flagel nici măcar nu era 
posibilă; impozitul ridicat pe care Cato l-a perceput, în perioada 
în care a fost cenzor (570, 184), pentru cea mai dezgustătoare 
specie de sclavi de lux nu a produs nici un efect şi a căzut, de 


altfel, după cîţiva ani în desuetudine, odată cu impozitul asupra 
proprietăţii. Celibatul, din cauza căruia existaseră plingeri 
serioase încă din anul 520 (234), şi divorţurile s-au înmulţit în 
aceeaşi proporţie. In sînul celor mai distinse familii se comiteau 
crime dintre cele mai groaznice, aşa cum a fost, de exemplu, 
otrăvirea consulului Gaius Calpurnius Piso de către soţia sa şi 
fiul său vitreg, pentru a obţine realegerea la consulat şi 
acordarea celei mai înalte magistraturi acestuia din urmă, 
stratagemă care chiar reuşi (574, 180). Incepe de asemenea 
emanciparea femeilor. După vechile cutume, femeia măritată 
era supusă prin lege autorităţii soţului, egală cu cea a părintelui; 
cea nemăritată se afla sub tutela rudelor celor mai apropiate pe 
linie bărbătească, care era aproape la fel de puternică precum 
autoritatea părintească; soţia nu avea avere proprie, iar fecioara 
şi văduva nu deţineau dreptul de administrare a acesteia. Acum 
însă, femeile au început să aspire la independenţa legală în 
ceea ce priveşte proprietatea şi să preia ele însele administraţia 
averii lor, debarasîndu-se de tutela rudelor fie prin subtilităţi 
imaginate de către avocaţi, fie prin căsătorii simulate; chiar 
dacă erau căsătorite, ele încercau prin tot felul de mijloace să se 
sustragă puterii soţului, care, conform legii, era inevitabilă. 
Masa de capital care s-a adunat în miinile femeilor a părut 
oamenilor de stat un fenomen atit de alarmant, încît s-a recurs 
la expedientul extraordinar de a interzice prin lege desemnarea, 
prin testament, a femeilor ca moştenitoare (585, 169); ba chiar 
s-a recurs la o practică cu totul arbitrară, aceea de a priva, în 
cele mai multe cazuri, femeile de moştenirile colaterale ce le 
reveneau fără testament. De asemenea, jurisdicţia familiei 
asupra femeilor, legată de această putere maritală şi tutelară, 
devenea în practică din ce în ce mai mult o relicvă. Dar şi în 
problemele publice femeile începură să manifeste deja o voinţă 
proprie şi, ocazional, „să-i stăpinească pe stăpiînii lumii”, după 
cum spune Cato; influenţa lor se resimțea în adunările 
cetăţenilor, iar în provincii, doamnelor romane li se ridicau deja 
statui. Luxul vestimentar a sporit din ce în ce mai mult; la fel şi 
în privinţa bijuteriilor, a obiectelor casnice, a edificiilor şi în 
timpul mesei; mai ales în urma expediției în Asia Mică din anul 
564 (190), luxul asiatico-elen, aşa cum domina la Efes şi 
Alexandria, a adus la Roma rafinamentul său lipsit de conţinut şi 
risipa sa de bani, de timp şi de plăceri. Şi aici femeile se aflau în 


avangardă; în ciuda invectivelor aprige ale lui Cato, după pacea 
cu Cartagina (559, 195), ele au reuşit să impună anularea 
decretului poporului, adoptat imediat după bătălia de la Cannae 
(539, 215), care le interzicea bijuteriile de aur, veşmintele 
colorate şi carele; bătăiosul lor adversar nu avu altă soluţie decit 
să impună o taxă substanţială asupra acestor articole (570, 
184). O mulţime de obiecte noi, în cea mai mare parte frivole - 
argintărie grațios decorată, paturi placate cu bronz pentru 
servirea mesei, aşa-numitele veşminte atalice şi covoare bogat 
brodate cu aur -, îşi făcură, în această perioadă, apariţia la 
Roma. Luxul acesta se concentra înainte de toate asupra mesei. 
Pînă atunci se servea mincare caldă numai o dată pe zi; acum, 
bucate calde erau servite deseori şi la al doilea mic dejun 
(prandium), iar pentru masa principală nu mai erau suficiente 
cele două feluri servite pînă acum. Pînă atunci, femeile făceau 
singure pîinea şi se ocupau de treburile bucătăriei şi numai cu 
ocazia unor banchete era angajat, în mod excepţional, un 
bucătar, care se ocupa atit de mîncăruri, cît şi de prăjituri. 
Dimpotrivă, acum apare arta culinară. In marile familii se 
instalează cîte un bucătar al casei. Diviziunea muncii devine 
necesară: din treburile bucătăriei se separă meşteşugul 
preparării pîinii şi a prăjiturilor - în jurul anului 583 (171), la 
Roma se înfiinţară primele brutării. Poeme despre arta de a 
mînca bine, cu liste ale peştilor comestibili şi ale altor produse 
marine, îşi găsesc un public tot mai larg: practica urmă imediat 
teoriei. Delicatese străine, sardele din Pont, vinuri greceşti încep 
să fie tot mai preţuite la Roma, iar reţeta lui Cato, de a conferi 
vinului italic obişnuit gustul celui din Cos adăugindu-i sare, nu 
le-a făcut probabil prea mare concurenţă negustorilor romani de 
vin. Cîntecele şi poeziile străvechi, intonate şi recitate de 
oaspeţi şi de fiii lor, au fost înlocuite de harpistele asiatice. Pînă 
atunci, romanii băuseră, ce-i drept, destul de zdravăn la mese, 
dar nu cunoscuseră banchetele în sensul strict al cuvîntului; 
acum ajung la modă ospeţele, ocazii în care vinul nu era sau era 
foarte puţin amestecat cu apă şi era băut din cupe mari, iar 
toastul unuia era însoţit de golirea obligatorie a cupelor de către 
ceilalţi comeseni: „băutul grecesc” (Graeco more bibere) sau 
„grecii” (pergraecari, congraecare), cum îl numeau romanii. Ca 
o consecinţă a acestei decăderi, jocul de zaruri, cunoscut, 
bineînţeles, de multă vreme romanilor, a luat asemenea 


proporţii, încît legislaţia se văzu nevoită să intervină. Aversiunea 
faţă de muncă şi hoinăreala cuprinseră cercuri tot mai largi. 
Cato a propus ca forul să fie pavat cu pietre ascuţite pentru a 
pune capăt trîindăviei; romanii au rîs de această glumă şi s-au 
dedat cu şi mai mare plăcere lenei şi distracţiilor. Am amintit 
mai sus de extinderea înfricoşătoare a distracţiilor populare în 
această perioadă. La începutul ei, exceptind unele concursuri de 
alergări şi curse de care nesemnificative, legate mai mult de 
ceremonii religioase, avea loc o singură serbare populară, în 
luna septembrie. Ea dura patru zile şi nu putea să depăşească 
un maximum de cheltuieli (p. 317). La sfîrşitul acesteia, aceeaşi 
serbare populară dura cel puţin şase zile şi, pe lingă aceasta, se 
celebrau, la începutul lunii aprilie, sărbătoarea Mamei Zeilor sau 
aşa-numita  Megalensia, la sfîrşitul lui aprilie, sărbătoarea 
zeiţelor Ceres şi Flora, în iunie, cea a lui Apollo, în noiembrie, 
jocurile plebeiene - toate cu o durată de mai multe zile. La 
acestea se adăugară numeroasele cazuri în care jocurile erau 
reîncepute din cauza scrupulelor religioase, care nu serveau 
decit ca pretext, şi veşnicele serbări populare extraordinare, 
dintre care se remarcă în mod deosebit banchetele de pe urma 
zeciuielilor asupra moştenirii, după cum s-a menţionat mai sus 
(pp. 595-596), banchetele zeilor, serbările triumfale şi funerare, 
dar mai ales acele solemnităţi care fuseseră celebrate pentru 
prima dată în anul 505 (249), la sfîrşitul unei perioade mai lungi, 
delimitată de religia etrusco-romană, aşa-numitele saecula. 
Concomitent, se înmulțesc banchetele nobililor, deja 
menţionate, consacrate aniversării zilei în care a fost adoptată 
Mama Zeilor (din anul 550, 204), iar în rîndurile oamenilor 
simpli, Saturnaliile (din anul 537, 217), amîndouă aflate sub 
influenţa celor două puteri de acum inseparabile, a preotului şi a 
bucătarului străin. Astfel, romanii ajung aproape la stadiul ideal 
în care fiecare trindav ştia unde îşi poate petrece ziua 
următoare; şi aceasta într-o comunitate în care activitatea 
fusese țelul suprem, atit pentru individ, cît şi pentru stat, şi 
unde desfătările trindave erau proscrise atît de morală, cît şi de 
lege! Mai mult, elementele dăunătoare şi demoralizatoare se 
manifestă tot mai pronunţat în cadrul acestor serbări. Într- 
adevăr, ca şi în trecut, momentul culminant şi final al acestor 
sărbători populare îl constituiau cursele de care. Un poet al 
acestei epoci ne descrie într-un mod foarte viu tensiunea care 


se putea citi în ochii spectatorilor care îl urmăreau pe consul, 
atunci cînd acesta era gata să dea semnalul pentru plecarea 
carelor. Dar aceste amuzamente nu mai erau suficiente; se 
cereau spectacole noi şi mai variate. Alături de luptătorii şi 
pugiliştii indigeni, apar acum, pentru prima dată în anul 568 
(186), şi atleți greci. Despre înscenările dramatice vom vorbi 
mai tîrziu; introducerea tragediei şi comediei greceşti la Roma 
era, ce-i drept, un cîştig discutabil, deşi era achiziţia cea mai 
valoroasă făcută în această perioadă. Romanii se dedaseră 
probabil de multă vreme distracţiei de a asista în public la 
vinarea iepurilor de către vulpi; acum, aceste vinători 
nevinovate s-au transformat în lupte între animale sălbatice, 
fioroasele bestii ale Africii, lei şi pantere, fiind transportate cu 
mari cheltuieli la Roma (potrivit documentelor, pentru prima 
dată în anul 568, 186), iar lupta şi moartea lor îi captiva pe toţi 
gură-cască din capitală. Luptele de gladiatori, spectacol şi mai 
detestabil, cunoscute în Etruria şi Campania de multă vreme, au 
fost admise acum şi la Roma: în anul 490 (164), sîngele uman a 
curs pentru prima dată pentru plăcerea romanilor. Aceste 
distracţii demoralizante au fost, bineînţeles, riguros criticate; 
consulul anului 486 (168), Publius Sempronius Sophus, a 
divorţat întrucit soţia sa asistase la un joc funerar; guvernul 
reuşi să decreteze interzicerea importului de animale străine la 
Roma şi veghea cu stricteţe ca la serbările publice să nu apară 
şi gladiatori. Dar şi aici îi lipsea fie puterea, fie energia necesară; 
se pare că a reuşit într-adevăr să suprime luptele dintre 
animalele sălbatice, dar luptele de gladiatori la serbările 
particulare şi la funeralii nu au dispărut. Cu atît mai puţin putea 
fi împiedicat publicul să prefere  gladiatorul acrobatului, 
acrobatul comediantului, comediantul actorului de tragedie şi ca 
scena să fie profanată cu impurități împrumutate din spaţiul 
elen. Toate elementele educative conţinute în jocurile scenice 
sau muzicale erau respinse din capul locului, întrucît intenţia 
organizatorilor de serbări nu urmărea nicicum ridicarea, chiar 
numai temporară, a întregului public la culmile sentimentelor 
celor mai bune prin vraja poeziei, precum făcuse teatrul grecesc 
în epoca sa de înflorire, şi nici oferirea unui deliciu artistic unui 
grup restrins, aşa cum încearcă teatrele noastre. Concepţia 
organizatorilor şi spectatorilor din Roma este caracterizată 
printr-un episod din timpul jocurilor triumfale din anul 587 


(167), unde primii flautişti greci, întrucît melodiile lor nu se 
bucurau de succes la public, au fost sfătuiţi de către regizori să 
boxeze în loc să cînte, veselia mulţimii nemaiputindu-se opri 
după aceea. Răul nu s-a mărginit numai la coruperea 
obiceiurilor romane prin contagiunea elenă: elevii au reuşit să-şi 
depăşească dascălii. Luptele de gladiatori, necunoscute în 
Grecia, au fost introduse de regele Antiochos Epiphanes (579- 
590, 175-164), imitatorul fidel al romanilor, mai întîi la curtea 
siriană şi, cu toate că, la început, treziră publicului grecesc, mai 
uman şi mai cultivat, mai multă oroare decit plăcere, ele s-au 
menţinut ţi-au pătruns treptat şi în cercuri mai largi. Se înţelege 
de la sine că această revoluţie în viaţă şi obiceiuri a determinat 
o revoluţie pe plan economic. Chiriile au atins sume exorbitante. 
Noile articole de lux erau plătite cu preţuri nemaiîntilnite: 
butoiaşul de sardele din Marea Neagră costa 1.600 de sesterţi 
(120 de taleri), mai mult decît un sclav plugar; un băiat frumos 
costa 24.000 de sesterţi (1.800 de taleri), mai mult decit o 
fermă mijlocie. Aşadar, bani şi nimic altceva decit bani deveni 
lozinca, atît pentru cei mari, cît şi pentru cei mici. De multă 
vreme, în Grecia nu se mai făcea nimic fără o recompensă 
bănească, precum recunoşteau cu o naivitate condamnabilă 
grecii înşişi; după al doilea război macedonean, romanii au 
început să se elenizeze şi din acest punct de vedere. Onoarea 
trebuia să se salveze cu expediente legale, aşa cum, de 
exemplu, printr-un decret al poporului, s-a interzis avocaţilor să 
accepte bani pentru serviciile lor; o excepţie nobilă au 
constituit-o numai jurisconsulţii, care nu au trebuit să fie obligaţi 
printr-o hotărîre a cetăţenilor să rămînă credincioşi principiului 
lor respectabil de a-şi oferi sfaturile gratuit. Nu se fura chiar pe 
faţă; dar păreau a fi permise toate căile întortocheate pentru a 
ajunge la avere: jaful şi cerşitul, frauda, în cazul antreprizei şi 
speculațiilor, împrumutul banilor cu dobîndă şi specula cu grîu, 
chiar şi exploatarea economică a unor relaţii exclusiv morale, 
cum sînt prietenia şi căsnicia. Căsătoria îndeosebi a devenit, de 
ambele părţi, obiect al speculaţiei; căsătoriile din raţiuni băneşti 
au devenit obişnuite şi a trebuit să se nege validitatea legală a 
donațiilor pe care soţii şi le făceau reciproc. Că într-o asemenea 
stare de lucruri s-au născut proiecte de a incendia capitala din 
cele patru colţuri, nu poate să ne mire. Dacă omul nu mai 
găseşte nici o plăcere în muncă şi munceşte numai pentru a 


ajunge cît mai repede la plăcere, atunci numai întîmplarea îl 
poate împiedica să nu ajungă un criminal. Destinul revărsase 
toate splendorile puterii şi bogăției asupra Romei; dar, într- 
adevăr, cutia Pandorei a fost un dar de o valoare îndoielnică. 


Capitolul XIV 
Literatura şi arta 


Literatura romană se bazează pe influenţe cu totul 
particulare care-şi găsesc cu greu analogii la alte naţiuni. Pentru 
aprecierea lor corectă, este necesară mai întîi o prezentare a 
educaţiei naţionale şi a distracţiilor acestei epoci. 

Orice educaţie intelectuală porneşte de la limbă ; acest 
fapt este valabil şi în cazul Romei. Într-o comunitate în care 
cuvîntul şi documentul deţin o importanţă atît de mare, în care 
cetăţeanul, la o vîrstă la care, după concepţiile noastre, individul 
încă nu depăşise stadiul copilăriei, era învestit cu administrarea 
proprietăţii sale şi putea să ajungă în situaţia de a trebui să ţină 
o cuvintare în faţa comunităţii adunate, nu numai că s-a pus un 
accent deosebit pe folosirea liberă şi cultivată a limbii materne, 
dar s-au întreprins de timpuriu eforturi pentru ca aceasta să fie 
însuşită din anii copilăriei. Limba greacă era, de asemenea, 
răspîndită în întreaga Italie încă din epoca lui Hannibal. În rîndul 
claselor superioare, cunoaşterea acestei limbi - care era 
intermediarul universal al civilizaţiei antice - fusese de mult 
răspîndită, iar acum, în situaţia creşterii extraordinare a 
comerţului roman cu străinătatea ca urmare a modificării 
poziţiei mondiale a Romei, ea devenise dacă nu necesară, 
atunci foarte importantă, atît pentru comerciant, cît şi pentru 
omul de stat. Prin intermediul sclavilor şi liberţilor însă, mulţi 
dintre ei fiind greci autentici sau semi-greci, limba greacă şi 
cunoştinţele greceşti au pătruns pînă la un anumit grad şi în 
rîndul păturilor de jos, şi aceasta mai ales în cazul capitalei. Din 
comediile acestei epoci rezultă că tocmai mulţimea nevoiaşă a 
capitalei era familiarizată cu o latină a cărei înţelegere 
presupunea limba greacă tot atît de mult pe cît engleza lui 
Sternes sau germana lui Wieland presupun cunoaşterea 
francezei. Însă bărbaţii familiilor senatoriale nu numai că 
vorbeau greceşte în faţa unui public grecesc, dar şi publicau 
aceste discursuri - astfel, Tiberius Gracchus (consul în anii 577, 
591, 177, 163) a publicat un discurs pe care l-a ţinut la Rhodos 
-, iar în epoca lui Hannibal îşi scriau în limba greacă memoriile - 
despre acestea însă vom vorbi mai jos. Unii au mers şi mai 


departe. Grecii îl onorară pe Flamininus prin panegirice în limba 
latină (p. 496); dar el le-a răspuns printr-un compliment: 
„marele general al Eneazilor” aducea zeilor greci ofrande după 
obiceiul grecesc şi cu versuri greceşti. Cato i-a reproşat altui 
senator de a nu se fi ruşinat să recite poezii greceşti cu 
modulaţiile corespunzătoare cu ocazia unor banchete greceşti. 
In acest context s-a dezvoltat educaţia romană. Nu este 
adevărat că Antichitatea s-ar fi situat mult în urma timpurilor 
noastre în ceea ce priveşte răspîndirea generală a cunoştinţelor 
elementare. Chiar şi în rîndurile claselor inferioare şi ale sclavilor 
se citea, se scria şi se socotea mult; urmîndu-l în aceasta pe 
Mago, Cato îi cerea administratorului sclav să ştie să citească şi 
să scrie. Învăţămiîntul elementar, ca şi învăţarea limbii greceşti 
trebuie să fi fost introduse la Roma cu mult timp înaintea 
acestei perioade. Dar acestei epoci îi aparţine începutul unei 
educaţii al cărei scop îl constituia o adevărată cultură spirituală, 
şi nu o instrucţie superficială. Pînă acum, la Roma, cunoaşterea 
limbii greceşti oferea celui care şi-o însuşea tot atît de puţină 
superioritate în viaţa socială şi civilă, cît îi asigură astăzi unui 
locuitor dintr-un sat al Elveţiei germane cunoaşterea limbii 
franceze; iar cei mai vechi scribi ai cronicilor greceşti aveau în 
mijlocul celorlalţi senatori aceeaşi poziţie pe care o deţine în 
cîmpiile Holsteinului ţăranul care a studiat şi care seara, cînd se 
întoarce acasă de la coarnele plugului, şi-l ia pe Vergilius de pe 
dulap. Cel care îşi dădea importanţă datorită cunoştinţelor sale 
de limbă greacă trecea drept un patriot smintit şi un încrezut şi, 
desigur, chiar în timpurile lui Cato, unul care vorbea defectuos 
sau deloc greceşte putea să fie totuşi un bărbat nobil şi să 
devină senator şi consul. Dar schimbarea nu a întîrziat să apară. 
Procesul de descompunere internă a naţiunii italice progresase, 
mai ales în rîndurile aristocrației, destul de mult pentru a 
impune necesitatea culturii general umaniste, surogatul 
naţionalismului, şi în Italia; iar aspiraţia spre o civilizaţie mai 
rafinată a tulburat tot mai mult spiritele. Studiul limbii greceşti a 
răspuns tocmai acestei aspirații. Baza acestuia o constituia de 
mult timp literatura clasică, îndeosebi //iada şi, înainte de toate, 
Odiseea; nepreţuitele tezaure ale artei şi ştiinţei elene se 
desfăşurară astfel în faţa ochilor italicilor. Fără o modificare 
formală propriu-zisă a învăţării, se înţelege de la sine că studiul 
empiric al limbii s-a transformat cu timpul într-o învăţare 


aprofundată a literaturii, că, legată de această literatură, cultura 
generală s-a răspîndit tot mai mult în rîndul elevilor, că ei s-au 
folosit de aceste cunoştinţe pentru a pătrunde tainele literaturii 
greceşti care domina spiritul vremii, tragediile lui Euripide şi 
comediile lui Menandru. O importanţă mai mare a cîştigat-o, 
într-un mod asemănător, şi studiul latinei. În cercurile suspuse 
ale Romei s-a resimţit necesitatea, dacă nu de a schimba limba 
maternă cu cea greacă, cel puţin de a o înnobila cel puţin şia o 
adapta stadiului nou al civilizaţiei; iar sub acest raport, greaca a 
devenit indispensabilă. Structura economică a vieţii romane 
aşeza învățămîntul elementar în limba maternă - ca, de altfel, 
orice afacere mediocră prestată în schimbul banilor -, cu 
preponderență, în mîinile sclavilor, liberţilor sau străinilor, altfel 
spus, mai ales în cele ale grecilor sau ale celor pe jumătate 
greci; lucru cu atît mai facil cu cît alfabetul latin este aproape 
identic cu cel grecesc, iar cele două limbi prezentau o strinsă, 
ba chiar frapantă afinitate. Dar acestea erau probleme minore; 
importanţa studiului limbi greceşti din punctul de vedere al 
formelor a exercitat o influenţă cu mult mai profundă asupra 
studierii limbii latine. Cel care ştie cît este de dificil să găseşti 
subiectele şi formele potrivite pentru educaţia intelectuală 
superioară a tineretului şi cu cît este mai dificilă depăşirea 
subiectelor şi formelor odată statornicite poate să înţeleagă de 
ce romanii nu au putut să satisfacă necesitatea unui studiu 
superior al latinei altfel decit prin simpla aplicare asupra 
instrucției în latină a aceleiaşi soluţii oferite de către limba şi 
literatura greacă. Dar şi astăzi vedem cum se aplică aceeaşi 
procedură, atunci cînd metoda de învăţare uzuală, valabilă 
pentru limbile moarte, este transferată asupra limbilor vorbite. 
Din nefericire, au lipsit însă elementele necesare pentru 
efectuarea acestei mutații. Ce-i drept, cititul şi scrisul în limba 
latină se putea învăţa cu ajutorul Legii Celor Douăsprezece 
Table; dar o cultură latină presupunea o literatură latină, iar 
aceasta nu exista la Roma. 

La aceasta se mai adaugă un al doilea factor. Am 
prezentat mai sus extinderea distracţiilor populare romane. În 
cadrul acestora, scena deţinea de mult un rol important; cursele 
de care constituiau, într-adevăr, la toate serbările principalul 
punct de atracţie, dar întotdeauna aveau loc o singură dată şi 
numai în ultima zi, în timp ce primele zile erau consacrate 


aproape în întregime reprezentărilor dramatice. Numai că, timp 
îndelungat, aceste reprezentări nu au constat decit în dansuri şi 
jonglerii; cîntecele improvizate, care mai erau recitate în timpul 
lor, erau lipsite de dialog şi de acţiune (p. 318). Or, abia în 
această epocă romanii au început să caute veritabile piese. 
Serbările populare romane au intrat sub influenţa grecilor, al 
căror talent în distracţii şi în pierderea timpului îi recomanda ca 
administratori ai plăcerii pentru romani. În Grecia, nici o 
distracţie populară nu era mai îndrăgită şi răspîndită în forme 
mai variate decit teatrul; acesta trebuia să atragă în curînd 
atenţia organizatorilor romani de serbări şi cea a auditorilor lor. 
Recitările scenice romane mai vechi conţineau, într-adevăr, un 
germene dramatic care ar fi putut fi dezvoltat; dar pentru a 
cristaliza din aceasta o dramă, poetul, ca şi publicul trebuiau să 
dea dovadă de o genialitate în cuget şi simţiri necaracteristică 
romanilor şi absentă mai ales în această epocă; şi chiar dacă ar 
fi fost descoperită, graba celor însărcinaţi cu amuzarea mulţimii 
nu ar fi acordat nobilului fruct timpul şi calmul necesar pentru 
maturaţie. Şi aici exista o necesitate exterioară căreia națiunea 
nu a reuşit să-i facă faţă: romanii îşi doreau un teatru, dar nu 
aveau piesele. 

Pe aceste elemente se bazează literatura romană, iar 
lipsurile ei au fost statornicite astfel cu necesitate de la bun 
început. Orice artă adevărată se bazează pe libertatea 
individuală şi pe plăcerea de a trăi, iar germenii pentru aceasta 
nu au lipsit în Italia; dar întrucît civilizaţia romană substituise 
libertăţii şi veseliei sentimentul de comuniune şi conştiinţa 
obligativităţii, arta fusese suprimată şi, în loc să progreseze, 
degenera. Punctul culminant al evoluţiei romane îl constituie 
epoca aliterară. Abia după ce naționalitatea romană a început 
să se destrame şi după ce tendinţele eleno-cosmopolite au 
început să prevaleze, literatura s-a instalat la Roma ca o urmare 
a acestora. In consecinţă, de la început şi printr-o necesitate 
internă evidentă, ea îşi are rădăcinile în solul grec, ridicîndu-se 
într-o opoziţie manifestă faţă de veritabilul spirit naţional al 
romanilor. Inainte de toate, poezia romană nu-şi datorează 
originile unui impuls interior al poetului, ci exigenţelor 
exterioare ale şcolii, care avea nevoie de manuale latine, şi ale 
scenei, care avea nevoie de drame latine. Amîndouă instituţiile 
însă, şcoala, ca şi scena, erau, în esenţă, antiromane şi 


revoluţionare. A sta gură-cască la teatru era ceva dezgustător 
pentru pedanteria gravă şi spiritul activ ale romanilor de viţă 
veche; şi dacă ideea cea mai profundă şi cea mai măreaţă din 
cadrul comunităţii romane era aceea ca în rîndul cetăţenilor 
romani să nu existe nici stăpîn şi nici sclav, nici milionar şi nici 
cerşetor, dar mai ales ca toţi romanii să fie uniţi prin aceeaşi 
credinţă şi aceeaşi educaţie, atunci şcoala şi educaţia şcolară, 
cu necesitate exclusiviste, erau mult mai periculoase, ba chiar 
distrugătoare pentru sentimentul de egalitate. Şcoala şi teatrul 
au devenit pirghiile cele mai eficiente ale noului spirit, cu atit 
mai mult cu cît ele se serveau de limba latină. Se putea vorbi şi 
scrie greceşte poate fără a înceta a fi roman; dar aici s-a 
adoptat obiceiul de a vorbi cu cuvinte romane, deşi întreaga 
fiinţă a acestora devenise grecească. O trăsătură care nu se 
numără printre cele mai îmbucurătoare ale acestui secol 
strălucitor al conservatorismului roman, dar care este totuşi 
foarte remarcabilă şi foarte instructivă sub raport istoric, este 
aceea că, în cursul acestuia, elenismul a prins rădăcini în 
întreaga sferă spirituală, care nu era nemijlocit politică, şi că 
învățătorul, în strinsă alianţă cu maître de plaisir al marelui 
public au creat o literatură romană. 

Evoluţia ulterioară apare oarecum in nuce chiar de la 
primul scriitor roman. Grecul Andronikos (înaintea anului 482, 
272 - după anul 547, 207), numit mai tîrziu, în calitate de 
cetăţean, Lucius Livius Andronicus, a ajuns la Roma la o vîrstă 
fragedă împreună cu alţi prizonieri tarentini (p. 288), în suita 
învingătorului de la Sena, Marcus Livius Salinator (consul în anii 
535, 547, 219, 207). El se îndeletnicea, ca sclav, fie cu actoria 
şi copierea textelor, fie cu predarea limbii latine şi greceşti 
copiilor stăpînului său, dar şi altor băieţi ai unor familii înstărite, 
atit în casă, cît şi în afara ei. S-a distins în asemenea măsură 
încît stăpînul său l-a eliberat şi chiar autorităţile, care apelaseră 
deseori la serviciile sale - de exemplu, îl însărcinaseră să 
compună un cîntec de mulţumire cu ocazia întorsăturii fericite 
din războiul cu Hannibal (547, 207) -, din consideraţie faţă de 
el, acordară asociaţiei de poeţi şi actori un spaţiu pentru cultul 
lor comun în templul Minervei de pe Aventin. Opera sa 
scriitoricească se născu din aceste două îndeletniciri. Ca 
învăţător, el a tradus Odiseea în latină pentru ca textul latin să-i 
servească la predarea latinei, aşa cum cel grecesc îi servea la 


predarea elinei; acest prim manual şcolar roman şi-a păstrat 
actualitatea timp de secole. Ca actor, nu s-a mulţumit, 
asemenea celorlalţi, să-şi scrie textele, dar le-a şi publicat în 
formă de cărţi; altfel spus, el le citea în public şi le răspîndea 
prin intermediul copiilor. Mult mai importantă a fost însă 
înlocuirea vechii poezii scenice, în esenţă lirică, cu drama 
grecească, inovaţie ce i se datorează tot lui. In anul 514 (240), 
la un an după terminarea primului război punic, a fost 
reprezentată prima dramă pe o scenă romană. Astfel, crearea 
unei epopei, a unei tragedii şi a unei comedii în limba latină de 
către un bărbat care era mai mult roman decit grec, a fost un 
adevărat eveniment istoric, deşi nu se poate vorbi de valoare 
artistică în cazul acestor opere. Fără să emită vreo pretenţie de 
originalitate, privite ca traduceri în sine sînt de o barbarie care e 
cu atît mai evidentă cu cit această poezie nu-şi obţine singură 
simplitatea, ci se cramponează să imite cu pedanterie înalta 
cultură artistică a poporului vecin. Inexactităţile marcante faţă 
de original nu se datorează libertăţii, ci imitaţiei neşlefuite; stilul 
este cînd dezlinat, cînd bombastic, limba e aspră şi 
întortocheată. Afirmația criticilor literari antici, potrivit căreia, 
exceptînd şcolarii siliţi la lectură, nimeni nu a citit poemele lui 
Livius Andronicus de două ori, poate fi crezută fără dificultate. 
Totuşi, aceste opere au exercitat efecte importante asupra 
epocilor următoare. Ele au deschis calea traducerilor şi au 
încetățenit metrul grecesc în Latium. Dacă acesta a fost adoptat 
numai în cazul dramelor, Odiseea liviană fiind scrisă în metrul 
saturnin naţional, cauza este evidentă : metrul iambic şi trohaic 
al tragediei şi comediei puteau fi imitaţi mai uşor în latină decit 
dactilii epici. 

Această etapă preliminară a evoluţiei literaturii a fost în 
curînd depăşită. Epopeile şi dramele lui Livius Andronicus au 
fost privite de către posteritate, şi pe bună dreptate, asemenea 
statuilor dedalice cu rigiditatea lor lipsită de viaţă şi de expresie, 
mai mult ca nişte curiozităţi decit ca opere de artă. In generaţia 
următoare însă, pe temelia odată aşezată, a luat naştere o artă 
lirică, epică şi dramatică şi este foarte important să-i urmărim 
evoluţia poetică şi din punct de vedere istoric. 

In ceea ce priveşte atit volumul producţiei, cît şi influenţa 
acesteia asupra publicului, drama a stat în fruntea evoluţiei 
poetice. În Antichitate nu a existat un teatru permanent cu 


preţuri de intrare stabilite; în Grecia, ca şi în Roma, piesele 
constituiau elemente ale distracţiilor periodice anuale sau 
extraordinare. In seria de măsuri prin care guvernul contracara, 
sau avea impresia că o face, extinderea alarmantă a serbărilor 
populare se numără şi refuzul de a construi un teatru din piatră. 
In locul acestuia se „ridica cu ocazia fiecărei serbări, o structură 
din lemn, cuprinzind o scenă pentru actori (proscaenium, 
pulpitum) şi, în planul al doilea, o schelă decorată (scaena), iar 
în faţa acestora se delimita în semicerc spaţiul rezervat 
spectatorilor (cavea), care, fără trepte şi bănci, era numai 
înclinat, astfel încît spectatorii, în măsura în care nu-şi aduceau 
scaune, se ghemuiau, stăteau culcaţi sau în picioare. Femeile au 
fost separate probabil de timpuriu, fiind constrinse să ocupe 
locurile cele mai de sus; în rest, nu se făcea nici o distincţie între 
locuri, pînă cînd, din anul 560 (194), după cum am amintit (p. 
546), li s-au rezervat senatorilor cele mai bune locuri din 
rîndurile de jos. Publicul era departe de a fi distins. Intr-adevăr, 
stările superioare nu absentau de la distracţiile generale ale 
poporului, iar părinţii Romei se pare că au fost obligaţi să 
participe la acestea, cel puţin pentru a salva aparențele. Dar 
însăşi natura unei sărbători cetăţeneşti, cu toate că sclavii şi 
străinii erau excluşi, implica intrarea gratuită a oricărui cetăţean 
împreună cu soţia şi copiii şi, în consecinţă, publicul nu putea fi 
cu mult diferit de cel prezent astăzi la spectacolele de artificii şi 
la reprezentațiile publice gratuite. Fireşte că, din această cauză, 
ordinea lăsa mult de dorit; copiii zbierau, femeile pălăvrăgeau şi 
ţipau şi, uneori, femei de moravuri uşoare încercau să pătrundă 
pe scenă; slujbaşii justiţiei nu aveau nicidecum zi de sărbătoare, 
ci suficiente ocazii fie de a confisca drept amanet o togă, fie de 
a acţiona cu nuiaua. Introducerea dramei greceşti a mărit 
exigenţele impuse personalului şi se pare că n-a existat o 
abundență de actori pricepuţi: odată, o piesă a lui Naevius a 
trebuit să fie jucată, din cauză că lipseau actorii, de nişte 
diletanţi. Poziţia artistului nu se schimbă însă cu nimic prin 
aceste mutații; poetul sau, cum era numit în perioada aceasta, 
„Sscribul”, actorul şi componistul au continuat nu numai să 
aparţină, ca şi odinioară, degradantei clase a lucrătorilor pentru 
salariu (pp. 585-586), dar şi să fie prejudiciaţi profund de opinia 
publică şi să fie supuşi tratamentului brutal al poliţiei (p. 266). 
Toate persoanele onorabile se fereau, bineînţeles, de o 


asemenea meserie. Directorul trupei (dominus gregis, factionis, 
uneori şi choragus), de obicei şi actorul principal, era în cele mai 
multe cazuri un libert, membrii acesteia fiind de obicei sclavii 
săi. Componiştii, după numele care ni s-au păstrat, sînt în 
totalitatea lor sclavi. Remuneraţia nu era numai derizorie - un 
salariu de 8.000 de sesterţi (600 de taleri) plătit unui scriitor de 
piese de teatru la sfîrşitul acestei perioade era calificat ca 
deosebit de mare -, ci era plătită de către magistratul care 
organiza sărbătoarea doar atunci cînd piesa avea succes. Odată 
cu retribuirea, socotelile erau încheiate; despre concursuri 
dramatice şi premii onorifice, de felul celor uzuale în Attica, nu 
se poate însă vorbi la Roma; se pare că romanii acestei epoci au 
aplaudat sau au fluierat numai, aşa cum se procedează şi la noi, 
şi nu se reprezenta mai mult de o singură piesă pe zi. În 
asemenea condiţii, în care arta exista numai în schimbul 
retribuţiei şi în care onoarea artistului era înlocuită cu întinarea 
lui, noul teatru naţional roman nu putea să se dezvolte nici 
original şi nici măcar artistic; iar dacă nobila rivalitate a celor 
mai iluştri atenieni dăduse naştere teatrului attic, cel roman, 
luat în ansamblu, nu putea să devină altceva decit o copie 
deformată a acestuia, în privinţa căreia ne mirăm cum de a 
putut totuşi să desfăşoare în detaliu atîta graţie şi atit spirit. 

In lumea scenei, tragedia era cu mult depăşită de 
comedie; frunţile spectatorilor se încruntau dacă în locul 
aşteptatei comedii începea o tragedie. De aceea, această 
perioadă se poate mîndri cu autori de comedii, precum Plautus 
şi Caecilius, dar nu cu autori de tragedii; dintre piesele 
cunoscute după nume ale acestei epoci, trei sferturi sînt comedii 
şi abia un sfert e reprezentat de tragedie. Autorii romani de 
comedie sau, mai degrabă, traducătorii s-au folosit, bineînţeles, 
în special de acele piese care dominau scena elenă a timpului şi 
cu aceasta ei s-au închis exclusiv în cercul comediei attice noi şi, 
înainte de toate, în acela al operelor celor mai cunoscuţi autori, 
Philemon din Soloi, în Cicilia (394?-492, 3602-262), şi 
Menandros din Atena (412-462, 342-292). Această comedie a 
cîştigat o asemenea importanţă nu numai pentru literatura 
romană, dar şi pentru întreaga evoluţie a naţiunii, încît şi istoria 
trebuie să stăruie asupra examinării ei. Piesele sînt de o 
monotonie obositoare. Aproape fără excepţie, intriga se roteşte 
în jurul unui bărbat tînăr care este ajutat, pe cheltuiala tatălui 


său sau, uneori, pe cea a unui patron de bordel, să obţină o 
drăguță fermecătoare, dar de o moralitate îndoielnică. Mijlocul 
care conduce spre fericirea în iubire rezidă întotdeauna într-o 
fraudă pecuniară, iar sluga isteaţă, care procură banii necesari 
sustragîndu-i, în timp ce îndrăgostitul se văicăreşte din cauza 
nefericirii sale amoroase şi pecuniare, este adevăratul motor al 
piesei. Nu lipsesc reflecţiile obligatorii asupra bucuriilor şi 
suferințelor dragostei, scene de despărţire cutremurătoare, 
îndrăgostiţii care, din cauza chinurilor inimii, ameninţă să-şi 
curme zilele; dragostea sau, mai degrabă, galanteria, precum 
spuneau criticii de artă antici, constituie adevăratul suflu al 
poeziei menandrine. Căsătoria, cel puţin la Menandru, constituie 
finalul inevitabil; cu această ocazie, spre cea mai mare 
satisfacţie a spectatorilor, eroina se dovedeşte, dacă nu cu totul, 
atunci măcar în parte virtuoasă, fiind, de fapt, fiica pierdută a 
unui om bogat şi, în consecinţă, sub toate aspectele, o 
excelentă partidă. Pe lingă aceste piese de dragoste se găsesc 
altele cu un caracter patetic; astfel, dintre comediile lui Plautus, 
Rudens are drept subiect naufragiul şi dreptul de azil, pe cînd 
Trinummus şi Captivi nu conţin nici o intrigă amoroasă, ci 
prezintă nobilul sacrificiu al unui prieten pentru un prieten, al 
sclavului pentru stăpînul său. Personajele şi situaţiile se repetă 
pînă la ultimul detaliu cu regularitatea unui desen de tapiserie, 
succedindu-se la infinit cuvintele aruncate de auditori invizibili, 
ciocăniturile la uşile caselor, sclavii alergind pe străzi în 
căutarea unui lucru sau al altuia. Măştile fixe, al căror număr era 
determinat - de exemplu, opt măşti de bătrîni şi şapte de sclavi, 
dintre care, cel puţin în mod obişnuit, autorul trebuia să le 
aleagă pe cele potrivite -, au favorizat, de asemenea, 
şablonizarea compoziţiei. O asemenea comedie trebuia să 
abandoneze, pe bună dreptate, elementul liric, corului, 
dominant în comedia veche şi care trebuia să se limiteze din 
capul locului la dialog şi, cel mult, la declamaţii, lipsindu-i nu 
numai elementul politic, dar, în general, orice pasiune adevărată 
şi orice sentiment poetic. Piesele nu urmăreau, cum este lesne 
de înţeles, un efect grandios şi cu adevărat poetic; farmecul lor 
rezida mai întîi în caracteristica subiectului tratat de a apela la 
intelect; din acest punct de vedere, noua comedie se deosebea 
de cea veche atit prin mărirea vidului în conţinut, cît şi prin 
complicaţia exterioară a fabulei, dar mai ales prin execuţia 


minuțioasă a detaliului, în timp ce tocmai trăsăturile elegante 
ale dialogului constituiau, concomitent, triumful poetului şi 
deliciul auditoriului. In lipsa unui veritabil dialog, complicațiile şi 
confuziile, la care se asociază cu uşurinţă glumele cele mai 
extravagante şi, deseori, licenţioase - astfel, de exemplu, 
Casina se termina într-o manieră foarte falstaffiană prin 
plecarea celor doi miri cu un soldat costumat în mireasă -, 
ghiduşiile, snoavele, ghicitorile, care nu lipsesc, de altfel, nici în 
teatrul attic al acestei perioade, constituie în cea mai mare 
parte conţinutul acestor comedii. Poeţii acestora nu scriau, 
precum Eupolis şi Aristophanes, pentru o naţiune mare, ci mai 
degrabă pentru o societate cultă care, precum alte cercuri 
spirituale, degenerînd într-o inactivitate intelectuală, îşi pierdea 
timpul cu dezlegarea rebusurilor şi cu jocuri de şaradă. De 
aceea nici nu constituie o imagine a epocii - noi nu întîlnim în 
ele nimic din marile transformări istorice şi spirituale din cadrul 
acesteia şi trebuie să ne reamintim că Philemon şi Menandru au 
fost într-adevăr contemporani cu Alexandru şi Aristotel -, ci una 
depotrivă de elegantă şi veridică a societăţii attice rafinate, a 
cărei sferă comedia nu se hazardează niciodată s-o părăsească. 
Chiar şi în palida copie latină, prin care le cunoaştem în 
principal, farmecul originalului nu a dispărut în întregime, mai 
ales în acele piese care-l imită pe Menandru, cel mai talentat 
dintre aceşti autori; viaţa pe care poetul o contempla şi o trăia 
el însuşi este reflectată cu delicateţe nu atît prin confuziile şi 
aberaţiile ei, cît mai ales prin cursul ei firesc de zi cu zi. Relaţiile 
domestice dintre tată şi fiică, soţ şi soţie, stăpîn şi sclav cu 
intrigile lor amoroase şi celelalte incidente minore sînt 
reprezentate cu atita veridicitate, încît şi astăzi îşi produc 
întotdeauna efectul; banchetul sclavilor cu care se termină 
Stichus este, prin îngustimea sa, ca şi prin înţelegerea dintre cei 
doi îndrăgostiţi şi fata iubită, de un farmec inegalabil în genul 
său. Un efect deosebit produc elegantele femeiuşti care apar 
parfumate şi împodobite cu o coafură la modă şi cu veşminte 
colorate, brodate cu aur, sau care îşi fac toaleta chiar pe scenă. 
In cortegiul lor se află lucrătoarele de ocazie, uneori de speța 
cea mai vulgară, aşa cum e cazul în Curculio, alteori 
guvernantele, asemănătoare cu Barbara lui Goethe, ca, de 
exemplu, Scapha din Moste//aria; nu lipsesc nici fraţii şi prietenii 
gata să sară în ajutor. Foarte bogate şi foarte variate sînt rolurile 


bătrînilor; apar, pe rînd, tatăl auster şi avar, cel tandru şi 
sensibil, cel îngăduitor şi acomodabil, moşneagul îndrăgostit, 
bătrînul burlac comod, matroana respectabilă care se aliază cu 
bătrîna servitoare împotriva soţului, în timp ce rolurile de tineri 
sînt mai puţin numeroase şi nici primul amant, nici fiul virtuos, 
care apare din cînd în cînd, nu se bucură de o atenţie prea 
mare. Lumea sclavilor constituie puntea de legătură cu 
următoarele roluri de caracter: valetul iscusit, intendentul grav, 
bătrînul pedagog vigilent, sclavul de la plug duhnind a usturoi, 
sluga impertinentă. O figură uniformă din această categorie o 
constituie bufonul (parasitus), care, în schimbul permisiunii de a 
benchetui la mesele bogaţilor, trebuie să-i înveselească pe 
oaspeţi cu snoave şi şarade şi, uneori, să se ferească de vesela 
cu care este luat la ţintă. La Atena, aceasta era în acea epocă o 
meserie veritabilă şi nu este nicidecum o ficţiune poetică faptul 
că un asemenea parazit să pregătea în mod special pentru rolul 
său, studiind cărţile de glume şi de anecdote. Rolurile favorite 
sînt, în continuare, cel de bucătar care ştie nu numai să 
exceleze prin sosuri necunoscute pînă atunci, dar şi să 
şterpelească precum un hoţ de meserie; obraznicul patron de 
bordel, care se dedă fără scrupule la orice escrocherie, dintre 
care Ballio din Pseudolus poate fi luat ca model; luptătorul cu 
sabia, ca simbol al sistemului de mercenari din epoca diadohilor; 
escrocul sau sicofantul, cămătarul înşelător, medicul de o 
stupiditate solemnă, preotul, corăbierul, pescarul şi altele 
asemănătoare. La acestea se adaugă, în fine, veritabilele roluri 
de caracter, precum superstiţiosul în comedia lui Menandru şi 
avarul în Aulularia lui Plautus. Poezia naţională greacă şi-a 
păstrat şi în această ultimă creaţie a ei indestructibila vigoare 
plastică; însă modelarea caracterelor este aici mai mult copiată 
din exterior decit retrăită cu sufletul, şi aceasta cu atît mai mult 
cu cît opera se apropie de poezia pură. Este semnificativ că 
tocmai în rolurile de caracter mai sus amintite adevărul 
psihologic este reprezentat în cea mai mare parte prin deducţii 
logice: avarul îşi adună unghiile tăiate şi deplinge lacrima 
vărsată,  considerind-o apă  irosită. Lipsa  profunzimii 
caracterizării şi, în general, întreaga platitudine poetică şi 
morală a acestei comedii noi nu pot fi puse exclusiv pe seama 
autorilor comici, ci trebuie imputate naţiunii întregi. Elenismul 
veritabil se află în declin; patria, credinţa naţională, viaţa 


domestică, orice nobleţe a acţiunii sau a gîndirii dispăruseră; 
poezia, istoria, filozofia erau epuizate în structura lor, iar 
atenianului nu i-a rămas altceva decit şcoala, piaţa de peşte şi 
bordelul. Nu trebuie să ne mirăm şi nu putem acuza poezia, care 
este destinată să sporească tainele existenţei, că nu a putut 
extrage dintr-o asemenea viaţă altceva decit cele prezentate în 
comedia lui Menandru. Trebuie remarcat totuşi că, de cite ori 
poezia acestor timpuri a reuşit întrucîtva să se desprindă de 
această viaţă coruptă a Atticii, ea îşi va regăsi viaţa şi 
prospeţimea în idealul său, fără să cadă însă într-o imitație 
şcolărească. În unicul fragment al comediei eroico-parodice din 
această epocă, în Amphitryon a lui Plautus, resimţim un suflu 
mai pur şi mai poetic decit în toate celelalte ruine ale teatrului 
contemporane cu aceasta. Zeii indulgenţi, trataţi cu o uşoară 
ironie, nobilele făpturi din lumea eroilor şi sclavii amuzanţi prin 
laşitatea lor generează, unii în faţa celorlalţi, contrastul cel mai 
izbitor, iar naşterea fiului de zeu, însoţită de tunete şi fulgere, 
oferă, după intriga comică a piesei, un efect final aproape 
măreț. Dar această tentativă de ironizare a miturilor era relativ 
inocentă şi poetică în comparaţie cu cea a comediei obişnuite, 
care descrie viaţa ateniană din timpurile acestea. Din punct de 
vedere  istorico-moral, o acuzaţie deosebită nu poate fi 
îndreptată nicidecum împotriva poeţilor, iar scriitorului nu i se 
poate reproşa individual faptul că nu a depăşit nivelul epocii 
sale; comedia n-a constituit cauza, ci efectul corupţiei care 
cuprinsese viaţa naţiunii. Dar este necesar, mai ales prin 
aprecierea justă a influenţei acestor comedii asupra vieţii 
poporului roman, să indicăm prăpastia care se deschide în 
spatele acestei fineţi şi eleganţe. Violenţele şi obscenităţile, pe 
care Menandru, ce-i drept, le-a evitat pe cît posibil, dar care 
abundă la ceilalţi poeţi, sînt partea minoră a răului. Mult mai 
înspăimîntătoare este deşertăciunea vieţii, ale cărei unice 
refugii au rămas dragostea şi beţia, monotonia prozaică în care 
ceea ce pare a fi entuziasm nu se găseşte decit la derbedei, 
cărora propria escrocherie le-a împăienjenit minţile şi care 
exercită meseria de înşelători cu o anumită pasiune, şi, înainte 
de toate, acea moralitate imorală care predomină mai ales în 
piesele lui Menandru. Viciul este pedepsit, virtutea este 
recompensată şi toate păcatele minore sînt camuflate prin 
căinţă, înainte sau după căsătorie. Există piese - de exemplu, 


Trinummus a lui Plautus şi mai multe comedii ale lui Terentius - 
în care tuturor personajelor, pînă la sclavi, li s-a acordat o doză 
de virtute: toate sînt pline de oameni ciudaţi care se lasă 
păcăliţi, de pudoarea feciorelnică, dacă aceasta este posibilă, de 
amanți favorizați care se înţeleg de minune în egală măsură; 
tiradele moralizatoare şi sentinţele etice bine formulate apar la 
tot pasul. Reconcilierea finală, aşa cum este cea din Bacchides, 
unde fiii escroci şi taţii escrocaţi merg pînă la urmă cu toţii 
împreună la bordel, oferă un tablou de corupţie morală demnă 
de Kotzebue. 

Acestea au fost fundamentele şi din aceste elemente s-a 
născut comedia romană. Originalitatea ei era exclusă nu numai 
din cauza constringerii estetice, ci, probabil, în primul rînd din 
cauza celei poliţieneşti. Din numărul apreciabil al comediilor 
latine al acestui gen, vorbim de cele cunoscute, nu se găseşte 
nici măcar una care să nu se anunţe ca o imitație a unei 
anumite piese greceşti; titlul nu era complet dacă numele piesei 
greceşti şi al autorului ei nu erau anunţate şi ele, iar dacă, 
precum se mai întîmpla uneori, se disputa „noutatea” piesei, 
aceasta era numai pentru a decide dacă piesa fusese tradusă 
mai demult sau nu. Nu numai că piesa îşi plasează deseori 
acţiunea în străinătate, ci a constituit o necesitate - întregul gen 
literar şi-a primit denumirea de aici (fabula palliata) - ca locul 
acţiunii să fie plasat în afara Romei, îndeobşte la Atena, şi ca 
personajele să fie greci sau, dacă nu, cel puţin neromani. 
Costumul străin era păstrat în detaliu, mai ales în acele aspecte 
în care şi romanul needucat observa cu uşurinţă contrastul. 
Astfel, numele Romei şi ale romanilor erau evitate, iar cînd se 
făcea aluzie la ei, erau numiţi, într-o elină veritabilă, „străini” 
(barbari); de asemenea, în denumirile banilor şi monedelor, atit 
de frecvente, nu apare niciodată moneda romană. Ne formăm o 
imagine bizară despre talente atit de mari şi de abile, precum 
cele ale lui Naevius şi Plautus, dacă atribuim asemenea capricii 
liberei lor alegeri. Această exteritorialitate absolută şi bizară a 
comediei romane este condiţionată fără îndoială de cauze cu 
totul străine raţiunilor estetice. Transpunerea unor relaţii sociale 
de felul celor reprezentate fără excepţie în noua comedie attică 
în Roma epocii lui Hannibal ar fi echivalat cu un atentat 
împotriva ordinei şi moralității romane civile. Însă întrucît 
spectacolele dramatice erau organizate în această vreme în 


exclusivitate de către edili şi pretori, care depindeau în 
întregime de senat, chiar serbările extraordinare, precum 
jocurile funerare, nedesfăşurîndu-se fără acordul guvernului, şi 
întrucît poliţia romană nu obişnuia să stea în general mult de 
vorbă, şi cu atît mai puţin cu comedianţii, se înţelege de la sine 
de ce această comedie, chiar după ce a fost admisă în rîndul 
distracţiilor naţionale romane, nu putea să aducă vreun roman 
pe scenă, ea fiind condamnată, ca şi înainte, la exilul în 
străinătate. Cu atit mai hotărît li s-a interzis compilatorilor să 
vorbească de bine sau de rău o persoană în viaţă sau să facă 
aluzii la realităţile epocii. În întregul repertoriu al comediei 
plautine şi postplautine nu există, în limita cunoştinţelor 
noastre, nici un vers care să ofere motiv pentru o acuzaţie de 
injurie. De asemenea, dacă neglijăm unele glume cu totul 
nevinovate, nu întîlnim alte urme ale invectivelor împotriva altor 
comunităţi - foarte periculoase, dacă luăm în considerare 
puternicul sentiment de apartenenţă la municipalitate al 
italicilor - decît batjocura la adresa nefericiţilor capuani şi 
atelani (p. 459) şi, în mod excepţional, diferite cuvinte 
zeflemitoare cu privire la aroganţa şi latina defectuoasă a 
prenestinilor. În general, în piesele lui Plautus nu se găsesc alte 
aluzii la evenimentele şi relaţiile momentului decît urări de bine 
pentru conducerea războiului sau pentru reîntoarcerea la 
vremurile paşnice, atacuri foarte generale împotriva speculei cu 
grîu şi cu bani, împotriva risipei, împotriva mituirii candidaţilor, 
împotriva triumfurilor mult prea frecvente, împotriva acelora 
care făceau din aplicarea amenzilor perimate o adevărată 
meserie, împotriva  perceptorilor de impozite care luau 
amaneturi, împotriva preţurilor ridicate ale negustorilor de ulei; 
o singură dată întîlnim, în Curculio, o diatribă mai lungă, de 
altfel puţin critică, cu privire la evenimentele din for (p. 602). 
Dar chiar şi în asemenea tentative patriotice, fireşti şi din 
punctul de vedere al poliţiei, poetul se întrerupe: 


Doar nu sînt nebun să-mi bat capul din cauza statului, 
De ce există magistrați care trebuie să se îngrijească de 
el? 


lar dacă privim lucrurile în ansamblu, va fi dificil să găsim 
o comedie mai inofensivă din punct de vedere politic decit cea 


romană a secolului al VI-lea. O excepţie remarcabilă o oferă cel 
mai vechi autor de comedie roman de renume, Gnaeus Naevius. 
Cu toate că nu a scris comedii romane originale, puţinele 
fragmente care ni s-au păstrat sînt totuşi bogate în aluzii la 
stările sociale şi persoane romane. Printre altele, el şi-a permis 
nu numai să-l ridiculizeze pe un anumit pictor, pe nume 
Theodotos, ci chiar să i se adreseze învingătorului de la Zama cu 
următoarele versuri: 


Acela chiar, care a realizat deseori, glorios, lucruri măreţe, 

Ale cărui fapte trăiesc încă, a cărui prestanţă este singură 
recunoscută de popoare, 

Pe acela propriul tată l-a dus de la amantă în cămaşă. 


Aşa cum reiese din cuvintele: „Astăzi vrem să rostim 
cuvinte libere la sărbătoarea libertăţii”, el a scris, probabil, 
deseori versuri nepermise şi a pus întrebări periculoase, de 
genul: „Cum a fost posibil ca un asemenea stat puternic să fie 
atit de repede ruinat de noi?”, la care răspundea cu o 
enumerare a greşelilor politice, ca, de exemplu, „Au venit noii 
oratori, adolescenţi neghiobi”. 

Dar poliţia romană nu era dispusă, precum cea din Atena, 
să se treacă cu vederea invectivele teatrale şi diatribele politice, 
nici chiar să le îngăduie. Naevius a fost închis pentru excese de 
acest fel pînă cînd şi-a răscumpărat păcatele în mod public în 
alte comedii. Asemenea animozităţi l-au determinat, probabil, 
să-şi părăsească patria; succesorii lui însă au fost avertizaţi de 
exemplul său; unul dintre aceştia spune destul de explicit că nu- 
i arde nicidecum să se supună interdicţiei involuntare de a scrie, 
asemenea colegului Naevius. In felul acesta, fapt care nu este 
mai puţin singular decît înfrîngerea lui Hannibal, într-o epocă 
definită de cele mai intense frămîntări naţionale, s-a născut o 
comedie naţională lipsită de orice element politic. 

Dar poezia romană s-a sufocat în cadrul acestor limite atît 
de îngust şi exact trasate de către morală şi poliţie. Naevius a 
caracterizat statutul poetului de sub sceptrul Lagizilor sau 
Seleucizilor ca fiind, pe bună dreptate, demn de invidiat în 
comparaţie cu cel al poetului din libera Romă. Succesul fiecărei 
piese era determinat, bineînţeles, de calitatea originalului urmat 
şi de talentul compilatorului; dar în mijlocul întregii varietăţi, 


toate traducerile trebuie să fi concordat în anumite trăsături 
principale, avînd în vedere că toate comediile trebuiau să 
corespundă aceloraşi condiţii impuse de regizare şi se adresau 
aceluiaşi public. Intotdeauna tratarea în ansamblu, ca şi în 
detaliu era cu desăvirşire neîngrădită; şi era necesar să fie aşa. 
Dacă piesele originale se reprezentau în faţa aceleiaşi societăţi 
care le copiase, aceasta exercitind farmecul cel mai puternic, 
atunci auditorul roman al acestei epoci era atit de deosebit de 
cel attic, încît nici nu era capabil, pentru a nu ascunde adevărul, 
să înţeleagă corect această lume străină. Romanul n-a înţeles 
nici delicateţea şi umanitatea, nici sentimentalismul şi visul 
ascuns ale vieţii domestice a elenilor. Lumea sclavilor era cu 
totul diferită; sclavul roman era un obiect de uz casnic, cel attic, 
un servitor; acolo unde se încheiaseră căsătorii între sclavi sau 
unde stăpînul purta o conversaţie umană cu sclavul său, 
traducătorii romani îşi rugau publicul să nu se simtă ofensat, 
întrucît asemenea lucruri erau cotidiene la Atena; într-o epocă 
ulterioară, atunci cînd s-a compus comedii în haină romană, 
rolul sclavului abil a trebuit să fie abandonat, deoarece publicul 
roman nu putea să accepte asemenea sclavi care-i ignorau şi-i 
dădăceau pe stăpinii lor. Rolurile care ilustrau stările şi 
caracterele dintr-o bucată sau mai poznaşe au suportat aceste 
trăsături mai bine decit cele care ilustrau figuri pretenţioase ale 
vieţii de toate zilele; dar şi din rîndul acestora imitatorul roman 
trebuia să elimine multe şi, probabil, pe cele mai atractive şi 
originale, ca, de exemplu, pe Thais, pe vrăjitoarea lunii, pe 
poetul cerşetor al lui Menandru, şi să se mărginească cu 
predilecție la acele profesii străine cu care luxul mesei greceşti, 
deja general răspîndit la Roma, familiarizase publicul roman. 
Dacă bucătarul şi parazitul sînt prezentaţi cu atita preferinţă şi 
vivacitate în comedia lui Plautus, atunci lucrul acesta se explică 
prin faptul că bucătarii greci îşi ofereau de pe atunci, zilnic, 
serviciile lor în forul roman, Cato crezind de cuviinţă să includă 
în instrucţiunile pentru administratorul său şi interdicţia de a 
întreţine un parazit. La fel, traducătorul elegantei conversații 
attice nu putea să se folosească de o mare parte din original. 
Cetăţeanul şi agricultorul roman se aflau în faţa depravării 
rafinate a Atenei asemenea micului burghez german în faţa 
misterelor „Palais Royal”-ului. O ştiinţă a bucătăriei era pentru el 
un lucru de neînțeles; mesele au rămas, fireşte, şi în imitaţia 


romană deosebit de numeroase, dar pretutindeni domină, 
deasupra variatelor prăjituri şi rafinatelor sosuri şi feluri de 
peşte, zdravăna friptură de porc romană. lar în ceea ce priveşte 
şaradele şi cîntecele de pahar, retorica şi filozofia elenă, care 
deţineau un rol atît de important în originale, le întîlnim în 
imitaţia romană numai din cînd în cînd, ca o palidă urmă a 
acestora. Mutilarea pe care imitatorii romani erau obligaţi s-o 
opereze în originale din cauza publicului diferit îi conducea 
inevitabil la suprimare şi o rearanjare incompatibile cu o 
compoziţie artistică.  Constituia o obişnuinţă nu numai 
eliminarea unor roluri întregi din original, dar şi introducerea 
altora din comedii ale aceluiaşi sau ale altui autor; ceea ce, 
avînd în vedere alcătuirea raţională a originalelor, personajele şi 
motivele lor invariabile, nu este atît de grav precum pare. Poeţii, 
cel puţin în timpurile mai îndepărtate, îşi permiteau cele mai 
ciudate libertăţi în privinţa compoziţiei. Acţiunea, fără de cusur 
de altfel, a lui Stichus (pusă în scenă în anul 554, 200), constă 
în aceea că două surori, care sînt constrinse de tatăl lor să 
divorţeze de soţii lor plecaţi, se complac în rolul Penelopei, pînă 
cînd aceştia revin cu ciîştiguri însemnate şi cu o fată drăguță 
drept cadou pentru socrul lor. In Casina, care s-a bucurat de un 
succes deosebit la public, mireasa, care a oferit numele piesei şi 
în jurul căreia se ţese intriga, nu apare deloc, iar deznodămiîntul 
este povestit foarte naiv în cadrul epilogului ca „petrecîndu-se 
mai tîrziu înăuntru”. În general, intriga este deseori întreruptă 
atunci cînd începe să se complice, o idee începută este 
abandonată şi apar multe alte asemenea trăsături caracteristice 
unei arte care nu ajunsese încă la maturitate. Cauza acestora 
trebuie să fie căutată nu atit în stîingăcia imitatorilor romani, cît 
mai ales în indiferența publicului roman faţă de legile estetice. 
Insă gustul se formează cu timpul. Plautus a acordat în piesele 
de mai tirziu mai multă atenţie compoziţiei, iar Captivi, de 
exemplu, Pseudolus şi cele două Bacchides sînt, în felul lor, 
concepute cu măiestrie. Succesorului său, Caecilius, de la care 
nu ne-au parvenit piese, îi mergea faima de a se fi distins 
îndeosebi prin tratarea mai artistică a subiectului. În tratarea 
detaliilor, între strădania poetului de a fi cît mai explicit în faţa 
auditoriului roman şi dispoziţiile din partea poliţiei de a conferi 
pieselor trăsături cît mai exotice s-au produs cele mai bizare 
contraste. Zeii romani, termenii sacrali, militari şi juridici ai 


romanilor apar în lumea greacă într-o lumină stranie; edilii şi 
tresviri se întîlnesc cu agoranomi şi demarhi într-o manieră 
grotescă; piese, a căror acţiune se petrece în Etolia sau 
Epidamnos, îl transpun pe spectator, fără scrupule, pe Velabrum 
şi pe Capitoliu. O asemenea cîrpitură a nuanţelor romane locale 
pe fondul grecesc este deja o barbarizare; dar aceste interpolări, 
deseori nostime în naivitatea lor, sînt mult mai suportabile decit 
transformarea completă a piesei în grosolănie, care le părea 
necesară imitatorilor din cauza totalei lipse de educaţie attică a 
publicului. Ce-i drept, şi în rîndul poeţilor neo-attici se găsesc 
mulţi greu de depăşit în bădărănie; piese precum cea a lui 
Plautus, Asinaria, nu-şi datorează platitudinea şi vulgaritatea 
doar traducătorului. În comedia romană predomină însă 
motivele obscene în atare măsură, încît traducătorii ori au 
interpolat, ori au compilat într-un mod foarte unilateral. In 
numărul mare al loviturilor de bici aplicate sclavilor se 
recunoaşte foarte bine doctrina domestică a lui Cato, aşa cum 
opoziţia categorică faţă de femei se reliefează foarte bine în 
necurmatele satire îndreptate împotriva soțiilor. Dintre glumele 
de invenţie proprie, cu care compilatorii romani au crezut de 
cuviinţă să pigmenteze eleganta conversaţie attică, se găsesc 
multe de o incredibilă absurditate şi grosolănie. Dimpotrivă, în 
ceea ce priveşte prelucrarea metrică, versul flexibil şi sonor 
onorează, în general, imitatorii. Dacă trimetrul iambic, care 
predomină în originale, fiind singurul corespunzător moderatului 
ton al conversaţiei, a fost înlocuit deseori cu tetrametrul iambic 
sau trohaic în forma latină, atunci cauza acestui fapt trebuie 
căutată nu atît în stîngăcia imitatorului, care ştia să mînuiască 
trimetrul cu abilitate, cît în gustul neformat al romanilor care 
preferau sonoritatea măreaţă a versului lung chiar şi acolo unde 
era improprie. În fine, înscenarea pieselor poartă aceeaşi pecete 
a indiferenţei faţă de cerinţele estetice atît din partea regiei, cît 
şi a publicului. Dramaturgia antecesorilor, care renunţase la 
mimica propriu-zisă din cauza vastităţii teatrului şi reprezentării 
în timpul zilei, care folosise bărbaţi pentru a juca rolurile 
feminine şi care necesita stringent o amplificare artificială a 
vocii actorului, se baza, din punct de vedere scenic şi acustic, în 
întregime pe folosirea măştilor rezonante. Acestea erau 
cunoscute şi la Roma; cu ocazia spectacolelor diletanţilor, actorii 
apăreau, fără excepţie, mascaţi. Dar actorii care reprezentau 


piesele greceşti nu aveau aceste măşti, fără îndoială mult mai 
artistice şi imperios necesare; acest fapt, asociat cu acustica 
defectuoasă a scenei, nu numai că-l silea pe actor să-şi forţeze 
vocea peste măsură, dar îl determinase pe Livius să recurgă la 
expedientul, neartistic, dar inevitabil, de a lăsa ca fragmentele 
cîntate să fie interpretate de către un cîntăreţ care nu aparţinea 
grupului de actori, iar actorul, în rolul căruia figurau, trebuia să 
le însoţească numai prin pantomimă. Organizatorii sărbătorilor 
romane erau la fel de puţin dispuşi să investească sume 
însemnate în decoruri şi în maşini. Scena attică reprezenta în 
planul al doilea cu regularitate o stradă mărginită de case şi nu 
avea decoruri mobile; dar, în afara altor mecanisme, ea avea 
totuşi o instalaţie pentru a deplasa pe scena principală o alta 
mai mică, reprezentind, de exemplu, interiorul unei case. 
Teatrul roman nu era încă înzestrat cu asemenea mecanisme şi, 
de aceea, nu-l putem acuza pe autor dacă totul, chiar şi 
naşterea, se petrecea în stradă. 

Aceasta era structura comediei romane în secolul al VI- 
lea. Modalitatea în care piesele greceşti au fost transpuse la 
Roma ne oferă, din punct de vedere istoric, o imagine de 
nepreţuit despre nivelul de cultură diferit al celor două naţiuni; 
în ceea ce priveşte însă evaluarea estetică, dar şi morală, 
originalul nu era la înălţime, iar imitaţia cu mult mai prejos 
acestuia. Lumea cerşetorilor, oricît de mult imitatorii romani s- 
au putut folosi de ea, părea la Roma totuşi exilată şi străină, 
lipsită de caracteristicile ei cele mai subtile; comedia nu se mai 
afla pe tărimul realităţii, ci persoanele şi situaţiile păreau a fi 
amestecate arbitrar şi indiferent precum un joc de cărţi - pictură 
a vieţii în original, ea deveni o caricatură în imitație. Sub o regie 
care era capabilă să anunţe un agon grec cu muzică de flaut, 
trupe de dansatori, tragicieni şi atleți şi să-l transforme pînă la 
urmă într-o încăierare (p. 503), în faţa unui public care, după 
cum se lamentau încă poeţii de mai tirziu, evada în masă din 
teatru dacă putea să vadă pugilişti sau echilibrişti sau chiar 
gladiatori, poeţii, angajaţi plătiţi, cu o poziţie socială inferioară, 
cum erau cei romani, erau obligaţi, în pofida mai bunelor 
convingeri proprii şi a gustului format, să se adapteze mai mult 
sau mai puţin frivolităţii şi bădărăniei dominante. Cu toate 
acestea, s-a putut întîmpla ca din rîndul lor să se ridice indivizi 
dăruiţi cu vigoare şi prospeţime, care au putut să reprime, cel 


puţin parţial, elementele străine şi artificioase şi să ajungă ei 
înşişi la creaţii semnificative. În fruntea acestora se află Gnaeus 
Naevius, primul roman care merită să fie numit poet şi care, în 
măsura în care ne putem permite un verdict, luînd în 
considerare relatările păstrate şi puţinele fragmente ale 
operelor sale, a fost, după toate aparențele, unul dintre 
talentele cele mai ciudate şi mai remarcabile din literatura 
romană în general. Contemporan mai tînăr al lui Andronicus - 
activitatea sa poetică a început cu mult înainte şi s-a încheiat, 
probabil, abia după războiul cu Hannibal -, a fost în general 
influenţat de către acesta; aşa cum se obişnuieşte în toate 
literaturile artificiale, cultiva şi el, simultan, toate genurile 
literare introduse de către predecesorii săi: epopee, tragedie şi 
comedie, urmîndu-le exemplul şi în metrică. Între cei doi poeţi 
există totuşi o deosebire imensă. Naevius nu era nici libert, nici 
pedagog şi nici actor, ci un cetăţean onorabil, cu toate că nu era 
nobil, aparţinînd probabil uneia dintre comunităţile latine ale 
Campaniei şi participînd ca soldat în primul război punic. În 
contrast profund faţă de Livius, limba lui Naevius este domoală 
şi pură, eliberată de orice stingăcie şi afectare, şi pare să 
ocolească voit tonul patetic, chiar şi în tragedie; versurile, în 
ciuda frecventului hiat şi a altor licenţe înlăturate mai tirziu, 
curg lin şi plăcut. Dacă cvasi-poezia lui Livius s-a născut, ca şi 
cea a lui Gottsched la noi, din impulsuri în întregime exterioare 
şi nu a părăsit niciodată poteca bătută de către greci, succesorul 
său a eliberat poezia romană şi a localizat cu veritabila baghetă 
magică a poetului acele surse unice din care a putut să se 
ivească o adevărată poezie naţională în Italia: istoria naţională şi 
comicăria. Poezia epică nu mai oferea doar un manual 
pedagogului, ci se adresa cu merite proprii publicului care auzea 
şi citea. Poezia scenică fusese pînă atunci, la fel ca şi 
confecţionarea costumelor, o îndeletnicire suplimentară a 
actorului sau o activitate care îl delecta; odată cu Naevius, 
relaţia s-a inversat şi actorul a devenit subordonatul poetului. 
Activitatea sa poetică este caracterizată de o notă cu totul 
naţională. Ea se remarcă cu pregnantă în drama sa gravă şi în 
epopeea sa naţională, despre care vom vorbi mai jos. Dar 
aceasta apare şi în comedii care, dintre toate creaţiile sale 
poetice, par să fi corespuns cel mai bine talentului său şi să se fi 
bucurat de cel mai mare succes (p. 614). Numai considerente 


exterioare l-au determinat, probabil, să se apropie de originalele 
greceşti, însă aceasta nu l-a împiedicat să-şi depăşească cu 
mult succesorii şi, probabil, şi originalele insipide, prin 
prospeţimea vervei sale şi prin interesul pentru problemele 
prezente, şi să revină, într-un anumit sens, în matca comediei 
aristofaniene. El a intuit foarte bine - şi a exprimat-o şi în 
epitaful său - ce beneficii îi datorează națiunea: 


Dacă zeilor, din cauza oamenilor, li s-ar cuveni să poarte 
doliu, 

Pe poetul Naevius l-ar deplînge divinele Camene; 

Întrucît, de cînd a plecat în lumea tenebrelor, 

Dispărut-a din Roma faima limbii latine. 


Un limbaj atît de orgolios din partea bărbatului şi poetului 
nu pare deplasat în gura unuia care a trăit războaiele împotriva 
lui Hamilcar şi Hannibal, purtînd el însuşi sabia, şi care a găsit 
pentru timpurile acelea agitate şi înălțate de triumfuri 
grandioase o poetică expresie care, deşi nu era de forma cea 
mai elevată, era totuşi abilă, sănătoasă şi naţională. Mai sus am 
relatat (p. 615) la ce siciieli a fost expus din această cauză din 
partea autorităţilor şi cum, obligat să părăsească Roma, 
neîndoielnic în urma acestora, şi-a sfirşit viaţa la Utica. Şi în 
acest caz, viaţa individuală a fost sacrificată binelui public, iar 
frumosul utilului. Contemporanul său mai tînăr, Titus Maccius 
Plautus (5007-570, 254?-184), pare să fi fost mult inferior, atît 
în privinţa poziţiei exterioare, cît şi în cea a harului poetic. 
Născut în micul oraş Sassina, la origine umbrian, dar pe atunci, 
poate, deja latinizat, el trăia la Roma ca actor şi, mai apoi, după 
ce şi-a pierdut ciştigul astfel obţinut în speculaţii mercantile, ca 
poet compilind comedii greceşti, fără a cultiva alte genuri 
literare şi, probabil, fără a ridica pretenţii în privinţa titlului de 
autor. În Roma acelor timpuri pare să fi existat un număr 
apreciabil de astfel de compilatori de profesie ai comediilor; dar 
numele lor, mai ales deoarece, în general, nu-şi publicau 
piesele, s-a pierdut, iar piesele păstrate din acest repertoriu au 
trecut mai tîrziu asupra numelui celui mai popular dintre ei, cel 
al lui Plautus. Literaţii secolului următor au numărat pînă la 130 
de piese „plautiene”, dintre care, în orice caz, cea mai mare 
parte a fost numai revizuită de către Plautus sau nu are nici o 


legătură cu el; nucleul acestora mai există încă. Este foarte 
greu, dacă nu imposibil, să ne formăm o imagine justă despre 
caracteristicile poetice ale compilatorului, întrucît originalele nu 
s-au păstrat. Faptul că traducătorii preluau fără discernămiînt 
piese bune şi proaste, că ei erau subordonați publicului şi 
poliţiei, că adoptau faţă de exigenţe estetice aceeaşi indiferenţă 
pe care o manifesta şi auditoriul lor, transformînd originalele de 
dragul acestuia în piese burleşti şi vulgare, sînt reproşuri care se 
adresează mai mult întregii oficine de traduceri decit 
compilatorilor individuali. În schimb, putem lua drept trăsături 
particulare ale lui Plautus mînuirea măiastră a limbii şi ritmurile 
variate, o rară iscusinţă în a alcătui şi a fructifica situaţiile astfel 
încît să producă un efect dramatic, dialogul întotdeauna cizelat, 
deseori de neîntrecut şi, înainte de toate, de o neviciată şi largă 
veselie care produce efecte comice irezistibile prin glumele sale 
oportune, prin bogatul său repertoriu de sudălmi, prin folosirea 
de cuvinte hazlii, prin descrieri şi situaţii frapante, deseori 
mimate - calităţi care, credem, sînt definitorii pentru fostul 
actor. Fără îndoială, şi din acest punct de vedere traducătorul 
mai mult a reprodus din original decit a creat el însuşi; ceea ce 
poate fi atribuit cu certitudine traducătorului este, cu îngăduinţă 
spus, mediocru. Dar prin aceasta înţelegem de ce Plautus a 
devenit şi a rămas adevăratul poet naţional al Romei, centrul 
scenei romane, şi de ce, chiar după dispariţia lumii romane, 
teatrul a revenit deseori la piesele sale. Pentru noi este şi mai 
dificil să ne formăm o opinie proprie asupra celui de-al treilea şi 
ultimului poet comic al acestei epoci, Statius Caecilius - căci şi 
Ennius a scris, e drept, comedii, dar fără nici un succes. El 
deţinea aceeaşi poziţie socială şi avea aceeaşi profesie ca şi 
Plautus. Născut în ţara celților, în apropiere de Mediolanum, a 
ajuns la Roma odată cu prizonierii de război insubri (pp. 384- 
385, 462) şi a trăit aici ca sclav, ulterior ca libert, prelucrînd 
comedii greceşti pentru teatru, pînă la moartea sa, după toate 
probabilitățile prematură (586, 168). Limba sa nu a fost pură, 
presupunem, din cauza originii sale; în schimb, s-a străduit, 
precum am menţionat, să făurească o compoziţie mai severă. 
Piesele sale au fost primite cu răceală de contemporani, iar 
publicul unor timpuri mai recente l-a abandonat, de asemenea, 
pe Caecilius în favoarea Plautus şi Terentius. Dacă criticii 
adevăratei vîrste literare a Romei, epoca lui Varro şi Augustus, i- 


au rezervat totuşi primul loc în rîndul compilatorilor de comedii 
greceşti, explicaţia trebuie căutată în faptul că mediocritatea 
criticii preferă unui talent autentic înrudita mediocritate poetică. 
Această critică artistică l-a protejat probabil pe Caecilius numai 
pentru că era mai riguros decit Plautus şi mai viguros decit 
Terentius, pe cînd el ar fi putut fi foarte bine inferior 
amîndurora. 

Dacă, aşadar, istoricul literar, cu toată recunoaşterea 
talentului respectabil al poeţilor comici romani, nu poate 
identifica în repertoriul lor de traduceri un produs de o 
importanţă sau de o puritate cu adevărat artistică, judecata 
istorico-morală asupra acestui fapt trebuie să fie obligatoriu 
mult mai severă. Comedia elenă, care se află la baza acestui 
repertoriu, avea o valoare morală scăzută, întrucît corespundea 
nivelului de corupţie a publicului său; teatrul roman însă, într-o 
epocă în care se oscila între vechea severitate şi recenta 
corupţie, era, concomitent, înalta şcoală atît a elenismului, cît şi 
a viciului. Această comedie attico-romană cu a sa prostituare a 
trupului şi a sufletului pe care o decora cu numele de dragoste, 
tot atit de imorală prin lipsa de pudoare, cit şi prin 
sentimentalismul ei, cu mărinimia ei repugnantă şi nefirească, 
cu glorificarea invariabilă a vieţii de cîrciumi, cu amestecul de 
grosolănie rurală şi rafinament străin a constituit o liturghie 
continuă a demoralizării romano-elene şi a fost resimţită ca 
atare. O mărturie despre aceasta ne-o păstrează epilogul din 
Captivi de Plautus: 


Această comedie pe care o văzurăţi, este neprihănită cu 
desăvirşire: 

Nu există procese, nu există intrigi amoroase, 

Nici substituiri de copii, nici înşelătorii de bani, 

Fiul nu-şi răscumpără iubita fără voinţa tatălui. 

Rareori vreun poet născoceşte asemenea comedii 

Care-i fac pe cei buni mai buni. Aşadar, dacă piesa v-a 
plăcut, 

Dacă noi, actorii, vă placem, lăsaţi ca aceasta să fie 
semnul: 

Cel care este bine-crescut să ne aplaude drept răsplată 
pentru jocul nostru. 


De aici decurge opinia partidei reformei morale despre 
comedia greacă; şi se poate adăuga că şi în acei corbi albi, 
comediile morale, moralitatea era de asemenea natură, încit 
servea numai la ridiculizarea cu atît mai sigură a inocenţei. Cine 
poate să pună la îndoială faptul că aceste drame au conferit 
corupţiei un impuls practic? Atunci cînd regele Alexandru 
declara că nu găseşte nici o desfătare la o asemenea comedie 
pe care autorul i-o citea, poetul se scuză, spunînd că vina nu-i a 
lui şi nici a regelui; pentru a putea savura o asemenea piesă 
trebuie să fii obişnuit cu beţia şi cu bătaia dată sau primită din 
cauza unei fete. Omul acesta şi-a cunoscut meseria; dacă 
cetăţenii romani au prins aşadar, cu timpul, gust pentru aceste 
comedii greceşte, atunci se înţelege în schimbul cărui preţ. 
Guvernul roman nu poate fi acuzat că a făcut atît de puţin în 
favoarea acestei poezii, ci că a tolerat-o în general. Şi fără 
amvon viciul este destul de puternic, dar nu putem motiva prin 
aceasta ridicarea  amvonului. Distanţarea persoanelor şi 
instituţiilor romane de un contact nemijlocit cu comedia 
elenizantă era mai degrabă un paliativ decit o apărare serioasă. 
Mai mult, comedia ar fi dăunat mai puţin din punct de vedere 
moral, dacă i s-ar fi lăsat frîu liber, astfel încît vocaţia poetului 
să fie înnobilată şi să se fi dezvoltat o poezie romană relativ 
independentă; căci şi poezia este o forţă morală, iar dacă 
provoacă răni adinci, ea este capabilă să şi vindece multe. Ca şi 
în alte împrejurări, guvernul roman a înfăptuit şi în acest 
domeniu prea puţin, dar şi prea mult; neutralitatea politică şi 
ipocrizia morală a poliţiei teatrale au contribuit şi ele substanţial 
la decadenţa uluitor de rapidă a naţiunii romane. 

Chiar dacă guvernul roman îi interzicea poetului comic să 
prezinte realităţile oraşului său natal şi să-i aducă pe cetăţenii 
acestuia pe scenă, naşterea unei comedii naţionale latine n-a 
fost totuşi cu totul reprimată, întrucit, în această perioadă, 
cetăţenii romani încă nu se confundau cu națiunea latină şi, aşa 
cum poetul îşi putea imagina piesele la Atena sau Massalia, el 
putea s-o facă şi în oraşele italice de drept latin. Într-adevăr, 
astfel va lua naştere comedia latină originală (fabula togata), iar 
Titinius, primul autor de astfel de piese care a putut fi 
identificat, a trăit probabil la sfîrşitul epocii. Această comedie se 
baza, de asemenea, pe fundamentul intrigii neo-attice, dar ea 
nu era o traducere, ci o transcriere; scena piesei era situată în 


Italia, iar actorii purtau veşmiînt naţional, toga (p. 297). Aici, 
viaţa şi obiceiurile latine se impun cu o prospeţime aparte. 
Piesele îşi plasează acţiunea în mijlocul vieţii civile a Latiumului 
central, precum o demonstrează titlurile - Harpista sau fata din 
Ferentinum, Flautista, Jurista, Dărăcitorii - şi o confirmă unele 
incidente particulare - de exemplu, un mic burghez lasă să i se 
confecţioneze nişte pantofi după modelul sandalelor regilor 
albani. Rolurile feminine sînt prevalente faţă de cele bărbăteşti. 
Cu un veritabil orgoliu latin, poetul readuce în prim-plan marea 
epocă a războiului lui Pyrrhos şi se uită cu dispreţ la noii vecini 
latini „Care vorbesc osca şi volsca, întrucit nu ştiu latina”. 

Această comedie aparţine scenei capitalei în aceeaşi 
măsură ca şi comedia greacă; numai că în sînul ei trebuie să 
căutăm acea opoziţie regională faţă de viaţa şi viciile marelui 
oraş, care apare concomitent la Cato şi, mai tirziu, la Varro. La 
fel cum în comedia germană, care are ca punct de plecare 
comedia franceză (precum cea romană se situează faţă de cea 
attică), franţuzoaica Lissete a fost în curînd înlocuită de 
femeiuşca Franziska, această comedie naţională latină se 
alătură, dacă nu cu aceeaşi vigoare poetică, atunci cu aceeaşi 
tendinţă şi, poate, cu acelaşi succes comediei grecizate a 
Romei. 

Tragedia greacă, la fel ca şi comedia, a apărut la Roma tot 
în cursul acestei epoci. Aceasta a constituit o achiziţie mai 
prețioasă şi, într-o anumită privinţă, mai uşoară decit comedia. 
Epopeea greacă, mai ales cea homerică, nu era necunoscută 
romanilor, fiind împletită cu propriile lor legende naţionale; iar 
străinul receptiv era, în general, mai deschis lumii ideale a 
miturilor eroice decît tirgului de peşte al Atenei. Cu toate 
acestea, şi tragedia a servit, chiar dacă nu atit de pregnant, ba 
chiar mai puţin vulgar, la dezvoltarea spiritului antinaţional şi 
elenizant; la aceasta a contribuit decisiv faptul că scena tragică 
greacă a acestor timpuri a fost dominată de către Euripides 
(274-348, 480-406). Nu este aici locul să facem un portret 
complet al acestui bărbat remarcabil şi să notăm influenţa sa şi 
mai remarcabilă asupra contemporanilor şi posterităţii; dar 
mişcarea intelectuală a epocii greceşti tirzii şi a celei greco- 
romane a fost influenţată de el în asemenea măsură, încît 
trebuie neapărat să schiţăm cel puţin trăsăturile principale ale 
structurii sale spirituale. Euripides se numără printre acei poeţi 


care ridică poezia într-adevăr la un nivel superior, dar care aduc 
la acest progres mai degrabă intuiţia corectă a ceea ce trebuie 
să fie decit capacitatea de a crea. Maxima plină de înţeles care 
rezumă, atit din punct de vedere moral, cît şi poetic, întregul 
conţinut al tragediei, „acţiunea înseamnă suferinţă”, este, 
bineînţeles, valabilă şi pentru tragedia antică; ea îl reprezintă pe 
omul în acţiune, dar individualizarea îi este străină. Neîntrecuta 
măreție cu care la Eschil se desfăşoară lupta omului cu destinul 
se bazează în principal pe faptul că fiecare dintre forţele opuse 
este concepută numai în cadrul întregului; caracterele umane 
ale lui Prometeu şi Agamemnon poartă numai citeva nuanţe de 
individualizare poetică. Sofocle sesizează într-adevăr natura 
umană în tipurile ei cele mai generale : regele, bătrînul, sora; 
dar nici una dintre figurile sale nu reprezintă microcosmosul 
uman în întreaga sa complexitate. Aici se atinge un ţel înalt, dar 
nu cel mai înalt; descrierea integrală a omului şi împletirea 
acestor figuri singulare, plăsmuite în sine, într-o totalitate 
superioară, poetică, constituie o perfecţiune rar întilnită şi, sub 
acest raport, comparaţi cu Shakespeare, Eschil şi Sofocle, 
reprezintă trepte inferioare ale devenirii poetice. Dar cînd 
Euripides încearcă să-l înfăţişeze pe om aşa cum este, progresul 
realizat este de natură mai degrabă logică şi, într-un anumit 
sens, istorică decit poetică. El a reuşit să distrugă tragedia 
antică, nu s-o creeze pe cea modernă. Pretutindeni el s-a oprit la 
jumătatea drumului. Măştile, prin care expresia vieţii sufleteşti 
este transpusă din sfera individuală în cea generală, sînt tot atit 
de necesare tragediei tipice a Antichității, pe cît sînt de 
incompatibile cu tragedia de caracter; Euripides le-a conservat 
însă. Cu o cumpătare demnă de admirat, tragedia mai veche n-a 
prezentat niciodată elementul dramatic, căruia nu-i putea 
permite o evoluţie neînfrînată, în stare pură, ci îl lega, pentru a 
spune aşa, întotdeauna prin teme epice de lumea supranaturală 
a zeilor şi a eroilor sau prin corurile lirice. Se simte că Euripides 
a încercat să sfarme aceste lanţuri; el şi-a ales subiectele cel 
puţin din epocile semi-istorice, iar corurile sale au suferit un 
asemenea regres, încît au fost deseori suprimate în 
reprezentațiile ulterioare, şi nu în detrimentul piesei; cu toate 
acestea, el nu şi-a coborit personajele cu totul pe tărimul 
realităţii şi n-a abandonat nici corul în întregime. Întru totul şi 
pretutindeni el este reprezentantul unei epoci a celor mai 


grandioase mutații istorice şi filozofice, pe de o parte, şi a 
tulburării izvorului originar al oricărei poezii, curatul şi sănătosul 
sentiment naţional, pe de alta. Dacă pietatea venerabilă a 
tragicienilor mai vechi se revarsă asupra pieselor ca o rază 
cerească, dacă orizontul îngust al elenilor mai vechi îşi exercită 
şi asupra auditoriului forţa sa liniştitoare, atunci lumea 
euripidiană apare în crepusculul speculaţiei pe cit de 
demitologizată, pe atît de pătrunsă de reflecţii şi pasiuni sumbre 
ce străfulgeră prin norii grei. Vechea credinţă lăuntrică în destin 
a dispărut; soarta domină cu putere despotică exterioară şi, 
scrişnind, sclavii îşi poartă lanţurile. Acea necredinţă, care este 
credinţa exasperată, vorbeşte cu o forţă demonică din sufletul 
acestui poet. Astfel, poetul n-a putut ajunge niciodată la o 
concepţie plastică în stare să-l copleşească pe el însuşi şi 
niciodată la un efect de ansamblu cu adevărat poetic; din 
această cauză, el se ocupă mai puţin de compoziţia tragediilor 
sale, ba deseori a ignorat-o cu totul, neoferind pieselor un 
centru, nici prin acţiune şi nici printr-un personaj. Metoda 
neglijentă de a construi intriga prin intermediu prologului şi de a 
o rezolva printr-o intervenţie divină sau altă platitudine 
asemănătoare a fost introdusă de fapt de către Euripides. Toate 
efectele pieselor sale decurg din detaliu, iar aici totul este într- 
adevăr folosit cu mare măiestrie, pentru a suplini absenţa de 
neînlocuit a întregului poetic. Euripides este un maestru în aşa- 
numitele efecte care poartă un colorit senzual-sentimental şi 
care stimulează senzualitatea deseori printr-un moment 
deosebit de atrăgător, ca, de exemplu, combinarea subiectelor 
de dragoste cu crima sau incestul. Descrierea Polyxenei care nu 
se opune morţii sau a Fedrei care se stinge încet din cauza 
dragostei neîmplinite, mai ales cea splendidă a bacanţilor în 
extaz mistic sînt, în genul lor, de o neîntrecută frumuseţe; dar 
ele nu sînt pure nici din punct de vedere artistic, nici sub aspect 
moral, iar dacă Aristofan îi reproşează poetului că n-ar fi capabil 
să descrie o Penelopă, el are perfectă dreptate. Înrudită cu 
aceasta este introducerea compasiunii în tragediile euripidiene. 
In timp ce eroii săi degeneraţi, precum Menelaos în Helena, 
Andromaca, Electra ca ţărancă săracă, comerciantul bolnav şi 
ruinat Telephos, sînt respingători sau ridicoli - de regulă, şi una, 
şi alta -, piesele care rămîn mai mult în atmosfera realităţii 
comune, trecînd din sfera tragediei în cea a mişcătoarei drame 


de familie sau în cea a comediei sentimentale, precum /figenia 
în Aulida, lon, Alcestis, sînt poate operele care, judecînd după 
numărul lor considerabil, lasă impresia cea mai îmbucurătoare. 
De asemenea, poetul încearcă, foarte frecvent, dar cu mai puţin 
succes, să introducă în operă un interes intelectual. De aici 
rezultă acţiunea complicată care nu-şi propune, precum 
tragedia mai veche, să înduioşeze sufletul, ci mai mult să ţină 
trează curiozitatea; de aici dialogul voit dialectic, aproape 
insuportabil pentru noi, neatenienii; de aici, înainte de toate, 
psihologia lui Euripides care nu se întemeiază nicidecum pe o 
putere de retrăire umană nemijlocită, ci pe judecăţi raţionale. 
Medeea sa este luată din realitate, cel puţin întrucit înainte de 
plecare este înzestrată cu banii de drum necesari; despre 
zbuciumul sufletesc între dragostea de mamă şi invidie cititorul 
de bună-credinţă nu va găsi mult la Euripides. Dar, înainte de 
toate, în tragediile lui Euripides efectul poetic este înlocuit cu cel 
tendenţios. Fără a intra nemijlocit în problemele zilei şi avînd în 
vedere mai mult dificultăţile sociale decit cele politice, Euripides 
se alătură, prin consecinţele legitime care derivă din principiile 
sale, radicalismului politic şi filozofic al timpurilor sale şi este 
primul şi supremul apostol al noului umanism cosmopolit care 
va sfărima vechea viaţă ateniană. Pe acestea se bazează atit 
opoziţia pe care poetul ateu şi neattic a  întîlnit-o la 
contemporanii săi, cît şi entuziasmul neţărmurit cu care 
generaţia mai tînără şi străinătatea l-au receptat pe poetul 
emoţiei şi dragostei, al sentenţei şi tendinței, al filozofiei şi 
umanismului. Odată cu Euripides, tragedia greacă şi-a depăşit 
propria sferă şi, în consecinţă, s-a prăbuşit; dar succesul 
poetului cosmopolit a fost mărit tocmai prin această 
circumstanţă, întrucît, concomitent, şi națiunea s-a autodepăşit, 
prăbuşindu-se şi ea. Critica lui Aristofan era probabil justă atît 
din punct de vedere moral, cît şi din cel poetic; dar poezia nu 
acţionează asupra istoriei în măsura valorii ei absolute, ci în 
măsura în care se identifică cu spiritul timpului, iar în această 
privinţă Euripides este de neîntrecut. Astfel, s-a ajuns pînă acolo 
încît Alexandru îl citea cu sîrguinţă, Aristotel dezvolta conceptul 
poetului tragic luîndu-l drept model, arta plastică şi poetică a 
Atenei din ultimele timpuri îi datorează originea, în timp ce noua 
comedie attică nu făcea nimic altceva decit să-l transpună pe 
Euripides în sfera comicului, iar şcoala de pictură, pe care o 


recunoaştem după ceramica pictată de dată mai recentă, nu se 
mai inspira din vechile epopei, ci din tragediile euripidiene; în 
fine, cu cît vechea Eladă se retrăgea din faţa noului elenism, 
faima şi influenţa poetului creştea necontenit, iar spiritualitatea 
greacă din străinătate - din Egipt, ca şi din Roma - era înrîurită 
mijlocit şi nemijlocit de către Euripides. 

Elenismul euripidean a ajuns la Roma pe căile cele mai 
diverse şi a produs aici un efect mai rapid şi mai profund prin 
mijloace indirecte decît prin forma propriu-zisă a traducerii. 
Scena tragică n-a apărut la Roma cu mult în urma comediei (p. 
608); dar atît cheltuielile mult mai însemnate necesare pentru 
punerea în scenă a unei tragedii, care au fost luate în 
considerare cel puţin în timpul războiului lui Hannibal, cît şi 
înclinațiile publicului (p. 610) au frînat dezvoltarea tragediei. În 
comediile lui Plautus, aluziile la tragedii nu sînt tocmai frecvente 
şi cele mai multe indicaţii asupra acestora au fost preluate, 
probabil, din originale. Primul şi unicul poet tragic al acestei 
epoci, care s-a bucurat de succes, a fost contemporanul mai 
tînăr al lui Naevius şi Plautus, Quintus Ennius (515-585, 239- 
169), ale cărui piese au fost ironizate de poeţii comici ai vremii 
sale, fiind declamate şi reprezentate de către generaţiile 
ulterioare pînă în epoca imperială. Teatrul tragic al romanilor ne 
este mult mai puţin cunoscut decît cel comic; în general, se 
repetă aceleaşi fenomene pe care le-am sesizat deja în cazul 
comediei. Repertoriul a rezultat, de asemenea, în principal din 
traducerea pieselor greceşti. Cu predilecție se aleg subiecte din 
asediul Troiei şi din legendele legate nemijlocit de acesta - 
evident, din cauză că acest ciclu de mituri era unicul familiar 
publicului roman în baza educaţiei şcolare; pe lîngă acestea, 
prevalează motivele senzual-sîngeroase: paricidul şi infaticidul, 
în Eumenide, Alkmacon, Kresphontes, Melanippe, Medeea, 
sacrificiul fetelor, în Polyxena, Erechtizii, Andromeda, Iphigenia, 
amintindu-ne totodată că publicul acestor tragedii era obişnuit 
să asiste la luptele de gladiatori. Caracterele de femei şi 
spectrele par să fi produs efectul cel mai profund. Cea mai 
notabilă diferenţă a traducerii romane faţă de original o 
prezintă, în afara abandonării măştilor, corul. Scena romană, 
concepută iniţial, probabil, pentru comedia lipsită de cor, nu 
avea locul special pentru dans (orchestra) cu altarul la mijloc, pe 
care corul grec se desfăşura în timpul spectacolului; pentru a fi 


mai exacţi, acesta îndeplinea la romani rolul unui fel de parter. 
Din această cauză, dansul coral cel puţin, cu evoluţiile sale 
artistice îmbinate cu muzica şi cu declamaţiile, trebuie să fi fost 
suprimat la Roma şi chiar dacă corul în sine a fost păstrat, el 
deţinea o importanţă minoră. Bineînţeles că, în detaliu, nu 
lipsesc  inversările metrice, prescurtările şi mutilările; în 
prelucrarea latină a /phigeniei lui Euripides, de exemplu, corul 
de femei a fost, fie după modelul unei alte tragedii, fie printr-o 
născocire proprie a compilatorului, transformat într-un cor de 
soldaţi. Tragediile latine ale secolului al VI-lea al Romei nu pot fi 
numite, fireşte, traduceri reuşite în accepțiunea noastră; cu 
toate acestea, o tragedie a lui Ennius oferea, probabil, o imagine 
mult mai veridică asupra originalului lui Euripides, decit o 
comedie plautină asupra celei a lui Menandru. 

Poziţia şi influenţa istorică a tragediei greceşti la Roma 
sînt cu desăvirşire analoage efectelor comediei greceşti; şi dacă, 
potrivit deosebirii necesare dintre cele două genuri literare, 
tendinţa elenistică apare în tragedie într-o formă mai pură şi 
mai spirituală, teatrul tragic al acestei epoci şi Ennius, 
principalul său reprezentant, au relevat cu mai multă hotărire 
tendinţa antinaţionalistă şi conştient propagandistică. Ennius, 
nicidecum cel mai important, dar, cu siguranţă, cel mai influent 
poet al secolului său, nu era latin după naştere, ci, de fapt, pe 
jumătate grec. Născut dintr-o familie mesapiană şi cu o educaţie 
elenă, s-a stabilit la Roma la virsta de 35 de ani şi a trăit aici în 
condiţii modeste, la început ca peregrin, iar din anul 570 (184) 
în calitate de cetăţean), cîştigindu-şi mijloacele de subzistență 
fie prin lecţiile de latină şi greacă, fie din onorariul pieselor sale, 
fie din donațiile acelor notabili romani care, precum Publius 
Scipio, Titus Flamininus, Marcus Fulvius Nobilior, erau hotăriţi să 
încurajeze elenismul modern şi să-l răsplătească pe poetul care 
le celebra faima, dar şi pe cea a strămoşilor lor, şi care îi însoțea 
pe unii dintre ei în tabăra militară, în calitate de poet al curţii 
însărcinat să-i preamărească, anticipînd măreţele fapte ce 
urmau să fie împlinite. El însuşi ne-a descris cu eleganţă faptul 
că o asemenea profesie impunea condiţia de client. Cosmopolit 
din necesitate, ca şi prin toate împrejurările vieţii sale, el a ştiut 
să-şi însuşească particularităţile naționalităților în mijlocul 
cărora a trăit, ale celei greceşti şi latine, ba şi cele osce, fără a 
se confunda cu una dintre ele; şi, în timp ce elenismul poeţilor 


romani timpurii a fost mai degrabă rezultatul decit tendinţa 
operei lor poetice, ei încercînd, din această cauză, să se situeze 
mai mult sau mai puţin pe un plan naţional, Ennius, dimpotrivă, 
cu o limpezime remarcabilă, era conştient de tendinţa sa 
revoluţionară şi încerca, cu zel evident, să impună curentul 
noului elenism la italici. Instrumentul care i-a servit cel mai mult 
pentru aceasta a fost tragedia. Fragmentele care ni s-au păstrat 
din tragediile sale arată că întregul repertoriu tragic al grecilor, 
Echil şi, îndeosebi, Sofocle, îi era bine cunoscut; cu atît mai 
puţin se datorează accidentului faptul că majoritatea pieselor 
sale au fost plăsmuite după modelul lui Euripides. La alegerea şi 
la tratarea lor a fost influenţat neîndoielnic de considerente 
exterioare; dar nu numai prin acest fapt se poate explica de ce 
l-a accentuat atit de hotărît pe Euripides în Euripides, de ce a 
neglijat corurile mai mult decît originalul, de ce a potenţat 
efectele senzuale mai mult decît grecul, de ce a preluat piese 
precum Thyestes şi Telephos, cunoscute atît de bine datorită 
ironiei nemuritoare a lui Aristofan, împreună cu jalea prinților şi 
cu prinții lor jalnici, ba chiar şi o piesă precum Mena/ippe 
filozoafa, în care întreaga acţiune se desfăşoară în jurul 
absurdităţii religiei populare şi în care transpare tendinţa de 
combatere a acesteia din punctul de vedere al filozofiei 
naturale. Împotriva credinţei în miracole - şi aceasta mai ales în 
fragmentele cu certitudine adăugate de el însuşi - se îndreaptă 
săgețile cele mai ascuţite şi tiradele din mulţimea cărora poate 
servi drept exemplu următoarea: 


Zeii există, fireşte, ceea ce am spus-o atunci şi o spun şi 
acum; 

Dar ei nu se sinchisesc deloc, după opinia mea, de soarta 
oamenilor; 

Altfel, le-ar merge bine celor buni şi rău celor răi, dar nu 
se întîmplă aşa. 


Faptul că fragmentul a trecut de cenzură ne miră. Am 
remarcat mai sus (p. 597) că Ennius a propovăduit aceeaşi 
ireligiozitate într-un poem didactic propriu şi se pare că a 
practicat cu bună-credinţă această iluminare. Aceasta se află în 
deplin acord cu opoziţia politică de nuanţă radicală ce transpare 
ici-acolo, cu elogiul plăcerilor mesei greceşti (p. 602), dar mai 


ales cu înlăturarea metrului saturnin, ultimul element naţional 
din poezia latină, şi cu înlocuirea lui cu hexametrul grecesc. 
Faptul că poetul „plurivalent” a îndeplinit toate aceste sarcini cu 
aceeaşi perfecţiune, că a smuls hexametrul unei limbi a cărei 
structură nu se pretează nicidecum dactilului, fără a dăuna 
cursivităţii versului, şi că s-a mişcat cu siguranţă şi dezinvoltură 
în cadrul metrului şi formelor neobişnuite dă dovadă de talentul 
său plastic deosebit, într-adevăr mai degrabă grecesc decit 
roman; ceea ce ne surprinde mai mult este invenţia verbală tipic 
grecească, şi nu grosolănia romană. El nu a fost un mare poet, 
ci un bărbat cu un talent fermecător şi senin, înzestrat cu o 
natură poetică extrem de sensibilă, dar care avea nevoie de 
conturul tragic pentru a se simţi poet şi care era lipsit cu 
desăvirşire de verva comică. Putem înţelege orgoliul pe care 
poetul elenizat îl adopta faţă de creaţiile neşlefuite, „cîntate 
odinioară de fauni şi de barzi”, şi entuziasmul cu care-şi 
celebrează propriul geniu artistic: 


Sănătate ţie, poete Ennius! care muritorilor 
Le oferi versuri înflăcărate din adîncul pieptului. 


Bărbatul ingenios era conştient că poate naviga cu toate 
pînzele sus; tragedia greacă devenise, şi a rămas de atunci 
încoace, o proprietate a naţiunii latine. Pe căi mai singuratice şi 
cu vintul mai puţin favorabil, un navigator temerar s-a îndreptat 
spre un ţel mai înalt. Naevius nu s-a mulţumit, asemenea lui 
Ennius, numai să adapteze tragedii greceşti pentru scena 
romană, ci a încercat să creeze, independent de greci, o dramă 
naţională serioasă (fabula praetexta). Întru aceasta nu i s-au 
opus impedimente formale; el a tratat subiecte atît din mitologia 
romană, cît şi din istoria contemporană naţiunii sale. In forma 
aceasta se prezintă Educația lui Romulus şi a lui Remus sau 
Lupul, în care apare Amulius, regele Albei, şi C/astidium, în care 
se sărbătoreşte victoria lui Marcellus din anul 532 (222) asupra 
celților (p. 385). Urmîndu-i exemplul, Ennius a descris în 
Ambracia asediul acestui oraş, condus de către protectorul său, 
Nobilior (565, 189), după propriile observaţii. Numărul acestor 
drame naţionale a rămas însă redus, iar genul a dispărut repede 
de pe scenă; mitologia săracă şi istoria ştearsă a Romei nu 
puteau să concureze pe o perioadă mai lungă cu ciclul mitologic 


elen. Nu ne putem pronunţa asupra valorii poetice a acestor 
piese; dar dacă luăm în considerare tendinţa poetică generală, 
întîlnim în literatura romană puţine momente de o asemenea 
genialitate precum a fost cel al creaţiei dramei naţionale 
romane. Numai tragicii greci ai timpurilor mai vechi, mai 
apropiate de lumea zeilor, numai poeţi precum Phrynichos şi 
Eschil au avut curajul să aducă pe scenă, pe lîngă evenimentele 
epocilor legendare, faptele măreţe la care au fost martori sau la 
care au participat activ; şi dacă în vreun loc ne apar prezentate 
războaiele punice şi influenţa pe care au exercitat-o, atunci, aici, 
autorul care, precum Eschil, a luptat cu sabia în bătăliile evocate 
a făcut să apară regii şi consulii Romei pe o scenă pe care 
romanii se obişnuiseră să vadă pînă atunci numai zei şi eroi. 

De asemenea, poezia recitativă a luat naştere la Roma în 
această epocă; deja Livius încetăţenise obiceiul, care la antici 
ţinea locul tipăriturii de astăzi, ca autorul să-şi citească el însuşi 
operele noi în public, el însuşi declamîndu-le la Roma, cel puţin 
în şcoala sa. Intrucit poezia nu era sau nu era atit de evident 
practicată aici în interes pecuniar, acest gen nu era privit de 
opinia publică cu aceeaşi desconsiderare rezervată compozițiilor 
teatrale; spre sfîrşitul acestei epoci, mai mulţi nobili romani s-au 
manifestat în public ca poeţi. Poezia recitativă era însă cultivată 
cu preponderență de aceiaşi poeţi care se ocupau şi de arta 
dramatică şi ea deţinea, în general, un rol secundar faţă de 
compoziţia teatrală; de altfel, în Roma acestor timpuri nici nu a 
putut să existe un veritabil public interesat căruia să-i poată fi 
adresată poezia  recitativă. Poezia lirică, didactică şi 
epigramatică a fost, în general, slab reprezentată. Cintecele 
serbărilor religioase nu pot fi atribuite literaturii propriu-zise, 
deşi analele acestor timpuri, ca şi inscripţiile monumentale 
religioase şi funerare care au rămas fidele metrului saturnin au 
considerat de cuviinţă să reţină numele autorilor lor. În măsura 
în care în cadrul ei a apărut poezia minoră, aceasta a fost 
clasată încă din timpul lui Livius sub denumirea de satura. Acest 
termen s-a aplicat iniţial vechii poezii scenice, lipsită de acţiune, 
care a fost înlăturată de drama grecească încă din timpul lui 
Livius. Acum însă, în cadrul poeziei recitative ea corespunde 
oarecum „poeziilor amestecate” din vremea noastră şi, precum 
acestea, nu se aplică unui gen poetic definit, ci sînt poezii care 
nu sînt nici epice, nici dramatice, tratînd un subiect oarecare şi 


adoptînd o formă oarecare, la alegerea autorului. În afară de 
Poemul moral al lui Cato, asupra căruia vom reveni şi care a fost 
scris, probabil, în versuri saturnine, asemănător primelor 
încercări ale poeziei didactice naţionale (p. 319), putem să 
încadrăm în această categorie îndeosebi poeziile minore ale lui 
Ennius, pe care acest scriitor, foarte fecund în acest domeniu, 
le-a publicat, în parte, în culegerea sa de Saturae, în parte, de 
sine stătător; poeme narative foarte scurte, inspirate din istoria 
legendară sau contemporană a patriei, prelucrări ale romanului 
religios al lui Euhemeros (p. 596), ale poemelor de filozofie a 
naturii, publicate sub numele lui Epicharmos (p. 596), ale 
Gastronomiei lui Archestratos din Gela, un poet al artei culinare, 
apoi un dialog dintre Viaţă şi Moarte, fabule de Esop, o culegere 
de maxime moralizatoare, parodii, epigrame - nimicuri, dar 
semnificative pentru varietatea, ca şi pentru tendinţele 
neologico-didactice ale poetului care, într-un domeniu nesupus 
cenzurii, îşi dădea frîu liber imaginaţiei. Tentativele de a 
transpune analele naţionale în versuri au deţinut o importanţă 
poetică şi istorică mai mare. Din nou, Naevius a fost acela care 
a conferit o formă poetică pentru tot ceea ce putea fi cuprins 
într-o povestire coerentă şi care a relatat cu simplitate şi 
limpezime, în metrul saturnin foarte apropiat de proză, istoria 
primului război punic, dar fără a înfrumuseţa lucrurile, fără a 
omite vreun detaliu sub motiv că ar fi nepoetic şi fără a recurge 
la patosul poetic sau chiar la artificiile retoricii, mai ales în 
descrierea timpurilor istorice. În legătură cu această operă sînt, 
în esenţă, valabile aceleaşi consideraţii, pe care le-am enunțat 
relativ la drama naţională a acestui poet. Poezia epică, precum 
cea tragică a grecilor, s-a situat întotdeauna în epoca eroică; era 
o idee nouă şi măreaţă aceea de a ilumina epoca prezentă prin 
strălucirea poeziei. Chiar dacă, sub aspectul realizării artistice, 
cronica lui Naevius n-a fost, probabil, superioară cronicilor 
rimate ale Evului Mediu, înrudite din multe puncte de vedere, 
poetul avea totuşi dreptate să-şi contemple opera cu o plăcere 
deosebită. Într-o epocă în care nu exista o literatură istorică, cu 
excepţia însemnărilor oficiale, compunerea unei relatări 
închegate avind ca subiect faptele istoriei şi preistoriei, care să 
aducă în faţa ochilor concetăţenilor, într-o formă dramatică, cele 
mai grandioase momente, nu era un lucru de neglijat. Ennius şi- 
a propus aceeaşi sarcină ca şi Naevius; dar identitatea 


subiectului nu contribuie decit la reliefarea şi mai izbitoare a 
contrastului politic şi poetic dintre poetul naţional şi cel 
antinaţional. Naevius a căutat pentru subiectul nou o formă 
nouă; Ennius l-a introdus forţat în tiparele epopeii elene. 
Hexametrul înlocuieşte versul saturnin; stilul ornat al 
homerizilor, care năzuiau spre efectul plastic al descrierii, 
înlocuieşte naraţiunea istorică simplă. Oriunde devine posibil, el 
îl traduce pur şi simplu pe Homer: de exemplu, funeraliile celor 
căzuţi la Heracleia sînt prezentate după modelul celor ale lui 
Patrocle, iar sub coiful lui Marcus Livius Stolo, care îi înfruntă pe 
istrieni, nu se ascunde nimeni altul decît homericul Aiax. 
Cititorul nu este scutit nici de invocaţia homerică a Muzelor. 
Maşinăria epică se află în plină funcţiune; după bătălia de la 
Cannae, de exemplu, lunona îi iartă pe romani în faţa întregului 
consiliu al zeilor, iar lupiter, după ce a obţinut consimţămiîntul 
consoartei sale, le promite victoria finală asupra cartaginezilor. 
Şi analele trădează, fireşte, tendinţa nouă, specifică epocii 
elenistice, a autorului lor. Introducerea lumii zeilor ca element 
de decor poartă deja această pecete. In viziunea ciudată cu care 
începe poemul, într-un veritabil stil pitagoreic se relatează că 
sufletul care habitează acum în Quintus Ennius ar fi locuit 
înainte în Homer, iar mai înainte, într-un păun ; se continuă 
apoi, în maniera filozofiei naturale, cu explicarea naturii 
lucrurilor şi a raporturilor dintre corp şi suflet. Alegerea 
subiectului serveşte aceloraşi scopuri; literaţii eleni ai tuturor 
timpurilor şi-au găsit o justificare excelentă a tendinţelor lor 
greco-cosmopolite tocmai în ajustarea istoriei romane. Ennius 
accentuează că romanii „Au fost întotdeauna greci şi greci se 
obişnuieşte a li se spune” 

Valoarea poetică a mult lăudatelor Anale se poate aprecia, 
în general, după observaţiile pe care le-am făcut mai sus cu 
privire la calităţile şi carenţele poetului. Animat de sentimente 
entuziaste, el a fost cuprins de însufleţirea pe care marea epocă 
a războaielor punice a conferit-o sentimentului naţional italic şi 
nu numai că uneori a reuşit să imite simplitatea homerică, dar 
deseori răsună în versurile sale solemnitatea şi demnitatea 
caracterului roman. Toate acestea sînt la fel de fireşti precum 
carenţele compoziţiei epice - care trebuie să fi fost foarte laxă şi 
flexibilă, dacă poetul a reuşit să introducă ulterior o carte 
dedicată în întregime unui erou şi patron, despre care nu se ştie 


nimic. În general, Analele au constituit opera în care Ennius a 
rămas mult sub valoarea sa poetică. Planul de a compune o 
nouă /liadă era dinainte sortit eşecului. Ennius a fost cel care, 
prin poemul acesta, a introdus în literatură, pentru prima dată, 
acel hibrid dintre epopee şi istorie, hibrid care o străbate de 
atunci pînă în zilele noastre ca o fantomă, incapabilă să trăiască 
sau să moară. Poemul s-a bucurat totuşi de succes. Ennius a 
pretins că e Homerul romanilor cu şi mai mare neruşinare decit 
considera Klopstock că e Homerul germanilor şi a fost 
recunoscut în această ipostază de către contemporanii săi şi cu 
atit mai mult de posteritate. Veneraţia faţă de părintele poeziei 
romane se transmitea din generaţie în generaţie: „pe Ennius” - 
spunea subtilul Quintilian - „trebuie să-l cinstim ca pe o veche 
dumbravă sacră, ai cărei măreţi stejari milenari sînt mai 
degrabă venerabili decît frumoşi”; iar cel care e cuprins de 
mirare din această cauză să-şi reamintească fenomene 
asemănătoare, precum succesul Eneidei, al Henriadei, al 
Messiadei. O puternică dezvoltare poetică a naţiunii ar fi 
determinat distanţarea de această paralelă oficială, aproape 
comică, între /liada lui Homer şi Analele lui Ennius, aşa cum noi 
n-am accepta o paralelă între Safo şi Karschin sau între Pindar şi 
Willamov; dar acest lucru nu s-a produs la Roma. Graţie 
importanţei subiectului, mai ales pentru cercurile aristocratice, 
şi talentului poetului, Analele au rămas cel mai vechi poem 
naţional original care a apărut generaţiilor culte ale posterităţii 
demn de a fi citit; şi astfel, printr-un ciudat concurs de 
împrejurări, posteritatea a ajuns să onoreze drept poem roman 
prin excelenţă o epopee cu desăvirşire antinaţională, creată de 
către un literat pe jumătate grec. 

Nu cu mult în urma poeziei, dar într-o manieră cu totul 
diferită, s-a născut la Roma o literatură în proză. In cazul ei au 
lipsit atît impulsurile artificiale prin care şcoala şi scena au 
plămădit prematur o poezie, cît şi restricţiile pe care le-a 
înfruntat mai ales comedia, sub forma severei şi îngustei cenzuri 
teatrale. Mai mult, această activitate scriitoricească nu era 
stigmatizată din capul locului de către societatea bună, aşa cum 
a fost cea de „cîntăreţ de baladă”. In consecinţă, literatura în 
proză, cu toate că este mai puţin evidentă decit creaţia poetică 
a aceleiaşi epoci, a cunoscut o dezvoltare mult mai firească. In 
timp ce poezia se afla aproape în întregime în miinile oamenilor 


din păturile inferioare, numele nici unui nobil roman neapărînd 
în cercul poeţilor sărbătoriţi ai epocii, în rîndul prozatorilor 
acestei perioade se află, dimpotrivă, aproape în totalitate numai 
nume senatoriale, mai ales foşti consuli şi cenzori: Fabiii, 
Gracchii, Scipionii cultivă acest gen literar. Este evident că 
tendinţa conservatoare şi naţională se acorda mai bine cu 
această literatură în proză decit cu poezia; dar şi aici, mai ales 
în ramura cea mai importantă a acestui gen literar, în 
istoriografie, tendința elenistică a exercitat o influenţă 
puternică, ba chiar copleşitoare, asupra fondului, ca şi asupra 
formei. 

Înaintea războiului cu Hannibal, la Roma nu a existat o 
istoriografie; căci însemnările din cartea Analelor aparţin 
categoriei documentelor, şi nu literaturii, şi nu au vizat niciodată 
descrierea evenimentelor în conexiunea lor. Printr-o trăsătură 
caracteristică spiritului roman, în ciuda puterii comunităţii 
romane, extinsă mult dincolo de hotarele ltaliei, şi în ciuda 
necontenitului contact al nobilei societăţi romane cu grecii atit 
de fecunzi din punct de vedere literar, înainte de secolul al VI- 
lea al Romei nu s-a manifestat necesitatea de a transmite 
contemporaneităţii şi posterităţii faptele şi destinul cetăţenilor 
romani prin mijlocirea scrierilor istorice. Atunci cînd această 
necesitate s-a făcut în sfîrşit resimţită, istoriei romane i-au lipsit 
atit formele literare consacrate, cît şi publicul apt să citească o 
asemenea operă; şi era necesar un talent deosebit şi un timp 
îndelungat pentru a le crea pe amîndouă. Aceste dificultăţi au 
fost depăşite, la început, fie scriind istoria patriei în latină, dar în 
versuri, fie în proză, dar în greacă. Mai sus am vorbit despre 
Analele versificate ale lui Naevius (scrise în jurul anului 550, 
204?) şi Ennius (scrise în jurul anului 581, 173): ele constituie 
primele mostre ale literaturii istorice a romanilor. Cea a lui 
Naevius poate fi considerată drept cea mai veche operă de 
istorie romană. Aproximativ în aceeaşi perioadă, au fost scrise în 
greceşte cărţi istorice de către Quintus Fabius Pictor (după anul 
553, 201), bărbat dintr-o familie nobilă, angajat în treburile 
publice în timpul războiului cu Hannibal, şi de către fiul lui Scipio 
Africanus, Publius Scipio (mort în jurul anului 590, 164). În ceea 
ce priveşte istoria în versuri, unii romani s-au servit de arta 
poetică, evoluată într-o anumită măsură, şi s-au adresat unui 
public nu lipsit de o cultură poetică; adoptind forme ale prozei 


greceşti consacrate, istoricii s-au adresat la început, avînd în 
vedere natura subiectului al cărui interes depăşea cu mult 
hotarele Latiumului, străinătăţii mai cultivate. Prima cale a fost 
adoptată de autorii plebei, cea de-a doua, de cei aristocrați, la 
fel cum, în timpul lui Frederic cel Mare, în limba franceză, alături 
de producţia literară indigenă a pastorilor şi profesorilor s-a aflat 
literatura aristocratică: în timp ce indivizi, precum Gleim şi 
Ramler, compuneau cîntece de război, regii şi generalii elaborau 
istorii militare franceze. Nici cronicile versificate, nici Analele 
scrise în latină nu s-au identificat cu istoriografia romană 
propriu-zisă; aceasta a debutat abia cu Cato, a cărui Origines, 
publicată înainte de sfîrşitul acestei epoci, constituie, 
concomitent, cea mai veche operă istorică scrisă în latină şi 
prima operă importantă în proză a literaturii romane. Toate 
aceste scrieri, deşi se aflau în afara concepţiei greceşti despre 
istorie, erau totuşi, în comparaţie cu simplele notițe ale Ana/e/or, 
istorii pragmatice, cu o acţiune bogată şi o compoziţie mai mult 
sau mai puţin ordonată. In măsura cunoştinţelor noastre, toate 
au cuprins istoria naţională de la fondarea Romei pînă în epoca 
autorului, cu toate că, judecînd după titlu, opera lui Naevius 
tratează numai primul război cu Cartagina, cea a lui Cato, numai 
istoria originilor; astfel, ele se împărțeau de la sine în trei 
secţiuni: epoca legendară, preistoria şi istoria. În privinţa epocii 
legendare, la povestea întemeierii Romei, relatată întotdeauna 
cu lux de amănunte, trebuia depăşită o dificultate deosebită 
care consta în faptul că, aşa cum am arătat mai sus (pp. 321- 
322), existau două versiuni contradictorii: cea naţională, care, în 
trăsăturile sale principale, era neîndoielnic încorporată în cărţile 
Analelor, şi cea greacă a lui Timaeos, care nu poate să fi rămas 
necunoscută acestor cronicari romani. Prima urma să apropie 
Roma de Alba, cea de-a doua, de Troia; în primul caz, Roma era 
întemeiată de Romulus, fiul regelui din Alba, în al doilea, de 
Aeneas, principele troian. Acestei epoci, fiind probabil opera lui 
Naevius sau a lui Pictor, i se datorează contopirea celor două 
relatări. Principele alban Romulus rămîne fondatorul Romei, dar 
devine, concomitent, descendentul fiicei lui Aeneas; Aeneas nu 
întemeiază Roma, ci aduce Penaţii romani în Italia şi ridică 
pentru ei Lavinium, în timp ce fiul său Ascanius fondează Alba 
cea Lungă, metropola Romei şi vechea capitală a Latiumului. 
Toate acestea însă au fost născocite într-un mod nepotrivit şi 


neîndemînatic: probabil că îl cuprindea groaza pe roman să ştie 
că Penaţii originari ai Romei nu erau păstraţi, cum se credea 
pînă atunci, în templul lor din forul roman, ci în cel din Lavinium, 
iar ficţiunea greacă a suferit un eşec şi mai mare, zeii acordînd 
abia nepotului ceea ce, anterior, atribuiseră strămoşilor. Această 
redactare şi-a atins însă scopul; fără a nega nemijlocit originea 
naţională a Romei, ea flata totuşi şi tendinţa elenizantă, 
legalizind oarecum acea dorinţă de înrudire cu Aeneas, deja în 
plin avînt în această epocă (p. 606); aceasta deveni, astfel, 
tradiţia stereotipă şi, în curînd, oficială despre puternica 
comunitate. Exceptind povestea originii, istoriografii greci s-au 
preocupat puţin sau deloc de comunitatea romană, astfel încît 
prezentarea evenimentelor care au urmat în istoria romană 
trebuie să fi izvorit în principal din surse naţionale, fără ca rarele 
informaţii care ne-au parvenit să ne permită să distingem ce fel 
de documente au stat la dispoziţia celor mai vechi cronicari, în 
afară de Analele oraşului, şi ce anume se datorează propriei lor 
imaginaţii. Anecdotele preluate din Herodot erau, probabil, încă 
necunoscute acestor primi analişti şi nu se poate dovedi un 
împrumut nemijlocit din operele greceşti pentru această parte a 
istoriei. Cu atit mai interesantă este tendinţa care apare cu 
pregnanţă la toţi, chiar şi la Cato, duşmanul elenismului, nu 
numai de a lega Roma de Elada, dar şi de a-i prezenta pe italici 
şi pe greci ca pe un popor identic la origine; acestei tendinţe îi 
datorăm tezele cu privire la italicii originari sau aborigenii 
emigraţi din Grecia, ca şi la grecii originari sau pelasgii care se 
aşază în Italia. Istoria tradiţională urmărea un curs întrucitva 
coerent, cu toate că firul care o lega era slab şi firav înnodat, din 
epoca regală pînă la instaurarea republicii; după acest 
eveniment însă, legenda se întrerupe şi era nu numai dificil, ci 
chiar imposibil să se înjghebe o relatare cît de cît închegată şi 
lizibilă din însemnările magistraţilor şi din rarele notițe care le- 
au fost adăugate. Poeţii au resimţit cel mai acut această lacună. 
Naevius a trecut, se pare din această cauză, de la epoca 
regalității imediat la războiul pentru Sicilia; Ennius, care în a 
treia dintre cele 18 cărţi ale sale descrie încă epoca regală, iar 
în a patra, războiul cu Pyrrhos, a putut să trateze primele secole 
ale republicii doar în trăsăturile lor cele mai generale. Nu ştim 
cum au rezolvat analiştii, care scriau în greceşte, această 
dificultate. Cato a adoptat o metodă ingenioasă. Nici el nu s-a 


simţit atras, precum spune el însuşi, „să relateze ceea ce se 
găseşte pe tabla de însemnări a pontifului suprem: de cite ori s- 
a scumpit grîul şi la ce dată s-au înregistrat eclipse ale soarelui 
şi ale lunii”; astfel, el consacră a doua şi a treia carte din opera 
sa istorică relatării întemeierii celorlalte comunităţi italice şi 
admiterii lor în confederaţia romană. In felul acesta, el se 
debarasa de constringerile cronicii, care povesteşte an de an 
evenimentele petrecute în timpul magistratului respectiv; cînd 
se spune că opera lui Cato prezintă evenimentele „pe secţiuni”, 
se face aluzie la acest fapt. Acest interes manifestat faţă de 
celelalte comunităţi italice - destul de ciudat, fiind vorba de o 
operă romană - se datorează, în parte, poziţiei politice a 
autorului, care, în opoziţia sa faţă de situaţia din capitală, se 
baza în întregime pe Italia municipală ; pe de altă parte, oferea 
un anumit substitut pentru istoria lacunară a Romei de la 
alungarea regelui Tarquinius pînă la războiul cu Pyrrhos, 
prezentînd totuşi într-o manieră particulară rezultatul major al 
acesteia - unificarea Italiei sub hegemonia Romei. Istoria 
contemporană, dimpotrivă, a fost tratată într-un mod coerent şi 
în detaliu; Naevius descrie primul război cu Cartagina, Fabius, 
pe cel de-al doilea, în conformitate cu propriile lor observaţii; 
Ennius, dedică cel puţin 13 dintre cele 18 cărţi ale Analelor sale 
epocii de la Pyrrhos pînă la războiul istrian (p. 385); în cartea a 
patra şi a cincea a operei sale istorice, Cato povesteşte 
conflictele armate începînd cu primul război punic şi încheind cu 
cel împotriva lui Perseus, iar în ultimele două cărţi, elaborate, 
probabil, după un plan diferit, mai extins, evenimentele din 
ultimii 20 de ani de viaţă ai autorului. Pentru războiul cu 
Pyrrhos, Ennius a folosit, probabil, opera lui Timaeos sau alte 
izvoare greceşti; în general însă, relatările se bazează fie pe 
propriile observaţii sau pe informaţiile culese de la martori 
oculari, fie pe împrumuturi reciproce. Concomitent cu literatura 
istorică şi, în anumite privinţe, ca un apendice al acesteia, apare 
literatura de discursuri şi de scrisori, promotorul ei fiind, de 
asemenea, Cato; din timpurile mai îndepărtate nu exista nimic 
altceva în afara cîtorva discursuri funerare, care au fost scoase 
mai tîrziu la lumina zilei din arhivele familiilor - de exemplu, 
acela pe care bătrînul Quintus Fabius, adversarul lui Hannibal, l- 
a rostit la bătrineţe pentru fiul său decedat în floarea vîrstei. 
Cato, în schimb, din nenumăratele discursuri rostite în cursul 


îndelungatei şi activei sale cariere publice, a încredinţat 
scrisului, la bătrîneţe, pe cele pe care le-a socotit importante din 
punct de vedere istoric, ca un fel de memorii, publicîndu-le, în 
parte, prin includerea lor în opera sa istorică, în parte ca 
adăugiri independente la această operă. De asemenea, a existat 
o colecţie de scrisori redactate de el. Romanii s-au ocupat de 
istoria neromană în măsura în care anumite cunoştinţe din 
domeniul acesteia erau considerate necesare unui roman cult; 
se spune despre bătrînul Fabius că ar fi fost la curent nu numai 
cu războaiele Romei, dar şi cu cele din afară şi este atestat cu 
certitudine că Thukydides şi istoricii greci în general au fost citiţi 
cu sîrg de către Cato. Dar dacă facem excepţie de o antologie 
de anecdote şi de maxime pe care, în urma acestor lecturi, Cato 
şi-a alcătuit-o pentru propria-i folosinţă, nu putem să observăm 
în acest domeniu nici o activitate literară. 

Toate aceste prime încercări de literatură istorică erau 
străbătute, cum se înţelege de la sine, de un spirit necritic; nici 
autorii şi nici cititorii nu se simțeau ofensaţi de contradicții de 
fond sau de formă. Regele Tarquinius al II-lea, deşi era deja 
adult la moartea tatălui său şi a ajuns la conducere abia după 
39 de ani de la acest eveniment, se urcă totuşi ca adolescent pe 
tron. Pythagoras, care a venit în Italia aproximativ cu o 
generaţie înainte de alungarea regilor, este reprezentat de 
istoricii romani ca un prieten al înţeleptului Numa. Solii oficiali 
trimişi la Siracusa în anul 262 (492) tratează acolo cu Dionysios 
cel Bătrîn, care a ajuns cu 86 de ani mai tirziu pe tron. Acest 
spirit naiv şi necritic se manifestă prin excelenţă în tratarea 
cronologiei romane. Întrucît în cronologia romană, stabilită 
probabil în trăsăturile ei de bază încă în epoca precedentă, 
fondarea Romei a avut loc cu 240 de ani înainte de consacrarea 
templului capitolin (pp. 321-322), cu 360 de ani înainte de 
incendiul galic (p. 319), evenimentul acesta intrînd, deoarece 
apare şi în operele istorice greceşti, în anul arhontelui atenian 
Pyrgion, 388 î.Cr. (primul an al celei de-a 98-a olimpiade), 
construirea Romei cade, în consecinţă, în primul an al celei de a 
VIIl-a olimpiade. Acesta era după cronologia lui Eratosthenes, 
canonizată deja, anul 436 după căderea Troiei; cu toate 
acestea, istoria romană a considerat ca fondator al Romei pe 
descendentul pe linie feminină al troianului Aeneas. Cato, care, 
ca bun contabil, a recalculat datele, a atras atenţia asupra 


acestei contradicții, dar se pare că nici el nu a propus un 
remediu : cu siguranţă că lista regilor albani, inserată mai tirziu 
cu această intenţie, nu îşi datorează existenţa lui Cato. Acelaşi 
spirit necritic care prevalează aici se manifestă cu o anumită 
intensitate şi în prezentarea timpurilor istorice. Scrierile au 
reflectat cu siguranţă, fără excepţie, acel violent spirit de partid, 
din cauza căruia istoria lui Fabius cu privire la începuturile celui 
de-al doilea război cu Cartagina a fost criticată de către Polybios 
cu sarcasmul calm ce-l caracteriza. Neîncrederea este însă, în 
cazul acesta, mai potrivită decit reproşul. Ar fi ridicol să cerem 
romanilor contemporani cu Hannibal o judecată imparţială 
despre adversarii lor; însă deformarea voită a evenimentelor, în 
măsura în care patriotismul naiv n-o include de la sine, nu a 
putut fi imputată pînă acum părinţilor istoriografiei romane. 
Începuturile culturii ştiinţifice şi activitatea scriitoricească 
adiacentă datează, de asemenea, din această epocă. Educaţia 
de pînă acum se mărginise, în esenţă la cititul, scrisul şi 
cunoaşterea dreptului naţional. Legăturile strînse cu grecii au 
insuflat romanilor ideea unei culturi mai largi şi au stimulat, 
dacă nu transplantarea nemijlocită a culturii greceşti la Roma, 
cel puţin modificarea culturii romane după modelul celei 
greceşti. Înainte de toate, limba maternă începe să adopte 
formele gramaticii latine: filologia grecească îşi transferă 
metodele asupra  înruditului idiom latin. Studiul activ al 
gramaticii debuta aproximativ în acelaşi timp cu literatura 
romană. Deja în anul 520 (234), un magistru al scrierii, Spurius 
Carvilius, pare să fi reglementat alfabetul latin şi să fi acordat 
literei g, care nu fusese inclusă înainte, locul literei z, de care 
limba se putea dispensa, loc pe care şi l-a păstrat în alfabetele 
occidentale moderne. Magiştrii romani vor fi lucrat fără 
întrerupere la stabilirea ortografiei; nici Muzele latine nu l-au 
dezavuat niciodată pe Hippokrene şi s-au ocupat, pe lingă 
poezie, din toate timpurile, şi cu ortografia. Ennius îndeosebi, 
asemănător şi în această privinţă lui Klopstock, nu numai că s-a 
exersat în jocul  etimologilor  consonantice în manieră 
alexandrină, dar a introdus, în locul semnelor simple pentru 
consoanele duble, scrierea dublă, mult mai exactă, a grecilor. 
Ce-i drept, nu ştim nimic despre preocupări similare la Naevius 
sau Plautus; poeţii populari ai Romei vor fi adoptat faţă de 
ortografie şi etimologie aceeaşi indiferenţă pe care obişnuiesc s- 


o manifeste poeţii în general. Romanii acestei epoci încă nu s-au 
apropiat de retorică şi filozofie. La ei, discursul se bucura de o 
poziţie prea importantă în viaţa publică pentru a se supune 
sfaturilor unui magistru străin; un orator de talia lui Cato îşi 
revărsa întreaga ironie revoltată asupra neroziei lui Isocrate 
care propunea învăţarea necontenită a artei de a vorbi fără a o 
stăpîni pe deplin vreodată. Filozofia greacă, deşi a cîştigat o 
anumită influenţă asupra romanilor prin intermediul poeziei 
didacticiste şi, mai ales, a celei tragice, a fost privită totuşi cu o 
anumită aprehensiune, izvorită din ignoranță rurală şi din 
intuiţie. Cato îl desemna pe Socrate, fără înconjur, drept un 
palavragiu şi un revoluţionar, care a fost executat pe drept ca 
uneltitor împotriva credinţei şi legilor patriei sale; iar opinia pe 
care o aveau chiar romanii binevoitori faţă de filozofie se 
regăseşte probabil în cuvintele lui Ennius: 


Vreau să filozofez, dar scurt şi nu toată filozofia; 
Este să guşti din ea, dar rău să te adinceşti în ea. 


Cu toate acestea, poemele moralizatoare şi instrucţiunile 
despre elocvenţă, opere care se găsesc printre scrierile lui Cato, 
pot fi considerate drept chintesenţa sau, dacă vreţi, caput 
mortuum roman al filozofiei şi retoricii greceşti. Izvoarele cele 
mai apropiate la care a recurs Cato pentru poemele sale morale 
erau, probabil, scrierile moralizatoare ale lui Pythagoras, 
asociate, fireşte, cu preamărirea simplelor obiceiuri ale 
părinţilor, iar pentru cartea de oratorie, discursurile lui 
Thukydides şi mai ales cele ale lui Demosthenes, toate studiate 
de Cato cu sîrguinţă. Nu ne putem forma o idee despre spiritul 
acestor manuale dacă luăm în considerare regula de aura artei 
oratorice, mai mult citată decit aplicată de către posteritate, de 
„a gîndi asupra problemei, lăsînd cuvintele să decurgă din 
aceasta”. Manuale asemănătoare, de acelaşi gen propedeutic, 
au fost alcătuite de Cato şi pentru arta tămăduirii, a războiului, 
pentru agricultură şi jurisprudenţă, toate aceste discipline 
aflindu-se mai mult sau mai puţin sub influenţă greacă. In timp 
ce fizica şi matematica nu îşi făcuseră încă intrarea în Roma, 
ştiinţele aplicate legate de acestea au cunoscut o anumită 
dezvoltare. Observaţia este valabilă în primul rînd pentru 
medicină. După ce, în anul 535 (219), primul medic grec, 


peloponezianul Archagathos, s-a statornicit la Roma, ciştigînd 
prin operaţiile sale chirurgicale un asemenea renume, încit 
statul i-a acordat un spaţiu pentru desfăşurarea activităţii sale şi 
cetăţenia romană, colegii săi s-au îndreptat în masă spre Italia. 
Cato, fireşte, nu numai că i-a discreditat pe tămăduitorii străini 
cu un zel demn de o cauză mai bună, ci a şi încercat, prin 
mijlocirea unui manual medical compilat din propria sa 
experienţă şi din literatura medicală a grecilor, să reabiliteze 
buna metodă veche, potrivit căreia pater familias era totodată şi 
medicul familiei. Cum era şi firesc, medicii, ca şi clienţii s-au 
sinchisit puţin de aceste invective stăruitoare; în orice caz, 
profesia aceasta, una dintre cele mai lucrative la Roma, a rămas 
monopolul străinilor şi, timp de secole, aici au existat numai 
medici greci. Indiferenţa barbară cu care, la Roma, fusese 
tratată pînă atunci măsurarea timpului s-a atenuat în această 
epocă cel puţin în anumite privinţe. Odată cu înălţarea primului 
cadran solar în forul roman, în anul 491 (263), a început să fie 
folosită şi la romani ora grecească (wpoa, hora); fireşte, romanii 
au adoptat un cadran solar conceput pentru Catana, situată cu 
patru grade mai la sud, şi s-au ghidat timp de un secol după 
acesta. La sfirşitul acestei epoci s-au afirmat mai mulţi bărbaţi 
nobili interesaţi de matematici: Manius Acilius Glabrio, consul în 
anul 563 (191), a încercat să înlăture nepotrivirile calendarului 
printr-o lege care permitea colegiului pontifical să intercaleze 
sau să omită, după necesitate, luni suplimentare; dacă această 
măsură nu şi-a atins scopul, ba mai rău, a agravat situaţia, 
atunci faptul se datorează mai puţin inepţiei şi mai mult 
indiferenţei teologilor romani. Marcus Fulvius Nobilior, consul în 
anul 565 (189), bărbat cu educaţie greacă, s-a străduit cel puţin 
să  răspindească cunoaşterea calendarului roman. Gaius 
Sulpicius Galus, consul în anul 588 (166), care nu numai că a 
prevăzut eclipsa lunară din anul 586 (168), dar a calculat şi 
distanţa dintre Pămînt şi Lună şi care s-a remarcat, se pare, şi 
ca autor de texte astronomice, a fost admirat de contemporanii 
săi ca o minune a hărniciei şi a spiritului pătrunzător. Agricultura 
şi arta războiului s-au bazat la început pe experienţa moştenită 
şi pe cea personală, ceea ce este firesc ; drept dovadă sînt cele 
două tratate agricole ale lui Cato, care s-au păstrat pînă în zilele 
noastre. Dar rezultatele culturii greco-latine, ba chiar şi ale celei 
feniciene produseseră şi în domeniile acestea aceleaşi efecte ca 


şi în cele superioare ale spiritului şi, din această cauză, 
literatura străină de specialitate nu a fost neglijată. Dimpotrivă, 
aceleaşi consideraţii sînt valabile în cazul jurisprudenţei numai 
într-o măsură redusă. Activitatea juriştilor acestei epoci era 
consacrată în principal consultaţiilor oferite părţilor şi instruirii 
tînărului auditoriu; dar această îndrumare orală a contribuit la 
formarea unui fond de tradiţii şi nici activitatea literară nu lipsea 
cu desăvirşire. O lucrare mult mai importantă decit rezumatul 
concis al lui Cato a fost tratatul alcătuit de Sextus Aelius Paetus, 
numit „Subtilul” (catus), care a fost primul jurisconsult al acelor 
timpuri şi care, în urma eforturilor în folosul binelui public, a fost 
desemnat pentru consulatul anului 556 (198) şi cenzura anului 
560 (194). Opera sa, aşa-numita Carte tripartită, trata despre 
Legea Celor Douăsprezece Table, fiecare dintre propoziţiile 
acestora fiind urmată de explicarea termenilor arhaici şi 
neinteligibili şi de formula de acuzare corespunzătoare. In timp 
ce în acest glosar se evidenţiază clar influenţa studiilor 
gramaticale greceşti, formulele de acuzare se bazează mai 
degrabă pe culegerea mai veche a lui Appius (p. 325), pe 
întreaga dezvoltare a dreptului naţional şi pe obiceiuri. Privit în 
ansamblu, stadiul ştiinţei din această epocă se creionează cu 
mare certitudine în totalitatea manualelor compuse de Cato 
pentru fiul său, care îşi propun, precum un fel de enciclopedii, să 
expună în propoziţii scurte ceea ce trebuie să ştie un „bărbat 
destoinic (vir bonus), ca orator, agricultor, războinic şi 
jurisconsult. Încă nu se opera o distincţie între ştiinţele 
propedeutice şi cele de specialitate, ci se cerea de la fiecare 
roman autentic să cunoască cele necesare şi folositoare din 
domeniul ştiinţific în general. Din acesta sînt excluse gramatica 
latină, care, în consecinţă, nu poate să fi atins nivelul de 
dezvoltare pe care-l presupune instruirea gramaticală propriu- 
zis ştiinţifică, muzica şi toată gama de ştiinţe matematice şi 
fizice. Fără excepţie, activitatea nemijlocit pragmatică urma să 
fie inclusă în ştiinţă, dar nimic altceva decit această activitate, şi 
chiar într-o prezentare cît mai scurtă şi mai simplă posibil. Ce-i 
drept, literatura greacă a fost folosită, dar numai pentru a 
discerne din pleavă cîteva maxime; „literatura greacă trebuie să 
fie răsfoită, dar nu studiată în profunzime”, obişnuia să spună 
Cato. Astfel se născură acele manuale familiale care, respingînd 
obscuritatea şi subtilităţile greceşti, au pierdut, fireşte, atit 


fineţea, cît şi profunzimea greacă, dar au devenit, tocmai de 
aceea, hotăritoare pentru atitudinea romanilor, tin toate 
timpurile, faţă de ştiinţele greceşti. 

Astfel, poezia şi literatura au ajuns la Roma concomitent 
cu supremaţia asupra lumii sau, pentru a vorbi asemenea unuia 
dintre poeţii epocii lui Cicero: 


După ce l-am învins pe Hannibal, se apropie, cu pas 
avîntat, 
De quiriţii războinici Muza în veşminte militare. 


În acelaşi timp, în ţinuturile de limbă sabelică şi etruscă 
trebuie să fi existat de asemenea o mişcare culturală. Dacă se 
citează tragedii în limba etruscă, dacă vase de ceramică cu 
inscripţii osce trădează familiaritatea executantului cu comedia 
greacă, se pune întrebarea dacă, în timpul lui Naevius şi Cato, 
nu se forma şi pe Arnus şi Volturnus o literatură elenizantă 
asemănătoare celei romane. Orice urmă a acesteia a dispărut 
însă, iar istoria poate să consemneze, în cazul acesta, numai 
lacuna. Literatura romană, unica asupra căreia ne mai putem 
pronunţa verdictul, oricît de problematică i-ar părea 
esteticianului valoarea ei absolută, rămîne totuşi, pentru acela 
care doreşte să pătrundă istoria Romei, de o valoare unică, sub 
aspectul imaginii reflectate a vieţii intelectuale a Italiei secolului 
al VI-lea al Romei, plin de zăngănitul armelor şi preocupat de 
viitor, în care se încheie evoluţia italică şi în care începe intrarea 
ţării în evoluţia mai largă a civilizaţiei antice. In cadrul ei domină 
acel antagonism care cuprinde în această epocă întreaga viaţă a 
naţiunii şi care caracterizează virsta de tranziţie. Orice spirit 
imparţial care nu se lasă indus în eroare de patima venerabilă a 
celor două milenii trebuie să admită carenţele literaturii romano- 
elenistice. Literatura romană ocupă, alături de cea greacă, 
aceeaşi poziţie pe care o deţine oranjeria germană alături de 
pădurea de portocali din Sicilia; amîndouă pot oferi satisfacţii, 
dar nu ni le putem imagina ca fiind egale. Observaţia este 
valabilă în mai mare măsură pentru literatura în limba maternă 
a latinilor decit pentru scrierile romane în limbi străine; într-o 
proporţie însemnată prima nici nu este opera unor romani, ci a 
unor străini, semi-greci, celți, în curînd şi africani, care-şi 
însuşiseră latina studiind-o. Din rîndul acelora care s-au înfăţişat 


publicului în această perioadă, nu numai că, aşa cum am 
menţionat mai sus, nici unul nu este de sorginte nobilă, dar nu 
există nici măcar unul a cărui patrie să poată fi stabilită cu 
certitudine ca fiind Latiumul. Denumirea însăşi a versificatorului 
este străină: deja Ennius se intitulează cu orgoliu „poet”. Dar 
aceasta nu numai că este străină: ei îi revin şi toate acele lipsuri 
care devin inevitabile dacă magiştrii se erijează în scriitori şi 
dacă publicul este gloata. Mai sus, am văzut cum comedia, din 
considerente legate de public, a fost simplificată artistic, ba 
chiar cum a căzut într-o grosolănie vulgară; am arătat, de 
asemenea, că doi dintre scriitorii romani cei mai influenţi au fost 
mai întîi pedagogi, că nu au devenit poeţi decît datorită acestui 
fapt şi că, în timp ce matura filologie elenă, care s-a născut 
numai după declinul literaturii naţionale, n-a lucrat decît asupra 
unui cadavru, în Latium gramatica şi literatura şi-au aşezat 
temelia în acelaşi timp şi au mers mînă în mînă, asemenea 
misionarilor printre păgiînii de astăzi. Într-adevăr, dacă privim 
fără prejudecăţi această literatură elenistică a secolului al VI-lea, 
această poezie artizanală, privată de orice creativitate, acele 
imitații constante ale celor mai insipide genuri artistice ale 
străinătăţii, acel repertoriu de traduceri, acea parodie de 
epopee, sîntem tentaţi să le clasăm, fără înconjur, în rîndul 
simptomelor de  decrepitudine ale acestei epoci. Dar un 
asemenea verdict, cu toate că n-ar fi nedrept, ar fi corect numai 
într-un sens unilateral. Înainte de toate, trebuie să fie luat în 
considerare faptul că această literatură artificială s-a născut în 
sînul unei naţiuni care nu numai că nu deţinea o artă poetică 
naţională, dar nici nu ar fi putut ajunge vreodată la ea. In 
Antichitate, căreia poezia modernă a individului îi era cu totul 
străină, activitatea poetică se limita, în esenţă, la timpurile 
misterioase ale fricii şi speranţei devenirii naţiunii; fără a păta 
măreţia epicilor şi tragicilor greci, putem spune că poezia lor a 
constat, în principal, în redactarea străvechilor relatări despre 
divinităţi neumane şi oameni divini. Acest fundament al poeziei 
antice a lipsit în Latium cu desăvirşire; acolo unde lumea zeilor 
rămînea amorfă, iar legenda nudă, merele de aur ale poeziei nu 
puteau să se coacă. La aceasta se adaugă o a doua 
consideraţie, mai importantă. Atît dezvoltarea spirituală internă, 
cît şi creşterea politică externă a Italiei au atins, concomitent, o 
limită, dincolo de care nu mai era posibilă menţinerea 


naţionalităţii romane bazate pe principiul excluderii oricărei 
educaţii intelectuale superioare şi pe cel al opoziţiei faţă de 
elenism. Propagarea elenismului în Italia a adoptat neîndoielnic 
o tendinţă revoluţionară şi desnaţionalizantă, dar ea a fost 
indispensabilă pentru necesara echilibrare intelectuală a 
naţiunii; aici rezidă de fapt justificarea istorică şi chiar poetică a 
literaturii romano-elenistice. Din atelierul ei nu a ieşit nici o 
singură operă artistică nouă şi originală, dar ea a extins 
orizontul spiritual al Eladei asupra Italiei. Chiar considerată din 
punct de vedere pur exterior, poezia greacă presupune din 
partea auditorului o anumită sumă de cunoştinţe. Perfecţiunea 
în sine, care constituie, de exemplu, una dintre caracteristicile 
principale ale dramei lui Shakespeare, este străină poeziei 
antice; cel care nu cunoaşte ciclul de legende greceşti nu va 
înţelege motivaţia şi, deseori, acţiunea comună a fiecărei 
rapsodii sau tragedii greceşti. Dacă publicul roman al acestor 
timpuri era într-o anumită măsură familiarizat, după cum o 
dovedesc comediile lui Plautus, cu poemele homerice şi 
legendele despre Heracle şi cunoştea cit de cit celelalte mituri 
consacrate, atunci această înţelegere se datora, exscluzind 
şcoala, înainte de toate scenei, aceasta contribuind, cel puţin la 
început, la formarea capacităţii de asimilare a poeziei elene. Dar 
un efect mult mai profund, accentuat pe bună dreptate încă de 
cei mai spirituali literați ai Antichității, a produs încetăţenirea 
limbajului poetic grecesc şi a prozodiei greceşti în Latium. Dacă 
Grecia înfrîntă şi-a învins cuceritorii neciopliţi prin artă, atunci 
victoria aceasta s-a tradus mai întîi în cizelarea asprului idiom 
latin şi transformarea sa într-un limbaj poetic, cultivat şi elevat, 
prin înlocuirea monotonelor şi întretăiatelor versuri saturnine cu 
scandarea lină a senarului şi năvala hexametrului, prin 
încîntarea urechii latinilor cu  grandioasele  tetrametre, 
triumfătorii anapeşti şi ritmurile lirice armonios îmbinate. 
Limbajul poetic constituie cheia către lumea ideală a poeziei, iar 
prozodia, cheia sentimentului poetic pentru omul surd la epitetul 
elocvent, căruia metafora nu-i spune nimic, în sufletul căruia nu 
răsună cadenţele dactililor şi iambilor; pentru acela, Homer şi 
Sofocle au compus în van. Să nu se afirme că sentimentul poetic 
şi ritmic se nasc de la sine. Sentimentele ideale sînt, fireşte, 
inerente sufletului uman, dar pentru a germina au nevoie de 
favorabila strălucire a soarelui; mai ales în sînul naţiunii latine, 


puţin înclinată către impulsurile poetice, ele au avut nevoie deo 
îngrijire venită din afară. Să nu se afirme, de asemenea, că, 
avînd în vedere larga răspîndire a cunoaşterii limbii şi literaturii 
greceşti, acestea ar fi fost suficiente pentru publicul roman 
sensibil. Misteriosul farmec pe care-l exercită limba asupra 
oamenilor, limbajul poetic şi ritmul nefiind decit o potenţare a 
acesteia, nu e propice oricărei limbi învăţate accidental, ci 
numai celei materne. Din această perspectivă, ne vom forma o 
judecată mai corectă asupra literaturii elenistice şi mai ales 
asupra poeziei romanilor din aceste timpuri. Dacă tendinţa 
acesteia s-a îndreptat spre transplantul  radicalismului 
euripidean la Roma, spre transpunerea zeilor fie în oameni 
decedați, fie în concepte ale gîndirii, în general spre crearea 
unui Latium desnaţionalizat alături de o Eladă desnaţionalizată 
şi contopirea tuturor particularităţilor naţionale pur şi clar 
conturate în ideea contestabilă a unei civilizaţii universale, 
atunci fiecare este liber s-o accepte sau s-o dezaprobe, dar 
nimeni nu poate pune la îndoială necesitatea ei istorică. Din 
acest punct de vedere, însăşi imperfecţiunea poeziei nu poate fi 
nicidecum contestată, dar cel puţin poate fi explicată şi, prin 
aceasta, anumite limite pot fi justificate. Ce-i drept, în sînul ei 
domneşte o disproporţie între conţinutul nesemnificativ, deseori 
mutilat, şi forma relativ desăvirşită; dar semnificaţia propriu-zisă 
a acestei poezii a fost de natură formală şi mai ales lingvistică şi 
metrică. Nu a fost frumos ca poezia din Roma să rămînă cu 
preponderență în mîinile magiştrilor şi străinilor şi să fie 
constituită mai ales din traduceri şi imitații; dar dacă scopul 
principal al acestei poezii era acela de a arunca un pod între 
Latium şi Elada, Livius şi Ennius erau într-adevăr hărăziţi pentru 
pontificatul poetic la Roma, iar literatura de traduceri a fost 
mijlocul cel mai simplu pentru realizarea acestui deziderat. A 
fost şi mai puţin frumos că poezia romană a preferat originalele 
cele mai insipide în conţinut şi cele mai dezlînate; dar numai 
astfel a servit scopul. Nimeni nu va cuteza să-l pună pe Euripide 
pe picior de egalitate cu Homer, dar, din punct de vedere istoric, 
Euripide şi Menandru au fost Biblia elenismului cosmopolit, la fel 
cum fuseseră //liada şi Odiseea pentru elenismul naţional; în 
sensul acesta, reprezentanţii noului curent erau îndreptăţiţi să-şi 
familiarizeze publicul înainte de toate cu această şcoală literară. 
Sentimentul instinctual al valenţelor lor poetice limitate s-ar 


putea, de asemenea, să-i fi determinat în parte pe autorii 
romani să se apropie cu predilecție de Euripide şi Menandru şi 
să-l ignore pe Sofocle şi chiar pe Aristofan; căci, în timp ce 
poezia este prin esenţa ei naţională şi dificil de transplantat, 
raţiunea şi umorul, pe care se bazează atit operele lui Euripide, 
cît şi cele ale lui Menandru, sînt, prin natura lor, cosmopolite. De 
asemenea, trebuie să recunoaştem, întru cinstea poeţilor 
romani ai secolului al VI-lea, că ei nu s-au apropiat de literatura 
elenă cotidiană - aşa-numitul a/exanarinism -, ci şi-au căutat 
modelele în literatura clasică mai veche, chiar dacă nu în 
domeniile ei cele mai bogate şi mai pure. În general, oricît de 
numeroase ar fi greşelile de compoziţie şi deficienţele artistice, 
acestea rămîn totuşi numai păcătuiri faţă de evanghelie, care 
însoțesc cu necesitate eforturile puţin scrupuloase ale 
misionarilor elenismului; din punct de vedere istoric şi chiar 
estetic, ele au fost, într-o anumită măsură, anihilate de zelul 
arzător nedespărţit de orice prozelitism. Noi putem să judecăm 
altfel decît Ennius cu privire la evanghelie; dar dacă în materie 
de credinţă contează nu atit ce se crede, ci mai ales cum se 
crede, nu putem să refuzăm admiraţia noastră poeţilor romani 
ai secolului al VI-lea. Un sentiment viu şi copleşitor pentru forţa 
literaturii universale elene, o dorinţă arzătoare de a transplanta 
copacul miraculos în ţară străină au străbătut întreaga poezie a 
secolului al Vl-lea şi au coincis, într-un mod remarcabil, cu 
spiritul profund al acestei mari epoci. Elenismul cristalizat al 
timpurilor care au urmat a privit cu o anumită desconsideraţie 
realizările poetice ale acesteia; mai echitabil ar fi fost să se 
rezerve o doză de consideraţie acestor poeţi care, cu toate 
lipsurile lor, se aflaseră într-o relaţie mai intimă cu poezia 
greacă şi se apropiaseră mai mult de arta poetică veritabilă 
decît urmaşii lor mai cultivați. În emulaţia temerară, în ritmurile 
sonore, chiar şi în orgoliul puternic al poeţilor acestei epoci se 
găseşte, mai mult decît în oricare altă epocă a literaturii 
romane, o grandoare impunătoare; chiar şi cel care nu se înşală 
asupra lipsurilor acestei poezii poate să aplice în cazul ei 
sentinţa miîndră prin care s-a onorat pe sine însăşi, aceea de a fi 
pentru muritori: „Cîntecul divin izvorit din adîncul inimii”. 

Dacă literatura eleno-romană a acestei epoci este esenţial 
tendenţioasă, tendenţiozitatea domină şi antiteza ei, literatura 
naţională contemporană. În timp ce prima nu viza nimic altceva 


decit distrugerea naţionalităţii latine, creînd o poezie latină prin 
limbă, dar elenă prin formă şi spirit, partea cea mai bună şi cea 
mai pură a naţiunii latine trebuia să respingă şi să excomunice 
odată cu elenismul şi literatura corespunzătoare. Romanii epocii 
lui Cato adoptau faţă de literatura greacă o atitudine 
asemănătoare cu aceea adoptată faţă de creştinism în epoca 
cezarilor; liberţii şi străinii alcătuiau nucleul comunităţii poetice 
aşa cum, mai tîrziu, au alcătuit nucleul celei creştine; nobilii şi, 
înainte de toate, guvernul nu vedeau în poezie şi în creştinism 
nimic altceva decit puteri potrivnice; din motive asemănătoare, 
Plautus şi Ennius au fost plasați de aristocrația romană în sînul 
gloatei, iar apostolii şi episcopii au fost executaţi de către 
guvernul roman. Fireşte că şi aici Cato a fost, înaintea tuturor, 
acela care a condus cu sagacitate opoziţia faţă de străini. 
Literaţii şi medicii greci sînt, în ochii săi, drojdia cea mai 
periculoasă a poporului grec corupt pînă în măduva oaselor, iar 
pe „cîntăreţii de baladă” i-a tratat cu un dispreţ profund (p. 
318). El şi cei care-i împărtăşeau ideile au fost deseori aspru 
criticaţi din această cauză şi, într-adevăr, opiniile sale poartă 
frecvent amprenta încăpăţinării dure care-l caracteriza; dar dacă 
privim lucrurile mai cu luare-aminte, nu numai că trebuie să-i 
acordăm, în fond, dreptate, dar şi să recunoaştem că opoziţia 
naţională, în acest caz, mai mult decit în toate celelalte, a 
abandonat sistemul defensivei negative, evident insuficiente. 
Dacă contemporanul său mai tînăr, Aulus Postumius Albinus, 
luat în derîdere de către grecii înşişi pentru că eleniza exagerat 
fabricînd, de exemplu, versuri greceşti, dacă acest Albinus se 
scuză în precuvintarea operei sale istorice pentru greaca sa 
defectuoasă, invocînd veritabila sa origine romană, nu se pune 
cu îndreptăţire întrebarea dacă nu cumva vreo autoritate 
competentă i-a cerut să se dedice unor preocupări pe care nu le 
înţelegea? Sau ocupațiile traducătorului profesionist de comedii 
şi ale poeţilor care, pentru a-şi cîştiga piinea şi protecţia, 
celebrau eroii erau ele mai onorabile acum 2000 de ani decit 
sînt astăzi? Nu avea oare Cato dreptate atunci cînd i-a reproşat 
lui Nobilior faptul de a fi luat pe lîngă el, pentru a-i glorifica 
viitoarele fapte măreţe, pe Ennius, care-i preamărea, de altfel, 
în versurile sale pe potentaţii romani, fără a lua în considerare 
persoana în sine, şi care l-a acoperit cu laude pe Cato însuşi? 
Sau nu a avut oare motive să-i considere pe grecii pe care-i 


cunoscuse la Roma şi la Atena o gloată mizerabilă incorigibilă? 
Această opoziţie faţă de civilizaţia şi elenismul timpului era într- 
adevăr justificabilă; dar Cato nu poate fi acuzat nicidecum de 
opoziţie faţă de civilizaţie şi faţă de elenismul în sine. 
Dimpotrivă, este marele merit al partidului naţional de a fi 
înţeles limpede necesitatea creării unei literaturi latine, punînd 
în joc stimulenţii elenismului; dar, în concepţia lor, literatura 
latină nu urma să fie o simplă copie a celei greceşti, impusă 
sentimentelor naționale romane, ci dezvoltată în urma 
fecundării din partea civilizaţiei greceşti, în spiritul naţionalităţii 
italice. Printr-un instinct genial, care atestă mai puţin 
clarviziunea indivizilor decît avintul general al epocii, acest 
partid a intuit că, pentru Roma privată cu desăvirşire de 
precedente poetice originale, numai istoria putea să furnizeze 
materia pentru dezvoltarea unei vieţi intelectuale originale. 
Roma era, nu şi Grecia, un stat, iar pe acest sentiment grandios 
se bazează atit încercarea temerară, întreprinsă de Naevius, de 
a forma prin intermediul istoriei o epopee şi o dramă romană, cit 
şi crearea poeziei latine de către Cato. Intr-adevăr, încercarea 
de a-i înlocui pe zeii şi eroii mitologici cu regii şi consulii Romei 
aminteşte de cea a giganţilor de a asalta Cerul cu ajutorul 
munţilor aşezaţi unul peste celălalt; fără o lume a zeilor nu 
există o epopee şi o dramă antică, iar poezia nu cunoaşte 
surogate. Mai moderat şi mai înţelegător, Cato a abandonat 
poezia propriu-zisă ca pe ceva pierdut pentru totdeauna în 
favoarea partidului de opoziţie, cu toate că, prin încercarea sa 
de a crea o poezie didactică în metru naţional după modelul 
primelor compoziţii romane, poemul lui Appius asupra moralei şi 
poemul asupra agriculturii merită toate consideraţiile, dacă nu 
sub aspectul succesului, cel puţin din perspectiva intenţiei care 
le generase. Proza i-a oferit un teren mai favorabil, iar el se va 
angaja cu toată complexitatea şi energia sa întru crearea unei 
literaturi în proză naţională. Acest efort este cu atit mai specific 
şi, de aceea, cu atit mai respectabil cu cît la început el considera 
drept public anturajul său familial, fiind, prin aceasta, destul de 
izolat de epoca sa. Astfel s-a născut Origines, discursurile sale 
politice, tratatele din diferitele ramuri ale ştiinţei. Ele sînt scrise, 
într-adevăr, într-un spirit naţional şi rămîn în cadrul subiectelor 
naţionale; dar ele sînt departe de a fi antielene - mai degrabă 
datorîndu-se unei influenţe greceşti, deşi de cu totul altă natură 


decit scrierile partidului de opoziţie. Ideea şi chiar titlul operei 
sale principale sînt împrumutate de la greceştile „Istorii de 
întemeiere” (xrioeiq). Acelaşi lucru se poate afirma şi în 
legătură cu operele sale oratorice; el l-a luat în deridere pe 
Isocrate, dar a încercat să înveţe de la Thukydides şi 
Demosthenes. Enciclopedia sa este, de fapt, rezumatul 
cunoştinţelor sale din literatura greacă. Dintre toate înfăptuirile 
acestui bărbat patriot şi de bună-credinţă, nici una nu a fost mai 
fecundă prin consecinţele ei şi mai utilă pentru patria sa decit 
activitatea literară, probabil puţin apreciată de el însuşi. El şi-a 
găsit numeroşi şi demni succesori în literatura oratorică şi 
ştiinţifică, iar dacă tratatul său istoric, comparabil în structura sa 
originală cu logografia greacă, nu a produs un Herodot şi un 
Thukydides, a contribuit totuşi la stabilirea principiului potrivit 
căruia ocupațiile literare, ştiinţele practice şi istoria nu sînt 
numai admisibile, dar şi onorabile pentru un roman. 

În sfîrşit, să mai aruncăm o privire asupra stadiului 
arhitecturii şi artelor plastice. În ceea ce priveşte primul 
domeniu, trăsăturile luxului se manifestă nu atit la edificiile 
publice, cît mai ales la cele private. Abia spre sfîrşitul acestei 
perioade, mai ales după cenzura lui Cato (570, 184), romanii 
încep să ia în considerare, pe lingă necesităţile publice, şi 
confortul public de a îmbrăca în piatră bazinele (/acus) 
alimentate de către apeducte (570, 184), ideea de a clădi 
portice (570 şi 580, 179 şi 174) şi mai ales de a împăminteni la 
Roma sălile attice de judecată şi de afaceri, aşa-numitele 
bazilici. Primul dintre aceste edificii, care corespund aproximativ 
cu bazarele noastre de astăzi, bazilica Porcia sau cea a 
argintarilor, a fost ridicat de către Cato în anul 570 (184), lîngă 
clădirea senatului; lui i s-au adăugat în curînd altele, pînă cînd 
laturile longitudinale ale forului au fost înlocuite de aceste 
strălucitoare hale susţinute de coloane. Însă viaţa cotidiană a 
fost influenţată mult mai profund de modificarea structurii casei 
de locuit, care trebuie să fie situată cel tîrziu în această epocă; 
în curînd s-a făcut diferenţa între sala de locuit (atrium), curte 
(cavum aedium), grădină şi colonada ei (per;sty/ium), camera 
pentru păstrarea documentelor (tablinum), capela, bucătăria, 
camerele de dormit; iar în privinţa aranjamentelor interioare, 
coloana a început să fie folosită atît în curte, cît şi în încăperile 
de locuit, atît pentru susţinerea acoperişului deschis, cît şi a 


porticelor grădinii - pentru aceasta au fost copiate sau cel puţin 
folosite ca sursă de inspiraţie modelele greceşti. Cu toate 
acestea, materialul de construcţie a rămas simplu: „strămoşii 
noştri”, spune Varro, „locuiau în case de cărămidă şi durau 
numai un modest fundament de pietre fasonate pentru a 
preveni umiditatea”. Cu greu găsim alte urme ale artei plastice, 
în afara figurilor de ceară care îi reprezentau în relief pe 
strămoşi. Mai frecvent este vorba de pictură şi pictori; Manius 
Valerius a îngăduit să fie pictată pe o latură a clădirii senatului 
victoria pe care o obținuse în anul 491 (263) în faţa Messanei 
(p. 355) asupra cartaginezilor şi asupra lui Hieron; acestea au 
fost primele fresce istorice la Roma, fiind urmate de multe altele 
asemănătoare; ele au deţinut acelaşi rol în domeniul artei 
plastice pe care îl vor deţine, ulterior, epopeea naţională şi 
teatrul naţional în domeniul poeziei. Dintre pictori, sînt amintiţi 
un anumit Theodotos, care, după cum îl ironizează Naevius: 


Şeziînd bine învelit în camera sacră 
Picta Larii poznaşi cu coadă de bou; 


Marcus Pacuvius din Brundisium, care picta în templul lui 
Hercule din forum boarium, acelaşi care, la o vîrstă înaintată, și- 
a făcut un renume ca traducător de tragedii greceşti; Marcus 
Plautius Lyco din Asia Mică, ale cărui picturi măreţe din templul 
lunonei din Ardea i-au adus dreptul de cetăţenie al acestei 
comunităţi. Dar prin acestea se manifestă cu pregnanţă şi mai 
mare nu numai faptul că, la Roma, exercitarea artei era în 
general desconsiderată, fiind mai degrabă meşteşug decit artă, 
dar şi că ea revenea, probabil într-o măsură mai mare decit 
poezia, grecilor şi semi-grecilor. Dimpotrivă, în cercurile 
aristocratice apar primele semne ale interesului diletanţilor şi 
colecționarilor atît de răspîndiţi mai tîrziu. Romanii admirau deja 
grandoarea templelor din Corint şi din Atena şi se uitau cu 
dispreţ la învechitele figuri de lut ars de pe frontoanele 
templelor romane; chiar şi un bărbat precum Lucius Plautus, 
împărtăşind mai degrabă convingerile lui Cato decit pe cele ale 
lui Scipio, îl privea şi îl judeca cu ochii expertului pe „Zeus” al lui 
Fidias. Obiceiul de a jefui cetăţile greceşti cucerite de tezaurele 
lor artistice a fost introdus la o scară mai largă pentru prima 
oară de Marcus Marcellus, în urma cuceririi Siracusei (542, 212); 


şi cu toate că această practică a fost dezavuată de bărbaţii de 
şcoală veche - de exemplu, bătrînul şi gravul Quintus Maximus a 
dat, după cucerirea Tarentumului (549, 209), ordin ca statuile 
templelor să nu fie atinse, tarentinii avînd dreptul să-şi păstreze 
zeii indignaţi -, asemenea devastări ale templelor deveniră 
totuşi din ce în ce mai frecvente. Indeosebi prin concursul lui 
Titus Flamininus (560, 194) şi Marcus Fulvius Nobilior (567, 
187), doi dintre corifeii elenismului, ca şi al lui Lucius Paullus 
(587, 167) clădirile publice ale Romei se umplură de 
capodoperele daltei greceşti. Şi în cazul acesta, romanii au intuit 
vag că interesul artistic, precum şi cel poetic ar constitui o 
componentă esenţială a civilizaţiei elene, altfel spus, a 
civilizaţiei moderne; dar, în timp ce însuşirea poeziei greceşti a 
fost imposibilă fără o oarecare activitate poetică, în cazul acesta 
părea a fi suficientă simpla contemplare şi achiziţionare. Acesta 
este motivul pentru care s-a format o literatură naţională a 
Romei, ce-i drept pe căi artificiale, dar nu s-a întreprins nici 
măcar o tentativă pentru dezvoltarea unei arte proprii. 


Cartea a patra 
Revoluţia 


'Aber sie treiben's toll; 

Ich furcht', es breche.’ 

Nicht jeden Wochenschluss 

Macht Gott die Zeche. 
Goethe 


Capitolul | 
Ținuturile supuse pînă în timpul Gracchilor 


Nimicirea regatului macedonean nu numai că stabilise 
supremaţia Romei, ca un fapt împlinit, de la Coloanele lui 
Hercule pînă la gurile Nilului şi cele ale fluviului Orontes, ci 
apăsa totodată ca un blestem al destinului asupra naţiunilor şi 
părea să nu le îngăduie altă alegere decit pieirea într-o 
rezistenţă fără ieşire sau într-o resemnare fără speranţă. Dacă 
istoria n-ar avea dreptul de a-i cere cititorului serios să o 
urmeze, în zilele frumoase şi în cele urite, prin ţinuturile 
primăvăratice şi prin cele hibernale, istoriograful ar fi tentat să 
se sustragă sarcinii deprimante de a urmări căile variate şi 
totuşi monotone ale luptei dintre forţă şi slăbiciune, atît în 
ţinuturile spaniole, anexate Imperiului Roman, cît şi în ţinuturile 
africane, elene şi asiatice, stăpiînite doar prin sistemul clientelar. 
Oricît de puţin semnificative ar părea aceste lupte privite izolat, 
luate împreună capătă totuşi o profundă semnificaţie istorică; 
îndeosebi evenimentele italice din aceste timpuri devin 
inteligibile abia în lumina reacției provinciilor faţă de patria- 
mamă. 

În afara teritoriilor care geografic pot fi considerate ca 
aparţinînd Italiei, unde, spre ruşinea Romei, ligurii, sarzii şi 
corsicanii furnizau neîntrerupt material pentru „triumfuri de sat” 
şi în care indigenii încă n-au fost supuşi cu desăvirşire, Roma îşi 
exercita la începutul acestei epoci suveranitatea formală numai 
asupra celor două provincii spaniole, care cuprindeau cele două 
părţi mai mari, orientală şi meridională, ale Peninsulei Iberice. 
Mai sus (l, p. 469) am încercat să înfăţişăm detaliat situaţia 
peninsulei; iberici şi celți, fenicieni, eleni şi romani se întîlniseră 
aici într-un amestec aparte; simultan şi în formele cele mai 
pestriţe coexistau cele mai diverse specii şi stadii de civilizaţie: 
vechea cultură iberică alături de barbaria desăvirşită, civilizaţia 
rafinată a oraşelor comerciale feniciene şi greceşti alături de 
aceea latină aflată în plină creştere, mai ales datorită 
numeroşilor italici folosiţi în minele de argint şi puternicelor 
garnizoane permanente. In această privinţă sînt demne de 
remarcat localitatea romană Italica (lîngă Sevilla) şi colonia 


latină Carteia (lîngă golful Gibraltar), aceasta din urmă fiind, 
după Agrigentum (|, pp. 428-429), prima comunitate de dincolo 
de mare de limbă latină şi cu o constituţie italică. Italica a fost 
fondată de către Scipio cel Bătrîn înainte de plecarea sa din 
Spania (548, 206), pentru veteranii săi stabiliţi în peninsulă, dar 
probabil nu ca o colonie de cetăţeni, ci ca un tîrg. Întemeierea 
coloniei Carteia a avut loc în anul 583 (171) şi a fost 
determinată de mulţimea de copii de tabără născuţi din 
legăturile soldaţilor romani cu sclavele spaniole ; copii, care 
erau de drept sclavi - în fapt liberi -, au fost declaraţi acum 
liberi pe cale oficială şi au constituit împreună cu vechii locuitori 
ai Carteii noua colonie latină. Timp de aproape 30 de ani după 
reorganizarea provinciei de pe Ebru de câtre Tiberius 
Sempronius Gracchus (575-576, 179-178) (|, p. 472), ţinuturile 
spaniole s-au bucurat în general de binefacerile păcii, deşi, de 
cîteva, ori se menţionează expediţii militare îndreptate 
împotriva celtiberilor şi lusitanilor. Evenimente mai grave 
surveniră însă în anul 600 (154). Sub conducerea unei căpetenii 
numite Punicus, lusitanii invadară teritoriul roman, înfrinseră pe 
cei doi guvernatori uniţi împotriva lor şi le omorîră un mare 
număr de soldaţi. Vetonii, aşezaţi între Tajo şi cursul superior al 
fluviului Duero, profitară de ocazie pentru a face cauză comună 
cu lusitanii; întăriţi astfel, aceştia au putut ajunge cu expedițiile 
pînă la Marea Mediterană şi au putut să jefuiască chiar şi 
teritoriul bastulofenicienilor din apropierea capitalei romane, 
Noua Cartagina (Cartagena). La Roma, situaţia a fost 
considerată destul de serioasă, încît s-a hotărît trimiterea unui 
consul în Spania, ceea ce nu se mai întîmplase din anul 559 
(195), iar pentru a accelera expedierea ajutorului, noii consuli 
au intrat în magistratură cu două luni şi jumătate înainte de 
termenul legal - cauză pentru care începutul magistraturii 
consulilor a fost devansat de la 15 martie la 1 ianuarie, 
stabilindu-se astfel acel început de an de care noi ne folosim şi 
astăzi. Dar înainte de sosirea armatei consulului Quintus Fulvius 
Nobilior, pe malul drept al fluviului Tajo avu loc o ciocnire 
teribilă între pretorul Lucius Mummius, guvernatorul din 
Hispania Ulterior, şi lusitanii conduşi de Kaesarus, succesorul lui 
Punicus după moartea acestuia (601, 153). Norocul le-a suris la 
început romanilor; armata lusitanilor fu dispersată, iar tabăra lor 
ocupată. Insă fie din pricina oboselii provocate de marş, fie că s- 


au dezorganizat în cursul urmăririi, romanii au fost bătuţi decisiv 
de adversarii lor deja învinşi, pierzind, pe lingă tabăra inamică, 
pe cea proprie, dar şi 9.000 de soldaţi. Flăcările războiului 
izbucniră acum din toate părţile. Lusitanii de pe malul stîng al 
fluviului Tajo se aruncară, sub conducerea lui Kaukaenus, 
asupra celților, supuşi ai Romei (în Alentejo), şi cuceriră oraşul 
lor Conistorgis. Lusitanii trimiseră celtiberilor însemnele militare 
capturate de la Mummius, atit ca mărturie a victoriei lor, cît şi ca 
un avertisment; şi aceste populaţii se aflau în plină frămîntare. 
Două mici triburi celtibere vecine cu puternicii arevaci (în jurul 
izvoarelor fluviilor Duero şi Tajo), bellii şi tittii, hotăriseră să se 
stabilească împreună într-unul dintre oraşele lor, Segeda. În 
timp ce-şi ridicau zidurile, romanii le cerură să renunţe, întrucît 
prin stipulaţiile lui Sempronius comunităţilor supuse le era 
interzisă orice fondare de oraşe neautorizată, şi, concomitent, le 
pretinseră contribuţia în bani şi în soldaţi, datorată prin tratate, 
dar care nu mai fusese cerută de multă vreme. Spaniolii au 
refuzat să se supună acestor două ordine, avînd în vedere că nu 
era vorba de fondarea unui oraş, ci de extinderea lui, iar 
contribuţiile nu fuseseră doar suspendate, ci chiar suprimate de 
către romani. In consecinţă, Nobilior apăru în Hispania Citerior 
cu o armată numărînd aproape 30.000 de soldaţi, printre care şi 
cavaleri numizi, şi zece elefanţi. Zidurile oraşului nou încă nu 
fuseseră terminate şi cei mai mulţi dintre segedani se supuseră, 
însă cei mai hotăriţi dintre ei se refugiară cu femei şi copii la 
puternicii arevaci şi îi îndemnară să lupte împreună împotriva 
romanilor. Arevacii, îmbărbătaţi de victoria lusitanilor asupra lui 
Mummius, consimţiră şi-l aleseră pe Carus, unul dintre refugiații 
din Segeda, ca general. A treia zi după ce a fost ales, viteazul 
comandant era mort, dar armata romană fusese înfrîntă şi 
aproximativ 6.000 de cetăţeni romani ucişi; ziua de 23 august, 
sărbătoarea Vulcanaliilor, a rămas de atunci de tristă amintire în 
memoria romanilor. Pierderea generalului i-a determinat însă pe 
arevaci să se retragă în oraşul lor cel mai bine fortificat, 
Numantia (Garray, la o leghel înspre nord de Soria pe Duero), 
unde Nobilior îi urmări. Sub zidurile oraşului s-a dat o a doua 
bătălie, în cursul căreia romanii îi împinseră pe spanioli în oraş 
cu ajutorul elefanților, dar, în dezordinea provocată de rănirea 
unuia dintre elefanţi, fură înfrînţi din nou de inamicii care se 
năpustiră dinspre oraş. Această nenorocire, precum şi altele, ca, 


de exemplu, nimicirea unui corp de cavalerie trimis după noi 
contingente, conferiră situaţiei romanilor în această provincie un 
aspect atît de nefavorabil, încît cetatea Okilis, unde se aflau 
tezaurul şi proviziile romanilor, trecu de partea inamicilor, iar 
arevacii se crezură în stare să dicteze romanilor pacea - fireşte, 
fără succes. Aceste dezavantaje au fost contrabalansate într-o 
oarecare măsură de succesele pe care Mummius le obţinu în 
provincia sudică. Deşi armata sa fusese slăbită în urma 
dezastrului suferit, el reuşi totuşi, cu aceeaşi armată, să 
pricinuiască lusitanilor, care, imprudenţi, se risipiseră pe malul 
drept al fluviului Tajo, o înfrîngere şi, trecînd pe malul stîng, 
unde aceştia invadaseră întregul teritoriu roman - ba făcuseră şi 
incursiuni în Africa -, să elibereze provincia sudică de inamici. În 
cea nordică, senatul nu a trimis numai întăriri considerabile, ci şi 
un alt general în locul incapabilului Nobilior, pe consulul Marcus 
Claudius Marcellus, care se evidenţiase în Spania încă din anul 
586 (168) ca pretor şi îşi dovedise pînă atunci talentul militar în 
cursul a două consulate. Conducerea sa abilă şi, chiar în mai 
mare măsură, clemenţa sa schimbară repede starea de lucruri; 
Okilis i s-a predat imediat şi, mai mult, arevacii, cu speranţa 
dată de Marcellus că pacea le va fi acordată în schimbul unei 
contribuţii modeste, încheiară armistițiul şi trimiseră soli la 
Roma. Marcellus se putea îndrepta împotriva provinciei sudice, 
unde vetonii şi lusitanii se supuseseră, ce-i drept, pretorului 
Marcus Atilius, atita timp cît staţionase pe teritoriul lor, dar se 
revoltaseră din nou imediat după plecarea sa şi îi persecutau pe 
aliaţii Romei. Sosirea consulului restabili ordinea şi, în timp ce 
acesta îşi petrecea iarna la Corduba, armele tăcură pe întreg 
cuprinsul peninsulei. Între timp, se desfăşurau la Roma 
tratativele cu arevacii. Un fapt semnificativ pentru relaţiile din 
Spania este acela că solii partidei romane din rîndul arevacilor 
au provocat respingerea propunerilor de pace, susţinind că, 
dacă romanii nu doresc să-i sacrifice pe spaniolii care le 
împărtăşesc interesele, singura alternativă este să trimită în 
peninsulă anual un consul cu o armată corespunzătoare sau să 
facă o demonstraţie de forţă capabilă să impresioneze. Drept 
urmare, solii arevacilor au fost trimişi înapoi fără un răspuns 
definitiv, iar senatul hotărî continuarea energică a războiului. 
Astfel, Marcellus se văzu obligat să reînceapă războiul împotriva 
arevacilor în primăvara anului următor (603, 151), dar fie (cum 


se pretinde) pentru că n-a vrut să lase laurii victoriei decisive în 
mîinile succesorului său care trebuia să sosească curînd, fie 
(ceea ce este mult mai probabil) pentru că a crezut, precum 
Gracchus, că o tratare umană a spaniolilor ar fi prima condiţie 
pentru o pace durabilă, generalul roman, în urma unei întruniri 
secrete cu cei mai influenţi bărbaţi ai arevacilor, încheie sub 
zidurile Numantiei un tratat prin care arevacii capitulară fără 
condiţii în faţa romanilor şi au fost repuşi în drepturile lor, 
garantate pînă atunci sub angajamentul de a plăti contribuţia şi 
de a trimite ostatici. Atunci cînd noul comandant suprem, 
consulul Lucius Lucullus, sosi în cartierul general, găsi războiul 
pe care venise să-l poarte deja încheiat printr-un tratat de pace 
oficial, iar speranţele sale de a se întoarce în patrie încărcat de 
glorie şi mai ales de bani păreau spulberate. El găsi însă 
mijloacele de remediere. Lucullus atacă pe cont propriu vecinii 
vestici ai  arevacilor, vacceii, o naţiune celtiberă încă 
independentă, care trăia în cea mai bună înţelegere cu romanii. 
Cînd spaniolii au întrebat care le este vina, li s-a răspuns prin 
atacul asupra oraşului Cauca (Coca, la opt leghe spre vest de 
Segovia). Cînd oraşul înfricoşat considera că şi-a răscumpărat 
pacea prin grelele sacrificii băneşti impuse, trupele romane 
pătrunseră în el şi, sub pretexte neînsemnate, masacrară sau 
luară populaţia în sclavie. După această „eroică” faptă, care, 
după cum se spune, ar fi costat viaţa a 20.000 de oameni lipsiţi 
de apărare, marşul continuă. Pe toată întinderea ținutului, satele 
şi localităţile erau pustii sau - precum puternica Intercata şi 
Pallantia (Palencia), capitala vacceilor - închideau porţile în faţa 
armatei romane. Aviditatea se prinse în propriile ei iţe; nici o 
comunitate nu era dispusă să încheie o înţelegere cu perfidul 
comandant, iar fuga generală a locuitorilor contribui la 
împuţinarea prăzii şi, mai mult, făcu aproape imposibilă 
staționarea pe o perioadă mai lungă în aceste ţinuturi 
inospitaliere. În faţa  Intercatei, Scipio Aemilianus, fiul 
învingătorului de la Pydna şi nepotul adoptiv al învingătorului de 
la Zama, reuşi, dîndu-şi cuvîntul de onoare, întrucît cel al 
generalului nu mai avea nici o valoare, să-i convingă pe locuitori 
să încheie un tratat în virtutea căruia armata romană urma să 
se retragă în schimbul unui tribut în vite şi veşminte. Însă 
asediul Pallantiei a trebuit să fie ridicat din cauza lipsei de 
alimente, iar în cursul retragerii armata romană a fost urmărită 


de vaccei pînă la Duero. Lucullus se deplasă apoi spre provincia 
de sud, unde pretorul Servius Sulpicius Galba se lăsase înfrînt în 
acelaşi an de către lusitani. Cei doi îşi stabiliră tabăra de iarnă 
aproape unul de altul - Lucullus în ţinutul turdetan, iar Galba 
lîngă Conistorgis - şi îi atacară împreună pe lusitani în anul 
următor (604, 150). Lucullus obţinu cîteva succese asupra lor în 
apropiere de strimtoarea de la Gades. Galba avu rezultate mai 
bune, încheind cu trei triburi de pe malul drept al fluviului Tajo 
un tratat prin care le promitea că le va strămuta în locuri mai 
fertile; urmarea a fost că barbarii, veniţi în număr de aproape 
7.000 pentru a primi ogoarele făgăduite, au fost împărţiţi în trei 
divizii, dezarmaţi şi, în parte, duşi în sclavie, în parte, măcelăriți. 
Rareori s-a mai văzut vreun război purtat cu atita perfidie, 
ferocitate şi aviditate ca acela purtat de aceşti doi generali care, 
graţie tezaurelor dobiîndite de ei pe căi ilegale, reuşiseră totuşi 
să scape unul de condamnare, iar celălalt chiar şi de acuzaţie. 
Bătrînul Cato, în al 85-lea an al vieţii sale, a încercat, cu cîteva 
luni înaintea morţii, să-l oblige pe Galba să dea socoteală în faţa 
cetăţenilor, dar plinsetele copiilor generalului şi aurul adus în 
patrie dovediră poporului roman nevinovăția acestuia. 

Nu atît succesele obţinute în mod degradant în Spania de 
către Lucullus şi Galba, cît izbucnirea celui de-al patrulea război 
macedonean şi a celui de-al treilea război punic (605, 149) îi 
determinară pe romani să lase pentru un timp problemele 
spaniole tot în mîinile guvernatorilor ordinari. Astfel, lusitanii, 
mai mult îndirjiţi decît umiliţi de perfidia lui Galba, pustiiră 
necontenit bogatul ţinut turdetan. Împotriva lor se îndreptă 
guvernatorul roman Gaius Vetilius (607/608?; 147/146) şi, pe 
lîngă faptul că i-a învins, le-a împins pe o colină întreaga 
armată, care părea astfel iremediabil pierdută. Capitularea era 
ca şi încheiată cînd Viriathus, bărbat de origine umilă, dar care 
în tinereţea sa îşi apărase curajos turma de animalele sălbatice 
şi de hoţi şi care devenise acum, în conflictele acestea mult mai 
serioase, un temut şef de gherilă, fiind unul dintre puţinii 
spanioli care scăpaseră printr-o întîmplare de atacul perfid al lui 
Galba, îi avertiză pe concetăţenii săi să nu se încreadă în 
cuvîntul romanilor şi le promise salvarea dacă îl vor urma. 
Vorbele sale şi exemplul personal îşi făcură efectul; armata îi 
încredinţă comanda supremă. Viriathus porunci grosului armatei 
să se deplaseze în detaşamente răzleţite şi pe căi diferite spre 


locul de adunare hotărit, iar el formă cu oamenii cei mai demni 
de încredere şi cu caii cei mai buni un corp de 1.000 de călăreţi, 
cu care acoperi retragerea alor săi. In faţa acestui corp, romanii, 
lipsiţi de cavalerie uşoară, nu îndrăzniră să se risipească în 
urmărirea inamicului. După ce Viriathus imobiliză cu ceata sa, 
vreme de două zile, întreaga armată romană, dispăru şi el pe 
neaşteptate în timpul nopţii şi se grăbi spre locul de adunare 
comun. Urmărindu-l, generalul roman căzu într-o ambuscadă 
bine pregătită, în care-şi pierdu jumătate din armată, el însuşi 
fiind capturat şi ucis; restul trupelor reuşi cu greu să se 
refugieze în colonia Carteia din apropierea strîimtorii. 5.000 de 
soldaţi din rîndul milițiilor spaniole au fost trimişi de pe Ebru în 
cea mai mare grabă pentru a acorda sprijin întărirea romanilor 
înfrînţi, dar Viriathus nimici corpul încă în timpul marşului şi 
stăpînea acum întregul teritoriu carpetanian cu atita tărie, încît 
romanii nici nu  îndrăzniră să-l stinjenească. Viriathus, 
recunoscut acum ca stăpinul şi regele tuturor lusitanilor, a ştiut 
să îmbine întreaga demnitate a poziţiei sale princiare cu 
atitudinea cumpătată a păstorului. Nici un însemn nu-l deosebea 
de soldatul de rînd; el a părăsit luxoasa masă de nuntă pe care 
i-o pregătise socrul său, prinţul Astolpa din Spania romană, fără 
să se fi atins de vesela de aur şi de mîncărurile alese, şi-a urcat 
soţia pe cal şi s-a întors cu ea înapoi în munţi. Niciodată nu a 
luat din pradă o parte mai mare decit aceea care le revenea şi 
camarazilor săi. Soldatul îşi recunoştea generalul numai după 
statura impunătoare şi forţa lui spirituală, dar mai ales prin 
aceea că îi întrecea pe toţi în cumpătare şi în suportarea 
greutăților; nu dormea niciodată altfel decit în armură completă 
şi lupta în bătălie în fruntea tuturor. Părea că în această epocă 
atit de prozaică s-ar fi reîntors unul dintre eroii lui Homer; 
numele lui Viriathus răsuna în toate colţurile Spaniei şi viteaza 
naţiune crezu că, în sfîrşit, s-a găsit omul menit să sfarme 
lanţurile dominaţiei străine. Anii următori ai conducerii sale au 
fost marcați de succese nemaipomenite în nordul şi în sudul 
Spaniei. El a fost destul de abil ca să-l atragă pe pretorul Gaius 
Plautius (608/609, 146/145), după ce-i nimicise avangarda, pe 
malul drept al fluviului Tajo şi să-i pricinuiască o înfrîngere atit 
de usturătoare, încît generalul roman s-a deplasat în mijlocul 
verii spre taberele de iarnă. Aceasta l-a adus mai tîrziu în faţa 
poporului, fiind acuzat de dezonorarea republicii romane şi 


constrins să ia calea exilului. Armata guvernatorului din 
Hispania Citerior, Claudius Unimanus, a fost de asemenea 
nimicită, cea a lui Gaius Negidius înfrîntă, iar toate ţinuturile de 
cîmpie au fost jefuite. În munţii Spaniei se ridicară trofee ale 
victoriei, împodobite cu însemnele guvernatorilor romani şi 
armele legiunilor; la Roma, victoriile regelui barbar produseră 
consternaţie şi ruşine. Ce-i drept, conducerea războiului spaniol 
a fost preluată acum de către un ofiţer mai destoinic, consulul 
Quintus Fabius Maximus Aemilianus (609, 145), al doilea fiu al 
învingătorului de la Pydna. Însă romanii nu îndrăzniră să trimită 
veteranii cetăţii, care tocmai se întorseseră din Macedonia şi 
Africa, în detestatul război spaniol; cele două legiuni pe care le 
aduse cu sine Maximus erau de curînd recrutate şi cu nimic mai 
demne de încredere decît armata din Spania, complet 
demoralizată. După ce primele încăierări fuseseră din nou 
favorabile lusitanilor, prudentul general îşi ţinu trupele pe tot 
restul anului în tabăra de la Urso (Osuna, la sud-est de Sevilla), 
fără a accepta bătălia în cîmp deschis propusă de către inamic, 
şi reluă campania abia în anul următor (610, 144), după ce 
trupele sale se întăriseră în lupte de hărţuială. Acum, el putu să- 
şi menţină supremaţia şi să se întoarcă, în urma unor izbînzi 
norocoase, în tabăra de iarnă de la Corduba. Cînd însă comanda 
a fost preluată de laşul şi nepriceputul pretor Quinctius, romanii 
suferiră din nou înfrîngere după înfrîngere, iar generalul lor se 
închise iarăşi, în plină vară, la Corduba, în timp ce hoardele lui 
Viriathus invadară provincia sudică (611, 143). Succesorul său, 
Quintus Fabius Maximus Servilianus, fratele adoptiv al lui 
Maximus Aemilianus, trimis în peninsulă cu două legiuni noi şi 
zece elefanţi, încercă să pătrundă în ţinutul lusitanilor, dar, în 
urma unor bătălii nedecise şi a unui atac asupra taberei romane 
respins cu mare greutate, se văzu nevoit să se întoarcă pe 
teritoriul roman. Viriathus îl urmă în provincie, însă, întrucît 
trupele sale se risipiseră pe neaşteptate, conform obiceiului 
armatelor insurecţionale din Spania, trebui să se întoarcă şi el în 
Lusitania (612, 142). În anul următor (613, 141), Servilianus 
reluă ofensiva, străbătu ţinuturile de pe Baetis şi Anas şi, 
pătrunzînd în Lusitania, ocupă o mulţime de localităţi. Un număr 
mare de insurgenți căzură în mîinile lui; căpeteniile, aproximativ 
500, au fost executate ; celor din teritoriul roman care trecuseră 
de partea inamicului li se tăiară miinile, iar cea mai mare parte a 


celorlalţi a fost vîndută în sclavie. Dar şi în cazul acesta, războiul 
spaniol îşi dovedi caracterul capricios. După toate aceste 
succese, armata romană a fost atacată de Viriathus în timpul 
asediului Erisanei, pusă pe fugă şi împinsă pe o stîncă, unde era 
cu totul la discreţia inamicilor. Viriathus se mulţumi însă, 
precum odinioară generalul samnit în trecătoarea de la 
Caudium, să încheie cu Servilianus o pace prin care comunitatea 
lusitană a fost recunoscută ca suverană, iar Viriathus ca rege al 
acesteia. Puterea romanilor nu crescuse în proporţia în care 
scăzuse sentimentul onoarei; romanii din capitală se bucurară 
că au scăpat de acest război stînjenitor, iar senatul şi poporul 
ratificară tratatul. Dar Quintus Servilius Caepio, fratele şi 
succesorul lui Servilianus, nu se mulţumi cu această îngăduinţă, 
iar senatul a fost destul de slab la început pentru a autoriza 
maşinaţiile secrete ale consulului împotriva lui Viriathus şi, în 
curînd, pentru a-i trece cu vederea încălcarea făţişă a cuvîntului 
de onoare. În felul acesta, Caepio pătrunse în Lusitania şi 
străbătu ţara pînă la ţinutul vetonilor şi galecilor; Viriathus 
refuză să lupte împotriva unor forţe superioare şi scăpă de 
adversar prin manevre abile (614, 140). Cînd însă, în anul 
următor (615, 139), atacul a fost reluat nu numai de către 
Caepio, ci apăru în Lusitania şi armata condusă de Marcus 
Popillius, devenită disponibilă în provincia de nord, Viriathus 
ceru pacea în orice condiţii. A fost îndemnat să-i predea 
romanilor pe toţi oamenii din teritoriul roman trecuţi de partea 
lui, printre care şi pe propriul socru; se supuse, iar romanii îi 
executară sau le tăiară miinile. Dar nu a fost destul; romanii nu 
obişnuiau să anunţe dintr-odată tot ce hotăriseră în legătură cu 
destinul celor învinşi. Se succedară noi ordine, fiecare mai greu 
de suportat decit cele precedente, şi, pînă la urmă, li se ceru 
lusitanilor şi predarea armelor. Atunci Viriathus îşi reaminti de 
soarta compatrioţilor săi care fuseseră dezarmaţi de Galba şi 
puse din nou mina pe sabie; însă era prea tirziu. Ezitările sale 
semănaseră germenii trădării în cercurile cele mai apropiate lui; 
trei dintre oamenii lui de încredere, Audas, Ditalko şi Minucius 
din Urso, exasperaţi la gîndul unei noi victorii romane, obţinură 
din partea regelui permisiunea de a relua tratativele de pace cu 
Caepio şi o folosiră pentru a vinde viaţa conducătorului lor în 
schimbul amnistiei personale şi al altor recompense. Întorşi în 
tabără, îl asigurară pe Viriathus de succesul tratativelor, iar 


noaptea următoare îl înjunghiară pe regele adormit în cortul 
său. Lusitanii îl cinstiră pe erou printr-o serbare funerară 
nemaivăzută, la care 200 de perechi de viteji îşi disputară 
jocurile funerare. Il cinstiră şi mai mult neabandoniînd lupta : în 
locul eroului dispărut îl aleseră în calitate de general pe 
Tautamus. Planul imaginat de acesta pentru a le smulge 
romanilor Saguntumul era destul de abil, însă noul general nu 
avea nici moderaţia înţeleaptă şi nici talentul militar al 
predecesorului său. Expediția se termină cu un dezastru, iar la 
întoarcere armata a fost atacată în timpul traversării rîului 
Baetis şi silită să se predea fără condiţii. Aşadar, romanii 
îngenuncheară Lusitania mai mult prin trădare şi crimă, comise 
atit de străini, cît şi de indigeni, decit printr-un război onorabil. 
În timp ce provincia din sud era năpăstuită de Viriathus şi 
lusitani, în cea din nord, nu fără concursul acestora din urmă, 
izbucni un război tot atit de ameninţător în rîndul naţiunilor 
celtibere. Succesele strălucite ale lui Viriathus îi determinară şi 
pe arevaci, să se ridice în anul 610 (144), împotriva romanilor 
şi, din această cauză, consulul Quintus Caecilius Metellus, trimis 
în Spania pentru a-l înlocui pe Maximus Aemilianus, nu se 
îndreptă spre provincia sudică, ci împotriva celtiberilor. El 
dovedi, mai ales în timpul asedierii oraşului Contrebia, 
considerat inexpugnabil, aceeaşi destoinicie pe care o arătase 
cu ocazia înfrîngerii macedoneanului Pseudophilippos; după doi 
ani (611-612, 143-142), provincia nordică a fost din nou 
supusă. Numai două oraşe, Termantia şi Numantia, nu 
deschiseseră încă porţile romanilor; dar chiar şi aşa, capitularea 
era ca şi încheiată, iar spaniolii îndepliniseră deja majoritatea 
condiţiilor impuse. Cînd li se ceru însă predarea armelor, îi 
cuprinse, ca şi pe Viriathus, acelaşi orgoliu tipic spaniol, de a nu 
ceda sabia iscusit mînuită şi hotărîră continuarea războiului sub 
conducerea viteazului Megaravicus. Hotărîrea părea 
nebunească; armata consulară, a cărei comandă fusese preluată 
în anul 613 (141) de către consulul Quintus Pompeius, era de 
patru ori mai numeroasă decît toată populația Numantiei în 
stare să poarte armele. Dar generalul, întru totul necunoscător 
în arta războiului, suferi sub zidurile celor două oraşe o serie de 
înfrîngeri atît de usturătoare (613-614; 141-140), încît se hotărî 
pînă la urmă să obțină pe calea negocierilor pacea pe care nu 
putuse s-o impună prin forța armelor. Cu Termantia probabil că 


a fost încheiată o înţelegere definitivă; în ceea ce-i priveşte pe 
numantini, generalul le înapoiase prizonierii şi, cu promisiuni 
secrete legate de un tratament favorabil, îndemnă comunitatea 
să i se predea fără condiţii. Numantinii, obosiţi de război, 
acceptară şi, într-adevăr, generalul îşi limită cerinţele la 
minimum. Prizonierii, dezertorii şi ostaticii fuseseră predaţi, iar 
suma de bani stipulată fusese în cea mai mare parte plătită 
cînd, în anul 615 (139), sosi în tabără noul general, Marcus 
Popillius Laenas. Îndată ce Pompeius văzu comanda supremă în 
miîini străine, pentru a nu fi acuzat la Roma că a încheiat o pace 
umilitoare pentru concepţiile romane, el găsi mijlocul nu numai 
de a-şi călca, dar şi de a-şi dezavua cuvintul dat; iar cînd 
numantinii veniră să achite restul de bani, el negă, în prezenţa 
ofiţerilor lor şi a alor săi, încheierea vreunui tratat. Afacerea 
ajunse în faţa senatului pentru a fi decisă; cît timp se purtară 
discuţiile, războiul încetă lîngă Numantia, iar Laenas făcu o 
expediţie în Lusitania, unde grăbi catastrofa lui Viriathus, şi o 
incursiune în ţinutul lusonilor, învecinaţi cu numantinii. Cînd 
sosi, în sfîrşit, hotărîrea senatului era aceea de a se continua 
războiul; statul se făcea aşadar părtaş la necinstea lui 
Pompeius. Numantinii luară din nou armele cu un curaj 
nestrămutat şi o îndirjire sporită; Laenas luptă fără succes 
împotriva lor ; la fel şi succesorul său, Gaius Hostilius Mancinus 
(617, 137). Catastrofa a fost determinată însă nu atit de armata 
numantinilor, cît de lipsa de disciplină a generalilor romani şi, ca 
o consecinţă a acesteia, de indisciplina, nesupunerea şi chiar 
laşitatea crescînde ale soldaţilor. Simplul zvon, de altfel fals, că 
vacceii şi cantabrii s-ar apropia pentru a despresura Numantia a 
făcut ca armata romană să evacueze tabăra pe timpul nopţii, 
fără ordin, şi să se retragă în fortificațiile ridicate cu 16 ani în 
urmă de către Nobilior. Numantinii, înştiinţaţi de plecarea 
neaşteptată, urmăriră armata care fugea şi o înconjurară; 
romanilor nu le răminea decit să-şi croiască drum cu sabia sau 
să încheie pacea în condiţiile propuse de către numantini. Mai 
mult decît consulul, care era un om de onoare, dar slab de înger 
şi necunoscut, Tiberius Gracchus, care servea drept cvestor în 
armată, graţie consideraţiei de care se bucurase la celtiberi tatăl 
său, înțeleptul administrator al provinciei de pe Ebru, obţinu ca 
numantinii să se declare mulţumiţi cu o pace echitabilă, întărită 
prin jurămîntul tuturor ofiţerilor de stat-major. Senatul însă nu 


numai că-l revocă imediat pe general, ci, în urma unei lungi 
deliberări, propune adunării poporului să adopte faţă de acest 
tratat aceeaşi poziţie ca şi în cazul celui caudin; altfel spus, să-i 
refuze ratificarea şi să arunce întreaga responsabilitate pe 
umerii celor care-l încheiaseră. Din punct de vedere legal, ar fi 
fost în cauză toţi ofiţerii care juraseră pentru respectarea 
tratatului; Gracchus şi ceilalţi au fost salvaţi de relaţiile lor; doar 
Mancinus, care nu aparţinea celor mai înalte cercuri ale 
aristocrației, trebui să ispăşească atit vina proprie, cît şi a 
celorlalţi. Despuiat de insignele sale, fostul consul a fost condus 
înaintea  avanposturilor numantine şi, întrucît numantinii 
refuzară să-l ia în primire, pentru a nu părea că şi ei acceptă 
nulitatea tratatului, fostul comandant suprem stătu o zi 
întreagă, numai în cămaşă şi cu miinile legate la spate, în faţa 
porţilor Numantiei, spectacol jalnic atît pentru prieteni, cît şi 
pentru duşmani. Lecţia amară pare să fi fost însă fără nici un 
folos pentru succesorul lui Mancinus, Marcus Aemilius Lepidus, 
colegul său de consulat, şi, în timp ce la Roma discuţiile asupra 
tratatului lui Mancinus se prelungeau, el atacă poporul liber al 
vacceilor sub pretexte imaginare, întocmai cum făcuse şi 
Lucullus cu 16 ani înainte, şi începu să asedieze Pallantia 
împreună cu guvernatorul provinciei Hispania Citerior (618, 
136). Un decret al senatului îi ordonă să întrerupă războiul; cu 
toate acestea, invocînd motivul că împrejurările s-ar fi schimbat 
între timp, el continuă asediul. Se dovedi însă la fel de incapabil 
ca soldat pe cît fusese în calitate de cetăţean. După ce stătu în 
faţa acestui oraş mare şi bine fortificat pînă cînd rămase fără 
provizii într-o ţară aridă şi inamică, el trebui să înceapă 
retragerea cu preţul abandonării tuturor răniților şi bolnavilor; 
palantinii, care-l urmăriră, omorîră jumătate dintre soldaţii săi şi, 
dacă n-ar fi renunţat prea devreme la hăirţuire, ar fi exterminat 
probabil întreaga armată romană, care se afla în plină decădere. 
Din cauza aceasta, generalul de viţă nobilă a fost pedepsit, la 
întoarcerea în patrie, cu o amendă. Succesorii săi, Lucius Furius 
Philus (618, 136) şi Quintus Calpurnius Piso (619, 135), trebuiră 
să reînceapă războiul împotriva numantinilor; nefăcînd nimic, s- 
au putut întoarce la Roma fără înfrîngere. Guvernul roman 
înţelese, în sfîrşit, că lucrurile nu pot continua astfel şi hotărî să 
încredinţeze îngenuncherea micului oraş provincial spaniol, în 
mod excepţional, primului general al Romei, Scipio Aemilianus. 


Mijloacele financiare pentru purtarea războiului i-au fost 
acordate, fireşte, cu o inoportună parcimonie, iar permisiunea 
de a recruta soldaţi i-a fost de-a dreptul refuzată, probabil din 
cauza intrigilor de coterie şi a fricii de a displăcea poporului 
suveran. În schimb, îl însoţiră, ca voluntari, un mare număr de 
prieteni şi clienţi, printre care şi fratele său, Maximus 
Aemilianus, care se evidenţiase cu cîţiva ani înainte în lupta 
împotriva lui Viriathus. Bazat pe această trupă credincioasă, 
care forma garda personală a generalului, Scipio începu să 
refacă armata dezorganizată pînă-n temelii (620, 134). Mai întîi, 
el alungă din tabără toţi paraziţii - vreo 2.000 de curtezane, pe 
lîngă mulţimea de prezicători şi preoţi de toate felurile - şi, 
întrucît soldatul era incapabil să lupte, trebuia cel puţin să 
lucreze la fortificaţii şi să mărşăluiască. In cursul primei veri, 
generalul evită orice luptă cu numantinii, mulţumindu-se să 
distrugă sursele de aprovizionare din vecinătate şi să-i 
pedepsească pe vacceii care le vindeau grîu, silindu-i să 
recunoască suzeranitatea Romei. Abia către iarnă, Scipio îşi 
strînse armata în jurul Numantiei; în afară de contingentul 
numid compus din cavalerie, pedestraşi şi 12 elefanţi, aflat sub 
comanda prinţului lugurtha, şi de numeroasele contingente 
spaniole, el avea patru legiuni: în total, o armată de 60.000 de 
soldaţi, care împresură un oraş a cărui populaţie în stare să 
lupte se ridica la cel mult 8.000 de oameni. Cu toate acestea, 
asediaţii voiră de mai multe ori să dea bătălia; Scipio însă, 
înţelegînd că o dezorganizare care era opera mai multor ani nu 
poate fi remediată într-o clipă, refuză orice luptă, iar atunci cînd, 
în ciocnirile inevitabile datorate unor ieşiri ale asediaţilor, fuga 
laşă a legionarilor era cu greu înfrîntă de intervenţia personală a 
generalului, această tactică s-a dovedit pe deplin justificată. 
Niciodată un general nu şi-a tratat soldaţii cu mai mult dispreţ 
decit a făcut-o Scipio cu armata numantină; şi îşi demonstră 
disprețul nu numai prin discursuri amare, ci, înainte de toate, 
prin fapte. Pentru prima dată romanii purtară războiul cu sapa şi 
cazmaua, cu toate că depinsese de ei să-l decidă prin sabie. In 
jurul întregului zid al oraşului, cu o circumferință de mai bine de 
o jumătate de milă germană, romanii ridicară un val dublu, de 
două ori mai lung, fortificat cu ziduri, turnuri şi şanţuri, iar fluviul 
Duero, pe care asediaţii mai fuseseră aprovizionaţi la început de 
corăbieri şi înotători temerari, a fost în sfîrşit blocat. Astfel, 


oraşul, pe care romanii nu îndrăzneau să-l cucerească prin asalt, 
trebuia să fie constrins să se predea din cauza foametei, mai 
ales că cetăţenii nu avuseseră posibilitatea să se aprovizioneze 
în vara de dinainte. In curînd, numantinii duseră lipsă de toate. 
Unul dintre oamenii lor cei mai viteji, Retogenes, reuşi, 
împreună cu cîţiva însoțitori, să străpungă liniile inamice, iar 
ruga sa fierbinte de a nu-i da pierzaniei pe concetăţenii săi găsi 
un viu ecou cel puţin într-unul dintre oraşele arevacilor, la Lutia. 
Numai că, înainte ca locuitorii Lutiei să fi luat vreo hotărire, 
Scipio, înştiinţat de susţinătorii romanilor din oraş, apăru cu 
forţe copleşitoare în faţa zidurilor cetăţii şi ceru autorităţilor să-i 
extrădeze pe conducătorii mişcării, în număr de 400, floarea 
tineretului ţării, cărora, la ordinul generalului roman, le fură 
tăiate mîinile. Numantinii, cărora li se spulberaseră şi ultimele 
speranţe, trimiseră soli la Scipio pentru a negocia supunerea şi îi 
cerură viteazului să-i cruţe pe viteji; dar cînd solii întorși în oraş 
anunţară că Scipio cerea capitularea necondiționată, mulţimea 
exasperată îi sfişie, după care se scurse un nou răstimp în care 
foamea şi epidemiile îşi desăvîrşiră opera. În sfîrşit, la cartierul 
general roman sosi o a doua ambasadă pentru a oferi predarea 
oraşului fără condiţii. Cînd, în urma negocierilor, cetăţenii au 
fost îndemnați să apară ziua următoare în faţa porţilor, ei cerură 
un răgaz de citeva zile, pentru a permite acelora care se 
hotăriseră să nu supravieţuiască pierderii libertăţii să se 
săvirşească din viaţă. Răgazul le-a fost acordat şi nu puţini au 
fost aceia care l-au folosit. În sfîrşit, jalnicul rest sosi înaintea 
porţilor. Scipio alese 50 dintre cei mai distinşi pentru a-i integra 
în cortegiul său triumfal; ceilalţi au fost vînduţi în sclavie, oraşul 
a fost făcut una cu pămîntul şi teritoriul împărţit între oraşele 
vecine. Aceasta s-a întîmplat în toamna anului 621 (133), la 15 
luni după ce Scipio preluase comanda supremă. Căderea 
Numantiei puse capăt opoziţiei care se mai manifesta pe ici, pe 
colo împotriva Romei; demonstrațiile militare şi amenzile 
pecuniare au fost suficiente pentru a impune recunoaşterea 
supremaţiei romane în întreaga Hispania Citerior. 

In Hispania Ulterior, dominaţia romană a fost, de 
asemenea, întărită şi extinsă prin înfrîingerea lusitanilor. 
Consulul Decimus lunius Brutus, care luase locul lui Caepio, îi 
coloniza pe prizonierii de război lusitani în apropierea 
Saguntumului şi conferi noului lor oraş Valentia (Valencia) 


constituţia latină, pe care o avea şi Carteia (616, 138); el 
străbătu apoi (616-618, 138-136) coasta iberică de vest în 
diferite direcţii şi ajunse, primul dintre romani, pe țărmurile 
Oceanului Atlantic. Cetățile lusitanilor de acolo, apărate cu 
îndîrjire de locuitorii lor, atît de bărbaţi, cît şi de femei, au fost 
cucerite, iar galecii, pînă atunci independenţi, au fost înfrînţi 
într-o mare bătălie, în care ar fi pierit, se spune, 50.000 dintre ai 
lor, şi uniţi cu provincia romană. După supunerea vacceilor, 
lusitanilor şi galecilor, întreaga peninsulă, cu excepţia coastei de 
nord, era, cel puţin nominal, supusă romanilor. 

O comisie senatorială se deplasă în Spania pentru a 
organiza, cu concursul lui Scipio, noua provincie după principii 
romane, iar acesta făcu tot ce îi stătea în puteri pentru 
înlăturarea consecințelor politicii infame şi nechibzuite a 
predecesorilor săi; astfel, de exemplu, pe caucani, la a căror 
umilire de către Lucullus trebuise să asiste cu 19 ani mai înainte 
ca tribun militar, i-a invitat să se întoarcă în oraşul lor şi să-l 
reclădească. Spania se bucură din nou de vremuri bune. 
Suprimarea pirateriei, pericol care se dezvoltase în Baleare, prin 
ocuparea acestor insule de către Quintus Caecilius Metellus în 
anul 631 (123), a contribuit mult la prosperitatea comerţului 
spaniol; insulele fertile, locuite de o numeroasă populaţie de 
neîntrecut în mînuirea praştiei, erau şi din alte puncte de vedere 
o posesiune prețioasă. Cît de numeroasă era încă de pe atunci 
populaţia de limbă latină în peninsulă o dovedeşte colonizarea a 
3.000 de latini spanioli în oraşele Palma şi Pollentia (Pollenza) 
din nou-dobiînditele insule. In ciuda unor erori grave, dominaţia 
romană din Spania şi-a păstrat în general caracterul pe care i-l 
imprimase epoca lui Cato şi, mai înainte, Tiberius Gracchus. 
Teritoriul roman de graniţă a avut, ce-i drept, mult de suferit de 
pe urma incursiunilor de pradă ale triburilor doar pe jumătate 
sau deloc supuse din nord şi din vest. Mai ales în rîndul 
lusitanilor, adolescenţii mai săraci se stringeau periodic în bande 
de hoţi care-i jefuiau fără jenă pe compatrioți sau pe vecini. Din 
această cauză, fermele ţărăneşti izolate erau construite, chiar la 
mult timp după aceea, ca nişte fortărețe, uşor de apărat la 
nevoie. Romanii nu au reuşit să pună capăt acestei terori a 
bandiţilor în munţii neospitalieri şi aproape inaccesibili ai 
Lusitaniei. Războaiele următoare căpătară totuşi din ce în ce 
mai mult caracterul de luptă de gherilă, căreia orice guvernator 


cît de cît destoinic putea să-i facă faţă cu mijloace obişnuite. În 
ciuda acestei năpăstuiri a districtelor de graniţă, Spania era 
regiunea cea mai înfloritoare şi cea mai bine organizată dintre 
toate posesiunile romane; sistemul zeciuielii şi al arendării erau 
necunoscute aici, populaţia era numeroasă, iar ţara bogată în 
grîu şi vite. 

O poziţie mult mai greu de suportat, intermediară între 
suveranitatea formală şi supunerea reală, o aveau statele 
africane, greceşti şi asiatice care fuseseră incluse în cercul 
hegemoniei romane, ca urmare a războaielor romanilor 
împotriva Cartaginei, Macedoniei şi Siriei şi a consecinţelor 
acestora. Un stat independent nu-şi plăteşte prea scump 
neatirnarea, asumîndu-şi grozăviile războiului în caz de nevoie; 
un stat care şi-a pierdut independenţa poate să-şi găsească o 
oarecare compensație cel puţin în faptul că protectorul îi 
garantează pacea cu vecinii. Dar statele clientelare Romei nu 
aveau nici independenţă, nici pace. In Africa, între Cartagina şi 
Numidia se desfăşura, de fapt, un permanent război de 
frontieră. În Egipt, arbitrajul roman aplanase, ce-i drept, 
neînțelegerile de succesiune între cei doi fraţi, Ptolemaios 
Philometor şi Ptolemaios cel Gras; în schimb, noii stăpini ai 
Egiptului şi Cyrenei s-au angajat în război pentru stăpînirea 
Ciprului, iar în Asia, nu numai că majoritatea regatelor - Bitinia, 
Cappadocia, Siria - erau învrăjbite în interior din cauza 
războaielor de succesiune şi a intervențiilor statelor vecine 
antrenate de acestea, dar se purtară multe şi grele războaie 
între Attalizi şi galaţi, între Attalizi şi regii Bitiniei, ba chiar şi 
între Rhodos şi Creta. In Grecia propriu-zisă  mocneau 
obişnuitele vrajbe liliputane şi chiar Macedonia, atît de liniştită 
altădată, îşi măcina forţele în conflicte interne create de noua sa 
constituţie democratică. Că ultimele energii şi prosperitatea 
naţiunilor se iroseau în aceste lupte meschine era deopotrivă 
greşeala stăpinilor şi a celor stăpiniţi. Statele clientelare ar fi 
trebuit să recunoască faptul că un stat care nu poate să poarte 
război împotriva tuturor nu-l poate purta împotriva nimănui şi 
că, întrucit teritoriul şi puterea lor se aflau de fapt sub garanţie 
romană, în cazul unui conflict nu le răminea decit fie să ajungă, 
pe cale paşnică, la o înţelegere cu vecinii, fie să-i desemneze pe 
romani ca arbitri. Cînd Liga Aheană a fost rugată de rhodieni şi 
cretani să le trimită ajutor şi să delibereze în mod serios asupra 


problemei, aceasta nu era decit o farsă politică; principiul pe 
care-l rosti atunci conducătorul partidului filoroman, că aheii nu 
ar mai avea libertatea să poarte război fără permisiunea 
romanilor, exprima - fireşte, cu un sarcasm dezagreabil - 
adevărul curat că suveranitatea formală a statelor dependente 
era doar formală şi că orice tentativă de a insufla umbrei viaţă 
ar duce inevitabil la nimicirea umbrei înseşi. Comunitatea 
romană merită însă o mustrare mult mai aspră decit clienţii ei. 
Nici individului, nici statului nu îi este uşor să se resemneze cu 
propria insignifianţă; este datoria şi dreptul suveranului fie să 
renunţe la stăpiînire, fie să-i oblige pe supuşi la resemnare 
printr-o superioritate materială impunătoare. Senatul roman nu 
făcea nici una, nici alta. Invocat şi asaltat din toate părţile, el 
intervenea în mersul problemelor africane, elene, asiatice şi 
egiptene, însă într-o manieră atît de indolentă şi inconsecventă, 
încît încercările de aplanare agravau, de obicei, confuzia. Era 
epoca comisiilor. Comisari ai senatului se deplasau în 
permanenţă la Cartagina şi Alexandria, la adunările Ligii Aheene 
şi la curţile potentaţilor din Asia occidentală; cercetau, arestau, 
raportau, dar, cu toate acestea, în chestiunile cele mai 
importante se decidea fără ştirea sau împotriva voinţei 
senatului. Aşa a fost posibil ca Ciprul, pe care senatul îl atribuise 
regatului Cyrenei, să rămînă totuşi Egiptului sau ca un prinţ 
sirian să urce pe tronul strămoşilor săi sub pretextul că acesta îi 
fusese promis de către romani, cînd, în realitate, îi fusese 
refuzat categoric de către senat, iar el însuşi scăpase din Roma 
numai prin nerespectarea interdicţiei; mai mult, a fost posibil ca 
uciderea în public a unui comisar roman, care fusese însărcinat 
cu administrarea tutelară a Siriei, să rămînă cu totul 
nepedepsită. Asiaticii ştiau prea bine că n-ar fi capabili să ţină 
piept legiunilor romane, dar tot atît de bine îşi dădeau seama cît 
de puţin dispus era senatul să dea cetăţenilor ordin să-şi 
îndrepte paşii spre Eufrat şi Nil. Astfel, în aceste ţinuturi 
îndepărtate se instaură o atmosferă asemănătoare celei dintr-o 
clasă condusă de un dascăl indiferent, iar guvernarea Romei 
priva popoarele atit de binefacerile libertăţii, cît şi de cele ale 
disciplinei. Pentru romani, această situaţie nu era periculoasă 
decît în măsura în care lăsa descoperite graniţele de nord şi de 
est. In aceste ţinuturi, bazate pe regiunile continentale aflate în 
afara sferei hegemoniei romane, se puteau forma regate, 


înainte ca Roma să se poată opune în mod nemijlocit şi eficient; 
şi, spre deosebire de slabele state clientelare supuse romanilor, 
ele îşi puteau spori puterea, aşa încît să ajungă să rivalizeze 
într-o bună zi cu Roma însăşi. Fără îndoială, această evoluţie a 
fost întrucitva frinată de situaţia din interiorul acestor naţiuni 
învecinate şi mereu învrăjbite, nicăieri propice unei dezvoltări 
politice grandioase; cu toate acestea, se vede clar în istoria 
Orientului că, în această perioadă, Eufratul nu mai era apărat de 
falanga lui Seleukos şi nici, încă, de legiunile lui Augustus. 

Era timpul să se pună capăt acestei situaţii confuze. Dar 
singura cale posibilă era transformarea statelor clientelare în 
provincii romane, ceea ce era cu atit mai uşor cu cît constituţia 
provincială romană nu concentra îndeobşte în mîinile 
guvernatorului roman decît puterea militară, în timp ce 
administraţia şi justiţia rămîneau sau cel puţin trebuiau să 
rămînă în principal în custodia comunităţilor, astfel încît tot ceea 
ce mai era viabil din vechea independenţă politică se putea 
conserva sub forma libertăţii comunale. Necesitatea acestei 
reforme administrative nu putea fi ignorată; se punea numai 
întrebarea dacă senatul o va tergiversa şi o va lăsa să 
degenereze sau va avea curajul şi puterea să recunoască ceea 
ce se impunea şi să treacă energic la fapte. 

Să ne îndreptăm privirea mai întîi asupra Africii. Ordinea 
lucrurilor stabilită de romani în Libia se întemeia, în esenţă, pe 
echilibrul dintre regatul nomad al lui Massinissa şi oraşul 
Cartagina. În timp ce primul se extinsese, se consolidase şi se 
civilizase sub conducerea înţeleaptă şi riguroasă a lui Massinissa 
(I, p. 468), Cartagina deveni, prin simplele urmări ale perioadei 
de pace, cel puţin din punctul de vedere al bogăției şi al 
populaţiei, ceea ce fusese atunci cînd se afla în culmea puterii 
sale politice. Romanii priveau cu o teamă invidioasă, prost 
disimulată, înflorirea parcă de nezdruncinat a vechii lor rivale. 
Dacă înainte îi refuzaseră orice apărare serioasă în faţa 
fărădelegilor necontenite ale lui Massinissa, acum începură să 
intervină deschis în favoarea vecinului. Conflictul - care dura 
deja de 30 de ani - dintre oraş şi rege în legătură cu dreptul de 
posesiune asupra ținutului Emporiae de pe Sirta Mică, unul 
dintre cele mai fertile din teritoriul cartaginez, a fost în fine 
decis (594, 160) de către comisarii romani, în sensul că oraşele 
din Emporia ocupate încă de cartaginezi trebuiau să fie 


evacuate de către aceştia, ei urmînd să plătească regelui 500 de 
talanţi (860.000 de taleri)2 ca despăgubire pentru folosirea 
ilegală a pămîntului. Urmarea a fost că Massinissa a pus imediat 
stăpînire pe alt district de la graniţa de vest a teritoriului 
cartaginez: oraşul Tusca şi întinsele cîmpii de la Bagradas. 
Cartaginezii nu aveau altă soluţie decit să înceapă un nou 
proces exasperant la Roma. După o întiîrziere îndelungată şi, 
neîndoielnic, intenţionată, apăru o a doua comisie în Africa (597, 
157); dar întrucît cartaginezii nu consimţiră să se supună 
necondiţionat unei decizii arbitrare fără o investigaţie prealabilă 
asupra problemei de drept, comisarii se întoarseră fără 
comentarii la Roma. Problema de drept dintre Cartagina şi 
Massinissa rămase astfel nerezolvată, dar misiunea dădu 
naştere unei decizii mult mai importante. Conducătorul acestei 
comisii fusese bătrinul Marcus Cato, pe atunci, poate, cel mai 
influent membru al senatului şi, ca veteran al războiului cu 
Hannibal, stăpinit încă de ura şi frica faţă de puni. Surprins şi 
invidios, acesta văzuse cu propriii ochi starea înfloritoare a 
inamicilor ereditari ai Romei, ţinuturile mănoase, străzile ticsite 
de oameni, imensele rezerve de armament în arsenale şi 
numeroasa flotă; în imaginaţia lui se contura deja un al doilea 
Hannibal care îndrepta toate aceste mijloace împotriva Romei. 
În maniera sa onestă şi bărbătească, dar foarte îngustă, el trase 
concluzia că Roma nu va fi liniştită pînă ce Cartagina nu va 
dispărea de pe faţa pămîntului; ajuns în patrie, înfăţişă imediat 
această opinie senatului. Aici, bărbaţi cu vederi mai largi din 
rindul aristocrației, îndeosebi Scipio Nasica, se opuseră serios 
acestei politici deplorabile şi spulberară îngrijorările faţă de un 
oraş comercial ai cărui locuitori fenicieni se depărtaseră tot mai 
mult de arta şi gîndul războiului, arătind totodată 
compatibilitatea existenţei acestei bogate metropole comerciale 
cu supremaţia politică a Romei. Ar fi fost posibilă chiar şi 
transformarea Cartaginei într-un oraş provincial roman ; în plus, 
comparată cu situaţia actuală, poate că această situaţie nici n- 
ar fi fost dezagreabilă pentru fenicieni. Cato însă nu dorea 
supunerea, ci distrugerea Cartaginei. Politica sa găsi, după toate 
aparențele, partizani atît în rîndul oamenilor de stat, care 
doreau să aducă ţinuturile de dincolo de mare sub dependenţa 
directă a Romei, cît şi, cu deosebire, în rîndul bancherilor şi 
marilor comercianţi romani, foarte puternici şi cărora le-ar fi 


revenit, practic, moştenirea bogatului oraş comercial după 
nimicirea sa. Majoritatea hotărî ca, la prima ocazie - din cauza 
opiniei publice, aceasta trebuia aşteptată -, să fie provocat 
războiul cu Cartagina sau, mai degrabă, să fie înfăptuită 
distrugerea oraşului. Ocazia se ivi repede. Provocatoarele 
încălcări ale dreptului din partea lui Massinissa şi a romanilor 
aduseră la conducerea Cartaginei pe Hasdrubal şi Karthalo, 
conducătorii partidei patriotice, care nu se gindeau, precum 
aheenii, la revolta împotriva supremaţiei Romei, dar erau 
hotăriţi să apere în faţa lui Massinissa, chiar şi cu armele, 
drepturile ce le reveneau cartaginezilor prin tratat. Patrioţii 
exilară 40 dintre partizanii cei mai cunoscuţi ai lui Massinissa, 
iar poporul jură că nu va permite întoarcerea lor în oraş sub nici 
un motiv; concomitent, pentru respingerea atacurilor ce erau de 
aşteptat din partea lui Massinissa, ei formară o armată puternică 
din numizi liberi, condusă de către Arkobarzanes, nepotul lui 
Syphax (cca 600, 154). Însă Massinissa a fost suficient de 
prevăzător să nu pună imediat mîna pe arme şi să se supună 
necondiţionat arbitrajului romanilor în legătură cu ţinutul de pe 
Bagradas aflat în litigiu; astfel, romanii au putut afirma, salvînd 
cît de cît aparențele, că înarmările cartaginezilor trebuie să fi 
fost îndreptate împotriva lor, cerînd concedierea imediată a 
armatei şi distrugerea proviziilor flotei. Senatul cartaginez era 
pe punctul de a ceda, dar mulţimea împiedica executarea 
hotăririi, iar solii romani, care aduseseră acest ordin la 
Cartagina, s-au aflat în pericol de moarte. Massinissa îl trimise 
pe fiul său, Gulussa, la Roma să raporteze despre continuarea 
pregătirii Cartaginei în vederea războiului pe uscat şi pe mare şi 
să grăbească declaraţia de război. După ce o solie compusă din 
zece bărbaţi confirmă, încă o dată, că la Cartagina pregătirile 
militare erau în toi (602, 152), senatul respinse, ce-i drept, 
declaraţia de război necondiționată pe care o ceruse Cato şi 
hotări în cursul unei întruniri secrete ca, în cazul în care 
cartaginezii nu vor accepta să-şi dizolve armata şi să ardă 
proviziile flotei, războiul să fie declarat. În timpul acesta, 
războiul începuse deja în Africa. Massinissa îi trimisese la 
Cartagina pe oamenii exilați de către cartaginezi, sub escorta 
fiului său Gulussa. Întrucît cartaginezii închiseră porţile în faţa 
acestora şi chiar uciseră pe cîțiva dintre numizii care se 
îndepărtau, Massinissa îşi puse trupele în mişcare, iar partida 


patrioţilor din Cartagina se pregăti şi ea de luptă. Însă 
Hasdrubal, care se afla în fruntea armatei, era unul dintre 
obişnuiţii generali incapabili pe care cartaginezii preferau să-i 
numească în funcţia supremă; se plimba ţanţoş în veşmîntul său 
de purpură, precum un rege dintr-o piesă de teatru, şi se 
îngrijea de burta sa voluminoasă chiar şi în incinta taberei. 
Orgoliosul şi greoiul bărbat era prea puţin indicat pentru a juca 
rolul de salvator într-o situaţie dificilă, în care, probabil, n-ar fi 
scos-o la capăt nici măcar inteligenţa lui Hamilcar sau braţul lui 
Hannibal. În faţa ochilor lui Scipio Aemilianus, care, pe atunci 
tribun militar în cadrul armatei spaniole, fusese trimis la 
Massinissa pentru a-i aduce generalului său elefanţi africani şi 
care urmări, „precum Zeus de pe Ida”, bătălia de pe o colină, 
cartaginezii şi numizii se întîlniră într-o mare încleştare în care 
primii, cu toate că forţele lor fuseseră întărite cu 6.000 de 
călăreţi numizi aduşi de căpitanii nemulţumiţi ai lui Massinissa 
fiind numeric superioare celor inamice, au fost înfrînţi. În urma 
acestei înfringeri, cartaginezii acceptară unele cedări teritoriale 
şi plata unor sume de bani în favoarea lui Massinissa, iar Scipio 
încercă, la insistenţele lor, să mijlocească un tratat. Această 
tentativă de pace eşuă din cauza refuzului patrioţilor cartaginezi 
de a-i extrăda pe dezertori. Însă Hasdrubal, încercuit de trupele 
adversarului, fu nevoit să dea curs tuturor pretențiilor acestuia: 
extrădarea dezertorilor, întoarcerea exilaţilor, predarea armelor, 
trecerea pe sub jug, plata a 100 de talanţi (160.000 de taleri) 
anual pe o perioadă de 50 de ani. Această convenţie n-a fost 
respectată de către numizi, care au măcelărit restul armatei 
cartagineze ce se întorcea la Cartagina. Romanii, care se 
abţinuseră cu grijă să împiedice războiul printr-o intervenţie 
oportună, obţinuseră acum ceea ce doriseră: un pretext de 
război utilizabil - întrucît cartaginezii încălcaseră prevederile 
tratatului care le interzicea să poarte război împotriva aliaţilor 
romanilor sau în afara graniţelor proprii - şi un adversar deja 
înfrînt (|, pp. 455, 464). Contingentele italice au fost convocate 
la Roma, iar corăbiile echipate; declaraţia de război putea veni 
în orice clipă. Cartaginezii au depus toate eforturile pentru a 
îndepărta această catastrofă. Conducătorii partidei patriotice, 
Hasdrubal şi Karthalo, au fost condamnaţi la moarte şi s-a trimis 
o delegaţie la Roma pentru a arunca asupra lor vina pentru cele 
întîmplate. Concomitent, sosiră aici şi cinci soli din Utica - al 


doilea oraş al fenicienilor libieni - care fuseseră autorizaţi să-şi 
subordoneze comunitatea în întregime romanilor. În comparaţie 
cu această deferenţă, hotărîrea cartaginezilor de a-i executa, 
fără ordin, pe cei mai însemnați bărbaţi părea aproape o 
insolenţă. Senatul declară că scuzele cartaginezilor ar fi 
insuficiente, iar la întrebarea: ce ar fi suficient?, se răspunse, 
simplu, că ei ştiu prea bine. Fireşte, cartaginezii îşi puteau 
imagina ce doreau romanii, dar li se părea totuşi imposibil să fi 
sosit ceasul cel din urmă pentru iubitul oraş natal. Încă o dată, 
soli cartaginezi, de data aceasta în număr de 30 şi cu puteri 
nelimitate, se îndreptară spre Roma. Cînd sosiră, războiul fusese 
deja declarat (la începutul anului 605, 149), iar armata 
consulară, dublată, era îmbarcată; ei încercară totuşi să 
îndepărteze furtuna printr-o supunere completă. Senatul îi 
informă că Roma ar fi de acord să garanteze comunităţii 
cartagineze teritoriul, libertatea municipală şi legile ei, precum 
şi proprietatea comunală şi privată, dacă pînă la sfîrşitul lunii 
vor preda consulilor, tocmai plecaţi spre Sicilia, la Lilybaeon, 
300 de ostatici dintre copiii familiilor guvernante şi dacă vor 
îndeplini celelalte ordine date de consuli, în conformitate cu 
instrucţiunile primite. Răspunsul a fost considerat ambiguu; era 
însă o greşeală, după cum au remarcat încă de pe atunci 
cartaginezii clarvăzători. Le fusese garantat tot ceea ce 
ceruseră, cu excepţia oraşului în sine, iar faptul că nu se vorbea 
despre sistarea îmbarcării trupelor spre Africa arată foarte 
limpede care au fost intenţiile romanilor. Senatul acţionă cu o 
duritate teribilă şi nu făcu nici un efort pentru a părea că 
acceptă compromisul. Cartaginezii însă refuzau să deschidă 
ochii. Nu exista nici un om politic care să fi putut determina 
mulţimea fie la o rezistenţă fără rezerve, fie la o resemnare 
completă. Cînd luară cunoştinţă, concomitent, atît de oribilul 
decret de război, cît şi de suportabila cerere de ostatici, ei se 
supuseră mai întîi acesteia din urmă, întrucît nu îndrăzneau să 
accepte ideea de a se lăsa la discreţia unui duşman de moarte. 
Consulii trimiseră ostaticii de la Lilybaeon la Roma, informînd 
solii cartaginezi că restul le va fi comunicat în Africa. 
Debarcarea a decurs fără să se întîmpine rezistenţă şi 
alimentele cerute au fost livrate fără întirziere. Cînd întreaga 
gerusie a Cartaginei apăru în cartierul general de la Utica, 
consulii cerură mai întîi dezarmarea oraşului. La întrebarea 


cartaginezilor: cine să-i apere, chiar dacă numai împotriva 
propriilor emigranţi? - o armată de 20.000 de soldaţi condusă 
de Hasdrubal se sustrăsese execuţiei prin fugă -, romanii 
răspunseră că se vor îngriji ei de asta. Ascultător, sfatul oraşului 
se înfăţişă în consecinţă în faţa consulilor cu întregul material 
naval, cu toate rezervele de război ale arsenalelor publice, toate 
armele aflate în proprietate particulară - se numărară 3.000 de 
catapulte şi 200.000 de armuri complete - şi întrebă dacă mai 
trebuia făcut ceva. Atunci, consulul Lucius Marcius Censorinus 
se ridică şi spuse că, în conformitate cu instrucţiunile primite din 
partea senatului, oraşul va trebui distrus, locuitorii avînd totuşi 
libertatea de a se stabili pe teritoriul lui, însă la o depărtare de 
cel puţin două mile germane3 de mare. Acest ordin înfiorător 
trezi în sufletele fenicienilor acel entuziasm, am putea spune atit 
de măreț sau atit de nesăbuit, pe care-l dovediseră odinioară 
tyrienii în faţa lui Alexandru şi pe care îl vor dovedi mai tîrziu 
evreii în faţa lui Vespasian. Pe cît de uluitoare fusese răbdarea 
cu care această naţiune suportase sclavia şi presiunea, pe atit 
de uluitoare era furia dezlănţuită a acestei populaţii de 
negustori şi navigatori acum, cînd nu mai era vorba de stat şi de 
libertate, ci de pămîntul iubit al oraşului strămoşesc şi de marea 
atit de iubită. Nu putea fi vorba de speranţă şi de salvare; 
raţiunea politică ar fi impus supunerea, dar în aceste 
circumstanţe, vocea celor puţini care pledau pentru acceptarea 
unei situaţii inevitabile se pierdu, precum strigătul cîrmaciului în 
timpul unei furtuni, în urletele asurzitoare ale mulţimii care, în 
miînia sa frenetică, omori magistraţii oraşului care optaseră 
pentru predarea ostaticilor şi a armelor; pentru groaznicul mesaj 
plătiră nevinovaţii purtători ai veştii, puţinii care îndrăzniseră să 
revină în oraş; cartaginezii îi făcuseră bucăţi pe italicii care, din 
întîmplare, se aflau în oraş, spre a se răzbuna cel puţin pe ei, în 
avans, pentru nimicirea patriei. Nu se luă nici o hotărîre asupra 
apărării; lipsiţi de arme, nici nu se puteau gîndi la asta. Porţile 
au fost închise, pe crenelurile zidurilor lipsite de catapulte se 
aduseră pietre, comanda supremă fu încredinţată lui Hasdrubal, 
nepotul de fiică al lui Massinissa, iar sclavii au fost declaraţi cu 
toţii liberi. Armata emigranților comandată de fugarul 
Hasdrubal, care stăpinea întregul teritoriu cartaginez, cu 
excepţia oraşelor de pe coasta estică Hadrumetum, Leptis 
Minor, Thapsus şi Achulla şi a oraşului Utica, şi care ar fi fost un 


sprijin de nepreţuit pentru apărare, a fost rugată să nu refuze 
comunităţii ajutorul său în aceste grele împrejurări. 
Concomitent, se încercă, în manieră tipic feniciană, înşelarea 
inamicului prin înveşmîntarea celei mai crunte îndirjiri în haina 
penitenţei. O delegaţie a fost trimisă înaintea consulilor pentru a 
cere un armistițiu de 30 de zile, necesar pentru trimiterea unei 
solii la Roma. Cartaginezii ştiau prea bine că această rugăminte, 
refuzată deja o dată, nu le putea fi împlinită; din acest gest însă 
consulii au tras, firesc, concluzia că, după prima manifestare a 
exasperării, oraşul, lipsit cu desăvirşire de apărare, se va 
supune şi, în consecinţă, amiînară atacul. Răstimpul preţios a 
fost utilizat pentru fabricarea de catapulte şi de armuri; zi şi 
noapte, fără deosebire de sex şi de virstă, cartaginezii lucrară la 
confecţionarea maşinilor şi forjarea armelor; edificiile publice au 
fost dărimate pentru a obţine biîrnele şi metalul necesar; femeile 
îşi tunseră părul pentru a împleti funii indispensabile 
catapultelor; într-un răstimp extraordinar de scurt, zidurile şi 
oamenii aveau din nou arme. Totul s-a petrecut fără a trezi nici 
o bănuială consulilor aflaţi la cîteva mile depărtare, şi aceasta 
nu constituie decît una dintre trăsăturile cele mai puţin 
uimitoare ale uluitoarei mişcări generate de un entuziasm şi de 
o ură naţională aproape supranaturale. Cînd, în sfîrşit, consulii, 
obosiţi de atita aşteptare, porniră din tabăra lor de la Utica, 
crezind că vor putea să cucerească zidurile dezarmate numai cu 
săbiile, constatară cu surprindere şi groază că crenelurile erau 
din nou dotate cu catapulte şi că populatul oraş, pe care 
credeau că-l vor ocupa ca pe un tîrg deschis, era în stare să se 
apere şi hotărît s-o facă pînă la ultimul om. 

Cartagina fusese fortificată prin poziţia sa naturală, ca şi 
prin meşteşugul locuitorilor săi, deseori nevoiţi să recurgă la 
protecţia zidurilor. In largul golf al Tunisiei, delimitat spre vest 
de Capul Farina, iar spre est de Capul Bon, pe direcţia vest-est 
pătrunde un promontoriu înconjurat din trei părţi de apele mării, 
legat de continent numai printr-o limbă de pămînt în partea 
vestică. Acest promontoriu, lat de numai o jumătate de milă 
germană în locul cel mai strimt şi, în general, neted, se lărgeşte 
din nou spre golf, terminîndu-se aici cu cele două înălţimi - 
Djebel-Khawi şi Sidi bu Said - între care se întinde cîmpia de la 
El Mersa. In partea ei meridională, delimitată de colina Sidi bu 
Said, se înalţă oraşul Cartagina. In partea dinspre golf, panta 


destul de abruptă a colinei şi numeroasele stînci şi ape 
înşelătoare ofereau acelei laturi o fortificaţie naturală, acolo 
fiind suficient un val simplu. Dimpotrivă, în fortificația de pe 
partea vestică sau continentală, unde natura nu dăruise nici un 
sprijin, fuseseră investite toate cunoştinţele pe care le poseda 
arta genistică a acelor timpuri. Ea se compunea, după cum au 
dovedit ruinele descoperite de curînd - şi care concordă întru 
totul cu descrierile lăsate de Polybios -, dintr-un zid exterior cu o 
grosime de 6,5 picioare4 şi din imense cazemate plasate în 
spatele lui, probabil pe întreaga întindere; acestea erau 
despărțite de zidul exterior printr-un coridor acoperit, lat de 6 
picioare, avind o lărgime de 14 picioare, fără a lua în 
considerare zidurile din faţă şi din spate, care aveau, fiecare, o 
grosime de peste trei picioare. Această fortificaţie enormă, 
durată în întregime din masive blocuri de piatră fasonată, se 
înalţă pe două etaje, la o înălţime de 45 de picioare, fără a 
socoti crenelurile şi puternicele turnuri cu patru etaje, oferind, în 
etajul inferior al cazematelor, loc pentru grajduri şi magazii de 
furaje pentru 300 de elefanţi, iar în cel superior grajdurilor de 
cai, pentru depozite şi cazărmi. Acropola Byrsa (în siriană birtha 
= cetate), o stincă de 188 de picioare înălţime, avînd la bază o 
circumferință de peste 2.000 de paşi dubli5, continua acest zid 
în partea lui sudică, aşa cum peretele stîncos al Capitoliului 
continuă zidul Romei. Partea superioară a acesteia susţinea 
marele templu al zeului salvării, aşezat pe un fundament de 60 
de trepte. Latura sudică a oraşului era scăldată parţial, la sud- 
vest, de puţin adîncul Lac al Tunisiei, aproape complet separat 
de mare printr-o limbă de pămînt care se întindea spre sud de-a 
lungul peninsulei cartagineze, şi parţial, în sud-est, de golful 
însuşi. În acest din urmă loc se găsea portul dublu al oraşului, 
operă a îndemiînării umane: portul exterior sau comercial, un 
dreptunghi prelung cu latura scurtă înspre mare, de la a cărui 
deschidere, largă de numai 70 de picioare, se întindeau de 
amîndouă părţile docuri late, şi cel interior sau de război, rotund 
(cothon), cu o insulă în mijloc, în care se afla sediul amiralităţii şi 
în care se ajungea dinspre portul exterior. Printre cele două 
porturi trecea zidul oraşului care, orientindu-se de la Byrsa spre 
est, lăsa în afară portul exterior şi promontoriul, dar includea 
portul de război, astfel încît intrarea acestuia trebuie să fi fost ca 
o poartă ce putea fi închisă. In apropierea portului de război se 


afla piaţa, legată de acropolă prin trei străzi înguste, deschisă în 
partea dinspre oraş. La nord şi în afara oraşului propriu-zis, 
spaţiul destul de întins de la El Mersa de astăzi, numit pe atunci 
Magalia, ocupat încă din această perioadă, în cea mai mare 
parte, de vile şi grădini bine irigate, avea un val propriu, lipit de 
zidul oraşului. In partea opusă a peninsulei, pe Djebel Khawi, 
lîngă actualul sat Quamart, se afla oraşul necropolelor. Aceste 
trei oraşe, cel vechi, cel nou şi cel al necropolelor, cuprindeau 
întreaga lăţime a promontoriului pe partea sa orientată, spre 
golf, şi erau accesibile numai dinspre cele două străzi principale, 
care mergeau la Utica şi Tunes, trecînd peste acea îngustă 
limbă de pămînt care, ce-i drept, nu era fortificată printr-un zid, 
dar oferea totuşi cea mai avantajoasă poziţie atit pentru 
apărarea pe apă a capitalei, cît şi pentru armatele rînduite aici 
întru apărarea ei. Dificila sarcină de a îngenunchea un oraş atit 
de bine fortificat era îngreunată de faptul că, pe de o parte, 
resursele capitalei înseşi, ca şi ale teritoriului ei, cuprinzînd încă 
800 de localităţi, stăpiînit în cea mai mare parte de partida 
emigranților, iar pe de altă parte, numeroasele triburi ale 
libienilor liberi sau pe jumătate liberi, aflate în relaţii de 
duşmănie cu Massinissa, le permiteau cartaginezilor să nu se 
limiteze la apărarea oraşului, ci să întreţină totodată în cîmp 
deschis o armată numeroasă care, avind în vedere situaţia 
exasperantă a emigranților şi utilitatea cavaleriei numide, nu 
putea fi ignorată de către asediatori. Astfel, consulii aveau de 
soluţionat o problemă deloc uşoară cînd se văzură nevoiţi să 
înceapă totuşi un asediu propriu-zis. Manius Manilius, care 
comanda armata de uscat, îşi stabili tabăra în faţa zidurilor 
oraşului, în timp ce Lucius Censorinus îşi rindui flota pe mare, 
începînd operaţiunile pe limba de pămînt. Armata cartagineză 
comandată de Hasdrubal se aşeză pe malul opus al lacului, lîngă 
cetatea Nepheris, de unde stînjenea munca soldaţilor romani 
trimişi să procure birnele necesare pentru construirea de maşini 
de război; mai ales destoinicul comandant al cavaleriei, 
Himilkon Phameas, ucise mulţi soldaţi romani. Între timp, 
Censorinus construi doi berbeci puternici de asalt pe fişia de 
pămînt şi făcu o breşă în locul cel mai slab al zidului; asaltul 
trebuia însă amiînat deoarece se înserase. În cursul nopţii, 
asediaţii reuşiră să umple o mare parte din breşă şi să avarieze, 
printr-o ieşire, maşinile romane, în aşa măsură încît acestea nu 


mai puteau lucra ziua următoare. Cu toate acestea, romanii 
riscară asaltul; ei găsiră însă breşa, o parte a zidurilor şi casele 
vecine atit de bine apărate şi procedară cu atita imprudenţă, 
încît au fost respinşi cu pierderi grele şi ar fi suferit pagube şi 
mai însemnate dacă tribunul militar Scipio Aemilianus, intuind 
deznodămiîntul atacului nechibzuit, nu şi-ar fi ţinut oamenii în 
faţa zidului, oprindu-i pe fugari. Manilius nu făcu nici atît în faţa 
zidului inexpugnabil al cetăţii. Astfel, asediul se prelungi. Bolile 
apărute în tabără din pricina căldurii, plecarea capabilului 
general Censorinus, în fine, indispoziţia şi pasivitatea lui 
Massinissa - care, fireşte, nu era încîntat să-i vadă pe romani 
cum îi înşfacă prada de mult rîvnită, apoi moartea regelui 
nonagenar, care surveni în curînd (sfîrşitul anului 605, 149), 
stăviliră operaţiunile ofensive ale romanilor. Ei aveau mult de 
lucru pentru a apăra corăbiile de incendiatorii cartaginezi şi 
tabăra de atacurile nocturne şi pentru a-şi procura hrana 
necesară oamenilor şi cailor prin ridicarea unei fortificaţii 
portuare şi prin expediţii în împrejurimi. Două expediţii 
îndreptate împotriva lui Hasdrubal rămaseră fără rezultat ; 
prima dintre ele, prost condusă şi desfăşurată pe un teren dificil, 
s-a terminat aproape cu o înfrîngere. Pe cît de dezonorant 
pentru general şi pentru armată decurgea acest război, pe atit 
de strălucit s-a distins tribunul militar Scipio Aemilianus. El 
fusese acela care, în timpul asaltului nocturn al inamicilor 
asupra taberei romane, ieşise cu cîteva escadroane de cavalerie 
şi, învăluindu-l pe adversar, îl silise să se retragă. În prima 
expediţie la Nepheris, cu ocazia traversării unui rîu, care 
avusese loc împotriva sfatului său şi care contribuise aproape la 
nimicirea armatei, fusese acela care despresurase armata în 
retragere printr-un atac temerar în flancul inamicului şi care, 
prin eroismul său neţărmurit, eliberase un detaşament ce fusese 
considerat deja pierdut. Pe cînd ceilalţi ofiţeri, în primul rînd 
consulul, îndepărtau prin muţenia lor oraşele şi conducătorii 
partidelor dispuse să negocieze, Scipio reuşi să-l determine pe 
unul dintre cei mai destoinici din rîndul acestora, pe Himilkon 
Phameas, să treacă de partea romanilor cu 2.200 de călăreţi. În 
fine, după ce, îndeplinind vrerea lui Massinissa aflat pe patul de 
moarte, împărţise regatul între cei trei fii ai acestuia - regii 
Micipsa, Gulussa şi Mastanabal -, el aduse armatei romane, în 
persoana lui Gulussa, un comandant de cavalerie demn de tatăl 


său, remediind astfel lipsa, pînă atunci acut resimţită, a 
cavaleriei uşoare. Caracterul său demn şi totuşi simplu, care 
amintea mai mult de tatăl său adevărat decit de acela al cărui 
nume îl purta, dezarma pe invidioşi şi, atît în tabără, cît şi în 
capitală, numele lui Scipio era pe buzele tuturor. Cato însuşi, 
care nu era prea generos cu laudele, cu cîteva luni înainte de 
moarte - a murit la sfîrşitul anului 605 (149), fără să fi văzut 
împlinirea visului vieţii sale, distrugerea Cartaginei -, referindu- 
se la tînărul ofiţer şi camarazii săi incapabili, rosti acest vers 
homeric: 


El singur este bărbat, ceilalţi sînt umbre rătăcitoare. 


Cu aceste evenimente trecu anul, iar comanda armatei a 
fost schimbată. Consulul Lucius Piso (606, 148) ajunse destul de 
tîrziu; el preluă comanda armatei de uscat, iar Lucius Mancinus 
pe cea a flotei. Dar dacă predecesorii realizaseră puţin, aceştia 
chiar nu făcură nimic. In loc să continue asediul Cartaginei sau 
să încerce înfringerea armatei lui Hasdrubal, Piso se ocupă cu 
atacarea micilor oraşe maritime feniciene, în cele mai multe 
cazuri fără succes, fiind, de exemplu, respins de locuitorii 
localităţii Clupea şi trebuind să se retragă în mod ruşinos din 
faţa oraşului Hippon Diarrhytos, după ce pierduse toată vara 
acolo şi după ce maşinile de asediu îi fuseseră arse de două ori. 
Neapolis fu cucerit, ce-i drept, dar jefuirea oraşului, în ciuda 
cuvîntului dat, nu a fost deosebit de favorabilă continuării 
acţiunilor militare romane. Curajul cartaginezilor creştea. Un 
şeic numid, Bithyas, trecu de partea lor cu 800 de călăreţi; soli 
cartaginezi putură să încerce încheierea unor alianţe cu regii 
Numidiei şi ai Mauretaniei, ba chiar şi cu falsul Filip al 
Macedoniei. Poate mai curînd intrigile interne - emigrantul 
Hasdrubal exprimă suspiciuni cu privire la generalul cu acelaşi 
nume care comanda în interiorul oraşului, din cauza rudeniei 
sale cu Massinissa, şi dădu ordin să fie omorit în clădirea sfatului 
- decit activitatea romanilor a făcut ca lucrurile să nu ia o 
întorsătură şi mai favorabilă cartaginezilor. Atunci, pentru a da 
problemelor africane, aflate într-o situaţie critică, un alt curs, la 
Roma se luă hotărîrea extraordinară de a încredința unicului 
bărbat care se întorsese cît de cît onorat de pe cîmpiile libiene şi 
al cărui nume îl recomanda de la sine pentru purtarea acestui 


război, lui Scipio, în locul edilităţii pentru care tocmai candidase, 
consulatul înainte de termen şi, printr-un decret special, 
conducerea războiului african. El sosi la Utica (607, 147) într-un 
moment dintre cele mai critice. Amiralul roman Mancinus, care 
fusese însărcinat de către Piso cu conducerea nominală a 
asediului capitalei, ocupase o stincă poviîrnită foarte îndepărtată 
de districtul locuit şi aproape neapărată, pe partea aproape 
inaccesibilă a suburbiei Magalia, concentrîndu-şi acolo aproape 
întregul echipaj, de altfel nu prea numeros, în speranţa de a 
putea pătrunde în oraşul exterior. Intr-adevăr, atacatorii 
fuseseră deja pentru un moment în interiorul zidurilor, iar 
oamenii din tabără se năpustiseră în masă, mînaţi de speranţa 
prăzii, dar au fost din nou respinşi pe stincă; lipsiţi de 
posibilitatea de aprovizionare şi aproape complet izolaţi, ei se 
aflau în cel mai mare pericol. Aşa stăteau lucrurile cînd a venit 
Scipio. Abia sosit, el trimise echipajul adus cu sine şi miliția din 
Utica spre punctul ameninţat şi reuşi să salveze garnizoana 
acestuia şi să se menţină pe stincă. După ce acest pericol păru 
înlăturat, generalul se deplasă în tabăra lui Piso pentru a prelua 
armata şi a o readuce în faţa Cartaginei. Însă Hasdrubal şi 
Bithyas profitară de absenţa sa pentru a-şi împinge tabăra în 
imediata vecinătate a oraşului şi pentru a relua atacul asupra 
garnizoanei de pe stinca de la Magalia; şi de data aceasta, 
Scipio apăru destul de repede cu avangarda armatei principale 
pentru a despresura această poziţie. Asediul reîncepu cu mai 
multă seriozitate. Înainte de toate, Scipio curăţă tabăra de toţi 
vînzătorii ambulanți şi impuse o disciplină mai severă. In curînd, 
operaţiile militare luară un curs mai viguros. In cursul unui atac 
nocturn asupra oraşului exterior, romanii reuşiră să ajungă pe 
creneluri cu ajutorul unui turn plasat la aceeaşi înălţime şi să 
deschidă o portiţă prin care putu să pătrundă întreaga armată. 
Cartaginezii abandonară oraşul exterior şi tabăra din faţa 
porţilor şi încredinţară lui Hasdrubal comanda supremă a 
garnizoanei urbane, care se ridica la 30.000 de oameni. Noul 
comandant îşi dovedi mai întîi energia aducînd toţi prizonierii 
romani pe creneluri şi aruncîndu-i, după torturi groaznice, din 
înaltul acestora, în văzul întregii armate asediatoare; cînd se 
ridicară voci care blamau această faptă, regimul de teroare a 
fost instituit şi împotriva cetăţenilor. Între timp, Scipio, după ce-i 
constrinse pe asediați să se limiteze la teritoriul oraşului 


propriu-zis, încercă să blocheze orice comunicare cu exteriorul. 
El însuşi îşi plasă cartierul general pe fişia de pămînt prin care 
peninsula cartagineză este legată de continent şi, în ciuda 
încercărilor repetate ale cartaginezilor de a împiedica lucrările 
de construcţie, ridică aici o mare tabără care închise acest istm 
pe întreaga sa lăţime, astfel încît oraşul fu complet izolat de 
partea continentală. Cu toate acestea, în port pătrundeau în 
continuare corăbii de aprovizionare - în parte comercianţi 
temerari, ademeniţi de ciîştigurile mari, în parte corăbiile lui 
Bithyas care, staționat la Nepheris, la capătul celălalt al lacului 
tunisian, folosea fiecare vînt favorabil pentru a aduce alimente 
în oraş; deşi cetăţenii începuseră să sufere, garnizoana era încă 
destul de bine aprovizionată. Scipio construi aşadar un dig de 
piatră cu o lăţime de 96 de picioare, pornind de la limba de 
pămînt dintre lac şi golf, pînă în interiorul acestuia, pentru a 
bloca intrarea în port. Oraşul păru pierdut cînd succesul acestei 
acţiuni, luată la început în deridere de către cartaginezi ca fiind 
irealizabilă, deveni evident. Dar şi în partea opusă se produse o 
surpriză. În timp ce romanii ridicau digul, în portul cartaginez se 
lucra zi şi noapte, timp de două luni, şi nici măcar dezertorii nu 
puteau spune ce intenţii nutreau asediaţii. Deodată, tocmai cînd 
romanii terminau de blocat intrarea în port, 50 de trireme 
cartagineze şi un număr de bărci ieşiră din acesta spre largul 
golfului: cartaginezii, în timp ce inamicii închideau vechea 
deschidere a portului spre sud, îşi creaseră o nouă cale de 
navigaţie prin săparea spre est a unui canal care, avînd în 
vedere adîncimea mării în locul acela, nu mai putea fi blocat. 
Dacă, în loc să rămînă la simpla demonstraţie, cartaginezii s-ar 
fi năpustit imediat asupra flotei romane, care era cu velele pe 
jumătate strînse şi absolut nepregătită, aceasta ar fi fost 
pierdută; cînd se întoarseră a treia zi pentru a începe bătălia 
navală, ei îi găsiră însă pe romani pregătiţi. Lupta se termină 
indecis, dar, la întoarcere, corăbiile cartagineze se înghesuiră în 
aşa măsură înaintea şi în timpul intrării în port, încît pagubele 
suferite echivalară cu o înfrîngere. Scipio îşi îndreptă acum 
atacurile împotriva digului portuar exterior, care se afla în afara 
zidurilor oraşului şi era slab apărat de un val de pămînt de dată 
recentă. Maşinile au fost amplasate pe limba de pămînt şi cu 
uşurinţă se făcu o breşă. Cu un curaj nebunesc, traversînd apele 
puţin adinci, cartaginezii atacară maşinile de asediu, îi alungară 


pe cei care le deserveau - care o rupseră la fugă cu asemenea 
iuţeală, încît Scipio a trebuit să dea ordin propriilor călăreţi să-i 
lovească - şi distruseră maşinile. Astfel, ei cîştigară timp pentru 
a închide breşa. Scipio refăcu însă maşinile şi incendie turnurile 
de lemn ale inamicilor, luînd astfel în stăpînire digul şi portul 
exterior. Aici se ridică un val de pămînt la aceeaşi înălţime cu 
zidul oraşului şi oraşul fu în fine blocat atît dinspre continent, cît 
şi dinspre mare, întrucît portul interior nu putea fi abordat decit 
prin cel exterior. Pentru asigurarea deplină a blocadei, Scipio 
dădu ordin lui Gaius Laelius să atace tabăra de la Nepheris, 
comandată acum de către Diogenes. Aceasta fu încercuită 
printr-o stratagemă norocoasă, iar mulțimile adunate acolo au 
fost fie ucise, fie capturate. Astfel, sosi iarna şi Scipio sistă 
operaţiunile, lăsînd pe seama foametei şi a epidemiilor 
desăvirşirea celor începute. Cît de teribil au lucrat aceste forţe 
ale distrugerii, în timp ce Hasdrubal continua, fireşte, să se 
împăuneze şi să-şi etaleze luxul, se văzu în primăvara anului 
608 (146), cînd armata romană porni atacul împotriva oraşului 
interior. Hasdrubal dădu ordin să fie incendiat portul exterior şi 
se pregăti să respingă asaltul, preconizat a avea loc în portul 
Cothon; dar Laelius reuşi să treacă mai sus de zidul aproape 
deloc apărat de garnizoana înfometată şi să pătrundă astfel pînă 
în portul interior. Oraşul era cucerit, însă lupta încă nu se 
sfirşise. Atacatorii ocupară piaţa vecină cu portul mic şi 
pătrunseră încet prin cele trei străzi înguste care conduceau 
spre acropolă - încet, deoarece casele înalte de pînă la şase 
etaje trebuiau cucerite pe rînd; pe acoperişuri sau pe birne 
întinse deasupra străzii, soldaţii pătrundeau dintr-una într-alta în 
aceste clădiri asemănătoare cu nişte fortărețe şi măcelăreau tot 
ce întilneau în cale. Şase zile se scurseră astfel, groaznice 
pentru locuitorii oraşului şi pline de lipsuri şi pericol şi pentru 
atacatori. În sfîrşit, romanii ajunseră înaintea stîncii abrupte a 
acropolei, pe care se retrăseseră Hasdrubal şi ultimele rămăşiţe 
ale garnizoanei. Pentru a asigura o cale de acces mai largă, 
Scipio ordonă ca străzile cucerite să fie incendiate, iar molozul 
să fie nivelat, ceea ce cauză moartea multor persoane inapte de 
luptă, ascunse în aceste edificii. Atunci, restul populaţiei 
înghesuite pe acropolă ceru capitularea. Viaţa le fu cruţată şi ei 
apărură în faţa învingătorului: 30.000 de bărbaţi şi 25.000 de 
femei, nici măcar a zecea parte din populaţia de odinioară. Doar 


dezertorii romani, în număr de 900, şi generalul Hasdrubal 
împreună cu soţia sa şi cei doi copii ai săi se retrăseseră în 
templul zeului salvării; pentru ei, pentru soldaţii dezertaţi, ca şi 
pentru ucigaşul prizonierilor romani, nu exista capitulare. Dar 
cînd, învinşi de foame, cei mai hotăriţi dintre ei dădură foc 
templului, Hasdrubal nu reuşi să privească moartea în faţă; de 
unul singur, se îndreptă spre adversar şi se rugă în genunchi 
pentru viaţa sa. Îi fu cruţată. Cînd soţia sa, care, împreună cu 
copiii şi ceilalţi, se afla pe acoperişul templului, îl văzu la 
picioarele lui Scipio, sufletul ei orgolios nu putu suporta această 
dezonoare şi, îndemnîndu-şi soţul cu vorbe amare să-şi 
îngrijească bine viaţa, ea îşi împinse mai întîi fiii şi apoi se 
aruncă ea însăşi în flăcări. Lupta era terminată. Bucuria în 
tabără şi la Roma era imensă; doar cei mai nobili reprezentanţi 
ai poporului se ruşinară în sufletul lor de cea mai nouă „faptă 
măreaţă” a naţiunii. Prizonierii au fost vînduţi în cea mai mare 
parte ca sclavi; mulţi muriră în închisoare; cei mai de vază, 
precum Bithyas şi Hasdrubal, au fost trimişi în Italia ca sclavi ai 
statului roman şi trataţi acceptabil. Bunurile mobile, în măsura 
în care nu era vorba de aur, argint sau obiecte de cult, au fost 
abandonate jafului soldaţilor; cît priveşte tezaurele templelor, 
prada luată de cartaginezi în timpuri mai bune din oraşele 
siciliene a fost restituită acestora, ca, de exemplu, taurul lui 
Phalaris, restituit agrigentinilor; toate celelalte reveniră statului 
roman. Cea mai mare parte a oraşului rămăsese în picioare; se 
poate ca Scipio să fi dorit conservarea acestuia; oricum, el mai 
trimise senatului un raport special asupra acestui subiect. Scipio 
Nasica încercă încă o dată să facă ascultată vocea raţiunii şi a 
onoarei, însă zadarnic. Senatul ordonă generalului să facă oraşul 
Cartagina, ca şi suburbia Magalia una cu pămîntul şi la fel să 
procedeze cu toate localităţile care rămăseseră pînă la capăt 
fidele Cartaginei; după aceea, să treacă cu plugul peste 
teritoriul oraşului, pentru a-l desfiinţa şi sub aspect juridic, şi să 
blesteme locul şi pămîntul în veci, astfel încît să nu mai apară 
acolo niciodată case sau ogoare. Ordinul a fost executat 
întocmai. Ruinele au ars 17 zile în şir; cînd, nu de mult, s-au 
dezgropat rămăşiţele zidurilor oraşului, s-a constatat că acestea 
erau acoperite cu un strat de cenuşă gros de patru pînă la cinci 
picioare, umplut cu bucăţi de lemn pe jumătate carbonizate, cu 
fragmente de fierărie şi cu pietre pentru catapulte. Acolo unde 


neobosiţii fenicieni creaseră şi făcuseră negoţ timp de o 
jumătate de mileniu, se vedeau acum sclavi romani care 
păşteau turmele îndepărtaţilor lor stăpîni. Scipio însă, menit de 
destin unei acţiuni mai nobile decit aceea de călău, privea cu 
groază la propria-i operă şi, în loc de a se bucura de triumf, 
învingătorul fu cuprins de sentimentul că o asemenea nelegiuire 
va fi ispăşită într-o zi. Mai rămăsese de înfăptuit organizarea 
ţării. Nu se mai aplică vechea modalitate de a acorda aliaţilor 
posesiunile cîştigate dincolo de mare. Micipsa şi fraţii nu 
păstrară decit teritoriul moştenit, plus districtele de pe Bagradas 
şi din Emporia, de curînd sustrase cartaginezilor; îndelung 
nutrita speranţă de a primi Cartagina drept capitală fu 
spulberată pentru totdeauna; în schimb, senatul îi onora cu 
donația bibliotecii oraşului. Teritoriul cartaginez în ultima sa 
formă, altfel spus îngusta fişie de litoral care se afla în faţa 
Siciliei, de la rîul Tusca (Wadi Saine, în faţa insulei Galita) pînă la 
Thenae (în faţa insulei Karkenah), deveni provincie romană. În 
interiorul ţării, unde uzurpările necontenite ale lui Massinissa 
restrinseseră necontenit sfera de dominație a cartaginezilor, iar 
Vacca, Zama, Bulla intraseră deja în hotarele Numidiei, numizii 
păstrară totul. Dar reglementarea riguroasă a graniţei dintre 
provincia romană şi regatul numid care o înconjura din trei părţi 
arată că Roma n-a fost nicidecum dispusă să tolereze în cazul ei 
ceea ce permisese în cazul Cartaginei; pe de altă parte, 
denumirea noii provincii, Africa, pare să indice că Roma nu 
considera deloc drept definitive graniţele pe care le trasase. 
Administraţia supremă a noii provincii a fost preluată de un 
guvernator roman care îşi stabili reşedinţa la Utica. Granițele ei 
nu aveau nevoie de o apărare sistematică, întrucit regatul 
numid o separa din toate părţile de locuitorii deşertului. In ceea 
ce priveşte contribuţiile, romanii procedară în general cu 
moderație. Comunitățile care trecuseră de la începutul 
războiului de partea romanilor (acestea fuseseră numai oraşele 
maritime - Utica, Hadrumetum, Leptis Minor, Thapsus, Achulla şi 
Usalis - şi oraşul continental Theudalis) îşi păstrau teritoriul şi 
deveneau oraşe libere; aceleaşi drepturi le-a primit şi nou- 
întemeiatul oraş al dezertorilor. Teritoriul urban al Cartaginei, cu 
excepţia unui petic dăruit Uticăi şi a celorlalte localităţi distruse, 
deveni domeniu roman, care fu valorificat prin arendare. 
Celelalte localităţi îşi pierdură, de asemenea, de drept teritoriile 


şi libertăţile municipale, dar pămînturile şi constituţiile le-au fost 
lăsate pînă la noi ordine ale guvernului roman ca posesiune 
precară; pentru folosirea pămîntului, devenit roman, ele 
trebuiau să trimită la Roma, anual, o sumă stabilită o dată 
pentru totdeauna (st/pendium), pe care o realizau, la rîndul lor, 
printr-un impozit asupra averilor individuale.  Adevăraţii 
beneficiari ai acestei distrugeri a metropolei comerciale a 
Occidentului au fost comercianții romani, care, imediat după ce 
Cartagina s-a prefăcut în cenuşă, năvăliră în masă la Utica, 
începînd să exploateze de aici nu numai provincia romană, ci şi 
ţinuturile numide şi getulice care pînă atunci le fuseseră 
inaccesibile. 

Concomitent cu Cartagina dispăru din rîndul naţiunilor şi 
Macedonia. Cele patru mici confederaţii în care fusese împărţit 
vechiul regat datorită înţelepciunii senatului roman nu putuseră 
să menţină pacea în sînul lor şi între ele; pentru starea în care 
se afla ţara, sugestiv este evenimentul - menţionat accidental - 
de la Phakos, unde întregul consiliul de guvernămint al uneia 
dintre aceste confederaţii fusese măcelărit la instigaţiile unui 
anume Damasippos. Nici comisiile desemnate de către senat 
(590, 164), nici arbitrii străini chemaţi de către macedoneni 
conform obiceiului grecesc, ca, de exemplu, Scipio Aemilianus 
(603, 151), nu reuşiseră să instituie o situaţie tolerabilă. Atunci 
apăru deodată în Tracia un bărbat tînăr numit Filip, fiul regelui 
Perseus, cu care semăna uimitor, şi al sirienei Laodike. 
Tinereţea şi-o petrecuse în oraşul misian Adramyttion; acolo, 
susţinea el, ar fi primit dovezile certe ale ascendenţei sale 
ilustre. Bazîndu-se pe acestea, după o încercare neizbutită de a 
se impune în patria sa, el se adresase regelui Demetrios Soter al 
Siriei, fratele mamei sale. Într-adevăr, se găsiră cîţiva bărbaţi 
care îi dădură crezare adramitianului, sau cel puţin pretinseră că 
îi dau crezare şi îl asaltară pe rege fie pentru a-l reabilita în 
regatul moştenit, fie pentru a-i ceda coroana Siriei. Demetrios, 
pentru a pune capăt smintelii, îl arestă pe pretendent şi-l predă 
romanilor. Senatul însă îi acordă atît de puţină atenţie, încît i se 
stabili un domiciliu forţat într-un oraş italic, fără să fie 
supravegheat cu adevărat. Fugit la Milet, a fost arestat din nou 
de autorităţile orăşeneşti, care îi întrebară pe comisarii romani 
ce să facă cu prizonierul. Aceştia le sfătuiră să-l pună în 
libertate, ceea ce se şi întîmplă. Apoi îşi încercă norocul în Tracia 


şi, fapt uimitor, găsi aici recunoaştere şi sprijin nu numai la 
căpetenia barbară tracă Teres - soţul surorii tatălui său - şi la 
Barsabas, ci şi la prudenţii bizantini. Aşa-numitul Filip pătrunse 
în Macedonia cu ajutorul tracilor şi, deşi înfrînt la început, 
repurtă totuşi o primă victorie asupra miliției macedonene 
dincolo de Strymon, în Odomantike, apoi o a doua, dincoace de 
rîu, care îi aduse stăpînirea asupra întregii Macedonii. Oricît de 
apocrifă părea povestea lui şi oricît era de sigur că adevăratul 
Filip, fiul lui Perseus, murise la vîrsta de 18 ani la Alba şi că 
acest bărbat, departe de a fi un prinţ macedonean, nu era decit 
Andriskos, dărăcitorul din Adramyttion, macedonenii erau prea 
obişnuiţi cu regalitatea pentru a nu trece cu vederea problema 
legitimităţii şi a reveni cu plăcere la vechile obiceiuri. Curînd 
sosiră soli din partea tesalienilor, anunţind că pretendentul 
intrase pe teritoriul lor. Comisarul roman Nasica - în speranţa că 
o mustrare severă va fi de ajuns pentru a pune capăt întregii 
nebunii, fusese trimis de către senat fără soldaţi în Macedonia - 
trebui să apeleze la contingentele ahean şi pergamean şi să 
apere Tesalia cu aheii, în măsura posibilului, împotriva unor 
forţe superioare pînă cînd (605, 149) sosi pretorul luventius cu o 
legiune. Acesta îi atacă pe macedoneni cu armata lui puţin 
numeroasă, însă căzu în luptă, iar armata sa a fost aproape 
nimicită şi Tesalia încăpu în întregime în mîinile falsului Filip 
care, aici, ca şi în Macedonia, îşi exercită puterea cu îngimfare şi 
cruzime. În sfîrşit, cîmpul de bătălie a fost ocupat de o armată 
romană mai puternică, condusă de către Quintus Caecilius 
Metellus, care pătrunse, sprijinit şi de o flotă pergameană, în 
Macedonia. Ce-i drept, în prima încăierare de cavalerie 
macedonenii dobîndiră izbînda, dar în armata macedoneană se 
iviră curînd  disensiunile şi  dezertările, iar greşeala 
pretendentului de a-şi împărţi armata, detaşind o parte în 
Tesalia, le asigură romanilor o victorie uşoară şi decisivă (606, 
148). Filip fugi în Tracia la căpetenia Byzes, fiind urmărit de 
către Metellus care, după o a doua victorie, obţinu predarea lui. 
Cele patru confederaţii macedonene nu se supuseseră de 
bunăvoie pretendentului şi cedaseră numai în faţa forţei. 
Conform politicii urmate pînă atunci, nu exista aşadar nici un 
motiv pentru a-i priva pe macedoneni de bruma de libertate 
care le fusese lăsată în urma bătăliei de la Pydna; cu toate 
acestea, la porunca senatului, regatul lui Alexandru a fost 


transformat de către Metellus în provincie romană. Era clar că 
guvernul roman îşi schimbase sistemul, hotărînd să înlocuiască 
relaţiile de clientelat cu cele de supunere; de aceea, suprimarea 
celor patru confederaţii macedonene a fost considerată de către 
toate statele clientelare o lovitură îndreptată împotriva lor. 
Posesiunile din Epir, detaşate de Macedonia după primele 
victorii ale romanilor, insulele ionice şi porturile Apollonia şi 
Epidamnus (I, pp. 380, 517), care pînă atunci se aflaseră sub 
jurisdicţia magistraților italici, au fost din nou unite cu 
Macedonia, astfel încît aceasta, încă de pe acum, se întindea 
spre nord-vest pînă la Skodra, unde începea lliria. De asemenea, 
protectoratul pe care Roma îl reclama asupra Greciei propriu- 
zise reveni în mod firesc noului guvernator al Macedoniei. 
Macedonia îşi redobîndi astfel unitatea şi, într-o anumită 
măsură, chiar graniţele pe care le avusese în perioada de 
maximă înflorire; nu mai era însă un regat unitar, ci o provincie 
unitară, cu o organizare comunală şi, aparent, chiar naţională, 
sub un guvernator şi un trezorier romani, ale căror nume erau 
gravate pe monedele ţării alături de cel al patriei. Impozitul se 
limită la vechea contribuţie moderată stabilită de către Paullus - 
100 de talanţi (155.000 de taleri) -, care a fost repartizată în 
cote fixe diferitelor comunităţi (|, pp. 534-535). Totuşi, această 
ţară nu a putut să dea uitării vechea ei dinastie acoperită de 
glorie. La cîţiva ani după înfrîingerea falsului Filip, Alexandru, un 
alt pretins fiu al lui Perseus, împlîntă stindardul insurecției pe 
Nestos (Karasu) şi adună în scurt timp 16.000 de soldaţi, însă 
cvestorul Lucius Tremellius lichidă fără dificultate răscoala şi-l 
urmări pe pretendentul fugar pînă în Dardania (612, 142). A fost 
ultima răbufnire a orgoliosului spirit naţional al macedonenilor, 
care, cu două secole mai înainte, înfăptuise lucruri atit de 
măreţe în Grecia şi în Asia; de atunci, cu greu se poate spune 
despre macedoneni altceva decit că au continuat să-şi numere 
anii lipsiţi de glorie din momentul în care patria primise 
organizarea provincială definitivă (608, 146). Romanii erau 
aceia care trebuiau să apere de acum graniţa macedoneană de 
nord şi de est, altfel spus, graniţa civilizaţiei elene împotriva 
barbarilor. Această apărare nu a fost susţinută nici cu forţe 
armate suficiente şi, în general, nici cu energia necesară; totuşi, 
în acest scop militar a fost construit marele drum Egnatia care, 
din epoca lui Polybios, străbătea continentul de la cele două 


porturi principale din vest - Apollonia şi Dyrrhachion - pînă la 
Thessalonike şi, mai tîrziu, pînă la Hebros (Marița). Noua 
provincie deveni baza naturală fie pentru expedițiile împotriva 
neastimpăraţilor dalmaţi, fie pentru cele împotriva triburilor 
ilirice, celtice şi tracice, aşezate în nordul peninsulei greceşti, 
care vor fi înfăţişate mai jos, în contextul lor istoric. 

Grecia propriu-zisă se bucurase mai mult decît Macedonia 
de favoarea puterii dominante şi filoelenii de la Roma se 
gîndeau probabil că efectele nefericite ale războiului cu Perseus 
sînt pe cale de dispariţie, iar situaţia generală, în curs de 
ameliorare. Cei mai îndărătnici instigatori ai partidei aflate la 
conducere - Lykiskos Etolianul, Mnesippos Beoţianul, Chrematas 
Acarnanianul, ticălosul epirot Charops, căruia chiar şi romanii 
onorabili i-au interzis să le calce pragul - intraseră, rînd pe rînd, 
în mormiînt; crescuse o nouă generaţie, fără vechile amintiri şi 
ranchiune. Senatul roman crezu că sosise timpul iertării şi uitării 
generale şi îi eliberă în anul (604, 150) pe supraviețuitorii 
partidei patriotice, deţinuţi în Italia timp de 17 ani şi a căror 
eliberare dieta aheeană nu încetase s-o ceară. Se înşela însă. Cit 
de puţin reuşiseră romanii, cu tot filoelenismul lor, să împace 
patriotismul elen reiese cel mai clar din atitudinea grecilor faţă 
de Attalizi. Regele Eumenes al Il-lea fusese detestat în Grecia 
atita timp cît se dovedise prieten al romanilor (|, p. 527), însă, 
imediat ce se iscă o neînțelegere între el şi Roma, deveni foarte 
popular în Grecia şi, la fel ca odinioară din partea Macedoniei, 
Euelpidesul elen aştepta acum salvarea din robie din partea 
Pergamului. Înainte de toate însă, în micile state greceşti, lăsate 
în voia lor, dezorganizarea socială se adinci din ce în ce mai 
mult. Ţara fusese pustiită nu atit de război şi ciumă, cît de 
refuzul, tot mai răspîndit în păturile superioare, de a se căsători 
şi de a avea copii. În schimb, ca şi pînă acum, criminalii şi 
neisprăviţii năvăleau în Grecia în aşteptarea ofițerului de 
recrutare. Cu fiecare zi, comunităţile se afundau tot mai mult în 
datoriile lor şi, implicit, într-o desconsiderare tot mai profundă, 
care le lua orice posibilitate de credit; unele oraşe, îndeosebi 
Atena şi Teba, recurgeau, din cauza sărăciei, chiar la hoţii şi 
jefuiau comunităţile vecine. Vrajba din interiorul ligilor, ca, de 
exemplu, între membrii voluntari şi cei constrinşi ai federaţiei 
aheene, nu se aplanase deloc. Dacă, luîndu-se după situaţia de 
moment, romanii, după toate aparențele, au crezut că li s-a 


împlinit dorinţa ei au trebuit să constate în curînd că generaţia 
mai tînără a Eladei nu era cu nimic mai bună şi mai înţeleaptă 
decit cea apusă. Grecii căutară chiar un pretext de dispută cu 
romanii. 

Pentru a acoperi o afacere murdară, Diaeos, preşedintele 
Confederaţiei Aheene în perioada aceasta (în jurul anului 605, 
149), afirmă în cursul unei adunări că privilegiile particulare 
acordate de ligă lacedemonienilor ca membri ai acesteia, mai 
exact excluderea  lacedemonienilor din jurisdicţia penală 
aheeană şi dreptul de a trimite solii separate la Roma, nu le 
erau nicidecum garantate de către romani. Era o minciună 
sfruntată, însă dieta crezu, fireşte, ceea ce dorea şi, întrucit 
aheii se arătară gata să-şi sprijine afirmaţiile cu armele, mai 
slabii spartani cedară deocamdată sau, mai degrabă, cei a căror 
predare fusese cerută de către ahei părăsiră oraşul pentru a-şi 
înfăţişa  plingerea senatului. Senatul răspunse, conform 
obiceiului, că va trimite o comisie pentru cercetarea afacerii; 
dar, în loc să vină cu acest răspuns, solii proclamară în Ahaia, ca 
şi la Sparta, că senatul decisese în favoarea lor, ceea ce era de 
două ori fals. Aheii, care se simțeau mai mult ca oricînd aliaţi 
egali ai Romei şi o forţă politică însemnată, ca urmare a 
sprijinului acordat de ligă romanilor în Tesalia împotriva falsului 
Filip, pătrunseră în anul 606 (148), sub comanda strategului lor 
Damokritos, în Lakonike. În van o ambasadă romană, care se 
afla în drum spre Asia, îi avertiză, la sugestia lui Metellus, să 
aştepte comisarii senatului. Avu loc o bătălie în care căzură 
1.000 de spartani şi în care Sparta ar fi fost pierdută dacă 
Damokritos n-ar fi fost un ofiţer tot atit de incapabil pe cit se 
dovedise ca om de stat. Fu destituit, iar urmaşul său Diaeos, 
instigatorul întregii poveşti, continuă războiul cu ardoare, 
asigurîndu-l în acelaşi timp pe temutul comandat al Macedoniei 
de deplina fidelitate a Ligii Aheene. În acest timp sosi mult 
aşteptata comisie romană, în frunte cu Aurelius Orestes; 
ostilitățile au fost suspendate şi sfatul aheean se adună la Corint 
pentru ascultarea hotărîrilor ei. Ele au fost surprinzătoare şi 
dezamăgitoare. Romanii se hotăriseră să anuleze nefireasca şi 
forţata includere a Spartei în Liga Aheeană (I, p. 519) şi să 
acţioneze în general cu mai multă vigoare împotriva aheilor. Cu 
cîţiva ani înainte (591, 163), aceştia trebuiseră să renunţe deja 
la oraşul etolian Pleuron (|, p. 519); acum, ei au fost îndemnați 


să renunţe la toate achiziţiile realizate după al doilea război 
macedonean - mai exact, la Corint, Orchomenos, Argos şi 
Sparta, în Pelopones, şi la Heracleia de pe Oeta, readucîndu-şi 
liga în situaţia în care se afla la sfîrşitul războiului cu Hannibal. 
Indată ce delegaţii aheeni auziră acestea, se năpustiră în piaţă, 
fără să mai aştepte sfîrşitul comunicărilor romanilor, şi anunţară 
mulţimii pretenţiile romane; drept urmare, gloata guvernantă şi 
guvernată hotărî în mod unanim să-i aresteze în primul rînd pe 
toţi lacedemonienii aflaţi în Corint, întrucît Sparta ar fi declanşat 
această nenorocire. Arestarea se făcu în mare agitaţie, astfel 
încît numele sau chiar şi numai încălţămintea lacedemoniană 
erau motive suficiente de arestare; se pătrunse chiar şi în 
locuinţele solilor romani pentru a-i aresta pe lacedemonienii 
care se refugiaseră acolo, iar romanii au fost insultaţi, deşi 
nimeni nu s-a atins de ei. Comisia s-a întors indignată în patrie şi 
s-a plins cu amărăciune senatului exagerind evenimentele; cu 
toate acestea, cu moderaţia ce caracterizează toate măsurile 
sale împotriva grecilor, senatul s-a mărginit mai întîi la 
trimiterea de noi reprezentanţi. Sub forma cea mai moderată, 
abia amintind de satisfacția pentru injuriile suferite, Sextus 
lulius Caesar a repetat ordinele romanilor cu ocazia dietei de la 
Aegion (primăvara anului 607, 147). Mentorii aheilor însă, în 
frunte cu noul strateg Kritolaos (mai 607-mai 608, 147-146), 
oameni versaţi în treburile statului şi obişnuiţi cu intriga politică, 
traseră de aici numai concluzia că situaţia Romei în faţa 
Cartaginei şi a lui Viriathus trebuie să fi fost foarte defavorabilă 
şi continuară să-i înşele şi să-i insulte pe romani. Invitat să 
organizeze la Tegea o adunare de delegaţi ai părţilor în conflict 
pentru a se ajunge la o înţelegere, Caesar se conformă; însă 
după ce el şi delegaţii lacedemonieni aşteptară aici timp 
îndelungat sosirea aheilor, apăru în fine Kritolaos singur, 
anunţind că numai adunarea generală a poporului aheean este 
competentă să hotărască în această problemă şi că ea nu poate 
fi soluţionată decit de sfat - altfel spus, după şase luni. Ca 
urmare, Caesar se înapoie la Roma, însă în urma propunerii lui 
Kritolaos, următoarea adunare populară a aheilor declară în 
mod formal războiul împotriva Spartei; chiar şi acum, Metellus 
întreprinse o tentativă pentru rezolvarea paşnică a conflictului şi 
trimise delegaţi la Corint; dar zgomotoasa eclesie, recrutată în 
cea mai mare parte din gloata bogatului oraş comercial şi 


industrial, acoperi vocea solilor romani, silindu-i să părăsească 
tribuna. Declaraţia lui Kritolaos, cum că romanii erau bine-veniţi 
ca prieteni, dar nu ca stăpini, a fost primită cu neţărmurită 
bucurie, iar cînd membrii dietei încercară să intervină, mulţimea 
îl susţinu pe bărbatul care dădea glas sentimentelor ei şi aclamă 
sentenţele lui îndreptate împotriva trădării patriei de către cei 
bogaţi şi susţinind necesitatea unei dictaturi militare, ca şi 
aluziile misterioase la o viitoare ridicare generală a nenumărate 
popoare şi nenumărați regi împotriva Romei. Spiritul care 
însufleţea această mişcare se reliefează în cele două rezoluţii : 
toate cluburile să fie permanente şi toate acţiunile pentru datorii 
să fie suspendate pînă la restabilirea păcii. Aheii aveau aşadar 
război, ba şi aliaţi veritabili, tebanii, beoţienii şi chiar calcidienii. 
Incă de la începutul anului 608 (146), aheii pătrunseră în Tesalia 
pentru a readuce sub ascultare localitatea Heracleia de pe Oeta, 
care se desprinsese de confederaţia aheeană în conformitate cu 
hotărîrea senatului. Consulul Lucius Mummius, pe care senatul 
hotărise să-l trimită în Grecia, încă nu sosise; în consecinţă, 
Metellus preluă sarcina de a apăra Heracleia cu legiunile 
macedonene. Cînd armata aheeano-tebană a fost anunţată de 
apropierea celei romane, nici nu se puse problema unei bătălii, 
ci se ţinu sfat numai asupra celei mai favorabile căi pentru a 
ajunge în siguranţă în Pelopones; armata o şterse în grabă şi nici 
nu încercă să menţină poziţia de la Termopile. Metellus însă 
grăbi urmărirea, ajunse şi bătu armata greacă lingă Skarpheia, 
în Locrida. Pierderile în prizonieri şi în morţi au fost apreciabile; 
după bătălie nu se mai auzi niciodată de Kritolaos. Rămăşiţele 
armatei înfrînte rătăciră în detaşamente izolate prin ţinuturile 
greceşti şi zadarnic cerură pretutindeni să fie primite; 
detaşamentul de la Patrae a fost nimicit în Focida, iar corpul de 
elită arcadian, la Scheroneea; întreaga Grecie de nord a fost 
evacuată şi numai o mică parte din armata aheeană şi cetăţenii 
Tebei, care emigrară în masă, reuşi să ajungă în Pelopones. Cu 
moderație, Metellus încercă să-i determine pe greci să renunţe 
la rezistenţa absurdă şi ordonă, de exemplu, ca toţi tebanii, cu 
excepţia unuia singur, să fie eliberaţi; încercările sale 
binevoitoare eşuară nu din cauza energiei poporului, ci din 
cauza exasperării conducătorilor, care nu se gindeau decit la 
propria lor salvare. Diaeos, care după căderea lui Kritolaos 
preluase din nou comanda supremă, îi convocă în istm pe toţi 


cei apți să poarte armele şi ordonă înrolarea a 12.000 de sclavi 
născuţi în Grecia; cei bogaţi au fost obligaţi să cotizeze sume de 
bani, iar partizanii păcii, în măsura în care nu-şi cumpăraseră 
viaţa prin mituirea stăpinilor tiranici, au fost decimaţi prin 
persecuții sîngeroase. Războiul continuă după acelaşi tipic. 
Avangarda aheeană, compusă din 4.000 de soldaţi conduşi de 
Alkamenes şi cantonată lingă Megara, se risipi îndată ce zări 
stindardele romane. Metellus tocmai ordonase atacarea armatei 
principale din istm, cînd în cartierul general roman sosi consulul 
Lucius Mummius cu cîţiva însoțitori şi preluă comanda. Intre 
timp, aheii, încurajați de un atac norocos asupra avanposturilor 
romane prea îndrăzneţe, începură bătălia cu armata romană, de 
două ori mai numeroasă, lingă Leokopetra din istm. Romanii nu 
întîrziară s-o accepte. Încă de la început, călăreţii aheeni fugiră 
în masă din faţa cavaleriei romane, de şase ori mai numeroasă; 
hopliţii ţinură piept inamicului pînă cînd un atac din flanc al 
corpului de elită roman produse învălmăşeală şi în rîndurile lor. 
Cu aceasta, rezistenţa luă sfîrşit. Diaeos fugi în patria sa, îşi 
ucise soţia şi se otrăvi; toate oraşele se supuseră fără a opune 
rezistenţă şi chiar inexpugnabilul Corint, în care Mummius ezită 
trei zile să intre, întrucît se temuse de o ambuscadă, a fost 
ocupat de către romani fără vărsare de sînge. Noua 
reglementare a problemelor greceşti a fost încredinţată unei 
comisii formate din zece senatori, în frunte cu consulul 
Mummius, care-şi dobîndi în ţara cucerită o reputaţie în general 
onorabilă. Ce-i drept, a fost, ca să nu folosim o expresie prea 
dură, o copilărie să adopte titlul de Achaicus pentru faptele şi 
victoriile sale şi să ridice, plin de gratitudine, un templu lui 
Hercule Victoriosul; dar întrucît nu crescuse în lux şi corupţie 
aristocratică, ci era un „om nou” şi relativ neînstărit, el se 
dovedi un administrator corect şi înţelegător. Este o exagerare 
retorică să se spună că din rîndul aheilor a murit numai Diaeos, 
iar dintre beoţieni numai Pytheas; în Chalcis mai ales, s-au 
comis crime abominabile; cu toate acestea, execuțiile au fost, în 
general, aplicate cu moderație. Mummius respinse propunerea 
de a răsturna statuile fondatorului partidului patriotic aheean, 
Philopoemen; contribuţiile băneşti impuse comunităţilor nu au 
fost destinate tezaurului roman, ci oraşelor care suferiseră 
stricăciuni; în mare parte, aceste contribuţii au fost anulate 
ulterior, iar averea celor vinovaţi de înaltă trădare care aveau 


părinţi sau copii nu a fost vindută în beneficiul tezaurului public, 
ci acordată acestora. Doar operele de artă au fost luate din 
Corint, Thespiae şi alte oraşe, pentru a fi apoi expuse ori în 
capitală, ori în alte oraşe ale Italiei, unele obiecte fiind donate 
templelor istmice, delfice şi olimpice. Şi în organizarea definitivă 
a ţării s-a acţionat, în general, cu moderație. Ce-i drept, conform 
constituţiei provinciale (|, p. 376), confederaţiile particulare, mai 
ales cea aheeană, au fost dizolvate ca atare, comunităţile, 
izolate, iar relaţiile dintre acestea oprite prin hotărîrea ca nimeni 
să nu deţină în acelaşi timp proprietăţi în două dintre ele. În 
continuare, ceea ce încercase şi Flamininus (|, p. 498), 
constituţiile municipale democratice au fost înlăturate cu 
desăvirşire, conducerea fiind încredinţată în fiecare comunitate 
unui consiliu alcătuit din cei bogaţi. O contribuţie fixă în 
beneficiul Romei a fost impusă fiecărei comunităţi şi toate au 
fost subordonate guvernatorului Macedoniei, astfel încît 
acestuia, ca instanță militară supremă, îi revenea autoritatea 
administrativă şi judiciară, el putînd, de exemplu, să-şi rezerve 
decizia în procesele mai importante. Totuşi, comunităţile 
greceşti şi-au păstrat „libertatea”, altfel spus o suveranitate 
formală, redusă prin hegemonia romană la o simplă denumire; 
aceasta cuprindea proprietatea asupra pămîntului şi dreptul 
unei administrații şi jurisdicții proprii. Cîţiva ani mai tirziu nu 
numai că a fost permis un simulacru al vechilor confederaţii, dar 
s-au înlăturat şi dispoziţiile opresive legate de înstrăinarea 
proprietăţilor funciare. Un destin mai necruţător au avut 
comunităţile Teba, Chalcis şi Corint. Nu li se poate imputa 
romanilor dezarmarea şi dărimarea zidurilor primelor două 
dintre ele, care au fost astfel transformate în tîrguri deschise; în 
schimb, nimicirea, cu totul neîntemeiată, a primului oraş 
comercial al Greciei, înfloritorul Corint, rămîne o ruşine în 
analele Romei. În urma ordinului special al senatului, cetăţenii 
corintieni au fost arestaţi, iar cei care nu au murit în aceste 
împrejurări au fost vinduţi în sclavie; oraşul propriu-zis a fost nu 
numai privat de ziduri şi de acropola sa, ceea ce era inevitabil 
dacă nu urma să servească drept garnizoană, ci făcut una cu 
pămîntul. Sub  consacratele forme de blestem, orice 
reconstrucţie a fost interzisă pe acest loc pustiu; o parte din 
teritoriul oraşului a intrat în posesia sicionilor, cu obligaţia de a 
plăti jocurile istmice în locul Corintului, cea mai mare parte din 


suprafaţa sa fiind declarată însă domeniu public al Romei. Astfel 
pieri „Odorul Eladei”, ultima bijuterie prețioasă a ţării greceşti, 
odinioară atît de bogată în oraşe. Dacă analizăm catastrofa în 
totalitatea ei, istoria imparţială trebuie să recunoască ceea ce 
grecii acelor timpuri au acceptat ei înşişi fără înconjur: anume, 
că războiul în sine n-a fost declanşat de romani ci, dimpotrivă, 
intervenţia romană a fost determinată de perfidia absurdă şi de 
temeritatea infantilă a grecilor. Înlăturarea pseudosuveranităţii 
şi a tuturor amăgirilor neclare şi distructive legate de ea a 
constituit o binefacere pentru ţară, iar guvernarea 
comandantului suprem roman al Macedoniei, oricît de deficitară 
ar fi fost, era totuşi cu mult mai bună decit confuzia şi 
dezordinea produse anterior de confederaţiile greceşti şi de 
comisiile romane. Peloponesul încetă să mai fie un mare port al 
mercenarilor; se spune - şi este verosimil - că, odată cu 
guvernarea romană nemijlocită, ţării i-au fost redate, în parte, 
securitatea şi prosperitatea. Aforismul lui Temistocle, potrivit 
căruia ruina a împiedicat ruina, a fost aplicat, nu fără dreptate, 
de elenii timpului pentru a caracteriza dispariţia independenţei 
greceşti. Indulgenţa extraordinară pe care Roma a dovedit-o 
faţă de greci se evidenţiază cu claritate abia atunci cînd este 
comparată cu atitudinea contemporană a aceleiaşi autorităţi 
faţă de spanioli şi de fenicieni; tratarea barbarilor cu bestialitate 
nu părea interzisă, dar, la fel ca, mai tîrziu, împăratul Traian, 
romanii acelor timpuri considerau „anularea umbrei de libertate 
rămase Atenei şi Spartei drept un act crud şi barbar”. În 
condiţiile acestei  moderaţii generale, este cu atit mai 
contrastant tratamentul revoltător aplicat Corintului, dezaprobat 
pînă şi de apologeţii catastrofei cartagineze şi numantine şi care 
nu poate fi justificat, chiar şi conform concepţiei romane asupra 
dreptului popoarelor, nici măcar de vorbele insultătoare rostite 
pe străzile oraşului Corint împotriva delegaților romani. Şi totuşi, 
actul acesta n-a izvorit din brutalitatea unei persoane - cu atit 
mai puţin a lui Mummius -, ci a fost o măsură cumpănită şi 
decretată chiar de către senatul roman. Nu ne înşelăm dacă 
recunoaştem aici opera partidului comercianților, care începe 
încă din această epocă să intervină în politică alături de 
aristocrația propriu-zisă şi care, distrugind Corintul, înlăturase 
un rival comercial. Dacă marii comercianţi romani au avut un 
cuvînt de spus în reglementarea relaţiilor din Grecia, se înţelege 


de ce execuţia a fost îndreptată tocmai împotriva Corintului şi 
de ce nu numai că oraşul a fost distrus, ci s-a şi interzis pentru 
totdeauna întemeierea unei aşezări în acest loc atît de favorabil 
negoţului. Pentru comercianții romani, foarte numeroşi şi în 
Elada, Argos din Pelopones deveni de acum încolo centrul 
activităţii lor. Delos era însă mai important pentru marele 
comerţ roman; port roman liber încă din anul 586 (168), 
atrăsese o mare parte din afacerile Rhodosului (l, p. 537), 
intervenind acum în mod asemănător în cele corintiene. Această 
insulă a rămas un timp mai îndelungat principala piaţă de tranzit 
pentru mărfurile care circulau din Orient spre Occident. 

Pe al treilea continent, mai îndepărtat, dominaţia romană 
s-a dezvoltat mai puţin decit în ţinuturile africane şi macedo- 
elenice, separate de Italia numai prin mări înguste. În Orientul 
Apropiat, regatul Pergamului devenise prima putere datorită 
măsurilor luate împotriva Seleucizilor. Fără a se lăsa influenţaţi 
de tradiţiile monarhiilor alexandrine, destul de pătrunzători şi 
înţelepţi pentru a renunţa la imposibil, Attalizii rămăseseră 
liniştiţi şi nu încercaseră să-şi lărgească graniţele sau să se 
sustragă hegemoniei romane, dar îşi sporiseră prosperitatea, în 
limitele impuse de către romani, şi cultivaseră pacea. Cu toate 
acestea, ei nu au scăpat de gelozia şi suspiciunea romanilor. 
Stăpînind litoralul european al Propontidei, coasta de vest a 
Asiei Mici şi interiorul acesteia pînă la graniţa cu Cappadocia şi 
Cilicia, în strînse legături ca regii sirieni, printre care Antiochos 
Epiphanes (mort în 590, 164), ajuns pe tron cu ajutorul 
Attalizilor, regele Eumenes al II-lea dobiîndise o putere care, prin 
decăderea tot mai accentuată a Macedoniei şi Siriei, părea şi 
mai impunătoare şi care îi puse chiar şi pe fondatorii ei pe 
gînduri. Mai înainte (|, p. 536) s-a relatat cum, după al treilea 
război macedonean, senatul a avut grijă să umilească şi să 
slăbească acest aliat prin artificii diplomatice reprobabile. 
Relaţiile stăpînilor din Pergam faţă de oraşele comerciale în 
totalitate sau doar pe jumătate independente din interiorul 
regatului lor şi faţă de vecinii barbari de la graniţe, în sine foarte 
dificile, au fost complicate şi mai mult prin reaua-voinţă a 
protectorilor lor. Întrucît era incert dacă, în urma tratatului de 
pace din anul 565 (189), înălțimile Taurusului, situate în 
ţinuturile Pisidia şi Pamfilia, aparţineau regatului sirian sau celui 
pergamean, vitejii selgi, recunoscînd, se pare, suzeranitatea 


nominală a Siriei, au opus regilor Eumenes al II-lea şi Attalos al 
II-lea o îndelungată şi eroică rezistenţă în defileele aproape 
inaccesibile ale Pisidiei. De asemenea, celții asiatici, care, cu 
consimţămiîntul romanilor, se aflaseră un timp sub dependenţa 
Pergamului, se răzvrătiră împotriva lui Eumenes şi declanşară, 
pe neaşteptate şi în înţelegere cu inamicul ereditar al Attalizilor, 
regele Prusias al Bitiniei, un război împotriva lui (587, 167). 
Regele nu avusese timp să recruteze trupe de mercenari; 
clarviziunea şi vitejia sa nu putură să împiedice înfrîngerea 
miliției asiatice şi invadarea ţării de către celți; ciudata mijlocire 
pe care au realizat-o romanii la rugămintea lui Eumenes a fost 
relatată mai sus (|, p. 536). Însă, atunci cînd găsi timpul necesar 
pentru a arunca în bătălie o armată bine pregătită, cu ajutorul 
tezaurului său plin, el alungă destul de repede hoardele 
sălbatice de pe teritoriul lui; şi cu toate că Galatia rămase 
pierdută pentru el, iar încercările sale îndărătnice de a hotărî 
evenimentele de acolo au fost anihilate de influenţa romană, el 
reuşi, în ciuda tuturor atacurilor făţişe şi a uneltirilor secrete 
îndreptate de vecinii săi şi de către romani împotriva lui, să lase, 
la moartea sa (în jurul anului 595, 159), regatul în deplinătatea 
puterii. Fratele lui, Attalos al II-lea Philadelphos (mort în anul 
616, 138), respinse tentativa regelui Pontului, Pharnakes, de a 
obţine tutela fiului minor al lui Eumenes cu sprijin roman şi 
guvernă în locul nepotului său, la fel ca Antigonos Doson, ca 
tutore pe viaţă. Abil, destoinic, adaptabil, un veritabil Attalid, el 
reuşi să convingă suspiciosul senat de netemeinicia îngrijorării 
din trecut. Partida antiromană îl acuză că ar fi de acord să 
păzească ţara pentru romani şi că ar accepta orice insultă sau 
constringere din partea lor; în schimb, sigur de protecţia 
romană, el putu interveni decisiv în certurile de succesiune 
dinastică din Siria, Cappadocia şi Bitinia; chiar şi din periculosul 
război cu Bitinia, pe care îl declanşă regele Prusias al II-lea, 
supranumit Vînătorul (572?-605, 182-149), un regent care 
îmbina în persoana sa toate viciile barbariei şi ale civilizaţiei, fu 
salvat de intervenţia romană - fireşte, abia după ce fusese 
asediat în capitala sa şi după ce o primă ameninţare din partea 
romanilor rămăsese fără rezultat, ba chiar fusese luată în ris 
(598-600, 156-154). Dar, odată ce pe tron urcă Attalos al III-lea 
Philometor,  pupilul său (616-621, 138-133), paşnica şi 
moderata guvernare a regelui-cetăţean a fost înlocuită de o 


tiranie asiatică; astfel s-a putut întîmpla ca regele, pentru a 
scăpa de sfaturile incomode ale prietenilor tatălui său, să-i 
adune în palat, dînd mercenarilor poruncă să-i măcelărească, iar 
apoi să le ucidă şi soțiile, şi copiii. Totodată, el scria cărţi de 
horticultură, cultiva plante otrăvitoare şi modela în ceară pînă 
cînd a fost răpus de o moarte neaşteptată. Cu diînsul se stinse 
dinastia  Attalizilor. Într-un asemenea caz, cel puţin în 
conformitate cu dreptul public valabil pentru statele clientelare 
ale Romei, ultimul regent putea să dispună prin testament de 
succesiunea sa. Nu se poate stabili dacă ura bolnăvicioasă faţă 
de supuşii săi, care-l stăpiînise pe ultimul Attalid în timpul vieţii, 
îl determină să lase, prin testament, romanilor regatul drept 
moştenire sau dacă recunoscuse prin aceasta încă o dată 
supremaţia de fapt a romanilor. Testamentul a fost făcut; 
romanii intrară în drepturile lor, iar problema domeniilor şi 
tezaurului Attalizilor deveni un nou măr al discordiei pentru 
partidele politice învrăjbite din Roma. Dar şi în Asia testamentul 
acesta declanşă războiul civil. Bazindu-se pe animozitatea 
asiaticilor faţă de viitoarea stăpinire străină, un fiu natural al lui 
Eumenes al lIl-lea, Aristonikos, apăru la Leukae, un mic oraş 
portuar situat între Smirna şi Phocaea, pretinzind coroana. 
Phocaea şi alte oraşe îl recunoscură drept rege, însă, înfrînt pe 
mare în faţa Kymei de către efeseni, care vedeau în alianţa 
strinsă cu Roma unica posibilitate de a-şi menţine privilegiile, el 
trebui să se refugieze în interiorul ţării. Se credea că a dispărut, 
cînd apăru deodată în fruntea noilor „cetăţeni ai oraşului 
Soarelui”, altfel spus a sclavilor, chemaţi în masă la libertate, 
puse stăpiînire pe oraşele lidiene Thyateira şi Apollonis, ca şi pe 
o parte a localităţilor attalide, şi recrută sub stindardele sale 
hoarde de mercenari traci. Războiul deveni serios. În Asia nu 
staţionau trupe romane; oraşele asiatice independente şi 
contingentele principilor clientelari ai  Bitiniei, Paflagoniei, 
Cappadociei, Pontului şi Armeniei nu putură să facă faţă 
pretendentului; acesta cucerise deja cu forţa armelor Colophon, 
Samos, Myndos şi stăpinea deja aproape întregul regat 
părintesc cînd o armată romană debarcă în Asia, la sfîrșitul 
anului 623 (131). Generalul acesteia, consulul şi marele pontif 
Publius Licinius Crassus Mucianus, unul dintre bărbaţii cei mai 
bogaţi şi, în acelaşi timp, cei mai culţi ai Romei, evidenţiat atit 
ca orator, cît şi ca jurisconsult, se pregăti să-l asedieze pe 


pretendent la Leukae; dar, în cursul acestor pregătiri, generalul 
se lăsă surprins şi înfrînt de adversarul pe care îl subestimase, el 
însuşi fiind luat prizonier de o ceată tracică. Nu acordă unui 
asemenea duşman triumful de a-l expune ca prizonier pe 
comandantul suprem al Romei şi îi provocă pe barbari, care-l 
luaseră prizonier fără să-l cunoască, să-l ucidă (la începutul 
anului 624, 130); fostul consul nu fu recunoscut decit după 
moarte. Odată cu el, se pare, căzu şi Ariarathes, rege al 
Cappadociei. La puţin timp după această victorie, Aristonikos a 
fost atacat de către urmaşul lui Crassus, Marcus Perpenna, 
armata sa a fost dispersată, iar el însuşi asediat şi luat captiv la 
Stratoniceia, fiind executat puţin timp după aceea la Roma. 
Supunerea ultimelor oraşe care mai opuneau rezistenţă şi 
organizarea definitivă a ţării au fost preluate, după moartea 
neaşteptată a lui Perpenna, de către Manius Aquilius (625, 129). 
Romanii au aplicat o politică similară celei adoptate în cazul 
teritoriului cartaginez. Partea orientală a regatului Attalizilor a 
fost dată regilor clientelari, pentru ca Roma să se dispenseze de 
apărarea graniţelor şi, prin aceasta, de necesitatea prezenţei 
unei armate permanente în Asia; Telmissos (l, p. 516) reveni 
confederației liciene; posesiunile europene din Tracia au fost 
alipite provinciei Macedonia; restul teritoriului a fost organizat 
ca o nouă provincie romană căreia, din aceleaşi raţiuni ca în 
cazul Cartaginei, i se dădu numele continentului în care se afla. 
Impozitele pe care ţara le plătea Pergamului au fost suprimate, 
iar aceasta a fost tratată cu aceeaşi moderație ca Elada şi 
Macedonia. În felul acesta, statul cel mai însemnat din Asia Mică 
deveni o provincie romană. 

Celelalte numeroase  stătuleţe şi oraşe ale Asiei 
Occidentale, regatul Bitiniei, principatele paflagonice şi galate, 
confederaţiile liciană, cariană, pamfiliană, oraşele independente 
Kyzikos şi Rhodos au continuat să-şi păstreze libertatea lor 
restrînsă. Dincolo de Halys, Cappadocia - după ce regele 
Ariarathes al V-lea Philopator (591-624, 163-130) se menţinuse 
mai ales cu sprijinul Attalizilor împotriva fratelui şi rivalului său 
Holophernes, susţinut de Siria - urmă în general linia politică a 
Pergamului, atît în ceea ce priveşte supunerea necondiționată 
faţă de Roma, cit şi în ceea ce priveşte tendinţa de a adopta 
cultura elenă. Datorită lui, aceasta pătrunse în Cappadocia - 
pînă atunci aproape barbară -, fireşte, concomitent cu 


inconvenientele sale, precum cultul lui Bacchus şi practicile 
imorale ale trupelor de actori, aşa-numiţii „artişti”. Drept 
recompensă pentru fidelitatea faţă de Roma, pe care acest 
principe o va plăti cu viaţa în lupta împotriva pretendentului din 
Pergam, moştenitorul lui minor, Ariarathes al VI-lea, nu numai că 
a fost apărat de către romani împotriva uzurpării încercate de 
regele Pontului, ci primi şi partea sud-estică a regatului 
Attalizilor, Licaonia, împreună cu ţinutul vecin din estul acestuia, 
care aparținuse odinioară Ciliciei. În fine, în extremitatea nord- 
estică a Asiei Mici, „Cappadocia de lîngă mare” sau, mai simplu, 
„statul maritim” Pontos dobîndi o extindere şi o importanţă tot 
mai mari. La puţin timp după bătălia de la Magnesia, regele 
Pharnakes | îşi întinsese teritoriul mult dincolo de Halys, pînă la 
Tios, de pe graniţa cu Bitinia, şi pusese stăpînire mai ales 
asupra bogatei Sinope, care, dintr-o cetate grecească liberă, 
deveni reşedinţa acestor regi. Ce-i drept, statele vecine, 
amenințate prin aceste uzurpări, în frunte cu regele Eumenes al 
II-lea, îi declaraseră de aceea război şi obţinuseră, prin medierea 
romană, promisiunea că el va evacua Galatia şi Paflagonia. 
Cursul evenimentelor arătă însă că şi Pharnakes, şi succesorul 
său Mithridates al V-lea Euergetes (598?-634, 156-120), aliaţi 
fideli ai Romei în al treilea război punic, ca şi în cel împotriva lui 
Aristonikos, nu numai că rămaseră în posesiunea teritoriilor de 
dincolo de Halys, ci îşi menţinură şi suzeranitatea de fapt asupra 
dinaştilor  paflagonieni şi  galatieni. Numai prin aceste 
circumstanţe se poate explica de ce Mithridates, aparent pentru 
faptele sale de vitejie în războiul cu Aristonikos, dar în realitate 
pentru sumele apreciabile plătite generalului roman, a putut să 
primească Frigia Mare după dezmembrarea regatului attalid. 
Dimpotrivă, este dificil de stabilit cît de departe se întindea 
regatul pontic din acele timpuri spre Caucaz şi izvoarele 
Eufratului; se pare însă că el cuprindea partea de vest a 
Armeniei, lîngă Enderes şi Diwirigi, sau aşa-numita Armenie 
Mică, ca o satrapie dependentă, pe cînd Armenia Mare şi 
Sophene formau regate distincte şi independente. În timp ce în 
peninsula Asia Mică guvernarea era în esenţă deţinută de către 
Roma şi, oricît de multe s-ar fi întîmplat fără consimţămiîntul sau 
împotriva voinţei sale, starea posesiunilor era reglementată de 
către ea, ţinuturile întinse de dincolo de Tauros şi ale Eufratului 
superior pînă în sud la valea Nilului îşi păstraseră în esenţă 


dreptul de decizie proprie. Fără îndoială, principiul aşezat la 
baza tratatului de pace cu Siria din anul 565 (189), potrivit 
căruia graniţa de est a provinciei clientelare romane urma să fie 
formată de Halys şi de Tauros (|, p. 516), nu a fost respectat de 
către senat şi, prin natura sa, nici nu putea să fie. Orizontul 
politic are, ca şi cel fizic, mirajele sale; dacă statului Siria îi 
fusese impus prin tratatul de pace numărul maxim de corăbii de 
război şi de elefanţi (I, p. 515), dacă armata siriană evacuase 
Egiptul la ordinul senatului roman (|, p. 538), acestea sînt dovezi 
ale celei mai depline recunoaşteri a hegemoniei şi a clientelei. 
Din această cauză, certurile pentru tron din Siria, ca şi din Egipt, 
au fost supuse spre soluţionare guvernului roman. In Siria, după 
moartea lui Epiphanes (590, 164), şi-au disputat coroana 
Demetrios, fiul lui Seleukos al IV-lea, numit mai tîrziu Soter, care 
trăise ca ostatic la Roma, şi Antiochos Eupator, fiul minor al 
ultimului rege, Antiochos Epiphanes; în Egipt, Ptolemaios 
Philometor (573-608, 181-146), cel mai virstnic dintre cei doi 
fraţi care au guvernat împreună din anul 584 (170), fusese 
alungat din ţară de mai tînărul Ptolemaios Euergetes al II-lea sau 
cel Gras (mort în anul 637, 117) şi venise personal la Roma 
pentru redobindirea tronului. Ambele afaceri au fost rezolvate 
de către senat numai pe căi diplomatice, avînd în vedere 
avantajul roman. În Siria, Antiochos Eupator a fost recunoscut ca 
rege prin înlăturarea mai îndreptăţitului Demetrios, iar tutela 
acestuia a fost încredinţată de senat senatorului Gnaeus 
Octavius, care, după cum era de aşteptat, guvernă în 
exclusivitate în interesul roman, reduse flota de război şi armata 
de elefanţi în conformitate cu tratatul de pace din anul 565 
(189) şi făcu totul pentru a desăvîrşi ruinarea militară a ţării. În 
Egipt, a fost obţinută nu numai restabilirea lui Philometor în 
drepturile sale, ci - fie pentru a pune capăt vrajbei dintre cei doi 
fraţi, fie pentru a slăbi puterea, încă apreciabilă, a Egiptului - şi 
separarea Cyrenei de regat şi consolarea lui Euergetes pentru 
această pierdere. „Romanii proclamă regi pe cei pe care-i 
doresc,” - va scrie puţin mai tîrziu un evreu - „iar pe cei nedoriți 
îi alungă din ţara şi din mijlocul poporului lor”. Dar aceasta a 
fost, pentru o perioadă îndelungată, ultima dată cînd senatul 
roman a intervenit în afacerile Orientului cu energia şi abilitatea 
pe care le dovedise întotdeauna în complicațiile cu Filip, 
Antiochos şi Perseus. Declinul interior al guvernării se manifestă 


foarte tîrziu, dar se manifestă totuşi, în reglementarea afacerilor 
externe. Guvernarea deveni nesigură şi oscilantă; hăţurile abia 
strînse au fost slăbite, ba chiar scăpate din mînă. Regentul 
tutelar al Siriei a fost asasinat în Laodiceia; pretendentul 
respins, Demetrios, fugi din Roma şi îşi însuşi guvernarea 
regatului părintesc în urma înlăturării copilului rege, pretextînd 
cu obrăznicie că senatul roman l-ar fi autorizat să o facă (592, 
162). Curînd după aceea, izbucni un război între regii Egiptului 
şi Cyrenei pentru stăpînirea insulei Cipru; senatul o acordase 
mai întîi celui mai în vîrstă, apoi celui mai tînăr şi, în contradicţie 
cu ultima decizie romană, aceasta rămase în posesia Egiptului. 
Astfel, guvernul roman, în deplinătatea puterii sale şi în timpul 
unei păci profunde atit în interior, cît şi în exterior, a fost luat în 
deridere cu decretele sale de către regii neputincioşi ai 
Orientului, numele său a fost necinstit, iar protejatul şi comisarul 
său, asasinați. Cu 70 de ani înainte, cînd ilirii acţionaseră într-un 
fel asemănător împotriva solilor romani, senatul de atunci 
ridicase victimei un monument în for şi-i trăsese pe ucigaşi la 
răspundere cu ajutorul flotei şi armatei. Şi senatul acestor 
timpuri ridică lui Gnaeus Octavius un monument, precum o 
cereau cutumele strămoşilor, dar în loc să fie îmbarcate trupele 
împotriva Siriei, Demetrios a fost recunoscut ca rege al ţării - 
romanii se credeau pesemne atit de puternici, încît a-şi apăra 
onoarea li se părea ceva nesemnificativ. De asemenea, nu 
numai că Ciprul rămase în posesia Egiptului în ciuda hotăririi 
contrare a senatului, dar atunci cînd, după moartea lui 
Philometor (608, 146), îi urmă Euergetes, regatul divizat fiind 
astfel din nou unit, senatul lăsă să se întîmple şi aceasta. În 
urma unor asemenea evenimente, influenţa romană a fost într- 
adevăr desfiinţată în aceste ţinuturi şi lucrurile îşi urmară cursul 
fără intervenţia romanilor; însă pentru a înţelege evoluţia 
ulterioară a evenimentelor, este necesar să nu omitem cu 
desăvirşire nici Orientul mai apropiat şi nici pe cel mai 
îndepărtat. In timp ce în Egipt, izolat din toate părţile, status- 
quo-ul nu se modifica aşa de uşor, în Asia de dincoace şi de 
dincolo de Eufrat, dimpotrivă, popoarele şi statele suferiră 
schimbări profunde în cursul şi, în parte, ca urmare a acestei 
suspendări temporare a supremaţiei romane. Dincolo de marele 
deşert iranic se formaseră, nu mult după moartea lui Alexandru 
cel Mare, pe Ind, regatul de la Palimbothra, sub Chandragupta 


(Sandrakottos), iar pe Oxusul superior, puternicul stat bactrian, 
amîndouă dintr-un amalgam de elemente naţionale şi din 
vlăstarele orientale ale civilizaţiei elene. La vest de aceste state 
începea regatul Asiei, care, deşi micşorat, se întindea încă din 
timpul lui Antiochos cel Mare pe o suprafaţă imensă, de la 
Helespont pînă în ţinuturile medice şi persane, cuprinzind 
întregul bazin al Eufratului şi Tigrului. Antiochos îşi purtase încă 
armele pînă dincolo de deşert, în teritoriul parţilor şi bactrienilor; 
abia în timpul domniei sale, acest stat măreț începu să se 
dezmembreze. In urma bătăliei de la Magnesia nu a fost 
pierdută numai Asia Mică: desprinderea definitivă a celor două 
Armenii, a Armeniei propriu-zise din nord-est şi a ținutului 
Sophene din sud-vest, şi transformarea lor din principate 
dependente de Siria în regate independente ţin tot de această 
epocă (|, p. 515). Dintre aceste state, mai ales Armenia Mare 
ajunse, sub Artaxiazi, o mare putere. Răni poate şi mai 
periculoase au fost provocate regatului de naiva politică de 
nivelare promovată de succesorul acestuia, Antiochos 
Epiphanes (579-590; 175-164). Cum, în realitate, regatul lui se 
asemăna mai mult cu un amestec de țări decît cu un stat, iar 
deosebirile de naționalitate şi religie dintre supuşii săi 
produceau guvernului cele mai mari greutăți, planul de a 
introduce în întreaga ţară obiceiurile şi cultul eleno-romane şi de 
a uniformiza popoarele atit din punct de vedere politic, cît şi 
religios era o absurditate; cu atît mai mult cu cît acest 
caricatural losif al II-lea era, ca persoană, incapabil să realizeze 
o asemenea întreprindere gigantică şi şi-a introdus reformele în 
modul cel mai infamant, jefuind templele fără nici un scrupul şi 
persecutîndu-i pînă la absurd pe eretici. Una dintre consecinţele 
acestei politici a fost că locuitorii provinciei celei mai apropiate 
de Egipt, evreii, pînă atunci oameni supuşi pînă la umilinţă, 
foarte harnici şi zeloşi, au fost împinşi la o răzvrătire făţişă din 
cauza sistematicei persecuții religioase (în jurul anului 587, 
167). Chestiunea ajunse în faţa senatului şi, întrucît acesta era 
atunci iritat, pe bună dreptate, din cauza lui Demetrios Soter şi 
se temea, pe de altă parte, de o alianţă între Attalizi şi Seleucizi, 
în timp ce stabilirea unei puteri intermediare între Siria şi Egipt 
era în general în interesul Romei, nu-şi făcu nici o problemă de 
conştiinţă din recunoaşterea imediată a libertăţii şi autonomiei 
naţiunii revoltate (în jurul anului 593, 161). Totuşi, Roma nu 


făcu pentru evrei decit ceea ce se putea face fără o intervenţie 
personală; în ciuda clauzei introduse în tratatul încheiat între 
romani şi evrei, care le promitea acestora din urmă ajutorul 
Romei în cazul unui atac împotriva lor, şi în ciuda interdicţiei 
comunicate regilor Siriei şi Egiptului de a-şi purta trupele în ţara 
evreiască, evreii au fost lăsaţi singuri în faţa sarcinii de a lupta 
împotriva regilor Siriei. Mai mult decît scrisorile puternicilor lor 
aliaţi, pentru ei au fost folositoare conducerea vitează şi 
prevăzătoare a răscoalei de către familia eroică a Macabeilor şi 
disensiunile din regatul Siriei; în timpul vrajbei dintre regii sirieni 
Tryphon şi Demetrios Nikator, evreilor le-au fost acordate 
autonomia şi scutirea de impozite (612, 142); şi, în curînd, 
căpetenia familiei Macabeilor, Simon, fiul lui Mattathias, a fost 
recunoscut formal, de către naţiune şi de către Marele Rege, ca 
mare preot şi principe al Israelului (615, 139). Urmări şi mai 
grave decît această insurecție a israeliților a avut mişcarea 
contemporană, datorată probabil aceloraşi cauze, din ţinuturile 
orientale, unde Antiochos Epiphanes a jefuit templele zeilor 
persani, ca şi pe cele din lerusalim ; probabil că nu i-a tratat pe 
adepţii lui Ahuramazda şi Mithra mai bine decit pe aceia ai lui 
lehova. Ca şi în ludeea, dar pe o scară mai largă şi în împrejurări 
mai semnificative, rezultatul a fost o reacţie, pe planul 
obiceiurilor şi religiei naţionale, împotriva elenismului şi a zeilor 
eleni; promotorii acestei mişcări au fost parții, iar rezultatul ei a 
fost marele imperiu al parţilor. „Parthwa” sau parții, pe care îi 
întîlnim destul de devreme ca una dintre numeroasele populaţii 
incluse în marele Imperiu Persan, trăind în Khorosanul de astăzi, 
la sud-est de Marea Caspică, apar încă din anul 500 (254) sub 
conducerea dinastiei scitice, mai exact turanice, a Arsacizilor, ca 
un stat independent care iese din obscuritate abia un secol mai 
tîrziu. Al şaselea Arsacid, Mithridates | (579?-618?; 175-136), 
este adevăratul fondator al marii puteri parte. Acesta supuse 
regatul bactrian, mult mai puternic în sine, dar zdruncinat din 
temelii atît din cauza luptelor cu hoardele de călăreţi scitici din 
Turan şi cu statele de pe Ind, cît şi a disensiunilor interne. EIl 
repurtă succese la fel de însemnate în ţinuturile de la vest de 
marele deşert. Regatul Siriei se afla tocmai atunci, atît din cauza 
eronatelor tentative de elenizare ale lui Antiochos Epiphanes, cit 
şi a certurilor de succesiune izbucnite după moartea acestuia, 
într-un profund proces de dezorganizare, iar provinciile 


interioare erau gata să se desprindă de Antiohia şi ţinutul de 
coastă. In Comagene, de exemplu, provincia cea mai nordică a 
Siriei, situată la graniţa cu Cappadocia, satrapul Ptolemaios îşi 
declară independenţa ; la fel şi principele de la Edessa, pe malul 
opus al Eufratului, în Mesopotamia de Nord sau districtul 
Osroene, ori satrapul Timarchos în importanta provincie Media; 
acesta din urmă obţinu chiar ca independenţa să-i fie confirmată 
de către senatul roman şi stăpiîni, bazat pe Armenia aliată, pînă 
la Seleucia de pe Tigru. Dezordini de acest gen erau o 
permanenţă pentru imperiul asiatic: atît provinciile în frunte cu 
satrapii lor, pe jumătate sau în întregime independenţi, cît şi 
capitala cu plebea ei indisciplinată şi îndărătnică, asemănătoare 
celei din Roma sau Alexandria, se aflau într-o răzmeriţă 
necontenită. Vecinii - Egiptul, Armenia, Cappadocia, Pergamul - 
se amestecau în treburile Siriei, aţiţind certurile pentru 
succesiune, astfel încît războiul civil şi împărţirea suveranităţii 
între doi sau mai mulţi pretendenți deveniseră aproape un flagel 
constant al ţării. Puterea protectoare romană, dacă nu încuraja 
vecinii, rămînea oricum pasivă în faţa acestor disensiuni. La 
toate acestea se adăuga presiunea noului regat al parţilor, 
exercitată asupra străinilor din est nu numai cu supremaţia sa 
materială, dar şi cu întreaga superioritate a unui stat cu o limbă 
şi o religie naţionale, cu o organizare militară şi constituţională 
deosebită. Incă nu e momentul să descriem acest imperiu 
regenerat al lui Cyrus; este suficient să menţionăm aici că, oricît 
de puternic s-ar fi manifestat elenismul şi în interiorul său, statul 
part, comparat cu cel al Seleucizilor, se bazează totuşi pe o 
reacţie naţională şi religioasă şi că aici se vor opune, pentru 
prima dată cu succes, elenismului vechea limbă iraniană, 
ordinul magilor şi cultul lui Mithra, constituţia feudală a 
Orientului, călăreţii deşertului, arcul şi săgeata. Situaţia regilor 
Siriei în faţa tuturor acestor pericole era într-adevăr de plins. 
Familia Seleucizilor nu era nicidecum atit de vlăguită ca aceea a 
Lagizilor, iar unora din membrii ei nu le-au lipsit curajul şi 
destoinicia; ei au reuşit cîteodată să supună pe unul sau pe altul 
dintre numeroşii rebeli, pretendenti şi intruşi, dar guvernării lor 
îi lipsea totuşi un fundament solid, astfel încît n-au putut opune 
anarhiei nici măcar o barieră temporară. Consecințele nu au 
putut fi evitate. Ținuturile orientale ale Siriei, conduse de 
satrapii lor neprotejaţi sau răzvrătiți, căzură sub dominaţia 


parţilor; Persia, Babilonia, Media au fost despărțite pentru 
totdeauna de regatul sirian; noul stat al partilor se întindea de 
amiîndouă părţile ale marelui deşert, de la Oxus şi Hinducuş pînă 
la Tigru şi deşertul arabic, atingînd din nou graniţele vechiului 
regat persan; acest stat era, ca toate celelalte mari state ale 
Asiei, o monarhie continentală pură şi, asemenea Imperiului 
Persan, angajat într-o încleştare perpetuă, pe de o parte, cu 
populaţiile din Turan, pe de alta, cu occidentalii. Statul sirian nu 
mai cuprindea, cu excepţia teritoriului de coastă, decit 
Mesopotamia şi dispăru, mai mult ca urmare a dezorganizării 
interne decit a micşorării sale, pentru totdeauna din rîndul 
marilor state. Dacă pericolul, ivit de mai multe ori, al unei 
subjugări definitive a ţării de către parți nu s-a concretizat, acest 
lucru nu poate fi atribuit opoziţiei ultimilor Seleucizi, şi cu atit 
mai puţin influenţei Romei, ci mai curînd tulburărilor din regatul 
part însuşi şi mai ales incursiunilor populațiilor de stepă 
turaniene în ţinuturile orientale. Această modificare a relaţiilor 
dintre popoarele din Asia reprezintă momentul de cotitură în 
istoria Antichității. După fluxul de populaţii care se revărsase 
pînă acum din Occident spre Orient şi care-şi găsise în marele 
Alexandru ultima şi cea mai înaltă expresie, a venit refluxul. Din 
clipa cînd a început să existente statul part s-au pierdut şi 
ultimele elemente ale elenismului în Bactria şi pe Ind, iar Iranul 
occidental a revenit pe calea pe care o părăsise cu secole în 
urmă, dar care nu se ştersese încă. Senatul roman sacrifică 
primul rezultat esenţial al politicii lui Alexandru, deschizînd 
astfel calea acelei mişcări inverse, ale cărei ultime efecte vor fi 
Alhambra în Granada şi Marea Moschee din Constantinopol. 
Atîta timp cît ţinutul de la Ragae şi Persepolis pînă la Mediterana 
mai asculta de regele de la Antiohia, puterea Romei se întindea 
şi ea pînă la marginea marelui deşert; statul part, nu atît din 
cauza puterii sale, cît din cauza situării centrului său de greutate 
departe de coastă, în interiorul Asiei, nu putea să treacă 
niciodată în clientela imperiului mediteranean. Din timpul lui 
Alexandru, lumea aparținuse în exclusivitate occidentalilor, iar 
Orientul păruse a fi pentru ei ceea ce America şi Australia vor 
deveni pentru europeni; cu Mithridates l, Orientul a reintrat în 
sfera politică. Lumea avea din nou doi stăpîni. 

Ne-a mai rămas sarcina de a vorbi despre relaţiile 
maritime ale acestei epoci, deşi cu greu se poate spune altceva 


decit că nicăieri nu mai exista o putere maritimă. Cartagina 
fusese nimicită, flota de război a Siriei fusese distrusă în 
conformitate cu tratatul, iar marina de război a Egiptului, cîndva 
atit de impunătoare, se afla într-o profundă decadenţă sub 
regenţii săi neputincioşi. Statele mai mici şi mai ales oraşele 
comerciale dispuneau, ce-i drept, de cîteva corăbii înarmate, dar 
ele nu erau suficiente pentru atit de dificila suprimare a 
pirateriei din Marea Mediterană. Această sarcină revenea cu 
necesitate Romei, ea fiind puterea predominantă în Mediterana. 
Dacă, înainte cu un secol, romanii o îndepliniseră cu o energie 
deosebită şi benefică, stabilindu-şi supremaţia mai ales în 
Orient, printr-o politică maritimă dusă în interesul general (|, p. 
380), nulitatea absolută a acestei politici la începutul perioadei 
în discuţie indică fără tăgadă declinul extraordinar de rapid al 
guvernării aristocratice. Roma nu mai avea o flotă proprie, ci se 
mulțumea să ceară, la nevoie, corăbii din oraşele italice, din 
Asia Mică sau din celelalte oraşe maritime. Consecința firească a 
fost consolidarea şi organizarea pirateriei. Pentru suprimarea 
acesteia se făcea, ce-i drept, ceva, dar nu destul, în spaţiul 
stăpînit nemijlocit de către romani, în Marea Adriatică şi în 
Marea Tireniană. Expediţiile din această epocă îndreptate 
împotriva coastelor ligurice şi dalmate vizau mai ales 
suprimarea pirateriei din cele două mări italice; insulele Baleare 
au fost ocupate în anul 631 (123) din aceeaşi cauză). În schimb, 
în apele mauretaniene şi greceşti, locuitorii din aceste ţinuturi şi 
corăbierii trebuiau să-şi reglementeze cum puteau relaţiile cu 
corsarii, întrucît politica romană se crampona de principiul de a 
se ocupa cît mai puţin de aceste ţinuturi mai îndepărtate. 
Comunitățile dezorganizate şi ruinate din aceste state riverane 
abandonate deveniră locurile fireşti de refugiu pentru corsari; 
mai ales Asia nu ducea lipsă de ei. Situaţia cea mai gravă din 
acest punct de vedere se înregistra în Creta, care, datorită 
poziţiei sale norocoase şi slăbiciunii sau ignoranței marilor state 
din vest şi din est, era singurul spaţiu grecesc ce-şi păstrase 
independenţa; ce-i drept, comisiile romane se perindau şi pe 
această insulă, dar aici au rezolvat şi mai puţin decit în Egipt 
sau în Siria. Se părea că destinul le lăsase cretanilor libertatea 
aproape numai pentru a demonstra ce efecte ar provoca 
independenţa grecilor. Era un tablou oribil. Vechea severitate 
doriană a instituţiilor cretane se preschimbase, ca şi la Tarent, 


într-o democraţie penibilă, iar spiritul cavaleresc al locuitorilor, 
într-o sete nestăvilită de încăierări şi de prădăciuni. Un elen 
respectabil afirma că în Creta era considerat odios doar ceea ce 
nu aducea beneficii, iar apostolul Petru citează, încuviinţind-o, 
sentinţa poetului cretan: 

Cretanii sînt toţi mincinoşi, trindavi, animale spurcate. 

Necontenitele războaie civile, în ciuda intervențiilor 
împăciuitoare ale romanilor, transformară pe rînd localităţile de 
pe vechea „Insulă a celor 100 de oraşe” într-o grămadă de 
ruine. Locuitorii ei străbăteau ca hoţi patria lor şi străinătatea, 
țările şi mările; insula deveni centrul de recrutare al regatelor 
vecine de cînd această ticăloşie nu mai era tolerată în 
Pelopones şi, mai ales, veritabilul sediu al pirateriei. Insula 
Siphnos a fost devastată în întregime de o flotă de corsari 
cretani. Rhodosul, care oricum nu-şi putea reveni de pe urma 
pierderii posesiunilor sale de pe continent şi de pe urma 
loviturilor aplicate comerţului său (|, p. 537), îşi irosi ultimele 
puteri în războaiele pe care trebui să le poarte împotriva 
cretanilor pentru suprimarea pirateriei (în jurul anului 600, 154) 
şi în care romanii încercară să intervină, însă fără ardoare şi, 
după toate aparențele, fără succes. Odată cu Creta, Cilicia 
începu să devină o a doua patrie pentru acest sistem al 
pirateriei; şi aici, avîntul pirateriei a fost uşurat de neputinţa 
guvernantilor sirieni; mai mult, uzurpatorul Diodotos Tryphon, 
care din sclav ajunsese rege al Siriei (608-615, 146-139), 
încuraja cu toate mijloacele pirateria în sediul său principal, 
Cilicia neospitalieră sau occidentală, în ideea de a-şi păstra 
tronul cu ajutorul corsarilor. Rentabilitatea deosebită a relaţiilor 
cu piraţii, care erau şi principalii vînători şi comercianţi de 
sclavi, le asigura în rîndul păturii negustoreşti, chiar şi la 
Alexandria, Rhodos şi Delos, o anumită toleranţă, la care au fost 
complice şi guvernele, cel puţin prin pasivitatea lor. Răul luă 
asemenea proporţii încît senatul trimise în anul 611 (143) pe 
omul său cel mai bun, Scipio Aemilianus, la Alexandria şi în Siria 
pentru găsirea unor remedii la faţa locului. Numai că 
reprezentanţii diplomatici ai romanilor nu puteau întări 
guvernele slabe; nu exista alt remediu decît întreţinerea unei 
flote propriu-zise în aceste ape, însă guvernul roman era lipsit 
de energia şi consecvenţa necesare. Astfel, nimic nu se 
schimbă, flota piraţilor rămînînd unica putere navală apreciabilă 


din Marea Mediterană, iar vinătoarea de oameni, unica 
preocupare rentabilă. Guvernul roman vedea această stare de 
lucruri, însă comercianții romani - clienţii cei mai căutaţi în 
tirgurile de sclavi - se aflau în relaţii comerciale active şi 
amicale cu căpitanii pirați care aveau pe insula Delos şi în alte 
părţi cel mai însemnat depozit pentru acest gen de marfă. 

Am urmărit metamorfoza relaţiilor externe ale Romei şi 
ale lumii romano-elene în general, în trăsăturile ei principale, de 
la bătălia de la Pydna pînă în timpurile Gracchilor, de la Tajo şi 
Bagradas pînă la Nil şi Eufrat. Guvernarea acestei lumi romano- 
elene era o sarcină măreaţă şi dificilă; romanii nu au înţeles-o 
greşit în totalitatea ei, dar nici nu au rezolvat-o. Netemeinicia 
ideii din timpurile catoniene de a limita statul numai la Italia şi 
de a stăpîni numai prin clientelă în afara ei trebuie să fi fost 
înţeleasă de către bărbaţii guvernanţi ai generaţiei următoare şi 
trebuie să fi fost întrevăzută necesitatea de a înlocui această 
guvernare clientelară cu o suveranitate directă a Romei, 
păstriîndu-se totodată libertatea municipală. Dar, în loc să se 
introducă această nouă ordine cu rigurozitate, rapiditate şi 
uniformitate, au fost incluse ţinuturi izolate, impuse de ocazie 
sau capriciu, de avantajul parţial şi de accident; de aceea, cea 
mai mare parte a teritoriului clientelar fie a rămas în starea 
intolerabilă a dualității sale de pînă atunci, fie, cum s-a întîmplat 
mai ales în cazul Siriei, s-a sustras cu desăvirşire influenţei 
Romei. Guvernarea însăşi degenera de la o zi la alta spre un 
egoism debil şi neprevăzător. Romanii se mulţumeau să 
guverneze de azi pe miine şi să rezolve problemele curente 
după împrejurări. În faţa celor slabi, romanii erau stăpiîni severi: 
cînd oraşul liber Mylasa din Caria îi trimise lui Publius Crassus 
(consul în anul 623, 131), pentru confecţionarea unui berbec de 
asalt, o altă bîrnă decît cea cerută, magistratul oraşului a fost 
biciuit în public pentru această vină; şi Crassus nu era un om 
rău, ci un magistrat foarte integru. În schimb, severitatea lipsea 
acolo unde ar fi fost potrivită, ca de exemplu, faţă de barbarii 
vecini şi faţă de pirați. Cînd guvernul central a renunţat la orice 
suzeranitate şi orice supraveghere a relaţiilor provinciale, el a 
lăsat în miinile guvernatorului de moment nu numai interesele 
supuşilor, dar şi pe cele ale statului. Evenimentele din Spania, 
nesemnificative în sine, sînt foarte instructive din acest punct de 
vedere. Aici, unde guvernul nu-şi putea permite, ca în celelalte 


provincii, să se limiteze la o supraveghere strictă, nu numai că 
dreptul popoarelor a fost călcat în picioare de către guvernatorii 
romani, iar onoarea romană, de-a dreptul pîngărită printr-o 
perfidie şi o lipsă de încredere extraordinare, printr-un joc 
extrem de odios cu capitulaţii şi tratate, prin măcelărirea 
supuşilor şi instigarea la crimă împotriva generalilor inamici, ci, 
mai mult, se purta un război continuu şi se încheia pacea 
împotriva voinţei cunoscute a guvernului roman, iar din 
incidente nesemnificative (de exemplu, din nesupunerea 
numantinilor) se născu, printr-o rară combinaţie între făţărnicie 
şi perversitate, o catastrofă fatală pentru stat. Şi toate acestea 
s-au întîmplat fără ca la Roma să se fi luat vreo măsură pentru 
pedepsirea acestui exces. Nu numai că ocuparea celor mai 
importante locuri şi tratarea celor mai grave probleme politice 
erau decise exclusiv de simpatiile şi rivalităţile diferitelor coterii 
senatoriale, dar chiar şi aurul dinaştilor străini începu să fie 
acceptat de către senatorii Romei. Timarchos, trimisul regelui 
Antiochos Epiphanes al Siriei (mort în anul 590, 164), este 
menţionat ca fiind primul care a încercat cu succes să mituiască 
senatul roman; în curînd, oferirea unor cadouri senatorilor 
influenţi din partea regilor străini deveni o practică atît de 
obişnuită, încît romanii au fost surprinşi cînd Scipio Aemilianus a 
vărsat cadourile, primite în tabăra de la Numantia din partea 
regelui Siriei, în tezaurul de război. Vechiul principiu potrivit 
căruia răsplata stăpinirii este doar stăpînirea, iar aceasta este 
mai degrabă o obligaţie şi o povară decit un drept şi o 
binefacere, a fost abandonat cu desăvirşire. În acest fel, a 
apărut noua economie de stat, care renunţa la impozitarea 
cetăţenilor, considerînd în schimb supuşii drept o posesiune a 
republicii, exploatată spre binele public sau cedată cetăţenilor; 
nu s-a acordat avidităţii lipsite de scrupule a comercianților 
romani deplină libertate din partea administraţiei provinciale, ci, 
mai mult, rivalii comerciali neaveniţi au fost înlăturați cu ajutorul 
armatelor statului, iar cele mai splendide oraşe ale ţărilor vecine 
au fost sacrificate nu setei de putere, ci barbariei, mult mai 
respingătoare, a speculei. Prin ruinarea vechiului sistem militar - 
care, într-adevăr, cerea din partea cetăţenilor sacrificii 
însemnate -, statul, care, la urma urmei, se baza totuşi numai 
pe supremaţia sa militară, îşi distruse propriul fundament. Flota 
a fost neglijată cu desăvirşire, iar sistemul militar continental a 


decăzut într-un mod incredibil. Apărarea graniţelor asiatice şi 
africane a fost încredinţată supuşilor, iar cea de care romanii nu 
se puteau debarasa, ca, de exemplu, apărarea graniţelor italice, 
macedonene şi spaniole, a fost realizată într-un mod deplorabil. 
Clasele superioare începuseră să dispară din armată în aşa 
măsură încît găsirea numărului de ofiţeri necesari pentru armata 
spaniolă devenise deja foarte dificilă. Aversiunea crescîndă mai 
ales faţă de serviciul militar din Spania şi părtinirea dovedită de 
către magistrați cu ocazia recrutărilor determinară în anul 602 
(152) renunţarea la vechea practică, aceea de a lăsa alegerea 
soldaţilor necesari din rîndul celor obligaţi la serviciul militar la 
libera apreciere a ofiţerilor, şi înlocuirea ei cu tragerea la sorţi 
din masa acestora - fapt care nu a contribuit deloc la întărirea 
spiritului de trupă şi nici la creşterea capacităţii militare a 
diferitelor contingente. Autorităţile, în loc să intervină cu 
severitate, lăsară să se extindă chiar şi în acest domeniu 
condamnabila linguşire a poporului; dacă un consul, în exerciţiul 
funcţiunii sale, făcea recrutări riguroase pentru serviciul spaniol, 
tribunii recurgeau la dreptul lor constituţional de a-l aresta (603, 
616; 151, 148); am remarcat mai sus că solicitarea lui Scipio de 
a organiza recrutări pentru războiul numantin a fost de-a dreptul 
respinsă de către senat. Armatele romane din faţa Cartaginei 
sau Numantiei amintesc deja de acele armate siriene în care 
numărul brutarilor, bucătarilor, actorilor şi al altor necombatanţi 
îl depăşea de patru ori pe cel al aşa-zişilor soldaţi; generalii 
romani erau deja aproape de colegii lor cartaginezi în arta de a 
distruge armata ; iar războaiele din Africa, Spania, Macedonia şi 
Asia debutează în general prin înfrîngeri; asasinarea lui Gnaeus 
Octavius este trecută sub tăcere, uciderea mirşavă a lui 
Viriathus trece drept o capodoperă a diplomaţiei romane, iar 
cucerirea Numantiei drept o faptă glorioasă. In ce măsură 
pierduseră romanii sentimentul de onoare individuală şi 
naţională e un fapt dovedit cu o sagacitate epigramatică de 
statuia dezbrăcatului şi încătuşatului Mancinus, pe care acesta 
şi-a ridicat-o lui însuşi la Roma, mîndru de devotamentul său 
patriotic. Oriunde am întoarce privirea, vom constata scăderea 
rapidă atit a energiei interne a Romei, cît şi a puterii sale 
externe. Teritoriul cucerit în cursul unor lupte gigantice nu este 
extins şi nici măcar menţinut în această perioadă de pace. 
Guvernarea lumii este dificil de dobindit; menţinerea ei este însă 


şi mai dificilă; senatul îndeplinise prima sarcină ; la a doua, în 
schimb, a eşuat. 


1. 1 legua (milă spaniolă) = 5.573 m (n.tr.). 

2. 1 talant = 26,196 kg sau 60 de mine (1 mină = 436,6 
g); 1 taler prusac = 3 mărci (n.tr.). 

3. 1 milă germană = 7.420,4 m (1 milă prusacă = 7.532,5 
m) (n.tr.). 

4. 1 picior grecesc = 29,7-35,5 cm (diferă în funcţie de 
regiune şi perioadă); aici, 1 picior = 30,9 cm (n.tr.). 

5. 1 passus (pas dublu) = 1,48 m (5 picioare) (n.tr.). 


Capitolul II 
Mişcarea de reformă şi Tiberius Gracchus 


Timp de o generaţie întreagă după bătălia de la Pydna, 
statul roman s-a bucurat de un calm profund, abia tulburat din 
cînd în cînd la suprafaţă. Teritoriul se întindea asupra celor trei 
părţi ale lumii; strălucirea puterii romane şi renumele roman 
creşteau continuu; toate privirile se îndreptau spre Italia, toate 
talentele, toate bogăţiile se orientau înspre ea; se părea că 
trebuie să înceapă aici o vîrstă de aur a prosperității paşnice şi a 
desfătării intelectuale. Orientalii acestor timpuri îşi povesteau cu 
admiraţie despre puternica republică a Occidentului care 
„ingenunchea regatele de departe şi de aproape şi în faţa 
numelui căreia tremurau toţi, dar care rămînea fidelă cuvîntului 
dat faţă de clienţii şi aliaţii săi. Această măreție exista la romani 
şi, cu toate acestea, nici unul nu riîvnea la coroană, nici unul nu 
se mîndrea cu veşmintul de purpură, ci toţi se supuneau aceluia 
pe care-l alegeau, în fiecare an, drept stăpiînul lor şi între ei nu 
se strecura nici invidia, nici discordia”. 

Astfel păreau lucrurile din depărtare; văzute de aproape, 
ele arătau altfel. Guvernarea aristocratică era pe cale de a-şi 
distruge propria operă. Nu fiindcă fiii şi nepoţii învinşilor de la 
Cannae şi ai învingătorilor de la Zama le-ar fi fost cumva 
inferiori părinţilor şi bunicilor; diferenţa rezida nu atît în oamenii 
care şedeau în senat, cît în timpurile care se schimbaseră. Acolo 
unde un număr limitat de vechi familii cu o bogăţie bine 
întemeiată şi cu o importanţă politică ereditară conduc 
guvernul, ele vor dovedi în perioade de pericol o extraordinară 
tenacitate şi un eroic spirit de sacrificiu, iar în perioade de pace, 
o guvernare neprevăzătoare, egoistă şi neglijentă; germenii 
calităţilor şi ai defectelor sînt conţinuţi în caracterul ereditar şi 
colegial. Elementul morbid exista de mult, dar era nevoie de 
soarele prosperității pentru a-l dezvolta. În întrebarea lui Cato, 
„Ce o să devină Roma cînd nu va mai avea nici un stat de care 
să se teamă?”, sălăşluia un sens profund. Acum se ajunsese la 
limita aceasta; toţi vecinii redutabili fuseseră nimiciţi din punct 
de vedere politic, iar pe bărbaţii care fuseseră crescuţi în 
vechea rînduială, la şcoala severă a războiului cu Hannibal, şi 


ale căror cuvinte răsunau cît mai erau în viaţă, ca un ecou al 
acelor timpuri măreţe, moartea îi chema unul cîte unul, pînă 
cînd, în sfîrşit, vocea ultimului dintre ei, a bătrînului Cato, nu se 
mai auzi în senat şi în for. O generaţie mai tînără ajunse la 
guvernare, iar politica ei era un dureros răspuns la întrebarea 
vechiului patriot. Am prezentat mai sus cum arătau în miinile 
sale guvernarea populațiilor supuse şi politica externă. In 
treburile interne, corabia a fost, poate, şi mai mult lăsată în voia 
vînturilor; dacă prin guvernarea internă se înţelege mai mult 
decit rezolvarea problemelor curente, atunci în Roma acestor 
timpuri nu se guverna deloc. Unica idee călăuzitoare a clasei 
guvernante era menţinerea şi, eventual, mărirea privilegiilor 
uzurpate. Nu statului îi revenea dreptul de a avea omul cel mai 
distins şi mai demn pentru magistratura supremă, ci fiecare 
membru al coteriei avea un drept moştenit la magistratura 
supremă, care nu putea fi ciuntit nici de concurenţa infidelă a 
egalilor săi, nici de uzurpările celor excluşi. De aceea, coteria îşi 
propuse drept principal ţel politic restringerea realegerii la 
consulat şi excluderea „oamenilor noi”; şi, într-adevăr, reuşi să 
obţină interdicţia legală a celei dintîi dintre aceste două libertăţi 
în jurul anului 603 (151) şi să se mulţumească cu o guvernare a 
nulităţilor aristocratice. De asemenea, inactivitatea guvernului 
în exterior se leagă neîndoielnic de această politică 
aristocratică, exclusivistă faţă de popor şi neîncrezătoare faţă 
de membrii deosebiți ai ordinului privilegiat. Oamenii simpli, al 
căror titlu de nobleţe se alcătuia numai din faptele lor, nu 
puteau fi excluşi din sînul cercurilor pure ale aristocrației mai 
uşor decit împiedicîndu-i din capul locului să realizeze fapte 
deosebite; astfel, pentru guvernul existent, unul al mediocrităţii 
generale, chiar şi un nobil cuceritor al Siriei sau Egiptului ar fi 
constituit un inconvenient foarte grav. Ce-i drept, nici acum nu 
lipsea o opoziţie, şi ea a fost, pînă la un anumit punct, eficace. 
Administrarea jurisdicției a fost  ameliorată.  Jurisdicţia 
administrativă pe care senatul o exercita, după împrejurări, fie 
în persoană, fie prin comisii extraordinare, asupra magistraţilor 
provinciali nu era nicidecum suficientă; instituirea unei comisii 
senatoriale permanente (quaestio ordinaria) la propunerea lui 
Lucius Calpurnius Piso, în anul 605 (149), care urma să 
examineze în foruri juridice plingerile provincialilor împotriva 
magistraţilor romani din cauza extorcărilor, a fost o inovaţie 


bogată în consecinţe pentru întreaga viaţă publică. Se încercă 
emanciparea  comiţiilor de influenţa preponderentă a 
aristocrației. Panaceul l-a constituit şi în cazul democraţiei 
romane votarea secretă în adunările cetăţenilor, care a fost 
introdusă mai întîi pentru alegerile de magistrați prin /ex 
Gabinia (615, 139), pe urmă pentru tribunalele publice prin /ex 
Cassia (617, 137) şi, în sfîrşit, pentru votarea propunerilor 
legislative prin /ex Papiria (623, 131). Într-un mod asemănător, 
puţin după aceea (în jurul anului 625, 129), senatorii au fost 
obligaţi printr-un decret al poporului să predea la intrarea în 
senat calul şi să renunţe astfel la privilegiul lor de a vota în cele 
18 centurii ecvestre (l, p. 546). Aceste măsuri, destinate să 
emancipeze corpul electoral de ordinul guvernanţilor, au fost, 
poate, privite de către partidul care le-a tradus în faptă ca un 
început al regenerării statului; însă, de fapt, ele nu au adus nici 
o schimbare în nulitatea şi lipsa de libertate ale organului legal 
suprem al comunităţii romane ; mai mult, acestea au devenit 
astfel şi mai evidente pentru toţi cei interesaţi sau neinteresaţi. 
Tot atit de retorică şi tot atît de orgolioasă a fost recunoaşterea 
formală a independenţei şi suveranităţii cetăţenilor prin mutarea 
locului lor de adunare de la vechile comiţii în faţa clădirii 
senatului, în for (în jurul anului 609, 145). Însă această ostilitate 
dintre suveranitatea formală a poporului şi constituţia existentă 
în realitate era, în mare parte, o aparenţă. Propuneri ale 
partidelor circulau pretutindeni, dar era greu să găseşti şi 
numele partidelor în afacerile reale şi nemijlocit practice. Pe tot 
parcursul secolului al Vil-lea, alegerile publice anuale pentru 
magistraturile civile, mai ales pentru consulat şi cenzură, 
formau adevărata problemă cotidiană permanentă şi centrul 
agitaţiei politice, însă numai în cazuri particulare foarte rare se 
exprimau, prin diferitele candidaturi, şi principii politice opuse; 
de obicei, aceste alegeri rămiîneau probleme pur personale, iar 
pentru mersul treburilor publice era indiferent dacă majoritatea 
voturilor reveneau unui Caecilius sau unui Cornelius. Romanii 
duceau aşadar lipsă de ceea ce echilibrează şi compensează 
toate relele vieţii de partid, libera şi colectiva mişcare a maselor 
spre țelul recunoscut drept util, dar le tolerau totuşi pe toate 
numai în beneficiul măruntelor intrigi ale coteriilor dominante. 
Pentru nobilul roman era relativ uşor să-şi înceapă, ca tribun al 
poporului sau  cvestor, cariera politică, dar  dobîndirea 


consulatului şi cenzurii era accesibilă chiar şi pentru el numai în 
urma unor mari eforturi, prelungite pe durata mai multor ani. 
Recompensele erau numeroase, însă cei care le meritau erau 
puţini la număr; competitorii alergau, cum a spus odată un poet 
latin, ca într-o arenă la început imensă, dar care se îngusta pe 
măsură ce avansau. Aceasta era un bine atita timp cit 
magistratura era, cum se spunea, „o onoare” şi cît capacităţile 
militare, politice şi juridice se întreceau pentru dobiîndirea 
rarelor coroane, însă acum exclusivismul real al nobilimii 
suprima avantajele concurenței, lăsînd să subziste doar 
dezavantajele ei. Cu citeva excepţii, bărbaţii tineri din familiile 
guvernante se îmbulzeau spre cariera politică, iar ambiția 
impetuoasă şi prematură a recurs în curînd la mijloace mult mai 
eficace decit putea fi activitatea salutară pentru binele public. 
Prima condiție pentru cariera publică deveniră alianțele 
puternice; ea nu începea aşadar în tabără, ci în anticamerele 
bărbaţilor influenţi. Ceea ce odinioară făcuseră numai clienţii şi 
liberţii, oferindu-şi  stăpinilor serviciile  dis-de-dimineaţă şi 
apărînd în public în suita lor, trecu acum asupra noii clientele 
nobile. Dar şi gloata are aere de mare domn şi vrea să fie 
respectată ca atare. Mulțimea începu să ceară, ca pe un drept al 
său, ca viitorul consul să recunoască şi să onoreze în fiecare 
haimana de pe stradă poporul suveran şi ca orice candidat în 
„turneu” (ambitus) să-l salute pe fiecare elector cu numele său 
şi să-i stringă mîna. Lumea nobilă acceptă de bunăvoie aceste 
procedee dezonorante. Adevăratul candidat nu linguşea numai 
în palat, ci şi pe stradă, recomandîndu-se mulţimii prin atenţii 
măgulitoare, prin dispense şi prin amabilităţi mai mult sau mai 
puţin rafinate. Cererea de reforme şi demagogia erau abil 
folosite pentru atragerea publicului şi deveniră cu atît mai 
eficace cu cît priveau persoanele, şi nu afacerile. Deveni un 
obicei ca tineri imberbi de origine nobilă să joace rolul lui Cato în 
pasiunea lor necoaptă şi în elocinţa lor copilărească sau să se 
proclame, cu de la sine putere, cenzori publici ai unui bărbat de 
foarte înaltă poziţie, dar foarte nepopular. Romanii permiseră ca 
serioasele instituţii ale justiţiei şi ale poliţiei politice să devină un 
mijloc pentru dobiîndirea magistraturilor. Organizarea sau, ceea 
ce era şi mai grav, făgăduirea unor distracţii populare 
nemaivăzute devenise de mult o condiţie sine qua non legală 
pentru ocuparea consulatului (|, p. 560). Acum, aşa cum o 


demonstrează interdicţia decretată în anul 595 (159), voturile 
alegătorilor începură să fie cumpărate chiar şi cu bani. 
Consecința cea mai gravă a acestei cerşiri a favorurilor maselor 
a fost, poate, incompatibilitatea acestui rol umilitor cu poziţia pe 
care guvernul o deţinea de drept faţă de cei guvernaţi. 
Guvernarea deveni astfel, dintr-o binefacere, un adevărat 
blestem pentru popor. Romanii nu mai îndrăzneau să dispună, 
spre binele patriei, de averea şi sîngele cetăţenilor, dacă 
împrejurările o cereau. Cetăţenii se obişnuiră cu ideea 
periculoasă că ar fi scutiţi prin lege de plata unor impozite 
directe, chiar dacă acestea erau numai un avans; după războiul 
împotriva lui Perseus nu s-a mai cerut nici o taxă din partea 
comunităţii. Sistemul militar a fost mai degrabă lăsat să decadă 
decit să fie siliţi cetăţenii să intre în odiosul serviciu transmarin; 
soarta pe care o aveau magistraţii care încercau să traducă în 
faptă conscripția după litera legii a fost descrisă mai sus. Într-un 
mod fatal, năpasta unei oligarhii degenerate se împleteşte în 
Roma acestor timpuri cu cea a unei democraţii încă 
nedezvoltate, dar şubredă încă din germene. Conform denumirii 
lor, partidul „optimaţilor” dorea să reprezinte voinţa celor mai 
buni, iar acela al „popularilor” pe cea a comunităţii; însă, în 
realitate, în Roma de atunci nu a existat o veritabilă aristocrație 
şi nici o comunitate cu adevărat suverană. Ambele partide 
luptau de fapt pentru nişte umbre şi numărau în rîndurile lor fie 
entuziaşti, fie ipocriţi. Amîndouă erau, în egală măsură, năpădite 
de corupţia politică şi nici unul nu avea în realitate vreo valoare. 
Amîndouă erau constrinse cu necesitate la status quo, întrucît 
nici unul, nici celălalt nu avea vreo idee politică, şi cu atît mai 
puţin un plan politic care să depăşească situaţia prezentă a 
lucrurilor; în consecinţă, ele concordau atit de mult, încît la 
fiecare pas se întîlneau atit prin mijloace, cît şi prin ţel, iar o 
schimbare de partid era mai mult o chestiune de tactică decit de 
concepţie politică. Neîndoielnic, ar fi fost în avantajul comunităţii 
dacă aristocrația ar fi introdus o succesiune ereditară sau dacă 
democraţia ar fi produs o veritabilă guvernare democratică. Dar 
aceşti „optimaţi” şi aceşti „populari” ai secolului al VIl-lea îşi 
erau prea necesari unii altora pentru a se lupta pe viaţă şi pe 
moarte; ei nu numai că nu se puteau nimici unii pe alţii, ci, chiar 
dacă ar fi putut, n-ar fi făcut-o. In consecinţă, comunitatea ieşea 
tot mai mult din matca ei politică şi morală şi se îndrepta spre o 


disoluţie completă. 

De altfel, criza care a generat revoluţia romană nu se 
născu din acest deplorabil conflict politic, ci din relaţiile 
economice şi sociale pe care guvernul roman le neglija, ca pe 
toate celelalte, şi care găsiră astfel ocazia să dezvolte, cu o 
rapiditate şi o forţă înfricoşătoare, elementul morbid, acum 
nestingherit. Din timpuri străvechi, economia romană se baza 
pe doi factori veşnic asociaţi şi autogonici: sistemul culturii 
practicate de micii fermieri şi sistemul capitalului. Acesta din 
urmă, în strînsă legătură cu marea proprietate, era de secole în 
război cu țărănimea, război care părea că nu va lua sfîrşit decit 
cu distrugerea ei şi apoi a întregii comunităţi, dar care fusese 
întrerupt fără un rezultat definitiv datorită norocoaselor războaie 
şi cuprinzătoarelor împărțiri domeniale ce le urmaseră. Mai sus 
s-a arătat (|, pp. 577-580) că, odată cu reînnoirea opoziţiei 
dintre patricieni şi plebei sub alte nume, acumularea 
disproporţionată a capitalului pregătea un al doilea asalt 
împotriva sistemului fermelor. Este adevărat că metoda a fost 
alta. Odinioară, micul fermier fusese ruinat prin avansurile de 
bani care-l reduseseră practic la rolul de intendent al 
creditorului său; acum el era apăsat prin concurenţa griului de 
peste mare şi mai ales a celui produs de către sclavi. Capitaliştii 
ţineau pasul cu timpul; capitalul purta război împotriva muncii, 
altfel spus împotriva libertăţii persoanei (fireşte, păstriînd, ca 
întotdeauna, toate aspectele legale), dar nu în maniera ticăloasă 
care-l transformase pe omul liber în sclav din cauza datoriilor 
sale, ci, din capul locului, cu sclavi cumpăraţi şi plătiţi pe cale 
legală; cămătarul de odinioară al capitalei apăru pe scenă într-o 
formă adecvată acelor timpuri, ca proprietar de întinse plantaţii. 
Rezultatul final a fost însă acelaşi în amîndouă cazurile: 
deprecierea loturilor ţărăneşti italice, înlăturarea sistemului de 
fermă mai întîi în unele provincii, apoi şi în Italia de către 
sistemul latifundiar; orientarea acestuia şi în Italia spre 
creşterea animalelor şi cultivarea măslinilor şi viţei-de-vie; în 
fine, înlocuirea lucrătorilor liberi cu sclavi atît în provincii, cît şi 
în Italia. Tot aşa cum nobilimea era mai periculoasă decit 
patriciatul, întrucît nu putea fi suprimată, precum acesta, printr- 
o modificare constituţională, la fel şi noua putere a capitalului 
era mai periculoasă decit cea din secolul al IV-lea sau al V-lea, 
întrucît nu putea fi desfiinţată printr-o schimbare a constituţiei 


ţării. 

Înainte de a încerca o descriere a celui de-al doilea mare 
conflict dintre muncă şi capital, se impun aici cîteva consideraţii 
asupra naturii şi întinderii sistemului sclavajului. Nu mai este 
vorba despre vechiul şi, din anumite puncte de vedere, 
nevinovatul sclavaj rural, cînd ţăranul fie ara împreună cu 
sclavul său, fie, dacă poseda mai mult pămînt decit putea 
cultiva, îl instituia pe sclav ori ca intendent, ori ca arendaş 
asupra unui lot de pămînt, iar acesta era obligat să cedeze o 
anumită parte din recoltă stăpînului (|, p. 144). Astfel de relaţii 
au existat, ce-i drept, în toate timpurile - în jurul localităţii 
Gomum, de exemplu, ele erau încă la ordinea zilei în perioada 
cezarilor -, însă ca situaţii excepţionale în districte privilegiate şi 
pe domeniile administrate cu clemenţă. Or, noi vrem să vorbim 
despre sistemul sclavajului pe scară largă, care se dezvoltase în 
statul roman, precum odinioară în cel cartaginez, din 
supremaţia capitalului. În timp ce prizonieratul de război şi 
ereditatea sclavajului fuseseră suficiente la început pentru a 
alimenta piaţa de sclavi, noul sistem al sclavajului, întocmai 
celui american, se baza pe vinătoarea sistematică de oameni, 
întrucît, dată fiind utilizarea lor, care nu lua în seama viaţa şi 
procrearea sclavilor, numărul acestora era într-o continuă 
scădere, iar deficitul nu putea fi acoperit nici măcar de 
războaiele care furnizau necontenit noi mase de sclavi. Nici o 
tară unde se găsea această pradă nu a rămas scutită; nici în 
Italia nu era ceva cu totul necunoscut ca omul liber sărac să fie 
trecut de către patronul său în rîndul sclavilor. „Tara negrilor” 
pentru acele timpuri a fost însă Asia Occidentală, căci corsarii 
cretani şi cilicieni, veritabili vînători şi negustori profesionişti de 
sclavi, făceau ravagii pe coastele Siriei şi ale insulelor greceşti, 
unde, într-o adevărată concurenţă cu ei, arendaşii romani ai 
vămilor organizau adevărate hăituiri de oameni în statele 
clientelare şi îşi însuşeau prizonierii. Răul acesta luă asemenea 
proporţii, încît regele Bitiniei se declara, în jurul anului 650 
(104), incapabil să furnizeze contingentul cerut, întrucît toţi 
oamenii liberi din regatul său fuseseră capturați de către 
arendaşii vămilor. In marele tîrg de sclavi de la Delos, unde 
negustorii de sclavi din Asia Mică îşi vindeau marfa speculanţilor 
italici, au fost debarcaţi, se spune, într-o singură zi 10.000 de 
sclavi şi vînduţi cu toţii pînă la lăsarea serii - o dovadă a 


numărului imens de sclavi furnizaţi şi a faptului că cererea 
depăşea totuşi oferta. Nu este de mirare. Din descrierea 
economiei romane a secolului al Vi-lea a rezultat deja că 
aceasta, ca de altfel toate economiile antice desfăşurate pe 
scară largă, se întemeia pe folosirea sclavilor (|, p. 575). Orice 
orientare ar fi adoptat specula, instrumentul ei era, fără 
excepţie, omul redus, din punct de vedere legal, la starea de 
animal. Meşteşugurile erau practicate în cea mai mare parte de 
către sclavi, astfel încît veniturile aparţineau stăpînului. 
Strîngerea veniturilor publice în păturile inferioare era executată 
întotdeauna de către sclavii asociaţiilor de publicani. Munca 
servilă asigura exploatarea minelor, era folosită în atelierele de 
topit smoală şi pentru orice altă îndeletnicire asemănătoare; 
încă de timpuriu, se obişnuia trimiterea de grupuri de sclavi la 
minele spaniole, ale căror administratori îi acceptau cu plăcere 
şi obțineau ciîştiguri mari de pe urma lor. Culesul viilor şi al 
măslinilor nu revenea în Italia oamenilor de pe domeniu, ci era 
dat în acord unui proprietar de sclavi. Creşterea animalelor era 
pretutindeni o îndeletnicire de sclav; am amintit mai sus (|, p. 
577) de sclavii păstori înarmaţi, deseori călare, de pe întinsele 
păşuni ale Italiei: acelaşi sistem pastoral a devenit în curînd şi în 
provincii un obiect favorit al speculei romane. De exemplu, 
Dalmația abia fusese cucerită (599, 155) cînd capitaliştii romani 
începură să practice aici, pe scară largă, creşterea animalelor, 
după modelul din Italia. Mult mai apăsător, din toate punctele de 
vedere, era însă sistemul de plantație propriu-zis, cultivarea 
ogoarelor de către o ceată de sclavi, deseori marcați cu fierul 
înroşit, care executau în timpul zilei muncile cîmpului sub ochii 
supraveghetorului, fiind închişi pe timpul nopţii într-o temniţă 
comună, cîteodată subterană, a lucrătorilor. Acest sistem al 
plantațiilor pătrunsese în Cartagina dinspre Orient (|, p. 339), 
ajungînd, probabil prin intermediul cartaginezilor în Sicilia, unde, 
fără îndoială din această cauză, el apare mai devreme şi mai 
desăviîrşit decit în oricare alt ţinut al stăpiînirii romane. Pămiîntul 
arabil al leontinilor, care cuprindea 30.000 de iugeral arendate 
de către cenzori ca domeniu roman (|, p. 339), va fi împărţit, la 
cîteva decenii după epoca Gracchilor, între nu mai puţin de 84 
de arendaşi, fiecăruia revenindu-i astfel în medie 360 de iugera, 
printre care nu se găsea decit un singur leontin, toţi ceilalţi fiind 
speculanţi străini, în majoritate romani. Se înţelege de la sine 


ardoarea cu care speculanţii romani mergeau pe urmele 
predecesorilor lor şi ce afaceri considerabile trebuie să fi realizat 
antreprenorii romani şi neromani cu vitele siciliene şi cu griul 
sclavilor sicilieni; ei acoperiră frumoasa insulă cu păşunile şi cu 
plantațiile lor. Italia însă era încă departe de această formă a 
sistemului de sclavaj, cea mai odioasă dintre toate. Deşi în 
Etruria, de unde sistemul de plantaţii pare să se fi extins în Italia 
şi unde, cel puţin cu 40 de ani mai tirziu, a existat la scară largă, 
nu au lipsit în această epocă ergastul/a, agricultura italică a 
acestor timpuri fiind încă practicată în majoritatea cazurilor de 
oameni liberi sau cel puţin de sclavi neîncătuşaţi, în timp ce 
muncile mai ample erau încredințate antreprenorilor. Diferenţa 
dintre sistemul de sclavaj italic şi cel sicilian este evidenţiată de 
faptul că sclavii comunităţii mamertine, care trăiau după 
modelul italic, nu au participat la răscoala sclavilor din Sicilia din 
anii 619-622 (135-132). Abisul de mizerie şi de jale care se 
deschide în faţa ochilor noştri şi în care căzuse acest proletariat, 
cel mai nenorocit dintre toate, îl vom lăsa spre cercetare celui 
ce îndrăzneşte să pătrundă în astfel de adincuri; este foarte 
posibil ca, în comparaţie cu suferinţele sclavilor romani, cele ale 
negrilor să nu fi fost decît o picătură într-un ocean. Aici ne 
interesează mai puţin starea jalnică a sclavilor, pericolele pentru 
statul roman pe care le-a antrenat ea şi atitudinea adoptată de 
guvern faţă de aceste pericole. Este evident că acest proletariat 
nu fusese creat de către guvern şi că nu putea fi suprimat 
nemijlocit de el; acest lucru nu putea fi realizat decit prin nişte 
remedii care ar fi fost mai dăunătoare decit răul în sine. Datoria 
guvernului era, pe de o parte, să prevină printr-o serioasă poliţie 
de siguranţă pericolul nemijlocit pentru proprietate şi viaţă cu 
care proletariatul sclav ameninţa membrii statului, iar pe de altă 
parte, să acţioneze în scopul limitării acestui proletariat, în 
măsura posibilităţilor, prin încurajarea muncii libere. Să vedem 
cum şi-a îndeplinit aristocrația romană aceste două sarcini. 
Analizînd  conspiraţiile şi războaiele sclavilor care 
izbucneau pretutindeni, ne putem face o idee despre modul în 
care acţiona poliţia. În Italia păreau să renască dezordinile 
cumplite, consecinţe fatale ale războaielor cu Hannibal (|, p. 
590); deodată s-a impus necesitatea de a fi prinşi şi executaţi 
150 de sclavi în capitală, 450 la Minturnae, iar la Sinuessa chiar 
4.000 (621, 133). Starea în provincie era, cum este lesne de 


înţeles, şi mai gravă. În marele tîrg de sclavi de la Delos şi în 
minele de argint din Attica sclavii trebuiau, în aceeaşi epocă, să 
fie readuşi la ascultare prin forţa armelor. Războiul contra lui 
Aristonikos şi a „locuitorilor Soarelui” din Asia Mică era, în 
esenţă, un război al proprietarilor împotriva sclavilor revoltați 
(pp. 40-41). Situaţia cea mai gravă se înregistra, cum era şi 
firesc, în Sicilia, regiunea privilegiată a sistemului de plantaţii. 
Tilhăria era aici, cel puţin în interior, de mult un rău permanent; 
situaţia începu să evolueze spre insurecție. Damophilos, bogat 
plantator din Enna (Castrogiovanni), care rivaliza cu stăpinii 
italici în exploatarea industrială a capitalului său viu, a fost 
atacat şi omorît de sclavii săi rurali exasperaţi; hoarda sălbatică 
se precipită apoi spre oraşul Enna, unde a repetat procedeul la 
scară mai mare. Sclavii se răsculară în masă împotriva stăpînilor 
lor, îi omorîră sau maltratară şi chemară în fruntea apreciabilei 
armate a insurgenților un măscărici din Apameia siriană care 
ştia să scuipe foc şi să rostească oracole; numit pînă atunci, ca 
sclav, Eunus, acesta deveni, ca şef al insurgenților, Antiochos, 
regele sirienilor. De ce nu? Doar cu ciţiva ani mai înainte un alt 
sclav sirian, care nici nu fusese profet, purtase la Antiochia chiar 
diadema regală a Seleucizilor (p. 46). Sclavul grec Achaeos, 
viteazul „general” al noului rege, cutreieră insula adunînd sub 
stindardele sale nu numai păstorii sălbatici din toate părţile, ci şi 
lucrătorii liberi, care erau potrivnici plantatorilor şi făcură front 
comun cu sclavii răzvrătiți. Într-un alt ţinut al Siciliei, Cleon, un 
sclav cilician, cîndva un hoţ îndrăzneţ în patria sa, îi urmă 
exemplul şi ocupă Acragas; căpeteniile s-au înţeles între ele şi 
reuşiră, după mai multe succese nesemnificative, să-l înfrîngă 
pînă la urmă decisiv pe pretorul Lucius Hypsaeus, împreună cu 
armata sa compusă în cea mai mare parte din miliții siciliene, şi 
să-i cucerească tabăra. Ca urmare, aproape întreaga insulă 
ajunse sub stăpînirea răsculaților, al căror număr a fost apreciat, 
după estimările cele mai moderate, la 70.000 de oameni în 
stare să poarte armele; romanii se văzură nevoiţi să trimită, 
timp de trei ani (620-622, 134-132), consuli şi armate consulare 
în Sicilia, pînă cînd, după multe bătălii indecise, unele chiar 
fatale, răscoala a fost, în fine, înăbușită prin cucerirea oraşelor 
Tauromenion şi Enna. În faţa acestuia din urmă, între ale cărui 
ziduri se retrăsese grupul cel mai hotărît al insurgenților pentru 
a se apăra în această poziţie inexpugnabilă, aşa cum se apără 


bărbaţii care nu pot conta nici pe salvare, nici pe grațiere, 
consulii Lucius Calpurnius Piso şi Publius Rupilius rămaseră timp 
de doi ani, cucerindu-l mai degrabă prin înfometare decit prin 
puterea armelor. Acestea au fost rezultatele politicii preventive, 
aşa cum a fost ea practicată de către senatul roman şi de către 
magistraţii săi din Italia şi din provincii. În timp ce sarcina de a 
se debarasa de proletariat cere şi uneori depăşeşte întreaga 
putere şi abilitate a guvernului, represiunea prin măsuri 
poliţieneşti este, dimpotrivă, relativ uşoară pentru orice 
comunitate mai mare. Statele ar fi fericite dacă masele sărace 
nu le-ar pregăti alte primejdii decît cele cu care ameninţă şi 
urşii, şi lupii; numai timizii şi cei care speculează frica absurdă a 
mulţimii prezic dispariţia ordinii civile prin răscoale ale sclavilor 
sau insurecţii ale proletariatului. Totuşi, guvernul roman, în 
ciuda păcii profunde şi a resurselor nelimitate ale statului, nu 
făcu faţă nici acestei uşoare sarcini de a înfrîna masele asuprite. 
Era un semn al slăbiciunii lui, dar nu numai atît. Guvernatorul 
roman era obligat, de drept, să menţină libertatea de circulaţie 
pe drumurile ţării şi să-i răstignească pe hoţii prinşi, dacă era 
vorba de sclavi; fireşte, sistemul sclavajului implică regimul de 
teroare. Ce-i drept, în Sicilia acestor timpuri, guvernatorul mai 
organiza cîte o „razzia” cînd drumurile deveneau prea nesigure, 
dar, pentru a nu-i indispune pe plantatorii italici, hoţii prinşi erau 
predaţi de autorități, de regulă, stăpinilor lor, ca să-i 
pedepsească după propria apreciere; iar aceşti stăpiîni erau 
oameni economi care, atunci cînd sclavii lor păstori le cereau 
haine, le răspundeau cu bătaia şi cu întrebarea dacă drumeţii 
călătoresc goi prin ţară. Pentru combaterea acestei complicităţi, 
consulul Publius Rupilius ordonă, după reprimarea răscoalei 
sclavilor, ca toţi sclavii prinşi vii - se spune că peste 20.000 de 
oameni - să fie răstigniţi. Bineînţeles, indulgenţa faţă de capital 
nu mai era posibilă acum. 

Preocuparea guvernului pentru dezvoltarea muncii libere 
şi, în consecinţă, pentru limitarea proletariatului servil ar fi dat 
roade mult mai greu de obţinut, dar, fireşte, incomparabil mai 
îmbelşugate. Din nefericire, nu se acţionă în această direcţie. În 
timpul primei crize sociale, proprietarul fusese obligat prin lege 
să utilizeze un număr de lucrători liberi, proporţional cu numărul 
sclavilor săi (I, pp. 211-212). Acum, la îndemnul guvernului, a 
fost tradus în limba latină un tratat punic despre agricultură (I, 


p. 342), cuprinzînd, fără îndoială, instrucţiuni despre sistemul 
plantațiilor, după model cartaginez, pentru uzul şi profitul 
speculanţilor italici - primul şi unicul exemplu al unei 
întreprinderi literare iniţiate de senatul roman! Aceeaşi tendinţă 
se manifestă într-o afacere mai importantă sau, mai precis, în 
problema vitală a Romei - sistemul de colonizare. Nu era nevoie 
de înţelepciune, ci numai de reamintirea evoluţiei primei crize 
sociale a Romei pentru a înţelege că unicul remediu serios 
împotriva unui proletariat agricol consta într-un cuprinzător şi 
bine organizat sistem de emigrări (|, p. 217), pentru care 
relaţiile externe ale Romei ofereau condiţiile cele mai favorabile. 
Pînă spre sfîrşitul secolului al VI-lea, dispariţia constantă a micii 
proprietăţi italice fusese, ce-i drept, contracarată prin continua 
acordare de noi loturi de pămînt (|, p. 565). Însă această măsură 
nu fusese nicidecum înfăptuită în limita posibilităţilor şi 
necesităţii; nu numai că nu fusese confiscat pămîntul domenial 
ocupat în trecut de către particulari (|, p. 193), dar au fost 
permise şi noi ocupări ale pămiînturilor recent cucerite; alte 
achiziţii foarte importante, ca teritoriul oraşului Capua, fără a fi 
abandonate ocupaţiei, n-au fost totuşi distribuite, ci închiriate şi 
valorificate ca domeniu uzufructuar. Cu toate acestea, atribuirile 
de pămiînturi avuseseră efecte salutare, dînd ajutor multor 
nevoiaşi şi speranţă tuturor. Dar, după întemeierea localităţii 
Luna (577, 177), cu excepţia fondării coloniei Auximum (Osimo) 
din Picenum (597, 157), nu se mai găseşte, pentru o lungă 
perioadă de timp, nici o mărturie despre alte distribuiri de 
pămînturi. Motivul este uşor de ghicit. Întrucît după înfrîngerea 
boiilor şi apuanilor nu fusese cîştigat în Italia nici un alt teritoriu 
nou, cu excepţia văilor puţin ademenitoare din Liguria, aici nu 
mai erau de împărţit alte pămiînturi decit cele domeniale 
arendate sau ocupate, a căror confiscare displăcea aristocrației 
tot atît de mult ca şi cu 300 de ani înainte. Pe de altă parte, din 
raţiuni politice, împărţirea pămiînturilor cîştigate în afara Italiei 
părea a fi un gest necugetat; Italia urma să rămînă ţara 
dominantă, iar zidul despărțitor dintre stăpinii italici şi supuşii 
provinciali nu trebuia să cadă. Dacă nu voia să neglijeze 
consideraţiile înaltei politici sau interesele de clasă, guvernului 
nu-i rămînea altceva de făcut decit să asiste la ruinarea stării 
fermierilor italici, ceea ce s-a şi întîmplat. Capitaliştii continuau 
să cumpere pămînturile micilor proprietari, iar dacă aceştia erau 


îndărătnici, le ocupau terenurile şi fără contract de cumpărare; 
cum lesne se poate înţelege, lucrurile nu decurgeau în acest caz 
fără fricţiuni. O metodă practicată cu predilecție era aceea de a 
răpi soţia şi copiii fermierului în timp ce acesta se afla la cîmp şi 
de a-l determina, punîndu-l în faţa faptului împlinit, să cedeze. 
Proprietarii continuau să folosească cu preponderență sclavi în 
locul lucrătorilor liberi, aceasta şi pentru că cei dintii nu puteau 
fi chemaţi sub arme, aducînd astfel proletariatul civil la nivelul 
de mizerie al masei sclavilor. Ei continuau să înlăture griul Italiei 
de pe piaţa capitalei şi să-l devalorizeze în întreaga peninsulă 
prin grîul sicilian produs de sclavi şi vîndut la preţuri derizorii. În 
Etruria, vechea aristocrație, în alianţă cu capitaliştii romani, 
reuşise încă din anul 620 (134) să suprime existenţa oricărui 
ţăran liber. În forul capitalei se putea spune cu voce tare că 
animalele au vizuina lor, pe cînd cetăţenilor nu le rămăseseră 
decit aerul şi lumina soarelui şi că aceia care erau numiţi 
stăpiînii lumii nu puteau considera nici măcar o brazdă de 
pămînt ca proprietate a lor. Listele de cetăţeni romani ale 
censului ne lămuresc în această privinţă; de la sfîrşitul războiului 
cu Hannibal pînă în anul 595 (159), numărul cetăţenilor este 
într-o continuă creştere, cauza acestei realităţi fiind, în esenţă, 
distribuirea continuă şi tot mai largă de păminturi domeniale (|, 
p. 589). După anul 595 (159), cînd censul oferă numărul de 
328.000 de cetăţeni în stare să poarte armele, se manifestă, 
dimpotrivă, o scădere neîntreruptă, lista reducîndu-se în anul 
600 (154) la 324.000, în anul 607 (147) la 322.000, iar în anul 
623 (131) la 319.000 de cetăţeni apți pentru serviciul militar - 
un rezultat alarmant pentru o epocă de profundă pace în interior 
şi în exterior. Dacă lucrurile ar fi continuat în acest fel, 
comunitatea de cetăţeni s-ar fi divizat în plantatori şi sclavi, iar 
statul ar fi putut, cum s-a întîmplat la parți, să-şi cumpere 
soldaţii în tîrgul de sclavi. 

Astfel se prezintă situaţia internă şi externă a Romei în 
momentul în care statul intră în al şaptelea secol al existenţei 
sale. Oriunde ţi-ai fi îndreptat privirea, ai fi dat numai peste 
abuzuri şi decadenţă şi oricare om clarvăzător şi bine 
intenţionat trebuie să se întrebe dacă lucrurile nu puteau fi 
îndreptate sau schimbate. Roma nu ducea lipsă de asemenea 
oameni; dar nici unul nu părea mai potrivit pentru măreaţa 
operă a reformei politice şi sociale decit fiul preferat al lui 


Aemilius Paullus, nepotul adoptiv al marelui Scipio, care purta şi 
el gloriosul nume de Africanus, nu numai în virtutea dreptului 
său ereditar, ci şi a dreptului său personal - Publius Cornelius 
Scipio Aemilianus Africanus (570-625, 184-129). Ca şi tatăl său, 
era un bărbat cumpătat şi de o sănătate desăvirşită, niciodată 
bolnav şi niciodată oscilant în privinţa următoarei şi necesarei 
hotăriri. Incă din tinereţe, se ţinuse departe de practicile 
ordinare ale începătorilor în politică - să stea în anticamerele 
senatorilor distinşi sau să facă declamaţii în tribunale. În schimb, 
iubea viînătoarea; la 17 ani, după ce se distinsese, sub 
conducerea tatălui său, în campania împotriva lui Perseus, 
ceruse drept recompensă viînătoarea liberă în pădurile regilor 
Macedoniei, neatinse timp de patru ani. Dar, înainte de toate, îşi 
folosea timpul liber dedicîndu-se ştiinţei şi literaturii. Prin grija 
tatălui său, fusese iniţiat de timpuriu în acea cultură elenă 
veritabilă care îl ridica deasupra insipidului elenism la modă; 
datorită aprecierii serioase şi exacte a calităţilor şi a defectelor 
spiritului grec şi datorită atitudinii sale aristocratice, acest 
roman a impresionat profund curţile Orientului, chiar şi pe 
zeflemitorii alexandrini. Elenismul lui se putea recunoaşte mai 
ales în ironia fină a discursurilor şi în puritatea clasică a latinei 
sale. Deşi nu era scriitor de profesie, el îşi scria, precum Cato, 
discursurile - care, alături de scrisorile surorii sale adoptive, 
mama Gracchilor, au fost considerate de către literaţii de mai 
tîrziu, drept capodopere ale prozei latine - şi îi atrăgea pe cei 
mai buni autori greci şi romani în cercul său, o societate 
plebeiană ce-i era luată, fireşte, în nume de rău de către acei 
colegi din senat pentru care originea nobilă era unica distincţie. 
Era un bărbat loial, de o moralitate solidă, al cărui cuvint era 
respectat atît de amici, cît şi de inamici; evita complicațiile şi 
speculaţiile şi trăia simplu; în treburile băneşti se purta nu 
numai onorabil şi dezinteresat, ci şi cu o blindeţe şi cu o 
generozitate care păreau bizare spiritului mercantil al 
contemporanilor săi. Era un soldat şi un ofiţer destoinic; din 
războiul african se întorsese cu coroana de onoare, acordată 
îndeobşte acelora care salvaseră viaţa unor cetăţeni ameninţaţi 
cu moartea, primejduindu-şi propria viaţă, iar la terminarea 
războiului, pe care-l începuse ca ofiţer, devenise general. 
Imprejurările nu-i oferiseră ocazia de a-şi dovedi capacitatea de 
general în misiuni cu adevărat dificile. Scipio, ca şi tatăl lui, nu 


era o natură genială - o dovedeşte predilecţia sa pentru 
Xenophon, militarul sec şi scriitorul scrupulos -, însă un bărbat 
adevărat şi incoruptibil, care părea destinat, înaintea altora, să 
stăvilească decăderea prin reforme organice. Este cu atit mai 
semnificativ faptul că el n-a încercat să le săvirşească. Ce-i 
drept, ajuta unde şi cum putea la suprimarea sau împiedicarea 
abuzurilor şi acţiona îndeosebi pentru o ameliorare a jurisdicției. 
Graţie lui în primul rînd, Lucius Cassius, un bărbat destoinic, de 
o austeritate şi o onestitate arhaice, a putut impune, în ciuda 
opoziţiei vehemente a optimaţilor, legea sa electorală, care 
introducea votul secret pentru tribunalele populare, cărora le 
revenea cea mai importantă parte a jurisdicției penale (p. 51). 
De asemenea, el, care nu dorise să participe în tinereţe la 
acuzaţiile infantile, a chemat în anii de maturitate mai mulţi 
dintre cei mai vinovaţi membri ai aristocrației în faţa 
tribunalelor. În acelaşi spirit, a alungat, ca general, atunci cînd 
se afla în faţa Numantiei şi Cartaginei, femeile şi preoţii din 
tabără şi a silit adunătura de soldaţi să accepte din nou jugul de 
fier al vechii discipline militare; a rărit, în calitate de cenzor 
(612, 142), rîndurile lumii aristocratice din senat, excluzîndu-i 
pe imberbii purtători de manşetă, şi, cu vorbe grele, a îndemnat 
cetăţenii să respecte cu mai multă străşnicie cutumele cinstite 
ale strămoşilor lor. Dar nimeni, şi cu atit mai puţin el, nu putea 
să nu recunoască faptul că rigoarea crescîndă a jurisdicției şi 
intervenţiile răzlețe nu constituiau nici măcar primii paşi pentru 
tămăduirea relelor organice de care suferea statul. Scipio nu s-a 
atins de acestea. Gaius Laelius (consul în anul 614, 140), 
prietenul mai vîrstnic al lui Scipio şi mentorul şi confidentul său 
politic, concepuse un plan de confiscare a teritoriului domenial 
din Italia, încă nedistribuit, dar ocupat deocamdată, şi de 
ajutorare a ţărănimii italice, care se ruina vizibil, prin împărţirea 
acestuia. El renunţă însă la propunere cînd constată ce vilvă ar 
fi produs astfel, fiind numit de atunci „cel Inţelegător”. Scipio 
împărtăşea această opinie. El era pe deplin convins de 
proporţiile uriaşe ale răului şi, acolo unde era în cauză numai 
persoana lui, intervenea cu un curaj demn de admirat, fără 
menajamente pentru sine însuşi; se convinsese, de asemenea, 
că ţara nu putea fi ajutată decit cu preţul unei revoluţii 
asemănătoare celei care izvorise în secolele al IV-lea şi al V-lea 
din problema reformei şi i se părea, pe drept sau pe nedrept, că 


remediul ar fi mai dăunător decit răul însuşi. În felul acesta, cu 
cercul prietenilor săi, el se afla la mijloc între aristocrați, care 
nu-i vor ierta niciodată recunoaşterea Legii Cassia, şi democrați, 
ale căror dorinţe nu le satisfăcuse şi nici nu dorea să le 
satisfacă, solitar în timpul vieţii sale, fiind sărbătorit după 
moarte de amîndouă partidele, cînd ca fruntaş al aristocrației, 
cînd ca promotor al reformei. Pînă în timpurile sale, la 
depunerea magistraturii, cenzorii îi imploraseră pe zei să 
dăruiască statului mai multă putere şi măreție; ajuns cenzor, 
Scipio li se rugă pentru salvarea statului. Intreaga sa profesiune 
de credinţă era cuprinsă în această tristă exclamaţie. 

însă acolo unde eşuă bărbatul care purtase armata 
romană de două ori din decăderea cea mai cumplită spre 
victorie, un tînăr lipsit de glorie îndrăzni să se erijeze în rolul de 
salvator al Italiei. El se numea Tiberius Sempronius Gracchus 
(591-621, 163-133). Tatăl său, care purta acelaşi nume - consul 
în 577 (177) şi 591 (163), cenzor în 585 (169) -, era un veritabil 
model de aristocrat roman. Măreţia strălucitoare a jocurilor sale 
edilice, organizate nu fără oprimarea comunităţilor dependente, 
îi atrăsese o gravă şi meritată mustrare din partea senatului (|, 
p. 556), în vreme ce, prin intervenţia în odiosul proces împotriva 
Scipionilor, cu care el personal era în relaţii de ostilitate (|, pp. 
520-521), îşi dovedise spiritul cavaleresc şi, poate, chiar 
consideraţia faţă de ordinul căruia îi aparţinea, iar prin acţiunile 
energice împotriva liberţilor în timpul cenzurii sale (|, p. 566) - 
convingerile sale conservatoare. În calitate de guvernator al 
provinciei de pe Ebru (|, p. 472), a adus patriei un serviciu 
însemnat prin vitejia şi, mai ales, prin integritatea sa, cucerindu- 
şi, concomitent, recunoştinţa şi afecțiunea naţiunii supuse. 
Mama lui, Cornelia, era fiica învingătorului de la Zama care, 
tocmai datorită acelei generoase intervenţii, îl alesese pe 
vechiul adversar ca ginere; ea însăşi era o femeie foarte cultă şi 
distinsă care, după moartea soţului, mult mai vîrstnic, 
respinsese mîna regelui Egiptului, educîndu-şi cei trei copii în 
amintirea soţului ei şi a tatălui lor. Tiberius, cel mai vîrstnic 
dintre cei doi fii, avea o fire bună şi sensibilă, o privire blindă şi 
un spirit liniştit şi părea destinat pentru cu totul altceva decit 
pentru a fi un agitator al maselor. Prin toate relaţiile şi 
concepţiile sale, el aparţinea cercului Scipionilor, de la care 
împrumutase, la fel ca şi ceilalţi fraţi ai lui, cultura elenică şi 


naţională profundă. Scipio Aemilianus era vărul său şi soţul 
surorii sale; sub comanda acestuia, Tiberius participase la 18 ani 
la asaltul asupra Cartaginei şi dobîndise, datorită vitejiei sale, 
lauda severului general şi distincţii militare. Era firesc ca 
destoinicul tînăr să împărtăşească în totalitate concepţiile 
despre decăderea statului, aşa cum erau discutate în acest cerc, 
şi să adopte şi să dezvolte, cu toată însufleţirea şi vigoarea 
tinereţii, mai ales ideile legate de ridicarea stării fermierilor 
italici. Cetăţenii tineri, şi nu numai ei, calificară însă drept 
slăbiciune, şi nu drept „înţelegere”, renunţarea lui Laelius la 
traducerea în faptă a ideilor sale de reformă. Appius Claudius, 
fost consul (611, 143) şi cenzor (618, 136), unul dintre bărbaţii 
cei mai de vază ai senatului, reproşa cu vehemenţă - 
caracteristică ereditară în familia Claudiilor - cercului Scipionilor 
că ar fi abandonat prea repede planul distribuirii pămînturilor 
domeniale; cu atît mai mult cu cît, la candidatura pentru 
cenzură, el fusese, după cite se pare, în conflict personal cu 
Scipio Aemilianus. Aceeaşi opinie o împărtăşea şi Publius 
Crassus Mucianus (p. 39), fost pontifex maximus, care se bucura 
de o venerație generală atît ca om, cît şi ca jurisconsult. Nici 
fratele său, Publius Mucius Scaevola, întemeietorul 
jurisprudenţei ştiinţifice la Roma, a cărui opinie era cu atît mai 
respectată cu cît se afla mai în afara partidelor, nu părea ostil 
planului de reformă. La fel judeca şi Quintus Metellus, 
învingătorul Macedoniei şi al aheilor, bărbat respectat pentru 
faptele sale războinice şi, mai mult, ca un model de disciplină şi 
morală arhaică în viaţa sa particulară şi în cea publică. Tiberius 
Gracchus era apropiat de aceşti bărbaţi, mai ales de Appius, a 
cărui fiică o luase de soţie, şi de Mucianus, a cărui fiică devenise 
soţia fratelui său; nu era de mirare că îl chinuia gîndul de a relua 
el însuşi planul de reformă, odată ce se va găsi într-o poziţie 
care să-i permită să ia iniţiativa în mod constituţional. Motive 
personale îl puteau încuraja în acest sens. Tratatul de pace pe 
care Mancinus îl încheiase cu numantinii în anul 617 (137) 
fusese, în esenţă, opera lui Gracchus (p. 14); faptul că senatul îl 
casase, că generalul fusese predat inamicilor din cauza aceasta, 
iar Gracchus, ca şi ceilalţi ofiţeri superiori, nu avusese aceeaşi 
soartă numai datorită favorurilor mai mari de care se bucura în 
rîndul cetăţenilor nu putea să estompeze pornirile acestui tînăr, 
onest şi orgolios, împotriva aristocrației dominante. Retorii eleni, 


cu care îi plăcea să discute politică şi filozofie, Diophanes din 
Mitilene şi Gaius Blossius din Cumae, aţiţau în sufletul său 
idealurile deja însuşite; odată ce intenţiile sale au devenit 
cunoscute unui cerc mai larg, nu au lipsit cuvintele aprobatoare, 
iar mai multe afişe publice îl îndemnau pe nepotul Africanului să 
se gindească la poporul sărac, la salvarea Italiei. 

In ziua de 10 decembrie 620 (134), Tiberius Gracchus a 
fost învestit ca tribun al poporului. Înfricoşătoarele consecinţe 
ale  defectuoasei guvernări, decadenţa politică, militară, 
economică şi morală a cetăţenilor se arătau, tocmai atunci, 
tuturor în deplinătatea lor. Dintre cei doi consuli din acel an, 
unul se lupta fără succes cu sclavii răsculați, iar celălalt, Scipio 
Aemilianus, era ocupat de luni de zile nu cu înfrîngerea, ci cu 
zdrobirea unui mic oraş provincial spaniol. Dacă Gracchus mai 
avea nevoie de un motiv special pentru a-şi transpune în faptă 
convingerile, el îl găsi tocmai în aceste împrejurări care umpleau 
sufletul oricărui patriot cu o nemărginită teamă. Socrul său îi 
promisese ajutor cu vorba şi cu fapta şi putea să conteze pe 
sprijinul juristului Scaevola, care fusese ales, cu puţin timp 
înainte, consul al anului 621 (133). Astfel, Gracchus propuse, 
imediat după intrarea sa în magistratură, decretarea unei legi 
agrare care, într-un anumit sens, nu era altceva decit o reînnoire 
a vechii legi licino-sextine din anul 387 (367) (|, p. 211). 
Conform acesteia, toate pămînturile domeniale ocupate şi 
folosite de posesorii lor fără plata unei taxe - cele arendate, ca, 
de exemplu, teritoriul Capuei, nu erau incluse în prevederile 
legii - urmau să fie confiscate de către stat, cu precizarea că 
ocupantul individual putea să-şi păstreze 500 de /ugera, iar 
pentru fiecare fiu încă 250, dar nu mai mult de de un total de 
1.000 de /ugera, ca posesiune permanentă şi garantată sau să 
ceară o compensație în pămiînturi pînă la valoarea acestei 
suprafeţe. Se pare că se acorda o despăgubire pentru eventuale 
ameliorări executate de vechii proprietari, precum construcţii şi 
plantaţii. Pămîntul domenial astfel redobiîndit urma să fie 
împărţit în loturi de cîte 30 de jugera, iar acestea urmau să fie 
distribuite fie cetăţenilor, fie aliaţilor italici, dar nu ca proprietate 
intangibilă, ci ca o arendă ereditară, al cărei deţinător se obliga 
să utilizeze pămîntul pentru agricultură şi să plătească o rentă 
moderată tezaurului public. Un colegiu de trei bărbaţi, 
consideraţi drept magistrați ordinari şi permanenţi ai statului şi 


care erau aleşi anual de către adunarea poporului, a fost 
însărcinat cu problema confiscării şi distribuirii; la acestea, 
bineînţeles, se adăuga ulterior misiunea importantă şi deosebit 
de dificilă de a stabili, din punct de vedere legal, ce este pămînt 
domenial şi ce este proprietate privată. Distribuirea urma să fie 
astfel continuă, cuprinzîndu-i pe toţi cei care aveau nevoie de 
pămînt, şi, atît cît putem presupune, după ce domeniile italice, 
foarte întinse şi foarte greu de delimitat, ar fi fost distribuite în 
fine, urmau să fie avute în vedere alte măsuri, cum ar fi, de 
exemplu, aceea de a li se încredința magistraţilor distribuitori, 
anual, o anumită sumă de bani din tezaurul public pentru 
cumpărarea şi distribuirea unor proprietăţi italice. Faţă de legea 
licino-sextină, legea agrară Sempronia aducea ca dispoziţii noi 
clauza în favoarea posesorilor ereditari, locaţia și 
inalienabilitatea propuse pentru loturile noi şi, înainte de toate, 
comisia executivă permanentă, a cărei absenţă în vechea lege 
făcuse, în principal, ca aceasta să rămînă fără o aplicare 
practică durabilă. Astfel, se declara război marilor proprietari 
care, acum ca şi cu 300 de ani în urmă, îşi găseau expresia 
fundamentală în senat ; după o perioadă îndelungată, un singur 
magistrat se găsea din nou într-o opoziţie declarată faţă de 
guvernul aristocratic. Acesta acceptă lupta recurgînd la mijlocul 
consacrat în asemenea cazuri, acela de a paraliza excesele 
magistraturii prin ea însăşi. Un coleg al lui Gracchus, Marcus 
Octavius, un bărbat hotărît şi convins de caracterul pernicios al 
legii domeniale propuse, interpuse vetoul său cînd aceasta urma 
să fie supusă votării; în acest fel, constituţional, propunerea era 
respinsă. Gracchus sistă, la rîndul său, afacerile de stat şi 
jurisdicţia şi îşi imprimă peceţile pe tezaurul public; guvernul 
rămase pasiv - era incomod, dar, oricum, pînă la urmă, anul 
avea să treacă; Gracchus, dezorientat, supuse legea sa pentru a 
doua oară votării; Octavius îşi reînnoi, fireşte, vetoul şi, la 
rugămintea stăruitoare a colegului - şi, pînă atunci, prietenului - 
său de a nu împiedica salvarea ltaliei, ar fi răspuns că în 
problema salvării Italiei opiniile sînt împărţite, iar dreptul 
constituţional de a se folosi de vetoul său împotriva propunerii 
colegului ar fi în afara oricăror discuţii. Senatul încercă acum să 
deschidă lui Gracchus calea unei retrageri onorabile; doi 
consulari îi propuseră să discute afacerea în continuare în curie 
şi tribunul acceptă cu entuziasm această idee. El încercă să 


întrevadă în propunere intenţia senatului de a accepta, în 
principiu, împărţirea domenială, însă aceasta n-a fost nicidecum 
implicată în propunere şi senatul nici nu era dispus să cedeze în 
vreun fel în această chestiune; tratativele sfirşiră fără nici un 
rezultat. Căile constituţionale fuseseră epuizate. Odinioară, în 
asemenea împrejurări, se consimţise abandonarea propunerii 
pentru anul în curs, pentru a o relua, succesiv, în fiecare an, 
pînă cînd seriozitatea cererii şi presiunea opiniei publice 
suprimaseră opoziția. Acum, cursul vieţii se  accelerase. 
Gracchus părea să fi ajuns la punctul în care ori trebuia să 
renunţe la reforma în sine, ori să declanșeze revoluţia; el alese a 
doua posibilitate, apărind în faţa cetăţenilor cu alternativa ca ori 
el, ori Octavius să se retragă din colegiu şi încercînd să-l 
convingă pe acesta să accepte ca, prin votul lor, cetăţenii să 
decidă care dintre ei doi să fie destituit. O destituire din 
magistratură era, conform constituţiei romane, o imposibilitate 
legală; Octavius refuză, fireşte, să accepte o propunere care, pe 
de o parte, încălca legile, iar pe de alta, îl dezonora. Atunci, 
Gracchus rupse toate relaţiile cu colegul său şi se adresă 
mulţimii adunate, întrebînd dacă _ tribunul poporului care 
acţionează împotriva voinţei acestuia n-ar trebui să fie destituit 
din funcţie; adunarea, obişnuită de mult să confirme toate 
propunerile care îi erau supuse şi alcătuită, în majoritatea ei, din 
proletariatul agricol imigrat din zonele rurale şi interesat 
nemijlocit de traducerea în fapte a legii, aprobă aproape în 
unanimitate. La ordinul lui Gracchus, Marcus Octavius fu 
îndepărtat de către lictori de pe banca tribunilor ; astfel, legea 
agrară a fost votată în mijlocul bucuriei generale, fiind totodată 
desemnaţi primii magistrați însărcinaţi cu distribuirea. Voturile 
desemnară pe iniţiatorul legii, pe fratele său în vîrstă de numai 
20 de ani şi pe socrul său, Appius Claudius. O asemenea alegere 
de familie spori îndirjirea aristocrației. Cînd noii magistrați se 
adresară, conform uzanţei, senatului pentru a obţine banii 
necesari instalării şi întreţinerii lor, cheltuielile de instalare au 
fost refuzate şi li se alocă o sumă de 24 de aşi (10 groşi) pe zi. 
Vrajba se întinse tot mai mult şi deveni tot mai hidoasă şi mai 
personală. Dificila şi încurcata afacere a delimitării, confiscării şi 
distribuirii domeniilor semănă vrajba în fiecare comunitate de 
cetăţeni, ba chiar în oraşele italice aliate. Aristocraţia nu 
ascundea faptul că, deşi, silită de împrejurări, nu se opune 


acestei legi, legislatorul intrus nu va scăpa pînă la urmă de 
răzbunarea ei; declaraţia lui Quintus Pompeius că îl va pune pe 
Gracchus sub acuzaţie în aceeaşi zi în care acesta va depune 
tribunatul nu era nici pe departe cea mai gravă dintre 
amenințările rostite împotriva tribunului. Gracchus, poate pe 
bună dreptate, se crezu ameninţat în siguranţa sa personală şi 
nu apăru în for fără o suită de 3.000-4.000 de oameni, motiv 
pentru care trebui să audă în senat reproşuri amare chiar din 
partea lui Metellus, în sinea lui favorabil reformei. Dacă îşi 
închipuise că odată cu impunerea legii sale agrare va fi ajuns la 
țelul dorit, trebuia să realizeze acum că se afla abia la început. 
„Poporul” îi datora gratitudine, însă el era un om pierdut dacă 
nu mai găsea şi alt scut decit gratitudinea poporului, dacă nu 
continua să rămînă de neînlocuit pentru acesta şi nu lega în 
continuare noi interese şi speranţe de persoana sa, prin alte 
propuneri tot mai cuprinzătoare. Tocmai atunci, regatul şi 
averea  Attalizilor  reveniseră romanilor prin testamentul 
ultimului rege al Pergamului (p. 39); Gracchus propuse poporului 
ca tezaurul Pergamului să se distribuie noilor posesori de 
pămiînturi pentru acoperirea cheltuielilor necesare procurării 
inventarului şi revendică în general, în contradicţie cu practica 
obişnuită, pentru cetăţeni dreptul de a decide definitiv asupra 
noii provincii. Se spune că ar fi pregătit şi alte legi populare - 
micşorarea duratei serviciului militar, extinderea dreptului de 
provocaţie, abolirea privilegiului senatorilor de a apărea în 
exclusivitate ca juraţi civili şi chiar primirea aliaţilor italici în 
comunitatea cetăţenilor romani. Nu se poate stabili cu 
certitudine pînă unde s-au întins de fapt proiectele sale, dar este 
sigur că Gracchus a văzut singura cale de salvare în realegerea 
sa de către cetăţeni pentru a doua oară în magistratură - care-l 
apăra - şi că, pentru obţinerea acestei prelungiri 
anticonstituţionale, lăsa să se întrevadă posibilitatea altor 
reforme. Dacă la început intervenise pentru salvarea 
comunităţii, acum era obligat să sacrifice comunitatea pentru 
salvarea propriei sale vieţi. Triburile se adunară pentru alegerea 
tribunilor pe anul următor şi primele îşi dădură votul în favoarea 
lui Gracchus, dar partidul de opoziţie reuşi, prin vetoul său, să 
determine suspendarea adunării şi amiînarea hotărîrii pentru 
ziua următoare. În vederea acesteia, Gracchus mobiliză toate 
mijloacele, permise şi nepermise; el se înfăţişă înaintea 


poporului în veşminte de doliu şi i-l încredinţă pe fiul său minor; 
pentru eventualitatea în care adunarea ar fi fost din nou 
împiedicată printr-un veto, luă măsuri pentru alungarea cu forţa 
a partizanilor aristocrației de pe locul de adunare din faţa 
templului capitolin. Sosi a doua zi a alegerilor; voturile au fost 
acordate în acelaşi fel ca în ziua precedentă şi din nou se aplică 
vetoul; începu tumultul. Cetăţenii se dispersară; adunarea 
electivă a fost, practic, anulată; templul capitolin a fost închis; în 
oraş circula zvonul că Tiberius ar fi destituit pe toţi ceilalţi 
tribuni şi ar fi hotărît să-şi păstreze magistratura fără realegere. 
Senatul se adună în templul Fidelităţii, vecin cu templul lui 
lupiter; cei mai îndirjiţi adversari ai lui Gracchus luară cuvîntul în 
cursul şedinţei; cînd Tiberius duse mîna la frunte pentru a indica 
poporului, în acea învălmăşeală sălbatică, că viaţa sa ar fi în 
primejdie, se spuse că i-ar îndemna pe cetăţeni să-i pună 
diadema regală pe cap. Consulul Scaevola a fost îndemnat să 
ordone uciderea imediată a trădătorului. Cînd acest bărbat 
ponderat, care nu se opunea reformei în sine, respinse cererea, 
în acelaşi timp necugetată şi barbară, fostul consul Publius 
Scipio Nasica, un aristocrat dur şi pătimaş, îi îndemnă pe 
partizanii ideilor sale să se înarmeze cum vor putea şi să-l 
urmeze. Dintre ţărani aproape nici unul nu venise în oraş pentru 
alegeri; populaţia urbană se retrase timid cînd îi văzu 
năpustindu-se pe bărbaţii nobili, înarmaţi cu bite şi cu picioare 
de bănci, cu ochii scăpărători. Gracchus, însoţit de cîţiva adepţi, 
încercă să scape. Dar, în timpul fugii, el căzu pe panta 
Capitoliului, iar unul dintre cei furioşi - Publius Satureius şi 
Lucius Rufus îşi disputară ulterior onoarea de călău - îl omori 
printr-o lovitură de bită la timplă, în faţa statuilor celor şapte 
regi, lîngă templul Fidelităţii; odată cu el au fost ucişi alţi 300 de 
bărbaţi, nici unul cu arme de fier. La lăsarea serii, trupurile au 
fost aruncate în Tibru; în van se rugă Gaius să i se încredinţeze 
cadavrul fratelui său pentru a fi înmormîntat. Roma nu mai 
văzuse o asemenea zi. Vrajba dintre partide, întinsă pe mai bine 
de un secol în cursul primei crize sociale, nu adusese o 
catastrofă asemănătoare celei care o inaugura pe cea de-a 
doua. Chiar dacă şi partea mai bună a aristocrației se 
cutremura, nu se mai putea da înapoi. Nu exista altă posibilitate 
decit fie să se abandoneze răzbunării mulţimii un număr mare 
dintre cei mai destoinici colegi de partid, fie să se preia 


responsabilitatea crimei în colectiv; a fost adoptată ultima. Se 
dădu o sancţiune oficială opiniei potrivit căreia Gracchus şi-ar fi 
dorit coroana şi se justifică această ultimă crimă cu exemplul 
străvechi al lui Ahala (|, p. 209); mai mult, anchetarea, care a 
urmat, complicilor lui Gracchus a fost încredinţată unei comisii 
extraordinare, al cărei preşedinte, consulul Publius Popillius, 
trebuia să facă în aşa fel ca uciderii lui Gracchus să i se confere 
un fel de pecete legală prin pronunţarea unor sentinţe de 
condamnare la moarte împotriva unui număr mare de adepţi din 
rindul păturilor de jos (622, 132). Nasica, împotriva căruia se 
îndrepta în primul rînd răzbunarea mulţimii şi care avu cel puţin 
curajul să-şi recunoască şi să-şi apere deschis fapta în faţa 
poporului, a fost trimis sub pretexte onorabile în Asia, fiind 
învestit în curînd (624, 130), în timpul absenței sale, cu 
pontificatul suprem. Partida moderată nu dezavuă în nici un fel 
aceste demersuri ale colegilor ei. Gaius Laelius participă la 
anchetarea partizanilor lui Gracchus; Publius Scaevola, care 
încercase la început să împiedice crima, o justifică mai tirziu în 
senat. Cînd, după reîntoarcerea sa din Spania, Scipio Aemilianus 
a fost somat să declare în public dacă aprobă sau nu uciderea 
cumnatului său, răspunse ambiguu că, dacă aspirase la coroană, 
fusese omorit pe bună dreptate. 

Să încercăm să ajungem la o interpretare corectă a 
acestor evenimente bogate în consecinţe. instituirea unui 
colegiu de magistrați care trebuia să contracareze înrăutățirea 
continuă a stării micilor proprietari prin crearea de noi loturi de 
pămînt din resursele statului nu era, fireşte, un indiciu al unei 
economii naţionale sănătoase, dar era foarte utilă în situaţia 
politică şi socială dată. Mai departe, distribuirea domeniilor nu 
era în sine o problemă politică; ea putea fi efectuată pînă la 
ultima brazdă, fără ca pentru aceasta constituţia existentă să fie 
modificată, fără ca guvernul aristocrației să fie zdruncinat în 
vreun fel. Tot atît de puţin se putea vorbi aici despre o violare a 
legilor. Statul era în mod incontestabil proprietarul pămîntului 
ocupat; deţinătorul nu era decit un posesor tolerat şi, de regulă, 
nici nu avea dreptul de a-şi atribui o posesie bona fide, iar în 
cazul în care, în mod excepţional, ar fi făcut-o, i se opunea 
faptul că, după dreptul roman, prescripţia nu era valabilă în faţa 
statului. Distribuirea domeniilor nu însemna o anulare, ci o 
exercitare a dreptului de proprietate, iar toţi jurisconsulţii erau 


de acord asupra legalităţii procedurii. Dar deşi distribuirea 
domeniilor nu ataca, în fapt, constituţia existentă şi nici nu 
implica o violare a legilor, încercarea de a aplica acum acest 
drept al statului nu era nicidecum justificată din punct de vedere 
politic. Justificările invocate în zilele noastre atunci cînd un mare 
proprietar ridică deodată, în toată plenitudinea lor, pretenţii 
îndreptăţite, dar pe care nu le-a revendicat timp îndelungat în 
practică, puteau fi invocate pe bună dreptate, şi împotriva 
propunerii de lege a lui Gracchus. Aceste domenii ocupate 
trecuseră incontestabil în proprietatea particulară ereditară, 
unele de 300 de ani; proprietatea statului asupra pămîntului, 
care, prin natura sa, îşi pierde mai uşor caracterul de drept 
privat decit cea a cetăţeanului, dispăruse cu desăvirşire în cazul 
acestor terenuri, iar proprietarii actuali ajunseseră în stăpînirea 
lor fie prin cumpărare, fie prin alte mijloace costisitoare. Juristul 
putea spune ce voia; oamenii de afaceri interpretau măsura ca 
fiind o expropriere a marilor proprietari în beneficiul 
proletariatului agricol; şi, într-adevăr, nici un om de stat nu 
putea s-o califice altfel. Guvernanţii epocii catoniene au judecat 
la fel, după cum ne demonstrează tratarea unui caz asemănător 
petrecut în timpurile lor. Teritoriul cetăţii Capua şi al celor 
vecine, adăugat domeniului în anul 543 (211), a trecut, de fapt, 
în timpurile agitate care au urmat, în cea mai mare parte în 
proprietate privată. În ultimii ani ai secolului al VI-lea, în care din 
mai multe puncte de vedere, mai ales sub influenţa lui Cato, 
friiele guvernării fuseseră strînse cu mai multă severitate, 
cetăţenii hotăriseră să reia teritoriul campanian şi să-l arendeze 
în folosul tezaurului public (582, 172). Această posesiune nu se 
baza pe o ocupaţie hotărită de autorităţi, ci era justificabilă cel 
mult prin acordul lor tacit, dăinuind în general numai timp de o 
generaţie; cu toate acestea, deţinătorii nu au putut fi deposedaţi 
decit în schimbul unei despăgubiri, distribuită de către pretorul 
urban Publius Lentulus în numele senatului (în jurul anului 589, 
165). Un principiu supus poate în mai mică măsură obiecţiei, 
dar nu lipsit de neajunsuri, l-au constituit stabilirea calităţii de 
arendă ereditară şi inalienabilitatea noilor loturi de pămînt. 
Principiile cele mai liberale referitoare la libertatea comerţului 
realizaseră grandoarea Romei şi era împotriva spiritului 
instituţiilor romane ca aceşti noi ţărani să fie obligaţi de către 
guvern să-şi cultive pămîntul într-un anumit mod şi să fie 


statornicite în acest scop dreptul de revocaţie şi toate măsurile 
vexatorii care însoțesc un sistem de restricţii comerciale. Se 
poate admite că aceste obiecţii la adresa legii agrare 
semproniene nu erau lipsite de importanţă. Cu toate acestea, 
ele nu erau decisive. Acea expropriere de fapt a posesorilor de 
domenii era neîndoielnic un mare neajuns, dar ea constituia 
totuşi unicul mijloc de a evita, cel puţin pentru o perioadă 
îndelungată, unul şi mai mare, ba de-a dreptul nimicitor pentru 
stat: decadenţa stării fermierilor italici. Astfel, se poate înţelege 
de ce bărbaţii cei mai distinşi şi cei mai patrioţi chiar din partidul 
conservator, în fruntea cărora se aflau Gaius Laelius şi Scipio 
Aemilianus, aprobau şi doreau distribuirea domeniilor în sine. 
Dar dacă scopul lui Tiberius Gracchus a fost considerat bun şi 
salutar de majoritatea patrioţilor clarvăzători, în schimb, metoda 
pe care a aplicat-o nu a fost şi nici nu putea fi aprobată de nici 
unul dintre ei. Roma acelor timpuri era guvernată de către 
senat. Cel care impunea o măsură administrativă împotriva 
voinţei majorităţii senatului iniţia o revoluţie. A fost o revoluţie 
împotriva spiritului constituţiei faptul că Gracchus a adus 
problema domenială în faţa poporului; a fost, de asemenea, o 
revoluţie împotriva literei constituţiei faptul că a distrus acel 
corectiv al aparatului de stat prin care senatul înlătura, 
constituţional, intervenţiile împotriva guvernării sale, dreptul de 
veto al tribunului, nu numai pentru acum, ci pentru toate 
timpurile, şi că l-a destituit neconstituţional, argumentind cu o 
sofistică nedemnă pe colegul său. Nu în aceasta rezidă însă 
eroarea morală şi politică a conduitei lui Gracchus. Pentru istorie 
nu există înaltă trădare; cel care cheamă o putere la luptă 
împotriva alteia este, cu siguranţă, un revoluţionar, dar poate fi, 
în acelaşi timp, şi un om de stat clarvăzător şi demn de preţuire. 
Greşeala esenţială a revoluţiei lui Gracchus sălăşluieşte într-o 
realitate prea des trecută cu vederea: caracterul adunărilor 
cetăţeneşti de atunci. Legea agrară a lui Spurius Cassius (|, p. 
201) şi cea a lui Tiberius Gracchus au avut în esenţă acelaşi 
conţinut şi aceeaşi finalitate, dar întreprinderile celor doi bărbaţi 
erau tot atit de diferite pe cît de diferite erau comunităţile de 
cetăţeni: cea de odinioară, care împărţise prada volscă cu latinii 
şi hernicii, şi cea de acum, care organiza provinciile Asia şi 
Africa. Prima fusese o comunitate urbană care putea să se 
adune şi să acţioneze în comun; a doua era un mare stat în care 


reunirea membrilor săi în una şi aceeaşi adunare străveche şi 
lăsarea deciziei la îndemiîna acesteia ar fi adus un rezultat pe cît 
de lamentabil, pe atît de ridicol (I, p. 559). Aici se vede clar 
greşeala fundamentală a poliţiei antice, care n-a trecut 
niciodată în întregime de la constituţia cetăţii la cea a statului 
sau, ceea ce este acelaşi lucru, de la sistemul adunării colective 
la cel parlamentar. Adunarea suverană a Romei a fost ceea ce 
ar fi adunarea suverană a Angliei dacă, în locul deputaţilor, toţi 
alegătorii din Anglia s-ar reuni într-un parlament: o masă inertă, 
agitată de toate interesele şi pasiunile, în care inteligenţa a 
dispărut cu desăvirşire; o masă care nu putea surprinde relaţiile 
în complexitatea lor şi care nu putea lua o decizie; o masă, 
înainte de toate, în care, exceptind cîteva cazuri izolate, 
acționau şi votau în numele cetăţenilor un număr de citeva sute 
sau cîteva mii de indivizi luaţi la întîmplare de pe străzile 
capitalei. Cetăţenii erau, de regulă, tot atit de bine reprezentaţi 
de către exponenţii lor reali în triburi şi în centurii, ca şi de cei 
30 de lictori care-i reprezentau de drept în curie; şi, la fel cum 
aşa-numitul decret al curiei nu era altceva decît o hotărire a 
magistratului care-i aduna pe lictori, tot aşa şi decretul triburilor 
sau al centuriilor nu era în timpurile acestea altceva decit o 
hotărire a magistratului care o propunea, legalizată de cîțiva 
indivizi devotați, convocați în acest scop. Dar, în timp ce în 
aceste adunări, în comiţii, oricît de neglijentă ar fi fost 
verificarea calității votanţilor, apăreau în general numai 
cetăţeni, în veritabilele adunări populare, în contiones, orice 
individ, egiptean sau evreu, vagabond sau sclav, avea dreptul 
să participe şi să urle. Ce-i drept, un asemenea miting nu valora 
nimic din punct de vedere legal; el nu putea să voteze, nici să 
legifereze. Totuşi, stăpînea străzile, iar opinia străzii devenise o 
putere la Roma, astfel încît nu era lipsit de importanţă dacă 
masa aceasta confuză recepționa cele comunicate în tăcere sau 
cu urlete, dacă aplauda şi se înveselea sau dacă-l fluiera şi-l 
hulea pe orator. Puţini erau aceia care îndrăzneau să se 
răstească la această mulţime, cum a făcut Scipio Aemilianus, 
care a fost fluierat din cauza vorbelor pe care le folosise la 
moartea cumnatului său: „Voi de acolo”, strigase el, „cărora 
Italia nu le este mamă, ci mamă vitregă, voi să tăceţi!”. Şi, 
întrucît larma creştea: „Doar nu vă închipuiţi că mă tem să văd 
descătuşaţi pe cei pe care i-am trimis în lanţuri în tîrgul de 


sclavi?”. Era deja destul de grav dacă maşinăria ruginită a 
comiţiilor servea în continuare la alegeri şi legiferări. Dar dacă 
masele acestea, mai întîi comiţiile şi, de fapt, şi contiones, 
puteau interveni în administraţie şi dacă senatul pierdea 
instrumentul pentru împiedicarea unor asemenea intervenţii, 
dacă această aşa-numită comunitate de cetăţeni îşi putea 
atribui pămînturile împreună cu inventarul lor în detrimentul 
tezaurului public, dacă se deschidea oricărui om, ale cărui relaţii 
şi influenţă asupra proletariatului îi permiteau să stăpînească 
străzile pentru cîteva ore, posibilitatea de a conferi proiectelor 
sale pecetea legală a voinţei populare suverane, Roma nu se 
afla la începutul, ci la sfîrşitul libertăţii populare, nu la ceasul 
democraţiei, ci la cel al monarhiei. Din această cauză, Cato şi 
cei care îi împărtăşiseră convingerile nu aduseseră niciodată 
asemenea probleme în faţa cetăţenilor, ci le discutaseră doar în 
senat (l, p. 570). Din această cauză, contemporanii lui Gracchus, 
membrii cercului Scipionilor, au văzut în Legea agrară Flaminia 
din anul 522 (232) primul pas pe această cale fatală, începutul 
decăderii măreției romane. Din această cauză l-au abandonat ei 
pe autorul distribuirii domeniale şi au văzut în sfîrşitul său 
înfricoşător un mijloc de a opri asemenea tentative viitoare, 
menţinînd totuşi şi folosind împărţirea domeniilor impusă de el. 
Starea de lucruri ajunsese atît de tristă la Roma, încît patrioţi 
onorabili erau condamnaţi la oribila ipocrizie de a-l abandona pe 
criminal, folosindu-se însă de crima lui. De aceea, adversarii lui 
Gracchus nu greşiseră, într-un anumit sens, cînd îl acuzaseră că 
ar aspira la coroană. Faptul că această idee i-a fost, probabil, cu 
totul străină constituie pentru el mai degrabă un nou cap de 
acuzare decit o justificare. Guvernarea aristocratică devenise 
atit de coruptă, încît dacă un cetăţean ar fi putut să înlăture 
senatul şi să-i ia locul, acest lucru mai degrabă ar fi folosit 
comunităţii decit i-ar fi dăunat. Tiberius Gracchus însă nu era un 
astfel de bărbat temerar, ci doar un om destul de abil, foarte 
bine intenţionat, un patriot conservator care nu ştia prea bine ce 
făcea, care implora gloata fiind convins că vorbeşte poporului şi 
care tindea spre coroană, fără să-şi dea seama, pînă cînd 
înlănţuirea inexorabilă a evenimentelor îl antrenase pe calea 
demagogiei şi tiraniei. De aici, „comisia familială”, intervenţiile 
în tezaurul public, „reformele” ulterioare dictate de dificultate şi 
de exasperare, garda personală adunată de pe stradă şi luptele 


de pe străzi, care l-au revelat pe uzurpator în propriii ochi şi în 
ochii tuturor pînă cînd, în fine, duhurile dezlănţuite ale revoluţiei 
îl înşfăcară şi-l devorară pe incapabilul conspirator. Infamul 
măcel prin care sfîrşi s-a condamnat de la sine, aşa cum 
condamnă şi banda de aristocrați care-l declanşase, însă gloria 
de martir cu care a fost aureolat Tiberius Gracchus a fost 
atribuită, ca de obicei, celui care n-o meritase. Cei mai buni 
dintre contemporanii săi au judecat altfel. Cînd catastrofa i-a 
anunţată lui Scipio Aemilianus, acesta rosti cuvintele lui Homer: 


Aşa să piară oricine săvirşeşte fapte asemănătoare! 


lar cînd fratele mai tînăr al lui Tiberius se îndreptă pe 
aceeaşi cale, propria mamă îi scria: „Oare nu se va sfirşi 
nebunia din casa noastră? Oare unde este limita? Oare nu 
trebuie să ne ruşinăm destul că am semănat confuzia şi 
discordia în stat?”. Aşa vorbeşte nu o mamă neliniştită, ci fiica 
învingătorului cartaginezilor, care putea înţelege o nenorocire 
mai mare decît moartea propriilor copii. 


1. 1 iugerum = 2.523,34 m2 (n.tr.). 


Capitolul III 
Revoluţia şi Gaius Gracchus 


Tiberius Gracchus era mort, însă cele două opere ale sale 
- împărțirea  păminturilor şi revoluția -  supravieţuiseră 
iniţiatorului. Într-adevăr, în faţa proletariatului agricol 
degenerat, senatul putea să rişte o crimă, dar nu putea să 
profite de aceasta pentru anularea legii agrare semproniene; 
prin izbucnirea dementă a furiei partidelor, legea propriu-zisă 
fusese mai curînd întărită decît zdruncinată. Partidul reformist al 
aristocrației, care favoriza deschis distribuirea domeniilor, 
avîndu-i în frunte pe Quintus Metellus, cenzor tocmai în această 
perioadă (623, 131), şi pe Publius Scaevola, în alianţă cu 
partidul lui Scipio Aemilianus, care cel puţin nu era potrivnic 
ideii de reformă, cîştigară supremaţia chiar şi în senat, iar un 
decret al acestuia îi însărcina formal pe magistraţii cărora le 
fusese încredinţată conducerea distribuirii să-şi înceapă munca. 
Conform Legii Sempronia, ei urmau să fie desemnaţi anual de 
către comunitate şi este probabil ca această dispoziţie să fi fost 
pusă în practică; dar, prin natura sarcinii lor, era firesc ca 
alegerea să cadă întotdeauna asupra aceloraşi oameni şi ca noi 
alegeri propriu-zise să se desfăşoare numai atunci cînd un loc 
devenea vacant din cauza decesului unuia dintre ei. Astfel, locul 
lui Tiberius Gracchus a fost ocupat de către Publius Crassus 
Mucianus, socrul fratelui său Gaius; cînd acesta căzu în luptă în 
anul 624 (130) (p. 39) şi după ce muri şi Appius Claudius, 
distribuirea a fost condusă de către Marcus Fulvius Flaccus şi 
Gaius Papirius Carbo, doi dintre conducătorii cei mai activi ai 
partidului mişcării, cărora li s-a alăturat şi tînărul Gracchus. 
Numele acestor bărbaţi garantează deja că problema confiscării 
şi distribuirii pămîntului domenial ocupat era urmărită cu zel şi 
cu hotărîre; şi, într-adevăr, nu lipsesc mărturiile în acest sens. 
Consulul din anul 622 (132), Publius Popillius, acelaşi care 
condusese tribunalele sîngeroase împotriva adepților lui Tiberius 
Gracchus, se proclamă pe un monument public drept „primul 
care i-a alungat pe păstori de pe domenii şi i-a înlocuit cu 
ţărani” ; în general, este atestat faptul că distribuirea s-a extins 
asupra întregii Italii, iar numărul loturilor de pămînt ale 


fermierilor din comunităţile existente s-a înmulţit, întrucit 
intenţia legii agrare semproniene nu rezida în fondarea de noi 
comunităţi, ci în îmbunătăţirea stării fermierilor prin întărirea 
comunităţilor existente. Sfera de cuprindere şi efectele profunde 
ale acestor distribuiri sînt confirmate de multiplele modificări în 
tehnica de măsurare a pămîntului, care se datorează legii lui 
Gracchus; astfel, de exemplu, aşezarea unor pietre de hotar 
pentru evitarea unor erori viitoare pare să fi fost introdusă în 
mod serios pentru prima dată de către comisiile instituite pentru 
limitarea posesiunilor şi distribuirea pămiînturilor. Dovada cea 
mai elocventă o oferă însă cifrele listelor de cetăţeni. Censul 
publicat în anul 623 (131) şi care trebuie să fi avut loc de fapt la 
începutul anului 622 (132) consemna nu mai mult de 319.000 
de cetăţeni în stare să poarte armele, în timp ce şase ani mai 
tirziu (629, 125), în locul descreşterii de pînă atunci (p. 59), 
numărul lor se ridica la 395.000, deci cu 76.000 mai mult - 
neîndoielnic, o consecinţă a activităţii comisiei de distribuire în 
beneficiul corpului de cetăţeni romani. Putem pune la îndoială 
faptul că această activitate ar fi mărit în aceeaşi proporţie 
numărul loturilor ţărăneşti în rîndul comunităţilor italice; oricum, 
rezultatele obţinute au constituit o mare şi salutară binefacere. 
Ce-i drept, rezultatele acestea nu au fost dobindite fără o serie 
de încălcări ale unor interese respectabile şi ale unor drepturi 
existente. Comisia de distribuire, compusă din oamenii de partid 
cei mai decişi şi care îşi judecă singură propria cauză, proceda 
în activitatea ei fără menajamente şi destul de dezorganizat; 
anunţuri publice îndemnau pe oricine să furnizeze, dacă ar fi 
putut, dovezi asupra extinderii pămîntului domenial; se recurse 
inexorabil la vechile cărţi funciare şi nu numai că ocupațiile 
vechi şi noi au fost revocate fără deosebire, dar deseori era 
confiscată însăşi proprietatea personală, asupra căreia 
deținătorul nu-şi putea justifica drepturile. Oricît de violente şi 
oricît de îndreptăţite ar fi fost plingerile în majoritatea lor, 
senatul nu interveni împotriva distribuitorilor; era evident că o 
asemenea acțiune lipsită de scrupule era inevitabilă dacă 
problema domenială urma să fie rezolvată. Dar şi această 
toleranță îşi avea limitele ei. Pămîntul domenial italic nu se 
găsea în întregime în mîinile cetățenilor romani; părți 
considerabile din acesta fuseseră atribuite cu drept de folosință 
exclusivă, prin decrete ale poporului sau ale senatului, unor 


comunităţi aliate, alte suprafeţe fiind ocupate, cu sau fără 
permisiune, de către cetăţeni latini. Magistraţii însărcinaţi cu 
distribuirea atacară pînă la urmă şi aceste posesiuni. Era 
permisă, fără îndoială, din punctul de vedere al dreptului formal, 
confiscarea păminturilor ocupate pur şi simplu de către 
necetăţeni, ca şi a acelora acordate prin decretele senatului, ba 
chiar şi a pămiînturilor domeniale acordate comunităţilor italice 
prin tratate de stat, întrucit statul nu renunţa astfel în nici un fel 
la proprietatea sa, ci doar le distribuise, ca şi particularilor, cu 
condiţia revocării. Însă plîngerile acestor comunităţi aliate sau 
supuse care acuzau Roma că nu ar respecta tratatele încheiate 
cu ele nu puteau fi ignorate la fel de uşor ca acelea ale 
cetăţenilor romani lezaţi de oficiul de distribuire. Din punct de 
vedere legal, şi unele, şi celelalte erau poate la fel de 
neîntemeiate; dar dacă într-un caz era vorba de interese 
particulare ale unor membri ai statului, în problema posesiunilor 
latine, dimpotrivă, se punea întrebarea dacă era corect, din 
punct de vedere politic, să fie lezate, printr-un nou atac 
împotriva intereselor lor materiale, comunităţile latine, 
îndepărtate deja în suficientă măsură de Roma din cauza 
numeroaselor prejudicii legale şi practice (l, p. 552). Decizia se 
afla în miinile partidului moderat; el fusese acela care, în urma 
catastrofei lui Gracchus, apărase, împreună cu adepţii acestuia, 
reforma împotriva oligarhiei, şi numai el, de acord cu oligarhia, 
putea să pună acum o barieră în faţa reformei. Latinii se 
adresară personal celui mai ilustru bărbat al acestui partid, 
Scipio Aemilianus, cu rugămintea de a le proteja drepturile; el 
acceptă şi, în principal datorită influenţei sale, un decret al 
poporului din anul 625 (129) suspendă jurisdicţia comisiei de 
distribuire, decizia asupra problemei de a decide ce anume este 
sau nu posesiune domenială sau particulară fiind atribuită 
consulilor, ea revenindu-le, de altfel, din punct de vedere 
constituţional, dacă nu interveneau legi extraordinare. Nu era 
nimic altceva decit repropunerea într-o formă mai blindă a 
viitoarelor distribuții domeniale. Consulul Tuditanus, care nu era 
deloc un partizan al ideilor gracchice şi nici dispus să se ocupe 
de problema dificilă a domeniilor, folosi prilejul şi plecă la 
armata lirică, lăsînd chestiunea ce-i fusese încredinţată în 
suspensie. Ce-i drept, comisia de distribuire continuă să existe, 
dar, întrucît reglementarea juridică a pămînturilor domeniale era 


oprită, ea trebuia să rămînă inactivă. Partidul reformei era 
extrem de îndirjit. Chiar bărbaţi precum Publius Mucius şi 
Quintus Metellus dezaprobară intervenţia lui Scipio. Alte cercuri 
nu se mulţumiră numai cu înfierarea. Scipio anunţase pentru 
una dintre zilele următoare un discurs referitor la situaţia 
latinilor, dar în dimineaţa acelei zile fu găsit mort în patul său. 
Nu încape îndoială că bărbatul de 56 de ani, aflat în 
deplinătatea sănătăţii şi vigorii sale, care cu o zi înainte vorbise 
în public şi care se retrăsese seara mai devreme în camera sa 
de culcare spre a-şi pregăti discursul pentru ziua următoare, a 
căzut victimă unui asasinat politic; el însuşi făcuse cu puţin timp 
înainte, în public, aluzie la nişte comploturi îndreptate împotriva 
lui. Ce mînă mişelească l-a suprimat pe primul om de stat şi 
primul general al epocii sale în timpul odihnei nocturne nu s-a 
aflat niciodată, iar istoria nu trebuie nici să repete zvonurile 
transmise din bîrfa contemporanilor, nici să întreprindă tentativa 
copilărească de a stabili adevărul analizind asemenea fapte. 
Este însă evident că instigatorul acestei crime trebuie să fi 
aparţinut partidului  Gracchilor; asasinarea lui Scipio era 
răspunsul democraţiei la masacrul aristocratic de la templul 
Fidelităţii. Tribunalele nu interveniră. Partidul popular, temîndu- 
se, pe drept, că şefii lui, Gaius Gracchus, Flaccus, Carbo, 
vinovaţi sau nu, ar putea fi implicaţi în proces, se opunea cu 
toată forţa unei anchete, iar aristocrația, care pierdea în Scipio 
un adversar, dar şi un aliat, nu făcu nimic pentru a-l descoperi 
pe vinovat. Mulțimea şi bărbaţii moderați erau cuprinşi de 
oroare, mai ales Quintus Metellus, care dezaprobase intervenţia 
lui Scipio împotriva reformei, dar care îşi întoarse faţa cu groază 
de la asemenea aliaţi şi porunci celor patru fii ai săi să poarte 
trupul marelui adversar la rug. Funeraliile au fost urgentate; 
ultimul descendent al familiei învingătorului de la Zama a fost 
purtat cu capul acoperit, fără ca înainte vreunul să fi avut voie 
să vadă faţa decedatului; flăcările rugului mistuiră rămăşiţele 
pămînteşti ale ilustrului erou şi, odată cu acestea, urmele 
crimei. Istoria Romei cunoaşte mulţi bărbaţi superiori ca spirit lui 
Scipio Aemilianus, dar nici unul care să-l egaleze în puritate 
morală, în absenţa totală a egoismului politic, în neţărmurita sa 
iubire de patrie; şi poate nici unul căruia soarta să-i fi rezervat 
un rol mai tragic. Mînat de cele mai bune intenţii şi dotat cu 
calităţi excepţionale, Scipio fusese condamnat să asiste la 


ruinarea patriei şi să reprime în sine orice tentativă serioasă de 
a o salva, convins fiind că altfel ar agrava răul; el fusese 
condamnat să sancţioneze fărădelegi, ca aceea comisă de 
Nasica, şi să apere în acelaşi timp opera victimei împotriva 
asasinilor săi. Cu toate acestea, ar fi putut afirma că nu trăise în 
van. El a fost, cel puţin în aceeaşi măsură ca şi iniţiatorul Legii 
Sempronia, cel căruia corpul cetăţenilor romani îi datora o 
creştere cu aproximativ 80.000 a numărului de loturi ţărăneşti; 
tot el a fost acela care a pus capăt acestei împărțiri a 
domeniilor, după ce îşi epuizase puterea de a face bine. Ce-i 
drept, oamenii bine intenţionaţi se întrebau dacă a sosit timpul 
să se sisteze aplicarea ei; dar faptul că nici Gaius Gracchus nu a 
revenit în mod serios asupra posesiunilor care, conform legii 
fratelui său, trebuiau să fie împărţite, dar care rămăseseră 
neîmpărţite, dovedeşte că Scipio alesese, în esenţă, momentul 
potrivit. Amîndouă măsurile fuseseră impuse împotriva voinţei 
partidelor, prima împotriva aristocrației, a doua împotriva 
prietenilor reformei; autorul celei din urmă plăti cu viaţa. Soarta 
îi dăruise multe bătălii în care să lupte pentru patrie, iar apoi să 
se întoarcă nevătămat la Roma, pentru a pieri aici de mîna unui 
asasin; dar, în obscuritatea camerei sale, muri pentru Roma aşa 
cum ar fi murit şi dacă ar fi căzut în faţa zidurilor Cartaginei. 
Distribuirea pămiînturilor luase sfîrşit, revoluţia începea. 
Partidul revoluţionar, care găsise în magistratura de distribuire 
un fel de prezidiu constituţional, se hărţuise încă din timpul vieţii 
lui Scipio cu guvernul existent; îndeosebi Carbo, unul dintre 
talentele oratorice cele mai remarcabile ale acestei epoci, a 
creat senatului destule neplăceri ca tribun al poporului pentru 
anul 623 (131). El a impus votul secret în adunările de cetăţeni 
într-o măsură nemaiîntilnită pînă atunci (p. 52) şi a înaintat chiar 
propunerea, semnificativă, de a li se permite tribunilor poporului 
să candideze din nou pentru aceeaşi magistratură în anul 
imediat următor, altfel spus să se înlăture, din punct de vedere 
legal, obstacolul în faţa căruia sucombase Tiberius Gracchus. 
Planul fusese zădărnicit atunci din cauza opoziţiei lui Scipio; 
cîţiva ani mai tirziu, probabil după moartea acestuia, legea a 
fost votată. Ţelul principal al partidului era însă reactivarea 
magistraturii de distribuire, a cărei activitate era de fapt 
suspendată; în rîndul conducătorilor se discuta în mod serios 
planul de a suprima opoziţia din partea aliaţilor, acordîndu-li-se 


dreptul de cetăţenie, iar agitația luă în principal această 
direcţie. Pentru combaterea ei, senatul ceru în anul 628 (126), 
prin tribunul poporului Marcus lunius Pennus, îndepărtarea 
tuturor necetăţenilor din capitală, iar propunerea a fost 
acceptată, în ciuda opoziţiei democraţilor, mai ales a lui Gaius 
Gracchus, şi a frămîntărilor declanşate în comunităţile italice de 
această măsură odioasă. Marcus Fulvius Flaccus răspunse în 
anul următor (629, 125) cu propunerea ca oricărui aliat să-i fie 
acordată posibilitatea de a cere dreptul de cetăţenie romană, 
comiţiile urmînd să hotărască în privinţa acestei solicitări, dar el 
era aproape lipsit de orice sprijin. Între timp, Carbo schimbase 
partidul şi era acum un aristocrat zelos; Gaius Gracchus lipsea, 
fiind cvestor în Sardinia; proiectul eşuă nu numai din cauza 
rezistenţei senatului, dar şi a cetăţenilor, care nu puteau fi de 
acord ca privilegiile lor să fie extinse asupra unor cercuri mai 
largi. Flaccus părăsi Roma pentru a prelua comanda supremă 
împotriva celților; pregătind şi prin cuceririle sale transalpine 
marile planuri ale democraţiei, scăpă în acelaşi timp de ingrata 
sarcină de a trebui să lupte împotriva aliaţilor instigaţi de el 
însuşi. Fregellae, situat la graniţa dintre Latium şi Campania, 
lîngă principala trecere peste Liris, în mijlocul unui larg şi fertil 
teritoriu, pe atunci, poate, al doilea oraş din Italia şi obişnuitul 
purtător de cuvint al tuturor coloniilor latine în tratativele cu 
Roma, începu războiul împotriva Romei în urma respingerii 
propunerii înaintate de către Flaccus; după 150 de ani, acesta a 
fost primul caz de insurecție a Italiei, nedeterminată de puteri 
străine, împotriva hegemoniei romane. Dar, de data aceasta, 
romanii reuşiră să înăbuşe focul răzvrătirii înainte ca acesta să 
cuprindă şi alte comunităţi aliate. Însă nu datorită supremaţiei 
armelor romane, ci din cauza trădării unui fregelan, Quintus 
Numitorius Pullus, în urma căreia pretorul Lucius Opimius a pus 
rapid stăpinire pe oraşul revoltat, ale cărui ziduri au fost 
dărimate şi care şi-a pierdut dreptul municipal, ajungînd, 
precum Capua, un sat. Colonia Fabrateria a fost întemeiată pe o 
parte din teritoriul său în anul 630 (124), cealaltă parte şi oraşul 
propriu-zis fiind împărţite între comunităţile înconjurătoare. 
Rapida şi teribila pedeapsă îi înspăimîntă pe aliaţi şi nesfirşite 
procese de înaltă trădare îi urmăriră nu numai pe fregelani, ci şi 
pe conducătorii partidului popular din Roma, care, se înţelege 
de la sine, au fost consideraţi drept complici în această 


insurecție. Între timp, Gaius Gracchus reapăru la Roma. 
Aristocraţia încercase mai întîi să-l reţină pe temutul bărbat în 
Sardinia, neglijind obişnuita schimbare din funcţie, iar cînd 
acesta reveni totuşi, îl convocă în faţa instanţei acuzindu-l că ar 
fi unul dintre iniţiatorii revoltei fregelane (629-630, 125-124). 
Cetăţenii îl achitară însă, iar el acceptă provocarea şi candidă 
pentru tribunatul poporului; într-o adunare electivă deosebit de 
numeroasă, a fost numit tribun al poporului pentru anul 631 
(123). Războiul era aşadar declarat. Partidul democrat, 
întotdeauna sărac în conducători capabili, rămăsese timp de 
nouă ani fără căpetenie; acum armistițiul se sfirşise, iar în 
fruntea partidului se afla un bărbat care, mai onest decit Carbo 
şi mai talentat decît Flaccus, era destinat în toate privinţele să 
comande. 

Gaius Gracchus (601-633, 153-121) era foarte diferit de 
fratele său mai vîrstnic cu nouă ani. Ca şi acesta, nu era înclinat 
către plăceri şi destrăbălări, era un bărbat foarte instruit şi un 
soldat viteaz; el se distinsese în luptă mai întîi în faţa Numantiei 
sub comanda cumnatului său şi mai tîrziu în Sardinia. Însă, prin 
talent, caracter şi îndeosebi prin pasiune, era net superior lui 
Tiberius. Limpezimea şi siguranţa de care tînărul bărbat a dat 
dovadă în viltoarea problemelor multiple pe care le antrena 
punerea în practică a numeroaselor sale legi relevă veritabilul 
său talent de om de stat, aşa cum devotamentul neţărmurit, 
care l-a însoţit pînă la moarte, al prietenilor săi mai apropiaţi 
dovedeşte caracterul seducător al acestui spirit nobil. Şcoala 
suferinţei, rezerva sa forţată din ultimii nouă ani potenţaseră 
energia voinţei şi acţiunilor sale. Îndiîrjirea, ascunsă în adîncul 
sufletului, izbucni cu şi mai nestăvilită ardoare împotriva 
partidului care zdruncinase patria şi care-i ucisese fratele. 
Datorită acestei teribile pasiuni a firii sale, deveni cel mai bun 
orator pe care Roma l-a avut vreodată şi, dacă ea nu l-ar fi 
stăpînit, probabil că l-am fi putut aşeza în rîndul celor mai buni 
oameni de stat ai tuturor timpurilor. Printre puţinele fragmente 
din discursurile sale care ne-au fost transmise, cîteva, în ciuda 
lacunelor, emană o forţă impresionantă şi e lesne de înţeles că 
acela care le auzea sau numai le citea trebuie să fi fost copleşit 
de torentul tumultuos al cuvintelor lui. Totuşi, oricît de bine 
stăpînea arta oratorică, miînia îl domina în aşa măsură încît 
deseori rostirea strălucitorului orator devenea tulbure şi 


neinteligibilă. Viaţa sa politică este imaginea fidelă a conduitei şi 
a suferințelor sale. In firea lui Gaius nu se găseşte vina de 
bunătate, puţin sentimentală, dar şi puţin neprevăzătoare şi 
confuză, dornică să modifice atitudinea unui adversar prin 
rugăminţi şi prin lacrimi, pe care o avusese fratele său. El păşise 
cu toată hotărîrea pe calea revoluţiei şi voia să se răzbune. „Nici 
mie” - îi scria mama sa - „nu mi se pare nimic mai frumos şi mai 
măreț decit pedepsirea unui duşman, cînd o pot face fără 
ruinarea patriei mele. Insă dacă acest lucru este imposibil, e de 
o mie de ori mai bine ca duşmanii noştri să existe şi să rămînă 
ceea ce sînt decit să piară patria”. Cornelia îşi cunoştea fiul; 
credinţa lui era exact contrariul. El dorea să se răzbune pe 
mizerabilul guvern, să se răzbune cu orice preţ, chiar dacă 
aceasta ar fi însemnat propria pieire, ba chiar şi cea a 
comunităţii. Presimţirea că destinul îi va rezerva acelaşi sfîrşit 
ca şi fratelui său îl îndemna să se grăbească, asemenea celui 
care, rănit de moarte, se aruncă asupra inamicului. Mama 
nutrea sentimentele cele mai nobile, dar fiul, această natură 
profund iritată, animată de pasiuni cu adevărat italieneşti, a fost 
mai degrabă deplins decit acuzat de către posteritate; şi pe 
drept cuvînt. 

Tiberius Gracchus nu se prezentase în faţa cetăţenilor 
decit cu o singură reformă administrativă. Ceea ce aducea 
Gaius, printr-o serie de propuneri diverse, era o constituţie cu 
desăvirşire nouă, a cărei piatră de temelie fusese aşezată prin 
inovaţia impusă mai demult, prin care un tribun al poporului era 
îndreptăţit să-şi solicite realegerea. Dacă prin acest demers se 
asigurase pentru conducătorul poporului o poziţie durabilă şi 
protectoare, acum trebuia să i se ofere şi puterea materială, 
altfel spus, mulţimea capitalei trebuia să fie strîns legată de 
conducător prin interesele ei - întrucit se dovedise pe deplin că 
nu se poate conta pe populaţia rurală, care nu venea la oraş 
decit din cînd în cînd. Acestui scop i-a servit mai întîi 
introducerea distribuirii de grîne în capitală. De multe ori, chiar 
şi înainte, grîul adăugat veniturilor statului din dijma provinciilor 
fusese cedat cetăţenilor la preţuri derizorii (|, p. 579). Gracchus 
impuse decretul conform căruia fiecare cetăţean care se 
prezenta personal în capitală primea lunar o anumită cantitate 
de grîu - după toate aparențele, cinci modii (5/6 dintr-o baniţă 
prusacă)l - din magaziile publice, modius-ul la preţul de 6,3 aşi 


(2,5 groşi), adică nici la jumătatea unui preţ mediu ponderat (I, 
p. 579). In acest scop, magaziile publice de grîu au fost lărgite 
prin construirea noilor depozite  semproniene. Această 
distribuire, care-i excludea, în consecință, pe cetățenii care 
trăiau în afara capitalei şi care trebuia să atragă necondiţionat 
întreaga masă a proletariatului cetățenesc spre Roma, urma să 
aducă proletariatul oraşului, aflat pînă atunci în principal sub 
dependența aristocrației, în clientela conducătorilor partidului 
mişcării, oferind astfel noului stăpîn al statului o gardă 
personală şi, concomitent, o majoritate constantă în comiţii. 
Pentru asigurarea unei securități sporite în cadrul acestora din 
urmă, ordinea de votare încă existentă în comiţiile centuriate, 
conform căreia cele cinci clase proprietare din fiecare trib îşi 
dădeau voturile pe rînd (|, p. 566), a fost suprimată; toate 
centuriile urmau să voteze pe rînd, dar într-o ordine stabilită de 
fiecare dată prin tragere la sorţi. Deşi aceste reglementări 
aveau ca ţel principal asigurarea dominaţiei absolute a noului 
conducător de stat asupra capitalei şi, implicit, asupra statului, 
asigurarea controlului complet asupra comiţiilor şi crearea 
posibilităţii de a teroriza senatul şi magistraţii în caz de nevoie, 
legiuitorul s-a ocupat totuşi cu hotărire şi seriozitate şi de 
remedierea maladiilor sociale. Ce-i drept, într-un anumit sens, 
problema domeniilor italice a fost abandonată. Legea agrară a 
lui Tiberius şi chiar comisia de distribuire continuau să existe din 
punct de vedere legal; legea agrară impusă de către Gaius nu a 
putut introduce nimic altceva decit reinstituirea jurisdicției 
sustrase magistraţilor distribuitori. Că prin aceasta a fost salvat 
numai principiul şi că distribuirea pămiînturilor, chiar reluată, n-a 
putut fi prea cuprinzătoare o demonstrează lista cetăţenilor, 
care oferă acelaşi număr de oameni atît pentru anul 629 (125), 
cît şi pentru anul 639 (115). Fără îndoială, Gaius nu a 
perseverat în această direcţie, întrucît pămîntul domenial 
destinat de fratele său împărţirii fusese distribuit, în general, în 
totalitate, iar problema domeniilor deţinute de către latini nu 
putea fi reluată decît în legătură cu chestiunea, atit de dificilă, a 
extinderii dreptului de cetăţenie. In schimb, a mers mai departe 
decit legea agrară a lui Tiberius propunînd fondarea de colonii în 
Italia, mai ales la Tarentum, dar înainte de toate la Capua, altfel 
spus, incluzînd în teritoriile de distribuit şi pămîntul domenial pe 
care comunitatea îl dăduse în arendă, pînă atunci exclus de la 


împărţire; şi aceasta nu conform procedurii care excludea 
posibilitatea de a întemeia noi comunităţi (p. 71), ci conform 
sistemului de colonizare. Aceste colonii urmau să contribuie, 
neîndoielnic, în egală măsură, la apărarea revoluţiei căreia îşi 
datorau existenţa. Mai importantă şi mai bogată în consecinţe a 
fost mişcarea prin care Gaius Gracchus a încercat să amelioreze 
situaţia proletariatului italic din ţinuturile de dincolo de mare ale 
statului; astfel, a trimis 6.000 de colonişti, aleşi, poate, nu 
numai din rîndul cetăţenilor romani, ci şi dintre aliaţii italici, în 
locul unde se înălţase Cartagina şi a acordat noului oraş lunonia 
dreptul unei colonii de cetăţeni. Fondarea era importantă, însă şi 
mai importantă era zămislirea principiului emigrării transmarine, 
prin care proletariatului agricol i se deschidea o ieşire 
permanentă, ceea ce însemna mai mult decît un ajutor 
provizoriu; fireşte că prin aceasta se renunţase şi la acel 
principiu al dreptului constituţional, în vigoare pînă atunci, 
conform căruia Italia era privită exclusiv ca ţară guvernantă, iar 
ţinutul provincial ca exclusiv guvernat. 

Acestor măsuri, care se află în directă legătură cu marea 
problemă a proletariatului, li s-au adăugat o serie de decrete 
semnificative pentru tendinţa generală de introducere a unor 
principii mai moderate şi mai adecvate spiritului epocii decit 
severitatea arhaică a constituţiei în vigoare. Acestui obiectiv i se 
subordonează modificările în sistemul militar. În privinţa duratei 
serviciului militar nu exista, conform vechiului drept, altă limită 
decit aceea potrivit căreia nici un cetăţean nu putea fi obligat la 
serviciul militar înainte de 16 ani şi după 45 de ani. Cînd, în 
urma ocupării Spaniei, serviciul militar începu să devină 
permanent (|, p. 471), se pare că se stabili prin lege pentru 
prima dată ca acela care a fost în campanie timp de şase ani 
consecutiv să poată fi eliberat, cu toate că aceasta încă nu-l 
scutea de o eventuală reîncorporare; mai tirziu, poate spre 
începutul acestui secol, se instituise principiul ca serviciul de 20 
de ani în pedestrime sau de 10 ani în cavalerie să anuleze 
posibilitatea unei viitoare  reîncorporări. Gracchus  reînnoi 
dispoziţia, încălcată probabil deseori, ca nici un cetăţean să nu 
fie recrutat înainte de a împlini 17 ani şi micşoră, se pare, şi 
numărul de campanii necesare pentru eliberarea definitivă din 
serviciul militar; în plus, hainele soldaţilor, al căror cost fusese 
scăzut pînă atunci din soldă, erau furnizate de acum în mod 


gratuit de către stat. Aceluiaşi obiectiv i se subordonează şi 
tendinţa, frecvent manifestată în legislaţia Gracchilor, nu de a 
aboli, ci de a limita şi mai mult pedeapsa cu moartea, tendinţă 
care se manifestă de altfel şi în jurisdicţia militară. Cu excepţia 
legii marţiale, magistratul pierduse dreptul de a aplica 
cetăţeanului pedeapsa capitală fără consultarea comunităţii (|, 
p. 180) încă de la începuturile republicii. Dacă acest drept de 
apel al cetăţeanului s-a aplicat, curînd după epoca Gracchilor, şi 
în tabără şi dacă dreptul generalului de a institui pedeapsa cu 
moartea pare să fi fost restrîns la aliaţi şi supuşi, sursa acestor 
fenomene trebuie căutată în legea lui Gaius Gracchus de 
provocatione. Dar şi dreptul comunităţii de instituire sau, mai 
degrabă, de confirmare a pedepsei cu moartea a fost îngrădit - 
indirect, dar eficient -, prin faptul că Gracchus sustrase 
jurisdicției cetăţenilor delictele comune care determinau cel mai 
adesea sentinţele capitale, precum otrăvirea şi omorul în 
general, încredinţindu-le unor comisii judiciare permanente. 
Acestea nu puteau fi desfiinţate prin intervenţia unui tribun, 
precum tribunalele populare, şi nu permiteau apelul la 
comunitate; mai mult, sentinţele lor, ca şi cele ale arhaicilor 
juraţi civili nu puteau fi atacate de către comunitate. In cazul 
tribunalelor cetăţenilor, mai ales în procesele cu adevărat 
politice, exista de fapt de mult regula ca acuzatul să fie judecat 
în libertate; prin renunţarea la dreptul său de cetăţenie, el putea 
să se sustragă pedepsei şi să-şi salveze viaţa şi libertatea, 
precum şi averea, aceasta din urmă, bineînţeles, numai atunci 
cînd nu se ridicau pretenţii civile. Însă, arestarea preventivă şi 
executarea integrală a sentinţei rămîneau, în acest caz, posibile, 
cel puţin din punct de vedere legal, fiind aplicate uneori chiar şi 
împotriva nobililor; de exemplu, Lucius Hostilius Tubulus, pretor 
în anul 612 (142), condamnat la moarte din cauza unei crime 
grave, nu a putut obţine dreptul de exil şi a fost arestat şi 
executat. Dimpotrivă, comisiile judiciare, născute din procesul 
civil, nu puteau să lezeze legal libertatea şi viaţa cetăţeanului, 
putind să pronunţe împotriva lui numai sentinţa exilului - 
aceasta, care era înainte o comutație a pedepsei aplicate 
inculpatului, deveni o sancţiune formală. Acest exil involuntar, 
ca şi cel voluntar, îi lăsa exilatului averea, în măsura în care nu 
se risipise pentru satisfacerea reclamaţiilor de despăgubire şi a 
amenzilor. În sfîrşit, în ceea ce priveşte sistemul datoriilor, Gaius 


Gracchus n-a adus, ce-i drept, nici o modificare; martori foarte 
respectabili afirmă însă că ar fi dat debitorilor speranţe legate 
de diminuarea sau anularea datoriilor; în cazul în care acest 
lucru corespunde realităţii, trebuie inclus tot în rîndul reformelor 
populare cu un caracter radical. 

In timp ce Gracchus se baza pe mulţime, care în parte 
aştepta, în parte obținuse o ameliorare materială a situaţiei 
sale, el dovedea aceeaşi rivnă faţă de ruinarea aristocrației. 
Inţelegind foarte bine cît de şubredă este orice putere a 
conducătorului de stat bazată numai pe proletariat, el încercă 
înainte de toate să producă o divizare a aristocrației şi să atragă 
o parte a acesteia în sfera sa de interese. Elementele unei 
asemenea  divizări existau. Aristocraţia bogaţilor, care se 
ridicase ca un singur om împotriva lui Tiberius Gracchus, se 
compunea, de fapt, din două mase esenţial diferite, care pot fi 
asemuite într-o oarecare măsură cu aristocrația lorzilor şi cu 
gentry-ul din Anglia. Una cuprindea cercul într-adevăr compact 
al familiilor senatoriale guvernante, care se ţineau departe de 
speculaţia directă şi îşi plasau capitalurile imense fie în 
proprietăţi funciare, fie în mari asociaţii - unde figurau ca 
membri fără activitate. Nucleul celei de-a doua clase era format 
din speculanţi, care, ca directori ai acestor asociaţii sau pe cont 
propriu, se ocupau de tranzacţiile comerciale şi monetare în 
toate ţinuturile aflate sub hegemonia romană. Mai sus, am 
arătat (|, p. 585) cum această clasă, mai ales în cursul secolului 
al Vl-lea, s-a alăturat treptat aristocrației senatoriale şi cum 
excluderea legală a senatorilor de la afacerile comerciale prin 
Legea Claudia impusă de către predecesorul Gracchilor, Gaius 
Flaminius, a trasat o linie de demarcaţie între senatori şi 
oamenii de comerţ şi de finanţe. In epoca despre care vorbim, 
aristocrația comercială începea să exercite, sub denumirea de 
„ordin ecvestru”, o influenţă hotăritoare şi în afacerile politice. 
Această denumire, care fusese dată iniţial numai cavaleriei 
cetăţeneşti, se transferase treptat, cel puţin în limbajul curent, 
asupra tuturora celor care, ca posesori ai unei averi de cel puţin 
400.000 de sesterţi, erau în general obligaţi la serviciul în 
cavalerie şi includea, în consecinţă, întreaga societate romană 
nobilă, senatorială sau nesenatorială. Însă după ce, cu puţin 
timp înainte de Gaius Gracchus, legea stabilise 
incompatibilitatea demnităţii senatoriale cu serviciul în cavalerie 


(pp. 51-52), senatorii fiind aşadar excluşi din corpul acesta, 
ordinul cavaleresc, luat în ansamblu, putea fi privit în opoziţie cu 
senatul, ca reprezentant al aristocrației speculanţilor. Cu toate 
acestea, membrii familiilor senatoriale care nu făceau parte din 
senat, altfel spus, tinerii acestor familii, nu încetau să servească 
în cavalerie şi să-şi spună cavaleri ; mai mult, cavaleria civică 
propriu-zisă, mai exact cele 18 centurii ecvestre, continua să se 
recruteze în principal din tînăra aristocrație senatorială, datorită 
alcătuirii acestor centurii de către cenzori (|, p. 545). Acest ordin 
al cavalerilor - de fapt, al negustorilor avuţi - se ciocnea deseori 
destul de violent cu senatul guvernant. Între aristocrația nobilă 
şi bărbaţii care-şi dobiîndiseră rangul prin intermediul banilor 
persista o antipatie firească. Seniorii guvernanţi, mai ales cei 
mai distinşi dintre ei, se ţineau departe de speculaţii, aşa cum 
bărbaţii devotați intereselor materiale erau indiferenți faţă de 
problemele politice şi conflictele de coterie. Aceste două stări 
intraseră deja în coliziune, mai ales în provincii, întrucît, deşi în 
general provincialii erau mai îndreptăţiţi decit capitaliştii romani 
să se plingă de lipsa de imparţialitate a magistraţilor romani, 
membrii senatului nu acceptau atît de uşor să sprijine cu orice 
preţ cupiditatea şi nedreptăţile finanţiştilor, aşa cum o cereau 
aceştia, pe socoteala supuşilor. În ciuda solidarităţii împotriva 
unui duşman comun, cum fusese Tiberius Gracchus, între 
aristocrația sîngelui şi cea a banului se căsca o prăpastie adincă, 
iar Gaius, mai abil decit fratele său, o lărgi în continuare pînă 
cînd alianţa fu sfărimată şi negustorimea se declară de partea 
lui. Nu este sigur, dar nici exclus, ca privilegiile exterioare, prin 
care bărbaţii ordinului ecvestru se vor distinge mai tirziu de 
mulţime - inelul de aur, în locul celui obişnuit de cupru sau de 
fier, şi locul separat la serbările populare -, să fi fost acordate 
cavalerilor pentru prima dată de către Gaius Gracchus. Oricum, 
onorurile menţionate au apărut în această perioadă şi, aşa cum 
extinderea acestor privilegii, pînă acum rezervate senatorilor (|, 
p. 544), la ordinul ecvestru, înălţat în rang, este cu totul în 
spiritul lui Gracchus, tot aşa scopul său adevărat era să imprime 
cavalerilor caracteristicile unei stări privilegiate şi unitare, 
situată între aristocrația senatorială şi poporul de rînd; şi acest 
lucru s-a realizat mai degrabă prin acele însemne particulare, 
oricît de puţin importante ar fi fost şi oricît de puţin s-ar fi folosit 
cavalerii de ele, decit prin alte reglementări mult mai 


importante în sine. Însă partidul intereselor materiale, deşi nu 
dispreţuia asemenea onoruri, nu putea fi cîştigat doar prin ele. 
Gracchus ştia foarte bine că acesta va trece de partea celui care 
oferă mai mult, dar că era nevoie de o ofertă considerabilă şi 
reală ; astfel, îi oferi veniturile Asiei şi tribunalele de juraţi. 
Sistemul administraţiei finanţelor romane, conform căruia atit 
impozitele indirecte, cît şi taxele domeniale erau strînse prin 
agenţi intermediari, oferea deja capitaliştilor romani cele mai 
mari avantaje pe socoteala contribuabililor. Impozitele directe 
se compuneau însă fie, ca în majoritatea provinciilor, din sume 
fixe achitate de către comunitate, ceea ce excludea de la sine 
interpunerea capitaliştilor romani, fie, ca în Sicilia şi Sardinia, 
dintr-un cens funciar a cărui colectare era arendată, pentru 
fiecare comunitate în parte, în interiorul provinciei; în acest caz, 
provincialii avuţi - şi deseori comunitatea tributară însăşi - îşi 
arendau ei înşişi censul districtelor lor, înlăturind astfel 
periculoşii agenţi intermediari romani. Cu şase ani înainte, cînd 
provincia Asia revenise romanilor, senatul o organizase în 
principiu după primul sistem (pp. 40-41). Gaius Gracchus 
răsturnă această reglementare cu ajutorul unui decret al 
poporului şi nu numai că împovăra provincia, pînă atunci 
aproape liberă de impozite, cu cele mai mari taxe directe şi 
indirecte, îndeosebi cu taxa funciară, dar decretă şi ca 
stringerea acestor taxe din întreaga provincie să fie arendată la 
Roma - o reglementare care excludea, de fapt, orice participare 
a  provincialilor şi care dădea naştere, în rindul stării 
intermediarilor însărcinaţi cu censul, tributul şi vămile provinciei 
Asia, unei asociaţii capitaliste cu o forţă colosală. Semnificativă 
pentru planul imaginat de către Gracchus cu scopul de a 
desprinde starea capitaliştilor de senat este şi măsura conform 
căreia absolvirea totală sau parţială de impozitul stipulat nu mai 
urma să fie stabilită, ca înainte, de către senat, ci instituită 
legal, în condiţii stipulate dinainte. In timp ce pentru clasa 
mercantilă se deschidea astfel o mină de aur, iar în rîndul noii 
societăţi se constituia un nucleu al înaltei finanţe, un „senat al 
negustorilor”, care ameninţa chiar şi guvernul, Gracchus le 
atribui, prin tribunalele juraţilor, şi o anumită activitate publică. 
Sfera procedurii penale, care, de drept, aparţinea cetăţenilor, 
era la romani, de la origine, foarte restrinsă şi a fost limitată de 
către Gracchus şi mai mult, cum s-a remarcat mai sus (p. 77); 


cele mai multe procese, atit cele pentru delicte publice, cît şi 
cele consacrate cauzelor civile, erau decise fie de către juraţi 
individuali, fie de către comisii permanente ori extraordinare. 
Pînă acum, ambele forme fuseseră rezervate în exclusivitate 
senatului; Gracchus transferă funcţiile de juraţi, atît în procesele 
civile propriu-zise, cît şi în comisiile permanente şi temporare, în 
seama ordinului ecvestru şi lăsă să se stabilească în fiecare an o 
nouă listă de juraţi alcătuită, ca şi centuriile ecvestre, din toţi 
indivizii aparţinînd cavalerilor, excluzîndu-i din capul locului pe 
senatori din tribunale, iar pe bărbaţii tineri din familiile 
senatoriale prin stabilirea unei limite de vîrstă. Se poate 
presupune că alegerea juraţilor a revenit în principal acelor 
oameni care deţineau rolurile principale în marile asociaţii 
financiare şi mai ales celor care arendaseră veniturile Asiei sau 
ale altor provincii, tocmai pentru că aceştia erau foarte 
interesaţi să deţină un loc în aceste tribunale. Şi dacă astfel 
listele de juraţi coincideau cu societăţile de publicani, se 
înţelege cu uşurinţă ce importanţă a putut dobiîndi acest senat 
de opoziţie. Consecința principală a fost că, în timp ce înainte 
existaseră numai două puteri în stat - guvernul ca autoritate 
administrativă şi de control şi corpul cetăţenilor ca autoritate 
legislativă -, tribunalele fiind împărţite între ele, aristocrația 
financiară nu se formă numai ca o clasă închegată în sine şi 
privilegiată pe baza solidă a intereselor materiale, ci interveni în 
stat ca putere judiciară şi de control, ocupînd un loc aproape 
egal celui al aristocrației guvernante. Toate vechile antipatii ale 
comercianților faţă de nobilime trebuie să-şi fi găsit o expresie 
foarte fidelă în sentinţele juraţilor. indeosebi în procesele de 
dare de seamă ale guvernatorilor provinciilor, senatorul trebuia 
să aştepte decizia asupra existenţei sale civile nu din partea 
egalilor săi, ca înainte, ci din partea marilor negustori şi 
bancheri.  Discordiile existente între capitaliştii romani şi 
guvernatorii romani se transferară din administraţia provincială 
pe terenul periculos al proceselor de dare de seamă. Nu numai 
că aristocrația bogaţilor fusese divizată, dar se luaseră şi toate 
măsurile ca ura să fie continuu aţiţată şi să-şi găsească o 
lesnicioasă cale de manifestare. 

Cu armele - proletariatul şi ordinul negustorilor - astfel 
pregătite, Gracchus se dedică operei sale principale, răsturnarea 
aristocrației guvernante. Căderea senatului trebuia să fie 


provocată, pe de o parte, anulîndu-i competenţa esenţială prin 
inovaţii legislative, iar pe de alta, nimicind aristocrația existentă 
prin măsuri de natură mai mult personală şi tranzitorie. 
Gracchus făcu şi una, şi cealaltă. Îndeosebi administraţia 
aparținuse pînă atunci în exclusivitate senatului; Gracchus i-o 
retrase, pe de o parte, făcînd ca problemele administrative cele 
mai importante să fie decise de către comiţii, adică, de fapt, prin 
ordonanţe ale tribunului, iar pe de altă parte, limitînd, pe cît 
posibil, competenţa senatului în problemele curente, el însuşi 
preluînd un număr considerabil. Reglementările de primul fel au 
fost menţionate mai sus; noul stăpîn al statului dispunea, fără a 
consulta senatul, de tezaurul public, împovărînd finanţele 
publice cu o sarcină durabilă prin distribuirea de grîu; dispunea 
de domenii, instituind coloniile nu ca înainte, prin decret al 
senatului, ci prin decret al poporului; dispunea de administraţia 
provincială, anulînd, printr-o lege a poporului, organizarea 
financiară a provinciei Asia hotărită de senat şi înlocuind-o cu 
una complet diferită. Nu i se anulă senatului una dintre 
prerogativele sale cele mai importante în treburile curente - 
stabilirea arbitrară a competenţei celor doi consuli în toate 
împrejurările -, dar presiunea indirectă exercitată pînă atunci 
asupra magistraţilor supremi a fost neutralizată prin faptul că 
senatul a fost îndemnat să delimiteze aceste competenţe 
înaintea alegerii consulilor respectivi. În sfîrşit, cu o remarcabilă 
energie, Gaius concentră cele mai diferite şi cele mai complicate 
probleme guvernamentale în miinile sale; el însuşi supraveghea 
distribuţia grînelor, el desemna juraţii, el personal întemeia 
coloniile, deşi magistratura nu-i permitea, prin lege, să 
părăsească oraşul, el reglementa circulaţia pe drumurile publice 
şi încheia contractele de construcţie, el conducea dezbaterile în 
senat, el hotăra alegerile de consuli - pe scurt, obişnui poporul 
cu ideea că în orice treabă un singur bărbat trebuie să fie în 
frunte şi eclipsa administraţia neglijentă şi neputincioasă a 
colegiului senatorial prin vigoarea şi abilitatea propriului 
guvernămiînt. Gracchus a atacat jurisdicţia senatorială cu şi mai 
mare energie decit îi atacase administraţia. El anulă, după cum 
am arătat mai sus, jurisdicţia ordinară a senatorilor; aceeaşi 
soartă o avu şi jurisdicţia pe care senatul şi-o arogase ca 
instanţă supremă în cazuri extraordinare. Gracchus interzise, 
sub ameninţarea cu pedepse aspre, după toate aparențele prin 


noua lege a provocării, stabilirea de către senat a unor comisii 
extraordinare pentru cazurile de înaltă trădare, cum fusese 
aceea care-i judecase, după moartea fratelui său, pe adepţii 
acestuia. Efectul acestor măsuri a fost pierderea completă a 
controlului din partea senatului, care nu păstră din administraţie 
decit ceea ce conducătorul statului crezu de cuviinţă să-i lase. 
Insă aceste măsuri organice nu erau suficiente; aristocrația 
guvernantă a timpului a fost atacată în mod direct. Era un 
simplu act de răzbunare faptul că s-a dat un efect retroactiv 
legii mai sus menţionate, care-l obliga pe aristocratul Publius 
Popillius, împotriva căruia se îndrepta ura democraţilor după 
moartea lui Nasica, survenită între timp, să părăsească ţara. 
Este demn de remarcat că această propunere a fost adoptată în 
adunarea triburilor cu 18 voturi pentru şi 17 contra - un indiciu 
asupra influenţei pe care aristocrația o exercita încă asupra 
mulţimii, cel puţin în probleme de interes personal. Un decret 
asemănător, dar mult mai puţin justificabil decît primul, vizîndu-l 
personal pe Marcus Octavius, conform căruia acela care-şi 
pierduse magistratura printr-un decret al poporului trebuia să fie 
exclus pentru totdeauna de la posibilitatea de a ocupa o funcţie 
publică, a fost retras de către Gracchus la rugămintea mamei 
sale; acesta scăpă astfel de ruşinea de a lua legea în deridere în 
public prin legalizarea unei violări notorii a constituţiei şi de a se 
răzbuna în mod josnic pe un om de onoare care nu rostise nici 
un cuvînt veninos la adresa lui Tiberius şi care acţionase numai 
în conformitate cu constituţia şi cu datoria sa, aşa cum o 
înţelesese. De o importanţă mult mai mare decit aceste măsuri 
a fost planul lui Gaius, după toate probabilitățile neexecutat, de 
a întări senatul cu 300 de noi membri - altfel spus, cu încă atiţia 
cîţi numărase pînă atunci - şi de a-i alege pe aceştia din ordinul 
ecvestru prin intermediul comiţiilor - creaţie de pairs în stilul cel 
mai larg, care ar fi adus senatul într-o dependenţă absolută faţă 
de conducătorul statului. 

Aceasta este constituţia pe care o concepuse Gaius 
Gracchus şi pe care, în punctele ei esenţiale, a pus-o în aplicare 
în timpul celor doi ani ai tribunatului său (631-632, 123-122), 
fără a întîmpina, se pare, o rezistenţă notabilă şi fără a fi obligat 
să folosească forţa pentru a-şi atinge ţelurile. Nu mai putem 
discerne succesiunea în care aceste măsuri au fost traduse în 
fapte şi nu sîntem capabili să răspundem la numeroasele 


întrebări care se pun; se pare însă că, prin aceste lacune, nu am 
pierdut informaţii esenţiale, întrucît problemele capitale sînt 
atestate prin documente demne de toată încrederea, iar Gaius 
n-a fost împins de mersul evenimentelor, precum fratele său, ci 
a realizat în mod clar un plan cuprinzător, bine chibzuit, care s-a 
concretizat în principal printr-o serie de legi speciale. Constituţia 
semproniană arată cu evidenţă, pentru cei care judecă limpede, 
că Gaius Gracchus nu dorise în nic un caz, cum au opinat 
oameni de bună-credinţă în timpuri mai vechi şi mai noi, să 
aşeze republica romană pe baze democratice noi, ci mai 
degrabă s-o desființeze şi s-o înlocuiască cu o tiranie, altfel 
spus, în limbaj modern, cu o monarhie, nefeudală şi 
neteocratică, dar napoleoniană şi absolută, sub forma unei 
magistraturi pe viaţă prin realegerea regulată şi devenită 
absolută prin stăpînirea necondiționată a comiţiilor, formal 
suverane, ca şi printr-un tribunat al poporului pe viaţă şi 
nelimitat. Într-adevăr, dacă Gracchus, aşa cum o dovedesc 
cuvintele şi, înainte de toate, acţiunile sale, a vizat răsturnarea 
guvernării senatoriale, ce altă organizare politică decit tirania 
devenea posibilă, după căderea guvernării aristocratice, pentru 
o comunitate care depăşise stadiul adunării poporului şi care nu 
cunoştea parlamentarismul? Visători, ca predecesorul său, şi 
şarlatani, cum vor apărea mai tîrziu, ar putea pune la îndoială 
acest lucru. Gaius Gracchus a fost însă un om de stat şi, deşi nu 
cunoaştem forma pe care marele bărbat a dorit s-o confere 
marii sale opere, ea putînd fi imaginată în felurite chipuri, el ştia 
fără îndoială ce face. Pe cît de puţin ne putem înşela asupra 
intenţiei de uzurpare a puterii monarhice, pe atît de puţin cel 
care cunoaşte situaţia îl va acuza pe Gracchus din această 
cauză. O monarhie absolută este o mare nenorocire pentru o 
naţiune, dar una minoră în comparaţie cu o oligarhie absolută, 
iar cel care impune naţiunii o suferinţă mai uşoară în locul uneia 
apăsătoare nu poate fi condamnat de istorie, cu atît mai puţin 
un bărbat înzestrat cu o natură atit de pasională, serioasă şi 
depărtată de vulgaritate precum Gaius Gracchus. Cu toate 
acestea, istoria nu poate să treacă sub tăcere faptul că întreaga 
legislaţie a acestuia este pătrunsă de o ambiguitate extrem de 
pernicioasă, servind, pe de o parte, binelui public, iar pe de alta, 
scopurilor personale, ba chiar răzbunării autorului ei. Gracchus a 
încercat în modul cel mai serios să găsească remedii pentru 


problemele sociale şi să pună stavilă răspîndirii sărăciei; totuşi, 
el ridică în capitală intenţionat un proletariat de stradă, de teapa 
cea mai josnică, prin distribuirile sale de grîu, care urmau să 
devină şi au şi devenit un premiu pentru flămînda şi leneşa 
gloată cetăţenească. Gracchus a blamat cu vorbele cele mai 
amare  venalitatea senatului şi a tratat cu o severitate 
implacabilă, dar corectă, îndeosebi tranzacţiile scandaloase 
încheiate de Manius Aquillius în provinciile din Asia Mică; însă 
prin eforturile aceluiaşi bărbat, gloata suverană a capitalei a fost 
hrănită de  supuşii săi în schimbul  suportării grijilor 
guvernamentale. Gracchus a dezavuat în repetate rînduri 
spolierea condamnabilă a provinciilor şi nu numai că a 
determinat ca în unele cazuri să se intervină cu o severitate 
salutară, ci a obţinut şi abolirea tribunalelor senatoriale cu totul 
insuficiente, în faţa cărora nici Scipio Aemilianus, puniînd în joc 
întreaga sa faimă, nu reuşise să-i tragă la răspundere pe 
nelegiuiţii cei mai inveteraţi. Şi totuşi, odată cu instituirea 
tribunalelor de comercianţi, el îi dădu pe provinciali, cu miinile 
legate, pradă partidului intereselor materiale şi, drept urmare, 
unui despotism chiar mai necruţător decit fusese cel aristocratic 
; în plus, introduse în Asia un impozit faţă de care pînă şi 
constituţia impozitelor valabilă pentru Sicilia, organizată după 
model cartaginez, poate fi calificată drept moderată şi umană. 
Ambele măsuri au fost luate deoarece avea nevoie de noi şi 
cuprinzătoare resurse auxiliare, pe de o parte, pentru partidul 
oamenilor banului, iar pe de altă parte, pentru distribuirile sale 
de grîu şi pentru celelalte sarcini care apăsau acum asupra 
finanţelor. Gracchus dorea, neîndoielnic, o administraţie fermă 
şi o jurisdicție ordonată, aşa cum o dovedesc numeroase 
reglementări întru totul judicioase, însă întregul său sistem de 
administraţie se baza pe un cerc de uzurpări aflate într-o 
creştere continuă, legalizate numai în aparenţă. Totuşi, el a 
antrenat sistemul judiciar, pe care orice stat bine organizat 
încearcă să-l menţină dacă nu deasupra partidelor politice, cel 
puţin departe de ele, în mod intenţionat în viltoarea revoluţiei. 
Cu siguranţă că vina acestei ambiguităţi în tendinţele lui Gaius 
Gracchus revine, într-o proporţie însemnată, mai degrabă 
poziţiei decît persoanei. În pragul tiraniei, se naşte o fatală 
dilemă moral-politică: aceeaşi persoană trebuie să se menţină, 
ca să spunem aşa, ca o căpetenie de tilhari şi, concomitent, să 


conducă statul în calitate de prim cetăţean; o dilemă în faţa 
căreia şi Pericle, Caesar sau Napoleon au trebuit să recurgă la 
concesii periculoase. Conduita lui Gaius Gracchus nu se poate 
explica însă în întregime prin această necesitate; pe lîngă 
aceasta, în sufletul lui ardea o pasiune mistuitoare, dorinţa 
fierbinte de răzbunare, care, prevăzind propria nimicire, se 
grăbeşte să arunce flacăra incendiatoare în casa duşmanului. El 
însuşi şi-a exprimat gîndurile în legătură cu instituirea de juraţi 
şi cu alte măsuri asemănătoare menite să conducă la scindarea 
aristocrației: le-a numit pumnale pe care le aruncase în for 
astfel încît cetăţenii - cei nobili, fireşte - să se devoreze între ei. 
A fost un incendiator politic; nu numai că revoluţia de o sută de 
ani care datează de la el este, în măsura în care poate fi opera 
unui om, realizarea lui Gaius Gracchus, dar înainte de toate el 
este adevăratul fondator al acelui teribil proletariat de la Roma, 
flatat şi finanţat de clasele superioare; în urma comasării sale în 
capitală, consecinţă firească a distribuirilor de griu, acesta, pe 
de o parte, îşi pierde complet morala, iar pe de altă parte, 
devine conştient de puterea sa şi, prin pretenţiile sale cînd 
stupide, cînd laşe şi prin masca grotescă a suveranităţii 
populare, apasă ca un coşmar asupra comunităţii romane şi nu 
va dispărea decit odată cu ea. Şi totuşi, acest criminal politic de 
primă mînă a fost în egală măsură regeneratorul ţării sale. 
Aproape că nu există idee constructivă a monarhiei romane care 
să nu poată fi raportată la Gaius Gracchus. Lui i se datorează 
principiul, fundamentat într-o oarecare măsură în vechiul drept 
de război, dar străin dreptului public mai vechi, ca întregul 
teritoriu şi toate bunurile comunităţilor supuse să fie considerate 
proprietate privată a statului - principiu folosit iniţial pentru 
revendicarea dreptului statului de a impune asupra acestui 
pămînt taxe arbitrare, ca în Asia, sau pentru fondarea de colonii, 
ca în Africa, şi care, ulterior, a devenit un principiu fundamental 
al legislaţiei din timpul imperiului. Lui i se datorează tactica 
adoptată de demagogi şi de tirani prin care aceştia, bazindu-se 
pe interesele materiale, au scindat aristocrația guvernamentală, 
dar, în general, au şi legitimat ulterior modificarea de constituţie 
printr-o administraţie care, comparată cu delăsarea anterioară, 
era severă şi judicioasă. Lui, înainte de toate, i se datorează 
începutul unei nivelări între Roma şi provincii, consecinţă 
inevitabilă a instaurării monarhiei; tentativa de a reconstrui 


Cartagina distrusă în urma rivalităţii italice şi, în general, de a 
deschide calea emigrării italice în provincii constituie primele 
verigi din lungul lanţ al acestei dezvoltări binefăcătoare şi 
bogate în consecinţe. Dreptatea şi vinovăția, fericirea şi 
dezastrul sînt atît de strîns întreţesute în acest bărbat 
excepţional şi în această miraculoasă constelație politică, încît 
se cuvine ca, în cazul lui, ca şi în multe altele, istoria să nu-şi 
dea verdictul. 

După ce Gracchus desăvirşi în linii generale noua 
constituţie concepută de el însuşi, începu o a doua operă dificilă. 
Problema referitoare la aliaţii italici era încă menţionată. Ideile 
pe care le nutreau conducătorii partidului democrat în privinţa 
acesteia se evidenţiază în suficientă măsură (p. 73); ei doreau, 
fireşte, o extindere cît mai largă a dreptului de cetăţenie 
romană, nu numai pentru a putea trece la distribuirea 
domeniilor ocupate de către latini, ci mai ales pentru a-şi întări 
clientela prin masa enormă a noilor cetăţeni, pentru a acapara 
tot mai mult activitatea comiţiilor prin extinderea tot mai mare a 
corpului electoral şi, în primul rînd, pentru a elimina o diferenţă 
care, odată cu răsturnarea constituţiei republicane, îşi pierdea, 
oricum, orice importanţă. Aici se loviră însă de opoziţia 
propriului partid şi mai ales a acelei gloate care, de obicei, îşi 
dădea cu uşurinţă consimţămintul suveran, pentru orice 
înţelegea sau nu înţelegea; şi aceasta din simplul motiv că 
dreptul de cetăţenie romană li se părea acestor oameni un fel 
de hîrtie de valoare, care le dădea acces la felurite avantaje 
foarte palpabile, directe sau indirecte, ei nefiind deloc dispuşi să 
sporească numărul acţionarilor. Respingerea Legii Fulvia din 
anul 629 (125) şi revolta fregelanilor care i-a urmat constituiau 
semne ce dovedeau atit perseverenţa egoistă a facțiunii 
cetăţenilor care domina comiţiile, cît şi presiunea nerăbdătoare 
a aliaţilor. Spre sfîrşitul celui de-al doilea tribunat al său (632, 
122), Gracchus, împins, probabil, de promisiuni contractate cu 
aliaţii, riscă o a doua tentativă; împreună cu Marcus Flaccus, 
care, deşi fost consul, preluase din nou tribunatul poporului 
pentru a impune legea propusă anterior fără succes, el prezentă 
moţiunea prin care latinilor li s-ar fi acordat dreptul de cetăţenie 
deplin, iar celorlalţi aliaţi italici, dreptul pînă atunci rezervat 
latinilor. Propunerea se lovi însă de opoziţia unită a senatului şi 
a gloatei capitalei; metoda de luptă a acestei coaliţii e dovedită 


cu precizie şi fără tăgadă de o cuvintare, o cuvîntare pe care 
consulul Gaius Fannius o rostise în faţa cetăţenilor împotriva 
propunerii ; întîmplător, din cuvîntare s-a păstrat un fragment: 
„Aşadar voi credeţi” - zise optimatul - „că dacă veţi acorda 
latinilor dreptul de cetăţenie veţi putea găsi, aşa cum vă aflaţi 
acum în faţa mea, şi în viitor un loc în adunările cetăţenilor şi la 
serbările populare? Nu credeţi voi, dimpotrivă, că oamenii aceia 
vor ocupa toate locurile?”. Cetăţenii secolului al V-lea, care 
acordaseră într-o singură zi tuturor sabinilor dreptul de 
cetăţenie, l-ar fi hulit pe un asemenea orator; cei ai secolului al 
VII-lea găsiră motivaţia deosebit de edificatoare, iar preţul 
distribuirii domeniilor latine, oferit de către Gracchus, mult prea 
scăzut. Insăşi împrejurarea că senatul reuşise să impună 
excluderea din oraş a tuturor necetăţenilor înaintea zilei votului 
decisiv arată soarta hărăzită propunerii în cauză. Cînd, înaintea 
votării, un coleg al lui Gracchus, Livius Drusus, făcu uz de veto- 
ul său împotriva legii, poporul îl primi într-o asemenea manieră, 
încît Gracchus nu îndrăzni să se aventureze mai departe sau să-i 
pregătească lui Drusus soarta lui Octavius. Probabil că acest 
succes a dat senatului curajul să încerce răsturnarea 
demagogului victorios. Armele de atac erau în esenţă identice 
cu cele de care Gracchus însuşi se servise înainte. Puterea lui 
Gracchus se baza pe clasa mercantilă şi mai ales pe proletariat, 
care servea ca armată într-o luptă în care nici una dintre părţi 
nu avea rezerve militare. Era evident că senatul nu era destul 
de puternic pentru a anula noile privilegii ale negustorilor sau 
ale proletariatului; orice tentativă de a ataca legile asupra 
griului sau noua organizare a juraţilor ar fi dus, într-o formă mai 
grosolană sau mai civilizată, la o răzmeriţă de stradă, în faţa 
căreia senatul ar fi fost neputincios. Însă la fel de evident era că 
Gracchus însuşi şi aceşti negustori şi proletari nu erau uniţi decit 
prin avantajul reciproc şi că atît cei mînaţi de interese materiale, 
cît şi gloata propriu-zisă erau gata să accepte posturile, 
respectiv pîinea lor, din partea oricui, nu numai din partea lui 
Gaius Gracchus. Instituţiile lui Gracchus erau, pentru moment 
cel puţin, de nezdruncinat, cu excepţia uneia singure : propria 
putere. Slăbiciunea acesteia rezida în faptul că în constituţia lui 
Gracchus nu exista nici o relaţie de încredere între conducător şi 
armată ; în plus, noua constituţie cuprindea, într-adevăr, toate 
celelalte elemente ale viabilităţii, cu excepţia unuia singur: 


alianţa morală dintre stăpîn şi supuşi, fără de care orice stat 
este ameninţat cu prăbuşirea. Prin respingerea propunerii de a-i 
admite pe latini în corpul cetăţenesc se arătase cît se poate de 
clar că mulţimea nu vota de fapt niciodată pentru Gracchus, ci 
întotdeauna numai pentru sine. Aristocraţia concepu planul de a 
angaja bătălia cu autorul distribuirilor de grîu şi de pămiînturi pe 
propriul lui teren. Se înţelege de la sine că senatul promise 
proletariatului nu numai cît îi garantase Gracchus prin 
distribuirile de grîu şi alte avantaje, ci mai mult. Din însărcinarea 
senatului, tribunul poporului Marcus Livius Drusus propuse 
abolirea censului impus celor care primiseră pămînt în urma 
legii lui Gracchus (p. 62) şi declară loturile lor drept proprietate 
liberă şi transferabilă; mai mult, el făgădui proletariatului, în 
locul coloniilor transmarine, 12 colonii italice, fiecare de 3.000 
de colonişti, pentru a căror fondare poporul era îndemnat să 
aleagă bărbaţii potriviţi; numai că Drusus - pentru a sublinia 
deosebirea faţă de politica de familie a lui Gracchus - declară că 
renunţă la orice participare la această afacere onorabilă. Latinii 
erau probabil cei care trebuiau să suporte cheltuielile acestui 
plan, întrucît se pare că în Italia nu mai existau alte pămiînturi 
domeniale de oarecare întindere în afara celor folosite de ei. 
Citeva stipulaţii ale lui Drusus, ca, de exemplu, aceea ca 
soldatului latin să i se poată aplica pedeapsa cu bătaia numai de 
către ofiţerul latin superior, nu şi de către cel roman, aveau 
probabil menirea să-i despăgubească pe latini pentru celelalte 
pierderi. Planul nu era prea iscusit. Încercarea de concurenţă 
era prea evidentă; tentativa de a stringe şi mai tare frumoasa 
alianţă dintre aristocrați şi proletariat printr-o continuare a 
tiranizării comune a latinilor era cusută cu aţă albă. Se punea de 
la sine întrebarea de unde să se ia pămîntul domenial necesar 
pentru cele 12 comunităţi cetăţeneşti noi şi compacte în 
peninsulă, după ce domeniile italice fuseseră în cea mai mare 
parte distribuite, chiar dacă se confisca întregul pămînt atribuit 
latinilor. În sfîrşit, declaraţia lui Drusus că nu doreşte să 
participe la executarea legii era de o prudenţă atit de 
exagerată, încît friza absurdul. Dar această capcană grosolană 
era tocmai potrivită pentru vînatul greoi care urma să fie prins. 
La acestea s-a adăugat şi faptul, poate decisiv, că Gracchus, de 
a cărui influenţă personală depindea totul, întemeia tocmai 
atunci colonia cartagineză în Africa şi că locţiitorul său, Marcus 


Flaccus, lucra în favoarea adversarilor prin atitudinea sa 
vehementă şi care trăda incapacitatea. In consecinţă, „poporul” 
ratifică legile liviene tot atît de uşor cum le ratificase odinioară 
pe cele semproniene. Apoi, răsplăti pe binefăcătorul cel mai 
recent, conform uzanţei, respingindu-l pe celălalt, iar cînd 
acesta candidă pentru a treia oară la tribunat în anul 633 (121), 
nu-l mai realese; cu această ocazie, se spune, ar fi fost comise şi 
neregularități de către tribunul care conducea alegerile şi care 
fusese ofensat de către Gracchus. In acest fel se prăbuşi 
fundamentul suveranităţii sale. O a doua lovitură îi fu aplicată 
prin alegerile consulare; nu numai că acestea au fost în general 
îndreptate împotriva democraţiei, dar prin ele a fost aşezat în 
fruntea statului Lucius Opimius, bărbatul care, pretor fiind, 
cucerise Fregellae, unul dintre capetele cele mai decise şi cele 
mai puţin scrupuloase ale partidului aristocratic, sever şi ferm 
hotărit să înlăture periculosul adversar cu prima ocazie. Aceasta 
se ivi foarte curînd. La 10 decembrie 632 (122), Gracchus încetă 
să mai fie tribun al poporului; Opimius îşi începu magistratura la 
1 ianuarie 633 (121). Primul atac lovi, cum era de aşteptat, 
măsura cea mai utilă şi cea mai nepopulară a lui Gracchus, 
restaurarea Cartaginei. Dacă, înainte, coloniile transmarine 
fuseseră atacate numai indirect, prin cele italice, mai 
ademenitoare, acum se ridicau motive de altă natură: s-a 
pretins că hienele africane ar fi dislocat noile borne fixate pe 
teritoriul Cartaginei, iar preoţii romani consultaţi declarară că un 
asemenea miracol şi semn ar avertiza insistent asupra faptului 
de a nu fi restaurat locul blestemat de zei. Senatul, conştiincios, 
se vedea obligat să determine propunerea unei legi care să 
interzică fondarea coloniei lunonia. Gracchus, care împreună cu 
ceilalţi bărbaţi desemnaţi pentru întemeierea acesteia tocmai 
alegea coloniştii, apăru în ziua votării cu suita sa pe Capitoliu, 
unde fuseseră chemaţi cetăţenii pentru a determina respingerea 
legii. El dorea să evite actele de violenţă pentru a nu oferi 
adversarilor pretextul pe care-l căutau; nu putu să împiedice 
însă ca o mare parte dintre credincioşii săi, care-şi aminteau de 
catastrofa lui Tiberius, fiind buni cunoscători ai intenţiilor 
aristocrației, să apară înarmaţi; în tumultul teribil ce se iscă de 
ambele părţi a fost aproape imposibil să fie împiedicate 
încăierările. In sala templului capitolin, consulul Lucius Opimius 
aducea sacrificiul consacrat; unul dintre cei care-l asista la 


ceremonii, Quintus Antullius, purtînd în miini intestinele sacre 
ale victimei, se răsti la „cetăţenii răi” cerîndu-le să părăsească 
sala şi se părea că intenţionează să ridice mîna împotriva lui 
Gaius însuşi; un partizan înfocat al lui Gracchus trase sabia şi-l 
străpunse. Se iscă un vuiet asurzitor. Gracchus încercă în van să 
vorbească poporului şi să se despovăreze de responsabilitatea 
acestei crime profanatoare; el nu reuşi decit să ofere 
adversarilor săi încă un cap de acuzare formal, întrucît, fără să- 
şi dea seama, în vacarmul acela îl întrerupse pe un tribun care 
tocmai se adresase poporului, ofensă pentru care un statut din 
timpurile vrajbei dintre stări (|, p. 196), dat uitării, prevedea 
pedeapsa capitală. Consulul Lucius Opimius luă măsuri pentru a 
reprima cu forţa armelor insurecția îndreptată împotriva 
constituţiei republicane, cum au fost denumite evenimentele 
acelei zile. El însuşi a vegheat noaptea în templul lui Castor de 
lîngă for; dis-de-dimineaţă, Capitoliul se umplu cu arcaşi cretani, 
iar curia şi forul cu bărbaţii partidului de guvernămint, cu 
senatorii şi facțiunea de cavaleri fideli acestora, care, la 
îndemnul consulului, veniseră cu toţii înarmaţi, fiind însoţiţi 
fiecare de doi sclavi cu arme. Nu lipsea nimeni din rîndul 
aristocrației; chiar şi bătrînul şi venerabilul Quintus Metellus, 
favorabil reformei, apăruse cu scutul şi sabia. Un ofiţer destoinic 
şi încercat în războaiele spaniole, Decimus Brutus, preluă 
comanda forţei armate; senatul se întruni în curie. Catafalcul cu 
trupul neînsufleţit al lui Antullius a fost aşezat în faţa acesteia. 
Senatul, parcă surprins, apăru în masă la uşă pentru a privi 
catafalcul şi se retrase apoi să hotărască asupra viitorului. 
Conducătorii democraţiei se retrăseseră de pe Capitoliu spre 
casele lor; Marcus Flaccus petrecuse noaptea pregătind războiul 
de stradă, în timp ce Gracchus se părea că nu îşi asumă lupta cu 
destinul. Cînd, în dimineaţa zilei următoare, deveniră cunoscute 
pregătirile întreprinse de adversarii lor, amindoi se deplasară pe 
Aventin, vechea citadelă a partidului poporului în luptele dintre 
patricieni şi plebei. Gracchus merse într-acolo tăcut şi 
neînarmat; Flaccus chemă sclavii la arme şi se baricadă în 
templul Dianei, trimiţindu-l pe fiul său mai mic în tabăra adversă 
pentru a ajunge, pe cît posibil, la un compromis. Acesta se 
întoarse cu vestea că aristocrația cere predarea fără condiţii; în 
acelaşi timp, el aduse pentru Gracchus şi Flaccus ordinul de a 
apărea în faţa senatului pentru a da socoteală de violarea 


maiestăţii tribuniciene. Gracchus vru să se supună ordinului, 
însă Flaccus îl împiedică, repetînd în schimb tentativa, pe cît de 
greşită, pe atît de neputincioasă, de a determina un asemenea 
adversar să accepte compromisul. Cînd în locul celor doi 
conducători citați îşi făcu apariţia din nou numai tînărul Quintus 
Flaccus, consulul califică refuzul acestora de a se prezenta drept 
începutul insurecției deschise împotriva guvernului; aşadar, 
ordonă arestarea solului şi dădu semnalul de atac asupra 
Aventinului, afirmînd în acelaşi timp, pe străzi, că guvernul va 
oferi celui care va aduce capul lui Gracchus sau al lui Flaccus 
greutatea acestuia în aur şi că va garanta amnistia deplină 
pentru oricine va părăsi Aventinul înainte de începerea luptei. 
Rîndurile celor de pe Aventin se răriră considerabil; brava 
aristocrație, împreună cu cretanii şi sclavii, luă cu asalt colina 
aproape neapărată şi măcelări pe cine întîlni în cale, 
aproximativ 250 de persoane, în majoritatea lor de origine 
umilă. Marcus Flaccus se refugie împreună cu fiul său mai 
vîrstnic într-un loc tăinuit, unde au fost în curînd descoperiţi şi 
omorîţi. Gracchus se retrăsese în templul Minervei cînd începuse 
bătălia şi intenţiona să se străpungă cu sabia, cînd prietenul său 
Publius Laetorius îi opri braţul şi-l imploră să se păstreze pentru 
vremuri mai bune. Gracchus se învoi să încerce evadarea pe 
malul celălalt al Tibrului, însă în graba cu care cobora de pe 
colină, căzu şi-şi scrînti piciorul. Pentru a-i permite să fugă, cei 
doi însoțitori ai săi se aruncară asupra urmăritorilor şi se lăsară 
omoriţi: Marcus Pomponius la Porta Trigemina, sub Aventin, şi 
Publius Laetorius pe podul Tibrului, acolo unde Horatius Cocles, 
singur, se spune, ar fi ţinut odinioară piept întregii armate 
etrusce; Gracchus, însoţit numai de sclavul său Euporus, ajunse 
astfel în suburbia de pe malul drept al Tibrului. Aici, în 
dumbrava sacră a Furrinei, au fost găsite ulterior amîndouă 
cadavrele; se pare că sclavul îl ucisese mai întîi pe stăpiînul său, 
iar apoi se omorise şi el. Capetele celor doi conducători au fost 
înmînate guvernului, precum fusese ordonat. De asemenea, se 
plăti aducătorului capului lui Gracchus - un bărbat nobil, Lucius 
Septumuleius - preţul stipulat, pe cînd asasinii lui Flaccus, 
oameni de origine umilă, plecară cu miinile goale. Trupurile 
celor ucişi au fost aruncate în rîu, iar casele conducătorilor, 
abandonate lăcomiei mulţimii. Războiul proceselor împotriva 
partizanilor lui Gracchus începu la scara cea mai largă; se spune 


că în jur de 3.000 dintre aceştia ar fi fost spînzuraţi în 
închisoare, printre care şi Quintus Flaccus, în vîrstă de 18 ani, 
care nu participase la luptă şi care a fost deplins de toţi pentru 
tinereţea sa şi caracterul său plăcut. Altarul consacrat de către 
Camillus (|, p. 211), în urma restaurării păcii interne, pe locul 
liber de la poalele Capitoliului, unde se aflau şi alte sanctuare 
ale Concordiei, ridicate în împrejurări asemănătoare, a fost 
dărîmat, iar Lucius Opimius ridică, prin hotărîrea senatului, un 
nou şi splendid templu al  Concordiei, cu bazilica 
corespunzătoare, din averea celor vinovaţi de înaltă trădare, 
ucişi sau condamnaţi, care a fost confiscată odată cu zestrea 
soțiilor lor. Într-adevăr, sosise timpul să se înlăture semnele 
vechii înţelegeri şi să se inaugureze una nouă, peste cadavrele 
celor trei nepoți ai învingătorului de la Zama, care, cu toţii - mai 
întîi Tiberius Gracchus, apoi Scipio Aemilianus şi, în fine, cel mai 
tînăr şi cel mai impunător dintre ei, Gaius Gracchus -, fuseseră 
nimiciţi de revoluție. Amintirea Gracchilor rămase oficial 
proscrisă; Cornelia nici nu a putut să poarte veşmintele de doliu 
pentru ultimul ei fiu. Dar ataşamentul înflăcărat pe care mulţi îl 
nutriseră pentru cei doi fraţi iluştri în timpul vieţii, îndeosebi 
pentru Gaius, se arăta într-un chip mişcător şi după moartea 
acestora, prin fervoarea aproape religioasă pe care mulţimea, în 
ciuda tuturor măsurilor poliţieneşti, continua s-o arate faţă de 
amintirea lor şi a locurilor unde căzuseră. 


1. 1 modius = 8,731; 1 baniţă prusacă = 52,5 I (nitr.). 


Capitolul IV 
Restaurarea puterii senatoriale 


Noul edificiu ridicat de către Gaius Gracchus deveni o 
ruină după moartea sa. Incontestabil, moartea lui, ca şi cea a 
fratelui său, nu a fost la început decit un act de răzbunare, însă 
constituia în acelaşi timp un pas important spre restaurarea 
vechii constituţii, fiindcă monarhia, tocmai cînd începuse să se 
cristalizeze, a fost lipsită de persoana monarhului. În acest caz, 
după catastrofa lui Gaius şi severele execuţii ale lui Opimius, nu 
mai era nimeni care, fie prin înrudire cu conducătorul ucis, fie 
prin capacităţi excepţionale, să se simtă îndreptăţit să 
întreprindă chiar şi numai o încercare de a ocupa locul vacant. 
Gaius trecuse în lumea umbrelor fără a lăsa în urmă copii, iar 
fiul lui Tiberius murise înainte de majorat; aşa-numitul partid al 
poporului fusese lipsit literalmente de posibilitatea unui viitor 
conducător. Constituţia semproniană semăna cu o fortăreață 
lipsită de comandant; zidurile şi garnizoana erau neatinse, însă 
lipsea generalul şi nu era nimeni care să ocupe locul liber decit 
tocmai guvernul care fusese răsturnat. 

Aşa se şi întîmplă. După moartea lui Gracchus rămas fără 
urmaş, guvernarea senatorială îşi reluă spontan dominaţia; şi 
aceasta, cu atit mai firesc cu cît ea nu fusese, formal, desfiinţată 
de către Gracchus, ci numai anihilată de fapt prin măsurile sale 
excepţionale. Totuşi, ne-am înşela profund dacă am vedea în 
această restauraţie doar o revenire a aparatului de stat la 
vechea cale urmată de atitea ori în decursul secolelor. 
Restauraţie înseamnă întotdeauna şi revoluţie, însă în cazul 
acesta nu se restaurase atit vechea guvernare, cît vechiul 
guvernant. Oligarhia apăru înarmată cu armura tiraniei pe care 
o răsturnase; aşa cum senatul îl învinsese pe Gracchus cu 
propriile sale arme, el continuă să guverneze în esenţă cu 
constituţia Gracchilor, cu gîndul ascuns nu atit de a o înlătura cu 
desăvirşire, cît mai ales de a o purifica temeinic de elementele 
opuse de fapt aristocrației guvernante. Reacţiunea se îndreptă 
la început numai împotriva persoanelor; Publius Popillius a fost 
rechemat din exil, după ce decretul împotriva lui fusese casat 
(633, 121), şi se declanşă un război de procese împotriva 


partizanilor lui Gracchus; dimpotrivă, încercarea partidului 
popular de a obţine condamnarea lui Lucius Opimius, după 
depunerea magistraturii sale, a fost dejucată de către partidul 
de guvernămiînt (634, 120). Caracteristică pentru această 
guvernare este evoluţia aristocrației în sensul limpezirii 
concepţiei. Gaius Carbo, cîndva aliatul Gracchilor, fusese 
convertit de multă vreme (p. 73) şi îşi dovedise de curînd zelul 
şi utilitatea în apărarea lui Opimius. Însă el rămînea un renegat 
şi, atunci cînd democraţii îndreptară împotriva lui aceeaşi 
acuzaţie ca şi împotriva lui Opimius, guvernul îl abandonă fără 
scrupule, iar Carbo, văzîndu-se prins între cele două partide, se 
sinucise. Bărbaţii reacţiunii se dovediră aristocrați puri în 
probleme legate de persoane. Reacţiunea nu se atinse 
deocamdată de distribuirile de grîu, de impozitele provinciei 
Asia, de reglementările referitoare la juraţii şi tribunalele impuse 
de către Gracchus şi nu numai că menaja negustorimea şi 
proletariatul capitalei, dar chiar continua să flateze aceste 
puteri, mai ales proletariatul, la fel cum se întîmplase odinioară 
cu ocazia introducerii legilor liviene, mai mult decit o făcuseră 
Gracchii. Această atitudine n-a fost adoptată numai din cauză că 
revoluţia gracchică domina încă spiritele contemporanilor şi îşi 
apăra creaţiile; menţinerea şi perpetuarea intereselor mulţimii 
se armoniza, într-adevăr, pe deplin cu propriile avantaje ale 
aristocrației, iar pentru aceasta nu se sacrifică nimic altceva 
decit binele public. Aristocraţia abandonă toate măsurile pe care 
Gaius Gracchus le impusese pentru propăşirea intereselor 
generale, tocmai cele mai bune, dar, în acelaşi timp, şi cea mai 
nepopulară parte a legislaţiei sale. Nimic n-a fost atacat mai 
grabnic şi cu mai mult succes decit cel mai măreț dintre 
proiectele sale: planul de a crea o egalitate mai întîi între italici 
şi cetăţenii romani şi pe urmă între provinciali şi italici, prin care 
ar fi fost eliminată deosebirea dintre membrii de stat în 
exclusivitate guvernanţi şi consumatori şi cei în exclusivitate 
guvernaţi şi lucrători. Graţie acestuia, problema socială ar fi fost 
rezolvată prin emigrația cea mai cuprinzătoare şi mai 
sistematică din istorie. Cu întreaga îndirjire şi cu întreaga 
încăpăţinare morbidă a senilităţii, oligarhia restaurată impuse 
din nou  contemporaneităţii principiul generațiilor apuse, 
conform căruia Italia trebuia să rămînă ţara guvernantă, iar 
Roma oraşul guvernant din Italia. Încă din timpul lui Gracchus, 


cererile aliaţilor italici fuseseră respinse, iar marea idee a 
colonizării transmarine fusese ţinta unui atac serios care a 
devenit cauza imediată a căderii lui Gracchus. După moartea sa, 
planul reîntemeierii Cartaginei a fost înlăturat fără dificultate de 
către partidul de guvernămiînt, cu toate că unele dintre loturile 
de pămînt care fuseseră distribuite deja au rămas în posesia 
destinatarilor. Acest fapt nu a putut să împiedice însă o 
întemeiere asemănătoare, realizată de către partidul 
democratic, într-un alt loc; în cursul cuceririlor de dincolo de 
Alpi, pe care le începuse Marcus Flaccus, se întemeie aici în anul 
636 (118) colonia Narbo (Narbonne), cel mai vechi oraş de 
cetăţeni din Imperiul Roman, care a avut o existenţă 
neîntreruptă, în ciuda multiplelor intervenţii ale partidului de 
guvernămiînt şi chiar a propunerii directe a senatului vizind 
desfiinţarea lui. Dar făcînd abstracţie de această excepţie, puţin 
importantă dată fiind singularitatea ei, guvernul reuşi pe deplin 
să împiedice distribuirea de pămînturi în afara Italiei. În acelaşi 
spirit a fost rezolvată şi problema domeniilor italice. Coloniile 
italice ale lui Gaius, în principal Capua, au fost suprimate, iar 
cele care începuseră să fie întemeiate au fost din nou 
desfiinţate; numai cea tarentină a continuat să se menţină ca 
noul oraş Neptunia alături de vechea comunitate grecească. Tot 
ceea ce fusese distribuit din domenii înaintea delimitării 
coloniilor rămase în mîinile beneficiarilor; restricţiile lui Gracchus 
care condiţionaseră această proprietate în interesul comunităţii, 
renta funciară şi interdicţia de înstrăinare fuseseră abolite de 
către Marcus Drusus. Dimpotrivă, domeniile deţinute încă prin 
dreptul de ocupaţie - care, cu excepţia pămiînturilor domeniale 
folosite de către latini, trebuie să fi fost compuse în cea mai 
mare parte din proprietatea funciară rămasă deţinătorilor în 
urma maximum-ului lui Gracchus (p. 62) - urmau să fie atribuite 
definitiv ocupanților lor de pînă acum, fără posibilitatea unor 
distribuiri viitoare. Fireşte că aceste păminturi ar fi trebuit să 
contribuie primele la formarea celor 36.000 de loturi promise de 
către Drusus; se renunţă însă la osteneala de a cerceta de unde 
ar putea să provină aceste sute de mii de jugera de pămînt 
domenial italic, iar legea liviană despre colonii, care-şi 
îndeplinise menirea, fu clasată discret; doar puţin importanta 
colonie de la Scylacium (Squillace) poate că îşi datorează 
existenţa legii coloniale a lui Drusus. Pe de altă parte, comisia 


de distribuire a fost desfiinţată în anul 635 (119) din 
însărcinarea senatului, printr-o lege propusă de tribunul 
poporului Spurius Thorius, iar deţinătorilor de pămînt domenial 
le-a fost impusă o rentă fixă, beneficiarul ei fiind plebea 
capitalei; se pare că distribuirea de griu se baza în parte pe 
aceasta. Propuneri care mergeau mai departe, cuprinzînd poate 
o mărire a gratificaţiilor de grîu, au fost respinse de chibzuitul 
tribun al poporului Gaius Marius. Opt ani mai tîrziu (643, 111) s- 
a făcut ultimul pas, pămîntul domenial ocupat fiind transformat 
nemijlocit, printr-un nou decret al poporului, în proprietatea 
particulară neimpozabilă a vechilor deținători. Acestuia i se 
adaugă stipulaţia ca, în viitor, pămîntul domenial să nu mai fie 
ocupat, ci fie arendat, fie utilizat ca păşune publică; prin 
stabilirea unei limite maxime de zece capete de animale mari şi 
50 de animale mici, se avu grijă, pentru acest ultim caz, ca 
marele proprietar de turme să nu-l excludă practic pe cel mic - 
o stipulaţie înţeleaptă, prin care caracterul dăunător al 
sistemului de ocupaţie, căzut de mult în desuetudine, îşi găsi în 
sfîrşit recunoaşterea oficială, care însă a fost aplicată, din 
nefericire, abia după ce acesta privase în esenţă statul de 
posesiunile sale domeniale (|, p. 550). Aşadar, în timp ce 
aristocrația romană avu grijă de sine şi acceptă ca pămînturile 
ocupate aflate încă în mîinile sale să fie transformate în 
proprietate, ea îi potoli pe aliaţii italici nu conferindu-le 
proprietatea asupra pămiînturilor domeniale latine pe care le 
lucrau - sau, mai exact, de care se bucura îndeosebi aristocrația 
municipală -, ci menţinind neştirbite drepturile legitime ce le 
fuseseră garantate. Partidul de opoziţie se afla în nefericita 
situaţie caracterizată de faptul că în problemele materiale cele 
mai arzătoare interesele italicilor erau direct opuse celor ale 
opoziţiei din capitală; mai mult, italicii încheiaseră un fel de 
alianţă cu guvernul roman şi căutau protecţie pe lîngă senat 
împotriva unor intenţii fanteziste ale unor demagogi romani. 
Aşadar, dacă guvernul restaurat îşi făcu o misiune de onoare din 
a dezrădăcina temeinic germenii de progres existenţi în 
constituţia  semproniană, el rămase în schimb absolut 
neputincios în faţa puterilor trezite de Gracchus împotriva 
salvării publice. Proletariatul capitalei continua să-şi păstreze 
dreptul de a fi hrănit; senatul consimţi, de asemenea, la 
menţinerea juraţilor din clasa negustorilor, oricît de respingător 


ar fi fost acest jug pentru partea mai bună şi mai orgolioasă a 
aristocrației. Lanţurile purtate de aristocrație erau nedemne, dar 
nu sesizăm nici o încercare a acesteia de a se debarasa de ele. 
Legea lui Marcus Aemilius Scaurus din anul 632 (122), care 
aduse cel puţin restricţii constituţionale dreptului de vot al 
liberţilor, a constituit pentru mulţi ani unica tentativă - foarte 
moderată - a guvernului senatorial de a restrînge tirania plebei. 
Propunerea înaintată de către consulul Quintus Caepio la 17 ani 
după instaurarea tribunalelor cavaleriei (648, 106), vizind 
restituirea proceselor juraţilor senatoriali, vădeşte dorinţele 
guvernului, dar şi neputinţa lui cînd nu era vorba de a risipi 
domenii, ci de a impune o măsură defavorabilă unui ordin 
influent; tentativa eşuă. Guvernul nu reuşi să se emancipeze de 
incomozii asociaţi la putere; aceste măsuri au contribuit şi mai 
mult la tulburarea înţelegerii, niciodată sinceră, a aristocrației 
guvernante cu negustorimea şi proletariatul. Ambele clase ştiau 
prea bine că senatul acordă toate concesiile numai de frică şi 
împotriva convingerii sale; nelegate fidel de guvernarea 
senatului nici prin gratitudine, nici prin interese, amîndouă erau 
gata să aducă aceleaşi servicii oricărui alt stăpîn care le-ar fi 
oferit mai mult sau chiar tot atit şi erau dispuse oricînd să 
jeneze sau să tracaseze activitatea senatului. Astfel, restauraţia 
continuă să guverneze cu dorinţele şi concepţiile aristocrației 
legitime şi cu constituţia şi mijloacele de guvernare ale tiraniei. 
Stăpiînirea ei nu numai că se întemeia pe aceleaşi baze cu aceea 
a lui Gracchus, ci era la fel sau chiar mai şubred consolidată; ea 
era puternică atunci cînd, în alianţă cu mulţimea, răsturna 
instituţii utile, dar în faţa bandelor de stradă, ca şi a intereselor 
negustorimii era complet neputincioasă. Ea poposi pe tronul gol 
cu conştiinţa împovărată şi cu speranţe contradictorii, urînd 
instituţiile propriului stat, dat fiind că era incapabilă să le atace 
în mod sistematic şi nesigură în toate întreprinderile şi 
abandonurile, în afara cazurilor în care intervenea interesul 
personal; era o imagine a duplicităţii atit faţă de propriul partid, 
cît şi faţă de cel opus, a divergenţelor interne, a celei mai 
deplorabile neputinţe, a celui mai josnic egoism - un desăvirşit 
model de guvernare proastă. 

Nici nu putea fi altfel; întreaga naţiune - mai ales stările 
superioare - se afla într-un proces de decadenţă intelectuală şi 
morală. Aristocraţia dinaintea perioadei Gracchilor nu fusese, 


ce-i drept, prea bogată în talente, iar băncile senatului fuseseră 
arhipline de adunătura nobilă, laşă şi desfrinată; totuşi, în 
rîndurile ei s-au aflat şi Scipio Aemilianus, Gaius Laelius, Quintus 
Metellus, Publius Crassus, Publius Scaevola şi mulţi alţi bărbaţi 
demni de consideraţie şi capabili, iar un observator imparţial 
putea să-şi dea seama că senatul menținea o anumită măsură şi 
anumite conveniente în injustiţie. Această aristocrație fusese 
răsturnată şi apoi restabilită; de atunci, asupra ei apăsa 
blestemul restauraţiei. Dacă această aristocrație guvernase 
înainte aşa cum se pricepuse şi, mai bine de un secol, fără nici o 
opoziţie sesizabilă, criza pe care o traversase îi arătase însă, ca 
un fulger în noaptea întunecată, abisul ce se deschidea la 
picioarele ei. E oare de mirare că guvernarea vechii nobilimi era 
caracterizată de acum înainte prin ranchiună şi deseori prin 
teroare? Că politica de familie s-a impus din nou, ca în cele mai 
decăzute epoci ale patriciatului, şi că, de exemplu, cei patru fii 
şi cei doi nepoți ai lui Quintus Metellus, nesemnificativi, cu o 
singură excepţie, desemnaţi tocmai pentru imbecilitatea lor, au 
ajuns cu toţii la consulat în decurs de 15 ani (631-645; 123- 
109) şi, în afara unuia, chiar la triumf, ca să nu mai vorbim de 
gineri şi de alţii? Că, cu cît unul de-al lor era mai violent şi mai 
crud faţă de partidul advers, cu atit el era mai sărbătorit de ai 
săi, că veritabilului aristocrat i se ierta orice fărădelege, orice 
neruşinare? Şi asta pentru că guvernanţii şi guvernaţii erau, în 
toate privinţele, ca două armate aflate în război, cu excepţia 
faptului că în acest război nu era recunoscut dreptul popoarelor. 
Era, din nefericire, prea evident că, dacă vechea aristocrație 
biciuise poporul cu vergi, cea restaurată îl chinuia cu scorpioni. 
Niciodată aristocrația romană nu mai dusese o asemenea lipsă 
de capacităţi politice şi militare ca în epoca de restauraţie 
cuprinsă între revoluţia lui Gracchus şi cea a lui Cinna. 
Semnificativ în acest sens este corifeul partidului senatorial al 
acestor timpuri, Marcus Aemilius Scaurus. Fiul unor părinţi din 
marea nobilime, dar neînstăriţi, nevoit din această cauză să 
apeleze la talentele sale situate deasupra nivelului comun, el 
ajunse la consulat (639, 115) şi cenzură (645, 109), fiind, vreme 
îndelungată, căpetenia senatului şi oracolul politic al ordinului 
său; şi-a imortalizat numele nu numai ca orator şi ca scriitor, ci 
şi ca promotorul construirii unora dintre cele mai impunătoare 
edificii publice ale acestui secol. Insă, dacă ne uităm mai atent, 


mult lăudatele sale fapte măreţe se restrîng la următoarele: în 
calitate de general, a obţinut cîteva triumfuri uşoare asupra 
unor cătune din Alpi, iar ca om de stat, prin legea asupra votului 
şi asupra luxului, cîteva victorii aproape la fel de serioase 
asupra spiritului revoluţionar al vremii; talentul său propriu-zis 
consta însă în faptul că, accesibil şi coruptibil ca orice alt 
senator distins, avea capacitatea de a discerne cu oarecare 
isteţime momentul cînd afacerea devenea periculoasă şi, mai 
ales, în acela că prelua rolul lui Fabricius în faţa publicului prin 
înfăţişarea sa nobilă şi demnă. Din punct de vedere militar, se 
găsesc, ce-i drept, cîteva excepţii onorabile de ofiţeri destoinici 
din cercurile cele mai înalte ale aristocrației; însă regula era ca 
nobilii domni, atunci cînd urmau să-şi asume conducerea unei 
armate, să citească în cea mai mare grabă, din manualele de 
strategie greceşti şi din analele romane, tot ce era necesar 
pentru a ţine un discurs militar, iar atunci cînd ajungeau în 
tabăra militară să predea, în cazul cel mai fericit, comanda reală 
unui ofiţer de origine umilă şi de o discreţie sigură. Intr-adevăr, 
dacă cu citeva secole înainte senatul se asemăna cu o adunare 
de regi, aceşti urmaşi ai lor jucau acum destul de bine rolul de 
prinți. Incapacitatea acestei nobilimi restaurate era însă egalată 
pe deplin de delăsarea ei politică şi morală. Dacă starea religiei, 
asupra căreia vom reveni, n-ar oferi o imagine fidelă a decăderii 
înspăimîntătoare a acestor timpuri şi dacă istoria externă a 
acestei epoci n-ar evidenția ticăloşia desăvirşită a aristocrației 
romane ca una dintre trăsăturile ei de caracter esenţiale, 
crimele oribile, săvirşite într-o succesiune rapidă în cercurile 
cele mai înalte ale Romei, ar caracteriza-o în suficientă măsură. 
Administraţia internă şi externă corespundea unei 
asemenea guvernări. Ruina socială a Italiei se extinse cu o 
iuţeală alarmantă după ce aristocrația îşi legiferase dreptul de 
a-i expropria pe micii proprietari prin cumpărare şi, în marea ei 
arogantă, îşi permitea tot mai des alungarea acestora; loturile 
ţăranilor dispăreau precum picăturile de ploaie în mare. 
Oligarhia economică ţinea pasul cu cea politică, aşa cum o 
dovedeşte remarca făcută, în jurul anului 650 (104), de Lucius 
Marcus Philippus, bărbat cu vederi democratice moderate, 
conform căreia în rîndul cetăţenilor n-ar fi existat mai mult de 
2.000 de familii întărite. Exemplul cel mai bun pentru această 
stare de lucruri ne este oferit, din nou de răscoalele sclavilor, 


care, în primii ani ai războiului cu cimbrii, izbucniră anual în 
Italia: la Nuceria, la Capua, în teritoriul Turiilui. Această ultimă 
răzvrătire luă proporţii atît de mari, încît pretorul urban trebui să 
i se opună cu o legiune şi, cu toate acestea, nu reuşi să triumfe 
prin forţa armelor, ci numai printr-o trădare infamă. Un factor 
alarmant a fost şi acela că în fruntea insurecției nu se afla un 
sclav, ci cavalerul roman Titus Vettius, împins de datoriile sale la 
fapta nebunească de a-şi elibera sclavii şi de a se declara regele 
lor (650, 104). Cit de periculoasă îi apărea guvernului 
concentrarea maselor de sclavi în Italia o dovedesc măsurile de 
precauţie referitoare la zăcămintele de aur de la Victumulae, 
exploatate din anul 611 (143) în beneficiul guvernului roman; 
arendaşii au fost obligaţi la început să nu angajeze mai mult de 
5.000 de lucrători, iar mai tîrziu activitatea lor a fost suspendată 
în întregime printr-un decret al senatului. Sub o asemenea 
guvernare, erau cît se poate de întemeiate temerile că o armată 
transalpină, odată pătrunsă în Italia, putea chema la arme 
sclavii, majoritatea de aceeaşi origine. Comparativ, provinciile 
sufereau şi mai mult. Ne-am putea imagina situaţia Siciliei şi 
Asiei încercînd să ne închipuim cum ar arăta Indiile Orientale 
dacă aristocrația engleză s-ar asemăna cu cea romană a acestei 
epoci. Legislaţia, care acordase negustorimii controlul asupra 
magistraţilor, îi împingea pe aceştia să facă, pînă la un punct, 
front comun cu clasa mercantilă şi să-şi cumpere, printr-o 
indulgență necondiționată faţă de capitaliştii din provincii, o 
libertate de jaf nelimitată şi un scut împotriva acuzațiilor. 
Acestor jefuitori oficiali şi semioficiali li se adăugară tilharii şi 
piraţii, care jefuiau toate ţinuturile Mării Mediterane. Mai ales în 
apele asiatice, piraţii deveniră atit de îndrăzneţi, încît guvernul 
roman se văzu silit să trimită în Cilicia (652, 102) o flotă, 
alcătuită în principal din corăbiile oraşelor comerciale 
dependente, condusă de către pretorul Marcus Antonius, învestit 
cu puteri proconsulare. Nu numai că acesta reuşi să captureze 
un număr mare de corăbii piratereşti şi să distrugă citeva din 
ascunzişurile lor, dar romanii se stabiliră aici în mod permanent 
şi ocupară poziţii militare durabile în sălbatica Cilicie 
occidentală, sediul principal al corsarilor, ceea ce oferi baza 
pentru instituirea provinciei Cilicia, care apare de atunci în 
rindul magistraturilor romane. Intenţia era lăudabilă, iar planul 
în sine bine conceput, dar continuarea şi amplificarea flagelului 


pirateriei în apele asiatice, şi în special în Cilicia, dovedi din 
nefericire insuficienţa mijloacelor folosite împotriva piraţilor de 
pe nou dobiîndita poziţie. Nicăieri însă neputinţa şi scăderile 
administraţiei provinciale romane nu se manifestară într-o 
manieră atît de revoltătoare ca în insurecţiile proletariatului de 
sclavi, care, odată cu restaurarea aristocrației, păreau a-şi 
redobiîndi întreaga vigoare. Acele revolte ale sclavilor care, 
pornind de la simple răzmeriţe, luau proporţiile unor războaie, 
aşa cum apăruseră, în jurul anului 620 (134), ca o cauză - poate 
principală - a revoluţiei gracchice, se reînnoiesc şi se repetă 
într-o tristă uniformitate. Întreaga stare a sclavilor fierbea ca în 
anii '30. Am menţionat mai sus conspiraţiile italice. Lucrătorii 
din minele de argint ale Atticii se răzvrătiră, ocupară 
promontoriul Sunion şi jefuiră de aici, vreme îndelungată, 
ţinuturile  dimprejur; în alte locuri  izbucniră mişcări 
asemănătoare. Insă mai ales Sicilia, cu plantațiile şi masa ei de 
sclavi adunaţi din Asia Mică, a fost din nou sediul principal 
pentru aceste evenimente teribile. Caracteristic pentru 
proporțiile răului este faptul că o tentativă a guvernului roman 
de a preveni cele mai exagerate fărădelegi ale stăpînilor de 
sclavi a fost cauza unei noi insurecții. Atitudinea proletarilor 
liberi din Sicilia în cursul primei răscoale dovedise că situaţia lor 
nu era cu mult mai bună decit cea a sclavilor (p. 36); după 
reprimarea acesteia, speculanţii romani îşi luaseră revanşa şi îi 
transformaseră în masă pe provincialii liberi în sclavi. În urma 
unei ordonanţe severe a senatului, îndreptată împotriva acestor 
stări de lucruri (650, 104), Publius Licinius Nerva, guvernatorul 
de atunci al Siciliei, institui la Siracusa un tribunal care urma să 
decidă în cazurile cererilor de libertate; acesta interveni într- 
adevăr cu seriozitate şi, în scurt timp, pronunţă sentinţe în 800 
de procese împotriva proprietarilor de sclavi, însă numărul 
cazurilor era într-o continuă creştere. Înspăimîntaţi, proprietarii 
de sclavi se năpustiră spre Siracusa pentru a-l obliga pe 
guvernatorul roman să sisteze o asemenea jurisdicție; Nerva fu 
prea slab pentru a se opune presiunii şi îi alungă pe sclavii care 
solicitaseră un proces, comunicîndu-le prin cuvinte dure că 
trebuie să-şi retragă plingerea siciitoare şi să se întoarcă 
imediat la aceia care se numeau stăpiînii lor. În loc să se supună, 
cei respinşi se adunară şi fugiră în munţi. Guvernatorul nu era 
pregătit pentru luarea unor măsuri militare şi, întrucît nici jalnica 


miliţie a insulei nu era disponibilă pentru moment, încheie o 
înţelegere cu unul dintre cei mai cunoscuţi căpitani de hoţi de 
pe insulă şi îl convinse, în schimbul propriei graţieri, să-i predea, 
prin trădare, romanilor pe sclavii revoltați. Astfel, această 
hoardă a fost anihilată. În schimb, o altă bandă de sclavi fugiţi 
reuşi să înfringă un detaşament al garnizoanei de la Enna 
(Castrogiovanni), iar acest prim succes le aduse insurgenților 
ceea ce le era mai necesar atunci: arme şi forţe noi. 
Armamentul adversarilor căzuţi sau fugiţi oferi prima bază 
pentru organizarea lor militară şi, în curînd, numărul 
insurgenților spori la cîteva mii. Aceşti sirieni în ţară străină se 
considerară, precum predecesorii lor, demni de a fi guvernaţi de 
regi ca şi compatrioţii lor şi, parodiind pînă şi numele regelui 
săracilor din patrie, îl puseră în fruntea lor, ca rege, pe sclavul 
Salvius, cu numele Tryphon. În regiunea dintre Enna şi Leontinoi 
(Lentini), unde această hoardă îşi avea sediul principal, cîmpia 
se afla aproape în întregime în mîinile insurgenților, iar 
Morgantia şi alte oraşe înconjurate de ziduri erau deja asediate 
cînd guvernatorul roman surprinse armata sclavilor lîngă 
Morgantia cu trupele sale italice şi siciliene adunate în mare 
grabă. El ocupă tabăra neapărată; însă sclavii, deşi luaţi prin 
surprindere, rezistară şi, odată lupta angajată, nu numai că 
miliția insulei se replie după primul asalt, dar, întrucît sclavii nu 
împiedicară fuga nici unuia dintre cei care aruncară armele, 
milițiile folosiră, aproape toate, buna ocazie de a se retrage; 
astfel, armata romană se dispersă în întregime. Dacă sclavii din 
Morgantia ar fi dorit să se solidarizeze cu tovarăşii lor din faţa 
porţilor, oraşul ar fi fost pierdut, numai că ei preferară să 
accepte libertatea oferită de stăpiînii lor pe cale legală şi îi 
ajutară să salveze oraşul prin vitejia lor; guvernatorul roman 
declară însă că promisiunea libertăţii făcută sclavilor în mod 
solemn de către stăpinii lor ar fi fost obţinută ilegal prin presiuni 
şi o anulă. In timp ce răscoala se întinsese aşadar în interiorul 
insulei într-o manieră alarmantă, pe coasta de vest izbucni încă 
una, condusă de Athenion. Asemenea lui Cleon, acesta fusese 
odinioară un temut căpitan de tiîlhari în Cilicia, patria sa, şi 
fusese adus ca sclav în Sicilia. Ca şi predecesorii săi, el cîştigă 
adeziunea grecilor şi sirienilor mai ales prin profeţii şi alte 
imposturi edificatoare; dar, cunoscător al războiului şi 
prevăzător din fire, Athenion nu înarmă, precum ceilalţi 


conducători, întreaga masă a oamenilor adunaţi, ci formă din 
bărbaţii apți de război o armată organizată, în timp ce masa era 
îndreptată spre ocupaţii paşnice. Datorită severei discipline, 
care reprimă orice oscilație şi orice murmur de împotrivire în 
rindul trupelor sale, şi moderaţiei cu care îi trata pe locuitorii 
ţării şi chiar pe prizonieri, el obţinu victorii rapide şi însemnate. 
Speranţa romanilor de a-i vedea pe cei doi conducători dezbinaţi 
nu se împlini nici de data aceasta; Athenion se supuse de 
bunăvoie regelui Tryphon, mult mai puţin înzestrat, şi realiză 
astfel unitatea insurgenților. În curînd, aceştia deveniră stăpiînii 
absoluţi ai zonei de cîmpie, unde proletarii liberi trecură din nou, 
mai mult sau mai puţin făţiş, de partea sclavilor; autorităţile 
romane nu erau capabile să le ţină piept şi trebuiau să se 
mulţumească să apere oraşele, care se aflau în situaţia cea mai 
deplorabilă, cu miliția siciliană şi cu cea africană adusă în mare 
grabă. Jurisdicţia era suspendată pe întreaga insulă, unde 
domnea de acum dreptul celui mai puternic. Întrucît nici un 
cultivator urban nu mai îndrăzni să iasă în faţa porţilor şi nici un 
ţăran nu mai cuteză să intre în oraş, se răspîndi cea mai 
cumplită foamete, iar locuitorii oraşelor acestei insule care, în 
alte împrejurări, hrănea Italia trebuiau să fie sprijiniți cu 
transporturi de grîu trimise de autorităţile romane. În plus, 
conspiraţiile sclavilor amenințau să izbucnească pretutindeni în 
oraşe, iar în faţa porţilor se aflau armatele insurgenților. 
Messana însăşi a fost cît pe ce să fie cucerită de către Athenion. 
Oricit de dificil ar fi fost pentru guvern să trimită altă armată pe 
cîmpul de bătălie chiar în timpul greului război cu cimbrii, el nu 
putu evita în anul 651 (103) să expedieze în Sicilia o armată de 
14.000 de romani şi italici, fără a mai socoti milițiile 
transmarine, sub comanda pretorului Lucius Lucullus. Armata 
unită a sclavilor ocupă poziţiile din munţii de lîngă Sciacca şi 
acceptă bătălia începută de către Lucullus. Mai buna organizare 
le aduse romanilor victoria; se crezu că Athenion murise în 
luptă; Tryphon trebui să se retragă în fortăreaţa Triokala. 
Insurgenţii se sfătuiră în mod serios dacă exista vreo posibilitate 
de continuare a luptei, însă partida care era decisă să reziste 
pînă la ultimul om obţinu majoritatea; Athenion, salvat ca prin 
miracol, se întoarse printre ai săi şi reînsufleţi curajul slăbit. 
Lucullus, în mod inexplicabil, nu făcu nici cel mai neînsemnat 
efort pentru a-şi exploata victoria, ba chiar se spunea el ar fi 


dezorganizat intenţionat armata şi ar fi incendiat materialele de 
campanie pentru a muşamaliza insuccesul total al magistraturii 
sale şi pentru a nu fi eclipsat de către succesorul său. Aceste 
afirmaţii pot fi adevărate sau nu ; oricum, urmaşul său, Gaius 
Servilius (652, 102), nu obţinu rezultate mai bune şi ambii 
generali au fost mai tirziu acuzaţi şi condamnaţi - ceea ce, 
fireşte, nu constituie o dovadă neîndoielnică a vinovăţiei lor. 
Athenion, care, după moartea lui Tryphon (652, 102), preluă 
singur comanda supremă, era victorios în fruntea unei armate 
considerabile cînd, în anul 653 (101), Manius Aquillius, care, cu 
un an înainte, se evidenţiase sub Marius în războiul împotriva 
teutonilor, a primit, în calitate de consul şi guvernator, 
conducerea războiului. După doi ani de lupte înverşunate - se 
spune că Aquillius s-ar fi luptat în duel cu Athenion şi că l-ar fi 
ucis -, generalul roman a înfrînt în sfîrşit rezistenţa exasperată 
şi îi învinse pe insurgenți în ultimele lor ascunzişuri, prin 
înfometare. Sclavilor de pe insulă li se interzise purtarea armelor 
şi pacea a fost reinstaurată sau, în alţi termeni, noii tirani au fost 
înlocuiţi de cei vechi; de altfel, învingătorul însuşi ocupă un rang 
eminent în ierarhia numeroşilor şi energicilor magistrați nesătui 
ai acestei perioade. Dacă se mai simţea nevoia vrunei dovezi cu 
privire la valoarea guvernării interne a aristocrației, ea putea fi 
găsită în originea şi în conducerea acestui al doilea război de 
sclavi din Sicilia, care a durat cinci ani. 

Dar oriîncotro şi-ar fi îndreptat cineva privirea în vastul 
cerc al administraţiei romane, ar fi dat peste aceleaşi cauze şi 
aceleaşi efecte. Dacă războiul cu sclavii din Sicilia dovedise cit 
de departe era guvernul roman de rezolvarea celei mai simple 
sarcini, aceea de a ţine în frîu proletariatul, evenimentele 
simultane din Africa relevă felul în care Roma înţelegea acum 
guvernarea statelor clientelare. In aceeaşi perioadă în care 
izbucnise războiul sclavilor sicilieni, în faţa lumii cuprinse de 
mirare se desfăşură spectacolul unui neînsemnat principe 
clientelar care a reuşit să menţină împotriva puternicei republici 
ce zdrobise regatele Macedoniei şi Asiei dintr-o singură lovitură 
o uzurpare şi o insurecție de 14 ani, dar nu prin forţa armelor, ci 
prin lamentabilul caracter al guvernatorilor ei. 

Regatul Numidiei se întindea de la rîul Molochath pînă la 
Sirta Mare (|, p. 467), astfel încît se învecina, pe de o parte, cu 
regatul mauretan de la Tingis (Marocul de astăzi), iar pe de alta, 


cu Cyrene şi Egipt, înconjurînd, la vest, sud şi est, îngusta fişie 
de litoral a provinciei romane Africa; el cuprindea, în afară de 
vechile posesiuni ale căpeteniilor numide, cea mai mare parte a 
teritoriului pe care îl deținuse Cartagina în epoca înfloririi sale, 
printre care mai multe importante oraşe feniciene vechi - 
precum Hippo Regius (Bona) şi Leptis Magna (Lebidah), în 
general cea mai mare şi mai îmbelşugată porţiune a bogatului 
tinut african de coastă. După Egipt, Numidia era, fără îndoială, 
cel mai considerabil stat clientelar al romanilor. După moartea 
lui Massinissa (605, 149), Scipio împărţise puterea între cei trei 
fii ai acestuia - regii Micipsa, Gulussa şi Mastanabal -, astfel încît 
primul născut preluă capitala şi tezaurul de stat, al doilea 
problemele războiului, iar al treilea jurisdicţia (p. 26). Acum, 
după moartea celor doi fraţi ai săi, guverna din nou singur fiul 
cel mai în vîrstă al lui Massinissa, Micipsa, un moşneag slab şi 
paşnic, care se preocupa cu mai mare plăcere de studiul 
filozofiei greceşti decît de treburile de stat. Întrucît fiii săi nu 
erau încă majori, friiele guvernării erau practic în mîinile unui 
nepot nelegitim al regelui, prinţul lugurtha. lugurtha, un nepot 
vrednic de Massinissa, era un bărbat frumos, un călăreț şi un 
vînător abil şi curajos. Compatrioţii îl stimau foarte mult pentru 
calităţile sale de administrator clarvăzător şi înţelegător; el îşi 
dovedise talentul militar încă de multă vreme, sub privirile lui 
Scipio, fiind comandantul  contingentului numid în faţa 
Numantiei. Poziţia sa în regat şi consideraţia de care se bucura 
în cercurile conducătoare romane datorită numeroşilor săi 
prieteni şi camarazi de război îl determinară pe Micipsa să-l 
adopte (634, 120) şi să dispună prin testament ca fiii regelui, 
Adherbal şi Hiempsal, împreună cu fiul său adoptiv lugurtha să 
moştenească şi să guverneze toţi trei regatul, la fel cum făcuse 
el însuşi cu fraţii lui. Pentru mai multă siguranţă, el puse aceste 
stipulaţii sub garanţia guvernului roman. Curînd după aceea, în 
anul 636 (118), regele Micipsa muri. Testamentul intră în 
vigoare, însă cei doi fii ai lui Micipsa - nu atit fratele mai virstnic 
cît violentul Hiempsal - se învrăjbiră în curînd atit de rău cu 
vărul lor, pe care-l considerau un intrus, încît ideea unei 
guvernări comune a celor trei regi trebui să fie abandonată. Se 
încercă obţinerea unei împărțiri reale a ţării, însă regii învrăjbiţi 
nu putură să ajungă la o înţelegere în privinţa mărimii părţilor 
din teritoriu şi din tezaur, iar puterea protectoare, căreia i-ar fi 


revenit de drept decizia hotăritoare, nu s-a amestecat, ca de 
obicei, în aceste evenimente. Se ajunse la ruptură; Adherbal şi 
Hiempsal declarară că testamentul tatălui lor ar fi fost obţinut 
prin linguşeală şi-i contestară lui lugurtha dreptul asupra 
moştenirii comune, în timp ce acesta se propuse ca pretendent 
la guvernarea întregului regat. Încă din timpul tratativelor 
privitoare la diviziune, Hiempsal a fost înlăturat de ucigaşi 
plătiţi; între Adherbal şi lugurtha izbucni războiul civil, în care se 
angajă întreaga Numidie. lugurtha triumfă cu armata sa mai 
puţin numeroasă, dar exersată şi mai bine condusă; punînd 
stăpiînire pe întregul teritoriu al regatului, el declanşă cele mai 
groaznice persecuții împotriva căpeteniilor ataşate vărului său. 
Adherbal se salvă în provincia romană şi se îndreptă de acolo 
spre Roma pentru a se plinge. Aşteptindu-se la aceasta, 
lugurtha luase toate măsurile pentru întîmpinarea 
amenințătoarei intervenţii. În tabăra de la Numantia el învățase 
de la romani nu numai tactica de luptă; introdus în cercurile 
aristocraților romani, prințul numid fusese inițiat concomitent în 
intrigile romane de coterie şi studiase pe viu ce anume însemna 
titlul de nobil roman. Încă de pe atunci, cu 16 ani înainte de 
moartea lui Micipsa, el întreţinuse convorbiri neloiale cu nobilii 
camarazi romani despre moştenirea numidă, iar Scipio trebuise 
să-i atragă atenţia în mod serios că pentru un prinţ străin ar fi 
mai potrivit să se împrietenească cu statul roman decit cu 
particularii romani. Solii lui lugurtha apărură la Roma înarmaţi 
nu numai cu vorbe meşteşugite; faptul că aleseseră mijloacele 
diplomatice de convingere cele mai adecvate e dovedit de 
succesul lor. Partizanii cei mai zeloşi ai legitimităţii lui Adherbal 
se convinseră cu o rapiditate uimitoare că Hiempsal fusese 
asasinat de către supuşii săi din cauza cruzimii lui şi că 
iniţiatorul războiului de succesiune nu era lugurtha, ci Adherbal. 
Chiar şi campionii senatului se speriară de acest scandal; 
Marcus Scaurus încercă să intervină, dar în zadar. Senatul trecu 
sub tăcere cele întîmplate şi decretă ca fiecare dintre cei doi 
succesori testamentari în viaţă să obţină cite o parte egală din 
regat şi ca, pentru prevenirea altor vrajbe, diviziunea să fie 
încredinţată unei comisii a senatului. Ea sosi în Numidia. 
Consularul Lucius Opimius, cunoscut prin serviciile sale care 
duseseră la reprimarea revoluţiei, sesizase ocazia de a-şi găsi 
răsplata pentru patriotismul său şi se lăsase numit în fruntea 


acestei comisii. Împărţirea se înfăptui întru totul în avantajul lui 
lugurtha şi nicidecum în dezavantajul comisarilor: capitala Cirta 
(Constantine), cu tot cu portul ei Rusicade (Philippeville), reveni, 
ce-i drept, lui Adherbal, dar tocmai prin aceasta el primi partea 
orientală a regatului, compusă aproape în întregime din 
deşerturi de nisip, în timp ce lugurtha primi partea occidentală, 
fertilă şi populată (Mauretania Caesariensis şi Sitifensis de mai 
tîrziu). Situaţia era gravă ; curînd deveni şi mai gravă. Pentru ca 
sub aparenţa apărării personale să-l poată lipsi pe Adherbal de 
partea sa, lugurtha îl provocă la război; însă întrucît bărbatul 
slab de înger devenise mai vigilent în urma experienţelor trăite, 
el permise ca ţara sa să fie pirjolită nestingherit de către 
călăreţii lui Iugurtha şi se mulţumi să se plingă la Roma; 
lugurtha, nerăbdător din cauza acestor tergiversări, începu 
războiul chiar fără pretext. În împrejurimile actualei localităţi 
Philippeville, Adherbal suferi o înfrîngere totală şi se retrase în 
apropiata sa capitală, Cirta. În timp ce asediul se prelungea, iar 
trupele lui lugurtha se încăierau zilnic cu locuitorii italici ai 
oraşului angajaţi în apărarea acestuia cu mai multă însufleţire 
decit africanii, sosi comisia trimisă de senatul roman în urma 
primei plîngeri a lui Adherbal. Aceasta era compusă, fireşte, din 
oameni tineri, neexperimentați, aşa cum erau cei folosiţi, de 
regulă, de guvern pentru misiuni diplomatice ordinare. Solii 
cerură ca lugurtha să le permită intrarea în oraş în calitate de 
delegaţi ai puterii protectoare trimişi în sprijinul lui Adherbal, şi 
să pună capăt ostilităţilor acceptind arbitrajul lor. lugurtha 
respinse categoric ambele pretenţii, iar solii plecară în grabă 
acasă, ca nişte copiii, ceea ce şi erau de altfel, ca să raporteze 
părinţilor Romei. Aceştia ascultară raportul şi-i lăsară pe 
concetăţenii lor din Cirta să lupte în continuare cît vor pofti. Abia 
cînd, în luna a cincea a asediului, un sol al lui Adherbal reuşi să 
se strecoare printre valurile inamice şi cînd o scrisoare a regelui, 
plină de rugăminţile cele mai fierbinţi, ajunse în mîinile 
senatului, acesta se trezi şi luă într-adevăr o hotărire - nu să 
declare războiul, cum cerea minoritatea, ci să trimită o nouă 
solie, dar o solie în frunte cu Marcus Scaurus, marele învingător 
al tauriscilor şi al liberţilor, impunătorul erou al aristocrației, a 
cărui simplă apariţie va fi suficientă pentru a schimba 
comportamentul regelui neascultător. lugurtha se deplasă într- 
adevăr, aşa cum i se ceruse, la Utica, pentru a trata cu Scaurus; 


avură loc dezbateri interminabile, în urma cărora nu se obţinu 
nici cel mai mic rezultat. Solia se întoarse la Roma fără a fi 
declarat războiul, iar regele se înapoie la asediul Cirtei. 
Adherbal, ajuns în pragul exasperării, nu se mai încrezu în 
sprijinul roman; în plus, italicii din Cirta, obosiţi de asediu şi 
bazîndu-se ferm, în ceea ce priveşte propria lor securitate, pe 
teama pe care o trezea numele de roman, îl îndemnară să 
capituleze. Astfel, oraşul s-a predat. lugurtha dădu ordin ca 
fratele său vitreg să fie ucis în chinurile cele mai groaznice şi ca 
întreaga populaţie masculină adultă a oraşului, africani ca şi 
italici, să fie măcelărită (642, 112). 

Un strigăt de indignare străbătu întreaga Italie. 
Minoritatea din senat şi tot ceea ce era în afara lui condamnară 
în unanimitate acest guvern pentru care onoarea şi interesele 
ţării nu păreau să fie altceva decit obiecte de comercializat; cel 
mai violent se manifestă negustorimea, care fusese nemijlocit 
lovită prin sacrificarea comercianților romani şi italici din Cirta. 
Este adevărat că majoritatea senatului se opuse şi acum; acesta 
apelă la interesele de clasă ale aristocrației şi puse în mişcare 
toate mijloacele de tergiversare a afacerilor de care dispunea, 
pentru salvarea iubitei păci. Însă cînd Gaius Memmius, tribunul 
poporului desemnat pentru anul următor, bărbat activ şi 
elocvent, prezentă neînţelegerea în faţa publicului şi ameninţă 
că îi va aduce, ca tribun, pe principalii culpabili în faţa instanţei, 
senatul acceptă ca războiul să fie declarat (642/643, 112/111). 
Măsura păru serioasă. Solii lui lugurtha au fost îndepărtați din 
ltalia fără să fie primiţi în audienţă; noul consul, Lucius 
Calpurnius Bestia, care, cel puţin între membrii ordinului său, se 
distingea prin judecată şi energie, s-a ocupat cu zel de 
pregătirile militare; însuşi Marcus Scaurus preluă un rol de 
comandant în armata africană. În scurt timp, o armată romană 
se afla pe teritoriul african, înaintînd în regatul numid de-a 
lungul rîului Bagradas (Medşerda), unde oraşele mai îndepărtate 
de sediul puterii regale, ca Leptis Magna, se supuseră de 
bunăvoie, iar Bocchus, regele Mauretaniei, deşi fiica sa era 
măritată cu lugurtha, le oferi romanilor prietenia şi alianţa sa. 
lugurtha însuşi îşi pierdu curajul şi trimise soli în cartierul 
general roman pentru a cere armistițiu. Se părea că sosise 
sfîrşitul războiului; el veni şi mai repede decit se crezuse. 
Tratatul cu Bocchus eşuă, întrucît regele, străin de obiceiurile 


romane, crezuse că va putea încheia cu romanii un tratat 
avantajos, fără să facă alte oferte, şi neglijase să-i înzestreze pe 
delegaţi cu preţul necesar pentru alianțele romane. lugurtha 
cunoştea, într-adevăr, instituţiile romane mai bine şi nu uitase 
să-şi sprijine cererile de armistițiu cu sumele de bani necesare, 
dar şi el se înşelase. După primele tratative a rezultat că în 
cartierul general roman era de vinzare nu numai armistițiul, ci şi 
pacea. Tezaurul regal era bine umplut încă din timpurile lui 
Massinissa; tranzacţia se definitivă în curînd. Tratatul s-a 
încheiat după ce, pentru a salva aparențele, a fost supus 
consiliului de război, care şi-a dat acordul în urma unei discuţii 
haotice şi cît se poate de sumare. lugurtha se supuse fără 
condiţii; adversarul se dovedi însă mărinimos şi îi retrocedă 
întregul regat, în schimbul unei amenzi moderate, al extrădării 
dezertorilor romani şi al predării elefanților de război (643, 111); 
regele răscumpără cea mai mare parte dintre aceştia prin 
înţelegeri particulare cu şefii şi ofiţerii romani. La aflarea acestor 
veşti, la Roma furtuna se declanşă din nou. Toată lumea ştia 
cum se încheiase pacea; aşadar, chiar şi Scaurus putea fi 
cumpărat, numai că la un preţ mai mare decit cel senatorial 
obişnuit. Validitatea păcii a fost atacată în mod serios în senat; 
Gaius Memmius declară că, dacă regele s-a supus într-adevăr 
fără condiţii, el n-ar putea refuza să vină la Roma şi că, prin 
urmare, trebuie chemat în faţa senatului pentru stabilirea 
adevărului prin interogarea celor două părţi negociatoare. 
Senatul se conformă cererii incomode; dar, în acelaşi timp, 
contrar legii, i se acordă regelui un salvconduct, întrucît nu 
venea ca inamic, ci ca un bărbat care se supusese. În 
consecinţă, acesta apăru într-adevăr la Roma şi se prezentă la 
interogatoriu în faţa poporului adunat, care fu convins cu greu 
să respecte salvconductul şi să nu-l linşeze pe loc pe ucigaşul 
italicilor din Cirta. Dar abia adresase Gaius Memmius regelui 
prima întrebare, cînd unul dintre colegii săi interveni, în numele 
dreptului său de veto, şi îi porunci regelui să tacă. Aşadar, aurul 
african era şi aici mai puternic decît voinţa poporului suveran şi 
a celor mai înalţi magistrați ai săi. Între timp, în senat 
continuară tratativele asupra validității păcii tocmai încheiate şi 
noul consul, Spurius Postumius Albinus, îmbrăţişă cu vigoare 
propunerea de casare, în speranţa că îi va reveni lui comanda 
supremă în Africa. Toate acestea îl determinară pe Massiva, 


nepotul lui Massinissa, care trăia la Roma, să-şi reclame în faţa 
senatului drepturile asupra tronului Numidiei, rămas vacant; dar 
Bomilcar, unul dintre apropiații regelui lugurtha, îl asasină - fără 
îndoială, din însărcinarea stăpînului său - pe concurentul 
acestuia; cînd i se intentă un proces din această cauză, fugi, cu 
ajutorul lui lugurtha, din Roma. Această nouă crimă, săvirşită de 
astă dată sub ochii guvernului roman, determină cel puţin 
casarea păcii de către senat şi expulzarea regelui din oraş (iarna 
643/644; 111/110). In consecinţă, războiul a fost reluat şi 
consulul Spurius Albinus preluă comanda supremă (644, 110). 
Insă armata africană, pînă la gradele inferioare, era într-o 
dezorganizare ce corespundea conducerii politice şi militare. Nu 
numai că nu se mai putea vorbi de disciplină şi că ocupaţia de 
bază a soldăţimii romane în timpul armistiţiului fusese jefuirea 
localităţilor numide şi chiar a teritoriului provincial roman, ci, 
mai mult, numeroşi ofiţeri şi soldaţi, ca şi generalii lor ajunseră 
la înţelegeri secrete cu inamicul. Se înţelege că o asemenea 
armată nu putea să plece în campanie, iar dacă lugurtha 
cumpărase şi de data aceasta inactivitatea generalului roman, 
aşa cum acesta a fost acuzat mai tirziu în proces, el a luat de 
fapt o măsură superfluă. Spurius Albinus se mulţumi aşadar să 
nu facă nimic; în schimb, fratele său, care preluă interimar 
comanda supremă după plecarea lui, pe cît de hazardatul, pe 
atit de incapabilul Aulus Postumius, avu în toiul iernii ideea de a 
pune stăpinire printr-o lovitură surprinzătoare pe tezaurele 
regelui, care se aflau în oraşul Suthul (mai tîrziu Calama, astăzi 
Guelma), greu accesibil şi dificil de cucerit. Armata porni într- 
acolo şi ajunse în faţa oraşului; asediul a fost însă lipsit de 
succes şi inutil, iar cînd regele, care staţionase cu trupele sale 
un răstimp în faţa oraşului, se retrase în deşert, generalul roman 
preferă să-l urmărească. Era exact ce dorise lugurtha; în cursul 
unui atac nocturn, în care a fost ajutat atit de dificultăţile 
terenului, cît şi de înțelegerile pe care le făcuse cu oamenii din 
rîndurile armatei romane, numizii cuceriră tabăra acesteia şi îi 
goniră pe romani, în majoritatea lor neînarmaţi, care fugiră în 
mod ruşinos. Consecința a fost o capitulare ale cărei condiţii - 
retragerea armatei romane sub jug, evacuarea imediată a 
întregului teritoriu numid, reînnoirea tratatului de pace casat de 
către senat - au fost dictate de lugurtha şi acceptate de către 
romani (începutul anului 645, 109). 


Era însă prea mult. În timp ce africanii erau în culmea 
freneziei, iar nesperatele perspective asupra unei eventuale 
căderi a stăpiînirii străine, socotită aproape imposibilă, aduseră 
sub  stindardele regelui victorios nenumărate triburi ale 
locuitorilor liberi sau semiliberi ai deşertului, opinia publică din 
peninsulă se ridică împotriva acestei aristocrații pe cît de 
depravată, pe atit de coruptă şi se dezlănţui o furtună de 
procese care, susţinută de îndirjirea negustorimii, ceruse mai 
multe victime din cercurile cele mai înalte ale nobilimii. La 
propunerea tribunului poporului Gaius Mamilius Limetanus, în 
ciuda încercărilor timide ale senatului de a evita pedepsirea 
amenințătoare, se constitui o comisie de juraţi extraordinară 
pentru cercetarea cazurilor de înaltă trădare în legătură cu 
problema succesiunii în Numidia, iar sentinţele ei îi trimiseră în 
exil pe cei doi foşti comandanţi supremi, Gaius Bestia şi Spurius 
Albinus, pe Lucius Opimius, şeful primei comisii africane, şi, în 
plus, pe călăul lui Gaius Gracchus, ca şi pe mulţi alţi bărbaţi mai 
puţin notabili din rîndul aristocrației, vinovaţi sau nevinovaţi. 
Aceste procese nu au avut însă alt scop decit acela de a calma 
opinia publică revoltată şi mai ales clasa capitaliştilor, prin 
sacrificarea unora dintre persoanele cele mai compromise, şi nu 
se găseşte nici cea mai neînsemnată urmă a unei răzvrătiri 
împotriva aristocrației înseşi şi împotriva guvernării ei; dovada 
clară a acestui fapt e că nimeni nu îndrăzni să-l acuze pe 
prudentul şi puternicul Scaurus, cel mai vinovat dintre vinovaţi; 
mai mult, tocmai în această perioadă el a fost ales cenzor şi, 
oricît ar părea de incredibil, numit printre preşedinţii comisiei 
pentru înaltă trădare. Bineînţeles că nu a fost întreprinsă nici o 
tentativă de a interveni în competenţa guvernului şi rămase 
doar de competenţa senatului soluţionarea scandalului numid 
într-un mod cît mai favorabil aristocrației; căci cel mai nobil 
dintre nobili începuse să înţeleagă faptul că sosise timpul să se 
întreprindă ceva. 

Senatul anulă mai întîi cel de-al doilea tratat de pace şi 
decretă reluarea războiului, de data aceasta în mod serios; de 
altfel, a-l preda inamicului pe comandantul suprem care 
încheiase tratatul, aşa cum se întîmplase cu 30 de ani în urmă, 
nu mai părea necesar conform noilor concepţii despre 
sacralitatea tratatelor. Comanda supremă în Africa a fost 
acordată, bineînţeles, unui aristocrat, dar unuia dintre puţinii 


bărbaţi nobili care, din punct de vedere militar şi moral, era într- 
adevăr pe măsura acestei sarcini. Alegerea căzu asupra lui 
Quintus Metellus. Acesta era, ca şi puternica familie căreia îi 
aparţinea, un aristocrat ferm în principiile sale şi lipsit de 
scrupule; ca magistrat, un bărbat care, ce-i drept, s-ar fi simţit 
onorat să angajeze asasini spre binele statului şi ar fi luat în 
deridere ca donquijotism de nepracticat ceea ce întreprinsese 
Fabricius împotriva lui Pyrrhos; totuşi, era un administrator 
incoruptibil, cu neputinţă de înfricoşat sau de mituit, şi un 
războinic drept şi experimentat. În sensul acesta, el era într-atit 
de lipsit de prejudecățile clasei sale, încît nu-şi alese bărbaţi 
distinşi ca subordonați, ci pe bravul ofiţer Publius Rutilius Rufus, 
apreciat în cercurile militare datorită disciplinei exemplare pe 
care o putea menţine, precum şi datorită conceperii unui sistem 
perfecţionat de manevre militare, şi pe viteazul fiu de ţăran latin 
Gaius Marius, care îşi începuse cariera militară ca simplu soldat. 
Insoţit de aceşti ofiţeri capabili şi de alţii, Metellus, în calitate de 
consul şi general, sosi în cursul anului 645 (109) la armata 
africană, pe care o găsi într-o asemenea stare de dezorganizare 
încît era incapabilă să abordeze o campanie şi de care nu se 
temeau decît  nefericiţii locuitori ai provinciei romane. 
Reorganizată sever şi rapid, în primăvara anului 646 (108), 
Metellus o conduse dincolo de graniţa cu Numidia. Cînd lugurtha 
sesiză schimbarea de situaţie, se văzu pierdut şi, înainte ca 
lupta să fi început, el făcu propuneri serioase de înţelegere, în 
care nu ceru, pînă la urmă, nimic altceva decit garantarea vieţii 
sale. Metellus era însă hotărit - şi poate i se şi ordonase - să nu 
încheie războiul altfel decit prin capitularea necondiționată şi 
executarea temerarului principe clientelar; aceasta era, de 
altfel, unica soluţie care-i putea satisface pe romani. În urma 
victoriei asupra lui Albinus, lugurtha era privit ca eliberatorul 
Libiei de sub jugul inamicului detestat; cum el era abil şi lipsit de 
scrupule, iar guvernul roman neajutorat, lugurtha ar fi putut 
oricînd, chiar după încheierea păcii, să reaprindă un război în 
ţara sa natală; liniştea nu putea fi instaurată şi retragerea 
armatei africane nu era posibilă înainte de dispariţia lui. Oficial, 
Metellus trimise răspunsuri evazive la ofertele regelui; în secret, 
el îi instiga pe solii acestuia să-l predea pe stăpiînul lor viu sau 
mort în mîinile romanilor. Dar dacă generalul roman se lansase 
într-o întrecere cu africanul pe tărimul asasinatului, el îşi găsi 


aici naşul; lugurtha înţelese planul şi, neavînd de ales, se 
pregăti pentru o rezistenţă disperată. Dincolo de lanţul muntos, 
în întregime arid, peste care trecea calea romanilor înspre 
interior, se întindea pe o lăţime de patru mile germane o cîmpie 
ce ajungea pînă la rîul Muthul, care curgea paralel cu creasta 
muntoasă. Cimpia era lipsită de apă şi de copaci, exceptînd 
împrejurimile imediate ale rîului, şi era împărţită în două numai 
de o colină acoperită de tufişuri joase. Pe această colină, 
lugurtha aşteptă armata romană. Trupele sale erau împărțite în 
două corpuri: primul, cuprinzînd o parte din infanterie şi elefanţi, 
comandat de Bomilcar, era staționat la poalele colinei spre rîu, 
iar al doilea, cuprinzînd nucleul infanteriei şi întreaga cavalerie, 
staționat mai sus, spre lanţul muntos, fiind ascuns de tufişuri. 
Coborînd din munţi, romanii îl văzură pe inamic într-o poziţie 
care domina în întregime flancul lor drept şi, întrucit le era 
imposibil să rămînă pe creasta muntoasă golaşă şi lipsită de 
apă, fiind deci obligaţi să ajungă la rîu, trebuiră să rezolve 
dificila problemă de a răzbate pînă acolo prin cîmpia largă de 
patru mile, absolut netedă, sub privirea călăreţilor inamici şi fără 
cavalerie uşoară. Metellus trimise un detaşament sub 
conducerea lui Rufus drept spre rîu, pentru a aşeza o tabără pe 
malul lui; corpul principal al armatei părăsi defileele munţilor şi 
străbătu cîmpia în diagonală spre colină, pentru a-l alunga pe 
inamic de acolo. Insă acest marş prin cîmpie ameninţa să-i 
aducă armatei pierzania, deoarece, în timp ce infanteria numidă 
ocupă defileele muntoase în spatele romanilor, în măsura în 
care aceştia le părăsiseră, coloana de atac romană se văzu 
învăluită din toate părţile de călăreţii inamici care atacară de pe 
colină. Şarjele neîntrerupte ale cavaleriei inamice împiedicară 
înaintarea şi bătălia ameninţa să degenereze într-o mulţime de 
încăierări restrinse, în timp ce Bomilcar reţinea cu detaşamentul 
său corpul condus de Rufus, pentru a-l împiedica să alerge în 
ajutorul armatei romane principale, greu încercată. Metellus şi 
Marius reuşiră însă doar cu citeva mii de soldaţi să ajungă la 
poalele colinei, iar pedestrimea numidă care apăra înălţimea, în 
ciuda superiorității sale numerice şi a poziţiei favorabile, fugi 
aproape fără a opune rezistenţă în momentul în care legionarii 
atacară în fugă. Aceeaşi rezistenţă o opuse şi în faţa lui Rufus; la 
primul atac, a fost împrăştiată, iar elefanții au fost ucişi sau 
capturați în terenul accidentat. Seara tirziu, cele două corpuri de 


armată romane, fiecare învingător şi îngrijorat de soarta 
celuilalt, se întîlniră între cele două cîmpuri de bătălie. Fusese o 
luptă care stătea mărturie atît pentru talentul militar 
extraordinar al lui lugurtha, cît şi pentru nezdruncinata tărie a 
pedestrimii romane, care singură transformase înfringerea 
strategică într-o victorie. După bătălie, lugurtha lăsă o mare 
parte din trupe la vatră şi se limită la războiul de hărţuială, pe 
care-l conduse cu aceeaşi abilitate. Cele două coloane romane, 
una condusă de Metellus, cealaltă de Marius (care, deşi cel mai 
umil ca origine şi rang, ocupă, după bătălia de pe Muthul, primul 
loc printre şefii de corp), străbătură teritoriul numid, ocupară 
oraşele şi, acolo unde porţile nu li se deschiseră de bunăvoie, 
măcelăriră populaţia masculină. Insă cel mai însemnat oraş din 
valea Bagradasului, Zama, opuse romanilor o rezistenţă dirză, 
energic susţinută de către rege. Acesta întreprinse chiar şi un 
atac norocos împotriva taberei romane, iar romanii se văzură, în 
fine, nevoiţi să abandoneze asediul şi să se închidă în taberele 
de iarnă. Pentru o aprovizionare mai lesnicioasă, Metellus stabili 
aceste tabere în provincia romană, lăsînd însă garnizoane în 
oraşele cucerite, şi folosi timpul suspendării ostilităţilor pentru a 
relua tratativele, arătîndu-se dispus să-i acorde regelui o pace 
acceptabilă. lugurtha acceptă cu plăcere; se angajase deja să 
plătească 200.000 de pfunzi de argint, chiar predase elefanții 
săi şi 300 de ostatici, precum şi 3.000 de dezertori romani, care 
au fost măcelăriți pe loc. În acest timp, Metellus îl cîştigă pe 
consilierul cel mai apropiat al regelui, Bomilcar, care se temu, 
nu fără temei, că, dacă va fi încheiată pacea, lugurtha îl va 
preda tribunalelor romane ca asasin al lui Massiva, şi îl 
determină, prin asigurarea impunităţii pentru acea crimă şi a 
unor mari recompense, să promită că-l va preda romanilor pe 
rege viu sau mort. Însă nici tratativele oficiale, nici această 
intrigă nu conduseră la rezultatul scontat. Cînd Metellus îşi dădu 
în vileag intenţiile de a-i cere regelui să se prezinte în persoană 
ca prizonier, acesta întrerupse negocierile; au fost descoperite şi 
înțelegerile lui Bomilcar cu inamicul ; ca urmare, acesta a fost 
arestat şi executat. Aceste cabale diplomatice de cea mai 
josnică speţă nu pot fi justificate; romanii aveau însă toate 
temeiurile să pună mîna pe adversarul lor. Războiul ajunsese la 
punctul în care nu putea fi nici continuat, nici abandonat. Starea 
de spirit în Numidia este dovedită, de exemplu, de răscoala din 


Vaga, cel mai important oraş ocupat de romani, din iarna anilor 
646/647 (108/107). În cursul acesteia, întreaga garnizoană 
romană, ofiţeri şi soldaţi, a fost măcelărită, cu excepţia 
comandantului Titus Turpilius Silanus, care, pe drept sau nu, a 
fost judecat mai tirziu de o curte marţială romană ; acuzat de 
înţelegeri cu inamicul, a fost condamnat şi executat. Oraşul a 
fost luat cu asalt de către Metellus a doua zi după revoltă şi 
lăsat pradă întregii severităţi a dreptului de război; numai că, 
dacă sentimentele locuitorilor de pe Bagradas, uşor accesibili şi 
relativ docili, erau de asemenea natură, oare cum vor fi fost cele 
ale locuitorilor din interior şi ale triburilor nomade din deşert? 
lugurtha era idolul africanilor, care uitaseră dublul fratricid şi nu 
mai vedeau în el decit salvatorul şi răzbunătorul naţiunii. 
Douăzeci de ani mai tîrziu, un corp numid care lupta în Italia a 
fost trimis de urgenţă în Africa atunci cînd fiul lui lugurtha apăru 
în rîndurile sale; de aici putem deduce ce influenţă exercita 
lugurtha însuşi asupra alor săi. Cum se mai putea întrevedea 
sfîrşitul războiului în nişte regiuni unde  particularităţile 
locuitorilor şi ale pămîntului îi permiteau unui conducător, care 
îşi asigurase o dată pentru totdeauna simpatia naţiunii, să 
prelungească războiul în nesfîrşite încăierări sau să-l menţină o 
vreme chiar într-o stare latentă, pentru a-l reînvia la momentul 
oportun cu îndoită vigoare? Cînd Metellus reluă campania în 
anul 647 (107), lugurtha nu i se opuse nicăieri; apărea cînd într- 
un loc, cînd într-altul, mult mai îndepărtat; se părea că ar fi fost 
mai uşor să se pună stăpiînire asupra leilor decît asupra acestor 
călăreţi ai deşertului. Se dădea o luptă, se obținea o victorie, dar 
ce se ciîştigase în urma acesteia nimeni nu putea să spună. 
Regele dispăruse în nemărginita depărtare. În Tunisul de astăzi, 
în imediata vecinătate a marelui deşert, despărțite de valea 
Medşerdei de o stepă aridă şi fără vegetaţie pe o distanţă de 
zece mile, se găseau două locuri fortificate, bogate în oaze şi 
izvoare: la nord, Thala (mai tîrziu Thelepte, la Huş el Cheme), iar 
mai la sud, Capsa (Kafsa). lugurtha se retrăsese în prima dintre 
aceste localităţi împreună cu copiii lui, tezaurele şi nucleul 
trupelor sale, pentru a aştepta timpuri mai bune. Metellus 
îndrăzni să-l urmărească traversind un pustiu în care apa 
trebuia să fie cărată în burdufuri; Thala căzu după un asediu de 
40 de zile, însă dezertorii romani s-au sinucis, distrugînd şi 
partea cea mai valoroasă din pradă, prin incendierea clădirii în 


care se retrăseseră ; mai important era faptul că regele lugurtha 
scăpă cu copiii şi cu tezaurul său. Numidia se afla în întregime în 
mîinile romanilor, dar, în loc să se fi atins astfel țelul, se părea 
că războiul se întindea pe un teritoriu tot mai vast. La îndemnul 
lui lugurtha, triburile libere ale deşertului din Gaetulia 
declanşară în sud războiul naţional împotriva romanilor. În vest, 
Bocchus, regele Mauritaniei, a cărui prietenie romanii o 
respinseseră înainte, se arătă acum înclinat să se alieze cu 
ginerele lui împotriva acestora; nu numai că-l primi pe fugar, 
dar, unindu-şi nenumăratele hoarde de călăreţi cu cele ale lui 
lugurtha, se îndreptă spre regiunea Cirtei, unde Metellus se 
găsea în taberele de iarnă. Incepură negocierile; era limpede că, 
în persoana lui lugurtha, Bocchus deţinea veritabilul trofeu al 
războiului pentru romani. Dar care îi erau intenţiile? Dorea să-şi 
vîndă ginerele la un preţ foarte mare sau să înceapă războiul 
naţional împreună cu acesta? Nici romanii, nici lugurtha şi poate 
nici regele însuşi nu ştiau; acesta nu se grăbi deloc să-şi 
abandoneze poziţia ambiguă. In consecinţă, Metellus părăsi 
provincia, pe care, în urma unui decret al poporului, trebui s-o 
cedeze fostului său subaltern Marius, numit între timp consul, 
care preluă comanda supremă pentru campania din anul 648 
(106). Această onoare o datora, într-un fel, unei revoluţii. 
Bizuindu-se pe serviciile pe care le adusese şi, în plus, pe nişte 
oracole care-i fuseseră transmise, el se hotărise să-şi prezinte 
candidatura la consulat. Dacă aristocrația ar fi sprijinit 
candidatura, pe cît de constituţională, pe atit de justificată, a 
destoinicului bărbat aflat departe de ideea opoziţiei, nu s-ar fi 
înregistrat nimic altceva decit apariţia unei noi familii în fastele 
consulare. Însă bărbatul de origine obscură, care năzuia să 
ocupe cea mai înaltă magistratură, a fost hulit de întreaga castă 
guvernantă ca un inovator obraznic şi un revoluţionar, la fel cum 
fusese tratat odinioară candidatul plebeu de către patricieni, 
numai că acum fără vreun temei legal formal. Bravul ofiţer a 
fost defăimat într-un limbaj jignitor de către Metellus; se spune 
că el l-ar fi sfătuit pe Marius să aştepte pînă cînd fiul său, un 
copil încă, va putea candida împreună cu dinsul şi că l-ar fi 
împiedicat, pînă în ultimul moment, să părăsească tabăra 
pentru a-şi propune candidatura în capitală pentru anul 647 
(107). Aici, Marius îi răsplăti din plin generalului său 
nedreptatea făcută, criticind în faţa mulțimii  înfocate 


conducerea războiului şi administraţia lui Metellus în Africa, fapt 
contrar atit onoarei militare, cît şi celei civile, nesfiindu-se să 
spună unei plebe care şuşotea veşnic despre incredibilele 
conspirații secrete şi de netăgăduit ale stăpînilor nobili povestea 
ridicolă că Metellus ar tergiversa intenţionat războiul, pentru a 
rămîne cît mai mult timp comandant suprem. Derbedeii de pe 
stradă înţeleseră asta perfect; o mulţime de persoane, care 
pizmuiau guvernul, din motive întemeiate sau nu şi mai ales 
negustorimea, pe bună dreptate îndirjită, nu aşteptaseră decit o 
ocazie favorabilă pentru a lovi aristocrația în punctul ei cel mai 
sensibil. Nu numai că Marius a fost ales consul cu o majoritate 
zdrobitoare, dar, prin decret al poporului, i s-a încredinţat în 
mod excepţional şi comanda supremă în războiul african, deşi 
decizia asupra competenţelor individuale ale consulilor revenea, 
în urma legii lui Gaius Gracchus, senatului (p. 81). Drept urmare, 
îl înlocui pe Metellus în anul 648 (106), dar promisiunea că îl va 
depăşi pe predecesorul său şi că îl va trimite pe lugurtha, legat 
de mîini şi de picioare, la Roma fusese mai uşor de dat decît de 
respectat. Marius se încăieră cu getulii; el supuse citeva oraşe 
încă neocupate, întreprinse o expediţie la Capsa, care o întrecu 
pe cea de la Thala prin dificultăţile ei, sili oraşul să capituleze şi 
dădu ordin, în ciuda înţelegerii, ca toţi bărbaţii să fie masacrați - 
fără îndoială, unica modalitate de a preveni o nouă revoltă a 
îndepărtatului oraş din deşert; atacă apoi o fortăreață din munţi, 
situată pe rîul Molochath, care separă teritoriul numid de cel 
mauretan, unde lugurtha îşi adăpostise tezaurele şi, tocmai în 
momentul în care, fără vreo speranţă de succes, voia să 
abandoneze asediul, cuceri inexpugnabilul cuib de vulturi prin 
lovitura surprinzătoare a unor căţărători temerari. Dacă scopul 
său ar fi fost numai călirea armatei prin incursiuni hazardate şi 
procurarea de pradă pentru soldaţi sau eclipsarea expediției din 
deşert a lui Metellus printr-o acţiune de mai mare amploare, 
această strategie ar putea fi acceptată; însă țelul de care 
depindea totul şi care fusese urmărit cu o consecvență 
neabătută de către Metellus, acela de a-l captura pe lugurtha, 
era astfel cu desăvirşire neglijat. Pe cît de inutilă era expediţia 
lui Marius la Capsa, pe atit de judicioasă fusese aceea a lui 
Metellus la Thala; iar incursiunea de pe Molochath, care 
ajunsese la graniţele, şi nu în interiorul teritoriului mauretan, era 
de-a dreptul dăunătoare scopului urmărit. Regele Bocchus, de 


care depindea întorsătura favorabilă romanilor sau prelungirea 
la infinit a războiului, încheie acum un tratat cu lugurtha : acesta 
îi cedă o parte din regatul său, iar Bocchus promitea să-şi 
sprijine activ ginerele. Armata romană, care se întorcea de pe 
riul Molochath, se văzu într-o seară înconjurată de o nenumărată 
cavalerie mauritană şi numidă; romanii trebuiră să se bată de 
pe poziţia în care se aflau diviziile, fără o ordine de bătălie 
propriu-zisă, fără posibilitatea unei comenzi unitare ; s-au 
considerat fericiţi cînd trupele lor decimate s-au salvat pe timpul 
nopţii pe două coline apropiate. Insă neglijenţa gravă a 
africanilor îmbătaţi de victorie îi privă de consecinţele acesteia; 
ei se lăsară surprinşi, în zorii zilei următoare, de trupele romane 
reorganizate în grabă şi au fost dispersaţi, spre norocul 
romanilor. Ca urmare, armata romană îşi continuă retragerea cu 
o disciplină şi cu o vigilenţă sporite ; însă ea a mai fost atacată o 
dată, concomitent, din patru părţi şi se află în mare pericol; 
comandantul cavaleriei, Lucius Cornelius Sulla, împrăştie 
hoardele de călăreţi cu care se confrunta, apoi, întorcîndu-se în 
grabă din urmărirea acestora, se aruncă asupra lui lugurtha şi a 
lui Bocchus, chiar în punctul unde, reuniți, amenințau 
pedestrimea romană din spate. Astfel a fost respins cu succes şi 
acest atac; Marius îşi readuse armata la Cirta şi îşi ocupă 
taberele de iarnă (648/649, 106/105). Oricît de curios ar părea, 
este totuşi de înţeles de ce romanii făcură cele mai stăruitoare 
eforturi pentru a-şi asigura prietenia regelui Bocchus, acum cînd 
acesta începuse războiul, prietenie pe care la început o 
respinseseră şi pe care, mai tirziu, nu o căutaseră insistent; ei 
au avut avantajul că partea mauritană nu făcuse nici o 
declaraţie formală de război. Regele Bocchus consimţi fără 
scrupule să revină la vechea sa atitudine ambiguă; fără a anula 
tratatul cu lugurtha sau a-l îndepărta pe acesta din preajma sa, 
începu să ducă tratative cu generalul roman privind condiţiile 
unei alianţe cu Roma. După ce se ajunse sau păru să se fi ajuns 
la un acord, regele îl rugă pe Marius să-l trimită pentru 
parafarea tratatului şi pentru preluarea prizonierului regal pe 
Lucius Sulla, cunoscut şi plăcut regelui, în parte din timpurile 
cînd se înfăţişase la curtea mauritană ca delegat al senatului, în 
parte datorită recomandării solilor trimişi la Roma, cărora Sulla 
le adusese servicii de-a lungul călătoriei. Marius se afla într-o 
poziţie incomodă. Dacă ar fi respins solicitarea, acest lucru ar fi 


dus probabil la întreruperea tratativelor; dacă o accepta, îl 
preda pe ofiţerul său cel mai nobil şi mai viteaz unui bărbat mai 
mult decît imprevizibil, care, după cum toată lumea ştia, făcea 
un joc dublu părînd că plănuise să-şi procure, în persoana lui 
lugurtha şi a lui Sulla, ostatici din ambele tabere. Însă dorinţa de 
a pune capăt războiului a fost mai puternică decit orice altă 
consideraţie şi Sulla consimţi să-şi asume sarcina periculoasă pe 
care i-o încredinţă Marius. Fără teamă, el plecă însoţit de Volux, 
fiul lui Bocchus, şi hotărîrea sa nu se clinti nici atunci cînd 
călăuza îl conduse prin tabăra lui lugurtha. El respinse laşele 
propuneri de fugă ale însoţitorilor săi şi străbătu, alături de fiul 
regelui, nevătămat rîndurile inamice. Temerarul ofiţer dovedi 
aceeaşi hotărire în tratativele cu suveranul şi îl determină pînă 
la urmă să ia o decizie definitivă. lugurtha a fost sacrificat. Sub 
pretextul satisfacerii cererilor sale, acesta a fost atras de 
propriul lui socru într-o ambuscadă, însoțitorii i-au fost fură 
măcelăriți, iar el luat prizonier. Astfel se prăbuşi marele trădător 
prin trădarea celor mai apropiaţi dintre ai săi. Lucius Sulla îl 
duse pe vicleanul şi neostoitul african, împreună cu copiii lui, în 
cartierul general roman; prin aceasta, războiul, care durase 
şapte ani, luase sfirşit. Victoria a fost asociată mai întîi cu 
numele lui Marius. Cînd învingătorul intră în Roma la 1 ianuarie 
650 (104), înaintea carului său triumfal păşea, în veşminte 
regale şi în lanţuri, regele lugurtha, împreună cu cei doi fii ai săi; 
la porunca lui, fiul deşertului muri cîteva zile mai tirziu în 
închisoarea subterană a oraşului, anticul Tullianum al 
Capitoliului, „baia de gheaţă” cum o numise africanul cînd îi 
trecuse pragul pentru a fi sugrumat sau pentru a muri prin 
înfometare şi frig. Nu se putea nega faptul că Marius contribuise 
cel mai puţin la adevăratele izbînzi, că ocuparea Numidiei pînă 
la marginea deşertului fusese opera lui Metellus, iar capturarea 
lui lugurtha, cea a lui Sulla, şi că, între aceştia doi, Marius juca 
un rol oarecum compromiţător pentru un parvenit ambițios. 
Marius suportă cu greu ca predecesorul său să-şi ia titlul de 
învingător al Numidiei; el avu un acces de furie atunci cînd 
regele Bocchus consacră pe Capitoliu un grup statuar de aur 
care reprezenta predarea lui lugurtha către Sulla; şi totuşi, chiar 
şi în ochii judecătorilor imparţiali, performanţele acestor doi 
bărbaţi eclipsară în întregime comandamentul militar al lui 
Marius - înainte de toate, strălucita expediţie în deşert a lui 


Sulla, care puse într-o lumină orbitoare, atît în faţa generalului 
însuşi, cît şi în faţa întregii armate, vitejia, prezenţa de spirit, 
inteligenţa sa şi fascinația pe care o exercita asupra oamenilor. 
Aceste rivalități militare n-ar fi avut prea mare importanţă dacă 
n-ar fi fost angrenate în conflictul partidelor politice, dacă 
opoziţia nu l-ar fi înlăturat pe generalul senatorial prin Marius, 
dacă partidul de guvernămînt nu i-ar fi sărbătorit, cu îndirjire, pe 
Metellus şi, chiar mai mult, pe Sulla drept corifeii militari şi nu i- 
ar fi preferat învingătorului nominal. Vom reveni asupra 
urmărilor nefaste ale acestei învrăjbiri cu ocazia prezentării 
situaţiei interne. În rest, insurecția statului clientelar numid nu 
produsese o schimbare simţitoare în relaţiile politice generale şi 
nici măcar în cele ale provinciei africane. Abătindu-se de la 
politica consacrată în această perioadă, romanii nu au 
transformat Numidia într-o provincie - neîndoielnic, pentru că 
ţara n-ar fi putut fi stăpinită fără o armată care s-o apere 
împotriva sălbaticilor deşertului, iar romanii nu erau deloc 
dispuşi să menţină o armată permanentă în Africa. Ei se 
mulţumiră să adauge regatului lui Bocchus ţinutul occidental al 
Numidiei, probabil regiunea ce se întindea de la rîul Molochath 
pînă la portul de la Saldae (Bougie), Mauretania Caesariensis de 
mai tîrziu (provincia Algeria), şi să acorde regatul Numidiei 
astfel micşorat ultimului nepot legitim încă în viaţă al lui 
Massinissa, Gauda, fratele vitreg al lui lugurtha, debil fizic şi 
mintal, care, încă din anul 646 (108), la instigaţiile lui Marius, îşi 
revendicase drepturile în faţa senatului. Concomitent, triburile 
getulice din interiorul Africii au fost primite în rîndul naţiunilor 
independente care încheiaseră tratate cu Roma, ca aliaţi liberi. 
Consecințele politice ale războiului cu lugurtha sau, mai 
degrabă, ale insurecției sale au fost mai importante decit 
reglementarea acestei clientele africane, deşi au fost deseori 
exagerate. Ce-i drept, cu această ocazie, toate viciile guvernării 
se arătaseră în nuditatea lor; era nu numai notoriu, dar, ca să 
spunem aşa, şi constatat istoric că totul era de vinzare pentru 
stăpiînii Romei: tratatul de pace, ca şi dreptul de intercesiune, 
valul taberei, ca şi viaţa soldaţilor; africanul nu rostise decit 
adevărul atunci cînd, părăsind Roma, declarase că, dacă ar avea 
destui bani, s-ar angaja să cumpere oraşul însuşi, însă întreaga 
guvernare a acestor timpuri, atît cea dinăuntru, cît şi cea din 
afară, purta aceeaşi pecete a unei mizerabile ticăloşii. 


Perspectiva ne este distorsionată din pricina accidentului prin 
care războiul din Africa ne este mai cunoscut datorită unor 
relatări mai exacte decit alte evenimente militare şi politice din 
aceeaşi perioadă; pentru contemporani, acele evenimente nu au 
dovedit mai mult decît ştia toată lumea de multă vreme şi decit 
orice patriot cutezător ar fi putut argumenta cu fapte. Acum 
însă, se adunaseră totuşi o serie de dovezi mai palpabile şi mai 
evidente cu privire la mirşăvia guvernului senatorial restaurat, 
neegalată decit de neputinţa sa, iar acest lucru ar fi putut avea 
o oarecare importanţă dacă ar fi existat o opoziţie şi o opinie 
publică de care guvernul să ţină seama. Războiul acesta însă nu 
numai că dezonorase guvernul, dar relevase şi absoluta nulitate 
a opoziţiei. Nu se putea guverna mai rău ca în timpul 
restauraţiei din anii 637-645 (117-109); nu era posibilă o 
situaţie mai puţin demnă şi mai dezonorantă decit a senatului 
roman din anul 645 (109); dacă la Roma ar fi existat o opoziţie 
veritabilă, altfel spus, un partid care să dorească şi să 
urmărească o modificare principială a constituţiei, atunci ar fi 
trebuit să întreprindă cel puţin o tentativă pentru a răsturna 
senatul restaurat. Ea nu avu loc; problema politică a fost 
transformată într-una personală, se schimbară generalii şi se 
trimiseră cîteva persoane netrebnice şi nesemnificative în exil. 
In felul acesta, se stabili că aşa-numitul partid popular, astfel 
constituit, nu putea şi nici nu voia să guverneze; că la Roma nu 
existau decit două forme de guvernare posibile: tirania şi 
oligarhia; că, dacă lipsea o personalitate care să fie, dacă nu 
îndeajuns de importantă, cel puţin destul de cunoscută pentru a 
se erija în conducător al statului, administraţia cea mai 
mizerabilă ameninţa cel mult pe unii oligarhi izolaţi, dar 
niciodată oligarhia în sine; că, dimpotrivă, în momentul în care 
ar fi apărut un asemenea pretendent, nimic nu i-ar fi fost mai 
uşor decît să zguduie putredele scaune curule. Din acest punct 
de vedere, este semnificativă conduita lui Marius, chiar dacă în 
sine a fost cu totul nemotivată. Dacă cetăţenii ar fi luat cu asalt 
curia după înfrîngerea lui Albinus, ar fi fost de înţeles, ca să nu 
spunem că ar fi fost în regulă, dar în urma întorsăturii pe care o 
conferise Metellus războiului numidian nu mai putea fi vorba, cel 
puţin în această privinţă, de o conducere greşită şi încă mai 
puţin de un pericol pentru comunitate; cu toate acestea, primul 
ofiţer abil şi ambițios reuşi să traducă în fapte ameninţarea pe 


care primul Africanus (Scipio) o adresase guvernului (|, p. 569) şi 
să-şi procure unul dintre comandamentele militare cele mai 
importante împotriva voinţei deschis exprimate a guvernului. 
Opinia publică, inutilă în mîinile aşa-numitului partid popular, 
trebuia să devină o armă redutabilă în miinile viitorului rege al 
Romei. Prin aceasta nu vrem să afirmăm că Marius dorea să 
joace rolul pretendentului, cel puţin nu atunci cînd candidase în 
faţa poporului pentru comanda supremă în Africa; dar, fie că a 
înţeles sau nu semnificaţia acţiunii sale, era evident că 
guvernarea aristocratică restaurată se sfirşea dacă mecanismul 
comiţiilor începea să facă generali sau, ceea ce e acelaşi lucru, 
dacă orice ofiţer popular putea să-şi obţină numirea, în mod 
egal, în postul de comandant. Un singur element nou apare în 
aceste crize preliminare: intervenţia militarilor şi a puterii 
militare în revoluţia politică. Incă nu se putea spune dacă 
intervenţia lui Marius era începutul pentru unei noi tentative de 
înlăturare a oligarhiei cu ajutorul tiraniei sau dacă nu era decit 
un atac izolat la adresa prerogativelor guvernului, fără alte 
consecinţe, ca şi multe altele asemănătoare; se putea prevedea 
însă că, dacă aceşti germeni ai unei a doua tiranii vor reuşi să 
încolţească, ea nu va aduce în frunte un om de stat, precum 
Gaius Gracchus, ci un ofiţer. Reorganizarea sistemului militar, în 
care Marius a renunţat la criteriul averii folosit pînă atunci, 
permiţind, atunci cînd şi-a alcătuit armata pentru Africa, şi celui 
mai sărac cetăţean, dacă era apt, să intre ca voluntar în legiune, 
poate să fi fost concepută de către autorul ei din raţiuni pur 
militare; cu toate acestea, ea a fost şi un eveniment politic plin 
de consecinţe, în măsura în care armata nu mai era compusă, 
ca odinioară, din cei care aveau mult de pierdut, nici, ca în 
ultima vreme, din cei care aveau puţin de pierdut, ci începea să 
se transforme într-o mulţime de oameni care nu aveau nimic 
altceva decit braţele lor şi ceea ce le dădea generalul. 
Aristocraţia guverna în anul 650 (104) la fel de nelimitat ca şi în 
anul 620 (134), dar semnele catastrofei iminente se înmulţiseră, 
iar la orizontul politic sabia se pregătea să stea alături de 
coroană. 


Capitolul V 
Popoarele nordului 


De la sfîrşitul secolului al Vl-lea, comunitatea romană 
stăpinea cele trei mari peninsule care, pornind din continentul 
nordic, ajung în Marea Mediterană, cel puţin în ansamblul lor, 
deoarece în interiorul acestora populaţiile libere sau pe 
jumătate libere din nordul şi vestul Spaniei, din văile Apeninilor, 
Liguriei şi ale Alpilor, din munţii Macedoniei şi Traciei continuau 
să sfideze laşul guvern roman. De asemenea, legătura 
continentală dintre Spania şi Italia, ca şi dintre Italia şi 
Macedonia era realizată cît se poate de superficial, iar ţinuturile 
de dincolo de Pirinei, de Alpi şi de lanţul Balcanilor, marile 
bazine fluviale ale Ronului, Rinului şi Dunării, se aflau, de fapt, 
în afara orizontului politic al romanilor. Aici trebuie semnalat ce 
anume au întreprins romanii în această direcţie pentru 
asigurarea şi organizarea imperiului şi trebuie arătat cum 
enormele mase de popoare, care se mişcau neîncetat în spatele 
uriaşului zid muntos, începură să bată la porţile munţilor din 
nord, reamintind brutal lumii greco-romane că se numea pe 
nedrept stăpîna lumii. 

Să privim mai întîi regiunea situată între Alpii de vest şi 
Pirinei. Romanii dominau de mult timp această parte a coastei 
Mării Mediterane, prin oraşul lor clientelar Massalia, una dintre 
cele mai vechi, mai fidele şi mai puternice comunităţi aliate 
dependente de Roma, ale cărei porturi maritime - în vest 
Agathe (Agda) şi Rhode (Rosas), în est Tauroention (Ciotat), 
Olbia (Hyeres?), Antipolis (Antibes) şi Nikaea (Nisa) - asigurau 
de la Pirinei pînă la Alpi atît drumul pe mare, cît şi cel pe uscat şi 
ale cărei legături comerciale şi politice se întindeau pe o mare 
suprafaţă a continentului. Romanii organizaseră în anul 600 
(154) o expediţie în interiorul Alpilor, la nord de Nisa şi Antibes, 
atit la cererea masalioţilor, cît şi în interes propriu, împotriva 
oxibienilor şi decieţilor Liguriei, care au fost siliţi, în urma unor 
bătălii foarte  sîngeroase, să trimită masalioţilor ostatici 
permanenţi şi să le plătească un tribut anual. Nu este imposibil 
ca în această perioadă cultura viţei-de-vie şi a măslinului, care 
înflorea în aceste ţinuturi de dincolo de Alpi, după exemplul 


masalioţilor, să fi fost interzisă în interesul proprietarilor şi 
negustorilor romani. Un caracter de speculaţii financiare 
asemănător îl are războiul care a fost declanşat de Roma, sub 
consulul Appius Claudius în anul 611 (143), împotriva salasilor, 
din cauza minelor şi exploatărilor de aur de la Victumulae (în 
apropiere de Vercelli şi de Bard şi în întreaga vale de la Dorea 
Baltea). Marea întindere a acestor exploatări, care îi priva pe 
locuitorii din regiunile mai joase de apa necesară pentru ogoare, 
provocă mai întîi o tentativă de mediere şi apoi intervenţia 
armată din partea romanilor. Războiul, deşi romanii îl 
începuseră, ca pe toate celelalte din această epocă, cu o 
înfrîngere, s-a terminat cu supunerea salasilor şi cedarea 
districtelor aurifere către tezaurul roman. Citeva decenii mai 
tîrziu (654, 104), a fost fondată pe teritoriul cîştigat aici colonia 
Eporedia (Ivrea), probabil în principal pentru stăpînirea trecătorii 
occidentale din Alpi, aşa cum Aquileia o apăra pe cea din est. 
Războiul alpin a căpătat un caracter mai serios abia cînd Marcus 
Fulvius Flaccus, aliatul fidel al lui Gaius Gracchus, consul acum, 
a preluat în anul 629 (125) comanda supremă în această 
regiune. El a fost primul care a păşit pe calea cuceririlor 
transalpine. În cadrul fărimiţatei naţiuni celtice, adevăratul 
canton conducător în spaţiul cuprins între Pirinei şi Rin şi de la 
Marea Mediterană pînă la Marea Occidentală era cel al 
arvernilor, după ce acela al biturigilor îşi pierduse hegemonia 
reală şi îşi păstrase doar o întiietate onorifică. De aceea, mi pare 
exagerată precizarea că arvernii ar fi putut să arunce în bătălie 
180.000 de combatanți. Eduii (în preajma Autunului) le 
contestară fără succes hegemonia asupra acestui teritoriu, în 
timp ce în Galia de nord-est regii suesionilor (în preajma 
Soissonsului) uniră sub protectoratul lor confederaţia belgilor, 
care se întindea pînă în Britania. Călătorii greci din acea 
perioadă povesteau multe despre pomposul ceremonial de la 
curtea regelui arvernilor, Luerius; acesta călătorea prin oraşele 
regatului său cu trăsura bătută în argint, înconjurat de suita sa 
strălucitoare, de vinătorii lui cu cîini în zgardă şi de mulţimea de 
barzi rătăcitori, aruncîind aurul cu amîndouă mîinile către 
mulţime şi bucurînd prin această ploaie de aur în primul rînd 
inima menestrelului. Descrierile despre masa pe care o oferea, 
într-un spaţiu cu o latură de 1.500 de paşi dubli şi la care era 
invitat orice trecător, ne aduc aminte de masa nupţială a lui 


Camacho. Într-adevăr, numeroasele monede de aur arverne 
păstrate din această perioadă dovedesc că acest canton a atins 
o bogăţie extraordinară şi un grad de civilizaţie relativ înalt. 
Atacul lui Flaccus nu-i lovi însă mai întîi pe arverni, ci triburile 
mai mici din ţinutul situat între Ron şi Alpi, unde locuitorii liguri 
originari se amestecaseră cu hoardele celtice intruse, rezultind o 
populaţie celtoligură asemănătoare celei celtibere. El se bătu 
(629-630, 125-124) şi ieşi învingător cu salii sau saluvii de lîngă 
Aix şi din valea Durance şi cu vecinii lor din nord, voconţii 
(departamentul Vaucluse şi Drome); la fel luptă succesorul său, 
Gaius Sextius Calvinus (631-632, 123-122), împotriva 
alobrogilor, un trib celtic puternic din bogata vale a Iserei, care, 
la rugămintea regelui fugar al saliilor, Tutomotulus, venise să-l 
ajute să-şi recucerească ţara, dar fusese înfrînt în apropiere de 
Aix. Cum alobrogii refuzară să-l predea pe regele saliilor, 
Gnaeus Domitius Ahenobarbus, succesorul lui Calvinus, 
pătrunse în teritoriul lor (632, 122). Pînă în momentul acesta, 
tribul celtic conducător asistase la invazia vecinului italic; regele 
arvernilor, Betuitus, fiul acelui Luerius, nu păru dispus să se 
angajeze într-un război nesigur, din cauza confuzelor obligaţii de 
protectorat pe care le avea faţă de cantoanele estice. Cînd 
romanii îşi manifestară însă intenţia de a-i ataca pe alobrogi pe 
propriul teritoriu, el îşi oferi arbitrajul, a cărui refuzare avu drept 
urmare ajutorarea alobrogilor cu toate forţele lui; eduii, în 
schimb, luară din nou partea romanilor. Aflind de insurecția 
arvernilor, guvernul îl trimise pe consulul din anul 633 (121), 
Quintus Fabius Maximus, pentru a îndepărta, împreună cu 
Ahenobarbus, furtuna iminentă. In ziua de 8 august 633 (121), 
la graniţa de miazăzi a cantonului alobrogilor, la confluenţa 
dintre Isere şi Ron, se dădu bătălia care decise dominaţia asupra 
Galiei sudice. Regele Betuitus, văzînd cum se perindau dinaintea 
lui nenumăratele hoarde ale clanurilor dependente şi trecînd 
podul aruncat peste Ron pentru a ocupa poziţii în faţa armatei 
romane, de trei ori mai puţin numeroasă, a exclamat, se spune, 
că romanii nu ajung nici pentru a sătura ciinii armatei celtice. 
Însă Maximus, un nepot al învingătorului de la Pydna, dobîndi o 
victorie decisivă, care se termină cu nimicirea celei mai 
importante părţi a armatei arverne, întrucît podul de vase se 
rupse sub greutatea fugarilor. Alobrogii, cărora regele arvernilor 
le declară că nu le mai poate acorda ajutor şi pe care îi sfătui să 


încheie pacea cu Maximus, se supuseră consulului, după care 
acesta, numit de atunci A//lobrogicus, se întoarse în Italia, lăsînd 
lui Ahenobarbus sarcina de a încheia războiul arvern, al cărui 
sfirşit se putea deja întrevedea. Acesta, pornit împotriva regelui 
Betuitus, întrucît îi îndemnase pe alobrogi să se predea lui 
Maximus, şi nu lui, îl captură mişeleşte pe rege şi-l trimise la 
Roma, unde senatul dezaprobă, ce-i drept, încălcarea cuvîntului 
dat, dar nu numai că-l reţinu pe bărbatul trădat, ci ordonă în 
plus ca fiul acestuia, Congonnetiacus, să fie şi el trimis la Roma. 
Aceasta pare să fi fost cauza unei a doua dezlănţuiri a războiului 
arvern, aproape terminat, ajungindu-se la Vindalium (în amonte 
de Avignon), la confluenţa dintre Sorgue şi Ron, la o a doua 
confruntare armată. Ea se sfirşi cu acelaşi rezultat ca şi prima; 
de data aceasta, elefanții africani au fost aceia care risipiră 
armata celtică. Ca urmare, arvernii consimţiră să încheie pace şi 
liniştea a fost restabilită în ţara celților. Rezultatul acestor 
operaţii militare a fost instituirea unei noi provincii romane între 
Alpii Maritimi şi Pirinei. Toate populaţiile care locuiau între Alpi şi 
Ron ajunseră dependente de romani, iar cele care nu plătiseră 
tribut Massaliei au devenit, probabil din această perioadă, 
tributare Romei. În regiunea dintre Ron şi Pirinei, arvernii şi-au 
păstrat, ce-i drept, libertatea şi nu au fost obligaţi să plătească 
tribut romanilor; însă ei trebuiră să le cedeze acestora partea 
meridională a teritoriului pe care îl stăpineau direct sau indirect, 
districtul de la Ceveni pînă la Marea Mediterană şi cursul 
superior al rîului Garonne pînă la Tolosa (Toulouse). intrucit 
scopul imediat al acestor ocupaţii era realizarea unei legături pe 
uscat între Spania şi Italia, romanii avură grijă, imediat după 
cucerire, să se ocupe de construcţia unui drum de-a lungul 
țărmului. In scopul acesta, ei donară o fişie de-a lungul coastei, 
de la Alpi pînă la Ron, cu o lăţime variind între 1/5 şi 3/10 dintr-o 
milă germană, masalioţilor, care stăpineau deja cîteva porturi 
maritime pe această porţiune, cu obligaţia de a întreţine drumul 
în bună stare; romanii, pe de altă parte, construiră ei înşişi un 
drum militar de la Ron pînă la Pirinei, care primi din partea 
fondatorului ei denumirea de Via Domitia. Construcţia de 
drumuri se asocia, ca de obicei, cu amplasarea de noi fortărețe. 
In partea de est, alegerea căzu asupra locului unde Gaius 
Sextius îi înfrinsese pe celți şi unde farmecul şi fertilitatea 
meleagurilor, ca şi numeroasele izvoare reci şi calde îmbiau la 


colonizare; aici se născu un oraş roman, „Băile lui Sextius”, 
Aquae Sextiae (Aix). În partea de vest, romanii se stabiliră la 
Narbo, străvechi oraş celtic de pe rîul navigabil Atax (Aude), 
situat la mică distanţă de mare, menţionat încă de către 
Hekataios şi care rivaliza cu Massalia, încă dinaintea ocupării lui, 
în privinţa comerţului cu cositorul britanic. Aquae nu obţinu 
dreptul municipal, ci rămase un castru permanent; Narbo, 
dimpotrivă, deşi întemeiat în principal tot ca post de observaţie 
şi ca avanpost împotriva celților, deveni, ca „oraş al lui Mars”, o 
colonie de cetăţeni romani şi sediul guvernatorului noii provincii 
celtice transalpine sau, cum este numită cel mai adesea, al 
provinciei Narbo. Partida Gracchilor, care sugerase aceste 
extinderi teritoriale transalpine, dorea evident să-şi asigure aici 
pentru planurile sale de colonizare un nou şi imens spaţiu, care 
oferea aceleaşi avantaje ca şi Sicilia şi Africa şi care putea fi 
răpit indigenilor mai uşor decit puteau fi confiscate ogoarele 
siciliene şi africane capitaliştilor italici. Căderea lui Gaius 
Gracchus se resimti, fireşte, şi aici prin restrîingerea cuceririlor 
şi, chiar în mai mare măsură, a fondărilor de oraşe; dar, dacă 
planul nu fusese executat în toată amploarea lui, el nu putu nici 
să fie anihilat în întregime. Teritoriul cîştigat şi mai ales 
întemeierea oraşului Narbo, căruia senatul a încercat zadarnic 
să-i rezerve soarta Cartaginei, rămaseră asemenea temeliilor 
unui edificiu neterminat, îndemniîndu-i pe urmaşii lui Gracchus 
să-l desăvirşească. Negustorimea romană, care putea să 
concureze cu Massalia în comerţul galo-britanic numai prin 
intermediul acestui oraş, apără, evident, colonia împotriva 
atacurilor optimaţilor. 

O problemă asemănătoare celei din nord-vest se punea şi 
în nord-estul Italiei; ea n-a fost complet neglijată, dar a fost 
soluţionată şi mai fragmentar decît prima. Odată cu fondarea 
cetăţii Aquileia (571, 183), peninsula Istria ajunsese sub 
stăpînirea romanilor (|, p. 462); ei comandau deja de mult timp 
în Epir şi în fostul teritoriu al tiranilor de la Scodra. Nicăieri 
stăpînirea lor nu pătrundea însă în interiorul continentului şi 
chiar şi pe țărm ei dominau doar cu numerele ţinutul inospitalier 
ce se întinde între Istria şi Epir, care, prin succesiunea sa de 
căldări muntoase întortocheate, aranjate ca solzii de peşte, 
neîntrerupte nici de bazine fluviale, nici de plaje, cu lanţul 
insulelor stîincoase care însoțesc malul continentului, mai 


degrabă separă decit uneşte Grecia de Italia. Aici se formase, în 
jurul oraşului Delmion, confederaţia delmaţilor sau dalmaţilor, 
ale căror obiceiuri erau tot atît de sălbatice ca şi munţii lor; în 
timp ce populaţiile vecine ajunseseră deja la o însemnată 
dezvoltare culturală, în Dalmația încă nu se cunoştea moneda şi, 
fără a recunoaşte prin aceasta o proprietate particulară, ogorul 
era împărţit din opt în opt ani între locuitorii ţării. Tilhăria pe 
uscat şi pe mare erau unicele îndeletniciri indigene în aceste 
locuri. Aceste populaţii se aflaseră pe vremuri într-o vagă 
dependenţă faţă de suveranii de la Scodra şi fuseseră astfel 
lovite de expedițiile romane îndreptate împotriva reginei Teuta 
(I, p. 380) şi a lui Demetrios din Pharos (|, p. 381); însă la 
urcarea pe tron a regelui Genthios, ele se desprinseseră şi 
scăpaseră în felul acesta de destinul care antrenase Illiria sudică 
în prăbuşirea monarhiei macedonene, aducînd-o într-o 
dependenţă perpetuă faţă de Roma (I, p. 535). Romanii 
abandonară fără regrete acest ținut puțin atrăgător. Însă 
plingerile ilirilor romani, mai ales cele ale daorsilor, care locuiau 
pe Narenta, la sud de dalmaţi, şi ale locuitorilor insulei Issa 
(Lissa), ale căror emporii continentale, Tragyrion (Trau) şi 
Epetion (lîngă Spalato), aveau mult de suferit din partea 
autohtonilor, siliră guvernul roman să trimită o delegaţie în 
ţinut. Întrucît delegaţia se întoarse cu răspunsul că dalmaţii nu 
s-au ocupat niciodată de romani şi nici nu o vor face în viitor, el 
trimise împotriva lor în anul 598 (156) o armată, comandată de 
consulul Gaius Marcius Figulus. Acesta pătrunse în Dalmația, 
însă a fost respins pînă în teritoriul roman. Abia succesorul său, 
Publius Scipio Nasica, cuceri în anul 599 (155) marele şi 
puternicul oraş Delmion, ceea ce determină confederaţia să se 
supună romanilor. Cu toate acestea, ţinutul sărac şi supus 
numai formal nu era destul de important pentru a fi administrat 
ca o provincie de sine stătătoare; romanii se mulţumiră, aşa 
cum făcuseră în cazul posesiunilor mai importante din Epir, să-l 
guverneze din Italia, împreună cu ţinutul celtic cisalpin - 
reglementare menţinută, cel puţin oficial, şi atunci cînd, în anul 
608 (146), a fost constituită provincia Macedonia, a cărei 
graniţă nord-vestică a fost statornicită la nord de Scodra. Însă 
tocmai transformarea Macedoniei într-o provincie nemijlocit 
dependentă de Roma conferi relaţiilor Romei cu populaţiile din 
nord-est o importanţă mai mare, impunînd romanilor obligaţia 


de a apăra graniţa de nord şi de est, deschisă din toate părţile, 
împotriva triburilor barbare învecinate; şi, într-un mod 
asemănător, puţin timp după aceea (621; 133), dobindirea 
Chersonesului Tracic (Peninsula Gallipoli), pînă atunci integrat 
regatului Attalizilor, îi sili pe romani să apere Lisimacheia 
împotriva tracilor, sarcină care revenise regilor Pergamului. 
Pornind de la baza dublă pe care o ofereau Valea Padului şi 
provincia Macedonia, romanii au putut acum să acţioneze serios 
împotriva regiunilor de la izvoarele Rinului şi de la Dunăre şi să 
pună stăpînire pe munţii din nord, cel puţin în măsura în care 
era necesar pentru securitatea meleagurilor din sud. Şi în aceste 
regiuni, națiunea cea mai puternică era marele popor celtic 
care, conform tradiţiei autohtone, s-ar fi revărsat în acelaşi timp 
din locurile sale originare de la Oceanul Atlantic spre sudul 
lanţului muntos al Alpilor, în Valea Padului, şi spre nordul 
acestuia, în ţinuturile Rinului superior şi ale Dunării. Dintre 
diversele triburi ce locuiau pe ambele maluri ale Rinului 
superior, puternicii şi bogaţii helveţi, care trăiau în pace şi erau 
legaţi prin tratate cu romanii, se pare că au stăpinit teritoriul 
cuprins între lacul Geneva şi Main, cuprinzînd Elveţia, Suabia şi 
Franconia actuală. Cu ei se învecinau boiii, al căror centru pare 
să se fi aflat în Bavaria şi Boemia de astăzi. La sud de ei întîlnim 
un alt trib celtic, care apare în Stiria şi Carintia sub denumirea 
de taurisci, mai tîrziu sub cea de norici, iar în Friuli, Carnia şi 
Istria, sub cea de carni. Oraşul lor Noreia (nu departe de St. Veit, 
la nord de Klagenfurt) era înfloritor şi renumit datorită minelor 
sale de fier, intens exploatate încă din această perioadă; în 
urma descoperirii unor bogate zăcăminte aurifere, italicii au fost 
atraşi aici, pînă cînd autohtonii îi eliminară şi exploatară această 
Californie a epocii pe propria lor socoteală. Aceste hoarde 
celtice, care se revărsaseră de ambele părţi ale Alpilor, 
ocupaseră, conform obiceiului lor, cu preponderență ţinuturile 
de şes şi de deal; regiunea alpină propriu-zisă, precum şi ţinutul 
de pe cursurile Adigelui şi Padului nu fuseseră ocupate şi 
rămăseseră în mîinile populațiilor autohtone. Nu s-a reuşit pînă 
în prezent stabilirea certă a naţionalităţii lor, dar ele apar sub 
numele de raeţi în munţii Elveţiei de Est şi ai Tirolului, sub cel de 
euganei şi de veneţi în jurul Padovei şi Veneţiei de astăzi, astfel 
încît în acest ultim punct cele două mari curente ale celților 
aproape că se întilneau, cenomanii celtici din jurul Bresciei fiind 


despărțiți de carnii celtici din Friuli numai de o îngustă fişie de 
locuitori autohtoni. Euganeii şi veneţii erau de mult supuşi 
paşnici ai romanilor; dimpotrivă, adevărații locuitori ai Alpilor nu 
numai că erau încă liberi, ci şi organizau din munţii lor incursiuni 
repetate în cîmpia dintre Alpi şi Pad, unde nu se mulţumeau să 
incendieze localităţile cucerite, ci se purtau cu o cruzime feroce, 
măcelărind adesea întreaga populaţie masculină pînă la copilul 
din scutece - neîndoielnic, ca răspuns la raziile romane din văile 
alpine. Cît de periculoase erau aceste incursiuni ale raeţilor o 
dovedeşte cea din jurul anului 660 (94), care a dus la nimicirea 
însemnatei localităţi Comum. Dacă aceste populaţii celtice şi 
neceltice stabilite în centrul şi dincolo de lanţul Alpilor s-au 
amestecat deseori, atunci, cum este uşor de înţeles, contopirea 
popoarelor trebuie să fi avut loc într-un mod şi mai cuprinzător 
în ţinuturile de pe Dunărea de Jos, acolo unde munţii înalţi nu 
erau, ca în vest, ziduri naturale de despărţire. Populaţia ilirică 
originară, al cărei ultim rest nealterat par a fi albanezii de astăzi, 
era, cel puţin în interiorul ţării, puternic amestecată cu elemente 
celtice, iar armamentul celtic şi tactica militară celtică erau, fără 
îndoială, pretutindeni în uz. Vecini cu tauriscii erau iapizii, 
aşezaţi din Alpii lulici din Croaţia actuală pînă la Fiume şi Zeng; 
probabil un trib iliric la origine, acum erau puternic amestecați 
cu celții. Ei se învecinau pe litoral cu deja pomeniţii dalmaţi, în 
ai căror munţi aspri, după toate aparențele, celții nu au pătruns; 
dimpotrivă, în interiorul ţării se găseau scordiscii celtici, în faţa 
cărora cedase tribul tribalilor, odinioară atotputernic pe aceste 
meleaguri şi care jucase un rol principal în timpul expedițiilor 
celtice la Delphi; acum ei formau națiunea dominantă pe Sava 
inferioară, pînă pe Morava din Bosnia şi Serbia actuală, care 
organiza incursiuni ample în Moesia, Tracia şi Macedonia şi 
despre ale cărei vitejie sălbatică şi obiceiuri feroce se povesteau 
lucruri înfiorătoare. Principalul lor centru militar era întărita 
Segestica sau Siscia, situată la revărsarea Culpei în Sava. 
Popoarele Ungariei de astăzi, ale Valahiei şi Bulgariei au rămas 
în această perioadă în afara orizontului romanilor; ei intraseră în 
contact numai cu tracii în Munţii Rodopi, la graniţa orientală a 
Macedoniei. N-ar fi fost o sarcină uşoară nici pentru un guvern 
mai puternic decit cel de acum să instituie un sistem de apărare 
ordonat şi cuprinzător la graniţa cu aceste întinse ţinuturi 
barbare; ceea ce s-a făcut sub auspiciile guvernului de 


restauraţie în acest important scop n-a corespuns nici celor mai 
moderate exigenţe. Se pare că expedițiile împotriva locuitorilor 
Alpilor au fost destul de frecvente; în anul 636 (118), romanii 
triumfaseră asupra stoenilor, care trebuie să fi fost stabiliţi în 
munţii de lîngă Verona; în anul 659 (95), consulul Lucius 
Crassus cutreieră văile Alpilor în lung şi în lat şi dădu ordin ca 
locuitorii să fie măcelăriți; totuşi, nu reuşi să ucidă destui pentru 
a sărbători măcar un „triumf de sat” şi pentru a asocia gloria 
militară reputației sale oratorice. Dar, întrucît romanii se 
mulţumeau cu razii care-i îndirjiră şi mai mult pe localnici, fără 
să le facă un rău durabil, şi retrăgeau trupele după fiecare 
asemenea expediţie, situaţia din ţinutul de dincolo de Pad 
rămase în fond aceeaşi. La graniţa opusă, în Tracia, romanii nu 
par să se fi preocupat prea mult de vecinii lor; abia dacă se 
menţionează în anul 651 (103) unele conflicte cu tracii, iar în 
anul 657 (97) altele cu medii în munţii situaţi la graniţa dintre 
Macedonia şi Tracia. Conflicte mai serioase avură loc în ţinutul 
iliric, de unde nu conteneau să vină plingeri împotriva 
turbulenţilor dalmaţi din partea vecinilor şi a corăbierilor din 
Marea Adriatică; nici de-a lungul graniţei septentrionale a 
Macedoniei, deschisă în totalitatea ei şi care, conform expresiei 
grăitoare a unui roman, se întindea pînă unde puteau ajunge 
săbiile şi lăncile romane, luptele cu vecinii nu se sfirşeau 
vreodată. In anul 619 (135), romanii întreprinseră o expediţie 
împotriva ardieilor sau vardeilor şi a plereilor sau paraliilor, o 
populaţie dalmată de pe litoralul nordic al gurii Narentei, care nu 
înceta să tulbure liniştea pe mare şi pe coasta opusă; la porunca 
romanilor, aceştia se îndepărtară de coastă şi se aşezară în 
interiorul ţării, în Herţegovina de astăzi, unde începură să 
cultive pămîntul; dar, neputînd să se acomodeze noului destin, 
ei au degenerat în această regiune aspră. Concomitent, s-a 
declanşat dinspre Macedonia un atac împotriva scordiscilor, 
care făcuseră, probabil, front comun cu locuitorii litoralului 
atacat. Curînd după aceea (625, 129), consulul Tuditanus, 
colaborînd cu destoinicul Decimus Brutus, învingătorul galecilor 
spanioli, îi umili pe iapizi şi, după ce suferise la început o 
înfrîngere, conduse armele romane adînc în teritoriul Dalmației 
pînă la rîul Kerka, la 25 de mile germane de Aquileia; de acum 
încolo, iapizii apar ca o naţiune pacificată, care a trăit în 
prietenie cu Roma. Cu toate acestea, dalmaţii s-au ridicat din 


nou zece ani mai tirziu (635, 119), reînnoind alianţa cu 
scordiscii. În timp ce consulul Lucius Cotta lupta împotriva 
acestora din urmă, pătrunziînd, după toate aparențele, pînă la 
Segestica, colegul său, fratele mai virstnic al învingătorului 
Numidiei, Lucius Metellus, numit de atunci Da/maticus, se 
îndreptă împotriva dalmaţilor, îi învinse şi iernă la Salona 
(Spalato), oraş care, în urma acestor bătălii, deveni principalul 
centru militar al regiunii. Nu este exclus ca din acea perioadă să 
aparţină şi construirea drumului gabinian, care ducea de la 
Salona spre est, pînă la Andetrium (lîngă Much), şi de acolo mai 
departe în interior. Expediția lui Marcus Aemilius Scaurus, 
consulul din anul 639 (115), împotriva tauriscilor are mai 
degrabă caracterul unui război de cucerire; el a fost primul 
dintre romani care a traversat lanţul Alpilor estici, în punctul lor 
cel mai coborit, între Triest şi Laibach, şi a încheiat relaţii 
ospitaliere cu tauriscii, prin care a asigurat relaţii comerciale nu 
lipsite de importanţă, fără ca romanii să fi fost antrenați în 
tumultul popoarelor din nordul Alpilor, cum s-ar fi întîmplat în 
mod firesc în cazul unei cuceriri propriu-zise. Atacurile 
îndreptate în aceeaşi perioadă din Macedonia spre Dunăre 
dădură la început rezultate foarte nefavorabile; consulul din 
anul 640 (114), Gaius Porcius Cato, a fost atacat prin 
surprindere de scordisci în munţii Serbiei; armata i-a fost risipită 
în toate direcţiile, el însuşi, cu alţi cîţiva, reuşind să se salveze în 
mod ruşinos; pretorul Marcus Didius proteja graniţa romană cu 
mari dificultăţi. Succesorii săi luptară cu mai mult noroc: Gaius 
Metellus Caprarius (641-642, 113-112), Marcus Livius Drusus 
(642-643, 112-111), primul general roman care atinse Dunărea, 
şi Marcus Minucius (644, 110), care-şi purtă armele de-a lungul 
Moravei şi îi înfrînse pe scordisci atît de categoric, încît aceştia 
au fost reduşi la o existenţă nesemnificativă, iar locul lor în 
ţinutul dintre graniţa de nord a Macedoniei şi Dunăre a fost luat 
de către un alt trib, cel al dardanilor (în Serbia), care începe 
astfel să joace primul rol. 

Aceste victorii au avut însă o urmare pe care învingătorii 
n-o întrevăzuseră. De mai mult timp, un popor nestatornic 
rătăcea la marginea septentrională a ținutului locuit, pe ambele 
maluri ale Dunării, de celți. Ei se numeau cimbri, adică 
chempho, „luptătorii”, sau „hoţii”, cum le spuneau duşmanii, 
denumire care devenise, după toate aparențele, numele lor 


naţional încă dinainte de migraţie. Ei veniseră din nord şi, dintre 
celți, îi întîlniseră mai întîi pe boii, probabil în Boemia actuală. 
Contemporanii cimbrilor au neglijat să ne informeze mai exact 
despre cauza şi direcţia migraţiei lor, iar aceste informaţii nu pot 
fi înlocuite printr-o ipoteză, întrucît starea lucrurilor din acele 
timpuri, la nord de Boemia şi de Main, ca şi la sud de Rinul 
inferior, ne scapă în întregime. Dimpotrivă, ipoteza conform 
căreia cimbrii, ca şi hoardele asemănătoare ale teutonilor care li 
se alăturară mai tirziu, nu aparţin naţiunii celtice, căreia romanii 
i-au atribuit la început, ci celei germane este sprijinită de faptele 
cele mai convingătoare: apariţia simultană a două mici triburi cu 
acelaşi nume, rămase probabil pe teritoriile lor originare - 
cimbrii, în Danemarca actuală, şi teutonii, în Germania de nord- 
est, în apropiere de Marea Baltică, unde sînt amintiţi deja de 
către Pytheas, contemporanul lui Alexandru cel Mare, în 
legătură cu comerţul de chihlimbar; includerea cimbrilor şi 
teutonilor în lista popoarelor germanice la sud de ingevoni, lîngă 
cauci, de către Caesar, primul care le-a arătat romanilor 
deosebirea dintre germani şi celți şi care îi încadrează pe cimbri, 
dintre care trebuie să fi întîlnit un mare număr, în rîndul 
germanilor; în sfîrşit, numele lor şi datele despre constituţia 
fizică şi obiceiurile lor, chiar dacă se aplică nordicilor în general, 
sînt totuşi specifice germanilor. Pe de altă parte, este uşor de 
înţeles că o asemenea hoardă, după ce a migrat poate timp de 
decenii, primind cu braţele deschise pe orice tovarăş de arme 
care dorea să li se alăture în incursiunile în ţara celților, a 
adoptat o mulţime de elemente celtice; astfel, nu trebuie să ne 
surprindă că în fruntea cimbrilor se găseau bărbaţi cu nume 
celtice sau că romanii se foloseau de spioni cunoscători ai limbii 
celtice pentru a obţine informaţii despre mişcările lor. Trebuie să 
fi fost o mişcare ciudată, aşa cum romanii nu văzuseră încă 
niciodată; nu o expediţie de jaf a unor militari, nici o „primăvară 
sacră” a unor oameni tineri care emigrează în ţări străine, ci un 
popor migrator care plecase cu femei şi copii, cu bunuri şi vite în 
căutarea unei noi patrii. Carul, care pentru populaţiile nordului, 
încă nesedentarizate în întregime, avea o semnificaţie deosebită 
de aceea pe care o putea avea la eleni sau la italici şi care-i 
însoțea şi pe celți pretutindeni în tabere, era casa lor, iar sub 
coviltirul lui de piele, alături de diversele ustensile, îşi găseau 
locul soţia şi copiii, ba chiar şi cîinele familiei. Locuitorii sudului 


se uitau cu mirare la aceste făpturi înalte, cu părul blond şi cu 
ochii de un albastru deschis, la femeile viguroase şi sobre care, 
prin înălţime şi putere, erau aproape cît bărbaţii, la copiii lor cu 
părul de moşnegi, cum îi numeau italicii uimiţi pe micuţii blonzi 
ai nordului. Sistemul lor de luptă era foarte apropiat de cel al 
celților din aceste timpuri, care nu mai luptau, cum luptaseră 
odinioară celții italici, neacoperiţi, înarmaţi numai cu sabia şi 
pumnalul, ci cu coifuri de aramă pe cap, deseori bogat 
ornamentate, şi cu o armă de aruncat ciudată - materis; ei 
păstraseră sabia lungă şi scutul mare şi îngust, uneori şi cite o 
armură. Nu duceau lipsă de cavalerie, dar romanii îi întreceau în 
această privinţă. Ordinea lor de bătălie rămase cea de dinainte: 
o falangă rudimentară cuprinzind acelaşi număr de rînduri în 
lăţime şi în adincime, în luptele periculoase cei din primul rînd 
legîndu-şi deseori curelele de metal cu corzi. Obiceiurile erau 
aspre. Carnea era mîncată deseori crudă. Conducătorul armatei 
era cel mai viteaz şi, pe cît posibil, cel mai înalt. Frecvent, 
conform obiceiului celților şi al barbarilor în general, se stabilea 
dinainte ziua şi locul bătăliei cu inamicul, iar cîteodată se 
provoca un singur adversar la duel. Bătălia era începută cu 
defăimarea inamicului prin gesturi obscene şi un zgomot 
asurzitor, bărbaţii slobozind strigătul lor de luptă, iar femeile şi 
copiii mărind larma prin bătăi în coviltirele de piele ale carelor. 
Cimbrii se luptau vitejeşte - moartea pe cîmpul de luptă fiind 
singura vrednică de un om liber -, iar în urma victoriei se dedau 
la bestialităţi dintre cele mai cumplite şi uneori promiteau să 
jertfească zeilor războiului tot ceea ce victoria va fi dat pe mîna 
învingătorului. Armele inamicului erau sfărimate, caii ucişi, 
prizonierii spînzuraţi sau păstraţi pentru a fi sacrificați pe 
altarele zeilor. Preotesele, femei cărunte, în veşminte de in, 
desculţe, erau acelea care, precum lfigenia în ţara sciţilor, 
celebrau aceste sacrificii şi proroceau viitorul după sîngele 
prizonierului sau criminalului jertfit. Nu se va putea afla 
niciodată care dintre aceste obiceiuri au fost o cutumă generală 
a barbarilor nordici, care au fost împrumutate de la celți şi care 
au fost specifice germanilor; doar obiceiul ca armata să fie 
însoţită şi condusă de preotese, şi nu de preoţi poate fi 
considerat unul esenţial germanic. Astfel pătrunseră cimbrii în 
ţara necunoscută - o imensă mulţime de origini diverse, care se 
formase în jurul unui nucleu de emigranţi germanici veniţi de la 


Marea Baltică, oarecum asemănătoare maselor de emigranţi din 
timpurile noastre, care traversează oceanul cu aceleaşi bagaje, 
într-o componenţă la fel de pestriță şi cu aceleaşi dorinţe 
nedefinite şi greu realizabile. Ei îşi conduceau masiva cetate de 
care peste fluvii şi munţi, cu abilitatea pe care o dădea 
îndelungata viaţă nomadă, fiind periculoşi pentru naţiunile 
civilizate precum valul mării şi uraganul, dar, ca şi acestea, 
capricioşi şi mobili, cînd pătrunzînd cu iuţeală, cînd oprindu-se 
pe neaşteptate şi schimbînd direcţia sau întorcîndu-se. Veneau 
şi loveau ca fulgerul; tot ca fulgerul dispăreau şi, din nefericire, 
nu se găsi în această perioadă întunecată nici un observator 
care să considere necesar să descrie acest minunat meteor. 
Cînd, mai tirziu, romanii începură să intuiască lanțul 
evenimentelor în care această primă migraţie germanică ce 
atinse sfera civilizaţiei antice constituia o verigă, cunoaşterea 
vie şi nemijlocită asupra ei dispăruse de foarte mult timp. 

Acest popor fără patrie, care odinioară fusese împiedicat 
de celții de la Dunăre, îndeosebi de către boii, să pătrundă spre 
sud, sfărimă această barieră mai ales în urma atacurilor 
îndreptate de către romani împotriva celților danubieni, fie că 
aceştia apelaseră la ajutorul vechilor lor inamici împotriva 
legiunilor atacatoare, fie că fuseseră stinjeniţi, ca urmare a 
atacului romanilor, să-şi protejeze graniţa de nord ca pînă 
atunci. Pătrunzînd prin teritoriul scordiscilor în ţara tauriscilor, ei 
se apropiară în anul 641 (113) de trecătorile Alpilor carnieni, 
pentru a căror acoperire consulul Gnaeus Papirius Carbo ocupă 
poziţiile de pe înălțimile situate în apropiere de Aquileia. Aici, 
triburile celtice încercaseră, cu 70 de ani în urmă, să se 
stabilească la sud de Alpi, dar, la îndemnul romanilor, părăsiseră 
pămîntul deja ocupat fără a opune rezistenţă (|, p. 462); şi de 
data aceasta, teama pe care o inspira numele de roman în 
rîndurile popoarelor transalpine se dovedi foarte puternică. 
Cimbrii nu atacară; ei se conformară chiar ordinului lui Carbo 
atunci cînd acesta le porunci să părăsească teritoriul tauriscilor, 
aflaţi în relaţii de ospitalitate cu Roma, măsură la care tratatul 
încheiat cu aceştia nu-i obliga nicidecum, şi urmară călăuzele 
trimise de consul pentru a fi conduşi dincolo de graniţă. Dar 
aceste călăuze fuseseră îndrumate de romani să-i ademenească 
pe cimbri într-o ambuscadă, unde erau aşteptaţi de Carbo. 
Astfel, nu departe de Noreia, în Carintia de astăzi, se ajunse la 


bătălie, în care cei trădaţi îl învinseră pe trădător, provocîndu-i 
pierderi însemnate; numai o furtună, care-i despărţi pe 
combatanți, împiedică nimicirea totală a armatei romane. 
Cimbrii ar fi putut să-şi îndrepte imediat atacul împotriva Italiei, 
însă preferară să se întoarcă spre vest. Mai degrabă printr-un 
tratat cu helveţii şi cu sequanii decit cu forţa armelor, ei îşi 
deschiseră calea pe malul stîng al Rinului şi peste Jura, 
ameninţind aici din nou, cîţiva ani după înfrîngerea lui Carbo, 
teritoriul roman din vecinătatea imediată. În anul 645 (109), o 
armată romană condusă de Marcus lunius Silanus apăru în Galia 
de Sud, pentru a apăra graniţa Rinului şi ţinutul alobrogilor, 
direct ameninţat. Cimbrii se rugară să li se dea pămînt unde să 
se poată aşeza în mod paşnic - cerere căreia romanii, fără 
îndoială, nu puteau să-i dea curs. În loc de răspuns, consulul îi 
atacă, dar suferi o înfrîngere totală şi tabăra romană fu cucerită. 
Noile recrutări care urmară acestui dezastru se loviră de atitea 
dificultăţi, încît senatul se văzu obligat să abolească legile, 
datorate probabil lui Gaius Gracchus, care limitau durata 
serviciului militar (p. 77). Însă cimbrii, în loc să-şi desăvîrşească 
victoria, trimiseră o solie senatului de la Roma pentru reînnoirea 
rugăminţii de a primi pămînt şi se ocupară între timp, se pare, 
cu supunerea cantoanelor celtice învecinate. În felul acesta, 
provincia romană şi noua armată romană au avut un moment 
de răgaz; în schimb, se ridică un nou inamic din ţara celtică 
propriu-zisă. Helveţii, care aveau mult de suferit din cauza 
luptelor necontenite cu vecinii din nord-est, se simţiră îndemnați 
de exemplul cimbrilor să-şi caute şi ei locuri mai liniştite şi mai 
fertile în Galia occidentală şi se aliaseră în acest scop cu aceştia, 
poate încă din momentul în care cimbrii trecuseră prin ţara lor. 
Acum, sub conducerea lui Divico, contingentele tougenilor (al 
căror teritoriu nu este cunoscut) şi ale tigorinilor (lîngă lacul de 
la Murten) traversară munţii Jura şi ajunseră pînă în teritoriul 
nitiobrogilor (lîngă Agen pe Garonne). Armata romană condusă 
de către consulul Lucius Cassius Longinus, pe care o întilniră în 
cale, se lăsă atrasă într-o ambuscadă; generalul însuşi, ca şi 
legatul său, consulul Gaius Piso, îşi găsiră moartea împreună cu 
cea mai mare parte a armatei lor; Gaius Popillius, comandantul 
interimar al trupei, care se salvase în interiorul taberei, capitulă 
şi se putu retrage după trecerea pe sub jug, predarea a 
jumătate din bunurile soldaţilor şi a unui număr de ostatici (647, 


107). Situaţia era atît de gravă pentru romani, încît unul dintre 
oraşele cele mai importante din provincia lor, Tolosa, se răzvrăti 
şi puse stăpînire pe garnizoana romană. Însă întrucît cimbrii 
continuau să acţioneze în altă parte şi nici helveţii nu mai 
stînjeniră provincia o vreme, noul comandant suprem, Quintus 
Servilius Caepio, avu timp suficient pentru a lua din nou în 
stăpînire, prin trădare, oraşul Tolosa şi pentru a goli în tihnă 
tezaurele imense adunate în străvechiul şi celebrul sanctuar al 
lui Apollo celtic; a fost un cîştig salutar pentru tezaurul public 
epuizat, numai că, din cauza slabei escorte, butoaiele cu aur şi 
argint au fost capturate de către o bandă de tilhari în cursul 
transportării lor de la Tolosa la Massalia, dispărînd fără urmă; se 
zvonea că adevărații instigatori ai acestui atac fuseseră însuşi 
consulul şi statul său major (648, 106). Între timp, romanii se 
limitară, faţă de inamicul principal, la o defensivă absolută, 
acoperind provincia cu trei armate puternice, pînă cînd cimbrii 
ar fi fost dispuşi să repete atacul. Ei veniră în anul 649 (105), 
sub regele lor Boiorix, gîndindu-se de data aceasta în mod serios 
la o expediţie în Italia. In faţa lui, Boiorix îi găsi ca generali pe 
proconsulul Caepio pe malul drept al Ronului, pe consulul 
Gnaeus Mallius Maximus pe cel stîng şi, sub ordinele sale, în 
fruntea unui corp separat, pe legatul său, Marcus Aurelius 
Scaurus. Primul atac îl lovi pe acesta din urmă, care suferi o 
înfrîngere totală, el însuşi fiind luat prizonier şi dus în cartierul 
general inamic ; iritat de arogantul avertisment al romanului 
captiv de a nu îndrăzni să calce pămîntul Italiei cu armata sa, 
regele cimbrilor îl străpunse cu mîna sa. Ca urmare, Maximus 
ordonă colegului său să-şi ducă armata pe malul celălalt al 
Ronului; acesta, conformîndu-se cu şovăială, apăru în fine pe 
malul stîng al fluviului la Arausio (Orange); în faţa mulţimii 
cimbrilor se găsea acum întreaga forţă armată romană, care, 
prin mărimea ei impunătoare, i-a înfricoşat în asemenea 
măsură, încît migratorii începură să negocieze. Dar cei doi 
conducători erau puternic învrăjbiţi. Maximus, un bărbat 
mediocru şi incapabil, fiind consul, era de drept superior 
colegului său Caepio, mai orgolios şi de origine aleasă, dar şi el 
lipsit de calităţi; acesta refuză să ocupe o tabără comună şi să 
se sfătuiască împreună despre operaţiile viitoare, menţinîndu-şi, 
ca şi pînă atunci, comanda proprie. Comisarii senatului încercară 
în zadar să-i împace; mai mult, întrevederea dintre cei doi 


generali pe care o ceruseră ofiţerii contribui doar la lărgirea 
rupturii. Cînd Caepio văzu că Maximus ducea tratative cu solii 
cimbrilor, crezu că acesta doreşte să-şi atribuie numai lui 
onoarea supunerii lor şi se aruncă cu divizia sa în cea mai mare 
grabă împotriva inamicului. Fu nimicit, astfel încît şi tabăra lui 
căzu în mîinile inamicului (6 octombrie 649, 105), iar dezastrul 
antrenă înfrîngerea, la fel de cumplită, a celei de-a doua armate 
romane. Se spune că ar fi pierit 80.000 de soldaţi romani şi 
jumătate din impresionantul număr al celor neajutoraţi care 
însoţiseră tabăra romană, ba chiar că numai zece oameni ar fi 
scăpat cu viaţă; cert este că din rîndul celor două armate reuşiră 
să se salveze doar puţini soldaţi, întrucît romanii luptaseră cu 
spatele spre rîu. Era o catastrofă care, din punct de vedere 
material şi moral, întrecea cu mult ziua de la Cannae. 
Înfrîngerile suferite de Carbo, Silanus şi Longinus nu lăsaseră 
urme durabile în spiritul italicilor. Ei se obişnuiseră deja să 
deschidă fiecare campanie cu înfrîngeri; invulnerabilitatea 
armelor romane era o realitate atît de axiomatică, încît părea a 
fi de prisos să se acorde vreo atenţie excepțiilor destul de 
numeroase. Bătălia de la Arausio, înfricoşătoarea apropiere a 
armatei cimbrilor de trecătorile neapărate ale Alpilor, insurecţiile 
care renăşteau atit în teritoriul roman transalpin, cît şi la 
lusitani, cu o intensitate crescîndă, şi lipsa de ocrotire a Italiei 
produseră însă o dezmeticire rapidă. Romanii îşi amintiră din 
nou de năvălirile celtice din secolul al IV-lea, niciodată uitate cu 
desăvirşire, de ziua de pe Allia şi de incendierea Romei; 
teroarea galică pătrunse în inimile italicilor cu dubla forţă a 
amintirii străvechi şi a neliniştii proaspete; întregul Occident 
părea convins că dominaţia romană începea să se clatine. Ca şi 
în urma bătăliei de la Cannae, perioada de doliu a fost scurtată. 
Noile recrutări dovediră cea mai acută lipsă de oameni. Toţi 
italicii capabili să poarte armele au trebuit să jure că nu vor 
părăsi Italia; căpitanii corăbiilor ancorate în porturile italice 
primiră ordinul de a nu lua la bord nici un bărbat în putere. Nu 
se poate aprecia ce s-ar fi întîmplat dacă, după dubla lor 
victorie, cimbrii s-ar fi îndreptat prin porţile Alpilor imediat spre 
Italia. Ei năvăliră însă mai întîi pe teritoriul arvernilor, care, în 
fortărețele lor, rezistară cu greu în faţa inamicului, şi, obosiţi de 
asediu, se îndreptară în curînd nu spre Italia, ci spre vest, către 
Pirinei. 


Dacă organismul amorţit al poliţiei romane mai putea 
ajunge prin propriile-i puteri la o criză salutară, aceasta trebuia 
să se întimple acum, cînd, printr-unul dintre minunatele 
accidente în care abundă istoria Romei, pericolul era destul de 
iminent pentru a trezi întreaga energie şi întregul patriotism în 
rindul cetăţenilor, fără să se concretizeze totuşi atit de rapid 
încît să nu ofere acestor forţe timp suficient pentru dezvoltarea 
lor. Se repetară aceleaşi fenomene care apăruseră cu patru ani 
în urmă după înfrîngerile din Africa. Dezastrele africane şi cele 
galice erau practic de aceeaşi natură. Se prea poate ca acuzaţia 
să se fi îndreptat în primul caz mai mult împotriva oligarhiei în 
ansamblul ei, iar în cel de-al doilea, împotriva unor anumiţi 
magistrați; însă opinia publică recunoscu pe bună dreptate în 
ambele cazuri în primul rînd falimentul guvernului care, aflat 
într-un regres continuu, a pus sub semnul întrebării mai întîi 
onoarea statului şi apoi chiar existenţa lui. Atunci, ca şi acum, 
nimeni nu se îndoia de adevărata cauză a răului, dar nu s-a 
făcut nici o tentativă de a-l stîrpi din rădăcină. Romanii vedeau 
prea bine că vina era a sistemului ; şi de data aceasta ei se 
limitară să acuze unele persoane particulare - numai că această 
a doua furtună se dezlănţui cu o furie cu atît mai mare împotriva 
virfurilor oligarhiei, cu cît catastrofa din anul 649 (105) o 
depăşea pe cea din 645 (109) prin amploare şi periculozitate. 
Infailibilul sentiment instinctiv al publicului că împotriva 
oligarhiei nu există alt remediu decit tirania se manifesta din 
nou, mai ales prin uşurinţa cu care acesta accepta orice 
tentativă a ofiţerilor de vază de a imobiliza mîinile guvernului şi 
de a răsturna guvernarea oligarhică sub o formă sau alta, 
înlocuind-o cu o dictatură. Atacurile se îndreptară mai întîi, şi pe 
bună dreptate, împotriva lui Quintus Caepio, în măsura în care 
înfringerea de la Arausio fusese determinată în primul rînd de 
nesubordonarea lui, chiar neglijind acuzaţia, probabil bine 
întemeiată, de sustragere a prăzii de la Tolosa; însă furia cu 
care îl ataca opoziţia era alimentată în principal de faptul că el 
îndrăznise, în calitate de consul, să anuleze funcţiile de juraţi 
pentru capitalişti (p. 92). Din cauza lui se renunţă la străvechiul 
şi venerabilul principiu conform căruia caracterul sacru al 
magistraturii trebuia respectat chiar şi în cazul celor mai 
nedemne persoane şi, dacă dojana adresată autorului 
dezastrului de la Cannae fusese închisă în adîncul inimii, autorul 


catastrofei de la Arausio a fost privat, prin decret al poporului, în 
mod neconstituţional, de magistratura de proconsul, averea sa 
fiind confiscată şi trecută în tezaurul public (649, 105). Curînd 
după aceste evenimente, el a fost exclus din senat printr-un al 
doilea decret al poporului (650, 104). Dar toate acestea nu erau 
suficiente; se doreau mai multe victime şi mai ales sîngele lui 
Caepio. Un număr de tribuni ai poporului favorabili opoziţiei, în 
frunte cu Lucius Appuleius Saturninus şi Gaius Norbanus, 
propuseră în anul 651 (103) instituirea unui tribunal 
extraordinar pentru judecarea sustragerii petrecute în Galia şi a 
înaltei trădări; cu toate că instrucţia judiciară şi pedeapsa cu 
moartea fuseseră de fapt abolite pentru crimele politice, Caepio 
a fost arestat şi se dădu glas fără înconjur intenţiei de a-l 
condamna la moarte şi de a executa sentinţa. Partidul de 
guvernămiînt încercă să anuleze propunerea prin intervenţie 
tribuniciană, însă tribunii respectivi au fost alungaţi din adunare 
şi, în tumultul violent care se iscă, fruntașii senatului fură răniţi 
cu pietre. Ancheta nu putu fi împiedicată şi războiul proceselor 
îşi continuă cursul în anul 651 (103), ca şi cu şase ani în urmă; 
Caepio, colegul său în comanda supremă, Gnaeus Mallius 
Maximus, şi multe alte persoane distinse au fost condamnaţi; 
unul dintre tribunii poporului, amic al lui Caepio, abia reuşi să 
salveze,  sacrificîndu-şi propria existență civilă, viața 
principalului acuzat. Mai importantă decît aceste măsuri de 
răzbunare era însă problema continuării periculosului război de 
dincolo de Alpi şi în primul rînd a găsirii persoanei căreia să i se 
poată încredința comanda supremă. Analizind situaţia fără 
prejudecăţi, n-ar fi fost greu să se ia o hotărire corectă. Ce-i 
drept, în comparaţie cu epocile trecute, Roma era săracă în 
personalităţi militare; totuşi, Quintus Maximus comandase 
remarcabil în Galia, Marcus Aemilius Scaurus şi Marcus 
Minucius, în ţinuturile Dunării, iar Quintus Metellus, Publius 
Rutilius Rufus şi Gaius Marius, în Africa; şi nu era vorba de 
înfringerea unui Pyrrhos sau a unui Hannibal, ci de 
demonstrarea, atit de des repetată, a superiorității armelor şi 
tacticii romane în faţa barbarilor nordului, deziderat care nu 
avea nevoie de un erou, ci de un militar sever şi destoinic. Insă 
în această epocă nimic nu era mai greu decît soluţionarea 
simplă a unei probleme administrative. Guvernul era, nici nu 
putea fi altfel, ca şi în războiul cu lugurtha, atît de desconsiderat 


de către opinia publică, încît generalii săi cei mai pricepuţi 
trebuiau să se retragă în plină carieră de fiecare dată cînd un 
ofiţer abil îi ocăra în faţa poporului şi se înfăţişa în fruntea 
afacerilor ca reprezentant al opoziţiei. Astfel, nu este de mirare 
că ceea ce se întîmplase în urma victoriilor lui Metellus se 
repetă la scară şi mai mare în urma înfrîngerilor suferite de 
Gnaeus Mallius şi Quintus Caepio. Marius se prezentă din nou, în 
ciuda legii care interzicea ocuparea consulatului de două ori, şi 
nu numai că i se încredinţă magistratura cea mai înaltă şi 
comanda supremă în războiul galic, în timp ce se afla încă în 
Africa în fruntea armatei, dar a fost şi învestit din nou cu 
consulatul pentru cinci ani consecutiv (650-654, 104-100). 
Această măsură, care părea a fi o ironie voită la adresa spiritului 
exclusivist al nobilimii, care-şi vădea întreaga lui nemernicie şi 
miopie tocmai în relaţiile cu acest bărbat, era insolită în analele 
republicii şi, în fapt, incompatibilă cu spiritul constituţiei libere a 
Romei. Îndeosebi în sistemul militar roman - a cărui 
transformare dintr-o armată civică într-o ceată de mercenari, 
începută de Marius încă din timpul războiului african, a fost 
încheiată şi desăvirşită acum, în perioada cit aceasta a deţinut 
comanda supremă nelimitată, mai mult prin forţa lucrurilor decit 
graţie împuternicirilor mandatului său - au rămas vizibile pentru 
totdeauna urmele profunde ale acestei comenzi 
neconstituţionale a primului general democrat. 

Noul general, Gaius Marius, apăru în anul 650 (104) 
dincolo de Alpi, fiind urmat de un număr de ofiţeri încercaţi, 
dintre care cel care îl capturase pe lugurtha, temerarul Lucius 
Sulla, îşi cîştigă în curind un nou renume, şi de o armată 
numeroasă formată din soldaţi italici şi aliaţi. La început, el nu 
întîlni inamicul împotriva căruia fusese trimis. După ce jefuise 
ţinutul de dincolo de Ron, ciudatul popor care învinsese la 
Arausio trecuse Pirineii, cum s-a menţionat mai sus, şi se 
încăieră tocmai acum cu bravii locuitori de pe coasta de nord şi 
din interiorul ţării; se părea că germanii doreau să-şi 
dovedească încă de la apariţia pe scena istoriei lipsa de 
perseverenţă. Marius găsi deci timp suficient, pe de o parte, 
pentru a-i aduce sub ascultare pe tectosagii revoltați, pentru a 
consolida fidelitatea oscilantă a cantoanelor galice şi ligurice 
supuse şi pentru a dobiîndi sprijin şi contingente din partea 
aliaţilor din interiorul şi din afara provinciei romane, ameninţaţi 


atit de către romani, cît şi de către cimbri - de exemplu, de la 
alobrogi, segquani şi masalioţi; pe de alta, pentru a disciplina 
armata ce-i fusese încredinţată, prin severitate şi o justiţie 
imparţială atit faţă de ofiţeri, cît şi faţă de soldaţi, şi pentru a-i 
pregăti pe soldaţi pentru muncile mai serioase ale războiului 
prin marşuri şi numeroase lucrări de fortificaţie; trebuie amintită 
în acest sens construirea unui canal pe Ron, pentru facilitarea 
aprovizionării armatei cu transporturile sosite din Italia, care a 
fost încredinţat ulterior masalioţilor. El se menținea, în plus, în 
defensiva cea mai strictă şi nu depăşi graniţele provinciei 
romane. În sfîrşit, se pare că în cursul anului 651 (103), după ce 
fusese oprit în Spania de rezistenţa dirză a populațiilor 
autohtone, mai ales a celtiberilor, torentul cimbrilor năvăli din 
nou în partea nordică a Pirineilor şi, de aici, după toate 
aparențele, de-a lungul țărmului Oceanului Atlantic, unde tot ce 
vieţuia în spaţiul dintre Pirinei şi Sena se supuse înfricoşătorilor 
invadatori. Abia aici, la graniţa neînfricatei confederaţii a 
belgilor, ei întîlniră o rezistenţă serioasă; dar tot aici, în timp ce 
staţionau pe teritoriul velocasilor (Rouen), primiră întăriri 
considerabile. În această perioadă li se asociară trei cantoane 
ale helveţilor, printre care şi tigorinii şi tougenii, care luptaseră 
odinioară pe Garonne împotriva romanilor; mai mult, ei obţinură 
şi sprijinul teutonilor, populaţie de aceeaşi origine, conduşi de 
regele Teutobod, care fuseseră determinaţi de evenimente pe 
care tradiţia nu ni le-a păstrat să-şi părăsească patria de la 
Marea Baltică şi să ajungă pe Sena. Dar nici hoardele unite nu 
reuşiră să înfrîngă curajoasa rezistenţă a belgilor. In consecinţă, 
căpeteniile se hotărîră, să se ocupe cu adevărat de expediţia 
italică, cu hoardele lor astfel înmulţite. Pentru a nu se împovăra 
cu prada dobiîndită pînă atunci, aceasta a fost lăsată aici sub 
paza unui corp de 6.000 de bărbaţi, din care, după diverse 
peregrinări, se născu poporul aduatucilor de pe Sambre. Dar, fie 
din cauza dificilei aprovizionări pe drumurile Alpilor, fie din alte 
motive, masa se diviză din nou în două hoarde, urmînd să 
pătrundă în Italia pe două căi: pe una, cimbrii şi tigorinii, trecînd 
din nou Rinul şi traversînd trecătorile Alpilor orientali, cercetate 
încă din anul 641 (113), iar pe cealaltă, teutonii nou-veniţi, 
tougenii şi ambronii, floarea armatei cimbrilor, care se 
evidenţiaseră deja în bătălia de la Arausio, prin Galia romană şi 
trecătorile occidentale. În vara anului 652 (102), această a doua 


hoardă traversă, din nou, nestînjenită Ronul, reluînd lupta cu 
romanii pe malul stîng al acestuia, după un răgaz de aproape 
trei ani. Marius îi aşteptă la confluenţa dintre Isere şi Ron, într-o 
tabără bine aleasă şi bine aprovizionată, închizind accesul 
barbarilor spre singurele rute militare către Italia practicabile pe 
atunci, aceea peste Micul St. Bernhard şi aceea de-a lungul 
litoralului. Teutonii atacară tabăra care le bara drumul; trei zile 
în şir, uraganul barbarilor se năpusti asupra valurilor romane, 
dar curajul sălbatic eşuă în faţa superiorității romanilor în 
războiul de fortificaţii şi în faţa prudenţei generalului. După 
pierderi considerabile, semeţii barbari hotăriră să abandoneze 
asaltul şi să înainteze spre Italia fără a cuceri tabăra. Ei defilară 
prin faţa acesteia timp de şase zile, o dovadă mai degrabă a 
dificultății cu care se mişcau din pricina bagajelor lor, decit a 
numărului lor impresionant. Generalul asistă fără să atace; e 
uşor de înţeles de ce nu a reacţionat la strigătele insultătoare 
ale inamicilor care întrebau dacă romanii nu au comisioane 
pentru soțiile lor din patrie, dar faptul că n-a atacat această 
dezorganizată paradă a coloanelor inamice prin faţa armatei 
romane aliniate arată cît de puţină încredere avea în soldaţii săi 
neexperimentați. După ce convoiul trecu, îşi ridică şi el tabăra 
şi-l urmări pe inamic îndeaproape în ordinea cea mai severă şi 
fortificîndu-şi tabăra pentru fiecare noapte. Teutonii, care 
încercau să atingă drumul ce mergea de-a lungul litoralului, 
ajunseră, coborînd de-a lungul Ronului, pînă în apropiere de 
Aquae Sextiae, urmăriţi de romani. Căutînd apă, trupele ligurice 
uşoare ale romanilor se loviră de ariergarda celtică, de ambroni; 
încăierarea deveni în curînd generală; după o luptă aprigă, 
romanii cîştigară supremaţia şi urmăriră inamicul, care bătu în 
retragere pînă la tabăra de care. Această primă ciocnire 
norocoasă dădu curaj generalului şi soldaţilor săi; trei zile după 
aceea, Marius îşi rindui trupele pe promontoriul colinei pe care 
îşi aşezase tabăra în vederea bătăliei decisive. Teutonii, de mult 
nerăbdători să se măsoare cu adversarii lor, năvăliră imediat în 
amonte şi începură bătălia. Aceasta a fost crincenă; pînă la 
prînz, germanii rămaseră neclintiţi precum zidurile; însă arşiţa 
neobişnuită a soarelui din Provence îi moleşi curînd, iar o larmă 
din spatele lor, provocată de o bandă de tineri din tabăra 
romană care se năpusti cu strigăte puternice dintr-un ascunziş 
împădurit, făcu să se rupă definitiv rîndurile şovăielnice. 


Întreaga hoardă a fost dispersată şi, cum era de aşteptat într-o 
ţară străină, barbarii au fost omoriţi sau făcuţi prizonieri; în 
rîndul prizonierilor se număra şi regele Teutobod, iar printre 
morţi se aflau o mulţime de femei care, ştiind tratamentul ce le 
aştepta ca sclave, fie se lăsară măcelărite în urma unei 
rezistenţe disperate, fie se sinuciseră în prizonierat, după ce se 
rugaseră în van să fie consacrate serviciului divin şi fecioarelor 
sacre ale Vestei (vara anului 652, 102). Astfel, Galia nu mai era 
tulburată de germani; şi aceasta tocmai la timp, întrucît fraţii lor 
de arme se aflau deja dincoace de Alpi. Aliați cu helveţii, cimbrii 
ajunseseră, fără dificultăţi, de la Sena pînă în regiunea 
izvoarelor Rinului, traversaseră lanţul Alpilor prin trecătoarea 
Brenner şi coboriseră apoi de-a lungul riurilor Eisack şi Adige în 
cîmpia italică. Aici, consulul Quintus Lutatius Catulus trebuia să 
apere trecătorile; însă necunoscînd prea bine zona şi temîndu-se 
de învăluire, nu îndrăznise să înainteze în Alpii propriu-zişi, ci 
ocupase poziţii mai jos de Trient, pe malul stîng al rîului Adige, 
asigurînd, pentru orice eventualitate, trecerea pe cel drept, prin 
aruncarea unui pod. Numai că, atunci cînd cimbrii năvăliră în 
mase compacte dinspre munţi, armata romană a fost cuprinsă 
de o panică generală şi, legionari şi călăreţi deopotrivă, fugiră: 
cei din urmă, de-a dreptul spre capitală, cei dintii, pe colina cea 
mai apropiată care părea să ofere o oarecare siguranţă. Catulus 
abia putu, cu ajutorul unei stratageme, să ducă cea mai mare 
parte a armatei pe malul celălalt înainte ca inamicii, care 
stăpîneau cursul superior al Adigelui şi slobozeau deja copaci şi 
buşteni spre pod, pentru a-l distruge şi a bloca astfel retragerea 
romanilor. Generalul trebui să lase încă o legiune pe malul stîng, 
iar laşul tribun care o comanda se pregătise deja să capituleze, 
cînd a fost străpuns de către centurionul Gnaeus Petreius din 
Atina, care, trecînd prin mijlocul inamicilor, reuşi să ajungă la 
armata principală de pe malul drept. Astfel a fost salvată armata 
şi, într-un fel, şi onoarea cetăţenilor; urmările neocupării 
trecătorilor şi retragerii precipitate au fost totuşi cît se poate de 
nefaste. Catulus trebui să se retragă pe malul drept al Padului şi 
să lase la discreţia cimbrilor întreaga cîmpie dintre Pad şi Alpi, 
astfel încît comunicațiile cu Aquileia puteau să fie menținute 
numai pe mare. Acestea se întîmplau în vara anului 652 (102), 
în aceeaşi perioadă în care la Aquae Sextiae se desfăşura 
bătălia decisivă dintre romani şi teutoni. Dacă cimbrii şi-ar fi 


continuat atacul fără întrerupere, Roma ar fi putut să ajungă 
într-o situaţie foarte critică; însă ei rămaseră fideli obiceiului lor 
de a se odihni în cursul iernii, cu atît mai mult cu cît ţara bogată, 
neobişnuitul adăpost între pereţi şi sub acoperiş, băile calde, 
noile şi opulentele mîncăruri şi băuturi îi îndemnară să se 
răsfeţe pentru o perioadă de timp. Astfel, romanii cîştigară 
răgazul necesar pentru a-i întîmpina în Italia cu forţele unite. Nu 
era momentul potrivit pentru a relua acum, ceea ce generalul 
democrat ar fi făcut în alte împrejurări, planul întrerupt de 
cucerire a ţării celților, aşa cum îl concepuse poate Gaius 
Gracchus însuşi; de pe cîmpul de bătălie de la Aix, armata 
victorioasă a fost condusă pe Pad, iar după o scurtă şedere în 
capitală, unde Marius refuză să-şi celebreze triumful oferit 
înainte de înfrîngerea definitivă a barbarilor, el sosi la armatele 
unite. În primăvara anului 653 (101), acestea, numărînd 50.000 
de soldaţi, comandaţi de către consulul Marius şi de către 
proconsulul Catulus, traversară din nou Padul şi se îndreptară 
împotriva cimbrilor care, la rîndul lor, păreau să fi înaintat în 
amonte pentru a trece peste năvalnicul fluviu în apropierea 
izvoarelor. Cele două armate se întîlniră la sud de Vercellae, nu 
departe de vărsarea Sesiei în Pad, tocmai acolo unde Hannibal 
dăduse prima bătălie pe pămîntul italic. Cimbrii doreau bătălia 
şi, conform obiceiului lor, trimiseră soli la romani pentru a stabili 
data şi locul acesteia; Marius consimţi şi alese chiar ziua 
următoare - 30 iulie 653 (101) - şi Cîmpiile Raudiene, o 
suprafaţă întinsă, pe care cavaleria romană superioară avea 
spaţiul necesar pentru manevră. Aici întîlniră inamicul, care îi 
aştepta, dar care a fost totuşi surprins, întrucît, din cauza ceţii 
matinale, cavaleria celtică se găsi în plină luptă cu cea romană, 
mai puternică, înainte de clipa aşteptată, fiind respinsă pînă la 
rîndurile pedestrimii, care tocmai se alinia pentru bătălie. Cu 
sacrificii reduse se obţinu o victorie deplină şi cimbrii au fost 
exterminați. Fericiţi ar fi trebuit să se considere cei care 
căzuseră în bătălie, iar aceştia formau majoritatea, printre care 
şi viteazul rege Boiorix, sau, oricum, mai fericiţi decît cei care s- 
au sinucis ulterior sau care au fost obligaţi să aştepte în tîrgul 
de sclavi de la Roma stăpiînul care să răsplătească nordicului 
obrăznicia de a fi rîvnit la frumosul sud înainte de vreme. La 
vestea înfrîngerii, tigorinii, rămaşi în zona submontană a Alpilor 
pentru a-i urma ulterior pe cimbri, se răspîndiră din nou în patria 


lor. Avalanşa de oameni care alarmase timp de 13 ani naţiunile 
de la Dunăre pînă la Ebru şi de la Sena pînă la Pad se odihnea 
acum sub ţărină sau suferea în jugul sclaviei; experienţa recentă 
a migraţiei germanice îşi trăise rostul; poporul fără patrie al 
cimbrilor şi al camarazilor lor nu mai exista. Partidele politice ale 
Romei îşi continuau vrajba lor meschină fără să fie preocupate 
de marele capitol al istoriei universale din care fusese întoarsă 
prima filă şi fără să se lase pătrunse de sentimentul curat că în 
această zi atit aristocrații, cît şi democrații Romei îşi 
îndepliniseră sarcina. Rivalitatea dintre cei doi generali, care nu 
numai că erau adversari politici, dar nu se înțelegeau nici din 
punct de vedere militar din cauza succeselor atît de diferite în 
cursul celor două campanii din anul precedent, izbucni imediat 
după bătălie în modul cel mai reprobabil. Catulus putea afirma 
pe bună dreptate că divizia centrală, pe care o comandase, ar fi 
decis victoria şi că oamenii săi ar fi capturat 31 de stindarde, iar 
cei ai lui Marius numai două; soldaţii săi îi conduseră chiar pe 
deputaţii oraşului Parma printre grămezile de cadavre, pentru a 
le demonstra că Marius ar fi ucis 1.000 de oameni, iar Catulus 
10.000. Cu toate acestea, Marius a fost considerat adevăratul 
învingător al cimbrilor, şi pe bună dreptate; nu numai pentru că 
el deținuse în ziua decisivă comanda supremă datorită gradului 
său mai mare şi era, din punctul de vedere al talentului militar şi 
al experienţei, cu mult superior colegului său, ci în primul rînd 
pentru că a doua victorie, cea de la Vercellae, devenise posibilă 
numai datorită celei dintii, obţinută la Aquae Sextiae. În epocă 
însă nu acestea erau consideraţiile care legară fără rezerve de 
numele lui Marius gloria de a fi salvat Roma în faţa cimbrilor şi 
teutonilor, ci raţionamentele de partid. Catulus era un bărbat 
cultivat şi inteligent, un orator atît de subtil, încît limbajul său 
elegant se apropia de elocinţă, un scriitor de memorii şi un poet 
de ocazie destul de bun, ca şi un excelent cunoscător şi critic de 
artă; dar era cu totul altceva decit un om al poporului, iar 
victoria sa era una a aristocrației. Bătăliile necioplitului ţăran 
care fusese ridicat pe scut de gloată şi care condusese poporul 
de rînd la victorie nu fuseseră însă numai înfrîngeri ale cimbrilor 
şi teutonilor, ci şi înfrîngeri ale guvernului; de ele se legau 
speranţe foarte diferite de cele cu privire la posibilitatea 
desfăşurării nestingherite a afacerilor mercantile dincolo de Alpi 
sau referitoare la cultivarea ogorului dincoace de ei. Trecuseră 


20 de ani de cînd cadavrul însîngerat al lui Gaius Gracchus 
fusese dus de apele Tibrului; de 20 de ani guvernarea 
aristocrației restaurate era suportată şi blestemată; nu se 
ridicase încă un răzbunător al lui Gracchus, un al doilea demiurg 
pentru desăvirşirea edificiului început. Mulţi urau şi mulţi 
sperau, mulţi dintre cetăţenii cei mai răi şi cei mai buni ai 
statului; oare în persoana fiului zilierului de la Arpinum fusese 
găsit, în sfîrşit, bărbatul apt să împlinească aceste dorinţe? Se 
ajunsese într-adevăr în pragul celei de-a doua revoluţii, atit de 
temută, dar atit de dorită? 


Capitolul VI 


Încercarea de revoluţie a lui Marius şi tentativa de reformă 
a lui Drusus 


Gaius Marius, fiul unui zilier sărac, s-a născut în anul 599 
(155) în satul Cereatae; acesta aparţinea pe atunci de 
comunitatea Arpinum şi obţinu mai tîrziu dreptul municipal cu 
numele de Cereatae Marianae ; astăzi e cunoscută ca „Patria lui 
Marius” (Casamare). El crescuse la coarnele plugului, în condiţii 
atit de precare, încît se părea că îi era negat chiar şi accesul la 
magistraturile comunale de la Arpinum; învăţă de mic să 
suporte foamea şi setea, arşiţa soarelui şi gerurile iernii şi să 
doarmă pe pămîntul gol, obişnuinţă de care nu se va despărţi 
nici ca general. Din momentul în care vîrsta îi permisese, intrase 
în armată şi, în şcoala severă a războaielor spaniole, înaintase în 
curînd pînă la gradul de ofiţer; în războiul numantin al lui Scipio, 
pe atunci în vîrstă de 23 de ani, el atrăsese atenţia severului 
general prin îngrijirea atentă a calului şi a armelor sale, ca şi 
prin vitejia în bătălie şi conduita onestă în tabără. Se întorsese 
în patrie cu cicatrici care-i făceau cinste şi cu distincţii militare, 
ca şi cu dorinţa arzătoare de a-şi face un nume în cariera pe 
care o începuse atit de glorios; însă în circumstanţele de atunci, 
nici cel mai merituos bărbat nu putea să ajungă, fără avere şi 
fără relaţii, la magistraturile politice, singurele care conduceau 
la funcţii militare superioare. Tînărul ofiţer avu parte de 
amiîndouă, atît datorită unor speculaţii comerciale norocoase, cît 
şi datorită căsătoriei cu o fată din străvechea gintă patriciană a 
luliilor. Astfel, după eforturi considerabile şi după mai multe 
eşecuri, el ajunse să ocupe în anul 639 (115) pretura, avînd din 
nou ocazia să-şi dovedească destoinicia militară ca guvernator 
în Hispania Ulterior. Mai sus s-a relatat deja cum a preluat 
consulatul în anul 647 (107), în pofida opoziţiei aristocrației, şi 
cum a terminat războiul african ca proconsul în anii 648-649 
(106-105), cum - chemat la comanda supremă a războiului 
împotriva germanilor în urma nefericitei zile de la Arausio şi 
reînnoindu-i-se patru ani consecutiv (din anul 650, 104, pînă în 
anul 653, 101) consulatul, fapt nemaiîntilnit în analele republicii 
- îi înfrînse pe cimbri dincoace, iar pe teutoni dincolo de Alpi. În 


magistratura sa militară, Marius se dovedise a fi un bărbat 
viteaz şi onest, care judeca imparţial şi împărțea prada cu o 
echitate şi un dezinteres faţă de propria-i persoană rar întîlnite; 
un bun organizator, care adusese iarăşi în stare de funcţionare 
mecanismul ruginit al sistemului militar roman; un general 
capabil, care ştia să menţină şi disciplina, şi buna dispoziţie în 
rîndul soldaţilor, cîştigindu-le dragostea prin comportarea sa 
familiară, care îl privea pe inamic drept în faţă angajind bătălia 
în momentul oportun. Nu a fost, în măsura în care-l putem 
judeca, o capacitate militară eminentă, însă calităţile demne de 
admirat pe care le avea erau, în împrejurările de atunci, 
suficiente pentru a-i aduce o bună reputaţie ; graţie acesteia, 
intrase într-un mod neobişnuit în rîndul consulilor şi 
triumfătorilor. Totuşi, nu se potrivea cu acest cerc ilustru. Vocea 
îi rămăsese sonoră şi aspră, privirea sălbatică, ca şi cum vedea 
încă în faţa sa libieni şi cimbri, iar nu colegi bine educați şi 
spilcuiţi.  Superstiţios ca un adevărat mercenar, fusese 
determinat să-şi depună candidatura nu de conştiinţa talentului 
său, ci de prezicerile unui divinator etrusc, iar în cursul 
campaniei împotriva teutonilor, consiliul de război fusese ajutat 
în luarea hotărîrilor sale de profetesa siriană Martha. Acestea nu 
erau de fapt obiceiuri nearistocratice. In asemenea probleme, 
atunci ca şi întotdeauna, straturile cele mai înalte ale societăţii 
se întilneau frecvent cu cele mai umile. Lipsa de cultură politică 
era însă de neiertat; era, într-adevăr, foarte bine că ştia să-i 
înfrîngă pe barbari, dar ce impresie putea produce un consul atît 
de ignorant în privinţa etichetei încît apărea în veşmintele 
triumfale în mijlocul senatului!? Caracterul plebeian nu-l 
părăsise nici în alte privinţe. Marius nu era numai, conform 
limbajului aristocratic, un om sărac, ci, mai grav, era cumpătat 
şi un duşman declarat al tuturor mituirilor şi nepotismelor. În 
stilul soldatului, el nu era pretenţios, dar benchetuia cu plăcere, 
mai ales în anii din urmă; nu se pricepea să organizeze serbări şi 
ţinea un bucătar nepriceput. Tot atit de grav era faptul că fostul 
consul ştia numai latineşte şi trebuia să renunţe la conversaţia 
greacă; că se plictisea la dramele greceşti ar fi fost scuzabil, 
probabil că nu era singurul, dar recunoaşterea în public a 
acestui lucru era o dovadă de naivitate. Astfel, el a rămas toată 
viaţa un ţăran rătăcit în mijlocul aristocraților, iritat de 
sarcasmele şi, ceea ce era şi mai dureros, de compasiunea 


colegilor săi, pe care nu putea niciodată s-o dispreţuiască, aşa 
cum făceau aceştia. Marius se afla în afara partidelor în aceeaşi 
măsură în care se afla în afara societăţii. Măsurile pe care le 
impusese în cursul tribunatului său (635, 119), un control mai 
sever la predarea tăbliţelor de vot - pentru înlăturarea gravelor 
fraude ce aveau loc cu această ocazie - şi împiedicarea 
propunerilor exagerate în legătură cu donațiile oferite poporului, 
nu poartă pecetea unui partid - în nici un caz a celui democratic 
-, ci arată cît de mult detesta corupţia şi lipsa de chibzuinţă. 
Cum ar fi putut un bărbat ca acesta, ţăran din naştere şi soldat 
din pasiune, să fie un revoluţionar? Ce-i drept, atacurile 
răuvoitoare ale aristocrației îl mînaseră mai tirziu în tabăra 
adversarilor guvernului şi, în curînd, el se văzu înălţat pe scut, 
mai întîi ca general al opoziţiei şi destinat, poate, în viitorul 
apropiat unor lucruri şi mai mari. Dar acestea erau mai degrabă 
urmările forţelor superioare ale împrejurărilor şi ale nevoii 
generale a opoziţiei de a avea un conducător, decit opera sa 
personală; de la plecarea sa în Africa, în anii 647-648 (107- 
106), abia dacă fusese în trecere prin capitală. Numai în prima 
jumătate a anului 653 (101), învingător atît asupra teutonilor, 
cît şi asupra cimbrilor, el se întoarse la Roma pentru a sărbători 
acum cu onoruri duble triumful său amiînat; era, evident, primul 
bărbat al Romei, şi totuşi un începător în politică. Era dincolo de 
orice îndoială nu numai că Marius salvase Roma, dar şi că el era 
unicul bărbat care ar fi putut s-o salveze; numele său era pe 
buzele tuturor, nobilii îi recunoscură meritele; în rîndurile 
mulţimii era popular ca nimeni altul înaintea lui sau după el, 
popular atît prin virtuțile, cît şi prin defectele sale, atit prin 
dezinteresul său nearistocratic, cît şi prin bădărănia sa rurală; 
pentru mulţime, era un al treilea Romulus şi un al doilea 
Camillus; i se aduceau libaţii asemenea zeilor. Astfel, nu era de 
mirare că fiul de ţăran era cuprins citeodată de ameţeală în faţa 
strălucirii orbitoare, că-şi asemuia campaniile din Africa pînă în 
ţara celților cu triumfurile lui Dionysos peregrinind de la un 
continent la altul şi că a lăsat să i se facă o cupă - nu dintre cele 
mai mici - după modelul celei a lui Bacchus, pentru propria-i 
folosinţă. În acest entuziasm tumultuos al poporului era tot atita 
speranţă cît şi mulţumire, care ar fi derutat şi pe un bărbat cu 
sînge mai rece şi cu o experienţă politică mai mare. In ochii 
admiratorilor săi, opera lui Marius nu era nicidecum terminată; 


lui, primului bărbat al Romei, favoritului poporului, şefului 
opoziţiei, îi revenea acum sarcina de a salva Roma încă o dată. 
Ce-i drept, pentru un bărbat ca el, ţăran şi soldat, maşinaţiile 
politice din capitală erau necunoscute şi stîinjenitoare; pe cît de 
bine comanda, pe atit de prost vorbea, iar în faţa lăncilor şi 
săbiilor inamicului dovedea o atitudine mult mai fermă decit în 
faţa mulţimii care aplauda sau huiduia. Dar înclinațiile lui erau 
prea puţin importante. Speranţele obligă. Poziţia sa militară şi 
politică era de asemenea natură încît, dacă nu dorea să rupă cu 
trecutul său glorios, să înşele aşteptările partidului său, ale 
naţiunii chiar, şi să devină infidel datoriei pe care i-o impunea 
propria sa conştiinţă, trebuia să se opună nefastei administrări a 
treburilor publice şi să pună capăt regimului de restauraţie; iar 
dacă avea calităţile veritabile ale unui conducător al poporului, 
el putea cu siguranţă să se lipsească de acelea care-i lipseau ca 
şef politic. 

Datorită armatei reorganizate, Marius dispunea de o armă 
teribilă. Pînă în timpurile sale, trebuiseră să fie făcute, este 
adevărat, numeroase concesii ideii fundamentale a constituţiei 
serviene, aceea de limitare a recrutărilor numai la cetăţenii 
avuţi şi de stabilire a diferenţelor dintre categoriile de arme 
numai în conformitate cu diferenţierea claselor după averi (|, pp. 
76, 219-220). Averea minimă de 11.000 de aşi (300 de taleri) 
necesară intrării în armata civică fusese redusă la 4.000 de aşi 
(115 taleri) (I, p. 561); cele şase vechi clase de proprietari, 
conform cărora se făcuse împărţirea pe arme, fuseseră reduse 
la trei, continuîndu-se, ce-i drept, să se aleagă, după constituţia 
serviană, cavalerii din clasele cele mai avute, iar infanteria 
uşoară din cele mai sărace; însă clasa mijlocie, infanteria de 
linie propriu-zisă, nu mai era împărţită în cele trei linii de hastati, 
principes şi triarii după avere, ci după anii de serviciu. De 
asemenea, de mult timp, aliaţii italici fuseseră chemaţi în număr 
nelimitat la serviciul militar, obligaţia acestuia impunîndu-se 
însă şi în cazul lor cu predilecție claselor proprietare. Cu toate 
acestea, pînă la Marius, sistemul militar roman se baza în 
esenţă pe străvechea instituţie a milițiilor civice. Însă în noile 
împrejurări, aceasta nu mai corespundea. Pe de o parte, clasele 
superioare ale societăţii se îndepărtaseră din ce în ce mai mult 
de serviciul militar, iar pe de alta, clasa mijlocie romană şi italică 
se restrinsese tot mai mult. Dimpotrivă, deveniseră disponibile 


considerabilele resurse militare ale aliaţilor şi supuşilor din afara 
Italiei, iar proletariatul italic, bine folosit, oferea un material 
foarte util, cel puţin din punct de vedere militar. Cavaleria civică 
(|, p. 545), care ar fi trebuit să fie formată din clasa 
proprietarilor, dispăruse practic din serviciul de campanie încă 
înainte de apariţia lui Marius. Ea este menţionată pentru ultima 
dată ca un corp de armată efectiv în campania spaniolă din anul 
614 (140), unde a provocat exasperarea generalului prin 
aroganţa insolentă şi nesubordonarea ei şi a generat un război 
între cavaleri şi comandant, purtat de ambele părţi cu aceeaşi 
lipsă de principii. In războiul lui lugurtha, ea apare numai ca un 
fel de gardă de onoare pentru general şi pentru principii străini; 
după aceea, dispare cu desăvirşire. De asemenea, completarea 
legiunilor cu numărul de recruți calificaţi din toate punctele de 
vedere se dovedi foarte dificilă chiar şi în împrejurări obişnuite, 
astfel încît eforturi asemenea celor necesare după bătălia de la 
Arausio ar fi fost cu totul lipsite de rezultate mulţumitoare dacă 
s-ar fi respectat vechile reguli legate de obligativitatea 
serviciului militar. Pe de altă parte, încă înainte de Marius, 
supuşii din afara Italiei - cavalerii greu înarmaţi din Tracia, 
cavaleria uşoară africană, excelenta pedestrime uşoară a 
ligurilor sprinteni, luptătorii cu praştia din Baleare - fuseseră 
folosiţi în cadrul armatelor romane şi în afara provinciilor lor într- 
un număr tot mai mare, mai ales în rîndul cavaleriei şi 
infanteriei uşoare; concomitent, în timp ce se ducea lipsă de 
recruți din rîndul cetăţenilor avuţi, cetăţenii săraci, lipsiţi de 
calificarea necesară, se îmbulziseră nechemaţi spre armată; de 
fapt, avînd în vedere mulţimea lipsită de muncă - sau certată cu 
aceasta - şi avantajele considerabile pe care le oferea serviciul 
militar roman, înrolarea voluntară nu poate să fi constituit o 
dificultate. Aşadar, nu era decit o consecinţă necesară a 
transformărilor politice şi sociale ale statului faptul că structura 
militară romană renunţa la sistemul milițiilor de cetăţeni în 
favoarea celui al contingentelor şi înrolărilor, că în alcătuirea 
cavaleriei şi trupelor uşoare se apela în principal la 
contingentele supuşilor, astfel încît, pentru războiul împotriva 
cimbrilor, acestea veniseră chiar şi din Bitinia. Pentru infanteria 
de linie, reglementările în vigoare privind obligativitatea 
serviciului militar nu au fost anulate, dar i se permitea oricărui 
cetăţean liber să intre voluntar în armată; Marius a introdus 


această măsură în anul 647 (107). La toate acestea se adaugă 
nivelarea în rîndul infanteriei de linie, care trebuie atribuită tot 
lui Marius. Metoda romană de clasificare aristocratică prevalase 
pînă atunci chiar şi în interiorul legiunii. Cele patru diviziuni de 
velites, hastati, principes şi triarii - sau, cum le-am spune noi, 
avangarda, prima, a doua şi a treia linie - avuseseră pînă atunci 
fiecare clasificarea sa proprie, în conformitate cu averea sau cu 
anii de serviciu şi chiar, în cea mai mare parte, cu tipul de 
armament; fiecare avusese locul său în ordinea de bătălie, 
statornicit o dată pentru totdeauna, fiecare gradul său militar 
determinat şi un stindard anume. Toate aceste diferențieri se 
năruiră acum. Cine fusese admis ca legionar nu avea nevoie de 
altă calificare pentru a servi în oricare dintre aceste diviziuni; 
numai alegerea ofiţerilor decidea asupra locului fiecăruia. Toate 
deosebirile de înarmare au fost suprimate şi, în consecinţă, toţi 
recruţii puteau fi antrenați în mod uniform; sînt măsuri care se 
leagă, neîndoielnic, de multiplele ameliorări impuse de Marius în 
ceea ce priveşte transportul bagajelor, înarmarea şi altele 
asemănătoare şi care contituie o mărturie elocventă a 
clarviziunii lui în problemele practice ale meseriei de războinic şi 
a grijii sale pentru soldat. În acest sens, trebuie menţionat 
îndeosebi noul sistem de exerciţii conceput de către Publius 
Rutilius Rufus, consul în anul 649 (105), camarad al lui Marius în 
cursul războiului african; este semnificativ că acest sistem, 
foarte apropiat de modalitatea de instruire practicată pe atunci 
în şcolile de gladiatori, sporea considerabil pregătirea militară a 
fiecărui individ. Organizarea legiunii se schimbă cu desăvirşire. 
În locul celor 90 de companii (manipuli) - fiecare formată din 
două secţiuni (centuriae) de cîte 60 de soldaţi în primele două 
rînduri şi de cîte 30 de soldaţi în al treilea rînd - de infanterie 
grea care alcătuiseră pînă atunci unitatea tactică, apărură zece 
cohorte (cohortes), fiecare cu un stindard propriu şi compusă 
din 6 - uneori numai din 5 - centurii de cîte 100 de soldaţi, astfel 
încît, cu toate că prin suprimarea infanteriei uşoare din legiune 
au fost eliminaţi 1.200 de soldaţi, numărul total de soldaţi al 
legiunii crescu totuşi de la 4.200 la 6.000. Metoda de a lupta în 
trei divizii a rămas în vigoare, dar dacă înainte fiecare divizie 
formase un corp de armată distinct, acum generalul putea să 
decidă cum să împartă cohortele de care dispunea în cele trei 
linii. Rangul militar era determinat numai de ordinea numerică a 


soldaţilor şi a diviziilor. Cele patru stindarde ale diverselor 
componente ale legiunii, lupul, taurul cu cap de om, calul şi 
mistrețul, care înainte fuseseră purtate, probabil, în fruntea 
cavaleriei şi a celor trei divizii de infanterie grea, dispăruseră; 
rămaseră numai însemnele noilor cohorte şi noul stindard pe 
care Marius îl dăduse întregii legiuni, vulturul de argint. In 
interiorul legiunii dispăruse orice urmă a diviziunii aristocratice 
şi civice consacrate, între legionari stabilindu-se de acum încolo 
numai diferenţe de natură strict militară; însă cu cîteva decenii 
înainte, în împrejurări accidentale, se formase un corp de 
armată privilegiat faţă de legiune: garda personală a 
generalului. Faptul datează din războiul numantin, cînd Scipio 
Aemilianus, nefiind înzestrat de către guvern cu trupele noi 
solicitate, a trebuit să-şi asigure viaţa în faţa unei soldăţimi 
indisciplinate şi şi-a format din voluntari o unitate de 500 de 
soldaţi, în care, mai tirziu, erau primiţi, drept recompensă, 
soldaţii cei mai merituoşi (p. 15). Această cohortă - numită „a 
amicilor” sau, mai frecvent, „a cartierului general” (praetoriani) 
- servea la sediul generalului (praetorium), fiind eliberată în 
schimb de serviciul de tabără şi de cel de geniu, şi beneficia de 
o soldă şi de o consideraţie mai mari. Această revoluţionare 
completă a structurii armatei romane pare izvorită în principal 
din motive militare, şi nu politice, şi, în general, pare să fi fost 
nu atît opera unui individ, cu atît mai puţin a unui ins ambițios şi 
calculat, cît o modificare, impusă prin forţa împrejurărilor, a 
unor instituţii care nu se mai puteau menţine. Probabil că 
introducerea sistemului de înrolare pe plan intern de către 
Marius a salvat statul de la prăbuşirea militară, aşa cum, citeva 
secole mai tirziu, Arbogast şi Stilicho îi vor mai menţine 
existenţa pentru o scurtă perioadă prin introducerea serviciului 
militar străin. Totuşi, această modificare implica, deşi încă 
necristalizată, o revoluţie politică totală. Constituţia republicană 
se baza în esenţă pe principiul conform căruia cetăţeanul era în 
principal soldat, iar soldatul, înainte de toate, cetăţean; acesta 
dispăruse din momentul în care se formase o clasă de soldaţi. 
Cu rutina caracteristică profesiunii de gladiator, noul sistem de 
exerciţii trebuia să conducă la acelaşi rezultat; serviciul militar 
devenea treptat o meserie. Un efect mult mai rapid a produs 
atragerea, deşi limitată, a proletariatului spre serviciul militar; 
mai ales în ceea ce priveşte străvechile principii care îi 


recunoşteau generalului dreptul de recompensare a soldaţilor, 
drept care era compatibil numai cu instituţii republicane foarte 
solide şi care îi permitea, într-un fel, soldatului destoinic şi 
norocos să ceară generalului o parte din prada mobilă, iar 
statului, o bucată din pămîntul cucerit. Pe cînd cetăţeanul şi 
ţăranul recrutat vedeau în serviciul militar doar o povară pe care 
trebuiau s-o poarte pentru binele public, iar în cîştigul de război 
doar o infimă compensație pentru pierderile mult mai însemnate 
înregistrate în urma serviciului, proletarul recrutat, dimpotrivă, 
nu numai că era legat întotdeauna de solda sa, ci el, care nu era 
primit după concediere de un azil pentru invalizi, ba nici de unul 
pentru săraci, trebuia să dorească să rămînă sub drapel şi să nu- 
| părăsească decit după ce obținuse dreptul de cetăţean. Unica 
sa patrie era tabăra, unica sa ştiinţă, războiul, unica sa 
speranţă, generalul; consecinţele se pot înţelege uşor. Cînd, 
după bătălia de pe Cîmpia Raudiană, Marius conferi, împotriva 
constituţiei, pe cîmpul de luptă dreptul de cetăţenie în masă 
pentru două cohorte de aliaţi italici recompensîind astfel 
conduita lor exemplară, el se justifică mai tîrziu spunînd că în 
larma încleştării nu putuse să distingă glasul legii. Dacă, în 
probleme mai importante, interesele armatei şi ale generalului 
trebuiau să producă solicitări neconstituţionale pe cîmpul de 
bătălie, cine ar fi putut garanta că nu vor exista şi alte legi care 
să nu fie auzite din cauza zăngănitului de săbii? Existau armata 
permanentă, clasa de soldaţi, garda; ca şi în constituţia 
republicană, şi în cea militară existau stilpii viitoarei monarhii; 
doar monarhul mai lipsea. Cînd cei 12 vulturi zburaseră 
deasupra Capitoliului, ei anunţaseră regalitatea; noul vultur pe 
care Gaius Marius îl oferise legiunilor anunţa sosirea împăraţilor. 

Probabil nu se poate pune la îndoială faptul că Marius 
înţelesese perspectivele strălucite pe care i le deschidea poziţia 
sa militară şi politică. Erau timpuri sumbre şi grele. Domnea 
pacea, dar nimeni nu se bucura de avantajele ei; nu mai era ca 
odinioară cînd, după ce criza fusese depăşită, după primul şoc 
puternic al oamenilor nordului, toate forţele renăscuseră în 
sentimentul binefăcător al convalescenţei şi înlocuiseră rapid 
prin viguroasa lor dezvoltare tot ceea ce fusese pierdut. Toată 
lumea simţea că, oricît de des nişte generali destoinici vor 
îndepărta pericolul unei nimiciri iminente, comunitatea nu va 
merge, sub guvernarea oligarhiei restaurate, mai puţin sigur 


spre pieire; însă toată lumea simţea, de asemenea, că trecuseră 
timpurile cînd cetăţenii se ajutau singuri şi că nu va interveni 
nici un remediu atita timp cît locul lui Gaius Gracchus va rămîne 
vacant. Cît de profund resimțea mulţimea golul rămas după 
dispariţia celor doi tineri iluştri care deschiseseră porţile 
revoluţiei - şi cu cîtă naivitate se agăţau de orice umbră a celor 
care i-ar fi putut înlocui - o dovedeşte apariţia falsului fiu al lui 
Tiberius Gracchus, care, deşi acuzat de fraudă în mijlocul forului 
chiar de către sora celor doi Gracchi, a fost ales tribun (655, 99) 
de către popor numai pe baza numelui uzurpat. Acelaşi 
sentiment îi aduse lui Marius entuziasmul mulţimii. Şi cum ar fi 
putut să fie altfel? Mai mult decit toţi ceilalţi, el părea a fi omul 
aşteptat; doar era primul general şi purta numele cel mai 
popular al timpului său, fiind recunoscut ca viteaz şi onest şi 
recomandat ca regenerator al statului de poziţia sa distantă de 
viaţa partidelor; cum ar fi putut poporul, cum ar fi putut el însuşi 
să nu se simtă predestinat acestui scop? Opinia publică era 
evident de partea opoziţiei; în sensul acesta, este semnificativ 
faptul că propunerea ca locurile devenite vacante în principalele 
colegii sacerdotale să fie ocupate prin decizia cetăţenilor, şi nu a 
colegiilor; această propunere, care putuse fi respinsă de către 
guvern în anul 609 (145) prin intermediul comiţiilor, invocîndu- 
se atunci scrupule religioase, a fost acceptată în anul 650 (104) 
la sugestia lui Gnaeus Domitius, fără ca senatul să fi îndrăznit 
cel puţin să opună o rezistenţă serioasă. In general, se părea că 
lipsea numai o căpetenie care să-i ofere opoziţiei un centru de 
coeziune şi un scop practic; şi acestea au fost găsite în persoana 
lui Marius. Pentru traducerea în fapte a sarcinii sale existau în 
realitate două căi: el putea să răstoarne oligarhia fie ca 
imperator în fruntea armatei sale, fie prin mijloacele 
recomandate de constituţie pentru schimbările constituţionale; 
prima cale îi era indicată de cariera sa militară, a doua, de 
procedura lui Gracchus. E lesne de înţeles de ce n-a ales prima 
cale şi poate că nici nu s-a gindit la această posibilitate. Senatul 
era, sau părea, atît de neputincios şi de desconsiderat, atit de 
detestat şi de disprețuit, încît Marius credea că nu are nevoie de 
alt sprijin împotriva lui în afară de popularitatea sa nemărginită 
sau că, în cazuri extreme, l-ar fi găsit, în ciuda dizolvării armatei, 
în rîndul soldaţilor care-şi aşteptau cu nerăbdare răsplata. Se 
poate ca Marius, avînd în vedere victoria uşoară şi aproape 


definitivă a lui Gracchus şi propriile sale mijloace, mult 
superioare celor ale acestuia, să fi considerat răsturnarea unei 
constituţii vechi de 400 de ani, strîns legată de cele mai diverse 
obiceiuri şi interese ale corpului de stat organizat conform unei 
ierarhii complicate, o problemă mult mai uşoară decit era în 
realitate. Un observator mai pătrunzător decit Marius al 
dificultății întreprinderii ar fi putut să aprecieze că armata, deşi 
prinsă în perioada de tranziţie de la milițiile civice la o ceată de 
mercenari, nu se preta încă la rolul de unealtă oarbă a unei 
lovituri de stat şi că o tentativă de a înlătura elementele 
potrivnice prin mijloace militare ar fi sporit, probabil, 
capacitatea de rezistenţă a adversarilor. Implicarea puterii 
armate în luptă trebuia să pară superfluă la prima vedere, dar 
periculoasă la a doua; era doar începutul crizei şi contradicţiile 
erau încă foarte departe de expresia lor ultimă, cea mai 
sintetică şi cea mai simplă. 

Aşadar, conform ordinii în vigoare, în urma triumfului său, 
Marius concedie armata şi păşi pe calea trasată de Gaius 
Gracchus, aceea de a lua în stăpînire conducerea statului prin 
preluarea magistraturilor constituţionale. În această 
întreprindere, el trebuia să recurgă la aşa-numitul partid popular 
şi să găsească aliaţi în rîndul şefilor lui de atunci, cu atît mai 
mult cu cît victoriosul general era total lipsit de calităţile şi 
experienţa necesare pentru dominarea străzilor. Astfel, partidul 
democratic îşi redobîndea, după o lungă perioadă de nulitate, 
importanţa politică. El decăzuse considerabil în lungul interval 
de timp dintre Gaius Gracchus şi Marius. Ce-i drept, 
nemulţumirea faţă de guvernarea senatorială nu era mai mică 
decit cea din perioada precedentă, însă multe din speranţele 
care le aduseseră Gracchilor cei mai fideli aderenţi se 
dovediseră între timp pure iluzii ; mulţi îşi dăduseră seama că 
agitația gracchică se îndrepta spre un sfîrşit, iar o mare parte 
dintre cei nemulţumiţi nu erau dispuşi s-o urmeze; în general, în 
cursul celor 20 de ani de zbucium şi de instigaţie se nimicise şi 
se alterase mult din entuziasmul curat, din puritatea morală a 
intenţiilor ce caracterizează stadiile de început ale revoluțiilor. 
Dar dacă partidul democratic nu mai era ceea ce fusese sub 
Gaius Gracchus, conducătorii din perioada interimară se aflau 
tot atît de mult sub nivelul partidului lor pe cît de mult se aflase 
Gaius Gracchus deasupra lui. Aceasta era în natura lucrurilor. 


Pînă cînd nu apărea un bărbat care să îndrăznească, precum 
Gaius Gracchus, să aspire la conducerea supremă în stat, 
conducătorii nu puteau fi altceva decît căpetenii de răzvrătiți; fie 
începători politici, care dădeau frîu liber setei lor de opoziţie, 
pentru ca ulterior, legitimaţi ca declamatori furioşi sau ca oratori 
îndrăgiţi, să se retragă în tabăra partidului de guvernămiînt, fie 
bărbaţi care nu aveau nimic de pierdut din avere sau din 
influenţă - iar din onoare, de obicei, nici de pierdut, nici de 
cîştigat - şi care îşi făceau un scop din a pune obstacole în calea 
guvernului şi de a-l stingheri din exasperare personală sau din 
simpla plăcere de a face vilvă. Primei categorii îi aparţineau, de 
exemplu, Gaius Memmius (p. 99) şi cunoscutul orator Lucius 
Crassus, care-şi valorificară laurii oratoriei cîştigaţi în rîndurile 
opoziţiei ca zeloşi partizani ai guvernului. Cei mai notabili 
conducători ai partidului popular din perioada aceasta erau 
indivizi din categoria a doua: atit Gaius Servilius Glaucia, numit 
de către Cicero un Hyperbolos roman, un specimen vulgar de 
originea cea mai umilă şi de o elocinţă de stradă cît se poate de 
obraznică, dar eficient şi chiar temut datorită sarcasmelor sale 
neiertătoare, cît şi tovarăşul său mai bun şi mai capabil, Lucius 
Appuleius Saturninus, care, inclusiv după mărturia inamicilor săi, 
a fost un orator înfocat şi pătrunzător şi cel puţin nu era condus 
de un egoism vulgar. Fiind cvestor, printr-un decret al senatului, 
i-a fost retrasă grija administrării grîului, care i-ar fi revenit 
conform uzanţei, probabil nu atît din cauza unor greşeli săvirşite 
în cursul magistraturii, cît mai ales pentru a acorda această 
magistratură, pe atunci foarte populară, unui şef al partidului de 
guvernămiînt, lui Marcus Scaurus, şi nu unui bărbat tînăr, 
necunoscut, care nu făcea parte din nici una dintre familiile 
dominante. Această jignire îl împinsese pe ambițiosul şi 
pătimaşul bărbat în opoziţie şi, ca tribun al poporului (651, 103), 
el răsplătise înzecit ofensa. Provocase scandal după scandal. 
Vorbise în plin for despre mituirile la care au recurs solii regelui 
Mithridates la Roma. Aceste dezvăluiri, cît se poate de 
compromiţătoare pentru senat, erau cit pe ce să fie plătite cu 
viaţa de temerarul tribun. El a organizat o răzmeriţă împotriva 
învingătorului Numidiei, Quintus Metellus, atunci cînd acesta 
candidase, în anul 652 (102), la cenzură, asediindu-l pe 
Capitoliu pînă cînd cavalerii reuşiseră să-l elibereze, nu fără 
vărsare de sînge. Răzbunarea cenzorului Metellus, ruşinoasa 


excludere a lui Saturninus şi a lui Glaucia din senat cu ocazia 
revizuirii listei senatoriale, eşuase numai din cauza laşităţii 
colegului asociat lui Metellus. Lui i se datorează în principal 
instituirea acelui tribunal excepţional împotriva lui Caepio şi a 
tovarăşilor săi, în ciuda rezistenţei obstinate a partidului de 
guvernămint ; lui i se datorează şi mult contestata realegere a 
lui Marius în consulatul din anul 652 (102). Saturninus era, în 
mod evident, cel mai energic duşman al senatului şi cel mai 
activ şi mai elocvent conducător al partidului poporului după 
Gaius Gracchus, dar, fireşte, şi violent, şi lipsit de scrupule ca 
nimeni altul pînă la el, întotdeauna gata să coboare în stradă şi 
să-şi combată adversarii cu bita, nu cu vorba. Acestea erau 
caracterele celor doi conducători ai aşa-numitului partid popular 
care făceau acum front comun cu generalul victorios. Era firesc, 
interesele şi scopurile coincideau şi, în cursul primelor 
candidaturi ale lui Marius Saturninus, el trecuse deja cu cea mai 
mare hotărire şi cu succes de partea acestuia. Ei se înţeleseră 
ca în anul 654 (100) Marius să candideze pentru al şaselea 
consulat, Saturninus pentru al doilea tribunat, iar Glaucia pentru 
pretură, astfel încît, fiind în posesia acestor magistraturi, să 
treacă la intenţionata revoluţie în stat. Senatul nu se împotrivi 
numirii lui Glaucia, mai puţin periculos; în schimb, făcu tot ce-i 
stătu în putinţă ca să împiedice alegerea lui Marius şi a lui 
Saturninus sau să asocieze cel puţin primului, în calitate de 
coleg la consulat, un adversar hotărît în persoana lui Quintus 
Metellus. Ambele partide acţionară cu toate mijloacele, legale şi 
ilegale; senatul însă nu reuşi să înăbuşe periculoasa conspirație 
în germene. Marius însuşi nu se ruşină să solicite voturile, ba 
chiar, se spune, să le cumpere; mai mult, cînd în cursul 
alegerilor tribuniciene fuseseră atribuite deja primele nouă 
locuri unor bărbaţi din partidul de guvernămiînt şi se părea că şi 
al zecelea loc va fi atribuit unui bărbat respectabil din aceeaşi 
facțiune, Quintus Nunnius, acesta a fost atacat şi asasinat de o 
bandă furioasă care, se spune, ar fi fost formată în principal din 
soldaţi de-ai lui Marius lăsaţi la vatră. Astfel, conspiratorii îşi 
atinseră țelul, fireşte, cu mijloacele cele mai violente. Marius a 
fost ales consul, Glaucia pretor, iar Saturninus tribun al 
poporului, toţi pentru anul 654 (100); nu Quintus Metellus, ci un 
individ nesemnificativ, Lucius Valerius Flaccus, obţinu celălalt 
post de consul. Aliaţii puteau să treacă la punerea în practică a 


planurilor lor şi să desăvirşească opera întreruptă în anul 633 
(121). 

să ne amintim de ţelurile pe care le-a urmărit Gaius 
Gracchus şi de mijloacele de care s-a servit pentru a le atinge. 
Ţelul principal fusese nimicirea aristocrației, atît înăuntru, cit şi 
în afară; aşadar, pe de o parte, reinstaurarea puterii 
magistraţilor, care, în privinţa drepturilor, devenise complet 
dependentă de senat, reinstaurarea drepturilor suverane 
originare şi transformarea senatului dintr-o autoritate 
guvernantă într-una deliberativă ; pe de altă parte, suprimarea 
structurii aristocratice a statului şi a celor trei clase - cetăţenii 
suverani, aliaţii italici şi supuşii - printr-o egalizare treptată a 
acestor deosebiri, care erau incompatibile cu o guvernare 
neoligarhică. Aceste idei au fost preluate de cei trei aliaţi în 
legile lor referitoare la colonii, pe care Saturninus le introdusese 
în parte în anul 651 (103), în parte acum în 654 (100). Încă din 
anul 651 (103) fusese reluată distribuirea teritoriului cartaginez, 
în primul rînd în favoarea soldaţilor lui Marius, dar nu numai 
cetăţenilor, ci, după toate aparențele, şi aliaţilor italici din rîndul 
acestora, în provincia Africa atribuindu-se fiecăruia dintre aceşti 
veterani un lot de pămînt de 100 de jugera sau aproximativ de 
cinci ori suprafaţa unei ferme italice obişnuite. Romanii nu s-au 
mulţumit acum numai cu pămînturile provinciale disponibile în 
majoritatea lor pentru emigrația romano-italică, ci au reclamat, 
în numele unei ficțiuni legale - anume că, după înfrîngerea 
cimbrilor, le-ar reveni de drept întregul teritoriu ocupat de către 
aceştia -, toate ţinuturile triburilor celtice încă independente de 
dincolo de Alpi. Gaius Marius a fost însărcinat atit cu 
coordonarea acestor distribuiri de  pămiînturi, cît şi cu 
eventualele reglementări ulterior necesare; tezaurele sustrase 
templului de la Tolosa, dar restituite, sau aflate în curs de 
restituire, de către aristocrații vinovaţi, erau destinate înzestrării 
acelora care primiseră pămînt. Aşadar, această lege nu numai 
că relua pe scara cea mai largă planurile de cucerire de dincolo 
de Alpi şi proiectele de colonizare transalpină şi transmarină, 
aşa cum le concepuseră Gaius Gracchus şi Flaccus, dar, 
admiţîndu-i în cadrul procesului de emigrație pe italici alături de 
romani şi prescriind ca toate noile comunităţi să fie instituite 
drept colonii de cetăţeni, făcea un pas spre satisfacerea 
cererilor italicilor, atît de greu de tradus în faptă, dar care totuşi 


nu mai puteau fi ocolite, de a fi puşi pe picior de egalitate cu 
romanii. Înainte de toate însă, dacă legea era adoptată, iar 
Marius era chemat să aplice aceste imense planuri de cucerire şi 
de distribuire, el devenea practic, pînă la executarea acestora 
sau, mai degrabă, datorită caracterului lor nedefinit şi nelimitat, 
monarhul Romei pe viaţă; probabil că în scopul acesta el s-a 
gîndit să-şi reînnoiască anual consulatul, aşa cum făcuse 
Gracchus cu tribunatul. Însă în ciuda congruenţei, în punctele 
esenţiale, a acestor situaţii politice delimitate aici pentru tînărul 
Gracchus şi pentru Marius, între tribunul şi consulul care 
atribuiau pămîntul exista totuşi o deosebire esenţială, întrucît 
primul ocupase numai o poziţie civilă, în timp ce al doilea urma 
să adopte, pe lîngă aceasta, şi una militară. Deosebirea se 
datorează în parte, dar nu în exclusivitate, împrejurărilor în care 
cei doi bărbaţi ajunseseră în fruntea statului. Dacă aceasta era 
natura ţelului pe care şi-l propuseseră Marius şi anturajul său, se 
punea în continuare problema mijloacelor cu care să fie 
suprimată rezistenţa, evident foarte dură, a partidului de 
guvernămiînt. Gaius Gracchus îşi purtase luptele alături de 
ordinul capitaliştilor şi de proletariat. Urmaşii săi nu neglijaseră, 
fireşte, să acţioneze şi în favoarea acestora. Cavalerii nu au 
rămas numai în posesia tribunalelor, ci puterea lor de juraţi a 
fost sporită considerabil, fie printr-o organizare mai severă a 
comisiei permanente pentru judecarea abuzurilor comise de 
magistraţii provinciilor, foarte importantă pentru comercianţi, pe 
care Glaucia a impus-o probabil în anul acesta, fie prin tribunalul 
extraordinar, instituit probabil deja în anul 651 (103) la 
propunerea lui Saturninus ca urmare a fraudelor din Galia din 
timpul războiului cimbric şi a altor infracţiuni oficiale. Pentru 
astimpărarea proletariatului capitalei s-a hotărît ca preţul 
derizoriu de pînă atunci al griului, de 6 1/3 aşi pentru o baniţă 
romană, să fie redus la o taxă pur nominală de 5/6 aşi. Insă cu 
toate că nu se desconsidera alianţa cu cavalerii şi cu 
proletariatul, puterea reală a aliaţilor pentru aplicarea măsurilor 
lor nu se baza pe aceştia, ci pe soldaţii concediaţi ai lui Marius, 
tocmai din această cauză atit de mărinimos răsplătiți prin legile 
coloniale. Şi sub acest aspect, este evident caracterul 
predominant militar, care deosebeşte fundamental această 
tentativă de revoluţie de cea precedentă. Astfel se începu 
opera. Legea griului şi cea referitoare la colonii a întîlnit, cum 


era de aşteptat, opoziţia cea mai dîrză din partea guvernului. În 
senat se dovedi cu cifre impresionante că prima va duce la 
falimentul tezaurului public; Saturninus nici nu se sinchisi. Se 
obţinu  intercesiunea  tribuniciană împotriva ambelor legi; 
Saturniuus continuă votarea. Magistraţii care conduceau votarea 
au fost informaţi că fusese auzit un tunet, semn care, conform 
vechilor credinţe, ar fi trebuit urmat de dizolvarea adunării, 
pentru a respecta voinţa zeilor; Saturninus răspunse delegaților 
că senatul ar face bine să-şi păstreze calmul şi că tunetul ar 
putea fi urmat şi de grindină. În sfîrşit, cvestorul urban, Quintus 
Caepio, probabil fiul generalului condamnat cu trei ani în urmă 
şi, asemenea tatălui său, un adversar declarat al partidului 
popular, risipi comiţiile cu forţa, în fruntea unei bande de 
partizani devotați. Dar soldaţii încercaţi ai lui Marius, care 
veniseră în masă la Roma în vederea acestei votări, se adunară 
rapid şi dispersară bandele din oraş, astfel încît s-a reuşit 
încheierea votării legilor appuleiene pe cîmpul de vot recucerit. 
Scandalul luase amploare; însă cînd s-a pus problema ca senatul 
să se supună clauzei legii, conform căreia fiecare senator 
trebuia, în termen de cinci zile de la încheierea votării, sub 
ameninţarea că-şi va pierde scaunul senatorial, să depună un 
jurămînt că o va respecta întocmai, toţi senatorii au depus acest 
jurămînt cu excepţia lui Quintus Metellus, care a preferat să-şi 
părăsească patria. Marius şi Saturninus nu au fost marcați de 
faptul că cel mai bun general şi cel mai destoinic bărbat din 
rîndurile partidului advers părăsea statul autoexilîndu-se. 

Ţelul părea atins; însă chiar atunci, pentru observatorul 
mai pătrunzător, întreprinderea nu putea să apară decit ca un 
eşec. Cauza eşecului rezida înainte de toate în alianţa nefericită 
dintre un general incapabil din punct de vedere politic şi un 
demagog de stradă capabil, dar violent, lipsit de scrupule şi 
condus mai mult de pasiune decit de gîndurile unui om de stat. 
Atita timp cît totul se mişca în jurul planurilor, înţelegerea nu 
fusese tulburată cu nimic; însă cînd s-a trecut la realizarea 
acestora, s-a dovedit în curînd că în politică slăvitul general era 
un incapabil; că ambiția sa era cea a ţăranului care doreşte să-l 
ajungă din urmă pe nobil prin titluri, ba să-l şi întreacă, şi nu cea 
a omului de stat care doreşte să guverneze pentru că se simte 
capabil s-o facă; că fiecare întreprindere bazată pe 
personalitatea sa politică trebuia, chiar în împrejurările de altfel 


favorabile, să eşueze obligatoriu din cauza propriei persoane. El 
nu ştia nici să-şi cîştige adversarii, nici să-şi domine propriul 
partid. Opoziția împotriva lui şi împotriva aliaţilor săi era destul 
de puternică, întrucit din ea făcea parte nu numai întregul partid 
de guvernămînt, ci şi o mare parte dintre cetăţeni, care vegheau 
cu invidie la drepturile lor exclusiviste în raport cu italicii; de 
asemenea, prin evoluţia evenimentelor, întreaga clasă de 
proprietari era împinsă spre guvern. Saturninus şi Glaucia erau 
din capul locului stăpiîni şi slujitori ai proletariatului şi de aceea 
în nici un fel apropiaţi ai aristocrației financiare care, ce-i drept, 
nu avea nimic împotriva intimidării periodice a senatului cu 
ajutorul mulţimii, dar care nu iubea luptele de stradă şi 
violențele grave. Încă din timpul primului tribunat al lui 
Saturninus, bandele sale înarmate se luptaseră cu cavalerii. 
Opoziția redutabilă pe care o întîlni în cursul alegerii sale pentru 
tribunatul din anul 654 (100) dovedeşte clar cît de slab era 
partidul favorabil lui. Sarcina lui Marius ar fi fost să se servească 
numai cu măsură de sprijinul dubios al acestor aliaţi şi să-i 
convingă pe toţi că nu sînt destinaţi să guverneze, ci să-i 
servească lui, ca stăpîn. Întrucît făcu tocmai contrariul, iar 
lucrurile evoluară astfel încît se părea că nu era vorba de a 
aduce la guvernare un conducător inteligent şi autoritar, ci o 
canalie umilă, bărbaţii interesului material, speriaţi de moarte în 
faţa acestei situaţii haotice, se ataşară din nou, strîns, senatului 
împotriva pericolului comun. În timp ce Gaius Gracchus, 
înţelegînd că nici un guvern nu putea fi răsturnat numai cu 
ajutorul proletariatului, se ostenise înainte de toate să atragă 
clasele avute de partea sa, succesorii săi începură prin a realiza 
o conciliere între aristocrație şi burghezie. Ruina întreprinderii 
veni însă, înainte de toate, nu din partea acestei reconcilieri cu 
potrivnicii, ci din cauza disensiunilor provocate de conduita mai 
mult decît dubioasă a lui Marius. În timp ce propunerile decisive 
erau înaintate de către aliaţi şi impuse de către soldaţii săi, 
Marius păstra o atitudine pur pasivă, ca şi cum comandantul 
politic n-ar fi trebuit, asemenea celui militar, să fie prezent 
personal atunci cînd începe atacul decisiv. Insă mai erau şi 
altele; el s-a speriat şi a fugit de fantomele pe care le invocase 
el însuşi. Cînd aliaţii săi au recurs la mijloace pe care un om 
onorabil nu le putea aproba, însă fără de care țelul propus nu 
putea fi atins, el a încercat, în maniera bărbaţilor pentru care 


ideile politico-morale sînt confuze, să se spele pe miini de toate 
participările la crime şi să profite concomitent de rezultatele 
acestora. Circula chiar zvonul conform căruia generalul ar fi 
purtat tratative secrete în două încăperi ale casei sale; într-una, 
cu Saturninus şi ai săi, în cealaltă, cu deputaţii oligarhiei; în 
prima, cu privire la atacul împotriva senatului, în cea de-a doua, 
cu privire la intervenţia împotriva revoltei şi, invocînd un pretext 
corespunzător caracterului penibil al situaţiei, ar fi pendulat 
între cele două conferinţe - o istorioară inventată desigur, dar 
tot atit de potrivită situaţiei ca şi o glumă a lui Aristophanes. 
Poziţia ambiguă a lui Marius deveni evidentă în problema 
jurămîntului; la început, se părea că va refuza depunerea 
jurămiîntului, din cauza încălcărilor de procedură săvirşite în 
cursul votării legilor appuleiene, pentru a-l rosti ulterior, dar cu 
rezerva ca legile să fie într-adevăr valide; rezerva a anulat 
jurămîntul însuşi şi, fireşte, a fost preluată de toţi senatorii în 
jurămîntul lor, astfel încît, prin această modalitate, validitatea 
legilor nu mai era asigurată, ci, dimpotrivă, pusă sub semnul 
întrebării. Consecințele acestei conduite stupide a celebrului 
general nu întîrziară să se arate. Saturninus şi Glaucia nu 
trecuseră la revoluţie şi nu-i procuraseră lui Marius supremaţia 
în stat pentru a fi dezonoraţi şi sacrificați de acesta; dacă 
Glaucia, glumeţul favorit al poporului, îl acoperise pînă atunci pe 
Marius cu florile cele mai gingaşe ale elocinţei sale poznaşe, 
ghirlandele pe care i le împletea acum nu mai erau deloc de 
trandafiri şi viorele. Se ajunse la ruptura definitivă, aceasta 
echivalînd cu distrugerea ambelor părţi, întrucît nici poziţia lui 
Marius nu era destul de solidă pentru a menţine legea colonială 
pe care el însuşi o pusese sub semnul întrebării şi pentru a 
păstra poziţia ce-i fusese atribuită, nici Saturninus şi Glaucia nu 
erau în situaţia de a continua pe cont propriu opera începută de 
Marius. Cei doi demagogi erau însă atît de compromişi, încît nu 
puteau să dea înapoi şi n-aveau altă soluţie decit să-şi depună 
magistraturile în mod constituţional şi să se predea astfel 
duşmanilor lor îndirjiţi cu mîinile legate sau să întindă ei înşişi 
mîna spre sceptru, simțind însă că nu-i pot susţine greutatea. Ei 
se hotărîră pentru ultima soluţie; Saturninus intenţiona să 
candideze, în anul 655 (99), din nou pentru tribunatul poporului, 
iar Glaucia, deşi pretor şi cu toate că abia peste doi ani putea fi 
eligibil la consulat, dorea să candideze pentru acesta. Intr- 


adevăr, alegerile tribuniciene au fost decise în întregime 
conform planului lor, iar tentativa lui Marius de a-l împiedica pe 
falsul Tiberius Gracchus să candideze pentru tribunat a servit 
numai pentru a-i arăta ilustrului bărbat cît mai valora 
popularitatea sa; mulţimea sfărimă uşile închisorii în care era 
întemnițat Gracchus, îl purtă în triumf pe străzile oraşului şi-l 
alese cu o covărşitoare majoritate în tribunat. Pentru înlăturarea 
concurenţei incomode, Saturninus şi Glaucia încercară să 
influenţeze mai importanta alegere pentru consulat prin 
intermediul metodei încercate cu succes cu un an în urmă; 
candidatul partidului de guvernămiînt, Gaius Memmius, acelaşi 
care cu 11 ani înainte condusese opoziţia împotriva lor (p. 100), 
a fost atacat de o bandă de netrebnici şi omorît cu lovituri de 
bîtă. Dar partidul de guvernămiînt abia aştepta o asemenea 
întîmplare scandaloasă pentru a folosi forţa. Senatul îl îndemnă 
pe consulul Gaius Marius să intervină, iar acesta consimţi într- 
adevăr să tragă sabia, pe care o primise din partea democraţiei 
şi promisese că o va folosi în interesele ei, pentru partidul 
conservator. Recruţii a fost înrolați în grabă, echipați cu armele 
din edificiile publice şi organizaţi milităreşte; senatul însuşi 
apăru înarmat în for, în frunte cu venerabilul lui campion, 
Marcus Scaurus. Partidul de opoziţie era, ce-i drept, superior în 
scandalurile de stradă, dar nu era pregătit pentru un asemenea 
atac. Porţile închisorilor au fost deschise, iar sclavii chemaţi la 
libertate şi sub arme; Saturninus - cel puţin aşa se spune -a 
fost proclamat rege sau general; în ziua în care noii tribuni ai 
poporului trebuiau să-şi înceapă magistraturile, la 10 decembrie 
654 (100), s-a ajuns la încăierare în marele for, prima de la 
întemeierea Romei care se desfăşură între zidurile capitalei. 
Deznodămiîntul nu a fost incert nici măcar un moment. Popularii 
au fost înfrînţi şi împinşi spre Capitoliu unde li s-a întrerupt 
aprovizionarea cu apă, fiind siliţi astfel să se predea. Marius, 
care deţinea comanda supremă, ar fi salvat viaţa foştilor săi 
aliaţi şi prizonierilor săi actuali; Saturninus strigă mulţimii că tot 
ceea ce propusese fusese stabilit de comun acord cu consulul. 
Chiar şi un bărbat mai ipocrit decît Marius ar fi trebuit să se 
înfioare în faţa rolului dezonorant pe care îl juca în acea zi. Însă 
de mult nu mai era stăpîn pe evenimente. Tineretul nobil 
escaladă fără ordin acoperişul curiei din for, în care prizonierii 
fuseseră închişi provizoriu, scoaseră ţiglele şi-i lapidară cu ele. 


Astfel sfirşi Saturninus împreună cu majoritatea prizonierilor 
notabili. Glaucia a fost găsit într-un ascunziş şi, de asemenea, 
ucis. Fără sentinţă şi fără lege muriseră în această zi patru 
magistrați ai poporului roman, un pretor, un cvestor, doi tribuni 
ai poporului şi un număr de alţi bărbaţi cunoscuţi, aparţinînd în 
parte unor familii distinse. In ciuda gravelor şi sîngeroaselor 
greşeli pe care le săvirşiseră conducătorii, ei pot fi totuşi scuzaţi; 
au căzut asemenea acelor posturi înaintate care, abandonate de 
armata principală, sînt silite să moară fără sens într-o luptă 
exasperată. 

Niciodată partidul de guvernămiînt nu obținuse o victorie 
mai completă; niciodată opoziţia nu suferise o înfrîngere mai 
usturătoare ca în această zi de 10 decembrie. Era un lucru 
minor faptul că fuseseră lichidaţi cîţiva scandalagii incomozi, 
care puteau fi înlocuiţi oricînd de indivizi de aceeaşi teapă; mai 
gravă era realitatea că unicul bărbat care ar fi fost pe atunci 
capabil să devină periculos pentru guvern se compromisese el 
însuşi în mod public şi definitiv; foarte grav era faptul că 
elementele de opoziţie, ordinul capitaliştilor şi proletariatul, 
ieşiseră din conflict complet dezbinate. Aceasta n-a fost, ce-i 
drept, opera guvernului; edificiul ridicat de mîna pricepută a lui 
Gaius Gracchus fusese dărimat atît prin forţa împrejurărilor, cît 
şi, în primul rînd, de asprul pumn de ţăran al succesorului 
incapabil; însă, în privinţa rezultatului, nu contează dacă 
guvernul ieşise victorios datorită calculului sau norocului orb. Nu 
ne putem închipui o poziţie mai lamentabilă decit aceea a 
eroului de la Aquae şi Vercellae în urma acelei catastrofe; cu atit 
mai lamentabilă cu cît nici nu putea fi comparată cu altceva 
decit cu strălucirea care înconjurase acelaşi bărbat cu cîteva 
luni în urmă. Nimeni, nici din tabăra aristocraților, nici din cea a 
democraţilor, nu s-a mai gîndit apoi la generalul victorios; dacă 
era vorba de ocuparea magistraturilor, bărbatul celor şase 
consulate nici nu putu îndrăzni să candideze pentru cenzura 
anului 656 (98). El a plecat în Orient, în aparenţă pentru 
împlinirea unui legămiînt, în realitate pentru a nu fi martorul 
întoarcerii triumfale a duşmanului său de moarte, Quintus 
Metellus; nimeni nu-l împiedică. A revenit apoi şi şi-a redeschis 
casa care a rămas goală. Tot timpul spera că se vor ivi din nou 
lupte şi bătălii în care va fi iarăşi nevoie de braţul său încercat. 
Credea că va putea să găsească un motiv de război în Orient, 


unde romanii ar fi avut într-adevăr destule temeiuri pentru a 
interveni. Dar şi acest plan eşuă, ca toate celelalte dorinţe ale 
sale : domina pacea cea mai profundă. Pe lîngă aceasta, setea 
de onoruri, odată trezită, îi devora tot mai mult sufletul cu 
fiecare nouă dezamăgire; superstiţios cum era, păstra în suflet 
un vechi oracol care îi prezisese şapte consulate şi, în sumbre 
meditații, se gîndea cum să ducă la împlinire profeția şi să se 
răzbune, în timp ce în ochii tuturor, cu excepţia alor săi, era 
nesemnificativ şi inofensiv. Şi mai bogată în consecinţe decit 
anihilarea periculosului bărbat era profunda îndiîrjire împotriva 
aşa-numiţilor populares, pe care insurecția o provocase în 
partida intereselor materiale. Tribunalele ecvestre condamnau 
cu o duritate fără scrupule pe orice adept al opiniilor opoziţiei; 
astfel, Sextus Titius a fost condamnat nu atit din cauza legii sale 
agrare, ci mai degrabă pentru că păstrase imaginea lui 
Saturninus în casa sa; la fel, Gaius Appuleius Decianus, întrucit, 
ca tribun al poporului, calificase drept ilegală procedura aplicată 
împotriva lui Saturninus. Tribunalele ecvestre cereau satisfacţie, 
nu fără perspective de izbindă, chiar şi pentru nedreptăţi mai 
vechi săvirşite de către populari faţă de aristocrați; întrucît 
Gaius Norbanus şi Saturninus îl alungaseră pe Caepio cu opt ani 
înainte (p. 123), primul a fost acuzat acum (659, 95), în baza 
propriei sale legi, de înaltă trădare; juraţii au ezitat mult timp, 
dar nu în privinţa vinovăţiei sau nevinovăţiei acuzatului, ci 
asupra persoanei (Saturninus sau Caepio) care merita mai mult 
ura lor; pînă la urmă s-au decis pentru achitare. Chiar dacă 
majoritatea nu devenise mai favorabilă guvernului decît înainte, 
totuşi, acum, cînd Roma se aflase la marginea prăpastiei 
veritabilei guvernări a plebei, guvernarea existentă apărea în 
altă lumină pentru oricine avea ceva de pierdut; bineînţeles, ea 
era rea şi dăunătoare statului, însă frica neputincioasă faţă de 
guvernarea mai rea şi mai dăunătoare a proletariatului îi 
conferise o valoare relativă. Vintul bătea aşadar în această 
direcţie, astfel încît mulţimea a linşat un tribun al poporului care 
îndrăznise să tergiverseze reîntoarcerea lui Quintus Metellus, iar 
democraţii începură să-şi caute salvarea în alianţa cu criminalii 
şi specialiştii în otrăvuri, debarasîndu-se, de exemplu, cu 
ajutorul otrăvii de detestatul Metellus, sau chiar în alianţa cu 
inamicul statului, cîțiva refugiindu-se la curtea regelui 
Mithridates, care se înarma în taină împotriva Romei. Relaţiile 


externe se prezentau guvernului la fel de favorabile. Armele 
romane acţionară puţin în perioada cuprinsă între războiul 
cimbric şi cel al aliaţilor, însă pretutindeni cu onoare. Lupte 
serioase s-au purtat numai în Spania, unde, în cursul ultimilor 
ani, atit de dificili pentru romani (649, 105 şi următorii), lusitanii 
şi celtiberii se răsculaseră cu o forţă neobişnuită împotriva lor; în 
anii 656-661 (98-93), consulii Titus Didius şi Publius Crassus, 
primul în provincia de nord, cel de-al doilea în cea de sud, nu 
numai că restabiliră cu vitejie şi noroc supremaţia armelor 
romane, dar dărimară şi zidurile oraşelor răzvrătite şi, acolo 
unde li s-a părut necesar, strămutară populaţia cetăților de 
munte în cîmpie. Vom arăta mai jos că, în aceeaşi perioadă, 
guvernul roman a început să se preocupe din nou de Orientul 
neglijat timp de o generaţie şi să intervină cu mai multă energie 
în Cyrene, Siria şi Asia Mică. De la începutul revoluţiei, 
guvernarea restauraţiei nu fusese niciodată mai stabilă şi mai 
populară. Legile consulare înlocuiră pe cele tribuniciene, 
restricţiile libertăţii înlocuiră măsurile progresiste. Casarea 
legilor lui Saturninus a fost de la sine înţeleasă; coloniile 
transmarine ale lui Marius dispărură treptat, o singură aşezare 
minusculă rămînind pe arida insulă Corsica. Cînd tribunul 
poporului, Sextus Titius, o caricatură de Alcibiade, care avea 
mai mult talent pentru jocul cu mingea şi pentru dans decit 
pentru politică, serviciile sale cele mai eminente constind în a 
sfărima noaptea statuile zeilor de pe străzi, propuse şi impuse în 
anul 655 (99), din nou, legea agrară Appuleia, senatul a anulat- 
o sub un pretext religios şi nimeni nu a încercat cel puţin s-o 
apere; autorul a fost pedepsit, precum am amintit mai sus, de 
tribunalele ecvestre. În anul următor (656, 98), o lege 
prezentată de cei doi consuli a introdus obligativitatea 
intervalului de 17 zile între propunerea şi votarea unei legi şi a 
interzis combinarea mai multor stipulaţii diferite într-o singură 
propunere; prin aceasta, extinderea neînţeleaptă a iniţiativei 
legislative a fost limitată cel puţin într-o anumită măsură şi s-a 
prevenit surprinderea guvernului prin legi noi. Era tot mai 
evident că, de cînd mulţimea şi aristocrația financiară nu mai 
acționau împreună, constituţia gracchică, deşi supravieţuise 
autorului ei, începea să se clatine în fundamentele sale. Cum 
această constituție se bazase pe diviziunea din cadrul 
aristocrației, se părea că disensiunile opoziţiei nu vor putea 


duce decit la prăbuşirea ei. Acum, mai mult ca oricind, sosise 
timpul pentru desăvirşirea incompletei opere de restauraţie din 
anul 633 (121), pentru a pregăti constituţiei soarta tiranului şi 
pentru a reaşeza oligarhia guvernantă în posesia exclusivă a 
puterii politice. 

Totul depindea de  reciştigarea locurilor de juraţi. 
Administraţia provinciilor, principala temelie a regimului 
senatorial, devenise atit de dependentă de tribunalele de jurati, 
mai ales de comisia pentru exacţiuni, încît se părea că 
guvernatorul nu mai administrează provincia pentru senat, ci 
pentru ordinul  capitaliştilor şi comercianților. Oricit de 
binevoitoare se apropia aristocrația financiară de guvern cînd 
era vorba de luarea unor măsuri împotriva democraţilor, ea 
respingea totuşi cu violenţă orice tentativă de limitare a 
drepturilor ei, incontestabile, de dominație neîngrădită asupra 
provinciilor. Acum s-au întreprins cîteva tentative în direcţia 
aceasta; aristocrația guvernantă reîncepea să-şi dea seama de 
forţele ei şi tocmai bărbaţii ei cei mai remarcabili se considerau 
obligaţi să acţioneze, cel puţin personal, împotriva oribilelor 
abuzuri din provincii. Cel mai hotărît acţiona Quintus Mucius 
Scaevola, ca şi tatăl său Publius, pontif suprem şi consul în anul 
659 (95), primul fiind jurist şi unul dintre bărbaţii cei mai 
eminenti ai timpurilor sale. Fiind guvernator pretorian al Asiei (în 
jurul anului 656, 98), provincia cea mai bogată şi cea mai rău 
tratată, el dădu un exemplu sever şi necruţător, ajutat de 
prietenul său mai virstnic, distins ofiţer, jurist, istoriograf, fost 
consul, Publius Rutilius Rufus. Fără a face vreo distincţie între 
italici şi provinciali, între nobili şi oameni de rînd, el acceptă 
fiecare plingere şi nu numai că îi sili pe comercianţi şi pe 
arendaşii impozitelor de stat să compenseze integral pagubele 
produse de ei prin sume de bani, ci, atunci cînd unii dintre cei 
mai de vază şi lipsiţi de scrupule agenţi erau găsiţi vinovaţi de 
fărădelegi grave, el respingea orice tentativă de corupţie şi 
dădea ordin ca aceştia să fie răstigniţi conform legii. Senatul a 
aprobat procedura sa şi de atunci s-a hotărît ca în instrucţiunile 
guvernatorului Asiei principiile de administraţie ale lui Scaevola 
să fie luate drept exemplu; însă cavalerii, chiar dacă nu 
îndrăzneau să-l atace pe aristocraticul şi influentul om de stat, îi 
aduseră în faţa instanţei pe prietenii săi, în cele din urmă (662, 
92) chiar şi pe cel mai de vază, pe legatul său, Publius Rufus, 


care s-a putut apăra numai prin meritele şi integritatea sa 
recunoscute, şi nu prin relaţii de familie. Acuzaţia intentată unui 
asemenea bărbat, aceea de a fi comis delapidări în Asia, se 
nărui aproape de la sine atît prin propria ei puerilitate, cît şi prin 
infamia acuzatorului, un anume Apicius; însă, cu toate acestea, 
nu se pierdu bine-venita ocazie de umilire a fostului consul şi, 
întrucît el respinse elocinţa făţarnică, veşmintele de doliu şi 
lacrimile, apărindu-se lapidar, simplu şi la subiect şi refuzind 
capitaliştilor suverani omagiul aşteptat cu orgoliu, a fost într- 
adevăr condamnat şi i se confiscă modesta avere pentru 
achitarea unor despăgubiri fictive. Condamnatul plecă în 
provincia de a cărei jefuire fusese acuzat şi, primit cu onoruri de 
toate comunităţile, lăudat şi sărbătorit tot timpul vieţii, îşi 
consacră zilele ce-i mai rămăseseră ocupaţiilor literare. Această 
odioasă condamnare a fost poate cea mai gravă, dar nu singura 
întîmplare de acest gen. Mai mult decît de aceste abuzuri ale 
justiţiei împotriva unor bărbaţi cu un caracter ireproşabil, care 
aparţineau noii nobilimi, partidul senatorial era iritat că 
nobilimea veritabilă nu mai era suficientă pentru a spăla 
onoarea pătată. Abia plecase Rufus din ţară, cînd cel mai 
respectat dintre aristocrați, de 20 de ani conducător al 
senatului, Marcus Scaurus, în vîrstă de 70 de ani, a fost adus în 
faţa instanţei acuzat fiind de exacţiuni; conform concepţiilor 
aristocratice, era un sacrilegiu, chiar dacă era vinovat. Rolul de 
acuzator începea să fie practicat ca meserie de o serie de 
indivizi fără credinţă şi fără lege şi nici integritatea caracterului, 
nici rangul, nici vîrsta nu mai constituiau o pavăză în faţa celor 
mai odioase şi periculoase atacuri. Comisia de exacţiuni deveni, 
dintr-un scut, un flagel al provincialilor; hoţul cel mai notoriu era 
achitat dacă nu intervenea împotriva fraţilor săi întru meserie şi 
nu refuza să distribuie juraţilor o parte din sumele acaparate; 
însă orice tentativă de a răspunde cererilor întemeiate ale 
provincialilor pentru echitate şi legalitate antrena o 
condamnare. Se părea că guvernul roman va ajunge în aceeaşi 
dependenţă faţă de curtea de control, aşa cum ajunsese 
odinioară consiliul Cartaginei faţă de colegiul de judecători al 
oraşului. Profeţia lui Gaius Gracchus, anume că lumea nobilă se 
va măcelări cu pumnalul legii sale privitoare la juraţi, se 
împlinea acum într-un mod înfricoşător. 

Era inevitabil un atac împotriva tribunalelor ecvestre. 


Oricare membru al partidului de guvernămiînt, care înţelegea că 
guvernarea nu presupune numai drepturi, ci şi obligaţii, orice 
om care simţea în el o ambiţie mai nobilă şi mai dezinteresată 
trebuia să se revolte împotriva acestui control agresiv şi 
dezonorant care anula din capul locului orice posibilitate a unei 
administrații oneste. Condamnarea scandaloasă a lui Rutilius 
Rufus părea a fi îndemnul pentru declanşarea neîntirziată a 
atacului, iar Marcus Livius Drusus, tribun al poporului în anul 
663 (91), considera că acesta i se adresa lui înaintea tuturor 
celorlalţi. Fiul bărbatului cu acelaşi nume, care cu 30 de ani în 
urmă îl răsturnase mai întîi pe Gaius Gracchus (p. 87) şi-şi 
făcuse apoi un renume ca ofiţer prin supunerea scordiscilor (p. 
118), Drusus era, ca şi tatăl său, profund devotat politicii 
conservatoare şi oferise deja dovada sentimentelor sale în 
timpul răscoalei lui Saturninus. El aparţinea cercurilor înaltei 
nobilimi şi era posesorul unei averi colosale; prin atitudine, era 
un aristocrat veritabil - un bărbat energic şi orgolios, care 
dispreţuia însemnele onorifice ale magistraturilor sale, dar care 
spusese pe patul de moarte că va trece mult timp pînă cînd se 
va naşte un cetăţean asemenea lui; un bărbat care s-a 
conformat tot timpul vieţii frumoasei maxime potrivit căreia 
noblețea obligă. Cu întreaga pasiune vehementă a sufletului 
său, s-a sustras frivolităţii şi venalităţii plebei aristocratice; fiind 
consecvent şi ireproşabil din punct de vedere moral, era mai 
mult stimat decit iubit în rîndul oamenilor de rînd, pentru care 
uşa şi punga sa erau întotdeauna deschise; prin demnitatea 
caracterului său, în ciuda vîrstei tinere, se bucura de aceeaşi 
prestanţă în senat, ca şi în for. Nu era singur. Cu ocazia apărării 
sale în cursul procesului pentru delapidare, Marcus Scaurus 
avusese curajul să-l îndemne public pe Drusus să intervină 
împotriva reformei juraţilor; el, dar şi renumitul orator Lucius 
Crassus erau în senat principalii campioni, poate şi coautori ai 
propunerilor sale. Masa aristocraților guvernanţi nu judeca însă 
nicidecum precum Drusus, Scaurus şi Crassus. Din sînul 
senatului nu lipseau adepţi declaraţi ai partidului capitaliştilor, 
dintre care se evidenţiau în primul rînd consulul din acel an, 
Lucius Marcius Philippus, care, aşa cum profesase cîndva cauza 
democraţiei (p. 94), apăra acum cu zel şi înţelepciune pe cea a 
ordinului ecvestru, şi temerarul şi belicosul Quintus Caepio, care 
fusese împins în această opoziţie în primul rînd de duşmănia 


personală faţă de Drusus şi Scaurus. Însă mult mai periculoasă 
decit aceşti adversari decişi era timorata şi pasiva masă a 
aristocrației care, ce-i drept, ar fi prădat cu cea mai mare 
plăcere provinciile, dar care, pînă la urmă, nu se împotrivea 
împărţirii prăzii cu cavalerii şi, în loc să-şi asume primejdiile 
luptei împotriva puternicilor capitalişti, considera că este mult 
mai echitabil şi mult mai comod ca aceştia să-şi răscumpere 
achitarea prin vorbe bune şi, citeodată, chiar printr-o plecăciune 
sau printr-o sumă rotundă. Doar rezultatul putea arăta în ce 
măsură avea succes tentativa de a antrena masa aceasta, fără 
de care era imposibil să se atingă țelul propus. 

Drusus prezentă o propunere prin care funcţiile de juraţi 
se retrăgeau cetăţenilor din ordinul ecvestru şi se retrocedau 
senatului; pentru a putea răspunde obligaţiilor sporite, acesta 
urma să primească 300 de noi membri; pentru judecarea acelor 
juraţi care s-ar fi făcut culpabili de corupţie, urma să se instituie 
o comisie penală de sine stătătoare. Cu aceasta, scopul său 
imediat era atins; capitaliştii puteau fi privaţi de drepturile lor 
politice exclusiviste şi traşi la răspundere pentru fărădelegile 
săvirşite. Propunerile şi intervenţiile lui Drusus nu se mărgineau 
însă numai la atita; proiectele sale nu erau măsuri de 
circumstanţă, ci făceau parte dintr-un cuprinzător şi bine gîndit 
program de reforme. El a propus, de asemenea, mărirea 
distribuirilor de grîu şi acoperirea cheltuielilor suplimentare prin 
emisiunea permanentă a unei cantităţi proporţionale de monede 
de cupru argintate, pe lîngă denarii de argint; întregul pămînt 
arabil italic încă nedistribuit, aşadar îndeosebi domeniile 
campaniene şi partea cea mai fertilă a Siciliei, îl destină fondării 
de colonii de cetăţeni; în fine, în termenii cei mai hotăriţi se 
angajă faţă de italici că le va obţine dreptul de cetăţenie 
romană. Astfel, aceleaşi mijloace de stăpinire şi aceleaşi idei de 
reformă care serviseră drept fundament al constituţiei lui Gaius 
Gracchus apăreau acum ca aparţinind aristocrației - o 
coincidenţă ciudată, însă uşor de înţeles. Era firesc că oligarhia 
se sprijinea acum, împotriva aristocrației financiare, pe 
proletariatul luat în soldă, şi într-o oarecare măsură, organizat, 
aşa cum procedase înainte tirania împotriva ei; dacă guvernul 
acceptase odinioară aprovizionarea proletariatului pe cheltuiala 
statului ca pe un rău inevitabil, Drusus se gîndi acum s-o 
folosească, cel puţin pentru moment, împotriva aristocrației 


financiare. Era normal ca partea mai bună a aristocrației să 
accepte bucuroasă, la fel ca în urma legii agrare a lui Tiberius 
Gracchus, toate acele măsuri de reformă care, fără a atinge 
problema puterii supreme, nu ţinteau decit la tămăduirea 
vechilor rele ale statului. Ce-i drept, în privinţa emigrării şi 
colonizării nu se putea merge tot atît de departe ca în cazul 
democraţiei, întrucît dominaţia oligarhiei se baza în esenţă pe 
administraţia neîngrădită a provinciilor şi ar fi fost primejduită 
de orice comandă militară permanentă; ideea de a stabili 
egalitatea între Italia şi provincii şi de a continua cuceririle de 
dincolo de Alpi nu era compatibilă cu principiile conservatoare. 
Pentru ridicarea clasei fermierilor italici, senatul putea să 
sacrifice fără regrete atît domeniile latine, cît şi pe cele 
campaniene şi din Sicilia, fără a renunţa la guvernare; la 
aceasta se adaugă faptul că agitaţiile viitoare nu ar fi putut fi 
prevenite mai eficient decit prin distribuirea tuturor pămiînturilor 
disponibile de către aristocrația însăşi, pentru demagogii viitori 
nerămînînd, după propria expresie a lui Drusus, nimic altceva de 
distribuit decît gunoaiele străzilor şi zorii zilei. De asemenea, 
pentru guvern, monarhie sau oligarhie era indiferent dacă 
jumătate sau întreaga ltalie aparţinea corpului de cetăţeni 
romani; reformatorii ambelor părţi trebuie să fi nutrit acelaşi 
gînd: de a preveni revenirea pe o scară mai largă a insurecției 
de la Fregellae, prin extinderea treptată şi oportună a dreptului 
de cetăţenie, şi de a-şi găsi astfel aliaţi pentru planurile lor în 
rîndul italicilor numeroşi şi influenţi. Oricît de mult se deosebeau 
opiniile şi intenţiile celor două mari partide în problema puterii 
suverane, în mijloacele de acţiune şi în tendinţele de reformă se 
întîlneau reprezentanţii cei mai buni din ambele tabere. Şi aşa 
cum Scipio Aemilianus poate fi socotit atît printre adversarii lui 
Tiberius Gracchus, cît şi printre promotorii planurilor sale de 
reformă, tot aşa îl putem considera pe Drusus drept succesorul 
şi discipolul, dar şi, cu nimic mai puţin, adversarul lui Gaius. Cei 
doi reformatori nobili şi mărinimoşi prin gîndire se aseamănau 
mai mult decît ar părea la prima vedere şi ambii erau demni de 
a se întîlni, în privinţa intenţiilor lor patriotice, în sfere mai pure 
şi mai înalte, deasupra atmosferei obscure a spiritului de partid. 

Problema era de a face ca legile concepute de Drusus să 
fie votate. Ca şi Gaius Gracchus, autorul păstră în rezervă 
propunerea hazardată privind acordarea dreptului de cetăţenie 


romană aliaţilor italici şi înaintă mai întîi numai legea juraţilor, 
aceea agrară şi asupra griului. Partidul capitaliştilor ripostă cu 
cea mai mare vigoare şi, avind în vedere atitudinea oscilantă a 
majorităţii partidului aristocratic şi ezitările comiţiilor, ar fi 
obţinut neîndoielnic respingerea legii juraţilor, dacă ea ar fi fost 
votată singură. În consecinţă, Drusus îşi cuprinse toate 
propunerile sale într-o singură lege şi, întrucît în felul acesta toţi 
cetăţenii interesaţi de distribuirile de grîu şi de pămiînturi erau 
siliţi să voteze şi pentru legea juraţilor, se reuşi, graţie acestora 
şi italicilor, partizani ai lui Drusus cu excepţia marilor proprietari, 
îndeosebi a celor din Umbria şi Etruria, ca legea să fie votată. 
Dar, fireşte, abia după ce Drusus dădu ordin de arestare a 
consulului Philippus care nu înceta să se opună. Poporul îl 
sărbători pe tribun ca pe un binefăcător şi-l primi în teatru cu 
aplauze; însă votarea nu dusese la aplanarea conflictului, ci la 
deplasarea lui pe un alt teren, întrucît partidul de guvernămînt a 
calificat propunerea lui Drusus, pe drept, ca fiind potrivnică legii 
din anul 656 (99) (p. 144) şi, de aceea, nulă şi neavenită. Din 
această cauză, adversarul principal al tribunului, consulul 
Philippus, a îndemnat senatul să caseze Legea Livia ca fiind 
neconstituţională; însă majoritatea senatului, bucuroasă de a se 
fi debarasat de tribunalele ecvestre, respinse cererea. Ca 
urmare, consulul declară în plin for că nu se poate guverna cu 
un asemenea senat şi că-şi va căuta un alt consiliu de stat; se 
părea că intenţionează să organizeze o lovitură de stat. In urma 
unor dezbateri furtunoase, senatul, convocat din această cauză 
de către Drusus, a pronunţat, un vot de avertisment şi de 
neîncredere împotriva consulului; însă în gîndul majorităţii 
senatorilor începu să se strecoare teama de revoluţia cu care 
ameninţa, se pare, atît Philippus, cît şi majoritatea capitaliştilor. 
Unul dintre adepţii cei mai activi şi mai renumiţi ai lui Drusus, 
oratorul Lucius Crassus, muri subit cîteva zile după această 
şedinţă a senatului (septembrie 663, 91). Legăturile lui Drussus 
cu italicii, pe care le comunicase la început numai cîtorva dintre 
cei mai apropiaţi, au fost treptat divulgate, iar strigătului furios 
de înaltă trădare, dezlănţuit de adversari, i se asociară mulţi, 
poate majoritatea membrilor partidului de guvernămiînt; chiar şi 
generosul avertisment transmis consulului Philippus de a fi cu 
ochii în patru în cursul sărbătorii federative de pe Muntele 
Alban, din cauza asasinilor plătiţi de către italici, nu servi decit 


la compromiterea lui şi mai adîncă, întrucît demonstră cît de 
mult era implicat în conspiraţiile care clocoteau în rîndul 
italicilor. Philippus ceru cu tot mai mare insistenţă casarea Legii 
Livia; majoritatea deveni tot mai timidă în apărarea ei. Curînd, 
reîntoarcerea la relaţiile anterioare i se păru marii mase a 
fricoşilor şi indecişilor din senat unica soluţie, astfel încît a fost 
votat un decret de abolire a legii, invocîndu-se erori 
constituţionale. Resemnîndu-se tăcut, conform caracterului său, 
Drusus se mulţumi să remarce că senatul însuşi restaurează 
odioasele tribunale ecvestre şi nu făcu uz de dreptul de a 
invalida hotărîrea de casare prin vetoul său. Atacul senatului 
împotriva partidului capitaliştilor a fost respins în totalitate şi, de 
bunăvoie sau fără voie, el se supuse din nou vechiului jug. Insă 
marii capitalişti nu se mulţumiră cu această victorie. Cînd, într-o 
seară, Drusus îşi luă rămas bun de la mulţimea care-l însoțea, ca 
de obicei, pînă în pragul casei, el se prăbuşi deodată în faţa 
statuii tatălui său; o mînă de asasin îl lovise atit de precis, încît 
îşi dădu sufletul cîteva ore mai tirziu. Făptaşul dispăruse în 
noapte fără să fie recunoscut şi nu avu loc nici o investigaţie 
judiciară; nu era însă nevoie de asta pentru a recunoaşte aici 
pumnalul cu care aristocrația se automutila. Acelaşi violent şi 
teribil sfîrşit care îi răpise şi pe reformatorii democratici i-a fost 
destinat şi acestui Gracchus al aristocrației. El conţinea o 
profundă şi întristătoare învăţătură. Reforma eşuase din cauza 
opoziţiei sau slăbiciunii aristocrației, chiar atunci cînd iniţiativa 
de reformare venea din propriile ei rînduri. Drusus îşi irosise 
energia şi viaţa pentru a răsturna dominaţia negustorilor, pentru 
a organiza emigrația şi pentru a preveni iminentul război civil; el 
a apucat să vadă cum negustorii guvernează mai liberi ca 
niciodată, cum toate ideile sale de reformă erau anihilate şi a 
murit conştient că sfîrşitul său năprasnic va da semnalul pentru 
cel mai înfricoşător război civil care a devastat vreodată 
frumoasa ţară italică. 


Capitolul VII 
Revolta supuşilor italici şi revoluţia sulpiciană 


De cînd, odată cu înfringerea lui Pyrrhos, se terminase 
ultimul război pe care-l purtaseră italicii pentru independenţă, 
altfel spus, de aproape 200 de ani, în Italia dăinuia întîietatea 
romană, fără să se fi clătinat o singură dată în temeliile ei, chiar 
şi în condiţiile cele mai grave. În zadar eroica familie a 
Barcizilor, în zadar succesorii Marelui Alexandru şi ai 
Ahemenizilor încercaseră să ridice națiunea italică la luptă 
împotriva puternicei capitale; ea fusese ascultătoare pe 
cîmpurile de bătălie de pe Guadalquivir şi de pe Medşerda, în 
trecătoarea Tempe şi pe Sipylos şi îşi ajutase stăpiînii în 
cucerirea şi supunerea a trei continente cu preţul vieţii 
tineretului ei. Situaţia ei modificată mai degrabă se înrăutăţise 
decit se îmbunătăţise. Din punct de vedere material, ea nu se 
putea plinge. Dacă proprietarul mic şi mijlociu suferea în 
întreaga Italie în urma absurdei legislații în privinţa grîului, în 
schimb marii proprietari şi, mai ales, clasa negustorilor şi 
capitaliştilor prosperaseră, întrucit italicii se bucurau, în esenţă, 
de aceeaşi protecţie şi aceleaşi privilegii ca şi cetăţenii romani 
în ceea ce priveşte exploatarea financiară a provinciilor; astfel 
încît şi ei beneficiau în mare măsură de avantajele materiale ale 
supremaţiei politice a romanilor. In general, situaţia socială şi 
economică din Italia nu era neapărat dependentă de diferenţele 
politice. Existau ţinuturi aliate privilegiate, precum Etruria şi 
Umbria, în care dispăruse starea fermierilor liberi; altele, 
precum văile din Abruzzi, în care aceasta se conservase în bună 
măsură şi nu se diminuase cu nimic în unele locuri; deosebiri 
asemănătoare pot fi dovedite şi în diferitele districte de cetăţeni 
romani. Dimpotrivă, inferioritatea politică devenea tot mai 
neîndurătoare, tot mai vizibilă. Ce-i drept, în problemele 
principale nu avusese loc o încălcare formală a legii. Libertatea 
comunală, care, sub numele de suveranitate, revenea 
comunităţilor italice în baza tratatelor încheiate, era respectată 
în general de către guvernul roman; atacul pe care partidul 
roman de reformă îl promisese, la începutul mişcării agrare, 
împotriva domeniilor romane garantate comunităţilor 


privilegiate nu întîlnise numai opoziţia serioasă a partidului 
conservator şi a celui al stării de mijloc din Roma, ci fusese 
abandonat în curind şi de către opoziţia romană însăşi. Insă 
drepturile care reveneau şi trebuiau să revină Romei în calitate 
de comunitate conducătoare, comanda supremă în sistemul 
militar şi controlul asupra întregii administrații, erau exercitate 
într-un mod aproape la fel de nefast ca în situaţia în care toţi 
aliaţii ar fi fost supuşi lipsiţi de drepturi. Numeroasele modificări 
ale legii marţiale romane, teribil de severă, care au fost 
introduse la Roma în cursul secolului al VIl-lea, par să fi fost 
limitate în întregime la soldaţii cetăţeni romani; despre cea mai 
importantă dintre acestea, abolirea execuțiilor pronunţate de 
curtea marţială (p. 77), avem date sigure şi ne putem lesne 
imagina impresia produsă în timpul războiului lui lugurtha cînd, 
în urma sentinţei consiliului de război roman, fuseseră decapitaţi 
bravi ofiţeri latini, în timp ce, într-un caz asemănător, şi ultimul 
dintre soldaţii cetăţeni romani avea dreptul de a apela la 
tribunalele civile de la Roma. Proporția în care cetăţenii şi aliaţii 
italici urmau să fie înrolați pentru serviciul militar rămăsese, 
cum era normal, pentru romani, nereglementată de tratate, dar, 
în timp ce în vremurile trecute ambele categorii furnizaseră în 
medie acelaşi număr de soldaţi (|, pp. 86, 241), acum, cu toate 
că proporţia populaţiei se schimbase mai degrabă în favoarea 
decit în detrimentul corpului cetăţenilor, cerinţele adresate 
aliaţilor se măriseră într-o proporţie exagerată (|, pp. 294-295, 
552), astfel încît, pe de o parte, li s-a impus serviciul mai greu şi 
mai costisitor, iar pe de alta, se recrutau constant doi aliaţi 
pentru un cetăţean. La fel ca supremaţia militară, controlul civil 
suprem, care, cuprinzind jurisdicţia administrativă supremă 
nedespărţită de acesta, fusese păstrat în cazul comunităţilor 
italice dependente, întotdeauna şi pe drept de către guvernul 
roman, a fost extins într-un asemenea mod încit italicii, aproape 
la fel ca provincialii, erau abandonaţi fără pavăză capriciilor 
oricăruia dintre nenumăraţii magistrați romani. La Teanum 
Sidicinum, unul dintre cele mai importante oraşe aliate, un 
consul dăduse ordinul ca edilul oraşului să fie bătut cu vergile în 
plină piaţă, întrucît magistraţii municipali nu izgoniseră destul 
de repede vizitatorii, atunci cînd soţia consulului dorise să se 
scalde în baia pentru bărbaţi şi întrucît aceasta nu i se păruse 
destul de curată. Scene asemănătoare avuseseră loc la 


Ferrentinum, de asemenea un oraş de optimo jure, şi chiar în 
străvechea şi importanta colonie latină Cales. În colonia latină 
Venusia, un ţăran liber a fost oprit de către un tînăr diplomat 
roman fără magistratură, aflat numai în trecere, din cauza unei 
glume pe care acesta şi-o permisese în legătură cu litiera sa, 
trîntit la pămînt şi biciuit cumplit cu chingile litierei. Întîmplări de 
acest fel sînt amintite în perioada premergătoare răscoalei 
oraşului Fregellae; este neîndoielnic că asemenea nedreptăţi 
aveau loc destul de frecvent şi tot atit de neîndoielnic că nicăieri 
nu se putea obţine o satisfacţie multumitoare pentru asemenea 
fărădelegi, în timp ce dreptul de apel, care nu putea fi violat atit 
de uşor fără atragerea unei pedepse, apăra trupul şi viaţa 
cetăţeanului roman, cel puţin într-o oarecare măsură. În urma 
acestui tratament aplicat italicilor de către guvernul roman, 
inegalitatea pe care înţelepciunea strămoşilor o menţinuse cu 
atita grijă între comunităţile latine şi toate celelalte comunităţi 
italice trebuia să slăbească, dacă nu să dispară cu totul (|, p. 
553). Fortăreţele Romei şi regiunile ţinute sub ascultare de către 
acestea trăiau acum sub o opresiune similară; latinul îi putea 
aminti picentinului că amindoi sînt supuşi în aceeaşi măsură 
fasciilor romane; supraveghetorii şi supuşii de odinioară erau 
uniţi acum prin ura comună împotriva tiranului comun. Dacă, 
aşadar, starea actuală a aliaţilor italici se transformase dintr-o 
relaţie de dependenţă suportabilă în aservirea cea mai cruntă, 
ei fuseseră privaţi şi de toate speranţele de a-şi ameliora 
situaţia. Încă din timpul cuceririi Italiei, corpul de cetăţeni 
romani îşi închisese rîndurile şi renunţase cu desăvirşire la 
acordarea dreptului de cetăţenie unor comunităţi întregi, 
acordîndu-l foarte rar unor persoane particulare. Chiar şi deplina 
libertate de mişcare, care aparținuse vechilor comunităţi latine 
şi care acordase membrilor lor aşezaţi la Roma dreptul de cives 
sine suffragio, fusese trunchiată într-o manieră jignitoare (|, p. 
553). Acum se mai făcu un pas: cu ocazia evenimentelor care 
revendicau extinderea dreptului de cetăţenie romană asupra 
întregii Italii în anii 628-632 (126, 122), dreptul de mutare la 
Roma a fost atacat printr-un decret al poporului şi senatului. Toţi 
necetăţenii rezidenţi în capitală erau alungaţi (pp. 73, 85) -o 
măsură periculoasă atît din cauza monstruozităţii 
antiliberalismului ei, cît şi prin multiplele prejudicii aduse 
intereselor particulare. Într-un cuvînt, dacă, anterior, aliaţii italici 


fuseseră, pentru romani, fie fraţi tutelaţi, mai degrabă protejaţi 
decit stăpiniţi şi nedestinaţi unei minorităţi veşnice, fie sclavi 
bine trataţi, fără a fi privaţi de speranţa unei eliberări posibile, ei 
ajunseseră acum cu toţii în aceeaşi stare de supunere şi în 
aceeaşi exasperare, sub securile şi fasciile tiranilor lor şi, 
precum sclavii privilegiați, puteau, în cel mai fericit caz, să 
transmită loviturile primite săracilor provinciali. 

La început reţinute de sentimentul unităţii naţionale şi de 
amintirea unor primejdii învinse în comun, asemenea 
neînţelegeri sînt caracterizate de faptul că apar lent şi, să zicem 
aşa, timid, pînă cînd ruptura se lărgeşte treptat, iar relaţiile 
dintre stăpiîni, al căror singur drept îl constituie puterea, şi 
stăpiniţi, a căror subordonare nu merge mai departe decit frica, 
îşi relevă deschis caracterul lor de forţă. Pînă la răzvrătirea şi 
dărimarea oraşului Fregellae din anul 629 (125), care 
marchează în mod oficial schimbarea caracterului dominaţiei 
romane, frămintările din rîndul italicilor nu avuseseră un 
caracter revoluţionar. De la dorinţa tacită la reclamarea 
înflăcărată, aspiraţia la egalitate cîştigase treptat în amploare, 
dar numai pentru a fi respinsă cu atit mai hotărit cu cit se 
manifesta mai deschis. În curînd s-a putut vedea că acordarea ei 
de bunăvoie nu putea fi aşteptată şi, desigur, nu a lipsit dorinţa 
de a impune prin forţă cele refuzate; însă poziţia Romei de 
atunci nu putea permite zămislirea gîndului ca această dorinţă 
să fie transpusă în faptă. Cu toate că nu se poate stabili cu 
certitudine proporţia numerică dintre cetăţenii şi necetăţenii 
Italiei, putem admite totuşi cu destulă siguranţă că numărul 
cetăţenilor nu putea să fi fost cu mult mai scăzut decit cel al 
aliaţilor italici şi că celor aproximativ 400.000 de cetăţeni în 
stare să poarte armele trebuie să le fi corespuns cel puţin 
500.000, dacă nu chiar 600.000 de aliaţi. Atita timp cît dăinuia o 
asemenea proporţie, corpul cetăţenilor răminea unit şi nu exista 
un inamic extern periculos; confederaţia italică, fărimiţată într-o 
sumedenie de comunităţi urbane şi rurale, legate de Roma prin 
miile de fire ale relaţiilor particulare şi publice, nu putea ajunge 
niciodată la o acţiune concertată; cu o înţelepciune moderată, 
guvernul putea stăpîni uşor supuşii indignaţi, fie prin masa 
compactă a cetăţenilor, fie prin intermediul considerabilelor 
resurse pe care le ofereau provinciile, fie învrăjbind o 
comunitate împotriva alteia. Din această cauză, italicii 


rămăseseră liniştiţi pînă cînd revoluţia începu să zguduie Roma; 
însă odată ce aceasta izbucnise, interveniră şi ei în mişcarea şi 
agitația partidelor romane pentru a obţine egalitatea în drepturi 
prin intermediul unuia sau al celuilalt. Ei făcuseră cauză comună 
mai întîi cu partidul popular, apoi cu cel senatorial şi nu se 
aleseseră cu nimic nici de la unul, nici de la celălalt. Trebuiseră 
să se convingă că cei mai buni bărbaţi ai ambelor partide 
recunosc justeţea şi echitatea cererilor lor, dar că aceşti cei mai 
buni, aristocrați sau populari, nu pot să impună aceste cereri 
masei partidului lor. Ei văzuseră, de asemenea, cum cei mai 
talentaţi, cei mai energici, cei mai celebraţi oameni de stat ai 
Romei fuseseră părăsiţi de proprii adepţi în momentul în care 
interveniseră în ajutorul italicilor şi cum fuseseră răsturnaţi din 
această cauză. În toate vicisitudinile acestor 30 de ani de 
revoluţie şi de restauraţie fuseseră instituite şi destituite destule 
guverne; însă oricît de frecvent se schimbase programul, spiritul 
îngust şi neprevăzător stătuse neclintit la cîrmă. Mai ales 
ultimele evenimente relevaseră cu claritate cît de zadarnice 
erau speranţele italicilor în privinţa satisfacerii pretențiilor lor de 
către Roma. Atita timp cît cererile lor se asociaseră celor ale 
partidului revoluţionar, fiind respinse din cauza lipsei de 
înţelegere a maselor, ei încă putuseră să se resemneze la 
credinţa că oligarhia adoptase o atitudine duşmănoasă numai 
faţă de cei care înaintaseră propunerea, şi nu faţă de propunere 
în sine, şi că exista încă posibilitatea ca un senat, mai inteligent, 
să accepte măsura, compatibilă cu natura oligarhiei şi salutară 
pentru stat. Dar ultimii ani, în care senatul guvernase din nou 
aproape nestingherit, puseseră şi intenţiile oligarhiei romane 
într-o lumină cît se poate de nefavorabilă. În locul modificărilor 
aşteptate, în anul 659 (95) s-a decretat o lege consulară care, în 
termenii cei mai severi, interzicea necetăţenilor să aspire la 
dreptul de cetăţenie şi îi ameninţa pe contravenienţi cu judecata 
şi cu pedeapsa. Această lege, care a readus din rîndul romanilor 
în cel al italicilor o mare parte dintre persoanele cele mai 
distinse şi foarte interesate de problema egalităţii, se află, prin 
irecuzabilitatea juridică şi nebunia ei politică, pe aceeaşi linie cu 
acel renumit act ce a devenit cauza despărțirii Nordului Americii 
de ţara-mamă, ajungînd aşadar, precum acesta, cauza imediată 
a războiului civil. Era cu atît mai rău că autorii acestei legi nu 
aparţineau partidului obstinat şi incorigibil al optimaţilor şi că 


înțeleptul şi respectabilul Quintus Scaevola, hărăzit de natură, 
precum Georg Grenville, pentru meseria de jurisconsult şi de 
soarta meschină pentru rolul de om de stat, prin corectitudinea 
sa pe cît de onorabilă pe atit de dăunătoare, declanşase războiul 
dintre senat şi cavaleri; de asemenea, alături de el fusese 
oratorul Lucius Crassus, prietenul şi aliatul lui Drusus şi, în 
general, unul dintre optimaţii cei mai moderați şi mai 
clarvăzători. În mijlocul tulburărilor violente produse de această 
lege şi de numeroasele procese intentate în întreaga Italie din 
cauza ei, steaua speranţei păru să răsară din nou pentru italici 
în persoana lui Marcus Drusus. Ceea ce fusese considerat 
aproape imposibil, anume ca un conservator să preia ideile de 
reformă ale Gracchilor şi să lupte pentru egalitatea în drepturi a 
italicilor, se întîmplase totuşi: un bărbat din înalta aristocrație se 
hotărise să emancipeze italicii, de la strimtoarea siciliană pînă la 
Alpi, dar totodată, şi guvernul şi să se dedice cu ardoare şi 
devotament acestor generoase planuri de reformă. Nu se ştie 
dacă el s-a aşezat, aşa cum se spune, în fruntea unei ligi 
secrete, ale cărei legături se ramificau în întreaga ltalie şi ai 
cărei membri se angajaseră prin jurămiînt să-l susţină pe Drusus 
şi cauza comună; însă chiar dacă el nu a consimţit la asemenea 
lucruri periculoase şi, într-adevăr, nejustificabile pentru un 
magistrat roman, cu siguranţă că nu s-a mulţumit cu promisiuni 
generale şi, poate fără voinţa lui sau împotriva ei, în numele său 
s-au format alianţe primejdioase. Italia află cu bucurie că Drusus 
şi-a impus primele propuneri cu consimţămiîntul majorităţii 
senatului; cu o bucurie şi mai mare, toate comunităţile Italiei au 
celebrat însănătoşirea tribunului îmbolnăvit subit. Dar pe 
măsură ce se puteau desluşi intenţiile viitoare ale lui Drusus, 
situaţia s-a schimbat; el nu putea îndrăzni să propună legea 
principală; el trebuia să amine, să ezite, chiar să bată în 
retragere. ltalicii au aflat că majoritatea senatului devenea 
oscilantă şi ameninţa să-l abandoneze pe conducătorul ei; 
aceste veşti circulară cu repeziciune prin întreaga Italie; se 
spunea că legea votată fusese casată, capitaliştii ar guverna 
mai nestingheriţi decît înainte, că tribunul fusese lovit de mîna 
asasinului şi chiar că murise (toamna anului 663, 91). 

Ultima speranţă pentru italici de a fi admişi în corpul 
cetăţenilor romani se năruise odată cu dispariţia lui Marcus 
Drusus. O măsură pe care acest bărbat conservator şi energic 


nu putu s-o impună propriului său partid, în împrejurări dintre 
cele mai favorabile, nu mai putea fi tradusă în fapt pe calea 
înţelegerii. ltalicii nu aveau altă soluţie decit fie să se supună 
răbdători, fie să repete tentativa care, cu 35 de ani în urmă, 
fusese suprimată în germene prin distrugerea oraşului 
Fregellae, de data aceasta, pe cît posibil, cu forţele unite şi cu 
armele în miini, distrugînd şi moştenind Roma ori obţinînd cel 
puţin egalitatea în drepturi cu ea. Aceasta era ultima lor 
hotărire, fireşte o hotărire a exasperării; în condiţiile date, 
răzvrătirea comunităţilor urbane izolate împotriva guvernului 
roman ar putea să pară şi mai inutilă decit revolta coloniilor 
americane împotriva Imperiului Britanic. După toate aparențele, 
cu o atenţie moderată şi cu energie, guvernul roman putea 
pregăti acestei insurecţii soarta celei precedente. Insă nu tot o 
hotărire a exasperării ar fi fost dacă liniştea era păstrată şi 
lucrurile îşi urmau cursul? Dacă italicii îşi aduceau aminte de 
felul neprovocator în care se comportau romanii în Italia, ce era 
de aşteptat acum, cînd bărbaţii cei mai distinşi din fiecare oraş 
fuseseră sau erau învinuiți de a fi fost în înţelegere cu Drusus - 
în privinţa urmărilor era acelaşi lucru -, înţelegere îndreptată 
tocmai împotriva partidului de guvernămint şi, de aceea, 
trebuind calificată drept înaltă trădare? Pentru toţi cei care 
luaseră parte la această ligă secretă, chiar şi pentru cei care 
erau doar suspecți de participare, nu rămiînea altă alegere decit 
fie să pornească războiul, fie să-şi aplece grumazul sub securea 
călăului. La acestea se adaugă faptul că momentul prezent 
oferea încă perspective favorabile pentru o insurecție generală a 
Italiei. Nu sîntem informaţi cu exactitate în ce măsură romanii 
au tradus în fapt dizolvarea confederaţiilor italice mai mari (|, 
pp. 294-295); nu este însă imposibil ca marsii, pelignii, poate 
chiar samniţii şi lucanienii să fi păstrat pînă atunci vechile lor 
confederaţii de comunităţi, chiar dacă acestea deveniseră 
nesemnificative din punct de vedere politic, limitindu-se poate 
numai la o simplă asociaţie de serbări şi de sacrificii. Oricum, 
dacă se declanşa acum, insurecția mai găsea un punct de sprijin 
în aceste uniuni; însă cine ar fi putut spune cînd vor trece 
romanii, tocmai din această cauză, la înlăturarea lor? Mai 
departe, liga secretă, în fruntea căreia s-ar fi aflat Drusus, îşi 
pierduse căpetenia ei, adevărată sau sperată, prin moartea 
acestuia, însă ea continua să existe şi oferea un important punct 


de plecare pentru organizarea politică a răscoalei, în timp ce 
organizarea ei militară putea să se bazeze pe faptul că fiecare 
oraş aliat avea un sistem militar propriu şi soldaţi încercaţi. La 
Roma, pe de altă parte, nimeni nu lua lucrurile în serios. Se 
zvonise, ce-i drept, că ar avea loc anumite frămîntări în Italia şi 
că diferitele comunităţi aliate ar întreţine un schimb de 
informaţii suspect de intens; însă în loc să cheme cetăţenii în 
cea mai mare grabă sub arme, colegiul guvernant se mulţumi, 
după obiceiul consacrat, să atragă atenţia magistraţilor să fie 
vigilenţi şi să trimită spioni pentru a afla detalii. Capitala era atit 
de puţin apărată încît un ofiţer mars hotărît, Quintus 
Pompaedius Silo, unul dintre amicii cei mai apropiaţi ai lui 
Drusus, concepuse, se spune, planul de a pătrunde în oraş cu un 
grup de bărbaţi de încredere, care, cu săbiile ascunse sub 
veşminte, să-l cucerească printr-o lovitură surprinzătoare. 
Aşadar se pregătea o răscoală; se încheiară tratate, înarmările 
avansau pe tăcute şi cu febrilitate, pînă cînd, ca de obicei, mai 
devreme decît  planificaseră conducătorii, insurecția s-a 
declanşat accidental. Pretorul roman cu puteri proconsulare, 
Gaius Servilius, informat de spionii săi că oraşul Asculum 
(Ascolo) din Abruzzi ar trimite ostatici comunităților învecinate, 
se deplasă împreună cu legatul său Fonteius şi cu o suită puţin 
numeroasă în localitatea aceasta şi adresă mulţimii, adunată în 
teatru pentru celebrarea marilor jocuri, o fulgerătoare cuvîntare 
de ameninţare. Apariţia bine-cunoscutelor securi şi discursul cît 
se poate de serios aruncară scînteia în iasca urii îndirjite 
adunate de secole; magistraţii romani au fost sfişiaţi de mulţime 
chiar în incinta teatrului şi imediat, ca şi cum s-ar fi urmărit 
anularea oricărei posibilităţi de conciliere, au fost închise, la 
porunca magistraţilor, toate porţile oraşului şi măcelăriți toţi 
romanii aflaţi la Asculum, bunurile lor fiind jefuite. Revolta se 
răspîndi în peninsulă ca flăcările în stepă. În frunte se afla 
viteazul şi  numerosul popor al marsilor împreună cu 
confederaţiile mici, dar valoroase, ale pelignilor, marucinilor, 
frentanilor şi vestinilor din Abruzzi; bravul şi înțeleptul Quintus 
Silo, despre care am vorbit mai sus, era sufletul mişcării. Marsii 
au fost primii care declarară în mod formal războiul împotriva 
Romei, de unde şi denumirea ulterioară de război al marsilor. 
Exemplul lor a fost urmat de comunităţile samnite şi, în general, 
de masa comunităţilor, de la Liris şi Abruzzi pînă în sud, în 


Calabria şi Apulia; astfel încît, în curînd, întreaga Italie Centrală 
şi meridională se înarmă împotriva Romei. Dimpotrivă, etruscii şi 
umbrii, care înainte luaseră partea cavalerilor împotriva lui 
Drusus (p. 148), rămaseră ataşaţi Romei. Este semnificativ că în 
aceste ţinuturi aristocrația funciară şi financiară deţinea de mult 
timp supremaţia, iar starea mijlocie dispăruse cu desăvirşire, în 
timp ce în Abruzzi şi în jurul lor starea fermierilor se menţinuse 
mai nealterată şi mai viguroasă decit în oricare alt ţinut al Italiei. 
Fermierii şi, în general, starea mijlocie au suportat în principal 
revolta, aristocrația municipală mergind şi acum mînă în mînă 
cu guvernul din capitală. Astfel se poate explica uşor de ce 
comunităţile izolate din districtele răzvrătite şi unde minorităţi 
din cadrul comunităţilor răzvrătite au rămas fidele alianţei cu 
Roma; aşa, de exemplu, oraşul vestinilor, Pinna, rezistă, în 
interesul Romei, unui foarte greu asediu, iar un corp de loialişti 
format în ţara hirpinilor, condus de către Minatius Magius din 
Aeclanum, sprijini operaţiunile romane din Campania. În fine, nu 
se clintiră de lîngă Roma comunităţile aliate de optimo jure, din 
Campania, Nola şi Nuceria, şi oraşele maritime greceşti Neapolis 
şi Region; de asemenea, un mare număr dintre coloniile latine, 
de exemplu, Alba şi Aesernia, ca şi în războiul lui Hannibal, cînd 
oraşele greceşti şi latine luaseră în general partea Romei, iar 
cele sabelice, pe aceea potrivnică ei. Strămoşii întemeiaseră 
stăpînirea Italiei pe o structură aristocratică şi ţinuseră în 
supunere comunităţile mai puţin privilegiate prin intermediul 
celor mai privilegiate, printr-o diferenţiere de la caz la caz a 
dependenţei, iar cetăţenii fiecărei comunităţi în parte prin 
intermediul aristocrației municipale. Abia acum, sub guvernarea 
cît se poate de execrabilă a oligarhiei, se dovediră forţa şi 
solidaritatea cu care oamenii de stat ai secolelor al IV-lea şi al V- 
lea asamblaseră pietrele edificiului lor; nici această maree nu 
putea dărîma edificiul atît de des încercat. Fireşte, dacă spunem 
că oraşele mai favorizate nu s-au clintit de lîngă Roma după 
primul şoc, nu afirmăm că ele vor rezista, ca în timpul războiului 
lui Hannibal, pe o durată mai lungă şi în urma unor înfrîingeri 
grave, fără a ezita în fidelitatea lor faţă da capitală; ele nu 
trecuseră încă prin proba de foc. 

Deja se vărsase sînge, iar Italia se despărţise în două mari 
tabere militare. Aşa cum am văzut, mai lipsea mult pînă la o 
insurecție generală a aliaţilor italici; cu toate acestea, insurecția 


s-a extins atît de mult încît depăşea poate chiar speranţele 
conducătorilor înşişi, iar insurgenții se puteau gîndi fără 
insolenţă să propună guvernului roman o înţelegere acceptabilă. 
Ei au trimis soli la Roma şi s-au declarat de acord să depună 
armele în schimbul acceptării lor în corpul cetăţenilor; în zadar. 
Spiritul public, a cărui lipsă fusese simțită atît de mult timp la 
Roma, părea deodată renăscut, acum cînd era vorba de a se 
opune cu îndărătnicie unei cereri juste a supuşilor, susţinută şi 
de o forţă apreciabilă. Efectul imediat al insurecției italice se 
concretiză, ca şi în situaţia născută în urma înfrîingerilor pe care 
politica guvernului le suferise în Africa şi în Galia (pp. 101-102, 
123), în declanşarea unui război de procese, prin intermediul 
căruia aristocrația judiciară se răzbună pe acei bărbaţi ai 
guvernului, care, pe drept sau pe nedrept, erau consideraţi 
autorii principali ai dezastrului. La propunerea tribunului Quintus 
Varius, în ciuda opoziţiei optimaţilor şi în ciuda vetoului 
tribunician, se institui o comisie specială de înaltă trădare, 
alcătuită bineînţeles din membrii ordinului ecvestru care 
susţinuse vehement proiectul; ea urma să cerceteze conspirația 
iniţiată de către Drusus, care avea vaste ramificații atît în Italia, 
cît şi la Roma, şi din care se născuse insurecția - acum, cînd 
jumătate din ltalia se înarmase, aceasta apărea întregului corp 
de cetăţeni, îndirjiţi şi speriaţi, drept dovada indubitabilă a 
înaltei trădări. Sentinţele acestei comisii răriră rîndurile 
partidului senatorial favorabil înţelegerii; printre alţi bărbaţi 
distinşi, prietenul apropiat al lui Drusus, tînărul şi talentatul 
Gaius Cotta, a fost trimis în exil, iar venerabilul Marcus Scaurus 
scăpă cu greu de aceeaşi soartă. Suspiciunea împotriva 
senatorilor favorabili reformelor lui Drusus a mers atit de 
departe încît, puţin timp după aceea, consulul Lupus informa, 
din tabără, senatul despre legăturile care ar fi fost menținute 
fără întrerupere între optimaţii din subordinea sa şi inamic; o 
bănuială care, după capturarea unor spioni marsi, se dovedi în 
curînd  neîntemeiată. Din acest punct de vedere, regele 
Mithridates putea afirma cu oarecare îndreptăţire că vrajba 
facţiunilor ar zgudui statul roman mai puternic decît războiul 
aliaţilor în sine. Insă la început, declanşarea insurecției şi 
terorismul pe care-l instaură comisia pentru înaltă trădare au 
produs cel puţin o aparenţă de unitate şi de vigoare. 
Disensiunile de partid au fost uitate; ofiţerii capabili ai tuturor 


facţiunilor, democrați, precum Gaius Marius, aristocrați, precum 
Lucius Sulla, prieteni ai lui Drusus, precum Publius Sulpicius 
Rufus, se puseră la dispoziţia guvernului; se pare că în această 
perioadă distribuirile de grîu au fost substanţial limitate printr- 
un decret al poporului, cu scopul de a conserva resursele 
financiare ale statului în vederea războiului, ceea ce era cu atit 
mai necesar cu cît, din cauza atitudinii amenințătoare a regelui 
Mithridates, provincia Asia putea să ajungă în orice moment în 
mîna inamicului, secîndu-se astfel unul dintre principalele 
izvoare ale tezaurului roman; la hotărîrea senatului, tribunalele, 
cu excepţia comisiei pentru înaltă trădare, îşi suspendară 
temporar activitatea; toate afacerile încetară şi nimeni nu se 
gîndea la altceva decit la recrutarea de soldaţi şi la fabricarea 
de arme. În timp ce statul conducător îşi aduna toate energiile 
în vederea unui război iminent şi dificil, insurgenții trebuiau să 
rezolve problema mai complicată de a se organiza politic în toiul 
luptelor. În ţinutul pelignilor, situat în centrul districtelor marse, 
samnite, marucine şi vestine, altfel spus în inima ținuturilor 
răzvrătite, în frumoasa cîmpie a rîului Pescara, oraşul Corfinium 
a fost ales drept o Anti-Romă şi numit /ta/ia, al cărui drept de 
cetăţenie a fost acordat tuturor comunităţilor răzvrătite; aici se 
delimitară spaţii corespunzătoare pentru for şi pentru curie. Un 
senat alcătuit din 500 de membri a fost însărcinat cu stabilirea 
constituţiei şi cu comanda supremă a războiului. Conform 
instrucţiunilor sale, cetăţenii aleseră din rîndul bărbaţilor de 
rang senatorial doi consuli şi 12 pretori care, asemenea celor doi 
consuli şi şase pretori ai Romei, au preluat magistratura 
supremă în timp de pace şi de război. Latina, care la marsi şi la 
picentini era de pe atunci dominantă, a rămas limba oficială, dar 
samnita, care predomina în Italia meridională, a fost considerată 
egală cu latina şi cele două erau folosite alternativ pe monedele 
de argint pe care noul stat italic a început să le bată după 
modelul şi etalonul roman, anulînd astfel, de fapt, monopolul 
monetar deţinut în ultimele două secole de Roma. Din aceste 
reglementări rezultă - ceea ce, fireşte, se înţelege de la sine - 
că italicii nu se mai mulţumeau cu obţinerea egalităţii cu 
romanii, ci năzuiau la nimicirea sau supunerea acestora şi la 
fondarea unui nou stat. Însă, de asemenea, este evident că 
noua lor constituţie nu era nimic altceva decît o simplă copie a 
celei romane sau, ceea ce este acelaşi lucru, că politica 


tradiţională, moştenită de naţiunile italice din timpuri 
imemoriale, viza o organizare a oraşului în locul uneia de stat, 
cu adunări primitive la fel de neajutorate şi la fel de inutile ca şi 
comiţiile romane, cu un colegiu guvernant care cuprindea 
aceleaşi elemente oligarhice ca şi senatul roman, cu o putere 
executivă organizată într-un mod asemănător şi compusă dintr- 
un număr mare de magistrați supremi concurenţi. Această 
imitație mergea pînă la detaliul cel mai mărunt; astfel, de 
exemplu, titlul de consul sau de pretor al magistratului suprem 
în comandament era înlocuit şi de italici, în urma unei victorii, cu 
titlul de imperator. Nu se schimbă nimic altceva decit numele; 
pe monedele răzvrătiţilor apărea aceeaşi efigie divină, singura 
diferenţă constind în inscripţia /ta/ia în loc de Roma. Această 
Romă a răzvrătiţilor se deosebea, şi nu în avantajul său, numai 
într-o singură privinţă de cea autentică: cea din urmă 
parcursese o evoluţie urbană şi statutul ei nefiresc, între oraş şi 
stat, se formase cel puţin pe cale naturală, în timp ce noua /ta/ie 
nu era altceva decit un loc de reuniune pentru insurgenți, 
cetăţenii peninsulei fiind proclamaţi printr-o simplă ficţiune 
legală drept cetăţeni ai acestei noi capitale. Este însă 
semnificativ că aici, unde contopirea rapidă a unor comunităţi 
izolate într-o nouă unitate politică ar fi putut sugera cu atita 
uşurinţă ideea unei constituţii reprezentative în accepțiunea 
modernă, nu constatăm nici o urmă a vreunei intenţii 
asemănătoare; de fapt, se urma chiar un sistem diametral opus, 
organizarea comunală fiind reprodusă într-un mod şi mai absurd 
decit înainte. Poate nicăieri ca aici nu este mai evident faptul că 
în Antichitate constituţia era inseparabilă de un popor suveran, 
guvernînd personal în adunări primitive, adică de un guvern 
municipal, şi că marea idee fundamentală a statului republican 
constituţional - exprimarea suveranităţii poporului printr-o 
adunare reprezentativă -, fără de care statul liber ar fi de 
neconceput, este cu totul şi cu totul modernă. Chiar şi sistemul 
politic al italicilor, cu toate că se apropie, într-o anumită, măsură 
de statul liber contemporan prin senatele lui reprezentative şi 
puterea diminuată a comiţiilor, nu a putut să depăşească linia 
de demarcaţie nici cu Roma şi nici cu /talia. 

In iarna dintre 663 şi 664 (91/90), la cîteva luni după 
moartea lui Drusus, începu lupta dintre taurul sabelic şi lupoaica 
romană, aşa cum o reprezintă o monedă a insurgenților. De 


ambele părţi se făcură pregătiri serioase; la ltalia se adunară 
mari provizii de arme, alimente şi bani; la Roma, proviziile 
necesare erau aduse din provincii, mai ales din Sicilia şi, pentru 
orice eventualitate, zidurile de mult timp neglijate au fost puse 
din nou în stare de defensivă. Forţele armate erau aproximativ 
egale. Romanii  supliniră golurile lăsate de absenţa 
contingentelor italice fie printr-o recrutare mai severă din rîndul 
cetăţenilor şi locuitorilor, aproape în întregime romanizați, din 
ţinuturile celtice de dincoace de Alpi, dintre care 10.000 serveau 
numai în armata din Campania, fie prin contingentele numizilor 
şi ale altor naţiuni de peste mare şi înjghebară, cu ajutorul 
oraşelor libere din Grecia şi Asia Mică, o flota de război. De 
ambele părţi se mobilizară pînă la 100.000 de soldaţi, fără a 
socoti garnizoanele, iar în privinţa destoiniciei trupelor, tacticii 
de război şi înarmării italicii nu erau cu nimic mai prejos decit 
romanii. Conducerea războiului era atît pentru insurgenți, cît şi 
pentru romani foarte dificilă, întrucît teritoriul răzvrătit era 
foarte extins, iar în interiorul acestuia erau răspiîndite o mulţime 
de fortărețe rămase fidele Romei; astfel încît, pe de o parte, 
insurgenții se văzură nevoiţi să conjuge un foarte fărimiţat şi 
îndelungat război de asediu cu o acoperire întinsă a graniţelor, 
iar pe de alta, romanii nu aveau altă posibilitate decit să lupte 
simultan împotriva insurecției în toate ţinuturile răzvrătite, 
lipsite de un centru propriu-zis. Teritoriul răzvrătit se diviza în 
două părţi: în cea nordică, ce se întindea de la Picenum şi 
Abruzzi pînă la limita de nord a Campaniei şi care cuprindea 
districtele în care se vorbea latina, comanda supremă a fost 
preluată, de partea italicilor, de marsul Quintus Silo, iar de 
partea romană, de Publius Rutilius Lupus, amîndoi consuli; în 
cea sudică, ce cuprindea Campania, Samnium şi, în general, 
toate ţinuturile unde se vorbea limba sabelică, comanda pentru 
insurgenți a fost preluată de consulul samnit Gaius Papius 
Mutilus, iar pentru romani, de consulul Lucius lulius Caesar. 
Fiecăruia dintre comandanții supremi li se adăugau, în partea 
italică, şase, în partea romană, cinci comandanţi subalterni, 
astfel încît fiecare dintre aceştia conducea ofensiva şi defensiva 
într-un anumit district, armatelor consulare revenindu-le însă 
sarcina de a acţiona pe un cîmp mai larg şi de a da lovitura 
decisivă. Cei mai distinşi ofiţeri romani, printre ei Gaius Marius, 
Quintus Catulus şi cei doi foşti consuli Titus Didius şi Publius 


Crassus, încercaţi în războaie, s-au pus la dispoziţia consulilor 
pentru îndeplinirea acestor funcţii, iar dacă italicii nu putură 
opune nume la fel de celebre, succesul dovedi că ofiţerii lor nu 
erau cu nimic mai prejos din punct de vedere militar. În acest 
război, prin excelenţă de hărţuială, ofensiva era în general de 
partea romanilor, însă nici aici ea n-a fost dusă de nimeni cu 
hotărire. Este surprinzător că nici romanii nu-şi strinseră trupele 
pentru a executa un atac cu forţe superioare împotriva 
insurgenților şi nici insurgenții nu întreprinseră tentativa de a 
pătrunde în Latium şi de a se arunca împotriva capitalei 
inamice; sîntem însă prea puţin informaţi despre situaţia din 
cele două tabere pentru a putea judeca dacă şi cum s-ar fi putut 
acţiona altfel şi în ce măsură lipsa de energie a guvernului 
roman sau lipsa de coeziune a comunităţilor federale au 
contribuit la aceste deficienţe în conducerea războiului. E uşor 
de înţeles că acest sistem trebuia să antreneze atit victorii, cît şi 
înfrîngeri, însă încheierea războiului nu putea fi aproape; de 
asemenea, că nu se poate contura o imagine precisă a unui 
astfel de război, care se reducea la o serie de lupte ale unor 
detaşamente care operau cînd concomitent, cînd separat, cînd 
combinate, avînd în vedere şi documentele cît se poate de 
fragmentare care ne-au parvenit. 

Primul atac a vizat, fireşte, fortărețele rămase fidele 
Romei şi situate în ţinuturile răzvrătite; ele îşi strîinseră toate 
bunurile mobile de la ţară şi închiseră porţile în cea mai mare 
grabă. Silo se aruncă împotriva fortăreței Alba, menită să-i ţină 
în frîu pe marsi, Mutilus împotriva oraşului latin Aesernia, situat 
în inima Samniumului; în ambele cazuri, ei întîlniră rezistenţa 
cea mai îndirjită. Lupte asemănătoare trebuie să fi fost purtate 
înaintea sau în cursul deplasării armatelor romane la graniţele 
teritoriului răsculat : în nord, în jurul oraşelor Firmum, Hatria, 
Pinna ; în sud, în jurul Luceriei, Beneventumului, Nolei şi 
Paestumului. După ce armata de sud, comandată de Caesar, se 
adunase în primăvara anului 664 (90) în Campania, care 
rămăsese în cea mai mare parte fidelă romanilor, şi înzestrase 
Capua, cu teritoriul său atît de important pentru romani, ca şi 
oraşele aliate mai importante cu garnizoane, ea încercă să 
treacă la ofensivă şi să vină în ajutorul detaşamentelor mai mici 
trimise în Samnium şi Lucania sub comanda lui Marcus 
Marcellus şi Publius Crassus. Suferind pierderi neînsemnate, 


Caesar a fost respins de samniţi şi marsi, conduşi de Publius 
Vettius Scato; importantul oraş Venafrum trecu de partea 
insurgenților, cărora le-a predat garnizoana romană. Prin 
pierderea acestui oraş, situat pe drumul dintre Campania şi 
Samnium, Aesernia era izolată, iar fortăreaţa, atacată deja cu 
forţe considerabile, depindea acum numai de curajul şi 
rezistenţa garnizoanei şi ale comandantului ei Marcellus. Ce-i 
drept, o incursiune, pe care Sulla o încheie cu aceeaşi viclenie 
temerară ca şi pe cea desfăşurată cu ani în urmă împotriva lui 
Bocchus, despresură pentru scurt timp pe aesernienii foarte 
strimtoraţi; însă, în ciuda unei rezistenţe încăpăţinate, ei au fost 
siliţi să capituleze către sfirşitul anului din cauza foametei. De 
asemenea, în Lucania, Publius Crassus a fost înfrînt de către 
Marcus Lamponius şi silit să se închidă la Grumentum, care căzu 
după un asediu îndelungat şi foarte dificil. Apulia şi ţinuturile 
meridionale trebuiră să se mulţumească din capul locului cu 
propriile forţe. Insurecția luă proporţii; cînd Mutilus înaintă în 
Campania în fruntea armatei samnite, cetăţenii Nolei îi predară 
oraşul şi garnizoana romană, al cărei comandant a fost executat 
la porunca lui Mutilus, iar soldaţii au fost repartizaţi în rîndurile 
armatei victorioase. Cu o singură excepţie, oraşul Nuceria, care 
nu se clinti de lîngă Roma, romanii pierdură toată Campania 
pînă la Vezuviu; Salernum, Stabiae, Pompeii, Herculaneum se 
declarară de partea insurgenților; Mutilus a putut să înainteze în 
ţinutul din nordul Vezuviului şi să înceapă asediul cetăţii Acerrae 
cu armata samnito-lucaniană. Numizii, înrolați în mare număr în 
armata lui Caesar, începură să treacă în masă de partea lui 
Mutilus sau, mai degrabă, a lui Oxyntas, fiul lui lugurtha, care 
căzuse în mîinile samniţilor la predarea Venusiei şi apăru acum 
în purpură regală în rîndurile lor; astfel, Caesar se văzu nevoit să 
trimită întregul corp african în patrie. Mutilus îndrăzni să atace 
tabăra romană, însă a fost respins, iar samniţii, atacați de 
cavaleria romană în cursul retragerii lor, pierdură aproximativ 
6.000 de soldaţi. Aceasta era prima victorie notabilă pe care 
romanii o obţinură în acest război; armata îl proclamă pe 
general imperator, iar în capitală speranţele năruite începură să 
renască. Este adevărat că, puţin timp după aceea, armata 
victorioasă a fost atacată la traversarea unui rîu de către Marius 
Egnatius, suferind o înfrîngere atît de gravă, încît trebui să se 
retragă pînă la Teanum şi să fie reorganizată aici; însă în urma 


eforturilor abilului consul, armata romană reuşi pînă la începutul 
iernii să fie din nou aptă de luptă şi să-şi reocupe vechile poziţii 
sub zidurile Acerraei, care continua să fie asediată de principala 
armată samnită comandată de câtre Mutilus. Concomitent, 
operaţiunile începuseră şi în Italia Centrală, unde răscoala din 
Abruzzi şi din regiunea Lacului Fucin ameninţa capitala de foarte 
aproape. Un corp independent, condus de către Gnaeus 
Pompeius Strabo, a fost trimis în Picenum pentru a ameninţa 
Asculum, sprijinindu-se pe Firmum şi Falerio; însă masa 
principală a armatei romane de nord, aflată sub comanda 
consulului Lupus, se aşeză la graniţa dintre teritoriul latin şi cel 
mars, unde inamicul, rînduit de-a lungul căilor Valeria şi Salaria, 
se afla cel mai aproape de capitală. Micul rîu Tolenus (Turano), 
care întretaie Via Valeria între Tibru şi Alba şi îşi revarsă la Rieti 
apele în Velino, separa cele două armate. Nerăbdător, consulul 
Lupus voia o acţiune decisivă şi nu a ascultat de sfatul incomod 
al lui Marius de a exersa armata, încă neinstruită, mai întîi în 
războiul de hărţuială. La primul atac a fost nimicită diviziunea lui 
Gaius Perpenna, care număra 10.000 de soldaţi. Comandantul 
suprem îl destitui pe generalul învins şi uni rămăşiţele diviziei cu 
cea aflată sub comanda lui Marius, însă nu se lăsă convins să 
renunţe la ofensivă şi traversă riul Tolenus pe două poduri, 
construite la mică distanţă unul de altul, cu două divizii, una 
comandată de el însuşi, cealaltă de către Marius. În faţa lor, în 
fruntea marsilor se afla Publius Scato. El îşi ridicase tabăra pe 
locul unde Marius traversa riul, însă înainte de începerea 
traversării, se retrase, lăsînd aici numai posturile de pază, şi 
ocupă o poziţie camuflată mai în amonte, de unde atacă prin 
surprindere celălalt corp roman, condus de Lupus, în timpul 
traversării, în parte măcelărindu-l, în parte aruncîndu-l în rîu (11 
iunie 664, 90). Consulul însuşi şi 8.000 de romani căzură pe 
cîmpul de bătălie. Trecerea peste rîu a lui Marius, care sesizase 
pînă la urmă plecarea inamicului şi-i ocupase tabăra provocîndu- 
i pierderi însemnate, nu poate fi considerată o compensatie. 
Această faptă şi o victorie cîştigată de către generalul Servius 
Sulpicius în acelaşi timp împotriva pelignilor îi sili pe marsi să-şi 
retragă totuşi linia de apărare, iar Marius, care preluă comanda 
supremă în locul lui Lupus în urma unui decret al senatului, cel 
puţin îl împiedică pe inamic să obţină alte succese. Însă Quintus 
Caepio, care îi fusese asociat la comandă cu drepturi egale puţin 


timp după aceste evenimente - nu în urma unei bătălii norocos 
terminate, ci datorită simpatiilor pe care le cîştigase în rîndurile 
cavalerilor, pe atunci factorii decisivi la Roma, prin opoziţia sa 
îndărătnică împotriva lui Drusus -, se lăsă atras într-o 
ambuscadă de către Silo, care îi dăduse de înţeles că doreşte 
să-şi trădeze armata, şi a fost măcelărit împreună cu cea mai 
mare parte dintre soldaţii săi de către marsi şi vestini. După 
căderea lui Caepio, Marius, din nou unicul comandant suprem, 
printr-o rezistenţă dirză îl împiedică pe inamic să fructifice 
avantajele cîştigate şi, treptat, pătrunse adînc în teritoriul 
marsilor. Timp îndelungat el refuză bătălia; cînd, în fine, o 
acceptă, el înfrînse impetuosul adversar, care, printre alţi morţi, 
lăsă pe cîmpul de bătălie pe Herius Asinius, comandantul 
marucinilor. Într-o a doua bătălie, armata lui Marius şi divizia lui 
Sulla, componentă a armatei de sud, contribuiră împreună la o 
înfrîngere şi mai gravă a marsilor, care pierdură 6.000 de 
soldaţi; gloria acestei zile reveni însă ofițerului mai tînăr, 
întrucît, în timp ce Marius angajase şi cîştigase într-adevăr 
bătălia, Sulla blocase calea de retragere a celor ce fugeau şi îi 
măcelărise. În timp ce la Lacul Fucin se desfăşurau lupte cu sorţi 
schimbători, corpul picentin al lui Strabo luptase şi el cu succese 
nesigure. Căpeteniile insurgenților, Gaius ludacilius din Asculum, 
Publius Vettius Scato şi Titus Lafrenius, îl atacaseră cu forţe 
unite, îl învinseseră şi-l siliseră să se închidă la Firmum, unde 
Lafrenius începu asedierea lui Strabo, în timp ce ludacilius 
pătrunse în Apulia şi constrinse Canusium, Venusia şi celelalte 
oraşe rămase fidele Romei să treacă de partea insurgenților. 
Insă, de partea romană, printr-o victorie asupra pelignilor, 
Servius Sulpicius dobîndi posibilitatea de a pătrunde în Picenum 
şi de a-l ajuta pe Strabo. Lafrenius, atacat din faţă de către 
Strabo, a fost luat prin surprindere de către Sulpicius, care-l 
atacă din spate, iar tabăra sa a fost incendiată; el însuşi căzu în 
luptă, iar restul trupelor s-au năpustit într-o fugă dezordonată 
pînă la Asculum. Situaţia se schimbase atît de mult în Picenum, 
încît, aşa cum înainte romanii se văzură limitați la Firmum, 
italicii rămaseră acum cu Asculum, iar războiul se transformă 
din nou într-un asediu. În sfîrşit, în cursul anului, la dificilele şi 
fragmentatele războaie din Italia meridională şi Centrală se mai 
adăugă un al treilea război în ţinuturile nordice. Situaţia atit de 
periculoasă pentru Roma după primele luni de război 


determinase un mare număr de comunităţi umbriene şi cîteva 
dintre cele etrusce să se declare de partea insurgenților, astfel 
încît devenise necesară trimiterea lui Aulus Plotius împotriva 
umbrilor şi a lui Lucius Porcius Cato împotriva etruscilor. Aici, 
romanii întîlniră o rezistenţă cu mult mai puţin energică decit 
cea din ţara marsilor şi samniţilor şi păstrară supremaţia 
netăgăduită pe cîmpul de bătălie. 

În felul acesta se încheie primul an al războiului, foarte 
greu, lăsînd în urmă, atît din punct de vedere politic, cît şi 
militar, amintirile cele mai sumbre şi perspectivele cele mai 
îndoielnice. Din punct de vedere militar, ambele armate ale 
romanilor, cea marsică şi cea campaniană, erau slăbite şi 
descurajate în urma înfrîngerilor grave, armata de nord fiind 
silită să-şi concentreze atenţia mai ales asupra apărării 
capitalei, cea de sud, de lîngă Neapolis, fiind ameninţată în mod 
serios în comunicațiile sale, întrucît insurgenții ar fi putut oricînd 
să se năpustească din ţinutul mars sau samnit şi să se 
stabilească între Neapolis şi Roma; din această cauză, romanii 
au considerat oportună instituirea unui lanţ de posturi între 
Cumae şi Roma. Din punct de vedere politic, în cursul acestui 
prim an de ostilităţi, insurecția cîştigase adepţi din toate 
direcţiile; desprinderea Nolei, capitularea subită a puternicei şi 
marii colonii latine Venusia, răscoala umbro-etruscă erau semne 
destul de amenințătoare că alianţa romană se clătina în 
structurile sale cele mai intime şi nu va reuşi să reziste la 
această încercare teribilă. De la cetăţeni se ceruseră deja 
sacrificiile cele mai însemnate, iar pentru a forma acel lanţ de 
comunicaţii de-a lungul coastei latino-campaniene au fost 
înrolați în milițiile cetăţeneşti aproximativ 6.000 de liberii; 
aliaţilor fideli li se ceruseră sacrificii nu mai puţin considerabile; 
coarda nu mai putea fi întinsă fără a pune totul în pericol. 
Spiritul public scăzuse într-un mod incredibil. Nu puţini fuseseră 
aceia care se lăsaseră pradă disperării şi consideraseră totul 
pierdut atunci cînd, după bătălia de la Tolenus, consulul 
împreună cu numeroşii cetăţeni distinşi care căzuseră cu el 
fuseseră aduşi în capitală de pe apropiatul cîmp de bătălie 
pentru a fi înmormiîntaţi, atunci cînd magistraţii depuseseră, în 
semn de doliu public, purpura şi însemnele onorifice, cînd 
guvernul adresase locuitorilor capitalei îndemnul de a se înarma 
în masă. Ce-i drept, exasperarea profundă se mai estompase 


după victoriile dobîndite de Caesar la Acerrae şi de Strabo în 
Picenum; la Roma, la vestea celei dintii dintre aceste victorii se 
schimbase din nou haina militară cu cea civilă, la vestea celei 
de-a doua se renunţase la semnele doliului public; dar, cu toate 
acestea, nu era de tăgăduit că romanii fuseseră inferiori în 
această confruntare armată şi că, înainte de toate, spiritul care 
odinioară îi purtase pe romani la victorie, în ciuda tuturor 
crizelor războiului cu Hannibal, părăsise atît senatul, cît şi corpul 
cetăţenilor. Intr-adevăr, ei începuseră războiul cu aceeaşi 
aroganță ca mai înainte, dar nu ştiuseră să-l încheie ca atunci; 
obstinaţia rigidă, perseverenţa tenace făcuseră loc unei purtări 
laşe. După primul an de război, atît politica externă, cît şi cea 
internă se schimbaseră deja radical şi compromisul nu mai era 
respins. Fără îndoială, se făcu astfel lucrul cel mai înţelept cu 
putinţă, şi aceasta nu pentru că, forţat de presiunea nemijlocită 
a armelor, guvernul n-ar fi putut acţiona altfel decît consimţind 
la nişte condiţii dezavantajoase, ci pentru că obiectul disputei, 
perpetuarea veşnică a întiietăţii politice a romanilor în faţa 
celorlalţi italici, era mai degrabă dăunător decit folositor 
comunităţii. În viaţa publică se întîmplă deseori ca o greşeală s- 
o compenseze pe cealaltă; în cazul acesta, laşitatea compensă 
într-o oarecare măsură răul produs de îndărătnicie. Anul 664 
(90)  debutase cu respingerea cea mai categorică a 
compromisului oferit de către insurgenți şi cu declanşarea unui 
război de procese, în care capitaliştii, apărătorii cei mai 
pasionaţi ai egoismului patriotic, se răzbunaseră pe toţi cei 
bănuiţi de a fi partizani ai moderaţiei şi ai concesiilor oportune. 
Dimpotrivă, tribunul Marcus Plautus Silvanus, care-şi începuse 
magistratura pe 10 decembrie în acelaşi an, impuse o lege care 
sustrăgea comisia de înaltă trădare puterii juraţilor capitalişti şi 
o încredința altor juraţi, aleşi liber dintre tribuni, indiferent de 
clasă; urmarea acestei legi a fost transformarea comisiei dintr- 
un flagel al moderaţilor într-un flagel al extremiştilor, ea 
trimiţindu-l, de exemplu, în exil pe propriul ei autor, Quintus 
Varius, acuzat public de fărădelegile cele mai abominabile ale 
democraţiei: otrăvirea lui Quintus Metellus şi asasinarea lui 
Drusus. Mai importantă decit această candidă palinodie politică 
era schimbarea atitudinii politice faţă de italici. Se scurseseră 
exact 300 de ani de cînd Roma trebuise să accepte o pace 
dictată; acum era din nou înfrîntă şi, întrucît rîvnea pacea, 


dobîndirea acesteia nu era posibilă decit cu acceptarea, cel 
puţin parţială, a condiţiilor adversarilor. În ceea ce priveşte 
comunităţile care ridicaseră deja armele pentru supunerea şi 
distrugerea Romei, conflictul devenise prea necruţător pentru ca 
Roma să mai fi acceptat concesiile cerute; şi chiar dacă ar fi 
făcut-o, este probabil că partea adversă le-ar fi respins acum. 
Insă dacă cererile iniţiale erau acordate, cu anumite restricţii, 
comunităţilor care rămăseseră fidele, se salva aparenţa unei 
concesii voite şi se împiedica consolidarea, altfel de neînlăturat, 
a confederației, creîndu-se astfel calea spre înfringerea ei. 
Aşadar, porţile cetăţeniei romane, rămase atît de mult timp 
închise tuturor intervențiilor, se deschiseră deodată atunci cînd 
săbiile bătură la ele; dar nici măcar acum în întregime, ci într-un 
mod jignitor şi cu rezerve chiar şi pentru cei favorizați. O lege 
impusă de către consulul Lucius Caesar acordă dreptul de 
cetăţenie romană tuturor comunităţilor aliate din Italia care nu 
se deziseseră încă în mod public de Roma; o a doua, a tribunilor 
poporului Marcus Plautius Silvanus şi Gaius Papirius Carbo, 
acorda fiecărui bărbat încetățenit şi domiciliat în Italia un răgaz 
de două luni, în cursul căruia el putea să dobindească dreptul la 
cetăţenie romană dacă se prezenta în faţa unui magistrat 
roman. Insă aceşti noi cetăţeni, asemenea liberţilor, urmau să 
aibă un drept de vot limitat; aşa cum liberţii se puteau înscrie 
numai în patru dintre cele 35 de triburi, ei se puteau înscrie 
numai în opt; nu se poate stabili cu certitudine dacă această 
restricţie era personală sau, cum este foarte probabil, ereditară. 
Această măsură se referea mai întîi la Italia propriu-zisă, care nu 
se întindea pe atunci spre nord mai departe de Ancona şi de 
Florenţa. În Galia Cisalpină, potrivit legii un ţinut străin, dar care, 
prin administraţie şi prin colonizare, devenise de mult o parte a 
Italiei, toate coloniile latine au fost tratate asemenea 
comunităţilor italice. Dintre celelalte localităţi pînă atunci aliate, 
cele cispadane, puţin numeroase, obţinură dreptul de cetăţenie; 
însă ţinutul dintre Pad şi Alpi a fost tratat, în urma unei legi 
impuse de către consulul Strabo în anul 665 (89), altfel. El a fost 
organizat conform constituției civice italice, astfel încît 
comunităţile care nu se pretară acesteia, îndeosebi aşezările din 
văile Alpilor, au fost ataşate unor oraşe ca sate dependente şi 
tributare. Aceste oraşe noi nu primiră însă dreptul de cetăţenie 
romană, ci, prin ficţiunea juridică în virtutea căreia ar fi colonii 


latine, erau înzestrate numai cu acele drepturi care reveniseră 
pînă atunci oraşelor latine cu privilegii inferioare. Italia se 
termina aşadar, pe atunci, la Pad, iar ţinutul transpadan era 
tratat ca o dependinţă exterioară; aceasta neîndoielnic din 
cauză că regiunea dintre Pad şi Apenini era de mult organizată 
conform modelului italic, pe cînd în cea din nord, unde, în afară 
de Eporedia şi Aquileia, nu existau colonii de cetăţeni sau de 
latini : triburile autohtone nu fuseseră alungate, cum se 
întîmplase în sud, şi persistau încă în mare parte obiceiurile 
celtice şi constituţia cantonală celtică. Oricît de considerabile ar 
fi fost, comparîndu-le cu exclusivismul rigid pa care corpul de 
cetăţeni romani îl păstrase timp de peste 150 de ani, aceste 
concesii erau departe de a include o capitulare în faţa 
veritabililor insurgenți; menirea lor era, pe de o parte, 
menţinerea comunităţilor oscilante care amenințau să treacă de 
partea adversă, iar pe de altă parte, de a determina cît mai 
mulţi dezertori să părăsească rîndurile inamice. În ce măsură au 
fost aplicate aceste legi, mai ales cea mai importantă dintre ele, 
cea a lui Caesar, nu se poate constata cu precizie, întrucît nu 
putem stabili proporţia insurecției în momentul decretării legii 
decit în linii generale. Rezultatul principal a fost, în orice caz, 
intrarea în corpul de cetăţeni romani a comunităţilor pînă atunci 
latine, atît a rămăşiţelor vechii confederaţii latine, precum Tibur 
şi Praeneste, cît şi, îndeosebi, a coloniilor latine, cu excepţia 
celor care trecuseră de partea insurgenților. De asemenea, 
legea a fost aplicată unor oraşe aliate situate între Pad şi 
Apenini, ca, de exemplu, Ravenna, unui număr de oraşe etrusce 
şi oraşelor aliate din Italia de Sud, ca Nuceria şi Neapolis. Este 
lesne de înţeles că unele dintre comunităţi, pînă acum 
privilegiate în mod deosebit, au oscilat în acceptarea dreptului 
de cetăţenie; Neapolis, de exemplu, ezita să renunţe la tratatul 
de pînă acum cu Roma, care garanta cetăţenilor scutirea de 
serviciul militar pe uscat şi constituţia lor greacă, poate şi 
folosirea pămiînturilor domeniale, în favoarea privilegiilor foarte 
restrînse ale noii cetăţenii. În virtutea unor convenţii încheiate 
din cauza acestor scrupule, este probabil ca acest oraş, la fel ca 
şi Region sau, poate, şi alte comunităţi greceşti din Italia, să-şi fi 
păstrat fără alterări constituţia sa comunală consacrată şi limba 
greacă ca limbă oficială, chiar şi după intrarea lor în 
comunitatea de cetăţeni romani. Oricum, în urma acestor legi, 


corpul de cetăţeni romani a fost extins într-un mod extraordinar, 
prin contopirea numeroaselor comunităţi urbane importante 
risipite între strimtoarea siciliană şi Valea Padului; mai mult, prin 
acordarea privilegiilor aliaţilor celor mai favorizați, ţinutul situat 
între Pad şi Alpi a fost asociat într-un fel cu posibilitatea de a 
pretinde legal dreptul de cetăţenie deplină. 

Bazaţi pe aceste concesii acordate comunităţilor oscilante, 
romanii reluară lupta împotriva districtelor răzvrătite cu o 
energie înnoită. Din instituţiile politice existente ei renunţaseră 
la atita cît păruse necesar pentru împiedicarea extinderii 
conflagrației; cel puţin insurecția nu mai făcu progrese de acum 
încolo. In Etruria şi, îndeosebi, în Umbria, unde se afla abia în 
faşă, ea a fost curînd reprimată mai degrabă datorită Legii lulia 
decît graţie succesului armelor romane. În fostele colonii latine 
şi în ţinutul dens populat al Padului se deschideau bogate şi 
acum sigure mijloace de subzistență; cu acestea şi cu cele ale 
cetăţenilor înşişi se putea trece la reprimarea insurecției izolate. 
Cei doi comandanţi supremi de pînă acum s-au întors la Roma: 
Caesar, în calitate de cenzor ales, Marius, deoarece modalitatea 
sa de conducere a războiului fusese criticată ca nesigură şi 
lentă, el fiind atunci în vîrstă de 66 de ani şi considerat senil. 
Această acuzaţie era foarte probabil neîntemeiată; Marius îşi 
dovedi cel puţin vigoarea trupească, apărînd zilnic la Roma pe 
cîmpul de exerciţii; ca general suprem, el pare să-şi fi arătat 
cunoscuta-i destoinice, însă nu obținuse succese strălucitoare, 
singurele cu care ar fi putut să se reabiliteze în faţa opiniei 
publice în urma eşecului său politic. Astfel, celebrul campion, 
spre regretul lui amar, a fost trecut în rezervă şi din punct de 
vedere militar. Locul lui Marius în armata marsică a fost ocupat 
de către consulul din acel an, Lucius Porcius Cato, care se 
distinsese în luptele din Etruria, iar cel al lui Caesar în armata 
campaniană, de către locotenentul Lucius Sulla, căruia i se 
datoraseră cîteva victorii substanţiale în cursul campaniei 
precedente; Gnaeus Strabo, acum consul, păstră comanda, în 
care dovedise atita măiestrie, din Picenum. Astfel, în anul 665 
(89), începu a doua campanie declanşată de către insurgenți 
încă din cursul iernii printr-o tentativă temerară, care aminteşte 
de extraordinarul marş din războaiele samnite; ei au trimis o 
diviziune de 15.000 de soldaţi a armatei marsice în Etruria 
pentru a sprijini insurecția care mocnea în Italia de Nord. Însă 


Strabo, al cărui district trebuia să-l străbată, o interceptă şi o 
învinse complet; puţini au fost cei care ajunseră în patria 
îndepărtată. Atunci cînd anotimpul a permis armatelor romane 
să treacă la ofensivă, Cato pătrunse pe teritoriul mars şi înaintă, 
în urma unor bătălii norocoase, însă căzu în zona Lacului Fucin 
în cursul unui atac împotriva taberei inamice; după aceasta 
comanda supremă a operaţiilor din Italia Centrală trecu în 
exclusivitate în seama lui Strabo. El continuă, pe de o parte, 
asediul oraşului Asculum, pe de alta, supunerea ținuturilor 
marse, sabelice şi apulice. ludacilius apăru în faţa Asculumului 
cu contingentul din Picenum pentru despresurarea oraşului său 
natal strimtorat şi atacă armata asediatoare, în timp ce 
garnizoana se arunca împotriva liniilor inamice. Se spune că în 
această zi ar fi luptat 75.000 de romani împotriva a 60.000 de 
italici. Victoria a revenit romanilor; ludacilius reuşi totuşi să 
pătrundă cu o parte a armatei de despresurare în oraş. Asediul a 
continuat, fiind prelungit din cauza fortificațiilor puternice ale 
oraşului şi apărării disperate a locuitorilor săi, care, cu conştiinţa 
teribilei declaraţii de război, se luptară din interiorul zidurilor lor. 
Cînd, în sfirşit, după o apărare vitează de citeva luni, ludacilius 
văzu apropiindu-se capitularea, dădu ordin ca şefii facțiunii 
favorabile romanilor să fie ucişi sub tortură şi apoi se sinucise el 
însuşi. Astfel se deschiseră porţile şi execuțiile romane le 
înlocuiră pe cele italice; toţi ofiţerii şi toţi cetăţenii de vază au 
fost executaţi, ceilalţi au fost aduşi la sapă de lemn, toate 
bunurile mobile şi imobile fiind confiscate în interesul statului. În 
timpul asediului şi după căderea Asculumului, numeroase 
corpuri de oaste romane străbătuseră ţinuturile vecine răsculate 
şi le constrînseră, pe rînd, să se supună. Marucinii cedară după 
ce Servius Sulpicius îi înfrinse categoric la Teate (Chieti). 
Pretorul Gaius Cosconius pătrunse în Apulia, cuceri Salapia şi 
Cannae şi asedie Canusium. Un corp de armată samnit, care 
venise sub comanda lui Marius Egnatius în sprijinul ținutului 
nerăzboinic şi îi respinsese într-adevăr pe romani, a fost înfrînt 
de generalul roman la traversarea rîului Aufidus; Egnatius căzu 
în luptă, iar restul armatei trebui să se refugieze în interiorul 
zidurilor de la Canusium. Romanii înaintară din nou pînă la 
Venusia şi Rubi şi deveniră stăpînii întregii Apulii. În jurul Lacului 
Fucin şi în munţii Majella, sediile principale ale insurecției, 
romanii îşi restabiliră dominaţia; marsii se predară locotenenţilor 


lui Strabo, Quintus Metellus Pius şi Gaius Cinna, iar vestinii şi 
pelignii, în anul următor (666, 88), lui Strabo însuşi; capitala 
insurgenților, /ta/ia, deveni din nou modestul ţinut pelign 
Corfinium; rămăşiţele senatului italic se refugiară pe teritoriul 
samnit. Armata romană din sud, aflată acum sub comanda lui 
Lucius Sulla, trecuse în acelaşi timp la ofensivă şi pătrunsese 
pînă în Campania meridională, ocupată de către inamic. Cetatea 
Stabiae a fost cucerită şi distrusă de Sulla însuşi (30 aprilie 665, 
89), Herculanum, de către Titus Didius, care însă căzu, se pare, 
în cursul acestui asalt (11 iunie). Pompeii rezistă mai mult timp. 
Generalul samnit Lucius Cluentius sosi în ajutorul oraşului, însă 
el a fost respins de către Sulla şi, cînd îşi reluă tentativa, întărit 
cu hoarde celtice, a fost înfrînt atît de grav, mai ales din cauza 
nestatorniciei acestor aliaţi, încît pierdu tabăra, iar el împreună 
cu majoritatea alor săi au fos măcelăriți în cursul fugii către 
Nola. Armata romană recunoscătoare oferi generalului ei corona 
graminea - însemn modest care, conform obiceiului taberei, era 
decernat acelui soldat care salvase prin abilitatea lui un 
detaşament al camarazilor săi. Fără a mai pierde timp cu asediul 
Nolei şi al celorlalte oraşe din Campania ocupate încă de către 
samniţi, Sulla pătrunse imediat în interiorul ținutului, unde se 
găsea cartierul general al insurecției. Cucerirea rapidă şi 
pedepsirea groaznică a cetăţii Aeclanum răspiîndi panica în 
întregul ţinut al hirpinilor; aceştia se supuseră fără a aştepta 
contingentul lucanian care se pusese în mişcare pentru a-i ajuta, 
iar Sulla putu să pătrundă nestingherit pînă în ţinutul 
confederației samnite. Trecătoarea în care milițiile samnite, sub 
comanda lui Mutilus, îl aşteptau, a fost ocolită, armata samnită 
fiind apoi atacată din spate şi înfrîntă; tabăra a fost cucerită, 
generalul rănit se salvă la Aesernia. Sulla înaintă pînă în faţa 
capitalei teritoriului samnit, Bovianum, şi o obligă să capituleze 
în urma unei a doua victorii cîştigate sub zidurile ei. Numai 
anotimpul înaintat puse capăt acestei campanii. 

Situaţia se schimbase total. Pe cît de măreaţă şi 
victorioasă începuse campania insurgenților din anul 665 (89), 
pe atit de distrusă, înfrintă pe toate fronturile şi lipsită de orice 
speranţă se termină. Intreaga Italie de Nord era pe deplin 
pacificată. În Italia Centrală, ambele ţărmuri se găseau în 
întregime sub stăpînirea romană, Abruzzii aproape în întregime, 
Apulia, cu excepţia Venusiei, Campania, cu excepţia Nolei, iar 


prin ocuparea ținutului hirpin fuseseră întrerupte comunicațiile 
dintre meleagurile samnite şi lucano-brutiene, singurele regiuni 
care mai opuneau o rezistenţă deschisă. Ţinutul răsculat se 
asemăna cu scena unei imense conflagrații  potolite; 
pretutindeni privirea întilnea cenuşă, ruine şi incendii pe 
jumătate stinse ; ici-colo flacăra mai răbufnea printre ruine, însă 
focul era localizat din toate părţile şi de nicăieri nu mai 
ameninţa vreun pericol. Este regretabil că nu putem discerne în 
sumarele date transmise de tradiţie cauzele acestei schimbări 
subite. Neîndoielnic, conducerea abilă a lui Strabo şi, mai ales, a 
lui Sulla şi îndeosebi concentrarea mai energică a forţelor 
armate romane, dar şi ofensiva mai rapidă au contribuit 
substanţial la acest deznodămint, însă eforturilor militare 
trebuie să li se fi alăturat cauze politice pentru a se ajunge la 
căderea atit de rapidă a puterii insurgenților; legea lui Silvanus 
şi a lui Carbo trebuie să-şi fi îndeplinit menirea de a genera 
trădare şi infidelitate faţă de cauza comună în rîndurile 
inamicilor şi, ca de atitea alte ori, neşansa trebuie să fi jucat 
rolul de măr al discordiei în sînul comunităţilor răsculate şi unite 
numai provizoriu. Constatăm numai, fapt ce indică disoluția din 
interior a „ltaliei” petrecută în convulsiile cele mai violente, că 
samniţii, conduşi poate de marsul Quintus Silo, la început 
sufletul insurecției, dar care fugise apoi, în urma capitulării 
marsilor, la poporul vecin, adoptară acum o organizare limitată 
doar la ţinutul lor şi, după ce „ltalia” fusese învinsă, continuară 
lupta ca „safini” sau samniţi. Puternica Aesernia, care fusese 
fortăreaţa  asupritorilor, deveni ultimul refugiu al libertăţii 
samnite; aici s-a adunat o armată, se spune, de 30.000 de 
pedestraşi şi de 1.000 de călăreţi, întărită prin eliberarea şi 
înrolarea a 20.000 de sclavi; în fruntea ei erau cinci generali, 
printre care în primul rînd Silo, care-l avea alături pe Mutilus. Cu 
mirare se văzu cum, după 200 de ani, războaiele samnite 
reîncepeau şi cum acest dirz popor de ţărani, exact ca în secolul 
al V-lea, cînd confederaţia italică eşuase, făcea o nouă tentativă 
de a impune Romei independenţa sa. Această hotărire a celei 
mai curajoase disperări nu modifică însă situaţia de fapt; 
războiul din munţii Samniumului şi Lucaniei mai putea să-şi 
ceară victimele cîtva timp, dar insurecția era deja aproape 
înăbuşită. Între timp, intervenise o nouă complicaţie, întrucît 
evenimentele din Asia impuseseră necesitatea de a declara 


război regelui Mithridates al Pontului şi de a desemna pentru 
anul următor (666, 88) un consul şi o armată consulară pentru 
Asia Mică. Dacă acest război ar fi izbucnit cu un an în urmă, 
răzvrătirea simultană a unei jumătăţi a Italiei şi a celei mai 
importante provincii ar fi împins statul roman într-un pericol 
imens. Acum, după ce uimitorul noroc al Romei se manifestase 
din nou prin prăbuşirea rapidă a insurecției italice, acest război 
asiatic, cu toate că se suprapunea cu cel italic aflat în declin, nu 
era de fapt de natură alarmantă, cu atit mai mult cu cit 
Mithridates, în aroganţa sa, respinsese cererea italicilor de a-i 
ajuta în mod nemijlocit; cu toate acestea, el era cît se poate de 
incomod. Trecuseră timpurile în care Roma putea face faţă fără 
ezitare unui război italic şi unuia dincolo de mare; după doi ani 
de război, tezaurul public era epuizat, formarea unei a doua 
armate, pe lingă cea aflată pe cîmpul de bătălie, era aproape o 
imposibilitate. Romanii se folosiră de resursele existente. 
Vînzarea terenurilor de lîngă şi de pe citadelă, terenuri rămase 
neocupate din timpuri străvechi (l, p. 89), celor dornici să 
construiască aici a furnizat mijloacele financiare necesare, 
aducînd 9.000 de pfunzi în aur (2,5 milioane de taleri). Nu a fost 
formată o armată nouă; cea comandată de Sulla în Campania a 
fost destinată să se îmbarce pentru Asia din momentul în care 
starea lucrurilor din sudul Italiei i-ar fi permis plecarea - ceea ce 
trebuia să se întîmple în curînd, avind în vedere progresele 
armatei din nord, care opera sub comanda lui Strabo. Astfel, a 
treia campanie (666, 88) începu sub auspiciile cele mai 
favorabile Romei. Strabo anihilă ultima rezistenţă din Abruzzi. In 
Apulia, succesorul lui Cosconius, Quintus Metellus Pius, fiul 
învingătorului Numidiei, cu nimic mai prejos decit tatăl său atit 
în ce priveşte concepţia conservatoare, cît şi talentul militar, 
puse capăt rezistenţei prin cucerirea Venusiei, din care au fost 
luaţi prizonieri 3.000 de bărbaţi înarmaţi. În Samnium, Silo reuşi, 
ce-i drept, să recucerească Bovianum, însă în bătălia cu 
generalul roman Mamercus Aemilius învingători au fost romanii 
şi, ceea ce era mai important decit victoria în sine, Silo se găsea 
printre cei 6.000 de morţi pe care samniţii îi lăsară pe cîmpul de 
bătălie. În Campania, localităţile mai mici ocupate încă de 
samniţi au fost cucerite de către Sulla, iar Nola încercuită. 
Generalul Aulus Gabinius a pătruns şi în Lucania, dobîndind 
cîteva succese semnificative; dar el căzu în cursul unui atac 


împotriva taberei inamice, iar conducătorul insurgenților, 
Lamponius, împreună cu ai săi, domină din nou fără opoziţie în 
vastul şi pustiul ţinut lucano-brutian. El întreprinse chiar şi o 
tentativă de a lua în stăpînire Regionul, încercare zădărnicită de 
către guvernatorul sicilian Gaius Norbanus. În ciuda unor 
accidente izolate, romanii se apropiau necontenit de țelul lor: 
căderea Nolei. Supunerea Samniumului şi posibilitatea de a crea 
disponibilităţi pentru forţele armate considerabile destinate 
Asiei păreau a fi foarte apropiate, cînd o întorsătură a 
evenimentelor din capitală reaprinse insurecția aproape 
înăbuşită. 

Roma se găsea într-o frămiîntare cumplită. Atacul lui 
Drusus împotriva tribunalelor ecvestre şi prăbuşirea lui subită 
provocată de partidul cavalerilor, urmată de războiul de 
persecuții dirijat de către Varius semănaseră cea mai îndirjită 
vrajbă între aristocrație şi burghezie, dar şi între moderați şi 
extremişti. Evenimentele  confirmaseră pe deplin justeţea 
atitudinii partidului adept al concesiilor; Roma fusese aproape 
silită să acorde ceea ce el propusese să fie dăruit de bunăvoie; 
însă felul în care se dăduse curs acestei concesii vădea, ca şi 
refuzul anterior, o invidie obstinată şi neprevăzătoare. In loc să 
se acorde acelaşi drept tuturor comunităţilor italice, 
inferioritatea fusese doar altfel formulată. Un mare număr de 
comunităţi italice fuseseră primite în corpul de cetăţeni romani, 
dar acestei concesii îi fusese imprimat un stigmat injurios, 
cetăţenii noi fiind situaţi, faţă de cei vechi, într-o poziţie 
analoagă celei a liberţilor faţă de oamenii născuţi liberi. Prin 
această concesie, comunităţile dintre Pad şi Alpi fuseseră mai 
mult iritate decît mulţumite. În sfîrşit, o parte însemnată, şi nu 
cea mai nesemnificativă, a italicilor, toate comunităţile 
răzvrătite şi supuse din nou, nu numai că fuseseră private de 
dreptul de cetăţenie, ci chiar unele dintre tratatele lor, devenite 
nule în urma insurecției, nici nu mai fuseseră legiferate, ele 
fiind, în cazul cel mai fericit, reînnoite ca o favoare, putînd fi 
revocate oricînd. Nedreptăţirea în privinţa votului a jignit cu atit 
mai profund cu cît ea era, sub aspect politic, absurdă, avînd în 
vedere componenţa de atunci a comiţiilor, şi cu cît grija ipocrită 
a guvernului pentru puritatea nepătată a corpului electiv apărea 
ca ridicolă oricărei persoane lipsite de prejudecăţi. Toate aceste 
restricţii erau însă periculoase, în sensul că permiteau oricărui 


demagog să utilizeze în scopuri personale atît cererile mai mult 
sau mai puţin îndreptăţite ale noilor cetăţeni, cît şi pe cele ale 
italicilor excluşi de la dreptul de cetăţenie. Aşadar, dacă 
aristocrația mai clarvăzătoare considera aceste înjumătăţite şi 
invidioase concesii tot atît de insuficiente ca şi cetăţenii noi şi 
cei excluşi, ea resimțea în acelaşi timp vidul creat de comisia de 
înaltă trădare a lui Varius, care trimisese în exil numeroşii 
bărbaţi capabili din rîndurile ei şi care puteau fi rechemaţi cu 
atit mai greu cu cît nu fuseseră condamnaţi de tribunale ale 
poporului, ci de tribunalele juraţilor; însă dacă ea n-ar fi avut 
obiecţii în legătură cu anularea unui decret al poporului, chiar şi 
de natură judiciară, printr-un alt decret al poporului, casarea 
unui verdict al juraţilor de către popor i se părea facțiunii mai 
rezonabile a aristocrației un precedent foarte periculos. În felul 
acesta, nici extremiştii şi nici moderaţii nu erau mulţumiţi de 
deznodămiîntul crizei italice. O indignare şi mai amară se cuibări 
însă în inima bătrînului care plecase cu speranţe reînnoite în 
războiul italic şi care-l încheiase cu regrete, cu conştiinţa de a fi 
adus noi servicii, în schimbul cărora a primit numai jigniri dintre 
cele mai grave, cu sentimentul dureros de a nu mai fi temut, ci 
desconsiderat de duşmani, dînd astfel naştere acelei dorinţe de 
răzbunare care se hrăneşte cu propriul său venin. Despre el se 
pot afirma aceleaşi lucruri ca şi despre noii cetăţeni sau despre 
cei excluşi; oricît de incapabil şi de neajutorat se dovedise în 
mîna unui demagog, numele său, devenit popular, era încă o 
armă năprasnică. Acestor elemente de convulsie politică li se 
adăuga decăderea rapidă a vechiului spirit militar şi a disciplinei 
militare. Germenii pe care înrolarea proletarilor în armată îi 
purta cu sine se dezvoltară cu o rapiditate uluitoare în cursul 
demoralizantului război cu insurgenții, care sili orice bărbat 
capabil să poarte armele să intre în armată şi care, înainte de 
toate, aducea pasiunile politice atit în cartierul general, cît şi în 
cortul soldatului. In cursul asediului oraşului Pompeii, 
comandantul corpului de asediu al lui Sulla, fostul consul Aulus 
Postumius Albinus, a fost ucis cu bite şi cu pietre de soldaţii săi, 
care se crezură predaţi inamicului de către generalul lor; iar 
comandantul suprem, Sulla, se mulţumi să ceară trupelor să 
şteargă amintirea acestui eveniment printr-o comportare 
curajoasă în faţa inamicului. Autorii acestei fapte erau soldaţii 
flotei, dintotdeauna partea cea mai puţin respectabilă a armatei; 


în curînd, exemplul a fost urmat de o divizie de legionari, 
recrutaţi în special din rîndul plebei urbane. Instigaţi de către 
Gaius Titius, un erou al forului, ei îl atacară pe consulul Cato. 
Acesta a scăpat de moarte numai printr-o întîmplare; ce-i drept, 
Titius a fost arestat, însă a rămas nepedepsit. Cînd Cato muri, în 
curînd, în timpul unei încăierări, propriii ofiţeri, îndeosebi Gaius 
Marius cel Tînăr, au fost acuzaţi de asasinarea lui; nu se poate 
stabili dacă această acuză era justificată. Crizei politice şi 
militare incipiente trebuie să i se adauge cea economică, poate 
şi mai teribilă, care se declanşase, pentru capitaliştii romani, ca 
urmare a războiului aliaţilor şi a tulburărilor asiatice. Debitorii, 
incapabili să plătească cel puţin dobinzile, dar presaţi fără milă 
de către creditorii lor, ceruseră, pe de o parte, pretorului urban 
Asellio autoritatea judiciară propriu-zisă, un răgaz pentru a-şi 
putea vinde proprietăţile; pe de altă parte, cercetaseră vechile 
legi, căzute în desuetudine, cu privire la dobiînzi (|, p. 216) şi, în 
conformitate cu vechile prevederi, ei reclamaseră din partea 
creditorilor lor de patru ori suma dobiînzilor plătite contrar legii. 
Asellio consimţi să facă abstracţie de legea existentă, aplicînd-o 
pe cea veche ad litteram, şi să sancţioneze conform obiceiului 
cererile, revendicînd dobinzile; ca urmare, creditorii lezaţi se 
adunară în for sub conducerea tribunului poporului Lucius 
Cassius, îl atacară şi-l omoriră pe pretor în faţa templului 
Concordiei tocmai cînd, în veşminte sacerdotale, el oferea un 
sacrificiu - o crimă în urma căreia nici măcar nu se făcură 
cercetări (665, 89). Pe de altă parte, în rîndurile debitorilor 
circula zvonul că pentru ajutorarea mulţimii suferinde nu exista 
alt remediu decit reînnoirea „cărţilor de socoteli”, altfel spus, 
anularea legală a tuturor cererilor creditorilor. Se instaură din 
nou situaţia din timpul luptelor dintre stări; din nou capitaliştii, 
uniţi cu aristocrația obstinată, atacară şi urmăriră masa 
oprimată şi partidul de centru care îndemna la o moderare a 
dreptului rigid; din nou romanii se aflară în faţa acelui abis în 
care debitorul exasperat îl antrenează şi pe creditor. Însă de 
atunci, ordinea civică şi morală simplă a unui mare oraş agrar 
fusese înlocuită cu antagonismul social specific unei capitale a 
mai multor naţiuni şi cu acea demoralizare în care prinţul se 
întilneşte cu cerşetorul; acum, toate problemele se puneau pe o 
scară mai largă, mai abruptă şi mai înfiorătoare. Războiul 
aliaţilor a provocat coliziunea tuturor elementelor politice şi 


sociale care se confruntau în rîndul cetăţenilor, punîndu-se 
bazele unei noi revoluţii. Ea izbucni accidental. 

Tribunul poporului Publius Sulpicius Rufus a fost acela 
care, în anul 666 (88), propuse cetăţenilor ca fiecare senator cu 
datorii mai mari de 2.000 de denari (600 de taleri) să-şi piardă 
locul în senat; să se permită cetăţenilor condamnaţi de 
tribunalele de juraţi dependente de senat să se întoarcă în 
patrie; noii cetăţeni să fie distribuiţi în toate triburile, iar liberţii 
să se bucure, de asemenea, de dreptul de vot în toate 
districtele. Erau propuneri care, rostite de către acest bărbat, 
erau cel puţin surprinzătoare. Publius Sulpicius Rufus (născut în 
anul 630, 124) îşi datora importanţa politică nu atit obirşiei 
aristocratice, relaţiilor importante şi bogăției moştenite, cît mai 
ales remarcabilului său talent oratoric, în care nu-l egala nici 
unul dintre contemporani. Vocea sa puternică, gesticulaţia 
animată, uneori teatrală, abundența luxuriantă a cuvintărilor 
sale îi captau pe auditori chiar dacă nu îi puteau convinge. Ca 
om de partid, el s-a aflat de la început de partea senatului, iar 
prima sa acţiune publică (659, 95) fusese acuzarea lui 
Norbanus, urit de moarte de către partidul de guvernămiînt (p. 
143). In rîndul conservatorilor, el se ataşase facțiunii lui Crassus 
şi a lui Drusus. Nu ştim ce l-a determinat să candideze pentru 
tribunatul poporului din anul 666 (88) şi să renunţe, din această 
cauză, la noblețea sa patriciană; însă urmărit ca revoluţionar, 
asemenea întregului partid de centru, de către conservatori, el 
nu pare să fi devenit prin aceasta un revoluţionar şi nicidecum 
să fi vizat o răsturnare a constituţiei, în sensul în care o 
încercase Gaius Gracchus. Mai degrabă e de presupus că, fiind 
unicul bărbat însemnat al partidului lui Crassus şi al lui Drusus 
care a scăpat nevătămat din furtuna proceselor lui Varius, s-a 
simţit chemat să desăvirşească opera lui Drusus şi să înlăture în 
sfirşit inferioritatea noilor cetăţeni, scop în care avea nevoie de 
tribunat. Mai multe acţiuni care datează din timpul tribunatului 
său dovedesc tocmai contrariul unor intenţii demagogice; astfel, 
prin intervenţia sa, îl împiedică pe un coleg să caseze printr-un 
decret al poporului sentinţele juraţilor pronunţate pe baza legii 
lui Varius; iar cînd fostul edil Gaius Caesar candidă, în 
contradicţie cu constituţia, pentru consulatul din anul 667 (87), 
trecînd peste pretură cu intenţia, după cum se spune, de a 
obţine mai tirziu conducerea războiului asiatic, Sulpicius i se 


opuse mai hotărît şi mai bătăios ca oricare altul. În strictă 
conformitate cu ideile lui Drusus, el cerea de la sine, ca şi de la 
ceilalţi, înainte de toate respectarea constituţiei. Insă, ca şi 
Drusus, el nu putea să împace lucrurile incompatibile şi să 
realizeze legal modificarea constituţională, foarte înţeleaptă în 
sine, dar care nu putea fi impusă pe calea înţelegerii majorităţii 
copleşitoare a vechilor cetăţeni. Ruptura cu puternica familie a 
luliilor, din sînul căreia îndeosebi Lucius Caesar, fratele lui 
Gaius, era foarte influent în senat, şi cu facțiunea aristocratică 
legată de aceasta contribui, fără îndoială, la antrenarea acestui 
bărbat irascibil, datorită îndirjirii personale, pe o cale ce 
depăşea intenţiile sale iniţiale. Dar propunerile pe care le-a 
prezentat erau de asemenea natură, încît nu negau cu nimic 
personalitatea şi atitudinea de partid cunoscute ale autorului 
lor. Stabilirea egalităţii între noii şi vechii cetăţeni nu era nimic 
altceva decit reluarea parţială a propunerilor concepute de către 
Drusus în favoarea italicilor şi, ca şi acestea, era numai 
împlinirea unor cerinţe ale unei politici sănătoase. Rechemarea 
celor condamnaţi de către juraţii lui Varius sacrifica, ce-i drept, 
principiul inviolabilităţii sentinţei juraţilor, pentru care Sulpicius 
însuşi luptase de curînd, însă ea venea în primul rînd în sprijinul 
prietenilor de partid, al conservatorilor moderați; putem lesne 
înţelege că un asemenea bărbat impetuos a combătut o 
asemenea măsură în modul cel mai decis la prima sa 
intervenţie, pentru ca, apoi, îndirjit din cauza rezistenţei 
întîlnite, s-o propună el însuşi. Măsura împotriva insolvabilităţii 
senatorilor fusese determinată, fără îndoială, de dezvăluirea 
situaţiei financiare profund zdruncinate, în ciuda strălucirii 
exterioare, a familiilor guvernante, după ultima criză financiară. 
Era într-adevăr dureros, dar în adevăratul interes al aristocrației 
ca, drept urmare a efectului inevitabil al propunerii lui Sulpicius, 
toţi cei incapabili să-şi achite imediat datoriile să părăsească 
senatul şi ca sistemul de coterie, care-şi găsea principalul sprijin 
în insolvabilitatea multor senatori şi în dependenţa, determinată 
de aceasta, faţă de colegii bogaţi, să fie lovit prin îndepărtarea 
părţii notoriu venale a senatului. Insă prin aceasta nu vrem să 
negăm că o asemenea purificare a senatului, tot atit de 
injurioasă prin brutalitatea, cît şi prin răsunetul ei, n-ar fi fost 
propusă niciodată fără neînțelegerile sale personale cu 
căpeteniile coteriei dominante. În sfîrşit, dispoziţia în favoarea 


liberţilor avea, neîndoielnic, scopul imediat de a face din autorul 
ei stăpînul străzii; considerată în sine, ea nu era nici nemotivată 
şi nici incompatibilă cu constituţia aristocratică. De cînd liberţii 
erau chemaţi în serviciul militar, revendicarea dreptului de vot 
era justificată, avind în vedere că dreptul de vot şi obligaţia 
serviciului militar merseseră dintotdeauna mînă în mînă. Mai 
mult, dată fiind nulitatea comiţiilor, din punct de vedere politic 
conta foarte puţin dacă se mai revărsa încă o cloacă în această 
mlaştină. Prin acceptarea nelimitată a liberţilor, care în 
majoritatea lor erau dependenţi personal şi economic de 
familiile guvernante şi, utilizaţi cu pricepere, puteau furniza 
guvernului tocmai instrumentul de dominare mai eficientă decit 
înainte a alegerilor, dificultatea de a guverna cu comiţiile era 
mai degrabă diminuată decit amplificată pentru oligarhie. 
Această măsură, ca orice altă favoare politică acordată 
proletariatului,  contravenea însă tendinţelor aristocratice 
reformiste; însă pentru Rufus ea nu era probabil nimic altceva 
decit ceea ce fusese legea griului pentru Drusus: un mijloc de a 
atrage proletariatul de partea sa şi de a sfărima cu ajutorul lui 
opoziţia faţă de reformele cu adevărat utile comunităţii. Era uşor 
de prevăzut că acest lucru nu va fi neglijat, că, în obstinaţia lor, 
şi aristocrația, şi burghezia vor acţiona acum, după înfrîngerea 
insurecției, cu aceeaşi invidie stupidă ca şi înaintea izbucnirii ei, 
că majoritatea partidelor considerau în secret şi chiar afirmau 
public că toate înlesnirile acordate în timpul acestei mari 
primejdii erau concesii neavenite şi că se vor opune cu cea mai 
mare hotărîre oricărei extinderi a lor. Exemplul lui Drusus 
arătase ce se putea întîmpla dacă conservatorii încercau 
impunerea unor reforme doar cu sprijinul majorităţii senatului; 
este deci uşor de înţeles de ce prietenul şi tovarăşul său întru 
credinţă a încercat să realizeze măsuri similare în opoziţie cu 
această majoritate şi în formele demagogiei. In consecinţă, 
Rufus nu se strădui să cîştige senatul de partea sa prin 
momeala tribunalelor de juraţi. Un sprijin mai eficient îl găsi în 
rîndul liberţilor şi mai ales într-o suită înarmată - după relatarea 
adversarilor săi, aceasta se alcătuia din 3.000 de oameni plătiţi 
şi dintr-un „contra-senat” compus din 600 de bărbaţi tineri, 
selectaţi din clasa superioară - cu care apărea pe străzi şi în for. 
Propunerile sale întîlniră într-adevăr opoziţia cea mai dirză din 
partea majorităţii senatului care, pentru a cîştiga timp, însărcina 


mai întîi pe consulii Lucius Cornelius Sulla şi Quintus Pompeius 
Rufus, amindoi adversari declaraţi ai demagogiei, să organizeze 
serbări religioase extraordinare, în timpul cărora adunările 
populare erau suspendate. Sulpicius răspunse printr-un tumult 
violent, în cursul căruia, printre alte victime, îşi găsi moartea 
Quintus Pompeius, fiul unuia dintre consuli şi ginerele celuilalt, 
viaţa celor doi consuli înşişi fiind în mare pericol; se spune că 
Sulla s-a putut salva numai datorită lui Marius, care i-a deschis 
poarta casei sale. Ei trebuiră să cedeze; Sulla consimţi să 
anuleze serbările anunţate şi propunerile sulpiciene au fost 
votate fără dificultate. Însă prin aceasta soarta lor nu era în nici 
un fel asigurată. Chiar dacă aristocrația capitalei trebuise să se 
declare învinsă, acum, pentru prima dată de la începutul 
revoluţiei, exista o a doua putere în ltalia care nu putea fi 
trecută cu vederea: cele două puternice şi victorioase armate 
ale proconsulului Strabo şi ale consulului Sulla. Situaţia politică a 
lui Strabo putea fi îndoielnică, dar Sulla, deşi trebuise să se 
supună pentru moment violenţei deschise, nu numai că se 
înţelegea foarte bine cu majoritatea senatorială, ci, imediat 
după ce contramandase solemnităţile, plecase la armata sa în 
Campania. A-I teroriza pe consulul neînarmat cu ciomăgari sau a 
teroriza capitala lipsită de apărare cu săbiile legionarilor era, în 
esenţă, acelaşi lucru; Sulpicius presupuse că, acum cînd avea 
posibilitatea, adversarul va răspunde violenţei cu violenţă şi că 
se va întoarce în capitală în fruntea legiunilor sale pentru a-l 
distruge pe demagogul conservator împreună cu legile sale. 
Poate se înşela. Pe cît de nerăbdător să poarte războiul 
împotriva lui Mithridates, pe atît de puţin dornic era Sulla să 
revină la frămîntările politice din capitală; avînd în vedere 
indiferența şi inegalabila sa dezinvoltură politică, este foarte 
probabil că nu intenţiona în nici un fel să înfăptuiască lovitura de 
stat aşteptată de către Sulpicius şi că, dacă ar fi fost după el, s- 
ar fi îmbarcat fără întirziere cu trupele către Asia, imediat după 
ce ar fi cucerit Nola, al cărei asediu îl preocupa încă. Oricum ar fi 
fost, Sulpicius concepuse, pentru anticiparea loviturii intuite, 
planul de a-i lua lui Sulla comanda supremă şi s-a înţeles în 
scopul acesta cu Marius, al cărui nume era încă destul de 
popular pentru a i se putea transfera comanda supremă în 
războiul asiatic şi a cărui poziţie şi capacitate militară puteau 
deveni un sprijin în cazul unei rupturi cu Sulla. Poate că 


Sulpicius înţelegea pericolul instalării bătrînului, pe cît de 
incapabil, pe atît de dornic de răzbunare şi de mărire, în fruntea 
armatei campaniene şi, la fel, poate ilegitimitatea scandaloasă 
care consta în a-i acorda unui simplu particular o comandă 
supremă extraordinară printr-un decret al poporului; însă tocmai 
incapacitatea politică notorie a lui Marius oferea un fel de 
garanţie că nu va putea atenta la constituţie; de altfel, poziţia 
lui Sulpicius, dacă apreciase corect intenţiile lui Sulla, era atît de 
ameninţată, încît nu mai putea ţine seama de astfel de reflecţii. 
Se putea conta pe faptul că eroul vizat se va supune cu plăcere 
celui dornic să-l utilizeze drept condotier; sufletul său năzuia de 
mult timp la comanda supremă, acum chiar şi într-un război din 
Asia, şi, nu mai puţin poate, la încheierea, o dată pentru 
totdeauna, a  socotelilor cu majoritatea  senatorială. În 
consecinţă, la propunerea lui Sulpicius, Gaius Marius a fost 
învestit printr-un decret al poporului cu puteri extraordinare sau 
proconsulare şi a obţinut comanda supremă a armatei din 
Campania şi conducerea războiului împotriva lui Mithridates; doi 
tribuni ai poporului au fost trimişi în tabăra de la Nola pentru a 
prelua armata lui Sulla. 

Acesta nu era însă omul care să se supună unei asemenea 
solii. Dacă era cineva destinat să deţină comanda supremă în 
războiul asiatic, acesta era Sulla. Cu cîţiva ani în urmă, el 
comandase cu cel mai mare succes pe acelaşi teatru de război; 
contribuise, ca nimeni altul, la suprimarea periculoasei insurecţii 
italice; fiind consul în anul în care izbucnise războiul asiatic, 
comanda îi fusese acordată conform obiceiului şi cu acordul 
deplin al colegului său care-i era prieten şi rudă. Era greu de 
presupus că o comandă supremă preluată în asemenea 
circumstanţe ar fi putut fi predată, în urma decretului 
cetăţenilor suverani ai Romei, unui vechi oponent militar şi 
politic, în ale cărui miini armata ar fi putut fi folosită în cine ştie 
ce scopuri violente şi extraordinare. Sulla nu era nici destul de 
blajin pentru a da de bunăvoie curs unui asemenea ordin şi nici 
destul de dependent pentru a fi obligat s-o facă. Armata sa era, 
în parte ca o urmare a modificărilor sistemului militar făcute de 
Marius, în parte datorită disciplinei impuse de către el însuşi - 
revigorare morală, severitate militară - un fel de trupă de 
mercenari supusă necondiţionat conducătorului ei şi indiferentă 
la problemele politice. Sulla însuşi era de o inteligenţă blazată, 


rece şi calculată; în ochii săi, cetăţenii suverani ai Romei erau o 
adunătură de netrebnici, eroul de la Aquae Sextiae, un impostor 
vlăguit, legalitatea formelor, o frază, Roma însăşi, un oraş fără 
garnizoană şi cu ziduri părăginite, care puteau fi cucerite poate 
mai uşor decit cele ale Nolei. El acţionă în consecinţă; îşi adună 
soldaţii - în total şase legiuni, adică aproximativ 35.000 de 
oameni - şi le prezentă solia sosită de la Roma, neuitînd să le 
dea de înţeles că noul comandant suprem nu va conduce în Asia 
Mică aceste trupe, ci, fără îndoială, o armată nou-formată. 
Ofițerii superiori, care erau mai mult cetăţeni decit militari, s-au 
retras şi numai unul singur îl urmă pe general în marşul său 
împotriva capitalei; dar soldaţii, care, în virtutea unor experienţe 
anterioare (|, pp. 561-562), sperau acum într-un război comod în 
Asia şi într-o pradă imensă, se revoltară; într-o clipă, amindoi 
tribunii veniţi de la Roma au fost linşaţi şi din toate părţile 
generalul era îndemnat să-i conducă la Roma. El porni fără 
întîrziere şi, atrăgîndu-l pe parcurs şi pe colegul său, animat de 
aceleaşi sentimente, ajunse, fără a se sinchisi de delegaţiile 
care veniră din Roma pentru a-l reţine, în marşuri rapide pînă 
sub zidurile capitalei. Pe neaşteptate, coloanele armate ale lui 
Sulla au fost văzute rînduite la podul de peste Tibru şi la porţile 
Collina şi Esquilina; apoi, două legiuni, cu stindardele în frunte, 
au trecut în ordine de luptă dincolo de ziduri, în spaţiul în care 
legea interzicea purtarea războiului. Atitea vrajbe distrugătoare, 
atitea încăierări însemnate fuseseră disputate în interiorul 
acestor ziduri, fără ca vreo armată romană să fi încălcat graniţa 
sacră a oraşului; acum însă, doar din cauza unei mizerabile 
probleme de ambiţie între doi ofiţeri ce-şi disputau comanda în 
Orient, traversarea ei se făcea fără ezitare. Legiunile avansară 
pînă la Esquilin; cînd ploaia de săgeți şi pietre aruncate de pe 
acoperişurile caselor le făcură să şovăie şi să dea înapoi, Sulla 
înălţă torţa aprinsă şi ameninţă cu incendierea caselor, iar 
legiunile îşi croiră drum pînă la forul Esquilin (în apropiere de S. 
Maria Maggiore). Aici ele erau aşteptate de detaşamentele 
adunate în grabă de către Marius şi Sulpicius, care, datorită 
superiorității lor numerice, reuşiră să oprească înaintarea 
primelor coloane. Însă acestea primiră întăriri de la porţi; o a 
doua divizie a lui Sulla se pregăti să-i împresoare pe apărători 
prin Subura, astfel încît aceştia au fost nevoiţi să se retragă. La 
templul lui Tellus, unde Esquilinul începe să se încline spre 


marele for, Marius încercă încă o dată să ocupe poziţii; el 
imploră senatul şi cavalerii şi pe toţi cetăţenii să facă zid comun 
în faţa legiunilor, însă în van. Sclavii, promiţindu-li-se în schimb 
libertatea, au fost chemaţi la arme, însă nu s-au prezentat decit 
trei. Conducătorilor nu le rămiînea decit să fugă cît mai grabnic 
prin porţile încă neocupate; după citeva ore, Sulla deveni stăpîn 
absolut la Roma. In acea noapte, focurile de pază ale legiunilor 
au fost aprinse în marele for al capitalei. 

Prima intervenţie militară în vrajbele civice demonstrase 
clar nu numai că luptele politice ajunseseră într-un punct în care 
decizia putea fi obţinută numai cu ajutorul forţei necamuflate şi 
brutale, ci şi că puterea bitei nu însemna nimic în faţa puterii 
sabiei. Partidul conservator a fost primul care a scos sabia şi în 
cazul căruia s-a adeverit acel cuvînt profetic al Evangheliei, 
privitor la cei care recurg la sabie. Pentru moment, el triumfă pe 
deplin şi putea să-şi folosească victoria după bunul său plac. 
Fireşte că legile lui Sulpicius au fost declarate nule din punct de 
vedere constituțional. Autorul lor şi adepţii săi cei mai 
remarcabili fugiseră; ei au fost proscrişi, 12 la număr, de către 
senat şi, fiind declaraţi duşmani ai patriei, puteau fi arestaţi şi 
executaţi. In consecinţă, Publius Sulpicius a fost arestat lîngă 
Laurentum şi asasinat, iar capul tribunului, trimis lui Sulla, a fost 
expus, din ordinul acestuia, în for, pe aceeaşi tribună a rostrelor 
unde urcase, cu citeva zile înainte, în deplinătatea vigorii 
tinereţii şi forţei oratorice. Ceilalţi proscrişi au fost urmăriţi; 
asasinii erau şi pe urmele bătrînului Gaius Marius. Oricît de mult 
ar fi tulburat generalul amintirea glorioaselor zile printr-un lanţ 
de acţiuni deplorabile, acum, cînd salvatorul patriei fugea să-şi 
salveze viaţa, el deveni din nou învingătorul de la Vercellae şi 
întreaga Italie urmărea cu sufletul la gură evenimentele 
pribegiei sale. La Ostia, el se îmbarcă pe o corabie îndreptîndu- 
se spre Africa, însă vînturile potrivnice şi lipsa proviziilor îl siliră 
să acosteze la promontoriul circeic şi să rătăcească în voia 
soartei. Insoţit de puţini şi neîncrezîndu-se în nimeni, venerabilul 
fost consul ajunse, chinuit de foame şi pe jos, în apropierea 
coloniei romane Minturnae, la revărsarea lui Garigliano. Aici se 
arătară în depărtare călăreţii urmăritori; cu greu el ajunse la 
mal, iar o corabie comercială acostată acolo îl sustrase 
urmăritorilor săi, însă timoraţii corăbieri acostară în curînd din 
nou şi se îndepărtară în grabă, în timp ce Marius dormea la mal. 


Cei care îl urmăreau îl găsiră în mlaştina din apropierea țărmului 
de lîngă Minturnae, cufundat pînă la brîu în apă şi cu capul 
ascuns în stuf, şi-l predară autorităţilor din oraş. A fost 
întemnițat, iar călăul din cetate, un sclav cimbric, a fost trimis 
pentru a-l executa; însă germanul se sperie de ochii fulgerători 
ai vechiului său învingător şi securea îi căzu din mînă cînd 
generalul îl întrebă cu voce puternică dacă el este omul venit 
să-l ucidă pe Gaius Marius. Cînd acestea deveniră publice, 
magistraţii din Minturnae au fost cuprinși de ruşine văzînd că 
salvatorul Romei întîlneşte mai mult respect la sclavii cărora le 
adusese robia, decit la concetăţenii săi cărora le adusese 
libertatea; ei îl eliberară de cătuşe, îi dădură o corabie şi bani de 
drum şi-l trimiseră la Aenaria (Ischia). Proscrişii, cu excepţia lui 
Sulpicius, se reuniră curînd în apele acestea; ei acostară lîngă 
Eryx şi lîngă fosta Cartagină, însă magistraţii romani îi alungară 
atit din Sicilia, cît şi din Africa. Se îndreptară astfel către 
Numidia, ale cărei dune pustii le ofereau un loc de refugiu pe 
timpul iernii. Regele Hiempsal al II-lea, pe care speraseră să-l 
cîştige de partea lor şi care, o vreme, simulase că ar consimţi, o 
făcuse însă numai pentru a nu le trezi suspiciunea şi încercă 
acum să-i prindă. Cu mare dificultate fugarii scăpară de călăreţii 
săi şi-şi găsiră un adăpost provizoriu pe mica insulă Kerkina 
(Kerkena), în faţa coastei tunisiene. Nu ştim dacă Sulla i-a 
mulţumit astrului său norocos şi pentru faptul că a fost scutit de 
uciderea învingătorului cimbrilor; se pare, cel puţin, că 
magistraţii din Minturnae n-au fost pedepsiţi. În scopul înlăturării 
relelor existente şi prevenirii unor viitoare revoluţii, Sulla sugeră 
o serie de noi măsuri legislative. Se pare că pentru debitorii 
hărţuiţi nu s-a făcut altceva decit s-au înăsprit prescripţiile 
asupra dobiînzilor maxime; de asemenea, s-a ordonat fondarea 
unor noi colonii. Senatul, mult redus în cursul bătăliilor şi 
proceselor din timpul războiului civil, a fost completat prin 
primirea a 300 de noi senatori, a căror alegere a fost făcută, 
fireşte, în interesul optimaţilor. În sfîrşit, au fost adoptate cîteva 
modificări esenţiale în privinţa modalităţii de alegere şi a 
iniţiativei legislative. Organizarea votului în cadrul comiţiilor 
centuriate (|, p. 565), introdusă în anul 513 (241), care acorda 
fiecăreia dintre cele cinci clase de proprietari acelaşi număr de 
voturi, a fost înlocuită din nou de cea veche, serviană, conform 
căreia prima clasă, compusă din cei cu o avere de 100.000 de 


sesterţil (7.600 de taleri) sau mai mult, dispunea de aproape 
jumătate din totalul voturilor. Practic, pentru alegerea consulilor, 
pretorilor şi cenzorilor, se introducea astfel un cens care îi 
excludea de fapt pe cei neavuţi de la dreptul de vot activ. 
Iniţiativa legislativă a tribunilor poporului a fost limitată în 
sensul că fiecare propunere trebuia să fie prezentată acum mai 
întîi senatului şi numai după ce acesta o aprobase putea fi 
adusă în faţa poporului. Aceste reglementări provocate de 
tentativa de revoluţie a lui Sulpicius şi decretate de omul care 
se prezentase drept scutul şi sabia partidului constituţional, 
consulul Sulla, au un caracter foarte ciudat. Sulla a îndrăznit, 
fără să consulte cetăţenii sau juraţii, să pronunţe sentinţa la 
moarte pentru 12 dintre cei mai distinşi bărbaţi, printre care se 
găseau magistrați în exerciţiul funcţiunii şi chiar generalul cel 
mai ilustru din vremea sa, şi să recunoască aceste proscripţii în 
public - o încălcare a vechiului drept sacru al provocării, aspru 
condamnată chiar şi de cei foarte conservatori, precum Quintus 
Scaevola. El a îndrăznit să răstoarne un sistem electoral în uz de 
două secole şi să restaureze censul electoral, nepopular şi 
dispărut de mult timp. El a îndrăznit să sustragă de facto dreptul 
de legislaţie celor doi străvechi factori, magistraţii şi comiţiile, şi 
să-l transfere unei autorităţi care niciodată nu avusese alt 
privilegiu în privinţa aceasta decit de a fi consultată (|, p. 225). 
Niciodată un democrat nu judecase în termeni atit de tiranici, nu 
Zguduise şi nu modelase cu o asemenea insolenţă lipsită de 
scrupule fundamentele constituției ca acest reformator 
conservator. Insă dacă avem în vedere fondul, şi nu forma, 
ajungem la rezultate cu totul opuse. Nicăieri, şi cu atît mai puţin 
la Roma, revoluțiile nu se termină fără a cere un anumit număr 
de victime, care, în forme mai mult sau mai puţin legale, trebuie 
să ispăşească ca pe o crimă vina de a fi fost învinşi. Cine-şi 
aduce aminte de consecinţele judiciare suportate de către 
învinşi după căderea Gracchilor şi a lui Saturninus (pp. 66, 87, 
142) este înclinat să acorde învingătorului din piaţa Esquilinului 
laurii sincerităţii şi ai moderaţiei relative, întrucît, fără prea 
multe menajamente, tratase ca război ceea ce era într-adevăr 
război şi îi proscrisese pe învinşi ca pe inamici aflaţi în afara 
legii; pe de altă parte, el redusese substanţial numărul 
victimelor sau, cel puţin, nu îngăduise răzbunarea respingătoare 
asupra oamenilor de rind. Aceeaşi moderație se remarcă şi în 


organizarea politică. Inovaţiile legislative cele mai importante şi, 
aparent, cele mai profunde nu făcuseră de fapt decit să 
restabilească concordanța dintre litera şi spiritul legii. Legislaţia 
romană, conform căreia fiecare consul, pretor sau tribun putuse 
să propună cetăţenilor orice măsură dorită şi putuse s-o voteze 
fără dezbateri, fusese din capul locului neînţeleaptă şi devenise 
tot mai stupidă pe măsura creşterii nulităţii comiţiilor; ea nu 
fusese tolerată decit prin faptul că senatul îşi rezervase de fapt 
dreptul de deliberare prealabilă şi, printr-un veto politic sau 
religios, suprimase fără excepţie orice propunere care urma să 
fie votată fără o asemenea deliberare (lI, p. 225). Revoluţia 
dărimase aceste bariere; ca urmare, acel sistem absurd se 
putuse dezvolta pînă la ultimele sale consecinţe permiţind 
oricărui individ năstruşnic să răstoarne statul în mod legal. În 
asemenea circumstanţe, ce putea fi mai firesc, mai necesar, mai 
real conservator decit a recunoaşte formal şi categoric legislaţia 
senatului, care fusese realizată pînă acum pe ocolite? Constatări 
asemănătoare putem face şi în cazul reînnoirii censului 
electoral. Constituţia primitivă se bazase în întregime pe acesta, 
iar reforma din anul 513 (241) limitase, ce-i drept, privilegiile 
celor avuţi, însă veghease totuşi ca acelor cetăţeni cu o avere 
sub 11.000 de sesterţi (840 de taleri) să nu li se permită nici un 
fel de influenţă asupra alegerilor. Apoi intervenise profunda 
schimbare financiară, care ar fi justificat cel puţin o sporire 
nominală a censului minim. Aşadar, noua timocraţie nu schimbă 
litera legii decît pentru a rămîne fidelă spiritului ei, încercînd în 
acelaşi timp, prin forme cit se poate de moderate, să înlăture 
ruşinoasa corupţie electorală cu toate tarele ei. În sfîrşit, 
reglementările referitoare la debitori, reluarea planurilor de 
colonizare dovediră în modul cel mai evident că Sulla, deşi 
departe de a consimţi la propunerile radicale ale lui Sulpicius, nu 
era, la fel ca Drusus şi, în general, asemenea tuturor 
aristocraților mai clarvăzători, ostil reformelor materiale în sine; 
nu trebuie să fie trecut sub tăcere faptul că el propuse aceste 
reglementări în urma victoriei şi fără constringeri. Dacă mai 
adăugăm aici că Sulla nu se atinse de fundamentele principale 
ale constituţiei lui Gracchus şi nu aboli nici tribunalele ecvestre 
şi nici distribuirile de grîu, putem, considera justă aprecierea că 
măsurile lui din anul 666 (88) păstrează în esenţă status-quo-ul 
statornicit după prăbuşirea lui Gaius Gracchus, modificînd, 


conform spiritului timpului, regulile tradiţionale care amenințau 
în primul rînd guvernul şi încercînd să remedieze, în limita 
puterilor sale, relele sociale, în măsura în care se putea, fără a 
le atinge pe cele mai profunde. Această legislaţie se 
caracterizează întru totul printr-o desconsiderare energică a 
formalismului constituţional, alături însă de un sentiment viu 
pentru valoarea intrinsecă a ordinii existente, prin clarviziune şi 
intenţii lăudabile, dar, în acelaşi timp, şi printr-o anumită 
frivolitate şi superficialitate; astfel, de exemplu, numai cu multă 
naivitate se putea crede că stabilizarea maximum-ului dobînzilor 
va duce la reglementarea complicatelor relaţii de credit şi că 
dreptul deliberativ al senatului se va dovedi mai rezistent în faţa 
demagogiei viitoare decit fuseseră pînă acum dreptul de veto şi 
religia. 

Într-adevăr, pe cerul senin al conservatorilor apărură în 
curînd alţi nori. Relaţiile cu Asia luau un caracter tot mai 
ameninţător. Statul suferise deja pagube dintre cele mai grele 
prin tergiversarea plecării armatei în Asia, din cauza revoluţiei 
lui Sulpicius; îmbarcarea nu mai putea fi amînată. Sulla spera că 
va putea lăsa în ltalia garanţii la adresa oricărui nou atac 
împotriva oligarhiei, fie prin consulii aleşi în conformitate cu 
noile reglementări electorale, fie, mai ales, prin armatele 
ocupate cu înfringerea ultimelor focare ale insurecției italice. Cu 
toate acestea, în comiţiile consulare alegerea nu căzu asupra 
candidaţilor desemnaţi de către Sulla, ci, pe lîngă Gnaeus 
Octavius, un bărbat cu vederi într-adevăr foarte conservatoare, 
a fost ales Lucius Cornelius Cinna, care aparţinea celei mai 
decise opoziții. Se poate presupune că îndeosebi partidul 
capitalist a fost acela care s-a răzbunat cu această alegere pe 
autorul legii datoriilor. Sulla primi această alegere neplăcută 
declarind că este fericit că cetăţenii se folosesc de libertatea 
electorală constituţională şi se mulţumi să ceară din partea celor 
doi consuli jurămiîntul în privinţa respectării stricte a constituţiei 
în vigoare. În privinţa armatelor, cea din nord era cea mai 
importantă, întrucît cea din Campania urma să se îmbarce, 
aproape în totalitate, pentru a pleca în Asia. Printr-un decret al 
poporului, Sulla trecu comanda asupra celei dintii colegului său 
credincios Quintus Rufus, rechemîndu-l pe generalul în funcţie, 
Gnaeus Strabo, într-un mod cit se poate de delicat, cu atît mai 
mult cu cît acesta aparţinea partidului cavalerilor, iar atitudinea 


sa pasivă în cursul tulburărilor sulpiciene produsese destulă 
ostilitate în rîndul aristocrației. Rufus sosi la armată şi preluă 
comanda supremă în locul lui Strabo; după citeva zile a fost ucis 
de către soldaţi, iar Strabo reluă comanda pe care abia o 
predase. S-a considerat că el a fost instigatorul crimei; cert este 
că era un bărbat la care o asemenea acţiune nu putea să 
surprindă şi care a cules roadele crimei, pedepsindu-i pe asasinii 
cu banale reproşuri. Inlăturarea lui Rufus şi comanda lui Strabo 
constituiră pentru Sulla un nou şi grav pericol; el nu întreprinse 
însă nimic pentru a-l priva pe acesta din urmă de comandă. 
Curînd după aceea, cînd consulatul său se apropie de sfirşit, el 
se văzu, pe de o parte, presat de succesorul său, Cinna, să plece 
spre Asia, unde prezenţa sa era într-adevăr foarte necesară, pe 
de altă parte, citat înaintea tribunalului poporului de către unul 
dintre noii tribuni ; chiar şi cel mai puţin clarvăzător cetăţean 
putea constata că se pregătea un nou atac împotriva lui şi 
împotriva partidului său şi că adversarii îi doreau îndepărtarea. 
Sulla avea de ales între a merge pînă la o ruptură cu Cinna, 
poate şi cu Strabo, pornind din nou împotriva Romei, şi a lăsa 
afacerile italice să-şi urmeze cursul firesc, în vreme ce se se 
îndrepta către un alt continent. El s-a decis - din patriotism sau 
din indiferenţă, nu se va putea stabili niciodată - pentru ultima 
alternativă: a predat corpul rămas în Samnium credinciosului şi 
experimentatului Quintus Metellus Pius, care preluă în locul lui 
Sulla puterea proconsulară supremă în ltalia meridională ; a 
încredinţat propretorului Appius Claudius conducerea asediului 
Nolei şi s-a îmbarcat împreună cu legiunile sale, la începutul 
anului 667 (87), îndreptiîndu-se către Orientul elenistic. 


1. 1 sestertius = 2⁄2 aşi sau 1/4 de denar (denarul este 
cea mai veche monedă romană de argint, avind în această 
perioadă o greutate de 3,90 g) (n.tr.). 


Capitolul VIII 
Orientul şi regele Mithridates 


Tensiunea permanentă în care revoluţia, cu veşnicele ei 
strigăte de alarmă şi îndemnuri la linişte, ţinuse guvernul era 
cauza principală pentru care acesta pierduse perspectiva de 
ansamblu asupra relaţiilor cu provinciile, mai ales cu Orientul 
asiatic, ale cărui naţiuni îndepărtate şi nerăzboinice nu s-au 
impus atît de direct atenţiei guvernului precum Africa, Spania şi 
vecinii transalpini. După anexarea regatului Attalizilor, care 
coincide cu izbucnirea revoluţiei, nu se poate dovedi, timp de o 
întreagă generaţie, vreo participare serioasă a Romei la 
afacerile orientale, cu excepţia instituirii provinciei Cilicia în anul 
652 (102, p. 94), impusă de insolenţa nemăsurată a piraţilor din 
zonă, măsură care nu fusese practic nimic altceva decit 
statornicirea unei baze permanente în apele orientale pentru o 
mică divizie a armatei şi a flotei romane. Abia după ce 
catastrofa lui Marius, din anul 654 (100), consolidase întrucitva 
guvernul  restauraţiei, romanii  reîncepuseră să acorde 
evenimentelor din Orient o oarecare atenţie. 

Din multe puncte de vedere, relaţiile erau asemenea celor 
pe care le-am întîlnit cu o generaţie înainte. Regatul Egiptului, 
cu cele două teritorii anexate, Cyrene şi Cipru, se dizolvă, în 
parte de drept, în parte de fapt, după moartea lui Euergetes al 
ll-lea (637, 117). Cyrene ajunse în mîinile fiului natural al 
acestuia, Ptolemaios Apion, şi se despărţi pentru totdeauna de 
metropolă. Pentru stăpînirea acesteia se războiau văduva 
ultimului rege, Cleopatra (moartă în 665, 89), şi cei doi fii ai săi, 
Soter al II-lea Lathyros (mort în 673, 81) şi Alexandru | (mort în 
666, 88), ceea ce a constituit cauza separării Ciprului de Egipt 
pe o perioadă mai îndelungată. Romanii nu interveniră în aceste 
disensiuni; mai mult, cînd, în anul 658 (96), regatul cirenian le 
reveni lor prin testamentul regelui Apion, rămas fără 
moştenitori, ei nu respinseră în mod direct această achiziţie, ci 
abandonară ţinutul în voia soartei, declarînd cetăţile greceşti ale 
regatului, Cyrene, Ptolemais, Berenike, drept oraşe libere, 
acordindu-le chiar şi dreptul de folosinţă asupra domeniilor 
regale. Supravegherea pe care guvernatorul Africii o exercita 


asupra acestui teritoriu, avînd în vedere depărtarea lui, era şi 
mai nominală decit cea a guvernatorului Macedoniei asupra 
oraşelor libere ale Greciei. Urmările acestei măsuri, care a 
decurs neîndoielnic nu atit din filoelenismul, cît mai ales din 
slăbiciunea şi delăsarea guvernului roman, erau în principal 
aceleaşi cu cele ivite în Grecia în circumstanţe similare: războaie 
civile şi uzurpări zbuciumaseră regatul în asemenea măsură 
încît, cînd, în anul 668 (86), un ofiţer roman superior îşi făcu 
întîmplător apariţia acolo, locuitorii îl rugară insistent să le 
reglementeze relaţiile şi să întemeieze în ţara lor un regim 
durabil. Nici în Siria lucrurile nu evoluaseră altfel; cel puţin nu la 
fel de rău. În cursul războiului pentru succesiune, de 20 de ani, 
dintre cei doi fraţi vitregi Antiochos Grypos (mort în 658, 96) şi 
Antiochos din Kyzikos (mort în 659, 95), care a continuat, după 
moartea acestora, şi între fiii lor, regatul disputat deveni o 
noţiune fără conţinut în care regii mării din Cilicia, şeicii arabi 
din deşertul Siriei, prinții evreilor şi magistraţii oraşelor mai mari 
avură de obicei un cuvint mai greu de spus decit purtătorii 
diademei. Între timp, romanii se stabiliseră în Cilicia apuseană şi 
importanta Mesopotamie trecu definitiv în mîinile parţilor. În 
timpul Gracchilor, mai ales în urma invadării ţării de către triburi 
turanice, monarhia Arsacizilor trecuse printr-o criză periculoasă. 
Ce-i drept, al nouălea Arsacid, Mithridates al II-lea, sau cel Mare 
(630-667, 124-87), redase statului poziţia dominantă în 
interiorul Asiei, îi respinsese pe sciți şi împinsese graniţele 
regatului spre Siria şi Armenia; dar spre sfîrşitul vieţii, noi 
tulburări îi slăbiră guvernarea şi, în timp ce mai marii regatului, 
chiar şi propriul frate, Orodes, se răzvrătiră împotriva lui, acest 
frate ordonînd chiar ca Mithridates să fie ucis, se ridică Armenia, 
neînsemnată pînă atunci. Această ţară, care, pînă la declaraţia 
sa de independenţă (|, p. 514), fusese împărţită în partea nord- 
estică sau Armenia propriu-zisă, regatul Artaxizilor, şi cea sud- 
vestică sau Sophene, regatul Zariadrizilor, a fost unificată într- 
un singur regat pentru prima dată de către artaxidul Tigranes (la 
începutul guvernării sale 660, 94). Această dublare a puterii şi 
slăbiciunea regatului part îi dădură noului rege al întregii 
Armenii nu numai posibilitatea de a se desprinde de sub 
clientela parţilor şi de a redobiîndi ţinuturile cedate anterior, ci îi 
dăruiră Armeniei chiar supremaţia asupra Asiei, aşa cum 
aceasta trecuse de la Ahemenizi asupra Seleucizilor şi de la ei 


asupra Arsacizilor. În Asia Mică, în fine, împărţirea teritorială 
înfăptuită după destrămarea regatului atalid sub influenţa 
romanilor (p. 40) rămase în esenţă aceeaşi; cu cîteva modificări 
totuşi. Astfel, Frigia Mare îi fusese din nou luată regelui Pontului 
în urma dezvăluirii, de către Gaius Gracchus, a înțelegerilor 
dintre Mithridates Euergetes şi consulul Aquillius (p. 83), fiind 
unită ca teritoriu liber cu provincia romană Asia, aşa cum Elada 
era unită cu Macedonia (în jurul anului 634, 120). În ceea ce 
priveşte statele clientelare, regatele Bitiniei, Cappadociei, 
Pontului, principatele  Paflagoniei şi  Galatiei, numeroasele 
federaţii urbane şi oraşele libere, nu se poate constata o 
modificare exterioară. Insă în interior, caracterul stăpînirii 
romane suferise pretutindeni modificări profunde; atit din cauza 
asupririi mereu crescînde, firească la orice guvernare tiranică, 
cît şi a influenţei indirecte a revoluţiei romane - să ne amintim 
de confiscarea proprietăţilor funciare în provincia Asia realizată 
de către Gaius Gracchus, de impozitele şi vămile romane şi de 
vînătorile de oameni organizate chiar de arendaşii impozitelor -, 
dominaţia romană, de la bun început aproape intolerabilă, 
apăsa cu greutate asupra Asiei, aşa încît nici coroana regală şi 
nici coliba ţăranului nu mai erau sigure în faţa confiscării, încît 
se părea că fiecare spic rodeşte pentru suveranul roman, că 
fiecare copil al unor părinţi liberi se naşte pentru vînătorii de 
sclavi romani. Ce-i drept, în pasivitatea sa inepuizabilă, asiaticul 
suportă şi acest chin; însă nu răbdarea şi meditaţia îl 
determinau la aceasta, ci strania lipsă de iniţiativă, tipic 
orientală; iar în aceste ţinuturi paşnice, în rîndul acestor naţiuni 
molatice, se puteau întîmpla lucruri teribile dacă ar fi apărut un 
bărbat care să ştie să dea semnalul de luptă. 

In regatul Pontului guverna pe atunci regele Mithridates al 
VI-lea, numit Eupator (născut în jurul anului 624, 130, mort în 
anul 691, 63), care se considera, din partea tatălui, descendent, 
într-a  şaisprezecea generație, al regelui Darius, fiul lui 
Histaspes, într-a opta al fondatorului regatului Pontului, 
Mithridates l, iar din partea mamei, urmaşul Alexandrizilor şi 
Seleucizilor. După moartea prematură a tatălui său, Mithridates 
Euergetes, care fusese răpus la Sinope de un asasin, fusese 
numit rege în jurul anului 634 (120), la virsta de 11 ani; 
diadema îi aduse însă numai griji şi primejdii. Tutorii, ba, se 
pare, şi propria mamă, desemnată la coregenţă prin 


testamentul tatălui, conspirară împotriva vieţii pupilului regal; 
se spune că, pentru a se sustrage pumnalelor protectorilor săi 
legali, el ar fi ales voluntar o viaţă rătăcitoare şi, schimbînd 
noapte de noapte locul de odihnă, un refugiat în propria-i ţară, 
el ar fi dus timp de şapte ani o existenţă de vînător lipsit de 
patrie. Astfel, băiatul deveni un bărbat viguros. Cu toate că 
relatările pe care le deţinem despre el provin în majoritatea lor 
din însemnările contemporanilor, legenda, atît de prolifică în 
Orient, l-a împodobit de timpuriu pe măreţul rege cu numeroase 
trăsături ale lui Samson şi Rustem; dar şi acestea aparţin 
caracterului, aşa cum coroana de nori aparţine celor mai înalte 
psicuri; liniile principale ale tabloului apar în amîndouă cazurile 
doar mai colorate şi mai fantastice, fără a fi în esenţă tulburate 
sau modificate. Piesele armurii care se potriveau cu trupul uriaş 
al regelui Mithridates stîrniră mirarea asiaticilor şi, încă mai 
mult, pe cea a italicilor. El întrecea vînatul cel mai iute, strunea 
calul cel mai sălbatic şi, avînd cai de schimb, putea străbate 
într-o zi o distanţă de 25 de mile germane; de la virsta de 16 
ani, a participat la cursele de care şi a cîştigat în întreceri mai 
multe premii - fireşte, era periculos să-l înfrîngi pe rege într-un 
asemenea exerciţiu. La vînătoare el lovea vinatul fără greş din 
fuga calului; dar nici la masă nu avea egal - organiza întreceri 
gastronomice şi cîştiga pariurile stabilite pentru mîncăul cel mai 
zdravăn şi pentru băutorul cel mai rezistent - şi cu atît mai puţin 
în plăcerile haremului, aşa cum o dovedesc biletele licenţioase 
ale metreselor grecoaice, găsite printre hîrtiile sale. Îşi 
satisfăcea necesităţile intelectuale prin superstiţiile cele mai 
absurde - interpretarea viselor şi ştiinţa misterelor greceşti 
ocupau mai multe ore din ziua regelui -, însuşirea cea mai 
grobiană a civilizaţiei elene. lubea arta şi muzica greacă; aduna 
obiecte preţioase, veselă scumpă, capodopere ale vechii arte 
persane şi greceşti - camera sa cu inele era celebră -, avea 
mereu în preajma sa istoriografi, filozofi şi poeţi greci şi oferea 
în timpul serbărilor sale de curte, pe lîngă premiile pentru 
mîncat şi băut, şi unele pentru glumeţul cel mai nostim şi pentru 
cîntăreţul cel mai bun. Acesta era omul; sultanul corespundea 
acestei imagini. In orient, unde relaţia dintre stăpîn şi cel 
stăpînit poartă mai mult caracterul legii naturale decit al celei 
morale, supusul este credincios sau prefăcut ca un cîine, iar 
stăpînul, nemilos şi suspicios. În ambele privinţe, Mithridates n-a 


fost întrecut poate niciodată. La porunca sa au murit sau au fost 
condamnaţi la temniţă pe viaţă, din cauza unei trădări reale sau 
presupuse, mama sa, fratele său, sora cu care se căsătorise, trei 
dintre fii şi tot atitea dintre fiicele sale. Şi mai revoltător poate 
este faptul că printre documentele sale secrete s-au găsit 
condamnări la moarte gata scrise împotriva mai multora dintre 
slujitorii săi cei mai devotați. De asemenea, este caracteristic 
pentru un sultan faptul că, mai tirziu, a dat ordin ca întregul 
harem să fie ucis, numai pentru a-i priva pe inamicii săi de 
trofeele victoriei - favoritei sale, o frumoasă efesiană, îi îngădui 
doar libertatea de a-şi alege singură moartea. Studiul 
experimental al otrăvurilor şi al antidoturilor a constituit unul 
dintre compartimentele importante ale afacerilor sale 
guvernamentale şi a încercat să-şi obişnuiască corpul cu unele 
dintre otrăvuri. Se obişnuise de mic cu trădarea şi asasinatul din 
partea oricui, înainte de toate din partea celor mai apropiaţi, şi 
învățase să le folosească împotriva oricui, în cele mai multe 
cazuri împotriva celor mai apropiaţi; urmarea firească, dovedită 
de întregul curs al vieţii, a fost că toate întreprinderile sale au 
eşuat pînă la urmă ca urmare a trădării prietenilor. Ce-i drept, 
întîlnim şi la el unele trăsături ale unui caracter mărinimos; dacă 
pedepsea trădătorii, el îi proteja de obicei pe aceia care 
deveniseră culpabili numai din cauza unei legături personale cu 
criminalul; însă asemenea accidente de clemenţă nu lipsesc la 
nici unul dintre cruzii tirani. Trăsătura particulară a lui 
Mithridates, caracteristică majorităţii sultanilor, o constituie 
activitatea sa neobosită. Într-o dimineaţă, a dispărut din palatul 
său şi, timp de luni de zile, a fost de negăsit, astfel încît a fost 
dat dispărut; cînd se întoarse, străbătuse deja, travestit, 
întreaga Asie superioară şi cercetase pretutindeni oamenii şi 
locurile din punct de vedere militar. Aceleiaşi caracteristici i se 
datorează şi talentul său oratoric, el putînd să ţină judecată în 
limba fiecăreia dintre cele 22 de naţiuni pe care le guverna, fără 
să apeleze la tălmaci - trăsătură esenţială pentru energicul 
stăpîn al orientului cu o mie de limbi. Întreaga sa conduită 
guvernamentală poartă acelaşi caracter. In măsura în care o 
cunoaştem, întrucit, din nefericire, tradiţia nu ne spune nimic 
despre administraţia internă, ea se rezumă, asemenea celei a 
oricărui alt sultan, la stringerea de tezaure, la adunarea 
armatelor pe care, cel puţin în primii ani, nu le conducea regele 


însuşi împotriva inamicului, ci, de obicei, un oarecare condotier 
grec, la tendinţa de a adăuga noi satrapii celor vechi; elemente 
superioare, precum dorinţa de a contribui la progresul 
civilizaţiei, conducerea serioasă a unei opoziții naţionale, o 
genialitate particulară, nu le vom întîlni în trăsăturile esenţiale 
ale lui Mithridates, cel puţin după cite rezultă din relatările 
transmise, şi nu avem nici un temei de a-l pune pe picior de 
egalitate cu unul dintre marii cuceritori ai otomanilor, precum 
Mahomed al II-lea sau Soliman. In ciuda culturii sale elene, care 
nu-i şedea cu mult mai bine decit armura romană soldaţilor săi 
capadocieni, era un oriental obişnuit, crud, stăpinit de pofte 
senzuale, superstiţios, perfid şi lipsit de scrupule, dar cu o 
organizare atît de riguroasă, cu o asemenea forţă fizică, încît 
loviturile sale tumultoase, nezdruncinatul său curaj, rezistenţa 
sa apăreau deseori în lumina talentului, ba citeodată şi în cea a 
genialităţii. Chiar dacă se ia în considerare faptul că în timpul 
agoniei republicii era mai uşor să se facă opoziţie Romei decit în 
timpurile lui Scipio sau ale lui Traian şi că numai împletirea 
evenimentelor asiatice cu mişcările interne din Italia i-au creat 
lui Mithridates posibilitatea de a rezista de două ori mai mult 
decit lugurtha, nu se poate totuşi nega că, pînă la războaiele 
partice, el a fost unicul inamic care a creat romanilor probleme 
serioase în Orient şi că s-a apărat împotriva lor precum leul 
împotriva vînătorului. Însă după mărturiile existente, nu putem 
să-i recunoaştem alte calităţi în afara unei asemenea opoziții, 
viguroase prin natura ei. Insă oricare ar fi judecata despre 
individualitatea regelui, poziţia sa istorică rămîne deosebit de 
importantă. Războaiele lui Mithridates constituie în acelaşi timp 
ultimul efort al opoziţiei politice a Eladei împotriva Romei şi 
începutul ridicării împotriva supremaţiei Romei, întemeiată pe 
contradicţiile mult diferite şi mult mai profunde ale reacției 
naţionale a asiaticilor împotriva occidentalilor. Asemenea lui 
Mithridates, şi regatul său era de esenţă orientală; poligamia şi 
sistemul haremurilor dominau la curte şi, în general, în rîndul 
aristocraților ; religia locuitorilor ţării, ca şi cea oficială de curte 
se baza, în majoritatea ei, pe vechiul cult naţional; elenismul de 
aici se deosebea puţin de elenismul Tigranizilor Armeniei şi 
Arsacizilor regatului part. Grecii Asiei Mici puteau să-şi lege 
pentru moment visurile lor politice de acest rege; însă în bătălii, 
el lupta de fapt pentru lucruri cu totul diferite de cele pentru 


care se luptase la Pydna şi la Magnesia. După o lungă perioadă 
de linişte, aceasta era o nouă etapă în grandioasa confruntare 
dintre Occident şi Orient, care, începînd cu bătălia de la 
Marathon, a fost moştenită de generaţiile actuale şi care îşi va 
socoti viitorul, poate la fel ca şi trecutul, în milenii. 

Oricît de mult ar transpare caracterul său straniu şi 
neelenic în acţiunile sale şi în toată existenţa regelui 
capadocian, este şi mai greu de stabilit în contextul acesta 
elementul naţional dominant; cu greu se va ajunge vreodată, 
dincolo de generalităţi, la o apreciere veridică. În întregul cerc al 
civilizaţiilor antice nu există nici un loc în care să fi convieţuit şi 
să se fi amestecat triburi atît de numeroase, atit de diferite şi, 
din timpuri îndepărtate, atit de eterogene, în care, în 
consecinţă, relaţiile naţionale să nu poată fi desluşite ca în Asia 
Mică. Populaţia semitică se întinde ca un lanţ neîntrerupt din 
Siria pînă în Cipru şi Cilicia şi ei îi putem ataşa şi nucleul 
populaţiei de pe coasta de est în ţinutul Cariei şi Lidiei, în timp 
ce extremitatea nord-vestică este ocupată de către bitinieni, 
rudele tracilor europeni. Dimpotrivă, interiorul ţării şi coasta de 
nord sînt locuite în general de populaţii indogermanice, strîns 
înrudite cu iranienii. Este sigur, în cazul limbii armene şi frigiene, 
şi foarte probabil, în cazul celei capadociene, că ele aveau 
înainte de toate o afinitate cu zenda, iar dacă ni se spune că 
mysii vorbesc limba lidienilor şi cea a frigienilor, aceasta 
constituie dovada existenţei unei populaţii amestecate semito- 
iraniene, asemănătoare celei a asirienilor. În ciuda bogatelor 
vestigii ale limbii şi scrierii autohtone, lipsesc pînă în prezent 
rezultate sigure în ceea ce priveşte ţinuturile aflate între Cilicia 
şi Caria, însă este foarte probabil că aceste triburi trebuie 
alăturate mai degrabă indogermanilor decît semiţilor. Modul în 
care rețeaua oraşelor comerciale greceşti, asemenea 
elenismului născut din superioritatea războinică şi spirituală a 
națiunii greceşti, s-a aşezat deasupra acestui conglomerat de 
popoare a fost schițat în linii generale mai sus. În aceste ținuturi 
guverna regale Mithridates; mai întîi în Cappadocia, lîngă Marea 
Neagră, sau aşa-numitul ținut al Pontului, situat în colțul nord- 
estic al Asiei Mici, spre Armenia şi într-un contact permanent cu 
aceasta, încît putem să presupunem că aici naționalitatea 
iraniană s-a amestecat mai puţin decit oriunde în Asia Mică. Nici 
elenismul nu prinsese rădăcini adinci în acest loc. Cu excepţia 


țărmului, unde existau mai multe aşezări greceşti la origine, 
îndeosebi importantele pieţe comerciale Trapezus, Amisos şi, în 
primul rînd, oraşul natal, reşedinţa lui Mithridates şi cel mai 
înfloritor al regatului, Sinope, ţara se afla încă într-o stare destul 
de primitivă. Nu că regiunea ar fi fost pustie; mai degrabă, aşa 
cum ţinutul pontic este şi astăzi unul dintre cele mai mănoase 
de pe Pămînt, în care lanurile de grîu se învecinează cu păduri 
de pomi fructiferi sălbatici, el a fost neîndoielnic bine cultivat şi, 
prin urmare, populat şi în timpurile lui Mithridates. Însă nu era 
vorba de oraşe propriu-zise, ci doar de fortărețe care serveau 
ţăranilor drept locuri de refugiu, iar regelui, drept locuri da 
tezaurizare pentru dările strînse, aşa cum numai în întreaga 
Armenie Mică se număraseră 75 de fortărețe regale mai mici. 
Nu putem spune că Mithridates ar fi contribuit în mod 
substanţial la dezvoltarea urbanistică din regatul său; aceasta 
se poate lesne înţelege avind în vedere reacţia efectivă 
împotriva elenismului, chiar dacă nu a fost întru totul conştient 
de aceasta. Cu atît mai mult era preocupat, într-un mod foarte 
oriental, de lărgirea regatului său în toate direcţiile, chiar dacă 
nu era dintre cele mai mici, deşi o întindere de 500 de mile 
germane pare exagerată; vedem cum armatele, flotele şi 
ambasadorii săi acţionează atit în jurul Mării Negre, cît şi 
împotriva Armeniei şi Asiei Mici. Nicăieri însă nu i se oferea un 
cîmp de acţiune mai vast ca pe malurile estice şi nordice ale 
Mării Negre, a căror situaţie trebuie să o descriem succint, cu 
toate că este foarte dificil, poate chiar imposibil să oferim o 
imagine cu adevărat exactă asupra acestora. Pe ţărmul oriental 
al Mării Negre, pînă atunci aproape necunoscut şi deschis 
cunoaşterii universale chiar de către Mithridates, el îşi însuşi, din 
partea principilor indigeni, ţinutul Colchidei de pe Phasis 
(Mingrelia şi Imereti) cu importantul oraş comercial Dioskurias, 
pe care îl transformă într-o satrapie a Pontului. Acţiunile sale în 
ţinuturile septentrionale au fost şi mai bogate în consecinţe. 
Vastele stepe colinare lipsite de păduri, care se întind dinspre 
Caucaz şi Marea Caspică la nord de Marea Neagră, sînt şi au fost 
în toate timpurile puţin prielnice pentru agricultură şi, în 
general, pentru aşezări permanente; mai ales din cauza 
diferenţei de temperatură care oscilează între clima de la 
Stockholm şi cea de la Madeira şi a lipsei de ploi şi de ninsori 
chiar şi cîte 22 de luni consecutiv, cu toate că cu 2000 de ani în 


urmă situaţia climatică era probabil mai puţin defavorabilă decît 
cea actuală. Diferitele triburi, purtate aici de pornirile lor 
migratoare, se supuneau exigenţelor naturii şi duceau, şi în 
parte mai duc, o viaţă nomadă, de păstori, schimbînd deseori 
locuinţa şi păşunea împreună cu turmele lor de vite sau, mai 
frecvent, de cai, transportindu-şi bunurile în care. Armamentul şi 
tactica lor de luptă se conformau acestui principiu; locuitorii 
acestor stepe se luptau în general călare şi fără ordine de 
bătălie, protejaţi de coiful, de armura de piele şi de scutul 
acoperit cu piele, înarmaţi cu sabia, lancea şi arcul - întru totul 
strămoşii cazacilor de astăzi. Sciţilor, aşezaţi iniţial aici, care par 
să fi fost de rasă mongoloidă şi înrudiţi, prin obiceiuri şi statură, 
cu locuitorii actuali ai Siberiei, li se alăturaseră, înaintînd dinspre 
est spre vest, triburi sarmatice, sauromaţi, roxolani, iazigi, 
considerate, în general, de origine slavă, cu toate că numele 
proprii care le sînt atribuite dovedesc mai degrabă o afinitate cu 
cele ale mezilor şi perşilor, aceste populaţii aparţinind mai 
curînd marii ramure zend. Din partea opusă veniseră triburi 
tracice, îndeosebi geții, care au ajuns pînă la Nistru. Printre ei se 
aflau, probabil ca o extremitate a marii migrații germanice a 
cărei masă principală nu pare să fi atins Marea Neagră, de-a 
lungul Niprului, aşa-numiţii celți; tot acolo, bastarnii, iar la gurile 
Dunării, peucinii. Un stat propriu-zis nu s-a format nicăieri; 
fiecare trib vieţuia pentru sine sub principele şi bătrînii săi. Într- 
un contrast izbitor faţă de toţi aceşti barbari se aflau cetăţile 
greceşti, întemeiate aici, în timpul puternicului avînt al 
comerţului grecesc, mai ales de către Milet, fie ca emporii, fie ca 
staţiuni pentru pescuit şi chiar pentru agricultură, ţinutul nord- 
vestic al Mării Negre oferind în Antichitate condiţii mai prielnice 
pentru aceasta decit în zilele noastre. Precum fenicienii în Libia, 
elenii plăteau stăpinilor locului o taxă şi un impozit funciar. 
Printre cele mai importante colonii se afla oraşul Chersonesos 
(nu departe de Sevastopol), fondat pe teritoriul sciţilor, în 
Peninsula Tauridă (Crimeea), care se menținea, în condiţii nu 
prea propice, într-o bunăstare modestă datorită bunei lui 
constituţii şi spiritului civic al cetăţenilor săi; de asemenea, pe 
partea opusă a peninsulei, lîngă trecătoarea dintre Marea 
Neagră şi Marea Azov, Pantikapaeon (Kerci), condus după anul 
457 al Romei (297) de către magistrați ereditari, numiţi mai 
tîrziu regi bosporani, Archaeanactizii, Spartacizii şi Paerisazii. 


Cultivarea cerealelor şi pescuitul în Marea Azov duseseră la 
rapida înflorire a oraşului. În timpul lui Mithridates, teritoriul său 
mai cuprindea partea orientală a Crimeii, mai puţin importantă, 
incluzînd oraşul Theodosia, şi, pe continentul asiatic opus, oraşul 
Phanagoria, ca şi ţinutul sindic. În vremuri mai fericite, stăpînii 
Pantikapaeonului guvernaseră şi asupra populațiilor de pe 
coasta orientală a Mării Azov şi din Valea Cubanului, pe uscat, 
iar cu flota lor asupra Mării Negre; însă Pantikapaeon nu mai era 
ceea ce fusese. Nicăieri trista decădere a naţiunii elene nu era 
resimţită cu mai mare profunzime ca în acest avanpost 
îndepărtat. Atena, în perioada sa de înflorire, fusese unicul stat 
grecesc care îndeplinise aici menirea supremaţiei, impusă, ce-i 
drept, de necesităţile ei legate de griul Pontului. După 
decăderea puterii maritime attice, ţinuturile au fost abandonate 
în voia sorții. Puterile continentale ale Greciei nu reuşiră 
niciodată să intervină aici în mod serios, cu toate că Philippos, 
tatăl lui Alexandru, şi Lisimachos au întreprins cîteva tentative. 
Şi romanii, care preluaseră, odată cu cucerirea Macedoniei şi 
Asiei Mici, obligaţia politică de a fi scutul puternic al civilizaţiei 
greceşti aici, unde ea o necesita, erau cu totul indiferenți atăt 
faţă de avantaje, cit şi faţă de onoare. Căderea Sinopei, declinul 
Rhodosului desăvirşiră izolarea elenilor de pe țărmurile nordice 
ale Mării Negre. O imagine vie a situaţiei lor în faţa barbarilor 
nomazi ne este oferită de o inscripţie din Olbia (în apropiere de 
revărsarea Niprului, la Oceacov), care pare să dateze din epoca 
lui Mithridates. Cetăţenii, pe lîngă tributul trimis anual la curtea 
regelui barbar, trebuiau să-i facă şi cadouri atunci cînd aceştia 
îşi aşezau tabăra în faţa oraşului sau se aflau doar în trecere; în 
mod asemănător, şi căpeteniilor inferioare; cîteodată trebuiau 
să ofere cadouri întregii hoarde a barbarilor, şi vai de ei dacă 
darurile se dovedeau nesatisfăcătoare. Tezaurul public se golise 
şi erau nevoiţi să amaneteze obiectele sacre. Intre timp, 
sălbaticii se înghesuiau în faţa porţilor oraşului, teritoriul era 
pustiit, lucrătorii ogoarelor erau duşi în captivitate în masă; ceea 
ce era şi mai grav, vecinii mai slabi dintre barbari, sciţii, pentru 
a se pune la adăpost în faţa puhoiului războinicilor celți, 
încercau să ia în stăpinire oraşul fortificat, astfel încît acesta a 
fost părăsit de numeroşi cetăţeni şi se punea problema 
abandonării sale definitive. Aceasta era starea de lucruri pe care 
o întîlni Mithridates cînd falanga sa macedoneană traversă 


creasta Caucazului şi cobori în văile Cubanului şi Terekului, iar 
flota sa apăru în apele Crimeii. Nu trebuie să ne mire faptul că şi 
aici, ca pretutindeni, aşa cum se întîmplase încă la Dioskurias, 
elenii îl primiră pe regele Pontului cu braţele deschise, 
recunoscînd în acest semielen şi în capadocienii săi înarmaţi 
după obiceiul grecilor pe eliberatorii lor. Aici se relevă ceea ce 
neglijase Roma. Tocmai atunci cererile de tribut din partea 
stăpiînilor Pantikapaeonului crescuseră la o sumă exorbitantă; 
oraşul Chersonesosul era foarte strimtorat de regele sciţilor 
Tauridei, Skiluros, şi de cei 50 de fii ai săi; cei dintii renunţară cu 
plăcere la suveranitatea ereditară, iar cei din urmă la libertatea 
lor atit de îndelung păstrată pentru salvarea ultimului lor bun: 
elenismul. N-a fost în zadar. Vitejii generali ai lui Mithridates, 
Diophantos şi Neoptolemos, şi trupele sale disciplinate triumfară 
cu uşurinţă în faţa popoarelor stepei. Neoptolemos le învinse în 
timpul iernii, în strimtoarea de la Pantikapaeon, în parte pe 
mare, în parte pe gheaţă; Chersonesosul a fost despresurat, 
fortărețele taurizilor au fost cucerite şi dominaţia asupra 
peninsulei a fost asigurată prin cetăţi bine amplasate. 
Diophantos se îndreptă împotriva roxolanilor (între Nipru şi 
Don), veniţi în ajutorul taurizilor; 80.000 dintre aceştia fugiră din 
faţa celor 6.000 de falangişti ai săi, iar armele pontice 
pătrunseră pînă la Nipru. Astfel, Mithridates îşi cîştigă un al 
doilea regat - legat de cel al Pontului şi întemeiat, ca şi acesta, 
în esenţă pe un număr de oraşe comerciale greceşti -, numit al 
Bosporului, care includea Crimeea de astăzi împreună cu 
promontoriul asiatic opus şi care furniza anual tezaurelor şi 
magaziilor regale 200 de talanţi (314.000 de taleri) şi 180.000 
de baniţe de grîu. Chiar popoarele stepei, de la versantul 
septentrional al Caucazului pînă la gurile Dunării, intrară, în 
majoritatea lor, sub clientela sa sau încheiară tratate cu regele 
Pontului oferindu-i, dacă nu un alt fel de ajutor, cel puţin un 
inepuizabil loc de recrutare pentru armatele sale. Aşadar, în 
timp ce se obţinură succesele cele mai importante împotriva 
nordului, regele îşi întinse stăpînirea şi spre est, şi vest. Mai 
importantă decit anexarea Armeniei Mici, care, dintr-un 
principat dependent, deveni o parte integrantă a regatului 
pontic, era alianţa strînsă pe care o stabili cu regele Armeniei 
Mari. Nu numai că i-o dădu de soţie lui Tigranes pe fiica sa, ci l-a 
ajutat în mod substanţial pe ginerele său să se elibereze de 


jugul Arsacizilor, preluînd locul lor în Asia. Se pare că între cei 
doi se încheiase o înţelegere, în sensul că Tigranes se angaja să 
ocupe Siria şi interiorul Asiei, iar Mithridates Asia Mică şi 
coastele Asiei Mici, asigurindu-se de sprijinul reciproc; fără 
îndoială că mai activul şi mai capabilul Mithridates a fost cel 
care a avut ideea acordului, pentru a-şi asigura spatele şi un 
puternic aliat. În sfîrşit, în Asia Mică, regele îşi îndreptă privirile 
spre Paflagonia şi Cappadocia. Prima era reclamată de către 
regatul Pontului, ca fiind lăsată prin testament regelui 
Mithridates Euergetes de către ultimul dintre Pylaemenizi; 
fireşte că protestară atît pretendenţii legitimi, cit şi cei 
nelegitimi. In ceea ce priveşte Cappadocia, regii Pontului nu 
uitau că aceasta formase cîndva o unitate cu Cappadocia de 
lîngă mare şi invocau în permanenţă ideea reunificării. 
Paflagonia a fost ocupată de către Mithridates împreună cu 
regele Nikomedes al Bitiniei, cu care împărţi ţara, atrăgîndu-l 
astfel în întregime în sfera sa de interese. Pentru a disimula 
întrucitva violarea prea evidentă a dreptului, Nikomedes îi 
conferi unuia dintre fiii săi numele de Pylaemenes, acesta fiind 
desemnat drept regentul nominal al Paflagoniei. În cazul 
Cappadociei, politica aliaţilor mergea pe căi şi mai obscure. 
Regele Ariarathes al Vl-lea a fost asasinat de către Gordios, se 
spunea din însărcinarea sau, în orice caz, în interesul 
cumnatului lui Ariarathes, Mithridates Eupator; tînărul său fiu, 
Ariarathes n-a putut rezista uzurpărilor regelui Bitiniei decit cu 
ajutorul ambiguu al unchiului său, motiv pentru care îi permise 
ucigaşului tatălui său, fugit din ţară, să se întoarcă în 
Cappadocia. Acestea determinară ruptura şi războiul; însă cînd 
ambele armate se aflară faţă în faţă, unchiul dori să aibă o 
întrevedere cu nepotul său şi, cu această ocazie, îl străpunse pe 
adolescentul neînarmat cu propria mînă. Gordios, ucigaşul 
tatălui, preluă guvernarea în interesul lui Mithridates; cu toate 
că locuitorii indignaţi se revoltară împotriva lui, proclamîndu-l 
rege pe fiul mai tînăr al ultimului stăpîn, acesta nu putea să se 
opună, pe o durată mai îndelungată, forţelor armate superioare 
ale lui Mithridates. Moartea prematură a tînărului, ridicat pe tron 
de către popor, oferi regelui cu atît mai multă libertate de 
acţiune, cu cit se stinse astfel dinastia regilor capadocieni. Un 
pseudo-Ariarathes a fost proclamat ca regent nominal, la fel 
cum se întimplase şi în Bitinia, sub al cărui nume ţara a fost 


administrată de către Gordios, în calitate de guvernator al lui 
Mithridates. 

Mai puternic decit oricare monarh din ultimul timp, regele 
Mithridates guverna pe ţărmul nordic, ca şi pe cel sudic al Mării 
Negre şi pînă în inima Asiei Mici. Resursele regelui pentru 
războiul pe uscat şi pe mare păreau a fi imense. Spaţiul său de 
recrutare se întindea de la gurile Dunării pînă la Caucaz şi Marea 
Caspică; traci, sciți, sauromaţi, bastarni, colchidieni, iberi (în 
Georgia actuală) se îmbulzeau sub steagurile sale; el îşi alcătuia 
armatele înainte de toate din vitejii bastarni. Satrapia Colchida îi 
oferea pentru flotă, în afară de in, cînepă, smoală şi ceară, cel 
mai bun lemn de construcţie adus cu plutele din Caucaz; cîrmaci 
şi ofiţeri se recrutară din Fenicia şi Siria. Se spune că regele ar fi 
intrat în Cappadocia cu 600 de care cu seceri, 10.000 de cai şi 
80.000 de pedestraşi, fiind departe de a fi mobilizat toate 
resursele sale pentru acest război. In lipsa unei supremaţii 
maritime romane sau a unei puteri vrednice de luat în seamă, 
flota pontică, bazată pe Sinope şi porturile Crimeii, stăpînea 
Marea Neagră în exclusivitate. 

În faţa tuturor acestor agresiuni multiple şi a acestei 
impozante formări a unei puteri, a cărei desăvirşire a necesitat 
poate un răstimp de 20 de ani, senatul roman a asistat cu 
mîinile în sîn. El a permis ca unul dintre statele sale clientelare 
să se dezvolte pînă la rangul unei mari puteri militare, care 
dispunea de 100.000 de oameni înarmaţi, ca acesta să intre în 
relaţii foarte strînse cu noul Mare Rege al Orientului, care fusese 
pus în fruntea statelor din interiorul Asiei, în parte cu ajutorul 
lui; îi îngădui să anexeze regatele şi principatele asiatice 
învecinate sub nişte pretexte care par aproape o batjocură la 
adresa prost informatei şi îndepărtatei puteri protectoare, ba 
chiar să se stabilească pînă la urmă şi în Europa şi să 
guverneze, ca stăpîn protector, din Peninsula Tauridă pînă 
aproape de graniţa traco-macedoneană. Ce-i drept, aceste 
evenimente erau dezbătute în senat; însă augustul colegiu se 
linişti în problema succesiunii Paflagoniei aflind că Mithridates îşi 
întemeia pretenţiile pe un testament, iar Nikomedes pe un 
pseudo-Pylaemenes, nefiind atît înşelat, cît mai ales 
recunoscător pentru oricare pretext care îl scutea de o 
intervenţie. Între timp, plîngerile deveniseră tot mai numeroase 
şi tot mai insistente. Căpeteniile sciţilor Tauridei, alungaţi de 


către Mithridates din Crimeea, cerură ajutorul Romei; senatorul 
care mai reflecta asupra maximelor tradiţionale ale politicii 
romane trebuia să-şi aducă aminte că, odinioară, în împrejurări 
cu totul diferite, trecerea regelui Antiochos în Europa şi 
ocuparea Chersonesului Tracic de către trupele sale au dat 
semnalul pentru declanşarea războiului asiatic (l, p. 421) şi 
trebuia să înţeleagă că ocuparea teritoriului taurid de către 
regele Pontului putea fi cu atît mai puţin tolerată. Imboldul a 
fost dat în fine de reunirea efectivă a regatului Cappadociei, din 
a cărei cauză Nikomedes al Bitiniei, care păruse, la rîndul său, 
să pună stăpinire pe Cappadocia printr-un alt pseudo-Ariarathes 
şi-şi văzuse pretendentul exclus de către cel al Pontului, nu va fi 
întîrziat să solicite o grabnică intervenţie romană. Senatul hotări 
ca Mithridates să-i reinstaureze pe principii sciți în drepturile lor 
- atit de mult se deviase, din cauza delăsătoarei guvernări, de la 
căile politicii rezonabile, încît romanii îi sprijineau acum 
împotriva barbarilor pe sciți în locul elenilor care le erau pe 
jumătate înrudiţi. Paflagonia a fost declarată independentă şi 
atit pseudo-Pylaemenes al lui Nikomedes, cît şi Mithridates au 
fost îndrumați să părăsească regiunile ţării ocupate. Într-un mod 
asemănător, Cappadocia urma să fie părăsită şi de pseudo- 
Ariarathes şi, întrucît reprezentanţii ţării refuzară libertatea care 
le fusese oferită, urma să fie ales din nou un rege prin alegeri 
populare libere. Decretele păreau destul de energice; însă a 
constituit o greşeală faptul că, în loc de a trimite o armată, 
guvernatorul Ciliciei, Lucius Sulla, care comanda o mînă de 
oameni împotriva hotilor şi piraţilor, primi ordinul de a interveni 
în Cappadocia. Spre norocul lui, amintirea energiei de odinioară 
a romanilor le-a apărat interesele mai bine decit guvernul în 
funcţie şi a completat energia şi abilitatea guvernatorului, 
amîndouă absente în rîndurile senatului. Mithridates nu se 
angajă şi se mulţumi să-l determine pe Marele Rege al Armeniei, 
Tigranes, care deţinea o poziţie mai liberă faţă de romani, să 
trimită trupe de sprijin în Cappadocia. Sulla îşi adună repede 
propriile forţe şi contingentele aliaţilor asiatici, trecu Taurusul şi- 
| alungă din Cappadocia pe guvernatorul Gordios împreună cu 
trupele sale armene. Acţiunea produse efectul scontat. 
Mithridates cedă în toate privinţele; Gordios trebui să-şi asume 
responsabilitatea în legătură cu tulburările capadociene, iar 
falsul Ariarathes dispăru; alegerea regelui, pe care facțiunea 


devotată regelui Pontului dorise să o orienteze în van spre 
Gordios, căzu asupra distinsului capadocian Ariobarzanes. Cînd 
Sulla, în continuarea expediției sale, ajunse în regiunea 
Eufratului, în ale cărui unde stindardele romane se oglindiră 
atunci pentru prima dată, avu loc şi primul contact între romani 
şi parți, care aveau motive să se apropie de romani din cauza 
tensiunilor existente între ei şi Tigranes. De ambele părţi se 
simţi că era de o oarecare importanţă ca, la această primă 
întîlnire dintre marile puteri ale Occidentului şi Orientului, nici 
una, nici cealaltă să nu renunţe la pretenţiile sale asupra 
stăpînirii lumii. Sulla însă, mai îndrăzneţ decît ambasadorul part, 
ocupă şi păstră la întîlnire locul de onoare, între regele 
Cappadociei şi solul part. Faima lui Sulla spori în urma acestei 
celebrate conferinţe de pe Eufrat mai mult decit datorită 
victoriilor sale în Orient; mai tirziu, solul part îi plăti stăpînului 
său această ruşine cu capul. Pentru moment însă, întîlnirea nu 
avu nici o urmare. Decretele senatoriale pronunţate împotriva 
lui Mithridates au fost puse în practică, Paflagonia a fost 
eliberată, restauraţia căpeteniilor scite, cel puţin promisă de 
către rege, iar vechiul status-quo al Orientului păru restabilit 
(662, 92). 

Cel puţin aşa se afirma; de fapt, se resimțea oarecum 
reîntoarcerea efectivă la vechea situaţie. Sulla abia părăsise 
Asia cînd regele Tigranes al Armeniei Mari se năpusti asupra 
noului rege al Cappadociei, Ariobarzanes, îl alungă şi-l 
reinstaură pe pretendentul pontic, Ariarathes. În Bitinia, unde 
după moartea bătrinului rege Nikomedes al II-lea (în jurul anului 
663, 91), fiul său Nikomedes al ll-lea Philopator fusese 
recunoscut de popor şi de senatul roman drept rege legitim, 
apăru mai tirziu fratele acestuia, Sokrates, ca pretendent la 
coroană şi preluă guvernarea. Era evident că adevăratul autor al 
tulburărilor capadociene, ca şi al celor bitiniene nu era nimeni 
altul decît Mithridates, cu toate că se abţinu de la orice 
participare făţişă. Oricine ştia că Tigranes nu acţiona decit la 
îndemnul lui; Sokrates pătrunse în Bitinia cu trupe pontice, iar 
viaţa regelui legitim era ameninţată de asasinii lui Mithridates. 
In Paflagonia, principii se menţinură, ce-i drept, în interiorul ţării; 
în schimb, Mithridates stăpînea întreaga coastă pînă la graniţa 
cu Bitinia, fie că reocupase aceste ţinuturi cu ocazia sprijinirii lui 
Sokrates, fie că nu le evacuase niciodată cu adevărat. În 


Crimeea şi chiar în ţinuturile învecinate, regele Pontului nici nu 
se gindea la retragere ci, dimpotrivă, îşi purta armele tot mai 
departe. Guvernul roman, invocat personal de către regii 
Ariobarzanes şi Nikomedes, îl trimise în Asia Mică, pentru a-l 
ajuta pe guvernatorul Lucius Cassius, pe fostul consul Manius 
Aquillius, un ofiţer încercat în războaiele împotriva cimbrilor în 
cele din Sicilia, nu însă ca general în fruntea unei armate, ci ca 
ambasador, şi îndemna statele asiatice şi îndeosebi pe 
Mithridates să-i acorde ajutor armat în caz de nevoie. Rezultatul 
fu asemănător cu cel obţinut cu doi ani în urmă. Ofiţerul roman 
execută ordinul primit cu ajutorul micului corp de armată roman 
de care dispunea guvernatorul provinciei Asia, al contingentului 
frigienilor liberi şi galaţilor. Regele Nikomedes şi regele 
Ariobarzanes  urcară din nou pe tronurile lor şubrede; 
Mithridates se sustrase, sub diferite pretexte, somaţiei de a 
furniza contingente, însă nu numai că nu opuse rezistenţă 
armată, ci, la îndemnul său, pretendentul bitinian Sokrates a 
fost ucis. 

Situaţia era mai complicată ca niciodată. Mithridates era 
pe deplin convins că în luptă deschisă va fi neputincios în faţa 
romanilor şi, din această cauză, era decis să nu permită ca 
lucrurile să înainteze pînă la ruptura deschisă şi la război. Dacă 
n-ar fi fost hotărit în acest sens, el n-ar fi avut alt moment mai 
favorabil pentru declanşarea ostilităţilor decît cel de faţă; tocmai 
atunci cînd Aquillius înaintase în Bitinia şi Cappadocia, insurecția 
italică se afla la apogeu, încurajind chiar şi pe cei slabi să se 
declare împotriva Romei; cu toate acestea, Mithridates lăsă să 
treacă anul 664 (90) fără a profita de ocazie. Insă în ciuda 
acestei situaţii, el urmări cu aceeaşi tenacitate şi energie planul 
său de extindere în Asia Mică. Bineînţeles, combinarea ciudată a 
politicii de pace cu orice preţ cu aceea a cuceririi era în sine 
condamnată la insucces şi dovedeşte încă o dată că Mithridates 
nu aparţinea categoriei de oameni de stat veritabili şi că nu ştia 
nici să se pregătească pentru luptă ca regele Filip, nici să se 
supună precum regele Attalos, ci, ca un adevărat sultan, oscila 
permanent între arzătoarea poftă de cucerire şi sentimentul 
propriei slăbiciuni. Însă chiar şi aşa, tot n-am putea înţelege 
atitudinea sa, dacă n-am şti că Mithridates a putut să cunoască 
în decursul a 20 de ani politica romană a vremii. El ştia foarte 
bine că guvernul roman dorea cu totul altceva decit război, ba 


mai mult, că, avînd în vedere pericolul real pe care-l constituia 
oricare general faimos pentru autoritatea sa şi amintirea încă 
vie a războiului cimbric şi a lui Marius, se temea de război poate 
chiar mai mult decit el însuşi. Astfel, a acţionat în consecinţă: nu 
a ezitat să procedeze într-un mod care ar fi oferit oricărui 
guvern energic şi neinfluenţat de interese egoiste o sută de 
motive pentru o declaraţie de război; însă a evitat atent orice 
ruptură deschisă care ar fi constrins senatul să-l declare. Din 
momentul în care lucrurile deveniră serioase, regele s-a retras 
atit din faţa lui Sulla, cît şi din faţa lui Aquillius; spera că nu va fi 
confruntat întotdeauna cu generali energici, că, la fel ca 
lugurtha, va întîlni pe un Scaurus sau un Albinus. Trebuie să 
recunoaştem că speranţa lui era nechibzuită, cu toate că, pe de 
altă parte, tocmai experienţa lui lugurtha dovedise cît de greşită 
era confundarea mituirii unui general roman şi coruperea unei 
armate romane cu înfringerea poporului. Lucrurile rămaseră 
astfel în cumpănă între război şi pace şi păreau a rămîne în 
situaţia aceasta încă multă vreme. Dar această stare de lucruri 
nu concorda cu intenţiile lui Aquillius; şi întrucît nu putea să-şi 
determine guvernul să declare război lui Mithridates, el se folosi 
în acest scop de regele Nikomedes. Acesta, oricum în mîna 
generalului şi, pe deasupra, debitorul său pentru cheltuielile de 
război cumulate şi pentru sumele promise generalului personal, 
nu se putu sustrage intenţiilor acestuia de a începe războiul cu 
Mithridates. Urmă declaraţia de război a Bitiniei; însă chiar după 
ce corăbiile lui Nikomedes închiseră Bosforul pentru corăbiile 
pontice, chiar după ce trupele acestuia înaintară în districtele de 
graniţă ale Pontului şi incendiară regiunea de la Amastris, 
Mithridates rămase neclintit, fidel politicii sale de pace; în loc să- 
i alunge pe bitinieni, el înaintă o plîngere delegaților romani şi îi 
rugă pe aceştia să fie mediatori sau să-i permită apărarea. 
Aquillius îl informă însă că trebuie să se abţină oricum de la 
declaraţia de război împotriva lui Nikomedes. Intenţia era 
evidentă. Aceeaşi politică fusese folosită şi în cazul Cartaginei; 
victima era maltratată de către haita romană şi i se interzicea să 
se apere împotriva ei. Asemenea cartaginezilor, Mithridates se 
consideră pierdut; însă dacă fenicienii se predaseră din 
exasperare, regele de la Sinope făcu tocmai contrariul şi-şi 
adună trupele şi corăbiile: „Oare nu se apără împotriva hoţilor” - 
ar fi spus - „şi cel care trebuie să fie înfrînt?”. Fiul său, 


Ariobarzanes, primi ordinul de a pătrunde în Cappadocia; el 
trimise încă o solie delegaților romani pentru a le explica 
necesitatea autoapărării şi a cere din partea lor o ultimă 
declaraţie. Ea veni, după cum era de aşteptat. Cu toate că nici 
senatul, nici regele Mithridates şi nici regele Nikomedes nu 
doriseră ruptura, ea fusese dorită de către Aquillius: războiul 
începu (sfîrşitul anului 665, 89). 

Mithridates urmări cu toată energia ce-l caracteriza 
pregătirile politice şi militare cerute de războiul ce-i fusese 
impus. Mai întîi, strînse alianţa cu regele Tigranes al Armeniei şi 
dobîndi din partea acestuia promisiunea intervenţiei unei 
armate auxiliare în Asia inferioară, care să ia în stăpiînire 
pămîntul pentru Mithridates, iar bunurile mobile pentru 
Tigranes. Regele parţilor, jignit de comportarea arogantă a lui 
Sulla, fără a se declara inamic al romanilor, nu acţionă totuşi ca 
aliat al lor. În faţa grecilor, regele încercă să se prezinte în rolul 
lui Filip şi al lui Perseus, ca reprezentant al naţiunii greceşti 
împotriva dominaţiei străine a romanilor. Ambasadori pontici 
plecară la regele Egiptului şi la confederaţia oraşelor cretane - 
ultimele resturi ale Greciei libere - şi îi conjurară pe aceştia, 
pentru care Roma forja deja lanţurile, să se ridice măcar acum, 
în ultimul moment, pentru salvarea naţiunii greceşti; cel puţin în 
Grecia, acest lucru n-a fost cu totul zadarnic, mulţi cretani 
înrolîndu-se în armata pontică. Mithridates spera în insurecția 
succesivă a statelor clientelare mai mici şi a celor şi mai mici, a 
Numidiei, Siriei, a republicilor elene, în răzvrătirea provinciilor, 
îndeosebi a Asiei inferioare, victima unei opresiuni nemărginite. 
El acţionă în sensul provocării unei răscoale a tracilor, chiar a 
unei insurecţii în Macedonia. Pirateria, înfloritoare şi înainte, a 
fost declanşată acum pretutindeni ca o aliată bine-venită; cu o 
rapiditate înfricoşătoare, Marea Mediterană a fost luată în 
stăpiînire de escadre de corsari, care se proclamau mesageri ai 
Pontului. El ascultă cu pasiune şi bucurie veştile despre 
frămîntările din rîndurile cetăţenilor romani şi despre insurecția 
italică, ce-i drept, învinsă, dar încă neoprimată în întregime. Însă 
nu stabili relaţii nemijlocite cu nemulţumiţii şi insurgenții Italiei; 
în Asia se constitui numai un corp de armată, înarmat şi 
organizat după modelul roman, al cărui nucleu era format din 
refugiaţi romani şi italici. De la războaiele persane încoace, nu 
se mai văzuseră forţe armate similare celor ale lui Mithridates. 


Relatările care vorbesc de un număr de 250.000 de pedestraşi, 
40.000 de călăreţi, 300 de corăbii cu punți şi 100 de corăbii 
deschise, în afară de armata auxiliară armeană, nu par a fi prea 
exagerate la un suveran războinic care dispunea de 
nenumăratele populaţii ale stepei. Generalii, îndeosebi fraţii 
Neoptolemos şi Archelaos, erau căpitani greci experimentați şi 
prevăzători, iar din rîndul soldaţilor regelui nu lipseau bărbaţi 
viteji care sfidau moartea; armurile strălucitoare bătute în aur şi 
argint şi bogatele veşminte ale sciţilor şi mezilor contrastau 
fericit cu bronzul şi oţelul mercenarilor greci. Fireşte că această 
masă pestriță nu era unită printr-o organizare militară unitară; 
armata lui Mithridates nu era nimic altceva decît una dintre 
acele monstruoase maşini de război asiatice care, de atitea ori, 
ultima dată cu exact un secol înainte, la Magnesia, se năruiseră 
în faţa superiorității organizării militare a adversarilor; în ciuda 
acestei situaţii, Orientul se afla sub arme împotriva romanilor, în 
timp ce nici în partea occidentală a imperiului situaţia nu era 
paşnică. Oricît de necesară, din punct de vedere politic, ar fi fost 
pentru romani o declaraţie de război, momentul era totuşi cît se 
poate de nepotrivit şi, în această privinţă, este foarte probabil 
ca Manius Aquillius să fi determinat ruptura dintre Roma şi 
Mithridates tocmai acum, mai ales din cauza unor considerente 
egoiste, legate de propriul avantaj. Pentru moment, romanii nu 
dispuneau în Asia decit de o singură divizie romană condusă de 
Lucius Cassius şi de milițiile Asiei occidentale; apoi, luînd în 
considerare criza militară şi financiară în care se găsea patria 
din cauza războiului insurecţional, o armată romană nu putea să 
debarce în Asia decit, în cazul cel mai fericit, în vara anului 666 
(88). Pînă atunci, magistraţii romani se aflau într-o poziţie 
dificilă, dar ei sperau că vor putea proteja provincia romană şi 
menţine poziţiile deţinute: armata bitiniană, condusă de către 
regele Nikomedes în ţinuturile ocupate cu un an înainte din 
teritoriul Paflagoniei, se afla între Amastris şi Sinope ; mai la 
sud, se aflau diviziile conduse de câtre Lucius Cassius, Manius 
Aquillius, Quintus Oppius, pe teritoriul Bitiniei, Galatiei şi 
Cappadociei, în timp ce flota romano-bitiniană continua să 
blocheze Bosforul. 

Odată cu începutul primăverii anului 666 (83), Mithridates 
declanşă ofensiva. Pe un afluent al lui Halys, pe Amnias (lîngă 
Tesch köpri de astăzi), avangarda pontică, constituită din 


călăreţi şi soldaţi uşor înarmaţi, întîlni armata bitiniană şi, în 
ciuda forţei net superioare a acesteia, o risipi de la primul atac 
în asemenea mod, încît armata învinsă intră în panică, tabăra şi 
tezaurul de război căzind în mîinile învingătorilor. Regele datora 
această victorie strălucită în principal lui Neoptolemos şi 
Archelaos. Milițiile asiatice, încă şi mai slabe şi aşezate mai în 
spate, se declarară învinse fără a se angaja în luptă cu inamicul; 
oriunde se apropiau generalii lui Mithridates, ele se dispersau. 
Un detaşament roman a fost învins în Cappadocia; Cassius 
încercă să se menţină în Frigia prin intermediul milițiilor, însă el 
le concedie din nou, fără a îndrăzni să le angajeze într-o bătălie 
şi se fortifică cu puţinii săi oameni credincioşi în localităţile de 
pe Meandrul superior, mai ales la Apameia; într-un mod 
asemănător, Oppius evacuă Pamfilia şi se refugie în Laodiceea 
frigiană; în cursul retragerii, Aquillius a fost ajuns din urmă pe 
Sangarios, în teritoriul bitinian, şi învins atît de cumplit, încît îşi 
pierdu tabăra, fiind nevoit să se salveze la Pergam, în provincia 
romană; însă şi aceasta a fost în curînd atacată, Pergamul 
aungiînd în mîinile regelui, ca şi Bosforul împreună cu corăbiile 
ancorate aici. În urma fiecărei victorii, Mithridates eliberase toţi 
prizonierii milițiilor din Asia Mică şi nu neglijase nici un amănunt 
pentru sporirea simpatiei naţionale cîştigate de la bun început. 
Acum, întregul teritoriu pînă la Meandru, cu excepţia cîtorva 
fortărețe, se afla sub stăpînirea sa; în acelaşi timp, se auzi că la 
Roma ar fi izbucnit o nouă revoluţie, că, în loc de a se îmbarca 
spre Asia, noul consul Sulla, destinat să acţioneze împotriva lui 
Mithridates, ar fi înaintat împotriva Romei, că generalii cei mai 
celebraţi ai romanilor se luptau între ei pentru comanda în Asia. 
Roma părea a fi ocupată în modul cel mai sîrguincios cu 
autodistrugerea; astfel, nu este de mirare că, deşi existau şi 
acum minoritățile rămase fidele Romei, marea masă a 
locuitorilor Asiei Mici trecu de partea ponticilor. Elenii şi asiaticii 
se întrecură în frenezia care îl sărbătoreau pe eliberator; deveni 
un obicei ca regele, în persoana căruia, ca şi în aceea a divinului 
învingător al Indiei, se reuniră din nou Asia şi Elada, să fie 
celebrat sub numele noului Dionysos. Oriunde sosea, oraşele şi 
insulele îi trimiteau în întîmpinare mesageri, pentru a invita 
„Zeul salvator”, iar cetăţenii ieşeau în veşminte de sărbătoare 
înaintea porţilor pentru a-l primi. Unele localităţi îi predară 
regelui ofiţerii romani refugiaţi în spatele zidurilor lor; astfel 


Laodiceea l-a predat pe Quintus Oppius, comandantul oraşului, 
iar Mytilene din Lesbos pe fostul consul Manius Aquillius. 
Intreaga furie a barbarului care l-a capturat pe acela în faţa 
căruia tremurase se revărsă împotriva nefericitului provocator al 
războiului. Cînd pe jos, legat de un uriaş bastarn călare, cînd 
legat pe un măgar şi strigindu-şi propriul nume, venerabilul 
bărbat a fost purtat prin toată Asia Mică, iar cînd, pînă la urmă, 
jalnicul cortegiu ajunse din nou la curtea regală din Pergam, la 
porunca regelui i se turnă nefericitului aur topit pe git, pentru a-i 
astimpăra setea de înavuţire care ar fi declanşat războiul, pînă 
cînd acesta îşi dădu duhul în chinuri. Însă regele nu se mulţumi 
numai cu această sălbatică batjocură, care singură ar fi fost 
suficientă pentru a şterge numele autorului ei de pe lista 
bărbaţilor nobili; de la Efes, regele Mithridates ordonă tuturor 
guvernatorilor săi şi oraşelor dependente ca într-o anumită zi să- 
i ucidă pe toţi italicii care s-ar fi aflat în districtul lor, liberi şi 
neliberi, fără deosebire de sex şi de virstă, şi să nu permită 
scăparea, sub ameninţarea cu pedeapsa cea mai grea, a nici 
unuia dinte cei proscrişi; cadavrele să fie lăsate pradă păsărilor, 
bunurile să fie pe jumătate confiscate şi însuşite de ucigaşi, pe 
jumătate să fie predate regelui. Cu excepţia cîtorva districte, ca, 
de exemplu, insula Cos, teribilul ordin a fost executat cu 
punctualitate şi 80.000 (după alte relatări 150.000) de bărbaţi, 
femei şi copii, dacă nu nevinovaţi, cel puţin lipsiţi de apărare, au 
fost măcelăriți în Asia Mică, cu sînge rece, într-o singură zi; o 
execuţie înspăimiîntătoare la care au contribuit în egală măsură 
buna ocazie de a scăpa de datorii şi condamnabila dispoziţie a 
asiaticilor de a îndeplini pentru sultan orice serviciu de călău, ca 
şi sentimentul răzbunării. Din punct de vedere politic, această 
măsură nu numai că era lipsită de orice finalitate efectivă - 
întrucît cea financiară ar fi putut fi atinsă şi fără ordinul 
sîngeros, iar asiaticii nu puteau fi stimulaţi la o atitudine 
belicoasă printr-o atit de oribilă crimă -, ci şi contrară intereselor 
regelui întrucît, pe de o parte, sili senatul roman la o conducere 
mai energică a războiului, în măsura în care mai era capabil de 
aceasta, pe de altă parte, nu-i lovi numai pe romani, ci şi pe 
aliaţii fireşti ai regelui, pe italicii neromani. Acest edict sîngeros 
de la Efes nu este nimic altceva decit un act lipsit de sens al 
unei răzbunări oarbe şi animalice, care dobindeşte o falsă 
aparenţă de măreție numai datorită proporţiilor colosale în care 


puterea regală s-a manifestat de data aceasta. În general, 
planurile regelui se amplificară; el începuse războiul din 
exasperare, însă victoria nesperat de uşoară şi întîrzierea 
temutului Sulla îl conduseră la speranţele cele mai vanitoase. El 
îşi stabili reşedinţa în Asia occidentală; sediul guvernatorului 
roman al Pergamului deveni noua sa capitală; vechiul regat de 
la Sinope a fost încredinţat fiului său Mithridates, pentru a fi 
guvernat ca un viceregat; Cappadocia, Frigia, Bitinia au fost 
organizate ca satrapii pontice. Mai-marii regatului şi favoriţii 
regelui au primit bogate daruri şi proprietăţi, iar tuturor 
comunităţilor nu numai că li s-au anulat impozitele restante, ci li 
s-a asigurat şi suspendarea impozitelor pe o durată de cinci ani 
- o măsură la fel de eronată ca şi măcelărirea romanilor, dacă 
regele credea că-şi va asigura astfel fidelitatea locuitorilor din 
Asia Mică. Tezaurul regal se umplu, fireşte, datorită sumelor 
enorme provenite din averile italicilor şi alte confiscări; astfel, 
numai din insula Cos Mithridates luă 800 de talanţi (1.250.000 
de taleri), depuşi acolo de către evrei. Partea nordică a Asiei 
Mici şi cele mai multe dintre insulele ce-i aparţineau se aflau sub 
stăpînirea regelui; cu excepţia micilor dinastii din Paflagonia, 
abia dacă mai exista aici un district care să fi rămas fidel Romei, 
întreaga Mare Egee fiind stăpinită de flotele sale. Doar sud- 
vestul, confederaţiile urbane ale Cariei şi ale Liciei şi oraşul 
Rhodos rezistau în faţa lui. In Caria, Stratoniceia a fost, ce-i 
drept, cucerită, însă Magnesia de pe Meandru susţinea cu 
succes un îndelungat asediu, în cursul căruia Archelaos, ofiţerul 
cel mai destoinic al lui Mithridates, a fost înfrînt şi rănit. Rhodos, 
locul de refugiu al romanilor scăpaţi din Asia, printre ei fiind şi 
guvernatorul Lucius Cassius, a fost atacat de către Mithridates 
pe uscat şi de pe apă cu o uriaşă superioritate de forţe. Însă 
corăbierii săi, oricît de vitejeşte se luptau sub privirile regelui, 
erau nişte novici neîndemiînatici şi s-a întîmplat ca escadrele 
rhodiene să le înfringă pe cele pontice, de patru ori mai 
puternice, şi să se întoarcă în patrie cu corăbii capturate. 
Asediul nu făcu progrese nici pe uscat; după ce o parte dintre 
lucrările de asediu au fost distruse, Mithridates renunţă la 
această întreprindere şi importanta insulă, ca şi continentul din 
faţa acesteia, rămaseră în miinile romanilor. 

Insă nu numai provincia Asia a fost ocupată de către 
Mithridates aproape fără a întimpina rezistenţă, în principal 


datorită revoluţiei sulpiciene izbucnite în momentul cel mai 
nepotrivit: el îşi îndreptă atacurile şi împotriva Europei. Încă din 
anul 662 (92), vecinii septentrionali şi orientali ai Macedoniei 
porniseră incursiuni cu o violenţă şi o perseverenţă remarcabile; 
în anii 664 şi 665 (90-89), tracii invadaseră Macedonia şi 
întregul Epir, jefuind templul de la Dodona. O trăsătură şi mai 
singulară este aceea că lor li s-a asociat încă o dată tentativa de 
a ridica pe tronul macedonean un pretendent, în persoana unui 
anumit Euphenes. Mithridates, care întreținea legături cu tracii 
din Crimeea, nu putea fi străin de toate aceste evenimente. 
Pretorul Gaius Sentius se apără, ce-i drept, în faţa acestor 
invadatori cu ajutorul tracilor denteleţi; însă nu după mult timp, 
au apărut adversari mai redutabili. Mithridates, ameţit de 
succesele sale, luase hotărîrea temerară de a muta în Grecia 
războiul decisiv asupra stăpiînirii Asiei, aşa cum procedase şi 
Antiochos, şi-şi îndreptase nucleul trupelor sale, pe mare şi pe 
uscat, în această direcţie. Fiul său Ariarathes pătrunse dinspre 
Tracia în Macedonia slab apărată, supunînd ţinuturile pe măsură 
ce înainta şi împărțindu-le în satrapii pontice. Abdera şi Philippi 
deveniră baze principale ale armelor pontice în Europa. Flota 
pontică, condusă de generalul cel mai bun al lui Mithridates, 
Archelaos, apăru în Marea Egee, unde abia dacă se putea găsi o 
corabie romană. Delos, antrepozitul comerţului roman din 
aceste ape, a fost ocupat şi aproximativ 20.000 de oameni, în 
majoritatea lor italici, au fost măcelăriți aici; Eubeea suferi o 
soartă asemănătoare; în curînd toate insulele situate la est de 
promontoriul Malea se aflară în miinile inamicului; el putea trece 
la atacarea continentului însuşi. Ce-i drept, atacul pe care flota 
pontică îl declanşă dinspre Eubeea împotriva importantei 
localităţi Demetrias a fost respins de către Bruttius Sura, bravul 
locţiitor al guvernatorului Macedoniei, cu o mînă de oameni şi cu 
cîteva corăbii adunate în grabă, el ocupînd chiar şi insula 
Skiathos, însă nu reuşi să împiedice prin aceasta stabilirea 
inamicului în Grecia propriu-zisă. Mithridates acţionă şi aici nu 
numai cu armele, ci şi prin propagandă naţională. Principalul său 
sprijin pentru Atena era un anumit Aristion, după naştere un 
sclav attic, de profesie magistru de filozofie epicureică; acum 
era favorit al lui Mithridates, un excelent Peisthetaeros care, 
datorită carierei pe care o făcuse la curte, ştia să convingă 
mulţimea şi s-o asigure că ajutorul pentru Mithridates promis de 


Cartagina, transformată în ţărină de aproape 60 de ani, urma să 
sosească în curînd. Prin asemenea discursuri ale acestui nou 
Pericle şi prin promisiunea lui Mithridates că va ceda atenienilor 
insula Delos, pe care o stăpiniseră odinioară, se reuşi ca puţinii 
înţelepţi să părăsească oraşul Atena, iar plebea şi cîţiva literați 
nesocotiţi să se dezică de romani în mod formal. Astfel, fostul 
filozof se metamorfoză într-un tiran care, bazat pe ceata sa de 
mercenari pontici, a pus în aplicare o guvernare despotică 
infamă şi sîngeroasă şi a preschimbat Pireul într-un port al 
Pontului. Din clipa în care trupele lui Mithridates se aflară pe 
continentul grec, pînă în Tesalia majoritatea statelor libere mici 
trecură de partea sa: aheenii, laconienii, beoţienii. După ce 
primise din Macedonia cîteva întăriri, Sura pătrunse în Beoţia 
pentru a despresura asediata Thespiae şi se bătu la Scheroneea 
timp de trei zile cu Archelaos şi cu Aristion; aceste lupte nu 
aduseră însă nici un rezultat decisiv, iar Sura trebui să se 
retragă cînd se apropiară întăririle pontice din Pelopones 
(sfîrşitul anului 666, 88, începutul anului 667, 87). Poziţia lui 
Mithridates, mai ales cea pe mare, era atît de dominantă, încît o 
delegaţie a insurgenților italici îl îndemnă să întreprindă o 
tentativă de debarcare în Italia; însă cauza lor era deja pierdută 
atunci, iar regele respinse invitaţia. 

Situaţia guvernului roman începu să devină critică. Asia 
Mică şi Elada erau în întregime - Macedonia în cea mai mare 
parte - în mîinile inamicului; pe mare, stindardele Pontului 
dominau fără concurenţă. La aceasta se adăuga insurecția 
italică, suprimată ce-i drept, în mare parte, însă care continua 
să domine ţinuturi întinse ale Italiei; se adăuga apoi revoluţia 
abia domolită care ameninţa să reizbucnească în orice moment 
în proporţii şi mai teribile şi, în fine, înspăimîntătoarea criză 
comercială şi financiară (p. 170), provocată de tulburările 
interne din Italia şi de pierderile imense produse capitaliştilor 
asiatici, ca şi lipsa de trupe redutabile. Guvernul ar fi avut 
nevoie de trei armate pentru a preveni revoluţia la Roma, 
pentru a suprima definitiv insurecția din Italia şi pentru a purta 
război în Asia; însă dispunea de una singură - cea a lui Sulla, 
întrucît armata din nord, aflată sub comanda oscilantului 
Gnaeus Strabo, nu era decit o primejdie în plus. Sulla putea să 
aleagă una dintre aceste trei variante şi se decise, după cum am 
văzut, pentru războiul asiatic. Nu era un lucru mărunt; a fost 


poate o mare dovadă de patriotism faptul că, în acest conflict 
dintre interesul general al patriei şi cel particular al partidului, 
primul ieşise biruitor şi Sulla debarcă totuşi, în primăvara anului 
667 (87), pe coasta Epirului, în ciuda pericolului pe care îi 
reprezenta absenţa sa din Italia. Însă el nu veni pentru 
constituţia şi partidul său, aşa cum comandanții supremi în 
afacerile Orientului obişnuiseră să sosească pînă acum. Faptul 
că armata sa de cinci legiuni sau de cel mult 30.000 de soldaţi 
era mai puţin numeroasă decit o armată consulară ordinară 
constituia o diferenţă minoră. Pînă acum, în războaiele orientale 
nu lipsise niciodată o flotă romană; mai mult, ea stăpiînise 
marea fără excepţie; Sulla, trimis pentru cucerirea a două 
continente şi a insulelor Mării Egee, veni fără nici o corabie de 
război. Pînă acum, generalul avusese cu el un adevărat tezaur şi 
îşi adusese de la Roma majoritatea celor necesare pe calea 
mării; Sulla veni cu mîinile goale, întrucît sumele adunate cu 
dificultate pentru campania din anul 666 (88) fuseseră cheltuite 
în Italia, iar el se văzu constrîns în exclusivitate la rechiziţii. Pînă 
acum, generalul îşi găsise unicul inamic în tabăra adversă, iar 
după terminarea luptei între stări, facțiunile politice adoptaseră 
o atitudine unitară faţă de inamicul comun; sub stindardul lui 
Mithridates luptară remarcabil bărbaţi romani, iar întinse ţinuturi 
ale Italiei doreau să intre în alianţă cu acesta şi era cel puţin 
îndoielnic dacă partidul democrat va urma exemplul lăudabil al 
lui Sulla şi va păstra armistițiul, în timp ce el lupta împotriva 
regelui asiatic. Însă abilul general, confruntat cu toate aceste 
dificultăţi, nu era obişnuit să se ocupe de pericolele mai 
îndepărtate, ci avu grijă mai întîi de rezolvarea sarcinilor 
imediate. Întrucît propunerile sale de pace adresate regelui, 
care echivalau în esenţă cu restabilirea status-quo-ului de 
dinaintea războiului, nu au fost primite, el înaintă, din momentul 
debarcării în porturile Epirului, pînă în Beoţia, îi învinse aici la 
muntele Tilphossos pe generalii duşmani, Archelaos şi Aristion, 
şi, în urma acestei victorii, puse stăpinire, aproape fără a 
întîmpina rezistenţă, pe întregul continent grec, cu excepţia 
Atenei şi Pireului - unde se fortificaseră Aristion şi Archelaos - 
care nu puteau fi cucerite printr-un atac surprinzător. O divizie 
romană, condusă de către Lucius Hortensius, ocupă Tesalia şi 
întreprinse incursiuni pînă în Macedonia; alta, sub comanda lui 
Munatius, luă poziţii în faţa Chalcisului, pentru a preîntimpina un 


atac din partea corpului inamic din Eubeea, condus de către 
Neoptolemos; Sulla însuşi ridică o tabără la Eleusis şi Megara, de 
unde stăpinea Grecia şi Peloponesul şi conducea asediul 
oraşului şi portului Atenei. Oraşele elene, dominate, ca de 
obicei, de teamă, se supuseră romanilor fără condiţii, bucuroase 
de a scăpa de pedeapsa mai severă care consta în furnizarea de 
provizii, de contingente şi în amenzi. Asediul din Attica avansa 
mai lent. Sulla se văzu nevoit să construiască, după toate 
regulile, complicatele maşini de asediu, lemnul trebuind să fie 
obţinut din copacii Academiei şi ai Liceului. Archelaos conduse 
apărarea pe cît de riguros pe atit de înţelept; el înarmă echipajul 
corăbiilor sale şi, astfel întărit, respinse atacurile romanilor cu 
forţe superioare,  întreprizind deseori ieşiri, nu arareori 
încununate de succes. Armata pontică, condusă de 
Dromichaetes, venită pentru despresurarea oraşului a fost, ce-i 
drept, învinsă de către romani sub zidurile Atenei în urma unei 
bătălii crîncene, în cursul căreia se evidenţie îndeosebi Lucius 
Licinius Murena, viteazul locotenent al lui Sulla; însă prin 
aceasta asediul nu înaintă cîtuşi de puţin. Din Macedonia, unde 
capadocienii se stabiliseră între timp definitiv, soseau pe mare 
în mod regulat provizii abundente, pe care Sulla nu le putea 
intercepta în faţa fortăreței portului; ce-i drept, în Atena 
proviziile se apropiau de sfîrşit dar, avind în vedere apropierea 
celor două fortărețe, Archelaos a putut întreprinde mai multe 
tentative, care nu eşuară toate, de a duce transporturi de grîu la 
Atena. Astfel, iarna dintre 667 şi 668 (87/86) trecu într-o 
inactivitate blamabilă. Din clipa în care anotimpul îi îngădui, 
Sulla se aruncă impetuos împotriva Pireului; el reuşi cu ajutorul 
catapultelor şi minelor să dărîme o parte din grandioasele ziduri 
înălțate de Pericle şi romanii trecură imediat la atac; a fost însă 
respins, iar cînd s-a reluat atacul, în spatele zidurilor dărimate 
apărură întărituri în formă de semilună, de pe care invadatorii se 
văzură loviți din trei părţi, fiind siliţi să bată în retragere. Sulla 
abandonă, în consecinţă, asediul şi se mulţumi cu o blocadă. 
Între timp, la Atena proviziile se epuizaseră cu totul; garnizoana 
încercă să obţină o capitulare, însă Sulla îi expedie pe solii ei 
elocvenţi cu mesajul că el nu se prezintă atenienilor ca student, 
ci ca general şi nu acceptă din partea lor altceva decit 
supunerea necondiționată. Cînd Aristion, cunoscîndu-şi prea 
bine soarta, ezită să se conformeze, scările au fost ridicate şi 


oraşul, aproape lipsit de apărare, a fost luat cu asalt (1 martie 
668, 86). Aristion s-a retras pe acropolă, de unde s-a predat 
foarte curînd. Generalul roman le permise soldaţilor să 
masacreze populaţia şi să-i jefuiască bunurile şi dădu ordin ca 
principalii conducători ai rebeliunii să fie executaţi; oraşul primi 
însă din partea lui libertatea şi posesiunile sale, chiar şi Delosul 
care le fusese dăruit de curînd de către Mithridates, fiind astfel 
salvat încă o dată datorită memoriei bărbaţilor săi iluştri. 
Magistrul epicureu fusese înfrîint aşadar, însă situaţia lui Sulla 
rămase extrem de penibilă, chiar exasperantă. El se afla în 
campanie de peste un an fără să fi înaintat practic cu un singur 
pas semnificativ; cucerirea unui simplu port îi angaja toate 
forţele, în timp ce Asia era lăsată în voia sorții, iar cucerirea 
Macedoniei fusese de curind desăvirşită prin ocuparea 
Amphipolisului de către guvernatorii lui Mithridates. Lipsa flotei 
apărea tot mai evidentă; nu numai că îi era imposibil să asigure 
comunicațiile şi aprovizionarea în faţa corăbiilor inamice şi a 
nenumăratelor corăbii de pirați, ci şi să cucerească Pireul, fără a 
vorbi de Asia şi de insule; cu toate acestea, nu se întrevedea 
nici o posibilitate de a procura corăbiile de război. Încă din iarna 
lui 667/668 (87/86), Sulla trimisese în apele orientale pe unul 
dintre ofiţerii săi cei mai capabili şi mai abili, pe Lucius Licinius 
Lucullus, pentru a aduce, pe cît posibil, corăbii. Lucullus se 
aventură pe mare cu şase bărci deschise, pe care le 
împrumutase de la rhodieni şi de la alte comunităţi mai mici; el 
însuşi scăpă numai datorită unui accident al unei escadre de 
pirați care captură majoritatea corăbiilor sale şi, înşelîndu-şi 
inamicul, după ce schimbă corăbiile, ajunse, ancorînd în Creta şi 
la Cyrene, la Alexandria. Curtea egipteană respinse însă, pe cit 
de politicos pe atît de decis, rugămintea vizind sprijinul cu 
corăbii de război. Poate nicăieri nu se constată cu mai multă 
evidenţă decăderea profundă a statului roman, care odinioară 
putuse să refuze cu recunoştinţă oferta regilor Egiptului de a 
veni cu întreaga lor putere maritimă în sprijinul romanilor, dar 
care părea acum falimentar chiar şi oamenilor de stat 
alexandrini. La toate acestea se adăugară dificultăţile 
financiare; Sulla trebuise deja să golească tezaurele lui Zeus din 
Olimpia, lui Apollo din Delphi, lui Asklepios din Epidaur, zeii fiind 
despăgubiţi cu jumătatea teritoriului teban confiscat drept 
pedeapsă. Insă mult mai gravă decit toate aceste complicaţii 


militare şi financiare a fost reacţia determinată de 
transformările politice din Roma, a căror desăvirşire rapidă, 
pătrunzătoare şi violentă depăşise cu mult temerile cele mai 
sumbre. Revoluţia pusese stăpinire asupra conducerii capitalei; 
Sulla fusese destituit, comandamentul său asiatic fusese 
încredinţat consulului democratic Marius Valerius Flaccus, care 
putea sosi din clipă în clipă în Grecia. Soldaţii rămăseră într- 
adevăr ataşaţi de Sulla, care făcuse totul pentru a le menţine 
buna dispoziţie; însă la ce se putea aştepta, dacă banii şi 
proviziile lipseau, dacă generalul fusese destituit şi proscris, 
dacă succesorul său se afla pe drum şi, pe lîngă toate acestea, 
dacă războiul împotriva dirzului adversar care stăpinea mările 
se prelungea fără sorţi de izbîndă? 

Regele Mithridates îl eliberă pe adversarul său din situaţia 
primejdioasă. După toate probabilitățile, el dezaproba sistemul 
defensiv al generalilor săi şi le-a trimis ordin ca, înainte de 
toate, să-l învingă pe inamic. Încă din anul 667 (87), fiul său 
Ariarathes părăsise Macedonia pentru a-l ataca pe Sulla în 
Grecia propriu-zisă; numai moartea subită, care-l ajunse pe prinţ 
în timpul marşului, la promontoriul Tisaeum, în Tesalia, a dus 
atunci la abandonarea expediției. Succesorul său, Taxiles, apăru 
acum la Termopile (668, 86), împingind înaintea lui corpul 
roman staționat în Tesalia, cu o armată, se spune, de 100.000 
de pedestraşi şi 10.000 de călăreţi. Dromichaetes i se alătură. 
Mai mult, Archelaos evacuă - se pare că nu atit din cauza 
constrîngerii armelor lui Sulla cît mai ales a poruncilor stăpînului 
său - Pireul mai întîi parţial, apoi în întregime, pentru a se uni în 
Beoţia cu armata pontică principală. Sulla, după ce din ordinul 
său fusese distrus Pireul cu toate fortificațiile sale mult 
admirate, porni pe urmele armatei Pontului, în speranţa că va 
putea angaja o bătălie înainte de sosirea lui Flaccus. In van 
Archelaos insistă ca lupta să nu fie acceptată, ci să se continue 
ocuparea ţărmurilor şi a mării, ţinîndu-l pe inamic în aşteptare; 
aşa cum odinioară, sub Dareios şi Antiochos, masele de 
orientali, ca nişte animale înfricoşate de incendiu, se năpustiră 
grabnic şi nechibzuit în luptă, şi acum ei depăşiră orice măsură, 
întrucît asiaticii ar fi trebuit să aştepte numai la cîteva luni 
pentru a asista ca spectatori la o luptă între Sulla şi Flaccus. În 
cîmpia de la Kephissos, în apropiere de Scheroneea, cele două 
armate se întîlniră în luna martie a anului 668 (86). Chiar şi cu 


includerea diviziei alungate din Tesalia, care reuşise să facă 
joncţiunea cu armata romană principală şi contingentele 
greceşti, armata romană se găsi în faţa unui inamic de trei ori 
mai puternic şi, mai ales, în faţa unei cavalerii cu mult 
superioare şi foarte periculoase, în special din cauza naturii 
cîmpului de bătălie. Sulla găsi de cuviinţă să-şi apere flancurile 
împotriva acesteia cu valuri şi şanţuri; de asemena, dăduse 
ordin ca între linia întîi şi a doua să fie ridicată o fortificaţie de 
palisade pentru apărarea frontului împotriva carelor de luptă 
inamice. Cînd acestea se apropiară pentru a începe lupta, prima 
linie a romanilor se retrase în spatele acestui rînd de palisade; 
carele au fost astfel oprite şi, alungate de prăştierii şi arcaşii 
romani, se întoarseră împotriva propriilor rînduri, producînd 
confuzie atît în mijlocul falangei macedonene, cît şi în corpul 
refugiaților italici. Archelaos îşi concentră repede cavaleria de 
pe cele două flancuri şi o trimise împotriva inamicului, pentru a 
cîştiga timpul necesar reorganizării infanteriei; aceasta atacă cu 
înflăcărare şi străpunse rîndurile romanilor; însă pedestraşii 
romani se strinseră în grabă în mase compacte şi rezistară 
curajos în faţa inamicului care ataca din toate părţile. Între timp, 
Sulla îşi duse cavaleria de pe aripa dreaptă în flancul descoperit 
al inamicului; infanteria asiatică se retrase practic fără să fi fost 
angajată în luptă şi replierea ei aduse nesiguranţă şi în rîndurile 
de călăreţi. Un atac general al pedestrimii romane, care a putut 
să respire din nou în urma nehotăririi călăreţilor inamici, decise 
victoria. Închiderea porţilor taberei, pe care Archelaos o ordonă 
pentru a stăvili fuga, nu determină nimic altceva decit 
amplificarea măcelului, iar cînd acestea, în fine, se deschiseră, 
romanii pătrunseră în tabără împreună cu asiaticii. Se spune că 
Archelaos n-ar fi salvat la Chalcis nici a douăsprezecea parte din 
trupele sale. Sulla îl urmări pînă la Euripos, însă n-a reuşit să 
traverseze acest îngust braţ de mare. Aceasta a fost o mare 
victorie, cu rezultate de mică importanţă, atit din cauza lipsei 
unei flote, cît şi deoarece învingătorul roman, în loc să-l 
urmărească pe învins, se văzu nevoit să se apere mai întîi 
împotriva propriilor concetăţeni. Marea era încă ocupată în 
întregime de escadre pontice, care apăreau acum chiar şi la 
vest de promontoriul Malea; chiar după bătălia de la 
Scheroneea, Archelaos debarcase trupe la Zakynthos şi 
încercase să se stabilească pe această insulă. Mai mult, între 


timp, Lucius Flaccus debarcase într-adevăr cu două legiuni în 
Epir, nu fără a fi suferit pierderi însemnate din pricina furtunilor 
şi a corăbiilor de război inamice care cutreierau Marea Adriatică; 
trupele sale se aflau deja în Tesalia; Sulla trebuia să se îndrepte 
mai întîi într-acolo. Cele două armate romane se aşezară faţă în 
faţă la Melitaea, pe versantul nordic al muntelui Othrys; 
ciocnirea părea inevitabilă. Flaccus însă, după ce avusese ocazia 
să se convingă că soldaţii lui Sulla nu sînt nicidecum dispuşi să- 
şi trădeze generalul victorios pentru un comandant suprem 
democratic pe care nu-l cunoşteau, mai mult, că propria sa 
avangardă începea să dezerteze în tabăra lui Sulla, evită lupta 
inegală şi se îndreptă spre nord, pentru a ajunge prin Macedonia 
şi Tracia în Asia, şi pentru a-şi crea aici noi posibilităţi de izbîndă 
prin supunerea lui Mithridates. Sulla nu-i împiedică adversarului 
mai slab plecarea şi, în loc să-l urmărească, se retrase la Atena 
unde se pare că a petrecut iarna dintre 668 şi 669 (86/85); 
acesta este un lucru straniu din punct de vedere militar; 
îndrăznim să credem că el a fost condus şi aici de raţiuni politice 
şi că raţiona cu suficientă moderație şi patriotism pentru a evita 
o victorie împotriva concetăţenilor, cel puţin atita timp cit 
problema asiatică nu era rezolvată, găsind soluţia cea mai 
acceptabilă în acea situaţie, armata revoluţiei urmînd să 
combată inamicul comun în Asia, iar cea a oligarhiei, în Europa. 
Odată cu primăvara anului 669 (85) se iviră noi dificultăţi şi în 
Europa. Mithridates, care-şi continuă neobosit înarmările în Asia 
Mică, trimisese la Eubeea, sub comanda lui Dorylaos, o armată 
cu nimic inferioară celei nimicite la Scheroneea; de aici, aceasta 
traversă Euriposul, înaintînd în Beoţia, împreună cu rămăşiţele 
armatei lui Archelaos. Regele Pontului, care găsi termenii de 
comparaţie pentru capacitatea armatei sale în victoriile asupra 
milițiilor din Bitinia şi Cappadocia, nu înţelese întorsătura 
nefavorabilă pe care o luară evenimentele în Europa. Curtenii 
care-l înconjurau şuşoteau deja despre trădarea lui Archelaos. 
Se dădură ordine precise de a angaja imediat o a doua luptă cu 
noua armată şi de a-i nimici pe romani, de data aceasta cu 
hotărtîre. Dorinţa stăpînului se împlini, dacă nu printr-o victorie, 
cel puţin printr-o bătălie. Romanii şi asiaticii se întîlniră din nou 
în cîmpia Kephissosului, lîngă Orchomenos. Numeroasa şi 
excelenta cavalerie a asiaticilor se aruncă impetuos împotriva 
pedestrimii romane, care începu să se clatine şi să se replieze; 


pericolul deveni atît de iminent, încît Sulla smulse un stindard şi, 
îndreptîndu-se împreună cu statul său major împotriva 
inamicului, strigă soldaţilor săi că, dacă vor fi întrebaţi în patrie 
unde-şi abandonaseră generalul, să răspundă: la Orchomenos. 
Efectul nu a întiîrziat; legiunile se opriră şi respinseră cavaleria 
inamică; apoi fu dispersată, cu mai puţin efort, şi infanteria. În 
ziua următoare, tabăra asiaticilor a fost încercuită şi cucerită; 
cei mai mulţi dintre aceştia căzură în luptă sau sucombară în 
mlaştinile lacului Copais; cîţiva numai, printre care şi Archelaos, 
reuşiră să se retragă în Eubeea. Comunitățile beoţiene plătiră 
foarte scump noua lor răzvrătire împotriva Romei; unele dintre 
ele au fost chiar distruse. Nimic nu se mai opunea intrării în 
Macedonia şi în Tracia; Philippi a fost ocupat, Abdera evacuată 
de bunăvoie de către garnizoana pontică, continentul european, 
în general, era eliberat de inamici. La sfîrşitul celui de-al treilea 
an de război (669, 85), Sulla putea ocupa taberele de iarnă în 
Tesalia, pentru a începe expediţia asiatică în primăvara anului 
670 (84); în acest scop, el dădu ordin să fie construite corăbii în 
porturile Tesaliei. 

Între timp, relaţiile asiatice căpătaseră o cu totul altă 
înfăţişare. Dacă regele Mithridates apăruse cîndva ca eliberator 
al elenilor, dacă-şi inaugurase stăpînirea cu recunoaşterea 
independenţei urbane şi cu scutiri de impozite, această scurtă 
năucire fusese urmată mult prea repede şi prea amar de 
dezamăgire. Foarte curînd, el îşi arătă adevăratul său caracter şi 
începu să exercite un despotism care depăşea cu mult tirania 
guvernatorilor romani şi care îi împingea chiar şi pe răbdătorii 
locuitori ai Asiei Mici la revoltă deschisă. Sultanul a recurs 
aşadar din nou la expedientele cele mai violente. Dispoziţiile 
sale acordară independenţa deplină localităţilor care trecuseră 
de partea lui, dreptul de cetăţenie peregrinilor, abolirea 
completă a datoriilor pentru debitori, ogoare celor care nu le 
aveau, libertate sclavilor; astfel, în jur de 15.000 de sclavi 
eliberaţi luptară în armata lui Archelaos. Cele mai teribile scene 
au fost consecinţa acestei revoluţionări a ordinii existente, 
dictată de sus. Cele mai însemnate oraşe comerciale, Smyrna, 
Kolophon, Ephesos, Tralleis, Sardeis, închiseră porţile în faţa 
guvernatorilor regelui sau îi uciseră, declarîndu-se în favoarea 
Romei. Pe de altă parte, guvernatorul regal Diodoros, un 
remarcabil filozof, precum Aristion - de altă şcoală, e drept, dar 


la fel de util pentru cea mai odioasă linguşeală -, dădu, din 
însărcinarea stăpînului său, ordinul să fie măcelărit întregul 
senat de la Adramyttion. Locuitorii Chiosului, suspectaţi că 
nutresc simpatii faţă de Roma, au fost amendaţi mai întîi cu 
2.000 de talanţi (3.150.000 de taleri) şi, întrucît suma era 
considerată insuficientă, au fost deportaţi sub supravegherea 
propriilor lor sclavi pe ţărmul Colchidei, în timp ce insula le-a 
fost ocupată de colonişti pontici. Regele porunci ca într-o 
singură zi să fie ucise toate căpeteniile celților din Asia Mică 
împreună cu soțiile şi cu copiii lor, iar Galatia să fie transformată 
într-o satrapie pontică. Cele mai multe dintre aceste edicte 
singeroase au fost executate fie la propria curte a lui 
Mithridates, fie în ţara galatilor, însă puţinii care reuşiseră să 
scape se aşezară în fruntea viguroaselor lor triburi şi-l alungară 
din fruntariile lor pe Eumachos, guvernatorul regelui. Era firesc 
ca un asemenea rege să fie urmărit de pumnalele asasinilor; 
1.600 de oameni au fost condamnaţi la moarte de către 
tribunalele regale de instrucţie, fiind consideraţi implicaţi în 
asemenea comploturi. În timp ce regele îşi împingea, prin 
această pornire criminală, supuşii temporari să ridice armele 
împotriva lui, el era atacat concomitent şi de romani, pe mare şi 
pe uscat. Lucullus, după ce tentativa de a aduce flota egipteană 
împotriva lui Mithridates eşuase, îşi reluase eforturile pentru 
procurarea de vase de război, cu mai mare succes în oraşele 
maritime ale Siriei, şi-şi întărise flota aflată în creştere în 
porturile din Cipru, Pamfilia şi Rhodos, pînă cînd se simţi destul 
de puternic pentru a trece la atac. El evită cu abilitate ciocnirile 
cu forţele navale superioare şi obţinu succese deloc neglijabile; 
ocupă insula şi peninsula Cnidos, atacă Samos, le luă inamicilor 
Kolophon şi Chios. Între timp, şi Flaccus, străbătînd cu armata sa 
Macedonia şi Tracia, traversînd strimtoarea pe la Byzantion, 
ajunse în Chalcedonia (sfîrşitul anului 668, 86). Aici izbucni o 
răzmeriţă militară împotriva generalului, aparent pentru că ar fi 
confiscat prada soldaţilor; sufletul acesteia era unul dintre 
ofiţerii cei mai înalţi în rang ai armatei, un bărbat al cărui nume 
devenise celebru la Roma, Gaius Flavius Fimbria, un veritabil 
orator al mulţimii, care, după ce intrase în conflict cu generalul 
său, transpuse în tabăra militară practicile demagogice pe care 
le iniţiase în for. Flaccus a fost destituit de armată şi, curînd 
după aceea, ucis la Nikomedeia, în apropiere de Chalcedon; 


soldaţii îl numiră pe Fimbria în locul lui. Fireşte că el nu aplica 
pedepse disciplinare; în oraşul prieten Kyzikos, de exemplu, sub 
ameninţarea cu moartea, cetăţenii primiră ordinul de a preda 
soldaţilor întreg avutul lor, iar ca avertisment au fost executaţi, 
pentru moment, doi dintre cetăţenii cei mai de vază. Din punct 
de vedere militar, schimbarea comandei prezenta un anumit 
cîştig; Fimbria nu era, precum Flaccus, un general incapabil, ci 
energic şi dotat cu talent. La Miletopolis (pe Rhyndakos, la vest 
de Brussa), el îl înfrînse decisiv pe Mithridates cel Tiînăr, care i se 
împotrivise ca guvernator al satrapiei pontice, în cursul unui 
atac nocturn şi-şi deschise prin această victorie calea spre 
capitala, cîndva a provinciei romane, acum a regelui Pontului, 
Pergam, de unde-l alungă pe rege, silindu-l să se salveze în 
apropiatul port Pitane, unde se îmbarcă. Tocmai acum, Lucullus 
apăru cu flota sa în apele acestea; Fimbria îl imploră să-l ajute 
pentru a-l captura pe rege. Insă în sufletul lui Lucullus optimatul 
era mai puternic decit patriotul; el navigă mai departe, iar 
regele scăpă la Mytilene. Situaţia lui Mithridates era oricum 
destul de dificilă. La sfîrşitul anului 669 (85), Europa era 
pierdută, Asia Mică fie se răzvrătea împotriva lui, fie era ocupată 
de o armată romană, el însuşi fiind ameninţat de apropierea 
acesteia. Flota romană condusă de către Lucullus îşi consolidase 
poziţia lîngă ţărmul Troadei în urma unor bătălii navale 
norocoase, una la promontoriul Lekton şi alta lîngă insula 
Tenedos; ea incluse corăbiile construite între timp în Tesalia la 
porunca lui Sulla şi garantă generalului armatei senatoriale o 
traversare sigură şi lesnicioasă în Asia, în primăvara anului 
următor, datorită poziţiei ei dominante asupra Helespontului. 
Mitharadates încercă să negocieze. In alte împrejurări, 
neîndoielnic, autorul edictului masacrului de la Efes n-ar fi putut 
spera nici măcar să ajungă la tratative cu Roma, însă avînd în 
vedere  convulsiile interne ale republicii romane, în care 
guvernul îl proscrisese pe generalul trimis împotriva lui 
Mithridates, iar în patrie îi supuse pe partizanii săi de partid la 
cele mai teribile persecuții, în care un general roman lupta 
împotriva altuia şi, cu toate acestea, amindoi împotriva aceluiaşi 
inamic, el spera nu numai să obţină pacea, dar chiar o pace 
favorabilă. Avind posibilitatea să se adreseze lui Sulla sau lui 
Fimbria, el purtă negocieri cu amîndoi, dar se pare că de la bun 
început a dorit să se înţeleagă cu Sulla, care, cel puţin din 


punctul de vedere al regelui, era net superior rivalului său. În 
conformitate cu instrucțiunile  stăpînului său, generalul 
Archelaos îi propuse lui Sulla să-i cedeze Asia regelui, care îi va 
acorda, la rîndul său, sprijin împotriva partidului democratic din 
Roma. Dar Sulla, calm şi calculat ca întotdeauna, deşi dorea să 
încheie cît mai grabnic afacerile asiatice din cauza situaţiei celor 
din Italia, considera totuşi alianţa capadociană drept foarte puţin 
avantajoasă pentru viitorul război din Italia şi era, în general, 
prea roman pentru a accepta o cedare atît de dezonorantă şi 
atît de oneroasă. În cadrul conferinţelor de pace care avură loc 
în cursul iernii dintre 669 şi 670 (85/84) la Delion, pe coasta 
Beoţiei, în faţa Eubeii, el refuză categoric să cedeze fie şi o 
palmă de pămînt şi nu depăşi, conform străvechiului obicei 
roman de a nu mări după victorie pretenţiile ridicate înaintea 
războiului, condiţiile stabilite anterior. El ceru retrocedarea 
tuturor cuceririlor înfăptuite de către rege şi care nu-i fuseseră 
luate, a Cappadociei, Paflagoniei, Galatiei, Bitiniei, Asiei Mici şi a 
insulelor, predarea prizonierilor şi a dezertorilor, a celor 80 de 
corăbii de război ale lui Archelaos pentru întărirea flotei romane, 
încă destul de slabă, în fine, solda şi aprovizionarea armatei şi 
despăgubirea cheltuielilor de război cu suma, foarte moderată, 
de 3.000 de talanţi (4,75 milioane de taleri). Locuitorii Chiosului 
deportaţi în Marea Neagră urmau să fie readuşi în patria lor, 
macedonenii, ataşaţi Romei, care trebuiseră să-şi părăsească 
ţara urmau să-şi reîntregească familiile, iar oraşele aliate Romei 
să fie înzestrate cu un număr de corăbii de război. Referitor la 
Tigranes, care, judecînd bine lucrurile, ar fi trebuit să fie, de 
asemenea, inclus în tratatul de pace, nu se aminti nimic nici de- 
o parte, nici de cealaltă, întrucît nici unul dintre contractanţi nu 
era interesat în complicațiile interminabile stîrnite de 
introducerea lui. Aşadar, regele ar fi rămas cu posesiunile pe 
care le stăpinise înaintea războiului şi nu i se impusese nici o 
înjosire care ar fi putut să-i lezeze orgoliul. Archelaos, 
recunoscînd cu clarviziune că se obținuse mult în comparaţie cu 
ce se putuse spera şi că nu se va putea obţine mai mult, încheie 
în aceste condiţii preliminariile şi armistițiul şi retrase trupele 
din punctele pe care asiaticii le mai deţineau în Europa. Insă 
Mithridates respinse pacea şi ceru ca romanii să renunţe la 
predarea  corăbiilor de război şi să-i cedeze Paflagonia, 
pretextind că Fimbria îi prezentase condiţii mult mai 


avantajoase. Sulla, jignit prin această echivalare a propunerilor 
sale cu cele ale unui aventurier lipsit de magistratură şi 
considerîind că ajunsese la limita extremă a concesiilor, 
întrerupse tratativele. El folosise răgazul pentru a reglementa 
din nou situaţia Macedoniei şi pentru a-i pedepsi pe dardani, 
sintii, maedii, procurînd în acelaşi timp armatei sale pradă şi 
apropiindu-se de Asia, întrucit era decis oricum să ajungă acolo 
pentru a încheia socotelile cu Fimbria. Astfel, el îşi îndreptă 
imediat legiunile staționate în Tracia şi flota spre Helespont. 
Atunci, Archelaos reuşi în sfîrşit să obţină de la încăpăţinatul său 
stăpîn consimţămîntul pentru tratat, dat mai mult împotriva 
voinţei acestuia. Mai tirziu, el va fi bănuit la curtea regală ca 
fiind autorul unei păci dezavantajoase, ba chiar va fi acuzat şi 
de trădare, astfel încît, curînd după aceea, se va vedea nevoit 
să părăsească ţara şi să se refugieze la romani, care-l vor primi 
cu bunăvoință şi-l vor încărca cu onoruri. Soldaţii romani 
vociferară şi ei. Este sigur că la aceasta a contribuit mai mult 
renunţarea la prada de război sperată, decît indignarea, de altfel 
foarte justificată, generată de faptul că principele barbarilor, 
care a ucis 80.000 de concetăţeni de-ai lor şi a adus nenorociri 
nesfirşite asupra Italiei şi Asiei, a putut să se retragă în patria sa 
nepedepsit şi cu majoritatea tezaurelor prădate în Asia. Sulla 
însuşi trebuie să fi văzut cu profund regret cum complicațiile 
politice îi anulară, în modul cel mai jignitor, sarcina atit de 
uşoară din punct de vedere militar şi-l siliră să se mulţumească, 
după o răsunătoare victorie, cu o asemenea pace. Însă 
renunţarea la interesele proprii şi clarviziunea cu care a purtat 
acest război pe toată durata lui se vădesc încă o dată prin acest 
tratat de pace; căci războiul împotriva unui principe care 
stăpinea aproape toate țărmurile Mării Negre şi a cărui 
îndărătnicie devenise evidentă chiar la ultimele tratative ar fi 
durat ani de zile chiar în împrejurările cele mai prielnice; iar 
situaţia din Italia era de asemenea natură, încît chiar şi lui Sulla i 
se păru aproape prea tîrziu pentru a se opune partidului 
guvernator de acolo cu puţinele legiuni de care dispunea. Însă 
înainte de a înfăptui aceasta, el era nevoit să-l lichideze pe 
temerarul ofiţer care se afla în fruntea armatei democratice din 
Asia, ca nu cumva acesta, întrucît Sulla spera acum să suprime 
revoluţia italică plecînd din Asia, să vina, tot din Asia, cîndva în 
ajutorul ei. Sulla află ştirea despre ratificarea păcii de către 


Mithridates la Kypsela, pe Hebros, dar îşi continuă marşul spre 
Asia. Se spunea că regele ar dori să-l întilnească pe generalul 
roman în persoană şi să întărească pacea cu acesta; este 
probabil ca argumentul să nu fi fost altceva decit un pretext 
veridic pentru a-şi transfera armata în Asia şi a-l extermina pe 
Fimbria acolo. Astfel, Sulla, însoţit de legiunile sale şi de 
Archelaos, traversă  Helespontul; după ce se întîlni cu 
Mithridates pe ţărmul asiatic, la Dardanos, şi încheie verbal 
tratatul, dădu ordin de continuare a marşului pînă cînd întîlni 
tabăra lui Fimbria la Thyateira, în apropiere de Pergam; în 
imediata vecinătate şi-o stabili pe a sa. Soldaţii lui Sulla, mult 
superiori celor ai lui Fimbria prin numărul, disciplina, conducerea 
şi destoinicia lor, se uitară cu dispreţ la aceste trupe timorate şi 
demoralizate şi la comandantul lor improvizat. Dezertările din 
rîndurile fimbrienilor deveniră tot mai numeroase. Cînd Fimbria 
dădu ordinul de atac, soldaţii refuzară să lupte împotriva 
concetăţenilor lor, ba chiar să depună jurămîntul că vor rămîne 
uniţi în cursul bătăliei. O tentativă de asasinare a lui Sulla dădu 
greş; Sulla nu apăru la întîlnirea cerută de către Fimbria şi se 
mulţumi să-i arate, printr-un ofiţer, posibilitatea de a se salva. 
Fimbria avea un suflet nelegiuit, însă nu era un laş; în loc să 
accepte corabia oferită de Sulla şi să fugă la barbari, el merse la 
Pergam şi se aruncă în propria-i sabie în templul lui Asklepios. 
Cei mai compromişi din armata sa se îndreptară spre 
Mithridates sau spre pirați, unde au fost primiţi cu braţele 
deschise; grosul trupelor se puse sub ordinele lui Sulla, care 
hotări ca aceste două legiuni, în care nu avea totuşi încredere 
deplină pentru viitorul război, să rămînă în Asia, unde teribila 
criză se prelungi încă timp îndelungat în diferitele oraşe şi 
regiuni. Comanda acestui corp şi guvernarea Asiei romane le-a 
încredinţat celui mai bun ofiţer al său, Lucius Licinius Murena. 
Măsurile revoluţionare ale lui Mithridates, precum eliberarea 
sclavilor şi anularea datoriilor, au fost, fireşte, abolite - o 
restaurare care, în multe locuri, nu s-a putut impune fără forţa 
armelor. De altfel, justiţia a fost aplicată aşa cum o înțelegeau 
învingătorii. Adepții cei mai cunoscuţi ai lui Mithridates şi autorii 
crimelor înfăptuite împotriva italicilor au fost pedepsiţi cu 
moartea. În urma evaluării, persoanele care trebuiau să 
plătească impozite urmau să achite imediat în monedă toate 
restanţele din zeciuiala şi din taxele ultimilor cinci ani; în plus, ei 


trebuiau să plătească o despăgubire de război de 20.000 de 
talanţi (32 milioane de taleri), care urma să fie strinsă de către 
Lucius Lucullus. Acestea erau măsuri de o severitate exemplară 
şi cu urmări înspăimîntătoare, însă dacă ne aducem aminte de 
decretul de la Efes şi de traducerea lui în faptă, ne simţim 
înclinați să le calificăm ca pe o răzbunare relativ moderată. 
Celelalte exacţiuni nu par să fi fost extrem de apăsătoare, 
întrucît suma prăzii purtată mai tîrziu în triumf nu totaliza mai 
mult de 8 milioane de taleri în metal preţios. Dimpotrivă, 
puţinele comunităţi rămase fidele, îndeosebi insula Rhodos, 
ţinutul Liciei, Magnesia de pe Meandru, au fost recompensate 
din belşug; Rhodos reprimi cel puţin o parte din posesiunile care 
îi fuseseră sustrase în urma războiului împotriva lui Perseus). De 
asemenea, au fost despăgubiţi, după posibilităţi, prin carte de 
libertate şi alte înlesniri, locuitorii Chiosului, pentru încercările la 
care fuseseră supuşi, şi cei ai llionului, pentru tratamentul 
deosebit de crud aplicat de către Fimbria din cauza legăturilor 
pe care le întreţineau cu Sulla. Mai înainte, Sulla îi confruntase 
pe regii Bitiniei şi Cappadociei cu Mithridates la Dardanos şi toţi 
trebuiseră să jure pace şi bună vecinătate; cu această ocazie, 
orgoliosul Mithridates refuzase, fireşte, să-l admită în prezenţa 
sa pe Ariobarzanes, sclavul, cum îl numea, care nu era de sînge 
regesc. Gaius Scribonius Curio primi sarcina de a supraveghea 
reinstaurarea ordinii legale în cele două regate evacuate de 
către Mithridates. Astfel, țelul fusese atins. După patru ani de 
război, regele Pontului era din nou un client al romanilor, iar în 
Grecia, Macedonia şi Asia Mică se reinstaurase o conducere 
unitară şi ordonată: avantajul şi exigenţele onoarei fuseseră 
satisfăcute, dacă nu în întregime, măcar în măsura 
posibilităţilor. Sulla se evidenţiase într-un mod strălucit nu 
numai ca soldat şi general, dar, pe un traseu brăzdat de mii de 
obstacole, el ştiuse să păstreze dificila cale de mijloc, situată 
între răbdarea temerară şi concesia prudentă. El se războise şi 
învinsese, aproape ca Hannibal, pentru a porni în curînd, cu 
forţele armate pe care i le dăduse prima sa victorie, într-o a 
doua luptă, mult mai anevoioasă. După ce-i recompensase 
oarecum pe soldaţii săi pentru greutăţile pe care le suportaseră 
în opulentele tabere de iarnă ale bogatei Asii occidentale, în 
primăvara anului 671 (83) el se îndreptă cu 1.600 de corăbii 
spre Pireu, înaintînd de aici pe uscat pînă la Patrae, unde 


corăbiile îl aşteaptau din nou pentru a transporta trupele la 
Brundisium. Sosirea sa a fost precedată de un raport, adresat 
senatului, cu privire la campaniile sale din Grecia şi Asia, din 
care reieşea că Sulla nu părea să fi luat cunoştinţă de 
destituirea lui; aceasta era prevestirea tăcută a apropiatei 
restauraţii. 


Capitolul IX 
Cinna şi Sulla 


Relaţiile încordate şi tulburi pe care Sulla le lăsase în Italia 
la plecarea sa în Grecia la începutul anului 667 (87) au fost 
descrise mai sus: insurecția pe jumătate reprimată, armata 
principală condusă de un general cu vederi politice foarte 
dubioase, care-şi uzurpase comanda mai mult decit pe 
jumătate, confuzia şi intriga ce acționau pe felurite căi în 
capitală. In ciuda sau tocmai datorită moderaţiei ei, victoria 
oligarhiei prin forţa armelor adusese nemulţumirea în rîndul 
multor categorii. Capitaliştii, grav afectaţi de loviturile celei mai 
severe crize financiare prin care trecuse Roma, erau revoltați 
împotriva guvernului din cauza legii referitoare la dobînzi, pe 
care o promulgase, şi din cauza războiului italic şi asiatic, pe 
care nu-l prevenise. Insurgenţii, în măsura în care depuseră 
armele, deplîngeau nu numai năruirea speranţelor lor orgolioase 
legate de dobiîndirea de drepturi egale cu cetăţenii dominanţi, ci 
şi pierderea străvechilor lor tratate şi noua lor poziţie de supuşi 
lipsiţi cu desăvirşire de drepturi. Comunitățile dintre Alpi şi Pad 
erau, de asemenea, nemulţumite de concesiile acordate cu 
jumătate de gură, iar noii cetăţeni şi liberţii erau contrariaţi de 
casarea legilor lui Sulpicius. Plebea urbană suferea de pe urma 
strimtorării generale şi considera intolerabilă realitatea că 
guvernul sabiei nu fusese dispus să accepte în continuare 
constituţionala dominare a bitei. Partizanii celor proscrişi în 
urma revoluţiei sulpiciene, care rămăseseră foarte numeroşi 
datorită moderaţiei exagerate a lui Sulla, făceau toate eforturile 
pentru a obţine permisiunea de întoarcere a celor exilați; în 
acest scop, mai ales cîteva matroane bogate şi distinse nu se 
zgîrciră nici cu strădaniile şi nici cu banii. Nici unul dintre aceste 
motive de nemulţumire nu era de fapt de asemenea natură încît 
să fi dus la o nouă ciocnire violentă între partide; în cea mai 
mare parte erau nedeterminante şi trecătoare, dar hrăneau 
nemulţumirea generală şi contribuiseră deja, mai mult sau mai 
puţin, la asasinarea lui Rufus, la repetatele tentative de asasinat 
îndreptate împotriva lui Sulla, la rezultatele alegerilor de consuli 
şi tribuni pentru anul 687 (87), care fuseseră în parte 


avantajoase opoziţiei. Abia dacă se rostise pînă atunci numele 
lui Lucius Cornelius Cinna, bărbat pe care nemulţumiţii îl 
chemaseră în fruntea statului; se ştie numai că acesta se 
evidenţiase ca ofiţer în cursul războiului aliaţilor; cunoaştem 
foarte puţin despre personalitatea şi despre intenţiile sale 
originare, poate mai puţin decit despre oricare alt conducător de 
partid al revoluţiei romane. Cauza rezidă, după toate 
aparențele, în faptul că, de la început, acest individ, atît de 
vulgar şi condus de egoismul cel mai denaturat, nici măcar n-a 
avut un plan politic de perspectivă. Se spunea că s-ar fi vîndut 
imediat noilor cetăţeni şi coteriei lui Marius pentru o frumuşică 
sumă de bani. Acuzaţia pare foarte plauzibilă, însă chiar dacă ar 
fi falsă, nu e mai puţin semnificativ faptul că o asemenea 
presupunere nu îi vizase niciodată pe Saturninus sau pe 
Sulpicius, ci se referea la Cinna. Într-adevăr, mişcarea în fruntea 
căreia se situase are, din toate punctele de vedere, aparenţa 
neseriozităţii, atit în privinţa motivelor, cît şi a scopurilor. Ea nu 
pornise atît din partea unui partid, cît din partea unui număr de 
nemulţumiţi, fără scopuri politice propriu-zise şi fără sprijin 
suficient, care-şi propuseseră în principal rechemarea exilaţilor 
într-o formă legală sau ilegală. Cinna pare să fi fost atras mai 
tîrziu în conspirație şi numai întrucît intriganţii, care, în urma 
limitării puterii tribuniciene, aveau nevoie de un consul pentru 
a-şi prezenta propunerile, îl aleseseră drept unealta cea mai 
propice din rîndul candidaţilor pentru consulatul anului 657 (87), 
favorizîndu-l în consecinţă. În sînul conducătorilor din linia a 
doua ai mişcării se găseau citeva capete mai capabile; astfel, 
tribunul poporului Gnaeus Papirius Carbo, care-şi făcuse un 
nume prin impetuozitatea elocinţei sale populare, şi, în primul 
rind, Quintus Sertorius, unul dintre ofiţerii romani cei mai 
talentaţi şi un bărbat excelent în toate privinţele, care nutrea 
faţă de Sulla o duşmănie personală din cauza candidaturii sale 
pentru tribunatul poporului şi ajunsese, datorită acestei vrajbe, 
în rîndul nemulţumiţilor, cărora nu le aparţinea nicidecum prin 
natura sa. Proconsulul Strabo, deşi aflat în relaţii încordate cu 
guvernul, era totuşi foarte departe de o aderare la această 
facțiune. Atita timp cît Sulla staţiona în Italia, conjuraţii aveau 
motive temeinice să rămînă liniştiţi. Însă după ce temutul 
proconsul, cedind nu avertismentelor consulului Cinna, ci 
urgenţei situaţiei din Orient, se îmbarcase, Cinna, susţinut de 


majoritatea colegiului tribunilor, prezentă imediat proiectele 
legilor prin care urma să se acţioneze, în parte, împotriva 
restauraţiei lui Sulla din anul 666 (88). Ele conţineau egalizarea 
politică a noilor cetăţeni şi a liberţilor, ceea ce ceruse deja 
Sulpicius, şi reaşezarea în vechile lor drepturi a celor care 
fuseseră proscrişi în urma revoluţiei lui Sulpicius. Noii cetăţeni 
se îndreptară în masă spre capitală, pentru ca aici, împreună cu 
liberţii, să intimideze şi, la nevoie, să-şi constringă adversarii. 
Insă partidul de guvernămiînt era hotărît să nu cedeze; consulul 
se opunea consulului, Gnaeus Octavius lui Lucius Cinna, şi 
tribunul se opunea tribunului. În ziua votului, ambele părţi sosiră 
pe locul consacrat, în majoritatea lor înarmaţi. Tribunii partidului 
senatorial rostiră vetoul lor; cînd se traseră săbiile împotriva 
acestora în faţa tribunei rostrelor, Octavius folosi forţa împotriva 
celor care amenințau cu forţa. Cetele sale compacte de bărbaţi 
înarmaţi eliberară nu numai Via Sacra şi forul, dar, fără a 
respecta ordinele conducătorului, mai uman, ele se năpustiră cu 
ferocitate împotriva maselor adunate acolo. Niciodată pînă 
atunci sau după aceea forul nu fusese scăldat în sînge ca în 
acea „zi a lui Octavius” : numărul cadavrelor a fost estimat la 
10.000. Cinna chemă sclavii să-şi răscumpere libertatea prin 
participarea la luptă; însă chemarea sa rămase la fel de lipsită 
de ecou ca şi cea a lui Marius cu un an înainte, iar conducătorii 
mişcării nu avură altă salvare decit fuga. Constituţia nu oferea 
nici un mijloc de a acţiona mai departe împotriva căpeteniilor 
conjuraţiei atîta timp cît anul lor de magistratură nu se sfirşise. 
Insă un profet, probabil mai mult loial decît pios, prezise că 
exilarea consulului Cinna şi a celor şase tribuni ai poporului, 
partizani ai acestuia, ar readuce ţării pacea şi liniştea. Ce-i 
drept, nu în spiritul constituţiei, ci în cel al acestui sfat divin 
înţeles în mod fericit de către păstrătorii oracolelor, consulul 
Cinna a fost destituit din funcţie printr-un decret al senatului, în 
locul său fiind ales Lucius Cornelius Merula, şi se pronunţă exilul 
pentru căpeteniile care fugiseră. Se părea că întreaga criză se 
va încheia cu sporirea numărului de proscrişi din Numidia. 
Mişcarea s-ar fi oprit neîndoielnic aici dacă senatul, prin 
moliciunea sa cunoscută, n-ar fi neglijat să-i silească pe fugari 
cel puţin să părăsească Italia cît mai repede şi nu le-ar fi permis 
astfel să reînnoiască întruciîtva insurecția italicilor, apărînd ca 
promotorii emancipării noilor cetăţeni. Ei apărură, fără a 


întîmpina rezistenţă, la Tibur, la Praeneste, în toate comunităţile 
mai însemnate de noi cetăţeni din Latium şi din Campania şi 
cerură şi primiră pretutindeni bani şi soldaţi pentru înfăptuirea 
cauzei comune. Astfel întăriţi, ei se înfăţişară la armata de 
asediu de la Nola. Armatele acestor timpuri aveau vederi 
democratice şi revoluţionare, iar generalul trebuia să şi le 
ataşeze printr-o personalitate impunătoare;  cuvintărilor 
magistraţilor fugari, dintre care unii, mai ales Cinna şi Sertorius, 
erau bine cunoscuţi de către soldaţi din ultimele campanii, 
produseră un efect profund; destituirea anticonstituţională a 
consulului popular, intervenţia senatului în drepturile poporului 
suveran stîrniră o impresie vie în rîndurile oamenilor simpli, iar 
ofiţerii au fost convinşi de încălcarea constituţiei prin aurul 
consulului sau mai degrabă al noilor cetăţeni. Armata din 
Campania îl recunoscu pe Cinna drept consul, iar soldaţii rostiră 
fără excepţie jurămîntul; aceasta deveni nucleul pentru bandele 
care se precipitau din partea comunităţilor de cetăţeni noi şi 
chiar şi a celor aliate. In curînd, cete impunătoare, chiar dacă 
erau compuse numai din recruți, se îndreptară din Campania 
spre capitală. Alte cete veneau din nord, iar la invitaţia lui Cinna 
cei care fuseseră exilați cu un an înainte debarcară pe coasta 
Etruriei, la Telamon. Nu erau mai mult de 500 de persoane 
înarmate, în majoritatea lor sclavi ai celor fugiţi şi călăreţi 
numizi luaţi în soldă; însă cum Gaius Marius dorise, cu un an 
înainte, să facă cu mulţimea capitalei cauză comună, el dădu 
acum ordinul ca închisorile, în care proprietarii acestor ţinuturi 
îşi închideau lucrătorii în timpul nopţii, să fie deschise, iar 
armele pe care le dădu acestora pentru a-şi cuceri libertatea nu 
au fost refuzate. Întărit cu aceşti oameni şi contingentele noilor 
cetăţeni, precum şi cu exilaţii care veneau să i se alăture din 
toate părţile cu partizanii lor, el numără în curînd sub 
stindardele sale 6.000 de soldaţi şi putea echipa 40 de vase, 
care staţionau la gura Tibrului şi pîndeau corăbiile care duceau 
griul la Roma. Cu acestea, el se puse la dispoziţia „consulului” 
Cinna. Conducătorii armatei din Campania ezitară; cei 
clarvăzători, îndeosebi Sertorius, avertizară în mod serios 
asupra conlucrării prea strînse cu un bărbat care urma să 
ajungă în fruntea mişcării datorită numelui său, dar care, în 
acelaşi timp, era incapabil ca om de stat şi chinuit de o 
nebunească sete de răzbunare. Însă Cinna nu luă în seamă 


aceste obiecţii şi îi confirmă lui Marius comanda supremă cu 
puteri proconsulare în Etruria şi pe mare. Astfel, norii furtunii se 
ridicară în jurul capitalei, iar guvernul nu mai putea amina 
chemarea trupelor guvernamentale în ajutorul ei. Însă forţele 
militare ale lui Metellus erau reţinute de către italici în Samnium 
şi în faţa Nolei; numai Strabo putea să vină în sprijinul capitalei. 
El nu întîrzie şi-şi ridică tabăra la Porta Colina; cu puternica şi 
experimentata sa armată, el ar fi fost capabil să nimicească 
rapid şi complet cetele de insurgenți încă slabe; însă aceasta nu 
părea a fi intenţia lui. Dimpotrivă, el permise ca Roma să fie 
într-adevăr încercuită de către insurgenți. Cinna, cu corpul său 
şi cu cel al lui Carbo, se aşeză pe malul drept al Tibrului, în faţa 
colinei laniculumului ; Sertorius, pe cel stîng, în faţa lui 
Pompeius, înspre valul servian. Marius, cu cetele sale care 
atinseră treptat proporţiile a trei legiuni şi aflat în posesia unui 
număr de corăbii de război, ocupă pe rînd porturile, pînă cînd 
cuceri, prin trădare, chiar şi Ostia, care, ca preludiu al apropiatei 
dominaţii a terorii, a fost abandonată de către general cetelor 
sale sălbatice care au masacrat şi jefuit. Chiar numai prin simpla 
întrerupere a comunicaţiilor, capitala se afla într-un mare 
pericol; din ordinul senatului, zidurile şi porţile au fost pregătite 
pentru apărare şi miliția cetăţenească se adună pe laniculum. 
Inactivitatea lui Strabo stîrni surpriza şi indignarea atit a 
nobililor, cît şi a oamenilor de rînd. Acuzaţia că ar duce tratative 
cu Cinna era firească, însă foarte probabil a fost lipsită de temei; 
o luptă serioasă în care angajă o bandă a lui Sertorius şi sprijinul 
pe care-l acordă consulului Octavius cînd Marius, în înţelegere 
cu unul dintre ofiţerii garnizoanei, pătrunse pe laniculum, 
izbutind să-i respingă pe insurgenți cu pierderi grele, dovedi că 
nu intenţiona nicidecum să se alăture conducătorilor insurecției 
sau, mai rău, să li se subordoneze. Mai degrabă dădu impresia 
că doreşte să-şi vîndă ajutorul împotriva insurecției timoratului 
guvern al capitalei şi cetăţenilor cu preţul consulatului pentru 
anul următor şi să-şi asigure astfel exerciţiul guvernării. Senatul 
nu era însă dispus să se arunce în braţele unui uzurpator pentru 
a-l evita pe celălalt şi încercă să găsească sprijin în altă parte. În 
urma unui decret al senatului, li se acordă ulterior dreptul de 
cetăţenie tuturor acelor comunităţi italice care participaseră la 
insurecția aliaţilor şi care depuseseră armele; în consecinţă, 
aceştia îşi pierdură vechiul drept de aliaţi. Se părea că se 


doreşte să se demonstreze oficial că, în cursul războiului 
împotriva italicilor, Roma îşi pusese în joc existenţa, nu în 
vederea unui ideal măreț, ci dintr-un exces de vanitate; în 
momentul primei încurcături, a fost sacrificat la un preţ atit de 
ridicat tot ceea ce fusese dobiîndit în urma războiului aliaţilor, 
pentru a putea arunca în luptă cîteva mii de soldaţi în plus. Ce-i 
drept, sosiră trupe şi din partea comunităţilor care beneficiau de 
pe urma acestor concesii; însă în locul numărului mare de 
legiuni promise, contingentele nu însumară pînă la urmă mai 
mult de 10.000 de soldaţi. Mai important ar fi fost să se ajungă 
la o înţelegere cu samniţii şi nolanii, pentru a putea folosi 
trupele onestului Metellus la apărarea capitalei. Samniţii însă 
avansară o serie de condiţii care aminteau de jugul caudin: 
predarea prăzii luate de la ei, a prizonierilor şi a dezertorilor lor; 
renunţarea la prada pe care samniţii o făcuseră pe seama 
romanilor; acordarea dreptului de cetăţenie samniţilor înşişi şi 
romanilor trecuţi de partea lor. Senatul respinse, chiar şi în 
aceste împrejurări grave, asemenea dezonorante condiţii de 
pace, însă îi ordonă totuşi lui Metellus să lase o mică divizie la 
faţa locului şi să aducă cît mai repede toate trupele disponibile 
din Italia meridională. Acesta se conformă, însă urmarea a fost 
că samniţii îl atacară pe Plautius, locţiitorul lui Metellus, cu slaba 
sa divizie şi-l învinseră ; că garnizoana din Nola făcu o ieşire şi 
incendie oraşul învecinat Abella, aliat cu Roma ; că, în fine, 
Cinna şi Marius acordară samniţilor tot ceea ce solicitaseră - ce 
conta pentru ei onoarea romană! -, iar contingente samnite 
întăriră rîndurile insurgenților. O pierdere gravă, după o luptă 
nefericită pentru trupele guvernamentale, însemna şi ocuparea 
de către insurgenți a oraşului Ariminum, întrerupîndu-se astfel 
importanta legătură dintre Roma şi Valea Padului, de unde se 
aşteptau contingente şi provizii. Mizeria şi foametea se 
instalară. Marele oraş, foarte populat, aglomerat cu numeroase 
trupe, dispunea de provizii foarte puţine; îndeosebi Marius îşi 
propuse drept ţel de căpătii să blocheze treptat toate căile de 
aprovizionare. Chiar de mai înainte, el blocase Tibrul printr-un 
pod de vase, apoi a interceptat comunicațiile pe uscat încă 
libere prin cucerirea localităţilor Antium, Lanuvium, Aricia şi a 
altora şi-şi astimpără totodată, cel puţin pentru moment, setea 
de răzbunare, dînd ordin ca pretutindeni acolo unde i se opunea 
rezistenţă toţi cetăţenii să fie ucişi, poate cu excepţia acelora 


care-şi trădaseră oraşul. Consecința penuriei a fost izbucnirea 
epidemiilor şi acestea făcură ravagii înspăimîntătoare în rîndul 
maselor militare înghesuite în jurul capitalei; se spune că din 
armata de veterani a lui Strabo ar fi pierit 11.000, iar din trupele 
lui Octavius, 6.000 de soldaţi. Cu toate acestea, guvernul nu-şi 
pierdea speranţa şi moartea subită a lui Strabo constitui pentru 
el un eveniment fericit. El nu muri de ciumă, ci - aşa se afirmă 
cel puţin - în urma unui fulger care ar fi lovit cortul său de 
general; masele, îndirjite împotriva lui din mai multe motive, 
smulseră cadavrul de pe catafalc şi-l tîrîră pe străzile oraşului. 
Consulul Octavius încorporă în armata sa ceea ce mai rămăsese 
din trupele acestuia. In urma sosirii lui Metellus şi după moartea 
lui Strabo, armata guvernamentală era cel puţin capabilă să se 
opună adversarilor cu forţe egale şi să înceapă bătălia împotriva 
insurgenților la Muntele Alban. Însă spiritele soldaţilor 
guvernului erau profund zdruncinate; cînd Cinna apăru în faţa 
lor, ei îl primiră cu ovaţii, ca şi cum ar mai fi fost generalul şi 
consulul lor; Metellus consideră prudent să nu declanşeze 
bătălia, ci să-şi conducă trupele înapoi în tabără. Optimaţii înşişi 
deveniră nesiguri şi se dezbinară. În timp ce o facțiune, în frunte 
cu venerabilul, dar încăpăţinatul şi neprevăzătorul consul 
Octavius, se opuse cu îndărătnicie oricărei concesii, Metellus, 
mai experimentat şi mai înţelegător, încercă să ajungă la un 
compromis; însă întrevederea sa cu Cinna dezlănţui miînia 
extremiştilor din ambele partide: Marius îl acuză pe Cinna de 
neputinţă, Octavius, pe Metellus de trădare. Soldaţii, oricum 
dezorientaţi şi neîncrezîndu-se, pe bună dreptate, în conducerea 
neexperimentatului Octavius, intenționau să-i încredinţeze lui 
Metellus comanda supremă şi începură, întrucît acesta refuză, 
să depună armele în masă, ba chiar să treacă de partea 
duşmanului. Starea de spirit a cetăţenilor deveni cu fiecare zi 
mai abătută şi mai îngrijorătoare. La chemarea crainicilor lui 
Cinna, care vesteau că sclavilor dezertori li se va asigura 
libertatea, aceştia se îndreptară în cete din capitală spre tabăra 
inamică. Octavius se opuse însă cu obstinaţie propunerii ca 
senatul să asigure libertatea sclavilor care s-ar fi înrolat în 
armată. Guvernul nu putu să-şi disimuleze înfringerea şi nu 
rămînea nimic altceva de făcut decît încheierea unui tratat cu 
şefii insurgenților, în felul înţelegerii pe care o stabileşte 
drumeţul învins cu şeful hotilor. Au fost trimişi soli în tabăra lui 


Cinna, însă întrucît, în mod absurd, nu se înjosiră să-l 
recunoască drept consul, iar Cinna îşi aşeză, în cursul acestor 
tergiversări, tabăra în imediata vecinătate a porţilor oraşului, 
dezertarea luă asemenea proporţii încît nu mai era posibil să se 
revendice vreo condiţie. Senatul se supuse pur şi simplu 
consulului proscris, adăugind numai rugămintea de a se evita 
vărsarea de sînge. Cinna promise, dar refuză să întărească 
această promisiune cu un jurămînt; Marius, asistind la tratative 
alături de acesta, păstrase o tăcere sumbră. 

Porţile capitalei se deschiseră. Consulul intră împreună cu 
legiunile sale; însă Marius, amintind în batjocură de legea 
proscrierii, refuză să calce pe pămîntul oraşului înainte ca legea 
să i-o permită, iar cetăţenii se adunară în grabă în for pentru a 
adopta un decret de anulare. Astfel, Marius sosi, iar odată cu el 
se instaura şi regimul de teroare. Se luă hotărîrea de a nu alege 
doar cîteva victime, ci de a măcelări toţi bărbaţii distinşi ai 
partidului optimaţilor şi de a le confisca bunurile. Porţile au fost 
închise; cinci zile şi cinci nopţi măcelul se dezlănţui necontenit - 
puţinii fugiţi sau uitaţi au fost ucişi după aceea -, iar persecuțiile 
sîngeroase se întinseră în întreaga Italie timp de mai multe luni. 
Consulul Gnaeus Octavius a fost prima victimă. Rămas fidel 
principiului său rostit de atitea ori, potrivit căruia mai degrabă 
va primi moartea decit să facă cea mai neînsemnată concesie 
unor oameni aflaţi în afara legii, el refuză şi acum să fugă şi, cu 
însemnele consulare, îl aşteptă pe laniculum pe ucigaş, care nu 
întîrzie mult timp. Muriră Lucius Caesar (consul în anul 664, 90), 
ilustrul învingător de la Acerrae (p. 160); fratele său Gaius, a 
cărui ambiţie inoportună provocase tumultul lui Sulpicius (p. 
171), cunoscut ca orator, poet şi comesean agreabil; Marcus 
Antonius (consul în anul 655, 99), după moartea lui Lucius 
Crassus, incontestabil primul avocat al timpurilor sale; Publius 
Crassus (consul în anul 657, 97), care comandase deja cu 
strălucire în războiul spaniol şi în cel al aliaţilor, ca şi în timpul 
asediului Romei; în general, un mare număr dintre bărbaţii cei 
mai distinşi ai partidului de guvernămiînt, dintre care călăii 
nesătui îi urmăriră, cu un zel deosebit, mai ales pe cei bogaţi. 
Tragică păru, înainte de toate, moartea lui Lucius Merula, care, 
contrar dorințelor sale, îi succedase lui Cinna şi care, urmărit în 
proces din această cauză şi citat în faţa comiţiilor, îşi deschise 
venele pentru a evita condamnarea şi-şi dădu duhul în faţa 


altarului lui lupiter Maximus, al cărui preot era, nu înainte de a- 
şi fi depus panglica sacră, aşa cum o cerea cutuma religioasă a 
flamenului care se pregătea să moară; şi mai tragică a fost însă 
moartea lui Quintus Catulus (consul în anul 652, 102), cîndva, în 
zile mai fericite, asociat strălucitei victorii şi măreţului triumf al 
aceluiaşi Marius, care acum nu avu pentru rudele suplicante ale 
bătrînului său coleg un alt răspuns decit cuvintele: „Trebuie să 
moară”. Autorul tuturor acestor violenţe era Gaius Marius. El 
desemna victimele şi călăii; foarte rar se respectă o procedură 
cît de cît legală, ca în cazul lui Merula şi Catulus; nu arareori, o 
privire sau tăcerea cu care îi primea pe cei care-l salutau 
însemna condamnarea la moarte, care era executată 
întotdeauna imediat. Dar setea de răzbunare nu se astîmpăra 
nici cu moartea victimelor sale; el interzise ca morţii să fie 
înmormîntaţi; dădu ordin - şi aici a fost precedat, ce-i drept, de 
către Sulla - să fie expuse capetele senatorilor ucişi pe tribuna 
rostrelor, în for; să fie tirite prin for unele cadavre, cel al lui 
Gaius Caesar să fie străpuns încă o dată la mormîntul lui 
Quintus Varius (p. 163), acuzat probabil cîndva de către Caesar; 
l-a îmbrăţişat în public pe individul care i-a predat, în timp ce se 
afla la masă, capul lui Antonius, pe care l-ar fi căutat, dacă n-ar 
fi fost împiedicat, el însuşi în ascunzătoarea sa şi l-ar fi ucis cu 
propria mînă. Drept călăi îşi folosi îndeosebi legiunile de sclavi, 
înainte de toate un detaşament de ardieni care, în toiul acestor 
saturnalii ale noii lor libertăţi, nu scăpară prilejul de a jefui 
locuinţele foştilor lor stăpîni şi de a pîngări şi ucide tot ceea ce 
întîlneau în cale. Propriii partizani erau exasperaţi din cauza 
acestei turbări ieşite din comun ; Sertorius îl imploră pe consul 
să pună capăt cu orice preţ acesteia şi însuşi Cinna se 
înspăimîntă. Dar, în timpuri ca acestea, nebunia însăşi devine o 
forţă; el se aruncă în abis pentru a se salva de ameţeală. 
Bătrînul furios şi adunătura sa nu puteau fi opriţi atit de uşor, iar 
Cinna nu era nicidecum omul indicat pentru aceasta; 
dimpotrivă, el îl alese pe Marius drept coleg pentru consulatul 
anului următor. Guvernarea de teroare se exercită atit asupra 
partidului învins, cît şi asupra învingătorilor mai moderați; numai 
capitaliştii nu erau supăraţi, întrucît vedeau că o altă mină îi 
doboară fără scrupule pe orgolioşii oligarhi, cea mai mare şi mai 
substanţială parte din pradă  revenindu-le lor în urma 
cuprinzătoarelor confiscări şi licitaţii; în aceste timpuri de 


groază, ei cîştigară din partea poporului porecla de „strîingăreţi”. 
Destinul acordase astfel  promotorului acestui terorism, 
bătrînului Gaius Marius, împlinirea celor două dorinţe mai 
arzătoare ale sale. El se răzbunase pe întreaga adunătură de 
nobili care-i înveninase victoriile şi îi otrăvise înfrîingerile, 
răsplătind fiecare înţepătură de ac cu o lovitură de pumnal. Mai 
mult, el începu noul an încă o dată în funcţia de consul; al 
şaptelea consulat, care-i fusese prezis de oracol şi după care 
tînjise 13 ani, devenise acum realitate. Zeii îi acordaseră ceea 
ce-şi dorise; însă şi acum, ca şi în străvechile timpuri mitologice, 
ei îşi exercitară nefasta ironie de a-l distruge pe om prin 
împlinirea dorințelor sale. Înălţat de mîndrie în timpul primelor 
sale consulate, ajuns, în cel de-al şaselea, o batjocură pentru 
concetăţeni, el se afla acum, în al şaptelea consulat, împovărat 
cu blestemul tuturor partidelor, cu ura întregii naţiuni: el, bărbat 
onest, destoinic şi curajos, stigmatizat ca şeful nebun al unei 
cete de hoţi. El însuşi părea să înţeleagă lucrul acesta. Zilele se 
scurgeau în delir, iar în timpul nopţii nu-şi găsea odihna, astfel 
încît recurse la pahar pentru a se buimăci. O febră acută îl 
cuprinse; după şapte zile de agonie, în ale cărei fantasmagorii 
dezlănţuite cîştigă în Asia Mică bătăliile ai căror lauri erau 
destinaţi lui Sulla, se stinse în ziua de 13 ianuarie 668 (86), în 
patul său, la virsta de 70 de ani împliniţi, în deplina stăpinire a 
ceea ce el considera putere şi onoare. Dar Nemesis îmbracă 
forme diferite şi nu răzbună întotdeauna sîngele prin sînge. Şi n- 
a fost cumva un fel de răzbunare cînd, după anunţarea morţii 
celebratului salvator al poporului, Roma şi Italia respirară mai 
uşurate decît după vestea bătăliei din Cîmpia Raudiană? Chiar şi 
după moartea sa mai interveniră diferite incidente care amintiră 
de timpurile de groază; astfel, Gaius Fimbria, care îşi mînjise ca 
nimeni altul mîna cu sînge în timpul măcelurilor lui Marius, 
încercă chiar şi la funeraliile acestuia să-l ucidă pe pontiful 
suprem Quintus Scaevola (consul în anul 659, 95), venerat de 
toată lumea şi cruțat chiar şi de Marius. După ce pontiful se 
însănătoşi de pe urma rănii primite, el îl acuză pentru crima, aşa 
cum se exprimă Fimbria în mod grotesc, că n-ar fi vrut să se 
lase omorît. Insă orgiile sîngelui trecuseră. Sertorius adună 
bandiții marieni sub pretextul de a le plăti solda, îi înconjură cu 
trupele sale celtice credincioase şi îi ucise pe toţi; după cele mai 
modeste estimări, 4.000 de indivizi. 


Odată cu teroarea se instaurase şi tirania. Nu numai că 
Cinna, fiind consul, rămase patru ani de-a rîndul (667-670; 87- 
84) în fruntea statului, ci se desemna întotdeauna pe sine 
însuşi, ca şi pe colegul său, fără a mai consulta poporul; se 
părea că aceşti democrați ar înlătura suverana adunare a 
poporului cu o desconsideraţie intenţionată. Nici un alt 
conducător al partidului popular, de dinaintea sa sau de după el, 
n-a deţinut aproape nestingherit o putere absolută atit de mult 
timp în Italia, ca şi în majoritatea provinciilor, precum Cinna; 
însă, de asemenea, nu se poate găsi altul a cărui guvernare să fi 
fost atit de ignorantă şi de lipsită de perspectivă. Fireşte, se 
reluă legea cu privire la egalizarea dreptului de vot al noilor 
cetăţeni şi liberţilor cu cel al vechilor cetăţeni, care fusese 
prezentată odinioară de către Sulpicius şi, mai tîrziu, de Cinna 
însuşi; printr-un decret al senatului ea a fost confirmată în mod 
formal ca lege (670, 84). Se numiseră cenzori (668, 86) pentru 
a distribui, în conformitate cu această lege, pe toţi italicii în cele 
35 de triburi ale cetăţenilor. Printr-un joc singular al destinului, 
din cauza lipsei de candidaţi pentru cenzură, acelaşi Philippus, 
care, fiind consul, contribuise în anul 663 (91) cel mai mult la 
eşecul planului lui Drusus de a acorda italicilor dreptul de vot (p. 
147), a fost desemnat acum pentru a-i trece, ca cenzor, în listele 
de cetăţeni. Fireşte că au fost abolite instituţiile reacționare 
întemeiate de către Sulla în anul 666 (88). Se luară citeva 
măsuri pentru a cîştiga simpatiile proletariatului: astfel, se 
înlăturară acum limitările asupra distribuirii grîului, impuse 
probabil cu cîţiva ani înainte (p. 157); în urma propunerii 
tribunului poporului Marcus lunius Brutus, se înfăptui 
întemeierea primei colonii la Capua, plănuită încă de către Gaius 
Gracchus (primăvara anului 671, 83); Lucius Valerius Flaccus 
lunior impuse o lege cu privire la datoriile care au redus toate 
cererile particulare la a patra parte din suma nominală, celelalte 
trei pătrimi revenind debitorului. Însă aceste măsuri, unicele 
constituţionale din întregul răstimp al guvernării lui Cinna, sînt 
dictate, fără excepţie, de necesitatea momentului; ele - şi poate 
tocmai aceasta constituie trăsătura îngrozitoare a catastrofei - 
nu au la bază un plan politic absurd, ci planul lipseşte cu 
desăvişire. Plebea era linguşită şi, în acelaşi timp, jignită într-un 
mod cu totul deplasat prin desconsiderarea totală a ordinii 
constituţionale de vot. Partidul capitaliştilor nu oferea nici un 


sprijin, iar prin legea asupra datoriilor fusese păgubit în modul 
cel mai sensibil. Veritabilii stilpi ai guvernului erau, fără vreun 
sprijin din partea sa, noii cetăţeni; el acceptă ajutorul lor, însă 
nu întreprinse nimic pentru a reglementa bizara poziţie a 
samniţilor care deveniseră acum, nominal, cetăţeni romani, dar 
care, evident, priveau independenţa lor teritorială drept 
adevăratul scop şi preţ al luptei şi rămaseră sub arme pentru 
apărarea ei împotriva oricui. Cei mai distinşi senatori au fost 
ucişi ca nişte cîini turbaţi, însă nu se luă nici o măsură pentru a 
reorganiza senatul în interesul guvernului sau cel puţin pentru 
a-l teroriza în permanenţă; astfel încît guvernul nu se putea 
încrede nici în acesta. Gaius Gracchus nu a înţeles răsturnarea 
oligarhiei în sensul că noul stăpîn trebuia să se comporte pe 
tronul pe care singur şi-l ridicase aşa cum obişnuiesc s-o facă 
neisprăviţii regi legitimi. Însă acest Cinna nu fusese ridicat la 
putere de voinţa sa, ci de întîmplare; trebuie să ne mirăm că a 
rămas acolo unde-l purtase mareea revoluţionară pînă cînd cea 
de-a doua îl îndepărtă. 

Aceeaşi combinare a plenitudinii puterii cu desăvirşita 
impotenţă şi incapacitatea absolută o dovedi guvernul 
revoluţionar în conducerea războiului împotriva oligarhiei, război 
de care, la urma urmei, depindea totuşi existenţa sa. In Italia el 
domina neîngrădit. Din rîndul vechilor cetăţeni, majoritatea 
erau, în principiu, înclinați spre acceptarea concepţiilor 
democratice; masa şi mai mare a oamenilor liniştiţi dezaproba, 
ce-i drept, grozăviile săvirşite de către Marius, însă nu vedea în 
restauraţia oligarhiei altceva decît debutul unui al doilea regim 
de teroare din partea partidului advers. Impresia crimelor din 
anul 667 (87) asupra naţiunii fusese relativ lipsită de 
profunzime, întrucît ele se îndreptaseră totuşi în majoritate 
împotriva aristocrației capitalei şi ea fusese într-o oarecare 
măsură disimulată de relativ liniştita guvernare de trei ani care 
urmase. În fine, întreaga masă a noilor cetăţeni, poate trei 
cincimi din numărul italicilor, ocupă o poziţie fermă, dacă nu 
favorabilă guvernului, cel puţin contrară oligarhiei. Asemenea 
Italiei, majoritatea provinciilor se aflau în tabăra guvernului: 
Sicilia, Sardinia, ambele Galii, ambele Spanii. Quintus Metellus, 
care scăpase cu succes de ucigaşi, întreprinse în Africa tentativa 
de a menţine această provincie pentru optimaţi; lui i se 
alăturase din Spania şi Marcus Crassus, fiul cel mai mic al lui 


Publius Crassus, care pierise în timpul masacrului lui Marius, şi-l 
întări cu un detaşament recrutat în Spania. Însă întrucît se 
dezbinară, ei trebuiră să se retragă în faţa conducătorului 
guvernului revoluţionar, Gaius Fabius Hadrianus. Asia se afla în 
mîinile lui Mithridates; astfel, provincia Macedonia rămase unicul 
loc de exil al oligarhiei proscrise, în măsura în care era stăpinită 
de către Sulla. Intr-acolo alergară să se salveze soţia şi copiii lui 
Sulla, care abia scăpaseră de moarte, şi un număr apreciabil de 
senatori refugiaţi, astfel încît în cartierul său general se formă în 
curînd un fel de senat. Guvernul nu întîrzie, fireşte, să pronunţe 
decrete împotriva proconsulului oligarhic. Sulla a fost destituit 
de către comiţii de la comanda sa şi privat de celelalte onoruri şi 
demnități, apoi proscris, aşa cum s-a procedat şi cu Metellus, 
Appius Claudius şi alţi refugiaţi iluştri; casa sa din Roma a fost 
dărimată, proprietăţile pustiite. Insă prin aceasta problema nu 
era nicidecum soluţionată. Dacă Gaius Marius ar fi trăit încă, el 
ar fi mers împotriva lui Sulla neîndoielnic în acel loc unde-l 
purtaseră viziunile delirante de pe patul de moarte; măsurile 
luate de către guvern după moartea lui au fost relatate mai sus. 
Lucius Valerius Flaccus lunior, care, după moartea lui Marius, 
preluase consulatul şi comanda în Orient (668, 86), nu era nici 
soldat, nici ofiţer; însoţitorul său Fimbria nu era incapabil, ci 
îndărătnic, iar armata care li se încredinţase, de trei ori mai 
mică decit cea a lui Sulla. La Roma se auzi de mai multe ori că 
Flaccus, pentru a nu fi strivit de Sulla, trecuse în Asia, ocolindu-l 
pe acesta (668, 86), că Fimbria l-ar fi înlăturat şi s-ar fi instalat 
în locul lui (la începutul anului 669, 85), că Sulla ar fi încheiat 
pacea cu Mithridates (669/670; 85/84). Pînă atunci, Sulla nu se 
adresase autorităţilor guvernante din capitală. Acum, senatului 
îi parveni o scrisoare din partea lui, în care se anunţa 
terminarea războiului şi întoarcerea sa în Italia; el declară că va 
respecta legile acordate noilor cetăţeni; execuțiile vor fi 
inevitabile, însă ele nu vor lovi masele, ci pe autorii crimelor. 
Această înştiinţare îl trezi pe Cinna din inactivitate; dacă pînă 
acum nu întreprinsese nimic altceva împotriva lui Sulla decit să 
înarmeze cîteva contingente şi să adune citeva corăbii în Marea 
Adriatică, el hotărî să treacă în cea mai mare grabă în Grecia. Pe 
de altă parte, scrisoarea lui Sulla, care, avind în vedere 
împrejurările, putea fi calificată drept foarte moderată, trezi în 
sînul partidului de centru speranţele unui compromis paşnic. 


Majoritatea senatului hotărî, în urma propunerii lui Flaccus 
Senior, să încerce o tentativă de reconciliere, îndemniîndu-l în 
acest scop pe Sulla să vină în ltalia sub garanţia unui 
salvconduct şi sugerind consulilor Cinna şi Carbo să înceteze 
înarmările pînă la sosirea răspunsului lui Sulla. Sulla nu respinse 
categoric propunerile; fireşte, el nu veni în persoană, dar 
declară prin solii săi că nu cerea nimic mai mult decit 
reaşezarea exilaţilor în vechile lor drepturi şi pedepsirea 
crimelor făptuite; a adăugat că nu rivneşte siguranţa oferită, ci 
intenţionează să o aducă el însuşi celor din patrie. Solii săi 
găsiră starea de lucruri din Italia cu totul schimbată. Cinna, 
nesinchisindu-se prea mult de acel decret al senatului, se 
deplasase imediat după terminarea acelei şedinţe la armata sa 
şi grăbise îmbarcarea acesteia. Ordinul de a se încredința mării 
în sezonul nefavorabil provocă în rîndul trupelor din cartierul 
general de la Ancona o răzmeriţă a cărei victimă a fost Cinna 
însuşi (la începutul anului 670, 84); apoi, colegul său Carbo se 
văzu nevoit să readucă în patrie diviziile care traversaseră deja 
marea şi să ocupe tabere de iarnă la Ariminum, renunţind la 
declanşarea războiului în Grecia. Însă din cauza aceasta ofertele 
lui Sulla nu au fost primite cu mai mare bunăvoință; senatul 
respinse propunerile fără a permite solilor nici măcar să intre în 
Roma şi-i ordonă să depună armele. Însă nu coteria mariană 
provoca, înainte de toate, această atitudine hotărită. Această 
facțiune trebui să abandoneze magistratura supremă uzurpată 
tocmai acum cînd deveni importantă şi să organizeze noi alegeri 
de consuli pentru dicisivul an 671 (83). Sufragiile nu se întruniră 
cu această ocazie în privinţa consulului în magistratură, Carbo, 
şi nici în privinţa unuia dintre ofiţerii mai capabili ai conjuraţiei 
dominante, precum Quintus Sertorius sau Gaius Marius cel 
Tinăr, ci asupra lui Lucius Scipio şi Gaius Norbanus, doi 
incapabili, ambii nepricepuţi în arta războiului - Scipio nu ştia 
nici să vorbească - şi dintre care primul se recomanda mulţimii 
numai ca strănepotul învingătorului lui Antiochos, iar cel de-al 
doilea doar ca adversarul politic al oligarhiei (p. 143). Marienii 
nu erau atit detestaţi din cauza fărădelegilor, cît mai ales 
dispreţuiţi din pricina incapacității lor; însă dacă națiunea nu 
dorea să ştie nimic despre ei, atunci cu atit mai puţin despre 
Sulla şi despre o restauraţie oligarhică. Pregătirile militare au 
fost luate în serios. În timp ce Sulla trecu în Asia determinînd 


armata lui Fimbria să-şi abandoneze conducătorul, acesta 
murind de propria mînă, guvernul din Italia folosi acest răstimp 
de un an pentru a întreprinde pregătiri militare serioase; se 
spune că, la debarcarea sa, Sulla ar fi întîlnit 100.000 de soldaţi, 
număr care s-ar fi dublat mai tirziu. Sulla nu putea opune 
acestei forţe italice mai mult decît cele cinci legiuni ale sale, 
care, chiar şi cu includerea unor contingente recrutate în 
Macedonia şi Pelopones, nu depăşeau 40.000 de soldaţi. Ce-i 
drept, în cursul celor şapte ani de război în Italia, Grecia şi Asia, 
această armată se dezobişnuise să facă politică şi se ataşase 
generalului, care ierta soldaţilor totul - dezmăţul, cruzimea, 
chiar şi răzvrătirea împotriva ofiţerilor -, care nu cerea altceva 
decit vitejie şi fidelitate faţă de comandant şi care promitea cele 
mai ispititoare recompense în cazul victoriei, cu acel entuziasm 
al soldaţilor, care este cu atît mai puternic cu cît în acelaşi suflet 
se întîlnesc deseori cele mai nobile şi cele mai josnice pasiuni. 
După obiceiul roman, soldaţii lui Sulla jurară de bunăvoie să 
rămînă uniţi şi fiecare aduse generalului economiile sale drept 
contribuţie la cheltuielile de război. Insă oricît de considerabilă 
ar fi fost importanţa acestui nucleu înarmat mai unit decit 
masele inamice, Sulla ştia prea bine că Italia nu va putea fi 
înfrîntă cu cinci legiuni, dacă i-ar fi opus o rezistenţă hotărită şi 
unitară. Înfrîngerea partidului poporului şi a incapabililor săi 
autocraţi n-ar fi fost dificilă, însă el se văzu în faţa întregii mase 
a celor care nu doreau o restauraţie de teroare oligarhică şi, 
împreună cu aceştia, în faţa tuturor noilor cetăţeni, atit a 
acelora care fuseseră determinaţi de Legea lulia să se abţină de 
la participarea la insurecție, cît şi a acelora a căror revoltă 
adusese Roma, cu cîțiva ani în urmă, pe marginea prăpastiei. 
Sulla înţelegea pe deplin starea de lucruri şi era foarte departe 
de oarba îndirjire şi de încăpăţinata rigiditate specifice 
majorităţii celor din partidul său. În timp ce edificiul politic se 
afla în flăcări, în timp ce prietenii săi erau omoriţi, casele sale 
distruse, familia sa alungată în exil, el rămăsese neclintit pe 
postul său pînă cînd inamicul ţării fusese învins şi graniţa 
romană pacificată. El trată acum relaţiile din Italia în acelaşi 
spirit de moderație judicioasă şi patriotică şi făcu tot posibilul 
pentru a-i linişti pe moderați şi pe noii cetăţeni şi pentru a 
împiedica să reizbucnească, sub denumirea de război civil, mult 
mai periculosul război dintre vechii cetăţeni şi aliaţii italici. Incă 


din prima scrisoare pe care Sulla o adresase senatului, el nu 
ceruse nici mai mult, nici mai puţin decît dreptate şi justiţie şi 
respinsese categoric ideea unui regim de teroare; în 
concordanţă cu acestea, el oferi graţierea necondiționată 
tuturor celor care s-ar dezice, chiar şi acum, de guvernul 
revoluţionar şi îi obligă pe soldaţii săi, unul cîte unul, să jure că-i 
vor trata pe italici numai ca pe prieteni şi concetăţeni. 
Declaraţiile cele mai concise asigurară noilor cetăţeni drepturile 
politice pe care le cîştigaseră; astfel încît Carbo intenţiona să 
determine fiecare comunitate urbană din Italia să-i trimită, din 
această cauză, ostatici, propunere care se spulberă însă în faţa 
indignării publice şi a opoziţiei senatului. Dificultatea majoră a 
lui Sulla rezida într-adevăr în faptul că, din cauza deselor 
nerespectări de jurăminte şi infidelităţi, noii cetăţeni aveau 
toate motivele de a se îndoi, dacă nu de intenţiile sale, măcar 
de posibilitatea determinării majorităţii senatului de a-şi 
respecta cuvîntul după victorie. 

În primăvara anului 671 (83) Sulla debarcă cu legiunile 
sale în portul de la Brundisium. Senatul, primind vestea, declară 
patria în pericol şi oferi consulilor puteri nelimitate; însă aceşti 
conducători incapabili nu pare măsurile necesare şi au fost 
surprinşi de debarcarea anticipată de ani de zile. Armata 
staţiona încă la Ariminum, porturile nu erau ocupate şi, ceea ce 
pare aproape incredibil, pe întregul litoral sud-estic nu se afla 
nici un singur bărbat sub arme. Consecințele se văzură curînd. 
Brundisium însuşi, o înfloritoare comunitate de cetăţeni noi, 
deschise generalului oligarhic porţile fără a opune rezistenţă, iar 
exemplul a fost urmat de Messapia şi Apulia. Armata străbătu 
aceste ţinuturi ca pe o ţară prietenă şi respectă, în conformitate 
cu jurămîntul depus, disciplina cea mai severă pe tot parcursul 
drumului. Resturile risipite ale partidului optimaţilor se 
îndreptară din toate părţile spre tabăra lui Sulla. Quintus 
Metellus sosi din văile prăpăstioase ale Liguriei, unde se salvase 
venind din Africa şi preluă din nou, în calitate de coleg al lui 
Sulla, comanda proconsulară, care-i fusese acordată în anul 667 
(87) (p. 179) şi îi fusese anulată în urma revoluţiei; din Africa 
veni Marcus Crassus cu o mică ceată de înarmaţi. Cei mai mulţi 
dintre optimaţi se înfăţişară, fireşte, ca nobili emigranţi, cu 
pretenţii mari şi cu un zel războinic scăzut, astfel încît trebuiră 
să audă din partea lui Sulla însuşi reproşuri amare cu privire la 


marii domni care doresc să se lase salvaţi pentru binele public şi 
nici nu acceptă să-şi înarmeze sclavii. De o importanţă mai mare 
era sosirea primilor dezertori din tabăra democratică; astfel, sosi 
distinsul şi renumitul Lucius Philippus, fiind, alături de alţi 
indivizi de o incapacitate notorie, unicul fost consul care 
conlucrase cu guvernul revoluţionar şi acceptase magistraturi 
din partea acestuia; Sulla îl primi cu cea mai mare atenţie şi 
obţinu onorabila şi comoda misiune de a ocupa în numele lui 
provincia Sardinia. În acelaşi mod au fost primiţi Quintus 
Lucretius Ofella şi alţi ofiţeri destoinici, cărora li s-au atribuit 
imediat funcţii; chiar şi Publius Cethegus, unul dintre senatorii 
proscrişi de Sulla în urma răzmeriţei lui Sulpicius, obţinu iertarea 
şi o poziţie în armată. Mai importantă decît aceste adeziuni 
individuale era cea a ținutului Picenum, care se datora în 
principal fiului lui Strabo, tînărul Gnaeus Pompeius. Acesta, 
asemenea tatălui său, nu fusese la început un partizan al 
oligarhiei şi recunoscuse guvernul revoluţionar acceptind chiar 
şi servicii în armata lui Cinna; însă nu se dăduse uitării faptul că 
tatăl său purtase armele împotriva revoluţiei. El se văzu atacat 
din diferite părţi, ba chiar ameninţat cu pierderea averii sale 
considerabile în urma unei acuzaţii care viza predarea prăzii 
luată după cucerirea Asculumului, într-adevăr sau numai 
presupus sustrasă de către tatăl său. Ce-i drept, protecţia 
consulului Carbo, amicul său personal, a fost aceea care îl salvă 
de la ruina financiară şi nu elocinţa fostului consul Lucius 
Philippus sau cea a tînărului Lucius Hortensius; însă mihnirea 
rămase. La vestea debarcării lui Sulla, el merse în Picenum, 
unde deţinea proprietăţi întinse şi foarte bune relaţii municipale 
moştenite din partea tatălui său şi din timpul războiului aliaţilor, 
şi plantă stindardele partidului optimat la Auximum (Osmo). 
Ţinutul, locuit în majoritate de cetăţeni vechi, trecu de partea 
lui; contingentul tînăr, care servise în cea mai mare parte sub 
ordinele sale şi ale tatălui său, se subordonă cu bucurie 
inimosului conducător, care, neavînd încă 23 de ani, era în 
acelaşi timp soldat şi general şi se avînta în faţa alor săi în lupta 
de cavalerie şi lovea inamicul împreună cu ei. Corpul de 
voluntari din Picenum crescu în curînd la trei legiuni; generalul 
improvizat, ştiind să se folosească cu abilitate de neînțelegerile 
ivite între Cloelius, Gaius Albius Carrinas, Lucius lunius Brutus 
Damasippus, conducătorii diviziilor trimise din capitală pentru 


reprimarea insurecției din Picenum, se retrase din faţa lor sau îi 
înfrinse separat, reuşind stabilirea joncţiunii cu armata 
principală a lui Sulla, după toate probabilitățile, în Apulia. Sulla îl 
salută ca imperator, altfel spus ca pe un ofiţer care comandă pe 
cont propriu, şi nu subordonat, ci egal lui, şi-l evidenţie pe tînăr 
cu onoruri pe care nu le acordase nici unuia dintre clienţii săi - 
probabil cu gîndul ascuns de a blama astfel, în mod indirect, 
slăbiciunea degradantă a propriilor partizani. Întăriţi astfel, în 
mod considerabil, din punct de vedere moral şi material, Sulla şi 
Matellus ajunseră, traversînd ţinuturile samnite încă răzvrătite, 
din Apulia în Campania. Într-acolo se îndreptă şi armata 
principală inamică şi se părea că conflictul se va decide aici. 
Armata consulului Gaius Norbanus se afla deja la Capua, unde 
tocmai se  constituise noua colonie cu întreaga pompă 
democratică; a doua armată consulară se apropie, de 
asemenea, pe Via Appia. Insă înainte ca ea să fi ajuns, Sulla se 
confrunta deja cu Norbanus. O ultimă tentativă de mediere 
întreprinsă de către Sulla nu conduse decit la maltratarea solilor 
săi. Astfel îndirjite, trupele sale, deprinse cu războiul, se 
năpustiră împotriva inamicului; lovitura lor vehementă de pe 
colina Tifata risipi de la primul asalt rîndurile inamice aşezate în 
cîmpie; cu rămăşiţele contingentelor sale, Norbanus se repezi în 
colonia revoluţionară Capua şi în oraşul de noi cetăţeni Neapolis, 
lăsîndu-se blocate aici. Trupele lui Sulla, care comparase pînă 
acum, nu fără îngrijorare, numărul lor redus cu masele inamice, 
ciştigaseră prin această victorie încrederea deplină în 
supremaţia lor militară; în loc să întirzie cu asedierea resturilor 
armatei înfrînte, Sulla dădu ordin ca oraşele în care se 
retrăseseră să fie înconjurate şi înaintă pe Via Appia spre 
Teanum, unde se aşezase Scipio. Inainte de a începe bătălia, îi 
oferi şi acestuia încă o dată pacea, se pare bine intenţionat. 
Scipio, în slăbiciunea sa, o acceptă şi se încheie un armistițiu; 
între Cales şi Teanum, cei doi generali, amîndoi membri ai 
aceleiaşi familii nobile, amîndoi cultivați, cu moravuri rafinate şi, 
timp de mulţi ani, colegi în senat, se întîlniră personal; începură 
să fie tratate diferitele probleme; se ajunse atît de departe, încît 
Scipio trimise un sol la Capua, pentru a cunoaşte opinia 
colegului său. Între timp, soldaţii ambelor tabere se amestecară; 
cei ai lui Sulla, înzestrați de către generalul lor din abundență cu 
bani, le explicară recruţilor nu prea dornici de război, la un 


pahar de vin, că este mai bine să se aibă ca amici decit ca 
inamici; în van îl avertiză Sertorius pe general să pună capăt 
acestor legături periculoase. Compromisul, care părea aproape 
încheiat, nu se realiză; Scipio a fost cel care a denunţat 
armistițiul. Sulla afirmă însă că ar fi fost prea tirziu şi că tratatul 
fusese deja încheiat, iar soldaţii lui Scipio trecură în masă în 
rîndurile inamice sub pretextul că generalul lor ar fi denunţat 
armistițiul în mod ilegal. Scena se încheie cu o îmbrăţişare 
generală, în faţa căreia ofiţerii comandanţi ai armatei 
revoluţionare trebuiră să asiste ca spectatori. Sulla ordonă 
consulului să-şi depună magistratura şi împreună cu statul său 
major să fie escortaţi de către călăreţii săi oriunde ar dori; însă 
abia ajuns în libertate, Scipio reluă însemnele demnităţii sale şi 
începu să reunifice trupele, fără a mai înfăptui însă ceva de 
seamă. Sulla şi Metellus ocupară tabăra de iarnă din Campania 
şi, după ce o a doua tentativă de înţelegere cu Norbanus 
eşuase, blocară Capua pe tot timpul iernii. 

Rezultatele primei campanii a lui Sulla au fost supunerea 
Apuliei, Picenumului şi Campaniei, dizolvarea uneia dintre 
armatele consulare, înfringerea şi imobilizarea celeilalte. 
Comunitățile italice, obligate să-l aleagă pe unul dintre cei doi 
stăpini, intrară deja în număr mare în tratative cu el, pentru ca, 
prin tratate separate, să le fie garantate drepturile politice 
dobîndite din partea partidului advers. Sulla nutri speranţa 
certă, şi a făcut-o în mod intenţionat publică, că va înfrînge 
guvernul revoluţionar în campania următoare şi va ocupa din 
nou Roma. Dar se părea că exasperarea conferă şi revoluţiei 
forţe noi. Consulatul a fost preluat de doi dintre conducătorii lui 
cei mai decişi: Carbo, pentru a treia oară, şi Gaius Marius cel 
Tînăr; faptul că acest bărbat, care abia împlinea 20 de ani, nu 
putea să ocupe consulatul din punct de vedere legal a fost 
respectat tot atît de puţin ca oricare altă prevedere a 
constituţiei. Quintus Sertorius, care, în această problemă, ca şi 
în altele, îşi permitea o critică incomodă, a fost îndemnat să se 
deplaseze în Etruria, pentru a întreprinde noi recrutări, şi, de 
aici, în provincia sa, Hispania Citerior. Senatul trebui să ordone 
topirea obiectelor de aur şi de argint din templele capitalei 
pentru a umple tezaurul; semnificaţia rezultatului acestei acţiuni 
este dovedită de suma de patru milioane de taleri (14.000 
pfunzi de aur şi 6.000 pfunzi de argint) care a putut fi agonisită 


după mai multe luni de război. În întinsa parte a ltaliei, care, 
vrind nevrînd, se afla încă de partea revoluţiei, înarmările erau 
impulsionate cu vigoare. Din Etruria, unde comunităţile de noi 
cetăţeni erau foarte numeroase, şi din Valea Padului soseau 
redutabile contingente  nou-formate. La chemarea fiului, 
veteranii lui Marius se adunară în număr mare sub stindardele 
sale. Însă nicăieri pregătirile de luptă împotriva lui Sulla nu erau 
mai intense ca în răzvrătitul Samnium şi în unele părţi ale 
Lucaniei. Nu se datora nicidecum devotamentului faţă de 
guvernul revoluţionar roman faptul că numeroase contingente 
din ţinuturile osce întăreau armatele sale; dar se înţelese aici 
prea bine că o oligarhie restaurată de către Sulla nu va consimţi 
nicidecum la independenţa de fapt a acestor ţinuturi, aşa cum 
consimţise neputinciosul guvern al lui Cinna. Şi din această 
cauză, străvechea adversitate a sabelilor împotriva latinilor 
renăscu încă o dată în lupta împotriva lui Sulla. Pentru Samnium 
şi pentru Latium, acesta constituia un război naţional, ca şi 
războaiele secolului al V-lea; nu se lupta pentru o parte mai 
mare sau mai mică din drepturile politice, ci pentru a satisface, 
prin nimicirea adversarului, o ură îndelung reţinută. De aceea, 
nu trebuie să ne mirăm dacă acest război îmbrăcă un caracter 
cu totul diferit de celelalte lupte, dacă aici nu se încercă 
realizarea unei înţelegeri, nu se oferi sau nu se acceptă 
graţierea, dacă persecuția a fost continuată pînă la ultimele ei 
limite. Astfel, campania din anul 672 (82) a fost reluată de 
ambele părţi cu forţe şi cu o animozitate sporite. Revoluţia se 
desfăşură fără nici o reţinere; la propunerea lui Carbo, comiţiile 
romane proscriseră pe toţi senatorii adăpostiţi în tabăra lui 
Sulla. Sulla tăcu, gîndindu-se poate că-şi rostiseră propria 
sentinţă înainte de vreme. 

Armata  optimaţilor se împărţi. Proconsulul Metellus, 
bazindu-se pe insurecția din Picenum, începu să înainteze spre 
ltalia septentrională, în timp ce Sulla se îndreptă din Campania 
direct către capitală. Primul întîmpină rezistenţă din partea lui 
Carbo, Marius căută să întîlnească armata inamică principală în 
Latium. Apropiindu-se pe Via Latina, Sulla întîlni inamicul în 
apropiere de Signia; acesta se retrase din faţa lui pînă la aşa- 
numitul „Port al lui Sacer”, situat între Signia şi fortăreaţa 
principală a marienilor, întărita Praeneste. Aici, Marius se pregăti 
pentru bătălie. Armata sa număra aproximativ 40.000 de soldaţi 


şi, prin sălbatica îndîrjire şi curajul personal, se dovedi vrednicul 
urmaş al tatălui său; însă acestea nu erau experimentatele 
trupe pe care le purtase în luptă învingătorul cimbrilor şi cu atit 
mai puţin tînărul bărbat neîncercat se putea compara cu 
bătrînul meşter într-ale războiului. În curînd, trupele sale 
începură să cedeze teren; trădarea unei divizii în cursul bătăliei 
grăbi înfrîngerea. Mai mult de jumătate dintre marieni au fost 
capturați sau ucişi; ceilalţi, neputînd nici să se menţină în luptă, 
nici să treacă pe malul celălalt al Tibrului, a fost siliţi să se 
refugieze în fortărețele învecinate; capitala, a cărei 
aprovizionare fusese neglijată, era pierdută. În consecinţă, 
Marius îi ordonă lui Lucius Brutus Damasippus, pretorul 
comandant al acesteia, s-o evacueze, nu înainte de a-i măcelări 
pe toţi bărbaţii distinşi ai partidului advers, care fuseseră cruţaţi 
pînă atunci. Ordinul, prin care fiul depăşi chiar şi proscripţiile 
tatălui său, a fost executat. Damasippus convocă senatul 
invocînd un pretext oarecare, iar senatorii desemnaţi au fost 
ucişi, în parte în sala de şedinţe, în parte în timpul fugii, în faţa 
curiei. În ciuda amploarei persecuțiilor anterioare, se mai găsiră 
cîteva victime de seamă; astfel, fostul edil Publius Antistius, 
socrul lui Gnaeus Pompeius, fostul pretor Gaius Carbo, fiul 
cunoscutului prieten şi apoi adversar al Gracchilor; aceştia erau, 
după dispariţia atîtor talente extraordinare, cei mai iluştri oratori 
ai forului, atît de pustiu acum; de asemenea, fostul consul 
Lucius Domitius şi în primul rînd venerabilul pontifex maximus 
Quintus Scaevola, care scăpase de pumnalul lui Fimbria pentru 
a pieri în ultimele convulsii ale revoluţiei în vestibulul templului 
Vestei care-i fusese încredinţat. Mulțimea asistă cu groază 
reţinută la tîrîrea pe străzi şi aruncarea în Tibru a acestor ultime 
victime ale teroarei. Trupele dispersate ale lui Marius se 
năpustiră în redutabilele oraşe de noi cetăţeni din apropiere, 
Norba şi Praeneste; el însuşi, împreună cu tezaurul şi 
majoritatea refugiaților se retrase în cele din urmă. La fel ca în 
anul precedent înaintea Capuei, Sulla lăsă în faţa Praenestei un 
ofiţer capabil, pe Quintus Ofella, cu îndemnul de a nu-şi irosi 
forţele asediind puternicul oraş, ci de a-l înconjura printr-o largă 
linie de blocadă şi de a-l înfometa. El însuşi se îndreptă din 
direcţii diferite spre capitală, pe care o găsi, aşa cum, de altfel, 
erau toate împrejurimile, părăsită de inamic, şi o ocupă fără a 
întîmpina vreo rezistenţă. Abia dacă au timp pentru a linişti 


poporul printr-o cuvîntare, întrucît imediat continuă marşul spre 
Etruria, pentru a alunga, împreună cu Metellus, adversarii din 
Italia de Nord. Între timp, Metellus îl întîlnise pe rîul Aesis (Esino, 
între Ancona şi Sinigaglia), care separă ţinutul Picenum de 
provincia galică, pe locţiitorul lui Carbo, Carrinas, şi-l înfrînse; 
cînd Carbo sosi cu armata sa superioară numeric, Metellus a fost 
obligat să renunţe pentru moment la ofensivă. La vestea bătăliei 
de la Portul Sacer, Carbo, îngrijorat în privinţa comunicaţiilor 
sale, se retrăsese pînă pe Via Flaminia, pentru a-şi stabili 
cartierul general în locul de răscruce al acesteia, la Ariminum, în 
scopul de a apăra atit trecătorile din Apenini, cît şi Valea 
Padului. In timpul acestei mişcări de repliere nu numai că au 
fost capturate de către inamic citeva detaşamente, ci Pompeius 
luă cu asalt Sena Gallica, iar ariergarda lui Carbo a fost risipită 
în urma unei strălucite lupte de cavalerie; Carbo însă îşi atinsese 
în general scopul propus. Consularul Norbanus preluă comanda 
în valea Padului; Carbo însuşi se îndreptă spre Etruria. Însă 
marşul lui Sulla în fruntea legiunilor sale victorioase schimbă 
starea de lucruri din Etruria; venind dinspre Galia, Umbria şi 
Roma, se întîlniră în curînd trei dintre armatele lui Sulla. 
Metellus ocoli cu flota sa Ariminum, ajunse la Ravenna şi blocă 
comunicațiile dintre Ariminum şi Valea Padului la Faventia, unde 
trimise de-a lungul importantului drum spre Placentia o divizie 
condusă de către Marcus Lucullus, cvestorul lui Sulla şi fratele 
comandantului său de flotă din timpul războiului împotriva lui 
Mithridates. Pe căi muntoase, tînărul Pompeius şi 
contemporanul şi rivalul său Crassus pătrunseră din Picenum în 
Umbria şi ocupară Via Flaminia pe la Spoletium, unde-l învinseră 
pe locotenentul lui Carbo, Carrinas, şi-l blocară în oraş; însă 
acesta reuşi, în cursul unei nopţi ploioase, să scape şi să ajungă, 
chiar dacă nu fără pierderi, la armata lui Carbo. Sulla însuşi 
intrase în Etruria dinspre Roma cu două corpuri de armată, 
dintre care unul, înaintînd de-a lungul coastei, învinse corpul 
care i se opusese la Saturnia (între rîurile Ombrone şi Albegna), 
iar al doilea, sub comanda lui Sulla însuşi, întîlni armata lui 
Carbo în valea lui Clanis şi dădu o luptă norocoasă cu cavaleria 
spaniolă a acestuia. Insă bătălia principală, în care Carbo şi Sulla 
se înfruntară în apropiere de Chiusi, sfirşi, ce-i drept, fără un 
rezultat decisiv, dar, cu toate acestea, întruciîtva în favoarea lui 
Carbo, deoarece marşul triumfal al lui Sulla fusese astfel oprit. 


Mai mult, în împrejurimile Romei evenimentele păreau să ia o 
întorsătură favorabilă partidului revoluţionar şi se părea că 
războiul se va deplasa din nou în principal în această regiune, 
întrucit, în timp ce partidul oligarhic îşi concentra forţele în 
Etruria, democraţia din toate regiunile îşi intensifica eforturile 
pentru a străpunge blocada din jurul Praenestei. Insuşi 
guvernatorul Siciliei, Marcus Perpenna, porni în această misiune; 
se pare totuşi că nu a ajuns la Praeneste. Cu nimic mai norocos 
a fost şi considerabilul corp detaşat de către Carbo sub 
comanda lui Marcius; fiind atacat prin surprindere de trupele 
inamice staționate la Spoletium, a fost înfrînt; o parte, 
demoralizată prin indisciplină, lipsă de provizii şi răzmeriţe se 
reuni cu Carbo, altă parte ajunse la Ariminum, iar restul se 
împrăştie. Dimpotrivă, din Italia meridională sosi un ajutor 
serios. De aici porniră samniţii sub conducerea lui Pontius din 
Telesia, lucanienii, sub experimentatul lor general Marcus 
Lamponius, fără ca cineva să le fi stingherit plecarea; în 
Campania, unde Capua rezista încă, ei se întăriră cu o divizie a 
garnizoanei comandată de către Gutta şi năvăliră, după cite se 
spune, în număr de 70.000, spre Praeneste. În consecinţă, Sulla 
însuşi, lăsînd în urmă un corp de oaste care să i se 
împotrivească lui Carbo, se întoarse spre Latium şi ocupă în 
trecătorile din faţa Praenestei o poziţie bine aleasă, prin care 
intercepta calea de acces a armatei de despresurare. In zadar 
garnizoana încercă să străpungă rîndurile lui Ofella, în zadar 
armata de despresurare făcu eforturi de a-l alunga pe Sulla; 
amindoi rămaseră necilintiţi pe poziţiile lor fortificate, chiar şi 
după ce Damasippus, trimis de către Carbo, întărise armata de 
despresurare cu două legiuni. Însă în timp ce războiul stagna 
atit în Etruria, cît şi în Latium, lupta se decise în Valea Padului. 
Aici, generalul democratilor, Gaius Norbanus, îşi menţinuse pînă 
acum supremaţia, îl atacase pe locotenentul lui Metellus, Marcus 
Lucullus, cu forţe superioare şi-l silise să se fortifice la Placentia, 
întorcîndu-se apoi împotriva lui Metellus însuşi. Il întîlni la 
Faventia şi-l atacă imediat într-o după-amiază tirzie, cu trupele 
sale obosite de marş; consecinţa a fost o înfrîngere desăvirşită 
şi dizolvarea totală a corpului său, dintre care abia 1.000 de 
soldaţi se întoarseră în Etruria. La aflarea veştii despre această 
bătălie, Lucullus ieşi din Placentia şi învinse divizia care fusese 
lăsată în urmă la Fidentia (între Piacenza şi Parma). Trupele 


lucaniene ale lui Albinovanus dezertau în masă ; căpetenia lor îşi 
răscumpără ezitările iniţiale invitîndu-i pe ofiţerii cei mai distinşi 
ai armatei revoluţionare la un banchet, unde au fost masacrați 
cu toţii; în general, toţi cei pentru care nu era prea tirziu 
încheiau pacea. Ariminum, cu proviziile şi tezaurele sale, ajunse 
în mîinile lui Metellus; Norbanus se îmbarcă pentru Rhodos; 
întregul ţinut dintre Alpi şi Apenini recunoştea guvernarea 
optimaţilor. Trupele ocupate pînă atunci în aceste regiuni 
puteau fi folosite în Etruria, ultimul ţinut în care adversarii îşi 
mai păstraseră întîietatea. Cînd Carbo a fost înştiinţat despre 
această situaţie în tabăra de la Clusium, îşi pierdu cumpătul; 
deşi comanda încă o considerabilă masă de trupe, fugi totuşi în 
taină din cartierul său general şi se îmbarcă spre Africa. Trupele 
abandonate fie au adoptat soluţia pe care le-o sugerase 
generalul şi se întoarseră acasă, fie au fost nimicite de către 
Pompeius; ultimele detaşamente au fost preluate de către 
Carrinas, care le-a condus în Latium, la armata din Praeneste. 
Aici, între timp, nu se petrecuse nici o schimbare, însă decizia 
finală se apropia. Trupele lui Carrinas nu erau destul de 
puternice pentru a ameninţa poziţia lui Sulla; avangarda armatei 
partidului oligarhic, condusă de către Pompeius, ocupată pînă 
atunci în Etruria, se apropia deja; în cîteva zile, cercul se strînse 
în jurul armatei democraţilor şi samniţilor. Atunci, comandanții 
hotăriră să abandoneze Praeneste şi să se arunce cu întreaga 
putere împotriva Romei, situată la o distanţă de numai o zi de 
marş forţat. Din punct de vedere militar, ei erau pierduţi prin 
această manevră; linia lor de retragere, Via Latina, ajungea prin 
acest marş în mîinile lui Sulla şi chiar dacă ar fi ocupat Roma, ar 
fi fost fără îndoială striviţi în oraşul deloc potrivit pentru apărare 
de către armatele cu mult mai puternice ale lui Metellus şi Sulla. 
Insă nimeni nu se mai gîndea la salvare, ci doar la răzbunare, 
acest marş asupra Romei fiind ultima răbufnire de furie a 
neostoiţilor revoluționari şi, în primul rînd, a exasperatei naţiuni 
sabelice. Cuvintele adresate de Pontius din Telesia alor săi nu 
exprimau decit adevărul: pentru a scăpa de lupii care răpiseră 
Italiei libertatea, trebuia să fie distrusă pădurea în care vieţuiau. 
Niciodată Roma nu a fost ameninţată de un pericol mai mare 
decit în acel 1 noiembrie al anului 672 (82), cînd Pontius, 
Lamponius, Carrinas, Damasippus, venind pe Via Latina, îşi 
ridicară tabăra aproximativ la un sfert de milă de Porta Collina. 


Roma se văzu înaintea unor zile ca acelea de 20 iulie 365 (389) 
şi 15 iunie 455 d.Cr., zilele celților şi vandalilor. Trecuseră 
vremurile în care o lovitură surprinzătoare împotriva Romei 
însemna o faptă necugetată şi, cu siguranţă, atacatorii aveau 
partizanii lor şi în capitală. Divizia de voluntari care ieşi din oraş, 
formată în majoritatea ei din tineri nobili, se împrăştie ca pleava 
în faţa forţelor adverse superioare. Unica speranţă pentru 
salvare se îndrepta spre Sulla. La vestea plecării armatei 
samnite în direcţia Romei, acesta se năpustise şi el spre 
capitală, în ajutorul ei. Apariţia primilor săi călăreţi, conduşi de 
către Balbus, în cursul dimineţii spori curajul ostoit al 
cetăţenilor; în jurul amiezii, apăru el însuşi împreună cu grosul 
armatei şi rîndui imediat trupele pentru bătălie lîngă templul 
Afroditei Erykine de lîngă Porta Collina (nu departe de Porta Pia). 
Statul său major îl imploră să nu trimită imediat în bătălie 
trupele obosite de marşul forţat; dar Sulla se gîndea la 
evenimentele pe care noaptea trebuia să le aducă Romei şi 
ordonă atacul chiar în după-amiaza tîrzie. Bătălia a fost extrem 
de criîncenă şi sîngeroasă. Flancul stîng al lui Sulla, pe care-l 
comanda el însuşi, se retrase pînă la zidul oraşului, astfel încît 
deveni necesară închiderea porţilor acestuia; călăreţii răzleţi 
duceau deja lui Ofella vestea că bătălia ar fi pierdută. Însă 
Marcus Crassus îl respinse pe inamic pe flancul drept şi-l urmări 
pînă la Antemnae, succes care degajă şi flancul celălalt, acesta 
putînd să treacă, la rîndul său, la ofensivă la o oră după apusul 
soarelui. Încleştarea continuă pe tot cursul nopţii şi în dimineaţa 
următoare; abia trădarea unei divizii de 3.000 de soldaţi, care 
întoarseră imediat armele împotriva foştilor camarazi, puse 
capăt măcelului. Roma era salvată. Armata insurgenților, pentru 
care nu exista nici o posibilitate de retragere, a fost nimicită. 
Prizonierii, între 3.000 şi 4.000, printre care şi generalii 
Damasippus, Carrinas şi grav rănitul Pontius, au fost conduşi din 
ordinul lui Sulla în Villa Publica de pe Cîmpul lui Marte, a treia zi 
după bătălie, şi omoriţi pînă la ultimul om; în templul Bellonei, 
unde Sulla prezida o şedinţă a senatului, se auziră desluşit 
zăngănitul de arme şi gemetele celor care mureau. Aceasta a 
fost o execuţie oribilă care nu poate fi scuzată; însă n-am 
proceda corect dacă am tăgădui că aceiaşi oameni care au 
murit acolo năvăliseră ca o hoardă de tilhari împotriva capitalei 
şi cetăţenilor ei şi, dacă ar fi găsit răgazul, l-ar fi nimicit în 


măsura în care focul şi sabia pot nimici un oraş şi pe locuitorii 
săi. Cu aceasta, războiul practic se sfirşise. Garnizoana de la 
Praeneste s-a predat, după ce, văzînd capetele lui Carrinas şi ale 
altor ofiţeri aruncate peste zidurile oraşului se convinsese de 
deznodămiîntul bătăliei de la Roma. După ce eşuase o tentativă 
de evadare, comandanții, consulul Gaius Marius şi fiul lui 
Pontius, se aruncară unul în sabia celuilalt. Mulțimea începu să 
spere, întărită de spusele lui Cethegus, că învingătorul va 
acorda iertare chiar şi acum. Însă timpurile graţierii trecuseră. 
Cu cît Sulla acordase mai necondiţionat iertarea deplină celor 
care trecuseră pînă la urmă de partea lui, cu atît mai 
neînduplecat se dovedea acum faţă de conducătorii şi 
comunităţile care i se opuseseră pînă la sfîrşit. Prizonierii din 
Praeneste, 12.000 la număr, aproape toţi romani şi doar cîțiva 
prenestini, ca şi femeile şi copiii au fost, ce-i drept, eliberaţi, dar 
senatorii romani, aproape toţi prenestinii şi toţi samniţii au fost 
dezarmaţi şi măcelăriți, iar bogatul oraş prădat. Fireşte că în 
urma unor asemenea evenimente oraşele noilor cetăţeni, care 
nu depuseseră încă armele, continuară rezistenţa în modul cel 
mai îndirjit. Astfel, cînd Aemilius Lepidus pătrunse prin trădare 
în Norba, cetăţenii se uciseră între ei şi-şi incendiară propriul 
oraş, numai pentru a-i priva pe călăii lor de posibilitatea de 
răzbunare şi de pradă. În Italia meridională, Neapolis fusese luat 
cu asalt mai de mult, iar Capua se predase, după toate 
aparențele, în mod voluntar; Nola a fost evacuată de către 
samniţi abia în anul 674 (80). Fugind de la Nola, ultimul 
conducător remarcabil al italicilor, Gaius Papius Mutilus, consulul 
insurgenților din anul speranţei 664 (90), căzu în propria-i sabie 
în faţa uşii casei sale din Teanum, după ce fusese alungat de 
către soţia sa, la care ajunsese deghizat crezind că va putea 
găsi un loc de refugiu. In ceea ce priveşte teritoriile samniţilor, 
dictatorul declară că Roma nu-şi va găsi odihna atita timp cit 
există Samnium şi că, în consecinţă, numele de samnit ar trebui 
să dispară de pe faţa pămîntului; aşa cum prin acţiunile 
împotriva prizonierilor de la Roma şi Praeneste îşi justificase 
cuvintele într-un mod teribil, el a întreprins, se pare, şi o 
expediţie de jaf în acest ţinut; a cucerit Aesernia (674, 80), 
transformînd ţara, pînă atunci înfloritoare şi populată, în 
pustietatea pe care o vedem şi în zilele noastre. De asemenea, 
Marcus Crassus cuceri în Umbria oraşul Tuder. O rezistenţă mai 


îndelungată opuseră, în Etruria, Populonium şi mai ales oraşul 
inexpugnabil Volaterrae, care formă din resturile partidului 
învins o armată de patru legiuni şi rezistă unui asediu de doi ani, 
condus mai întîi de Sulla personal, apoi de fostul pretor Gaius 
Carbo, fratele consulului democratic, pînă cînd, în fine, în al 
treilea an de după bătălia de la Porta Collina (675, 79), 
garnizoana capitulă în schimbul retragerii nestingherite. Însă în 
aceste timpuri groaznice nu se respectau nici dreptul şi nici 
disciplina de război; soldaţii strigară că ar fi fost trădaţi şi-l 
lapidară pe generalul lor prea îngăduitor; o divizie de cavalerie, 
trimisă de către guvernul roman, masacră garnizoana care se 
retrăgea în conformitate cu stipulaţiile capitulării. Armata 
victorioasă a fost distribuită în întreaga Italie şi toate localităţile 
susceptibile de revoltă primiră garnizoane puternice; sub mîna 
de fier a ofiţerilor lui Sulla, ultimele zvicniri ale opoziţiei 
revoluţionare şi naţionale dispărură treptat cu desăvirşire. 

În provincii mai exista mult de lucru. Ce-i drept, Sardinia 
fusese cucerită cu rapiditate de către Lucius Philippus care-l 
înfrînse pe guvernatorul regimului democratic, Quintus Antonius 
(672, 82), iar Galia Transalpină opuse o rezistenţă în cel mai rău 
caz nesemnificativă; însă în Sicilia, Spania şi Africa, cauza 
partidului înfrînt în Italia nu părea încă pierdută. Sicilia era 
condusă de fidelul guvernator Marcus Perpenna. Quintus 
Sertorius ştiuse să-i atragă pe provincialii din Hispania Citerior şi 
să-şi formeze o armată considerabilă din romanii stabiliţi aici, cu 
care ocupă mai întîi trecătorile Pirineilor; el dovedise încă o dată 
că, oriunde ar fi fost trimis, se afla la locul său şi că dintre toţi 
revoluționarii incapabili, el era unicul bărbat care putea fi 
utilizat. În Africa, guvernatorul Hadrianus, care aplica ideile 
revoluţionare într-un mod exagerat şi începuse să acorde 
libertate sclavilor, fusese atacat în locuinţa sa oficială în cursul 
unei răzmeriţe organizate de către negustorii romani din Utica şi 
ars de viu împreună cu slujitorii săi (672, 82); cu toate acestea, 
provincia nu se dezise de guvernul revoluţionar, iar ginerele lui 
Cinna, tînărul şi capabilul Gnaeus Domitius Ahenobarbus, preluă 
aici comanda supremă. Din această provincie, propaganda se 
răspîndise chiar pînă în statele clientelare Numidia şi 
Mauretania. Regenţii lor legitimi, Hiempsal al II-lea, fiul lui 
Gauda, şi Bogud, fiul lui Bocchus, trecuseră, ce-i drept, de 
partea lui Sulla; însă cu ajutorul partizanilor lui Cinna, cel dintii 


fusese înlăturat de pe tron de către pretendentul democrat 
Hiarbas, iar vrajbe asemănătoare zguduiau şi regatul mauretan. 
Consulul Carbo, refugiat din Italia, se oprise în insula Kossyra 
(Pantellaria), între Africa şi Sicilia, şovăind, după cum se pare, 
dacă să se deplaseze în Egipt sau să reînnoiască lupta într-una 
din provinciile rămase fidele. Sulla îi trimise în Spania pe Gaius 
Annius şi pe Gaius Valerius Flaccus, în calitate de guvernatori ai 
Hispaniei Ulterior şi ai provinciei Ebrului. Dificila sarcină de a-şi 
deschide calea prin ocuparea cu forţa a trecătorilor Pirineilor a 
fost amiînată din cauza faptului că generalul însărcinat de către 
Sertorius cu ocuparea acestora fusese asasinat de unul dintre 
ofiţerii săi, trupele lui dispersîndu-se în urma acestui eveniment. 
Sertorius, mult prea slab pentru a se menţine în luptă deschisă, 
strinse în grabă diviziile cele mai apropiate şi se îmbarcă la 
Noua Cartagină - nici el nu ştia încotro, poate spre coasta 
africană sau spre Insulele Canare, oriunde, numai ca braţul lui 
Sulla să nu-l poată ajunge. În consecinţă, Spania se supuse fără 
opoziţie magistraţilor lui Sulla (673, 81), iar Flaccus purtă bătălii 
norocoase cu celții, al căror teritoriu îl străbătu, şi cu celtiberii 
(674, 80). Gnaeus Pompeius a fost trimis ca propretor în Sicilia, 
iar cînd se arătă în faţa ţărmurilor cu 120 de corăbii şi şase 
legiuni, insula a fost evacuată fără opoziţie de către Perpenna. 
Pompeius trimise de aici o escadră spre Kossyra care-i captură 
pe ofiţerii marieni refugiaţi acolo; Marcus Brutus şi ceilalţi au 
fost executaţi pe loc; însă în cazul consulului Carbo, Pompeius 
ordonase ca acesta să fie adus în faţa lui la Lilybaeon, pentru a-l 
deferi personal călăului, uitînd de protecţia pe care acest bărbat 
i-o acordase în timpuri potrivnice lui (p. 219) (672, 82). 
Pompeius primise ordinul de a se deplasa din Sicilia în Africa, 
unde, cu armata sa impresionantă, învinse trupele destul de 
numeroase adunate de către Ahenobarbas şi Hiarbas şi dădu 
imediat semnalul pentru atacul împotriva taberei adverse, 
refuzînd deocamdată să primească ovaţii ca imperator. Astfel, el 
îi înfrinse pe inamici într-o singură zi; Ahenobarbus se afla 
printre cei căzuţi; cu ajutorul regelui Bogud, Hiarbas a fost prins 
la Bulla şi ucis, iar Hiempsal a fost reinstalat în drepturile sale 
legitime; o amplă incursiune împotriva locuitorilor deşertului, 
dintre care un număr de triburi din Gaetulia au fost subordonate 
lui Hiempsal, recunoscute drept independente de către Marius, 
restabili şi în această regiune respectul decăzut între timp faţă 


de numele de roman; după 40 de zile de la debarcarea lui 
Pompeius în Africa, totul luase sfîrşit (674, 80). Senatul îi ordonă 
să-şi concedieze armata, dindu-i astfel de înţeles că nu i se va 
acorda triumful la care, conform legii, nu avea dreptul, el fiind 
un magistrat extraordinar. Generalul cîrti în sinea lui, iar soldaţii 
vociferară deschis; pentru o clipă s-a părut că armata africană 
se va revolta împotriva senatului şi că Sulla va pleca în 
campanie împotriva ginerelui său. Sulla cedă însă şi-i permise 
tînărului bărbat să se mîndrească de a fi unicul roman care se 
bucurase de triumf înainte de a fi devenit consul (12 martie 675, 
79); ba mai mult, la întoarcerea lui de la aceste comode fapte 
măreţe, „Fericitul”, poate nu fără ironie, îl salută pe tînăr drept 
„cel Mare”. 

După îmbarcarea lui Sulla în primăvara anului 671 (83), 
armele nu tăcuseră nici în Orient. Restabilirea vechilor relaţii şi 
supunerea diferitelor oraşe necesitau în Asia, ca şi în Italia, mai 
mult decît o singură bătălie sîngeroasă; după ce toate celelalte 
metode mai moderate eşuaseră, iar rezistenţa obstinată a 
cetăţenilor nu luase sfîrşit nici în urma unei victorii în cîmp 
deschis, Lucius Lucullus trebui să conducă trupe mai ales 
împotriva oraşului independent Mytilene. Între timp, 
guvernatorul roman al Asiei, Lucius Murena, întîmpina noi 
dificultăți din cauza regelui Mithridates. După încheierea păcii, el 
se ocupase de consolidarea stăpînirii sale în provinciile din nord, 
unde aceasta fusese puternic zdruncinată; îi pacificase pe 
colchidieni, numindu-l pe destoinicul său fiu, Mithridates, drept 
guvernatorul lor; apoi îl înlăturase şi se pregătea acum pentru o 
nouă expediție în regatul său bosporan. Afirmația lui Archelaos, 
care, între timp, fusese nevoit să se refugieze la romani (p. 
204), potrivit căreia aceste înarmări ar fi îndreptate împotriva 
Romei, îl determinară pe Murena să se deplaseze cu trupele sale 
din Cappadocia înspre Komana, pretextind că Mithridates ar mai 
deţine teritorii de graniţă capadociene, şi să încalce graniţa 
Pontului (671, 83). Mithridates se mulţumi să adreseze o 
plingere lui Murena, iar cînd această intervenţie se dovedi 
zadarnică, adresă o alta guvernului roman. Într-adevăr, au fost 
trimişi soli ai lui Sulla pentru a-l avertiza pe guvernator să se 
retragă, însă acesta nu se supuse, ci traversă Halysul, înaintînd 
pe teritoriul propriu-zis al Pontului. Mithridates se hotărî acum 
să folosească forţa împotriva forţei. Generalul său Gordias trebui 


să reţină armata pînă cînd regele sosi cu trupe mult superioare 
şi-l sili să accepte bătălia; Murena a fost înfrînt şi respins cu 
pierderi însemnate pînă dincolo de graniţa romană, în Frigia, iar 
garnizoanele romane au fost alungate din întreaga Cappadocie. 
In urma acestor evenimente, Murena avu obrăznicia să se 
declare învingător şi să adopte titlul de imperator (672, 82), 
însă lecţia dură şi o a doua admonestare din partea lui Sulla îl 
determinară în cele din urmă să nu forţeze lucrurile; pacea 
dintre Roma şi Mithridates a fost reînnoită (673, 81). Din cauza 
acestui conflict ridicol, cucerirea Mytilenei fusese amiînată; abia 
după un lung asediu pe uscat şi de pe mare, în care flota 
bitiniană a adus servicii remarcabile, succesorul lui Murena reuşi 
să ia cu asalt oraşul (675, 79). 

Revoluţia şi insurecția de zece ani luase sfîrşit atît în 
Occident, cît şi în Orient; statul beneficia din nou de un guvern 
unitar şi de pace atît în interior, cît şi în exterior. În urma 
teribilelor convulsii din ultimii ani, acest repaus aducea o 
adevărată uşurare; dar era doar un repaus sau remarcabilul 
bărbat, căruia îi reuşise dificila operă de înfrîngere a inamicului 
ţării şi aceea, şi mai dificilă, a încătuşării revoluţiei, va face faţă 
şi celei mai dificile dintre toate, restabilirea ordinii sociale şi 
politice care se clătinau din temelii? Viitorul trebuia să decidă. 


Capitolul X 
Constituţia lui Sulla 


În perioada în care se dădu prima bătălie între romani, în 
noaptea de 6 iulie 671 (83), venerabilul templu pe care-l 
ridicaseră regii, consacrat de către tînăra republică, ocolit de 
furtunile unei jumătăţi de mileniu, templul roman al lui lupiter 
de pe Capitoliu, se mistui în flăcări. Nu era un semn prevestitor, 
ci o imagine a stării constituţiei romane. Şi ea căzuse în ruină şi 
avea nevoie să fie reedificată. Revoluţia era într-adevăr înfrîntă, 
însă lipsea încă foarte mult pînă la restaurarea vechii guvernări. 
Sigur, aristocrația era convinsă că, acum, după moartea celor 
doi consuli revoluționari, ar fi suficient să se organizeze 
obişnuitele alegeri complementare şi să se  încredinţeze 
senatului grija de a hotărî asupra măsurilor necesare pentru 
recompensarea armatei victorioase, pedepsirea revoluţionarilor 
celor mai vinovaţi, poate şi pentru prevenirea unor asemenea 
tulburări. Însă Sulla, în ale cărui miini victoria depusese pentru 
moment întreaga putere, judeca mai profund relaţiile şi 
persoanele. In epoca ei de glorie, aristocrația Romei nu depăşise 
conservarea, pe jumătate măreaţă, pe jumătate obtuză, a 
formelor tradiţionale; cum ar fi putut greoaia guvernare 
colegială a acestor timpuri să impună cu energie şi consecvență 
o cuprinzătoare reformă de stat? Şi tocmai acum, după ce 
ultima criză eliminase aproape toate personalităţile senatului, 
energia şi inteligenţa necesare pentru o asemenea întreprindere 
lipseau mai mult ca oricind. Cît de nefolositor era sîngele 
aristocratic şi în ce măsură Sulla aprecia cu justeţe inutilitatea 
acestuia o dovedeşte faptul că, exceptindu-l pe Quintus 
Metellus, ruda sa prin căsătorie, el îşi alesese uneltele exclusiv 
din rîndurile fostului partid de mijloc şi ale dezertorilor din 
tabăra democraţilor, de exemplu, pe Lucius Flaccus, Lucius 
Philippus, Quintus  Ofella, Gnaeus Pompeius. Sulla dorea 
restaurarea vechii constituţii cu aceeaşi ardoare ca şi cel mai 
înflăcărat dintre emigranții aristocrați; însă el înţelegea, poate 
nu în întreaga lor complexitate - cum ar fi putut altfel să 
îndrăznească iniţierea unei asemenea opere? -, dar oricum mai 
profund decit partidul lui, ce dificultăţi incomensurabile va ridica 


această muncă de restauraţie. El considera inevitabile atit o 
serie de largi concesii, în măsura în care acestea erau posibile 
fără a leza esenţa oligarhiei, cît şi constituirea unui energic 
sistem de represiune şi de prevenire; întrevăzu foarte clar că 
senatul, prin structura sa, va respinge sau va mutila orice 
concesie, va ruina, din punct de vedere parlamentar, orice nou 
edificiu politic. Dacă, încă după revoluţia lui Sulpicius, Sulla 
impusese măsurile, dintr-un domeniu sau altul, pe care le 
considerase necesare, acum, în împrejurări mult mai critice şi 
mai încordate, era decis să restaureze din proprie iniţiativă 
oligarhia, dar nu cu oligarhii, ci în ciuda lor. Sulla însă nu mai era 
consul, ci dispunea numai de puteri proconsulare, deci de 
natură pur militară; el avea nevoie de o autoritate cît mai 
apropiată de formele constituţionale, dar extraordinară, pentru 
a-şi impune reformele atît prietenilor, cît şi duşmanilor săi. Într-o 
scrisoare către senat, declară că predarea ordinii statului în 
mîinile unui singur bărbat, înzestrat cu puteri nelimitate, i se 
părea inevitabilă şi că se considera pe sine însuşi capabil de a 
duce această dificilă sarcină la bun sfîrşit. Această propunere, 
oricît de supărătoare a fost pentru mulţi, reprezenta, în 
condiţiile, date un ordin. În urma hotăririi senatului, şeful 
acestuia, regele interimar Lucius Valerius Flaccus Tatăl, 
prezentă cetăţenilor, ca deţinător provizoriu al puterii supreme, 
propunerea ca proconsulului Lucius Cornelius Sulla să-i fie 
recunoscute toate acţiunile oficiale pe care consulul şi 
proconsulul le săvirşise în trecut, iar ca pe viitor să-i fie acordat 
dreptul de a decide în primă şi în ultimă instanţă asupra vieţii şi 
proprietăţii cetăţenilor, de a dispune după propria-i apreciere de 
domeniile statului, de a schimba graniţele Romei, Italiei, ale 
statului după propria voinţă, de a dizolva sau de a întemeia 
comunităţi urbane în ltalia, de a hotărî asupra provinciilor şi 
statelor dependente, de a acorda imperium-ul suprem în locul 
poporului şi de a numi proconsuli şi propretori, în fine, de a 
organiza viitorul stat prin legi noi; se decise să rămînă la 
latitudinea acestuia de a stabili momentul cînd îşi va considera 
misiunea încheiată şi cînd va depune această magistratură 
extraordinară şi ca, pe durata acesteia, să hotărască singur 
dacă magistratura supremă ordinară poate să coexiste sau nu 
cu cea extraordinară. Se înţelege că propunerea a fost 
acceptată fără cricnire (noiembrie 672, 82) ; abia acum, noul 


stăpîn al statului, care evitase pînă atunci să păşească pe 
pămîntul capitalei ca proconsul, intră între zidurile Romei. 
Această nouă magistratură îşi împrumută numele de la dictatura 
suspendată de fapt după războaiele cu Hannibal (|, pp. 568- 
569); însă, aşa cum, în afara suitei sale înarmate, el era 
precedat de un număr dublu de lictori faţă de cel al dictatorului 
din timpurile apuse, această dictatură era, conform titulaturii 
oficiale şi de fapt, o „dictatură pentru promulgarea de noi legi şi 
pentru menţinerea ordinii republicii”, o funcţie cu totul diferită 
de cea de odinioară, limitată prin durată şi prin competenţă, 
care excludea dreptul de apel al cetăţenilor şi care nu anula 
magistratura ordinară. Ea se asemăna mai degrabă cu 
magistratura „celor zece bărbaţi numiţi pentru a stabili legile”, 
care, de asemenea, apăruseră ca un guvern extraordinar cu 
puteri  plenipotenţiare şi în urma înlăturării magistraturii 
ordinare şi-şi administraseră magistratura cel puţin ca una 
nelimitată prin durată. Sau mai mult, această nouă 
magistratură, cu puterea sa absolută, bazată pe un decret al 
poporului, nelimitată prin nici o condiţie şi nici prin colegialitate, 
nu era nimic altceva decit vechea regalitate, care se întemeiase 
doar pe angajamentul voluntar al cetăţenilor de a se supune 
unui singur bărbat ales ca stăpîn absolut din mijlocul lor. Pentru 
dezvinovăţirea lui Sulla, chiar contemporanii săi considerau că 
un rege valora mai mult decît o constituţie nepotrivită şi se 
poate presupune că titlul de dictator fusese ales numai pentru a 
arăta că, aşa cum vechea dictatură implica o restabilire a vechii 
puteri regale cu diverse limitări (|, pp. 182, 205, 222), aceasta ar 
însemna o restaurare completă a puterii regale. Astfel, într-un 
mod ciudat, calea aleasă de Sulla coincidea şi în această 
privinţă cu cea străbătută de către Gaius Gracchus în scopuri cu 
totul diferite. Şi în această privinţă, partidul conservator a 
trebuit să împrumute de la adversarii săi; protectorul constituţiei 
oligarhice trebuia să se prezinte drept tiran, pentru a preveni 
tirania veşnic amenințătoare. Această ultimă victorie a 
oligarhilor se asemăna din multe puncte de vedere cu o 
înfrîngere. 

Sulla nu căutase şi nu-şi dorise dificila şi înfricoşătoarea 
muncă legată de opera de restauraţie; însă, întrucît nu-i rămase 
altă soluţie decit să o încredinţeze unor miini cu totul incapabile 
sau să o preia el însuşi, o abordă cu energie nestăvilită. În 


primul rînd, trebuia luată o hotărtîre privitoare la soarta 
vinovaţilor. În ceea ce-l privea, Sulla înclina spre iertare. 
Temperament coleric, el putea într-adevăr să-şi iasă din fire, iar 
cel care vedea că îi scapără ochii şi i se înroşesc obrajii trebuia 
să se păzească; dar setea de răzbunare cronică, proprie lui 
Marius în îndiîrjirea sa de bătrineţe, era cu totul străină 
caracterului său senin. Acţionase cu o moderație relativ 
considerabilă nu numai în urma revoluţiei din 666 (88, p. 177), 
dar nici a doua, care săvirşise grozăvii atit de teribile şi-l lovise 
în mod personal atît de profund, nu-l dezechilibrase. În aceeaşi 
perioadă în care călăul tîrîse trupurile prietenilor săi pe străzile 
capitalei, el încercase să salveze viaţa lui Fimbria, care avea 
mîinile pătate de sînge, iar întrucît acesta alesese moartea 
voluntară, dăduse ordin ca decedatul să fie înmormîntat cu 
demnitate. In momentul debarcării în Italia, se oferise să ierte şi 
să uite şi nici unul dintre cei veniţi să încheie pacea nu fusese 
respins. Chiar şi după prima victorie tratase în acest spirit cu 
Lucius Scipio; partidul revoluţiei fusese acela care nu numai că a 
întrerupt tratativele, ci, în urma acestora, cu puţin înaintea 
prăbuşirii sale, reluase crimele într-o manieră mai îngrozitoare 
ca oricînd, ba chiar conspirase cu străvechiul inamic al ţării 
pentru nimicirea oraşului Roma. În virtutea noii sale autorităţi 
oficiale, imediat după preluarea regenței, Sulla declară ca 
inamici ai ţării pe toţi acei magistrați civili şi militari care, în 
urma tratatului cu Scipio, încheiat, după aprecierea lui Sulla, în 
forme legale, mai activaseră în interesul revoluţiei, iar din rîndul 
celorlalţi cetăţeni, pe aceia care o încurajaseră făţiş. Cel care 
ucidea un asemenea proscris nu numai că era ferit de orice 
pedeapsă, precum călăul care-şi îndeplineşte oficiul conform 
legii, dar primea pentru execuţie o compensație de 12.000 de 
denari (3.600 de taleri); dimpotrivă, cel care oferea ajutor unui 
proscris, chiar şi ruda cea mai apropiată, era pasibil de 
pedeapsa cea mai gravă. Averea proscrişilor revenea statului, 
ca şi prada din partea inamicului; copiii şi nepoţii lor erau excluşi 
de la cariera politică; însă, cu toate acestea, dacă erau de rang 
senatorial, erau obligaţi să se achite de datoriile senatoriale 
care le reveneau. Ultimele stipulaţii îşi găseau validitatea în 
cazul bunurilor şi urmaşilor acelora care căzuseră în luptă 
pentru revoluţie; aceasta depăşea chiar pedepsele ordonate în 
dreptul originar în cazul acelora care-şi întorseseră armele 


împotriva patriei. Caracterul cel mai înfricoşător al regimului de 
teroare era elasticitatea acestor categorii, împotriva căruia 
senatul se plinse imediat şi căruia Sulla însuşi încercă să-i 
găsească un remediu, publicîind numele proscrişilor şi stabilind 
drept ultim termen pentru închiderea listei de proscriere ziua de 
1 iunie 673 (81). Această tablă sîngeroasă care creştea pe zi ce 
trecea, cuprinzind pînă la urmă 4.700 de nume, provocă groaza 
justificată a cetăţenilor; cu toate acestea, se curmau astfel, într- 
o oarecare măsură, samavolniciile. Masa victimelor nu se datora 
resentimentelor personale ale regentului; ura sa arzătoare se 
îndreptă împotriva partizanilor lui Marius, autorii înfiorătoarelor 
masacre din anii 667 (87) şi 672 (82). La porunca lui, mormîntul 
învingătorului de la Aquae Sextiae a fost deschis, iar cenuşa 
acestuia aruncată în Anio, monumentele victoriilor sale asupra 
africanilor şi germanilor au fost dărimate şi, întrucît moartea îi 
sustrase răzbunării atit pe el, cît şi pe fiul său, nepotul său 
adoptiv, Marcus Marius Gratidianus, care fusese de două ori 
pretor, foarte stimat de către cetăţenii romani, a fost executat 
prin tortura cea mai groaznică lîngă mormîntul lui Catulus, 
victima cea mai regretabilă a marienilor. De altfel, moartea îi 
ajunsese deja pe cei mai notabili dintre adversari; dintre 
conducători, nu mai rămăseseră decit Gaius Norbanus, care se 
sinucise la Rhodos în timp ce ecclesia delibera extrădarea sa ; 
Lucius Scipio, care-şi dobiîndi iertarea - probabil datorită 
insignifianţei sale, ca şi datorită obirşiei nobile - şi permisiunea 
de a-şi trăi restul zilelor la Massalia, locul său de refugiu; 
Quintus Sertorius, care rătăcea fără patrie de-a lungul coastei 
Mauretaniei. Cu toate acestea, la bazinul lui Servilius, acolo 
unde Vicus lugarius se deschide spre for, se adunară capetele 
senatorilor ucişi, a căror expunere publică în acest loc fusese 
ordonată de către dictator; moartea seceră cumplit mai ales în 
rîndul bărbaţilor de rangul al doilea şi al treilea. În afara 
acestora care au fost trecuţi pe listă, fără o selecţie prea atentă, 
din cauza serviciilor aduse în interesul armatei revoluţionare, 
cîteodată din cauza unui avans acordat unui ofiţer din cadrul 
acesteia sau din cauza ospitalităţii oferite unuia dintre ei, 
răzbunarea îi lovi mai ales pe acei capitalişti care-i judecaseră 
pe senatori şi speculaseră cu averile confiscate de către Marius, 
„stringăreţii” cum fuseseră numiţi; aproximativ 1.600 dintre 
aşa-numiţii cavaleri au fost trecuţi pe lista proscrişilor. Pedeapsa 


şi-o ispăşiră şi acuzatorii de profesie, flagelul cel mai crunt al 
nobililor, care-şi făcuseră o meserie din tîrîfrea bărbaţilor de rang 
senatorial în faţa tribunalelor ecvestre. „Cum se face” - întreba 
curînd după aceea un avocat - „că ne-au lăsat tribunalele, de 
vreme ce i-au omorît atît pe acuzatori, cît şi pe judecători?”. 
Cele mai sălbatice şi cele mai josnice pasiuni biîntuiră 
dezlănţuite Italia timp de mai multe luni. În capitală, o trupă de 
celți era însărcinată cu execuțiile, iar soldaţi şi subofiţeri de-ai 
lui Sulla străbăteau diferitele districte ale Italiei în acelaşi scop; 
însă oricare voluntar era, fireşte, bine-venit, iar adunătura nobilă 
şi umilă se îmbulzea nu numai pentru a încasa premiul 
asasinatului, ci şi pentru a-şi satisface propria sete de răzbunare 
la adăpostul persecuției politice. Se întîmpla citeodată ca 
înscrierea pe listele proscrişilor să nu fie urmată, ci precedată 
de asasinat. Un exemplu va arăta cum se proceda la aceste 
execuţii. In Larinum, un oraş filomarian de noi cetăţeni, un 
anume Statius Albius Oppianicus, care, pentru a se sustrage 
unei acuzaţii de crimă, se refugiase în cartierul general al lui 
Sulla, apăru după victorie ca un comisar al regentului, destitui 
autorităţile oraşului şi se numi pe sine şi pe prietenii săi în locul 
lor şi-l proscrise şi-l ucise pe acela care-l ameninţase cu 
judecata, ca şi pe rudele sale cele mai apropiate şi pe prietenii 
săi. Astfel, nenumărați cetăţeni, mulţi dintre ei partizani 
declaraţi ai oligarhiei, căzură victime duşmăniei personale sau 
bogăției lor; înspăimîntătoarea confuzie şi indulgenţa culpabilă 
pe care Sulla o dovedi şi aici, ca pretutindeni, faţă de cei de care 
se simţea strîns legat împiedicară orice pedepsire a crimelor 
ordinare săviîrşite în această dezordine. Într-un mod asemănător 
se procedă cu bunurile confiscate. Din motive politice, Sulla 
încercă să-i determine pe cetăţenii de vază să participe la 
licitarea acestora; de altfel, o mare parte dintre ei se înghesuiau 
în mod voluntar, nici unul cu mai multă ardoare decit tînărul 
Marcus Crassus. In împrejurările date, nu se putea evita o 
depreciere severă a acestora, care rezulta, de altfel, şi din 
obiceiul vînzării proprietăţii confiscate de către stat la o sumă 
dinainte stabilită; la aceasta se adaugă faptul că regentul nu se 
uitase nici pe sine şi permise îndeosebi soţiei sale Metella, dar şi 
altor persoane nobile sau nu apropiate lui, chiar şi liberţilor şi 
tovarăşilor de banchete, fie să cumpere fără concurenţă, fie să 
nu plătească deloc; astfel, se spune că unul dintre liberţii săi ar 


fi achiziţionat la licitaţie o proprietate de 6 milioane de sesterţi 
(457.000 de taleri) pentru suma de 2.000 de sesterţi (152 de 
taleri), iar unul dintre subofiţerii săi ar fi ajuns prin asemenea 
speculaţii la o avere de 10 milioane de sesterţi (761.000 de 
taleri). Indignarea era mare şi legitimă; încă din timpul regenței 
lui Sulla un avocat întrebă dacă nobilimea purtase războiul 
numai pentru a-i îmbogăţi pe liberţii şi sclavii săi. Însă în ciuda 
acestei risipe, venitul total din proprietăţile confiscate se ridică 
totuşi la nu mai puţin de 350 de milioane de sesterţi (27 de 
milioane de taleri), ceea ce ne oferă o imagine aproximativă cu 
privire la imensa întindere a acestor confiscări care loviseră 
îndeosebi partea cea mai bogată a cetăţenilor. Era într-adevăr o 
judecată teribilă. Nu mai exista proces, nu mai exista grațiere; 
spaima surdă apăsa ca un înveliş de plumb asupra ţării, iar 
cuvîntul liber amuţise, atit în forul capitalei, cît şi în cel al 
oraşelor din provincie. Ce-i drept, regimul de teroare avea alt 
caracter decit cel revoluţionar; în timp ce Marius îşi satisfăcea 
setea de răzbunare personală prin vărsarea sîngelui duşmanilor 
săi, se pare că Sulla considera terorismul într-un mod abstract, 
ca necesar pentru introducerea noului despotism, şi aplica 
masacrul cu o oarecare indiferenţă sau îi lăsa pe alţii să-l aplice. 
Insă pornind din partea unui partid conservator şi lipsit de orice 
urmă de pasiune, regimul de teroare apărea astfel şi mai 
respingător; republica părea cu atit mai mult irevocabil pierdută, 
cu cît nebunia şi fărădelegea îşi ţineau cumpăna de ambele 
părţi. . 

In reglementarea relaţiilor dintre Italia şi capitală, Sulla 
respectă principiul, proclamat de el însuşi, conform căruia 
fiecare cetăţean al unei comunităţi italice era din capul locului şi 
un cetăţean al Romei, deşi, în general, considera drept 
inexistente nu numai afacerile curente rezolvate în timpul 
revoluţiei, ci toate acţiunile de stat întreprinse în perioada 
aceasta. Deosebirile dintre cetăţeni şi aliaţii italici, dintre vechii 
cetăţeni de drept superior şi noii cetăţeni de drept inferior 
fuseseră şi rămiîneau înlăturate. Dreptul deplin de vot a fost 
suspendat numai pentru liberţi, ei revenind la starea de 
dinainte. Pentru aristocrații extremei, acest lucru putea fi 
considerat ca o concesie semnificativă; Sulla însă întrevăzuse 
necesitatea de a smulge conducătorilor revoluționari această 
puternică pîrghie şi constatase că dominaţia oligarhiei nu putea 


fi ameninţată în mod serios de înmulţirea numărului cetăţenilor. 
Însă această indulgență de principiu era legată de judecarea cea 
mai cruntă a unor comunităţi de pe întregul cuprins al Italiei, 
fiind executată de comisari speciali, ajutaţi de garnizoanele 
distribuite pe întreaga suprafaţă a peninsulei. Unele dintre cetăţi 
au fost recompensate - de exemplu, prima comunitate care 
trecuse de partea lui Sulla, Brundisium, obţinu scutirea de 
impozit pentru vamă, atît de importantă pentru un port maritim 
-, multe însă au fost pedepsite. Celor mai puţin vinovate li s-au 
impus amenzi în bani, dărimarea zidurilor şi distrugerea 
acropolelor; celor care opuseseră o rezistenţă mai îndirjită, 
regentul le confiscă o parte din teritoriul lor, uneori chiar 
teritoriul întreg, acesta de altfel putind fi considerat drept 
pierdut din punct de vedere legal, atît în cazul în care erau 
privite drept comunităţi de cetăţeni care-şi purtaseră armele 
împotriva patriei lor, cît şi în cel în care erau considerate state 
aliate, care purtaseră război cu Roma în ciuda tratatului de pace 
perpetuă. Concomitent cu aceasta, li se abrogă tuturor 
cetăţenilor expropriaţi, dar numai acestora, dreptul municipal şi 
cel de cetăţenie romană, ei primind în schimb dreptul latin 
inferior. Sulla evită astfel să ofere opoziţiei un nucleu sub forma 
comunităţilor italice de drept inferior; expropriaţii lipsiţi de 
patrie trebuiau să-şi piardă urmele în curind în masa 
proletariatului. În Campania, colonia democratică Capua, nu 
numai că a fost suprimată, cum se înţelege de la sine, domeniul 
ei fiind retrocedat statului, dar, probabil în această perioadă, 
comunitatea Neapolis pierdu insula Aenaria (Ischia). In Latium a 
fost confiscat întregul teritoriu al marelui şi bogatului oraş 
Praeneste, probabil şi cel al oraşului Norba; de asemenea, în 
Umbria, cel al oraşului Spoletium. Sulmo din ţinutul pelign a fost 
chiar ras de pe faţa pămîntului. Insă braţul de fier al regentului 
apăsă cu cea mai mare asprime asupra celor două ţinuturi care 
opuseseră o rezistenţă dirză pînă la sfîrşit, chiar şi după bătălia 
de la Porta Collina : Etruria şi Samnium. Aici, confiscarea totală 
lovi o seamă dintre comunităţile cele mai considerabile, ca, de 
exemplu, Florentia, Faesulae, Arretium, Volaterrae. Despre 
destinul Samniumului am vorbit mai sus; aici nu se făcură 
confiscări, ci ţara a fost pustiită pentru totdeauna, oraşele sale 
înfloritoare, chiar şi fosta colonie latină Aesernia, deveniră în 
curînd ruină, ţinutul fiind aşezat pe acelaşi plan cu Bruttium şi 


Lucania. Aceste dispoziţii referitoare la proprietatea solului italic 
puseră la îndemiîna regentului atît acele pămînturi domeniale 
romane care fuseseră lăsate în folosinţă comunităţilor de aliaţi 
de odinioară, revenite acum guvernului roman în urma dizolvării 
lor, cît şi teritoriile confiscate ale comunităţilor pedepsite; iar el 
le utiliză pentru a stabili pe pămîntul lor soldaţii armatei 
victorioase. Cele mai multe dintre noile colonii au fost ridicate în 
Etruria, de exemplu la Faesulae şi Arretium, altele în Latium şi 
Campania, unde, printre altele, Praeneste şi Pompeii deveniră 
colonii ale lui Sulla; după cum am menţionat, repopularea 
Samniumului nu era cuprinsă în planurile regentului. O mare 
parte dintre aceste distribuiri se desfăşură după modelul lui 
Gracchus, astfel încît coloniştii erau ataşaţi unei comunităţi 
urbane deja existente. Numărul loturilor distribuite, estimate la 
120.000, arată cît de cuprinzătoare erau aceste colonizări; cu 
toate acestea, unele suprafeţe de pămînt au fost folosite într-alt 
fel; de exemplu, templul Dianei de pe colina Tifata a fost dăruit 
cu unele pămiînturi, altele, precum teritoriul cetăţii Volaterrae şi 
o parte din cel al Arretiumului, n-au fost distribuite, altele, în 
fine, fiind ocupate de către favoriţii lui Sulla, conform vechiului 
drept de ocupaţie, interzis de lege (p. 91), însă care, în aceste 
condiţii de anarhie, intrase din nou în uz. Scopurile pe care Sulla 
le urmărea cu ocazia acestei colonizări erau multiple. În primul 
rînd, el îşi respectă prin aceasta cuvintul dat soldaţilor săi. Apoi, 
el reluă ideea, comună atit partidului reformei, cît şi 
conservatorilor moderați, în baza căreia întemeiase încă din 
anul 666 (88) un număr de colonii, guvernul mărind numărul de 
mici proprietari în Italia prin fărimiţarea proprietăţilor mai mari; 
reînnoirea interdicţiei de reunificare a loturilor de pămînt 
dovedeşte cu cîtă seriozitate a abordat această problemă. În 
sfîrşit şi înainte de toate, el vedea în aceşti soldaţi colonizați 
garnizoane permanente, care vor apăra atît dreptul lor de 
proprietate, cît şi noua sa constituţie; din această cauză, acolo 
unde nu fusese confiscat întregul teritoriu, ca, de exemplu, la 
Pompeii, coloniştii nu au fost asimilați comunităţii urbane a 
vechilor cetăţeni, ci au fost constituiți în două corpuri de 
cetăţeni, unite prin acelaşi zid de incintă. În celelalte privinţe, 
această fondare de colonii se înfăptui pe aceeaşi bază legală şi 
în aceeaşi formă militară ca şi cele de pînă acum; faptul că nu 
se bazase direct, ca în cazul celor mai vechi, ci numai indirect 


pe o lege, în măsura în care regentul le constituia în virtutea 
unei clauze din Legea Valeria, nu producea nici o diferenţă 
legală. Numele de colonii militare, prin care se deosebesc de 
cele mai vechi, se poate justifica numai prin faptul că opoziţia 
dintre soldat şi cetăţean, anulată îndeobşte prin colonizarea 
soldaţilor, urma să rămînă şi rămase în vigoare la coloniştii lui 
Sulla chiar şi după aşezarea lor, ei trebuind să formeze, într-un 
fel, armata permanentă a senatului. Înrudită cu această 
constituire reală a unei armate permanente a senatului este 
măsura regentului de a alege din rîndul sclavilor proscrişilor 
peste 10.000 dintre bărbaţii cei mai tineri şi mai viguroşi şi de a- 
i elibera în masă. Aceşti Cornelii noi, a căror existenţă civilă era 
legată de validitatea instituţiilor patronului lor, urmau să fie un 
fel de gardă personală pentru oligarhie şi s-o ajute în stăpînirea 
plebei urbane; în lipsa unei garnizoane în capitală, de ea 
depindea totul. 

Aceşti stîlpi extraordinari, pe care regentul aşeză mai întîi 
oligarhia, slabi şi efemeri cum au apărut poate şi autorului lor, 
erau totuşi unicele mijloace posibile, dacă se dorea evitarea 
unor măsuri, ca, de exemplu, instituirea definitivă a unei armate 
permanente la Roma şi altele asemănătoare, care ar fi pus 
capăt oligarhiei mai repede decit atacurile demagogice. 
Fundamentul permanent al puterii statale ordinare a oligarhiei 
trebuia să fie, fireşte, senatul, cu o autoritate atît de mult 
potenţată şi concentrată, încît, pentru adversarii săi 
neorganizaţi, să rămînă inatacabil în toate punctele vulnerabile. 
Se terminase cu sistemul de tranzacții, respectat vreme de 40 
de ani. Constituția lui Gracchus, încă protejată în timpul primei 
reforme a lui Sulla din anul 666 (88), a fost abolită acum cu 
desăvirşire. După Gaius Gracchus, guvernul acordase practic 
proletariatului capitalei dreptul de răzmeriţă şi-l răscumpărase 
prin distribuții de grîu regulate de care beneficiau cetăţenii 
domiciliaţi la Roma; Sulla îl desfiinţă. Prin arendarea la Roma a 
dijmei şi vămilor provinciei Asia, Gaius Gracchus organizase şi 
consolidase ordinul  capitaliştilor. Sulla  anulă sistemul 
intermediarilor şi transformă vechile contribuţii ale asiaticilor în 
dări fixe, care erau distribuite diferitelor districte, după modelul 
listelor de evaluare concepute pentru plătirea restanţelor. Prin 
acordarea funcţiilor de juraţi unor bărbaţi din ordinul ecvestru, 
Gaius Gracchus obținuse pentru ordinul capitaliştilor o 


participare indirectă la administraţie şi la guvernare, care se 
dovedi adeseori mai puternică decît administraţia şi guvernarea 
oficială; Sulla desfiinţă tribunalele ecvestre şi le restabili pe cele 
senatoriale. Gaius Gracchus sau epoca sa acordaseră cavalerilor 
un loc special la serbările populare, aşa cum aveau de mai 
multă vreme senatorii (|, p. 545); Sulla suspendă acest privilegiu 
şi îi surghiuni pe cavaleri din nou pe băncile plebeilor. Ordinul 
ecvestru, constituit ca atare de către Gaius Gracchus, îşi pierdu 
existenţa politică datorită lui Sulla. În legislaţie, administraţie şi 
justiţie senatul urma să exercite autoritatea supremă 
necondiţionat, fără împărţirea funcţiilor, şi pentru totdeauna şi 
să se distingă prin semne exterioare nu numai ca ordin 
privilegiat, ci şi ca unicul ordin privilegiat. 

În scopul acesta, trebuia ca, înainte de toate, autoritatea 
guvernamentală să fie completată şi plasată într-o stare de 
independenţă. In urma ultimelor crize, numărul senatorilor 
fusese redus drastic. Sulla oferi celor exilați de către tribunalele 
ecvestre posibilitatea de întoarcere - fostului consul Publius 
Rutilius Rufus (p. 144), care, de altfel, nu făcu uz de această 
permisiune, şi prietenului lui Drusus, Gaius Cotta (p. 157) -, însă 
aceasta nu era decit o compensație minoră pentru golurile 
produse în rîndurile senatului de terorismul revoluţionar ca şi de 
cel reacţionar. Din această cauză, la ordinul lui Sulla, senatul a 
fost completat printr-o procedură extraordinară cu aproximativ 
300 de noi senatori pe care adunarea triburilor trebuia să-i 
aleagă cu predilecție, cum este de înţeles, atît din rîndul 
bărbaţilor mai tineri ai familiilor senatoriale, cît şi din cel al 
ofiţerilor lui Sulla şi al altor parveniţi în urma ultimei revoluţii. 
Însă primirea în senat era reglementată într-alt fel şi pentru 
viitor, fiind aşezată pe baze fundamental diferite. Conform 
constituţiei de pînă acum, accesul în senat se realizase fie prin 
numirea de către cenzor, care era, de fapt, calea ordinară şi 
propriu-zisă, fie prin ocuparea uneia dintre cele trei magistraturi 
curule, consulatul, pretura sau edilitatea, de care, în urma Legii 
Ovinia (|, p. 545), locul şi votul în senat erau legate de drept. 
Ocuparea unei magistraturi inferioare, a tribunatului sau a 
cvesturii, oferea, ce-i drept, în măsura în care selecţia cenzorilor 
se îndrepta mai ales spre aceşti bărbaţi, posibilitatea reclamării 
unui loc în senat, însă nicidecum o candidatură statornicită prin 
lege. Dintre aceste două moduri de admitere, Sulla îl anulă pe 


cel dintîi prin suprimarea, cel puţin în practică, a cenzurii şi-l 
modifică pe al doilea în sensul că admiterea legală în senat 
urma să fie legată de edilitate, şi nu de cvestură, mărind 
totodată la 20 numărul cvestorilor aleşi în fiecare an. Odată cu 
această măsură se anulă şi prerogativa, care pînă atunci 
aparținuse de drept cvestorilor, deşi nu mai era practicată de 
mult în sensul ei originar, de a elimina senatorii sub diferite 
pretexte, cu ocazia revizuirilor listelor efectuate din cinci în cinci 
ani (|, p. 546); inamovibilitatea, pînă atunci nominală, a 
senatorilor era astfel definitiv statornicită de către Sulla. 
Numărul total al senatorilor, care pînă atunci nu depăşise cu 
mult vechiul număr ordinar de 300 şi, probabil, deseori nici nu-l 
atinsese, a fost mărit considerabil, poate chiar dublat, creştere 
justificată, de altfel, prin atribuţiile senatului, sporite în urma 
preluării funcţiilor de juraţi. Mai mult, întrucît senatorii admişi în 
mod extraordinar, ca şi cvestorii, erau numiţi de către comiţiile 
triburilor, senatul, ales pînă atunci numai indirect de către popor 
(I, p. 225), se baza acum în exclusivitate pe o alegere populară 
directă, apropiindu-se în felul acesta de regimul reprezentativ în 
măsura în care corespundea structurii oligarhiei şi concepţiilor 
Antichității în general. Senatul, destinat la început numai 
consultării magistraţilor, evoluă cu timpul spre un colegiu de 
conducere care ordona magistraţilor şi care preluase efectiv 
guvernarea; nu era altceva decit o evoluţie firească faptul că li 
s-a sustras magistraţilor dreptul lor iniţial de a desemna şi de a 
destitui senatorii, senatul fiind aşezat pe aceleaşi temelii juridice 
pe care se întemeia puterea magistraţilor înşişi. Prerogativa 
colosală a cenzorilor de a revizui lista senatorilor şi de a şterge 
sau adăuga nume după propria apreciere era într-adevăr 
incompatibilă cu o constituţie oligarhică bine rînduită. Deoarece 
prin alegerea cvestorilor se avea grijă de completarea regulată 
a senatului, revizuirile cenzoriale deveniseră inutile, iar prin 
suprimarea lor se consolidase principiul fundamental al oricărei 
oligarhii, acela al inamovibilităţii şi duratei pe viaţă a membrilor 
ordinului guvernant ajuns la putere. 

In ceea ce priveşte legislaţia, Sulla se mulţumi să reia 
măsurile din anul 666 (88) şi să garanteze senatului, prin lege, 
iniţiativa legislativă, care îi revenea de fapt de mult timp, cel 
puţin în faţa tribunilor. Corpul cetăţenilor rămiînea suveranul 
formal; însă în privinţa adunărilor sale originare, regentul crezu 


de cuviinţă să le păstreze cu grijă numele şi să prevină cu şi mai 
mare grijă orice activitate reală a acestora. Insuşi dreptul de 
cetăţenie era tratat de câtre Sulla cu cea mai mare 
desconsideraţie; el nu-şi impuse nici o stavilă în acordarea lui 
atit comunităţilor de noi cetăţeni, cît şi multor spanioli şi celți; 
mai mult, probabil nu fără intenţie, nu întreprinse nici o măsură 
pentru stabilirea listei de cetăţeni, care ar fi necesitat doar o 
revizuire urgentă în urma unor asemenea transformări colosale, 
dacă guvernul se mai preocupa cu seriozitate de privilegiile 
legate de acest drept. Competența legislativă a comiţiilor nu a 
fost restrînsă în mod direct; nici nu era necesar, întrucît, ca o 
consecinţă a iniţiativei senatului, mai bine ancorată acum, 
poporul nu mai putea interveni cu uşurinţă în administraţie, 
finanţe sau jurisdicție penală împotriva guvernului, iar 
participarea lui legislativă era readusă la dreptul de a aproba 
schimbările intervenite în constituție. Mai importantă era 
participarea cetățenilor la alegeri, care, se pare, nu putea fi 
suprimată fără a tulbura spiritele mai mult decît dorea sau 
putea să le tulbure restauraţia lui Sulla, înfăptuită în interesul 
aristocraților. Intervenţiile partidului mişcării în alegerile 
sacerdotale au fost înlăturate; Sulla a casat nu numai Legea 
Domitia din anul 650 (104), care transferase alegerile pentru 
sacerdoţiul suprem în întregime poporului (p. 135), ci şi alte 
dispoziţii asemănătoare mai vechi referitoare la pontifex 
maximus şi la curio maximus (|, p. 569), colegiile sacerdotale 
fiind reînvestite cu dreptul de a se completa singure, aşa cum îl 
avuseseră la origine. |n ceea ce priveşte alegerile în 
magistraturi, în general s-a respectat modalitatea urmată şi pînă 
acum, cu excepţia reglementării comandamentului militar, 
despre care vom vorbi imediat şi care prevedea o limitare 
substanţială a puterii cetăţenilor care, într-o anumită măsură, 
transferă dreptul de numire a generalilor de la corpul cetăţenesc 
la senat. Se pare că Sulla nici nu a reluat cu această ocazie 
tentativa, întreprinsă anterior, a unei restauraţii a sistemului de 
vot instituit de către Servius (p. 176), fie că socotea constituirea 
ordinii de vot mai mult sau mai puţin indiferentă, fie că i se 
părea că această ordine mai veche contribuie la creşterea 
periculoasă a influenţei capitaliştilor. Numai calificările necesare 
au fost restabilite şi, în parte, sporite. A început să se respecte 
din nou cu severitate limita de vîrstă necesară pentru ocuparea 


magistraturilor; de asemenea, reglementarea conform căreia 
fiecare candidat pentru consulat trebuia să fi deţinut anterior 
pretura, iar fiecare candidat pentru pretură să fi deţinut anterior 
cvestura, în timp ce edilitatea putea fi evitată. Diferitele 
încercări, întreprinse cu puţină vreme în urmă, de a institui 
tirania sub forma consulatului deţinut timp de mai mulţi ani 
antrenaseră măsuri de o rigurozitate extremă; se stabili ca între 
deținerea a două magistraturi diferite să se scurgă cel puţin doi 
ani, însă între deținerea a două magistraturi egale, cel puţin 10 
ani. Cu această ultimă reglementare a fost preluată mai vechea 
ordine din anul 412 (342) (I, p. 223), în locul interdicţiei 
absolute a realegerii în consulat, preferată de recenta epocă 
ultraoligarhică. In general însă, Sulla acceptă ca alegerile să-şi 
urmeze cursul şi încercă numai să încătuşeze autoritatea 
magistraţilor, astfel încît, chiar dacă ar fi fost desemnat de către 
capriciile imprevizibile ale comiţiilor, alesul să fie incapabil să se 
răzvrătească împotriva oligarhiei. 

Magistraţii supremi ai statului erau în această perioadă 
cele trei colegii - al tribunilor poporului, al consulilor şi al 
pretorilor şi cenzorilor. Toate trei părăsiră restauraţia lui Sulla cu 
drepturi substanţial limitate, îndeosebi magistratura 
tribuniciană, care, ce-i drept, îi apărea regentului ca o unealtă 
indispensabilă chiar şi pentru guvernarea senatului, însă, cu 
toate acestea, susceptibilă de constrîngeri mai severe şi mai 
durabile, fiind creată de revoluţie şi, din această cauză, 
predispusă să dea naştere la noi revoluţii. Puterea tribuniciană 
se născuse din dreptul de a casa prin veto acţiunile oficiale ale 
magistraţilor, de a condamna eventual pe contravenient la plata 
unei amenzi şi de a cere pedepsirea lui în alt mod; tribunii 
păstrau aceste prerogative şi acum, numai că, de data aceasta, 
se impuse o amendă pecuniară substanţială în cazul abuzului de 
acest drept, care distrugea necondiţionat existenţa civilă a celui 
în cauză. Cealaltă prerogativă a tribunului, de a trata cu poporul 
după bunul plac, fie pentru a-i transmite noutăţi, fie pentru a-i 
propune legi spre votare, fusese pirghia cu ajutorul căreia 
Gracchii, Saturninus şi Sulpicius, revoluţionaseră statul; fără a fi 
suspendată, a fost totuşi condiţionată de permisiunea prealabilă 
a senatului. În sfîrşit, deținerea tribunatului îi aducea celui în 
cauză imposibilitatea preluării unei magistraturi superioare; o 
reglementare care se baza, ca atitea altele din restauraţia lui 


Sulla, pe vechile maxime patriciene şi, la fel ca în epoca 
anterioară admiterii plebeilor în magistraturile civile, declara 
drept incompatibile tribunatul, pe de o parte, magistraturile 
curule, pe de alta. Pe această cale, legiuitorul oligarhiei spera să 
se opună demagogiei tribuniciene şi să-i îndepărteze de la 
tribunat pe toţi bărbaţii ambiţioşi şi dornici de carieră, menţinind 
tribunatul, dimpotrivă, ca pe o unealtă a senatului, atît pentru 
medierea între acesta şi cetăţeni, cit şi, la nevoie, pentru 
neutralizarea magistraţilor; şi cum autoritatea regală şi, mai 
tirziu, cea a magistraţilor republicani asupra cetăţenilor nu 
apare cu mai multă claritate ca în maxima „ei deţin dreptul 
exclusiv de a se adresa poporului”, supremaţia senatului, 
reglementată pentru prima dată din punct de vedere legal, se 
dovedi frapantă în permisiunea pe care tribunul poporului 
trebuia s-o ceară cu ocazia oricărei afaceri cu cetăţenii. 

Deşi erau privite de către restauratorul aristocrației la 
Roma cu ochi mai buni decit tribunatul, suspect prin structura 
sa, consulatul şi pretura nu scăpară totuşi de neîncrederea pe 
care oligarhia a nutrit-o întotdeauna faţă de propriile sale 
unelte. Ele au fost limitate simţitor, însă cu mai multe 
menajamente. Sulla porni în acest caz de la divizarea 
atribuţiilor. La începutul acestei perioade, exista următoarea 
organizare. Ca şi odinioară, cei doi consuli deţineau şi acum 
afacerile  magistraturii supreme, pentru care legea nu 
statornicise competenţe speciale. Acesta era cazul jurisdicției 
din capitală, căreia, conform unei reguli neîncălcate vreodată, 
consulii nu i se puteau dedica, şi al magistraturilor transmarine 
existente pe atunci, Sicilia, Sardinia şi cele două Spanii, unde 
consulul putea, ce-i drept, să deţină comanda, însă o exercita 
numai în mod excepţional. În cursul obişnuit al lucrurilor, celor 
şase pretori li se acordau aşadar şase competenţe speciale: cele 
două funcţii judiciare din capitală şi cele patru magistraturi 
transmarine, consulilor rămînîndu-le, în virtutea competenţei lor 
generale, conducerea afacerilor nejudiciare din capitală şi 
comanda militară în teritoriile continentale. Întrucît această 
competenţă generală era ocupată de două ori, un consul 
rămînea de fapt la dispoziţia guvernului şi, în consecinţă, aceşti 
opt magistrați supremi erau suficienţi. În cazuri extraordinare, 
rămînea posibilitatea fie de a cumula mai multe competenţe 
civile în cazul unei singure persoane, fie de a le prelungi pe cele 


militare dincolo de termenul lor (prorogare). Nu era un lucru 
neobişnuit să i se încredinţeze cele două funcţii judiciare 
aceluiaşi pretor şi să i se atribuie pretorului urban sarcinile din 
capitală pe care le rezolva de obicei consulul; dimpotrivă, se 
evita, după cum se poate lesne înţelege, concentrarea mai 
multor comenzi în aceeaşi mînă. Acest inconvenient era 
înlăturat prin faptul că deşi în imperium-ul militar nu exista 
interregnul, acesta, deşi limitat prin lege, se perpetua totuşi, din 
punct de vedere legal, şi după depăşirea termenului, pînă cînd 
se  înfăţişa succesorul şi-l elibera pe predecesor de 
comandamentul său; sau, ceea ce este acelaşi lucru, consulul 
sau pretorul comandant putea şi trebuia să rămînă în locul 
noului consul sau pretor, dacă succesorul nu apăruse, chiar şi 
după scurgerea duratei magistraturii sale. Influenţa senatului 
asupra acestei  distribuiri a funcţiilor consta, conform 
obişnuinţei, în puterea sa fie de a respecta mersul ordinar al 
lucrurilor, aşadar de a permite celor şase pretori să-şi tragă la 
sorţi cele şase competenţe speciale, iar consulilor să se ocupe 
de afacerile nejudiciare de pe continent, fie de a ordona o 
abatere de la această regulă - ca, de exemplu, aceea de a-i 
încredința consulului o comandă transmarină deosebit de 
importantă pentru momentul acela sau o comisie militară sau 
judiciară extraordinară, cum ar fi comanda asupra flotei, sau o 
anchetă penală importantă. Incadrîndu-le astfel şi pe acestea în 
rindul competenţelor ce trebuiau să fie împărţite, el dispunea în 
continuare de cumulările şi prelungirile devenite necesare prin 
aceste măsuri. Totuşi, în această eventualitate, senatul avea 
numai dreptul de stabilire a competenţelor pretoriene şi 
consulare pentru fiecare caz în parte, şi nu pe cel al desemnării 
persoanelor care urmau să acopere magistratura; aceasta se 
realiza întotdeauna fie printr-un acord al magistraţilor din 
colegiu, fie prin tragere la sorţi. Cetăţenii nu interveneau în 
mersul acestor afaceri decit în cazul în care erau chemaţi, în 
epocile mai vechi, să legalizeze printr-un decret special al 
poporului prelungirea de fapt a comandamentului, dacă 
succesorul nu sosise (p. 230); acest lucru era însă necesar mai 
mult în spiritul decit în litera legii şi a fost dat uitării destul de 
repede. În cursul secolului al VIl-lea, treptat, se adăugară şase 
competenţe noi pe lîngă cele existente: cele cinci guvernări noi 
din Macedonia, Africa, Asia, Narbo şi Cilicia, ca şi preşedinţia în 


comisia de judecată permanentă pentru delapidări (pp. 50-51). 
Odată cu lărgirea continuă a sferei de acţiune a guvernului 
roman, interveniră tot mai frecvent cazurile în care magistraţii 
supremi erau aşezaţi în fruntea unor comisii militare sau 
judiciare extraordinare. Cu toate acestea, nu se mărise numărul 
magistraţilor supremi; astfel, pentru opt magistrați, desemnaţi 
anual, reveneau cel puţin 12 competenţe speciale pentru fiecare 
an, fără a le considera şi pe cele neprevăzute. Aşadar, nu este 
deloc întîmplător că acest deficit a fost acoperit, o dată pentru 
totdeauna, prin crearea de noi preturi. Potrivit cu litera 
constituţiei, toţi magistraţii supremi ar fi trebuit să fie aleşi an 
de an de către corpul cetăţenesc; conform noii ordini sau, mai 
degrabă, dezordini - din cauza căreia vacanţele erau acoperite 
în principal prin prelungirea termenului magistraturii, senatul 
acordînd, de regulă, un al doilea an magistraţilor, care, legal, 
trebuiau să activeze numai un singur an, acesta putînd însă, 
după plac, să fie şi refuzat -, corpul de cetăţeni nu mai ocupa 
posturile cele mai bănoase şi mai importante din stat, ci acestea 
reveneau senatului prin intermediul unei liste de concurenţi 
oferite de alegerile cetăţeneşti. Întrucît printre aceste 
competenţe cele mai căutate deveniră comandamentele 
transmarine, ele aducînd cîştigurile cele mai mari, se statornici 
obiceiul de a acorda acelor magistrați, legaţi, fie de drept, fie de 
fapt, de capitală, aşadar celor doi pretori care administrau 
justiţia şi adeseori chiar consulilor, un comandament de dincolo 
de mare după încheierea anului lor de magistratură; faptul 
concorda cu natura prerogării, întrucît autoritatea oficială a 
magistratului, activînd la Roma sau în provincie, se acorda, ce-i 
drept pe căi diferite, nediferenţiindu-se totuşi din punct de 
vedere constituţional. Aceasta era starea lucrurilor pe care Sulla 
o găsi în vigoare şi care va constitui temelia noii sale ordini. 
Ideea de bază era o separare completă între autoritatea politică, 
ce guverna în districtele de cetăţeni, şi cea militară, care 
guverna în cele ale necetăţenilor, şi extinderea necondiționată a 
duratei magistraturii supreme de la unul la doi ani, dintre care 
primul urma să fie consacrat afacerilor civile, cel de-al doilea, 
celor militare. In privinţa spaţiului, autoritatea civilă şi cea 
militară fuseseră într-adevăr de mult despărțite prin constituţie; 
prima se terminase la pomerium, acolo unde începea a doua; cu 
toate acestea, acelaşi bărbat deţinea, concomitent, puterea 


politică supremă şi cea militară supremă. În viitor, consulul şi 
pretorul urmau să trateze cu senatul şi cu cetăţenii, proconsulul 
şi pretorul să comande armata, însă primului să-i fie interzisă 
prin lege orice activitate militară, iar celui de-al doilea, orice 
activitate politică. Aceasta conduse mai întîi la separarea 
politică a ținutului nord-italic de Italia propriu-zisă. Pînă acum, 
cele două regiuni se aflaseră poate într-o opoziţie naţională, în 
măsura în care în Italia de Nord predominau ligurii şi celții, Italia 
Centrală şi de Sud fiind locuite de italici; însă, din punct de 
vedere politic şi administrativ, întregul ţinut continental al 
statului roman, de la strimtoarea maritimă pînă la Alpi, cu 
includerea posesiunilor ilirice, a comunităţilor cetăţeneşti, latine 
şi nelatine fără deosebire, se afla în timpuri ordinare sub 
administraţia magistraţilor supremi de la Roma, oricine s-ar fi 
aflat la conducere, aşa cum şi fondările de colonii vizau întregul 
cuprins al acestui teritoriu. Conform organizării lui Sulla, Italia 
propriu-zisă, a cărei graniţă deveni Rubiconul în locul Aesisului, 
a fost subordonată autorităţilor romane ordinare ca un teritoriu 
locuit acum în exclusivitate de către cetăţeni romani, iar faptul 
ca nici o armată şi nici un comandant să nu staţioneze în acest 
district deveni un principiu de stat fundamental al dreptului 
public roman; dimpotrivă, ţara celților de dincoace de Alpi, în 
care nu putea lipsi un comandant militar din cauza incursiunilor 
permanente ale populațiilor Alpilor, a fost constituită într-o 
guvernare specială conform modelului vechilor comandamente 
transmarine. În sfîrşit, prin mărirea de la şase la opt a numărului 
de pretori desemnaţi în fiecare an, noua organizare a conducerii 
se prezentă astfel: cei 10 magistrați supremi numiţi în fiecare an 
se dedicau, pe durata primului an al magistraturii lor, fiind 
consuli sau pretori, afacerilor capitalei - cei doi consuli, 
guvernării şi administraţiei; doi dintre pretori, jurisdicției civile; 
ceilalţi şase, administraţiei jurisdicției penale reorganizate -, în 
timp ce în al doilea an al magistraturii ei preluau, ca proconsuli 
sau propretori, comanda într-una dintre cele zece provincii: 
Sicilia, Sardinia, cele două Spanii, Macedonia, Asia, Africa, 
Narbo, Cilicia şi Galia italică. Sporirea, menţionată mai sus, de 
către Sulla a numărului cvestorilor la 20 aparţine tot acestui 
context. Prin aceasta se institui înainte de toate o regulă 
distinctă şi stabilă în locul distribuirii magistraturii de pînă acum, 
haotică şi pasibilă de felurite maşinaţii şi intrigi răuvoitoare; 


însă, pînă la urmă, se puse şi o stavilă exceselor puterii 
magistraţilor,  sporindu-se substanțial influența autorității 
guvernamentale supreme. Conform ordinii de pînă atunci, 
singura distincție legală în cadrul imperiului era cea dintre oraş, 
înconjurat de inelul zidurilor, şi ţinutul situat în afara pomerium- 
ului; noua ordine puse în locul cetăţii Italia, sustrasă autorităţii 
militare, fiind considerată de acum înainte într-o stare de pace 
perpetuă, în opoziţie cu ţinutul continental şi transmarin, care se 
afla, dimpotrivă, cu necesitate, sub comandanţi militari, aşa- 
numitele provinciae. Conform ordinii de pînă atunci, acelaşi 
bărbat rămăsese adesea doi, cîteodată şi mai mulţi ani în 
aceeaşi magistratură; noua ordine limita magistraturile din 
capitală, ca şi funcţiile de guvernatori, fără excepţie, la o durată 
de un an, iar dispoziţia specială, potrivit căreia fiecare 
guvernator trebuia să părăsească provincia, necondiţionat, în 
termen de 30 de zile de la sosirea succesorului său, arată foarte 
limpede tendinţa acestei reglementări, îndeosebi dacă i se 
adaugă interdicţia, amintită mai sus, a realegerii nemijlocite a 
fostului magistrat în aceeaşi sau într-o altă magistratură. 
Aceasta era mult încercata maximă prin care senatul îşi 
supusese odinioară regalitatea, potrivit căreia limitarea 
magistraturii în competenţă era favorabilă democraţiei, iar în 
durată, oligarhiei. Conform ordinii de pînă atunci, Gaius Marius 
putuse acţiona concomitent ca şef al senatului şi comandant 
suprem al statului; dacă i se atribuie propriei stîngăcii nereuşita 
răsturnării oligarhiei prin intermediul acestei duble puteri 
oficiale, se pare că acum s-au luat toate măsurile ca nu cumva 
un urmaş mai dibaci să folosească cu pricepere aceeaşi pîrghie. 
Conform ordinii de pînă atunci, chiar şi magistratul numit 
nemijlocit de popor putuse să deţină o poziţie militară; cea a lui 
Sulla însă o rezervă pe aceasta în exclusivitate acelor magistrați 
pe care senatul îi confirmă în autoritatea lor prin prelungirea 
termenului puterii lor oficiale. Ce-i drept, prelungirea 
magistraturii deveni acum o practică permanentă; în ceea ce 
priveşte auspiciile şi denumirea, formalităţile constituţionale în 
general, ea a fost tratată şi în continuare ca o extindere 
extraordinară a duratei ei. Faptul nu era de neglijat. Consulul şi 
pretorul nu puteau fi destituiţi de nimeni, exceptindu-i, poate, 
pe cetăţeni; proconsulul şi propretorul erau numiţi şi concediaţi 
de către senat, astfel încît, prin această stipulaţie, întreaga 


putere militară de care, la urma urmei, depindea totul ajunse, 
cel puţin formal, în subordinea senatului. 

În sfîrşit, am remarcat mai sus că cea mai înaltă dintre 
magistraturi, cenzura, deşi nu a fost propriu-zis suprimată, a 
fost totuşi limitată, aşa cum se limitase odinioară dictatura. În 
practică, ea devenise într-adevăr de prisos. Pentru completarea 
senatului, se luaseră acum alte măsuri; de cînd Italia devenise, 
în realitate, degrevată de impozite, iar armata se forma în 
principal prin înrolare, lista celor supuşi la contribuţii şi obligaţi 
la serviciul militar îşi pierduse practic importanţa primordială, iar 
senatului nu-i displăcea dacă haosul se instituia în registrul celor 
îndreptăţiţi la vot. Aşadar, rămîneau numai afacerile financiare 
curente, pe care consulii le administraseră şi pînă acum dacă nu 
avuseseră loc alegerile pentru cenzură, ceea ce se întîmpla 
destul de frecvent, şi pe care le preluară drept o parte a 
activităţii lor oficiale ordinare. În comparaţie cu cîştigul real prin 
care i se suspendase magistraturii, prin cenzură, demnitatea sa 
supremă, mărirea numărului de pontifi de la opt (|, p. 213), de 
auguri, de la nouă (|, p. 213), de păstrători ai oracolelor, de la 
zece (l, p. 211) la cîte 15, de epuloni, de la trei (|, p. 595) la 
şapte, era o măsură de importanţă scăzută şi nu prejudicia 
supremaţia colegiului guvernamental conducător; ea avea drept 
scop principal satisfacerea ambițiilor senatorilor, atit de 
numeroşi acum. 

Chiar şi sub vechea constituţie votul decisiv aparţinea, în 
sistemul financiar, senatului; aici nu era vorba aşadar de nimic 
altceva decit de restaurarea unei administrații ordonate. Sulla 
traversase la început o criză pecuniară destul de periculoasă; 
sumele aduse din Asia Mică fuseseră cheltuite rapid pentru 
plătirea soldei numeroasei armate care-şi sporise zilnic rîndurile. 
In urma victoriei de la Porta Collina, senatul a trebuit să adopte 
măsuri extraordinare, întrucît tezaurul public fusese dus la 
Praeneste. El a pus în vînzare diferite terenuri de construcţie din 
capitală şi mai multe părţi din domeniul Campaniei; regii 
clientelari, comunităţile eliberate şi aliate au fost supuse la 
contribuţii extraordinare; în parte, li s-a confiscat proprietatea 
funciară şi vămile, în parte, li s-au acordat noi privilegii în 
schimbul unor sume de bani. Restul tezaurului public, de 
aproximativ patru milioane de taleri, găsit la predarea 
Praenestei, licitaţiile publice care începură în curînd şi alte 


măsuri extraordinare au contribuit însă la depăşirea crizei de 
conjunctură. Pentru viitor, s-au luat însă măsuri de precauţie nu 
atit prin reforma administraţiei financiare a Asiei Mici, de care 
beneficiaseră în primul rînd contribuabilii, tezaurul public fiind 
aproape în pierdere, cît mai ales prin reînnoita confiscare a 
domeniului Campaniei, la care se adăuga acum şi Aenaria (p. 
234), şi îndeosebi prin abolirea distribuirilor de grîu, care, din 
timpul lui Gaius Gracchus, secătuiseră finanţele romane. 

Pe de altă parte, sistemul judiciar a fost modificat esenţial, 
atit din considerente politice, cît şi pentru a conferi mai multă 
unitate şi utilitate legislaţiei de procedură, insuficientă şi 
incoerentă pînă atunci. In afară de tribunalele în care ansamblul 
de cetăţeni decidea asupra apelului care urma sentinţei 
magistratului, existau în această perioadă două modalităţi 
procedurale în faţa juraţilor. Cea ordinară, aplicabilă, în 
conformitate cu concepţiile noastre, tuturor cazurilor de proces 
penal sau civil, cu excepţia crimelor îndreptate nemijlocit 
împotriva statului, consta în aceea că unul dintre cei doi pretori 
ai capitalei ancheta cazul, iar un jurat numit de acesta formula 
sentinţa pe baza acestei instrucţii. Procesul extraordinar al 
juraţilor intervenea în importantele cazuri civile sau penale 
pentru care, în locul unui singur jurat, se convoca o curte de 
juraţi propriu-zisă. În această categorie intrau fie tribunalele 
speciale constituite pentru fiecare caz în parte (de exemplu, pp. 
102, 124), fie comisiile juridice permanente, ca, de exemplu, 
cea pentru exacţiuni (p. 51), pentru otrăviri şi omucideri (p. 77), 
poate şi pentru corupţia electorală şi alte crime (ele fuseseră 
înfiinţate în secolul al VII-lea), fie, în sfîrşit, curtea centumvirilor 
sau, simplu, a celor 100, numită, datorită lăncii folosite la 
procesele referitoare la proprietate, şi „tribunalul lăncii” (hasta). 
Perioada şi cauzele întemeierii acestui „tribunal al lăncii”, 
competent în procesele referitoare la moşteniri, sînt învăluite în 
obscuritate, însă nu vor fi fost în esenţă aceleaşi ca în cazul 
comisiilor juridice menționate mai sus. În legătură cu 
conducerea acestor curţi de judecată existau dispoziţii diferite în 
conformitate cu ordonanţele lor specifice: astfel, în fruntea 
tribunalului pentru exacţiuni se găsea un pretor, a celui pentru 
crime, un preşedinte desemnat în mod special din rîndul foştilor 
edili, la conducerea celui „al lăncii”, mai mulţi directori aleşi din 
numărul foştilor cvestori. Conform organizării Gracchilor, juraţii 


erau aleşi, atit pentru procedura ordinară, cît şi pentru cea 
extraordinară, din rîndul bărbaţilor din censul ecvestru, 
neaparţinind senatului; numai pentru „tribunalul lăncii” erau 
numiţi trei juraţi din fiecare dintre cele 35 de triburi în urma 
unor alegeri libere, curtea fiind formată din aceşti 105 bărbaţi. 
Reformele lui Sulla aveau în esenţă un caracter triplu. Mai întii, 
el mări considerabil numărul tribunalelor de juraţi. De acum 
înainte, vor exista comisii speciale de juraţi pentru exacţiuni, 
pentru crimă, cu includerea cazurilor de incendiu şi de mărturie 
falsă, pentru corupţie electorală; apoi, pentru înaltă trădare şi 
orice dezonorare a numelui de roman; pentru adulter; pentru 
cele mai grave cazuri de fraudă; pentru falsificarea de 
testamente şi de monede; pentru cele mai grave violări ale 
onoarei: injurii aduse persoanei şi tulburarea ordinii publice; 
poate şi pentru sustragerea banilor publici, pentru uzură şi alte 
încălcări ale legii. Pentru fiecare dintre aceste tribunale vechi 
sau noi, Sulla institui o ordonanţă specială referitoare la crimă şi 
la forma procedurală penală. De altfel, autorităţile aveau 
posibilitatea de a crea, la nevoie, tribunale speciale pentru 
categorii speciale de delicte. În consecinţă, tribunalele populare, 
pe de o parte, şi procedura judiciară, pe de alta, erau 
substanţial limitate, celor dintii fiindu-le luate procesele de 
înaltă trădare, celor din urmă, procesele de falsificări grave şi de 
injurii; dincolo de aceste excepţii, instituţiile n-au suferit alte 
modificări. În al doilea rînd, în ceea ce priveşte preşedinţia 
tribunalelor, existau acum, aşa cum am menţionat mai sus, şase 
pretori pentru conducerea diferitelor curţi de juraţi, numindu-se, 
în afară de aceştia, diriginţi speciali pentru fiecare curte în 
parte. În al treilea rînd, locul cavalerilor lui Gracchus în funcţiile 
de juraţi a fost luat acum din nou de către senatori; după cite 
sîntem informaţi, doar în „tribunalul lăncii” rămînea în vigoare 
vechea ordine. Nu se poate nega scopul politic al acestei 
măsuri, acela de a pune capăt participării, de pînă acum, a 
cavalerilor la guvernare; însă cu atît mai puţin putem pune la 
îndoială că acestea nu erau simple măsuri politice tendenţioase, 
ci alcătuiau prima încercare de a contribui la o reformare a 
dreptului şi a procedurii penale romane, decăzute tot mai mult 
odată cu începutul luptelor dintre stări. De la legislaţia lui Sulla 
datează despărţirea, practic necunoscută dreptului mai vechi, 
dintre cauze penale şi cauze civile, în sensul pe care-l atribuim 


noi acestor expresii; cauză penală este considerată, de atunci 
încoace, cea care este judecată de o curte de juraţi, iar cauză 
civilă, cea judecată de un judecător. Totalitatea ordonanţelor lui 
Sulla referitoare la guaestiones poate fi caracterizată drept 
primul cod roman de legi de după Legea Celor Douăsprezece 
Table şi totodată primul cod penal de legi editat vreodată în 
mod special. Insă şi în detalii apare un spirit lăudabil şi liberal. 
Oricît de ciudat ar părea în cazul autorului proscripţiilor, rămîne 
totuşi adevărat că el a abrogat pedeapsa cu moartea pentru 
crimele politice; întrucît, în conformitate cu obiceiul roman, 
neschimbat nici de Sulla, numai poporul, nu şi comisia de juraţi, 
putea condamna la moarte sau la întemniţare (p. 77); trecerea 
proceselor de înaltă trădare de la corpul de cetăţeni la o comisie 
permanentă echivala cu abolirea pedepsei cu moartea pentru 
asemenea crime. Pe de altă parte, limitarea comisiilor speciale 
instituite în cazuri particulare de înaltă trădare, ca, de exemplu, 
cea a lui Varius din timpul războiului aliaţilor (p. 157), implica 
totodată un progres. Intreaga reformă constituie o autentică şi 
durabilă binefacere şi un monument peren al spiritului practic, 
moderat, al unui om de stat, care oferă autorului ei dreptul de a 
se erija cu sulul de legi, precum decemvirii de odinioară, în 
suveran mediator între partide. Ca apendice la aceste legi 
penale se pot considera ordonanţele poliţieneşti, prin care Sulla, 
aşezind legea în locul cenzorului, introduse din nou ordine şi 
disciplină şi încercă să înfrîineze luxul exhibat la banchete, 
funeralii şi alte manifestări, prin stabilirea unor cote maxime noi 
în locul celor vechi, de mult date uitării. 

In sfîrşit, chiar dacă nu este opera lui Sulla, dezvoltarea 
unui sistem municipal roman independent este totuşi opera 
epocii sale. Ideea încorporării organice a comunităţii ca o unitate 
politică subordonată unităţii superioare a statului este, la 
origine, străină Antichității; în întreaga lume eleno-italică, oraşul 
şi statul se confundă şi numai în despotismul Oriental întîlnim 
altă situaţie. Din acest punct de vedere, atit în Grecia, cît şi în 
Italia, nu există, la origine, un sistem municipal propriu-zis. 
Politica romană îndeosebi a rămas fidelă acestui sistem cu 
tenacitatea ce-i este caracteristică; încă din secolul al VI-lea, 
comunităţile Italiei fie au fost constituite ca state de necetăţeni 
formal suverane, pentru a le conserva constituţia lor municipală, 
fie au obţinut dreptul de cetăţenie romană, nefiind, în cazul 


acesta, împiedicate să se constituie în republici, însă fiind totuşi 
lipsite de drepturile municipale propriu-zise, astfel că în toate 
coloniile şi municipiile de cetăţeni pînă şi jurisdicţia şi 
supravegherea se găseau sub administraţia pretorilor şi 
cenzorilor romani. Cea mai mare concesie era numirea de către 
Roma a unui locţiitor (praefectus) al pretorului care rezolva la 
faţa locului cel puţin procesele cele mai urgente (l, p. 294). 
Provinciile erau tratate după acelaşi sistem, numai că aici, locul 
autorităţilor capitalei era luat de către guvernator. În oraşele 
libere, altfel spus, în cele cu o suveranitate formală, jurisdicţia 
civilă şi penală era administrată de către magistraţii municipali 
în conformitate cu statutele locale; numai că, în măsura în care 
nu se opuneau privilegii speciale, fiecare roman putea solicita, 
atit în calitate de acuzat, cît şi în cea de acuzator, ca procesul 
său să fie judecat în faţa unor judecători italici şi conform 
dreptului italic. Pentru comunităţile provinciale, guvernatorul 
roman era unica instituţie judiciară legală, căreia îi revenea 
instrucţia tuturor proceselor. Era deja un lucru mare, dacă - 
precum în Sicilia, atunci cînd acuzatul era un sicul - 
guvernatorul era obligat prin statutul provincial să-şi decline 
competenţa unui jurat autohton şi să permită adaptarea 
sentinţei la obiceiul pămîntului; în cele mai multe provincii, chiar 
şi această concesie pare să fi depins de libera voinţă a 
magistratului care conducea ancheta. În secolul al VIl-lea, 
această centralizare necondiționată a vieţii publice a comunităţii 
romane într-un singur centru - Roma - pare să fi fost 
abandonată cel puţin în ceea ce priveşte Italia. De cînd Italia 
devenise o comunitate urbană unitară, teritoriul urban 
extinzîndu-se de la Arnus şi Rubicon pînă la strimtoarea siciliană 
(p. 241), se impusese necesitatea de a consimţi la formarea 
unor comunităţi urbane mai mici în cadrul celei mari. Italia a fost 
organizată în comunităţi de cetăţeni cu drepturi depline, astfel 
încît districtele mai mari, periculoase din cauza întinderii lor, au 
fost dizolvate, în măsura în care aceasta nu se făcuse mai 
devreme, în comunităţi urbane mai mici (p. 154). Situaţia 
acestor noi comunităţi de cetăţeni cu drepturi depline constituia 
un compromis între ceea ce le revenise pînă atunci ca state 
aliate şi ceea ce, după dreptul mai vechi, le-ar fi revenit ca nişte 
părţi integrante ale comunităţii romane. La baza lor se afla în 
general constituţia comunităţilor latine, pînă atunci suverane în 


mod formal sau, în măsura în care aceasta este egală cu cea 
romană în punctele sale esenţiale, cea a vechii comunităţi 
romane patriciene şi consulare. Numai că se avu grijă ca, pentru 
aceleaşi instituţii, să fie utilizate nume diferite şi inferioare celor 
din capitală, altfel spus, din stat. În frunte se situa o adunare a 
cetăţenilor cu competenţa de a emite statute şi de a numi 
magistraţii comunităţii. Un consiliu municipal format din 100 de 
membri prelua rolul senatului roman. Sistemul justiţiei era 
administrat de patru magistrați, doi judecători ordinari, care 
corespundeau celor doi consuli, şi doi judecători ai forului, care 
corespundeau edililor curuli. Funcţiile cenzurii, care, precum la 
Roma, se reînnoiau din cinci în cinci ani şi vizau, după toate 
aparențele, în principal supravegherea edificiilor publice, au fost 
preluate de magistraţii supremi ai comunităţii, deci de cei doi 
judecători ordinari, care, în cazul acesta, adoptau titlul distinctiv 
de „judecători cu putere cenzorială sau cvincvenală”. Tezaurul 
municipal era administrat de doi cvestori. Funcţiile religioase 
erau exercitate mai întîi de cele două colegii de preoţi, al 
pontifilor şi al augurilor municipali, singurele cunoscute de 
constituţia latină originară. În ceea ce priveşte relaţiile acestui 
organism politic secundar faţă de cel primar, al statului, trebuie 
spus că toate prerogativele politice aparţineau în general atit 
unuia, cît şi celuilalt, cetăţeanul municipal fiind astfel legat de 
decretul municipal şi de imperium-ul magistraţilor municipali la 
fel de mult ca romanul de decretul poporului şi de imperium-ul 
consular. Acest fapt determina, în ansamblu, o anumită 
concurenţă între autorităţile de stat şi cele municipale; 
amiîndouă aveau, de exemplu, dreptul de evaluare şi de taxare, 
astfel încît evaluările şi taxările realizate de către municipiu nu 
le luau în calcul pe cele impuse de Roma, şi invers; edificiile 
publice puteau fi ridicate atît de către magistraţii romani în 
întreaga Italie, cît şi de cei municipali în propriul lor district - şi 
exemplele ar putea continua. În cazul neînţelegerii, comunitatea 
ceda, fireşte, în faţa statului, iar decretul poporului anula 
decretul municipal. O diviziune formală a competenţelor n-a 
avut loc decît în administrarea justiţiei, unde sistemul clasic al 
concurenţei ar fi dus la confuziile cele mai grave; în acest 
domeniu, toate cazurile capitale din procedura penală şi cele 
dificile din procedura civilă, care necesitau o acţiune 
independentă din partea magistratului conducător, erau 


rezervate autorităţilor şi juraţilor din capitală, tribunalele 
municipale fiind limitate la rezolvarea proceselor mai puţin 
complicate sau a celor urgente. Originea sistemului municipal al 
Italiei se pierde în negura veacurilor. Este probabil ca 
începuturile sale să dateze de la dispoziţiile extraordinare 
aplicate marilor colonii cetăţeneşti, fondate la sfîrşitul secolului 
al VI-lea (|, p. 552); cel puţin unele deosebiri, în sine lipsite de 
importanţă, între coloniile şi municipiile de cetăţeni arată că 
noua colonie de cetăţeni, înlocuind-o, atunci, de fapt, pe cea 
latină, a avut la origine o poziţie constituţională mai bună decit 
municipiul de cetăţeni mult mai vechi; iar acest privilegiu n-a 
putut consta în nimic altceva decit într-o constituţie comunală 
apropiată de cea latină, aşa cum, mai tîrziu, ea a fost acordată 
tuturor coloniilor şi municipiilor de cetăţeni. Pentru prima dată, 
noua ordine se poate dovedi cu certitudine în cazul coloniei 
revoluţionare Capua (p. 214) şi nu ne putem îndoi că ea a fost 
aplicată în întreaga ei cuprindere, abia atunci cînd toate oraşele 
Italiei, pînă atunci suverane, au trebuit să fie organizate, în 
urma războiului aliaţilor, ca nişte comunităţi de cetăţeni. Nu se 
poate stabili dacă amănuntele au fost reglementate deja prin 
Legea lulia, de cenzorii anului 668 (86) sau abia de către Sulla; 
transferarea competenţelor cenzoriale asupra decemvirilor pare 
să fi fost introdusă prin analogie cu legea lui Sulla care abrogase 
cenzura, însă poate să fi existat la fel de bine în cea mai veche 
constituţie latină, căreia cenzura îi era, de asemenea, străină. In 
orice caz, constituţia urbană care se integra şi se subordona 
statului propriu-zis este una dintre izbînzile cele mai remarcabile 
şi bogate în consecinţe ale epocii lui Sulla şi ale vieţii de stat 
romane în general. Ce-i drept, Antichitatea nu a reuşit să unifice 
statul şi oraşul, aşa cum n-a izbutit să dezvolte guvernul 
reprezentativ şi alte mari idei de bază ale vieţii noastre de stat, 
însă în dezvoltarea ei politică a ajuns pînă la acele limite la care 
măsura este depăşită şi sfărimată; aceasta s-a întîmplat în 
primul rînd la Roma, care se găseşte din toate punctele de 
vedere la cumpănă şi constituie legătura dintre vechea şi noua 
lume spirituală. În constituţia lui Sulla, adunarea poporului şi 
caracterul urban al comunităţii romane au decăzut, ajungînd 
aproape la o formă lipsită de sens, pe de o parte, iar pe de alta, 
comunitatea care se afla în interiorul statului se dezvolta deja în 
întregime prin cea italică; exceptind denumirea, care, în 


asemenea cazuri, constituie într-adevăr jumătatea lucrului, 
această ultimă constituţie a republicii libere a introdus sistemul 
reprezentativ şi statul întemeiat pe baza municipalităţii. 
Sistemul municipal din provincii nu s-a schimbat prin această 
modificare; dimpotrivă, activităţile municipale ale oraşelor 
nelibere au rămas, cu anumite excepţii, limitate la administraţie 
şi poliţie, de care nu se putea despărţi, ce-i drept, o anumită 
jurisdicție, ca, de exemplu, cea asupra sclavilor criminali. 
Aceasta era constituţia pe care Lucius Cornelius Sulla o 
dăduse comunităţii din Roma. Senatul şi ordinul ecvestru, 
cetăţenii şi proletariatul, italicii şi provincialii o acceptară aşa 
cum le fusese dictată de către regent, nu fără vociferări, dar 
fără să se răzvrătească. Nu la fel s-a întîmplat cu ofiţerii lui 
Sulla. Armata romană îşi modificase structura cu desăvirşire. 
Prin reforma lui Marius, ea redevenise mai manevrabilă şi mai 
utilă din punct de vedere militar decît atunci cînd refuzase să se 
lupte sub zidurile Numantiei; însă, concomitent, ea se 
transformase dintr-o miliţie civilă într-o trupă de mercenari, care 
nu încercau nici o umbră de fidelitate faţă de stat şi faţă de 
ofiţeri, decît dacă aceştia erau destul de abili pentru a le cîştiga 
afecțiunea. Această transformare completă a spiritului armatei a 
fost dovedită în modul cel mai îngrozitor de războiul civil; şase 
generali: Albinus (p. 170), Cato (p. 170), Rufus (p. 178), Flaccus 
(p. 203), Cinna (p. 216) şi Gaius Carbo (p. 226) pieriseră în 
cursul acestuia de mîinile propriilor lor soldaţi; doar Sulla reuşise 
pînă atunci să rămînă stăpiînul acestei mulţimi periculoase, 
bineînţeles lăsînd frîu liber, ca nici un general roman pînă 
atunci, celor mai sălbatice porniri ale lor. Dacă, din această 
cauză, i se pune în seamă distrugerea vechii discipline militare, 
acest lucru nu este cu totul neadevărat, însă e totuşi nedrept; el 
a fost pur şi simplu primul magistrat roman care şi-a putut 
îndeplini îndatoririle militare şi civile numai purtindu-se ca un 
condotier. El însă nu preluase dictatura pentru a subordona 
statul soldaţilor, ci mai degrabă pentru a readuce întregul stat, 
înainte de toate armata şi ofiţerii, sub autoritatea ordinii civile. 
Din momentul în care acest scop devenise evident, opoziţia 
împotriva sa se manifestă în propriul stat-major. Oligarhia ar fi 
putut să se complacă oricît ar fi dorit în rolul ei de tiran în faţa 
celorlalţi cetăţeni; însă părea insuportabil ca şi generalii, care 
reînălţaseră scaunele senatoriale cu sabia lor puternică, să fie 


invitaţi acum să se supună fără cricnire tocmai acestui senat. 
Chiar cei doi ofiţeri cărora Sulla le acordase cea mai mare 
încredere se opuseră noii stări de lucruri. Cînd Gnaeus 
Pompeius, căruia Sulla îi încredinţase cucerirea Siciliei şi Africii 
şi pe care şi-l alesese drept ginere, primi, după îndeplinirea 
misiunii sale, din partea senatului ordinul de a-şi concedia 
armata, el refuză să dea ascultare şi puţin a lipsit să nu se 
ajungă la o răzmeriţă deschisă. Quintus Ofella, a cărui 
perseverenţă necilintită în faţa Praenestei contribuise esenţial la 
succesul ultimei şi celei mai dificile campanii, candidă pentru 
consulat fără a fi ocupat magistraturile inferioare, în totală 
contradicţie cu reglementările tocmai instituite. Cu Pompeius se 
ajunse, dacă nu la o reconciliere cordială, măcar la un 
compromis. Sulla, care-şi cunoştea omul destul de bine pentru a 
nu se teme de el, nu reacţionă la remarca impertinentă pe care 
Pompeius i-o aruncă în faţă, acum că oamenii se preocupau mai 
mult de soarele aflat la răsărit decit de cel aflat la apus, şi-i 
acordă orgoliosului tînăr onorurile nesemnificative după care 
tînjea (p. 227). Dacă se dovedi docil în cazul acesta, în faţa lui 
Ofella demonstră, dimpotrivă, că nu este bărbatul care să se 
lăse intimidat de mareşalii săi; în clipa cînd acesta se înfăţişă 
drept candidat, împotriva prevederilor constituţionale, Sulla 
dădu ordin să fie străpuns în mijlocul forului şi explică ulterior 
cetăţenilor că acţiunea fusese comisă din porunca sa şi de ce 
anume fusese săvirşită. Astfel amuţi, cel puţin pentru moment, 
această redutabilă opoziţie a cartierului general faţă de noua 
ordine a lucrurilor; însă ea continuă se subziste şi oferi 
comentariul practic la cuvintele lui Sulla, potrivit cărora ceea ce 
făcea acum nu mai putea fi făcut a doua oară. 

Un lucru, poate cel mai greu dintre toate, mai rămiînea de 
făcut: readucerea stărilor extraordinare la stările legale 
prescrise de legile vechi şi noi. El a fost înlesnit de faptul că 
Sulla nu pierduse niciodată din vedere acest ţel final. Cu toate 
că Legea Valeria îi oferise supremaţia absolută şi conferise 
fiecăreia dintre ordonanţele sale putere de lege, nu se folosise 
de această prerogativă excepţională decit în cazul măsurilor de 
o importanţă secundară, unde participarea senatului şi a 
cetăţenilor le-ar fi compromis numai - îndeosebi în cazul 
prescripţiilor. În mod obişnuit, el însuşi a respectat dispoziţiile 
pe care le statornicise pentru viitor. Poporul era consultat; 


aceasta o putem deduce din legea cu privire la cvestori, care ni 
s-a păstrat în parte, şi din alte legi, ca, de exemplu, legea cu 
privire la luxul şi cele referitoare la confiscările domeniilor, unde 
faptul acesta este atestat. De asemenea, senatul era consultat 
în prealabil în legătură cu actele administrative mai importante, 
ca, de exemplu, trimiterea şi rechemarea armatei africane şi 
acordarea de carte municipale. In acelaşi spirit, Sulla lăsă să fie 
aleşi consuli pentru anul 673 (81), acţiune prin care se evită cel 
puţin detestata datare oficială după regență; totuşi, puterea 
rămase în exclusivitate în mîinile regentului, iar alegerea a fost 
astfel dirijată încît să fie cîştigată de două persoane 
nesemnificative. Insă în anul următor (674, 80), Sulla restabili 
constituţia ordinară în deplinătatea atribuţiilor sale şi, fiind 
consul, administră statul împreună cu prietenul său de arme 
Quintus Metellus, nerenunţind la regență, dar nici recurgînd, 
deocamdată, la autoritatea ei. El înţelegea prea bine cît de 
periculoasă ar fi fost perpetuarea dictaturii militare pentru 
propriile sale instituţii. Întrucît noua stare de lucruri părea 
durabilă, iar cea mai mare şi cea mai importantă parte dintre 
noile instituţii fusese reglementată, deşi unele, ca, de exemplu, 
colonizarea, se găseau încă în urmă, el permise ca alegerile din 
anul 675 (79) să se desfăşoare fără constringeri, refuză 
realegerea pentru consulat ca fiind incompatibilă cu propriile 
sale ordonanţe şi depuse regența la începutul anului 675 (79), 
curînd după ce noii consuli, Publius Servilius şi Appius Claudius, 
preluaseră magistraturile. Chiar şi sufletele cele mai insensibile 
se înfiorară atunci cînd bărbatul acesta - care dispusese pînă 
atunci după bunul-plac de viaţa şi proprietăţile a milioane de 
oameni, la al cărui semnal căzuseră atitea capete, pentru care 
existau duşmani de moarte în fiecare străduţă a Romei, în 
fiecare oraş al Italiei, şi care îşi dusese la bun sfîrşit opera 
reorganizării statului, care lezase mii de interese şi concepţii, 
fără un aliat egal, ba, de fapt, chiar fără sprijinul unui partid 
propriu-zis - păşi în forul capitalei, se dezise în mod voluntar de 
puterea sa suverană, îşi concedie însoțitorii înarmaţi şi lictorii şi 
îi invită pe cetăţenii adunaţi în masă să vorbească, dacă vreunul 
doreşte să-i ceară socoteală. Toată lumea tăcea; Sulla cobori de 
pe tribuna rostrelor şi, pe jos, însoţit numai de ai săi, se îndreptă 
spre locuinţa sa prin mijlocul acelei mulţimi care, cu opt ani în 
urmă, îi dărimase casa. 


Posteritatea n-a apreciat cu justeţe nici pe Sulla şi nici 
opera sa de restauraţie, aşa cum, de altfel, e nedreaptă cu acele 
personalităţi care se opun cursului vremii. De fapt, Sulla este 
unul dintre caracterele cele mai minunate, s-ar putea afirma 
chiar, un caracter unic în decursul istoriei. Dotat fizic şi psihic cu 
un temperament sanguin, cu ochi albaştri, blond, cu faţa de o 
albeaţă izbitoare, care se întuneca la cea mai mică emoție, de 
altfel un bărbat frumos, cu privirea arzătoare, el nu părea 
destinat să deţină în stat o importanţă mai mare decit cea a 
strămoşilor săi, care, în timpul bunicului său Publius Cornelius 
Rufinus (consul în anii 464, 290 şi 477, 277), unul dintre 
generalii cei mai distinşi şi, totodată, bărbatul cel mai orgolios al 
timpurilor lui Pyrrhos, rămăseseră pe poziţii de rang secund. El 
nu mai cerea de la viaţă decit desfătarea senină. Crescut în 
rafinamentul luxului cultivat, răspîndit în acea vreme şi în 
familiile senatoriale mai puţin înstărite ale Romei, el se lăsă în 
curînd în voia întregii game de plăceri senzuale şi intelectuale 
pe care le putea oferi combinarea sensibilităţii elene cu 
opulenţa romană. În salonul aristocratic, ca şi în cortul din 
tabără era la fel de binevenit ca un partener agreabil şi ca un 
bun camarad; cunoscuţii, nobili şi umili, găseau în persoana lui 
un prieten deschis şi, la nevoie, un ajutor generos, care-şi oferea 
mai bucuros banii unui prieten strimtorat decît creditorului său 
bogat. Era un împătimit al paharului şi, mai mult, al femeilor; 
chiar şi în ultimii săi ani, înceta să mai fie regent în momentul în 
care mergea la masă după încheierea afacerilor zilei. O tendinţă 
spre ironie, s-ar putea spune spre bufonerie, străbătea întreaga 
sa fiinţă. Încă din perioada regenței, în cursul supravegherii 
licitării bunurilor celor proscrişi, el ordonă să i se acorde o 
gratificaţie din pradă autorului unui panegiric deplorabil, adresat 
lui, cu condiţia ca acesta să jure că nu-l va mai recita niciodată. 
Cînd a trebuit să justifice execuţia lui Ofella în faţa cetăţenilor, a 
povestit fabula despre ţăran şi păduchi. Işi alegea deseori 
prietenii de petrecere din rîndul actorilor şi îi plăcea să se 
consacre vinului nu numai împreună cu Quintus Roscius, un 
Talma al romanilor, ci şi cu actori mult mai modeşti; de altfel, el 
însuşi cînta destul de bine şi compunea şi farse pentru a fi 
jucate în cercul său intim. În mijlocul acestor bacanale, Sulla nu- 
şi pierdu însă nici vigoarea trupească, nici pe cea spirituală; în 
singurătatea bucolică a ultimilor săi ani, se dedică cu ardoare 


vînătorii, iar aducerea la Roma a scrierilor aristotelice din Atena 
cucerită dovedeşte cel puţin interesul său pentru o lectură mai 
serioasă. Trăsăturile particulare ale romanului îi repugnau. Sulla 
nu avea nimic din greoaia reţinere pe care persoanele sus-puse 
ale Romei o arătau cu predilecție faţă de greci şi nimic din 
solemnitatea marilor bărbaţi înguşti la minte; dimpotrivă, el se 
arăta deseori degajat, apărea citeodată în oraşele greceşti, spre 
indignarea unora dintre concetăţenii săi, în veşminte greceşti 
sau îi îndemna pe tovarăşii săi nobili să conducă ei înşişi carul 
cu ocazia jocurilor. Cu atît mai puţin era înflăcărat de acele 
speranţe, pe jumătate patriotice, pe jumătate egoiste, care, în 
ţările cu constituţie liberă, ademenesc tinerele talente în arena 
politică şi care l-au însufleţit probabil şi pe el odată, ca şi pe 
oricare altul. În cursul unei vieţi ca a sa, care oscila între 
frămiîntarea pasionată şi dezmeticirea mai mult decit lucidă, 
iluziile se năruie destul de repede. Dorinţa şi aspiraţia îi apăreau 
probabil drept nebunii într-o lume guvernată necondiţionat de 
accidente şi în care se puteau aştepta, dacă se putea aştepta 
ceva, numai aceste accidente. Urmă şi el tendinţa generală a 
epocii sale spre necredinţă şi superstiție. Credulitatea sa bizară 
nu este de natura superstiţiei plebeiene a lui Marius, care luase 
un profet în soldă şi-şi orienta acţiunile în conformitate cu 
prezicerile acestuia; cu atît mai puţin nu e acea sumbră 
convingere fatalistă a fanaticului, cu acea credinţă în absurd, 
care se formează cu necesitate la oricare om ce a trebuit să 
renunţe la încrederea în ordinea logică a lucrurilor, sau 
superstiţia jucătorului norocos, care se socoteşte privilegiat de 
destin dacă aruncă întotdeauna şi pretutindeni numărul corect. 
In problemele practice, Sulla ştia prea bine să răspundă cu 
ironie exigenţelor religiei. Cînd goli tezaurul templelor greceşti, 
el spuse că acela căruia zeii înşişi îi îndestulează cămara nu 
poate duce lipsă niciodată. Cînd preoţii de la Delphi îi relatară că 
se tem să-i trimită tezaurele cerute, întrucît harpa zeului sunase 
limpede atunci cînd fusese atinsă, el le răspunse că cu atît mai 
mult trebuiau să fie trimise cu cît zeul însuşi aprobase intenţia 
sa. Insă aceasta nu-l împiedică să se complacă în ideea că ar fi 
favoritul zeilor, îndeosebi al zeiţei căreia i-a adus prinosul pînă la 
o vîrstă înaintată, Aphrodita. În conversațiile sale, ca şi în 
autobiografia sa, el se lăuda frecvent cu legăturile pe care 
nemuritorii le întreţineau cu el prin intermediul viselor şi 


arătărilor. Deşi mai îndreptăţit decit alţii să fie mîndru de faptele 
sale, nu se lăuda totuşi; dar era mîndru de norocul său care nu-i 
trăda încrederea. Obişnuia să spună că orice acţiune 
improvizată îi reuşise mai bine decît una organizată din timp, iar 
una dintre maniile sale - de a declara întotdeauna că, în cursul 
bătăliei, nu căzuse nici un singur om dintre ai săi - nu era de 
fapt nimic altceva decit atitudinea copilărească a unui răsfăţat 
al sorții. Este o simplă dovadă a pornirii sale fireşti faptul că, 
ajuns la apogeul carierei, văzindu-şi, de la o înălţime ameţitoare, 
toţi contemporanii la picioarele sale, adoptă titlul de „Fericitul”, 
Sulla Felix, drept cognomen, atribuind şi copiilor săi nume 
corespunzătoare. Nimic nu era mai străin de spiritul lui Sulla 
decît ambiția sistematică. Era prea inteligent pentru a considera 
drept ţel suprem al vieţii, asemenea aristocratului de duzină al 
epocii sale, trecerea numelui său în fastele consulare, era prea 
indiferent şi prea puţin ideolog pentru a se ocupa în mod 
voluntar de reforma putredului edificiu politic. El rămase acolo 
unde-l aşezaseră naşterea şi educaţia, în cercul societăţii nobile, 
şi parcurse cariera oficială conform obiceiului; nu avu ocazia să 
depună eforturi, pe care le lăsa în seama albinelor muncitoare, 
de care nu se ducea lipsă. Astfel, în anul 647 (107), la tragerea 
la sorţi a funcţiilor de cvestori, întîmplarea îl purtă în Africa, în 
cartierul general al lui Gaius Marius. Bărbatul de lume din 
capitală, neexperimentat, nu a fost primit prea prietenos de 
către asprul şi neciolitul general şi de către statul său major. 
jignit de această primire, Sulla, neînfricat şi abil cum era, îşi 
însuşi cu repeziciune meşteşugul armelor şi vădi, în timpul 
acelei temerare incursiuni în Mauritania, pentru prima dată acea 
combinaţie stranie între îndrăzneală şi viclenie, din care cauză 
contemporanii spuneau despre el că ar fi pe jumătate leu, pe 
jumătate vulpe, iar vulpea ar fi mai periculoasă decit leul. Pentru 
tînărul nobil şi strălucitul ofiţer, recunoscut ca adevăratul 
învingător al penibilului război numidian, se deschidea acum cea 
mai strălucită carieră; el participă şi la războiul împotriva 
cimbrilor şi-şi dovedi nemaipomenitul său talent organizatoric în 
conducerea dificilei afaceri a aprovizionării; cu toate acestea, 
desfătările vieţii din capitală îl atrăgeau şi acum mai mult decit 
războiul sau chiar decît politica însăşi. În timpul preturii, 
magistratură pe care o preluă în anul 661 (93) după ce eşuase 
într-o primă candidatură, i se oferi din nou şansa ca, în provincia 


sa, cea mai nesemnificativă dintre toate, să obţină prima 
victorie împotriva regelui Mithridates, să încheie primul tratat cu 
puternicii Arsacizi, umilindu-i pentru prima dată. Veni apoi 
războiul civil. Sulla a fost acela care a decis primul act, 
insurecția Italiei, în favoarea Romei şi care şi-a cucerit, cu 
această ocazie, consulatul cu sabia; el a fost acela care a 
suprimat cu rapiditate energică răscoala lui Sulpicius. Se părea 
că Fortuna hotărise să-l eclipseze pe bătrînul erou Marius prin 
intermediul acestui ofiţer mai tînăr. Capturarea lui lugurtha, 
înfrîngerea lui Mithridates, ţelurile supreme ale eforturilor lui 
Marius au fost realizate de către Sulla din poziţii de subordonat; 
în cursul războiului aliaţilor, în care Marius îşi pierdu faima de 
general fiind destituit, Sulla îşi consolidă reputaţia militară şi 
urcă la consulat; revoluţia din 666 (88), care era în primul rînd 
un conflict personal între cei doi generali, se termină cu 
proscrierea şi fuga lui Marius. Aproape împotriva dorinţei, Sulla 
devenise generalul cel mai renumit al timpurilor sale şi scutul 
oligarhiei. Urmară noi crize, chiar mai teribile, războiul lui 
Mithridates şi revoluţia lui Cinna, dar steaua lui Sulla continua să 
urce constant. Asemenea căpitanului care nu se repede să 
stingă incendiul de pe corabie, ci continuă să tragă asupra 
inamicului, Sulla rezistă neclintit în Asia pînă ce inamicul de stat 
a fost înfrînt, în timp ce revoluţia mistuia Italia. Această 
problemă fiind rezolvată, zdrobi apoi anarhia şi salvă capitala de 
torţa incendiară a disperaţilor samniţi şi a revoluţionarilor. Clipa 
întoarcerii în patrie a fost pentru Sulla covirşitoare atît în 
bucurie, cît şi în durere; el însuşi relatează în memoriile sale că, 
în prima noapte petrecută la Roma, n-a putut închide ochii, ceea 
ce, de bună seamă, e credibil. Cu toate acestea, misiunea sa 
încă nu se terminase; steaua sa urca în continuare. Autocrat 
absolut, cum nici un rege nu fusese înaintea lui, însă 
întotdeauna atent să nu depăşească sfera dreptului formal, el 
domoli partidul ultrareacţionar, distruse constituţia lui Gracchus 
care limitase oligarhia timp de 40 de ani şi îi readuse sub 
ascultarea legii nou-consolidate mai întîi pe capitalişti şi apoi 
proletariatul urban - puteri care intraseră în rivalitate cu 
oligarhia -, domolind în cele din urmă aroganţa sabiei, care se 
născuse în sînul propriului său stat-major. El restaură oligarhia 
mai independentă decit fusese vreodată înainte, depuse în 
mîinile magistraţilor puterea ca pe un instrument docil, îi 


încredinţă legislația, tribunalele, supremația militară şi 
financiară şi îi acordă un fel de gardă personală, prin sclavii 
eliberaţi, şi un fel de armată, prin coloniştii militari stabiliți. In 
sfîrşit, după ce opera fusese terminată, creatorul se retrase din 
fața creației sale, autocratul absolut devenind din nou de bună- 
voie un simplu senator. Pe parcursul acestei îndelungate cariere 
militare şi politice, Sulla n-a pierdut nici o singură bătălie, n-a 
fost niciodată nevoit să facă un pas înapoi şi, netulburat de 
inamici şi de amici, şi-a condus opera pînă la țelul pe care şi-l 
propusese el însuşi. Avea toate motivele să-şi venereze steaua. 
Capricioasa zeiţă a norocului păru să fi fost de data aceasta 
prada capriciului statorniciei, ea  complăcîindu-se să 
îngrămădească asupra favoritului ei toate succesele şi onorurile 
rivnite şi nerîvnite. Istoria trebuie să fie însă mai obiectivă decit 
fusese el însuşi faţă de propria persoană şi să-l aşeze într-un 
rang mai înalt decit cel al simplilor răsfăţaţi ai Fortunei. Nu vrem 
să afirmăm că această constituţie a lui Sulla ar fi o operă de 
genialitate politică, ca, de exemplu, cea a lui Gracchus sau cea 
a lui Caesar. În cuprinsul ei, lucru determinat de altfel de esenţa 
restauraţiei, nu se întilneşte nici un singur principiu de stat cu 
adevărat nou; toate trăsăturile ei esenţiale - intrarea în senat 
prin ocuparea cvesturii, abolirea dreptului cenzorial de 
excludere a senatorului din senat, iniţiativa legislativă a 
senatului, transformarea  magistraturii  tribuniciene într-un 
instrument al senatului pentru încătuşarea /imperium-ului, 
extinderea magistraturii pe o durată de doi ani, transferarea 
comandamentului de la magistratul poporului asupra 
proconsulului sau  propretorului senatorial, chiar şi noua 
legislaţie penală şi municipală - nu sînt instituţii create de către 
Sulla, ci, născute din guvernarea oligarhică timpurie, au fost 
numai reglementate şi legalizate de el. In ceea ce priveşte 
grozăviile care-i însoţiră restauraţia, sînt ele, în raport cu faptele 
lui Nasica, Popillius, Opimius, Caepio etc., altceva decit 
consacrarea juridică a consacratei metode oligarhice de a se 
debarasa de adversari? În fine, în cazul oligarhiei romane a 
acestor timpuri nu există alt verdict decît condamnarea 
inexorabilă şi completă; şi cum tot ce-i aparține este inclus în 
aceasta, constituția lui Sulla nu face excepție. Însă, cu toate 
acestea, nu violăm spiritul sacru al istoriei printr-o laudă mituită 
de genialitatea răului dacă reamintim că Sulla a fost mai puțin 


responsabil de restauraţia lui decit întreaga aristocrație romană, 
care guverna de secole în coterie, adincindu-se cu fiecare an 
mai mult în abisul neputinței şi obstinaţiei senile şi că, la urma 
urmei, tot ceea ce este absurd şi hain în ea trebuie să-i fie în 
principal pus pe seama ei. Sulla a reorganizat statul, dar nu ca 
un proprietar de casă, care-şi rinduieşte avutul şi slugile după 
cum crede de cuviinţă, ci asemenea unui administrator 
temporar, care se supune cu stricteţe instrucţiunilor primite; 
este insipid şi fals în cazul acesta să transferăm răspunderea 
finală şi capitală de la proprietar asupra administratorului. 
Importanţa lui Sulla este cu mult supraestimată sau poate nu 
judecăm în profunzime acele proscripţii, exproprieri şi restauraţii 
îngrozitoare, care nu pot fi şi nu au fost niciodată compensate, 
dacă le considerăm drept opera unui tiran setos de sînge, ajuns 
în mod întîmplător în fruntea statului. Acestea au fost fapte ale 
aristocrației şi ale terorii restauraţiei, iar Sulla, pentru a folosi 
cuvîntul poetului, n-a fost nimic altceva decît securea călăului, 
care, inconştient, urmează gîndul conştient. Sulla îndeplini acest 
rol cu o perfecţiune fantastică, chiar demonică; însă în cadrul 
graniţelor care i-au fost fixate, el nu a activat numai grandios, ci 
şi util. Niciodată o aristocrație, precum cea romană de atunci, 
într-atit de decăzută şi decăzind şi mai mult pe zi ce trecea, n-a 
găsit un tutore precum Sulla, dornic şi capabil să poarte pentru 
ea, cu o indiferenţă deplină faţă de propriul cîştig, atit sabia 
generalului, cît şi condeiul legislatorului. Fireşte că nu e acelaşi 
lucru dacă un ofiţer refuză sceptrul datorită spiritului său civic 
sau dacă îl aruncă din blazare; însă în absenţa totală a 
egoismului politic - şi, bineînţeles, numai sub acest raport - 
Sulla merită să fie alăturat lui Washington. Însă nu numai 
aristocrația, ci ţara întreagă îi datora mai mult decît posteritatea 
era dispusă să-i acorde. Sulla a terminat definitiv cu revoluţia 
italică, în măsura în care aceasta se baza pe prejudicierea unor 
districte mai puţin privilegiate în faţa altor districte mai 
privilegiate şi a devenit, constrîngîndu-se pe sine însuşi şi 
silindu-şi partidul să recunoască egalitatea în faţa legii a tuturor 
italicilor, adevăratul şi unicul autor al deplinei unităţi statale a 
Italiei; un cîştig care, în ciuda mizeriei nesfirşite şi a şiroaielor de 
sînge, nu este totuşi plătit prea scump. Dar Sulla a făcut şi mai 
mult. De mai bine de o jumătate de secol, puterea Romei era în 
declin, iar anarhia devenise o permanenţă; aceasta deoarece 


guvernarea senatului în baza constituţiei lui Gracchus însemna 
anarhie ; chiar guvernarea lui Cinna şi a lui Carbo au constituit o 
evidentă probă a slăbiciunii guvernului, a cărei imagine se 
reflectă poate cu claritatea cea mai înfiorătoare în alianţa 
nefirească şi smintită cu samniţii, starea politică cea mai 
tulbure, cea mai insuportabilă şi cea mai dezastruoasă dintre 
toate posibile, într-adevăr începutul sfirşitului. Nu exagerăm 
dacă afirmăm că republica romană, de multă vreme subminată, 
era pe punctul de a se prăbuşi dacă Sulla nu i-ar fi salvat 
existenţa prin intervenţia sa în Asia şi în Italia. Ce-i drept, 
constituţia lui Sulla n-a durat mai mult decit cea a lui Cromwell 
şi se putea lesne constata că edificul său nu era prea solid; dar 
constituie o gravă lipsă de înţelegere dacă se trece cu vederea 
că, fără Sulla, fundamentul acestui edificiu ar fi fost distrus în 
întregime, iar Sulla nu este principalul responsabil de această 
stare de lucruri. Omul de stat poate clădi numai în sfera care-i 
este delimitată. Ceea ce ar fi putut să realizeze un conservator 
pentru salvarea vechii constituţii a fost înfăptuit de către Sulla; 
el însuşi intuise că este capabil să ridice o fortăreață, însă una 
lipsită de garnizoană, şi că nulitatea infinită a oligarhilor va 
zădărnici orice tentativă de salvare a oligarhiei. Constituţia sa 
era asemenea unui dig temporar, clădit în marea spumegîndă; 
nu constituie o acuzaţie la adresa arhitectului dacă, un deceniu 
mai tîrziu, talazurile vor înghiţi edificiul nefiresc, neapărat nici 
de cei care se adăposteau îndărătul lui. Omul de stat nu va avea 
nevoie să ia în considerare utilitatea cît se poate de lăudabilă a 
unor reforme particulare, ca, de exemplu, cea a sistemului 
financiar al Asiei şi a jurisdicției penale, pentru a nu condamna, 
în mod sumar, restauraţia efemeră a lui Sulla, ci va admira aici o 
reorganizare a comunităţii romane, corect proiectată şi, în linii 
generale, impusă consecvent în dificultăţi extraordinare, şi-l va 
aşeza pe salvatorul Romei, fondatorul unităţii italice, sub, dar şi 
alături de Cromwell. Bineînţeles că nu numai omul de stat se 
pronunţă pentru condamnarea crimelor; pe bună dreptate, 
sentimentul uman de revoltă nu va aproba niciodată ceea ce 
făcuse Sulla sau ceea ce îngăduise să fie făcut. Sulla îşi 
întemeiase puterea tiranică nu numai pe o violenţă fără 
scrupule, ci, cu o anumită sinceritate cinică, spusese lucrurilor 
pe nume, ofensînd în mod ireparabil marea masă a celor slabi 
de înger, care se înspăimîntă mai mult în faţa numelui decit în 


faţa lucrului însuşi; din cauza sîngelui rece şi gratuităţii crimelor 
sale, el apare judecății morale şi mai respingător decit criminalul 
pasionat. Exilul, recompensarea călăilor, confiscarea 
proprietăţilor, procedura sumară împotriva unor ofiţeri 
indisciplinaţi surveniseră de sute de ori, iar pentru asemenea 
evenimente moralitatea politică obtuză a civilizaţiei antice n- 
avea decit o dojană moderată; însă era într-adevăr nemaiauzit 
ca numele bărbaţilor proscrişi să fie afişate, iar capetele lor să 
fie expuse în public; să fie stabilită pentru bandiți o recompensă, 
care să fie înscrisă după toate regulile în registrele financiare 
publice; proprietatea confiscată să fie licitată în for, asemenea 
prăzii luate de la inamic; generalul să dea ordin ca ofiţerul 
răzvrătit să fie neiîntirziat ucis în for, luînd, în faţa tuturor 
cetăţenilor, fărădelegea asupra sa. Această batjocorire publică a 
umanului constituie şi o greşeală politică; ea a contribuit mult la 
înveninarea anticipată a crizelor revoluţionare ulterioare şi chiar 
şi acum planează încă, pe merit, o umbră asupra amintirii 
autorului proscripţiilor. Pe bună dreptate se poate obiecta în 
continuare că, în timp ce în afacerile importante el acţiona cu o 
vigoare exemplară, a cedat deseori temperamentului său coleric 
în probleme secundare; îndeosebi în privinţa oamenilor proceda 
în baza simpatiei sau antipatiei sale. Cînd resimțea cu adevărat 
ura, ca, de exemplu, împotriva marienilor, Sulla îi dădea friu 
liber şi împotriva unor nevinovaţi, mîndrindu-se că nimeni nu i-a 
răsplătit pe prieteni şi pe duşmani mai bine decit el. Nu s-a sfiit 
să adune, cît timp a deţinut poziţia supremă, o avere colosală. 
Primul monarh absolut al statului roman, Sulla justifică maxima 
absolutismului, potrivit căreia legea nu-l obligă pe principe, cel 
puţin nu legile împotriva adulterului şi luxului decretate de el. 
Dar atitudinea sa delăsătoare faţă de partidul şi cercul său de 
prieteni era mai dăunătoare statului decit indulgenţa faţă de 
sine însuşi. În această categorie poate fi inclusă slăbirea 
disciplinei militare, deşi fusese impusă în parte din necesităţi 
politice; însă mult mai periculoasă a fost indulgenţa faţă de 
partizanii săi politici. Abia dacă pot fi crezute compromisurile pe 
care le-a acceptat uneori; astfel, de exemplu, nu numai că i-a 
anulat lui Lucius Murena pedeapsa meritată pentru înfrîngerile 
suferite din cauza celei mai grave incapacităţi şi nesubordonări 
(p. 228), ci i-a acordat şi triumful; astfel, Gnaeus Pompeius, care 
săvirşise o greşeală şi mai gravă, primi din partea lui Sulla 


onoruri şi mai extravagante (pp. 228, 244). Extinderea 
proscripţiilor şi a celor mai abominabile cruzimi legate de ele şi 
de confiscări se datorează probabil nu atît voinţei lui Sulla, cît 
indiferenţei sale, care, dată fiind poziţia în care se afla, nu poate 
să-i fie iertată. Avînd în vedere temperamentul său energic şi, 
totodată, apatic, este de înţeles că se manifesta foarte diferit, 
uneori extrem de indulgent, alteori extrem de sever. De mii de 
ori s-a repetat că, înainte de a fi regent, fusese un bărbat bun şi 
domol, iar ca regent deveni un tiran setos de sînge; această 
afirmaţie se neagă singură; dacă, fiind regent, arătase contrarul 
moderaţiei sale de odinioară, atunci trebuie sa afirmăm mai 
degrabă că pedepsea şi ierta cu aceeaşi dezinvoltură. Această 
frivolitate pe jumătate ironică străbate, în general, întreaga sa 
carieră politică. E ca şi cum învingătorului, care atribuie 
norocului meritul său în dobîndirea victoriei, nu-i pasă deloc de 
victoria însăşi; ca şi cum ar avea un presentiment asupra 
vanităţii şi efemerităţii propriei sale opere; ca şi cum ar prefera, 
asemenea unui intendent, repararea înaintea dărimării şi 
reconstruirii şi s-ar mulţumi, la urma urmei, şi cu o cîrpeală de 
mîntuială pentru a ascunde crăpăturile. 

Oricum ar fi fost, acest Don Juan al politicii a fost totuşi un 
bărbat dintr-o bucată. Viaţa sa atestă echilibrul interior al firii 
sale; în cele mai diverse situaţii, Sulla a rămas întotdeauna 
acelaşi. Aceeaşi concepţie l-a determinat, după strălucitele 
victorii din Africa, să caute din nou desfătările capitalei şi să 
găsească, după obţinerea puterii absolute, odihna şi recreerea 
în villa sa din Cumae. Cînd afirma că, pentru el, afacerile publice 
constituie o povară de care încearcă să scape, aceasta nu era o 
frază goală. După retragerea sa, a rămas egal cu sine, fără 
nemulțumiri şi fără afectare, bucuros de a se fi eliberat de 
afacerile publice şi totuşi intervenind încă, din cînd în cînd, dacă 
i se oferea ocazia. Vinătoarea, pescuitul şi redactarea 
memoriilor sale îi ocupau orele de tihnă; între timp, la 
rugămintea cetăţenilor măcinaţi de discordii, el reglementă 
afacerile interne ale coloniei învecinate, Puteoli, cu aceeaşi 
siguranţă şi rapiditate pe care le dovedise odinioară în afacerile 
capitalei. Ultima sa activitate pe patul de suferinţă a vizat 
impunerea unei contribuţii pentru reclădirea templului capitolin, 
pe care nu i-a mai fost dat să-l vadă terminat. Puțin timp după 
împlinirea unui an de la retragerea sa, în al 60-lea an al vieţii, în 


deplinătatea capacităţilor fizice şi spirituale, îl ajunse moartea; 
după cîteva zile de boală - cu două zile înainte de moarte el 
lucra încă la autobiografie - se săvirşi din viaţă, în urma unei 
hemoragii (676, 78). Fortuna, fidelă, nu-l părăsi nici pe patul de 
moarte. Nu-şi putea dori să mai fie atras încă o dată în odioasa 
viltoare a luptelor de partid şi să-şi ducă veteranii încă o dată în 
vîrtejul unei noi revoluţii; şi, avînd în vedere starea lucrurilor din 
Spania şi din Italia la moartea sa, această misiune n-ar fi putut fi 
ocolită dacă ar mai fi trăit. Incă de pe acum, cînd se puse în 
discuţie problema  funeraliilor sale publice, în capitală, 
numeroase voci care tăcuseră în timpul vieţii sale se ridicară 
împotriva acestei ultime dovezi de onoare ce urma să-i fie 
acordată tiranului. Insă memoria sa era încă prea vie şi teama 
faţă de veteranii săi prea încuibărită în sufletele cetăţenilor; se 
luă hotărîrea ca decedatul să fie adus în capitală şi ca funeraliile 
să fie celebrate aici. Italia n-a văzut niciodată o ceremonie 
funerară mai grandioasă. Pretutindeni unde ajunse cortegiul, cu 
mortul împodobit ca un rege, cu stindardele sale bine-cunoscute 
şi cu fasciile purtate înaintea lui, locuitorii şi, îndeosebi, bătrînii 
săi mercenari i se alăturară; se părea că întreaga armată 
doreşte să se unească din nou în jurul bărbatului, acum mort, 
care o purtase în viaţă atît de des şi niciodată altundeva decit 
spre victorie. Imensul cortegiu ajunse astfel în capitală, unde 
tribunalele nu se întruneau şi stagnau toate afacerile şi unde 
mortul era aşteptat de 2.000 de coroane de aur, ca un ultim 
prinos din partea legiunilor fidele, a oraşelor şi prietenilor mai 
apropiaţi. Sulla, credincios cutumei gintei Corneliilor, ordonase 
ca trupul său să nu fie incinerat; însă alţii reflectară mai bine 
asupra celor întîimplate şi a celor ce urmau să se întîmple; la 
porunca senatului, cadavrul bărbatului care  smulsese 
osemintele lui Marius din liniştea mormîntului lor a fost devorat 
de flăcări. Însoţit de toţi magistraţii şi de întregul senat, de 
preoţi şi preotese în veşmintele lor oficiale şi de trupa tinerilor 
aristocrați în armuri ecvestre, procesiunea ajunse în for; în locul 
acesta, răsunînd încă de faptele sale şi chiar de temutele sale 
cuvinte, se rosti discursul funerar; de aici, catafalcul a fost 
purtat pe umerii senatorilor spre Cîmpul lui Marte, unde era 
ridicat rugul. În timp ce flăcările îl mistuiau, cavalerii şi soldaţii îi 
dădeau onorul alergînd în jurul cadavrului; cenuşa regentului a 
fost depusă pe Cîmpul lui Marte lîngă mormintele vechilor regi, 


iar femeile romane purtară pentru el doliu timp de un an. 


Capitolul XI 
Comunitatea şi economia sa 


În urma noastră se află un interval de timp de 90 de ani, 
40 de ani de pace profundă, 50 ai unei revoluţii aproape 
necontenite. Aceasta este epoca cea mai puţin glorioasă pe care 
o cunoaşte istoria romană. Ce-i drept, Alpii fuseseră traversaţi 
atit în direcţia vestică, cît şi în cea estică (pp. 112-113, 117), iar 
în peninsula spaniolă armele romane ajunseseră pînă la Oceanul 
Atlantic (p. 17), în cea greco-macedoneană pînă la Dunăre (p. 
118); însă aceştia erau lauri pe cît de neînsemnaţi pe atit de 
nefolositori. Cercul „populațiilor externe supuse voinței, 
ordinelor, puterii sau prieteniei poporului roman” nu fusese 
lărgit în mod simţitor; romanii se mulţumiră să trăiască de pe 
urma achiziţiilor făcute în timpuri mai bune şi să aducă, treptat, 
la supunerea completă comunităţile legate de Roma prin forme 
de dependenţă mai suportabile. In spatele acestei strălucitoare 
perdele a reuniunii provinciale se ascundea o extrem de 
simţitoare scădere a puterii romane. In timp ce întreaga 
civilizaţie antică se confunda tot mai mult cu statul roman, 
constituindu-se, prin aceasta, într-o formă tot mai generală de 
existenţă, naţiunile de dincolo de Alpi şi de dincolo de Eufrat, 
excluse din acest cerc, începură să treacă de la defensivă la 
ofensivă. Pe cîmpurile de bătălie de la Aquae Sextiae şi 
Vercellae, de la Cheroneea şi Orchomenos se auziseră primele 
tunete ale acelui uragan pe care triburile germanice şi hoardele 
asiatice urmau să-l abată asupra lumii greco-romane şi al cărui 
ultim freamăt surd se prelungeşte aproape pînă în zilele 
noastre. Însă în această perioadă, chiar şi dezvoltarea internă 
poartă acelaşi caracter. Vechea ordine se prăbuşeşte fără 
posibilitate unei renaşteri. Republica romană fusese fondată ca 
o comunitate urbană care-şi dădea singură stăpinii şi legile prin 
cetăţenii ei liberi, care era guvernată de aceşti stăpîni, înţelept 
sfătuiţi, ce beneficiau de libertate regească în limitele acestor 
fruntarii legale, în jurul căreia se concentraseră într-un cerc 
dublu, atît confederaţia italică, ca o expresie a comunităţilor 
libere, în esenţă egale şi înrudite celei romane, cît şi corpul de 
aliaţi extraitalici, ca o congregaţie de oraşe greceşti libere şi de 


principate şi popoare barbare, amîndouă mai mult tutelate decit 
stăpiînite efectiv de către comunitatea romană. Ultimul rezultat 
al revoluţiei - şi ambele partide, atit cel nominal conservator, cît 
şi cel democratic, contribuiră în egală măsură şi se 
sincronizaseră în aceasta - a fost faptul că din acest venerabil 
edificiu, care la începutul epocii despre care vorbim se înălţase, 
ce-i drept, cu fisuri, şi era acum zdruncinat, dar se menținea 
încă, nu a mai rămas la sfîrşitul ei piatră peste piatră. Potentatul 
suveran era acum fie un singur bărbat, fie oligarhia unită, cînd a 
aristocraților, cînd a  înstăriţilor. Cetăţenii pierduseră orice 
participare reală la guvernare. Magistraţii nu deveniseră altceva 
decit nişte instrumente inerte în mîinile potentatului de 
moment. Comunitatea urbană de la Roma se nimicise singură 
printr-o dezvoltare nefirească. Confederaţia italică se contopise 
cu comunitatea urbană. Federaţia extraitalică era pe cale de a 
se transforma într-o servitute. Întreaga structură organică a 
comunităţii romane se năruise şi din ea nu mai rămase altceva 
decit o masă brută a unor elemente mai mult sau mai puţin 
disparate. Situaţia ameninţa să degenereze într-o anarhie 
deplină şi într-o dizolvare internă şi externă a statului. Mişcarea 
politică se îndrepta cu siguranţă spre despotism; unica 
problemă nerezolvată rezida în întrebarea dacă despotismul va 
fi întruchipat de cercul exclusivist al familiilor nobile, de senatul 
capitaliştilor sau de un monarh. Mişcarea politică păşise 
neîndoielnic pe căile care duceau spre despotism; principiul 
fundamental al comunităţii libere, conform căruia puterile 
concurente se limitează reciproc la o coerciţie indirectă, fusese 
abandonat de toate partidele în aceeaşi măsură; şi de o parte, şi 
de cealaltă începuseră să lupte pentru putere mai întîi bitele şi, 
în curînd, şi săbiile. Revoluţia, încheiată în sensul că vechea 
constituţie era considerată abolită definitiv de ambele părţi şi că 
țelul şi calea noii dezvoltări politice fuseseră stabilite cu 
claritate, găsise pînă acum numai soluţii provizorii pentru 
această reorganizare a statului; nici constituţia lui Gracchus, nici 
cea a lui Sulla nu aveau un caracter definitiv. Dar trăsătura cea 
mai deprimantă a acestor timpuri deprimante era aceea că 
patriotului clarvăzător i se năruiseră atit speranţele, cît şi 
eforturile. Soarele libertăţii, cu binecuvintările lui nesfirşite, se 
apropia tot mai mult de apus, iar tenebrele coborau asupra unei 
lumi pînă nu de mult atît de strălucitoare. Aceasta nu era o 


catastrofă accidentală care ar fi putut fi dejucată prin patriotism 
sau geniu; comunitatea romană se prăbuşea din cauza unor 
străvechi abuzuri sociale, în ultimă instanţă din cauza ruinării 
stării de mijloc şi a proletariatului sclavilor. Cel mai pătrunzător 
om de stat se afla în situaţia medicului căruia îi este la fel de 
greu să prelungească sau să scurteze agonia bolnavului. Fără 
îndoială, procedura cea mai favorabilă intereselor Romei ar fi 
fost înlăturarea cît mai rapidă şi cît mai consecventă a tuturor 
resturilor vechii constituţii liberale de către un despot care să fi 
găsit forme şi formule noi pentru modesta măsură a prosperității 
umane de care este capabil absolutismul; avantajul intrinsec pe 
care, în condiţiile date, îl deţine monarhia în faţa oricărei 
oligarhii sălăşluia tocmai în faptul că un asemenea despotism, 
energic în nivelare, cît şi în edificare, nu mai putea fi exercitat 
niciodată de către o autoritate colegială. Aceste consideraţii 
rigide nu fac însă istoria; nu raţiunea, ci doar pasiunea lucrează 
pentru viitor. Era nevoie de aşteptare pentru a vedea cît va mai 
rezista comunitatea, nici trăind, nici murind, şi dacă îşi va găsi 
pînă la urmă un stăpîn, pe cît posibil un regenerator prin natura 
sa superioară, sau dacă se va prăbuşi în mizerie şi în slăbiciune. 

Ne mai revine obligaţia de a releva partea economică şi 
socială a acestui proces, în măsura în care n-au fost prezentate 
mai sus. Finanţele statului se bazau de la începutul acestei 
epoci în principal pe veniturile din provincii. În Italia, impozitul 
funciar, care figurase aici întotdeauna ca o dare extraordinară 
pe lîngă veniturile domeniale şi altele, nu a mai fost strîns după 
bătălia de la Pydna, astfel încît libertatea absolută faţă de 
impozitul funciar începu să fie considerată drept o prerogativă 
constituţională a proprietăţii funciare romane. Monopolurile 
statului, ca, de exemplu, cel al sării (|, p. 550) şi dreptul de a 
bate monedă, n-au fost considerate în această epocă, poate 
chiar niciodată, drept o sursă de venituri. Noua taxă asupra 
moştenirilor (lI, pp. 584-585) a căzut, de asemenea, în 
desuetudine sau a fost, probabil, cu totul abolită. Aşadar, 
tezaurul de stat roman nu stringea din Italia, inclusiv din Galia 
Cisalpină, nimic altceva decit veniturile de pe urma domeniilor, 
îndeosebi din ţinutul Campaniei şi din cel al minelor de aur din 
tara celților, pe de o parte, şi veniturile de pe urma 
emancipărilor şi de pe urma mărfurilor importate pe calea mării, 
care ajungeau pe teritoriul urban roman fără a fi destinate de 


către importator consumului propriu, pe de alta; amîndouă pot fi 
considerate în esenţă drept taxe asupra luxului, care trebuie să 
fi sporit considerabil prin extinderea teritoriului urban roman - în 
acelaşi timp şi a teritoriului vămilor - asupra întregii ltalii, 
probabil cu includerea Galiei Cisalpine. În provincii, statul roman 
îşi arogă mai întîi dreptul de proprietate deplină, atît asupra 
întregului teritoriu în statele cucerite, conform legii marţiale, cit 
şi, în statele în care guvernul roman îi înlocuise pe foştii 
potentaţi, asupra acelor domenii pe care aceştia le deţinuseră; 
în virtutea acestui drept, teritoriile Leontiniumului, Cartaginei, 
Corintului, bunurile  domeniale ale regilor Macedoniei, 
Pergamului şi Cyrenei, minele din Spania şi Macedonia erau 
considerate drept domenii romane, fiind arendate, asemenea 
teritoriului cetății Capua, de către cenzorii romani unor 
antreprenori particulari, în schimbul predării unei cote-parte din 
produse sau a unei anumite sume de bani. Mai sus, am relatat 
deja (pp. 79, 84) că Gaius Gracchus a mers şi mai departe, 
considerînd întregul teritoriu provincial drept domeniu şi aplicînd 
acest principiu în practică, mai întîi în Asia, întrucît el a motivat 
dijmele asupra pămîntului, taxele pentru păşunat şi vămile 
portuare în mod juridic prin dreptul de proprietate a statului 
roman asupra ogoarelor, cîmpiilor şi coastelor provinciei, 
indiferent dacă acestea aparținuseră odinioară regelui sau 
particularilor. După toate aparențele, în această epocă n-au 
existat însă monopoluri de stat cu adevărat productive faţă de 
provincii; interzicerea culturii viţe-de-vie şi a măslinului în Galia 
Transalpină nu a adus tezaurului public nici un beneficiu direct. 
Dimpotrivă, impozitele directe sau indirecte se ridicau în 
proporţii extinse. Statele clientelare, recunoscute ca absolut 
independente, ca, de exemplu, regatele Numidia şi Cappadocia, 
şi oraşele aliate (civitates foederatae) Rhodos, Messana, 
Tauromenion, Massalia, Gades erau, din punct de vedere legal, 
libere şi obligate prin tratat să sprijine republica romană numai 
în timp de război, fie prin furnizarea unui număr fix de corăbii 
sau de contingente pe cheltuiala lor, fie, cum este şi firesc, cu 
subsidii extraordinare de orice fel în cazul unor împrejurări 
extreme. Restul teritoriului provincial însă, chiar şi cu includerea 
oraşelor libere, era supus necondiţionat impozitelor, excepţie 
făcînd numai oraşele care beneficiau de dreptul de cetăţenie 
romană, precum Narbo, şi comunităţile care primiseră în mod 


special scutirea de impozite (civitates immunes), precum 
Kentoripa din Sicilia. Impozitele directe erau constituite fie, ca în 
Sicilia şi Sardinia, dintr-un drept asupra unei zecimi din cereale 
şi a altor produse ale pămîntului, cum ar fi strugurii şi măslinele, 
sau, dacă teritoriul era propice păşunatului, dintr-o taxă de 
păşunat corespunzătoare; fie, ca în Macedonia, Achaia, Cyrene, 
cea mai mare parte din Africa, ambele Spanii şi, după Sulla, în 
Asia, dintr-o sumă fixă de bani (stipendium, tributum), pe care 
fiecare comunitate era obligată s-o trimită anual la Roma; 
aceasta se ridica, de exemplu pentru Macedonia, la 600.000 de 
denari (183.000 de taleri), iar pentru mica insulă Gyaros de 
lîngă Andros, la 150 de denari (46 de taleri); suma pare să fi fost 
în general neînsemnată şi inferioară obligaţiilor plătite înainte de 
instituirea stăpînirii romane. Acele dijme teritoriale şi taxe de 
păşunat erau arendate de câtre stat unor antreprenori 
particulari, în schimbul furnizării unor cantităţi fixe de grîu sau 
de bani. În ceea ce priveşte obligaţiile în bani, statul nu s-a 
suprapus comunităţilor, îngăduindu-le să repartizeze suma 
stabilită în principiu de către guvernul roman asupra 
persoanelor impozabile şi să o perceapă de la acestea. 
Exceptîind taxele secundare asupra străzilor, podurilor şi 
canalelor, impozitele indirecte se compuneau în principal din 
taxe vamale. In Antichitate, acestea au fost, dacă nu în 
exclusivitate, cel puţin cu preponderență, taxe portuare, mai rar 
taxe de graniţă impuse importului sau exportului bunurilor 
destinate  vînzării; ele erau percepute de către fiecare 
comunitate în porturile şi în teritoriul ei, după propria apreciere. 
Romanii recunoşteau acest principiu, în măsura în care sfera de 
cuprindere originară a teritoriului lor supus taxelor vamale nu 
depăşea districtul cetăţenilor romani şi în care graniţa statului 
nu constituia nicidecum o graniţă vamală, astfel încît era 
necunoscută o vamă de stat generală; numai pe calea tratatului 
de stat se asigurase în comunităţile clientelare libertatea 
vamală deplină pentru statul roman, iar pentru cetăţeanul 
roman, deseori, o taxă favorizantă. Insă în acele districte care 
nu fuseseră acceptate în alianţa cu Roma, ci se aflau într-o reală 
stare de supunere şi nici nu dobindiseră imunitatea, taxele 
vamale reveneau, fireşte, suveranului, altfel spus comunităţii 
romane; în consecinţă, vaste zone din cadrul imperiului au fost 
constituite ca districte vamale romane speciale, în care 


comunităţile aliate sau care se bucurau de imunitate erau 
cuprinse ca nişte enclave scutite de taxele vamale. Sicilia 
constituia un asemenea district vamal special încă din perioada 
cartagineză, la graniţa sa fiind percepută o taxă de 5% din 
valoarea mărfurilor exportate sau importate; la graniţele Asiei 
se percepea, în virtutea Legii Sempronia (pp. 79-80), o taxă 
asemănătoare de 2,5%; într-un mod asemănător, provincia 
Narbo, exceptînd teritoriul coloniei romane, era organizată ca 
district vamal roman. |n afara scopurilor fiscale, aceste 
reglementări erau determinate poate şi de intenţia lăudabilă de 
a contracara inevitabila confuzie, care s-ar fi născut cu 
necesitate din cauza varietăţii taxelor vamale, printr-o 
organizare uniformă a vămilor de graniţă. Perceperea vămilor, 
ca şi cea a zeciuielii a fost întotdeauna arendată unor 
intermediari. 

Obligaţiile ordinare ale contribuabililor romani se limitau la 
aceste impozite; însă nu trebuie să trecem cu vederea că 
sumele percepute erau considerabile şi că, în comparaţie cu 
ceea ce intra în tezaurul public, contribuabilii plăteau mult mai 
mult. Căci dacă sistemul  perceperii impozitelor prin 
intermediari, îndeosebi prin intermediul unor arendaşi generali, 
este prin structura sa cel mai costisitor dintre toate, concurenţa 
eficientă era îngreunată la Roma foarte mult de împărţirea 
nesemnificativă a arendărilor şi imensa acumulare de capital. La 
aceste poveri ordinare trebuie adăugate, înainte de toate, 
rechiziţiile. Conform legii, cheltuielile administraţiei militare erau 
suportate de către comunitatea romană. Ea îi furniza 
comandantului oricărei provincii mijloacele de transport şi toate 
celelalte subsidii; ea plătea şi aproviziona soldaţii romani din 
provincii. Comunitățile provinciale trebuiau să acorde 
magistraților şi soldaților în mod gratuit numai spațiul de locuit, 
lemne, fîn şi alte bunuri asemănătoare ; mai mult, oraşele libere 
erau exceptate întotdeauna de la încartiruirea de iarnă - încă nu 
se cunoşteau taberele permanente. Aşadar, dacă guvernatorul 
avea nevoie de grîu, corăbii, sclavi pentru echiparea acestora, 
pînză, piele, bani sau altele, el le putea cere, după propria 
apreciere şi necesităţi, în timp de război necondiţionat şi, 
probabil, la fel şi în timp de pace, de la comunităţile supuse sau 
de la statele clientelare suverane; însă acestea, precum 
impozitul funciar roman, erau considerate de drept ca nişte 


cumpărături sau avansuri, valoarea lor fiind rambursată imediat 
sau mai tirziu de către tezaurul public roman. Aceste rechiziţii 
deveniră, dacă nu prin teoria dreptului constituţional, cel puţin 
în practică, una dintre poverile cele mai apăsătoare ale 
provincialilor, cu atît mai mult cu cît compensaţia era stabilită, 
de regulă, în mod unilateral de către guvern sau chiar de către 
guvernator. Într-adevăr, se întîlnesc cîteva restricţii legale 
impuse acestui periculos drept de rechiziţii al magistraţilor 
romani. Astfel, de exemplu, regula, menţionată mai sus, potrivit 
căruia în Spania nu i se putea lua ţăranului mai mult de a 
douăzecea parte din cereale şi, pentru aceasta, preţul nu putea 
fi stabilit unilateral (|, pp. 472-473); fixarea unei cantităţi 
maxime de cereale ce putea fi rechiziţionată de către 
guvernator pentru nevoile proprii şi ale suitei sale; 
reglementarea prealabilă a unei compensaţii fixe şi ridicate 
pentru cereale care, cel puţin în cazul Siciliei, erau cerute 
deseori pentru necesităţile capitalei. Ce-i drept, prin asemenea 
stipulaţii presiunea acestor  rechiziţii asupra economiei 
comunităţilor şi particularilor din provincii a fost slăbită pe ici, pe 
colo, însă nicidecum înlăturată. În cursul unor crize 
extraordinare, presiunea sporea inevitabil şi uneori depăşea 
orice limită, rechiziţiile luînd atunci forma unei pedepse sau a 
unor contribuţii voluntare obligatorii, compensaţia dispărînd cu 
desăvirşire. Astfel, Sulla îi obligă, în anii 670-671 (84-83), pe 
provincialii Asiei Mici, care se făcuseră într-adevăr foarte 
vinovaţi faţă de Roma, să dea fiecărui soldat încartiruit o soldă 
de 40 de ori mai mare (pe zi 16 denari = 3, 6 taleri), iar fiecărui 
centurion, de 75 de ori mai mare, pe lingă veşminte, masă şi 
dreptul de a-şi invita oaspeţi ad /ibitum. Tot aşa, curînd după 
aceea, acelaşi Sulla impuse tuturor comunităţilor clientelare şi 
supuse o contribuţie generală (p. 243) despre a cărei 
rambursare, fireşte, nici nu putea fi vorba. Nu pot fi uitate apoi 
obligaţiile publice locale. Comparativ, ele trebuie să fi fost foarte 
însemnate, întrucît cheltuielile de administraţie, întreţinerea 
edificiilor publice, toate cheltuielile civile, erau suportate de 
către bugetul comunităţii, guvernul roman preluînd numai 
acoperirea necesităţilor militare din bugetul său. Dar chiar şi din 
acest buget militar, însemnate însărcinări au trecut în seama 
comunităţilor; astfel, cheltuielile de construcţie şi de întreţinere 
a drumurilor militare neitalice, cele ale flotelor din mările 


neitalice, chiar şi sumele necesare sistemului militar, în 
majoritatea lor, în măsura în care contingentele statelor 
clientelare, ca şi cele ale supuşilor erau recrutate în mod regulat 
pentru serviciul militar în provincia lor, au trecut în seama 
acestora; de altfel, contingentele începură să fie folosite tot mai 
mult şi în afara provinciei de origine: traci în Africa, africani în 
Italia etc. Era acceptabil, dacă nu din punct de vedere politic, cel 
puţin sub aspect financiar, ca numai provinciile, nu şi Italia, să 
plătească guvernului impozite directe, atita timp cît Italia 
suporta singură cheltuielile şi poverile sistemului militar; însă de 
cînd se renunţase la acest principiu, provincialii erau 
suprasolicitaţi şi în privinţa finanţelor. În sfîrşit, nu trebuie să fie 
uitat marele capitol al nedreptăţilor prin care magistraţii şi 
arendaşii de impozite romani suplimentau considerabil povara 
taxelor pentru provincii. Fiecare dar primit de către guvernator 
ar fi putut fi tratat, din punct de vedere legal, drept o extorsiune 
şi i s-ar fi putut limita prin lege chiar dreptul de cumpărare; 
activitatea sa publică i-ar fi oferit totuşi, dacă ar fi dorit să 
comită nedreptatea, destule pretexte. Incartiruirea de trupe 
dreptul la locuinţă liberă al magistraţilor şi al mulţimii de 
însoțitori de rang senatorial sau ecvestru, de scribi, lictori, 
crainici, medici şi preoţi, dreptul mesagerilor de stat de a fi 
scutiţi de orice cheltuială, aprobarea şi transportarea 
furniturilor, îndeosebi vînzările forţate şi rechiziţiile ofereau 
tuturor magistraţilor din provincie ocazia de a se întoarce în 
patrie cu averi princiare, iar hoţia luă proporţii cu atît mai mari, 
cu cît controlul guvernului se dovedi a fi lipsit de eficienţă şi cu 
cît tribunalele capitaliştilor se dovediră a fi periculoase numai 
pentru cei integri. instituirea unei comisii permanente pentru 
asemenea cazuri în provincii (605; 149; pp. 42), determinată de 
frecvenţa plîngerilor referitoare la exacţiunile magistraţilor, şi 
legile împotriva extorsiunilor, care se succedau rapid, mărind 
continuu pedeapsa, arată nivelul mereu din ce în ce mai mare al 
răului, precum pluviometrul pe cel al apei. In asemenea 
împrejurări, o taxare moderată cel puţin teoretic putea deveni în 
practică foarte apăsătoare; şi este neîndoielnic că aceasta era 
starea de lucruri, deşi presiunea economică pe care negustorii şi 
bancherii italici o exercitau asupra provinciilor trebuie să fi 
apăsat şi mai greu asupra acestora decit taxarea, cu toate 
abuzurile pe care le implica. 


În concluzie, veniturile pe care Roma le primea din partea 
provinciilor nu constituiau de fapt o taxare a supuşilor în sensul 
pe care-l acordăm astăzi acestei expresii, ci mai degrabă un 
beneficiu, pe care-l putem compara cu tributurile Atticii, cu al 
cărui ajutor statul hegemon făcea faţă cheltuielilor sistemului 
militar pe care-l preluase. Prin aceasta se explică şi micimea 
surprinzătoare atit a veniturilor brute, cît şi a celor nete. Există 
un document care ne arată că veniturile romane, probabil cu 
excluderea celor italice şi a cerealelor furnizate Italiei în natură 
de către decumani, n-au depăşit 200 de milioane de sesterţi (15 
milioane de taleri) - aşadar doar două treimi din sumele 
percepute anual din ţara sa de către regele egiptean. Această 
proporţie poate, la prima vedere, să nu uimească. Ptolemeii 
exploatau Valea Nilului ca nişte mari plantatori şi percepeau 
sume imense din comerţul, pe care-l monopolizaseră, cu 
Orientul; tezaurul roman nu era altceva decit reuniunea 
tezaurelor militare ale comunităţilor aflate sub protecţia Romei. 
Proporţional, venitul net era, probabil, şi mai neînsemnat. 
Singurele provincii care furnizau un surplus apreciabil erau 
Sicilia, unde a rămas în vigoare sistemul de impozite al 
cartaginezilor, şi îndeosebi Asia, de cînd Gaius Gracchus 
impusese aici, pentru a crea disponibilităţi necesare distribuirilor 
sale de grîu, confiscarea pămiînturilor şi o taxă generală asupra 
domeniilor; după mărturii multiple, finanţele de stat romane se 
bazau în primul rînd pe veniturile Asiei. Astfel, pare veridică 
afirmaţia potrivit căreia celelalte provincii costau, în general, tot 
atit pe cît produceau; cele care necesitau o forţă militară 
considerabilă, precum cele două Spanii, Galia Cisalpină, 
Macedonia, trebuie să fi costat adeseori mai mult decit a 
însumat totalitatea veniturilor aduse. În general, tezaurul roman 
rămînea, în timpuri normale, cu un surplus, care îi permitea să 
facă faţă din plin cheltuielilor cerute de edificiile de stat şi ale 
oraşului şi să acumuleze un fond de rezervă; însă şi sumele 
destinate acestor scopuri, comparate cu cele ale restului 
teritoriului dominaţiei romane, dovedesc cota scăzută a 
veniturilor nete aduse de impozitele romane. Aşadar, într-un 
anumit sens, constatăm că administraţia financiară provincială 
era tratată, ca şi cea romano-italică, în baza principiului, pe cit 
de vechi, pe atît de înţelept, conform căruia hegemonia politică 
nu trebuie să fie utilizată ca un privilegiu dătător de profit. Ceea 


ce guvernul roman percepea de la supuşii săi de dincolo de 
mare era utilizat, de regulă, pentru protecţia militară a acestor 
provincii; iar dacă aceste impozite romane apăsau cu mai mare 
greutate asupra contribuabililor decît vechile obligaţii, întrucît 
erau cheltuite în majoritatea lor în afara ţării, înlocuirea unei 
mulţimi de stăpiîni şi de armate mici cu un singur stăpîn şi cu o 
administraţie militară centralizată permitea realizarea unor 
economii considerabile. Pe de altă parte, este adevărat că acest 
principiu al unor timpuri mai bune în domeniul organizării 
provinciale era sortit, din capul locului, eşecului, din cauza 
numeroaselor excepţii din cele mai diverse regiuni. Zeciuiala 
funciară  hierono-cartagineză din Sicilia depăşea cu mult 
contribuţia de război anuală. După cum ne relatează Cicero, 
Scipio Aemilianus spunea pe bună dreptate că cetăţii romane nu 
i se potrivea să fie stăpiînul şi, totodată, vameşul naţiunilor. 
Însuşirea taxelor vamale portuare nu era compatibilă cu 
principiul hegemoniei dezinteresate, iar mărimea acestora, ca şi 
modul vexatoriu de percepere nu erau menite să atenueze 
sentimentul nedreptăţii comise în acest caz. Probabil că pentru 
populaţiile orientale, numele de publicanus era încă din această 
epocă echivalent cu cel de „înşelător” şi de „hoţ”; nici o altă 
obligaţie n-a contribuit mai mult decit aceasta la a face numele 
de roman odios şi detestat în primul rînd în Orient. Însă cînd a 
ajuns la putere Gaius Gracchus şi acel partid care se numea 
popular, dominaţia politică a fost declarată deschis ca un drept 
al fiecăruia dintre participanţi la un număr de baniţe de grîu, 
hegemonia politică fiind transformată de-a binelea într-o 
proprietate reală asupra solului; nu numai că s-a introdus astfel 
cel mai desăvirşit sistem de exploatare, ci el a fost justificat şi 
proclamat prin lege cu o sinceritate jignitoare. Desigur, nu era 
un simplu accident că soarta cea mai nemiloasă a lovit cele 
două provincii nerăzboinice: Sicilia şi Asia. 

În lipsa unor date sigure, găsim un indicator aproximativ 
al situaţiei financiare romane în primul rînd în edificiile publice. 
La începutul acestei epoci, ele au fost clădite cu cea mai mare 
asiduitate şi niciodată construcţia de drumuri n-a cunoscut o 
amploare mai mare ca în aceste timpuri. In Italia, pe lîngă 
importantul drum de sud, probabil mai vechi, care, pornind de la 
Roma, ca o prelungire a Viae Appiae, străbătea Capua, 
Beneventum, Venusia, ajungind pînă la porturile Tarentum şi 


Brundisium, se construi un drum secundar de la Capua pînă la 
strimtoarea siciliană, operă a lui Publius Popillius, consul în anul 
622 (132). Pe coasta de est, unde singura porţiune construită 
pînă atunci se întindea între Fanum şi Ariminum, ca o parte a 
Viae Flaminiae (|, p. 386), drumul de-a lungul țărmului a fost 
prelungit spre nord, prin Hatria, de la Pad pînă la Aquileia şi cel 
puţin tronsonul dintre Ariminum pînă la Hatria a fost deschis în 
acelaşi an de către acelaşi Popillius. Cele două mari drumuri ale 
Etruriei, cel de coastă sau cel aurelian, de la Roma la Pisa şi 
Luna, aflat încă în construcţie în anul 631 (122), şi Via Cassia, 
care ajungea, prin Sutrium şi Clusium, pînă la Arretium şi 
Florentia şi care nu pare să fi fost construită înainte de anul 583 
(171), pot fi considerate drumuri romane de stat abia din 
această epocă. Împrejurimile Romei nu necesitau noi construcţii; 
totuşi, podul Mulvius (Ponte Molle), peste care Via Flaminia 
traversa Tibrul, a fost refăcut din piatră în anul 645 (109). In 
ltalia de Nord, în fine, care nu avusese pînă atunci alt drum 
pietruit decit Via F/aminia-Aemilia care se termina la Placentia, a 
fost construită în anul 606 (148) marea Via Postumia, care 
ducea de la Genua, prin Dertona, unde a fost întemeiată o 
colonie tot în această perioadă, apoi prin Placentia, unde 
întilnea Via F/laminia-Aemilia, Cremona şi Verona, pînă la 
Aquileia, legind astfel Marea Tireniană cu cea Adriatică; la 
aceasta trebuie adăugată legătura între Luna şi Genua, stabilită 
de către Marcus Aemilius Scaurus în anul 645 (109), prin care 
Via Postumia era legată nemijlocit de Roma. Gaius Gracchus 
contribui într-alt fel la ameliorarea sistemului italic de drumuri. 
El garanta întreţinerea marilor drumuri, distribuind, cu ocazia 
împărţirilor de pămiînturi, loturi de-a lungul acestora ; odată cu 
loturile, se contracta obligaţia ereditară de reparare a 
drumurilor; tot lui, sau cel puţin comisiei distribuirilor de 
pămiînturi, i se datorează, după toate aparențele, atît marcarea 
cu borne a hotarelor loturilor, cît şi sistemul ridicării bornelor 
militare; în sfirşit, el se îngriji de realizarea unor drumuri de 
cîmp practicabile, pentru a încuraja şi în acest fel agricultura. 
Însă consecinţe mult mai ample a avut construirea unor drumuri 
imperiale în provincii, care datează neîndoielnic din această 
perioadă: după îndelungi preparative, Via Domitia stabili o cale 
de uscat sigură între Italia şi Spania, legîndu-se direct de 
întemeierea coloniilor Aquae Saxtiae şi Narbo (pp. 113-114); Via 


Gabinia (p. 117) şi Via Egnatia (p. 32) conduceau de la 
principalele aşezări de pe coasta orientală a Mării Adriatice, 
prima de la Salona, a doua de la Apollonia şi Dyrrhachium, în 
interiorul ţării; în relatările fragmentare ale epocii nu se găsesc 
date despre realizarea acestor drumuri, însă trebuie să fie 
legate fără îndoială de războaiele galice, dalmate şi 
macedonene ale acestor timpuri, ele ajungind la o importanţă 
capitală pentru centralizarea statului şi civilizarea districtelor 
barbare supuse. În Italia cel puţin, s-au realizat, pe lîngă 
construcţia de drumuri, şi extinse lucrări de drenare. In anul 594 
(169), s-a trecut, cu un efort considerabil şi cu succes cel puţin 
temporar, la desecarea mlaştinilor pontine, o problemă vitală 
pentru Italia Centrală; în anul 645 (109), odată cu construcţiile 
de drumuri din nordul Italiei, au fost desecate terenurile joase 
dintre Parma şi Placentia. În sfîrşit, guvernul făcu mult pentru 
salubritatea şi confortul capitalei prin edificarea apeductelor, pe 
cît de indispensabile, pe atit de costisitoare. Nu numai că au fost 
reparate în întregime cele două apeducte existente din anii 442 
(312) şi 492 (262), cel al lui Appius şi cel de la Anio (în anul 
610, 144), ci au fost introduse două conducte noi; în anul 610 
(144), cea a lui Marcius, care a rămas şi mai tirziu neîntrecută 
prin abundența şi calitatea apei ei, şi, 19 ani mai tîrziu, aşa- 
numita Aqua Calida. Numai construcţia apeductului lui Marcius 
arată limpede ce operaţii putea întreprinde tezaurul de stat 
roman, fără a recurge la sistemul de credite, ci doar la plata în 
numerar; suma necesară pentru aceasta, 110 milioane de 
sesterţi (în aur, 13,5 milioane de taleri), a fost disponibilă şi 
utilizată timp de trei ani. De aici putem deduce rezerva 
apreciabilă a tezaurului de stat, care, la începutul acestei 
perioade, se ridica, de altfel, la aproape 6 milioane de taleri, 
aflîindu-se într-o continuă creştere. Luate împreună, toate aceste 
fapte ne permit să conchidem că, în această epocă, situaţia 
finanţelor romane era în general favorabilă. Cu toate acestea, 
nici sub aspect financiar nu trebuie să uităm că guvernul a 
dispus în primele două treimi ale acestei perioade realizarea 
unor edificii strălucitoare şi măreţe, însă a neglijat să facă alte 
cheltuieli cel puţin tot atît de necesare. Mai sus am arătat cu 
cîtă insuficienţă s-a îngrijit de sistemul militar; ţinuturile de 
graniţă, ba chiar şi Valea Padului (pp. 116-117) erau prădate de 
către barbari; chiar şi în Asia Mică, Sicilia, Italia, bîntuiau 


bandele de hoţi. Flota era neglijată în întregime; abia dacă mai 
existau corăbii de război romane, iar cele construite şi 
întreţinute de către oraşele supuse nu numai că erau 
insuficiente pentru a purta un război pe mare, dar nici nu 
puteau face faţă piraţilor. Chiar şi la Roma se renunţase la o 
mulţime de ameliorări de stringentă necesitate şi îndeosebi 
construcţiile fluviale erau ignorate într-un mod greu de 
imaginat. Capitala nu avea alt pod peste Tibru decit străvechea 
punte de lemn care ducea peste insula Tibrului spre laniculum; 
Tibrul inunda anual străzile şi dărima casele, deseori chiar şi 
cartiere întregi, fără să se fi întreprins ceva pentru îndiguirea 
malului; oricît de mult se dezvoltase comerţul transmarin, rada 
de la Ostia, nepotrivită prin natura ei, era lăsată să se înnisipeze 
şi mai mult. Un guvern care, în împrejurări dintre cele mai 
favorabile şi într-o epocă de 40 de ani de pace, atit în interior, 
cît şi în exterior, a ignorat asemenea obligaţii putea într-adevăr 
să neglijeze impozitele şi să obţină totuşi un surplus anual al 
veniturilor faţă de cheltuieli şi o rezervă apreciabilă; însă o 
asemenea administraţie a finanţelor nu merită nicidecum laudă 
pentru rezultatele ei doar aparent strălucitoare, ci mai degrabă 
reproşuri privind moliciunea şi lipsa unei conduceri unitare - 
lauda vană a poporului ar trebui adresată guvernării senatoriale 
a acestei epoci în orice alt domeniu. Odată cu dezlănţuirea 
uraganelor revoluţiei, situaţia financiară căpătă, bineînţeles, 
forme tot mai grave. Noua şi, privită fie şi numai din punct de 
vedere financiar, apăsătoarea povară care căzu în atribuţiile 
statului prin obligaţia impusă de către Gaius Gracchus de a 
vinde cetăţenilor capitalei griul la preţuri derizorii a fost, ce-i 
drept, compensată la început prin noile surse de venituri create 
în provincia Asia. Totuşi, construcţiile publice par să fi încetat 
din acest moment aproape cu desăvirşire. Oricît de numeroase 
ar fi fost operele publice ridicate de la bătălia de la Pydna pînă 
la Gaius Gracchus, după anul 632 (122) nu mai pot fi semnalate 
altele în afara amenajărilor de poduri, de drumuri, de drenaj, pe 
care Marcus Aemilius Scaurus le ordonase în calitate de cenzor 
al anului 645 (109). Nu se poate şti dacă aceasta este o urmare 
a distribuirilor de grîu sau, ceea ce este mai probabil, a 
sistemului de acumulare a rezervelor aflate în creştere, 
corespunzind unei guvernări care înclina tot mai mult spre o 
oligarhie rigidă; acest fapt este indicat de menţiunea că fondul 


roman de rezerve şi-a atins cota maximă în anul 663 (91). 
Teribilul uragan al insurecției şi al revoluţiei alături de anularea 
pentru cinci ani a impozitelor din Asia Mică au constituit prima 
probă gravă impusă finanţelor romane după războiul cu 
Hannibal; ele nu i-au făcut faţă. Poate nimic nu arată cu mai 
multă evidenţă schimbarea situaţiei decît realitatea că, în 
războiul cu Hannibal, abia în al zecelea an al războiului, cînd 
cetăţenii aproape sucombaseră sub greutatea impozitelor, s-a 
trecut la utilizarea rezervelor (|, p. 447), în timp ce războiul 
aliaţilor se baza, din capul locului, pe rezervele tezaurului; iar 
după ce acesta a fost secătuit, doar după două campanii, s-a 
recurs la expedientul licitării pieţelor publice din capitală (p. 
168) şi la utilizarea tezaurelor templelor (p. 220), în loc să se 
perceapă o taxă de la cetăţeni. Uraganul, oricît de catastrofal ar 
fi fost, trecu; Sulla restabili ordinea finanţelor, fireşte cu sacrificii 
economice imense, impuse mai ales supuşilor şi revoluţionarilor 
italici; abolind distribuirile de grîu şi menţinînd, deşi micşorate, 
veniturile din partea Asiei, el asigură comunităţii o situaţie 
economică suportabilă, cel puţin în sensul că cheltuielile au 
rămas mult în urma veniturilor ordinare. 

În economia particulară a acestor timpuri nu se reliefează 
nici o trăsătură semnificativă nouă; avantajele şi dezavantajele 
relaţiilor sociale ale Italiei, explicate mai sus (|, pp. 573, 592), nu 
se schimbă, ci se dezvoltă pe aceleaşi căi într-un mod tot mai 
pronunţat. Am constatat mai înainte că, în agricultură, puterea 
tot mai mare a capitalului roman a absorbit treptat proprietatea 
mijlocie şi mică atit în Italia, cît şi în provincii, aşa cum soarele 
absoarbe picăturile de ploaie. Guvernul nu numai că a asistat, 
fără să intervină, ci chiar a încurajat dăunătoarea diviziune a 
pămiînturilor prin unele măsuri, îndeosebi prin interdicţia 
producţiei de vin şi de ulei dincolo de Alpi, pronunţată, înainte 
de toate, în favoarea marilor proprietari funciari şi comercianţi 
din Italia. Ce-i drept, atit opoziţia, cît şi facțiunea conservatoare, 
care accepta ideile reformei, au luptat cu energie împotriva 
acestui pericol; impunînd împărţirea a aproape întregului pămînt 
domenial, cei doi Gracchi donară statului 80.000 de noi ţărani 
italici; aşezînd 120.000 de colonişti în Italia, Sulla umpluse cel 
puţin în parte golurile pe care le lăsase în urmă revoluţia şi el 
însuşi. Dar un vas care se goleşte printr-o scurgere continuă nu 
se poate umple prin turnarea unor mase considerabile de apă, ci 


numai prin asigurarea unui flux continuu - tentativă reluată de 
mai multe ori, însă fără sorţi de izbîndă. În provincii nu s-a 
schiţat nici cel mai neînsemnat efort pentru a salva starea 
fermierilor de aici de acţiunile speculanţilor romani; provincialii 
erau doar simpli indivizi şi nu alcătuiau un partid. Consecința a 
fost că şi veniturile păminturilor situate în afara Italiei se 
scurgeau tot mai mult spre Roma. De altfel, sistemul de 
plantaţii, care predomina deja la mijlocul acestei epoci chiar în 
unele ţinuturi ale Italiei, ca, de exemplu, în Etruria, ajunse la o 
prosperitate ridicată prin efortul unei administrații energice şi 
raţionale care dispunea de fonduri băneşti suficiente. Îndeosebi 
producţia de vin, încurajată în mod artificial, în parte prin 
deschiderea forţată a unor pieţe în unele provincii, în parte prin 
interdicţia intrării vinurilor străine în Italia, stabilită, de exemplu, 
prin legea asupra luxului din anul 593 (161), obţinu rezultate 
foarte însemnate; vinul din Aminea şi Falernumul începură să fie 
renumite alături de cel din Thasos şi Chios, iar „vinul lui 
Opimius” din anul 633 (121), cel mai faimos vin roman, rămase 
în amintirea urmaşilor mult timp după ce fusese golită ultima 
amforă. Despre meşteşuguri şi fabricaţie nu se poate spune 
nimic altceva decit faptul că națiunea italică a rămas, din acest 
punct de vedere, într-o pasivitate vecină cu barbaria. Intr- 
adevăr, au fost distruse fabricile din Corint, depozitarele multor 
tradiţii meşteşugăreşti valoroase, însă nu pentru a fonda altele 
asemănătoare, ci pentru a cumpăra la preţuri extravagante 
vasele de ceramică şi de cupru şi alte asemenea „opere antice” 
păstrate în casele greceşti. Meşteşugurile care mai prosperau, 
ca, de exemplu, cele legate de construcţii, nu aduceau 
comunităţii nici un beneficiu, întrucit şi aici era folosită munca 
sclavilor pentru orice întreprindere mai vastă; aşa, de exemplu, 
la construcţia apeductului lui Marcius, guvernul a încheiat 
contractele de construcţie şi de furnituri concomitent cu 3.000 
de meşteri, fiecare dintre aceştia achitindu-se de munca 
repartizată cu echipa sa de sclavi. Sectorul cel mai strălucit sau, 
mai degrabă, unicul sector strălucit al economiei particulare 
romane era circulaţia banilor şi comerţul. Aici trebuie să fie 
citate în primul rînd arendările domeniale şi impozitele prin care 
o mare parte, poate cea mai mare, a veniturilor de stat romane 
se scurgea în buzunarele capitaliştilor romani. Circulaţia banilor 
era monopolizată de romani pe întregul cuprins al statului; 


fiecare monedă pusă în circulaţie în Galia, se spune într-o 
scriere apărută cu mult timp după sfirşitul acestei perioade, 
trecea prin cărţile de cont ale comercianților romani şi, 
neîndoielnic, aşa se întîmpla pretutindeni. Situaţii economice 
încă imature şi exploatarea, lipsită de scrupule, a supremaţiei 
politice în favoarea intereselor private ale fiecărui roman înstărit 
generaliza sistemul cămătăriei, fapt dovedit, de exemplu, de 
impunerea taxei de război de către Sulla provinciei Asia în anul 
670 (84), pretenţie pe care o avansară capitaliştii romani; după 
14 ani, ea a fost ridicată, cu dobinzile achitate şi neachitate, la o 
valoare de şase ori mai mare decît suma plătită. Comunitățile 
trebuiau să-şi vîndă edificiile publice, operele de artă şi 
giuvaerurile, iar părinţii îşi vindeau copiii majori pentru a putea 
satisface cererile creditorului roman; nu erau rare cazurile în 
care debitorul nu numai că era supus unei torturi morale, ci era 
legat de-a dreptul pe bancul de tortură. La acestea se adăugă, 
în fine, comerţul en gros. Exportul şi importul Italiei era 
considerabil. Cel dintii consta în principal în vin şi ulei, cu care 
Italia aproviziona, pe lingă Grecia, aproape în exclusivitate 
întregul bazin al Mării Mediterane; producţia de vin a ținutului 
Massaliei şi a celui turdetan trebuie să fi fost nesemnificativă pe 
atunci. Vinuri italice se îndreptau în cantităţi importante spre 
insulele Baleare şi Celtiberia, spre Africa, ţară agricolă şi de 
păşuni, spre Narbo şi în interiorul Galiei. Importul în Italia era şi 
mai important; aici se concentra pe atunci întregul lux, cele mai 
multe articole, mîncăruri, băuturi, stofe, bijuterii, cărţi, ustensile 
casnice, opere de artă, fiind aduse pe calea mării. Indeosebi 
comerţul cu sclavi, care se află în cea mai strinsă legătură cu 
înflorirea pirateriei, cunoscu, în urma cererii mereu crescînde a 
negustorilor, un avint necunoscut pînă atunci în bazinul Mării 
Mediterane ; toate ţările şi naţiunile intrară în joc, însă 
principalele locuri de capturare erau totuşi Siria şi interiorul 
Asiei Mici (p. 54). În Italia, importurile transmarine se 
concentrau în primul rînd, în cele două mari emporii ale Mării 
Tireniene, Ostia şi Puteoli. Griîul destinat capitalei se îndrepta 
spre Ostia, al cărei port nu satisfăcea toate exigenţele, însă era 
locul cel mai potrivit pentru depozitarea unor mărfuri mai puţin 
valoroase, fiind foarte apropiată de Roma; dimpotrivă, comerţul 
cu obiecte de lux se orienta cu preponderență spre Puteoli, care, 
datorită portului său excelent, era potrivit pentru corăbii cu 


încărcătură prețioasă şi oferea comercianților, prin vecinătatea 
sa imediată cu Baiae, ţinut presărat cu vile din ce în ce mai 
numeroase, o piaţă cu nimic inferioară celei din capitală. Acest 
comerţ a fost mediat timp îndelungat de către Corint, iar după 
nimicirea acestuia, de către Delos; în sensul acesta, Puteoli a 
fost desemnat de către Lucilius drept „Micul Delos” italic. După 
catastrofa pe care Delosul o suferi în cursul războiului cu 
Mithridates (p. 196), de pe urma căreia nu şi-a mai revenit 
niciodată, puteolanii au întreţinut legături comerciale directe cu 
Siria şi cu Alexandria, dezvoltind astfel oraşul tot mai mult ca 
sediu principal al comerţului transmarin al Italiei. Însă italicii nu 
se bucurau numai de beneficiul care le revenea în principal prin 
importul şi exportul italic; ei concurau şi la Narbo cu masalioţii în 
sfera comerţului celtic şi, în general, nu putem pune la îndoială 
că negustorimea romană, care putea fi întîlnită pretutindeni pe 
mare şi pe uscat, îşi aroga partea cea mai profitabilă din toate 
speculaţiile. 

Rezumînd aceste fenomene, putem califica egalitatea 
între oligarhia financiară a capitaliştilor romani şi cea politică 
drept trăsătura distinctivă a economiei particulare a acestei 
epoci. În miinile lor se reuneşte venitul funciar din aproape 
întreaga Italie şi din părţile cele mai bune ale teritoriului 
provincial, venitul uzurar din capitalul monopolizat de ei, venitul 
de pe întregul cuprins al imperiului şi, în fine, sub forma utilizării 
arendăşiei, o parte considerabilă a veniturilor de stat. 
Acumularea crescîndă a capitalurilor apare cu evidenţă în 
creşterea mediei bogăției; 3 milioane de sesterţi (228.000 de 
taleri) deveniseră acum o avere senatorială modestă, 2 milioane 
(152.000 de taleri), o avere ecvestră onorabilă; averea celui mai 
bogat bărbat al epocii Gracchilor, a lui Publius Crassus, consul în 
anul 623 (131), a fost estimată la 100 de milioane de sesterţi 
(7,5 milioane de taleri). Nu este nimic ieşit din comun dacă 
acest ordin al capitaliştilor exercită o influenţă hotăritoare 
asupra politicii externe, dacă distruge Cartagina şi Corintul (pp. 
20, 37) din rivalitate comercială, aşa cum odinioară etruscii 
distruseseră Alalia, iar  siracuzanii Caere, dacă impune 
menţinerea coloniei Narbo în ciuda opoziţiei senatului (p. 114). 
De asemenea, nu e un miracol dacă oligarhia capitaliştilor intră 
într-o concurenţă serioasă şi deseori victorioasă cu oligarhia 
nobililor în domeniul politicii interne. Apoi, nu e un miracol dacă 


oameni bogaţi ruinaţi se aşază în fruntea unor cete de sclavi 
răzvrătiți (p. 94) şi amintesc publicului, într-un mod foarte 
neplăcut, cît de uşor e să găseşti trecerea din elegantul bordel 
în caverna tilharilor. Nu e nici un miracol dacă acel turn al 
Babilonului financiar, cu fundamentul său nu de natură curat 
economică, ci împrumutat supremaţiei politice a Romei, se 
clatină cu ocazia fiecărei crize politice serioase, aproximativ în 
acelaşi fel în care se clatină moneda fiduciară din zilele noastre. 
Nu mai putem urmări în detalii imensa criză financiară care a 
afectat ordinul capitaliştilor romani în urma tulburărilor italo- 
asiatice din anul 664 (80) şi următorii, falimentul statului şi al 
particularilor, devalorizarea generală a proprietăţilor funciare şi 
a acţiunilor companiilor; însă, în general, rezultatele ei nu lasă 
nici o umbră de îndoială asupra naturii şi importanţei ei: 
uciderea unui pretor de către o adunătură de debitori (p. 170), 
tentativa de a-i exclude din senat pe toţi senatorii îndatoraţi (p. 
171), reînnoirea limitei maxime a dobinzii de către Sulla (p. 
177), reducerea cu 75% a tuturor datoriilor de către partidul 
revoluţionar (p. 214). Consecința acestei economii a fost, fireşte, 
pauperizarea şi depopularea generală a provinciilor, în timp ce 
populaţia parazită de italici călători sau stabiliţi temporar era 
pretutindeni în creştere. In Asia Mică, se spune, au pierit într-o 
singură zi mai mult de 80.000 de oameni de origine italică (p. 
194). Cît de numeroşi trebuie să fi fost aceştia în Delos o 
dovedesc pietrele funerare încă prezente pe insulă şi mărturia 
conform căreia 20.000 de străini, în majoritatea lor comercianţi 
italici, au fost ucişi aici din porunca lui Mithridates (p. 195). În 
Africa, numărul italicilor era atit de mare, încît chiar şi oraşul 
numidian Cirta a putut fi apărat în principal datorită lor 
împotriva lui lugurtha (p. 99). Galia, se spune, era, de 
asemenea, plină de negustori romani. Numai în cazul Spaniei, 
poate nu fără temei, nu se găsesc asemenea mărturii. În Italia 
propriu-zisă însă, starea populaţiei libere a regresat simţitor în 
această perioadă. Intr-adevăr, războaiele civile au contribuit 
substanţial la aceasta; conform unor calcule sumare şi, fireşte, 
nu întru totul demne de crezare, ele ar fi secerat între 100.000 
şi 150.000 de capete din rîndul cetăţenilor romani şi 300.000 din 
rîndul populaţiei italice; dar consecinţe mult mai funeste au avut 
ruinarea economică a stării de mijloc şi expansiunea 
nemăsurată a emigrației comerciale, care a determinat o mare 


parte a tineretului italic să-şi petreacă cei mai frumoşi ani în 
străinătate. O compensație de o valoare foarte îndoielnică a 
oferit-o populaţia eleno-orientală liberă şi parazitară, statornicită 
în capitală ca diplomaţi regali sau ai comunităţilor, ca medici, 
dascăli, preoţi, servitori, paraziți atraşi de miile de posibilităţi ale 
speculațiilor industriale şi ale pungăşiei, iar la Ostia, Puteoli şi 
Brundisium, ca negustori şi corăbieri. Un pericol şi mai mare îl 
constituia creşterea disproporţionată a masei de sclavi în 
peninsulă. In urma censului din anul 684 (70), cetăţenii italici 
numărau 910.000 de bărbaţi în stare să poarte armele, la care 
trebuie să fie adăugaţi latinii din ţinutul cuprins între Alpi şi Pad 
şi străinii domiciliaţi în Italia; dimpotrivă, trebuie să fie scăzuţi 
cetăţenii romani domiciliaţi în străinătate. Astfel, populaţia 
liberă a peninsulei nu se poate estima la mai mult de 6,7 
milioane de locuitori. Dacă numărul total al locuitorilor timpurilor 
de atunci corespundea cu cel de acum, trebuie să fie scăzută 
din acesta o masă de sclavi de 13,14 milioane. Însă nu este 
nevoie de astfel de calcule înşelătoare pentru a ilustra 
încordarea periculoasă a acestor relaţii; dovezi suficiente le 
oferă insurecţiile parţiale ale sclavilor şi, de la începutul 
revoluţiei, chemarea, adresată sclavilor la sfîrşitul fiecărei 
răscoale, de a ridica armele împotriva stăpînilor lor şi de a-şi 
cuceri libertatea prin luptă. Dacă ne imaginăm Anglia cu lorzii şi 
squires-ii săi şi îndeosebi cu City-ul său, convertindu-i pe 
freeholders şi pe arendaşi în proletari, iar pe muncitori şi 
marinari în sclavi, vom avea o idee aproximativă despre 
populaţia de atunci a Peninsulei Italice. 

Chiar şi astăzi, relaţiile economice ale acestei epoci se 
reflectă ca într-o oglindă în sistemul monetar roman, a cărui 
analiză pune în valoare comerciantul avizat. De mult timp, aurul 
şi argintul circulau împreună ca mijloc universal de plată, astfel 
încît între cele două metale exista o relaţie valorică stabilită prin 
lege, în scopul unor operaţii bancare uzuale; cu toate acestea, 
nu rămiînea la propria apreciere dacă se plătea într-un metal sau 
altul, ci faptul se reglementa prin stipulaţiile contractuale. Se 
evitau astfel marile neajunsuri determinate în mod obiectiv de 
concurenţa celor două metale preţioase; puternicele crize de 
aur - ca aceea din jurul anului 600 (154), de exemplu, cînd 
valoarea aurului în comparaţie cu argintul scăzuse brusc în Italia 
cu 33,3% în urma descoperirii zăcămintelor aurifere taurisce (p. 


115) - nu au exercitat, cel puţin nu în mod direct, o influenţă 
asupra monedei de argint şi asupra micului comerţ. Natura 
lucrurilor impunea ca, odată cu extinderea comerțului 
transmarin, aurul să treacă de pe locul al doilea pe primul, fapt 
dovedit de datele referitoare la conţinutul şi la afacerile 
tezaurului public; însă prin acest fapt guvernul nu se lăsă 
determinat să introducă şi moneda de aur. Incercarea de a bate 
monedă de aur, provocată de criza din timpul războiului cu 
Hannibal, fusese demult abandonată; puţinele piese de aur 
emise de către Sulla ca regent pot fi cu greu considerate altceva 
decit medalii bătute pentru darurile sale triumfale. Argintul 
circula, ca şi înainte, în exclusivitate ca veritabila monedă; 
aurul, fie că se utiliza, ca de obicei, în lingouri, fie că purta 
caractere străine sau chiar naţionale, era evaluat numai după 
greutate. Cu toate acestea, aurul şi argintul erau pe picior de 
egalitate ca mijloace de circulaţie, iar falsificarea aliajului 
aurului, asemenea cu baterea monedelor de argint false, era 
considerată, din punct de vedere juridic, drept fraudă monetară. 
Prin aceasta se obţinu imensul avantaj de a preveni, în cazul 
celui mai important mijloc de schimb, însăşi posibilitatea fraudei 
şi înşelăciunii monetare. De altfel, baterea de monede era pe cit 
de abundentă, pe atît de exemplară. După ce în timpul 
războiului cu Hannibal moneda de argint fusese redusă de la 
1/72 (|, p. 311) la 1/84 dintr-o livră (|, p. 446), aceasta şi-a 
păstrat, timp de peste trei secole, aceeaşi greutate şi acelaşi 
titlu; nu s-a trecut la vreun aliaj. La începutul acestei perioade, 
moneda de cupru a început să devină exclusiv o monedă 
divizionară şi încetă să mai fie folosită, ca înainte, în marele 
comerţ; din această cauză, aproximativ de la începutul secolului 
al VIl-lea, as-ul nu a mai fost emis, iar moneda de cupru a fost 
limitată la valorile care nu puteau fi produse în argint, de un 
semis (aproape trei pfenigi) sau mai mici. Categoriile monedelor 
erau ordonate după un principiu simplu şi duse, prin cea mai 
mică monedă ordinară, quadrans (1,5 pfenigi), pînă la limita 
valorilor palpabile. Acesta era un sistem monetar care ocupa în 
Antichitate o poziţie singulară, atît prin înţelegerea principială a 
fundamentelor lui, cît şi prin vigoarea severă cu care acestea au 
fost aplicate în practică şi care, chiar şi în timpurile moderne, n- 
a fost atins decît rareori. Însă şi acest sistem îşi avea partea lui 
vulnerabilă. După un obicei răspîndit în întreaga Antichitate, 


care şi-a atins forma cea mai evoluată la Cartagina (|, p. 345), 
guvernul roman emitea, odată cu bunii denari de argint, şi 
denari de cupru placați cu argint, care trebuiau să fie acceptaţi 
ca şi primii; nu erau nimic altceva decit o monedă 
convenţională, similară cu banii noştri de hîrtie, cu un curs forţat 
şi bazat pe tezaurul de stat, în sensul că nici acesta nu era 
îndreptăţit să refuze piesele argintate. Acest lucru nu echivala 
cu o falsificare monetară oficială mai mare decit tipărirea 
banilor de hîrtie din ziua de azi, întrucît lucrurile se desfăşurau 
cît se poate de deschis; Marcus Drusus a propus, în anul 663 
(91), în vederea creării unei disponibilităţi pentru distribuirile de 
grîu, emiterea unui denar placat pentru cite şapte denari din 
argint nou-ieşiţi din monetărie. Insă această măsură nu numai 
că înlesnea fabricarea unor monede false, ci lăsa în mod 
intenţionat publicul în incertitudine asupra problemei de a şti 
dacă a primit o monedă de argint sau una convenţională şi 
asupra cantităţii acesteia din urmă aflate în circulaţie. In epoca 
de strimtorare a războiului civil şi a marii crize financiare, 
argintarea pare să fi fost utilizată într-asemenea măsură, încît 
criza financiară a fost însoţită de una monetară, iar piesele 
fabricate şi practic devalorizate aduseră tranzacţiile într-o mare 
dificultate. Din această cauză, în timpul guvernării lui Cinna, 
pretorii şi tribunii, mai întîi Marcus Marius Gratidianus, ordonară 
înlocuirea tuturor monedelor convenţionale cu monede de 
argint, instituindu-se în acest scop un centru de verificare. 
Tradiţia nu ne lămureşte în ce măsură a fost aplicată această 
ordonanţă; baterea în sine a unor monede convenţionale a 
rămas în vigoare. În conformitate cu înlăturarea principială a 
monedei de aur, aceasta nu putea fi emisă nicăieri, nici în 
provincii şi nici în statele clientelare; astfel încît baterea 
monedei de aur apărea în această perioadă numai acolo unde 
Roma nu avea nimic de spus, îndeosebi la celții din nordul 
Munţilor Cévennes şi la statele răzvrătite împotriva Romei; astfel 
încît atît italicii, cît şi Mithridates Eupator au bătut monedă de 
aur. Guvernul pare să fi încercat, de asemenea, să aducă sub 
controlul său şi baterea monedei de argint, înainte de toate în 
Occident. In Africa şi Sardinia, moneda de aur şi de argint 
cartagineză a rămas în circulaţie probabil şi după căderea 
statului cartaginez; însă aici nu se mai bătea monedă din metale 
preţioase nici după etalonul cartaginez, nici după cel roman, şi 


este cert că la scurt timp după cucerirea romană denarul 
introdus din Italia a obţinut supremaţia în tranzacţiile celor două 
ţinuturi. In Spania şi în Sicilia, intrate mai de timpuriu sub 
stăpînirea Romei şi care, în general, cunoşteau un regim mai 
moderat, s-a bătut monedă de argint sub stăpînirea romană; 
mai mult, în Spania moneda de argint a fost creată abia de către 
romani conform etalonului lor (|, pp. 377, 469); există însă 
suficiente motive pentru a presupune că şi în aceste două 
ţinuturi emisiunea provincială şi urbană a trebuit să se limiteze, 
cel puţin începînd cu secolul al VIl-lea, la moneda divizionară de 
cupru. Doar în Gallia Narbonensis dreptul de a emite monedă de 
argint nu a putut fi suspendat vechiului aliat al romanilor, 
impunătoarei Massalia; în aceeaşi situaţie se găseau probabil 
oraşele greceşti Apollonia şi Dyrrhachion din Iliria. Dar privilegiul 
monetar al acestor comunităţi a fost limitat totuşi în mod 
indirect, întrucît denarul de trei sferturi, care, la hotărîrea 
guvernului roman, a fost emis atit la Massalia, cît şi în Iliria şi 
care intrase în sistemul monetar roman sub denumirea de 
Victoriatus (|, p. 583), a fost înlăturat la mijlocul secolului al VII- 
lea; ca o urmare firească, moneda masaliotă şi ilirică au dispărut 
din Italia septentrională, circulînd, în afara de teritoriului 
autohton, numai în regiunile Alpilor şi ale Dunării. Aşadar, în 
această epocă s-a ajuns deja atit de departe, încît în întreaga 
parte occidentală a statului roman domina în exclusivitate 
etalonul denarului; căci Italia, Sicilia - pentru care este atestat în 
mod cert că la începutul epocii următoare nu circula aici altă 
monedă de argint decit denarul -, Sardinia, Africa utilizau numai 
moneda de argint romană, iar argintul provincial, aflat încă în 
circulaţie în Spania, precum şi moneda de argint a masalioţilor 
şi ilirilor erau cel puţin bătute după etalonul denarului. Cu totul 
altfel se prezenta situaţia în Orient. Aici, unde numărul statelor 
care băteau de mult monede şi masa monedelor naţionale 
aflate în circulaţie erau foarte însemnate, denarul nu a pătruns 
în proporţii considerabile, cu toate că a fost declarat, probabil, 
monedă legală. Aici, fie că a rămas în vigoare vechiul etalon - 
ca, de exemplu, în cazul Macedoniei, provincie care şi-a bătut în 
continuare tetradrahmele attice chiar dacă, pe lîngă denumirea 
ținutului, a fost adăugată şi cea a magistratului roman şi care, în 
mod sigur, nu a avut nevoie de altă monedă -, fie că s-a 
introdus sub autoritatea romană un nou etalon particular, în 


funcţie de situaţie. Astfel, de exemplu, la constituirea provinciei 
Asia, guvernul roman ordonase introducerea unui nou stater, 
aşa-numitul cistophorus1, care va fi bătut de acum înainte sub 
supravegherea romană în capitalele districtelor provinciale. 
Această deosebire esenţială între sistemul monetar occidental şi 
cel oriental a devenit de o importanţă istorică majoră; 
romanizarea ţărilor supuse şi-a găsit una dintre pirghiile cele 
mai puternice în adoptarea monedei romane şi nu este 
consecinţa unui accident dacă ceea ce am desemnat în această 
epocă drept teritoriul denarului a evoluat ulterior spre partea 
latină a imperiului, iar teritoriul drahmei, spre cea grecească. 
Pînă şi astăzi, cel dintii teritoriu reprezintă, în esenţă, expresia 
culturii romane, în timp ce cel de-al doilea a ieşit din sfera 
civilizaţiei europene. 

Ne putem face uşor o idee generală despre forma relaţiilor 
sociale generate de o asemenea situaţie economică; însă nu 
este nici îmbucurător şi nici instructiv să urmărim în particular 
creşterea luxului, a preţurilor, a delăsării şi a frivolităţii. 
Extravaganţa şi plăcerea senzuală constituiau țelul principal, atit 
la parveniţi, cît şi la familiile Licinius şi Metellus; şi nu luxul 
nobil, care constituie floarea unei civilizaţii, ci acela care s-a 
dezvoltat în civilizaţia decadentă a Asiei Mici şi Alexandriei, care 
a profanat frumosul şi esenţialul reducîndu-le la decorație şi 
care se îndrepta spre plăceri cu o pedanterie neostoită, cu o 
inventivitate stufoasă, care stirnea scîrba oamenilor înzestrați 
cu simţul frumosului şi cu o nealterată inteligenţă. După toate 
aparențele, importarea fiarelor de dincolo de mare pentru 
serbările publice, interzisă printr-un decret al poporului impus 
de către Gnaeus Aufidius în epoca lui Cato, a fost permisă din 
nou în mod formal, măsură prin care luptele dintre animale au 
devenit din nou foarte răspîndite şi au constituit unul dintre cele 
mai importante puncte de atracţie pentru serbările cetăţenilor. 
In jurul anului 651 (103), apar pentru prima dată mai mulţi lei în 
arena romană, iar în anul 655 (99), primii elefanţi; în anul 661 
(83), Sulla, în calitate de pretor, încuviinţă deja apariţia a 100 
de lei. Aceeaşi situaţie o întîlnim şi la luptele de gladiatori. În 
timp ce strămoşii expuseseră în public imaginile marilor bătălii, 
nepoţii începură să facă acelaşi lucru cu luptele lor de gladiatori 
şi să se facă de ris în faţa urmaşilor cu astfel de „acţiuni majore” 
de stat. Sumele cheltuite pentru acestea şi pentru ceremoniile 


funebre în general pot fi deduse din testamentul lui Marcus 
Aemilius Lepidus (consul în anii 567, 187, şi 579, 175, mort în 
anul 602, 152); întrucit veritabila ultimă onoare nu consta într- 
un fast van, ci în amintirea meritelor proprii şi ale strămoşilor, 
acesta porunci copiilor săi ca, la funeraliile sale, să nu se 
cheltuiască mai mult de un milion de aşi (76.000 de taleri). 
Luxul creştea, de asemenea, în domeniul construcţiilor şi al 
grădinilor; somptuoasa casă urbană a oratorului Crassus (mort 
în anul 663, 91), renumită mai ales pentru copacii săi seculari, a 
fost evaluată cu arbori cu tot la 6 milioane de sesterţi (457.000 
de taleri), iar fără ei la jumătatea sumei, în timp ce valoarea 
unei case de locuit obişnuite la Roma putea fi estimată 
aproximativ la 60.000 de sesterţi (4.600 de taleri). Creşterea 
rapidă a preţurilor pentru proprietăţile de lux este dovedită de 
exemplul vilei din Misenum, pe care Cornelia, mama Gracchilor, 
o cumpărase cu 75.000 de sesterţi (5.700 de taleri), iar Lucius 
Lucullus, consul în anul 680 (74), cu un preţ de 33 de ori mai 
ridicat. Construcţiile vilelor şi viaţa luxoasă de la ţară şi de la 
mare transformaseră Baiae şi, în general, împrejurimile golfului 
Neapolis, în Eldoradoul trîndăviei nobile. Jocurile de noroc, la 
care nu mai era vorba de nuci, ca odinioară de oscioare la jocul 
italic, se generalizară; chiar din anul 639 (115) a fost îndreptat 
împotriva lor un edict al cenzorilor. Stofele de muselină, care, în 
loc să ascundă formele, mai degrabă le accentuau, şi veşmintele 
de mătase începură să ia la femei şi chiar la bărbaţi locul 
vechilor haine de lînă. În zadar legile referitoare la lux 
combăteau risipa extraordinară legată de parfumurile străine. 
Punctul culminant şi nodal al acestei vieţi nobile o constituia 
însă masa; se plăteau preţuri exorbitante, pînă la 100.000 
sesterţi (7.600 de taleri), pentru un bucătar cu renume; masa 
era luată în calcul cu ocazia construcţiilor şi îndeosebi vilele de 
lîngă mare erau înzestrate cu piscine proprii cu apă sărată, 
pentru a putea furniza oricînd bucătăriei peşti de mare şi stridii 
proaspete; dineul era considerat mizerabil dacă oaspeţii erau 
serviţi cu păsările întregi, şi nu doar cu părţile cele mai delicate, 
şi dacă erau invitaţi să mănince diferitele feluri în loc de a le 
gusta numai; cu bani grei se procurau delicatese străine şi vinuri 
greceşti, care trebuiau să circule cel puţin o dată la oricare 
masă respectabilă. La masă impresionau în primul rînd 
mulţimea sclavilor de lux, numărul muzicanţilor, baletul, 


mobilierul elegant, covoarele ţesute cu aur sau cu broderii, 
păturile de purpură, bronzurile antice, bogata argintărie; 
împotriva acestora se îndreptau în primul rînd legile referitoare 
la lux, pronunţate tot mai des (593, 639, 665, 673, 161, 115, 
89, 81) şi devenite mai cuprinzătoare: ele interziceau categoric 
o mulţime de delicatese şi de vinuri, pentru altele se stabilea o 
limită maximă în baza greutăţii sau preţului; de asemenea, se 
limita prin lege cantitatea veselei de argint; în fine, se prescria 
maximumul general pentru cheltuielile meselor ordinare şi 
pentru cele ale sărbătorilor. Astfel, de exemplu, în anul 593 
(161), de 10 şi 100 de sesterţi (17,5 groşi şi 5,6 taleri), în anul 
673 (81), de 30 şi 300 de sesterţi (1 taler şi 22 de groşi şi 17 
taleri). Însă realitatea ne obligă, din nefericire, să adăugăm că, 
dintre toţi romanii nobili, numai trei, şi nicidecum legislatorii 
înşişi, au respectat aceste legi. Dar nici aceştia nu au fost 
constrînşi la economia culinară prin legea statului, ci de cea a 
Porticului. Merită osteneala să stăruim o clipă asupra luxului 
desfăşurat în privinţa argintăriei, în ciuda tuturor acestor legi. In 
secolul al Vl-lea, vesela de argint constituise o excepţie, 
excluzînd tradiționala solniţă; trimişii cartaginezi îşi bătură joc 
de faptul că în fiecare casă unde fuseseră invitaţi ar fi găsit 
aceeaşi veselă de argint. Scipio Aemilianus nu deţinea mai mult 
de 32 de pfunzi (800 de taleri) de argintărie; nepotul său, 
Quintus Fabius (consul în anul 633, 121), a depăşit pentru prima 
dată cantitatea de 1.000 de pfunzi (25.000 de taleri), Marcus 
Drusus (tribun al poporului în anul 683, 91) avea deja 10.000 de 
pfunzi (250.000 de taleri); în timpul lui Sulla se numărau în 
capitală mai mult de 150 de platouri de argint în greutate de 
100 de pfunzi fiecare, dintre care mai multe i-au adus pe 
posesorii lor pe lista proscripţiilor. Pentru a putea estima sumele 
irosite în acest scop, trebuie să ne amintim că şi munca se 
plătea deja cu preţuri exorbitante, Gaius Gracchus plătind 
pentru articole de argint deosebite de 15 ori valoarea 
materialului, iar Lucius Crassus, consul în anul 659 (95), de 18 
ori, ultimul cheltuind pentru un set de pahare, lucrate de un 
vestit orfevru, suma de 10.000 de sesterţi (7.600 de taleri). 
Aşadar, pretutindeni întîlnim aceeaşi situaţie. In ceea ce 
priveşte căsătoria şi procreaţia, situaţia este relevată încă de 
legile agrare ale lui Gracchus, care stabiliseră pentru prima dată 
o primă în acest scop (pp. 62-63). Divorțul, cîndva aproape 


necunoscut la Roma, deveni acum un eveniment cotidian; dacă 
străvechea căsătorie romană impunea bărbatului să-şi cumpere 
soţia, atunci, pentru a conferi realităţii un nume, ar fi trebuit să i 
se propună nobilului roman al acestor zile să instituie o 
căsătorie închiriată. Un bărbat precum Metellus Macedonicus, 
care stîrni admiraţia contemporanilor săi datorită onorabilei sale 
vieţi domestice şi copiilor săi numeroşi, impuse concetăţenilor 
săi, în calitate de cenzor al anului 623 (131), obligaţia de a trăi 
în căsătorie, spunîndu-le că aceasta este o sarcină publică 
apăsătoare, dar care trebuie să fie preluată de patrioţi din 
sentimentul datoriei. Ce-i drept, au existat şi excepţii. 
Societatea rurală, îndeosebi cei mai însemnați stăpîni de moşii, 
păstrase vechea şi onorabila morală a naţiunii italice. În capitală 
însă, opoziţia catoniană devenise o simplă frază; tendinţa 
modernă era predominantă şi, cu toate că unii indivizi cu o 
educaţie solidă şi distinsă, ca, de exemplu, Scipio Aemilianus, 
ştiau să combine obiceiurile romane cu civilizaţia attică, 
majoritatea considera elenismul drept sinonimul depravării 
spirituale şi morale. Dacă vrem să înţelegem revoluţia romană, 
nu trebuie să pierdem niciodată din vedere reacţia exercitată de 
aceste neajunsuri sociale asupra relaţiilor politice. Nu era lipsit 
de importanţă faptul că cei doi bărbaţi nobili care activaseră în 
anul 662 (92) ca stăpîni supremi ai moralei în comunitate îşi 
reproşau în public că unul ar fi plins la moartea unei murene, 
mîndria piscinei sale, iar celălalt ar fi înmormîntat trei soţii şi 
fără să fi vărsat o lacrimă la moartea vreuneia dintre ele. Nu era 
lipsit de importanţă faptul că, în anul 593 (161), un orator a 
putut rosti în public următoarea descriere a unui jurat civil 
senatorial, pe care termenul fixat l-a găsit în cercul amicilor săi 
de pahar: „ei se distrează cu jocuri de noroc, parfumaţi, 
înconjurați de metrese. Cîteodată, după-amiaza tirziu, îl cheamă 
pe slujitor şi-l trimit să audă prin comiţii ce s-a întîmplat în for, 
cine a pledat pentru şi cine împotriva noului proiect legislativ, 
care triburi au votat pentru, care împotriva lui. În sfîrşit, ei se 
deplasează în persoană la tribunal, tocmai la timp pentru a nu fi 
ei înşişi acuzaţi. Pe drum, nu le scapă nici o străduţă 
întunecoasă întrucît îşi umpluseră burta cu vin. Prost dispuşi, 
ajung la tribunal şi acordă partidelor cuvintul. Cei implicaţi în 
proces îşi expun cauza. Juratul dă ordin să apară martorii; el 
însuşi se retrage. Cînd revine, declară că ar fi auzit totul şi cere 


documentele. Se uită prin scripte, însă, din cauza vinului, îi este 
greu să-şi ţină ochii deschişi. Cînd se retrage pentru a hotărî 
asupra sentinţei, se adresează amicilor săi de pahar: «Ce mă 
interesează aceşti indivizi plictisitori? De ce nu mergem mai 
bine să bem o cupă de vin grecesc parfumat şi să-l însoţim cu o 
pasăre grasă şi un peşte bun, o ştiucă veritabilă de lîngă insula 
Tibrului?»”. Auditorii rideau. Dar nu era grav că asemenea 
subiecte stirneau rîsul? 


1. 1 cistophorus = o tetradrahmă cu greutatea de 12,4- 
12,6 g, echivalentul a 3, iar mai tîrziu a 2,5 denari (n.tr.). 


Capitolul XII 
Naţionalitatea. Religia. Educaţia 


În marea luptă a naționalităților cuprinse în sfera întinsă a 
Imperiului Roman, naţiunile secundare ale acestor timpuri au 
tendinţa fie de a pierde din importanţă, fie de a dispărea cu 
desăvirşire. Cea mai importantă dintre toate, națiunea feniciană, 
primise prin distrugerea Cartaginei rana mortală care a sîngerat 
necontenit pînă la moartea ei. Ținuturile Etruria şi Samnium din 
Italia, care-şi păstraseră pînă atunci limba şi vechile obiceiuri, 
nu numai că fuseseră lovite de atacurile cele mai violente ale 
reacţiunii lui Sulla, dar nivelarea politică a ltaliei le-a impus 
folosirea limbii şi cutumelor italice inclusiv în relaţiile lor publice 
şi a redus în curînd vechile limbi regionale la rangul de dialecte 
populare, aflate într-un rapid proces de dispariţie. Pe întregul 
cuprins al statului roman nu mai apare nicăieri vreo 
naţionalitate, îndreptăţită să rivalizeze cu cea romană şi cea 
grecească. Dimpotrivă, naționalitatea latină era în plină 
dezvoltare în ceea ce priveşte atît structura internă, cît şi 
expansiunea ei. Aşa cum, în urma războiului aliaţilor, orice lot 
italic revenea oricărui italic conform dreptului roman asupra 
proprietăţii, tot astfel fiecare templu italic putea primi ofrande 
romane; aşa cum în întreaga Italie, cu excepţia ținutului 
transpadan, dreptul roman domina de atunci în exclusivitate, 
înlăturînd toate drepturile urbane şi cantonale, la fel limba latină 
a devenit limbă universală şi, de asemenea, în curînd, limba 
universală a relaţiilor intelectuale din întreaga peninsulă, de la 
Alpi şi pînă la strîmtoare. Ea nu se mai limita însă numai la 
aceste graniţe naturale. Cantitatea de capital acumulată în 
Italia, abundența producţiei sale, inteligenţa gospodarilor, 
abilitatea negustorilor săi nu-şi găseau suficient spaţiu de 
desfăşurare în peninsulă; datorită acestei circumstanţe şi 
datorită serviciului public, italicii se îndreptau în masă spre 
provincii (p. 270). Poziţia lor privilegiată de care se bucurau aici 
favoriza şi limba latină, şi dreptul roman, chiar şi acolo unde 
relaţiile nu se stabileau numai între romani (pp. 245-246); italicii 
se înjghebau pretutindeni ca mase compacte şi bine organizate: 
soldaţii, în legiunile lor, negustorii fiecărui oraş mai mare, în 


asociaţii particulare, cetăţenii romani domiciliaţi, sau aflaţi în 
trecere, în fiecare district judiciar, în „circumscripţii” (conventus 
civium Romanorum), cu listele lor particulare de juraţi şi, într-un 
anumit sens, cu o constituţie comunală proprie. Chiar dacă, de 
obicei, aceşti romani provinciali se întorceau, mai devreme sau 
mai tirziu, în Italia, ei formară totuşi, treptat, tulpina unei 
populaţii amestecate în provincii, fie romană, fie ataşată 
coloniştilor romani. Am relatat mai sus că, în Spania, unde 
armata romană a devenit pentru prima dată permanentă, s-au 
organizat primele oraşe distincte cu o constituţie italică din 
provincie: Carteia, în anul 583 (171) (p. 7), Valentia, în anul 616 
(138) (p. 17), mai tirziu Palma şi Pollentia (p. 17). Dacă 
interiorul ţării era încă departe de a fi civilizat, teritoriul 
vaccaeilor, de exemplu, fiind desemnat, încă mult timp după 
această perioadă, de italicul cultivat drept unul dintre locurile 
cele mai sălbatice şi mai respingătoare, scriitori şi inscripţii 
atestă, dimpotrivă, că în jurul Noii Cartagine şi de-a lungul 
coastei, în general, limba latină era deja vorbită curent la 
mijlocul secolului al VII-lea. Gaius Gracchus a fost primul care a 
dezvoltat în mod conştient ideea de colonizare a provinciilor 
statului roman prin emigrația italică, altfel spus, ideea de 
romanizare, şi luase măsuri concrete pentru realizarea ei. Şi cu 
toate că opoziția conservatoare se declarase împotriva 
temerarului proiect, distrugînd în cea mai mare parte primele 
reuşite şi frînînd continuarea lui, colonia Narbo se păstra totuşi, 
prin ea însăşi, ca o lărgire însemnată a teritoriului limbii latine, 
fiind mai însemnată decit amintirea unui gînd măreț, întrucît 
constituia deja piatra de temelie pentru un viitor şi grandios 
edificiu. Anticul galicism, chiar caracterul francez actual, au 
pornit de aici şi sînt, în ultimă instanţă, creaţii ale lui Gaius 
Gracchus. Însă naționalitatea latină nu numai că a depăşit 
graniţele italice, ci a ajuns şi la o cunoaştere de sine mai 
aprofundată. Vedem cum îşi făureşte o literatură clasică, o 
educaţie originală superioară, iar dacă, avînd în vedere clasicii 
eleni şi educaţia elenă, sîntem tentaţi să desconsiderăm aceste 
slabe produse italice de seră, în ceea ce priveşte dezvoltarea 
istorică a Italiei calitatea literaturii clasice latine şi a educaţiei 
latine era mult mai puţin importantă decit simplul fapt că se 
găsea alături de cea grecească. Intrucit aceasta din urmă era 
decăzută şi din punct de vedere literar, putem rosti şi aici 


cuvintele poetului potrivit cărora un zilier în viaţă valorează mai 
mult decit un Ahile mort. Oricît de rapidă şi nestăvilită era 
evoluţia limbii şi a naţionalităţii latine, ea recunoaşte totodată 
valoarea celei elene, ca fiind mai veche şi superioară, şi se 
aliază cu ea pretutindeni în modul cel mai strîns sau se 
întrepătrunde cu ea într-o evoluţie comună. Revoluţia italică, 
deşi nivelase practic toate naţionalităţile nelatine din peninsulă, 
nu se atinsese de oraşele greceşti Tarentum, Region, Neapolis, 
Lokri (p. 164). De asemenea, Massalia, deşi înconjurată acum 
din toate părţile de teritoriul roman, a rămas întotdeauna un 
oraş grecesc şi aliat neclintit al Romei. Latinizarea completă a 
Italiei mergea mînă în mînă cu elenizarea. În straturile 
superioare ale societăţii italice, cultura grecească devenise o 
parte integrantă a educaţiei. Consulul anului 623 (131), pontifex 
maximus Publius Crassus, stîrni pînă şi mirarea grecilor atunci 
cînd, fiind guvernator al provinciei Asia, pronunţă sentinţele 
judiciare, de la caz la caz, fie în greaca literară, fie într-unul 
dintre cele patru dialecte scrise. lar dacă literatura şi arta italică 
priveau cu statornicie de mult spre Orient, atunci cea elenă 
începu să-şi întoarcă faţa spre Occident. Nu numai oraşele 
greceşti ale Italiei rămaseră constant în intense relaţii spirituale 
cu Grecia, Asia Mică şi Egiptul, acordînd poeţilor şi actorilor greci 
celebraţi acolo aceleaşi recompense şi onoruri, dar şi la Roma 
apăruseră, urmînd exemplul dat de distrugătorul Corintului cu 
ocazia triumfului din anul 608 (146), jocurile gimnastice şi 
plăcerile spirituale ale grecilor, întreceri în lupte precum şi cele 
de muzică, teatrale, de recitare şi declamare. Literaţii greci 
prinseră deja rădăcini în societatea aristocratică romană, 
îndeosebi în cercul Scipionilor, ai cărui eminenţi membri greci, 
precum  istoriograful Polybios sau filozoful Panaetios, aparţin 
deja mai degrabă istoriei literare romane decit celei greceşti. 
Dar şi în alte cercuri, mai puţin elevate, întîlnim situaţii 
asemănătoare; ne referim la un alt contemporan al lui Scipio, la 
filozoful Kleitomachos, întrucît viaţa sa ilustrează concomitent 
grandiosul amestec al popoarelor în această periodă. Născut la 
Cartagina, fiind apoi, la Atena, auditor al lui Karneades şi, mai 
tîrziu, succesorul acestuia la catedră, el coresponda de aici cu 
cei mai cultivați bărbaţi ai Italiei, istoricul Aulus Albinus şi poetul 
Lucilius, şi a dedicat un tratat ştiinţific lui Lucius Censorinus, 
consulul roman care iniţiase asediul Cartaginei, dar şi un tratat 


filozofic, Despre consolare, concetăţenilor săi duşi în Italia în 
sclavie. Dacă pînă atunci literați greci renumiţi locuiseră 
temporar la Roma ca ambasadori, exilați sau într-alt fel, ei 
începeau acum să se şi stabilească aici. Astfel, de exemplu, sus- 
numitul Panaetios trăia în casa lui Scipio, iar făuritorul de 
hexametri, Archias din Antiochia, se stabili în anul 652 (102) la 
Roma şi obţinu venituri substanţiale de pe urma artei de a 
improviza şi a panegiricelor adresate consulilor romani. Însuşi 
Gaius Marius, care nu înţelegea probabil nici un rînd din 
Carmen-ul său şi, în general, nu se putea situa în rolul unui 
Maecenas, a trebuit să-l patroneze pe autorul versurilor. Aşadar, 
în timp ce viaţa spirituală şi literară a apropiat, dacă nu 
elementele cele mai pure, cel puţin pe cele mai nobile ale celor 
două naţiuni, pătrunderea masivă a maselor de sclavi din Asia 
Mică şi din Siria, a negustorilor din Orientul grecesc şi 
semigrecesc a dus, pe de altă parte, la contopirea celor mai 
inculte straturi ale elenismului, puternic amestecate cu 
elemente orientale şi, în general, barbare, cu proletariatul italic, 
conferindu-i şi acestuia o coloratură elenă. Observaţia lui Cicero, 
potrivit căreia o limbă nouă şi obiceiuri noi apăreau mai întîi în 
oraşele de coastă, trebuie să fi vizat în primul rînd caracterul 
semigrecesc al porturilor Ostia, Puteoli şi Brundisium, unde, 
odată cu preluarea mărfurilor străine, se infiltrau şi obiceiurile 
străine, răspindindu-se de aici în toate părţile. Rezultatul 
imediat al acestei revoluţii complete în relaţiile naționalităților 
era însă departe de a fi îmbucurător. Italia era plină de greci, 
sirieni, fenicieni, evrei, egipteni ; provinciile erau pline de 
romani;  particularităţile naţionale cele mai evidente se 
întrepătrundeau pretutindeni şi se atenuau unele pe altele; se 
părea că nu va rămîne nimic altceva decît caracterul general de 
degradare. Pe cît dobîndea caracterul latin în extensiune, pe atit 
pierdea în originalitate, îndeosebi la Roma, unde starea de 
mijloc dispăruse cel mai de timpuriu şi complet şi nu mai 
rămăseseră decit marii domni şi cerşetorii, ambele stări 
cosmopolite în aceeaşi măsură. Cicero ne asigură că, în jurul 
anului 660 (94), cultura generală din oraşele latine era 
superioară celei din Roma, fapt confirmat de literatura acestor 
timpuri, ale cărei produse agreabile, mai viguroase şi mai 
originale, precum comedia naţională şi satira lui Lucilius, sînt 
numite pe bună dreptate latine, şi nu romane. Se înţelege de la 


sine că elenismul italic al păturilor de jos nu era nimic altceva 
decît un cosmopolitism respingător, însoţit concomitent de toate 
excrescenţele culturii şi de o barbarie superficial spoită; însă şi 
pentru societatea sus-pusă rafinamentul cercului Scipionilor nu 
a rămas etalonul perpetuu. Cu cît masa societăţii începu să se 
intereseze mai mult de caracterul grecesc, cu atît ea se orienta, 
nu spre literatura clasică, ci spre produsele cele mai moderne şi 
mai frivole ale spiritului grec; în loc să modeleze caracterul 
roman în spiritul grec, romanii se mulţumeau cu împrumutarea 
acelor ocupaţii care necesitau un efort intelectual cît mai 
nesemnificativ. În acest sens, proprietarul din Arpinum, Marcus 
Cicero, tatăl oratorului, spunea că romanii, asemenea sclavilor 
sirieni, valorează cu atit mai puţin cu cît ştiu mai bine greceşte. 
Această descompunere naţională este dezagreabilă asemenea 
întregii epoci, însă, la fel ca şi aceasta, importantă şi bogată în 
consecinţe. Totalitatea popoarelor pe care sîntem obişnuiţi să o 
numim /ume antică progresează de la o unificare exterioară sub 
supremaţia Romei spre o unificare interioară sub stăpînirea 
culturii moderne, bazată în esenţă pe elemente elene. Deasupra 
ruinelor popoarelor de rangul al doilea, între cele două naţiuni 
dominante se împlini în linişte marele compromis istoric; 
naționalitatea greacă şi cea latină încheiară pace. In domeniul 
culturii, grecii au renunţat la supremaţia lor, romanii, în cel al 
politicii; în educaţie, latinei i se oferea o poziţie egală cu aceea a 
limbii elene, ce-i drept, limitată şi parţială; pe de altă parte, 
Sulla a permis pentru prima dată ca ambasadorii străini să se 
adreseze senatului în limba greacă, fără să se recurgă la 
translator. Se apropiau timpurile în care comunitatea romană 
urma să devină un stat bilingv şi în care urma să se ridice în 
Occident veritabilul moştenitor al tronului şi spiritului lui 
Alexandru cel Mare, roman şi grec în acelaşi timp. 

Suprimarea naționalităților secundare şi întrepătrunderea 
reciprocă a celor două naţionalităţi primare, relevate deja de 
analiza relaţiilor naţionale, trebuie să fie evidenţiate în detaliu şi 
în domeniul religiei, al educaţiei naţionale, al literaturii şi al 
artei. 

Religia romană era atît de strîns legată de comunitatea şi 
de familia romană, nefiind practic nimic altceva decit reflectarea 
religioasă a cetăţii romane, încît revoluţia politică şi socială a 
trebuit să năruie cu necesitate şi edificiul religios. Vechea 


credinţă populară a Italiei nu mai exista; aşa cum deasupra 
ruinelor comunităţii politice se ridica oligarhia şi tirania, 
deasupra ruinelor sale se înălța, pe de o parte, necredinta, 
religia de stat, elenismul, iar pe de alta, superstiţia, flagelul 
sectelor şi religia orientalilor. Ce-i drept, începuturile acestor 
transformări, ca şi începuturile revoluţiei politico-sociale, de 
altfel, datează încă din epoca precedentă (|, pp. 594, 599). 
Cultura elenă a cercurilor sus-puse submina deja pe nesimţite 
credinţa strămoşilor; Ennius încetăţenise deja alegorizarea şi 
istoricizarea religiei elene în Italia; senatul, care-l învinse pe 
Hannibal, a trebuit să fie de acord cu mutarea cultului asiatic al 
Cibelei la Roma şi să intervină în modul cel mai serios împotriva 
superstiţiilor şi mai grave, îndeosebi împotriva exceselor 
bacanalelor. Însă, aşa cum în epoca precedentă revoluţia s-a 
pregătit mai degrabă în spirit decît a fost tradusă în fapte, la fel 
şi revoluţia religioasă este opera epocii lui Gracchus şi a lui 
Sulla. 

Să încercăm să urmărim mai întîi tendinţele către elenism. 
Națiunea elenă, care înflorise şi se veştejise cu mult înaintea 
celei italice, străbătuse cu secole în urmă perioada credinţei şi 
se dedicase de atunci, în exclusivitate, speculaţiei şi reflecţiei; 
aici, religia fusese demult înlocuită de filozofie. Dar şi activitatea 
filozofică a spiritului elen, atunci cînd acesta începuse să 
acţioneze asupra Romei, depăşise cu mult epoca speculaţiei 
productive şi ajunsese în acel stadiu în care nu numai că nu mai 
genera sisteme noi, dar începea să dispară şi putinţa de 
înţelegere a celor mai desăvirşite dintre cele vechi şi în care 
oamenii se limitau la reperarea şcolărească şi în curînd 
scolastică a doctrinelor mai palide ale predecesorilor; aşadar, în 
stadiul în care filozofia, în loc să acorde spiritului mai multă 
libertate şi profunzime, îl netezea mai degrabă şi-l încătuşa în 
lanţurile cele mai grele, cele forjate de propria mînă. Licoarea 
vrăjită a speculaţiei, întotdeauna periculoasă, este, diluată şi 
stătută, otravă sigură. In această formă searbădă şi subţiată, 
grecii contemporani o oferiră romanilor, iar aceştia nu au putut 
nici s-o refuze, nici să-i abandoneze pe dascălii în viaţă în 
favoarea magiştrilor morţi. Platon şi Aristotel, pentru a nu-i 
aminti pe înţelepţii presocratici, nu au avut o influenţă esenţială 
asupra educaţiei romane, cu toate că numele lor ilustre erau 
deseori rostite, iar scrierile lor mai accesibile citite şi traduse. 


Astfel, în materie de filozofie, romanii nu deveniră nimic altceva 
decît elevii mai slabi ai unor dascăli slabi. În afara concepţiei 
istorico-raţionale asupra religiei, care descompune miturile în 
descrierea vieților unor binefăcători ai umanităţii, care au trăit în 
timpuri obscure şi pe care superstiţia i-ar fi transformat în zei, 
aşa-numitul euhemerism (|, pp. 596-597), trei sînt şcolile 
filozofice care au devenit importante pentru ltalia: cele două 
dogmatice, ale lui Epicur (mort în anul 484, 270) şi Zenon (mort 
în anul 491, 263), şi cea sceptică a lui Arkesilas (mort în anul 
513, 241) şi Karneades (541-625; 213-129) sau, cu denumirile 
lor didactice: epicureismul, stoicismul şi Noua Academie. Ultima 
dintre aceste şcoli, care pornea de la imposibilitatea unei 
certitudini absolute şi nu admitea în locul acesteia nimic altceva 
decit opinii provizorii suficiente pentru exigenţele practice, 
prezenta în principal un aspect polemic, încîlcind fiecare 
propoziţie, atit a credinţei pozitive, cît şi a dogmatismului 
filozofic, în meandrele dilemelor sale. În acest sens, ea poate fi 
comparată cu şcoala sofistă mai veche, numai că sofiştii, cum 
lesne se poate înţelege, luptaseră mai mult împotriva credinţei 
populare, în timp ce Karneades şi ai săi, mai mult împotriva 
colegilor lor într-ale filozofiei. Epicur şi Zenon, dimpotrivă, 
concordau atit în scopul explicării raţionale a esenței lucrurilor, 
cît şi în metoda filozofică care pornea de la conceptul de 
materie. Ei se deosebesc numai întrucît Epicur, urmînd teoria 
atomilor a lui Democrit, concepea principiul originar ca materie 
inertă şi nu deducea diversitatea lucrurilor decît printr-o evoluţie 
mecanică a acestuia, iar Zenon, pornind de la efesianul Heraclit, 
introducea deja în materia primordială o contradicţie dinamică şi 
o mişcare ascendentă şi descendentă. De aici provin celelalte 
diferenţe: în sistemul epicureic nu există zei, ci ei sînt cel mult 
un vis al visului, în timp ce zeii stoicismului sînt sufletul etern al 
lumii, dominînd, ca spirit, soare, zeu, asupra trupului, pămîntului 
şi naturii; Epicur nu recunoaşte, precum Zenon, o guvernare 
universală şi o imortalitate a sufletului. Conform teoriei lui 
Epicur, adevăratul ţel al aspirațiilor umane este echilibrul 
perfect, netulburat nici de patimile trupeşti, nici de angoasele 
spiritului; conform celei a lui Zenon, activitatea umană este 
mereu potenţată de eforturile eterne ale spiritului şi ale corpului 
şi îndreptată spre concordanța cu natura veşnic contradictorie şi 
veşnic liniştită. Toate aceste şcoli concordau însă în punctul de 


vedere adoptat faţă de religie; credinţa în sine n-ar fi nimic şi ar 
trebui înlocuită cu necesitate prin reflecţie, fie că aceasta 
renunţă în mod conştient să ajungă la vreun rezultat, precum 
era cazul Academiei, fie că respingea ideile credinţei populare, 
precum era cazul şcoalii lui Epicur, fie că păstra o parte din 
acestea, în parte motivind-o, în parte modificînd-o, aşa cum 
procedau stoicii. In consecinţă, era firesc ca primul contact al 
filozofiei elene cu națiunea romană, pe cît de puternică în 
credinţă pe atit de străină speculaţiei, să capete un caracter cu 
totul ostil. Religia romană era îndreptăţită să se apere atit în 
faţa atacurilor, cît şi în faţa sprijinului acestor sisteme filozofice, 
care i-ar fi anulat caracterul propriu. Statul roman, care, în mod 
instinctiv, se simţea atacat el însuşi prin atacarea religiei, s-a 
comportat, pe bună dreptate, faţă de filozofi precum fortăreaţa 
faţă de cercetaşii armatei care vine s-o asedieze şi alungă, în 
anul 593 (161), odată cu retorii, şi pe filozofii greci din Roma. 
Primul debut mai însemnat al filozofiei la Roma a fost, ce-i drept, 
o declaraţie de război formală împotriva credinţei şi obiceiurilor. 
El a fost prilejuit de ocupaţia Oroposului de către atenieni, 
aceştia încredinţind apărarea cetăţii în faţa senatului roman 
celor trei celebri profesori de filozofie, printre ei fiind şi corifeul 
sofisticii moderne, Karneades (599, 155). Alegerea era bine 
făcută, în măsura în care afacerea, cu totul scandaloasă, nu 
putea găsi nici o justificare în înţelesul firesc al lucrurilor; 
dimpotrivă, se potrivea cît se poate de bine pentru cazul în care 
Karneades argumenta, prin teză şi antiteză, că se pot aduce 
argumente la fel de irecuzabile întru lauda nedreptăţii, cît şi 
întru lauda dreptăţii ; filozoful a expus, într-o formă perfect 
logică, faptul că retrocedarea Oroposului de către atenieni ar fi 
la fel de justă ca şi pretenţia adresată romanilor de a se limita 
din nou la vechile lor colibe de paie de pe Palatin. Tineretul 
cunoscător al limbii greceşti a fost atras în masă atît de scandal, 
cît şi de discursul cursiv şi emfatic al celebrului bărbat; însă 
Cato nu putu fi blamat, cel puţin în acest caz, atunci cînd, nu 
numai că a comparat, într-un mod destul de nepoliticos, şirul de 
argumente dialectice ale filozofului cu psalmodiile interminabile 
ale bocitoarelor, ci a insistat, chiar în senat, să fie alungat acest 
bărbat care stăpinea arta de a transforma dreptatea în 
nedreptate şi nedreptatea în dreptate şi a cărui apărare nu 
fusese practic nimic altceva decit o recunoaştere neruşinată şi 


aproape sfidătoare a injustiţiei. Asemenea relegări nu aveau 
însă efecte durabile, cu atît mai mult cu cît nu i se putea 
interzice tineretului roman să audieze discursuri filozofice la 
Rhodos sau la Atena. Romanii s-au obişnuit mai întîi să 
considere filozofia ca pe un rău necesar, apoi să caute pentru 
religia romană, anacronică din cauza naivităţii ei, un sprijin în 
filozofia străină, care o ruina, ce-i drept, sub aspectul credinţei, 
însă îi permitea bărbatului cult să păstreze totuşi numele şi 
formele credinţei populare într-o manieră onorabilă. Dar acest 
spijin nu putea fi constituit nici de euhemerismul, nici de 
sistemul lui Karneades sau de cel al lui Epicur. Istoricizarea 
miturilor, prin faptul că îi declara pe zei oameni, contrasta prea 
puternic cu credinţa populară; Karneades punea la îndoială chiar 
existenţa lor, iar Epicur le refuza orice influenţă asupra 
destinelor oamenilor. Între aceste sisteme şi religia romană nu 
era posibilă nici o alianţă; ele erau şi rămîneau învrăjbite. Incă 
din scrierile lui Cicero se considera drept o datorie cetăţenească 
faptul de a rezista în faţa euhemerismului care aducea prejudicii 
cultului naţional; iar dintre academicii şi epicureii care apar în 
dialogurile sale, cei dintii trebuie să se scuze că sînt, ca filozofi, 
adepţi ai lui Karneades, iar ca pontifi şi cetăţeni, confesori 
ortodocşi ai lui lupiter Capitolinul, în timp ce ultimii trebuie să 
cedeze şi să se convertească. Nici unul dintre aceste trei 
sisteme nu s-a bucurat practic de popularitate. Accesibilitatea, 
la îndemîna oricui, a euhemerismului a exercitat poate o 
anumită forţă de atracţie asupra romanilor şi a acţionat prea 
profund îndeosebi asupra istoriei convenţionale a Romei cu 
istoricizarea copilărească şi bătrinească a fabulei; el a rămas 
însă fără o influenţă substanţială asupra religiei romane, întrucît 
aceasta, de la originea ei, nu făcea decit să alegorizeze fără să 
se dedice fabulei şi întrucit aici nu era posibilă, ca în Elada, 
confecţionarea biografiilor lui Zeus |, Zeus al II-lea şi Zeus al Ill- 
lea. Sofistica modernă putea prospera numai acolo unde, ca la 
Atena, limbuţia spirituală era la ea acasă şi unde şirurile 
interminabile ale sistemelor filozofice apărute şi dispărute 
înălţaseră grămezi de ruine intelectuale suprapuse. In sfîrşit, 
împotriva chietismului epicurean se revolta tot ceea ce era atit 
de destoinic şi de onest în caracterul roman, întru totul devotat 
activităţii. Cu toate acestea, el îşi găsi un public mai larg decît 
euhemerismul şi sofistica ; probabil că aceasta este cauza 


pentru care poliţia i-a declarat război de la început în modul cel 
mai serios. Acest epicureism roman nu era atit un sistem 
filozofic, cît un fel de mască filozofică, sub care - în totală 
contradicţie cu intenţiile autorului foarte sever faţă de sine 
însuşi - se ascundeau plăcerile senzuale deşănţate ale înaltei 
societăţi: de exemplu, unul dintre primii adepţi ai acestei secte, 
Titus Albucius, figurează în poeziile lui Lucilius drept prototipul 
romanului elenizat în sensul rău al cuvîntului. Filozofia stoică a 
avut în Italia un destin cu totul diferit. În opoziţie directă cu 
celelalte şcoli, ea se ataşa de religia naţională, în măsura în care 
cunoaşterea se putea asocia credinţei. În principiu, stoicul 
menținea credinţa populară cu zeii şi oracolele sale, în sensul în 
care vedea în aceasta o cunoaştere instinctivă care trebuia 
luată în consideraţie de cunoaşterea ştiinţifică, ba chiar căreia, 
în cazuri îndoielnice, era obligat să i se subordoneze. El credea 
mai degrabă altfel decît poporul; adevăratul şi supremul zeu era 
spiritul universal şi orice manifestare a zeului originar îi apărea 
drept zeitate: în primul rînd astrele, dar şi pămîntul, vita-de-vie, 
sufletul ilustrului decedat pe care poporul îl venera drept erou, 
în general orice suflet al unei personalităţi decedate. Această 
filozofie era într-adevăr mai apropiată de Roma decit de propria 
patrie. Obiecţia credinciosului pios, potrivit căreia zeul stoicului 
nu are nici sex, nici vîrstă, nici corporalitate, fiind transformat 
dintr-o persoană într-o idee, avea un sens în Grecia, însă nu şi la 
Roma. Necioplita alegorizare şi purificarea morală, proprie 
teologiei stoice, a distrus ceea ce fusese mai bun în mitologia 
elenă, însă vigoarea plastică a romanilor, atît de săracă chiar şi 
în perioada ei naivă, nu crease mai mult decit un voal subţire 
care acoperea concepţia originară sau conceptul originar din 
care se zămislise divinitatea şi putea fi abandonat fără a 
produce daune însemnate. Pallas Athena putea să se indigneze 
văzîndu-se deodată transformată în conceptul de memorie; 
Minerva nu fusese nici pînă atunci mai mult decit atit. Teologia 
supranaturală a stoicilor şi cea alegorică a romanilor concordau 
în general prin rezultatele lor. De altfel, chiar dacă filozoful se 
văzu nevoit să califice drept îndoielnice sau false unele dogme 
ale preoţilor - aşa cum, de exemplu, respingind doctrina 
apoteozei, stoicii nu vedeau în Hercule, Castor şi Pollux nimic 
altceva decit spiritele unor bărbaţi superiori şi nu puteau 
recunoaşte în imaginea divinității pe reprezentantul ei -, cel 


puţin nu era în obiceiul adepților lui Zenon de a lupta împotriva 
acestor teze eronate şi de a-i răsturna pe aceşti zei falşi; 
dimpotrivă, ei dovedeau faţă de religia ţării, pretutindeni, 
respect şi venerație, chiar şi faţă de slăbiciunile acesteia. 
Tendinţa Porticului spre o morală cazuistică şi spre o tratare 
raţională a ştiinţelor speciale era, de asemenea, întru totul în 
spiritul romanilor, mai ales pentru romanii acestei epoci, care nu 
mai practicau disciplina şi obiceiurile sănătoase cu o simplitate 
firească, asemenea părinţilor lor, ci dizolvau naiva moralitate a 
acestora într-un catehism de fapte permise şi nepermise, a 
căror gramatică şi jurisprudenţă necesita, de altfel, o tratare 
metodică urgentă, însă fără a avea putinţa de a o dezvolta. 
Astfel, filozofia stoică se adapta într-adevăr, ca o plantă exotică 
aclimatizată pe solul italic, cutumelor naţionale ale romanilor şi 
îi întîlnim urmele în cele mai diverse domenii. Neîndoielnic că 
începuturile ei datează din timpuri mai îndepărtate, însă Porticul 
îşi afirmă pe deplin puterea în cadrul păturilor superioare ale 
societăţii romane pentru prima dată în cercul format în jurul lui 
Scipio Aemilianus. Panaetios din Rhodos, magistrul lui Scipio în 
filozofia stoică şi al tuturor bărbaţilor apropiaţi acestuia, care se 
afla mereu în suita lui şi era, chiar şi în călătorii, însoţitorul său 
nedespărţit, a ştiut să adapteze sistemul pentru o seamă de 
bărbaţi cu spiritul ager, să diminueze latura sa speculativă şi să 
modereze întruciîtva monotonia terminologiei şi insipiditatea 
catehismului moral, îndeosebi cu ajutorul filozofilor mai vechi, 
dintre care Scipio însuşi îl prefera mai ales pe Socrate al lui 
Xenophon. Incepind cu această epocă, la ideile Porticului 
aderară cei mai renumiţi oameni de stat şi savanţi - printre alţii, 
fondatorii filologiei şi ai jurisprudenţei ştiinţifice, Stilo şi Quintus 
Scaevola. Schematismul didactic, care domină, cel puţin formal, 
de atunci în aceste ştiinţe particulare şi se leagă îndeosebi de o 
metodă de etimologizare plicticoasă şi straniu de enigmatică, se 
datorează Porticului. Insă mult mai importante sînt noua filozofie 
şi noua religie de stat, născute din contopirea filozofiei stoice cu 
religia romană. Situat în sistemul lui Zenon de la bun început pe 
un loc secundar şi slăbit şi mai mult atunci cînd reuşise să 
pătrundă la Roma, după ce timp de un secol dascălii greci se 
străduiseră să îndese această filozofie în capetele tinerilor şi să-i 
suprime prin aceasta spiritualitatea, elementul speculativ căzu 
definitiv în desuetudine la Roma, unde speculă nu făcea decit 


cămătarul; nu mai era vorba de dezvoltarea ideală a zeului, care 
domina sufletul omului, sau de legea divină a universului. 
Filozofii stoici nu se arătau insensibili în faţa distincţiei lucrative 
de a-şi vedea înălţat sistemul la rangul de filozofie de stat 
romană semioficială şi se dovedeau în general mult mai 
maleabili decît s-ar fi putut aştepta din partea principiilor lor 
riguroase. Doctrina lor despre zei şi stat vădi în curind o 
afinitate izbitoare cu instituţiile reale ale susținătorilor lor; în 
locul reflecţiilor asupra statului cosmopolit al filozofilor, ei 
meditară asupra înţeleptei ordini a sistemului de magistraturi 
romane; dacă stoicii mai subtili, precum Panaetios, nu negaseră 
revelaţia divină prin miracole şi semne, ci o apreciaseră ca pe 
un lucru foarte nesigur şi respinseseră cu toată fermitatea 
astrologia, dimpotrivă, succesorii lor imediaţi susțineau tocmai 
această teorie asupra revelaţiei, altfel spus, disciplina augurală 
romană, cu aceeaşi rigurozitate şi hotărire cu care suţineau 
orice altă axiomă a şcolii şi făceau concesii puţin filozofice chiar 
şi astrologiei. Nucleul sistemului deveni tot mai mult doctrina 
cazuistică a obligaţiilor. Aceasta venea în întîmpinarea vanului 
orgoliu de virtute, prin care romanii acestor timpuri căutau 
compensaţia în mijlocul unor raporturi deseori umilitoare, 
determinate de contactele lor cu grecii, şi formula un convenabil 
dogmatism al moralității care, ca orice sistem bine gîndit al 
moralei, îmbina rigurozitatea rigidă în ansamblu cu indulgenţa 
cea mai prevenitoare în particular. Rezultatele ei practice nu pot 
să fi depăşit performanţa, amintită mai sus, că în două sau trei 
case nobile s-a mîncat modest numai de dragul Porticului. 
Inrudită îndeaproape cu această nouă filozofie de stat sau, mai 
degrabă, cealaltă latură a ei este noua religie de stat, a cărei 
trăsătură definitorie o constituie conservarea conştientă, din 
motive pragmatice, a principiilor credinţei populare, 
recunoscute drept iraționale. Unul dintre membrii cei mai iluştri 
ai cercului lui Scipio, grecul Polybios, declara deja, fără înconjur, 
că bizarul şi greoiul ceremonial religios roman a fost inventat 
numai din cauza mulţimii, care, întrucît raţiunea nu avea nici o 
autoritate asupra ei, trebuia să fie ţinută sub ascultare prin 
semne şi miracole, în timp ce, cu siguranţă, oamenii luminaţi nu 
aveau nevoie de religie. Fără îndoială că amicii romani ai lui 
Scipio împărtăşeau, în linii esenţiale, aceste idei, chiar dacă nu 
opuneau ştiinţa şi religia într-un mod atit de evident. Nici 


Laelius, nici Scipio Aemilianus nu au putut vedea în disciplina 
augurală la care se referea Polybios altceva decit o instituţie 
politică; dar sentimentul naţional sălăşluia prea puternic în ei, 
iar bunul lor simţ era prea fin pentru a le permite să apară în 
public cu asemenea explicaţii periculoase. Dar în timpul 
generaţiei următoare, suveranul pontif Quintus Scaevola (consul 
în anul 659, 95 ; pp. 144, 222) rostea deja fără menajamente, 
cel puţin în instrucţiunile sale orale asupra legii, principiile 
conform cărora ar exista două feluri de religie: una filozofică, 
adaptată raţiunii, şi una tradiţională, iraţională; cea dintii nu s-ar 
preta ca religie de stat, întrucit ar conţine multe lucruri care ar fi 
inutile sau chiar periculoase pentru popor, religia de stat 
tradiţională trebuind să rămînă, în consecinţă, în forma ei dată. 
Teologia lui Varro, în care religia romană era tratată, din toate 
punctele de vedere, ca o instituţie de stat, nu este altceva decit 
o continuare a aceleiaşi idei fundamentale. Conform acestei 
doctrine, statul este mai vechi decit zeii statului, aşa cum 
pictorul există înaintea picturii; dacă ar fi vorba de a-i recrea pe 
zei, ar fi mai bine să fie concepuţi şi numiţi mai aproape de 
scopul lor şi, în principiu, într-un mod mai corespunzător cu 
părţile spiritului universal şi, de asemenea, să fie înlăturate 
imaginile divine, care provoacă numai idei eronate, ca şi 
sistemul absurd de sacrificii; însă, întrucît aceste instituţii au 
fost statornicite, fiecare cetăţean onest trebuia să le cunoască, 
să le respecte şi să contribuie astfel ca „omul de rînd” să înveţe 
să-i cinstească pe zei, şi nu să-i desconsidere. Însă omul de rînd, 
spre binele căruia cei mari puneau stavile raţiunii lor, dispreţuia 
acum această credinţă şi-şi căuta salvarea în altă parte, fapt 
care se înţelege de la sine, după cum vom vedea în cele ce 
urmează. |n felul acesta se desăvirşise „biserica romană de 
stat”, care îngloba un făţarnic corp de preoţi şi de leviţi şi o 
comunitate lipsită de credinţă. Cu cît religia naţională era 
declarată mai făţiş drept o instituţie politică, cu atît mai mult 
partidele politice considerau domeniul religiei de stat o arenă 
pentru manevre; aceasta se adeveri, într-o măsură tot mai 
însemnată, în ştiinţa augurală şi cu ocazia alegerilor pentru 
colegiile sacerdotale. Vechea şi fireasca practică de a dizolva 
adunarea populară atunci cînd se apropia o furtună se 
dezvoltase sub oblăduirea augurilor romani într-un înciîlcit 
sistem de semne cereşti şi de reguli de conduită legate de 


acestea; în primele decenii ale acestei epoci se ordonase, prin 
Legile Aelia şi Fufia, în mod explicit că orice adunare populară 
trebuia să se împrăştie dacă unui magistrat superior i se 
năzărea să descopere semnele unei furtuni pe cer; oligarhia 
romană era mîndră de procedura abilă care îi permitea, printr-o 
minciună pioasă, să anuleze orice decret al poporului. La rîndul 
ei, opoziţia romană se răzvrăti împotriva vechiului obicei prin 
care cele patru colegii sacerdotale supreme îşi completau 
rîndurile ca urmare a unor vacanțe şi ceru extinderea alegerii 
populare şi asupra locurilor preoţilor, aşa cum aceasta fusese 
deja introdusă mai demult pentru preşedinţia colegiilor (|, pp. 
568-569). Cererea contravenea într-adevăr spiritului acestor 
corporaţii, însă ele nu aveau nici un drept de a se plinge, după 
ce ele însele îşi încălcaseră principiile şi lucrau, de exemplu, 
mînă în mînă cu guvernul, furnizindu-i acestuia, la cerere, 
pretexte divine pentru casarea unor acte politice. Afacerea 
respectivă deveni un măr al discordiei între partide. Senatul 
respinse primul asalt din anul 609 (145), anularea propunerii 
fiind îndeosebi opera cercului lui Scipio. Dar propunerea a fost 
votată în anul 650 (104), spre liniştirea spiritelor scrupuloase, 
cu  restringerea inclusă deja în prevederile alegerilor 
preşedinţilor: nu întregul corp de cetăţeni, ci numai partea mai 
mică a triburilor putea să participe la votare (p. 135). 
Dimpotrivă, Sulla restabili dreptul de cooperare în întreaga sa 
cuprindere (pp. 237-238). Acestei griji a conservatorilor pentru 
religia naţională nealterată i se alătură foarte bine faptul că 
tocmai în cercurile cele mai aristocratice ea a fost persiflată în 
modul cel mai deschis. Latura practică a sacerdoţiului roman o 
constituia bucătăria preoțească: banchetele augurale şi 
pontificale erau, într-un fel, zilele oficiale culminante în viaţa 
unui gurmand roman şi multe dintre acestea făcură vilvă în 
istoria gastronomiei: de exemplu, banchetul de deschidere dat 
de augurul Quintus Hortensius, care introduse moda fripturilor 
de păuni. Religia era considerată, de asemenea, ca foarte utilă 
pentru a conferi scandalului o notă mai picantă. Divertismentul 
preferat al tinerilor nobili era profanarea sau mutilarea în timpul 
nopţii a statuilor divinităţilor de pe străzi (p. 143). Aventurile 
amoroase erau de mult frecvente, iar intrigile cu femeile 
măritate începură să devină cotidiene; însă o relaţie cu o vestală 
era la fel de picantă precum, în lumea Decameronului, 


dragostea pentru maici şi aventura în mănăstiri. Cunoaştem 
cazul grav din anul 640 (114), în care trei vestale, fiicele celor 
mai nobile familii, şi amanţii lor, bărbaţi tineri, de asemenea 
aparţinind celor mai bune case, au fost acuzaţi de desfriu, mai 
întîi de către colegiul pontifical şi apoi, întrucît acesta încercă să 
disimuleze afacerea, de către un tribunal extraordinar instituit 
special printr-un decret al poporului, care îi condamnă pe toţi la 
moarte. Asemenea scandaluri nu puteau fi tolerate, şi pe bună 
dreptate, de către oamenii aşezaţi; cu toate acestea, nu putea fi 
împiedicată ridiculizarea religiei pozitive în cercul familiei; în 
ciuda obligaţiilor lor religioase, augurii, dacă se observau 
reciproc în exerciţiul funcţiunii, nu se puteau abtine să nu rîdă. 
Putem privi cu indulgență ipocrizia modestă a unor tendinţe 
asemănătoare dacă o comparăm cu neobrăzarea revoltătoare a 
preoţilor şi leviţilor romani. Religia oficială era tratată, fără 
mustrări de conştiinţă, ca un eşafodaj gol, utilizabil numai 
pentru artizanii politicii; în această calitate, cu numeroasele ei 
ascunzişuri şi capcane, ea putea, după caz, să servească, şi 
chiar a servit, oricărui partid. Aristocraţia îşi vedea paladiul în 
cele mai multe cazuri în religia de stat, îndeosebi în disciplina 
augurală; însă partidul advers nu făcea o opoziţie principială la 
adresa unei instituţii care nu-şi păstra decit aparenţa vieţii, ci, 
dimpotrivă, o privea ca pe o armă care îşi putea schimba 
stăpînul oricînd. 

In contrast izbitor cu această fantomă a religiei, pe care 
tocmai am descris-o, se află diferitele culte străine, pe care 
această epocă le cultivă şi le favorizează şi cărora nu le putem 
contesta cel puţin o vitalitate frapantă. Ele se întîlnesc 
pretutindeni, la femeile şi la bărbaţii nobili, ca şi în rîndurile 
sclavilor, la general, ca şi la mercenar, în Italia, ca şi în provincii. 
Este incredibil ce proporţii a putut atinge această superstiție. 
Cînd, în cursul războiului cimbric, o profetesă siriană, Martha, se 
oferi să arate senatului căile şi mijloacele pentru învingerea 
germanilor, acesta o refuză cu indignare; însă matroanele 
romane şi, înainte de toate, soţia lui Marius o expediară totuşi în 
cartierul general, unde soţul o primi cu bunăvoință şi o luă cu el 
în toate campaniile pînă cînd teutonii au fost înfrînţi. 
Conducătorii diferitelor partide din timpul războiului civil, Marius, 
Octavius, Sulla, concordau în credinţa în semne şi oracole. 
Senatul însuşi a trebuit, în mijlocul aceloraşi tulburări, să 


consimtă, în anul 667 (87), să ordone o serie de măsuri în 
conformitate cu fantasmagoriile unei profetese nebune. Este 
caracteristic, atît pentru încremenirea religiei romano-elene, cît 
şi pentru aspiraţiile crescînde ale mulţimii spre stimulenţi 
religioşi mai puternici, că superstiţia nu se mai leagă, ca în cazul 
misterelor lui Bacchus, de religia naţională; chiar şi mistica 
etruscă era depăşită; în prima linie apar pretutindeni cultele 
concepute în regiunile fierbinţi ale Orientului. La aceasta a 
contribuit foarte mult pătrunderea masivă în rîndurile populaţiei 
a elementelor din Asia Mică şi Siria, datorată atit importului de 
sclavi, cît şi intenselor legături ale ltaliei cu Orientul. Puterea 
acestor religii străine s-a manifestat pregnant în cursul 
răscoalelor sclavilor sicilieni, în cea mai mare parte originari din 
Siria. Eunus scuipa foc, Athenion citea în stele; proiectilele de 
plumb aruncate de sclavi în aceste războaie poartă, în 
majoritatea lor, numele unor zeități: pe lîngă Zeus şi Artemis, 
apar mai ales numele misterioaselor mame aduse din Creta în 
Sicilia, unde erau venerate cu ardoare. Un efect asemănător îl 
aveau relaţiile comerciale, mai ales de cînd mărfurile erau aduse 
de la Berytos şi Alexandria direct în porturile italice; Ostia şi 
Puteoli deveniră marile depozitare nu numai pentru alifiile 
siriene şi pinza egipteană, ci şi pentru credinţa Orientului. 
Pretutindeni, amestecul de populaţii este tot mai mult însoţit de 
cel al religiilor. Dintre toate cultele permise, cel mai popular 
deveni cel al Mamei Zeilor de la Pessinus, care impresiona 
profund mulţimea prin celibatul său forţat, prin banchetele sale, 
prin muzica, procesiunile de cerşetori şi toată pompa sa 
senzuală; colectele din casă în casă erau resimţite deja drept o 
povară economică. În momentul cel mai critic al războiului cu 
cimbrii, marele preot Battakes de la Pessinus apăru în persoană 
la Roma, pentru a apăra interesele templului zeiţei sale, care 
fusese, se spunea, profanat; se adresă poporului roman din 
însărcinarea specială a Mamei Zeilor şi înfăptui, de asemenea, 
mai multe miracole. Cetăţenii chibzuiţi au fost scandalizaţi, însă 
femeile şi marea masă nu au putut fi oprite să-l însoţească în 
număr mare pe profet la plecarea sa. Jurămintele de a merge în 
pelerinaj în Orient deveniră un lucru curent, Marius însuşi, de 
exemplu, întreprinzind o asemenea călătorie la Pessinus; încă 
din anul 653 (101), primii cetăţeni romani se consacrară 
sacerdoţiului ca eunuci. Mult mai populare erau însă, fireşte, 


cultele interzise şi cele secrete. Încă din timpul lui Cato, 
făuritorii de horoscoape caldeeni începuseră să concureze cu 
haruspiciul etrusc şi cu augurul mars (|, p. 590); în curînd, 
observarea şi interceptarea astrelor erau la fel de răspîndite în 
Italia ca şi în patria lor cufundată în visuri. Încă din anul 615 
(139), pretorul peregrin al Romei ordonă tuturor „caldeenilor” 
să părăsească Roma şi Italia în termen de zece zile. Aceeaşi 
soartă o suferiseră şi evreii care acceptaseră prozeliţi italici la 
sabatul lor. Scipio a trebuit, de asemenea, să expulzeze din 
tabăra de la Numantia pe prezicătorii şi pioşii aventurieri de 
toate felurile. Cîteva decenii mai tîrziu, romanii se văzură nevoiţi 
să interzică sacrificiile umane (657, 97). Incep să se 
răspîndească sălbaticul cult al zeiţei Ma din Cappadocia sau, 
după cum o numeau romanii, al Bellonei, la ale cărei procesiuni 
sărbătoreşti preoţii îşi vărsau propriul sînge, şi sumbrele religii 
ale Egiptului; această zeiţă capadociană îi apăru în vis lui Sulla 
şi, dintre comunităţile de mai tirziu ale lui Isis şi Osiris, cele mai 
vechi îşi datau existenţa din timpul dictatorului. Oamenii erau 
dezorientaţi, nu numai în faţa vechii credinţe, ci şi în faţa 
propriei persoane; înspăimintătoarele crize ale unei revoluţii 
care durase 50 de ani, sentimentul instinctiv că războiul civil nu 
se sfirşise încă măriră anxietatea şi dezolanta aşteptare a 
mulţimii. Imaginaţia umană, înclinată spre aventură, escalada 
orice înălţime şi se cufunda în orice abis, unde credea că va 
dobîndi noi perspective sau noi iniţieri în soarta amenințătoare, 
noi speranţe în lupta exasperantă împotriva destinului sau, 
poate, doar noi surse de teamă. Misticismul găsi un teren fertil 
în decăderea generală a politicii, economiei, moralei şi religiei şi 
prolifera cu o rapiditate înfricoşătoare; era ca şi cum arbori 
gigantici ar fi crescut în timpul nopţii, fără ca cineva să ştie de 
unde şi în ce scop, şi tocmai această creştere rapidă înfăptuise 
noi miracole şi se întinse ca o epidemie asupra tuturor spiritelor 
oscilante. 

Într-un mod asemănător domeniului religiei, revoluţia 
începută în epoca precedentă se desăvirşi în cel al educaţiei şi 
al culturii. Am relatat mai sus cum ideea fundamentală a 
sistemului roman, egalitatea civilă, a început să primească 
primele lovituri încă din cursul secolului al Vi-lea. Încă din 
timpurile lui Pictor şi Cato, educaţia grecească era larg 
răspîndită la Roma şi nu lipsea nici cea naţională; însă nici una, 


nici alta nu depăşise stadiul de început. Din Enciclopedia lui 
Cato reiese ce anume înțelegeau aceste generaţii prin educaţie 
romano-grecească ideală (|, p. 636): puţin mai mult decit 
formularea vechilor precepte familiale romane, ceea ce, într- 
adevăr, comparat cu civilizaţia elenă din aceeaşi epocă, e destul 
de sărăcăcios. Polybios ne demonstrează cît de insuficientă era 
educaţia tinerilor la Roma încă la începutul secolului al VIl-lea, 
acuzind indiferența  condamnabilă a romanilor în această 
privinţă, în comparaţie cu înţeleapta grijă particulară şi publică a 
concetăţenilor săi - fiind elen, nici Polybios nu a putut sesiza 
ideea mai profundă a egalităţii civile care stătea la baza acestei 
indiferenţe. Toate acestea se schimbară acum. Aşa cum, alături 
de credinţa populară naivă, apăruse un sistem supranatural 
stoic luminat, la fel, în educaţie, pe lîngă simpla instrucţie 
populară s-a format o educaţie specială, o humanitas exclusivă, 
care a înglobat ultimele rămăşiţe ale vechii egalităţi sociale. Nu 
va fi inutil să aruncăm o privire asupra structurii noii educaţii a 
tineretului, atît a celui grecesc, cît şi a celui roman, din clasele 
superioare. 

Printr-o circumstanţă singulară, acelaşi bărbat care a 
învins definitiv națiunea elenă din punct de vedere politic, 
Lucius Aemilius Paullus, a fost totodată primul, sau unul dintre 
primii, care a recunoscut în civilizaţia elenă calitatea, 
necontestată de atunci, de a fi adevărata civilizaţie a lumii 
antice. Ce-i drept, el însuşi era bătrîn cînd, cu poemele homerice 
în cuget, i s-a îngăduit să zăbovească în faţa lui Zeus al lui 
Pheidias; însă inima sa era destul de tînără pentru a readuce în 
sufletul său la Roma deplina strălucire a frumuseţii elene şi 
dorul neînfrîint după merele de aur ale Hesperidelor; poeţi şi 
artişti găsiseră în bărbatul străin un admirator mai serios şi mai 
profund decit în oricare altul dintre bărbaţii înţelepţi ai Greciei 
de atunci. El nu a scris nici măcar o epigramă despre Homer sau 
Pheidias, însă a îngăduit copiilor săi să intre în imperiile 
spiritului. Fără a neglija educaţia naţională, în măsura în care 
aceasta exista, el se îngriji, precum grecii, de dezvoltarea fizică 
a băieţilor săi nu prin exerciţiile gimnastice, incompatibile cu 
concepţiile romane, ci prin învăţarea vinătorii, pe care grecii o 
transformaseră aproape într-o artă; el spori educaţia lor 
grecească în aşa fel încît limba nu mai era învățată şi exersată 
numai de dragul conversaţiei, ci, conform obiceiului grec, 


totalitatea culturii superioare generale era legată de limbă şi 
dezvoltată prin ea - aşadar, în primul rînd prin cunoaşterea 
literaturii greceşti cu ştiinţa mitologică şi istorică necesară 
înţelegerii ei, apoi a retoricii şi a filozofiei. Biblioteca regelui 
Perseus a fost unica parte pe care Paullus a luat-o din prada de 
război macedoneană, pentru a o dona fiilor săi. În suita sa se 
găsiră chiar şi pictori şi sculptori greci, care desăvirşiră educaţia 
estetică a copiilor săi. Trecuseră timpurile în care un om putea 
adopta în acest domeniu o atitudine negativă faţă de elenism; 
Cato însuşi resimţise acest lucru. Clasele superioare puteau intui 
acum că noblețea caracterului roman era mai puţin periclitată 
de întregul elenism decit de mutilarea şi desfigurarea lui; masa 
societăţii aristocratice a Romei şi a Italiei adoptă noua metodă. 
De mult timp Roma nu mai ducea lipsă de magiştri greci; acum 
ei năvăliră în număr mare spre noua şi foarte rentabila piaţă de 
desfacere care se deschisese pentru înţelepciunea lor şi nu 
numai în calitate de grămătici, ci şi ca magiştri de literatură şi 
de cultură, în general. Maeştri de ceremonii şi dascăli greci de 
filozofie, care, chiar dacă nu erau sclavi, erau, fireşte, trataţi 
întotdeauna ca nişte slugi, se statorniciră acum în toate palatele 
Romei; rafinamentul crescu în legătură cu această modă şi s-a 
întîmplat chiar ca pentru un sclav grec, literat de rangul întîi, să 
se plătească 200.000 de sesterţi (15.200 de taleri). Încă din anul 
593 (161), exista în capitală un număr de instituţii speciale 
pentru învăţarea declamaţiei greceşti. Întîlnim de pe acum 
cîteva nume ilustre printre aceşti magistri ai romanilor: pe 
filozoful Panaetios l-am amintit mai sus (p. 285); renumitul 
gramatic Kratos din Mallos, în Cilicia; contemporanul şi rivalul 
său egal, Aristarh, găsi în Roma anului 585 (169) un public 
pentru recitarea şi explicarea lingvistică şi filozofică a poemelor 
homerice. Ce-i drept, noua modalitate de educare a tinerilor, 
revoluţionară şi antinaţională în esenţa ei, se izbi în parte de 
opoziţia guvernului; însă ordonanța de expulzare, pe care 
autorităţile o promulgară în anul 593 (161) împotriva retorilor şi 
filozofilor, a rămas, avind în vedere îndeosebi continua 
schimbare a magistraţilor supremi romani, fără rezultate 
efective, la fel ca toate celelalte edicte asemănătoare. Chiar şi 
după moartea bătrînului Cato se mai auziră acuzaţii în acelaşi 
spirit, însă nu s-a mai acţionat în nici un fel. Educaţia superioară 
în limba greacă şi în ştiinţele culturii greceşti rămase de atunci 


recunoscută drept o parte esenţială a educaţiei italice. Însă 
alături de ea se dezvoltă o educaţie latină superioară. Am arătat 
cum, în cadrul epocii anterioare, instrucţia latină elementară a 
adoptat un caracter superior, cum locul Legii Celor 
Douăsprezece Table a fost luat de către Odiseea latină, într-un 
fel un abecedar îmbunătăţit, cu ajutorul căreia adolescentul 
roman, la fel ca şi cel grec cu poemul original, îşi desăvirşea 
ştiinţa şi elocinţa în limba maternă; cum magiştri iluştri ai limbii 
şi literaturii greceşti, Andronicus, Ennius şi alţii, care, probabil, 
nu-i mai învățau pe copii, ci pe adolescenţii şi tinerii aproape 
maturi, nu se sfiiră să predea nu numai în limba greacă, ci şi în 
cea naţională. Acestea fuseseră începuturile unei instrucţii latine 
superioare, dar nu era încă o educaţie în sine. Invăţarea limbii 
nu poate depăşi cercul elementar atita timp cit lipseşte 
literatura ei. Abia atunci cînd au apărut nu numai cărţi latine de 
şcoală, ci şi o literatură latină, care se prezenta într-o formă 
suficient de elaborată în operele clasicilor secolului al VI-lea, 
limba maternă şi literatura naţională au intrat într-adevăr în 
cercul unei culturi superioare; după această dată, emanciparea 
de magiştrii greci nu s-a lăsat mult aşteptată. Încurajaţi de 
lecturile homerice ale lui Krates, literaţii romani începură să 
recite operele poetice ale literaturii lor, în zile dinainte stabilite - 
Războiul punic de Naevius, Analele lui Ennius, mai tirziu şi 
poeziile lui Lucilius -, la început unei adunări alese, apoi în 
public, în prezenţa unui auditoriu tot mai numeros, şi să le 
comenteze în mod critic, conform procedurii grămăticilor 
homerici. Aceste lecturi literare, pe care diletanţi cultivați 
(itterati) le ţineau în mod gratuit, nu erau de fapt o instrucţie 
formală a tineretului, dar constituiau totuşi un mijloc important 
de a-l iniţia în înţelegerea şi recitarea literaturii latine clasice. 
Evoluţia artei oratorice latine prezintă aceleaşi caracteristici. 
Tineretului roman nobil, obişnuit de la o vîrstă fragedă să apară 
în public cu panegirice şi discursuri juridice, nu i-a lipsit probabil 
niciodată deprinderea oratorică, dar abia în această epocă şi ca 
urmare a noii educaţii exclusiviste se născu o veritabilă retorică. 
Primul avocat roman care a tratat în mod tehnic limba şi 
structura discursurilor sale este considerat a fi Marcus Lepidus 
Porcina (consul în anul 617, 137); cei doi celebri avocaţi ai 
timpurilor lui Marius, energicul şi agilul Marcus Antonius (611- 
667, 143-87) şi subtilul şi cumpătatul Lucius Crassus (614-663, 


140-91), erau deja oratori desăvirşiţi. Exerciţiile tineretului în 
arta vorbirii crescură, fireşte, în extindere şi importanţă, dar se 
limitară totuşi, precum exerciţiile literare latine, la stadiul în 
care discipolul depindea nemijlocit de persoana magistrului artei 
şi se forma prin exemplul şi învăţătura sa. O învăţătură formală 
atit în literatura latină, cît şi în arta oratorică latină o practică 
mai întîi, în jurul anului 650 (104), Lucilius Aelius Praeconinus 
din Lanuvium, numit „bărbatul stilului” (Stilo), cavaler roman 
distins, cu vederi strict conservatoare, care, împreună cu un 
cerc ales de bărbaţi mai tineri, printre care Varro şi Cicero, îl 
citea pe Plautus şi alte opere asemănătoare, analiza proiectele 
de discursuri sau le oferea prietenilor săi altele asemănătoare. 
Aceasta însemna o pregătire; dar Stilo nu era un magistru de 
profesie, ci preda literatura şi arta oratorică, aşa cum se învăţa 
la Roma jurisprudenţa, ca prietenul mai virstnic al unor tineri 
ambiţioşi, şi nu ca un bărbat care-şi vindea cunoştinţele şi care 
era la dispoziţia întregii lumi. Tot în timpul său, începu şi o 
pregătire superioară didactică în limba latină, separată atit de 
instrucţia elementară latină, cît şi de cea grecească, fiind oferită 
de către magiştri plătiţi, îndeobşte sclavi eliberaţi, în instituţii 
speciale. Spiritul şi metoda erau împrumutate întru totul din 
domeniul exerciţiilor literare şi gramaticale greceşti, ceea ce se 
înţelege de la sine; şi elevii se recrutau, ca în cazul acestora, din 
rîndul tinerilor, şi nu din cel al copiilor. În curînd, instrucţia latină 
se separă, precum cea grecească, în două cursuri: în primul se 
preda literatura latină într-un mod ştiinţific, în al doilea se 
dădeau indicaţii tehnice pentru discursuri de stat şi judiciare. 
Prima şcoală de literatură romană a deschis-o Marcus Saevius 
Nicanor Postumus, în timpul lui Stilo; prima şcoală specială 
pentru retorică latină, Lucius Plotius Gallus, în jurul anului 660 
(94); însă indicaţii pentru arta retorică se ofereau, de regulă, şi 
în şcolile de literatură latină. Această nouă instrucţie şcolară în 
limba latină era de cea mai mare importanţă. Indrumarea spre 
cunoaşterea literaturii şi limbii latine, practicată odinioară de 
cunoscători şi de maeştri de rang superior, îşi păstra faţă de 
greci o anumită autonomie. Cunoscătorii limbii şi maeştrii 
discursului se aflau, ce-i drept, sub influenţa elenismului, însă nu 
necondiţionat sub cea a gramaticii şi a retoricii şcolare greceşti; 
îndeosebi cea din urmă era respinsă cu toată hotărîrea. Orgoliul 
şi judecata sănătoasă a romanilor se răzvrătiră împotriva 


afirmației grecilor, conform căreia capacitatea de a vorbi cu un 
concetăţean într-un mod agreabil şi vioi în limba naţională, 
despre lucruri pa care oratorul le înţelegea şi le resimțea, s-ar 
putea deprinde la şcoală şi prin reguli şcolare. Pentru destoinicul 
avocat practicant, maniera retorilor greci trebuie să fi fost şi mai 
dăunătoare decit lipsa totală de pregătire; pentru bărbatul 
cultivat şi trecut prin viaţă, retorica grecească trebuie să fi fost 
searbădă şi respingătoare, în timp ce veritabilul observator nu 
putu să nu constate înrudirea dintre arta oratorică cultivată ca o 
profesie şi practica demagogică. Astfel, îndeosebi cercul lui 
Scipio jurase retorilor cea mai îndărătnică duşmănie, iar dacă 
declamaţiile maeştrilor plătiţi erau tolerate, probabil în scopul 
învăţării limbii greceşti, retorica grecească nu pătrunse prin 
aceasta nici în discursul latin şi nici în instrucţia pentru arta 
oratorică. Insă în noile şcoli latine de retorică, tinerii erau 
educați pentru a deveni bărbaţi şi oameni de stat, prin discuţii 
asupra temelor oratorice; doi cîte doi, ei îl acuzau sau îl apărau 
pe Elise de uciderea camaradului său de arme Aiax, lîngă al 
cărui cadavru fusese găsit cu sabia sîngerindă, îl acuzau sau îl 
apărau pe Oreste de uciderea mamei sale sau îl ajutau poate pe 
Hannibal să se decidă asupra problemei dacă ar face mai bine 
să primească citaţia la Roma sau să rămînă la Cartagina, 
preferînd fuga. Este firesc că opoziţia lui Cato se îndreptă încă o 
dată împotriva acestor lupte oratorice cu morile de vînt, 
respingătoare şi periculoase. Cenzorii din anul 662 (92) îi 
avertizară pe dascăli şi pe părinţi să nu permită tinerilor să-şi 
petreacă toată ziua cu exerciţii despre care strămoşii lor nu au 
ştiut nimic. lar bărbatul care rosti acest avertisment nu era altul 
decît primul orator judiciar al timpurilor sale, Lucius Licinius 
Crassus. Fireşte, Cassandra vorbi în van; exerciţiile latine de 
declamare care aveau ca subiect temele şcolare greceşti uzuale 
deveniră o parte integrantă a educaţiei tineretului roman şi 
contribuiră, la rîndul lor, la formarea adolescenților ca actori 
politici şi avocaţi şi la distrugerea în germene a oricărei elocinţe 
veritabile şi serioase. Însă ca rezultat general al acestei educaţii 
romane moderne se dezvoltă noul concept al „omeniei”, al 
umanităţii, alcătuit atit din cultura estetică a elenilor, mai mult 
sau mai puţin însuşită, cît şi dintr-una latină privilegiată, 
modelată sau, mai degrabă, caricaturizată după modelul celei 
greceşti. Această nouă umanitate, după cum o indică numele, 


se dezicea de caracterul specific roman, ba chiar intra în 
opoziţie cu acesta, la fel cum „cultura noastră generală” strîns 
înrudită, adoptă un caracter cosmopolit, din punct de vedere 
naţional, şi exclusivist, din punct de vedere social. Şi în cazul 
acesta, revoluţia separă clasele şi nivelează popoarele. 


Capitolul XIII 
Literatura şi arta 


Secolul al VI-lea este, atît din punct de vedere politic, cît şi 
literar, o epocă măreaţă şi viguroasă. Ce-i drept, ca şi în 
domeniul politic, nu întîlnim nici în domeniul literar un bărbat de 
rangul întîi: Naevius, Ennius, Plautus, Cato, scriitori dotați şi 
vajnici, cu o individualitate marcantă, nu sînt, în sensul superior 
al cuvîntului, talente creatoare; cu toate acestea, din 
cursivitatea, devotamentul şi temeritatea tentativelor lor 
dramatice, epice şi istorice, se simte că ele se bazează pe 
luptele gigantice ale războaielor punice. Numeroase elemente 
sînt transplantate doar artificial, le lipseşte deseori claritatea şi 
coloritul, forma artistică, iar limba se tratează într-un mod 
greşit, componentele greceşti se îmbină cu cele naţionale într-o 
manieră barocă. Intreaga creaţie nu scapă de amprenta originii 
şcolăreşti şi rămîne dependentă şi nedesăvirşită; însă în spiritul 
poeţilor şi scriitorilor acestor timpuri sălăşluieşte, dacă nu 
puterea deplină de a atinge țelul înalt, cel puţin curajul şi 
speranţa de a rivaliza cu grecii. Cu totul altfel se prezintă epoca 
aceasta. Negurile dimineţii dispăruseră; ceea ce se începuse cu 
sentimentul înnoitor al geniului naţional călit în război, cu lipsa 
de experienţă juvenilă a dificultății întreprinderii şi a aprecierii 
propriului talent, dar şi cu entuziasmul tineresc şi cu dragostea 
pentru operă nu a mai putut fi continuat atunci cînd zăpuşeala 
apăsătoare a furtunilor revoluţionare amenințătoare începu să 
întunece perspectiva şi cînd cei mai clarvăzători recunoscură 
treptat atît splendoarea incomparabilă a poeziei şi artei greceşti, 
cît şi talentul artistic foarte modest al propriei naţiuni. Literatura 
secolului al VI-lea se născuse din influenţa artei greceşti asupra 
spiritelor parţial cultivate, dar arzătoare şi inteligente. Succesul 
educaţiei elene din secolul al VIl-lea a provocat o reacţie literară 
care a distrus bobocii, conţinuţi totuşi în acele naive tentative 
de imitație, cu gerul necruţător al reflecţiei care stîrpi, odată cu 
mărăcinii, şi roadele vechii literaturi romane. Această reacţie 
porni mai întîi şi în principal din cercul format în jurul lui Scipio 
Aemilianus şi ai cărui reprezentanţi iluştri, din nobila lume 
romană, erau, în afara lui Scipio, amicul şi sfetnicul său mai 


vîrstnic, Gaius Laelius (consul în anul 614, 140), şi camarazii săi 
mai tineri, Lucius Furius Philus (consul în anul 618, 136) şi 
Spurius Mummius, fratele învingătorului Corintului; din rîndul 
literaţilor romani şi greci, comediograful Terentius, autorul de 
satire Lucilius, istoriograful Polybios şi filozoful Panaetios. Cel 
căruia îi erau familiare //iada, operele lui Xenophon şi Menandru, 
nu putea fi impresionat de forma Homerului latin şi cu atît mai 
puţin de traducerile deficitare ale tragediilor lui Euripide, aşa 
cum le-a lăsat Ennius şi cum continuau să fie realizate de către 
Pacuvius. Chiar dacă critica împotriva analelor naţionale era 
temperată din cauza unor considerente patriotice, Lucilius 
îndreptă totuşi atacuri foarte usturătoare împotriva „tristelor 
figuri din expunerile întortocheate ale lui Pacuvius”. Şi critici 
asemănătoare, la fel de severe, dar nu lipsite de temei, 
împotriva lui Ennius, Plautus, Pacuvius, toţi aceşti poeţi „care 
par să deţină un brevet pentru a vorbi bombastic şi a conchide 
nelogic”, se întîlnesc la autorul subtil al Retoricii dedicate lui 
Herennius, scrisă la sfîrşitul acestei perioade. Nu răminea 
altceva de făcut decit să se ridice din umeri din cauza 
interpolărilor pe care spiritul vulgar al Romei le înserase în 
elegantele comedii ale lui Philemon şi Diphilos. Fie din ironie, fie 
din invidie, romanii întoarseră spatele tentativelor puţin 
norocoase ale unor timpuri inconştiente, care trebuie să fi 
apărut acestui cerc aşa cum apar bărbatului matur filele de 
poezii scrise în tinereţe; renunţind la transplantarea arborelui 
miraculos, romanii abandonaseră de fapt genurile artistice 
superioare din poezie şi proză şi se limitară, în această privinţă, 
la a se bucura conştient de capodoperele străinătăţii. 
Productivitatea acestei epoci se manifestă cu predilecție în 
domeniul unor genuri subordonate: comedia necomplicată, 
diverse poezii, broşura politică, ştiinţele practice. Idealul literar 
deveni corectitudinea manifestată în stilul artei şi îndeosebi în 
limbă, care, odată ce un cerc îngust de cetăţeni culţi s-a 
desprins de totalitatea poporului, s-a descompus la rîndul ei în 
latina clasică a societăţii înalte şi în cea vulgară a omului de 
rînd. Prologurile lui Terentius promit „o limbă pură”; un element 
principal al satirei lui Lucilius îl constituie polemica relativă la 
greşelile gramaticale şi tocmai din această cauză compunerea în 
limba greacă devine acum cu totul desuetă în rîndul romanilor. 
Din acest punct de vedere, progresul nu poate fi contestat; ca 


niciodată înainte sau după această perioadă, acum întîlnim mult 
mai rar opere nesatisfăcătoare şi mult mai des realizări 
îmbucurătoare; Cicero numeşte timpurile lui Laelius şi ale lui 
Scipio, privite din perspectiva realizărilor lingvistice, drept epoca 
de aur a latinei pure, autentice. Activitatea literară este 
recunoscută şi de către opinia publică; aceasta o calificase iniţial 
drept meşteşug, apoi, treptat, drept o artă. Chiar dacă 
publicarea unor poezii recitative era tolerată la începutul acestei 
perioade, compunerea unor piese de teatru era considerată 
totuşi ca un lucru nedemn pentru romanul nobil; Pacuvius şi 
Terentius îşi ciştigau existenţa cu piesele lor; scrierea dramelor 
era numai un meşteşug, dar nicidecum unul cu o brățară de aur. 
In timpurile lui Sulla, situaţia se schimbase cu desăvirşire. 
Remuneraţiile actorilor acestei epoci dovedesc, singure, că şi 
poetul dramatic îndrăgit putea pretinde o plată, a cărei mărime 
ştergea orice pată ruşinoasă. Prin aceasta, poezia dramatică 
devenise o artă liberă şi, de aceea, printre autori întîlnim şi 
bărbaţi aparţinînd celor mai înalte cercuri aristocratice, precum 
Lucius Caesar (edil în anul 664, 90, mort în anul 667, 87) carea 
scris pentru scena romană, mîndru că ocupa în „breasla poeţilor 
romani” un loc lîngă Accius, lipsit de strămoşi. Arta a cîştigat în 
participare şi în onoare, însă entuziasmul a părăsit atit viaţa, cît 
şi literatura. Siguranţa somnambulă, care-l ridică pe poet la 
rangul de poet şi care se manifestă îndeosebi la Plautus, nu se 
găseşte la nici unul dintre succesorii săi - epigonii luptătorilor 
împotriva lui Hannibal scriu corect, dar sînt vlăguiţi. 

Să analizăm mai întîi literatura dramatică romană şi scena 
în sine. Pentru prima dată, tragedia îşi are reprezentanţii ei; 
poeţii tragici ai acestei epoci nu cultivă, precum cei din epoca 
precedentă, concomitent, şi comedia, şi epopeea. Aprecierea 
acestui gen literar era, evident, în creştere în cercurile 
scriitorilor şi cititorilor, dar nu poezia tragică în sine. Tragedia 
naţională (praetexta), creaţia lui Naevius, o întîlnim acum numai 
la Pacuvius, un întîrziat al epocii lui Ennius; despre el vom vorbi 
în continuare. Dintre imitatorii, probabil foarte numeroşi, ai 
tragediilor greceşti, numai doi au reuşit să se impună: Marcus 
Pacuvius din Brundisium (535-cca 625, 219-cca 129), care în 
tinereţe îşi cîştigase pîinea pictind la Roma şi nu a compus 
tragedii decit la o vîrstă înaintată, aparţine prin etate şi prin 
stilul său mai degrabă secolului al VI-lea decît celui de-al VII-lea, 


deşi activitatea sa poetică s-a desfăşurat în cursul acestuia din 
urmă. El a scris, în general, în stilul concetăţeanului, unchiului 
său şi magistratului Ennius. Şlefuind mai grijuliu versurile şi 
năzuind către un stil mai elevat decit cel al predecesorului său, 
a fost apreciat de criticii de artă de mai tirziu, favorabili lui, ca 
un model al poeziei artistice şi al stilului stufos; însă din 
fragmentele păstrate nu lipsesc dovezile care să justifice critica 
lui Cicero, îndreptată împotriva limbii, şi cea a lui Lucilius, 
îndreptată împotriva gustului poetului: limba sa apare mai 
greoaie decit cea a predecesorului său, iar modul său de 
compunere, manierat şi pretenţios. Există mărturii care atestă 
că, asemenea lui Ennius, a acordat mai multă atenţie filozofiei 
decit religiei; cu toate acestea, el nu se inspiră, asemenea celui 
din urmă, din dramele orientate spre vederi neologice, predicînd 
pasiunea senzuală sau luminarea modernă, ci împrumută la 
întîmplare din Sofocle şi Euripide; din acea poezie pragmatică, 
decisă şi aproape genială a lui Ennius, nu poate fi identificată 
nici o urmă la acest poet mai tînăr. Imitaţii mai îndemiînatice ale 
tragediei greceşti le-a izbutit contemporanul mai tînăr al lui 
Pacuvius, Lucius Accius, fiul unui libert din Pisaurum (584-după 
651, 170-103), unicul poet tragic demn de remarcat al secolului 
al VII-lea. Neîndoielnic un scriitor care a activat atit în domeniul 
istoriei literare, cît şi în cel al gramaticii, el s-a străduit să 
introducă, în locul manierei crude a predecesorilor săi, o puritate 
superioară în limba şi stilul tragediei latine, dar inegalitatea şi 
incorectitudinea sa au fost criticate ulterior de bărbaţii şcolii mai 
severe - de exemplu, de către Lucilius. 

O activitate mult mai intensă şi succese mult mai 
semnificative se întîlnesc în domeniul comediei. Chiar la 
începutul acestei perioade se produce o reacţie remarcabilă 
împotriva comediei consacrate şi populare de pînă atunci. 
Promotorul ei, Terentius (558-595, 196-159), este, din punct de 
vedere istoric, una dintre apariţiile cele mai interesante din 
literatura latină. Născut în Africa feniciană, adus în fragedă 
tinereţe ca sclav la Roma, fiind iniţiat aici în cultura grecească a 
epocii, el părea destinat, prin natura lucrurilor, să redea 
comediei attice noi caracterul ei cosmopolit, pe care îl pierduse 
în mare măsură din cauza adaptării pentru publicul roman, 
realizată de către Naevius, Plautus şi mîinile vînjoase ale 
asociaţilor lor. Alegerea şi utilizarea modelelor vădesc opoziţia 


dintre el şi acela dintre predecesorii săi pe care îl putem 
compara acum cu el. Plautus îşi alege piesele din întreaga 
creaţie a comediei attice noi şi nu dispreţuieşte operele unor 
poeţi mai îndrăzneţi şi mai populari, ca, de exemplu, cele ale lui 
Philemon; Terentius se rezumă aproape în exclusivitate la 
Menandru, cel mai grațios, cel mai subtil şi cel mai cast dintre 
toţi reprezentanţii noii comedii. Sistemul de contopire a mai 
multor piese greceşti într-una latină este, ce-i drept, menţinut 
de către Terentius, întrucît, prin forţa lucrurilor, era inevitabil 
pentru un compilator latin, dar este mînuit cu o abilitate şi o 
scrupulozitate incomparabil mai mari. Dialogul lui Plautus se 
îndepărta foarte mult de modelele sale. Terentius se mîndreşte, 
dimpotrivă, cu asemănarea perfectă a imitaţiilor sale cu 
originalele, deşi nu trebuie să ne gîndim la o traducere literală în 
sensul modern al cuvîntului. Folosirea deseori grosieră şi 
întotdeauna contrastantă a unor trăsături locale romane, 
aplicate fondului grecesc, preferată de câtre Plautus, este 
abandonată cu desăvirşire şi în mod intenţionat; nici o aluzie, 
nici un proverb nu amintesc de Roma; abia dacă apare vreo 
reminiscență în conţinut, în vreme ce chiar titlurile latine sînt 
înlocuite cu cele greceşti. Aceeaşi diferenţă apare în structura 
artistică. Înainte de toate, actorii îşi recapătă măştile cuvenite şi 
se observă o atenţie sporită acordată punerii în scenă, astfel 
încît, spre deosebire de Plautus, nu se mai petrece totul pe 
stradă, indiferent dacă acţiunea aparţine sau nu acesteia. 
Plautus îşi înnoadă şi deznoadă conflictul în mod superficial şi 
neglijent, însă fabula sa este comică şi deseori frapantă; 
Terentius, mult mai puţin şocant, ţine seama înainte de toate de 
probabilitate, chiar şi cu riscul de a plictisi, şi polemizează decis 
împotriva expedientelor predecesorilor săi, într-adevăr în parte 
searbede şi palide, ca, de exemplu, împotriva visurilor alegorice. 
Plautus îşi făureşte caracterele cu linii îngroşate, deseori 
conform unui şablon, întotdeauna în vederea efectului mai 
îndepărtat şi mai general, dar şi de suprafaţă; Terentius tratează 
evoluţia psihologică cu o pictură miniaturală scrupuloasă şi 
deseori excelentă, ca, de exemplu, în Frații, unde cei doi bătrîni, 
boemul urban şi proprietarul de pămînt, întotdeauna confruntat 
cu probleme şi nicidecum parfumat, sînt prezentaţi într-un 
contrast creionat cu măiestrie. Prin motive ca şi prin limbă, 
Plautus se întoarce spre tavernă, Terentius, spre gospodăria 


solidă a cetăţeanului. Menajul bădărănesc al lui Plautus, fetele 
lipsite cu totul de pudoare, însă deosebit de nostime, împreună 
cu nelipsiţii cîrciumari, mercenarii zăngănind sabia, lumea 
sclavilor, zugrăvită într-un fel cu totul aparte, al căror cer este 
pivnita şi a căror soartă este biciul, sînt teme care dispar la 
Terentius sau cel puţin au fost modificate într-un sens mai bun. 
La Plautus ne găsim în mijlocul unor sceleraţi în devenire sau 
deja formaţi; la Terentius, dimpotrivă, întîlnim întotdeauna 
numai oameni nobili. Dacă, întîmplător, este jefuit un /eno sau 
dacă un tînăr este dus într-un bordel, atunci acestea se întîmplă 
într-un scop moral, poate din dragoste frăţească sau pentru a-l 
determina pe băiat să se ferească de casele rău famate. In 
piesele lui Plautus predomină opoziţia filistină între tavernă şi 
casă; pretutindeni, femeile sînt degradate spre bucuria tuturor 
soţilor, emancipaţi pentru moment, însă nesiguri că vor fi primiţi 
acasă într-un mod agreabil. În comediile lui Terentius predomină 
o concepţie nu atit mai morală, cît mai ales nepărtinitoare 
asupra naturii feminine şi asupra vieţii conjugale. In mod 
obişnuit, ele se sfirşesc cu o cununie virtuoasă sau, dacă e 
posibil, cu două - Menandru era şi el lăudat, întrucit ar fi 
transformat orice seducere într-o căsătorie. Elogiile aduse vieţii 
de celibatar, atît de frecvente la Menandru, sînt repetate de 
către imitatorul său roman cu timiditatea-i caracteristică; 
dimpotrivă, îndrăgostitul în chinurile sale, soţul tandru lîngă 
soţia care a născut, sora iubitoare pe patul de moarte, în 
Eunucul şi în Fata din Andros, constituie subiecte tratate cu 
multă măiestrie; la sfîrşitul Soacrei, apare chiar şi o curtezană 
virtuoasă asemenea unui înger salvator - un personaj tipic 
pentru Menandru -, care însă a fost fluierată, cum era şi firesc, 
de către publicul roman. La Plautus, părinţii apar numai pentru a 
fi batjocoriţi şi înşelaţi de către fiii lor; la Terentius, în 
Heautontimorumenos, fiul pierdut este cuminţit de către 
înţelepciunea părintească şi faptul că este înzestrat cu 
sănătoase precepte de educaţie reiese în cea mai bună piesă a 
lui, din Frații, unde se caută o cale de mijloc între educaţia prea 
liberală a unchiului şi cea prea riguroasă a tatălui. Plautus scrie 
pentru marea mulţime şi se exprimă în sentinţe profanatoare şi 
sarcastice, în măsura în care cenzura scenei o permite; 
Terentius, dimpotrivă, îşi propune drept ţel să placă celor buni şi 
să nu ofenseze pe nimeni. Plautus preferă dialogul viguros, 


deseori zgomotos, iar piesele sale cer din partea actorilor 
gesticulaţia cea mai vie; Terentius se limitează la „conversaţia 
liniştită”. Limba lui Plautus abundă în expresii şi în spirite 
burleşti, în aliteraţii, în cuvinte comice noi, în stilcirea unor 
cuvinte aristofanice, în expresii de jargon împrumutate din 
greceşte. Terentius nu cunoaşte asemenea capricii; dialogul său 
se desfăşoară după o măsură desăvirşită, iar glumele sale sînt 
subtile turnuri epigramatice şi sentenţioase. In comparaţie cu 
comedia lui Plautus, cea a lui Terentius nu poate fi calificată 
drept un progres, nici din punct de vedere moral, nici sub aspect 
poetic. De originalitate nu se poate vorbi nici la unul, nici la 
celălalt, iar la Terentius chiar mai puţin decit la Plautus; lauda cu 
două tăişuri a unei copieri mai corecte este compensată cel 
puţin prin circumstanţa că poetul mai tînăr a ştiut într-adevăr să 
redea amuzamentul din opera lui Menandru, însă nu şi verva lui, 
astfel încît comediile lui Plautus imitate după Menandru, precum 
Stichus, Aulularia, Bacchis, păstrează probabil mult mai mult din 
farmecul dezinvolt al originalului decît comediile lui „Menandru 
înjumătăţit”. La fel cum esteticianul nu poate recunoaşte vreun 
progres în trecerea de la grosolănie la platitudine, acesta nu 
poate fi găsit nici de către criticul moral prin trecerea de la 
obscenitatea şi indiferența lui Plautus la morala de acomodare a 
lui Terentius. Însă progresul limbii nu poate fi contestat. Limba 
elegantă constituia orgoliul poetului, iar laurii ce i-au fost 
acordaţi de către cei mai pătrunzători critici de artă ai epocii 
ulterioare, precum Cicero, Caesar, Quintilian, s-au datorat 
îndeosebi vrajei ei incomparabile. Din acest punct de vedere, se 
poate justifica datarea unei noi ere pentru literatura latină, a 
cărei esenţă nu o constituie evoluţia poeziei latine, ci aceea a 
limbii latine, începînd cu comediile lui Terentius, ca primele 
imitații artistice pure ale operelor de artă elene. Comedia 
modernă a trebuit să-şi croiască drum prin războiul literar cel 
mai crîncen. Stilul de compunere al lui Plautus prinsese rădăcini 
în rîndul burgheziei romane; comediile lui Terentius întîlniră 
rezistenţa cea mai decisă în faţa publicului care aprecia „limba 
lor fadă” şi „stilul lor palid” drept inacceptabile. După toate 
aparențele foarte sensibil, poetul răspunse în prologuri care, 
deşi nu erau destinate acestui scop, erau împinzite cu critici de 
răspuns, trădînd o violentă polemică defensivă şi ofensivă şi 
apelînd la mulţime, care părăsise Soacra sa de două ori pentru a 


se desfăta în faţa unei trupe de gladiatori şi de acrobaţi; el viza 
cercurile culte ale lumii nobile. Terentius declară că nu 
năzuieşte decit spre aprobarea celor „buni”, nelipsind, fireşte, 
cu această ocazie, aluzia că nu se cade deloc să se 
desconsidere din această cauză operele aplaudate de cei 
„puţini”. El păstră o atitudine binevoitoare faţă de zvonul, pe 
care-l încuraja chiar, că oamenii nobili îl sprijină în poezia sa cu 
sfatul, ba chiar şi cu fapta. Reuşi să se impună; oligarhia domina 
chiar şi în literatură, iar comedia artistică a privilegiaţilor 
înlătură comedia populară; putem constata că, în jurul anului 
620 (134), piesele lui Plautus dispăruseră din repertoriu. Acest 
lucru este cu atit mai semnificativ cu cît, după moartea 
prematură a lui Terentius, nu s-a mai remarcat nici un poet 
notabil în acest domeniu; comediile lui Turpilius (mort în anul 
651, 103, la o vîrstă foarte înaintată) şi ale altor epigoni, mai 
mult sau mai puţin uitaţi, sînt apreciate încă de la sfirşitul 
acestei epoci ca fiind mult mai slabe decit noii aşi inferiori (p. 
273). 

Am arătat mai sus (l, pp. 621-622) că, probabil încă din 
cursul secolului al VI-lea, comediei greco-romane (pa//iata) i s-a 
adăugat cea naţională (togata), ca o imagine, dacă nu a vieţii 
specifice a capitalei, cel puţin a celei din ţara latină. Fireşte că 
şcoala lui Terentius a pus în curînd stăpiînire şi asupra acestui 
gen; era întru totul în firea lui să încetăţenească comedia 
grecească în Italia, fie în traducere fidelă, fie printr-o pură 
imitație romană. Reprezentantul principal al acestei direcţii este 
Lucius Afranius (activ în jurul anului 660, 94). Fragmentele care 
ni s-au păstrat nu ne oferă o idee precisă, dar ele nici nu vin în 
contradicţie cu observațiile criticilor de artă romani. 
Numeroasele sale comedii naţionale erau, în privinţa structurii, 
modelate cu desăvirşire după piesa greacă, numai că, aşa cum 
este firesc la o imitație, ele au găsit o formă mai simplă şi mai 
succintă. In detalii, el împrumută, după preferinţă, fie de la 
Menandru, fie din literatura naţională mai veche. Însă din 
specificul local latin care se manifestă atit de pregnant la 
creatorul acestui gen de piese, Titinius, nu întîlnim prea mult la 
Afranius; subiectele sale păstrează un caracter general şi, 
probabil, nu sînt nimic altceva decît simple imitații ale unor 
anumite comedii greceşti, schimbîndu-se numai costumele. Un 
eclectism subtil şi o  versificaţie elegantă, aluzii literare 


frecvente - iată ce-l caracterizează, ca, de altfel, şi pe Terentius; 
tendinţa moralizatoare, care apropie piesele sale de dramă, 
poziţia inofensivă faţă de politică, puritatea limbajului sînt, de 
asemenea, comune cu Terentius. Judecata posterităţii îl 
caracterizează pe drept ca ruda spirituală a lui Menandru şi a lui 
Terentius, afirmînd că el a purtat toga la fel cum ar fi purtat-o 
Menandru dacă ar fi fost italic; el însuşi rostise că, în ochii săi, 
Terentius era cel mai mare poet. 

În această epocă apare, ca o noutate în literatura latină, 
farsa, care data din timpuri foarte îndepărtate (|, pp. 166); cu 
mult înainte de fondarea Romei, tinerii veseli ai Latiumului au 
improvizat, cu ocazia serbărilor, caractere populare, pe care le- 
au stabilit o dată pentru totdeauna. Aceste distracţii fuseseră 
localizate, pentru a spune aşa, în „azilul nebunilor” latin, pentru 
care fusese ales oraşul oscilor, Atella, distrus în cursul războiului 
lui Hannibal, fiind, de aceea, lăsat pradă spiritului comic; de 
atunci, aceste piese au fost numite „Jocurile osce” sau „jocurile 
de la Atella”. Însă aceste distracţii nu aveau nimic comun cu 
scena şi cu literatura; acţiunea era reprezentată de diletanţi, 
unde şi cum le convenea, iar textele nu erau scrise sau, cel 
puţin, nu erau publicate. Abia în această epocă, atellanele au 
fost jucate de către actori de profesie şi folosite, asemenea 
dramei satirice greceşti, îndeosebi ca epilog al tragediilor; de 
aici nu mai era decit un pas pînă la creaţia poetică. Nu se poate 
recunoaşte dacă acest gen s-a dezvoltat într-un mod 
independent sau dacă evoluţia lui a fost influenţată de farsa 
artistică din Italia meridională, înrudită întrucîtva cu aceea 
romană; este însă cert că diferitele piese au constituit întru totul 
creaţii originale. Fondatorul acestui nou gen literar, Lucius 
Pomponius din colonia latină Bononia, a trăit în prima jumătate 
a secolului al VII-lea. În curînd, piesele sale au fost concurate de 
un alt poet, Novius. În măsura în care fragmentele nu prea 
numeroase şi relatările vechilor literați ne permit să ne formăm 
o opinie, acestea erau farse scurte, avînd, de obicei, un singur 
act, al căror farmec depindea probabil mai puţin de intriga 
extravagantă şi construită fără complicaţie şi mai mult de critica 
izbitoare a unor clase şi a unor stări de lucruri. De preferinţă se 
ridiculizau serbări şi evenimente publice: Nunta, Întîi martie, 
Candidatura lui Pantalon; de asemenea, naţionalităţi străine, 
spre exemplu, galii transalpini, sirienii; foarte frecvent, scena 


era populată de diferite profesii. Traversau scena: slujbaşul 
templului, divinatorul, augurul, medicul, vameşul, pictorul, 
pescarul, brutarul; crainicii publici aveau mult de suferit, însă 
mai mult decit ei, dărăcitorii, care par să fi jucat în lumea 
nebunilor romană rolul pe care îl deţin croitorii la noi. Aşadar, 
dacă i se făcea dreptate variatei vieţi citadine, şi ţăranul, cu 
bucuriile şi necazurile sale, era reprezentat din plin. Cu privire la 
abundența acestui repertoriu rural, o imagine foarte vie ne oferă 
numeroasele titluri, ca, de exemplu: Vaca, Măgarul, ledul, 
Scroafa, Porcul, Porcul bolnav, Țăranul, Fermierul, Pantalon la 
țară, Grăjdarul, Viticultorii, Culegătorul de smochine, Tăiatul 
lemnelor, Cioplirea lemnelor, Curtea de păsări. ln aceste piese 
apar aceleaşi caractere invariabile: sluga idioată sau isteaţă, 
bătrînul inimos, bărbatul înţelept, personaje care stirneau risul 
publicului, îndeosebi primul fiind indispensabil; Pulcinell al 
acestei farse, Maccus-ul mîncău, bădăran, îmbrăcat hidos şi 
totuşi veşnic îndrăgostit, întotdeauna gata să se împiedice de 
propriile picioare, batjocorit şi bătut de toţi şi, la sfîrşit, 
întotdeauna ţapul ispăşitor. Titlurile, Pulcinell soldat, Pulcinell 
circiumar, Virgina Pulcinell, Pulcinell în exil, Cei doi Pulcinelli, pot 
oferi cititorului  bine-dispus o idee despre varietatea 
spectacolelor prezentate de mascarada romană. Deşi aceste 
farse, cel puţin din momentul în care au fost scrise, s-au 
subordonat legilor generale ale literaturii şi au adoptat 
versificaţia, spre exemplu cea a scenei greceşti, ele îşi păstrau 
totuşi, în mod firesc, un caracter mult mai latin şi mai popular 
decit comedia naţională însăşi; numai sub forma tragediei 
travestite farsa a putut pătrunde în lumea greacă, iar acest gen 
pare să fi fost cultivat pentru prima dată de către Novius sau, în 
orice caz, foarte rar. Farsele acestui poet, chiar dacă nu au 
îndrăznit să atingă Olimpul, au ajuns totuşi pînă la cel mai uman 
dintre zei, la Hercule; el a scris un Hercules Auctionator. Forul, 
fireşte, nu era prea cultivat; cuvinte cu sens dublu, foarte 
transparente, obscenităţi rustice sau  grsolane,  stafii 
înspăimîntătoare şi uneori devoratoare de copii aparţin acestui 
gen prin natura sa; nu arareori mai scăpau şi ofense personale, 
chiar şi cu nominalizarea individului. Insă nu lipseau nici 
descrierile captivante, incidentele groteşti, glumele straşnice, 
expresiile populare, iar arlechinada îşi cîştigă în curînd o poziţie 
importantă în viaţa teatrală a capitalei şi chiar şi în literatură. 


În sfîrşit, în ceea ce priveşte evoluţia scenei nu putem 
explica în detaliu ceea ce este evident în ansamblu; interesul 
general pentru reprezentările dramatice era într-o continuă 
creştere, ele devenind din ce în ce mai frecvente şi mai 
impresionante. Nu numai că acum nu se celebra nici 
sărbătoarea populară ordinară, nici cea extraordinară fără 
reprezentări dramatice, ci reprezentările unor trupe de actori, 
închiriate, deveniră un lucru obişnuit atît în oraşele provinciale, 
cît şi în casele particulare. Într-adevăr, în timp ce multe cetăţi 
dispuneau în această perioadă de un teatru de piatră, capitala îi 
ducea în continuare lipsa; construcţia unui teatru, concesionată 
deja, fusese din nou interzisă de către senat în anul 599 (155), 
la propunerea lui Publius Scipio Nasica. Era cu totul în spiritul 
politicii aparent religioase a acestei perioade faptul de a se 
interzice construcţia unui teatru permanent, din respect pentru 
obiceiurile strămoşilor, de a se permite, dimpotrivă, ca 
reprezentările teatrale să sporească într-un ritm tot mai rapid şi 
de a cheltui an de an sume exorbitante pentru a ridica şi decora 
schele din lemn în acest scop. Elementele scenice deveniră, 
evident, mai bune. Îmbunătăţirea punerii în scenă şi 
reintroducerea măştilor în timpul lui Terentius se leagă 
neîndoielnic de preluarea, în anul 580 (174), de către tezaurul 
de stat a decorării şi întreţinerii scenei şi a instalaţiilor scenice. 
Renumite în istoria teatrală au devenit piesele pe care Lucius 
Mummius le-a prezentat în urma cuceririi Corintului (609, 145). 
Probabil că atunci a fost construit pentru prima dată un teatru 
după modelul celui grecesc, cu respectarea legilor acusticii şi 
înzestrat cu bănci, punerii în scenă a pieselor acordindu-i-se, în 
general, mai multă atenţie. Acum se vorbeşte şi despre 
acordarea unui premiu, aşadar despre concurenţa mai multor 
piese, şi de atitudinea vie a publicului în favoarea sau împotriva 
actorului principal, ca şi despre coterie şi birfă. Decorurile şi 
maşinile au fost îmbunătăţite; sub edilitatea lui Gaius Claudius 
Pulcher (655, 99) au apărut culise pictate artistic şi tunete 
imitate perfect; 20 de ani mai tirziu (675, 79), sub edilitatea 
fraţilor Lucius şi Marcus Lucullus, se ajunse la schimbarea 
decorurilor prin rotirea culiselor. Sfirşitului acestei epoci îi 
aparţine cel mai mare actor roman, libertul Quintus Roscius 
(mort în anul 692, 62, la o vîrstă foarte înaintată), timp de mai 
multe generaţii podoaba şi mîndria scenei romane, prietenul şi 


tovarăşul de banchete preferat al lui Sulla, asupra căruia vom 
reveni mai jos. 

În domeniul poeziei recitative ne surprinde în primul rînd 
nulitatea epopeii, care a ocupat în secolul al VI-lea, în mod cert, 
primul loc în cadrul literaturii destinate cititului şi care şi-a găsit 
în cel de-al VIl-lea numeroşi reprezentanţi, însă nici unul care să 
se fi bucurat de succes, fie şi efemer. Din epoca prezentă, abia 
dacă se poate menţiona altceva în afara unui număr de încercări 
de traduceri grosolane din Homer şi unele continuări ale 
analelor lui Ennius, ca: Războiul Istriei al lui Hostius şi Analele 
războiului din Galia ale lui Aulus Furius (în jurul anului 650, 
104), care, după toate aparențele, au reluat evenimentele ce au 
urmat imediat datei la care Ennius a întrerupt descrierea 
războiului din Istria dintre anii 576-577 (178-177). De 
asemenea, în poezia didactică şi elegiacă nu apare nici un nume 
nou. Unicele succese pe care le înregistrează poezia recitativă a 
acestei epoci aparţin domeniului aşa-numitei satura, un gen 
artistic care, asemenea scrisorii sau broşurii, acceptă orice 
formă şi se pretează oricărui conţinut, care, lipsit de orice 
criteriu artistic propriu-zis, se  conformează întru totul 
caracterului fiecărui poet şi care nu numai că se află la graniţa 
dintre poezie şi proză, ci mai degrabă în afara sferei literaturii 
propriu-zise. Epistolele în versuri umoristice pe care Spurius 
Mummius, unul dintre bărbaţii mai tineri din cercul Scipionilor şi 
fratele celui care a distrus Corintul, le-a trimis amicilor săi din 
tabăra de la Corint au fost citite cu plăcere şi un secol mai tirziu; 
este foarte probabil ca asemenea miniaturi poetice, nedestinate 
publicării, să fi fost create în număr mare în bogata existenţă 
socială şi intelectuală a înaltei societăţi din Roma de atunci. 
Reprezentantul lor în literatură este Gaius Lucilius (606-651, 
148-103), născut într-o familie distinsă din colonia latină 
Suessa, şi el un membru al cercului Scipionilor. Poeziile sale sînt, 
într-un fel, scrisori deschise adresate publicului; conţinutul lor, 
după cum remarcă cu eleganţă un succesor spiritual, 
îmbrăţişează întreaga viaţă a bărbatului cult şi independent, 
care asistă la evenimentele derulate pe scena politică fie de la 
parter, fie din culise, care întreţine relaţii de la egal la egal cu 
bărbaţii cei mai vrednici ai timpurilor sale, care urmăreşte 
literatura şi ştiinţa cu interes şi înţelegere, fără a fi însă 
etichetat ca poet sau ca savant, şi care, în fine, încredinţează 


jurnalului său intim tot ceea ce întîlneşte ca bun sau rău, 
experienţele şi aşteptările politice, remarci gramaticale şi 
judecăţi artistice, incidente, vizite, dineuri, călătorii proprii, 
precum şi anecdotele auzite. Capricioasă, caustică şi profund 
originală, poezia lui Lucilius vădeşte totuşi o tendinţă 
opoziţională clar conturată şi întruciîtva şi didactică, atît din 
punct de vedere literar, cît şi moral sau politic; şi în sînul ei 
găsim ceva din răzvrătirea provinciei împotriva capitalei; 
domneşte aici încrederea în sine a suesanului care-şi păstrează 
puritatea limbii şi moralitatea vieţii, în opoziţie cu marele 
Babilon al limbilor amestecate şi al depravării morale. Aspiraţiile 
cercului lui Scipio spre corectitudinea literară, îndeosebi 
lingvistică, îşi găsesc în Lucilius reprezentantul desăvirşit şi cel 
mai spiritual. Prima carte o dedică de la început fondatorului 
filologiei romane, Lucius Stilo (p. 292); el a desemnat ca public 
pentru care scria nu cercurile culte ale limbii pure şi clasice, ci 
pe tarentini, brutieni, siculi, altfel spus, pe semigrecii Italiei, a 
căror latină a trebuit, cu siguranţă, corectată. Cărţi întregi ale 
poeziilor sale se ocupă cu stabilirea ortografiei şi prozodiei 
latine, cu combaterea provincialismelor praenestine, sabine şi 
etrusce, cu înlăturarea solecismelor vulgare, poetul neuitînd 
totuşi să ridiculizeze insipidul şi schematicul purism isocratic al 
cuvintelor şi frazelor şi să-i reproşeze, în glume destul de 
severe, chiar şi prietenului său Scipio delicateţea limbii sale. Dar 
poetul pledează cu fervoare pentru o morală pură în viaţa 
particulară şi publică mai mult decît pentru o latină pură şi 
simplă. Poziţia l-a avantajat într-un mod aparte. Deşi se afla pe 
picior de egalitate cu romanii nobili ai timpului său, prin origine, 
avere, educaţie şi proprietatea asupra unei case frumoase în 
capitală, el nu era cetăţean roman, ci doar latin; legăturile sale 
cu Scipio, sub care participase, în cea mai fragedă tinereţe, la 
războiul numantin şi pe care-l vizita deseori acasă, trebuie să fie 
corelate cu relaţiile dintre Scipio şi latini, el fiind patronul lor în 
timpul luptelor politice (p. 72). Prin aceasta, cariera publică îi 
era închisă, iar el o dispreţuia pe aceea de speculant - nu a vrut, 
cum a spus într-o zi, „să înceteze a fi Lucilius pentru a deveni un 
arendaş asiatic de impozite”. El a trăit în epoca tulbure a 
reformelor gracchiene şi a agitaţiilor premergătoare războiului 
aliaţilor, frecventînd palatele şi vilele mai-marilor romani, fără a 
fi însă clientul lor; aflat în mijlocul valurilor luptei politice de 


coterie şi de partide, n-a fost implicat în mod nemijlocit nici într- 
unul, nici într-altul; soarta sa aminteşte întruciîtva de cea a lui 
Béranger, prin poziţia sa politică şi de artist. De pe această 
poziţie îşi strecura în viaţa publică opiniile sale, cu un bun-simţ 
de nezdruncinat, cu un nesecat umor şi un spirit veşnic tînăr: 


Însă acum, în zi de sărbătoare şi în cea lucrătoare, 
Cît este ea de lungă, 

In for, de dimineaţa pînă seara, 

Se îmbulzesc cetăţenii şi cei din senat; 

Şi n-ar ceda locul altuia! 

O singură meserie o profesează cu toţii: 

Pe celălalt să-l înşele cu isteţime. 

Să-l întreacă prin minciună, 

Şi să deprindă meşteşugul linguşelii şi ipocriziei. 
Unul îl pîndeşte pe celălalt 

Ca şi cum şi-ar fi declarat război cu toţii. 


Explicaţiile adăugate acestui text inepuizabil atacau, fără 
menajamente, fără a-i exclude pe amici şi nici chiar pe poetul 
însuşi, tarele acestei epoci, plaga coteriilor, interminabilul 
serviciu militar în Spania şi altele asemănătoare. Chiar în 
deschiderea satirelor sale se află o aprigă discuţie a senatului 
zeilor olimpieni referitoare la problema dacă romanii mai merită 
să se bucure în continuare de protecţia celeştilor. Corporaţii, 
clase, indivizi sînt desemnaţi, de fiecare dată, cu numele lor; 
poezia polemicii politice, exclusă de pe scena romană, constituie 
elementul veritabil şi suflul viu al poemelor lui Lucilius, care, 
prin puterea fermecătoare a spiritului celui mai usturător şi mai 
pitoresc, impresionant chiar şi numai în fragmentele păstrate, se 
împotrivesc duşmanului „ca şi cu sabia scoasă” şi-l zdrobesc. 
Aici, în supremaţia morală şi în orgoliosul sentiment de libertate 
al poetului din Suessa, găsim temeiul pentru care subtilul 
venusian, care a reluat satira luciliană în perioada alexandrină a 
poeziei romane, îi recunoaşte poetului mai vechi, în ciuda 
superiorității sale în redarea formei, cu o modestie potrivită, 
întîietatea. Limba este cea a bărbatului cu o educaţie grecească 
şi latină, care-şi trăieşte viaţa; un poet precum Lucilius, care 
alcătuia, se spune, 200 de hexametri înainte de masă şi 200 
după masă, este prea grăbit pentru a fi concis; frecvent se 


întîlnesc expansivitatea inutilă, repetarea indiferentă a aceleiaşi 
expresii, neglijenţe grave; primul cuvînt, latinesc sau grecesc, 
este întotdeauna cel mai bun. Metrul este tratat într-un mod 
asemănător, îndeosebi hexametrul, care predomină; dacă locul 
cuvintelor ar fi schimbat, observa imitatorul său foarte spiritual, 
nimeni n-ar observa că are în faţă altceva decit simplă proză; 
din punctul de vedere al efectului, ele nu pot fi comparate decit 
cu versurile noastre stilcite. Poeziile lui Terentius şi ale lui 
Lucilius se află pe acelaşi nivel cultural şi se raportează unele la 
altele aşa cum un produs literar sîrguincios îngrijit şi şlefuit se 
raportează la scrisoarea aşternută pe hirtie dintr-o trăsătură de 
condei. Insă darurile spirituale incomparabil superioare şi 
concepţia de viaţă mult mai liberă, prin care cavalerul de la 
Suessa îl întrecea pe sclavul african, contribuiră la un succes pe 
atit de rapid şi de strălucitor, pe cît de lent şi de laborios fusese 
cel al lui Terentius; Lucilius deveni, spontan, favoritul naţiunii şi 
putea afirma despre poeziile sale, asemenea lui Béranger, că 
„numai ele sînt citite de către popor”. Popularitatea neţărmurită 
a poeziilor lui Lucilius constituie un eveniment remarcabil şi din 
punct de vedere istoric; prin ea se constată că literatura era 
deja o forţă şi, neîndoielnic, am fi întîlnit mai multe mărturii în 
acest sens dacă s-ar fi păstrat o istorie amănunţită a acestor 
timpuri. Posteritatea nu a făcut altceva decit să confirme 
aprecierea contemporanilor; judecătorii artei Romei, cu 
concepţii antialexandrine, îi atribuiră lui Lucilius primul loc 
printre ceilalţi poeţi latini; în măsura în care satira poate fi 
considerată o formă artistică propriu-zisă, ea a fost creată de 
către Lucilius şi, prin ea, a fost creat unicul gen literar 
caracteristic romanilor, transmis posterităţii prin mijlocirea lor. 
Referitor la poezia care se leagă de curentul alexandrin, nu se 
poate aminti pentru Roma acestei epoci altceva decit poeme 
mai scurte traduse sau imitate după epigramele alexandrine; 
ele merită să fie menţionate nu datorită valorii lor intrinseci, ci 
numai întrucît sînt primii vestitori ai mai tinerei epoci literare a 
Romei. Cu excepţia cîtorva poeţi mai puţin cunoscuţi, care nu 
pot fi încadraţi cu certitudine nici din punct de vedere 
cronologic, trebuie să fie menţionat aici Quintus Catulus, consul 
în anul 652 (102) (p. 126), şi Lucius Manlius, un senator 
renumit, care a scris în anul 657 (97). Acesta pare să fi făcut 
cunoscute concetăţenilor săi, pentru prima dată, unele dintre 


poveştile geografice consacrate la greci, ca, de exemplu, 
legenda deliană despre Latona, fabula despre Europa şi despre 
pasărea miraculoasă Phoenix; lui i-a fost rezervat, de asemenea, 
privilegiul de a descoperi şi de a copia la Dodona, în timpul 
călătoriilor sale, acel remarcabil trepied pe care se putea citi 
oracolul transmis pelasgilor, înaintea migraţiei lor în ţară, şi 
aborigenilor; o descoperire pe care analele romane nu au uitat 
s-o înregistreze imediat în modul cel mai pios. 

Istoriografia acestei epoci este reprezentată în primul rînd 
de un scriitor care, ce-i drept, nu aparţine evoluţiei romane nici 
prin naştere şi nici prin atitudinea sa intelectuală şi literară. Însă 
el a fost primul sau, mai degrabă, singurul care a dus 
supremaţia mondială a Romei la afirmarea ei literară şi căruia 
toate generaţiile următoare, şi noi înşine, îi datorăm partea cea 
mai bună din cunoştinţele noastre despre dezvoltarea romană. 
Polybios (cca 546-627, cca 208-127), născut la Megalopolis în 
Pelopones, fiul omului de stat aheean Lykortas, a participat, 
după toate aparențele, încă din anul 565 (189), la campania 
romanilor împotriva celților din Asia Mică, iar în cursul celui de-al 
treilea război macedonean a fost folosit de către concetăţenii 
săi, în repetate rînduri, în afaceri militare şi diplomatice. În urma 
crizei instalate în Grecia după acest război, el a fost dus în Italia 
împreună cu alţi ostatici aheeni (|, p. 540), unde a vieţuit timp 
de 17 ani cu domiciliu forţat (587-604, 167-150), fiind introdus 
de către fiii lui Paullus în cercurile nobile ale capitalei. 
Inapoierea ostaticilor aheeni (p. 32) îl readuse în patrie, unde a 
servit în continuare ca mijlocitor între confederaţia sa şi romani. 
A asistat şi la distrugerea Cartaginei şi a Corintului. El apare, 
pentru a spune astfel, destinat de soartă să înţeleagă poziţia 
istorică a Romei mai profund decit au făcut-o înşişi romanii 
acelor timpuri. De pe poziţia pe care o ocupă, un om de stat 
grec şi un prizonier roman, stimat şi, uneori, invidiat de către 
Scipio Aemilianus şi, în general, de către primii bărbaţi al Romei 
datorită educaţiei sale greceşti, el văzu cum cele două curente, 
separate vreme atit de îndelungată, se scurg în aceeaşi matcă şi 
cum istoria statelor mediteraneene sfirşeşte sub hegemonia 
puterii romane şi a culturii greceşti. În acest fel, Polybios a 
devenit primul elen demn de menţionat care a acceptat cu 
convingere viziunea universalistă a cercului lui Scipio şi a 
recunoscut drept realităţi atit supremaţia elenismului pe tărîm 


spiritual, cît şi pe cea a romanilor pe cel politic, asupra cărora 
istoria îşi rostise deja verdictul - şi cărora ambele părţi erau 
îndreptăţite şi obligate să li se supună. |n acest sens, el a 
acţionat ca om de stat activ şi şi-a scris istoria. Poate că în 
tinereţe adulase ca onorabil inutilul patriotism local al aheenilor, 
însă cu clarviziunea necesităţii inevitabile, el a favorizat, la 
vîrsta maturității, în mod deschis, politica de strînsă apropiere 
faţă de Roma în cadrul comunităţii sale. Aceasta era o politică 
înţeleaptă şi, fără îndoială, bine intenţionată, însă totodată şi 
una semeaţă şi orgolioasă. Polybios n-a putut, de asemenea, să 
se elibereze cu totul de vanitatea şi îngustimea politicii elene a 
acelor timpuri. Abia întors din exil, a cerut din partea senatului 
ca fiecărui repatriat să i se garanteze în mod formal rangul pe 
care-l ocupase odinioară - solicitare la care Cato a răspuns cu 
multă măiestrie zicînd că acest lucru i se pare ca şi cum Ulise s- 
ar mai întoarce o dată în peştera lui Polyphemos, pentru a-şi 
cere de la uriaş pălăria şi centura. Relaţiile sale cu cercurile mai- 
marilor romani le-a folosit adeseori spre binele concetăţenilor 
săi, însă felul în care se supune şi se laudă cu ilustra protecţie 
se apropie totuşi, într-o oarecare măsură, de servilism. 
Activitatea sa literară este străbătută de acelaşi spirit ca şi cea 
practică. El şi-a consacrat viaţa scrierii istoriei unificării statelor 
Mării Mediterane sub hegemonia Romei. Începînd cu primul 
război punic şi sfirşind cu distrugerea Cartaginei şi a Corintului, 
opera sa cuprinde destinele tuturor statelor civilizate, altfel 
spus, cel al Greciei, Macedoniei, Asiei Mici, Siriei, Egiptului, 
Cartaginei şi Italiei, şi prezintă intrarea lor sub protectoratul 
Romei într-o înlănţuire cauzală; în acest sens, el îşi propune să 
dovedească rostul şi utilitatea hegemoniei romane. Prin 
concepţie, ca şi prin execuţie, această istorie se află într-o 
opoziţie evidentă şi conştientă atit faţă de istoriografia 
contemporană romană, cît şi faţă de cea contemporană 
grecească. La Roma, istoria era încă ancorată cu desăvirşire în 
stadiul cronicii, căci exista într-adevăr un material istoric 
valoros, însă aşa-numita istoriografie se limita - cu excepţia 
venerabilelor scrieri ale lui Cato, care sînt însă total subiective şi 
nu depăşesc totuşi începuturile cercetării şi ale prezentării -, în 
parte, la poveşti simpliste, în parte, la culegeri de biografii. 
Grecii aveau, într-adevăr, o cercetare şi o scriere istorică; dar 
ideile de națiune şi de stat fuseseră uitate în timpurile tulburi ale 


diadohilor în asemenea măsură, încît nici unul dintre 
nenumăraţii istorici nu mai reuşi să urmeze, în spirit şi în 
adevăr, tradiţia marilor maeştri attici şi să trateze evenimentele 
contemporane de universală importanţă din punctul de vedere 
al istoriei universale. Istoriografia lor fie era o simplă înregistrare 
exterioară, fie era pătrunsă de frazele şi silogismele retoricii 
attice şi de venalitatea, vulgaritatea, ipocrizia şi exasperarea 
timpului. La romani, ca şi la greci, nu existau decit istorii ale 
oraşelor sau ale triburilor. Polybios, cum s-a subliniat pe bună 
dreptate, la fel de îndepărtat, din punct de vedere spiritual de 
attici, ca şi de romani, a fost primul care a depăşit aceste 
bariere lamentabile, a tratat istoria romană cu o critică 
grecească matură şi a conceput nu o istorie universală, ci una 
desprinsă de statele izolate şi adaptată statului romano-grec 
aflat în devenire. Niciodată poate un istoriograf n-a reunit într-o 
manieră atît de completă toate calităţile unui scriitor cunoscător 
al izvoarelor aşa cum a făcut-o Polybios. Vastitatea sarcinii sale 
îi apare în fiecare clipă în toată întinderea ei, iar atenţia sa se 
îndreaptă într-adevăr asupra devenirii istorice reale. Legenda, 
anecdota, numeroasele ştiri de cronică lipsite de importanţă sînt 
abandonate; descrierea ţărilor şi popoarelor, prezentarea 
relaţiilor statale şi mercantile, toate faptele atît de importante 
care scapă analistului întrucît nu se pot adjudeca unui anumit an 
reintră în drepturile lor demult desconsiderate. În strîngerea 
materialului istoric, Polybios a dovedit o îndemiînare şi o 
perspicacitate cum nu mai poate exista o alta în Antichitate; el 
utilizează documentele, acordă un spaţiu larg literaturii 
diferitelor naţiuni, se foloseşte din plin de poziţia sa privilegiată 
pentru a strînge informaţii de la participanţi şi de la martori 
oculari, în sfîrşit, călătoreşte, în mod sistematic, pe întregul 
cuprins al statelor Mării Mediterane şi vizitează o parte a coastei 
Oceanului Atlantic. Adevărul îi curge prin vine; în toate marile 
evenimente el nu vădeşte interese pentru unul sau altul dintre 
state, pentru un bărbat sau altul, ci numai şi numai pentru 
înlănţuirea esenţială a evenimentelor, a căror prezentare, în 
proporţia corectă a cauzelor şi a efectelor, i se pare nu numai 
principala, ci şi unica menire a istoricului. Fluxul relatării, în fine, 
este uluitor de închegat, de simplu şi de limpede. Însă toate 
aceste calităţi excepţionale încă nu consacră un istoriograf de 
prim rang. Polybios şi-a înţeles sarcinile sale literare aşa cum le- 


a înţeles pe cele practice: cu rațiune desăvirşită, dar numai cu 
raţiunea. Istoria, lupta dintre necesitate şi libertate, este o 
problemă morală; Polybios o tratează ca şi cum ar fi una 
mecanică. Întregul este pentru el totul, atît în natură, cît şi în 
stat; evenimentul singular, omul individual, oricît de 
extraordinar ar fi fost, nu sînt pentru el decît simple momente, 
roţi nesemnificative în vastul şi armoniosul mecanism care se 
numeşte stat. Prin aceasta, Polybios era într-adevăr predestinat 
să prezinte istoria poporului roman, care a rezolvat, de fapt, 
unica problemă, aceea de a se înălța la o grandoare internă şi 
externă incomparabilă, fără să fi avut un singur om de stat 
genial, în sensul cel mai larg al cuvîntului, şi care s-a dezvoltat 
cu o consecvență aproape matematică pe bazele sale atît de 
simple. Însă elementul libertăţii morale domneşte în orice istorie 
naţională şi, pe nedrept, n-a fost luat în considerare de către 
Polybios în cazul celei romane. Tratarea de către Polybios a 
tuturor problemelor în care apar dreptul, onoarea, religia nu 
este numai insipidă, ci şi întru totul greşită. Această afirmaţie 
este valabilă peste tot acolo unde e necesară o judecată 
genetică; încercările de explicaţie pur mecanice, pe care 
Polybios le pune în locul acesteia, sînt cîteodată de-a dreptul 
exasperante, aşa cum cu greu există o speculație politică mai 
nesăbuită decit aceea de a deduce excelenta constituţie a 
Romei dintr-un amalgam înţelept al unor elemente monarhice, 
aristocratice şi democratice, iar succesele Romei, din această 
perfecţiune a constituţiei. Aprecierea relaţiilor este pretutindeni 
rigidă şi lipsită de fantezie, iar modul dispreţuitor şi arogant de 
abordare a problemelor religioase este aproape respingător. 
Relatarea, menţinîndu-se în opoziţie deschisă cu istoriografia 
greacă obişnuită, stilizată în mod artistic, este într-adevăr 
corectă şi limpede, dar seacă şi lipsită de vlagă, pierzindu-se, 
mai des decit este permis, în digresiuni polemice sau în 
descrierea  laudativă memorială, nu arareori a propriilor 
experienţe. Spiritul de controversă străbate opera de la un 
capăt la altul; autorul şi-a destinat opera mai întîi romanilor, 
însă tocmai aici şi-a găsit un cerc foarte restrins care să-l 
înţeleagă; el intuia prea bine că va rămîne un străin pentru 
romani, iar pentru concetăţenii săi, un trădător şi că măreaţa sa 
concepţie asupra relaţiilor aparţinea mai degrabă viitorului decit 
prezentului. Din această cauză, el nu s-a putut debarasa de o 


anumită supărare şi amărăciune personală care, în polemica sa 
împotriva istoricilor greci, superficiali şi uneori venali, şi a celor 
romani, lipsiţi de spiritul critic, apare deseori într-un mod belicos 
şi meschin, el părăsind tonul istoricului în favoarea celui al 
recenzentului. Polybios nu este un scriitor agreabil; dar aşa cum 
adevărul şi onestitatea valorează mai mult decit farmecul şi 
preţiozitatea, nu putem numi nici un alt scriitor al Antichității 
căruia să-i datorăm atitea sfaturi înțelepte. Cărţile sale joacă în 
acest domeniu rolul soarelui; acolo unde încep, se împrăştie 
negurile dimineţii, care acoperă încă războiul samnit şi pe cel al 
lui Pyrrhos, iar acolo unde se sfirşesc, se aşterne un crepuscul 
nou, poate şi mai apăsător decit obscuritatea iniţială. 

Într-un contrast izbitor faţă de această măreaţă concepţie 
şi tratare a istoriei romane de către un străin se află istoriografia 
contemporană indigenă. La începutul acestei perioade, mai 
întîlnim cîteva cronici scrise în greceşte, ca, de exemplu, cea 
amintită mai sus (|, p. 641), a lui Aulus Postumius (consul în 603, 
151), plină de raționamente pragmatice de prost-gust, şi cea a 
lui Gaius Acilius (pe care a încheiat-o în anul 612, 142, lao 
vîrstă foarte înaintată); dar sub influenţa, în parte, a 
patriotismului catonian, în parte, a culturii superioare a cercului 
lui Scipio, limba latină cîştigă într-un mod atit de decisiv 
întîietatea, încît nu numai că printre operele istorice mai recente 
nu apare decît arareori una scrisă în greceşte, ci şi cronicile 
greceşti mai vechi sînt traduse în latină şi, probabil, citite în 
majoritatea cazurilor în aceste traduceri. Din nefericire, la 
cronicile scrise în latină ale acestei epoci nu se poate aprecia 
nimic altceva decit utilizarea limbii materne. Ele erau suficient 
de numeroase şi de cuprinzătoare: sînt cunoscute, de exemplu, 
cea a lui Cassius Hemina (în jurul anului 608, 146), cea a lui 
Lucius Calpurnius Piso (consul în anul 621, 133), cea a lui Gaius 
Sempronius Tuditanus (consul în anul 625, 129), a lui Gaius 
Fannius (consul în anul 632, 122). La acestea trebuie adăugată 
redactarea cronicii oficiale a oraşului, în 80 de cărţi, pe care 
Publius Mucius Scaevola (consul în anul 621, 133), un bărbat 
apreciat şi ca jurist, o realizase şi o publicase în calitate de 
pontifex maximus, conferind astfel analelor cetăţii forma 
definitivă, întrucît însemnările pontifilor, chiar dacă nu fuseseră 
suspendate cu totul de la această dată, nu mai erau luate în 
considerare din punct de vedere literar, avind în vedere 


activitatea sporită a cronicarilor particulari. Toate aceste anale, 
fie ele opere particulare sau oficiale, nu erau decît compilaţii, în 
esenţă asemănătoare, ale materialului istoric sau cvasiistoric 
aflat la îndemiîna oricui; valoarea izvoarelor, ca şi cea formală 
scădeau în măsura în care dimensiunile lor luau proporţii. Ce-i 
drept, în cronică nu există nicăieri adevăr lipsit de poezie şi ar fi 
absurd să le reproşăm lui Naevius şi Pictor că nu au făcut-o 
altfel decît Hekataios şi Saxo Grammaticus, însă încercările 
ulterioare de a clădi edificii din asemenea nori risipiţi supun şi 
cea mai încercată răbdare la un examen cît se poate de dur. Nu 
există nici o prăpastie destul de adîncă în tradiţie care să nu fi 
fost trecută cu o uimitoare uşurinţă de minciuna amăgitoare şi 
învederată. Fără ezitare, eclipsele solare, anii censului, 
registrele de familie, triumfurile sînt datate de la anul în curs 
pînă la anul unu; stă scris, pentru a fi citit, în ce an, lună şi zi 
regele Romulus a fost înălţat în ceruri şi cum regele Servius 
Tullius a triumfat asupra etruscilor mai întîi în ziua de 25 
noiembrie 183 (571) şi apoi în 25 mai 187 (567). În deplin acord 
cu acest procedeu, credincioşilor le era arătată pe cheiurile 
romane corabia cu care Aeneas a navigat de la llion pînă în 
Latium; ba chiar şi scroafa care îi servise drept ghid lui Aeneas 
era conservată, bine îmbălsămată, în templul Vestei de la Roma. 
Aceşti cronicari nobili îmbină talentul pentru ficţiune al unui poet 
cu cea mai plictisitoare acribie de cancelarie şi tratează măreţul 
lor subiect cu acea platitudine care trebuie să rezulte cu 
necesitate din alungarea simultană a tuturor elementelor 
poetice şi istorice. Cînd citim, de exemplu la Piso, că Romulus se 
ferea să benchetuiască dacă în ziua următoare ar fi avut loc o 
adunare, că Tarpeia ar fi trădat citadela sabinilor din patriotism, 
pentru a captura scuturile inamicilor, nu poate să ne surprindă 
judecata contemporanilor clarvăzători asupra acestei scriituri : 
„aceasta nu înseamnă a scrie istorie, ci a relata poveşti 
«copiilor»”. Opere mult mai trainice erau cele dedicate 
trecutului celui mai apropiat şi îndeosebi prezentului: istoria 
războiului cu Hannibal a lui Lucius Coelius Antipater (în jurul 
anului 633, 121) şi cea a puţin mai tînărului Publius Sempronius 
Asellio, istoriograf al timpului său. Aici se găseşte cel puţin un 
material preţios şi un profund sentiment al adevărului, la 
Antipater chiar o naraţiune viguroasă, deşi uneori puţin 
artificială; însă cel puţin conform tuturor mărturiilor şi 


fragmentelor, nici una dintre aceste cărţi n-a egalat, nici prin 
forma viabilă, nici prin originalitate, /storia asupra originilor a lui 
Cato, care, din nefericire, şi-a exercitat influenţa în domeniul 
literar la fel de puţin ca şi în cel politic. Destul de numeroase 
sînt, cel puţin ca număr, şi genurile subordonate, mai 
individuale şi mai efemere, ale literaturii istorice: memoriile, 
scrisorile, discursurile. Incă din această epocă, primii oameni de 
stat ai Romei relatează ei înşişi evenimente din viaţa lor; astfel, 
Marcus Scaurus, consul în anul 639 (115), Publius Rufus, consul 
în anul 649 (105), Quintus Catulus, consul în anul 652 (102) şi 
însuşi regentul Sulla. Dar nici una dintre aceste producţii nu 
pare să fi avut importanţă pentru literatură decît prin materialul 
pe care-l oferea. Colecţia de epistole a Corneliei, mama 
Gracchilor, este remarcabilă atît prin limba de o puritate 
exemplară şi cugetul nobil al scriitoarei, cît şi ca prima 
corespondenţă publicată la Roma şi, totodată, prima operă 
literară a unei femei romane. Stilul discursurilor îşi păstrează în 
această perioadă trăsăturile definite de Cato; pledoariile 
avocaţilor încă nu erau considerate producţii literare, iar 
discursurile publicate nu erau altceva decît pamflete politice. În 
timpul tulburărilor revoluţionare, această literatură de broşuri 
cîştigă în extindere şi importanţă, iar în masa de produse 
efemere se găsiră citeva care, precum F//ipicele lui Demosthene 
şi foile volante ale lui Courier, îşi cuceriră un loc durabil în 
literatură, fie datorită poziţiei importante a autorului, fie datorită 
valorii lor reale. Astfel sînt discursurile politice ale lui Gaius 
Laelius şi ale lui Scipio Aemilianus, modele atit de latină 
perfectă, cît şi de cel mai nobil patriotism; discursurile incisive 
ale lui Gaius Titius, din ale cărui imagini frapante asupra epocii 
şi asupra moravurilor - descrierea juratului senatorial a fost 
relatată mai sus (p. 276) - s-a inspirat deseori şi comedia 
naţională; mai ales numeroasele cuviîntări ale lui Gaius 
Gracchus, ale cărui cuvinte înflăcărate fac să reînvie gravitatea 
pasională, atitudinea nobilă şi soarta tragică a acestei firi nobile. 

In literatura ştiinţifică, colecţia de sentinţe a lui Marcus 
Brutus, publicată în jurul anului 600 (154), constituie o încercare 
remarcabilă de a transpune la Roma forma, atît de uzuală la 
greci, de tratare în dialog a unor teme din ştiinţele tehnice şi de 
a conferi eseului o formă artistică semidramatică, printr-o 
înscenare condiţionată de persoane, timp şi loc. Savanţii de mai 


tîrziu, precum filologul Stilo şi juristul Scaevola, vor abandona 
însă această metodă, mai mult poetică decit practică, atit în 
cazul domeniilor culturii generale, cît şi în cel al ştiinţelor 
tehnice particulare. Valoarea din ce în ce mai mare a ştiinţei în 
sine şi interesul precumpănitor pe care-l exercita la Roma prin 
diferitele ei domenii se reflectă cu evidenţă în această înlăturare 
rapidă a lanțurilor formei artistice. Am vorbit mai sus despre 
ştiinţele culturii generale, despre gramatică sau, mai degrabă, 
despre filologie, despre retorică şi filozofie (p. 292), în sensul că 
acestea devin elemente esenţiale ale educaţiei romane 
obişnuite, începînd să se separe, abia acum, de ştiinţele 
speciale propriu-zise. Pe tărimul literaturii, asistăm la înflorirea 
nestăvilită a filologiei latine, aceasta fiind strîns legată de 
tratarea filologică, de mult statornică, a literaturii greceşti. Am 
amintit şi că, la începutul acestui secol, prozatorii latini şi-au 
găsit corectorii şi revizuitorii de text (p. 292); de asemenea, s-a 
evidenţiat că nu numai cercul Scipionilor ţinea înainte de toate 
la corectitudine, ci şi că unii dintre poeţii cei mai renumiţi, 
precum Accius şi Lucilius, au fost preocupaţi de reglementarea 
ortografiei şi gramaticii. În acelaşi timp, se întîlnesc unele 
încercări de a dezvolta filologia practică din punct de vedere 
istoric; fireşte că tratatele neajutoraţilor analişti ai acestor 
timpuri, precum cel al lui Hemina, Despre cenzori, şi cel al lui 
Tuditanus, Despre magistrați, nu vor fi fost mai izbutite decit 
cronicile lor. Mai interesante sînt cărţile Despre magi;straturi, ale 
prietenului lui Gaius Gracchus, Marcus lunius - o primă încercare 
de a utiliza arheologia într-un scop politic -, ca şi Didascaliile 
tragicului Accius, scrise în versuri - un pas spre o istorie literară 
a dramei latine. Însă debuturile unei tratări ştiinţifice a limbii 
materne poartă încă semnele diletantismului şi ne amintesc 
imediat de literatura noastră de ortografie din timpul lui Bodmer 
şi Klopstock; un loc modest trebuie să fie rezervat şi cercetărilor 
de anticar, fără a comite vreo nedreptate. Romanul care a 
fondat în mod ştiinţific cercetarea lingvistică şi arheologică 
latină în sensul maeştrilor alexandrini a fost Lucius Aelius Stilo, 
în jurul anului 650 (104) (p. 293). El a recurs mai întîi la cele 
mai vechi monumente lingvistice şi a comentat litaniile Saliilor şi 
dreptul civil al Romei; a acordat o deosebită atenţie comediei 
secolului al Vl-lea, fiind primul care a întocmit o listă a 
comediilor, conform aprecierii sale, originale ale lui Plautus. El a 


căutat, conform metodei greceşti, să determine, din punct de 
vedere istoric, începuturile oricărui fenomen din viaţa şi din 
obiceiurile romane şi să găsească „inventatorul” pentru fiecare; 
în acelaşi timp, el îşi extinse cercetările asupra totalităţii 
tradiţiilor reţinute în anale. Mărturia succesului pe care-l 
înregistră la contemporanii săi se găseşte în dedicaţiile 
conţinute în cea mai importantă operă poetică şi în cea mai 
importantă operă istorică ale timpului său: satirele lui Lucilius şi 
istoriile lui Antipater. Acest prim filolog roman a influenţat şi 
studiile ulterioare ale naţiunii sale, transmiţind discipolului său 
Varro atît cercetarea lingvistică, cît şi pe cea ştiinţifică. 
Activitatea literară în domeniul retoricii latine era, după cum 
lesne se poate înţelege, de natură subordonată; aici nu există 
altă îndeletnicire decit elaborarea unor manuale şi cărţi de 
exerciţii după modelul compendiilor greceşti ale lui Hermagoras 
şi ale altora, iar magiştrii erau foarte productivi în această 
direcţie, fie din necesitate, fie din vanitate şi lăcomie de bani. Ni 
s-a păstrat un asemenea manual de retorică scris de către un 
autor anonim sub dictatura lui Sulla, care, după moda timpului, 
învăţa, concomitent, literatura şi retorica latină şi scria despre 
amiîndouă; tratatul e remarcabil nu numai prin abordarea 
succintă, limpede şi sigură a subiectului, ci şi prin relativa 
independenţă faţă de modelele greceşti. Deşi întru totul sub 
influenţa grecilor prin metodă, romanul respinge totuşi decis, 
uneori chiar violent, tot ceea ce „grecii adunaseră ca nimicuri 
inutile, pentru singurul motiv ca ştiinţa să pară mai greu de 
asimilat”. Critica cea mai amară este îndreptată împotriva 
dialecticii care despică firul în patru, „această ştiinţă vorbăreaţă 
a neputinței de a vorbi”, al cărei maestru desăvirşit, de frica de 
a nu se exprima ambiguu, nu îndrăzneşte pînă la urmă nici să-şi 
rostească propriul nume. Terminologia de şcoală grecească este 
evitată întotdeauna în mod intenţionat. Autorul avertizează 
foarte serios cu privire la mulţimea de dascăli şi accentuează 
regula de aur potrivit căreia discipolul trebuie să înveţe de la 
dascăl în primul rînd cum să se poată ajuta singur; cu aceeaşi 
seriozitate el recunoaşte că şcoala este un lucru secundar, iar 
viaţa este cel principal şi oferă, prin exemplele alese într-o 
manieră cu totul independentă, ecoul acelor discursuri care, în 
ultimele decenii, stîrniseră senzaţie în lumea romană a baroului. 
Trebuie să reținem că opoziția împotriva  exagerărilor 


elenismului, care se îndrepta cîndva (p. 293) împotriva naşterii 
unei retorici proprii, latine, continua să influenţeze această 
ştiinţă, conferind astfel elocinţei romane, în comparaţie cu cea 
grecească contemporană, din punct de vedere teoretic şi 
practic, o demnitate mai mare şi o utilitate sporită. Filozofia, în 
fine, încă nu este reprezentată în literatură, întrucit, din 
necesităţi interne, nu s-a dezvoltat o filozofie naţională romană ; 
nici circumstanţele externe nu dăduseră naştere unei literaturi 
filozofice latine. Acestei perioade nu-i pot fi atribuite cu 
certitudine traducerile latine ale unor compendii filozofice 
populare; cel care se ocupa de filozofie citea şi conversa în 
greceşte. 

În ştiinţele exacte, activitatea este foarte limitată. Oricît 
de bine romanii ar fi fost deprinşi cu agricultura şi cu calculul, 
cercetarea fizică şi matematică nu-şi găsise terenul aici. 
Consecințele teoriei neglijate se arată în practică prin stadiul 
inferior al ştiinţei medicale şi al unei părţi a ştiinţelor militare. 
Dintre ştiinţele exacte nu înfloreşte decit jurisprudenţa. Nu 
putem urmări evoluţia ei internă cu precizia absolută a 
cronologiei. În general, dreptul sacru pierdu din ce în ce mai 
mult teren, ocupînd la sfîrşitul acestei perioade o poziţie 
analoagă celei a dreptului canonic de astăzi. Dimpotrivă, 
concepţia mai profundă şi mai subtilă a dreptului, care 
substituie criteriilor exterioare motivele interne ale acţiunii, spre 
exemplu, evoluţia conceptelor de delict cu premeditare sau prin 
omisiune, ale deţinerii garantate printr-o protecţie temporară, 
încă nu existase în timpul Legii Celor Douăsprezece Table, dar s- 
a manifestat în vremea lui Cicero şi-şi datorează maturitatea ei, 
probabil, acestei perioade. Efectul relaţiilor politice asupra 
dezvoltării dreptului a fost amintit deja în repetate rînduri; el n-a 
fost întotdeauna avantajos. De exemplu, prin instituirea 
tribunalului centumvirilor asupra moştenirilor (p. 244), apăru şi 
în dreptul asupra proprietăţii un colegiu de juraţi, care, 
asemenea autorităţilor judecătoreşti, în loc să aplice legea, se 
plasa deasupra acesteia şi submina instituţiile legale prin aşa- 
numita ei echitate; o consecinţă a acestui principiu eronat a 
fost, printre altele, că oricine fusese omis de către o rudă în 
testament avea libertatea de a cere din partea tribunalului 
anularea testamentului; tribunalul decidea după propria 
apreciere. Evoluţia literaturii juridice se poate determina cu o 


exactitate mai mare. Ea se limitase pînă acum la culegerea de 
formulare şi la explicarea termenilor juridici din legi; în această 
perioadă se formează o literatură de „expertize”, care 
corespunde aproximativ actualelor culegeri de sentințe 
precedente. Expertizele, care nu mai erau de mult acordate 
doar de colegiul pontifical, ci acasă sau în for, de către oricine-şi 
găsea clienţi, şi de care se leagă deja peroraţiile raţionale, 
polemicile şi controversele permanente caracteristice ştiinţei 
juridice, au început să fie consemnate la începutul secolului al 
VIl-lea şi să fie publicate în antologii; aceasta a fost opera - 
realizată pentru prima dată - a lui Cato cel Tînăr (mort în jurul 
anului 600, 154) şi a lui Marcus Brutus (contemporanul 
acestuia), iar culegerile par să fi fost ordonate deja conform unei 
table de materii. În curînd se făcu pasul spre o expunere 
sistematică a dreptului civil. Fondatorul ei a fost suveranul 
pontif Quintus Mucius Scaevola (consul în anul 659, 95, mort în 
anul 672, 78), în a cărui familie jurisprudenţa era ereditară 
precum sacerdoţiul suprem. Cele 18 cărţi ale lucrării sale 
Despre dreptul civil, care cuprind materialul juridic pozitiv - 
ordonanţele legislative, prejudiciile şi expertizele, fie din tradiţia 
orală, fie din culegerile mai vechi - într-o formă cît mai 
completă, au devenit punctul de plecare şi modelul pentru 
sistemele atotcuprinzătoare ale dreptului roman. De asemenea, 
scrierea sa rezumativă Definiții (Opo) a devenit temelia 
compendiilor juridice şi, îndeosebi, a culegerilor de reguli. Deşi, 
în esenţă, evoluţia dreptului se desfăşura independent de 
elenism, cunoaşterea  schematismului  filozofico-practic al 
grecilor a oferit un nou impuls pentru o tratare mai sistematică 
a jurisprudenţei ; de fapt, influenţa grecească transpare în opera 
citată. Am amintit deja mai sus că în unele trăsături, mai mult 
de natură exterioară, jurisprudenţa romană a fost influenţată de 
către Portic (pp. 286-287). 

Arta ne oferă rezultate şi mai puţin îmbucurătoare. 
Extinderea diletantismului era vizibilă în arhitectură, sculptură şi 
pictură, însă evoluţia naţională se afla mai degrabă în regresie. 
Deveni din ce în ce mai mult o obişnuinţă faptul de a contempla 
operele de artă în ţinuturile greceşti; din acest punct de vedere, 
produceau senzaţie îndeosebi taberele de iarnă din Asia Mică 
ale armatei, în anii 670-671 (84-83). Aprecierea operelor de 
artă se dezvoltă şi în Italia. Se începuse cu obiecte din argint şi 


din bronz; la începutul acestei epoci, romanii trecură de la 
aprecierea statuilor la cea a picturilor greceşti. Primul tablou 
expus în mod public la Roma a fost „Bakchos” al lui Aristeides, 
pe care Lucius Mummius îl retrase din licitaţia pradei de la 
Corint, întrucît regele Attalos oferise 6.000 de denari (1.827 de 
taleri). Construcţiile deveneau mai strălucitoare, folosindu-se în 
acest scop îndeosebi marmură adusă de dincolo de mare, 
înainte de toate cea din Hymettos (Cipollin) - carierele italice de 
marmură nefiind încă exploatate. Splendida colonadă, admirată 
încă din epoca imperială, pe care Quintus Metellus, învingătorul 
Macedoniei (consul în anul 611, 143), o construise pe Cîmpul lui 
Marte, înconjura primul templu de marmură pe care-l văzuse 
capitala; în curind urmară alte construcţii asemănătoare pe 
Capitoliu, din iniţiativa lui Scipio Nasica (consul în anul 616, 
138), şi în Circ, din iniţiativa lui Gnaeus Octavius (consul în anul 
626, 128). Prima casă particulară cu coloane de marmură a fost 
cea a oratorului Lucius Crassus (mort în anul 663, 91), pe 
Palatin. Însă acolo unde exista posibilitatea de jaf sau de 
tranzacţie se recurgea la acestea; constituie o mărturie tristă 
pentru pauperitatea arhitecturii romane faptul că începuseră să 
se folosească coloanele vechilor temple greceşti; de exemplu, 
Capitoliul roman a fost împodobit de către Sulla cu coloanele 
templului lui Zeus din Atena. Lucrările efectuate la Roma îşi 
datorau existenţa unor miini străine; puţinii artişti romani ai 
acestor timpuri, menţionaţi nominal, sînt, fără excepţie, greci ai 
Italiei sau imigranţi de dincolo de mare; astfel, arhitectul 
Hermodoros din Salamis, din Cipru, care a restaurat, printre 
altele, cheiurile romane şi a edificat pentru Quintus Metellus 
(consul în anul 611, 143) templul lui lupiter Stator în bazilica 
ridicată de acesta, iar pentru Decimus Brutus (consul în anul 
616, 138) templul lui Marte în circul lui Flaminius; sculptorul 
Pasiteles (în jurul anului 665; 89) din Grecia Mare, care a 
furnizat statui de zei din fildeş pentru templele romane; pictorul 
şi filozoful Metrodoros din Atena, care fusese angajat să picteze 
tablourile pentru triumful lui Lucius Paullus (587, 67). Este 
semnificativ că monedele acestei epoci, în comparaţie cu cele 
ale epocii precedente, deşi dovedesc o mai mare diversitate de 
tipuri, arată, prin fineţea execuţiei, mai degrabă un regres decit 
un progres. În sfîrşit, într-un mod asemănător, muzica şi dansul 
au emigrat din Elada la Roma, numai pentru a fi utilizate aici 


pentru sporirea luxului decorativ. Asemenea arte exotice nu 
prezentau o noutate pentru Roma; din timpuri apuse, statul 
permisese apariţia flautiştilor şi dansatorilor etrusci cu ocazia 
serbărilor publice, iar liberţii şi cea mai umilă clasă a poporului 
roman se dedicaseră şi pînă acum acestei profesii. Noutatea 
consta în aceea că dansurile şi reprezentările muzicale greceşti 
deveniseră un accesoriu nelipsit la masa nobililor; o noutate 
erau şcolile de dans - într-un discurs plin de invective, Scipio 
Aemilianus descrie una în care peste 500 de băieţi şi de fete, 
drojdia mulţimii, primeau din partea unui maestru de balet, 
alături de copiii bărbaţilor din magistratură, fără deosebire, 
indicaţii despre dansurile, puţin onorabile, de castaniete, despre 
cîntecele corespunzătoare şi despre folosirea rău famatelor 
instrumente de coarde greceşti. Noutatea nu era reprezentată 
atit de faptul că un fost consul şi pontifex maximus ca Publius 
Scaevola, consul în anul (621, 133), primea mingile pe terenul 
de joc cu aceeaşi uşurinţă cu care rezolva acasă cele mai 
complicate probleme de drept, cît faptul că tineri romani nobili 
îşi arătau în faţa întregului popor talentele de jocheu, cu ocazia 
jocurilor oferite de către Sulla. Guvernul încercă, ce-i drept, de 
mai multe ori, să pună capăt acestor practici; în anul 639 (115), 
de exemplu, au fost interzise de către cenzori toate 
instrumentele muzicale cu excepţia flautului simplu, originar din 
Latium. Insă Roma nu era Sparta; prin asemenea prohibiţii, 
acest guvern slăbit semnaliza mai degrabă neajunsurile decit 
încerca să le înlăture prin aplicarea lor severă şi consecventă. 
Dacă, pentru a încheia, privim tabloul general pe care ni-l 
oferă literatura şi arta ltaliei de la moartea lui Ennius pînă la 
începutul epocii lui Cicero, întîlnim şi aici cel mai evident declin 
al productivităţii în comparaţie cu epoca precedentă. Genurile 
superioare ale literaturii, epopeea, tragedia, istoriografia, fie au 
dispărut, fie au degenerat. Prosperă doar genurile secundare: 
traducerea şi imitarea piesei de intrigă, farsa, broşura poetică şi 
proza; în acest ultim domeniu al literaturii, brăzdat pe de-a- 
ntregul de uraganul revoluţiei, întîlnim cele două talente literare 
suverane ale acestei epoci, pe Gaius Gracchus şi pe Gaius 
Lucilius, care se înalţă, amindoi, deasupra unei mulţimi de 
scriitori mai mult sau mai puţin mediocri, aşa cum, într-o epocă 
asemănătoare din literatura franceză, Courier şi Beranger s-au 
ridicat deasupra unei pleiade de nulităţi vanitoase. In artele 


plastice şi în cele ale desenului, productivitatea, întotdeauna 
slabă, scade acum continuu, fiind pe punctul de a se anula. 
Dimpotrivă,  desfătarea artistică şi  receptivitatea literară 
prosperă; aşa cum epigonii acestor timpuri confiscă şi 
exploatează în politică moştenirile lăsate de strămoşii lor, la fel 
îi vedem şi în acest domeniu al artei ca sîrguincioşi vizitatori ai 
teatrelor, ca prieteni ai literaturii, ca experţi şi chiar colecționari 
de artă. Partea cea mai respectabilă a acestei activităţi este 
cercetarea savantă care relevă un efort intelectual propriu, 
îndeosebi în jurisprudenţă şi în investigația lingvistică şi 
arheologică. Odată cu întemeierea acestor ştiinţe, care aparţin 
în esenţă epocii contemporane, şi odată cu începuturile timide 
ale imitaţiei poeziei alexandrine de seră se anunţă deja epoca 
alexandrinismului roman. Tot ceea ce a creat această epocă 
este mai unitar, mai corect, mai sistematic decît creaţiile 
secolului al Vl-lea. Pe bună dreptate, literaţii şi pasionaţii de 
literatură ai acestei perioade îi considerau pe predecesorii lor ca 
debutanţi neisprăviţi. Insă dacă zimbeau din cauza defectelor 
acelor opere de început sau le dezavuau, cei mai inteligenţi 
dintre ei trebuiau să constate, în acelaşi timp, că adolescenţa 
naţiunii trecuse, iar unul sau altul dintre creatori a fost poate 
cuprins, în străfundul inimii sale, de dorul nelămurit care-l 
îmboldea încă o dată către eroarea dulce a tinereţii. 


Cartea a cincea 
Întemeierea monarhiei militare 


Cum se tot uită el de jur împrejur 
| se suceşte şi capul, mahmur, 
Cum poate găsi un nume la toate cele? 
Cum să stăpînească şuvoaiele multe şi grele? 
Cum să-şi ţină curajul, inima sus 
Mereu să le pună pe toate în scris? 
Goethe 


Capitolul | 
Marcus Lepidus şi Quintus Sertorius 


Cînd a murit Sulla, în anul 676 (78), oligarhia restaurată 
de el stăpinea pe deplin statul; dar, cum fusese întemeiată prin 
forţă, ea avea încă nevoie de forţă pentru a se putea menţine în 
faţa numeroşilor ei adversari, declaraţi sau nu. Ea nu se 
confrunta cu un simplu partid cu scopuri clar formulate şi cu 
conducători recunoscuţi, ci cu o masă alcătuită din cele mai 
diverse elemente, care, în general, se grupau într-adevăr sub 
denumirea de partid popular, dar care, din cauze variate şi cu 
intenţii diferite, se aflau de fapt în opoziţie faţă de organizarea 
conferită comunităţii de către Sulla. Acestei categorii îi 
aparţineau reprezentanţii dreptului, care nu făceau politică, şi 
nici măcar n-o înțelegeau, dar care detestau faptul că Sulla 
tratase cu uşurinţă şi arbitrar viaţa şi proprietatea cetăţenilor. 
Încă din timpul vieţii lui Sulla, în vreme ce orice altă opoziţie a 
preferat să se camufleze, juriştii severi s-au răzvrătit împotriva 
regentului; de exemplu, Legile Cornelia, care negau anumitor 
comunităţi italice dreptul de cetăţenie romană, erau considerate 
ca inexistente în sentinţele judiciare; la fel, tribunalele 
considerau că dreptul de cetăţenie nu s-ar fi anulat prin 
prizonierat şi vînzarea în sclavie în timpul revoluţiei. Acestei 
categorii îi aparţin, de asemenea, rămăşiţele vechii minorităţi 
senatoriale liberale care, în trecut, luptase pentru o conciliere cu 
partidul reformei şi cu italicii şi care era dispusă acum, într-un 
mod asemănător, să tempereze rigiditatea constituţiei oligarhice 
a lui Sulla prin concesii făcute popularilor. Tot în această 
categorie intră şi popularii propriu-zişi, radicalii obstinaţi în 
credulitatea lor respectabilă, care şi-ar fi riscat averea şi viaţa 
pentru lozincile din programul partidului lor, pentru ca, după 
victorie, să recunoască cu uimire şi durere că nu luptaseră 
pentru o cauză, ci pentru vorbe goale. Aici se cerea, înainte de 
toate, restaurarea puterii tribuniciene, pe care Sulla, e adevărat, 
n-o suprimase, dar căreia îi răpise totuşi prerogativele ei 
esenţiale, şi care exercita o vrajă cu atit mai captivantă asupra 
mulţimii cu cît această instituţie nu avea o utilitate practică 
reală, fiind de fapt o nălucire deşartă - numele de tribun al 


poporului va revoluţiona Roma şi cu un mileniu mai tîrziu. 
Existau apoi numeroasele şi importantele clase pe care 
restauraţia lui Sulla le nemulţumise sau chiar le rănise în 
interesele lor politice sau particulare. Din considerente 
asemănătoare, opoziţia şi-a lărgit rîndurile cu densa şi prospera 
populaţie a ținutului cuprins între Pad şi Alpi, care, în mod firesc, 
considera acordarea dreptului latin în anul 665 (89) (IlI, p. 164) 
numai ca un acont al dreptului deplin de cetăţenie romană, 
asigurind agitaţiei un teren primitor. Din aceleaşi motive îi 
aparţineau şi liberţii, influenţi datorită numărului şi bogăției lor 
şi foarte periculoşi din cauză că erau concentrați în capitală; 
aceştia nu se puteau consola cu ideea că fuseseră readuşi prin 
restauraţie la vechiul lor drept de vot, de fapt inexistent. 
Opoziția se sprijinea apoi pe înalta finanţă care, prevăzătoare, 
nu acţiona, dar îşi păstra ura ei surdă şi puterea ei stăruitoare. 
Aceeaşi nemulţumire era şi în rîndurile mulţimii capitalei, 
întrucît ea nu recunoştea adevărata libertate decit în piinea 
gratuită. O îndirjire şi mai profundă exista în sînul comunităţilor 
afectate de confiscările lui Sulla; acestea, fie că trăiau într-o 
vrajbă necontenită cu coloniştii lui Sulla, care le diminuaseră 
proprietatea în interiorul aceleiaşi incinte, precum locuitorilor 
cetăţii Pompei, fie că se aflau în deplina posesiune a teritoriului 
lor, dar cu sabia lui Damocles atîrnată de către poporul roman 
deasupra capetelor lor sub forma confiscărilor, precum aretinii şi 
volateranii, fie, în sfîrşit - şi acesta era îndeosebi cazul Etruriei -, 
ajungeau cerşetori în vechile lor locuinţe sau tîlhari de codru. În 
sfîrşit, se agitau rudele şi clientela de liberţi ale acelor căpetenii 
democratice care-şi pierduseră viaţa în urma restauraţiei sau, 
împărtăşind întreaga mizerie a emigrantului, fie rătăceau de-a 
lungul coastelor Mauretaniei, fie trăiau la curtea şi în armata lui 
Mithridates. Conform mentalităţii politice a timpului, dominată 
de o severă solidaritate a familiei, cei rămaşi la Roma 
considerau ca obligaţie de onoare faptul de a obţine pentru 
rudele exilate reîntoarcerea în patrie, pentru cele decedate cel 
puţin anularea ruşinii care apăsa asupra memoriei şi asupra 
copiilor lor şi retrocedarea averii părinteşti. Astfel, chiar legea îi 
îndemna pe copiii proscrişilor, pe care regentul îi redusese de 
drept la rangul de „parias” politici (II, p. 231), să se răzvrătească 
împotriva ordinii existente. Tuturor acestor facţiuni opozante li 
se mai adăuga întreaga masă a oamenilor ruinaţi: gloata nobilă 


sau umilă, care-şi prăpădise averea şi poziţia prin risipa 
elegantă sau nu; persoanele aristocratice la care doar datoriile 
mai erau semn de nobleţe; mercenarii lui Sulla, pe care cuvîntul 
de ordine al regentului i-a putut transforma în proprietari 
funciari, dar nu în agricultori, şi care, după ce risipiseră 
moştenirea proscrişilor, erau dispuşi să mai primească una 
asemănătoare - toţi se aflau în aşteptarea ridicării steagului 
care să-i invite la lupta împotriva ordinii existente, indiferent de 
lozinca înscrisă pe el. Dintr-o nevoie asemănătoare, au trecut de 
partea opoziţiei toate talentele ambiţioase şi dornice de 
popularitate: atît cei care erau excluşi din cercul restrîns al 
optimaţilor sau cărora acesta le bloca ascensiune rapidă şi care, 
din această cauză, încercau să pătrundă cu forţa în falangă şi să 
sfărime prin favoarea poporului legile exclusivismului şi ale 
Antichității oligarhice, cît şi bărbaţii mai periculoşi, a căror 
ambiţie viza un ţel mai înalt decit sprijinirea unui colegiu în 
mînuirea destinelor lumii. Îndeosebi de la tribuna avocaţilor, 
unicul teren al opoziţiei legale pe care Sulla nu-l ocupase, 
restauraţia era viu atacată, încă din timpul vieţii regentului, de 
către aspiranţi care luptau cu armele jurisprudenţei formale şi 
ale cuvîntului meşteşugit; astfel, de exemplu, abilul orator 
Marcus Tullius Cicero (născut la 3 ianuarie 648, 106), fiul unui 
proprietar din Arpinum, a ajuns foarte curînd renumit datorită 
opoziţiei sale, pe jumătate tăinuită, pe jumătate declarată, 
împotriva lui Sulla. Asemenea năzuinţe nu aveau o importanţă 
prea mare dacă prin ele oponentul voia numai să ocupe scaunul 
curul şi să-şi petreacă pe acesta restul anilor în linişte. Dar dacă 
unui bărbat popular acest scaun nu i-ar fi fost suficient şi ar fi 
rivnit să-i succeadă lui Gaius Gracchus, lupta pe viaţă şi pe 
moarte era inevitabilă; dar cel puţin pînă acum, încă nu se putea 
cita nici un nume al cărui purtător să-şi fi propus un ţel atît de 
înalt. De o natură asemănătoare era opoziţia cu care a trebuit să 
se confrunte guvernul oligarhic după ce a fost abandonat voinţei 
proprii prin moartea regentului, survenită mai curînd decit şi-ar 
fi imaginat-o Sulla însuşi. Situaţia nu era deloc uşoară, fiind 
agravată şi mai mult de celelalte neajunsuri sociale şi politice 
ale epocii, îndeosebi de dificultatea nemaipomenită care consta, 
în parte, în menţinerea obedienţei şefilor militari din provincii 
faţă de autoritatea civilă supremă, în parte, în dominarea 
maselor din capitală, alcătuite din gloata italică şi extra-italică şi 


din sclavii care, la Roma, trăiau de fapt, în majoritatea lor, în 
libertate; şi aceasta fără a dispune de trupe. Senatul se afla ca 
într-o fortăreață expusă şi ameninţată din toate părţile, iar 
luptele serioase nu puteau fi evitate. Dar şi mijloacele de 
rezistenţă rînduite de Sulla erau considerabile şi bine gîndite; şi 
chiar dacă majoritatea naţiunii nu ar fi fost favorabilă, ba chiar 
declarat ostilă ordinii instituite de Sulla, guvernul se putea totuşi 
menţine mult timp în citadela sa puternică împotriva masei 
confuze şi dezorganizate a opoziţiei, divizată atît prin scopuri, cît 
şi prin mijloace şi care, fiind lipsită de conducător, se risipea în 
sute de facţiuni. El trebuia să dovedească voinţa de a se apăra 
şi să păstreze din energia cu care-şi clădise fortăreaţa cel puţin 
o scînteie pentru apărarea acesteia; căci şi cel mai ingenios 
genist clădeşte în zadar zidurile şi valurile pentru o garnizoană 
care refuză să se apere. 

În sfîrşit, cu cît totul depindea din ce în ce mai mult de 
personalităţi conducătoare, cu atit era mai grav, fiindcă ele 
lipseau, practic, de ambele părţi. Politica acestei perioade este 
dominată întru totul de sistemul coteriei, sub forma sa cea mai 
dăunătoare. Faptul nu era o noutate; exclusivismul de familie şi 
de club era de nedespărţit de ordinea aristocratică a statului şi 
guvernase Roma secole de-a rîndul. Dar el a devenit 
atotputernic abia în această epocă, în care influenţa sa a fost nu 
atit reprimată prin măsuri legale, cît mai ales constatată (pentru 
prima dată în anul 690, 64). Toţi cei distinşi, cei cu vederi 
populare, ca şi oligarhia propriu-zisă, se grupară în eterii; masa 
cetăţenilor, în măsura în care participa în mod regulat la 
afacerile politice, constituia şi ea, prin districtele electorale, 
asociaţii compacte, organizate aproape după sistemul militar, 
care-şi găseau căpeteniile şi intermediarii lor fireşti în 
„distribuitorii triburilor” (divisores tribuum). 

Totul era venal pentru aceste cluburi politice : se 
cumpărau voturile alegătorilor înainte de toate, dar şi ale 
senatorilor şi judecătorilor, şi pumnii care stirneau răzmeriţele şi 
şefii acestora; asociaţiile nobililor nu se deosebeau de cele ale 
umililor decit prin tarif. Eteria decidea alegerile, eteria hotăra 
asupra acuzațiilor, tot ea conducea apărarea; ea se înţelegea, în 
caz de nevoie, cu unul dintre speculanţii care se ocupau de 
comerţul lucrativ cu voturile judecătorilor. Datorită bandelor ei 
compacte, eteria stăpînea străzile capitalei şi, prin aceasta, 


deseori chiar statul însuşi. Toate aceste lucruri se petreceau 
conform unor anumite reguli şi, pentru a spune astfel, în mod 
public; sistemul eteriilor era mai bine organizat decit oricare altă 
ramură a administraţiei de stat. Deşi, cum se obişnuieşte în 
rindul escrocilor civilizaţi, nu se vorbea deschis despre practicile 
criminale, ca şi cum ar fi existat un compromis tacit, acestea 
erau totuşi cunoscute de toată lumea, şi avocaţi reputați nu se 
sfiau să facă aluzii publice şi străvezii în faţa clienţilor despre 
relaţiile lor cu eteriile. Dacă, din cînd în cînd, se găsea cite un 
bărbat care se sustrăgea acestor practici, fără a renunţa însă la 
viaţa politică, era, precum Marcus Cato, un fel de Don Quijote 
politic. Locul partidelor şi al luptelor dintre partide a fost luat de 
cluburi şi de concurenţa dintre acestea, locul guvernării, de 
intrigă. Un caracter mai mult decit îndoielnic, Publius Cethegus, 
cîndva unul dintre cei mai zeloşi partizani ai lui Marius, grațiat 
ulterior de către Sulla ca transfug (II, p. 219), deţinea în intrigile 
politice ale timpului unul dintre rolurile cele mai importante prin 
simplul fapt că era un şiret colportor şi intermediar între 
facțiunile senatoriale şi un cunoscător politic al tuturor 
secretelor de cabală; la un moment dat, ocuparea celor mai 
importante însărcinări era decisă de voinţa metresei sale 
Praecia. O asemenea stare jalnică nu era însă posibilă decit 
acolo unde nici unul dintre bărbaţii politici activi nu se ridica 
deasupra nivelului comun; orice talent extraordinar ar fi fost 
distrus de acest amalgam de facţiuni ca o pînză de păianjen; cel 
mai dureros era resimţită lipsa desăvirşită a capacităţilor 
politice şi militare. Din familiile mai vechi, războaiele civile nu 
iertaseră pe nici un bărbat de vază în afară de bătrînul, 
înțeleptul şi elocventul Lucius Philippus (consul în anul 663, 91); 
acesta, cîndva cu simpatii populare (II, p. 94), apoi conducător al 
partidului capitaliştilor împotriva senatului (II, p. 145) şi angajat 
în relaţii strînse cu partizanii lui Marius, trecuse pînă la urmă de 
partea oligarhilor victorioşi, tocmai la timp pentru a beneficia de 
laudă şi cîştig, strecurîndu-se astfel printre partide. Din rîndul 
bărbaţilor din generaţia mai tînără, căpeteniile cele mai distinse 
ale aristocrației pure erau Quintus Metellus Pius (consul în anul 
674, 80), partizanul lui Sulla atit la bine, cît şi la rău, Quintus 
Lutatius Catulus, consul în anul morţii lui Sulla (676, 78), fiul 
învingătorului de la Vercellae, şi doi ofiţeri mai tineri, fraţii 
Lucius şi Marcus Lucullus, care luptaseră strălucit pentru Sulla, 


cel dintii în Asia, iar al doilea în Italia. Nici n-ar mai trebui să-i 
amintim pe optimaţi, ca, de exemplu, Quintus Hortensius (640- 
704, 114-50), de oarecare importanţă ca jurisconsult, sau chiar 
Decimus lunius Brutus (consul în anul 677, 77), Mamercus 
Aemilius Lepidus Livianus (consul în anul 677, 77) şi alte 
asemenea nulităţi care nu se bucurau decît de numele lor 
aristocratice sonore. Dar şi aceşti patru bărbaţi se ridicau puţin 
deasupra valorii medii a aristocrației pure a acestor timpuri. 
Asemenea tatălui său, Catulus era un bărbat cult şi un aristocrat 
onorabil, dar înzestrat cu talente nesemnificative şi, îndeosebi, 
nu era militar. Metellus nu era numai un caracter respectabil, 
dar şi un ofiţer capabil şi experimentat. Nu atit datorită 
strinselor sale relaţii de rudenie şi calităţii sale de coleg al 
regentului, cît mai cu seamă datorită destoiniciei sale 
recunoscute, el fusese trimis în Hispania după depunerea 
consulatului (675, 79), cînd lusitanii şi emigranții romani 
conduşi de Quintus Sertorius provocaseră noi tulburări. Ofiţeri 
destoinici erau şi cei doi Lucullus, îndeosebi cel mai virstnic, 
care reunea talentul militar remarcabil cu o cultură literară 
temeinică şi înclinații de scriitor şi părea, ca om, demn de stimă. 
Dar şi aceşti aristocrați distinşi erau, ca oameni de stat, la fel de 
slabi şi de neprevăzători ca şi senatorii de duzină ai timpului. În 
faţa inamicului extern se dovediră utili şi curajoşi, dar nici unul 
dintre ei nu dădu dovadă de ambiția şi dibăcia necesare pentru 
rezolvarea gravelor probleme politice şi pentru a conduce, ca un 
adevărat cîrmaci, corabia statului prin marea agitată de intrigile 
şi ambițiile de partid. Inţelepciunea lor politică se mărginea la 
credinţa oarbă în atotputernicia binefăcătoare a oligarhiei şi la 
ura şi condamnarea curajoasă îndreptată împotriva demagogiei 
şi oricărei autorităţi individuale care ar fi încercat să se 
emancipeze. Ambiţia lor meschină se mulțumea cu puţin. Ceea 
ce se povesteşte despre Metellus pe timpul şederii sale în 
Hispania - anume că ar fi ascultat cu plăcere litanile poeţilor 
hispanici de ocazie şi că, oriunde se ducea, accepta să fie cinstit 
asemenea unui zeu, cu libaţii şi sacrificii, prin arderea de tămiie, 
la banchete fiind primit cu surle şi încoronat, de către Victorii 
coborite din cer, cu coroanele de aur ale gloriei - nu este mai 
adevărat decit majoritatea anecdotelor istorice. Dar şi în 
asemenea birfe se reflectă ambiția degenerată a generaţiilor de 
epigoni. Chiar şi cei mai buni se mulţumeau să obţină 


consulatul, triumful şi un loc de onoare în senat, şi nu putere 
sau influenţă. Şi atunci cînd, cu o ambiţie folositoare, ar fi 
trebuit într-adevăr să-şi servească patria şi partidul, ei se 
retrăgeau de pe scena politică pentru a-şi sfirşi zilele într-un lux 
princiar. Bărbaţi precum Metellus şi Lucius Lucullus erau 
cunoscuţi nu atît pentru extinderea teritoriului roman prin 
supunerea unor regi şi populaţii, cît mai ales prin eforturile lor 
de a lărgi lista gastronomiei romane cu noi mîncăruri de vinat, 
de păsări şi noi deserturi de felul delicateselor africane şi 
asiatice, şi prin faptul că şi-au irosit partea cea mai bună din 
viaţă într-o pasivitate mai mult sau mai puţin spirituală. 
Aristocraţia romană a acestei epoci, decăzută şi restaurată în 
mod artificial, pierduse aptitudinile tradiţionale şi resemnarea 
individuală pe care se bazează orice guvernare oligarhică; în 
cazul ei, patriotismul fusese înlocuit întru totul de spiritul de 
castă, ambiția, de vanitate, iar perseverenţa de obstinaţie. Nu 
se poate spune dacă opoziţia ar fi reuşit să zdruncine atit de 
repede constituţia lui Sulla în cazul în care ar fi încăput pe mîna 
unor bărbaţi asemănători celor din Colegiul de Cardinali ai 
Romei sau în Consiliul Celor Zece al Veneţiei; însă cu asemenea 
apărători, orice atac constituia într-adevăr un pericol serios. 
Dintre bărbaţii care nu erau nici partizani convinşi şi nici 
duşmani declaraţi ai constituţiei lui Sulla, nici unul nu atrăgea 
privirile mulţimii mai mult decît Gnaeus Pompeius, care, la 
moartea lui Sulla, împlinise 28 de ani (se născuse la 29 
septembrie 648, 106). Aceasta era o năpastă atit pentru cel 
admirat, cît şi pentru admiratori; dar era firesc să fie aşa. 
Sănătos la trup şi la suflet, un gimnast abil, care se întrecea cu 
soldaţii săi în sărituri, alergare şi ridicarea greutăţii şi care, chiar 
ca ofiţer superior, era un viguros şi îndeminatic călăreț şi 
spadasin, un temerar comandant de partizani, tînărul dobîndise 
la o vîrstă care-l excludea de la orice magistratură şi din senat 
imperium-ul şi triumful şi-şi cucerise în opinia publică locul la 
dreapta lui Sulla; ba chiar obținuse din partea regentului însuşi, 
pe jumătate recunoscător, pe jumătate ironic, pînă şi 
cognomenul de „cel Mare”. Din nefericire, zestrea sa 
intelectuală nu corespundea acestor succese extraordinare. Nu 
era un om rău sau incapabil, dar cu desăvirşire un om obişnuit, 
creat să fie un bun subofițer prin natură, chemat să fie general 
şi om de stat prin destin. Era un soldat prevăzător, viteaz şi 


experimentat, într-un cuvint, ireproşabil, dar îi lipseau toate 
calităţile superioare ale omului de geniu. Ca general, îl stăpînea 
o anumită reţinere soră cu frica, neaplicînd lovitura decisivă 
decît atunci cînd era sigur de superioritatea absolută asupra 
adversarului. Cultura sa era cea obişnuită a timpului; deşi prin 
firea lui soldat, ajuns la Rhodos, nu a neglijat să-i admire şi să-i 
recompenseze, din convenienţă, pe artiştii elocinţei din partea 
locului. Onestitatea sa era cea a omului bogat, care ştie să-şi 
administreze cu chibzuinţă averea considerabilă moştenită şi 
dobîndită prin eforturi proprii; nu dispreţuia cîştigul de bani în 
maniera senatorială obişnuită, dar era prea calculat şi prea 
bogat pentru a risca să se expună unor scandaluri. Depravarea 
contemporanilor săi a contribuit mai mult decit propria virtute la 
făurirea faimei - întru cîtva justificată - de om destoinic şi 
dezinteresat. „Faţa sa cinstită” a devenit aproape proverbială şi 
chiar după moarte a fost considerat un bărbat demn şi virtuos; 
într-adevăr, era un bun vecin care nu practica odiosul obicei al 
mai-marilor acelei epoci de a-şi lărgi proprietăţile prin achiziţii 
forţate sau, ceea ce este şi mai grav, în detrimentul vecinilor 
umili, iar în viaţa de familie dovedea afecţiune pentru soţie şi 
pentru copii. De asemenea, trebuie menţionat în favoarea lui şi 
faptul că a fost primul care a abandonat cutuma barbară de a-i 
executa pe regii şi generalii inamici luaţi prizonieri după 
prezentarea lor în cortegiul triumfal. Dar pe de altă parte, nu a 
ezitat, cînd i-a ordonat stăpînul şi magistrul său Sulla, să 
divorţeze de soţia iubită, deoarece aparţinea unei familii 
proscrise, şi, la un semn al aceluiaşi stăpîn, să poruncească cu 
cea mai mare nepăsare ca în faţa lui să fie executaţi bărbaţii 
care-l sprijiniseră în vremurile de restrişte (II, p. 227); nu era 
crud, cum a fost acuzat, dar, şi lucrul aceasta este poate chiar 
mai grav, era insensibil atît la bine, cît şi la rău. În tumultul 
bătăliei, Pompeius îşi privea inamicul drept în faţă; în viaţa civilă 
era un bărbat timid, căruia sîngele i se urca în obraji pentru cel 
mai mărunt motiv şi care se jena să vorbească în public, în 
relaţiile sale fiind în general necioplit, crispat şi neîndemînatic. 
Cu tot orgoliul său, era, cum se întîmplă îndeobşte la cei care 
vor să-şi dovedească independenţa, o unealtă docilă în miinile 
acelora care ştiau să-l abordeze, îndeosebi ale liberţilor şi 
clienţilor săi, din partea cărora nu se temea să fie stăpînit. Nu 
avea nici cea mai neînsemnată vocaţie pentru a fi om de stat. 


Neştiind ce scopuri urmăreşte, stingaci în alegerea mijloacelor, 
neprevăzător atit în problemele generale, cît şi în cele 
particulare, el obişnuia să-şi ascundă nehotărîrea şi nesiguranta 
sub mantaua unei tăceri solemne şi, dacă credea că ţine în mînă 
friiele acţiunii, se înşela pe sine numai cu speranţa de a-i înşela 
pe alţii. Datorită poziţiei militare şi relaţiilor sale în patrie, se 
bucura, aproape fără să fi mişcat un deget, de un partid 
numeros, devotat lui personal, care i-ar fi dat posibilitatea să 
întreprindă lucruri mari; însă Pompeius era, din toate punctele 
de vedere, incapabil să conducă şi să menţină coeziunea unui 
partid, iar dacă acesta nu se destrăma totuşi, nu era meritul 
său, ci numai rezultatul forţei împrejurărilor. Prin acestea, ca şi 
în alte privinţe, el ne aminteşte de Marius; dar Marius, cu 
bădărănia sa provincială, cu firea sa pasională, era totuşi mai 
puţin insuportabil decit acesta, cel mai plictisitor şi mai inert 
dintre toţi marii bărbaţi contrafăcuţi. Poziţia sa politică era 
dintre cele mai greşite. Pompeius era ofiţer al lui Sulla şi obligat 
să fie partizanul constituţiei restaurate, dar, concomitent, se afla 
în opoziţie atit faţă de Sulla personal, cît şi faţă de întreaga 
guvernare  senatorială. Gens Pompeia, citată în analele 
consulare abia de aproximativ 60 de ani, încă nu se bucura de 
consideraţie deplină în rîndul aristocrației; mai mult, tatăl 
acestui Pompeius ocupase o poziţie ambiguă, foarte 
dizgraţioasă, faţă de senat (II, pp. 178, 211) şi el însuşi se 
numărase cîndva printre partizanii lui Cinna (II, p. 219) - 
amintiri, ce-i drept, trecute sub tăcere, dar neuitate. Poziţia 
extraordinară pe care Pompeius o dobiîndi sub autoritatea lui 
Sulla pe cît l-a îndepărtat de aristocrație în esenţa lucrurilor, pe 
atit l-a apropiat de ea în exterior. Nătîng cum era, Pompeius fu 
cuprins de ameţeală pe înălțimile gloriei pe care le atinsese atit 
de repede şi atit de uşor. Ca şi cum natura sa, întru totul 
searbădă şi prozaică, ar fi vrut să se batjocorească ea însăşi prin 
comparații cu cea mai poetică dintre toate figurile eroice, el 
începu să se asemene cu Alexandru cel Mare şi să se considere 
un om unic, care nu se poate mulţumi să fie numai unul dintre 
cei 500 de senatori. De fapt, nimeni nu era mai potrivit decit el 
pentru a se încadra ca simplu membru într-o guvernare 
aristocratică. Înfăţişarea distinsă a lui Pompeius, atitudinea sa 
solemnă, vitejia personală, viaţa particulară ireproşabilă, lipsa 
totală de iniţiativă i-ar fi cîştigat, dacă s-ar fi născut cu 200 de 


ani mai devreme, un loc onorabil alături de Quintus Maximus şi 
Publius Decius; această mediocritate, optimată şi romană, n-a 
contribuit cîtuşi de puţin la alianţa fortuită care a existat 
întotdeauna între Pompeius şi masa cetăţenilor şi a senatului. 
Chiar şi în epoca sa ar fi putut dobîndi o poziţie determinată şi 
respectabilă în măsura în care s-ar fi mulţumit să fie generalul 
senatului, funcţie pentru care era predestinat. Nu se mulţumi 
însă cu atita şi astfel ajunse în situaţia funestă de a dori să fie 
mai mult decît putea fi. Viza o poziţie excepţională în stat, iar 
cînd aceasta i se oferi, nu se putu decide s-o accepte; era 
profund indignat cînd persoane sau legi nu se înclinau 
necondiţionat în faţa lui şi, în ciuda acestui fapt, apărea 
pretutindeni, cu o modestie care nu era complet afectată, ca 
unul dintre numeroşii egali şi tremura la simplul gînd de a 
întreprinde ceva potrivnic constituţiei. Aşadar, în permanenţă în 
dezacord profund cu oligarhia şi totuşi servitorul ei devotat, în 
permanenţă chinuit de o ambiţie care se înspăimiînta în faţa 
propriului ei ţel, Pompeius îşi petrecea viaţa agitată şi lipsită de 
bucurii într-un veşnic conflict interior. 

Cu atît mai puţin Marcus Crassus poate fi socotit un adept 
devotat al oligarhiei. El este o figură cît se poate de 
caracteristică pentru această epocă. La fel ca şi Pompeius, care 
era ceva mai tînăr decit el, aparţinea rangurilor înaltei 
aristocrații romane, primise educaţia obişnuită stării sale şi se 
remarcase alături de Sulla în timpul războiului italic. Mult inferior 
prin daruri intelectuale, cultură literară şi talent militar faţă de 
contemporanii săi, el îi întrecu pe toţi prin activitatea sa 
neobosită şi prin perseverenţa cu care se străduia să obţină şi 
să însemne totul. Crassus s-a dedicat înainte de toate 
speculaţiei. Achiziţionarea de proprietăţi în timpul revoluţiei 
pusese bazele averii sale; dar nu desconsidera nici o cale de 
cîştig; se angaja în afacerile edilitare din capitală pe cît de 
amplu, pe atit de precaut; se asocie cu propriii liberţi în cele mai 
diverse tranzacţii; se transformă în bancher, la Roma şi în afara 
ei, el însuşi sau prin reprezentanţii săi; avansa sume de bani 
colegilor din senat şi prelua, după caz, sarcina de a executa 
lucrări sau de a mitui colegiile de juraţi în interesul lor. Nu avea 
scrupule în ceea ce priveşte modalităţile de dobiîndire a 
profitului. Încă din timpul prescripţiilor recursese la falsificarea 
unor liste, fapt pentru care Sulla renunţase la serviciile lui în 


afaceri de stat; cu toate acestea, el preluă moştenirea, deşi 
testamentul în care era înscris numele său fusese în mod clar 
falsificat; nu se opunea dacă arendaşii săi îi alungau pe vecinii 
umili ai stăpînului lor cu forţa sau prin viclenie. Evita, de altfel, 
conflicte deschise cu justiţia penală şi, ca un adevărat om al 
banului, ducea o viaţă simplă şi obişnuită. In acest fel, Crassus 
ajunse, în cîţiva ani, de la un bărbat cu o avere senatorială 
ordinară, stăpînul unei bogății care, în ciuda unor cheltuieli 
extraordinare, însuma totuşi, cu puţin timp înaintea morţii sale, 
170.000.000 de sesterţi (13.000.000 de taleri); devenise cel mai 
bogat roman şi, prin aceasta, o celebritate politică. Dacă, 
potrivit dictonului său, nimeni nu se putea numi bogat dacă nu 
era în stare să întreţină din dobinzi o armată de război, cel care 
dispunea de asemenea posibilităţi nu mai era un simplu 
cetăţean. Într-adevăr, privirea lui Crassus era aţintită spre un ţel 
mai înalt decit acela de a avea cel mai plin cufăr din Roma. Nu 
pierdea nici o ocazie pentru a-şi lărgi relaţiile. Ştia să salute pe 
nume pe oricare cetăţean al Romei. Nu refuza nici unui 
petiţionar asistenţa sa în faţa tribunalului. E adevărat, natura 
nu-i hărăzise talentul de orator; fraza sa era seacă, rostirea 
monotonă, auzul slab; dar perseverenţa sa, care nu se lăsa 
derutată nici de plictiseală şi nici de plăcere, depăşea orice 
obstacol. Apărea întotdeauna pregătit şi nu improviza niciodată, 
aşa încît a devenit un avocat veşnic căutat, a cărui reputaţie nu 
suferea de pe urma unei cauze dubioase şi care ştia să 
acţioneze împotriva judecătorilor nu numai prin cuvînt, dar şi 
prin relaţiile sale şi, în caz de nevoie, prin aurul său. Jumătate 
dintre senatori îi erau debitori; obiceiul său de a avansa 
„amicilor” săi bani fără a le percepe dobiîndă, cu restituire la 
cererea sa, îi aduse o mulţime de bărbaţi influenţi în 
dependenţa sa, cu atît mai mult cu cît, ca un veritabil om de 
afaceri, nu făcea nici o deosebire între partide, întreţinînd relaţii 
cu toţi şi împrumutînd cu dragă inimă oricui îi inspira încredere 
sau îi putea fi util în vreun fel. Cei mai temerari şefi de partid, 
care-şi îndreptau atacurile fără menajamente în toate părţile, se 
fereau să se atingă de Crassus; era comparat cu taurul turmei, a 
cărui iritare nu folosea nimănui. Era evident că un asemenea 
bărbat nu putea năzui spre țeluri mărunte; spre deosebire de 
Pompeius, Crassus, ca un bancher, ştia exact ce urmărea în 
politică. De cînd exista Roma, capitalul reprezenta aici o forţă 


politică; timpurile însă erau de aşa natură încît se părea că atit 
aurului, cît şi fierului nimic nu le este imposibil. Dacă în timpul 
revoluţiei o aristocrație a capitaliştilor s-a putut gîndi la 
răsturnarea oligarhiei gentilice, atunci chiar şi un bărbat precum 
Crassus îşi putea ridica privirile mai sus de fascii şi de mantaua 
brodată a triumfătorilor. Pentru moment, el era adept al lui Sulla 
şi partizan al senatului; dar el era un om al finanţelor, prea 
învederat pentru a se dedica trup şi suflet unui anumit partid 
politic şi pentru a urmări altceva decit propriul avantaj. De ce 
oare Crassus, cel mai bogat şi cel mai intrigant bărbat din Roma 
şi nicidecum un avar strîingăreţ, ci un speculant la scara cea mai 
mare, să nu urmărească şi obţinerea coroanei? Poate că singur 
nu va reuşi să atingă acest ţel. In colaborare cu alţii, îi reuşiseră 
mai multe afaceri nemaipomenite şi nu era imposibil să 
găsească un asociat potrivit şi pentru aceasta. Era un semn al 
timpului ca un orator şi ofiţer mediocru, un politician care-şi 
eticheta activitatea drept energie, dorinţele drept ambiţie, care 
nu deţinea în fond nimic altceva decit o avere uriaşă şi talentul 
negustoresc de a înjgheba relaţii, un asemenea bărbat, aşadar, 
sprijinit pe atotputernicia coteriilor şi intrigilor, să se considere 
egalul primilor generali şi oameni de stat ai timpului şi să 
îndrăznească să le dispute răsplata supremă a oricărei ambiţii 
politice. 

In opoziţia propriu-zisă, tulburările revoluţiei produseseră 
goluri înspăimîntătoare, atît în rîndul conservatorilor liberali, cît 
şi în cel al popularilor. Dintre cei dintii, unicul bărbat cu renume 
rămas în viaţă era Gaius Cotta (630-cca 681, 124-73), amicul şi 
aliatul lui Drusus, silit să plece din această cauză în exil în anul 
663 (91) (II, p. 157) şi readus în patrie în urma victoriei lui Sulla 
(II, p. 236). Era un bărbat inteligent şi un avocat destoinic, dar 
atit importanţa partidului său, cît şi personalitatea sa nu-l 
predestinau decît la cel mult un rol secundar onorabil. În 
partidul democratic, privirile  amicilor şi inamicilor se 
concentrau, în rîndul generaţiei mai tinere, asupra lui Gaius 
lulius Caesar (născut la 12 iulie 652, 102?), în virstă de 24 de 
ani. Inrudirea sa cu Marius şi Cinna - sora tatălui său fusese 
soţia lui Marius, el însuşi se căsătorise cu fiica lui Cinna -, 
refuzul curajos al tînărului, care abia părăsise vîrsta 
adolescenţei, de a trimite tinerei sale soţii Cornelia scrisoarea 
de divorţ, aşa cum i-o ordonase dictatorul şi cum procedase 


Pompeius în aceeaşi împrejurare, maniera îndrăzneață de a-şi 
păstra sacerdoţiul pe care i-l acordase Marius şi pe care Sulla 
nu-l recunoscuse, călătoriile sale din perioada în care era 
ameninţat cu proscrierea, de care a scăpat numai datorită 
intervențiilor insistente ale rudelor sale, vitejia sa dovedită în 
cursul bătăliilor din faţa Mytilenei şi din Cilicia, pe care nimeni 
nu o aşteptase din partea unui copil încă atît de tandru şi 
stăpînit de capricii de eleganţă aproape feminine, chiar şi 
prezicerea lui Sulla că în acest „băiat în straie de femeie” s-ar 
ascunde mai mult decît un Marius - toate acestea aveau în ochii 
partidului democratic valoarea unei recomandări. Totuşi, de 
persoana lui Caesar nu se puteau lega decît speranţele pentru 
viitor, iar bărbaţii care prin vîrstă şi poziţia lor în stat ar fi fost 
destinaţi să pună de pe acum stăpinire pe friîiele partidului şi 
statului erau cu toţii fie morţi, fie proscrişi. Astfel, în lipsa unui 
bărbat eminent sortit acestei misiuni, conducerea democraţiei 
putea aparţine primului venit care s-ar fi dat drept campion al 
libertăţii publice oprimate; şi în felul acesta ea încăpu pe mîinile 
lui Marcus Aemilius Lepidus, un partizan al lui Sulla, care, din 
motive mai mult decit dubioase, trecuse în tabăra democratilor. 
Cîndva un zelos optimat, participant la licitaţiile proprietăţilor 
confiscate ale proscrişilor, ca guvernator al Siciliei jefuise în 
asemenea măsură provincia, încît era sub ameninţarea unui 
proces şi, pentru a se sustrage acestuia, trecuse în opoziţie. Era 
un cîştig de o valoare îndoielnică. E drept că prin persoana lui 
opoziţia dobîndise un nume cunoscut, un bărbat nobil, un orator 
înflăcărat în for; dar Lepidus avea o minte mediocră şi era un 
nechibzuit care nu merita să se găsească în frunte nici la sfat şi 
nici la război. Cu toate acestea, opoziţia saluta venirea lui, iar 
noul conducător al democraţilor nu numai că izbuti să-i 
înfricoşeze pe acuzatorii săi astfel încît să cîştige acţiunea 
declanşată împotriva lui, dar reuşi să impună şi alegerea sa în 
consulatul pentru anul 676 (78), la care, pe lîngă tezaurele 
smulse Siciliei, a contribuit şi dorinţa puerilă a lui Pompeius de a 
le dovedi lui Sulla şi partizanilor săi convinşi de ce anume este 
el în stare. Aşadar, cînd Sulla muri, opoziţia îşi găsise în 
persoana lui Lepidus o nouă căpetenie şi, întrucît acest 
conducător al lor devenise magistratul suprem al statului, se 
putea prevedea cu certitudine izbucnirea unei noi revoluţii în 
capitală. 


Dar emigranții democrați din Hispania se agitară înaintea 
democraţilor din capitală. Sufletul mişcării era Quintus Sertorius. 
Acest bărbat de excepţie, născut la Nursia, în ţara sabinilor, 
avea de la natură o fire molatecă şi plină de candoare - aşa cum 
o dovedeşte dragostea aproape excentrică faţă de mama sa 
Raia - şi totodată era înzestrat cu vitejia cea mai cavalerească, 
precum o dovedeau cicatricele onorabile cu care se întorsese în 
patrie din războaiele cu cimbrii, hispanicii şi cu italicii. Deşi nu 
se bucurase de o educaţie oratorică, stîirnea admiraţia avocaţilor 
profesionişti prin cursivitatea firească şi siguranţa discursului 
său. Printr-un contrast izbitor, şi-a dovedit talentul militar şi 
politic ieşit din comun în cursul războiului revoluţionar purtat atit 
de nechibzuit şi de lamentabil de către democrați; toată lumea 
recunoştea în el unicul ofiţer democrat care ştia să pregătească 
şi să conducă războiul şi unicul om de stat democrat care se 
opunea cu energia politicianului acţiunilor şi resentimentelor 
nerăbdătoare ale partidului său. Soldaţii săi hispanici îi spuneau 
„noul Hannibal”, şi aceasta nu numai din cauză că, la fel ca şi 
acesta, îşi pierduse un ochi în timpul războiului. El aminteşte 
într-adevăr de marele fenician prin conducerea sa militară pe cît 
de vicleană, pe atît de curajoasă, prin talentul său aparte de a 
organiza războiul cu ajutorul războiului, prin abilitatea de a 
atrage naţiuni străine în sfera sa de interese şi de a le folosi în 
scopurile sale, prin liniştea sa sufletească atit în momentele 
fericite, cît şi în cele nefericire, prin rapiditatea sa inventivă de a 
profita de victorii, dar şi de a înlătura efectele înfrîngerilor. 
Putem pune la îndoială dacă vreun roman, bărbat de stat, al 
timpurilor trecute sau prezente poate fi comparat cu Sertorius în 
ceea ce priveşte talentul său atotcuprinzător. După ce generalii 
lui Sulla îl siliseră să părăsească Hispania (II, pp. 226-227), a dus 
pe coastele hispanice şi africane o viaţă rătăcitoare, de 
aventurier, uneori în alianţă, uneori în război cu piraţii cilicieni 
stabiliţi şi aici şi cu căpeteniile triburilor nomade ale Libiei. 
Restauraţia romană victorioasă îl urmărise chiar şi pînă aici. 
Cînd asediase Tingis (Tanger), principele oraşului primise în 
ajutor un corp de oaste din Africa romană condus de Pacciaecus; 
dar acesta suferi o înfrîngere zdrobitoare şi Sertorius cuceri 
Tingisul. La vestea, care merse departe în ţară, despre 
asemenea fapte de arme ale exilatului roman, lusitanii, care, în 
ciuda supunerii lor nominale faţă de suzeranitatea romană, îşi 


păstraseră practic independenţa încăierindu-se an de an cu 
guvernatorul din Hispania Ulterior, trimiseră soli la Sertorius, 
aflat în Africa, pentru a-l invita şi a-i acorda funcţia de general al 
milițiilor lor. Sertorius, care cu 20 de ani în urmă luptase în 
Hispania sub comanda lui Titus Didius şi cunoştea rezervele 
ţării, se hotărî să dea curs invitaţiei şi, lăsînd o mică garnizoană 
pe coasta mauretană, porni spre Hispania (în jurul anului 674, 
80). Strimtoarea care separă Hispania de Africa a fost ocupată 
de către o escadră romană condusă de Cotta; întrucît nu se 
putea strecura neobservat, Sertorius străpunse linia inamică şi 
ajunse cu bine la lusitani. Nu erau mai mult de 20 de comunităţi 
lusitane care i se subordonară, iar din rîndul „romanilor” el 
recrută numai 2.600 de soldaţi, dintre care majoritatea erau 
transfugi din armata lui Pacciaecus sau africani înarmaţi după 
obiceiul roman. Sertorius ştia că cetelor de gherilă trebuie să li 
se acorde necondiţionat un nucleu stabil de trupe organizate şi 
disciplinate după sistemul roman: în acest scop, el îşi întări 
corpul pe care-l adusese recrutînd 4.000 de pedestraşi şi 700 de 
călăreţi; cu această singură legiune şi cu cetele de voluntari 
hispanici, se îndreptă împotriva romanilor. Comanda în Hispania 
Ulterior îi aparţinea lui Lucius Fufidius, care, datorită supunerii 
sale necondiționate faţă de Sulla, dovedită în cursul 
proscripţiilor, avansase de la subofițer la propretor; pe rîul 
Baetis, acesta a suferit o înfrîngere totală, 2.000 de romani 
rămînînd pe cîmpul de bătălie. Curieri trimişi în grabă îl chemară 
pe guvernatorul provinciei vecine de pe Ebru, Marcus Domitius 
Calvinus, pentru a pune stavilă înaintării sertorienilor; în curînd 
apăru şi încercatul general Quintus Metellus (675, 79), trimis de 
Sulla pentru a-l înlocui în Hispania meridională pe incapabilul 
Fufidius. Cu toate acestea, răscoala nu a putut fi înfrîntă. În 
provincia Ebrului, locotenentul lui Sertorius, cvestorul Lucius 
Hirtuleius, nu numai că nimici armata lui Calvinus, care-şi pierdu 
astfel viaţa, dar şi Lucius Manlius, guvernatorul Galiei 
meridionale, care, venind în ajutorul colegului său, trecuse 
Pirineii cu trei legiuni, a fost înfrînt complet de către acelaşi 
comandant viteaz. Cu mare greutate, Manlius se salvă cu oaste 
puţină la Ilerda (Lerida) şi de aici în provincia sa, pierzînd în 
cursul marşului toate bagajele din cauza unui atac din partea 
locuitorilor din Aquitania. În Hispania Ulterior, Metellus pătrunse 
pînă în ţinutul lusitanilor, însă în timpul asediului Longobrigei (în 


apropiere de gurile fluviului Tajo), Sertorius reuşi să 
ademenească într-o ambuscadă o diviziune condusă de către 
Aquinus, silindu-l astfel pe Metellus să renunţe la asediu şi să 
evacueze teritoriul lusitan. Sertorius îl urmări, înfrînse pe rîul 
Anas (Guadiana) corpul de oaste condus de Thorius şi îi aduse 
comandantului suprem inamic pagube însemnate în cursul unui 
război de hărţuială. Metellus, un tactician metodic şi puţin greoi, 
era exasperat în faţa unui inamic care refuza bătălia decisivă cu 
îndărătnicie, dar care-i blocase căile de aprovizionare şi de 
comunicaţie şi care se afla în permanenţă în preajma sa. Aceste 
succese însemnate ale lui Sertorius obţinute în cele două 
provincii hispanice erau cu atit mai importante cu cît nu 
fuseseră dobindite numai prin forţa armelor şi nu erau numai de 
natură pur militară. Emigranţii nu erau periculoşi, iar succesele 
izolate ale lusitanilor conduşi de Sertorius sau de alt comandant 
străin nu trebuiau să producă îngrijorare. Dar Sertorius, din 
momentul în care se simţi capabil, animat de puternice 
sentimente politice şi patriotice, nu mai apărea drept 
condotierul lusitanilor răzvrătiți împotriva Romei, ci în calitate 
de general roman şi guvernator al Hispaniei, calitate în care 
fusese de fapt trimis aici de foştii stăpîni. Fruntaşii emigranților 
au început să închege un senat, care urma să ajungă la 300 de 
membri şi să conducă afacerile, desemnînd magistraţii conform 
sistemului roman. El considera armata sa ca fiind romană şi, 
fără excepţii, îi numea pe romani în funcţiile de ofiţeri. În faţa 
hispanicilor, el era guvernatorul care, în virtutea magistraturii 
sale, cerea din partea lor contingente şi sprijin sub alte forme; 
dar, fireşte, un guvernator care, în locul obişnuitului jug 
despotic, se străduia să-i ataşeze pe provinciali de Roma şi de 
propria persoană. Caracterul său cavaleresc îi înlesni apropierea 
de spiritul hispanic şi trezi în rîndul nobililor hispanici cel mai 
arzător entuziasm pentru acest străin extraordinar, devenit 
compatriotul lor prin adopţiune. Conform cutumei războinice, a 
cavalerismului existent aici ca şi la celți sau germani, unii dintre 
nobilii hispanici îi jurară generalului roman credinţă pînă la 
moarte, iar Sertorius găsi în ei tovarăşi de arme mai fideli decit 
concetăţenii şi partizanii săi. El nu se sfii să utilizeze în avantajul 
său nici superstiţiile populațiilor hispanice mai barbare şi nici să 
accepte ca planurile sale războinice să fie poruncite de către 
Diana prin intermediul ciutei sale albe. Impuse o guvernare întru 


totul ordonată şi moderată. Trupele lui, cel puţin pînă unde i se 
întindeau privirea şi braţul, au trebuit să păstreze cea mai 
severă disciplină; pe cît de cumpătat era, de obicei, în aplicarea 
pedepselor, pe atit era de neîndurător în faţa oricărei nedreptăţi 
săvirşite de către oamenii săi pe teritoriul aliat. Dar el se gîndi şi 
la o îmbunătăţire mai de durată a situaţiei provincialilor; 
micşoră tributurile şi le ordonă soldaţilor să-şi construiască 
barăci pentru perioada iernii, ceea ce anulă povara insuportabilă 
a încartiruirii, eliminîndu-se astfel cauza atîtor neajunsuri şi 
abuzuri nesfirşite. El institui la Osca (Huesca) o academie pentru 
copiii nobililor hispanici; aici, ei beneficiau de educaţia pe care o 
primeau la Roma tinerii nobili: învățau să vorbească latina şi 
greaca şi să poarte toga - o măsură ciudată, care n-a avut 
numai scopul de a lua, într-o formă cît mai camuflată, ostatici 
din partea aliaţilor, cutumă de neînlocuit în Hispania, dar 
constituia, înainte de toate, o consecinţă şi o lărgire a măreţei 
idei a lui Gaius Gracchus şi a partidului democratic de a 
romaniza în mod treptat provinciile. Aceasta era prima tentativă 
de a realiza romanizarea nu prin suprimarea vechilor locuitori şi 
substituirea lor cu emigranţi italici, ci prin latinizarea însăşi. 
Optimaţii din Roma îşi băteau joc de mizerabilul emigrant, de 
dezertorul din armata Italiei, de ultimul reprezentant al cetei de 
tilhari a lui Carbo; ocara se răsfringea însă chiar asupra lor. 
Trupele trimise în luptă împotriva lui Sertorius, incluzînd şi 
milițiile hispanice, au fost evaluate la 120.000 de soldaţi 
pedeştri, 2.000 de arcaşi şi prăştieri şi 6.000 de călăreţi. În faţa 
acestei superiorităţi zdrobitoare, Sertorius nu numai că a reuşit 
să se impună într-o serie de bătălii victorioase, dar a pus 
stăpînire şi asupra majorităţii teritoriului hispanic. În Hispania 
Ulterior, Metellus se văzu limitat la ţinuturile ocupate nemijlocit 
de trupele sale; aici, toate populaţiile care putuseră au trecut de 
partea lui Sertorius. În Hispania Citerior nu mai exista nici o 
armată romană în urma victoriilor lui Hirtuleius. Trimişi ai lui 
Sertorius străbătură întregul teritoriu galic; unele triburi 
începură să se agite şi aici, iar hoarde strînse la întîmplare 
amenințau trecătorile Alpilor. În sfîrşit, marea aparţinea atit 
insurgenților, cît şi guvernului legitim, întrucît aliaţii celor dintii, 
piraţii, deţineau în apele hispanice o putere egală cu aceea a 
corăbiilor de război romane. Sertorius le întemeiase pe 
promontoriul Dianei (în faţa Ivicei, între Valencia şi Cartagena) 


un port întărit, unde fie pîndeau corăbiile romane care 
aprovizionau oraşele maritime şi armata romană, fie preluau 
sarcina aprovizionării cu mărfuri a insurgenților, fie mijloceau 
comunicațiile acestora cu ltalia şi Asia Mică. Aceşti mijlocitori, 
întotdeauna pregătiţi, purtau pretutindeni scînteile care se 
ridicau de pe rugul aprins, ceea ce era cit se poate de periculos, 
îndeosebi într-o perioadă în care în toate părţile teritoriului 
roman se strinsese atita material inflamabil. 

In aceste împrejurări surveni moartea neaşteptată a lui 
Sulla (676, 78). Atit timp cit trăia acest bărbat, la a cărui 
chemare putea fi mobilizată în fiecare moment o armată de 
veterani experimentați şi credincioşi, oligarhia putea suporta, în 
cel mai rău caz ca pe accidente tranzitorii, pierderea, după toate 
aparențele decisivă, a provinciilor hispanice în favoarea 
emigranților, ca şi alegerea conducătorului opoziţiei în 
magistratura supremă a statului; şi, în felul ei miop, dar nu întru 
totul greşit, putea fi convinsă că opoziţia nu va îndrăzni să 
treacă la o luptă deschisă, iar dacă ar fi făcut-o totuşi, cel care 
salvase oligarhia de două ori o va restaura şi a treia oară. Însă 
acum starea lucrurilor se schimbase radical. Agitatorii democrați 
din capitală, de mult nerăbdători din cauza tergiversării 
nesfirşite şi încurajați de ştirile „minunate” din Hispania, 
îndemnau la revoltă; Lepidus, în ale cărui miini se afla pentru 
moment decizia, o acceptă cu întreaga fervoare a renegatului şi 
cu nesăbuinţa ce-l caracteriza. Pentru moment, se crease 
impresia că făclia care a incendiat rugul regentului va aprinde şi 
războiul civil; însă influenţa lui Pompeius şi starea de spirit a 
veteranilor lui Sulla determinară opoziţia să nu tulbure 
desfăşurarea funeraliilor. Dar pregătirile pentru reînceperea 
revoluţiei au fost reluate curînd, şi cu atît mai aprig. În fiecare zi 
forul răsuna de acuzaţiile împotriva lui „Romulus caricaturizat” 
şi a călăilor săi. Abrogarea constituţiei lui Sulla, revenirea la 
distribuirile de grîu, reintegrarea tribunilor poporului în 
drepturile lor, repatrierea celor exilați în mod neconstituţional, 
retrocedarea pămiînturilor confiscate au fost declarate pe faţă 
de către Lepidus şi adepţii săi drept țelul eforturilor lor. Aceştia 
stabiliră legături cu cei proscrişi; Marcus Perpenna, guvernator 
al Siciliei în timpul lui Cinna (Il, p. 226), reveni în capitală. Fiii 
celor condamnaţi pentru înaltă trădare, asupra cărora legile 
restauraţiei apăsau ca o povară insuportabilă, şi, în general, 


bărbaţii mai distinşi, cunoscuţi ca partizani ai ideilor lui Marius, 
au fost îndemnați să se alăture mişcării; mai mulţi dintre 
aceştia, între care tînărul Lucius Cinna, acceptară; alţii, fireşte, 
urmară exemplul lui Gaius Caesar, care, aflind de moartea lui 
Sulla şi de planurile lui Lepidus, se întorsese grabnic din Asia, 
dar care, după ce se convinse de caracterul conducătorului şi al 
mişcării, se retrase prudent. In capitală se benchetuia şi se 
recruta pe socoteala lui Lepidus în cîrciumi şi în bordeluri. În 
sfîrşit, în rîndul nemulţumiţilor etrusci se instiga la declanşarea 
unei conspirații împotriva noii ordini. Toate acestea se 
desfăşurau sub privirile guvernului. Consulul Catulus, ca şi 
optimaţii mai clarvăzători, insistau să se intervină imediat 
pentru înăbuşirea în faşă a revoltei; însă majoritatea fricoasă nu 
se putea hotări să înceapă lupta, ci încerca să se amăgească cit 
mai mult timp printr-un sistem de tranzacţii şi de concesii. Ea 
cedă în privinţa legii grîului şi acordă o reînnoire limitată a 
distribuirilor de grîu iniţiate de Gracchus, recurgîndu-se, 
probabil, la condiţiile de compromis din timpul războiului 
aliaţilor; se pare că nu toţi, cum ar fi cerut Legea Sempronia, au 
beneficiat de aceste distribuiri, după cum le fixase Gracchus, ci 
numai un număr restrins - aproximativ 40.000 -, din rîndul 
cetăţenilor mai săraci, primise cîte cinci baniţe pe lună la un 
preţ de 6,3 aşi (2,75 groşi) baniţa; dispoziţia aceasta a adus 
tezaurului public o pierdere anuală netă de cel puţin 300.000 de 
taleri. Opoziția, pe cît de nemulțumită, pe atît de încurajată de 
această concesie înjumătăţită, deveni mai arogantă şi mai 
violentă în capitală şi în Etruria, veritabila vatră a tuturor 
insurecţiilor proletare italice, şi astfel izbucni deja războiul civil; 
faesulanii expropriaţi luară din nou în stăpinire cu forţa armată 
proprietăţile confiscate şi, în timpul acestei răzmeriţe, mulţi 
dintre veteranii colonizați de către Sulla în acest loc îşi pierdură 
viaţa. La ştirea aceasta, senatul hotărî să-i trimită acolo pe cei 
doi consuli, pentru a mobiliza trupele şi a reprima revolta. Nu s- 
a putut proceda mai nesăbuit. Prin restaurarea legii griului, 
senatul îşi dovedi slăbiciunea şi îngrijorările în faţa insurecției. 
Pentru a evita luptele de stradă, el îi încredinţă conducătorului 
insurecției o armată. Şi dacă cei doi consuli au fost obligaţi, prin 
cel mai solemn jurămiînt care s-a putut născoci, să nu întoarcă 
armele unul împotriva celuilalt, numai obstinaţia demonică a 
conştiinţei oligarhice a fost în stare să ridice o asemenea 


baricadă împotriva insurecției amenințătoare. Fireşte că Lepidus 
mobiliza forţe în Etruria nu pentru senat, ci pentru insurecție, 
declarînd cu emfază că jurămiîntul prestat îl obligă numai pentru 
anul în curs. Senatul declanşă „mecanismul” oracolelor pentru 
a-l determina să se întoarcă şi-i încredinţă conducerea alegerilor 
consulare apropiate; însă Lepidus se eschivă şi, în timp ce avea 
loc un necontenit du-te-vino de mesageri, magistratura i se 
apropia de sfîrşit, iar contingentul său devenise o armată. Cînd, 
la începutul anului următor (677, 77), senatul ordonă în sfîrşit ca 
Lepidus să revină neîntîrziat, proconsulul refuză îndărătnic să se 
conformeze şi ceru, la rîndu-i, reînnoirea fostei puteri 
tribuniciene, reinstituirea în drepturile civice şi retrocedarea 
proprietăţii celor alungaţi cu forţa, iar, pe deasupra, realegerea 
sa în consulat pentru anul în curs, altfel spus, tirania într-o 
formă legală. Cu acestea, războiul a fost declarat. In afara 
veteranilor lui Sulla, a căror existenţă civică era ameninţată de 
către Lepidus, partidul senatorial putea conta şi pe armata 
recrutată de proconsulul Catulus la îndemnurile insistente ale 
celor prevăzători, mai ales ale lui Philippus. Apărarea capitalei şi 
misiunea de a respinge forţa principală a partidului democratic, 
care se afla în Etruria, a fost încredinţată tot lui Catulus. 
Concomitent, Gnaeus Pompeius a fost trimis cu o altă armată 
pentru a-l alunga pe fostul său protejat din Valea Padului, pe 
care acesta o ocupase prin locotenentul său Marcus Brutus. In 
timp ce Pompeius îşi îndeplini misiunea cu promptitudine, 
blocîndu-l pe comandantul inamic la Mutina, Lepidus apăru în 
faţa capitalei pentru a o cuceri în slujba revoluţiei cu forţa 
armată, aşa cum procedase Marius cu puţin timp înainte. Luă în 
stăpînire întregul mal drept al Tibrului şi reuşi chiar să 
traverseze rîul; pe Cîmpul lui Marte, în imediata vecinătate a 
zidurilor oraşului, se dădu bătălia decisivă. Insă învinse Catulus; 
Lepidus a trebuit să se retragă spre Etruria, în timp ce o altă 
diviziune, comandată de fiul său Scipio, se închise în fortăreaţa 
Alba. Prin aceasta, revolta a fost, în general, reprimată. Mutina 
s-a predat lui Pompeius; Brutus, în ciuda salvconductului ce-i 
fusese acordat, va fi ucis ulterior din porunca lui Pompeius. 
După un îndelungat asediu, Alba a fost cucerită prin înfometare, 
conducătorul fiind şi el executat. Lepidus, ameninţat de către 
Catulus şi Pompeius din două părţi, angajă încă o bătălie pe 
țărmurile Etruriei, pentru a-şi asigura retragerea, apoi se 


îmbarcă în portul Cosa către Sardinia, sperînd că de aici va reuşi 
să intercepteze căile de aprovizionare ale capitalei şi să 
stabilească legături cu insurgenții hispanici. Însă guvernatorul 
insulei i se opuse cu înverşunare şi, după ce Lepidus însuşi a 
murit, la puţin timp după debarcare, de ftizie, războiul se sfirşi şi 
în Sardinia. O parte dintre soldaţii săi se risipiră; cu nucleul 
armatei insurecţionale şi cu casele de bani pline, fostul pretor 
Marcus Perpenna navigă spre Liguria, iar de aici ajunse în 
Hispania, la sertorieni. 

Oligarhia triumfase aşadar asupra lui Lepidus; din cauza 
întorsăturii periculoase a războiului sertorian, se văzu obligată 
să acorde concesii care erau potrivnice atît spiritului, cît şi literei 
constituţiei lui Sulla. Vrînd, nevrînd, se impunea trimiterea în 
Hispania a unei armate puternice şi a unui general capabil, iar 
Pompeius dădu limpede de înţeles că ar dori sau, mai degrabă, 
că ar pretinde această misiune. Pretenţia era exagerată. Era 
deja destul de grav că senatul fusese nevoit, în confuzia creată 
de revoluţia lui Lepidus, să-i acorde din nou acestui adversar 
nedeclarat o comandă extraordinară, dar mult mai gravă era 
abandonarea tuturor regulilor stabilite de Sulla în legătură cu 
ierarhia magistraţilor, acordîndu-i-se unui bărbat, care nu 
deținuse încă nici o magistratură publică, una dintre cele mai 
importante guvernări provinciale într-un mod care excludea 
posibilitatea respectării perioadei legale de un an. Astfel, fără a 
lua în considerare obligaţiile pe care le avea faţă de generalul ei 
Metellus, oligarhia avea suficiente motive să se opună unei noi 
tentative a tinărului ambițios de a-şi permanentiza poziţia 
excepţională; dar aceasta nu era uşor. Înainte de toate, îi lipsea 
cu totul omul potrivit pentru postul de general în dificilul război 
hispanic. Nici unul dintre consulii anului în curs nu se arăta 
dispus să se înfrunte cu Sertorius şi trebuia confirmată tacit 
aprecierea lui Lucius Philippus, rostită în faţa tuturor senatorilor, 
că nici unul dintre ei n-ar fi capabil şi dornic să comande într-un 
război serios. Poate că, dacă Pompeius şi-ar fi dorit numai 
comanda şi nu ar fi pretins-o aflindu-se deja în fruntea unei 
armate, această realitate ar fi fost neglijată, conform obiceiului 
oligarhic, şi, neexistind un candidat serios, ar fi fost desemnat 
un oarecare. El nu se supuse dispoziţiilor lui Catulus de a lăsa 
armata la vatră şi era puţin probabil că se va supune celor ale 
senatului, iar consecinţele unei rupturi nu le putea prevedea 


nimeni; foarte uşor s-ar fi putut întîmpla ca talgerul aristocrației 
să se ridice brusc, dacă în cel opus ar fi fost aruncată sabia unui 
general cunoscut. Majoritatea se hotărî aşadar să cedeze. 
Pompeius obţinu puterea proconsulară şi comanda supremă în 
Hispania Citerior nu din partea poporului, care în mod 
constituţional ar fi trebuit să fie consultat în cazul acesta, fiind 
vorba despre înzestrarea unui simplu particular cu magistratura 
supremă, ci din partea senatului. La 40 de zile după această 
învestire, el traversă Alpii (în vara anului 677, 77). 

Noul general a trebuit să se ocupe mai întîi de ţara celților, 
unde nu izbucnise o insurecție propriu-zisă, dar pacea fusese 
tulburată totuşi destul de serios în mai multe locuri. În 
consecinţă, Pompeius anulă independenţa cantoanelor volco- 
arecomicilor şi ale  helviilor, subordonîndu-le dominației 
Massaliei. Stabili, de asemenea, o legătură mai scurtă între 
Valea Padului şi ţara celților prin construirea unui nou drum în 
Alpi, prin masivul cotian (Mont Genevre; |, p. 401). Durata 
acestei lucrări a dus la sacrificarea anotimpului favorabil, astfel 
încît Pompeius traversă Pirineii abia toamna tîrziu. În timpul 
acesta, Sertorius nu stătuse cu mîinile în sîn. El îl trimisese pe 
Hirtuleius în Hispania Ulterior pentru a-l ţine pe Metellus în 
gardă, el însuşi străduindu-se să obţină o victorie completă în 
Hispania Citerior şi să se pregătească pentru primirea lui 
Pompeius. Oraşele celtiberice, aici încă de partea Romei, au fost 
atacate şi cucerite pe rînd; în mijlocul iernii căzu, ultima, 
puternica cetate Contrebia (la sud-est de Saragossa). În zadar 
oraşele amenințate trimiseseră sol după sol la Pompeius; nici o 
implorare nu-l putea clinti din tactica sa obişnuită de a înainta 
lent. Cu excepţia oraşelor maritime, apărate de flota romană, şi 
a districtelor indigeţilor şi laletanilor din colţul nord-estic al 
Hispaniei, unde se stabili Pompeius după ce traversase în sfîrşit 
Pirineii şi unde ridicase taberele pentru a-şi exersa trupele 
neobişnuite cu greutăţile războiului, întreaga regiune Hispania 
Citerior ajunse prin tratate sau cu forţa în dependenţa lui 
Sertorius (pînă la sfîrşitul anului 677, 77), iar ţinutul de pe Ebrul 
superior şi mijlociu deveni de atunci stilpul central al puterii 
sale. Insăşi îngrijorarea pe care proaspăta armată romană şi 
numele vestit al generalului o stîrnise în rîndul armatei 
insurgenților a avut urmări favorabile pentru aceasta. La vestea 
sosirii lui Pompeius în Hispania, Marcus Perpenna, care pînă 


atunci pretinsese egalitatea în rang cu Sertorius şi comanda 
independentă asupra contingentului pe care-l adusese din 
Liguria, se văzu obligat de către soldaţii săi să se supună 
ordinelor colegului său mai capabil. Pentru campania din anul 
678 (76), Sertorius trimise din nou corpul lui Hirtuleius împotriva 
lui Metellus, în timp ce Perpenna, cu o armată puternică, ocupă 
poziţii pe cursul inferior al Ebrului, pentru a împiedica 
traversarea acestuia de către Pompeius, cînd, aşa cum era de 
aşteptat, acesta se va îndrepta în direcţia sudică pentru a 
realiza joncţiunea cu Metellus şi pentru aprovizionarea trupelor 
sale de-a lungul coastei. Perpenna urma să fie sprijinit şi de 
corpul lui Gaius Herennius. În interiorul ţării, pe Ebrul superior, 
Sertorius însuşi realiză mai întîi supunerea unor districte 
favorabile romanilor şi, după împrejurări, era gata să se 
grăbească oricînd în ajutorul lui Perpenna sau al lui Hirtuleius. 
Ca întotdeauna, el încercă să evite orice bătălie importantă şi să 
macine forţele inamicului prin lupte de hărţuială şi blocarea 
căilor de aprovizionare. Cu toate acestea, Pompeius nu numai 
că reuşi să forţeze traversarea Ebrului, ci îl învinse şi pe 
Herennius lîngă Valentia (Valencia), luînd în stăpinire acest 
important oraş. Sosise timpul ca Sertorius să apară el însuşi şi 
să  contrabalanseze  destoinicia mai mare a soldaţilor 
adversarilor prin superioritatea numerică a trupelor şi a geniului 
său. Luptele se concentrară un timp mai îndelungat în jurul 
oraşului Lauro (pe Xucar, la sud de Valencia), care se declarase 
de partea lui Pompeius, fiind asediat din această cauză de către 
Sertorius. Pompeius depuse toate eforturile pentru a-l 
despresura; dar, după ce mai înainte cîteva divizii îi fuseseră 
atacate şi, în parte, măcelărite, marele general, tocmai cînd 
credea că-i înconjurase pe sertorieni şi îi invitase pe asediați să 
se delecteze cu spectacolul capturării armatei asediatoare, se 
văzu deodată incapabil de a mai manevra şi, pentru a nu fi el 
însuşi împresurat, trebui să asiste din tabăra sa la cucerirea şi 
incendierea oraşului aliat, ca şi la transportarea locuitorilor săi 
spre Lusitania. Eveniment care avu darul de a determina un 
număr de oraşe din centrul şi estul Hispaniei, încă nehotărite, să 
încline din nou de partea lui Sertorius. Între timp, Metellus se 
luptă cu mai mult noroc. În urma unei bătălii năprasnice care 
avu loc în apropiere de ltalica (lîngă Sevilla), în care Hirtuleius 
se angajase neprevăzător şi în cursul căreia cei doi generali îşi 


încrucişară săbiile, Hirtuleius nu numai că a fost rănit, dar chiar 
înfrînt şi silit să părăsească teritoriul roman propriu-zis şi să se 
retragă înspre Lusitania. Această victorie îi îngădui lui Metellus 
să înainteze spre Hispania Citerior, pentru a realiza joncţiunea 
cu Pompeius în apropiere de Valentia şi, împreună, să angajeze 
bătălia cu armata inamică principală. Ce-i drept, cu o armată 
adunată în grabă, Hirtuleius îi bară calea lingă Segovia; dar a 
fost nu numai înfrînt, ci şi ucis împreună cu fratele său - o 
pierdere ireparabilă pentru sertorieni. In consecinţă, joncţiunea 
celor doi generali romani nu a mai putut fi împiedicată; dar în 
timp ce Metellus se apropie de Valentia, Pompeius, pentru a da 
uitării eşecul de la Lauro şi, pe cît posibil, pentru a cîştiga singur 
laurii rîvniţi, se grăbi să angajeze armata inamică principală încă 
de pe acum în bătălie. Sertorius acceptă cu entuziasm această 
ocazie de a se lupta cu Pompeius înainte de venirea lui Metellus 
şi de răspiîndirea veştii morţii lui Hirtuleius. Armatele se întîlniră 
lîngă rîul Sucro (Xucar); după lupte violente, Pompeius a fost 
învins pe aripa dreaptă şi, întrucît el însuşi a fost grav rănit, a 
trebuit să fie scos de pe cîmpul de bătălie. Afranius, ce-i drept, 
ieşi biruitor cu aripa stingă şi cuceri tabăra sertorienilor, dar, 
luat prin surprindere de către Sertorius în timpul jafului, se văzu 
silit să se replieze. Dacă Sertorius ar fi putut relua bătălia în ziua 
următoare, probabil că armata lui Pompeius ar fi fost distrusă. 
Metellus sosise şi el între timp, risipise corpul lui Perpenna care 
îi ieşise în cale şi cucerise tabăra acestuia; nu se putea relua 
aşadar lupta împotriva celor două armate unificate. Joncţiunea 
forţelor armate inamice, certitudinea, care nu mai putea fi 
tăinuită, că armata lui Hirtuleius nu mai exista şi stagnarea 
neaşteptată în urma victoriei răspîndiră spaima în rîndul 
sertorienilor şi, cum se întîmplase deseori în rîndul armatelor 
hispanice în asemenea împrejurări, ele produseră risipirea 
majorităţii soldaților lui Sertorius. Cu toate acestea, 
descurajarea dispăru la fel de repede precum se instalase. Ciuta 
albă, care apăra planurile militare ale generalului în fața 
mulțimii, redeveni curînd mai populară decît fusese vreodată; în 
scurt timp, Sertorius apăru cu o nouă armată în acelaşi ţinut, la 
sud de Saguntum (Murviedro), care rămăsese fidel Romei, în 
timp ce piraţii sertorieni îngreunară aprovizionarea romanilor 
dinspre mare, lipsurile ameninţind în curînd tabăra romană. Se 
ajunse la o nouă bătălie în cîmpiile învecinate cu rîul Turia 


(Guadalaviar), dar lupta a rămas mult timp indecisă. Pompeius, 
cu cavaleria sa, a fost bătut de Sertorius, iar cumnatul său, 
viteazul cvestor Lucius Memmius, ucis; în schimb, Metellus l-a 
înfrint pe Perpenna, a respins victorios atacul îndreptat 
împotriva lui din partea armatei principale inamice, dar a fost 
rănit el însuşi în învălmăşeala luptei. In consecinţă, armata 
sertoriană s-a risipit din nou. Valentia, pe care Gaius Herennius 
o ocupase pentru Sertorius, a fost cucerită şi dărimată. În tabăra 
romană licări o clipă speranţa că îndărătnicul adversar ar fi fost 
înfrînt. Armata sertoriană dispăruse, trupele romane pătrunseră 
adînc în interiorul ţării şi îl asediară chiar pe general în 
fortăreaţa Clunia, pe cursul superior al rîului Duero. Dar, în timp 
ce ei înconjurară în van această stincă fortificată, contingentele 
comunităţilor insurgente se adunau în altă parte; Sertorius reuşi 
să se strecoare din fortăreață şi, curînd, în momentul în care 
anul 679 (75), atît de bogat în evenimente, se apropia de sfîrşit, 
el se afla totuşi din nou în fruntea unei armate. Cu toate 
acestea, Roma putea fi mulţumită de succesele campaniei. Ca o 
consecinţă a nimicirii armatei lui Hirtuleius şi a bătăliilor de pe 
Xucar şi Guadalaviar, Hispania meridională şi centrală au fost 
eliberate de inamic şi trainic asigurate de către Metellus prin 
ocuparea oraşelor celtiberice Segobriga (între Toledo şi Cuenca) 
şi Bibilis (lîngă Calatayud). Lupta se concentră de acum încolo 
pe Ebrul superior şi mijlociu pentru principalele locuri fortificate 
ale sertorienilor, Calagurris, Osca, Ilerda şi, pe coastă, Tarraco. 
Deşi ambii generali se luptaseră cu bărbăţie, izbînzile nu i se 
datorară totuşi atît lui Pompeius cît mai ales lui Metellus. 

Dar, cu toate că rezultatele erau însemnate, romanii nu îşi 
atinseseră nicidecum țelul şi trebuiră să reocupe taberele de 
iarnă cu perspectiva inevitabilă a reluării trudei sisifice a 
războiului. Era imposibil ca ele să fie ocupate în Valea Ebrului 
inferior, înspăimîntător de devastată atit de aliaţii, cît şi de 
inamicii Romei; Pompeius îşi petrecu iarna în ţinutul vacceilor 
(lîngă Valladolid), iar Metellus în Galia. Intăriţi cu două legiuni 
noi sosite din ltalia, cei doi generali reîncepură operaţiunile în 
primăvara anului 680 (74). De fapt, nu se mai ajunse la bătălii 
propriu-zise; Sertorius se limită cu desăvirşire la războiul de 
gherilă şi de asediu. Metellus supuse în Hispania meridională 
comunităţile rămase fidele lui Sertorius şi, pentru a seca sursele 
răzvrătirii, deportase pretutindeni întreaga populaţie masculină. 


Pompeius întîmpină o rezistenţă mai dirză în provinciile Ebrului. 
Pallantia (Palencia, la nord de Valladolid), pe care o asedie, a 
fost despresurată de către Sertorius; în faţa oraşului Calagurris 
(Calahorra pe Ebrul superior) a fost înfrînt de către Sertorius şi 
silit să părăsească aceste ţinuturi, deşi Metellus se reunise cu el 
pentru asedierea oraşului. După ce Metellus petrecuse iarna în 
provincia sa, iar Pompeius în Galia, campania din anul 681 (73) 
se desfăşură într-un mod asemănător; însă în acest an, 
Pompeius obţinu cîteva succese durabile şi determină un 
însemnat număr de comunităţi să renunţe la insurecție. 

Războiul lui Sertorius dura aşadar de opt ani şi încă nu i se 
putea prevedea sfirşitul. Statul suferea pierderi incomensurabile 
din cauza lui. Floarea tinereţii italice pieri în cursul trudnicului 
război hispanic. Tezaurele publice nu numai că duceau lipsa 
veniturilor hispanice, dar trebuiau să trimită anual sume 
însemnate pentru plata soldei şi întreţinerea armatelor 
hispanice, care puteau fi procurate cu mare dificultate. Se 
înţelege de la sine că Hispania era tot mai pustiită şi mai 
secătuită, civilizaţia romană aflată aici în plină înflorire primind o 
lovitură cu urmări nefaste, cu atit mai mult cu cît insurecția, 
condusă cu atita îndirjire, provoca deseori nimicirea unor 
comunităţi întregi. Oraşele rămase fidele partidului dominant al 
Romei treceau prin cele mai grele încercări; cele situate de-a 
lungul coastei au trebuit să fie aprovizionate cu cele necesare 
de către flota romană, iar situaţia comunităţilor continentale 
rămase fidele Romei era aproape disperată. Suferinţe aproape 
la fel de grele le îndură Galia, atît din cauza recrutărilor 
contingentelor de pedestraşi şi de călăreţi, rechiziţiilor de grîu şi 
de bani, cît şi din cauza poverii apăsătoare a încartiruirilor de 
iarnă care, în urma foametei din anul 680 (74), deveni 
insuportabilă; aproape toate tezaurele comunităţilor au fost 
nevoite să recurgă la ajutorul bancherilor romani şi să se 
înglodeze în datorii zdrobitoare. Generalii şi soldaţii purtau 
războiul în silă. Generalii întîlniseră un adversar mult superior lor 
prin talentul său, o rezistenţă dirză şi obositoare, un război plin 
de pericole cît se poate de serioase, iar succesele, puţin 
strălucitoare, erau dobîndite cu mare dificultate; se răspîndi 
zvonul că Pompeius ar încerca să obţină rechemarea sa din 
Hispania şi atribuirea unei însărcinări mai profitabile în altă 
parte. La rîndul lor, soldaţii erau prea puţin entuziasmați în faţa 


unui război în care nu se putea cîştiga nimic decit lovituri 
usturătoare şi pradă nefolositoare şi în care nici solda nu se 
plătea cu regularitate. Pompeius informă senatul în iarna anilor 
680/681 (74/73) că solda era neplătită de doi ani şi că armata 
se afla în pericol de a se dizolva dacă senatul nu se va grăbi; 
drept urmare, în sfîrşit, sumele necesare sosiră. Guvernul roman 
ar fi putut evita o bună parte a acestor neajunsuri dacă şi-ar fi 
impus o conduită mai energică faţă de problemele războiului 
hispanic, pentru a nu spune mai multă bunăvoință. In general, 
nu era însă nici vina lui şi nici a generalilor că un geniu precum 
Sertorius reuşea să prelungească războiul de hărţuială din an în 
an, pe un teren atit de favorabil războiului de insurecție şi de 
pirați, în ciuda superiorității numerice copleşitoare a inamicului. 
În cazul acesta, sfîrşitul putea fi întrevăzut numai în sensul că 
insurecția lui Sertorius putea fuziona cu alte răscoale simultane, 
sporindu-şi în felul acesta ameninţarea. Tocmai atunci romanii 
se luptau pe toate mările cu flotele de pirați, în Italia, cu sclavii 
răsculați, în Macedonia, cu populaţiile de pe Dunărea inferioară, 
în Asia Mică, din nou cu regele Mithridates. Nu se poate dovedi 
dacă Sertorius a stabilit legături cu inamicii italici şi macedoneni 
ai Romei, deşi se afla în relaţii permanente cu partizanii lui 
Marius din Italia; el încheiase mai demult tratate cu piraţii, iar cu 
regele Pontului, abordat de mult timp prin intermediul 
emigranților romani aflaţi la curtea acestuia, el a încheiat acum 
un tratat de alianţă formal, în care Sertorius i-a cedat regelui 
statele clientelare din Asia Mică, nu însă şi provincia romană 
Asia, promiţindu-i în plus că-i va trimite un ofiţer pentru 
comanda trupelor sale şi un număr de soldaţi; regele se obliga 
în schimb să-i trimită 40 de corăbii şi 3.000 de talanţi 
(4.500.000 de taleri). Politicienii isteţi ai capitalei îşi amintiră de 
timpurile în care Italia fusese ameninţată din est de către 
Philippos şi din vest de către Hannibal; noul Hannibal se credea, 
după ce va fi supus Hispania prin propriile forţe, aşa cum făcuse 
predecesorul său, ar putea ajunge înaintea lui Pompeius în Italia 
cu forţele armate ale Hispaniei, pentru a chema etruscii şi 
samniţii sub arme împotriva Romei, aşa cum făcuse odinioară 
fenicianul. 

Această analogie era însă mai degrabă ingenioasă decit 
serioasă. Sertorius nu era nici pe departe destul de puternic 
pentru a relua acţiunea gigantică a lui Hannibal; el ar fi fost 


pierdut dacă ar fi părăsit Hispania, de ale cărei particularităţi 
geografice şi etnice depindeau toate succesele sale, el fiind 
obligat să renunţe chiar şi aici, din ce în ce mai mult, la 
ofensivă. Remarcabilul său talent militar nu putea modifica felul 
trupelor; milițiile hispanice rămineau, cum erau de fapt, 
schimbătoare precum valul şi vîntul, cînd adunate în masă pînă 
la 150.000 de indivizi, cînd reduse la o mînă de oameni; pe de 
altă parte, emigranții romani erau indisciplinaţi, orgolioşi şi 
încăpăţinaţi. Bineînţeles, armele care necesită o durată mai 
mare a coeziunii corpului militar, precum cavaleria, erau 
insuficiente în armata sa. Războiul duse la dispariţia treptată a 
celor mai capabili ofiţeri şi a nucleului veteranilor săi, iar 
comunităţile rămase fidele, obosite de jafurile romanilor şi 
maltratate de ofiţerii lui Sertorius, începuseră să dea semne de 
nerăbdare şi de nestatornicie. Este semnificativ că Sertorius, 
asemănîndu-se şi prin aceasta cu Hannibal, nu şi-a făcut 
niciodată iluzii cu privire la situaţia sa disperată; el nu scăpă nici 
un prilej pentru a ajunge la un compromis, fiind oricînd gata să 
depună bastonul de mareşal în schimbul garanţiei unei vieţi 
sigure în patria sa. Dar ortodoxia politică nu recunoaşte nici 
compromisul şi nici reconcilierea. Sertorius nu se putea eschiva 
în nici un sens, ci trebuia să continue necondiţionat pe calea pe 
care păşise deja, oricît de îngustă şi de ameţitoare ar fi devenit 
ea. Succesele sale, precum cele ale lui Hannibal, erau tot mai 
nesemnificative; talentul său militar începu să fie pus la 
îndoială; se spunea că nu ar mai fi cel de altădată, că şi-ar 
petrece ziua întreagă miîncînd şi bînd şi că şi-ar irosi banii şi 
timpul. Numărul dezertorilor spori, ca şi cel al comunităţilor 
trecute în tabăra adversă. În curînd se semnalară planuri ale 
emigranților romani îndreptate împotriva vieţii generalului; şi 
păreau destul de plauzibile, în primul rînd deoarece mai mulţi 
ofiţeri ai armatei insurgenților, în frunte cu Perpenna, 
acceptaseră cu reticenţă comanda supremă a lui Sertorius şi 
apoi fiindcă guvernatorii romani promiseseră mai demult 
ucigaşului generalului inamic amnistia şi o sumă mare de bani. 
Ca urmare a acestor bănuieli, Sertorius înlătură din garda 
personală soldaţii romani şi o încredinţă unor hispanici aleşi. 
interveni cu o severitate înspăimîntătoare, dar necesară, 
împotriva suspecţilor şi, fără a consulta, ca de obicei, un consiliu 
de război, condamnă la moarte mai mulţi inşi din rîndul 


acuzaților; printre nemulţumiţi se zvonea acum că ar fi devenit 
mai periculos pentru amici decît pentru inamici. În curînd se 
descoperi o a doua conspirație, în propriul stat-major; cei 
acuzaţi trebuiră fie să fugă, fie să moară; dar nu toţi fuseseră 
trădaţi, iar ceilalţi conjuraţi, printre ei aflindu-se îndeosebi 
Perpenna, se văzură constrînşi la acţiuni cu atît mai grabnice. 
Comandamentul se găsea la Osca. Aici, în conformitate cu 
planul lui Perpenna, i se raportă generalului că trupele sale ar fi 
obţinut o victorie strălucită, iar cu ocazia banchetului 
extraordinar pe care Perpenna îl oferi pentru celebrarea acestui 
triumf apăru şi Sertorius, însoţit, ca întotdeauna, de suita sa 
hispanică. Contrar obiceiului din cartierul general sertorian, 
banchetul deveni curînd o orgie; se iscară discuţii aprinse şi se 
păru că unii dintre oaspeţi ar încerca să înceapă o controversă; 
Sertorius se întinse pe locul său şi păru că nu doreşte să dea 
atenţie tumultului. Deodată cineva lăsă să cadă o cupă: 
Perpenna dăduse semnalul stabilit. Marcus Antonius, vecinul lui 
Sertorius la masă, îi aplică prima lovitură şi, întrucit cel străpuns 
se întoarse încercînd să se ridice, ucigaşul se năpusti asupra lui 
şi-l imobiliză, pînă cînd ceilalţi convivi, cu toţii participanţi la 
conjurație, se năpustiră şi-l masacrară pe generalul lipsit de 
apărare, acesta fiind ţinut de ambele braţe (682, 72). Odată cu 
el pieriră şi însoțitorii săi credincioşi. Astfel se sfirşi unul dintre 
bărbaţii cei mai mari, dacă nu cel mai mare, pe care-i zămislise 
Roma pînă atunci - un bărbat care, sub auspicii mai norocoase, 
ar fi devenit poate regeneratorul patriei sale -, din cauza trădării 
unei bande mizerabile de emigranţi, pe care fusese silit să-i 
conducă împotriva patriei lor. Istoria nu-i iubeşte pe Coriolani; 
ea nu l-a exceptat nici pe acesta, cel mai mărinimos, genial şi 
regretabil dintre toţi. 

Asasinii crezură că-şi vor putea însuşi moştenirea victimei 
lor. După moartea lui Sertorius, Perpenna, ofiţerul roman cu 
rangul cel mai înalt în cadrul armatei hispanice, pretinse 
comanda supremă. Trupele se supuseră, dar neîncrezătoare şi 
împotriva voinţei lor. Oricît de mult s-ar fi murmurat împotriva 
lui Sertorius în timpul vieţii sale, moartea îl repuse pe erou în 
drepturile sale, iar nemulţumirea soldaţilor izbucni cu violenţă 
atunci cînd, la publicarea testamentului său, printre numele 
moştenitorilor se citi şi numele lui Perpenna. O parte dintre 
soldaţi, îndeosebi cei din Lusitania, se risipiră; pe cei rămaşi îi 


cuprinse teama că, odată cu Sertorius, s-ar fi stins şi voinţa, şi 
norocul lor. Aşadar, la prima întîlnire cu Pompeius trupele 
insurgenților, descurajate şi rău comandate, au fost complet 
împrăştiate, iar Perpenna a fost luat prizonier împreună cu alţi 
ofiţeri. Mişelul încercă să-şi răscumpere viaţa prin predarea 
corespondenţei lui Sertorius, care ar fi compromis numeroşi 
bărbaţi însemnați din Roma; însă Pompeius dădu ordin ca 
documentele să fie arse fără a fi citite şi-l deferi călăului alături 
de ceilalţi şefi ai insurgenților. Emigranţii care reuşiseră să 
scape se împrăştiară şi se retraseră în cea mai mare parte, fie în 
deşerturile Mauretaniei, fie la pirați. O parte dintre ei reuşiră să 
revină în patrie în urma Legii Plotia, susţinută cu ardoare de 
către tînărul Caesar, dar, cu excepţia unuia singur, cei care 
participaseră la asasinarea lui Sertorius pieriră cu toţii de o 
moarte violentă. Osca şi, în general, cele mai multe oraşe care 
rămăseseră fidele lui Sertorius în Hispania Citerior îi deschiseră 
acum de bunăvoie porţile lui Pompeius; doar Uxama (Osma), 
Clunia şi Calagurris au fost supuse cu forţa armelor. Cele două 
provincii au fost reorganizate; în Hispania Ulterior, Metellus 
ridică tributurile anuale ale comunităţilor vinovate; în Hispania 
Citerior, Pompeius procedă de la caz la caz, pedepsind sau 
recompensînd; astfel, de exemplu, Calagurris îşi pierdu 
independenţa, fiind subordonată Oscei. O bandă de soldaţi 
sertorieni, care se adunase în Pirinei, a fost silită de Pompeius 
să depună armele, fiind apoi colonizați la nord de Pirinei, lîngă 
Lugudunum (St. Bernhard, provincia Haute-Garonne), ca o 
comunitate aparte, a „celor veniţi din alte părţi” (convenae). Pe 
înălțimile Pirineilor se înălţară însemnele victoriei romanilor; la 
sfîrşitul anului 683 (71), Metellus şi Pompeius străbătură cu 
armatele străzile capitalei pentru a aduce prinosul naţiunii 
pentru înfrîngerea hispanicilor lui lupiter Capitolinul. Se părea că 
Fortuna lui Sulla suridea încă operei acestuia şi o apără mai 
vajnic decit o făceau supraveghetorii incapabili şi vlăguiţi. 
Opoziția italică se sfărimase prin incapacitatea şi graba 
conducătorului ei, cea a emigraţilor, prin discordia internă. Deşi 
erau mai degrabă opera propriei neputinţe şi dezorientări decit 
a eforturilor adversarilor, aceste înfrîngeri constituiau însă tot 
atitea victorii ale oligarhiei. Scaunele curule au fost astfel 
consolidate încă o dată. 


Capitolul II 
Guvernarea de restauraţie a lui Sulla 


Cînd, după revoluţia lui Cinna care ameninţase existenţa 
statului, senatul a putut să acorde din nou atenţia cuvenită 
securităţii interne şi externe a imperiului, se iviră destule 
probleme a căror rezolvare nu suporta nici o aminare fără ca 
interesele cele mai importante să fie neglijate şi ca 
inconvenientele prezente să poată denatura în pericole viitoare. 
In afara complicaţiilor grave din Hispania, erau imperios 
necesare, în parte, subjugarea barbarilor din Tracia şi din 
ţinuturile danubiene, pe care Sulla nu-i supuse de-a binelea (II, 
p. 204), şi reglementarea din punct de vedere militar a relaţiilor 
încîlcite din nordul peninsulei greceşti, în parte nimicirea 
escadrelor de pirați care dominau pretutindeni, dar înainte de 
toate în apele orientale, în parte, în fine, stabilirea unei ordini 
temeinice în afacerile tulburi ale Asiei Mici. Pacea încheiată de 
Sulla în anul 670 (84) cu regele Mithridates al Pontului (II, p. 
203), tratatul lui Murena din 673 (81) nefiind decit o repetare a 
acesteia, purta întru totul amprenta unui provizorat înjghebat în 
grabă pentru necesităţile momentului, iar atitudinea romanilor 
faţă de regele Tigranes al Armeniei, doar angajat în război, nici 
nu fusese amintită în cuprinsul tratatului. Tigranes văzuse în 
aceasta, nu fără dreptate, acordul tacit al romanilor de a-l lăsa 
stăpîn al posesiunilor romane din Asia. Dacă romanii nu doreau 
să le abandoneze, sosise momentul ca, prin înţelegere sau cu 
forţa, noul Mare Rege al Asiei să fie constrins să le retrocedeze. 
După ce în capitolul precedent am expus mişcarea din Italia şi 
Hispania legată de maşinaţiile democratice şi înfringerea lor de 
către guvernul senatorial, să analizăm guvernarea externă, aşa 
cum au exercitat-o sau nu au exercitat-o autorităţile instituite de 
către Sulla. 

În măsurile energice pe care senatul le luase în ultimii ani 
ai regenței lui Sulla, aproximativ în acelaşi timp, împotriva 
sertorienilor, dalmaţilor şi tracilor, ca şi împotriva piraţilor 
cilicieni, se mai poate recunoaşte încă mîna viguroasă a 
dictatorului. Expediția în peninsula greco-ilirică avusese ca scop, 
pe de o parte, supunerea sau cel puţin intimidarea triburilor 


barbare ce cutreierau întregul continent de la Marea Neagră 
pînă la Marea Adriatică - şi dintre care mai ales besii (în Balcanii 
Mari) treceau, după expresia de atunci, drept hoţii temuţi de 
către hoţi -, iar pe de altă parte, nimicirea corsarilor cuibăriţi 
îndeosebi de-a lungul litoralului dalmatic. Atacul porni, ca de 
obicei, simultan din Dalmația şi Macedonia, în această provincie 
fiind adunată în scopul acesta o armată de cinci legiuni. In 
Dalmația, comanda era deţinută de fostul pretor Gaius 
Cosconius, care cutreieră ţara în toate direcţiile şi cuceri 
fortăreaţa Salona în urma unui asediu de doi ani. In Macedonia, 
proconsulul Appius Claudius (676-678, 78-76) încercă mai întîi 
să cucerească ţinuturile muntoase de pe malul stîng al rîului 
Karasu. Războiul se purtă de ambele părţi cu o sălbăticie rar 
întilnită; tracii distrugeau localităţile cucerite şi măcelăreau 
prizonierii, iar romanii ripostau cu măsuri identice. Nu se 
obţinură însă succese notabile; armata era decimată inutil din 
cauza marşurilor dificile şi a luptelor permanente cu numeroşii şi 
vitejii locuitori ai munţilor; generalul însuşi se îmbolnăvi şi muri. 
Succesorul său, Gaius Scribonius Curio (679-681, 75-73), a fost 
constrins de mai multe impedimente, îndeosebi de o revoltă 
militară destul de serioasă, să renunţe la dificila expediţie 
împotriva tracilor şi să se îndrepte spre graniţa de nord a 
Macedoniei, unde îi supuse pe dardanii mai slab pregătiţi (în 
Serbia), ajungînd apoi pînă la Dunăre. Abia viteazul şi capabilul 
Marcus Lucullus (682-683, 72-71) înaintă din nou spre est, îi 
învinse pe besi în munţii lor, le cuceri capitala Uscudama 
(Adrianopol) şi îi obligă să recunoască suzeranitatea romană. 
Regele odrişilor, Sadalas, şi oraşele greceşti de pe coasta de est, 
la nord şi la sud de Munţii Balcani - Istropolis, Tomis, Callatis, 
Odessos (lîngă Varna), Mesembria şi altele - se supuseră 
romanilor. Tracia, din care romanii nu stăpiîniseră pînă atunci 
mai mult decit teritoriul lui Attalos din Chersones, deveni acum 
o parte, ce-i drept, agitată, a provinciei Macedonia. 

Dar mult mai dezavantajoasă decit incursiunile de jaf ale 
tracilor şi dardanilor, care se limitau la o anumită parte a 
imperiului, era, atît pentru stat, cît şi pentru particulari, 
pirateria, care se răspîndea tot mai mult şi adopta forme tot mai 
organizate. Navigaţia pe întregul cuprins al Mării Mediterane se 
afla în miinile lor. Italia nu a putut nici să-şi exporte produsele, 
nici să importe cereale din provincii; în Italia oamenii 


flămînzeau, în provincii cultivarea grîului stagna din cauza lipsei 
unei pieţe de desfacere. Nici o livrare de bani, nici un călător nu 
mai era în siguranţă; tezaurul de stat suferi cele mai grave 
pierderi; un număr foarte mare de romani distinşi erau capturați 
de către pirați şi trebuiau să plătească sume considerabile 
pentru eliberarea lor, în cazul în care aceştia nu preferau totuşi 
să-i condamne la moarte, care era executată cu o cruzime 
barbară. Comercianţii, ba chiar şi trupele romane destinate 
Orientului începură să efectueze deplasările îndeosebi în 
anotimpul nefavorabil şi să se ferească nu atit de furtunile iernii, 
cît de corăbiile piraţilor, care nici măcar în acest anotimp nu 
dispăreau cu totul de pe suprafaţa mărilor. Dar oricît de 
dureroasă ar fi fost renunţarea la folosirea căilor maritime, ea 
era totuşi mult mai suportabilă decît năpăstuirea insulelor şi 
coastelor din Grecia şi Asia Mică. La fel ca în epoca normanzilor, 
escadre ale piraţilor acostau în faţa oraşelor maritime şi le 
sileau să se răscumpere cu mari sume de bani sau le asediau şi 
le cucereau cu forţa armată. Dacă Samothrake, Klazomenae, 
Samos, lassos au fost jefuite de către pirați sub ochii lui Sulla 
(670, 84), ne putem imagina ce se întîmpla cînd în apropiere nu 
se găsea nici flota şi nici vreo armată romană. Toate vechile şi 
bogatele temple de pe coastele Greciei şi ale Asiei Mici au fost 
jefuite pe rînd; se spune că numai din Samothrake s-ar fi furat 
un tezaur de 1.000 de talanţi (1.500.000 de taleri). Putem citi la 
un poet roman contemporan că, din cauza piraţilor, Apollo ar fi 
devenit atît de sărac încît, atunci cînd îl vizita rîndunica, din 
toate tezaurele pe care le avusese odinioară, nu-i mai putea 
arăta nici un fir de aur. Numărul localităţilor cucerite sau 
incendiate s-ar fi ridicat la 400, printre ele situîndu-se oraşe 
precum Knidos, Samos, Kolophon; pentru a nu fi capturată de 
către pirați, populaţia mai multor porturi odinioară înfloritoare a 
emigrat. Nici interiorul ţării nu mai era în siguranţă; citeodată ei 
atacau localităţi aflate la o distanţă de una pînă la două zile de 
marş faţă de coastă. Datoriile uriaşe, în urma cărora se 
prăbuşiră mai tîrziu toate comunităţile din Orientul elenistic, 
datează în cea mai mare parte din aceste timpuri nefaste. 
Pirateria îşi schimbase cu desăvirşire caracterul. Nu mai putem 
vorbi de căpitani temerari, care percepeau tributul pe drumul 
principal al comerţului italo-oriental de sclavi şi de articole de 
lux, în apele cretane situate între Cyrene şi Pelopones - în limba 


corsarilor, „Marea de aur”; nu mai putem vorbi nici de vînători 
de sclavi, care se îndeletniceau în egală măsură cu „războiul, 
comerţul şi pirateria”; acesta era un stat al piraţilor, cu un 
remarcabil spirit de comunitate, cu o organizare solidă, foarte 
respectabilă, cu o patrie proprie, cu un caracter incipient federal 
şi, neîndoielnic, cu anumite scopuri politice. Piraţii îşi spuneau 
cilicieni, deşi pe corăbiile lor se adunau exasperaţii şi 
aventurierii tuturor naţiilor: mercenarii concediaţi din localităţile 
cretane de recrutare, cetăţenii localităţilor distruse ale Italiei, 
Hispaniei şi Asiei, soldaţii şi ofiţerii din armatele lui Fimbria şi ale 
lui Sertorius, în general, perdanţii de pretutindeni, proscrişii 
hăituiţi ai tuturor partidelor învinse, tot ceea ce era mizerabil şi 
temerar - şi unde nu exista mizerie şi fărădelege în această 
epocă? Nu mai era vorba de o adunătură întimplătoare de 
tilhari, ci de un stat închegat al soldaţilor, în care locul 
naţionalităţii a fost luat de francmasoneria proscripţiei şi a 
crimei şi în cadrul căruia, ca de atitea ori, nelegiuirea era 
justificată prin mărinimia spiritului de comunitate. Intr-o epocă a 
depravării, în care laşitatea şi nesupunerea slăbiseră toate 
legăturile ordinii sociale, comunităţile legitime ar fi putut lua 
drept exemplu acest stat bastard născut din necesitate şi prin 
forţa lucrurilor, singurul în care se părea că se refugiaseră 
ajutorarea nelimitată, spiritul de camaraderie, respectul pentru 
cuvîntul dat şi faţă de căpeteniile alese, vitejia şi abilitatea. 
Dacă pe drapelul acestui stat era înscrisă pedepsirea 
comunităţii civile, care, pe drept sau pe nedrept, îi exclusese pe 
unii din sînul ei, se putea pune întrebarea dacă această deviză 
era cu mult mai dezonorantă decit cea a oligarhiei italice sau 
cea a sultanismului oriental, care nu aveau alt scop decit să-şi 
împartă lumea. Cel puţin corsarii se considerau egalii oricărui 
stat legitim şi mai multe poveşti de pirați, verosimile, pline de 
veselie turbulentă şi de banditism cavaleresc, stau mărturie 
pentru orgoliul, mărinimia şi umorul lor; ei credeau şi se lăudau 
că ar trăi într-un război legitim cu toată lumea; cîştigul pe care-l 
obțineau nu era numit bun furat, ci pradă de război; şi dacă 
oricare dintre pirați, luat prizonier, era sigur că în orice port 
roman îl aştepta crucificarea, la fel îşi reclamau şi ei dreptul de 
a executa pe oricare dintre prizonierii lor. Organizarea lor 
militară şi politică se stabilizase îndeosebi în urma războiului cu 
Mithridates. Corăbiile lor, în majoritate deschise, mai exact bărci 


şi veliere rapide, în proporţie foarte mică direme şi trireme, 
navigau acum întotdeauna reunite în escadre conduse de 
amirali, ale căror vase erau împodobite cu aur şi purpură. Dacă 
vreun camarad era ameninţat, chiar fiind cu totul necunoscut, 
era ajutat de oricare dintre căpitanii piraţilor; înţelegerea 
încheiată de unul dintre ei era recunoscută necondiţionat de 
întreaga corporație, la fel cum orice injurie adusă unuia dintre ei 
era răzbunată de toţi. Patria lor autentică era marea, de la 
Coloanele lui Hercule pînă în apele siriene şi egiptene; locurile 
de refugiu de care aveau nevoie pe continent, atit pentru ei, cit 
şi pentru casele lor plutitoare, erau oferite de țărmurile 
Mauretaniei şi Dalmației, de insula Creta, dar, înainte de toate, 
de coasta sudică a Asiei Mici, bogată în promontorii şi golfuri, 
dominînd principala cale de navigaţie a comerţului maritim al 
timpului şi fiind practic lipsită de un stăpiîn. Liga oraşelor din 
Licia, ca şi comunităţile din Pamfilia nu aveau nici o importanţă; 
garnizoana romană, statornicită în anul 652 (102) în Cilicia, nu 
era nicidecum suficientă pentru stăpînirea întinsului țărm; 
dominaţia siriană asupra Ciliciei fusese întotdeauna numai 
nominală, fiind înlocuită chiar de curind de cea armeană, al 
cărei posesor, ca un veritabil Mare Rege, nici nu se sinchisea de 
mare, abandoniînd-o voluntar jafului cilicienilor. Aşadar nu era de 
mirare că piraţii se răspindiseră aici mai mult ca oriunde. In 
aceste locuri nu numai că aveau posturi de semnalizare şi 
staţiuni de-a lungul întregului țărm, ci îşi construiseră şi spre 
interior, în colţurile cele mai neumblate ale muntosului ţinut al 
Liciei, Pamfiliei şi Ciliciei, fortărețele lor, în care îşi adăposteau 
soțiile, copiii şi tezaurele, în răstimpul cît se aflau pe mare, şi 
unde la nevoie îşi găseau ei înşişi refugiu. Asemenea castele se 
aflau în număr mare îndeosebi în aspra Cilicie, ale cărei păduri 
ofereau piraţilor cel mai bun lemn pentru corăbii şi unde îşi 
aveau, din această cauză, principalele şantiere navale şi 
arsenale. Nu era de mirare că acest stat militar organizat îşi 
formă din oraşele maritime greceşti, mai mult sau mai puţin 
abandonate propriei lor voințe şi cu o administraţie autonomă, o 
clientelă stabilă care, pe baza unor tratate detaliate, intra cu 
piraţii în relaţii comerciale, ca şi cu orice altă putere aliată, şi nu 
dădea curs dispoziţiei guvernatorilor romani de a trimite corăbii 
împotriva acestora; astfel, de exemplu, importantul oraş Side 
din Pamfilia a îngăduit piraţilor să construiască corăbii pe 


şantierele lui şi să vîndă în piaţă oamenii liberi luaţi prizonieri. O 
asemenea piraterie constituia o forţă politică; şi ea se considera 
şi era acceptată ca atare de cînd regele sirian Tryphon o folosise 
pentru prima dată în accepțiunea aceasta şi se sprijinise pe ea 
în realizarea dominaţiei sale (Il, p. 46). Îi întîlnim pe pirați ca 
aliaţi ai regelui Mithridates al Pontului, ca şi ai emigrației 
romane democratice; îi întîlnim angajind bătălii cu flotele lui 
Sulla, atît în mările orientale, cît şi în cele occidentale. Întîlnim 
unii şefi ai piraţilor care dominau asupra unui lanţ întreg de 
porturi însemnate. Nu se poate estima pînă unde ajunsese 
evoluţia politică internă a acestui stat plutitor, dar fără îndoială 
că în aceste structuri existau germenii unei regalităţi a mărilor 
care, în împrejurări favorabile, ar fi putut da naştere unui stat 
durabil. 

Astfel, am arătat ceea ce, în parte, am remarcat şi mai sus 
(II, pp. 45-46): felul cum romanii mențineau sau, mai degrabă, 
nu mențineau ordinea pe „marea lor”. Suzeranitatea Romei 
asupra provinciilor se constituia în principal dintr-o tutelă 
militară: sub forma tributului sau a impozitelor, provincialii 
plăteau pentru apărarea pe uscat şi pe mare, aflată în mîinile 
romanilor. Poate niciodată un tutore nu şi-a înşelat pupilul cu 
mai mare neobrăzare, aşa cum făcea oligarhia romană cu 
comunităţile supuse. In loc să alcătuiască o flotă generală a 
imperiului şi să centralizeze poliţia maritimă, senatul abandonă 
cu totul conducerea centralizată a sistemului de poliţie, fără de 
care nu se putea întreprinde nimic în direcţia aceasta, şi lăsă 
apărarea împotriva piraţilor la latitudinea fiecărui guvernator şi 
a fiecărui stat clientelar în parte. In loc ca Roma, aşa cum se 
angajase, să fi alcătuit o flotă exclusiv cu corăbiile şi soldaţii săi 
şi ai statelor clientelare rămase în mod formal suverane, ea 
asista la decăderea marinei de război italice şi se mulțumea să 
recurgă la corăbiile rechiziţionate de la unele oraşe comerciale 
sau, şi mai frecvent, la paza de coastă organizată pretutindeni, 
cheltuielile şi greutăţile fiind suportate în ambele cazuri de către 
supuşi. Provincialii trebuiau să se considere fericiţi dacă 
guvernatorul roman utiliza rechiziţiile impuse pentru apărarea 
coastelor numai în acest scop, fără să sustragă ceva în propriul 
avantaj, sau dacă, ceea ce se întîmpla foarte des, nu erau siliţi 
să plătească banii de răscumpărare pentru un nobil roman 
capturat de către pirați. Dacă se întreprindea un lucru util, ca 


ocuparea Ciliciei în anul 652 (102), acesta era abandonat cu 
siguranţă înainte de terminarea lui. Romanul acestor timpuri, 
care nu era vrăjit întru totul de concepţia eronată, dar general 
răspîndită, cu privire la grandoarea naţională, ar fi trebuit să 
ceară ca rostrele să fie smulse de pe tribuna din for, pentru a nu 
trebui să-şi amintească în permanenţă de victoriile navale 
obţinute în epoci mai fericite. Sulla, care în cursul războiului 
împotriva lui Mithridates avusese prilejul să se convingă în 
suficientă măsură de pericolele pe care le atrage după sine 
neglijarea marinei, întreprinse totuşi mai multe tentative pentru 
curmarea acestui rău. Ce-i drept, misiunea de a echipa în 
oraşele maritime o flotă împotriva piraţilor, pe care o 
încredinţase guvernatorilor instituiţi de el în Asia, nu dăduse 
roade, întrucît Murena preferase să declanşeze războiul 
împotriva lui Mithridates, iar guvernatorul Ciliciei, Gnaeus 
Dolabella, se dovedise cu totul incapabil. Aşadar, în anul 675 
(79) senatul hotări să trimită pe unul dintre consuli în Cilicia; 
soarta îl alese pe destoinicul Publius Servilius. El învinse flota 
piraţilor într-o bătălie sîngeroasă şi trecu apoi la nimicirea acelor 
oraşe de pe coasta sudică a Asiei Mici care le serveau drept 
locuri de ancorare şi de comerţ. Fortăreţele puternicului principe 
al mărilor Zeniketes, Olympos, Korykos, Phaselis din Licia 
orientală, Attaleia din Pamfilia, au fost cucerite, iar în flăcările 
cetăţii Olympos îşi găsi moartea principele însuşi. Consulul 
continuă acţiunea împotriva isaurilor, care locuiau în partea 
nord-vestică a asprei Cilicii, pe versantul nordic al Munţilor 
Tauros, într-un labirint de culmi prăpăstioase, stînci semeţe şi 
văi adinci, acoperite cu uriaşe păduri de stejari - un ţinut în care 
dăinuie şi astăzi amintirea pirateriei vremurilor îndepărtate. 
Pentru înfrîngerea acestor cuiburi din stînci, ultimele şi cele mai 
sigure locuri de refugiu ale corsarilor, Servilius conduse prima 
armată romană dincolo de Tauros şi cuceri fortărețele inamice 
Oroanda şi, înainte de toate, Isaura însăşi, idealul unui oraş de 
tilhari, situat pe înălţimea unei coame muntoase greu accesibile 
şi dominînd vasta cîmpie de la lkonion. Campania de trei ani 
(676-678, 78-76), în urma căreia Servilius dobîndi, atît pentru 
el, cît şi pentru urmaşii săi, titlul de /sauricus, nu rămase fără 
efect, un număr mare de pirați şi de corăbii încăpînd pe mîna 
romanilor; Licia, Pamfilia, Cilicia occidentală suferiră devastări 
grave, teritoriile oraşelor distruse fiind confiscate şi contribuind 


astfel la lărgirea provinciei Cilicia. Dar era în natura lucrurilor ca 
în acest fel pirateria să nu fie nicidecum înlăturată, ci doar silită 
să se mute mai întîi în alte ţinuturi, îndeosebi în cea mai veche 
vatră a corsarilor Mării Mediterane, în Creta (II, p. 46). Numai 
prin măsuri ample şi represalii dure sau, mai degrabă, numai 
prin instituirea unei poliţii marine permanente flagelul ar fi putut 
fi înlăturat definitiv. 

Situaţia de pe continentul Asiei Mici era afectată în 
multiple feluri de acest război maritim. Rivalitatea existentă aici 
între Roma, regele Pontului şi cel al Armeniei nu se sfirşise, ci 
dimpotrivă, se intensifica tot mai mult. Pe de o parte, regele 
Armeniei, Tigranes, îşi  lărgea graniţele prin cuceriri 
necruțătoare. Parţii, al căror stat dezbinat în urma unor tulburări 
interne decăzuse în această perioadă foarte mult, erau împinşi 
tot mai mult spre interiorul Asiei de neajunsurile unui război 
interminabil. Dintre ținuturile situate între Armenia, 
Mesopotamia şi Iran, Korduene (Kurdistanul de Nord) şi Media 
atropatenă (Azerbaidjan) au fost transformate din regate vasale 
partice în regate supuse armenilor, iar regatul de la Ninive 
(Mosul) sau Adiabene a fost silit să intre, cel puțin temporar, tot, 
în clientelă armeană. Dominația armeană se extinse şi în 
Mesopotamia, mai ales în Nisibis şi în jurul acestuia; se pare că 
numai partea ei meridională, aproape pustie, n-a ajuns în 
stăpînirea permanentă a noului Mare Rege şi că îndeosebi 
Seleucia de pe Tigru a rămas nesupusă. Regatul de la Edessa 
sau Osroene a fost încredințat unui trib al arabilor nomazi, pe 
care-l adusese din Mesopotamia meridională şi-l sedentarizase 
aici pentru a stăpîni prin intermediul lui trecerea Eufratului şi 
marele drum comercial. Dar Tigranes nu-şi limită cuceririle doar 
la malul estic al Eufratului. Ţinta atacurilor sale deveni îndeosebi 
Cappadocia şi, lipsită de apărare cum era, aceasta suferi lovituri 
zdrobitoare din partea atotputernicului adversar. Tigranes ocupă 
Melitene, ţinutul estic al Cappadociei şi o reuni cu Sophene, 
provincia armeană vecină, lovitură prin care cîştigă trecerea 
Eufratului împreună cu marele drum comercial dintre Armenia şi 
Asia Mică. După moartea lui Sulla, armatele sale pătrunseră 
chiar în Cappadocia propriu-zisă şi duseră în interiorul Armeniei 
populaţia capitalei Mazaka (mai tirziu Caesaraea) şi din alte 11 
oraşe organizate după model grecesc. O rezistenţă la fel de 
lamentabilă a putut să-i opună noului Mare Rege regatul 


Seleucizilor, aflat în plină destrămare. Aici domina, de la graniţa 
egipteană către sud, pînă la Turnul lui Straton (Caesaraea), 
principele iudaic Alexandros lannaeos, care, treptat, îşi lărgise şi 
întărise puterea în lupta cu vecinii sirieni, egipteni şi arabi, ca şi 
cu oraşele imperiului. Oraşele mai mari ale Siriei, Gaza, Turnul 
lui Straton, Ptolemais, Beroea, încercară să se menţină fie ca 
oraşe libere, fie ca oraşe guvernate de aşa-numiţii tirani; 
îndeosebi capitala Antiohia era ca şi independentă. Damascul şi 
văile Libanului se supuseseră principelui nabateilor, Aretas din 
Petra. In Cilicia, în fine, dominau piraţii şi romanii. Şi în jurul 
acestei coroane, fărimiţată în mii de bucăţi, prinții Seleucizi, ca 
şi cum ar fi trebuit să compromită regalitatea în faţa tuturor, 
continuau cu perseverenţă să se învrăjbească între ei; ba chiar, 
în timp ce supuşii trădară cu toţii această dinastie, condamnată, 
precum cea a lui Laios, la o vrajbă perpetuă, ei reclamară şi 
tronul Egiptului, devenit vacant în urma morţii regelui Alexandru 
al II-lea, lipsit de urmaş. Astfel, regele Tigranes putu să intervină 
şi aici nestînjenit. El supuse cu uşurinţă Cilicia orientală, iar 
populaţia oraşului Soloi şi a altora a fost transferată, precum cea 
din Cappadocia, în Armenia. De asemenea, au fost supuse cu 
armele ţinutul din Siria superioară, cu excepţia oraşului 
Seleucia, de la gurile rîului Orontes, apărat cu vitejie, şi cea mai 
mare parte a Feniciei; în jurul anului 680 (74) armenii cuceriră 
Ptolemais şi amenințau de-acum în mod serios statul iudaic. 
Vechea capitală a Seleucizilor, Antiohia, deveni una din 
reşedinţele Marelui Rege. Începînd cu anul 671 (83), primul an 
după pacea încheiată între Sulla şi Mithridates, analele siriene l- 
au desemnat pe Tigranes ca suveran al ţării, iar Cilicia şi Siria 
apar ca o satrapie armeană, condusă de guvernatorul Marelui 
Rege, Magadates. Se părea că vor renaşte timpurile regilor de la 
Ninive, al Salmanassarilor şi al Sanheribilor; din nou, precum 
odinioară asupra Tirului şi Sidonului, despotismul oriental apăsa 
cu greutate asupra populaţiei de negustori de-a lungul coastei 
siriene; din nou, mari state continentale se aruncară împotriva 
ținuturilor Mării Mediterane; din nou, armate asiatice care 
ajungeau, se spune, pînă la o jumătate de milion de războinici 
staţionau pe coastele ciliciene şi siriene. Aşa cum odinioară 
evreii fuseseră duşi în Babilon de către Salmanassar şi 
Nabucodonosor, tot astfel locuitorii din toate provinciile de 
graniţă ale noului imperiu, din Korduene, Adiabene, Asiria, 


Cilicia, Cappadocia, îndeosebi cetăţenii greci sau semigreci, 
trebuiră, sub ameninţarea confiscării a tot ceea ce ar fi rămas în 
urmă, să se aşeze acum în noua reşedinţă; era vorba de unul 
dintre acele oraşe gigantice - răsărite din pămînt la porunca 
noului sultan odată cu fiecare schimbare a suveranităţii în valea 
Eufratului - care atestă mai degrabă deşertăciunea popoarelor 
decit mărimea  suveranilor. Noul „Oraş al lui Tigranes”, 
Tigranocerta, situat în extremitatea sudică a Armeniei, în 
apropiere de graniţa cu Mesopotamia, deveni un oraş, precum 
odinioară Ninive şi Babilon, cu ziduri înalte de 50 de coţi şi cu 
palate, grădini şi parcuri, de care sultanismul nu se poate lipsi. 
Noul Mare Rege nu se deosebea nici în celelalte privinţe de 
predecesorii săi; aşa cum în eterna copilărie a Orientului 
concepţiile copilăreşti despre regi cu coroane veritabile nu au 
dispărut niciodată, la fel şi Tigranes apărea în public cu pompa 
şi veşmintele unui urmaş al lui Darius şi Xerxes; cu caftanul de 
purpură, cu tunica pe jumătate purpurie, pe jumătate albă, cu 
pantalonii lungi drapaţi, cu turbanul înalt şi panglica regală. 
Oriunde mergea sau poposea, era însoţit şi servit de patru 
„regi”, umili ca nişte sclavi. Regele Mithridates se purta mai 
modest. El s-a abținut de la samavolnicii în Asia Mică şi s-a 
mulţumit să-şi întărească stăpînirea în jurul Mării Negre, ceea ce 
nu-i interzicea nici un tratat şi, treptat, să ia în stăpinire şi 
ţinuturile care despărţeau regatul bosporan - aflat acum sub 
suzeranitatea sa, fiind guvernat de către fiul său Machares - de 
cel pontic. Dar şi el îşi îndrepta toată atenţia spre consolidarea 
flotei şi armatei sale şi înarmă şi organiză mai ales pe cea de-a 
doua, conform modelului roman; în acest scop, el era sprijinit 
substanţial de către emigranții romani, care se adunaseră în 
număr mare la curtea sa. 

Romanii nu erau cu nimic interesaţi să se încurce şi mai 
mult în afacerile Orientului, lucru dovedit cu o claritate izbitoare 
de respingerea de către senat a prilejului care se oferi în 
această perioadă de a aduce regatul egiptean pe cale paşnică 
sub stăpînirea romană nemijlocită. Descendenţa legitimă a lui 
Ptolemaios, fiul lui Lagos, se stinse cînd regele Alexandru al Il- 
lea, învestit de către Sulla la moartea lui Ptolemaios Soter al Il- 
lea Lathyros, a fost ucis la citeva zile după urcarea sa pe tron, în 
cursul unei răzmeriţe din capitală (673, 81). In testamentul său, 
acest Alexandru desemna comunitatea romană ca moştenitoare 


de drept. Autenticitatea acestui document a fost, ce-i drept, 
contestată, dar a fost recunoscută de către senat, întrucît în 
virtutea acestui testament au fost ridicate sumele depuse la Tyr 
în contul regelui. Cu toate acestea, senatul nu a acţionat cînd 
doi fii ai regelui Lathyros, cu siguranţă ilegitimi, se înstăpiniră, 
unul, Ptolemaios al XI-lea, Noul Dionysos sau Cîntăreţul la flaut 
(Auletes), asupra Egiptului, celălalt, Ptolemaios Ciprianul, asupra 
Ciprului. Ce-i drept, ei n-au fost recunoscuţi formal de către 
senat, dar nici nu li s-a cerut, prin vreo dispoziţie anume, să 
retrocedeze regatele. Motivul pentru care senatul a lăsat să 
persiste această stare ambiguă şi nu s-a decis în mod definitiv în 
legătură cu pretenţiile sale asupra Egiptului şi Ciprului ar trebui 
căutat, fără îndoială, în renta considerabilă pe care regii 
continuau să o plătească şefilor coteriei romane în schimbul 
acestei posesiuni vremelnice. Insă cauza renunţării la această 
achiziţie ademenitoare rezidă în altă parte. Prin poziţia sa 
particulară şi organizarea financiară, Egiptul conferea oricărui 
guvernator delegat aici o putere economică şi maritimă şi, în 
general, independentă, incompatibilă cu guvernarea bănuitoare 
şi slabă a oligarhiei; din acest punct de vedere, era înţelept să 
se renunţe la stăpînirea nemijlocită în afacerile Asiei Mici şi ale 
Siriei. Ce-i drept, guvernul roman nu l-a recunoscut pe 
cuceritorul armean ca rege al Cappadociei şi al Siriei; dar, în 
ciuda acestora, nu a întreprins nimic pentru a-l sili la retragere, 
oricît de aproape ar fi fost ideea intervenţiei în Siria prin războiul 
pe care, prin forţa lucrurilor, îl începuse în anul 676 (78) 
împotriva piraţilor din Cilicia. Acceptînd pierderea Cappadociei şi 
Siriei fără declaraţie de război, renunţă nu numai la dreptul său 
de protector, dar şi la poziţiile principale ale dominaţiei sale. 
Sacrificarea redutelor dominaţiei sale prin pierderea aşezărilor şi 
regatelor greceşti de pe Eufrat şi Tigru fusese deja un lucru 
destul de grav; dar dacă el permitea ca asiaticii să se 
stabilească la Marea Mediterană, care era baza politică a 
imperiului, aceasta nu era o mărturie a iubirii de pace, ci dovada 
că oligarhia devenise, într-adevăr, mai oligarhică prin 
restauraţia lui Sulla, dar nicidecum mai înţeleaptă şi mai 
energică, şi că pentru supremaţia romană universală sosise 
începutul sfîrşitului. Războiul nu era dorit nici de către tabăra 
adversă. Tigranes nu avea nici un motiv să şi-l dorească dacă 
Roma îi abandonă toţi aliaţii fără război. Mithridates, care totuşi 


nu era doar un sultan oarecare şi care, în împrejurări fericite şi 
nefericite, avusese destule ocazii să-şi îmbogăţească experienţa 
despre amici şi inamici, ştia prea bine că într-un al doilea război 
cu romanii va rămîne probabil la fel de solitar ca şi în cel dintii şi 
că nu putea întreprinde un lucru mai înţelept decit să rămînă 
liniştit şi să-şi întărească regatul în interior. Seriozitatea 
declaraţiilor sale de pace fusese dovedită în mod suficient în 
cursul divergenţelor sale cu Murena (Il, pp. 227-228). El 
continuă să evite tot ceea ce ar fi determinat guvernul roman să 
iasă din pasivitate. 

Dar aşa cum primul război cu Mithridates se declanşase 
fără să fi fost dorit practic de nici una dintre părţi, la fel şi acum 
interesele opuse dădură naştere suspiciunilor reciproce, din care 
se născură măsuri de apărare mutuale, iar acestea, prin 
amploarea lor, au dus la ruptură deschisă. Neîncrederea în 
propria combativitate şi rapiditate a pregătirii războiului, care 
domina politica romană de mult timp, din cauza lipsei unor 
armate permanente şi a guvernării colegiale 
necorespunzătoare, a dus practic la adoptarea unei axiome de 
război, conform căreia el n-ar trebui purtat numai pînă la 
înfrîingerea, ci chiar pînă la nimicirea adversarului; din acest 
punct de vedere, Roma era tot atit de puţin satisfăcută de pacea 
lui Sulla cît fusese odinioară de condiţiile de pace pe care Scipio 
Africanul le oferise cartaginezilor. Îngrijorarea, exprimată 
frecvent, anume că un al doilea atac al regelui Pontului trebuie 
să fie iminent, a fost justificată, în parte, prin similitudinea 
izbitoare a situaţiei prezente cu cea existentă cu 12 ani în urmă. 
Din nou, un război civil periculos coincidea cu înarmările 
serioase ale lui Mithridates; din nou, tracii invadau Macedonia, 
iar flota piraţilor domina întreaga Mare Mediterană; din nou, 
emisarii, la fel cum odinioară între Mithridates şi italici, circulau 
acum între emigranții romani din Hispania şi cei de la curtea din 
Sinope. Incă la începutul anului 677 (77) se auzi în senat că 
regele aştepta numai ocazia pentru a se năpusti, în cursul 
războiului civil din Italia, împotriva Asiei romane; armatele 
romane din Asia şi Cilicia au fost întărite pentru a preveni 
evenimente posibile. Pe de altă parte, şi Mithridates urmări 
evoluţia politicii romane cu îngrijorare crescîndă. El intuia, 
probabil, că un război al romanilor împotriva lui Tigranes, oricît 
de nedorit ar fi fost pentru un senat şubrezit, nu putea fi evitat 


pe o perioadă mai îndelungată şi că nu se va putea eschiva de 
la participare. Tentativa de a dobiîndi în scris din partea 
senatului un tratat de pace, care lipsea încă, a coincis cu 
tulburările generate de revoluţia lui Lepidus şi a rămas fără 
rezultat; Mithridates interpretă aceasta drept un semn 
prevestitor al reluării luptei. Debutul acesteia păru a fi expediţia 
împotriva piraţilor, care-i lovea indirect şi pe regii Orientului, ai 
căror aliaţi erau de fapt. Un lucru şi mai semnificativ îl 
constituiau pretenţiile, lăsate în suspensie, ale Romei asupra 
Egiptului şi Ciprului; este demn de remarcat că regele Pontului 
logodi cele două fiice ale sale, Mithradatis şi Nyssa, cu cei doi 
Ptolemei pe care senatul întirzia să-i recunoască. Emigranţii 
cerură o acţiune grabnică; situaţia lui Sertorius în Hispania, pe 
care Mithridates o cercetă prin intermediul unor soli pe care îi 
trimisese sub pretexte plauzibile în cartierul general al lui 
Pompeius şi care, în această perioadă, îi era încă favorabilă, îi 
deschidea regelui perspectiva că nu va trebui să lupte împotriva 
ambelor partide, ca în primul război, ci împreună cu unul 
împotriva celuilalt. Un alt moment mai favorabil nu mai putea fi 
sperat şi, la urma urmei, era totuşi preferabil să declare 
războiul, decît să rămînă în aşteptarea lui. Atunci, în anul 679 
(75), muri regele Nikomedes al Ill-lea Philopator al Bitiniei şi, 
fiind ultimul reprezentant al dinastiei sale - întrucit fiul său şi al 
Nysei era sau cel puţin trecea drept nelegitim -, lăsă regatul 
prin testament romanilor, care nu întîrziară să ocupe acest ţinut 
învecinat cu provincia romană şi de mult populat de funcţionari 
şi comercianţi romani. Concomitent, Cyrene, care revenise deja 
romanilor în anul 658 (96) (||, p. 180), a fost organizată în sfîrșit 
ca o provincie romană, avînd în frunte un guvernator roman 
(674, 75). Aceste măsuri, corelate cu atacurile pornite în acelaşi 
timp împotriva piraţilor de pe coasta sudică a Asiei Mici, îl 
nelinişteau, probabil, pe rege; îndeosebi includerea Bitiniei, 
întrucît Paflagonia nu putea fi luată în considerare, îi aduse pe 
romani în imediata vecinătate a regatului pontic; acesta a fost 
probabil elementul decisiv. Regele întreprinse pasul hotăritor şi 
declară război romanilor în iarna anilor 679/680 (75/74). 
Mithridates ar fi împărţit cu dragă inimă greaua povară cu 
încă cineva. Aliatul său cel mai apropiat şi cel mai firesc ar fi fost 
Marele Rege Tigranes; însă acest bărbat neprevăzător refuză 
propunerea socrului său. Astfel, rămîneau numai insurgenții şi 


piraţii. Mithridates nu întîrzie să stabilească cu ambele părţi 
legături prin intermediul unor escadre puternice trimise în Creta 
şi Hispania. Încheie un tratat formal cu Sertorius (p. 26), prin 
care Roma ceda regelui Bitinia, Paflagonia, Galatia şi 
Cappadocia; fireşte, toate acestea erau achiziţii care trebuiau 
ratificate mai întîi pe cîmpul de bătălie. Mai important era 
sprijinul pe care generalul hispanic îl acordă regelui prin 
trimiterea unor ofiţeri romani pentru conducerea trupelor şi 
flotelor sale. Sertorius îi desemnă ca reprezentanţi ai săi la 
curtea de la Sinope pe cei mai activi dintre emigranţi, Lucius 
Magius şi Lucius Fannius. Piraţii trimiseră de asemenea ajutoare; 
ei se înrolară în număr mare în armata regatului Pontului şi se 
pare că regele reuşi îndeosebi datorită lor să alcătuiască o flotă 
navală impunătoare atît prin numărul, cît şi prin calitatea 
corăbiilor. Coloana principală rămineau propriile forţe militare, 
care urmau să fie folosite pentru ocuparea posesiunilor 
romanilor înainte de venirea lor în Asia, mai ales că strimtorarea 
financiară provocată în provincia Asia de către impozitul de 
război al lui Sulla şi nemulţumirile din Cilicia şi Pamfilia, 
provocate de războiul devastator încheiat de curînd, deschideau 
perspective favorabile pentru o invazie pontică. Proviziile nu 
lipseau, în grînarele regale erau depozitate două milioane de 
medimne de grîu. Flota şi armata erau numeroase şi bine 
exersate, îndeosebi mercenarii bastarni, o trupă aleasă, demnă 
de a rivaliza chiar şi cu legionarii italici. Şi de data aceasta, tot 
regele a fost acela care declanşă ofensiva. Un corp condus de 
Diophantos pătrunse în Cappadocia pentru a ocupa fortărețele 
de aici şi a bara înaintarea romanilor spre regatul pontic; 
comandantul trimis de Sertorius, propretorul Marcus Marius, 
înaintă împreună cu ofiţerul regelui, Eumachos, în Frigia, pentru 
a răscula provincia romană şi ţinutul Munţilor Tauros; armata 
principală, compusă din peste 100.000 de pedestraşi, 16.000 de 
călăreţi şi 100 de care cu seceri, condusă de Taxiles şi 
Hermokrates şi aflată sub comanda personală a regelui, ca şi 
flota de război de 400 de corăbii, comandată de Aristonikos, se 
deplasară de-a lungul coastei nordice a Asiei Mici, pentru a 
ocupa Paflagonia şi Bitinia. De partea romană, comanda a fost 
încredinţată consulului din anul 680 (74), Lucius Lucullus, 
căruia, ca guvernator al Asiei şi Ciliciei, i se încredinţară cele 
patru legiuni staționate în Asia Mică şi o a cincea pe care o 


aduse din Italia, cu misiunea de a pătrunde cu această armată, 
totalizind 30.000 de pedestraşi şi 1.600 de călăreţi, în regatul 
Pontului, prin Frigia. Colegul său Marcus Cotta se îndreptă cu 
flota şi cu un al doilea corp roman spre Propontida, pentru 
acoperirea Asiei şi Bitiniei. În sfîrşit, senatul ordonă o înarmare 
generală a ținuturilor de coastă, îndeosebi a celei tracice, 
ameninţată în primul rînd de flota pontică şi, în mod 
extraordinar, conferi comanda pentru eliberarea tuturor mărilor 
şi ţărmurilor de pirați şi de aliaţii lor pontici unui singur 
magistrat; a fost ales pretorul Marcus Antonius, fiul bărbatului 
care, cu 30 de ani în urmă, îi pedepsise pe corsarii cilicieni 
pentru prima dată (II, p. 94). In plus, senatul puse la dispoziţia 
lui Lucullus o sumă de 72.000.000 de sesterţi (5.500.000 de 
taleri) pentru construirea unei flote, ofertă pe care generalul o 
refuză însă. Din toate acestea se poate constata că guvernul 
roman recunoştea rădăcina răului în neglijarea marinei şi se 
ocupa de aceasta cel puţin în măsura în care i-o permiteau 
decretele. 

Astfel, războiul începu în anul 680 (74) în toate punctele. 
Spre ghinionul lui Mithridates, tocmai atunci interveni cotitura în 
războiul lui Sertorius, prin care, de la început, se nărui una 
dintre speranţele sale principale şi datorită căreia guvernul 
roman avu posibilitatea să-şi concentreze toate forţele asupra 
războiului pe mare şi din Asia Mică. Aici, dimpotrivă, Mithridates 
fructifică din plin avantajele ofensivei şi ale depărtării mari a 
romanilor de principalul teatru de război. Un număr mare de 
oraşe din Asia Mică îşi deschiseră porţile în faţa propretorului 
sertorian, care deţinea comanda în provincia romană Asia, iar 
locuitorii, ca şi în anul 666 (88), măcelăriră un număr 
considerabil de familii romane stabilite în mijlocul lor; pisidii, 
isaurii, cilicienii ridicară armele împotriva Romei. Pentru 
moment, romanii nu aveau trupe în locurile amenințate. Unii 
bărbaţi curajoşi încercară, ce-i drept, să înfrineze răzmeriţele 
izbucnite în rîndul provincialilor; astfel, de exemplu, aflînd 
despre evenimentele acestea, tînărul Gaius Caesar părăsi 
Rhodosul, unde se afla pentru studii, şi se opuse insurgenților cu 
o trupă strînsă în grabă, dar asemenea contingente de voluntari 
nu puteau realiza prea mult. Dacă Deiotarus, principele viteaz al 
tribului celtic al tolistobogilor, aşezat în apropiere de Pessinus, 
n-ar fi trecut de partea romanilor şi n-ar fi luptat norocos 


împotriva generalilor pontici, Lucullus ar fi trebuit să se ocupe 
mai întîi de recucerirea teritoriului continental al provinciei 
romane. Dar şi aşa el pierdu timp preţios, pacificînd ţinutul şi 
respingînd inamicul, care nu putea fi compensat de succesele 
mărunte obţinute cu această ocazie de cavaleria sa. Pe coasta 
nordică a Asiei Mici, situaţia romanilor evolua şi mai puţin 
favorabil decit în Frigia. Aici, marea armată şi flota celor din 
Pont cuceriră toată Bitinia şi-l siliră pe consulul roman Cotta să 
se refugieze cu echipajul şi corăbiile sale în interiorul zidurilor şi 
portului de la Calchedon, unde Mithridates îl blocă. Intr-o 
anumită privinţă, acest asediu era un eveniment favorabil 
romanilor întrucît, dacă Cotta reţinea armata pontică în faţa 
Calchedonului şi Lucullus se îndrepta tot spre acest loc, toate 
forţele romane s-ar fi putut reuni în faţa acestui oraş şi ar fi 
putut decide deja soarta războiului în acest loc, fără a mai 
pătrunde în îndepărtata şi neumblata ţară a Pontului. Lucullus 
alese într-adevăr calea spre Calchedon; însă Cotta, pentru a 
realiza singur o faptă măreaţă înainte de sosirea colegului, îi 
dădu amiralului său Publius Rutilius Nudus ordinul să execute o 
ieşire care nu numai că se sfirşi cu o înfrîngere dezastruoasă a 
romanilor, dar le permise ponticilor să atace portul, să distrugă 
lanţul care-i baricada intrarea şi să incendieze toate corăbiile 
romane, în număr de 70, ancorate aici. La vestea acestui 
dezastru, care ajunse în cartierul lui Lucullus în timp ce se afla 
pe riul Sangarios, acesta îşi grăbi înaintarea spre marea 
nemulţumire a soldaţilor săi, care, după opinia lor, nu aveau 
nimic de a face cu Cotta şi care ar fi preferat mai degrabă să 
jefuiască o ţară lipsită de apărare decit să-i înveţe pe camarazii 
lor cum se cîştigă o bătălie. Sosirea lui remedie în parte 
consecinţele eşecurilor suferite; regele ridică asediul 
Calchedonului, dar, în loc să se retragă în Pont, înaintă spre sud 
în vechea provincie romană, unde puse stăpinire asupra 
Propontidei şi asupra Hellespontului, ocupă Lampsakos şi începu 
asediul marelui şi bogatului oraş Kyzikos. Aşadar, în loc să 
fructifice avantajul marilor distanţe, unica metodă care i-ar fi 
putut aduce succesul în faţa romanilor, Mithridates se afundă tot 
mai mult în strinsoarea pe care singur şi-o alesese. Vechea 
abilitate şi destoinicie elenă se păstraseră la Kyzikos mai vii 
decit în oricare alt loc; cu toate că în cursul bătăliei duble de la 
Calchedon înregistraseră pierderi grave în corăbii şi oameni, 


cetăţenii săi opuseră totuşi cea mai dirză rezistenţă. Kyzikos era 
situată pe o insulă, în imediata vecinătate a continentului, fiind 
legată de acesta printr-un pod. Asediatorii ocupară atît înălțimile 
de pe continent, care se sfirşeau la capătul podului şi suburbia 
aflată aici, cît şi renumitele culmi dindymene aflate pe insulă; 
atit de partea continentală, cît şi de cea insulară, inginerii greci 
îşi etalară toată măiestria pentru a crea condiţii favorabile 
asaltului. Însă breşa pe care reuşiră s-o facă în sfirşit a fost 
închisă de către asediați, din nou, în cursul nopţii, iar eforturile 
armatei regale rămaseră la fel de inutile ca şi ameninţarea 
barbară a regelui că-i va ucide pe cizicienii luaţi prizonieri în faţa 
zidurilor, dacă cetăţenii s-ar încăpăţina în refuzul lor de a preda 
cetatea. Cizicienii continuară apărarea cu vitejie şi noroc; în 
cursul asediului nu lipsise mult ca şi regele însuşi să fie luat 
prizonier. Între timp, Lucullus cucerise poziţii foarte puternice în 
spatele armatei pontice, care, ce-i drept, nu-i permiteau să vină 
nemijlocit în ajutorul oraşului împresurat, dar îi înlesneau în 
schimb interceptarea tuturor căilor de aprovizionare de pe uscat 
ale inamicului. Astfel, imensa armată a lui Mithridates, estimată, 
împreună cu necombatanţii, la aproximativ 300.000 de oameni, 
nu putea nici să se lupte, nici să efectueze manevre, fiind 
blocată între un oraş inexpugnabil şi armata romană care nu se 
clintea din loc, şi era obligată să recurgă, pentru aprovizionare, 
numai la căile maritime care, spre norocul ponticilor, erau 
dominate în exclusivitate de flota lor. interveni însă anotimpul 
nefavorabil; o furtună distruse o mare parte dintre construcţiile 
de asediu; lipsa de alimente şi îndeosebi de furaje pentru cai 
începu să devină insuportabilă. Animalele de povară şi bagajele 
au fost trimise sub protecţia majorităţii cavaleriei pontice cu 
ordinul de a se strecura sau de a străpunge liniile inamice cu 
orice preţ; dar la rîul Rhyndakos, la est de Kyzikos, ei au fost 
ajunşi din urmă de către Lucullus şi pieriră aproape cu toţii. Un 
alt detaşament condus de Metrophanes şi Lucius Fannius trebui 
să revină la Kyzikos după o îndelungată rătăcire în vestul Asiei 
Mici. Foametea şi epidemiile făcură ravagii înspăimîntătoare în 
rindul trupelor pontice. Odată cu sosirea primăverii (681, 73), 
asediaţii îşi dublară eforturile şi cuceriră valurile săpate pe 
Dindymon; regele nu avu altă ieşire decît să renunţe la asediu şi 
să salveze cu ajutorul flotei ceea ce mai rămăsese de salvat. El 
însuşi navigă cu flota spre Hellespont, însă din cauza unor 


furtuni suferi pierderi considerabile atit la îmbarcare, cît şi pe 
parcurs. Spre acelaşi loc porni şi armata de uscat condusă de 
Hermaeos şi Marius, pentru a se îmbarca sub protecţia zidurilor 
de la Lampsakos. Ei abandonară bagajele, precum şi pe bolnavi 
şi răniţi, care au fost măcelăriți cu toţii de către cizicienii îndirjiţi; 
în cursul marşului, Lucullus le produse pierderi însemnate la 
traversarea riurilor Aesepos şi Granikos, însă îşi atinseră ţinta. 
Corăbiile pontice îndepărtară resturile marii armate, ca şi pe 
cetăţenii din Lampsakos de sfera de influenţă a romanilor. 
Conducerea, consecventă şi principială, pe care Lucullus o 
imprimase războiului nu numai că reparase greşelile colegului 
său, dar izbutise să risipească floarea armatei inamice - se 
spune că ar fi fost 200.000 de soldaţi - fără ca aceasta să fi 
purtat o bătălie principală. Dacă ar mai fi avut flota care fusese 
incendiată în portul de la Calchedon, el ar fi distrus întreaga 
armată inamică; astfel, opera de distrugere rămase însă 
neîmplinită şi, în ciuda catastrofei de la Kyzikos, el trebui să 
asiste cum flota pontică se desfăşura în Propontida, bloca 
Perintul şi Bizanțul de pe coasta europeană, cum jefuia Priapos 
de pe coasta asiatică şi cum cartierul general regal se stabilea 
în portul bitinian Nikomedia. Mai mult, o escadră de elită de 50 
de corăbii, avînd la bord 10.000 de soldaţi aleşi, printre care şi 
Marcus Marius şi floarea emigranților romani, pătrunse pînă în 
Marea Egee; se zvoni că ar fi fost destinată să acosteze în Italia 
pentru a reaprinde aici războiul civil. Dar între timp începură să 
sosească corăbiile pe care Lucullus le ceruse din partea 
comunităţilor asiatice în urma dezastrului de la Calchedon, iar o 
escadră ieşi în larg în căutarea celei inamice care pătrunsese în 
Marea Egee. Însuşi Lucullus, amiral încercat (II, p. 202), preluă 
comanda. În faţa portului aheilor, în apele care separă coasta 
Troadei de insula Tenedos, au fost atacate şi scufundate 13 
pentareme, comandate de lsidoros şi aflate în drum spre 
Lemnos. Lîngă mica insulă Neae, situată între Lemnos şi Skyros, 
loc puţin umblat, Lucullus găsi flotila pontică, alcătuită din 32 de 
corăbii, trasă la mal; el atacă în acelaşi timp corăbiile şi 
echipajul risipit pe insulă şi captură întreaga escadră. Fie în 
luptă, fie, mai apoi, prin securea călăului, moartea îi ajunse aici 
pe Marcus Marius şi pe cei mai abili dintre emigranții romani. 
Lucullus nimici întreaga flotă egeică a inamicilor. Intre timp, 
războiul din Bitinia fusese continuat de către Cotta şi legaţii lui 


Lucullus, Voconius, Barba şi Gaius Valerius Triarius, cu armata 
de uscat, care primise întăriri din Italia, şi cu o escadră alcătuită 
în Asia. Barba cuceri, în interior, Prusias de pe Olymp şi Nikaea; 
Triarius, pe coastă, Apameia (înainte Myrleia) şi Prusias, de pe 
mare (înainte Kios). Ei se reuniră apoi pentru organizarea unei 
acţiuni comune împotriva lui Mithridates însuşi, aflat la 
Nikomedia; însă regele, fără a mai aştepta lupta, se îmbarcă pe 
corăbii, navigînd spre patrie; fuga îi reuşi numai datorită faptului 
că amiralul Voconius, însărcinat cu blocarea portului Nikomediei, 
apăru prea tîrziu. Într-adevăr, în cursul întoarcerii, regele ocupă, 
prin trădare, importantul port Heracleia; dar o furtună îi 
scufundă peste 60 dintre corăbii şi le împrăştie pe celelalte; 
regele ajunse aproape singur la Sinope. Ofensiva lui Mithridates 
se termină cu o înfrîngere totală a forţelor pontice de uscat şi 
navale, foarte puţin onorabilă, mai ales pentru comandantul 
suprem. 

La rîndul său, Lucullus trecu acum la ofensivă. Triarius a 
preluat comanda flotei, cu misiunea principală de blocare a 
Hellespontului şi de interceptare a corăbiilor pontice care 
trebuiau să se întoarcă din Creta şi Hispania; Cotta s-a ocupat 
de asediul Heracleii; dificila problemă a aprovizionării a fost 
încredinţată fidelilor şi activilor principi ai galaţilor şi regelui 
Ariobarzanes al Cappadociei; în toamna anului 681 (73), 
Lucullus însuşi pătrunse în binecuvintatul ţinut al Pontului, 
demult necălcat de vreun inamic. Mithridates, hotărît acum să 
se menţină în cea mai strictă defensivă, fără a angaja vreo 
bătălie, se retrase de la Sinope la Amisos, de aici la Kabeira (mai 
tirziu Neokaesareia, astăzi Xiksar) de pe Lykos, un afluent al 
rîului Iris; el se mulţumi să atragă inamicul tot mai mult în 
interiorul ţării şi să-i îngreuneze aprovizionarea şi comunicațiile. 
Lucullus îl urmă cu rapiditate, evită Sinope, traversă vechea 
graniţă a lui Scipio, pe Halys, încercui importantele oraşe 
Amisos, Eupatoria (pe Iris), Themiskyra (pe Thermodon), pînă 
cînd, în sfîrşit, iarna puse capăt marşurilor, dar nu şi încercuirilor 
de oraşe. Soldaţii lui Lucullus erau nemulţumiţi de înaintarea 
nestăvilită, care nu le permitea să culeagă roadele eforturilor 
lor, şi din cauza blocadelor interminabile şi foarte dificile în 
anotimpul nefavorabil. Nu stătea însă în obiceiul lui Lucullus să 
dea ascultare unor asemenea plingeri; în primăvara anului 682 
(72), înaintarea a fost reluată imediat împotriva Kabeirei, el 


lăsînd în urmă două legiuni comandate de Lucius Murena pentru 
încercuirea Amisosului. În timpul iernii, Mithridates întreprinsese 
noi tentative pentru a-l determina pe Marele Rege al Armeniei 
să se angajeze în luptă; ca şi cele anterioare, ele rămaseră 
zadarnice sau conduseră totuşi numai la nişte promisiuni 
deşarte. Parţii se arătau şi mai puţin dispuşi să participe la 
această cauză pierdută. Cu toate acestea, îndeosebi ca urmare 
a recrutărilor din ţara sciţilor, la Kabeira se strinsese din nou o 
armată considerabilă, comandată de către Diophantos şi 
Taxiles. Armata romană, care număra acum doar trei legiuni şi 
care era cu mult inferioară celei pontice în ceea ce priveşte 
cavaleria, se văzu nevoită să evite pe cît posibil cîmpia deschisă 
şi, nu fără greutăţi şi pierderi, pe poteci lăturalnice, ajunse la 
Kabeira. Lîngă acest oraş, cele două armate îşi ridicară pentru 
vreme mai îndelungată taberele faţă-n faţa. Lupta se purtă 
îndeosebi pentru aprovizionare, care crea dificultăţi de ambele 
părţi; din această cauză, Mithridates formă din nucleul cavaleriei 
sale şi dintr-un detaşament de pedestraşi de elită un corp mobil, 
condus de către Diophantos şi Taxiles şi menit să cutreiere 
ţinutul între Lykos şi Halys pentru a captura transporturile 
romane de alimente care veneau din Cappadocia. Insă 
locotenentul lui Lucullus, Marcus Fabius Hadrianus, care escorta 
un asemenea convoi, nimici nu numai corpul pontic în 
strimtoarea unde-l aşteptaseră pentru a-l ataca prin surprindere, 
ci, după ce primise întăriri din tabără, chiar şi armata lui 
Diophantos şi Taxiles, astfel încît aceasta se destrămă cu 
desăvirşire. Pentru rege, paguba era de neînlocuit, întrucît îşi 
pierduse în această bătălie cavaleria, unica în care avea 
încredere; din momentul în care primi ştirea despre evenimentul 
funest din partea primilor refugiaţi de pe cîmpul de bătălie - 
destul de semnificativ, generalii înşişi - hotărî imediat 
continuarea retragerii încă înainte ca Lucullus să fi aflat despre 
victorie. Dar hotărîrea regelui se răspîndi cu iuţeala fulgerului în 
anturajul său, iar cînd soldaţii văzură că apropiații regelui îşi 
împachetează lucrurile în grabă, au fost cuprinşi de spaimă. 
Nimeni nu dorea să rămînă ultimul; nobili şi oameni simpli 
alergau care mai de care ca nişte sălbăticiuni hăituite; nu se mai 
respectă nici o autoritate, nici cea a regelui, el însuşi fiind tîrît în 
această debandadă generală. Profitind de prilej, Lucullus atacă, 
iar trupele pontice se lăsară masacrate aproape fără să opună 


rezistenţă. Dacă legiunile şi-ar fi păstrat disciplina şi ar fi putut 
să-şi înfrîineze lacoma dorinţă de jaf, poate n-ar fi scăpat nici un 
inamic şi, neîndoielnic, regele însuşi ar fi fost capturat. 
Mithridates scăpă cu greu însoţit de cîţiva apropiaţi şi, 
traversînd munţii, ajunse la Komana (în apropiere de Tokat şi de 
izvorul lrisului), de unde îl alungă însă curînd un detaşament 
roman condus de Marcus Pompeius, care-l urmări pînă cînd, 
însoţit numai de 2.000 de călăreţi, trecu graniţa regatului său la 
Talaura, în Armenia Mică. El găsi un loc de refugiu, dar nimic 
mai mult, în regatul Marelui Rege, la sfirşitul anului 682 (72). 
Tigranes nu-i refuză, ce-i drept, socrului său onorurile regale, 
dar nici nu-l invită la curtea sa, ci-l reţinu în îndepărtatul ţinut de 
frontieră, într-un fel de domiciliu forţat. Trupele romane 
supuseră întregul Pont şi întreaga Armenie Mică, iar ţinuturile de 
şes pînă în nord la Trapezus se predară învingătorului fără luptă. 
De asemenea, după şovăiri mai lungi sau mai scurte, se predară 
şi comandanții citadelelor regale împreună cu tezaurele lor. 
Femeile haremului regal, surorile regelui, numeroasele sale soţii 
şi concubine au fost ucise toate de către un eunuc al regelui, la 
Pharnakeia  (Kerasunt), întrucît i-ar fi îngreunat fuga. O 
rezistenţă dirză au opus numai oraşele. Cele situate în interiorul 
ţării, precum Kabeira, Amaseia, Eupatoria, se aflară curînd în 
mîinile romanilor; însă oraşele maritime mai mari, precum 
Amisos şi Sinope în Pont, Amastris în Paflagonia, Tios şi 
Heracleia pontică în Bitinia, se apărau cu disperare, în parte 
entuziasmate de ideea fidelității lor faţă de rege, care le 
protejase constituţia elenă liberă, în parte înspăimîntate de 
corsarii chemaţi în ajutor de Mithridates. Sinope şi Heracleia 
trimiseră chiar corăbiile lor împotriva romanilor, iar escadra din 
Sinope captură o flotilă romană care aducea grîu pentru armata 
lui Lucullus din Peninsula Taurică. Heracleia se supuse abia după 
un asediu de doi ani, după ce flota romană interceptase 
legăturile oraşului cu oraşele greceşti din Peninsula Taurică şi 
trădarea se strecurase în rîndurile garnizoanei. Cînd Amisos 
ajunse la limitele rezistenţei, garnizoana incendie oraşul şi se 
îmbarcă, la adăpostul flăcărilor, pe corăbii. La Sinope, unde 
apărarea era condusă de temerarul căpitan de pirați Seleukos şi 
de către eunucul regal Bakchides, garnizoana jefui casele 
înaintea plecării şi incendie corăbiile de care nu avea nevoie; se 
spune că aici, deşi majoritatea apărătorilor reuşiseră să se 


îmbarce, Lucullus ar mai fi ucis 8.000 de pirați. Aceste asedieri 
de oraşe au durat mai bine de doi ani după bătălia de la Kabeira 
(682-684, 72-70); Lucullus le întreprinse în majoritatea cazurilor 
prin intermediul locotenenţilor săi, în timp ce el însuşi 
reglementă organizarea provinciei Asia, care necesita şi 
cunoscu astfel o reformă profundă. Oricit de remarcabilă ar fi 
fost din punct de vedere istoric această rezistenţă dirză a 
oraşelor comerciale pontice în faţa romanilor victorioşi, 
rezultatele imediate au fost totuşi nesemnificative; cauza 
regelui Mithridates era oricum pierdută. Regele nu avea, cel 
puţin pentru moment, intenţia de a o relua în propriul său regat. 
Prin nimicirea flotei egeice, emigranții romani din Asia 
pierduseră pe cei mai buni reprezentanţi; printre supraviețuitori 
era destul de mare numărul celor care încheiaseră pacea cu 
Lucullus, ca, de exemplu, comandanții Lucius Magius şi Lucius 
Fannius, iar prin moartea lui Sertorius, asasinat în anul bătăliei 
de la Kabeira, dispăru şi ultima speranţă a emigranților. Forţele 
lui Mithridates fuseseră nimicite cu desăvirşire, iar acum 
pierdea, rînd pe rînd, şi celelalte ajutoare pe care le avusese; 
escadrele sale care se întorceau din Creta şi Hispania, însumînd 
70 de corăbii, au fost atacate şi distruse de către Triarius lîngă 
insula Tenedos; guvernatorul regatului bosporan, Machares, fiul 
său, îl trădă şi, din proprie iniţiativă, încheie cu romanii un tratat 
de pace şi prietenie, ca principe independent al Chersonesului 
Tauric (684, 70). Regele însuşi se refugiase într-o fortăreață 
izolată din munţii Armeniei, în urma acestei apărări nu prea 
onorabile, fiind un refugiat din regatul său şi aproape un 
prizonier al ginerelui său. Chiar dacă escadrele piraţilor se mai 
mențineau pe insula Creta şi chiar dacă cei care scăpaseră din 
Amisos şi Sinope se refugiaseră pe coasta orientală a Mării 
Negre, greu accesibilă, locuită de către sanegi şi lazi, Asia Mică 
fusese totuşi eliberată de către inamic, iar regatul pontic fusese 
distrus datorită abilei conduceri a războiului de către Lucullus şi 
datorită moderaţiei sale înțelepte, care nu se sfii să dea curs 
plingerilor îndreptăţite ale provincialilor şi să-i utilizeze ca ofiţeri 
în armata sa pe emigranții care se căiseră; astfel, acest regat 
putea fi transformat dintr-un stat clientelar roman într-o 
provincie romană. Se aştepta o comisie a senatului pentru ca, 
împreună cu generalul suprem, să fie stabilită noua organizare 
provincială. 


Situaţia din Armenia nu fusese încă reglementată. Am 
arătat mai sus că o declaraţie de război a romanilor împotriva lui 
Tigranes ar fi fost justificată, ba chiar necesară. Lucullus, care 
judeca situaţia de mai aproape şi dintr-o perspectivă mai largă 
decit colegiul senatorial de la Roma, recunoscu, pe bună 
dreptate, necesitatea readucerii Armeniei la graniţele sale 
naturale şi reinstaurării vechii dominaţii romane asupra Mării 
Mediterane. În conducerea afacerilor asiatice el se dovedi a fi un 
demn urmaş al magistrului şi amicului său Sulla. Filoelen ca 
puţini romani ai timpului său, el nu a rămas impasibil faţă de 
obligaţia pe care Roma şi-o asumase odată cu moştenirea lui 
Alexandru - aceea de a fi sabia şi scutul grecilor în Orient. 
Motive personale, dorinţa de a cîştiga lauri şi dincolo de Eufrat, 
jignirea pe care i-o adusese Marele Rege neglijind în scrisoarea 
lui să treacă şi titlul de imperator au contribuit, fireşte, şi ele la 
luarea acestei hotărîri, dar ar fi nedrept să luăm în considerare 
motive deşarte şi egoiste, dacă cele care se impun atenţiei 
noastre înainte de toate explică îndeajuns fapta. Din partea 
colegiului guvernamental roman, fricos, delăsător, dezinformat 
şi, mai ales, aflat într-o permanentă criză financiară, nu se putea 
presupune că va prelua iniţiativa unei expediţii atît de 
complicate şi de costisitoare fără să fi fost constrins în mod 
nemijlocit. În jurul anului 682 (72), reprezentanţii legitimi ai 
dinastiei seleucide, Antiochos, numit şi „Asiaticul”, şi fratele 
acestuia, constrînşi de întorsătura favorabilă pe care o luase 
războiul pontic, merseseră la Roma pentru a solicita o 
intervenţie romană în Siria şi, pe lingă aceasta, recunoaşterea 
pretențiilor lor asupra tronului Egiptului. Chiar dacă nu i se 
putea da curs acestei cereri, momentul şi pretextul nu puteau fi 
mai favorabile pentru declanşarea războiului împotriva lui 
Tigranes, care devenise între timp o necesitate; senatul îi 
recunoscu într-adevăr pe prinți drept regii legitimi ai Siriei, dar 
nu se putea decide asupra unei intervenţii armate. Lucullus 
trebuia să înceapă războiul din proprie iniţiativă şi pe proprie 
răspundere, fără însărcinarea specială din partea senatului, 
dacă nu dorea să piardă momentul prielnic pentru o acţiune 
serioasă împotriva Armeniei; ca şi Sulla, şi el se văzu în situaţia 
de a-şi realiza opera întru totul în interesul guvernului în funcţie, 
dar nu împreună cu el, ci împotriva voinţei acestuia. Hotărirea 
sa a fost înlesnită de relaţiile ambigue dintre Roma şi Armenia, 


care oscilau de mult timp între război şi pace şi care 
ascunseseră, într-o anumită măsură, caracterul neconstituţional 
al acţiunii sale şi îi oferiră suficiente motive formale pentru 
declararea războiului. Starea de lucruri din Cappadocia şi Siria îi 
oferea destule pretexte, iar în cursul urmăririi regelui 
Mithridates, trupele romane încălcaseră în repetate rînduri 
teritoriul armean. Dar întrucît misiunea lui Lucullus constase 
numai în purtarea războiului împotriva lui Mithridates, pe care 
trebuia s-o desăvirşească, el trimise pe unul dintre ofiţerii săi, 
Appius Claudius, la Antiohia, pentru a-i cere Marelui Rege 
predarea lui Mithridates, ceea ce ar fi dus inevitabil la război. 
Hotărîrea era gravă, mai ales avînd în vedere situaţia armatei 
romane. Era imperios necesar ca, în timpul expediției din 
Armenia, întinsul teritoriu al Pontului să fie ţinut sub ocupaţie 
severă, întrucît armata aflată în Armenia şi-ar fi pierdut altfel 
legăturile cu patria, iar Mithridates ar fi putut pătrunde din nou 
în fostul său regat. Armata, de aproximativ 30.000 de soldaţi, cu 
care Lucullus terminase războiul împotriva lui Mithridates, nu 
era în nici un caz suficientă pentru îndeplinirea acestei misiuni 
duble. În împrejurări obişnuite, generalul ar fi cerut şi ar fi 
obţinut din partea guvernului său trimiterea unei a doua armate; 
dar cum Lucullus dorea şi, într-o oarecare măsură, trebuia să 
declanşeze războiul fără consimţămiîntul guvernului, el se văzu 
nevoit să renunţe la aceasta şi, cu toate că înrolase în trupele 
sale şi mercenarii traci ai regelui luaţi prizonieri, să poarte 
războiul dincolo de Eufrat cu numai două legiuni, altfel spus, cu 
doar 15.000 de soldaţi. Acest fapt era deja, în sine, destul de 
grav; dar numărul mic al trupelor putea fi compensat prin vitejia 
încercată a soldaţilor, în exclusivitate veterani. Mult mai gravă 
însă era starea de spirit a soldaţilor, pe care Lucullus, în orgoliul 
său aristocratic, nici nu o lua în considerare. Lucullus era un 
general destoinic şi - conform criteriilor aristocratice - un bărbat 
onest şi binevoitor; cu toate acestea, nu era iubit de către 
soldaţi. Ca un susţinător decis al oligarhiei, era nepopular - 
nepopular întrucît curmase abuzurile înspăimîntătoare ale 
capitaliştilor romani din Asia Mică; nepopular din cauza 
corvezilor şi eforturilor pe care le impunea soldaţilor; nepopular 
fiindcă cerea din partea soldaţilor cea mai severă disciplină şi, 
pe cît posibil, împiedica jefuirea oraşelor greceşti de către 
oamenii săi, în timp ce el însuşi îşi încărcase multe cămile şi 


căruţe cu bogăţiile Orientului; nepopular din cauza manierelor 
sale distinse, rafinate, elenizate, nicidecum amicale şi, oriunde 
era posibil, înclinate spre desfătări. El nu avea nici o urmă din 
acea vrajă care statorniceşte o legătură personală între soldat şi 
generalul său. La acestea se adăuga, în fine, faptul că o mare 
parte dintre soldaţii săi cei mai destoinici se plîngeau, pe bună 
dreptate, de prelungirea excesivă a stagiului lor. Cele mai bune 
legiuni ale sale erau tocmai cele două pe care Flaccus şi Fimbria 
le conduseseră în Orient în anul 668 (96) (IlI, pp. 200-201); cu 
toate că după bătălia de la Kabeira le fusese făgăduită lăsarea 
la vatră, binemeritată după 13 campanii, Lucullus îi conducea 
acum dincolo de Eufrat, într-un nou război, al cărui sfîrşit nu se 
putea întrevedea; se părea că învingătorii de la Kabeira urmau 
să fie trataţi mai rău decit învinşii de la Cannae (|, pp. 405, 452). 
Într-adevăr, era mai mult decît o dovadă de temeritate faptul că 
un general, comandînd asupra unor trupe atit de reduse ca 
număr şi aflate într-o asemenea stare de spirit, declanşa din 
proprie iniţiativă şi, de fapt, împotriva constituţiei o expediţie 
într-o ţară îndepărtată şi necunoscută, străbătută de fluvii 
năvalnice şi străjuită de munţi înzăpeziţi, care doar prin imensa 
sa întindere periclita orice atac nechibzuit. Din această cauză, 
acţiunea lui Lucullus a fost criticată la Roma în repetate rînduri, 
şi nu fără temei; numai că ar fi trebuit să se evidenţieze în 
acelaşi timp că această acţiune temerară a generalului fusese 
determinată înainte de toate de obstinaţia guvernului care, chiar 
dacă n-o justifică, o face totuşi scuzabilă. 

Pe lîngă scopul de a motiva războiul din punct de vedere 
diplomatic, trimiterea lui Appius Claudius avusese şi intenţia de 
a revolta, mai întîi în Siria, principii şi oraşele împotriva Marelui 
Rege; în primăvara anului 685 (69) începu atacul propriu-zis. In 
cursul iernii, regele Cappadociei se îngrijise în taină de corăbiile 
de transport; cu ajutorul lor s-a traversat Eufratul şi, fără a mai 
pierde timpul cu asedierea unor localităţi mai mici, marşul a fost 
reluat prin ţinutul Sophene, de-a dreptul spre Tigranocerta, 
unde nu demult se întorsese şi Marele Rege din Siria, după ce îşi 
aminase deocamdată planurile de expansiune în Marea 
Mediterană în urma complicaţiilor cu romanii. Tocmai medita 
asupra unui proiect de atac împotriva Asiei Mici romane dinspre 
Cilicia şi Lycaonia şi îl frămînta gîndul dacă romanii vor evacua 
Asia imediat sau, poate, i se vor opune prin luptă la Efes, cînd i 


se aduse vestea despre înaintarea lui Lucullus. Dădu ordin ca 
solul să fie spînzurat, dar faptul nu schimbă cu nimic realitatea; 
astfel, el îşi părăsi capitala şi se retrase în Armenia centrală, 
pentru a se înarma împotriva romanilor, lucru pe care Îl 
neglijase pînă atunci. Între timp, Mithrobarzanes urma să se 
opună romanilor împreună cu trupele disponibile şi cu triburile 
vecine de beduini mobilizate în mare grabă. Insă corpul lui 
Mithrobarzanes a fost risipit curînd de avangarda romană, iar 
arabii, de către un detaşament condus de Sextilius şi, în timp ce 
forţa armeană principală, care se formă în munţii situaţi la nord- 
est de Tigranocerta (lîngă Bitlis), a fost oprită, în urma unor 
lupte norocoase purtate dintr-o poziţie bine aleasă, de către o 
divizie detaşată de armata romană, Lucullus organiză cu 
asiduitate asediul Tigranocertei. Necontenita ploaie de săgeți pe 
care garnizoana o revărsă asupra armatei romane şi incendierea 
maşinilor de asediu cu petrol brut le făcură cunoscute romanilor 
noile primejdii ale războaielor iraniene, iar viteazul comandant 
Mankaeos apără oraşul pînă cînd, în sfîrşit, marea armată regală 
de despresurare, adunată din toate părţile întinsului regat şi din 
ţinuturile învecinate deschise recrutărilor armene, se îndreptă 
prin trecătorile de nord-est în ajutorul capitalei. Generalul 
Taxiles, încercat în războaiele lui Mithridates, dădu sfatul ca 
bătălia să fie evitată şi ca mica armată romană să fie încercuită 
de cavalerie pentru a fi înfometată. Insă cînd regele văzu că 
generalul roman, care se decise să angajeze bătălia fără a 
renunţa prin aceasta la asediu, înaintează cu puţin peste 10.000 
de soldaţi împotriva unei forţe de 20 de ori mai numeroasă şi 
traversează riul, care separa cele două armate, fără a şovăi; 
cînd îşi îndreptă privirile mai întîi spre această trupă puţin 
numeroasă, prea mulţi pentru o solie, prea puţini pentru o 
armată, iar apoi spre imensele sale hoarde armate, în care se 
contopeau popoarele de la Marea Neagră şi Marea Caspică cu 
cele ale Mării Mediterane şi ale Golfului Persic, din ale căror 
rînduri numai temuţii cavaleri în armură, înarmaţi cu lănci, erau 
mai numeroşi decit întreaga armată a lui Lucullus, nelipsind nici 
pedestraşii înarmaţi după obiceiul roman, el se hotări să 
accepte numaidecit bătălia cerută de inamic. Dar în timp ce 
armenii se pregăteau încă în vederea luptei, ochiul ager al lui 
Lucullus observă că neglijaseră să ocupe o înălţime care domina 
întreaga poziţie ocupată de cavaleria lor; el se grăbi s-o cîştige 


cu două cohorte, timp în care puţina sa cavalerie execută un 
atac de flanc prin care abătu atenţia inamicului de la această 
manevră; odată ajuns pe înălţime, el conduse mica diviziune în 
spatele cavaleriei inamice. Aceasta fu dispersată în întregime şi 
se aruncă împotriva pedestrimii, care nu se aliniase încă şi care 
se împrăştie fără să fi fost angajată în luptă. Buletinul 
învingătorului, după care ar fi murit 100.000 de armeni şi doar 
cinci romani, iar regele, aruncînd turbanul şi panglica, ar fi fugit 
travestit, însoţit numai de cîţiva călăreţi, este conceput în stilul 
magistrului său Sulla. Cu toate acestea, victoria de la 
Tigranocerta, obţinută la 6 octombrie 685 (69), rămîne una 
dintre cele mai glorioase pagini din istoria militară a Romei; pe 
cît a fost de strălucită, pe atît era de importantă. Datorită ei, 
toate ţinuturile răpite parţilor sau sirienilor erau, din punct de 
vedere strategic, pierdute pentru Armenia şi intrau în cea mai 
mare parte direct în posesia romanilor. S-a început chiar cu 
noua capitală a imperiului. Numeroşii colonişti greci, veniţi aici 
cu forţa, se răzvrătiră împotriva garnizoanei şi deschiseră 
armatei romane porţile oraşului abandonat la discreţia 
soldaţilor. Satrapul armean Magadates luase deja din Cilicia şi 
Siria toate trupele pentru a întări armata de despresurare din 
faţa Tigranocertei. Lucullus pătrunse în ţinutul cel mai nordic al 
Siriei, Commagene, şi luă cu asalt capitala, Samosata; nu ajunse 
pînă în Siria propriu-zisă, dar dinaştii şi comunităţile situate pînă 
în apropierea Mării Roşii, ale elenilor, sirienilor, evreilor, arabilor, 
trimiseră soli pentru a-i venera pe noii lor suzerani în persoana 
romanilor. Chiar şi principele de la Korduene, ţinut situat la est 
de Tigranocerta, se supuse romanilor, în timp ce fratele Marelui 
Rege, Guras, rezistă la Nisibis, apărind astfel Mesopotamia. 
Lucullus apăru pretutindeni ca protector al principilor eleni şi al 
comunităţilor elene; în Commagene el îl înscăună pe Antiochos, 
un prinţ din dinastia Seleucizilor; pe Antiochos Asiaticul, care se 
întorsese la Antiohia după plecarea armenilor, îl recunoscu drept 
regele Siriei; coloniştii stabiliţi cu forţa la Tigranocerta se putură 
întoarce în patriile lor. Imensele rezerve de provizii şi tezaurele 
Marelui Rege - se capturaseră 30.000.000 de medimne de 
cereale şi, numai la Tigranocerta, 8.000 de talanţi (12.500.000 
de taleri) - îi permiseră lui Lucullus să plătească cheltuielile de 
război fără a recurge la tezaurul de stat şi să le ofere soldaţilor 
săi, în afara unui trai îmbelşugat, şi o gratificaţie de 800 de 


denari (240 de taleri) pentru fiecare în parte. 

Marele Rege se descurajase cu totul. Era slab de înger, 
dezlănţuit în momentele de fericire şi deprimat în cele 
nefericite; probabil că între el şi Lucullus s-ar fi ajuns la o 
înţelegere, amîndoi avînd interesul s-o obţină - Marele Rege 
trebuind s-o cumpere la un preţ foarte mare, generalul roman 
fiind gata s-o acorde în condiţii acceptabile - dacă n-ar fi fost 
bătrînul Mithridates. Acesta nu luase parte la luptele din jurul 
capitalei Tigranocerta. Eliberat în urma încordării intervenite 
între Marele Rege şi romani, la mijlocul anului 684 (70), după o 
penitenţă de 20 de luni, el fusese trimis cu 10.000 de călăreţi 
armeni în fostul său regat, pentru a bloca comunicațiile 
inamicului. Rechemat înainte de a fi putut întreprinde ceva, cînd 
Marele Rege îşi mobiliză toate forţele pentru a despresura 
capitala pe care o fondase, înainte de a fi ajuns la Tigranocerta 
el întîlni hoardele fugite de pe cîmpul de bătălie. Totul păru 
pierdut, începînd cu Marele Rege şi sfirşind cu soldatul de rînd. 
Dar dacă Tigranes ar fi încheiat pacea acum, pentru Mithridates 
nu numai că s-ar fi năruit orice posibilitate de a reintra în regatul 
său, ci extrădarea sa ar fi fost neîndoielnic prima condiţie a 
păcii; cu siguranţă Tigranes n-ar fi acţionat faţă de el altfel decît 
o făcuse odinioară Bocchus faţă de lugurtha. De aceea, regele 
depuse toate eforturile pentru a împiedica recurgerea la această 
soluţie şi pentru a determina curtea armeană să continue 
războiul în care nu avea nimic de pierdut, ci numai de cîştigat; 
Şi, deşi fugar şi detronat, influenţa sa asupra lui Tigranes nu era 
neglijabilă. Era încă un bărbat impunător şi viguros care, deşi 
trecut de 60 de ani, sălta încă singur în şa, înarmat complet, iar 
în lupta corp la corp îi egala pe cei mai puternici. Se părea că 
anii şi soarta îi oţeliseră spiritul; în timp ce altădată îşi trimitea 
generalii şi nu participa nemijlocit la acţiunile de război, acum, 
ca bătrîn, îl găsim comandînd şi luptînd el însuşi. În cursul 
guvernării sale de 50 de ani suferise atitea schimbări ale sorții, 
încît cauza Marelui Rege nu i se părea nicidecum pierdută după 
înfringerea de la Tigranocerta; considera mai degrabă foarte 
dificilă poziţia lui Lucullus şi, dacă nu se ajungea acum la 
încheierea păcii, iar războiul continua în mod chibzuit, aceasta 
putea deveni extrem de periculoasă. Vulpoiul bătrîn, care juca 
aproape rolul de tată în faţa Marelui Rege, putind să-l 
influenţeze chiar personal, îl convinse datorită energiei sale pe 


acest bărbat slab şi-i impuse nu numai continuarea războiului, 
dar şi numirea sa la conducerea politică şi militară a acestuia. 
Dintr-un război de cabinet, urma să devină un război naţional 
asiatic, iar regii şi popoarele Asiei urmau să se unească 
împotriva atotputernicilor şi semeţilor occidentali. Fostul rege al 
Pontului depuse cele mai mari eforturi pentru a-i reconcilia pe 
armeni şi pe parți şi a-i unifica în lupta comună împotriva Romei. 
La insistenţele lui Mithridates, Tigranes se oferi să-i retrocedeze 
arsacidului Phraates Zeul (care guverna din anul 684, 70) 
regiunile Mesopotamia şi Adiabene, „Marile văi” pe care le 
cuceriseră armenii, şi să încheie pace. Dar în urma celor 
întîmplate, respingerea acestei propuneri nu putea să surprindă; 
Phraates preferă să-şi asigure graniţa Eufratului nu printr-un 
tratat cu armenii, ci prin unul încheiat cu romanii şi să asiste la 
nimicirea reciprocă a detestatului vecin şi a incomodului străin. 
Mithridates avu un succes mai mare la popoarele decit la regii 
Orientului. Nu era dificil să se prezinte războiul ca unul naţional 
al Orientului împotriva Occidentului, întrucît nici nu era altceva; 
foarte uşor putea fi transformat şi într-un război religios şi se 
putea răspiîndi zvonul că obiectivul final al armatei lui Lucullus 
ar fi jefuirea templului zeiţei persane Nanaea sau Anaitis din 
Elymais (actualul Luristan), cel mai celebru şi mai bogat 
sanctuar din întregul ţinut al Eufratului. Asiaticii din apropiere 
sau din depărtare se îmbulziră în număr mare sub stindardele 
regilor care îi chemau la apărarea Orientului şi a zeilor proprii în 
faţa străinilor necredincioşi. Însă evenimentele dovediseră că 
simpla concentrare de nenumărate forţe armate nu numai că 
era ineficientă, dar chiar anihila şi combativitatea trupelor într- 
adevăr apte de marş şi de luptă integrate mulţimii, acestea fiind 
antrenate în dezastrul general. Mithridates încercă să 
perfecționeze înainte de toate arma cea mai redutabilă a 
asiaticilor, care, concomitent, era punctul vulnerabil al 
occidentalilor - cavaleria; în noua armată pe care o formă, 
jumătate din efectiv lupta călare. Pentru pedestrime, el îi 
selecţionă cu grijă pe oamenii cei mai potriviţi din rîndul masei 
de recruți mobilizați sau veniţi ca voluntari şi îi pregăti cu 
ajutorul ofițerilor săi din Pont. Remarcabila armată, adunată din 
nou în curînd sub stindardele Marelui Rege, nu era însă menită 
să se măsoare cu veteranii romani pe primul cîmp de bătălie 
care i-ar fi ieşit în cale, ci să se limiteze la defensivă şi la 


războiul de hărţuială. Mithridates purtase deja ultimul război din 
regatul său într-o defensivă permanentă, evitind lupta; şi de 
data aceasta se adoptă o tactică asemănătoare, ca teatru de 
operaţiuni fiind aleasă Armenia propriu-zisă, patria-mamă a lui 
Tigranes, încă neatinsă de mîna inamicului, care, atît prin natura 
sa geografică, dar şi prin patriotismul locuitorilor săi, se preta 
excelent pentru acest mod de luptă. Anul 686 (68) îl puse pe 
Lucullus într-o situaţie dificilă care devenea din zi în zi tot mai 
periculoasă. In ciuda victoriilor sale strălucite, Roma nu era 
nicidecum mulţumită de el. Senatul resimțea independenţa 
acţiunilor sale; partidul capitaliştilor, pe care îl lovise în 
interesele sale, puse în mişcare toate mecanismele intrigii şi 
mituirii pentru a impune rechemarea sa. Forul capitalei răsuna 
zilnic de plîngerile drepte şi nedrepte cu privire la temerarul, 
avarul, neromanul general vinovat de înaltă trădare. Senatul 
dădu curs plingerilor legate de unificarea unei puteri atit de 
impresionante, a două guvernări ordinare şi a unei importante 
însărcinări extraordinare, în sensul că desemnă pe unul dintre 
pretori pentru provincia Asia, iar pe consulul Quintus Marcius 
Rex pentru provincia Cilicia, acesta primind şi trei legiuni nou- 
formate; generalului îi rămase comanda împotriva lui Tigranes şi 
Mithridates. Aceste acuzaţii proferate la Roma împotriva 
generalului îşi găsiră un ecou periculos în cartierul de pe lris şi 
Tigru, cu atît mai mult cu cît unii ofiţeri, printre care se afla şi 
cumnatul generalului, Publius Clodius, îi influenţau pe soldaţi în 
acest sens. Zvonul răspîndit, fără îndoială, de către aceştia, 
conform căruia Lucullus ar intenţiona să combine războiul 
ponto-armean cu o expediţie împotriva parţilor, spori îndirjirea 
trupelor. Aşadar, în timp ce periculoasa stare de spirit a 
guvernului, ca şi a trupelor îl amenințau pe generalul victorios 
cu rechemarea şi răzmeriţa, el însuşi, asemenea jucătorului 
disperat, continuă să-şi sporească miza şi îndrăzneala. Ce-i 
drept, nu se îndreptă împotriva parţilor; dar cînd Tigranes nu se 
arătă dispus nici să încheie pacea, nici să angajeze o a doua 
bătălie principală, Lucullus se hotărî să pătrundă de la 
Tigranocerta, prin dificilul ţinut muntos de pe malul estic al 
Lacului Van, în Valea Eufratului estic (sau Arsanias, astăzi Murad 
Tschai), iar de aici în cea a rîului Araxes, unde, pe versantul 
nordic al Araratului, se afla Artaxata, capitala Armeniei propriu- 
zise, cu palatul rezidenţial şi haremul regelui. Spera ca prin 


ameninţarea reşedinţei patrimoniale să îl constringă pe rege să 
angajeze bătălia fie pe parcurs, fie în faţa Artaxatei. Într-adevăr, 
o divizie la Tigranocerta era necesară; şi întrucît armata de 
manevră nu putea fi redusă în nici un caz şi mai mult, nu 
rămînea altă soluţie decit slăbirea poziţiei din Pont, fiind 
convocate de aici trupe pentru Tigranocerta. Dificultatea majoră 
pentru desfăşurarea operaţiunilor militare era însă perioada 
foarte scurtă a verii din Armenia. Pe podişul armean, aflat la o 
altitudine de peste 5.000 de picioare deasupra mării, griul 
încolţeşte abia la începutul lui iunie, iar odată cu recolta din 
septembrie iarna bate la uşă; trebuia să se ajungă la Artaxata 
aşa încît campania să fie încheiată în cel mult patru luni. La 
mijlocul verii anului 686 (68), Lucullus porni de la Tigranocerta 
şi sosi - fără îndoială, prin valea rîului Karasu, care curge în 
direcţia sud-estică faţă de braţul oriental al Eufratului, singurul 
care face legătura între cîmpiile Mesopotamiei şi podişul din 
Armenia centrală - pe Platoul de la Muş şi pe Eufrat. Marşul, 
stînjenit în permanenţă de încăierări cu cavaleria inamică, 
îndeosebi cu arcaşii călăreţi, se desfăşură lent, dar fără a întiîlni 
piedici serioase, iar Eufratul, bine apărat de cavaleria armeană, 
a fost forţat în urma unei lupte norocoase; apăru şi infanteria 
inamică, dar Lucullus nu reuşi s-o antreneze în bătălie. Armata 
ajunse astfel pe platoul propriu-zis al Armeniei şi-şi continuă 
marşul într-o ţară necunoscută. Nu se iviră obstacole serioase; 
dar, din cauza terenului dificil şi a cavaleriei inamice, întîrzierea 
inevitabilă a marşului în sine era deja, prin natura faptului, un 
dezavantaj foarte grav. larna începu cu mult înainte de sosirea 
lui Lucullus la Artaxata, iar cînd soldaţii italici văzură zăpadă şi 
gheaţă în jurul lor, prea întinsa coardă a disciplinei militare se 
rupse. O adevărată răzmeriţă îl sili pe general să ordone 
retragerea, pe care o realiză cu abilitatea cunoscută. Ajuns 
nevătămat în cîmpie, unde anotimpul mai permitea realizarea 
unei operaţiuni, Lucullus traversă Tigrul şi se aruncă cu grosul 
armatei sale împotriva capitalei Mesopotamiei armene, Nisibis. 
Marele Rege, circumspect în urma experienţei trăite în faţa 
Tigranocertei, abandonă oraşul în voia sorții; în ciuda unei 
apărări curajoase, asediatorii îl cuceriră într-o noapte ploioasă şi 
întunecoasă, iar armata lui Lucullus găsi aici o pradă bogată şi o 
tabără de iarnă cu nimic inferioară celei din Tigranocerta, unde 
iernaseră cu un an în urmă. Între timp, întreaga greutate a 


ofensivei inamice apăsa asupra slabelor divizii romane rămase 
în Pont şi la Tigranocerta. Aici, Tigranes îl sili pe comandantul 
roman Lucius Fannius - acelaşi care fusese cîndva intermediarul 
între Sertorius şi Mithridates (pp. 38, 44) - să se închidă într-o 
fortăreață, unde îl asedie. Mithridates pătrunse cu 4.000 de 
călăreţi armeni şi 4.000 din propria armată în Pont şi, ca 
eliberator şi răzbunător, chemă națiunea la luptă împotriva 
inamicului ţării. Toţi trecură de partea lui; soldaţii romani 
răzleţiţi au fost capturați şi ucişi pretutindeni; cînd comandantul 
roman din Pontos, Hadrianus (p. 43), îşi conduse trupele 
împotriva lui, foştii mercenari ai regelui şi numeroşii pontici, 
care urmară armata ca sclavi, făcură cauză comună cu inamicul. 
Lupta inegală dură două zile fără întrerupere; numai faptul că 
regele a trebuit să fie dus de pe cîmpul de bătălie după ce 
fusese rănit de două ori îi dădu comandantului roman 
posibilitatea de a întrerupe bătălia aproape pierdută şi de a se 
refugia cu puţinii oameni care-i mai rămaseră la Kabeira. Un alt 
ofiţer al lui Lucullus, care ajunse din întîmplare în această 
regiune, hotăritul Triarius, strînse, ce-i drept, un nou corp în 
jurul său şi-l înfrînse pe rege într-o bătălie norocoasă; însă el a 
fost mult prea slab pentru a-l alunga din nou de pe teritoriul 
pontic şi nu-l putu împiedica să ocupe taberele de iarnă de la 
Komana. 

Astfel sosi primăvara anului 687 (67). Reunificarea 
armatei la Nisibis, inactivitatea din cartierele de iarnă, absenţa 
frecventă a generalului sporiseră între timp şi mai mult 
nemulţumirea trupelor; nu numai că cereau cu impetuozitate să 
se întoarcă în Italia, ci era deja destul de evident că, dacă 
generalul va refuza să-i conducă într-acolo, ei vor porni din 
proprie iniţiativă. Proviziile se împuţinaseră; Fannius şi Triarius 
trimiteau, din poziţiile amenințate în care se aflau, cele mai 
stăruitoare rugăminţi ca generalul suprem să vină în ajutorul lor. 
Împotriva voinţei sale, Lucullus se decise să cedeze necesităţii, 
să renunţe la Nisibis şi Tigranocerta şi, abandonînd toate 
speranţele sale ispititoare legate de expediţia armeană, să se 
întoarcă pe malul drept al Eufratului. Fannius a fost eliberat; 
pentru Pont el sosea prea tirziu. Triarius, prea slab pentru a se 
angaja în luptă cu Mithridates, ocupase o poziţie fortificată la 
Gaziura (Turksal pe Iris, la vest de Tokat), în timp ce bagajele 
rămăseseră la Dadasa. Însă cînd Mithridates asedie localitatea, 


soldaţii romani, îngrijoraţi de avutul lor, îl siliră pe comandant să 
părăsească această poziţie sigură şi să-l provoace pe rege la 
bătălie pe înălțimile scotiene, situate între Gaziura şi Ziela 
(Zilleh). Temerile lui Triarius se adeveriră; în ciuda apărării 
curajoase, aripa condusă personal de rege străpunse linia 
romană şi înghesui pedestrimea într-o strimtoare mocirloasă, 
unde nu putu să execute manevre nici în faţă, nici lateral, fiind 
măcelărită fără milă. Regele a fost grav rănit de un centurion 
care-şi sacrifică viaţa pentru aceasta; dar, oricum, înfrîngerea 
era totală. Tabăra romană a fost cucerită; floarea pedestrimii, 
aproape toţi ofiţerii de stat-major şi subofiţerii acopereau cîmpul 
de bătălie; corpurile rămaseră neînmormiîntate, iar cînd Lucullus 
sosi pe malul drept al Eufratului, nu primi vestea înfrîngerii din 
partea alor săi, ci din relatările localnicilor. Izbucnirea 
conspirației militare merse mînă în mînă cu această înfrîngere. 
Tocmai acum sosi de la Roma ştirea că poporul ar fi hotărît ca 
soldaţii, al căror stagiu militar expirase, altfel spus, cei ai lui 
Fimbria, să fie lăsaţi la vatră, iar comanda supremă în Bitinia şi 
Pont să fie acordată unuia dintre consulii anului în curs; 
succesorul lui Lucullus, consulul Manius Acilius Glabrio, 
debarcase deja în Asia Mică. Concedierea celor mai curajoase şi 
mai turbulente legiuni şi rechemarea comandantului suprem, 
dar şi impresia înfrîngerii de la Ziela sfărimară în cadrul armatei 
toate constringerile disciplinei, tocmai acum, cînd generalul 
avea cea mai stringentă nevoie de aceasta. El se găsea în faţa 
trupelor pontice, în fruntea cărora ginerele lui Tigranes, 
Mithridates al Mediei, le pricinuise deja romanilor o înfrîngere 
într-o norocoasă luptă de cavalerie, la Talaura, în Armenia Mică; 
spre acelaşi loc se îndrepta dinspre Armenia şi forţa principală a 
Marelui Rege. Lucullus trimise o solie către noul guvernator al 
Ciliciei, Quintus Marcius, care, aflat în drum spre provincia sa, 
tocmai sosise cu trei legiuni în Lykaonia, pentru a obţine un 
ajutor; acesta declară însă că soldaţii săi refuză să meargă în 
Armenia. Lucullus îi trimise o solie şi lui Glabrio, cu îndemnul să 
preia comanda supremă ce-i fusese acordată de către popor; 
însă acesta nu se arătă dispus să preia o misiune devenită acum 
atit de dificilă şi de periculoasă. Lucullus, constrîns să păstreze 
comanda pentru a nu fi nevoit să lupte la Talaura concomitent 
împotriva armenilor şi ponticilor, ordonă înaintarea împotriva 
armatei armene care se afla în marş. Soldaţii se supuseră 


ordinului de marş; dar, ajuns în locul unde se bifurcă drumul 
spre Armenia şi Cappadocia, grosul armatei îl alese pe cel din 
urmă şi se îndreptă spre provincia Asia. Aici, soldaţii lui Fimbria 
cerură concedierea lor imediată; şi cu toate că în urma 
rugăminţilor stăruitoare ale generalului şi ale celorlalte corpuri 
renunţară la această pretenţie, stăruiră totuşi asupra cererii de 
plecare în cazul în care nu se vor fi confruntat cu inamicul pînă 
la sosirea iernii, ceea ce se şi întîmplă. Mithridates nu numai că 
ocupă din nou aproape întregul său regat, dar călăreţii săi 
făcură incursiuni prin toată Cappadocia şi chiar în Bitinia; în 
zadar regele Ariobarzanes ceru ajutor din partea lui Quintus 
Marcius, a lui Lucullus şi Glabrio. Era sfîrşitul bizar, aproape 
incredibil, al unui război purtat într-o manieră atît de glorioasă. 
Dacă se iau în considerare numai performanţele militare, poate 
nici un alt general roman nu a realizat atit de mult cu mijloace 
atit de puţine; talentul şi norocul lui Sulla păreau moştenite de 
acest elev al său. Reîntoarcerea din Armenia în Asia Mică a 
armatei romane, aproape nevătămată, în condiţiile date, 
constituie o capodoperă militară care, în măsura în care putem 
judeca faptele, întrece cu mult retragerea celor 10.000 şi îşi 
găseşte explicaţia, înainte de toate, în soliditatea sistemului 
militar roman şi în incapacitatea celui oriental; în orice caz, a 
asigurat conducătorului acestui marş un nume glorios în rîndul 
capacităţilor militare de prim ordin. Dacă îndeobşte numele lui 
Lucullus nu figurează în rîndul lor, cauzele rezidă, după toate 
aparențele, numai în faptul că, pe de o parte, nu ni s-a păstrat 
nici o descriere militară detaliată a campaniilor sale, iar pe de 
alta, că pretutindeni, şi aceasta îndeosebi în război, nu se ia în 
considerare decit rezultatul final - care era, într-adevăr, egal cu 
o înfrîngere totală. În urma ultimei întorsături nefericite a 
războiului, generată în principal de revolta soldaţilor, se 
pierduseră toate succesele unui război care durase opt ani; în 
iarna anilor 687/688 (67/66), romanii ocupau aceleaşi poziţii pe 
care le deţinuseră în iarna anilor 679/680 (75/74). 

Rezultate cu nimic superioare războiului continental le 
oferi războiul maritim împotriva piraţilor, început concomitent cu 
cel dintii şi aflat în permanenţă într-o legătură strinsă cu acesta. 
Mai sus am relatat (p. 39) că în anul 680 (74) senatul adoptă 
înțeleptul decret ca eliberarea mărilor de corsari să fie 
încredinţată unui singur amiral suprem, în persoana pretorului 


Marcus Antonius. Dar alegerea conducătorului se dovedi greşită 
chiar de la început sau, mai degrabă, cei care au impus această 
măsură, înţeleaptă în sine, nu luaseră în considerare faptul că 
toate problemele legate de persoane erau decise de influenţa lui 
Cethegus (p. 10) şi de alte considerente de coterie. De 
asemenea, se neglijase înzestrarea amiralului ales cu suficienţi 
bani şi destule corăbii, potrivit importanţei misiunii sale; astfel, 
acesta constitui pentru provincialii aliaţi un flagel aproape la fel 
de mare ca şi piraţii. Succesele au fost pe măsură. Flota lui 
Antonius captură citeva corăbii în apele din faţa Campaniei, dar 
intră în conflict deschis cu cretanii, care se împrieteniseră cu 
piraţii şi refuzau categoric să renunţe la această alianţă: 
lanţurile pe care prevăzătorul Antonius le încărcase pe corăbiile 
sale pentru a-i încătuşa pe corsarii luaţi prizonieri serviră acum 
pentru înlănţuirea cvestorului şi a celorlalţi prizonieri romani de 
catargele corăbiilor romane cucerite, atunci cînd, în urma 
bătăliei navale ciştigate împotriva romanilor în faţa insulei lor, 
generalii cretani Lasthenes şi Panares se îndreptară în triumf 
spre Kydonia. Antonius, după ce irosise sume imense fără să fi 
obţinut nici un rezultat, din cauza mizerabilei conduceri a 
operaţiunilor, muri în anul 683 (71), în Creta. Pe de o parte, 
insuccesul expediției sale, pe de alta, costurile construcţiei marii 
flote, în fine, aversiunea oligarhiei faţă de orice concentrare 
excesivă a competenţei magistraturii au făcut ca, după această 
încheiere a acţiunii prin moartea lui Antonius, să nu mai fie ales 
un alt amiral suprem şi să se revină la vechea metodă de a lăsa 
suprimarea pirateriei în cadrul provinciilor la discreţia fiecărui 
guvernator în parte; astfel, de exemplu, flota lui Lucullus (p. 42) 
îndeplini această misiune în Marea Egee. Dar în ceea ce Îi 
priveşte pe cretani, această comunitate decăzută, o ruşine de 
felul celei suferite în faţa Kydoniei nu putea fi ştearsă decit 
printr-o declaraţie de război. Cu toate acestea, delegaţii cretani 
care apărură în anul 684 (70) la Roma cu rugămintea de a primi 
prizonierii şi de a restabili vechea alianţă aproape că obţinură 
un decret senatorial favorabil; ceea ce întreaga corporație 
considera a fi o ruşine era vîndut în schimbul argintului sunător 
de către fiecare senator în parte. Numai după ce o hotărire a 
senatului satisfăcu împrumuturile delegaților cretani la bancherii 
romani, altfel spus, după ce senatul se găsi în imposibilitatea de 
a se lăsa mituit, se formulă decretul conform căruia comunităţile 


cretane ar fi trebuit să predea, în afara dezertorilor romani, şi pe 
autorii  fărădelegii comise în faţa Kydoniei, pe generalii 
Lasthenes şi Panares, pentru a fi pedepsiţi cum se cuvine, apoi 
toate corăbiile şi bărcile cu patru sau mai multe rame, să trimită 
400 de ostatici şi să plătească o despăgubire de 4.000 de talanţi 
(6.250.000 de taleri), numai aşa putînd să evite războiul. După 
ce delegaţii declaraseră că n-ar fi competenţi să ia vreo hotărire 
asupra unor asemenea condiţii, unul dintre consulii anului 
următor a fost desemnat să plece în Creta, după expirarea 
magistraturii sale, fie pentru a lua în primire cele cerute, fie 
pentru a declanşa războiul. În consecinţă, proconsulul Quintus 
Metellus apăru în anul 686 (68) în apele Cretei. Comunitățile 
insulei, în frunte cu oraşele mai mari Gortyna, Knossos, Kydonia, 
erau hotărite să se apere mai degrabă cu armele decit să dea 
curs acestor cereri exagerate. Cretanii erau un popor lipsit de 
pietate şi degradat (II, p. 46), de a căror existenţă publică şi 
privată pirateria se lega la fel de intim ca tilhăria la drumul mare 
de etolieni; asemănîndu-se cu etolienii în multe alte aspecte, nu 
făceau excepţie nici în privinţa curajului, şi aceste două 
comunităţi greceşti au fost unicele care au purtat războiul de 
independenţă cu onorabilă bărbăţie. La Kydonia, unde Metellus 
îşi debarcă cele trei legiuni, se afla o armată cretană de 24.000 
de soldaţi, conduşi de Lasthenes şi Panares, gata să se angajeze 
în luptă cu romanii; se ajunse la o bătălie în cîmp deschis, în 
care romanii obţinură victoria în urma unei lupte înverşunate. 
Cu toate acestea, din spatele zidurilor lor, oraşele continuau să 
se împotrivească generalului roman; Metellus trebui să se 
hotărască să le asedieze pe rînd. În urma unui lung asediu, 
Kydonia, unde se refugiaseră resturile armatei învinse, a fost 
predată de către Panares în schimbul promisiunii retragerii sale 
nestingherite. Lasthenes, care reuşise să părăsească oraşul 
înaintea lui Panares, trebui să fie asediat pentru a doua oară la 
Knossos şi, întrucît şi această cetate era gata să se predea, el îşi 
distruse tezaurele şi scăpă din nou spre localităţi care, precum 
Dyktos, Eleutherna şi altele, continuară să se mai apere citva 
timp. Trecură doi ani (686-687, 68-67) înainte ca Metellus să fi 
cucerit întreaga insulă, ultima palmă de pămînt grecesc liber 
ajungînd astfel sub autoritatea  atotputernicilor romani; 
comunităţile cretane, aşa cum fuseseră primele dintre toate 
comunităţile greceşti care dezvoltaseră constituţia municipală 


liberă şi supremaţia maritimă, urmau să fie acum ultimele dintre 
statele maritime greceşti, cîndva stăpîne ale Mării Mediterane, 
care se supuneau puterii continentale romane. Toate condiţiile 
legale erau îndeplinite pentru a sărbători din nou unul dintre 
acele obişnuite triumfuri colosale; la titlurile macedonean, 
numid, dalmatic, balearic, gens Metella îşi putea adăuga cu 
aceeaşi dreptate şi pe cel nou, cretan, iar Roma se îmbogăţise 
cu încă un nume orgolios. Cu toate acestea, autoritatea 
romanilor pe Marea Mediterană nu fusese niciodată mai 
insignifiantă, iar cea a piraţilor niciodată mai consolidată decit în 
aceşti ani. Cilicienii şi cretanii mărilor, care deţineau, se spune, 
în această perioadă pînă la 1.000 de corăbii, puteau, pe bună 
dreptate, să ia în deridere atit victoriile inutile ale Isauricului, cît 
şi pe cele ale Cretanului. Mai sus am relatat cu cîtă hotărîre 
acţionaseră piraţii în războiul lui Mithridates şi că rezistenţa 
îndîrjită a oraşelor maritime din Pont îşi găsise sprijinul principal 
în statul corsarilor. Dar acesta făcu afaceri cel puţin tot atit de 
profitabile şi pe cont propriu. In anul 685 (69), piratul 
Athenodoros atacă, aproape sub ochii lui Lucullus, insula Delos, 
distruse mult-lăudatele ei sanctuare şi temple şi duse întreaga 
populaţie în sclavie. Pentru a fi scutită de astfel de atacuri, 
insula Lipara de lîngă Sicilia le plăti piraţilor un tribut anual fix. 
Un alt şef de pirați, Herakleon, distruse în anul 682 (72) escadra 
trimisă împotriva lui din Sicilia şi se încumetă să pătrundă cu 
numai patru bărci deschise în portul de la Siracusa. Doi ani mai 
tîrziu, colegul său, Pyrganion, debarcă şi el în acelaşi port, se 
stabili aici şi trimise expediţii de jaf în interiorul insulei, pînă cînd 
guvernatorul roman îl sili, în fine, să se îmbarce din nou. Pînă la 
urmă se institui obiceiul ca toate provinciile să echipeze escadre 
şi să organizeze paza de coastă, iar piraţii îşi organizau 
incursiunile de jaf cu regularitatea cu care se schimbau 
guvernatorii romani. Dar neobrăzaţii tilhari nu mai respectau 
acum nici pămîntul sacru al Italiei; de la Crotona capturară 
tezaurul din templul lunonei Laciniene; debarcară apoi la 
Brundisium, Misenum, Caieta, în porturile Etruriei, ba chiar şi la 
Ostia; îi luară prizonieri pe cei mai nobili dintre ofiţerii romani - 
printre alţii, pe amiralul armatei Ciliciei şi doi pretori cu întreaga 
lor suită, cu temutele lor securi şi fascii şi toate însemnele 
demnităţii lor; dintr-o vilă de lîngă Misenum, o capturară pe sora 
amiralului Antonius, trimis pentru a-i extermina pe pirați; în 


portul de la Ostia distruseră flota de război echipată împotriva 
lor, aflată sub comanda unui consul. De acum încolo ţăranul 
latin, călătorul de pe Via Appia, nobilul vizitator al paradisului 
terestru de la Baiae tremurau în orice clipă pentru viaţa şi 
avutul lor; stagnau întregul comerţ şi toate comunicațiile; în 
Italia, îndeosebi în capitală, care se baza pe griul adus pe calea 
mării, se instaurase cea mai cumplită scumpete. Contemporanii, 
ca şi istoria, sînt prodigioşi în legătură cu plingerile referitoare la 
situaţia insuportabilă, dar, în aceste împrejurări, atitudinea 
trebuie să fi fost îndreptăţită. 

Pînă acum am arătat cum senatul restaurat de către Sulla 
a exercitat supravegherea graniţelor în Macedonia, controlul 
regilor clientelari ai Asiei Mici, în fine, paza mării; rezultatele nu 
au fost nicăieri mulţumitoare. Cu nimic mai bune erau 
rezultatele obţinute de guvern într-o altă problemă, poate mult 
mai arzătoare : supravegherea proletariatului provincial şi 
îndeosebi a celui italic. Tumoarea canceroasă a sclaviei a 
subminat existenţa tuturor statelor Antichității, şi aceasta cu atit 
mai mult cu cît deveniseră mai prospere; căci puterea şi bogăţia 
statului au dus, în condiţiile date, întotdeauna la o creştere 
exagerată a mulţimii de sclavi care se ocupau cu păstoritul şi 
agricultura. Sistemul de plantaţii, care luase proporţii tot mai 
mari sub speculanţii italici, împinse această plagă periculoasă la 
o limită insuportabilă; în cursul crizelor Gracchilor şi ale lui 
Marius şi în strînsă legătură cu acestea, au avut loc numeroase 
răscoale ale sclavilor în diferite zone ale Imperiului Roman, în 
Sicilia degenerînd chiar în două războaie sîngeroase (619-622, 
135-132 şi 652-654, 102-100; ll, pp. 56-57 şi pp. 95-97). 
Deceniul dominaţiei de restauraţie de după moartea lui Sulla 
deveni epoca de aur atit pentru tilharii mărilor, cît şi pentru 
bandele asemănătoare de pe uscat, îndeosebi în Peninsula 
Italică pînă atunci destul de bine rînduită. Aici nu mai putea fi 
vorba de o pace publică. In capitală şi în ţinuturile mai puţin 
populate ale Italiei, jafurile deveniră fenomene cotidiene, 
crimele, tot mai frecvente. În această epocă se adoptă, după 
toate aparențele, un decret al poporului împotriva furtului de 
sclavi străini şi de oameni liberi şi se institui o nouă cale de 
reclamaţie sumară împotriva acelora care ocupau cu forţa 
suprafeţe funciare. Deşi erau înfăptuite în mod obişnuit de către 
proletariat, aceste crime păreau mult mai periculoase îndeosebi 


din cauză că şi clasele superioare, ca autoare morale şi ca 
participante la cîştig, erau vinovate. Îndeosebi furturile de 
oameni şi de bunuri erau organizate de către supraveghetorii 
marilor proprietăţi şi înfăptuite de către cetele de sclavi reunite 
aici, ele fiind deseori înarmate. Şi aşa cum Mephisto dobîndise 
teii lui Philemon pentru Faust, nici chiar bărbatul distins nu 
respingea ciştigul pe care i-l aducea unul dintre sîrguincioşii săi 
supraveghetori de sclavi. Starea lucrurilor este demonstrată de 
înăsprirea pedepselor pentru uzurpările de proprietate înfăptuite 
de către cete înarmate, pe care Marcus Lucullus, unul dintre 
optimaţii cei mai clarvăzători, administratorul jurisdicției 
capitalei din jurul anului 676 (78), le introduse cu intenţia 
explicită de a-i îndemna pe proprietarii marilor cete de sclavi la 
o supraveghere mai atentă a acestora, sub ameninţarea 
pierderii lor. Aşadar, acolo unde se jefuia şi se ucidea din 
însărcinarea nobililor, masele de sclavi şi de proletari puteau, la 
fel de bine, să se îndeletnicească cu aceeaşi afacere pe cont 
propriu; o scînteie era suficientă pentru a aprinde teribilul 
combustibil şi de a transforma proletariatul într-o armată 
insurecţională. Ocazia se ivi curînd. Luptele de gladiatori, care 
ocupau acum primul loc printre distracţiile populare din Italia, 
determinaseră înfiinţarea a numeroase instituţii, îndeosebi la 
Capua şi în jurul ei, unde sclavii fie erau păziţi, fie erau dresați 
să ucidă sau să moară pentru plăcerea mulţimii suverane - 
fireşte, în majoritatea lor bărbaţi viteji, luaţi prizonieri în război, 
care nu uitaseră că odinioară luptaseră împotriva romanilor. 
Mulţi dintre aceşti oameni exasperaţi au evadat dintr-o şcoală 
de gladiatori din Capua (681, 73) şi s-au refugiat pe Vezuviu. In 
fruntea lor se găseau doi celți, numiţi ca sclavi Krixos şi 
Oenomaos, şi tracul Spartacus. Acesta, poate un descendent din 
nobila familie a Spartacizilor, ajunsă în patria ei tracică, la fel ca 
şi la Panticapaion, chiar la onoruri regale, servise în armata 
romană în cadrul trupelor auxiliare tracice, de unde dezertase şi 
se refugiase în munţi ca hoţ, fiind luat din nou prizonier şi 
destinat luptelor de gladiatori. Incursiunile acestei cete mici, 
numărînd la început doar 74 de oameni, dar care sporea din zi 
în zi datorită afluxului din împrejurimi, deveniră atit de 
intolerabile pentru locuitorii bogatului ţinut al Campaniei, încît, 
după ce încercară în zadar să scape de ei cu propriile forţe, 
cerură ajutor de la Roma. Aceasta trimise o divizie de 3.000 de 


oameni, strinsă în cea mai mare grabă, condusă de către 
Clodius Glaber. Pentru a înfometa ceata de sclavi, el ocupă căile 
de acces spre Vezuviu. Dar, în ciuda numărului lor scăzut şi a 
înarmării precare, hoţii îndrăzniră totuşi să coboare pe versanţii 
abrupți şi să atace posturile romane; iar cînd această jalnică 
miliţie se văzu luată prin surprindere de mica trupă a acestor 
bărbaţi disperaţi, o luă la sănătoasa şi se risipi în toate părţile. 
Acest prim succes le aduse hoţilor arme şi noi combatanți. Chiar 
dacă şi acum cei mai mulţi nu aveau nimic altceva decit bite 
ascuţite, o nouă şi mai puternică miliţie, formată din două 
legiuni comandate de pretorul Publius Varinius, care intrase în 
Campania dinspre Roma, îi găsi deja aşezaţi în cîmpie aproape 
ca o armată de război. Varinius se găsea într-o situaţie dificilă. 
Milițiile sale, silite să ocupe poziţii în faţa inamicului, sufereau 
foarte mult de pe urma intemperiilor, toamnei şi bolilor cauzate 
de acestea; rîndurile sale se răriră însă mai mult din cauza 
laşităţii şi indisciplinei decît din pricina epidemiilor. Chiar de la 
început, unul dintre detaşamentele sale se risipi în toate părţile, 
astfel încît dezertorii nu reveniră la corpul principal, ci plecară 
de-a dreptul la casele lor. Cînd se dădu apoi semnalul de atac 
împotriva valurilor inamice, cei mai mulţi refuzară să se supună 
ordinului. Cu toate acestea, Varinius porni cu cei rămaşi în front 
împotriva cetei de hoţi; dar el nu-i mai găsi acolo unde ar fi 
trebuit să fie: plecaseră în cea mai desăvirşită linişte şi se 
îndreptau spre sud, spre Picentia (Vicenza, lîngă Amalfi). Ajunşi 
din urmă de către Varinius, care nu reuşi să-i împiedice să 
traverseze rîul Silarus, ei trecură în Lucania interioară, ţara 
făgăduinţei pentru păstori şi tilhari. Varinius îi urmă, şi aici 
detestatul inamic i se opuse în fine. Toate împrejurările în care 
avu loc lupta au fost în dezavantajul romanilor; soldaţii, deşi 
ceruseră nerăbdători bătălia înainte, se luptară lamentabil; 
Varinius suferi o înfrîngere completă - calul său, însemnele 
magistraturii sale, ca şi tabăra romană ajunseră în mîinile 
inamicului. Sclavii din Italia meridională, îndeosebi păstorii 
semisălbatici, dar curajoşi, se adunară în masă sub stindardul 
eliberatorului apărut pe neaşteptate; conform celor mai 
moderate estimări, numărul insurgenților înarmaţi se ridică la 
40.000 de oameni. Campania, abia părăsită, a fost recucerită 
din mers, corpul roman rămas aici sub comanda cvestorului lui 
Varinius, Gaius Thoranius, fiind dispersat şi nimicit. În sudul şi 


sud-vestul Italiei, ţinutul deschis se găsea în mîinile victorioşilor 
căpitani ai tilharilor. Chiar oraşe însemnate, precum Consentia 
în ţara brutienilor, Turii şi Metapontion în Lucania, Nola şi 
Nuceria în Campania au fost cucerite de răsculați şi suferiră 
toate grozăviile pe care barbarii victorioşi le pot aduce asupra 
civilizaţilor lipsiţi de apărare, sclavi dezlănţuiţi asupra foştilor lor 
stăpîni. Că o asemenea luptă nu avea nimic în comun cu 
dreptatea şi era mai degrabă un masacru decit un război, se 
înţelege, din nefericire, de la sine; de drept, stăpinii îl răstigneau 
pe oricare sclav luat prizonier; fireşte că sclavii, la rîndul lor, 
măcelăreau prizonierii sau, dintr-o răzbunare şi mai 
batjocoritoare, îi transformau pe romanii luaţi prizonieri în 
gladiatori, pentru a se omorî unii pe alții în luptă; aceasta s-a 
întîmplat, de exemplu, cu 300 de prizonieri cu ocazia funeraliilor 
unei căpetenii căzute în luptă. Pe bună dreptate, Roma era 
îngrijorată din cauza acestui incendiu mistuitor care căpătă 
proporţii tot mai mari. Se luă hotărîrea ca, în anul următor (682, 
72), să fie trimişi ambii consuli împotriva teribililor şefi ai 
bandelor. Ce-i drept, în Apulia, pretorul Quintus Arrius, unul 
dintre locotenenţii consulului Lucius Gellius, reuşi să împresoare 
şi să nimicească, pe riul Garganus, ceata de celți care, sub 
conducerea lui Krixos, se separase de masa armatei răsculaților 
şi jefuia pe cont propriu. Dar victorii cu atît mai strălucite erau 
cucerite de către Spartacus în Apenini şi în Italia septentrională, 
unde au fost înfriînţi, pe rînd, consulul Gnaeus Lentulus, tocmai 
cînd în van considera că-i încercuise şi-i anihilase pe tilhari; 
colegul său Gellius şi pretorul Arrius, care triumfase cu puţin 
timp înainte; în fine, la Mutina, Gaius Cassius (consul în anul 
681, 73), guvernatorul Galiei Cisalpine şi pretorul Gnaeus 
Manlius. Aceşti sclavi aproape neînarmaţi deveniseră spaima 
legiunilor; acest lanţ de înfrîngeri aminteşte de primii ani ai 
războiului lui Hannibal. Nu se poate spune ce s-ar fi întîmplat 
dacă în fruntea cetelor victorioase s-ar fi aflat nu gladiatori 
fugari, ci regii naţionali din munţii din Auvergne sau Balcani; 
dar, în ciuda triumfurilor strălucitoare, mişcarea rămase ceea ce 
fusese de la bun început: o răscoală de tilhari, şi eşuă nu atit din 
cauza supremaţiei adversarului, cît din cauza discordiilor interne 
şi lipsei unui plan prestabilit. Unitatea împotriva inamicului 
comun, aşa cum s-a remarcat odinioară în timpul războaielor 
sclavilor din Sicilia, lipseşte cu desăvirşire în acest război italic; 


cauza rezidă neîndoielnic în faptul că, în timp ce sclavii sicilieni 
îşi găsiseră un fel de unitate naţională prin siro-elenismul lor, cei 
italici erau divizați în cele două mase ale eleno-barbarilor şi ale 
celto-germanicilor. Discordia dintre celtul Krixos şi tracul 
Spartacus - Oenomaos murise în una din primele bătălii - şi alte 
vrajbe asemănătoare  anihilară posibilitatea  fructificării 
succeselor dobiîndite şi aduseră romanilor mai multe victorii 
însemnate. Dar mult mai dezavantajoasă decit separatismul 
celto-germanicilor a fost lipsa unui plan şi a unui ţel stabil. Ce-i 
drept, Spartacus, în măsura în care putem să conchidem din 
puţinele date pe care le deţinem despre acest bărbat 
remarcabil, îi întrecea cu mult pe compatrioţii săi. Pe lingă 
talentul său strategic, manifestă un extraordinar talent de 
organizator, iar simţul său de dreptate, de care dădea dovadă în 
conducerea trupei sale şi în împărţirea prăzii, în egală măsură 
cu vitejia sa, trebuie să-i fi adus stima maselor. Pentru a 
compensa lipsa stînjenitoare a cavaleriei şi a armelor, el încercă 
să-şi formeze şi să-şi disciplineze o cavalerie cu ajutorul 
hergheliilor de cai capturate în Italia meridională şi, din 
momentul în care cuceri portul Turii, să-şi procure fier şi aramă, 
fără îndoială cu ajutorul piraţilor. Însă în problemele principale 
nici el nu reuşi să îndrepte năzuinţele cetelor sălbatice pe care 
le comanda spre țeluri finale stabile. Cu dragă inimă ar fi 
conjurat dezlănţuitele bacanale ale cruzimii pe care tilharii şi le 
permiteau în oraşele cucerite şi care constituiră cauza principală 
pentru care nici un oraş italic nu trecu în mod voluntar de partea 
răsculaților; supunerea de care comandantul se bucura pe 
cîmpul de bătălie înceta odată cu victoria, iar reproşurile şi 
rugăminţile sale erau zadarnice. În urma victoriilor dobîndite în 
anul 682 (72) în Apenini, armata sclavilor s-ar fi putut îndrepta 
în toate direcţiile. Se afirmă să Spartacus însuşi ar fi intenţionat 
să traverseze Alpii pentru a deschide sclavilor posibilitatea 
reîntoarcerii în patria lor celtică sau tracică; dacă această 
relatare corespunde realităţii, ea demonstrează luciditatea cu 
care învingătorul îşi aprecia succesele şi puterea. Întrucît 
oamenii săi refuzară să se îndepărteze atit de repede de bogata 
Italie, Spartacus alese drumul spre Roma, probabil cu intenţia 
blocării capitalei. Dar mulțimile se împotriviră şi acestui plan, ce- 
i drept disperat, dar cel puţin premeditat; cu toate că Spartacus 
dorea să devină general, ele îl siliră pe conducătorul lor să 


rămînă căpitan de tilhari şi să continue să străbată Italia în lung 
şi în lat cu intenţia de a jefui. Roma se putea considera fericită 
din cauza acestei situaţii, dar şi aşa se găsea în mare dificultate. 
Ducea lipsă de soldaţi bine pregătiţi şi de generali 
experimentați; Quintus Metellus şi Gnaeus Pompeius erau în 
Hispania, Marcus Lucullus în Tracia, iar Lucius Lucullus în Asia 
Mică; la dispoziţia ei se găseau numai miliții neinstruite şi, în cel 
mai bun caz, ofiţeri mediocri. Comanda supremă din Italia a fost 
încredinţată pretorului Marcus Crassus, un general fără un 
renume deosebit, dar care luptase cu bravură sub Sulla şi era 
cel puţin om de caracter; lui i se încredinţă o armată de opt 
legiuni, impresionantă mai mult prin numărul decit prin calitatea 
ei. Noul comandant suprem îşi începu misiunea prin aplicarea, 
cu toată rigurozitatea, a legii marţiale, în cazul unui detaşament 
care, zvirlindu-şi armele, fugise din faţa tilharilor, executînd pe 
fiecare al zecelea soldat; în urma acestui exemplu, legiunile 
deveniră într-adevăr mai combative. Spartacus, fiind înfrînt în 
bătălia care a urmat, se retrase şi încercă să ajungă la Region, 
prin Lucania. Tocmai atunci, piraţii dominau nu numai apele 
siciliene, dar şi portul Siracusa (p. 55); Spartacus se hotărise să 
trimită cu bărcile lor un corp în Sicilia, unde sclavii nu aşteptau 
decit un prilej pentru a se ridica a treia oară. Marşul pînă la 
Region reuşi, însă corsarii, poate speriaţi de paza de coastă 
organizată în Sicilia de către pretorul Gaius Verres, poate şi 
mituiţi de către romani, luară plata stabilită din partea lui 
Spartacus, dar fără a-i asigura serviciul promis. Între timp, 
Crassus se apropiase de armata tilharilor aproximativ pînă la 
gurile Krathisului şi, întrucît soldaţii săi nu se luptau conform 
aşteptărilor, el îi puse, asemenea lui Scipio aflat în faţa 
Numantiei, să ridice un val de apărare cu o lungime de şapte 
mile germane, care separa Peninsula Bruttium de restul Italiei şi 
baricada drumul armatei de insurgenți, reîntoarsă de la Region, 
blocîndu-i şi căile de aprovizionare. Dar într-o întunecoasă 
noapte de iarnă, Spartacus străpunse liniile inamice şi, în 
primăvara anului 683 (71), se găsea din nou în Lucania. Această 
operă impresionantă devenise astfel inutilă. Crassus începu să 
se îndoiască de deznodămintul favorabil al misiunii sale şi 
solicită senatului rechemarea legiunilor din Macedonia, aflate 
sub conducerea lui Marcus Lucullus, şi a celor din Hispania 
Citerior, comandate de Gnaeus Pompeius, în sprijinul său. 


Această măsură extraordinară se dovedi însă inutilă; 
disensiunile şi orgoliul cetelor de tilhari au fost suficiente pentru 
a le zădărnici succesele. Sub conducerea lui Gannicus şi Castus, 
celții şi germanicii se despărţiră din nou de masa celorlalţi, a 
căror căpetenie şi al căror suflet era tracul, pentru a se lăsa 
măcelăriți de către romani. Lîngă Lacul Lucan, ei au fost salvaţi 
de apariţia oportună a lui Spartacus; în urma acestui incident, şi- 
au ridicat tabăra în apropiere de cea a lui Spartacus, dar 
Crassus reuşi totuşi să-l angajeze în luptă pe acesta cu ajutorul 
cavaleriei şi să încercuiască între timp cetele celtice, obligîndu- 
le la o luptă separată, în care căzură cu toţii, deşi luptaseră 
vitejeşte; se spune că au pierit 12.300 de combatanți, toţi pe 
cîmpul de bătălie şi cu faţa către duşman. În consecinţă, 
Spartacus încercă să ajungă cu divizia sa în munţii de lîngă 
Petelia (lîngă Strongoli, în Calabria), şi pricinui avangărzii 
romane, care-l urmărea, o înfrîngere usturătoare. Dar această 
victorie servi mai degrabă învinşilor decît învingătorilor. Îmbătaţi 
de succesul lor, tilharii refuzară să continue retragerea şi-l siliră 
pe generalul lor să-i conducă prin Lucania în Apulia, spre ultima 
bătălie decisivă. Înainte de începerea batăliei, Spartacus îşi 
ucise calul; aşa cum, atit în momentele fericite, cît şi în cele de 
restrişte, el rămăsese fidel camarazilor săi, le dovedea acum 
prin exemplul său că şi el are de ales numai între viaţă şi 
moarte. In bătălie se luptă cu vitejia unui leu: doi centurioni 
căzură de mina lui; rănit şi prăbuşit în genunchi, continuă să 
îndrepte sulița împotriva inamicilor neîndurători. Astfel muri 
marele conducător al răsculaților şi, odată cu el, compatrioţii săi 
cei mai destoinici, alegînd o moarte de bărbaţi liberi şi de soldaţi 
oneşti (683, 71). După această victorie atit de scump plătită, 
trupele victorioase şi cele ale lui Pompeius, sosite, între timp, 
după înfrîngerea sertorienilor, în Italia, porniseră prin Apulia şi 
Lucania o vînătoare de oameni cum nu se mai văzuse, pentru a 
stinge ultimele scîntei ale uriaşului incendiu. Deşi nu se 
instaurase încă pacea publică în ţinuturile meridionale, unde, de 
exemplu, orăşelul Tempsa fusese ocupat în anul 683 (71) de 
către o ceată de tilhari, şi în Etruria grav afectată de către 
exproprierile lui Sulla, ea a fost decretată totuşi pentru întreaga 
Italie. Cel puţin se recuceriseră vulturii pierduţi într-un mod atit 
de umilitor - numai după victoria asupra celților se 
redobiîndiseră cinci dintre aceştia -, iar cele 6.000 de cruci, 


purtînd sclavii luaţi prizonieri şi aliniate de-a lungul drumului 
dintre Capua şi Roma, stăteau mărturie a ordinii restabilite şi a 
reînnoitului triumf al dreptului consacrat asupra individului 
răzvrătit. 

Să privim încă o dată evenimentele care definesc deceniul 
restauraţiei lui Sulla. De fapt, nici una dintre mişcările interne 
sau externe din această perioadă nu conţine vreun pericol care 
să fi ameninţat vital mersul naţiunii: nici insurecția lui Lepidus, 
nici acţiunile emigranților din Hispania, nici războaiele traco- 
macedonene şi din Asia Mică, nici răscoalele piraţilor şi ale 
sclavilor. Şi totuşi, statul luptase pentru existenţa sa în toate 
aceste cazuri. Cauza rezidă în faptul că problemele au rămas 
nerezolvate atunci cînd puteau fi soluționate cu uşurinţă; 
neglijarea celor mai elementare măsuri de precauţie a creat 
cele mai grave confuzii şi incidente şi a transformat clase 
dependente şi regi neputincioşi în adversari egali. Ce-i drept, 
fuseseră înfrinte democraţia şi insurecția sclavilor, dar, prin 
natura lor, victoriile nu contribuiseră nici la sporirea prestigiului 
intern al învingătorului, nici la întărirea sa în exterior. Nu era nici 
o onoare dacă cei doi generali celebraţi ai partidului de 
guvernămiînt nu-i veniseră de hac şefului de insurgenți Sertorius 
şi partizanilor săi hispanici într-o luptă de opt ani, caracterizată 
mai degrabă de înfrîngeri decit de victorii şi dacă abia tăişul 
ucigător al amicilor săi decise războiul sertorian în favoarea 
guvernului legitim. A-i fi învins pe sclavi nu era nicidecum o 
onoare, ci mai degrabă o ruşine de a fi stat în faţa lor într-o 
luptă egală, şi aceasta ani de-a rîndul. De la războiul lui 
Hannibal se scursese ceva mai mult de un secol; romanul 
respectabil trebuia să se ruşineze la constatarea regresului 
înspăimîntător de rapid pe care națiunea îl înregistrase de la 
această măreaţă epocă încoace. Atunci, sclavii italici rezistaseră 
ca zidurile în faţa veteranilor lui Hannibal; acum milițiile italice 
se risipeau în faţa bitelor sclavilor evadați, ca pleava dusă de 
vînt. Atunci, oricare ofiţer superior putuse să preia locul 
generalului şi se luptase deseori fără noroc, dar întotdeauna cu 
onoare; acum, devenise dificil ca din mulţimea tuturor ofiţerilor 
nobili să se găsească un singur comandant cît de cît utilizabil. 
Atunci, guvernul preferase să-l ia pe ultimul ţăran de la coarnele 
plugului decit să renunţe la cucerirea Greciei sau Hispaniei; 
acum aproape că se renunţa la aceste ţinuturi demult cucerite, 


numai pentru a se asigura apărarea patriei în faţa sclavilor 
răsculați. Spartacus, ca şi Hannibal, străbătuse Italia cu forţa 
armată de la Pad pînă la strimtoarea siciliană, îi învinsese pe 
ambii consuli şi ameninţase Roma cu blocada; acţiuni care 
avuseseră nevoie de geniul celui mai mare general al Antichității 
erau înfăptuite acum de un temerar căpitan de tilhari. Trebuie 
să ne mai mirăm dacă din asemenea victorii asupra unor 
insurgenți şi şefi de tilhari nu a germinat nici un element de 
prosperitate? Un rezultat şi mai puţin îmbucurător aduseseră 
însă războaiele din afară. Într-adevăr, războiul traco- 
macedonean, chiar dacă nu se sfirşise cu un rezultat 
corespunzător apreciabilei investiţii în oameni şi bani, nu era 
totuşi întru totul nefavorabil. Dar în războiul din Asia Mică şi în 
cel împotriva piraţilor guvernul suferise un faliment complet. Cel 
dintii se sfirşi cu pierderea tuturor cuceririlor realizate în opt 
campanii sîngeroase, cel de-al doilea, cu deplina înlăturare a 
romanilor din „marea lor”. Cîndva, în nestrămutata convingere a 
invincibilităţii forţei sale de uscat, Roma îşi extinsese 
supremaţia şi asupra celui de-al doilea element; acum, imensul 
stat devenise neputincios pe mare şi, după toate aparențele, era 
pe punctul de a pierde stăpînirea cel puţin asupra continentului 
asiatic. Binefacerile materiale ale existenţei statale - securitatea 
graniţelor, comerţul paşnic nestingherit, protecţia dreptului, 
administraţia rînduită - începură să dispară în rîndul tuturor 
naţiunilor reunite în cadrul statului roman; zeii binefăcători 
păreau cu toţii reîntorşi în Olimp, abandonînd pămîntul suferind 
la discreţia jefuitorilor şi asupritorilor oficiali sau voluntari. 
Această decadenţă a statului nu numai că era resimţită ca o 
nenorocire publică de acela care deţinea drepturi politice şi 
spirit civic, ci insurecția proletariatului şi nelegiuirile tilharilor şi 
piraţilor, amintind de epoca Ferdinanzilor napolitani, purtau 
sentimentul acestui declin pînă în cea mai părăsită vale, pînă în 
cel mai umil bordei al Italiei, şi oricare om preocupat de comerţ, 
chiar şi cumpărătorul unei baniţe de grîu, îl trăia ca pe o 
calamitate personală. Dacă ne întrebăm care erau autorii 
acestei situaţii deplorabile fără precedent, atunci îi putem 
acuza, pe bună dreptate, pe foarte mulţi. Proprietarii de sclavi, a 
căror inimă se ascundea în punga de bani, soldaţii indisciplinaţi, 
generalii, cînd laşi, cînd incapabili, cînd temerari, demagogii 
forului care aţiţau spiritele de obicei într-un scop eronat, toţi 


purtau o parte din vină; sau, mai degrabă, cine se putea declara 
nevinovat? Intuitiv, se resimțea că această durere, această 
ruşine, această corupţie erau prea mari pentru a fi opera unui 
singur om. Aşa cum măreţia comunităţii romane nu fusese 
opera unor indivizi ieşiţi din comun, ci a unui corp de cetăţeni 
bine organizat, la fel şi decadenţa acestui grandios edificiu nu a 
decurs din genialitatea distructivă a unor indivizi izolaţi, ci din 
dezorganizarea generală. Majoritatea cetăţenilor nu mai valora 
nimic şi fiecare piatră de construcţie şubrezită contribuia la 
ruinarea întregului edificiu; întreaga naţiune ispăşea pentru 
greşelile întregii naţiuni. Era nedrept ca guvernul, ultima 
expresie palpabilă a statului, să fie făcut responsabil pentru 
toate maladiile curabile şi incurabile ale acestuia; dar era la fel 
de adevărat că lui îi reveneau o mare parte din greşelile publice. 
In războiul din Asia Mică, de exemplu - unde nici unul dintre 
guvernatori nu săvirşise greşeli grave, ba, dimpotrivă, Lucullus, 
cel puţin din punct de vedere militar, dovedise abilitate şi chiar 
repurtase victorii -, devenise cu atit mai evident că vina 
eşecului trebuia căutată în sistemul şi în guvernul în sine, cel 
puţin în ceea ce priveşte abandonarea laşă a Cappadociei şi 
Siriei şi în poziţia nefirească a generalului destoinic în faţa 
colegiului de guvernămînt, incapabil să ia o hotărîre energică. La 
fel, în privinţa mărilor, senatul anihilase, în timpul executării, 
hotărîrea, adoptată în mod corect, a unei vînători generale de 
pirați, pentru a reveni la vechiul sistem absurd de a trimite 
legiuni împotriva regilor mării. În conformitate cu acest sistem 
fuseseră întreprinse expedițiile lui Servilius şi Marcius în Cilicia, 
dar şi a lui Metellus în Creta; în conformitate cu acesta, Triarius 
înconjurase insula Delos cu un zid, pentru a o apăra de pirați. 
Asemenea tentative de a-şi asigura supremaţia maritimă 
amintesc de acel Mare Rege persan care dăduse ordin ca marea 
să fie biciuită pentru a i se supune. Astfel, națiunea avea 
dreptate dacă reproşa falimentul ei în primul rînd guvernării de 
restauraţie. Odată cu restauraţia oligarhiei, atit după căderea 
Gracchilor, cît şi după cea a lui Marius şi Saturninus, se instituise 
întotdeauna o asemenea guvernare păgubitoare; totuşi, ea nu 
apăruse niciodată atit de violentă şi atit de laşă, atit de coruptă 
şi atît de distrugătoare ca de această dată. Dar dacă un guvern 
nu mai poate guverna, el îşi pierde legitimitatea, iar cel care 
deţine puterea are şi dreptul de a-l răsturna. Din nefericire, este 


adevărat că un guvern incapabil şi iresponsabil poate călca în 
picioare binele şi onoarea tuturor mult timp înaintea apariţiei 
bărbaţilor care să îndrepte armele teribile făurite de acest 
guvern împotriva lui însuşi şi care să organizeze revoluţia, 
legitimă în asemenea caz, bazindu-se pe nemulţumirea morală a 
celor virtuoşi şi pe starea insuportabilă a celor mulţi. Dar dacă 
jocul cu norocul popoarelor poate fi distractiv şi poate dura 
vreme îndelungată, el incumbă totuşi şi neprevăzutul care-şi 
devorează la un moment dat jucătorul; şi nimeni nu se revoltă 
atunci împotriva securii care se îndreaptă spre rădăcina 
copacului ce poartă asemenea roade. Acest moment sosise 
acum pentru oligarhia romană. Războiul ponto-armean şi 
afacerea piraţilor deveniră cauzele imediate pentru răsturnarea 
constituţiei lui Sulla şi instaurarea unei dictaturi militare 
revoluţionare. 


Capitolul III 
Căderea oligarhiei şi dominaţia lui Pompeius 


Constituţia lui Sulla încă nu se clătinase. Asaltul declanşat 
împotriva ei de către Lepidus şi Sertorius fusese respins cu 
puţine sacrificii. Guvernul, fireşte, neglijase  desăvirşirea 
edificiului pe jumătate terminat în spiritul energic al autorului 
său. Este caracteristic pentru el că nu distribui şi nici nu renunţă 
la dreptul asupra pămiînturilor încă neparcelate, dar destinate 
distribuirii de către Sulla, ci acceptă ca vechii lor posesori să le 
păstreze fără a modifica titlul de proprietate, ba mai mult, ca 
numeroase suprafeţe din pămîntul domenial încă neîmpărţite de 
Sulla să fie luate în proprietate după vechiul sistem de ocupaţie, 
înlăturat de drept şi de fapt prin reformele Gracchilor (II, p. 235). 
Dintre dispoziţiile lui Sulla, cele care erau indiferente sau 
incomode pentru optimaţi au fost ignorate sau anulate fără 
scrupule: nerecunoaşterea dreptului de cetăţenie aplicat unor 
comunităţi întregi, interdicţia de a unifica noile loturi de pămînt, 
mai multe dintre actele de libertate acordate de către Sulla unor 
comunităţi, bineînţeles, fără ca sumele plătite pentru aceste 
scutiri să le fi fost retrocedate. Dar chiar dacă aceste încălcări 
ale ordonanţelor lui Sulla de către guvern contribuiră prin ele 
însele la zdruncinarea fundamentelor edificiului lui, legile 
semproniene rămineau totuşi abrogate în dispoziţiile lor 
esenţiale. 

Ce-i drept, nu lipseau bărbaţii care se gindeau la 
restaurarea constituţiei Gracchilor şi nici proiectele care vizau 
realizarea treptată şi pe calea reformei constituţionale a ceea ce 
încercaseră pe calea revoluţiei Lepidus şi Sertorius. Sub 
presiunea agitaţiei lui Lepidus, imediat după moartea lui Sulla 
(676, 78), guvernul acceptase să reinstaureze distribuirile de 
grîu în mod limitat şi continuă să facă tot posibilul în această 
problemă vitală pentru proletariatul capitalei. Atunci cînd, în 
ciuda acestor distribuiri, preţurile enorme ale griului, datorate 
mai ales pirateriei, aduseră o scumpete atit de apăsătoare la 
Roma, încît se ajunse în anul 679 (75) la o veritabilă răzmeriţă 
de stradă, guvernul recurse mai întîi la cumpărări extraordinare 
de grîu sicilian pentru a satisface necesităţile cele mai urgente; 


însă pentru viitor cumpărările de grîu sicilian erau reglementate 
de o lege asupra griului prezentată de către consulii anului 681 
(73), care, fireşte, pe seama provincialilor, conferea guvernului 
mijloacele necesare pentru a preveni asemenea situaţii. Dar şi 
problemele în dispută, mai puţin materiale - reinstaurarea 
puterii tribuniciene în vechile ei privilegii şi înlăturarea 
tribunalelor senatoriale -, nu încetau să furnizeze subiecte 
pentru agitația populară, iar aici guvernul opuse o rezistenţă 
mai hotărită. Lupta în legătură cu magistratura tribuniciană 
fusese deschisă încă în anul 678 (76), imediat după înfrîingerea 
lui Depidus de către tribunul poporului Lucius Sicinius, poate un 
urmaş al bărbatului cu acelaşi nume care, cu peste 400 de ani în 
urmă, fusese primul care deținuse această magistratură; el eşuă 
însă în faţa rezistenţei energice pe care i-o opuse consulul Gaius 
Curio. În anul 680 (74), agitația a fost reluată de către Lucius 
Quinctius, dar autoritarul consul Lucius Lucullus îl constrînse să 
renunţe la planul său. El a fost urmat în anul următor, cu mai 
mare ardoare, de către Gaius Licinius Macer care - semnificativ 
pentru epoca aceasta - introduse studiile sale literare în viaţa 
publică şi, aşa cum citise în anale, îndemna cetăţenii să refuze 
înrolarea. Reclamaţii bine întemeiate se auziră şi din cauza 
mînuirii deplorabile a jurisdicției de către juraţii senatoriali. 
Devenise imposibil să se obţină condamnarea unui bărbat bogat 
cît de cît influent. Nu numai că juratul se înduioşa în faţa 
situaţiei colegului său, fostul sau viitorul acuzat în faţa 
sărmanului delincvent prezent, dar venalitatea juraţilor devenise 
un fenomen general răspîndit. Mai mulţi senatori fuseseră 
acuzaţi în faţa instanţei din cauza acestei nelegiuiri; erau arătaţi 
cu degetul cei culpabili de aceeaşi crimă; optimaţii cei mai 
distinşi, precum Quintus Catulus, recunoscură în plină adunare 
senatorială că reclamaţiile erau întru totul întemeiate; unele 
cazuri, deosebit de izbitoare, obligară senatul în mai multe 
rînduri, ca, de exemplu, în anul 680 (74), să delibereze asupra 
măsurilor necesare împotriva venalităţii juraţilor; dar, fireşte, 
numai atît timp cît durase prima indignare, pentru a abandona 
apoi întreaga afacere. Consecințele acestei jurisdicții mizerabile 
se manifestară înainte de toate într-un sistem de jaf şi de 
asuprire a provincialilor, fărădelegile de pînă atunci apărînd, 
comparativ, ca suportabile şi moderate. Din cauza obişnuinţei, 
furtul şi pirateria deveniseră, într-un fel, legitime; comisia pentru 


extorcări putea fi considerată o instituţie menită să perceapă 
taxe din partea senatorilor reîntorşi din provincii în beneficiul 
colegilor lor rămaşi acasă. Dar cînd un sicilian distins a fost 
condamnat la moarte în absenţă, fără a se putea apăra, întrucit 
refuzase să-i acorde guvernatorului concursul într-o afacere 
murdară, cînd înşişi cetăţenii romani, dacă nu erau cavaleri sau 
senatori, nu se mai aflau în siguranţă în faţa fasciilor şi securilor 
guvernatorului roman, iar cea mai venerabilă achiziţie a 
democraţiei romane, securitatea trupului şi a vieţii, începu să fie 
călcată în picioare de către oligarhia dominantă, atunci şi 
publicul din forul roman dădu ascultare plingerilor cu privire la 
guvernatorii săi din provincii şi la judecătorii nedrepţi, vinovaţi, 
din punct de vedere moral, în egală măsură de asemenea crime. 
Fireşte că opoziţia nu pierdu ocazia să atace guvernul pe terenul 
jurisdicției, care-i rămase aproape în exclusivitate. Astfel, tînărul 
Gaius Caesar, care, în măsura în care i-o permitea virsta, 
participa cu zel şi la agitația declanşată în scopul restaurării 
puterii tribuniciene, îl aduse în anul 677 (77) pe fostul consul 
Gnaeus Dolabella, unul dintre partizanii cei mai distinşi ai 
partidului lui Sulla, în faţa instanţei, iar în anul următor pe Gaius 
Antonius, un alt ofiţer al lui Sulla; la fel procedă Marcus Cicero, 
în anul 684 (70), cu Gaius Verres, una din creaturile cele mai 
mizerabile ale lui Sulla şi cel mai necruţător jefuitor de provincii. 
În faţa mulţimii adunate apăreau iarăşi şi iarăşi imaginile acelei 
sumbre perioade a proscripţiilor, suferinţele groaznice ale 
provincialilor, starea ruşinoasă a justiţiei penale - şi aceasta cu 
întreaga pompă a retoricii italiene, cu întreaga amărăciune a 
ironiei italiene -, Sulla, deşi mort, ca şi călăii săi în viaţă fiind 
lăsaţi, fără menajamente, pradă urii şi batjocurii poporului. 
Restabilirea deplinei puteri tribuniciene, de a cărei existenţă, ca 
printr-un străvechi şi sacru farmec, păreau a fi legate 
autoritatea şi fericirea comunităţii, reintroducerea „severelor” 
tribunale ale cavalerilor, reînnoirea cenzurii, înlăturată de către 
Sulla, pentru purificarea autorităţii supreme de stat de 
elementele indolente şi dăunătoare - iată ceea ce oratorii 
partidului poporului cereau zi de zi, strigînd în gura mare. 

Cu toate acestea, nu se înregistra nici un progres. Nu 
lipseau scandalul şi larma, dar nu se atinse nici un succes 
propriu-zis prin înjosirea, după şi chiar peste merit, a guvernului. 
Atît timp cît intervenţia militară se afla departe, autoritatea 


materială sălăşluia în continuare în mîinile cetăţenilor din 
capitală; iar acest „popor”, care se înghesuia pe străzile Romei 
şi făcea magistrați şi legi în for, nu era cu nimic mai bun decit 
senatul guvernant. Ce-i drept, guvernul trebuia să cedeze în faţa 
maselor atunci cînd erau în cauză interesele lor directe; acesta 
este motivul reînnoirii legii semproniene a grîului. Dar nici nu se 
putea lua în considerare că aceşti cetăţeni ar fi fost în mod 
serios înflăcăraţi de o idee sau o reformă necesară. Pe bună 
dreptate li se aplicau romanilor acestei perioade cuvintele 
rostite de către Demostene despre atenienii săi: că oamenii ar fi 
foarte zeloşi atit timp cît se string în jurul tribunei oratorului şi 
ascultă propunerile de reformă, dar că, odată ajunşi acasă, nici 
unul nu s-ar mai gîndi la cele spuse în for. Oricît de mult ar fi 
atîtat focul agitatorii democrați, aceasta nu servea la nimic, 
întrucit lipsea combustibilul. Guvernul ştia acest lucru şi nu 
consimţi la nici o concesie în domeniul problemelor principiale; 
abia dacă acceptă să acorde amnistia unui număr de partizani ai 
lui Lepidus (în jurul anului 682, 72). Concesiile acordate au 
decurs nu atit din eforturile democraţiei, cît din tentativele de 
mediere ale aristocrației moderate. Dar cele două legi pe care 
Gaius Cotta, unicul conducător încă în viaţă al acestei facţiuni, 
le-a impus în timpul consulatului său din anul 679 (75) nu se 
dovediră viabile; cea referitoare la tribunale a fost abrogată în 
anul următor, iar cealaltă, care anula dispoziţia lui Sulla conform 
căreia ocuparea tribunatului interzicea accesul la celelalte 
magistraturi, neatingînd însă celelalte limitări, cauză, ca oricare 
măsură înjumătăţită, numai nemulţumirea ambelor partide. 
Partidul conservatorilor moderați, care, prin moartea prematură 
a lui Cotta (în jurul anului 681, 73), îşi pierdea şeful său cel mai 
capabil, se restrinse din ce în ce mai mult, fiind strivit între 
extremele care se profilau tot mai accentuat. Dintre acestea 
două, partidul guvernamental, oricît de corupt şi delăsător ar fi 
fost, păstra totuşi un avantaj în faţa unei opoziții la fel de 
corupte şi delăsătoare. 

Dar această situaţie atit de favorabilă guvernului se 
modifică atunci cînd apărură tot mai clar diferenţele între el şi 
aceia dintre partizanii săi ale căror speranţe se îndreptau spre 
țeluri mai înalte, dincolo de locul de onoare în curie şi de vila 
aristocratică. Aici se găsea în prima linie Gnaeus Pompeius. Ce-i 
drept, era partizan al lui Sulla, dar am arătat mai sus (p. 13) cît 


de nepotrivită era poziţia sa în sînul propriului partid, cît de mult 
originea, trecutul şi speranţele îl îndepărtau de nobilimea ale 
cărei scut şi sabie era considerat în mod oficial. Ruptura deja 
existentă se lărgise şi mai mult în cursul campaniilor hispanice 
ale generalului (677-683, 77-71). Fără voia sa şi silit de 
împrejurări, guvernul îi asociase drept coleg pe Quintus 
Metellus, veritabilul său reprezentant; tot el era cel care, poate 
nu fără temei, acuză senatul de neglijarea, fie din nepăsare, fie 
din rea-voinţă, a armatei hispanice, care ar fi pricinuit 
înfrîngerile punînd soarta expediției sub semnul întrebării. 
Acum, ca învingător al inamicilor declaraţi sau nu, se întorcea, în 
fruntea unei armate exersate în război şi în totalitate supuse lui, 
cerînd distribuiri de pămînt pentru soldaţii săi, iar pentru sine 
triumful şi consulatul. Ultimele două pretenţii contraveneau 
legii. Deşi i se încredinţase deja de mai multe ori în mod 
extraordinar magistratura supremă, Pompeius încă nu 
administrase nici o singură magistratură ordinară, nici măcar 
cvestura şi nici nu era membru al senatului; consul putea deveni 
numai acela care parcursese şirul magistraturilor ordinare, iar 
triumful putea fi acordat numai aceluia învestit în mod ordinar în 
magistratura supremă. Senatul era îndreptăţit prin lege să-l 
îndemne la candidatura pentru cvestură dacă reclama 
consulatul şi, dacă cerea triumful, să-i amintească de marele 
Scipio, care, în împrejurări similare, a renunţat la triumful 
meritat pentru cucerirea Hispaniei. In ceea ce priveşte 
domeniile promise soldaţilor săi, Pompeius depindea în aceeaşi 
măsură de bunăvoința senatului. Dar dacă senatul, cum nu este 
de mirare, în slăbiciunea sa, cedă în această privinţă, deşi se 
arăta revoltat, şi îi acordă generalului victorios triumful, 
consulatul şi distribuirile de pămînt în schimbul serviciului de 
călău al şefilor democraţiei, indolenţa senatorială vedea o 
anulare onorabilă a celei mai favorabile sorţi pe care oligarhia o 
putea oferi generalului de 36 de ani în lungul şir de imperatori 
paşnici ai senatului. El nu se putea aştepta ca senatul să îi 
acorde vreodată de bunăvoie ceea ce ar fi dorit de fapt cu tot 
sufletul, comanda în războiul cu Mithridates; în interesul ei 
propriu, bineînţeles, oligarhia nu putea permite ca, pe lîngă 
trofeele africane şi europene, să-şi adauge şi pe cele ale celuilalt 
continent; în orice caz, laurii atît de bogaţi şi de uşor de cules în 
Orient rămîneau rezervaţi aristocrației pure. Dar dacă generalul 


celebrat nu-şi putu împlini dorinţele cu ajutorul oligarhiei 
dominante, atunci - întrucît nu sosise încă timpul şi nici 
personalitatea lui Pompeius nu se preta la o politică întru totul 
personală şi dinastică - nu-i rămînea altă posibilitate decit să se 
alieze cu democraţia. El nu era legat de constituţia lui Sulla prin 
interese personale; sub una democratică îşi putea urmări 
ţelurile personale la fel de bine, dacă nu şi mai bine. El găsi la 
democrați tot sprijinul de care avea nevoie. Energicii şi abilii 
conducători ai acestora erau gata şi capabili să-l scutească pe 
eroul neajutorat şi puţin stîngaci de apăsătoarea povară a 
conducerii politice şi, cu toate acestea, erau mult prea 
nesemnificativi pentru a putea sau a dori să-i dispute 
generalului celebrat primul rol şi îndeosebi comanda supremă 
militară. Chiar şi cel mai important dintre ei, Gaius Caesar, nu 
era decit un bărbat tînăr, care-şi făcuse un nume mai degrabă 
prin călătoriile sale temerare şi datoriile sale elegante decit prin 
înfocata sa elocinţă democratică; iar el trebuia să se simtă 
onorat dacă renumitul imperator îl accepta drept avocatul său 
politic. Popularitatea, pe care oameni precum Pompeius, cu 
pretenţii mai mari decît capacităţile, puneau un preţ mai mare 
decit recunoşteau în public, trebuia să-l copleşească pe tînărul 
general, care, prin acţiunea sa, conferi cauzei aproape pierdute 
a democraţiei şansele victoriei. Pentru el, ca şi pentru soldaţii 
săi, preţul victoriei se oferi astfel de la sine. În general, se părea 
că, dacă oligarhia va fi instaurată, în lipsa totală a unor alţi şefi 
marcanţi ai opoziţiei, felul în care îşi va statornici propria poziţie 
va depinde numai de Pompeius. Dimpotrivă, nici nu exista vreo 
îndoială că trecerea în tabăra adversă a generalului armatei 
victorioase, care tocmai se întorsese din Hispania şi care era 
încă reunită în Italia, va duce la răsturnarea ordinii existente. 
Guvernul şi opoziţia erau la fel de neputincioase; din momentul 
în care aceasta din urmă nu mai lupta doar cu declamaţiile, ci 
sabia unui general victorios era gata pentru a conferi pretențiilor 
ei o forţă mai mare, guvernul era oricum înfrînt, poate chiar fără 
a opune rezistenţă. 

Astfel, ambele părţi se văzură obligate să recurgă la 
coaliţie. De o parte, ca şi de cealaltă, desigur că nu au lipsit 
antipatiile personale; era cu neputinţă ca generalul victorios să-i 
îndrăgească pe oratorii de stradă şi, cu atît mai puţin, ca aceştia 
să-l primească cu braţele deschise, ca pe un conducător al lor, 


pe călăul lui Carbo şi al lui Brutus; prevală însă necesitatea 
politică şi ea înlătură, cel puţin pentru moment, orice 
prejudecată morală. Dar democraţii şi Pompeius nu erau singurii 
care intrară în alianţă. Marcus Crassus era într-o situaţie 
asemănătoare celei a lui Pompeius. Deşi partizan al lui Sulla, 
politica sa era, precum cea a lui Pompeius, întru totul personală 
şi nu corespundea cu aceea a oligarhiei dominante; şi el se afla 
acum în Italia în fruntea unei puternice armate victorioase, cu al 
cărei ajutor tocmai înăbuşise răscoala sclavilor. El a putut alege 
fie alianţa cu oligarhia împotriva coaliţiei, fie cea cu coaliția 
împotriva oligarhiei; se decise pentru a doua, neîndoielnic cu 
şanse mai mari de izbindă. Datorită averii colosale şi influenţei 
sale asupra cluburilor din capitală, era din capul locului un aliat 
preţios; în împrejurările date, însă, era un cîştig incalculabil dacă 
unica armată pe care senatul ar fi putut s-o opună trupelor lui 
Pompeius se asocie puterii atacatoare. Mai mult, democraţii, 
îngrijoraţi probabil din cauza alianţei cu atotputernicul general, 
vedeau, nu fără satisfacţie, în Marcus Crassus o contrapondere 
şi poate un viitor rival cu pretenţii egale. În vara anului 683 (71) 
se realiză astfel prima coaliţie dintre democraţie, pe de o parte, 
şi cei doi generali ai lui Sulla, Gnaeus Pompeius şi Marcus 
Crassus, pe de altă parte. Amîndoi îşi însuşiră programul de 
partid al democraţilor; în schimb, li se asigură consulatul pentru 
anul următor. In plus, lui Pompeius triumful şi loturile de pămînt 
cerute pentru soldaţii săi, iar lui Crassus, ca învingător al lui 
Spartacus, cel puţin onoarea unei intrări sărbătoreşti în capitală. 
Impotriva celor două armate italice, a înaltei finanţe şi 
democraţiei, coalizate pentru răsturnarea constituţiei lui Sulla, 
senatul nu putea opune nimic altceva decit a doua armată 
hispanică, sub comanda lui Quintus Metellus Pius. Dar Sulla 
prezisese corect că fapta lui nu va putea fi repetată; Metellus, 
deloc dispus să se complice cu un război civil, îşi lăsase soldaţii 
la vatră imediat după ce traversase Alpii. Astfel, oligarhia 
trebuia să se supună necesităţii. Senatul acordă dispensele 
necesare consulatului şi triumfului; fără a întîmpina vreo 
opoziţie, Pompeius şi Crassus au fost aleşi consuli ai anului 684 
(70), în timp ce armatele lor, aparent în aşteptarea triumfului, 
îşi ridicaseră taberele în faţa oraşului. Încă înainte de preluarea 
magistraturii sale, într-o adunare populară prezidată de către 
tribunul poporului Marcus Lollius Palicanus, Pompeius aderă în 


public şi formal la programul democratic. Prin aceasta, 
modificarea constituţională era în principiu decisă. 

Se trecu acum cu seriozitate la abrogarea instituţiilor lui 
Sulla. Inainte de toate, puterea tribuniciană şi-a redobindit 
vechea importanţă. Însuşi Pompeius, consulul, prezentă legea 
care retroceda tribunilor poporului consacratele lor prerogative, 
îndeosebi iniţiativa legislativă; fireşte, un dar ciudat din partea 
unui bărbat care, mai mult decit oricare altul, făcuse totul 
pentru a priva comunitatea de vechile ei privilegii. În privinţa 
locurilor de juraţi, a fost abrogată dispoziţia lui Sulla conform 
căreia lista senatorilor urma să folosească şi ca listă de juraţi; 
însă nu se ajunse la o simplă restaurare a tribunalelor ecvestre 
gracchice. Conform noii Legi Aurelia, colegiile de juraţi urmau să 
fie formate o treime din senatori şi două treimi din bărbaţi din 
rindul censului ecvestru, dintre care jumătate trebuia să fi 
deţinut funcţia de „preşedinte de trib”, aşa-numitul „tribunat al 
tezaurului”. Această ultimă noutate era o altă concesie făcută 
democratilor, întrucît, ca şi în cazul juraţilor civili ai tribunalului 
centumvirilor, cel puţin o treime din juraţii pentru crime rezultau 
din alegerile triburilor. Dacă senatul n-a fost înlăturat cu 
desăviîrşire din tribunale, cauza trebuie să fie căutată probabil, 
în parte, în legăturile lui Crassus cu senatul şi, în parte, în 
trecerea partidului senatorial de centru în rîndurile coaliţiei, fapt 
cu care trebuie corelată şi prezentarea acestei legi de către 
pretorul Lucius Cotta, fratele conducătorului acesteia, decedat 
cu puţin timp înainte. O dispoziţie la fel de importantă era 
abrogarea sistemului de impozite stabilit de Sulla pentru Asia 
Mică (II, p. 236), ce aparţine probabil tot acestui an; 
guvernatorul Asiei Mici, pe atunci Lucius Lucullus, a fost 
îndemnat să reinstaureze sistemul de arendare introdus de 
către Gaius Gracchus şi să retrocedeze astfel înaltei finanţe 
această importantă sursă de bani şi de putere. În sfîrşit, nu 
numai că se restabili cenzura, dar se anulă, probabil 
concomitent, şi limitarea duratei de 18 luni a magistraturii, 
acordîndu-li-se cenzorilor, dacă credeau de cuviinţă, dreptul de 
a extinde durata ei la cinci ani, în conformitate cu primul colegiu 
de cenzori; bineînţeles, aceasta era o interpretare democratică 
a analelor. Ca o batjocorire făţişă a senatului, alegerile, pe care 
noii consuli le stabiliră la puţin timp după începerea 
magistraturii lor, căzură asupra celor doi consuli din anul 682 


(72), Gnaeus Lentulus Claudianus şi Lucius Gellius, care, din 
cauza conducerii mizerabile a războiului împotriva lui Spartacus 
(p. 58), fuseseră înlăturați de la comandă de către senat. Se 
înţelege de la sine că aceşti bărbaţi vor acţiona cu toate 
mijloacele pe care importanta şi serioasa lor magistratură li le 
punea la dispoziţie pentru a-i slugări pe noii guvernanţi şi a 
dăuna senatului. Cel puţin a opta parte a senatului, 64 de 
senatori, un număr foarte mare, au fost şterşi de pe listă, printre 
ei aflindu-se Gaius Antonius, acuzat cîndva, fără succes, de 
către Gaius Caesar (p. 65), Publius Lentulus Sura, consul în anul 
683 (71), şi probabil multe dintre creaturile cele mai detestabile 
ale lui Sulla. 

Anul 684 (70) aduse aşadar reintroducerea ordinii 
existente înainte de restauraţia lui Sulla. Din nou, mulţimea 
capitalei era hrănită din tezaurul de stat, altfel spus, de către 
provincii; din nou, puterea tribuniciană oferea oricărui demagog 
libertatea legală de a modifica rînduielile statului; din nou, 
aristocrația banului, ca deţinătoare a taxelor, a impozitelor şi a 
controlului judiciar asupra guvernatorilor, îşi înălţă capul mai sus 
ca niciodată; din nou, senatul tremura din cauza verdictului 
juraţilor şi al celor proveniţi din ordinul ecvestru şi a 
admonestării cenzorilor. Sistemul lui Sulla, care stabilise 
atotputernicia nobilimii prin nimicirea politică a aristocrației 
mercantile şi a demagogiei, a fost răsturnat în întregime. Cu 
excepţia cîtorva dispoziţii secundare, abolite abia mai tirziu: de 
exemplu, retrocedarea către colegiile sacerdotale a dreptului de 
a-şi completa singure rîndurile (II, p. 237), din ordonanţele 
generale ale lui Sulla nu a mai rămas nimic altceva decit 
concesiile pe care el însuşi trebuise să le facă opoziţiei - de 
exemplu, recunoaşterea dreptului de cetăţenie pentru toţi 
italicii, pe de o parte, şi unele dispoziţii lipsite de o pronunţată 
tendinţă de partid, care, în consecinţă, nu au fost abolite nici de 
către democraţii înţelegători, pe de altă parte (de exemplu, 
limitarea drepturilor liberţilor, reglementarea competenţelor 
magistraţilor şi modificările materiale din dreptul penal). În ceea 
ce priveşte chestiunile personale determinate de o asemenea 
transformare a statului, coaliția dovedi mai puţină unitate decit 
în problemele  principiale. Cum se poate lesne înţelege, 
democraţii nu se mulţumiră cu recunoaşterea programului lor, ci 
solicitau acum o restauraţie în adevăratul sens al cuvîntului: 


reabilitarea memoriei martirilor lor, pedepsirea ucigaşilor, 
rechemarea din exil a celor proscrişi, acordarea accesului la 
magistraturi politice copiilor lor, retrocedarea proprietăţilor 
confiscate de către Sulla, despăgubiri din averea moştenitorilor 
şi partizanilor dictatorului. Acestea erau, fireşte, consecinţele 
logice ce rezultau dintr-o victorie pură a democraţiei, dar 
victoria coaliţiei din anul 683 (71) era foarte departe de a fi de 
această natură. Democraţia a contribuit cu numele şi cu 
programul ei, ofiţerii transfugi, îndeosebi Pompeius, i-au dat 
forţa şi desăvirşirea; şi acum ca, de altfel, niciodată, aceştia nu 
puteau fi de acord cu o reacţie care nu numai că ar fi zdruncinat 
din temelii ordinea existentă a lucrurilor, dar s-ar fi îndreptat 
pînă la urmă chiar împotriva lor - doar nu fuseseră daţi uitării 
bărbaţii al căror sînge îl vărsase Pompeius şi modalităţile prin 
care Crassus îşi acumulase imensa avere. Astfel este explicabil, 
dar şi semnificativ pentru slăbiciunea democraţiei, faptul că 
alianţa din anul 683 (71) nu făcea nimic pentru a le acorda 
democraţilor posibilitatea răzbunării sau cel puţin a reabilitării. 
Legea specială prin care cenzorul Lentulus stabilea achitarea 
tuturor sumelor restante sau de care Sulla îi scutise pe 
cumpărătorii proprietăţilor confiscate aproape că nu se poate 
cita ca excepţie; căci, chiar dacă legea leza serios interesele 
personale ale mai multor partizani ai lui Sulla, măsura în sine nu 
era totuşi nimic altceva decit o confirmare a confiscărilor 
întreprinse de către Sulla. 

Opera lui Sulla era aşadar distrusă; prin aceasta, soarta 
republicii nu fusese decisă, ci mai degrabă pusă sub semnul 
întrebării. Coaliția, unitară numai în scopul comun de înlăturare 
a operei de restauraţie, se dizolvă acum, după ce acest ţel 
fusese atins, dacă nu nominal, cel puţin în realitate; însă în ceea 
ce priveşte problema deplasării centrului de greutate al puterii 
se părea că se pregăteşte un deznodămiînt pe cît de rapid, pe 
atit de violent. Armatele lui Pompeius şi ale lui Crassus îşi aveau 
în continuare taberele în faţa porţilor oraşului. Cel dintii, ce-i 
drept, promisese că, după acordarea triumfului (sfîrşitul lui 
decembrie, 683, 71), îşi va lăsa soldaţii la vatră; dar nu-şi 
respectase cuvîntul, îndeosebi pentru a desăvirşi nestingherit 
revoluţionarea statului prin intermediul presiunii pe care armata 
hispanică din faţa capitalei o exercita asupra acesteia şi asupra 
senatului. Armata lui Crassus îi urmă exemplul. Deşi pretextul 


nu mai exista, dizolvarea armatelor a fost totuşi aminată. Se 
părea că lucrurile se îndreaptă spre o întorsătură în care unul 
dintre generalii aliaţi cu democraţia va prelua dictatura militară 
şi îi va încătuşa pe oligarhi şi pe democrați cu aceleaşi lanţuri. 
Acest bărbat nu putea fi altul decit Pompeius. De la început, 
Crassus nu jucase decît un rol secundar în cadrul coaliţiei; el 
trebuise să-şi ofere serviciile şi-şi datora chiar alegerea în 
consulat numai intervenţiei orgolioase a lui Pompeius. Mult mai 
puternic, Pompeius părea a fi stăpîn pe situaţie; dacă ar fi vrut, 
ar fi putut să devină ceea ce instinctul mulţimii îl desemna încă 
de pe acum: stăpinitorul nelimitat al celui mai puternic stat al 
lumii civilizate. Intreaga masă a slugarnicilor se îmbulzea deja în 
jurul viitorului monarh. Adversarii mai slabi căutară un ultim 
ajutor într-o nouă coaliţie; Crassus, înveninat de vechea şi 
marea invidie faţă de rivalul mai tînăr care-l depăşise în atitea 
privinţe, se apropie de senat şi încercă să-şi atragă mulţimea 
capitalei prin daruri nemaiîntilnite - ca şi cum oligarhia, la a 
cărei măcinare Crassus contribuise substanţial, şi mulţimea 
veşnic nemulțumită ar fi putut oferi vreo protecţie în faţa 
veteranilor armatei hispanice. Pentru moment se părea că în 
faţa porţilor capitalei se va ajunge la o bătălie între armatele lui 
Pompeius şi cele ale lui Crassus. Dar democraţii evitară această 
catastrofă datorită clarviziunii şi abilității lor. Asemenea 
senatului şi lui Crassus, partidul lor încerca să împiedice, pe 
orice cale, preluarea dictaturii de către Pompeius; dar cu un 
sentiment just al propriei lor slăbiciuni şi o intuiţie corectă 
asupra caracterului puternicului adversar, conducătorii lui 
adoptară calea concilierii. Lui Pompeius nu-i lipsea nici una 
dintre condiţii pentru a rîvni la coroană, cu excepţia celei mai 
importante: curajul regesc. Mai sus l-am descris pe acest bărbat 
care încerca să fie stăpînul Romei, dar să rămînă totodată şi un 
republican loial, cu incertitudinile sale şi lipsa de voinţă, cu 
docilitatea sa pe care încerca s-o ascundă sub aparențele 
independenţei acţiunilor sale. Aceasta era prima mare încercare 
la care îl supunea soarta căreia nu i-a făcut faţă. Pretextul sub 
care Pompeius refuză să concedieze armata era neîncrederea 
declarată faţă de Crassus - motiv pentru care nu putea începe el 
primul lăsarea la vatră a soldaţilor. Democratii îl determinară pe 
Crassus să facă primul pas în această direcţie şi, în faţa tuturor, 
să-i întindă colegului mîna pentru pecetluirea păcii; în public şi 


în secret, îl asaltară pe Pompeius ca la îndoitul merit de a fi 
învins inamicul şi a fi conciliat partidele să-şi adauge şi pe al 
treilea şi cel mai însemnat: acela de a-i păstra patriei pacea 
internă şi de a îndepărta spectrul ameninţător al războiului civil. 
Pentru atingerea ţelului dorit, s-a pus în mişcare tot ceea ce 
putea acţiona asupra unui bărbat vanitos, stîngaci, şovăielnic, 
toate vicleşugurile de linguşire ale diplomaţiei, întregul aparat al 
entuziasmului patriotic; însă cel mai important lucru era că, prin 
cedarea oportună a lui Crassus, evenimentele luaseră un 
asemenea curs, încît Pompeius nu avea altă soluţie decit fie să 
se prezinte drept tiranul Romei, fie să se retragă. Astfel, el se 
supuse, în sfîrşit, şi consimţi la concedierea trupelor. Nu-şi putea 
dori acum comanda în războiul cu Mithridates, în vederea căreia 
el impuse alegerea sa în consulatul din anul 648 (70), întrucit se 
părea că Lucullus pusese capăt acestui război prin campania din 
683 (71); considera totuşi că ar fi sub demnitatea lui să accepte 
provincia consulară pe care, în conformitate cu Legea 
Sempronia, i-o oferise senatul, iar Crassus îi urmă exemplul. 
Astfel, după ce în urma lăsării la vatră a soldaţilor săi îşi depuse 
consulatul în ultima zi a anulului 684 (70), Pompeius se retrase 
pentru moment cu desăvirşire din afacerile publice şi declară că, 
de acum încolo, doreşte să trăiască doar ca simplu cetăţean, 
într-o contemplare liniştită. El acţionase astfel încît trebuia să 
întindă mîna spre coroană; dar întrucît n-o dorea, nu-i rămase 
alt rol decit cel, lipsit de valoare, al candidatului la tron care se 
resemnase. 

Retragerea bărbatului căruia i-ar fi revenit primul loc, 
conform situaţiei date, în arena politică a redat mai întîi 
partidelor poziţia pe care o avuseseră şi în epoca Gracchilor sau 
în cea a lui Marius. Sulla consolidase, dar nu-i conferise 
senatului guvernarea; după ce căzuseră bastioanele ridicate de 
către Sulla, ea rămase în continuare în seama senatului, în timp 
ce constituţia cu care guverna - fiind vorba, fireşte, în esenţă, 
de cea restaurată a lui Gracchus - era pătrunsă de un spirit ostil 
oligarhiei. Democraţia determinase restabilirea constituţiei lui 
Gracchus, dar fără un nou Gracchus aceasta era un trup lipsit de 
cap şi era evident - şi devenise mult mai clar în urma ultimelor 
evenimente - că nici Pompeius, nici Crassus nu puteau îndeplini 
acest rol pe o perioadă mai îndelungată. În lipsa unui 
conducător care să fi preluat cîrma, opoziţia democratică 


trebuia să se mulţumească deocamdată să frineze şi să 
stînjenească cu orice prilej guvernul. Între oligarhie şi 
democraţie, partidul capitaliştilor cîştigă însă din nou o influenţă 
considerabilă; în cursul ultimei crize, el făcuse cauză comună cu 
democraţia; acum, oligarhii se străduiau din răsputeri să-l 
atragă de partea lor şi să cîştige astfel o contrapondere faţă de 
adversarii lor. Fiind curtaţi de ambele părţi, financiarii se grăbiră 
să-şi fructifice poziţia favorabilă şi să obţină acum, printr-un 
decret al poporului, ultimul dintre privilegiile lor de odinioară, 
care încă nu le fusese retrocedat, cele 14 bănci din teatru 
rezervate ordinului ecvestru (687, 67). În general, fără a 
produce o ruptură deschisă cu democraţii, ei se ataşară acum 
mai mult de guvern. Atitudinea senatului faţă de Crassus şi 
clientela acestuia aparține deja acestui context; însă 
ameliorarea relațiilor dintre senat şi aristocrația financiară pare 
să fi intervenit în principal în urma înlocuirii lui Lucius Lucullus, 
cel mai destoinic dintre ofiţerii senatoriali, în administraţia 
provinciei Asia, atit de importantă pentru capitalişti, schimbare 
datorată acestora din urmă, profund lezaţi în interesele lor (686, 
68; p. 50). 

Dar în timp ce facțiunile din capitală se lăsau în voia 
vrajbei tradiţionale, care în veci nu putea conduce la un rezultat 
definitiv, evenimentele din Orient îşi urmară cursul fatal, aşa 
cum l-am descris mai sus; şi ele au fost acelea care au precipitat 
criza politică din capitală. Atît războiul pe uscat, cît şi cel pe 
mare luaseră acolo întorsătura cea mai nefavorabilă. La 
începutul anului 687 (67), armata romană din Pont era nimicită, 
cea din Armenia se afla în retragere şi în plină disoluţie, toate 
cuceririle fuseseră pierdute, marea se afla în exclusivitate sub 
puterea piraţilor, preţurile griului din Italia ridicîndu-se la 
asemenea sume, încît se trăia sub spectrul foametei. Ce-i drept, 
după cum am văzut, această situaţie de excepţie se datora atit 
deplinei incapacităţi a amiralului Marcus Antonius şi temerităţii 
lui Lucius Lucullus, de altfel un bărbat foarte destoinic, cît şi 
democraţiei, care contribuise substanţial, prin instigaţiile ei, la 
dizolvarea armatei din Armenia. Dar, fireşte, guvernul era 
învinuit acum, fără menajamente, atit de toate greşelile sale, cît 
şi de cele ale altora, şi mulţimea fremătătoare şi înfometată nu 
aştepta decit o ocazie pentru a-i cere socoteală senatului. 

Era o criză decisivă. Oligarhia, oricît de desconsiderată şi 


dezarmată ar fi fost, nu fusese răsturnată de la putere, întrucit 
conducerea afacerilor publice se afla în miinile senatului; ea se 
putea prăbuşi însă în momentul în care adversarii şi-ar fi asumat 
conducerea acestora, înainte de toate pe cea militară; faptul 
devenise acum posibil. Dacă, avînd în vedere starea de spirit a 
cetăţenilor, s-ar fi făcut propuneri pentru o conducere diferită şi 
mai bună a războiului pe uscat şi pe mare, probabil că acum 
senatul n-ar mai fi fost capabil să împiedice aprobarea lor; iar o 
intervenţie a cetăţenilor în această înaltă problemă de stat 
însemna, într-adevăr, destituirea senatului şi lăsarea conducerii 
statului la discreţia opoziţiei. Înlănţuirea evenimentelor aduse 
decizia încă o dată în miinile lui Pompeius. Generalul victorios 
trăia de mai bine de doi ani în capitală ca un simplu particular. 
Vocea lui se auzea rar atit în senat, cit şi în for; în senat nu era 
văzut cu ochi buni, iar în for se temea de agitația turbulentă a 
partidelor. Dar dacă se arăta, atunci o făcea numai cu întreaga 
suită a clienţilor săi mari şi mici şi tocmai reținerea sa 
ceremonioasă îl făcea impunător în faţa mulţimii. Dacă el, 
înconjurat încă de întreaga aureolă a succeselor sale 
extraordinare, se oferea acum să plece în Orient, putea fi sigur 
că cetăţenii îl vor înzestra cu întreaga competenţă militară şi 
politică pe care ar fi cerut-o. Aceasta ar fi fost o lovitură 
zdrobitoare pentru oligarhie, care vedea în dictatura militară 
populară ruina ei sigură, iar de la coaliția din anul 683 (71) 
încoace, în persoana lui Pompeius, pe inamicul ei cel mai 
detestat; dar nici partidul democrat nu putu rămîne indiferent în 
faţa acestei situaţii. Oricit de bine-venită ar fi fost pentru el 
răsturnarea senatului de la putere, săvirşită pe calea aceasta, 
ea nu era nicidecum o victorie a partidului, ci una personală a 
atotputernicului aliat. El ar fi putut găsi cu uşurinţă în persoana 
lui Pompeius un adversar mult mai puternic decit senatul. 
Pericolul care, cu cîţiva ani în urmă, fusese conjurat, cu destul 
noroc, prin concedierea armatei hispanice şi retragerea lui, 
revenea acum într-o manieră mai amenințătoare dacă Pompeius 
se situa în fruntea armatelor Orientului. 

De data aceasta, Pompeius acţiona sau cel puţin permise 
ca alţii să acţioneze pentru el. In anul 687 (67) au fost 
prezentate două propuneri de lege, dintre care una ordona, în 
afară de concedierea, de mult cerută de către democraţie, a 
veteranilor armatei asiatice care-şi terminaseră stagiul, 


rechemarea generalului acesteia şi înlocuirea lui cu unul dintre 
consulii anului în curs, Gaius Piso sau Manius Glabrio, iar 
cealaltă relua şi lărgea planul stîrpirii pirateriei, adoptat de către 
senat cu şapte ani înainte. Din rîndul foştilor consuli, senatul 
urma să desemneze un singur general pentru a comanda în 
exclusivitate pe întreaga Mare Mediterană, de la Coloanele lui 
Hercule pînă la coastele pontice şi siriene, iar pe uscat, asupra 
tuturor ţărmurilor pe o adincime de 10 mile, concurind cu 
guvernatorii locali. | se încredinţă magistratura pe o durată de 
trei ani. El era înconjurat de un stat-major cum nu văzuse Roma 
pînă atunci; era alcătuit din 25 de locotenenţi de ordin 
senatorial, toţi înzestrați cu autoritatea şi însemnele pretoriene, 
de doi locotenenţi ai tezaurului cu prerogative pretoriene, toţi 
fiind aleşi după propria preferinţă a generalului comandant. 
Acestuia îi era permis să recruteze 120.000 de soldaţi pedeştri, 
7.000 de călăreţi, să alcătuiască o flotă de 500 de corăbii şi să 
dispună în acest scop fără îngrădiri de resursele provincialilor şi 
ale statelor clientelare; în afară de aceasta, i se încredinţară 
imediat corăbiile de război existente şi un număr însemnat de 
trupe. Casele statului din capitală, precum şi cele din provincii, 
de altfel şi cele ale comunităţilor dependente, urmau să-i stea 
oricind la dispoziţie şi, în ciuda stînjenitoarei crize financiare, 
urma să i se plătească din tezaurul public pe loc suma de 
11.000.000 de taleri (144.000.000 de sesterţi). Este evident că 
prin aceste proiecte legislative, îndeosebi prin cel referitor la 
expediţia împotriva piraţilor, guvernarea senatului era practic 
răsturnată. Ce-i drept, magistraţii ordinari supremi desemnaţi de 
cetăţeni erau de drept generalii ordinari ai comunităţii; chiar şi 
magistraţii extraordinari, pentru a putea fi generali, trebuiau să 
primească confirmarea din partea cetăţenilor, cel puţin conform 
literei dreptului. Insă conform constituţiei, comunitatea nu avea 
nici o influenţă asupra numirii unui general roman, iar comiţiile 
se amestecaseră pînă acum în această problemă numai din cînd 
în cînd, la propunerea senatului sau a unui magistrat îndreptăţit 
de la sine să deţină această funcţie, acordind şi această 
competenţă specială. De cînd exista un stat roman liber, senatul 
deţinea aici ultimul cuvînt şi, cu timpul, această prerogativă îşi 
cîştigase consacrarea definitivă. Fireşte că democraţia asaltase 
şi acest principiu; dar chiar şi în cel mai bizar dintre cazurile 
înregistrate pînă atunci - acordarea autorităţii militare în 


campania din Africa lui Gaius Marius în anul 647 (107; Il, p. 106) 
- numai magistratul îndreptățit din punct de vedere 
constituţional să preia funcţia de general fusese însărcinat 
printr-un decret al poporului cu o anumită expediţie. Acum însă, 
cetăţenii urmau să-l înzestreze pe un oarecare particular nu 
numai cu magistratura extraordinară supremă, dar şi cu o 
competenţă pe care ei o formulaseră. Senatul trebuia să-l 
aleagă pe acest bărbat din rîndul foştilor consuli; aceasta era 
numai o atenuare formală, întrucît alegerea îi fusese 
încredinţată din simplul motiv că nu putea fi vorba de vreo 
alegere, iar în faţa mulţimii exaltate senatul, de bine, de rău, nu 
putea încredința comanda asupra mărilor şi coastelor altcuiva 
decit lui Pompeius. Dar mai gravă decit această negare 
principială a guvernării senatului era anularea reală a acesteia 
prin instituirea unei magistraturi cu o competenţă militară şi 
financiară aproape nelimitată. În timp ce, îndeobşte, 
magistratura militară asupra unei anumite provincii era limitată 
la o durată de un an, beneficiind de resurse militare şi financiare 
restrinse, noua magistratură extraordinară era extinsă de la 
început la o perioadă de trei ani, ceea ce, fireşte, nu excludea 
alte prelungiri; ei i se subordonau majoritatea provinciilor, ba 
chiar şi Italia însăşi, pînă atunci independentă faţă de orice 
magistratură militară; la dispoziţia ei erau puse corăbiile, 
tezaurele statului, soldaţii, într-un mod aproape nelimitat. In 
favoarea noului comandant suprem a fost încălcat însuşi 
străvechiul principiu fundamental al dreptului constituţional al 
republicii romane, pe care l-am amintit mai sus, conform căruia 
magistratura supremă civilă şi militară nu putea fi acordată fără 
participarea cetăţenilor: întrucît prin legea care-i permitea să-şi 
aleagă pe cei 25 de locotenenţi şi care, din capul locului, acorda 
acestora demnitatea pretoriană şi prerogative  pretoriene, 
magistratura supremă a Romei republicane a fost subordonată 
alteia, nou-creată, fiindu-i rezervat viitorului să-i găsească un 
nume, dar care, în realitate, presupunea încă de pe acum 
monarhia. Era o transformare profundă a ordinii existente, iar 
această propunere legislativă îi aşeza temelia. 

Aceste măsuri ale unui bărbat care, cu puţin înainte, 
dăduse dovezi atit de palpabile despre mediocritatea şi 
slăbiciunea sa  stîirnesc  nedumerirea prin energia lor 
necruțătoare. Totuşi, se poate explica de ce Pompeius a acţionat 


de data aceasta mai hotărît decît în timpul consulatului său. 
Doar nu era vorba de a se prezenta imediat drept monarh, ci de 
a pregăti monarhia mai întîi printr-o măsură militară de 
excepţie, care, oricît de revoluţionară ar fi fost în esenţă, putea 
fi totuşi tradusă în fapte în cadrul formelor constituţiei în vigoare 
şi care l-a adus pe Pompeius la vechiul ţel al dorințelor sale, 
acela de a obţine comanda împotriva lui Mithridates şi Tigranes. 
Existau şi citeva motive serioase pentru emanciparea puterii 
militare faţă de senat. Nu se putea ca Pompeius să fi uitat că un 
plan pentru stîrpirea pirateriei, conceput conform aceloraşi 
principii, eşuase cu cîțiva ani în urmă din cauza greşelilor 
săvirşite de senat în cursul executării acestuia şi că 
deznodămiîntul războiului hispanic fusese pus sub semnul 
întrebării din pricina neglijării armatelor de către senat şi a 
organizării defectuoase a finanţelor; nu era cu putinţă să nu fi 
observat că majoritatea aristocrației îi era potrivnică, lui, 
trădătorul partidului lui Sulla, şi ce soartă îl va aştepta dacă se 
va lăsa trimis în Orient ca general al guvernului, înzestrat cu o 
competenţă ordinară. Din această cauză, este explicabil de ce a 
cerut, ca o condiţie majoră înainte de preluarea comenzii, o 
poziţie independentă faţă de senat şi de ce cetăţenii acceptau 
să-l ajute. De asemenea, este foarte probabil că de data aceasta 
Pompeius a fost constrins să acţioneze mai rapid de către 
apropiații săi, foarte nemulţumiţi probabil de retragerea sa cu 
trei ani în urmă. Propunerile de legi privind rechemarea lui 
Lucullus şi expediţia împotriva piraţilor au fost prezentate de 
tribunul poporului Aulus Gabinius, un bărbat ruinat din punct de 
vedere financiar şi moral, dar un parlamentar abil, un orator 
insolent şi un soldat viteaz. Oricît de neverosimile ar fi fost 
protestele lui Pompeius, că el, chipurile, n-ar dori comanda 
supremă în războiul împotriva piraţilor şi că ar tînji numai după o 
tihnită viaţă domestică, ele includ probabil o fărimă de adevăr, 
în sensul că temerarul şi activul client care se afla în relaţii 
strinse cu Pompeius şi cu anturajul său cel mai apropiat, bun 
cunoscător al oamenilor şi al împrejurărilor, l-a scutit pe 
patronul său neprevăzător şi neajutorat de a lua singur decizia. 
Democraţia, oricît de nemulţumiţi ar fi fost conducătorii ei 
în senat, nu se putea declara în mod public împotriva propunerii 
legislative. După toate probabilitățile, ei n-ar fi putut împiedica 
adoptarea acesteia, dar ar fi determinat cu siguranţă ruptura 


deschisă cu Pompeius, silindu-l prin aceasta fie să se apropie de 
oligarhie, fie să-şi urmărească politica personală fără a mai ţine 
seama de interesele celor două partide. Democraţii nu aveau 
altă opţiune decit să menţină şi de data aceasta alianţa cu 
Pompeius, oricît de şubredă ar fi fost, să folosească această 
ocazie măcar pentru a răsturna senatul, de data aceasta 
definitiv, de la putere, trecînd din opoziţie la guvernare şi să 
încredinţeze consecinţele viitorului şi bine-cunoscutei slăbiciuni 
de caracter a lui Pompeius. Astfel, propunerile de legi ale lui 
Gabinius au fost sprijinite şi de către conducătorii ei: pretorul 
Lucius Quinctius, acelaşi care cu şapte ani în urmă militase activ 
pentru restaurarea puterii tribuniciene (p. 65), şi fostul cvestor 
Gaius Caesar. Clasele privilegiate erau exasperate din pricina 
legii; nu numai nobilimea, dar şi aristocrația mercantilă, care, în 
urma unei asemenea profunde modificări constituţionale, se 
vedea ameninţată în privilegiile ei speciale şi care-şi recunoştea 
în senat, din nou, veritabilul ei patron. Cînd, după prezentarea 
propunerilor, tribunul Gabinius se arătă în curie, n-a lipsit mult 
ca părinţii oraşului să-l sugrume cu propriile mîini, fără a reflecta 
în mînia lor prea mult asupra consecinţelor pe care ar fi putut să 
le aibă pentru ei această metodă de argumentare. Tribunul reuşi 
să scape şi, ajuns în for, chemă mulţimea să asalteze curia; 
şedinţa se întrerupse tocmai la momentul oportun. Consulul 
Piso, campionul oligarhiei, care ajunsese din întîmplare în mîinile 
mulţimii, ar fi căzut, cu siguranţă, pradă turbării ei dacă nu ar fi 
intervenit Gabinius şi dacă, pentru a nu pune în joc, prin 
fărădelegi premature, succesul său asigurat, nu l-ar fi eliberat. 
Cu toate acestea, îndirjirea mulţimii nu scăzu din intensitate şi 
era continuu alimentată de preţurile ridicate ale griului şi de 
numeroasele zvonuri, în parte foarte alarmante: de exemplu, că 
Lucullus ar fi depus la Roma o parte din sumele ce-i fuseseră 
încredințate pentru purtarea războiului şi că, pe de altă parte, ar 
fi încercat să-l îndepărteze pe pretorul Quinctius de cauza 
poporului, că senatul ar intenţiona să-i pregătească „celui de-al 
doilea Romulus”, cum mai era numit Pompeius, soarta celui 
dintii, şi altele asemănătoare. Astfel sosi ziua votării. Mulțimea 
se înghesuia în mase compacte în for; toate clădirile de unde se 
putea zări tribuna rostrelor erau ocupate pînă sub streşini. Toţi 
colegii lui Gabinius promiseseră senatului intercesiunea; dar, în 
faţa valurilor amenințătoare ale maselor, toţi tăcură în afară de 


Lucius Trebellius, care jurase în faţa senatului că mai bine va 
muri decit să cedeze. În momentul în care acesta interveni, 
Gabinius întrerupse imediat votarea asupra propunerilor sale 
legislative şi ceru din partea poporului să procedeze cu 
îndărătnicul său coleg aşa cum, la cererea lui Tiberius Gracchus 
(II, p. 63), se procedase odinioară cu Octavius - altfel spus, să-l 
destituie pe loc din magistratura sa. Se trecu la vot şi începu 
citirea tablelor de vot; după ce primele 17 triburi se declaraseră 
pentru propunere, iar următorul vot îi conferi acesteia 
majoritatea, Trebellius, timorat, uitînd de jurămîntul său, îşi 
retrase intercesiunea. În zadar încercă tribunul Otho să facă 
astfel încît, în locul unuia, să fie aleşi doi generali - vechii 
duumviri ai flotei (|, p. 291); în zadar bătrînul Quintus Catulus, 
cel mai respectat membru al senatului, îşi consuma ultimele 
sale puteri pentru impunerea clauzei ca locotenenţii să nu fie 
desemnaţi de către generalul comandant, ci să fie aleşi de către 
popor. În vacarmul mulţimii, Otho nici nu s-a putut face auzit; 
dintr-o politeţe bine calculată, Gabinius impuse liniştea pentru 
Catulus şi, într-o tăcere respectuoasă, mulţimea ascultă vocea 
bătrînului; cu toate acestea, ea se dovedi inutilă. Nu numai că li 
se conferi propunerilor, împreună cu toate clauzele, puterea de 
lege, dar se acordă pe loc şi în întregime tot ceea ce Pompeius 
îşi dorise în particular. lmense erau speranţele cînd cei doi 
generali, Pompeius şi Glabrio, se îndepărtară spre locurile lor de 
destinaţie. După votarea Legii Gabinia, preţurile grîului scăzură 
imediat la cotele lor normale, dovadă a credinţei care se lega de 
grandioasa expediţie şi de distinsul general care o comanda. 
Aşa cum vom vedea mai jos, ele au fost nu numai satisfăcute, 
dar şi depăşite: în trei luni, mările au fost curățate de pirați. De 
la războiul lui Hannibal guvernul roman nu mai acţionase cu o 
asemenea energie în afacerile externe; în faţa slabei şi 
neputincioasei administrații a oligarhiei, opoziţia democrat- 
militară îndeplinise cu strălucire misiunea preluării cîrmei 
statului. Pe cît de nepatriotice, pe atit de stingace, tentativele 
consulului Piso, prin care încercă să pună unele piedici josnice 
activităţii lui Pompeius de stîirpire a pirateriei, nu contribuiră 
decit la sporirea îndirjirii mulţimii împotriva oligarhiei şi a 
entuziasmului ei faţă de Pompeius; numai intervenţia sa 
personală determină adunarea populară să renunţe la 
destituirea consulului. Haosul de pe continentul asiatic devenise 


între timp şi mai grav. Glabrio, care urma să preia comanda 
supremă împotriva lui Mithridates şi Tigranes în locul lui 
Lucullus, nu se mişcase din Asia Occidentală; ce-i drept, prin 
diferite proclamaţii, el ridicase soldaţii împotriva lui Lucullus, dar 
nu preluase comanda supremă, astfel încît Lucullus a fost 
obligat s-o continue. Fireşte că nu se luase nici o măsură 
împotriva lui Mithridates; călăreţii Pontului jefuiră Bitinia şi 
Cappadocia fără jenă şi fără teamă de pedeapsă. Din cauza 
războiului împotriva piraţilor, şi Pompeius fusese obligat să se 
deplaseze cu armata sa în Asia Mică; nimic n-ar fi fost mai firesc 
decit să i se acorde comanda supremă în războiul ponto- 
armean, el însuşi rivnind de mult s-o obţină. Dar, din motive 
lesne de înţeles, partidul democrat din Roma nu împărtăşea 
dorinţele generalului ei şi se abţinea să preia inţiativa în această 
problemă. Este foarte probabil ca el să-l fi determinat pe 
Gabinius să nu încredinţeze războiul împotriva lui Mithridates şi 
pe cel împotriva piraţilor simultan lui Pompeius, ci să-l acorde pe 
cel dintii lui Glabrio; nu putea dori în nici un caz ca poziţia de 
excepţie a generalului, de pe-acum prea puternică, să se 
consolideze şi mai mult şi să devină permanentă. Conform 
obiceiului său, Pompeius adoptase o atitudine de victimă şi 
probabil s-ar fi întors într-adevăr după îndeplinirea misiunii ce-i 
fusese încredințată, dacă n-ar fi intervenit un incident 
surprinzător pentru toate partidele. Un anume Gaius Manilius, 
un bărbat cu totul neînsemnat, se învrăjbise, din cauza 
propunerilor sale legislative intempestive, ca tribun al poporului, 
atit cu aristocrația, cît şi cu democraţia. In speranţa că se va 
refugia sub scutul puternicului general dacă-i va procura ceea 
ce, după cum fiecare ştia, îşi dorea din tot sufletul, dar nu 
îndrăznea să ceară, el prezentă cetăţenilor propunerea 
rechemării guvernatorilor Glabrio din Bitinia şi Pont şi Marcius 
Rex din Cilicia şi a acordării acestor magistraturi, ca şi 
conducerea războiului din Orient proconsulului mărilor şi 
coastelor, alături de magistratura sa (începutul anului 688, 66), 
după toate aparentele fără perioadă determinată şi, în orice caz, 
cu libertatea deplină de a încheia pacea sau alianţa. Aici se 
dovedi cu toată claritatea cît de zdruncinat era mecanismul 
constituţional roman de cînd puterea legislativă era lăsată prin 
iniţiativă la îndemîna oricărui demagog, oricît de netrebnic ar fi 
fost, iar prin decizie la îndemiîna mulţimii neautorizate, pe de o 


parte, şi de cînd ea se extinse asupra celor mai importante 
probleme de administraţie, pe de alta. Propunerea lui Manilius 
nu convenea nici unuia dintre partidele politice; cu toate 
acestea, el nu întîmpină nicăieri vreo rezistenţă serioasă. Din 
aceleaşi motive care-i siliseră să accepte legea lui Gabinius, 
conducătorii democraţiei nu puteau îndrăzni să se opună în mod 
serios celei a lui Manilius: îşi rezervară repulsia şi temerile 
pentru ei înşişi şi se angajară în public în favoarea generalului şi 
democraţiei. Optimaţii moderați se declarară pentru propunerea 
lui Manilius întrucit, în urma adoptării legii lui Gabinius, opoziţia 
devenise oricum inutilă, iar bărbaţii mai  clarvăzători 
recunoşteau de pe acum că politica salutară pentru senat ar fi o 
cît mai mare apropiere de Pompeius, pentru ca, atunci cînd va 
surveni ruptura dintre general şi democrați, care se întrezărea 
deja, el să poată fi atras de partea lor. În fine, adepţii 
oportunismului proslăveau ziua în care şi ei păreau a fi adepţii 
unei opinii şi puteau apărea decişi, fără a-şi strica relaţiile cu 
vreunul dintre partide; este semnificativ faptul că, odată cu 
apărarea propunerii lui Manilius, Marcus Cicero urca pentru 
prima oară la tribuna rostrelor. Doar optimaţii severi, în frunte 
cu Quintus Catulus, rămaseră neclintiţi şi se pronunţau 
împotriva propunerii. Fireşte că aceasta a fost ridicată la rang 
de lege cu o majoritate care se apropia de unanimitate. La 
extinsa sa putere, Pompeius îşi adăuga astfel şi administraţia 
celor mai importante provincii din Asia Mică, astfel încît, în largul 
cuprins al graniţelor romane aproape că nu exista vreun petec 
de pămînt care să nu fi ascultat de ordinele sale, precum şi 
conducerea unui război despre care, ca şi despre expediţia lui 
Alexandru, se putea afirma unde şi cînd începea, dar nu şi unde 
şi cînd se va termina. De cînd exista Roma, niciodată nu mai 
fusese reunită o asemenea putere în mîinile unui singur bărbat. 
Propunerile lui Gabinius şi ale lui Manilius puneau capăt 
luptei dintre senat şi partidul popular, care fusese declanşată cu 
67 de ani în urmă de către legile semproniene. Aşa cum acestea 
transformaseră partidul revoluţiei pentru prima dată în partid de 
opoziţie politică, la fel, acum, odată cu legile gabino-maniliene, 
el trecea din opoziţie la guvernare; şi aşa cum fusese un 
moment măreț cînd, odată cu intercesiunea zadarnică a lui 
Octavius, se produsese prima fisură în constituţia în vigoare, la 
fel nu era un moment mai puţin important cînd, odată cu 


retragerea lui Trebellius, se prăbuşi ultimul bastion al guvernării 
senatoriale. Acest lucru a fost înţeles de ambele părţi şi chiar şi 
sufletele moleşite ale senatorilor se mai aprinseră o dată în 
această luptă pe viaţă şi pe moarte. Lupta pentru constituţie se 
sfirşi totuşi întru totul altfel şi într-un mod mult mai jalnic decit 
începuse. Revoluţia fusese declanşată de un tînăr cu sentimente 
nobile; ea a fost încheiată de intriganţi şi demagogi temerari de 
speța cea mai discutabilă. Dacă, pe de altă parte, optimaţii 
începuseră cu o rezistenţă chibzuită şi cu o apărare serioasă 
care nu părăsise nici măcar poziţia aproape pierdută, ei 
terminară cu iniţiativa pentru dreptul celui mai puternic, cu 
slăbiciunea grandilocventă şi jurăminte de o perfidie deplorabilă. 
Telul, care odinioară păruse a fi numai un vis temerar, a fost 
atins acum; senatul încetase să mai guverneze. Dar dacă cîțiva 
dintre bărbaţii în vîrstă, care văzuseră primele furtuni ale 
revoluţiei şi  ascultaseră cuvintele  Gracchilor, comparau 
timpurile trecute cu cele prezente, ei găseau totul schimbat; 
ţara şi cetăţenii, dreptul constituţional şi disciplina militară, 
viaţa şi moravurile; şi, poate, zimbeau îndureraţi dacă făceau 
comparaţie între idealurile epocii Gracchilor şi realizarea lor. 
Asemenea consideraţii aparţin însă trecutului. Pentru momentul 
acela însă şi, poate, pentru viitor, prăbuşirea aristocrației era un 
fapt împlinit. Oligarhii se asemănau cu o armată complet 
dispersată, ale cărei cete răzleţite mai puteau întări o altă forţă 
armată, iar singure nu mai puteau nici să ţină piept atacurilor, 
nici să angajeze o bătălie din proprie iniţiativă. Dar în timp ce 
vechea luptă se apropia de sfîrşit, se pregătea o alta: lupta 
dintre cele două puteri, pînă atunci aliate, pentru răsturnarea 
constituţiei aristocratice de stat. Prin Legea Gabinia şi cu atit 
mai mult prin Legea Manilia, poziţia excepţională a lui Pompeius 
devenise deja incompatibilă cu o ordine republicană de stat. Aşa 
cum adversarii afirmau încă de pe atunci, pe bună dreptate, el 
nu fusese desemnat prin Legea Gabinia ca amiral, ci ca regent 
al imperiului: nu fără temei, unul dintre grecii familiarizați cu 
obiceiurile Orientului îl numeşte „Rege al regilor”. Dacă cîndva, 
din nou victorios şi cu faima sporită, cu tezaurele bine umplute, 
cu trupe combative şi devotate, se va întoarce din Orient şi va 
întinde mîna spre coroană, cine îi va reţine oare mîna? 
Consularul Quintus Catulus putea el mobiliza oare senatorii 
împotriva primului general al timpului său şi legiunilor sale 


încercate? Sau edilul desemnat Gaius Caesar putea oare 
mobiliza mulţimea urbană, ai cărei ochi tocmai îi desfătase cu 
23 de perechi de gladiatori îmbrăcaţi în armuri de argint? În 
curînd, aşa fulgera Catulus, romanii vor trebui să se refugieze 
din nou pe Capitoliu pentru a-şi salva libertatea. Nu era vina 
profetului dacă uraganul nu veni din Orient, aşa cum prezisese 
el: soarta, împlinind cuvintele sale mult mai exact decît intuise 
el însuşi, va aduce, cîţiva ani mai tîrziu, furtuna nimicitoare din 
ţara celților. 


Capitolul IV 
Pompeius şi Orientul 


Mai sus am văzut cît de disperată era situaţia pentru 
Roma în Orient, pe uscat şi pe mare, cînd Pompeius, cu puteri 
aproape nelimitate, preluă, la începutul anului 687 (67), 
conducerea războiului împotriva piraţilor. El începu prin 
împărţirea imensului teritoriu care-i fusese încredinţat în 13 
districte, în fruntea cărora a numit 13 dintre locotenenţii săi, cu 
misiunea recrutării de soldaţi, echipării de corăbii, cercetării 
coastelor şi capturării bărcilor piraţilor sau alungării lor în 
plasele întinse de unul dintre colegi. Cu majoritatea celor mai 
bune corăbii, dintre care se evidenţiaseră şi de data aceasta 
cele din Rhodos, el însuşi porni în larg şi curăţă mai întîi apele 
siciliene, africane şi sarde, mai ales pentru a înlesni din nou 
transportul de grîu din aceste provincii spre Italia. Între timp, 
locotenenţii săi se ocupau de curăţarea coastelor hispanice şi 
galice. Cu această ocazie, consulul Gaius Piso încercă să 
împiedice de la Roma recrutările pe care, în virtutea Legii 
Gabinia, legatul lui Pompeius, Marcus Pomponius, le organiză în 
provincia Narbo - o încercare nechibzuită, Pompeius revenind 
pentru scurt timp la Roma, pentru a o curma şi pentru ca 
îndîrjirea îndreptăţită a mulţimii împotriva consulului să nu 
depăşească limitele legale (p. 76). După ce, 40 de zile mai tirziu, 
navigația se putea desfăşura nestingherit în întregul bazin 
occidental al Mării Mediterane, Pompeius se îndreptă cu 60 
dintre cele mai bune corăbii ale sale spre mările orientale; mai 
întîi spre sediul originar şi principal al pirateriei, apele Liciei şi 
Ciliciei. La vestea apropierii flotei romane, nu numai că bărcile 
piraţilor dispărură din largul mării, dar chiar puternicele 
fortărețe liciene, Antikragos şi Kragos, se predară fără a opune o 
rezistenţă serioasă. La deschiderea acestor fortărețe maritime 
greu accesibile contribui mai mult moderaţia bine calculată a lui 
Pompeius decit frica. Predecesorii săi dăduseră ordin ca fiecare 
pirat luat prizonier să fie răstignit; el îi lăsă pe toţi în viaţă fără 
să impună condiţii şi îi trată cu o omenie neobişnuită mai ales 
pe vislaşii găsiţi pe corăbiile capturate de la pirați. Doar 
îndrăzneţii regi ai mării din Cilicia riscară o tentativă de a-şi 


apăra cu armele cel puţin propriile ape împotriva romanilor; 
după ce-şi evacuaseră copiii, soțiile şi imensele tezaure în 
fortărețele din Munţii Taurus, ei aşteptară flota romană la 
graniţa de vest a Ciliciei, în dreptul Korakesionului. Dar corăbiile 
bine echipate ale lui Pompeius, înzestrate cu toate mijloacele de 
război, obţinură aici o victorie completă. Fără a mai întîimpina 
vreo altă rezistenţă, el debarcă trupele şi începu să asalteze şi 
să cucerească fortărețele de munte ale corsarilor, continuînd să 
le ofere viaţa şi libertatea în schimbul supunerii lor. În curînd, 
cei mai mulţi au renunţat să continue în fortărețele şi munţii lor 
un război fără speranţe şi au decis să se predea. La 49 de zile 
după apariţia lui Pompeius în apele orientale, Cilicia a fost 
supusă şi războiul terminat. Infringerea rapidă a piraţilor era o 
mare uşurare, dar nu şi o faptă măreaţă; cu resursele statului 
roman mobilizate în acest scop în asemenea proporţii, corsarii 
nu se puteau măsura cu Pompeius, la fel cum bandele de tilhari 
reunite ale unui mare oraş nu se pot impune în faţa unei poliţii 
bine organizate. Era o naivitate să fie celebrată o asemenea 
razie ca o victorie. Dar avînd în vedere existenţa îndelungată şi 
dezvoltarea tot mai nestăvilită a răului, este explicabil că 
înfrîingerea surprinzător de rapidă a temuţilor pirați a exercitat 
cea mai profundă impresie asupra publicului, cu atît mai mult cu 
cît aceasta fusese prima probă a unei guvernări centralizate în 
mîinile unei singure persoane şi cu cît partidele aşteptau 
înfrigurate să vadă dacă o va întrece pe cea senatorială. 
Aproape 400 de corăbii şi bărci, dintre care 90 de corăbii de 
război, au fost capturate de Pompeius sau i-au fost predate; se 
spune că în total ar fi fost distruse 1.300 de corăbii de pirați, 
fiind incendiate, de asemenea, bogatele arsenale şi docurile 
corsarilor. Mai mult de 10.000 de pirați muriseră, peste 20.000 
ajunseseră vii în mîinile învingătorului, în timp ce, datorită lui 
Pompeius, Publius Clodius, comandantul flotei armatei romane 
staționate în Cilicia, şi o mulţime de indivizi capturați de către 
pirați, în parte demult daţi dispăruţi în patrie, îşi dobîndiră din 
nou libertatea. În vara anului 687 (67), după trei luni de la 
începerea campaniei, comerţul îşi reluă cursul normal, iar în 
locul foametei de odinioară Italia se bucură din nou de 
abundență. 

Insă acest succes îmbucurător al armatelor romane a fost 
întru cîtva tulburat de evenimentele întristătoare de pe insula 


Creta. Aici, Quintus Metellus era ocupat de doi ani cu 
desăvirşirea supunerii insulei, terminată deja în linii mari (pp. 
54-55), cînd Pompeius apăru în apele orientale. O coliziune era 
iminentă, întrucît, conform Legii Gabinia, comanda lui Pompeius, 
concurind cu cea a lui Metellus, se extindea asupra întregii 
insule, întinsă în lungime, dar nicăieri mai lată de 20 de mile 
germane; Pompeius a fost însă atit de prevăzător încît nu a 
încredinţat-o nici unuia dintre locotenenţii săi. Comunitățile 
cretane încă răzvrătite, care văzuseră cum concetăţenii lor 
fuseseră traşi la răspundere cu cea mai mare severitate de 
către Metellus şi care auziseră despre condiţiile moderate pe 
care Pompeius obişnuia să le impună comunităţilor care i se 
predaseră în sudul Asiei Mici, preferară să-şi prezinte capitularea 
generală lui Pompeius. Acesta o şi acceptă în Pamfilia, unde 
tocmai se afla, şi le dădu solilor pe legatul său Lucius Octavius 
ca însoțitor pentru a-l anunţa pe Metellus de încheierea 
tratatului şi a prelua oraşele. Această procedură nu era 
nicidecum colegială, dar dreptul formal era întru totul de partea 
lui Pompeius, şi Metellus comitea cea mai mare nedreptate 
dacă, ignorînd tratatul încheiat între oraşe şi Pompeius, continua 
să le trateze ca oraşe inamice. Octavius protestă în zadar; în 
zadar îl chemă din Ahaia pe Lucius Sisenna, locotenentul lui 
Pompeius din această provincie, întrucit el însuşi venise fără 
trupe; Metellus, nesinchisindu-se nici de Octavius, nici de 
Sisenna, asedie Eleutherna şi luă cu asalt Lappa; aici, Octavius 
însuşi a fost luat prizonier şi eliberat în mod ruşinos, cretanii 
luaţi prizonieri împreună cu el fiind însă deferiţi călăului. Astfel 
se ajunse la adevărate bătălii între trupele lui Sisenna, în fruntea 
cărora, după moartea comandantului lor, trecuse Octavius, şi 
cele ale lui Metellus; chiar şi după rechemarea lor în Ahaia, 
Octavius, împreună cu cretanul Aristion, continuă războiul, iar 
Hierapytna, unde se retrăseseră, a fost cucerită de către 
Metellus abia după rezistenţa cea mai dirză. Prin acestea, 
zelosul optimat Metellus declanşase de fapt, pe cont propriu, 
războiul civil formal împotriva comandantului suprem al 
democraţilor. O dovadă a jalnicei dezorganizări a sistemului 
politic roman este faptul că aceste evenimente nu duseră la 
nimic altceva decit la o corespondenţă amară între cei doi 
generali care, cîţiva ani mai tîrziu, vor sta alături în senat, din 
nou paşnici, ba chiar „prietenoşi”. 


În cursul acestor evenimente, Pompeius se afla în Cilicia; 
se părea că pregăteşte pentru anul următor o expediţie 
împotriva cretanilor sau mai degrabă împotriva lui Metellus, dar 
de fapt aştepta circumstanţele favorabile intervenţiei în 
afacerile foarte încîlcite ale continentului asiatic. În urma 
pierderilor suferite şi a concedierii legiunilor lui Fimbria, resturile 
armatei lui Lucullus staţionau inactive pe cursul superior al 
Halysului, în ţinutul trocnierilor, la graniţa cu teritoriul Pontului. 
Comanda supremă o deţinea deocamdată tot Lucullus, întrucît 
succesorul său desemnat, Glabrio, continua să întiîrzie în Asia 
Occidentală. In Cilicia, cele trei legiuni comandate de Quintus 
Marcius Rex erau la fel de inactive. Teritoriul Pontului se afla din 
nou în întregime sub autoritatea regelui Mithridates, care 
pedepsi cu o cruzime sălbatică pe bărbaţii şi comunităţile care 
trecuseră de partea romanilor, ca, de exemplu, oraşul Eupatoria. 
Regii Orientului nu trecură la o ofensivă serioasă împotriva 
romanilor, fie că aceasta nici nu intra în intenţia lor, fie că, ceea 
ce se şi afirma, debarcarea lui Pompeius în Cilicia îi determinase 
să-şi oprească acţiunile. Legea Manilia împlini speranţele 
secrete ale lui Pompeius poate mai repede decit şi-o imaginase 
el însuşi; Glabrio şi Rex au fost rechemaţi, iar guvernările 
Pontului, Bitiniei şi Ciliciei, împreună cu trupele staționate aici, 
ca şi conducerea războiului ponto-armean împreună cu dreptul 
de a declara război sau de a încheia pace cu dinaştii Orientului, 
după propria apreciere, au fost trecute în seama lui Pompeius. 
In perspectiva unor asemenea onoruri şi prăzi bogate, Pompeius 
uită repede de pedepsirea unui optimat indispus, care-şi apără 
cu invidie puţinele sale frunze de lauri, renunţă la expediţia 
împotriva Cretei şi la continuarea urmăririi piraţilor şi dispuse ca 
şi flota lui să sprijine atacul pe care-l proiecta împotriva regilor 
Pontului şi Armeniei. Trecînd însă la conducerea acestui război 
continental, el nu neglijă nici combaterea pirateriei care 
renăştea întruna. In acest scop, înainte de a părăsi Asia (691, 
63), dădu ordin să fie echipate corăbiile necesare ; la 
propunerea sa, pentru anul următor se luă o măsură 
asemănătoare în cazul Italiei, sumele necesare fiind aprobate de 
către senat. Romanii continuară să supravegheze coastele cu 
detaşamente de cavalerie şi cu mici escadre; şi dacă, aşa cum o 
dovedesc expedițiile împotriva Ciprului, din 696 (58), şi 
Egiptului, din 699 (55), nu s-a realizat stirpirea completă a 


pirateriei, aceasta, în ciuda tuturor incidentelor şi crizelor 
politice din Roma, nu şi-a mai putut reface poziţia de odinioară 
după expediţia lui Pompeius şi nu i-a mai putut înlătura pe 
romani de pe mare ca în timpul guvernării oligarhiei corupte. 

Cu o activitate sporită, noul general suprem folosi puţinele 
luni rămase pînă la declanşarea campaniei din Asia Mică pentru 
pregătirile diplomatice şi militare. Mai mult pentru a spiona decit 
pentru a încerca să ajungă la o înţelegere serioasă, au fost 
trimişi soli la Mithridates. La curtea din Pont se spera că regele 
Phraates al parţilor, influenţat de ultimele succese importante 
pe care aliaţii le repurtaseră împotriva Romei, se va lăsa convins 
să intre în alianţa ponto-armeană. Soli romani se deplasară la 
curtea de la Ctesiphon pentru a împiedica realizarea unor 
asemenea proiecte, găsind un sprijin în tulburările interne care 
măcinau familia regală armeană. Fiul cu acelaşi nume al Marelui 
Rege Tigranes se revoltase împotriva tatălui său, fie pentru că 
nu putea aştepta moartea bătrînului, fie pentru că suspiciunea 
acestuia, care costase deja viaţa mai multora dintre fraţii săi, l-a 
determinat să vadă unica posibilitate de salvare în revolta 
deschisă. Fiind înfrînt de către tatăl său, el se refugiase cu un 
număr de armeni nobili la curtea Arsacizilor şi uneltea acum de 
aici împotriva tatălui său. Era în parte opera sa faptul că 
Phraates acceptă răsplata pentru aderarea sa - stăpînirea 
garantată asupra Mesopotamiei - mai degrabă din miinile 
romanilor şi reînnoi cu Pompeius tratatul, în privinţa graniţei 
Eufratului (p. 49), încheiat cu Lucullus, ba chiar se declară de 
acord să opereze împreună cu romanii împotriva Armeniei. 
Tigranes cel Tinăr a provocat regilor Tigranes şi Mithridates un 
prejudiciu şi mai mare decit cel al încurajării alianţei dintre 
romani şi parți prin faptul că răzvrătirea sa a provocat o sciziune 
între cei doi. Marele Rege nutrea în taină gîndul că socrul n-ar fi 
străin de trădarea nepotului său - mama lui Tigranes cel Tînăr, 
Cleopatra, era fiica lui Mithridates -, şi chiar dacă nu s-a ajuns la 
o ruptură deschisă, buna înţelegere între cei doi monarhi a fost 
tulburată tocmai în momentul în care ar fi fost de cea mai 
stringentă necesitate. În acelaşi timp, Pompeius urmări 
pregătirile militare cu cea mai mare energie. Comunitățile aliate 
şi clientelare din Asia erau îndemnate să furnizeze contingentele 
conform tratatelor. Anunţuri publice îi îmboldeau pe veteranii 
lăsaţi la vatră din legiunile lui Fimbria să se reîntoarcă sub 


stindarde ca voluntari; iar prin mari promisiuni şi datorită 
renumelui lui Pompeius, mulţi dintre aceştia dădură ascultare 
chemării. Totalitatea forţelor armate reunite sub comanda lui 
Pompeius se cifra, exceptind trupele auxiliare, la aproximativ 
40-50.000 de soldaţi. 

În primăvara anului 688 (66), Pompeius se deplasă în 
Galatia pentru a prelua comanda trupelor lui Lucullus şi a 
pătrunde cu ajutorul lor pe teritoriul pontic; aici urmau să 
sosească şi legiunile din Cilicia. Cei doi generali se întîlniră la 
Danala, o localitate a trocmerilor; însă reconcilierea pe care 
încercară s-o realizeze prietenii din ambele tabere nu avu loc. 
Amabilităţile degenerară curînd în acuzaţii amare, iar acestea, 
într-o discuţie violentă, aşa încît se despărţiră mai învrăjbiţi 
decît fuseseră înainte. Întrucît Lucullus, ca şi cum ar mai fi 
deţinut magistratura, continuă să acorde gratificaţii şi să 
distribuie pămiînturi, Pompeius declară nule toate acţiunile 
întreprinse de către predecesor înainte de venirea sa. El 
procedase corect din punctul de vedere al dreptului formal; nu i 
se putea cere tact moral în tratarea unui adversar merituos şi 
umilit deja peste măsură. Îndată ce vremea deveni favorabilă, 
trupele romane trecură frontiera Pontului. In faţa lor se găsea 
regele Mithridates cu 30.000 de soldaţi pedeştri şi 3.000 de 
călăreţi. Abandonat de aliatul său şi atacat de către Roma cu o 
putere şi energie sporite, el întreprinse o tentativă de a încheia 
pacea; dar nici măcar nu vru să audă de supunerea 
necondiționată pe care i-o cerea Pompeius - ce nefericiri mai 
mari îi putea aduce cea mai dezastruoasă campanie? Pentru a 
nu-şi expune armata, alcătuită în majoritate din arcaşi şi 
călăreţi, loviturii năprasnice a infanteriei romane de linie, se 
replie încet în faţa inamicului şi-i sili pe romani să-l urmeze în 
marşurile şi contramarşurile sale, în timp ce, atunci cînd se ivea 
ocazia, opunea cavaleria sa superioară celei inamice, 
provocîndu-le romanilor suferinţe destul de însemnate prin 
stîinjenirea aprovizionării lor. Nerăbdător, Pompeius renunţă să 
însoţească armata pontică şi, lăsîndu-l pe rege în voia sa, trecu 
la supunerea ţării; înaintă pînă la Eufratul superior, îl traversă şi 
ocupă provinciile orientale ale regatului pontic. Dar şi 
Mithridates îl urmă pe malul stîng al Eufratului şi, ajuns în ţinutul 
anaitian sau acilisenian, le bară romanilor calea în faţa 
puternicei fortărețe Dasteira, bine aprovizionată cu apă; de aici 


domina cîmpia deschisă cu ajutorul trupelor sale uşoare. 
Pompeius, lipsit în continuare de legiunile ciliciene şi, fără 
ajutorul lor, prea slab pentru a se menţine în această poziţie, 
trebui să se întoarcă pe malul drept al Eufratului şi să se 
adăpostească din faţa călăreţilor şi arcaşilor regelui în terenul 
muntos al Armeniei pontice, împădurită şi străbătută în toate 
direcţiile de văi adinci. Abia după ce veniră trupele din Cilicia 
care îi oferiră posibilitatea să reia ofensiva cu forţe superioare 
Pompeius înaintă din nou, încercui tabăra regelui cu un lanţ de 
posturi de aproape patru mile germane lungime şi-l blocă aici în 
adevăratul sens al cuvîntului, în timp ce detaşamente romane 
pătrundeau adînc în ţinutul inamic. Lipsurile din tabăra pontică 
deveniră insuportabile; se trecuse deja la sacrificarea animalelor 
de tracţiune; în sfîrşit, în urma unei rezistenţe de 40 de zile, 
regele dădu ordin ca bolnavii şi răniții, întrucît nici nu-i putea 
salva şi nici nu dorea să-i lase în mîna duşmanului, să fie ucişi 
de propriii oameni şi în mare linişte porni în timpul nopţii spre 
est. Pompeius îl urmă cu precauţie prin ţara necunoscută; 
marşul se apropie deja de graniţa care separă teritoriile lui 
Mithridates de cele ale lui Tigranes. Cînd generalul roman îşi 
dădu seama că Mithridates nu doreşte să decidă lupta în limitele 
teritoriului său, ci intenţionează să-l atragă pe inamic în 
depărtările nemărginite ale Orientului, el se hotărî să-l oprească 
cu orice preţ. Cele două armate îşi stabiliră taberele una lîngă 
cealaltă. In timpul repausului de prînz, armata romană îşi părăsi 
poziţiile fără ca inamicul s-o observe, îl ocoli şi ocupă înălțimile 
unei trecători, prin care trebuia să pătrundă armata inamică, 
situată pe malul sudic al rîului Lykos (Jeschil Irmak), aproape de 
actualul Enderes, acolo unde, mai tîrziu, se va construi oraşul 
Nikopolis. In dimineaţa următoare, cei din Pont îşi începură, ca 
de obicei, marşul şi, crezîndu-l pe inamic, ca pînă atunci, în 
spatele lor, îşi ridicară tabăra, după terminarea marşului, tocmai 
în acea vale ale cărei înălţimi fuseseră ocupate de către romani. 
Deodată, în liniştea nopţii, răsună în jurul lor temutul strigăt de 
război al legiunilor; din toate părţile, proiectilele se repezeau în 
rîndurile armatei asiatice în care soldaţi şi bagaje, care, cai, 
cămile produseră o învălmăşeală de nedescris; în ciuda 
întunericului, nici un proiectil nu-şi greşi ţinta în această 
mulţime compactă. După ce romanii îşi epuizară proiectilele, se 
năpustiră împotriva cetelor lipsite aproape de orice posibilitate 


de apărare, acestea putind fi desluşite la lumina lunii care 
răsărise între timp; cei care nu căzură sub tăişul săbiilor au fost 
zdrobiţi în această groaznică învălmăşeală de copitele cailor şi 
de roţile carelor. Acesta a fost ultimul cîmp de bătălie pe care 
bătrînul rege s-a confruntat cu romanii. Cu trei însoțitori, doi 
dintre călăreţii săi şi o concubină care, travestită în bărbat, era 
obişnuită să-l urmeze şi să lupte vitejeşte alături de el, 
Mithridates reuşi să ajungă la fortăreaţa Sinoria, unde se 
refugiară o parte dintre partizanii săi. Acum le împărţi tezaurele 
păstrate aici, 6.000 de talanţi de aur (11.000.000 de taleri), îi 
aprovizionă cu otravă şi, cu ceata ce-i mai rămase, se grăbi de-a 
lungul Eufratului în amonte, pentru a se uni cu aliatul sau, 
Marele Rege al Armeniei. 

Dar şi această speranţă se dovedi la fel de zadarnică; 
alianţa pe care se bază Mithridates cînd alese drumul Armeniei 
nu mai exista. Cedind presiunilor romanilor şi, îndeosebi, celor 
ale prinţului armean exilat în cursul recentelor bătălii dintre 
Pompeius şi Mithridates, regele parţilor înaintase cu forţa 
armată în regatul lui Tigranes şi-l silise să se retragă în munţii 
inaccesibili. Armata de invazie începu asediul capitalei Artaxata; 
însă, întrucît acesta se prelungi peste măsură, regele Phraates 
se îndepărtă cu majoritatea trupelor sale, după care Tigranes 
învinse corpul part şi emigranții comandaţi de către fiul său şi îşi 
restabili din nou dominaţia în întregul regat. Este de la sine 
înţeles că, în aceste împrejurări, regele nu era dispus să se 
războiască cu romanii din nou victorioşi, cu atît mai puţin să se 
sacrifice pentru Mithridates, în care se încredea mai puţin ca 
oricînd, deoarece i se şoptise că fiul său rebel intenţionează să 
recurgă la ajutorul bunicului său. Astfel, el începu tratative cu 
romanii în vederea unei păci separate, fără a aştepta însă 
încheierea tratatului pentru a rupe alianţa care-l lega de 
Mithridates. Ajuns la graniţa cu Armenia, acesta a fost informat 
că Marele Rege Tigranes ar fi fixat un preţ de 100 de talanţi 
(150.000 de taleri) pentru capul său, i-ar fi arestat pe solii săi şi 
i-ar fi predat romanilor. Regele Mithridates îşi văzu regatul în 
mîinile inamicului, iar pe aliaţii săi gata să ajungă la o înţelegere 
cu acesta; era imposibil să continue războiul. Trebuia să se 
considere fericit dacă-i reuşea fuga pe țărmurile estice şi 
nordice ale Mării Negre, înlăturarea lui Machares, fiul său infidel 
care intrase în legături cu romanii (p. 44), din regatul bosporan 


şi găsirea unui nou teren pentru noi proiecte, lîngă Maeotis. Luă 
aşadar calea nordului. După ce, în cursul fugii sale, regele 
trecuse rîul Phasis, vechea graniţă a Asiei Mici, Pompeius opri 
deocamdată urmărirea lui; dar în loc să se întoarcă la izvoarele 
Eufratului, se îndreptă spre sud, în ţinutul Araxesului, pentru a 
încheia socotelile cu Tigranes. Aproape fără a întimpina opoziţie, 
ajunse în apropiere de Artaxata (lîngă Erevan) şi-şi ridică tabăra 
la trei mile depărtare de oraş. Aici veni fiul Marelui Rege care 
spera să obţină diadema regală din miinile romanilor după 
căderea tatălui său, fiind interesat, din această cauză, să 
împiedice cu orice mijloace încheierea unui tratat între acesta şi 
romani. Cu atît mai mult, Marele Rege era hotărît să-şi cumpere 
pacea cu orice preţ. Călare şi fără veşmiînt de purpură, dar 
împodobit cu diadema regală şi cu turbanul regal, apăru la 
poarta taberei romane şi ceru să fie condus în faţa generalului. 
După ce, la îndemnul lictorilor, şi-a predat aici, potrivit ordinii 
interne a taberelor romane, calul şi sabia, se aruncă, potrivit 
cutumei barbare, la picioarele proconsulului şi, ca semn al 
supunerii necondiționate, îi înmînă diadema şi turbanul. 
Pompeius, încîntat de această victorie atit de uşor cîştigată, îl 
ridică pe prosternatul „Rege al regilor”, îl împodobi din nou cu 
însemnele demnităţii sale şi dictă pacea. In afară de plătirea 
unei sume de 9.000.000 de taleri (6.000 de talanţi) către 
tezaurul de război şi a unei gratificaţii pentru soldaţi, fiecare 
obţinînd în felul acesta 50 de denari (25 de taleri), regele cedă 
toate cuceririle sale; nu numai posesiunile feniciene, siriene, 
ciliciene şi capadociene, dar şi Sophene şi Korduene de pe malul 
drept al Eufratului; se limita din nou la Armenia propriu-zisă; cu 
aceasta, marele său regat dispăru de la sine. Pompeius îi învinse 
pe cei doi puternici regi ai Pontului şi Armeniei în cursul unei 
singure campanii. La începutul anului 688 (66), nici un soldat 
roman nu se afla dincolo de graniţa vechilor posesiuni romane; 
la sfîrşitul lui, regele Mithridates rătăcea ca fugar şi lipsit de 
armată prin văile Caucazului, iar regele Tigranes ocupă tronul 
armean nu ca Rege al regilor, ci ca un principe clientelar al 
romanilor. Întregul ţinut al Asiei Mici la vest de Eufrat se supuse 
romanilor; armata victorioasă îşi ocupă taberele de iarnă pe 
teritoriul armean, la est de acest fluviu, în ţinutul cuprins între 
Eufratul superior pînă la rîul Kur, unde italicii îşi adăpară caii 
pentru prima dată. 


Dar teritoriul nou-achiziţionat le aduse romanilor noi lupte. 
Neînfricatele populaţii ale Caucazului central şi oriental văzură 
cu amărăciune cum occidentalii veniţi de departe se răspîndeau 
în teritoriul lor. Aici, pe platoul fertil şi străbătut de numeroase 
cursuri de apă al Georgiei de astăzi, trăiau iberii, un neam 
viteaz, bine orînduit, ale cărui cantoane gentilice, conduse de 
bătrîni, cultivau pămîntul în comun, fără proprietate particulară 
a ţăranilor. Armata şi poporul formau un singur tot; în fruntea 
poporului se găseau, pe de o parte, clanurile aristocratice, din 
ale căror rînduri cel mai în vîrstă servea naţiunii iberice ca rege, 
iar următorul, ca judecător şi comandant militar, pe de alta, 
familiile de preoţi, cărora le revenea îndeosebi sarcina de a 
păstra cunoaşterea tratatelor încheiate cu alte popoare şi de a 
veghea asupra respectării lor. Masa celor dependenţi era 
considerată supusă regelui. Pe o treaptă de civilizaţie cu mult 
inferioară se aflau vecinii lor orientali, albanii sau alanii care 
ocupau ţinutul de pe Kurul inferior pînă la Marea Caspică. 
Înainte de toate un popor de păstori, călare sau pe jos, îşi mînau 
numeroasele turme pe păşunile mănoase ale Şirvanului de 
astăzi; puţinele ogoare erau cultivate încă cu vechiul plug de 
lemn, fără brăzdar de fier. Nu cunoşteau moneda şi nu numărau 
decit pînă la o sută. Fiecare dintre triburi, 26 la număr, îşi avea 
propria căpetenie şi vorbea un dialect propriu. Felul de luptă al 
celor două neamuri era, în linii generale, identic; luptau în 
special cu săgeți şi sulițe uşoare, pe care, conform obiceiului 
indian, le aruncau împotriva inamicului din  ascunzişuri 
împădurite, de după trunchiuri de copac sau din frunzişul 
copacilor; albanii aveau, de asemenea, numeroşi călăreţi, 
îmbrăcaţi în armuri grele, conform modelului medo-armean. 
Ambele naţiuni trăiau pe ogoarele şi păşunile lor într-o 
independenţă absolută, păstrată din timpuri imemoriale. Natura 
însăşi pare să fi aşezat Caucazul între Europa şi Asia ca un dig 
împotriva valurilor popoarelor. Cîndva se opriseră aici atit 
armatele lui Cyrus, cît şi cele ale lui Alexandru; acum, viteaza 
populaţie care străjuia această barieră se pregătea să-i înfrunte 
şi pe romani. Agitaţi în urma zvonului că generalul roman 
intenţiona să traverseze munţii în primăvara următoare şi să-l 
urmărească pe regele Pontului dincolo de Caucaz - întrucît 
Mithridates, după cum se auzea, îşi petrecea iarna la Dioskurias 
(Iskuria se afla între Suchum Kale şi Anaklia, lîngă Marea 


Neagră) -, albanii au fost primii care, sub conducerea principelui 
Oroizes, trecură Kurul încă în mijlocul iernii 688/689 (66/65), 
aruncîndu-se împotriva armatei romane, împărţită, pentru o mai 
bună aprovizionare, în trei corpuri mai mari, comandate de către 
Quintus Metellus Celer, Lucius Flaccus şi Pompeius însuşi. Dar 
Celer, lovit de forţa inamică principală, rezistă vitejeşte, iar 
Pompeius, după ce se debarasă de hoarda trimisă împotriva sa, 
îi urmări pînă la Kur pe barbarii înfrînţi peste tot. Regele iberilor, 
Artokes, nu se urni din loc şi promise pacea şi prietenia; dar 
Pompeius, înştiinţat că acesta s-ar înarma în secret pentru a-i 
ataca pe romani prin surprindere în timpul marşului lor prin 
trecătorile Caucazului, avansă în primăvara anului 689 (65), 
înainte de a fi reluat urmărirea lui Mithridates, pînă în faţa celor 
două fortărețe, aflate la o distanţă de numai o jumătate de milă 
germană una de cealaltă, Harmozika (Horumziche sau Armazi) 
şi Seusamora (Tsumar), care, ceva mai în amonte de actualul 
Tiflis, domină văile Kurului şi ale afluentului acestuia Aragua şi, 
prin aceasta, unicele trecători dintre Armenia şi Iberia. Fiind luat 
prin surprindere, Artokes incendie cu iuţeală podul care traversa 
Kurul şi, purtînd negocieri, se retrase în interiorul ţării. Pompeius 
ocupă fortărețele şi îi urmări pe iberi pe malul celălalt al Kurului, 
sperînd că astfel îi va determina la o supunere imediată. Artokes 
se retrase însă tot mai departe, iar cînd, în sfîrşit, se opri la rîul 
Peloros, nu procedă astfel pentru a se preda, ci pentru a se 
bate. Dar în faţa şocului legiunilor, arcaşii iberici nu putură 
rezista nici un moment; întrucît Artokes văzu că romanii 
traversează şi Pelorosul, acceptă în fine condiţiile impuse de 
învingător şi-şi trimise copiii ca ostatici. Potrivit planului său 
conceput mai demult, Pompeius se îndreptă prin trecătoarea 
Sarapana din bazinul Kurului în cel al Phasisului şi, coborînd de-a 
lungul rîului, ajunse de aici la Marea Neagră, unde, pe ţărmul 
Colchidei, era deja aşteptat de flota comandată de Servilius. 
Însă ideea şi țelul de dragul cărora armata şi flota fuseseră 
aduse pe ţărmul legendar al Colchidei erau năstruşnice şi 
aproape lipsite de conţinut. Dificila expediţie tocmai terminată, 
printre naţiuni necunoscute şi, de regulă, ostile, nu însemna 
nimic faţa de pericolele care urmau să fie înfruntate şi chiar 
dacă ar fi reuşit marşul armatei de la gura Phasisului pînă în 
Crimeea, printre războinice şi sărace triburi de barbari, în ape 
inospitaliere şi necunoscute, de-a lungul unei coaste, unde, pe 


alocuri, munţii se prăvălesc vertical în mare şi unde îmbarcarea 
ar fi devenit absolut necesară; şi chiar dacă ar fi reuşit 
încheierea acestei expediţii, poate mai dificilă decît marşurile 
îndelungate ale lui Alexandru şi Hannibal, ce s-ar fi putut obţine, 
în cazul cel mai fericit, pentru a răsplăti cît de cît eforturile şi 
pericolele înfruntate? Fireşte că, atit timp cît bătrînul rege trăia 
încă, războiul nu se terminase; dar cine putea garanta că va 
reuşi într-adevăr capturarea vînatului regal pentru care urma să 
fie organizată această goană fără precedent? Chiar şi cu riscul 
ca Mithridates sa arunce flacăra războiului din nou asupra Asiei 
Mici, nu era mai bine să se renunţe la o asemenea urmărire care 
promitea un cîştig atît de neînsemnat şi pericole atit de 
numeroase? Ce-i drept, generalul era îndemnat de multe 
persoane din rîndul armatei şi de şi mai multe din capitală să 
continue fără întrerupere şi cu orice preţ urmărirea, dar acestea 
erau vocile fie ale unor capete înfierbîntate, fie ale acelor amici 
perfizi care doreau cu orice preţ să-l vadă pe preaputernicul 
imperator în Orient, departe de Roma şi încurcat în complicaţii 
interminabile. Pompeius era un general mult prea experimentat 
şi chibzuit pentru a pune în joc faima şi armata printr-o 
expediţie atit de absurdă; o răscoală a albanilor în spatele 
armatei romane îi oferi pretextul pentru a renunţa la 
continuarea urmăririi regelui şi a ordona întoarcerea. Flota primi 
misiunea de a naviga în Marea Neagră, de a apăra coasta de 
nord a Asiei Mici împotriva oricărui atac inamic şi de a bloca 
Bosforul cimerian cu cea mai mare severitate, sub ameninţarea 
cu moartea a oricărui căpitan comerciant care n-ar fi respectat 
blocada. Nu fără greutăţi, Pompeius conduse trupele de uscat 
prin ţinutul Colchidei şi al Armeniei pînă la cursul inferior al 
Kurului şi, de aici, traversînd fluviul, mai departe în cîmpia 
albană. Pe o căldură infernală, armata romană trebui, timp de 
mai multe zile, să străbată această stepă lipsită de apă, fără a 
întîlni inamicul; abia pe malul stîng al rîului Abas (probabil rîul 
numit altădată Alazonios, iar astăzi Alasan) forţa armată a 
albanilor, comandată de Koses, fratele regelui Oroizes, se opuse 
romanilor. Se spune că, împreună cu contingentul trimis de 
locuitorii stepei transcaucaziene, ea ar fi numărat 60.000 de 
luptători pedeştri şi 12.000 de călăreţi. Cu toate acestea, se 
poate presupune că n-ar fi acceptat bătălia dacă n-ar fi crezut 
că vor lupta numai împotriva cavaleriei romane; dar aceasta 


fusese aşezată numai în prima linie şi, odată ce se retrase, se 
iviră, ascunse în spatele lor, trupele infanteriei romane. După o 
luptă scurtă, armata barbarilor a fost risipită în păduri, Pompeius 
ordonînd ca acestea să fie încercuite şi incendiate. Albanii se 
deciseră aşadar să încheie pacea şi, urmînd exemplul 
popoarelor mai puternice, toate triburile statornicite între Kur şi 
Marea Caspică îşi încheiară tratatele cu generalul roman. 
Albanii, iberii şi, în general, populaţiile aşezate în Caucazul de 
Sud şi la poalele acestuia intrară, cel puţin pentru moment, într- 
o relaţie de dependenţă faţă de Roma. Dacă, dimpotrivă, în 
lunga listă a naţiunilor supuse de către Pompeius se înşirară şi 
populaţiile dintre Phasis şi Maecotis - colchidienii, soanii, eniochii, 
iazigii, aheii, ba şi îndepărtaţii bastarni -, termenul de supunere 
era conceput destul de larg. Caucazul îşi dovedise din nou 
importanţa în istoria universală; precum expansiunea persană, 
atit cea elenă, cît şi cea romană îşi găsiră aici fruntariile ei. 
Astfel, regele Mithridates rămase abandonat sieşi şi 
destinului. Aşa cum strămoşul său, întemeietorul statului pontic, 
păşise odinioară pe teritoriul viitorului său regat fugind din faţa 
călăilor lui Antigonos, fiind însoţit de numai şase călăreţi, la fel, 
nepotul trebuise să treacă din nou graniţele regatului său, lăsînd 
în urmă toate cuceririle, atît pe cele ale înaintaşilor, cît şi pe 
cele proprii. Dar poate că nimănui în afară de bătrînul sultan de 
la Sinope zarurile sorții nu i-au acordat mai des şi mai vremelnic 
cele mai mari cîştiguri şi cele mai uriaşe pierderi; şi în Orient 
lucrurile de schimbă rapid şi imprevizibil. Într-adevăr, acum, în 
amurgul vieţii sale, Mithridates putea să accepte orice nou 
capriciu al sorții cu gîndul că şi acesta nu face altceva decit să 
pregătească o nouă modificare şi că unicul lucru imuabil este 
eterna schimbare a destinelor. Dominația romană era în fond 
întru totul intolerabilă pentru orientali, iar Mithridates însuşi, atit 
în bine, cît şi în rău, veritabilul principe al Orientului. Avînd în 
vedere guvernarea necontrolată exercitată de către senat în 
provincii şi vrajba partidelor politice din Roma care se apropia 
din nou de războiul civil, Mithridates, aşteptind împrejurările 
prielnice, ar fi putut să-şi restaureze stăpînirea cu uşurinţă 
pentru a treia oară. Tocmai deoarece spera şi plănuia cît timp 
mai scînteia viaţa în el, rămiînea periculos pentru romani; nu mai 
puţin cît trăia ca bătrîn aflat în exil decît atunci cînd pornise cu 
ale sale sute de mii de săbii pentru a le smulge romanilor Elada 


şi Macedonia. Învingînd greutăţi nemaipomenite, neobositul 
bătrîn ajunse, în anul 689 (65), de la Dioskurias, în parte pe 
uscat, în parte pe mare, în regatul de la Pantikapaeon, îl detronă 
pe fiul său trădător Machares, datorită prestanţei suitei sale 
numeroase, şi-l sili să se sinucidă. De aici, încercă încă o dată să 
intre în tratative cu romanii; îi rugă să-i retrocedeze regatul 
strămoşesc şi se declară de acord să recunoască suzeranitatea 
Romei şi să plătească un tribut ca prinţ clientelar. Însă Pompeius 
refuză să-i acorde regelui o poziţie din care ar fi reînceput 
vechiul joc, şi ceru neclintit ca regele să se supună personal. 
Mithridates însă nici nu se gindea să se predea inamicului, ci 
născoci planuri noi şi tot mai fanteziste. Folosind toate 
mijloacele pe care i le ofereau tezaurele salvate şi restul statelor 
sale, strînse o nouă armată, alcătuită în parte din sclavi, de 
36.000 de combatanți, înarmată şi exersată după modelul 
roman, şi o flotă de război; se zvonea că ar intenţiona să 
înainteze prin Tracia, Macedonia şi Panonia către vest, să-i 
antreneze pe sciţii din stepa sarmatică, pe celții de pe Dunăre şi 
să se năpustească cu această avalanşă de populaţii împotriva 
Italiei. Poate că această idee a fost considerată grandioasă, iar 
planul de război al regelui Pontului a fost asemuit campaniei lui 
Hannibal; dar acelaşi proiect care devine genial abia printr-un 
spirit genial este o nebunie într-unul nesăbuit. Această invazie 
intenţionată a orientalilor în Italia era de-a dreptul absurdă şi 
nimic altceva decit o excrescenţă a unei exasperări 
neputincioase şi delirante. Datorită prudenţei calculate a 
conducătorului lor, romanii au fost scutiţi de a se avinta în 
urmărirea adversarului lor aventuros şi de a se apăra în 
îndepărtata Crimee în faţa unui atac care, dacă nu se înăbuşea 
de la sine, putea fi oprit încă destul de devreme la poalele 
Alpilor. Într-adevăr, în timp ce Pompeius, fără a se sinchisi în 
continuare de amenințările uriaşului vlăguit, era ocupat cu 
organizarea teritoriului cucerit, în nordul îndepărtat destinele 
bătrînului rege se împliniră de la sine. Pregătirile sale militare 
extraordinare produseseră cele mai puternice frămîntări în 
rîndurile bosporanilor, cărora le erau dărimate casele, desjugaţi 
şi înjunghiaţi boii pentru a obţine biîrne şi corzi pentru 
construcţia de maşini de război. Soldaţii înşişi se pregăteau cu 
repulsie pentru expediţia italică lipsită de speranţe. Mithridates 
fusese întotdeauna înconjurat de suspiciune şi trădare; el nu avu 


darul de a trezi dragostea şi fidelitatea în rîndurile alor săi. Aşa 
cum în anii precedenţi îl determinase pe generalul său excelent 
Archelaos să-şi caute protecţie în tabăra romană, aşa cum 
ofiţerii săi cei mai apropiaţi, Diokles, Phoenix, ba şi emigranții 
romani cei mai de vază trecuseră de partea inamicului în timpul 
campaniilor lui Lucullus, la fel şi acum, cînd steaua sa apunea, 
iar bătrînul, bolnavul şi îndirjitul sultan nu mai era abordabil 
decît pentru eunucii săi, trădarea urmă trădării. Comandantul 
fortăreței Phanagoria (pe coasta asiatică, în faţa localităţii 
Kerci), Kastor, a fost primul care a ridicat stindardul revoltei; el 
proclamă libertatea oraşului şi i-a predat pe fiii lui Mithridates, 
aflaţi în fortăreață, în mîinile romanilor. În timp ce răzmeriţa se 
răspîndi în rîndul oraşelor bosporane, Chersonesos (în apropiere 
de Sevastopol), Theudosia (Kaffa) şi altele raliindu-se 
Phanagoriei, regele îşi dezlănţui suspiciunile şi cruzimea. La 
denunţul unor eunuci detestabili au fost răstigniţi prietenii săi 
cei mai de preţ; propriii fii ai regelui erau cei mai ameninţaţi în 
existenţa lor. Cel care era favoritul tatălui său şi destinat, 
probabil, de către acesta, ca succesor, Pharnakes, se hotări şi 
trecu în fruntea insurgenților. Trecură de partea sa călăii pe care 
Mithridates îi trimise pentru a-l aresta, ca şi trupele pornite 
împotriva lui; corpul dezertorilor italici, poate cea mai destoinică 
trupă din cadrul armatei lui Mithridates şi, poate, tocmai de 
aceea deloc entuziasmată să participe la expediţia împotriva 
Italiei, aventuroasă şi cît se poate de periculoasă pentru 
transfugi, se declară în masă în favoarea prinţului; celelalte 
diviziuni şi flota le urmară exemplul. După ce ţara şi armata îl 
părăsiseră, inclusiv capitala Pantikapaeon îşi deschise în sfîrşit 
porţile în faţa insurgenților şi le-a predat pe bătriînul rege închis 
în palatul său. De la înălţimea citadelei, acesta îl imploră pe fiul 
său să-i cruţe cel puţin viaţa şi să nu-şi mînjească mîinile cu 
sîngele tatălui său; dar această rugăminte avea un sunet ciudat 
din gura unui bărbat ale cărui miini erau pătate de sîngele 
mamei şi de cel al fiului său nevinovat Xiphares, de curînd 
vărsat, iar Pharnakes îl întrecea pe tatăl său prin cruzime şi lipsă 
de sensibilitate. Fiind vorba de moarte, sultanul hotărî să moară 
cel puţin aşa cum trăise; soțiile sale, concubina şi fiicele sale, 
printre acestea tinerele logodnice ale regilor Egiptului şi 
Ciprului, toate trebuiră să îndure moartea amară şi să golească 
paharul cu otravă înainte ca el să-l fi băut; şi întrucît băutura nu- 


şi făcea efectul destul de rapid, el îşi întinse grumazul 
mercenarului celt Betuitus pentru lovitura mortală. Astfel muri, 
în anul 691 (63), Mithridates Eupator, în al 68-lea an al vieţii, în 
al 57-lea an al guvernării sale, după 26 de ani de cînd pornise 
pentru prima dată în bătălie împotriva romanilor. Cadavrul, pe 
care regele Pharnakes, ca dovadă a meritelor şi loialității sale, îl 
trimise lui Pompeius, a fost depus, din dispoziţia acestuia, în 
mormintele regale de la Sinope. Moartea lui Mithridates echivala 
pentru romani cu o victorie; încununaţi cu lauri, ca şi cum ar fi 
avut de anunţat un triumf, solii, destinaţi să-i vestească 
generalului catastrofa, apărură în tabăra romană de la Jericho. 
Odată cu el dispăru un mare inamic al Romei, poate mai mare 
decit oricare altul care s-a născut în acest Orient moleşit. 
Mulțimea o simţea în mod instinctiv; aşa cum Scipio triumfase 
odinioară mai degrabă asupra lui Hannibal decit asupra 
Cartaginei, la fel şi înfringerea numeroaselor triburi ale 
Orientului şi chiar a Marelui Rege a fost aproape dată uitării faţă 
de moartea lui Mithridates, iar la triumful lui Pompeius nimic nu 
atrăgea privirile mulţimii mai mult decit tablourile care-l 
înfăţişau pe rege ducîndu-şi calul de căpăstru în timpul fugii sale 
şi prăbuşindu-se după aceea alături de cadavrele fiicelor sale. 
Oricum ar fi judecate particularităţile de caracter ale regelui, el 
rămîne totuşi, în adevăratul sens al cuvîntului, o figură de 
importanţă istorică universală. El nu a fost o personalitate 
genială, poate nici una dotată cu talente deosebite, însă a 
posedat foarte respectabilul dar al urii, cu ajutorul căreia a 
reuşit să susţină o luptă inegală cu inamicul atotputernic, ce-i 
drept fără succes, dar cu onoare, timp de o jumătate de secol. 
Rolul său cîştigă în importanţă nu atit prin individualitatea sa, cît 
prin locul pe care i l-a rezervat istoria. Ca avanpost al reacției 
naţionale a Orientului împotriva occidentalilor, el a deschis lupta 
nouă a Orientului împotriva Occidentului, iar atît învinşii, cît şi 
învingătorii au rămas cu sentimentul că moartea lui nu 
înseamnă sfîrşitul, ci începutul acesteia. 

După ce în cursul anului 689 (65) se războise cu 
populaţiile Caucazului, Pompeius se retrăsese în regatul Pontului 
şi înfrînsese aici ultimele fortărețe care mai opuneau rezistenţă; 
pentru a preveni răspîndirea tilhăriei, ele au fost dărimate, iar 
fîntînile lor distruse prin prăvălirea unor stînci în interiorul lor. În 
vara anului 690 (64), el porni de aici spre Siria pentru a 


reglementa afacerile din acest ţinut. Este dificil să prezentăm 
într-un mod desluşit starea haotică în care se găsea Siria acelor 
timpuri. Ce-i drept, în urma atacurilor lui Lucullus, guvernatorul 
armean Magadates evacuase aceste provincii în anul 685 (69) 
(p. 48), iar Ptolemeii, oricît de mult ar fi dorit să reia tentativele 
strămoşilor lor de a alipi ţărmul sirian regatului, evitară totuşi să 
irite guvernul roman cu această anexare, cu atît mai mult cu cît 
acesta nici nu-şi reglementase încă pretenţiile foarte îndoielnice 
asupra Egiptului însuşi. In repetate rînduri a fost îndemnat de 
către prinții sirieni ca ei să fie recunoscuţi drept moştenitorii 
legitimi ai stinsei dinastii a Lagizilor. Dar chiar dacă pentru 
moment puterile mai mari se abţineau să intervină în afacerile 
Siriei, ţara suferea totuşi mai mult decit ar fi suferit de pe urma 
celui mai crîncen război, din cauza interminabilelor şi inutilelor 
încăierări dintre principi, cavaleri şi oraşe. Adevăraţii stăpîni ai 
regatului Seleucizilor erau, pentru moment, beduinii, evreii şi 
nabateii. Neospitaliera stepă nisipoasă, secetoasă şi lipsită de 
copaci, care, întinzîindu-se de la Peninsula Arabică pînă dincolo 
de Eufrat, ajunge, spre vest, pînă la Munţii Siriei şi la îngusta 
fişie a litoralului său, iar spre est, pînă la fertilele şesuri ale 
Tigrului şi Eufratului inferior, această Sahară asiatică este patria 
străveche a fiilor lui Ismael; de cînd există o tradiţie, îl întîlnise 
aici pe Bedawin, „fiul deşertului”, ridicîndu-şi corturile şi 
păscîndu-şi cămilele sau gonindu-i pe calul său iute cînd pe 
duşmanii tribului, cînd pe comerciantul rătăcitor. Favorizaţi 
odinioară de către regele Tigranes, care-i folosise pentru 
planurile sale comerciale (pp. 34-35), apoi de anarhia 
desăvirşită din ţara siriană, aceşti fii ai deşertului se răspîndiră 
în Siria nordică; aici jucară un important rol politic - îndeosebi 
acele triburi care îşi însuşiseră începuturile unei existenţe 
bazate pe reguli datorită vecinătăţii sirienilor civilizaţi. Cei mai 
de seamă din rîndul acestor emiri au fost Abgaros, căpetenia 
tribului arab al mardanilor, pe care Tigranes îl colonizase în 
Mesopotamia superioară, în jurul localităţilor Edessa şi Carrhae 
(p. 34); apoi, la vest de Eufrat, Sampsikeramos, emirul arabilor 
de la Hemesa (Hems), situat între Damasc şi Antiohia şi stăpîn al 
puternicei fortărețe Arethusa; Azizos, căpetenia unui alt trib 
care migra în aceeaşi zonă; Alchaudonios, conducătorul 
rambeilor, care intrase deja în legătură cu Lucullus. Alături de 
aceşti principi beduini, se iveau pretutindeni indivizi temerari 


care-i egalau sau îi şi depăşeau pe fiii deşertului în nobila 
îndeletnicire a hoţiei la drumul mare; astfel a fost Ptolemaios, 
fiul lui Mennaeos, poate cel mai puternic din rîndul acestor 
cavaleri-tilhari sirieni şi unul dintre cei mai bogaţi bărbaţi ai 
timpului său, care stăpinea teritoriul ityreilor - druzilor de astăzi 
- din văile Libanului, ca şi de pe coastă şi cîmpia Massyas, 
situată în nord, împreună cu oraşele Heliopolis (Baalbek) şi 
Chalcis, putînd să plătească 8.000 de călăreţi; la fel, Dionysios şi 
Kinyras, stăpînii oraşelor maritime Tripolis (Tarablus) şi Byblos 
(între Tarablus şi Beirut); la fel, evreul Silas din Lysias, o 
fortăreață în apropiere de Apameia, pe Orontes. Pe de altă 
parte, se părea că în sudul Siriei tribul evreilor se va consolida 
curînd într-o forţă politică. Datorită pioasei şi temerarei apărări a 
străvechiului cult naţional, ameninţat de către elenismul 
nivelator al regilor sirieni, familia Hasmoneilor sau a Macabeilor 
nu numai că ajunsese să dobiîndească principatul ereditar şi, în 
curînd, şi onorurile regale (II, pp. 43-44), ci aceşti mari preoți- 
principi făcuseră cuceriri în nord, est şi sud. La moartea 
viteazului Alexandros lannaeos (675, 79), regatul evreilor se 
întindea spre sud asupra întregului teritoriu filistin, pînă la 
graniţa cu Egiptul; spre sud-est, pînă la fruntariile regatului 
nabateilor de la Petra, pe care lannaeos îi păgubise de părţi 
importante de pe malul drept al lordanului şi al Mării Moarte; 
spre nord, dincolo de Samareia şi Dekapolis, pînă la Lacul 
Ghenizaret; aici el făcu deja pregătiri pentru ocuparea 
Ptolemaisului (Acco) şi pentru a răspunde prin cuceriri la 
invaziile ityreilor. Coasta aparţinea evreilor de la Muntele 
Karmel pînă la Rhinokorura, incluzind şi importantul Gaza; 
numai Askalon era încă independent, astfel încît teritoriul 
evreilor, cîndva aproape cu totul despărţit de mare, putea fi 
enumerat acum în rîndurile porturilor de adăpost ale pirateriei. 
Probabil că principii abili ai dinastiei Hasmoneene şi-ar fi purtat 
armele şi mai departe, mai ales că asaltul armean fusese oprit 
de către Lucullus tocmai cînd se apropia de graniţele ludeii (p. 
46), dacă propăşirea puterii acestui ciudat stat teocratic 
cuceritor n-ar fi fost înăbuşită în germene prin discordii interne. 
Spiritul confesional şi cel naţional de independenţă, a căror 
unificare energică generase statul Macabeilor, se separară din 
nou şi intrară curind în opoziție. Ortodoxia evreiască, 
reconsolidată în timpul Macabeilor, sau aşa-numitul fariseism, îşi 


propunea drept ţel practic o comunitate de evrei formată din 
ortodocşii din toate ţările şi, renunţind de fapt la o guvernare 
laică, aceasta urma să-şi găsească punctele de uniune 
interioară în impozitul pe care fiecare evreu zelos trebuia să-l 
plătească templului de la lerusalim, ca şi în şcolile religioase şi 
în tribunalele ecleziastice, iar puterea sa canonică în marele 
consistoriu al templului de la lerusalim, restabilit în timpul 
primilor Macabei, competenţa sa fiind comparabilă cu aceea a 
colegiului pontifical roman. Împotriva acestei  ortodoxii, 
încremenită din ce în ce mai mult într-o inepţie teologică şi într- 
un formalism exagerat, se îndrepta opoziţia aşa-numiţilor 
saduchei. Această sectă era în parte dogmatică, întrucît aceşti 
novatori nu recunoşteau decit cărţile sfinte în sine, acordînd 
„moştenirii învăţaţilor” - altfel spus, tradiţiei canonice - numai 
autoritate, nu şi canonicitate, în parte politică, întrucit, în loc să 
aştepte în mod fatalist ca braţul puternic al Domnului Savaot să 
le aducă salvarea, ei propovăduiau că salvarea naţiunii se va 
datora armelor acestei lumi şi îndeosebi înfloririi interne şi 
externe a regatului lui David, restaurat în epoca glorioasă a 
Macabeilor. Ortodocşii îşi găsiră sprijinul în rîndul sacerdoţiului şi 
în mulţime şi luptară împotriva ereticilor blestemaţi cu întreaga 
îndîrjire lipsită de scrupule cu care cei pioşi obişnuiesc să lupte 
pentru stăpînirea bunurilor lumeşti. Novatorii, dimpotrivă, se 
bazară pe inteligenţa contaminată de influenţele elenismului, pe 
armată, în care serveau numeroşi mercenari pisidieni şi cilicieni, 
şi pe regii mai destoinici care luptau aici cu puterea ecleziastică, 
la fel cum, cu un mileniu mai tîrziu, dinastia Hohenstaufen va 
lupta cu papalitatea. lannaeos reuşise să ţină sacerdoţiul în friu; 
sub guvernarea celor doi fii se ajunse în anul 685 (69) la un 
război civil şi fratricid, în cursul căruia fariseii se opuseră 
vigurosului Aristobulos, încercînd să-şi atingă scopurile sub 
dominaţia nominală a fratelui său, blindul şi molaticul Hyrkanos. 
Aceste disensiuni nu numai că conduseră la încetarea 
expansiunii evreieşti, ci oferiră şi altor naţiuni pretextul de a se 
amesteca în afacerile lor şi de a cîştiga astfel o poziţie 
dominantă în Siria meridională. Primii au fost nabateii. Această 
naţiune ciudată, confundată deseori cu vecinii lor din est, arabii 
nomazi, este de fapt mai degrabă înrudită cu arameii decît cu 
adevărații fii ai lui Ismael. Această populaţie aramaică sau, 
conform denumirii occidentalilor, siriană, venind de pe 


meleagurile natale din jurul Babilonului, trebuie să fi stabilit, în 
timpuri foarte îndepărtate, o colonie la capătul nordic al Golfului 
Arabic, probabil pentru a face comerţ; aceştia sînt nabateii din 
Peninsula Sinai, între Golful Suez şi Aila, şi din ţinutul de la Petra 
(Wadi Musa). În porturile lor se schimbau mărfurile Mării 
Mediterane cu cele indiene; marele drum caravanier din sud, 
care mergea de la Gaza pînă la revărsarea Eufratului şi la Golful 
Persic, trecea prin Petra, capitala nabateilor, ale cărei palate şi 
morminte din stîncă, şi astăzi încă măreţe, sînt tradiţia dispărută 
aproape cu totul, faţă de o mărturie mai elocventă despre 
civilizaţia nabateană. Partida fariseilor, care, conform obiceiului 
sacerdoţiului, nu considera triumful partidului propriu plătit prea 
scump prin vînzarea independenţei şi integrităţii ţării, ceru din 
partea lui Aretas, regele nabateilor, sprijin împotriva lui 
Aristobulos, făgăduindu-i în schimb că îi va retroceda toate 
teritoriile cucerite de către lannaeos. În consecinţă, Aretas 
pătrunse, se spune, cu 50.000 de soldaţi în ţara evreiască şi, 
întărit de adepţii fariseilor, îl asedie pe regele Aristobulos în 
capitala sa. Fireşte că acest drept al celui mai puternic care 
stăpînea de la un capăt la altul al Siriei prejudicia mai ales 
oraşele mai mari, ca Antiohia, Seleucia, Damasc, ale căror 
ocupaţii au fost paralizate atît în agricultură, cît şi în comerțul 
lor pe mare şi pe uscat. Cetăţenii din Byblos şi Berytos nu-şi 
puteau apăra nici ogoarele şi nici corăbiile împotriva ityreilor 
care, venind din fortărețele lor din munţi sau de pe coastă, 
amenințau ţara în egală măsură. Cei din Damasc încercau să se 
apere de atacurile ityreilor şi de cele ale lui Ptolemaios intrînd 
sub tutela regilor mai îndepărtați ai nabateilor sau ai evreilor. La 
Antiohia, Sampsikeramos şi Azisos se amestecară în conflictele 
interne ale cetăţenilor, iar metropola elenă era cît pe ce să 
ajungă de pe acum sediul unui emir arab. Domnea o situaţie 
care aminteşte de interregnurile Evului Mediu german, cînd 
Nurnberg şi Augsburg nu-şi găsiră protecţia în faţa tribunalului 
regal, ci numai în interiorul zidurilor lor; cetăţenii comercianţi 
sirieni aşteptau cu înfrigurare braţul puternic care să le acorde 
din nou pacea şi securitatea circulaţiei. De altfel, Siria nu ducea 
lipsă de un rege legitim - existau chiar doi sau trei la fel de 
legitimi. Lucullus aşezase pe un prinţ din familia Seleucizilor, 
numit Antiochos, ca stăpîn al Commagenei, provincia siriană cea 
mai nordică (p. 48). Antiochos Asiaticul, ale cărui pretenţii 


asupra tronului Siriei fuseseră recunoscute atit de către senat, 
cît şi de către Lucullus (pp. 45, 48), fusese primit la Antiohia 
după plecarea armenilor, fiind recunoscut aici ca rege. Dar 
imediat se ridicase un alt rival, în persoana unui al treilea prinţ 
seleucid, Philippos, şi în acest conflict familial, care părea a fi 
inseparabil de dominaţia Seleucizilor, se amestecaseră cetăţenii 
numeroşi ai Antiohiei, ca şi cei din Alexandria, foarte mobili şi 
dornici de opoziţie, precum şi mai mulţi dintre emirii arabi 
învecinaţi. Trebuie să ne mirăm dacă legitimitatea provoca 
batjocura şi scîrba supuşilor şi dacă aşa-numiţii regi legitimi 
erau desconsideraţi mai mult decît micii principi şi cavalerii- 
tilhari? 

Pentru a pune ordine în haosul acesta nu era nevoie nici 
de o concepţie genială, nici de o imensă desfăşurare de forţe, ci 
de recunoaşterea corectă a intereselor Romei şi ale supuşilor săi 
şi de riguroasa şi consecventa întemeiere şi conservare a 
instituţiilor recunoscute ca necesare. Politica de legitimitate a 
senatului se prostituase pînă la saturație; generalul, care fusese 
adus la conducere de către opoziţie, nu trebuia să fie constrins 
de considerente dinastice; unicul lui ţel era de a urmări ca 
regatul sirian să nu mai fie sustras în viitor clientelei romane, 
nici de vrajba pretendenţilor, nici de rapacitatea vecinilor. 
Pentru aceasta nu exista decit un singur mijloc: comunitatea 
romană, cu mîna viguroasă a unui satrap trimis de ea, trebuia 
să preia friiele guvernării care scăpaseră regilor dinastiei 
legitime de mult timp, mai degrabă din cauza propriilor greşeli 
decit a unor evenimente externe; Pompeius alese această cale. 
La rugămintea sa de a fi recunoscut ca stăpinitor ereditar al 
Siriei, lui Antiochos Asiaticul i se răspunse că Pompeius nu va 
retroceda dominaţia acelui rege care nu ştie să-şi menţină şi să- 
şi conducă regatul, nici la rugămintea supuşilor săi şi cu atit mai 
puţin în cazul opoziţiei exprimate cu hotărîre. Odată cu această 
scrisoare a proconsulului roman, dinastia lui Seleukos a fost 
răsturnată de pe tronul pe care-l deținuse timp de 250 de ani. 
Antiochos îşi pierdu curînd viaţa din cauza vicleniei emirului 
Sampsikeramos, al cărui client fusese ca stăpin al Antiohiei; de 
atunci nu se mai vorbeşte de aceste umbre de regi şi de 
pretenţiile lor. Dar pentru a fonda noua guvernare romană şi 
pentru a stabili ordinea în aceste relaţii confuze, era necesar să 
se pătrundă cu forţa armată în Siria şi să fie înspăimîntaţi sau 


supuşi cu ajutorul legiunilor romane pe toţi cei care tulburau 
liniştea publică şi care se înmulţiseră peste măsură în timpul 
îndelungatei anarhii. Incă din perioada campaniilor sale din 
regatul Pontului şi din Caucaz, Pompeius îşi îndreptase atenţia 
către afacerile Siriei, veghind ca atunci cînd împrejurările urmau 
să fie favorabile să intervină cu soli sau detaşamente. Aulus 
Gabinius - acelaşi care, ca tribun al poporului, îl trimisese pe 
Pompeius în Orient - ajunsese deja în anul 689 (65) pe Tigru şi 
înaintase de aici, prin Mesopotamia, spre Siria pentru a linişti 
spiritele agitate din ţara evreiască. De asemenea, greu 
încercatul Damasc fusese ocupat de către Lollius şi Metellus. 
Curînd după aceea sosi în ludeea Marcus Scaurus, un alt locţiitor 
al lui Pompeius, pentru a aplana disensiunile care reizbucneau 
fără încetare. Lucius Afranius, care deținuse comanda trupelor 
romane din Armenia în timpul expediției lui Pompeius în Caucaz, 
se  deplasase din Korduene (Kurdistanul de Nord) în 
Mesopotamia superioară şi pacificase arabii de la Osroene după 
ce străbătuse nevătămat periculosul drum prin deşert cu 
ajutorul preţios al elenilor colonizați la Carrhae. Către sfîrşitul 
anului 690 (64), Pompeius însuşi îşi făcu apariţia în Siria şi 
rămase acolo pînă în vara anului următor, hotărît să 
reglementeze necondiţionat relaţiile de aici atît pentru prezent, 
cît şi pentru viitor. Revenind la situaţia regatului din timpurile 
mai bune ale dominaţiei seleucide, au fost înlăturați toţi 
uzurpatorii, cavalerii-tilhari au fost îndemnați să-şi predea 
fortărețele, şeicii arabi limitați la teritoriile lor din deşert, iar 
relaţiile din cadrul diferitelor comunităţi au fost reglementate o 
dată pentru totdeauna. Pentru a imprima acestor ordine severe 
forţă de convingere, legiunile erau pregătite de intervenţie, şi ea 
se dovedi necesară îndeosebi în cazul temerarilor cavaleri. Sila, 
stăpînul de la Lysias, Dionysios, stăpînul de la Tripolis, şi 
Kinyras, stăpînul de la Byblos, au fost luaţi prizonieri în cetăţile 
lor şi executaţi, fortărețele muntoase şi maritime ale ityreilor 
cucerite, iar Ptolemaios, fiul lui Mennaeos, a fost silit să-şi 
răscumpere viaţa şi dominaţia la preţul de 1.000 de talanţi 
(1.827.000 de taleri). In rest, ordinele noului stăpîn au fost 
respectate fără împotrivire în majoritatea cazurilor. Doar evreii 
oscilau. Gabinius şi Scaurus, împăciuitorii trimişi de Pompeius cu 
cîtva timp în urmă, deciseseră - ambii, precum se spunea, 
mituiţi cu sume impresionante -, în cadrul disensiunilor dintre 


cei doi fraţi Hyrkanos şi Aristobulos, în favoarea celui de-al 
doilea; de asemenea, îl convinseseră pe regele Aretas să 
renunţe la asediul lerusalimului şi să se retragă în patria sa, el 
suferind în cursul marşului încă o înfrîngere din partea lui 
Aristobulos. Însă cînd Pompeius sosi în Siria, anulă dispoziţiile 
locotenenţilor săi şi le ordonă evreilor să reintroducă vechea lor 
constituţie sacerdotală, aşa cum fusese recunoscută de către 
senat în jurul anului 593 (161; Il, p. 43), şi să renunţe atit la 
regalitate, cît şi la toate cuceririle înfăptuite de către principii 
hasmoneeni. Fariseii îi trimiseseră generalului roman o delegaţie 
compusă din 200 de membri, cei mai distinşi din rîndul lor, şi 
obţinuseră suprimarea regalității; aceasta nu în avantajul 
propriei naţiuni, ci în cel al romanilor care, prin natura lucrurilor, 
trebuiau să revină şi în cazul acesta la vechile drepturi ale 
Seleucizilor şi nu puteau tolera o forţă cuceritoare, precum cea 
a lui lannaeos, în interiorul graniţelor lor. Aristobulos ezită dacă 
ar fi mai potrivit să accepte inevitabilul fără cricnire sau să fie 
învins de soartă cu arma în mînă; se părea că ar dori ori să se 
supună romanilor, ori să apeleze la partida naţională din rîndul 
evreilor pentru a declanşa lupta împotriva romanilor. Cînd, în 
sfîrşit, s-a predat romanilor, în momentul în care legiunile se 
aflau deja în faţa porţilor, partea mai hotărită sau, poate, mai 
corect, mai fanatică refuză să dea ascultare poruncilor regelui 
lor legat de miini. Capitala se supuse; acropola abruptă a fost 
apărată de acea hoardă fanatică timp de trei luni cu o 
exasperare care sfida moartea, pînă cînd, în timpul celebrării 
sabatului  asediaţilor, asediatorii pătrunseră în fortăreață, 
ocupară sanctuarul şi, în măsura în care nu căzură sub tăişul 
săbiilor romane, îi trimiseră pe instigatorii acestei rezistenţe 
disperate sub securile lictorilor. Cu aceasta se sfirşi ultima 
rezistenţă din interiorul teritoriilor nou-adăugate statului roman. 

Opera începută de Lucullus fusese dusă la capăt de către 
Pompeius; statele Bitinia, Pontul şi Siria, pînă atunci 
cvasiindependente, erau unite cu cel roman; în sfîrşit, 
schimbarea slabului sistem clientelar cu stăpînirea nemijlocită 
asupra teritoriilor dependente mai importante (II, p. 19), 
recunoscută cu peste 100 de ani în urmă ca o necesitate, fusese 
realizată din momentul în care senatul a fost răsturnat de la 
putere şi partidul Gracchilor a ajuns la cîrma statului. In Orient 
se obţinuseră graniţe noi, vecini noi, relaţii noi de prietenie sau 


de duşmănie. În dependenţa romanilor intraseră regatul 
Armeniei şi principatele din Caucaz, apoi regatul de pe Bosforul 
cimerian, nesemnificativul rest al întinselor cuceriri ale lui 
Mithridates Eupator, acum sub guvernarea fiului şi asasinului 
său Pharnakes; libertatea şi independenţa au fost recunoscute 
de către romani numai în cazul oraşului Phanagoria, al cărui 
comandant, Kastor, dăduse semnalul pentru răscoală. Succese 
mai puţin răsunătoare au fost obţinute împotriva nabateilor. 
Supunîndu-se ordinului romanilor, regele Aretas evacuase, într- 
adevăr, ţara evreilor, dar Damascul se afla încă în miinile sale, 
iar ţara nabateilor încă nu văzuse niciodată vreun soldat roman. 
Pentru supunerea acestuia sau, totuşi, pentru a demonstra 
noilor vecini din ţările arabe că acvilele romane domină acum pe 
Orontes şi pe lordan şi că trecuseră timpurile în care primul 
venit putea jefui ţinuturile siriene ca pe un domeniu lipsit de 
stăpîn, Pompeius porni în anul 691 (63) o expediţie împotriva 
Petrei: însă, reţinut de revolta evreilor care izbucni în timpul 
acestei expediţii, el lăsă executarea acestei întreprinderi dificile 
împotriva îndepărtatului oraş al nabateilor, situat în mijlocul 
deşertului, fără resentimente, în seama succesorului său Marcus 
Scaurus. Dar şi Scaurus se văzu curînd nevoit să se întoarcă fără 
nici un rezultat. El trebui să se mulţumească cu lupte de 
hărţuială duse cu nabateii în deşerturile situate pe malul stîng al 
lordanului, unde putea găsi un sprijin în evrei, dar nu dobîndi 
decît succese cu totul nesemnificative. În sfîrşit, abilul ministru 
evreu Antipatros din ldumaea îl convinse pe Aretas să-şi 
răscumpere din partea guvernatorului roman garanţia tuturor 
posesiunilor sale, cu includerea Damascului, în schimbul unei 
sume de bani - aceasta este pacea glorificată pe monedele lui 
Scaurus, unde regele Aretas apare în genunchi, ţinînd o cămilă 
de căpăstru şi oferind romanului ramura de măslin. Mult mai 
bogată în consecinţe decit aceste noi relaţii ale romanilor cu 
armenii, iberii, bosporanii şi nabateii a fost vecinătatea parţilor 
datorată ocupării Siriei. Pe cît de suplu acţionase diplomaţia 
romană faţă de Phraates cînd Pont şi Armenia mai erau încă 
state în plină putere, pe cît de binevoitor atît Lucullus, cît şi 
Pompeius îi acordaseră pe atunci stăpînirea asupra tinuturilor de 
dincolo de Eufrat (pp. 49, 84), pe atît de înverşunat noul vecin 
se alătură acum Arsacidului; iar dacă purpura regală îi permitea 
să dea uitării propriile greşeli, Phraates îşi amintea acum, poate, 


de cuvintele profetice ale lui Mithridates, anume că, prin alianţa 
cu occidentalii împotriva regatelor înrudite se va provoca mai 
întîi prăbuşirea acestora, dar după aceea a propriului său regat. 
Romanii şi parții distruseră împreună Armenia; după nimicirea 
ei, Roma, fidelă vechii sale politici, schimbă rolurile şi-l favoriză 
pe inamicul umilit în dauna aliatului său puternic. Favorizarea 
evidentă de care se bucura bătrîinul Tigranes în faţa lui 
Pompeius, în dauna fiului său, aliatul şi ginerele regelui part, 
trebuie să fie amintită deja în sensul acesta; era însă o jignire 
aspră faptul că, imediat după aceea, Tigranes cel Tinăr a fost 
arestat împreună cu familia sa, la porunca lui Pompeius, şi n-a 
fost eliberat nici după ce Phraates a intervenit pe lîngă generalul 
prieten în favoarea fiicei şi a ginerelui său. Dar Pompeius nu se 
mulţumi cu atît. La ordinul lui Pompeius, ţinutul Korduene, 
reclamat atit de către Phraates, cît şi de către Tigranes, a fost 
ocupat de trupele romane în interesul celui de-al doilea, iar 
parții, stăpiînii de pînă atunci, au fost izgoniți dincolo de graniţă, 
ba chiar urmăriţi pînă la Arbela din Adiabene, fără a se aştepta 
solia din partea guvernului de la Ctesiphon (689, 65). Mult mai 
gravă era însă atitudinea romanilor faţă de graniţa Eufratului, pe 
care, deşi statornicită prin tratate, se părea că nu o vor 
respecta. În repetate rînduri, divizii ale Armeniei destinate Siriei 
străbătură Mesopotamia; emirul arab Abgaros de la Osroene a 
fost primit în clientela romană în condiţii foarte avantajoase; mai 
mult, Oruros, situat în Mesopotamia superioară, între Nisibis şi 
Tigru, la 50 de mile germane către est de pasajul Commagenei 
peste Eufrat, a fost desemnat ca punctul de graniţă cel mai estic 
al stăpinirii romane, probabil a celei indirecte, întrucît partea 
nordică a Mesopotamiei, mai întinsă şi mai fertilă, fusese 
atribuită, ca şi Korduene, regatului armean. In locul Eufratului, 
graniţa dintre romani şi parți deveni aşadar marele deşert siro- 
mesopotamian; dar şi aceasta părea a fi numai provizorie. 
Ambasadorii parți, veniţi pentru a insista asupra respectării 
tratatelor legate de graniţa Eufratului, care, se pare, fuseseră 
încheiate numai verbal, primiră din partea lui Pompeius 
răspunsul ambiguu potrivit căruia teritoriul Romei se întinde 
pînă acolo unde se întinde dreptul său. Se pare că relaţiile 
învederate dintre comandantul suprem roman şi satrapii parți ai 
ținutului Media şi chiar şi cei ai îndepărtatei provincii Elymais 
(între Susiana, Media şi Persia în Luristanul actual) întăreau 


aceste cuvinte. Guvernatorii acestui ţinut muntos, îndepărtat şi 
locuit de o populaţie războinică, au rîvnit dintotdeauna să obţină 
o poziţie independentă faţă de Marele Rege; pentru guvernul 
part era cu atît mai jignitor şi mai ameninţător dacă Pompeius 
accepta omagiul oferit de către acest dinast. Cu nimic mai 
nesemnificativă era transformarea titlului de „Rege al regilor”, 
acordat de către romani chiar şi atunci regelui part în relaţiile 
oficiale, în simplul titlu de „rege”. Aceasta era mai degrabă o 
ameninţare decît o nerespectare a etichetei. De cînd Roma 
preluase moştenirea Seleucizilor, se părea că ar dori să revină, 
în momentul oportun, la situaţia acelor timpuri îndepărtate în 
care întregul Iran şi Turan erau stăpinite de Antiohia şi cînd încă 
nu exista un regat part, ci numai o satrapie partă. Curtea de la 
Ctesiphon ar fi avut aşadar suficiente motive pentru a declanşa 
un război; se părea că acesta va debuta în anul 690 (64), cînd a 
fost declarat Armeniei din cauza unui conflict de graniţă. Totuşi, 
Phraates nu avu curajul să producă o ruptură deschisă cu 
romanii tocmai acum, cînd temutul general se afla la graniţele 
regatului part împreună cu armata sa redutabilă. Cînd Pompeius 
trimise comisarii pentru a se ajunge la o înţelegere între Partia şi 
Armenia, Phraates se supuse intervenţiei nedorite a romanilor şi 
acceptă ca, prin arbitrajul lor, armenii să primească Korduene şi 
Mesopotamia septentrională. Curind după aceea, fiica sa, 
împreună cu fiul şi soţul ei, împodobiră triumful generalului 
roman. Aşadar şi parții tremurau în faţa supremaţiei romane, iar 
dacă nu pieriră în faţa armelor romane precum ponticii şi 
armenii, faptul se datora, probabil, numai împrejurării că nu 
îndrăzniseră să se angajeze în luptă. 

Generalului îi mai rămase obligaţia de a reglementa 
relaţiile interne din ţinuturile nou-dobiîndite şi, pe cît posibil, de a 
înlătura urmele unui război care dura de 13 ani. Problema 
organizării începută în Asia Mică de către Lucullus şi de către 
comisia însoţitoare, iar în Creta de către Metellus, obţinu din 
partea lui Pompeius forma sa definitivă. Vechea provincie Asia, 
care cuprindea Mysia, Lidia, Frigia, Caria şi Licia, deveni, dintr-o 
provincie de graniţă, o provincie intermediară; au fost nou 
organizate: provincia Bitinia şi Pont, formată din întregul 
teritoriu al fostului regat al lui Nikomedes şi partea occidentală a 
fostului stat al Pontului, pînă la Halys şi chiar dincolo de acesta; 
provincia Cilicia (ce-i drept, mai veche) a fost mărită şi 


organizată abia acum corespunzător denumirii ei, incluzind şi 
Pamfilia şi Isauria; provincia Siria şi provincia Creta. Fireşte că 
nu se putea vorbi de această masă de ţinuturi ca despre o 
posesiune teritorială romană în sensul actual al cuvîntului. 
Forma şi organizarea guvernării au rămas în esenţă aceleaşi; 
numai că locul monarhilor era luat acum de către comunitatea 
romană. Ca şi pînă acum, aceste ţinuturi asiatice se compuneau 
dintr-un amestec eterogen de posesiuni domeniale, de teritorii 
urbane autonome, de fapt sau de drept, de principate şi regate 
guvernate de preoţi sau de regi care, în ceea ce priveşte 
administraţia internă, se bucurau de o largă libertate, dar care 
depindeau de guvernul roman şi de proconsulii acestuia, cînd 
sub forme mai moderate, cînd mai severe, într-un mod 
asemănător celui în care se situaseră odinioară faţă de Marele 
Rege şi de satrapii acestuia. În rîndul dinaştilor dependenţi, 
primul loc, cel puţin conform rangului, era ocupat de către 
regele Cappadociei, al cărui teritoriu fusese lărgit încă de către 
Lucullus pînă la Eufrat, prin adăugarea ținutului Melitene (în 
jurul Malatiei) şi căruia Pompeius îi mai acordase, în parte, la 
graniţa de vest, unele districte despărțite de Cilicia, de la 
Kastabala pînă la Derbe, lîngă lkonion, în parte, la graniţa de 
est, ţinutul Sophene, situat pe malul stîng al Eufratului, în faţa 
Melitenei, promis iniţial prinţului armean Tigranes; vadul cel mai 
important peste Eufrat ajunse astfel în întregime sub autoritatea 
acestui principe. Micul ţinut Commagene, situat între Siria şi 
Cappadocia, avînd capitala la Samosata (Samsat), rămase în 
mîinile  sus-numitului Seleucid, Antiochos, ca un regat 
dependent; tot lui i-au fost atribuite şi importanta fortăreață 
Seleucia (lîngă Biradjik), care domina pasajul sudic al Eufratului 
şi ţinuturile cele mai apropiate de pe malul stîng al fluviului, 
aviîndu-se astfel grijă ca ambele treceri principale peste Eufrat, 
împreună cu un teritoriu corespunzător pe malul lui oriental, să 
rămînă în mîinile celor doi dinaşti cu totul dependenţi de Roma. 
În Asia Mică, alături de regii Cappadociei şi Commagenei, 
stăpînea noul rege Deiotarus, care-i întrecea pe ambii prin 
puterea lui reală. Fiind unul dintre tetrarhii tribului celtic al 
tolistobogilor aşezat lîngă Pessinus şi chemat de către Lucullus 
şi Pompeius în rîndurile armatei romane alături de ceilalţi clienţi 
romani mai nesemnificativi, Deiotarus, spre deosebire de toţi 
orientalii moleşiţi, îşi dovedise devotamentul şi energia în cursul 


acestor campanii într-un mod atît de strălucit, încît generalii 
romani adăugară moştenirii sale galate şi posesiunilor sale din 
bogatul ţinut situat între Amisos şi gurile Halysului, sub 
denumirea de Armenia Mică, şi jumătatea orientală a fostului 
regat pontic cu oraşele maritime Pharnakia şi Trapezus şi 
Armenia pontică pînă la graniţa Colchidei şi Armeniei Mari. 
Curînd după aceea, el îşi extinse vastul teritoriu prin alipirea 
ținutului trocmerilor celți, pe ai căror tetrarhi îi înlăturase. Astfel, 
umilul vasal devenise unul dintre cei mai puternici dinaşti ai 
Asiei Mici, căruia i se putea încredința apărarea unei părţi 
importante a graniţei regatului. Vasali de o importanţă minoră 
erau ceilalţi numeroşi tetrarhi ai galaţilor, dintre care unul, 
principele trocmerilor, Bogodiatarus, a fost înzestrat de către 
Pompeius, datorită destoiniciei sale dovedite în cursul războiului 
cu Mithridates, cu fostul oraş de graniţă al Pontului, 
Mithradation; principele  Paflagoniei, Attalos, care-şi trăgea 
originea de la vechea dinastie regală a Pylaemenizilor; 
Aristarchos şi alţi stăpîni minori din ţinutul Colchidei; 
Tarkondimotos, care stăpinea în Cilicia orientală în văile 
muntoase ale rîului Amanos; Ptolemaios, fiul lui Mennaeos, care 
continua să guverneze la Chalcis, pe Libanos; regele nabateilor 
Aretas, care era stăpînul Damascului; în sfîrşit, emirii arabi din 
regiunile de dincoace şi de dincolo de Eufrat: Abgaros din 
Osroene, pe care romanii încercară să-l atragă cu toate 
mijloacele în sfera lor de interese pentru a-l folosi ca un 
avanpost împotriva partilor, Sampsikeramos din Hemesa, 
Alechaudonios al rambeilor, un alt emir din Bostra. Lor li se 
adaugă stăpiînii sacerdotali, care dominau deseori în Orient, 
asemenea celorlalţi dinaşti, asupra pămînturilor şi oamenilor; de 
autoritatea lor, bine întemeiată în această patrie a fanatismului, 
romanii nu au încercat să se atingă, cum nu s-au atins nici de 
tezaurele templelor lor; aceştia erau Marele preot al Mamei 
Zeilor de la Pessinus; cei doi mari preoţi ai zeiţei Ma din Komana 
(pe Sarosul superior), în Cappadocia, şi din oraşul pontic cu 
acelaşi nume (Gumenek lîngă Tokat), ambii nefiind inferiori prin 
autoritate decit regelui însuşi, fiecare dintre ei avind, în 
timpurile îndepărtate, posesiuni întinse cu jurisdicție proprie şi 
aproximativ 6.000 de sclavi ai templului (sacerdoţiul suprem din 
Pont a fost încredinţat de către Pompeius lui Archelaos, fiul 
generalului cu acelaşi nume care trecuse de partea romanilor); 


marele preot al lui Zeus Venasianul din districtul cappadocian 
Morimene, ale cărui venituri se cifrau anual la 23.300 de taleri 
(15 talanţi); „Arhiereul şi Stăpiînul” sălbaticului teritoriu al 
Ciliciei, unde Teukros, fiul lui Aiax, fondase un templu în onoarea 
lui Zeus şi unde descendenţii săi îşi transmiteau guvernarea în 
mod ereditar; „Arhiereul şi Stăpînul poporului” al evreilor, 
căruia, după ce dărimase zidurile capitalei şi fortărețele ţării, 
Pompeius îi retrocedase puterea cu avertismentul serios de a 
menţine pacea şi de a nu reîncepe politica de cuceriri. Alături de 
aceşti potentaţi lumeşti şi sacerdotali se aflau comunităţile 
urbane. Acestea erau unite, în parte, în confederaţii mai mari 
care se bucurau de o independenţă relativă, ca, de exemplu, 
confederaţia celor 23 de oraşe din Licia, bine orînduită şi care, 
de altfel, s-a distanțat întotdeauna de viciosul sistem al 
pirateriei. Erau apoi numeroasele comunităţi izolate cărora, 
chiar dacă li se garantase autonomia în scris, erau de fapt întru 
totul dependente de guvernatorii romani. Romanii nu au comis 
greşeala ca, odată cu misiunea de a reprezenta elenismul şi de 
a apăra şi lărgi în Orient fruntariile lui Alexandru, să nu 
considere încurajarea sistemului urban drept o obligaţie; căci, 
dacă oraşele sînt pretutindeni purtătorii moralei, antagonismul 
dintre orientali şi occidentali se concentra în întreaga lui 
violenţă îndeosebi în contradicţia dintre ierarhia orientală 
militaro-despotică şi comunitatea urbană meşteşugărească şi 
comercială eleno-italică. Lucullus şi Pompeius, oricît de puţin au 
activat în direcţia nivelării relaţiilor din Orient şi oricît de mult 
cel de-al doilea a încercat să depăşească şi să modifice 
dispoziţiile predecesorului său în problemele de detaliu, 
concordau totuşi întru totul în a încuraja din răsputeri sistemul 
urban din Asia Mică şi Siria. Kyzikos, prin a cărui rezistenţă dirză 
se năruise primul şoc al ultimului război, primi din partea lui 
Lucullus o lărgire considerabilă a teritoriului său. Heracleia 
pontică, oricît de energică fusese opoziţia ei împotriva 
romanilor, îşi recăpătă totuşi teritoriul şi porturile, iar violențele 
barbare comise de Cotta în nefericitul oraş au fost criticate în 
modul cel mai aspru în senat. Lucullus deplînse profund şi sincer 
că soarta îl privase de norocul de a salva Sinope şi Amisos de la 
devastarea comisă de soldăţimea pontică şi de cea proprie; el 
întreprinse tot ceea ce-i stătu în putinţă pentru a le restabili, a le 
lărgi în mod considerabil teritoriile, a le popula din nou, fie cu 


vechii locuitori, care, la invitaţia lui, reveniră în masă în patria 
iubită, fie cu noi colonişti de origine elenă, şi se îngriji de 
reconstruirea edificiilor distruse. Pompeius acţionă într-o direcţie 
asemănătoare, dar la scară mai amplă. După înfrîngerea 
piraţilor, în loc să-i răstignească pe prizonieri, al căror număr 
depăşea 20.000, conform exemplului predecesorilor săi, el îi 
colonizase, în parte, în oraşele pustiite ale Ciliciei inferioare, ca, 
de exemplu, la Mallos, Adana, Epiphaneia şi îndeosebi la Soloi, 
care purtă de atunci numele de „Oraş al lui Pompeius” 
(Pompeiopolis), în parte la Dyme din Ahaia, ba chiar şi la 
Tarentum. Această colonizare de pirați a fost criticată în 
repetate rînduri, întrucit, într-un anumit sens, părea a fi o 
recompensă în urma nelegiuirii, însă, în realitate, era justificată 
atit politic, cît şi moral, deoarece, conform naturii lucrurilor, 
pirateria era considerată cu totul altceva decit tilhărie şi era 
firesc ca prizonierii să fie trataţi după legile războiului. Inainte 
de toate, Pompeius se ocupă însă de dezvoltarea sistemului 
urban în noile provincii romane. Mai sus am remarcat (II, p. 185) 
lipsa oraşelor în regatul Pontului; majoritatea districtelor 
Cappadociei nu aveau nici cu un secol mai tîrziu oraşe, ci numai 
fortărețele din munţi folosite în caz de război ca loc de refugiu 
pentru populaţia agricolă; pe întregul cuprins al Asiei Mici 
Orientale, cu excepţia rarelor colonii greceşti înşirate de-a 
lungul ţărmurilor, situaţia nu poate să fi fost altfel în această 
perioadă. Numărul oraşelor nou-fondate de către Pompeius în 
aceste ţinuturi, cu includerea coloniilor ciliciene, este estimat la 
39, dintre care mai multe au ajuns la o înflorire apreciabilă. Cele 
mai renumite dintre aceste localităţi create în fostul regat al 
Pontului sînt Nikopolis, „Oraşul victoriei”, fondat pe locul unde 
Mithridates a suferit ultima înfrîngere decisivă (p. 86) - cel mai 
frumos monument al victoriei pentru un general încărcat de 
trofee; Megalopolis, numit aşa după supranumele lui Pompeius, 
situat la graniţa dintre Cappadocia şi Armenia Mică, Sebasteia 
de mai tîrziu (astăzi Siwas); Ziela, unde romanii dăduseră acea 
bătălie nefericită (p. 52), o localitate care s-a dezvoltat în jurul 
templului local al zeiţei Anaitis, pînă atunci proprietatea marelui 
preot, Pompeius acordindu-i o formă şi o legislaţie urbană; 
Diospolis, cîndva Kabeira, mai tirziu Neokaesareia (Niksar), de 
asemenea un fost cîmp de bătălie din ultimul război; Magnopolis 
sau Pompeiopolis, reconstruita Eupatoria la confluenţa dintre 


Lykos şi Iris, edificat iniţial de către Mithridates, dar distrus tot 
de el în urma trecerii oraşului de partea romanilor (p. 83); 
Neapolis, pînă atunci Phazemon, situat între Amasia şi Halys. 
Majoritatea acestor fondări de oraşe nu au fost realizate prin 
colonişti veniţi din depărtări, ci prin părăsirea satelor şi 
concentrarea locuitorilor lor în interiorul noului zid de incintă; 
numai la Nikopolis Pompeius a colonizat invalizii şi vîrstnicii din 
armata sa care au preferat să-şi întemeieze pe loc o nouă patrie 
decit s-o facă mai tirziu în Italia. Din iniţiativa împuternicitului, 
noi focare ale civilizaţiei elene au apărut şi în alte locuri. În 
Paflagonia, un al treilea Pompeiopolis eterniza locul unde 
armata lui Mithridates a repurtat în anul 666 (68) o mare 
victorie asupra bitinienilor (II, p. 193). În Cappadocia, care 
suferise poate mai mult decît oricare dintre provincii de pe urma 
războiului, Pompeius restaură şi urbaniză reşedinţa Mazaka (mai 
tirziu Kaesareia, astăzi Kaisarieh) şi alte şapte localităţi. Se 
spune că în Cilicia şi în Coelesiria Pompeius ar fi înfiinţat 20 de 
oraşe. In districtele eliberate de evrei din ordinul lui Pompeius, 
Gadara din Dekapolis renăscu din cenuşă şi se fondă oraşul 
Seleukis. Este evident că cea mai mare suprafaţă a pămiînturilor 
domeniale aflate la dispoziţie pe continentul asiatic a fost 
folosită de către Pompeius pentru noile sale aşezări, pe cînd în 
Creta, de care Pompeius se preocupă puţin sau deloc, 
posesiunile domeniale romane trebuie să fi rămas destul de 
extinse. Pompeius nu se mulţumi numai cu fondarea de noi 
localităţi, ci îşi concentră atenţia şi asupra reorganizării şi 
prosperității comunităţilor existente. Pe cît posibil, au fost 
suprimate abuzurile şi uzurpările devenite obişnuite. Sistemul 
municipal a fost reglementat în detaliu prin constituţii comunale 
cuprinzătoare şi concepute cu grijă pentru fiecare provincie în 
parte. Unele dintre oraşele cele mai remarcabile au fost dăruite 
cu noi privilegii. Autonomia a fost acordată Antiohiei de pe 
Orontes, cel mai important oraş al Asiei romane şi nicidecum 
inferior Alexandriei egiptene şi Bagdadului Antichității, dar şi 
oraşului Seleukeia din regatul part, apoi oraşului vecin al 
Antiohiei, Seleukeia Pieria, care-şi primi astfel recompensa 
pentru curajoasa rezistenţă în faţa lui Tigranes; Gazei şi, în 
general, tuturor oraşelor eliberate de sub stăpînirea evreiască; 
în Asia Occidentală, Mytilenei; Phanagoriei, de la Marea Neagră. 

Astfel a fost desăvirşit edificiul statului roman asiatic care, 


cu regii tributari şi vasalii săi, cu preoţii săi princiari şi întregul 
lanţ al oraşelor independente sau semiindependente, aminteşte 
izbitor de Sfintul Imperiu Roman de Națiune Germanică. El nu 
era o capodoperă nici în privinţa dificultăţilor depăşite şi nici în 
privinţa perfecțiunii atinse, şi nu deveni o capodoperă nici în 
urma tuturor frazelor bombastice adresate lui Lucullus la Roma 
de către lumea aristocratică, iar lui Pompeius de mulţime. 
Pompeius acceptă să fie sărbătorit şi se sărbători pe sine însuşi 
în aşa fel încît aproape că putea fi considerat şi mai neghiob 
decit era de fapt. Dacă mitilenii îi ridicară o statuie 
considerindu-l salvatorul şi ctitorul lor şi venerîndu-l ca pe acela 
care a pus capăt războaielor atit pe mare, cît şi pe uscat, o 
asemenea adulaţie nu trebuia să pară prea exagerată pentru 
învingătorul piraţilor şi regatelor Orientului. Romanii însă îi 
întrecură de data aceasta chiar şi pe greci. Inscripţiile triumfale 
ale lui Pompeius menţionează 12.000.000 de suflete supuse şi 
1.538 de oraşe şi fortărețe cucerite - cantitatea părea să 
substituie calitatea - şi extinde cercul victoriilor sale de la Marea 
Maeotică la cea Caspică, iar de la aceasta la cea Roşie, 
Pompeius însuşi nevăzînd pe vreuna cu propriii ochi; chiar dacă 
n-a evidenţiat-o în mod explicit, el stîrni în rîndul publicului 
impresia că includerea Siriei, care într-adevăr nu fusese o faptă 
eroică, ar însemna supunerea sub autoritatea Imperiului Roman 
a întregului Orient pînă la graniţele Bactriei şi Indiei; în 
asemenea depărtări nebuloase se pierdea, conform datelor, linia 
de graniţă a cuceririlor sale orientale. Servilismul democratic, în 
toate timpurile rivalul celui de curte, acceptă fără cricnire 
asemenea minciuni nesărate. Nu se mulţumi cu cortegiul 
triumfal pompos care, în zilele de 28 şi 29 septembrie 693 (61), 
la a 46-a aniversare a naşterii lui Pompeius cel Mare, străbătu 
străzile Romei şi îl celebră - pentru a nu vorbi de bijuteriile de 
toate felurile - prin însemnele regale ale lui Mithridates şi copiii 
celor mai puternici trei regi ai Asiei: ai lui Mithridates, Tigranes 
şi Phraates; dar îl răsplăti pe generalul său, care învinsese 22 de 
regi, cu onoruri regale şi-i conferi coroana de aur şi însemnele 
magistraturii pe viață. Monedele bătute în onoarea lui 
înfăţişează chiar globul pămiîntesc situat între laurii aduşi din 
cele trei părţi ale lumii, iar plutind deasupra lui se vede acea 
coroană de aur conferită de către cetăţenii romani triumfătorului 
asupra Africii, Hispaniei şi Asiei. De aceea, nu trebuie să ne 


mirăm dacă împotriva unor asemenea adulaţii infantile se 
ridicară şi voci potrivnice. În sînul nobilimii romane deveni 
curentă afirmaţia că meritul supunerii Orientului i-ar reveni de 
fapt lui Lucullus şi că Pompeius ar fi mers în Orient numai pentru 
a-l înlătura pe Lucullus şi a-şi aşeza pe fruntea proprie laurii 
culeşi de o altă mînă. Ambele aserţiuni erau false: nu Pompeius, 
ci Glabrio fusese trimis în Asia pentru a-l înlocui pe Lucullus şi, 
oricît de brav s-ar fi luptat Lucullus, era totuşi un fapt dovedit că 
în momentul în care Pompeius prelua comanda, romanii îşi 
pierduseră toate roadele succeselor anterioare şi nu stăpineau 
nici o palmă de pămînt pontic. Mai aproape de adevăr era ironia 
locuitorilor capitalei, care nu uitară să-i dea puternicului 
învingător al globului terestru porecle legate de marile puteri pe 
care le învinsese, salutîndu-l cînd ca „învingătorul de la Salem”, 
cînd ca „Emir” (Arabarches), cînd ca „Sampsikeramos al 
romanilor”. Observatorul imparţial nu va consimţi însă nici la 
exagerări şi nici la diminuări. Lucullus şi Pompeius, supunînd şi 
organizînd Asia, nu s-au impus nici ca eroi şi nici ca mari oameni 
de stat, ci în calitate de generali şi guvernatori clarvăzători şi 
energici. Ca general, Lucullus dovedi talente puţin comune şi o 
încredere în propriile forţe apropiată de temeritate; Pompeius, 
clarviziune militară şi o moderație rară; de altfel, poate că nici 
un general înzestrat cu asemenea forţe militare şi o asemenea 
poziţie cu totul independentă nu a acţionat cu mai multă 
precauţie decît a făcut-o Pompeius în Orient. Cele mai strălucite 
misiuni i se oferiră, într-un fel, de la sine; el putea să plece spre 
Bosforul cimerian şi spre Marea Roşie; a avut ocazia să declare 
război parţilor; ţinuturile răzvrătite ale Egiptului îl invitară să-l 
răstoarne de pe tron pe regele Ptolemaios, dezavuat de către 
romani, şi să execute dispoziţiile testamentare ale lui Alexandru; 
dar Pompeius n-a mers nici la Pantikapaeon şi nici la Petra, nici 
la Ctesiphon şi nici la Alexandria; el culese numai acele roade 
care-i căzură în mînă. De asemenea, angaja toate bătăliile sale, 
atit pe mare, cît şi pe uscat, cu o superioritate zdrobitoare. Dacă 
această moderație ar fi decurs din respectarea riguroasă a 
instrucţiunilor primite, motiv invocat deseori de către Pompeius, 
sau din consideraţia că Roma trebuia să pună un capăt 
cuceririlor sale şi că o nouă creştere teritorială n-ar fi fost în 
avantajul statului, ea ar merita o laudă mai mare decit aceea pe 
care istoria o acordă celui mai talentat ofiţer; dar, aşa cum era 


Pompeius, această reţinere nu este nimic altceva decit 
rezultatul ciudatei lui lipse de siguranţă şi de iniţiativă - lipsuri 
care, fireşte, deveniră în cazul acesta pentru stat mult mai utile 
decit calităţile opuse ale predecesorului său. Ce-i drept, atit 
Lucullus, cît şi Pompeius au comis greşeli foarte grave. Lucullus 
resimţi singur efectele acestora, întrucît acţiunile necugetate îi 
anulară toate rezultatele victoriilor sale. Pompeius lăsă 
succesorilor povara urmărilor politicii sale greşite faţă de parți. 
El putuse fie să se războiască cu ei, dacă se încumeta, fie să 
păstreze pacea şi să recunoască, aşa cum promisese, Eufratul 
drept graniţă; pentru prima variantă era prea şovăielnic, pentru 
cea de-a doua, prea orgolios; astfel, ajunse la nefireasca perfidie 
de a face imposibilă buna vecinătate pe care o păstra şi o dorea 
curtea de la Ctesiphon, dedîndu-se la cele mai flagrante 
încălcări, dar, concomitent, permiţindu-i inamicului să-şi aleagă 
singur momentul rupturii şi al răzbunării. În calitate de 
guvernator al Asiei, Lucullus agonisi o avere mai mult decit 
princiară, iar Pompeius primi mari sume de bani şi obligaţii şi 
mai substanţiale din partea regelui Cappadociei, a bogatului 
oraş Antiohia şi din partea altor stăpini şi comunităţi. Dar 
asemenea extorcări deveniseră aproape un impozit regulat, iar 
ambii generali se dovediră incoruptibili tocmai în problemele 
mai importante şi, pe cît posibil, se lăsară plătiţi de partidul ale 
cărui interese coincideau cu cele ale Romei. Avînd în vedere 
timpurile de atunci, putem califica administraţia celor doi 
bărbaţi ca o activitate relativ lăudabilă, desfăşurată mai întîi în 
interesele Romei şi apoi în cele ale provincialilor. Transformarea 
clienţilor în supuşi, mai buna organizare a frontierei estice, 
întemeierea unei guvernări unitare şi puternice erau o 
binefacere atit pentru stăpini, cît şi pentru stăpîniţi. 

Beneficiul financiar al Romei era imens; noul impozit 
asupra averii, pe care, cu excepţia cîtorva comunităţi scutite în 
mod extraordinar, trebuiau să-l plătească principii, preoţii şi 
oraşele, spori veniturile statului roman cu aproape o jumătate 
faţă de cele de pînă atunci. Asia, ce-i drept, suferea foarte mult. 
Pompeius depuse în tezaurul public o sumă de 15.000.000 de 
taleri (200.000.000 de sesterţi) în bani şi bijuterii şi distribui 
29.000.000 de taleri (16.000 de talanti) în rîndurile ofiţerilor şi 
soldaţilor săi; dacă la acestea se adaugă însemnatele sume 
aduse în patrie de către Lucullus, extorcările neoficiale ale 


armatei romane şi valoarea pagubelor de război, atunci putem 
înţelege epuizarea financiară a ţării. Luat în sine, sistemul 
roman de impozite nu era poate mai apăsător decit cel al 
regenţilor anteriori, dar apăsa mai mult asupra ţării, întrucît 
dările luau de acum calea străinătăţii, fiind reinvestite în Asia 
numai într-o proporţie foarte scăzută; şi, în orice caz, atit în 
provinciile vechi, cît şi în cele nou-ciştigate el era bazat pe 
exploatarea sistematică a ținuturilor în beneficiul Romei. Dar 
răspunderea pentru aceasta nu revine atit generalilor înşişi, cît 
partidelor din patrie, pe care ei trebuiau să le respecte; Lucullus 
întreprinse chiar unele tentative energice de a îngrădi abuzurile 
nemărginite ale capitaliştilor romani în Asia, fapt care 
determină, pînă la urmă, şi căderea lui. Seriozitatea celor doi 
bărbaţi pentru reabilitarea ținuturilor devastate este dovedită de 
activitatea lor pe acel tărim, unde nu erau constrinşi de 
considerente ale politicii de partide, în particular de grija pentru 
oraşele din Asia Mică. Chiar dacă, secole mai tirziu, cîte un sat 
asiatic în ruine mai amintea de timpurile marelui război, totuşi 
Sinope putu începe o nouă eră odată cu anul restaurării sale de 
către Lucullus şi aproape toate oraşele continentale mai 
însemnate ale regatului pontic îl putură onora cu gratitudine pe 
Pompeius drept ctitor al lor. În ciuda tuturor lipsurilor ei de 
netăgăduit, organizarea Asiei romane de către Lucullus şi 
Pompeius poate fi calificată, în ansamblu, drept înţeleaptă şi 
demnă de admiraţie; oricît de grave erau lipsurile ei inerente, ea 
trebuia să fie binevenită mult încercaţilor asiatici, întrucît, odată 
cu aceasta, se instaura pacea internă şi externă, atît de mult 
aşteptată şi atit de scump plătită. 

În linii mari, pacea rămase netulburată în Orient pînă cînd 
ideea, numai schiţată de către Pompeius prin reținerea lui 
caracteristică, de a adăuga ţinuturile situate la est de Eufrat 
Imperiului Roman a fost reluată energic, dar şi într-un mod 
nefericit de noua triarhie a potentaţilor romani, războiul civil 
extinzîindu-se nu numai asupra tuturor celorlalte, ci şi asupra 
provinciilor orientale, atrăgindu-le în viltoarea sa nimicitoare. 
Este lipsit de importanţă faptul că, între timp, guvernatorii 
Ciliciei trebuiră să lupte continuu cu populaţiile muntene din 
Amanos, cei din Siria, cu hoardele deşertului, mai multe trupe 
romane fiind nimicite, îndeosebi în cursul acestor războaie 
împotriva  beduinilor. Remarcabilă este rezistența opusă 


cuceritorilor de dirza naţiune evreiască. Alexandros, fiul regelui 
destituit Aristobulos, ca şi Aristobulos însuşi, care, după cîtva 
timp, reuşise să evadeze din prizonierat, provocară în timpul 
guvernării lui Aulus Gabinius (697-700, 57-54) trei răscoale 
diferite împotriva noilor suverani, iar guvernul marelui preot 
Hyrkanos se dovedi neputincios în fiecare caz în parte. Nu 
raţiuni politice, ci repulsia de neînvins a orientalului faţă de jugul 
nefiresc îl sileau să accepte provocarea; astfel, ultima şi cea mai 
puternică dintre aceste răscoale, provocată de retragerea 
armatei siriene de ocupaţie din cauza crizelor egiptene, începu 
cu asasinarea romanilor stabiliţi în Palestina. Numai în urma 
unor eforturi susţinute, destoinicul guvernator reuşi să salveze 
puţinii romani care scăpară de acest destin şi găsiră un adăpost 
vremelnic pe dealul Garizim, blocat de către asediatori, şi să 
înfringă răscoala în urma unor bătălii viu disputate şi a unor 
asedii îndelungate. În consecinţă, s-a desfiinţat monarhia 
teocratică şi, aşa cum se întîmplase odinioară cu Macedonia, 
ţara iudaică a fost împărţită în cinci districte autonome, 
administrate de colegii rînduite conform modelului oligarhic; 
Samaria şi alte localităţi dărimate de către evrei au fost 
restaurate pentru a constitui o contrapondere faţă de Ierusalim; 
în fine, evreilor li se impuse un tribut mai apăsător decit 
celorlalţi supuşi sirieni ai Romei. 

Este de datoria noastră să aruncăm o privire şi asupra 
regatului Egiptului şi a ultimei provincii păstrate din întinsele 
cuceriri ale Lagizilor, frumoasa insulă Cipru. Egiptul rămase 
acum, cel puţin nominal, ultimul stat independent al Orientului 
elenistic; aşa cum odinioară, cînd perşii se aşezaseră pe coasta 
orientală a Mării Mediterane, Egiptul fusese ultima lor cucerire, 
la fel şi puternicii cuceritori ai Occidentului întîrziară cel mai 
mult cu anexarea acestui bogat şi original ţinut. Aşa cum s-a 
arătat, motivul n-a constat nici în teama unei rezistenţe din 
partea Egiptului, nici în lipsa unui pretext potrivit. Egiptul era 
aproximativ la fel de neputincios ca şi Siria şi intrase de fapt 
încă din anul 673 (81), cu toate formele legale, în posesia 
comunităţii romane (p. 36); guvernarea gărzii regale, care 
stăpînea la curtea de la Alexandria, care numea şi destituia 
miniştri şi, cîteodată, chiar regi, care îşi lua tot ce rivnea şi-l 
asedia pe rege în palatul său dacă i se refuza mărirea soldei, nu 
era deloc agreată în ţară sau, mai degrabă, în capitală - întrucit 


ţara, cu populaţia sa agricolă şi de sclavi, nu putea fi luată în 
considerare; cel puţin o partidă de aici dorea anexarea Egiptului 
de către Roma şi făcuse chiar primii paşi spre realizarea 
acesteia. Insă cu cit regii Egiptului se gîndeau mai puţin să lupte 
cu armele împotriva Romei, cu atit aurul egiptean se opuse mai 
energic planurilor romane de reuniune; iar din cauza ciudatei 
centralizări despoto-comuniste a guvernării egiptene, veniturile 
curţii de la Alexandria erau aproximativ egale cu veniturile 
statului roman, chiar după creşterea lor determinată de către 
Pompeius. Acestora li se adăugă invidia bănuitoare a oligarhiei, 
care nu dorea să încredinţeze unei singure persoane nici 
cucerirea, nici guvernarea Egiptului. Astfel, prin mituirea celor 
mai distinşi bărbaţi din senat, stăpinii consacraţi ai Egiptului şi 
Ciprului reuşeau nu numai să-şi menţină tronurile lor şubrede, 
dar să le şi consolideze şi să-şi răscumpere din partea senatului 
confirmarea titlurilor lor regale. Dar cu aceasta ei încă nu-şi 
atinseră țelul. Dreptul constituţional formal reclama un decret al 
cetăţenilor romani; înainte de adoptarea acestuia, Ptolemeii 
erau dependenţi de toanele oricărui şef democrat, ei trebuind să 
deschidă aşadar războiul mituirii şi împotriva celuilalt partid 
roman care, fiind mai puternic, cerea preţuri mult mai mari. 
Deznodămiîntul a fost diferit. În anul 696 (58), poporul, mai 
exact conducătorii democraţiei, decretară anexarea Ciprului, 
invocîndu-se drept cauză oficială încurajarea pirateriei de către 
ciprioţi. Marcus Cato, însărcinat de către adversarii săi cu 
executarea acestei măsuri, sosi pe insulă fără armată; dar nici 
nu avu nevoie de aceasta. Regele se otrăvi; locuitorii se 
supuseră fără a se opune sorții inevitabile şi au fost subordonați 
guvernatorului Ciliciei. Ilmensul tezaur, de aproape 7.000 de 
talanti (aproape 13.000.000 de taleri), pe care regele, pe cît de 
lacom, pe atît de avar, nu se putuse decide să-l folosească 
pentru mituirile necesare salvării coroanei sale, le reveni de 
asemenea romanilor şi, ca un lucru bine-venit, umplu camerele 
goale ale trezoreriei lor. Dimpotrivă, fratele, care guverna în 
Egipt, reuşi în anul 695 (59) să-şi răscumpere din partea noilor 
stăpîni ai Romei nerecunoaşterea anexării, printr-un decret al 
poporului; se spune că preţul s-ar fi ridicat la 6.000 de talanţi 
(11.000.000 de taleri). Bineînţeles, supuşii, de mult îndirjiţi 
împotriva bunului cîntăreţ la flaut şi incapabilului regent şi 
împinşi acum, în urma pierderii definitive a Ciprului şi a 


impozitelor insuportabile datorate tranzacţiilor cu romanii (696, 
58), la limita răbdării, îl izgoniră din ţară. Cînd regele, ca şi în 
cazul garanţiei unui obiect venal, se adresă vînzătorilor săi, 
aceştia, ca negustori oneşti, au fost destul de înţelegători pentru 
a se simţi obligaţi să-i redea lui Ptolemaios regatul său; numai 
că partidele nu se putură hotărî cui să încredinţeze importanta 
misiune de ocupare a Egiptului cu forţa armată, ca şi avantajele 
legate de această cucerire. Abia cînd triarhia se reconsolidă cu 
ocazia conferinţei de la Lucca şi după ce Ptolemaios se 
declarase de acord să mai depună încă 10.000 de talanţi 
(18.000.000 de taleri), se reglementă şi această afacere; 
guvernatorul Siriei, Aulus Gabinius, obţinu acum din partea 
potentaţilor ordinul de a întreprinde imediat măsurile necesare 
pentru reîntronarea regelui. Între timp, cetăţenii Alexandriei o 
încoronaseră pe fiica cea mai în vîrstă a regelui alungat, 
Berenike, dindu-i un soţ în persoana marelui preot de la 
Komana, Archelaos (p. 101), unul dintre principii sacerdotali ai 
Asiei romane, care avu destulă ambiţie pentru a-şi abandona 
poziţia sigură şi bănoasă în schimbul speranţei de a urca pe 
tronul Lagizilor. Tentativele de a-i atrage pe potentaţii romani 
de partea sa rămaseră fără succes; dar nu se înspăimiîntă în faţa 
eventualităţii de a-şi apăra noul său regat chiar şi împotriva 
romanilor, cu arma în mînă. Gabinius, fără împuternicirea 
oficială de a declanşa un război împotriva Egiptului, dar 
îndemnat de către potentati, luă drept pretext pirateria, se pare, 
favorizată de către egipteni şi construirea unei flote de către 
Archelaos şi porni imediat spre graniţa egipteană (699, 55). 
Marşul prin nisipurile deşertului dintre Gaza şi Pelusion, din 
cauza cărora eşuaseră mai multe invazii îndreptate împotriva 
Egiptului, reuşi de data aceasta în mod fericit, lucru datorat 
înainte de toate temerarului şi abilului comandant al cavaleriei, 
Marcus Antonius. Fortăreaţa de graniţă Pelusion a fost predată 
de către garnizoana evreiască fără a opune rezistenţă. In faţa 
acestui oraş, romanii îi întîlniră pe egipteni, îi înfrînseră, 
Antonius remarcîndu-se din nou, şi ajunseră, pentru prima dată, 
la Nil. Aici, flota şi armata egiptenilor se rîinduiseră pentru ultima 
şi decisiva bătălie; romanii îi învinseră însă, iar Archelaos şi 
mulţi dintre ai săi îşi găsiră moartea cu arma în mînă. Capitala s- 
a predat imediat după această bătălie şi astfel se sfirşi orice 
rezistenţă. Nefericita ţară a fost predată despotului ei de drept; 


execuțiile prin spînzurare şi decapitare, cu care Ptolemaios ar fi 
început celebrarea reinstaurării guvernării legitime încă la 
Pelusion dacă n-ar fi fost intervenţia cavalerească a lui Antonius, 
îşi reluară nestingherit cursul: înainte de orice, tatăl îşi trimise 
fiica nevinovată la eşafod. Achitarea sumei stabilite cu potentaţii 
romani eşuă din cauza absolutei imposibilităţi de a stoarce din 
ţara epuizată aceste sume imense, cu toate că sărmana 
populaţie trebui să-şi dea ultimul ban; liniştea publică a fost 
garantată de garnizoana romană rămasă în capitală, alcătuită 
din infanteria romană şi cavaleria celtică şi germană, care 
preluă locul pretorienilor autohtoni, imitîindu-i, de altfel, într-un 
mod fericit. Hegemonia de pînă atunci a Romei asupra Egiptului 
a fost transformată într-o ocupaţie militară nemijlocită, iar 
perpetuarea nominală a regalității indigene nu însemna pentru 
ţară un beneficiu, ci o îndoită povară. 


Capitolul V 
Lupta dintre partide în timpul absenței lui Pompeius 


Legea Gabinia schimbase rolurile partidelor din capitală. 
De cînd sabia era ţinută în mînă de către generalul ales al 
democraţiei, partidul său, sau ceea ce se numea astfel, domina 
nestingherit în capitală. Ce-i drept, nobilimea constituia încă o 
necesitate şi, ca şi înainte, mecanismul comiţiilor nu a produs 
alţi consuli decit cei care, după expresia democraţilor, fuseseră 
destinaţi deja din scutece pentru consulat; controlarea alegerilor 
şi anularea influenţei vechilor familii în acest domeniu nu le 
reuşise nici potentaţilor. Din nefericire, consulatul, tocmai acum 
cînd se ajunse în punctul în care „oamenii noi” puteau fi practic 
excluşi din acesta, începu să pălească în faţa nou-născutului 
astru al puterii militare excepţionale. Chiar dacă nu dorea s-o 
recunoască deschis, aristocrația intui schimbarea; ea singură se 
dădea bătută. Cu excepţia lui Quintus Catulus, care, cu o 
perseverenţă demnă de remarcat, îşi menţinuse pînă la moarte 
(694, 60) puţin atrăgătorul post de campion al unui partid 
învins, nu se poate cita nici un optimat din rîndul nobilimii mari 
care să fi apărat cu neînfricare şi statornicie interesele 
aristocrației. Tocmai bărbaţii ei cei mai talentaţi şi mai celebraţi 
abdicară de fapt şi, de cîte ori găseau un pretext convenabil, se 
retrăgeau la vilele lor, pentru a uita, pe cît posibil, forul şi curia, 
în mijlocul grădinilor şi bibliotecilor, crescătoriilor de păsări şi 
piscinelor lor. Aceste constatări au o valabilitate şi mai mare în 
cazul generaţiei mai tinere a aristocrației, care, fie s-a dedat 
întru totul luxului şi literaturii, fie s-a întors către soarele care 
răsărea. Unul singur dintre cei tineri trebuie să fie exceptat; 
acesta este Marcus Porcius Cato (născut în anul 659, 95), un 
bărbat cît se poate de bine intenţionat şi de un rar devotament 
şi, cu toate acestea, una dintre figurile cele mai ciudate şi 
nefericite ale acestor timpuri prea bogate în caricaturi politice. 
Onest şi consecvent, serios prin voinţă şi acţiune, plin de 
patriotism şi ataşat constituţiei consacrate, dar încet în judecată 
şi, din punct de vedere moral şi intelectual, lipsit de orice 
pasiune, el ar fi putut fi, în cazul cel mai fericit, un bun contabil 
de stat. Nenorocirea a fost că a devenit de timpuriu sclavul 


frazei şi, în parte dominat de sentenţele Porticului, care circulau 
pe atunci în sfera lumii nobile într-o formă abstractă şi golită de 
orice pasiune, în parte influenţat de exemplul străbunicului său, 
el impunîndu-şi ca o sarcină importantă să trăiască după 
modelul acestuia, Cato începu să străbată capitala păcătoasă ca 
un cetăţean ireproşabil, ca o întruchipare a virtuţii; asemenea 
bătrînului Cato, el critica timpurile, mergea pe jos, şi nu călare, 
nu lua dobîndă, refuza să accepte distincţii militare şi reamintea 
vremurile bune de altădată, mergind fără cămaşă, după 
exemplul regelui Romulus. O caricatură stranie a strămoşului 
său, a căruntului ţăran pe care ura şi mînia îl transformaseră în 
orator, care miînuia plugul şi sabia cu aceeaşi măiestrie, care, cu 
inteligenţa sa încăpăţinată, dar originală şi sănătoasă, punea 
întotdeauna punctul pe i, acest Cato era un savant tînăr şi rece, 
de pe ale cărui buze se revărsa toată înţelepciunea şcolărească 
şi care era văzut întotdeauna cu cartea în mînă, un filozof care 
nu se pricepea la meşteşugul războiului şi nici la vreun alt 
meşteşug, un rătăcitor prin norii filozofiei morale abstracte. Cu 
toate acestea, el ajunse să aibă o faimă morală şi, prin aceasta, 
chiar şi o importanţă politică. Într-o epocă întru totul mizerabilă 
şi laşă, curajul şi virtuțile sale negative erau impunătoare în faţa 
mulţimii; el îşi găsi chiar şi adepţi, dintre care cîţiva - fireşte, 
asemănători modelului - copiau acest viu şablon de filozof şi îl 
caricaturizau la rîndul lor. Influenţa sa politică se bazează pe 
aceleaşi cauze. Întrucît era unicul conservator distins care avea 
nu atit talent şi clarviziune, cît onestitate şi curaj şi care, dacă 
era necesar sau nu, era oricind gata să intervină personal, el 
deveni curînd campionul recunoscut al optimaţilor, cu toate că 
nu-l îndreptăţeau nici vîrsta, nici rangul şi nici inteligenţa. Acolo 
unde rezistenţa unui singur bărbat hotărît putea conduce către 
decizii, el a obţinut, ce-i drept, şi citeva succese, iar în 
problemele de detaliu, îndeosebi de natură financiară, a 
intervenit deseori în mod oportun, aşa cum nu lipsea de la nicio 
şedinţă a senatului, cvestura sa intrînd într-adevăr în analele 
istoriei; cît a trăit, a controlat bugetul public cu acribie şi a 
trebuit să poarte astfel un război veşnic cu arendaşii 
impozitelor. În rest, îi lipsea totul pentru a fi un om de stat. Era 
incapabil să înţeleagă un scop politic şi să-şi însuşească o 
viziune de ansamblu asupra situaţiei politice; întreaga sa tactică 
rezida în a fi opozantul oricui se îndepărta sau părea să se 


îndepărteze de catehismul moral-politic tradiţional; datorită ei a 
acţionat tot atît de des în favoarea adversarului, cît şi a colegilor 
de partid. Don Quijote al aristocrației, el dovedi prin însuşirile şi 
acţiunile sale că, în cel mai fericit caz, mai există o aristocrație, 
dar că politica aristocratică nu era altceva decit o himeră. 

Faptul de a continua lupta cu această aristocrație 
promitea lauri săraci. Cu toate acestea, bineînţeles, atacurile 
democraţiei împotriva inamicului învins nu încetară. Aşa cum 
soldaţii de la bagaje se aruncă asupra unei tabere cucerite, la 
fel, haita populară se năpusti asupra nobilimii risipite, iar politica 
a fost tulburată cel puţin la suprafaţă din cauza acestei agitaţii 
producătoare de valuri de spumă. Mulțimea participă cu atît mai 
bucuroasă cu cît Gaius Caesar îi întreținea buna dispoziţie prin 
fastul strălucitor al jocurilor sale (689, 65), la care toate 
lucrurile, chiar şi cuştile fiarelor sălbatice, păreau a fi de argint 
masiv, şi în general printr-o dărnicie care era cu atit mai 
princiară cu cît se baza în exclutivitate pe datorii. Atacurile 
împotriva nobilimii erau de natură foarte diferită. Samavolniciile 
guvernării aristocratice ofereau o mulţime de motive; magistrați 
şi avocaţi liberali sau de tendinţă liberală, precum Gaius 
Cornelius, Aulus Gabinius, Marcus Cicero, continuau să 
deconspire în mod sistematic cele mai supărătoare şi 
scandaloase laturi ale administraţiei optimate şi să reclame legi 
pentru suprimarea lor. Pentru a se pune capăt tergiversării 
obişnuite a audienţelor, senatul a fost îndrumat să primească 
solii străini în anumite zile. Împrumuturile contractate de către 
solii străini la Roma nu puteau fi acuzate, întrucît acesta ar fi 
fost unicul remediu pentru o împiedicare reală a mituirilor 
devenite cotidiene în rîndurile senatului (687, 67). A fost limitat 
dreptul senatului de a se dispensa, în anumite cazuri, de rigorile 
legii (687, 67); de asemenea, abuzul prin care fiecare roman 
nobil care-şi rezolva afaceri personale în provincii pretindea să-i 
fie acordat din partea senatului titlul de ambasador roman (691, 
63). Se înăspriră pedepsele împotriva cumpărării de voturi şi 
corupţiei electorale (687, 691, 67, 63) care sporise foarte mult 
şi într-un mod supărător din cauza tentativelor persoanelor 
excluse din senat de a se reîntoarce prin realegere în sînul 
acestuia (p. 70). Se institui prin lege, fapt înţeles de la sine pînă 
atunci, ca judecătorii să fie obligaţi să facă dreptate conform 
regulilor stabilite de ei, după modelul roman, la intrarea lor în 


magistratură (687, 67). Înainte de toate însă, se lucra la 
desăvirşirea restauraţiei democratice şi la realizarea ideilor 
epocii  Gracchilor într-o formă corespunzătoare timpului. 
Alegerea preoţilor de către comiţii, aşa cum fusese introdusă de 
către Gnaeus Domitius (II, p. 238) şi desfiinţată apoi de către 
Sulla (II, p. 135), a fost restabilită printr-o lege a tribunului 
poporului Titus Labienus (691, 63). Democraţii remarcau cu 
plăcere cît de mult mai lipsea pînă la restaurarea deplină a 
legilor semproniene asupra griului, dar treceau sub tăcere că, în 
împrejurările schimbate, cu situaţia strimtorată a finanţelor 
publice şi numărul sporit al cetăţenilor cu dreptul roman deplin, 
această reinstituire ar fi fost absolut imposibilă. In ţinutul dintre 
Pad şi Alpi se întreținea cu grijă agitația pentru egalitatea 
politică cu italicii. În scopul acesta, Gaius Caesar călători aici 
încă în anul 686 (68), din localitate în localitate; în anul 689 
(65), Marcus Crassus, cenzor, avu intenţia de a-i înscrie pe 
locuitori pe listele de cetăţeni, iniţiativă care eşuă numai din 
cauza opoziţiei colegului său; se pare că în timpul cenzurilor 
următoare această tentativă a fost mereu reînnoită. Aşa cum 
odinioară Gracchus şi Flaccus fuseseră patronii latinilor, tot 
astfel acum, conducătorii democraţiei se erijară în protectorii 
transpadanilor, iar Gaius Piso (consul în anul 687, 67) trebui să- 
şi facă amare reproşuri de a fi îndrăznit să acţioneze împotriva 
unui asemenea client al lui Caesar şi Crassus. Dimpotrivă, 
aceiaşi conducători nu se arătau nicidecum dispuşi să aprobe 
egalitatea politică a liberţilor; tribunul poporului Gaius Manilius, 
care, într-o adunare puţin numeroasă, dispuse ca Legea Sulpicia 
referitoare la dreptul de vot al liberţilor (II, p. 171) să fie 
reînnoită (31 decembrie 687, 67), a fost dezavuat imediat de 
conducătorii democraţiei şi, cu aprobarea lor, senatul casă legea 
încă din prima zi de la decretarea ei. In acelaşi sens, în urma 
unui decret al poporului, au fost excluşi din capitală toţi străinii 
care nu aveau nici dreptul roman, nici pe cel latin. Astfel, 
contradicţia internă a politicii Gracchilor - respectarea năzuinţei 
celor excluşi de a fi primiţi în cercul celor privilegiați şi a celor 
privilegiați de a-şi păstra drepturile lor speciale - era resimţită şi 
de urmaşii lor; în timp ce Caesar şi ai săi ofereau transpadanilor 
dreptul de cetăţenie, ei consimţeau totodată la excluderea 
liberţilor şi înlăturarea barbară a concurenţei pe care industria şi 
talentul comercial al elenilor şi orientalilor o făceau italicilor 


chiar în Italia. Caracteristic este modul în care democraţia 
acţionă în privinţa vechii jurisdicții penale a comiţiilor. Sulla nu 
le suspendase de drept, dar locul lor fusese luat de fapt de către 
comisiile de juraţi pentru înaltă trădare şi crimă (II, p. 243) şi nici 
un om cu judecată sănătoasă nu se putea gîndi la o restaurare 
serioasă a acestei proceduri străvechi, devenită stînjenitoare cu 
mult înaintea lui Sulla. Dar întrucît ideea suveranităţii populare 
părea să ceară cel puţin în principiu o recunoaştere a jurisdicției 
criminale a cetăţenilor, tribunul poporului Titus Labienus îl cită, 
în anul 691 (63), pe bătrînul care îl ucisese sau era considerat 
ucigaşul tribunului poporului Lucius Saturninus cu 38 de ani în 
urmă (II, p. 135) în faţa aceluiaşi tribunal penal în faţa căruia, 
dacă cronica prezintă realitatea, regele Tullus îl judecase pe 
Horatius, vinovat de uciderea surorii sale. Acuzatul era un 
anume Gaius Rabirius care, chiar dacă nu-l ucisese pe 
Saturninus, se miîndrise totuşi la mesele aristocraților cu capul 
acestuia şi care se bucura de o reputaţie proastă în rîndul 
moşierilor Apuliei din cauza vînătorilor sale de oameni şi a 
cruzimii sale. Acuzatorului însuşi (sau bărbaţii mai înţelepţi care 
acționau din spatele acestuia) nu avea intenţia de a-l răstigni pe 
acest nenorocit; se acceptă fără împotrivire ca forma acuzaţiei 
să fie substanţial moderată de către senat şi, apoi, ca adunarea 
poporului, convocată pentru condamnarea inculpatului, să fie 
dizolvată de către partidul de opoziţie sub un pretext oarecare, 
oprind astfel întreaga procedură. Totuşi, prin această acţiune, 
cele două paladii ale libertăţii romane, dreptul de provocare al 
cetăţenilor şi inviolabilitatea tribunatului poporului, au fost 
statornicite încă o dată ca drept real, fundamentul democratic al 
dreptului fiind ameliorat. Reacţiunea democratică acţiona cu o 
pasiune şi mai mare în toate problemele personale, oriunde 
putea sau îndrăznea să intervină. Ce-i drept, înţelepciunea îi 
interzicea să accentueze prea mult retrocedarea domeniilor 
confiscate vechilor proprietari de către Sulla, pentru a nu 
produce o ruptură cu propriii aliaţi şi a nu se angaja, 
concomitent, într-o luptă cu interesele materiale, căreia politica 
tendenţioasă arareori îi poate face faţă. Rechemarea 
emigranților se afla, de asemenea, într-o strinsă legătură cu 
această problemă a proprietăţilor şi părea astfel la fel de 
inoportună. În schimb, se făceau eforturi susţinute pentru a reda 
copiilor celor proscrişi drepturile politice ce le fuseseră 


suspendate (691, 63), iar vîrfurile partidului senatorial ofereau 
necontenit ţinta unor atacuri personale. Astfel, în anul 688 (66), 
Gaius Memmius îl implicase pe Marcus Lucullus într-un proces 
tendenţios. Fratele mai vestit al acestuia a fost nevoit să 
aştepte trei ani în faţa porţilor capitalei triumful binemeritat 
(688-691; 66-63). Intr-un mod asemănător, au fost insultaţi 
Quintus Rex şi cuceritorul Cretei, Quintus Metellus. O vilvă şi 
mai mare stîrni tînărul conducător al democraţiei Gaius Caesar 
care, în 691 (63), nu numai că îndrăzni să concureze cu cei mai 
distinşi reprezentanţi ai nobilimii, Quintus Catulus şi Publius 
Servilius, învingătorul de la Isaura, pentru ocuparea 
sacerdoţiului suprem, dar le-o şi luase înainte în faţa cetățenilor. 
Moştenitorii lui Sulla, îndeosebi fiul său Faustus, se văzură în 
permanenţă ameninţaţi de o acuzaţie vizind retrocedarea 
banilor publici sustraşi, după cum se spunea, de către regent. 
Se vorbea chiar şi de reluarea acuzațiilor democraţilor, sistate în 
anul 664 (90) în urma Legii Varia (II, p. 163). Fireşte, indivizii 
care participaseră la execuțiile lui Sulla au fost urmăriţi cu cea 
mai mare tenacitate. Dacă, în onestitatea sa puerilă, cvestorul 
Marcus Cato făcu el însuşi începutul, cerînd din partea acestora 
premiile obţinute pentru crimă ca pe nişte bunuri smulse ilegal 
statului (689, 65), nu trebuie să ne surprindă faptul că, în anul 
următor (690, 64), Gaius Caesar, ca preşedinte al tribunalului 
penal, considera pur şi simplu ca nulă clauza din constituţia lui 
Sulla care declara că uciderea unui proscris nu putea fi 
pedepsită şi ordona ca Lucius Catilina, Lucius Bellienus, Lucius 
Luscius, cei mai renumiţi călăi ai lui Sulla, să fie aduşi în faţa 
juraţilor săi şi să fie condamnaţi. În sfîrşit, nu s-a neglijat 
pronunţarea în public a numelor, mult timp interzise, ale eroilor 
şi martirilor democraţiei şi nici comemorarea lor. Mai sus am 
relatat cum a fost reabilitat Saturninus prin procesul îndreptat 
împotriva ucigaşului său. Dar o cu totul altă rezonanţă avea 
numele lui Gaius Marius, la auzul căruia, cîndva, toate inimile 
bătură mai tare; şi soarta a vrut ca acelaşi bărbat căruia Italia îi 
datora salvarea în faţa barbarilor nordici să fie în acelaşi timp şi 
unchiul actualului conducător al democraţiei. Bucuria mulţimii a 
fost mare cînd, în ciuda interdicţiilor, Gaius Caesar îndrăznise, 
cu ocazia înmormiîntării văduvei lui Marius, să arate în public 
trăsăturile venerate ale eroului. După trei ani (689, 65), cînd 
într-o dimineaţă reapărură, pe vechiul lor loc, însemnele 


triumfale pe care Marius le înălţase pe Capitoliu, fără ca nimeni 
să se fi aşteptat, strălucind în aur şi marmură, invalizii din 
războaiele african şi cimbric se îmbulziră cu lacrimi în ochi în 
jurul imaginii iubitului general, iar în faţa maselor entuziaste 
senatul nu îndrăzni să distrugă trofeele pe care, în ciuda legilor, 
le reînnoise aceeaşi mînă temerară. 

Oricît de multă tulburare ar fi produs toate aceste vrajbe 
şi ranchiune, privite din punct de vedere politic erau însă de o 
importanţă secundară. Oligarhia era  înfrintă, democraţia 
ajunsese la putere. Neînsemnaţii, şi chiar cei mai neînsemnaţi 
indivizi, se năpustiră pentru a-i da inamicului prăbuşit la pămînt 
o ultimă lovitură; democraţii îşi aveau ideile lor juridice şi 
principiile lor; doctrinarii nu-şi vor găsi liniştea pînă cînd nu vor fi 
restaurat toate privilegiile comunităţii din toate punctele de 
vedere, ei expunîndu-se uneori batjocurii aşa cum obişnuiesc s-o 
facă legitimiştii - toate acestea fiind pe cît de inteligibile, pe atit 
de indiferente. În general, agitația este lipsită de un ţel anume, 
iar autorii au dificultăţi în a găsi un obiect pentru activitatea lor; 
de regulă, este vorba aproape întotdeauna de probleme deja 
rezolvate sau secundare. Nu putea fi altfel. În lupta împotriva 
aristocrației, democraţii rămăseseră învingători; dar ei nu 
învinseseră singuri, iar proba de foc se afla încă în faţa lor: nu 
încheierea socotelilor cu duşmanul de pînă atunci, ci cu 
atotputernicul aliat, căruia îi datorau victoria în bună măsură şi 
căruia ei înşişi îi acordaseră, întrucît nu îndrăzniseră să-l refuze, 
o putere militară şi politică fără precedent. Comandantul 
Orientului şi al mărilor era încă ocupat cu învestirea şi 
destituirea regilor; cît timp îşi va rezerva pentru aceasta, cînd va 
declara încheierea războiului, n-o putea spune nimeni altul decit 
el însuşi, întrucit, ca şi toate celelalte, data întoarcerii sale în 
Italia (altfel spus, decizia) se afla în mîinile sale. Intre timp, 
partidele din Roma aşteptau. Optimaţii, fireşte, priveau cu 
oarecare nepăsare momentul reîntoarcerii temutului general; cu 
ocazia rupturii dintre Pompeius şi democraţie, a cărei apropiere 
iminentă nu le scăpa nici lor, ei nu puteau să piardă, ci numai să 
cîştige. Dimpotrivă, democraţii aşteptau cu o frică sporită şi 
încercară, în răstimpul rămas, datorită absenței lui Pompeius, să 
amplaseze o contramină împotriva exploziei amenințătoare. În 
sensul acesta, interesele lor concordau cu cele ale lui Crassus, 
căruia, pentru a-l putea întîlni pe invidiatul şi detestatul rival, 


nu-i rămase altceva de făcut decit să se alieze din nou, şi mai 
strins ca înainte, cu democraţia. Fiind mai slabi, Caesar şi 
Crassus se apropiaseră foarte mult încă din timpul primei 
coaliţii; interesul şi pericolul comun strinseseră şi mai puternic 
legătura care-i sudase, într-o alianţă redutabilă, pe cel mai 
bogat şi pe cel mai îndatorat bărbat al Romei. În timp ce 
democraţii îl desemnau în public pe generalul absent drept 
căpetenia şi mîndria partidului lor şi păreau să-şi îndrepte toate 
atacurile împotriva aristocrației, ei acționau în taină împotriva 
lui Pompeius; iar aceste tentative ale democraţilor de a se 
elibera din braţele dictaturii militare amenințătoare au, din 
punct de vedere istoric, o importanţă cu mult mai mare decit 
gălăgioasa agitaţie împotriva nobilimii, folosită în majoritatea 
cazurilor numai drept mască. Fireşte că ei acționau într-o 
obscuritate în care mărturiile parvenite nu aruncă decit foarte 
palide raze de lumină, întrucît nu numai contemporanii, ci şi 
urmaşii au avut motive să arunce un văl asupra acestei epoci. În 
general însă, atît evoluţia, cît şi ţinta acestor tendinţe sînt destul 
de bine conturate. Puterea militară nu putea fi echilibrată decit 
cu o altă putere militară. Democraţii intenționau să cucerească 
guvernarea asemenea lui Marius şi Cinna, apoi să încredinţeze 
unuia dintre conducătorii ei fie cucerirea Egiptului, fie 
guvernarea Hispaniei, fie o altă magistratură similară sau 
extraordinară, pentru a avea în armata sa o contrapondere faţă 
de Pompeius şi armata lui. In acest scop, ei aveau nevoie deo 
revoluţie îndreptată, pe faţă, împotriva guvernului aflat la 
conducere, practic însă, împotriva lui Pompeius ca monarh 
desemnat al acestuia. Conspirația pentru declanşarea acestei 
revoluţii deveni o permanenţă la Roma, începînd cu decretarea 
legilor gabino-maniliene şi pînă la reîntoarcerea lui Pompeius 
(688-692, 66-62). Capitala se afla într-o aşteptare încordată; 
descurajarea capitaliştilor, suspendarea plăţilor, falimentele 
frecvente erau vestitorii tulburărilor iminente ce păreau că vor 
produce o fundamentală regrupare a partidelor. Complotul 
democraţiei, care, ignorînd senatul, îl viza pe Pompeius, trebuia 
să-i apropie pe aceştia din urmă. Dar, încercînd să opună 
dictaturii lui Pompeius un bărbat care-i convenea mai mult, 
democraţia recunoştea de fapt şi ea guvernarea militară şi, în 
realitate, înlocuia un rău cu un altul; în mîinile ei, problema de 
principii se transformase într-una de persoane. 


Începerea revoluţiei proiectate de democrați urma să 
determine aşadar răsturnarea guvernului existent printr-o 
insurecție provocată de către conjuraţii democrați mai întîi la 
Roma. Starea morală a celor mai umile, ca şi a celor mai înalte 
pături ale societăţii Romei oferea materialul necesar acestui 
scop, ba chiar într-o abundență regretabilă. Nu trebuie să 
repetăm aici care era structura proletariatului liber şi a celui 
supus sclaviei. Se auzi deja cuvintul semnificativ că numai 
săracul ar fi capabil să-l reprezinte pe sărac - se impuse astfel 
ideea că, la fel de bine ca oligarhia bogaţilor, masa săracilor se 
putea constitui într-o putere independentă şi, în loc să se lase 
tiranizată, putea ocupa ea însăşi locul tiranului. Dar asemenea 
idei îşi găsiră ecoul şi în cercurile tineretului nobil. Viaţa 
mondenă din capitală nu zdruncină numai averile, ci şi vigoarea 
trupului şi a sufletului. Oricît de încîntătoare ar fi fost dansul şi 
sunetul harpei şi, devreme sau tirziu, veselia cupelor de vin, 
acea lume elegantă a persoanelor parfumate, a bărbilor şi a 
hainelor la modă ascundea totuşi un înspăimîntător abis al 
decăderii morale şi economice, al desperării mai bine sau mai 
prost disimulate şi al hotărîrilor demente sau necugetate. In 
aceste cercuri se rechema pe faţă reîntoarcerea vremurilor lui 
Cinna, cu prescripţiile şi confiscările lor şi nimicirea registrelor 
de datorii; existau destui oameni, printre care mulţi de origine 
distinsă şi înzestrați cu talente neobişnuite, care aşteptau doar 
un semnal pentru a se năpusti, precum o ceată de tilhari, asupra 
societăţii burgheze cu scopul de a-şi reciştiga prin jaf averea 
irosită. Acolo unde se formă o ceată, ea îşi găsi şi conducătorul; 
şi aici se iviră curînd bărbaţii care se pretau la rolul de căpetenii 
de tilhari. Fostul pretor Lucius Catilina şi cvestorul Gnaeus Piso 
nu se distingeau în mijlocul camarazilor numai prin sorgintea lor 
aristocratică şi rangul superior. Ei rupseseră toate punţile în 
urma lor şi se impuneau asociaţilor atît prin îndrăzneală, cit şi 
prin talente. Îndeosebi Catilina era unul dintre cei mai netrebnici 
reprezentanţi ai acestor vremuri netrebnice. Fărădelegile sale 
aparţin actelor criminale şi nu istoriei; dar înfăţişarea sa, faţa 
palidă, privirea învolburată, mersul, cînd lent, cînd precipitat, 
trădau un trecut înfricoşător. Intr-o mare măsură el deţinea 
acele calităţi pe care trebuie să le prezinte căpetenia unei 
asemenea cete: capacitatea de a se bucura de toate şi de a se 
lipsi de toate, curaj, talent militar, cunoaşterea oamenilor, 


energia criminalului şi acea înspăimintătoare pedagogie a 
viciului, care ştie să-l doboare pe cel slab şi să-l educe pentru 
crimă pe cel căzut. Cu asemenea elemente, bărbaţii care aveau 
bani şi influenţă politică puteau organiza cu uşurinţă o 
conjurație îndreptată împotriva ordinii existente. Catilina, Piso şi 
alţii de teapa lor acceptau fără scrupule orice plan care le 
promitea proscripţii şi casarea registrelor de datorii; cel dintii, 
pe deasupra, era învrăjbit în special cu aristocrația, întrucît 
aceasta se opusese candidaturii pentru consulat a acestui 
bărbat depravat şi periculos. Aşa cum, înainte, fiind călău al lui 
Sulla, îi vîinase, în fruntea unei cete de celți, pe proscrişi şi, 
printre alţii, îl ucisese cu mîna lui pe cumnatul său înaintat în 
vîrstă, la fel îşi dădea acum consimţămiîntul pentru servicii 
asemănătoare în interesul partidului de opoziţie. Se născu o 
alianţă secretă. Se spune că numărul indivizilor primiţi în 
rîndurile acesteia ar fi depăşit 400; ea îşi recrută partizani din 
toate ţinuturile şi comunităţile urbane ale Italiei; pe lîngă 
aceasta, era de la sine înţeles că unei insurecţii care înscria pe 
stindardul său programul anulării datoriilor i se vor alătura, 
nechemaţi, numeroşi recruți din rîndurile tineretului corupt. 

In decembrie 688 (66) - se povesteşte -, cele două 
căpetenii ale conjuraţiei crezură că sosise momentul oportun 
pentru declanşarea acţiunii. Cei doi consuli aleşi pentru anul 689 
(65), Publius Cornelius Sulla şi Publius Autronius Paetus, 
fuseseră judecaţi cu puţin înainte din cauza corupţiei electorale 
şi, în conformitate cu litera legii, pretenţiile lor asupra 
magistraturii supreme le fuseseră anulate. Drept urmare, 
amindoi se alăturară conjuraţiei. Conjuraţii se hotăriră să le 
procure consulatul cu forţa şi să-şi asigure astfel puterea 
supremă în stat. In ziua în care noii consuli urmau să-şi înceapă 
magistratura, 1 ianuarie 689 (65), curia urma să fie asaltată de 
către oameni înarmaţi, noii consuli, ca şi victimele desemnate 
dinainte, urmau să fie măcelăriți, iar Sulla şi Paetus să fie 
proclamaţi consuli după casarea hotăririi judecătoreşti de 
excludere. Crassus urma să preia ulterior dictatura, iar Caesar 
comanda cavaleriei, neîndoielnic, cu scopul de a recruta o forţă 
armată redutabilă, în timp ce Pompeius era ocupat în 
îndepărtatul Caucaz. Căpitanii şi soldaţii fuseseră angajaţi şi 
instruiți; în ziua desemnată, Catilina aştepta în apropierea curiei 
semnul stabilit care urma să-i fie dat de Caesar în momentul 


ales de Crassus. Dar aşteptă în zadar. Crassus lipsi de la această 
şedinţă hotăritoare a senatului şi insurecția proiectată a eşuat. 
Pentru ziua de 5 februarie se concepu un plan de masacru 
asemănător, dar mai larg; însă şi acesta a fost zădărnicit, 
întrucît Catilina dădu semnalul prea repede, înainte să fi sosit 
bandiții comandanţi. În consecinţă, secretul a fost dat în vileag. 
Ce-i drept, guvernul nu îndrăzni să acţioneze direct împotriva 
conjuraţiei, dar le acordă consulilor, care erau cei mai 
ameninţaţi, o gardă şi opuse bandei conjuraţilor alta, plătită de 
guvern. Pentru a-l îndepărta pe Piso, se făcu propunerea ca el să 
fie trimis în Hispania Citerior, în calitate de cvestor cu puteri 
pretoriene; această propunere a fost acceptată de către 
Crassus, în speranţa de a cîştiga, pentru insurecție, cu ajutorul 
lui, resursele acestei importante provincii. Propunerile mai 
îndrăzneţe au fost împiedicate de către tribuni. Astfel ne 
transmite tradiţia, redînd probabil versiunea care circula în 
cercurile guvernamentale şi a cărei exactitate în problemele de 
amănunt va rămîne sub semnul întrebării pînă la proba 
contrarie. În ceea ce priveşte problema principală, participarea 
lui Caesar şi a lui Crassus, mărturia adversarilor lor politici nu 
poate fi considerată peremptorie. Cu toate acestea, activitatea 
lor politică din această perioadă concordă în mod izbitor cu cea 
secretă pe care le-o atribuie această relatare. Tentativa lui 
Crassus, cenzor în anul acesta, de a-i înscrie pe transpadani pe 
listele de cetăţeni (p. 111) fusese deja o întreprindere aproape 
revoluţionară. Este şi mai semnificativ faptul că Crassus 
încercase cu aceeaşi ocazie să înscrie Egiptul şi Ciprul în lista 
domeniilor romane şi că, în aceeaşi perioadă (689 sau 690, 65 
sau 64), Caesar propuse cetăţenilor, prin intermediul unor 
tribuni, să-l trimită în Egipt pentru a-l reîntrona pe regele 
Ptolemaios, alungat de alexandrini. Aceste maşinaţii concordă, 
fără îndoială, cu acuzaţiile proferate de către adversari. Nu se 
poate stabili nimic sigur, dar se poate presupune cu o 
certitudine destul de mare că Crassus şi Caesar concepuseră 
planul de a prelua dictatura militară în timpul absenței lui 
Pompeius, că Egiptul fusese ales drept bază a acestei puteri 
militare democratice, în sfîrşit, că tentativa insurecţională din 
anul 689 (65) fusese destinată realizării acestor proiecte, iar 
Catilina şi Piso fuseseră nişte unelte în mîinile lui Crassus şi ale 
lui Caesar. 


Conjuraţia stagnă pentru moment. Alegerile din anul 690 
(64) se desfăşurară fără ca Crassus şi Caesar să-şi fi reînnoit 
tentativa dirijării alegerilor consulare; la acesta a contribuit 
poate faptul că o rudă a conducătorului democraţiei, Lucius 
Caesar, un bărbat slab de înger, folosit deseori de către amicul 
său înrudit ca unealtă, candidă de data aceasta pentru consulat. 
Informaţiile din Asia deveneau însă tot mai alarmante. Se 
încheiase deja reglementarea afacerilor Asiei Mici şi ale 
Armeniei. Cu oricîte evidente strategii democraţii au demonstrat 
că războiul cu Mithridates putea fi considerat încheiat abia după 
capturarea regelui şi, în consecinţă, că ar fi necesară 
declanşarea unei urmăriri în jurul Mării Negre, dar îndeosebi că 
amestecul în problemele Siriei n-ar fi necesar (p. 88), Pompeius, 
nesinchisindu-se de asemenea vorbărie, părăsise Armenia în 
primăvara anului 690 (64) şi se îndreptase către Siria. Dacă 
Egiptul urma să devină într-adevăr cartierul general al 
democraţiei, atunci nu era timp de pierdut; altfel, Pompeius 
putea ajunge cu uşurinţă înaintea lui Caesar în Egipt. Conjuraţia 
din anul 688 (66), nicidecum intimidată de slabele şi 
insuficientele măsuri de represiune, înregistră un reviriment 
atunci cînd se apropiară alegerile pentru consulatul anului 691 
(63). Persoanele erau probabil aceleaşi şi nici planul nu suferise 
multe modificări. Conducătorii mişcării rămaseră din nou în 
planul al doilea. De data aceasta, îl trimiseră drept candidat 
pentru consulat pe Catilina însuşi şi pe Gaius Antonius, fiul mai 
tînăr al oratorului, un frate al generalului rău-famat din Creta. Pe 
Catilina se putea conta; Antonius, la început adept al lui Sulla, 
precum Catilina, adus, din cauza aceasta, de către democrați în 
faţa tribunalului cu cîţiva ani în urmă şi exclus din senat (pp. 65- 
66, 70), de altfel un bărbat molatic, nesemnificativ, nicidecum 
destinat pentru rolul de conducător şi cu totul falimentar, se 
oferi bucuros să fie unealta democraţilor cu preţul consulatului 
şi al avantajelor legate de acesta. Cu ajutorul acestor consuli, 
capii conjuraţiei intenționau să preia guvernarea, să-i ia ostatici 
pe copiii lui Pompeius rămaşi în capitală şi să se înarmeze 
împotriva acestuia atît în Italia, cît şi în provincii. La prima ştire 
despre lovitura din capitală, guvernatorul Hispaniei Citerior, 
Gnaeus Piso, urma să înalțe  stindardele insurecției. 
Comunicaţiile cu el nu puteau fi întreţinute pe calea mării, 
întrucît aceasta era stăpiînită de către Pompeius. Democraţii se 


bazau în schimb pe transpadani, vechii clienţi ai democraţiei, în 
mijlocul cărora tulburările erau în toi şi care, fireşte, ar fi obţinut 
imediat dreptul de cetăţenie, şi pe diferite triburi celtice. lţele 
acestei conspirații se întindeau pînă în Mauretania. Unul dintre 
conjuraţi, marele comerciant Publius Sittius din Nuceria, silit să 
rămînă departe de ltalia din cauza unor complicaţii financiare, 
înarmase aici, ca şi în Hispania, o trupă de oameni exasperaţi şi 
cutreieră în fruntea acesteia Africa de Vest, unde avea vechi 
legături comerciale. Partidul îşi strînse toate forţele pentru lupta 
electorală. Crassus şi Caesar îşi puseră în joc banii - proprii sau 
împrumutaţi - şi relaţiile pentru a asigura consulatul lui Catilina 
şi al lui Antonius; tovarăşii lui Catilina îşi încordară toate forţele 
pentru a-l aduce la cîrmă pe bărbatul care le promitea palatele 
şi domeniile adversarilor lor, îndeosebi anularea datoriilor, şi 
despre care se ştia că se va ţine de cuvint. Aristocraţia se găsea 
într-o dificultate cu atît mai mare cu cît nu putea opune 
contracandidaţi. Era limpede că un asemenea om îşi risca viaţa: 
trecuseră timpurile în care pericolul poziţiei îl atrăgea pe 
cetăţean - acum chiar şi ambiția se ascundea în spatele fricii. 
Astfel, nobilimea se mulţumi să întreprindă o slabă tentativă de 
a reprima corupţia electorală prin decretarea unei noi legi 
asupra cumpărării de voturi - iniţiativă care, de altfel, eşuă din 
cauza intercesiunii unui tribun al poporului - şi să-şi acorde 
încrederea unui candidat care, ce-i drept, nu era pe placul 
nimănui, dar cel puţin nu era dăunător. Acesta era Marcus 
Cicero, un oportunist politic notoriu, obişnuit să cocheteze cînd 
cu democraţia, cînd cu Pompeius, cînd, de la o distanţă ceva 
mai mare, cu aristocrația şi să se pună, ca avocat, la dispoziţia 
oricărui acuzat influent, fără deosebire de partid şi persoană - 
Catilina însuşi se numărase printre clienţii săi -, de fapt, fără de 
partid sau, ceea ce este aproximativ acelaşi lucru, partizan al 
partidului intereselor materiale care domina în tribunale şi care-l 
aprecia pe elocventul avocat şi pe politicosul şi spiritualul 
comesean. El întreținea în capitală, ca şi în oraşele ţării, destule 
legături pentru a avea o şansă în faţa candidaţilor propuşi de 
democraţie; întrucît atît nobilimea, cu toate resentimentele ei, 
cît şi partizanii lui Pompeius votară în favoarea lui, a fost ales cu 
o impresionantă majoritate de voturi. Cei doi candidaţi ai 
democraţiei obţinură un număr de voturi aproape egal, însă lui 
Antonius, a cărui familie era mai distinsă decit cea a 


concurentului său, îi reveniră cîteva în plus. Această împrejurare 
nărui alegerea lui Catilina şi salvă Roma în faţa unui al doilea 
Cinna. Cu ciîtva timp în urmă se spunea că Piso, la instigaţia 
duşmanului său politic şi personal Pompeius, fusese masacrat în 
Hispania de către garda sa de indigeni. Numai cu Antonius nu se 
putea întreprinde nimic; Cicero suprimă fragila legătură care-l 
unea cu conjuraţia încă înainte ca noii consuli să-şi fi preluat 
magistratura, renunţind la tragerea la sorţi pentru provinciile 
consulare, care i-ar fi revenit în mod constituţional, şi-i cedă 
colegului, adînc îndatorat, guvernarea bănoasă a Macedoniei. 
Astfel, condiţiile preliminare ale acestei conjuraţii fuseseră din 
nou dejucate. 

Între timp, afacerile orientale luaseră o întorsătură tot mai 
primejdioasă pentru democraţie. Organizarea Siriei făcea 
progrese rapide; din Egipt, Pompeius primise deja diverse 
propuneri de a interveni în ţară şi de a o anexa Romei; apărură 
temeri că, în curînd, va sosi vestea că Pompeius ar fi cucerit el 
însuşi Valea Nilului. Poate că tentativa lui Caesar de a-i cere 
poporului să-l trimită în Egipt pentru a-l sprijini pe rege 
împotriva supuşilor săi răzvrătiți se datorează acestui fapt (p. 
117); ea eşuă, se pare din cauza repulsiei celor mari, ca şi a 
celor mici de a întreprinde ceva împotriva intereselor lui 
Pompeius. Reîntoarcerea lui Pompeius şi catastrofa probabilă 
legată de acest eveniment se apropiară tot mai mult; deşi 
coarda se rupsese de prea multe ori, trebuia să fie folosit acelaşi 
arc. Oraşul se afla într-o frămîntare surdă; întrunirile frecvente 
ale conducătorilor mişcării arătau că se pregătea ceva. Faptul 
ieşi la iveală în momentul în care noii tribuni ai poporului îşi 
preluară magistratura (10 decembrie 690, 64); unul dintre ei, 
Publius Servilius Rullus, propuse imediat o lege agrară care 
urma să creeze pentru conducătorii democraţiei o poziţie 
asemănătoare celei pe care o ocupa Pompeius ca urmare a 
Legilor Gabinia-Manilia. Scopul nominal era fondarea de colonii 
în Italia, dar cu condiţia ca pămîntul să nu fie obţinut prin 
expropriere; mai mult, toate drepturile private existente au fost 
garantate, ba chiar ocupațiile ilegale din ultima vreme (p. 64) 
primiră titlul de proprietate deplină. Numai domeniul Campaniei, 
care era arendat, urma să fie parcelat şi colonizat; în rest, 
guvernul urma să achiziţioneze pămînturile destinate spre 
distribuire pe căile obişnuite ale cumpărării. Pentru a procura 


sumele necesare, celelalte pămînturi domeniale din Italia, dar 
mai ales din afara Italiei, urmau să fie puse în vînzare în mod 
succesiv; prin acestea se înțelegeau îndeosebi fostele domenii 
regale din Macedonia, din Chersonesul Tracic, Bitinia, Pont, 
Cyrene, apoi teritoriile oraşelor din Hispania, Africa, Sicilia, 
Elada, Cilicia, care deveniseră proprietate deplină în 
conformitate cu dreptul războiului. De asemenea, urma să fie 
vîndut tot ceea ce statul cîştigase în bunuri mobile şi imobile 
începînd cu anul 666 (68) şi asupra cărora încă nu se luase nici 
o hotărîre; se viza îndeosebi Egiptul şi Ciprul. În acelaşi scop, cu 
excepţia oraşelor de drept latin şi a celorlalte oraşe libere, toate 
comunităţile dependente au fost supuse unor impozite şi 
zeciuieli foarte mari. In sfîrşit, pentru aceleaşi cumpărări au fost 
destinate veniturile rezultate din noile provincii începînd cu anul 
692 (62) şi cele realizate prin vînzarea întregii prăzi care încă nu 
fusese valorificată în mod legal; această dispoziţie se referea la 
noile surse de impozite deschise de către Pompeius în Orient şi 
la banii publici aflaţi în mîinile lui Pompeius şi ale moştenitorilor 
lui Sulla. Pentru executarea acestei măsuri, urmau să fie 
desemnaţi decemviri cu o jurisdicție proprie şi un imperium 
propriu, care trebuiau să rămînă cinci ani în magistratură şi să 
se înconjoare cu 200 de subalterni aleşi din ordinul cavalerilor; 
dar la alegerea decemvirilor urmau să fie luaţi în considerare 
numai acei candidaţi care s-ar fi prezentat personal şi, la fel ca 
în cazul procedurii respectate la alegerile sacerdotale (Il, p. 
288), prin tragere la sorţi au fost stabilite pentru alegeri numai 
17 din cele 35 de districte. Era lesne de înţeles că prin acest 
colegiu al decemvirilor se intenţiona crearea unei puteri 
asemănătoare celei a lui Pompeius, diferenţa constituind-o doar 
o nuanţă mai puţin militară şi mai mult democratică. Jurisdicţia 
era necesară mai ales pentru a decide asupra problemei 
Egiptului, puterea militară, pentru a se înarma împotriva lui 
Pompeius; clauza prin care se interzicea alegerea unei persoane 
absente îl excludea pe Pompeius, reducerea districtelor 
îndreptăţite la vot, ca şi manipularea tragerii la sorţi trebuiau să 
uşureze conducerea alegerilor în sensul democraţiei. Însă 
această tentativă îşi greşi țelul cu desăvirşire. Mulțimea, găsind 
că este mai comod să-şi primească măsura de grîu din 
depozitele publice în umbra porticurilor romane decit să-l cultive 
ea însăşi cu sudoarea frunţii, primi propunerea cu cea mai mare 


indiferenţă. Ea intui curînd că Pompeius nu va fi nicidecum de 
acord cu o asemenea hotărire care îi leza interesele din toate 
punctele de vedere şi că poziţia partidului care, în spaima sa, 
consimţea la acordarea unor astfel de drepturi extravagante 
trebuia să fie destul de şubredă. În asemenea circumstanţe, 
guvernul reuşi fără dificultate să determine eşecul propunerii; 
noul consul Cicero îşi folosi din plin talentul pentru a da 
partidului învins lovitura de graţie; autorul însuşi îşi retrase 
propunerea (1 ianuarie 691; 63), încă înainte de intervenţia 
tribunilor pregătiţi în acest sens. Democraţia nu cîştigase 
altceva decît convingerea neplăcută că, din dragoste sau frică, 
mulţimea se afla în continuare de partea lui Pompeius şi că orice 
propunere pe care publicul o percepea ca fiind îndreptată 
împotriva lui Pompeius va eşua. 

Obosit de aceste agitaţii inutile şi planuri rămase fără 
finalizare, Catilina se hotărî să forţeze decizia în această 
problemă şi să-i pună capăt o dată pentru totdeauna. În cursul 
verii, el întreprinse toate pregătirile pentru declanşarea 
războiului civil. Faesulae (Fiesole), un oraş foarte puternic din 
Etruria, în care numărul săracilor şi al conspiratorilor era extrem 
de mare - cu 15 ani în urmă fusese centrul revoltei lui Lepidus -, 
a fost ales din nou drept sediu al insurecției. Intr-acolo se 
îndreptau sumele de bani trimise mai ales de către doamnele 
nobile din capitală implicate în conspirație; acolo se adunau 
arme şi soldaţi; un bătrîn căpitan al lui Sulla, Gaius Manlius, atit 
de viteaz şi de lipsit de scrupule cum numai un mercenar poate 
fi, preluă deocamdată comanda. Chiar dacă nu atingeau 
aceleaşi proporţii, se făceau înarmări asemănătoare şi în alte 
puncte ale Italiei. Agitaţia în rîndul transpadanilor era atît de 
mare, încît se părea că aceştia nu aşteptau decît un semnal 
pentru a se ridica. În Bruttium, pe coasta de est a ltaliei, la 
Capua, unde erau concentrate pretutindeni mari mase de sclavi, 
se părea că va izbucni o a doua insurecție, asemănătoare celei a 
lui Spartacus. Şi în capitală se pregătea ceva; cine vedea 
atitudinea provocatoare a debitorilor citați în faţa pretorului 
urban îşi amintea de scenele care precedaseră asasinarea lui 
Asellio (II, p. 170). Capitaliştii se aflau într-o agitaţie 
nemaipomenită; se dovediră necesare înăsprirea interdicţiei 
exportului de aur şi de argint şi trecerea la supravegherea 
porturilor principale. Planul conspiratorilor consta în asasinarea 


consulului care conducea alegerile şi a celorlalţi candidaţi, cu 
ocazia alegerilor pentru consulat din anul 692 (62), pentru care 
Catilina se înscrisese din nou, şi în impunerea alegerii lui cu 
orice preţ, în caz de nevoie urmînd să fie chemate împotriva 
capitalei, pentru a zădărnici rezistenţa, cetele înarmate de la 
Faesulae şi din alte centre de reuniune. Cicero, informat în 
permanenţă şi cu rapiditate de către agenţii săi despre hotărîrile 
conspiratorilor, denunţă conjuraţia în plin senat şi în prezenţa 
conducătorilor ei principali, în ziua fixată pentru alegeri (20 
octombrie). Catilina nu se înjosi să mintă; răspunse îndirjit că, 
dacă va fi ales consul, marele partid lipsit de căpetenie va avea 
într-adevăr un conducător împotriva celui mic condus de şefi 
mizerabili. Insă, întrucît lipseau probele concrete pentru 
dovedirea complotului, nu se putea aştepta din partea senatului 
timorat nimic altceva decit sancţionarea prealabilă a măsurilor 
de excepţie pe care magistraţii le-ar fi considerat necesare (21 
octombrie). Astfel se apropia lupta electorală, de data aceasta 
mai degrabă o bătălie decit o alegere, căci şi Cicero îşi formase 
o gardă personală alcătuită din bărbaţi tineri, îndeosebi din 
starea negustorilor; şi aceşti bărbaţi au umplut Cîmpul lui Marte 
şi l-au dominat în ziua de 28 octombrie, zi în care alegerile au 
fost aminate de către senat. Conjuraţii nu reuşiră nici să-l 
asasineze pe consulul care conducea alegerile, nici să decidă 
alegerile în favoarea lor. Intre timp însă, începuse războiul civil. 
In ziua de 27 octombrie, Gaius Manlius înălţase la Faesulae 
vulturul - era unul al lui Marius din războiul cu cimbrii - şi făcuse 
apel la tilharii din munţi şi la ţărani să i se alăture. Preluînd 
vechile tradiţii ale partidului popular, proclamaţiile sale cereau 
eliberarea de sub povara grea a datoriilor şi moderarea 
procesului pentru datorii care, dacă suma datoriilor depăşea 
totalitatea bunurilor, putea duce şi acum la pierderea libertăţii. 
Se părea că adunătura capitalei, apărind într-un fel ca 
succesoarea legitimă a vechii ţărănimi plebeiene şi luptindu-se 
sub glorioşii vulturi din războiul cu cimbrii, nu va pîngări numai 
prezentul, ci şi trecutul Romei. Această insurecție a rămas însă 
izolată; în celelalte puncte de reuniune conjuraţia nu a depăşit 
faza adunării de arme şi a întrunirilor secrete, întrucît 
pretutindeni lipseau conducătorii hotăriţi. Aceasta spre norocul 
guvernului; căci, oricît de evident devenise, de mai mult timp, 
faptul că războiul civil va izbucni, propria hotărîre şi încetineala 


aparatului administrativ ruginit nu-i permise să întreprindă 
pregătiri militare. Abia acum se concentrară milițiile şi au fost 
trimişi ofiţeri superiori în diferitele ţinuturi ale Italiei pentru a 
suprima insurecția din districtele lor; concomitent, gladiatorii au 
fost evacuaţi din capitală şi organizate patrule pentru 
prevenirea incendiilor puse la cale. Catilina se afla într-o poziţie 
dificilă. Conform  intenţiilor sale, mişcarea ar fi trebuit să 
izbucnească în momentul alegerilor consulare concomitent în 
capitală şi în Etruria: eşecul primei insurecţii şi izbucnirea celei 
de-a doua îi ameninţa existenţa, ca şi întregul rezultat al acţiunii 
sale. După ce ai săi ridicară armele împotriva guvernului la 
Faesulae, el nu mai putea rămîne la Roma ; cu toate acestea, nu 
numai că trebuia să determine cel puţin acum izbucnirea 
grabnică a conspirației din capitală, dar faptul trebuia să se 
întîmple înainte ca el să fi părăsit Roma - îşi cunoştea acoliţii 
prea bine pentru a se bizui pe ei în această misiune. Cei mai 
distinşi conjuraţi, Publius Lentulus Sura, consul în anul 683 (71), 
exclus ulterior din senat, dar devenit din nou pretor, pentru a 
reintra în senat, şi cei doi foşti pretori, Publius Autronius şi 
Lucius Cassius, erau oameni incapabili: Lentulus, un aristocrat 
obişnuit, cu vorbe mari şi pretenţii şi mai mari, dar lent în 
înţelegere şi indecis în acţiune, Autronius, remarcîndu-se doar 
prin vocea sa ţipătoare; în cazul lui Lucius Cassius nimeni nu 
putea înţelege cum un bărbat atît de gras şi de simplu reuşise 
să ajungă în rîndul conjuraţilor, însă Catilina nu putea îndrăzni 
să-i aşeze în frunte pe participanţii mai capabili, ca, de exemplu, 
pe tînărul senator Cethegus şi cavalerii Lucius Statilius şi Publius 
Gabinius Capito, întrucît ierarhia tradiţională a ordinelor îşi mai 
păstră încă locul chiar şi în rîndul conjuraţilor - chiar şi anarhiştii 
credeau că nu vor putea învinge dacă în fruntea lor nu se găsea 
un fost consul sau cel puţin un pretorian. Din această cauză, 
oricît de presantă ar fi fost prezenţa generalului în fruntea 
armatei insurecţionale şi oricît de neplăcut era pentru acesta, 
după izbucnirea revoltei, să rămînă în continuare în sediul 
guvernului, Catilina se hotărî să nu părăsească deocamdată 
Roma. Obişnuit să se impună în faţa adversarilor săi laşi printr-o 
îndrăzneală provocatoare, el se arătă în public, atît în for, cît şi 
în curie, şi răspundea amenințărilor care i se adresau cu 
ameninţarea de a nu fi împins la limita răbdării: cel căruia i se 
incendiază casa va fi silit să stingă focul de sub dărîmături. Într- 


adevăr, nici cetăţenii privaţi şi nici autorităţile nu îndrăzniră să 
pună mina pe acest om periculos: era un fapt lipsit de 
importanţă că un tînăr aristocrat îl cita în faţa tribunalului din 
pricina unui viol, întrucît înainte de terminarea procesului 
decizia trebuia să fi venit demult din altă parte. Dar şi proiectele 
lui Catilina eşuară; îndeosebi fiindcă agenţii guvernului se 
infiltraseră în cercul conjuraţilor şi-l informau în permanenţă 
despre toate intenţiile acestora. Astfel, de exemplu, cînd 
conjuraţii apărură în faţa importantei fortărețe Praeneste (1 
noiembrie), pe care speraseră s-o cucerească prin surprindere, 
ei găsiră o garnizoană bine organizată şi întărită, aşa încît planul 
a fost zădărnicit. Cu toată temeritatea sa nebunească, Catilina 
crezu totuşi de cuviinţă să-şi fixeze plecarea pentru una din 
zilele următoare; înainte însă, la îndemnul său stăruitor, în 
cadrul unei ultime întruniri a conjuraţilor din noaptea de 6 spre 7 
noiembrie, se hotărî ca Marcus Cicero, principalul conducător al 
contraminei, să fie asasinat încă înainte de plecarea şefului şi, 
pentru a preveni orice trădare, decizia să fie executată imediat. 
În ziua de 7 noiembrie, dis-de-dimineaţă, asasinii desemnaţi 
bătură la poarta casei consulului, însă găsiră paza întărită, iar ei 
înşişi nu au fost lăsaţi să intre - şi de data aceasta, spionii 
guvernului  dejucaseră planul conjuraţilor. Cicero convocă 
senatul în ziua următoare (8 noiembrie). Catilina îndrăzni să 
apară chiar şi acum, încercînd să se apere împotriva atacurilor 
fioroase ale consulului care-i reproşă pe faţă evenimentele 
ultimelor zile; dar nimeni nu-l mai asculta şi băncile din jurul său 
se goliră. El părăsi şedinţa şi se îndreptă, aşa cum sigur ar fi 
făcut-o şi fără incidentul acesta, spre Etruria, conform planului. 
Aici se proclamă consul şi rămase în expectativă, pentru ca, la 
prima ştire despre izbucnirea insurecției în capitală, să înainteze 
împotriva acesteia. Guvernul îi declară duşmani ai patriei pe cei 
doi conducători, Catilina şi Manlius, ca şi pe aceia dintre 
tovarăşii lor care n-ar fi depus armele pînă la o anumită dată, şi 
concentră noi miliții; în fruntea armatei destinate să lupte 
împotriva lui Catilina a fost desemnat consulul Gaius Antonius, 
despre care se ştia că e implicat în conjurație; caracterul său 
oscilant era în voia circumstanțelor, el putînd să-şi îndrepte 
trupele împotriva lui Catilina sau să le unească cu ale acestuia. 
Se părea că se doreşte cu tot dinadinsul transformarea acestui 
Antonius într-un al doilea Lepidus. De asemenea, nu s-a acţionat 


împotriva şefilor conspirației rămaşi în capitală, deşi toată 
lumea îi arăta cu degetul; insurecția din capitală n-a fost 
abandonată, ci, mai mult, planul ei fusese stabilit chiar de 
Catilina, înaintea plecării sale din Roma. Un tribun trebuia să 
dea semnalul prin convocarea unei adunări a poporului; în 
noaptea următoare, Cethegus urma să-l înlăture pe consulul 
Cicero; Gabinius şi Statilius urmau să incendieze oraşul 
concomitent din 12 părţi, stabilindu-se cu cea mai mare 
rapiditate legăturile cu armata lui Catilina care ar fi sosit între 
timp. Dacă Cethegus ar fi profitat de circumstanţe, iar Lentulus, 
care fusese aşezat în fruntea conjuraţilor după plecarea lui 
Catilina, s-ar fi decis pentru o acţiune rapidă, conjuraţia ar fi 
putut reuşi chiar şi acum. Dar conspiratorii erau tot atît de 
incapabili şi de laşi ca şi adversarii lor; trecură săptămîni fără să 
se ajungă la nici o decizie. 

Insurecția a fost determinată în fine de către contramină. 
În maniera sa de camuflare a încetinelii în problemele cele mai 
urgente şi mai necesare prin proiectarea unor planuri 
îndepărtate şi înciîlcite, Lentulus intrase în relaţii cu deputaţii 
unui district celtic, al alobrogilor, care tocmai se aflau la Roma, 
şi încercase să-i atragă pe aceştia, reprezentanţii unei 
comunităţi puternic zdruncinate şi adînc îndatorate, de partea 
conspirației; de asemenea, le dăduse la plecare soli şi scrisori 
pentru apropiații conjuraţilor. Alobrogii părăsiră Roma; dar în 
noaptea dintre 2 şi 3 decembrie, în imediata vecinătate a 
porţilor, ei au fost opriţi de către autorităţile romane şi li s-au 
confiscat hirtiile. Se dovedi că solii alobrogi serviseră drept 
spioni ai guvernului roman şi purtaseră negocierile numai 
pentru a-i oferi acestuia dovezile dorite împotriva şefilor 
conjuraţiei. In dimineaţa următoare, în cea mai mare linişte, 
Cicero eliberă ordinele de arestare a celor mai periculoşi 
conducători ai complotului, executate în cazul lui Lentulus, 
Cethegus, Gabinius şi Statilius, în timp ce alţi cîţiva reuşiră să se 
sustragă arestării prin fugă. Vina celor capturați, ca şi a celor 
fugiţi era evidentă. Imediat după arestare, au fost înfăţişate 
senatului scrisorile confiscate, iar arestaţii n-au avut altă soluţie 
decit să recunoască peceţile şi grafiile, şi au fost interogaţi 
prizonierii şi martorii; curînd se iviră şi alte probe edificatoare: 
depozite de arme în casele conjuraţilor, amenințările rostite în 
trecut. Existenţa conspirației a fost stabilită în întregime şi cu tot 


temeiul legal, iar din dispoziţia lui Cicero actele cele mai 
importante au fost publicate pe hirtii volante. Îndîrjirea 
împotriva conspirației anarhiste era generală. Cu cea mai mare 
plăcere partidul oligarhic ar fi fructificat dezvăluirile pentru a 
încheia socotelile cu democraţia în general şi, în particular, cu 
Caesar; dar el era prea puţin unit pentru a duce acest plan la 
bun sfîrşit şi pentru a-i pregăti sfîrşitul pe care odinioară îi 
pregătise celor doi Gracchi şi lui Saturninus; sub acest aspect, el 
rămase doar la bunele intenţii. Mulțimea capitalei era tulburată 
îndeosebi din cauza incendiilor plănuite de  conjuraţi. 
Bineînţeles, comercianții şi întregul partid al intereselor 
materiale au recunoscut în acest război al debitorilor împotriva 
creditorilor o luptă pentru existenţă; într-o agitaţie furtunoasă, 
tineretul acestui ordin se îmbulzi în jurul curiei cu săbiile scoase 
şi le ridică ameninţător împotriva camarazilor de partid declaraţi 
şi secreţi ai lui Catilina. Într-adevăr, pentru moment, conspirația 
era paralizată; chiar dacă principalii ei instigatori originari se 
aflau încă în libertate, întregul stat-major al conjuraţiei, 
însărcinat cu executarea ei, era fie întemnițat, fie hăituit; fără 
sprijinul unei insurecţii în capitală, trupa adunată la Faesulae nu 
putea întreprinde mare lucru. 

Într-o comunitate organizată cît de cît, afacerea s-ar fi 
încheiat aici din punct de vedere politic, restul fiind preluat de 
armată şi tribunale. Roma ajunsese însă în punctul în care 
guvernul nu mai putea păstra în siguranţă un număr de cîțiva 
nobili. Sclavii şi liberţii lui Lentulus şi ai celorlalţi arestaţi se 
agitau; se spunea că au fost concepute planuri pentru a-i elibera 
cu forţa din casele particulare unde erau ţinuţi în detenţie; din 
cauza tulburărilor anarhice din ultimii ani, la Roma nu lipseau 
căpeteniile de bande care, pentru o anumită sumă, organizau 
răzmeriţe şi asasinate; în fine, Catilina era informat despre acest 
eveniment, fiind destul de aproape pentru a încerca o lovitură 
surprinzătoare cu ajutorul trupelor sale. Nu se poate spune în ce 
măsură asemenea zvonuri erau adevărate: temerile erau însă 
justificate, întrucit, conform constituţiei, guvernul nu dispunea în 
capitală nici de trupe, nici de o altă forţă poliţienească 
redutabilă, el fiind abandonat, într-adevăr, la discreţia oricărei 
cete de bandiți. Se răspîndi zvonul că se urmărea împiedicarea 
oricărei tentative de eliberare prin executarea imediată a 
prizonierilor. Faptul nu era posibil din punct de vedere 


constituţional. Conform străvechiului drept sacru al provocatio, 
sentinţa de moarte nu putea fi rostită în cazul unui membru al 
comunităţii decît de întregul corp al cetăţenilor şi de nici o altă 
instanţă în afara lor; însă de cînd adunările poporului deveniseră 
ele însele de domeniul trecutului, nu mai pronunţau condamnări 
la moarte. Cicero ar fi evitat cu cea mai mare plăcere această 
soluţie; oricît de indiferentă putea fi pentru avocat controversa 
privind legalitatea, el ştia totuşi prea bine cît de folositor era să 
fii considerat liberal şi nu se simţea deloc îndemnat să se 
separe, prin vărsare de sînge, pentru totdeauna de partidul 
democratic. Însă anturajul său, îndeosebi soţia sa nobilă, îl siliră 
să-şi încoroneze serviciile aduse patriei prin acest pas temerar; 
consulul, doritor, ca orice laş, să ascundă aparenţa laşităţii şi 
tremurînd în faţa responsabilităţii înfricoşătoare, convocă în 
acest impas senatul şi lăsă pe seama lui decizia asupra vieţii 
sau morţii celor patru prizonieri. Fireşte că soluţia nu avea nici 
un sens, căci, întrucît în această problemă senatul avea mai 
puţin drept de decizie decît consulul, responsabilitatea îi 
revenea totuşi de drept acestuia; dar oare cînd a fost 
consecventă laşitatea? Caesar se angajă cu toate forţele întru 
salvarea prizonierilor: cuviîntarea sa plină de ameninţări 
dismulate despre inevitabila răzbunare a democraţilor stîrni cea 
mai adîncă impresie. Cu toate că toţi foştii consuli şi majoritatea 
senatorilor se pronunţaseră deja pentru execuţie, cei mai mulţi, 
în frunte cu Cicero, păreau să încline acum spre respectarea 
limitelor legale. Însă deoarece Cato - folosind o şicană de avocat 
- îi acuză pe adepţii opiniei moderate de participare la complot, 
argumentind că se fac pregătiri pentru eliberarea deţinuţilor 
printr-o luptă de stradă, el izbuti să îndrepte spiritele şovăitoare 
din nou într-o altă direcţie şi să cîştige majoritatea pentru 
executarea imediată a criminalilor. Traducerea în practică a 
hotărîrii revenea, fireşte, consulului care o provocase. La 5 
decembrie, seara tîrziu, deţinuţii au fost ridicaţi din casele unde 
fuseseră închişi şi, traversînd forul ticsit în continuare de mase 
de oameni, au fost duşi în temniţa unde, de obicei, erau închişi 
cei condamnaţi la moarte. Aceasta era o încăpere subterană 
adîncă de 12 picioare, situată la baza Capitoliului, care servise 
cîndva drept rezervor de apă. Consulul însuşi îl conducea pe 
Lentulus, pretorii, pe ceilalţi conjuraţi, toţi fiind însoţiţi de o pază 
puternică; dar aşteptata tentativă de eliberare nu avu loc. 


Nimeni nu ştia dacă arestaţii erau duşi spre un loc mai sigur sau 
spre locul supliciului. La poarta temniţei, aceştia au fost predaţi 
celor trei bărbaţi însărcinaţi cu conducerea execuțiilor şi, la 
lumina făcliilor, au fost sugrumaţi în acea încăpere subterană. 
Consulul a aşteptat în faţa uşii pînă cînd execuțiile au fost 
săvirşite; după aceea, cu bine-cunoscuta-i voce puternică, el 
strigă spre for, unde mulţimea stăruia în tăcere: „Sînt morţi !”. 
Pînă noaptea tirziu, gloata se îmbulzi pe străzile oraşului şi-l 
aclamă frenetic pe consulul căruia, după opinia lor, îi datorau 
salvarea caselor şi bunurilor lor. Senatul ordonă ceremonii 
publice de mulţumire, iar cei mai distinşi bărbaţi ai nobilimii, 
Marcus Cato şi Quintus Catulus, îl salutară pe iniţiatorul 
condamnării la moarte - pentru prima dată - cu titlul de „părinte 
al patriei”. Dar aceasta era o faptă cu atît mai oribilă cu cît ea 
apărea unui întreg popor drept măreaţă şi venerabilă. Poate că 
niciodată o comunitate nu s-a declarat ruinată într-un mod mai 
mizerabil ca Roma prin hotărîrea, luată cu sînge rece de către 
un guvern şi aprobată de către opinia publică, ca nişte deţinuţi 
politici, culpabili conform legii, dar care de drept nu meritau să- 
şi piardă viaţa, să fie ucişi în grabă, întrucît închisorile nu 
prezentau nici o garanţie şi nu exista o poliţie bine organizată! 
Trăsătura hazlie, care arareori lipseşte unei tragedii istorice, era 
aceea că acest act al celei mai brutale tiranii a trebuit să fie 
îndeplinit de unul dintre cei mai oscilanţi şi fricoşi dintre toţi 
oamenii de stat romani şi că primul consul democratic a fost 
destinat să distrugă paladiul vechii libertăţi romane republicane, 
dreptul de provocatio. 

După ce conjuraţia fusese suprimată în capitală înainte ca 
ea să fi izbucnit, urma să fie înăbuşită insurecția din Etruria. 
Forţa armată de aproximativ 2.000 de oameni de care dispunea 
Catilina se mărise aproape de cinci ori şi forma deja două legiuni 
aproape complete, dintre care, fireşte, numai a patra parte era 
înarmată suficient. Catilina se retrăsese cu trupele în munţi şi 
evitase o luptă cu Antonius, pentru a desăvirşi organizarea 
trupelor sale şi a aştepta izbucnirea revoltei din Roma. Dar 
vestea despre eşecul acesteia determină destrămarea armatei 
insurgenților, masa celor mai puţin compromişi îndreptîndu-se 
acum din nou spre vetrele lor. Cei rămaşi, bărbaţi hotăriţi sau 
mai degrabă exasperaţi, întreprinseră o tentativă de a ajunge 
prin trecătorile Apeninilor în Galia, dar cînd mica armată sosi la 


poalele munţilor de lîngă Pistoria (Pistoja), se văzu încercuită de 
două armate. În faţă se afla corpul lui Quintus Metellus, venit din 
Ravenna şi Ariminum pentru a ocupa panta nordică a Apeninilor; 
în spate, armata lui Antonius, care cedase în sfîrşit insistențelor 
ofiţerilor săi şi se declarase de acord cu o campanie de iarnă. 
Catilina era blocat din două părţi, iar proviziile se apropiau de 
sfîrşit; nu-i rămase altceva de făcut decit să se arunce asupra 
inamicului aflat mai aproape, altfel spus, împotriva lui Antonius. 
Intr-o vale îngustă, împrejmuită de virfuri stîncoase, s-a ajuns la 
lupta dintre insurgenți şi trupele lui Antonius, pe care acesta, 
pentru a nu pune el însuşi în faptă execuţia foştilor săi aliaţi, le 
încredinţase sub un pretext oarecare lui Marcus Petreius, un 
ofiţer viteaz,  încărunţit sub arme. Supremaţia armatei 
guvernamentale nu putea fi pusă în cumpănă din cauza 
configurației cîmpului de bătălie. Catilina, ca şi Petreius îşi 
aşezară oamenii cei mai buni în primele rînduri; de o parte şi de 
alta se lupta fără cruţare. Bătălia rămase mult timp nedecisă şi 
de ambele părţi căzură mulţi bărbaţi viteji. Catilina, care de la 
începutul bătăliei îşi trimise calul său şi pe cei ai ofiţerilor în 
spatele frontului, dovedi în ziua aceasta că natura îl destinase 
pentru lucruri neobişnuite şi că, în acelaşi timp, ştia să comande 
ca un general şi să lupte ca un soldat. În sfîrşit, Petreius reuşi să 
străpungă cu garda sa centrul armatei inamicului şi, 
înconjurîndu-l din două părţi, încleştă cele două aripi dinspre 
interior; cu aceasta, victoria era decisă. Trupurile catilinarilor - 
s-au numărat aproximativ 3.000 - acoperiră pămîntul unde 
luptaseră în formaţie; întrucît totul era pierdut, ofiţerii şi 
generalul însuşi se năpustiseră în mijlocul inamicilor, unde îşi 
căutară şi-şi găsiră moartea (la începutul anului 692, 62). 
Datorită acestei victorii, senatul îi acordă lui Antonius titlul de 
imperator, alte solemnităţi de mulţumire dovediră că atit 
guvernul, cît şi guvernaţii începeau să se obişnuiască cu 
războiul civil. 

Complotul anarhist a fost astfel înăbuşit în sînge atit în 
capitală, cît şi în Italia; el nu a mai fost evocat decit de 
procesele care răreau rîndurile afiliaţilor partidului învins din 
oraşele Etruriei şi din capitală şi de bandele de tilhari italici care 
luau proporţii tot mai mari; una, de exemplu, alcătuită din 
resturile armatelor lui Spartacus şi Catilina, a fost nimicită prin 
forță armată pe teritoriul Turiei în anul 694 (60). Dar este 


important să nu pierdem din vedere că această lovitură nu era 
îndreptată numai împotriva anarhiştilor care uneltiseră la 
incendierea capitalei şi care luptaseră la Pistoria, ci împotriva 
întregului partid democratic. Faptul că acest partid, îndeosebi 
Crassus şi Caesar, era implicat în acest complot, ca şi în cel din 
anul 688 (66), poate fi privit ca o realitate, dacă nu juridică, cel 
puţin istorică. Ce-i drept, conducătorul democraţilor era acuzat 
de către Catulus şi de celelalte căpetenii ale partidului 
senatorial de participare la acest complot anarhist şi, ca 
senator, el pledase şi votase împotriva brutalei crime judiciare 
puse la cale de către oligarhie; numai şicana de partid putea 
invoca acestea ca dovadă a participării sale la planurile lui 
Catilina. O pondere mult mai mare o deţin alte mărturii. 
Conform unor dovezi de netăgăduit şi de neînlăturat, îndeosebi 
Crassus şi Caesar sprijiniseră candidatura lui Catilina la 
consulat. Cînd Caesar îi aduse pe călăii lui Sulla în faţa 
tribunalului militar în anul 690 (64, p. 113), el permisese 
condamnarea celorlalţi, dar impusese achitarea lui Catilina, cel 
mai vinovat şi mai nemilos dintre toţi. Ce-i drept, cu ocazia 
dezvăluirilor din 3 decembrie, printre conspiratorii care i-au fost 
denunţaţi, Cicero nu rosti numele celor mai influenţi doi bărbaţi; 
însă este ştiut faptul că denunţătorii nu i-au numit numai pe cei 
împotriva cărora s-a îndreptat ulterior ancheta, dar şi pe alţi 
„mulţi nevinovaţi”, consulul Cicero crezind de cuviinţă să îi 
şteargă de pe listă; mai tirziu, cînd nu mai avea nici un motiv 
pentru a denatura adevărul, el l-a încadrat pe Caesar în mod 
explicit în rîndul conspiratorilor. O acuzaţie indirectă, dar foarte 
concludentă, o reprezintă şi faptul că, dintre cei patru arestaţi în 
ziua de 4 decembrie, Statilius şi Gabinius, cei doi, mai puţin 
periculoşi, au fost încredinţaţi spre pază senatorilor Caesar şi 
Crassus; probabil pentru a-i face să se compromită fie ca 
vinovaţi în faţa opiniei publice, dacă le-ar fi înlesnit evadarea, 
fie, dacă i-ar fi ţinut sub arest, ca trădători în faţa conjuraţilor. 
Semnificativ pentru această intenţie este următoarea scenă 
petrecută în senat. Indată după arestarea lui Lentulus şi a 
tovarăşilor săi, agenţii guvernului arestaseră un sol trimis lui 
Catilina din partea conjuraţilor din capitală şi, după ce i se 
dăduseră asigurări în privinţa vieţii sale, a fost îndemnat să 
depună o mărturie cuprinzătoare în faţa senatului. Insă cînd a 
ajuns la partea mai delicată a confesiunii sale şi îndeosebi după 


ce îl desemnase pe Crassus drept cel care-i încredinţase 
misiunea, a fost întrerupt de către senatori şi, la îndemnul lui 
Cicero, s-a propus ca toate confesiunile să fie casate fără o 
investigaţie mai temeinică, iar autorul lor, fără a se lua în 
considerare amnistia asigurată, să fie închis nu numai pînă cînd 
îşi va fi retras depoziţia, ci pînă cînd va fi recunoscut cine l-a 
îndemnat la această mărturie falsă! Faptul demonstrează cu 
evidenţă nu numai că acel bărbat cunoştea exact împrejurările, 
întrucit, la îndemnul de a trece la un atac împotriva lui Crassus, 
el răspunsese că nu simte nevoia de a irita taurul turmei, dar şi 
că majoritatea senatului, în frunte cu Cicero, căzuse de acord să 
nu împingă dezvăluirile dincolo de anumite limite. Publicul nu 
era atit de credul, iar tinerii care ridicaseră armele împotriva 
incendiatorilor se îndiîrjiseră cel mai mult împotriva lui Caesar; în 
ziua de 5 decembrie, cînd acesta părăsi curia, ei îşi îndreptară 
săbiile împotriva pieptului său şi a fost cît pe ce să-şi piardă 
viaţa de pe acum, în acelaşi loc unde lovitura fatală îl va ajunge 
17 ani mai tîrziu; el nu mai reveni în curie mult timp după 
aceea. Cel care analizează fără părtinire toate momentele 
conjuraţiei nu va putea să nu ajungă la concluzia că, pe tot 
parcursul ei, în spatele lui Catilina trebuie să se fi aflat bărbaţi 
mai influenţi care, bazîndu-se pe lipsa unor dovezi temeinice din 
punct de vedere juridic şi pe pasivitatea şi laşitatea majorităţii 
senatoriale, numai pe jumătate în cunoştinţă de cauză şi 
acceptind cu lăcomie orice pretext pentru a rămîne în 
inactivitate, au putut să împiedice orice intervenţie serioasă a 
autorităţilor împotriva  conjuraţiei, să-i asigure plecarea 
nestingherită şefului insurgenților şi să imprime chiar şi 
declaraţiei de război şi trimiterii de trupe împotriva insurecției o 
asemenea orientare, încît aceasta aproape că s-a transformat 
într-o expediere a unei armate de sprijin. Aşadar, dacă însuşi 
cursul evenimentelor constituie o mărturie a faptului că iţele 
complotului lui Catilina trebuie să fi dus mult deasupra lui 
Lentulus şi Catilina, trebuie să ne reţină atenţia şi împrejurarea 
că, mult mai tîrziu, după ce ajunsese în fruntea statului, Caesar 
se afla în legături foarte strînse cu unicul catilinar în viaţă, 
căpetenia de aventurieri mauretani Marcus Publius Sittius, şi că 
a atenuat legea asupra datoriilor tocmai în sensul propus de 
proclamaţiile lui Manlius. Toate aceste indicii disparate sînt 
destul de grăitoare; dar chiar dacă nu s-ar ţine cont de situaţia 


desperată a democraţiilor în faţa puterii militare, care, în urma 
legilor gabino-maniliene, devenise tot mai amenințătoare, este o 
dovadă aproape certă că, aşa cum se întîmplă în asemenea 
cazuri, ea îşi căuta ultimul remediu în comploturi şi în alianţa cu 
anarhiştii. Împrejurările deveniră foarte asemănătoare cu cele 
din timpurile lui Cinna. Dacă în Orient Pompeius ocupă o poziţie 
asemănătoare celei de odinioară a lui Sulla, Crassus şi Caesar 
încercară să creeze împotriva lui, în Italia, o putere 
asemănătoare celei pe care o deţinuseră Marius şi Cinna, pentru 
a o utiliza mai eficient decit aceştia. Calea spre acest ţel 
presupunea din nou terorism şi anarhie, iar Catilina era într- 
adevăr omul cel mai potrivit spre a o croi. Fireşte că şefii cu 
reputaţie ai democraţiei rămaseră pe cît posibil în planul al 
doilea şi lăsară pe seama complicilor lor compromişi executarea 
muncii compromiţătoare, sperind să-şi însuşească ulterior 
rezultatul politic al acesteia. După ce acţiunea eşuă, complicii de 
vază s-au folosit de toate mijloacele pentru a disimula 
participarea lor. In timpurile ce au urmat, cînd fostul conspirator 
deveni el însuşi ţinta comploturilor politice, vălul se lăsă cu atit 
mai mult asupra acestor ani obscuri ai marelui bărbat, ba chiar 
s-au scris şi cîteva apologii la adresa lui. 

De cinci ani Pompeius se afla în Orient, în fruntea 
armatelor şi flotelor sale; de cinci ani democraţia de acasă 
încerca să-l răstoarne de la putere. Rezultatul era dezolant. Nu 
numai că nu se înfăptuise nimic cu eforturi considerabile, dar se 
înregistraseră pierderi imense, atît din punct de vedere moral, 
cît şi spiritual. Coaliția din anul 683 (71) îi iritase pe democraţii 
veritabili, cu toate că democraţia nu se aliase atunci decit cu doi 
bărbaţi distinşi ai partidului de opoziţie şi-i obligase pe aceştia 
să-i urmeze programul. Insă acum, partidul democratic făcuse 
cauză comună cu o bandă de ucigaşi şi bancrutari, care erau, 
aproape în exclusivitate, transfugi din tabăra aristocraților, şi 
acceptase, cel puţin temporar, programul acestora, altfel spus, 
terorismul lui Cinna. Partidul intereselor materiale, unul dintre 
elementele principale ale coaliţiei din anul 683 (71), se 
îndepărtă din cauza acestora de democraţie, fiind împins mai 
întîi în braţele optimaţilor şi, în general, ale oricărei puteri care 
dorea şi putea oferi protecţie în faţa anarhiei. Însăşi mulţimea 
capitalei, care nu nutrea vreun scrupul în cazul unei răzmeriţe 
de stradă, dar care nu răminea totuşi impasibilă dacă îi ardea 


casa, începu să dea semne de nelinişte. Este remarcabil că 
tocmai în acest an (691, 63) a avut loc restaurarea deplină a 
distribuirilor semproniene de grîu, fiind realizată de senat la 
propunerea lui Cato. Evident, alianța conducătorilor 
democraţilor cu anarhia crease o prăpastie între cei dintii şi 
cetăţenii oraşului, iar oligarhia încercă, nu fără un succes cel 
puţin temporar, s-o lărgească şi să atragă masele de partea ei. 
În sfîrşit, prin toate aceste intrigi, Gnaeus Pompeius fusese 
avertizat şi totodată îndirjit; după cele întimplate şi după ce 
democraţia rupsese ea însăşi legăturile prin care interesele ei se 
împleteau cu cele ale lui Pompeius, ea nu mai putea cere din 
partea acestuia ceea ce ar fi avut o anumită justificare în sine în 
anul 684 (70): anume, să nu distrugă el însuşi autoritatea 
democratică pe care o înălţase odată cu propria putere. Astfel, 
democraţia era dezonorată şi slăbită; înainte de toate însă, ea 
devenise ridicolă din cauza dezvăluirii nemiloase a dezorientării 
şi slăbiciunii ei. Atunci cînd era vorba de umilirea vechiului 
regim şi de alte fleacuri asemănătoare, ea era mare şi tare; dar 
orice încercare de a înregistra un veritabil succes politic eşuase 
în mod lamentabil. Relaţiile ei cu Pompeius erau pe cît de false, 
pe atît de deplorabile. În timp ce democraţia îl strivea sub o 
avalanşă de complimente şi de onoruri, ea urzea necontenite 
intrigi împotriva lui, intrigi care, pe rînd, se risipeau precum 
baloanele de săpun. Generalul Orientului şi al mărilor, departe 
de a întreprinde ceva împotriva acestora, părea că nici nu 
observă toate maşinaţiile neobosite şi că triumfă asupra lor 
precum Hercule asupra pigmeilor, fără să-şi dea seama. 
Încercarea dezlănţuirii războiului civil fusese zădărnicită în mod 
jalnic; dacă facțiunea anarhistă arătase cel puţin o oarecare 
energie, democraţia veritabilă a ştiut să cumpere gloatele, dar 
n-a fost capabilă nici să le conducă, nici să le salveze şi nici să 
moară odată cu ele. Chiar vechea şi muribunda oligarhie, 
întărită de masele din rîndurile democraţiei care trecuseră de 
partea ei şi, îndeosebi, prin identitatea evidentă a intereselor 
proprii cu cele ale lui Pompeius, reuşise să strivească această 
tentativă de revoluţie şi să obţină astfel o ultimă victorie asupra 
democraţiei. Între timp, regele Mithridates murise; Asia Mică şi 
Siria fuseseră organizate, iar Pompeius se putea întoarce în 
Italia dintr-o clipă în alta. Deznodămiîntul nu era departe; dar 
oare mai putea fi vorba de vreo înţelegere între generalul care 


se reîntorcea mai glorios şi mai puternic decit oricînd şi 
democraţia umilită cu totul neputincioasă? Crassus începu să-şi 
îmbarce familia şi aurul şi să aleagă un refugiu sigur, undeva în 
Orient; chiar o natură atit de suplă şi de energică precum cea a 
lui Caesar părea să considere totul pierdut. În anul acesta (691, 
63) şi-a depus candidatura pentru pontificatul suprem (pp. 112- 
113); cînd îşi părăsi locuinţa în dimineaţa alegerilor, spuse că, 
dacă nu-i va reuşi nici aceasta, nu va mai trece pragul casei. 


Capitolui VI 
Retragerea lui Pompeius şi coaliția pretendenţilor 


Cînd, după îndeplinirea misiunii încredințate spre 
rezolvare, Pompeius îşi întoarse privirile din nou spre patrie, el 
găsi pentru a doua oară diadema la picioarele sale. De multă 
vreme, evoluţia comunităţii romane se îndrepta spre o astfel de 
catastrofă; pentru oricine avea o atitudine imparţială, era 
evident ceea ce fusese spus deja de o mie de ori, anume că, 
dacă dominaţia aristocrației va lua sfîrşit, monarhia va fi 
inevitabilă. Senatul fusese răsturnat concomitent de opoziţia 
liberală a cetăţenilor şi de puterea militară; acum putea fi vorba 
numai despre stabilirea persoanelor, numelor şi formelor pentru 
noua stare a lucrurilor care, de altfel, se reliefase destul de clar 
în elementele în parte democratice, în parte militare ale 
revoluţiei. Evenimentele ultimilor cinci ani, pentru a spune aşa, 
imprimaseră într-un fel ultima pecete pe această iminentă 
modificare a comunităţii. În provinciile asiatice nou-organizate, 
care îl venerau pe orînduitorul lor ca pe un rege, considerîndu-l 
urmaş al Marelui Alexandru şi primindu-i chiar şi pe liberţii săi 
favoriţi ca pe nişte prinți, Pompeius îşi aşezase temeliile 
stăpînirii şi găsise în acelaşi timp tezaurele, armata şi nimbul 
necesare viitorului principe al statului roman. Conjuraţia 
anarhistă din capitală şi războiul civil legat de aceasta 
demonstraseră însă cu o ascuţime dureroasă oricui urmărea 
interese politice sau doar materiale că o guvernare lipsită de 
autoritate şi de putere militară precum cea a senatului expunea 
statul unei tiranii - pe cît de ridicolă, pe atît de înspăimiîntătoare 
- a escrocilor politici şi că o modificare de constituţie care să 
ataşeze guvernării puterea militară era o necesitate inevitabilă 
dacă se voia ca ordinea socială să dăinuiască. Astfel, stăpînul se 
ridicase în Orient, iar tronul i se pregătise în Italia; după toate 
aparențele, anul 692 (62) urma să fie ultimul an al republicii şi 
primul al monarhiei. 

Ce-i drept, acest ţel nu putea fi atins fără luptă. 
Constituţia, care durase o jumătate de mileniu şi sub care 
nesemnificativul oraş de pe Tibru atinsese o mărime şi o 
măreție fără seamăn, îşi adîncise rădăcinile; nimeni nu ştia cît 


de adînc şi nimeni nu putea să prevadă cît de profund va fi 
răscolită societatea cetăţenilor de tentativa răsturnării ei. În 
cursa spre marele ţel, Pompeius depăşi mai mulţi rivali, dar ei 
nu erau înlăturați cu totul. Nu era exclus ca toate aceste 
elemente să se alieze pentru a-l răsturna pe noul tiran şi ca 
Pompeius să se alieze cu Marcus Crassus, Gaius Caesar şi Titus 
Labienus împotriva lui Quintus Catulus şi Marcus Cato. Cu toate 
acestea, lupta inevitabilă şi neîndoielnic serioasă n-ar fi putut fi 
declanşată sub auspicii mai favorabile. Era întru totul credibil că, 
sub impresia încă vie a răzmeriţei catilinare, întregul partid de 
centru se va supune, deşi cu preţul pierderii libertăţii, unei 
guvernări care promitea ordine şi securitate: îndeosebi 
negustorimea, preocupată numai de interesele ei materiale, şi, 
în aceeaşi măsură, o mare parte a aristocrației care, măcinată în 
interior şi lipsită de speranţe politice, trebuia să se mulţumească 
cu asigurarea bogățiilor, rangurilor şi influenţei printr-o 
tranzacţie oportună cu principele; poate chiar şi o parte din 
democraţia puternic afectată de ultimele lovituri spera ca un şef 
militar, pe care ea îl înălţase pe scut, să îi îndeplinească o parte 
din cereri. Dar oricare ar fi fost poziţia partidelor, ce mai contau, 
pentru moment cel puţin, partidele din Italia în general în faţa 
lui Pompeius şi a armatei sale victorioase? Cu 20 de ani în urmă, 
după ce încheiase cu Mithridates o pace impusă de împrejurări, 
Sulla reuşise cu cele cinci legiuni ale sale să impună o 
restauraţie contrară mersului firesc al lucrurilor, în ciuda 
partidului liberal care se înarmase ani în şir, începînd cu 
aristocrații moderați şi terminînd cu anarhiştii. Misiunea lui 
Pompeius era mult mai uşoară. El se întorcea după ce se 
achitase de diferitele sale sarcini pe deplin şi cu 
conştiinciozitate, atît pe mare, cît şi pe uscat. El putea spera că 
nu va întimpina altă opoziţie serioasă decit cea a diferitelor 
partide de extremă; fiecare dintre acestea era neputincios, dar 
chiar aliate nu deveneau mai mult decit o coaliţie a unor facţiuni 
care pînă mai ieri fuseseră învrăjbite şi profund dezbinate. Ele 
erau cu totul nepregătite, fără armată şi conducător, fără 
organizare în Italia, fără sprijin în provincii şi, înainte de toate, 
fără general; în rîndurile lor abia dacă se găsea un militar cu 
renume, nicidecum vreun ofiţer care ar fi putut îndrăzni să-i 
cheme pe cetăţeni la arme împotriva lui Pompeius. Trebuia luat 
în calcul şi faptul că vulcanul revoluţiei, care erupea acum fără 


întrerupere de 70 de ani consumîndu-şi propria materie, scădea 
în intensitate şi începea să se stingă. Era foarte îndoielnic dacă 
acum va izbuti să-i cîştige pe italici pentru interesele de partid, 
aşa cum reuşiseră Cinna şi Carbo. Dacă Pompeius dorea, cum să 
nu poată înfăptui o revoluţie a statului prefigurată şi impusă în 
mod necesar de dezvoltarea organică a comunităţii romane? 
Pompeius înţelesese momentul, preluînd misiunea din 
Orient; se părea că dorea să continue. În toamna anului 691 
(63), Quintus Metellus Nepos sosi din tabăra lui Pompeius în 
capitală şi se prezentă drept candidat pentru tribunat, cu 
intenţia declarată de a-i procura lui Pompeius, ca tribun al 
poporului, consulatul pentru anul 693 (61) şi, mai întii, 
conducerea războiului împotriva lui Catilina printr-un decret 
special al poporului. Agitaţia era mare la Roma. Era neîndoielnic 
că Nepos acţiona din însărcinarea directă sau indirectă a 
acestuia; dorinţa lui Pompeius de a veni în Italia în fruntea 
legiunilor sale asiatice ca general şi de a administra aici, 
concomitent, magistratura militară supremă, ca şi pe cea civilă 
a fost interpretată ca un nou pas pe calea spre tron, iar 
trimiterea lui Nepos, ca anunţarea semioficială a monarhiei. 
Totul depindea de atitudinea celor două mari partide politice 
faţă de aceste revelări; de ea atirna poziţia lor viitoare şi viitorul 
naţiunii. Primirea făcută lui Nepos a fost expresia relaţiilor 
existente între partide şi Pompeius, care erau cu totul ciudate. 
Pompeius plecase în Orient ca general al democraţiei. El avea 
suficiente motive pentru a fi nemulţumit de Caesar şi de acoliţii 
săi, dar evitase orice ruptură făţişă. Este probabil ca Pompeius, 
care era departe şi preocupat cu alte probleme şi care, de altfel, 
era lipsit cu desăvirşire de darul orientării în politică, să nu fi 
pătruns, pe atunci cel puţin, nicidecum întinderea şi conexiunile 
intrigilor democratice urzite împotriva lui; poate chiar, în natura 
sa orgolioasă şi neprevăzătoare, se complăcea să ignore cu o 
anumită mîndrie această activitate de ciîrtiţă. La acestea se 
adăugă faptul că democraţia nu uitase niciodată de respectul 
formal datorat marelui bărbat, aspect care deţinea o pondere 
deosebită în cazul unui caracter precum cel al lui Pompeius, ba îl 
copleşise tocmai acum (691, 63), nepoftit, aşa cum îi plăcea, cu 
onoruri şi decoraţii nemaipomenite, printr-un decret special al 
poporului (p. 103). Insă chiar dacă n-ar fi existat toate acestea, 
rămînerea lui Pompeius de partea partidului popular concorda 


totuşi întru totul cu interesele sale; democraţia şi monarhia sînt 
atit de strîns unite, încît Pompeius, chiar dacă rivnea la coroană, 
cu greu s-ar fi putut numi altfel decît pînă acum, campion al 
drepturilor poporului. |n timp ce relaţiile personale şi 
împrejurările politice conlucrau, în ciuda celor întîmplate, pentru 
menţinerea legăturilor dintre Pompeius şi conducătorii 
democraţiei, de partea opusă nu se întreprinse nimic în vederea 
eliminării abisului care îl separa de vechii săi amici din tabăra lui 
Sulla, din momentul în care trecuse la democrați. Conflictul său 
personal cu Metellus şi Lucullus trecu şi asupra coteriilor lor 
cuprinzătoare şi influente. O opoziţie măruntă, dar, pentru un 
caracter croit atit de mărunt, cu atît mai demnă de luat în 
seamă din cauza micimii ei, îl însoţise pe tot parcursul carierei 
sale militare. El suporta cu durere faptul că senatul nu 
întreprinsese nici cel mai neînsemnat lucru pentru a-l onora pe 
bărbatul extraordinar după merit. În sfîrşit, nu trebuie 
desconsiderat faptul că aristocrația se îmbătase tocmai atunci 
cu victoria ei, iar democraţia fusese profund umilită, cea dintii 
fiind condusă de îndărătnicul şi aproape nebunul Cato, cea de-a 
doua, de abilul meşter al intrigii, Caesar. În aceste împrejurări îşi 
făcu apariţia emisarul trimis de Pompeius. Aristocraţia nu numai 
că privea propunerile pe care acesta le anunţase în favoarea lui 
Pompeius ca pe o declaraţie de război împotriva constituţiei în 
vigoare, ci le trata ca atare şi în public şi nu depuse nici cel mai 
mic efort pentru a disimula îngrijorarea şi îndirjirea ei: cu 
intenţia declarată a luptei împotriva acestor propuneri, Marcus 
Cato căzu de acord să fie ales împreună cu Nepos ca tribun al 
poporului şi respinse categoric încercările repetate ale lui 
Pompeius de a se apropia de el. Prin urmare, este de înţeles că 
Nepos nu s-a considerat îndemnat să menajeze aristocrația şi 
că, dimpotrivă, s-a raliat democraţilor de bunăvoie, cu atît mai 
mult cu cît aceştia, abili ca întotdeauna, se supuseră 
inevitabilului şi consimţiră mai degrabă voluntar la comanda 
militară supremă în ltalia şi la consulat, decit să fie siliţi la 
aceasta prin forţa armelor. Înțelegerea cordială a fost curînd 
evidentă. Nepos se proclamă în public adept al concepţiei 
democratice, considerînd execuțiile impuse de curînd de către 
majoritatea senatorială drept crime judiciare (decembrie 691, 
63); stăpînul şi mentorul său le considera la fel, fapt dovedit de 
tăcerea sa semnificativă cu privire la voluminoasa scriere de 


justificare trimisă de Cicero. Pe de altă parte, primul act cu care 
Caesar îşi inaugură pretura a constat în tragerea la răspundere 
a lui Quintus Catulus din cauza unor sume pe care acesta le-ar fi 
sustras cu ocazia reclădirii templului capitolin, încredinţindu-i 
terminarea construcţiei lui Pompeius. Aceasta era o lovitură de 
maestru. Catulus clădea deja de 16 ani la templu şi se părea că 
nutrea intenţia de a muri aşa cum trăise, ca supraveghetor 
suprem al construcţiilor capitoline; un atac împotriva acestui 
abuz, camuflat numai de consideraţia de care se bucura cel 
învestit, era întru totul întemeiat prin natura lucrurilor şi 
deosebit de popular. Dar întrucît lui Pompeius i se deschidea 
concomitent perspectiva de a şterge numele lui Catulus din cel 
mai orgolios spaţiu al celui mai orgolios oraş al universului şi de 
a-şi grava aici propriul nume, i se oferea tocmai ceea ce Îl 
fascina cel mai mult şi nu dăuna democraţiei - onoarea 
neţărmurită, dar lipsită de conţinut; în acelaşi timp, antrena 
aristocrația, care nu putea nicidecum să-şi abandoneze omul ei 
cel mai capabil într-un conflict extrem de neplăcut cu Pompeius. 
Intre timp, Nepos prezentă cetăţenilor propunerile referitoare la 
Pompeius. În ziua votărilor însă, Cato, împreună cu prietenul şi 
colegul său Quintus Minucius îşi întrebuinţară vetoul. Cum 
Nepos nu se sinchisi de acesta şi continuă să citească, s-a ajuns 
la o adevărată încăierare; Cato şi Minucius se aruncară asupra 
colegului lor şi-l siliră să înceteze; ce-i drept, Nepos a fost 
eliberat de o ceată înarmată care a alungat facțiunea 
aristocratică din for, dar Cato şi Minucius se reîntoarseră, fiind 
însoţiţi acum, la rîndul lor, de hoarde înarmate şi menţinură pînă 
la urmă cîmpul de bătălie pentru guvern. Senatul, încurajat de 
această victorie a bandei sale împotriva celei a inamicului, îi 
suspendă din magistraturile lor pe tribunul Nepos, ca şi pe 
pretorul Caesar care, în vederea impunerii propunerilor sale, îl 
sprijinise pe cel dintii cu orice preţ. Demiterea, cerută în senat, a 
fost dejucată de către Cato, probabil mai mult din cauza 
anticonstituţionalităţii decit a oportunității ei. Caesar ignoră 
decretul şi-şi continuă activitatea de magistrat pînă cînd senatul 
recurse la forţă împotriva lui. Odată ce acest lucru deveni 
cunoscut, mulţimea apăru în faţa casei sale şi i se puse la 
dispoziţie; numai de el depindea să înceapă bătăliile de stradă 
sau să reia acum cel puţin propunerile lui Metellus şi să-i 
procure lui Pompeius rivnita comandă militară în Italia. 


Asemenea proiecte nu corespundeau însă intereselor sale şi, de 
aceea, convinse mulţimea să se împrăştie; drept urmare, 
senatul retrase pedeapsa decretată împotriva lui. Nepos părăsi 
oraşul imediat după suspendarea sa şi se îmbarcă cu direcţia 
Asia, pentru a-i raporta lui Pompeius despre rezultatul misiunii 
sale. 

Pompeius avea toate motivele să fie mulţumit de 
întorsătura pe care o luaseră lucrurile. Calea spre tron trecea 
inevitabil prin războiul civil, iar posibilitatea de a-l începe cu 
îndreptăţire o datora încăpăţinării incorigibile a lui Cato. După 
condamnarea neconstituţională a partizanilor lui Catilina, după 
violențele neobişnuite împotriva tribunului poporului Metellus, 
Pompeius îl putea conduce, concomitent, ca apărător al celor 
două paladii ale libertăţii comunale romane - dreptul de 
provocatio şi inviolabilitatea tribunatului poporului - împotriva 
aristocrației şi în calitate de lider al partidului ordinii împotriva 
hoardelor catilinare. Părea aproape imposibil ca Pompeius să nu 
acţioneze astfel şi că va intra, conştient, pentru a doua oară, în 
situaţia penibilă în care îl pusese, în anul 684 (70), lăsarea la 
vatră a armatei sale şi din care îl eliberase abia Legea Gabinia. 
Insă oricît de uşor ar fi fost să-şi lege panglica albă în jurul 
frunţii, oricît de mult propriul suflet îl îmboldea la aceasta, 
atunci cînd sosi momentul loviturii decisive inima şi mîna i se 
dovediră din nou prea slabe. Acest bărbat, comun în toate, 
numai în pretenţiile sale nu, s-ar fi aşezat de bunăvoie în afara 
legii dacă aceasta s-ar fi putut realiza fără părăsirea terenului 
legal. Deja nehotărirea sa din Asia duce la această concluzie. El 
ar fi putut, numai să fi vrut, să ancoreze foarte bine, încă în 
ianuarie 692 (62), cu flota şi armata în portul de la Brundisium, 
unde l-ar fi putut primi pe Nepos. Pierderea timpului în Asia în 
cursul întregii ierni 691/692 (63/62) avu mai întîi consecinţa 
dezavantajoasă că aristocrația, care, fireşte, grăbea cu forţe 
sporite campania împotriva lui Catilina, a anihilat între timp 
bandele acestuia, anulind astfel pretextul cel mai plauzibil 
pentru argumentarea reunirii legiunilor asiatice în Italia. Pentru 
un bărbat de felul lui Pompeius, care, neavînd încredere în sine 
şi în steaua sa, se ataşa în viaţa publică necondiţionat de 
dreptul formal şi pentru care pretextul echivala aproximativ cu 
cauza, această circumstanţă avea o pondere deosebit de 
însemnată. De asemenea, el îşi putea spune că, chiar dacă şi-ar 


lăsa armata la vatră, nu şi-ar pierde cu totul influenţa asupra ei 
şi că, mai mult decit oricare alt şef de partid, ar fi capabil să 
stringă, la nevoie, o oaste combativă; că democraţia va aştepta 
supusă semnul său şi că senatul îndărătnic ar putea fi 
îngenuncheat şi fără soldaţi; în fine, îşi putea găsi un refugiu în 
toate acele reflecţii care conţin destul adevăr pentru a părea 
plauzibile celui care doreşte să se înşele singur. Bineînţeles, 
hotăritoare a fost din nou firea lui Pompeius. El aparţinea acelei 
categorii de oameni care, ce-i drept, sînt capabili de o 
fărădelege, dar nu de o insubordonare; atit în sensul bun, cît şi 
în cel rău, era întru totul un soldat. Individualităţile excepţionale 
respectă legea ca necesitate morală, cele comune, ca regulă 
tradiţională cotidiană; tocmai de aceea, disciplina militară, în 
care, mai mult decit oriunde, legea apare ca obişnuinţă, îl 
subjugă, ca printr-un descîntec, pe orice om neîncrezător în 
propriile forţe. Deseori s-a întîmplat ca soldatul, chiar dacă se 
hotăra să refuze supunerea faţă de superior, să îşi reia imediat 
locul cînd i se cerea acest lucru; acesta a fost sentimentul care a 
dus în ultimul moment la nesiguranța în faţa trădării şi la eşecul 
lui Lafayette şi Dumouriez şi tot acestuia i-a căzut pradă şi 
Pompeius. În toamna anului 692 (62), Pompeius se îmbarcă 
pentru Italia. In timp ce în capitală toţi se pregăteau în vederea 
primirii noului monarh, sosi vestea că Pompeius, abia debarcat 
la Brundisium, ar fi dizolvat legiunile şi, însoţit de o escortă puţin 
numeroasă, s-ar îndrepta spre capitală. Dacă obţinerea unei 
coroane fără a depune eforturi poate fi calificată drept noroc, 
norocul n-a făcut pentru nici un alt muritor mai mult decit a 
făcut pentru Pompeius; dar pentru cel care nu îndrăzneşte, zeii 
risipesc în zadar toate favorurile şi toate darurile. 

Partidele răsuflară uşurate. Pompeius abdicase pentru a 
doua oară; concurenţii deja învinşi puteau reîncepe lupta; foarte 
ciudat era faptul că Pompeius îşi reluă locul în cadrul ei. Ela 
ajuns la Roma în ianuarie 693 (61). Poziţia sa era neclară şi 
oscila atît de puternic între partide, încit a fost poreclit „Gnaeus 
Cicero”. Într-adevăr, îşi stricase relaţiile cu toate părţile. 
Anarhiştii vedeau în el un adversar, democraţii, un amic 
incomod, Marcus Crassus, un rival, clasa avută, un protector 
nesigur, aristocrația, un duşman declarat. Ce-i drept, el era în 
continuare cel mai puternic bărbat în stat; partizanii săi militari 
răspîndiţi în întreaga Italie, influenţa sa în provincii, îndeosebi în 


cele orientale, renumele său militar şi bogăţia extraordinară îi 
confereau o importanţă aparte; dar, în locul primirii entuziaste 
pe care contase, a fost întîmpinat mai degrabă cu răceală, şi cu 
o răceală şi mai pronunţată au fost tratate cererile sale. El ceru 
pentru sine, aşa cum anunţase deja prin intermediul lui Nepos, 
al doilea consulat; de asemenea, fireşte, sancţionarea 
reglementărilor sale din Orient şi îndeplinirea promisiunii făcută 
soldaţilor săi de a-i înzestra cu loturi de pămînt. În senat se 
constitui o opoziţie sistematică împotriva solicitărilor lui, 
elementele principale ale acesteia fiind îndiîrjirea personală a lui 
Lucullus şi Metellus Creticus, vechea ranchiună a lui Crassus şi 
neghiobia conştiincioasă a lui Cato. Al doilea consulat atit de 
rivnit i-a fost refuzat imediat şi fără înconjur. Prima rugăminte 
pe care generalul revenit în patrie o adresase senatului, de a 
amina alegerile consulilor pentru anul 693 (61) pînă la sosirea 
sa în capitală, nu fusese luată în seamă; cu atit mai puţin se 
putea aştepta din partea senatului obţinerea dispensei necesare 
de la legea lui Sulla privind realegerea (Il, p. 238). Pentru 
reglementările sale în provinciile orientale, Pompeius dorise, 
fireşte, o sancţionare globală; Lucullus reuşi să impună ca 
fiecare dispoziţie să fie dezbătută şi votată în mod separat, 
deschizîndu-se astfel un cîmp larg pentru tracasări interminabile 
şi o mulţime de înfrîngeri particulare. Ce-i drept, promisiunea 
unei donaţii de păminturi către soldaţii armatei asiatice a fost, în 
general, ratificată de către senat, dar extinsă concomitent şi 
asupra legiunilor cretane ale lui Metellus şi, fapt şi mai grav, ea 
n-a fost pusă în practică, întrucît tezaurul public era gol, iar 
senatul nu era dispus să se atingă de domenii. Pompeius, 
neîncrezător în posibilităţile sale de a învinge opoziţia dîrză şi 
vicleană a senatului, se adresă cetăţenilor. Dar pe acest teren el 
a acţionat cu şi mai multă neîndemînare. Conducătorii 
democrați, cu toate că nu i se opuneau, nu doreau totuşi să se 
identifice cu interesele lui şi se ţineau deoparte. Propriile unelte 
ale lui Pompeius - de exemplu, consulii Marcus Pupius Piso (693, 
61) şi Lucius Afranius (694, 60), aleşi datorită influenţei sale şi, 
în parte, datorită banilor săi - se dovediră a fi neîndemînatici şi 
nefolositori. Cînd, în sfîrşit, distribuirile de păminturi pentru 
veteranii lui Pompeius au fost prezentate cetăţenilor de către 
tribunul poporului Lucius Flavius sub forma unei legi agrare 
generale, propunerea, nesprijinită de democrați, combătută în 


mod deschis de către aristocrați, n-a putut întruni majoritatea 
voturilor (începutul anului 694, 60). Marele general aproape că 
se umilea acum pentru a obţine favoarea maselor; aşa cum prin 
influenţa sa o lege propusă de pretorul Metellus Nepos suprimă 
vămile italice (694, 60). Dar el juca rolul demagogului fără 
abilitate şi fără sorţi de izbindă; prestigiul său suferi, iar el nu 
obţinu ceea ce dorise. Intrase într-un impas total. Unul dintre 
adversarii săi rezumă sugestiv poziţia sa politică spunînd că s-ar 
fi străduit „să-şi păstreze în tăcere mantaua triumfală brodată”. 
Într-adevăr, nu-i rămînea altceva de făcut decît să se supere. 
Atunci se oferi o nouă combinaţie. Conducătorul partidului 
democratic profitase din plin de acalmia politică ce urmase 
retragerii potentatului de pînă atunci. Cînd Pompeius se întorcea 
din Asia, Caesar nu era cu mult mai mult decit ceea ce fusese şi 
Catilina: şeful unui partid politic redus aproape la un club de 
conspiratori şi un bărbat falit. Insă de atunci el preluase, după 
administrarea preturii (692, 62), guvernarea Hispaniei Ulterior 
datorită căreia îşi găsise mijloacele de a scăpa de datorii, pe de 
o parte, şi de a pune bazele unei poziţii militare şi a unui 
renume militar, pe de alta. În speranţa că va găsi în persoana lui 
Caesar sprijinul împotriva lui Pompeius pe care îl pierduse odată 
cu Piso (p. 116), vechiul său prieten şi aliat Crassus se lăsase 
convins să-l elibereze de partea cea mai împovărătoare a 
datoriilor sale încă înainte de plecarea lui în provincie. Caesar 
însuşi profitase din plin de acest scurt interval. Reîntors în anul 
694 (60) din Hispania cu casele pline şi ca imperator cu 
pretenţii bine întemeiate asupra triumfului, el se prezentă drept 
candidat pentru consulatul anului următor şi, întrucît senatul îi 
refuză permisiunea de a se înscrie în absenţă pentru alegerile 
consulare, el renunţă atunci şi la onoarea triumfului. De ani de 
zile democraţia încerca să impună pe unul de-al ei în 
magistratura supremă pentru a ajunge pe această cale lao 
putere militară proprie. De multă vreme, cei cu spirit 
pătrunzător, din toate facțiunile, realizaseră că vrajba partidelor 
nu putea fi decisă prin luptă civilă, ci numai prin putere militară; 
dar cursul coaliţiei dintre democraţie şi puternicii şefi militari, 
prin care se pusese capăt dominaţiei senatului, arăta în mod 
limpede că oricare alianţă de genul acesta va duce, pînă la 
urmă, la o supunere a elementelor civile faţă de cele militare şi 
că partidul popular, dacă dorea într-adevăr să stăpinească, nu 


trebuia să se alieze cu generali străini sau chiar potrivnici cauzei 
sale, ci să-şi proclame propriii conducători drept generali. 
Tentativele în acest sens, impunerea alegerii lui Catilina pentru 
consulat, cîştigarea unui punct de sprijin în Hispania sau Egipt 
eşuaseră; acum se oferea posibilitatea de a obţine pentru 
bărbatul ei cel mai însemnat consulatul şi provincia consulară pe 
calea constituţională ordinară şi de a-şi crea o poziţie 
independentă faţă de aliatul nesigur şi periculos, Pompeius, prin 
întemeierea, dacă ni se permite expresia, a unui patrimoniu 
democratic. Dar cu cît democraţia trebuia să fie mai interesată 
în a-şi deschide această cale, care îi oferea nu atit cea mai 
favorabilă, cît unica perspectivă spre succese veritabile, cu atît 
putea fi mai sigură de rezistenţa hotărită a adversarilor ei 
politici. Totul depindea de opoziţia întîlnită. Aristocraţia de una 
singură nu era periculoasă; dar în cazul afacerii catilinare se 
dovedise totuşi foarte curind că ea mai deţinea o oarecare 
putere cînd era sprijinită, mai mult sau mai puţin deschis, de 
bărbaţii intereselor materiale şi de partizanii lui Pompeius. Ea 
împiedicase de mai multe ori alegerea lui Catilina la consulat şi 
era destul de sigur că va încerca acelaşi lucru şi în cazul lui 
Caesar. Insă chiar dacă Caesar ar fi fost ales în ciuda eforturilor 
ei, alegerea în sine nu era suficientă. El avea nevoie de cel puţin 
cîţiva ani de activitate netulburată în afara Italiei pentru a 
cîştiga o poziţie militară solidă şi, cu siguranţă, nobilimea nu va 
neglija nici un mijloc pentru a-i anihila planurile în această 
perioadă preliminară. Se punea problema dacă nu s-ar putea 
reuşi din nou izolarea aristocrației, ca în anii 683/684 (71/70), şi 
întemeierea unei alianţe solide pe baza avantajului comun între 
democrați şi aliatul lor Crassus, pe de o parte, şi Pompeius şi 
înalta finanţă, pe de altă parte. Ce-i drept, aceasta ar fi 
echivalat pentru Pompeius cu o sinucidere politică. Importanţa 
sa în stat se întemeia pe faptul că el era unicul şef de partid 
care dispunea de legiuni, fireşte, acum dizolvate, dar într-o 
oarecare măsură existente. Planul democraţiei viza tocmai să-l 
păgubească de această supremație şi să-i alăture un rival militar 
în persoana propriului conducător. El n-ar fi trebuit niciodată să 
accepte una ca asta şi cu atit mai puţin să-l sprijine el însuşi pe 
un bărbat precum Caesar - care îi crease destule probleme ca 
simplu agitator politic şi care, de curînd, dăduse în Hispania 
dovada cea mai strălucită a capacităţilor sale militare - să 


dobîndească un comandament suprem. Însă, pe de altă parte, în 
urma opoziţiei şicanatoare a senatului şi a indiferenţei mulţimii 
faţă de Pompeius şi faţă de dorinţele lui, poziţia sa, îndeosebi 
cea faţă de bătrînii săi soldaţi, devenise atît de penibilă şi atît de 
umilitoare încît, avînd în vedere caracterul său, democraţia se 
putea aştepta ca, în schimbul eliberării sale din această situaţie 
incomodă, să poată fi cîştigat pentru o astfel de coaliţie. În ce 
priveşte însă aşa-numitul partid al cavalerilor, acesta se găsea 
întotdeauna acolo unde se afla puterea şi era de la sine înţeles 
că, atunci cînd va constata o reînnoire serioasă a alianţei dintre 
Pompeius şi democraţie, el nu se va lăsa mult aşteptat. La 
acestea se adăugă faptul că, din cauza severităţii foarte 
lăudabile a lui Cato faţă de arendaşii impozitelor, înalta finanţă 
se învrăjbise tocmai acum cu senatul. Se formă astfel a doua 
coaliţie în vara anului 694 (60). Caesar îşi asigură consulatul 
pentru anul următor şi apoi guvernarea provincială; lui 
Pompeius i se concedaseră ratificarea dispoziţiilor sale din 
Orient şi distribuirile de pămînturi către soldaţii armatei asiatice; 
cavalerii obţinură din partea lui Caesar promisiunea că li se va 
procura prin cetăţeni ceea ce le fusese refuzat de către senat; 
Crassus, în fine, a putut cel puţin să se alăture alianţei - fireşte, 
fără a primi concesii precise pentru adeziunea sa, pe care nu 
putea s-o refuze. Erau exact aceleaşi elemente, ba chiar şi 
aceleaşi persoane care încheiaseră alianţa în toamna anului 683 
(71) şi în vara anului 694 (60), dar cît de mult se schimbase 
poziţia partidelor! Atunci democraţia nu era altceva decit un 
partid politic, aliaţii ei erau generali victorioşi aflaţi în fruntea 
armatelor lor; acum, generalul democraţilor era el însuşi un 
imperator triumfător, purtătorul unor măreţe proiecte militare, 
iar aliaţii erau foşti generali lipsiţi de armată. Atunci, democraţia 
învinsese în problemele de principiu şi cedase, în schimbul 
acestui preţ, cele mai înalte magistraturi celor doi aliaţi ai ei; 
acum, devenind mai pragmatică, ea luă pentru sine însăşi 
suprema putere civilă şi militară, neacordîndu-se aliaţilor decit 
concesii în problemele secundare şi, fapt destul de semnificativ, 
nici nu a fost luată în seamă vechea pretenţie a lui Pompeius 
pentru al doilea consulat. Atunci, democraţia se oferise aliaţilor 
ei; acum, aceştia trebuiau să i se încredinţeze. Toate relaţiile 
erau schimbate cu desăvirşire, dar cel mai mult se schimbase 
însuşi caracterul democraţiei. Ce-i drept, de la origine ea a 


purtat în sine un element monarhic, însă idealul constituţional, 
aşa cum era imaginat în contururi mai mult sau mai puţin clare 
de minţile ei cele mai luminate, a rămas întotdeauna o 
comunitate cetăţenească, un fel de guvernare asemănătoare 
celei a lui Pericle, în care puterea principelui se baza pe ideea 
reprezentării cetăţenilor în modul cel mai nobil şi desăviîrşit, 
partea cea mai respectabilă şi cea mai nobilă a cetăţenilor 
recunoscînd în persoana acestuia pe veritabilul om de încredere. 
Şi Caesar a plecat tot de la astfel de concepţii; dar acestea erau 
numai idealuri care, e drept, puteau acţiona asupra realităţii, 
dar care nu puteau fi realizate. Nici simpla autoritate civilă, aşa 
cum o deținuse Gaius Gracchus, nici înarmarea partidului 
democratic, aşa cum o încercase Cinna cu multe neajunsuri, nu 
s-au putut menţine în comunitatea romană ca elemente 
preponderente şi durabile; maşina militară care nu lupta pentru 
un partid, ci pentru un general, forţa brutală a condotierilor, 
după ce mai întîi apăruseră pe scenă în serviciul restauraţiei, se 
dovediră curînd a fi net superioare tuturor partidelor politice. Şi 
Caesar a trebuit să se convingă de această realitate în urma 
agitaţiilor din partid; în consecinţă, se contura în gîndul lui 
hotărîrea nefastă de a supune această maşină militară 
idealurilor sale şi de a înălța comunitatea, aşa cum şi-o imagina 
el însuşi, prin puterea condotierului. În acest scop, el încheiase 
în anul 683 (71) o alianţă cu generalii partidului advers, care, cu 
toate că aceştia acceptaseră programul democratic, adusese 
democraţia şi pe Caesar însuşi la marginea prăpastiei. În acelaşi 
scop, va deveni el însuşi condotier 11 ani mai tîrziu. În ambele 
cazuri a acţionat cu o anumită naivitate, cu credinţa sinceră în 
posibilitatea întemeierii unei comunităţi libere dacă nu cu 
ajutorul armelor străine, cel puţin cu al celor proprii. Se poate 
lesne constata că această bună-credinţă era înşelătoare şi că 
nimeni nu se poate servi de spiritul malefic fără a-i deveni sclav; 
dar cei mai mari bărbaţi nu sînt cei care se înşală cel mai puţin. 
Dacă, fie şi după milenii, ne plecăm cu admiraţie în faţa ţelurilor 
pe care Caesar le-a nutrit şi le-a dus la îndeplinire, cauza nu 
rezidă în faptul că el a rivnit şi a cîştigat o coroană, ceea ce, în 
sine, este la fel de nesemnificativ ca şi coroana însăşi, ci faptul 
că nu şi-a abandonat niciodată măreţul ideal - o comunitate 
liberă sub un singur conducător -, ca monarh, a avut grijă ca 
idealul să nu decadă la nivelul regalității ordinare. 


Partidele unite impuseră fără dificultate alegerea lui 
Caesar pentru consulatul anului 655 (59). Aristocraţia trebuia să 
fie mulţumită că, prin cumpărarea de voturi, scandaloasă chiar 
şi în această epocă de profundă corupţie, la care a contribuit 
întregul ordin patrician, a reuşit să-i asocieze în persoana lui 
Marcus Bibulus un coleg a cărui încăpăţinare nemăsurată era 
considerată în cercurile lui drept energie conservatoare şi a 
cărui bunăvoință cel puţin n-a fost vinovată dacă nobilii domni 
nu şi-au redobiîndit cheltuielile lor patriotice. Fiind consul, 
Caesar aduse mai întîi dorinţele aliaţilor săi în discuţie: 
distribuirile de pămiînturi către veteranii armatei asiatice erau de 
departe problema cea mai importantă. Legea agrară propusă de 
Caesar în acest scop respecta în general elementele de bază ale 
proiectului de lege stabilit cu un an în urmă din însărcinarea lui 
Pompeius, dar care eşuase (p. 136). Doar pămîntul domenial 
italic a fost destinat pentru distribuire, mai exact, în principal 
teritoriul cetăţii Capua şi, în cazul în care acesta n-ar fi fost 
suficient, alte pămiînturi italice care urmau să fie cumpărate din 
veniturile noilor provincii orientale la valoarea taxelor înscrise în 
listele  cenzoriale; toate drepturile de proprietate şi de 
succesiune rămaseră aşadar neatinse. Luate în parte, loturile 
erau mici. Beneficiarii pămînturilor urmau să fie cetăţeni săraci, 
taţi a cel puţin trei copii; principiul periculos potrivit căruia 
efectuarea serviciului militar ar da dreptul la proprietate n-a fost 
adoptat, ci, aşa cum este firesc şi cum s-a întîmplat în toate 
timpurile, distribuitorilor le-au fost recomandaţi bătrînii soldaţi, 
ca şi arendaşii temporari care urmau să fie expulzați. Aplicarea 
legii a fost încredinţată unei comisii formate din 20 de persoane, 
Caesar declarind că nu doreşte să fie ales în componenţa 
acesteia. Cu greu opoziţia a putut combate această propunere. 
Nu se putea nega faptul că, după constituirea provinciilor Pont şi 
Siria, finanţele statului trebuiau să fie capabile să renunţe la 
veniturile din taxele de arendăşie ale Campaniei; că era 
iresponsabil a sustrage relaţiilor particulare unul dintre cele mai 
frumoase districte ale Italiei care părea a fi creat tocmai pentru 
mica proprietate; că, în fine, ar fi pe cît de nedrept, pe atit de 
ridicol să se refuze localităţii Capua drepturile municipale tocmai 
acum, cînd dreptul de cetăţenie a fost extins asupra întregii 
Italii. Intreaga propunere purta pecetea moderaţiei, onestităţii şi 
solidarităţii în care era împletit cu foarte multă abilitate 


caracterul democratic de partid; căci, în esenţă, ea se rezumă 
totuşi la restaurarea coloniei capuane întemeiată în timpul lui 
Marius şi suprimată de Sulla (II, pp. 214, 234). Caesar respectă 
şi sub aspect formal toate considerentele posibile. El supuse mai 
întîi atenţiei senatului, spre analiză, în bloc, proiectul legii 
agrare, cererea ratificării dispoziţiilor date de Pompeius în Orient 
şi petiția arendaşilor impozitelor vizind scăderea cu o treime a 
sumelor de arendare, declarindu-se de acord să accepte şi să 
discute şi alte propuneri. Colegiul avu acum ocazia să se 
convingă cît de nesăbuit acţionase atunci cînd îi împinsese pe 
Pompeius şi partidul cavalerilor în braţele adversarilor prin 
respingerea acestor cereri. Poate că sentimentul tacit al acestei 
greşeli era cel care îi mîna pe nobilii domni la opoziţia cea mai 
zgomotoasă care contrasta atit de neplăcut cu atitudinea 
reţinută a lui Caesar. Legea agrară a fost respinsă imediat şi 
fără discuţii. Decretul asupra dispoziţiilor lui Pompeius în Asia nu 
s-a bucurat de mai multă trecere în ochii lor. În ceea ce priveşte 
propunerea referitoare la arendaşii impozitelor, Cato, conform 
obiceiului nelăudabil al parlamentarismului roman, încercă s-o 
ucidă prin cuvinte, altfel spus, să-şi continue cuvîntarea pînă la 
ora de închidere legală a şedinţei; cînd Caesar dădu de înţeles 
că va trece la arestarea bărbatului îndărătnic, senatul respinse 
în sfîrşit şi această propunere. Fireşte, toate propunerile au fost 
supuse apoi atenţiei cetăţenilor. Fără a se îndepărta prea mult 
de adevăr, Caesar putea spune mulţimii că senatul respinsese 
într-un mod josnic propunerile cele mai înțelepte şi necesare 
care i-au fost prezentate în forma cea mai onorabilă numai 
pentru că veneau din partea unui consul democratic. Dacă a 
adăugat la acestea că aristocrații ar fi urzit un complot pentru a 
determina respingerea propunerilor, îndemnîndu-i pe cetăţeni, 
îndeosebi pe Pompeius şi pe bătrînii săi soldaţi, să-l sprijine 
împotriva vicleniei şi forţei, nici acestea nu erau doar fraze 
goale. Aristocraţia, în frunte cu încăpăţinatul imbecil Bibulus şi 
neclintitul nebun al principiilor, Cato, intenţiona într-adevăr să 
împingă lucrurile pînă la violenţa deschisă. Pompeius, convins 
de Caesar să ia atitudine faţă de o problemă atit de 
amenințătoare, declară fără înconjur - contrar obiceiului său - 
că, dacă cineva va îndrăzni să scoată sabia, şi el o va lua pe a sa 
şi că nu-şi va uita nici scutul acasă; Crassus se pronunţă în 
acelaşi sens. Vechii soldaţi ai lui Pompeius erau îndemnați ca în 


ziua votării legii care îi privea în primul rînd pe ei să apară în 
număr mare şi cu armele ascunse sub haine. Nobilimea nu 
neglijă însă nici un mijloc pentru a zădărnici propunerile lui 
Caesar. In fiecare zi în care Caesar apăru în faţa poporului, 
colegul său Bibulus recurse la cunoscutele interpretări ale 
semnelor vremii care întrerupeau orice afacere publică (Il, p. 
286); Caesar nu se sinchisi de cer, ci continuă să se ocupe de 
afacerile sale terestre. Se recurse la intervenţia tribuniciană; 
Caesar se mulţumi să n-o ia în seamă. Bibulus şi Cato se 
repeziră la tribuna rostrelor şi, adresîndu-se solemn mulţimii, 
provocară obişnuitul tumult; Caesar dădu ordin să fie duşi din 
for de către slujitorii tribunalului şi avu, de altfel, grijă să nu li se 
întîmple nici un rău - era doar în interesul său ca această 
comedie politică să rămînă ceea ce era. În ciuda tuturor 
şicanelor şi uneltirilor nobilimii, legea agrară, confirmarea 
organizării asiatice şi înlesnirea pentru arendaşii impozitelor au 
fost adoptate de către cetăţeni. Comisia celor 20, în frunte cu 
Pompeius şi Crassus, a fost aleasă şi îşi începea activitatea. Cu 
toate eforturile depuse, aristocrația nu dobiîndise prin opoziţia ei 
oarbă şi ranchiunoasă nimic altceva decit stringerea rindurilor 
coaliţiei şi epuizarea, în afaceri cu totul neutre, a energiei sale, 
de care curind va avea nevoie pentru probleme mult mai 
importante. Nu _ lipsiră felicitările reciproce pentru eroismul 
dovedit; faptul că Bibulus declara că mai degrabă ar muri decit 
să cedeze, că celălalt, Cato, continua să peroreze chiar şi cu 
mîinile legate, erau mari acţiuni patriotice; în rest, toate erau 
lăsate la voia destinului. Consulul Bibulus se închise pentru 
restul anului în casa sa, dînd totodată de ştire, printr-un anunţ 
public, că ar nutri pioasa intenţie de a căuta semne celeste în 
toate zilele în care vor avea loc adunări ale poporului. Colegii săi 
îl admirau din nou pe marele bărbat care, aşa cum Ennius 
spusese despre bătrinul Fabius, „ar salva statul prin 
temporizare” şi-i urmară exemplul; cei mai mulţi dintre aceştia, 
printre care şi Cato, nu mai apărură în senat şi, din interiorul 
celor patru pereţi, îl ajutară pe consulul lor să se plingă că 
istoria lumii îşi urmează cursul în ciuda astronomiei politice. 
Pentru public, pasivitatea consulului, ca şi aceea a aristocrației 
în general echivala, cum era şi firesc, cu o abdicare politică, iar 
coaliția era, bineînţeles, cu totul de acord că în viitor va putea 
acţiona aproape nestingherită. Cea mai importantă problemă 


era reglementarea poziţiei viitoare a lui Caesar. Din punct de 
vedere constituțional, senatul trebuia să stabilească 
competențele pentru cel de-al doilea an al magistraturii 
consulare încă înainte de alegerea consulilor; în consecinţă, 
prevăzind alegerea lui Caesar, alesese pentru anul 696 (58) 
două provincii în care guvernatorul nu avea altceva de făcut 
decit să se ocupe de construcţia de drumuri şi alte asemenea 
lucruri folositoare. Fireşte că acestea nu puteau rămîne aşa; 
aliaţii deciseră ca, printr-un decret al poporului, Caesar să 
obţină o comandă extraordinară concepută după modelul legilor 
gabino-maniliene. Caesar declarase însă în mod public că nu 
doreşte să prezinte vreo propunere în propriul interes; tribunul 
poporului Publius Vatinius prelua aşadar sarcina de a prezenta 
propunerea cetăţenilor care, fireşte, se supuseră necondiţionat. 
Caesar obţinu astfel guvernarea Galiei Cisalpine şi comanda 
supremă asupra celor trei legiuni staționate aici, încercate sub 
Lucius Afranius în războiul de graniţă; de asemenea, rangul de 
propretori pentru locotenenţii săi pe care îl deţinuseră şi cei ai 
lui Pompeius. Această magistratură îi era asigurată pentru cinci 
ani, un interval mai lung decit fusese acordat înaintea lui 
vreunui general desemnat pe o perioadă determinată. Nucleul 
guvernării sale era format din transpadani care, în speranţa 
dobîndirii dreptului de cetăţenie, erau de ani de zile clienţii 
partidului democratic din Roma şi îndeosebi ai lui Caesar (p. 
111). Jurisdicţia sa se întindea spre sud pînă la Arnus şi Rubicon 
şi includea Lucca şi Ravenna. Ulterior, se adaugă la 
circumscripţia lui Caesar şi provincia Narbo cu legiunea aflată 
aici, măsură hotărită de senat la propunerea lui Pompeius, ca nu 
cumva această comandă să treacă asupra lui Caesar printr-un 
decret extraordinar al cetăţenilor. Cu acestea se realizaseră cele 
rivnite. Întrucît, din punct de vedere constituţional, în Italia 
propriu-zisă nu puteau staţiona trupe, comandantul legiunilor 
nord-italice şi galice stăpinea pentru următorii cinci ani atit 
Italia, cît şi Roma; şi cel care este stăpîn pentru cinci ani rămîne 
stăpîn pentru o viaţă întreagă. Consulatul lui Caesar îşi atinsese 
scopul. Se înţelege că noii potentaţi nu uitară să menţină buna 
dispoziţie a mulţimii prin jocuri şi distracţii de tot felul şi că 
folosiră orice prilej pentru a-şi umple casele; astfel, de exemplu, 
coaliția vîndu regelui Egiptului, la un preţ foarte ridicat, decretul 
poporului care-l recunoştea ca stăpîn legitim (p. 107), alţi dinaşti 


şi alte comunităţi obţinînd cu această ocazie libertatea 
comunală şi privilegii. 

De asemenea, se părea că şi durabilitatea acestor măsuri 
fusese suficient asigurată. Cel puţin pentru anul care a urmat, 
consulatul a fost încredinţat unor miini sigure. Publicul crezu la 
început că ar fi destinat chiar lui Pompeius şi Crassus; potentaţii 
preferară însă alegerea pentru consulatul din anul 696 (58) a 
doi bărbaţi subordonați, dar siguri, partidului lor, Aulus Gabinius, 
cel mai bun dintre locotenenţii lui Pompeius, şi Lucius Piso, mai 
puţin important, dar care era socrul lui Caesar. Pompeius preluă 
personal supravegherea Italiei unde, în fruntea Comisiei celor 
20, se ocupă de aplicarea legii agrare, împărțind în ţinutul 
cetăţii Capua pămînt la aproximativ 20.000 de cetăţeni, în 
majoritatea lor vechi soldaţi din armata sa; drept sprijin 
împotriva opoziţiei din capitală îi serviră legiunile nord-italice ale 
lui Caesar. Cel puţin pentru moment nu putea fi întrevăzută o 
ruptură între potentaţi. Legile date de consulul Caesar, în a 
căror menţinere Pompeius era interesat cel puţin într-o măsură 
egală cu Caesar, garantau perpetuarea rupturii dintre Pompeius 
şi aristocrație - ale cărei virfuri, Cato mai ales, continuau să le 
trateze drept inexistente - şi, prin aceasta, menţinerea coaliţiei. 
La aceasta se adăugă faptul că şi legăturile personale dintre 
conducătorii ei se strinseră mai mult. Caesar îşi respectase 
cuvîntul faţă de aliaţi cu onestitate şi fidelitate, fără a-i înşela 
sau şicana cu făgăduieli mincinoase; cu abilitate şi energie, ca şi 
cum ar fi fost propria-i cauză, impuse îndeosebi legea agrară 
cerută în interesul lui Pompeius. Acesta nu era insensibil în faţa 
unei atitudini loiale şi a unei fidelităţi ireproşabile şi era 
binevoitor faţă de cel care, dintr-o lovitură, îl ajutase să 
depăşească rolul jalnic de petiţionar pe care îl jucase timp de 
trei ani. Relaţiile frecvente şi apropiate cu un bărbat de 
amabilitatea irezistibilă a lui Caesar au dus la transformarea 
alianţei de interese într-una de prietenie. Rezultatul şi chezăşia 
acestei prietenii, fireşte, odată cu anunţarea indubitabilă a nou- 
întemeiatei puteri comune, a fost căsătoria lui Pompeius cu 
unica fiică a lui Caesar. lulia, în vîrstă de 23 de ani, care 
moştenise farmecul tatălui ei, trăia cu bărbatul ei de două ori 
mai vîrstnic în cea mai fericită căsnicie, iar cetăţenii, care, după 
atitea lipsuri şi crize, năzuiau spre linişte şi ordine, vedeau în 
această legătură matrimonială garanţia unui viitor paşnic şi 


prosper. Aşadar, cu cît se stringea mai tare legătura dintre 
Pompeius şi Caesar, cu atît mai exasperantă devenea cauza 
aristocrației. Ea simţea sabia deasupra capului şi-l cunoştea pe 
Caesar în suficientă măsură pentru a nu se îndoi că, la nevoie, 
acesta o va folosi fără scrupule. „Din toate părţile - scria unul 
dintre ei - sîntem prinşi în strîinsoare; din cauza fricii în faţa 
morţii sau exilului, am renunţat deja la libertate; fiecare suspină, 
nimeni nu îndrăzneşte să vorbească.” Aliaţii nu puteau aştepta 
mai mult. Dar chiar dacă majoritatea aristocrației se afla în 
această stare dorită, nici în rîndul acestui partid nu lipseau 
capete înflăcărate. Indată ce Caesar depuse consulatul, unii 
dintre aristocrații cei mai înfierbintaţi, Lucius Domitius şi Gaius 
Memmius, propuseră în plin senat ca legile iuliene să fie casate. 
Fireşte, faptul nu era altceva decit o nerozie care se dovedi în 
avantajul coaliţiei; căci, întrucît Caesar insistă acum ca senatul 
să cerceteze validitatea legilor atacate, acestuia nu-i rămase 
altceva de făcut decit să recunoască în mod formal legalitatea 
lor. Dar, cum lesne se poate înţelege, potentaţii găsiră în 
aceasta un nou îndemn pentru a da un exemplu în cazul unora 
dintre cei mai renumiţi şi îndrăzneţi oponenți şi pentru a se 
asigura astfel ca masa să se mulţumească cu suspinele şi 
tăcerea oportune. La început se sperase că clauza legii agrare, 
care, sub ameninţarea pierderii drepturilor politice, cerea, ca de 
obicei, din partea tuturor senatorilor jurămîntul pe noua lege, îi 
va determina pe oponenții cei mai violenţi să se autoexileze, 
refuzînd jurămîntul, după exemplul lui Metellus Numidicus (II, p. 
139). Dar aceştia nu se dovediră totuşi atit de binevoitori; pînă 
şi severul Cato se resemnă să jure şi mai mulţi „Sancho” îl 
urmară. O a doua tentativă, puţin onorabilă, de a-i ameninţa pe 
conducătorii aristocrației cu acuzaţii din cauza unui presupus 
complot urzit împotriva lui Pompeius şi de a-i alunga astfel în 
exil a fost zădărnicită din cauza incompetenţei uneltitorilor; 
denunţătorul, un anume Vettius, exageră şi se contrazise atît de 
izbitor, iar  tribunul Vatinius, care conducea mişeleasca 
maşinaţie, îşi arătă complicitatea cu acest Vettius atît de 
evident, încît păru a fi mai potrivit ca acesta din urmă să fie 
sugrumat în închisoare şi ca întreaga afacere să fie astfel 
abandonată. Cu toate acestea, democraţia se convinsese cu 
această ocazie de disoluția completă a aristocrației şi de frica 
nelimitată a nobililor domni; chiar un bărbat de talia lui Lucius 


Lucullus se aruncase la picioarele lui Caesar şi declarase în 
public că, din cauza virstei sale înaintate, se vede nevoit să se 
retragă din viaţa publică. În sfîrşit, ea se mulţumi doar cu cîteva 
victime. În primul rînd, trebuia îndepărtat Cato, care nu făcea 
nici un secret din convingerea sa privind nulitatea tuturor legilor 
iuliene şi care era un bărbat capabil să acţioneze aşa cum 
gîndea. Fireşte, Marcus Cicero nu era un astfel de bărbat şi 
nimeni nu-şi dădea silinţa să se teamă de el. Dar partidul 
democratic, care, în urma victoriei, deţinea primul loc în cadrul 
coaliţiei, nu putea în nici un caz lăsa nepedepsită crima din 5 
decembrie 691 (63), pe care o dezaprobase atît de vehement şi 
pe bună dreptate. Dacă democraţia ar fi dorit să-i tragă la 
răspundere pe veritabilii promotori ai acestei triste hotăriri, 
fireşte că n-ar fi trebuit să-l atace pe consulul slab de înger, ci 
facțiunea severei aristocrații care-l împinsese pe bărbatul 
timorat spre acea execuţie. Dar, conform dreptului formal, nu 
consilierii consulului, ci consulul însuşi era responsabil de acea 
faptă şi, de altfel, aceasta era calea mai moderată de a-l inculpa 
numai pe consul şi de a lăsa senatul cu totul în afara jocului; 
astfel încît, în motivele acuzaţiei îndreptate împotriva lui Cicero, 
decretul senatorial în virtutea căruia el ordonase execuţia a fost 
calificat ca fiind pur şi simplu inventat. Chiar şi în cazul lui 
Cicero  potentaţii ar fi evitat cu dragă inimă măsuri 
provocatoare; dar acesta nu s-a putut îndupleca nici să le 
acorde potentaţilor garanţiile cerute, nici să se autoexileze din 
Roma sub unul dintre multiplele pretexte ce-i fuseseră oferite, 
nici cel puţin să tacă. În ciuda celei mai bune dorinţe de a evita 
orice scandal şi a fricii celei mai sincere, el nu avea destulă 
voinţă totuşi pentru a fi prudent; cuvintul trebuia să fie rostit 
cînd îl mistuia vreun spirit petulant sau dacă încrederea în sine, 
exaltată de lauda atitor domni nobili, îngroşa perioadele bine 
cadenţate ale avocatului plebeian. Executarea măsurilor 
hotărite împotriva lui Cato şi Cicero a fost încredinţată 
volubilului şi excentricului, dar inteligentului şi, înainte de toate, 
îndrăzneţului Publius Clodius, care nutrea de ani de zile cea mai 
îndîrjită duşmănie faţă de Cicero şi care, pentru a o satisface şi 
pentru a deţine o oarecare importanţă ca demagog, trecuse, în 
timpul consulatului lui Caesar, printr-o adopţiune grabnică, 
dintr-o familie de patricieni într-una de plebei, lăsindu-se ales 
apoi ca tribun al poporului pentru anul 696 (58). In sprijinul lui 


Clodius, proconsulul Caesar se va afla în imediata apropiere a 
capitalei pînă la desăvirşirea loviturii împotriva celor două 
victime. În virtutea însărcinărilor primite, Clodius le propuse 
cetăţenilor să-i încredinţeze lui Cato reglementarea înciîlcitelor 
relaţii teritoriale ale bizantinilor şi confiscarea regatului Cipru 
care, ca şi Egiptul, le revenise romanilor prin testamentul lui 
Alexandru al ll-lea şi care, spre deosebire de Egipt, nu-şi 
răscumpărase libertatea; în plus, regele acestuia îl jignise 
cîndva pe Clodius personal. În privinţa lui Cicero, Clodius 
prezentă un proiect de lege în care execuţia unui cetăţean fără 
judecată şi fără drept era considerată o crimă pasibilă de 
pedeapsa cu exilul. Cato a fost îndepărtat aşadar printr-o 
misiune onorabilă, Cicero pedepsit cît se poate de moderat, 
nefiind nici măcar numit în acel proiect. Democraţia nu-şi refuza 
totuşi plăcerea de a pedepsi, pe de o parte, un bărbat notoriu 
şovăielnic, care realizase o adevărată piruetă politică, datorită 
energiei conservatoare dovedite, iar pe de altă parte, de a-l 
însărcina pe adversarul îndirjit al tuturor intervențiilor 
cetăţenilor în administraţie şi al comandamentelor extraordinare 
tocmai cu un astfel de comandament. În acelaşi sens, 
propunerea referitoare la Cato a fost motivată prin capacitatea 
excepţională a acestui bărbat, care îl recomanda, înaintea 
tuturor celorlalţi, pentru îndeplinirea unei asemenea misiuni 
delicate: de a confisca, fără a fura, bogatul tezaur al coroanei 
Ciprului. De altfel, ambele propuneri poartă acelaşi caracter de 
deferenţă respectuoasă şi de ironie calculată ce definesc 
întreaga atitudine a lui Caesar faţă de senat. Ele nu întîmpinară 
nici o rezistenţă. Era cu totul inutil că, pentru a protesta totuşi 
într-un fel împotriva batjocurii şi condamnării decretului său în 
afacerea catilinară, majoritatea senatului a îmbrăcat veşmintele 
de doliu în public şi că Cicero însuşi, acum, cînd era prea tîrziu, 
a îngenuncheat în faţa lui Pompeius pentru a fi grațiat. El trebui 
să se autoexileze încă înainte de adoptarea legii care-l excludea 
din patrie (aprilie 696, 58). Cato nu riscă să provoace măsuri 
mai aspre prin refuzarea misiunii încredințate, ci o acceptă şi se 
îmbarcă îndreptindu-se către Orient (p. 107). Cele mai urgente 
afaceri fuseseră rezolvate, iar Caesar putea părăsi Italia pentru 
a se dedica unor sarcini mai serioase. 


Capitolul VII 
Supunerea Occidentului 


Dacă, din nou, cursul istoriei se îndrepta de la mizerabila 
uniformitate a egoismului politic care-şi desfăşura bătăliile în 
curie şi pe străzile capitalei spre probleme mai importante decit 
întrebarea dacă primul monarh al Romei urma să se numească 
Gnaeus, Gaius sau Marcus, trebuie să ne fie permis ca, în pragul 
evenimentului ale cărui urmări condiţionează şi astăzi destinele 
lumii, să ne oprim o clipă şi să analizăm raportul sub care 
trebuie privite, din punctul de vedere al istoriei universale, 
cucerirea Franţei actuale de către romani şi primele lor contacte 
cu locuitorii Germaniei şi ai Britanniei. În virtutea legii care 
obligă vecinii aflaţi în faza copilăriei politice să se lase absorbiți 
de poporul ajuns la faza superioară a statului, pe cei aflaţi la 
vîrsta copilăriei civilizaţiei, de cel civilizat, aşadar în virtutea 
acestei legi, cu o valabilitate egală celei a legii gravitaţiei, 
națiunea italică, unica naţiune a Antichității care a reuşit să 
îmbine dezvoltarea superioară cu civilizaţia superioară fără să fi 
atins sub acest din urmă raport o evoluţie profundă şi completă, 
era îndreptăţită să-şi supună statele greceşti ale Orientului, 
ajunse în pragul prăbuşirii, şi să înlăture prin coloniştii ei 
populaţiile mai puţin civilizate ale Occidentului: libienii, iberii, 
celții, germanii. În numele aceluiaşi drept, Anglia şi-a supus în 
Asia o civilizaţie egală, dar sub aspect politic neputincioasă, 
marcînd şi înnobilînd, continuînd să marcheze şi să înnobileze, în 
America şi Australia, întinse ţinuturi barbare cu pecetea 
naţionalităţii ei. Condiţia preliminară a acestei misiuni, 
unificarea Italiei, o  înfăptuise aristocrația romană. Ea nu 
rezolvase problema în sine, ci considerase cuceririle extraitalice 
întotdeauna fie ca pe un rău necesar, fie ca pe o sursă de 
venituri situată în afara statului. Democraţiei sau monarhiei 
romane - întrucît acestea se identifică - îi revine gloria perenă 
de a fi înţeles corect şi de a fi realizat cu energie această 
sarcină supremă. Ceea ce fusese pregătit de forţa irezistibilă a 
împrejurărilor - prin senat, care, în pofida voinţei sale, ridicase 
temeliile viitoarei stăpîniri romane atit în Occident, cît şi în 
Orient -, ceea ce emigrația romană din provincii (care, ce-i 


drept, se abătuse ca un flagel asupra ţărilor, dar în ţinuturile 
occidentale şi ca un pionierat al unei culturi superioare) intuise 
instinctiv a fost înţeles şi tradus în faptă, cu claritatea şi 
siguranţa omului de stat, de către creatorul democraţiei 
romane, Gaius Gracchus. Cele două idei fundamentale ale noii 
politici - aducerea sub supremaţia Romei a tuturor teritoriilor 
elene şi colonizarea tuturor teritoriilor neelene - fuseseră deja 
puse în practică în epoca Gracchilor prin confiscarea regatului 
Attalizilor şi prin cuceririle transalpine ale lui Flaccus; dar 
reacţiunea triumfătoare a permis ca ele să degenereze din nou. 
Statul roman răminea o haotică masă de ţinuturi neocupate 
efectiv şi fără graniţe definitive: Hispania şi posesiunile greco- 
asiatice erau despărțite de ţara-mamă prin vaste ţinuturi care 
abia dacă erau supuse romanilor în regiunile de coastă; pe 
ţărmul Africii de Nord erau ocupate, ca nişte insule, numai 
ţinuturile Cartaginei şi Cyrenei, şi chiar din teritoriul supus, mari 
întinderi, îndeosebi în Hispania, erau supuse romanilor doar 
nominal. Din partea guvernului nu s-a întreprins nimic concret în 
vederea concentrării şi sistematizării dominaţiei romane, iar 
decăderea flotei păru să anihileze ultima legătură dintre 
posesiunile îndepărtate. Democraţia, ori de cîte ori înălța capul, 
încerca să aducă şi politica externă pe făgaşul lui Gracchus, aşa 
cum a încercat Marius, care era dominat îndeosebi de astfel de 
idei; dar întrucit nu s-a bucurat de putere pe o durată mai lungă, 
toate intuiţiile rămaseră în stadiul de proiect. Abia în anul 684 
(70), cînd, după căderea constituţiei lui Sulla, democraţia preluă 
efectiv guvernarea, se înregistră o cotitură şi în această privinţă: 
înainte de toate, se restabili dominaţia pe Marea Mediterană - 
problemă vitală pentru un stat precum cel roman. În est, se 
asigură de asemenea graniţa Eufratului prin cucerirea ținuturilor 
pontice şi siriene. Dar teritoriul roman trebuia asigurat şi dincolo 
de Alpi, spre nord şi spre vest, şi, concomitent, să se cîştige aici 
un nou teren virgin pentru civilizaţia elenă şi pentru încă 
nezdruncinata vigoare a naţiunii italice. Caesar s-a consacrat 
acestei opere. Ar fi mai mult decit o eroare, ba chiar o 
nedreptate faţă de puternicul spirit sacru care domină în istorie 
dacă Galia ar fi privită numai ca un teren de manevre pe care 
Caesar s-a exersat împreună cu legiunile sale pentru războiul 
civil care se apropia. Chiar dacă, într-o oarecare măsură, 
războaiele transalpine au ctitorit puterea sa de mai tirziu, 


supunerea Occidentului nu a fost pentru Caesar un mijloc de 
realizare a scopului său; este tocmai un privilegiu al omului de 
stat genial ca mijloacele sale să se transforme în scopuri. Caesar 
avea nevoie de o considerabilă putere militară pentru realizarea 
ţelurilor sale de partid; însă el nu a cucerit Galia ca om de 
partid. Mai întîi, pentru Roma era o necesitate politică să 
preîntimpine veşnic ameninţătoarea invazie a germanilor de 
dincolo de Alpi şi să ridice acolo un dig care să asigure pacea 
pentru lumea romană. Dar chiar şi acest ţel important n-a fost 
cel suprem şi nici ultimul pentru care Galia a fost cucerită de 
către Caesar. Cînd vechea patrie deveni prea îngustă pentru 
cetăţenii romani, existînd pentru ei pericolul degenerării, politica 
de cuceriri italice a senatului i-a salvat de la dezintegrare. 
Acum, patria italică devenise din nou prea îngustă; statul 
suferea din nou din cauza aceloraşi neajunsuri sociale care se 
repetau numai la proporţii mai mari. O idee genială, o speranţă 
măreaţă îl purtă pe Caesar dincolo de Alpi: gîndul şi încrederea 
că va cîştiga aici o nouă şi întinsă patrie pentru concetăţenii săi 
şi că va regenera statul pentru a doua oară, aşezindu-l pe o 
bază mai largă. 

Într-un anumit sens, campania pe care Caesar o 
întreprinse în anul 693 (61) în Hispania Ulterior poate fi socotită 
deja în rîndul acţiunilor care vizau supunerea Occidentului. Deşi 
Hispania era de mult supusă romanilor, ţărmul occidental 
rămăsese de fapt independent chiar şi în urma expediției lui 
Decimus Brutus împotriva galecilor (II, p. 17), iar pe coasta de 
nord legiunile nici nu păşiseră încă; incursiunile de jaf din 
această direcţie, la care ţinuturile erau continuu supuse, 
aduceau civilizării şi romanizării Hispaniei mari prejudicii. Pentru 
a le combate, Caesar îşi organiză expediţia de-a lungul coastei 
occidentale. El traversă lanţul munţilor hermeeni (Sierra de 
Estrella), care se află la nord de rîul Tajo; după ce-i învinsese pe 
locuitorii acestora şi îi transferase în parte la cîmpie, supuse 
ţinutul de pe ambele maluri ale rîului Duero şi ajunse la 
promontoriul nord-vestic al peninsulei unde, cu ajutorul unei 
flotile aduse din Gades, cuceri Brigantium (Coruia). Locuitorii de 
pe ţărmul Oceanului Atlantic, lusitanii şi galecii, au fost astfel 
nevoiţi să recunoască supremaţia romană, în timp ce 
învingătorul s-a îngrijit ca situaţia supuşilor să fie ameliorată 
prin diminuarea  tributurilor datorate Romei şi prin 


reglementarea relaţiilor economice ale comunităţilor. Însă chiar 
dacă în acest debut militar şi administrativ al marelui general şi 
om de stat se pot întrezări acelaşi talent şi aceleaşi idei 
călăuzitoare pe care le-a dovedit mai tirziu pe scene mai largi, 
activitatea sa în Peninsula Iberică a fost totuşi mult prea 
trecătoare pentru a lăsa o urmă adîncă; cu atit mai mult cu cit, 
din cauza particularităţilor naturale şi naţionale ale acesteia, 
numai o preocupare continuă şi o îndelungată perseverenţă 
puteau da aici rezultate durabile. 

Un rol mai important în dezvoltarea romană a Occidentului 
i-a fost hărăzit ținutului care se întinde între Pirinei şi Rin, Marea 
Mediterană şi Oceanul Atlantic ; de el se leagă, din timpul lui 
Augustus, numele de „[ară a celților” sau Galia, cu toate că, în 
realitate, Ţara celților este, în parte, mai restrînsă, în parte, mult 
mai largă, iar ţinutul respectiv n-a format niciodată o unitate 
naţională şi nicicînd, înaintea lui Augustus, una politică. Tocmai 
de aceea nu este uşor să oferi o descriere exactă a realităţilor 
foarte diferite pe care Caesar le găsi aici cu ocazia sosirii sale 
din anul 696 (58). În ţinutul de lîngă Marea Mediterană care, 
cuprinzînd, aproximativ la vestul Ronului, Languedoc, în est, 
Dauphine şi Provence, era de 60 de ani o provincie romană, 
armatele romane se odihniseră foarte rar după uraganul 
cimbrilor care se năpustise şi aici. În anul 664 (90) Gaius Caelius 
luptase cu salienii pentru Aquae Sextiae, în anul 674 (80) Gaius 
Flaccus (II, pp. 226-227), în cursul marşului spre Hispania, cu 
alte cantoane celtice. În timpul războiului lui Sertorius, 
guvernatorul Lucius Manlius, silit să se grăbească dincolo de 
Pirinei în ajutorul colegilor săi, se întoarse învins de la Ilerda 
(Lerida), fiind bătut, în drumul său spre casă, pentru a doua oară 
de către aquitani, vecinii occidentali ai provinciei romane (în 
jurul anului 676, 78; p. 17); aceste evenimente par să fi 
provocat o răscoală generală a provincialilor dintre Pirinei şi 
Ron, poate chiar şi a celor dintre Ron şi Alpi. Pompeius a trebuit 
să-şi croiască drum cu sabia către Hispania prin Galia revoltată 
(p. 22) şi, drept pedeapsă pentru răzmeriţă, le dădu masalioţilor 
mărcile volco-arecomicilor şi helviilor (departamentele Gard şi 
Ard&che). Guvernatorul Manius Fonteius (678-680, 76-74) 
îndeplini aceste dispoziţii şi restabili liniştea în provincie, 
supunîindu-i pe  voconţi (departamentul Drôme), apărind 
Massalia în faţa răsculaților şi eliberînd capitala romană Narbo 


pe care o asaltaseră. Însă desperarea şi dezastrul economic pe 
care suferinţele din timpul războiului hispanic (pp. 24-25) şi, în 
general, extorcările oficiale şi neoficiale ale romanilor le aduseră 
posesiunilor galice nu le îngăduiră să trăiască în pace, îndeosebi 
cantonul cel mai îndepărtat de Narbo, cel al alobrogilor, fiind 
într-o permanentă tulburare. Cu privire la această stare de 
lucruri stau mărturie „pacificarea” pe care o întreprinse aici 
Gaius Piso în anul 688 (66), precum şi conduita ambasadei 
alobroge la Roma cu ocazia complotului anarhist din anul 691 
(63, p. 123), tulburarea degenerind curînd într-o rebeliune 
deschisă (693, 61). După o luptă norocoasă la început, 
Catugnatus, conducătorul  alobrogilor în acest război al 
desperării, a fost învins la Solonium, după o rezistenţă glorioasă, 
de către guvernatorul Gaius Pomptinus. În ciuda tuturor acestor 
lupte, graniţele teritoriului roman n-au fost extinse în mod 
considerabil. Lugudunum Convenarum, unde Pompeius 
colonizase supraviețuitorii armatei sertoriene (p. 28), Tolosa, 
Vienna şi Genava rămîneau în continuare localităţile romane 
cele mai îndepărtate către vest şi nord. Concomitent însă, 
importanţa acestor posesiuni galice pentru ţara-mamă era în 
continuă creştere. Clima excelentă, înrudită cu cea italică, solul 
prielnic, marele şi bogatul hinterland atît de încurajator pentru 
comerţ, cu rutele sale comerciale care ajungeau pînă în 
Britannia, traficul lesnicios cu patria, atit pe uscat, cît şi pe 
mare, conferiră curind sudului ţării celtice o importanţă 
economică pentru Italia pe care posesiuni mult mai vechi, ca, de 
exemplu, cele hispanice, nu o atinseseră în decursul secolelor. 
După cum naufragiaţii politici ai Romei din aceste timpuri îşi 
căutau locul de refugiu cu predilecție la Massalia, găsind aici atit 
cultură italică, cît şi luxul italic, şi emigranții voluntari ai Italiei se 
îndreptau tot mai mult spre Ron şi Garonne. „Provincia Galia” - 
se spune într-o descriere anterioară cu zece ani sosirii lui Caesar 
- „este plină de negustori şi înţesată de cetăţeni romani. Nici un 
gal nu face vreo afacere fără intermediul unui roman; fiecare as 
care trece în Galia dintr-o mînă în alta se perindă prin cărţile de 
cont ale cetăţenilor romani”. Din aceeaşi descriere rezultă că în 
Galia, în afara coloniştilor de la Narbo, existau în număr mare 
fermieri şi crescători de vite romani; cu toate acestea, nu 
trebuie uitat că - întocmai ca, la început, în cazul celei mai mari 
părţi a posesiunilor engleze din America de Nord - cele mai 


multe pămiînturi provinciale deţinute de către romani se găseau 
în mîinile înaltei aristocrații care trăia în Italia, acei fermieri şi 
crescători de vite fiind, în majoritatea lor, administratorii, sclavii 
sau liberţii acesteia. In asemenea împrejurări, este de înţeles că 
civilizarea şi romanizarea localnicilor făcu progrese rapide. Celţii 
nu iubeau agricultura; însă noii lor stăpîni îi sileau să folosească 
plugul în locul sabiei şi este foarte probabil că rezistenţa îndirjită 
a alobrogilor s-a datorat în parte unor asemenea dispoziţii. În 
epoci mai îndepărtate, elenismul stăpînise pînă la un anumit 
punct şi aceste ţinuturi; elementele unei civilizaţii superioare, 
cunoaşterea culturii viţei-de-vie şi măslinului (II, p. 111), 
folosirea scrierii şi baterea monedelor veniseră dinspre Massalia. 
Cultura elenă n-a fost nicidecum înlăturată aici de către romani; 
datorită lor, Massalia cîştigă şi mai mult în importanţă, iar în 
epoca romană cantoanele galice angajau medici şi oratori greci 
pe cheltuiala comunităţii. Cum este uşor de înţeles, prin 
intermediul romanilor elenismul din ţara celtică meridională 
dobîndi totuşi aceleaşi caracteristici ca în Italia; civilizaţia elenă 
specifică a fost înlăturată de cultura eterogenă latino-elenă 
care, curînd, făcu aici un mare număr de prozeliţi. „Galii în 
pantaloni”, cum erau numiţi locuitorii ţării celtice sudice, în 
opoziţie cu „galii în togă” din nordul Italiei, nu erau, ce-i drept, 
romanizați în întregime ca aceştia din urmă, dar se deosebeau 
deja foarte mult de „galii comaţi” din ţinuturile nordice încă 
nesupuse. Semicivilizarea care avu loc aici dădu suficiente 
motive pentru ironizarea latinei lor barbare şi nu se uita să i se 
sugereze celui bănuit de origine celtică „înrudirea cu 
pantalonii”; această latină stilcită era totuşi suficientă pentru ca 
înşişi îndepărtaţii alobrogi să poată intra în relaţii cu autorităţile 
romane şi chiar să depună mărturie fără tălmaci în tribunalele 
romane. Aşadar, dacă populaţia celtică şi ligurică a acestor 
regiuni era pe cale de a-şi pierde naționalitatea, vegetînd şi 
degenerînd pe deasupra sub o presiune politică şi economică, 
despre a cărei insuportabilitate răscoalele desperate sînt o 
dovadă elocventă, decăderea populaţiei indigene mergea totuşi 
mînă în mînă cu încetăţenirea aceleiaşi culturi superioare pe 
care o găsim în aceste timpuri şi în Italia. Aquae Sextiae şi, mai 
mult încă, Narbo erau localităţi însemnate care, cu siguranţă, 
puteau sta alături de Beneventum şi Capua; Massalia, oraşul cel 
mai bine organizat, cel mai liber, cel mai redutabil, cel mai 


puternic dintre toate oraşele greceşti dependente de Roma, sub 
severa sa guvernare aristocratică - pe care conservatorii romani 
o indicau, probabil, drept model al unei bune constituţii urbane 
-, în posesia unui teritoriu important, extins şi mai mult de către 
romani, şi a unui comerţ vast, se afla lîngă cele două oraşe 
latine precum Region şi Neapolis alături de Capua şi 
Beneventum în Italia. 

Imaginea se schimba îndată ce se trecea graniţa romană. 
Marele neam celtic, care, în ţinuturile meridionale, începea deja 
să fie asuprit de către imigranții italici, trăia la nord de 
Cevennes bucurîndu-se încă de vechea libertate. Nu îl întîlnim 
pentru prima dată; cu extremităţile şi avanposturile acestei 
populaţii imense italicii se luptaseră deja pe Tibru şi pe Pad, în 
munţii Castiliei şi Carintiei, ba chiar în străfundul Asiei Mici; însă 
abia aici o atacau în inima ei. In cursul aşezării sale în Europa 
Centrală, populaţia celtică se răspîndise cu predilecție în 
bogatele văi ale rîurilor şi în ţinutul colinar atrăgător al Franţei 
actuale, incluzind şi regiunile vestice ale Germaniei şi Elveţiei, şi 
ocupase de aici cel puţin partea sudică a Angliei, poate încă de 
pe atunci întreaga Mare Britanie şi Irlanda; aici, mai mult decît 
oriunde, forma o masă etnică întinsă şi geografic compactă. In 
ciuda deosebirilor de limbă şi obiceiuri, care nu lipseau, fireşte, 
în cadrul acestui teritoriu imens, triburile dintre Ron şi Garonne 
pînă la Rin şi Tamisa par totuşi să fi fost unite prin relaţii 
reciproce intense şi printr-un sentiment de apartenenţă la 
aceeaşi comunitate; o anumită unitate geografică exista şi între 
ele şi celții Spaniei şi Austriei de astăzi, dar în parte din cauza 
impunătoarelor bariere muntoase ale Pirineilor şi Alpilor, în 
parte din cauza intervențiilor romanilor, care se manifestau şi 
aici, şi ale germanilor, relaţiile şi conexiunile spirituale ale celor 
înrudiţi erau stînjenite mult mai mult decit cele ale celților 
continentali şi britanici despărțiți numai de strimtul Canal. Din 
nefericire, nu ne este permis să urmărim pas cu pas istoria 
internă a evoluţiei acestui popor remarcabil în centrele sale; 
trebuie să ne mulţumim să prezentăm, măcar în trăsăturile sale 
generale, situaţia cultural-istorică şi politică aşa cum ne apare 
ea în epoca lui Caesar. 

După relatările anticilor, Galia era relativ bine populată. 
După unele mărturii, putem deduce că în districtele belgice 
populaţia se ridica la aproximativ 900 de oameni pe mila pătrată 


- o proporţie, cu aproximaţie, valabilă pentru Wallis şi Livonia de 
astăzi -, iar în cantonul helvetic la aproximativ 1.100; este 
probabil că în districtele mai cultivate decît cele belgice şi mai 
puţin muntoase decit cele helvetice, precum cele ale biturigilor, 
arvernilor, eduilor, cifrele să fi fost şi mai mari. Ce-i drept, 
agricultura era practicată în Galia, aşa cum contemporanii lui 
Caesar remarcaseră în regiunea Rinului obiceiul marnării 
pămîntului; răspîndirea largă şi timpurie a culturii cerealelor 
este dovedită şi de străvechiul obicei celtic de a pregăti berea 
din orz (cervesia); dar ea nu se bucura de consideraţie. Chiar şi 
în sudul civilizat nu era onorabil ca un celt liber să are cu plugul. 
Celţii puneau un preţ mult mai mare pe creşterea vitelor; 
proprietarii romani ai acestei epoci se foloseau cu predilecție de 
curajoşii sclavi celți, buni călăreţi şi pricepuţi în îngrijirea 
animalelor.  |ndeosebi în ţinuturile celtice septentrionale 
creşterea animalelor deţinea ponderea cea mai însemnată. În 
timpul lui Caesar, Bretagne era o ţară săracă în cereale. În nord- 
est, legîndu-se de lanţul Munţilor Ardenne, pădurile dese se 
întindeau aproape fără întrerupere de la Marea Nordului pînă la 
Rin, iar pe meleagurile Flandrei şi Lotaringiei, astăzi atit de 
binecuvîntate, porcarul menapian şi treverian îşi mîna scroafele 
aproape sălbatice prin desele păduri de stejari. Aşa cum în 
Valea Padului producţia de lînă şi cultura cerealieră au înlocuit, 
datorită romanilor, îngrăşarea porcilor cu ghindă, tot lor li se 
datorează creşterea oilor şi agricultura din cîmpiile rîurilor 
Schelda şi Meusa. În Britannia, treieratul grîului nu era practicat, 
iar în regiunile mai nordice nu se practica deloc agricultura, 
pămîntul servind doar pentru creşterea animalelor. Cultura 
măslinului şi a viţei-de-vie, care aducea masalioţilor venituri 
însemnate, încă nu se practica dincolo de Cevennes în timpul lui 
Caesar. Galii au fost întotdeauna înclinați spre o viaţă 
comunitară; peste tot existau sate deschise, numai cantonul 
helvetic numărînd în anul 696 (58) 400, fără a mai socoti 
numeroasele gospodării izolate. Dar nu lipseau nici oraşele 
înconjurate cu ziduri din paiantă, remarcate de către romani atit 
datorită utilității lor, cît şi datorită îmbinării meşteşugite a 
bîrnelor şi pietrelor, în timp ce, fireşte, chiar în oraşele 
alobrogilor clădirile erau construite numai din lemn. Helveţii 
aveau 12 asemenea oraşe şi tot de atitea dispuneau şi suesionii; 
în districtele mai nordice, ca, de exemplu, la nervieni, existau 


oraşe, dar în timpul războiului populaţia căuta salvarea mai 
degrabă în mlaştini şi păduri decit în spatele zidurilor, iar dincolo 
de Tamisa, primitiva metodă a doboririi copacilor luă întru totul 
locul oraşelor, pădurile fiind în caz de război unicul loc de 
refugiu pentru oameni şi turme. În strînsă legătură cu 
dezvoltarea relativ importantă a vieţii urbane se află înflorirea 
comerţului pe uscat şi pe apă. Pretutindeni existau drumuri şi 
poduri. Navigaţia fluvială, înlesnită de Ron, Garonne, Loara şi 
Sena, era prin natura lucrurilor însemnată şi avantajoasă. Dar 
mult mai remarcabilă este navigația maritimă a celților. Nu 
numai că, după toate aparențele, celții au fost primii care au 
navigat în mod regulat pe Oceanul Atlantic, dar constatăm la ei 
un înalt nivel al meşteşugului construirii şi pilotării corăbiilor. 
Cum este de înţeles, avînd în vedere natura apelor străbătute, 
navigația popoarelor Mării Mediterane a rămas relativ mult timp 
la folosirea vislelor; vasele de război ale fenicienilor, elenilor şi 
romanilor au fost în toate timpurile galerele cu rame, velă 
folosindu-se numai ocazional, pentru suplimentarea ramelor; în 
epoca civilizaţiei antice dezvoltate, numai corăbiile de comerţ 
au fost veliere propriu-zise. Dimpotrivă, pe Canal, atit în vremea 
lui Caesar, cît şi mult timp după aceea, galii se foloseau de un 
fel de bărci din piele, care par să fi fost în esenţă bărci obişnuite 
cu rame. Dar pe coasta de vest a Galiei, santonii, pictavii şi mai 
ales veneţii navigau cu vase mari, fireşte construite grosolan, 
care nu erau propulsate cu ajutorul ramelor, ci erau înzestrate 
cu vele din piele şi cabestane din fier; acestea erau utilizate nu 
numai pentru comerţul cu Britannia, dar şi în bătăliile navale. 
Aici întîlnim aşadar pentru prima dată nu numai navigația în 
largul oceanului; aici corabia cu vele a înlocuit cu desăvirşire 
pentru prima dată barca cu rame - un progres pe care 
susceptibilitatea decrepită a lumii vechi nu a mai ştiut să-l 
fructifice şi ale cărui efecte incalculabile pot fi întrevăzute 
treptat abia de către întinerita noastră perioadă culturală. 
Existenţa acestei relaţii maritime regulate dintre coasta 
britanică şi cea galică explică legătura politică deosebit de 
strinsă dintre locuitorii ținuturilor apropiate de Canal, ca şi 
înflorirea comerţului transmarin şi a pescuitului. Îndeosebi celții 
din Bretagne aduceau cositorul minelor din Cornwall din Anglia 
şi îl transportau pe căile continentale şi fluviale ale ţării celtice 
pînă la Narbo şi Massalia. Mărturia conform căreia, în timpul lui 


Caesar, unele populaţii de la estuarul Rinului s-ar fi hrănit cu 
peşte şi ouă trebuie să fie interpretată probabil în sensul că aici 
au fost răspîndite pe o scară mai largă pescuitul oceanic şi 
stringerea ouălor păsărilor mării. Dacă sintetizăm puţinele şi 
răzleţele mărturii referitoare la comerţul şi relaţiile celților, 
înţelegem de ce vămile porturilor fluviale şi maritime deţineau 
un rol atît de mare în bugetele unor cantoane, ca, de exemplu, 
în cele ale eduilor şi veneţilor, şi de ce zeul principal al naţiunii 
era protectorul drumurilor şi comerțului şi, totodată, 
născocitorul meşteşugului. In consecință, nici industria celtică 
nu poate să fi fost neglijabilă; aşa cum nemaipomenita dibăcie a 
celților şi aptitudinea lor remarcabilă de a imita orice model şi 
de a executa orice dispoziție au fost evidențiate şi de către 
Caesar. În cele mai multe ramuri, meşteşugul nu pare să se fi 
ridicat însă deasupra nivelului obişnuit; țesutul stofelor din in şi 
din lînă, care va înflori mai tîrziu în Galia centrală şi 
septentrională, a fost preluat, după cum s-a dovedit, abia de la 
romani. O excepţie, şi unica după cunoştinţele noastre, o 
constituie prelucrarea metalelor. Obiectele din cupru, nu rareori 
excelent executate din punct de vedere tehnic, ele putînd fi 
folosibite şi astăzi, din mormintele ţării celtice şi monedele de 
aur arverne, bătute cu mare grijă, constituie mărturii vii ale 
abilității orfevrilor şi lucrătorilor în cupru celți. Probabil că sînt 
corecte relatările anticilor conform cărora romanii ar fi învăţat 
cositorirea de la biturigi, iar argintarea de la alesini - inovaţii 
datorate comerţului cu cositor, dar realizate probabil amîndouă 
încă în epoca libertăţii celtice. In strînsă legătură cu meşteşugul 
prelucrării metalelor s-a aflat cel al extragerii lor care, îndeosebi 
în minele de fier de pe Loara, trebuie să fi atins un asemenea 
nivel ridicat, încît lucrătorii din mine jucau un rol important în 
timpul asediilor. Credinţa, răspîndită la romanii acestor timpuri, 
că Galia ar fi una dintre ţările cele mai bogate în aur ale lumii 
este contrazisă, fireşte, de realităţile bine-cunoscute ale solului 
şi de inventarul mormintelor celtice, în care aurul apare destul 
de rar şi mult mai puţin decit în veritabilele ţări de baştină ale 
aurului. Această imagine a fost creată, probabil, numai de 
povestirile călătorilor greci şi ale soldaţilor romani, în care, 
neîndoielnic, nu fără mari exagerări, se vorbea despre fastul 
regilor arverni (II, p. 112) şi tezaurele templelor din Tolosa (II, p. 
121). Dar povestitorii nu fabulau întru totul. Este foarte probabil 


ca pe riurile care se prăvălesc din Alpi şi din Pirinei să fi existat 
spălătorii de aur, neproductive la valoarea actuală a forţei de 
muncă, dar care au putut fi menținute cu folos şi pe o scară 
importantă în epoci mai îndepărtate şi în condiţiile existenţei 
muncii sclavilor. Pe de altă parte, relaţiile comerciale ale Galiei, 
cum s-a întîmplat deseori la popoarele semicivilizate, au putut 
favoriza tezaurizarea unui capital mort constind în metale 
preţioase. Nivelul artei lor plastice este deosebit de scăzut şi 
apare cu atit mai izbitor cu cît se ia în considerare măiestria 
evidenţiată în domeniul prelucrării metalelor. Predilecţia pentru 
obiectele colorate şi strălucitoare arată lipsa simțului pentru 
frumos; o confirmare tristă o oferă monedele galice cu imaginile 
lor cînd simplificate pînă la exces, cînd îndrăzneţe, însă 
întotdeauna concepute cu o grosolănie nemaiîntilnită şi 
executate, aproape fără excepţie, cu o barbarie incomparabilă. 
Este poate fără precedent faptul că o industrie monetară 
manipulată timp de secole cu oarecare abilitate tehnică s-a 
limitat în esenţă la imitarea a două sau trei ştanţe greceşti pe 
care le-a copiat fără întrerupere şi într-un mod din ce în ce mai 
denaturat. Dimpotrivă, arta poetică a fost foarte apreciată de 
către celți, ea contopindu-se cu instituţiile religioase şi chiar cu 
cele politice ale naţiunii; vedem cum înfloreşte atît poezia 
religioasă, cît şi cea de curte sau cea populară (II, p. 112). Deşi 
în formele şi concepţiile teologiei naţionale ştiinţele naturii şi 
filozofia şi-au găsit o anumită cultivare, celții au primit cu 
braţele deschise umanismul elen, oriunde şi oricum au venit în 
contact cu el. Arta scrierii era generalizată cel puţin în rîndul 
preoţilor. In Galia liberă, în timpul lui Caesar se folosea mai ales 
scrierea greacă - de exemplu, la helveţi; numai în districtele 
sudice ale acesteia prevala, în urma relaţiilor cu celții 
romanizați, scrierea latină pe care o întîlnim, de exemplu, pe 
monedele arverne ale epocii. 

Şi dezvoltarea politică a naţiunii celtice oferă elemente 
deosebit de remarcabile. Ca pretutindeni, constituţia se bazează 
în cazul ei pe cantonul gentilic, cu principele, sfatul bătrînilor şi 
comunitatea bărbaţilor liberi în stare să poarte armele; este însă 
ciudat că ea n-a depăşit niciodată această organizare cantonală. 
La greci şi la romani, în locul cantonului, incinta zidului a fost 
considerată foarte de timpuriu temelia unităţii politice; acolo 
unde două cantoane s-au regăsit în interiorul aceloraşi ziduri ele 


s-au contopit într-o comunitate; acolo unde corpul cetăţenilor 
indica unei părţi a concetăţenilor săi o nouă incintă, se năştea 
întotdeauna un nou stat, legat de comunitatea-mamă numai 
prin obligaţiile pietăţii şi cel mult prin cele ale clientelei. 
Dimpotrivă, la celți, „corpul cetăţenilor” rămîne în toate 
timpurile clanul; principele şi sfatul prezidează cantonul, şi nu 
un oarecare oraş, iar adunarea comună a cantonului formează 
ultima instanţă în stat. Ca şi în Orient, oraşul are numai o 
importanţă comercială şi strategică, nu politică; drept urmare, 
localităţile galice, chiar dacă sînt înconjurate de ziduri de incintă 
şi foarte însemnate precum Vienna şi Genava, nu sînt pentru 
greci şi romani nimic altceva decît sate. În timpul lui Caesar, 
constituţia gentilică originară persista încă nealterată în rîndul 
celților insulari şi în cantoanele nordice ale continentului: 
adunarea naţională deţinea autoritatea supremă; în problemele 
esenţiale, principele era legat de hotăririle ei; sfatul comunităţii 
era numeros, la unele clanuri ajungînd pînă la 600 de membri; 
se pare însă că nu se bucura de mai multă autoritate decit 
senatul în timpul regilor romani. Dimpotrivă, în sudul ţării, cu 
obiceiuri mai flexibile, cu una sau două generaţii înaintea lui 
Caesar - copiii ultimilor regi mai trăiau pe timpul lui -, cel puţin 
în clanurile mai mari ale arvernilor, eduilor, segquanilor, 
helveţilor intervenise o revoluţie care înlăturase puterea regală 
şi adusese autoritatea în mîinile aristocrației. Este numai 
reversul lipsei totale a comunităţii urbane la celți, tocmai 
caracterizată, faptul că, la polul opus al dezvoltării politice, 
cavalerismul predomina în cadrul constituţiei gentilice celtice. 
După toate aparențele, aristocrația celtică era o nobilime înaltă, 
alcătuită probabil în majoritatea ei din membrii familiilor regale 
sau odinioară regale, aşa cum este remarcabil, de altfel, că şefii 
partidelor opuse în cadrul aceluiaşi clan aparţineau deseori 
aceleiaşi ginţi. Aceste familii mari reuneau în mîinile lor 
supremaţia economică, militară şi politică. Ele monopolizau 
arendăşia marilor venituri ale statului. Ele sileau oamenii liberi 
de rînd, striviţi de povara impozitelor, să se împrumute şi să 
renunţe la libertatea lor mai întîi de fapt, ca debitori, şi apoi de 
drept, ca vasali. Ele au dezvoltat în sînul lor sistemul vasalităţii, 
mai exact, privilegiul nobilimii de a se înconjura cu un număr de 
slugi înarmate plătite, aşa-numiţii ambacti, întemeind astfel un 
stat în stat; sprijiniți pe aceşti supuşi, ei înfruntau autorităţile 


legale şi miliția comunităţii, sfărimînd astfel, de fapt, 
comunitatea. Dacă într-un clan, care număra aproximativ 
80.000 de bărbaţi în stare să poarte armele, un singur nobil se 
putea înfăţişa în adunarea poporului cu 10.000 de slugi, fără a 
socoti vasalii şi debitorii, este evident că o asemenea persoană 
era mai degrabă un dinast independent decit un cetăţean al 
clanului său. La aceasta se adaugă faptul că familiile nobile ale 
diferitelor clanuri erau strîns unite, formînd prin căsătorii şi 
tratate separate un fel de ligă unitară în faţa căreia clanul, 
izolat, rămînea neputincios. Din această cauză, comunităţile n- 
au mai putut să menţină pacea ţării şi pretutindeni domina 
dreptul celui mai puternic. Doar bărbatul vasal mai găsea 
protecţie la stăpînul său, pe care obligaţia şi interesul îl sileau să 
pedepsească nedreptatea comisă împotriva clientului; statul nu 
mai avea puterea de a-i proteja pe oamenii liberi, motiv pentru 
care aceştia se ofereau ca vasali în număr mare unui stăpîn 
puternic. Adunarea comunităţii îşi pierdu importanţa politică; 
însăşi regalitatea, care ar fi trebuit să stăvilească abuzurile 
nobilimii, pieri în faţa acesteia aşa cum pierise şi în Latium. 
Locul regelui a fost luat de către „apărătorul dreptului” sau 
vergobretus, care, asemenea consulului roman, era ales numai 
pe durata unui an. În măsura în care cantonul îşi mai păstra 
unitatea, el era condus de consiliul comunităţii, în care, 
bineînţeles, şefii aristocraților deţineau puterea. Se înţelege de 
la sine că, în asemenea împrejurări, lucrurile au rămas, în cadrul 
fiecărui clan în parte, într-o neîntreruptă agitaţie, aşa cum 
clocotiseră şi în Latium timp de secole după alungarea regilor. În 
timp ce nobilimea diferitelor comunităţi se organiza într-o ligă 
separată, ostilă autorităţii comunităţii, mulţimea nu înceta să 
ceară restaurarea regalității şi nu rareori un nobil de excepţie - 
ca Spurius Cassius la Roma - încercă să sfărime puterea egalilor 
săi, bazindu-se pe mase, şi să reinstituie coroana, spre binele 
său, în drepturile ei. Aşadar dacă, luate în parte, cantoanele 
degenerau iremediabil, concomitent, în sînul naţiunii se 
manifesta tot mai puternic sentimentul unităţii care încercă să 
se contureze şi să se impună pe multiple căi. Acea alianţă a 
întregii nobilimi celtice în opoziţie cu sistemele particulare ale 
cantoanelor zdruncină ordinea existentă a lucrurilor, dar trezi şi 
întări şi ideea unităţii naţiunii. Tocmai în această direcţie 
acţionară atacurile îndreptate din afară împotriva naţiunii şi 


micşorarea continuă a teritoriului în războaiele cu vecinii ei. La 
fel ca elenii în războaiele împotriva perşilor şi italicii în cele 
împotriva celților, galii transalpini par să fi devenit conştienţi de 
existenţa şi puterea unităţii naţionale în cursul războaielor 
împotriva Romei, în ciuda vrajbei clanurilor rivale şi a tuturor 
certurilor de tip feudal; se făcură totuşi auzite şi vocile acelora 
care erau gata să cumpere independenţa naţiunii cu preţul 
autonomiei diferitelor cantoane şi chiar cu preţul autonomiei 
cavalereşti. Cît de populară a fost opoziţia împotriva dominaţiei 
străine o dovedesc războaiele lui Caesar în faţa căruia partida 
patrioţilor celtici ocupă o poziţie pe deplin asemănătoare cu cea 
a patrioţilor germani faţă de Napoleon. Rapiditatea, similară 
telegrafului, cu care se răspîndeau noutăţile dovedeşte, printre 
altele, amploarea şi organizarea acestei partide. Generalitatea şi 
atotputernicia conştiinţei naţionale celtice n-ar fi explicabile 
dacă, în ciuda celei mai pronunţate fărimiţări politice, națiunea 
celtică n-ar fi fost demult centralizată din punct de vedere 
religios şi chiar teologic. Sacerdoţiul celtic sau, pentru a folosi 
denumirea locală, corporaţia druizilor cuprindea cu siguranţă 
insulele britanice şi întreaga Galie, poate şi alte ţări celtice, într- 
o uniune religioasă şi naţională. Ea era guvernată de un 
conducător, ales de către preoţii înşişi, avea şcoli proprii în care 
se perpetua foarte ampla tradiţie, avea privilegii specifice, 
îndeosebi scutirea de impozite şi de serviciul militar, respectate 
de fiecare clan, organiza concilii anuale, desfăşurate la Chartres, 
în „inima pămîntului celtic”, şi era dotată îndeosebi cu o 
comunitate credincioasă care, prin pietatea pedantă şi 
supunerea oarbă faţă de preoţii săi, nu pare să fi fost cu nimic 
mai prejos irlandezilor de astăzi. Este de înţeles că un asemenea 
sacerdoţiu a încercat să se substituie guvernării lumeşti, ceea 
ce i-a şi reuşit în parte; acolo unde exista regalitatea anuală, el 
conducea alegerile în cazul unui interregn; el îşi aroga cu succes 
dreptul de a exclude indivizi şi comunităţi întregi din 
comuniunea religioasă şi, în consecinţă, şi din cea civilă; el ştia 
să-şi atragă afacerile civile cele mai importante, îndeosebi 
procesele de frontieră şi de succesiune; bazat, după toate 
aparențele, pe dreptul său de excomunicare din rîndurile 
comunităţii şi, poate, pe obiceiul pămîntului ca pentru 
obişnuitele sacrificii umane să fie preferaţi îndeosebi criminalii, 
el dezvoltă o largă jurisdicție penală sacerdotală ce concura cu 


aceea a regilor şi vergobretus-ilor; el reclama chiar şi decizia în 
problemele de război şi pace. Celţii nu erau departe de un stat 
sacerdotal cu papă şi concilii, cu imunităţi, interdicții şi tribunale 
religioase; numai că acest stat sacerdotal nu făcea abstracţie de 
naţiuni, precum cel al epocii moderne, ci era mai degrabă 
naţional din toate punctele de vedere. Dar dacă sentimentul 
naţional se trezise cu toată vigoarea în rîndul triburilor celtice, 
acestei naţiuni nu i-a fost totuşi permis să ajungă la un punct 
angular al centralizării politice, aşa cum Italia îl găsise în 
cetăţenii romani, elenii şi germanii în regii macedoneni şi 
franconi. Sacerdoţiul celtic, ca şi nobilimea celtică, cu toate că 
amîndouă reprezentau şi legau națiunea într-un anumit sens, 
erau, pe de o parte, incapabile să-i aducă unitatea, din cauza 
intereselor lor sociale şi de partid, dar destul de puternice 
pentru a împiedica înfăptuirea operei de unificare din partea 
unui rege sau unui canton, pe de altă parte. Nu lipseau 
începuturile pentru aceasta; ele au urmat calea prescrisă de 
constituţia cantonală: sistemul hegemoniei. Cantonul puternic îl 
constringea pe cel slab să i se supună, astfel încît în relaţiile 
externe cantonul dominant îl reprezenta şi pe celălalt şi stipula 
şi în numele lui tratatele de stat; cantonul clientelar se angaja în 
schimb să-l urmeze în război, poate şi la plata unui tribut. Pe 
această cale s-au născut o serie de ligi separate; dar nu exista 
un canton conducător pentru întreaga ţară celtică, o uniune 
oricît de precară a întregii naţiuni. Mai sus s-a remarcat deja (II, 
p. 112) că, la începutul cuceririlor lor transalpine, romanii au 
găsit în Nord o ligă belgo-britanică sub conducerea suesionilor, 
în centrul şi în sudul Galiei confederaţia arvernilor, cu care 
rivalizau eduii, cu clientela lor mai slabă. În timpul lui Caesar îi 
mai găsim pe belgii din nord-estul Galiei, între Sena şi Rin, uniţi 
într-o astfel de comunitate, dar care nu se mai întindea, după 
toate aparențele, asupra Britanniei; alături de ei, în Normandia 
şi Bretagne de astăzi apare confederaţia cantoanelor 
armoricane, altfel spus, a cantoanelor maritime; în centru sau în 
Galia propriu-zisă rivalizau pentru hegemonie, ca şi odinioară, 
două partide, în fruntea cărora se găseau, pe de o parte, eduii, 
pe de alta, după ce arvernii slăbiţi în urma războiului cu Roma 
se retrăseseră, seqgquanii. Aceste confederaţii diferite erau 
independente unele de altele; statele conducătoare ale Galiei 
centrale nu par să-şi fi extins niciodată clientela asupra celei de 


nord-est şi în mod serios nici asupra nord-vestului Galiei. Dorinţa 
de unitate a naţiunii şi-a găsit, probabil, în aceste ligi cantonale 
o anumită expresie; totuşi, ea era insuficientă din toate punctele 
de vedere. Legătura era cît se poate de instabilă, alternînd în 
permanenţă între alianţă şi hegemonie; reprezentarea unităţii în 
timp de pace prin adunarea confederativă, iar în caz de război 
prin duce era cît se poate de slabă. Doar confederaţia belgică 
pare să fi dovedit o coeziune mai pronunţată; avîntul naţional, 
care a condus la respingerea fericită a cimbrilor (II, p. 126), pare 
să fi fost o binefacere. Rivalităţile pentru hegemonie produceau 
rupturi în cadrul fiecărei confederaţii, care nu se închideau în 
decursul timpului, ci se lărgeau, întrucît însăşi victoria rivalului îi 
lăsa adversarului existenţa politică, rămînîndu-i, chiar dacă se 
supusese clientelei, în continuare posibilitatea de a relua lupta 
mai tîrziu. Intrecerea cantoanelor mai puternice nu era o cauză 
de dezbinare numai între acestea, ci continua să dezbine fiecare 
clan dependent, fiecare sat, ba deseori fiecare casă, astfel încît 
fiecare se angaja în baza propriilor relaţii. Aşa cum Elada şi-a 
irosit forţele nu atit în lupta Atenei împotriva Spartei, cît mai 
ales prin vrajba internă a facţiunilor ateniene şi lacedemonene 
în sînul fiecărei comunităţi şi chiar şi la Atena, la fel şi rivalitatea 
arvernilor şi eduilor, cu repetările ei la scară din ce în ce mai 
redusă, a nimicit poporul celților. 

Capacitatea de luptă a naţiunii a resimţit influenţa acestor 
relaţii politice şi sociale. Cavaleria era, fără îndoială, arma 
dominantă, la care se adăugau, la belgi, şi mai mult încă în 
insulele britanice, tradiţionalele care de luptă remarcabil 
perfecţionate. Aceste cete de cavaleri şi de luptători pe care de 
luptă, pe cît de numeroase, pe atît de destoinice, erau formate 
din nobilime şi din vasalii acesteia, care îşi găseau plăcerea cit 
se poate de cavalerească în creşterea cîinilor şi cailor şi plăteau 
sume mari pentru a putea călări cai nobili de rasă. Este 
semnificativ pentru spiritul şi modul de luptă ale acestor nobili 
că, atunci cînd se proclama chemarea la luptă, încăleca oricine 
se putea ţine pe cal, chiar şi bătriînul cu plete albe, şi că, atunci 
cînd urma să înceapă o bătălie cu un inamic desconsiderat, ei 
jurau unul cîte unul că nu vor mai călca pragul casei dacă ceata 
lor nu va străpunge linia inamică de cel puţin două ori. Printre 
combatanți domina mercenariatul, cu toată indiferența şi 
dezinteresul său faţă de viaţa altuia sau cea proprie - lucru 


dovedit de povestirile, oricît de mult ar intra în sfera 
anecdotelor, despre obiceiul celtic de a se provoca, cu ocazia 
banchetelor, în glumă, la duel şi de a se lupta uneori pe viaţă şi 
pe moarte şi despre obiceiul răspîndit printre ei, care întrecea 
chiar şi luptele de gladiatori ale romanilor, de a se vinde pentru 
a fi omoriţi în schimbul unei anumite sume de bani sau unui 
anumit număr de butoaie de vin şi de a primi voluntar, întinşi pe 
scut, lovitura mortală în faţa întregii mulţimi. Alături de aceşti 
cavaleri, pedestrimea trecea pe planul al doilea. In principal, ea 
se asemăna încă cu hoardele celtice cu care luptaseră romanii 
în Italia şi Hispania. Scutul mare deţinea, ca şi atunci, rolul 
principal în apărare, însă printre arme mai importantă decit 
sabia era acum lunga lance de străpuns. Acolo unde războiul era 
purtat de mai multe cantoane unite, clanurile poposeau şi 
luptau, fireşte, unul cîte unul; nu întîlnim nici o urmă a vreunei 
încercări de a structura contingentul clanului din punct de 
vedere militar, formînd detaşamente mai mici dispuse după 
regulile tacticii. Bagajele erau transportate în urma armatei 
celtice de un lung şir de care; în locul taberei cu valuri, precum 
şi-o ridicau romanii în fiecare seară, celții se serveau în 
continuare de provizoratul taberei de care. In mod excepţional 
se remarcă destoinicia pedestrimii unor cantoane, ca, de 
exemplu, cea a nervienilor; este remarcabil că tocmai aceştia nu 
aveau o cavalerime, nefiind, poate, nici măcar un trib celtic, ci 
unul germanic imigrat. În general, pedestrimea celtică a acestor 
timpuri apare ca o miliţie nerăzboinică şi greoaie, şi aceasta cel 
mai mult în ţinuturile sudice, unde, odată cu barbaria dispăruse 
şi vitejia. Celtul, spune Caesar, nu îndrăzneşte în timpul luptei să 
se uite în ochii germanului; o critică şi mai aspră decit această 
sentinţă a fost adusă infanteriei celtice de către generalul 
roman prin faptul că, după ce o cunoscuse în timpul primei sale 
campanii, el nu o mai folosi niciodată alături de cea romană. 
Dacă aruncăm o privire asupra situaţiei generale a celților 
aşa cum a întîlnit-o Caesar în ţinuturile transalpine, nu putem 
nega un progres în civilizaţie faţă de treapta culturală pe care 
romanii i-au întîlnit pe celți cu un secol şi jumătate în urmă în 
Valea Padului. În armatele lor prevala pe atunci miliția, 
excelentă în felul ei (|, p. 232); acum, primul loc era ocupat de 
cavaleri. Celţii locuiau atunci în tirguri deschise; acum, 
localităţile lor erau împrejmuite de ziduri bine întocmite. Şi 


inventarul mormintelor din Lombardia, îndeosebi în ceea ce 
priveşte obiectele din cupru şi sticlă, este cu mult inferior celui 
din mormintele ţării celtice din nord. Sentimentul unităţii 
naţiunii este poate măsura cea mai sigură pentru cultura aflată 
în progres; pe cît de puţin transpare acest sentiment în bătăliile 
cu celții susţinute pe meleagurile actualei Lombardii, pe atit de 
viu se manifestă în luptele împotriva lui Caesar. După toate 
aparențele, în momentul întîlnirii cu Caesar, națiunea celtică 
atinsese deja punctul culminant al culturii ei, aflîndu-se acum în 
declin. Civilizaţia celților transalpini din epoca lui Caesar oferă 
chiar şi pentru noi, care deţinem foarte puţine informaţii despre 
ea, multe laturi remarcabile şi, înainte de toate, interesante; în 
mai multe privinţe, ea se leagă mai strîns de civilizaţia modernă 
decit de cea eleno-romană, cu velierele sale, cu cavalerismul ei, 
cu constituţia ei ecleziastică, înainte de toate prin tentativele ei, 
ce-i drept, incomplete, de a nu edifica statul bazîndu-se pe oraş, 
ci pe trib şi, la o scară mai înaltă, pe naţiune. Dar tocmai faptul 
că națiunea celtică se află acum în punctul culminant al 
dezvoltării sale ne permite să constatăm cu o evidenţă şi mai 
mare înzestrarea morală inferioară sau, ceea ce este acelaşi 
lucru, capacitatea ei culturală inferioară. Ea nu a reuşit să 
creeze prin sine nici o artă naţională, nici un stat naţional, ci a 
ajuns cel mult la o teologie naţională şi la o nobleţe proprie. 
Naiva vitejie originară nu mai exista; curajul militar, care se 
bazează pe o moralitate superioară şi un sistem adaptat 
scopului, se exprima prin cavalerism numai într-o formă 
degenerată. Ce-i drept, barbaria propriu-zisă fusese depăşită; 
trecuseră timpurile cînd, în ţara celților, bucata grasă de coapsă 
era dată celui mai viteaz dintre oaspeţi, fiecare dintre invitaţi, 
jigniţi prin gestul acesta, avînd însă posibilitatea de a-l provoca 
la luptă pe cel căruia i se făcuse onoarea, şi cînd, la moartea 
căpeteniei, cei mai fideli vasali ai acesteia erau arşi odată cu ea. 
Dar sacrificiile umane existau încă, iar principiul legal care 
stabilea că torturarea bărbatului liber nu era acceptabilă, dar 
era permisă în cazul femeii libere, ca şi în cel al sclavului aruncă 
o lumină nefavorabilă asupra poziţiei pe care femeile o deţineau 
la celți, chiar în perioada apogeului civilizaţiilor. Celţii pierduseră 
avantajele proprii epocii primitive a naţiunilor, dar nu le 
cîştigaseră pe acelea pe care le aduce moralitatea atunci cînd 
pătrunde profund şi complet în sînul unui popor. 


Aceasta era situaţia internă a naţiunii celtice. Trebuie să 
mai prezentăm relaţiile externe cu vecinii ei şi să descriem rolul 
pe care-l deţineau în momentul acesta în grandioasa întrecere şi 
rivalitate a naţiunilor, în care păstrarea cîştigului se dovedeşte, 
în toate cazurile, mai dificilă decît dobiîndirea lui. În Pirinei, 
relaţiile dintre popoare se reglementaseră demult în mod paşnic 
şi trecuseră deja timpurile în care celții asaltaseră şi înlăturaseră 
parţial populaţia iberică originară, altfel spus, pe basci. Văile 
Pirineilor, ca şi munţii din Béarn şi Gascogne şi, la fel, stepele 
țărmului de la sud de Garonne se aflau, în timpul lui Caesar, în 
stăpînirea necontestată a aquitanilor, o mulţime de populaţii 
mici de origine iberică, care întreţineau legături sporadice între 
ele şi, chiar mai sporadice, cu exteriorul; aici, numai estuarul în 
sine al fluviului Garonne, cu importantul port Burdigala 
(Bordeaux), se afla în miinile unui trib celtic, cel al 
biturigoviviscilor. De o importanţă mult mai mare erau 
contactele naţiunii celtice cu romanii şi cu germanii. Nu dorim 
să repetăm aici ceea ce am relatat mai sus, anume că, printr-o 
înaintare sistematică, romanii i-au respins pe celți, pas cu pas, 
ocupînd pînă la urmă şi fişia de litoral dintre Alpi şi Pirinei, 
întrerupîndu-le astfel legăturile cu Italia, Hispania şi Marea 
Mediterană, după ce această catastrofă fusese pregătită deja cu 
secole în urmă prin fondarea cetăţii elene de la gurile Ronului; 
trebuie totuşi să amintim aici din nou că celții nu erau 
îngenuncheaţi numai de supremaţia armelor romane, ci, în 
egală măsură, şi de cultura romană, sprijinită în ultimă instanţă 
de începuturile remarcabile ale civilizaţiei elene în ţara celtică. 
Şi aici, ca de atitea alte ori, comerţul şi relaţiile au netezit calea 
cuceririi. După obiceiul nordic, celtul iubea băuturile virtoase; 
faptul că bea vinul nobil, asemenea scitului, fără a-l amesteca 
cu apă şi pînă la beţie, trezea mirarea şi dezgustul 
meridionalului măsurat, dar comerciantului nu-i displac relaţiile 
cu asemenea clienţi. In curînd, negoţul cu vin către ţara celților 
deveni o mină de aur pentru comerciantul roman; nu rareori o 
amforă de vin era cumpărată în schimbul unui sclav. Şi alte 
articole de lux, ca, de exemplu - caii italici, găseau o piaţă 
favorabilă în ţara celtică. Se ajunsese deja atît de departe, încît 
cetăţeni romani cumpărau pămînt dincolo de graniţa romană, 
cultivîndu-l după obiceiul italic, proprietăţi romane fiind 
amintite, de exemplu, deja în jurul anului 673 (81) în cantonul 


segusiavilor (lîngă Lyon). Fără îndoială, o consecinţă a constituit- 
o faptul că, precum am relatat mai sus (p. 152), limba latină n-a 
fost necunoscută în Galia liberă (de exemplu, la arverni) înainte 
de cucerirea romană, deşi numărul cunoscătorilor trebuie să fi 
fost încă destul de restrîins, romanii trebuind să comunice prin 
tălmaci chiar şi cu nobilii cantonului aliat al eduilor. Aşa cum 
negustorii de „apă de foc” şi „squatter”-ii au iniţiat ocuparea 
Americii de Nord, la fel l-au călăuzit şi l-au îndemnat 
comercianții de vin şi proprietarii romani pe viitorul cuceritor al 
Galiei. Cît de viu era sentimentul acesta de partea opusă o 
dovedeşte interdicţia pe care cantonul nervienilor, unul dintre 
triburile cele mai destoinice ale ţării celtice, a pronunţat-o, 
asemenea unor populaţii germanice, împotriva relaţiilor 
comerciale cu romanii. Mult mai năvalnic decît romanii dinspre 
Marea Mediterană, se îmbulzeau dinspre Marea Baltică şi Marea 
Nordului germanii, o populaţie nou-ieşită din marele leagăn al 
popoarelor care este Orientul; cu putere juvenilă, dar, fireşte, şi 
cu sălbăticie juvenilă, aceasta îşi revendica un loc alături de 
fraţii săi mai virstnici. Chiar dacă populaţiile germanice care 
locuiau cel mai aproape de Rin, usipeţii, tencterii, sugambrii, 
ubii, începuseră să se civilizeze într-o oarecare măsură şi 
încetaseră cel puţin să-şi schimbe locurile în mod voluntar, toate 
mărturiile concordă în relatarea că, spre interior, agricultura 
deţinea o importanţă scăzută şi că triburile nu deveniseră încă 
sedentare. Este semnificativ în acest sens faptul că vecinii 
occidentali din aceste timpuri cu greu puteau numi vreo 
populaţie din interiorul Germaniei cu numele său cantonal; ele 
le erau cunoscute numai după denumirile generice de suebi, 
aşadar de „oameni rătăcitori”, „nomazi”, şi de marcomani, 
aşadar „miliţii” - nume care în epoca lui Caesar n-au putut fi 
denumiri de cantoane, cu toate că romanii le-au interpretat ca 
atare şi cu toate că, ulterior, ele au devenit, în multe cazuri, 
nume de cantoane. Şocul cel mai năprasnic al acestei invazii îi 
lovi pe celți. Luptele pe care germanii le-au purtat, probabil, cu 
celții pentru stăpînirea ținuturilor de dincolo de Rin ne sînt întru 
totul necunoscute. Putem remarca numai că, la sfîrşitul secolului 
al Vll-lea al Romei, toată ţara pînă la Rin era pierdută pentru 
celți, că boiii, care locuiseră probabil cîndva în Bavaria şi Boemia 
(II, p. 115), rătăceau în căutarea unei patrii şi că însăşi Pădurea 
Neagră (II, p. 115), stăpiînită odinioară de helveţi, chiar dacă nu 


fusese încă ocupată de triburile germanice mai apropiate, era 
totuşi o ţară de graniţă pustie şi contestată, denumită mai tîrziu 
- poate chiar de pe acum - deşertul helvetic. Strategia barbară 
a germanilor de a se pune la adăpost de atacurile inamice prin 
pustiirea pe distanţa multor mile a ținuturilor vecine pare să fi 
fost aplicată aici la scara cea mai largă. Dar germanii nu se 
opriseră la Rin. Se părea că invazia militară a cimbrilor şi 
teutonilor, la care participaseră înainte de toate triburile 
germanice, care se năpustiseră cu 50 de ani în urmă atit de 
năvalnic asupra Panoniei, Galiei, Italiei şi Hispaniei, să nu fi fost 
altceva decit o expediţie extraordinară de recunoaştere. La vest 
de Rin, îndeosebi pe cursul inferior al acestuia, diferite triburi 
germanice deveniseră deja sedentare; pătrunşi drept cuceritori, 
aceşti colonişti continuau să ceară ostatici de la vecinii lor gali, 
ca şi cum galii ar fi fost supuşii lor, şi să perceapă un tribut 
anual. Printre ei se aflau aduatucii care, fiind o parte a grupului 
cimbrilor (II, p. 126), deveniseră un canton însemnat, şi mai 
multe alte populaţii, cuprinse mai tîrziu sub numele de tungri, 
aşezate pe Meusa, în jurul Liegeului; chiar şi treverii (lîngă Trier) 
şi nervienii (în Hainaut), două dintre populaţiile cele mai mari şi 
mai puternice din acest ţinut, sînt desemnate de specialiştii în 
materie ca fiind populaţii germanice. Însă credibilitatea 
neîngrădită a acestor relatări trebuie pusă sub semnul întrebării 
întrucît, aşa cum remarcă Tacitus în legătură cu cele două 
populaţii menţionate mai sus, cel puţin în aceste ţinuturi, a fi de 
sînge german şi a nu aparţine naţiunii celtice desconsiderate 
era apreciat ca un fapt onorabil; dar populaţia din regiunea 
Scheldei, Meusei şi Mosellei pare, într-un fel sau altul, puternic 
amestecată cu elemente germanice sau aflată cel puţin sub 
influenţă germanică. Colonizările germanice în sine au fost 
poate de amploare redusă; ele n-au fost lipsite de importanţă, 
întrucit, în obscuritatea haotică ce domina în această perioadă 
în rîndul populațiilor de pe malul drept al Rinului, putem 
recunoaşte totuşi foarte bine că, pe urmele acelor avanposturi, 
mase germanice mai mari erau gata să traverseze Rinul. 
Ameninţată din două părţi de dominaţia străină şi divizată în 
interior, nefericita naţiune celtică putea să prevadă că îşi va găsi 
cu greu echilibrul pentru a se salva prin forţe proprii. 
Fărimiţarea şi decăderea pe care aceasta a generat-o fusese 
istoria ei de pînă atunci. Cum era posibil ca o naţiune care nu se 


putea mîndri cu o zi asemănătoare celor de la Maraton şi 
Salamina, Aricia şi Cîmpiile Raudiene, o naţiune care nici în 
epoca vigorii ei nu întreprinsese vreo tentativă de a nimici 
Massalia printr-o acţiune comună să se apere acum, cînd se 
lăsase înserarea, în faţa unor inamici atit de teribili? 

Cu cît celții erau mai puţin capabili să ţină piept singuri 
germanicilor, cu atît romanii aveau motive mai serioase pentru 
a observa cu grijă conflictele care angajau cele două naţiuni. 
Chiar dacă ei nu fuseseră implicaţi pînă acum în mod direct în 
aceste mişcări, erau totuşi cît se poate de interesaţi de 
deznodămiîntul lor. Cum este firesc, situaţia internă a naţiunii 
celtice se împletise, într-un mod rapid şi complex, cu relaţiile ei 
externe. Aşa cum în Grecia partidul lacedemonean s-a aliat cu 
Persia împotriva Atenei, la fel şi romanii, de la prima lor 
intervenţie în ţinuturile situate dincolo de Alpi împotriva 
arvernilor, pe atunci forţa principală în rîndul celților sudici, 
găsiseră sprijin la rivalii acestora întru hegemonie, eduii; cu 
ajutorul acestor noi „fraţi ai naţiunii romane”, ei nu numai că-şi 
supuseseră o mare parte din teritoriul propriu-zis al arvernilor, 
dar determinară, prin influenţa lor, şi trecerea hegemoniei de la 
arverni asupra eduilor în Galia rămasă liberă. Dar dacă 
naționalitatea grecilor fusese ameninţată numai dintr-o singură 
parte, celții se vedeau asaltaţi concomitent de două naţiuni 
inamice şi era firesc ca salvarea în faţa uneia să fie căutată cu 
sprijinul celeilalte şi ca, dacă o partidă a celților se raliase 
romanilor, adversarii ei să se fi aliat în schimb cu germanii. 
Acesta era îndeosebi cazul belgilor, care, datorită vecinătăţii şi 
multiplelor întrepătrunderi, se apropiau de germanii de dincolo 
de Rin şi care, datorită culturii lor mai puţin dezvoltate, se 
puteau simţi rudă bună cu suebul străin cel puţin în aceeaşi 
măsură ca şi cu instruitul concetăţean alobrog sau helvet. Dar şi 
celții sudici, însemnatul canton al sequanilor (în jurul 
Besangonului), aflîndu-se, cum am menţionat deja, în fruntea 
partidei antiromane, aveau toate motivele să-i cheme tocmai 
acum pe germani împotriva romanilor de care se simțeau 
ameninţaţi în primul rînd. Guvernarea delăsătoare a senatului şi 
semnele revoluţiei care se pregătea la Roma şi care nu 
rămăseseră necunoscute celților păreau să indice momentul 
potrivit pentru a se elibera de influenţa romană şi pentru a-i 
umili mai întîi pe clienţii acestora, eduii. Ruptura dintre cele 


două cantoane se produsese din cauza vămilor de pe Saône 
care separa teritoriul eduilor de cel al sequanilor şi, în jurul 
anului 681 (73), principele Ariovist, condotier al sequanilor, 
trecu Rinul cu aproximativ 15.000 de oameni înarmaţi. Cu sorţi 
schimbători, războiul se întinse pe durata mai multor ani; în 
general, rezultatele au fost nefavorabile pentru edui. În sfîrşit, 
conducătorul lor Eporedix chemă întreaga clientelă sub arme şi 
se îndreptă cu o superioritate zdrobitoare împotriva germanilor; 
însă aceştia refuzară bătălia cu îndărătnicie şi se retraseră în 
păduri şi mlaştini. Abia cînd clanurile, obosite de aşteptare, 
începură să părăsească armata, germanii apărură în cîmp 
deschis. Ariovist cîştigă bătălia la Admagetobriga, unde floarea 
cavalerilor edui rămase pe cîmpul de bătălie. Eduii, nevoiţi după 
această înfrîngere să încheie pacea în condiţiile impuse de către 
învingător, au trebuit să renunţe la hegemonie şi să intre cu toţi 
aliaţii lor în clientela segquanilor; de asemenea, să plătească 
tribut sequanilor, sau mai degrabă lui Ariovist, şi să trimită ca 
ostatici pe copiii celor mai distinşi nobili ai lor; în fine, să se 
angajeze sub jurămînt că nu vor cere niciodată eliberarea 
acestor ostatici şi că nici nu vor provoca intervenţia romanilor. 
După toate aparențele, această pace a fost încheiată în jurul 
anului 693 (61). Onoarea şi avantajul reclamau intervenţia 
romanilor; nobilul Divitiacus, conducătorul partidei romane din 
clanul eduilor, exilat acum din această cauză de către confrații 
săi, merse în persoană la Roma pentru a solicita această 
intervenţie. Un avertisment şi mai grav a fost răscoala 
alobrogilor (693, 61; p. 148), vecinii sequanilor, neîndoielnic 
legată de aceste evenimente. Într-adevăr, guvernatorii din Galia 
primiră ordin să-i sprijine pe edui; se vorbea despre trimiterea 
consulilor şi a unor armate consulare dincolo de Alpi, dar 
senatul, care trebuia să decidă în primă instanţă asupra 
chestiunii, încunună pînă la urmă şi aici cuvintele mari cu fapte 
mici: insurecția alobrogilor a fost reprimată prin forţa armelor, 
iar pentru edui nu numai că nu se făcu nimic, dar în anul 695 
(59) Ariovist a fost trecut pe lista regilor prieteni ai Romei. Şeful 
militar german interpretă, fireşte, această atitudine ca o 
renunțare a romanilor la ţara celtică necucerită. În consecinţă, 
se simţi ca acasă şi începu să întemeieze un principat germanic 
pe pămînt galic. Numeroasele cete aduse de el, cele şi mai 
numeroase venite mai tîrziu din patrie la chemarea lui - s-a 


calculat că, pînă în anul 696 (58), 120.000 de germanici au 
trecut Rinul -, toată această puternică imigrație a naţiunii 
germane care se revărsa torențial în frumosul Occident prin 
ecluzele o dată deschise urma să devină sedentară aici, el 
edificînd pe această bază stăpînirea sa asupra ţării celtice. Nu 
se poate determina numărul aşezărilor germane întemeiate la 
îndemnul său pe malul stîng al Rinului; neîndoielnic, ele ocupau 
o suprafaţă întinsă, dar mai întinse erau proiectele sale. El îi 
trata pe celți ca pe o naţiune supusă în întregime şi nu făcea nici 
o deosebire între diferitele cantoane. Înşişi sequanii, Ariovist 
traversînd Rinul ca generalul lor mercenar, ca şi cum ar fi fost şi 
ei inamici învinşi, au trebuit să-i cedeze o treime din marca lor - 
probabil Alsacia superioară, locuită mai tîrziu de triboci -, unde 
Ariovist se statornici cu ai săi pe o durată nelimitată; ulterior, ca 
şi cum acestea n-ar fi fost suficiente, li se ceru încă o treime 
pentru haruzii veniţi mai tîrziu. Se părea că Ariovist doreşte să 
preia în ţara celților rolul lui Filip al Macedoniei şi să joace rolul 
de stăpiîn atit la celții favorabili germanilor, cît şi la cei ataşaţi de 
romani. Apariţia energicului principe german într-o vecinătate 
atit de amenințătoare, care trebuia să stiîrnească deja, prin ea 
însăşi, cele mai serioase temeri ale romanilor, părea şi mai 
periculoasă în măsura în care nu era nicidecum un fenomen 
izolat. Şi usipeţii, şi tencterii stabiliţi pe malul drept al Rinului, 
obosiţi de necurmatele pustiiri ale teritoriului lor de către 
impetuoasele triburi ale suebilor, îşi părăsiseră teritoriile cu un 
an înaintea sosirii lui Caesar în Galia (695, 59), pentru a-şi căuta 
o nouă patrie la gurile Rinului. Aici ocupaseră deja partea de 
teritoriu a menapienilor, situată pe malul drept, şi putea fi 
prevăzută tentativa luării în stăpiînire a celui stîng. Mai departe, 
între Colonia şi Mainz se adunau cete suebe care amenințau să 
apară, ca oaspeţi nepoftiţi, în cantonul celtic al treverilor situat 
pe partea opusă. În sfîrşit, şi teritoriul clanului celtic situat în 
extremitatea estică, cel al numeroşilor şi războinicilor helveţi, 
era tulburat tot mai frecvent de către germani, astfel încit 
helveţii - care sufereau probabil deja de o suprapopulare în 
urma refluxului coloniştilor lor dinspre ţinuturile pierdute de la 
nord de Rin, fiind ameninţaţi pe deasupra cu izolarea completă 
de triburile înrudite din cauza stabilirii lui Ariovist în teritoriul 
seguanilor - luară hotărîrea desperată de a părăsi voluntar 
teritoriul lor deţinut pînă atunci în favoarea germanilor şi de a 


cîştiga la vest de Jura o ţară mai extinsă şi mai fertilă şi, 
totodată, după posibilităţi, şi hegemonia în Galia centrală. 
Acesta era un plan pe care unele districte îl concepuseră şi 
încercaseră să-l realizeze deja în timpul invaziei cimbrilor (Il, p. 
120). Rauracii, al căror teritoriu (Basel şi Alsacia sudică) era 
ameninţat într-un mod asemănător, apoi rămăşiţele boiilor, care 
fuseseră mai demult siliţi de către germani să-şi părăsească 
patria şi care rătăceau acum fără ţel, şi alte triburi mai mici 
făcură cauză comună cu helveţii. Corpurile lor de recunoaştere 
ajunseră încă din anul 693 (61) dincolo de Jura şi chiar pînă în 
provincia romană; plecarea propriu-zisă nu mai putea fi mult 
amiînată; neîndoielnic, colonişti germanici ar fi ocupat ţinutul atit 
de important dintre Lacul Constanţei şi Lacul Genevei, părăsit 
de către apărătorii săi. Triburile germanice se agitau de la 
izvoarele Rinului pînă la Oceanul Atlantic; întreaga linie a Rinului 
era ameninţată de ei; era un moment asemănător celui în care 
alemanii şi francii s-au aruncat împotriva imperiului aflat în 
decădere al Cezarilor şi se părea că acum se va înfăptui 
împotriva celților ceea ce se va reuşi o jumătate de mileniu mai 
tîrziu, împotriva romanilor. 

In aceste împrejurări, noul guvernator Gaius Caesar sosi în 
primăvara anului 696 (58) în Gallia Warbonensis, adăugată 
printr-un decret al senatului guvernării sale iniţiale, care 
cuprindea Galia Cisalpină, alături de Istria şi Dalmația. 
Magistratura sa, care-i fusese încredinţată mai întîi pentru cinci 
ani (pînă la sfîrşitul anului 700, 54), apoi, în anul 699 (55), 
pentru alţi cinci ani (pînă la sfîrşitul anului 705, 49), îi dădea 
dreptul să desemneze 10 locotenenţi de rang propretorian şi - 
cel puţin conform interpretării sale - să-şi completeze după cum 
credea de cuviinţă legiunile sau să formeze altele noi din 
populaţia de cetăţeni ai teritoriului ce-i dădea ascultare, 
numeroasă îndeosebi în Galia Cisalpină. Armata pe care o preluă 
în cele două provincii cuprindea patru legiuni instruite şi 
deprinse cu războiul, a şaptea, a opta, a noua şi a zecea, sau cel 
mult 24.000 de soldaţi, ca trupe de linie, la care se adăugau, ca 
de obicei, contingentele supuşilor. Cavaleria şi trupele uşoare 
erau completate, de altfel, cu cavaleri din Hispania şi arcaşi şi 
prăştieri numizi, cretani, baleari. Statul-major al lui Caesar, elita 
democraţiei din capitală, cuprindea, alături de un număr 
considerabil de tineri bărbaţi nobili inutili, cîţiva ofiţeri capabili, 


precum Publius Crassus, fiul mai tînăr al vechiului aliat politic al 
lui Caesar, şi Titus Labienus, care, ca locotenent fidel, îi urmase 
pe conducătorul democraţiei din for pe cîmpul de bătălie. 
Caesar nu primise sarcini precise; pentru un bărbat clarvăzător 
şi curajos ele depindeau de împrejurări. Şi aici era necesar să se 
recupereze timpul pe care senatul îl pierduse, înainte de toate, 
trebuind să fie stăvilit torentul migraţiei germane. Tocmai acum 
începu invazia helvetică, strîns împletită cu cea germană şi 
pregătită de ani de zile. Pentru a nu-şi abandona casele în 
favoarea germanilor şi pentru a-şi înlătura posibilitatea 
reîntoarcerii, helveţii îşi incendiaseră oraşele şi cătunele, iar 
lungile lor coloane de care, pline cu femei, copii şi partea cea 
mai prețioasă din bunurile lor mobile, sosiră din toate părţile la 
Lacul Leman, lingă Genava (Geneva), unde ei şi aliaţii lor îşi 
dăduseră întîlnire pentru ziua de 28 martie a acestui an. După 
propriul calcul, numărul întregii mase se ridica la 368.000 de 
capete, dintre care aproximativ o pătrime era în stare să poarte 
armele. Potrivit hotărîrii conducătorilor, Munţii Jura, care se 
întind de la Rin pînă la Ron, închizînd ţinutul helvetic aproape în 
întregime spre vest şi ale căror defilee înguste erau pe cît de 
nefavorabile pentru trecerea unei asemenea caravane, pe atit 
de favorabile pentru apărare, trebuiau ocoliţi în direcţia sudică, 
drumul spre vest urmînd să fie deschis acolo unde Ronul 
străpungea lanţul muntos, între partea sud-vestică şi cea mai 
înaltă a Jurei şi Munţii Savoiei, lîngă actualul Fort de l'Ecluse. 
Însă pe malul drept, stîncile şi prăpăstiile se apropie aici atît de 
mult de rîu, încît rămîne doar o potecă îngustă, uşor de blocat, 
iar sequanii, care stăpîneau acest mal, puteau să le închidă 
oricind helveţilor trecătoarea, fără dificultate. De aceea, ei au 
preferat traversarea pe malul stîng al alobrogilor, deasupra 
defileului Ronului, pentru ca, mai în aval, acolo unde Ronul intră 
în cîmpie, să treacă din nou pe malul drept şi să-şi continue 
drumul spre şesul Galiei occidentale, unde pribegii aleseseră ca 
patrie nouă fertilul canton al santonilor (Saintonge, valea rîului 
Charente), situat lîngă Oceanul Atlantic. Acest marş, acolo unde 
se desfăşura pe malul stîng, trecea prin teritoriul roman; Caesar, 
potrivnic ideii aşezării helveţilor în Galia occidentală, era ferm 
hotărit să nu le permită trecerea. Dar trei din cele patru legiuni 
ale sale erau cantonate departe, la Aquileia. Cu toate că trecu în 
grabă la concentrarea milițiilor provinciei transalpine, părea 


aproape imposibil să se împiedice, cu o armată atît de redusă, 
traversarea numeroasei mulţimi a celților pe malul celălalt al 
Ronului, pe o distanţă de mai bine de trei mile germane de la 
punctul de lîngă Lacul Leman pînă la defileu. Datorită 
tratativelor cu helveţii, care doreau să traverseze fluviul şi să 
mărşăluiască prin teritoriul alobrogilor în mod paşnic, Caesar 
cîştigă însă un răgaz de 15 zile, folosit pentru distrugerea 
podului peste Ron de la Genava (Geneva) şi blocarea malului 
sudic printr-un val de aproape patru mile germane lungime; 
aceasta a fost prima aplicare a sistemului, folosit ulterior la o 
scară atit de mare de către romani, de a închide graniţa 
imperiului, din punct de vedere militar, printr-un lanţ de tranşee 
legate unele de altele prin valuri şi şanţuri. Incercările helveţilor 
de a trece pe malul celălalt în diferite locuri cu ajutorul bărcilor 
sau prin vaduri au fost împiedicate de către romanii retraşi în 
liniile acestea, helveţii fiind siliţi să renunţe la traversarea rîului. 
Partida din Galia opusă romanilor care spera să obţină prin 
helveţi un sprijin puternic, îndeosebi căpetenia eduilor 
Dumnorix, fratele lui Divitiacus şi şeful partidei naţionale în 
cantonul său, aşa cum fratele lui se afla în fruntea partidei 
romane, le mijloci în schimb trecerea prin trecătorile Jurei şi 
teritoriul segquanilor. Romanii nu aveau nici un temei legal 
pentru a interzice acest lucru; dar expediţia helveţilor implica în 
cazul lor şi alte interese, mai importante decît problema 
integrităţii formale a teritoriului roman. Aceste interese puteau fi 
respectate numai dacă Caesar, în loc să se limiteze, aşa cum 
procedaseră toţi guvernatorii senatului şi aşa cum procedase 
Marius însuşi (II, p. 126), la modesta misiune de supraveghere a 
graniţelor, trecea graniţa consacrată a imperiului în fruntea unei 
armate considerabile. Caesar nu era generalul senatului, ci al 
statului; el nu şovăi. De la Genava se deplasă imediat în 
persoană în ltalia şi, cu vestita-i rapiditate, aduse cele trei 
legiuni cantonate acolo, precum şi două legiuni de recruți nou- 
formate. El unifică aceste trupe cu corpurile staționate lîngă 
Genava şi traversă Ronul cu toate forţele. Apariţia sa 
neaşteptată în teritoriul eduilor aduse aici, bineînţeles, partida 
romană din nou la conducere, fapt important mai ales pentru 
aprovizionare. El îi găsi pe helveţi preocupaţi cu traversarea 
Saônei şi cu trecerea din ţinutul sequanilor în cel al eduilor; cei 
care se aflau încă pe malul stîng al Sa6nei, mai ales corpul 


tigorinilor, au fost surprinşi şi nimiciţi de către romanii care 
înaintau cu rapiditate. Grosul coloanei trecuse însă deja pe 
malul drept al rîului. Caesar îi urmări şi în 24 de ore trecu rîul, 
lucru pe care dezordonata masă a helveţilor nu-l putuse face în 
20 de zile. Helveţii, obligaţi să renunţe la marşul lor spre vest 
din cauza traversării rîului de către romani, se îndreptară spre 
nord, neîndoielnic în speranţa că Caesar nu va îndrăzni să-i 
urmeze mult în Galia interioară şi cu intenţia de a-şi atinge din 
nou țelul propriu-zis după ce romanii vor fi renunţat la urmărire. 
Timp de 15 zile, armata romană mărşălui în urma celei inamice, 
aflindu-se în permanenţă la o distanţă de aproximativ o milă 
germană şi aşteptind momentul favorabil pentru a ataca masa 
inamică spre a obţine victoria şi nimicirea ei. Dar momentul 
acesta nu se ivi; oricît de anevoios înainta caravana helvetică, 
conducătorii ei ştiau să prevină un atac prin surprindere şi se 
dovediră aprovizionaţi din plin şi bine informaţi de către 
iscoadele lor despre orice mişcare din tabăra romană. În schimb, 
romanii începură să ducă lipsă de cele necesare, îndeosebi după 
ce helveţii se îndepărtaseră de Sana, încetînd astfel transportul 
fluvial. Absența proviziilor promise de către edui, care era cauza 
principală a acestei situaţii dificile, trezea bănuieli, cu atît mai 
mult cu cît cele două armate se deplasau în continuare pe 
teritoriul lor. De asemenea, impunătoarea cavalerie romană, 
numărind aproape 4.000 de cai, se dovedi a fi cu totul nesigură 
- lucru, desigur, explicabil, întrucît se compunea aproape în 
întregime din cavaleri celți, îndeosebi din cavalerii eduilor 
comandaţi de cunoscutul inamic al romanilor, Dumnorix, Caesar 
însuşi preluîndu-i mai degrabă ca ostatici decit ca soldaţi. 
Existau temeiuri suficiente pentru a crede că o înfrîngere 
suferită din partea cavaleriei helvetice mult inferioare fusese 
provocată de edui şi că ei informau inamicul despre cursul 
evenimentelor din tabăra romană. Situaţia lui Caesar era dificilă; 
devenea limpede că partida patriotică celtică se putea impune 
chiar şi la edui, în ciuda alianţei lor oficiale cu Roma şi a 
intereselor particulare ale acestui canton ataşat de Roma. Ce s- 
ar întîmpla dacă ar continua înaintarea într-o ţară agitată şi 
dacă posibilităţile de comunicaţie deveneau tot mai grele? 
Armatele tocmai treceau prin apropierea capitalei eduilor, 
Bibracte (Autun); Caesar se hotărî să cucerească această 
localitate importantă înainte de a continua marşul în interiorul 


ţării şi este foarte probabil că intenţiona să renunţe cu totul la 
continuarea urmăririi şi să se stabilească aici. Atunci cînd, 
renunţind la urmărire, el se întoarse spre Bibracte, helveţii 
crezură că romanii se pregăteau de retragere şi, la rîndul lor, îi 
atacară acum. Era tocmai ceea ce-şi dorea Caesar. Cele două 
armate se rinduiră pe două lanţuri colinare paralele; celții 
începură bătălia, risipiră cavaleria romană înaintată în cîmpie şi 
se năpustiră spre legiunile romane aşezate de-a lungul pantei 
colinei; aici însă, trebuiră să se retragă în faţa veteranilor lui 
Caesar. Cînd romanii, profitînd de avantajul obţinut, coborîră la 
rindul lor în cîmpie, celții reluară ofensiva, un corp celtic de 
rezervă atacîndu-i concomitent din flanc. Impotriva acestuia se 
îndreptă rezerva coloanei romane de atac care îl separă de 
masa principală şi îl împinse spre bagaje şi tabăra de care, unde 
a fost lesne nimicit. Grosul armatei helvetice trebui să se 
replieze şi el pînă la urmă, fiind silit să se retragă în direcţia 
estică, opusă aceleia spre care o purta țelul ei. În ziua aceasta a 
fost zădărnicit planul helveţilor de a-şi întemeia la Oceanul 
Atlantic o nouă patrie, ei fiind lăsaţi la discreţia învingătorului; 
dar şi pentru învingători fusese o zi cumplită. Caesar, care avea 
motive întemeiate pentru a nu se încrede întru totul în corpul 
său de ofiţeri, trimisese de la bun început toţi caii ofiţerilor în 
spatele frontului, pentru a nu lăsa alor săi îndoieli în privinţa 
necesităţii rezistenţei; într-adevăr, probabil că pierderea bătăliei 
ar fi însemnat nimicirea armatei romane. Trupele romane erau 
prea epuizate pentru a trece la urmărirea energică a celor 
învinşi; dar, în urma proclamaţiei lui Caesar, potrivit căreia el îi 
va trata pe toţi cei care îi vor sprijini pe helveţi ca inamici, 
asemenea acestora, armata inamică, oriunde ajungea, mai întii 
în cantonul lingonilor (în apropiere de Langres), a fost lipsită de 
orice ajutor şi, fără provizii şi fără bagaje, stînjeniţi pe deasupra 
de masa de necombatanţi, helveţii au trebuit să se supună pînă 
la urmă generalului roman. Soarta învinşilor a fost relativ 
suportabilă. Eduii au fost îndemnați să-i aşeze pe boiii rătăcitori 
pe teritoriul lor, iar această aşezare a inamicilor învinşi în 
mijlocul celor mai puternice cantoane celtice aproape că 
echivala cu stabilirea unei colonii romane. Bineînţeles, restul 
helveţilor şi rauracilor, ceva mai mult de o treime din numărul 
celor plecaţi, au fost retrimişi în vechiul lor teritoriu pentru a 
apăra, sub suzeranitate romană, graniţa de pe Rinul superior 


împotriva germanilor. Romanii ocupară numai extremitatea sud- 
vestică a cantonului helvetic, transformînd aici mai tirziu, pe 
ţărmul fermecător al Lacului Leman, vechiul oraş celtic 
Noviodunum (acum Nyon) într-o fortăreață de graniţă romană, 
„Colonia ecvestră iuliană” (/u/ia Equestris). 

Pe Rinul superior s-a prevenit aşadar invazia 
amenințătoare a germanilor şi totodată a fost umilită partida 
celtică potrivnică romanilor. Pe Rinul mijlociu, unde germanii 
trecuseră deja cu ani în urmă pe malul stîng şi unde puterea lui 
Ariovist, rivala celei romane în Galia, se întindea pe zi ce trece 
tot mai mult, trebuia să se acţioneze în mod asemănător: 
pretextul a fost găsit cu uşurinţă. In comparaţie cu jugul care-i 
ameninţa sau care le fusese deja impus de către Ariovist, 
supremaţia romană putea să pară majorităţii celților de aici 
drept răul cel mai mic; minoritatea care-şi păstra ura faţă de 
romani nu se putea împotrivi. O adunare a poporului triburilor 
celtice din Galia centrală, ţinută sub influenţa romanilor, îi ceru 
generalului roman, în numele naţiunii celtice, ajutor împotriva 
germanilor. Caesar consimţi. La îndemnul său, eduii încetară 
plătirea tributului datorat prin tratat lui Ariovist şi cerură 
eliberarea ostaticilor; întrucît Ariovist îi atacă pe clienţii Romei 
din cauza încălcării prevederilor tratatului, Caesar folosi prilejul 
pentru a intra în tratative directe cu acesta, pretinzind, în afara 
eliberării ostaticilor şi promisiunii de a păstra pacea cu eduii, şi 
angajamentul lui Ariovist de a nu mai chema germani de dincolo 
de Rin. Generalul german îi răspunse celui roman în baza 
sentimentului egalităţii depline în privinţa puterii şi a dreptului. 
Galia nordică i-ar fi revenit lui după acelaşi drept al războiului 
potrivit căruia romanilor le revenea cea sudică; aşa cum el nu-i 
împiedica pe romani să perceapă tribut de la alobrogi, la fel nici 
ei nu-l puteau opri să ceară impozite din partea supuşilor săi. În 
cursul negocierilor secrete de mai tirziu se dovedi că principele 
era un bun cunoscător al realităţilor romane; el aminti de 
încurajările, care i-ar fi venit de la Roma, de a-l înlătura pe 
Caesar şi se oferi, dacă Caesar îi va lăsa Galia nordică, să-l 
sprijine pentru dobiîndirea stăpinirii Italiei - aşa cum învrăjbirea 
naţiunii celtice îi deschisese drumul spre Galia, la fel, se pare, 
aştepta consolidarea  stăpinirii sale asupra acesteia prin 
învrăjbirea celei italice. De secole romanii nu mai auziseră, ca 
acum, din partea unui comandant german astfel de cuvinte, 


expresie a puterii ce-şi afirmă independenţa, cu asprime şi 
îndrăzneală; cînd generalul roman, după obiceiul consacrat în 
cazul principilor clientelari, îi ceru să vină personal în faţa lui, 
acesta refuză fără ocolişuri să se prezinte. Cu atît mai puţin 
trebuia să se ezite acum: Caesar înainta neîntîrziat împotriva lui 
Ariovist. O spaimă profundă se răspîndi în rîndul trupelor sale, 
îndeosebi printre ofiţeri, cînd aflară că trebuie să lupte cu 
trupele germane de elită care de 14 ani nu făceau altceva; se 
părea că şi în tabăra lui Caesar se manifesta declinul profund al 
disciplinei romane militare şi morale şi că acest declin va 
provoca dezertarea şi răzmeriţa. Dar generalul, declarînd că, la 
nevoie, va ataca inamicul doar cu a zecea legiune, a ştiut nu 
numai să stringă această legiune în jurul stindardelor printr-un 
apel la onoare, dar să şi înflăcăreze, prin spiritul de întrecere 
militară, şi celelalte legiuni şi să insufle trupelor ceva din propria 
energie. Fără să le dea răgaz pentru a se dezmetici, el le 
conduse în marşuri forţate mai departe şi avu norocul să ocupe 
înaintea lui Ariovist capitala sequanilor, Vesontio (Besancon). O 
întrevedere personală a celor doi generali, cerută de către 
Ariovist, nu pare să fi servit altui scop decit celui de a camufla 
un complot împotriva vieţii lui Caesar; numai armele puteau 
decide între cei doi stăpini ai Galiei. Războiul stagna 
deocamdată. În Alsacia sudică, în apropiere de Mulhouse, la 
depărtare de o milă germană de Rin, cele două armate 
staţionau la o distanţă mică una de cealaltă, pînă cînd Ariovist, 
reuşind, printr-un marş de flanc, să ocolească tabăra romană, cu 
forţe superioare, ajunse în spatele ei şi întrerupse legăturile 
romanilor cu baza de operaţii şi de aprovizionare. Caesar 
încercă să iasă din această situaţie penibilă printr-o bătălie; 
Ariovist n-o acceptă însă. Generalul roman nu avu altă soluţie 
decit să repete, în ciuda inferiorităţii forţelor sale, mişcarea 
inamicului şi să-şi recîştige comunicațiile trimiţind două legiuni 
care, ocolind inamicul, să ocupe poziţii dincolo de tabăra 
germanilor, în timp ce patru legiuni trebuiau să rămînă pe loc. 
Ariovist, văzîndu-i pe romani divizați, încercă să asalteze tabăra, 
dar romanii îl respinseră. Sub impresia acestui succes, întreaga 
armată romană se pregăti pentru atac; şi germanii se aşezară în 
ordine de bătălie, într-o linie lungă, fiecare trib în parte avînd în 
spate, pentru îngreunarea fugii, carele armatei cu bagajele şi 
femeile. Aripa dreaptă a romanilor, sub conducerea lui Caesar 


însuşi, se năpusti cu furie asupra inamicului şi-l puse pe fugă, 
acelaşi lucru reuşi şi aripa dreaptă a germanilor. Cumpăna nu se 
clinti încă; dar, ca în multe alte lupte împotriva barbarilor, 
tactica rezervelor decise şi în cazul acesta în favoarea 
romanilor; a treia linie, pe care Publius Crassus o trimise la 
momentul oportun, restabili situaţia pe aripa stingă şi astfel se 
decise victoria. Urmărirea a continuat pînă la Rin; numai puţini, 
printre ei şi regele, reuşiră să ajungă pe malul celălalt (696, 58). 
Cu o asemenea strălucită faptă a început dominaţia romană 
asupra falnicului fluviu pe care soldaţii italici îl vedeau pentru 
prima dată; printr-o singură bătălie norocoasă, linia Rinului era 
cucerită. Soarta aşezărilor germane de pe malul stîng al Rinului 
se afla în mîinile lui Caesar; învingătorul ar fi putut să le 
distrugă, dar n-o făcu. Cantoanele celtice învecinate, ale 
sequanilor, leucilor, mediomatricilor, nu erau nici capabile să se 
apere, dar nici nu inspirau încredere; germanii stabiliţi în aceste 
teritorii promiteau să devină nu numai viteji apărători de 
graniţă, dar şi supuşi mai buni ai Romei, întrucît se deosebeau 
de celți prin naţionalitate, iar de confrații lor de dincolo de Rin 
prin interesul de a-şi păstra noile aşezări; dată fiind poziţia lor 
izolată, nu puteau face altceva decit să se ataşeze de puterea 
centrală. Aici, ca pretutindeni, Caesar preferă inamicii învinşi 
amicilor suspecți; el lăsă noile locuinţe germanilor aşezaţi de 
către Ariovist de-a lungul malului stîng al Rinului, tribocilor lîngă 
Strasbourg, nemetilor lîngă Speier, vangionilor lîngă Worms şi le 
încredinţă supravegherea graniţei Rinului împotriva 
compatrioţilor lor. Suebii, care ameninţaseră teritoriul treverilor 
pe Rinul mijlociu, se retraseră din nou, la vestea înfrîngerii lui 
Ariovist, în interiorul Germaniei, suferind de-a lungul marşului 
pierderi însemnate din partea populațiilor din regiune. 

Urmările acestei unice campanii au fost incalculabile, fiind 
resimţite la distanţă de milenii după aceea. Rinul devenise 
graniţa dintre teritoriul romanilor şi cel al germanilor. In Galia, 
care nu mai putea să se autoguverneze, romanii dominaseră 
pînă acum coasta de sud, germanii încercînd de curînd să se 
statornicească mai la nord. Ultimele evenimente arătaseră că 
Galia era destinată să intre nu parţial, ci în întregime sub 
suzeranitate romană şi că graniţa naţională pe care o 
reprezenta marele fluviu era menită să devină şi graniţă de stat. 
În timpurile sale cele mai bune, senatul nu-şi găsise odihna pînă 


cînd stăpînirea Romei nu atinsese graniţele naturale ale Italiei: 
Alpii, Marea Mediterană şi insulele cele mai apropiate. De o 
asemenea completare militară avea nevoie şi imperiul lărgit; dar 
guvernul actual lăsa aceasta pe seama hazardului şi se ocupa, 
în cel mai fericit caz, nu de posibilitatea apărării graniţelor, ci 
doar ca ele să nu necesite intervenţia lui nemijlocită. Acum se 
resimțea faptul că destinele Romei începuseră să fie conduse de 
un alt spirit şi un alt braţ. 

Temelia edificiului viitor fusese zidită: erau încă multe de 
făcut pentru desăvirşirea acestuia şi pentru a le impune galilor 
recunoaşterea dominaţiei romane, iar germanilor, 
recunoaşterea Rinului ca hotar. Ce-i drept, întreaga Galie 
centrală, de la graniţa romană pînă la Chartres şi Trier, în nord, 
se supuse noului stăpîn fără împotrivire, iar pe Rinul superior şi 
mijlociu nu era de aşteptat deocamdată vreun atac din partea 
germanilor. Dar ţinuturile nordice, atît cantoanele armoricane 
din Bretagne şi Normandia, cît şi confederaţia mai puternică a 
belgilor nu fuseseră afectate de loviturile îndreptate împotriva 
Galiei centrale şi nu se crezură obligate să se supună 
învingătorului lui Ariovist. La aceasta se adăugă, ceea ce s-a 
menţionat deja, că între belgi şi germanii de dincolo de Rin 
existau relaţii foarte strînse şi că la gurile Rinului triburi 
germanice se pregăteau de asemenea să traverseze fluviul. Din 
cauza acestor împrejurări, Caesar porni cu armata mărită acum 
la 8 legiuni, în primăvara anului 697 (57), împotriva cantoanelor 
belgice. În amintirea rezistenţei curajoase şi norocoase pe care, 
cu 50 de ani înainte, ele o opuseseră, unite împotriva cimbrilor 
(II, p. 126), la graniţa ţării şi aţiţaţi de patrioţii refugiaţi în număr 
mare din Galia centrală, confederaţia belgilor trimise primul ei 
contingent, 300.000 de bărbaţi înarmaţi, sub conducerea regelui 
suesionilor, Galba, la graniţa de sud, pentru a-l primi pe Caesar. 
Un singur canton, cel al puternicilor remi (lîngă Reims), văzu în 
această invazie a străinilor prilejul de a scăpa de sub 
guvernarea pe care suesionii, cu care se învecinau, o exercitau 
asupra lor şi se mulţumi să preia în nordul Galiei rolul pe care 
eduii îl jucaseră în Galia centrală. Armata romană şi cea belgică 
sosiră aproape în acelaşi timp pe teritoriul lor. Caesar nu încercă 
să angajeze bătălia cu un inamic viteaz şi de şase ori mai 
puternic; la nord de Aisne, în apropiere de actualul Pontavert, 
între Reims şi Laon, el îşi ridică tabăra pe un platou, 


inexpugnabil în parte datorită rîului şi mlaştinilor, în parte 
datorită şanţurilor şi redutelor amplasate în toate părţile, şi se 
mulţumi să împiedice, prin măsuri defensive, tentativele belgilor 
de a traversa Aisne şi a-i bloca astfel comunicațiile. Dacă nutrea 
speranţa prăbuşirii grabnice a coaliţiei din cauza disproporţiei 
acesteia, nu se înşelase. Regele Galba era un bărbat onest, 
respectat de toţi; dar nu putea face faţă conducerii unei armate 
de 300.000 de oameni aflată pe teritoriu străin. Nu se înregistră 
nici un progres, iar proviziile se apropiau de sfîrșit; 
nemulţumirea şi dezbinarea începură să se răspindească în 
tabăra confederaţilor. Îndeosebi belovacii, la fel de puternici ca 
şi suesionii şi deja iritaţi de faptul că nu le revenise lor comanda 
armatei confederate, nu mai puteau fi ţinuţi în frîu de cînd 
sosise ştirea că eduii, aliaţi ai romanilor, făceau pregătiri în 
vederea invadării teritoriului belovac. Se luă hotărîrea de a 
dizolva armata şi de a porni către casă; dacă ruşinea dicta ca 
fiecare canton să-şi asume obligaţia de a veni cu toate forţele în 
ajutorul aceluia care va fi atacat primul, asemenea stipulaţii, 
imposibile de tradus în practică, nu contribuiau decit la 
mascarea deplorabilă a destrămării la fel de deplorabile a 
confederației. Era o catastrofă care ne aminteşte de cea din 
anul 1792, petrecută aproape în acelaşi loc; asemenea 
campaniei din Champagne, înfrîngerea a fost cu atit mai 
usturătoare cu cît nu s-a ajuns la bătălie. Conducerea 
defectuoasă a armatei aflate în retragere îi permise generalului 
roman s-o urmărească de parcă ar fi fost înfrintă şi să 
nimicească o parte din contingentele rămase în urmă. Dar 
urmările victoriei nu se limitară numai la aceasta. În măsura în 
care Caesar pătrundea în interiorul cantoanelor vestice ale 
belgilor, ele se declarară, pe rînd, învinse aproape fără a opune 
rezistenţă: puternicii suesioni (lîngă Soissons), ca şi rivalii lor, 
belovacii (lîngă Beauvais) şi ambianii (lîngă Amiens). Văzind 
maşinile de asediu, pe care nu le cunoşteau, turnurile care se 
îndreptau spre zidurile lor, oraşele îşi deschiseră porţile; cei care 
nu doreau să se supună stăpinului străin îşi căutară refugiu 
dincolo de mare, în Britannia. Dar în cantoanele estice 
sentimentul naţional era mai puternic. Viromanduii (lîngă Arras), 
atrebaţii (lîngă Saint-Quentin), aduatucii germani (lîngă Namur), 
dar mai ales nervienii (în Hainaut), cu clientela lor însemnată, 
inferiori suesionilor şi belovacilor ca număr, dar mult superiori 


acestora în privinţa vitejiei şi dragostei de patrie, încheiară o a 
doua alianţă, mai strînsă, şi-şi concentrară contingentele pe 
Sambra superioară. Iscoade celtice îi informau cu exactitate 
despre mişcările armatei romane; buna cunoaştere a locurilor, 
ca şi împrejmuirile înalte ridicate pretutindeni în aceste ţinuturi 
pentru a stăvili năvala hoardelor de tilhari călare, care le 
bîntuiau frecvent, le permiseră aliaţilor să-şi ascundă de privirile 
romanilor manevrele întreprinse. Cînd aceştia ajunseră pe 
Sambra, în apropiere de Bavay, legiunile fiind ocupate cu 
ridicarea taberei pe terasamentul malului stîng, iar cavaleria şi 
infanteria uşoară cu recunoaşterea colinelor de vizavi, acestea 
din urmă au fost atacate pe neaşteptate de întreaga masă a 
milițiilor inamice şi împinse în josul colinei, spre rîu. Într-o clipită, 
inamicul traversă rîul şi, cu o hotărîre care sfida moartea, asaltă 
înălțimile malului stîng. Legionarii ocupați cu ridicarea valurilor 
abia dacă mai găsiră timp să schimbe cazmaua cu sabia; 
soldaţii, mulţi fără coif, au trebuit să lupte acolo unde fuseseră 
surprinşi, fără linie de bătălie, fără plan, fără o comandă propriu- 
zisă, căci rapiditatea atacului şi terenul întretăiat de garduri 
înalte duseseră la pierderea legăturilor dintre detaşamente. In 
loc de o bătălie, se dezlănţui un număr de încăierări răzlețe. 
Labienus, aflat în fruntea aripii stîngi, îi respinse pe atrebaţi şi-i 
urmări pînă dincolo de rîu. Centrul roman îi împinse pe 
viromandui în josul pantei. Insă aripa dreaptă, unde se găsea 
generalul însuşi, a fost copleşită de nervienii mult mai numeroşi, 
cu atît mai uşor cu cît centrul, însufleţit de victoria sa, eliberase 
locul din flancul ei, nervienii ocupînd şi tabăra pe jumătate 
ridicată; se părea că amîndouă legiunile, înghesuite şi atacate 
din faţă şi pe flancuri, lipsite de majoritatea ofiţerilor şi de 
soldaţii lor cei mai buni, vor fi dispersate şi măcelărite. Oamenii 
de la bagaje şi trupele aliate se împrăştiară în toate direcţiile; 
din cavaleria celtică, escadroane întregi, precum contingentul 
treverilor, galopară de pe cîmpul de bătălie pentru a duce în 
patrie vestea bine-venită a înfrîngerii romanilor. Totul se afla în 
joc. Generalul însuşi puse mîna pe scut şi luptă în primele 
rînduri; exemplul său, încurajările sale, şi acum la fel de 
înflăcărate, readuseră ordinea în rîndul trupelor şovăielnice. Ele 
puteau să respire deja mai uşurate, stabilind cel puţin legătura 
dintre cele două legiuni ale acestei aripi, cînd le sosi ajutor: în 
parte de pe terasă, unde, între timp, ariergarda romană 


ajunsese cu bagajele, în parte de pe celălalt mal al rîului, unde 
Labienus pătrunsese pînă la tabăra inamică, o cucerise şi, 
văzînd, în fine, pericolul ameninţător de pe aripa dreaptă, 
trimitea acum a zecea legiune victorioasă în ajutorul generalului 
său. Nervienii, separați de aliaţii lor şi atacați din toate părţile, 
dovediră acum, cînd norocul îi părăsi, acelaşi eroism ca şi atunci 
cînd se crezuseră victorioşi; de pe grămezile de cadavre se 
luptară pînă la ultimul om. După aprecierea acestora, din cei 
600 de senatori, numai trei supravieţuiră acestei zile. După 
această înfrîngere zdrobitoare, nervienii, atrebaţii şi viromanduii 
trebuiră să recunoască, vrind-nevrînd, suzeranitatea romană. 
Aduatucii, veniţi prea tirziu pentru a participa la lupta de pe 
Sambra, încercară, ce-i drept, să se menţină încă într-unul din 
oraşele lor cele mai puternice (pe dealul Falhize, pe Meusa, în 
apropiere de Huy), dar şi ei se supuseră în curînd. Un atac 
nocturn împotriva taberei romane, întreprins cu îndrăzneală 
chiar după predare, eşuă şi fu pedepsit de către romani cu o 
severitate teribilă. Clientela aduatucilor, alcătuită din eburonii 
aşezaţi între Meusa şi Rin şi alte triburi mai mici învecinate, a 
fost declarată independentă, însă aduatucii luaţi prizonieri au 
fost vinduţi la licitaţie, banii urmînd să fie vărsaţi în contul 
tezaurului roman. Se părea că fatalitatea care-i lovise pe cimbri 
urmărea şi această ultimă rămăşiţă a lor. În cazul celorlalte 
triburi supuse, Caesar se mulţumi să le impună o dezarmare 
generală şi trimiterea de ostatici. Fireşte, remii deveniră 
cantonul conducător în Galia belgică, aşa cum eduii erau în cea 
centrală; iar în acesta din urmă, mai multe clanuri ostile eduilor 
intrară mai degrabă în clientela remilor. Numai îndepărtatele 
cantoane maritime ale morinilor (Artois) şi menapienilor 
(Flandra şi Brabant) şi ţinutul dintre Schelda şi Rin, locuit în cea 
mai mare parte de către germani, scăpaseră deocamdată de 
invazia romană şi se bucurau încă de libertatea moştenită. 

Veni rîndul cantoanelor armoricane. Publius Crassus 
fusese trimis aici cu un corp roman încă din toamna anului 697 
(57) şi reuşi să obţină supunerea şi trimiterea de ostatici din 
partea veneţilor care, fiind stăpînii porturilor din actualul 
Morbihan şi ai unei flote apreciabile, ocupau, în ceea ce priveşte 
navigația şi comerţul, locul fruntaş printre cantoanele celtice şi 
în general printre districtele de coastă situate între Loara şi 
Sena. Dar remuşcările nu întîrziară. Cînd, în iarna următoare 


(697/698, 57/56), sosiră ofiţeri în ţinuturile acestea pentru a 
impune rechiziţii de grîu, ei au fost reţinuţi de către veneţi drept 
contra-ostatici. Exemplul dat a fost urmat cu rapiditate nu 
numai de cantoanele armoricane, dar şi de cele maritime ale 
belgilor, rămase încă independente; acolo unde, ca în unele 
cantoane ale Normandiei, sfatul comunităţii refuza să se alăture 
insurecției, el era măcelărit de mulţimea care se ataşa cu un zel 
sporit cauzei naţionale. Întreaga coastă, de la estuarul Loarei 
pînă la cel al Rinului, se revoltă împotriva Romei; cei mai hotăriţi 
patrioţi din toate cantoanele celtice se grăbiră spre acest loc 
pentru a participa la marea acţiune de eliberare; ei se bizuiră pe 
răscoala întregii confederaţii belgice, pe ajutorul din Britannia, 
pe invazia germanilor de dincolo de Rin. Caesar îl trimise pe 
Labienus cu întreaga cavalerie la Rin, pentru a menţine liniştea 
în ţinutul belgic aflat în agitaţie şi, la nevoie, pentru a respinge 
tentativele germanilor de a traversa Rinul; un alt locotenent, 
Quintus Titurius Sabinus, se îndreptă cu trei legiuni spre 
Normandia, acolo unde se concentra masa principală a 
insurgenților. Dar veritabilul centru al insurecției se afla pe 
teritoriul puternicilor şi inteligenţilor veneţi; împotriva acestora 
se îndreptă atacul principal, atît pe mare, cît şi pe uscat. Flota, 
formată în parte din corăbiile cantoanelor celtice supuse, în 
parte dintr-un număr de galere romane construite în grabă pe 
Loara şi echipate cu vislaşi din provincia narbonensă, era 
comandată de locotenentul Decimus Brutus; Caesar însuşi 
pătrunse pe teritoriul veneţilor cu floarea infanteriei sale. Aici 
însă era deja aşteptat şi, pe cît de abil, pe atît de hotărît, veneţii 
se folosiră de avantajul oferit de terenul din Bretagne şi de 
apreciabila lor putere maritimă. Regiunea era accidentată şi 
săracă în cereale, iar oraşele erau situate în cea mai mare parte 
pe stînci şi promontorii, accesibile dinspre continent numai prin 
bancuri greu de trecut; aprovizionarea, ca şi asediul erau la fel 
de dificile pentru armata care ataca dinspre uscat, în timp ce 
celții puteau lesne asigura oraşelor lor toate cele necesare şi 
realiza, în cazul cel mai grav, evacuarea acestora cu ajutorul 
corăbiilor lor. Legiunile îşi iroseau timpul şi forţele cu asediul 
localităţilor venete, pentru ca, pînă la urmă, să vadă cum 
roadele victoriei lor erau zădărnicite de traficul maritim. Aşadar, 
cînd flota romană, reţinută de furtuni mult timp în estuarul 
Loarei, sosi în fine în faţa țărmului breton, i se încredinţă 


misiunea de a decide conflictul printr-o bătălie navală. Celţii, 
conştienţi de superioritatea lor în această privinţă, îşi conduseră 
flota împotriva celei comandate de către Brutus. Numărînd 240 
de vele, mult mai multe decît puteau opune romanii, flota 
dispunea de veliere solid construite, cu bordul înalt şi plate, mai 
adecvate valurilor înalte ale Oceanului Atlantic decit joasele 
galere cu rame ale romanilor, uşoare şi cu carenele ascuţite. 
Nici proiectilele şi nici podurile de abordaj ale romanilor nu 
puteau atinge puntea înaltă a corăbiilor inamice, iar împotriva 
puternicelor nervuri de stejar rostrele de fier se dovediră cu 
totul neputincioase. Dar cu ajutorul unor coase legate de prăjini 
lungi, corăbierii romani tăiară frînghiile cu care vergile erau 
fixate de catarge; şi velele se prăbuşiră, iar întrucît celții n-au 
ştiut să repare în grabă stricăciunea, navele deveniră nişte 
epave, la fel cum se întîmplă şi astăzi cînd se prăbuşeşte 
catargul; acum, printr-un atac comun, bărcile romane reuşiră să 
captureze cu uşurinţă corăbiile inamice grav afectate. Cînd galii 
îşi dădură seama de această manevră, încercară să se 
îndepărteze de coastă, unde angajaseră lupta cu romanii, şi să 
ajungă în larg, unde galerele romane nu i-ar mai fi putut urmări; 
dar, spre nenorocirea lor, surveni deodată o acalmie absolută şi 
imensa flotă, pentru a cărei echipare cantoanele maritime îşi 
cheltuiseră toate resursele, a fost nimicită aproape în întregime 
de către romani. Astfel, această bătălie navală - conform 
mărturiilor istorice, cea mai veche desfăşurată în Oceanul 
Atlantic -, ca şi cea de la Mylae (|, pp. 358-359), cu 200 de ani 
înainte, a fost decisă în favoarea romanilor, în ciuda 
împrejurărilor nefavorabile, datorită unei soluţii ingenioase 
impuse de necesitate. Consecința victoriei cîştigate de Brutus a 
fost predarea veneţilor şi a întregii Bretagne. Mai degrabă 
pentru a impune în faţa naţiunii celtice, după atitea dovezi de 
clemenţă în cazul supuşilor, acum printr-un exemplu de o 
severitate teribilă împotriva celor îndărătnici, decit pentru a 
pedepsi încălcarea tratatului şi arestarea ofiţerilor romani, 
Caesar dădu ordin ca întregul sfat al comunităţii să fie executat 
şi ca toţi locuitorii cantonului venet să fie vînduţi ca sclavi pînă 
la ultimul om. Prin această soartă îngrozitoare, ca şi prin 
inteligenţa şi patriotismul lor, veneţii, mai mult decit oricare 
dintre clanurile celtice, şi-au cîştigat dreptul la simpatia 
posterităţii. Intre timp, în faţa contingentelor statelor maritime 


concentrate la Canal, Sabinus folosi aceeaşi tactică prin care 
Caesar învinse milițiile belgice cu un an în urmă pe Aisne. El se 
menţinu în defensivă pînă cînd nerăbdarea şi lipsurile se făcură 
simţite în rîndurile inamicilor; şi atunci, prin inducerea lor în 
eroare cu privire la starea şi valoarea trupelor sale şi mai ales 
speculindu-le nerăbdarea, el a ştiut să-i ademenească la 
pregătirea unui asalt pripit împotriva taberei romane şi astfel să- 
i înfringă; acest eveniment antrenă dizolvarea milițiilor şi 
supunerea ținutului pînă la Sena. Numai morinii şi menapienii 
continuau să se sustragă suzeranității romane. Pentru a le 
obliga la aceasta, Caesar apăru şi la graniţele lor; dar, avertizaţi 
de experienţa compatrioţilor lor, aceştia au evitat începerea 
ostilităţilor la hotarele ţării şi s-au retras în pădurile care se 
întindeau pe atunci aproape fără întrerupere de la Ardenne pînă 
la Marea Nordului. Romanii încercară să-şi croiască drum cu 
securea, copacii doboriţi fiind stivuiţi de ambele părţi drept 
garduri de apărare în cazul unor atacuri inamice; dar însuşi 
Caesar, oricît de temerar ar fi fost, consideră, după cîteva zile 
de marş istovitor, că ar fi mai bine dacă ar ordona retragerea, 
mai ales că iarna se apropia, cu toate că fusese supusă doar o 
mică parte a morinilor şi nici nu se ajunsese la menapienii mai 
puternici. In anul următor (699, 55), în timp ce Caesar era 
ocupat în Bretagne, cea mai mare parte a armatei a fost trimisă 
din nou împotriva acestor populaţii; dar şi această expediţie 
rămase fără rezultate hotăritoare. Cu toate acestea, rezultatul 
ultimelor expediţii a însemnat supunerea aproape completă a 
Galiei. Dacă Galia centrală o acceptase fără rezistenţă, 
cantoanele belgice fuseseră silite să recunoască suzeranitatea 
romană în urma campaniei din anul 697 (57), iar cantoanele 
maritime în urma celei din anul care a urmat. Speranţele uriaşe 
cu care patrioţii celți începuseră ultima campanie nu se 
împliniseră însă nicăieri. Nici germanii şi nici britanii nu veniseră 
în ajutorul lor, iar în Belgica, prezenţa lui Labienus fusese 
suficientă pentru a împiedica reînceperea luptelor din anul 
precedent. 

Aşadar, în timp ce continua să unifice teritoriul roman din 
Occident într-un întreg, Caesar nu neglijă să deschidă ținutului 
de curînd supus - destinat doar să completeze golul teritorial 
existent între Hispania şi Italia - comunicațiile, atît cu patria 
italică, cît şi cu provinciile hispanice. Ce-i drept, legătura dintre 


Galia şi Italia fusese simţitor înlesnită prin construirea drumului 
militar peste Mont Genèvre (p. 22) de către Pompeius (677, 77); 
dar, din momentul în care întreaga Galie se supuse romanilor, 
era necesară o cale mai scurtă care, pornind din Valea Padului, 
să nu traverseze creasta Alpilor în direcţia vestică, ci în cea 
nordică, stabilind legătura între Italia şi Galia centrală. 
Negustorul folosea de mult drumul care conduce peste Marele 
St. Bernhard, prin Wallis, pînă la Lacul Leman; pentru a domina 
acest drum, Caesar ocupă Octodurum (Martigny) încă din 
toamna anului 697 (57) prin Servius Galba, aducîndu-i sub 
ascultare pe locuitorii Wallisului, ceea ce, fireşte, nu putuse fi 
împiedicat, ci numai întîrziat din cauza curajoasei rezistenţe a 
acestor munteni. Pentru a asigura legătura cu Hispania, Publius 
Crassus a fost trimis în anul următor (698, 56) în Aquitania cu 
misiunea de a obliga triburile iberice care locuiau acolo să 
recunoască stăpînirea romană. Misiunea nu era lipsită de 
dificultate : iberii erau mai uniţi decît celții şi ştiau să înveţe de 
la inamici mai bine decît aceştia din urmă. Triburile de dincolo 
de Pirinei, îndeosebi destoinicii cantabri, trimiseră contingente 
compatrioţilor lor ameninţaţi; acestea erau însoţite de ofiţeri 
experimentați care, formaţi sub conducerea lui Sertorius după 
modelul roman, introduseră, în măsura posibilităţilor, în armata 
aquitană, impunătoare deja prin numărul şi curajul său, 
principiile artei militare romane, mai ales pe cel al ridicării 
taberei. Dar excelentul ofiţer care se afla în fruntea romanilor 
ştiu să învingă toate greutăţile şi, după cîteva bătălii viu 
disputate, dar norocos ciîştigate, izbuti să constrîngă la supunere 
populaţiile de la Garonne pînă aproape de Pirinei. 

Cu citeva excepţii puţin notabile, Caesar îşi atinsese unul 
dintre ţelurile pe care şi le propusese, supunerea Galiei, în 
măsura în care acesta putea fi atins prin forţa armelor. Cealaltă 
jumătate a operei începute de către Caesar avea încă o cale 
destul de lungă pînă la desăvirşire, iar germanii nu erau încă 
nicidecum obligaţi să recunoască pretutindeni Rinul drept 
graniţă. Tocmai acum, în iarna anilor 698/699 (56/55), avusese 
loc o nouă traversare de graniţă pe cursul inferior al fluviului, 
unde romanii nu pătrunseseră încă. Triburile germane ale 
usipeţilor şi tencterilor, ale căror tentative de a trece Rinul în 
ţinutul menapienilor au fost menţionate mai sus (p. 162), 
înşelînd vigilenta adversarilor printr-o retragere simulată, 


reuşiseră totuşi, în fine, să traverseze fluviul pe vasele 
menapienilor - o masă enormă care s-ar fi ridicat, incluzînd 
femeile şi copiii, la 430.000 de suflete. Ei bîntuiau încă, se pare, 
în ţinuturile de la Nymwegen şi Kleve; dar se zvonea că, urmînd 
îndemnurile partidei patriotice a celților, intenționau să 
pătrundă în interiorul Galiei; acest zvon era întărit de faptul că 
cetele lor de călăreţi cutreierau deja meleagurile pînă la graniţa 
treverilor. Însă cînd Caesar sosi cu legiunile sale în faţa lor, 
emigranții epuizați nu păreau să-şi dorească noi lupte, ci erau 
mai degrabă dispuşi să ceară de la romani pămînt, dornici să-l 
cultive în pace sub suzeranitatea lor. În timp ce se purtară 
tratative asupra acestei probleme, în sufletul generalului roman 
se insinuă bănuiala că germanii caută să cîştige timp, pînă cînd 
se vor fi întors cetele detaşate de călăreţi. Nu se poate spune 
dacă ea a fost întemeiată sau nu; un atac întreprins de un corp 
inamic împotriva avangardei sale, în ciuda armistiţiului stipulat, 
îi întări bănuiala şi, îndirjit din cauza pierderilor simţitoare, 
Caesar se crezu îndreptăţit să ignore orice considerente ale 
dreptului popoarelor. Cînd, în dimineaţa următoare, principii şi 
bătrînii germanilor apărură în tabăra romană pentru a scuza 
atacul întreprins fără ştirea lor, ei au fost reţinuţi, iar mulţimea 
nebănuitoare, lipsită de conducătorii ei, a fost atacată prin 
surprindere de armata romană. A fost mai degrabă o vinătoare 
de oameni decit o bătălie; cei care nu căzură sub sabia 
romanilor se înecară în Rin. Aproape numai diviziile detaşate în 
timpul atacului scăpară de masacru şi ajunseră de partea 
cealaltă a Rinului, unde sugambrii le oferiră loc de refugiu pe 
teritoriul lor, după toate probabilitățile pe Lippe. Conduita lui 
Caesar faţă de aceşti imigranţi germani a fost aspru şi pe drept 
criticată în senat; dar oricît de puţin putea fi scuzat generalul, 
incursiunile germanilor au fost stăvilite energic. Caesar însă 
crezu de cuviinţă să facă încă un pas şi să conducă legiunile 
dincolo de Rin. Nu-i lipseau relaţiile în zonă. Pe această treaptă 
de civilizaţie, germanii erau încă lipsiţi de orice coeziune 
naţională; sub aspectul fărimiţării politice, chiar dacă nu şi din 
alte motive, ei erau egalii celților. Ubii (pe Sieg şi Lahn), tribul 
germanic cel mai civilizat, deveniseră de curînd supuşii şi 
tributarii unui puternic canton sueb din interiorul ţării şi prin soli 
îi ceruseră lui Caesar, încă din anul 697 (57), să-i elibereze de 
sub dominaţia suebă, aşa cum îi eliberase pe gali. Caesar nu 


intenţiona să dea curs în mod serios acestei invitaţii care l-ar fi 
angajat în acţiuni nesfirşite; pentru a împiedica apariţia 
armatelor germane dincoace de Rin, i se părea totuşi util ca 
măcar cele romane să se arate dincolo de fluviu. Protecţia pe 
care usipeţii şi tencterii o găsiseră la sugambri oferi un pretext 
convenabil pentru aceasta. In acest ţinut, foarte probabil între 
Koblenz şi Andernach, Caesar construi un pod de birne peste Rin 
şi-şi conduse legiunile din teritoriul treverilor în cel al ubiilor. 
Unele cantoane mai mici se supuseră; însă sugambrii, împotriva 
cărora, înainte de toate, era îndreptată expediţia, se retraseră în 
timp ce armata romană înainta în interiorul ţării împreună cu 
clienţii ei. Intr-un mod asemănător, puternicul canton sueb care- 
i ameninţa pe ubi, poate acelaşi care apare mai tirziu sub 
numele de chatti, evacuă mai întîi districtele învecinate cu 
teritoriul ubian, aducîndu-i pe necombatanţi în siguranţă, în timp 
ce toate contingentele combatante urmau să se întîlnească în 
centrul cantonului. Generalul roman nu avea nici motive şi nici 
dorinţa de a primi această provocare; el îşi atinse în esenţă 
scopul, urmărind, în parte, recunoaşterea regiunii, în parte, 
după posibilităţi, intimidarea, printr-o expediţie pe malul celălalt 
al Rinului, a germanilor sau cel puţin a celților şi concetăţenilor 
din patrie. După o staţionare de 18 zile pe malul drept al Rinului, 
el sosi din nou în Galia, distrugînd în urma sa podul de peste Rin 
(699, 55). 

Mai rămîneau celții din insule. Avînd în vedere strînsele 
relaţii dintre aceştia şi celții de pe continent, mai ales 
cantoanele maritime, este de înţeles că ei participaseră cel 
puţin prin simpatiile lor la rezistenţa naţională; chiar dacă nu îşi 
sprijiniseră efectiv patrioţii cu arma în mînă, ofereau totuşi celor 
care nu mai erau în siguranţă în patria lor un refugiu onorabil pe 
insula apărată de mare. Aceasta constituia într-adevăr un 
pericol, dacă nu pentru prezent, cel puţin pentru viitor; părea 
prudent nu să se întreprindă cucerirea insulei, ci să se 
transforme şi în cazul acesta defensiva în ofensivă şi să se arate 
insularilor, printr-o debarcare pe coasta lor, că braţul romanilor 
ajungea şi dincolo de Canal. Primul ofiţer roman care ajunse în 
Bretagne, Publius Crassus, navigase deja de acolo la „Insulele 
cositorului”, aflate la extremitatea vestică a Angliei (Insulele 
Scilly), în anul 697 (57). In vara anului 699 (55), Caesar traversă 
el însuşi Canalul, acolo unde se îngustează cel mai mult, cu 


numai două legiuni. Găsind ţărmul apărat de trupe inamice, 
navigă mai departe; dar carele de luptă britane se deplasară pe 
uscat tot atit de repede ca şi galerele romane pe mare şi doar 
cu mari dificultăţi şi sub protecţia corăbiilor de război care creau 
spaţii libere pe coastă cu ajutorul catapultelor şi săgeţilor 
arcaşilor, soldaţii romani reuşiră să ajungă, unii prin apă, alţii în 
bărci, sub privirile inamicilor, la mal. Înspăimîntate, primele sate 
se supuseră, dar insularii îşi dădură curînd seama cît de slab era 
inamicul şi cît de puţin îndrăznea să se îndepărteze de litoral. 
Localnicii dispărură în interiorul ţării şi reveniră numai pentru a 
ameninţa tabăra; însă flota, ancorată într-o radă deschisă, suferi 
stricăciuni serioase în timpul primei furtuni care o surprinse. 
Romanii trebuiau să se considere norocoşi dacă izbuteau să 
respingă atacurile barbarilor pînă cînd corăbiile vor fi reparate la 
repezeală şi să ajungă cu acestea pe coasta galică înainte de 
începutul anotimpului nefavorabil. Caesar însuşi era atit de 
nemulţumit de rezultatele acestei expediţii hazardate şi 
întreprinse cu mijloace insuficiente, încît dădu imediat ordin să 
se echipeze o flotă de transport de 800 de vele (iarna anilor 
699/700, 55/54), îmbarcîndu-se în primăvara anului 700 (54), 
de data aceasta cu cinci legiuni şi 2.000 de călăreţi, pentru a 
doua oară spre ţărmul Kentului. In faţa puternicei armate, 
forţele militare ale britanilor, adunate şi de data aceasta la mal, 
se retraseră fără a îndrăzni să angajeze lupta; Caesar începu 
imediat marşul spre interior şi traversă rîul Stour după citeva 
încăierări norocoase. Cu totul împotriva voinţei sale, el trebui 
totuşi să se oprească, întrucît flota staționată în rada deschisă 
fusese din nou pe jumătate distrusă de furtunile de pe Canal. 
Pînă cînd corăbiile au fost trase pe nisip şi s-au luat măsurile 
necesare pentru repararea lor, se pierdu timp preţios, bine 
folosit de către celți. Viteazul şi prevăzătorul principe 
Cassivellaunus, care comanda în actualul Middlesex şi în 
ţinuturile vecine, pînă atunci spaima celților care locuiau la sud 
de Tamisa, devenit acum susținătorul şi campionul întregii 
naţiuni, se afla în fruntea apărării naţionale. El înţelese imediat 
că pedestrimea celtică nu putea în nici un caz să facă faţă celei 
romane şi că masa milițiilor, greu de aprovizionat şi condus, 
dăuna defensivei; în consecinţă, le concedie şi păstră numai 
carele de luptă, dintre care strînse 4.000 ai căror luptători, 
exersaţi să sară din car şi să lupte asemenea cavaleriei 


cetăţeneşti a străvechii Rome, puteau fi utilizaţi în două feluri. 
Cînd Caesar îşi putu relua marşul, nu întîlni nici o piedică; dar 
carele de luptă ale britanilor, mergînd necontenit în faţa şi în 
flancurile romanilor, impuseră evacuarea ţării, realizată fără 
prea mari dificultăţi datorită inexistenţei cetăților, stînjenind 
orice detaşare şi ameninţind comunicațiile. Tamisa a fost 
traversată de către romani, după toate aparențele, între 
Kingston şi Brentford, în amonte de Londra; romanii înaintau, 
dar nu prea mult; generalul nu dobîndea nici o victorie, soldatul 
nu lua pradă, iar unicul rezultat real, supunerea trinobanţilor din 
actualul Essex, a fost dobindit nu atît din cauza fricii de romani, 
cît mai ales din cauza profundei învrăjbiri a acestui canton cu 
Cassivellaunus. Pericolul sporea cu fiecare pas, iar atacul pe 
care principii Kentului îl lansară, din ordinul lui Cassivellaunus, 
împotriva taberei navale romane, cu toate că a fost respins, 
îndemnă totuşi la întoarcere grabnică. Luarea prin asalt a unei 
mari împrejmuiri britane, în care romanii găsiră o mulţime de 
vite, oferi prilejul unei încheieri acceptabile pentru înaintarea 
lipsită de ţel şi un pretext plauzibil pentru întoarcere. 
Cassivellaunus era destul de clarvăzător pentru a nu-l împinge 
pe inamicul periculos la acţiuni extreme şi făgădui, aşa cum îi 
ceru Caesar, să nu-i neliniştească pe trinobanţi, să plătească 
dări şi să trimită ostatici; nu se vorbea de predarea armelor sau 
staționarea unei garnizoane romane, şi nici chiar acele 
promisiuni, în măsura în care priveau viitorul, probabil că nu 
fuseseră date şi nici acceptate în mod serios. După primirea 
ostaticilor, Caesar se întoarse în tabăra navală şi de aici în Galia. 
Dacă, precum se pare, sperase să cucerească de data aceasta 
Britannia, planul eşuase cu desăvirşire atît din cauza înţeleptului 
sistem defensiv al lui Cassivellaunus, cît şi, în primul rînd, din 
cauza imposibilității utilizării flotei italice de galere în apele Mării 
Nordului; căci este sigur că tributul fixat n-a fost niciodată plătit. 
Ţelul imediat însă - acela de a-i tulbura pe celții insulari în 
securitatea lor provocatoare şi de a-i determina, în propriul lor 
interes, să nu-şi mai pună insula la dispoziţia emigranților 
continentali - pare să fi fost într-adevăr atins; mai tîrziu, nu s-au 
mai auzit cel puţin plîngeri despre astfel de acţiuni de protejare. 

Respingerea invaziei germanice şi supunerea celților 
continentali fuseseră terminate. Dar deseori este mai uşor a 
supune o naţiune liberă decit a menţine una supusă sub 


ascultare. Rivalitatea pentru hegemonie, care contribuise la 
distrugerea naţiunii celtice mai mult decît atacurile Romei, a 
fost anulată într-un anumit sens prin cucerire, cuceritorul 
preluînd hegemonia pe cont propriu. Interesele particulare 
amuţiră; sub oprimarea comună, celții se simțeau totuşi, din 
nou, un popor, iar ceea ce pierduseră din indiferenţă, libertatea 
şi naționalitatea, a căror valoare nemărginită era resimţită 
acum, cînd era prea tirziu, constituiau pentru ei obiectul unui 
dor nemărginit. Dar, oare, era prea tîrziu? Ei trebuiau să 
recunoască cu o ruşine minioasă că o naţiune, care număra cel 
puţin un milion de bărbaţi în stare să poarte armele, o naţiune 
cu o străveche şi bine întemeiată faimă militară, acceptase să 
fie înjugată de cel mult 50.000 de romani. Supunerea 
confederației Galiei centrale fără să se fi ripostat cel puţin, 
supunerea celei belgice fără să fi făcut mai mult decit să 
dorească riposta, apoi sfîrşitul eroic al nervienilor şi veneţilor, 
înţeleapta şi norocoasa rezistenţă a morinilor şi britanilor 
conduşi de Cassivellaunus - tot ceea ce fusese irosit şi realizat, 
ratat şi împlinit îmboldi spiritele patrioţilor către noi tentative, 
după posibilităţi mai unitare şi mai încununate de succes. 
Îndeosebi în rîndurile nobilimii celtice domina o frămîntare ce 
părea că trebuie să se transforme oricind într-o răscoală 
generală. Incă înaintea celei de-a doua expediţii în Britannia din 
primăvara anului 700 (54), Caesar considerase necesar să se 
deplaseze în persoană la treveri care, după ce se compromiseră 
în bătălia nervienilor din anul 697 (57), nu mai apăruseră în 
timpul adunărilor generale şi înnodaseră cu germanii de dincolo 
de Rin legături foarte suspecte. Caesar se mulţumise atunci să-i 
înroleze pe bărbaţii cei mai distinşi ai partidului patriotic, 
îndeosebi pe Indutiomarus, în contingentul de călăreţi al 
treverilor care l-a însoţit în Britannia; el făcu tot posibilul de a 
compromite conspirația, pentru a nu fi silit să favorizeze 
maturizarea şi transformarea ei într-o insurecție prin măsuri 
severe. Dar cînd eduiul Dumnorix, care se afla de asemenea în 
armata destinată pentru Britannia, nominal ca ofiţer de 
cavalerie, însă de fapt ca ostatic, refuză pur şi simplu să se 
îmbarce, îndreptîindu-se în schimb spre patrie, Caesar trebui să 
dea ordin să fie urmărit ca dezertor; el a fost ajuns din urmă de 
detaşamentul plecat în urmărirea lui şi, întrucît se opuse cu 
arma în mînă, a fost omorît (700, 54). Faptul că cel mai 


respectat cavaler al celui mai puternic şi mai puţin dependent 
canton celtic fusese ucis de către romani era o lovitură de 
trăsnet pentru întreaga nobilime celtică; cei care nutreau 
sentimente similare - şi aceasta era majoritatea zdrobitoare - 
vedeau în această catastrofă imaginea viitorului care-i aştepta 
pe ei înşişi. Dacă patriotismul şi exasperarea căpeteniilor 
nobilimii celtice îi determinaseră la conspirație, teama şi 
legitima apărare îi îndemna acum pe conspiratori la acţiune. În 
iarna anilor 700/701 (54/53), întreaga armată romană, cu 
excepţia unei legiuni cantonate în Bretagne şi a alteia cantonată 
în turbulentul canton al carnuţilor (Chartres), numărînd şase 
legiuni, îşi avea taberele pe teritoriul belgilor. Puţinătatea 
proviziilor de cereale îl determinase pe Caesar să-şi aşeze 
trupele la o distanţă mai mare, unele de altele, ca de obicei şi în 
şase cantoane diferite, ale belovacilor, ambianilor, morinilor, 
nervienilor, remilor şi eburonilor. Tabăra permanentă amplasată 
în extremitatea estică, pe teritoriul eburonilor, probabil în 
apropierea localităţii Aduatuca, actualul Tongern, cea mai 
puternică dintre toate - fiind alcătuită dintr-o legiune sub 
comanda unuia dintre locotenenţii cei mai destoinici ai lui 
Caesar, Quintus Titurius Sabinus, şi, în plus, din diferite 
detaşamente care formau împreună o jumătate de legiune, 
comandate de viteazul Lucius Aurunculeius Cotta -, se văzu 
înconjurată pe neaşteptate de milițiile eburonilor conduse de 
regii Ambiorix şi Catuvolcus. Atacul s-a produs atît de năprasnic, 
încît detaşamentele absente nu au putut fi rechemate, fiind mai 
apoi capturate; pentru moment primejdia nu era mare, întrucit 
nu lipseau proviziile, iar asaltul întreprins de eburoni eşuă în 
faţa valurilor romane. Dar regele Ambiorix îl înştiinţă pe 
comandantul roman că toate taberele romane din Galia ar fi 
atacate în aceeaşi zi într-un mod asemănător şi că romanii ar fi 
cu siguranţă pierduţi dacă diferitele corpuri nu ar porni imediat 
să se unească; că Sabinus ar avea şi mai multe motive să se 
grăbească, întrucit germanii de dincolo de Rin s-ar fi pus deja în 
mişcare împotriva lui; că, din prietenie pentru romani, el însuşi îi 
asigură liberă trecere pînă la cea mai apropiată tabără romană, 
situată la numai două zile de marş. Unele dintre aceste aserţiuni 
nu păreau simple născociri; era într-adevăr greu de crezut că 
singurul canton al eburonilor, favorizat în mod deosebit de către 
romani, ar fi întreprins atacul din proprie iniţiativă şi, avînd în 


vedere dificultăţile de a intra în legătură cu celelalte tabere mai 
îndepărtate, nu putea fi desconsiderat în nici un caz pericolul că 
acestea ar putea fi atacate de întreaga masă a insurgenților şi 
de a fi nimicite fiecare în parte. Cu toate acestea, nu putea fi 
pus la îndoială faptul că atit onoarea, cît şi înţelepciunea 
impuneau respingerea capitulării oferite de inamic şi rămînerea 
pe poziţiile încredințate. Această conduită a fost recomandată în 
consiliul de război de numeroase voci, mai ales de cea atit de 
importantă a lui Lucius Aurunculeius Cotta. Cu toate acestea, 
comandantul se decise să accepte propunerea lui Ambiorix. 
Trupele romane plecară aşadar în dimineaţa următoare; dar, 
ajunse într-o vale îngustă, la abia o jumătate de milă distanţă de 
tabără, ele se văzură încercuite de eburoni, orice ieşire fiindu-le 
blocată. Ele încercară să-şi croiască o cale cu ajutorul armelor, 
dar eburonii nu acceptară lupta corp la corp şi se mulţumiră să 
trimită proiectilele, din poziţiile lor inaccesibile, în grupul 
compact al romanilor. Pierzindu-şi minţile, ca şi cum ar fi căutat 
salvarea în faţa trădării la trădători, Sabinus ceru o întrevedere 
cu Ambiorix; ea îi fu acordată, el însuşi, ca şi ofiţerii care îl 
însoțeau fiind mai întîi dezarmaţi şi apoi măcelăriți. După 
moartea comandantului, eburonii se aruncară din toate părţile 
asupra romanilor epuizați şi desperaţi şi le risipiră rîndurile. Cei 
mai mulţi, printre care şi Cotta, care fusese mai înainte rănit, 
pieriră în cursul acestui atac; puţinii soldaţi care reuşiseră să 
ajungă în tabăra părăsită se sinuciseră în noaptea următoare cu 
propriile săbii. Întreaga armată a fost nimicită. Acest succes 
uriaş, probabil nesperat nici de insurgenți, spori frămîntarea în 
rîndul patrioţilor celți în asemenea măsură, încît, cu excepţia 
eduilor şi remilor, romanii nu mai puteau fi siguri de nici un 
district, revolta izbucnind în locurile cele mai diferite. Eburonii îşi 
exploatară victoria cu zel. Întăriţi cu contingentul aduatucilor, 
care nu voiau să piardă prilejul de a răzbuna răul pe care li-l 
provocase Caesar, şi cu puternicii, încă neînvinşi, menapieni, ei 
intrară pe teritoriul nervienilor, care li se alăturară imediat, şi 
întreaga masă, care se ridica acum la 60.000 de oameni, înaintă 
în faţa taberei romane amplasate în cantonul nervienilor. 
Quintus Cicero, care comanda aici, se afla într-o situaţie dificilă 
cu corpul său de oaste puţin numeros, îndeosebi după ce 
asediatorii, învăţind de la inamic, folosiră valuri şi şanţuri, 
acoperişul de scuturi şi turnuri mobile după modelul roman, 


lansînd proiectile şi sulițe incendiare împotriva construcţiilor 
acoperite cu paie ale taberei. Unica speranţă a asediaţilor se 
îndrepta spre Caesar, care se afla cu trei legiuni în tabăra de 
iarnă, situată în apropiere, în ţinutul de la Amiens; dar - şi 
aceasta este o dovadă elocventă pentru starea de spirit care 
domnea în ţara celtică - timp îndelungat generalul comandant 
nu primi nici un fel de informaţie nici despre catastrofa lui 
Sabinus, nici despre situaţia periculoasă a lui Cicero. În sfîrşit, 
un călăreț celt din tabăra lui Cicero reuşi să străbată prin 
rîndurile inamice pînă la Caesar. La vestea cutremurătoare, 
Caesar porni imediat, ce-i drept, numai cu două legiuni slabe, 
formate amîndouă aproximativ din 7.000 de soldaţi şi 400 de 
călăreţi; cu toate acestea, ştirea înaintării sale a fost suficientă 
pentru a-i determina pe insurgenți să ridice asediul. Era şi 
timpul: din 10 soldaţi, aproape toţi erau răniţi. Caesar, împotriva 
căruia se îndreptase armata insurgenților, îi înşelă pe inamici cu 
privire la forţele sale, tactică aplicată deja de mai multe ori cu 
succes. |n condiţiile cele mai nefavorabile, ei îndrăzniră să 
asalteze tabăra romană, suferind cu această ocazie o înfrîngere. 
Este ciudat, dar caracteristic pentru națiunea celtică faptul că, în 
urma acestei unice bătălii pierdute sau, poate mai mult încă, în 
urma apariţiei lui Caesar pe cîmpul de bătălie, insurecția, care 
debutase atit de victorios, care se extinsese pe un spaţiu atit de 
vast, renunţă subit şi lamentabil la război. Nervienii, menapienii, 
aduatucii, eburonii se întoarseră acasă. Acelaşi lucru îl făcură 
cantoanele maritime care intenţionaseră să atace legiunea din 
Bretagne. Treverii, al căror conducător, Indutiomarus, fusese 
principalul instigator al eburonilor, clienţii puternicului canton 
vecin, la efectuarea acelui atac victorios, ridicaseră armele la 
vestea catastrofei de la Aduatuca şi pătrunseseră pe teritoriul 
remilor pentru a ataca legiunea staționată aici sub comanda lui 
Labienus, dar şi ei renunţară deocamdată să continue lupta. 
Pentru a nu-şi expune trupele istovite asprimii iernii galice şi 
pentru a nu se prezenta pe cîmpul de luptă decît după înlocuirea 
celor 15 cohorte nimicite, într-un mod impunător, cu alte 30, a 
căror încorporare o şi ordonase, Caesar nu se opuse ideii 
amiînării pentru primăvară a următoarelor măsuri împotriva 
districtelor răzvrătite. Între timp, insurecția îşi extinse iţele, 
chiar dacă armatele se odihneau pentru moment. Sediile ei 
principale din Galia centrală erau în parte districtele carnuţilor şi 


senonilor învecinaţi (lîngă Sena), ultimii alungîndu-l din ţară pe 
regele impus de către Caesar, în parte ţinutul treverilor, care 
îndemnau întreaga emigrație celtică şi pe germanii de dincolo 
de Rin să participe la iminentul război naţional şi care-şi 
pregăteau toate forţele pentru a pătrunde a doua oară pe 
teritoriul remilor odată cu venirea primăverii, în scopul de a 
nimici oastea lui Labienus şi de a încerca să facă joncţiunea cu 
răsculații de pe Sena şi Loara. Delegații acestor trei cantoane nu 
se prezentară la adunarea naţională convocată de Caesar în 
Galia centrală, declarînd astfel războiul tot atît de deschis ca şi o 
parte a cantoanelor belgice care atacaseră taberele lui Sabinus 
şi Cicero. Cînd Caesar porni cu armata sa considerabil întărită 
împotriva insurgenților, iarna se apropia de sfîrşit. Incercările 
treverilor de a concentra răscoala nu reuşiseră; prin 
pătrunderea trupelor romane, ţinuturile aflate în frămîntare erau 
ţinute în frîu, o parte dintre cele aflate în revoltă deschisă au 
fost atacate. Nervienii au fost nimiciţi primii de către Caesar 
însuşi. Aceeaşi soartă o suferiră senonii şi carnuţii. Şi 
menapienii, unicul canton care nu se supusese încă niciodată 
romanilor, au fost siliţi să renunţe la îndelung păstrata libertate 
în urma unui atac simultan declanşat împotriva lor din trei părţi. 
Între timp, Labienus le pregăti aceeaşi soartă treverilor. Primul 
lor atac fusese paralizat atit din cauza refuzului triburilor 
germanice învecinate de a le furniza mercenari, cît şi a faptului 
că Indutiomarus, sufletul întregii mişcări, murise în cursul unei 
încăierări cu călăreţii lui Labienus. Dar, din această cauză, ei nu 
renunţară la proiectele lor. Cu toate forţele de care dispuneau, 
apărură în faţa lui Labienus şi aşteptară cetele germanice care 
urmau să vină, întrucît recrutorii lor fuseseră primiţi mai bine de 
războinicele populaţii ale Germaniei interioare decît de locuitorii 
Rinului, îndeosebi, se pare, de chatti. Dar întrucît se părea că 
Labienus dorea să le evite şi să plece precipitat, treverii, înainte 
de sosirea germanilor, îi atacară pe romani în locul cel mai 
nefavorabil şi suferiră o înfrîngere decisivă. Germanii, care 
sosiră prea tirziu, nu mai puteau face altceva decit să se 
întoarcă, întrucît cantonul treverilor nu mai avea altă soluţie 
decit să se supună; guvernarea reveni din nou căpeteniei 
partidei romane, ginerele lui Indutiomarus, Cingetorix. După 
aceste expediţii, cea a lui Caesar împotriva menapienilor şi cea 
a lui Labienus împotriva treverilor, întreaga armată romană se 


concentră în ţinutul acestora din urmă. Pentru a preîntîmpina 
revenirea germanilor, Caesar trecu Rinul încă o dată, pentru a le 
aplica vecinilor incomozi, pe cît posibil, o lovitură decisivă; dar, 
întrucît chatii, fideli tacticii lor încercate, nu se strînseră pentru 
apărarea ţării la graniţa lor occidentală, ci în interior, probabil în 
Harz, el se întoarse imediat şi se mulţumi să instaleze o 
garnizoană în punctul de traversare a Rinului. Se încheiaseră 
aşadar socotelile cu populaţiile revoltate; numai eburonii 
fuseseră lăsaţi deoparte, dar nu erau daţi uitării. De la aflarea 
veştii despre catastrofa de la Aduatuca, Caesar purta veşmînt 
de doliu şi jurase că nu-l va dezbrăca decit după ce îşi va fi 
răzbunat soldaţii care nu căzuseră în luptă dreaptă, ci fuseseră 
asasinați mişeleşte. Eburonii rămaseră inactivi şi dezorientaţi în 
casele lor şi asistară la supunerea succesivă a cantoanelor 
vecine, pînă cînd cavaleria romană pătrunse, dinspre teritoriul 
treverilor, prin Ardennes, pe teritoriul lor. Lovitura a fost atît de 
fulgerătoare, încît era cît pe ce ca regele Ambiorix să fie 
capturat în propria-i casă; cu greu se refugie într-un desiş 
apropiat, în timp ce suita lui se sacrifică pentru el. Curînd, 
cavaleria a fost urmată de 10 legiuni romane. În acelaşi timp, 
populaţiile vecine erau îndemnate să-i hăituiască, împreună cu 
soldaţii romani, pe eburonii proscrişi şi să le jefuiască teritoriul; 
nu puţini au fost cei care au dat curs chemării, printre ei aflindu- 
se chiar o ceată temerară de călăreţi sugambri care, de altfel, 
aplicară acelaşi tratament atît romanilor, cît şi eburonilor şi, 
printr-un atac îndrăzneţ, au fost foarte aproape de a ocupa 
tabăra romană de la Aduatuca. Soarta eburonilor a fost 
groaznică. Oriciît s-ar fi ascuns în păduri şi în mlaştini, numărul 
vînătorilor era mai mare decit al celor vînaţi. Mulţi au ales 
moartea voluntară, precum bătrînul principe Catuvolcus, şi 
foarte puţini îşi salvară viaţa şi libertatea, printre cei din urmă 
aflindu-se şi acel bărbat pe care romanii îl căutau, principele 
Ambiorix: acesta reuşi să treacă Rinul cu numai patru călăreţi. 
După această pedeapsă aplicată cantonului care păcătuise cel 
mai mult, au urmat procesele de înaltă trădare împotriva 
indivizilor în celelalte ţinuturi. Trecuse timpul clemenţei. În 
conformitate cu sentinţa proconsulului roman, distinsul cavaler 
carnut Acco a fost decapitat de către lictorii romani (701, 53), 
consacrindu-se astfel, formal, dominaţia fasciilor şi securilor. 
Opoziția era redusă la tăcere; pretutindeni domnea liniştea. 


Spre sfîrşitul anului, conform obiceiului său, Caesar traversă 
Alpii pentru a urmări în cursul iernii, îndeaproape, afacerile din 
capitală care se complicau tot mai mult. 

De data aceasta însă îşi greşi socotelile. Focul fusese 
domolit, nu stins complet. Întreaga nobilime celtică simţea 
lovitura sub care căzuse capul lui Acco. Tocmai acum situaţia 
era mai promițătoare decit fusese vreodată. Evident, insurecția 
din iarna care trecuse eşuase numai din cauza apariţiei lui 
Caesar pe cîmpul de luptă; acum el era departe, reţinut pe Pad 
de apropiatul război civil, iar armata galică, concentrată pe 
cursul superior al Senei, era staționată la o distanţă apreciabilă 
de temutul general. Dacă acum izbucnea o răscoală generală în 
Galia centrală, armata romană putea fi încercuită, vechea 
provincie romană, slab apărată, putea fi invadată înainte ca 
Caesar să se fi aflat din nou dincoace de Alpi, chiar dacă 
complicațiile italice nu l-ar fi împiedicat să se mai ocupe de 
Galia. Conjuraţii din toate cantoanele Galiei centrale se întîlniră; 
carnuţii, mai revoltați decît ceilalţi din cauza executării lui Acco, 
se oferiră să preia iniţiativa. În ziua prestabilită din iarna anilor 
701/702 (53/52), cavalerii carnuţi Gutruatus Şi 
Conconnetodumnus dădură la Cenabum (Orleans) semnalul 
insurecției şi-i măcelăriră pe toţi romanii aflaţi aici. Marea ţară 
celtică a fost cuprinsă de frămîntarea cea mai febrilă: patrioţii se 
ridicară pretutindeni. Nimic nu impresionă națiunea mai mult 
decit răzvrătirea arvernilor. Guvernul acestei comunităţi care, 
sub regii ei, fusese odinioară prima în Galia sudică şi rămase, 
chiar şi după prăbuşirea principatului ei din pricina războaielor 
nefericite cu Roma (II, p. 113), una dintre comunităţile cele mai 
bogate, mai civilizate şi puternice din toată Galia, păstrase pînă 
atunci o fidelitate nestrămutată faţă de Roma. Şi întrucît partida 
patrioţilor se afla în minoritate în consiliul guvernant al 
comunităţii, era inutil să se întreprindă tentativa convingerii lui 
cu privire la necesitatea insurecției. Atacurile patrioţilor se 
îndreptară aşadar împotriva consiliului comunităţii şi constituţiei 
în vigoare, cu atît mai mult cu cît modificarea constituţională 
care înlocuise la arverni principele cu consiliul (p. 153) avusese 
loc după victoria romanilor şi, probabil, sub influenţa acestora. 
Conducătorul patrioţilor arverni, Vercingetorix, unul dintre acei 
nobili pe care îi întîlnim deseori la celți, bucurîndu-se de un 
prestigiu aproape regal în interiorul şi în afara cantonului său, 


fiind, pe deasupra, un bărbat impunător, viteaz şi înţelept, 
părăsi capitala şi chemă populaţia rurală, vrăjmaşa romanilor, 
ca şi a oligarhiei dominante, să se ridice pentru restaurarea 
regalității arverne şi, totodată, pentru războiul împotriva Romei. 
Mulțimea trecu repede de partea lui; restaurarea tronului lui 
Luerius şi Betuitus însemna în acelaşi timp şi declararea 
războiului naţional împotriva Romei. Acum, națiunea găsi acea 
unitate, a cărei lipsă dusese pînă atunci la eşecul tuturor 
tentativelor naţiunii de a scutura jugul străin, în acest nou rege 
al arvernilor care preluase puterea din proprie iniţiativă. 
Vercingetorix deveni pentru celții continentului ceea ce fusese 
Cassivellaunus pentru celții insulari; masele erau adînc pătrunse 
de sentimentul că el şi nimeni altul era bărbatul care putea 
salva națiunea. Insurecția cuprinse cu rapiditate vestul ţării, de 
la estuarul Garonnei pînă la Sena, Vercingetorix fiind recunoscut 
aici de către toate cantoanele drept comandant suprem; acolo 
unde consiliul comunităţii se opunea, mulţimea îl silea să se 
alăture mişcării; numai citeva cantoane, precum cel al 
biturigilor, se lăsară forţate să i se alăture şi poate şi acestea 
doar pentru a salva aparențele. Revolta găsi un teren mai puţin 
favorabil în ţinuturile de la est de Loara superioară. Totul 
depindea aici de edui; şi aceştia şovăiau. În acest canton, 
partida patrioţilor era foarte puternică; dar vechea rivalitate 
împotriva arvernilor dominanţi îi ţinea cumpăna - aceasta spre 
marele dezavantaj al insurecției, întrucît alăturarea cantoanelor 
orientale, îndeosebi a sequanilor şi helveţilor, era condiţionată 
de participarea edililor, toate deciziile din această zonă a Galiei 
depinzind în general de aceştia. Aşadar, în timp ce răsculații îşi 
concentraseră atenţia fie să convingă cantoanele încă 
nehotărite, îndeosebi pe cel al eduilor, să se alăture mişcării, fie 
să cucerească localitatea Narbo - unul dintre conducătorii lor, 
temerarul Lucterius, înaintase deja în interiorul vechii provincii, 
pe Tarn -, deodată, în plină iarnă, la fel de neaşteptat atit 
pentru amici, cît şi pentru inamici, generalul roman apăru 
dincoace de Alpi. Nu numai că luă toate măsurile necesare 
pentru a proteja vechea provincie, dar trimise şi un corp dincolo 
de Munţii Cevennes, acoperiţi de zăpadă, în teritoriul arvern; dar 
nu putea rămîne aici, unde trecerea eduilor de partea alianţei 
galice îi putea lua în orice moment posibilitatea de a ajunge la 
armata sa staționată în zona localităţilor Sens şi Langres. El se 


deplasă în linişte la Vienna şi, de aici, însoţit numai de cîțiva 
călăreţi, ajunse, prin teritoriul eduilor, la trupele sale. Speranţele 
care îi împinseseră pe conjuraţi să ridice armele se năruiră; în 
ltalia era pace, iar Caesar se găsea din nou în fruntea armatei 
sale. Dar cum urmau să procedeze? Era o nebunie să se recurgă 
în asemenea împrejurări la arme, căci acestea hotăriseră deja în 
mod irevocabil. Incercarea de a zgudui legiunile cu cetele 
celtice, indiferent dacă acestea erau adunate în grupuri enorme 
sau dacă fiecare canton se sacrifica pe rînd, valora tot atit cit 
tentativa  zguduirii Alpilor prin  azvinlirea unor pietre. 
Vercingetorix renunţă aşadar la atacul împotriva romanilor. El 
adoptă o strategie de luptă asemănătoare celei cu care 
Cassivellaunus îi salvase pe celții insulari. Pedestrimea romană 
nu putea fi învinsă; dar cavaleria lui Caesar se compunea 
aproape în întregime din contingentele nobilimii celtice şi, din 
cauza răzvrătirii generale, ea se dizolvase de fapt. Insurecția, 
iniţiată în principal de nobilimea celtică, putea să dezvolte prin 
această armă o asemenea superioritate, încît putea pustii ţara 
în lung şi în lat, incendia oraşe şi sate, distrugea proviziile, 
ameninţa aprovizionarea şi comunicațiile. inamicului, 
împiedicîndu-l să opună o rezistenţă serioasă. In consecinţă, 
Vercingetorix îşi îndreptă toate strădaniile spre mărirea trupelor 
de cavalerie şi, conform strategiei de luptă de atunci, ale 
arcaşilor pedeştri care o însoțeau. El nu concedie masele imense 
ale miliției pedestre care se neutralizau, dar nu le conduse în 
faţa inamicului şi încercă să le iniţieze treptat în tehnica 
valurilor, a marşului şi a manevrelor, insuflîndu-le conştiinţa că 
soldatul nu e destinat numai pentru a se bate. Invăţind de la 
inamici, el adoptă mai ales sistemul roman de tabără, pe care se 
baza întregul secret al superiorității tactice a romanilor; datorită 
lui, fiecare corp roman întrunea toate avantajele garnizoanei de 
cetate şi pe cele ale armatei ofensive. Fireşte că sistemul, întru 
totul adaptat Britanniei sărace în oraşe şi cu locuitorii ei 
crînceni, hotăriţi şi în general uniţi, nu putea fi transpus aidoma 
în ţinuturile bogate ale Loarei, cu locuitorii lor moleşiţi, aflaţi în 
deplină disoluţie politică. Vercingetorix impuse cel puţin să se 
renunţe la încercarea de a apăra fiecare oraş; drept urmare, nu 
se mai apăra nici unul; se luă hotărîrea de a distruge, înainte de 
sosirea romanilor, localităţile care nu puteau fi protejate şi de a 
apăra cu toată energia fortărețele puternice. De asemenea, 


regele arvernilor făcu tot posibilul pentru a-i lega de cauza 
patriei pe cei laşi şi delăsători printr-o severitate neîndurătoare, 
pe cei oscilanţi, prin rugăminţi şi promisiuni, pe cei hrăpăreţi, 
prin aur, pe adversarii decişi, prin forţă; a insuflat sau exaltat 
patriotismul, atît al celor nobili, cît şi al masei umile. Încă înainte 
de sfîrşitul iernii, el se aruncă împotriva boiilor colonizați de 
Caesar în ţinutul eduilor, pentru a-i nimici pe aceştia, poate 
unicii aliaţi siguri ai Romei, încă înainte de apariţia lui Caesar. 
Vestea despre acest atac îl făcu pe Caesar să se îndrepte 
imediat, poate mai repede decit intenţionase iniţial, împotriva 
insurgenților, lăsînd bagajele şi două legiuni în taberele de iarnă 
de la Agedincum (Sens). Lipsa stînjenitoare a cavaleriei şi 
pedestrimii uşoare a fost remediată întru cîtva prin înrolarea 
treptată a mercenarilor germani, echipați, în locul propriilor lor 
mîrţoage, cu cai din Italia şi Hispania, fie cumpăraţi, fie 
rechiziţionaţi de la ofiţeri. Jefuind şi incendiind în drum capitala 
carnuţilor, Cenabum, care dăduse semnalul răzmeriţei, Caesar 
traversă Loara şi pătrunse în ţinutul biturigilor. Prin această 
manevră, el îl sili pe Vercingetorix să renunţe la asedierea 
oraşului boiilor şi să se deplaseze, de asemenea, la biturigi. Aici, 
noul sistem militar urma să fie verificat pentru prima dată. La 
ordinul lui Vercingetorix, flăcările mistuiră într-o singură zi 20 de 
localităţi ale biturigilor; aceeaşi pustiire o impuse generalul şi în 
cantoanele învecinate, în măsura în care puteau fi atinse de 
detaşamentele romane. Conform intenţiei sale, urma să fie 
lovită de acelaşi destin puternica şi bogata capitală a biturigilor, 
Avaricum (Bourges); însă majoritatea consiliului de război cedă 
în faţa rugăminţilor imploratoare ale autorităţilor biturige şi 
hotări, dimpotrivă, să apere oraşul cu toate forţele. Astfel, 
războiul se concentra în special în jurul Avaricumului. 
Vercingetorix îşi rîndui pedestrimea în mlaştinile din apropierea 
oraşului, într-o poziţie atît de greu accesibilă încît, chiar fără 
acoperirea din partea cavaleriei, nu trebuia să se teamă de 
atacul legiunilor. Cavaleria celtică împiînzi toate drumurile şi 
împiedică comunicațiile. Oraşul a fost ocupat cu forţe 
numeroase, menţinindu-se legăturile cu armata din afara 
zidurilor. Poziţia lui Caesar era foarte dificilă. Tentativa atragerii 
pedestrimii celtice în luptă eşuă; ea nu se clinti din liniile 
inexpugnabile. Oricît de vitejeşte ar fi luptat şi s-ar fi întărit 
soldaţii săi în faţa oraşului, asediaţii îi egalau în ingeniozitate şi 


curaj şi aproape că au reuşit să incendieze materialele de 
asediu ale adversarilor. La aceasta se adăugă problema 
aprovizionării cu alimente a unei armate de aproximativ 60.000 
de soldaţi, într-un ţinut pustiit pe distanţe mari şi stăpiînit de 
cete de călăreţi mult superioare, care devenea cu fiecare zi tot 
mai dificilă. Proviziile reduse ale boiilor au fost repede 
consumate, furniturile promise de către edui nu veniră; 
cerealele se terminaseră deja, iar soldatul trebuia să se 
mulţumească numai cu raţia de carne. Sosi însă momentul în 
care oraşul, cu oricită sfidare a morţii ar fi luptat garnizoana sa, 
nu mai putea rezista. Incă nu era imposibil să se retragă trupele 
cu multă precauţie în timpul nopţii şi să se distrugă oraşul 
înainte de a fi ocupat de inamic. Vercingetorix luă toate 
măsurile, însă strigătele pe care le sloboziră femeile şi copiii 
rămaşi în urmă atraseră atenţia romanilor; retragerea eşuă. In 
ziua următoare, neguroasă şi ploioasă, romanii escaladară 
zidurile şi, îndîrjiţi de rezistenţa înverşunată, nu cruţară în oraşul 
cucerit nici femei, nici bătrîni, nici copii. Bogatele provizii, pe 
care celții le îngrămădiseră aici, erau bine-venite pentru soldaţii 
înfometați ai lui Caesar. 

Cucerirea Avaricumului a fost un prim succes repurtat 
împotriva insurecției (primăvara 702, 52) şi, conform 
experienței, Caesar s-ar fi putut aştepta acum la înăbuşirea ei, 
el trebuind doar să nimicească fiecare canton în parte. In 
consecinţă, după ce intrase cu întreaga armată în cantonul 
eduilor, reducînd la tăcere, prin această demonstraţie de forţă, 
partida agitată a patrioţilor de aici, cel puţin pentru moment, el 
îşi împărţi armata şi-l trimise pe Labienus înapoi la Agedincum, 
pentru ca împreună cu trupele lăsate acolo, în fruntea a patru 
legiuni, să reprime mişcarea mai întîi în ţinutul carnuţilor şi 
senonilor, care se aflau şi de data aceasta în fruntea mişcării, în 
timp ce el însuşi se îndreptă cu celelalte şase legiuni spre sud, 
pentru a purta războiul în munţii arvernilor, teritoriul propriu-zis 
al lui Vercingetorix. De la Agedincum, Labienus înaintă, de-a 
lungul malului stîng al Senei, pentru a ocupa oraşul parisilor, 
Lutetia (Paris), situat pe o insulă a rîului şi, avînd această poziţie 
sigură, aflată în inima ținutului răzvrătit, să treacă la supunerea 
lui. Dar după ce trecu de Melodunum (Melum), îşi găsi drumul 
barat de întreaga armată a insurgenților care, aflată sub 
conducerea bătrinului Camulogenus, ocupase aici poziţii într-o 


zonă mlăştinoasă inaccesibilă. Labienus se replie pe o distanţă 
scurtă, traversă Sena la Melodunum şi înaintă nestingherit, pe 
malul drept, spre Lutetia; Camulogenus dădu ordin ca acest oraş 
să fie incendiat şi ca podurile care duceau pe malul stîng să fie 
distruse şi ocupă poziţie în faţa lui Labienus, acesta neputind 
nici să-l silească să primească bătălia, nici să forţeze trecerea 
sub ochii armatei inamice. La rîndul ei, armata romană 
principală înaintă pe Allier în aval, în cantonul arvernilor. 
Vercingetorix încercă să-i blocheze trecerea pe malul stîng al 
rîului, dar Caesar îl păcăli şi, după citeva zile, se afla deja în faţa 
capitalei arvernilor, Gergovia. Însă Vercingetorix, neîndoielnic 
încă din momentul în care staţionase în faţa lui Caesar pe Allier, 
strinsese la Gergovia provizii suficiente şi pentru trupele sale şi 
ridicase în faţa zidurilor oraşului, situat în virful unui deal cu 
pante destul de înclinate, o tabără permanentă întărită cu valuri 
de piatră; întrucît avea un avans destul de mare, ajunse înaintea 
lui Caesar la Gergovia şi aşteptă atacul în tabăra întărită de sub 
zidurile cetăţii. Caesar, cu armata lui relativ slabă, nu putea nici 
să asedieze locul în adevăratul sens al cuvîntului, nici să-l 
blocheze cel puţin în suficientă măsură. El îşi ridică tabăra mai 
jos de înălţimea ocupată de Vercingetorix şi, de bine, de rău, 
imită inactivitatea adversarului. Pentru insurgenți, faptul că 
marşul triumfal neîntrerupt al lui Caesar se opri deodată, atit pe 
Sena, cît şi pe Allier, însemna aproape o victorie. Într-adevăr, 
consecinţele acestei stagnări echivalau pentru Caesar aproape 
cu cele ale unei înfrîngeri. Eduii, care continuaseră să ezite, se 
pregăteau acum în mod serios să se asocieze partidei patrioţilor; 
contingentul pe care Caesar îl chemase la Gergovia fusese deja 
convins de către ofiţerii lui să se declare în favoarea 
insurgenților; concomitent, se trecuse deja la jefuirea şi 
uciderea romanilor aflaţi în canton. Caesar, mergind cu două 
treimi din armata de blocadă în întîmpinarea corpului eduilor 
care înainta spre Gergovia, reuşise să-l readucă prin apariţia sa 
neaşteptată la ascultare nominală; dar, mai mult ca oricînd, 
acesta era un angajament şubred şi lipsit de conţinut, a cărui 
dăinuire aproape că ar fi fost răscumpărată prea scump prin 
marele pericol la care erau expuse cele două legiuni rămase în 
faţa Gergoviei. Vercingetorix, profitînd cu rapiditate şi hotărire 
de plecarea lui Caesar, întreprinse în absenţa acestuia un atac 
împotriva lor, încheiat aproape cu învingerea legiunilor şi 


cucerirea taberei romane. Numai iuţeala extraordinară a lui 
Caesar evită o a doua catastrofă, asemănătoare celei de la 
Aduatuca. Chiar dacă eduii oferiră acum din nou toate 
asigurările, era totuşi de prevăzut că, în eventualitatea 
prelungirii fără succes a blocadei, ei vor trece deschis de partea 
insurgenților, silindu-l astfel pe Caesar să renunţe la asediu; 
alăturarea lor ar fi însemnat întreruperea legăturii dintre el şi 
Labienus, expunîndu-l, din cauza izolării sale, cel puţin pe acesta 
din urmă, la cel mai mare pericol. Caesar era hotărît să nu 
permită evenimentelor să ajungă pînă aici, ci, oricît de penibilă 
şi chiar periculoasă ar fi fost retragerea lipsită de rezultate din 
faţa Gergovei, să plece mai bine imediat, dacă oricum trebuia s- 
o facă, şi să pătrundă în cantonul eduilor pentru a împiedica cu 
orice preţ trecerea publică de partea insurecției. Însă înainte de 
a porni această retragere nepotrivită firii sale impetuoase şi 
neşovăitoare, el întreprinse o ultimă tentativă pentru a ieşi, 
printr-un succes strălucit, din acea situaţie penibilă. În timp ce 
masa garnizoanei de la Gergovia era ocupată să fortifice partea 
în care era aşteptat atacul, generalul roman întrevăzu 
posibilitatea de a ataca prin surprindere pe o pantă mai greu 
accesibilă, dar pentru moment descoperită. Într-adevăr, 
coloanele de asalt romane trecură valul de incintă al taberei şi 
ocupară primele cartiere ale acesteia, dar întreaga garnizoană 
se alarmă imediat şi, avînd în vedere distanţele reduse, Caesar 
consideră inoportun să se încumete la lansarea unui al doilea 
atac împotriva zidurilor oraşului. El dădu semnalul de retragere, 
dar legiunile aflate în frunte, înflăcărate de neaşteptata victorie, 
nu-l auziră sau nu voiră să-l audă şi pătrunseră, fără a putea fi 
oprite, pînă la zidul oraşului, cîţiva ajungînd chiar şi în oraş. 
Grupuri tot mai compacte se năpusteau asupra intruşilor: cei din 
faţă căzură; coloanele se opriră; în zadar centurionii şi legionarii 
luptară cu un eroism fără seamăn; asaltatorii au fost izgoniți, cu 
pierderi însemnate, din oraş în josul colinei, unde au fost primiţi 
de trupele rînduite de Caesar în cîmpie, evitindu-se astfel o 
nenorocire mai mare. Aşteptata cucerire a Gergoviei se 
transformase într-o înfrîngere, iar numărul mare de răniţi şi 
morţi - căzuseră 700 de soldaţi, printre ei 46 de centurioni - era 
partea cea mai neînsemnată a incidentului. Poziţia impunătoare 
a lui Caesar în Galia se baza în principal pe nimbul său de 
învingător; şi acesta începea acum să pălească. Luptele pentru 


Avaricum, tentativele zadarnice ale lui Caesar de a-l sili pe 
inamic să accepte bătălia, apărarea hotărită a oraşului şi 
cucerirea lui aproape accidentală purtau o altă pecete decit 
războaiele celtice anterioare şi mai degrabă întăreau decit 
zdruncinau încrederea celților în puterea şi în conducătorul lor. 
La fel, noua strategie de război - de a-l înfrunta pe inamic în 
tabere fortificate amplasate în apropierea fortăreţelor - se 
dovedise pe deplin viabilă atit la Lutetia, cît şi la Gergovia. 
Această înfrîngere, în fine, prima pe care Caesar o suferise 
personal din partea celților, încunună succesul şi dădu într-un fel 
semnalul pentru o a doua izbucnire a insurecției. Eduii rupseră 
acum deschis relaţiile cu Caesar şi se alăturară lui Vercingetorix. 
Contingentul lor, care se afla încă în armata lui Caesar, nu 
numai că se desprinse de aceasta, ci, cu această ocazie, captură 
la Noviodunum pe Loara depozitele armatei lui Caesar, casele 
de bani şi magaziile, o mulţime de cai de schimb, toţi ostaticii 
predaţi lui Caesar ajungînd în mîinile insurgenților. O importanţă 
cel puţin egală avu faptul că, la aflarea acestor ştiri, începură să 
se agite şi belgii care, pînă atunci, se ţinuseră departe de 
mişcare. Puternicul canton al belovacilor era gata să atace din 
spate corpul lui Labienus, în timp ce acesta se afla la Lutetia, în 
faţa contingentului cantoanelor vecine ale Galiei centrale. 
Inarmarea era practic generală; puterea entuziasmului patriotic 
îi cuprinse chiar şi pe partizanii cei mai decişi şi mai favorizați ai 
Romei, ca, de exemplu, pe regele atrebaţilor, Commius, care, în 
schimbul serviciilor sale credincioase, primise din partea 
romanilor importante privilegii pentru comunitatea sa şi 
hegemonia asupra morinilor. Firele insurecției se întindeau pînă 
în vechea provincie romană; se spera, poate pe bună dreptate, 
că şi alobrogii vor trece de partea ei. În afara remilor şi a 
districtelor imediat dependente de aceştia, ale suesionilor, 
leucilor şi lingonilor, al căror particularism nu se frînse nici în 
această atmosferă de entuziasm general, întregul neam celtic, 
de la Pirinei pînă la Rin, se afla acum într-adevăr, pentru prima 
şi ultima dată, sub arme pentru salvarea libertăţii şi fiinţei 
naţionale; aceasta în timp ce, în mod destul de ciudat, toate 
comunităţile germane care, în luptele de pînă atunci, se aflaseră 
în primele rînduri nu se angajară în conflict - treverii şi, după 
toate aparențele, menapienii nici n-au putut participa activ la 
războiul naţional, fiind antrenați în neînţelegeri cu germanii. Era 


un moment dificil şi decisiv cînd, după retragerea din faţa 
Gergoviei şi pierderea Noviodunumului, în cartierul general al lui 
Caesar se ţinu consiliul de război cu privire la măsurile ce 
trebuiau adoptate. Mai multe voci se pronunţară pentru 
retragerea dincolo de Cevennes, în vechea provincie romană, 
deschisă acum insurecției din toate părţile şi care necesita, 
înainte de toate, protecţia legiunilor, trimise de fapt de Roma 
pentru apărarea ei. Caesar respinse însă această strategie a 
fricii, dictată nu de situaţia de fapt, ci de instrucţiunile 
guvernului şi de teama de responsabilităţi. El se mulţumi ca în 
provincie să fie chemate sub arme milițiile alcătuite din romanii 
stabiliţi acolo şi, de bine, de rău, să ocupe graniţele cu ajutorul 
lor. In schimb, el se orientă în direcţia opusă şi înaintă în marşuri 
forţate spre Agedincum, unde, conform ordinului primit, 
Labienus trebuise să se retragă cît mai grabnic. Bineînţeles, 
celții încercară să împiedice joncţiunea celor două armate 
romane. Traversînd Marna şi înaintînd pe malul drept al Senei în 
aval, Labienus ar fi putut ajunge la Agedincum, unde îşi lăsase 
rezerva şi bagajele; dar el preferă să nu le mai ofere celților încă 
o dată spectacolul retragerii trupelor romane. De aceea, în loc 
să traverseze Marna, el trecu Sena sub privirile inamicului 
înşelat şi angajă pe malul stîng, cu trupele acestuia, o bătălie în 
care învinse şi în care, printre mulţi alţii, rămase pe cîmpul de 
luptă însuşi generalul celtic, bătrînul Camulogenus. La fel eşuă 
şi tentativa insurgenților de a-l opri pe Caesar pe Loara; Caesar 
nu le dădu timp să concentreze aici mase mai însemnate şi risipi 
fără dificultate milițiile eduilor, singurele întîlnite în cale. Astfel, 
unirea celor două corpuri armate se înfăptui în mod norocos. 
Intre timp, răsculații deliberaseră la Bibracte (Autun), capitala 
eduilor, cu privire la viitoarea strategie de război; sufletul 
acestor adunări a fost din nou Vercingetorix, de care națiunea 
se ataşase cu entuziasm după victoria sa de la Gergovia. Ce-i 
drept, particularismul se manifesta şi acum; chiar în această 
luptă pe viaţă şi pe moarte a naţiunii, eduii ridicară pretenţii 
asupra hegemoniei şi  înaintară, în adunarea naţională, 
propunerea ca Vercingetorix să fie înlocuit cu unul de-al lor. Dar 
delegaţii nu numai că  respinseră această propunere, 
confirmîndu-l pe Vercingetorix la comanda supremă, dar 
adoptară şi planul său de luptă, fără a-l modifica. Acesta era în 
general identic cu cel după care îşi organizase operaţiunile la 


Avaricum şi la Gergovia. Piatra angulară a noii poziţii urma să 
devină puternicul oraş al mandubienilor, Alesia (Alise Sainte- 
Reine, lîngă Semur, în departamentul Côte d'or), ridicîndu-se 
sub zidurile acestuia din nou o tabără fortificată. Aici se 
îngrămădiră provizii imense şi tot aici trebui să se deplaseze 
armata de la Gergovia, a cărei cavalerie, la hotărîrea adunării 
naţionale, ajunse la 15.000 de călăreţi. După ce le reunise la 
Agedincum, Caesar se îndreptă cu toate forţele sale spre 
Besancon, pentru a se apropia de provincia timorată şi pentru a 
o apăra în eventualitatea unei invazii, unele cete ale 
insurgenților arătîndu-se deja, ce-i drept, în ţinutul helvilor, pe 
versanţii sudici ai Munţilor Cevennes. Alesia se afla aproape în 
drumul său; cavaleria celților, unica armă cu care dorea să 
opereze Vercingetorix, îl atacă în cursul deplasării, dar, spre 
uimirea tuturor, suferi o înfrîngere din partea noilor escadroane 
germane ale lui Caesar şi a infanteriei romane aşezate în 
spatele acestora. Cu atît mai mult se grăbi Vercingetorix pentru 
a se închide la Alesia; iar dacă Caesar nu dorea să renunţe la 
ideea ofensivei în general, el nu avea altă posibilitate decit să 
atace cu forţe mult inferioare, pentru a treia oară în această 
campanie, o armată aşezată sub zidurile unei fortărețe bine 
ocupate şi aprovizionate şi înzestrată cu extraordinare trupe de 
cavalerie. Dar dacă în faţa celților se aflase pînă atunci numai o 
parte din legiunile romane, în liniile din jurul Alesiei erau reunite 
toate forţele lui Caesar, iar Vercingetorix nu reuşi, ca la 
Avaricum şi  Gergovia, să-şi rînduiască  pedestrimea sub 
protecţia zidurilor cetăţii şi să-şi menţină legăturile cu exteriorul 
prin intermediul cavaleriei care le-ar fi întrerupt, concomitent, 
pe cele ale inamicului. Cavaleria celtică, descurajată deja de 
acea înfrîngere suferită din partea adversarului desconsiderat, a 
fost învinsă de călăreţii germani ai lui Caesar în fiecare 
încăierare. Valul ridicat de asediatori se întindea în jurul 
întregului oraş pe o lungime de două mile germane, incluzînd şi 
tabăra ataşată acestuia. Vercingetorix se aşteptase la o luptă în 
faţa zidurilor, nu la asedierea Alesiei; pentru aceasta, avind în 
vedere armata sa - se vorbea de 80.000 de infanterişti şi 15.000 
de călăreţi, ca şi numeroşii locuitori ai oraşului -, proviziile 
stocate, oricît de numeroase ar fi fost, nu erau nicidecum 
suficiente. Vercingetorix trebuia să se convingă că planul său de 
război se întorsese de data aceasta împotriva lui şi că era 


pierdut dacă întreaga naţiune nu se grăbea să-l elibereze pe 
generalul ei asediat. Cînd învăluirea romană se închise, erau 
încă suficiente alimente pentru o lună şi cîteva zile; în ultimul 
moment, cînd calea era încă liberă cel puţin pentru călăreţi, 
Vercingetorix îşi  concedie întreaga cavalerie şi trimise 
concomitent, către toate căpeteniile naţiunii, îndemnul de a 
înarma toate  contingentele şi de a le aduce pentru 
despresurarea Alesiei. El însuşi, hotărit să poarte personal 
responsabilitatea pentru planul de război conceput de el şi care 
eşuase acum, rămase în cetate, pentru a împărtăşi, la bine şi la 
rău, soarta alor săi. Însă Caesar se pregătise să asedieze şi, 
concomitent, să fie asediat. El îşi înălţă linia de valuri şi în 
partea exterioară şi se aprovizionă cu alimente pentru o 
perioadă mai îndelungată. Zilele se scurgeau; în oraş nu se mai 
găsea nici o baniţă de grîu, iar nefericiţii locuitori ai cetăţii 
trebuiseră să fie alungaţi pentru a suferi o moarte mizerabilă 
între valurile celților şi romanilor, fiind respinşi fără milă de 
ambele părţi. Atunci, în ceasul din urmă, apărură în spatele 
liniilor lui (Caesar coloanele  nesfirşite ale armatei de 
despresurare celto-belgice, se spune 250.000 de pedestraşi şi 
8.000 de călăreţi. De la Canal pînă la Cevennes, cantoanele 
răzvrătite încercau din răsputeri să salveze floarea patrioţilor şi 
pe generalul ales de ei; numai belovacii răspunseseră că ar 
lupta, ce-i drept, împotriva romanilor, dar nu în afara graniţelor 
lor. Primul asalt pe care asediaţii din Alesia şi trupele de 
despresurare îl întreprinseră împotriva liniei duble romane a fost 
respins; dar cînd, după o zi de odihnă, acesta a fost reluat, ei 
reuşiră într-un loc, acolo unde valurile traversau panta unui 
deal, de pe înălţimea căruia puteau ataca, să astupe şanţurile şi 
să-i alunge pe apărători de pe val. Atunci, Labienus, trimis aici 
de către Caesar, strînse cohortele cele mai apropiate şi se 
năpusti cu patru legiuni împotriva inamicului. Sub ochii 
generalului, care apăru el însuşi în momentul cel mai periculos, 
atacatorii au fost respinşi într-o desperată luptă corp la corp, iar 
trupele de călăreţi venite cu Caesar desăvirşiră înfringerea, 
atacîndu-i pe fugari din spate. Era mai mult decit o mare 
victorie; prin aceasta se pecetluise soarta Alesiei, ba chiar a 
întregii naţiuni celtice. Armata celtică, complet descurajată, se 
risipi de pe cîmpul de bătălie îndreptindu-se direct către case. 
Vercingetorix poate ar mai fi putut fugi chiar şi acum şi s-ar fi 


putut salva cel puţin prin ultimul mijloc care îi rămîne omului 
liber; el respinse ideea şi declară în consiliul de război că, 
întrucît nu reuşise să scuture jugul străin, este gata să se ofere 
drept victimă şi, în măsura posibilului, să abată nenorocirea 
naţiunii celtice asupra capului său. Se întîmplă întocmai. Ofițerii 
celți îl predară inamicului ţării pe generalul lor, ales în mod 
solemn de întreaga naţiune, pentru a suferi pedeapsa cuvenită. 
Călare şi împodobit cu splendida armură, regele arvernilor apăru 
în faţa proconsulului roman şi înconjură tribuna acestuia; apoi a 
predat calul şi armele şi s-a aşezat în tăcere pe trepte, la 
picioarele lui Caesar (702, 52). Cinci ani mai tirziu, a fost purtat 
în triumf pe străzile capitalei italice şi, în timp ce învingătorul 
său aduse un sacrificiu de mulţumire zeilor naţiunii pe înălţimea 
Capitoliului, Vercingetorix a fost decapitat pentru înaltă trădare, 
la poalele acestuia. Aşa cum, după o zi înnourată, soarele 
crepuscular mai răzbate o dată, la fel soarta oferă popoarelor 
aflate în declin încă un ultim bărbat extraordinar. Asemenea lui 
Hannibal la sfîrşitul istoriei feniciene, la fel s-a aflat şi 
Vercingetorix la sfîrşitul celei celtice. Nici unul dintre ei n-a putut 
salva națiunea de dominaţia străină, dar amindoi au salvat-o de 
ultima ruşine posibilă, aceea a unui sfîrşit lipsit de glorie. 
Vercingetorix, asemenea cartaginezului, n-a trebuit să lupte 
numai împotriva inamicului ţării, ci, înainte de toate, împotriva 
opoziţiei antinaţionale a unor orgolioşi jigniţi şi a unor laşi 
zăpăciţi, veşnica însoţitoare a civilizaţiei degenerate; locul în 
istorie nu-i este asigurat de bătăliile şi asediile sale, ci de 
crearea prin propria persoană, a unui punct de sprijin şi de 
referinţă pentru o naţiune fărimiţată şi decăzută din cauza 
separatismului. Cu toate acestea, cu greu s-ar putea găsi o 
deosebire mai profundă decit cea existentă între cetăţeanul 
lucid al oraşului comercial fenician, cu planurile sale îndreptate 
timp de 50 de ani, cu o energie nestrămutată, spre unicul ţel 
măreț, şi temerarul principe al ţării celtice, ale cărui mari 
acţiuni, împreună cu sacrificiul său mărinimos, n-au durat decit 
o scurtă vară. Intreaga Antichitate nu cunoaşte un bărbat mai 
cavaleresc atît în sentimente, cît şi în înfăţişarea sa exterioară. 
Dar omul nu trebuie să fie un cavaler, şi cu atît mai puţin omul 
de stat. Cavalerul, şi nu eroul era acela care a considerat sub 
demnitatea lui să se salveze din Alesia, în timp ce el valora 
pentru națiunea sa mai mult decît o sută de mii de bărbaţi 


curajoşi, dar de rînd. Cavalerul, şi nu eroul era acela care s-a 
oferit drept victimă atunci cînd, prin acest sacrificiu, nu se 
obţinu mai mult decit dezonorarea publică a naţiunii, 
proclamiînd, pe cît de laş, pe atît de stupid, cu ultima suflare 
agonia ei de o importanţă universală. Cit de diferit acţionase 
Hannibal în împrejurări asemănătoare! Este imposibil să nu-i 
acordăm nobilului rege al arvernilor compasiunea istorică şi 
umană; dar e o particularitate a caracterului naţiunii celtice 
faptul că bărbatul ei cel mai de seamă a fost totuşi doar un 
cavaler. 

Căderea Alesiei şi capitularea armatei apărătoare au 
constituit o lovitură teribilă pentru insurecția celtică; dar 
națiunea suportase deja dezastre la fel de grave şi, cu toate 
acestea, lupta fusese mereu reînnoită. Pierderea lui 
Vercingetorix era însă de neînlocuit. Unitatea naţiunii se 
născuse datorită lui; se părea că dispăruse odată cu el. Nu 
putem identifica nici o tentativă a insurecției de a continua 
apărarea generală şi de a desemna un alt general comandant: 
liga patrioţilor s-a destrămat de la sine şi rămînea la latitudinea 
fiecărui clan dacă să lupte în continuare sau să facă pace cu 
romanii. Fireşte, pretutindeni prevala dorința de pace. Caesar 
avea tot interesul să încheie afacerile cît mai grabnic. Din cei 10 
ani ai guvernării sale trecuseră şapte, ultimul, de altfel, fiindu-i 
contestat de adversarii săi politici; cu oarecare certitudine, mai 
putea conta doar pe două veri, iar dacă interesul, ca şi onoarea, 
cereau să-i predea succesorului său ţinuturile nou-cîştigate şi 
pacificate într-un mod acceptabil, timpul pentru statornicirea 
unei asemenea păci era într-adevăr foarte scurt. Clemenţa era 
în cazul acesta oportună mai mult pentru învingător decît pentru 
învinşi; şi el trebuia să-i mulţumească stelei sale că fărimiţarea 
internă şi natura superficială a celților îi sprijiniseră intenţiile. În 
ţinuturile unde exista o puternică partidă romană - de exemplu, 
în cele două cantoane mai puternice ale Galiei centrale, cel al 
eduilor şi cel al arvernilor - se restaurară vechile lor relaţii faţă 
de Roma, imediat după căderea Alesiei, eliberîndu-se chiar şi 
prizonierii, în număr de 20.000, fără despăgubire, în timp ce 
celelalte clanuri intrară în aspra sclavie a legionarilor victorioşi. 
Asemenea eduilor şi arvernilor, majoritatea districtelor galice se 
lăsară în voia sorții şi acceptară fără opoziţie inevitabilele 
execuţii. Dar puţini erau şi cei care, din superficialitate 


neghioabă sau din desperare surdă, continuau să apere cauza 
pierdută pînă cînd trupele romane de execuţie apărură în 
interiorul graniţelor lor. Astfel de expediţii au fost întreprinse în 
iarna anilor 702/703 (52/51) împotriva biturigilor şi carnuţilor. O 
rezistenţă mai puternică au opus belovacii care, cu un an în 
urmă, nu luaseră parte la tentativa de despresurare a Alesiei; se 
părea că doreau să arate că în acea zi hotăritoare nu stătuseră 
deoparte din lipsă de curaj şi de dragoste de libertate. La 
această luptă participară atrebaţii, ambianii, caleţii şi alte 
cantoane celtice; Commius, viteazul rege al atrebaţilor, 
împotriva căruia romanii erau foarte îndirjiţi din cauza alăturării 
sale insurecției şi împotriva căruia Labienus organizase de 
curînd o mişelească tentativă de asasinat, aduse belovacilor 500 
de călăreţi germani, a căror valoare fusese recunoscută în 
timpul ultimei campanii. Hotăritul şi talentatul belovac Correus, 
căruia îi revenise comanda supremă în războiul acesta, îl purtă 
asemenea lui Vercingetorix, şi nu fără succes; Caesar, deşi 
concentră treptat majoritatea armatei, nu putu determina 
pedestrimea belovacă nici să accepte bătălia, nici s-o împiedice 
să ocupe poziţii care asigurau o protecţie mai mare în faţa 
forţelor armate întărite ale lui Caesar. Cavaleria romană, 
îndeosebi  contingentele celtice, suferi în diferitele lupte 
înfrîngerile cele mai usturătoare din partea celei inamice, mai 
ales din partea celei germane a lui Commius. Dar, după ce 
Correus îşi găsi moartea într-o încăierare cu romanii care se 
ocupau de aprovizionare, rezistenţa se nărui şi aici; învingătorul 
oferi condiţii acceptabile, belovacii şi aliaţii lor supunîndu-i-se. 
Treverii fură readuşi sub ascultare de către Labienus, în treacăt 
traversîndu-se şi pustiindu-se încă o dată teritoriul eburonilor 
proscrişi. În felul acesta a fost învinsă ultima rezistenţă a 
confederației belgice. Cantoanele maritime, în alianţă cu vecinii 
lor de pe Loara, întreprinseră încă o tentativă de prevenire a 
dominaţiei romane. Cete de insurgenți veniţi din cantoanele 
anzilor, carnuţilor şi din alte districte vecine se concentrară pe 
Loara inferioară şi-l asediară pe principele filoroman al pictavilor 
la Lemonum (Poitiers). Dar şi aici întîlniră curînd importante 
forţe romane; insurgenții renunţară la asediu şi se retraseră 
pentru a se salva dincolo de Loara; în timpul marşului, ei au fost 
însă ajunşi din urmă şi înfrînţi; drept urmare, carnuţii şi celelalte 
cantoane răzvrătite, chiar şi cantoanele maritime, acceptară 


supunerea. Rezistenţa luase sfîrşit; abia dacă stindardul naţional 
mai era ridicat ici-colo de cîte un şef de bandă. După dizolvarea 
armatei reunite pe Loara, temerarul Drappes şi fidelul camarad 
de arme al lui Vercingetorix, Lucterius, îi adunară pe cei mai 
hotăriţi şi se închiseră cu aceştia în puternica fortăreață de 
munte Uxellodunum, pe Lot, ei reuşind s-o aprovizioneze în 
suficientă măsură prin lupte grele şi cu pierderi însemnate. In 
ciuda pierderii conducătorilor lor, Drappes fiind luat prizonier, iar 
Lucterius separat de oraş, garnizoana opuse o rezistenţă 
exasperată; abia după ce Caesar veni personal, dînd ordinul ca 
izvorul din care asediaţii se aprovizionau cu apă să fie deviat 
prin galerii subterane, căzu şi această fortăreață, ultimul bastion 
al naţiunii celtice. Pentru a-i impresiona pe ultimii combatanți ai 
cauzei libertăţii, Caesar ordonă ca întregii garnizoane să i se taie 
mîinile şi ca toţi să se întoarcă astfel în patria lor. Regele 
Commius, care se menținea încă în ţinutul de la Arras şi se 
încăieră aici pînă în iarna anilor 703/704 (51/50) cu trupele 
romane, obţinu pacea din partea lui Caesar care făcea toate 
eforturile pentru a pune capăt cel puţin rezistenţei făţişe şi care 
acceptă chiar refuzul înverşunat al îndirjitului şi, pe bună 
dreptate, suspiciosului inamic de a se înfăţişa personal în tabăra 
romană. Este foarte probabil ca Caesar să se fi mulţumit într-un 
mod asemănător cu o supunere nominală, poate numai cu un 
armistițiu de facto în cazul districtelor greu accesibile din nord- 
vestul, ca şi din nord-estul Galiei. 

În felul acesta, Galia - altfel spus, ţara din vestul Rinului şi 
din nordul Pirineilor - devenise supusă romanilor după o luptă 
de numai opt ani (696-703, 58-51). La nici un an după 
pacificarea deplină a ţării, la începutul anului 705 (49), în urma 
mult aşteptatei izbucniri a războiului civil în Italia, trupele 
romane au trebuit să fie retrase dincolo de Alpi; în ţara celtică 
nu au rămas decit citeva slabe divizii de recruți. Cu toate 
acestea, celții nu s-au mai răsculat împotriva dominaţiei străine; 
iar în timp ce lupta împotriva lui Caesar se amplifica în toate 
provinciile vechi ale imperiului, doar nou-ciştigatul ţinut păstră o 
fidelitate neclintită faţă de învingătorul său. In aceşti ani 
decisivi, nici germanii nu şi-au reluat tentativele de a se 
statornici prin cuceriri pe malul stîng al Rinului. La fel, nu s-a 
ajuns la o nouă insurecție naţională sau la o invazie germană în 
timpul crizelor care au urmat, cu toate că a oferit prilejurile cele 


mai favorabile. Dacă s-au mai produs tulburări, ca, de exemplu, 
răscoala belovacilor din anul 708 (46), aceste mişcări au rămas 
atit de răzlețe şi atit de lipsite de conexiune cu complicațiile din 
ltalia, încît au putut fi reprimate fără dificultate de către 
guvernatorii romani. Ce-i drept, este foarte probabil ca această 
stare de pace, asemănătoare celei multiseculare din Hispania, 
să fi fost menţinută prin permisiunea acordată ținuturilor celor 
mai îndepărtate şi mai pătrunse puternic de sentimentul 
naţional - Bretagne, districtele de pe Schelda, regiunea Pirineilor 
- de a se sustrage de fapt, într-un mod mai mult sau mai puţin 
evident, supremaţiei romane. Dar, în ciuda acestora, deşi ridicat 
în grabă şi în intervalele de răgaz lăsate de munci mai 
importante, edificiul lui Caesar, oricît de rudimentar şi de 
nefinisat ar fi fost la plecarea lui, se dovedi, în această probă de 
foc, viabil atit în privinţa respingerii germanilor, cît şi în cea a 
supunerii celților. În privinţa guvernării superioare, teritoriile 
nou-ciîştigate de către guvernatorul din Gallia Narbonensis 
rămîneau deocamdată unite cu provincia Narbo; abia după ce 
Caesar a predat această magistratură (710, 44) teritoriul cucerit 
de el a fost împărţit în două provincii noi, Galia propriu-zisă şi 
Belgica. Pierderea independenţei politice a diferitelor cantoane 
era inclusă în ideea cuceririi. Fără excepţii, ele deveniră 
tributare comunităţii romane. Bineînţeles, sistemul de impozite 
nu era acela prin care aristocrația nobiliară şi financiară 
exploata Asia, ci, aşa cum se proceda în Hispania, se impuse 
fiecărei comunităţi o sumă stabilită o dată pentru totdeauna, 
stringerea ei rămînînd la latitudinea comunităţii respective. In 
felul acesta, din Galia se scurgeau anual 40.000.000 de sesterţi 
(3.000.000 de taleri) în casele de bani ale guvernului roman, 
care, fireşte, preluă, în schimb, cheltuielile apărării graniţei 
Rinului. Se înţelege de la sine că în afara acestora luară drumul 
Romei, în urma războiului, vasele de aur strînse din templele 
zeilor şi din tezaurele celor puternici; dacă Caesar răspîndi aurul 
galic în întregul Imperiu Roman şi aduse deodată asemenea 
mase pe piaţa monetară încît cursul aurului scăzu faţă de cel al 
argintului cu 25%, putem bănui sumele pe care Galia le-a 
pierdut din cauza războiului. Constituţiile cantonale consacrate, 
cu regii lor ereditari sau cu preşedinţiile lor feudalo-oligarhice, 
rămaseră în linii generale valabile şi după cucerire, iar însuşi 
sistemul clientelar, care subordona cantoanele mai slabe celor 


mai puternice, n-a fost desfiinţat, deşi devenise inutil prin 
pierderea independenţei statale. Folosind deosebirile dinastice, 
feudale şi de hegemonie, Caesar nu se îngriji de nimic altceva 
decit să reglementeze pretutindeni relaţiile în interesul Romei şi 
să-i aducă în frunte pretutindeni pe bărbaţii favorabili dominaţiei 
străine. In general, Caesar nu precupeţea nici un efort pentru a 
forma în Galia o partidă romană; partizanii săi primiră sume 
mari de bani şi mai ales întinse suprafeţe de pămînt confiscate, 
iar prin influenţa sa ei obţinură locuri în sfatul comunităţii şi 
funcţii de primă importanţă în cantoanele lor. Acele cantoane în 
care existau partide romane destul de puternice şi demne de 
încredere, precum cele ale remilor, lingonilor şi eduilor, au fost 
avantajate prin acordarea unei constituţii comunale mai liberale 
- aşa-numitul drept de alianţă - şi prin favorizarea lor cu ocazia 
reglementării sistemului de hegemonie. Se pare că, pe cit 
posibil, Caesar a respectat de la început cultul naţional şi preoţii 
acestuia; nu întîlnim la el nici o urmă a unor măsuri, cum vor fi 
luate mai tirziu de către unii potentaţi romani, împotriva 
instituţiei druizilor şi probabil că acestei circumstanţe i se 
datorează faptul că războaiele sale galice, în măsura în care le 
putem analiza, nu poartă nicidecum caracterul de război religios 
pe care-l vom întîlni mai tîrziu în cazul războaielor britanice. 
Aşadar, dacă Caesar dovedi în faţa naţiunii învinse toată 
consideraţia posibilă şi respectă instituţiile ei naţionale, politice 
şi religioase, în măsura în care faptul era compatibil cu 
supunerea faţă de Roma, el nu renunţă la ideea de bază a 
cuceririi sale, romanizarea Galiei, ci încercă s-o realizeze în 
condiţiile cele mai favorabile. De asemenea, el nu se mulţumi să 
impună în nord aceleaşi relaţii care contribuiseră deja la 
romanizarea aproape integrală a provinciei sudice, ci, ca un 
veritabil om de stat, încurajă evoluţia organică de sus şi, pe cit 
posibil, încercă să scurteze perioada de tranziţie, întotdeauna 
penibilă. Fără a vorbi de primirea unui număr de nobili celți în 
corpul cetăţenilor romani, ba poate chiar a unora în senatul 
roman, Caesar a fost acela care a introdus în Galia şi în 
interiorul diferitelor cantoane latina ca limbă oficială, deşi cu 
unele restricţii, şi în locul sistemului monetar naţional pe cel 
roman, astfel încît baterea monedelor de aur şi a denarilor 
rămînea un privilegiu al autorităţilor romane, moneda 
divizionară fiind bătută în schimb de diferitele cantoane pentru 


circulaţia în interiorul graniţelor cantonului, dar după etalonul 
roman. Latina barbară folosită de acum înainte de locuitorii 
Loarei şi Senei, conform ordinului primit, stîrneşte hazul; în 
aceste greşeli gramaticale sălăşluia un viitor mai mare decit în 
impecabila latină din capitală. Poate tot influenţei lui Caesar i se 
datorează faptul că, mai tîrziu, constituţia cantonală din ţara 
celtică va părea apropiată de constituţia municipală italică şi că 
în localităţile principale ale cantonului, ca şi în consiliile 
comunităţilor, se va reliefa cu mai mare precizie decit fusese 
cazul constituţiei originare celtice. Numai moştenitorul politic al 
lui Gaius Gracchus şi al lui Marius putea resimţi cît de dorită, atît 
din punct de vedere militar, cît şi din cel politic, era întemeierea 
unor colonii transalpine care să servească drept puncte de 
sprijin ale noii stăpiniri şi ca puncte de plecare ale noii civilizaţii. 
Dacă el s-a mărginit numai la colonizarea călăreţilor săi celtici şi 
germanici la Noviodunum (p. 165) şi a boiilor în cantonul eduilor 
(p. 165), ultima ctitorie aducînd încă în cursul războiului cu 
Vercingetorix toate serviciile unei colonii romane (p. 183), cauza 
acestora rezidă în simplul fapt că planurile sale de viitor nu-i 
permiteau încă să înlocuiască în mîinile soldaţilor săi sabia cu 
plugul. Ceea ce va face mai tirziu sub acest raport pentru 
vechea provincie romană se va arăta la timpul potrivit; probabil 
că numai timpul i-a lipsit pentru a extinde aceleaşi măsuri şi 
asupra ținuturilor pe care le supusese de curind. Pentru 
națiunea celtică sosise sfîrşitul. Prin Caesar, distrugerea ei 
politică devenise un fapt împlinit, iar nimicirea ei naţională 
fusese iniţiată şi se afla într-un progres continuu. Nu era o 
distrugere întîmplătoare, pe care destinul o pregăteşte uneori şi 
unor popoare susceptibile de dezvoltare, ci o catastrofă 
determinată de propriile greşeli şi, într-un anumit sens, 
necesară din punct de vedere istoric, fapt dovedit deja de 
evoluţia ultimului război, indiferent dacă este considerat în 
ansamblu sau în detaliu. În momentul în care urma să fie 
instaurată dominaţia străină, o rezistenţă energică veni numai 
din partea cîtorva ţinuturi, şi acestea în majoritatea lor 
germanice sau  semigermanice. Dominația străină odată 
instaurată, tentativele pentru eliminarea ei fie că au fost 
întreprinse precipitat şi fără organizare, fie că au fost, mai mult 
decit sigur, opera unor nobili extraordinari, sfirşindu-se astfel, 
imediat şi pentru totdeauna, odată cu moartea sau cu 


prizonieratul unui Indutiomarus, Camulogenus, Vercingetorix 
sau Correus. Războiul de asediu şi de hărţuială, în care se 
relevă, de obicei, întreaga profunzime morală a războaielor 
naţionale, a fost şi a rămas în cazul celților de o insuficienţă 
caracteristică. Fiecare filă a istoriei celtice confirmă sentinţa 
severă a unuia dintre puţinii romani care au ştiut să nu-i 
desconsidere pe  aşa-numiţii barbari: celții provoacă cu 
temeritate pericolul viitor, dar îşi pierd curajul în faţa celui 
prezent. O asemenea naţiune nu se putea menţine pe o durată 
mai lungă în puternicul vîrtej al istoriei universale care striveşte 
fără milă toate popoarele lipsite de tăria şi elasticitatea oţelului; 
pe bună dreptate, celții de pe continent suferiră din partea 
romanilor aceeaşi soartă pe care rudele lor din Irlanda o suferă 
pînă în zilele noastre din partea saxonilor: soarta de a se dizolva 
în sînul unei naţionalităţi, superioară politic, ca ferment al unei 
dezvoltări viitoare. Acum, cînd sîntem gata să părăsim această 
naţiune remarcabilă, să ne fie permis să amintim că, în relatările 
anticilor despre celții de pe Loara şi Sena, abia dacă lipseşte una 
din trăsăturile caracteristice după care îl recunoaştem pe Paddy. 
Toate se regăsesc: superficialitatea în cultivarea pămîntului; 
pasiunea pentru joc şi harţă; lăudăroşenia - amintim aici acea 
sabie a lui Caesar atirnată după victoria de la Gergovia în 
dumbrava sacră a arvernilor, pe care aşa-zisul posesor o privi 
zimbind, dînd ordin ca acest bun sacru să fie respectat cu grijă; 
fraza bogată în comparații şi hiperbole, în aluzii şi expresii 
baroce; umorul nostim - un exemplu excelent îl oferă obiceiul 
potrivit căruia, dacă cineva îl întrerupea pe unul care vorbeşte în 
public, acestuia i se tăia o gaură mare şi vizibilă în haină; 
bucuria profundă de a cînta şi de a povesti faptele timpurilor 
trecute şi cel mai desăvirşit talent în elocinţă şi poezie; 
curiozitatea - nici un negustor nu putea trece mai departe dacă 
nu le povestea tuturor toate noutăţile pe care le ştia - şi 
credibilitatea nemaipomenită care genera faptele în urma unor 
asemenea veşti, astfel încît, în cantoanele mai bine organizate, 
li se interzicea călătorilor, sub ameninţarea cu pedepse severe, 
să povestească ştirile nemaiauzite altcuiva decit magistraţilor; 
pietatea naivă care îl recunoaşte în preot pe tată, cerîndu-i 
sfatul în toate problemele; intensitatea  inegalabilă a 
sentimentului naţional şi coeziunea aproape familială a 
concetăţenilor în faţa străinului, înclinația de a se răzvrăti la 


chemarea primului conducător şi de a forma bande; însă, pe 
lîngă aceasta, incapacitatea desăvirşită de a-şi păstra curajul 
nestrămutat, aflat la aceeaşi distanţă atit faţă de entuziasm, cît 
şi faţă de timorare, de a sesiza momentul oportun pentru 
aşteptare şi pentru acţiune, de a ajunge la o organizare 
oarecare, la o oarecare disciplină militară sau politică statornică 
sau de a le suporta cel puţin. Ea este şi rămîne pentru toate 
timpurile şi locurile aceeaşi naţiune leneşă şi poetică, slabă şi 
arzătoare, curioasă, credulă, deşteaptă, dar, din punct de 
vedere politic, absolut incapabilă şi, din această cauză, soarta ei 
a fost întotdeauna şi pretutindeni aceeaşi. Dar năruirea acestei 
mari naţiuni din cauza războaielor transalpine ale lui Caesar nu 
este rezultatul cel mai important al acestei întreprinderi 
grandioase; efectul pozitiv a fost mult mai bogat în consecinţe 
decit cel negativ. Este aproape neîndoielnic că, dacă guvernarea 
senatorială şi-ar fi prelungit cîteva generaţii acea existenţă 
aparentă, aşa-numita migraţie a popoarelor ar fi avut loc cu 400 
de ani mai devreme decit s-a întîmplat în realitate şi ar fi 
debutat într-o perioadă în care civilizaţia italică nu se 
încetăţenise încă pe deplin nici în Galia, nici pe Dunăre, nici în 
Africa şi nici în Hispania. În timp ce marele general şi om de stat 
al Romei a recunoscut clar în triburile germanice pe inamicul 
egal în putere al lumii greco-romane, în timp ce el însuşi, cu 
mînă fermă, a fondat pînă în detaliu noul sistem de defensivă- 
ofensivă şi a arătat cum trebuie apărate graniţele imperiului prin 
cursurile de apă sau valurile artificiale, cum trebuie să fie 
colonizate, de-a lungul graniţei, triburile barbare mai apropiate 
pentru distanţarea celor mai îndepărtate, cum trebuie recrutată 
armata romană din mercenari luaţi din ţările inamice, el obţinu 
pentru cultura  eleno-italică răstimpul necesar civilizării 
Occidentului şi Orientului. Oamenii obişnuiţi îşi văd roadele 
activităţii lor, dar săminţa pe care firile geniale o aruncă 
încolţeşte mai încet. Au trebuit să treacă secole pînă cînd s-a 
înţeles că Alexandru nu a întemeiat numai un regat efemer în 
Orient, ci a dus elenismul în Asia; au trebuit să treacă alte 
secole pînă cînd s-a înţeles că Caesar nu a cucerit romanilor 
numai o nouă provincie, ci a pus bazele romanizării ținuturilor 
occidentale. De asemenea, abia urmaşii de mai tirziu au 
recunoscut sensul acelor expediţii în Anglia şi Germania, 
hazardate din punct de vedere militar şi lipsite la început de 


succes. Datorită lor i se deschise lumii greco-romane un imens 
cerc de populaţii, ale căror existenţă şi viaţă erau cunoscute 
pînă atunci numai din relatările navigatorului şi comerciantului, 
conținînd unele adevăruri şi multă poezie. „Zilnic” - se spune 
într-o scriere romană din mai 698 (56) - „scrisorile şi mesajele 
din Galia ne vestesc nume de populaţii, de cantoane şi de 
ţinuturi pînă acum necunoscute”. Această lărgire a orizontului 
istoric datorată expedițiilor întreprinse de Caesar dincolo de Alpi 
a fost, ca şi cercetarea Americii de către grupuri de europeni, un 
eveniment de importanţă universală. Cercului strimt al statelor 
mediteraneene li se alăturară populaţiile din centrul şi din 
nordul Europei, locuitorii Mării Baltice şi Mării Nordului; lumii 
vechi i se alătura una nouă care, de acum înainte, a fost 
condiţionată de prima şi o condiţiona la rîndul ei. Nu a lipsit mult 
ca Ariovist să înfăptuiască ceea ce i-a reuşit gotului Theoderich. 
Dacă acest fapt s-ar fi întîmplat, civilizaţia noastră probabil s-ar 
fi aflat faţă de cea greco-romană în acelaşi raport ca şi faţă de 
cultura indiană sau asiriană. Faptul că există o punte de 
legătură între strălucirea apusă a Eladei şi Italiei şi edificiul mai 
impunător al istoriei universale moderne, că Europa Occidentală 
este romanică, iar cea germană clasică, că numele lui 
Temistocle şi Scipio au, pentru noi, o altă rezonanţă decit cele 
ale lui Asoka şi Salmanassar, că Homer şi Sofocle nu-l atrag, 
precum Vedele şi Kalidasa, numai pe botanistul literar, ci ne 
înfloresc în propria grădină este opera lui Caesar. Şi dacă creaţia 
marelui său înaintaş în Orient a fost distrusă aproape în 
întregime de uraganele Evului Mediu, opera lui Caesar a 
înfruntat mileniile care au adus omenirii modificări în privinţa 
religiei şi statului şi au schimbat însuşi centrul de greutate al 
civilizaţiei; ea rămîne neclintită pentru ceea ce noi numim 
eternitate. 

Pentru a completa imaginea relaţiilor Romei cu popoarele 
Nordului în această epocă, trebuie să aruncăm o privire asupra 
ținuturilor care se întind la nord de Peninsula Italică şi Peninsula 
Greacă, de la izvoarele Rinului pînă la Marea Neagră. Ce-i drept, 
flacăra istoriei nu pătrunde în grandiosul tumult de popoare care 
trebuie să se fi agitat pe atunci şi aici, iar puţinele străfulgerări 
care luminează aceste ţinuturi au darul, precum lumina palidă 
într-o beznă profundă, să ne inducă mai degrabă în eroare decit 
să ne edifice. Sarcina istoriografului este însă aceea de a marca 


şi lacunele din cartea istoriei popoarelor; pe lîngă grandiosul 
sistem de apărare al lui Caesar, el nu trebuie să dispreţuiască 
preocupările modeste cu care generalii senatului credeau că vor 
apăra graniţa imperiului în direcţia aceasta. Ca şi înainte (Il, p. 
116), nord-estul Italiei era expus atacurilor populațiilor alpine. 
Din prezenţa în anul 695 (59) a unei puternice armate romane 
la Aquileia şi din triumful guvernatorului Galiei Cisalpine, Lucius 
Afranius, putem conchide că, în această perioadă, trebuie să fi 
avut loc o expediţie în Alpi; o consecinţă a acesteia o poate 
constitui faptul că, foarte curînd, îi găsim pe romani în legături 
mai strînse cu un rege al noricilor. Dar şi după aceea, Italia nu 
era nicidecum asigurată din partea aceasta, lucru dovedit de 
jefuirea înfloritorului oraş Tergeste de către barbarii alpini în 
anul 702 (52), cînd insurecția transalpină îl silise pe Caesar să 
lase descoperită întreaga Italie nordică. Şi popoarele turbulente 
care deţineau fişia de coastă ilirică le creau stăpînilor lor romani 
destule probleme. Dalmaţii, încă din epocile trecute cel mai 
important popor al acestui ţinut, îşi măriră, prin primirea 
vecinilor în alianţa lor, puterea într-o asemenea măsură, încît 
numărul localităţilor lor crescu de la 20 la 80. Ei ajunseră în 
conflict cu romanii din cauza oraşului Promona (nu departe de 
riul Kerka), pe care îl cuceriseră de la liburnieni; refuzind să-l 
retrocedeze, învinseră milițiile trimise de Caesar împotriva lor; 
răzbunarea a fost împiedicată de izbucnirea războiului civil. În 
parte din cauza acestor evenimente, Dalmația deveni în timpul 
acestui război un centru al partidului potrivnic lui Caesar, iar 
generalii lui întimpinară aici, pe uscat şi pe mare, o rezistenţă 
energică din partea locuitorilor aliaţi cu pompeienii şi cu piraţii. 
In sfîrşit, Macedonia, alături de Epir şi Elada, era pustiită şi 
decăzută ca nici o altă regiune a imperiului. Dyrrhachion, 
Thessalonike, Bizanțul desfăşurau încă o oarecare activitate 
comercială; Atena atrăgea călătorii şi studenţii prin renumele 
său şi prin şcoala sa filozofică; însă, în general, deasupra 
orăşelelor, cîndva bine populate, şi a porturilor înţesate de 
oameni plana o linişte de mormiînt. Dar dacă grecii nu se mai 
mişcau, locuitorii munţilor greu accesibili ai Macedoniei îşi 
continuau, după vechea obişnuinţă, expedițiile de jaf şi vrajbele 
lor; aşa, de exemplu, agreenii şi dolopii prădară în jurul anilor 
697/698 (57/56) oraşele etoliene, iar în anul 700 (54), piruştii 
din văile Drinei se năpustiră împotriva lliriei sudice. La fel 


procedau vecinii. E drept că dardanii de la graniţa de nord, ca şi 
tracii din est fuseseră umiliţi de către romani în cursul unor 
lupte ce duraseră opt ani (676-683, 78-71); cel mai puternic 
dintre principii traci, stăpînul vechiului regat al odrişilor, Kotys, 
se număra pe atunci printre regii clientelari ai Romei. Cu toate 
acestea, ca şi înainte, ţara pacificată avu de suferit din cauza 
atacurilor venite din nord şi din est. Guvernatorul Gaius 
Antonius n-a reuşit să se impună nici în faţa dardanilor, nici în 
faţa triburilor statornicite în Dobrogea actuală, care, cu ajutorul 
temuţilor bastarni chemaţi de pe malul stîng al Dunării, îi 
pricinuiră o înfrîngere însemnată la Istropolis (Istere, în 
apropiere de Kustendjie; 692-693, 62-61). Gaius Octavius se 
luptă mai norocos împotriva besilor şi tracilor (694, 60). In 
schimb, ca general comandant, Marcus Piso (697-698, 57-56) 
încheie din nou afaceri foarte proaste, ceea ce nu-i de mirare, 
întrucît, în schimbul banilor, el îndeplinea toate dorinţele, atît pe 
cele ale prietenilor, cît şi pe ale inamicilor. Denteleţii tracici (pe 
Strymon) jefuiră în timpul guvernării sale Macedonia în lung şi în 
lat şi-şi ridicară posturile chiar şi pe marele drum militar roman 
care ducea de la Dyrrhachion la Thessalonike; aceasta din urmă 
se pregăti să reziste unui asediu din partea lor, în timp ce 
puternica armată romană din provincie păru a nu avea altă 
menire decit să asiste la jaful pricinuit paşnicilor supuşi ai Romei 
de locuitorii munţilor şi de popoarele vecine. Fireşte, asemenea 
atacuri nu puteau primejdui puterea romană şi de multă vreme 
nu mai conta o pată în plus. Dar tocmai în această perioadă, pe 
întinsele cîmpii dacice de dincolo de Dunăre începu să se 
consolideze din punct de vedere statal un popor ce părea a fi 
destinat să joace un alt rol în istorie decit besii şi denteleţii. La 
geţi sau daci, regelui ţării i se alăturase în timpuri străvechi un 
bărbat sfint numit Zamolxis, care, după ce iscodise căile şi 
miracolele zeilor în timpul unor îndepărtate călătorii în ţinuturi 
străine şi aprofundase îndeosebi înţelepciunea preoţilor egipteni 
şi a pitagoreicilor greci, se întorsese în patria sa pentru a-şi 
încheia viaţa ca pustnic pios într-o peşteră a „Muntelui sacru”. 
Numai regele şi servitorii lui aveau acces la el, Zamolxis 
oferindu-i regelui, şi prin acesta poporului, oracole pentru orice 
întreprindere importantă. Compatrioţii săi îl considerau la 
început a fi preotul zeului suprem şi, pînă la urmă, zeul însuşi, 
asemenea lui Moise şi Aaron, dacă se consideră că Dumnezeu l- 


ar fi aşezat pe Aaron ca profet, iar ca zeu al profetului pe Moise. 
Din aceasta se născuse o instituţie permanentă; alături de 
regele geților se afla de drept un asemenea zeu, din a cărui 
gură veneau sau păreau să vină toate cele poruncite de către 
rege. Această constituţie ciudată, în care ideea teocratică pare 
să se fi pus în serviciul puterii regale absolute, le-a oferit, poate, 
regilor geţi faţă de supuşii lor o poziţie asemănătoare cu aceea 
a califilor faţă de arabi; o urmare a acestui fapt a fost 
miraculoasa reformă politico-religioasă a naţiunii pe care o 
impuseră în această perioadă regele geților Burebista şi zeul 
Dekaeneos. Poporul, decăzut cu totul din punct de vedere moral 
şi politic din cauza unei vieţi de desfriu, a fost parcă 
metamorfozat prin noua evanghelie a moderaţiei şi curajului; cu 
cetele sale, într-un anumit sens disciplinate în mod puritan şi 
entuziaste, regele Burebista întemeie în cîţiva ani un regat 
puternic care se întindea pe ambele maluri ale Dunării şi 
ajungea spre sud pînă în interiorul Traciei, lliriei şi în ţara norică. 
Incă nu avusese loc un contact nemijlocit cu romanii şi nimeni 
nu putea spune cum va evolua acest stat deosebit, care 
amintea de începuturile islamismului; dar nu trebuia să fii profet 
pentru a prevedea că proconsuli precum Antonius şi Piso nu 
erau predestinaţi să lupte cu zeii. 


Capitolul VIII 
Guvernarea comună a lui Pompeius şi Caesar 


Dintre şefii democraţiei, care, de la consulatul lui Caesar, 
erau recunoscuţi oficial ca stăpinii republicii, ca „triumvirii” 
guvernanţi, Pompeius ocupa primul loc, necontestat, conform 
opiniei publice. El era cel pe care optimaţii îl numeau „dictatorul 
privat”; în faţa lui, Cicero făcea temenele inutile; împotriva lui 
erau îndreptate sarcasmele cele mai amare din afişele lui 
Bibulus, săgețile cele mai otrăvitoare din saloanele opoziţiei. 
Nici nu putea fi altfel. Conform faptelor evidente, Pompeius era 
incontestabil primul general al timpurilor sale, Caesar, un abil 
conducător şi orator de partid, plin de talente de netăgăduit, 
dar, într-un mod la fel de notoriu, o fire nerăzboinică, ba chiar 
feminină. Aceste judecăţi deveniseră demult curente; nu era de 
aşteptat ca plebea nobilă să se preocupe de esenţa lucrurilor şi 
să renunţe la unele banalităţi, odată statornicite, în schimbul 
unor obscure fapte eroice de pe Tajo. Se părea că Caesar nu 
deţinea în această alianţă decit rolul locotenentului care 
executa pentru şeful său ceea ce încercaseră şi nu reuşiseră să 
înfăptuiască Flavius, Afranius şi alte unelte mai puţin capabile. 
Însăşi guvernarea sa nu părea să modifice această relaţie. O 
poziţie foarte asemănătoare o ocupase pînă nu demult Afranius, 
fără a deţine prin aceasta o importanţă deosebită; în ultimii ani 
fuseseră reunite concomitent mai multe provincii sub acelaşi 
guvernator şi deseori fuseseră concentrate mai mult de patru 
legiuni sub aceeaşi comandă; întrucît ţinuturile de dincolo de 
Alpi erau pacificate, iar principele Ariovist fusese recunoscut de 
către romani ca prieten şi vecin, nu existau perspective pentru 
conducerea unui război de oarecare amploare. Compararea 
poziţiilor pe care le dobîndiseră Pompeius, prin legea gabino- 
maniliană, şi Caesar prin cea vatină era grăitoare; dar ea nu era 
în avantajul lui Caesar. Pompeius domina aproape asupra 
întregului imperiu, Caesar numai asupra a două provincii. 
Pompeius dispunea aproape în mod nelimitat de soldaţii şi de 
casele de bani ale statului, Caesar numai de sumele care îi erau 
conferite şi de o armată de 24.000 de oameni. Pompeius avea 
posibilitatea să-şi stabilească el însuşi momentul retragerii; lui 


Caesar, comandamentul îi fusese încredinţat, ce-i drept, pentru 
o perioadă îndelungată, dar limitată. Pompeius, în fine, fusese 
însărcinat cu cele mai importante acţiuni pe mare şi pe uscat; 
Caesar fusese trimis în nord pentru a asigura capitala dinspre 
Italia nordică, astfel încît Pompeius s-o poată stăpini netulburat. 

Dar cînd Pompeius acceptase din partea coaliţiei 
dominaţia capitalei, el preluase o sarcină ce depăşea cu mult 
capacităţile sale. Pompeius nu înţelegea prin guvernare nimic 
altceva decit, sintetic vorbind, parola şi comanda. Talazurile 
agitaţiei din capitală se înspumau necontenit de revoluțiile 
trecute şi de cele viitoare; misiunea de a guverna, fără forţă 
armată, acest oraş, comparabil în toate privinţele cu Parisul 
secolului al XIX-lea, era extraordinar de dificilă, iar pentru acel 
model de soldat nobil, dintr-o bucată, era de-a dreptul 
irealizabilă. Curînd, el ajunse atit de departe, încît amici şi 
inamici, la fel de incomozi pentru el, puteau face, din punctul lui 
de vedere, ceea ce doreau; după plecarea lui Caesar din Roma, 
coaliția mai stăpinea, ce-i drept, destinele lumii, dar nu şi 
străzile capitalei. lar senatul, căruia îi revenea în continuare 
doar un fel de guvernare nominală, permitea ca lucrurile să 
evolueze la voia întîmplării, în parte deoarece facțiunea din 
această corporație dominată de coaliţie nu dispunea de 
instrucţiunile potentaţilor, în parte deoarece opoziţia îndiîrjită nu 
intra în acţiune fie din indiferenţă, fie din pesimism, în principal 
însă deoarece întreaga corporație a înaltei aristocrații începea, 
dacă nu să înţeleagă, cel puţin să-şi simtă neputinţa. Aşadar, 
pentru moment, la Roma nu exista nicăieri rezistenţa vreunui 
guvern sau o autoritate veritabilă. Se trăia în interregn, între 
guvernarea aristocratică distrusă şi cea militară care se năştea; 
iar dacă comunitatea romană a produs, mai mult decit oricare 
alta în timpuri antice sau moderne, cele mai diverse funcţii şi 
organizaţii politice în mod simplu şi firesc, atunci şi 
dezorganizarea politică, anarhia, apar în sînul ei cu o evidenţă 
care nu este de invidiat. Este o coincidenţă ciudată faptul că, în 
aceiaşi ani în care Caesar crea dincolo de Alpi o operă pentru 
eternitate, la Roma se juca una dintre farsele politice cele mai 
groteşti apărute vreodată pe scena istoriei universale. Noul 
regent al comunităţii nu guverna, ci se închidea în casă şi 
mormăia în surdină. La fel, fosta guvernare, pe jumătate 
destituită, nu guverna, ci suspina, cînd individual în cercurile 


intime ale vilelor, cînd în curie, în cor. Acea parte a cetăţenilor 
care mai tînjea după libertate şi ordine se suprasaturase de 
această agitaţie necontenită, dar, privată de conducător şi de 
sfat, ea stăruia în pasivitate şi nu ocolea numai orice activitate 
politică, dar, cînd se făcea apel la ea, chiar şi Sodoma romană. 
Dimpotrivă, canalia de speța cea mai joasă nu avusese 
niciodată zile mai bune şi spaţii de acţiune mai favorabile. 
Numărul micilor oameni mari nu se putea evalua. Demagogia 
deveni în general un meşteşug căruia nu-i lipseau uneltele: 
mantaua zdrenţăroasă, barba netîngrijită, părul vilvoi, vocea 
sonoră; şi nu rareori era un meşteşug bănos. Pentru 
permanentele urlete, gitlejurile experimentate ale comedianţilor 
ajunseră la mare preţ; greci şi evrei, liberţi şi sclavi erau 
vizitatorii cei mai conştiincioşi ai adunărilor publice şi strigătorii 
cei mai activi; chiar dacă se trecea la vot, numărul celor 
îndreptăţiţi prin constituţie la acesta era deseori inferior 
celuilalt. „În curînd - se spune într-o scrisoare din epocă - 
trebuie să ne aşteptăm ca barbarii noştri să suprime taxa de 
emancipare.”  Veritabilele puteri ale zilei erau bandele 
organizate şi înarmate, batalioanele anarhiei constituite din 
aventurieri nobili, din sclavi obişnuiţi să se lupte şi din 
netrebnici. Majoritatea posesorilor lor se număraseră cîndva în 
rindul partidului popular; dar, după plecarea lui Caesar, singurul 
care se pricepuse să se impună în faţa democraţiei şi s-o şi 
conducă, ele pierduseră orice disciplină, fiecare făcînd politică 
pe propria-i socoteală. Fireşte, aceşti indivizi luptau şi acum cu 
cea mai mare plăcere sub stindardul libertăţii; dar, în realitate, 
nu erau orientaţi nici spre democraţie, nici împotriva 
democraţiei, ci, după împrejurări, înscriau pe stindardul de 
nelipsit cînd numele poporului, cînd numele senatului, cînd pe 
cel al vreunui şef de partid; astfel, de exemplu, Clodius a luptat 
sau a afirmat că luptă, pe rînd, pentru democraţia guvernantă, 
pentru senat şi pentru Crassus. Şefii bandelor erau fideli partidei 
numai în măsura în care îi urmăreau neîmblînziţi pe duşmanii lor 
personali: astfel, Clodius pe Cicero, Milo pe Clodius, poziţia de 
partid neservindu-le în aceste conflicte personale la altceva 
decit ca mijloc de răzbunare. Ar fi poate mai uşor să se 
compună melodia pentru un „charivari” decit să se scrie istoria 
acestui sabat politic; nici n-ar merita să se enumere toate 
asasinatele, asedierile de case, incendierile şi alte acte tilhăreşti 


din mijlocul unei metropole şi să se stabilească de cite ori s-a 
parcurs drumul de la fluierături şi urlete la scuipături şi călcări în 
picioare şi de aici la aruncarea de pietre şi la scoaterea săbiilor. 
Protagonistul acestei scene politice a mizerabililor era acel 
Publius Clodius de care, precum am amintit deja (pp. 143-144), 
potentaţii se foloseau împotriva lui Cato şi Cicero. Fiind 
nesupravegheat, acest influent, talentat, energic om de partid, 
într-adevăr un model în meseria sa, propaga în timpul 
tribunatului său (696, 58) o politică ultrademocratică; el dădu 
populaţiei urbane grîul gratuit, limită dreptul cenzorilor de a-i 
critica pe cetăţenii imorali, interzise magistraţilor să oprească 
maşina comiţiilor prin formalităţi religioase, înlătură barierele 
care, cu puţin timp în urmă (690, 64), fuseseră impuse dreptului 
de asociere ale claselor inferioare pentru a combate banditismul 
şi restaură „cluburile de stradă” (collegia compitalicia), 
desfiinţate atunci, care nu erau altceva decit o organizaţie, 
structurată pe străzi şi condusă aproape milităreşte, a întregului 
proletariat liber sau înrobit al capitalei. Dacă la acestea se 
adăuga legea pe care Clodius o elaborase deja şi pe care 
intenţiona s-o propună ca pretor în anul 702 (52), care ar fi 
conferit liberţilor şi sclavilor care se bucurau de o libertate 
efectivă drepturi egale cu cei născuţi liberi, autorul tuturor 
acestor ameliorări constituţionale şi-ar fi putut declara opera 
desăvirşită şi ar fi putut invita, ca un nou Numa al libertăţii şi 
egalităţii, blînda plebeime a capitalei să asiste, într-un templu al 
libertăţii edificat pe unul dintre locurile incendiate de pe Palatin, 
la celebrarea liturghiei consacrate instaurării mileniului 
democratic. Fireşte, aceste tentative de libertate nu excludeau 
traficul cu decrete ale poporului; asemenea lui Caesar, şi cel 
care-l maimuţărea pe Caesar vindea pentru concetăţenii săi 
guvernări şi alte posturi sau postuleţe, iar pentru regii supuşi şi 
pentru oraşele supuse, drepturile suverane ale statului. 
Pompeius asistă la toate acestea fără să cricnească. În timp ce 
el nu simţea cît de mult se compromitea astfel, adversarul său 
se lămurise pe deplin. Clodius deveni atît de îndrăzneţ încît, din 
cauza unei afaceri cu totul nesemnificative - retrimiterea în 
patrie a unui prinţ armean luat prizonier -, el se luă de-a dreptul 
la harţă cu regentul Romei; curînd, discordia se transformă într- 
o rivalitate declarată în care Pompeius se dovedi complet 
neajutorat. Conducătorul statului nu ştia să-l înfrunte pe omul 


de partid decît cu propriile lui arme, dar mînuite cu o abilitate cu 
mult inferioară. Întrucît Clodius îl sîcfise din cauza prinţului 
armean, el îl supără la rîndul său eliberîndu-l pe Cicero, urit de 
Clodius peste măsură, din exilul în care fusese trimis tocmai de 
acesta, şi-şi atinse scopul atît de bine, încît îşi transformă 
adversarul într-un duşman neîmpăcat. Dacă Clodius tulbura 
liniştea străzilor cu bandele sale, atunci gloriosul general le 
inunda, de asemenea, cu sclavi şi gladiatori; iar în încăierările 
izvorite de aici, generalul trebuia să se retragă întotdeauna din 
faţa demagogului, fiind înfrînt pe stradă şi asediat în grădina sa 
aproape în permanenţă de către Clodius şi acolitul acestuia, 
Gaius Cato. Nu constituie trăsătura cel mai puţin bizară în acest 
spectacol bizar faptul că regentul şi impostorul rivalizau în 
vrajba lor pentru dobiîndirea favorurilor guvernului răsturnat: 
Pompeius, acceptind rechemarea lui Cicero în parte pentru a 
face un serviciu senatului, Clodius declarînd legile iuliene drept 
nule şi îndemnîndu-l pe Marcus Bibulus să confirme în public 
votarea lor neconstituţională! Bineînţeles, din această viltoare a 
pasiunilor zbuciumate nu putea izvori vreun rezultat pozitiv; 
caracterul veritabil al disputei era inutilitatea sa de o ridiculitate 
grotescă. Chiar şi un bărbat de genialitatea lui Caesar a trebuit 
să se convingă că viaţa democratică era uzată cu desăvirşire şi 
că demagogia nu mai netezea calea spre tron. Nu erau decit o 
efemeră  înscenare vetustă costumarea încă o dată, în 
interregnul dintre republică şi monarhie, a unui aventurier 
oarecare cu mantaua şi bastonul profetului pe care Caesar le 
părăsise demult şi răstălmăcirea parodică a marilor idealuri ale 
lui Gaius Gracchus; aşa-numitul partid care promova această 
agitaţie democratică era de fapt inexistent, astfel încît în lupta 
decisivă de mai tirziu nu i-a revenit nici un rol. De asemenea, nu 
se poate afirma că această stare anarhică ar fi încurajat în 
cugetul celor apolitici năzuinţa spre un guvern solid, întemeiat 
pe puterea militară. Pe lîngă faptul că aceşti cetăţeni neutri 
trebuiau căutaţi, în majoritatea lor, în afara Romei, neavînd 
astfel un contact nemijlocit cu scandalagiii capitalei, asemenea 
naturi care se lăsau condiţionate de astfel de motive, avertizate 
de experienţe trecute, mai ales de conjuraţia lui Catilina, 
fuseseră convertite deja temeinic la principiul autorităţii; 
veritabilii fricoşi însă erau impresionați mult mai profund de 
teama în faţa crizei extraordinare pe care ar fi generat-o 


răsturnarea constituţională decît de simpla continuitate a 
anarhiei din capitală, totuşi destul de superficială în fond. Unicul 
rezultat, de o importanţă istorică, al acestor agitaţii este poziţia 
penibilă în care ajunsese Pompeius în urma atacurilor clodienilor 
şi prin care conduita sa viitoare va fi influenţată în mod esenţial. 

Oricît de puţin îndrăgea şi înţelegea Pompeius iniţiativa, el 
a fost silit de data aceasta, datorită modificării poziţiei sale atit 
faţă de Clodius, cît şi faţă de Caesar, să renunţe la pasivitatea 
sa de pînă atunci. Situaţia supărătoare şi penibilă în care îl 
adusese Clodius trebuia să-i aprindă cu timpul ura şi mînia, chiar 
în ciuda firii sale indolente. Mult mai importantă era modificarea 
ce avusese loc în relaţiile sale faţă de Caesar. Dacă, dintre cei 
doi potentaţi, Pompeius devenise falimentar în urma activităţii 
preluate, Caesar a ştiut să se folosească de competenţa sa 
astfel încît să depăşească cu mult orice estimare şi orice 
temere. Fără a se sinchisi prea mult de permisiunea prealabilă, 
Caesar îşi dublase armata prin recrutări organizate în provincia 
sa sudică, locuită în majoritatea ei de cetăţeni romani, şi, în loc 
să păzească Roma staţionînd în Italia de Nord, traversase cu ea 
Alpii, înăbugşise în faşă o nouă invazie cimbrică şi purtase, timp 
de doi ani, armele romane pînă la Rin şi la Canal. În faţa unor 
asemenea realităţi sucombă chiar şi tactica aristocratică a 
ignorării şi minimalizării. Cel care fusese batjocorit deseori ca 
răsfăţat era acum idolul armatei, celebratul erou încununat de 
victorie, ai cărui lauri proaspeţi îi eclipsau pe cei veştejiţi ai lui 
Pompeius; acestuia senatul îi acordă, încă din anul 697 (57), atit 
onorurile obişnuite în urma unor campanii norocoase, cît şi 
unele mai impresionante decit îi reveniseră vreodată lui 
Pompeius. Pompeius se afla în faţa fostului său locotenent în 
situaţia în care acesta se aflase în faţa lui în urma legilor gabino- 
maniliene. Acum, Caesar era eroul zilei şi stăpînul celei mai 
puternice armate romane, Pompeius fiind un fost general, 
cîndva renumit. Ce-i drept, încă nu se ajunsese la nici o coliziune 
între socru şi ginere, iar relaţiile erau netulburate în exterior; dar 
orice alianţă politică se dizolvă în interior dacă relaţia dintre 
puterile participanţilor se modifică esenţial. În timp ce vrajba cu 
Clodius era numai iritantă, poziţia modificată a lui Caesar 
prezenta pentru Pompeius un pericol extrem de grav; aşa cum 
Caesar şi aliaţii săi căutaseră cîndva un sprijin militar împotriva 
lui, el era nevoit să procedeze la fel împotriva lui Caesar şi, 


renunţînd la orgolioasa sa indiferenţă faţă de magistraturi, să se 
prezinte drept candidat pentru o oarecare magistratură 
extraordinară care i-ar fi permis să-l egaleze sau chiar să-l 
depăşească prin putere pe guvernatorul celor două Galii. 
Situaţia sa, asemănătoare cu cea a lui Caesar în timpul 
războiului împotriva lui Mithridates, îi impunea şi o tactică 
identică. Pentru a contrabalansa puterea militară a adversarului 
superior, dar aflat încă departe, prin dobîndirea unui 
comandament asemănător, Pompeius avea mai întîi nevoie de 
mecanismul oficial de guvernare. Cu un an şi jumătate în urmă, 
acesta se găsise în întregime la dispoziţia sa. Potentaţii 
dominaseră statul atunci atit prin comiţii, care îi ascultau 
orbeşte ca stăpiîni ai străzii, cît şi prin senat, terorizat energic de 
către Caesar; fiind reprezentantul coaliţiei la Roma şi şeful 
recunoscut al acesteia, Pompeius ar fi obţinut neîndoielnic orice 
decret pe care l-ar fi dorit, atit din partea senatului, cît şi din 
partea cetăţenilor, chiar dacă el contravenea intereselor lui 
Caesar. Dar, din cauza conflictului nefericit cu Clodius, Pompeius 
pierduse dominaţia străzilor şi nici nu se putea gîndi să impună 
în adunarea poporului votarea unei propuneri în favoarea lui. 
Situaţia în cadrul senatului nu-i era chiar atit de defavorabilă; 
dar şi în acest caz, era foarte puţin probabil că, după această 
lungă şi penibilă pasivitate, Pompeius mai ţinea hăţurile destul 
de strîns în mînă pentru a impune aprobarea decretului de care 
avea nevoie. 

Poziţia senatului (sau, mai degrabă, a nobilimii în general) 
devenise între timp şi ea cu totul alta. Ea îşi împrospătă forţele 
tocmai înjosindu-se pe deplin. Fondarea coaliţiei din anul 694 
(60) dădu naştere unor realităţi nicidecum coapte pentru a 
putea ajunge la lumina zilei. Exilarea lui Cato şi a lui Cicero, de a 
cărei responsabilitate oricît de mult s-ar fi străduit potentaţii să 
scape şi chiar s-o deplingă în public, era raportată de opinia 
publică cu un tact infailibil la veritabilii ei autori, iar alianţa 
matrimonială dintre Caesar şi Pompeius aminteau, cu o evidenţă 
nedorită, de decretele de exil şi de alianțele familiale 
monarhice. Chiar şi publicul larg, care păstra o oarecare 
distanţă faţă de evenimentele politice, remarcă temeliile tot mai 
clar conturate ale viitoarei monarhii. Din momentul în care 
acesta înţelese că Caesar nu se sinchisea de o modificare a 
constituţiei republicane, ci că înclina spre un „a fi sau a nu fi” al 


Republicii, mulţi dintre bărbaţii cei mai destoinici, care se 
socotiseră pînă atunci partizani ai partidului popular şi-l 
veneraseră pe Caesar ca pe conducătorul lor, trebuie să fi trecut 
de partea cealaltă. Vorbele despre „cei trei dinaşti”, „monstrul 
cu trei capete” nu se mai auziră doar în saloanele şi vilele 
aristocrației guvernante. Cuvintările consulare ale lui Caesar 
erau ascultate de mulţimea adunată fără a fi însoţite de aplauze 
sau aclamații; nimeni nu schiţa vreun gest cînd consulul 
democrat îşi făcea intrarea în teatru. Dar se fluiera cînd una 
dintre uneltele potentaţilor se arăta în public şi aplaudau chiar şi 
bărbaţii cumpătaţi atunci cînd actorul rostea o sentinţă 
antimonarhică sau o aluzie la adresa lui Pompeius. Mai mult, 
cînd Cicero urma să plece în exil, un număr mare de cetăţeni - 
se spune 20.000 -, majoritatea din clasele mijlocii, îmbrăcară, 
după exemplul senatului, veşmiîntul de doliu. „Nimic nu este 
acum mai popular - se spune într-o scrisoare din epocă - decit 
ura partidului popular.” Potentaţii dădură de înţeles că o 
asemenea opoziţie ar putea duce cu uşurinţă la pierderea noilor 
locuri separate în teatru pentru cavaleri şi a griului pentru omul 
de rînd; în consecinţă, răbufnirile de împotrivire deveniră mai 
sporadice, dar dispoziţia rămînea aceeaşi. Un succes mai mare 
oferi acţionarea piîrghiei intereselor materiale. Aurul lui Caesar 
se revărsa torențial. Persoane aparent bogate, dar cu finanţele 
ruinate, doamne influente ajunse în dificultăţi financiare, tineri 
nobili îndatoraţi, negustori şi bancheri strimtoraţi fie se deplasau 
în persoană în Galia pentru a se adăpa de la izvor, fie apelau la 
agenţii lui Caesar din capitală; şi nu exista vreun om de o 
aparentă onestitate - Caesar se ferea să se îngrijească de 
netrebnicii de ultimă speţă - care să fi fost refuzat în Galia sau 
la Roma. La aceasta se adaugă construcţiile grandioase pe care 
Caesar le înălţă în capitală pe socoteala sa şi care ofereau o 
ocazie de cîştig pentru numeroşi oameni din toate stările, de la 
foşti consuli pînă la hamali, ca şi sumele incalculabile risipite 
pentru distracţii publice. Pompeius acţionă la fel, dar la o scară 
redusă: capitala îi datorează lui primul teatru din piatră şi tot el 
celebră inaugurarea acestuia cu un fast nemaivăzut. Se înţelege 
de la sine că mulţi dintre cei înclinați spre opoziţie, mai ales din 
capitală, erau mulţumiţi într-o anumită măsură cu noua situaţie, 
dar este la fel de evident că nucleul opoziţiei nu putea fi atins 
prin acest sistem de corupţie. Se arătă tot mai limpede cit de 


profund se înrădăcinase constituţia consacrată în rîndurile 
poporului şi cît de puţin cercurile mai îndepărtate de agitaţiile 
de partid, îndeosebi din celelalte localităţi ale peninsulei, erau 
favorabile monarhiei sau, cel puţin, pregătite s-o accepte. Dacă 
Roma ar fi avut o constituţie reprezentativă, nemulţumirea 
cetăţenilor şi-ar fi găsit expresia firească în alegeri şi, 
manifestîndu-se, s-ar fi intensificat; în condiţiile date, partizanii 
constituţiei nu aveau altă soluţie decit să se subordoneze 
senatului, care, oricît de decăzut ar fi fost, apărea în continuare 
ca reprezentant şi apărător al republicii legitime. Astfel se 
explică de ce senatul, acum cînd era răsturnat, găsi deodată la 
dispoziţia sa o armată mult mai însemnată şi mult mai 
credincioasă decît atunci cînd, în culmea gloriei şi puterii, îi 
nimicise pe Gracchi şi restaurase statul protejat de sabia lui 
Sulla. Aristocraţia se resimţi; ea începu să se agite din nou. 
Tocmai acum, după ce se obligase să se alăture celor docili din 
senat, să nu mai intre în opoziţie şi, în plus, să-i sprijine cu toate 
puterile pe potentaţi, Marcus Cicero primise din partea lor 
învoirea de a se întoarce în capitală. Deşi, prin aceasta, 
Pompeius nu făcu oligarhiei decit o concesie ocazională, 
intenţionînd să-i joace îndeosebi lui Clodius o festă şi să cîştige 
apoi, prin fostul consul elocvent, o unealtă devenită suplă prin 
lovituri, ocazia a fost totuşi folosită pentru ca, aşa cum exilarea 
lui Cicero fusese o demonstraţie împotriva senatului, 
reîntoarcerea lui să apară ca o înscenare a unei demonstraţii 
republicane de o mare solemnitate. Protejaţi împotriva 
clodienilor de banda lui Titus Annius Milo, cei doi consuli 
prezentaseră cetățenilor, în urma  hotăririi senatului, o 
propunere prin care se cerea permisiunea reîntoarcerii fostului 
consul Cicero şi prin care senatul făcea apel la toţi cetăţenii 
fideli constituţiei să nu lipsească de la votare. Într-adevăr, în 
ziua votării (4 august 697, 57) se adună la Roma un număr 
neobişnuit de mare de bărbaţi respectabili, veniţi mai ales din 
oraşele din împrejurimi. Călătoria consularului de la Brundisium 
pînă în capitală oferi prilej pentru o serie de manifestații 
similare, la fel de strălucitoare, ale opiniei publice. Astfel, noua 
alianţă dintre senat şi corpul de cetăţeni fideli constituţiei fusese 
oarecum făcută publică: aceştia, dacă ne putem exprima astfel, 
au fost trecuţi în revistă, rezultatul neaşteptat de favorabil avînd 
necondiţionat darul de a ridica moralul slăbit al aristocrației. 


Inabilitatea lui Pompeius în faţa acestor demonstraţii 
provocatoare, ca şi situaţia nedemnă, aproape ridicolă, în care 
ajunsese faţă de Clodius îl privară, împreună cu coaliția, de 
popularitate; facțiunea senatorială ataşată acesteia, 
demoralizată de neîndemiînarea exemplară a lui Pompeius şi 
neştiind încotro să se îndrepte, nu putu să împiedice ca partidul 
republicano-aristocratic să reciştige superioritatea absolută în 
cadrul colegiului. Pe atunci (697, 57), şansele acestui partid încă 
nu fuseseră toate irosite pentru un jucător curajos şi abil. El 
avea acum ceea ce nu mai avusese de secole: un sprijin solid în 
popor; dacă el se încredea în acesta şi în sine însuşi, putea să 
ajungă la ţel pe calea cea mai scurtă şi cea mai onorabilă. De ce 
să nu-i atace pe potentaţi cu viziera deschisă? De ce un bărbat 
hotărît şi cunoscut, aflat în fruntea senatului, nu invalidă 
puterile extraordinare drept anticonstituţionale şi nu-i chemă la 
arme pe toţi republicanii Italiei împotriva tiranilor şi acoliţilor 
acestora? Nu era imposibil să se restaureze încă o dată, pe 
această cale, dominația senatului. Într-adevăr, miza 
republicanilor era mare în cazul acesta, dar poate că şi aici, ca 
de atîtea ori, hotărîrea cea mai temerară ar fi fost, concomitent, 
şi cea mai înţeleaptă. Dar, bineînţeles, aristocrația demoralizată 
a acestor timpuri cu greu ar mai fi fost capabilă să ia o 
asemenea hotărîre simplă şi curajoasă. Exista însă o altă cale, 
poate mai sigură, dar, în orice caz, mai adecvată firii şi felului de 
a fi ale acestor partizani ai constituţiei: ei puteau acţiona în 
direcţia dezbinării celor doi potentaţi şi, pînă la urmă, puteau să 
ajungă, în urma acestor dezbinări, ei înşişi la cîrmă. Relaţia 
dintre bărbaţii care dominau statul se deplasase şi slăbise de 
cînd Caesar ocupa o poziţie mult superioară lui Pompeius, 
silindu-l pe acesta să candideze pentru o nouă demnitate 
autoritară; dacă acesta ar fi dobiîndit-o, era probabil că se va 
ajunge, într-un mod sau altul, la ruptura şi la lupta dintre cei doi. 
Dacă Pompeius rămiînea singur, înfrîngerea lui nu putea fi pusă 
la îndoială; în cazul acesta, partidul constituţional s-ar fi aflat nu 
sub stăpînirea amîndorura, ci sub stăpînirea unuia singur. Dar 
dacă nobilimea folosea în cazul lui Caesar acelaşi mijloc prin 
care acesta îşi cucerise victoriile de pînă atunci şi se alia cu 
rivalul mai slab, atunci, probabil, i-ar fi revenit victoria cu un 
general de talia lui Pompeius şi cu o armată precum cea a 
partizanilor constituţiei; iar a se debarasa de Pompeius după 


victorie nu părea o sarcină deosebit de dificilă după probele de 
incapacitate politică pe care acesta le dăduse întotdeauna. 
Lucrurile luaseră o asemenea întorsătură încît înţelegerea 
dintre Pompeius şi partidul republican venea în întîmpinarea 
ambelor părţi; dacă se va ajunge la o asemenea apropiere şi 
cum se va contura mai întîi relaţia, cu totul tulburată, a celor doi 
potentaţi faţă de aristocrație trebuia să se decidă în toamna 
anului 697 (57), cînd Pompeius prezentă senatului propunerea 
de a-i încredința o magistratură extraordinară. El se ataşa din 
nou de problema pe care, cu 11 ani în urmă, îşi sprijinise 
puterea: preţurile griului din capitală care, ca şi înaintea Legii 
Gabinia, atinseseră creşteri uluitoare. Nu se poate stabili dacă 
acestea au fost mărite prin uneltiri, aşa cum Clodius îi acuza 
cînd pe Pompeius, cînd pe Cicero, iar aceştia, la rîndul lor, pe cel 
dintii; permanenţa pirateriei, epuizarea tezaurului public, 
supravegherea superficială şi dezordonată a aprovizionării cu 
grine din partea guvernului erau, de altfel, şi fără speculaţii în 
politica cerealieră, suficiente pentru a determina scumpirea 
pîinii într-un oraş mare, redus aproape în exclusivitate la 
dependenţa de transporturile de dincolo de mare. Planul lui 
Pompeius prevedea ca senatul să-i încredinţeze supraintendenţa 
aprovizionării cu cereale pentru întregul cuprins al imperiului şi, 
în scopul acesta, atît neîngrăditul drept de a dispune de tezaurul 
de stat, cît şi armata şi flota şi, pe deasupra, un comandament 
care să se întindă nu numai asupra întregului imperiu, dar 
căruia să i se supună şi guvernatorii fiecărei provincii - într-un 
cuvînt, el dorea să impună o formă îmbunătăţită a Legii Gabinia, 
care ar fi atras de la sine conducerea războiului egiptean tocmai 
aflat în suspensie (p. 107), aşa cum razia împotriva piraţilor îl 
cuprinsese pe cel împotriva lui Mithridates. Oricît de mult teren 
ar fi cîştigat în ultimii ani opoziţia împotriva noilor dinaşti, cînd 
această afacere a fost dezbătută în septembrie 697 (57), 
majoritatea senatului se afla totuşi sub fascinația fricii impuse 
de Caesar. Ascultătoare, ea acceptă în principiu cererea, la 
propunerea lui Marcus Cicero, care urma să dea şi chiar dădu 
aici prima dovadă a docilităţii deprinse în perioada exilului. Dar 
la stabilirea modalităţilor se făcură totuşi modificări esenţiale 
faţă de planul iniţial prezentat de tribunul poporului Gaius 
Messius. Pompeius nu obţinu nici autoritatea de a dispune 
neîngrădit de tezaurul public, nici legiuni şi corăbii proprii şi nici 


supremaţia asupra guvernatorilor; senatul se mulţumi să-i 
acorde, pentru reglementarea sistemului de aprovizionare a 
capitalei, sume însemnate, 15  locotenenţi şi puterea 
proconsulară în toate problemele aprovizionării pe întregul 
cuprins al teritoriului roman în următorii cinci ani, confirmînd 
acest decret prin corpul cetăţenilor. Cauzele care au dus la 
modificarea, ce echivala aproape cu un refuz, a planului iniţial 
erau multiple: consideraţia faţă de Caesar, frica trebuind să fi 
contribuit cel mai mult ca, chiar fiind în Galia, să nu i se acorde 
colegului său o putere care nu-i era numai egală, ci superioară; 
opoziţia disimulată a duşmanului ireconciliabil al lui Pompeius şi 
a aliatului său involuntar, Crassus, Pompeius atribuindu-i sau 
pretinzînd să-i atribuie acestuia, înaintea tuturor, eşecul planului 
său; antipatiile opoziţiei republicane din senat împotriva oricărei 
hotăriri care lărgea puterea potentaţilor, efectiv sau chiar numai 
nominal; în sfîrşit şi înainte de toate, incapacitatea lui Pompeius 
care, chiar după ce trebuise să acţioneze, nu-şi putea impune 
autorecunoaşterea acţiunii, ci, ca întotdeauna, îşi prezenta 
adevăratele intenţii din umbră, prin amicii săi, el însuşi 
declarînd, cu modestia-i cunoscută, că se mulţumeşte şi cu mai 
puţin. Nu-i de mirare că a fost interpretat ad /itteram şi că i s-a 
dat foarte puţin. Cu toate acestea, Pompeius era fericit că 
găsise măcar o activitate serioasă şi, înainte de toate, un 
pretext plauzibil pentru a părăsi capitala; el reuşi - fireşte, cu 
prejudicierea gravă a provinciilor - s-o aprovizioneze cu cantităţi 
suficiente şi ieftine. Dar îşi ratase țelul propriu-zis; titlul 
proconsular, pe care era autorizat să-l poarte în toate 
provinciile, rămînea un nume lipsit de conţinut atit timp cît nu 
dispunea de trupe proprii. De aceea, curînd, el puse să se 
prezinte a doua propunere în senat, prin care să i se 
încredinţeze misiunea reinstaurării regelui alungat al Egiptului, 
la nevoie cu forţa armelor. Dar, cu cît devenea mai evident cîtă 
nevoie avea de sprijinul senatului, cu atît mai rigid şi fără 
consideraţie erau primite cererile sale de către senatori. Mai întîi 
se descoperi în oracolele sibiline că ar fi o impietate să se 
trimită o armată romană în Egipt; în urma acestei constatări, 
piosul senat hotărî aproape în unanimitate să renunţe la 
intervenţia armată. Pompeius era deja atit de umilit, încît ar fi 
acceptat misiunea chiar şi fără armată; dar în prefăcătoria sa 
incorigibilă, el declară aceasta la fel, numai prin amicii săi, şi 


interveni şi votă pentru trimiterea altui senator. Senatul 
respinse, bineînţeles, o propunere care ar fi expus în mod 
condamnabil o viaţă atît de scumpă patriei, iar rezultatul final al 
tratativelor  nesfirşite a fost decretul care consfințea 
neintervenţia în Egipt (ianuarie 698, 56). 

Aceste eşecuri repetate pe care Pompeius le suferi în 
senat şi pe care, ceea ce era şi mai grav, trebuia să le accepte 
fără ripostă însemnau, pentru marele public, indiferent din ce 
parte veneau, tot atitea victorii ale republicanilor şi înfrîngeri ale 
potentaţilor în general; mareea opoziţiei republicane se afla 
aşadar într-o creştere continuă. Alegerile pentru anul 698 (56) 
fuseseră deja numai în parte favorabile dinaştilor; candidaţii lui 
Caesar pentru pretură, Publius Vatinius şi Gaius Alfius, fuseseră 
votaţi; în schimb, fuseseră aleşi doi partizani hotăriţi ai 
guvernului răsturnat, Gnaeus Lentulus Marcellinus, în calitate de 
consul, şi Gnaeus Domitius Calvinus, în calitate de pretor. 
Pentru anul 699 (55) îşi prezentase candidatura pentru consulat 
chiar Lucius Domitius Ahenobarbus, a cărui alegere putea fi cu 
greu împiedicată, avînd în vedere influenţa sa în capitală şi 
averea-i colosală, şi despre care se ştia că nu se va mulţumi cu 
o opoziţie camuflată. Comiţiile se revoltară aşadar; senatul, 
aşijderea. El deliberă cu solemnitate asupra unui raport pe care 
divinatorii etrusci, de o înţelepciune recunoscută, îl întocmiseră, 
la cererea senatului, asupra unor anumite semne şi miracole. 
Relevaţia celestă vesti că, din cauza vrajbei dintre stările 
superioare, exista pericolul ca întreaga putere asupra armatei şi 
tezaurului să treacă în mîinile unui singur stăpînitor şi ca senatul 
să-şi piardă libertatea - se părea că zeii vizau mai întîi 
propunerea lui Gaius Messius. Curînd, republicanii coborîră cu 
picioarele pe pămînt: legea cu privire la teritoriul cetăţii Capua, 
ca şi celelalte legi promulgate de Caesar în timpul consulatului 
său fuseseră calificate de aceştia întotdeauna drept nule şi, încă 
în decembrie 697 (57), se rostise în senat părerea potrivit căreia 
ele ar trebui casate din cauza abaterilor formale. În ziua de 6 
aprilie 698 (56), fostul consul Cicero propuse în plin senat ca 
deliberarea asupra distribuirilor pămînturilor campaniene să fie 
trecută pe ordinea de zi pentru 15 mai. Aceasta era o declaraţie 
de război formală şi era cu atit mai semnificativă cu cit a fost 
formulată de unul dintre acei bărbaţi care nu-şi dau cărţile pe 
faţă decit atunci cînd consideră că o pot face fără pericol. Era 


evident că aristocrația socotea că sosise momentul declanşării 
luptei cu Pompeius nu împotriva lui Caesar, ci împotriva tiraniei 
în general. Era uşor de întrevăzut ce se va întîmpla. Domitius nu 
făcea un secret din faptul că, ajuns consul, intenţiona să le 
propună cetăţenilor rechemarea imediată a lui Caesar din Galia. 
Se pregătea o restauraţie aristocratică, iar nobilitatea îi provoca 
pe potentaţi prin atacul asupra coloniei Capua. 

Caesar, cu toate că primea zilnic rapoarte detaliate despre 
evenimentele din capitală şi, dacă i-o permiteau împrejurările de 
ordin militar, le urmărea cît mai îndeaproape din provincia sa 
sudică, nu intervenise pînă atunci, pe faţă cel puţin, în 
desfăşurarea acestora. Acum însă, lui şi colegului său li se 
declarase război; dar mai ales lui. Trebuia deci să acţioneze, şi a 
acţionat cu rapiditate. Tocmai se găsea în apropiere; aristocrația 
nici nu considerase necesar să aştepte pînă cînd Caesar ar fi 
traversat din nou Alpii. La începutul lunii aprilie 698 (56), 
Crassus părăsi capitala pentru a stabili măsurile necesare cu 
colegul său mai puternic; îl găsi pe Caesar la Ravenna. De aici, 
cei doi plecară la Lucca, unde veni şi Pompeius care, curînd 
după plecarea lui Crassus (11 aprilie), se îndepărtase de Roma 
sub pretextul urgentării aprovizionării cu grîu din Sardinia şi 
Africa. Partizanii cei mai distinşi ai potentaţilor, precum 
proconsulul  Hispaniei Citerior, Metellus Nepos, propretorul 
Sardiniei, Appius Claudius, şi mulţi alţii îi urmară; se numărară 
120 de lictori şi peste 200 de senatori la această conferinţă, 
unde, în opoziţie cu senatul republican, era reprezentat deja cel 
nou, monarhic. Ultimul cuvînt îi aparţinea în toate privinţele lui 
Caesar. Şi îl folosi pentru a restabili guvernarea comună pe o 
bază nouă, cu o repartizare mai echitabilă a puterii şi pentru a o 
fonda mai temeinic. Guvernările militare cele mai importante 
care existau alături de cea a celor două Galii au fost acordate 
celor doi colegi: lui Pompeius, guvernarea a celor două regiuni 
hispanice, lui Crassus, cea a Siriei. Magistraturile urmau să le fie 
asigurate prin decrete ale poporului pe cinci ani (700-704, 54- 
50), fiind înzestrate corespunzător din punct de vedere militar şi 
financiar. In schimb, Caesar ceru prelungirea comandamentului 
său, care se sfirşea cu anul 700 (54), pînă la finele anului 705 
(49), precum şi dreptul măririi numărului legiunilor sale la 10 şi 
preluarea soldei pentru trupele înrolate din propria-i putere de 
către tezaurul de stat. Mai departe, lui Pompeius şi Crassus li se 


promise pentru anul următor (699, 55), înainte ca ei să fi plecat 
în provinciile lor, al doilea consulat, în timp ce Caesar îşi rezervă 
dreptul ca, imediat după încheierea guvernării sale în anul 706 
(48), cînd ar fi trecut intervalul de 10 ani care, legal, trebuia să 
separe două consulate, să administreze magistratura supremă 
pentru a doua oară. Sprijinul militar de care Pompeius şi Crassus 
aveau nevoie pentru reglementarea relaţiilor din capitală, cu atit 
mai mult cu cît legiunile lui Caesar destinate iniţial acestui scop 
nu puteau fi retrase acum din Galia Transalpină, trebuia asigurat 
de legiunile pe care urmau să le recruteze pentru armatele 
hispanice şi siriene şi să le trimită din Italia în diferite locuri de 
destinaţie, după cum credeau de cuviinţă. Astfel fuseseră 
rezolvate problemele principale; lucrurile secundare, ca 
stabilirea tacticii care urma să fie utilizată împotriva opoziției din 
capitală, reglementarea candidaturilor pentru anii următori şi 
altele asemănătoare, nu luară mult timp. Discordiile personale 
care stînjeneau înțelegerea au fost aplanate cu obişnuita 
uşurinţă de marele maestru al medierii care silea elementele 
cele mai contradictorii să trăiască în armonie. Intre Pompeius şi 
Crassus se restabili din nou, cel puţin în aparenţă, o atmosferă 
colegială. Însuşi Publius Clodius se lăsă înduplecat să-şi ţină 
haita în frîu şi să nu-l mai tulbure pe Pompeius - şi acesta nu 
este unul dintre miracolele cele mai neglijabile ale iscusitului 
magician. Împrejurările arată că întreaga soluţionare a 
problemelor aflate în suspensie nu a rezultat dintr-un 
compromis al unor potentaţi independenţi care rivalizau pe 
picior de egalitate, ci numai din bunăvoința lui Caesar. 
Pompeius se afla la Lucca în postura penibilă a fugarului 
neputincios care a venit pentru a cere ajutor adversarului său. 
Caesar putea să-l refuze şi să declare coaliția dizolvată sau să-l 
primească şi să aprobe continuarea ligii în forma dată - era 
totuna, Pompeius fiind oricum anihilat din punct de vedere 
politic. Dacă nu rupea acum cu Caesar, el devenea incapabilul 
client al aliatului său. Dacă, dimpotrivă, rupea cu Caesar şi, ceea 
ce nu era tocmai probabil, înjgheba chiar şi acum o coaliţie cu 
aristocrația, atunci şi această alianţă a adversarilor, încheiată 
sub imperiul necesităţii şi în ultima clipă, era totuşi atît de puţin 
rentabilă, încît cu greu s-ar putea crede că Caesar a recurs la 
aceste concesii pentru a o evita. O rivalitate serioasă dintre 
Caesar şi Crassus era absolut imposibilă. Este dificil de stabilit 


motivele care l-au determinat pe Caesar să renunţe, fără a fi 
silit, la poziţia sa hegemonă şi să-i acorde rivalului său, acum în 
mod voluntar, ceea ce-i refuzase la încheierea ligii în anul 694 
(60) şi la ceea ce acesta, cu intenţia vădită de a fi înarmat 
împotriva lui Caesar, năzuise zadarnic pe căi diferite fără voia, 
ba chiar împotriva voinţei lui Caesar: al doilea consulat şi 
puterea militară. Intr-adevăr, nu numai Pompeius ajunse în 
fruntea unei armate, ci şi Crassus, vechiul său duşman şi aliatul 
îndelungat al lui Caesar; şi este neîndoielnic că Crassus obținuse 
însemnata poziţie militară numai ca o contrapondere faţă de 
noua putere a lui Pompeius. Dar, cu toate acestea, Caesar 
pierdu nespus de mult schimbiîndu-i rivalului său neputinţa de 
pînă atunci cu un comandament important. Este posibil ca lulius 
Caesar să nu fi fost încă destul de sigur de soldaţii săi pentru a-i 
putea conduce cu încredere împotriva autorităţilor formale ale 
statului şi ca el să fi fost interesat, din această cauză, să nu fie 
silit acum la războiul civil prin rechemarea sa din Galia; dar 
izbucnirea sau amiînarea războiului civil era, pentru moment, 
mai degrabă în mîinile aristocrației din capitală decit în cele ale 
lui Pompeius; aceasta ar fi fost pentru Caesar cel mult un motiv 
pentru a rupe deschis cu Pompeius, aşa încît să nu încurajeze 
opoziţia, şi nicidecum să treacă la concesiile pe care i le-a făcut. 
De asemenea, au putut să contribuie şi motive pur personale; se 
poate ca Caesar să-şi fi amintit că s-a aflat el însuşi, cîndva, într- 
o imposibilitate asemănătoare în faţa lui Pompeius, fiind salvat 
de la prăbuşire numai de retragerea lui, datorată mai degrabă 
slăbiciunii decît mărinimiei sufleteşti; este probabil ca Caesar să 
fi evitat să sfişie inima fiicei sale iubite, care-şi adora soţul cu 
toată sinceritatea - sufletul său era destul de mare pentru a 
oferi şi sentimentelor un loc alături de raţiunile de stat. Dar 
motivul decisiv era, neîndoielnic, consideraţia faţă de Galia. 
Caesar - spre deosebire de biografii săi - privea supunerea 
Galiei nu ca pe o întreprindere ocazională, folositoare pentru 
cîştigarea coroanei, ci el lega de aceasta siguranţa externă şi 
reorganizarea internă, într-un cuvint, viitorul patriei. Pentru a 
putea desăvirşi această cucerire nestingherit şi pentru a nu 
trebui să preia de pe acum soluţionarea relaţiilor italice, el 
renunţă fără resentimente la supremaţia asupra rivalului său şi 
îi conferi lui Pompeius suficientă putere pentru a veni de hac 
senatului şi partizanilor acestuia. Era o gravă eroare politică, 


dacă Caesar nu dorea altceva decit să ajungă cît mai repede 
rege al Romei; dar ambiția acestui bărbat deosebit nu se 
mărginea la țelul comun al obţinerii unei coroane. El se 
considera capabil să se dedice şi să desăvirşească în paralel 
cele două munci imense: reglementarea relaţiilor interne ale 
Italiei şi cîştigarea şi asigurarea unui nou şi fertil teren pentru 
civilizaţia italică. Fireşte, aceste două sarcini interferau; 
cuceririle sale galice mai degrabă l-au frînat decit l-au propulsat 
pe calea spre tron. El culese roade amare din cauza aminării 
revoluţiei italice pentru anul 706 (48), în locul declanşării ei în 
anul 698 (56). Dar atit ca om de stat, cit şi ca general, Caesar 
era un jucător mai mult decit hazardat care, încrezîndu-se în 
puterile sale în aceeaşi măsură în care-i desconsidera pe 
adversarii săi, le acorda acestora întotdeauna un avantaj mare, 
uneori nemăsurat de mare. 

Venise acum rîndul aristocrației să-şi justifice miza şi să 
poarte războiul tot atît de temerar precum îl declanşase. Dar nu 
există un spectacol mai deplorabil decît acela în care oameni 
laşi au nenorocul de a lua o hotărîre curajoasă. Nu se pregătise 
nimic. Se părea că nimeni nu s-a gîndit că Caesar s-ar putea 
apăra ; că, şi mai surprinzător, Pompeius şi Crassus se vor alia 
din nou cu el, şi chiar mai strîns decit înainte. Faptul pare 
neverosimil; este însă de înţeles dacă se analizează 
personalităţile care conduceau opoziţia constituţională în senat. 
Cato absenta încă; în timpul acesta, cel mai influent bărbat din 
senat era Marcus Bibulus, eroul rezistenţei pasive, cel mai 
încăpăţinat şi cel mai mărginit dintre toţi foştii consulari. Armele 
fuseseră ridicate numai pentru a le cobori îndată ce adversarul 
lovi doar în teacă: simpla veste despre întîlnirea de la Lucca a 
fost suficientă pentru a suprima orice gînd al unei opoziții 
serioase şi pentru a readuce masa fricoşilor, altfel spus, 
majoritatea zdrobitoare a senatului, la obligaţia lor de supuşi, 
părăsită într-un ceas nefericit. Nu se mai vorbea despre 
deliberarea fixată pentru verificarea valabilităţii legilor iuliene; 
legiunile formate de către Caesar din proprie iniţiativă au fost 
preluate de tezaurul public în urma unui decret al senatului; 
tentativele de a-i lua lui Caesar cele două Galii sau cel puţin una 
dintre ele cu ocazia delimitării provinciilor consulare celor mai 
apropiate au fost respinse de majoritatea senatorială (sfîrşitul 
lunii mai 698, 56). In felul acesta, senatul îşi impuse penitenţa 


publică. În secret, senatorii veniră, rînd pe rînd, înspăimîntaţi de 
moarte din cauza propriei îndrăzneli, să încheie pacea şi să 
promită o obedienţă necondiționată: nici unul mai repede decit 
Marcus Cicero, care-şi regretă încălcarea cuvîntului prea tîrziu şi 
care, în legătură cu trecutul său imediat, îşi conferi titluri 
onorifice mai degrabă corespunzătoare decit măgulitoare. 
Fireşte, potentaţii se lăsară convinşi; nici unuia nu i-a fost 
refuzată iertarea, întrucît nici unul nu merita să fie obiectul unei 
excepţii. Pentru a vedea cu cîtă rapiditate se schimbase 
atitudinea în cercurile aristocratice după ştirea despre întîlnirea 
de la Lucca, merită să fie comparate broşurile lui Cicero 
răspîndite cu puţin timp înainte cu palinodia pe care o redactă 
pentru a-şi afişa în public căinţa şi bunele intenţii. 

Aşadar, potentaţii puteau reglementa relaţiile italice după 
propria voinţă şi mai temeinic decit înainte. Italia şi capitala 
primeau într-adevăr o garnizoană, chiar dacă aceasta nu era 
încă strîinsă sub stindarde, şi un comandant în persoana unuia 
dintre potentaţi. Dintre trupele recrutate de către Crassus şi 
Pompeius pentru Siria şi Hispania, primele plecară, ce-i drept, în 
Orient; dar Pompeius lăsă guvernarea celor două provincii 
hispanice pe seama locotenenţilor săi şi a garnizoanelor 
staționate deja acolo, în timp ce ofiţerii şi soldaţii noilor legiuni, 
recrutate nominal pentru plecarea în Hispania, au rămas cu el în 
Italia, plecînd doar în permisii temporare. Opoziția tacită a 
opiniei publice crescu, în măsura în care se înţelegea tot mai 
desluşit şi de către cercuri tot mai largi că potentaţii doreau să-i 
pregătească vechii constituţii sfîrşitul şi să aşeze relaţiile 
existente ale guvernării şi administraţiei, într-un mod cît mai 
îngăduitor, în formele monarhiei; dar întrucît n-avea încotro, ea 
se supunea. Inainte de toate, erau rezolvate afacerile mai 
importante, îndeosebi cele referitoare la sistemul militar şi la 
relaţiile externe, fără consultarea prealabilă a senatului, cînd 
prin decret al poporului, cînd prin simplul aviz al stăpiînilor. 
Stipulaţiile stabilite la Lucca în privinţa comandamentului militar 
al Galiei au fost aduse nemijlocit în faţa cetăţenilor de către 
Crassus şi Pompeius, cele referitoare la Hispania şi Siria, de 
către  tribunul poporului, Gaius Trebonius; în general, 
guvernările importante au fost ocupate frecvent prin decretele 
poporului. Caesar dovedise deja în suficientă măsură că 
potentaţii nu necesită acordul autorităţilor pentru a-şi mări 


trupele după libera lor apreciere; de asemenea, ei nu ezitau să- 
şi împrumute reciproc trupele, Caesar primind, de exemplu, un 
asemenea sprijin colegial din partea lui Pompeius în războiul 
galic, iar Crassus, din partea lui Caesar, împotriva partilor. În 
timpul administrației sale, transpadanii, cărora, conform 
constituţiei în vigoare, le revenea numai dreptul latin, erau 
trataţi de Caesar drept cetăţeni romani cu drepturi depline. 
Dacă pînă atunci organizarea teritoriilor nou-cucerite fusese 
încredinţată unei comisii senatoriale, Caesar îşi rîndui acum 
întinsele sale cuceriri galice întru totul după bunul-plac şi fondă, 
de exemplu, fără altă autorizaţie, colonii de cetăţeni, îndeosebi 
Novum-Comum (Como), unde staţionau 5.000 de colonişti. Piso 
conducea războiul tracic, Gabinius pe cel egiptean, Crassus pe 
cel partic fără consultarea senatului. Într-un mod asemănător, 
se acordau şi se îndeplineau triumfurile şi alte acţiuni onorifice, 
fără ca senatul să fi fost consultat în prealabil. Este evident că 
aici nu era vorba de o simplă neglijare a formalităţilor; ar fi cu 
atit mai puţin explicabil cu cît, în cele mai multe dintre aceste 
cazuri, nu era de aşteptat o opoziţie din partea senatului; era 
mai degrabă intenţia bine calculată de a înlătura senatul din 
sfera politicii superioare şi din cea militară, limitînd participarea 
sa la problemele de administraţie financiară şi la afacerile 
interne. Adversarii înţeleseseră acest fapt foarte bine şi 
protestau, în măsura posibilităţilor, împotriva acestei atitudini a 
potentaţilor prin decrete senatoriale şi acuzaţii. Aşadar, în timp 
ce potentaţii înlăturară senatul din problemele majore, ei se 
serveau şi în continuare de adunările poporului, mai puţin 
periculoase, şi luau măsurile necesare pentru ca stăpinii străzii 
să nu le mai creeze dificultăţi celor ai statului. Deseori însă, ei 
se debarasau şi de această fantomă lipsită de conţinut şi utilizau 
făţiş formele autocratice. 

De bine, de rău, senatul, umilit, trebui să se împace cu 
situaţia. Conducătorul majorităţii docile rămînea Marcus Cicero. 
El era util, datorită talentului său de avocat, pentru a găsi raţiuni 
sau măcar cuvinte pentru orice, şi era o ironie caracteristică lui 
Caesar să îl folosească drept orator al servilismului pe bărbatul 
de care aristocrația se slujise, cu preferință, pentru 
demonstrațiile ei împotriva potentaţilor. Din această cauză, el a 
fost grațiat pentru răzvrătirea sa efemeră împotriva stăpinilor, 
însă nu înainte ca Caesar să se fi asigurat, prin toate mijloacele, 


de supunerea sa. Pentru a servi, într-un fel, drept garant, fratele 
său trebuise să accepte un post de ofiţer în armata galică; iar 
Pompeius îl obligase pe Cicero însuşi să accepte o funcţie de 
locotenent în armata sa, ceea ce-i oferea mijlocul de a-l exila 
oricînd într-un mod onorabil. Ce-i drept, Clodius primise sfatul de 
a nu-l mai sicii deocamdată, dar Caesar nu renunţă la Clodius 
din cauza lui Cicero, aşa cum nu renunţă la Cicero din cauza lui 
Clodius: în cartierul general de la Samarobriva, marele salvator 
al patriei, ca şi marele bărbat al libertăţii îşi făcură o concurenţă 
de anticameră care ar fi meritat să fie ilustrată într-un mod 
adecvat de către un Aristophanes roman. Nu numai că deasupra 
capului lui Cicero atîrna acelaşi băț care-l lovise deja o dată atit 
de dureros, ci el era încătuşat şi cu lanţuri de aur. Din cauza 
situaţiei sale financiare deosebit de precare, îi erau bine-venite 
împrumuturile fără dobindă ale lui Caesar şi participarea la 
administrarea sumelor imense puse în circulaţie de acesta 
pentru construcţiile sale; mai multe nemuritoare discursuri din 
senat se opriră pe buzele lui la gîndul că omul de afaceri al lui 
Caesar ar fi putut să-i prezinte socotelile la sfîrşitul şedinţei. În 
consecinţă, el îşi făgădui „să nu mai întrebe în viitor de dreptate 
şi de onoare, ci să se ostenească pentru a cîştiga bunăvoința 
potentaţilor” şi „să fie flexibil precum lobul urechii”. Drept 
urmare, el a fost utilizat acolo unde putea aduce servicii: ca 
avocat, el trebuind deseori să-i apere, la un ordin venit de sus, 
pe duşmanii săi cei mai înverşunaţi, şi mai ales în senat, unde 
servea aproape întotdeauna ca orator al dinaştilor şi rostea 
propunerile „aprobate de alţii, dar nu de el însuşi”; ba, mai mult, 
ca recunoscut conducător al majorităţii celor docili, el atinse şi o 
anumită importanţă politică. Într-un mod asemănător se 
procedă şi cu ceilalţi membri, susceptibili, fricoşi, linguşitori sau 
lacomi de aur, ai colegiului guvernant, reuşindu-se ca, în 
general, acesta să fie ţinut în supunere. Ce-i drept, rămînea o 
facțiune de adversari care nu acceptau compromisul şi care nu 
puteau fi nici înspăimiîntaţi, nici cumpăraţi. Potentaţii se 
convinseră că măsuri excepţionale, precum cele împotriva lui 
Cato şi Cicero, mai degrabă dăunau decit serveau cauzei lor şi 
că faptul de a suporta opoziţia republicană incomodă era un rău 
mai mic decit acela de a-i transforma pe oponenti în martiri ai 
republicii. De aceea, ei nu se împotriviră reîntoarcerii lui Cato 
(sfîrşitul anului 698, 56) şi reluării, deseori sub ameninţarea 


vieţii, a opoziţiei acestuia împotriva potentaţilor, care a fost, 
poate, onorabilă, dar, din nefericire, şi ridicolă. Se asista, cu 
ocazia intervențiilor lui Trebonius, la încăierarea pe care el o 
provocă în for, ca şi în alte dăţi, la propunerea rostită în senat 
de a-l preda pe proconsulul Caesar usipeţilor şi tencterilor din 
cauza conduitei sale neloiale faţă de aceşti barbari (p. 173). Se 
acceptă ca Marcus Favonius, Sancho-ul lui Cato, să se 
năpustească spre uşa curiei, după ce senatul luase hotărîrea de 
a prelua legiunile lui Caesar pe cheltuiala statului, şi apoi să 
proclame că patria este în pericol; ca acelaşi Favonius, în felul 
său caraghios, să spună că bandajul alb, pe care Pompeius îl 
purta în jurul piciorului său bolnav, este o diademă căzută; ca 
Lentulus Marcellinus, fostul consular, întrucit fusese aplaudat, să 
strige mulţimii să se folosească acum, cit timp îi mai era permis, 
tot mai des de dreptul ei de a-şi rosti nestingherit opinia; ca 
tribunul poporului Gaius Ateius Capito să-l consacre pe Crassus, 
cu ocazia plecării sale în Siria, în public, zeilor infernului, după 
toate formalităţile teologiei în vigoare. Luate în ansamblu, 
acestea nu erau nimic altceva decit demonstraţii vanitoase ale 
unei minorităţi îndirjite; dar micul partid care le genera avea o 
importanţă în sensul că, în parte, încuraja opoziţia republicană 
care murmura în ascuns, în parte, antrena majoritatea 
senatorială, care nutrea în fond aceleaşi sentimente faţă de 
potentaţi, la aprobarea unor hotăriri îndreptate împotriva lor. 
Căci şi majoritatea simţea nevoia de a da frîu liber nemulțumirii, 
suprimată cel puţin uneori şi în probleme secundare, şi mai ales, 
în felul celor servili împotriva voinţei lor, să-şi exprime 
nemulţumirea împotriva marilor duşmani prin mînia împotriva 
celor mici. Oriunde era posibil, uneltele potentaţilor erau 
prejudiciate discret: astfel, i se refuză lui Gabinius sărbătoarea 
de mulţumire pe care o ceruse (698, 56); a fost rechemat Piso 
din provincie; senatul îmbrăcă veşmintele de doliu cînd tribunul 
poporului Gaius Cato amină alegerile pentru anul 699 (55), atit 
timp cît consulul Marcellinus, partizan al partidului 
constituţional, se afla încă în magistratură. Însuşi Cicero, oricît 
de servil s-ar fi ploconit acum în faţa potentaţilor, răspîndi totuşi 
o broşură, pe cît de veninoasă, pe atit de deplasată, la adresa 
socrului lui Caesar. Dar atit aceste veleităţi opoziţionale ale 
majorităţii senatoriale, cît şi rezistenţa lipsită de rezultat a 
minorităţii arată cu atît mai evident că, aşa cum guvernarea 


trecuse odinioară de la cetăţeni în mîna senatului, la fel ea trece 
acum de la senat în mina potentaţilor şi că deja senatul nu mai 
era altceva decit un consiliu de stat monarhic, folosit însă şi 
pentru absorbţia elementelor antimonarhice. „Nimeni - se 
văitau partizanii guvernului răsturnat - nu valorează ceva în 
afara celor trei; dinaştii sînt atotstăpînitori şi ei au grijă să nu 
existe dubii asupra acestei probleme, întregul stat este ca şi 
transformat şi ascultă vocea stăpînilor; generaţia noastră nu va 
trăi o revoluţionare a stării lucrurilor”. Nu era nimic de făcut; nu 
se mai trăia în republică, ci în monarhie. 

Dar, în timp ce potentaţii dispuneau neîngrădit de 
conducerea statului, mai rămiînea totuşi încă un domeniu politic, 
separat întru cîtva de guvernarea propriu-zisă, care putea fi mai 
uşor de apărat şi mai greu de cucerit: alegerile pentru 
magistraturile ordinare şi tribunalele de juraţi. Se înţelege de la 
sine că acestea din urmă nu intră nemijlocit în sfera politică, dar 
sînt stăpinite, pretutindeni şi îndeosebi la Roma, de spiritul 
dominant al statului. Într-adevăr, alegerile magistraţilor 
aparţineau de drept domeniului propriu-zis al guvernării statului; 
dar, întrucît în această epocă el era administrat în principal de 
către magistrați extraordinari sau chiar de bărbaţi lipsiţi de orice 
titlu şi întrucît chiar magistraţii ordinari supremi nu puteau 
acţiona asupra mecanismului de stat într-un mod cît de cit 
simţitor, magistraţii ordinari decăzură tot mai mult la rolul de 
figuranti - aşa cum cei mai îndirjiţi dintre ei se calificau pe şleau 
drept nişte nulităţi neputincioase -, iar alegerile lor nu mai erau 
decit simple demonstraţii. Astfel, după ce opoziţia fusese 
înlăturată cu desăvirşire de pe cîmpul de luptă propriu-zis, 
conflictul putea fi continuat în alegeri şi în procese. Potentaţii nu 
precupeţiră nimic pentru a rămîne şi aici învingători. In privinţa 
alegerilor, ei stabiliseră deja la Lucca lista candidaţilor pentru 
anii următori şi nu neglijau nici un mijloc pentru a impune 
votarea candidaţilor desemnaţi atunci. In scopul agitaţiei 
electorale, ei îşi cheltuiau mai întîi aurul propriu. Anual, Caesar 
şi Pompeius trimiteau un mare număr de soldaţi în concediu 
pentru a participa la votările de la Roma. Caesar obişnuia să 
conducă şi să supravegheze, cît mai îndeaproape, în persoană, 
din nordul Italiei, mişcarea electorală. Cu toate acestea, scopul 
n-a fost pe deplin atins. Ce-i drept, conform tratatului de la 
Lucca, Pompeius şi Crassus au fost aleşi consuli pentru anul 699 


(55), fiind înlăturat unicul candidat serios al opoziţiei, Lucius 
Domitius; dar şi acest lucru fusese impus numai prin aplicarea 
făţişă a forţei, Cato fiind rănit şi avînd loc şi alte scandaluri cu 
totul neplăcute. Cu ocazia următoarelor alegeri consulare pentru 
anul 700 (54), în ciuda tuturor eforturilor potentaţilor, a fost ales 
Domitius, iar Cato triumfă şi el în candidatura pentru pretură, 
din care, spre nemulţumirea întregului corp de cetăţeni, îl 
înlăturase în anul precedent clientul lui Caesar, Vatinius. În 
timpul alegerilor pentru anul 701 (53), opoziţia reuşi să 
dovedească corupţii electorale atit de grave şi de irecuzabile ale 
unor candidaţi, printre care şi cei ai potentaţilor, încît aceştia din 
urmă, asupra cărora scandalul se răsfringea înainte de toate, nu 
putură să facă altceva decit să abandoneze. Aceste înfrîingeri 
repetate şi penibile ale dinaştilor pe cîmpul bătăliei electorale 
pot fi atribuite, în parte, dificultății de manevrare a unui 
mecanism statal ruginit, accidentului de neprevăzut al afacerii 
electorale, opoziției de conştiinţă a claselor mijlocii, 
considerentelor particulare care interveneau citeodată aici şi 
contraveneau deseori într-un mod ciudat poziţiei de partid; 
cauza principală rezidă însă altundeva. In această perioadă 
alegerile se aflau în principal sub autoritatea diferitelor cluburi 
în care se grupa aristocrația; ele organizau sistemul de mituire 
la scara cea mai largă şi în perfectă ordine. Aşadar, aceeaşi 
aristocrație care era reprezentată în senat domina şi alegerile; 
dar dacă ceda în senat miriind, ea acţionă şi votă aici în secret 
şi, scutită de orice responsabilitate, necondiţionat împotriva 
potentaţilor. Severa lege penală împotriva  maşinaţiilor 
electorale ale cluburilor, pe care consulul Crassus o impuse 
cetăţenilor spre votare (699, 55), nu slăbi cu nimic influenţa 
nobilimii în acest domeniu, ceea ce se înţelege de la sine şi este 
dovedit de alegerile anilor următori. Tribunalele de juraţi le 
pregătiră potentaţilor dificultăţi la fel de mari. Conform 
componenţei lor de atunci, aici decidea, alături de aristocrația 
senatorială, în această sferă foarte influentă, îndeosebi clasa 
mijlocie. Stabilirea unui cens de juraţi foarte ridicat, conţinut 
într-o lege propusă de către Pompeius în anul 699 (55), 
constituie o dovadă remarcabilă pentru faptul că opoziţia 
împotriva potentaţilor îşi avea sediul principal în rîndurile stării 
mijlocii propriu-zise şi că înalta finanţă se dovedi a fi, aici, ca şi 
pretutindeni, mai flexibilă decit aceasta. Dar aici partidul 


republican mai păstra destul teren şi nu contenea să-i 
urmărească cu acuzaţii criminale politice dacă nu pe potentaţii 
înşişi, cel puţin uneltele lor cele mai importante. Acest război de 
procese a fost condus cu atît mai violent cu cît, conform uzanţei, 
ocupaţia cu acuzaţiile revenea tineretului senatorial şi, cum 
lesne se poate înţelege, în rîndul acestor tineri încă sălăşluia, 
mai mult decit în rîndul compatrioţilor lor mai în vîrstă, pasiune 
republicană, talent neviciat şi neînfricată dorinţă de atac. Ce-i 
drept, tribunalele nu erau libere; cînd potentaţii luau lucrurile în 
serios, ele, ca şi senatul, nu îndrăzneau să nu se supună. Nici 
unul dintre adversari n-a fost urmărit de către opoziţie cu o ură 
atit de înverşunată, devenită aproape proverbială, ca Vatinius, 
de departe cel mai temerar şi mai neruşinat dintre partizanii mai 
apropiaţi ai lui Caesar; dar stăpinul său dădea ordine, aşa încît 
el a fost achitat în toate procesele intentate împotriva lui. Însă 
acuzaţii venite din partea unor bărbaţi care, precum Gaius 
Licinius Calvus şi Gaius Asinius Pollio, ştiau să mînuiască sabia 
dialectică şi biciul batjocurii nu-şi greşeau ţinta nici atunci cînd 
eşuau; dar nu lipsiră şi unele succese. Fireşte, în cele mai multe 
cazuri ele au fost repurtate asupra unor indivizi subordonați, dar 
şi unul dintre cei mai eminenţi şi detestaţi partizani ai lui 
Caesar, fostul consul Gabinius, a fost răsturnat pe această cale. 
Intr-adevăr, cu ura neîmblinzită a aristocrației, care nu-i ierta 
legea cu privire la conducerea războiului cu piraţii şi cu atît mai 
puţin tratamentul umilitor pe care îl aplicase senatului în timpul 
guvernării sale siriene, se asocia în cazul lui Gabinius şi mînia 
înaltei finanţe în faţa căreia, ca guvernator al Siriei, îndrăznise 
să reprezinte interesele provincialilor şi însăşi supărarea lui 
Crassus, căruia îi crease dificultăţi în momentul preluării 
provinciei. Singurul său sprijin împotriva acestei mulţimi de 
duşmani era Pompeius, şi acesta avea toate motivele să-l apere 
cu orice preţ pe locotenentul său cel mai capabil, cel mai 
temerar şi cel mai fidel; dar acum, ca întotdeauna, nu ştia cum 
să-şi utilizeze puterea şi să-şi reprezinte clienţii aşa cum Caesar 
îi reprezenta pe ai săi. La sfîrşitul anului 700 (54), juraţii îl găsiră 
pe Gabinius culpabil de extorcări şi-l trimiseră în exil. Aşadar 
potentaţii erau, în general, cei înfrînţi pe terenul alegerilor 
populare şi pe cel al tribunalelor de juraţi. Factorii care le 
dominau pe acestea erau mai puţin palpabili şi, în consecinţă, 
mai greu de terorizat sau de corupt decit organele directe ale 


guvernului şi administraţiei. Potentaţii se izbiră aici, îndeosebi la 
alegeri, de forţa dirză a oligarhiei unite şi grupate în coterii, care 
încă nu fusese înfrintă odată cu răsturnarea guvernării ei şi care 
putea fi biruită cu atît mai greu cu cît apărea mai în secret. De 
asemenea, ei întilniră aici, îndeosebi în tribunalele de juraţi, 
împotrivirea claselor mijlocii faţă de noua guvernare monarhică, 
pe care, împreună cu toate neajunsurile ce decurgeau din ea, la 
fel, nu o puteau înlătura. Ei suferiră pe ambele terenuri o serie 
de înfrîngeri, dintre care victoriile electorale ale opoziţiei aveau, 
ce-i drept, numai valoare de demonstraţii, întrucît potentaţii 
dispuneau de mijloacele necesare, pe care le şi utilizau, pentru 
a anihila de fapt orice magistrat necorespunzător; dar 
condamnările penale ale opoziţiei îi privau într-un mod foarte 
neplăcut de uneltele lor cele mai utile. În situaţia dată, 
potentaţii nu puteau nici să înlăture şi nici să domine în 
suficientă măsură alegerile populare şi tribunalele militare, iar 
opoziţia, oricît de strimtorată ar fi fost în acest domeniu, 
stăpînea totuşi într-o anumită măsură cîmpul de bătălie. 

Un alt domeniu în care opoziţia putea fi combătută şi mai 
greu şi căruia i se dedica cu un zel crescînd, în măsura în care 
era înlăturată tot mai mult din activitatea politică nemijlocită, 
era cel al literaturii. Opoziția juridică era deja concomitent, ba 
chiar înainte de toate, una literară, întrucît discursurile erau 
publicate cu regularitate şi serveau drept pamflete politice. 
Săgeţile poeziei loveau mult mai rapid şi mai sigur. Înflăcăratul 
tineret al înaltei aristocrații şi, mai energic poate, starea mijlocie 
cultivată din oraşele italice purtau cu ardoare şi succes războiul 
pamfletelor şi epigramelor. În acest domeniu rivalizau nobilul fiu 
de senator Gaius Licinius Calvus (672-706, 82-48), temut atit ca 
orator şi pamfletar, cît şi prin verva sa poetică, şi municipalii din 
Cremona şi Verona, Marcus Furius Bibaculus (652-691, 102-63) 
şi Quintus Valerius Catullus (667-cca 700, 87-54), ale căror 
epigrame elegante şi sarcastice se răspindeau cu iuţeala 
vîntului prin Italia şi nu-şi greşeau niciodată ţinta. În literatura 
acestor ani domină netăgăduit tonul opoziţiei. Ea este saturată 
de batjocura cea mai îndirjită împotriva „marelui Caesar”, 
„unicului general”, împotriva drăgăstosului socru şi a ginerelui 
care distrugeau întregul glob pămiîntesc pentru a oferi favoriţilor 
lor depravaţi ocazia de a trece în paradă pe străzile Romei, cu 
lucrurile furate de la celții pletoşi, de a oferi banchete regeşti cu 


prada luată din insulele cele mai îndepărtate ale Occidentului şi, 
în calitate de pretendenți scăldaţi în aur, de a-i eclipsa pe tinerii 
oneşti de acasă în faţa iubitelor lor. În poeziile lui Catullus şi în 
celelalte fragmente păstrate ale literaturii acestui timp se 
regăseşte ceva din acea genialitate a urii politico-personale, 
ceva din acea agonie republicană care se revarsă într-o pasiune 
furioasă sau într-o desperare profundă, aşa cum apare într-o 
grandoare copleşitoare la Aristophanes şi Demosthenes. Cel mai 
clarvăzător dintre cei trei stăpîni recunoscu cu luciditate că era 
imposibilă atît neglijarea acestei opoziții, cît şi suprimarea ei 
printr-un ordin al celor puternici. În măsura posibilităţilor, Caesar 
încercă mai degrabă să-i cîştige personal pe cei mai cunoscuţi 
dintre scriitori. Cicero îşi datora deja tratamentul binevoitor, 
venit mai ales din partea lui Caesar, îndeosebi renumelui său 
literar; dar guvernatorul Galiei nu se simţi înjosit să încheie o 
pace separată chiar şi cu acel Catullus prin mijlocirea tatălui 
acestuia, pe care îl cunoscuse personal la Verona; tînărul poet, 
care pînă mai ieri revărsase cele mai amare şi cele mai 
personale sarcasme împotriva puternicului general, a fost 
onorat de acesta cu distincţiile cele mai măgulitoare. Mai mult, 
Caesar avea destul geniu pentru a trece pe terenul propriu-zis al 
adversarilor săi literari şi, ca o apărare indirectă în faţa 
multiplelor atacuri, publică o cuprinzătoare relatare despre 
războaiele galice în care, cu o naivitate acceptată în mod fericit, 
expuse în faţa publicului necesitatea şi legalitatea acţiunilor sale 
militare. Dar cu adevărat poetică şi creatoare este libertatea - 
pentru totdeauna, necondiţionat şi în exclusivitate; ea şi numai 
ea poate înflăcăra, chiar şi cu ultima ei suflare, spiritul celor mai 
mizerabile creaturi. Toate elementele fundamentale ale 
literaturii erau şi au rămas antimonarhice, iar dacă Caesar însuşi 
se putea hazarda să pătrundă în imperiul ei fără a eşua, cauza 
rezidă în simplul fapt că, chiar şi acum, el nutrea visul grandios 
al unei comunităţi libere, pe care, bineînţeles, nu l-a putut 
transmite nici adversarilor şi nici partizanilor săi. Potentaţii nu 
dominau politica practică mai necondiţionat decît dominau 
republicanii literatura. 

Deveni necesară intervenţia cu toată seriozitatea 
împotriva acestei opoziții, ce-i drept, neputincioasă, dar în 
continuare jenantă şi obraznică. Pretextul a fost oferit, după 
toate probabilitățile, de condamnarea lui Gabinius (sfîrșitul 


anului 700, 54). Stăpinii căzură de acord să instaureze o 
dictatură temporară prin care să impună noi măsuri de 
constriîngere, îndeosebi în privinţa alegerilor şi tribunalelor de 
juraţi. Fiind cel căruia îi revenea, înaintea celorlalţi, guvernarea 
Romei şi Italiei, Pompeius a preluat executarea acestei hotăriri; 
în consecinţă, ea purtă pecetea indeciziei sale caracteristice în 
luarea hotăririlor şi în acţiune şi a neputinței sale bizare de a 
ordona atunci cînd dorea şi putea ordona. Incă de la sfîrşitul 
anului 700 (54), cererea dictaturii se răspîndise în senat prin 
aluzii, şi nu prin Pompeius. Motivul era oferit de tulburările 
necontenite provocate de cluburi şi de bandele capitalei care, 
într-adevăr, influenţau alegerile, ca şi tribunalele de juraţi într- 
un mod foarte nefast, din cauza mituirilor şi actelor de violenţă, 
transformînd scandalul de aici într-o stare permanentă; trebuie 
să recunoaştem că ele creau potentaţilor un pretext lesnicios 
pentru justificarea măsurilor lor extraordinare. Dar, cum este 
lesne de înţeles, însăşi majoritatea servilă şovăi să aprobe ceea 
ce însuşi viitorul dictator se părea că nu îndrăzneşte să ceară 
făţiş. Atunci cînd agitația nemaipomenită pentru alegerile 
consulare pentru anul 701 (53), provocă scenele cele mai 
penibile, cînd alegerile se tot amiînară timp de un an întreg 
peste termenul legal, avînd loc abia în iulie 701 (53), după un 
interregn de şapte luni, Pompeius găsi în aceasta pretextul 
favorabil - dacă nu să desfacă, cel puţin să taie nodul - pentru a 
cere tot mai hotărît dictatura din partea senatului; dar ordinul 
hotăritor tot nu fusese rostit. Poate că ar mai fi trecut mult timp 
pînă la rostirea lui, dacă la alegerile consulare pentru anul 702 
(52) nu s-ar fi prezentat omul de partid cel mai temerar al 
opoziţiei republicane, Titus Annius Milo, drept contracandidat al 
lui Quintus Metellus Scipio şi Publius Plautius Hypsaeus, amîndoi 
bărbaţi foarte apropiaţi şi întru totul devotați lui Pompeius. Milo, 
înzestrat cu suficient curaj, cu un anumit talent pentru intrigă, 
după ce acumulase datorii şi îndeosebi multă obrăznicie 
înnăscută şi cultivată cu grijă, îşi cîştigase un renume printre 
escrocii politici ai acelor zile, fiind, alături de Clodius, cel mai 
renumit bărbat în profesiunea sa şi, fireşte, concomitent, şi 
duşmanul de moarte al acestuia. Întrucît acest „Ahile” al străzii 
fusese achiziţionat de către potentaţi, jucînd, cu permisiunea 
lor, din nou rolul ultrademocratului, „Hectorul” străzii deveni, 
bineînţeles, un aristocrat, iar opoziţia republicană, care s-ar fi 


aliat acum cu însuşi Catilina dacă i s-ar fi oferit, îl acceptă pe 
Milo cu plăcere drept campionul ei autorizat în toate 
scandalurile. Intr-adevăr, puţinele succese pe care ea le repurtă 
pe acest cîmp de bătălie au fost opera lui Milo şi a bandei sale 
de gladiatori bine exersaţi. În consecinţă, Cato şi ai săi 
susțineau, la rîndul lor, candidatura lui Milo pentru consulat; nici 
Cicero nu putea să renunţe la a-l recomanda pe duşmanul 
duşmanului său protectorilor săi îndelungaţi; şi, întrucît Milo 
însuşi nu se zgirci nici cu banii şi nici cu violenţa pentru a-şi 
impune alegerea, aceasta părea asigurată. Pentru potentaţi, ea 
n-ar fi fost numai o nouă înfrîngere categorică, dar şi un pericol 
iminent; căci era de prevăzut că temerarul om de partid, fiind 
consul, nu se va lăsa anihilat atit de uşor precum Domitius şi alţi 
bărbaţi ai opoziţiei ordinare. Soarta a vrut ca, din întîmplare, 
„Ahile” şi „Hector” să se întilnească în apropierea capitalei, pe 
Via Appia, şi să se dezlănţuie o încăierare între cele două cete, 
în cursul căreia Clodius primi o lovitură de sabie în umăr, fiind 
silit să se refugieze într-o casă învecinată. Aceasta se întîmplase 
fără ordinul lui Milo; dar, întrucît lucrurile evoluaseră pînă aici şi 
întrucît furtuna trebuia să fie înfruntată oricum, vina întreagă i 
se păru lui Milo mai de dorit şi mai puţin periculoasă decit cea 
înjumătăţită; el ordonă oamenilor săi să-l scoată pe Clodius din 
ascunziş şi să-l măcelărească (13 ianuarie 702, 52). Şefii străzii 
partidului potentaţilor, tribunii poporului Titus Munatius Plancus, 
Quintus Pompeius Rufus şi Gaius Sallustius Crispus văzură în 
acest incident un pretext favorabil pentru a înlătura candidatura 
lui Milo în interesul stăpînilor lor şi pentru a impune dictatura lui 
Pompeius. Drojdia plebei, îndeosebi liberţii şi sclavii, îşi pierdu 
prin Clodius patronul şi viitorul ei eliberator (p. 200); agitația 
necesară a fost obţinută astfel cu uşurinţă. După ce cadavrul 
însîngerat fusese expus cu pompă pe tribuna rostrelor din for, 
rostindu-se şi discursurile adecvate, se declanşă vacarmul. 
Drept rug pentru marele eliberator a fost ales sediul aristocrației 
perfide; gloata duse trupul în curie şi dădu foc clădirii. Apoi 
mulţimea se năpusti spre casa lui Milo şi o asedie, pînă cînd 
banda acestuia îi alungă pe atacatori cu o ploaie de săgeți. De 
aici, ea ajunse în faţa casei lui Pompeius şi a candidaţilor săi 
pentru consulat, cel dintii fiind aclamat ca dictator, cei din urmă 
drept consuli, iar de aici, în faţa casei regelui interimar Marcus 
Lepidus, căruia îi revenea conducerea alegerilor consulare. 


Întrucît acesta refuză, conform constituţiei, să le organizeze pe 
loc, aşa cum reclamau cetele dezlănţuite, a fost asediat şi el 
timp de cinci zile în locuinţa sa. Dar organizatorii acestor scene 
scandaloase exageraseră în exercitarea rolurilor lor. Ce-i drept, 
stăpînul şi îndrumătorul lor era hotărit să folosească aceste 
incidente favorabile nu numai pentru a-l înlătura pe Milo, ci şi 
pentru a prelua dictatura; dar el nu dorea s-o primească din 
partea unei gloate de bătăuşi, ci din partea senatului. Pompeius 
concentră trupe pentru a suprima anarhia dominantă din 
capitală, devenită într-adevăr insuportabilă pentru toată lumea; 
concomitent, porunci ceea ce pînă atunci ceruse, iar senatul 
cedă. Era un simplu artificiu dacă, la propunerea lui Cato şi 
Bibulus, proconsulul Pompeius, păstrind magistraturile sale 
vechi, a fost desemnat drept „consul fără coleg” în loc de 
dictator (în ziua de 25 a lunii bisecte din anul 702, 52) - un 
artificiu care acceptă o denumire ce includea o dublă 
contradicţie interioarăl, pentru a o evita pe cea simplă care 
spunea lucrurilor pe nume şi care aminteşte cu intensitate de 
înţeleapta hotărire a iuncherimii dispărute de a nu acorda 
plebeilor consulatul, ci numai puterea consulară (|, p. 207). Fiind 
astfel în posesia legală a plenipotenţei, Pompeius îşi începu 
activitatea şi adoptă măsuri decisive împotriva partidului 
republican redutabil prin cluburi şi tribunalele de juraţi. Normele 
electorale în vigoare au fost întărite de mai multe ori printr-o 
lege specială, fiind votată şi o altă lege care mări retroactiv 
pedepsele pentru corupţia electorală comisă începînd cu anul 
684 (70). De o importanţă şi mai mare era dispoziţia prin care 
guvernările provinciale, aşadar acea parte a magistraturilor care 
erau mult mai însemnate şi mult mai profitabile, urmau să le fie 
acordate consulilor şi pretorilor abia după scurgerea unei 
perioade de cinci ani, şi nu imediat după predarea consulatului 
sau a preturii; bineînţeles, această reglementare nu putea intra 
în vigoare decit după o perioadă de patru ani, ocuparea 
guvernărilor depinzind astfel pentru anii următori în principal de 
decretele senatoriale ce urmau să fie date pentru organizarea 
acestei perioade interimare, în consecinţă, de persoana sau 
facțiunea care domina senatul în momentul acela. Comisiile de 
juraţi au rămas în vigoare, dar dreptul de recuzare a fost 
îngrădit şi, fapt, poate, de o importanţă majoră, libertatea 
cuvîntului a fost anulată în cadrul tribunalelor prin norme 


maximale, limitindu-se atît numărul avocaţilor, cît şi timpul de 
vorbire ce revenea fiecăruia, şi fiind interzis şi prostul obicei 
încetățenit ca, în favoarea acuzatului, să se prezinte, alături de 
martorii faptei, şi martori ai caracterului sau aşa-numiţii „oratori 
ai elogierii”. De asemenea, la sugestia lui Pompeius, senatul 
docil decretă că, prin încăierarea de pe Via Appia, patria ar fi 
ajuns în pericol; în consecinţă, printr-o lege extraordinară a fost 
constituită o comisie specială pentru toate crimele legate de 
această întîmplare, membrii ei fiind desemnaţi direct de către 
Pompeius. El întreprinse şi tentativa de a conferi şi magistraturii 
cenzoriale din nou o importanţă sporită pentru a-i elimina prin 
aceasta pe mişeii cei mai decăzuţi din rîndurile corpului 
cetăţenesc, profund dezechilibrat. Toate aceste măsuri au fost 
luate sub ameninţarea cu sabia. În urma declaraţiei senatului, 
potrivit căreia patria ar fi ameninţată, Pompeius încorporă 
contingentul obligat la serviciul militar pe întregul cuprins al 
Italiei şi, pentru orice eventualitate, îl sili să depună jurămîntul. 
Pentru moment, el cantonase pe Capitoliu o trupă de încredere 
şi suficient de puternică; la orice mişcare a opoziţiei, Pompeius 
ameninţa cu intervenţia armată şi, împotriva tuturor cutumelor, 
a postat o gardă chiar pe locul tribunalului în timpul procesului 
legat de asasinarea lui Clodius. Planul pentru reînsufleţirea 
cenzurii eşuă, întrucît din majoritatea senatorială servilă nici 
unul nu avea destul curaj şi suficientă autoritate morală fie 
numai pentru a candida la o asemenea magistratură. În schimb, 
juraţii îl condamnară pe Milo (8 aprilie 702, 52), candidatura lui 
Cato pentru consulatul anului 703 (51) fiind împiedicată. 
Opoziția oratorică şi pamfletară primi, prin noua reglementare a 
proceselor, o lovitură de pe urma căreia nu şi-a mai revenit; prin 
aceasta, temuta elocinţă juridică a fost înlăturată din domeniul 
politic şi va purta în viitor hamurile monarhiei. Fireşte, opoziţia 
nu dispăruse în întregime nici din spiritul majorităţii naţiunii, nici 
din viaţa publică - pentru aceasta, alegerile populare, 
tribunalele de juraţi şi literatura n-ar fi trebuit numai limitate, ci 
nimicite. Dar tocmai cu ocazia acestor evenimente Pompeius îi 
ajută, prin neîndemînarea şi dezorientarea sa, pe republicani să 
înregistreze, chiar şi sub dictatura sa, din nou, cîteva triumfuri 
usturătoare pentru el. Bineînţeles, măsurile tendenţioase pe 
care dinaştii le luau pentru consolidarea puterii lor erau 
caracterizate în mod oficial ca stipulaţii luate în interesul liniştii 


şi ordinii publice, fiecare cetăţean potrivnic anarhiei fiind 
desemnat, în principiu, ca partizan al acestora. Pompeius 
exageră însă cu această ficţiune străvezie în asemenea măsură 
încît, în locul uneltelor sigure, îi alese pe bărbaţii cei mai distinși 
ai tuturor partidelor, chiar şi pe Cato, în comisia specială 
constituită pentru cercetarea ultimei încăierări şi îşi utiliză 
influenţa asupra tribunalului mai ales pentru menţinerea ordinii, 
scandalul tradiţional cunoscut în tribunalele acestei epoci 
devenind o imposibilitate atit pentru adepţii, cît şi pentru 
adversarii săi. Această neutralitate a regentului se reflecta în 
sentinţele curţii speciale de judecată. Ce-i drept, juraţii nu 
îndrăzniră să-l achite pe Milo însuşi, dar majoritatea acuzaților 
secundari ai partidului opoziţiei republicane scăpară nevătămaţi, 
în timp ce condamnarea îi lovi necruţător pe cei care trecuseră, 
în timpul ultimului scandal, de partea lui Clodius, altfel spus, a 
potentaţilor, printre ei aflîndu-se un număr apreciabil dintre 
amicii cei mai apropiaţi ai lui Caesar şi chiar ai lui Pompeius, în 
frunte cu candidatul său pentru consulat, Hypsaeus, şi tribunii 
poporului, Plancus şi Rufus, care dirijaseră răzmeriţa în interesul 
său. Faptul că Pompeius, pentru a salva aparenţa imparţialităţii, 
nu împiedică condamnarea acestora a fost o neghiobie, ea fiind 
urmată de cea de-a doua, întrucit, în probleme cu totul 
indiferente, el încălcă totuşi propriile legi, apărînd astfel în 
procesul lui Plancus drept martor al caracterului şi scăpîndu-i de 
condamnare pe cîţiva acuzaţi foarte apropiaţi, precum Metellus 
Scipio. Ca de obicei, el rivnea şi în cazul acesta la lucruri 
contradictorii; întrucît încercă să îndeplinească concomitent 
obligaţiile regentului imparţial şi pe cele ale şefului de partid, el 
nu corespundea nici uneia, nici celeilalte dintre funcţii şi, pe 
drept, apărea opiniei publice ca un regent despotic, iar adepților 
săi, cu aceeaşi îndreptăţire, ca un conducător care ori nu putea, 
ori nu dorea să-i protejeze pe ai săi. Însă chiar dacă republicanii 
se mai agitau, fiind încurajați cîteodată de vreun succes, mai 
ales în urma greşelilor lui Pompeius, scopul pe care şi-l 
propuseseră potentaţii prin această dictatură a fost totuşi atins 
în linii generale; friiele fuseseră strînse mai puternic, partidul 
republican fusese umilit, iar noua monarhie fusese consolidată. 
Publicul începea să se resemneze cu aceasta. Cînd, puţin după 
aceea, Pompeius îşi reveni în urma unei boli grave, 
însănătoşirea sa a fost celebrată în întreaga Italie cu 


manifestaţiile obligatorii de bucurie, dedicate în asemenea 
circumstanţe numai monarhilor. Potentaţii se arătară mulţumiţi; 
la 1 august 702 (52), Pompeius îşi depuse deja dictatura şi 
împărţi consulatul cu clientul său Metellus Scipio. 


1. Consul înseamnă „coleg” (|, p. 179), iar un consul care 
este şi proconsul este totodată consul real şi consul locţiitor 
(n.tr.). 


Capitolul IX 
Moartea lui Crassus. Prăbuşirea guvernării comune 


Marcus Crassus fusese socotit mult timp printre capii 
„monstrului tricefal” fără a se număra de fapt printre ei. El 
servea  veritabililor potentaţi Pompeius şi Caesar drept 
contrapondere sau, mai exact, aparţinea talgerului lui Caesar 
pentru a-l ţine în cumpănă pe cel al lui Pompeius. Acest rol al 
colegului de prisos nu este tocmai onorabil, dar, în urmărirea 
avantajului său, Crassus n-a fost niciodată împiedicat de un 
pasionat sentiment al onoarei. Era negustor şi accepta 
tocmeala. Ceea ce i se oferi nu era mult; dar, întrucit nu putea 
obţine mai mult, se mulţumise cu atit şi încercă să uite ambiția 
chinuitoare şi miîhnirea de a se afla într-o poziţie atit de 
apropiată de putere şi totuşi atit de neputincioasă, în compania 
grămezilor de aur care i se înălţau tot mai ameţitor. Întîlnirea de 
la Lucca aduse însă şi pentru el importante schimbări; pentru a 
păstra superioritatea faţă de Pompeius în urma concesiilor 
extinse făcute acestuia, Caesar îi oferi vechiului său aliat 
Crassus posibilitatea de a ajunge, prin războiul partic din Siria, 
acolo unde ajunsese Caesar prin cel celtic în Galia. Cu greu se 
poate spune dacă aceste perspective noi stîrneau mai mult 
neostoita poftă de aur care devenise un alter ego pentru 
bărbatul acum sexagenar şi care, cu fiecare nou milion cîştigat, 
devenea tot mai mistuitoare, sau dacă era vorba mai degrabă 
de ambiția reţinută cu dificultate timp de ani îndelungaţi şi care 
dogori acum pieptul bătrînului cărunt cu un foc înfricoşător. El 
sosi în Siria încă la începutul anului 700 (54); nici nu aşteptase 
sfîrşitul consulatului său pentru plecare. Cuprins de o pasiune 
precipitată, se părea că doreşte să fructifice fiecare minut 
pentru a recupera timpul irosit, pentru a adăuga tezaurelor 
Occidentului şi pe cele ale Orientului, pentru a cuceri puterea şi 
gloria de general la fel de repede ca şi Caesar şi la fel de uşor ca 
şi Pompeius. 

Războiul partic începuse deja. Atitudinea neloială a lui 
Pompeius faţă de parți a fost relatată mai sus (pp. 97-98); el nu 
respectase graniţa Eufratului stabilită prin tratat şi desprinsese 
din regatul parţilor mai multe ţinuturi în favoarea Armeniei, care 


era acum un stat clientelar Romei. Regele Phraates nu 
reacţionase; dar, după ce fusese asasinat de către cei doi fii ai 
săi, Mithridates şi Orodes, noul rege Mithridates declară imediat 
război (în jurul anului 698, 56) regelui Armeniei, Artavasdes, fiul 
lui Tigranes, decedat de curînd. Faptul echivala cu o declaraţie 
de război împotriva Romei; aşadar, imediat după reprimarea 
răscoalei evreilor, destoinicul şi curajosul guvernator al Siriei, 
Gabinius, conduse legiunile dincolo de Eufrat. Însă în regatul 
part avusese loc între timp o modificare; mai-marii regatului, în 
frunte cu tînărul, temerarul şi talentatul Mare Vizir, îl 
răsturnaseră pe regele Mithridates şi-l încoronaseră pe Orodes, 
fratele lui. Mithridates făcu în consecinţă cauză comună cu 
romanii şi se refugie în tabăra romană. Evoluţia evenimentelor 
promise întreprinderii guvernatorului roman cel mai mare 
succes, cînd primi pe neaşteptate ordinul să-l conducă pe regele 
Egiptului, cu forţa armelor, la Alexandria (p. 107). El trebui să se 
conformeze; dar, în speranţa reîntoarcerii sale grabnice, îl 
convinse pe principele part detronat, care îi implora ajutorul, să 
declanşeze între timp războiul pe propria socoteală. Mithridates 
se execută, iar Seleucia şi Babilonul se declarară de partea lui; 
dar Seleucia a fost luată cu asalt de către vizir, el personal fiind 
primul pe creneluri; la Babilon, Mithridates trebui să se predea 
din cauza foametei, fiind executat din porunca fratelui. Moartea 
lui era o pierdere considerabilă pentru romani; dar frămîntarea 
din regatul part nu luase nicidecum sfîrşit cu aceasta şi războiul 
armean continua. Gabinius tocmai făcea pregătirile pentru a 
fructifica, după terminarea campaniei egiptene, ocazia în 
continuare favorabilă şi a relua războiul cu parții, cînd sosi 
Crassus în Siria, preluînd, odată cu comanda, şi planurile 
predecesorului său. Inflăcărat de speranţele cele mai fanteziste, 
el subaprecie greutăţile marşului şi, mai mult încă, subestimă 
rezistenţa armatelor inamice; vorbi cu convingere nu numai de 
supunerea partilor, dar, în gînd, el cucerea deja regatele Bactriei 
şi Indiei. 

însă noul Alexandru nu se grăbi. Înainte de a trece la 
concretizarea unor asemenea planuri măreţe, găsi răgazul 
pentru afaceri secundare foarte extinse şi deosebit de 
profitabile. Templul Derketei din Hierapolis Bambyke, al lui 
lehova din lerusalim şi alte sanctuare bogate ale provinciei 
siriene au fost jefuite, la porunca lui Crassus, de tezaurele lor, 


iar din partea tuturor supuşilor au fost cerute contingente sau, 
ceea ce era şi mai bine, bani. Operațiunile militare ale primei 
veri se  limitară la ample raiduri de recunoaştere în 
Mesopotamia; a fost traversat Eufratul, satrapul part a fost 
învins la Ichnae (pe Belik, la nord de Rakkah), fiind ocupate 
oraşele cele mai apropiate, printre care şi importantul 
Nikephorion (Rakkah); după ce au fost staționate garnizoane în 
aceste cetăţi, armata romană s-a reîntors în Siria. Crassus 
ezitase pînă atunci dacă ar fi mai potrivit să înainteze spre 
Parţia pe căi ocolite prin Armenia sau pe drumul direct, prin 
deşertul mesopotamian. Prima cale prezenta o securitate mai 
mare datorită ținuturilor muntoase stăpinite de aliaţi fideli; 
regele Artavasdes veni personal în cartierul general roman ca să 
pledeze pentru acest plan de campanie. Dar misiunea de 
recunoaştere decise pentru  marşul prin Mesopotamia. 
Numeroasele şi înfloritoarele oraşe greceşti şi semigreceşti din 
ţinuturile de pe Eufrat şi Tigru, îndeosebi oraşul cosmopolit 
Seleucia, erau întru totul potrivnice dominaţiei parţilor; 
asemenea, anterior, cetăţenilor de la Carrhae (p. 96), toate 
localităţile atinse de romani dovediseră prin faptă cît de mult 
doreau să scuture insuportabilul jug străin şi să-i primească pe 
romani ca eliberatori, aproape ca pe nişte compatrioți. 
Principele arab Abgaros, care stăpinea deşertul de la Edessa şi 
Carrhae şi, prin aceasta, drumul obişnuit de la Eufrat pînă la 
Tigru, se înfăţişase în tabăra romanilor pentru a-i asigura 
personal de devotamentul său. Parţii se arătaseră cu totul 
nepregătiţi. Astfel, Eufratul a fost traversat la Biradjik (701, 53). 
Pentru a ajunge de aici pe Tigru existau două posibilităţi: fie 
armata romană cobora pe Eufrat pînă la înălţimea Seleuciei, 
unde, între Eufrat şi Tigru, exista o distanţă de numai citeva 
mile, fie alegea, imediat după traversare, calea cea mai scurtă 
spre Tigru, prin deşertul mesopotamian. Prima cale ducea 
nemijlocit spre capitala parţilor, Ctesiphon, care se afla în faţa 
Seleuciei, pe malul celălalt al Tigrului; mai multe voci influente 
din consiliul de război roman pledară pentru această variantă. 
Indeosebi cvestorul Gaius Cassius relevă greutăţile marşului prin 
deşert şi ştirile îngrijorătoare despre pregătirile de război ale 
parţilor, care veneau din partea garnizoanelor romane de pe 
malul stîng al Eufratului. Dar, în contradicţie cu acestea, 
principele arab Abgaros îi înştiinţă pe romani că parții ar fi 


ocupați cu evacuarea ținuturilor lor occidentale. Ei şi-ar fi strîns 
deja bogăţiile şi s-ar fi pus în mişcare pentru a se refugia la sciți 
şi la hircanieni; numai printr-un marş forţat pe calea cea mai 
scurtă ar exista posibilitatea ajungerii lor din urmă, iar un 
asemenea marş ar fi dus, probabil, cel puţin la depăşirea 
ariergărzii marii armate conduse de către Sillakes şi vizir, la 
nimicirea acesteia şi cîştigarea unei prăzi imense. Aceste 
rapoarte ale beduinilor prieteni deciseră în problema rutei de 
marş; armata romană, compusă din şapte legiuni, 4.000 de 
călăreţi şi 4.000 de prăştieri şi arcaşi, se îndepărtă de Eufrat şi 
pătrunse în cîmpiile neospitaliere ale Mesopotamiei nordice. In 
lung şi în lat nu se arătă nici un inamic; doar foamea şi setea şi 
deşertul nesfîrşit păreau să păzească porţile Orientului. In sfîrşit, 
în urma unui marş extenuant care a durat zile în şir, se arătară 
primii călăreţi inamici în apropierea primului rîu, Balissos (Belik), 
pe care romanii trebuiau să-l traverseze. Abgaros fu trimis în 
recunoaştere împreună cu arabii săi; hoardele de călăreţi parți 
se repliară pînă la rîu, îl trecură şi dispărură în depărtări, 
urmărite de Abgaros şi ai săi. Romanii aşteptară cu nerăbdare 
reîntoarcerea acestuia şi veşti mai concludente. Generalul speră 
să-l ajungă aici pe inamicul care se retrăgea necontenit; tînărul 
şi viteazul său fiu Publius, care-şi ciştigase sub Caesar merite 
deosebite în luptele din Galia (pp. 163, 173), fiind trimis de 
acesta în fruntea unui corp de călăreţi celți pentru a participa la 
războiul cu parții, era mistuit de o năvalnică dorinţă de luptă. 
Întrucît nu sosi nici un mesaj, se luă hotărîrea de a înainta, în 
voia sorții: se dădu semnalul pentru plecare, se traversă riul 
Balissos şi, după o scurtă şi insuficientă pauză de prînz, armata 
porni mai departe în marş forţat. Atunci, deodată, răsunară de 
pretutindeni  timpanele parţilor; jur împrejur se vedeau 
steagurile lor de mătase brodată, coifurile şi armurile lor de fier 
strălucind sub razele dogoritoare ale soarelui aflat la zenit: 
alături de vizir se afla principele Abgaros cu beduinii săi. 
Romanii înţeleseră prea tirziu că se lăsaseră atraşi în 
cursă. Cu o judecată sigură, vizirul întrevăzuse pericolul, precum 
şi mijloacele înfruntării lui. Cu pedestrimea orientală nu se putea 
răzbi în faţa infanteriei romane de linie; el renunţase la ea şi, 
trimiţind această masă, care nu putea fi utilizată pe cîmpul 
principal de luptă, sub conducerea regelui Orodes însuşi, 
împotriva Armeniei, îl împiedicase pe regele Artavasdes să 


trimită promisa cavalerie grea, compusă din 10.000 de călăreţi, 
care urma să se unească cu armata lui Crassus, ce resimțea 
acum din plin absenţa acesteia. In schimb, tactica romană, de 
neîntrecut în felul ei, se confrunta cu aceea a vizirului, total 
diferită. Armata lui era alcătuită în întregime din cavalerie; linia 
frontului era formată din călăreţii greu-înarmaţi cu lănci lungi 
pentru străpuns, călăreţul şi calul fiind protejaţi de armuri de 
metal în solzi sau din piele şi jambiere asemănătoare; masa 
trupelor se compunea din arcaşi călăreţi. In faţa acestora, 
romanii erau inferiori în privinţa aceloraşi arme atit în ceea ce 
priveşte numărul, cît şi destoinicia. Infanteria lor de linie, oricît 
de admirabilă ar fi fost în lupta de aproape, atit pe distanţe 
scurte cu sulița grea de aruncat, cît şi în lupta corp la corp, nu 
putea nicidecum să angajeze o armată, compusă în exclusivitate 
din cavalerie, în bătălie şi găsea chiar şi atunci un adversar egal, 
dacă nu superior, în hoardele sclipitoare ale călăreţilor lăncieri. 
În faţa unei armate precum era cea a parţilor, armata romană se 
afla în dezavantaj strategic, întrucît cavaleria stăpînea 
comunicațiile, şi tactic, întrucît orice armă pentru lupta de 
aproape este inferioară celei pentru lupta de la distanţă, dacă 
nu se ajunge la lupta corp la corp. Structura concentrată pe care 
se baza întregul sistem roman de război mărea pericolul în cazul 
unui asemenea atac; ce-i drept, cu cît coloana romană devenea 
mai compactă, cu atît mai năprasnică devenea lovitura ei, dar, 
de asemenea, cu atît mai puţin îşi greşeau ţinta armele pentru 
lupta de la distanţă. În împrejurări obişnuite, cînd trebuie 
apărate oraşe şi luate în considerare denivelări de teren, acea 
tactică de a opera numai cu cavaleria împotriva infanteriei nu ar 
fi putut niciodată să fie aplicată în întregime; însă în deşertul 
mesopotamian, unde armata, asemenea corăbiei în largul mării, 
n-a întîlnit, zile întregi, nici un obstacol şi nici un punct de 
referinţă strategic, acest sistem de război devenea imbatabil, 
întrucît circumstanţele permiteau desfăşurarea lui după toate 
regulile, aşadar cu forţă maximă. Aici conlucrau toate 
elementele pentru a-i prejudicia pe pedestraşii inamici în faţa 
călăreţilor indigeni. Acolo unde infanteristul roman, împovărat la 
limită, se tîra anevoios prin nisip sau prin stepă şi aproape că îşi 
dădea duhul pe drumul lipsit de poteci şi unde puţinele izvoare 
se aflau la distanţe mari unele de altele, călăreţul part, obişnuit 
de mic să stea, ba aproape să trăiască pe calul său iute sau pe 


cămila sa, gonea cu uşurinţă prin deşertul ale cărui neajunsuri 
învățase să le depăşească şi să le suporte în caz de nevoie. Aici 
nu cădeau ploaie care ar mai fi potolit canicula insuportabilă şi 
ar fi slăbit corzile de arc şi curelele de praştie ale arcaşilor şi 
prăştierilor inamici; aici, în stratul gros de nisip, în multe locuri 
tabăra nici nu putea fi înconjurată cu şanţuri şi valuri propriu- 
zise. Fantezia abia este capabilă să-şi imagineze o asemenea 
situaţie în care toate avantajele militare se aflau de o parte, iar 
toate dezavantajele de cealaltă. Din nefericire, nu putem 
răspunde decit cu supoziţii la întrebarea în ce împrejurări au 
dezvoltat parții această nouă tactică naţională, care se dovedea 
superioară celei romane pe un teren favorabil. Călăreţii lăncieri 
şi arcaşi sînt cunoscuţi în Orient din timpuri străvechi şi 
alcătuiau deja trupele de elită încă în armatele lui Kyros şi 
Dareios; însă pînă acum aceste arme fuseseră folosite numai în 
caz de nevoie şi mai ales pentru acoperirea infanteriei orientale 
cu totul inutilizabile. Armatele parţilor nu se deosebeau sub 
acest aspect cu nimic de celelalte armate orientale; există 
mărturii despre unele care au fost constituite într-o proporţie de 
cinci la şase din pedestrime. În cazul expediției lui Crassus, 
cavaleria a apărut însă pentru prima dată ca un corp de sine 
stătător şi această armă primi astfel o utilitate nouă şi o valoare 
cu totul diferită. Superioritatea inegalabilă a pedestrimii romane 
în lupta de aproape pare să-i fi condus pe adversarii Romei din 
diferitele ţinuturi ale lumii, independent unii de alţii, în acelaşi 
timp şi cu un succes similar, la ideea egalării acesteia prin 
cavalerie şi lupta de la distanţă. Ceea ce-i reuşise pe deplin lui 
Cassivellaunus în Britannia (p. 175), în parte lui Vercingetorix în 
Galia (pp. 181-182), ceea ce, pînă la o anumită limită, încercase 
deja Mithridates Eupator (p. 50) a fost realizat de vizirul lui 
Orodes pe o scară mai largă şi într-un mod mai complet. El găsi 
posibilitatea aplicării nemodificate a ideilor sale geniale 
îndeosebi datorită cavaleriei grele cu care putea forma o linie, 
datorită arcului, arma eficientă pentru lupta de la distanţă, tipic 
Orientului şi mînuit îndeosebi în ţinuturile persane cu o rară 
măiestrie, în fine, datorită particularităţilor ţării şi poporului. 
Aici, unde arma romană croită pentru lupta de aproape şi 
sistemul concentrat roman sucombară pentru prima dată în faţa 
armei pentru lupta de la distanţă şi a sistemului dezangajat, se 
prefigură acea revoluţie militară care şi-a găsit desăvirşirea abia 


odată cu introducerea armei de foc. 

În aceste împrejurări, la şase mile spre sud de Carrhae 
(Harran), unde staţiona o garnizoană romană, iar în direcţia 
nordică ceva mai aproape de lchnae, în mijlocul deşertului, se 
dădu prima luptă dintre romani şi parți. Arcaşii romani au fost 
trimişi înainte, dar s-au repliat imediat în faţa superiorității 
zdrobitoare şi a puterii mult mai mari ale arcurilor parţilor. 
Legiunile, care, în ciuda avertismentului unor ofiţeri mai 
clarvăzători de a le rîndui cît mai desfăşurat în faţa inamicului, 
fuseseră aşezate într-un careu compact cu 12 cohorte pe fiecare 
latură, au fost curînd învăluite şi acoperite cu o ploaie teribilă de 
săgeți, care aici nu-şi greşiră ţinta şi împotriva cărora soldaţii 
nici nu puteau riposta. Speranţa că inamicul îşi va epuiza 
săgețile se spulberă după o privire aruncată asupra nesfirşitului 
şir de cămile încărcate cu săgeți. Parţii înaintară tot mai mult. 
Pentru ca învăluirea să nu se transforme într-o încercuire, 
Publius Crassus trecu la atac cu un corp de cavalerie de elită, 
arcaşi şi infanterie de linie. Într-adevăr, inamicul renunţă la 
închiderea cercului şi se replie, fiind urmărit cu ardoare de 
conducătorul nestăpinit al romanilor. Dar cînd, în cursul acestei 
urmăriri, corpul lui Publius ieşi din cîmpul vizual al armatei 
principale, cavaleria grea din faţa lui i se împotrivi, iar hoardele 
de parți, gonind din toate părţile, se strinseră ca o plasă în jurul 
acestuia. Publius, care văzu cum ai săi cădeau în jurul său sub 
săgețile arcaşilor călăreţi, fără rost şi în rînduri strînse, se 
năpusti desperat cu cavaleria sa celtică lipsită de armuri asupra 
călăreţilor inamici, înarmaţi cu lănci şi zăngănind în zale; dar 
vitejia, sfidînd moartea, a celților săi, care apucară lăncile cu 
mîinile sau săreau de pe cai pentru a-i înjunghia pe inamici, 
înfăptui miracole - dar în zadar. Resturile trupei, printre ei 
aflîindu-se şi comandantul rănit la braţul drept, fură împinse pe o 
mică înălţime unde au devenit o ţintă şi mai uşoară pentru 
arcaşii inamici. Grecii mesopotamieni, buni cunoscători ai 
ținutului, îl conjurară pe Crassus să plece cu ei şi să întreprindă 
o tentativă de a se salva; dar Crassus refuză să separe soarta sa 
de cea a vitejilor bărbaţi pe care curajul său temerar îi dusese la 
pierzanie şi îi dădu scutierului său ordin să-l străpungă. 
Asemenea lui, majoritatea ofiţerilor încă în viaţă îşi dădură 
singuri moartea. Din întregul corp, numărind la început 
aproximativ 6.000 de oameni, nu au fost luaţi prizonieri mai 


mult de 500; nici unul nu s-a salvat. Între timp, atacul îndreptat 
împotriva armatei principale slăbise în intensitate, iar pauza a 
fost mai mult decit bine-venită. Cînd, în fine, lipsa oricărui mesaj 
din partea corpului detaşat o trezi din liniştea înşelătoare şi 
cînd, pentru a-l căuta, se apropie de locul măcelului, i se aduse 
tatălui capul fiului său înfipt în vîrful unei lăncii; astfel începu 
teribila bătălie îndreptată acum împotriva armatei principale, cu 
aceeaşi năvală şi aceeaşi uniformitate fără speranţă. Romanii nu 
reuşiră nici să străpungă linia călăreţilor lăncieri, nici să ajungă 
la arcaşi; abia noaptea puse capăt masacrului. Dacă parții ar fi 
coborit pe cîmpul de bătălie n-ar fi scăpat, probabil, nici un 
singur soldat din armata romană. Dar, fiind obişnuiţi să lupte 
numai călare şi fiind, din această cauză, îngrijoraţi să nu fie 
atacați prin surprindere, ei nu-şi ridicau tabăra niciodată în 
imediata vecinătate a inamicului; sarcastic, le strigară romanilor 
că îi dăruiesc generalului o noapte pentru a deplinge moartea 
fiului său şi galopară în direcţia opusă pentru a se reîntoarce în 
dimineaţa următoare şi a da vinatului rănit de moarte lovitura 
de grație. Bineînţeles, romanii nu aşteptară dimineaţa. 
Locotenenţii Cassius şi Octavius - Crassus îşi pierduse capul - 
dădură ordin ca toţi oamenii capabili încă de marş să plece 
imediat şi în cea mai mare linişte, lăsîndu-i în urmă pe toţi răniții 
- se spune 4.000 - şi pe cei rătăciţi, pentru a-şi căuta salvarea în 
spatele zidurilor de la Carrhae. Faptul că parții, revenind în ziua 
următoare, s-au ocupat mai întîi de căutarea şi măcelărirea 
celor rămaşi în urmă şi că garnizoana şi locuitorii din Carrhae, 
înştiinţaţi de dezertori din timp despre catastrofă, veniseră în 
grabă în întîmpinarea armatei învinse salvă rămăşiţele acesteia 
de la nimicirea aparent inevitabilă. Hoardele de călăreţi parți nu 
puteau trece la un asediu al oraşului. Dar curînd romanii plecară 
din proprie iniţiativă, fie din lipsă de alimente, fie în urma 
precipitării descurajate a generalului comandant pe care soldaţii 
încercaseră zadarnic să-l îndepărteze de la comandă şi să-l 
înlocuiască cu Cassius. Se merse în direcţia munţilor Armeniei; 
mărşăluind în timpul nopţii şi poposind în timpul zilei, Octavius 
ajunse cu un corp de 5.000 de soldaţi la fortăreaţa Sinnaka, 
situată la o depărtare de numai o zi de marş de înălțimile 
protectoare, şi-l eliberă, punîndu-şi în pericol viaţa, pe generalul 
comandant pe care călăuza îl dusese pe un drum greşit şi-l 
abandonase la discreţia inamicului. Atunci vizirul se apropie 


călare de tabăra romană pentru a le oferi romanilor pacea şi 
prietenia în numele regelui său şi pentru a propune o 
întrevedere personală a celor doi generali. Armata romană, 
demoralizată, îl conjură, ba chiar îl sili pe conducătorul ei să 
accepte oferta. Vizirul îl primi pe consular şi statul său major cu 
onorurile obişnuite şi se oferi din nou să încheie un pact de 
prietenie; amintind cu îndreptăţită amărăciune de soarta 
tratatelor încheiate cu Lucullus şi Pompeius în privinţa graniţelor 
Eufratului (p. 98), el ceru numai ca acesta să fie redactat 
imediat în scris. Se aduse un cal, buiestraş, bogat împodobit: 
era un cadou al regelui pentru generalul comandant roman; 
slujitorii vizirului se înghesuiră în jurul lui Crassus, zeloşi să-l 
ridice pe cal. Ofițerii romani avură însă impresia că parții au de 
gînd să-l prindă pe general; Octavius, neînarmat cum era, 
smulse sabia din teaca unui part şi-l străpunse pe îngrijitorul 
calului. În încăierarea care se dezlănţui, ofiţerii romani au fost 
ucişi cu toţii; şi, precum străunchiul său (II, p. 39-40), bătrînul 
general comandant nu voi să-i servească inamicului drept trofeu 
viu: astfel, îşi căută şi-şi găsi moartea. Mulțimea rămasă în 
tabără, lipsită de conducători, în parte căzu în prizonierat, în 
parte se risipi. Dezastrul început în ziua de la Carrhae a fost 
desăvirşit în cea de la Sinnaka (9 iunie 701, 53): ambele zile îşi 
luară locul alături de datele de pe Allia, de la Cannae şi de la 
Arausio. Armata Eufratului nu mai exista. Numai corpul de 
călăreţi al lui Gaius Cassius, care fusese despărţit de armata 
principală în timpul plecării din Carrhae, cîteva cete răzleţite şi 
cîţiva fugari izolaţi reuşiră să scape de parți şi de beduini şi să 
găsească separat calea de întoarcere în Siria. Din cei 40.000 de 
legionari care traversaseră Eufratul, nu se întoarse nici măcar 
un sfert; o jumătate murise, aproximativ 10.000 de prizonieri 
romani au fost colonizați de către învingători în Extremul Orient 
al regatului lor, în oaza de la Merv, după obiceiul parţilor, ca 
şerbi obligaţi la serviciul militar. In anul acesta, aproape în 
acelaşi timp, vulturii care conduceau legiunile ajunseră ca trofee 
în mîinile unor naţiuni străine: ale unui trib german în Occident 
(p. 178) şi ale parţilor în Orient. Din nefericire, nu ni s-au păstrat 
mărturii suficiente despre impresia pe care înfringerea romanilor 
a produs-o în Orient; dar ea trebuie să fi fost profundă şi 
durabilă. Regele Orodes tocmai celebra căsătoria fiului său 
Pakoros cu sora noului său aliat, regele Artavasdes al Armeniei, 


cînd sosi mesajul victoriei din partea vizirului său şi, după 
cutuma orientală, concomitent şi capul lui Crassus. Masa era 
deja terminată; o trupă de actori ambulanți din Asia Mică, cum 
existau în epoca aceea în număr mare, purtînd poezia şi arta 
teatrală elenă pînă departe în Orient, prezentau în faţa curții 
adunate Bacantele de Euripide. Actorul, care juca rolul Agauei 
care, într-un entuziasm dionisiac dement, îşi sfişiase fiul şi se 
întorcea acum de pe Kithaeron purtînd capul acestuia înfipt în 
tirs, îl schimbă pe acesta cu capul însîngerat al lui Crassus şi, 
spre bucuria nemăsurată a publicului alcătuit din barbari pe 
jumătate elenizaţi, el reluă cîntecul bine-cunoscut: 


Aducem de pe deal 
Purtînd-o acasă 
Minunata pradă, 
Sîngerîndul vînat. 


Din timpurile Ahemenizilor, aceasta a fost prima mare 
victorie pe care orientalii au repurtat-o asupra Occidentului; şi, 
într-adevăr, era un fapt semnificativ că, pentru sărbătorirea 
acestei victorii, tragedia greacă, cea mai frumoasă realizare a 
lumii occidentale, se parodie pe sine însăşi în acea manifestare 
grotescă şi cutremurătoare. Spiritul civic roman şi geniul Eladei 
începură să se pregătească pentru lanţurile sultanului. 

Catastrofa, groaznică în sine, părea să devină teribilă şi 
prin urmările ei şi să cutremure stilpii de susţinere ai puterii 
romane în Orient. Nu era atit de grav că parții stăpîneau acum 
nestînjeniţi dincolo de Eufrat, că Armenia, după ce se 
desprinsese, încă înainte de catastrofa lui Crassus, din alianţa 
romană, ajunse în întregime în clientela partă, că locuitorii fideli 
ai cetăţii Carrhae erau pedepsiţi cu cruzime pentru ataşamentul 
lor faţă de occidentali de către noul lor stăpîn, Andromachos, 
una dintre călăuzele trădătoare ale romanilor, impus de către 
parți. Dar parții se pregăteau acum cu toată seriozitatea să 
traverseze, la rîndul lor, Eufratul şi, împreună cu armenii şi 
evreii, să-i alunge pe romani din Siria. Evreii şi alţi orientali 
aşteptau aici eliberarea de sub dominaţia romană cu aceeaşi 
nerăbdare cu care elenii de dincolo de Eufrat aşteptau 
eliberarea de sub cea a parţilor. La Roma, războiul civil era 
iminent; atacul survenit tocmai aici şi tocmai acum constituia un 


pericol serios. Dar, spre norocul Romei, conducătorii se 
schimbaseră de ambele părţi. Sultanul Orodes îi era prea 
îndatorat eroicului principe, care-i oferise mai întîi coroana şi-i 
eliberase apoi ţara de inamici, pentru a nu se debarasa de el cit 
mai curînd posibil cu ajutorul călăului. Locul său ca general 
comandant al armatei de invazie destinate să năvălească în 
Siria a fost luat de către un prinţ, fiul regelui Pakoros, căruia îi 
fusese asociat, din cauza tinereţii şi lipsei sale de experienţă, un 
consilier militar, principele Osakes. Pe de altă parte, locul lui 
Crassus a fost preluat în Siria, temporar, de către cumpănitul şi 
energicul cvestor Gaius Cassius. Întrucît parții, asemenea 
romanilor înainte, nu iuţeau atacul, ci trimiseră în anii 701 şi 702 
(53, 52), dincolo de Eufrat, numai hoarde de recunoaştere 
respinse cu uşurinţă, Cassius avu destul timp pentru a 
reorganiza întru cîtva armata şi a-i readuce la ascultare pe 
evrei, care ridicaseră de pe acum armele, fiind îndirjiţi din cauza 
jefuirii templului, ordonată de către Crassus, cu ajutorul fidelului 
partizan al romanilor, Herodes Antipatros. Aşadar guvernul 
roman ar fi avut suficient timp să trimită trupe proaspete pentru 
apărarea graniţei amenințate; dar el nu întreprinse nimic din 
cauza convulsiilor revoluţiei care începea; cînd, în anul 703 (51), 
marea armată partă apăru în sfîrşit pe Eufrat, Cassius nu i-a 
putut opune decit aceleaşi două legiuni slabe, alcătuite din 
rămăşiţele armatei lui Crassus. Fireşte, cu acestea el nu putu 
nici să împiedice traversarea Eufratului, nici să apere provincia. 
Parţii trecură Siria prin foc şi sabie; întreaga Asie Occidentală 
tremura. Dar parții nu se pricepeau la asedierea oraşelor. Nu 
numai că trebuiră să se retragă fără nici un rezultat din faţa 
Antiohiei, unde Crassus se retrăsese împreună cu trupele sale, 
dar, în cursul retragerii, cavaleria lui Cassius îl ademeni într-o 
ambuscadă pe Orontes, care suferi pierderi considerabile din 
partea infanteriei romane; însuşi principele Osakes se afla 
printre cei morţi. Amici şi inamici se convinseră cu această 
ocazie că armata partă aflată sub un general obişnuit şi pe un 
teren obişnuit nu era mai destoinică decît oricare altă armată 
orientală. Dar atacul nu a fost abandonat. In iarna anilor 
703/704 (51/50), Pakoros şi-a ridicat tabăra la Kyrrhestike, 
dincoace de Eufrat; noul guvernator al Siriei, Marcus Bibulus, 
deplorabil ca general şi incapabil ca om de stat, nu ştia să facă 
altceva decit să se închidă în fortărețele sale. Toţi aşteptau ca 


războiul să reînceapă în anul 704 (50) cu o vehemenţă 
reînnoită. Dar în loc să lupte împotriva romanilor, Pakoros îşi 
îndreptă armele împotriva propriului tată şi, din această cauză, 
începu tratative cu guvernatorul roman. Ce-i drept, cu aceasta 
nu a fost spălată pata ruşinoasă de pe scutul onoarei romane şi 
nici nu a fost reabilitat renumele Romei în Orient, dar invazia 
partică în Asia Occidentală nu mai avu loc şi, cel puţin pentru 
moment, graniţa Eufratului a fost păstrată. 

Între timp, la Roma, vulcanul clocotitor al revoluţiei îşi 
înălţă norii ameţitori. Nici un soldat şi nici un denar nu mai era 
risipit pentru inamicul ţării, nici un gînd nu mai era destinat 
sorții popoarelor. Una din caracteristicile cele mai 
cutremurătoare ale epocii o constituia faptul că imensa 
nenorocire naţională de la Carrhae şi Sinnaka a provocat mai 
puţine reflecţii şi fraze decît acel scandal de pe Via Appia, în 
cursul căruia a fost ucis conducătorul de bandă Clodius la cîteva 
luni după moartea lui Crassus; dar ea este de înţeles şi 
scuzabilă. Ruptura dintre cei doi potentaţi, resimţită de mult ca 
inevitabilă şi anunţată deseori ca fiind iminentă, se apropie 
acum în mod inevitabil. Precum barca vechii legende greceşti a 
corăbierilor, corabia comunităţii romane se afla între două stînci 
care pluteau una către cealaltă; aşteptînd ciocnirea asurzitoare 
din clipă în clipă, cei îmbarcaţi, înmărmuriţi de frică, îşi pironeau 
privirea în talazurile ce se înălţau tot mai mult şi, în timp ce cel 
mai mic gest atrăgea mii de ochi, nici unul nu îndrăznea să se 
întoarcă în dreapta sau în stînga. 

Cînd, cu ocazia întrevederii de la Lucca din aprilie 698 
(56), Caesar îi acordase lui Pompeius concesii importante, 
potentaţii ajungînd prin aceasta, în principiu, la un echilibru, 
înţelegerea lor nu ducea lipsă de condiţiile exterioare ale 
trăiniciei, în măsura în care împărţirea puterii monarhice, de 
neîmpărţit în sine, poate fi durabilă. Era o altă problemă dacă 
potentaţii erau hotăriţi să conlucreze măcar acum şi să se 
considere reciproc egali, fără a nutri gînduri ascunse. Mai sus 
am arătat că acesta a fost cazul lui Caesar, întrucit el îşi 
cumpărase răgazul necesar pentru supunerea Galiei cu preţul 
egalităţii cu Pompeius. Dar e probabil ca Pompeius să nu fi luat 
niciodată colegialitatea în serios, nici măcar temporar. El era 
una dintre firile mărunte şi meschine, faţă de care dovada de 
mărinimie se dovedeşte a fi periculoasă; firii sale înguste i se 


păru cu siguranţă o necesitate să folosească prima ocazie 
pentru a pune o piedică rivalului recunoscut de nevoie, iar 
sufletul său meschin jinduia după posibilitatea de a plăti, la 
rîndul său, umilirea pe care o suferise din partea lui Caesar. Dar 
dacă Pompeius, în baza naturii sale obtuze şi lente, nu a fost 
niciodată de acord cu afirmarea lui Caesar, intenţia ruperii 
alianţei i-a pătruns totuşi numai treptat în conştiinţă. În nici un 
caz publicul, care, în general, pătrundea concepţiile şi intenţiile 
lui Pompeius mai bine decît Pompeius însuşi, nu s-a lăsat înşelat 
asupra faptului că cel puţin după dispariţia frumoasei lulia - care 
muri în toamna anului 700 (54) în floarea vîrstei, unicul ei copil 
urmînd-o curînd - dispăruse legătura personală dintre tatăl şi 
soţul ei. Caesar încercă să restabilească legăturile de rudenie 
nimicite de soartă; el ceru pentru sine mîna unicei fiice a lui 
Pompeius şi îi oferi drept soţie pe ruda sa, acum cea mai 
apropiată, nepoata surorii sale, Octavia; dar Pompeius îşi lăsă 
fiica în grija soţului ei de pînă atunci, Faustus Sulla, fiul 
regentului, el căsătorindu-se cu fiica lui Quintus Metellus Scipio. 
Ruptura personală era evidentă şi Pompeius a fost acela care a 
retras mîna. Era de aşteptat ca ruptura politică s-o urmeze 
îndeaproape pe cea personală; dar nu se întîmplă nimic de 
genul acesta; în problemele publice, înţelegerea colegială 
continua să existe deocamdată. Cauza rezida în faptul că Caesar 
nu dorea să întrerupă relaţiile în public atît timp cît supunerea 
Galiei nu era desăvirşită, iar Pompeius, atît timp cît autorităţile 
guvernamentale şi Italia nu se aflau cu totul sub dominaţia sa 
prin instaurarea dictaturii. Este ciudat, dar explicabil, că 
potentaţii se  sprijiniră reciproc pentru realizarea acestor 
deziderate; după catastrofa de la Aduatuca din iarna anului 700 
(54), Pompeius îi împrumută lui Caesar una din legiunile sale 
concediate; Caesar, pe de altă parte, îşi dădu asentimentul şi 
sprijinul său moral pentru măsurile represive pe care Pompeius 
le luă împotriva turbulentei opoziții republicane. Abia după ce, la 
începutul anului 702 (52), Pompeius îşi procurase pe această 
cale consulatul nedivizat şi în capitală o influenţă categoric 
superioară celei a lui Caesar şi după ce toate contingentele din 
Italia, capabile să poarte armele, rostiseră jurămîntul militar în 
numele său, trecînd astfel în subordinea sa, el luă hotărîrea de a 
rupe formal cu Caesar şi aceasta cît mai repede posibil; intenţia 
era destul de făţiş mărturisită. Faptul că ancheta care avu loc 


după răzmeriţa de pe Via Appia îi lovi tocmai pe vechii camarazi 
de partid ai lui Caesar cu o asprime necruțătoare (pp. 219-220) 
putea fi considerat o simplă stîngăcie. Faptul că noua lege 
împotriva corupţiei electorale includea şi evenimentele dubioase 
din timpul candidaturii lui Caesar pentru consulat (p. 219), 
întrucit era valabilă retroactiv pînă în anul 684 (70), putea, de 
asemenea, să nu fie mai mult decit o stîngăcie, cu toate că un 
număr considerabil de partizani ai lui Caesar recunoşteau în 
aceasta o anumită intenţie. Dar chiar şi cu cea mai mare 
bunăvoință, nu mai putea fi trecut cu vederea faptul că 
Pompeius nu-şi alesese drept coleg la consulat pe fostul său 
socru Caesar, ceea ce ar fi corespuns situaţiei date şi era cerut 
din mai multe părţi, ci îşi asociase, în persoana noului său socru 
Scipio, un figurant cu totul dependent de el (p. 220); şi cu atit 
mai puţin faptul că Pompeius îşi prelungi concomitent 
guvernarea celor două regiuni hispanice pentru încă cinci ani, 
adică pînă în anul 709 (45), şi dispuse să i se acorde din 
tezaurul de stat o sumă fixă considerabilă, condiţionînd astfel 
prelungirea comenzii lui Caesar şi aprobarea sumelor de bani, 
dar şi acţionind pe căi ocolite chiar pentru rechemarea lui 
Caesar înainte de termenul stabilit, prin reglementările, 
stipulate în aceeaşi perioadă, referitoare la ocuparea 
guvernărilor. Aceste uzurpări erau menite, fără îndoială, să 
submineze poziţia lui Caesar şi să-l răstoarne cu proxima ocazie. 
Momentul nu putea fi mai favorabil. Caesar îi acordase lui 
Pompeius, la Lucca, atitea avantaje întrucît, în eventualitatea 
unei rupturi cu acesta, Crassus şi armata sa siriană ar fi tras 
oricum în cumpăna lui Caesar şi întrucît Crassus - din vremea lui 
Sulla, profund învrăjbit cu Pompeius, era, aproape din aceeaşi 
perioadă, aliatul politic şi personal al lui Caesar; conform firii 
sale, dacă el însuşi nu putea să devină rege al Romei s-ar fi 
mulţumit cu rolul de bancher al noului rege al Romei - era demn 
de toată încrederea, iar Caesar nu trebuia să fie îngrijorat că 
acesta i se va împotrivi din tabăra inamicilor săi. De aceea, 
catastrofa din iunie 701 (53), în care armata şi generalul 
dispăruseră în Siria, a fost şi pentru Caesar o lovitură 
necruțătoare. Citeva luni mai tîrziu, tocmai acum, cînd părea 
supusă în întregime, insurecția naţională din Galia reizbucni mai 
năvalnic ca oricînd; pentru prima dată, Caesar se confruntă aici 
cu un adversar egal, în persoana regelui  arvernilor, 


Vercingetorix. Din nou, soarta îl favorizase pe Pompeius: 
Crassus era mort, Galia întreagă în flăcări, iar Pompeius, 
dictatorul real al Romei şi stăpînul senatului. Ce ar fi putut să se 
întîmple dacă, în loc să uneltească de la distanţă împotriva lui 
Caesar, ar fi silit corpul cetăţenesc sau senatul să-l recheme pe 
Caesar imediat din Galia! Dar Pompeius n-a ştiut niciodată să se 
folosească de ocazie. El proclamă ruptura destul de făţiş; încă 
din anul 702 (52), acţiunile sale risipiseră toate dubiile în 
legătură cu aceasta, iar în primăvara anului 703 (51) declară 
fără ocolişuri că intenţionează să rupă cu Caesar, dar n-o făcu şi 
lăsă ca lunile să treacă fără rost. 

Însă oricît de mult ar fi întîrziat Pompeius, criza se apropia 
totuşi necontenit, de la sine, din cauza importanţei 
evenimentelor. Războiul iminent nu era nicidecum o luptă între 
republică şi monarhie - aici verdictul căzuse deja cu ani în urmă 
-, ci o luptă între Pompeius şi Caesar pentru dobindirea coroanei 
Romei. Dar nici unul dintre pretendenți nu avea interesul să-şi 
mărturisească intenţiile pe faţă; prin aceasta ar fi provocat, 
inevitabil, în tabăra adversă întreaga majoritate a cetăţenilor 
care doreau continuitatea republicii şi credeau în posibilitatea 
ei. Vechile strigăte de bătălie ale lui Gracchus şi Drusus, Cinna şi 
Sulla, oricît de demodate şi lipsite de conţinut ar fi fost, erau 
încă suficient de utile pentru chemările la luptă ale celor doi 
generali încleştaţi pentru dobindirea autocrației; şi chiar dacă, 
pentru moment, atît Pompeius, cît şi Caesar se socoteau a fi 
reprezentanţii aşa-numitului partid popular, nimeni nu se putea 
îndoi nici un moment că Caesar îşi va înscrie pe stindardele sale 
poporul şi progresul democratic, iar Pompeius, aristocrația şi 
constituţia legitimă. Caesar nu avea de ales. El era un democrat 
prin natură şi convingeri, iar monarhia, aşa cum o înţelegea el, 
se deosebea de guvernarea populară a Gracchilor mai mult prin 
formă decit prin esenţă; era un om de stat prea mîndru şi prea 
pătrunzător pentru a se ascunde şi a lupta sub un alt blazon 
decit cel propriu. Fireşte, folosul imediat pe care i-l aduseră 
aceste chemări la luptă a fost nesemnificativ; el se limită în 
principal la avantajul lor, întrucît îl scuteau de incomoditatea 
numirii regalității cu titlul ei şi înlăturînd pericolul derutării 
adepților săi şi a masei celor indecişi prin cuvîntul proscris. Abia 
dacă stindardul democratic mai putea aduce vreun avantaj de 
cînd idealurile lui Gracchus fuseseră batjocorite şi ridiculizate de 


către Clodius; căci, în afara transpadanilor, unde mai exista 
vreun cerc de oarecare importanţă pe care chemările la luptă 
ale democraţiei l-ar fi putut convinge să ridice armele? Astfel ar 
fi fost decis şi rolul lui Pompeius în lupta apropiată, dacă nu s-ar 
fi înţeles deja de la sine că el trebuia să debuteze în aceasta ca 
generalul republicii legitime. Natura îl destinase, ca pe nimeni 
altul, să fie un membru al aristocrației şi numai motive întru 
totul accidentale şi foarte egoiste îl purtaseră ca dezertor din 
tabăra aristocratică în cea democratică. El reveni la atitudinea 
sa din vremea lui Sulla, ceea ce corespundea realităţii, fiind, în 
plus, din toate punctele de vedere, de un folos efectiv. Cu cît 
strigătul democratic de luptă era mai stins, cu atît mai răsunător 
trebuia să fie cel conservator dacă pornea de la bărbatul 
potrivit. Poate că majoritatea, în orice caz nucleul cetăţenilor, 
aparţinea partidului constituţional şi, prin forţa lui numerică şi 
morală, acesta era într-adevăr predestinat să intervină în 
viitoarea încleştare a pretendenţilor într-un mod remarcabil, 
poate chiar decisiv. Lui îi lipsea numai conducătorul. Marcus 
Cato, actualul său conducător, îşi făcea datoria în postura de 
campion, aşa cum o înţelegea, riscîndu-şi permanent viaţa şi 
poate fără speranţă de succes; fidelitatea sa faţă de datorie era 
de prețuit, dar a rămîne ultimul pe o poziţie pierdută este fala 
soldatului, nu a generalului. El nu ştia nici să organizeze şi nici 
să atragă în luptă la momentul oportun imensa rezervă care, de 
la sine, i se oferise guvernului răsturnat de la putere în Italia; şi, 
din motive întemeiate, el n-a reclamat niciodată conducerea 
militară, elementul de care depindea totul. Dacă, în locul acestui 
bărbat, care nu ştia să fie nici şef de partid şi nici general, 
stindardul constituţiei în vigoare ar fi fost ridicat de către un 
bărbat de importanţa politică şi militară a lui Pompeius, 
municipiile Italiei s-ar fi adunat cu necesitate în masă în jurul 
său, nu pentru a lupta sub acesta pentru regele Pompeius, ci 
pentru a sprijini lupta împotriva regelui Caesar. Aici se adaugă 
un alt element de o importanţă cel puţin egală. Era o 
caracteristică a lui Pompeius ca, după ce luase o hotărire, să nu 
întrevadă calea pentru realizarea ei. Dacă el ştia, poate, să 
conducă, dar nicidecum să declare războiul, partidul catonian 
era cu certitudine incapabil să-l conducă, dar foarte capabil şi, 
înainte de toate, deosebit de dornic să motiveze războiul 
invocînd considerentele monarhiei aflate în formare. Conform 


intenţiei lui Pompeius - în timp ce el rămînea în umbră, vorbind, 
în felul său, cînd despre plecarea în provinciile hispanice, cînd 
despre preluarea autorităţii militare pe Eufrat -, autoritatea 
guvernamentală legitimă, altfel spus senatul, urma să rupă cu 
Caesar, să-i declare război şi să-i încredinţeze lui Pompeius 
conducerea acestuia. Cedind rugăminţilor generale, intenţiona 
să apară ca protector al constituţiei împotriva uneltirilor 
monarhico-demagogice, ca bărbatul legalităţii şi soldatul ordinii 
în vigoare, ca generalul învestit al curiei împotriva imperatorului 
de stradă şi să salveze patria încă o dată. Prin alianţa cu 
conservatorii, Pompeius cîştigă aşadar o a doua armată, pe care 
o alătură partizanilor săi personali, pe de o parte, şi un manifest 
de război corespunzător, pe de altă parte - avantaje care, ce-i 
drept, au fost cumpărate cu piperatul preţ al cooperării cu 
adversarii principali. Dintre numeroasele neajunsuri care rezidau 
în această coaliţie, deocamdată se profila numai unul singur, dar 
deja deosebit de grav: Pompeius renunţă să pornească lupta 
împotriva lui Caesar cînd şi cum dorea şi, în acest moment 
decisiv, deveni dependent de toate accidentele şi toanele unei 
corporaţii aristocratice. 

In felul acesta, din cauza rupturii iminente a potentaţilor, 
opoziţia republicană a fost readusă pe scena politică, după ce a 
trebuit să se mulţumească, ani de-a rîndul, cu rolul de spectator, 
abia îndrăznind să se manifeste din cînd în cînd. Acesta era, 
înainte de toate, cercul care gravita în jurul lui Cato, alcătuit din 
acei republicani hotăriţi să rişte lupta pentru republică şi 
împotriva monarhiei cu orice preţ şi, cu cît mai repede, cu atît 
mai bine. Deznodămiîntul jalnic al tentativei întreprinse în anul 
698 (56) (p. 209) le arătase că nu erau capabili nici să conducă 
războiul, nici să-l provoace; în general, se ştia că întregul corp al 
senatorilor, cu cîteva excepţii răzlețe, era potrivnic monarhiei, 
dar că majoritatea dorea să restaureze guvernarea oligarhică 
numai atunci cînd această restaurare nu implica nici un pericol, 
neexistîind astfel nici o grabă. In faţa potentaţilor, pe de o parte, 
şi a acestei majorităţi laşe, pe de alta, care dorea înainte de 
toate şi cu orice preţ pacea, dezaprobind orice acţiune hotărită 
şi mai mult o ruptură deschisă cu unul sau celălalt dintre 
potentaţi, partidul catonian văzu ca unică posibilitate pentru 
restaurarea vechii guvernări alianţa cu dinastul mai puţin 
periculos. Dacă Pompeius se pronunţa pentru constituţia 


oligarhică şi se oferea să lupte pentru ea împotriva lui Caesar, 
opoziţia republicană putea şi trebuia să-l recunoască drept 
generalul ei şi, în alianţă cu el, să împingă majoritatea 
înfricoşată la declaraţia de război. Ce-i drept, oricine îşi putea da 
seama că fidelitatea lui Pompeius faţă de constituţie nu avea 
nici un temei serios; dar aşa cum îndeplinea toate sarcinile 
numai pe jumătate, tot astfel nu devenise, precum Caesar, 
conştient de faptul că prima sarcină a noului monarh era 
înlăturarea temeinică şi definitivă a vechiturilor oligarhice. 
Oricum, războiul forma o armată republicană veritabilă şi 
generali republicani veritabili, iar în urma victoriei împotriva lui 
Caesar ar fi existat posibilitatea de înlăturare, sub auspicii mai 
favorabile, nu numai a unuia dintre monarhi, ci a monarhiei 
născînde în sine. În situaţia exasperantă în care se găsea 
oligarhia, oferta unei alianţe venite din partea lui Pompeius 
constituia pentru ea o întorsătură cît se poate de fericită. 

Alianţa dintre Pompeius şi partidul catonian se încheie 
relativ rapid. Incă din timpul dictaturii lui Pompeius avusese loc 
o apropiere dorită de ambele părţi. Întreaga atitudine a lui 
Pompeius în timpul crizei lui Milo, refuzul categoric al dictaturii 
oferite de către mulţime, declaraţia sa explicită că va primi 
această magistratură numai din partea senatului, severitatea sa 
netolerantă faţă de agitatorii de orice fel, îndeosebi faţă de 
ultrademocraţi, bunăvoința remarcabilă cu care îi trată pe Cato 
şi pe aliaţii acestuia păreau a fi destinate atît pentru cucerirea 
bărbaţilor ordinii, cît şi pentru jignirea democratului Caesar. Pe 
de altă parte, Cato şi partizanii săi îşi însuşiseră, cu modificări 
formale  neesenţiale, propunerea încredinţării dictaturii lui 
Pompeius şi renunţaseră s-o combată cu  rigurozitatea 
tradiţională; Pompeius obținuse dictatura mai întîi din mîinile lui 
Bibulus şi Cato. Aşadar, dacă partidul catonian şi Pompeius se 
înțelegeau, cel puţin tacit, încă la începutul anului 702 (52), 
alianţa putea fi considerată încheiată formal atunci cînd 
alegerile consulare îi dădură cîştig de cauză, ce-i drept nu lui 
Cato însuşi, ci, alături de un bărbat nesemnificativ al majorităţii 
senatoriale, unuia dintre partizanii cei mai decişi ai lui Cato, 
Marcus Claudius Marcellus. Marcellus nu era un instigator 
impetuos şi cu atit mai puţin un geniu, ci un aristocrat sever şi 
cu un caracter integru, tocmai bărbatul potrivit pentru a-i 
declara război lui Caesar, la momentul dorit. În situaţia dată, 


această alegere surprinzătoare, impusă tocmai după măsurile 
de represiune luate împotriva opoziţiei republicane, cu greu 
poate să fi avut loc altfel decit cu consimţămiîntul sau cel puţin 
cu asentimentul tacit al potentatului actual al Romei. Încet şi 
greoi, conform obiceiului său, dar sigur şi neabătut, Pompeius se 
îndreptă spre ruptură. 

Dimpotrivă, nu era intenţia lui Caesar de a se învrăjbi cu 
Pompeius tocmai în momentul acesta. Ce-i drept, era imposibil 
ca el să dorească împărţirea puterii guvernamentale cu un coleg 
pe o durată mai lungă, cu atît mai puţin cu unul aparţinînd unei 
specii atit de subordonate precum Pompeius, şi neîndoielnic 
luase demult hotărîrea ca, după terminarea cuceririlor galice, să 
preia puterea şi, în caz de nevoie, s-o cucerească cu forţa 
armelor. Dar un bărbat precum Caesar - la care ofiţerul era întru 
totul subordonat omului de stat - nu putea să nu întrevadă că 
reglementarea organismului statal prin forţa armelor l-ar fi 
zdruncinat profund şi, poate, pentru totdeauna, prin urmările 
sale, el trebuind, din această cauză, să încerce soluţionarea 
problemei, pe cît posibil, prin mijloace paşnice sau cel puţin 
evitînd un război civil deschis. Dar dacă războiul civil nu putea fi 
totuşi evitat, era departe de el dorinţa de a-l accepta tocmai 
acum, cînd răscoala lui Vercingetorix punea din nou sub semnul 
întrebării toate cele dobiîndite în Galia, angajindu-l necontenit, 
din iarna anilor 701/702 (53/52) pînă în iarna anului 703 (51), şi 
cînd Pompeius şi partidul constituţional, oponentul lui principal, 
dominau în ltalia. Din această cauză, el încercă să menţină 
relaţiile şi pacea cu Pompeius şi să ajungă, pe cît posibil, în mod 
paşnic la consulat pentru anul 706 (48), care-i fusese garantat 
deja la Lucca. Ajuns atunci, după reglementarea definitivă a 
problemelor celtice, în mod constituţional în fruntea statului, 
fiindu-i superior omului de stat Pompeius, într-o măsură mult 
mai mare decit generalului, el putea fi sigur de îndepărtarea lui 
atit din curie, cît şi din for. Poate că s-ar fi ivit ocazia de a găsi 
pentru rivalul său greoi, confuz şi orgolios vreo funcţie onorabilă 
şi lipsită de influenţă, pe care acesta ar fi acceptat-o în schimbul 
dispoziţiei sale din politică; tentativele repetate ale lui Caesar de 
a menţine relaţiile de rudenie cu Pompeius au vizat, poate, 
înlesnirea unei asemenea soluţii şi aplanarea vechii vrajbe prin 
succesiunea descendenților născuţi din sîngele ambilor rivali. 
Probabil că opoziţia republicană, rămasă în acest caz fără 


conducător, ar fi păstrat de asemenea liniştea, şi pacea ar fi fost 
salvată. Dacă aceasta nu reuşea şi dacă, pînă la urmă, aşa cum 
era într-adevăr foarte probabil, trebuiau să decidă armele, 
Caesar, fiind consul la Roma, putea dispune de o majoritate 
senatorială docilă şi putea îngreuna, ba poate chiar împiedica 
înjghebarea coaliţiei dintre pompeieni şi republicani; astfel, 
putea să poarte războiul mult mai uşor şi mai convenabil decit în 
cazul înaintării împotriva senatului şi generalului acestuia, ca 
proconsul al Galiei. Ce-i drept, reuşita acestui plan depindea de 
bunăvoința lui Pompeius de a-i permite lui Caesar să ajungă la 
consulat, în anul 708 (48), care-i fusese garantat cu ocazia 
întrunirii de la Lucca; dar chiar dacă eşua, era totuşi un mare 
avantaj pentru Caesar dacă dovedea, efectiv şi în repetate 
rînduri, cea mai mare flexibilitate; în parte, se cîştiga timp 
pentru atingerea ţelului în ţara celtică, în parte, le rămiînea 
adversarilor detestata iniţiativă a rupturii şi, în consecinţă, a 
războiului civil, ceea ce era atit în avantajul majorităţii 
senatoriale şi a partidului intereselor materiale, cît şi în cel al lui 
Caesar faţă de propriii soldaţi. El acţionă în consecinţă. Fireşte, 
se înarmă; în iarna anilor 702/703 (52/51), numărul legiunilor 
sale, incluzînd-o şi pe cea împrumutată de la Pompeius, se ridică 
prin noi recrutări la 11. Concomitent, aprobă explicit şi public 
atitudinea lui Pompeius în timpul dictaturii şi restabilirea ordinii 
din capitală datorată acestuia, respinse ca  denigrări 
avertismentele unor amici săritori, consideră drept un cîştig 
propriu fiecare zi prin care reuşea să amine catastrofa, trecu cu 
vederea ceea ce se putea trece cu vederea şi suportă ceea ce 
putea fi suportat, cramponîndu-se de unica şi hotăritoarea 
pretenţie ca, atunci cînd guvernarea acestuia se va fi încheiat în 
anul 705 (49), să i se încredinţeze al doilea consulat pentru anul 
706 (48), în concordanţă cu dreptul constituţional republican şi 
asigurat prin tratat de către colegul său. 

Tocmai această pretenţie deveni cîmpul de bătălie pentru 
războiul diplomatic care începea acum. Dacă Caesar era silit fie 
să depună magistratura sa de guvernator înainte de ultima zi 
din decembrie 705 (49), fie să amine preluarea magistraturii din 
capitală pentru după 1 ianuarie 703 (48), el rămînînd, aşadar, o 
anumită perioadă fără magistratură, între guvernare şi consulat, 
şi, în consecinţă, expus acuzaţiei criminale - posibilă, conform 
dreptului roman, numai în cazul bărbatului lipsit de magistratură 


-, publicul avea în acest caz suficiente temeiuri pentru a-i 
profetiza soarta lui Milo, întrucît Cato era pregătit de mult să-i 
intenteze un proces şi întrucît Pompeius era un protector mai 
mult decit îndoielnic. Adversarii lui Caesar dispuneau de un 
mijloc foarte simplu pentru a-şi atinge țelul. Conform ordinii 
electorale în vigoare, fiecare candidat pentru consulat era 
obligat să se înfăţişeze personal, înaintea alegerilor, aşadar cu o 
jumătate de an înainte de preluarea magistraturii, la magistratul 
care conducea alegerile şi să obţină înscrierea numelui său pe 
lista oficială de candidaţi. Se poate ca în timpul tratativelor de la 
Lucca să se fi considerat ca un lucru de la sine înţeles 
dispensarea lui Caesar de această obligaţie pur formală, de care 
candidaţii erau deseori scutiţi; dar decretul dispensator încă nu 
fusese promulgat şi, întrucît Pompeius se afla acum în posesia 
mecanismului decretelor, Caesar depindea în această privinţă 
de bunăvoința rivalului său. Nu se poate înţelege de ce 
Pompeius a renunţat voluntar la această poziţie absolut sigură; 
cu asentimentul său şi în timpul dictaturii sale 702 (52), Caesar 
a fost scutit să se prezinte personal printr-un decret tribunician. 
Dar cînd, la puţin timp după aceea, a fost decretat noul 
regulament electoral (p. 218), s-a reluat în general obligaţia 
candidaţilor de a se înscrie personal, neadăugindu-se nici o 
excepţie în favoarea celor dispensaţi de aceasta prin decretele 
populare mai vechi; conform dreptului formal, privilegiul 
decretat în favoarea lui Caesar era anulat prin această lege 
generală mai recentă. Caesar reclamă, şi clauza a fost într- 
adevăr adăugată, dar nu a fost confirmată printr-un decret 
special al poporului, astfel încît această stipulare, introdusă în 
legea deja promulgată numai ca o simplă interpolare, putea fi 
considerată nulă de drept. Aşadar, ceea ce pur şi simplu ar fi 
putut păstra, Pompeius preferase mai întîi să doneze, apoi să 
retracteze şi, în sfîrşit, să camufleze retractarea într-un mod 
neloial. In timp ce prin acest mijloc se ţintea indirect scurtarea 
guvernării lui Caesar, reglementarea asupra guvernărilor, emisă 
în aceeaşi perioadă, urmărea direct acest ţel. Cei 10 ani pentru 
care îi fusese asigurată lui Caesar guvernarea prin legea impusă 
de Pompeius însuşi împreună cu Crassus se întindeau, conform 
calculului consacrat în astfel de cazuri, de la 1 martie 695 (59) 
pînă în ultima zi a lui februarie 705 (49). Dar întrucît, conform 
regulii mai vechi, proconsulul sau propretorul avea dreptul de a- 


şi prelua magistratura provincială imediat după terminarea 
primului său an de magistratură, succesorul lui Caesar nu putea 
fi desemnat dintre magistraţii urbani ai anului 704 (50), ci dintre 
cei ai anului 705 (49), neputînd să-şi preia astfel magistratura 
înainte de 1 ianuarie 706 (48). Din acest punct de vedere, 
Caesar putu să ridice pretenţii asupra autorităţii sale şi pentru 
ultimele 10 luni ale anului 705 (49), şi aceasta nu în virtutea 
legii pompeiano-liciniene, ci în virtutea vechii reguli conform 
căreia comanda limitată se perpetua şi după încheierea 
perioadei, pînă la sosirea succesorului. Dar de cînd noua 
reglementare a anului 702 (52) nu-i mai chema la guvernări pe 
consulii şi pretorii care-şi predau magistratura, ci pe cei care şi-o 
predaseră cu cinci sau mai mulţi ani în urmă, prescriind astfel, în 
locul succesiunii imediate de pînă acum, un interval, nu mai 
exista nici o stavilă în a acoperi cu o altă persoană orice 
guvernare încheiată legal. Făţărnicia degenerată şi perfidia 
şovăitoare ale lui Pompeius se amestecară în aceste măsuri într- 
un mod ciudat cu formalismul avocăţesc şi cu învăţătura 
constituţională ale partidului constituţional. Ani de-a rîndul, 
înainte ca aceste arme constituţionale să poată fi folosite, ele au 
fost pregătite pentru ca lulius Caesar să fie silit să depună 
comanda, trimiţind succesori imediat în ziua în care se sfirşea 
perioada ce-i fusese asigurată prin legea lui Pompeius însuşi, 
adică la 1 martie 705 (49), pe de o parte, şi pentru ca voturile 
date cu ocazia alegerilor pentru anul 706 (48) să poată fi tratate 
ca neavenite, pe de altă parte. Caesar, lipsit de posibilitatea de 
a împiedica aceste manevre, tăcu şi aşteptă ziua decisivă. 

În consecinţă, mecanismul constituţional avansă cu paşi 
de melc. Conform cutumei, senatul trebuia să delibereze asupra 
guvernărilor anului 705 (49): în măsura în care acestea 
reveniseră unor foşti consuli, la începutul anului 703 (51), iar în 
măsura în care reveniseră unor foşti pretori, la începutul anului 
704 (50). Acea primă deliberare oferi prilejul pentru a supune 
dezbaterilor senatului desemnarea de noi guvernatori pentru 
ambele Galii şi, prin aceasta, prima ocazie pentru o coliziune 
deschisă între partidul constituţional susţinut de către Pompeius 
şi reprezentanţii lui Caesar din senat. Consulul Marcus Marcellus 
avansă propunerea de a le încredința celor doi consuli care 
trebuiau să fie înzestrați cu guvernări în anul 705 (49) cele două 
provincii administrate pînă atunci de proconsulul Gaius Caesar, 


începînd cu data de 1 martie a anului respectiv. Îndîrjirea 
reţinută timp îndelungat se revărsă ca un torent prin ecluza 
odată deschisă; în cursul acestor deliberări se conturară toate 
planurile născocite de catonieni împotriva lui Caesar. Ei erau 
convinşi că dreptul conferit proconsulului Caesar prin legea 
extraordinară de a se înscrie în absenţă pentru alegerile 
consulare fusese anulat printr-un decret popular ulterior şi, pe 
deasupra, că nu s-ar fi încadrat în acea lege într-un mod valabil. 
Conform opiniei lor, senatul trebuia să-l determine pe acest 
magistrat să-i concedieze imediat pe soldaţii care-şi terminaseră 
stagiul, întrucît supunerea Galiei ar fi fost încheiată. Acordările 
de cetăţenie şi fondările de colonii întreprinse de Caesar în 
nordul Italiei au fost calificate drept nule şi anticonstituţionale; 
pentru a pune şi mai bine în evidenţă aceasta, Marcellus îl 
condamnă pe un consilier distins al coloniei lui Caesar, Comum - 
chiar dacă acestei localităţi nu-i revenea dreptul de cetăţenie, ci 
numai cel latin, consilierul era îndreptăţit să reclame dreptul de 
cetăţenie romană (p. 210) -, la pedeapsa biciuirii, acceptabilă 
numai în cazul non-cetăţenilor. Reprezentanţii actuali ai lui 
Caesar, dintre care cel mai distins era Gaius Vibius Pansa, fiul 
unui bărbat proscris de către Sulla, dar ajuns totuşi în cariera 
politică, fost ofiţer în armata lui Caesar şi tribun al poporului în 
acest an, demonstrară senatului că atit situaţia din Galia, cît şi 
buna-cuviinţă impuneau nu numai renunţarea la rechemarea lui 
Caesar înainte de vreme, ci şi faptul de a i se lăsa în continuare 
autoritatea militară alături de consulat; ei arătară neîndoielnic 
că, doar cu ciţiva ani în urmă, Pompeius ar fi reunit într-un mod 
asemănător guvernările hispanice cu consulatul şi că acesta 
cumula şi în prezent, în afara importantei magistraturi a 
administraţiei supreme privind aprovizionarea capitalei, 
comanda supremă hispanică cu cea din Italia, ba legase de 
persoana sa, prin jurămîntul încă nesuspendat, toate 
contingentele acesteia capabile să poarte armele. Procesul 
începu să se formuleze, dar nu-şi acceleră din acest caz cursul. 
Majoritatea senatului, prevăzînd ruptura, evită luni în şir 
convocarea şedinţei în măsură să decreteze; alte cîteva luni se 
pierdură cu solemna şovăială a lui Pompeius. Acesta rupse, în 
sfîrşit, tăcerea şi, ca întotdeauna, într-un mod reţinut şi nesigur, 
dar destul de evident, trecu de partea partidului constituţional, 
împotriva aliatului său de pînă atunci. El respinse arogant şi fără 


multe cuvinte cererea partizanilor lui Caesar de a i se permite 
stăpînului lor să cumuleze consulatul cu proconsulatul; această 
pretenţie, adăugă el cu grosolănie stingace, îi pare a fi identică 
cu propunerea fiului de a-şi bate tatăl. El aprobă în principiu 
propunerea lui Marcellus, declarînd că nici el nu va consimţi ca 
lulius Caesar să preia consulatul imediat în continuarea 
proconsulatului. Dădu însă de înţeles că poate i se va acorda lui 
Caesar dreptul de a candida la alegerile pentru anul 706 (48), 
renunţindu-se la prezentarea personală şi, în eventualitatea 
extremă, continuarea guvernării pînă la 13 noiembrie 705 (49). 
Mai întîi însă,  incorigibilul şovăielnic aprobă amînarea 
desemnării succesorilor pînă după ultima zi a lunii februarie 704 
(50), ceea ce fusese cerut probabil de reprezentanţii lui Caesar 
pe baza unei clauze a legii pompeiano-liciniene, care interzicea 
orice deliberare a senatului asupra numirii succesorilor înainte 
de începutul ultimului an al guvernării lui Caesar. In acest sens, 
au fost luate toate hotărîrile senatului (29 septembrie 703, 51). 
Ocuparea guvernărilor galice a fost trecută pe ordinea de zi 
pentru 1 martie 704 (50), dar de pe acum era pregătită 
dizolvarea armatei lui Caesar, după cum se realizase odinioară 
cea a armatei lui Lucullus printr-un decret al poporului (pp. 52, 
74), veteranii fiind îndemnați să se adreseze senatului pentru 
lăsarea la vatră. Ce-i drept, reprezentanţii lui Caesar, în măsura 
în care puteau acţiona constituţional, determinară casarea 
acestor decrete prin intervenţia lor tribuniciană, dar Pompeius 
arătă foarte explicit că magistraţii erau obligaţi să dea senatului 
o ascultare necondiționată şi că intercesiunile şi alte asemenea 
formalităţi învechite nu vor putea modifica nimic. Partidul 
oligarhic, al cărui exponent devenise acum Pompeius, lăsă să se 
întrevadă intenţia că, după o victorie categorică, va revizui 
constituţia în spiritul său şi va înlătura tot ce avea chiar numai 
aparenţa libertăţii populare; neîndoielnic că, din această cauză, 
evită să se folosească, într-un fel sau altul, de comiţii în 
atacurile sale îndreptate împotriva lui Caesar. Coaliția dintre 
Pompeius şi partidul constituţional a fost declarată astfel în mod 
formal, sentinţa asupra lui Caesar rostită în mod evident; era 
amiînat numai termenul deschiderii ostilităţilor. Alegerile pentru 
anul următor îi erau întru totul defavorabile. 

In timpul acestor manevre de partid care pregăteau 
războiul, întreprinse de adversari, Caesar reuşise să suprime 


insurecția galică şi să restabilească pacea pe întregul cuprins al 
teritoriului supus. Încă în vara anului 703 (51), sub pretextul 
plauzibil al apărării graniţei (p. 196), dar de fapt pentru a 
demonstra că se poate dispensa de acum de unele legiuni în 
Galia, el retrase una în ltalia nordică. Dacă n-o făcuse mai 
devreme, trebuia să recunoască, cel puţin acum, că nu va fi 
scutit să tragă sabia împotriva concetăţenilor săi; cu toate 
acestea, întrucît era de dorit ca legiunile să mai staţioneze un 
timp în Galia abia pacificată, el încercă să tergiverseze lucrurile 
chiar şi acum; bun cunoscător al dragostei de pace a majorităţii 
senatului, el nu pierdu speranţa ca, în ciuda presiunii exercitate 
de către Pompeius, s-o poată îndepărta de declaraţia de război. 
Nu dădu înapoi nici în cazul unor sacrificii mari pentru a preveni 
tocmai acum contradicţia deschisă cu autoritatea 
guvernamentală supremă. Cînd, silit de Pompeius (primăvara 
anului 704, 50), senatul ceru atît din partea lui, cît şi din partea 
lui Caesar cîte o legiune pentru apropiatul război cu parții (p. 
228-229) şi cînd, conform acestei hotăriri, Pompeius reclamă din 
partea lui Caesar legiunea pe care i-o împrumutase cu cîţiva ani 
în urmă, pentru a fi îmbarcată cu destinaţia Siria, Caesar se 
supuse dublului îndemn, întrucît nu puteau fi puse sub semnul 
întrebării nici oportunitatea acestui decret senatorial, nici 
justificarea cererii lui Pompeius şi întrucît Caesar era interesat 
mai degrabă de respectarea limitelor legale şi loialității formale 
decit de păstrarea cîtorva mii de soldaţi în plus. Cele două 
legiuni veniră fără întîrziere şi se puseră la dispoziţia guvernului, 
dar, în loc să le trimită pe Eufrat, acesta le reţinu la Capua, 
pregătite pentru Pompeius, iar publicul avu o nouă ocazie de a 
compara încercările evidente ale lui Caesar de a evita ruptura 
cu perfidele pregătiri de război ale adversarilor. Caesar reuşise 
să cumpere, pentru tratativele cu senatul, nu numai pe unul 
dintre consulii anului, Lucius Aemilius Paulius, ci mai ales pe 
tribunul poporului Gaius Curio, poate cel mai ilustru dintre toate 
geniile depravate ale acestei epoci. El era neîntrecut în eleganța 
aristocratică, în fraza sa curgătoare şi spirituală, în talentul 
intrigilor şi deţinea acea putere de acţiune care răbufneşte cu 
atit mai puternic în cazul caracterelor energice, dar decăzute; 
era la fel de neîntrecut în viaţa sa destrăbălată, în talentul său 
de a împrumuta - datoriile sale au fost estimate la 60.000.000 
de sesterţi (4.500.000 de taleri) - şi în lipsa de principii morale şi 


politice. El i se oferise lui Caesar spre cumpărare cu mult mai 
înainte, dar fusese respins; talentul pe care-l arătase ulterior în 
atacurile îndreptate împotriva lui Caesar îl determină pe acesta 
să-l achiziţioneze - preţul a fost ridicat, dar merita. In primele 
luni ale  tribunatului său popular, Curio jucase rolul 
republicanului independent şi tunase, în postura aceasta, atit 
împotriva lui Caesar, cît şi împotriva lui Pompeius. Poziţia, 
aparent nepartinică, pe care o dobiîndise o folosi cu rară abilitate 
atunci cînd senatul deliberă, în martie 704 (50), din nou asupra 
propunerii ocupării guvernărilor galice pentru anul următor; 
aprobă această hotărîre întru totul, dar ceru concomitent 
extinderea ei şi asupra lui Pompeius şi autorităţii sale 
extraordinare.  Explicaţiile lui, potrivit cărora o situaţie 
constituţională se poate reintroduce numai prin suprimarea 
tuturor poziţiilor excepţionale, că Pompeius, fiind însărcinat cu 
proconsulatul numai din partea senatului, ar avea obligaţii şi 
mai serioase decit Caesar faţă de acesta, că suprimarea 
unilaterală a unuia dintre cei doi generali nu ducea decit la 
sporirea pericolului pentru constituţie erau, din toate punctele 
de vedere, edificatoare atît pentru semidoctul politic, cît şi 
pentru marele public, iar declaraţia lui Curio conform căreia 
intenţiona să împiedice orice măsură unilaterală îndreptată 
împotriva lui Caesar prin vetoul său constituţional a fost 
aprobată de mulţi din senat şi din afara senatului. Caesar 
consimţi imediat la propunerea lui Curio şi se oferi să depună 
oricind guvernarea şi comanda la cererea senatului, dacă 
Pompeius va face la fel; el şi-o putea permite, căci, lipsit de 
comanda sa italo-hispanică, Pompeius nu mai era de temut. 
Dimpotrivă, Pompeius trebuia să se opună tocmai din acest 
motiv; răspunsul său, potrivit căruia mai întîi Caesar ar trebui să 
depună magistratura, el intenţionind să urmeze exemplul dat 
curînd după aceea, satisfăcu cu atît mai puţin cu cît nu-şi fixă un 
anumit termen pentru retragerea sa. Decizia rămase din nou 
luni în şir în cumpănă; Pompeius şi catonienii, recunoscînd 
starea de spirit nefavorabilă a majorităţii senatoriale, nu 
îndrăzniră să supună la vot propunerea lui Curio. Caesar folosi 
vara pentru a consolida pacea în ţinuturile cucerite de el, pentru 
a organiza o amănunţită inspecţie a trupelor sale staționate pe 
Schelda şi un marş triumfal prin provincia nord-italică, ce îi era 
întru totul devotată; în toamnă se afla la Ravenna, oraşul de la 


graniţa sudică a provinciei sale. Votarea propunerii lui Curio, 
care nu mai putea fi amiînată, avu loc în fine şi demonstră clar 
înfrîngerea partidului lui Pompeius şi Cato. Senatul hotărî, cu 
370 de voturi pentru şi 30 împotrivă, ca proconsulii din Hispania 
şi Galia să fie îndemnați amîndoi să-şi depună magistraturile în 
acelaşi timp şi bunii cetăţeni ai Romei aflară cu bucurie 
nemărginită vestea fericită a faptei salvatoare a lui Curio. 
Senatul îl rechemă aşadar pe Pompeius în aceeaşi măsură ca şi 
pe Caesar; în timp ce Caesar era gata să se conformeze 
ordinului, Pompeius refuză în mod deschis să se supună. 
Consulul-preşedinte, Gaius Marcellus, vărul lui Marcus Marcellus 
şi, asemenea acestuia, partizan al partidului catonian, rosti în 
faţa majorităţii servile o predică amară; era într-adevăr 
supărător că erau înfrîinţi în propria tabără şi înfrînţi prin 
mijlocirea falangei laşilor. Dar de unde urma să vină victoria sub 
un conducător care, în loc să dicteze scurt şi concis senatorilor 
ordinele sale, intră, la o vîrstă înaintată, pentru a doua oară în 
ucenicia unui profesor de retorică pentru a înfrunta proaspetele 
şi strălucitoarele talente ale lui Curio cu o elocinţă din nou 
lustruită? 

Coaliția înfrintă în senat se afla în situaţia cea mai 
penibilă. Facţiunea catoniană preluase misiunea de a duce 
afacerile pînă la ruptură şi de a antrena senatul în această 
direcţie; acum asista la eşuarea cît se poate de neplăcută a 
corăbiei sale pe bancurile majorităţii laşe. În timpul 
conferinţelor, conducătorii ei trebuiau să audă din partea lui 
Pompeius cele mai amare reproşuri; el indică cu fermitate, şi pe 
bună dreptate, pericolele păcii aparente şi, chiar dacă depindea 
numai de el să taie nodul printr-o acţiune rapidă, aliaţii săi ştiau 
prea bine că nu se puteau aştepta niciodată la aşa ceva din 
partea lui şi că, aşa cum promiseseră, ei trebuiau să rezolve 
situaţia. După ce campionii constituţiei şi ai guvernării 
senatoriale declaraseră drepturile constituţionale ale cetăţenilor 
şi tribunilor poporului drept formalităţi lipsite de conţinut (p. 
238), acum se văzură siliţi să trateze într-un mod asemănător 
deciziile constituţionale ale senatului şi, întrucît guvernul legitim 
nu dorea să se lase salvat din proprie voinţă, să-l salveze 
împotriva voinţei sale. Aceasta nu era nici o noutate şi nici o 
întîmplare; în circumstanţe foarte asemănătoare celor ale lui 
Cato şi partizanilor săi, Sulla (II, p. 230) şi Lucullus (p. 45) 


trebuiseră să ia hotărtri importante, în adevăratul interes al 
guvernului, peste capul acestuia; mecanismul constituţional era 
total uzat şi, la fel cum se întîmplase de secole cu comiţiile, 
senatul nu devenise acum nimic altceva decit o roată stricată 
care ieşise din angrenaj. Se zvoni (octombrie 704, 50) că Caesar 
ar fi transferat patru legiuni din Galia Transalpină în cea 
Cisalpină şi că le-ar fi cantonat la Placentia. Cu toate că această 
deplasare de trupe era, în sine, una dintre prerogativele 
guvernatorului, Curio demonstrînd în senat, cu dovezi palpabile, 
netemeinicia acestui zvon, curia respingind, în majoritate, 
propunerea consulului Gaius Marcellus de a-i acorda lui 
Pompeius, în urma zvonului, ordinul de marş împotriva lui 
Caesar, sus-numitul consul, împreună cu consulii aleşi pentru 
anul 705 (49), aparţinind, de asemenea, partidului catonian, 
merseră totuşi la Pompeius. În virtutea plenipotenţei lor, aceşti 
trei bărbaţi îi cerură generalului să se aşeze în fruntea celor 
două legiuni staționate la Capua şi, după propria apreciere, să 
cheme contingentele italice sub arme. Cu greu se poate imagina 
o împuternicire mai contrară formalităţilor pentru declararea 
războiului civil; dar nu mai era timp pentru a lua în considerare 
astfel de probleme secundare: Pompeius o acceptă. Pregătirile 
de război şi încorporările începură. Pentru a le grăbi, Pompeius 
părăsi capitala în decembrie 704 (50). 

Caesar reuşise să transfere întreaga iniţiativă a războiului 
civil în seama adversarilor. În timp ce el însuşi rămase pe 
terenul legalităţii, îl silise pe Pompeius să declare războiul şi s-o 
facă nu ca reprezentant al puterii legitime, ci în calitate de 
general al unei minorităţi senatoriale, evident revoluţionară, 
care teroriza majoritatea. Acest succes nu trebuie subestimat, 
cu toate că instinctul maselor nu se putea înşela nici o clipă 
asupra faptului că în acest război intrau în discuţie alte 
probleme decît chestiuni juridice formale. Acum, cînd războiul 
fusese declarat, era în interesul lui Caesar să se ajungă cît mai 
curînd posibil la bătălie. Înarmările adversarilor se aflau abia la 
început, iar capitala era neocupată. În 10-12 zile, aici putea fi 
concentrată o armată de trei ori superioară trupelor lui Caesar 
cantonate în Italia nordică; dar se putea încă ocupa Roma lipsită 
de apărare prin surprindere, ba chiar se putea cuceri întreaga 
Italie printr-o rapidă campanie de iarnă, capturind cele mai 
preţioase resurse ale adversarilor înainte ca ei să le fi putut 


valorifica. Inteligentul şi energicul Curio, care imediat după 
depunerea tribunatului se deplasase (10 decembrie 704, 50) la 
Caesar la Ravenna, îi prezentă stăpînului său starea de fapt în 
culori vii, ceea ce, cu siguranţă, n-a fost necesar pentru a-l 
convinge pe Caesar că acum o şovăială prelungită putea numai 
să dăuneze. Dar întrucît pînă atunci acesta nu concentrase 
trupe la Ravenna, pentru a nu le oferi adversarilor motive de 
reclamaţii, nu putu să facă deocamdată nimic altceva decit să 
trimită tuturor corpurilor sale ordinul de a se pune cît mai 
grabnic în mişcare, el trebuind să aştepte pînă cînd ar fi sosit cel 
puţin legiunea cantonată cel mai aproape de Ravenna. Intre 
timp, trimise la Roma un ultimatum care, chiar dacă nu folosea 
la nimic altceva, îi compromitea pe adversarii săi şi mai mult în 
ochii opiniei publice datorită îngăduinţei sale extreme şi, întrucît 
se părea că el însuşi şovăie, îi determina să încetinească ritmul 
înarmărilor împotriva lui. În acest ultimatum, Caesar renunţa la 
toate pretenţiile din trecut adresate lui Pompeius şi se oferea, în 
mod unilateral, atît ca, pînă la termenul fixat de senat, să 
depună guvernarea Galiei Transalpine, cît şi să dizolve 8 din 
cele 10 legiuni de care dispunea; se declara mulţumit dacă 
senatul îi lăsa fie guvernarea Galiei Cisalpine şi a lliriei cu o 
legiune, fie chiar numai cea a Galiei italice cu două legiuni, şi 
asta nu pînă la preluarea consulatului, ci pînă după încheierea 
alegerilor consulare pentru anul 706 (48). El reluă aşadar acele 
propuneri de compromis care, la începutul tratativelor, 
mulţumiseră atit partidul senatorial, cît şi pe Pompeius însuşi şi 
se arătă dispus să rămînă ca simplu particular de la alegerea în 
consulat pînă la preluarea acestuia. Nu se mai poate afirma cu 
certitudine dacă Caesar a luat în serios aceste concesii 
surprinzătoare şi dacă şi-a închipuit că-şi poate continua jocul 
împotriva lui Pompeius chiar şi cu acordarea unui asemenea 
avantaj, sau dacă se baza pe faptul că partea adversă ar fi mers 
deja prea departe pentru a vedea în aceste propuneri de 
compromis mai mult decit dovada că Caesar însuşi îşi considera 
cauza pierdută. Probabilitatea înclină pentru interpretarea 
potrivit căreia Caesar a comis mai degrabă greşeala jocului 
hazardat decît cea mult mai gravă de a promite ceva ce nu 
intenţiona să îndeplinească şi că, dacă în mod surprinzător 
propunerile sale ar fi fost acceptate, el şi-ar fi respectat cuvintul. 
Curio preluă misiunea de a se arunca pentru stăpînul său încă o 


dată în gura lupului. El străbătu calea de la Ravenna la Roma în 
trei zile; cînd noii consuli, Lucius Lentulus şi Gaius Marcellus cel 
Tînăr, convocară senatul pentru prima dată la 1 ianuarie 705 
(48), acesta a predat documentul adresat de general senatului 
în plină şedinţă. Tribunii poporului, Marcus Antonius, cunoscut în 
cronica de scandal a oraşului ca amicul intim al lui Curio şi 
tovarăşul său în toate năzbitiile, dar, din campaniile egiptene şi 
galice, şi ca un strălucit ofiţer de cavalerie, şi Quintus Cassius, 
fostul cvestor al lui Pompeius, ambii reprezentind acum cauza 
lui Caesar la Roma în locul lui Curio, impuseră citirea imediată a 
depeşei. Cuvintele grave şi exacte prin care Caesar expunea, cu 
toată puterea irezistibilă a adevărului, ameninţarea războiului 
civil, dorinţa generală de pace, semeţia lui Pompeius, propria 
docilitate, propunerile de compromis de o moderație 
neîndoielnic surprinzătoare chiar şi pentru adepţii săi, declaraţia 
apăsată potrivit căreia, prin aceasta, s-ar fi întreprins ultima 
tentativă pentru salvarea păcii stîrniră impresia cea mai 
profundă. In ciuda temerii provocate de numărul mare de soldaţi 
ai lui Pompeius veniţi în capitală, atitudinea majorităţii nu putea 
fi pusă la îndoială; trebuia să fie împiedicată să-şi rostească 
verdictul. Consulii refuzară, ceea ce le era permis ca preşedinţi, 
să deschidă votarea asupra propunerii, reînnoită de către 
Caesar, ca ambii guvernatori să-şi depună concomitent 
comanda, asupra tuturor propunerilor de compromis indicate în 
scrisoarea sa, asupra propunerii înaintate de către Marcus 
Caelius Rufus şi Marcus Calidius de a-l convinge pe Pompeius să 
plece imediat în Hispania. Insăşi propunerea unuia dintre 
partizanii cei mai decişi, a lui Marcus Marcellus, care era mai 
clarvăzător decit partidul său în privinţa situaţiei militare date - 
de a suspenda decretarea pînă cînd contingentele italice s-ar fi 
aflat sub arme, capabile să protejeze senatul -, nu putea să 
ajungă la vot. Pompeius declară prin vorbitorul său consacrat, 
Quintus Scipio, că ar fi hotărît să preia cauza senatului acum ori 
niciodată şi că o va abandona dacă şovăiala va continua. 
Consulul Lentulus spuse fără înconjur că hotărîrea senatului nici 
nu mai conta, iar dacă acesta va stărui în servilismul său, el va 
acţiona din proprie iniţiativă şi va dispune măsurile necesare 
împreună cu puternicii săi amici. Terorizată astfel, majoritatea 
votă ordinile primite: Caesar trebuia să predea pînă la o anumită 
zi apropiată Galia Transalpină lui Lucius Domitius Ahenobarbus, 


iar cea Cisalpină lui Marcus Servilius Nonianus şi să concedieze 
armata, în caz contrar fiind considerat vinovat de înaltă trădare. 
Cînd _tribunii partidului lui Caesar utilizară dreptul lor de 
intercesiune împotriva acestui decret, nu numai că, cel puţin 
aşa afirmară, au fost ameninţaţi cu săbiile de către soldaţii lui 
Pompeius chiar în incinta curiei şi siliţi să fugă din capitală 
travestiţi în sclavi pentru a-şi salva viaţa, dar senatul, timorat în 
suficientă măsură, trată intervenția lor, întru totul 
constituţională din punctul de vedere al dreptului formal, ca o 
tentativă de revoluţie, declară patria în pericol şi, păstrînd 
formele uzuale, chemă pe toţi cetăţenii la arme, iar în fruntea 
celor înarmaţi, pe toţi magistraţii fideli constituţiei. 

Era destul. De îndată ce lulius Caesar fusese înştiinţat de 
către tribunii care se refugiaseră rugători în tabăra sa despre 
primirea pe care o găsiseră propunerile sale în capitală, el 
convocă soldaţii legiunii a treisprezecea, care sosise între timp 
din taberele de la Tergeste (Triest) la Ravenna, şi le prezentă 
situaţia. Era nu numai genialul cuceritor de inimi şi stăpîn al 
spiritelor a cărui cuvintare strălucită se înălța scînteind şi 
fremătind în acest cutremurător moment al existenţei sale şi a 
lumii; nu numai generosul conducător al armatei şi victoriosul 
general care se adresa soldaţilor pe care-i convocase el însuşi 
sub arme şi care urmaseră stindardele sale timp de opt ani cu 
un entuziasm din ce în ce mai mare; vorbi, înainte de toate, 
energicul şi consecventul om de stat care, de 29 de ani, 
reprezenta cauza libertăţii în timpuri favorabile şi nefavorabile, 
care se împotrivise în numele ei pumnalelor asasinilor şi călăilor 
aristocrației, săbiilor germanilor şi  talazurilor oceanului 
necunoscut, fără a se retrage sau şovăi vreodată, care 
spulberase constituția lui Sulla, răsturnase guvernarea 
senatului, protejase şi înarmase democraţia lipsită de protecție 
şi de arme în lupta de dincolo de Alpi; şi nu vorbi publicului 
clodian, al cărui entuziasm republican se prefăcuse demult în 
zgură şi cenuşă, ci tinerelor contingente din oraşele şi satele 
Italiei nordice, care resimţeau încă nealterat şi pur măreţul gînd 
al libertăţii cetăţeneşti, care mai erau capabile să lupte şi să 
moară pentru idealuri, care obţinuseră pentru ţinutul lor din 
partea lui Caesar, într-un mod cu totul revoluţionar, dreptul de 
cetăţenie care le fusese refuzat de către guvern, care, prin 
căderea lui Caesar, ar fi fost predaţi din nou fasciilor şi securilor 


şi care aveau deja suficiente dovezi (p. 237) pentru a-şi imagina 
cît de necruţător le va folosi oligarhia împotriva transpadanilor. 
In faţa unor astfel de ascultători, un asemenea orator expuse 
faptele:  mulţumirea pentru cucerirea Galiei adusă de 
aristocrație generalului şi armatei; înlăturarea dispreţuitoare a 
comiţiilor, terorizarea senatului, obligaţia sacră de a proteja cu 
braţul înarmat tribunatul poporului obţinut de către strămoşii lor 
cu forţa armelor din partea aristocrației, de a păstra vechiul 
jurămînt pe care aceştia îl rostiseră pentru nepoţii nepoților lor 
că pentru tribunii comunităţii vor lupta unul cîte unul pînă la 
moarte (l, p. 197). Cînd conducătorul şi generalul partidului 
popular a chemat soldaţii poporului - acum, după ce tentativa 
de înţelegere dăduse greş şi îngăduinţa ajunsese la limitele 
extreme - să-l urmeze în ultima, inevitabila şi decisiva bătălie 
împotriva aristocrației, pe cît de detestată şi desconsiderată, pe 
atit de perfidă şi incapabilă, ca şi incorigibilă pînă la deriziune, 
nu a fost ofiţer sau soldat care să nu fi făcut pasul înainte. Se 
ordonă plecarea; în fruntea avangardei sale, Caesar traversă 
îngustul pîrîu care separa provincia sa de Italia şi dincolo de 
care constituţia îl îngrădea pe proconsulul Galiei. Păşind, după o 
absenţă de nouă ani, din nou pe pămîntul patriei, el păşea în 
acelaşi timp pe calea revoluţiei. „Zarurile erau aruncate.” 


Capitolul X 
Brundisium, Ilerda, Pharsalos şi Thapsus 


Aşadar armele urmau să decidă căruia dintre cei doi 
stăpîni comuni de pînă atunci îi era hărăzit să fie primul 
atotstăpinitor al Romei. Să vedem însă cum se distribuise 
proporţia puterii între Caesar şi Pompeius pentru războiul 
iminent. 

Puterea lui Caesar se baza, înainte de toate, pe 
autoritatea întru totul nemărginită de care se bucura în sînul 
partidului său. Dacă ideile democraţiei şi monarhiei se contopiră 
în această putere, nu ca urmare a unei coaliţii înjghebate 
accidental şi soluţionabile accidental, atunci în profunzimile 
esenței democrației, lipsită de constituţia reprezentativă, 
sălăşluia adevărul potrivit căruia democraţia, ca şi monarhia 
urmau să-şi găsească concomitent expresia ultimă şi supremă în 
persoana lui Caesar. Din punct de vedere politic şi militar, 
Caesar decidea necondiţionat în primă şi ultimă instanţă. Oricit 
de mult ar fi respectat fiecare unealtă utilă, aceasta rămiînea 
totuşi numai o unealtă; Caesar se afla în mijlocul partidului său 
fără coleg, înconjurat numai de locotenenţi militar-politici, care 
proveneau de regulă din armată şi, fiind soldaţi, erau obişnuiţi 
să nu pună niciodată întrebări cu privire la motivul şi scopul 
acţiunii, ci să asculte orbeşte. Tocmai de aceea, la momentul 
decisiv, cînd începu războiul civil, dintre toţi soldaţii şi ofiţerii lui 
Caesar numai unul singur a refuzat să i se supună; şi această 
interpretare a relaţiei lui Caesar cu adepţii săi este întărită de 
faptul că tocmai acesta era chiar primul dintre ei. Titus Labienus 
împărţise cu Caesar toate vicisitudinile sumbrei epoci catilinare 
(p. 112), ca şi toată strălucirea ascensiunii victorioase din Galia, 
comandase cu regularitate independent şi condusese deseori 
jumătate din armată; neîndoielnic, aşa cum era cel mai vîrstnic, 
cel mai destoinic şi cel mai fidel dintre locotenenţii lui Caesar, 
era şi cel mai mare în rang, şi cel mai prețuit. Caesar îi 
acordase, încă în anul 704 (50), comanda supremă în Galia 
Cisalpină, în parte pentru a da acest post de încredere pe miini 
sigure, în parte pentru a avantaja, concomitent, candidatura lui 
Labienus pentru consulat. Dar Labienus intră în legături cu 


partidul advers tocmai acum, se deplasă, în anul 705 (49), la 
începutul ostilităţilor, în cartierul general al lui Pompeius, şi nu 
în cel al lui Caesar, şi luptă, în cursul întregului război civil, cu o 
îndîrjire nemaiîntilnită împotriva vechiului său prieten şi stăpîn. 
Nu sîntem informaţi în suficientă măsură nici despre caracterul 
lui Labienus şi nici despre detaliile împrejurărilor schimbării 
orientării sale partinice; însă, în esenţă, aceasta nu este altceva 
decit o dovadă în plus că generalul putea conta cu o siguranţă 
mult mai mare pe căpitanii decît pe mareşalii săi. După toate 
aparențele, Labienus era una dintre acele personalităţi care 
întrunesc calităţi militare excepţionale cu o deplină incapacitate 
politică şi care, atunci cînd, în mod nefericit, doresc sau trebuie 
să facă politică, sînt expuse acelor smintite crize de ameţeală; 
istoria mareşalilor lui Napoleon poate oferi mai multe exemple 
tragicomice. Poate s-a considerat îndreptăţit să fie considerat al 
doilea conducător al democraţiei, alături de Caesar; refuzîindu-i- 
se această pretenţie, el s-a îndreptat spre tabăra adversarilor. 
Apăru aici, pentru prima dată în toată gravitatea sa, 
inconvenientul tratamentului aplicat de Caesar ofiţerilor săi: 
considerîndu-i locotenenţi dependenţi, nu a permis ca în tabăra 
lui să apară bărbaţi apți pentru a prelua o comandă de sine 
stătătoare, în timp ce, avînd în vedere dispersarea evidentă a 
războiului iminent în toate provinciile vastului imperiu, tocmai 
de astfel de bărbaţi avea stringentă nevoie. Dar acest 
dezavantaj a fost compensat de ponderea mult mai mare a 
primei condiţii a oricărui succes, care poate fi păstrată numai cu 
acest preţ: unitatea conducerii supreme. Conducerea unitară îşi 
obţinu puterea deplină prin utilitatea uneltelor. Aici trebuie să 
fie evidenţiată în primul rînd armata. Ea număra încă nouă 
legiuni de infanterie, adică cel mult 50.000 de soldaţi, dar care îl 
înfruntaseră cu toţii pe inamic şi dintre care două treimi 
participaseră la toate campaniile împotriva celților. Cavaleria 
era alcătuită din mercenari germanici şi norici ale căror utilitate 
şi fidelitate fuseseră încercate în războiul împotriva lui 
Vercingetorix. Războiul de opt ani, plin de cele mai variate 
vicisitudini ale sorții, dus împotriva curajoasei naţiuni celtice, 
chiar dacă a fost cu totul inferioară celei italice din punct de 
vedere militar, îi dăduse lui Caesar prilejul să-şi organizeze 
armata aşa cum numai el ştia să o facă. Intreaga utilitate a 
soldatului presupune destoinicie fizică; recrutările lui Caesar 


puneau un accent mai mare pe forţa şi abilitatea recruţilor decit 
pe avere şi moralitate. Dar capacitatea de acţiune a armatei se 
întemeiază, precum cea a oricărei maşini, înainte de toate pe 
uşurinţa şi rapiditatea mişcării: în faptul de a putea pleca 
imediat, la orice oră, şi în rapiditatea marşului, soldaţii lui 
Caesar au atins o abilitate rareori egalată şi probabil niciodată 
depăşită. Curajul le întrecea, fireşte, pe toate celelalte; Caesar 
exercita cu o măiestrie neegalată arta de a înflăcăra ardoarea 
războinică şi spiritul de solidaritate, aşa încît preferința acordată 
unor soldaţi şi divizii apărea chiar şi celor prejudiciaţi drept 
ierarhia firească a vitejiei. El îi obişnui pe oameni să nu simtă 
frică faţă de nimeni, deseori, neprevenindu-i pe soldaţi de o 
bătălie apropiată, atunci cînd aceasta putea fi dată fără 
perspectiva unui pericol serios, conducîndu-i pe neaşteptate 
împotriva inamicului. Dar ascultarea se afla pe picior de 
egalitate cu vitejia. Soldatul a fost instruit să execute ordinul 
fără să se intereseze de motiv şi intenţie; mai multe munci 
obositoare lipsite de sens i-au fost impuse numai pentru a-l 
exersa în dificila artă a ascultării oarbe. Disciplina era severă, 
dar nu excesivă; ea a fost impusă fără îngăduinţă dacă soldatul 
se afla în faţa inamicului. În alte împrejurări, mai ales în urma 
victoriei, friiele au fost lăsate libere, iar dacă soldatul destoinic, 
de altfel, găsea o plăcere în a se parfuma sau a se împodobi cu 
arme elegante şi alte lucruri, ba chiar dacă se făcea vinovat de 
brutalităţi sau nedreptăţi dintre cele mai grave, nefiind însă, prin 
aceasta, lezate relaţiile militare, îi erau iertate glumele, ca şi 
crimele, iar generalul nu-şi pleca urechea la plingerile 
provincialilor care acuzau aceste atitudini. Dimpotrivă, răzmeriţa 
nu era iertată niciodată, şi nu numai instigatorilor, ci întregului 
corp. Dar adevăratul soldat nu numai că trebuia să fie, în 
general, destoinic, viteaz şi ascultător, ci trebuia să dea voit 
dovadă de aceste calităţi; numai naturilor geniale le este dat ca, 
prin exemplu şi prin speranţă, înainte de toate însă prin 
conştiinţa de a îndeplini o muncă utilă, să determine maşina 
însufleţită pe care o guvernează la o supunere senină. Dacă 
ofiţerul trebuie să înfrunte pericolul împreună cu oamenii săi 
pentru a cere vitejie din partea lor, atunci Caesar avusese şi ca 
general destule prilejuri de a scoate sabia şi de a o folosi 
asemenea celor mai buni; în privinţa muncii şi eforturilor însă, el 
îşi asuma întotdeauna cu mult mai mult decît le cerea soldaţilor 


săi să facă. Caesar avea grijă ca de victorie, care, fireşte, 
aducea cîştig mai întîi generalului, să se lege şi speranţele 
personale ale soldatului. Am amintit mai sus (p. 111) că el ştia 
să-i entuziasmeze pe soldaţi pentru cauza democraţiei, în 
măsura în care timpurile devenite prozaice mai permiteau 
entuziasmul, şi că egalizarea politică a ținutului transpadan, 
patria celor mai mulţi dintre soldaţii săi, cu ltalia propriu-zisă a 
fost prezentată ca unul dintre ţelurile luptei. Se înţelege că, pe 
lîngă acestea, nu lipsiră nici premiile materiale, atît cele pentru 
fapte de arme deosebite, cît şi cele acordate în general oricărui 
soldat destoinic, că ofiţerii şi soldaţii erau recompensaţi, pentru 
triumf fiind promise daruri dintre cele mai fabuloase. Dar, ca 
veritabil conducător de armată, Caesar ştia înainte de toate să 
trezească în fiecare mecanism al grandiosului instrument 
sentimentul utilizării sale cu un anumit rost. Omul obişnuit este 
predestinat să servească şi nu se opune să fie considerat o 
simplă unealtă dacă simte că e condus de un maestru. 
Pretutindeni şi permanent privirea scrutătoare a generalului 
cuprindea întreaga armată, răsplătind şi  pedepsind cu 
imparţialitate şi indicînd fiecăruia căile care duceau spre binele 
tuturor, astfel încît nici sudoarea şi sîngele celui mai umil nu 
erau lăsate în voia hazardului, cerîndu-se însă în schimb, cînd 
era cazul, un devotament necondiţionat, pînă la moarte. 

Fără a-i permite individului să pătrundă întregul angrena;j, 
Caesar îi permitea totuşi să intuiască suficient de mult din 
aspectele politice şi militare, pentru a putea fi recunoscut, poate 
şi idealizat, de către soldat ca om de stat şi general. El nu-i trata 
pe soldaţi nicidecum ca pe egalii săi, ci ca pe nişte bărbaţi care 
erau îndreptăţiţi să cunoască şi capabili să suporte adevărul şi 
care trebuiau să aibă toată încrederea în promisiunile şi 
asigurările generalului fără să presupună înşelăciuni sau să dea 
ascultare zvonurilor; ca pe vechi camarazi de război şi părtaşi la 
victorie, dintre care abia dacă exista unul pe care să nu-l fi 
cunoscut după nume şi la care, în toate aceste campanii, să nu 
se fi format o relaţie mai mult sau mai puţin personală faţă de 
general; ca pe buni tovarăşi cu care discuta şi pe care-i primea 
cu inima deschisă şi cu senină disponibilitate; ca pe clienţi, 
revenindu-i obligaţia sacră de a le răsplăti serviciile şi de a le 
răzbuna suferinţele şi moartea. Poate că niciodată nu a existat 
vreo armată care să fi atins această desăvirşire spre care tind 


toate: aceea de a fi un mecanism capabil şi flexibil în mîna unui 
maestru care-i impune propria energie. Soldaţii lui Caesar erau 
şi se simțeau în stare să înfrunte o putere de 10 ori mai mare, şi 
aici nu trebuie să se treacă cu vederea faptul că, prin tactica 
romană, fondată întru totul pe lupta corp la corp şi îndeosebi pe 
lupta cu sabia, soldatul roman exersat era superior recrutului 
într-o măsură mult mai mare decit în zilele noastre. Dar mai 
mult decît prin vitejia lor superioară, adversarii se simțeau 
umiliţi prin fidelitatea nestrămutată şi emoţionantă pe care 
aceşti soldaţi o dovedeau faţă de generalul lor. Poate că istoria 
este lipsită de un al doilea exemplu: atunci cînd generalul se 
adresă soldaţilor săi cerîndu-le să-l urmeze în războiul civil, n-a 
fost abandonat, cu excepţia deja amintită a lui Labienus, de nici 
un ofiţer şi nici un soldat roman. Speranţele adversarilor 
privitoare la o dezertare în masă eşuară tot atît de lamentabil ca 
şi tentativa de a-i dizolva armata, aşa cum se întîmplase cu 
aceea a lui Lucullus (pp. 237-238); Labienus însuşi apăru în 
tabăra lui Pompeius cu o ceată de călăreţi celți şi germani, dar 
fără nici un legionar. Mai mult, soldaţii, ca şi cum ar fi dorit să 
demonstreze că războiul este şi cauza lor, nu numai a 
generalului, se hotărîră între ei ca solda (Caesar promiţindu-le 
că ea va fi dublată odată cu începerea războiului civil) să fie 
împrumutată generalului pînă la sfîrşitul acestuia şi ca tovarăşii 
de arme mai săraci să fie sprijiniți între timp din mijloace 
comune; pe deasupra, fiecare subofițer înarmă şi plăti pe 
cheltuială proprie cîte un călăreț. 

Pe cînd Caesar înfăptuia aşadar acea operă majoră - o 
putere politică şi militară nelimitată şi o armată rapidă şi 
credincioasă -, autoritatea lui se extindea asupra unui spaţiu 
relativ restrîns. Ea se baza în principal pe provincia nord-italică. 
Acest ţinut nu numai că era cel mai populat dintre toate 
ţinuturile italice, dar era devotat cauzei democraţiei, identice 
celei proprii. Despre starea de spirit dominantă aici dă dovadă 
comportamentul unui detaşament de recruți din Opitergium 
(Oderzo, în regiunea Treviso) care, curînd după izbucnirea 
războiului, aflindu-se pe o plută improvizată, au fost înconjurați 
în apele ilirice de corăbiile de război inamice şi s-au luptat cu 
îndîrjire toată ziua pînă la apusul soarelui, fără să se predea, iar 
cei care au scăpat de proiectile s-au sinucis în noaptea 
următoare. Se înţelege ce putea fi cerut din partea unei 


asemenea populaţii. Aşa cum, iniţial, ea îi oferise deja lui Caesar 
mijloacele pentru a-şi dubla aproape armata, la fel, după 
izbucnirea războiului civil, recruţii se prezentară în masă la 
încorporările ordonate imediat. În Italia propriu-zisă însă, 
influenţa lui Caesar nu putea fi comparată nici pe departe cu 
cea a adversarilor săi. Chiar dacă, prin manevre abile, ştiuse să 
pună partidul catonian într-o lumină nefavorabilă şi îi convinsese 
de bunul său drept pe toţi cei care doreau fie să rămînă neutri, 
fără a-şi păta conştiinţa, asemenea majorităţii senatoriale, fie să 
treacă de partea lui, asemenea soldaţilor săi şi transpadanilor, 
masa cetăţenilor, fireşte, nu se lăsă derutată; atunci cînd 
comandantul Galiei îşi îndreptă legiunile împotriva Romei, ea 
văzu, în ciuda tuturor argumentelor dreptului formal, în Cato şi 
Pompeius pe apărătorii republicii legitime, iar în Caesar, pe 
uzurpatorul democrat. Apoi, din partea nepotului lui Marius, 
ginerele lui Cinna şi aliatul lui Catilina, se aştepta repetarea 
grozăviilor  mariano-cinnaniene şi înfăptuirea  saturnaliilor 
anarhiei proiectate de Catilina; şi chiar dacă prin aceasta Caesar 
cîştiga aliaţi, chiar dacă refugiații politici i se puseră imediat şi în 
masă la dispoziţie, chiar dacă oamenii pierduţi văzură în 
persoana lui pe salvatorul lor, chiar dacă stările cele mai umile 
ale gloatei din capitală şi din oraşele italice începură să se agite 
la vestea sosirii lui, totuşi, toţi aceştia aparţineau acelei 
categorii de amici care erau mai periculoşi decit inamicii. Caesar 
se bucura de o influenţă şi mai scăzută în provincii şi în statele 
clientelare. Ce-i drept, Galia Transalpină, pînă la Rin şi Canal, îi 
dădea ascultare, iar coloniştii din Narbo, ca şi cetăţenii romani 
aşezaţi aici, îi erau devotați; dar partidul constituţional avea 
numeroşi partizani chiar în provincia Narbo şi pînă şi ţinuturile 
nou-cucerite erau pentru Caesar mai degrabă o povară decit un 
avantaj în apropiatul război civil, el neutilizind, din motive 
întemeiate, în cursul acestuia pedestrimea celtică, iar cavaleria 
numai în rare ocazii. În celelalte provincii şi în statele vecine pe 
jumătate sau în întregime independente, Caesar încercase, într- 
adevăr, să-şi asigure şi aici un sprijin: oferise principilor daruri 
bogate, acceptase să se ridice construcţii măreţe în unele oraşe 
şi le asigurase, în cazuri extreme, ajutor financiar şi militar; dar, 
în general, nu obținuse prin aceasta rezultate deosebite, iar 
relaţiile faţă de principii germani şi celți din ţinuturile Rinului şi 
ale Dunării, mai ales faţă de regele noric Voctio, importante din 


cauza recrutărilor de călăreţi, erau poate unicele relaţii 
semnificative ale acestei categorii. 

Aşadar, dacă Caesar intra în război numai în calitate de 
comandant al Galiei, fără alte mijloace importante decit 
locotenenţii capabili, o armată fidelă şi o provincie devotată, 
atunci Pompeius îl începea ca suveran al comunităţii romane, în 
posesia deplină a tuturor mijloacelor aflate la dispoziţia 
guvernului legitim al marelui imperiu. Dar dacă poziţia sa era 
mult mai impunătoare din punct de vedere politic şi militar, ea 
era în schimb mult mai puţin conturată şi fundamentată. 
Unitatea conducerii supreme, care rezulta de la sine şi cu 
necesitate din poziţia lui Caesar, era nepotrivită naturii coaliţiei; 
cu toate că Pompeius, prea soldat pentru a se înşela asupra 
necesităţii ei, încercă s-o impună coaliţiei, lăsîndu-se proclamat 
de către senat ca unic şi atotputernic general comandant pe 
uscat şi pe mare, senatul nu putu totuşi să fie înlăturat şi nu i se 
putea interzice o influenţă preponderentă asupra conducerii 
supreme politice şi o intervenţie ocazională, şi tocmai de aceea 
de două ori mai periculoasă, în conducerea militară. Amintirea 
războiului de 20 de ani dintre Pompeius şi partidul 
constituţional, purtat de ambele părţi cu săgeți otrăvitoare, 
conştiinţa acută şi disimulată cu greu de ambele părţi că prima 
consecinţă a victoriei dobindite va fi ruptura dintre învingători, 
disprețul reciproc care domina pe bună dreptate în ambele 
tabere, numărul bărbaţilor distinşi şi influenţi, incomod de mare 
în rîndurile aristocrației, şi inferioritatea spirituală şi morală a 
majorităţii celor implicaţi determinară la adversarii lui Caesar, în 
general, o conlucrare îndărătnică şi contradictorie în evident 
contrast faţă de consensul şi conducerea unitară ale părţii 
adverse. Aşadar, dacă toate dezavantajele unei coaliţii de 
elemente ostile prin structura lor erau resimţite într-un mod 
profund de către adversarii lui Caesar, această coaliţie alcătuia 
totuşi o putere foarte însemnată. Ea stăpinea pe deplin marea în 
mod neîngrădit; toate porturile, toate corăbiile de război, 
întregul echipament al flotelor se aflau la dispoziţia ei. Cele 
două regiuni hispanice, într-un fel posesiuni private ale lui 
Pompeius, aşa cum cele două Galii puteau fi considerate ca 
proprietăţi private ale lui Caesar, erau devotate trup şi suflet 
stăpînului lor şi guvernate de administratori destoinici şi 
credincioşi. Şi în celelalte provincii, bineînţeles, cu excepţia 


celor două Galii, funcţiile de guvernatori şi de comandanţi 
fuseseră atribuite, în ultimii ani, unor oameni siguri, aflaţi sub 
influenţa lui Pompeius şi a minorităţii senatoriale. Fără excepţie 
şi cu multă hotărîre, statele clientelare trecură de partea lui 
Pompeius împotriva lui Caesar. În diferitele etape ale activităţii 
sale, cei mai însemnați principi şi cele mai însemnate oraşe 
intraseră în relaţii personale foarte strînse cu Pompeius; astfel, 
el fusese camaradul de arme al regilor Numidiei şi Mauretaniei 
în timpul războiului împotriva marienilor, restabilind regatul 
numid (II, p. 227); astfel restaurase, în cursul războiului cu 
Mithridates, în afara unei mulţimi de principate seculare şi 
teocratice, regatele Bosforului, Armeniei şi Cappadociei şi 
regatul galat al lui Deiotarus (pp. 97, 98, 100); astfel, războiul 
egiptean fusese declanşat în primul rînd la îndemnul său, 
dinastia Lagizilor fiind reconsolidată de către locotenenţii săi (p. 
107). Însuşi oraşul Massalia, din provincia lui Caesar, îi datora, 
ce-i drept, acestuia mai multe înlesniri, dar lui Pompeius o 
lărgire teritorială foarte însemnată din timpul războiului 
sertorian (p. 148), iar oligarhia guvernantă locală se afla, pe 
deasupra, într-o alianţă naturală, aprofundată de multe relaţii 
personale, cu cea romană. Aceste considerente şi relaţii 
personale, ca şi gloria învingătorului de pe trei continente care o 
eclipsa, în aceste ţinuturi îndepărtate ale imperiului, cu mult pe 
cea a cuceritorului Galiei i-au dăunat aici lui Caesar mai puţin 
decit concepţiile şi intenţiile moştenitorului lui Gaius Gracchus, 
devenite cunoscute şi în locurile acestea, privind necesitatea 
reunirii statelor dependente şi utilitatea colonizării provinciale. 
Nici unul dintre dinaştii dependenţi nu se simţi mai direct 
ameninţat de acest pericol decît regele luba al Numidiei. Nu 
numai că, în urmă cu mai mulţi ani, încă în timpul vieţii tatălui 
său Hiempsal, el avusese un serios conflict personal cu Caesar, 
dar de curind, acelaşi Curio care ocupa acum printre 
locotenenţii lui Caesar primul rang le propusese cetăţenilor 
romani confiscarea regatului numid. În sfîrşit, dacă lucrurile 
urmau să evolueze atît de mult încît să intervină şi statele 
vecine independente în războiul civil roman, atunci unicul stat 
cu adevărat puternic, cel al parţilor, era deja aliat practic cu 
partidul aristocratic în baza legăturilor statornicite între Pakoros 
şi Bibulus, pe cînd Caesar era mult prea roman pentru a şi-i 
asocia, din interese de partid, pe învingătorii prietenului său 


Crassus. În ceea ce priveşte Italia, majoritatea cetăţenilor, aşa 
cum s-a menţionat deja, era potrivnică lui Caesar; bineînţeles, 
înaintea tuturor se afla întreaga aristocrație cu clientela ei 
destul de însemnată; la fel, înalta finanţă, care nu putea spera 
ca reforma radicală a comunităţii să-i conserve tribunalele ei 
partinice de juraţi şi monopolul ei de extorcare. O concepţie tot 
atit de antidemocratică aveau micii capitalişti, proprietarii de 
domenii şi, în general, clasele care aveau ceva de pierdut; 
numai că, fireşte, în rîndul acestor stări, faţă de orice 
considerente de altă natură prevala grija pentru viitoarele 
scadenţe ale dobinzilor şi pentru semănături şi recolte. Armata 
de care dispunea Pompeius se compunea aproape în 
exclusivitate din trupe hispanice, şapte legiuni obişnuite cu 
războiul şi credincioase din toate punctele de vedere, la acestea 
adăugiîndu-se diviziile, ce-i drept slabe şi foarte dispersate, din 
Siria, Asia, Macedonia, Africa, Sicilia şi din alte locuri. În Italia se 
aflau sub arme, deocamdată, numai cele două legiuni predate 
de curînd de către Caesar, ale căror efective nu depăşeau 7.000 
de soldaţi şi a căror credinţă era foarte îndoielnică, întrucit, 
recrutate în Galia Cisalpină şi vechi participante la faptele de 
arme ale lui Caesar, ele erau profund nemulţumite din cauza 
intrigii grosolane care determinase schimbarea taberelor lor (p. 
238), şi-l evocau cu dor pe generalul lor care, generos, le 
înmînase înaintea plecării lor darurile promise fiecărui soldat cu 
ocazia triumfului. Dar, în afara faptului că trupele hispanice 
puteau ajunge în ltalia odată cu primăvara, fie prin Galia pe 
calea uscatului, fie pe calea mării, în Italia puteau fi convocate 
contingentele celor trei legiuni rămase din timpul recrutărilor din 
anul 699 (55, p. 210), ca şi contingentul italic care depusese 
jurămiîntul în anul 702 (52, p. 219). Incluzîndu-le pe acestea în 
calcul, numărul trupelor aflate la dispoziţia lui Pompeius, fără a 
socoti cele şapte legiuni din Hispania şi cele dispersate în 
celelalte provincii, se ridica numai în Italia la 10 legiuni, adică 
aproximativ 60.000 de soldaţi, astfel încît nu era nici o 
exagerare dacă Pompeius afirma că, pentru a acoperi pămîntul 
cu oameni înarmaţi, trebuia numai să bată din picior. Fireşte, 
necesita un anumit răstimp, chiar dacă scurt, pentru a mobiliza 
aceste trupe; pregătirile, ca şi efectuarea noilor recrutări 
ordonate de către senat în urma izbucnirii războiului civil erau în 
plină desfăşurare. Imediat după hotăritorul decret al senatului (7 


ianuarie 705, 49), în plină iarnă, cei mai distinşi reprezentanţi ai 
aristocrației plecaseră în diferitele ţinuturi pentru a accelera 
încorporarea recruţilor şi fabricarea de arme. Deosebit de 
stînjenitoare era lipsa cavaleriei, întrucît se formase obiceiul de 
a se baza în problema aceasta în întregime pe provincii şi 
îndeosebi pe contingentele celtice; pentru a crea cel puţin un 
început, au fost luaţi 300 de gladiatori, aparţinîndu-i lui Caesar, 
din şcolile de la Capua, încredinţindu-li-se cai, fapt care stîrni 
însă o dezaprobare atit de largă, încît Pompeius dizolvă această 
trupă din nou, recrutînd în schimb 300 de călăreţi dintre sclavii- 
păstori călăreţi din Apulia. Tezaurul de stat era gol, ca de obicei; 
se luară măsuri pentru a completa numerarul insuficient, din 
casele comunităţilor şi chiar din tezaurele templelor municipiilor. 

În aceste împrejurări începu războiul, la începutul lui 
ianuarie 705 (49). Caesar nu dispunea, vorbind de trupe gata de 
marş, decit de o singură legiune, formată din 5.000 de soldaţi 
infanterişti şi 300 de călăreţi, staționată la Ravenna, pe drum, la 
aproximativ 50 de mile germane de Roma; Pompeius, de două 
legiuni slabe, alcătuite din 7.000 de soldaţi infanterişti şi un mic 
detaşament de călăreţi, aflate sub comanda lui Appius Claudius 
la Luceria, de unde, urmînd de asemenea drumul, distanţa pînă 
la capitală era aproximativ egală. Celelalte trupe ale lui Caesar, 
exceptind tinerele detaşamente de recruți aflate încă în 
formare, erau cantonate jumătate pe Sana şi Loara, jumătate 
în Belgica, în timp ce rezervele italice ale lui Pompeius sosiră 
deja din toate părţile în locurile de concentrare. Cu mult înainte 
de sosirea avangardei trupelor transalpine ale lui Caesar în 
Italia, aici trebuia pregătită o armată cu mult superioară. Părea 
a fi o nebunie să se treacă, cu o ceată de mărimea celei a lui 
Catilina, lipsită pentru moment de o rezervă eficace, la ofensivă 
împotriva unei armate superioare, care creştea continuu, 
condusă de un general capabil; era însă o nebunie în spiritul lui 
Hannibal. Dacă declanşarea luptei s-ar fi tergiversat pînă în 
primăvară, ofensiva ar fi fost preluată în Galia Transalpină de 
trupele hispanice ale lui Pompeius, iar în Galia Cisalpină de 
trupele sale italice, iar Pompeius, ca tactician egal lui Caesar, 
dar superior acestuia prin experienţa acumulată, era un 
adversar teribil într-o campanie desfăşurată după toate regulile. 
Acum, obişnuit să opereze încet şi sigur cu mase superioare, el 
se lăsă derutat, poate, printr-un atac cu totul improvizat; ceea 


ce nu putuse descumpăni legiunea a treisprezecea a lui Caesar 
după serioasa probă a atacului galic şi după campania din 
ianuarie în ţara belovacilor (p. 190), rapiditatea războiului şi 
dificultăţile campaniei de iarnă, trebuia să dezorganizeze 
trupele pompeiene fie alcătuite din vechi soldaţi ai lui Caesar şi 
din recruți neinstruiţi, fie aflate încă în formare. Caesar pătrunse 
astfel în Italia. Două drumuri conduceau, pe atunci, din 
Romagna spre sud: drumul aemilio-cassian, care ducea de la 
Bononia, peste Apenini, la Arretium şi Roma, şi cel popillio- 
flaminian, care ducea de la Ravenna, de-a lungul coastei Mării 
Adriatice, pînă la Fanum şi, divizîndu-se aici, mergea în direcţia 
vestică prin pasul Furlo la Roma, iar în direcţia sudică la Ancona 
şi de aici pînă în Apulia. Urmînd primul drum, Marcus Antonius 
ajunse pînă la Arretium, Caesar pătrunzind pe cel de-al doilea. 
Nu întîlni nicăieri vreo rezistenţă; ofiţerii de recrutare nobili nu 
erau militari, masele de recruți nu erau soldaţi, locuitorii 
oraşelor fiind preocupaţi de singura grijă de a nu fi implicaţi într- 
un asediu. Cînd Curio se îndreptă cu 1.500 de soldaţi spre 
Iguvium, unde se concentraseră cîteva mii de recruți umbrieni 
conduşi de pretorul Quintus Minucius Thermus, atît generalul, cît 
şi soldaţii o luară la sănătoasa la simpla veste a apropierii 
adversarilor; faptul se repetă pretutindeni. Caesar avea 
posibilitatea să mărşăluiască fie împotriva Romei, de care 
călăreţii săi din Arretium se apropiaseră deja la o distanţă de 28 
de mile germane, fie împotriva legiunilor staționate la Luceria. 
Alese a doua variantă. Consternarea partidului advers era 
nemărginită. Pompeius primi la Roma mesajul despre 
apropierea lui Caesar; la început se părea că ar dori să apere 
capitala; dar cînd sosi vestea despre pătrunderea lui Caesar în 
Picenum şi despre primele sale succese, el renunţă la aceasta şi 
ordonă evacuarea ei. O groază profundă, sporită de zvonul fals 
că în faţa porţilor Romei s-ar fi arătat călăreţii lui Caesar, puse 
stăpînire asupra lumii aristocratice. Senatorii, care fuseseră 
avertizaţi că fiecare dintre cei care ar rămîne în capitală va fi 
tratat drept complice al rebelului Caesar, se revărsară în cete 
prin porţile oraşului. Consulii înşişi îşi pierdură într-o asemenea 
măsură cumpătul, încît nici măcar nu puseră casele în siguranţă. 
Cînd Pompeius îi îndemnă să-şi repare greşeala, fiindcă era timp 
suficient, ei îi răspunseră că ar fi mai bine dacă el ar ocupa mai 
întîi Picenum! Deruta era generală; în consecinţă, se întruni un 


mare consiliu de război la Teanum Sidicinum (23 ianuarie), la 
care participară Pompeius, Labienus şi cei doi consuli. Mai întîi 
au fost prezentate noile propuneri de compromis ale lui Caesar; 
chiar şi acum acesta se declara încă de acord să-şi concedieze 
imediat armata, să predea provinciile sale succesorilor 
desemnaţi şi să candideze în mod constituţional pentru 
consulat, dacă Pompeius ar pleca în Hispania şi dacă Italia va fi 
dezarmată. Răspunsul a fost că, dacă Caesar s-ar întoarce 
imediat în provincia lui, s-ar putea lua angajamentul ca 
dezarmarea Italiei şi plecarea lui Pompeius să fie decretate 
printr-o hotărîre constituţională a senatului; poate că, în 
intenţie, faptul nu era o înşelăciune grosolană, ci acceptarea 
propunerii de compromis, practic însă, în orice caz, era 
contrarul. Întrevederea personală cu Pompeius cerută de Caesar 
a fost refuzată şi trebuia să fie refuzată, întrucît Pompeius nu-şi 
putea permite să provoace şi alte suspiciuni, oricum existente, 
ale partidului constituţional prin aparenţa unei noi coaliţii cu 
Caesar. În ceea ce priveşte conducerea războiului, la Teanum se 
luă hotărîrea ca Pompeius să preia comanda trupelor staționate 
la Luceria, pe care, cu toată incertitudinea, se întemeiau totuşi 
toate speranţele, să pătrundă cu acestea în patria sa şi a lui 
Labienus, Picenum, unde să convoace personal, ca în urmă cu 
35 de ani, toate milițiile (II, p. 219) şi să încerce, în fruntea 
fidelelor cohorte picentine şi a fostelor cohorte ale lui Caesar 
deprinse cu războiul, să ridice o barieră în calea inamicului. 
Totul depindea de menţinerea ținutului picentin pînă la sosirea 
lui Pompeius. Caesar, reunindu-şi armata, pătrunsese deja în 
ţinutul acesta pe drumul de coastă venind de la Ancona. ŞI aici 
înarmările se găseau în plină desfăşurare. În oraşul picentin cel 
mai nordic, Auximum, se strînse îndată o divizie însemnată de 
recruți, condusă de Publius Attius Varus; dar la cererea 
municipalităţii, Varus evacuă oraşul încă înainte de apariţia lui 
Caesar şi o mînă dintre soldaţii acestuia, care ajunseră din urmă 
divizia în imediata apropiere a Auximumului, o risipiră în 
întregime după o scurtă încăierare; a fost prima în acest război. 
La fel, Gaius Lucilius Hirrus, cu 3.000 de recruți, şi Publius 
Lentulus Spinther, cu 5.000, evacuară curind după aceea 
Camerinum, respectiv Asculum. Contingentele devotate trup şi 
suflet lui Pompeius abandonară în majoritatea lor voluntar casa 
şi proprietatea şi-i urmară pe conducători dincolo de graniţă; 


ţinutul în sine era însă deja pierdut cînd sosi ofiţerul Lucius 
Vibullius Rufus, un senator nenobil, dar un militar experimentat, 
trimis de către Pompeius pentru conducerea interimară a 
apărării; el trebui să se mulţumească să preia din partea 
incapabililor ofiţeri recrutori pe cei aproximativ 6.000-7.000 de 
recruți salvaţi şi să-i conducă deocamdată spre cel mai apropiat 
loc de concentrare. Acesta era Corfinium, centrul recrutărilor în 
ţinutul alban, marsic şi pelign; masa de recruți, de aproximativ 
15.000 de oameni, adunată aici constituia contingentul celor 
mai războinice şi credincioase ţinuturi ale Italiei şi nucleul 
armatei aflate în formare a partidului constituţional. În 
momentul sosirii lui Vibullius în acest loc, Caesar se afla încă la 
o distanţă de citeva zile de marş; nimic nu-l împiedica să plece 
imediat, conform instrucţiunilor lui Pompeius, şi să reunească 
trupele de recruți picentine salvate şi pe cele concentrate la 
Corfinium cu armata principală din Apulia. Dar la Corfinium 
comanda succesorul desemnat al lui Caesar pentru guvernarea 
Galiei Cisalpine, Lucius Domitius, unul dintre încăpăţinaţii cei 
mai recalcitranţi ai aristocrației romane; acesta nu numai că 
refuză să se conformeze ordinelor lui Pompeius, dar îl opri şi pe 
Vibullius să plece, cel puţin cu contingentul din Picenum, spre 
Apulia. El era atit de convins că Pompeius şovăie numai din 
îndărătnicie şi că ar trebui să vină personal pentru a-l 
despresura, încît nici nu se aştepta în mod serios la vreun 
asediu, neconcentrînd la Corfinium nici măcar trupele de recruți 
cantonate în oraşele vecine. Însă Pompeius nu apăru, şi asta din 
motive bine întemeiate; e adevărat, el putea utiliza cele două 
legiuni nesigure drept sprijin pentru milițiile picentine, dar nu 
putea să accepte bătălia doar bazîndu-se pe ele. Însă după 
cîteva zile sosi Caesar (14 februarie). Între timp, cu trupele 
acestuia făcuseră joncţiunea legiunea a douăsprezecea din 
Picenum şi a opta, înainte de Corfinium, din cele transalpine, la 
acestea  adăugindu-se trei legiuni noi, alcătuite fie din 
contingentele pompeiene căzute în prizonierat sau înrolate în 
mod voluntar, fie din recruți încorporaţi imediat şi pretutindeni, 
astfel încît în faţa Corfiniumului Caesar se afla în fruntea unei 
armate de 40.000 de oameni, jumătate dintre ei cu stagiul 
satisfăcut. Cît timp Domitius speră în sosirea lui Pompeius, el 
dădu ordin ca oraşul să fie apărat; dar cînd mesajele acestuia îl 
dezamăgiră, el hotări nu să reziste pe poziţia pierdută, faptă 


prin care ar fi adus partidului său cel mai mare serviciu, şi nici 
să capituleze, ci, după ce soldaţilor de rînd li se spusese că 
armata de despresurare ar fi aproape, s-o şteargă în noaptea 
următoare împreună cu ofiţerii nobili. Dar nici măcar nu reuşi să 
traducă în faptă acest plan perfid. Comportamentul său năuc l-a 
trădat. O parte dintre contingente se răzvrătiră; recruţii marsi, 
care credeau că generalul lor nu era în stare de o asemenea 
miîrşăvie, erau gata să se năpustească împotriva răzvrătiţilor; 
dar şi ei, vrînd-nevrînd, trebuiră să se convingă de temeinicia 
acuzațiilor. Ca urmare, întreaga garnizoană, statul-major fiind 
arestat, i s-a predat lui Caesar, împreună cu oraşul (20 
februarie). Corpul de 3.000 de combatanți de la Alba şi 1.500 de 
recruți concentrați la Terracina depuseră armele în momentul în 
care se arătară patrulele de cavalerie ale lui Caesar; un al 
treilea detaşament de 3.500 de oameni staționat la Sulmo 
fusese silit să capituleze mai demult. Din momentul ocupării 
Picenumului de către Caesar, Pompeius crezu ltalia pierdută; el 
dorea numai să întîrzie cît mai mult posibil îmbarcarea pentru a 
salva contingentele care mai puteau fi salvate. De aceea, se 
deplasase încet spre portul cel mai apropiat, Brundisium. Aici 
veniră cele două legiuni de la Luceria şi recruţii pe care 
Pompeius reuşise să-i strîngă în grabă în Apulia pustie, precum 
şi bărbaţii recrutaţi de consuli şi de alţi însărcinaţi în Campania 
şi duşi cu mare rapiditate la Brundisium; tot aici ajunseră o 
mulţime de refugiaţi politici, printre ei aflindu-se senatorii cei 
mai distinşi însoţiţi de familiile lor. Începu îmbarcarea; dar 
navele aflate la dispoziţie nu erau suficiente pentru a transporta 
întreaga masă care se cifra abia la 25.000 de oameni. Nu 
rămînea decit soluţia împărţirii armatei. Mai întîi plecă partea 
cea mai mare (4 martie); cea mică, de aproximativ 10.000 de 
oameni, aşteptă împreună cu Pompeius reîntoarcerea flotei la 
Brundisium; căci, oricît de dorită ar fi fost stăpînirea 
Brundisiumului în eventualitatea unei tentative de recucerire a 
ltaliei, el nu îndrăzni să apere oraşul pe o perioadă mai 
îndelungată împotriva lui Caesar. Între timp, Caesar sosi în faţa 
Brundisiumului; începu asediul. Caesar încercă înainte de toate 
să blocheze intrarea în port prin diguri şi poduri plutitoare, 
pentru a nu permite reîntoarcerea flotei; dar Pompeius înarmă 
corăbiile comerciale ancorate în port şi reuşi să împiedice 
închiderea completă a portului pînă cînd reapăru flota, care, în 


ciuda vigilenţei asediatorilor şi atitudinii ostile a cetăţenilor 
oraşului, transportă trupele, retrase de către Pompeius cu mare 
abilitate din oraş, din sfera lui Caesar, în Grecia, nevătămate 
pînă la ultimul om (17 martie). Din lipsa unei flote eşuară atit 
asediul, cît şi eventuala urmărire. Într-o campanie de două luni, 
fără o singură bătălie serioasă, Caesar dizolvase o armată de 10 
legiuni în asemenea măsură, încît cu mare greutate partea mai 
mică a acesteia reuşise să scape printr-o fugă dezorganizată 
dincolo de mare. Întreaga Peninsulă Italică, incluzînd capitala 
împreună cu tezaurul de stat şi toate proviziile adunate aici, 
intrară pe mîna învingătorului. Nu fără temei, partidul înfrînt se 
plinse de înspăimîntătoarea rapiditate, clarviziune şi energie a 
„Monstrului”. 

Se pune totuşi întrebarea dacă Caesar a cîştigat sau a 
pierdut mai mult prin cucerirea Italiei. Ce-i drept, din punct de 
vedere militar, nu numai că adversarii au fost privaţi de 
însemnate rezerve, dar acestea au fost puse la dispoziţia lui 
Caesar; în primăvara anului 705 (49), armata sa includea, în 
urma recrutărilor masive ordonate pretutindeni, în afara celor 
nouă legiuni vechi, un număr însemnat de legiuni de recruți. Pe 
de altă parte însă, nu numai că deveni acum necesar să se 
staţioneze o forţă de ocupaţie puternică în Italia, ci trebuiau 
luate măsuri şi împotriva blocadei comerţului transmarin, 
urmărită de către adversarii stăpîni ai mării, care ar fi dus mai 
ales la instalarea foametei în capitală, prin care misiunea 
militară, deja destul de încilcită, a lui Caesar se complica şi mai 
mult. Din punct de vedere financiar, era important că Caesar 
reuşise să pună mina pe sumele aflate în casele din capitală; 
dar principalele surse de venituri, îndeosebi beneficiile 
Orientului, se aflau totuşi în miinile inamicului, şi necesităţile atit 
de crescute ale armatei, ca şi noua obligaţie de a se îngriji de 
populaţia înfometată a capitalei duseră la cheltuirea atît de 
rapidă a însemnatelor surse găsite, încît Caesar se văzu curînd 
nevoit să apeleze la creditul particular şi, întrucît părea imposibil 
ca el să se poată menţine mult timp cu acesta, erau aşteptate 
de către toţi largi confiscări, singurul remediu la care se mai 
putea recurge. Greutăţi şi mai serioase îi aduse cucerirea Italiei 
prin relaţiile politice. Teama claselor înstărite din cauza unei 
revoluţii anarhice era generală. Inamici şi amici vedeau în 
Caesar un al doilea Catilina; Pompeius credea, sau afirma 


numai, că Caesar fusese minat în războiul civil doar de 
imposibilitatea de a-şi achita datoriile. Această afirmaţie era 
într-adevăr absurdă; dar, în realitate, antecedentele lui Caesar 
nu erau nicidecum liniştitoare, cu atît mai puţin dacă se avea în 
vedere suita care-l înconjura acum. Indivizi de cea mai proastă 
faimă, nemernici cunoscuţi de întregul oraş, precum Quintus 
Hortensius, Gaius Curio, Marcus Antonius - fiul vitreg al 
catilinarului Lentulus, executat din ordinul lui Cicero -, deţineau 
primul loc în această suită; cele mai înalte posturi de încredere 
au fost date unor bărbaţi care renunţaseră demult să-şi 
însumeze cel puţin datoriile lor; nu numai că magistrați numiţi 
de Caesar erau văzuţi distrind dansatoare - lucru pe care îl 
făceau şi alţii -, dar apăreau în public în compania unor astfel de 
femei de stradă. Era de mirare că şi bărbaţi serioşi şi neangajaţi 
politic se aşteptau la amnistierea tuturor criminalilor fugiţi din 
ţară, la distrugerea cărţilor de datorii, la cuprinzătoare ordine de 
confiscare, de proscriere şi de asasinare, ba chiar la o jefuire a 
Romei de către soldăţimea galică? Dar în această privinţă 
„Monstrul” înşelă atît aşteptările inamicilor, cît şi pe cele ale 
prietenilor săi. Încă de la ocuparea primului oraş italic, 
Ariminum, Caesar le interzisese tuturor soldaţilor de rînd să se 
arate înarmaţi în interiorul zidurilor; întotdeauna şi fără 
deosebire, dacă îl primiseră prietenos sau duşmănos, oraşele 
provinciale au fost apărate în faţa oricărei injustiţii. Cînd 
garnizoana răzvrătită i-a predat seara tirziu Corfiniumul, el 
amină, contrar oricărei consideraţii militare, ocuparea oraşului 
pînă în dimineaţa următoare numai pentru a nu-i expune pe 
cetăţeni unei năvăliri nocturne a soldaţilor săi îndirjiţi. Dintre 
prizonieri, soldaţii de rînd, presupunîndu-se neutralitatea lor 
politică, erau încadraţi în propria armată; ofiţerii nu numai că 
erau cruţaţi, ci eliberaţi fără a lua în considerare persoana lor şi 
fără obligativitatea unor asigurări, iar bunurile reclamate drept 
proprietate privată le erau predate fără a cerceta cu severitate 
cel puţin legitimitatea acestor reclamaţii. Astfel a fost tratat 
însuşi Lucius Domitius; lui Labienus i se trimiseră în tabăra 
inamică chiar şi banii şi bagajele abandonate. In cea mai gravă 
criză financiară, Caesar nu se atinse totuşi de imensele bunuri 
ale adversarilor prezenţi sau de ale celor absenţi; Caesar se 
împrumuta mai degrabă de la prietenii săi decit să fi trezit 
ostilitatea celor avuţi prin introducerea impozitului funciar, legal 


din punct de vedere formal, dar practic căzut în desuetudine (II, 
p. 214). Învingătorul consideră rezolvată numai o jumătate, şi 
nu cea mai dificilă, din misiunea sa; garanţia durabilităţii o văzu, 
conform propriilor sale cuvinte, numai în  graţierea 
necondiționată a învinşilor; de aceea, de-a lungul întregului 
marş de la Ravenna pînă la Brundisium, reluase necontenit 
tentativele de a ajunge la o întrevedere personală cu Pompeius 
şi la un compromis acceptabil. Dar dacă aristocrația respinsese 
deja ideea aplanării conflictului, atunci neaşteptata şi atit de 
ruşinoasa emigrare potenţase minia ei pînă la demenţă, iar 
sălbaticele strigăte de răzbunare ale învinşilor contrastau în 
mod ciudat cu fraternizarea învingătorului. Mesajele primite cu 
regularitate de către amicii rămaşi în Italia din tabăra 
emigranților erau pline de proiecte de confiscări şi proscripţii, 
planuri de epurare a senatului şi a statului, faţă de care 
restauraţia lui Sulla era o nimica toată şi care îi înspăimiîntară 
chiar şi pe camarazii moderați din partid. Smintita pasiune a 
neputinței, înţeleapta moderație a puterii îşi făcură efectul. 
Întreaga masă care punea interesele materiale deasupra celor 
politice se aruncă în braţele lui Caesar. Oraşele provinciale 
divinizară „justiţia, moderaţia, înţelepciunea” învingătorului, iar 
adversarii trebuiau să confirme seriozitatea acestor ovaţii. In 
urma gravului naufragiu pe care-l suferise partidul constituţional 
în Italia, înalta finanţă, arendaşi de impozite şi juraţi nu se 
arătară prea entuziaşti să se încredinţeze în continuare aceloraşi 
cîrmaci: capitalurile ieşiră din nou la suprafaţă şi „domnii bogaţi 
trecură din nou la ocupaţia lor cotidiană, aceea de a completa 
cărţile de dobînzi”. Însăşi majoritatea (cel puţin numerică) a 
senatului - fiindcă, într-adevăr, rămăseseră puţini dintre 
membrii influenţi şi distinşi ai senatului - a rămas, în ciuda 
ordinelor lui Pompeius şi consulilor, în Italia, în parte chiar în 
capitală, şi a acceptat guvernarea lui Caesar. Clemenţa lui 
Caesar, calculată chiar şi în exuberanţa ei aparentă, îşi atinse 
scopul; teama fremătătoare a claselor avute din cauza anarhiei 
amenințătoare a fost întru cîtva anulată. Ce-i drept, acesta era 
un cîştig incalculabil pentru perioada următoare; înlăturarea 
anarhiei şi a fricii de anarhie, aproape la fel de periculoasă, era 
condiţia reorganizării viitoare a comunităţii. Dar, pentru 
moment, această clemenţă era pentru Caesar mai periculoasă 
decit ar fi fost reînnoirea ferocităţilor lui Cinna şi Catilina; ea nu-i 


transforma pe inamici în amici, ci pe amici în inamici. Partizanii 
catilinari ai lui Caesar erau nemulţumiţi că nu se trecea la 
asasinat şi la jaf; din partea acestor ticăloşi temerari, desperaţi 
şi, în parte, talentaţi, Caesar se putea aştepta la cele mai 
neobişnuite încurcături. lar republicanii de toate nuanțele nu 
fuseseră nici convertiți şi nici împăcaţi prin indulgenţa 
învingătorului. Conform crezului partidului catonian, obligaţia 
faţă de ceea ce ei numeau „patrie” înlătură orice altă 
consideraţie; chiar şi cel care-i datora lui Caesar libertatea şi 
viaţa era îndreptăţit şi obligat să ridice armele sau cel puţin să 
comploteze împotriva lui. Facţiunile mai puţin decise ale 
partidului constituţional acceptară, de bine, de rău, pacea şi 
protecţia venită din partea noului monarh; dar prin aceasta ei 
nu încetară să blesteme din toată inima monarhia şi pe monarh. 
Cu cît modificarea constituţională deveni mai evidentă, cu atit 
mai mult majoritatea cetăţenilor - atît din capitala mai agitată 
din punct de vedere politic, cît şi energica populaţie din satele şi 
oraşele Italiei - deveni mai conştientă de convingerea ei 
republicană; în această privinţă, prietenii constituţiei din Roma îi 
informară corect pe tovarăşii lor din exil că toate clasele şi toţi 
indivizii din patrie ar fi de partea lui Pompeius. Dificila stare de 
spirit a tuturor acestor cercuri a fost adiîncită şi de presiunea 
morală pe care camarazii de convingeri, mai energici şi mai 
distinşi, o exercitau tocmai ca emigranţi asupra masei celor 
inferiori şi indecişi. Bărbatul onest avea mustrări de conştiinţă 
din cauza rămiînerii sale în Italia; semiaristocratul se considera 
coborit la nivelul plebeilor dacă nu pleca în exil cu Domiţiii şi 
Metellii sau dacă ocupa chiar un loc în senatul alcătuit de Caesar 
din nulităţi. Propria clemenţă a învingătorului conferi acestei 
opoziții nemărturisite o importanţă politică sporită; întrucît 
Caesar se feri de terorism, se părea că adversarii ascunşi ar 
putea să-şi arate dezavuarea guvernării sale fără prea mare 
pericol. În această privinţă, în curînd el trăi în senat cele mai 
ciudate experienţe. Caesar începuse lupta pentru a elibera 
senatul terorizat de opresorii săi. După ce înfăptuise aceasta, el 
dorea să obţină din partea senatului aprobarea, plenipotenţa 
pentru continuarea războiului. În acest scop, atunci cînd Caesar 
apăru în faţa capitalei (sfirşitul lunii martie), tribunii poporului 
din partidul său convocară senatul (1 aprilie). Adunarea era 
destul de numeroasă, dar chiar şi din rîndul senatorilor rămaşi în 


Italia nu veniseră cei mai renumiţi, printre aceştia chiar fostul 
conducător al majorităţii servile, Marcus Cicero, şi propriul socru 
al lui Caesar, Lucius Piso; dar, ceea ce era şi mai grav, nici cei 
prezenţi nu erau înclinați să accepte propunerile lui Caesar. Cînd 
Caesar vorbi despre o împuternicire pentru continuarea 
războiului, unul dintre cei doi consulari, unicii prezenţi, Servius 
Sulpicius Rufus, un bărbat cît se poate de sperios, care nu dorea 
mai mult decit o moarte paşnică în patul său, spuse că Caesar 
ar aduce patriei servicii mai mari dacă ar renunţa să mai poarte 
război în Grecia şi Hispania. Cînd Caesar ceru apoi senatului să-i 
transmită lui Pompeius cel puţin propunerile sale de pace, 
acesta nu se împotrivi în principiu, dar amenințările emigranților 
adresate celor neutri îi înfricoşaseră pe aceştia în asemenea 
măsură încit nu se găsi nimeni pentru a prelua mesajul de pace. 
In faţa refuzului aristocrației de a contribui la înălţarea tronului 
şi în faţa repetatei laşităţi a înaltului colegiu, care, puţin timp 
înaintea lui Caesar, dejucase desemnarea legală a lui Pompeius 
ca general comandant în războiul civil, Caesar eşuă acum şi el 
cu aceeaşi pretenţie. Se adăugară alte oprelişti. Pentru a-şi 
reglementa totuşi întru cîtva poziţia, Caesar dorea să fie 
proclamat dictator; fapt care nu se întîmplă, întrucît acesta 
putea fi desemnat numai de un consul, iar tentativa cumpărării 
consulului Lentulus, existîind perspective pentru reuşita ei 
datorită finanţelor ruinate ale acestuia, dădu greş pînă la urmă. 
Mai departe, tribunul poporului Lucius Metellus interveni 
împotriva tuturor măsurilor luate de proconsul, iar cînd oamenii 
lui Caesar veniră pentru a goli tezaurul de stat, el încercă să-l 
apere chiar şi cu preţul vieţii. In acest caz, Caesar nu putu să 
evite îndepărtarea blindă a incoruptibilului; de altfel, el continuă 
să evite orice măsură violentă. Declară senatului, aşa cum 
procedase şi partidul constituţional cu puţin timp înainte, că ar fi 
dorit să reglementeze situaţia pe cale legală şi cu sprijinul 
autorităţii supreme; dar, întrucît acesta îi era refuzat, se putea 
dispensa de el. Fără a se sinchisi în continuare de senat şi de 
formalităţile de drept constituţional, el i-a predat pretorului 
Marcus Aemilius Lepidus administraţia provizorie a capitalei în 
calitate de prefect urban şi a ordonat măsurile necesare pentru 
administraţia ținuturilor supuse şi continuarea războiului. Chiar 
şi în larma luptei gigantice şi în ciuda murmurului ademenitor al 
promisiunilor extravagante ale lui Caesar, mulţimea capitalei a 


fost totuşi profund impresionată cînd, pentru prima dată, îl văzu 
pe monarh acţionind ca monarh în libera Romă, iar pe soldaţii 
săi spărgînd uşa tezaurului public. Dar trecuseră timpurile cînd 
impresiile şi starea de spirit ale masei determinau mersul 
lucrurilor; acum decideau legiunile, iar citeva sentimente mai 
mult sau mai puţin dureroase nu mai erau luate în considerare. 
Caesar se grăbi să reia războiul. El îşi datora succesele de 
pînă atunci ofensivei şi intenţiona să o continue. Situaţia 
adversarului său era ciudată. După ce planul iniţial, de a 
conduce campania ofensiv concomitent dinspre Italia şi dinspre 
Hispania către cele două Galii, fusese anihilat de atacul lui 
Caesar, Pompeius intenţiona să meargă în Hispania. Aici deţinea 
o poziţie deosebit de sigură. Armata număra şapte legiuni; în 
cadrul lor servea o mare parte dintre veteranii lui Pompeius, iar 
luptele din munţii Lusitaniei, care duraseră mai mulţi ani, 
căliseră soldaţii şi ofiţerii. Dintre conducători, Marcus Varro nu 
era, ce-i drept, decit un erudit renumit şi un partizan fidel, dar 
Lucius Afranius se evidenţiase în luptele din Orient şi din Alpi, iar 
Marcus Petreius, învingătorul lui Catilina, era un ofiţer pe cît de 
neînfricat, pe atît de capabil. În timp ce, în provincia Ulterior 
Catsar, mai avea un oarecare număr de adepţi din perioada 
guvernării sale (p. 147), provincia Ebrului, dimpotrivă, mult mai 
importantă, era asociată, cu toate legăturile de venerație şi 
mulţumire, de vestitul general care, cu 20 de ani în urmă, 
comandase aici în războiul sertorian şi o reorganizase după 
terminarea acestuia. Era evident că, în urma catastrofei italice, 
Pompeius ar fi procedat cel mai bine dacă s-ar fi deplasat cu 
resturile armatei salvate într-acolo, opunindu-se lui Caesar în 
fruntea întregii sale armate. Însă, din nefericire, sperînd că va 
putea totuşi salva trupele staționate la Corfinium, el întîrziase 
atit de mult în Apulia, încît a fost silit să aleagă drept loc de 
îmbarcare Brundisium, aflat mai aproape decit porturile 
campaniene. Cauza pentru care Pompeius, stăpînul mării şi al 
Siciliei, nu a revenit mai tîrziu asupra planului iniţial nu se poate 
determina; poate că aristocrația, în maniera ei neprevăzătoare 
şi bănuitoare, nu s-a arătat dispusă să se încredinţeze trupelor 
şi populaţiei hispanice; oricum, Pompeius a rămas în Orient, iar 
Caesar avea posibilitatea să declanşeze atacul următor fie 
împotriva armatei care se organiza în Grecia sub comanda lui 
Pompeius însuşi, fie împotriva celei combative a locotenenţilor 


săi din Hispania. El s-a decis pentru a doua variantă şi, odată ce 
se sfirşi campania italică, a luat toate măsurile pentru a 
concentra pe cursul inferior al Ronului nouă dintre legiunile sale 
cele mai bune; de asemenea, 6.000 de călăreţi, în parte oameni 
aleşi din cantoanele celtice de către Caesar însuşi, în parte 
mercenari germani, şi un număr de arcaşi iberici şi ligurici. Dar 
tocmai aici acţionaseră şi adversarii săi. Lucius Domitius, numit 
de către senat guvernator al Galiei Cisalpine în locul lui Caesar, 
plecase din Corfinium imediat după ce Caesar îl eliberase şi 
ajunsese cu suita sa şi cu omul de încredere al lui Pompeius, 
Lucius Vibullius Rufus, la Massalia, unde, într-adevăr, reuşise să 
convingă oraşul să se declare de partea lui Pompeius, ba chiar 
să refuze trecerea trupelor lui Caesar. Dintre trupele hispanice, 
cele două legiuni mai puţin sigure au rămas în provincia 
Hispania Ulterior sub comanda lui Varro; în schimb, cele cinci 
legiuni mai bune - întărite cu 40.000 de pedestraşi hispanici, în 
parte infanterie de linie iberică, în parte trupe uşoare lusitaniene 
şi de altă provenienţă, şi de 5.000 de călăreţi -, comandate de 
Afranius şi Petreius, porniseră, conform ordinelor lui Pompeius 
transmise prin Vibullius, pentru a bloca Pirineii în faţa 
inamicului. În acest timp, Caesar însuşi sosi în Galia şi, întrucît 
pregătirea asediului Massaliei îl mai reţinea, îşi trimise cea mai 
mare parte a trupelor concentrate pe Ron, şase legiuni şi 
cavaleria, pe marele drum care duce prin Narbo (Narbonne) la 
Rhode (Rosas), pentru a ajunge înaintea inamicului în Pirinei. 
Manevra reuşi; cînd Afranius şi Petreius ajunseră la trecători, ei 
le găsiră deja ocupate de trupele lui Caesar; în consecinţă, linia 
Pirineilor fiind pierdută, ei ocupară poziţii la llerda (Lerida), 
situată între munţi şi Ebru. Acest oraş se află la patru mile către 
nord de Ebru, pe malul drept al unui afluent al acestuia, Sicoris 
(Segre), traversat de un singur pod solid, amplasat în imediata 
vecinătate a llerdei. La sud de Ilerda, munţii care însoțesc malul 
stîng al Ebrului se apropie destul de mult de oraş; la nord, de 
ambele părţi ale Sicorisului se întinde un teren neted, dominat 
de colina pe care a fost ridicat oraşul. Pentru o armată care 
trebuia să accepte asediul, aceasta era o poziţie excelentă; dar, 
după ce ocuparea liniei Pirineilor fusese întîrziată, apărarea 
Hispaniei putu fi reluată în mod serios numai dincolo de Ebru şi, 
întrucît nu fusese creată o legătură stabilă între Ilerda şi Ebru şi 
nici nu se construise un pod peste acesta din urmă, retragerea 


din poziţia provizorie de apărare în cea definitivă nu era 
asigurată în suficientă măsură. Trupele lui Caesar se fortificară 
în amonte de Ilerda, în delta pe care rîul Sicoris o formează cu 
Cinga (Cinca), cu care se uneşte în aval de Ilerda; dar 
posibilitatea atacului apăru abia după sosirea lui Caesar în 
tabără (23 iunie). Sub zidurile oraşului, cele două armate se 
luptară cu aceeaşi îndirjire şi vitejie, cu sorţi foarte schimbători; 
dar trupele lui Caesar nu-şi atinseră scopul de a se stabili între 
tabăra pompeiană şi oraş şi de a pune astfel stăpînire pe podul 
de piatră. În consecinţă, pentru comunicațiile lor cu Galia, ei se 
văzură restrînşi numai la cele două poduri pe care le aruncaseră 
în grabă peste Sicoris la patru pînă la cinci mile în amonte, 
întrucît la Ilerda rîul era prea lat pentru asemenea construcţii. 
Cînd debitul rîului crescu odată cu topirea zăpezilor, aceste 
poduri improvizate au fost luate de torent; şi întrucit lipseau 
navele pentru a traversa riurile umflate, în aceste circumstanţe 
neputindu-se trece la reconstruirea podurilor, armata lui Caesar 
se văzu limitată la spaţiul îngust dintre Cinca şi Sicoris - malul 
stîng al rîului Sicoris şi drumul prin care armata comunica cu 
Galia şi Italia, aproape neapărat, răminea la discreţia 
pompeienilor care traversau rîul fie pe podul oraşului, fie, după 
obiceiul lusitan, înotînd cu ajutorul unor burdufuri. Era perioada 
de dinaintea recoltei; cerealele vechi fuseseră consumate 
aproape în întregime, cele noi încă nu erau strînse, iar îngusta 
fişie de pămînt dintre cele două rîuri a fost curînd epuizată. In 
tabără se instală o adevărată foamete - o baniţă prusacă de grîu 
costa 300 de denari (90 de taleri) -, izbucniră boli îngrijorătoare; 
în schimb, pe malul stîng se îngrămădeau proviziile şi furniturile 
cele mai variate şi, în plus, trupe de toate felurile: întăriri venite 
din Galia constînd în cavalerie şi arcaşi, ofiţeri şi soldaţi aflaţi în 
permisie, detaşamente de recunoaştere care se întorceau - în 
total, o masă de 6.000 de oameni, atacată de pompeieni cu 
forţe superioare şi respinsă cu pierderi mari în munţi, în timp ce 
trupele lui Caesar de pe malul drept trebuiră să asiste 
neputincioase la această bătălie inegală. Comunicaţiile armatei 
se aflau în mîinile pompeienilor; Italia rămase deodată fără ştiri 
din Hispania, iar zvonurile bizare ce începură să circule aici nu 
erau prea departe de adevăr. Dacă pompeienii şi-ar fi urmărit 
avantajul cu mai multă energie, ar fi reuşit, cu siguranţă, fie să 
nimicească masa abia capabilă de rezistenţă, înghesuită pe 


malul stîng al rîului Sicoris, fie s-o respingă cel puţin înapoi în 
Galia şi să ocupe acest mal atit de temeinic, încît nici un om să 
nu mai fi traversat rîul fără ştirea lor. Dar ambele posibilităţi 
fuseseră neglijate; ce-i drept, trupele fuseseră respinse cu 
pierderi, dar nu fuseseră nici distruse şi nici alungate cu 
desăvirşire, iar împiedicarea traversării rîului a fost lăsată mai 
ales în seama rîului însuşi. Caesar îşi făuri planul în conformitate 
cu această realitate. Dădu ordin să fie confecţionate în tabără 
bărci uşoare din lemn şi coşuri împletite, căptuşite cu piele, 
după modelul celor ale britanilor de lîngă Canal sau folosite mai 
tirziu de către saxoni, şi să fie transportate în căruţe pînă în 
punctul unde se aflaseră podurile. Pe aceste luntre fragile a fost 
atins malul opus şi, întrucît nu era ocupat, se reconstrui podul 
fără prea mare dificultate; cu rapiditate se eliberă apoi şi drumul 
de comunicaţie şi se transportară proviziile atît de aşteptate în 
tabără. Ideea fericită a lui Caesar eliberă aşadar armata din 
pericolul imens în care se aflase. Imediat după aceea, cavaleria 
lui Caesar, mult superioară celei adverse, începu să cutreiere 
ţinutul de pe malul stîng al rîului Sicoris; cele mai însemnate 
comunităţi hispanice din zona cuprinsă între Pirinei şi Ebru, 
Osca, Tarraco, Dertosa şi altele, ba şi unele situate la sud de 
Ebru trecură deja de partea lui Caesar. Datorită detaşamentelor 
de recunoaştere ale lui Caesar şi modificării atitudinii 
comunităţilor învecinate, pompeienii, la rîndul lor, începură 
acum să ducă lipsă de provizii; ei se hotărîră, în fine, să se 
retragă în spatele liniei Ebrului şi se angajară cu iuţeală în 
construirea unui pod de vase peste Ebru, în aval de vărsarea 
rîului  Sicoris. Caesar intenţiona să blocheze retragerea 
adversarilor peste Ebru şi să-i blocheze la Ilerda; dar atît timp cît 
inamicii se aflau în stăpînirea podului de la Ilerda, el 
nedispunînd aici nici de vaduri şi nici de poduri, nu putea să-şi 
împartă armata pe cele două maluri ale rîului şi nici să 
încercuiască Ilerda. In consecinţă, soldaţii lui săpară zi şi noapte 
pentru a produce scăderea nivelului apei, prin canale de 
scurgere, astfel încît infanteria să poată trece riul fără 
dificultate. Dar pregătirile pompeienilor de traversare a Ebrului 
se terminară mai repede decit încercările trupelor lui Caesar de 
încercuire a llerdei; cînd, după terminarea podului de vase, 
primii începură marşul spre Ebru pe malul stîng al rîului Sicoris, 
canalele de scurgere făcute de trupele sale i se părură 


generalului totuşi prea puţin avansate pentru a folosi pasajul 
pentru infanterie; astfel, dădu ordin ca numai câălăreţii să 
traverseze riul şi, ţinîndu-se pe urmele inamicilor, să-i reţină şi 
să le provoace cel puţin pagube. Dar cînd, în negurile dimineţii, 
legiunile lui Caesar desluşiră coloanele inamice care se puseseră 
încă de la miezul nopţii în mişcare, ei înţeleseră, cu instinctul 
infailibil al veteranilor obişnuiţi cu războiul, importanţa 
strategică a acestei retrageri, care îi silea să-l urmeze pe 
adversar în ţinuturi îndepărtate, greu de pătruns şi împiînzite de 
hoarde inamice; la rugămintea lor, generalul îndrăzni să 
conducă şi pedestrimea prin rîu, acesta fiind traversat fără 
incidente, cu toate că apa le ajunsese soldaţilor pînă la umăr. 
Era şi timpul. Dacă ar fi fost străbătută îngusta cîmpie care 
separa oraşul Ilerda de munţii care străjuiesc Ebrul, armata 
pompeienilor ajungînd în munţi, retragerea lor pe Ebru nu mai 
putea fi împiedicată. Aceştia, în ciuda atacurilor necontenite şi 
deosebit de stînjenitoare pentru marş ale cavaleriei inamice, se 
apropiaseră deja de munţi la o distanţă de o milă, cînd, mergind 
neîntrerupt de la miezul nopţii şi aflindu-se la capătul puterilor, 
renunţară la planul lor iniţial de a traversa cîmpia în aceeaşi zi şi 
ridicară tabăra. Aici au fost ajunşi din urmă de infanteria lui 
Caesar, care s-a instalat pentru seara şi noaptea aceea în 
vecinătatea lor, pompeienii, de frica atacurilor nocturne ale 
cavaleriei, renunţind la continuarea marşului de noapte plănuit 
iniţial. Şi în ziua următoare, cele două armate nu se mişcară, 
fiind ocupate doar cu recunoaşterea împrejurimilor. In cea de-a 
treia zi, dis-de-dimineaţă, infanteria lui Caesar porni cu intenţia 
ca, înconjurîind poziţia inamicilor prin munţii lipsiţi de poteci şi 
departe de drum, să le închidă calea spre Ebru. Ofițerii 
pompeieni nu recunoscură imediat scopul marşului ciudat care, 
la început, păru a se îndrepta din nou spre tabăra de la Ilerda. 
Cînd îl înţeleseră, sacrificară tabăra şi bagajele şi înaintară, în 
marş forţat, pe drumul principal, pentru a atinge culmea malului 
înaintea lui Caesar. Dar era deja prea tirziu; cînd se apropiară, 
masele compacte ale inamicului staţionau deja pe drum. O 
tentativă temerară a pompeienilor de a găsi un alt drum spre 
Ebru peste creasta munţilor a fost dejucată de cavaleria lui 
Caesar, care încercui şi măcelări trupele lusitane trimise în 
recunoaştere. Dacă armata pompeiană, avind în spatele ei pe 
călăreţii inamici, iar în faţă pedestrimea inamică, fiind complet 


demoralizată, s-ar fi angajat în bătălie cu armata lui Caesar, 
deznodămiîntul abia dacă se putea pune la îndoială, prilejul 
declanşării ei oferindu-se de mai multe ori; dar Caesar nu profită 
de prilej şi înfrînă cu dificultate rîvna războinică a soldaţilor săi 
siguri de victorie. Armata pompeiană era oricum pierdută din 
punct de vedere strategic; Caesar evită să-şi slăbească armata 
şi să învenineze şi mai mult vrajba printr-o inutilă vărsare de 
sînge. Din ziua în care reuşise blocarea înaintării pompeienilor 
spre Ebru, soldaţii celor două armate începuseră să fraternizeze 
şi să trateze asupra capitulării; Caesar însuşi consimţise deja la 
condiţiile cerute, îndeosebi la cruţarea ofiţerilor, cînd Petreius se 
năpusti cu escorta sa, alcătuită din sclavi şi hispanici, asupra 
pompeienilor, lăsînd să fie măcelăriți soldaţii din tabăra adversă 
pe care-i capturase. Caesar îi trimise totuşi înapoi nevătămaţi pe 
pompeienii care veniseră în tabăra lui şi stărui în găsirea unei 
soluţionări paşnice. Ilerda, unde pompeienii mai aveau o 
garnizoană şi destule magazii, deveni acum ţinta marşului lor; 
dar avînd armata inamică în faţă, iar Sicorisul între ei şi 
fortăreață, mărşăluiau fără a se apropia de obiectiv. Cavaleria 
lor se înfricoşă cu timpul în asemenea măsură încît pedestrimea 
trebui s-o adăpostească între rîndurile lor, în ariergardă trebuind 
să fie trimise legiuni; procurarea apei şi a furajelor deveni tot 
mai dificilă; se trecea deja la omorirea animalelor de povară, 
întrucît nu mai puteau fi hrănite. În sfîrşit, armata rătăcitoare se 
găsi încercuită în adevăratul sens al cuvîntului; în spate Sicoris, 
în faţă armata adversă, care o îngrădi cu val şi şanţ. Încercă să 
traverseze rîul, dar cavaleria germană şi infanteria uşoară ale lui 
Caesar o devansară în ocuparea malului opus. Doar vitejia şi 
fidelitatea nu mai putură amina capitularea inevitabilă (2 august 
705, 49). Caesar nu numai că le garantă ofiţerilor şi soldaţilor 
viaţa şi libertatea, posesia bunurilor care le mai rămăseseră şi 
retrocedarea celor deja confiscate, el preluînd sarcina de a le 
restitui soldaţilor săi întreaga lor valoare, dar, în timp ce în Italia 
îi încadrase pe recruţii luaţi prizonieri cu forţa în armata sa, el îi 
onoră pe aceşti bătrîni legionari ai lui Pompeius prin 
încuviințarea ca nici unul să nu fie silit să intre în armata lui 
împotriva voinţei sale. El ceru doar ca fiecare să-şi predea 
armele şi să se întoarcă în patrie. În consecinţă, soldaţii originari 
din Hispania, aproximativ a treia parte a armatei, au fost 
concediaţi imediat, cei italici la graniţa dintre Galia Transalpină 


şi Galia Cisalpină. Cu dizolvarea armatei, Hispania Citerior intră 
de la sine sub puterea învingătorului. În Hispania Ulterior, 
Marcus Varros, care deţinea comanda pentru Pompeius, aflind 
despre catastrofa de la Ilerda, crezu de cuviinţă să se retragă în 
oraşul insular Gades şi să adăpostească sumele însemnate pe 
care le strînsese prin confiscarea tezaurelor templelor şi averilor 
adepților distinşi ai lui Caesar, flota destul de însemnată pe care 
o înjghebase şi cele două legiuni care îi fuseseră încredințate. 
Dar la simplul zvon al sosirii lui Caesar, cele mai importante 
oraşe ale provinciei de mult ataşate lui Caesar se declarară de 
partea acestuia şi alungară garnizoanele pompeiene sau le 
determinară să le urmeze exemplul; aşa au făcut Corduba, 
Carmo şi Gades. De asemenea, una dintre legiuni se deplasă din 
proprie iniţiativă la Hispalis şi trecu împreună cu acest oraş de 
partea lui Caesar. Cînd, în fine, Italica însăşi închise porţile în 
faţa lui Varro, acesta hotărî să capituleze. Cam în acelaşi timp 
se supuse şi Massalia. Cu o energie insolită, masalioţii nu numai 
că suportaseră asediul, dar rezistaseră şi pe mare în faţa lui 
Caesar; aici erau în elementul lor şi erau îndreptăţiţi să spere 
într-un sprijin substanţial venit pe această cale din partea lui 
Pompeius care, de altfel, stăpinea marea în exclusivitate. 
Locotenentul lui Caesar însă, destoinicul Decimus Brutus, 
acelaşi care dobindise prima victorie maritimă pe ocean 
împotriva veneţilor (p. 171), a ştiut să-şi alcătuiască repede o 
flotă şi, în ciuda rezistenţei dirze opuse de echipajul inamic, 
compus în parte din mercenari albici, în parte din sclavii-păstori 
ai lui Domitius, reuşi cu soldaţii săi viteji selectaţi din legiuni să 
învingă flota masaliotă mai puternică şi să scufunde sau să 
captureze cea mai mare parte a corăbiilor. Cînd o mică escadră 
pompeiană comandată de Lucius Nasidius sosi în fine din Orient, 
în portul de la Massalia, navigînd de-a lungul Siciliei şi Sardiniei, 
masalioţii reînnoiră încă o dată înarmările lor maritime şi ieşiră 
împreună cu corăbiile lui Nasidius împotriva lui Brutus. Dacă în 
bătălia care se desfăşură în faţa Tauroeisului (La Ciotat, la est 
de Marseille) corăbiile lui Nasidius ar fi luptat cu acelaşi curaj 
desperat pe care îl dovediră masalioţii în ziua aceasta, rezultatul 
ei ar fi fost probabil altul; dar fuga nasidienilor aduse victoria de 
partea lui Brutus, iar resturile flotei pompeiene se refugiară spre 
Hispania. Asediaţii au fost înlăturați complet de pe mare. În 
partea continentală, unde asediul era condus de către Gaius 


Trebonius, se opuse şi în continuare cea mai hotărită rezistenţă; 
dar în ciuda deselor ieşiri ale mercenarilor albici şi a utilizării 
abile a imenselor rezerve de proiectile îngrămădite în oraş, 
lucrările asediatorilor se apropiară în cele din urmă de zid, unul 
dintre turnuri prăbuşindu-se. Masalioţii declarară că renunţau la 
apărare, dar doreau să capituleze în faţa lui Caesar însuşi şi 
cerură din partea comandantului roman să oprească lucrările de 
asediu pînă la sosirea generalului. Trebonius primise din partea 
lui Caesar ordinul clar de a cruța oraşul în măsura posibilităţilor; 
el acordă armistițiul cerut. Dar întrucît masalioţii îl folosiră 
pentru organizarea unei ieşiri perfide, în cursul căreia incendiară 
în întregime una dintre jumătăţile lucrărilor romane aproape 
neapărate, asedierea reîncepu cu îndirjire sporită. Destoinicul 
comandant al romanilor reconstrui cu o rapiditate uimitoare 
turnurile şi digul distruse; în curînd, masalioţii au fost încercuiți 
din nou din toate părţile. Cînd Caesar, reîntorcîndu-se de la 
supunerea Hispaniei, ajunse în faţa oraşului lor, el îl găsi în 
pragul desperării, în parte din cauza atacurilor inamice, în parte 
din cauza foametei şi epidemiilor, şi, pentru a doua oară, iar de 
data aceasta cu intenţii serioase, gata să capituleze în orice 
condiţii. Numai Domitius, conştient de clemenţa învingătorului 
pe care o întinase într-un mod atît de miîrşav, luă o barcă şi se 
strecură printre corăbiile flotei romane, căutînd un al treilea 
cîmp de bătălie pentru ura sa neîmpăcată. Soldaţii lui Caesar 
juraseră să treacă prin sabie întreaga populaţie masculină a 
oraşului trădător şi cerură nerăbdători din partea generalului 
semnul pentru jefuire. Insă Caesar, conştient şi aici de marea sa 
misiune de întemeiere a civilizaţiei eleno-italice în Occident, nu 
se lăsă constrins să reediteze distrugerea Corintului. Massalia, 
cel mai îndepărtat de patrie dintre oraşele libere, cîndva atît de 
numeroase şi de puternice pe mare, ale vechii naţiuni de 
navigatori ionici, şi aproape ultimul în care viaţa marinărească 
elenă se mai menţinuse în toată puritatea şi prospeţimea ei, ca, 
de altfel, şi ultimul oraş grecesc care a purtat o bătălie navală, 
Massalia a trebuit să-i predea învingătorului rezervele sale de 
arme şi de nave şi pierdu o parte din privilegiile sale şi din 
teritoriu, dar îşi păstră libertatea şi naționalitatea, rămînînd, din 
punct de vedere spiritual, ca şi înainte, chiar în condiţii 
materiale precare, centrul culturii elene în îndepărtatul ţinut 
celtic, ajuns tocmai acum la o nouă importanţă istorică. 


Aşadar, după mai multe schimbări de situaţie, în timp ce 
în ţinuturile occidentale războiul se decise iar net în favoarea lui 
Caesar - Hispania şi Massalia fiind supuse, iar armata principală 
a inamicului capturată pînă la ultimul om -, armele deciseseră şi 
pe al doilea teatru de război pe care Caesar considerase 
necesar să preia ofensiva imediat după cucerirea Italiei. S-a 
menţionat, mai sus, că pompeienii intenționau să înfometeze 
Italia, avînd, pentru aceasta, mijloacele necesare. Stăpîneau 
marea fără a avea vreun rival şi lucrau pretutindeni, la Gades, 
Utica, Messana, îndeosebi în Orient, cu rîvnă la mărirea flotei 
lor; ei deţineau, de asemenea, toate provinciile care asigurau 
mijloacele de subzistență pentru capitală: Sardinia şi Corsica 
prin Marcus Cotta, Sicilia prin Marcus Cato, Africa prin generalul 
autodesemnat Titus Attius Varus şi aliatul luba, regele Numidiei. 
Caesar trebuia să năruiască aceste planuri ale inamicului şi să-i 
smulgă provinciile cerealiere. Quintus Valerius a fost trimis cu o 
legiune în Sardinia şi-l sili pe guvernatorul pompeian să 
evacueze insula. Întreprinderea mai importantă de a cuceri 
Sicilia şi Africa i-a fost încredinţată tînărului Gaius Curio, sprijinit 
de destoinicul Gaius Caninius Rebilus, deprins cu războiul. Ei 
ocupară Sicilia fără să recurgă la confruntarea armată; Cato, 
lipsit de o armată veritabilă şi nefiind un bărbat al lui Marte, 
evacuă insula după ce, comportindu-se onest, îi avertizase pe 
sicilieni să nu se compromită fără rost printr-o rezistenţă 
nesăbuită. Curio lăsă jumătate din trupele sale pentru 
protejarea acestei insule atit de importante pentru capitală şi se 
îmbarcă cu celelalte două legiuni şi 500 de călăreţi, îndreptîndu- 
se spre Africa. Aici, el se putea aştepta la o rezistenţă mai 
serioasă; în afara armatei însemnate şi destoinice în felul ei a 
regelui luba, guvernatorul Varus formase două legiuni din 
romanii stabiliţi în Africa şi alcătuise şi o mică flotilă de 10 vele. 
Însă, cu ajutorul flotei sale superioare, Curio reuşi să debarce 
fără dificultate între Hadrumetum, unde staţiona una dintre 
legiunile inamicilor împreună cu corăbiile lor de război, şi Utica, 
în faţa acestui oraş aflindu-se cea de-a doua legiune comandată 
de Varus însuşi. Curio se îndreptă împotriva acesteia şi-şi ridică 
tabăra în apropiere de Utica, tocmai acolo unde, cu un secol şi 
jumătate în urmă, Scipio cel Bătrîn îşi stabilise prima sa tabără 
de iarnă în Africa (I, p. 453). Caesar, nevoit să-şi menţină trupele 
de elită pentru războiul hispanic, trebuise să alcătuiască armata 


siciliano-africană în majoritatea ei din legiunile preluate de la 
inamic, îndeosebi din prizonierii de război de la Corfinium; 
ofiţerii armatei pompeiene din Africa, în parte foştii superiori ai 
legiunii înfrînte la Corfinium, încercară acum cu toate mijloacele 
să-i determine pe vechii lor soldaţi care luptau acum împotriva 
lor să-şi respecte primul jurămînt. Dar Caesar nu se înşelase în 
alegerea locotenentului său. Curio înţelegea atit să dirijeze 
mişcările armatei şi flotei, cît şi să cîştige o influenţă personală 
asupra soldaţilor; aprovizionarea era îndestulătoare, bătăliile 
fără excepţie norocoase. Cînd Varus, presupunînd că trupelor lui 
Curio le lipsea prilejul pentru a trece de partea lui, se hotărî să 
dea o bătălie pentru a le oferi această ocazie, rezultatul nu-i 
justifică speranţele. Entuziasmaţi de cuvintarea înflăcărată a 
tinărului lor conducător, călăreţii lui Curio îi puseră pe fugă pe 
cei inamici şi, în faţa celor două armate, măcelăriră infanteria 
uşoară a adversarului care înaintase împreună cu cavaleria; 
încurajați de acest succes şi de exemplul personal al lui Curio, 
legiunile trecură, de asemenea, la atac, traversîind valea 
prăpăstioasă care separa cele două linii. Pompeienii nu-l 
aşteptară, ci fugiră ruşinos în tabăra lor, evacuînd-o şi pe 
aceasta în noaptea următoare. Victoria fiind completă, Curio 
începu imediat asedierea Uticăi. Cînd sosi însă vestea că regele 
luba s-ar apropia cu toate forţele sale pentru despresurare, 
Curio se hotărî, aşa cum procedase şi Scipio la venirea lui 
Syphax, să ridice asediul şi să se întoarcă în fosta tabără a lui 
Scipio pînă la debarcarea întăririlor din Sicilia. În curînd a fost 
prezentat un al doilea raport, conform căruia regele luba ar fi 
fost silit să se întoarcă cu grosul armatei sale din cauza 
atacurilor principilor vecini şi că ar trimite în ajutorul asediaţilor 
numai un corp modest comandat de Saburra. Curio, care, 
neastimpărat din fire, cu greu se hotărise să rămînă inactiv, 
porni acum din nou pentru a-l înfrînge pe Saburra înainte ca 
acesta să fi luat legătura cu garnizoana de la Utica. Cavaleria 
sa, care îl devansase cu o zi, reuşi într-adevăr să surprindă 
corpul lui Saburra pe Bagrades în timpul nopţii şi să-i provoace 
pierderi însemnate; la ştirea victoriei, Curio acceleră marşul 
infanteriei pentru a desăvîrşi cu ajutorul ei înfrîngerea. În curînd, 
pe ultimele pante ale colinelor care coboară spre Bagrades a 
fost văzut corpul lui Saburra care se lupta cu călăreţii romani; 
legiunile atacatoare contribuiră la respingerea definitivă a 


acestuia în cîmpie. Dar aici sorții se schimbară. Saburra nu era 
lipsit de sprijin, aşa cum se presupusese, ci se afla la ceva mai 
mult de o milă germană faţă de forţa principală numidă. Pe 
cîmpul de bătălie sosiră deja elita pedestrimii numide şi 2.000 
de călăreţi gali şi hispanici pentru a-l sprijini pe Saburra, regele 
însuşi apropiindu-se cu grosul armatei şi 16 elefanţi. În urma 
marşului nocturn şi a bătăliei îndirjite, numai vreo 200 de 
călăreţi romani se găsiră grupaţi în momentul acela, iar aceştia, 
ca şi infanteria, se aflau la limita puterilor în urma eforturilor şi 
luptei, toţi încercuiți, pe cîmpia largă unde se lăsaseră 
ademeniţi de hoardele inamice ce sporeau întruna. În van 
încercă Curio să angajeze bătălia; conform obiceiului lor, 
călăreţii libieni se repliau imediat atunci cînd înainta un 
detaşament roman, pentru ca, atunci cînd se retrăgea, să-l 
urmărească. In van încercă să reciştige înălțimile; ele fură 
ocupate şi blocate de călăreţii inamici. Totul era pierdut. 
Pedestrimea a fost măcelărită pînă la ultimul om. Cîţiva dintre 
călăreţi reuşiră să străpungă linia inamică; şi Curio ar fi putut să 
se salveze, dar nesuportînd ideea de a se prezenta singur în faţa 
stăpînului său, fără armata ce-i fusese încredinţată, muri şi el cu 
sabia în mînă. Inseşi trupele care se regăsiră în tabăra de la 
Utica şi echipajul flotei, care s-ar fi putut salva cu atîta uşurinţă 
în Sicilia, se predară, sub impresia teribil de rapidei catastrofe, 
în ziua următoare lui Varus (august sau septembrie 705, 49). 
Astfel se sfirşi expediţia siciliano-africană ordonată de Caesar. 
Ea îşi atinse scopul în măsura în care, prin ocuparea Siciliei 
împreună cu cea a Sardiniei, au fost înlăturate cel puţin lipsurile 
cele mai grave din capitală; puteau fi îndurate zădărnicita 
cucerire a Africii, din care partidul învingător nu trăgea alte 
foloase, şi pierderea a două legiuni nesigure. Dar o pierdere de 
neînlocuit pentru Caesar, chiar pentru Roma, era moartea 
prematură a lui Curio. Nu fără motiv îi încredinţase Caesar 
tinărului bărbat, lipsit de experienţă militară şi cunoscut pentru 
viaţa sa depravată, cea mai importantă comandă independentă; 
în tînărul acesta înfocat mocnea o scînteie din propriul geniu. 
Asemenea lui Caesar, golise cupa plăcerilor pînă la fund; nu 
devenise om de stat întrucit era ofiţer; activitatea sa politică îi 
pusese sabia în mină; elocinţa sa nu era aceea a perioadelor 
şlefuite, ci elocinţa gîndului împărtăşit cu tot sufletul; strategia 
lui se baza pe acţiunea rapidă cu mijloace puţine; esenţa 


caracterului său era iuţeala şi deseori uşurătatea, senina 
amabilitate şi trăirea deplină a momentului. Dacă, aşa cum 
afirma generalul său despre el, focul tinereţii şi înaltul curaj îl 
împingeau spre fapte necugetate şi dacă el, pentru a nu fi iertat 
în urma acestei greşeli scuzabile, acceptă moartea cu prea 
multă mîndrie, momentele necugetate şi ale unei mîndrii 
asemănătoare nu lipsesc nici în istoria lui Caesar. Putem să 
deplîngem faptul că nu i-a fost dat acestei naturi clocotitoare să 
se maturizeze şi să se păstreze pentru generaţia următoare, atit 
de avară în talente şi decăzută cu atita rapiditate sub 
deplorabila guvernare a mediocrităţii. 

In ce măsură evenimentele războinice din anul 705 (49) 
au intervenit în planul general de campanie al lui Pompeius şi, 
îndeosebi, care a fost rolul acordat în acesta importantelor 
corpuri armate din Occident după pierderea ltaliei rămîne în 
domeniul supoziţiei. Intenţia lui Pompeius de a veni pe calea 
uscatului, prin Africa şi Mauretania, în ajutorul armatei sale care 
se războia în Hispania nu era altceva decit un zvon straniu şi, cu 
siguranţă, lipsit de orice temei, care circula în tabăra de la 
llerda. Este mult mai probabil că el se crampona de planul său 
iniţial de a-l ataca pe Caesar din două parți în Galia Cisaplină şi 
Galia Transalpină (p. 250), chiar şi după pierderea Italiei, şi 
intenţiona să organizeze un atac combinat concomitent din 
Hispania şi Macedonia. Probabil că armata hispanică urma să se 
menţină în Pirinei în defensivă pînă cînd cea macedoneană 
aflată în organizare era, de asemenea, capabilă de marş; apoi, 
amîndouă ar fi pornit în acelaşi timp şi, conform împrejurărilor, 
ar fi realizat joncţiunea fie pe Ron, fie pe Pad, flota încercînd, 
probabil, să recucerească concomitent Italia propriu-zisă. Se 
pare că în aşteptarea acestora, Caesar se pregătise mai întîi să 
facă faţă unui atac îndreptat împotriva Italiei. Aici comanda cu 
putere propretoriană unul dintre ofiţerii săi cei mai destoinici, 
tribunul poporului Marcus Antonius. Porturile sud-estice, Sipus, 
Brundisium, Tarent, unde tentativa de debarcare era de aşteptat 
înainte de toate, primiseră garnizoane care însumau trei legiuni. 
In afara acestora, Quintus Hortensius, fiul fără căpătii al 
cunoscutului orator, concentră o flotă în Marea Tireniană, 
Publius Dolabella, o a doua în Marea Adriatică, ce urmau, pe de 
o parte, să susţină apărarea, iar pe de alta, să fie folosite pentru 
apropiata trecere în Grecia. În cazul în care Pompeius ar fi 


încercat să pătrundă în Italia pe calea uscatului, Marcus Licinius 
Crassus, fiul cel mai virstnic al vechiului coleg al lui Caesar, 
trebuia să conducă apărarea Galiei Cisalpine, iar fratele mai 
tînăr al lui Marcus Antonius, Gaius, pe cea a lliriei. Dar atacul 
presupus se lăsă aşteptat multă vreme. Abia la mijlocul verii 
acestui an se produseră aici primele încăierări. Guvernatorul lui 
Caesar, Gaius Antonius, staţiona cu cele două legiuni pe insula 
Curicta (Veglia, în Golful de la Quarnero), amiralul lui Caesar, 
Publius Dolabella, cu 40 de corăbii în îngustul braţ care separă 
această insulă de continent. Escadra a fost atacată de amiralii 
lui Pompeius din Marea Adriatică, Marcus Octavius cu flotila 
grecească, Lucius Scribonius Libo cu cea ilirică; ei distruseră 
toate corăbiile lui Dolabella şi-l izolară pe Antonius pe insula sa. 
Întru salvarea lui veniră din Italia un corp comandat de Basilus şi 
de Sallustius şi escadra lui Hortensius din Marea Tireniană; dar 
nici unii, nici ceilalţi nu reuşiră să facă faţă flotei inamice, cu 
mult superioară. Legiunile lui Antonius trebuiră să fie lăsate în 
voia sorții. Proviziile se apropiau de sfîrşit, trupele deveneau de 
nestăpinit şi gata de răzmeriţă; cu excepţia cîtorva detaşamente 
care reuşiră să ajungă cu ajutorul unor plute pe continent, 
corpul, numărînd în continuare 15 cohorte, depuse armele şi fu 
condus pe corăbiile lui Libo în Macedonia pentru a fi înrolat aici 
în armata pompeiană, în timp ce Octavius răminea pe poziţii 
pentru a desăvirşi supunerea coastei ilirice lipsită acum de 
trupe. Dalmaţii, care se aflau în conflict cu Caesar încă din 
timpul guvernării sale (p. 196), importantul oraş insular Issa 
(Lissa) şi alte localităţi trecură de partea lui Pompeius; dar 
partizanii lui Caesar se menţinură la Salonae (Spalato) şi Lissos 
(Alessio) şi nu numai că rezistară în cel dintii cu vitejie asediului, 
dar, ajunşi în pragul desperării, forţară ieşirea cu un asemenea 
succes încît Octavius ridică asediul şi se deplasă la Dyrrhachion 
pentru a ierna aici. Acest succes dobiîndit de flota pompeiană în 
Illiria, deşi în sine nu era lipsit de importanţă, a avut o influenţă 
redusă asupra cursului general al campaniei; şi el apare infim 
dacă se ia în considerare faptul că realizările forţelor 
continentale şi maritime comandate de Pompeius se limitară în 
cursul întregului an 705 (49), atit de bogat în evenimente, 
numai la această singură faptă de arme şi că din Orient - acolo 
unde se aflau generalul, senatul, a doua mare armată, flota 
principală, imensele mijloace militare şi cele financiare, şi mai 


extinse, ale adversarilor lui Caesar - nu se interveni acolo unde 
era nevoie, în bătălia din Occident, care decidea totul. 
Staţionarea dispersată a forţelor armate din jumătatea estică a 
imperiului, metoda generalului de a nu opera niciodată altfel 
decît cu mase superioare, încetineala şi încîlceala acţiunilor sale, 
ca şi haosul coaliţiei nu pot justifica inactivitatea forţelor de 
uscat, dar pot s-o explice într-un fel; dar faptul că flota, care 
stăpînea nestingherită Marea Mediterană, nu făcu absolut nimic 
pentru a interveni în cursul evenimentelor, nimic pentru 
Hispania, nimic pentru fidelii masalioţi, nimic pentru a apăra 
Sardinia, Sicilia, Africa şi, dacă nu pentru ocuparea, cel puţin 
pentru blocarea aprovizionării Italiei, pune imaginaţia noastră 
despre încurcăturile şi greşelile din tabăra pompeiană în faţa 
unor probleme pe care cu dificultate le poate dezlega. 
Rezultatul general al acestei campanii a fost identic. Dubla 
ofensivă a lui Caesar împotriva regiunii Hispania şi împotriva 
Siciliei şi Africii reuşise în primul caz pe deplin, în al doilea cel 
puţin parţial; dimpotrivă, planul lui Pompeius de înfometare a 
Italiei fusese anihilat în principal prin pierderea Siciliei, iar planul 
său general de campanie a fost anulat întru totul prin nimicirea 
armatei hispanice; şi în Italia pregătirile de apărare ale lui 
Caesar intraseră numai în parte în joc. In ciuda celor mai 
dureroase pierderi din Africa şi Iliria, Caesar termina totuşi acest 
prim an de război, în modul cel mai decisiv, ca învingător. 

Dar dacă dinspre Orient nu se acţiona de fapt cu nimic 
pentru a-l împiedica pe Caesar în supunerea Occidentului, acolo 
se întreprinseră, în acest răstimp cîştigat în mod ruşinos, totuşi, 
eforturi în vederea consolidării politice şi militare. Marele loc de 
concentrare a adversarilor lui Caesar deveni Macedonia. Aici 
ajunseră Pompeius însuşi şi masa emigranților brundisieni; aici 
veniră ceilalţi refugiaţi din Occident: Marcus Cato din Sicilia, 
Lucius Domitius de la Massalia, dar îndeosebi din Hispania sosi o 
mulţime dintre ofiţerii şi soldaţii cei mai buni ai armatei 
dizolvate, în frunte cu generalii lor, Afranius şi Varro. Cu timpul, 
emigrarea din Italia deveni în rîndul aristocraților nu numai o 
problemă de onoare, ci aproape o modă, şi ea primi un nou 
aviînt în urma ştirilor nefavorabile cu privire la situaţia lui Caesar 
în faţa llerdei. Treptat, creştea şi numărul partizanilor mai puţin 
înflăcăraţi, şi cel al ofiţerilor cu înclinații politice; însuşi Marcus 
Cicero se convinsese, în felul său, că îşi îndeplinea datoria de 


cetăţean numai pe jumătate dacă scria o disertaţie despre 
concordie. Senatul emigranților din Thessalonike, unde Roma îşi 
deschisese oficial sediul interimar, număra aproximativ 200 de 
membri, printre ei mulţi de vîrstă foarte înaintată şi aproape toţi 
foşti consuli. Dar, bineînţeles, erau emigranţi. Şi acest Koblenz 
roman îşi expunea deplorabil înaltele pretenţii şi mediocrele 
realizări ale lumii aristocratice romane, reminiscenţele ei 
neavenite şi recriminările ei şi mai neavenite, erorile ei politice 
şi dificultăţile ei financiare. Nu însemna mare lucru dacă, în timp 
ce vechiul edificiu se prăbuşea, erau luate sub protecţie, cu o 
conştiinciozitate exagerată, orice ornament vechi şi orice pată 
de rugină ale constituţiei; pînă la urmă devenea o simplă 
atitudine ridicolă, dacă nobilii domni erau chinuiţi de mustrări de 
conştiinţă din cauză că ar fi trebuit să numească „senat” 
adunarea lor senatorială în afara pămîntului urban sacru, ei 
intitulîndu-se precaut „Cei 300”, sau dacă se trecuse la 
cuprinzătoare cercetări ale dreptului constituţional pentru a 
stabili dacă şi cum se poate emite, pe cale legală, o lege curiată 
într-un alt loc decit Capitoliul. Mult mai grave erau indiferența 
indolenţilor şi ura îndărătnică a ultrareacţionarilor. Primii nu 
puteau fi determinaţi nici să acţioneze, nici să tacă. Dacă erau 
îndemnați să acţioneze într-un anumit fel pentru binele comun, 
atunci, cu inconsecvenţa caracteristică oamenilor slabi de înger, 
ei considerau un asemenea îndemn drept o tentativă 
răuvoitoare de a-i compromite şi mai mult, şi nu executau 
ordinul deloc sau fără tragere de inimă. Dar, cu toate acestea, 
erau o povară permanentă pentru cei activi din cauza 
deşteptăciunii lor întîrziate şi a propunerilor lor savante 
imposibil de realizat; munca lor de zi cu zi consta în criticarea, 
batjocorirea şi deplingerea oricărui eveniment important sau 
lipsit de importanţă şi în dezorientarea şi descurajarea mulţimii 
din cauza propriei delăsări şi desperări. În timp ce aici se putea 
constata o scădere a slăbiciunii, la ultrareacţionari, dimpotrivă, 
slăbiciunea înflorea. În cazul lor nu era nici un secret că orice 
tratative de pace trebuiau să înceapă cu predarea capului lui 
Caesar; oricare dintre tentativele de pace pe care Caesar le 
întreprindea, chiar şi acum încă, în repetate rînduri erau 
respinse din capul locului sau folosite numai pentru a atenta în 
mod mişelesc la viaţa trimişilor adversarului. Se înţelege de la 
sine că, în ochii lor, adepţii lui Caesar declaraţi îşi pierduseră 


viaţa şi averea; dar şi cei mai mult sau mai puţin neutri nu 
aveau o soartă mai fericită. În consiliul de război, Lucius 
Domitius, eroul de la Corfinium, înaintă cu toată seriozitatea 
propunerea ca acei senatori care ar fi luptat în armata lui 
Pompeius să-i judece pe toţi cei care fie rămăseseră neutri, fie 
emigraseră, dar nu intraseră în armată şi, după caz, să-i achite 
sau să-i pedepsească cu o amendă pecuniară sau chiar să-i 
condamne la pierderea vieţii şi averii. Un alt reprezentant al 
acestor ultrareacţionari îl acuză pe Lucius Afranius în faţa lui 
Pompeius, după toate regulile, de luare de mită şi trădare în 
urma apărării deficitare a Hispaniei. Pentru aceşti republicani 
veritabili, teoria lor politică dobîndea aproape caracterul unei 
confesiuni religioase; în consecinţă, ei îi urau pe tovarăşii lor de 
partid indolenţi şi pe Pompeius cu suita lui personală poate mai 
mult decît pe adversarii declaraţi, şi asta cu acea stupiditate a 
urii proprie teologilor ortodocşi; lor li se datorează în primul rînd 
nenumăratele şi îndirjitele vrajbe separate care dezbinau 
armata şi senatul emigranților. Dar ei nu se opriră la cuvinte. 
Marcus Bibulus, Titus Labienus şi alţi membri ai acestei coterii 
puseră teoria în practică: toţi cei din armata lui Caesar, ofiţeri 
sau soldaţi, care ajungeau pe miinile lor erau executaţi în masă; 
ceea ce, cum lesne se poate înţelege, nu făcea ca trupele lui 
Caesar să lupte cu o energie diminuată. Dacă contrarevoluţia, 
pentru care erau întrunite toate elementele (p. 256), nu izbucni 
în Italia în favoarea amicilor constituţiei în timpul absenței lui 
Caesar, atunci, după asigurările unor adversari mai clarvăzători, 
cauza rezida înainte de toate în îngrijorarea generală faţă de 
ravagiile dezlănţuite ale ultrareacţionarilor republicani în urma 
restauraţiei. Cei mai buni din tabăra lui Pompeius erau desperaţi 
din cauza acestor grozăvii demenţiale. Pompeius, el însuşi un 
soldat viteaz, îi cruța pe prizonieri în măsura posibilităţilor; dar 
el era prea apatic şi se afla într-o poziţie prea delicată pentru ca, 
aşa cum ar fi avut dreptul ca general comandant, să stăvilească 
sau chiar să pedepsească toate aceste miîrşăvii. Cu mai multă 
energie încercă să oprească aceste grozăvii unicul bărbat care, 
cel puţin, intră în luptă cu o atitudine morală, Marcus Cato; el 
impuse senatului emigranților să interzică, printr-un decret 
propriu, ca oraşele supuse să fie jefuite şi ca un cetăţean să fie 
ucis altfel decît în luptă. La fel judeca şi destoinicul Marcus 
Marcellus. Fireşte, Cato şi Marcellus ştiau mai bine decit oricine 


că, în caz de nevoie, partidul extremiştilor îşi va impune 
„acţiunile salvatoare” în ciuda tuturor decretelor senatului. Dar 
dacă de pe acum, cînd mai trebuiau respectate unele 
considerente ale raţiunii, miînia ultrareacţionarilor nu putea fi 
înfrîntă, în urma victoriei era de aşteptat o dezlănţuire a terorii 
în faţa căreia s-ar fi înspăimiîntat chiar şi Marius şi Sulla; se 
poate înţelege de ce Cato, conform propriei mărturisiri, se 
înfricoşa mai mult la gindul victoriei propriului său partid decit la 
cel al înfrîngerii. Conducerea pregătirilor militare în tabăra 
macedoneană se afla în mîinile comandantului suprem, 
Pompeius. Veşnic dificila şi deprimanta poziţie a acestuia se 
înrăutăţise şi mai mult în urma nefericitelor evenimente din anul 
705 (49). În ochii colegilor săi de partid, el purta cea mai mare 
vină pentru starea actuală. Acest lucru nu era just din mai multe 
puncte de vedere. O bună parte dintre insuccesele suferite 
trebuiau trecute în contul nepriceperii şi  insubordonării 
locotenenţilor - e vorba îndeosebi de consulul Lentulus şi de 
Lucius Domitius; din momentul în care Pompeius ajunsese în 
fruntea armatei, el condusese cu abilitate şi curaj şi cel puţin 
salvase însemnate forţe militare de la dezastru; faptul că nu era 
la înălţimea geniului lui Caesar, întru totul superior şi recunoscut 
acum de toţi, nu i se putea reproşa. Insă numai succesul putea 
decide.  Bazindu-se pe generalul Pompeius, partidul 
constituţional  rupsese legăturile cu Caesar; consecinţele 
păgubitoare ale acestei rupturi erau trecute pe seama 
generalului Pompeius, iar dacă, avînd în vedere incapacitatea 
militară notorie a tuturor celorlalţi şefi, nu se întreprinse nici o 
tentativă pentru a schimba comanda supremă, încrederea în 
generalul comandant era totuşi cel puţin paralizată. La aceste 
urmări tardive ale înfrîngerilor suferite se adăugau influenţele 
negative ale emigrației. În rîndul refugiaților sosiți se afla, într- 
adevăr, un număr de soldaţi destoinici şi ofiţeri capabili, 
proveniţi mai ales din fosta armată hispanică; dar pe cît de mic 
era numărul acelora care veneau pentru a servi, pe atit de 
înspăimiîntător de mare era cel al generalilor nobili care se 
numeau „proconsuli” şi „imperatori” cu aceeaşi îndreptăţire ca 
şi Pompeius şi cel al domnilor nobili care participau la serviciul 
activ mai mult sau mai puţin voluntar. Aceştia încetăţeniră 
modul de viaţă din capitală în tabără şi faptul nu era nicidecum 
în avantajul armatei; corturile unor astfel de domni erau gingaşe 


frunzare, pămîntul era acoperit grațios cu gazon proaspăt, 
pereţii erau îmbrăcaţi cu iederă; pe masă se găsea veselă de 
argint şi deseori cupele erau golite în plină zi. Aceşti războinici 
eleganţi contrastau în mod ciudat cu diavolii pădurii ai lui 
Caesar, a căror pîine cazonă îi speria pe aceştia din urmă, care 
se hrăneau chiar şi cu rădăcini şi care juraseră că mai degrabă 
vor roade coaja copacilor decit să-l slăbească pe inamic. Apoi, 
dacă Pompeius era deja stinjenit în activitatea sa din cauza 
considerentelor de neînlăturat datorate unei autorităţi colegiale 
care nu-i era favorabilă, această complicaţie se adinci nespus de 
mult cînd senatul emigranților îşi instală sediul aproape în 
incinta cartierului general, întregul venin al emigrației 
revărsîndu-se acum în aceste şedinţe senatoriale. În sfîrşit, nu 
se găsea nicăieri o personalitate marcantă care să fi oferit o 
contrapondere tuturor acestor neajunsuri. Pompeius însuşi era 
mult prea subordonat intelectualiceşte şi mult prea şovăitor, 
greoi şi prefăcut pentru a face faţă acestei misiuni. Marcus Cato 
ar fi avut cel puţin autoritatea morală necesară şi nu i-ar fi lipsit 
nici bunăvoința de a şi-o pune în slujba lui Pompeius; dar acesta, 
în loc să-i solicite sprijinul, îl nesocotea cu o invidie bănuitoare şi 
încredinţă, de exemplu, atît de importanta comandă supremă a 
flotei mai degrabă incapabilului, în toate privinţele, Bibulus decit 
lui Cato. Aşadar, în timp ce Pompeius trată latura politică a 
poziţiei sale cu neîndemînarea-i caracteristică, deteriorînd şi mai 
profund ceea ce în sine era deja deteriorat, el se dedică în 
schimb cu un zel lăudabil obligaţiei sale de a organiza din punct 
de vedere militar importantele, dar dispersatele forţe ale 
partidului. Nucleul acestora era format de trupele aduse din 
Italia din care, completîndu-se cu prizonierii de război din Iliria şi 
cu romanii domiciliaţi în Grecia, se formară cinci legiuni. Alte trei 
veniră din Orient: cele două siriene, formate din resturile 
armatei lui Crassus, şi una compusă din cele două legiuni slabe 
staționate pînă atunci în Cilicia. Nimic nu se opunea retragerii 
acestor trupe de ocupaţie, întrucît, pe de o parte, pompeienii se 
aflau în înţelegere cu parții şi ar fi putut realiza chiar şi o alianţă 
dacă Pompeius nu ar fi refuzat cu îndărătnicie să plătească 
preţul cerut - cedarea ținutului sirian pe care el însuşi îl 
înglobase imperiului -, iar pe de altă parte, planul lui Caesar de 
a trimite două legiuni în Siria şi de a-i readuce pe evrei sub arme 
cu ajutorul prinţului Aristobulos, captiv la Roma, se nărui şi din 


cauza morţii lui Aristobulos, şi din alte cauze. Apoi, dintre 
veteranii colonizați în Creta şi Macedonia se recruta o legiune, 
iar dintre romanii din Asia Mică alte două. La toate acestea se 
adăugau 2.000 de voluntari rezultați din rămăşiţele trupelor de 
elită hispanice şi alte întăriri asemănătoare şi, în fine, 
contingentele  supuşilor. Asemenea lui Caesar, Pompeius 
desconsiderase recrutarea de infanterişti din rîndul acestora; 
milițiile epirote, etoliene şi tracice au fost concentrate numai 
pentru garnizoanele de coastă, acceptîndu-se de asemenea, ca 
trupe uşoare, 3.000 de arcaşi greci şi din Asia Mică şi 1.200 de 
prăştieri. Dimpotrivă, cavaleria se compunea, în afară de o 
gardă nobilă, mai degrabă frumoasă decit de vreo oarecare 
utilitate militară, a aristocraților tineri ai Romei şi de sclavii- 
păstori din Apulia transformați de Pompeius în călăreţi (p. 250), 
în exclusivitate din contingentele supuşilor şi clienţilor Romei. 
Nucleul ei era format de celți, atît din garnizoana Alexandriei (p. 
108), cît şi din contingentele regelui Deiotarus care, în ciuda 
vîrstei înaintate, venise în persoană în fruntea călăreţilor săi, şi 
ale celorlalţi dinaşti galaţi. Cu ei se reuniră neîntrecuţii cavaleri 
traci - în parte aduşi de principii lor Sadala şi Rhaskyporis, în 
parte recrutaţi de Pompeius în provincia macedoneană -, 
cavaleria capadociană, arcaşii călăreţi trimişi din Comagene de 
către regele Antiochos, contingentele armenilor de dincoace de 
Eufrat, comandate de câtre Taxiles, de dincolo de fluviu, 
comandate de Megabates, şi hoardele numide trimise de regele 
luba; întreaga armată se ridica la 7.000 de cai. Flota pompeiană, 
în fine, era foarte însemnată. Ea era alcătuită, în parte, din 
corăbiile romane aduse de la Brundisium sau construite mai 
tîrziu, în parte, din corăbiile de război ale regelui Egiptului, ale 
principilor Colchidei, ale dinastului cilician Tarkondimotos, ale 
oraşelor Tyr, Rhodos, Atena, Corcyra şi, în general, ale tuturor 
statelor maritime asiatice şi greceşti, numărînd aproximativ 500 
de vele, dintre care cele romane însemnau a cincea parte. La 
Dyrrhachion se strinseseră rezerve imense de cereale şi de 
materiale de război. Tezaurul de război era bine umplut, întrucît 
pompeienii se găseau în posesia principalelor surse de venituri 
ale statului, ei utilizînd mijloacele financiare ale principilor 
clientelari, ale senatorilor distinşi, ale arendaşilor de impozite şi, 
în general, ale întregii populaţii romane şi neromane din sfera 
lor. Tot ceea ce puteau oferi consideraţia guvernului legitim şi 


frecvent sărbătorita clientelă regală şi populară a lui Pompeius 
fusese pus în mişcare întru salvarea republicii romane; dacă în 
ltalia se zvonea că Pompeius i-ar înarma pe geţi, colchidieni şi 
armeni împotriva Romei, dacă Pompeius era numit în tabără 
„Regele regilor”, acestea cu greu pot fi calificate drept 
exagerări. In total, el dispunea de o armată de 7.000 de călăreţi 
şi 11 legiuni, dintre care, fireşte, numai cinci puteau fi 
considerate călite în război, şi de o flotă de 500 de vele. Starea 
de spirit a soldaţilor, de a căror aprovizionare şi soldă Pompeius 
purta suficientă grijă şi cărora li se făgăduiseră cele mai 
extravagante recompense în cazul victoriei, era în general bună, 
la unele, şi tocmai la cele mai destoinice divizii, chiar excelentă, 
însă o mare parte din armată se compunea din trupe recent 
recrutate, ale căror formare şi instruire, oricît de aprig ar fi fost 
conduse, cereau cu necesitate timp. Forţa armată era 
impozantă în general, dar, totodată, destul de neomogenă. 
Conform intenţiei generalului comandant, armata şi flota 
urmau să fie reunite în totalitatea lor pe coasta şi în apele 
Epirului, pînă în iarna anilor 705/706 (49/48). Amiralul Bibulus 
sosi deja cu 110 corăbii în noul său cartier general de la 
Corcyra. Dimpotrivă, armata de uscat, al cărei cartier general se 
aflase în timpul verii la Berrhoea, pe Haliakmon, întîrzie; grosul 
ei se îndreptă, încet, pe marele drum care leagă Thessalonike 
de coasta occidentală, spre viitorul cartier general, Dyrrhachion; 
cele două legiuni pe care Metellus Scipio le aducea din Siria se 
găseau încă în cartierele lor de iarnă din Asia Mică, chiar la 
Pergam, şi erau aşteptate în Europa abia odată cu sosirea 
primăverii. Nimeni nu se grăbea. În afară de flotă, porturile 
epirote erau apărate deocamdată numai de milițiile cetăţeneşti 
şi de contingentele ținuturilor învecinate. Astfel, Caesar avu 
posibilitatea să-şi asume ofensiva şi în Macedonia, în ciuda 
războiului hispanic intercalat, şi, cel puţin el, nu întîrzie s-o facă. 
Ordonase deja concentrarea corăbiilor de război şi de transport 
la Brundisium şi, după capitularea armatei hispanice şi căderea 
Massaliei, dirijase trupele de elită folosite aici în cea mai mare 
parte tocmai într-acolo. Eforturile nemaipomenite pe care 
Caesar le impuse soldaţilor săi răriră rîndurile mai mult decit 
bătăliile, iar răzvrătirea uneia dintre cele patru legiuni mai 
vechi, a noua, în timpul marşului prin Placentia era un semn 
periculos pentru starea de spirit care începu să-şi facă loc în 


cadrul armatei; dar prezenţa de spirit şi autoritatea personală 
ale lui Caesar rămaseră stăpiîne pe situaţie şi îmbarcarea nu a 
fost stînjenită cu nimic. Lipsa de corăbii care dusese deja la 
eşuarea urmăririi lui Pompeius în martie 705 (49) părea să 
determine însă şi eşecul acestei expediţii. Corăbiile de război, 
care se construiau, conform ordinului lui Caesar, în porturile 
galice, siciliene şi italice, încă nu erau terminate sau încă nu 
sosiseră; escadra sa din Marea Adriatică fusese distrusă cu un 
an în urmă, la Curicta (p. 266); el găsi la Brundisium nu mai 
mult de 12 corăbii de război şi corăbii de transport abia 
suficiente pentru a transborda dintr-o dată a treia parte din 
armata sa, de 12 legiuni şi 10.000 de călăreţi, destinată pentru 
Grecia. Însemnata flotă inamică stăpînea în exclusivitate Marea 
Adriatică şi îndeosebi toate porturile continentale şi insulare ale 
coastei orientale. In asemenea circumstanţe, se pune întrebarea 
de ce oare Caesar n-a ales, în locul căii maritime, pe cea de 
uscat, prin Iliria, care l-ar fi scutit de toate primejdiile unui atac 
naval, fiind, în plus, pentru trupele sale care veneau din Galia, 
mai scurt decit cel prin Brundisium? Ce-i drept, ţinuturile ilirice 
erau deosebit de vitrege şi sărace; dar, cu toate acestea, ele au 
fost traversate de alte armate cu puţin timp după aceea şi este 
greu de crezut ca acest obstacol să i se fi părut insurmontabil 
cuceritorului Galiei. Poate că era preocupat ca, în timpul 
dificilului marş iliric, Pompeius să nu-şi conducă întreaga forţă 
armată dincolo de Marea Adriatică, ceea ce ar fi însemnat 
schimbarea rolurilor, Caesar aflindu-se în Macedonia, Pompeius 
în Italia, cu toate că acest adversar greoi aproape că nu putea fi 
considerat capabil de o asemenea manevră. Poate că Caesar se 
decise pentru calea maritimă presupunînd că flota lui s-ar afla 
deja între timp într-un stadiu apropiat de finalizare şi, cînd 
realiză adevărata stare a lucrurilor din Marea Adriatică, după 
întoarcerea sa din Hispania, era probabil prea tirziu pentru 
schimbarea planului de campanie. Poate că, luînd în considerare 
firea sa aprigă, care cerea întotdeauna o decizie rapidă, nu este 
greşit să presupunem că a fost ademenit nespus de mult de 
coasta epirotă, încă neocupată, dar în citeva zile, în mod sigur 
împiînzită de inamici, dorind să năruiască din nou întregul plan al 
adversarului printr-o mişcare temerară. Oricum, în 4 ianuarie 
706 (48), Caesar ridică velele la Brundisium, îndreptindu-se cu 
şase legiuni, foarte rărite din cauza eforturilor şi bolilor, şi 600 


de călăreţi spre coasta epirotă. Era o variantă a hazardatei 
expediţii britanice; dar cel puţin prima etapă reuşise. Coasta a 
fost atinsă la stîncile acrocerauniene (Chimara), în rada rar 
folosită de la Paleassa (Paljassa). Vasele de transport au fost 
văzute atît din portul de la Orikon (Golful Avlona), unde staţiona 
o escadră pompeiană de 18 corăbii, cît şi din cartierul general al 
flotei inamice de la Corcyra; cei dintii se considerau prea slabi, 
cei din urmă încă nu erau pregătiţi să ridice ancorele, astfel încît 
primul transport debarcă nestînjenit. În timp ce corăbiile se 
întoarseră imediat pentru al doilea transport, Caesar traversă 
Munţii Acroceraunieni chiar în aceeaşi seară. Primul său succes 
a fost la fel de mare precum uimirea inamicilor. Milițiile epirote 
nu opuseră nicăieri rezistenţă; importantele oraşe portuare 
Orikon şi Apollonia au fost ocupate, ca şi o mulţime de localităţi 
mai mici, iar Dyrrhachion, pe care pompeienii îl aleseseră drept 
cartier general, fiind ticsit cu provizii de tot felul, dar avind o 
garnizoană slabă, se afla în cel mai mare pericol. 

Dar următoarele evenimente ale expediției nu mai 
corespundeau acestui început strălucit. Bibulus îşi răscumpără 
acum în parte eroarea de care se făcuse vinovat, prin eforturi 
sporite. Nu numai că reuşi să captureze aproximativ 30 dintre 
corăbiile de transport inamice, dînd ordin să fie incendiate cu 
întreaga suflare ce se afla la bord, dar organiză o riguroasă pază 
de coastă de-a lungul întregii fişii de țărm ocupate de Caesar, de 
la insula Sason (Saseno) pînă la porturile de la Corcyra, oricît de 
dificilă ar fi devenit aceasta din cauza anotimpului rece şi a 
necesităţii de a aproviziona corăbiile de pază cu toate cele 
necesare, chiar şi cu lemne şi apă, de la Corcyra; succesorul său 
Libo - el însuşi sucombînd în curînd în urma eforturilor 
neobişnuite - blocă pentru un timp chiar portul de la 
Brundisium, pînă cînd lipsa de apă îl alungă de pe mica insulă 
din faţa acestuia, pe care se stabilise. Ofițerii lui Caesar nu 
reuşeau să-i trimită generalului lor cel de-al doilea transport. De 
asemenea, nici lui nu-i reuşi ocuparea Dyrrhachionului. 
Pompeius află din partea unuia dintre solii de pace ai lui Caesar 
despre pregătirile pentru expediţia sa spre coasta epirotă şi, 
accelerind marşul în consecinţă, se închise tocmai la momentul 
oportun în această cetate importantă. Situaţia lui Caesar era 
dificilă. Cu toate că el se extinse în Epir în măsura în care i-o 
permiteau forţele sale reduse, aprovizionarea armatei rămiînea 


totuşi dificilă, în timp ce inamicii, avînd magaziile de la 
Dyrrhachion şi fiind stăpini ai mării, aveau de toate din 
abundență. Cu armata sa, care, probabil, nu depăşea cu mult 
20.000 de soldaţi, el nu putea angaja bătălia cu armata 
pompeiană, cel puţin de două ori mai numeroasă, ci trebuia să 
se considere norocos că Pompeius proceda sistematic şi, în loc 
să impună bătălia imediat, ocupă tabăra de iarnă între 
Dyrrhachion şi Apollonia, pe malul drept al rîului Apsos, în faţa 
lui Caesar, aflat pe malul stîng; aştepta ca, odată cu venirea 
primăverii şi cu sosirea legiunilor din Pergam, să-l nimicească pe 
adversar printr-o superioritate copleşitoare. Astfel trecură lunile. 
Dacă începutul anotimpului favorabil, care-i aducea inamicului 
întăriri însemnate şi utilizarea nestingherită a flotei sale, îl găsea 
pe Caesar în aceeaşi poziţie, atunci, încercuit cu armata sa 
slabă printre stîncile epirote de flota imensă şi de armata de trei 
ori mai numeroasă a inamicului, el era, după toate aparențele, 
pierdut; iarna se apropia deja de sfîrşit. Toate speranţele se 
bazau în continuare pe flota de transport; încercarea ei de a se 
strecura sau de a-şi croi o cale prin blocadă era mai mult decit 
temerară; după prima încercare hazardată, a doua era impusă 
de necesitate. Cît de exasperată i se părea situaţia lui Caesar 
însuşi o dovedeşte hotărîrea sa, întrucît flota se lăsa aşteptată în 
continuare, de a ajunge singur într-o barcă pescărească la 
Brundisium pentru a o aduce; intenţie care nu a fost transpusă 
în fapt numai din cauza lipsei unui pescar care să întreprindă 
această călătorie temerară. Dar n-a fost nevoie de intervenţia 
lui personală pentru a-l determina pe ofiţerul fidel care comanda 
în Italia, Marcus Antonius, să întreprindă această ultimă 
tentativă pentru salvarea stăpiînului său. Din nou, flota de 
transport, avind patru legiuni şi 800 de călăreţi la bord, părăsi 
portul de la Brundisium şi, cu destul noroc, puternicul vînt din 
sud o purtă în faţa galerelor lui Libo. Dar acelaşi vînt care salvă 
flota în cazul acesta o împiedică să acosteze, conform ordinului, 
la coasta apoloniată, silind-o să navigheze de-a lungul taberelor 
lui Caesar şi Pompeius, îndreptîindu-se, la nord de Dyrrhachion, 
spre Lissos, oraş care, din fericire, îi păstrase fidelitate lui 
Caesar (p. 266). Cînd ea se găsi în largul Dyrrhachionului, în 
urmărirea ei ieşiră galerele rodiene şi, îndată ce corăbiile lui 
Antonius intrară în portul de la Lissos, apăru şi escadra inamică 
în faţa acestuia. Dar tocmai în acest moment vintul îşi schimbă 


deodată direcţia, aruncînd escadra inamică, în parte, din nou în 
larg, în parte, pe coasta stincoasă. Datorită unor incidente dintre 
cele mai norocoase, debarcarea celui de-al doilea transport 
reuşise. Ce-i drept, Antonius şi Caesar se mai găseau încă la o 
distanţă de patru zile de marş unul de celălalt, fiind despărțiți de 
Dyrrhachion şi de întreaga armată inamică; dar Antonius 
termină cu bine periculosul marş în jurul Dyrrhachionului, 
traversînd trecătorile Balcanilor Graba, şi a fost primit de 
Caesar, care îi ieşi în întimpinare pe malul drept al rîului Apsos. 
Pompeius, după ce încercase în van să împiedice joncţiunea 
celor două armate şi să constringă corpul lui Antonius să 
accepte bătălia, ocupă o nouă poziţie lîngă Asparagion, pe rîul 
Genusos (Uşcomobin), care, paralel cu Apsos, curge între acesta 
şi oraşul Dyrrhachion, şi rămase din nou pe loc. Caesar se simţi 
acum destul de puternic pentru a angaja o bătălie, dar 
Pompeius n-o acceptă. In schimb, reuşi să-l înşele şi, asemenea 
manevrei de la Ilerda, să se stabilească cu trupele sale, mai 
obişnuite cu marşurile, între tabăra inamică şi fortăreaţa 
Dyrrhachion, pe care se sprijinea aceasta. Din lanţul Balcanilor 
Graba, care, întinzîindu-se de la est spre vest, sfirşeşte pe malul 
Mării Adriatice în îngustul promontoriu de la Dyrrhachion, 
porneşte, la trei mile est de Dyrrhachion, o culme laterală; 
aceasta se îndreaptă în direcţia sud-vestică şi, descriind o curbă, 
se orientează de asemenea spre mare. Culmea principală şi cea 
laterală a muntelui îmbrăţişează o mică cîmpie ce se întinde în 
jurul unei stînci situate pe țărm. Aici îşi ridică Pompeius tabăra 
şi, cu toate că armata lui Caesar îi blocă accesul pe continent 
spre Dyrrhachion, el rămase totuşi într-o legătură permanentă 
cu oraşul datorită flotei sale, fiind aprovizionat de acolo din 
abundență şi lesnicios cu toate cele necesare, în timp ce trupele 
lui Caesar, în ciuda detaşărilor masive în spatele liniilor şi în 
ciuda tuturor sforţărilor generalului lor de a organiza un sistem 
de cărăuşie şi, prin aceasta, o aprovizionare periodică, duceau o 
lipsă acută, carnea, orzul, ba chiar rădăcinile trebuind să 
suplinească deseori obişnuitul grîu. intrucit adversarul flegmatic 
rămase fidel pasivităţii sale, Caesar începu să ocupe înălțimile 
din jur, care închideau cîmpia de coastă ocupată de Pompeius, 
pentru a imobiliza cel puţin cavaleria inamică superioară şi 
pentru a conduce operaţiile împotriva Dyrrhachionului mai 
nestingherit sau, pe cît posibil, pentru a-l sili pe adversar fie să 


accepte bătălia, fie să se îmbarce. Din trupele lui Caesar 
aproape jumătate erau trimise în interiorul ţării; părea a fi 
aproape aventuros să se încerce, cu restul armatei, asedierea 
unei armate de două ori mai numeroase, concentrată pe un 
spaţiu restrîns şi sprijinită de mare şi de flotă. Cu toate acestea, 
veteranii lui Caesar încercuiră, cu eforturi supraomeneşti, tabăra 
pompeiană cu un lanţ de posturi lung de trei mile germane şi 
jumătate şi, mai tirziu, tocmai ca în faţa Alesiei, ei adăugară 
acestei linii interioare o a doua, exterioară, pentru a se apăra 
împotriva atacurilor lansate de la Dyrrhachion şi împotriva 
învăluirilor ce puteau fi executate cu uşurinţă datorită flotei. 
Pompeius atacă unele dintre aceste întărituri de mai multe ori 
pentru a sparge linia inamică, dar nu încercă să împiedice 
încercuirea printr-o bătălie, ci preferă să amplaseze şi în jurul 
taberei sale o serie de şanţuri care comunicau între ele. De 
ambele părţi se întreprinseră toate eforturile pentru amplasarea 
cît mai avansată a întăriturilor, şi lucrările de geniu înaintară 
încet numai din cauza încăierărilor permanente. Dincolo de 
tabăra lui Caesar se purtară concomitent lupte cu garnizoana de 
la Dyrrhachion; Caesar spera să cîştige fortăreaţa prin înţelegeri 
stabilite cu unii din interiorul ei, dar flota inamică îi zădărnici 
planul. Incăierările în diferite puncte - într-una din zilele cele 
mai fierbinţi simultan în şase locuri - nu mai conteneau, 
impunîndu-se, de obicei, vitejia încercată a soldaţilor lui Caesar; 
aşa, de exemplu, o singură cohortă rezistă mai multe ore în faţa 
a patru legiuni, pînă cînd sosiră întăririle. De nici o parte nu se 
obţinu vreun succes decisiv; dar consecinţele încercuirii se 
manifestară în rîndul pompeienilor, treptat, în modul cel mai 
apăsător. Zăgăzuirea piriurilor ce se revărsau de pe înălţimi în 
cîmpie îi sili să se mulţumească cu apa din fîntîni, puţină şi de 
proastă calitate. Şi mai stînjenitoare era lipsa furajelor pentru 
animalele de povară şi pentru cai, care nu putea fi remediată în 
suficientă măsură nici de flotă; ei mureau în masă şi era numai 
un paliativ faptul că flota transporta caii la Dyrrhachion, întrucit 
nu găsiră nici aici hrană îndestulătoare. Pentru a ieşi din poziţia 
sa incomodă, Pompeius nu mai putea întîrzia mult cu lovitura 
îndreptată împotriva inamicului său. Deodată a fost înştiinţat de 
dezertorii celți că inamicul ar fi neglijat asigurarea țărmului 
dintre cele două linii de întărituri situate la 600 de picioare una 
de cealaltă printr-un val de legătură şi îşi concepu planul 


bazîndu-se pe acest fapt. În timp ce linia interioară a întăriturilor 
lui Caesar a fost atacată de către legiuni dinspre tabără, cea 
exterioară, de trupele uşoare transportate de corăbii şi 
debarcate dincolo de întărituri, o a treia divizie acostă în 
intervalul dintre cele două linii atacîndu-i pe apărătorii acesteia, 
deja destul de preocupaţi, din spate. Intăritura situată mai 
aproape de mare a fost cucerită, iar garnizoana fugi într-o 
învălmăşeală nemaipomenită; cu greu comandantul următoarei 
întărituri, Marcus Antonius, reuşi s-o menţină şi să pună 
deocamdată capăt înaintării pompeienilor; dar, chiar făcînd 
abstracţie de pierderile însemnate, întăritura extremă de lingă 
mare rămase în mîinile lui Pompeius, iar linia era întreruptă. Cu 
şi mai multă ardoare folosi Caesar prilejul, care i se oferi curînd 
după aceea, de a ataca cu grosul infanteriei o legiune 
pompeiană ce se răzleţise imprudent. Dar cei atacați se opuseră 
cu vitejie, iar aripa dreaptă a lui Caesar, împreună cu cavaleria 
se rătăciră cu totul pe cîmpul de luptă, folosit de mai multe ori 
drept tabără pentru divizii mai mari sau mai mici şi străbătut în 
toate direcţiile de şanţuri; în loc să sprijine atacul aripii stîngi 
împotriva legiunii pompeiene, ea ajunse într-un şanţ îngust, care 
ducea din una dintre vechile tabere spre rîu. Astfel, Pompeius, 
care, grăbit, venea cu cinci legiuni în ajutorul oamenilor săi, găsi 
cele două aripi ale inamicului separate, pe una dintre ele chiar 
într-o poziţie cu totul vulnerabilă. Cînd trupele lui Caesar îl 
văzură apropiindu-se, au fost cuprinse de o spaimă cumplită; cu 
toţii se retraseră în debandadă, iar dacă pierderile se ridicară 
numai la 1.000 dintre cei mai buni soldaţi ai lui Caesar şi nu se 
ajunse la o înfrîngere completă a armatei lui, aceasta se 
datorează doar faptului că nici Pompeius nu se putea desfăşura 
în voie pe terenul accidentat şi, în plus, temîndu-se de o 
stratagemă, îşi reţinuse la început trupele. Oricum, erau zile 
funeste. Nu numai că Caesar suferise cele mai dureroase 
neajunsuri şi-şi pierduse dintr-o singură lovitură fortificațiile, 
rezultatul unei munci titanice de patru luni, dar prin ultimele 
bătălii el ajunse din nou în acelaşi punct de unde plecase. De pe 
mare fusese îndepărtat ca niciodată de cînd fiul mai virstnic al 
lui Pompeius, Gnaeus, incendiase sau capturase printr-un atac 
temerar puţinele corăbii de război ancorate în portul de la 
Orikon, incendiind, la puţin timp după aceea, şi flota de 
transport rămasă la Lissos; cu aceasta se năruise pentru Caesar 


orice posibilitate de a aduce pe mare alte întăriri de la 
Brundisium. Cavaleria pompeiană numeroasă, scăpată acum de 
cătuşele ei, se revărsa prin împrejurimi şi ameninţa cu 
suspendarea  desăvirşită a aprovizionării armatei, care 
constituise de la început pentru Caesar o problemă. Temerara 
întreprindere a lui Caesar de a opera ofensiv împotriva unui 
inamic stăpîn pe mare şi sprijinit de flotă, fără corăbii, eşuase în 
întregime. Pe teatrul de război de pînă atunci el se află în faţa 
unei poziţii defensive inexpugnabile şi nu era capabil să 
acţioneze serios nici împotriva Dyrrhachionului, nici împotriva 
armatei inamice; dimpotrivă, depindea numai de Pompeius să 
treacă acum, în condiţiile cele mai favorabile, la ofensivă 
împotriva adversarului grav periclitat în mijloacele sale de 
subzistență. Războiul ajunsese în momentul de cotitură. După 
toate aparențele, Pompeius se angajase pînă atunci fără un plan 
propriu în disputa războinică şi-şi organizase apărarea numai în 
conformitate cu specificul atacului; şi nu-l putem critica din 
cauza aceasta, întrucit tergiversarea războiului îi permitea să-şi 
exerseze recruţii în luptă, să-şi concentreze rezervele şi să 
mărească necontenit supremaţia flotei sale din Marea Adriatică. 
Ce-i drept, înfringerile de la Dyrrhachion nu avură consecinţele 
aşteptate, nu fără îndreptăţire, de către Pompeius; eminenta 
energie soldăţească a veteranilor lui Caesar nu acceptă o 
dizolvare imediată şi completă a armatei din cauza foametei şi 
răzvrătirii; dar, într-adevăr, Caesar era învins nu numai din 
punct de vedere tactic, ci şi strategic, şi se părea că nu va reuşi 
nici să-şi menţină poziţia prezentă, nici s-o modifice în avantajul 
său. 

Pompeius învinsese; el avea posibilitatea să treacă la 
ofensivă şi era hotărît în sensul acesta. | se oferiră trei căi 
diferite pentru culegerea roadelor victoriei sale. Prima şi cea mai 
simplă era păstrarea contactului permanent cu armata învinsă şi 
urmărirea ei în cazul în care şi-ar fi schimbat poziţia. Apoi, 
Pompeius îl putea abandona pe Caesar împreună cu trupele sale 
de elită în Grecia, el însuşi, ceea ce plănuise de mult, trecînd cu 
armata principală în Italia, unde spiritele adoptaseră o atitudine 
hotărît antimonarhică şi unde, după trimiterea celor mai bune 
trupe şi a viteazului şi neşovăielnicului comandant la armata din 
Grecia, forţele armate ale lui Caesar nu însemnau mare lucru. În 
sfîrşit, învingătorul putea să se îndrepte şi spre interiorul ţării, să 


realizeze joncţiunea cu legiunile lui Metellus Scipio şi să încerce 
nimicirea trupelor lui Caesar staționate aici. Întrucît acesta 
trimise, imediat după sosirea celui de-al doilea transport, 
puternice detaşamente spre Etolia şi Tesalia, pentru a procura 
mijloacele de subzistență necesare armatei sale, pe de o parte, 
iar pe de alta, dăduse ordin unui corp de două legiuni condus de 
Gnaeus Domitius Calvinus să înainteze pe Via Egnatia spre 
Macedonia, să închidă calea corpului lui Scipio care venea pe 
aceeaşi cale dinspre Thessalonike şi, după posibilităţi, să-l 
înfrîngă separat. Calvinus şi Scipio se apropiaseră deja pînă la o 
distanţă de cîteva mile, cînd Scipio se îndreptă deodată spre sud 
şi, traversînd în grabă Haliakmonul (ladşe Carasu) şi lăsînd aici 
bagajele sub comanda lui Marcus Favonius, pătrunse în Tesalia, 
pentru a ataca cu superioritate numerică legiunea de recruți a 
lui Caesar ocupată cu supunerea ţării, aflată sub conducerea lui 
Lucius Cassius Longinus. Longinus se replie însă dincolo de 
munţi, spre Ambracia, către detaşamentul lui Gnaeus Calvisius 
Sabinus, trimis de Caesar în Etolia, şi Scipio îl putu urmări numai 
prin călăreţii săi traci, întrucît Calvinus ameninţa rezerva sa 
lăsată sub conducerea lui Favonius pe Haliakmon cu aceeaşi 
soartă pe care el însuşi dorise să i-o pregătească lui Longinus. 
Astfel, Calvinus şi Scipio se reîntiîlniră pe Haliakmon şi-şi ridicară 
taberele pentru mai mult timp, unul în faţa celuilalt. Pompeius 
putea să aleagă unul din aceste planuri; Caesar nu avea de ales. 
În urma acelei bătălii nefericite, el începu retragerea spre 
Apollonia. Pompeius îl urmă. Marşul de la Dyrrhachion la 
Apollonia pe o cale dificilă, întreruptă de mai multe rîuri, nu era 
o sarcină uşoară pentru o armată înfrîntă şi urmărită de inamic; 
dar conducerea abilă a generalului ei şi neistovita capacitate de 
marş a soldaţilor îl determinară pe Pompeius, după o urmărire 
de patru zile, să renunţe la ea, fiind inutilă. El trebuia să se 
hotărască acum fie pentru expediţia italică, fie pentru marşul în 
interiorul ţării; şi, oricît de indicată şi de ademenitoare ar fi 
părut prima variantă, ea fiind aprobată de mai mulţi, Pompeius 
preferă totuşi să nu sacrifice corpul lui Scipio, cu atît mai mult 
cu cît spera că prin acest marş va captura şi corpul lui Calvinus. 
Calvinus se afla în momentul acela pe Via Egnatia, lîngă 
Heracleia Lyncestis, între Pompeius şi Scipio şi, după ce Caesar 
se retrăsese spre Apollonia, era mai departe de acesta decit de 
marea armată a lui Pompeius; pe deasupra, el nu era la curent 


cu evenimentele de la Dyrrhachion şi nu era conştient de 
situaţia sa nesigură, întrucît, în urma succeselor de la 
Dyrrhachion, întregul ţinut simpatiză cu Pompeius, solii lui 
Caesar fiind arestaţi pretutindeni. Abia după ce forţa principală 
inamică se apropie la o distanţă de numai citeva ore, Calvinus 
înţelese situaţia din relatările avanposturilor inamice. O plecare 
grabnică în direcţia sudică spre Tesalia îl salvă în ultimul 
moment de nimicirea amenințătoare; Pompeius trebui să se 
mulţumească cu salvarea lui Scipio din poziţia sa dificilă. Caesar 
ajunsese între timp nestingherit la Apollonia. După catastrofa de 
la Dyrrhachion, el luase îndată hotărîrea de a deplasa teatrul de 
război pe cît posibil în interiorul ţării, pentru a neutraliza flota 
inamică, ultima cauză a eşuării eforturilor sale de pînă atunci. 
Marşul la Apollonia nu avusese alt scop decit să-i adăpostească 
pe răniţi şi să le plătească soldaţilor solda acolo unde se găseau 
depozitele sale; imediat după rezolvarea acestor probleme, 
plecă spre Tesalia, lăsînd garnizoane la Apollonia, Orikon şi 
Lissos. Spre Tesalia se deplasase şi corpul lui Calvinus; iar 
întăririle, două legiuni comandate de Quintus Cornificius, care 
veneau din Italia, folosind de data aceasta calea de uscat, prin 
lliria, la fel se puteau uni cu el mai uşor aici decît în Epir. 
Înaintînd pe valea rîului Aoos în amonte, folosind poteci dificile 
şi escaladînd lanţul muntos care separă Epirul de Tesalia, el 
ajunse pe Peneios; tocmai într-acolo se îndreptase şi Calvinus, 
joncţiunea celor două armate realizindu-se aşadar pe drumul cel 
mai scurt şi cel mai puţin expus inamicului. Ea avu loc la 
Aeginion, foarte aproape de izvorul lui Peneios. Primul oraş 
tesalian în faţa căruia apăru armata acum unificată, Gomphoi, îi 
închise porţile; aşa că a fost luat cu asalt şi predat soldaţilor 
spre jefuire; înspăimîntate din această cauză, celelalte oraşe ale 
Tesaliei se supuseră la simpla apariţie a legiunilor lui Caesar în 
faţa zidurilor lor. În urma acestor marşuri şi bătălii şi cu ajutorul 
proviziilor, ce-i drept nu prea abundente, pe care le oferea 
ţinutul de pe Peneios, dispărură treptat urmele şi amintirile 
zilelor nefaste din trecut. Victoriile de la Dyrrhachion nu 
aduseseră, aşadar, multe roade învingătorilor. Pompeius nu 
reuşise să-l urmeze pe inamicul abil în munţi cu armata sa 
greoaie şi cavaleria sa numeroasă; Caesar, ca şi Calvinus se 
sustraseră urmăririi şi amîndoi staţionau cu trupele unite şi în 
deplină siguranţă în Tesalia. Poate că Pompeius ar fi acţionat 


acum cit se poate de bine dacă s-ar fi îmbarcat imediat 
împreună cu forţele sale principale şi ar fi debarcat în Italia, 
unde succesul nu putea fi pus la îndoială. Dar, pentru moment, 
el trimise numai o parte a flotei în ltalia şi Sicilia. În tabăra 
coaliţiei, afacerea Caesar era considerată clasată în asemenea 
măsură, încît se aştepta numai culegerea roadelor victoriei, 
altfel spus, căutarea şi capturarea armatei învinse. În locul 
reţinerii mai mult decît precaute de pînă acum, se instaură o 
bravadă cu atît mai puţin justificată de împrejurări; nu se luă în 
considerare că urmărirea eşuase de fapt, că în Tesalia trebuia 
întîmpinată o armată întru totul regenerată şi reorganizată şi că 
existau destule pericole urmîndu-l pe inamic pe cîmpul de 
bătălie pe care el şi-l alesese, depărtindu-se de mare şi 
renunţînd la sprijinul flotei. Nu era nimic de făcut; republicanii 
erau hotăriţi să se bată cu orice preţ cu Caesar, şi să-l angajeze 
din această cauză cît mai curind posibil şi pe calea cea mai 
lesnicioasă. Cato preluă comanda la Dyrrhachion, unde rămase 
o garnizoană de 18 cohorte, şi la Corcyra, unde rămaseră 300 
de corăbii de război. Pompeius şi Scipio, primul urmînd, după 
toate probabilitățile, Via Egnatia pînă la Pella şi îndreptîndu-se 
apoi spre sud pe marele drum, al doilea străbătind trecătorile 
Olimpului dinspre Haliakmon, se deplasară pe cursul inferior al 
rîului Peneios, întîlnindu-se la Larissa. Caesar staţiona la sud de 
această cetate, în cîmpia care se întinde între ţinutul colinar de 
la Kynoskephalai şi Munţii Othrys, fiind străbătută de Enipeus, 
afluentul rîului Peneios, pe malul stîng al acestuia, lîngă oraşul 
Pharsalos; Pompeius îşi ridică tabăra în faţa lui, pe malul drept 
al lui Enipeus, pe pantele înălțimilor de la Kynoskephalai. 
Armata lui Pompeius era concentrată în totalitatea ei; Caesar, 
dimpotrivă, se afla încă în aşteptarea corpului detaşat înainte în 
Etolia şi Tesalia, staționat acum în Grecia sub comanda lui 
Quintus Fufius Calenus, format din aproape două legiuni, şi a 
celor două legiuni ale lui Cornificius, trimise din Italia pe calea 
continentală şi care ajunseseră între timp în Iliria. Armata lui 
Pompeius, alcătuită din 11 legiuni sau 47.000 de soldaţi şi 7.000 
de călăreţi, era superioară armatei lui Caesar, pedestrimea fiind 
mai mare de două ori, iar cavaleria de şapte ori; eforturile şi 
bătăliile decimaseră trupele lui Caesar în asemenea măsură, 
încît cele opt legiuni ale sale nu numărau mai mult de 22.000 de 
soldaţi combatanți, aşadar nici pe departe jumătatea efectivului 


obişnuit. Armata victorioasă a lui Pompeius, înzestrată cu o 
cavalerie imensă şi provizii îndestulătoare, dispunea din 
abundență de alimente, în timp ce trupele lui Caesar se 
întreţineau cu greu de pe o zi pe alta, sperind într-o 
aprovizionare mai bună datorită apropiatei recolte de cereale. 
Starea de spirit a soldaţilor pompeieni, care se iniţiaseră în 
război în cursul ultimei campanii şi cîştigaseră încredere în 
conducătorul lor, era excelentă. Toate circumstanţele militare îi 
cereau lui Pompeius să nu Întîrzie prea mult bătălia decisivă, 
întrucit el se afla oricum în Tesalia şi în faţa lui Caesar; şi, poate, 
o pondere mai mare decit acestea o avu în consiliul de război 
nerăbdarea tipică emigrantului, a mulţimii de ofiţeri şi de 
însoțitori nobili ai armatei. În urma evenimentelor de la 
Dyrrhachion, aceşti domni considerau triumful partidului lor 
drept un fapt împlinit; izbucnise deja o vrajbă vehementă în 
legătură cu ocuparea pontificatului suprem al lui Caesar şi se 
trimiseră solii la Roma pentru a închiria case lîngă for în vederea 
următoarelor alegeri. Cînd Pompeius şovăi la traversarea piriîului 
care separa cele două armate şi pe care Caesar, cu armata sa 
mult inferioară, nu îndrăzni să-l treacă la rîndul său, se produse 
o mare nemulţumire; se spunea că Pompeius ar întîrzia bătălia 
numai pentru a-şi prelungi autoritatea asupra atitor consulari şi 
pretorieni şi pentru a-şi eterniza rolul de Agamemnon. Pompeius 
cedă, iar Caesar, care, considerînd că nu se va ajunge la bătălie, 
tocmai îşi concepuse un plan vizind ocolirea armatei inamice, 
fiind gata să plece, în acest scop, spre Skotussa, îşi rîndui, de 
asemenea, legiunile pentru bătălie atunci cînd îşi dădu seama 
că pompeienii se pregăteau să o angajeze pe malul lui. In 
consecinţă, aproape pe acelaşi loc de bătălie unde romanii îşi 
întemeiaseră dominaţia în Orient cu 150 de ani înainte ||, p. 
494) se dădu, la 9 august 706 (48), bătălia de la Pharsalos. 
Pompeius sprijini aripa dreaptă de Enipeus, Caesar, în faţa lui, 
pe cea stingă de terenul accidentat care se întinde în faţa rîului; 
celelalte două aripi se întinseră în cîmpie, fiind acoperite de 
ambele părţi de cavalerie şi trupe uşoare. Pompeius intenţiona 
să-şi menţină pedestrimea în defensivă şi să risipească în 
schimb cu cavaleria slaba unitate de călăreţi care i se opunea, 
amestecată, după felul german, cu infanteria uşoară, şi să atace 
apoi aripa dreaptă a lui Caesar din spate. Pedestrimea sa rezistă 
cu vitejie primei lovituri a infanteriei inamice şi aici lupta stagnă. 


Labienus dispersă, la rîndul său, cavaleria inamică după o 
curajoasă, dar scurtă rezistenţă şi se desfăşură spre stînga 
pentru a învălui pedestrimea. Caesar, prevăzind înfrîngerea 
cavaleriei sale, rînduise în spatele ei, pe flancul ameninţat al 
aripii drepte, aproximativ 2.000 dintre legionarii săi cei mai 
buni. Cînd călăreţii inamici, mînîndu-i pe cei al lui Caesar 
înaintea lor, se apropiară şi ocoliră linia de bătălie, se loviră pe 
neaşteptate de trupa de elită care avansa neînfricată şi, fiind 
dezorientaţi pe loc de atacul de infanterie nebănuit şi 
neobişnuit, părăsiră în goana calului cîmpul de bătaie. Victorioşii 
legionari îi măcelăriră pe arcaşii rămaşi fără apărare, se 
îndreptară apoi împotriva aripii stîngi a inamicului şi începură 
acum, la rîndul lor, învăluirea. Linia a treia a lui Caesar, ţinută 
pînă atunci în rezervă, trecea concomitent la atac pe întregul 
front. Nesperata înfrîngere a celei mai bune arme a oştirii 
pompeiene spori curajul adversarului în aceeaşi măsură în care 
duse la năruirea celui al armatei şi îndeosebi al generalului ei. 
Cînd Pompeius, din capul locului neîncrezător în pedestrimea sa, 
constată fuga cavaleriei, părăsi cîmpul de bătălie imediat, 
îndreptîndu-se spre tabără, fără a mai aştepta sfîrşitul atacului 
general ordonat de Caesar. Legiunile sale începură să şovăie şi 
să se replieze curînd dincolo de piriu spre tabără, ceea ce 
reuşiră numai cu pierderi grele. Ziua era pierdută, în consecinţă, 
şi căzuseră mulţi soldaţi destoinici; însă, în general, armata era 
neatinsă şi situaţia lui Pompeius mult mai puţin amenințătoare 
decit cea a lui Caesar în urma înfrîngerii de la Dyrrhachion. Dar, 
în timp ce Caesar învățase, în cursul sorţilor schimbători, că 
Fortuna se complace uneori să se sustragă şi favoriţilor săi 
pentru o scurtă perioadă, pentru a fi biruită din nou datorită 
perseverenţei, Pompeius o cunoscuse pînă atunci numai ca zeiţa 
veşnic binevoitoare şi pierdu încrederea în sine şi în divinitate 
cînd ea îi întoarse spatele; şi în timp ce desperarea genera în 
grandioasa natură a lui Caesar forţe tot mai puternice, sufletul 
amărit al lui Pompeius căzu sub aceeaşi presiune în abisul 
nesfirşit al umilinţei. Aşa cum odinioară, în timpul războiului cu 
Sertorius, fusese gata să fugă din faţa inamicului superior, 
abandonînd magistratura încredinţată (p. 24), la fel acum, cînd 
văzu cum legiunile se retrag dincoace de piriu, el îşi smulse 
funesta eşarfă de general şi galopă pe drumul cel mai scurt spre 
mare, pentru a-şi căuta o corabie. Armata sa, descurajată şi 


rămasă fără conducător - întrucît Scipio, cu toate că fusese 
recunoscut de către Pompeius drept coleg în comanda supremă, 
era totuşi numai cu numele un general comandant -, speră să 
găsească protecţie în spatele valurilor taberei; dar Caesar nu-i 
acordă nici un răgaz. Rezistenţa dirză a posturilor romane şi 
trace a fost înfrintă cu rapiditate şi masa a fost silită să se 
retragă în dezordine pe pantele de la Krannon şi Skotussa, la ale 
căror poale se ridica tabăra. Deplasîndu-se pe aceste coline, ea 
încercă să ajungă din nou la Larissa; dar trupele lui Caesar, 
neglijind atît prada, cît şi oboseala şi înaintînd în cîmpie pe 
drumuri mai bune, închiseră calea fugarilor; mai mult, cînd, 
seara tirziu, pompeienii îşi încetară marşul, urmăritorii lor găsiră 
resursele necesare pentru a mai săpa un val care le bloca 
accesul la unicul pîrîu aflat în apropiere. Astfel se sfîrşi ziua de la 
Pharsalos. Armata inamică nu era doar învinsă, ci nimicită 
15.000 de inamici morţi sau răniţi acopereau cîmpul de bătălie, 
în timp ce oastea lui Caesar deplingea numai 200 de oameni; 
masa rămasă compactă, în continuare, aproximativ 20.000 de 
soldaţi, depuse armele în dimineaţa care a urmat luptei; numai 
cîteva cete, în rîndul acestora aflindu-se, bineînţeles, ofiţerii cei 
mai distinşi, căutară un loc de refugiu în munţi; dintre cei 11 
vulturi inamici, nouă i-au fost predaţi lui Caesar. Acesta, care în 
ziua bătăliei le reamintise soldaţilor să nu uite concetăţeanul din 
cauza inamicului, nu trată prizonierii precum Bibulus şi 
Labienus; dar şi Caesar crezu de cuviinţă că severitatea nu mai 
putea fi ocolită acum. Soldaţii de rînd au fost înrolați în armată, 
cei din stările superioare au fost pedepsiţi cu amenzi pecuniare 
sau confiscări de avere; cu puţine excepţii, senatorii şi cavalerii 
distinşi luaţi prizonieri au fost omoriţi. Timpurile graţierii 
trecuseră; cu cit războiul civil se prelungea mai mult, cu atit 
bîntuia mai furios şi mai implacabil. 

Se scurse cîtva timp pînă cînd consecinţele zilei de 9 
august 706 (48) au putut fi recunoscute în plenitudinea lor. 
Ceea ce deveni evident de la început a fost trecerea de partea 
lui Caesar a tuturor celor care luaseră partea partidului învins la 
Pharsalos, întrucît acesta fusese cel mai puternic; înfrîngerea 
era atit de decisivă, încît învingătorul a fost înconjurat de toţi cei 
care nu doreau sau nu trebuiau să lupte pentru o cauză 
pierdută. Toţi regii, toate popoarele şi oraşele care alcătuiseră 
pînă atunci clientela lui Pompeius îşi rechemară acum 


contingentele flotei şi armatei şi refuzau să-i primească pe 
refugiații partidului învins - Egiptul, Cyrene, comunităţile Siriei, 
Feniciei, Ciliciei şi Asiei Mici, Rhodosul, Atena şi, în general, 
întregul Orient. Mai mult, regele Pharnakes al Bosforului 
exagera cu servilismul în asemenea măsură, încît, la vestea 
bătăliei de la Pharsalos, ocupă nu numai oraşul Phanagoria, 
declarat independent de către Pompeius cu cîţiva ani în urmă, şi 
ținuturile principilor Colchidei confirmaţi de către acesta, dar şi 
regatul Armenia Mică, pe care Pompeius îl dăruise regelui 
Deiotarus. Aproape unicele excepţii de la această supunere 
generală au rămas micul oraş Megara, care acceptă să fie 
asediat şi cucerit de către Caesar, şi regele luba al Numidiei, 
care se aştepta din partea lui Caesar, deja de multă vreme, la 
confiscarea regatului său, mai ales după victoria împotriva lui 
Curio, trebuind aşadar, vrind-nevrind, să rămînă fidel partidului 
învins. Aşa cum comunităţile clientelare se  supuseră 
învingătorului de la Pharsalos, la fel sosiră şi ultimii 
reprezentanţi ai partidului constituțional, toţi cei care 
participaseră fără tragere de inimă sau care, precum Marcus 
Cicero şi alţii de teapa lui, se învirtiseră în jurul aristocrației ca 
vrăjitoarele necoapte în jurul locului sabatului, pentru a încheia 
pacea cu noul atotstăpiînitor, care acorda petiţionarilor o 
clemenţă dispreţuitoare, dar cu îngăduinţă şi politeţe. Nucleul 
partidului învins rămase însă intransigent. Aristocraţia îşi găsise 
sfîrşitul; dar aristocrații nu puteau nicidecum să accepte 
monarhia. Şi cele mai înalte revelații ale omenirii sînt 
trecătoare; religia cîndva adevărată poate deveni o minciună, 
constituţia cîndva binefăcătoare, blestem; dar însăşi vechea 
evanghelie îşi mai găseşte credincioşi, iar dacă o asemenea 
credinţă nu mai poate muta munţii din loc precum credinţa în 
adevărul viu, ea îşi rămîne fidelă sieşi pînă la apusul ei şi nu 
părăseşte imperiul celor vii pînă cînd nu a sorbit pe ultimul ei 
preot şi pe ultimul ei cetăţean, dominaţia asupra lumii întinerite 
fiind arogată de o nouă seminţie, eliberată de acele fantome ale 
trecutului şi descompunerii. Aşa s-a întîmplat la Roma. Oricît de 
profund ar fi fost abisul degenerării în care se prăbuşise 
guvernarea aristocratică, ea fusese odinioară un măreț sistem 
politic; focul sacru, prin care se cucerise Italia şi fusese înfrînt 
Hannibal, continuă, ce-i drept, tulburat şi amorţit, să pilpiie în 
sînul aristocrației romane atit timp cît ea a existat şi determina 


imposibilitatea înţelegerii între bărbaţii vechii guvernări şi noul 
monarh. Mulţi dintre membrii partidului constituţional se 
supuseră cel puţin formal şi recunoscură monarhia în măsura în 
care acceptaseră graţierea din partea lui Caesar şi se retraseră, 
pe cît posibil, în viaţa particulară; ceea ce, fireşte, nu se întîmplă 
fără gîndul ascuns de a se păstra astfel pentru o viitoare 
întorsătură a lucrurilor. Acest pas a fost făcut mai ales de 
partizanii mai puţin distinşi ai partidului; dar în rîndul acestor 
bărbaţi ponderaţi se numără şi destoinicul Marcus Marcellus, 
acelaşi care produsese ruptura cu Caesar (p. 234) şi care se 
exilă voluntar la Lesbos. În sînul majorităţii veritabilei 
aristocrații, pasiunea a fost însă mai puternică decit chibzuita 
judecată, adăugîndu-se, în cazurile cele mai diferite, bineînţeles 
şi autoînşelări asupra succesului încă posibil şi îngrijorări din 
cauza răzbunării inevitabile a învingătorului. Poate că nimeni n-a 
judecat situaţia cu mai multă luciditate dureroasă şi cu mai 
puţină frică şi speranţă pentru sine decît Marcus Cato. Fiind pe 
deplin convins că, după zilele de la Ilerda şi Pharsalos, monarhia 
va fi inevitabilă şi avînd un caracter destul de puternic pentru a- 
şi mărturisi şi acest adevăr amar şi a acţiona în consecinţă, el 
nu ştia pentru moment dacă partidul constituţional mai era 
îndreptăţit să continue războiul care, cu necesitate, cerea 
sacrificii pentru o cauză pierdută din partea multora care nu 
ştiau pentru ce le aduceau. Dar dacă luă hotărîrea să continue 
lupta nu pentru victorie, ci pentru o prăbuşire mai rapidă şi mai 
onorabilă, el încercă totuşi, în măsura posibilităţilor, să nu 
implice în acest război pe nimeni care ar fi putut să 
supravieţuiască  sfirşitului republicii şi să se conformeze 
monarhiei. Cît timp republica fusese ameninţată - consideră el 
-, exista dreptul şi obligaţia de a sili la luptă şi pe cetăţeanul laş 
şi răuvoitor; dar acum, a constrînge individul să aleagă nimicirea 
proprie împreună cu republica pierdută ar fi un act lipsit de sens 
şi crud. Nu numai că nu se opuse plecării tuturor celor care 
doreau să se întoarcă în Italia, dar cînd cel mai violent dintre 
violenţii partizani ai partidului, Gnaeus Pompeius Fiul, ceru 
executarea acestor oameni, îndeosebi a lui Cicero, numai Cato o 
împiedică în virtutea autorităţii sale morale. Nici Pompeius nu 
rivnea pacea. Dacă el ar fi fost un bărbat care ar fi meritat să se 
găsească în locul unde se găsea, am putea crede că înţelesese 
faptul că cel care aspiră la coroană nu se mai poate întoarce în 


matca existenţei comune, nemaiexistînd, în consecinţă, loc pe 
pămînt pentru acela care eşuase. Insă cu greu Pompeius nutri 
gînduri măreţe şi, dacă nu cerea o grațiere pe care învingătorul 
i-ar fi acordat-o probabil din mărinimie, o făcea, mult mai 
probabil, din meschinărie. Dar el ori nu avu destul curaj să se 
încredinţeze lui Caesar, ori, potrivit firii sale obscure şi indecise, 
speranţele începînd să-i renască după ce învinsese prima 
impresie a catastrofei de la Pharsalos, era hotărît să continue 
lupta împotriva lui Caesar şi să-şi caute un alt cîmp de bătălie. 
Aşadar, oricît de mult s-ar fi străduit Caesar să liniştească, 
prin înţelepciune şi moderație, obida adversarilor săi şi să 
reducă numărul lor, lupta continuă totuşi necurmat. Dar 
conducătorii luptaseră aproape cu toţii la Pharsalos; şi cu toate 
că, cu excepţia lui Lucius Domitius Ahenobarbus, care fusese 
ucis în timpul fugii, reuşiseră să se salveze cu toţii, ei fuseseră 
dispersaţi în toate direcţiile, neputînd astfel să stabilească un 
plan comun pentru continuarea campaniei. Cei mai mulţi dintre 
ei ajunseră, în parte străbătind munţii pustii ai Macedoniei şi 
lliriei, în parte cu ajutorul flotei, la Corcyra, unde se găsea 
rezerva comandată de Marcus Cato. Aici, sub preşedinţia 
acestuia, se ţinu un fel de consiliu de război, la care asistară 
Metellus Scipio, Titus Labienus, Lucius Afranius, Gnaeus 
Pompeius Fiul şi alţii; dar atît din cauza absenței generalului 
comandant şi a incertitudinii penibile despre soarta sa, cît şi din 
cauza dezbinării interne a partidului, nu se putu lua nici o 
hotărire, fiecare alegînd calea care i se părea mai oportună 
pentru sine sau pentru cauza comună. Intr-adevăr, era deosebit 
de dificil să se aleagă din mulţimea firelor de paie pe acela care 
urma să rămînă cel mai mult la suprafaţa apei. Macedonia şi 
Grecia fuseseră pierdute în urma bătăliei de la Pharsalos. Ce-i 
drept, Cato menţinu Corcyra cîtva timp pentru partidul 
constituţional, după ce, la vestea înfrîingerii, evacuase imediat 
Dyrrhachion, iar Rutilius Lupus, Peloponesul. Pentru moment s-a 
creat impresia că pompeienii doreau să se apere la Patrae, în 
Pelopones; dar vestea despre apropierea lui Calenus a fost 
suficientă pentru a-i alunga de aici. La fel, nu încercară să 
păstreze Corcyra. După victoriile de la Dyrrhachion, escadrele 
pompeiene obţinuseră de-a lungul coastei italice şi siciliene, 
unde fuseseră trimise (p. 278), succese însemnate împotriva 
porturilor Brundisium, Messana şi Vibo, reuşind, mai ales la 


Messana, să incendieze întreaga flotă a lui Caesar aflată în 
pregătire; dar corăbiile care acţionaseră aici, în majoritatea lor 
din Asia Mică şi Siria, au fost rechemate de câtre comunităţile 
lor în urma bătăliei de la Pharsalos, astfel încît expediţia se sfirşi 
de la sine. În Asia Mică şi Siria nu staţionau pentru moment 
trupele nici uneia dintre părţi, cu excepţia armatei bosporane a 
lui Pharnakes, care, oficial în interesul lui Caesar, ocupase mai 
multe ţinuturi ale adversarilor acestuia. In Egipt staţiona încă o 
impunătoare armată romană alcătuită din trupele lăsate aici de 
către Gabinius (p. 108) şi mărite de atunci prin recrutarea 
vagabonzilor italici şi tilharilor cilicieni sau sirieni; dar se 
înţelege de la sine, fapt confirmat curînd în mod oficial prin 
rechemarea  corăbiilor egiptene, că Alexandria nu avea 
nicidecum intenţia să rămînă de partea celor învinşi sau chiar să 
le pună la dispoziţie trupele sale. Perspective ceva mai 
luminoase li se deschideau învinşilor în Occident. În Hispania, 
simpatiile pompeiene în rîndul armatei, cît şi în rîndul populaţiei 
erau atit de puternice, încît Caesar trebui să renunţe din această 
cauză la atacul plănuit să se declanşeze de aici împotriva Africii 
şi încît izbucnirea unei insurecţii păru inevitabilă odată cu 
sosirea în peninsulă a unui conducător renumit. În Africa, 
coaliția sau mai degrabă veritabilul potentat de aici, regele luba 
al Numidiei, se înarmase nestingherit începînd cu toamna anului 
705 (49). Aşadar, în timp ce întregul Orient fusese pierdut de 
coaliţie în urma bătăliei de la Pharsalos, ea putea, dimpotrivă, 
să continue războiul în mod onorabil, probabil în Hispania, dar 
mult mai sigur în Africa, întrucît acceptarea ajutorului regelui 
Numidiei, de mult supus comunităţii romane, împotriva 
concetăţenilor revoluționari era pentru un roman într-adevăr o 
umilire penibilă, dar nicidecum o crimă de înaltă trădare. 
Fireşte, cel care nu mai recunoştea în această luptă a desperării 
nici legea şi nici onoarea, declarindu-se astfel în afara legii, 
putea declanşa şi lupta de bandiți sau, aliindu-se cu statele 
vecine independente, putea atrage inamicul din afară în 
conflictul intern sau, în fine, purtînd monarhia pe buze, se putea 
folosi de pumnalul asasinului pentru restaurarea republicii 
legitime. Faptul că cei învinşi se dezangajară şi se deziseră de 
noua monarhie era cel puţin expresia cea mai firească şi, în 
consecinţă, cea mai corectă a situaţiei lor desperate. In trecutul 
cel mai îndepărtat, muntele şi, înainte de toate, marea au fost 


atit sălaşul tuturor fărădelegilor, cît şi cel al mizeriei 
insuportabile şi al dreptăţii oprimate; pompeienii şi republicanii 
erau interesaţi să organizeze în munţi şi pe mare un război dirz 
împotriva monarhiei lui Caesar care îi excludea şi, îndeosebi, 
erau interesaţi în adoptarea pirateriei pe o scară mai largă, în 
forme mai riguroase şi cu țeluri mai precise. Chiar şi după 
rechemarea escadrelor venite din Orient, ei dispuneau încă de o 
flotă proprie apreciabilă, în timp ce Caesar era, practic, lipsit în 
continuare de corăbii de război; legăturile lor cu dalmaţii, care 
se răzvrătiseră în propriul interes împotriva lui Caesar (p. 267), 
stăpînirea lor asupra celor mai importante mări şi porturi, 
ofereau pentru războiul maritim, mai ales dacă era dus la scară 
redusă, cele mai avantajoase posibilităţi. Aşa cum hăituirea 
democraţilor de către Sulla se sfirşise odinioară cu răscoala 
sertoriană, la început o luptă de pirați, apoi de bandiți, pentru a 
se încheia în cele din urmă cu un război serios, la fel se putea 
naşte pe marea încă nesupusă o comunitate independentă de 
monarhia lui Caesar, aptă s-o înfrunte, dacă în sînul aristocrației 
catoniene sau în rîndul partizanilor lui Pompeius se găsea atita 
suflet şi înflăcărare ca în democraţia mariană şi mai ales dacă se 
găsea un autentic rege al mărilor. O dezaprobare mult mai 
aspră din toate punctele de vedere merită ideea atragerii unui 
stat vecin independent în viltoarea războiului civil, producîndu- 
se cu ajutorul lui o contrarevoluţie; legea şi conştiinţa îl 
condamnă pe dezertor mai drastic decit pe hoţ, iar banda de 
tilhari victorioasă regăseşte mai uşor calea spre o comunitate 
liberă şi disciplinată decît emigrația readusă în patrie de către 
inamicul ţării. De altfel, nu era probabil ca partidul învins să 
reuşească pe această cale impunerea restauraţiei. Unicul stat 
care ar fi putut să-i acorde sprijin era cel al parţilor; însuşirea 
unei cauze străine din partea acestuia trebuia să fie, cel puţin, 
pusă la îndoială şi era foarte improbabil că el va reuşi să se 
impună în faţa lui Caesar. Timpul conspiraţiilor republicane nu 
sosise încă. 

Aşadar, în timp ce rămăşiţele partidului învins erau 
dezorientate de soartă şi chiar cei decişi să continue lupta nu 
ştiau nici cum o vor face, nici unde, Caesar, hotărîndu-se şi 
acţionînd ca întotdeauna cu rapiditate, lăsase totul la o parte 
pentru a-l urmări pe Pompeius, singurul dintre adversarii săi pe 
care îl stima ca ofiţer şi a cărui capturare ar fi paralizat probabil 


una şi poate cea mai periculoasă parte a adversarilor săi. Cu 
puţini însoțitori, el traversă Helespontul - unica sa corabie întiîlni 
aici o flotilă, aflată în drum spre Marea Neagră şi captură 
întregul echipaj, parcă înmărmurit de vestea bătăliei de la 
Pharsalos - şi, imediat după luarea măsurilor strict necesare, se 
grăbi în urmărirea lui Pompeius în Orient. Acesta se deplasase 
de pe cîmpul de bătălie de la Pharsalos la Lesbos, de unde îşi 
luase soţia şi pe al doilea fiu, Sextus, şi, ocolind Asia Mică, 
navigase mai departe pînă la coastele Ciliciei, iar de aici în 
Cipru. El ar fi putut să ajungă la camarazii săi de partid din 
Corcyra sau din Africa, dar repulsia faţă de aliaţii săi aristocrați, 
gîndul la primirea care-l aştepta acolo în urma zilei de la 
Pharsalos şi îndeosebi în urma fugii sale ruşinoase par să-l fi 
determinat să-şi aleagă o cale proprie şi să se aşeze mai 
degrabă sub protecţia regelui part decit sub cea a lui Cato. In 
timp ce era ocupat să stringă bani de la arendaşii de impozite şi 
comercianții romani şi să înarmeze o hoardă de 2.000 de sclavi, 
află că Antiohia s-ar fi declarat de partea lui Caesar, calea spre 
parți fiindu-i astfel închisă. Atunci îşi modifică planul şi ridică 
velele către Egipt, unde serveau o mulţime dintre soldaţii săi 
vechi şi unde poziţia şi bogatele resurse ale ţării îi ofereau 
timpul necesar şi posibilitatea reorganizării războiului. In Egipt, 
după moartea lui Ptolemaios Auletes (mai 703, 51), copiii săi, 
Cleopatra, avînd în jur de 16 ani, şi Ptolemaios Dionysos, de 10 
ani, urcaseră, conform voinţei tatălui lor, în comun şi ca soţi, pe 
tron; curînd însă, fratele sau mai degrabă tutorele acestuia, 
Potheinos, o alungă pe soră din regat, silind-o să-şi caute 
refugiu în Siria, de unde făcea pregătiri pentru a se reîntoarce în 
regatul strămoşesc. Ptolemaios şi Potheinos staţionau cu 
întreaga armată egipteană la Pelusion pentru a proteja graniţa 
de răsărit cînd Pompeius ancoră în faţa promontoriului casian şi 
trimise soli regelui pentru a-i permite debarcarea. Curtea 
egipteană, informată deja despre catastrofa de la Pharsalos, era 
gata să-l refuze; însă majordomul regelui, Theodotos, arată că în 
cazul acesta Pompeius va face probabil uz de legăturile sale în 
armata egipteană pentru a provoca o răzmeriţă; că ar fi mai 
sigur şi preferabil, şi din considerente faţă de Caesar, dacă s-ar 
folosi ocazia pentru înlăturarea lui Pompeius. Asemenea 
raționamente politice îşi ating aproape întotdeauna scopul în 
cazul oamenilor de stat ai lumii elene. Generalul trupelor regale, 


Achillas, şi unii dintre vechii soldaţi ai lui Pompeius acostară cu o 
barcă de corabia lui Pompeius, îl invitară să vină la rege şi, 
pretextînd că apele ar fi puţin adinci, îl sfătuiră să folosească 
ambarcaţiunea lor. Coborind pe țărm, tribunul militar Lucius 
Septimius îl străpunse din spate sub privirile soţiei şi fiului său, 
care trebuiră să asiste de pe corabie fără posibilitatea de a se 
salva sau de a se răzbuna (28 septembrie 706, 48). In aceeaşi zi 
în care, cu 13 ani înainte, intrase în capitală triumfînd asupra lui 
Mithridates (p. 104), sfirşi, pe o dună pustie a inospitalierei 
coaste a promontoriului casian, de mîna unuia dintre veteranii 
săi, bărbatul care se numise timp de o generaţie „cel Mare” şi 
care stăpînise Roma ani la rînd. A fost un bun ofiţer, dar unul 
înzestrat cu modeste calităţi ale spiritului şi inimii; timp de 30 de 
ani, cu o perseverenţă demonică, soarta i-a permis să 
soluţioneze fără eforturi toate misiunile strălucite, i-a permis să 
rupă toţi laurii plantați şi îngrijiţi de alţii, i-a prezentat toate 
condiţiile pentru dobiîndirea puterii supreme numai pentru a 
zămisli un exemplu al măreției false, neegalat în istorie. Dintre 
toate rolurile deplorabile, nu există altul mai deplorabil decît a fi 
considerat superior propriei condiţii; şi este soarta monarhiei - 
întrucit abia dacă la o mie de ani se naşte din rîndul poporului 
unul care nu numai că se numeşte, dar chiar este rege - dacă 
această condiţie deplorabilă i se atribuie obligatoriu. Dacă 
această neconcordanţă între a părea şi a fi nu s-a reliefat poate 
niciodată mai frapant decit în cazul lui Pompeius, atunci 
cugetarea pătrunzătoare trebuie să ia aminte la faptul că, într- 
un anumit sens, el deschide şirul monarhilor romani. Cînd 
Caesar, urmărindu-l pe Pompeius, sosi în rada portului din 
Alexandria, totul se sfirşise deja. El se întoarse îngrozit cînd 
ucigaşul se apropie de corabie cu capul bărbatului care fusese 
ginerele său şi, ani îndelungaţi, coleg la guvernare, el venind în 
Egipt pentru a-l captura viu. Răspunsul la întrebarea cum ar fi 
procedat Caesar cu Pompeius luat prizonier a fost şters de 
pumnalul asasinului grăbit; dar dacă compasiunea umană, care 
mai găsea suficient spaţiu în sufletul mare al lui Caesar, îi 
impunea cruţarea prietenului de odinioară, interesul său 
impunea neutralizarea acestuia pe o altă cale decit cea a 
călăului. Pompeius fusese timp de 20 de ani stăpînul recunoscut 
al Romei: o dominație atit de profund înrădăcinată nu piere 
odată cu moartea stăpînului. Moartea lui Pompeius nu dizolvă 


partidul pompeienilor, ci îi conferi în locul capului bătrin, 
incapabil şi uzat, prin cei doi fii ai săi, Gnaeus şi Sextus, doi 
conducători tineri şi energici, al doilea fiind chiar o capacitate 
incontestabilă. Monarhiei ereditare nou-întemeiate i se ataşă 
imediat, ca un parazit, răul ereditar al pretendenţilor şi era 
foarte discutabil dacă Caesar nu pierdea cu această schimbare 
de persoane mai mult decit ciştiga. 

Insă în Egipt, Caesar nu mai avea altceva de făcut, romani 
şi egipteni fiind convinşi că el se va îmbarca imediat şi că va 
începe supunerea Africii şi imensa operă de organizare care îl 
aştepta în urma victoriei. Dar Caesar, fidel obiceiului său de a 
reglementa definitiv, imediat şi în persoană relaţiile întinsului 
regat, el aflindu-se oricum în interiorul graniţelor sale şi ferm 
convins că nu va întîmpina vreo opoziţie nici din partea 
garnizoanei romane, nici din partea Curţii, trecînd pe deasupra 
printr-o acută criză pecuniară, debarcă la Alexandria cu cele 
două legiuni care îl însoțeau şi care se împuţinaseră la 3.200 de 
soldaţi şi 800 de călăreţi celți şi germani. El se încartirui în 
cetatea regală şi trecu la stringerea sumelor necesare şi la 
reglementarea succesiunii egiptene, fără a se sinchisi de 
observaţia naivă a lui Potheinos potrivit cărora Caesar nu 
trebuia să uite, din cauza acestor fleacuri, de propriile afaceri, 
atit de importante. Faţă de egipteni el procedă, de altfel, corect 
şi chiar îngăduitor. Cu toate că sprijinul pe care îl acordaseră lui 
Pompeius îl îndreptăţea să pretindă o contribuţie de război, ţara 
epuizată a fost totuşi scutită de aceasta şi, renunţind la restul 
sumei stipulate în anul 695 (59) (p. 107), care fusese achitată 
doar pe jumătate, ceru achitarea a numai 10.000.000 de denari 
(3.000.000 de taleri). Fratele şi sora aflaţi în război primiră ordin 
să renunţe imediat la ostilităţi, amîndoi fiind invitaţi să vină în 
faţa arbitrului pentru cercetarea şi rezolvarea discordiei. Aceştia 
se supuseră; tînărul rege se găsea deja în cetate, iar Cleopatra 
sosi curînd. Conform testamentului lui Auletes, Caesar acordă 
regatul Egiptului celor doi soţi fraţi, Cleopatra şi Ptolemaios 
Dionysos, şi, fără a fi îndemnat la aceasta, casă confiscarea 
regatului cipriot (p. 107), ordonată înainte, şi încredinţă Ciprul 
copiilor mai tineri ai lui Auletes, Arsinoe şi Ptolemaios cel Tînăr, 
ca o succesiune egipteană a celor născuţi mai tîrziu. Dar în 
secret se pregătea o furtună. Alexandria era un oraş cosmopolit 
precum Roma, egalînd capitala italică în privinţa numărului de 


locuitori, dar fiindu-i mult superioară în privinţa energicului spirit 
mercantil, talentului meşteşugăresc şi simțului pentru ştiinţă şi 
artă; în rîndul cetăţenilor domnea un neadormit sentiment de 
mîndrie naţională şi, chiar dacă nu un simţ politic, cel puţin un 
spirit agitat care determina izbucnirea scandalurilor de stradă cu 
aceeaşi regularitate şi neastîmpăr ca în cazul celor din Parisul 
zilelor noastre. Ne putem imagina sentimentele lor cînd văzură 
cum generalul roman se desfăşura în reşedinţa Lagizilor, regii 
lor primind dreptatea în faţa tribunalului său. Potheinos şi tînărul 
rege, amindoi, bineînţeles, nemulţumiţi atît de evocarea 
peremptorie a unor datorii vechi, cît şi de intervenţia în 
conflictul dinastic care putea găsi (şi-şi găsi) numai o rezolvare 
în favoarea Cleopatrei, trimiseră cu ostentaţie tezaurele 
templelor şi vesela de aur a regelui pentru baterea monedelor, 
cu scopul de a satisface pretenţiile romane; cu o îndirjire 
crescîndă, egiptenii pioşi, superstiţioşi, care se bucurau de 
splendoarea mult lăudată a Curţii ca de o proprietate personală, 
văzură pereţii despuiaţi ai templelor lor şi paharele de lemn de 
pe masa regelui lor. Armata de ocupaţie romană, 
deznaţionalizată profund din cauza staţionării îndelungate în 
Egipt şi a multiplelor căsătorii dintre soldaţii romani şi fetele 
egiptene, numărînd în plus o mulţime de soldaţi vechi ai lui 
Pompeius şi criminali italici şi sclavi, se depărtă de Caesar, la al 
cărui ordin trebuise să înceteze acţiunea de la graniţa siriană, şi 
de grupul orgolioşilor săi legionari. Răzmeriţa pricinuită de 
debarcare, cînd mulţimea văzu cum securile romane sînt 
purtate în vechea cetate regală, şi numeroasele asasinate 
comise în oraş împotriva soldaţilor săi îl lămuriseră pe Caesar de 
imensul pericol în care se aflau el şi puţinii săi oameni în faţa 
acestei mulţimi îndîrjite. Dar din cauza vinturilor de nord-vest 
care predominau în acest anotimp, întoarcerea era dificilă, şi o 
tentativă de îmbarcare ar fi putut deveni cu uşurinţă semnalul 
declanşării insurecției; în general, nu era caracteristic pentru 
Caesar să se retragă fără să fi obţinut cele dorite. El chemă 
aşadar întăriri din Asia, dar pînă la sosirea acestora, manifestă 
în public cea mai mare siguranţă. Niciodată distracţiile din 
tabăra sa n-au fost mai frecvente decit în timpul acestui popas 
alexandrin; iar dacă frumoasa şi spirituala Cleopatra nu se zgirci 
cu farmecele ei şi cu atit mai puţin faţă de judecătorul ei, se 
părea că şi Caesar aprecia, dintre toate victoriile sale, cel mai 


mult pe cele obţinute asupra femeilor frumoase. Era un prolog 
foarte vesel pentru scene deosebit de serioase. Sub conducerea 
lui Achillas şi, precum s-a văzut mai tîrziu, la porunca secretă a 
regelui şi a tutorelui său, armata romană de ocupaţie staționată 
în Egipt apăru pe neaşteptate la Alexandria; îndată ce locuitorii 
constatară că ea venise pentru a-l ataca pe Caesar, ei făcură 
cauză comună cu aceasta. Cu o prezenţă de spirit care justifică 
într-o anumită măsură bravura sa din trecut, Caesar îşi 
concentră în grabă detaşamentele dispersate, îl arestă pe rege 
şi pe miniştrii săi, se fortifică în cetatea regală şi în teatrul 
învecinat, ordonă ca flota de război ancorată în faţa teatrului să 
fie incendiată, întrucît nu mai avea timp s-o salveze, şi ca insula 
Pharos, care domina portul, să fie ocupată cu ajutorul unor 
bărci. Astfel se crease cel puţin o poziţie defensivă limitată şi se 
păstrase posibilitatea aducerii proviziilor şi întăririlor. 
Concomitent, comandanții Asiei Mici, ca şi ținuturile supuse mai 
apropiate, sirienii, nabateii, cretanii şi rodienii primiră ordin să 
trimită în grabă trupe şi corăbii în Egipt. Insurecția, în fruntea 
căreia se situase prinţesa Arsinoe şi confidentul acesteia, 
eunucul Ganymedes, se răspîndi însă nestingherită în întregul 
Egipt şi în cea mai mare parte a capitalei, pe ale cărei străzi se 
desfăşurau zilnic lupte, în cursul lor nici Caesar nereuşind să se 
angajeze pe un teren mai larg şi să ajungă pînă la lacul de apă 
dulce de la Marea, situat în spatele oraşului, unde s-ar fi putut 
aproviziona cu apă şi cu furaje, nici alexandrinii să-i înfrîngă pe 
cei asediați şi să-i păgubească de orice sursă de apă potabilă; 
căci, atunci cînd canalele Nilului din cartierul lui Caesar au fost 
inundate cu apă marină, se găsi pe neaşteptate apă potabilă în 
fîntînile săpate lîngă țărm. 

Întrucît Caesar nu a putut fi învins dinspre partea 
continentală, eforturile asediatorilor urmăreau nimicirea flotei 
sale şi întreruperea legăturilor cu marea, de unde era 
aprovizionat. Insula Farului şi digul care realiza legătura 
acesteia cu continentul împărțeau portul într-o jumătate 
occidentală şi una orientală, care comunicau între ele prin două 
deschizături în arcadă realizate în dig. Caesar stăpiînea insula şi 
portul de est, în timp ce digul şi portul de vest se aflau în 
stăpînirea cetățenilor; întrucît flota alexandrină fusese 
incendiată, corăbiile sale puteau să circule în voie. Alexandrinii, 
după ce încercaseră în zadar să introducă plute incendiare din 


portul de vest în cel de est, construiră o mică escadră din 
resturile arsenalului lor şi baricadară calea corăbiilor lui Caesar 
cînd acestea escortară în port o flotă de transport care aducea o 
legiune din Asia Mică; dar neîntrecuţii corăbieri rodieni ai lui 
Caesar rămaseră stăpini pe situaţie. La puţin timp după aceea, 
cetăţenii ocupară Insula Farului şi blocară de aici îngusta şi 
stincoasa ieşire a portului răsăritean pentru corăbii mai mari; 
astfel, flota lui Caesar era nevoită să staţioneze în rada deschisă 
din faţa portului de est, comunicațiile sale cu marea fiind serios 
periclitate. Flota lui Caesar, atacată în rada aceea în repetate 
rînduri de forţa navală maritimă superioară, nu putea nici să 
evite lupta inegală, întrucît pierderea Insulei Farului îi închidea 
portul interior, nici să caute scăparea prin fugă, întrucit 
pierderea radei i-ar fi tăiat toate posibilităţile de comunicare pe 
mare. Cu toate că vitejii legionari, sprijiniți şi de abilitatea 
marinarilor rodieni, deciseră pînă acum bătăliile întotdeauna 
pentru romani, alexandrinii îşi sporiră totuşi flota cu o 
perseverenţă neobosită; asediaţii trebuiau să accepte lupta 
oricînd era cerută de asediatori, iar dacă cei dintii ar fi pierdut o 
singură dată, Caesar ar fi fost încercuit în întregime şi, cu 
siguranţă, pierdut. Vrînd-nevrind, se impunea cu necesitate o 
tentativă de reciştigare a Insulei Farului. Atacul dublu, lansat 
dinspre port de bărci şi dinspre mare de corăbiile de război, 
aduse nu numai insula, dar şi partea inferioară a digului în 
mîinile lui Caesar. El opri înaintarea abia la a doua deschidere a 
digului şi ordonă ca acesta să fie blocat aici, spre oraş, cu un val 
transversal. Dar, în timp ce aici, în jurul geniştilor, se dezlănţui o 
luptă aprigă, trupele romane lăsaseră descoperită partea 
inferioară a digului care făcea legătura cu insula; pe 
neaşteptate, aici debarcă un detaşament de egipteni, care atacă 
soldaţii şi marinarii înghesuiți pe dig lîngă val şi alungă întreaga 
masă într-o dezordine cumplită în mare. O parte a fost salvată 
de corăbiile romane; cei mai mulţi se înecară. Aproximativ 400 
de soldaţi şi o parte şi mai însemnată a echipajului flotei 
deveniră victimele acestei zile; însuşi generalul, care-şi legase 
soarta de cea a oamenilor săi, trebuise să se salveze pe o 
corabie, iar cînd aceasta se scufundă din cauza supraîncărcării, 
el scăpă înnotînd spre alta. Dar oricît de dureroasă ar fi fost 
pierderea suferită, ea era răsplătită pe deplin de redobîndirea 
Insulei Farului, care rămase în stăpînirea lui Caesar împreună cu 


digul, pînă la prima deschizătură. În sfîrşit, sosi mult-aşteptatul 
ajutor, Mithridates al Pergamului, un războinic competent din 
şcoala lui Mithridates Eupator, al cărui fiu natural era, sau cel 
puţin aşa pretindea, aducînd pe uscat o armată pestriță din 
Siria: ityreii principelui Libanului (p. 93), beduinii lui lamblichos, 
fiul lui Sampsikeramos (p. 93), evreii, sub conducerea lui 
Antipatros, în general contingentele micilor principi şi ale 
comunităţilor Ciliciei şi Siriei. De la Pelusion, pe care Mithridates 
îl ocupă în ziua sosirii sale, el alese, pentru a evita terenul 
accidentat al deltei şi pentru a traversa Nilul înainte de 
despărţirea sa, marele drum spre Memphis, trupele sale primind 
un sprijin frăţesc din partea evreilor stabiliţi în număr mare 
îndeosebi în această parte a Egiptului. Egiptenii, avîndu-l acum 
în fruntea lor pe tînărul rege Ptolemaios, pe care Caesar îl 
eliberase în speranţa deşartă că insurecția ar putea fi astfel 
liniştită, trimiseră o armată pe Nil pentru a-l reţine pe 
Mithridates pe malul de răsărit. Aceasta întiîlni inamicul într- 
adevăr dincolo de Memphis, la aşa-numita „Tabără a evreilor”, 
între Onion şi Heliopolis; dar Mithridates, obişnuit să manevreze 
şi să ridice tabăra după obiceiul roman, reuşi totuşi, în urma 
unor bătălii norocoase, să cîştige la Memphis malul celălalt. Pe 
de altă parte, de îndată ce află de sosirea armatei de 
despresurare, Caesar porni cu o parte din trupele sale, pe 
corăbii, spre extremitatea lacului de la Marea la vest de 
Alexandria şi, ocolindu-l, îşi continuă marşul de-a lungul Nilului 
către Mithridates, care urcă de-a lungul fluviului. joncţiunea avu 
loc fără ca inamicul să fi încercat s-o împiedice. Caesar înaintă 
apoi în deltă, unde se retrăsese regele, împrăştie avangarda 
egipteană cu un singur asalt şi, în ciuda canalului adînc care se 
afla în faţa frontului ei, pregăti imediat şi cucerirea taberei 
egiptene. Ea se găsea la poalele unei înălţimi, între Nil, de care 
era despărțită numai de o potecă îngustă, şi nişte mlaștini greu 
accesibile. Caesar dădu ordin ca tabăra să fie asaltată 
concomitent din faţă şi din flanc de pe poteca respectivă şi ca 
un al treilea detaşament să escaladeze înălțimile din spatele 
taberei. Victoria a fost desăvirşită, tabăra cucerită, iar egiptenii 
care nu căzuseră sub săbiile inamice se înecară în timpul 
tentativei de a ajunge la flota Nilului. Cu una dintre bărcile care 
s-au scufundat din cauza greutăţii dispăru şi tînărul rege în 
valurile fluviului. De pe cîmpul de bătălie, Caesar se îndreptă în 


fruntea cavaleriei sale de pe partea continentală de-a dreptul 
spre capitala ocupată de egipteni. Inamicii îl primiră în veşminte 
de doliu, purtînd imaginile zeilor lor şi implorînd pacea; ai săi, 
văzîndu-l că se întoarce ca învingător din direcţia opusă celei în 
care plecase, îl întîimpinară cu o bucurie neţărmurită. Destinul 
oraşului, care îndrăznise să se amestece în planurile stăpînului 
lumii şi care aproape că provocase prăbuşirea acestuia, se afla 
în mîinile lui Caesar; dar el era un regent desăvirşit, fiind 
insensibil la asemenea ofense, şi procedă cu alexandrinii aşa 
cum procedase şi cu masalioţii. Caesar, reliefînd grava pustiire a 
oraşului care pierduse, cu ocazia incendiului flotei, hambarele 
de grîu, faimoasa lui bibliotecă şi alte edificii publice importante, 
îi îndemnă pe locuitori să se dedice de acum cu asiduitate 
numai artelor păcii şi să-şi vindece rănile pe care singuri şi le 
cauzaseră. In rest, el se mulţumi să acorde evreilor stabiliţi la 
Alexandria aceleaşi drepturi de care se bucurase populaţia 
urbană grecească şi să înlocuiască armata de ocupaţie romană, 
care ascultase pînă atunci cel puţin nominal de regii Egiptului, 
cu o garnizoană romană propriu-zisă, constind din două legiuni 
care fuseseră asediate aici şi alta venită mai tirziu din Siria, 
comandată de un ofiţer pe care îl numi el însuşi. Această funcţie 
de încredere a fost acordată intenţionat unui bărbat a cărui 
origine îl împiedica să abuzeze de ea: Rufio, un soldat destoinic, 
dar fiul unui libert. Guvernarea Egiptului sub suzeranitate 
romană a fost dăruită Cleopatrei şi fratelui ei mai tînăr 
Ptolemaios; prinţesa Arsinoe a fost dusă în Italia, pentru a nu le 
oferi egiptenilor, după cutuma orientală, pe cît de devotați 
dinastiei, pe atit de indiferenți faţă de dinastişti, un nou pretext 
pentru  insurecţii; Ciprul deveni iarăşi parte integrantă a 
provinciei romane Cilicia. 

Această răscoală alexandrină, oricît de minoră ar fi fost în 
sine şi oricît de puţin se lega, de fapt, de evenimentele de 
importanţă universală care se desfăşurau concomitent în statul 
roman, interveni totuşi în cursul acestora, întrucit îl siliseră pe 
bărbatul care însemna totul şi fără de care nu putea să înainteze 
şi nu putea să fie soluţionat nimic, din octombrie 706 (48) pînă 
în martie 707 (47), să renunţe temporar la sarcinile sale propriu- 
zise, pentru a lupta împotriva unei plebe urbane împreună cu 
evrei şi beduini. Consecințele guvernării personale începeau să 
fie resimţite. Monarhia se instalase, dar pretutindeni domina 


haosul cel mai înspăimiîntător şi monarhul nu era prezent. 
Asemenea pompeienilor, şi tabăra lui Caesar era, pentru 
moment, lipsită de conducător; peste tot decidea capacitatea 
ofiţerilor şi, înainte de toate, hazardul. 

La plecarea lui Caesar în Egipt nu se afla nici un inamic în 
Asia Mică. Dar guvernatorul de aici, destoinicul Gnaeus Domitius 
Calvinus, primise ordin să-i confişte regelui Pharnakes teritoriile 
pe care acesta le luase aliaţilor lui Pompeius fără să fi fost 
însărcinat cu aceasta, iar întrucît acesta, un despot încăpăţinat 
şi orgolios precum tatăl său, refuză cu îndărătnicie să evacueze 
Armenia Mică, nu rămase altă soluţie decit intervenţia militară. 
Dintre cele trei legiuni alcătuite din prizonierii de război de la 
Pharsalos, Calvinus trebuise să trimită două în Egipt; el remedie 
situaţia prin alcătuirea unei legiuni din romanii stabiliţi în Pont şi 
două legiuni ale lui Deiotarus, exersate conform modelului 
roman, şi pătrunse în Armenia Mică. Armata bosporană, 
încercată în numeroasele lupte cu locuitorii de pe ţărmul Mării 
Negre, se dovedi a fi mai destoinică decit a sa. In bătălia de la 
Nikopolis, contingentul pontic al lui Calvinus a fost măcelărit, iar 
legiunile galate o luară la sănătoasa, o singură veche legiune a 
romanilor reuşind să scape cu pierderi acceptabile. In loc să 
cucerească Armenia Mică, Calvinus nu a putut să-l împiedice pe 
Pharnakes nici măcar să reocupe „statele sale ereditare” 
pontice şi să-şi reverse toanele de sultan asupra nefericiţilor 
amiseni (iarna anilor 706/707, 48/47). Cînd Caesar sosi personal 
în Asia Mică şi-i transmise că serviciul pe care Pharnakes i-l 
făcuse lui personal, neacordîndu-i ajutor lui Pompeius, nu poate 
fi luat în considerare în schimbul pagubelor provocate imperiului 
şi că, înainte de orice tratative, ar trebui să evacueze provincia 
Pont şi să retrocedeze bunurile furate, el declară că se va 
conforma; dar, ştiind prea bine că afacerile urgentau plecarea 
lui Caesar în Occident, nu luă nici o măsură serioasă în vederea 
evacuării. El nu ştia că Caesar ducea la bun sfirşit ceea ce 
începea. Fără a mai trata, Caesar luă legiunea adusă din 
Alexandria şi trupele lui Calvinus şi Deiotarus şi se îndreptă 
împotriva taberei lui Pharnakes de la Ziela. Cînd bosporanii 
sesizară apropierea lui, traversară cutezător adinca vale care le 
apăra frontul şi asaltară colina pe care se aşezaseră romanii. 
Soldaţii lui Caesar erau încă preocupaţi cu ridicarea taberei şi, 
pentru moment, rîndurile lor şovăiră; dar veteranii încercaţi în 


război se adunară în grabă şi dădură semnalul pentru atacul 
general şi victoria deplină (2 august 707, 47). Expediția se 
sfirşise în cinci zile - acum, cînd fiecare oră era prețioasă, faptul 
constituia o întorsătură nepreţuit de norocoasă. Caesar 
încredinţă urmărirea regelui, care se refugiase prin Sinope spre 
patrie, fratelui nelegitim al lui Pharnakes, viteazului Mithridates 
al Pergamului, care, drept recompensă pentru serviciile aduse în 
Egipt, primi coroana bosporană. In rest, afacerile siriene şi ale 
Asiei Mici au fost soluționate în mod paşnic; propriii aliaţi au fost 
recompensaţi cu dărnicie, cei ai lui Pompeius, fie au plătit 
amenzi, fie au fost avertizaţi. Numai cel mai puternic dintre 
clienţii lui Pompeius, Deiotarus, a fost limitat din nou la teritoriul 
său ereditar, cantonul tolistobogilor. Regele Ariobarzanes al 
Cappadociei primi Armenia Mică în locul acestuia, iar noul rege 
al Bosforului, care descindea pe linie paternă din dinastiile 
pontice, iar pe linie maternă dintr-o dinastie galată, obţinu 
principatul trocmerilor uzurpat de către Deiotarus. 

În timpul prezenţei lui Caesar în Egipt se petrecură şi în 
lliria evenimente însemnate. Coasta dalmatică era de secole un 
călciîi al lui Ahile al stăpînirii romane; din timpul guvernării lui 
Caesar, locuitorii se aflau deja într-o ostilitate declarată faţă de 
acesta; în interiorul ţării se stabiliseră pompeienii dispersaţi în 
urma războiului tesalian. Dar cu ajutorul legiunilor venite din 
Italia, Quintus Cornificius îi ţinuse în frîu atit pe indigeni, cît şi pe 
refugiaţi şi reuşise să facă faţă şi problemei atit de spinoase a 
aprovizionării trupelor în aceste regiuni neospitaliere. Chiar şi 
atunci cînd destoinicul Marcus Octavius, învingătorul de la 
Curicta (p. 266), apăru cu o parte a flotei pompeiene în apele 
acestea, pentru a conduce aici războiul pe mare şi pe uscat 
împotriva lui Caesar, Cornificius, bazindu-se pe corăbiile şi 
portul iadestinilor (Zara), nu numai că reuşi să se menţină, dar 
cîştigă chiar mai multe bătălii navale norocoase împotriva flotei 
inamice. Cînd noul guvernator al lliriei, Aulus Gabinius, 
rechemat de Caesar din exil (p. 215), sosi în timpul iernii 
706/707 (48/47) cu 15 cohorte şi 3.000 de călăreţi pe cale 
terestră în Iliria, sistemul conducerii războiului se modifică. În 
loc să se limiteze, asemenea predecesorului său, la războiul de 
hărţuială, temerarul şi energicul bărbat întreprinse, în ciuda 
anotimpului aspru, o expediţie în munţi cu întreaga sa forţă 
armată. Însă timpul nefavorabil, dificultăţile de aprovizionare şi 


rezistenţa curajoasă a dalmaţilor slăbiră armata. Gabinius trebui 
să se retragă, timp în care a fost atacat de către dalmaţi şi 
înfrînt în mod ruşinos, ajungînd greu, cu slabele resturi ale 
armatei sale impunătoare, la Salonae, unde muri curînd. In 
consecinţă, cele mai multe oraşe maritime ale lliriei se predară 
flotei lui Octavius, cele care i-au rămas fidele lui Caesar, precum 
Salonae şi Epidauros (Ragusa Vecchia), au fost asaltate atit de 
vehement de pe mare de flotă, iar de pe uscat de barbari, încît 
se părea că predarea şi capitularea resturilor armatei închise la 
Salonae nu mai puteau dura mult timp. Atunci, comandantul 
depozitului de la Brundisium, energicul Publius Vatinius, dădu 
ordin ca, în lipsa corăbiilor de război, să fie echipate bărci 
normale cu rostre şi cu soldaţi eliberaţi din infirmerii, iar cu 
această flotă de război improvizată, o angajă pe cea octaviană, 
cu mult superioară, lîngă insula Tauris (Torcola, între Lesina şi 
Curzola), într-o bătălie în care vitejia comandantului şi a 
soldaţilor-marinari înlocui, ca de atitea alte ori, lipsa corăbiilor, 
trupele lui Caesar dobiîndind o victorie strălucită. Marcus 
Octavius părăsi apele acestea şi se îndreptă spre Africa 
(primăvara 707, 47); dalmaţii, ce-i drept, se apărară încă ani la 
rînd cu o mare dirzenie, dar acesta nu era decit un război local 
de munte. Cînd Caesar se reîntoarse din Egipt, locotenentul său 
hotărît înlăturase deja pericolul iminent din Iliria. 

Cu atit mai gravă era situaţia în Africa, unde partidul 
constituţional dominase neîngrădit de la începutul războiului 
civil, puterea lui sporind continuu. Pînă la bătălia de la 
Pharsalos, guvernarea fusese deţinută de fapt de regele luba; el 
îl învinsese pe Curio, iar forţa armatei sălăşluia în călăreţii săi 
agili şi nenumărați arcaşi; alături de el, guvernatorul pompeian 
Varus deţinea un rol atît de subordonat, încît chiar şi acei soldaţi 
ai lui Curio care i se predaseră lui trebuiseră să fie remişi 
regelui, el fiind silit să asiste pasiv la executarea sau deportarea 
lor în interiorul Numidiei. Cu excepţia lui Pompeius, nici un 
bărbat distins al partidului învins nu se gindea la o fugă în 
regatul parţilor. La fel, nu se întreprinse nici o încercare de a 
menţine marea cu forţe unite; războiul lui Marcus Octavius în 
apele ilirice a fost un eveniment izolat şi lipsit de un succes 
durabil. Majoritatea republicanilor, ca şi a pompeienilor, se 
orientase spre Africa, unicul loc unde mai era posibilă o luptă 
onorabilă şi constituţională împotriva uzurpatorului. Acolo se 


întruniră treptat resturile armatei dispersate la Pharsalos, 
trupele de garnizoană de la Dyrrhachion, Corcyra şi din 
Pelopones, rămăşiţele flotei ilirice; acolo sosiră al doilea general 
comandant Metellus Scipio, cei doi fii ai lui Pompeius, Gnaeus şi 
Sextus, şeful politic al republicanilor, Marcus Cato, destoinicii 
ofiţeri Labienus, Afranius, Petreius, Octavius şi alţii. Dacă 
puterile emigrației scăzuseră, sporise în schimb fanatismul ei. 
Nu numai că se persevera în uciderea prizonierilor şi chiar a 
parlamentarilor lui Caesar, dar regele luba, la care îndirjirea 
omului de partid se contopise cu miînia africanului semibarbar, 
susţinea ca în fiecare comunitate bănuită de a nutri simpatii faţă 
de inamic să fie exterminați cetăţenii, iar oraşul să fie incendiat; 
împotriva unor localităţi, ca, de exemplu, nefericita Vaga de 
lîngă Hadrumetum, el a pus această teorie în practică. Mai mult, 
faptul că însăşi reşedinţa provinciei înfloritoare Utica, privită 
odinioară de către regii numizi, ca şi Cartagina, cu ochi 
pizmuitori, nu suferi din partea regelui luba acelaşi tratament şi 
că se luară doar măsuri de precauţie în cazul cetăţenilor, 
acuzaţi, probabil pe drept, de a simpatiza cu Caesar, se datoră 
numai intervenţiei energice a lui Cato. Întrucît nici Caesar şi nici 
unul dintre guvernatorii săi nu întreprinse nimic împotriva Africii, 
coaliția găsi timpul necesar pentru a se reorganiza acolo politic 
şi militar. Înainte de toate, trebuia reocupat locul de general 
comandant, devenit vacant în urma morţii lui Pompeius. Regele 
luba se arătă foarte dispus să menţină şi în continuare poziţia 
pe care o deținuse în Africa pînă la bătălia de la Pharsalos; de 
altfel, nu se mai înfăţişa în calitate de client al romanilor, ci ca 
aliat egal în drepturi sau chiar ca protector, luba îndrăznind 
chiar să bată monedă romană de argint cu numele şi efigia 
proprii, ba chiar ridică pretenţia ca numai el să poarte purpura 
în tabără, cerîndu-le comandanților romani să renunţe la 
mantaua de purpură a generalului. La rîndul său, Metellus Scipio 
ceru comanda supremă pentru sine, întrucît Pompeius, mai mult 
din respectul de ginere decit din considerente militare, îl 
recunoscuse în campania tesaliană drept egalul lui. Aceeaşi 
pretenţie a fost ridicată de către Varus ca guvernator - fireşte, 
de la sine putere - al Africii, întrucît războiul urma să se 
desfăşoare în provincia sa. În sfîrşit, armata îl solicită drept 
conducător pe propretorul Marcus Cato. Probabil că avea 
dreptate. Cato era unicul bărbat înzestrat cu devotamentul, 


energia şi autoritatea necesare pentru această funcţie dificilă; 
chiar dacă nu era un militar, era totuşi preferabil ca generalul 
comandant să fie un nemilitar, care ştia să fie modest şi să 
permită locotenenţilor săi să acţioneze, decit un ofiţer cu o 
capacitate  neîncercată, precum Varus, sau chiar de o 
incapacitate dovedită, precum Metellus Scipio. Dar decizia căzu 
pînă la urmă asupra acestui Scipio, şi Cato însuşi a fost 
promotorul ei principal. Aceasta nu pentru că nu se simţea la 
înălţimea situaţiei sau pentru că orgoliul său ar fi fost satisfăcut 
mai degrabă prin refuzul decit prin acceptarea magistraturii; cu 
atit mai puţin pentru că îl iubea sau îl stima pe Scipio, acesta 
fiind, de fapt, duşmanul său personal: în ciuda incapacității sale 
notorii, ajunse pretutindeni la o oarecare importanţă numai 
datorită poziţiei sale de socru; ci numai şi numai pentru că 
încăpăţinatul său formalism juridic asista mai degrabă la 
distrugerea legală a republicii decit la salvarea ei 
nereglementară. Cînd, în urma bătăliei de la Pharsalos, îl întîlni 
pe Cicero la Corcyra, el se oferise să-i cedeze acestuia, care mai 
păstra titlul de general din timpul guvernării sale din Cilicia, aşa 
cum ar fi fost constituţional, comanda în Corcyra, considerîndu-l 
ca ofiţer superior lui şi aducîndu-l prin această complezenţă pe 
nefericitul avocat, care-şi blestema acum de mii de ori laurii de 
la Amanos, aproape în pragul desperării, dar provocînd şi 
mirarea unor bărbaţi mai pătrunzători. El se crampona aici, 
unde miza era mai mare, de aceleaşi principii; Cato cumpăni 
problema referitoare la cui ar trebui să-i fie încredinţată funcţia 
de comandant suprem ca şi cum ar fi fost vorba de un ogor de 
lîngă Tusculum şi i-o acordă lui Scipio. Datorită votului său au 
fost înlăturate candidatura sa şi cea a lui Varus. Însă el şi numai 
el era acela care se opunea energic pretențiilor regelui luba şi 
care îi dădea de înţeles acestuia că aristocrația romană nu se 
prosternează în faţa lui ca în faţa marelui principe al parţilor 
pentru a cere ajutor din partea protectorului, ci doreşte să-şi 
impună ordinele şi să pretindă sprijin din partea supusului. 
Avînd în vedere starea actuală a forţelor armate romane în 
Africa, luba trebui să-şi înfringă orgoliul, cu toate că reuşi să-l 
determine pe Scipio, slab de înger, ca solda trupelor sale să fie 
preluată de tezaurul roman şi ca, în cazul victoriei, să-i fie 
asigurată cedarea provinciei Africa. Alături de noul general 
comandant apăru din nou senatul „Celor 300”, care-şi alesese 


Utica drept reşedinţă şi care-şi completă rîndurile rărite prin 
primirea celor mai distinşi şi avuţi bărbaţi ai ordinului ecvestru. 
Înarmările au fost urgentate cu cea mai mare energie, mai ales 
datorită însufleţirii lui Cato, fiind încorporat în legiuni orice 
bărbat capabil să poarte armele, chiar liberţi şi libieni; 
agricultura a fost păgubită astfel în asemenea măsură, încît o 
mare parte a loturilor a rămas în paragină; dar se obținuse, într- 
adevăr, un rezultat surprinzător. Infanteria grea număra 14 
legiuni, dintre care două fuseseră alcătuite deja de Varus, alte 
opt fuseseră formate în parte din refugiaţi, în parte din cei 
conscrişi în provincie, iar patru, înarmate după model roman, 
erau ale regelui luba. Cavaleria grea, alcătuită din celții şi 
germanii veniţi cu Labienus şi alţi bărbaţi integrați în rîndurile 
acestora, număra, exceptind escadronul lui luba echipat după 
model roman, 1.600 de soldaţi. Trupele uşoare se compuneau 
din nenumărate mase de numizi care călăreau fără căpăstru şi 
friu şi erau înarmaţi numai cu sulițe de aruncat, dintr-un număr 
de arcaşi, călăreţi şi mari cete de arcaşi pedeştri. La acestea, în 
fine, se adăugau cei 120 de elefanţi ai lui luba şi flota de 55 de 
vele comandată de Publius Varus şi Marcus Octavius. Acuta 
criză financiară a fost înlăturată întru cîtva printr-o contribuţie a 
senatului care a fost cu atit mai prodigioasă cu cit cei mai bogaţi 
capitalişti africani fuseseră convinşi să intre în rîndurile sale. In 
fortărețele puternice fuseseră îngrămădite cantități 
nemaivăzute de cereale şi alte provizii, ele fiind concomitent 
îndepărtate, în limita posibilităţilor din localitățile deschise. 
Absența lui Caesar, starea de spirit problematică a legiunilor 
sale, frămîntările din Hispania şi Italia duseră treptat la ridicarea 
moralului, iar amintirea bătăliei de la Pharsalos a fost înlocuită 
de noi speranţe de victorie. Nicăieri timpul pierdut de Caesar în 
Egipt nu se răzbună mai substanţial decît aici. Dacă el s-ar fi 
îndreptat spre Africa imediat după moartea lui Pompeius, ar fi 
găsit aici o armată slabă, dezorganizată şi consternată şi o 
anarhie desăvirşită printre conducători; acum însă, îndeosebi 
datorită energiei lui Cato, în Africa se afla o armată egală ca 
număr celei de la Pharsalos, sub conducători vestiți şi o 
comandă reglementată. 

În general, se părea că expediţia africană a lui Caesar va fi 
călăuzită de o stea nefastă. Încă înainte de îmbarcarea sa spre 
Egipt, Caesar ordonase în Hispania şi Italia diferite măsuri 


pentru introducerea şi pregătirea războiului african; însă toate 
acestea duseră numai la eşecuri. Conform ordinelor lui Caesar, 
guvernatorul provinciei hispanice sudice, Quintus Cassius 
Longinus, urma să treacă cu patru legiuni din Hispania în Africa, 
să realizeze aici joncţiunea cu regele Bogud al Mauretaniei 
occidentale şi să înainteze împreună cu el împotriva Numidiei şi 
Africii. Dar acea armată destinată expediției africane includea o 
mulţime de hispanici indigeni şi două legiuni, cîndva întru totul 
pompeiene; simpatiile pompeiene dominau în armată, ca şi în 
provincie, iar conduita  neîndemiînatică şi tiranică a 
guvernatorului numit de Caesar nu putea contribui la 
modificarea lor. Ilzbucni o răscoală propriu-zisă în timpul căreia 
trupe şi oraşe se deciseră fie pentru, fie împotriva 
guvernatorului: cei care se răzvrătiseră împotriva guvernatorului 
lui Caesar erau deja gata să înalțe deschis steagul lui Pompeius. 
Fiul mai vîrstnic al lui Pompeius, Gnaeus, se îmbarcase deja în 
Africa spre Hispania pentru a fructifica această întorsătură 
favorabilă, cînd dezavuarea guvernatorului prin cei mai distinși 
partizani ai lui Caesar şi intervenţia comandantului provinciei 
nordice contribuiră la înăbuşirea în faşă a răscoalei. Gnaeus 
Pompeius, care pierduse timpul cu o tentativă zadarnică de a se 
stabili în Mauretania, veni prea tîrziu; Gaius Trebonius, pe care 
Caesar îl trimise după întoarcerea sa din Orient în Hispania 
pentru a-l înlocui pe Cassius (toamna anului 707, 47), întîlni 
pretutindeni o supunere necondiționată. Dar, fireşte, din cauza 
acestor tulburări, din Hispania nu fusese luată nici o măsură 
care să fi stingherit organizarea republicanilor în Africa; mai 
mult, în urma complicaţiilor cu Longinus, regele Bogud al 
Mauretaniei occidentale, care se afla de partea lui Caesar şi care 
l-ar fi putut stînjeni întru cîtva cel puţin pe regele luba, fusese 
chemat cu trupele sale în Hispania. Şi mai îngrijorătoare erau 
întîmplările în rîndul trupelor pe care Caesar le concentrase în 
Italia meridională pentru a trece cu ele în Africa. În majoritatea 
lor, erau vechile legiuni care fundamentaseră tronul lui Caesar 
în Galia, Hispania, Tesalia. Starea de spirit a acestor trupe nu 
fusese ameliorată în urma victoriilor, ci zdruncinată profund din 
cauza îndelungatei şederi în ltalia sudică. Eforturile aproape 
supraomeneşti pe care generalul le solicita din partea lor şi ale 
căror urmări puteau fi constatate prea bine în rîndurile teribil de 
mult rărite adînciră chiar şi în aceşti bărbaţi oţeliţi mînia care 


necesita numai timp şi odihnă pentru a duce la aprinderea 
spiritelor. Unicul bărbat care îi impresiona plecase de un an şi 
aproape că dispăruse, iar superiorii lor se temeau de soldaţi 
mult mai mult decit aceştia de ei şi scuzau orice brutalitate faţă 
de populaţie şi orice indisciplină a învingătorilor lumii. Acum, 
cînd sosi ordinul de îmbarcare cu destinaţia Sicilia, soldatul, care 
urma să schimbe opulenta viaţă de huzur din Campania cu încă 
o campanie, în mod sigur cu nimic mai prejos, în privinţa 
lipsurilor, celor din Hispania şi Tesalia, se rupseră friiele 
slobozite şi apoi strînse prea repede. Legiunile refuzară să se 
supună înainte de plătirea darurilor promise şi îi alungară pe 
trimişii lui Caesar cu vorbe zeflemitoare, ba şi cu pietre. 
Tentativa de a înlătura pericolul unei răscoale deschise prin 
mărirea sumelor promise nu numai că a rămas fără succes, dar 
soldaţii porniră în masă spre capitală, pentru a-l sili pe general 
să-şi îndeplinească promisiunile. Ciţiva ofiţeri, care încercară să 
reţină mulţimea rebelă pe drum, au fost ucişi. Pericolul era 
imens. Caesar blocă porţile oraşului cu puţinii soldaţi aflaţi în 
capitală, pentru a preveni jefuirea, aşteptată pe bună dreptate, 
cel puţin în cazul primului asalt, şi apăru pe neaşteptate în 
mijlocul cetelor dezlănţuite, întrebîndu-le care le era dorinţa. Se 
strigă: concedierea. Ea a fost acordată imediat conform dorinţei. 
In privinţa darurilor, adăugă Caesar, pe care le promisese 
soldaţilor săi cu ocazia triumfului, ca şi în privinţa pămiînturilor, 
pe care nu le promisese, dar pe care le-ar fi destinat lor, soldaţii 
erau rugaţi să se prezinte în faţa lui în ziua în care va triumfa cu 
ceilalţi soldați; la triumful propriu-zis puteau participa, 
bineînţeles, întrucît fuseseră concediaţi înainte de termen. 
Masele nu se aşteptară la o asemenea întorsătură; fiind convinşi 
că Caesar nu se putea lipsi de ei în expediţia africană, ei 
ceruseră concedierea numai pentru a lega condițiile lor de acest 
fapt în cazul refuzului. Dezorientaţi din cauza încrederii în 
valoarea lor capitală, prea neajutoraţi pentru a reveni şi a aduce 
tratativele ratate din nou pe calea cea bună, ca oameni, ruşinaţi 
prin fidelitatea cu care imperatorul se ţinea de cuvint chiar şi 
faţă de soldaţii care uitaseră de fidelitatea lor şi prin mărinimia 
acestuia care oferi, tocmai acum, mult mai mult decît promisese 
vreodată, ca soldaţi, profund emoţionaţi, întrucît generalul le 
deschise perspectiva de a asista ca simpli civili la triumful 
camarazilor lor şi întrucît nu-i mai numi „camarazi”, ci 


„cetăţeni”, cu această formulă de adresare, atît de neobişnuită 
deoarece era rostită de el, distrugînd aşadar, dintr-o lovitură, 
întregul lor trecut de mîndri soldaţi şi aflindu-se, pe lîngă toate 
acestea, sub farmecul exercitat de irezistibilul şi grandiosul 
bărbat, soldaţii rămaseră un timp muţi şi nehotăriţi, pînă cînd 
răsună din toate părţile strigătul ca generalul să-i ierte şi să le 
permită să se numească din nou soldaţi ai lui Caesar. Caesar se 
conformă, după ce se lăsase mai mult timp rugat; capilor 
răzmeriţei li se scăzu însă o treime din darurile triumfale. Istoria 
nu cunoaşte o capodoperă psihologică mai mare şi nici una care 
să fi reuşit într-un mod mai desăvirşit. 

Această răzmeriţă avu totuşi o influenţă negativă asupra 
expediției africane, întrucît întiîrzie considerabil începerea ei. 
Cînd Caesar sosi la Lilybaeon, portul destinat îmbarcării, cele 10 
legiuni menite să plece în Africa încă nu erau nici pe departe 
adunate şi tocmai trupele cele mai încercate întirziaseră cel mai 
mult. Dar, imediat după sosirea a şase legiuni, dintre care cinci 
nou-formate, şi a corăbiilor de război şi de transport necesare, 
Caesar ieşi numai cu acestea în larg (25 decembrie 707, 47, 
după calendarul necorectat, aproximativ 8 octombrie, după cel 
iulian). Flota inamică, trasă la mal pe insula Aegimuros, în faţa 
golfului cartaginez, din cauza frecventelor furtuni echinocţiale, 
nu stînjeni traversarea; dar aceleaşi furtuni dispersară flota lui 
Caesar în toate direcţiile, iar cînd Caesar sesiză ocazia de 
acostare în apropierea Hadrumetumului (Susa), el nu putu 
debarca mai mult de 3.000 de soldaţi, în majoritatea lor recruți, 
şi 150 de călăreţi. Tentativa de cucerire a Hadrumetumului, 
ocupat de numeroase forţe inamice, eşuă; în schimb, Caesar 
puse stăpinire pe cele două porturi, Ruspina (Sahalil, lîngă Susa) 
şi Leptis Minor, aflate la o mică distanţă unul de celălalt. El se 
fortifică aici, dar poziţia sa era atît de nesigură, încît îşi cantonă 
călăreţii pe corăbii, acestea fiind aprovizionate cu apă şi oricind 
gata să ridice ancora, în cazul în care ar fi fost atacat cu forţe 
superioare. Inutil însă, întrucît corăbiile abătute din drum 
apărură la momentul oportun (3 ianuarie 708, 46). În ziua 
următoare, Caesar, a cărui armată ducea lipsă de cereale din 
cauza măsurilor luate de pompeieni, porni cu trei legiuni în 
interiorul ţării; dar nu departe de Ruspina, el a fost atacat în 
timpul marşului de cetele armate pe care le conducea Labienus 
pentru a-l alunga pe Caesar de pe litoral. intrucit Labienus 


dispunea aproape în exclusivitate de călăreţi şi arcaşi, iar 
Caesar aproape numai de infanterie de linie, legiunile au fost 
repede încercuite şi lăsate pradă proiectilelor inamicilor fără a 
putea riposta cu aceeaşi armă sau ataca cu succes. Ce-i drept, 
angajarea întregii linii degajă din nou flancurile şi atacuri 
curajoase salvară onoarea armatei; însă retragerea era absolut 
necesară, iar dacă Ruspina n-ar fi fost atît de aproape, sulița 
maură ar fi dus probabil la deznodămiîntul provocat de arcurile 
partice. Caesar, în urma acestei zile, convins de dificultatea 
războiului apropiat, nu dorea să-şi mai expună soldaţii 
neexperimentați şi descurajaţi din cauza noii tactici de luptă 
unui asemenea atac, ci aşteptă sosirea legiunilor de veterani. 
Răstimpul acesta a fost folosit pentru a echivala întru cîtva 
superioritatea zdrobitoare a inamicului în privinţa armelor de la 
distanţă. N-au putut fi dobiîndite succese deosebite prin 
înrolarea în armata de uscat a bărbaţilor potriviţi din flotă ca 
arcaşi sau călăreţi uşor înarmaţi. Consecințe mai trainice avură 
diversiunile puse la cale de către Caesar. El reuşi să răscoale 
împotriva lui luba triburile getulice de păstori, ce rătăceau pe 
panta sudică a Atlasului Mare; întrucît efectele epocii lui Marius 
şi Sulla se prelungiseră pînă în ţinuturile lor, iar miînia lor 
împotriva lui Pompeius, care îi subordonase atunci regilor numizi 
(II, p. 227), îi apropie din capul locului de moştenitorul 
puternicului Marius, care continua să dăinuie în amintirea lor din 
vremea expediției iugurtine. Regii mauretanieni, Bogud din 
Tingis şi Bocchus din Jol, erau rivalii fireşti ai lui luba şi, în parte, 
vechi aliaţi ai lui Caesar. În sfîrşit, în teritoriul de graniţă dintre 
regatul lui luba şi cel al lui Bocchus pribegea ultimul dintre 
catilinari, acel Publius Sittius din Nuceria (p. 117) care, cu 18 ani 
în urmă, se transformase dintr-un negustor italic bancrutar într- 
o căpetenie de tilhari mauretani şi care îşi procurase de atunci 
un renume şi o armată în cursul vrajbelor libiene. Bocchus şi 
Sittius pătrunseră împreună în Numidia, ocupară importantul 
oraş Cirta, iar atacul lor, ca şi cel al getulilor îl siliră pe luba să 
trimită o parte dintre trupele sale la graniţa sudică şi vestică. 
Dar situaţia lui Caesar rămiînea destul de incomodă. Armata sa 
era înghesuită pe un teritoriu de o milă pătrată; chiar dacă flota 
putea să aducă cerealele, lipsa furajelor era resimţită de 
cavaleria lui Caesar la fel ca aceea a lui Pompeius înaintea 
Dyrrhachionului. In ciuda tuturor eforturilor lui Caesar, trupele 


uşoare ale inamicului rămaseră atit de superioare celor proprii, 
încît părea aproape imposibil să se organizeze ofensiva în 
interiorul ţării, chiar şi cu veteranii. Dacă Scipio se replia şi 
sacrifica oraşele de coastă, putea cîştiga o victorie 
asemănătoare celei a vizirului lui Orodes asupra lui Crassus sau 
a lui luba asupra lui Curio; oricum însă, putea prelungi războiul 
pînă la o dată imprevizibilă. Acest concept de campanie se 
impunea din raţiunile cele mai elementare; însuşi Cato, care era 
orice altceva, dar nu un strateg, pleda pentru el şi se oferea 
concomitent să treacă cu un corp în Italia şi să cheme 
republicanii la arme, tentativă care, avind în vedere 
dezorganizarea profundă în locul acesta, ar fi putut fi, cu 
uşurinţă, încununată de succes. Insă Cato nu putea decit să dea 
sfaturi, nu să comande; comandantul suprem, Scipio, decise ca 
războiul să fie purtat în ţinutul de coastă. Această hotărire nu 
era eronată numai din cauza abandonării unui plan de război ce 
promitea un succes garantat, dar şi din cauza deplasării 
războiului într-un ţinut aflat într-o frămîntare îngrijorătoare; şi 
armata care urma să lupte împotriva lui Caesar prezenta, în 
bună parte, puţine garanţii. Recrutările teribil de severe, 
sechestrarea proviziilor, pustiirea localităţilor mai mici şi, în 
general, sentimentul de a fi sacrificați unei cauze cu totul 
străine şi pierdute din capul locului îndirjiseră populaţia indigenă 
împotriva republicanilor romani care-şi disputau pe pămînt 
african ultima lor luptă desperată; iar procedeele teroriste ale 
acestora faţă de toate comunităţile bănuite fie şi numai de 
indiferenţă (p. 293) transformaseră această îndirjire într-o ură 
neîmpăcată. Acolo unde era posibil, oraşele africane se 
declarară de partea lui Caesar; dezertarea se răspîndi în rîndul 
getulilor şi libienilor care serveau în masă în trupele uşoare şi în 
legiuni. Dar Scipio  perseveră cu toată  încăpăţinarea 
caracteristică neroziei în realizarea planului său, se îndreptă cu 
toate forţele sale de la Utica spre oraşele Ruspina şi Leptis Minor 
ocupate de Caesar, instală garnizoane puternice la nord de 
acestea, Hadrumetum, la sud, Thapsus (lîngă Muntele Râs ed 
Dimâs), şi, împreună cu luba, care apăruse şi el înaintea 
Ruspinei cu toate trupele sale neangajate în apărarea graniţelor, 
încercă de mai multe ori să-l atragă pe inamic în luptă. Dar 
Caesar era decis să aştepte pînă la sosirea legiunilor sale de 
veterani. Cînd acestea apărură treptat pe cîmpul de bătălie, 


scăzu zelul lui Scipio şi luba de a angaja o bătălie în cîmp 
deschis; dar, din cauza superiorității lor extraordinare în privinţa 
cavaleriei uşoare, Caesar nu dispunea de mijloace pentru a-i sili 
s-o accepte. Se scurseră aproape două luni de marşuri şi lupte 
de hărţuială în împrejurimile localităţilor Ruspina şi Thapsus, 
care se concentrară în principal asupra găsirii ascunzişurilor 
subterane (silozuri) caracteristice locului şi amplasării posturilor. 
Caesar, silit de cavaleria inamică să manevreze mai ales pe 
înălţimi sau să-şi asigure flancurile prin linii fortificate, îi obişnui 
totuşi pe soldaţii săi, în cursul acestui război lipsit de 
perspectivă, cu această tactică neobişnuită. Amici şi inamici nu 
recunoscură în grijuliul profesor de scrimă, care-şi exersa 
oamenii cu conştiinciozitate şi deseori în persoană, pe generalul 
fulgerător şi aproape că îşi pierdură cumpătul din cauza acestei 
măiestrii inegalabile atît în tergiversare, cît şi în atac. În sfîrşit, 
după ce primi ultimele întăriri, Caesar se îndreptă lateral spre 
Thapsus. Scipio, care, aşa cum s-a menţionat, fortificase 
puternic acest oraş, comiţind astfel greşeala de a-i oferi 
adversarului său un obiect de atac palpabil, la prima greşeală 
adăugă în curînd o alta, şi mai puţin scuzabilă, acceptind în cîmp 
deschis bătălia dorită de Caesar şi refuzată pînă atunci pe bună 
dreptate de Scipio pentru salvarea Thapsusului pe un teren care 
lăsa decizia destoiniciei infanteriei de linie. Legiunile lui Scipio şi 
luba se rînduiră în imediata vecinătate a țărmului, în faţa taberei 
lui Caesar. Primele rînduri erau gata de luptă, cele din spate, 
ocupate cu ridicarea unei tabere fortificate; concomitent, 
garnizoana din Thapsus pregătea o ieşire. Posturile taberei lui 
Caesar erau suficiente pentru respingerea acesteia. Legiunile 
sale experimentate în război, apreciind corect forţa inamicului 
numai după aşezarea nesigură şi raidurile neînchegate, siliră pe 
un gornist să sune atacul, în timp ce partea adversă era încă 
ocupată cu ridicarea taberei, şi, înainte ca generalul să fi dat 
semnalul, ele înaintară pe toată linia în frunte cu Caesar însuşi 
care, văzînd că ai săi atacă fără a-i aştepta ordinul, galopă în 
fruntea lor împotriva inamicului. Aripa dreaptă, avansată faţă de 
celelalte divizii, puse pe fugă linia de elefanţi staționată în faţa 
ei - a fost ultima mare bătălie în care au fost folosite aceste 
animale - folosind proiectilele azvirlite cu praştiile şi săgeți, 
animalele năpustindu-se împotriva propriei armate. 
Detaşamentele de acoperire au fost masacrate, aripa stingă a 


inamicilor a fost risipită şi întreaga linie se prăbuşi. Înfrîngerea 
era cu atit mai nimicitoare cu cit tabăra nouă a armatei învinse 
încă nu fusese terminată, cea veche aflîindu-se la o distanţă 
apreciabilă; amiîndouă au fost cucerite aproape fără a se 
întîmpina vreo rezistenţă. Masa armatei învinse aruncă armele 
şi ceru iertare, dar soldaţii lui Caesar nu mai erau aceiaşi care 
se abţinuseră să angajeze bătălia în faţa llerdei şi care-i 
cruţaseră în mod cavaleresc pe cei lipsiţi de apărare la 
Pharsalos. Obişnuinţa războiului civil şi mînia păstrată încă din 
timpul răzvrătirii se manifestară pe cîmpul de bătălie de la 
Thapsus într-un mod teribil. Dacă Hidra, angajată în luptă, îşi 
reîmprospăta mereu puterile, dacă armata fusese aruncată din 
Italia în Hispania, din Hispania în Macedonia, din Macedonia în 
Africa, dacă pacea, rivnită cu o ardoare mereu sporită, nu se 
mai instala, atunci, şi nu fără temei, soldatul vedea cauza 
pentru toate acestea în clemenţa neavenită a lui Caesar. El îşi 
jurase să recupereze ceea ce generalul neglijase şi rămînea surd 
la implorările concetăţenilor săi dezarmaţi, ca şi la ordinele lui 
Caesar şi ale ofiţerilor superiori. Cei 50.000 de morţi care 
acopereau cîmpul de bătălie de la Thapsus, printre ei aflîndu-se 
şi ciţiva ofiţeri ai lui Caesar, cunoscuţi ca adversari ai noii 
monarhii şi masacrați din această cauză de propriii oameni, 
demonstrară cum înţelege soldatul să-şi făurească pacea. In 
schimb, armata învingătoare nu număra mai mult de 50 de 
morţi (6 aprilie 708, 46). 

După bătălia de la Thapsus, lupta nu se continuă în Africa, 
aşa cum ea nu avusese loc nici în Orient cu un an şi jumătate 
înainte, după bătălia de la Pharsalos. Cato, comandantul Uticăi, 
convocă senatul, expuse starea mijloacelor de apărare şi lăsă la 
discreţia celor adunaţi decizia asupra supunerii sau rezistenţei 
pînă la ultimul om. El îi conjură numai să nu hotărască şi să 
acţioneze fiecare pentru sine, ci toţi pentru unul. Varianta mai 
curajoasă găsi unii adepţi; se ceru eliberarea de către stat a 
sclavilor capabili să poarte armele, dar această măsură a fost 
respinsă de Cato, ea reprezentind o intervenţie ilegală în 
proprietatea privată; el propuse în schimb un apel patriotic 
adresat proprietarilor de sclavi. Insă curînd, această atitudine de 
dîrzenie pieri din rîndurile adunării alcătuite în majoritatea ei din 
mari comercianţi africani şi se hotărî capitularea. Cînd Faustus 
Sulla, fiul regentului, şi Lucius Afranius sosiră apoi la Utica cu un 


puternic detaşament de cavalerie de pe cîmpul de bătălie, Cato 
întreprinse încă o încercare de a apăra oraşul cu ajutorul 
acestora; dar respinse cu indignare pretenţia lor de a accepta 
mai întîi măcelărirea tuturor cetăţenilor oraşului ca susceptibili 
de trădare şi acceptă mai degrabă ca ultima fortăreață a 
republicanilor să cadă fără opoziţie în mîinile monarhului, decît 
să profaneze ultima răsuflare a republicii printr-un asemenea 
masacru. După ce el oprise, atit cît putuse, urgisirea de către 
soldăţimea înverşunată a nefericiţilor locuitori ai Uticăi, atît prin 
autoritatea sa, cît şi prin daruri mărinimoase, şi după ce, cu o 
scrupulozitate emoţionantă, acordase, în limita puterilor sale, 
mijloacele necesare fugii celor care nu doreau să se 
încredinţeze milei lui Caesar, iar celor care doreau să rămînă, 
posibilitatea de a capitula în condiţii cît mai acceptabile, după 
ce se convinsese întru totul că nu mai putea fi nimănui de folos, 
el se consideră absolvit de comandă, se retrase în camera de 
dormit şi-şi străpunse pieptul cu sabia. Dintre ceilalţi 
conducători fugari, puţini reuşiră să se salveze. Călăreţii fugiţi 
de la Thapsus întîlniră hoardele lui Sittius şi au fost măcelăriți 
sau luaţi prizonieri; conducătorii lor, Afranius şi Faustus, au fost 
predaţi lui Caesar şi, întrucît acesta nu trecu imediat la 
executarea lor, au fost omoriţi în cursul unei învălmăşeli de 
către veteranii lui Caesar. Generalul comandant Metellus Scipio 
ajunse cu flota partidului învins în mîinile corăbierilor lui Sittius 
şi se sinucise în momentul în care urma să fie capturat. Regele 
luba, pregătit şi pentru un asemenea deznodămint, luase 
hotărîrea să sfirşească în cazul acesta aşa cum i se părea că 
trebuie să sfirşească un rege; în acest scop, el dăduse ordin ca 
în piaţa oraşului său Zama să fie înălţat un rug imens care urma 
să mistuie, alături de trupul său, toate tezaurele sale şi 
cadavrele tuturor cetăţenilor din Zama. Locuitorii oraşului nu 
resimţiră însă nici o dorinţă de a servi drept decor funeraliilor 
Sardanapalului african: cînd regele sosi în faţa oraşului, ca fugar 
de pe cîmpul de bătălie, împreună cu Marcus Petreius, ei le 
închiseră porţile. Regele, una dintre acele firi degenerate în 
sclipitoarele şi dezlănţuitele plăceri ale vieţii, care transformă 
moartea într-o orgie, se îndreptă cu însoţitorul său spre una 
dintre vilele sale, comandă o masă copioasă, iar după 
terminarea ei, îl îndemnă pe Petreius să lupte cu el în duel pe 
viaţă şi pe moarte. Învingătorul lui Catilina a fost rănit de 


moarte de mîna regelui; drept urmare, regele dădu unui sclav 
ordinul de a-l străpunge. Puţinii bărbaţi distinşi care scăpară, 
precum Labienus şi Sextus Pompeius, îl urmară pe fratele mai 
vîrstnic al acestuia din urmă în Hispania, căutindu-şi, precum 
odinioară Sertorius, un ultim azil de hoţi şi de pirați în apele şi 
munţii acestui ţinut în continuare numai pe jumătate dependent. 
Caesar reglementă afacerile africane fără a întimpina vreo 
rezistenţă. Regatul lui Massinissa a fost dizolvat, lucru pe care îl 
ceruse deja Curio. Partea orientală sau ţinutul de la Sitifis a fost 
unificat cu regatul regelui Bocchus al Mauretaniei orientale (Il, p. 
108), fidelul rege Bogud al Tingisului fiind răsplătit, de 
asemenea, din abundență. Cirta (Constantine) şi teritoriul 
învecinat, pînă atunci stăpiînite, sub suzeranitatea lui luba, de 
către principele Massinissa şi fiul acestuia Arabion, au fost 
acordate condotierului Publius Sittius, pentru a-şi coloniza aici 
cetele sale pe jumătate romane; acest ţinut, ca, de altfel, partea 
cea mai mare şi cea mai fertilă a regatului numid de pînă atunci 
au fost unite, cu numele de „Africa Nouă”, cu mai vechea 
provincie Africa, apărarea tinuturilor de coastă împotriva 
triburilor nomade ale deşertului, pe care republica o lăsase la 
discreţia unui rege clientelar, fiind trecută de către noul monarh 
în seama imperiului însuşi. 

Lupta pe care Pompeius şi republicanii o declanşaseră 
împotriva monarhiei lui Caesar se sfîrşi aşadar, după patru ani, 
cu victoria deplină a noului monarh. Ce-i drept, monarhia nu s-a 
constituit pe cîmpurile de bătălie de la Pharsalos şi Thapsus; ea 
poate fi datată deja din momentul în care Pompeius şi Caesar 
întemeiaseră împreună stăpînirea comună,  răsturnînd 
constituţia aristocratică în vigoare. Dar abia acele botezuri de 
sînge din 9 august 706 (48) şi din 6 aprilie 708 (46) au înlăturat 
guvernarea comună, opusă esenței stăpinirii individuale, şi au 
acordat noii monarhii o bază trainică şi o recunoaştere formală. 
Într-adevăr, mai puteau să urmeze insurecţii ale pretendenţilor 
şi conjuraţii republicane, provocînd noi zguduiri, poate chiar noi 
revoluţii şi  restauraţii; dar continuitatea republicii libere, 
neîntreruptă timp de o jumătate de mileniu, era frîntă, iar pe 
întregul cuprins al întinsului imperiu se întemeiase monarhia 
prin legitimitatea faptului împlinit. Lupta constituţională luase 
sfîrşit; sfîrşitul a fost demonstrat de Cato, atunci cînd se aruncă, 
la Utica, în propria-i sabie. De mai mulţi ani, el fusese campionul 


în lupta republicii legitime împotriva agresorilor ei; o continuase 
mult timp după ce, în sinea lui, se stinsese orice speranţă de 
victorie. Dar acum, însăşi lupta devenise imposibilă; republica, 
pe care o fondase Marcus Brutus, era moartă şi nu mai putea fi 
reînviată vreodată; ce mai căutau republicanii în lumea aceasta? 
Tezaurul era furat, garda devenind, prin aceasta, inutilă; cine o 
putea acuza dacă se întorcea acasă? În moartea lui Cato se 
găseşte mai multă nobleţe şi mai multă înţelepciune decit în 
viaţa sa. Cato a fost cu totul altceva decit un mare bărbat; dar, 
în ciuda acelei miopii, a acelei absurdităţi, a acelei plictiseli 
aride şi a acelor fraze false care l-au consacrat pentru timpurile 
sale, ca şi pentru cele care au urmat drept ideal al 
republicanismului nechibzuit şi drept favorit al tuturor indivizilor 
simpatizanți ai acestuia, el a fost totuşi singurul care a 
reprezentat marele sistem destinat pierzaniei şi, în agonia sa, a 
făcut-o cu onestitate şi curaj. Întrucît în faţa adevărului simplu şi 
cea mai calculată minciună se năruie de la sine şi întrucit 
întreaga măreție şi splendoare a naturii umane nu se bazează, 
la urma urmei, pe înţelepciune, ci pe onestitate, Cato a jucat un 
rol istoric mai mare decît mulţi alţi bărbaţi care l-au întrecut prin 
inteligenţă. Faptul că el însuşi a fost un ignorant măreşte numai 
profunzimea şi importanţa tragică a morţii sale; tocmai pentru 
că este un ignorant, Don Quijote este o figură tragică. Este 
cutremurător că, pe acea scenă a lumii pe care umblaseră şi 
acţionaseră atiţia bărbaţi mari şi înţelepţi, destinul l-a hărăzit pe 
nebun să joace epilogul. Şi n-a murit degeaba. Era un protest 
teribil de usturător al republicii împotriva monarhiei faptul că 
ultimul republican pleca odată cu venirea primului monarh; un 
protest care sfărima întreaga aşa-numită constituţionalitate cu 
care Caesar camufla monarhia, folosind-o ca pe o țesătură de 
păianjen şi care prostitua lozinca înfrăţirii tuturor partidelor, sub 
a cărei egidă se născu noua stăpinire, în toată făţărnicia sa 
sclipitoare. Războiul nemilos pe care fantoma republicii legitime 
l-a purtat timp de secole - de la Cassius şi Brutus pînă la 
Thrasea şi Tacitus, ba şi mai tîrziu - împotriva monarhiei lui 
Caesar, acest război al comploturilor şi al literaturii, este 
moştenirea pe care Cato, murind, o lăsă duşmanului său. 
Această opoziţie republicană a preluat de la Cato întreaga ei 
atitudine nobilă, retoric transcendentală, pretențioasă în 
severitate, lipsită de speranţă şi fidelă pînă la moarte; de altfel, 


imediat după moartea acestuia, a început să-l venereze ca pe 
un sfint pe bărbatul care în timpul vieţii fusese deseori ţinta 
batjocurii şi supărării lor. Veneraţia cea mai adincă era cea 
involuntară pe care i-o atribui Caesar, întrucit el îl exceptă doar 
pe Cato de la clemenţa indiferentă cu care obişnuia să-şi trateze 
adversarii pompeieni sau republicani: îl urmări chiar şi dincolo 
de moarte cu acea ură energică pe care oamenii de stat practici 
o resimt îndeobşte faţă de adversarii care li se opun pe tărimul 
ideilor, pe cît de periculos pentru ei, pe atît de intangibil. 


Capitolul XI 
Vechea republică şi noua monarhie 


Cînd bătălia de la Thapsus, ultima verigă a unui lung lanţ 
de victorii pline de consecinţe, aşeza în mîinile sale decizia 
asupra viitorului lumii, noul monarh al Romei, primul stăpîn al 
întregului teritoriu al civilizaţiei romano-elenice, Gaius lulius 
Caesar împlinise 56 de ani (născut la 12 iulie 652, 1027). 
Vigoarea puţinor oameni a fost supusă unei asemenea încercări 
precum cea a acestui unic geniu creator pe care l-a zămislit 
Roma şi a ultimului pe care l-a zămislit lumea antică, şi în ale 
cărei cadre a evoluat pînă la prăbuşire. Descendent al uneia 
dintre cele mai vechi familii de patricieni din Latium, care-şi 
socotea genealogia de la eroii //iadei şi regii Romei, ba chiar de 
la Venus-Aphrodita comună ambelor naţiuni, îşi petrecuse 
copilăria şi primii ani ai adolescenţei aşa cum obişnuia să şi le 
petreacă tineretul nobil al acelei epoci. Şi el sorbise din cupa 
vieţii mondene atit spuma, cit şi drojdia; recitase şi declamase, 
se dedicase literaturii pe patul trindăviei şi scrisese versuri, 
trăise aventuri amoroase de toate genurile şi lăsase să fie iniţiat 
în toate misterele eleganţei, ale ştiinţei cosmetice de atunci, ca 
şi în arta, şi mai misterioasă, de a împrumuta necontenit fără a 
înapoia vreodată datoriile. Dar oţelul mlădios al acestei naturi a 
rezistat chiar şi acestei vieţi desfrinate şi uşuratice; Caesar 
păstră, în toată plenitudinea lor, atit prospeţimea fizică, cît şi 
vigoarea spiritului şi inimii. În mînuirea sabiei şi în călărie el se 
putea întrece cu oricare dintre soldaţii săi; prin înot îşi salvă 
viaţa la Alexandria; rapiditatea uluitoare a deplasărilor sale, 
efectuate îndeosebi noaptea pentru a economisi timpul - 
reversul potrivit pentru încetineala ca de procesiune cu care se 
deplasa Pompeius dintr-un loc în altul -, stîrni mirarea 
contemporanilor săi şi era, nu în ultimă instanţă, cauza 
succeselor sale. Asemenea trupului era şi spiritul. Admirabila sa 
capacitate de imaginaţie se releva în siguranţa şi realismul 
tuturor dispoziţiilor sale, chiar şi acolo unde ordona fără a fi de 
faţă. Memoria lui era incomparabilă şi cu uşurinţă putea rezolva 
mai multe probleme în paralel, cu aceeaşi siguranţă. Deşi 
„gentleman”, geniu şi monarh, el avea totuşi şi un suflet. Tot 


timpul vieţii sale păstră pentru respectabila sa mamă, Aurelia - 
tatăl lui murise de timpuriu -, cea mai pură venerație; soțiilor 
sale şi îndeosebi fiicei sale lulia le consacră un devotament 
sincer, care avu repercusiuni chiar şi asupra relaţiilor politice. 
Avea relaţii de prietenie cu cei mai destoinici şi cei mai marcanţi 
bărbaţi ai timpurilor sale, de rang înalt sau nesemnificativ, cu 
fiecare după felul său. Aşa cum nu a abandonat niciodată pe 
vreunul dintre ai săi în maniera josnică şi nepăsătoare a lui 
Pompeius, rămînînd, nu numai din interes, credincios prietenilor 
săi în timpuri bune sau rele, la fel, mulţi dintre aceştia, precum 
Aulus Hirtius şi Gaius Matius, şi-au dovedit ataşamentul prin 
mărturii sincere chiar după moartea lui. Dacă într-o natură 
organizată într-o asemenea armonie poate fi evidenţiată vreo 
latură caracteristică, atunci ea constă în aceea că îi erau străine 
orice ideologie şi orice fantasmagorie. Se înţelege de la sine că 
Caesar era un bărbat entuziast, întrucît nu există geniu fără 
entuziasm; dar entuziasmul său nu a fost niciodată mai puternic 
decit el însuşi. El trăise din plin tinereţea, iar cîntecele, 
dragostea şi vinul pătrunseseră cu înflăcărare şi în sufletul său; 
cu toate acestea, ele nu au atins sălaşurile cele mai profunde 
ale fiinţei sale. Literatura l-a preocupat mult timp şi în mod 
serios; dar, în timp ce Alexandru nu putea dormi din cauza lui 
Ahile al lui Homer, Caesar îşi dedica orele de insomnie 
reflecţiilor asupra flexiunii substantivelor şi verbelor latine. Scria 
versuri ca oricare alt contemporan, dar ele erau slabe; în 
schimb, îl interesau astronomia şi ştiinţele naturale. În timp ce 
vinul era şi a rămas pentru Alexandru panaceul împotriva 
grijilor, romanul realist l-a ocolit întru totul după anii furtunoşi ai 
tinereţii. Asemenea tuturor celor înconjurați în tinereţe de 
strălucirea deplină a dragostei feminine, i-a rămas şi lui o rază 
nepieritoare a acesteia; chiar în anii de mai tîrziu avu aventuri 
amoroase şi se bucură de succes la femei, păstrînd o anumită 
eleganţă în apariţia sa în public sau, mai exact, conştiinţa 
liniştitoare a atrăgătoarei sale apariţii ca bărbat. El îşi acoperi cu 
grijă chelia, atît de dureros resimţită, cu coroana de lauri, de 
care, spre bătrineţe, nu se lipsi în public şi, neîndoielnic, ar fi 
renunţat la mai multe dintre victoriile sale dacă ar fi putut să-şi 
răscumpere prin aceasta buclele tinereţii. Însă oricît de mult ar 
fi îndrăgit relaţiile cu femeile, chiar monarh fiind, nu le-a luat 
totuşi niciodată în serios şi nu le-a permis să cîştige vreo 


influenţă asupra lui; însăşi mult discutata relaţie amoroasă cu 
regina Cleopatra a fost ţesută numai pentru mascarea unui 
punct vulnerabil în poziţia lui politică (p. 287). Caesar era întru 
totul un realist şi om al raţiunii; iar ceea ce aborda şi înfăptuia 
era pătruns şi susţinut de acea sobrietate genială ce-l 
caracterizează întru totul. Ei îi datora capacitatea de a trăi 
momentul cu energie, netulburat de amintire sau aşteptare; ei, 
posibilitatea de a acţiona în fiecare moment cu forţa 
concentrată şi de a-şi dedica deplina genialitate chiar şi 
întreprinderii celei mai nesemnificative şi mai accidentale; ei, 
multilateralitatea cu care înţelegea şi domina ceea ce poate să 
înţeleagă mintea şi să determine voinţa; ei, uşurinţa sigură cu 
care îşi alcătuia perioadele şi cu care-şi proiecta planurile de 
campanie; ei, „minunata vervă” care i-a fost fidelă în zilele 
bune, ca şi în cele rele; ei, desăvirşita independenţă care nu 
permitea nici unui favorit, nici unei metrese, nici măcar 
prietenilor să exercite vreo influenţă asupra persoanei sale. Din 
această limpezime a minţii rezultă însă şi împrejurarea că 
Caesar nu şi-a făcut niciodată iluzii despre puterea destinului şi 
putinţa omului; pentru el nu exista voalul delicat ce-i acoperă 
omului insuficienţa acţiunii sale. Oricît de înţelept ar fi plănuit şi 
ar fi reflectat asupra tuturor posibilităţilor, nu l-a părăsit totuşi 
niciodată sentimentul că, înainte de toate, norocul, altfel spus 
întîimplarea, trebuie să aducă încununarea acţiunii; probabil 
acestei concepţii i se datorează faptul că a provocat atit de 
frecvent destinul, expunîndu-şi persoana, de atitea ori, cu o 
indiferenţă temerară. Aşa cum oamenii raţionali se refugiază cu 
preponderență în jocul pur al hazardului, la fel găsim şi în 
raționalismul lui Caesar un punct în care el se identifică, într-un 
anumit sens, cu misticismul. Din asemenea predispoziţii putea 
rezulta numai un om de stat. Încă din prima tinereţe, Caesar a 
fost într-adevăr un om de stat în adevăratul sens al cuvîntului, 
iar ceea ce îşi propunea constituia țelul suprem pe care şi-l 
poate propune omul: renaşterea politică, militară, spirituală şi 
morală a propriei naţiuni, profund decăzută, şi a celei elene, 
strîns înfrățită cu cea italică, decăzută şi mai profund. Şcoala 
severă a experienţei de 30 de ani îi modifică opiniile despre 
mijloacele necesare atingerii acestui ţel; el nu l-a trădat nici în 
timpurile umile, lipsite de speranţă, nici în cele ale nelimitatei 
plenitudini a puterii, atît în timpurile în care se furişă spre 


aceasta ca demagog şi pe căi întunecoase, cit şi atunci cînd, ca 
asociat la puterea supremă şi apoi ca monarh, el îşi crea opera 
în faţa ochilor unei lumi în neiertătoarea strălucire a soarelui. 
Toate măsurile durabile ordonate de el în perioadele cele mai 
diferite se încadrează armonios în marele proiect arhitectural. 
De aceea, nu ar trebui să se vorbească de realizări singulare ale 
lui Caesar; el nu a creat nimic singular. Pe bună dreptate, 
oratorul Caesar este lăudat datorită elocinţei sale bărbăteşti 
care umileşte orice artă avocăţească şi care, precum o flacără 
diafană, străluceşte şi încălzeşte. Pe bună dreptate, scriitorul 
Caesar este admirat din cauza simplităţii inegalabile a 
compoziţiei, din cauza purității unice şi a frumuseţii limbii. Pe 
bună dreptate, cei mai mari meşteri ai războiului din toate 
timpurile l-au elogiat pe generalul Caesar întrucît, ca nimeni 
altul, neinfluenţat de tradiţie şi rutină, ştia să găsească 
întotdeauna acea strategie prin care inamicul era învins şi care, 
în consecinţă, era cea corectă pentru fiecare caz în parte; care, 
cu o siguranţă de divinator, găsea mijlocul cel mai potrivit 
pentru fiecare scop; care, în urma înfringerii, se afla gata de 
luptă precum Wilhelm de Orania şi încheia campania, fără 
excepţie, cu victoria; care miînuia elementul strategic, a cărui 
abordare deosebeşte geniul militar de obişnuita destoinicie de 
ofiţer - mişcarea rapidă a maselor - cu o perfecţiune neîntrecută 
şi care găsea chezăşia victoriei nu în masivitatea forţelor 
armate, ci în operativitatea manevrelor lor, nu în pregătirea 
îndelungată, ci în acţiunea fulgerătoare, temerară, chiar şi cu 
mijloace insuficiente. Dar toate acestea constituie numai laturi 
secundare ale naturii lui Caesar. E drept, era un mare orator, 
scriitor şi general, dar toate acestea numai pentru că a fost un 
om de stat desăvirşit. Indeosebi soldatul deţine, în cazul lui, un 
loc cu totul subordonat; una dintre particularităţile cele mai 
caracteristice care îl deosebesc de Alexandru, Hannibal şi 
Napoleon este faptul că punctul de plecare pentru activitatea sa 
politică n-a fost ofiţerul, ci demagogul. Conform planului său 
iniţial, el intenţionase să-şi atingă scopul fără forţa armelor, 
precum Pericle şi Gaius Gracchus; timp de 18 ani activase ca şef 
al partidului popular numai în sfera planurilor şi intrigilor politice 
înainte ca, deja în vîrstă de 40 de ani, convingîndu-se fără 
plăcere de necesitatea unui sprijin militar, să se aşeze în fruntea 
unei armate. Este aşadar explicabil de ce şi mai tirziu a rămas 


mai degrabă om de stat decit general, asemenea lui Cromwell, 
care se transformă şi el din conducătorul opoziţiei în şef militar 
şi rege democrat şi care, de altfel, prin evoluţia sa, ca şi prin 
ţelurile sale, dintre toţi oamenii de stat, este cel mai înrudit cu 
Caesar, oricît de puţină asemănare ar părea să existe între eroul 
puritan şi romanul dezinvolt. Chiar şi în modul său de a purta 
războiul se poate recunoaşte faptul că şi-a improvizat rolul de 
general; în acţiunile lui Napoleon împotriva Egiptului şi împotriva 
Angliei, locotenentul avansat pînă la general se trădează tot atît 
cît  demagogul metamorfozat în general în acţiunile 
asemănătoare ale lui Caesar. Probabil că un ofiţer de carieră nu 
ar fi suprimat temerile militare cele mai întemeiate din cauza 
unor raţiuni politice nu tocmai convingătoare, aşa cum a 
procedat Caesar de mai multe ori, cel mai frapant exemplu fiind 
debarcarea sa în Epir. Unele dintre acţiunile sale sînt criticabile 
din această cauză; dar ceea ce pierde generalul cîştigă omul de 
stat. Misiunea omului de stat este de natură universală, precum 
geniul lui Caesar; chiar dacă aborda cele mai variate şi mai 
disparate probleme, ele se răsfringeau totuşi, fără excepţie, 
toate, asupra unicului mare ţel, căruia îi servea cu o fidelitate şi 
o consecvență necondiționate; dintre multiplele aspecte şi 
direcţii ale impresionantei sale activităţi, el nu a acordat 
niciodată întiietate uneia în detrimentul celeilalte. Deşi era un 
maestru al artei războiului, din considerente politice a depus 
totuşi cele mai mari eforturi pentru a împiedica războiul civil şi, 
întrucît acesta începuse, cel puţin pentru a nu culege lauri 
însîngeraţi. Deşi este întemeietorul monarhiei militare, a 
combătut cu o energie inegalată în istorie atit ierarhia 
mareşalilor, cît şi guvernarea pretorienilor. Dacă el a preferat 
cumva o latură a meritelor civile, atunci acestea au fost mai 
degrabă ştiinţele şi artele păcii decît cele militare. Trăsătura cea 
mai remarcabilă a activităţii sale de om de stat este armonia 
desăvirşită. Intr-adevăr, fiinţa lui Caesar întrunea toate cerinţele 
pentru această operă, cea mai dificilă dintre toate operele 
umane. Realist pînă în măduva oaselor, el nu se sinchisea 
niciodată de imaginile trecutului şi de tradiţia venerabilă; în 
politică nu aprecia nimic altceva decit prezentul viu şi legea 
clementă, aşa cum, ca literat, abandonă cercetarea istorică şi 
de anticar şi nu recunoscu nimic altceva decit limba vie, pe de o 
parte, şi regula omogenităţii, pe de alta. Fiind un monarh 


înnăscut, el guverna spiritele oamenilor aşa cum vintul conduce 
norii, şi constrîingea cele mai diferite firi să i se supună, atit pe 
cetăţeanul simplu, cît şi pe subofiţerul necioplit, atît pe nobilele 
doamne ale Romei, cît şi pe frumoasele principese ale Egiptului 
şi Mauretaniei, atît pe curajosul general de cavalerie, cît şi pe 
bancherul calculat. Talentul său organizatoric este formidabil: 
niciodată un om de stat nu şi-a înjghebat alianțele, niciodată un 
general nu şi-a menţinut armata alcătuită din elemente 
butucănoase şi contradictorii cu atita hotărire aşa cum a făcut 
Caesar cu coaliţiile şi legiunile sale; niciodată un regent nu şi-a 
prețuit uneltele sale cu o judecată atit de pătrunzătoare, aşezind 
pe fiecare la locul cuvenit. Era un monarh, dar niciodată nu s-a 
jucat de-a regele. Chiar şi ca stăpîn al Romei, în acţiunile sale se 
recunoaşte conducătorul de partid; flexibil şi adaptabil pînă la 
perfecţiune, accesibil şi agreabil în conversaţie, primitor faţă de 
oricine, se părea că nu doreşte altceva decit să fie primul dintre 
egalii săi. Caesar a ocolit întru totul greşeala atitor bărbaţi, 
egalii săi în alte privinţe, de a folosi tonul de comandă militară în 
politică; oricît de multe prilejuri i-ar fi oferit relaţiile sale 
posomorite cu senatul, el nu a recurs niciodată la brutalităţi de 
genul celei de la 18 Brumar. Caesar era monarh, dar niciodată 
n-a fost cuprins de ameţeala tiranului. El este poate singurul 
dintre aleşii sorții care, atît în problemele importante, cît şi în 
cele minore, nu a acţionat niciodată după preferinţe şi capricii, 
ci, fără excepţie, conform obligaţiilor sale de regent şi care, 
dacă şi-ar fi derulat viaţa în faţa lui, putea deplînge mai multe 
calcule greşite, dar nici un singur pas greşit datorat pasiunii. În 
biografia lui Caesar nu se găseşte nici cel mai mărunt element 
care să poată fi comparat cu acele ieşiri poetico-pasionale, cum 
ar fi uciderea lui Kleitos sau cu incendierea Persepolisului 
atribuite de istorie marelui său predecesor din Orient. În sfîrşit, 
poate că este unicul dintre cei aleşi care a păstrat tactul omului 
de stat pentru cele posibile şi cele imposibile pînă la sfîrşitul 
carierei sale şi care nu a eşuat în faţa problemei - pentru 
naturile măreţe, cea mai dificilă dintre toate - de a recunoaşte, 
chiar ajuns în culmea gloriei, limitele fireşti ale succesului. El a 
înfăptuit lucrurile posibile şi niciodată nu a neglijat posibilul bun 
în schimbul imposibilului mai bun; niciodată nu a considerat 
nedemn să atenueze relele incurabile cel puţin prin paliative. 
Dar a ascultat întotdeauna atunci cînd a recunoscut verdictul 


sorții. Alexandru s-a întors de la Hypanis, Napoleon de la 
Moscova întrucît nu au avut încotro, şi amîndoi se răzvrătiră 
împotriva destinului întrucît dăruia chiar şi favoriţilor săi doar 
succese limitate; Caesar s-a retras de bunăvoie de la Tamisa şi 
de la Rin, iar pe Dunăre şi pe Eufrat nu intenţiona să 
înfăptuiască planuri nemăsurate de cucerire a lumii, ci numai 
reglementări de graniţă bine cumpănite. Astfel se prezenta 
acest unic bărbat a cărui descriere pare a fi atît de simplă, fiind 
totuşi atît de dificilă. Intreaga sa natură este limpezime diafană; 
tradiţia păstrează despre el mărturii mai ample şi mai vii decît 
despre oricare dintre  pairii lumii antice. O asemenea 
personalitate putea fi concepută mai superficial sau mai 
profund, dar pînă la urmă în acelaşi mod; oricărui cercetător cît 
de cît pătrunzător imaginea plină de har i-a apărut cu aceleaşi 
trăsături esenţiale, dar cu toate acestea nimeni n-a reuşit s-o 
redea într-un mod desluşit. Secretul rezidă în desăvirşirea ei. 
Din punct de vedere uman şi istoric, Caesar se găseşte în acel 
moment de cumpănă în care marile contradicții ale existenţei se 
anulează reciproc. Prin cea mai grandioasă putere de creaţie şi, 
concomitent, prin cea mai pătrunzătoare inteligenţă, nemaifiind 
adolescent, dar nici bătriîn, prin maxima voinţă şi maxima 
înfăptuire, devotat idealurilor republicane şi totuşi născut pentru 
a fi rege, un roman în adîncul fiinţei sale şi totuşi chemat să 
reconcilieze şi să înfrăţească evoluţia romană şi elenă atit în 
esenţa, cît şi în afara ei, Caesar este bărbatul total şi desăvirşit. 
Din această cauză, mai mult decît oricărei alte personalităţi 
istorice îi lipsesc aşa-numitele trăsături caracteristice care, la 
urma urmei, nu sînt totuşi altceva decit abateri de la evoluţia 
umană firească. Ceea ce la o primă şi superficială privire apare 
drept o astfel de trăsătură, la o analiză mai atentă se relevă nu 
ca o individualitate, ci ca un specific al epocii culturale sau al 
naţiunii; aşa cum aventurile sale de tinereţe sînt comune tuturor 
contemporanilor de aceeaşi stare şi cu oarecare talent, la fel, 
natura sa nepoetică, dar logică şi energică, este natura 
romanilor în general. Ţine tocmai de profundul umanism al lui 
Caesar faptul că el a fost condiţionat în cel mai înalt grad de 
spaţiu şi timp, căci nu există un umanism în sine, ci omul viu se 
poate găsi numai integrat într-un anumit specific naţional şi într- 
un anumit curent cultural. Caesar era un bărbat desăvirşit 
întrucît s-a aflat, ca nimeni altul, în mijlocul curentelor epocii 


sale şi întrucît, desăvirşit ca nimeni altul, a purtat în suflet 
viguroasa particularitate a naţiunii romane şi reala demnitate 
civilă; nici elenismul său nu era altul decît cel care se contopise 
demult cu naționalitatea italică. Dar tocmai în aceasta rezidă 
dificultatea, s-ar putea spune chiar imposibilitatea de a-l descrie 
pe Caesar în mod desluşit. Aşa cum artistul poate picta totul, 
dar nu şi frumuseţea desăvirşită, la fel şi istoriograful care 
întîlneşte perfecțiunea numai o dată la o mie de ani trebuie să 
păstreze tăcerea asupra ei. Căci regula se poate statornici, ce-i 
drept, dar ea nu oferă altceva decit imaginea negativă a 
absenței defectului; nu se poate rosti secretul naturii care 
îmbină normalitatea şi individualitatea în manifestarea lor cea 
mai desăvirşită. Nu ne rămîne altceva de făcut decit să-i 
considerăm norocoşi pe cei care au fost contemporani cu 
această perfecţiune şi să ne făurim o părere reflectînd asupra 
strălucirii nepieritoare a operelor create de această natură 
excepţională. Ce-i drept, şi acestea poartă pecetea timpului. 
Bărbatul roman însuşi se alătură tînărului său precursor grec nu 
numai ca egal, ci superior lui; dar lumea îmbătrînise între timp şi 
scînteierea ei juvenilă pălise. Activitatea lui Caesar nu mai era, 
precum cea a lui Alexandru, o înaintare voioasă în depărtările 
nemărginite; el reclădi, şi aceasta din ruine, şi se mulţumi ca în 
spaţiile odată indicate, vaste, dar totuşi limitate, să se 
statornicească pe cît posibil suportabil şi sigur. Astfel, subtilul 
simţ poetic al popoarelor nu s-a sinchisit, pe bună dreptate, de 
romanul nepoetic şi l-a înveşmîntat numai pe fiul lui Filip cu 
toată strălucirea poeziei, cu toate culorile de curcubeu ale 
legendei. Dar, cu aceeaşi dreptate, viaţa politică a naţiunilor a 
revenit de milenii, iarăşi şi iarăşi, în căile trasate de Caesar, şi 
dacă şi astăzi încă popoarele care se consideră stăpine ale lumii 
desemnează cu numele său pe monarhii lor cei mai iluştri, în 
acest fapt rezidă un avertisment profund, dar, din nefericire, şi 
umilitor. 

Dacă opera înlăturării vechilor stări de lucruri, în toate 
privinţele dezastruoase, şi întineririi comunităţii urma să fie 
încununată de succes, ţara trebuia să fie mai întîi pacificată de 
fapt, iar pămîntul trebuia să fie despovărat de ruinele, 
pretutindeni prezente, ale ultimei catastrofe. În acest scop, 
Caesar porni de la împăcarea partidelor de pînă atunci sau, mai 
corect - căci în cazul unor contradicții ireconciliabile nu se poate 


vorbi despre o împăcare veritabila -, de la principiul conform 
căruia cîmpul de bătălie pe care nobilii şi popularii se confruntau 
pînă atunci urma să fie abandonat de ambele partide, ele 
trebuind să se întrunească pe tărîmul noii constituţii monarhice. 
Inainte de toate, vechea vrajbă a trecutului republican era 
considerată aplanată pentru totdeauna. În timp ce Caesar 
ordona să fie reînălţate statuile lui Sulla dărimate de gloata 
capitalei după aflarea ştirii despre bătălia de la Pharsalos, 
recunoscînd astfel că numai istoria are dreptul să-l judece pe 
acest mare bărbat, el anulă concomitent ultimele consecinţe ale 
legilor sale extraordinare încă în vigoare, îi rechemă din exil pe 
cei proscrişi în timpul tulburărilor lui Cinna şi Sertorius şi îi 
înzestră pe copiii celor proscrişi de către Sulla, din nou, cu 
dreptul electoral pasiv. În aceeaşi măsură au fost reabilitaţi toţi 
cei care-şi pierduseră locul în senat sau existenţa civilă în timpul 
stadiului pregătitor al ultimei catastrofe prin verdictul cenzorilor 
sau prin proces politic, îndeosebi prin acuzaţiile care se 
bazaseră pe legile excepţionale din anul 702 (52). Rămaseră 
înfieraţi, cum era şi firesc, numai cei care uciseseră proscrişi în 
schimbul banilor; cel mai temerar condotier al partidului 
senatorial, Milo, rămase exclus de la graţierea generală. Mult 
mai dificilă decit reglementarea acestor probleme care ţineau 
de fapt de domeniul trecutului era tratarea partidelor opuse ale 
momentului: pe de o parte, propria suită democratică a lui 
Caesar, pe de alta, aristocrația răsturnată. Se înţelege de la sine 
că, în urma victoriei şi îndemnurilor sale de a renunţa la vechiul 
punct de vedere al partidului, cea dintii era poate mai potrivnică 
procedurii urmate de Caesar decît aceasta din urmă. Probabil că 
Caesar însuşi nu dorea în general nimic altceva decit ceea ce-şi 
imaginase deja Gaius Gracchus; dar intenţiile adepților lui nu 
mai coincideau cu cele ale gracchienilor. Într-un progres mereu 
accelerat, partidul popular roman fusese împins de la reformă la 
revoluţie, de la revoluţie la anarhie; de aici, la războiul împotriva 
proprietăţii; în sînul său el celebra amintirea dominaţiei de 
teroare şi, aşa cum împodobise cîndva mormîntul Gracchilor, la 
fel îl împodobea acum pe cel al lui Catilina; el se aşezase sub 
stindardele lui Caesar întrucît aşteptase din partea lui ceea ce 
nu putuse înfăptui Catilina. Dar cînd deveni evident că Caesar 
dorea să fie cu totul altceva decit executorul testamentar al lui 
Catilina, că debitorii nu pot aştepta din partea lui altceva decit 


înlesniri de plată şi circumstanţe atenuante în cazul proceselor, 
se auzi tot mai des întrebarea: Pentru cine învinsese partidul 
popular, dacă nu pentru popor ? Gloata nobilă şi umilă de teapa 
aceasta începu mai întîi să simpatizeze, miînioasă din cauza 
nereuşitelor saturnalii politico-economice, cu pompeienii, apoi, 
în timpul absenței de aproape doi ani a lui Caesar din Italia 
(ianuarie 706 pînă în toamna anului 707, 48-47), să aţiţe aici 
chiar un război civil în războiul civil. Pretorul Marcus Caelius 
Rufus, un bun aristocrat şi un rău platnic, înzestrat cu oarecare 
talent şi cu multă educaţie, pînă atunci, în senat şi în for, unul 
dintre apărătorii cei mai zeloşi ai cauzei lui Caesar, aduse, fără 
ordin, în faţa poporului o lege care acorda datornicilor un 
moratoriu de şase ani fără dobinzi; apoi, cînd i se ripostă, 
propuse o a doua lege care casă toate pretenţiile privind 
împrumuturile şi chiriile curente; atunci, senatul lui Caesar îl 
destitui din magistratură. Era tocmai perioada de dinaintea 
bătăliei de la Pharsalos şi se părea că, în marea încleştare, 
talgerul va înclina de partea pompeienilor; Rufus stabili legături 
cu vechia căpetenie de tilhari Milo şi amîndoi plănuiră o 
contrarevoluţie care îşi propunea drept ţel, pe de o parte, 
salvarea constituţiei republicane, iar pe de altă parte, casarea 
dobînzilor şi eliberarea sclavilor. Milo părăsi Massalia, locul său 
de exil, şi merse în ţinutul de la Turii, unde chemă pompeienii şi 
sclavii-păstori sub arme; Rufus se pregăti să ocupe oraşul Capua 
cu ajutorul sclavilor înarmaţi. Acest plan a fost însă descoperit 
înainte de executarea lui şi împiedicat de către milițiile capuane; 
Quintus Pedius, care pătrunse cu o legiune în teritoriul turinian, 
risipi banda care se cuibărise acolo, iar căderea celor două 
căpetenii puse capăt scandalului (706, 48). Cu toate acestea, în 
anul următor (707, 47) se găsi un al doilea zănatic, tribunul 
poporului Publius Dolabella, care, tot atît de îndatorat, dar mult 
mai puţin talentat decit predecesorul său, propuse din nou legea 
acestuia cu privire la dobiînzi şi chirii şi relansă împreună cu 
colegul său Lucius Trebellius încă o dată - a fost ultima dată - 
războiul demagogilor; între cele două bande înarmate s-a ajuns 
la încăierări serioase şi la frecvente scandaluri de stradă, pînă 
cînd comandantul Italiei, Marcus Antonius, trecu la intervenţia 
armată; reîntoarcerea lui Caesar din Orient, care avu loc puţin 
timp după aceea, puse definitiv capăt acestor evenimente 
turbulente. Caesar acordă acestor nesănătoase tentative de 


reluare a proiectelor catilinare o importanţă atît de scăzută, încît 
îl toleră pe Dolabella însuşi în Italia, ba îl şi graţie după un timp. 
In faţa unei asemenea gloate, care ignoră problemele politice şi 
se concentrează numai asupra războiului împotriva proprietăţii, 
este suficientă, ca şi în cazul unor bande de tilhari, simpla 
existenţă a unui guvern puternic. Caesar era o personalitate 
prea mare şi prea cumpănit pentru a face concesii fricii pe care 
o resimţeau laşii italici faţă de aceşti comunişti ai epocii şi 
pentru a-i procura astfel monarhiei sale o popularitate falsă. 
Aşadar, dacă Caesar putea permite, şi a permis, sorții să-şi 
desăvirşească opera de  dezagregare a fostului partid 
democratic, ajunsă deja la limita extremă, dimpotrivă, în cazul 
fostului partid aristocratic, mult mai viabil, el trebuia nu să ducă 
la bun sfîrşit această dezagregare - ea fiind apanajul timpului -, 
ci s-o pregătească şi s-o declanşeze prin justa îmbinare a 
reprimării şi a bunăvoinţei. Nu este cea mai semnificativă 
realizare a lui Caesar faptul că, dintr-un firesc simţ al moralității, 
evita să  îndirjească partidul răsturnat printr-o batjocorire 
deşartă, să triumfe asupra concetăţenilor învinşi; că îl pomenea 
deseori pe Pompeius şi întotdeauna cu deferenţă şi că dădu 
ordin ca, odată cu edificarea curiei, statuia lui, răsturnată de 
popor, să fie reînălţată în faţa ei, în vechiul loc de onoare. În 
urma victoriei, Caesar încercă să limiteze, pe cît posibil, 
consecinţele politice. Nu se întreprinseră cercetări asupra 
multiplelor legături pe care partidul constituţional le avusese 
chiar şi cu partizanii cunoscuţi ai lui Caesar; vrafurile de hirtii 
găsite în cartierele generale inamice de la Pharsalos şi Thapsus 
au fost aruncate în foc necitite, Caesar scutind ţara şi pe sine de 
procese politice împotriva indivizilor suspecți de înaltă trădare. 
Mai departe, rămaseră nepedepsiţi toţi soldaţii de rînd care-şi 
urmaseră ofiţerii romani sau provinciali în lupta împotriva lui 
Caesar. De la această regulă erau exceptaţi numai acei cetăţeni 
romani care intraseră în armata regelui numidian luba; lor li se 
confiscă averea drept pedeapsă pentru trădare de ţară. Pînă la 
sfîrşitul campaniei hispanice din anul 705 (49), Caesar îi 
graţiase necondiţionat şi pe ofiţerii partidului învins; dar el se 
convinsese că exagerase cu această clemenţă şi că ar fi 
necesară cel puţin înlăturarea conducătorilor. De acum încolo 
respectă regula ca acela care servise în armata adversă ca 
ofiţer după înfringerea de la Ilerda sau care făcuse parte din 


senatul inamicului să-şi piardă averea şi drepturile politice şi să 
fie exilat pe viaţă din Italia, dacă supravieţuise luptelor; iar dacă 
nu supravieţuise, averea lui să revină statului; iar dintre aceşti 
ofiţeri, cei care acceptaseră graţierea lui Caesar înaintea acestui 
eveniment, intrînd din nou în rîndurile inamice, să-şi piardă viaţa 
din această cauză. Aceste ordonanţe au fost însă mult atenuate 
în practică. Condamnări la moarte au fost executate numai 
împotriva cîtorva dintre numeroşii recidivişti. Cu ocazia 
confiscării averilor celor căzuţi nu numai că se respectară, ca şi 
cum ar fi fost îndreptăţite, datoriile ce grevau asupra diferitelor 
proprietăţi şi pretenţiile asupra zestrei ridicate de văduve, dar şi 
copiii decedatului păstrau o parte din averea părintească. În 
sfîrşit, mulţi dintre cei care, conform ordonanţelor respective, ar 
fi trebuit să fie pedepsiţi cu exilul şi confiscarea averii au fost 
graţiaţi imediat şi pe loc sau scăpară cu amenzi pecuniare, ca, 
de exemplu, marii comercianţi africani care fuseseră siliţi să 
intre în senatul de la Utica. Dar, aproape fără excepţie, li s-au 
retrocedat libertatea şi averea tuturor celorlalţi care reuşiră să- 
şi înfrîngă orgoliul şi să se prezinte ca avocaţi ai propriei cauze 
în faţa lui Caesar; unora, care refuzaseră să facă acest pas, 
graţierea le-a fost impusă în mod nedorit, ca, de exemplu, 
fostului consul Marcus Marcellus, în anul 710 (44) fiind 
decretată, în fine, o amnistie generală pentru toţi cei care nu 
fuseseră încă rechemaţi. Opoziția republicană putea fi graţiată 
aşadar; dar ea nu era împăcată. Nemulțumirea o crea noua 
ordine a lucrurilor, şi îndirjirea împotriva stăpînului neobişnuit 
deveni generală. Bineînţeles, nu mai existau ocazii pentru a 
opune o rezistenţă politică deschisă - aproape că nu trebuie luat 
în considerare faptul că unii tribuni din opoziţie îşi ciştigară 
coroana republicană a martirilor intervenind demonstrativ 
împotriva acelora care îl desemnaseră pe Caesar drept rege cu 
ocazia problemei titulaturii; dar republicanismul se exterioriză 
cu atît mai evident ca opoziţie de conştiinţă şi în instigaţiile 
secrete. Nu se ridica nici o mînă cînd imperatorul apărea în 
public. Afişele şi versurile batjocoritoare, pline de o amară şi 
devastatoare ironie populară, curgeau cu nemiluita. Atunci cînd 
un comediant îndrăznea să rostească vreo aluzie la republică, 
urmau aplauze frenetice. Glorificarea lui Catos deveni tema la 
modă a autorilor de broşuri de opoziţie, iar scrierile acestora 
găsiră un public cu atît mai recunoscător cu cit nici literatura nu 


mai era liberă. Ce-i drept, Caesar continua şi acum să-i combată 
pe republicani în propriul lor domeniu; el însuşi şi apropiații săi 
mai capabili răspunseră literaturii catoniene cu o literatură 
anticatoniană, iar scribii republicani şi cei ai lui Caesar se 
luptară pentru eroul mort de la Utica, precum troienii şi elenii 
pentru cadavrul lui Patrocle; dar se înţelege de la sine că în 
această luptă în care domina publicul de orientare preponderent 
republicană, adepţii lui Caesar trebuiau să fie înfrînţi. Nu 
rămînea altă soluţie decit terorizarea scriitorilor: astfel, dintre 
cei exilați, bărbaţii periculoşi cunoscuţi pentru talentele lor 
literare, ca Publius Nigidius Figulus şi Aulus Caecina, obţinură 
mai greu permisiunea de reîntoarcere în Italia, iar scriitorii de 
opoziţie toleraţi in Italia au fost supuşi unei cenzuri reale care îi 
strimtora cu atit mai mult cu cît mărimea pedepsei posibile era 
cu totul arbitrară. Instigaţiile partidelor răsturnate împotriva noii 
monarhii vor fi prezentate cu mai mult folos într-un alt context; 
aici este suficient să amintim că revoltele pretendenţilor şi 
republicanilor clocoteau în permanenţă pe întregul cuprins al 
imperiului, că flacăra războiului civil, aprinsă cînd de pompeieni, 
cînd de republicani, se înălţă din nou cu toată puterea în 
diferitele regiuni şi că, în capitală, conspirația împotriva vieţii 
monarhului rămînea o permanenţă, Caesar neputînd fi convins, 
nici în urma acestor atentate, că trebuie să se înconjoare cu o 
gardă personală, mulţumindu-se, de regulă, cu publicarea prin 
afişe a conspiraţiilor dezvăluite. Cu oricîtă indiferenţă temerară 
obişnuia să trateze Caesar toate problemele care priveau 
securitatea sa personală, totuşi el nu şi-a putut ascunde imensa 
primejdie cu care această masă de nemulţumiţi îl ameninţa nu 
numai pe el, ci toate creaţiile sale. Dacă, ignorînd 
avertismentele şi insistenţele prietenilor săi, perseveră totuşi, cu 
o energie admirabilă şi cumpătată, să-i ierte pe cei mai mulţi 
dintre adversarii săi, fără a se lăsa înşelat de ireconciliabilitatea 
chiar şi a celor graţiaţi, aceasta nu era nici mărinimia 
cavalerească a unei naturi orgolioase, nici  clemenţa 
sentimentală a unei firi influenţabile, ci corecta judecată a unui 
om de stat, potrivit căreia partidele înfrînte se lasă absorbite în 
sînul statului mai rapid şi cu pagube mai mici pentru stat decit 
în cazul în care se încearcă exterminarea lor prin proscriere sau 
eliminarea lor din comunitate prin exilare. Pentru realizarea 
ţelurilor sale nobile, Caesar nu se putu lipsi de partidul 


constituţional în sine, care nu includea numai elementele 
aristocrației, ci toate elementele care aveau sentimentul 
libertăţii şi pe cel naţional din rîndul cetăţenilor italici; pentru 
desăvirşirea planurilor sale privind întinerirea statului îmbătrînit, 
el avea nevoie de întreaga masă de talente, de toată educaţia, 
tot prestigiul moştenit şi cîştigat prin propriile eforturi pe care le 
conţineau acest partid; şi poate că acesta era scopul pentru 
care a recurs la graţierea adversarilor săi, laurii cei mai frumoşi 
ai victoriei sale. Astfel, vîrfurile eminente ale partidelor înfrînte 
au fost înlăturate; bărbaţii de rangul al doilea şi al treilea şi, 
îndeosebi, generaţia mai tînără nu au fost frustraţi de graţierea 
deplină, dar nici nu li s-a permis să cricnească într-o opoziţie 
pasivă, ci, printr-o constrîngere mai mult sau mai puţin blîndă, ei 
au fost siliţi să participe activ la noua administraţie şi să accepte 
onoruri şi magistraturi din partea ei. Ca şi în cazul lui Henric al 
IV-lea şi Wilhelm de Orania, şi pentru Caesar, cele mai mari 
dificultăţi începură abia după victorie. Fiecare învingător 
revoluţionar trebuie să experimenteze că, dacă în urma 
înfrîngerii adversarilor nu rămîne şi şef al partidului, precum 
Cinna şi Sulla, ci doreşte să înlocuiască programul partidului, cu 
necesitate unilateral, cu binele comunităţii, precum Caesar, 
Henric al IV-lea, Wilhelm de Orania, toate partidele, cel propriu 
şi cel înfrînt, se vor alia imediat împotriva noului conducător; şi 
aceasta cu atit mai mult cu cît el îşi concepe misiunea mai nobil 
şi mai pur. Prietenii constituţiei şi pompeienii, chiar dacă purtau 
pe buzele lor cuvinte de venerație pentru Ceasar, se răzvrătiră 
totuşi în străfundul sufletului, fie împotriva monarhiei, fie cel 
puţin împotriva dinastiei; democraţia decăzută se afla într-o 
revoltă deschisă împotriva lui Caesar, din momentul în care 
înţelesese că ţelurile lui nu coincideau nicidecum cu ale ei; înşişi 
adepţii personali ai lui Caesar protestară în surdină cînd 
constatară că şeful lor întemeiază, în locul unui stat de 
condotier, o monarhie dreaptă şi egală pentru toţi şi că părţile 
lor din cîştig se micşorau din cauza promovării celor învinşi. 
Această reglementare a comunităţii displăcea tuturor partidelor 
şi ea trebuia să fie impusă atît camarazilor, cît şi adversarilor. 
Intr-un anumit sens, poziţia lui Caesar era acum mai periclitată 
decit înaintea victoriei; dar ceea ce pierdea el, cîştiga statul. 
Intrucit a distrus partidele şi i-a cruțat pe oamenii de partid, 
acceptind, concomitent, ca fiecare bărbat de talent sau chiar 


numai de origine onorabilă să ajungă la magistraturi fără să se 
ţină seama de trecutul său politic, nu numai că a cîştigat 
întreaga forţă de muncă disponibilă în stat pentru marele său 
edificiu, dar conlucrarea voluntară sau silită a bărbaţilor tuturor 
partidelor la aceeaşi operă conduse națiunea, pe nesimţite, pe 
terenul proaspăt pregătit. El nu se înşela asupra faptului că 
această egalizare a partidelor era, pentru moment, numai de 
natură exterioară, ele  întiîlnindu-se mult mai puţin prin 
ataşamentul lor faţă de noile împrejurări decît prin ura împotriva 
lui Caesar; el ştia prea bine că aceste contradicții se tocesc şi 
printr-o asemenea unificare exterioară şi că numai pe această 
cale omul de stat poate să devanseze timpul care, bineînţeles, 
este unicul capabil să îmblinzească pînă la urmă o asemenea 
vrajbă, depuniînd vechea generaţie în mormiînt. Cu atît mai puţin 
el întrebă de aceia care îl urau sau care îşi puseseră în gînd să-l 
asasineze. Ca un veritabil om de stat, nu servea poporului 
pentru recompensă, nici pentru a fi iubit de acesta, ci renunţă la 
favoarea contemporanilor în schimbul binecuviîntării viitorului şi, 
îndeosebi, în schimbul îngăduinţei de a-şi putea salva şi întineri 
națiunea. 

Dacă încercăm să dăm socoteală în particular despre 
aducerea vechilor stări în noua traiectorie, trebuie să amintim 
mai întîi că Caesar nu venise pentru a începe, ci pentru a 
desăvirşi. Planul unei politici noi şi corespunzătoare timpului, 
proiectată demult de către Gaius Gracchus, fusese menţinut de 
adepţii şi succesorii săi, ce-i drept, cu mai mult sau mai puţin 
noroc şi inteligenţă, dar fără ezitare. Din capul locului şi, într-un 
fel, prin dreptul de succesiune şef al partidului popular, înălţase 
scutul acestuia timp de 30 de ani, fără să-l renege sau să 
încerce să-l renege vreodată; şi ca monarh el rămînea 
democrat. Aşa cum preluase neîngrădit moştenirea partidului 
său, exceptind, fireşte, erorile catilinare şi clodiene, nutrind ura 
cea mai amară, chiar şi personală, împotriva aristocrației şi 
veritabililor aristocrați şi păstrînd cu fidelitate ideile esenţiale 
ale democraţiei romane - ameliorarea situaţiei debitorilor, 
colonizarea transmarină, nivelarea treptată a deosebirilor 
juridice existente în rîndul claselor de supuşi ai statului, 
emanciparea puterii executive în faţa senatului -, la fel nici 
monarhia sa nu contravenea democraţiei, astfel încît aceasta 
din urmă ajunse la desăvirşire şi împlinire abia prin monarhie. 


Căci această monarhie nu era despotismul oriental consfințit de 
Dumnezeu, ci monarhia pe care dorise s-o întemeieze Gaius 
Gracchus, pe care au întemeiat-o Pericle şi Cromwell: 
reprezentarea naţiunii prin omul ei cel mai de încredere, aşezat 
în poziţia cea mai înaltă şi cea mai neîngrădită. Din această 
perspectivă, ideile care se găseau la baza operei lui Caesar nu 
erau noi în sine; dar lui îi revine realizarea lor, care rămîne, pînă 
la urmă, pretutindeni problema principală; lui îi revine măreţia 
aplicării în practică ce l-ar fi surprins pe însuşi genialul lor 
născocitor dacă i-ar fi fost dat s-o contemple şi care a 
impresionat şi va impresiona pentru eternitate, după 
capacitatea de înţelegere a măreției umane şi istorice, cu o 
intensitate mai mult sau mai puţin profundă, pe toţi cei care au 
întîlnit-o în realitatea vie sau în oglinda istoriei, oricărei epoci 
istorice şi oricărei convingeri politice i-ar aparţine. Dar poate că 
tocmai aici este cazul să se ceară o dată răspicat, ceea ce 
istoriograful presupune pretutindeni în tăcere, şi să se 
protesteze împotriva obiceiului, comun atit prostiei, cît şi 
perfidiei, de a transforma elogiul istoric şi critica istorică într-o 
frază general valabilă şi desprinsă de realităţile concrete - în 
cazul acesta, de a răstălmăci judecata asupra lui Caesar într-o 
judecată a aşa-numitului cezarism. Fireşte, istoria secolelor 
trecute este magistra celui prezent; dar aceasta nu în sensul 
comun, ca şi cum conjuncturile prezentului ar putea fi descifrate 
prin răsfoirea relatărilor despre trecut, compilînd simptomele şi 
trăsăturile specifice din aceste cărţi ale diagnozei politice şi ale 
artei de receptare. Ea este instructivă numai în sensul în care 
analizarea culturilor mai vechi, condiţiile organice ale civilizaţiei 
în general, relevă forţele originare, pretutindeni egale, şi 
compoziţia lor, pretutindeni diferită şi care, în locul imitării 
searbede, pledează şi entuziasmează mai degrabă pentru o 
recreare independentă. În sensul acesta, istoria lui Caesar şi cea 
a  cezarismului roman, cu toată măreţia neîntrecută a 
creatorului, cu toată necesitatea istorică a creaţiei, constituie 
într-adevăr o critică mai amară decit cea care poate fi scrisă de 
mîna omului. Conform aceleiaşi legi a naturii după care cel mai 
umil organism valorează infinit mai mult decît cea mai reuşită 
maşină, şi cea mai defectuoasă constituţie care oferă cîmp liber 
autodeterminării unei majorităţi cetăţeneşti valorează infinit mai 
mult decit cel mai genial şi cel mai uman absolutism, căci cea 


dintii este capabilă de evoluţie şi trăieşte în consecinţă, iar cel 
din urmă este ceea ce este, adică un sistem mort. Această lege 
a naturii s-a confirmat şi în cazul monarhiei militare absolutiste 
romane şi s-a confirmat cu atît mai deplin cu cît, sub impulsul 
genial al creatorului ei şi în condiţiile absenței tuturor 
complicaţiilor esenţiale cu statele externe, ea s-a constituit într- 
o formă mai pură şi mai liberă decit oricare alt stat asemănător. 
Incepind cu Caesar, aşa cum vom explica în cărţile ulterioare şi 
aşa cum Gibbon a lămurit demult, structura romană păstră 
numai o coeziune exterioară şi a fost lărgită numai în mod 
mecanic, în timp ce se veştejea şi murea în interior odată cu el. 
Dacă în începuturile autocrației şi, îndeosebi, în propriul suflet al 
lui Caesar (p. 138) mai domina visul plin de speranţă al unificării 
liberei evoluţii a poporului cu dominaţia absolută, atunci 
guvernarea talentaţilor împărați ai dinastiei iuliene a arătat deja 
ce înseamnă a cuprinde focul şi apa în acelaşi vas. Opera lui 
Caesar era necesară şi tămăduitoare nu pentru că aducea 
binecuvîntarea prin sine sau pentru că ar fi putut s-o aducă, ci 
pentru că - avind în vedere antica organizare a poporului, 
bazată pe sclavagism şi cu totul străină sistemului reprezentativ 
republicano-constituţional, şi constituţia urbană legitimă, care 
evoluase în cursul unei jumătăţi de mileniu pînă la stadiul 
absolutismului oligarhic - monarhia militară absolută constituia, 
cu o necesitate logică, piatra angulară şi răul cel mai mic. Dacă 
aristocrația sclavagistă din Virginia şi Caroline va fi ajuns la 
stadiul rudelor ei din Roma lui Sulla, cezarismul se va legitima şi 
aici în faţa judecății istorice; acolo unde apare în alte 
circumstanţe, el este, concomitent, o malformaţie şi o uzurpare. 
Istoria nu se va preta însă la diminuarea onoarei veritabilului 
Caesar numai pe motiv că o asemenea sentinţă rostită faţă de 
cezarii făţarnici ar putea deruta naivitatea şi oferi ticăloşiei 
pretextul minciunii şi înşelătoriei. Şi ea este o Biblie, iar dacă, 
asemenea aceasteia, nu-l poate opri pe cel nechibzuit s-o 
înţeleagă greşit şi pe diavol s-o citeze, va fi totuşi capabilă să-i 
suporte şi să-i răsplătească pe amindoi. 

Formal, poziţia noului şef de stat apare sub un aspect 
straniu. După reîntoarcerea din Hispania în anul 705 (49), 
Caesar preluă dictatura mai întîi temporar, apoi, după bătălia de 
la Pharsalos din toamna anului 706 (48), pe o perioadă 
nedeterminată, în fine, după bătălia de la Thapsus, începînd cu 


1 ianuarie 709 (45), ca magistratură anuală, astfel încît a fost 
desemnat mai întîi pe o perioadă de 10 ani, iar în anul 710 (44), 
pe viaţă; de asemenea, în anul 708 (46) preluă cenzura sub 
noul titlu de păstrător al moravurilor, pe o perioadă de trei ani, 
în anul 710 (44), pe viaţă; apoi consulatul, mai întîi pentru anul 
706 (48), în mod ordinar - aceasta era magistratura care oferise 
pretextul izbucnirii războiului civil -, prelungit ulterior pe o 
durată de cinci ani, după aceea de 10 ani, o dată chiar fără 
coleg; ce-i drept, nu i s-a acordat tribunatul poporului, dar în 
anul 706 (48) i se conferi o putere asemănătoare celei 
tribuniciene, pe viaţă; la fel, primul loc în senat şi, cu aceasta, 
dreptul primului vot; în sfîrşit (708, 46), titlul de imperator pe 
viaţă. Caesar nu trebuia să ceară conducerea supremă a 
cultului, întrucît deţinea deja magistratura de pontifex maximus 
(p. 112); în schimb, deveni membru al celui de-al doilea mare 
colegiu sacerdotal, cel al augurilor. Acestei uniuni pestriţe de 
magistraturi civile şi sacerdotale i se adăugau în continuare o 
mulţime şi mai pestriță de legi şi decrete senatoriale, care îi 
acordau lui Caesar dreptul de a decide în probleme de război şi 
de pace fără consultarea senatului şi poporului, de a dispune de 
armată şi tezaur, de a desemna guvernatorii provinciali, dreptul 
de a propune obligatoriu o parte a magistraţilor romani urbani, 
de a conduce alegerile în comiţiile centuriate, dreptul numirii 
patricienilor şi alte prerogative extraordinare asemănătoare; 
pentru a nu aminti onorurile şi decoraţiile lipsite de conţinut: 
acordarea titlului de „Părinte al patriei”, schimbarea numelui 
pentru luna naşterii sale, /u/ius, nume pe care îl poartă şi astăzi 
încă, şi alte manifestații ale spiritului megaloman incipient al 
curţii, care se rătăciră pînă la urmă în cele mai aberante 
adulaţii. Se pare că aici, probabil printr-un compromis între noua 
devoțiune de curte şi repulsia republicană de a desemna 
monarhia cu numele ei adevărat, s-a întreprins încercarea de a 
descompune autoritatea nelimitată a monarhului în părţile ei 
componente; ceea ce, fireşte, a fost pe cît de complicat, pe atit 
de greşit în privinţa termenilor, întrucît, prin natura ei, puterea 
nelimitată se sustrage oricărei specializări. Supoziţia că Caesar 
însuşi a intenţionat să-şi înjghebeze noua autoritate regală din 
acest mănunchi de magistraturi, vechi şi noi, şi comisii 
extraordinare este mai degrabă naivă decit inteligentă. Un 
istoric pătrunzător nu va avea nevoie aşadar de o dovadă nici 


pentru faptul că Caesar intenţionase să introducă autoritatea 
supremă ca un organ esenţial şi permanent, aşadar ca 
autoritate ereditară şi nu numai pentru cîţiva ani sau ca 
magistratură personală pe durată nedeterminată sau a vieţii, 
asemenea regenței lui Sulla, nici pentru faptul că el a ales 
pentru noua instituţie un termen corespunzător şi simplu; căci, 
dacă crearea unor nume lipsite de conţinut este o greşeală 
politică, prezentarea conţinutului plenitudinii puterii fără nume 
este cel puţin o greşeală la fel de gravă. Bineînţeles, este foarte 
dificil să se identifice formularea aleasă de Caesar, deoarece, pe 
de o parte, în această perioadă de tranziţie edificiile efemere 
încă nu se separaseră bine de cele perene, iar pe de alta, 
devoţiunea clienţilor, care devansează gestul stăpînului, îl 
copleşi cu o avalanşă de decrete de încredere şi legi onorifice, 
neîndoielnic detestate de Caesar însuşi. Autoritatea tribuniciană 
oferea expresia cel mai puţin indicată pentru calificarea 
competenţei noului şef de stat, întrucît, conform constituţiei, 
tribunul poporului nu putea să ordone, ci numai să interzică 
altora să ordone. Nici consulatul nu prezenta o alegere prea 
fericită pentru noua monarhie, din simplul motiv al colegialităţii, 
nedespărţită de această magistratură; este evident, de altfel, că 
Caesar a acţionat intenţionat pentru degradarea acestei 
magistraturi, supremă pînă atunci, la titlul lipsit de conţinut şi 
chiar dacă o preluă, el nu o deţinea, de regulă, pe întreaga 
durată a anului, ci o cedă curind după aceea unor persoane 
subordonate. Din multiplele  magistraturi ale lui Caesar, 
dictatura apare în practică cel mai frecvent şi cel mai clar 
conturată, evident din cauză că Caesar o folosi în accepțiunea ei 
străveche din organismul constituţional, ca preşedinţie 
extraordinară pentru depăşirea unor crize extraordinare. 
Dimpotrivă, ea nu se recomanda ca purtătoarea noii monarhii, 
întrucît excepţionalitatea şi nepopularitatea erau intrinseci 
acestei magistraturi şi întrucît era mult prea îngustă pentru a 
cuprinde noua monarhie dacă Caesar - aşa se pare şi nici nu 
poate fi altfel, avind în vedere fosta lui poziţie de partid - nu 
prelua dictatura anormală a lui Sulla, ci, făcînd abstracţie de 
bariera timpului, pe cea republicană ordinară. Dimpotrivă, 
numele imperator apare în toate privinţele ca formularea 
potrivită pentru noua monarhie: în primul rînd pentru că era 
insolit, introducerea lui nefiind determinată de nici un anumit 


motiv exterior. Vinul nou nu putea fi turnat în burdufuri vechi; 
aici, cauzei noi i se adăugă numele nou, concentrindu-se în 
acesta în modul cel mai pregnant, ceea ce, ce-i drept cu mai 
puţină acuitate, partidul democratic formulase deja în Legea 
Gabinia drept competenţa conducătorului ei: concentrarea 
autorităţii de magistrat (imperium) în mîinile unui conducător al 
poporului independent de senat. De asemenea, pe monedele lui 
Caesar, îndeosebi pe cele din ultima perioadă, întîlnim, alături 
de dictatură, cu preponderență titlul de imperator, iar în legea 
lui Caesar cu privire la crimele politice monarhul pare să fi fost 
desemnat cu termenul acesta; dar întru totul decisiv este faptul 
că puterea de imperator nu i-a fost încredinţată lui Caesar 
numai pentru persoana sa, ci şi pentru descendenţii săi naturali 
sau adoptivi. Chiar dacă nu imediat, posteritatea a legat 
monarhia de titlul de imperator. Pentru a acorda acestei noi 
magistraturi o legitimare, concomitent, democratică şi 
religioasă, Caesar intenţiona probabil să-i alăture, tot cu titlu 
ereditar, atit puterea tribuniciană, cît şi pontificatul suprem, cu 
toate că ereditatea este documentată explicit numai în cazul 
sacerdoţiului suprem. În privinţa dreptului constituţional, noua 
magistratură de imperator se afilia poziţiei pe care consulii sau 
proconsulii o deţineau în afara zidurilor Oraşului, astfel încît ea 
conţinea nu numai comanda militară, dar şi suprema autoritate 
judiciară şi, în consecinţă, pe cea administrativă. Într-un anumit 
sens, imperatorul se raporta la consul aşa cum aceasta se 
raporta faţă de pretor, autoritatea lor fiind, ce-i drept, de 
aceeaşi esență, dar în cazul  neconcordanţei, consulul 
supunîindu-se imperatorului aşa cum pretorul se supunea 
consulului; ceea ce a fost marcat cu pregnanţă, inclusiv formal, 
întrucît jilţul imperial supraînălţat se afla între cele două scaune 
curule ale consulilor. Autoritatea imperatorului era calitativ 
superioară celei consularo-proconsulare, în măsura în care cea 
dintii nu era limitată în timp şi spaţiu, ci era acordată pe viaţă şi 
era ereditară, fiind valabilă şi în capitală, unde imperatorul, spre 
deosebire de consul, nu putea fi oprit de colegii înzestrați cu 
aceeaşi putere şi unde îngrădirile impuse la origine magistraturii 
supreme, îndeosebi obligaţia de a da curs provocaţiei şi de a 
ţine seama de sfaturile senatului, îşi pierdură cu timpul 
valabilitatea pentru imperator. Pentru a sintetiza: această nouă 
magistratură de imperator nu era nimic altceva decit străvechea 


regalitate restaurată; căci tocmai acele îngrădiri temporale şi 
spaţiale ale puterii, ale colegialităţii şi colaborării senatului sau 
comunităţii, necesare în anumite circumstanţe, îl deosebeau pe 
consul de rege (|, p. 178). Aproape că nu există trăsătură în 
noua monarhie care să nu se regăsească în cea veche: 
unificarea supremei autorităţi militare, juridice şi administrative 
în mîinile principelui; o preşedinţie religioasă asupra comunităţii; 
dreptul de a da dispoziţii cu putere de lege; reducerea senatului 
la rolul de consiliu de stat; restauraţia patriciatului şi a 
prefecturii urbane; ciudata cvasiereditate, întrucît constituţia lui 
Caesar, întru totul asemănătoare celei a lui Cromwell şi 
Napoleon, îi permitea monarhului să-şi desemneze succesorul 
prin formele adopţiunii. Dar mult mai izbitoare decit aceste 
analogii este identitatea esenţială a monarhiei lui Servius Tullius 
cu cea a lui Caesar; dacă, în ciuda plenipotenţei lor, acei 
străvechi regi ai Romei fuseseră totuşi stăpînii unei comunităţi 
libere şi, tocmai ei, protectorii omului de rînd în faţa 
aristocrației, nici Caesar nu venise pentru a dizolva libertatea, ci 
pentru a o împlini, îndepărtind mai întîi jugul insuportabil al 
aristocrației. De asemenea, nu trebuie să ne surprindă faptul că 
Caesar, care nu era un anticar politic, s-a întors cu o jumătate 
de mileniu în urmă pentru a găsi modelul noului stat; căci, 
întrucît magistratura supremă a comunităţii romane a rămas în 
toate timpurile o regalitate limitată printr-o serie de legi 
speciale, nu dispăruse termenul de regalitate. In epocile şi din 
motivele cele mai diferite - prin dictatura republicană, prin 
puterea decemvirală, prin regența lui Sulla -, în practică, se 
revenise asupra lui şi în timpul republicii; mai mult, întotdeauna 
cînd interveni cerința unei autorităţi extraordinare, apăru, cu o 
anumită necesitate logică, imperium-ul nelimitat împotriva celui 
ordinar limitat, care nu era nimic altceva decit autoritatea 
regală. În sfîrşit, existau şi considerente exterioare care 
recomandau revenirea la fosta regalitate. Omenirea ajunge 
numai cu eforturi extraordinare la creaţii noi şi, de aceea, 
păstrează formele deja dezvoltate ca pe o moştenire sacră. Din 
această cauză, Caesar l-a continuat cu bună ştiinţă pe Servius 
Tullius, aşa cum, mai tîrziu, îl va continua Carol cel Mare şi aşa 
cum Napoleon a încercat cel puţin să-l continue pe Carol cel 
Mare. De altfel, el nu a acţionat pe ocolite şi în secret, ci, ca şi 
urmaşii săi, într-un mod cît se poate de manifest; scopul acestei 


continuări era doar găsirea unei formulări clare, naţionale şi 
populare pentru noul stat. Din timpuri străvechi, pe Capitoliu se 
găseau statuile celor şapte regi pe care obişnuia să le înşire 
istoria convenţională a Romei; Caesar ordonă ca alături să fie 
ridicată a opta: a sa. El apăru în public în vestimentația vechilor 
regi de la Alba. In noua sa lege cu privire la crimele politice, 
principala deviaţie de la legea lui Sulla era aceea că imperatorul 
era aşezat pe picior de egalitate cu comunitatea cetăţenilor, ca 
expresia vie şi personală a poporului. In formula obişnuită 
pentru jurăminte politice, Geniul imperatorului se adăugă alături 
de lovis şi de Penaţii poporului roman. Expresia caracteristică 
exterioară a monarhiei era, conform concepţiei răspîndite în 
întreaga Antichitate, imaginea monarhului de pe monede; chipul 
lui Caesar apare pe cele ale statului roman din anul 710 (44). 
Cel puţin nu exista posibilitatea ca ulterior să fie acuzat de 
camuflarea esenței poziţiei sale; el se înfăţişă atît de hotărît şi, 
pe cît posibil, în formele consacrate nu numai ca monarh, ci 
chiar ca rege al Romei. Oricum de o importanţă secundară, este 
chiar posibil ca el să nu fi intenţionat să-şi desemneze noua 
autoritate de magistrat cu noul nume de imperator, ci de-a 
dreptul cu vechiul nume de rege. Mulţi dintre duşmanii, ca şi 
dintre prietenii săi considerau încă din timpul vieţii sale că el ar 
intenţiona să se lase desemnat în mod formal ca rege al Romei; 
mulţi dintre adepţii săi cei mai înfocaţi îi sugerară încoronarea 
pe diferite căi şi cu diferite ocazii; cel mai învederat, consulul 
Marcus Antonius, îi oferi lui Caesar diadema în faţa întregului 
popor (15 februarie 710, 44); Caesar respingea însă aceste 
oferte fără excepţie. Dacă, în acelaşi timp, el intervenea 
împotriva celor care foloseau aceste incidente pentru a relua 
opoziţia republicană, nu putem deduce de aici că nu a luat 
aceste refuzuri în serios; şi cu atît mai puţin ele pot servi drept 
dovadă că aceste invitaţii erau făcute la iniţiativa lui, pentru a 
pregăti mulţimea pentru neobişnuitul spectacol al diademei 
romane. Doar zelul nedorit al unor adepţi entuziaşti poate să fi 
provocat aceste scene; se prea poate ca lulius Caesar să fi 
acceptat sau chiar să fi organizat scena cu Antonius, pentru ca, 
prin această respingere desfăşurată sub privirile cetăţenilor, ea 
fiind trecută printr-un ordin superior chiar şi în calendarele 
statului, să pună capăt birfei incomode într-un mod cît mai 
tranşant. Probabil Caesar, care aprecia valoarea unei formulări 


curente tot atît cît estima antipatiile mulţimii, care se răsfrîng 
mai degrabă asupra numelui decit asupra esenței lucrurilor, era 
hotărit să evite numele de rege, pătat cu străvechiul blestem şi 
folosit de romanii timpului său mai degrabă pentru despoţii 
Orientului decît pentru Numa şi Servius ai lor, şi să-şi însuşească 
esenţa regalității sub titlul de imperator. Însă oricare ar fi fost 
titulatura, stăpiînul era prezent şi imediat se instală curtea cu 
fastul obligatoriu şi cu lipsa de bun-gust şi deşertăciunea 
obligatorie. Caesar se înfăţişă în public cu veşmiîntul de purpură, 
în locul celui al consulilor, brodat cu tivul de purpură, considerat 
în Antichitate haina regală, şi primi cortegiul solemn al 
senatorilor şezînd în jilţul său de aur, fără a se ridica în picioare. 
In onoarea lui, calendarul era ticsit de sărbătorile zilei sale de 
naştere, ale victoriilor şi jurămintelor. Dacă Caesar venea în 
capitală, cei mai distinşi dintre slujitorii săi ieşeau în număr 
mare, şi chiar la distanţe apreciabile, în întimpinarea lui. A fi în 
apropierea lui începu să echivaleze cu escaladarea chiriilor în 
cartierul în care locuia. Din cauza mulţimii persoanelor care se 
îmbulzeau pentru obţinerea unei audienţe, el deveni atit de 
inabordabil, încît deseori se văzu nevoit să comunice cu 
apropiații săi în scris, chiar şi cei mai distinşi bărbaţi trebuind să 
aştepte ore în şir în anticameră. Se resimțea faptul, prea evident 
pentru Caesar însuşi, că nu se mai venea în faţa unui 
concetăţean. Se născu o aristocrație monarhistă, care, într-un 
mod ciudat, era simultan nouă şi veche, şi care generase ideea 
eclipsării aristocrației oligarhiei prin cea a regalității şi a 
nobilimii prin patricieni. Deşi lipsit de privilegii însemnate ale 
ordinului, patriciatul continua să existe ca o ghildă ermetică a 
iuncherimii (|, p. 207); dar, întrucît nu putea primi ginţi noi (|, p. 
187), patriciatul se restrînse din ce în ce mai mult, iar în timpul 
lui Caesar nu existau mai mult de 15-16 ginţi patriciene. Întrucît 
Caesar, el însuşi descendentul unei asemenea ginţi, lăsă să i se 
acorde imperatorului, prin decret al poporului, dreptul de a crea 
noi ginţi patriciene, el întemeie, în opoziţie cu nobilimea 
republicană, o nouă aristocrație a patriciatului care întruni în 
modul cel mai fericit toate cerinţele unei aristocrații monarhice: 
acea vrajă conferită de vîrsta venerabilă, independenţa deplină 
faţă de guvern şi deplina insignifianţă. În toate aceste direcţii se 
relevă noua dominatie. 

Sub un monarh, într-adevăr nelimitat în puterea sa, 


aproape că nu mai putea fi vorba de o constituţie şi nicidecum 
de  perpetuarea comunităţii de pînă atunci, bazată pe 
colaborarea legală a cetăţenilor, a senatului şi a diferiților 
magistrați. Caesar recurse cu toată hotărîrea la tradiţiile epocii 
regale: alături de rege, adunarea cetăţenilor rămînea ceea ce 
fusese deja în perioada regalității - suprema şi ultima expresie a 
voinţei populare suverane; senatul era redus la menirea lui 
originară, care consta în acordarea sfatului la cererea stăpînului; 
monarhul, în fine, concentră din nou în persoana lui întreaga 
putere de magistrat, astfel încît, alături de el, ca şi alături de 
regii timpurilor străvechi, nu exista nici un alt magistrat 
independent. 

In privinţa  legiferării, monarhul democrat  păstră 
străvechiul principiu al dreptului constituţional roman, conform 
căruia numai corpul cetăţenilor, împreună cu regele care l-a 
convocat, era îndreptăţit să reglementeze comunitatea în mod 
organic, şi sancţionă dispoziţiile sale constitutive întotdeauna 
prin decret al poporului. Bineînţeles, nu era posibil să li se 
insufle aşa-numitelor comiţii ale acestui timp puterea liberă şi 
autoritatea moral-politică pe care le conţinuseră acel „da” sau 
acel „nu” ale vechilor adunări centuriate;  conlucrarea 
cetăţenilor în cazul legiferării, extrem de limitată în cazul vechii 
constituţii, dar reală şi vie, era, în practică, o simplă umbră în 
cea nouă. De aceea, nu erau necesare măsuri speciale de 
limitare împotriva comiţiilor; o experienţă îndelungată arătase 
că oricare guvern - oligarhic, dar şi monarhic - se putea înţelege 
cu acest suveran formal. Numai în măsura în care aceste comiţii 
organizate de Caesar serveau pentru menţinerea principială a 
suveranităţii populare şi pentru protestul energic împotriva 
sultanismului ele erau un moment important în sistemul instituit 
de Caesar şi de o semnificaţie practică mijlocită. Însă, alături, şi 
acest fapt nu se înţelege numai de la sine, ci este şi atestat cu 
siguranţă, Caesar şi urmaşii săi reluară şi celălalt principiu al 
străvechiului drept constituțional, conform căruia ordinul 
supremului sau mai degrabă unicului magistrat are o valabilitate 
necondiţionat atita timp cît acesta rămîne în magistratură, dar şi 
conform căruia legiferarea revine, ce-i drept, numai regelui 
împreună cu cetăţenii, dispoziţia regală fiind însă echivalentă 
legii cel puţin pînă la moartea autorului ei. 

Dacă regele democrat acordă aşadar adunării populare cel 


puţin o participare formală la suveranitate, el nu intenţiona 
nicidecum să împartă puterea cu guvernul de pînă atunci, 
colegiul senatorial. Senatul lui Caesar - cu totul deosebit de cel 
al lui Augustus - nu urma să fie altceva decit un consiliu imperial 
suprem pe care să-l utilizeze pentru a se sfătui cu el asupra 
legilor, înaintea promulgării lor, şi pentru a decreta dispoziţiile 
administrative mai importante prin intermediul său sau cel puţin 
în numele său; fireşte, s-a întîmplat să fie promulgate decrete 
senatoriale despre care nu ştiau nimic nici senatorii citați să fie 
prezenţi la redactarea lor. Nu se creară dificultăţi formale 
esenţiale pentru a readuce senatul în poziţia lui iniţial 
consultativă, pe care o părăsise mai degrabă de fapt decît de 
drept; dimpotrivă, aici trebuia prevenită rezistenţa practică, 
întrucît aşa cum areopagul attic fusese focarul opoziţiei 
împotriva lui Pericle, la fel, senatul roman era focarul opoziţiei 
împotriva lui Caesar. In principal din această cauză numărul 
senatorilor, pînă atunci în condiţii ordinare de cel mult 600 (II, p. 
237), fiind sensibil decimat în urma ultimelor crize, a fost mărit 
prin adăugiri extraordinare pînă la 900 şi, pentru a-l menţine la 
acest nivel, numărul cvestorilor anuali, deci cel al membrilor 
care intrau anual în senat, a fost ridicat concomitent de la 20 la 
40. In cazul completării extraordinare a senatului, monarhul 
acţiona singur. La cea ordinară îşi asigură o influenţă durabilă 
prin obligarea prin lege a colegiilor electorale de a-i vota pe 
primii 20 de candidaţi la cvestură înzestrați de monarh cu 
scrisori de recomandare; pe deasupra, în mod excepţional, 
coroana se bucura şi de privilegiul de a acorda drepturile 
onorifice legate de cvestură sau de o magistratură superioară 
acesteia, aşadar îndeosebi un loc în senat, şi unor indivizi care 
nu îndeplineau toate condiţiile cerute. Alegerile extraordinare de 
completare se desfăşurară, fireşte, în principal în favoarea 
adepților noii ordini şi introduseră în înalta corporație, alături de 
cavaleri distinşi, mulţi indivizi dubioşi şi plebei; foşti senatori, 
şterşi de pe listă de către cenzor sau în urma unei sentinţe 
judecătoreşti, străini din Hispania şi Galia care, în parte, 
trebuiau să înveţe latina după ce ajungeau în senat, foşti 
subofiţeri care nici nu avuseseră inelul de cavaler pînă atunci, fii 
ai unor liberţi sau ai unora care se îndeletniciseră pînă atunci cu 
meserii neonorabile şi alte elemente asemănătoare. Cercurile 
exclusiviste ale nobilimii, bineînţeles, profund ofensate din 


cauza acestei modificări a personalului senatorial, văzură în 
aceasta o degradare intenţionată a instituţiei senatului în sine. 
Caesar nu era capabil de o asemenea artă politică 
autodistrugătoare; pe cît era de hotărit să nu permită să fie 
guvernat de către consiliul său, pe atit era de convins de 
necesitatea instituţiei în sine. Ei ar fi trebuit să recunoască în 
această procedură intenţia monarhului de a priva senatul de 
caracterul său de reprezentanţă exclusivă a aristocrației 
oligarhice, deţinut pînă atunci, şi de a-l readuce pe poziţia pe 
care o deținuse în timpul regalității: un consiliu imperial în care 
erau reprezentate toate clasele statului prin elementele lor cele 
mai inteligente şi care nu-l excludea cu necesitate nici pe 
bărbatul străin şi nici pe cel de origine umilă; aşa cum acei 
străvechi regi atrăseseră necetăţeni în senat (|, pp. 69-70, 185- 
186), la fel Caesar primise neitalici în senatul său. Dacă 
guvernarea nobilimii era înlăturată şi subminată astfel în 
existenţa ei, senatul, în noua sa formă, nefiind însă altceva decit 
un instrument al monarhului, autocraţia a fost introdusă 
concomitent în modul cel mai tăios în administrarea şi 
guvernarea statului, întreaga putere executivă revenind 
monarhului. Bineînţeles, în toate problemele majore decidea 
înainte de toate imperatorul în persoană. Caesar a reuşit să 
impună guvernarea personală într-o amploare care aproape că 
nu poate fi concepută de noi, oameni obişnuiţi, şi care, totuşi, 
nu se explică numai prin inegalabila rapiditate şi siguranţa 
muncii sale, ci îşi găseşte motivaţia şi într-o cauză generală. 
Dacă îi vedem pe Caesar, Sulla, Gaius Gracchus, în general pe 
oamenii de stat romani, dezvoltind o activitate care depăşeşte 
întotdeauna concepţia noastră asupra capacităţii umane de 
muncă, cauza nu rezidă în natura umană, ci în organizarea 
sistemului domestic modificat din zilele noastre. Casa romană 
era o maşină în care forţele stăpînului erau înmulţite şi de 
capacităţile intelectuale ale sclavilor şi liberţilor săi; un stăpîn 
care ştia să le guverneze lucra, într-un fel, cu nenumărate 
spirite. Acesta este idealul centralizării birocratice spre care 
năzuieşte sistemul nostru de contor, ce-i drept, cu multă 
ardoare, rămînînd însă tot atît de mult în urma imaginii originare 
ca şi actuala dominație a capitalului în urma sistemului 
sclavagist antic. Caesar a ştiut să folosească acest avantaj; 
acolo unde un post necesita o fidelitate deosebită, constatăm, 


dacă nu interveneau alte considerente, că el era ocupat, în 
principiu, de sclavii, liberţii şi clienţii săi de origine umilă. Luate 
în ansamblu, operele sale arată ce putea înfăptui un geniu ca al 
său cu un asemenea instrument; cum a realizat fiecare din 
aceste opere este o întrebare care nu-şi găseşte un răspuns 
mulţumitor - birocraţia se aseamănă fabricii şi prin aceea că 
obiectul creat nu apare ca opera celui care l-a lucrat, ci ca 
produs al fabricii care îl marchează. Un singur lucru este 
evident: Caesar n-a avut nici un ajutor pentru opera sa, nu unul 
care să fi avut o influenţă personală asupra ei sau să fi fost 
iniţiat cel puţin cu privire la planul întreg; el nu numai că a fost 
meşter, dar a muncit doar cu ucenici şi fără calfe. Dacă 
analizăm părţile constitutive ale operei, se înţelege de la sine că 
Caesar evita pe cît posibil orice reprezentantă în problemele 
politice propriu-zise. Atunci cînd ea devenea inevitabilă, Caesar 
necesitînd un organ superior în capitală din cauza frecventelor 
sale absenţe din Roma, într-un mod semnificativ nu era 
desemnat locţiitorul legal al monarhului, prefectul urban, ci un 
om de încredere lipsit de o competenţă recunoscută oficial, 
îndeobşte bancherul lui Caesar, vicleanul şi abilul negustor 
fenician Lucius Cornelius Balbus din Gades. In domeniul 
administraţiei, Caesar acţiona îndeosebi pentru recîştigarea 
cheilor tezaurului de stat pe care şi le însuşise senatul curînd 
după căderea regalității şi cu al căror ajutor pusese mîna pe 
guvernare şi încredințarea lor unor astfel de slujitori care 
răspundeau cu capul, necondiţionat şi în exclusivitate, în faţa 
lui. Bineînţeles, în privinţa proprietăţii, averea privată a 
monarhului rămînea întru totul separată de bunurile statului; dar 
Caesar prelua administraţia întregului sistem financiar şi 
monetar al statului şi o conducea din toate punctele de vedere 
aşa cum el şi, în general, mai-marii romani obişnuiau să-şi 
administreze propria avere. Perceperea impozitelor provinciale 
şi, în principal, conducerea sistemului monetar a fost 
încredinţată pentru viitor sclavilor şi liberţilor, bărbaţii ordinului 
senatorial fiind excluşi şi de la aceste activităţi - un pas plin de 
consecinţe, în decursul timpului dezvoltîndu-se din această 
categorie importantul ordin al procuratorilor şi „casa imperială”. 
Dimpotrivă, dintre guvernările provinciale care, mai ales acum, 
după ce îşi predaseră afacerile financiare noilor perceptori 
imperiali de impozite, erau în esenţă comandamente militare, 


numai cea egipteană revenea propriilor oameni ai monarhului. 
Aşa cum o dovediseră repetatele încercări ale unor şefi 
strimtoraţi de partide italice încă din timpul ultimei crize, ţinutul 
de pe NII, izolat geografic şi centralizat politic într-un mod atit 
de ciudat, era cel mai potrivit, dintre toate districtele, să se 
desprindă, sub un conducător capabil, pe o durată mai 
îndelungată, de puterea centrală. Acesta era probabil motivul 
care îl determină pe Caesar să nu declare ţara în mod oficial ca 
provincie, ci să-i tolereze aici pe inofensivii Lagizi; şi este sigur 
că acelaşi motiv a impus încredințarea comenzii legiunilor 
staționate în Egipt nu unui bărbat din rîndul senatului, altfel 
spus unui bărbat care aparţinea fostului guvern, ci considerarea 
ei ca un post de slujitor, asemenea perceptorilor de impozite (p. 
290). In general, Caesar avu grijă ca soldaţii Romei să nu fie 
comandaţi de lachei, precum cei ai regilor Orientului. Se 
menţinu regula ca guvernările mai importante să fie ocupate de 
foşti consuli, cele de importanţă scăzută de foşti pretori; de 
asemenea, în locul intervalului de cinci ani pe care îl introduse 
legea din anul 702 (52) (p. 218), se reveni la vechiul sistem, 
guvernarea începînd din nou imediat după depunerea 
magistraturii urbane. Distribuirea provinciilor între candidaţii 
calificaţi, care pînă atunci avusese loc fie prin decret popular 
sau senatorial, fie printr-o tranzacţie încheiată între magistrati, 
fie prin tragere la sorţi, a fost preluată în schimb de către 
monarh; şi întrucît consulii erau îndemnați frecvent să abdice 
înainte de sfirşitul anului, lăsînd locul lor unor consuli aleşi pe 
urmă (consules suffecti), apoi, întrucît numărul pretorilor numiţi 
anual a fost ridicat de la 8 la 16 şi, ca şi în cazul cvestorilor, 
imperatorul avea dreptul să numească jumătatea acestora, în 
fine, întrucit lui i se rezervă dreptul de a numi, dacă nu consuli 
titulari, cel puţin pretori şi cvestori titulari, Caesar îşi asigură 
pentru ocuparea guvernărilor un număr suficient de candidaţi 
agreaţi de el. Rechemarea, ca şi numirea rămineau bineînţeles 
la latitudinea regentului; se adoptă drept regulă ca guvernatorul 
consular să nu rămînă în provincie mai mult de doi ani, cel 
pretorian, mai mult de un an. În sfîrşit, în ceea ce priveşte 
administraţia capitalei şi a reşedinţei, este evident că la început 
imperatorul intenționa s-o  încredinţeze, într-un mod 
asemănător, unor magistrați desemnaţi de el. El reînvie vechea 
administraţie urbană din timpul regalității (|, p. 59); în repetate 


rînduri el încredinţă administraţia urbană, pentru durata 
absenței sale, unuia sau mai multor reprezentanţi de genul 
acesta, numiţi de el fără consultarea poporului şi pe o perioadă 
nedeterminată, care întruneau atribuţiile tuturor magistraţilor 
de administraţie, avînd chiar dreptul să bată monedă, nu cu 
imaginea, dar, în tot cazul, cu numele lor. Apoi, în anul 707 (47) 
şi în primele nouă luni ale anului 709 (45) nu au existat nici 
pretori, nici edili curuli, nici cvestori - în primul din aceşti ani şi 
consulii au fost numiţi abia către sfîrşitul lui, iar în al doilea, 
însuşi Caesar a fost consul fără coleg. Toate acestea, exceptind 
limitările impuse de trecutul democratic al noului monarh, apar 
ca o tentativă de restaurare deplină a vechii autorităţi regale, în 
interiorul oraşului Roma continuînd să existe, în afara regelui 
însuşi, numai prefectul urban, în timpul absenței regelui, şi 
tribunii şi edilii chemaţi pentru apărarea libertăţii poporului, fiind 
anulate în schimb consulatul, cenzura, pretura, edilitatea curulă 
şi cvestura. Caesar renunţă însă mai tîrziu la ideea aceasta; el 
nu acceptă titlul de rege, dar nici nu suprimă acele nume 
venerabile contopite cu glorioasa istorie a republicii. Consulii, 
pretorii, edilii, tribunii şi cvestorii îşi păstrau în esenţă 
competenţa formală de pînă atunci, dar poziţia lor era profund 
modificată. Ideea politică de bază a republicii cerea ca imperiul 
să se confunde cu oraşul Roma; de aceea, magistraţii municipali 
ai capitalei fuseseră trataţi consecvent drept magistrați ai 
imperiului. In monarhia lui Caesar, această concepţie a fost 
anulată odată cu consecinţa ei; magistraţii Romei alcătuiau de 
acum numai prima dintre multele municipalități imperiale şi 
îndeosebi consulatul deveni automat un post cu un titlu, care 
păstră o anumită importanţă practică numai prin posibilitatea 
imanentă a dobiîndirii unei guvernări superioare. Soarta pe care 
comunitatea romană se obişnuise s-o pregătească comunităţilor 
supuse se împlini acum pentru ea însăşi datorită lui Caesar; 
suveranitatea ei asupra imperiului se transformă într-o libertate 
comunală limitată în cadrul statului roman. S-a amintit deja că, 
simultan, a fost dublat numărul pretorilor şi cvestorilor; acelaşi 
lucru s-a întîmplat în cazul edililor poporului, la care se adăugară 
doi „edili cerealieri” (aediles Ceriales) pentru supravegherea 
aprovizionării capitalei. Ocuparea acestor magistraturi rămînea 
o atribuţie a comunităţii şi n-a fost limitată în privinţa consulilor, 
tribunilor poporului şi edililor poporului; faptul că imperatorul 


obţinu un drept de propunere care îi obliga pe alegători la 
acceptarea unei jumătăţi dintre pretorii, edilii curuli şi cvestorii 
aleşi pentru fiecare an a fost amintit mai sus. In general, el nu 
se atinse de vechile paladii sacre ale libertăţii populare; 
bineînţeles, asta nu însemna că nu mai exista posibilitatea unei 
intervenţii serioase împotriva vreunui tribun al poporului 
răzvrătit sau destituirii şi ştergerii lui de pe lista senatorilor. 
Aşadar, întrucît imperatorul era propriul său ministru în toate 
problemele importante şi de ordin general, întrucît el stăpînea 
finanţele prin slujitorii, iar armata prin locţiitorii săi, întrucît 
vechile magistraturi republicane de stat fuseseră transformate 
din nou în magistraturi comunale ale oraşului Roma, în sfîrşit, 
întrucît el obținuse, pe deasupra, dreptul de a-şi desemna el 
însuşi succesorul, autocraţia era suficient de întemeiată. 

Dimpotrivă, în ierarhia religioasă, cu toate că a dat o lege 
cuprinzătoare şi asupra acestei părţi a bugetului de stat, Caesar 
n-a adus înnoiri importante, cu excepţia preluării de către 
regent a pontificatului suprem şi a auguratului; acestei 
circumstanţe i se datorează, în parte, adăugarea cite unui loc în 
cazul celor trei colegii supreme şi a trei în cazul celui de-al 
patrulea, al „stăpiînilor banchetului”. Dacă religia romană de stat 
servise pînă atunci ca sprijin pentru oligarhia guvernantă, ea 
putea oferi acelaşi serviciu şi noii monarhii. Politica religioasă 
conservatoare a senatului trecu în seama noilor regi ai Romei. 
Cînd Varro, un conservator convins, îşi publică în această 
perioadă Antichităţile lucrurilor divine, cartea de căpătii a 
teologiei romane de stat, el obţinu permisiunea de a o dedica 
pontifului suprem Caesar. Strălucirea plăpîndă pe care o mai 
putea răspindi cultul lui Iovis înconjura tronul nou-întemeiat, iar 
vechea credinţă naţională deveni în ultimele sale stadii 
instrumentul unui cezaropapism lipsit, fireşte, din capul locului 
de conţinut şi de vlagă. 

În sistemul judiciar a fost restaurată înainte de toate 
vechea jurisdicție regală. Aşa cum regele fusese iniţial judecător 
în procesele penale, fără a apela la instanţa de grațiere a 
poporului, şi în cele civile, fără a fi obligat juridic să transfere 
deciderea cazurilor în cauză unor juraţi, la fel şi Caesar îşi aroga 
dreptul de a decide singur şi definitiv atît în procesele penale, 
cît şi în cele private şi să le judece el însuşi în cazul prezenţei 
sale, sau, în cazul absenței, să lase judecarea lor în seama 


prefectului urban. Într-adevăr, întru totul asemănător vechilor 
regi, îl întîlnim judecîndu-i fie în forul capitalei, în public, pe 
cetăţenii romani acuzaţi de înaltă trădare, fie în casa lui pe 
principii clientelari acuzați de aceeaşi nelegiuire; astfel, 
prerogativa care venea în avantajul cetăţenilor romani faţă de 
ceilalţi supuşi ai regelui pare să fi constat numai în publicitatea 
procesului. Dar această jurisdicție regală supremă renăscută, cu 
toate că prin natura lucrurilor Caesar o abordă cu imparţialitate 
şi cu grijă, nu putu fi aplicată de fapt decit în cazuri 
excepţionale. Jurisdicţia republicană consacrată continua să 
existe în paralel pentru procesele ordinare, atît în cazurile 
penale, cît şi în cele civile. Procesele penale erau rezolvate, ca şi 
înainte, de către comisiile de juraţi competente pentru diferitele 
crime, cele civile, în parte de către tribunalul succesoral sau 
aşa-numitul „tribunal al celor o sută”, în parte de către juraţii 
individuali. Ca şi pînă atunci, conducerea tribunalelor intra, în 
capitală mai ales, în atribuţiile pretorului, iar în provincii, în cele 
ale guvernatorilor. Chiar şi sub monarhie, crimele politice erau 
predate unei comisii de juraţi; noua ordine pe care Caesar o 
decretă pentru acestea specifica acţiunile pasibile de pedeapsă 
legală cu exactitate şi într-un mod liberal, care excludea orice 
urmărire a conştiinţei şi nu stabilea drept pedeapsă moartea, ci 
exilul. În privinţa alegerii juraţilor, pe care partidul senatorial 
dorise să-i desemneze în exclusivitate din rîndul senatului, iar 
severii gracchieni, în exclusivitate din rîndul ordinului ecvestru, 
Caesar, fidel principiului reconcilierii partidelor, păstră legea de 
tranzacţie a lui Cotta (p. 70), dar probabil cu includerea 
modificării pregătite de legea lui Pompeius din anul 699 (55) (p. 
214); astfel, au fost înlăturați tribunii tezaurului veniţi din 
păturile inferioare ale poporului, stabilindu-se un cens al juraţilor 
de cel puţin 400.000 de sesterţi (30.000 de taleri), senatorii şi 
cavalerii împărţindu-şi funcţiile de juraţi care fuseseră multă 
vreme mărul discordiei în relaţiile lor. Relaţia dintre jurisdicţia 
republicană şi cea regală era, în general, concurentă, astfel încît 
fiecare afacere putea fi pledată atit în faţa tribunalului regal, cît 
şi în faţa curţii republicane, aceasta din urmă fiind, bineînţeles, 
inferioară în cazul coliziunii; dar dacă unul dintre cele două 
tribunale rostise deja sentinţa, cauza era definitiv rezolvată. Însă 
noul rege putea ajunge pe o altă cale la posibilitatea 
reformulării unei sentinţe judiciare. Fiind o acţiune oficială ca 


oricare alta, tribunul poporului putea casa prin intervenţia sa şi 
sentinţa juraţilor pronunţată sub conducerea unui magistrat, cu 
excepţia cazurilor în care legile extraordinare speciale 
excludeau  intercesiunea  tribuniciană; acesta era cazul 
tribunalelor de juraţi ale „celor o sută”, instituite în urma unor 
legi mai recente şi diferitelor comisii. Aşadar, în virtutea puterii 
sale tribuniciene, imperatorul putea anula, cu excepţia acestor 
sentinţe, orice decizie rezultată din procesul privat ordinar în 
faţa juraţilor civili şi putea readuce afacerea în faţa instanţei 
sale în virtutea autorităţii de judecător suprem. Caesar fondă 
astfel, alături de tribunalul regal de primă şi unică instanţă, care 
concura cu tribunalele ordinare consacrate, şi o curte regală de 
apel şi, cu aceasta, o instanţă legală întru totul străină epocii 
mai vechi, care urma să devină atit de importantă pentru 
epocile ulterioare şi chiar pentru cea actuală. Ce-i drept, aceste 
inovaţii, dintre care introducerea principiului apelului nici nu 
poate fi inserată în mod necondiţionat în rîndul îmbunătăţirilor, 
nu au vindecat nicidecum rănile de care suferea jurisdicţia 
romană. Procesul penal nu poate fi o soluţie în statul sclavagist, 
întrucît acţiunea împotriva sclavului se găseşte, dacă nu de 
drept, cel puţin de fapt, în mîinile stăpînului. Cum lesne se poate 
înţelege, stăpînul roman nu pedepsea crima sclavului său ca 
atare, ci numai în măsura în care prin ea sclavul îi devenea 
nefolositor sau incomod; aşa cum sclavii criminali erau înlăturați 
asemenea boilor îndărătnici şi aşa cum cei din urmă erau 
predaţi măcelarului, sclavii erau vînduţi şcolii de gladiatori. Dar 
şi procesul penal împotriva oamenilor liberi, care fusese din 
capul locului şi rămase în bună parte un proces politic, se 
transformase din cauza exagerărilor violente ale ultimelor 
generaţii dintr-o serioasă afacere judiciară într-o bătălie a 
coteriilor care trebuia să fie purtată cu favoruri, bani şi forţă. 
Vina revenea, concomitent, tuturor celor implicaţi: magistraţilor, 
juraţilor, partidelor, chiar şi publicului spectator; dar loviturile 
cele mai grave au fost aplicate dreptului de activitatea 
avocaţilor. În timp ce prolifera planta parazitară a elocinţei 
avocaţilor romani, au fost descompuşi toţi termenii pozitivi ai 
dreptului, deosebirea dintre opinie şi dovadă, atit de greu 
accesibilă sferei de înţelegere a publicului, fiind extirpată în 
practica penală romană. „Un acuzat cunoscut pentru 
fărădelegile sale - spune un avocat deosebit de experimentat al 


acestor timpuri - poate fi învinuit de orice crimă pe care a 
comis-o sau n-a comis-o şi este condamnat cu siguranţă.” Din 
această epocă s-au păstrat numeroase pledoarii în cazuri 
penale; aproape că nu se găseşte nici unul care să fi încercat cel 
puţin să fixeze crima cît de cit în cauză şi să formuleze proba 
sau contraproba. Nici n-ar mai trebui amintit faptul că procesul 
civil suferea în multe privinţe de aceeaşi maladie; consecinţele 
politicii de partid care se amesteca în toate problemele se 
răsfringeau şi asupra lui; astfel, de exemplu, în procesul lui 
Publius Quinctius (671-673, 83-81) au fost formulate cele mai 
diferite sentinţe, determinate de supremaţia deţinută la Roma 
cînd de Cinna, cînd de Sulla; pe de altă parte, avocaţii, deseori 
nefiind jurişti, provocau, intenţionat sau neintenţionat, şi aici 
încurcături destul de frecvente. Totuşi, era în natura lucrurilor ca 
partidele să se amestece aici numai în cazuri excepţionale, pe 
de o parte, şi ca vorbăria goală avocăţească să nu dizolve 
conceptele de drept atit de rapid şi atît de profund, pe de altă 
parte; pledoariile civile care ne-au parvenit din epoca aceasta 
nu sînt, ce-i drept, bune scrieri avocăţeşti conform concepţiilor 
noastre mai riguroase, dar sînt mult mai puţin pamfletare şi cu 
un conţinut juridic mult mai bogat decît cuvîntările din procesele 
penale din aceeaşi perioadă. Dacă Caesar a păstrat sau chiar a 
strîns botniţa pe care Pompeius o puse elocinţei avocăţeşti (p. 
218), cel puţin nu s-a pierdut nimic şi se cîştiga foarte mult dacă 
erau desemnaţi magistrați şi juraţi aleşi şi supravegheați cu mai 
mare grijă şi dacă se sfirşea odată cu mituirea şi intimidarea 
evidentă a tribunalelor. Dar sacrul sentiment de dreptate şi 
venerarea legii, greu de zdruncinat în spiritele mulţimii, se pot 
recrea cu şi mai mare dificultate. Oricît de mult ar fi curmat 
legislatorul multiplele abateri, el nu putea tămădui rana cea mai 
profundă; şi se putea pune la îndoială faptul că timpul, care 
vindecă tot ce mai poate fi vindecat, va fi salutar în cazul 
acesta. 

Sistemul militar roman se găsea aproximativ în situaţia 
celui cartaginez din timpul lui Hannibal. Clasele guvernante 
ofereau numai ofiţeri, cei supuşi, plebeii şi provincialii alcătuind 
trupele. Generalul era, sub aspect financiar şi militar, aproape 
independent faţă de guvernul central şi trebuia să recurgă, în 
vremuri bune sau rele, în principal la propriile resurse şi la cele 
ale provinciei sale. Sentimentul civic şi chiar cel naţional 


dispăruseră din armată, singura legătură interioară rămînînd 
spiritul de trupă. Armata încetase să mai fie un instrument al 
comunităţii; din punct de vedere politic, ea nu avea o voinţă 
proprie, dar era capabilă să şi-o însuşească pe cea a stăpinului; 
din punct de vedere militar, ea devenea sub obişnuiţii 
conducători  submediocri o  hoardă dezorganizată şi 
nefolositoare, dar sub un adevărat general atingea o perfecţiune 
militară la care armata cetăţenească nu poate ajunge niciodată. 
Indeosebi starea ofiţerilor trecea printr-o profundă decadenţă. 
Stările superioare, senatorii şi cavalerii, se dezobişnuiră tot mai 
mult de miînuirea armelor. Dacă înainte fuseseră rivnite cu 
ardoare locurile de ofiţeri de stat-major, acum oricare bărbat din 
ordinul ecvestru care dorea să intre în armată putea fi sigur că 
va primi o funcţie de tribun militar şi multe dintre aceste posturi 
trebuiau să fie ocupate deja de bărbaţi de origine inferioară; 
însă puţinii ofiţeri nobili care mai serveau încă încercau să-şi 
îndeplinească stagiul militar în Sicilia sau în altă provincie, unde 
erau siguri că nu vor avea de înfruntat nici un inamic. Ofițerii de 
o vitejie şi o utilitate obişnuite erau admiraţi ca nişte curiozităţi 
marine, aşa cum, de exemplu, contemporanii îl idolatrizau mai 
ales pe Pompeius pentru calităţile sale militare, ceea ce îi 
compromitea în toate privinţele. Statul-major dădea, de obicei, 
semnalul pentru fugă sau pentru răzmeriţă; în ciuda îngăduinţei 
condamnabile a comandanților, propunerile pentru destituirea 
unor ofiţeri nobili erau evenimente cotidiene. Ni s-a păstrat 
imaginea creionată, nu fără ironie, de către Caesar însuşi cu 
privire la propriul său cartier general înaintea expediției 
împotriva lui Ariovist, cînd oamenii săi au înjurat, au plins şi au 
scris testamente, ba chiar şi cereri pentru concediu. În rîndul 
soldăţimii nu se mai putea descoperi nici o urmă a prezenţei 
stărilor superioare. Ce-i drept, serviciul militar general şi 
obligatoriu rămăsese în vigoare; dar recrutările aveau loc în 
modul cel mai indisciplinat şi nefiresc; mulţi dintre cei obligaţi la 
serviciul militar erau uitaţi cu desăvirşire, cît timp cei care 
fuseseră recrutaţi o dată erau reţinuţi sub stindarde timp de 30 
de ani sau chiar mai mult. Cavaleria cetăţenească romană 
vegeta numai ca un fel de gardă nobilă de cavalerie, ai cărei 
cavaleri parfumaţi şi cai de lux deţineau numai cu ocazia 
sărbătorilor capitalei o oarecare importanţă; aşa-numita 
pedestrime cetăţenească era o trupă de mercenari încropită din 


păturile cele mai umile ale populaţiei cetăţeneşti; supuşii 
ofereau cavaleria şi trupele uşoare în exclusivitate şi începeau 
să fie folosiţi tot mai frecvent şi în rîndurile pedestrimii. Locurile 
de centurioni în legiuni, pe care, după modul de a purta 
războiul, se baza în principal destoinicia detaşamentelor şi la 
care, după constituţia naţională de război, putea ajunge acela 
care avansase de la gradul de simplu soldat, nu numai că erau 
acordate acum cu regularitate favoriţilor, dar nu rareori erau 
vindute celor care ofereau mai mult. Din cauza deplorabilului 
sistem financiar al guvernului şi a venalităţii şi înşelătoriilor de 
care se făceau vinovaţi majoritatea magistraţilor, plata soldei 
era deosebit de precară şi schimbătoare. Consecințele necesare 
nu întîrziară: în mod obişnuit, armatele romane îi jefuiau pe 
provinciali, se răzvrăteau împotriva ofiţerilor şi fugeau din faţa 
inamicului; s-a întîmplat ca armate considerabile, precum cea 
macedoneană a lui Piso, în anul 697 (57) (p. 196), să fie ruinate 
cu desăvirşire nu printr-o înfrîngere propriu-zisă, ci numai din 
cauza acestei dezorganizări. Dimpotrivă, conducători capabili, 
precum Pompeius, Caesar, Gabinius, înjghebau din ceea ce 
aveau la dispoziţie armate combative şi, în parte, demne de a fi 
luate drept model, dar aceste armate aparţineau mai degrabă 
comandantului lor decît comunităţii. Aproape că nici n-ar mai 
trebui amintită decăderea şi mai deplină a marinei romane pe 
care, în plus, romanii o desconsideraseră întotdeauna şi care nu 
fusese naţionalizată niciodată pe deplin. Într-adevăr, sub 
guvernarea aristocratică se ruinase şi aici tot ceea ce se putuse 
ruina. Reorganizarea de către Caesar a sistemului militar roman 
se mărgini în principal la întărirea disciplinei slăbite sub 
conducerea slabă şi incapabilă de pînă atunci. În cazul armatei 
romane, reforma radicală fie că nu i se părea necesară, fie că o 
aprecia drept o imposibilitate; el acceptă elementele armatei 
întocmai precum le acceptase şi Hannibal. Stipulaţia din 
reglementarea sa potrivit căreia ocuparea unei magistraturi sau 
a unui loc în senatul comunităţii înainte de îndeplinirea vîrstei de 
30 de ani necesita un serviciu de trei ani în cavalerie - altfel 
spus, ca ofiţer - sau de şase în pedestrime dovedeşte că dorea 
să atragă stările superioare în armată; dar avînd în vedere 
spiritul tot mai puţin războinic al naţiunii, e la fel de evident că 
nici el nu mai credea în posibilitatea condiţionării, precum 
odinioară, a ocupării unei magistraturi onorifice de satisfacerea 


stagiului militar. Aceasta explică de ce Caesar n-a întreprins 
niciodată tentativa de a restaura cavaleria cetăţenească 
romană. Recrutările au fost reglementate după criterii mai bune, 
stagiul militar a fost scurtat; în rest, se menţinu sistemul ca 
infanteria de linie să se recruteze cu preponderență din păturile 
inferioare ale corpului cetăţenesc roman, cavaleria şi infanteria 
uşoară, din rîndul supuşilor; este izbitor că nu s-a întreprins 
nimic pentru reorganizarea flotei de război. Neîndoielnic, a fost 
o înnoire stranie chiar şi pentru autorul ei, la care trebuise să 
recurgă mai ales din cauza nesiguranţei pe care o prezenta 
cavaleria supuşilor (p. 183): Caesar, primul care abandonă 
vechiul sistem roman de a nu lupta niciodată cu mercenari, a 
înrolat în cavalerie străini plătiţi, îndeosebi germani. O altă 
inovaţie a fost instituirea locotenenţilor de legiune cu putere 
pretoriană (/egati legionis pro praetore). Pînă atunci, tribunii 
militari, desemnaţi în parte de cetăţeni, în parte de guvernatorul 
respectiv, conduseră legiunile în aşa fel încît în fruntea fiecăreia 
se aflau cîte şase, comanda alternind în rîndul lor; un 
comandant unic al legiunii fusese desemnat numai în mod 
temporar şi extraordinar de către general. În epocile ulterioare, 
dimpotrivă, acei comandanţi sau locotenenţi ai legiunilor apar 
fie ca o instituţie permanentă şi organică, fie ca ofiţeri care nu 
mai sînt numiţi de guvernator, ale cărui ordine le ascultă, ci de 
comandamentul suprem de la Roma; se pare că ambele aspecte 
îşi datorează existenţa reglementărilor lui Caesar, ca o 
prelungire a Legii Gabinia (p. 74). Cauza introducerii acestei 
importante trepte intermediare în ierarhia militară trebuie 
căutată, în parte, în necesitatea unei centralizări mai energice a 
comenzii, în parte, în lipsa acută de ofiţeri superiori capabili, în 
parte şi înainte de toate, în intenţia de a crea guvernatorului o 
contrapondere prin numirea de către imperator a unuia sau mai 
multor locotenenţi. Modificarea esenţială operată în sistemul 
militar constă în instituirea unui comandant militar permanent în 
persoana imperatorului, care, spre deosebire de colegiul de 
guvernămînt de pînă atunci, nemilitar şi incapabil din toate 
punctele de vedere, reunea în miinile sale toate aspectele 
conducerii armatei şi care, în consecinţă, a transformat-o dintr-o 
direcţiune, în cele mai multe cazuri pur nominală, într-o 
energică şi veritabilă comandă supremă. Nu sîntem informaţi în 
suficientă măsură asupra poziţiei pe care această comandă 


supremă o ocupă faţă de comandamentele speciale, pînă atunci 
atotputernice în provinciile lor. Probabil că la baza ei se găsea în 
general analogia relaţiei care exista între pretor şi consul sau 
între consul şi dictator, astfel încît guvernatorul păstra, ce-i 
drept, autoritatea militară supremă în sine în provincia sa, 
imperatorul fiind însă îndreptăţit să i-o suspende oricind şi s-o 
preia pentru sine sau pentru însărcinatul său; astfel încît, în timp 
ce puterea guvernatorului se limita la provincia sa, cea a 
imperatorului, ca şi cea regală sau consulară mai veche, se 
extindea din nou asupra întregului imperiu. Apoi, este foarte 
probabil ca desemnarea ofiţerilor, atît a tribunilor militari, cît şi a 
centurionilor, în măsura în care fusese pînă atunci o prerogativă 
a guvernatorului, şi desemnarea noilor locotenenţi ai legiunilor 
să fi intrat acum în competenţa imperatorului şi se prea poate 
ca ordonanţele recrutărilor, lăsarea la vatră, cazurile penale mai 
importante să fi revenit tot de pe acum autorităţii supreme. In 
baza acestei limitări a competenţei guvernatorilor şi în baza 
controlului sistematic al imperatorului nu mai existau temeri că 
în viitor se va ajunge la o neglijare completă a armatelor sau la 
transformarea lor în cete personale ale diferiților ofiţeri. Dar, 
oricît de incontestabilă era apropierea de monarhia militară şi cu 
oricîtă evidenţă Caesar îşi arogase în exclusivitate comanda 
supremă, el nu intenţiona nicidecum să-şi întemeieze puterea 
prin şi pe armată. Armata permanentă i se păru într-adevăr 
necesară pentru statul său, dar numai pentru că acesta avea 
nevoie de o organizare mai amplă a graniţelor şi de garnizoane 
de graniţă permanente, dată fiind poziţia sa geografică. El se 
ocupase de pacificarea regiunilor hispanice şi întemeiase poziţii 
solide pentru apărarea graniţelor în Africa, de-a lungul marelui 
deşert, şi în nord-vestul imperiului, pe linia Rinului, în parte în 
epoci trecute, în parte în timpul ultimului război civil. Planuri 
asemănătoare îl preocupaseră în legătură cu ţinuturile de pe 
Eufrat şi Dunăre. El intenţiona mai ales să se îndrepte împotriva 
parţilor şi să răzbune ziua de la Carrhae; Caesar fixase o durată 
de trei ani pentru acest război şi era hotărît să încheie socotelile 
cu aceşti inamici periculoşi o dată pentru totdeauna şi să 
acţioneze pe cît de prudent, pe atît de necruţător. El concepuse 
de asemenea planul unui atac împotriva regelui geților 
Burebista (p. 197), care făcuse cuceriri considerabile pe ambele 
maluri ale Dunării, şi pentru apărarea nord-estului Italiei prin 


mărci asemănătoare celor create în ţara celților. Dimpotrivă, nu 
există mărturii pentru a afirma că Caesar, asemenea lui 
Alexandru, ar fi intenţionat să înceapă un marş triumfal în 
depărtările nesfirşite; se spune că ar fi intenţionat să ajungă prin 
tara parţilor la Marea Caspică şi, de aici, la Marea Neagră, apoi, 
de-a lungul malului nordic al acesteia, pînă la Dunăre, să 
încorporeze imperiului întreaga ţară a sciţilor şi germanilor, pînă 
la Oceanul nordic - aflat, conform concepţiei de atunci, la o 
distanţă convenabilă de Marea Mediterană -, şi să se întoarcă 
prin Galia în patrie; însă autenticitatea acestor proiecte 
fabuloase nu este garantată de nici o autoritate cît de cît 
verosimilă. Pentru un stat care, asemenea celui roman al lui 
Caesar, includea deja o masă de elemente barbare greu de 
stăpiînit, a căror asimilare trebuia să-l preocupe în suficientă 
măsură încă timp de secole, astfel de cuceriri, exceptînd şi 
imposibilitatea militară a înfăptuirii lor, n-ar fi fost altceva decit 
greşeli mai sclipitoare şi mai grave decit expediţia militară în 
India a lui Alexandru. Judecînd atît activitatea lui Caesar în 
Britannia şi Germania, cît şi atitudinea celor care deveniră 
moştenitorii ideilor sale politice, este foarte probabil că Caesar, 
precum Scipio Aemilianus, nu invocă zeii pentru mărirea 
imperiului, ci pentru conservarea lui, şi că planurile sale de 
cucerire se limitară la asigurarea unui sistem de graniţă, 
conceput, bineînţeles, la o scară măreaţă, care urma să asigure 
linia Eufratului şi să consolideze graniţa de nord-est a imperiului, 
foarte oscilantă şi lipsită de valoare militară, prin transferarea ei 
pe linia Dunării. Dar, în timp ce faptul de a nu-l desemna pe 
Caesar drept cuceritor al lumii, asemenea lui Alexandru şi 
Napoleon, rămîne numai o posibilitate, este în schimb absolut 
sigur că, la început, el nu intenţiona să-şi întemeieze noua 
monarhie pe armată, nici să suprapună autoritatea militară celei 
civile, ci s-o înglobeze şi, pe cît posibil, s-o subordoneze 
comunităţii cetăţeneşti. Tocmai din cauza spiritului lor de trupă, 
incompatibil cu o comunitate civilă, au fost anulaţi nepreţuiţii 
stilpi de susţinere ai statului militar, acele venerabile şi mult 
celebrate legiuni galice, glorioasele lor nume perpetuîndu-se 
numai prin întemeierea de noi comunităţi urbane. Soldaţii lui 
Caesar, care au fost dăruiţi cu loturi de pămînt la lăsarea la 
vatră, nu au fost aşezaţi împreună în colonii proprii, aşa cum 
serviseră în armată, precum cei ai lui Sulla, ci, îndeosebi în 


măsura în care se stabiliră în Italia, cît mai izolaţi şi răspîndiţi în 
întreaga peninsulă; bineînţeles, nu s-a putut evita ca vechii 
soldaţi ai lui Caesar să se întrunească totuşi în masă pe 
pămînturile rămase libere ale teritoriului campanian. Caesar 
încercă să răspundă dificilei sarcini de a menţine soldaţii unei 
armate permanente în sfera vieţii civice, în parte prin păstrarea 
ordinii de pînă atunci, care prescria numai un anumit număr de 
ani de serviciu, dar nu un serviciu permanent, altfel spus 
neîntrerupt prin nici o concediere, în parte prin reducerea 
serviciului militar, care antrenă o schimbare mai rapidă a 
personalului, în parte prin colonizarea periodică a soldaţilor cu 
stagiul satisfăcut ca agricultori, în parte şi (înainte de toate) prin 
îndepărtarea armatei din Italia şi în general din centrele propriu- 
zise ale vieţii civile şi politice, soldatul fiind trimis acolo şi numai 
acolo unde, conform opiniei marelui rege, se justifica prezenţa 
lui: la posturile de graniţă pentru respingerea inamicului din 
exterior. La Caesar nu vom întîlni nici veritabilul criteriu al 
statului militar, dezvoltarea şi protejarea unei trupe de gardă. 
Deşi instituţia unei gărzi personale a generalului exista de mult 
în cadrul armatei active (Il, p. 133), ea va ocupa totuşi în 
sistemul militar al lui Caesar un loc cu totul secundar; cohorta sa 
pretoriană pare să fi fost alcătuită în principal din ofiţeri de 
ordonanţă sau din însoțitori nemilitari şi pare să nu fi devenit 
niciodată un corp de elită propriu-zis, deci niciodată un obiect al 
invidiei trupelor de linie. Dacă Caesar abandonase practic garda 
personală în calitate de general, el o tolera cu atît mai puţin ca 
rege. Deşi înconjurat în permanenţă de asasini şi deşi era 
conştient de aceasta, el respinse totuşi propunerea senatului 
privind instituirea unei gărzi de nobili, concedie, după ce 
lucrurile se liniştiră întru cîtva, escorta hispanică de care se 
servise în prima perioadă a şederii sale în capitală şi se mulţumi, 
aşa cum se cuvenea magistraţilor supremi romani, cu suita de 
lictori. Oricît de mult ar fi trebuit să renunţe Caesar, în lupta cu 
realităţile, la ideea partidului său şi împărtăşită de el în tinereţe 
de a instaura la Roma o guvernare pericleiană nu bazată pe 
sabie, ci pe încrederea naţiunii, el păstră şi acum, cu o energie 
care cu greu îşi găseşte vreo asemănare în istorie, ideea de 
bază de a nu ctitori o monarhie militară. Ce-i drept, acesta era 
un ideal irealizabil - poate unica iluzie în care năzuinţa pasională 
a biruit raţiunea cristalină a acestui spirit puternic. O guvernare 


aşa cum o concepuse Caesar nu numai că era cu necesitate de 
natură pur personală, trebuind să dispară odată cu moartea 
autorului ei, precum creaţiile înrudite ale lui Pericle şi Cromwell, 
dar, avind în vedere profunda dezorganizare a naţiunii, nici nu 
era probabil ca al optulea rege al Romei să reuşească, precum 
reuşiseră cei şapte predecesori ai săi, să-i guverneze pe 
concetăţenii săi doar în virtutea legii şi dreptăţii, chiar şi numai 
pe durata vieţii sale, şi era cu atît mai puţin probabil că va reuşi 
să încadreze armata permanentă, după ce îşi dăduse seama de 
forţa ei şi uitase de frică în cursul ultimului război civil, din nou 
ca un element angajat spre binele comunităţii. Celui care 
cumpănea cu sînge rece pînă la ce grad dispăruse teama în faţa 
legii atît din păturile inferioare, cît şi cele superioare ale 
societăţii, cea dintii speranţă trebuia să i se pară mai degrabă 
un vis; şi dacă, odată cu reforma mariană a sistemului militar, 
soldatul încetase practic să mai fie cetăţean (Il, p. 133), 
răzmeriţa din Campania şi cîmpul de bătălie de la Thapsus 
arătaseră cu suficientă evidenţă care era sprijinul pe care 
armata îl acorda acum legii. Însuşi marele democrat nu reuşi să 
readucă sub stăpinire forţele pe care le dezlănţuise decit cu 
dificultate şi în insuficientă măsură; la semnul său ieşeau mii de 
săbii din teacă, dar deja ele nu se mai întorceau în teacă la 
îndemnul său. Destinul este mai puternic decit geniul. Caesar 
dori să devină restauratorul comunităţii cetăţeneşti şi deveni 
întemeietorul monarhiei militare pe care o detesta; el răsturnă 
statul în stat al aristocraților şi bancherilor numai pentru a-l 
înlocui cu statul în stat al soldaţilor, iar comunitatea continuă să 
fie tiranizată şi exploatată, ca şi pînă atunci, de o minoritate 
privilegiată. Dar, în ciuda acestora, este un privilegiu al marilor 
naturi faptul de a greşi creînd. Tentativele geniale ale bravilor 
bărbaţi de a realiza idealul alcătuiesc tezaurul cel mai preţios al 
naţiunilor, chiar dacă ele nu-şi ating țelul. Este meritul lui Caesar 
dacă statul militar roman nu s-a transformat, decît abia după 
secole, într-un stat polițienesc şi dacă imperatorii romani, oricît 
de puţin ar putea fi asimilați marelui ctitor al stăpinirii lor, în 
principiu, nu au utilizat soldatul împotriva cetăţeanului, ci 
împotriva inamicului, şi au păstrat o venerație prea mare pentru 
naţiune şi armată pentru a o aşeza pe aceasta din urmă ca 
poliţai asupra naţiunii. 

Reglementarea sistemului financiar crea puţine greutăţi 


datorită bazelor solide pe care le ofereau imensitatea imperiului 
şi suprimarea sistemului de credit. Dacă statul se aflase pînă 
atunci într-o permanentă criză financiară, nu putea fi invocată 
insuficienţa veniturilor de stat; dimpotrivă, veniturile se 
înmulţiseră nespus de mult tocmai în ultimii ani. La mai vechile 
venituri totale, estimate la 200.000.000 de sesterţi (15.000.000 
de taleri), se adăugaseră 85.000.000 de sesterţi (6.500.000 de 
taleri) prin instituirea provinciilor Bitinia, Pont şi Siria; această 
sursă suplimentară, împreună cu celelalte sume de venituri nou- 
deschise sau mărite, îndeosebi cîştigurile din impozitele pe lux, 
aflate într-o creştere continuă, depăşi cu mult pierderea sumelor 
de arendăşie provenite din Campania. In afară de aceasta, în 
tezaurul de stat se vărsaseră în mod extraordinar sume imense 
provenite din partea lui Lucullus, Metellus, Pompeius, Cato şi 
alţii. Cauza crizelor financiare rezida, pe de o parte, mai mult în 
cheltuielile ordinare sau extraordinare mărite şi în 
dezorganizarea financiară, pe de altă parte. Primei categorii îi 
aparţineau mai ales distribuirile de grîu către mulţimea 
capitalei, care înghiţeau sume aproape incalculabile: prin 
extinderea pe care le-o dăduse Cato în anul 691 (63; p. 128), 
cheltuielile anuale necesare în acest scop se ridicară la 
30.000.000 de  sesterţi (2.300.000 de taleri) şi, după 
suspendarea în anul 696 (58) a bonificaţiei plătite pînă atunci, 
ele consumară chiar a cincea parte din veniturile de stat. De 
cînd garnizoanele Ciliciei, Siriei şi Galiei se alăturaseră celor din 
Hispania, Macedonia şi celelalte provincii, sporise şi bugetul 
militar. Dintre cheltuielile extraordinare trebuie amintite în 
primul rînd sumele mari consacrate echipării flotei, la cinci ani 
după marele raid din anul 687 (67), fiind cheltuiţi, de exemplu, 
34.000.000 de sesterţi deodată (2.600.000 de taleri). La acestea 
se adăugau sumele foarte însemnate necesare expedițiilor 
războinice şi pregătirii războiului, plătindu-se astfel lui Piso, 
numai pentru echiparea armatei macedonene, 18.000.000 de 
sesterţi (1.370.000 de taleri) dintr-odată; lui Pompeius, pentru 
întreţinerea şi solda armatei hispanice, anual chiar 24.000.000 
de sesterţi (1.826.000 de taleri) şi lui Caesar sume echivalente 
pentru legiunile galice. Dar oricît de considerabile ar fi fost 
aceste pretenţii cu care se confrunta tezaurul de stat roman, el 
ar fi reuşit totuşi să le facă faţă dacă administraţia sa, cîndva 
atit de ireproşabilă, n-ar fi fost cuprinsă de delăsarea şi 


necinstea caracteristice acestei epoci; plăţile tezaurului se 
sistară deseori numai din cauza neglijenţei în strîngerea 
sumelor. Magistraţii răspunzători, doi dintre cvestori, bărbaţi 
tineri, schimbaţi anual, rămîneau, în cazul cel mai fericit, pasivi; 
în rîndurile personalului de scribi şi de birou, stimat odinioară pe 
bună dreptate în baza onestităţii sale, se încetăţeniră acum, mai 
ales de cînd aceste posturi puteau fi cumpărate, cele mai grave 
nelegiuiri. Dar din clipa în care pîrghiile sistemului financiar al 
statului roman nu mai erau acţionate de către senat, ci din 
cabinetul lui Caesar, în toate angrenajele acestui mare 
mecanism începu să pătrundă, ca de la sine, un suflu nou, o 
ordine mai severă şi o coeziune mai strinsă. Cele două instituţii 
datate din perioada lui Gracchus - arendarea impozitelor directe 
şi distribuirile de grîu -, care devorau comunitatea romană 
precum o tumoare canceroasă, au fost fie desfiinţate, fie 
transformate. Spre deosebire de predecesorul său, Caesar nu 
dorea să intimideze nobilimea prin aristocrația bancară şi prin 
plebea din capitală, ci dorea să le înlăture şi să elibereze 
comunitatea de toţi paraziţii de rang superior sau inferior; din 
această cauză, el nu adoptă, în cazul acestor două probleme 
vitale, concepţia lui Gaius Gracchus, ci pe cea a oligarhului 
Sulla. Sistemul de arendare rămiînea valabil pentru impozitele 
indirecte, avînd aici o vechime remarcabilă, neputind să se 
dispenseze de el nici Caesar, datorită mecanismului 
administraţiei financiare romane, pe care l-a respectat şi el cu 
fidelitate, în baza căruia perceperea dărilor trebuia să fie 
necondiţionat simplă şi uşor de supravegheat. Însă impozitele 
directe erau tratate ca obligaţii în natură ce trebuiau livrate 
nemijlocit statului, ca livrările de grîu şi de ulei din Africa şi 
Sardinia, sau au fost transformate în dări fixe în bani, strîngerea 
sumelor fiind în parte lăsată chiar în grija districtelor impozabile, 
ca impozitele din Asia Mică. Distribuirile de grîu din capitală 
fuseseră privite pînă atunci ca un privilegiu al comunităţii 
dominante, care trebuia întreţinută de către supuşi, în virtutea 
acestei dominaţii. Caesar înlătură acest principiu dezonorant; 
dar nu putea fi trecut cu vederea faptul că o mulţime de 
cetăţeni lipsiţi de orice avere fuseseră salvaţi de la înfometare 
numai datorită acestor surse de aprovizionare. În acest sens au 
fost menținute ele de către Caesar. Dacă, în conformitate cu 
ordinea semproniană, reînnoită de către Cato, fiecare cetăţean 


roman stabilit la Roma putea să ridice de drept pretenţii asupra 
griului gratuit, această listă de îndreptăţiţi, care se ridicase pînă 
la urmă la un număr de 320.000 de înscrişi, a fost redusă acum, 
prin excluderea tuturor indivizilor înstăriți sau cu alte surse de 
venituri, la numărul de 150.000, el fiind stabilit o dată pentru 
totdeauna ca număr maximal al locurilor distribuirilor de grîu 
gratuit, ordonîndu-se concomitent şi o revizuire anuală a listei, 
pentru a atribui locurile devenite vacante prin renunțare sau 
moarte celor mai nevoiaşi dintre candidaţi. Aşadar, privilegiul 
politic a fost transformat în asistenţă pentru cei săraci, acest 
principiu, remarcabil atît din punct de vedere moral, cît şi istoric, 
fiind pus pentru prima dată în practică. Societatea cetăţenească 
ajunge încet şi treptat la solidaritatea intereselor. Ce-i drept, în 
Antichitatea timpurie, statul îi apăra pe ai săi de inamicul ţării şi 
de asasin, dar nu era obligat să-l protejeze pe concetăţeanul cu 
totul neajutorat de duşmanul şi mai periculos care este sărăcia, 
prin acordarea mijloacelor de subzistență necesare. Civilizaţia 
attică a fost prima care a dezvoltat în legislaţia soloniană şi 
postsoloniană principiul conform căruia este o obligaţie a 
comunităţii faptul de a se îngriji de invalizii, ba chiar de săracii 
ei în general; şi Caesar a fost primul care a transformat 
problema comunităţii, determinată de sfera limitată a vieţii 
attice, într-o instituţie organică de stat şi care a metamorfozat o 
instituţie, care fusese o povară şi o ruşine pentru stat, în primul 
dintre aşezămintele, astăzi pe cît de nenumărate, pe atit de 
binefăcătoare, în care nesfirşita milă se luptă cu nesfirşita 
mizerie umană. În afara acestor reforme principiale se înfăptui o 
revizuire totală a sistemului de venituri şi cheltuieli. Veniturile 
ordinare au fost reglementate şi fixate pretutindeni. Multor 
comunităţi, ba chiar unor ţinuturi întregi li s-a aprobat scutirea 
de impozite, fie indirect, prin acordarea dreptului de cetăţenie 
romană sau latină, fie direct, prin privilegii; astfel, toate 
comunităţile siciliene îl obţinură prin prima cale, iar oraşul Ilion, 
prin cea de-a doua. Numărul acelora care obţinură reduceri de 
impozite a fost şi mai mare; de exemplu, din iniţiativa lui 
Caesar, senatul acordă comunităţilor din Hispania Ulterior o 
reducere de impozite imediat după guvernarea acestuia; în 
cazul mult-încercatei provincii Asia s-a relaxat nu numai 
perceperea impozitelor directe, dar s-a suprimat în întregime a 
treia parte a acestora. Dările nou-adăugate, precum cele ale 


comunităţilor supuse în Iliria şi mai ales cele ale comunităţilor 
galice, acestea din urmă plătind împreună anual 40.000.000 de 
sesterţi (3.000.000 de taleri), erau întotdeauna moderate. 
Bineînţeles, unor oraşe, precum Leptis Minor din Africa, Sulci din 
Sardinia şi mai multor comunităţi hispanice, li se măriră în 
schimb impozitele drept pedeapsă pentru atitudinea lor din 
timpul ultimului război. Taxele portuare italice, foarte profitabile 
şi desfiinţate în ultimele perioade ale anarhiei (p. 136), au fost 
reintroduse cu atît mai mult cu cît această dare lovea în primul 
rînd în mărfurile de lux provenite din Orient. Acestor venituri 
ordinare noi sau restaurate li se adăugau sumele care reveniră 
învingătorului în mod extraordinar, îndeosebi în urma războiului 
civil: prada cumulată în Galia, tezaurul din capitală, tezaurele 
confiscate din templele italice şi hispanice; sumele percepute 
din partea comunităţilor dependente şi dinaştilor, sub forma 
împrumutului, a darului obligatoriu sau a căinţei, ori amenzile 
impuse unor romani bogaţi, într-un mod asemănător printr-o 
decizie judecătorească sau prin trimiterea ordinului de plată; 
înainte de toate, din cîştigul dobîndit prin vînzarea averilor 
adversarilor înfrînţi. Cît de profitabile au fost aceste surse de 
venit rezultă din simpla circumstanţă că numai amenda plătită 
de marii comercianţi africani care făcuseră parte din senatul 
advers se ridică la 100.000.000 de sesterţi (7.500.000 de taleri). 
Acest procedeu era necesar întrucît puterea nobilimii înfrînte se 
baza, în bună parte, pe bogăţia ei colosală, ea putînd fi anihilată 
cu eficienţă numai prin impunerea costurilor războiului. 
Asprimea confiscărilor a fost însă temperată întru citva prin 
faptul că Caesar vărsă tezaurului de stat toate beneficiile 
obţinute de pe urma lor şi, în loc să neglijeze, precum Sulla, 
toate sustragerile, el percepu cu severitate banii obţinuţi din 
vînzare, chiar şi de la adepţii săi cei mai fideli, de exemplu, de la 
Marcus Antonius. Cheltuielile au scăzut mai întîi prin reducerea 
considerabilă a distribuirilor de grîu. Cele menținute pentru 
săracii din capitală, ca şi înruditele livrări de ulei, introduse de 
Caesar pentru băile din capitală, se întemeiau, în majoritatea lor 
cel puţin, o dată pentru totdeauna, pe dările în natură provenite 
din Sardinia şi îndeosebi din Africa, dispărînd astfel în totalitate 
sau în cea mai mare parte din rîndul obligaţiilor tezaurului de 
stat. Pe de altă parte, cheltuielile periodice pentru sistemul 
militar crescură, în parte din cauza măririi armatei permanente, 


în parte din cauza creşterii soldei legionarului de la 480 (36 de 
taleri) la 900 de sesterţi (68,5 taleri) anual. Ambele modificări 
erau de fapt inevitabile. O serioasă apărare de graniţă lipsea cu 
desăvirşire, iar pregătirea ei ar fi însemnat o mărire sensibilă a 
armatei; ce-i drept, dublarea soldei fusese utilizată de către 
Caesar pentru a-şi atrage mai mult soldaţii (pp. 246-247), dar el 
n-o introduse din această cauză ca o inovaţie permanentă. 
Solda de pînă atunci de 1,3 sesterţi (2 groşi) pe zi fusese 
statornicită în timpuri străvechi, cînd banii aveau cu totul altă 
valoare decît în Roma lui Caesar; ea putuse fi menţinută pînă în 
timpurile în care un simplu zilier cîştiga în capitală, prin munca 
braţelor sale, în medie 3 sesterţi (5 groşi) numai din cauză că 
soldatul acestor timpuri nu intra în armată pentru soldă, ci, în 
principal, datorită veniturilor accidentale din serviciul militar, în 
majoritatea lor nepermise. Prima condiţie pentru o reformă 
fundamentală a sistemului militar şi pentru înlăturarea cîştigului 
nereglementat al soldaţilor, care apăsa mai ales asupra 
provincialilor, a fost o mărire oportună a soldei reglementare; şi 
fixarea acesteia la 2,5 sesterţi (4 groşi) poate fi considerată 
justificată, iar greaua povară care apăsa asupra tezaurului era 
una necesară şi salutară prin consecinţele ei. Este greu să ne 
creăm o imagine despre mărimea cheltuielilor extraordinare pe 
care Caesar a trebuit să le preia sau le-a preluat în mod 
voluntar. Războaiele în sine înghiţeau sume imense şi poate că 
cele necesare pentru satisfacerea asigurărilor date de către 
Caesar în timpul războiului civil nu erau cu nimic mai prejos. A 
fost un exemplu foarte nefast, din nefericire rămas în memoria 
posterităţii, cînd fiecare soldat de rînd primi pentru participarea 
la războiul civil 20.000 de sesterţi (1.500 de taleri), iar fiecare 
cetăţean al mulţimii din capitală, pentru neparticiparea sa, un 
supliment de 300 de sesterţi (22 de taleri), adăugat cantităţii de 
griu gratuit; însă Caesar, după ce îşi dăduse cuvintul, silit de 
împrejurări, era prea mult rege pentru a încerca reducerea 
promisiunilor. În afara acestora, Caesar satisfăcu nenumăratele 
pretenţii ale generozităţii onorifice şi investi sume imense mai 
ales pentru sistemul edilitar, neglijat în mod ruşinos în timpul 
crizei financiare din ultima perioadă a republicii; s-a calculat că 
totalul cheltuielilor pentru clădirile din capitală ridicate în parte 
în timpul campaniilor galice, în parte după terminarea lor s-a 
cifrat la 160.000.000 de sesterţi (12.000.000 de taleri). 


Rezultatul global al administraţiei financiare a lui Caesar se 
poate rezuma lapidar dacă se afirmă că acesta a satisfăcut din 
abundență şi pe deplin toate pretenţiile juste prin reforme 
clarvăzătoare şi energice şi printr-o îmbinare corectă a spiritului 
de economie cu liberalitatea şi că, cu toate acestea, încă din 
martie 710 (44), în casa de stat se găseau 700.000.000, iar în 
cea particulară 100.000.000 de sesterţi (în total 61.000.000 de 
taleri) în numerar - o sumă care depăşea de zece ori numerarul 
din casa republicii în epoca ei cea mai înfloritoare (|, p. 552). 

Dar misiunea dizolvării vechilor partide şi înzestrării 
comunităţii cu o constituție corespunzătoare, o armată 
combativă şi finanţe reglementate, oricît de dificilă ar fi fost, nu 
constituia partea cea mai dificilă a operei lui Caesar. Dacă 
națiunea italică urma să renască cu adevărat, era necesară o 
reorganizare care să transforme din temelii toate părţile marelui 
imperiu: Roma, Italia şi provinciile. Vom încerca să descriem şi 
aici atit vechea stare a lucrurilor, cît şi începuturile unei epoci 
noi şi mai suportabile. 

Buna tulpină a naţiunii latine dispăruse demult din Roma. 
Stă în esenţa lucrurilor faptul că specificul municipal şi însuşi cel 
naţional este pierdut de capitală mai repede decit de orice 
comunitate care îi este subordonată. Aici, clasele superioare 
părăsesc repede viaţa comunităţii urbane pentru a-şi găsi patria 
mai degrabă pe întregul cuprins al statului decit într-un singur 
oraş; aici se concentrează inevitabil colonizarea străină, 
populaţia fluctuantă a celor care călătoresc pentru distracţie sau 
pentru afaceri, masa gloatei indolente, trîndave, criminale, falită 
din punct de vedere economic şi moral şi, tocmai de aceea, 
cosmopolită. Toate acestea îşi găsesc o confirmare strălucită în 
cazul Romei. Romanul înstărit privea casa sa din oraş deseori 
numai ca pe o reşedinţă temporară. intrucit magistraturile 
imperiului  rezultară din municipalitatea urbană, întrucît 
adunarea urbană deveni adunarea cetăţenilor imperiului, 
întrucît nu erau tolerate în interiorul capitalei comunităţi 
districtuale mai mici sau de altă natură, care să se guverneze 
singure, Roma încetă să mai cunoască vreun fel de viaţă 
comunală propriu-zisă. De pe întregul cuprins al vastului 
imperiu, oamenii se revărsară spre Roma pentru a specula, a se 
emancipa, a complota, a se califica drept criminali sau pentru a 
scăpa de urmărirea legală. Aceste neajunsuri decurgeau într-un 


fel cu necesitate din esenţa structurii capitalei; la acestea se 
adăugau altele mai mult accidentale, dar, poate, şi mai grave. 
Poate că niciodată n-a existat un mare oraş care să fi fost lipsit 
de resurse alimentare în asemenea măsură ca Roma; aici, 
existenţa oricărei industrii libere devenea din capul locului o 
imposibilitate, în parte din cauza importului, în parte din cauza 
economiei domestice bazate pe sclavi. Consecințele negative 
ale flagelului fundamental al structurii politice din Antichitate în 
general, sistemul sclavagist, se conturau în capitală mai limpede 
decit oriunde. Nicăieri nu s-au concentrat asemenea mase de 
sclavi precum în palatele marilor familii sau ale parveniţilor 
bogaţi din capitală. Nicăieri naţiunile de pe trei continente - 
sirieni, frigieni şi alţi semieleni, libieni şi negri, geţi şi iberi 
împreună cu celții şi germanii care pătrundeau tot mai masiv - 
nu s-au amestecat într-atita ca în masa de sclavi ai capitalei. 
Demoralizarea, nedespărţită de lipsa de libertate, şi contradicţia 
respingătoare între dreptul formal şi cel moral se evidenţiară în 
cazul sclavului urban mult mai izbitor decît în cazul sclavului 
plugar care cultiva ogorul în lanţuri, asemenea boului înjugat. 
Mult mai dăunători decit masele de sclavi erau oamenii eliberaţi 
de drept sau numai de fapt, un amestec de lepădături-cerşetori 
şi de parveniţi îmbogăţiţi, nefiind nici sclavi, nici cetăţeni deplini, 
dependenţi din punct de vedere economic şi chiar juridic de 
stăpînul lor, dar cu pretenţiile unor oameni liberi; şi tocmai 
liberţii năvăleau spre capitală, unde cîştigul putea fi realizat pe 
multiple căi şi unde comerţul cu amănuntul, ca şi meşteşugurile 
se aflau aproape în întregime în mîinile lor. Influenţa lor asupra 
alegerilor este atestată explicit; faptul că se aflau şi în fruntea 
scandalurilor de stradă e dovedit deja de semnalul obişnuit prin 
care acestea erau prevestite într-un fel de către demagogi: 
închiderea prăvăliilor şi tavernelor. La toate acestea se adaugă 
atitudinea guvernului care nu numai că nu luă nici o măsură 
pentru combaterea corupţiei populaţiei din capitală, dar o şi 
încuraja de dragul politicii sale egoiste. Înţeleapta dispoziţie 
legală, care interzicea şederea în capitală a individului 
condamnat din cauza unei crime capitale, nu era aplicată de 
către poliția  delăsătoare. Supravegherea  poliţienească a 
asociaţiilor şi cluburilor gloatei, deosebit de presantă, a fost 
neglijată atit la început, cît şi mai tirziu (p. 200), ca fiind o 
suprimare ilegală a libertăţii poporului, declarată chiar drept 


pasibilă de pedeapsă. Sărbătorile populare luaseră asemenea 
proporţii, încît cele ordinare - cele romane, plebeiene, ale 
Mamei Zeilor, ale lui Ceres, Apollo, ale Florei (lI, pp. 602-603) şi 
Victoriei - durară, doar ele, 62 de zile, acestora adăugîndu-li-se 
luptele de gladiatori şi alte nenumărate distracţii extraordinare; 
grija pentru preţuri joase la cereale, absolut necesare în cazul 
unui asemenea proletariat care, fără excepţie, de pe o zi pe 
alta, sucomba în faţa unei neseriozităţi cît se poate de lipsite de 
scrupule, oscilaţiile preţurilor pentru grîu fiind fantastice şi 
imprevizibile; în sfîrşit, distribuirile de grîu invitau în mod oficial 
întregul proletariat de cetăţeni trîndavi să se statornicească în 
capitală. Era o semănătură nereuşită şi recolta era pe măsura 
ei. Aici îşi avea rădăcinile sistemul de cluburi şi de bande din 
sfera politică, iar din cea religioasă, cultul lui Isis şi alte 
înşelăciuni pioase similare. Preţurile mari amenințau în 
permanenţă şi deseori se instala o foamete cumplită. Nicăieri 
viaţa oamenilor nu era mai periclitată decit în capitală; 
asasinatul tîlhăresc profesat ca îndeletnicire era unicul 
meşteşug într-adevăr propriu acesteia; preludiul omorului îl 
constituia atragerea victimei la Roma; nimeni nu îndrăznea să 
călătorească în împrejurimile capitalei fără o suită înarmată. 
Acestei dezorganizări interioare îi corespundea şi înfăţişarea 
exterioară a Oraşului, care părea o satiră vie la adresa 
guvernării aristocratice. Nu se întreprinse nimic pentru 
amenajarea cursului Tibrului; abia dacă unicul pod, care 
continua să fie folosit (II, p. 267), a fost clădit din piatră cel puţin 
pînă la insula Tibrului. La fel de puţin se întreprinse pentru 
nivelarea Oraşului celor şapte coline, cu excepţia locurilor unde 
spaţiile fuseseră umplute cu moloz. Străzile urmau un curs 
sinuos şi erau strîimte, coborînd şi urcînd colinele, trotuarele 
erau înguste şi pavate necorespunzător. Casele obişnuite erau 
construite neîngrijit, din cărămizi, dar cu atit mai înalte, şi de 
obicei de către constructori speculanţi, pe socoteala micilor 
proprietari; în timp ce primii deveneau putred de bogaţi, cei din 
urmă ajungeau la sapă de lemn. În acest ocean de edificii 
mizerabile, palatele strălucitoare ale bogaţilor păreau a fi insule 
pierdute, care strimtorau omului de rînd spaţiul de locuit, aşa 
cum stăpiînii le strîimtorau dreptul de cetăţeni în stat şi alături de 
ale căror coloane de marmură şi statui greceşti templele 
dărăpănate lăsau o impresie deosebit de tristă din cauza 


imaginilor divine în majoritatea lor sculptate încă în lemn. Abia 
dacă se putea vorbi despre o poliţie de stradă, de coastă, de 
incendii şi edilitară; în cazul în care guvernul se preocupa cit de 
cît de inundaţiile, incendiile şi surpările de edificii care se 
repetau anual, o făcea numai pentru a solicita din partea 
teologilor oficiali raporturi şi reflecţii asupra adevăratului sens al 
unor asemenea semne şi miracole. Dacă încercăm să ne 
imaginăm o Londră cu populaţia de sclavi din New Orleans, cu 
poliţia din Constantinopol, cu lipsa de industrie a Romei actuale 
şi animată de o politică avînd-o drept model pe cea a Parisului 
din anul 1848, va rezulta o viziune aproximativă despre 
splendoarea republicană, a cărei decădere este deplinsă de 
Cicero şi prietenii săi în epistolele lor. Caesar nu se tînguia, ci 
încerca să ajute, pe măsura posibilităţilor. Roma răminea, 
bineînţeles, ceea ce era, un oraş cosmopolit. Tentativa de a-i 
conferi din nou un caracter specific italic nu numai că n-ar fi fost 
realizabilă, dar nici nu s-ar fi potrivit cu planul lui Caesar. Aşa 
cum Alexandru şi-a găsit o capitală adecvată în Alexandria 
eleno-iudeo-egipteană şi mai ales cosmopolită pentru imperiul 
său eleno-oriental, la fel şi oraşul principal al noului imperiu 
universal romano-elen, situat la punctul de întretăiere a 
Orientului cu Occidentul, nu urma să fie o comună italică, ci 
capitala deznaţionalizată a multor naţiuni. De aceea, Caesar 
toleră şi venerarea nou-adoptaţilor zei egipteni alături de 
Părintele lovis, şi le permise chiar evreilor să-şi practice ciudatul 
lor ritual străin în însăşi capitala imperiului. Oricît de pestriţ şi de 
respingător s-ar fi amestecat populaţia parazitară, îndeosebi cea 
eleno-orientală, la Roma, el nu interveni nicăieri împotriva 
sporirii ei; este semnificativ faptul că, în timpul serbărilor sale 
populare, lăsă să se însceneze nu numai piese în limba latină şi 
greacă, dar şi în alte limbi, probabil în feniciană, ebraică, siriacă 
sau hispanică. Dar dacă Caesar acceptă cu bună ştiinţă 
caracterul fundamental al capitalei aşa cum îl găsise, el acţionă 
totuşi cu energie în vederea ameliorării condiţiilor jalnice şi 
ruşinoase care domneau aici. Din nefericire, tocmai aceste 
neajunsuri puteau fi soluționate cel mai greu. Caesar nu putea 
desfiinţa sclavajul cu suita lui de plăgi naţionale; aserţiunea că 
ar fi încercat, cel puţin cu timpul - aşa cum a procedat în alte 
domenii -, să reducă numărul populaţiei de sclavi din capitală 
trebuie să rămînă de domeniul ipotezei. De asemenea, era 


imposibil ca lulius Caesar să creeze din nimic o industrie liberă 
în capitală, dar grandioasele construcţii contribuiră întru cîtva la 
înlăturarea foametei şi deschiseră pentru proletariat o sursă de 
venituri derizorie, dar cinstită. Caesar acţionă în schimb energic 
în direcţia diminuării proletariatului liber. Fluxul permanent al 
acelora care îşi îndreptau paşii spre Roma datorită distribuirilor 
de griu a fost, dacă nu stăvilit în întregime, cel puţin limitat 
substanţial, din cauza transformării acestora într-o asistenţă 
acordată săracilor, reduşi la un anumit număr de persoane. 
Rîndurile proletariatului existent erau rărite în parte prin 
tribunalele care primiseră ordin să intervină cu o severitate 
necruțătoare împotriva gloatei, în parte prin cuprinzătoarea 
colonizare transmarină; dintre cei 80.000 de colonişti pe care 
Caesar îi conduse în puţinii ani ai guvernării sale dincolo de 
mare, o bună parte trebuie să fi fost selectată din păturile 
inferioare ale populaţiei din capitală, aşa cum cei mai mulţi 
dintre coloniştii corintieni au fost liberţi. Aceasta trebuie să fi 
fost însă mai mult decit o simplă acţiune demonstrativă de 
moment; convins, precum oricare alt bărbat clarvăzător, că 
unicul remediu eficient împotriva mizeriei proletariatului constă 
într-un sistem de colonizare bine reglementat şi fiind capabil să-l 
realizeze extensiv aproape nelimitat, datorită structurii 
imperiului, Caesar trebuie să fi fost condus de intenţia de a-l 
perpetua necontenit şi de a drena permanent rana mereu 
purulentă. Mai departe, el luă măsuri pentru a pune stavilă 
gravelor oscilaţii de preţuri ale celor mai importante alimente de 
pe pieţele capitalei. Finanţele de stat nou-reglementate, 
administrate în mod liberal, oferiră mijloacele pentru aceasta şi 
doi magistrați nou-numiţi, edilii cerealelor (p. 323), preluară 
supravegherea specială a furnizorilor şi pieţelor capitalei. Mai 
eficient decît în cazul legilor prohibitive, sistemul de coterie a 
fost suprimat prin constituţia modificată, întrucît odată cu 
republica şi cu alegerile luaseră sfîrşit şi tribunalele republicane, 
şi mituirea şi coruperea colegiilor electorale şi de juraţi, în 
general  saturnaliile politice ale canaliei. La fel, au fost 
desfiinţate şi legăturile născute în urma legii clodiene, întregul 
sistem de asociaţii fiind subordonat supravegherii supreme a 
autorităţilor guvernamentale. Cu excepţia străvechilor colegii şi 
societăţi, a întrunirilor religioase ale evreilor şi ale altor categorii 
speciale pentru care pare să fi fost suficientă anunţarea 


senatului, aprobarea constituirii unei asociaţii permanente, cu 
termeni stabili de întrunire şi cu contribuţii fixe, a fost legată de 
o concesie acordată de către senat în urma consultării voinţei 
monarhului. La acestea se adăuga o severă jurisdicție penală şi 
o poliţie energică. Legile, îndeosebi cele vizînd violul, deveniră 
mai aspre şi, aşa cum era firesc, a fost anulată stipulaţia 
necugetată a dreptului republican prin care făptaşul, a cărui 
vină fusese dovedită, era îndreptăţit să se sustragă unei părţi 
din pedeapsă prin alegerea exilului voluntar. Reglementările 
detaliate pe care Caesar le decretă în cazul poliţiei din capitală 
s-au păstrat în majoritatea lor, iar oricine doreşte se poate 
convinge că imperatorul nu s-a simţit înjosit să-i îndemne pe 
proprietarii de imobile la întreţinerea străzilor şi la pavarea 
trotuarului cu pietre fasonate pe întreaga lui lăţime şi să dea 
ordonanţe adecvate pentru purtarea litierelor şi transportul 
carelor, care, avînd în vedere structura străzilor, puteau circula 
nestingherit numai în timpul serii şi nopţii. Supravegherea 
supremă a poliţiei locale rămase, ca şi pînă atunci, în principal în 
grija celor patru edili care, dacă nu fuseseră astfel organizaţi 
mai de mult, au fost destinaţi cel puţin acum, fiecare în parte, 
controlului unui anumit district polițienesc din capitală. In sfîrşit, 
sistemul edilitar din capitală şi grija pentru instituţiile publice în 
general, care se leagă de acesta, luară, datorită lui Caesar, în 
firea căruia pofta de construcţii a romanilor era dublată de cea a 
organizatorului, un aviînt strălucit care nu numai că ruşina 
administraţia delăsătoare din epoca anarhică recentă, dar 
întrecu, de asemenea, tot ceea ce realizase aristocrația romană 
în timpurile sale cele mai bune, în măsura în care geniul lui 
Caesar întrecea strădaniile sincere ale Marciilor şi Aemiliilor. 
Caesar îi eclipsa pe predecesorii săi nu prin simpla mărime a 
edificiilor în sine şi prin sumele cheltuite pentru ridicarea lor, ci 
el se evidenţie faţă de toate performanţele asemănătoare prin 
veritabilul spirit de om de stat şi de folos obştesc pe care ÎI 
învesti în instituţiile publice ale Romei. El nu a construit, precum 
succesorii săi, temple şi alte edificii măreţe, ci a degrevat forul 
Romei, unde se înghesuiau în continuare adunările cetăţeneşti, 
tribunalele principale, bursa, ca şi activitatea comercială şi 
trindăvia cotidiană, cel puţin de adunări şi de tribunale, dînd 
ordin să se amplaseze pentru unele un nou loc de adunare, 
Saepta lulia de pe Cîmpul lui Marte, iar pentru celelalte un for 


special de justiţie, Forum lulium, între Capitoliu şi Palatin. 
Înrudită este şi instituţia, care i se datorează, de a li se furniza 
băilor din capitală, anual, 3.000.000 de pfunzi de ulei, în general 
adus din Africa, acestea avind astfel posibilitatea să 
administreze în mod gratuit uleiul necesar pentru ungerea 
corpului celor care le frecventau - o măsură deosebit de eficace 
a organelor ce supravegheau igiena şi salubritatea, avînd în 
vedere vechea profilxie bazată mai ales pe băi şi unguente. Erau 
deja terminate proiectele pentru construirea unei curii noi, a 
unui nou şi impresionant bazar, a unui teatru care urma să 
concureze cu cel pompeian, a unei biblioteci publice latine şi 
greceşti care o lua drept model pe cea din Alexandria de curînd 
distrusă - prima instituţie de asemenea natură din Roma -, în 
fine, a unui templu al lui Marte, care ar fi întrecut prin bogăţie şi 
splendoare tot ce se văzuse pînă atunci. Ideea de a modifica 
întregul curs inferior al Tibrului şi de a-l abate din matca sa, 
situată între Cîmpul Vatican şi cel al lui Marte şi îndreptîndu-se 
către Ostia, croindu-i drum mai degrabă în jurul Cîmpului 
Vatican şi al laniculumului şi, traversîind prin mlaştinile 
pomptine, spre portul de la Terracina le întrecea pe toate 
celelalte prin genialitatea ei. Prin acest plan gigantic, pe de o 
parte, s-ar fi lărgit dintr-o dată spaţiul pentru construcţii extrem 
de limitat în cazul capitalei, astfel încît Cîmpul Vatican, care ar fi 
ajuns pe malul stîng al Tibrului, ar fi luat locul Cîmpului lui 
Marte, extinsul Cîmp al lui Marte putînd fi utilizat pentru edificii 
publice şi private, iar pe de altă parte, s-ar fi drenat mlaştinile 
pomptine, în general coasta latină, şi i s-ar fi conferit capitalei 
calitatea de port maritim sigur, a cărui lipsă era resimţită cu 
atita durere. Se părea că imperatorul dorea să strămute munţii 
şi rîurile şi să se lupte cu natura însăşi. Insă oricît de mult ar fi 
cîştigat oraşul Roma în privinţa comodităţii şi splendorii, el îşi 
pierdu în mod irecuperabil, tocmai datorită lor, supremaţia 
politică. Coincidenţa dintre statul roman şi oraşul Roma 
devenise, în decursul timpului, tot mai ipotetică şi mai 
anacronică; dar axioma devenise una cu esenţa republicii, astfel 
încît nu putu fi nimicită înaintea ei. Abia în noul stat al lui Caesar 
ea a fost înlăturată cu desăvirşire, exceptind unele ficțiuni 
legale, comunitatea capitalei fiind aşezată de drept la acelaşi 
nivel cu toate celelalte municipalități; aşa cum Caesar, rivnind, 
aici ca şi pretutindeni, nu numai să reglementeze afacerea în 


sine, ci să-i acorde şi în public veritabila ei identitate, decretă, 
neîndoielnic intenţionat, reglementările sale italice valabile 
concomitent pentru capitală şi pentru celelalte comunităţi 
urbane. Se poate adăuga că Roma, tocmai pentru că, fiind 
capitala, nu era capabilă să păstreze viabilitatea unei structuri 
comunale, a fost întrecută în mod substanţial de celelalte 
municipalități ale epocii imperiale. Roma republicană fusese un 
cuib de tîlhari, dar în acelaşi timp fusese statul însuşi; deşi 
începu să se împodobească cu toate splendorile de pe trei 
continente şi să strălucească în aur şi marmură, totuşi, în stat, 
Roma monarhică nu era altceva decit palatul regal legat de 
azilul de săraci, altfel spus, un rău necesar. 

In timp ce capitala trebuia să facă faţă numai înlăturării 
neajunsurilor celor mai palpabile prin reglementări poliţieneşti la 
scara cea mai largă, întremarea economiei naţionale italice, 
profund zdruncinată, era o sarcină mult mai dificilă. Maladiile 
fundamentale, care au fost evidenţiate deja exhaustiv, constau 
în dispariţia treptată a populaţiei de agricultori şi în sporirea 
nefirească a celei de negustori, la care se adăugau o serie 
nesfirşită de alte deficienţe. Cititorul nu poate să fi uitat care a 
fost situaţia economiei agricole italice. În ciuda tentativelor 
foarte serioase de a frina procesul de distrugere a micii 
proprietăţi, abia dacă mai putem considera în această epocă, 
pentru ţinutul propriu-zis al Italiei, poate cu excepţia văilor din 
Apenini şi din Abruzzi, ferma ţărănească drept formă economică 
preponderentă. În ceea ce priveşte marea proprietate, nu putem 
stabili o deosebire fundamentală între cea catoniană, prezentată 
mai sus (|, pp. 563-567), şi cea pe care ne-o descrie Varro, 
aceasta din urmă purtînd, în bine şi în rău, urmele vieţii unei 
metropole mari precum Roma. „Odinioară - ne spune Varro -, 
şura moşiei era mai mare decit casa stăpiînului; acum este, de 
obicei, invers.” Pe teritoriul tiburtin şi tusculan, pe țărmurile de 
la Terracina şi Baiae, acolo unde semănaseră şi recoltaseră 
străvechile generaţii de ţărani latini şi italici, se ridicau acum, 
într-o splendoare lipsită de rodnicie, vilele mai-marilor romani, 
dintre care unele - cu nelipsitele grădini şi conductele de apă, 
cu lacurile de apă dulce şi de apă sărată pentru păstrarea şi 
creşterea peştilor de rîu şi de mare, cu crescătoriile de melci şi 
de pirşi cenuşii, cu parcurile de sălbăticiuni, unde erau ţinuţi 
iepuri, cerbi, căprioare şi porci sălbatici, şi cu păsărăriile, în care 


creşteau chiar cocori şi păuni - acopereau spaţiul unui oraş mai 
mic. Dar luxul metropolei îmbogăţeşte mulţi oameni harnici şi 
hrăneşte mai mulţi săraci decît o poate face iubirea semenilor 
care împarte prinoase. Bineînţeles, acele păsărării şi lacuri 
pentru peşti ale nobililor erau de regulă plăceri deosebit de 
costisitoare. Această economie se dezvoltase extensiv şi 
intensiv atît de mult, încît valoarea unui porumbar a fost 
estimată pînă la suma de 100.000 de sesterţi (7.600 de taleri); 
încît se născuse o preocupare raţională pentru îngrăşare, 
îngrăşămintele obţinute în crescătoriile de păsări deţinînd un rol 
în agricultură; încît un singur păsărar putea livra dintr-o dată 
5.000 de cocoşari - atît cît putuse să crească - a 3 denari bucata 
(21 de groşi), un singur posesor al unei crescătorii de peşte, 
2.000 de murene, aşa încît, de exemplu, din peştii lăsaţi 
moştenire de către Lucius Lucullus se obţinu un cîştig de 40.000 
de sesterţi (3.050 de taleri). Se înţelege că acela care se dedica 
acestei economii cu spirit mercantil şi inteligenţă putea să 
obţină, în asemenea circumstanţe, venituri foarte mari, cu un 
capital investit relativ redus. Un mic agricultor al acestor timpuri 
vindea de pe urma grădinii sale de cimbru, care nu era mai 
mare de un iugerum, situată în apropiere de Falerii, an de an 
miere în valoare de cel puţin 10.000 de sesterţi (760 de taleri). 
Zelul agricultorilor a mers atît de departe, încît în elegantele 
vile, camera pentru fructe îmbrăcată în marmură era aranjată 
deseori şi ca sală de mese, expunindu-se aici fructe 
extraordinare cumpărate, ca şi cum ar fi provenit din propria 
grădină. În această perioadă au fost plantați, pentru prima dată 
în grădinile italice, cireşul din Asia Mică şi alţi pomi aduşi din 
ţinuturi îndepărtate. Grădinile de zarzavaturi, straturile de 
trandafiri şi de viorele din Latium şi Campania dădeau roade 
bogate, iar „tîrgul delicateselor” (forum cupeainis), situat lîngă 
strada sacră, unde se vindeau de obicei fructe, miere şi coroane, 
deţinea un rol important în viaţa capitalei. In general, sistemul 
marii proprietăţi, un veritabil sistem de plantație, se afla, din 
punct de vedere economic, pe o treaptă de dezvoltare greu de 
întrecut. Valea de la Rieti, împrejurimile Lacului Fucino, 
ţinuturile de pe Liris şi Volturnus, chiar Italia Centrală în general, 
erau zone extrem de înfloritoare în privinţa agriculturii; mai 
mult, anumite industrii, care se puteau ataşa de mersul 
proprietăţii prin intermediul sclavilor, au fost adoptate de 


agronomii inteligenţi, iar acolo unde condiţiile erau prielnice, 
moşia se  îmbogăţea prin hanuri, ţesătorii şi îndeosebi 
cărămidării. Producătorii italici de vin şi mai ales de ulei nu 
numai că aprovizionau pieţele italice, dar făceau şi importante 
afaceri transmarine în cazul ambelor articole. O modestă scriere 
de specialitate din vremea aceea compară ltalia cu o mare 
grădină roditoare, iar descrierile pe care le face un poet 
contemporan despre frumoasa sa patrie, unde pajiştea bine 
irigată, lanul de grîu îmbelşugat, vesela colină de viță-de-vie sînt 
îmbrăţişate de şirul umbros al măslinilor, unde mîndria ţării, 
zimbind cu o drăgălăşenie cuceritoare, îngrijeşte grădinile cele 
mai fermecătoare la sînul ei, fiind ea însăşi înconjurată de pomi 
dătători de viaţă - aceste descrieri, evident, imagini fidele ale 
ținutului pe care poetul îl contempla zi de zi, ne transpun în 
regiunile cele mai înfloritoare din Toscana şi Terra di lavoro. 
Dimpotrivă, economia pastorală, care pătrundea tot mai adînc în 
sudul şi sud-estul Italiei din cauzele analizate mai sus, însemna 
un regres din toate punctele de vedere; dar, pînă la un anumit 
grad, contribuia şi ea la sporirea generală a afacerilor; astfel, s- 
au luat multe măsuri pentru îmbunătăţirea raselor, măgarii de 
prăsilă fiind vînduţi, de exemplu, cu 60.000 (4.600 de taleri), 
100.000 (7.570 de taleri), ba chiar 400.000 de sesterţi (30.000 
de taleri). Nealterata economie agricolă italică, impulsionată de 
dezvoltarea generală a inteligenţei şi de abundenta capitalurilor, 
obţinu în această perioadă rezultate mult mai strălucite decit ar 
fi putut obţine străvechea economie ţărănească, trecînd deja 
graniţele Italiei, întrucît economul italic exploată deja mari 
suprafeţe în provincii, prin activităţi legate de păstorit şi chiar 
prin cultivarea cerealelor. Dimensiunile pe care le capătă 
sistemul financiar, alături de sistemul de plantaţii, care prosperă 
în mod nefiresc pe seama ruinării micii ţărănimi, concurenţa 
între comercianții italici şi evrei care se revărsaseră în toate 
provinciile şi statele clientelare ale imperiului, concentrarea 
întregului capital la Roma - toate acestea, luînd în considerare 
cele spuse mai sus, vor fi ilustrate în mod suficient prin singurul 
fapt că dobinda normală de pe piaţa monetară a capitalei nu 
depăşea în această perioadă 6%, banii fiind aici pe jumătate mai 
ieftini decît erau, în medie, în Antichitate. Consecința acestei 
economii naţionale care se baza, atît în agricultură, cît şi în 
comerţ, pe mase de capital şi pe speculație a fost cea mai 


teribilă disproporţie în distribuirea averii. Imaginea deseori 
folosită, a unei comunităţi compuse din milionari şi din cerşetori, 
nu se potriveşte poate nicăieri cu asemenea exactitate ca în 
cazul Romei din ultima perioadă republicană; şi poate că axioma 
statului sclavagist, conform căreia bărbatul bogat care trăieşte 
de pe urma muncii sclavilor săi este cu necesitate respectabil, 
iar bărbatul sărac care trăieşte de pe urma muncii braţelor sale 
este cu necesitate mizerabil, n-a fost recunoscută nicăieri cu 
atita siguranţă înfiorătoare drept principiul de bază irecuzabil al 
tuturor relaţiilor publice şi private. Nu există o veritabilă stare 
de mijloc, în accepțiunea noastră, aşa cum nici nu poate exista 
în vreun stat sclavagist pe deplin dezvoltat; ceea ce apare într- 
un fel drept o bună stare de mijloc, corespunzîndu-i în anumite 
privinţe, sînt acei oameni de afaceri şi proprietari funciari bogaţi 
care sînt atît de inculţi sau chiar atît de culţi pentru a nu rîvni să 
iasă din sfera activităţii lor şi să intre în viaţa publică. În rîndurile 
oamenilor de afaceri, unde numeroşii liberi şi ceilalţi parveniţi 
erau cuprinşi, de regulă, de ameţeala caracteristică pentru cei 
care se simt obligaţi să joace rolul bărbatului distins, nu existau 
mulţi dintre aceşti oameni înţelegători; un model al acestui gen 
îl oferă Titus Pomponius Atticus, deseori evidenţiat în relatările 
acestei perioade, care dobindise o avere imensă, în parte 
datorită marilor proprietăţi pe care le deţinea în Italia şi în Epir, 
în parte datorită afacerilor sale financiare care se desfăşurau în 
întreaga Italie, în Grecia, Macedonia, Asia Mică, rămînînd cu 
toate acestea un simplu om de afaceri care nu se lăsă ademenit 
să candideze pentru o magistratură sau chiar numai să se 
angajeze în afaceri financiare de stat; fiind departe atit de 
chiverniseala avară, cît şi de viciosul şi împovărătorul lux al 
acestor timpuri - masa sa, de exemplu, nu costa mai mult de 
100 de sesterţi (7,5 taleri) pe zi -, el se mulţumi cu o existenţă 
comodă, savurind farmecul vieţii de la ţară şi de la oraş, 
plăcerile relaţiilor cu cele mai bune cercuri ale Romei şi Greciei 
şi orice delectare oferită de literatură şi artă. Mai numeroşi şi 
mai destoinici erau proprietarii italici de viţă veche. Literatura 
contemporană ne păstrează prin descrierea lui Sextus Roscius, 
ucis în timpul proscripţiilor din anul 673 (81), imaginea unui 
asemenea nobil de ţară (pater familias rusticanus); averea sa, 
estimată la 6.000.000 de sesterţi (457.000 de taleri), a fost 
investită în principal în cele 13 proprietăţi ale sale; el însuşi 


administra cu rațiune şi cu pasiune; venea rareori sau deloc în 
capitală şi, dacă îşi făcea apariţia aici, el contrasta prin 
manierele sale necioplite cu distinsul senator tot atit cit 
nenumăratele sale hoarde de sclavi plugari aspri cu graţioasele 
cete de servitori din capitală. Aceşti proprietari funciari şi 
„oraşele agricole” (municipia rusticana) care-şi datorau 
existența mai ales lor conservară atît disciplina şi obiceiurile 
strămoşilor, cît şi limba pură şi nobilă a acestora mai mult decit 
cercurile nobile de cultură cosmopolită şi starea comercianților, 
a căror patrie se afla pretutindeni şi nicăieri. Starea 
proprietarilor putea fi considerată nucleul naţiunii; speculantul 
care-şi agonisise averea şi dorea să intre în rîndul notabililor 
ţării îşi cumpăra terenuri şi, dacă nu năzuia să devină un 
„squire”, îl educa cel puţin pe fiul său în acest spirit. Urmele 
acestei stări a proprietarilor pot fi întilnite pretutindeni acolo 
unde politica vădeşte o tendinţă populară şi unde literatura 
rodeşte o ramură verde. Din sînul ei îşi extrăgea opoziţia 
patriotică forţele cele mai bune împotriva noii monarhii; ei îi 
aparţin Varro, Lucretius, Catullus; poate nicăieri prospeţimea 
relativă a acestei existenţe de proprietar nu apare mai 
elocventă ca în fermecătoarea introducere arpinată la a doua 
carte a scrierii lui Cicero despre legi, o oază verde în pustietatea 
înfiorătoare a acestui scrib pe cît de vid, pe atît de voluminos. 
Dar educata stare a comercianților şi destoinica stare a 
proprietarilor sînt depăşite cu mult de cele două clase 
hotăritoare pentru destinele societăţii: populaţia cerşetorilor şi 
veritabila lume nobilă. Nu există, pentru această epocă, date 
statistice care să permită circumscrierea exactă a proporţiilor 
relative ale sărăciei şi ale bogăției; dar poate că este permis să 
amintim aici din nou cuvintele pe care le-a rostit un om de stat 
roman cu aproximativ 50 de ani înainte (II, p. 94): că numărul 
de familii cu o bogăţie bine consolidată nu s-ar ridica în cadrul 
corpului de cetăţeni romani la mai mult de 2.000. Corpul de 
cetăţeni se modificase de atunci; dar faptul că cel puţin 
disproporţia dintre săraci şi bogaţi rămase aceeaşi este atestat 
de urme evidente. Sărăcirea treptată a mulţimii se relevă mult 
prea izbitor în afluxul spre distribuirile de grîu şi spre recrutările 
în armată; sporirea corespunzătoare a bogăției este atestată 
într-un mod de netăgăduit de un scriitor al acestei generaţii, 
întrucit, vorbind despre relaţiile epocii lui Marius, el consideră o 


avere de 2.000.000 de sesterţi (152.000 de taleri) „în situaţia de 
atunci drept bogăţie”, iar mărturiile pe care le deţinem cu 
privire la unii indivizi întăresc ipoteza. Nemăsurat de bogatul 
Lucius Domitius Ahenobarbus promise fiecăruia dintre cei 
20.000 de soldaţi cîte patru jugera din proprietatea sa; averea 
lui Pompeius se ridica la 70.000.000 de sesterţi (5.300.000 de 
taleri), cea a actorului Aesopus la 20.000.000 de sesterţi 
(1.520.000 de taleri); Marcus Crassus, cel mai bogat dintre cei 
bogaţi, avea la începuturile carierei sale 7.000.000 de sesterţi 
(530.000 de taleri), iar la sfîrşitul acesteia şi după ce dăruise 
sume imense către popor, 170.000.000 de sesterţi (13.000.000 
de taleri). Consecințele unei asemenea sărăcii şi ale unei 
asemenea bogății s-au concretizat, în ambele cazuri, într-o 
decădere economică şi morală diferită prin formă, dar identică 
prin conţinut. Dacă omul de rînd era salvat de la înfometare 
numai prin sprijinul acordat din fondurile de stat, consecinţa 
necesară a acestei mizerii de cerşetori, care apărea la rîndul ei 
drept cauză, a fost acceptarea trindăviei de cerşetor şi a 
bonomiei cerşetoreşti. Decit să lucreze, plebeul roman căsca 
gura mai degrabă la teatru; cîrciumile şi bordelurile erau atît de 
mult frecventate, încît demagogii se orientau bine dacă 
atrăgeau îndeosebi stăpînii unor asemenea stabilimente în sfera 
lor de interese. Luptele de gladiatori, simptomul, dar şi hrana 
celei mai grave demoralizări în lumea antică, ajunseră la o 
asemenea înflorire, încît numai vînzarea programelor acestora 
devenise o afacere bănoasă, şi în această perioadă se acceptă 
groaznica inovaţie ca viaţa sau moartea celui învins să nu fie 
decisă de legea duelului sau de voinţa învingătorului, ci de 
toanele publicului spectator, la al cărui semn învingătorul îl 
cruța sau îl străpungea pe învinsul căzut la pămînt. Meşteşugul 
gladiatorilor atinse cote atît de înalte sau, altfel spus, libertatea 
atinse cote atit de joase, încît curajul şi spiritul de întrecere, 
care nu se puteau găsi pe cîmpurile de luptă ale acestor timpuri, 
erau întotdeauna prezente în armatele din arenă: acolo unde o 
cerea legea duelului, oricare gladiator se lăsa străpuns fără să 
clipească şi fără să cricnească; nu rareori, oameni liberi se 
vindeau antreprenorilor ca sclavi gladiatori în schimbul mîncării 
şi plăţii. Şi plebeii secolului al V-lea au îndurat lipsuri şi au fost 
înfometați, dar ei nu şi-au vîndut libertatea; cu atît mai puţin 
jurisconsulţii acelor timpuri s-ar fi înjosit să declare unul dintre 


acele contracte pe cît de imorale, pe atit de ilegale ale 
gladiatorilor - „de a permite necondiţionat să accepte 
înlănţuirea, biciuirea, arderea sau moartea în cazul în care lucrul 
acesta ar fi fost cerut de legile instituţiei” -, pe căi juridice 
necurate, drept valabil şi ca bază a acuzaţiei. Ce-i drept, în 
lumea nobilă nu se întîmplau asemenea lucruri; dar, în fond, ea 
nu se deosebea de lumea celor mulţi; cu atît mai puţin era mai 
bună. În privinţa trîndăviei, aristocratul se lua la întrecere cu 
proletarul; dacă acesta lenevea pe stradă, celălalt trindăvea în 
puf pînă la amiază. Risipa domina aici pe cît de nemăsurat, pe 
atit de lipsit de bun-gust. Ea se avîntă spre politică şi, la fel, spre 
teatru, fireşte, spre nenorocirea amîndurora; magistratura de 
consul era cumpărată la preţuri exorbitante - în vara anului 700 
(54) se plătiră 10.000.000 de sesterţi (760.000 de taleri) numai 
pentru prima categorie de votanţi - şi necumpătatul lux al 
decoraţiilor strica celui educat orice plăcere la spectacolele 
teatrale. La Roma, chiriile par să fi fost în medie de patru ori mai 
mari decît în celelalte oraşe, o casă fiind vîndută cu 15.000.000 
de sesterţi (1.500.000 de taleri). Casa lui Marcus Lepidus 
(consul în anul 676, 78), la moartea lui Sulla cea mai frumoasă 
din Roma, ocupa, cu o generaţie mai tîrziu, nici al o sutălea loc 
în lista ierarhică a palatelor romane. S-a amintit deja specula cu 
vilele de la ţară; întîlnim, de exemplu, cazul în care, pentru o 
asemenea vilă, apreciată îndeosebi pentru lacul său plin de 
peşti, s-au plătit 4.000.000 de sesterţi (300.000 de taleri); şi 
bărbatul deosebit de distins avea nevoie acum de cel puţin două 
vile: una în Munţii Sabiniei sau Albani, în apropierea capitalei, o 
a doua în apropiere de staţiunile balneare din Campania, lor 
adăugindu-li-se, pe cît posibil, şi o grădină imediat în faţa 
porţilor Romei. Mai absurde chiar decit aceste palate suburbane 
erau palatele funerare, dintre care unele arată pînă în zilele 
noastre de ce înaltă grămadă de pietre fasonate avea nevoie 
romanul bogat pentru a muri respectîndu-şi condiţia. Nu lipseau 
nici pasionaţii de cai şi de cîini; suma de 24.000 de sesterţi 
(1.830 de taleri) plătită pentru un cal de lux nu era un preţ ieşit 
din comun. Se rivneau mobile din esențe superioare: o masă din 
lemn de chiparos african a fost plătită cu suma de 1.000.000 de 
sesterţi (76.000 de taleri); veşminte din stofe de purpură sau 
țesături transparente, dar, pe lingă acestea, şi pliseuri delicat 
aranjate înaintea oglinzii - se spune că oratorul Hortensius l-a 


acuzat pe colegul său de injurii întrucît acesta i-ar fi şifonat 
hainele în înghesuială; pietre preţioase şi perle care înlocuiesc în 
această perioadă vechile podoabe de aur infinit mai frumoase şi 
mai artistic realizate. Era deja o barbarie faptul că imaginea lui 
Pompeius apărea, în cursul triumfului său asupra lui Mithridates, 
lucrată în întregime din perle şi că sofalele şi etajerele din sala 
de mese erau bătute în argint, ba chiar vesela de bucătărie era 
confecţionată din acelaşi material. Aceleiaşi categorii îi aparţine 
mania colecționarilor acestor timpuri, care  smulgeau 
măiestritele medalioane din vechile cupe de argint pentru a le 
încastra în vase de aur. Nu lipseşte nici luxul călătoriilor. „Dacă 
guvernatorul călătoreşte - ne povesteşte Cicero despre unul 
sicilian -, ceea ce, bineînţeles, nu se întîmplă în timpul iernii, ci 
abia la începutul primăverii, nu al celei calendaristice, ci atunci 
cînd înfloresc trandafirii, el se lasă transportat într-o litieră 
purtată de opt hamali, aşa cum obişnuiau regii Bitiniei, şezînd 
pe perne din țesătură malteză şi burduşite cu petale de 
trandafiri, împodobit cu o coroană, o a doua încolăcindu-i gitul, 
ţinînd în faţa nasului în permanenţă un fin săculeţ de in 
împodobit cu un desen suav şi plin cu trandafiri; astfel, el se 
lăsa purtat pînă în faţa camerei sale de dormit.” Dar nici un gen 
al luxului nu înflorea mai mult decit luxul mesei, cel mai barbar 
dintre toate. Întreaga construcţie a vilei şi întreaga viaţă de vilă 
erau menite să servească, la urma urmei, plăcerilor stomacului; 
nu numai că existau săli de mese diferite pentru iarnă şi vară, 
dar se servea şi în galeria de artă, în camera fructelor, în 
păsărărie sau pe o estradă ridicată în parcul sălbăticiunilor, în 
jurul căreia se îmbulzeau, atunci cînd comandatul „Orpheus” 
apărea în costumul teatral şi suna din corn, căprioarele şi 
mistreţii dresați în acest scop. Astfel, erau luate toate măsurile 
în vederea decoraţiei; dar dincolo de aceasta, realitatea n-a fost 
nicidecum uitată. Nu numai că bucătarul era un gastronom 
calificat, dar stăpînul ţinea deseori să fie el însuşi meşterul 
bucătarilor săi. De mult friptura fusese înlocuită cu peşti marini 
şi stridii; acum, peştii din riurile italice dispăruseră cu totul de pe 
masa nobililor, delicatesele şi vinurile italice fiind considerate 
aproape ordinare. De pe acum se distribuiau deja, cu ocazia 
sărbătorilor populare, în afara falernului italic, trei soiuri de vin 
străin - din Sicilia, Lesbos şi Chios -, în timp ce cu o generaţie 
înainte era de ajuns, chiar şi cu prilejul unor mari banchete, să 


se dea un singur rînd de vin grecesc; în pivnițele oratorului 
Hortensius se găsea un depozit de 10.000 de amfore (a cîte 33 
de sferturi berlineze)l de vin străin. Nu este de mirare că 
viticultorii italici încep să se plingă de concurenţa vinurilor 
insulare greceşti. Nici un naturalist nu poate cutreiera cu mai 
mult zel ţările şi mările pentru a găsi animale şi plante noi decit 
artizanii gastronomi ai acelor timpuri care erau în căutare de noi 
galanterii culinare. Dacă oaspetele lua un vomitiv după masă, 
pentru a se sustrage consecinţelor varietăţilor ce-i fuseseră 
servite, nimeni nu se mai mira de un asemenea lucru. Credem 
că nu este necesar să mai zăbovim asupra acestei imagini 
dezgustătoare a unei diversităţi de cea mai mare monotonie; cu 
atit mai mult cu cît romanii s-au dovedit şi în acest domeniu cu 
totul altceva decit originali, limitindu-se să furnizeze luxului 
eleno-oriental o copie şi mai nemăsurată şi despuiată. 
Bineînţeles, Pluto îşi devoră copiii, ca şi Kronos; concurenţa 
pentru dobiîndirea tuturor acelor bunuri, de obicei lipsite de 
valoare, care făceau obiectul aspirațiilor nobile duse la o 
asemenea creştere a preţurilor, încît cei care se lăsară purtaţi 
de torent văzură cum li se subţiază în scurt timp şi cea mai 
colosală avere, şi chiar şi aceia care participară, în limita 
necesităţii, numai pentru a-şi păstra onoarea constatară că 
bunăstarea moştenită şi bine consolidată este subminată cu 
rapiditate. Candidatura pentru consulat, de exemplu, era calea 
obişnuită spre ruina unor familii distinse; aproape acelaşi lucru 
se poate spune despre jocuri, construcţii grandioase şi toate 
celelalte ocupaţii, ce-i drept distractive, dar scumpe. Averea 
princiară a acelor timpuri este întrecută numai de gradul de 
îndatorare şi mai princiar; după scăderea activului său, Caesar 
datora, în jurul anului 629 (62), aproximativ 25.000.000 de 
sesterţi (1.900.000 de taleri), Marcus Antonius, la vîrsta de 24 
de ani, 6.000.000 (460.000 de taleri) şi, după 14 ani, 40.000.000 
(3.000.000 de taleri), Curio 60.000.000 (4.500.000 de taleri), 
Milo 70.000.000 de sesterţi (5.500.000 de taleri). Omniprezenţa 
creditului în acea viaţă risipitoare a lumii nobile romane este 
dovedită de faptul că, prin împrumuturile diferiților concurenţi 
pentru consulat, dobinda a crescut de la 4% la 8%. 
Insolvabilitatea, în loc să provoace imediat falimentul sau cel 
puţin lichidarea, restabilind astfel din nou o relaţie clară, era, de 
regulă, tergiversată de către debitor cît mai mult posibil; în loc 


să-şi vîndă averea, îndeosebi proprietăţile, el continua să se 
împrumute şi să joace rolul celui bogat în aparenţă, pînă cînd 
crahul devenea şi mai nimicitor, ajungindu-se la falimente, 
precum cel al lui Milo, în urma căruia debitorii obţinură ceva mai 
mult de 4% din sumele lichidate. Bineînţeles, în cursul acestei 
modificări ameţitor de rapide de la bogăţie la bancrută şi a 
acestei înşelătorii sistematice nu cîştiga nimeni altul decit 
bancherul calculat care ştia să acorde sau să refuze creditul. În 
felul acesta, relaţiile de credit ajunseră aproape în acelaşi punct 
în care fuseseră în timpurile cele mai tulburi ale crizei sociale 
din secolul al V-lea: proprietarii funciari nominali erau într-un fel 
posesori din bunăvoința creditorilor lor, debitorii fie că erau 
supuşi creditorilor lor precum slugile, astfel încît cei umili dintre 
ei apăreau în suita acestora asemenea liberţilor, iar cei nobili 
deliberau şi votau în senat conform indicaţiilor stăpînului lor 
creditor, fie că erau gata să declare războiul proprietăţii înseși şi 
să-i terorizeze pe creditorii lor prin ameninţări sau să se 
debaraseze de ei chiar prin complot sau război civil. Pe aceste 
relaţii se baza puterea lui Crassus; de aici decurgeau 
răzmeriţele al căror semnal îl constituia „foaia liberă” a lui Cinna 
(II, pp. 170, 214) şi cu atit mai mult a lui Catilina, Caelius, 
Dolabella; ele erau întru totul identice cu acele lupte dintre avuţi 
şi neavuţi care zguduiseră lumea elenă cu un secol în urmă (|, p. 
528). Era în firea lucrurilor ca oricare criză financiară sau politică 
să provoace unei structuri economice atît de şubrede cele mai 
teribile încurcături; aproape că nu trebuie amintit că efectele 
obişnuite - dispariția capitalului, deprecierea rapidă a 
proprietăţilor funciare, nenumărate falimente şi o insolvabilitate 
aproape generală - se instalară în cursul războiului civil, ca şi în 
timpul războiului aliaţilor şi al celui mithridatic (II, p. 270). Se 
înţelege de la sine că moralitatea şi viaţa de familie deveniră în 
asemenea împrejurări un lucru demodat în toate păturile 
societăţii. A fi sărac nu mai constituia ruşinea cea mai mare şi 
situaţia cea mai gravă, ci singura dintre acestea; în schimbul 
banilor, omul de stat îşi vindea statul, iar cetăţeanul, libertatea; 
în schimbul banilor, putea fi cumpărată atit funcţia de ofiţer, cît 
şi bila juratului; în schimbul banilor, doamna nobilă se oferea 
aidoma femeii de stradă; falsificarea de documente şi sperjurul 
deveniseră lucruri atît de comune, încît un poet popular al 
acestor timpuri desemnează jurămiîntul drept  „bandajul 


datoriilor”. Se pierduse sensul onestităţii; cel care refuza o 
mituire nu era considerat un om onest, ci un duşman personal. 
Cazuistica tuturor timpurilor şi din toate ţările nu poate oferi o 
paralelă la imaginea grotescă a atitor crime felurite, groaznice şi 
abominabile, aşa cum ni se prezintă ea în cursul procesului lui 
Aulus Cluentius, în sînul uneia dintre cele mai distinse familii ale 
unui oraş agricol italic. Dar în măsura în care, în profunzimile 
vieţii populare, milul se aduna tot mai otrăvitor şi tot mai dens, 
pojghiţa comportamentului distins şi a prieteniei generale se 
întinse cu atît mai netedă şi cu atit mai strălucitoare la 
suprafaţă. Toată lumea se vizita reciproc, astfel încît în casele 
nobililor se ivi necesitatea de a primi persoanele care se instalau 
în fiecare dimineaţă pentru „lever” într-o anumită ordine, 
stabilită de către stăpin sau numai de către camerist, de a 
acorda numai celor cunoscuţi o audienţă particulară, pe ceilalţi 
primindu-i fie în grupuri, fie în masă la sfîrşit; se spune că 
această separare a fost statornicită de către Gaius Gracchus, şi 
aici primul fondator al noii monarhii. Corespondenta de politeţe 
luă proporţiile vizitelor de politeţe; scrisorile „prietenoase” 
traversează totuşi ţările şi mările unind persoane care nu sînt 
legate nici de o relaţie personală şi nici de afaceri, iar scrisorile 
de afaceri propriu-zise şi formale apar, pe de altă parte, numai 
în cazul în care epistola este adresată unei corporaţii. Într-o 
manieră asemănătoare sînt înstrăinate de esenţa lor invitaţiile la 
masă, obişnuitele cadouri de Anul Nou, sărbătorile familiale fiind 
aproape transformate în festivități publice; nici moartea nu 
scuteşte de aceste atenţii faţă de nenumăraţii „apropiaţi”, ci, 
pentru a muri onorabil, romanul trebuia să-i fi dăruit fiecăruia 
dintre aceştia cel puţin o amintire. Aşa cum se întîmplă în 
anumite cercuri ale lumii noastre mondene, la fel, în Roma 
acelor timpuri se renunţase la intimele legături familiale şi 
familiare propriu-zise în asemenea măsură, încît formele şi 
făţărniciile acestora au putut fi adoptate de totalitatea relaţiilor 
de afaceri şi între cunoscuţi, locul veritabilei prietenii putînd fi 
luat treptat de acea fantomă a „amiciţiei” care nu ocupă tocmai 
ultimul loc în şirul spiritelor malefice care plutesc deasupra 
proscripţiilor şi războaielor civile ale acestor timpuri. O trăsătură 
la fel de caracteristică în decadenţa sclipitoare a acestei 
perioade este emanciparea lumii feminine. Din punct de vedere 
economic, femeile deveniseră de mult independente (|, p. 601); 


în epoca aceasta întîlnim deja avocaţi ai femeilor, care sprijină 
cu sîrguinţă doamne bogate solitare în administrarea averii şi în 
procesele lor, care li se impun prin cunoştinţele lor în materie de 
afaceri şi de jurisprudenţă, obţinînd astfel cîştiguri şi cote de 
moştenire mai mari decît alţi trîntori ai baroului. Dar femeile nu 
se simţiră dezlegate numai de tutela economică a tatălui sau a 
soţului. Afaceri amoroase de tot felul deveniră o temă de 
discuţie cotidiană. Dansatoare de balet (mimae) se puteau 
întrece întru totul cu cele de astăzi în privinţa varietăţii şi 
virtuozităţii execuțiilor lor; primadonele, Cytheris şi cum s-or fi 
mai numit, pîngăresc chiar paginile istoriei. Dar meşteşugul lor, 
într-un fel concesionat, era concurat puternic de arta liberă a 
doamnelor din cercurile aristocratice. Legăturile amoroase în 
familiile de frunte deveniră atit de frecvente, încît numai o 
invidie aparte le putea aduce în sfera birfei; o intervenţie 
juridică părea de-a dreptul ridicolă. Un scandal fără seamăn, 
precum cel pe care îl declanşase Publius Clodius în anul 693 
(61) cu ocazia sărbătorii femeilor în casa pontifului suprem - cu 
toate că era de o mie de ori mai grav decit evenimentele care, 
cu 50 de ani înainte, duseseră încă la un număr de condamnări 
la moarte (Il, p. 249) -, n-a generat aproape nici o instrucţie şi 
nici o pedeapsă. Sezonul de băi, în aprilie - cînd afacerile de stat 
stagnau şi cînd lumea nobilă se îmbulzea spre Baiae şi Puteoli -, 
îşi exercita atracţia principală prin relaţii admise şi interzise care 
animau călătoriile cu gondola însoţite de muzică şi cîntec şi 
dejunuri elegante, consumate în barcă sau la mal. Aici, 
doamnele stăpineau neîngrădit; dar ele nu se mulţumeau 
nicidecum numai cu domeniul acesta care le revenea de drept, 
ci se amestecau şi în politică, apăreau la întilnirile de partid şi 
participau cu banii şi cu intrigile lor la viaţa desfrinată de coterie 
a epocii. Cine urmărea felul în care se desfăşurau aceste femei 
pe scena problemelor de stat disputate de Scipio şi Cato şi îl 
vedea alături pe tînărul elegant cum copiază femeiuşca uşoară, 
cu bărbia catifelată, cu vocea piţigăiată şi pasul zglobiu, cu 
basmale legate în jurul capului sau gitului, cămăşi cu manşete şi 
sandale femeieşti, acela avea dreptate să se înfioare în faţa 
lumii nefireşti în care se părea că sexele ar dori să-şi schimbe 
rolurile. Concepţiile în aceste cercuri ale aristocrației pot fi 
deduse cel mai bine din comportamentul bărbatului ei cel mai 
bun şi mai moral, Marcus Cato, care nu se sfii să se despartă de 


soţia sa în urma rugăminţilor unui prieten dornic să se 
căsătorească cu ea, şi cu atît mai puţin să se căsătorească cu 
aceeaşi femeie pentru a doua oară după moartea acestui 
prieten. Celibatul şi căsniciile fără copii se întilneau tot mai des 
şi îndeosebi în cazul stărilor superioare. În timp ce mariajul era 
de mult considerat o povară în rîndurile acestora, acceptată în 
cazul extrem numai în interesul public (|, p. 601; II, p. 276), 
întîlnim acum deja şi la Cato, şi la cei care-i împărtăşeau ideile 
maxima prin care Polybios prevăzuse, cu un secol înainte, 
decăderea Eladei (II, p. 33): că faptul de a menţine coeziunea 
marilor proprietăţi ar fi o obligaţie cetăţenească, impunîndu-se 
astfel necesitatea de a concepe cît mai puţini copii. Unde erau 
timpurile în care termenul de „cel care concepe copii” 
(proletarius) fusese un titlu de onoare pentru roman! Drept 
consecinţă a acestor stări sociale, ramura italică descreştea în 
Italia într-un ritm înspăimîntător, frumoasele ţinuturi fiind 
acaparate în parte de imigrația parazitară, în parte de 
pustietate. O parte însemnată a populaţiei Italiei se revărsa în 
străinătate. Capacitatea şi forţa de muncă de care era nevoie 
pentru furnizarea de magistrați italici şi de garnizoane italice 
întregului spaţiu al Mării Mediterane depăşeau deja posibilităţile 
peninsulei, mai ales din cauză că elementele trimise astfel în 
pribegie erau pentru totdeauna pierdute pentru naţiune. Căci, 
cu cît comunitatea romană evolua spre un imperiu care 
cuprindea mai multe naţiuni, cu atit mai mult aristocrația 
guvernantă se dezobişnuia să privească ltalia ca pe patria ei 
exclusivă; iar dintre contingentele recrutate sau cîştigate pentru 
serviciul militar, o mare parte sucomba în nenumăratele 
războaie, îndeosebi în sîngerosul război civil, iar cealaltă parte 
se înstrăina cu totul de patrie din cauza îndelungatului stagiu 
militar care se întindea citeodată pe durata unei generaţii 
întregi. Asemenea serviciului public, speculaţia ţintuia în afara 
ţării o parte a proprietarilor şi aproape întreaga negustorime pe 
durata vieţii sau cel puţin pe o perioadă îndelungată, iar în 
cursul vieţii demoralizante de negustor, acesta se dezobişnuia 
mai ales de existenţa civilă în patria-mamă, în general, dar şi de 
cea, mult mai complicată, din cadrul familiei. Drept 
compensație, Italia obţinu în parte proletariatul de sclavi şi de 
liberţi, în parte meşteşugarii şi comercianții care pătrundeau din 
Asia Mică, Siria şi Egipt, care prosperau în principal în capitală şi 


mai mult încă în oraşele portuare Ostia, Puteoli, Brundisium (II, 
p. 280). Însă în cea mai mare şi cea mai importantă parte a 
Italiei nu avu loc un asemenea schimb între elementele pure şi 
cele impure, ci populaţia dispărea văzînd cu ochii. Această 
constatare este valabilă mai ales pentru regiunile pastorale, aşa 
cum era lăudata ţară a creşterii animalelor, Apulia, socotită de 
către contemporani drept colţul cel mai nepopulat al Italiei, şi 
pentru împrejurimile Romei, unde Campania devenea din an în 
an mai pustie, din cauza interrelaţiei permanente între 
agricultura aflată în decadenţă şi aerul din ce în ce mai infestat. 
Labicii, Gabii, Bovillae, odinioară îmbietoare orăşele de ţară, 
decăzuseră În asemenea măsură, încît procurarea 
reprezentanţilor lor pentru ceremonia sărbătorii latine prezenta 
dificultăţi serioase. Tusculum, deşi în continuare una dintre 
comunităţile cele mai de vază ale Latiumului, se alcătuia 
aproape numai din cîteva familii nobile care trăiau în capitală, 
dar care îşi păstrau dreptul de locuitori tusculani; în privinţa 
numărului de cetăţeni apți de vot se afla cu mult în urmă, chiar 
faţă de mici comunităţi din interiorul Italiei. Tulpina 
contingentului în stare să poarte armele se veştejise în 
asemenea măsură pe aceste meleaguri, pe care cîndva se 
bazase în principal capacitatea de luptă a Romei, încît relatările 
cronicilor despre războaiele ecvilor şi volscilor, care, comparate 
cu realităţile date, trebuiau să pară fantastice, erau citite cu 
mirare şi, poate, cu groază. Situaţia nu era pretutindeni atît de 
gravă, mai ales în celelalte părţi ale Italiei Centrale şi în 
Campania; dar, cu toate acestea, cum se plingea Varro, „oraşele 
Italiei, cîndva atit de populate, erau acum pustii”. Imaginea 
Italiei sub guvernarea oligarhiei este înfiorătoare. Contradicţia 
fatală între lumea cerşetorilor şi lumea bogaţilor nu este 
mediată sau moderată prin nimic. Cu cît aceasta era resimţită 
mai evident şi mai supărător de ambele părţi, cu cît bogăţia se 
înălța mai ameţitoare, cu cît abisul sărăciei se deschidea mai 
profund, cu atit mai frecvent individul era azvinlit din adîncuri 
spre înălţimi şi, din nou, de pe înălţimi în adîncuri în această 
capricioasă lume a speculaţiei şi a jocului hazardului. Cu cît cele 
două lumi se îndepărtau mai mult în exterior, cu atît mai mult se 
identificau în distrugerea vieţii familiale, care este nucleul şi 
germenul oricărei naţionalităţi, în trîndăvie şi opulenţă, în 
economia lipsită de perspectivă, atitudine nebărbătească, în 


corupţia care se deosebea numai prin tariful diferit, în 
demoralizarea pînă în pragul crimei, în lăcomia care declanşa 
războiul împotriva proprietăţii. Bogăția şi mizeria intrate într-o 
strinsă alianţă îi alunga pe italici din Italia, iar peninsula era 
năpădită în parte de viermuiala de sclavi, în parte de o linişte 
terifiantă. Este o imagine înfricoşătoare, dar nu una deosebită; 
pretutindeni unde guvernarea capitalistă s-a desăvirşit în statul 
sclavagist, ea a pustiit frumoasa lume a Preaînaltului într-un 
mod asemănător. Aşa cum fluviile lucesc în culorile curcubeului, 
cloaca oferind însă pretutindeni aceeaşi imagine, la fel se 
identifica Italia epocii lui Cicero, în esenţă, cu Elada lui Polybios 
şi, mai evident, cu Cartagina epocii lui Hannibal, unde capitalul 
guvernant atotputernic distrusese pătura mijlocie într-un mod 
asemănător, ridicase comerţul şi marea proprietate la maxima 
înflorire, producînd, în fine, o putrefacție politică şi morală a 
naţiunii, spoită cu un strat sclipitor. Toate păcatele grave de 
care capitalul s-a făcut vinovat faţă de naţiune şi de civilizaţie în 
lumea de astăzi rămîn tot atît de nesemnificative în raport cu 
grozăviile vechilor state capitaliste, pe cît de semnificativă 
rămîne deosebirea dintre omul liber, fie el oricît de sărac, şi 
sclav; şi abia atunci cînd se va coace semănătura monstruoasă 
a Americii de Nord lumea va recolta din nou fructe 
asemănătoare. 

Aceste suferinţe, din a căror cauză economia naţională 
italică lîncezea, erau incurabile în esenţa lor, iar ceea ce mai 
putea fi tămăduit intra în principal în competenţa poporului şi 
timpului; căci guvernul cel mai înţelept, ca şi medicul cel mai 
iscusit, nu poate transforma sucurile descompuse ale 
organismului în altele noi, nici nu poate întreprinde în cazul unor 
maladii mai grave altceva decit să prevină accidentele care 
stînjenesc puterea salutară a naturii în acţiunea ei. O asemenea 
protecţie era garantată deja prin sine datorită energiei paşnice a 
noii guvernări, prin care dispărură, fără alte intervenţii, 
excrescenţele cele mai grave, ca, de exemplu, cultivarea 
artificială a proletariatului, nepedepsirea crimelor, cumpărarea 
magistraturilor şi altele. Dar guvernul putea face mai mult decit 
să nu dăuneze. Caesar nu aparţine acelei categorii de bărbaţi 
prea deştepţi, care nu îndiguiesc marea din simplul motiv că, 
oricum, nici un dig nu poate rezista talazurilor. Este mai 
avantajos dacă națiunea şi economia ei îşi urmează de la sine 


calea prescrisă de natură; dar întrucit ele o părăsiseră, Caesar 
îşi concentră întreaga energie pentru a readuce, de sus în jos, 
națiunea la viaţa patriei şi familiei şi pentru a reforma economia 
naţională prin lege şi decret. Pentru a contracara absenţa 
permanentă a italicilor din Italia şi pentru a sili lumea nobilă şi 
negustorimea să întemeieze familii în propria patrie, el nu numai 
că scurtă stagiul militar al soldaţilor, dar le interzise categoric 
bărbaţilor de rang senatorial să călătorească în afara Italiei altfel 
decit pentru afaceri publice, şi le impuse celorlalţi italici aflaţi la 
vîrsta căsătoriei (de la 20 pînă la 40 de ani) să nu absenteze din 
Italia mai mult de trei ani consecutivi. În acelaşi sens, Caesar îi 
favorizase deja în timpul primului său consulat pe taţii cu mai 
mulţi copii, cu ocazia fondării coloniei Capua (p. 139), oferindu- 
le acum, ca imperator, capilor unor familii numeroase premii 
extraordinare, în timp ce, concomitent, ca judecător suprem al 
naţiunii, trată divorţul şi adulterul cu o rigoare nemaiîntilnită, 
conform concepţiilor romane. El nu se simţi înjosit atunci cînd 
decretă o lege detaliată asupra luxului; printre altele, aceasta 
limită cel puţin risipa edilitară într-una din excrescenţele ei cele 
mai absurde, monumentele funerare, reduse folosirea 
veşmintelor de purpură şi a perlelor la anumite perioade, 
categorii de vîrstă şi de rang, interzicînd-o cu desăvirşire pentru 
bărbaţii adulţi, impuse o cotă maximă cheltuielilor pentru masă, 
interzicînd de-a dreptul o serie de mîncăruri de lux. Fireşte, 
asemenea dispoziţii nu erau noi; prezenta însă o noutate faptul 
că „magistrul moravurilor” urmărea respectarea lor cu 
severitate, că supraveghea tirgurile alimentare prin intermediul 
unor oameni plătiţi şi, mai mult, că ordonă revizuirea meselor 
domnilor nobili prin mijlocirea lictorilor săi şi chiar confiscarea 
mîncărurilor interzise găsite la aceştia. Ce-i drept, prin 
asemenea învăţătură teoretică şi practică pentru respectarea 
moderaţiei, pe care noua poliţie monarhică o dădu lumii 
aristocratice, nu se putea obţine un alt rezultat decit tăinuirea 
luxului; dar dacă ipocrizia este veneraţia pe care imoralitatea o 
aduce virtuţii, o onestitate aparentă stabilită pe cale 
poliţienească însemna, în situaţia dată, un progres care nu 
trebuie subestimat. Măsurile luate de Caesar pentru 
reglementarea economiei funciare şi financiare erau de natură 
mai serioasă şi mai promițătoare. Aici era vorba mai întîi de 
dispoziţii tranzitorii în privinţa lipsei de bani şi a crizei datoriilor 


în general. Legea provocată de larma iscată în jurul capitalurilor 
nevalorificate, conform căreia nimeni nu putea să deţină mai 
mult de 60.000 de sesterţi (4.600 de taleri) în aur şi argint, 
probabil că a fost decretată numai pentru a calma miînia 
publicului ignorant împotriva cămătarilor; forma publicării, în 
care s-a pretextat că s-ar reactualiza numai o lege mai veche 
dată uitării, ne demonstrează că Caesar se simţea ruşinat din 
cauza acestei dispoziţii, şi este foarte puţin probabil ca ea să fi 
găsit o aplicare reală. O problemă mult mai gravă era abordarea 
pretențiilor aflate în suspensie, a căror îndeplinire integrală era 
cerută în mod tumultuos de către cei care constituiseră partidul 
lui Caesar. Mai sus (p. 309) am amintit că el nu a dat curs 
acestei cereri; cu toate acestea, făcu totuşi debitorilor două 
concesii importante, şi aceasta încă în anul 705 (49). În primul 
rind au fost anulate dobinzile restante, cele achitate fiind 
scăzute din masa de capital. În al doilea rînd, creditorul era silit 
să accepte bunurile mobile şi imobile ale debitorului în locul 
numerarului la valoarea pe care le avuseseră înainte de războiul 
civil, altfel spus, înainte de deprecierea generală antrenată de 
acesta. Dispoziţia era întru cîtva justificabilă; dacă creditorul 
putea fi considerat, pînă la achitarea sumei datorate, drept 
posesorul real al avutului debitorului său, era corect ca şi el să 
suporte partea sa din deprecierea generală a proprietăţii. 
Dimpotrivă, anularea plăţilor de dobîndă achitate sau aflate în 
suspensie, ceea ce însemna, de fapt, ca creditorii să piardă nu 
numai dobinzile, dar, în medie, şi un sfert din capitalul asupra 
căruia puteau ridica pretenţii în momentul decretării legii, nu 
era în realitate altceva decit o concesionare parţială a casării 
pretențiilor care decurgeau din împrumuturi, rivnită cu atita 
ardoare de către democrați; şi oricît de insolent s-ar fi 
comportat cămătarii, totuşi nu se poate justifica prin aceasta 
anihilarea generală şi retroactivă a tuturor pretențiilor de 
dobîndă, fără deosebire. Pentru a înţelege situaţia, trebuie să ne 
reamintim de atitudinea partidului democratic faţă de problema 
dobînzilor. Interdicţia legală de a percepe dobinzi, pe care 
opoziţia plebeiană a impus-o în anul 412 (342) (|, p. 216), 
fusese de fapt neutralizată de către nobilime, care stăpinea 
procesul civil prin intermediul preturii, dar îşi păstrase 
valabilitatea formală începînd cu timpurile acelea; iar democraţii 
secolului al VIl-lea, care apăreau întru totul drept continuatorii 


acelei vechi mişcări sociale a ordinelor (p. 120), au susţinut în 
permanenţă ilegalitatea plătirii de dobinzi şi o traduseră în 
practică, cel puţin temporar, în perioada tulburărilor epocii lui 
Marius (Il, p. 170). Nu este probabil ca lulius Caesar să fi 
împărtăşit, în privinţa problemei dobînzilor, vederile grosolane 
ale partidului său; dacă el aminteşte, în relatarea sa despre 
afacerile de lichidare, de dispoziţia pierderii avutului debitorilor 
în locul plătirii banilor, dar păstrează tăcerea asupra casării 
dobînzilor, circumstanţa aceasta poate fi luată drept un 
autoreproş tacit. Dar, ca oricare alt şef de partid, el depindea 
totuşi şi de partidul său şi nu se putea dezice de-a dreptul de 
principiile tradiţionale ale democraţiei în problema dobiînzilor; cu 
atit mai mult cu cît trebui să adopte o decizie în legătură cu 
această problemă nu ca învingătorul atotputernic de la 
Pharsalos, ci încă înainte de plecarea sa în Epir. Dar în timp ce el 
mai degrabă a acceptat decit a determinat această intervenţie 
împotriva legalităţii şi proprietăţii, este necondiţionat meritul 
său dacă a fost respinsă acea pretenţie nemaiauzită a casării 
tuturor datoriilor; şi poate fi privită drept o salvare a onoarei 
sale faptul că debitorii erau mult mai nemulţumiţi de concesiile 
acordate, cu totul insuficiente conform părerii lor, decit creditorii 
păgubiţi, declanşind, sub conducerea lui Caelius şi Dolabella, 
acele tentative nebuneşti, imediat reprimate, precum s-a arătat 
deja, pentru a-şi impune revendicările, respinse de către Caesar, 
prin scandal şi război civil. Caesar nu se limită însă numai la 
sprijinirea temporară a debitorului, ci făcu tot ceea ce putea 
face un legiuitor pentru a curma teribila atotputernicie a 
capitalului pentru o durată mai lungă. Înainte de toate, el 
proclamă marele principiu al dreptului conform căruia libertatea 
nu este un bun pe care şi-l arogă proprietatea, ci un drept peren 
al omului, pe care statul îl poate sustrage numai vinovatului, nu 
şi debitorului. Caesar este acela care, poate îndemnat şi aici de 
legislaţia mai umană egipteană şi greacă şi, mai ales, de cea 
soloniană, a introdus acest principiu, întru totul contradictoriu 
normelor mai vechii reglementări asupra falimentului, în dreptul 
public, unde se menţine de atunci necontestat. Conform 
dreptului public roman, debitorul devenea sclavul creditorului 
său (l, p. 118). Ce-i drept, Legea Poetelia permise aceluia care 
era insolvabil numai pentru moment şi nu din cauza mărimii 
datoriilor să-şi salveze libertatea personală prin cedarea averii 


sale (l, p. 216); pentru cel falimentar însă, această normă a 
dreptului fusese într-adevăr atenuată în punctele secundare, dar 
menţinută neschimbat timp de o jumătate de mileniu în 
problema principală; o acţiune îndreptată mai întîi împotriva 
proprietăţii era posibilă în mod excepţional numai atunci cînd 
debitorul murise, îşi pierduse cetăţenia sau nu mai putea fi 
găsit. Abia Caesar acordă bărbatului insolvabil dreptul pe care 
se bazează şi reglementările noastre actuale privind falimentul: 
astfel că, prin cedarea formală a avutului către creditori, 
indiferent dacă aceasta îi satisfăcea sau nu, debitorul îşi salva în 
tot cazul libertatea personală, chiar dacă numai în schimbul 
limitării drepturilor sale onorifice şi politice, şi începea o nouă 
existenţă ca proprietar, în care putea fi acuzat din cauza 
pretențiilor mai vechi care nu fuseseră satisfăcute în perioada 
falimentului numai dacă le putea face faţă fără a se ruina din 
nou din punct de vedere economic. In timp ce marele democrat 
îşi cîştigă aşadar nemuritoarea onoare de a emancipa în 
principiu libertatea personală de capital, el încercă, de 
asemenea, să stăvilească atotputernicia capitalului şi pe cale 
poliţienească, decretind legi împotriva cametei. Nici el nu-şi 
tăinui antipatia democratică împotriva tranzacţiilor cămătăreşti. 
Pentru relaţiile monetare italice a fost statornicită o sumă 
maximală pentru împrumuturile cu dobîndă ale fiecărui 
capitalist, ce pare să fi fost stabilită în funcţie de proprietatea 
italică pe care o deţinea fiecare în parte, ridicîndu-se poate la 
jumătatea valorii acesteia. Conform procedurii prescrise în legile 
republicane asupra cametei, încălcări ale acestei dispoziţii erau 
tratate drept infracţiuni penale şi aduse în faţa comisiei speciale 
de juraţi. Dacă se reuşea traducerea în practică a acestor 
stipulaţii, fiecare om de afaceri italic ar fi fost silit să devină, 
concomitent, şi proprietar funciar italic, clasa capitaliştilor care 
trăia numai de pe urma dobinzilor dispărînd astfel cu desăvirşire 
din Italia. In mod indirect, se limită substanţial şi categoria, cu 
nimic mai puţin dăunătoare, a proprietarilor funciari insolvabili 
care administrau proprietatea numai în interesul creditorilor lor, 
întrucît creditorii au fost siliţi să-şi cumpere ei înşişi pămînt dacă 
doreau să-şi continue tranzacţiile cămătăreşti. De aici se poate 
deduce, de altfel, că Caesar nu reînnoi pur şi simplu acea naivă 
interdicţie de percepere a dobinzilor a vechiului partid popular, 
ci încercă să înscrie stabilirea dobiînzilor în anumite graniţe. Este 


însă foarte probabil ca el să nu se fi limitat numai în cazul Italiei 
la stabilirea unei cote maximale a sumelor ce puteau fi 
împrumutate, ci să fi ordonat cote maximale pentru dobinzile 
înseşi, mai ales ţinind seama de interesele provinciilor. 
Stipulaţiile conform cărora este neavenit să se perceapă dobiînzi 
mai mari de 1% pe lună sau să se revendice alte dobiînzi pentru 
cele restante sau, în fine, să se ceară în faţa instanţei dobînzi 
restante care întreceau suma capitalului au fost stabilite în 
graniţele imperiului mai întîi de către Lucius Lucullus pentru Asia 
Mică. Ele urmară, probabil, tot modelul greco-egiptean, fiind 
conservate aici de către succesorul său mai bun şi aplicate, prin 
dispoziţiile guvernatorilor, şi în alte provincii, pentru ca în anul 
704 (50), cel puţin o parte dintre ele să primească putere de 
lege în toate provinciile, în baza unui decret al senatului roman. 
Dacă aceste dispoziţii ale lui Lucullus apar mai tîrziu în toată 
semnificaţia lor drept legi imperiale, constituind întru totul 
fundamentul legislaţiei romane, ba chiar al celei actuale asupra 
dobiînzilor, realitatea aceasta poate fi atribuită unei dispoziţii a 
lui Caesar. Mînă în mînă cu aceste încercări de înlăturare a 
supremaţiei capitalului trebuie amintite şi acele strădanii de 
readucere a economiei agricole pe calea cea mai folositoare 
comunităţii. Deosebit de importante au fost aici îmbunătăţirea 
jurisdicției şi a poliţiei. Dacă pînă atunci, în Italia, nimeni nu 
putea fi sigur de viaţa sau de averea sa mobilă sau imobilă, 
dacă căpeteniile de tilhari romani, de exemplu, se dedau jafului 
în pădurile Etruriei sau acaparau domeniile stăpînilor lor prin 
tilhărie în perioadele de acalmie în care oamenii lor nu 
contribuiau la bunul mers al politicii din capitală, dreptul celui 
mai puternic nu mai era valabil acum; consecințele 
binefăcătoare trebuiau să fie resimţite mai ales de toate clasele 
populaţiei agricole. In acelaşi sens, urmau să acţioneze şi 
planurile edilitare ale lui Caesar, care nu se limitară nicidecum 
doar la capitală; astfel, de exemplu, construirea unui drum 
lesnicios de la Roma la Marea Adriatică prin trecătorile 
Apeninilor urma să învioreze comerţul peninsular pe calea 
uscatului, iar desecarea parţială a Lacului Fucino urma să vină în 
avantajul ţărănimii marsice. Caesar interveni însă şi direct în 
realităţile economice ale Italiei. Crescătorii italici de vite au fost 
siliţi să-şi recruteze cel puţin o treime din păstori din rîndul 
oamenilor adulţi născuţi liberi, măsură prin care se interveni 


împotriva flagelului tîlharilor, oferindu-se, concomitent, şi 
proletariatului liber o posibilitate de cîştig. În problema agrară, 
Caesar, care se angajase deja în timpul primului său consulat în 
reglementarea ei (p. 139), mai clarvăzător decit Tiberius 
Gracchus, nu intenţiona să restaureze micile gospodării 
ţărăneşti cu orice preţ, chiar şi cu cel al unei revoluţii împotriva 
proprietăţii, ascunsă în spatele unor clauze juridice; ca oricare 
alt veritabil om de stat, punea înaintea tuturor maximelor 
politice securitatea a ceea ce este proprietate sau este 
considerat cel puţin de către public ca atare, şi încercă să 
înfăptuiască reîmprospătarea micii proprietăţi italice, care i se 
părea şi lui o problemă vitală a naţiunii, numai în limitele astfel 
prescrise. Reducîndu-se chiar numai la atit, se puteau face 
multe în această privinţă. El respectă necondiţionat oricare 
drept particular, fie că se numea proprietate sau posesiune cu 
titlu de creditare, fie că data din timpul lui Gracchus sau al lui 
Sulla. Dimpotrivă, după ce trecuse la o revizuire generală a 
titlurilor italice de proprietate prin reinstituirea „Comisiei celor 
20“ (p. 139), în maniera sa strict economă, care nu tolera risipa 
şi delăsarea nici în problemele mărunte, Caesar destină 
distribuirii după modelul gracchic, bineînţeles, în măsura în care 
erau prielnice agriculturii, toate pămînturile domeniale reale din 
Italia, incluzind o parte însemnată din pămînturile aflate în 
posesiunea unor colegii sacerdotale, dar care reveneau de drept 
statului; păşunile de vară din Apulia şi cele de iarnă din 
Samnium ale statului rămîneau în continuare domenii. În cazul 
în care aceste domenii n-ar fi fost suficiente, imperatorul 
intenţiona cel puţin să procure restul pămiînturilor prin 
achiziţionarea unor proprietăţi italice pe socoteala tezaurului 
public. Bineînţeles, în alegerea noilor ţărani au fost luaţi în 
considerare mai ales veteranii, povara recrutării care apăsa 
asupra patriei-mamă fiind transformată astfel într-o binefacere, 
întrucît Caesar îl reda ca ţăran pe proletarul încorporat ca 
recrut; este remarcabil mai ales faptul că în comunităţile latine 
pustii, ca, de exemplu, Veii şi Capena, par să fi fost aşezaţi cu 
predilecție colonişti noi. Reglementarea lui Caesar prin care noii 
proprietari nu erau îndreptăţiţi să înstrăineze pămînturile primite 
înaintea încheierii unui interval de 20 de ani constituia o fericită 
cale de mijloc între concesionarea neîngrădită a dreptului de 
înstrăinare, care ar fi adus grabnic majoritatea loturilor 


distribuite din nou în mîinile marilor capitalişti, şi interdicțiile 
permanente în privinţa libertăţii de circulaţie, dispuse în zadar 
atit de către Tiberius Gracchus (Il, pp. 62, 67, 235), cît şi de 
către Sulla (II, pp. 91; III, p. 64). Aşadar, dacă guvernul 
intervenea energic pentru suprimarea elementelor bolnave ale 
vieţii naţionale italice şi pentru întărirea celor sănătoase, 
sistemul municipal nou-reglementat, care se dezvoltase abia de 
curînd în criza războiului aliaţilor în cadrul şi alăturat sistemului 
statal (II, p. 245), urma să transfere noii monarhii absolute viaţa 
comunitară corespunzătoare şi să accelereze circulaţia încetinită 
a celor mai nobile elemente ale vieţii publice. În cele două 
ordonanţe, decretate în anul 705 (49) pentru Galia Cisalpină, iar 
în anul 709 (45) pentru ltalia, îndeosebi aceasta din urmă 
rămînînd o lege fundamentală pentru toate timpurile ulterioare, 
apare drept principiu călăuzitor, pe de o parte, epurarea severă 
a colegiilor urbane de toate elementele imorale (în timp ce nu 
găsim nici o urmă a vreunei poliţii politice), iar pe de altă parte, 
limitarea cît mai riguroasă a centralizării şi o cît mai mare 
libertate de mişcare a comunităţilor, ele păstrînd încă şi acum 
alegerea magistraţilor şi, chiar dacă îngrădită, o jurisdicție civilă 
şi penală. Reglementările poliţieneşti generale, ca, de exemplu, 
limitarea dreptului de asociere (p. 338), au fost introduse, 
bineînţeles, şi aici. Acestea sînt reglementările prin care Caesar 
a încercat să reformeze viaţa naţională italică. Este uşor fie să 
evidenţiem neajunsurile lor, întrucît şi ele ignorau o mulţime de 
deficienţe, fie să demonstrăm că ele au dăunat în mai multe 
privinţe, întrucît, parţial, limitau simţitor libertatea de circulaţie. 
Este şi mai uşor să demonstrăm că neajunsurile vieţii naţionale 
italice erau de fapt fără soluţie. Dar, în ciuda acestora, omul de 
stat raţional va admira atit opera, cît şi maestrul. Insemna mult 
dacă acolo unde un bărbat precum Sulla, exasperînd în faţa unui 
remediu, se mulţumise cu o reorganizare pur formală, răul era 
atacat la rădăcină, încercîndu-se extirparea lui; şi, pe bună 
dreptate, putem aprecia că Caesar s-a apropiat de măsura 
posibilului atît de mult cit i-a fost permis să se apropie omului de 
stat şi romanului. Asfel, nu s-a putut aştepta şi nici nu s-a 
aşteptat la regenerarea Italiei, ci a încercat s-o realizeze mai 
degrabă pe o cale cu totul diferită; pentru înţelegerea acestui 
lucru este necesar să analizăm mai întîi situaţia provinciilor aşa 
cum i se înfăţişa lui Caesar. 


El găsi 14 provincii: şapte europene: Hispania Ulterior şi 
Hispania Citerior, Galia Transalpină, Galia Cisalpină împreună cu 
Illyricum, Macedonia cu Grecia, Sicilia, Sardinia cu Corsica; cinci 
asiatice: Asia, Bitinia şi Pontul, Cilicia cu Ciprul, Siria, Creta; şi 
două africane: Cyrene şi Africa. Acestora, Caesar le adăugă încă 
trei teritorii prin instituirea celor două guvernări noi în Gallia 
Lugdunensis şi Belgica (p. 191) şi constituirea lliriei ca provincie 
de sine stătătoare. Proasta administraţie oligarhică ajunsese, în 
guvernarea acestor provincii, la un punct neatins vreodată - cel 
puţin în Occident, în ciuda multor altor performanţe 
considerabile în acest domeniu - de nici un alt guvern şi care, 
conform concepţiei noastre, nici nu mai putea suferi vreo 
potenţare. Ce-i drept, romanii nu erau singurii răspunzători de 
această stare de lucruri. Guvernarea elenă, feniciană sau 
asiatică extirpaseră din rîndul popoarelor, aproape pretutindeni, 
crezul superior al unor timpuri mai bune şi sentimentul dreptăţii 
şi libertăţii. Era într-adevăr grav că fiecare provincial acuzat era 
obligat să se prezinte, la cerere, personal la Roma; că 
guvernatorul roman intervenea după propria apreciere în 
jurisdicţia şi administraţia comunităţilor dependente, ordona 
sentinţe capitale şi casa hotăririle consiliului comunităţii; că, în 
caz de război, el întrebuința milițiile după bunul său plac şi 
deseori într-un mod condamnabil - aşa, de exemplu, cu ocazia 
asedierii Heracleii pontice, Cotta  încredinţă miliției toate 
posturile periculoase pentru a-şi cruța italicii, iar întrucît asediul 
nu progresa conform dorinţei sale, îi scurtă pe geniştii săi cu un 
cap. Era într-adevăr grav că atit guvernatorii romani, cît şi suita 
lor nu erau legaţi de nici un paragraf al moralității sau al 
dreptului penal şi că violuri, profanări şi asasinate, cu sau fără 
păstrarea aparenţei legale, erau evenimente cotidiene în 
provincii. Dar cel puţin acestea nu constituiau fapte noi; aproape 
pretutindeni tratamentul rezervat de obicei sclavilor devenise 
un fenomen uzual şi, la urma urmei, nu conta dacă postul de 
tiran al locului era deţinut de un guvernator cartaginez, de un 
satrap sirian sau de un proconsul roman. Bunăstarea materială, 
poate unica problemă înţeleasă acum în provincii, a fost 
afectată de acele evenimente care, ce-i drept, îi implicau pe 
mulţi din cauza numărului mare de tirani, dar numai pe unii 
indivizi într-o măsură mult mai mică decit exploatarea financiară 
care apăsa în mod egal asupra tuturor şi care nu se înfăţişase 


încă niciodată cu o asemenea energie. În acest domeniu, 
romanii îşi certificau acum vechea lor măiestrie în sistemul 
monetar într-un mod înspăimîntător. Mai sus am încercat să 
descriem sistemul roman al asupririi provinciale atit în 
fundamentele sale modeste şi înțelepte, cît şi în creşterea şi 
degradarea sa (Il, pp. 260-265); se înţelege de la sine că cea din 
urmă luă proporţii tot mai alarmante. Impozitele ordinare 
deveniră mai apăsătoare în principal prin inegalitatea distribuirii 
lor şi nefastul sistem de colectare decît prin mărimea lor. În 
privinţa poverii de încartiruire, chiar oamenii de stat romani 
apreciau că un oraş suferă aproximativ în egală măsură fie că 
este luat cu asalt de către inamic, fie că trebuie să deschidă 
porţile unei armate romane pentru a o încartirui pe timp de 
iarnă. În timp ce, prin caracterul lor originar, impozitele fuseseră 
compensaţia pentru povara războiului preluată de Roma, 
comunitatea care le plătea avînd, în consecinţă, dreptul de a fi 
scutită de serviciul ordinar, serviciul de garnizoană, cum este 
atestat în cazul Sardiniei, era impus acum provincialilor aproape 
în întreaga lui amploare, iar în armatele obişnuite, pe lingă 
altele, erau obligaţi în exclusivitate la greaua sarcină a 
serviciului de cavalerie. Pe cît de frecvente, pe atit de 
apăsătoare şi imprevizibile erau şi dările extraordinare ca, de 
exemplu, livrările de grîu, în schimbul unei remuneraţii derizorii 
sau chiar inexistente, în beneficiul proletariatului din capitală, 
frecventele şi costisitoarele echipări de flote şi apărări ale 
coastelor de atacurile piraţilor, procurarea operelor de artă, a 
fiarelor sălbatice sau a altor obiecte pentru a satisface luxul 
roman privind teatrul şi luptele dintre animale, rechiziţiile 
militare în caz de război. Un singur exemplu poate arăta cît de 
mult progresaseră lucrurile. În timpul administrării trienale a 
Siciliei de către Gaius Verres, numărul proprietarilor scăzu, la 
Leontinoi, de la 84 la 32, la Motyka, de la 187 la 86, la Herbita, 
de la 252 la 120, la Agyrion, de la 250 la 80; astfel încît, în patru 
dintre cele mai fertile districte ale Siciliei, 59 din 100 de 
proprietari preferau să-şi lase ogoarele în paragină decit să le 
cultive sub această guvernare. Aşa cum arată deja numărul lor 
scăzut şi cum se afirmă în mod explicit, aceşti agricultori nu 
erau mici fermieri, ci veritabili proprietari de plantaţii, în 
majoritatea lor cetăţeni romani! În statele clientelare, formele 
asupririi difereau într-o oarecare măsură, dar obligaţiile în sine 


erau, poate, şi mai intolerabile, întrucît exploatării de către 
romani i se alătura aici şi cea a curților autohtone. În 
Cappadocia şi Egipt, atît ţăranul, cît şi regele erau falimentari, 
cel dintii fiind incapabil să-l satisfacă pe perceptorul de dări, cel 
din urmă, pe creditorul roman. La acestea se adăugau 
extorcările propriu-zise, nu numai cele ale guvernatorului însuşi, 
dar şi cele ale „amicilor” săi, fiecare părînd a poseda un drept 
de referinţă asupra guvernatorului şi un drept legitim de a se 
întoarce din provincie ca un om căpătuit. Din acest punct de 
vedere, oligarhia romană se asemăna întru totul cu o ceată de 
tilhari şi practica jaful în provincii ca pe o profesie şi un 
meşteşug; un adevărat oligarh nu-şi făcea prea multe scrupule, 
întrucît trebuiau mituiţi şi avocaţii şi juraţii şi deoarece cu cit se 
fura mai mult, cu atit se fura mai sigur. Proliferase deja şi 
onoarea tilharului: marele hoţ îl desconsidera pe cel mic, iar 
acesta din urmă pe simplul pungaş; cel care, în mod 
surprinzător, fusese condamnat vreodată se împăuna cu cifra 
colosală a sumelor despre care dovedise că au fost extorcate de 
el. În felul acesta, magistraturile erau gestionate de urmaşii 
acelor bărbaţi care fuseseră obişnuiţi să nu aducă acasă din 
timpul administrării lor nimic altceva decit gratitudinea supuşilor 
şi aprobarea concetăţenilor. Dar nefericiţii provinciali erau 
năpăstuiţi poate şi mai mult de prezenţa oamenilor de afaceri 
italici, şi mai puţin supuşi vreunui control. În mîinile acestora se 
concentrau cele mai profitabile domenii din proprietatea 
funciară şi întreaga activitate comercială şi financiară. 
Domeniile din ţinuturile transmarine care aparţineau nobililor 
italici erau lăsate pradă tuturor neajunsurilor conducerii prin 
administratori şi nu-şi vedeau stăpînul niciodată, exceptind 
poate parcurile de vinătoare, care apar deja în această perioadă 
în Galia Transalpină, incluzind o suprafaţă de pînă la o milă 
pătrată germană. Cămătăria înflorea ca niciodată înainte. Micii 
proprietari din Illyricum, Asia, Egipt lucrau de fapt încă din 
timpul lui Varro, în majoritatea lor, ca sclavi debitori ai 
creditorilor lor romani sau neromani, întocmai precum plebeii 
lucraseră odinioară pentru seniorii lor patricieni. S-a întîmplat ca 
unele sume să fie împrumutate şi unor comunităţi urbane cu o 
dobîndă lunară de 4%. Nu era un lucru neobişnuit ca un om de 
afaceri energic şi influent să ceară fie din partea senatului titlul 
de ambasador, fie din partea guvernatorului titlul de ofiţer şi, pe 


cît posibil, şi o ceată înarmată, pentru a-şi încheia afacerile cu 
mai mult succes; putem da crezare relatării conform căreia unul 
dintre aceşti onorabili bancheri belicoşi a închis, din cauza unei 
pretenţii, consiliul comunităţii oraşului Salamis din Cipru în 
clădirea sfatului, pînă cînd cinci dintre membrii consiliului au 
murit de foame. Acestei asupriri duble, fiecare în parte fiind deja 
insuportabilă, una completind-o pe cealaltă tot mai bine, i se 
adăugau apoi poverile generale, de care, în majoritatea lor, 
guvernul roman era răspunzător cel puţin în mod indirect. În 
cursul numeroaselor războaie, ţara era privată de mari capitaluri 
cînd de barbari, cînd de armatele romane; multe ţări au fost 
astfel distruse. Avînd în vedere nulitatea poliţiei romane de 
uscat şi de mare, hoţii la drumul mare şi piraţii mişunau 
pretutindeni. În Sardinia şi în interiorul Asiei Mici, tilhăria era 
endemică; în Africa şi în Hispania Ulterior se impunea 
fortificarea cu ziduri şi turnuri a tuturor edificiilor situate în afara 
cetăților. Teribilul flagel al pirateriei a fost descris deja într-un 
alt context (p. 30). Panaceele sistemului de prohibiţie - 
obişnuitele mijloace de intervenţie a guvernatorului roman 
atunci cînd se instalau criza financiară şi scumpetea griului, care 
nu puteau lipsi în asemenea împrejurări - nu contribuiau la 
ameliorarea situaţiei. In afară de criza generală, starea 
comunităţilor era subminată aproape pretutindeni de tulburările 
locale şi de sustragerile magistraţilor locali. Acolo unde 
asemenea suferinţe nu erau numai trecătoare, ci apăsau asupra 
comunităţilor şi indivizilor timp de generaţii cu o greutate 
sporită inevitabil an de an, trebuia să sucombe, pe bună 
dreptate, şi cel mai bine rînduit buget public sau particular şi să 
se răspindească cea mai cumplită mizerie asupra tuturor 
naţiunilor de la Tajo pînă la Eufrat. „Toate comunităţile - se 
spune deja într-o scriere publicată în anul 684 (70) - sînt 
ruinate”; tocmai acest fapt este atestat explicit în cazul 
regiunilor hispanice şi în Gallia Narbonensis, aşadar provinciile 
cu o stare economică acceptabilă. În Asia Mică, oraşe precum 
Samos şi Halikarnassos erau aproape pustii; comparată cu 
chinurile la care era supus provincialul liber, starea legală de 
sclav părea a fi aici un liman al liniştii şi, conform descrierilor 
oamenilor de stat romani, pînă şi răbdătorul asiatic se săturase 
de viaţă. Cel care doreşte să cerceteze cît de mult poate să 
decadă omul atît în nelegiuita producere, cît şi în cu nimic mai 


puţin nelegiuita îndurare a inimaginabilei nedreptăţi, să citească 
în actele judiciare ale acestor timpuri ce au putut săviîrşi mai- 
marii romani şi ce au putut suporta grecii, sirienii şi fenicienii. 
Chiar şi oamenii de stat încuviinţau în public şi fără înconjur că 
numele de roman este detestat nespus de mult pe întregul 
cuprins al Greciei şi Asiei; iar dacă cetăţenii din Heracleia 
pontică îi omoriră odată pe toţi vameşii romani, se poate numai 
regreta că asemenea evenimente nu s-au repetat mai des. 
Optimaţii rideau de noul stăpîn care îşi vizita pe rînd „fermele” 
sale; într-adevăr, starea tuturor provinciilor necesita întreaga 
seriozitate şi întreaga înţelepciune ale unuia dintre acei bărbaţi 
de excepţie, mulţumită cărora numele de rege nu este 
considerat numai ca un exemplu strălucitor al insuficienţei 
umane. Timpul trebuia să vindece rănile, iar Caesar avu grijă să 
acţioneze şi să nu fie produse altele în viitor. Sistemul de 
administraţie a fost reorganizat din temelii. Proconsulii şi 
propretorii lui Sulla fuseseră de drept suverani în provinciile lor, 
nefiind supuşi, practic, nici unui control; cei ai lui Caesar erau 
slujbaşii bine disciplinaţi ai unui stăpîn exigent, care înnoda 
deja, prin unitatea şi durata pe viaţă a puterii sale, o relaţie mai 
firească şi mai suportabilă faţă de supuşi decit acea mulţime de 
mici tirani care se schimbau anual. Ce-i drept, guvernările erau 
distribuite şi în continuare între cei doi consuli şi cei 16 pretori, 
care părăseau anual magistratura, dar, întrucît imperatorul 
desemna de-a dreptul opt dintre cei din urmă şi întrucit 
împărţirea provinciilor concurenţilor depindea numai de propria-i 
voinţă (p. 250), ele erau acordate de fapt de către Caesar. El 
îngrădi şi competenţa reală a guvernatorilor. Aceştia păstrau 
conducerea jurisdicției, chiar şi controlul administrativ al 
comunităţilor, dar comanda lor era paralizată de noul 
comandant suprem de la Roma şi de locotenentul acestuia 
alăturat guvernatorului (p. 329); sistemul de impozite era 
încredinţat, probabil de pe acum şi în provincii, în principal unor 
slujbaşi imperiali (p. 322), astfel încît guvernatorul se vedea 
înconjurat, de acum încolo, de un personal auxiliar dependent, 
necondiţionat, de imperator fie în baza legilor ierarhiei militare, 
fie datorită celor, şi mai severe, ale disciplinei domestice. Dacă 
proconsulul şi cvestorul său apăruseră pînă atunci, într-un fel, ca 
membrii unei bande de tiîlhari trimişi pentru a strînge prada, 
magistraţii lui Caesar aveau menirea de a-l apăra pe cel oropsit 


împotriva celui puternic; iar locul controlului mai rău decit 
inexistent al tribunalelor ecvestre sau senatoriale era luat de 
răspunderea datorată unui monarh drept şi neîngăduitor. Legea 
asupra extorcărilor, ale cărei dispoziţii Caesar le întărise încă din 
timpul primului său consulat, se aplica în cazul comandanților 
supremi din magistraturi cu o duritate inexorabilă, care trecea 
uneori chiar şi de litera ei; iar magistraţii financiari, dacă îşi 
permiteau cumva să comită o abatere, ispăşeau în faţa 
stăpînului lor aşa cum obişnuiau să ispăşească sclavii şi liberţii 
în baza teribilului drept domestic al acestor timpuri. Sarcinile 
publice extraordinare au fost reduse la adevărata lor mărime şi 
considerat ca un veritabil caz de urgenţă, cele ordinare au fost 
substanţial micşorate. Mai sus am amintit de reglementarea 
fundamentală a sistemului de impozite (p. 332): extinderea 
degrevărilor, scăderea generală a dărilor directe, limitarea 
sistemului de zeciuială asupra Africii şi Sardiniei, înlăturarea 
deplină a intermediarilor în cazul perceperii impozitelor directe 
constituiau pentru provinciali reforme binefăcătoare. Ce-i drept, 
nu se poate dovedi că Caesar, urmînd exemplul unuia dintre cei 
mai mari predecesori democrați, Sertorius (p. 17), a încercat să-i 
elibereze pe supuşi de povara încartiruirii şi să le impună 
soldaţilor obligaţia de a-şi ridica ei înşişi tabere permanente 
după modelul urban; dar, cel puţin după ce schimbase rolul de 
pretendent cu cel de rege, el nu era bărbatul care să sacrifice 
supusul în favoarea soldatului, iar spiritul lui s-a simţit şi atunci 
cînd moştenitorii politicii sale creară asemenea tabere de război 
şi din aceste tabere de război din nou oraşe care deveniră 
focare ale civilizaţiei italice în mijlocul ținuturilor barbare de 
graniţă. Eliberarea provincialilor de supremaţia copleşitoare a 
capitalului roman era mult mai dificilă decît înlăturarea 
fărădelegilor magistraţilor. Aceasta nu putea fi suprimată întru 
totul fără a utiliza mijloace care erau şi mai periculoase decit 
răul în sine; guvernul putea elimina deocamdată numai unele 
abuzuri: Caesar interzise, de exemplu, folosirea titlului de 
ambasador al statului în scopuri cămătăreşti, violarea evidentă 
şi  cămătăria dovedită erau  combătute prin aplicarea 
necruțătoare a legilor penale generale şi a legilor asupra 
cametei, valabile şi pentru provincii (p. 353); o tămăduire 
temeinică nu putea fi aşteptată decit în urma reînfloririi 
bunăstării provincialilor, datorată unei administrații mai bune. În 


ultima perioadă fuseseră decretate de mai multe ori dispoziţii 
tranzitorii pentru a conjura înglodarea în datorii a unor provincii. 
Ca guvernator al Hispaniei Ulterior, Caesar însuşi le acordase 
creditorilor două treimi din veniturile debitorilor lor, pentru a-şi 
realiza sumele ce le reveneau. La fel, Lucius Lucullus, fiind 
guvernator al Asiei Mici, casase de-a dreptul resturile de 
dobîndă ajunse la proporţii nemăsurate, sugerîindu-le creditorilor 
să se mulţumească pentru celelalte sume cu a patra parte a 
veniturilor rezultate din domeniile debitorilor lor, ca şi cu o cotă- 
parte corespunzătoare din beneficiile ce le reveneau acestora 
din chiria imobilelor sau munca sclavilor. Nu există mărturii 
despre lichidări de datorii în provincii ordonate de către Caesar 
în urma războiului civil; dar, luînd în considerare cele relevate 
mai sus şi măsurile întreprinse în Italia (p. 351), nu poate fi pus 
la îndoială faptul că Caesar a acţionat în aceeaşi direcţie sau că 
a intenţionat să o facă. Aşadar, dacă imperatorul despovăra 
provincialii de asuprirea venită din partea magistraţilor şi 
capitaliştilor Romei, în măsura în care aceasta se află în putinţa 
omului, era, cu siguranţă, de aşteptat ca guvernul, cîştigînd în 
vigoare datorită lui, să înfrîngă sălbaticele popoare de graniţă şi 
să scape de tilhari şi pirați aşa cum soarele aflat la răsărit 
împrăştie negurile îndărătnice. Oricit de dureroase ar fi fost 
vechile răni, Caesar părea să inaugureze pentru mult-chinuiţii 
supuşi zorii diafani ai unei epoci mai suportabile, de secole 
prima guvernare inteligentă şi umană, şi o politică de pace care 
nu se baza pe laşitate, ci pe putere. Pe bună dreptate, îndeosebi 
provincialii au deplîns, alături de romanii cei mai buni, moartea 
marelui eliberator. 

Înlăturarea fărădelegilor existente nu constituia însă 
obiectivul principal din reforma provincială a lui Caesar. 
Conform concepţiei aristocraților democraţilor, în republica 
romană provinciile nu fuseseră altceva decit proprietăţi funciare 
ale poporului roman - astfel erau denumite - şi fuseseră utilizate 
şi exploatate ca atare. Aceasta se sfirşise acum. Provinciile în 
sine urmau să dispară treptat pentru a pregăti întineritei naţiuni 
eleno-italice o patrie nouă şi mai spațioasă, ale cărei districte să 
nu existe toate celelalte în folosul unuia, ci toate pentru unul şi 
unul pentru toate; suferinţele şi pierderile naţiunii, pentru care 
nu se mai găsea nici un remediu în vechea Italie, urmau să fie 
învinse, prin propriile forţe, de noua existenţă în patria 


întinerită, de viaţa naţională mai bună, mai amplă, mai măreaţă. 
Se ştie că aceste idei nu erau noi. Emigraţia din Italia în 
provincii, devenită de secole permanentă, pregătise o 
asemenea extindere a Italiei, fireşte, fără a intra în conştiinţa 
emigranților înşişi. Italicii fuseseră conduşi într-un mod planificat 
dincolo de graniţa ltaliei mai întîi de către Gaius Gracchus, 
creatorul monarhiei democratice romane, iniţiatorul cuceririlor 
transalpine, ctitorul coloniilor Cartagina şi Narbo; apoi, al doilea 
om de stat genial, zămislit de democraţia romană, Quintus 
Sertorius, începuse să-i îndrume pe barbarii occidentali spre 
civilizaţia latină; el acordă tineretului hispanic nobil veşminte 
romane, îl îndemnă să vorbească latina şi să-şi însuşească 
cultura italică superioară în instituţia pe care o fondase la Osca. 
La începutul guvernării lui Caesar exista deja o populaţie italică 
masivă în toate provinciile şi statele clientelare care, ce-i drept, 
ducea lipsă atit de continuitate, cît şi de densitate; fără a vorbi 
despre oraşele italice formale din Hispania şi din Galia 
meridională, este suficient să amintim de numeroasele trupe de 
cetăţeni pe care Sertorius şi Pompeius le recrutaseră în 
Hispania, Caesar în Galia, luba în Numidia, partidul 
constituţional în Africa, Macedonia, Grecia, Asia Mică şi Creta, de 
lira latină (bineînţeles, neacordată) cu al cărei ajutor poeţii 
urbani ai Cordubei îi elogiaseră pe generalii romani încă din 
vremea războiului sertorian, de traducerea poeziilor greceşti, 
apreciate tocmai datorită eleganţei versurilor lor, pe care cel 
mai vechi poet extraitalic demn de reţinut, transalpinul Publius 
Terentius Varro de pe Aude, le-a publicat curînd după moartea 
lui Caesar. Pe de altă parte, întrepătrunderea spiritului latin şi 
italic, pentru a spune astfel, era de o vîrstă cu Roma însăşi. Incă 
în cursul unificării Italiei, națiunea latină învingătoare îşi 
asimilase toate celelalte naţionalităţi învinse, doar cea greacă 
integrîndu-se în forma dată, fără a se contopi cu ea. Acolo unde 
ajungea legionarul roman, el era urmat de magistrul grec, în 
felul său un cuceritor cu nimic mai prejos; de timpuriu, renumiţi 
gramatici greci pot fi localizaţi pe Guadalquivir, iar în instituţia 
de la Osca se învăţa atit greceşte, cît şi latineşte. Educaţia 
romană superioară în sine nu era altceva decit propovăduirea 
marii evanghelii a originalității şi artei greceşti în idiomul italic; 
elenul, cel puţin, nu se putea revolta deschis împotriva 
insolenţei modeste a cuceritorilor civilizatori de a o destăinuli 


barbarilor Occidentului mai întîi în limba lor. De mult timp grecul 
vedea în Roma sabia şi scutul elenismului, mai ales acolo unde 
sentimentul naţional era mai pur şi mai puternic, la graniţele 
amenințate de deznaţionalizarea barbară - de exemplu, la 
Massalia, pe coasta de nord a Mării Negre şi pe Eufrat şi Tigru; şi 
într-adevăr, după o întrerupere seculară, ctitoriile de oraşe ale 
lui Pompeius în îndepărtatul Orient relevau opera binefăcătoare 
a lui Alexandru. Ideea unui imperiu italo-elen, cu două limbi şi o 
naţionalitate unitară, nu era nouă - altfel nici n-ar fi fost altceva 
decît o greşeală -, dar faptul că ea a progresat de la proiecte 
nesigure spre o formulare certă, de la începuturi răzlețe spre o 
fundamentare temeinică şi concentrată este opera celui de-al 
treilea şi celui mai mare dintre oamenii de stat democrați ai 
Romei. 

Prima şi esenţiala condiţie pentru nivelarea politică şi 
naţională a imperiului era conservarea şi lărgirea celor două 
naţiuni destinate guvernării, eliminindu-se cît mai grabnic 
influenţa populațiilor barbare sau numite astfel. Intr-un anumit 
sens, s-ar putea aminti, alături de greci şi de romani, o a treia 
naţionalitate care concura cu aceştia în privinţa ubicuităţii în 
lumea de atunci, fiind destinată să deţină şi în noul stat al lui 
Caesar un loc destul de important. Aceştia erau evreii. Dirzul 
popor, ciudat de maleabil, era, atît în lumea veche, cît şi în cea 
contemporană, pretutindeni şi nicăieri acasă, pretutindeni şi 
nicăieri puternic. Diadohii lui David şi ai lui Solomon nu 
însemnau pentru evreii acelor timpuri nimic mai mult decit 
lerusalimul pentru cei de astăzi; într-adevăr, pentru unitatea ei 
religioasă şi spirituală, națiunea îşi găsea un punct de sprijin în 
micul regat de la lerusalim, dar ea însăşi nu se compunea 
nicidecum din masa de supuşi ai Hasmoneilor, ci din 
nenumăratele comunităţi evreieşti risipite pe întregul cuprins al 
Imperiului Roman şi regatului part. Îndeosebi la Alexandria şi, în 
mod asemănător, în Cyrene, evreii alcătuiau în interiorul acestor 
oraşe comunităţi administrative proprii, delimitate chiar şi 
teritorial, asemănătoare cartierelor de evrei din oraşele noastre, 
dar bucurîndu-se de o libertate mai mare şi fiind conduse de un 
„stăpîn al poporului” ca judecător şi administrator suprem. 
Numărul mare al populaţiei evreieşti la Roma încă dinaintea lui 
Caesar şi strinsa coeziune etnică ce domina atunci în rîndul ei 
sînt dovedite de remarca unui scriitor al epocii, conform căreia 


nu se putea recomanda guvernatorului să ia măsuri prea aspre 
împotriva evreilor din provincia sa, întrucît putea fi sigur că, 
odată întors în patrie, va fi fluierat de plebea din capitală. Şi în 
epoca aceea, comerţul era ocupaţia de bază a evreilor; 
negustorul evreu îl însoțea atunci pe comerciantul roman 
cuceritor aşa cum îl va însoţi mai tîrziu pe cel din Genova sau 
Veneţia şi alături de negustorimea romană capitalul se 
concentra înainte de toate în mîinile celei evreieşti. În fine, şi în 
epoca aceea întîlnim antipatia neobişnuită a occidentalilor faţă 
de această rasă atit de profund orientală şi faţă de opiniile şi 
obiceiurile ei necunoscute. Această influenţă evreiască, deşi nu 
era trăsătura cea mai îmbucurătoare în amestecul de populaţii 
de atunci, de altfel, nu a fost nicăieri îmbucurătoare, constituia, 
cu toate acestea, numai un aspect istoric care a evoluat în 
cursul firesc al lucrurilor, pe care omul de stat nu avea voie nici 
să-l nege, nici să-l combată şi pe care Caesar, recunoscînd 
corect situaţia dată, l-a încurajat pe cît posibil la fel cum a făcut- 
o şi precursorul său Alexandru. Dacă Alexandru, ctitorul 
evreismului alexandrin, a înfăptuit pentru această naţiune cel 
puţin tot atît cît înfăptuise şi David prin construirea templului de 
la lerusalim, Caesar îi stimulă pe evreii din Alexanaria şi Roma 
cu privilegii şi avantaje deosebite şi protejă mai ales cultul lor 
ciudat atît împotriva preoţimii romane, cît şi a celei greceşti. 
Bineînţeles, cei doi mari bărbaţi de stat nu se gindeau la 
egalizarea naţionalităţii evreieşti cu cea elenă sau italo-elenă. 
Insă evreul, care, spre deosebire de occidental, nu primise darul 
Pandorei al organizării politice şi care păstrează o oarecare 
indiferenţă faţă de stat; care, mai apoi, cu cit renunţă mai greu 
la esenţa particularităţii sale naţionale, cu atît se înconjoară mai 
uşor cu haina oricărei naţionalităţi, adaptindu-se, pînă la un 
anumit punct, particularităţilor naţionale străine - acest evreu 
era, tocmai din această cauză, croit pentru un stat care urma să 
fie clădit pe ruinele a o sută de politii organice şi care urma să 
fie înzestrat cu o naţionalitate abstractă, denaturată într-un fel 
din capul locului. ludaismul a fost şi în lumea antică un ferment 
hotăritor al cosmopolitismului şi al descompunerii naţionale; din 
acest punct de vedere, era îndreptăţit cu predilecție să fie inclus 
în statul lui Caesar, a cărui politie nu era, la urma urmei, nimic 
altceva decit cetăţenia universală şi a cărui popularitate nu era 
decît umanitarism. Insă elementele pozitive ale noii organizări 


rămîneau naționalitatea latină şi elenă în exclusivitate. Aşadar 
se sfirşise existenţa statului italic, specific republicii; nu era însă 
nimic altceva decit o vorbărie, pe bună dreptate explicabilă, dar 
cu toate acestea extrem de puerilă, a nobilimii revoltate faptul 
că Caesar era acuzat că ar distruge ltalia şi Roma în mod 
intenţionat pentru a deplasa centrul de greutate al imperiului în 
Orientul grecesc şi a transforma llionul sau Alexandria în 
capitala lui. În organizarea lui Caesar, naționalitatea latină 
păstră mai degrabă preponderența, situaţie dovedită de faptul 
că el decretă fiecare dispoziţie în limba latină, ordonanţelor 
destinate ținuturilor elenofone fiindu-le adăugate şi textele în 
limba greacă. In cadrul monarhiei sale ordonă relaţiile celor 
două mari naţiuni în general, aşa cum fuseseră ordonate de 
predecesorii săi republicani în Italia unificată: naționalitatea 
elenă a fost protejată acolo unde exista, cea italică a fost lărgită 
după posibilități, dîndu-i-se drept moştenire patrimoniul 
naționalităților destinate  disoluţiei. Această atitudine era 
necesară din simplul motiv că o egalizare absolută a 
elementului grecesc şi latin în stat ar fi condus, foarte probabil, 
la acea catastrofă pe care o desăvirşi bizantinismul cîteva 
secole mai tîrziu; căci, din toate punctele de vedere, elenismul 
era superior structurii romane nu numai prin spirit, ci şi prin 
masă şi deţinea, în hoardele de eleni sau semieleni, veniţi în 
Italia constrînşi sau de bunăvoie, un număr infinit de apostoli 
umili, a căror importanţă nu poate fi evaluată numai în baza 
influenţei lor. Evocînd numai apariţia cea mai eminentă din 
acest domeniu, trebuie spus că guvernarea monarhilor romani 
de către lachei greci este tot atît de veche ca şi monarhia însăşi; 
primul de pe această listă a indivizilor, pe cît de interminabilă, 
pe atit de respingătoare, este slujitorul apropiat al lui Pompeius, 
Theophanes din Mytilene, care, datorită puterii pe care o 
deţinea asupra influenţabilului său stăpiîn, a contribuit poate mai 
mult decît oricare altul la izbucnirea războiului dintre Pompeius 
şi Caesar. Pe bună dreptate, concetăţenii săi îl venerară după 
moarte aproape ca pe un zeu, el fusese acela care a inaugurat 
guvernarea de camerişti a epocii cezarilor care, într-un anumit 
sens, era tot o guvernare a elenilor asupra romanilor. În 
consecinţă, cel puţin în Occident, guvernul avea suficiente 
temeiuri pentru a nu încuraja expansiunea elenismului, însă 
acolo unde exista, el era conservat şi protejat. Oricît de mult 


crizele politice îi sugerau imperatorului să răstoarne stilpii de 
susţinere ai elenismului în Occident şi în Egipt, Massalia şi 
Alexandria n-au fost nici distruse, nici deznaţionalizate. Dacă 
Sicilia a fost nu numai despovărată de greutatea dijmei, ci 
comunităţilor sale li s-a acordat dreptul latin, urmînd, probabil, 
ca la timpul potrivit să se ajungă la deplina egalizare cu ltalia, 
intenţia lui Caesar nu era, fără îndoială, latinizarea Siciliei, ci, 
asemenea Neapolisului şi Regionului, să includă minunata 
insulă, pe care natura o destinase nu atit ca ţară vecină Italiei, 
cît ca ţinutul său cel mai încîntător, în federaţia comunităţilor 
italice, ea păstriîndu-şi naționalitatea elenă. Dimpotrivă, prin 
colonizare şi latinizare, elementul roman a fost încurajat de 
către guvern în cele mai diferite colţuri ale imperiului. Caesar 
conservă principiul - născut, ce-i drept, dintr-o unificare 
terifiantă a dezvoltării dreptului formal şi a creşterii brutale a 
puterii, dar de nefînlăturat pentru a avea mină liberă în vederea 
acţiunilor împotriva naţiunilor destinate nimicirii - potrivit căruia 
orice teren din provincii care nu era concesionat comunităţilor 
sau particularilor printr-un act special al guvernului să rămînă în 
proprietatea statului, ocupantul temporar avînd numai o 
posesiune tolerată, oricînd pasibilă de anulare; el ridică această 
teorie democratică de partid la rangul unei axiome 
fundamentale a dreptului monarhic. Bineînţeles, extinderea 
naţionalităţii romane putea fi promovată în primul rînd în Galia. 
Prin acceptarea comunităților transpadane în federaţia 
cetăţenilor romani, considerată de către democrați ca fiind de 
mult săvirşită (pp. 7, 210-211), dar realizată efectiv abia acum 
de către Caesar (705, 49), Galia Cisalpină obţinu integral ceea 
ce fusese dobiîndit de o mare parte a locuitorilor ei: drepturi 
politice egale cu ţara-mamă. Într-adevăr, în cei 40 de ani care se 
scurseseră de la acordarea dreptului latin, această provincie se 
latinizase întru totul. Cei cu vederi exclusiviste puteau lua în 
deridere grosul şi guturalul accent al latinei celtice şi puteau 
observa lipsa „unei anumite fineţi metropolitane” la insubrul şi 
venetul care-şi cuceriseră, ca legionari ai lui Caesar, cu sabia, 
un loc în forul roman şi chiar în curia romană. Cu toate acestea, 
Galia Cisalpină, cu marea sa densitate de populaţie, majoritar 
rurală, devenise practic, încă înainte de Caesar, un ţinut italic şi 
a rămas timp de secole veritabilul loc de refugiu pentru 
obiceiurile italice şi cultura italică; nicăieri magiştrii literaturii 


latine nu erau primiţi şi înconjurați cu mai multă afecţiune decit 
aici. Aşadar, dacă Galia Cisalpină se contopea în esenţă cu Italia, 
locul pe care-l ocupase pînă atunci a fost luat de vechea 
provincie transalpină, transformată doar prin cuceririle lui 
Caesar dintr-o provincie de graniţă în una internă; de asemenea, 
atit prin vecinătate, cît şi prin climă, era mai potrivită decit toate 
celelalte ţinuturi să devină cu timpul o ţară italică. Conform 
vechiului obiectiv al colonizării transmarine promovat de 
democraţii romani, şuvoiul emigrației italice a fost îndrumat în 
principal în acest loc. Aici, vechea colonie Narbo a fost întărită 
cu noi colonişti, pe de o parte, iar pe de altă parte au fost 
fondate patru noi colonii de cetăţeni la Baeterrae (Beziers), în 
apropiere de Narbo, la Arelate (Arles) şi Arausio (Orange) pe Ron 
şi în noul oraş maritim Forum lulii (Fréjus), ale căror nume 
păstrau, concomitent, amintirea curajoaselor legiuni care 
înglobaseră în imperiu Galia nordică. Se pare că, cel puţin în 
majoritatea lor, localităţile care nu primiseră colonişti au fost 
pregătite pentru romanizare într-un mod asemănător celui de 
odinioară din ţara celtică transpadană (II, p. 164), acordîndu-li- 
se dreptul comunităţilor latine; îndeosebi Nemausus (Nîmes), 
principala localitate din ţinutul confiscat de către Caesar 
masalioţilor în urma defecţiunii lor (p. 263), a fost transformat 
din tîrg masaliot în comunitate urbană latină şi înzestrat cu un 
teritoriu însemnat şi chiar cu dreptul de a bate monedă. Aşadar, 
în timp ce Galia Cisalpină progresa de la treapta pregătitoare 
spre deplina egalitate cu Italia, provincia narbonensă intră 
concomitent în acest stadiu pregătitor; la fel ca în cazul Galiei 
Cisalpine de pînă atunci, comunităţile cele mai înfloritoare se 
bucurau de dreptul de cetăţenie deplină, celelalte, de dreptul 
latin. În celelalte ţinuturi negreceşti şi nelatine ale imperiului, 
aflate încă departe de influenţa Italiei şi de procesul de 
asimilare, Caesar se limită la fondarea unor focare izolate de 
civilizaţie italică, cum fusese cazul pentru Gallia Narbonensis, 
pentru a pregăti, prin intermediul lor, viitoarea egalizare 
deplină. Cu excepţia Sardiniei, cea mai săracă şi mai 
nesemnificativă dintre provinciile imperiului, asemenea 
începuturi pot fi dovedite în cazul tuturor celorlalte. Mai sus (p. 
192) am arătat deja cum procedase Caesar în Galia nordică; 
aici, chiar dacă nu pentru toate domeniile relaţiilor publice, 
limba latină se impusese pretutindeni în mod oficial, iar lîngă 


Lacul Leman se născu oraşul cel mai nordic de constituţie 
italică, Noviodunum (Nyon). În Hispania, pe atunci, poate, ţinutul 
cel mai dens populat al Imperiului Roman, coloniştii lui Caesar 
au fost aşezaţi, alături de vechii locuitori, după toate aparențele, 
numai în importantul oraş maritim eleno-italic Emporiae. 
Dimpotrivă, vechiul şi importantul oraş comercial Gades, al cărui 
sistem municipal Caesar îl adaptase epocii deja în timpul preturii 
sale, primi acum din partea guvernatorului dreptul deplin al 
municipiilor italice (705, 49) şi deveni ceea ce fusese Tusculum 
în Italia (|, p. 245), prima comunitate extraitalică nefondată de 
Roma care intra în corpul de cetăţeni romani. Ciîţiva ani mai 
tirziu (709, 45), acelaşi drept a fost acordat altor cîtorva 
comunităţi hispanice, cel latin, probabil mai multora. Ceea ce nu 
putuse fi desăvirşit de către Gaius Gracchus în Africa a fost 
transpus acum în faptă, iar în locul unde se înălţase oraşul 
inamicilor ereditari ai Romei au fost colonizați 3.000 de colonişti 
italici şi un mare număr din arendaşii şi posesorii precari stabiliţi 
pe teritoriul cartaginez; uimitor de repede, în condiţiile locale, 
incomparabil de favorabile, se dezvoltă noua „Colonie a 
Venerei”, Cartagina romană. Utica, pînă atunci capitala şi primul 
oraş al provinciei, fusese, în prealabil, despăgubită întru cîtva, 
se pare, prin acordarea dreptului latin, pentru redeşteptarea 
concurentului superior. În teritoriul numidian, de curînd alipit 
imperiului, importanta Cirta şi celelalte comunităţi încredințate 
condotierului roman Publius Sittius, pentru sine şi pentru ai săi 
(p. 301), obţinură dreptul unor colonii militare romane. Fireşte, 
falnicele oraşe provinciale, care fuseseră transformate în ruine 
de pustiirile lui luba şi ale resturilor partidului constituţional, nu- 
şi reveniră cu aceeaşi repeziciune cu care fuseseră distruse, iar 
mormanele de dărimături amintiră încă mult timp după aceea 
de aceste evenimente nefaste; însă cele două noi colonii iuliene, 
Cartagina şi Cirta, deveniră şi rămaseră centrele civilizaţiei afro- 
romane. În ţara elenă pustiită, Caesar se preocupă - exceptînd 
alte planuri, ca, de exemplu, fondarea unei colonii romane la 
Buthroton (în faţa insulei Corfu) - îndeosebi de reconstruirea 
Corintului; nu numai că acolo se întemeie o importantă colonie 
de cetăţeni, dar se concepu şi proiectul străpungerii istmului, 
prin care s-ar fi evitat periculosul înconjur al Peloponesului, 
toate comunicațiile italo-asiatice putînd fi realizate prin golful 
corintiano-saronian. In sfîrşit, monarhul dădu viaţă colonizării 


italice chiar şi în îndepărtatul Orient elenic: la Heracleia şi 
Sinope, oraşe unde coloniştii italici convieţuiră, ca şi la 
Emporiae, cu vechea populaţie; pe coasta siriană, în importantul 
port de la Berytos, care primi o constituţie italică, asemănătoare 
Sinopei; chiar şi în Egipt se înfiinţă o staţiune romană pe Insula 
Farului care domina portul Alexandriei. Prin aceste dispoziţii, 
libertatea comunală italică era purtată în provincii într-un mod 
mult mai cuprinzător decît pînă acum. Comunitățile cu cetăţenie 
deplină, aşadar toate oraşele provinciei cisalpine şi cele din 
Galia Transalpină şi celelalte colonii şi municipii de cetăţeni, 
aflate în alte regiuni, erau egale celor italice în măsura în care 
aveau o administraţie proprie şi exercitau o jurisdicție proprie, 
ce-i drept limitată; dimpotrivă, procesele mai importante intrau 
sub jurisdicţia autorităţilor romane, competente în cazul acesta, 
de regulă sub cea a guvernatorului provinciei. Comunitățile 
latine formal autonome şi celelalte comunităţi eliberate, aşadar 
toate cele din Gallia Narbonensis şi cele siciliene în măsura în 
care nu erau comunităţi de cetăţeni, dar şi un număr însemnat 
din alte provincii dispuneau nu numai de o administraţie liberă, 
dar, probabil, şi de o jurisdicție nelimitată, astfel încît 
guvernatorul era îndreptăţit să intervină aici numai în virtutea 
controlului său administrativ, ce-i drept foarte arbitrar. Într- 
adevăr, şi înainte existaseră comunităţi de cetăţeni deplini în 
cadrul diferitelor provincii, ca, de exemplu, Aquileia, Ravenna, 
Narbo, provincii întregi, precum Galia Cisalpină, alcătuindu-se 
din comunităţi cu constituţie italică; dar chiar dacă nu de drept, 
era totuşi o inovaţie deosebit de importantă faptul că acum 
fiinţa o provincie care, ca şi Italia, era populată numai de 
cetăţeni romani şi că alte provincii promiteau să ajungă în 
acelaşi stadiu. Cu aceasta se prăbuşi unul dintre pilonii care 
deosebise, de fapt, pînă atunci Italia de provincii; iar cel de-al 
doilea, ca în Italia să nu fie staționate niciodată trupe, ci numai 
în provincii, era în curs de prăbuşire. Trupele staţionau acum 
numai acolo unde trebuia apărată o graniţă, iar comandanții 
acelor provincii care nu se încadrau în această categorie, ca, de 
exemplu, Narbo şi Sicilia, rămîneau ofiţeri numai cu numele. Ce- 
i drept, diferenţa formală dintre Italia şi provincii, care s-a bazat 
în toate timpurile pe criterii de altă natură (|, pp. 375-376), a 
rămas chiar şi acum în vigoare, Italia fiind ţinutul jurisdicției 
civile, al consulilor şi pretorilor, iar provinciile, districte ale 


jurisdicției marţiale supuse proconsulilor şi propretorilor; însă 
procesul desfăşurat, conform dreptului civil sau al celui de 
război, se confunda în practică de mult timp, iar diferenţa în 
titulatura magistraţilor deţinea o pondere neglijabilă de cînd 
imperatorul se afla deasupra tuturor. Este evident că toate 
aceste ctitorii şi reglementări municipale - datorate lui Caesar, 
dacă nu prin execuţie, cel puţin în concepţie - respectau un 
anumit sistem. Din stăpîna populațiilor supuse, Italia a fost 
metamorfozată în mama întineritei naţiuni italo-elene. Provincia 
cisalpină, întru totul egală ţării-mamă, promitea şi garanta că în 
monarhia lui Caesar, întocmai tinerei republici, oricare ţinut 
latinizat va putea ocupa un loc egal cu surorile mai viîrstnice şi 
cu mama însăşi. Ţările vecine, Sicilia greacă şi Galia sudică 
aflată într-un rapid proces de latinizare, ajunseseră la un pas de 
deplina egalizare naţională şi politică cu Italia. La o depărtare 
mai mare faţă de această egalizare se găseau celelalte regiuni 
ale imperiului, în care - aşa cum Narbo fusese pînă acum 
colonie romană în Galia meridională - marile oraşe maritime, 
Emporiae, Gades, Cartagina, Corint, Heracleia din Pont, Sinope, 
Berytos, Alexandria, deveniră comunităţi italice sau eleno- 
italice, focare ale unei civilizaţii italice chiar în Orientul grecesc, 
piloni pentru viitoarea nivelare naţională şi politică a imperiului. 
Stăpinirea comunităţii urbane Roma asupra litoralului Mării 
Mediterane luase sfîrşit; locul ei a fost ocupat de noul stat 
mediteranean, al cărui prim act a fost ispăşirea celor două 
fărădelegi majore pe care această comunitate urbană le 
comisese la adresa civilizaţiei. Dacă distrugerea celor mai mari 
antrepozite comerciale situate în zona de influenţă romană 
marcase momentul de cotitură în care suzeranitatea comunităţii 
romane s-a transformat în _ tiranie politică şi exploatare 
financiară a ținuturilor supuse, restaurarea imediată şi 
strălucitoare a Cartaginei şi Corintului marca acum întemeierea 
noii mari comunităţi care conducea toate regiunile apropiate 
Mării Mediterane spre egalitatea naţională şi politică, spre 
veritabila unitate statală. Pe bună dreptate, Caesar putea 
adăuga arhicunoscutului nume al oraşului Corint pe cel nou de 
„Onoare iuliană”. 

Aşadar, dacă noul imperiu unitar fusese înzestrat cu o 
naţionalitate căreia, ce-i drept, îi lipsea cu necesitate 
individualitatea populară, fiind mai degrabă un produs artizanal 


neînsufleţit decît un vlăstar neofilit al naturii, el avea nevoie, în 
continuare, de unitatea tuturor acelor instituţii care garantează 
viaţa cotidiană a naţiunilor: în constituţie şi administraţie, în 
religie şi jurisdicție, în sistemul monetar, în măsuri şi greutăţi. 
Bineînţeles, cele mai multe particularităţi trebuiau să se acorde 
cu unificarea esenţială. In aceste domenii poate fi vorba 
pretutindeni numai de începuturi, întrucît structurarea unitară a 
monarhiei lui Caesar aparţinea viitorului, el nerealizînd altceva 
decît fundamentarea edificiului multisecular. Însă unele dintre 
liniile pe care marele bărbat le-a trasat în aceste domenii pot fi 
recunoscute chiar şi astăzi; iar urmărirea lor oferă mai multe 
satisfacţii decit cea a labirintului naționalităților. 

Mai sus, într-un alt context, am evidenţiat deja cele mai 
importante momente ale noii unităţi în privinţa constituţiei şi 
administraţiei: trecerea suveranității senatului asupra 
atotstăpînitorului monarhiei mediteraneene; transformarea 
acestui senat într-un consiliu imperial suprem, reprezentînd atît 
Italia, cît şi provinciile; înainte de toate, preluarea constituției 
comunităţii romane şi, în general, a celei italice de către 
comunităţile provinciale. Această din urmă cale, acordarea 
dreptului latin, urmat îndeaproape de cel roman, comunităţilor 
apte de a intra pe deplin în statul unitar, a contribuit la 
instituirea treptată a unor constituţii comunale egale. Acest 
deziderat nu putea fi împlinit într-o singură privinţă: noul 
imperiu avea imediată nevoie de o instituţie care să fi oferit 
guvernului o imagine clară şi atotcuprinzătoare asupra bazelor 
administraţiei, situaţiei demografice şi relaţiilor de proprietate 
ale diferitelor comunităţi, altfel spus, de un cens îmbunătăţit. 
Înainte de toate a fost reformat cel italic. În mod uimitor, atît 
spre disconfortul cetăţenilor, cît şi în dauna afacerilor, el se 
desfăşura, chiar şi acum, exclusiv, în capitală. Conform 
ordonanţei lui Caesar, odată cu censul din capitală, magistraţii 
locali urmau să înscrie în viitor în toate comunităţile italice 
numele fiecărui cetăţean, ca şi pe cel al tatălui sau al patronului 
său, tribul, vîrsta şi averea, aceste liste trebuind să fie predate 
cenzorului roman cît mai repede, aşa încît acesta să poată 
încheia în timp optim situaţia generală a cetăţenilor şi a avutului 
roman. Faptul că Caesar intenţiona să introducă instituţii 
asemănătoare şi în provincii este dovedit atît de măsurarea şi 
cadastrarea întregului imperiu, cît şi de instituţia în sine, căci 


prin introducerea ei se găsise formula generală pentru a 
procura, fie din comunităţile italice, fie din cele neitalice, datele 
necesare pentru administraţia centrală. Şi în cazul acesta se 
releva intenţia lui Caesar de a recurge la tradiţiile timpurilor 
republicane mai vechi şi de a reintroduce censul pe care vechea 
republică, asemenea lui Caesar în cazul celui italic, îl impusese 
tuturor comunităţilor supuse prin extinderea analoagă a 
instituţiei cenzurii urbane cu termenele ei şi toate celelalte 
norme esenţiale (I, pp. 296-297, 377). Aceasta fusese una dintre 
primele instituţii pe care a abandonat-o aristocrația aflată în 
încremenire, luînd astfel supremei autorităţi administrative orice 
viziune de ansamblu asupra contingentelor disponibile şi 
resurselor financiare, aşadar orice posibilitate a unui control 
efectiv (I, p. 558). Mărturiile păstrate şi însăşi natura lucrurilor 
arată incontestabil că Caesar pregătea reînnoirea censului 
dispărut de secole. 

Aproape n-ar trebui amintit faptul că în domeniul religiei şi 
al jurisdicției nu putea fi abordată o nivelare fundamentală; 
totuşi, în ciuda largii tolerări faţă de credinţele locale şi statutele 
municipale, noul stat avea nevoie de un cult comun, 
corespunzător naţionalităţii italo-elene, şi de un cod general de 
legi supraordonat statutelor municipale: ambele existau, de 
fapt, deja. Timp de secole se acţionase în domeniul religios în 
vederea contopirii cultului italic cu cel elen, în parte prin 
preluarea formelor de cult, în parte prin echivalarea conceptelor 
referitoare la divinitate; avînd în vedere lipsa de formă a zeilor 
italici, nu se iviseră obstacole insurmontabile pentru a-l 
transpune pe lupiter în Zeus, pe Venus în Aphrodita, şi astfel, 
orice idee esenţială a credinţei italice în imaginea elenă 
corespunzătoare. Religia italo-elenă se prezenta deja în 
trăsăturile ei fundamentale; cît de mult conştientizaseră 
romanii, tocmai în acest domeniu, de a fi depăşit naționalitatea 
specific romană şi de a fi progresat la o cvasinaţionalitate italo- 
elenă este un fapt dovedit, de exemplu, de diferenţierea, 
statornicită în amintita teologie a lui Varro, zeilor „comuni”, 
altfel spus, cei recunoscuţi atît de către greci, cît şi de către 
romani, de cei specifici comunităţii romane. In jurisdicție, în 
domeniul dreptului penal şi polițienesc, unde guvernul 
intervenea nemijlocit şi unde starea legală putea fi menţinută 
printr-o legislaţie înţeleaptă, nu existau dificultăţi pentru a 


atinge, pe calea activităţii legislative, acel grad al uniformităţii 
materiale care, ce-i drept, era revendicat de către unitatea 
imperiului şi în acest caz. Dimpotrivă, în dreptul civil, unde 
iniţiativa revine relaţiilor,  legislatorul  arogîndu-şi numai 
formularea, dreptul civil unitar al imperiului, pe care legislatorul, 
fireşte, n-ar fi fost capabil să-l creeze, se dezvoltase de mult pe 
cale naturală prin relaţiile înseşi. Dreptul urban roman se baza 
de iure în continuare pe formulările dreptului public latin 
conţinute de Legea Celor Douăsprezece Table. Legile ulterioare 
introduseseră, într-adevăr, în particular unele ameliorări 
corespunzătoare epocii, între care cea mai importantă pare să fi 
fost abolirea vechilor inaugurări procedurale neîndemînatice 
prin formule consacrate ale partidelor (|, p. 120) şi înlocuirea lor 
cu o instrucţie pentru jurat (formula), concepută în scris de către 
magistratul care conducea procesul; dar, în principal, legislaţia 
populară nu făcuse altceva decit să aşeze pe aceste temelii 
îmbătrinite un maldăr impresionant de legi speciale de mult 
învechite şi date uitării, asemenea legilor statutare engleze. 
Tentativele formulării şi sistematizării ştiinţifice deschiseseră şi 
luminaseră căile labirintice ale dreptului civil (II, p. 312), însă 
carenţa fundamentală, anume faptul că un drept cutumiar 
redactat cu 400 de ani în urmă, cu toate amendamentele sale, 
pe cît de difuze, pe atit de confuze, trebuia să servească acum 
drept legislaţie unui mare stat, nu putea fi înlăturată de vreun 
Blackstone roman. De mai mare ajutor au fost relaţiile în sine. 
Relaţiile intense între romani şi neromani generaseră de multă 
vreme la Roma un drept privat internaţional (/us gentium; |, p. 
120), altfel spus, un număr de norme privind îndeosebi acele 
cazuri în care judecătorii romani nu puteau decide nici conform 
dreptului lor naţional, nici conform vreunui alt drept, ci, făcînd 
abstracţie de particularităţile juridice romane, elene, feniciene şi 
toate celelalte, trebuiau să recurgă la concepţiile de drept 
comune relaţiilor în general. De aici a pornit legiferarea mai 
nouă. Drept linie directoare pentru relaţiile juridice între 
cetăţenii romani, ea înlocui, înainte de toate, vechiul drept 
urban, devenit inutilizabil ge facto, cu unul nou care se baza, din 
punct de vedere material, pe un compromis între dreptul 
naţional al Legii Celor Douăsprezece Table şi cel internaţional 
sau aşa-numitul drept al popoarelor. Cel dintii, intervenind, 
bineînţeles, modificările cerute de epocă, a fost respectat în 


privinţa căsătoriei, familiei şi moştenirilor; dimpotrivă, dreptul 
internaţional deveni hotăritor pentru toate stipulaţiile referitoare 
la circulaţia bunurilor, aşadar referitoare la proprietate şi 
contracte; mai mult, aici au fost împrumutate chiar din dreptul 
provincial unele instituţii importante ca, de exemplu, legislaţia 
asupra uzurii (p. 353) şi sistemul ipotecar. Dacă deodată sau 
treptat, dacă a existat unul sau mai mulţi autori, cine, cînd şi 
cum a dat naştere acestei inovaţii bogate în consecinţe - sînt 
întrebări la care nu putem da răspuns. Ştim numai că această 
reformă, cum este şi firesc, a pornit mai întîi de la tribunalul 
urban, că ea s-a formulat mai întîi în învăţămintele anuale ale 
noului judecător urban adresate partidelor pentru luare la 
cunoştinţă a celor mai importante maxime de drept ce trebuiau 
respectate în noul an judiciar (edictum annuum sau perpetuum 
praetoris urbani) şi că, chiar dacă au fost realizaţi paşi 
premergători în epoci trecute, ea a fost desăvirşită cu siguranţă 
abia în epoca aceasta. Noua legislaţie era abstractă din punct 
de vedere teoretic, în măsura în care concepţia romană asupra 
dreptului se înstrăinase de specificul naţional, întrucît devenise 
conştientă de el; concomitent, ea era însă pozitivă în practică, 
întrucît nu se pierdea nicidecum în negurile obscure ale 
valabilităţii generale sau chiar în purul neant al aşa-numitului 
drept natural, ci era aplicată de anumite autorităţi în anumite 
cazuri concrete, conform unor norme statornicite, şi nu numai 
că era capabilă de o formulare legală, ci în esenţă avusese deja 
parte de aceasta prin edictul urban. Apoi, această legislaţie 
corespundea, din punct de vedere material, cerinţelor epocii, 
deoarece oferea formele cele mai comode, cerute de 
intensificarea relațiilor, pentru proces, achiziţionarea de 
proprietate şi încheierea contractelor. În sfîrşit, ea devenise deja 
un drept subsidiar general pe întregul cuprins al imperiului, 
întrucît au fost menținute diversele statute locale pentru acele 
relaţii juridice care nu sînt nemijlocit relaţii de circulaţie, ca şi 
pentru relaţiile locale între membrii aceleiaşi circumscripţii 
juridice; dimpotrivă, circulaţia proprietății între locuitorii 
imperiului, ai unor districte juridice diferite, era reglementată, 
atit în Italia, cît şi în provincii, întotdeauna conform modelului 
edictului urban care, ce-i drept, nu putea fi aplicat în aceste 
cazuri de iure. Aşadar dreptul edictului urban a ocupat în acele 
timpuri poziţia care a revenit dreptului roman în cursul evoluţiei 


noastre statale; faptul, în măsura în care pot fi reunite 
asemenea diferenţe, este concomitent pozitiv şi negativ şi se 
recomandă prin formele sale de circulaţie, suple în comparaţie 
cu mai vechiul drept cutumiar, intervenind alături de statutele 
locale ca drept auxiliar general. Evoluţia dreptului roman 
comportă însă un avantaj esenţial prin faptul că legislaţia 
deznaţionalizatoare nu a intervenit, ca la noi, prematur şi în 
mod artificial, ci la momentul oportun şi în mod organic. Aceasta 
era starea dreptului pe care o întîlni Caesar, iar dacă el plănuia 
un nou cod de legi, ne putem lesne imagina ce intenţiona prin 
acesta. Acest cod de legi putea sintetiza dreptul cetăţenilor 
romani şi putea prelua rolul unui cod general de legi al 
imperiului numai în măsura în care un cod de legi actualizat al 
naţiunii dominante trebuia să devină de la sine un drept 
subsidiar general pe întregul cuprins al imperiului. Dreptul 
penal, dacă, de altfel, era inclus în plan, necesita numai o 
revizuire şi o redactare a ordonanţelor lui Sulla. În dreptul civil, 
necesara şi unica formulare posibilă era acel edict urban, născut 
organic din relaţiile juridice, cu garanţiile şi precizările legale 
pentru un stat a cărui naţionalitate o constituia de fapt 
umanitatea. Primul pas spre această garantare fusese realizat 
deja de Legea Cornelia din anul 687 (67), ea impunîndu-i 
judecătorului obligaţia de a respecta maximele stabilite la 
începutul magistraturii sale şi de a nu judeca arbitrar într-un alt 
fel (p. 111) - o stipulaţie care poate fi comparată cu Legea Celor 
Douăsprezece Table şi care a deţinut, pentru fixarea dreptului 
urban mai nou, aproape aceeaşi importanţă ca şi cea dintii 
pentru fixarea dreptului urban mai vechi. Dar chiar dacă edictul 
nu mai era subordonat judecătorului în urma decretului popular 
al lui Cornelius, ci, din punct de vedere legal, judecătorul era 
subordonat edictului; chiar dacă noul cod de legi a înlăturat 
practic vechiul drept urban, atît în instrucţia, cît şi în practica 
judiciară, totuşi, oricare judecător urban se bucura în continuare 
de dreptul de a modifica edictul la preluarea magistraturii sale 
într-un mod nelimitat şi arbitrar; de asemenea, dreptul Celor 
Douăsprezece Table, cu amendamentele sale, prevala formal în 
continuare faţă de edictul urban, astfel încît, în cazul oricărei 
contradicții, ordonanța învechită trebuia înlăturată prin 
intervenţia arbitrară a magistratului; aşadar, stricto sensu, prin 
lezarea dreptului formal. Aplicarea subsidiară a edictului urban 


în tribunalul peregrinilor din Roma şi în diferitele curţi de 
judecată din provincii era abandonată întru totul bunului-plac al 
magistraţilor respectivi. Evident, devenise necesar ca vechiul 
drept urban, în măsura în care nu se contopise cu cel nou, să fie 
înlăturat definitiv şi ca, în cazul celui de-al doilea, să fie 
statornicite îngrădiri serioase modificărilor arbitrare propuse de 
oricare judecător urban, poate chiar să fie reglementată şi 
aplicarea lui subsidiară alături de statutele locale. Aceasta era 
intenţia lui Caesar cînd a conceput planul pentru un cod de legi; 
căci trebuie să fi existat un plan. Planul n-a fost pus în practică 
şi, prin aceasta, s-a permanentizat acea stînjenitoare stare de 
tranziţie din legislaţia romană, pînă cînd această reformă 
necesară a fost realizată abia după 600 de ani, şi chiar şi atunci 
numai incomplet, de unul dintre succesorii lui Caesar, împăratul 
lustinian. 

În sfîrşit, în domeniul monetar, al măsurilor şi greutăților, 
egalizarea esenţială dintre sistemul latin şi cel elen începuse de 
foarte mult timp. Ea era străveche în cazul măsurilor pentru 
greutate, volum şi lungime (|, pp. 153-154), legate 
necondiţionat de comerţ şi circulaţie; în sistemul monetar, era 
puţin ulterioară introducerii monedelor de argint (|, p. 583). Insă 
aceste identități mai vechi nu erau suficiente, întrucît chiar în 
lumea elenă coexistau cele mai diferite sisteme metrice şi 
monetare. Constituia o necesitate şi, neîndoielnic, figura în 
planul lui Caesar ca în noul imperiu unitar să fie introduse, în 
măsura în care nu se întîmplase mai demult, moneda, măsurile 
şi greutăţile romane, în aşa fel încit să fie folosite numai ele în 
circulaţia oficială, iar sistemele neromane să fie în parte limitate 
la o valabilitate locală, în parte aşezate, o dată pentru 
totdeauna, într-o relaţie stabilă faţă de cel roman. Activitatea lui 
Caesar poate fi dovedită însă numai în cazul a două dintre 
domeniile acestea foarte importante: în sistemul monetar şi cel 
calendaristic. Sistemul monetar roman se baza pe cele două 
metale preţioase care circulau într-o relaţie fixă unul faţă de 
celălalt şi dintre care aurul era evaluat după greutate, iar 
argintul după titlu; în realitate însă, aurul deţinea o pondere 
mult mai mare datorită extinsului comerţ transmarin. Nu se 
poate preciza cu exactitate dacă acceptarea monedelor romane 
de argint n-a devenit încă înaintea acestei perioade obligatorie 
pe întregul cuprins al imperiului; oricum, locul monedelor 


romane era suplinit în întregul teritoriu roman de aurul brut, şi 
aceasta cu atît mai mult cu cît romanii interziseseră baterea 
monedelor de aur în toate provinciile şi statele clientelare; de 
altfel, denarul se încetăţenise, în afara Italiei, de drept sau de 
fapt, şi în Galia Cisalpină, Sicilia, Hispania şi în multe alte locuri, 
îndeosebi în Occident (II, p. 273). Dar odată cu Caesar 
debutează moneda imperială. Asemenea lui Alexandru, Caesar 
marcă şi el fondarea noii monarhii extinse asupra lumii civilizate 
prin faptul că unicul metal mijlocitor al lumii obţinu primul loc în 
sistemul monetar. Cît de cuprinzătoare a fost emiterea imediată 
a noii piese de aura lui Caesar (de 7 taleri şi 18 groşi, conform 
valorii actuale a aurului) este un fapt dovedit de descoperirea 
unui tezaur îngropat după şapte ani de la moartea lui Caesar, în 
care s-au găsit 80.000 de asemenea monede. Bineînţeles, s-ar 
putea ca aici să fi concurat, alături de alţi factori, şi speculaţii 
financiare. În privinţa monedei de argint, Caesar statornici, în 
sfîrşit, în întregul Occident autocraţia denarului roman, ale cărei 
baze au fost puse mai de mult, întrucît închise definitiv unica 
monetărie occidentală, cea masaliotă, care mai concura cu cea 
romană pe tărimul argintului aflat în circulaţie. Baterea 
monedelor divizionare de argint sau de cupru a continuat să 
rămînă o prerogativă a unor comunităţi occidentale, aşa cum 
victoriati (trei sferturi de denar) au fost bătuţi de unele 
comunităţi latine din Galia meridională, guinarii (jumătăţi de 
denar) de mai multe cantoane din Galia septentrională, iar 
monedele de cupru de mică valoare, deseori de localităţi ale 
Occidentului chiar şi după moartea lui Caesar. Dar şi această 
monedă divizionară era bătută fără excepţie conform etalonului 
roman, acceptarea ei fiind, probabil, obligatorie numai în 
circulaţia locală. Asemenea guvernului anterior, Caesar nu pare 
să fi intenţionat realizarea unei reglementări unitare a 
sistemului monetar din Orient, unde circulau mari mase de 
monede de argint bătute rudimentar şi în majoritatea lor cu un 
etalon necorespunzător, sau uzate - în parte, ca în Egipt, 
existîind chiar o monedă de cupru asemănătoare cu banii noştri 
de hirtie - şi unde oraşele comerciale siriene ar fi resimţit 
profund lipsa monedei lor naţionale consacrate care 
corespundea etalonului mesopotamian. Mai tîrziu întîlnim aici 
uzanţa ca denarul să deţină pretutindeni un curs legal, numai el 
servind în mod oficial ca bază de calcul; monedele locale aveau, 


ce-i drept, tot un curs legal în sfera zonei lor limitate, dar 
deţineau un tarif nefavorabil lor în schimbul cu denarul. Această 
uzanţă nu a apărut brusc, datorîndu-şi existenţa, în parte, epocii 
anterioare lui Caesar; în orice caz, ea constituie completarea 
esenţială a reformei monetare imperiale a lui Caesar, a cărei 
nouă piesă de aur îşi găsea modelul în cea a lui Alexandru, cu 
care era aproximativ egală în greutate, fiind destinată, pe bună 
dreptate, îndeosebi circulaţiei în Orient. Reforma calendaristică 
a fost şi ea de natură asemănătoare. Calendarul republican, 
care era, incredibil, vechiul calendar decemviral croit după 
oktaeteris premetoneană (l, p. 327), ajunsese, prin concursul 
celei mai mizerabile matematici şi administrații, să înainteze cu 
67 de zile faţă de timpul real şi să celebreze, de exemplu, 
sărbătoarea Florilor la 11 iulie, în loc de 23 aprilie. Caesar 
înlătură, în sfîrşit, acest neajuns şi, cu ajutorul matematicianului 
grec Sosigenes, introduse pentru uzul religios şi oficial anul italic 
al ţăranilor, reglementat conform calendarului  eudoxian 
egiptean, precum şi un sistem de intercalare mai riguros; 
concomitent, renunţă la vechiul început calendaristic al anului, 
cel de la 1 martie, adoptind în schimb ziua de 1 ianuarie, 
stabilită iniţial pentru schimbarea magistraţilor supremi şi, în 
consecinţă, de mult consacrată în viaţa civilă, ca moment 
calendaristic pentru schimbarea anului. Ambele modificări 
intrară în vigoare la 1 ianuarie din anul 709 al Romei, 45 î.Cr.; 
odată cu ele a intrat în uz şi folosirea calendarului numit, în 
onoarea iniţiatorului său, iu/ian, care şi-a păstrat valabilitatea în 
lumea cultă mult timp după prăbuşirea monarhiei lui Caesar şi 
şi-o păstrează de fapt în continuare. Pentru explicarea lui, într- 
un edict cuprinzător s-a adăugat un calendar astral preluat din 
observaţiile astronomice egiptene şi adaptat Italiei, fireşte, 
neîndemînatic, determinindu-se răsăritul şi apusul astrelor 
cunoscute în conformitate cu zilele calendaristice. Lumea 
romană şi cea greacă se contopiseră aşadar şi în acest domeniu. 

Acestea erau temeliile monarhiei mediteraneene a lui 
Caesar. Pentru a doua oară, problema socială intrase la Roma 
într-o criză în care contradicţiile, aşa cum se statorniciseră şi 
cum se pronunţaseră, nu numai că păreau, dar chiar erau 
insurmontabile şi ireconciliabile. Atunci Roma fusese salvată 
prin contopirea Italiei cu Roma şi a Romei cu ltalia, iar acele 
vechi contradicții nu numai că se echilibraseră, dar se 


pierduseră cu totul în noua patrie lărgită şi transformată. Roma 
a fost salvată acum din nou de contopirea, sau pregătirea 
pentru aceasta, a ținuturilor mediteraneene cu metropola 
italică; războiul dintre săracii şi bogaţii italici, care s-ar fi sfîrşit 
în vechea ltalie neîndoielnic cu nimicirea naţiunii, nu mai avea 
nici un cîmp de bătălie şi nici un sens în ltalia celor trei 
continente. Coloniile latine închiseră abisul care se deschisese 
înaintea comunităţii romane în secolul al V-lea; ruptura mai 
profundă a secolului al VIl-lea a fost tămăduită prin colonizările 
transalpine şi transmarine ale lui Gaius Gracchus şi Caesar. 
Pentru unica Romă istoria nu numai că a înfăptuit miracole, dar 
şi-a repetat miracolele şi a vindecat de două ori criza internă 
incurabilă a statului prin întinerirea lui. Intr-adevăr, această 
întinerire include descompunerea; aşa cum unificarea Italiei s-a 
realizat pe baza rămăşiţelor naţiunii samnite şi etrusce, la fel s-a 
clădit şi monarhia mediteraneană pe ruinele a nenumărate state 
şi triburi, cîndva viabile şi destoinice; dar este o descompunere 
din care au germinat vlăstare proaspete, şi astăzi în parte 
nealterate. Numai naţionalităţile secundare, de mult destinate 
pierzaniei de către civilizaţia nivelatoare, au fost nimicite de 
dragul noului edificiu. Caesar, acolo unde a intervenit 
distrugător, a săvîrşit numai sentinţa rostită de evoluţia istorică 
şi a protejat germenii culturii, unde şi cum îi găsea, atit în 
propria ţară, cît şi la națiunea înrudită a elenilor. El a salvat şi a 
regenerat romanismul; dar nu numai că a ocrotit elenismul, ci, 
cu aceeaşi genialitate neclintită care l-a călăuzit la refondarea 
Romei, a trecut şi la regenerarea elenilor, reluînd opera 
întreruptă a marelui Alexandru, a cărui imagine, şi putem fi 
convinşi de acest lucru, a luminat întotdeauna sufletul lui 
Caesar. El a rezolvat aceste două mari probleme nu numai în 
paralel, ci una prin cealaltă. Cele două mari entităţi ale 
umanităţii - evoluţia generală şi cea individuală sau stat şi 
cultură, odată reunite jn nuce în acei străvechi greco-italici care, 
departe de țărmurile şi insulele Mării Mediterane, îşi păşteau 
turmele într-o simplitate primordială - se îndepărtaseră cînd se 
divizaseră în italici şi eleni, şi rămăseseră de atunci, timp de 
milenii, despărțiți. Acum, nepotul principelui troian şi al prinţesei 
latine crea dintr-un stat lipsit de cultură proprie şi dintr-o 
civilizaţie cosmopolită un nou întreg, în care statul şi cultura se 
regăseau în culmea existenţei umane, în bogata împlinire a 


vîrstei fericite, şi conturau demn sfera corespunzătoare unui 
asemenea conţinut. Direcţiile stabilite de Caesar pentru această 
operă au fost evidenţiate; el însuşi a acţionat în conformitate cu 
ele, iar urmaşii, forţaţi să urmeze secole de-a rîndul căile trasate 
de bărbatul acesta, au încercat, dacă nu în spirit şi faptă, cel 
puţin în linii generale, să continue opera conform intenţiilor 
marelui maestru. Puţine au fost desăvirşite, multe doar 
începute. Asupra integralităţii planului să se pronunţe cel care 
îndrăzneşte să se ia la întrecere cu gîndirea unui asemenea 
bărbat; nu remarcăm goluri esenţiale în cele ce ni s-au păstrat; 
fiecare piatră de construcţie este suficientă pentru a garanta 
oricui nemurirea, şi totuşi, luate împreună, formează un întreg 
armonios. Cinci ani şi jumătate, nici pe jumătate cît Alexandru, 
Caesar a fost rege al Romei; între şapte campanii mari care îl 
constrinseră să nu rămînă, în total, mai mult de 15 luni în 
capitală, el rîndui destinele lumii pentru prezent şi pentru viitor 
începînd cu stabilirea liniei de demarcaţie între civilizaţie şi 
barbarie, pînă la înlăturarea băltoacelor de ploaie de pe străzile 
capitalei, şi avu, cu toate acestea, suficient timp şi suficientă 
seninătate pentru a urmări cu atenţie piesele de teatru aflate în 
concurs şi pentru a-i acorda învingătorului coroana rostind 
versuri improvizate. Rapiditatea şi siguranţa execuţiei planului 
demonstrează că fusese conceput timp îndelungat şi construit în 
detaliu în toate părţile sale; cu toate acestea, execuţia nu-şi 
pierde caracterul miraculos, ca şi planul în sine. Trăsăturile de 
bază fuseseră date şi, cu aceasta, statul se statornicise pentru 
toate timpurile; edificiul putea fi desăvirşit numai de viitorul 
infinit. Din acest punct de vedere, Caesar îşi putu mărturisi că 
țelul său fusese atins; în sensul acesta trebuie interpretate 
cuvintele, rostite citeodată de el însuşi, că trăise destul. Dar 
tocmai pentru că edificiul era nemărginit, maestrul, atit cît a 
trăit, a aşezat piatră peste piatră fără oprire, devotat operei sale 
cu o adaptabilitate şi o energie veşnic egale, fără a se precipita 
sau a amina ceva vreodată, ca şi cum pentru el ar fi existat 
numai un astăzi şi niciodată un miine. Astfel, el crea şi dura aşa 
cum niciodată nu a mai făcut cineva, înaintea sau după el; chiar 
şi după milenii, el trăieşte în memoria naţiunilor ca un creator şi 
constructor, cel dintii şi totuşi unicul imperator, Caesar. 


1. 1 sfert berlinez = 1,145 | (n.tr.). 


Capitolul XII 
Religia, educaţia, literatura şi arta 


Nici un element nou nu apare în epoca aceasta în evoluţia 
religioasă şi filozofică. Religia romano-elenă de stat şi filozofia 
stoică de stat, legată nedespărţit de cea dintii, erau nu numai 
un instrument comod pentru oricare guvernare, fie ea 
oligarhică, democratică sau monarhică, ci de-a dreptul 
indispensabil, deoarece nu se putea construi statul lipsit cu 
desăvirşire de elemente religioase, nici nu se putea găsi o nouă 
religie de stat adecvată pentru înlocuirea celei vechi. Astfel, 
mătura revoluţionară pătrundea citeodată foarte brutal în firele 
de păianjen ale înţelepciunii augurale (p. 200); dar şubredul 
mecanism care sciîrţiia din toate încheieturile supravieţui totuşi 
cutremurului care produse nimicirea republicii înseşi şi se trezi, 
împreună cu _ insipiditatea şi aroganţa lui, nevătămat în 
monarhie. Se înţelege că el căzu tot mai mult în dizgraţia tuturor 
celor care-şi păstraseră o judecată imparţială. Ce-i drept, faţă de 
religia de stat opinia publică rămase în esenţă indiferentă; ea 
era recunoscută de toate părţile ca o instituţie a convenienţei 
politice şi, cu excepţia savanților politici şi a celor învechiţi, 
nimeni nu se sinchisi prea mult din cauza ei. Dar faţă de sora ei 
filozofică, publicul neavizat dobîndi curînd acea aversiune, 
negreşit provocată, faţă de făţărnicia goală, dar şi perfidă a 
frazelor. Faptul că Porticul începuse să-şi dea seama de propria 
nulitate este dovedit de tentativa de a-şi insufla artificial o 
oarecare vitalitate pe calea sincretismului. Antiochos din 
Askalon (înfloreşte în 675, 79), care trăi cu impresia că reuşise 
să înjghebeze o unitate organică între sistemul stoic şi cel 
platono-aristotelic, izbutise într-adevăr ca doctrina sa deformată 
să devină filozofia la modă a conservatorilor timpului său şi să 
fie studiată cu sîrg de nobilii diletanţi şi literați ai Romei. Toţi cei 
care-şi păstraseră o oarecare prospeţime spirituală se opuneau 
Porticului sau îl ignorau. Îndeosebi repulsia faţă de lăudăroşii şi 
plictisitorii farisei romani, căreia i se alătura, fireşte, şi tendinţa 
sporită de a se retrage din viaţa activă lăsîndu-se în voia apatiei 
şi ironiei nihiliste, contribuiră în această epocă la răspîndirea 
sistemului lui Epicur în cercuri mai largi şi la încetăţenirea 


filozofiei cinice a lui Diogenes la Roma. Oricit de stins şi lipsit de 
idei ar fi fost cel dintii, o filozofie care nu căuta calea spre 
adevăr prin modificarea termenilor consacraţi, ci se mulțumea 
cu cei existenţi şi se încredea numai şi numai în perceperea 
senzorială era totuşi de preferat sporovăielii terminologice şi 
conceptelor lipsite de conţinut ale înţelepciunii stoice; iar 
filozofia cinică, dintre toate sistemele filozofice existente pe 
atunci, chiar era cea mai valoroasă, în măsura în care sistemul 
ei se limita la a nu avea nici un sistem şi la a batjocori toate 
sistemele şi pe toţi cei care sistematizau. În ambele domenii, 
războiul împotriva Porticului era purtat cu zei şi cu noroc; pentru 
bărbaţii serioşi, epicurianul Lucretius predica, cu deplina vigoare 
a convingerii interioare şi a riîvnei pioase, împotriva credinţei 
stoice în zei şi în providenţă, şi împotriva doctrinei stoice despre 
nemurirea sufletului; pentru marele public zeflemitor, cinicul 
Varro lovea şi mai usturător cu săgețile fulgerătoare ale mult 
cititelor sale satire. Aşadar, în timp ce bărbaţii cei mai destoinici 
ai generaţiei mai virstnice luptau împotriva Porticului, generaţia 
mai tînără, ca, de exemplu, Catullus, nu mai realiza nici o 
legătură interioară cu el şi-l critica mult mai aspru printr-o 
ignorare desăvirşită. 

Insă dacă se menţinu aici o credinţă lipsită, din 
convenienţă politică, de credinţă, starea aceasta era egalată pe 
deplin în altă parte. Şi în lumea romană de atunci necredinţa şi 
superstiţia, manifestări diferite ale aceluiaşi fenomen istoric, 
mergeau mînă în mînă şi nu lipseau indivizii care le întruneau pe 
ambele în sinea lor, abjurînd zeii cu Epicur şi rugindu-se şi 
sacrificînd totuşi în faţa fiecărei capele. Bineînţeles, numai zeii 
veniţi din Orient se mai bucurau de credit, şi întrucît oamenii 
continuau să năvălească din ţinuturile greceşti spre Italia, 
divinităţile Orientului migrau într-un număr tot mai mare spre 
Occident. Importanţa cultului frigian la Roma este dovedită atit 
de polemica autorilor generaţiei mai vechi, Varro şi Lucretius, cît 
şi de glorificarea poetică a acestuia de către modernul Catullus, 
care încheie cu rugămintea semnificativă ca zeiţa să 
binevoiască a-i înnebuni numai pe alţii, nu pe poetul însuşi. Ca o 
noutate se adăuga acum cultul divin persan, care pare să fi 
ajuns în Occident mai întîi prin intermediul piraţilor, ale căror căi 
se întretăiau pe Marea Mediterană, primul său loc de cult în 
Occident fiind atestat pe muntele Olimp din Licia. Odată cu 


primirea cultelor orientale în Occident, a fost abandonat cu 
desăviîrşire întregul lor conţinut de elemente ale speculaţiei şi 
moralei superioare : o confirmare remarcabilă a acestei 
constatări o constituie faptul că divinitatea supremă a purei 
doctrine a lui Zarathustra, Ahuramazda, a rămas pentru 
occidentali un necunoscut, venerarea îndreptindu-se aici, din 
nou, spre zeul care deținuse întîietatea în vechea religie persană 
şi care fusese împins de către Zarathustra pe al doilea loc, zeul 
solar Mithras. Cu o rapiditate mai mare decît mai luminoasele şi 
mai blîndele personaje celeste persane, pătrunse la Roma 
plictisitoarea şi misterioasa ceată a caricaturilor divine egiptene: 
muma naturii, Isis, cu toată suita ei, veşnic murindul şi veşnic 
renăscîndul Osiris, sumbrul Serapis, tăcutul şi  seriosul 
Harpokrates, Anubis cel cu cap de cîine. În anul în care Clodius 
conferi libertate cluburilor şi conventiculelor (696, 58) şi, 
neîndoielnic, în urma emancipării gloatei, acea ceată încercă 
chiar să pătrundă în vechea citadelă a romanului lupiter de pe 
Capitoliu; cu mare dificultate a fost îndepărtată din acest loc; 
inevitabilele temple au fost surghiunite cel puţin în suburbiile 
Romei. Nici un alt cult nu se bucura de o mai mare popularitate 
în rîndul populaţiei umile: cînd senatul ordonă ca templele lui 
Isis edificate în interiorul zidurilor să fie dărimate, nici un 
lucrător nu îndrăzni să înceapă el opera, iar consulul Lucius 
Paullus trebui să dea el însuşi prima lovitură de cazma (704, 
50); se putea paria că o fluşturatică o venera pe Isis cu atit mai 
pios cu cît era mai decăzută. Se înţelege de la sine că ghicitul, 
tălmăcirea viselor şi alte asemenea meşteşuguri aduceau 
venituri substanţiale. Stabilirea horoscoapelor era minuită deja 
ca o ştiinţă: Lucius Tarutius din Firmum, un bărbat stimat şi 
învăţat în felul lui, prieten al lui Varro şi Cicero, fixă într-un mod 
foarte serios horoscopul regilor Romulus şi Numa, ba chiar al 
oraşului Roma, iar pentru edificarea credincioşilor de ambele 
părţi întări relatările analelor cu ajutorul înţelepciunii sale 
caldeene şi egiptene. Cel mai remarcabil fenomen pe acest 
tărîm este însă prima tentativă de a acorda credinţa ingenuă cu 
gîndirea speculativă, prima manifestare în lumea romană a 
acelor tendinţe pe care le desemnăm drept neoplatonice. Cel 
dintii apostol a fost aici Publius Nigidius Figulus, un roman nobil 
al celei mai conservatoare facţiuni a aristocrației, care deţinu 
pretura în 696 (58) şi muri în anul 709 (45) ca exilat politic în 


afara Italiei. Cu o uimitoare erudiție şi cu o credinţă şi mai 
uimitoare, el creă din elementele cele mai dispersate un edificiu 
filozolico-religios al cărui plan uluitor a fost, poate, dezvoltat şi 
mai mult în predicile orale decit în scrierile sale teologice şi 
despre ştiinţele naturii. Căutind eliberarea de scheletele 
sistemelor şi abstracţiilor consacrate, el se întoarse în filozofie la 
izvorul înfundat al filozofiei presocratice, pentru ai cărei înţelepţi 
bătrîni ideea însăşi apăruse cu o vivacitate senzuală. Pe bună 
dreptate, cunoaşterea ştiinţelor naturii, care, miînuită cu 
pricepere, oferă şi astăzi mijloace excelente pentru înşelătoria 
mistică şi scamatoriile pioase, în Antichitate oferindu-le şi mai 
lesnicios din cauza cunoaşterii deficitare a legilor fizicii, deţinea 
şi aici un rol considerabil. Teologia lui se baza în esenţă pe un 
uluitor amalgam în care se contopiseră la grecii înrudiţi prin 
spirit înţelepciuni orfice şi alte doctrine indigene străvechi sau 
foarte moderne cu ştiinţe oculte persane, caldeene şi egiptene 
şi în care Figulus mai turnă cvasirezultatele cercetării toscane 
asupra neantului şi ştiinţa augurală indigenă, extinzind confuzia 
armonioasă. Binecuvintarea politico-religioasă şi naţională a fost 
asigurată pentru întregul sistem de numele lui Pythagoras, omul 
de stat ultraconservator a cărui maximă supremă fusese 
„protejarea ordinii şi înlăturarea  dezordinii”, vrăjitorul şi 
necromantul, înțeleptul străvechi introdus chiar şi în istoria 
legendară a Romei şi a cărui statuie putea fi văzută în forul 
roman. Aşa cum naşterea şi moartea sînt înrudite, la fel, 
Pythagoras, aşa se părea cel puţin, nu urma să vegheze numai 
la leagănul republicii ca prieten al înţeleptului Numa şi coleg al 
iscusitei mame Egeria, dar şi la mormîntul ei, ca ultim refugiu al 
sfintei ştiinţe augurale. Noul sistem nu era însă doar miraculos, 
ci şi producea miracole: Nigidius îi anunţa tatălui viitorului 
împărat Augustus, chiar în ziua naşterii acestuia, mărirea 
viitoare a fiului; profeţii exorcizau duhurile pentru cei credincioşi 
şi, mult mai grăitor, le indicau locurile unde se aflau monedele 
pierdute. Vechea înţelepciune înnoită, oricum ar fi fost, îi 
impresiona totuşi pe contemporani într-un mod profund; 
practicile necromantice şi-au găsit adepţi în rîndul celor mai 
nobili, mai învăţaţi şi mai destoinici bărbaţi ai diferitelor partide, 
ca, de exemplu, consulul din anul 700 (54), Appius Claudius, 
eruditul Marcus Varro, viteazul ofiţer Publius Vatinius; se pare că 
a devenit necesară intervenţia poliţienească împotriva acestor 


societăţi. Asemenea străduinţelor lui Cato în domeniul politic, 
aceste ultime tentative de salvare a teologiei romane produceau 
o impresie pe cît de comică, pe atit de dezolantă; este permis să 
se ridă de evanghelie şi de apostoli, dar este întotdeauna un 
lucru serios dacă şi bărbaţii destoinici încep să se consacre 
absurdului. 

Aşa cum se înţelege de la sine, educaţia tinerilor urmări 
căile trasate în epoca precedentă ale umanităţii bilingve, şi 
cultura generală a lumii romane înseşi acceptă într-o măsură tot 
mai mare formulele stabilite de greci. Chiar şi exerciţiile fizice 
evoluară de la jocul cu mingea, alergare şi luptă la întrecerile 
gimnastice greceşti practicate ca o artă; chiar dacă încă nu 
existau asemenea instituţii publice, vilele mondene începeau să 
fie înzestrate deja, pe lîngă băi, şi cu palestre. Felul modificării 
educaţiei generale din lumea romană petrecută în decursul unui 
secol rezultă din comparaţia enciclopediei lui Cato (l, p. 636) cu 
scrierea înrudită a lui Varro, Despre disciplinele ştiinţifice. La 
Cato apar ca elemente ale educaţiei desprinse de ştiinţele de 
specialitate retorica, agronomia, jurisprudenţa; la Varro - cu o 
probabilitate destul de mare - gramatica, logica sau dialectica, 
retorica, geometria, aritmetica, astronomia, muzica, medicina şi 
arhitectura. In cursul secolului al Vil-lea, arta războiului, 
jurisprudenţa şi agronomia au devenit ştiinţe de specialitate. În 
schimb, educaţia elenă a tinerilor se prezintă la Varro deja în 
plenitudinea ei: alături de cursul de gramatică, retorică şi 
filozofie, introdus în Italia mai de mult, apare şi cel de 
geometrie, aritmetică, astronomie şi muzică, care-şi păstrase 
pînă atunci particularitatea specific elenă. Faptul că îndeosebi 
astronomia, care venea în sprijinul anostului diletantism asimilat 
prin însuşirea nomenclaturii astrelor şi înşelătoriei religioase 
dominante în raporturile ei cu astrologia, a fost studiată cu zel şi 
regularitate de către tineretul italic este atestat şi de alţi autori: 
dintre toate operele literaturii alexandrine, poeziile didactice 
astronomice ale lui Aratos au fost primele preluate de educaţia 
romană a tineretului. Acestui curs elen i se adăuga apoi şi 
medicina, păstrată din educaţia romană mai veche şi, în sfîrşit, 
arhitectura, devenită indispensabilă pentru nobilul roman de 
atunci, care clădea case şi vile în loc să cultive ogorul. În 
comparaţie cu epoca precedentă, atit educaţia grecească, cit şi 
cea latină cîştigau în conţinut şi severitate, în măsura în care 


pierdeau în puritate şi subtilitate. Aspiraţia crescîndă spre 
cunoştinţe greceşti conferea învăţămîntului în sine un caracter 
erudit. A-I explica pe Homer sau pe Euripides nu era, la urma 
urmei, o artă; magistrul, ca şi discipolul ieşeau mai bine la 
socoteală în cazul poeziilor alexandrine care, situate şi prin spirit 
mult mai aproape de lumea romană contemporană decit 
veritabila poezie naţională elenă, chiar dacă nu erau cu totul atît 
de venerabile precum //iada, deţineau totuşi o vîrstă suficient de 
respectabilă pentru ca dascălii să le aprecieze drept clasice. 
Poeziile erotice ale lui Euphorion, Cauzele şi Ibis ale lui 
Kallimachos, A/exandra, comic de obscură, a lui Lykophron 
conţineau un bogat material de vocabule rare (g/ossae) care se 
pretau excerptării şi interpretării, fraze încîlcite şi anevoios de 
dezlegat, excursuri vaste pline de combinarea unor mituri 
uitate, în general, resurse inepuizabile de erudiție pretențioasă 
de tot felul. Învăţămîntul avea nevoie de exerciţii tot mai dificile; 
producţiile citate, în majoritatea lor lucrări-model ale unor 
dascăli, se pretau de minune rolului de piese didactice pentru 
elevi-model. Astfel, poeziile alexandrine îşi cuceriră, mai ales ca 
teme de exerciţiu, un loc permanent în învățămîntul italic, 
mărind, ce-i drept, cunoştinţele, dar în detrimentul gustului şi al 
inteligenţei. Aceeaşi nesănătoasă sete de cunoaştere îi îmboldi 
pe tinerii romani să soarbă elenismul pe cît posibil la izvorul 
însuşi. Cursurile frecventate la Roma la magiştrii greci erau 
suficiente numai pentru începutul carierei; cel care dorea să ţină 
întru cîtva pasul audia filozofie greacă la Atena, retorică 
grecească la Rhodos şi efectua o călătorie literară şi artistică în 
Asia Mică, unde mai puteau fi întîlnite la faţa locului cele mai 
multe dintre capodoperele artistice ale elenilor şi unde, chiar 
dacă numai în mod artizanal, educaţia inspirată de muze se 
perpetuase pînă în timpurile acestea. Dimpotrivă, mai 
îndepărtata Alexandria, celebrată îndeosebi ca reşedinţă a 
ştiinţelor exacte, constituia mult mai rar ţinta călătoriilor 
tinerilor setoşi de cultură. Asemenea educaţiei greceşti, 
progresă şi cea latină. Aceasta s-a realizat în parte prin simpla 
înrîurire a celei greceşti, căreia îi datora doar în esenţă metoda 
şi imboldurile sale. Apoi, relaţiile politice, asaltarea tribunei 
rostrelor din for, care-şi recrută adepţi din cercuri tot mai largi 
datorită maşinaţiilor democratice, contribuiră la răspindirea şi 
îmbunătăţirea exerciţiilor oratorice: „Oriunde ai privi - spuse 


Cicero -, dai de mulţimea retorilor”. La acestea se adăuga faptul 
că scrierile secolului al VI-lea, cu cît se refereau mai mult la 
trecut, cu atit mai convins erau considerate texte clasice ale 
epocii de aur a literaturii latine, conferind astfel o pondere mai 
însemnată învăţămîntului, care se concentra în principal asupra 
lor. În sfîrşit, barbarii, care existau şi imigrau pretutindeni la 
începutul latinizării unor largi ţinuturi celtice şi hispanice, 
atribuiră gramaticii latine şi învăţămîntului latin, în mod firesc, o 
importanţă mai mare decit ar fi putut s-o dobindească dacă 
numai Latiumul ar fi continuat să vorbească latineşte. Dascălul 
pentru literatură latină deţinea la Comum şi Narbo o altă poziţie 
decit la Praeneste şi Ardea. Privită în ansamblu, educaţia se afla 
mai degrabă în decădere decit în progres. Ruinarea oraşelor 
municipale italice, pătrunderea masivă a unor elemente străine, 
degradarea politică, economică şi morală a naţiunii, îndeosebi 
nimicitoarele războaie civile distruseseră şi în domeniul limbii 
mai mult decit puteau remedia toţi dascălii lumii. Contactul mai 
strîns cu educația elenă contemporană, influenţa mai 
hotăritoare a limbutei înţelepciuni ateniene şi a retoricii din 
Rhodos şi Asia Mică apropiau tineretul roman cu preponderență 
tocmai de elementele cele mai dăunătoare ale elenismului. 
Misiunea propagandistică pe care Latiumul o avea în rîndul 
celților, iberilor şi libienilor trebuia, oricît de măreaţă era sarcina 
în sine, să aibă pentru limba latină urmări asemănătoare celor 
ale elenizării Orientului pentru cea elenă. Dacă publicul roman 
al acestor timpuri aplauda bine aşezata şi ritmic cadenţata 
perioadă a oratorului şi dacă avea de suferit acel actor care 
comisese o inadvertenţă lingvistică sau metrică, aceasta 
demonstrează pe bună dreptate că înţelegerea limbii materne, 
ca rezultat al învăţării şcolare, devenea un bun comun pentru 
cercuri tot mai largi; concomitent, contemporani judicioşi 
declară că, în jurul anului 690 (64), educaţia elenă în Italia 
decăzuse foarte mult faţă de generaţia precedentă; că buna şi 
curata latină abia dacă mai putea fi auzită, şi asta mai curînd 
din gura unor femei culte mai virstnice; că, treptat, a apus 
străvechiul şi gustatul umor înnăscut al latinilor, subtilitatea 
luciliană, învățatul cerc de cititori al epocii lui Scipio. Faptul că în 
această perioadă se încetăţeniră cuvintul şi conceptul de 
„urbanitate”, altfel spus ideea comportării naţionale rafinate, nu 
dovedeşte dominaţia, ci dispariţia ei şi că absenţa acestei 


urbanităţi era dureros resimţită în limba şi în structura barbarilor 
latinizaţi sau a latinilor barbarizaţi. Acolo unde, ca în satirele lui 
Varro şi în scrisorile lui Cicero, mai întîlnim tonul urban de 
conversaţie, este un ecou al vechiului spirit, dispărut mai 
degrabă la Roma decit la Reate sau Arpinum. Educaţia 
tradiţională a tineretului a rămas aşadar nemodificată în 
structura ei, numai că, nu atit prin propria decădere, cît prin cea 
generală a naţiunii, ea a cauzat mai puţin bine şi mai mult rău 
decit în epoca anterioară. Caesar a iniţiat şi pe acest tărîm o 
revoluţie. Dacă senatul roman luptase mai întîi împotriva 
educaţiei şi apoi o tolerase în cel mai fericit caz, guvernul noului 
imperiu italo-elen, care-şi propusese tocmai umanitatea drept 
rost de căpătii, trebuia implicit s-o încurajeze de sus după 
modelul elen. Dacă Caesar acordă dreptul de cetăţenie romană 
tuturor magiştrilor de ştiinţe liberale şi tuturor medicilor 
capitalei, putem vedea în aceasta, pe bună dreptate, un anumit 
început pentru acele instituţii în care statul s-a îngrijit mai tîrziu 
de educaţia bilingvă superioară a tineretului imperiului şi care 
constituie expresia cea mai pregnantă a statutului noii 
umanităţi; şi dacă, mai apoi, Caesar hotărise întemeierea unei 
biblioteci publice greceşti şi latineşti în capitală şi-l desemnase 
deja ca bibliotecar-şef pe cel mai erudit roman al timpului, 
Marcus Varro, se întrevede aici negreşit intenţia de a deschide 
literaturii universale monarhia universală. 

Evoluţia lingvistică a acestei perioade se leagă de 
nepotrivirea între latina clasică a oamenilor culţi şi latina 
vulgară a vieţii cotidiene. Cea dintii era un produs al educaţiei 
italice specifice; „latină pură” devenise deja în cercul lui Scipio 
un termen de referinţă, iar limba maternă nu mai fusese vorbită 
într-un mod cu totul naiv, ci diferențiată conştient de limba marii 
mase. Această epocă debutează cu o reacţie ciudată împotriva 
clasicismului care dominase pînă atunci suveran în limbajul 
superior şi, în consecinţă, şi în literatură, o reacţie care, prin 
caracteristicile ei interne şi externe, se afla în strînsă legătură 
cu reacţia lingvistică similară din Grecia. Tocmai în această 
perioadă, retorul şi autorul de romane Hegesias din Magnesia şi 
mulţi alţi retori şi literați din Asia Mică ce îi urmară exemplul 
începură să se răzvrătească împotriva atticismului ortodox. Ei 
cereau dreptul de cetăţenie pentru limba vie, indiferent dacă 
cuvîntul sau locuţiunea se născuse în Attica sau în Caria şi 


Frigia; ei înşişi nu vorbeau şi nu scriau pentru gustul cercurilor 
erudite, ci pentru cel al marelui public. Principiul nu oferea o 
bază de controversă convenabilă; numai că rezultatul nu putea 
fi, bineînţeles, cu nimic superior publicului contemporan din Asia 
Mică, care pierduse cu desăvirşire simţul pentru rigurozitatea şi 
puritatea producţiei şi tindea numai către elementele artificiale 
şi sclipitoare. Pentru a nu vorbi aici de genurile artistice 
neautentice, romanul şi istoria romanţată, stilul acestor asiatici 
era, într-un mod firesc, poticnit, lipsit de cadență şi perioadă, 
încîlcit şi greoi, plin de expresii pompoase şi bombastice, întru 
totul ordinar şi manierat: „Cine îl cunoaşte pe Hegesias - spune 
Cicero -, ştie ce este pueril”. Acest stil a pătruns cu toate 
acestea şi în lumea latină. Cînd retorica elenă la modă, după ce 
se infiltrase la sfîrşitul epocii precedente în educaţia latină a 
tineretului (II, pp. 292-293), înfăptui ultimul pas la începutul 
celei prezente şi urcă la tribuna oratorică romană însăşi odată 
cu Quintus Hortensius (640-704, 114-50), cel mai celebrat 
avocat din timpul lui Sulla, ea imprimă şi idiomului latin prostul- 
gust grecesc al epocii; iar publicul roman, nicidecum cel educat 
în spiritul sever şi pur al epocii lui Scipio, aplaudă zelos, 
bineînţeles, pe inovatorul care ştia să confere vulgarităţii 
aparenţa unei realizări artistice. Faptul era de o importanţă 
majoră. Aşa cum în Grecia controversele lingvistice erau 
întotdeauna susţinute mai întîi în şcolile de retorică, la fel şi la 
Roma, discursul juridic era, într-un anumit sens mai mult decit 
literatura, hotăritor pentru stil, avocaţii rezervîndu-şi, oarecum 
de drept, autorizaţia de a prescrie tonul la modă în scriere şi 
vorbire. Stilul vulgar asiatic al lui Hortensius înlătură aşadar 
clasicismul de la tribuna oratorică şi, în parte, din literatura 
romană. Dar în curînd moda se schimbă din nou atit în Grecia, 
cît şi la Roma. În primul caz, şcoala retorică rodiană, chiar dacă 
nu reveni la întreaga severitate neîntinată a stilului attic, încercă 
totuşi să găsească o cale de mijloc între acesta şi modalitatea 
modernă; dacă maeştrii rodieni nu erau atit de exigenţi în 
privinţa corectitudinii imanente a gîndirii şi vorbirii, ei insistau 
totuşi asupra purității lingvistice şi stilistice, asupra unei selecţii 
riguroase a cuvintelor şi expresiilor şi asupra unei cadenţări 
elaborate a frazelor. În Italia, Marcus Tullius Cicero (648-711, 
106-43), partizan, în prima tinereţe, al manierei lui Hortensius, 
a fost readus pe căi mai bune după audierea maeştrilor rodieni 


şi prin propriul gust maturizat, fiind preocupat de atunci încoace 
de o severă puritate a limbii şi o desăvirşită periodizare şi 
cadenţare a discursului. Modelele lingvistice pe care le urmă în 
cazul acesta le găsi îndeosebi în acele cercuri ale societăţii 
romane superioare care nu suferiseră - sau suferiseră foarte 
puţin - din cauza stilului vulgar; şi, cum s-a amintit, ele mai 
existau, cu toate că începeau să dispară. Literatura latină mai 
veche şi cea bună grecească, oricît de mult ar fi influenţat 
regulile discursului, mai ales cea din urmă, ocupau totuşi în 
cazul acesta numai locul al doilea; această epurare a limbii nu 
era aşadar nicidecum o reacţie a limbii livreşti împotriva celei 
vorbite, ci o reacţie a limbii celor cu adevărat docţi împotriva 
jargonului celor pseudoinstruiţi sau semidocţi. Caesar, şi pe 
tărimul limbii cel mai mare maestru al epocii sale, formulă ideea 
de bază a clasicismului roman, cerînd ca în rostire şi scriere să 
fie evitat cuvintul străin, aşa cum corăbierul evită stinca; 
cuvîntul poetic sau dispărut al literaturii mai vechi era 
abandonat în aceeaşi măsură ca şi expresia ţărănească sau cea 
împrumutată din limba vieţii cotidiene şi îndeosebi, aşa cum 
demonstrează scrisorile acestor timpuri, cuvintele şi locuţiunile 
greceşti pătrunse în număr însemnat în limba vorbită. Cu toate 
acestea, clasicismul didacticist şi artificial al timpurilor lui Cicero 
se raportă la cel al lui Scipio precum păcatul iertat la 
neprihănire, sau franceza clasiciştilor napoleonieni la cea 
exemplară a lui Moliere şi Boileau; dacă cel dintii îşi trăsese 
seva din viaţa de zi cu zi, cel din urmă capta, într-un fel tocmai 
la timp, ultimele răsuflări ale unei generaţii plecate pe drumul 
fără întoarcere. Oricum ar fi fost, el găsi o rapidă răspîndire. 
Odată cu supremaţia avocaţilor, Cicero îl păgubi pe Hortensius 
de dictatura în materie de lingvistică şi de gust, iar multipla şi 
extinsa lui operă scriitoricească oferi acestui clasicism ceea ce-i 
lipsise pînă atunci: cuprinzătoare texte în proză. Cicero deveni 
astfel creatorul prozei latine clasice moderne, iar clasicismul 
debută în toate şi pretutindeni de la Cicero ca stilist. Stilistului 
Cicero, nu scriitorului şi nicidecum omului de stat i se adresară 
acele panegirice exuberante, nelipsite totuşi de un oarecare 
simţ al realităţii cu care l-au încărcat cei mai talentaţi 
reprezentanţi ai clasicismului, îndeosebi Caesar şi Catullus. În 
curînd se mai făcu un pas. Ceea ce realizase Cicero în proză a 
fost înfăptuit în poezie, sub influenţa poeziei moderne greceşti, 


spre sfîrşitul secolului, de noua şcoală poetică romană, al cărei 
talent eminent a fost Catullus. Şi aici, limba vorbită superioară 
înlătură reminiscenţele arhaizante care mai prevalau în multe 
privinţe în acest domeniu; aşa cum proza latină se supuse 
exigenţelor attice, poezia latină se supuse treptat legilor metrice 
severe sau, mai degrabă, penibile ale alexandrinilor; astfel, de 
exemplu, începînd cu poeziile lui Catullus, nu mai este permis să 
se înceapă un vers cu un cuvint monosilabic sau cu unul 
bisilabic de o importanţă scăzută şi să se încheie concomitent o 
propoziţie începută în versul anterior. In sfîrşit, se adăuga 
ştiinţa; ea statornici legea lingvistică şi dezvoltă regula care nu 
mai era determinată în mod empiric, ci îşi aroga dreptul de a 
determina empirismul. Desinenţele declinărilor, care, în parte, 
mai variaseră pînă atunci, urmau să fie fixate o dată pentru 
totdeauna; astfel, de exemplu, dintre formele genitivului şi 
dativului ale aşa-numitei a patra declinări, pînă atunci 
nediferenţiate (senatuis şi senatus, senatui şi senatu), Caesar le 
acceptă în exclusivitate pe cele contrase (-us şi -u). In domeniul 
ortografiei s-au operat mai multe modificări pentru a restabili 
concordanța deplină între scriere şi limbă: astfel, după exemplul 
lui Caesar, u medial, în cuvinte ca maxumus, a fost înlocuit cu j, 
iar dintre cele două litere k şi q, devenite superflue, a fost 
impusă suprimarea celei dintii, suprimarea celei de-a doua fiind 
cel puţin propusă. Limba, chiar dacă nu încremenise încă, se 
afla totuşi în încremenire şi chiar dacă regula nu o domina încă 
în mod absolut, ea suferise un proces de conştientizare. Această 
activitate pe tărimul gramaticii latine accepta din partea celei 
greceşti spiritul şi metoda nu doar în general, ci limba latină era 
corectată de-a dreptul conform limbii greceşti; faptul e dovedit, 
de exemplu, de tratarea lui s oclusiv, care, pînă la sfîrșitul 
acestei epoci, avusese cînd o valoare consonantică, cînd una 
vocalică, dar care era tratat de către poeţii noii mode, 
întotdeauna ca în greacă, drept o terminaţie consonantică. 
Această reglementare a limbii constituie veritabilul domeniu al 
clasicismului roman; în felurite chipuri şi tocmai de aceea cu atit 
mai stăruitor, corifeii acestuia, Cicero, Caesar, ba chiar şi 
Catullus în poeziile sale, învederau regula şi protestau împotriva 
încălcării acesteia. Dimpotrivă, generaţia mai veche, cu cît 
recepta mai indiferent revoluţia din domeniul lingvistic, pe atît 
reacţiona mai sensibil la cea impusă în domeniul politic. Insă, 


oricît de mult noul clasicism - altfel spus, latina purificată şi 
exemplară, acordată pe cît posibil cu greaca exemplară, 
rezultată din reacţia conştientă împotriva limbii vulgare, 
pătrunsă în societatea superioară şi în literatura însăşi - se fixa, 
din punct de vedere literar, şi se formula sub aspectul structurii, 
acele vulgarisme nu putură fi totuşi înlăturate. Găsim această 
limbă vulgară nu numai în formă naivă în operele unor indivizi 
subordonați, rătăciţi numai în mod întîmplător în rîndul 
scriitorilor, ca în relatarea despre al doilea război hispanic al lui 
Caesar, ci o întîlnim, într-o formă mai mult sau mai puţin 
pregnantă, şi în literatura propriu-zisă, în mim, în roman, în 
scrierile estetice ale lui Varro; şi este caracteristic faptul că ea s- 
a menţinut tocmai în aceste foarte populare domenii ale 
literaturii şi că bărbaţi cu vederi autentic conservatoare, precum 
Varro, îi luau apărarea. Clasicismul se bazează pe moartea limbii 
italice, precum monarhia pe dispariţia naţiunii italice; era întru 
totul corect ca bărbaţii, care mai trăiau cu spiritul în republică, 
să continue lupta pentru drepturile limbii vii, suportînd carenţele 
ei estetice de dragul vervei şi popularității relative. În 
consecinţă, opiniile şi direcţiile lingvistice ale acestei epoci erau 
întru totul contradictorii: alături de poezia demodată a lui 
Lucretius apare cea desăvirşit de modernă a lui Catullus, alături 
de perioada cadenţată a lui Cicero, fraza lui Varro, privată 
intenţionat de orice structurare. Divergenţele epocii se reflectă 
şi aici. 

Comparată cu perioada precedentă, literatura acestei 
epoci vădeşte mai întîi o creştere extensivă a îndeletnicirii 
literare la Roma. De multă vreme activitatea literară a grecilor 
nu mai prospera în spaţiul liber al independenţei civice, ci numai 
în instituţiile ştiinţifice ale oraşelor mai mari şi, îndeosebi, ale 
curților. Constrînşi la protecţia celor mari, înlăturați din sălaşele 
consacrate Muzelor prin stingerea dinastiilor din Pergam (621, 
133), Cyrene (658, 96), Bitinia (679, 75) şi Siria (690, 64) şi 
prin lucirea crepusculară a vieţii de curte a Lagizilor devenind, 
de la moartea lui Alexandru cel Mare, neapărat cosmopoliţi, iar 
printre egipteni şi sirieni cel puţin tot atît de străini, cît şi printre 
latini, literaţii eleni începură să-şi întoarcă privirile spre Roma. 
Alături de bucătar, de amant şi de parazit, în ceata slujitorilor 
greci care-l înconjurau pe nobilul roman al acestor timpuri, un 
rol preponderent îl aveau şi filozoful, poetul şi biograful. În astfel 


de poziţii întîlnim deja literați renumiţi; de exemplu, epicurianul 
Philodemos era angajat ca filozof al casei lui Lucius Piso, consul 
în anul 696 (58), şi, pe lîngă altele, îi distra pe cei iniţiaţi cu 
epigramele sale cizelate despre epicureismul cam necioplit al 
patronului său. Într-un număr tot mai mare, cei mai cunoscuţi 
reprezentanţi ai artei şi ştiinţei greceşti se îndreptară din toate 
părţile spre Roma, unde laurii literari erau acordaţi acum mai 
darnic decit oriunde; astfel, sînt numiţi ca fiind stabiliţi la Roma 
medicul Asklepiades, pe care regele Mithridates încercă în zadar 
să-l angajeze în serviciul său; savantul multilateral Alexandros 
din Milet, numit Polyhistor; poetul Parthenion din Niceea 
bitiniană; Poseidonios din Apameia siriană, celebrat în aceeaşi 
măsură ca dascăl, scriitor şi călător, care s-a mutat în anul 703 
(51), la o vîrstă foarte înaintată, de la Rhodos la Roma, şi mulţi 
alţii. O casă ca aceea a lui Lucius Lucullus era, aproape ca 
Muzeul alexandrin, un centru al educaţiei elene şi un loc de 
adunare pentru literaţii eleni. Mijloacele materiale ale romanilor 
şi priceperea elenă adunaseră în aceste săli ale bogăției şi 
ştiinţei un tezaur incomparabil de statui şi picturi ale maeştrilor 
mai vechi şi contemporani, precum şi o bibliotecă pe cît de 
minuţios alcătuită, pe atit de pretenţios construită; orice învăţat 
şi, mai ales, orice grec era bine-venit aici. Deseori, însuşi 
stăpînul casei era văzut plimbindu-se de-a lungul frumosului 
portic adîncit în discuţii filologice sau filozofice cu unul dintre 
oaspeţii săi erudiţi. Bineînţeles, aceşti greci aduseră în Italia, 
odată cu bogatele tezaure de cultură, şi absurdităţile şi 
servilismul lor; aşa, de exemplu, unul dintre aceşti peregrini 
erudiţi, Aristodemos din Nysa (în jurul anului 700, 54), autorul 
Artei linguşirii, se recomandă stăpinilor prin dovada că Homer ar 
fi fost roman neaoş. În măsura în care zelul literaţilor greci 
stabiliţi la Roma luă proporţii, crescu şi la romani activitatea 
literară şi interesul pentru literatură. Însăşi literatura greacă, 
suprimată în totalitate de gustul mai sever al epocii lui Scipio, îşi 
făcu acum din nou apariţia. Doar limba greacă era limbă 
universală, iar o scriere greacă îşi cîştiga un public cu totul 
diferit decît una latină; de aceea, asemenea regilor Armeniei şi 
Mauretaniei, nobili romani ca, de exemplu, Lucius Lucullus, 
Marcus Cicero, Titus Atticus, Quintus Scaevola (tribun al 
poporului în anul 700, 54), scriau, de asemenea, ocazional, 
proză în greacă şi chiar versuri. Insă asemenea scrieri greceşti 


ale unor romani autentici au rămas un lucru secundar, aproape 
numai fleacuri; partidele literare, ca şi cele politice convergeau 
totuşi, fără excepţie, în menţinerea naţionalităţii italice, mai 
mult sau mai puţin pătrunsă de elenism. La fel, pe tărimul 
scrierilor latine cel puţin, nimeni nu putea acuza lipsa de 
sîrguinţă. La Roma ploua cu broşuri şi cărţi de tot felul şi 
îndeosebi cu poezii. Poeţii forfoteau aici, asemenea situaţie 
putînd fi întîlnită numai la Tarsos sau Alexandria; publicaţiile 
poetice deveniră eternul păcat al tinerilor mai pătimaşi şi încă 
de pe atunci era considerat fericit acela căruia uitarea milostivă 
îi sustrăsese criticii poeziile tinereţii. Cel care deprinsese 
meseria scria 500 de hexametri dintr-o trăsătură de condei, fără 
dificultate, care nu ofereau vreunui magistru vreun motiv de 
critică, dar, fireşte, nici unui cititor vreunul de laudă. Şi lumea 
feminină participa cu pasiune la această viaţă literară; 
doamnele nu se mulţumiră să se dedice dansului şi muzicii, ci 
dominau conversaţia prin spirit şi vervă, vorbind admirabil 
despre literatura greacă sau despre cea latină; şi dacă poezia 
asalta inimile fetelor, cetatea asediată capitula deseori în faţa 
versurilor senine. Ritmurile deveneau într-o măsură tot mai 
mare jucăria elegantă a tineretului adult de ambele sexe. Bilete 
poetice, exerciţii poetice comune şi întreceri de versificaţie între 
prieteni buni ajunseră ceva obişnuit, iar spre sfîrşitul acestei 
epoci se deschiseră şi în capitală instituţii în cadrul cărora poeţii 
latini  neajutoraţi puteau învăța, în schimbul banilor, 
compunerea de versuri. Ca o consecinţă a creşterii vertiginoase 
a consumului de cărţi, tehnica copierii în serie a fost desăvirşită 
în mod substanţial şi publicarea urma relativ rapid şi la preţuri 
acceptabile; comerţul de cărţi deveni o ocupaţie respectată şi 
profitabilă, iar prăvălia negustorului de cărţi, un loc de adunare 
cotidian pentru bărbaţii culţi. Cititul ajunsese la modă, ba 
devenise chiar o manie; la masă, în măsura în care nu 
pătrunseseră deja distracţii mai vulgare, se citea fără excepţie şi 
cel care plănuia o călătorie nu uita aproape niciodată să-şi 
împacheteze şi o bibliotecă de voiaj. Ofiţerul superior era văzut 
citind în cortul din tabără romane greceşti licenţioase, omul de 
stat, tratate filozofice în senat. Căci şi în statul roman exista 
regula, cum a existat şi va exista în orice stat în care cetăţenii 
citesc, „de la prag pînă la privată”. Vizirul part nu era departe 
de adevăr cînd, arătîndu-le cetăţenilor de la Seleucia romanele 


găsite în tabăra lui Crassus, îi întrebă dacă-i mai considerau pe 
cititorii unor asemenea cărţi drept adversari de temut. 

Tendinţa literară a acestei epoci nu era simplă, şi nici nu 
putea fi, întrucît epoca însăşi era divizată între vechiul şi noul 
regim. Aceleaşi direcţii care s-au întîlnit pe cîmpul de bătălie al 
politicii - cea naţional-italică a conservatorilor şi cea eleno- 
italică sau, altfel spus, cea cosmopolită a noii monarhii - s-au 
înfruntat şi pe cel al literaturii. Cea dintii se sprijinea pe 
literatura latină mai veche care adoptă tot mai mult caracterul 
clasicismului în teatru, şcoală şi cercetarea savantă. Cu mai 
puţin gust, dar cu o mai pronunţată tentă de partid decit o 
dovedise epoca lui Scipio, Ennius, Pacuvius şi îndeosebi Plautus 
erau ridicaţi în slava cerului. Oracolele sibiline deveneau tot mai 
scumpe pe măsură ce numărul lor scădea; naționalitatea şi 
productivitatea relative ale poeţilor din secolul al VI-lea n-au fost 
resimţite niciodată cu mai mare intensitate decit în această 
epocă a pleiadei de epigoni care, în literatură ca şi în politică, 
considerau secolul învingătorilor lui Hannibal drept epoca de 
aur, din nefericire apusă pentru totdeauna. Acestei admiraţii a 
vechilor clasici i se adăuga, bineînţeles, o cantitate suficientă 
din aceeaşi insignifianţă şi ipocrizie, care sînt trăsături generale 
ale sistemului conservator al epocii, iar cei inconsecvenţi nu 
lipseau nici aici. Cicero, de exemplu, deşi în proză unul dintre 
reprezentanţii principali ai tendinței moderne, venera totuşi 
poezia naţională mai veche aproximativ cu acelaşi respect 
găunos pe care-l arăta faţă de constituţia aristocratică şi 
disciplina augurală: „Patriotismul ne cere - spune el într-un loc 
-, să citim mai degrabă o traducere notoriu mizerabilă a lui 
Sofocle decît originalul”. Aşadar, dacă direcţia literară modernă, 
înrudită cu monarhia democratică, îşi recruta chiar şi din rîndul 
ortodocşilor admiratori ai lui Ennius suficienţi adepţi secreţi, nu 
lipseau nici judecători mai cutezători care să atace literatura 
indigenă şi politica senatorială cu aceeaşi vigoare. Nu numai că 
a fost reluată critica severă a epocii lui Scipio, acceptîndu-l pe 
Terentius doar pentru a-l condamna pe Ennius şi, mai mult încă, 
pe partizanii lui, dar lumea mai tînără şi mai temerară depăşi cu 
mult aceste limite şi îndrăznea deja, chiar dacă numai printr-o 
răzvrătire eretică împotriva ortodoxiei literare, să-l califice pe 
Plautus drept un farsor grosolan, iar pe Lucilius, drept un 
nepriceput versificator. Această direcţie se bazează nu pe 


literatura indigenă, ci în special pe cea greacă mai nouă şi pe 
aşa-numitul alexandrinism. Este imperios necesar să vorbim 
despre această ciudată grădină de iarnă a limbii şi artei elene 
cel puţin atit cît este necesar pentru înţelegerea literaturii 
romane a epocii în cauză şi a celor următoare. Literatura 
alexandrină se datorează dispariţiei purului idiom elen, înlocuit 
în viaţa cotidiană, din timpul lui Alexandru cel Mare, de un 
jargon degradat, rezultat îndeosebi din contactul dialectului 
macedonean cu feluritele graiuri greceşti şi barbare; mai exact, 
literatura alexandrină s-a născut din ruinarea naţiunii elene care 
era condamnată la pieire şi a pierit în individualitatea ei 
naţională pentru a întemeia monarhia universală alexandrină şi 
imperiul elenismului. Dacă imperiul universal al lui Alexandru ar 
fi dăinuit, locul literaturii cîndva naţionale şi populare ar fi fost 
luat de o literatură numai nominal elenă, profund 
deznaţionalizată şi creată într-un fel de sus, dar, într-adevăr, 
cosmopolită şi atotstăpinitoare; însă, aşa cum statul lui 
Alexandru se dezmembrase odată cu moartea sa, la fel 
dispărură şi începuturile literaturii corespunzătoare. Națiunea 
greacă aparţinea însă, cu tot ceea ce deținuse - particularitatea, 
limba, arta ei -, trecutului. Numai într-un cerc relativ restrîns, nu 
de oameni culţi, care nu mai existau ca atare, ci de erudiţi, 
literatura greacă, deşi moartă, era cultivată în continuare; 
bogata ei moştenire era inventariată cu o bucurie melancolică 
sau într-o contemplare stearpă, retrăirile vii sau pedanteria 
moartă potenţindu-se uneori pînă la o productivitate aparentă. 
Această productivitate postumă este aşa-numitul alexandrinism. 
El este esenţial identic cu acea literatură erudită care, făcînd 
abstracţie de naţionalităţile romanice vii şi de idiomurile lor 
vulgare, s-a născut în cursul secolelor al XV-lea şi al XVI-lea, 
într-un cerc cosmopolit de învăţaţi filologi, ca o artificială a doua 
înflorire a Antichității apuse. Deosebirea dintre greaca clasică şi 
greaca vulgară a epocii diadohilor este poate mai puţin 
manifestă, dar, de fapt, identică cu cea dintre latina lui Manutius 
şi italiana lui Machiavelli. Pînă atunci, ltalia dezaprobase 
alexandrinismul în principiu. Înflorirea lui relativă coincide cu 
perioada imediat anterioară şi imediat ulterioară primului război 
punic; cu toate acestea, Naevius, Ennius, Pacuvius şi, în general, 
întreaga literatură naţional-romană pînă la Varro şi Lucretius, în 
toate ramurile producţiei poetice, neexceptind nici poemul 


didactic, nu-i urmară pe contemporanii lor greci sau pe 
predecesorii lor cei mai recenți, ci, fără excepţie, pe Homer, 
Euripide, Menandru şi ceilalţi maeştri ai literaturii greceşti 
nealterate şi populare. Literatura romană n-a fost niciodată pură 
şi naţională; dar atit timp cît a existat un popor roman, scriitorii 
săi s-au îndreptat instinctiv spre modele viabile şi populare şi au 
copiat cel puţin originalele, chiar dacă uneori nici în modul cel 
mai bun şi nici pe cele mai bune. Primii imitatori romani - căci 
începuturile mediocre din timpul lui Marius (II, p. 305) abia dacă 
pot fi luate în considerare - ai literaturii greceşti născute după 
Alexandru se găsiră printre contemporanii lui Cicero şi Caesar; 
acum, alexandrinismul roman se răspîndi cu o rapiditate 
uluitoare. Faptul se datorează în parte unor cauze externe. 
Intensificarea relaţiilor cu grecii, îndeosebi călătoriile frecvente 
ale romanilor în ţinuturile elene şi afluxul literaţilor greci la 
Roma creară literaturii greceşti contemporane - poeziilor epice 
şi elegiace, epigramelor şi poveştilor milesiene - un public 
numeros şi în rîndul italicilor. Întrucît, cum s-a arătat mai sus 
(pp. 378-379), poezia alexandrină se  înrădăcinase în 
învățămîntul tineretului italic, ea avea asupra literaturii latine 
repercusiuni cu atit mai mari cu cît aceasta a fost şi a rămas în 
toate timpurile esenţial dependentă de instrucţia elenă. In cazul 
acesta întîlnim chiar o legătură nemijlocită între literatura 
romană nouă şi cea greacă nouă: sus-numitul Parthenios, unul 
dintre cei mai cunoscuţi scriitori alexandrini de elegii, a deschis 
la Roma, se pare în jurul anului 700 (54), o şcoală de literatură; 
s-au păstrat o serie de fragmente în care oferea unuia dintre 
nobilii săi elevi teme pentru elegii erotico-mitologice latine, 
conform cunoscutei reţete alexandrine. Dar alexandrinismul 
roman nu se născu nicidecum numai din cauza acestor 
momente accidentale; el era, mai degrabă, un produs al 
evoluţiei politice şi naţionale a Romei - poate nu unul 
îmbucurător, dar, oricum, unul inevitabil. Pe de o parte, aşa cum 
Elada se dizolvase în elenism, Latiumul se dizolva acum în 
romanism; dezvoltarea naţională a Italiei îşi depăşea limitele şi 
era inclusă în monarhia mediteraneană aşa cum cea elenă 
fusese inclusă în imperiul oriental al lui Alexandru. Dacă, pe de 
altă parte, noul imperiu se baza pe unificarea grandioaselor 
fluvii ale naţionalităţii greceşti şi latine, după ce, milenii la rînd, 
curseseră în două albii paralele, şi atunci literatura italică nu 


numai că trebuia să caute, ca pînă atunci, un sprijin în cea 
greacă, ci trebuia să ajungă tocmai la nivelul literaturii greceşti 
a contemporaneităţii, altfel spus, al alexandrinismului. Odată cu 
latina şcolărească, cu numărul statornicit al clasicilor, cu cercul 
exclusiv al „urbanilor” cititori ai clasicilor, literatura latină 
populară dispăruse. Locul ei a fost ocupat în schimb de o 
literatură datorată întru totul epigonilor, elaborată în mod 
artificial, care nu se întemeia pe un anumit specific naţional, ci 
glorifica evanghelia generală a umanităţii în două limbi şi 
depindea, prin spirit, cu totul şi conştient de vechea literatură 
elenă, iar prin limbă, în parte de aceasta din urmă, în parte de 
vechea literatură romană naţională. Acesta nu era un progres. 
Monarhia mediteraneană a lui Caesar era, ce-i drept, o creaţie 
măreaţă şi, ceea ce înseamnă mult mai mult, necesară; dar ea 
fusese zămislită de sus şi de aceea nu putea cuprinde nimic din 
prospeţimea vieţii populare, din exuberanţa vigorii naţionale, 
proprii unor comunităţi mai tinere, mai limitate, mai naturale, pe 
care le mai vădise statul Italia din secolul al Vl-lea. Dispariţia 
specificului italic, desăvirşită prin creaţia lui Caesar, dădu 
literaturii lovitura de graţie. Cel care manifestă un ataşament 
afectiv pentru strînsa înrudire între artă şi naţionalitate, acela îl 
va neglija întotdeauna pe Cicero şi Horatius în favoarea lui Cato 
şi Lucretius; şi numai concepţia şcolărească a istoriei şi 
literaturii, bineînţeles învechită în acest domeniu, a putut 
desemna epoca artistică ce debutează îndeosebi cu noua 
monarhie drept epocă de aur. Dar dacă, pe de o parte, 
alexandrinismul romano-elen al epocii lui Caesar şi Augustus a 
trebuit să acorde întiietate mai vechii literaturi naţionale, oricum 
nedesăvirşită, el este, pe de altă parte, tot atît de superior 
alexandrinismului epocii diadohilor pe cît era edificiul durabil al 
lui Caesar faţă de creaţia efemeră a lui Alexandru. Mai jos vom 
arăta că literatura din vremea lui Augustus, comparată cu cea 
înrudită a epocii diadohilor, a fost nu atit o literatură filologică, 
cît una imperială, influenţind din această cauză cercurile 
superioare ale societăţii mult mai persistent şi mai universal 
decit o făcuse vreodată alexandrinismul grecesc. 

Imaginea cea mai jalnică este oferită de literatura 
dramatică. În literatura naţională romană tragedia şi comedia 
degeneraseră prin structura lor încă înainte de această epocă. 
Nu se mai puneau în scenă piese noi. Publicul din timpul lui Sulla 


era dornic să mai vadă asemenea piese; faptul e dovedit de 
reluările, aparţinînd acestei epoci, ale comediilor lui Plautus, cu 
titluri şi nume de persoane schimbate, direcţiunea teatrului 
adăugiînd, poate, că o piesă veche, dar bună este de preferat 
unei piese noi şi proaste. De aici nu mai era cale lungă pînă la 
închirierea scenei poeţilor morţi, situaţie pe care o constatăm în 
timpul lui Cicero şi căruia alexandrinismul nu i se opune deloc. 
Productivitatea pe tărimul acesta era mai vătămătoare decit 
absenţa ei. Literatura alexandrină n-a cunoscut niciodată o 
veritabilă literatură dramatică; ea reuşi să încetăţenească în 
Italia numai falsa dramă, destinată iniţial citirii, nu punerii în 
scenă, şi în curînd aceşti iambi dramatici făcură la Roma 
aceleaşi ravagii ca şi la Alexandria, îndeosebi compunerea 
tragediilor începînd să figureze printre eternele maladii ale 
dezvoltării. Felul acestor producţii este ilustrat oarecum de 
Quintus Cicero care, pentru a-şi alunga plictiseala din tabăra de 
iarnă din Galia, a compus patru tragedii în 16 zile. Numai în 
„imaginea vieţii” sau în mim, ultimul vlăstar neprihănit al 
literaturii naţionale, farsa atelană se contopi cu prelungirile 
etologice ale comediei greceşti pe care alexandrinismul o cultiva 
cu o forţă poetică şi un succes mai mare decit oricare altă 
ramură a poeziei. Mimul rezultase din dansurile de caractere 
acompaniate de flaut, intrate de mult în uz şi puse în scenă fie 
cu diferite ocazii, ca, de exemplu, pentru distracţia oaspeţilor în 
timpul mesei, fie, îndeosebi, la parterul teatrului în timpul 
pauzelor dintre acte. Nu era dificil să se transforme aceste 
dansuri - care, ocazional, apelaseră, cu siguranţă, de mult la 
ajutorul limbii - în mici comedii, prin introducerea unei fabule 
mai ordonate şi a unui dialog. Totuşi, ele se deosebeau în mod 
esenţial de comedia mai veche, ba chiar şi de farsă prin faptul 
că dansul şi lascivitatea, de nedespărţit în acest caz, continuau 
să deţină un rol central şi prin faptul că mimul, nefiind jucat pe 
scenă, ci la parter, abandona orice idealizare teatrală, ca, de 
exemplu, masca şi coturnul, şi, ceea ce este de o importanţă 
majoră, permitea ca rolurile de femei să fie jucate de femei. 
Acest mim nou, apărut pe scena capitalei, după toate 
aparențele, în jurul anului 672 (82), devoră curînd arlechinada 
naţională, identică în punctele esenţiale, fiind utilizat drept piesă 
intermediară şi, mai ales, finală alături de alte piese. 
Bineînţeles, fabula era şi mai indiferentă, dezinvoltă şi 

extravagantă decit cea a arlechinadei; dacă hărmălaia era 
straşnică, dacă cerşetorul devenea dintr-odată un Cresus şi aşa 
mai departe, nu era certat poetul care tăia nodul dintr-o lovitură 
în loc să-l desfacă treptat. Temele erau îndeosebi cele de 
dragoste, îndeobşte din categoria cea mai indecentă; de 
exemplu, poetul şi publicul erau consecvent potrivnici soţului, 
iar dreptatea literară consta în persiflarea obiceiurilor cinstite. 
Întru totul asemănător atelanei, farmecul artistic se datora 
prezentării obiceiurilor din viaţa obişnuită şi cea depravată, 
imaginile rurale cedînd locul celor ale vieţii şi întîmplărilor din 
capitală; scumpa plebe a Romei, întocmai celei din Alexandria 
care asista la piesele greceşti, era îndemnată să-şi aplaude 
propria reproducere. Multe subiecte erau luate din viaţa 
meşteşugărească: şi aici apar nelipsitul Dărăcitor, apoi 
Fringhierul,  Boiangiul,  Vinzătorul de sare,  Țesătoarele, 
Îngrijitorul de cîini; alte piese oferă tipuri caracteriale: Vitucu/, 
Lăudărosul, Bărbatul de 100.000 de sesterți; sau imagini din 
străinătate: femeia etruscă, Galii, Cretanul, Alexandria, sau 
descrierea unor sărbători populare: Compitaliile, Saturnaliile, 
Anna Perenna, Băile calde; sau mitologie travestită: Că/ătorie în 
lumea  tenebrelor, Lacul Arvern. Sînt  bine-venite replicile 
pertinente şi sentenţele generale scurte, uşor de reţinut şi de 
folosit; dar oricare prostie are din oficiu dreptul la cetăţenie: în 
această lume năstruşnică, lui Bacchus i se cere apă, iar nimfei 
izvoarelor, vin. În aceste mimuri se găsesc chiar şi cîteva 
exemple de aluzii politice, atît de categoric interzise teatrului 
roman. În privinţa formei metrice, aceşti poeţi, conform propriei 
mărturii, nu se sinchiseau „prea mult de măsura versurilor”; 
piesele redactate pentru publicare abundau în expresii vulgare 
şi neşlefuite alcătuiri de cuvinte. Aşa cum se poate constata, 
mimul nu este în esenţă altceva decit vechea farsă, cu 
deosebirea că măştile de caracter şi scenografia specifice 
atelanei, ca şi amprenta rurală sînt abandonate, fiind înlocuite 
pe scenă de libertatea şi obrăznicia nemărginită ale vieţii din 
capitală. Cele mai multe dintre aceste piese erau neîndoielnic 
de natură pur efemeră şi nu ridicau pretenţii la un loc în 
literatură, cu toate că mimurile lui Laberius, cu o reliefare 
drastică a caracterelor şi tratate de mîna unui maestru în 
privinţa limbii şi metrului, s-au menţinut în ea; şi însuşi 
istoriograful trebuie să regrete că nu ne mai este dat să 


comparăm drama agoniei republicane de la Roma cu marele său 
model din Attica. 

Nulitatea literaturii dramatice merge mînă în mînă cu 
creşterea jocului şi splendorii de pe scenă. Reprezentările 
dramatice cîştigară locul lor permanent în viaţa publică nu 
numai a capitalei, dar şi a celorlalte oraşe italice; datorită lui 
Pompeius, cea dintii primi, în sfîrşit, un teatru permanent (699, 
55; p. 203) şi tot acum se răspîndi la Roma şi obiceiul 
campanian de a întinde vele deasupra teatrului, desfăşurat în 
Antichitate întotdeauna sub cerul liber, pentru protejarea 
actorilor şi spectatorilor (676, 78). Aşa cum în Grecia scena 
fusese dominată odinioară nu de pleiada mai mult decit palidă a 
dramaturgilor alexandrini, ci de drama clasică, îndeosebi de 
tragedia euripideană, cu cea mai îmbelşugată desfăşurare a 
posibilităţilor scenice, la fel şi în Roma lui Cicero se jucau de 
preferinţă tragediile lui Ennius, Pacuvius, Accius, precum şi 
comediile lui Plautus. Dacă acesta din urmă fusese îndepărtat în 
perioada anterioară de Terentius, mai elegant, dar mult inferior 
prin verva comică, acum colaborau Roscius şi Varro, altfel spus, 
teatrul şi filologia, pentru a-i pregăti o renaştere asemănătoare 
celei a lui Shakespeare datorată lui Garrick şi Johnson. Plautus 
avea de suferit din cauza receptivităţii scăzute şi pripelii 
capricioase ale publicului răsfăţat prin scurtele şi licenţioasele 
farse, astfel încît organizatorii se văzură nevoiţi să scuze 
lungimea comediilor plautine, ba poate chiar să şteargă şi să 
modifice unele pasaje. Cu cît repertoriul devenea mai limitat, cu 
atit activitatea personalului conducător şi executant, ca şi 
interesul publicului, se îndrepta mai mult spre reprezentarea 
scenică a pieselor. Aproape că nu exista la Roma o îndeletnicire 
mai profitabilă decît cea de actor şi de dansatoare de prima 
mînă. Averea princiară a actorului tragic Aesopus a fost 
evidenţiată mai sus (p. 343); contemporanul său şi mai celebru, 
Roscius (Il, p. 302), îşi estima veniturile anuale la 600.000 de 
sesterţi (46.000 de taleri), iar dansatoarea Dionysia, la 200.000 
de sesterţi (15.000 de taleri). Pe lingă aceasta, se irosiră sume 
imense pentru decoruri şi costume: uneori scena era traversată 
de caravane numărind 600 de catiri, iar armata troiană 
reprezentată pe scenă era folosită pentru a-i înfăţişa publicului o 
listă-model a națiunilor învinse de Pompeius în Asia. 
Acompaniamentul muzical din fragmentele cîntate intercalate în 


piesă cîştiga, de asemenea, o independenţă şi o importanţă mai 
mari; Varro spune că flautistul dibaci mişcă sufletele 
spectatorilor cu oricare modulație, aşa cum vîntul mişcă valurile. 
El accelerează ritmul tot mai mult, silindu-l pe actor să 
acţioneze cu mai mare vivacitate. Se dezvoltau cunoştinţele 
muzicale şi scenice; expertul recunoştea oricare piesă muzicală 
după prima notă şi ştia textele pe de rost; publicul sancţiona cu 
severitate orice greşeală muzicală sau de recitare. Scena 
romană a vremii lui Cicero aminteşte mult de teatrul francez 
actual. Aşa cum tablourilor izolate ale piesei de circumstanţă le 
corespunde mimul roman, pentru care, ca şi pentru cea dintii, 
nu este nimic prea bun şi nimic prea prost, la fel se regăsesc în 
amîindouă aceeaşi tragedie şi aceeaşi comedie tradiţional 
clasice, pe care omul cult este obligat de drept să le admire sau, 
cel puţin, să le aplaude. Mulțimea este satisfăcută dacă se 
regăseşte în farsă, se cască în timpul reprezentaţiei la pompa 
decorativă şi rămîne cu impresia generală a unei lumi ideale; cel 
cu o educaţie „superioară” nu urmăreşte la teatru piesa în sine, 
ci numai reprezentarea artistică. În sfîrşit, arta interpretativă 
romană însăşi, asemenea celei franceze, oscila în diferitele ei 
sfere între colibă şi salon. Nu era ceva neobişnuit dacă 
dansatoarele romane îşi azvirleau în final veşmiîntul şi ofereau 
publicului un dans în cămaşă; dar, pe de altă parte, legea 
supremă a artei acestui Talma al romanilor nu era adevărul, ci 
euritmia. 

Se pare că în poezia recitativă nu au lipsit cronicile 
versificate după modelul celei a lui Ennius; dar o considerăm 
suficient de aspru criticată citind acel nostim jurămînt de fată 
eternizat de Catullus: ea se angajează să ardă pe altarul sfintei 
Venere cel mai prost dintre proastele poeme eroice dacă 
aceasta îl eliberează pe soţul ei iubit de blestemata poezie 
politică şi-l readuce în braţele ei. Într-adevăr, în toată sfera 
poeziei recitative, mai vechea tendinţă naţional-romană este 
reprezentată în această epocă numai de o singură operă 
notabilă, care aparţine însă concomitent şi celor mai importante 
realizări ale literaturii romane în general. Este poemul didactic al 
lui Titus Lucretius Carus (655-699, 99-55), De rerum natura 
(Despre natura lucrurilor), al cărui autor, aparţinînd celor mai 
nobile cercuri ale societăţii romane, se ţinu departe de viaţa 
publică fie datorită unei suferinţe, fie datorită repulsiei, şi muri 


în floarea vîrstei, cu puţin timp înainte de izbucnirea războiului 
civil. Ca poet, el este continuatorul energic al lui Ennius şi, prin 
aceasta, al literaturii clasice greceşti. Dezgustat, el respinge 
„deşertul elenism” al timpului său şi se declară cu tot sufletul şi 
toată inima elev al „grecilor severi”; astfel, însăşi sacra 
seriozitate a lui Thukydides şi-a găsit un ecou demn în unul 
dintre cele mai cunoscute pasaje ale acestei opere poetice 
romane. Aşa cum Ennius sorbea înţelepciune de la Epicharmos 
şi Euhemeros, la fel Lucretius împrumută forma imaginilor sale 
de la Empedokles, „tezaurul cel mai nepreţuit al darnicei insule 
siciliene”, şi citeşte pentru subiectele sale „toate cuvintele de 
aur din sulurile lui Epicur”, „care-i întrece pe ceilalţi înţelepţi aşa 
cum soarele eclipsează stelele”. Precum Ennius, Lucretius 
desconsidera  erudiţia mitologică cu care alexandrinismul 
împovărase poezia şi nu cerea din partea cititorilor săi nimic 
altceva decît cunoaşterea miturilor în general cunoscute. În 
ciuda purismului modern care excludea cuvintele străine din 
poezie, Lucretius, asemenea lui Ennius, foloseşte în locul unui 
cuvînt latin nesemnificativ şi imprecis mai degrabă un curînd 
grecesc pertinent. În ritmurile lui Lucretius întîlnim încă deseori 
aliteraţia arhaică romană, neconcordanţa dintre începuturile 
versurilor şi propoziţiilor şi, în general, o mai veche modalitate 
de compunere şi de vorbire; cu toate că versul său este mai 
melodios decit cel al lui Ennius, hexametrii săi nu se prăvălesc 
în salturi gingaşe, asemenea clipocitului pîrîului, ca în cazul 
şcolii poetice moderne, ci cu o încetineală măreaţă, asemenea 
torentului de aur topit. Inclusiv din punct de vedere filozofic şi 
practic, Lucretius se aseamănă cu Ennius, unicul poet indigen 
celebrat în poemul său. Confesiunea de credinţă a cîntăreţului 
de la Rudiae (|, p. 626): 


Zeii există, fireşte, ceea ce am spus-o atunci şi o spun şi 
acum; 

Dar ei nu se sinchisesc deloc, după opinia mea, de soarta 
oamenilor 


caracterizează şi concepţia religioasă a lui Lucretius; pe 
deplin şi pe bună dreptate el îşi numeşte cîntecul continuarea 
aceluia 


Cîntat de Ennius, primul care neveştejita coroană de lauri 
A adus-o din mirifica dumbravă a Heliconului, 
Ca să strălucească popoarelor Italiei în gloria nemuritoare. 


Încă o dată, dar şi pentru ultima dată, răsună în poemul lui 
Lucretius întregul orgoliu şi întreaga seriozitate ale poetului 
secolului al Vl-lea care, prin imaginile teribililor puni şi 
magnificilor Scipioni, îi era mai familiară decit propria epocă 
decăzută. Şi lui, cîntecul propriu, „revărsîndu-se suav din 
sufletul prea plin”, i se pare, faţă de cele ordinare, „ca strigătul 
cocorilor faţă de scurtul cîntec al lebedei”; şi lui, ascultind 
melodiile proprii, îi creşte inima în speranţa măreţelor onoruri, 
aşa cum Ennius, „care muritorilor le oferă versuri înflăcărate din 
adîncul pieptului”, le interzicea oamenilor să poarte doliu la 
mormîntul cîntăreţului nemuritor. Constituie o ciudată lovitură a 
sorții faptul că acest nemaipomenit talent, care prin harul poetic 
original i-a întrecut pe cei mai mulţi, dacă nu pe toţi 
predecesorii săi, s-a născut într-o epocă în care trebuia să se 
simtă străin şi stingher, eşuînd astfel în modul cel mai uimitor în 
alegerea subiectului. Sistemul lui Epicur, care transforma 
cosmosul într-un uriaş vîrtej de atomi şi îndrăznea să explice 
originea şi sfîrşitul vieţii, ca şi toate problemele naturii într-un 
mod pur mecanic, nu era, poate, atit de pueril ca istoricizarea 
miturilor încercată de Euhemeros, urmat de Ennius. El nu era 
însă un sistem spiritual şi inedit, şi chiar sarcina de a dezvolta 
poetic această concepţie mecanică asupra lumii era de o 
asemenea manieră, încît niciodată, poate, vreun poet nu şi-a 
irosit viaţa şi măiestria pentru un subiect mai ingrat. Cititorul- 
filozof critică în poemul didactic al lui Lucretius abandonarea 
elementelor mai subtile ale sistemului, superficialitatea mai ales 
în prezentarea controverselor, structurarea deficitară, repetările 
frecvente, cu acelaşi drept cu care cititorul-poet se necăjeşte 
din cauza ritmicităţii matematice care face ca o mare parte din 
poem să fie de-a dreptul ilizibilă. In ciuda acestor lipsuri 
incredibile, din cauza cărora oricare talent ar fi trebuit să 
renunţe necondiţionat, acest poet se putea lăuda, pe bună 
dreptate, de a fi smuls agitatei vieţi poetice o coroană, aşa cum 
Muzele încă nu decernaseră niciodată; şi poetul nu-şi datorează 
această coroană în nici un caz numai alegoriilor răzlețe şi unor 
descrieri intercalate ale unor grandioase fenomene naturale şi 


unor pasiuni şi mai grandioase. Genialitatea concepţiei asupra 
vieţii, ca şi a poeziei lui Lucretius sălăşluieşte în necredinţa sa 
care s-a opus, şi s-a putut opune, credinţei ipocrite sau 
superstiţiei cu întreaga putere victorioasă a adevărului şi, 
tocmai de aceea, cu întreaga însufleţire a artei poetice. 


Cînd văzu prăbuşită existenţa omenirii 

Jalnic pe pămînt, strivită de apăsătoarea teamă în zeitate 
Care, arătîndu-şi faţa din înălțimile bolţii cereşti, 

Îi ameninţa pe muritori cu îngrozitoarea-i privire, 

Un grec, cel dintii, îndrăzni ochii muritori 

Să-i ridice împotrivă-i şi să i se opună întiiul, 

Şi puterea curajoasă a ghidului învinse; dornic 

El păşi dincolo de învolburatele zăgazuri ale cosmosului 
Şi spiritul înţelept străbătu infinitul întreg. 


Astfel se grăbi poetul să-i doboare pe zei, aşa cum Brutus 
îi doborise pe regi, şi „să elibereze natura de severul ei stăpîn”. 
Dar aceste cuvinte înflăcărate nu erau azvirlite împotriva 
tronului deja năruit al lui lovis; precum Ennius, Lucretius luptă 
practic, înainte de toate, împotriva deşănţatelor credinţe străine 
şi superstiţiei mulţimii - de exemplu, împotriva cultului Marii 
Mame şi puerilei înţelepciuni despre fulgere a etruscilor. Acest 
poem a fost inspirat în general de groaza şi de repulsia faţă de 
această înfricoşătoare lume, în şi pentru care scria poetul. El a 
fost compus în acea perioadă lipsită de speranţă în care 
guvernarea oligarhiei fusese abolită, iar cea a lui Caesar încă nu 
exista, în acei ani înăbuşitori în cursul cărora izbucnirea 
războiului civil era aşteptată într-o îndelungă şi iritantă 
încordare. Dacă inegalul şi neliniştitul flux al expunerii ne lasă 
impresia că poetul aştepta zilnic ca larma haotică a revoluţiei să 
se năpustească împotriva lui şi a operei sale, nu trebuie să 
uităm în mijlocul căror semeni şi în perspectiva căror 
evenimente luă naştere concepţia sa despre oameni şi lucruri. În 
Elada epocii anterioare lui Alexandru circula ideea, resimţită 
profund de mulţimea celor buni, că a nu te naşte este cel mai 
bun lucru dintre toate, a muri, cel de-al doilea. Dintre toate 
concepţiile asupra lumii accesibile unei naturi gingaşe înzestrate 
cu o structură poetică, din înrudita epocă a lui Caesar, cea mai 
nobilă şi cea care înnobila cel mai mult era aceea care spunea 


că este o binefacere pentru om faptul de a fi eliberat de credinţa 
în nemurirea sufletului şi, cu aceasta, de nefasta teamă în faţa 
morţii şi a zeilor, care se strecoară cu viclenie în sufletele 
oamenilor precum frica în sufletele copiilor închişi într-o cameră 
întunecoasă; că, aşa cum somnul de noapte este mai întremător 
decit truda zilei, şi moartea, eternul repaus lipsit de orice 
speranţă şi frică, este mai bună decit viaţa, înşişi zeii poetului 
nefiind şi neavînd altceva decit veşnica linişte divină; că 
pedepsele Tartarului nu-l chinuie pe om după moarte, ci în 
timpul vieţii prin pasiunile neostoite ale inimii palpitinde; că 
omul este obligat să-şi armonizeze sufletul într-o măsură 
netulburată, să nu dea întiîietate purpurei în faţa căldurosului 
veşmint de casă, să reziste mai degrabă în rîndul celor 
ascultători decit să se îmbulzească în masa candidaţilor pentru 
slujba de stăpiîn, să se întindă mai degrabă în iarbă, lîngă izvor, 
decit să ajute, sub plafonul celor bogaţi, la golirea 
nenumăratelor farfurii. Această tendinţă filozofico-pragmatică 
este veritabilul nucleu ideal al poemului didactic al lui Lucretius, 
ea fiind numai acoperită şi nicidecum zdrobită de toată 
ariditatea demonstrațiilor fizice. Înţelepciunea şi adevărul ei se 
întemeiază în esenţă pe această tendinţă. Bărbatul care, cu 
venerație în faţa marilor săi predecesori, cu o sîrguinţă măreaţă, 
de altfel străină acestui secol, a propovăduit o asemenea 
învăţătură şi a transpus-o în străvezimea farmecului Muzelor 
poate fi numit, concomitent, un bun cetăţean şi un mare poet. 
Poemul didactic Despre natura lucrurilor, oricît de des ar 
provoca critica, a rămas unul dintre astrele cele mai 
strălucitoare de pe cerul sărac în stele al literaturii romane; pe 
bună dreptate, cel mai mare maestru al limbii germane a ales 
adaptarea poemului lui Lucretius, ca să poată fi citit din nou, 
drept ultima şi cea mai izbutită operă a sa. 

Lucretius, deşi atit forţa, cît şi arta sa poetică au fost 
admirate chiar de către contemporanii săi culţi, a rămas un 
maestru fără discipol. Dimpotrivă, în poezia elenă la modă cel 
puţin nu lipseau elevii care se străduiau să-i imite pe maeştrii 
alexandrini. Cu tact, cei mai talentaţi dintre poeţii alexandrini 
evitaseră operele mai mari şi genurile literare pure: drama, 
epopeea, lirica. Asemenea poeţilor neolatini, realizările lor cele 
mai îmbucurătoare aparţineau tărimurilor „lipsite de suflu”, 
îndeosebi acelora aflate în regiunile de graniţă ale genurilor 


artistice, mai ales în cel vast dintre povestire şi cîntec. Se scriau 
cu predilecție poezii didactice. Foarte îndrăgite erau apoi micile 
epopei eroico-erotice, însă de neîntrecut era elegia de dragoste, 
specifică pentru această vară tirzie a poeziei greceşti şi 
caracteristic de savantă pentru Hippokrena ei filologică. Poetul 
împletea, mai mult sau mai puţin arbitrar, descrierea propriilor 
sentimente preponderent erotice cu zdrenţe epice din ciclul 
mitologic elen. Cîntece de sărbătoare erau fabricate cu sîrg şi 
artificialitate; în general, avînd în vedere lipsa autenticului 
simţămînt poetic, prevala poezia de ocazie şi îndeosebi 
epigrama, unde  alexandrinii se pot lăuda cu realizări 
excepţionale. Sărăcia subiectelor şi lipsa de prospeţime 
lingvistică şi ritmică, necondiţionat legată de oricare literatură 
înstrăinată de specificul naţional, era camuflată, pe cît posibil, 
sub teme încilcite, expresii pretenţioase, cuvinte rare şi o 
versificaţie artificială, în general, sub întregul aparat al erudiţiei 
filologice de anticar şi abilității tehnice. Aceasta era evanghelia 
propovăduită tinerilor romani ai acestor timpuri, şi ei veniră în 
mase compacte pentru a audia şi a o practica; poeziile erotice 
ale lui Euphorion şi alte stihuri alexandrine asemănătoare 
deveniseră, deja în jurul anului 700 (54), lectura obişnuită şi 
obişnuitele piese de declamat ale tineretului educat. Revoluţia 
literară sosise; dar, cu citeva excepţii, ea livra pentru început 
numai fructe necoapte sau coapte înainte de vreme. Numărul 
„poeţilor de modă nouă” nu putea fi calculat, dar poezia era 
rareori prezentă şi, ca întotdeauna cînd Parnasul este asaltat cu 
asemenea furie, Apollo deveni un judecător implacabil. Poeziile 
lungi erau întotdeauna lipsite de orice valoare, cele scurte erau 
rareori acceptabile. În acest ev literar, poezia cotidiană devenise 
o calamitate naţională; s-a întîmplat frecvent ca amicul să 
trimită celui celebrat, în batjocură, un pachet de versuri proaste 
în dar, luate de-a dreptul din depozitul anticarului şi a căror 
valoare era trădată deja, de la distanţă, de coperta delicată şi 
hîrtia lucioasă. Un public veritabil, în sensul celui al literaturii 
naţionale, lipsea atît alexandrinilor romani, cît şi celor eleni; este 
vorba numai de poezia de grup sau, mai degrabă, a grupurilor, 
ai căror membri cultivă spiritul de castă, îl alungă pe intrus, îşi 
citesc şi îşi critică reciproc poeziile noi sau, întru totul în acord 
cu moda alexandrină, serbează poetic producţiile reuşite şi-şi 
procură, deseori fraudulos, prin lauda grupului o faimă falsă şi 


efemeră. Valerius Cato, un distins magistru al literaturii latine, 
activ ca poet chiar şi în această nouă orientare, pare să fi 
exercitat un fel de patronat şcolar asupra celui mai renumit 
dintre aceste cercuri, decizind în ultimă instanţă asupra valorii 
relative a poeziilor. Aceşti poeţi romani nu creează opere 
originale, iar uneori se află într-o dependenţă şcolărească faţă 
de modelele lor greceşti; majoritatea produselor lor n-au fost 
probabil nimic altceva decit fructele amare ale unei arte poetice 
şcolăreşti, asimilată prin învăţare, dar nicidecum maturizată la 
încheierea acesteia. Ce-i drept, imitînd prin limbă şi măsură 
modelele greceşti mult mai mult decît le imitase poezia latină 
naţională vreodată, se atinse o mai pronunţată corectitudine şi 
consecvență lingvistică şi metrică; însă acest deziderat a fost 
împlinit în detrimentul supleţii şi plinătăţii idiomului naţional. 
Sub influenţa modelelor inconsistente, pe de o parte, şi a epocii 
imorale, pe de alta, tema erotică obţinu în alegerea subiectelor 
o preponderență evidentă, nicidecum favorabilă poeziei. 
începeau să fie traduse şi îndrăgitele compendii metrice ale 
grecilor: astfel, cel astronomic al lui Aratos de către Cicero, fie la 
sfîrşitul acestei perioade, fie, mai probabil, la începutul celei 
următoare, manualul geografic al lui Eratosthenes de către 
Publius Varro de pe Aude; manualele fizico-medicinale ale lui 
Nikandros, de către Aemilius Macer. Nu este de mirare şi nici de 
regretat că din această mulţime de poeţi nu ni s-au păstrat decit 
puţine nume; şi chiar şi acestea sînt desemnate în majoritatea 
lor numai ca foste somităţi sau curiozităţi: de exemplu, oratorul 
Quintus Hortensius cu opera sa plicticoasă şi obscenă, de 
„500.000 de rînduri”, şi Laevius, numit mai frecvent, ale cărui 
Glume erotice trezeau interesul numai prin metrica lor încîlcită 
şi expresiile manierate. Mai mult, mica epopee Smyrna a lui 
Gaius Helvius Cinna (mort în 710, 44), oricît de mult ar fi fost 
aplaudată de clică, poartă amprentele cele mai păcătoase ale 
timpului atit prin alegerea subiectului, dragostea senzuală a 
fiicei pentru propriul tată, cît şi prin calvarul de nouă ani necesar 
pentru scrierea ei. O excepţie originală şi îmbucurătoare o 
constituie numai acei poeţi ai acestei şcoli care reuşeau să 
îmbine corectitudinea şi supleţea formei cu restul de spirit 
naţional încă prezent în viaţa republicană şi îndeosebi în cea 
municipală. Acesta, fără a vorbi aici de Laberius şi de Varro, este 
în primul rînd cazul celor trei poeţi ai opoziţiei republicane 


amintiţi mai sus (p. 215), Marcus Furius Bibaculus (652-691, 
102-63), Gaius Licinius Calvus (672-706, 82-48) şi Quintus 
Valerius Catullus (667-cca 700, 87-54). Bineînţeles, în cazul 
primilor doi, ale căror scrieri s-au pierdut, sîntem obligaţi să ne 
limităm la presupuneri; poeziile lui Catullus pot fi judecate însă 
şi de noi. Şi el este dependent de alexandrini prin conţinut şi 
formă. În culegerile sale întîlnim traduceri ale poeziilor lui 
Kallimachos, şi nu dintre cele mai bune, ci dintre cele destul de 
complicate. În rîndul creaţiilor originale găsim întortocheate 
poezii la modă, ca, de exemplu, galiambii săi supraartificiali 
scrişi spre lauda Mamei frigiene; însăşi poezia atit de frumoasă 
despre nunta nimfei Thetis este deformată din cauza intercalării, 
pur alexandrine, a tînguirii Ariadnei în naraţiunea de bază. Dar 
alături de aceste piese şcolăreşti se află jelania melodică a 
veritabilei elegii, se află poezia festivă de o desăvirşită 
frumuseţe datorită tratării originale, aproape dramatice; se află, 
înainte de toate, cea mai solidă pictură miniaturală a vieţii 
sociale de salon, aventurile amoroase de fată, gingaşe şi deloc 
supărătoare, în care o jumătate a plăcerii constă în relatarea şi 
poetizarea secretelor amoroase, dulcea viaţă a tineretului, cu 
pungile goale, în jurul unor pahare pline, setea de călătorie şi de 
poezie, anecdota urbană romană şi, chiar mai frecvent, cea 
veronesă, şi gluma capricioasă în cercul intim de prieteni. Insă 
poetul îl îndeamnă pe Apollo să mînuiască arcul cu aceeaşi 
măiestrie cu care minuieşte corzile: săgeata înaripată a 
batjocurii nu-l iartă nici pe plicticosul versificator, nici pe 
provincialul care stilceşte limba; dar îi loveşte des şi mai 
necruţător pe cei prea puternici care ameninţă libertatea 
poporului. Versurile scurte şi îmbietoare, înviorate deseori de 
refrenuri suave, reprezintă o artă desăvirşită, lipsită, cu toate 
acestea, de respingătorul lustru al produsului de serie. Pe rînd, 
aceste poezii ne poartă din Valea Nilului în Valea Padului; în cea 
din urmă, poetul se simte mai mult în largul său. Poeziile sale se 
întemeiază într-adevăr pe arta alexandrină, dar şi pe cea civică, 
ba pe conştiinţa demnităţii provinciale, pe opoziţia dintre Verona 
şi Roma, pe opoziţia modestului municipal faţă de domnii de viţă 
nobilă din senat, care deseori le joacă o festă amicilor lor umili, 
resimţită în patria lui Catullus, înfloritoarea şi relativ nealterata 
Galie Cisalpină, mai intens decit într-altă parte. Imaginile 
scumpe ale Lacului Garda sînt întreţesute în cele mai frumoase 


dintre cîntecele sale şi este puţin probabil ca un cetăţean din 
capitală să fi putut scrie în această epocă o poezie ca aceea 
izvorită din adîncul sufletului scrisă cu ocazia morţii fratelui, sau 
onesta, veritabil cetăţeneasca poezie de sărbătoare dedicată 
căsătoriei lui Manlius cu Aurunculeia. Catullus, deşi dependent 
de maeştri alexandrini şi prins în mijlocul poeziei la modă şi de 
grup a timpului, era totuşi un bun elev printre mulţi alţii 
mediocri şi mizerabili, dar pe atit de superior chiar magiştrilor 
săi, pe cît de superior era cetăţeanul unei comunităţi italice 
libere faţă de literatul elen cosmopolit. Fireşte, nu-i putem 
atribui o forţă creatoare eminentă şi scopuri poetice înalte: el 
este foarte talentat şi mlădios, dar nu un mare poet, iar operele 
sale, aşa cum el însuşi le-a calificat, nu sînt altceva decit „glume 
şi prostii”. Dar atît contemporanii, cît şi urmaşii aveau deplină 
dreptate: cei dintii erau şocaţi de aceste poezioare efemere, iar 
criticii de artă din perioada lui Augustus îl desemnau, alături de 
Lucretius, drept cel mai important poet al acestei epoci. 
Națiunea latină n-a zămislit un al doilea poet în care conţinutul 
artistic şi forma artistică să apară cu desăvirşire egale, ca la 
Catullus; în acest sens, culegerea de poezii a lui Catullus 
constituie într-adevăr realizarea perfectă a poeticii latine în 
general. 

In sfîrşit, în această epocă debutează literatura în proză. 
Legea artei autentice, atit a celei naive, cît şi a celei devenite 
conştiente, despre condiţionarea reciprocă între subiectul poetic 
şi forma metrică respectată pînă atunci consecvent cedează 
amestecului tuturor genurilor şi formelor artistice. Faptul 
constituie una din trăsăturile cele mai remarcabile ale acestei 
epoci. Ce-i drept, în domeniul romanului încă nu poate fi amintit 
altceva decit faptul că cel mai renumit istoriograf al acestei 
epoci, Sisenna, nu s-a simţit înjosit să traducă în latină mult 
cititele povestiri milesiene ale lui Aristeides, licenţioase nuvele 
la modă de cea mai searbădă speţă. O realizare mai originală şi 
mai îmbucurătoare pe acest îndoielnic tărîm de graniţă, situat 
între poezie şi proză, trebuie considerate scrierile estetice ale lui 
Varro, nu numai cel mai însemnat reprezentant al cercetării 
filologico-istorice latine, dar şi în beletristică unul dintre cei mai 
prodigioşi şi mai interesanţi scriitori. Născut dintr-o gintă 
plebeiană statornică în ţinutul sabin, intrată de 200 de ani în 
senatul roman, educat cu severitate în spiritul vechii discipline şi 


onestităţi, fiind deja la începutul acestei perioade un bărbat în 
floarea vîrstei, Marcus Terentius Varro din Reate (638-727, 116- 
27) aparţinea, din punct de vedere politic, cum se înţelege de la 
sine, partidului constituţional şi participa leal şi energic la 
activitatea şi suferinţa sa. El îl sprijinea în parte prin literatură, 
combătînd, de exemplu, în foi volante, prima coaliţie, „monstrul 
tricefal”, în parte în război, fiind comandant al Hispaniei Ulterior 
(pp. 257-258) în armata lui Pompeius. După ce cauza republicii 
fusese pierdută, învingătorul îl numi pe Varro bibliotecarul 
proiectatei biblioteci din capitală. Tulburările anilor care au 
urmat îl mai atraseră pe bătrîn încă o dată în virtejul lor şi 
moartea îl chemă abia după 17 ani de la moartea lui Caesar, în 
al 89-lea an al vieţii sale împlinite. Scrierile estetice, prin care şi- 
a făurit un renume, erau lucrări de mici dimensiuni, în parte 
proză simplă, cu un conţinut mai serios, în parte descrieri 
capricioase, a căror temă în proză era des întreţesută cu poezii. 
Cele dintii sînt „Tratatele istorico-filozofice” (Log/storici), cele 
din urmă, satirele menipee. Nici una nu se leagă de modelele 
latine, cu atît mai puţin satira lui Varro de cea a lui Lucilius, aşa 
cum satura romană nu este de fapt un gen artistic cu reguli bine 
stabilite, ci exprimă numai în mod negativ faptul că „poezia 
felurită” nu doreşte să fie ordonată într-unul din genurile 
artistice consacrate: din această cauză, poezia satirei adoptă în 
cazul fiecărui poet în parte un caracter diferit şi de sine stătător. 
Varro şi-a găsit modelele, atît pentru lucrările sale estetice mai 
riguroase, cît şi pentru cele mai uşoare, mai degrabă în filozofia 
greacă  prealexandrină: pentru tratatele mai serioase, în 
dialogurile lui Herakleides din Heracleia pontică (mort în jurul 
anului 450, 300), pentru satire, în scrierile lui Menippos din 
Gadara siriană (activ în jurul anului 475, 280). Alegerea era 
semnificativă. Herakleides, stimulat ca scriitor de dialogurile 
filozofice ale lui Platon, pierduse cu totul din vedere conţinutul 
lor ştiinţific din cauza formei lor strălucite şi înălţase haina lor 
poetică şi dramatică la rangul suprem. El era un autor agreabil 
şi foarte citit, dar cu totul altceva decit un filozof; cu atît mai 
puţin Menippos. Acesta era cel mai autentic reprezentant al 
acelei filozofii, al cărei rost constă în negarea filozofiei şi 
batjocorirea filozofilor - înţelepciunea cinică a lui Diogenes; fiind 
un şăgalnic maestru al înţelepciunii serioase, el dovedea prin 
exemple şi snoave că, în afară de viaţa cinstită, totul, atît pe 


pămînt, cît şi în ceruri, este inutil şi nu există ceva mai inutil 
decit vrajba dintre aşa-numiţii înţelepţi. Acestea erau modele 
bine-venite pentru Varro, un bărbat plin de dezgust curat-roman 
faţă de timpurile deplorabile şi plin de capricii curat-romane, 
nicidecum lipsit de talent plastic, dar întru totul nereceptiv faţă 
de tot ceea ce nu părea a fi imagine şi faptă, ci concept sau 
chiar sistem, fiind astfel, poate, cel mai nefilozofic dintre 
nefilozoficii romani. Însă Varro nu era un discipol dependent. 
Ideea şi, în general, forma le împrumuta de la Herakleides şi 
Menippos; dar el avea o natură prea individuală şi era prea mult 
roman pentru a nu conferi creaţiilor sale imitate un caracter 
destul de independent şi de naţional. In tratatele sale serioase, 
în care aborda o sentenţă morală sau vreun alt subiect de 
interes general, nu se înjosea să imite în fabula sa poveştile 
milesiene, precum Herakleides, şi să îndruge istorioare cu totul 
infantile, ca aceea despre Abaris şi fata care reînvie după ce 
murise cu şapte zile înainte. Rareori împrumuta motivul din 
miturile mai nobile ale grecilor, ca, de exemplu, în lucrarea 
Orestes sau despre nebunie; aproape întotdeauna, istoria, 
îndeosebi cea naţională contemporană, îi oferea un pretext mai 
demn pentru compunerile sale, acestea devenind concomitent, 
cum şi sînt, de fapt, numite, Scrieri elogioase la adresa unor 
romani distinşi, îndeosebi a corifeilor partidului constituţional. 
Astfel, tratatul Despre pace era în acelaşi timp şi o scriere în 
cinstea lui Metellus Pius, ultimul din şirul strălucit al fericiţilor 
generali ai senatului; Despre adorarea zeilor era destinat în 
acelaşi timp să păstreze memoria mult stimatului optimat şi 
pontif Gaius Curio; lucrarea Despre destin se leagă de Marius, 
cea Despre istoriografie, de primul istoric al acestei epoci, 
Sisenna; cea Despre începuturile scenei romane, de princiarul 
donator al jocurilor, Scaurus; cea Despre numere, de subtilul şi 
educatul bancher roman Atticus. Cele două tratate istorico- 
filozofice, Laelius sau despre prietenie şi Cato sau despre 
bătrineţe, pe care Cicero le-a scris, probabil, după modelul lui 
Varro, pot da o imagine aproximativă despre tratarea, pe 
jumătate didacticistă, pe jumătate narativă, a acestor subiecte 
de către Varro. Cu aceeaşi originalitate în formă şi conţinut, 
Varro a abordat şi satira menipee; îndrăzneaţa combinaţie 
dintre proză şi versuri este străină originalului grecesc şi 
întregul conţinut spiritual este pătruns de specificul roman, s-ar 


putea spune, de gustul gliei sabine. Precum scrierile istorico- 
filozofice, aceste satire conţin o oarecare temă morală sau una 
adecvată pentru publicul mai larg, lucru dovedit deja de titluri: 
Coloanele lui Hercule sau despre glorie; Oala îşi găseşte capacul 
sau despre obligațiile soțului; Oala de noapte își are măsura sau 
despre beție; Treanca-fleanca sau despre panegiric. Bineînţeles, 
încadrarea plastică, neputind lipsi nici în cazul acesta, este 
rareori împrumutată din istoria patriei, ca, de exemplu, în satira 
Serranus sau despre alegeri. Dimpotrivă, cum se înţelege, 
lumea cinică a lui Diogenes juca un rol foarte însemnat: întîlnim 
cinicul-cercetător, cinicul-retor, cavalerul cinic, cinicul băutor de 
apă, catehismul cinicului şi altele asemănătoare. Apoi, şi 
mitologia este exploatată în scopuri comice: întîlnim un 
Prometeu dezlănțuit, un Aias de paie, un Hercule socraticul, un 
Ulise şi jumătate care n-a rătăcit doar 10, ci 15 ani. Forma 
dramatico-nuvelistică răzbate în unele lucrări chiar şi din 
fragmente: de exemplu, în Prometeu dezlănțuit, în Bărbatul 
sexagenar, în Dis-de-dimineaţă; se pare că deseori - sau, poate, 
de regulă - Varro relata fabula ca o experienţă proprie. De 
exemplu, în D/s-de-dimineaţă, personajele satirei merg la Varro 
şi-i vorbesc Întrucît „le era cunoscut ca scriitor”. Nu ne putem 
permite o judecată sigură despre valoarea poetică a acestor 
localizări; izolat se mai întîlnesc în fragmentele păstrate candide 
descrieri mustind de spiritualitate şi vivacitate; astfel, în 
Prometeu dezlănțuit, eroul deschide după căderea lanțurilor sale 
o fabrică de oameni în care Pantof-de-Aur, Bogatul, îşi comandă 
o fată făcută din lapte şi ceară, aşa cum o adună albinele 
milesiene din flori, o fată lipsită de oase şi tendoane, fără piele 
şi păr, pură şi fină, zveltă, catifelată, gingaşă, adorabilă. Suflul 
acestei poetici este polemica, nu atît cea politică a partidului, 
cum o exercitau Lucilius şi Catullus, ci aceea general-morală a 
bătrînului sever împotriva nestăpînitului şi imoralului tineret; 
cea a eruditului trăind în sfera clasicilor săi împotriva poeziei 
moderne frivole şi insipide sau cel puţin condamnabile prin 
tendinţa ei; cea a bunului cetăţean de modă veche împotriva 
noii Rome, în care forul, pentru a folosi cuvintele lui Varro, este 
un coteţ de porci şi Numa, dacă şi-ar întoarce privirea spre 
cetatea sa, n-ar mai găsi nici o urmă a înţeleptelor sale 
dispoziţii. Varro acţionă în lupta constituţională conform 
concepţiei sale despre obligaţia cetăţenească; dar inima sa era 


departe de această încleştare dintre partide: „De ce - se tînguie 
odată - m-aţi chemat din viaţa mea fără prihană în gunoiul 
senatului?”. El aparţinea vremurilor bune de demult, cînd 
oratorul duhnea a ceapă şi usturoi, dar inima îi era neviciată. 
Polemica împotriva duşmanilor ereditari ai veritabilei vieţi 
romane, împotriva înţelepţilor greci cosmopoliţi, reprezintă 
numai o latură a acestei opoziții de modă veche faţă de spiritul 
timpurilor noi; dar atît prin structura filozofiei cinice, cît şi prin 
natura lui Varro, biciul menipeean urmărea să pocnească mai 
ales lîngă urechile filozofilor, băgînd spaima în ei. Nu fără 
teamă, scribii filozofi ai timpului îi trimiteau „bărbatului 
necruţător” tratatele lor recent apărute. A filozofa nu este, 
fireşte, o artă. Stăpînul se formează ca filozof cu a zecea parte 
din truda necesară educării unui sclav ca specialist în cofetărie; 
bineînţeles, atunci cînd cofetarul şi filozoful sînt scoşi la licitaţie, 
maestrul cofetar este vindut la un preţ de o sută de ori mai 
ridicat decit înțeleptul cosmopolit. Oameni ciudati, filozofii ăştia! 
Unul cere ca morţii să fie înmormîntaţi în miere - noroc că nu 
sînt ascultați, unde ar rămîne în cazul acesta miedul? Altul este 
de părere că oamenii ar fi crescut din pămînt ca năstureii. Al 
treilea a descoperit un sfredel universal cu ajutorul căruia 
pămîntul va fi nimicit odată. 


Sigur, niciodată un bolnav n-a visat ceva 
Mai smintit, ce deja nu a învăţat vreun filozof. 


Este nostim să vezi cum „o barbă lungă” - este vorba de 
stoicul etimologizant - cîntăreşte fiecare cuvint cu grijă pe 
balanţa de aur; dar nimic nu întrece veritabila ceartă filozofică - 
o partidă stoică de pugilism eclipsează cu mult orice luptă 
atletică. In satira Oraşul lui Marcus sau despre guvernare, unde 
Marcus îşi creează o cucărie în nori după placul său, ţăranul, 
întocmai ca în cea attică, o ducea bine, iar filozoful prost; 
„Repede-dovedeşte-printr-o-teză” (Celer - 6i-evoc-ANuuaToc- 
Aóyoç), Antipatros, fiul Stoicului, îi crapă adversarului său, 
evident, variantei sale filozofice (Dilemma), capul cu o sapă. 
Acestei tendinţe polemico-moralizatoare şi acestui talent de a-i 
găsi o expresie caustică şi sugestivă - care, aşa cum o 
dovedeşte forma dialogată a cărţilor despre agricultură scrise în 
al optzecilea an al vieţii, nu l-a părăsit nici la vîrsta cea mai 


înaintată - i se adaugă în modul cel mai fericit incomparabilele 
cunoştinţe ale lui Varro despre obiceiurile şi limba naţională 
care, în scrierile filologice tîrzii, apar, ce-i drept, sub formă de 
culegeri, însă acum se desfăşoară în întreaga lor plenitudine şi 
prospeţime nealterată. În sensul optim şi deplin al cuvîntului, 
Varro era un erudit local care, din îndelungata-i experienţă, îşi 
cunoştea națiunea atit în fosta ei particularitate şi mărginire, cît 
şi în actuala ei degradare şi dispersare, şi-şi suplimentase şi 
adîncise cunoştinţele directe despre obiceiurile şi limba ţării prin 
cea mai cuprinzătoare cercetare a arhivelor istorice şi literare. 
Carenţele, în sensul nostru, în privinţa concepţiilor şi a erudiţiei 
judicioase sînt echivalate pe deplin de intuiţie şi de poezia 
proprii firii sale. El nu scotoci nici după notițe de anticar, nici 
după rare cuvinte învechite sau poetice; dar era un bărbat 
vîrstnic şi de şcoală veche şi aproape un ţăran, clasicii naţiunii 
sale fiindu-i dragi camarazi şi vechi cunoscuţi. Cum putea să nu 
povestească în scrierile sale multe despre obiceiurile strămoşilor 
pe care îi iubea şi cunoştea mai bine decit oricine; cum se putea 
ca naraţiunea sa să nu abunde în expresii proverbiale greceşti şi 
latine, în cuvinte bune şi vechi, păstrate în graiul sabin vorbit, în 
reminiscenţe din Ennius, Lucilius, dar, înainte de toate, din 
Plautus? Stilul acestor scrieri estetice din anii mai buni ai lui 
Varro nu poate fi asemuit cu cel al operei sale filologice, scrisă 
la o vîrstă înaintată şi publicată probabil neterminată; aici, într- 
adevăr, părţile frazei sînt rinduite pe şiragul propoziţiilor relative 
ca sturzii pe coardă; dar s-a remarcat deja mai sus (p. 383) că 
Varro desconsidera în principiu stilizarea severă şi periodizarea 
attică, iar compunerile sale estetice erau lipsite, ce-i drept, de 
sclipirea falsă a vulgarităţii, dar scrise într-o manieră puţin 
clasică şi chiar superficială, în propoziţii mai degrabă sugestiv 
alcătuite decit atent structurate. Dimpotrivă, poeziile intercalate 
dovedesc nu numai că autorul lor ştia să încropească cu 
măiestrie cele mai variate măsuri, ca oricare dintre poeţii la 
modă, dar că nu era îndreptăţit să se includă în rîndul celor 
hărăziţi de zeitate „să alunge grijile din inimi prin cîntec şi sacra 
artă poetică”. Ca şi poemul didactic al lui Lucretius, opera lui 
Varro n-a găsit o largă răspiîndire; cauzelor generale li se mai 
adaugă structura lor cu totul individuală, de nedespărţit de 
vîrsta mai înaintată, de caracterul rustic şi chiar de erudiţia rară 
ale autorului. Insă gingăşia şi îndeosebi spiritul satirelor 


menipee, care, atit prin număr, cît şi prin importanţă, par a fi 
mult superioare lucrărilor mai serioase ale lui Varro, îi fascinau 
atit pe contemporani, cît şi pe urmaşii înzestrați cu simţ pentru 
originalitate şi specific naţional. Noi înşine, privaţi de lecturarea 
lor, mai putem resimţi întru cîtva, din fragmentele păstrate, că 
scriitorul „ştia să ridă şi să glumească cu măsură”. Ultima 
suflare a bunului spirit, aflat în crepuscul, al vechii republici, 
vlăstarul cel mai tînăr pe care l-a zămislit poezia latină 
naţională, satirele lui Varro, copiii săi menipei, meritau să fie 
recomandate - prin testament, de poetul însuşi - oricui: 


Care pune la inimă înflorirea Romei şi a Latiumului. 


Şi, în consecinţă, ele îşi păstrează un loc onorabil atît în 
literatură, cît şi în istoria poporului italic. 

Roma n-a ajuns practic niciodată la stadiul unei 
istoriografii critice, în genul istoriei naţionale scrise de attici în 
epoca lor clasică sau în genul celei universale a lui Polybios. În 
general, ea n-a depăşit tentativele mai mult sau mai puţin 
reuşite nici pe tărimul cel mai propice în scopul acesta, 
prezentarea evenimentelor contemporane sau de curînd 
petrecute. Indeosebi în epoca dintre Sulla şi Caesar aproape că 
n-au fost atinse nici măcar performanţele modeste cu care se 
putea lăuda perioada precedentă în acest domeniu: operele lui 
Antipater şi Asellio. Unica lucrare de renume în acest domeniu, 
apărută în această epocă, este istoria războiului social şi civil a 
lui Lucius Cornelius Sisenna (pretor în anul 676, 78). Cititorii ei 
mărturisesc că întrecea, prin adincime şi accesibilitate, cu mult 
vechile cronici insipide, dar că, în schimb, era scrisă într-un stil 
cu desăvirşire confuz, păcătuind uneori chiar prin puerilitate; 
puţinele fragmente păstrate relevă, de altfel, o tipicară pictură 
de detaliu a oribilului şi o mulţime de cuvinte nou-formate sau 
împrumutate din limba vorbită. Dacă mai adăugăm că modelul 
autorului şi, de fapt, unicul istoric grec cu care se familiarizase a 
fost Kleitarchos - autorul unei biografii a lui Alexandru cel Mare, 
care, în felul falsului roman care poartă numele lui Curtius, 
oscilează între istorie şi ficţiune -, nimic nu ne va opri să 
recunoaştem în mult lăudata operă istorică a lui Sisenna nu un 
produs al veritabilei critici şi al artei istorice, ci prima tentativă 
romană în acest gen hibrid situat între istorie şi roman, atît de 


îndrăgit de către greci, care încearcă să învioreze şi să confere 
evenimentelor reale o notă mai picantă prin adăugarea unor 
fapte inventate, privîndu-le însă prin aceasta de prospeţimea şi 
veridicitatea lor. De aceea nu trebuie să ne mirăm dacă-l 
întîlnim pe acelaşi Sisenna şi ca traducător al unor romane 
greceşti la modă (p. 395). Era în natura lucrurilor ca situaţia să 
fie şi mai jalnică pe tărimul cronicii urbane sau chiar al celei 
universale. Activitatea sporită a cercetării de anticar lăsa 
impresia că o istorisire în general acceptată va fi rectificată în 
urma studierii documentelor şi a altor izvoare demne de 
încredere; însă această speranţă nu se împlini. Cu cît se cerceta 
mai mult şi mai profund, cu atît se evidenția mai limpede ce 
operă gigantică era scrierea unei istorii critice a Romei. 
Dificultăţile care se ridicau în faţa cercetării şi prezentării erau 
deja incomensurabile; dar obstacolele care dădeau cel mai mult 
de furcă nu erau de natură literară. Istoria străveche 
convenţională a Romei, aşa cum era povestită şi crezută de cel 
puţin peste 10 generaţii (|, p. 321), se contopise cu viaţa civică 
a naţiunii; şi totuşi, la oricare cercetare aprofundată şi onestă nu 
numai că trebuie modificate, pe ici, pe colo, o serie de probleme 
particulare, dar întregul edificiu trebuia dărimat de-a binelea - 
ca în cazul istoriei străvechi a francilor cu privire la regele 
Pharamond şi al celei britanice cu privire la regele Arthur. Un 
cercetător cu vederi conservatoare, ca, de exemplu, Varro, nu 
putea nutri dorinţa de a începe o asemenea operă; iar dacă s-ar 
fi găsit un temerar liber-cugetător, toţi cetăţenii buni s-ar fi 
ridicat împotriva acestui cumplit revoluţionar care se pregătea 
să anuleze partidului constituţional însuşi trecutul său, şi ar fi 
răsunat din toate părţile: „Răstigniţi-l!”. Astfel, cercetarea 
filologică şi de anticar mai mult se îndepărta decit se apropia de 
istoriografie. Varro şi cei clarvăzători în general nu mai crezură 
în viabilitatea cronicii; cel mult, aşa cum proceda Titus 
Pomponius Atticus, erau alcătuite listele de magistrați şi de ginţi 
după modestul model tabelar - de altfel, o operă prin care a fost 
încheiată cronologia greco-romană sincronică în modul devenit 
convenţional pentru urmaşi. Bineînţeles, din această cauză, 
fabrica de cronici urbane nu-şi încetă activitatea, ci continuă să- 
şi furnizeze contribuţiile pentru marea bibliotecă scrisă din 
plictiseală pentru plictiseală, atît în versuri, cît şi în proză, fără 
ca producătorii de cărţi, în parte deja liberţi, să se fi sinchisit 


într-un fel de cercetarea propriu-zisă. Scrierile, care ne sînt 
cunoscute din alte surse - nu s-a păstrat nici una -, par să fi fost 
nu numai de natură cu totul secundară, dar pătrunse în 
majoritatea lor de falsuri grosolane. Ce-i drept, cronica lui 
Quintus Claudius Quadrigarius (în jurul anului 6767, 78) a fost 
scrisă într-un stil demodat, dar bun, şi se rezumă în prezentarea 
epocii fabuloase cel puţin la o concizie lăudabilă. Dar dacă Gaius 
Licinius Macer (fost pretor, mort în anul 688, 66), tatăl poetului 
Calvus (p. 395) şi un democrat înflăcărat, ridică, mai mult decit 
oricare alt cronicar, pretenţii la cercetarea izvoarelor şi la critică, 
ale sale Cărţi de in şi altele proprii lui sînt suspecte în cel mai 
înalt grad; probabil lui i se datorează amplele interpolări în 
întreaga cronică în scopuri democratico-tendenţioase, care au 
fost preluate în parte de analiştii care i-au urmat. Valerius 
Antias, în fine, îi întrecea pe toţi predecesorii săi atît prin 
prolixitate, cît şi prin fabularea puerilă. Falsificarea datelor era 
practicată aici în mod sistematic, inclusiv cele referitoare la 
istoria contemporană; istoria străveche a Romei a dobîndit o 
insipiditate nouă; de exemplu, relatarea despre felul în care 
înțeleptul Numa, acţionînd conform indicaţiilor nimfei Egeria, i-a 
prins pe zeii Faunus şi Picus îmbătindu-i, şi instructiva 
convorbire desfăşurată apoi între acelaşi Numa şi zeul lupiter nu 
pot fi recomandate cu destulă căldură tuturor admiratorilor aşa- 
numitei istorii legendare a Romei, pentru a le crede şi pe 
acestea, fireşte, în esenţa lor. Ar fi fost de mirare dacă nuveliştii 
greci ai acestor timpuri ar fi lăsat să le scape asemenea 
subiecte parcă anume croite pentru ei. Intr-adevăr, nu lipseau 
literaţii greci care adaptau istoria romană pentru romanele lor; o 
asemenea scriere o oferă, de exemplu, cele cinci cărţi Despre 
Roma ale lui Alexandros Polyhistor (p. 383), amintit deja printre 
literaţii greci care trăiau la Roma, un hibrid respingător între 
tradiţia istorică sălcie şi inovaţia trivială, predominant erotică. 
Jumătatea de mileniu care lipsea pentru a realiza conexiunea 
cronologică, cerută de ambele fabule, între distrugerea Troiei şi 
întemeierea Romei a început să fie umplută probabil de acesta 
cu una dintre acele liste regale, lipsite de fapte, care, din 
păcate, erau curente la cronicarii egipteni şi greci; căci, după 
toate aparențele, el este cel care i-a născocit pe regii Aventinus 
şi Tiberinus şi ginta albană a Silviilor, posteritatea grăbindu-se 
apoi să-l înzestreze pe fiecare în parte cu un nume, o perioadă 


de guvernare şi, de dragul plasticităţii, cu o imagine. Romanul 
istoric al grecilor se infiltrează astfel din diferite părţi în 
istoriografia romană; şi este mai mult decît probabil că ceea ce 
obişnuim să numim astăzi tradiţia epocii străvechi romane 
provine într-o mare măsură din izvoare de genul romanelor 
cavalereşti ale lui Amadis din Wales şi ale lui Fouqué - o 
examinare edificatoare ce poate fi recomandată celor care au 
simţ pentru umorul istoric şi care ştiu să cinstească pietatea 
păstrată regelui Numa în anumite cercuri din secolul al XIX-lea. 
În această epocă, în literatura romană, alături de istoria 
naţională, pătrunde, ca o noutate, istoria universală sau, mai 
corect, istoria romano-elenă sintetizată. Cornelius Nepos (cca 
650-cca 725, 100-33) a fost primul care a oferit o cronică 
generală (editată înainte de anul 700, 54) şi o culegere generală 
de biografii, ordonate după anumite categorii, ale unor 
excepţionali bărbaţi romani sau greci sau ale unora care au 
influenţat istoria romană sau greacă. Aceste lucrări se leagă de 
istoriile universale scrise mai de mult de greci; şi tocmai aceste 
cronici universale greceşti, ca, de exemplu, cea încheiată în anul 
698 (56) a lui Kastor, ginerele regelui galat Deiotarus, începură 
să atragă în sfera lor istoria romană, pe care o neglijaseră pînă 
atunci. Aceste lucrări, precum aceea a lui Polybios, au încercat 
să aşeze în locul istoriei locale istoria lumii mediteraneene; dar 
ceea ce la Polybios decurgea dintr-o concepţie extraordinar de 
pătrunzătoare şi dintr-un profund sentiment al istoricităţii, în 
aceste cronici constituie mai degrabă produsul unor necesităţi 
practice pentru educaţia şcolară şi autoeducaţie. Este aproape 
imposibil să încadrăm aceste cronici universale, manuale pentru 
învățămîntul şcolar sau cărţi de referinţă şi toată această 
literatură înrudită, devenită mai tîrziu şi în limba latină foarte 
complexă, în istoriografia propriu-zisă; îndeosebi Nepos însuşi 
nu era altceva decit un autentic compilator lipsit de spirit şi 
chiar de metodă. Ce-i drept, istoriografia acestor timpuri este 
ciudată şi în cel mai înalt grad specifică, dar, bineînţeles, la fel 
de întristătoare ca şi timpurile înseşi. În nici un alt domeniu 
contopirea literaturii greceşti şi a celei latine nu apare mai 
evidentă ca în cel al istoriei; aici, cele două literaturi s-au 
egalizat cel mai devreme prin conţinut şi formă, iar concepţia 
unitară a istoriei eleno-italice, cu care Polybios îşi devansase 
epoca, era învățată deja în şcoală atît de discipolul grec, cît şi de 


cel latin. Dar dacă statul mediteranean îşi găsise un istoriograf 
înainte de a deveni conştient de propria existenţă, acum, cînd 
această conştiinţă era prezentă, nu se găsi nici la greci şi nici la 
romani bărbatul care să-i dea expresia cuvenită. O istoriografie 
romană - spune Cicero - nu există; în măsura în care putem 
judeca, acesta era purul adevăr. Cercetarea se dezice de 
istoriografie, istoriografia de cercetare; literatura istorică 
oscilează între manual şi roman. Toate genurile artistice pure, 
epopeea, drama, lirica, naraţiunea sînt nule în această lume 
nulă; dar nici un gen nu reflectă decadenţa spirituală a 
timpurilor ciceroniene cu o limpezime mai înfiorătoare ca 
istoriografia. 

Dimpotrivă, printre multe produse nesemnificative şi 
dispărute, literatura istorică de dimensiuni reduse a acestei 
epoci prezintă o scriere de primă mînă: memoriile lui Caesar 
sau, mai degrabă, raportul militar al generalului democratic 
către poporul care-i încredinţase misiunea. Cel mai desăvirşit şi 
unicul capitol publicat de autor, care descrie campaniile celtice 
pînă în anul 702 (52), a avut, evident, scopul de a justifica în 
faţa publicului, pe cît posibil, întreprinderea, formal 
anticonstituțională, a lui Caesar, de a cuceri o ţară mare, fără 
însărcinare din partea autorităţii competente, şi de a-şi mări 
armata necontenit în acest scop. L-a scris şi l-a publicat în anul 
703 (51), cînd la Roma se dezlănţui furtuna împotriva lui, el fiind 
îndemnat să-şi concedieze armata şi să dea socoteală. Autorul 
acestei apologii, cum spune el însuşi, scrie întru totul ca ofiţer şi 
evită cu grijă să extindă darea de seamă militară în sferele 
problematice ale organizării şi administraţiei politice. Scrierea sa 
de ocazie şi de partid, alcătuită în forma unui raport militar, 
constituie în sine o parte de istorie, ca buletinele lui Napoleon, 
dar ea nu este şi nici nu doreşte să fie o operă istorică în 
adevăratul sens al cuvîntului; obiectivitatea relatării nu este cea 
a istoricului, ci a magistratului. Însă în cadrul acestui gen 
modest opera a fost executată cu o măiestrie şi o perfecţiune 
neegalate în întreaga literatură romană. Expunerea este 
întotdeauna succintă, dar niciodată parcimonioasă, întotdeauna 
modestă, dar niciodată superficială, întotdeauna de o vivacitate 
diafană, dar niciodată exaltată sau manierată. Limba este lipsită 
cu desăvirşire atit de arhaisme, cît şi de vulgarisme, o limbă a 
urbanităţii moderne. Citind cărţile despre războiul civil se 


creează impresia că autorul ar fi dorit şi n-ar fi putut evita 
războiul, poate şi aceea că în sufletul lui Caesar, ca în oricare 
altul, timpul speranţelor era mai pur şi mai viu decit cel al 
împlinirilor; dar asupra scrierii despre războiul galic se revarsă o 
voioşie senină, o suavitate simplă, unice în literatură, aşa cum 
Caesar este unic în istorie. De natură înrudită sînt 
corespondenţele dintre oamenii de stat şi literaţii timpului, 
adunate şi publicate cu grijă în epoca următoare; astfel, 
corespondenţa lui Caesar însuşi, a lui Cicero, Calvus şi alţii. Într- 
o măsură şi mai mare decit scrierile precedente, ele nu pot fi 
socotite printre realizările literare propriu-zise; dar această 
literatură de corespondenţă constituie o bogată arhivă atit 
pentru cercetarea istorică, cît şi pentru oricare alta, fiind cea 
mai fidelă imagine a unei epoci în care se mistuiau şi se risipeau 
în treburi mărunte atitea valori demne de timpurile apuse şi 
atita inteligenţă, pricepere şi talent. Romanii n-au cunoscut 
niciodată o jurnalistică în sensul actual al termenului; polemica 
literară trebuia să se rezume la literatura de broşură şi, în cazul 
cel mai fericit, la obiceiul, larg răspîndit în epoca aceea, de a 
scrie notițele destinate publicului cu pensula sau cu stilul în 
locuri vizibile tuturor. Pe de altă parte, indivizi subordonați erau 
folosiţi pentru a înregistra pentru nobilii absenţi evenimentele 
zilei şi noutăţile oraşului; încă din timpul primului său consulat, 
Caesar luă măsuri adecvate pentru publicarea imediată a unui 
extras din deliberările senatului. Din jurnalele particulare ale 
acestor penny-a-liners şi din aceste raporturi oficiale curente se 
născu un fel de jurnal oficial al capitalei (acta diurna) în care 
erau înregistrate rezumatele afacerilor dezbătute înaintea 
poporului şi în senat, apoi naşteri, decese şi altele 
asemănătoare. Acesta deveni un izvor istoric destul de 
important, dar nu a avut o importanţă politică şi literară propriu- 
zisă. 

Literaturii istorice secundare îi aparţin de drept şi scrierile 
oratorice. Discursul, înregistrat sau nu, este efemer prin natura 
sa şi nu ţine de literatură; însă prin pregnanţa momentului şi 
forţa spiritului cărora le datorează existenţa, el poate intra, 
precum raportul şi scrisoarea, şi chiar mai uşor decit acestea, în 
tezaurul peren al literaturii naţionale. Aşadar, şi la Roma, 
consemnările discursurilor politice ţinute în faţa corpului 
cetăţenesc sau în faţa juraţilor nu numai că jucau deja un rol 


important în viaţa publică, dar, pe bună dreptate, unele dintre 
ele, îndeosebi cele ale lui Gaius Gracchus, erau considerate 
printre scrierile romane clasice. Epoca înregistrează însă în 
acest domeniu o ciudată modificare din toate punctele de 
vedere. Literatura oratorică politică, dar şi discursul politic în 
sine, se află în declin. Acesta din urmă, la Roma ca, în general, 
în vechile politii, şi-a atins apogeul în dezbaterile în faţa corpului 
cetăţenesc; aici, oratorul nu era înfrinat de considerente 
colegiale şi de formalităţi stînjenitoare ca în senat, şi nu trebuia 
să ţină seama, ca în discursurile judiciare, de interesele acuzării 
şi apărării, de fapt străine politicii; numai aici îi creştea inima, 
aici, în faţa marii şi puternicei comunităţi romane, care îl 
urmărea cu sufletul la gură. Insă aşa ceva nu mai exista. Nu 
lipseau oratorii sau publicaţiile discursurilor ţinute în faţa 
cetăţenilor; dimpotrivă, abia acum profesiunea de literat politic 
cîştigă în amploare şi începu să intre în domeniul flagelurilor 
permanente ale mesei ca amfitrionul să-şi incomodeze oaspeţii 
prin citirea discursurilor sale mai recente. Ca şi Gaius Gracchus, 
Publius Clodius îşi răspîndi discursurile populare sub formă de 
broşuri; dar nu este acelaşi lucru dacă doi bărbaţi înfăptuiesc 
acelaşi lucru. Conducătorii mai importanţi, chiar şi cei ai 
opoziţiei - îndeosebi Caesar însuşi -, nu se adresau decit rareori 
cetăţenilor şi nu mai publicau aceste discursuri; ba, în parte, ei 
îşi căutau pentru foile lor politice volante o altă formă decit cea 
tradiţională a cuvîntărilor în adunările politice, remarcabile fiind 
în sensul acesta mai ales scrierile elogioase şi critice la adresa 
lui Cato (p. 311). Lucru lesne de înţeles. Gaius Gracchus se 
adresase corpului cetăţenesc; acum, oratorul se adresa gloatei; 
şi aşa cum era publicul, la fel era şi cuvîntarea. Nu este de 
mirare dacă scriitorul politic reputat evita chiar şi stilizarea, ca şi 
cum s-ar fi adresat mulţimii adunate în forul capitalei. Aşadar, 
dacă scrierile oratorice îşi pierd prestigiul literar şi politic 
tradiţional, tot atit cît celelalte ramuri ale literaturii născute în 
mod firesc din viaţa naţională, se naşte concomitent o ciudată şi 
apolitică literatură de pledoarii. Pînă atunci nu se considerase că 
expunerea avocăţească în sine poate fi destinată, în afara 
judecătorilor şi părţilor, şi pentru reconfortarea literară a 
contemporaneităţii şi posterităţii. Nici un avocat nu-şi scrisese şi 
nu-şi publicase pledoariile, în măsura în care acestea nu erau, 
concomitent, discursuri politice, adică recomandate astfel să fie 


răspîndite ca scrieri de partid; dar şi aceasta se întîmplase 
destul de rar. Însuşi Quintus Hortensius (640-704, 114-50), cel 
mai celebrat avocat roman în primii ani ai acestei perioade, a 
publicat doar foarte puţine discursuri şi, după toate aparențele, 
numai pe acelea în întregime sau pe jumătate politice. Abia 
succesorul său în corpul avocaţilor romani, Marcus Tullius Cicero 
(648-711, 106-43), era prin vocaţie în egală măsură scriitor şi 
orator judiciar; el îşi publică pledoariile în mod regulat, chiar şi 
atunci cînd nu erau sau erau numai indirect legate de politică. 
Fenomenul acesta nu marchează progresul, ci anormalitatea şi 
decadenţa. Apariţia discursurilor avocăţeşti apolitice în rîndul 
genurilor literaturii constituise şi la Atena un simptom al 
maladiei; şi acesta este de două ori cazul Romei, care n-a 
produs această malformaţie, ca la Atena, cu o anumită 
necesitate din excesiva activitate retorică, ci a copiat-o din 
străinătate în mod arbitrar şi în contradicţie cu mai bunele 
tradiţii ale naţiunii. Acest nou gen a fost totuşi repede acceptat; 
pe de o parte, se lega şi se contopea în multe privinţe cu mai 
vechea literatură oratorică politică, pe de altă parte, firea 
nepoetică, pedantă şi retorică a romanilor oferea un teren 
propice pentru sămînţa nouă, aşa cum discursul avocăţesc şi 
chiar un fel de literatură a proceselor se bucură şi astăzi încă de 
o deosebită consideraţie în Italia. Aşadar literatura oratorică 
emancipată de politică dobîndi dreptul de cetăţenie în sfera 
literaţilor romani graţie lui Cicero. În repetate rînduri a trebuit 
să-l amintim pe acest bărbat multilateral. Ca om de stat fără 
înţelegere, concepţie şi intenţie, el a figurat pe rînd ca 
democrat, aristocrat şi ca unealtă a monarhilor, dar n-a fost 
niciodată mai mult decît un egoist cu vederi înguste. Cînd crea 
aparenţa acţiunii în problemele esenţiale, el acţiona întotdeauna 
numai formal; astfel, în procesul lui Verres interveni împotriva 
tribunalelor senatoriale abia după ce acestea fuseseră 
înlăturate; astfel, tăcu în timpul deliberărilor asupra Legii 
Gabinia şi apără Legea Manilia; astfel, tuna împotriva lui 
Catilina, atunci cînd căderea lui devenise evidentă, şi aşa mai 
departe. El îşi dovedi puterea în cazul unor atacuri false şi luptă 
cu multă bravură împotriva morilor de vint; niciodată, nici în 
bine şi nici în rău, n-a decis într-o problemă serioasă şi, 
îndeosebi, nu a provocat, ci a permis executarea catilinarilor. 
Din punct de vedere literar, aşa cum s-a remarcat mai sus (p. 


381), el este creatorul prozei latine moderne; importanţa lui 
constă în stilistica sa şi numai ca stilist a demonstrat o fermă 
încredere în sine. Dimpotrivă, ca scriitor a rămas la nivelul 
modest al omului de stat. El şi-a încercat talentul în cele mai 
felurite domenii, în hexametri nesfîrşiţi a elogiat marile fapte ale 
lui Marius şi propriile fapte minore, i-a scos de pe cîmpul de 
luptă pe Demosthenes prin discursurile sale şi pe Platon prin 
dialogurile sale filosofice; numai timpul nu i-a permis să-l 
învingă şi pe Thukydides. Într-adevăr, era un cîrpaci într-o 
asemenea măsură încît nu conta pe care ogor ara. O fire de 
jurnalist în sensul cel mai negativ al cuvîntului, prea plin de 
cuvinte, cum spune el însuşi, dar infinit de sărac în idei: nu 
exista nici un domeniu în care, traducîind sau compilînd din 
puţine cărţi, n-ar fi reuşit să confecţioneze cu rapiditate o 
lucrare acceptabilă. Corespondenţa sa îi reflectă imaginea în 
modul cel mai fidel. In mod curent ea este considerată 
interesantă şi spirituală; nimic mai adevărat, atit timp cit 
reflectă viaţa lumii nobile din capitală sau viaţa de la vile; dar 
atunci cînd scriitorul se întoarce către propria persoană, ca în 
timpul exilului, în Cilicia şi după bătălia de la Pharsalos, ea este 
palidă şi seacă, cum poate fi numai sufletul unui foiletonist 
exilat din cercurile sale. Nici n-ar mai fi necesar să se afirme că 
un asemenea om de stat şi un asemenea literat trebuia să fie şi 
ca om de o superficialitate şi indolenţă abia spoite. Să-l mai 
descriem pe orator? Marele scriitor este totuşi şi un om mare; 
îndeosebi în cazul marelui orator, convingerea sau pasiunea se 
revarsă mai limpede şi mai viguros din profunzimile sufletului, 
decit în cazul celor mulţi şi umili, care figurează numai, fără a 
exista. Cicero nu avea nici convingere şi nici pasiune; el nu era 
nimic altceva decit avocat, şi chiar un avocat prost. El se 
pricepea să-şi expună pledoaria picant, ca o anecdotă, să 
trezească, dacă nu sentimentul, cel puţin sentimentalismul 
auditorilor săi şi să însenineze afacerea seacă a jurisdicției prin 
glume sau spirite în majoritatea lor de natură personală; deşi nu 
ating nicidecum gingăşia neîngrădită şi precizia absolută ale 
excelentelor compoziţii de acest gen, ca, de exemplu, memoriile 
lui Beaumarchais, discursurile sale mai bune oferă totuşi o 
lectură uşoară şi agreabilă. Dar dacă deja calităţile tocmai 
enunțate vor apărea judecătorului sever ca virtuţi de o valoare 
îndoielnică, oricare cititor cu minte şi inimă al cuvîntărilor 


ciceroniene va fi revoltat din cauza absenței totale a 
sentimentului politic în discursurile constituţionale, a deducţiei 
juridice în cele judiciare, din cauza egoismului delăsător, care 
neglijează întotdeauna cauza de dragul avocatului, şi a 
înspăimîntătoarei sărăcii de idei. Dacă aici există ceva minunat, 
nu poate fi nicidecum vorba de discursuri, ci numai de admiraţia 
de care s-au bucurat. Pentru observatorul imparţial, Cicero îşi 
pierde curînd caracterul enigmatic; cazul Cicero este o problemă 
care, într-adevăr, nu poate fi rezolvată propriu-zis, ci trebuie 
generalizată la scara mai marii enigme a naturii umane: limba şi 
efectul limbii asupra simţirii. Întrucît nobila limbă latină, tocmai 
înainte de dispariţia ei ca idiom naţional, a fost, într-un fel, 
sintetizată încă o dată de acest stilist abil şi imortalizată în 
amplele sale scrieri, vasul nevrednic preluă ceva din forţa pe 
care o exercită limba şi din pietatea pe care aceasta o trezeşte. 
Romanii nu aveau un mare prozator latin; căci Caesar, precum 
Napoleon, n-a fost decît un scriitor accidental. Este de mirare că 
în lipsa lui a fost venerat cel puţin marele stilist ca geniu al 
limbii? Şi că cititorii lui Cicero se obişnuiseră să întrebe, precum 
Cicero însuşi, nu ce, ci cum scrisese? Obişnuinţa şi pedanteria 
desăvirşiră apoi opera începută de forţa limbii. Bineînţeles, nu 
atit contemporanii cît mulţi dintre urmaşii lui Cicero erau prinşi 
în această idolatrie ciudată. Maniera ciceroniană, asemenea 
celei mult mai slabe a lui Hortensius, a dominat lumea 
avocăţească romană timp de o generaţie; însă bărbaţii cei mai 
importanţi, Caesar, de exemplu, au păstrat întotdeauna o 
anumită distanţă faţă de aceasta, iar în rîndul generaţiei mai 
tinere, toate talentele nealterate şi originale intrau într-o 
opoziţie declarată faţă de această artă oratorică slăbuţă şi 
hibridă. În limba lui Cicero se remarca lipsa conciziei şi a 
severităţii, în anecdote, a vieţii, în dispunere, a clarităţii şi 
structurării, însă, înainte de toate, în întreaga elocinţă, a 
înflăcărării care, numai ea, îl consacră pe orator. Locul 
eclecticienilor rodieni începu să fie ocupat de atticii veritabili, 
îndeosebi de Lysias şi Demosthenes, şi se încercă să se 
încetăţenească la Roma o elocinţă mai viguroasă şi mai virilă. 
Din această direcţie fac parte ceremoniosul, dar rigidul Marcus 
lunius Brutus (669-712, 85-42), cei doi partizani politici Marcus 
Caelius Rufus (673-706, 82-48; p. 309) şi Gaius Scribonius Curio 
(mort în anul 705, 49; pp. 238, 265), ca oratori, amîndoi plini de 


spirit şi de viaţă, Calvus (672-706, 82-48), cunoscut ca poet şi 
corifeu literar al acestui cerc oratoric mai tînăr, şi seriosul şi 
sîrguinciosul Gaius Asinius Pollio (678-757, 76-4 d.Cr.). Este de 
netăgăduit că în această literatură oratorică mai tînără era mai 
mult bun-gust şi mai mult spirit decît în cea a lui Hortensius şi 
Cicero luate împreună; însă din cauza uraganului revoluţiei care, 
cu excepţia lui Pollio, a răpit acest foarte talentat cerc în 
întregime, nu ne este dat să evaluăm în ce măsură germenii mai 
buni au avut ocazia să se desfăşoare. Prea puţin timp le-a fost 
hărăzit. Noua monarhie îşi inaugura dominaţia prin declaraţia de 
război adresată libertăţii cuvîntului şi, curînd, suprimă cu totul 
discursul politic (p. 218). De atunci, ce-i drept, s-a mai menţinut 
în literatură genul subordonat al autenticei pledoarii avocăţeşti; 
dar arta şi literatura oratorică superioară, care se bazează întru 
totul pe activitatea politică, coboriră cu aceasta, în mod necesar 
şi pentru totdeauna, în mormînt. 

În sfîrşit, în literatura estetică a acestei epoci se dezvoltă 
tratarea artistică, în forma dialogului stilizat, a unor subiecte din 
domeniul ştiinţelor particulare, răspîndite la greci şi apărute mai 
de mult, izolat, şi la romani (II, pp. 310-311). Indeosebi Cicero s- 
a exersat mult în prezentarea unor subiecte retorice şi filozofice 
în această formă şi în contopirea manualului cu cartea de citire. 
Operele sale principale sînt Despre orator (scrisă în anul 699, 
55), căreia i se adaugă istoria elocinţei romane (dialogul Brutus, 
scris în anul 708, 46) şi alte lucrări retorice de dimensiuni mai 
reduse, şi Despre stat (scrisă în anul 700, 54), care, după model 
platonian, este legată de scrierea Despre /egi (scrisă în anul 
702?, 52). Nu sînt mari realizări artistice, dar, neîndoielnic, sînt 
lucrări în care caracteristicile pozitive ale autorului se 
evidenţiază cel mai mult, iar cele negative, cel mai puţin. 
Scrierile oratorice nu ating nici pe departe severitatea didactică 
şi subtilitatea conceptuală ale Retorici;, dedicată lui Herennius, 
dar conţin în schimb un tezaur de experienţă de barou şi de 
anecdote avocăţeşti de tot felul, prezentate într-un mod 
agreabil şi elegant, rezolvînd, într-adevăr, problema unei scrieri 
didactice amuzante. Scrierea Despre stat, într-o uluitoare 
manieră hibridă filozofico-istorică, argumenta ideea 
fundamentală că prezenta constituţie a Romei ar fi în esenţă 
orînduirea de stat ideală căutată de către filozofi; bineînţeles, o 
idee pe cît de nefilozofică, pe atit de neistorică, nefiind, de 


altminteri, proprie autorului, dar care, cum se poate înţelege, a 
devenit şi a rămas populară. Temelia ştiinţifică a acestor scrieri 
retorice şi politice ale lui Cicero se datorează, fireşte, întru totul 
grecilor şi chiar multe elemente particulare - ca, de exemplu, 
marea lovitură de trăsnet din finalul scrierii despre stat, visul lui 
Scipio - sînt de-a dreptul copiate. Dar le revine o originalitate 
relativă în măsura în care prelucrarea vădeşte necondiţionat o 
nuanţă locală romană şi în măsura în care sentimentul 
superiorității politice, romanul fiind, într-adevăr, îndreptăţit să-l 
deţină în faţa grecilor, îi permitea autorului să cîştige chiar o 
anumită autonomie faţă de magiştrii săi eleni. Forma dialogului 
lui Cicero nu este, ce-i drept, nici veritabila dialectică 
interogativă a celor mai bune dialoguri artistice greceşti, nici 
veritabilul ton de conversaţie al lui Diderot sau Lessing; dar 
marile grupuri ale avocaţilor striînşi în jurul lui Crassus sau 
Antonius şi cele ale oamenilor de stat mai tineri sau mai vîrstnici 
ai cercului lui Scipio oferă totuşi un cadru expresiv şi evocator, 
interconexiuni adecvate pentru relaţii istorice sau anecdote şi 
abile pasaje de calm pentru disputa ştiinţifică. Stilul este tot atit 
de elevat şi de cizelat ca şi în discursurile sale cele mai bune, ba 
chiar mai atrăgător decit în acestea, întrucît aici autorul 
încearcă foarte rar să adopte, în zadar, un ton patetic. Aşadar, 
dacă aceste scrieri oratorice şi politice, cu tentă filozofică, ale lui 
Cicero nu sînt lipsite de merite, în schimb compilatorul a eşuat 
cu desăvirşire cînd, în răgazul ultimilor săi ani de viaţă (709-710, 
45-44), a trecut în sfera filozofiei propriu-zise şi, cu o 
amărăciune şi o grabă la fel de mari, şi-a compilat în cîteva luni 
o bibliotecă filozofică. Reţeta era foarte simplă. Imitînd în mod 
grosolan scrierile filozofice populare ale lui Aristotel, în care 
forma dialogată era folosită mai ales pentru dezvoltarea şi 
criticarea diferitelor sisteme mai vechi, el intercala în acestea, în 
ordinea aflării lor, scrierile epicureice, stoice şi sincretiste care 
tratau aceeaşi problemă, făurind un aşa-numit dialog. Lui nu i se 
datorează altceva decit, în parte, o oarecare introducere în 
bogata colecţie de precuvintări pentru opere viitoare, care era 
tocmai la îndemiînă şi care prefața noua carte; în parte, o 
anumită popularizare, el interpolînd exemple şi realităţi romane, 
divagînd, uneori, şi despre lucruri ciudate, dar cunoscute atit 
scriitorului, cît şi cititorului - în etică, de exemplu, despre 
demnitatea oratorică -, în parte, acea deformare fără de care un 


literat, străin atit de gindirea filozofică, cît şi de cunoştinţele 
filozofice înseşi, dar lucrind cu rapiditate şi îndrăzneală, nu 
poate reproduce şiruri de idei dialectice. Bineînţeles, pe această 
cale s-au putut naşte cu repeziciune o mulţime de cărţi 
voluminoase. „Sînt câpii - scria autorul însuşi unui prieten mirat 
de prolificitatea sa -, ele nu-mi creează dificultăţi deosebite, 
deoarece eu adaug numai cuvintele, şi acestea le am din 
abundență.” Această apreciere nu poate fi contrazisă; dar cine 
caută în asemenea compilaţii producţii clasice ar face bine să 
păstreze în probleme literare o tăcere docilă. 

In rîndul ştiinţelor, una singură era străbătută de o 
activitate intensă: cea a filologiei latine. Edificiul cercetării 
lingvistice şi obiective în cadrul sferei naţionale latine ridicat de 
Stilo a fost lărgit într-un mod excepţional îndeosebi de discipolul 
său Varro. Au apărut cuprinzătoare şi aprofundate studii ale 
întregului tezaur lingvistic, mai ales vastele comentarii 
gramaticale ale lui Figulus şi marea operă a lui Varro Despre 
limba latină; monografii gramaticale şi de istoria limbii, ca, de 
exemplu, scrierile lui Varro despre folosirea limbii latine, despre 
sinonime, despre vechimea literelor, despre formarea limbii 
latine; scolii referitoare la literatura mai veche, îndeosebi la 
Plautus; lucrări de istoria literaturii, biografii de poeţi, cercetări 
despre scena mai veche, despre divizarea scenică a comediilor 
plautiene şi despre autenticitatea acestora. Filologia analitică 
latină, care includea în sfera ei întreaga istorie mai veche şi 
dreptul sacral exclus din jurisprudenţa practică, a fost 
sintetizată în Antichitățile lucrurilor umane şi divine (publicată 
între 687 şi 709, 67-45), opera fundamentală a lui Varro şi 
rămasă fundamentală pentru toate timpurile. Prima parte, 
„Despre lucrurile umane”, descria epoca străveche a Romei, 
împărţirea oraşului şi a teritoriului, ştiinţa despre ani, luni şi zile, 
în fine, acţiunile publice în patrie şi în război. În partea a doua, 
„Despre lucrurile divine”, erau expuse cu claritate teologia de 
stat, structura şi semnificaţia colegiilor de experţi, ale lucrurilor 
sacre, ale darurilor votive şi pentru sacrificii, în sfîrşit, ale zeilor 
înşişi. Acestora li se adăuga, în afara unui număr de monografii - 
de exemplu, despre originea poporului roman, despre ginţile 
romane venite din Troia, despre districte -, ca o postfață mai 
extinsă şi independentă, scrierea Despre viața poporului roman, 
o încercare ciudată de a reda o istorie a obiceiurilor romane, 


care plăsmui o imagine a vieţii domestice, financiare şi culturale 
în epoca regală, în cea republicană timpurie, în cea a lui 
Hannibal şi în cea recentă. Aceste lucrări ale lui Varro se 
bazează pe o cunoaştere empirică atît de multilaterală şi, în 
felul ei, atit de măreaţă a lumii romane şi a teritoriului ei elen 
limitrof, cum nu a avut-o nici un roman înaintea lui sau după el 
şi la care au contribuit în egală măsură contemplaţia nemijlocită 
şi studiul literaturii. Era binemeritată lauda contemporanilor, 
potrivit căreia Varro i-ar fi orientat în patrie pe concetăţenii lui 
străini de propria lume şi i-ar fi învăţat pe romani cine sînt şi 
unde se află. Zadarnic se va căuta însă critică şi sistem. 
Cunoştinţele despre greci par să fi provenit din surse destul de 
obscure şi se găsesc mărturii conform cărora scriitorul nu s-a 
putut debarasa nici în cazul celor romane de influenţa romanului 
istoric. Ce-i drept, subiectele sînt încadrate într-o textură 
comodă şi simetrică, dar nu sînt nici structurate şi nici tratate 
metodic; în ciuda tuturor străduinţelor de a integra tradiţia şi 
propriile observaţii într-un tot armonios, lucrările ştiinţifice ale 
lui Varro nu pot fi scutite nici de o anumită credinţă oarbă în 
faţa tradiţiei şi nici de o scolastică nepractică. Apropierea de 
filologia greacă constă mai mult în imitarea carenţelor decit a 
calităţilor acesteia; îndeosebi etimologizarea, atit la Varro însuşi, 
cît şi la ceilalţi lingvişti ai epocii, se transforma, la simpla 
asemănare dintre cuvinte, în adevărate şarade, deseori de-a 
dreptul ridicole. Prin siguranţa şi amploarea ei empirică, ca şi 
prin neajunsurile şi lipsa ei de metodă, filologia lui Varro 
aminteşte insistent de cea naţională engleză, găsindu-şi, ca şi 
aceasta, centrul de greutate în studiul scenei mai vechi. Mai sus 
s-a remarcat că, în opoziţie cu acest empirism lingvistic, 
literatura monarhică a perfecţionat regulile gramaticale. Este cit 
se poate de semnificativ faptul că în fruntea gramaticienilor 
moderni nu se găseşte nimeni altul decît Caesar însuşi, care, în 
scrierea sa despre analogie (publicată între anii 696 şi 704, 58- 
50), a fost cel dintii care a supus limba vorbită autorităţii legii. 
Alături de această animaţie nemaipomenită pe tărimul filologiei 
se remarcă scăzuta activitate în celelalte ştiinţe. Scrierile mai 
semnificative din filozofie, ca, de exemplu, prezentarea 
sistemului  epicureic în  hăinuţele poetice ale filozofiei 
presocratice, aparţinind lui Lucretius şi scrierile bune ale lui 
Cicero îşi exercitară efectul şi-şi găsiră publicul nu datorită, ci în 


ciuda conţinutului filozofic, numai prin forma lor estetică. Este 
neîndoielnic că numeroasele traduceri ale scrierilor epicureice şi 
ale lucrărilor pitagoreice - ca, de exemplu, marea operă a lui 
Varro cu privire la numere şi cea, şi mai cuprinzătoare, a lui 
Figulus despre zei - n-au avut valoare nici ştiinţifică, nici una 
formală. O situaţie asemănătoare se prezintă în domeniul 
ştiinţelor particulare. Bineînţeles, cărţile dialogate ale lui Varro 
despre agricultură sînt mai metodice decit cele ale precursorilor 
săi Cato şi Siserna, criticaţi, de altfel, uneori în mod indirect; dar 
au rezultat, în general, dintr-o muncă de birou, şi nu din 
experienţa directă, asemenea celor ale predecesorilor. Despre 
lucrările juridice ale lui Varro şi ale lui Servius Sulpicius Rufus 
(consul în 703, 51) nu se poate menţiona decit contribuţia lor la 
ornamentarea dialectică şi filologică a jurisprudenţei romane. Nu 
se mai pot menţiona aici decît cele trei cărţi ale lui Gaius Matius 
despre gătit, sărarea şi conservarea fructelor şi legumelor, după 
cunoştinţele noastre cea mai veche carte romană de bucate, şi, 
fiind opera unui bărbat distins, într-adevăr o apariţie 
remarcabilă. Matematica şi fizica au fost încurajate prin 
creşterea tendinţelor elenistice şi utilitariste ale monarhiei, fapt 
dovedit, de bună seamă, de locul pe care-l ocupau în educaţia 
tineretului (p. 378) şi de unele aplicaţii practice; în afara 
reformei calendarului (p. 372), acestora trebuie să le mai fie 
adăugate apariţia în această perioadă a hărților murale, tehnica 
îmbunătăţită a construcțiilor navale şi a instrumentelor 
muzicale, instalaţii şi clădiri, precum păsărăria descrisă de 
Varro, podul pe piloni construit de inginerii lui Caesar peste Rin, 
chiar două schele de lemn semicirculare, care puteau fi 
asamblate, folosite mai întîi separat, ca două teatre, apoi 
împreună, ca amfiteatru. Devenise ceva obişnuit să se expună, 
cu ocazia serbărilor populare, ciudăţenii ale naturii provenite din 
străinătate; iar descrierile unor animale ciudate pe care Caesar 
le-a structurat în rapoartele campaniilor sale probează că, în 
eventualitatea apariţiei unui nou Aristotel, el şi-ar fi găsit un alt 
principe. Performanţele literare amintite pentru acest domeniu 
se leagă însă în principal de neopitagorism; astfel erau 
compilaţia lui Figulus care sintetiza observaţii astronomice 
greceşti şi barbare, altfel spus, egiptene, şi scrierile lui despre 
animale, vinturi şi organele genitale. In general, după ce 
cercetarea grecească a naturii părăsise efortul aristotelic de a 


căuta legea în particular şi se rătăcise tot mai mult în observaţia 
empirică şi, în cele mai multe cazuri, necritică a fenomenelor 
exterioare şi interesante din natură, ştiinţele naturale, apărind 
ca filozofie mistică a naturii, nu mai puteau elucida şi stimula, ci 
numai nărui şi paraliza. lar în faţa unei asemenea situaţii era 
preferabilă platitudinea pe care Cicero o expune ca înţelepciune 
socratică conform căreia cercetarea naturii caută fie acele 
lucruri pe care nu le poate şti nimeni, fie pe acelea pe care 
nimeni nu trebuie să le ştie. 

Dacă, în final, ne mai oprim asupra artei, constatăm şi aici 
aceleaşi fenomene neplăcute ce caracterizează întreaga viaţă 
spirituală a perioadei. Din cauza penuriei de bani în ultimii ani ai 
republicii, activitatea edilitară de stat încetase cu desăvirşire. 
Mai sus am vorbit deja despre luxul edilitar al nobililor Romei; 
mulţumită lui, arhitecţii deprinseseră arta irosirii marmurei - 
varietățile colorate, ca, de exemplu, cea numidiană (Giallo 
antico) şi altele, au fost utilizate începînd cu această perioadă, 
iar carierele de marmură de la Luna (Carrara) au fost exploatate 
acum pentru prima dată. Acum începe realizarea podelelor 
camerelor din mozaicuri, îmbrăcarea pereţilor cu plăci de 
marmură, pînă şi stucatura căpătînd aspect de marmură - sînt 
primele începuturi ale viitoarei picturi murale interioare. Arta nu 
cîştigă însă nimic prin această pompă risipitoare; în artele 
plastice continua să crească numărul experţilor şi 
colecționarilor. Era o simplă artificialitate de genul simplicităţii 
lui Cato dacă un avocat vorbea în faţa juraţilor despre operele 
artistice „ale unui anumit Praxiteles”; toată lumea călătorea şi 
admira, iar meseria ciceronilor artistici sau, cum erau numiţi pe 
atunci, a exegeţilor nu era de disprețuit. Vechile opere artistice 
erau vinate în adevăratul sens al cuvîntului; bineînţeles, nu atit 
statuile şi picturile, cît, în conformitate cu felul butucănos al 
economiei romane de paradă, ustensilele măiestre şi podoabele 
de tot felul pentru cameră sau masă. Incă din acea epocă erau 
scormonite vechile morminte greceşti de la Capua şi Corint 
pentru vasele de metal şi de lut care fuseseră aşezate în 
mormiînt alături de cei decedați. Pentru un bibelou din bronz se 
plăteau 40.000 de serterţi (3.000 de taleri), pentru cîteva 
covoare preţioase, 200.000 de sesterţi (15.000 de taleri); o sobă 
de gătit din bronz bine lucrată era mai scumpă decît o moşie. 
Deseori, cum este firesc la o asemenea barbară vînătoare de 


obiecte artistice, bogatul colecţionar era înşelat de către 
colportorii săi; dar ruinarea economică, îndeosebi a Asiei Mici, 
unde existau din belşug opere artistice, aducea frecvent şi unele 
capodopere într-adevăr antice şi rare pe piaţă; şi de la Atena, 
Siracusa, Cizic, Pergam, Chios, Samos şi cum se vor mai fi numit 
vechile centre ale artei, tot ceea ce era sau nu era de vînzare se 
muta în palatele şi vilele mai-marilor romani. Mai sus am amintit 
deja de tezaurele artistice pe care le adăpostea, de exemplu, 
casa lui Lucullus, acuzat, probabil pe bună dreptate, că şi-ar fi 
satisfăcut interesele artistice în detrimentul obligaţiilor sale de 
general. lubitorii de artă se înghesuiau acolo la fel ca astăzi în 
Villa Borghese şi deplingeau încă de pe atunci surghiunirea 
capodoperelor artistice în palatele şi vilele domnilor distinşi, 
unde nu puteau fi văzute decit cu dificultate şi abia după 
obţinerea  consimţămiîntului din partea proprietarului. 
Dimpotrivă, în raport cu casele particulare, edificiile publice erau 
relativ sărace în opere renumite ale maeştrilor greci, iar în multe 
temple ale capitalei se găseau în continuare vechile statui ale 
divinităţilor sculptate în lemn. De fapt, despre exercitarea artei 
nu se poate relata nimic; în această perioadă abia dacă este 
amintit un alt sculptor şi pictor roman decit un anume Arellius, 
ale cărui tablouri se vindeau ca pîinea caldă, nu din cauza valorii 
lor artistice, ci deoarece şiretul Roué oferea în tablourile zeiţelor 
replici fidele ale metreselor sale de moment. Importanţa muzicii 
şi a dansului spori atit în viaţa publică, cît şi în cea privată. Mai 
sus am descris deja (pp. 389-390) modul în care muzica de 
teatru şi piesa de dans şi-au cîştigat o poziţie autonomă în 
evoluţia scenică a vremii; se mai poate adăuga că, deseori, la 
Roma, se desfăşurau acum chiar şi pe scena publică spectacole 
ale unor muzicieni, dansatori şi declamatori greci, cotidiene în 
Asia Mică şi, în general, în întreaga lume elenă şi elenizantă. 
Acestora li se adăugau muzicanţii şi dansatoarele care-şi 
produceau arta la comandă, la masă sau cu alte ocazii; de 
asemenea, şi propriile orchestre de instrumente cu coarde şi de 
suflat şi cîntăreţi care nu mai constituiau o raritate în casele 
nobile. Dar includerea muzicii în sfera materiilor de învăţămînt 
general recunoscute arată că şi în lumea nobilă se cînta cu sîrg 
(p. 378); iar în ceea ce priveşte dansul, fără a aminti de femei, li 
se reproşa chiar şi consularilor că în cercuri restrînse s-ar deda 
reprezentaţiilor coregrafice. Spre sfîrşitul acestei perioade, 


odată cu începuturile monarhiei se ivesc şi în artă germenii unor 
timpuri mai bune. Mai sus s-a relatat despre avîntul colosal al 
activităţii edilitare din capitală, datorat lui Caesar, şi despre 
perspectivele ei la scara întregului imperiu. Insăşi gravura 
monedelor cunoaşte, în jurul anului 700 (54), o modificare 
remarcabilă: tiparul, pînă atunci în majoritatea cazurilor 
grosolan şi neglijent, a fost executat de atunci încoace cu mai 
multă grijă şi acribie. 

Ne aflăm la sfîrşitul republicii romane. Am văzut cum s-a 
manifestat timp de o jumătate de mileniu în Italia şi în ţinuturile 
mediteraneene; am văzut cum s-a năruit politic şi moral, religios 
şi literar, nu din cauza unor forţe exterioare, ci a decadenţei 
interioare, şi cum a cedat locul noii monarhii a lui Caesar. In 
lumea pe care o găsise Caesar, aşa cum o găsise, sălăşluiau o 
considerabilă moştenire nobilă a secolelor trecute şi o 
neţărmurită plenitudine de splendoare şi măreție, dar puţin 
spirit, şi mai puţin simţ estetic, şi cu atît mai puţin bucuria în şi 
pentru viaţă. Într-adevăr, era o lume bătrînă, iar patriotismul 
genial al lui Caesar n-o putea întineri. Aurora se reîntoarce abia 
după lăsarea deplină a nopţii. Totuşi, după zăpuşeala amiezii, 
mult încercatele popoare de la Marea Mediterană au avut parte, 
graţie lui Caesar, de o seară tihnită; iar cînd, mai apoi, după o 
lungă noapte istorică, începu noua zi a popoarelor, iar naţiunile 
tinere au purces în libera lor afirmare spre noi şi mai înalte 
țeluri, s-a văzut că în unele dintre ele încolţise sămînţa 
răspîndită de Caesar; acestea îi datorau şi îi datorează 
individualitatea lor naţională. 


Cartea a opta 
Provinciile şi locuitorii de la Caesar la Dioclețian 


„Mergi prin lume şi vorbeşte cu fiecare!” 
Firdusi 


Introducere 


Istoria epocii imperiale romane ridică probleme 
asemănătoare celor ale istoriei republicii timpurii. 

Ceea ce poate fi dedus nemijlocit din tradiţia literară nu 
este lipsit numai de suflu şi formă, ci, în cele mai multe cazuri, şi 
de conţinut. Lista monarhilor romani este aproximativ la fel de 
demnă de crezare şi de instructivă ca aceea a consulilor 
republicii. Marile crize care cutremură întregul stat pot fi 
desluşite în contururile lor; însă nu sîntem cu mult mai bine 
informaţi despre războaiele germanice sub împărații Augustus şi 
Marcus decit despre cele ale samniţilor. Tezaurul republican de 
anecdote este mult mai venerabil decît cel al epocii imperiale; 
dar povestirile despre Fabricius şi despre împăratul Gaius se 
apropie destul de mult prin insipiditate şi minciună. Este posibil 
ca tradiţia să ne ofere date mai complete despre evoluţia 
internă a republicii timpurii decît despre cea a epocii imperiale; 
în primul caz, ea păstrează cel puţin o descriere a 
transformărilor ordinii statale care, chiar tulburată şi falsificată, 
se încheie pînă la urmă în forul roman; în cel de-al doilea, 
această descriere are ca fundal cabinetul imperial şi, de regulă, 
pătrunde în public doar cu lucruri indiferente. La aceasta se 
adaugă lărgirea colosală a cercului şi deplasarea evoluţiei 
propriu-zise dinspre centru spre periferie. Istoria oraşului Roma 
s-a extins spre cea a ţării italice, iar aceasta din urmă spre cea a 
lumii Mării Mediterane, şi despre problemele esenţiale sîntem 
cel mai puţin informaţi. Statul roman al acestei epoci se 
aseamănă cu un copac uriaş, în jurul trunchiului principal tot 
mai uscat înălţindu-se puternice lăstare secundare. Curînd, 
senatul şi stăpiînii romani descind cu aceeaşi îndreptăţire nu 
numai din Italia, ci şi din oricare provincie imperială; guiriţii 
acestei epoci, deveniți moştenitorii nominali ai legionarilor care 
îngenuncheaseră lumea, au faţă de măreţele amintiri ale 
vremurilor trecute aproximativ aceeaşi atitudine ca ioaniţii 
noştri faţă de Rhodos şi Malta şi consideră moştenirea lor un 
drept uzufructuar, o asigurare statutară a unor săraci certaţi cu 
munca. Acela care abordează aşa-numitele izvoare - şi cele 
bune - ale acestei epoci cu greu îşi poate ţine în friu indignarea 
faţă de ceea ce ar fi meritat să fie trecut sub tăcere şi tăinuirea 


a ceea ce ar fi trebuit spus. Căci şi în această epocă s-au creat 
lucruri grandios gindite, exercitînd o influenţă profundă; în ciuda 
tuturor schimbărilor de dinastii şi de dinaşti, care, datorită 
tradiţiei limitate şi reduse curînd la simple biografii de împărați, 
se găsesc în mod firesc în prim-plan, conducerea destinelor 
lumii a păstrat rareori o perioadă atît de îndelungată o 
succesiune reglementată, iar normele stabile de administraţie 
prefigurate urmaşilor de către Caesar şi Augustus s-au impus în 
general cu o soliditate remarcabilă. Delimitările clar conturate 
între diferitele guvernări sînt determinate de o concepţie uzuală, 
dar eronată din cauza superficialităţii tradiţiei şi aparţin mai 
degrabă vieţii de curte decit istoriei imperiului. Măreţia acestor 
secole constă tocmai în faptul că opera odată începută - 
traducerea în viaţă a civilizării latino-greceşti în forma 
desăviîrşirii constituţiei comunale urbane şi includerea treptată 
în acest cerc a elementelor barbare sau cel puţin străine -, o 
operă care a necesitat, prin natura ei, secole întregi de 
activitate necontenită şi o netulburată dezvoltare proprie, a 
beneficiat de această perioadă îndelungată şi de această pace 
pe uscat şi pe mare. Virsta bătrîneţii nu poate genera idei noi şi 
o activitate creatoare, iar guvernarea imperială nu face 
excepţie; însă în sfera sa, pe care cei incluşi o resimţeau, fără a 
greşi, drept lumea în sine, ea a menţinut pacea şi prosperitatea 
numeroaselor naţiuni unificate mai mult şi mai complet decît 
oricare altă supremație vreodată. In oraşele agricole ale Africii, 
în căminele viticultorilor de pe Mosela, în localităţile înfloritoare 
din munţii Liciei şi din zona de graniţă a deşertului sirian trebuie 
căutată şi este de găsit munca epocii imperiale. Şi astăzi există 
ţinuturi din Orient, ca şi din Occident, pentru care epoca 
imperială semnifică punctul culminant al bunei guvernări, ce-i 
drept, destul de modest în sine, dar neatins nici înainte, nici 
după aceea; şi, dacă, vreodată, un înger al Domnului va face 
bilanţul între prezent şi trecut, constatînd cînd a fost guvernat 
teritoriul stăpiînit de către Severus Antoninus cu mai multă 
înţelepciune şi mai multă umanitate, dacă, în general, 
moralitatea şi fericirea popoarelor au progresat sau au regresat, 
este foarte îndoielnic dacă sentinţa va fi rostită în favoarea 
prezentului. Dar, chiar dacă ajungem la această concluzie, în 
cele mai multe cazuri apelăm în zadar la cărţile rămase pentru a 
afla căile acestei dezvoltări. Aşa cum nici tradiţia republicii 


timpurii nu explică grandioasa apariţie a Romei care, călcînd pe 
urmele lui Alexandru, supune şi civilizează lumea, nici aceste 
surse nu ne oferă vreun răspuns. 

Nici una din cele două lacune nu poate fi completată. Dar 
merită încercarea de a face o dată abstracţie atît de descrierea 
regenţilor în culori cînd prea stridente, cînd prea palide şi prea 
des falsificate, cît şi de transparenta înşiruire cronologică a unor 
fragmente disparate şi de a aduna şi a clasifica în schimb datele 
oferite de tradiţie şi de monumente pentru prezentarea 
guvernării provinciale romane; merită osteneala de a sintetiza, 
prin diferitele mărturii obţinute în mod întîmplător şi cu ajutorul 
fanteziei, care este nu numai mama oricărei poezii, ci şi a 
oricărei istorii, urmele devenirii conservate în cele devenite, 
instituţiile generale în relaţiile lor cu diferitele regiuni ale 
statului, diferitele condiţii în cadrul acestora determinate de 
natura locului şi a locuitorilor, nu într-un întreg, dar într-un 
surogat al unui asemenea întreg. N-am vrut să depăşesc epoca 
lui Dioclețian întrucît noua guvernare creată atunci poate forma 
într-o sinteză de perspectivă doar piatra angulară a acestei 
relatări; deplina ei apreciere necesită o relatare separată şi un 
alt cadru istoric, o operă istorică independentă, realizată cu o 
înţelegere mai pătrunzătoare a faptului individual în generosul 
înţeles şi larga perspectivă ale lui Gibbon. Italia şi insulele sale 
au fost excluse, întrucît această prezentare nu poate fi 
despărțită de cea a guvernării generale a imperiului. Aşa-numita 
istorie externă a epocii imperiale a fost inclusă ca parte 
integrantă a administraţiei provinciale; aşa-numitele războaie 
imperiale n-au fost purtate împotriva străinătăţii în timpul 
împăraţilor, cu toate că luptele provocate de comasarea 
pămiînturilor sau de apărarea graniţelor au îmbrăcat uneori 
forme care le conferă înfăţişarea unor războaie între două puteri 
egale. Prăbuşirea stăpinirii romane la mijlocul secolului al Ill-lea, 
care, timp de cîteva decenii, părea să marcheze sfîrşitul ei 
definitiv, s-a dezvoltat din apărarea de graniţă, condusă 
concomitent în mai multe locuri în mod nefericit. Relatarea este 
introdusă de marea lărgire şi reglementarea graniţei de nord din 
timpul lui Augustus, în parte înfăptuite, în parte ratate. Şi din 
alte puncte de vedere evenimentele au fost concentrate în unul 
dintre cele trei teatre principale ale apărării de graniţă: Rinul, 
Dunărea şi Eufratul. În rest, prezentarea a fost rînduită după 


ţinuturi. Ea nu oferă detalii captivante, descrieri de atitudini şi 
caractere individuale; artistul, şi nu istoriograful îşi poate 
permite să zămislească portretul lui Arminius. Cartea aceasta a 
fost scrisă cu resemnare şi doreşte să fie citită cu resemnare. 


Capitolul | 
Granița de nord a taliei 


Republica romană şi-a lărgit teritoriul spre vest, sud şi est, 
în principal pe căile maritime; într-o măsură mult mai mică, ea 
s-a extins în direcţia în care ltalia şi cele două peninsule 
dependente din Occident şi Orient se leagă de marele continent 
al Europei. Nici hinterlandul Macedoniei şi nici pantele nordice 
ale Alpilor nu dădeau ascultare romanilor; doar hinterlandul 
Galiei sudice fusese înglobat imperiului datorită lui Caesar. 
Avînd în vedere poziţia deţinută de imperiu în general, această 
situaţie nu se putea permanentiza; înlăturarea greoaiei şi 
nesigurei guvernări a aristocrației trebuia să dea roade 
îndeosebi în acest loc. Caesar încredinţase moştenitorilor puterii 
sale extinderea teritoriului roman pe versanţii nordici ai Alpilor şi 
pe malul drept al Rinului nu tocmai aşa cum le indicase 
cucerirea Britaniei; dar, prin natura lucrurilor, lărgirea graniţelor 
continentale se impunea de la sine şi era mult mai necesară 
decit supunerea celților transmarini şi se înţelege de ce 
Augustus a abandonat-o pe cea din urmă şi a reluat-o pe cea 
dintii. Ea se împarte în trei mari etape: operaţiile la graniţa de 
nord a peninsulei greco-macedonene în ţinutul Dunării mijlocii şi 
inferioare, în Illyricum; la graniţa de nord a Italiei înseşi, în 
regiunea Dunării superioare, în Raetia şi Noricum; în sfîrşit, pe 
malul drept al Rinului, în Germania. Conduse în cele mai multe 
cazuri în mod independent, acţiunile militaro-politice din aceste 
ţinuturi păstrează totuşi o coeziune interioară şi, aşa cum au 
rezultat în totalitatea lor din iniţiativa liberă a guvernului roman, 
la fel, din punct de vedere militar şi politic, ele pot fi înţelese în 
reuşita, ca şi în parţiala lor nereușită numai în totalitatea lor. De 
aceea ele vor fi prezentate mai mult în conexiunea lor 
geografică decit în cea temporală; edificiul, ale cărui părţi sînt, 
la urma urmei, poate fi admirat mai bine în coeziunea lui 
interioară decit în succesiunea temporală a construcţiilor. 

Preludiul pentru această mare acţiune unitară îl formează 
instituirile întreprinse de Caesar-Fiul, din momentul în care 
primise mînă liberă în Italia şi Sicilia, pe țărmurile superioare ale 
Mării Adriatice şi în ţinutul continental învecinat. Ce-i drept, în 


cei 150 de ani scurşi de la fondarea Aquileii comerciantul roman 
monopolizase de aici tot mai mult traficul, dar statul realizase 
numai progrese neînsemnate. În porturile principale ale coastei 
dalmatice, ca şi la Nauportus (Ober-Laibach), pe şoseaua care 
conducea de la Aquileia în valea Savei, se formaseră 
impunătoare aşezări comerciale; Dalmația, Bosnia, Istria şi 
Craina erau considerate teritoriu roman şi cel puţin ţinutul de 
coastă era de fapt supus; dar fondarea oraşelor de drept nu 
avusese loc şi nici supunerea inospitalierei ţări interioare. Aici se 
adaugă însă şi un alt moment. În războiul dintre Caesar şi 
Pompeius, dalmaţii indigeni luaseră partea celui din urmă cu 
aceeaşi hotărire cu care romanii aşezaţi în locurile acestea 
trecuseră de partea lui Caesar; chiar şi după înfrîngerea lui 
Pompeius la Pharsalos şi după înlăturarea flotei pompeiene din 
apele ilirice (III, p. 291), autohtonii au continuat rezistenţa cu 
energie şi succes. Viteazul şi capabilul Publius Vatinius, care 
intervenise mai demult cu mare succes în aceste lupte, a fost 
trimis cu o armată puternică în Illyricum - probabil cu un an 
înaintea morţii lui Caesar şi numai ca avangardă a armatei 
principale cu care dictatorul intenţiona să-l urmeze - pentru a-i 
supune pe dacii aflaţi tocmai atunci într-un avînt nestăvilit (III, p. 
196) şi a reglementa relaţiile în întregul spaţiu danubian. Acest 
plan a fost zădărnicit de pumnalele asasinilor; romanii trebuiau 
să se considere fericiţi că dacii n-au pătruns şi ei în Macedonia; 
în Dalmația, Vatinius însuşi purtă lupte nenorocoase şi suferi 
pierderi însemnate. Cînd republicanii se înarmară apoi în Orient, 
armata ilirică a fost înglobată celei a lui Brutus şi multă vreme 
dalmaţii nu au fost stingheriţi. După supunerea republicanilor, 
Antonius, căruia îi revenise Macedonia după împărţirea 
imperiului, i-a hăituit pe tumultuoşii dardani din nord-vest şi pe 
partinii de pe litoral (la est de Durazzo), vestitul orator Gaius 
Asinius Pollio dobîndind cu această ocazie onorurile triumfului. 
In Illyricum, atribuit lui Caesar, nu s-a putut întreprinde nimic 
atit timp cît acesta a trebuit să-şi folosească toate forţele pentru 
războiul sicilian împotriva lui Sextus Pompeius; dar, după fericita 
încheiere a acestuia, Caesar însuşi se consacră acestei sarcini 
cu toate forţele. Micile populaţii de la Doclea (Cernagora) pînă la 
iapizi (lîngă Fiume) au fost readuse sub ascultare sau supuse 
abia acum, în cursul primei campanii (719, 35). Nu era un război 
cu bătălii răsunătoare, dar luptele din munţi împotriva 


curajoaselor şi disperatelor triburi şi cucerirea puternicelor 
fortărețe, în parte înzestrate cu maşini romane, nu constituiau o 
sarcină uşoară; în nici unul din războaiele sale Caesar n-a dat 
dovadă de o asemenea energie şi vitejie personală. După 
supunerea anevoioasă a ținutului iapizilor, el a înaintat în acelaşi 
an de-a lungul rîului Kulpa pînă la vărsarea lui în Sava; acum a 
fost ocupată localitatea întărită de aici, Siscia (Sziszek), 
principalul loc de exerciţii militare al panonienilor, pe care 
romanii îl asaltaseră pînă atunci în zadar, şi destinat a fi bază de 
operaţiuni pentru războiul împotriva dacilor, pe care Caesar 
intenţiona să-l înceapă cît de curînd. În următorii doi ani (720- 
721; 34-33), dalmaţii, de mai mulţi ani înarmaţi împotriva 
Romei, au fost siliţi la supunere după căderea fortăreței lor 
Promona (Promina, lîngă Dernis, mai sus de Sebenico). Însă mai 
importantă decit aceste succese războinice era opera de 
pacificare, înfăptuită în paralel, căreia urmau să-i servească. 
Neîndoielnic că în aceşti ani porturile de pe coasta istriană şi 
dalmatică, Tergeste (Triest), Pola, lader (Zara), Salonae (lîngă 
Spalato), Narona (la vărsarea Narentei), de asemenea, dincolo 
de Alpi, pe şoseaua de la Aquileia peste Alpii lulieni la Sava, 
Emona (Laibach), în măsura în care se aflau în sfera de influenţă 
a lui Caesar, au fost înzestrate de cel de-al doilea lulian în parte 
cu ziduri de incintă şi în totalitate cu dreptul urban. Într-adevăr, 
locurile respective existau de mult ca tîrguri romane; dar era 
oricum de o importanţă crucială faptul că acum se situau pe 
picior de egalitate cu comunităţile italice. 

Urma să înceapă războiul cu dacii; dar războiul civil l-a 
devansat pentru a doua oară. În loc să-l reţină în Illyricum, el l-a 
chemat pe stăpîn în Orient; şi marea încleştare decisivă dintre 
Caesar şi Antonius şi-a aruncat valurile pînă în îndepărtatul ţinut 
al Dunării. Poporul dacilor, unificat şi purificat de către regele 
Burebista (III, p. 197), acum sub regele Cotiso, s-a văzut curtat 
de ambii adversari; mai mult, Caesar era acuzat că ar fi cerut-o 
în căsătorie pe fiica regelui şi că i-ar fi oferit în schimb mîna 
luliei, fiica sa de cinci ani. Este de înţeles că dacul a trecut de 
partea lui Antonius, avînd în vedere invazia plănuită de tată şi 
realizată de fiu prin fortificarea Sisciei; şi, dacă ar fi executat 
operaţiunile de care se temea Roma, dacă, în timp ce Caesar 
lupta în Orient, ar fi pătruns dinspre nord în Italia lipsită de 
apărare sau dacă Antonius, dînd curs propunerii dacilor, n-ar fi 


căutat decizia în Epir, ci în Macedonia, unde s-ar fi unit cu cetele 
dacice, zarurile Fortunei ar fi căzut altfel, poate. Dar nu s-a 
întîmplat nici una, nici alta; în plus, tocmai atunci se prăbuşi 
statul dac făurit de viguroasa mină a lui Burebista; conflictele 
interioare, poate şi atacurile dinspre nord ale bastarnilor 
germanici şi ale triburilor sarmatice care vor încleşta Dacia mai 
tîrziu din toate părţile i-au împiedicat pe daci să intervină în 
războiul civil roman care va decide şi asupra viitorului lor. 

Indată după încheierea lui, Caesar s-a dedicat 
reglementării relaţiilor din zona Dunării de Jos. Însă, întrucît 
dacii înşişi nu mai erau de temut ca înainte, pe de o parte, iar 
Caesar nu domina numai asupra lIllyricumului ca pînă acum, ci 
asupra întregii peninsule greco-macedonene, pe de altă parte, 
el a ales-o mai întîi pe aceasta din urmă drept bază pentru 
operaţiunile romane. 

Macedonia era de secole provincie romană. Ca atare, ea 
nu se întindea spre nord mai departe de Stobi şi spre est mai 
departe de Munţii Rhodope; dar, deşi lipsită de o formă 
definitivă şi supusă unor fluctuații continue, sfera puterii romane 
se întindea mult dincolo de hotarele propriu-zise ale ţării. Se 
pare că pe atunci romanii deţineau supremaţia pînă la Haemus 
(Balcani), în timp ce ţinutul de dincolo de Balcani pînă la Dunăre 
a fost, ce-i drept, călcat de trupe romane, dar nu era în nici un 
caz dependent de Roma. Dincolo de Munţii Rhodope, dinaştii 
traci învecinaţi cu Macedonia, îndeosebi odrişii (|, p. 525), 
stăpînii celei mai întinse părţi a coastei de sud şi a unei părţi a 
litoralului Mării Negre, ajunseseră prin expediţia lui Lucullus (III, 
p. 30) sub protectoratul roman, în timp ce locuitorii ținuturilor 
mai continentale, îndeosebi besii de pe Marița superioară, erau 
consideraţi astfel, dar nu erau supuşi, incursiunile lor în ţinutul 
pacificat şi campaniile de răzbunare pe teritoriul lor 
perpetuîndu-se neîncetat. Astfel se războiseră cu ei tatăl bun al 
lui Augustus, Gaius Octavius, în jurul anului 694 (60) şi Marcus 
Brutus în timpul pregătirilor pentru războiul cu triumvirii, în anul 
711 (43). O altă populaţie tracică, denteleţii (în regiunea Sofiei), 
intenţionaseră în cadrul unei incursiuni în Macedonia, în timpul 
lui Cicero, să asedieze capitala Thessalonike. Dardanii, vecinii 
vestici ai tracilor, o ramură a familiei etnice a ilirilor, care 
locuiau în Serbia sudică şi în districtul Prisrend, au fost 
combătuţi cu succes de Curio, predecesorul în magistratură al 


lui Lucullus (III, p. 30), şi, un deceniu mai tîrziu, în anul 692 (62), 
cu neşansă de către Gaius Antonius, colegul lui Cicero în 
consulat. Mai jos de ţinutul dardanilor, în imediata apropiere a 
Dunării, se aflau alte triburi tracice: în valea Oescus (în regiunea 
Plevnei), tribalii, cîndva puternici, acum decăzuţi; mai departe, 
pe ambele maluri ale Dunării pînă la gurile ei, dacii sau, cum au 
fost denumiți pe malul drept al Dunării folosindu-se vechiul 
nume etnic, rămas şi triburilor înrudite asiatice, mysii sau 
moesii, intrînd în timpul lui Burebista probabil în componenţa 
regatului său, acum fărîmiţaţi din nou în diferite principate. Insă 
cea mai puternică populaţie între Balcani şi Dunăre erau pe 
atunci bastarnii. Acest trib viteaz şi numeros, ramura cea mai 
estică a marelui neam germanic (Il, p. 186), a fost amintit deja 
de mai multe ori. Locuind de fapt dincolo de dacii 
transdanubieni, dincolo de munţii care separă Transilvania de 
Moldova, la gurile Dunării şi în întinsul ţinut pînă la Nistru, ei 
înşişi se găseau în afara sferei romane; dar atît regele Filip al 
Macedoniei, cît şi regele Mithridates al Pontului îşi alcătuiseră 
armatele cu predilecție din oşteni recrutaţi din rîndurile lor şi în 
felul acesta romanii se luptaseră deseori cu ei mai demult. 
Acum ei traversaseră Dunărea în mase mari şi se aşezaseră la 
nord de Haemus; în măsura în care războiul dacic, plănuit de 
Caesar-Tatăl şi apoi de Caesar-Fiul, urmărea, negreşit, să ducă 
la cîştigarea malului drept al Dunării de Jos, el se îndrepta atit 
împotriva lor, cît şi împotriva moesilor dacici de pe malul sudic 
al fluviului. Oraşele greceşti de coastă din ţinutul barbarilor, 
Odessos (lîngă Varna), Tomis, Istropolis, greu încercate de 
această avalanşă de popoare, erau aici, ca pretutindeni, clienţii 
naturali ai romanilor. 

În timpul dictaturii lui Caesar, cînd Burebista se afla în 
plenitudinea puterii sale, dacii desfăşuraseră de-a lungul 
coastei, pînă la Apollonia, acea teribilă expediţie de jaf ale cărei 
urme nu dispăruseră cu totul nici 150 de ani mai tîrziu. Probabil 
că această incursiune îl determinase iniţial pe Caesar-Tatăl să 
întreprindă războiul dacic; şi, după ce fiul dispunea acum şi de 
Macedonia, el trebuia să se simtă într-adevăr obligat să 
intervină aici imediat şi energic. Înfrîngerea pe care colegul lui 
Cicero, Antonius, o suferise la Istropolis din partea bastarnilor 
poate servi drept dovadă că grecii, ca de atitea ori, necesitau 
din nou sprijinul romanilor. 


Într-adevăr, curînd după bătălia de la Actium (725, 29), 
Marcus Licinius Crassus, nepotul celui căzut la Carrhae, a fost 
trimis de către Caesar ca guvernator al Macedoniei şi însărcinat 
să întreprindă acum expediţia împiedicată de două ori. 
Bastarnii, care invadaseră Tracia tocmai atunci, s-au supus fără 
rezistenţă ordinului lui Crassus de a părăsi teritoriul roman; dar 
romanul nu s-a mulţumit cu retragerea lor. La rîndul său, ela 
traversat Munţii Haemus, i-a învins la vărsarea Cibrusului 
(Tibriţa) în Dunăre pe inamicii al căror rege, Deldo, a rămas pe 
cîmpul de luptă şi i-a capturat cu ajutorul unui principe dac, 
partizan al romanilor, pe cei refugiaţi în urma bătăliei într-o 
cetate din apropiere. Fără a mai opune altă rezistenţă, întregul 
ţinut al moesilor s-a supus învingătorului bastarnilor. Aceştia au 
revenit în anul următor pentru a-şi lua revanşa pentru 
înfringerea suferită; dar au avut aceeaşi soartă împreună cu 
acele triburi moesice care ridicaseră din nou armele. Astfel, 
aceşti inamici au fost înlăturați o dată pentru totdeauna de pe 
malul drept al Dunării, acesta fiind supus în întregime stăpinirii 
romane. Concomitent, au fost îmblinziţi tracii încă nesupuşi, li s- 
a luat besilor sanctuarul naţional al lui Dionysos, administrarea 
lui fiind încredinţată principilor odrişilor care, în general, 
deţineau sau trebuiau să deţină de atunci suzeranitatea asupra 
populațiilor tracice la sud de Haemus, sub scutul supremaţiei 
romane. Sub protecţia lor au fost aşezate, de asemenea, oraşele 
greceşti de pe coasta Mării Negre, iar celelalte ţinuturi cucerite 
au fost distribuite diferiților principi vasali care se preocupau 
aşadar mai întîi de apărarea graniţei imperiului; Roma nu 
dispunea de legiuni propriu-zise pentru aceste meleaguri 
îndepărtate. Prin aceste măsuri Macedonia a devenit o provincie 
interioară care nu mai avea nevoie de administraţie militară. Se 
atinsese țelul avut în vedere cu ocazia planurilor pentru 
războaiele dacice. 

Ce-i drept, acest ţel era doar provizoriu. Dar, înainte ca 
Augustus să fi preluat controlul definitiv asupra graniţei de nord, 
el s-a dedicat reorganizării ținuturilor deja înglobate imperiului: 
reglementarea situaţiei în Hispania, Galia, Asia, Siria a necesitat 
mai bine de un deceniu. În continuare vom relata cum a început 
această operă cuprinzătoare după luarea măsurilor necesare în 
provinciile menţionate. 

După cum s-a spus, Italia, care domina asupra a trei 


continente, încă nu era nicidecum stăpînul necondiţionat în 
propria casă. Alpii care o apărau dinspre nord erau împînziţi pe 
întreaga lor întindere, de la o mare la alta, cu populaţii puţin 
numeroase, slab civilizate, de naţionalitate ilirică, retică, celtică, 
ale căror teritorii se aflau în parte în imediata vecinătate a 
marilor oraşe ale Transpadaniei: de exemplu, cel al trumpilinilor 
(Val Trompia) nu departe de oraşul Brixia, cel al camunienilor 
(Val Camonica, mai sus de Lago d'Iseo) în apropierea oraşului 
Bergomum, cel al salasilor (Val d'Aosta) lîngă Eporedia (Ivrea). 
Acestea nu respectau în nici un caz buna vecinătate. Înfrînte 
destul de frecvent şi proclamate pe Capitoliu drept învinse, 
aceste triburi, în ciuda tuturor laurilor nobililor triumfători, îi 
prădau necontenit pe ţăranii şi negustorii Italiei septentrionale. 
Această stare nu putea fi combătută în mod serios cîtă vreme 
guvernul nu se decidea să traverseze înălțimile Alpilor şi să-şi 
supună şi versanţii nordici; căci este evident că mulţi dintre 
tilhari treceau necontenit dincoace de munţi pentru a jefui 
bogata ţară vecină. Şi în direcţia Galiei trebuiau luate măsuri 
similare; populaţiile din valea superioară a Ronului (Wallis şi 
Waadt) au fost într-adevăr supuse de către Caesar, dar se 
numără în rîndul celor care au creat dificultăţi generalilor fiului 
său. Pe de altă parte, paşnicele districte de graniţă ale Galiei se 
plingeau de veşnicele incursiuni ale reţilor. Numeroasele 
expediţii pe care Augustus le-a organizat din cauza acestor 
neajunsuri nu suportă şi nu necesită o prezentare istorică; deşi 
nu sînt şi nici nu merită să fie consemnate în fastele triumfale, 
ele au adus totuşi Italiei pentru prima dată pacificarea nordului. 
Ar merita menţionate supunerea camunienilor pomeniţi mai sus 
în anul 738 (16), prin guvernatorul Illyricumului, şi cea a unor 
populaţii ligurice în regiunea de la Nizza, în anul 740 (14), 
întrucît dovedesc că aceste triburi nesupuse apasă încă la 
jumătatea epocii lui Augustus, asupra ltaliei. Dacă, mai tirziu, 
împăratul declara, în raportul său general despre administrarea 
imperiului sub domnia sa, că el n-ar fi folosit pe nedrept forţa 
împotriva nici uneia dintre aceste mici populaţii, trebuie să 
înţelegem justificarea în sensul că, fiind amenințate cu cedări de 
teritorii şi mutări, ele au ripostat în consecinţă; doar mica ligă 
cautonală condusă de regele Gottius de la Segusio (Susa) s-a 
supus noii rinduieli fără a opune rezistenţă. 

Teatrul acestor lupte îl constituiau versanţii sudici şi văile 


Alpilor. În anul 739 (15) a urmat statornicirea pe versanţii 
nordici ai munţilor şi în ţinutul submontan învecinat. Cei doi fii 
vitregi ai lui Augustus, aparţinind casei imperiale, Tiberius, 
împăratul de mai tîrziu, şi fratele său Drusus au fost introduşi 
astfel în cariera de generali ce le era hărăzită; se urmărea 
obţinerea unor lauri foarte siguri şi rentabili. Din Italia, Drusus a 
pătruns de-a lungul văii Adigei în munţii retici şi a repurtat o 
primă victorie; înaintarea a fost continuată cu ajutorul fratelui, 
pe atunci guvernatorul Galiei, dinspre ţinutul helvetic; pe Lacul 
Boden, trierele romane au învins bărcile vindelicilor; de ziua 
împăratului, 1 august 739 (15), s-a dat ultima bătălie în preajma 
izvoarelor Dunării, prin care Raetia şi ţara vindelicilor - altfel 
spus, Tirolul, Elveţia orientală şi Bavaria, au devenit de acum 
încolo părţi componente ale Imperiului Roman. Impăratul 
Augustus însuşi a mers în Galia pentru a supraveghea războiul şi 
instituirea noii provincii. Acolo unde Alpii se sfirşesc la Golful 
Genova, pe înălţimea ce domină Monaco, Italia recunoscătoare îi 
ridică împăratului Augustus un monument ce scrutează 
depărtările Mării Tireniene, şi astăzi vizibil încă, drept mulţumire 
că în timpul guvernării sale popoarele Alpilor, de la marea 
superioară pînă la cea inferioară - inscripţia enumeră 46 -, au 
fost aduse toate sub stăpînirea Romei. Acesta nu era altceva 
decît simplul adevăr, iar acest război, nimic altceva decit ceea 
ce trebuie să fie războiul: protectorul şi garantul păcii. 
Organizarea noului teritoriu era poate mai dificilă decit 
opera propriu-zisă; şi aceasta îndeosebi din cauză că relaţiile 
politice interne au intervenit aici deosebit de stînjenitor. Întrucît, 
conform naturii lucrurilor, punctul militar de greutate nu putea fi 
plasat în Italia, guvernul trebuia să vegheze ca marile 
comandamente militare să fie ţinute cît mai departe de imediata 
vecinătate a Italiei; mai mult, la ocuparea Raetiei însăşi a 
contribuit strădania îndepărtării definitive a comandamentului 
de care Italia septentrională nu se putuse lipsi pînă atunci; ceea 
ce s-a şi întîmplat. Ne-am fi putut aştepta ca pentru 
indispensabilele concentrări militare din nou-ciştigatul teritoriu 
să fi fost creat un mare centru pe versanţii nordici ai Alpilor; dar 
s-a întîmplat tocmai contrariul. Între Italia, pe de o parte, şi 
marile comandamente de pe Rin şi Dunăre, pe de altă parte, s-a 
creat un lanţ de guvernări mai mici care erau ocupate nu numai 
de către împărat, ci şi de bărbaţi care nu aparţineau senatului. 


Italia era despărțită de provincia sud-galică de cele trei mici 
districte militare ale Alpilor Maritimi (departamentul Alpilor 
Maritimi şi provincia Cuneo), Cotieni, cu capitala Segusio (Susa), 
şi probabil Graieni (Savoya orientală), dintre care cel mai 
important era al doilea, administrat o vreme, în formele 
clientelei, de  sus-numitul principe cantonal Cottius şi 
descendenţii săi. Toate posedau însă o anumită putere militară, 
menirea lor majoră fiind menţinerea securităţii publice în 
teritoriul respectiv şi îndeosebi pe importantele şosele imperiale 
care le străbăteau. Dimpotrivă, valea superioară a Ronului, 
aşadar Wallis şi nou-cucerita Raetia au fost supuse unui 
comandament, superior nu atît prin rang, cît prin putere; era 
imperios necesar ca aici să fie staționat un corp relativ 
însemnat. Însă, pentru a-l putea reduce cît mai mult, Raetia a 
fost depopulată în mare măsură prin îndepărtarea locuitorilor 
săi. Cercul era închis de provincia Noricum, organizată într-un 
mod similar, cuprinzîind cea mai mare parte a actualei Austrii 
germane. Acest întins şi fertil ţinut s-a supus dominaţiei romane 
fără a opune o rezistenţă notabilă, probabil în forma unui 
principat dependent, apărut aici pentru prima dată, regele fiind 
înlocuit însă curînd de procuratorul imperial, de care, oricum, nu 
se deosebea prea mult. Ce-i drept, dintre legiunile de pe Rin şi 
Dunăre, unele şi-au primit taberele permanente în imediata 
vecinătate, pe de o parte, la Vindonissa, pe graniţa retică, iar pe 
de altă parte la Poetovio, pe cea norică, evident, cu scopul de a 
supraveghea provincia vecină; dar în acest spaţiu intermediar 
nu existau nici armata de primă mînă, alcătuită din legiuni 
comandate de generali senatoriali, nici guvernatori senatoriali. 
In această instituţie, neîncrederea în colegiul care guverna 
statul alături de împărat îşi găseşte o expresie deosebit de 
drastică. 

In afară de pacificarea Italiei, scopul principal al acestei 
organizări era asigurarea comunicaţiilor cu nordul, ele avind 
aceeaşi importanţă atit pentru relaţiile comerciale, cît şi pentru 
organizarea militară. Augustus a abordat această sarcină cu o 
energie deosebită şi pe merit numele său s-a perpetuat în 
denumirile oraşelor Aosta şi Augsburg, poate şi în cea a Alpilor 
lulieni. Vechea şosea de coastă, pe care Augustus în parte a 
restaurat-o, în parte a construit-o, de pe ţărmul Liguriei, prin 
Galia şi Hispania, pînă la Oceanul Atlantic, a putut servi doar 


unor scopuri comerciale. Şoseaua peste Alpii Cotieni, deschisă 
deja de către Pompeius (III, p. 22), a fost îmbunătăţită tot sub 
Augustus, de către numitul principe de Susa, şi îi poartă numele; 
la fel şi o şosea comercială ce lega Italia prin Torino şi Susa de 
metropola negustorească a Galiei meridionale, Arelate. Dar linia 
militară propriu-zisă, ce asigura legătura directă între ltalia şi 
taberele de pe Rin, conducea, prin valea Dorei Baltea din Italia, 
atit spre capitala Galiei, Lyon, cît şi spre Rin. Dacă republica se 
mărginise să-şi supună intrarea acelei văi prin fondarea 
Eporediei (Ivrea), Augustus o ocupă în întregime în sensul că 
locuitorii ei - salasii, în continuare turbulenţi şi pe care îi 
combătuse deja în cursul războiului dalmatin - au fost nu numai 
supuşi, ci şi exterminați: aproximativ 36.000, printre ei 8.000 de 
bărbaţi capabili să poarte arme, au fost vinduţi la licitaţie în 
piaţa din Eporedia, cumpărătorii fiind obligaţi ca în termen de 20 
de ani să nu acorde nici unuia libertatea. Tabăra militară de 
unde generalul său Varro Murena îi învinsese decisiv în anul 729 
(25) a devenit fortăreaţa care, ocupată cu 3.000 de colonişti din 
garda imperială, urma să asigure comunicațiile, iar oraşul 
ajunse Augusta Praetoria, actuala Aosta, ale cărei ziduri şi porţi 
ridicate atunci ne vorbesc şi astăzi despre măreţia trecutului. 
Mai tirziu, ea a dominat două şosele alpine; atît cea care 
conducea peste Alpii Graieni sau Micul St. Bernard de-a lungul 
cursului superior al Isèrei şi Ronului la Lyon, cît şi cea care 
ducea peste Alpii Poenini, Marele St. Bernard, spre valea Ronului 
şi Lacul Genevei şi de aici în văile rîurilor Aare şi Rin. Dar oraşul 
a fost construit pentru prima dintre aceste şosele, întrucit la 
origine el posedase numai porţile orientate spre est şi vest; nici 
nu putea fi altfel, întrucit fortăreaţa a fost ctitorită cu un deceniu 
înainte de ocuparea Raetiei, deoarece în acei ani nu exista nici 
organizarea de mai tîrziu a taberelor de pe Rin şi de primă 
importanţă era, necondiţionat, legătura între capitalele Italiei şi 
Galiei. În direcţia Dunării s-a amintit deja de fondarea Emonei în 
ţinutul panonic, pe Sava superioară, lîngă vechea şosea 
comercială de la Aquileia peste Alpii lulieni; această şosea era 
concomitent artera principală a legăturii militare dintre Italia şi 
ţinutul dunărean. In sfîrşit, de cucerirea Raetiei se leagă 
inaugurarea şoselei care ducea de la ultimul oraş italic, 
Tridentum (Trient), de-a lungul văii Adigei spre Augusta, actualul 
Augsburg, fondată de curînd în ţara vindelicilor, şi în continuare 


spre Dunărea superioară. Mai tîrziu, cînd fiul generalului care a 
dobîndit acest ţinut a ajuns la conducere, şoseaua a primit 
numele de  „claudiană”. Ea realiza legătura militară 
indispensabilă între Raetia şi Italia; însă, din cauza importanţei 
relativ scăzute a armatei retice şi, poate, din cauza 
comunicaţiilor mai dificile, ea n-a deţinut niciodată ponderea 
celei de la Aosta. 

Trecătorile şi versanţii nordici ai Alpilor se găseau aşadar 
în posesia sigură a romanilor. Dincolo de Alpi, la est de Rin se 
întindea ţara germanică, la sud de Dunăre - cea a panonienilor 
şi moesilor. Romanii au trecut şi aici la ofensivă la puţin timp 
după ocuparea Raetiei şi concomitent în ambele sensuri. Să 
examinăm mai întîi evenimentele de la Dunăre. 

Ţinutul dunărean, administrat pînă în anul 727 (27), după 
toate aparențele, împreună cu Italia septentrională, devenise 
atunci, cu ocazia reorganizării imperiului, un district 
administrativ autohton, Illyricum, sub un guvernator propriu. El 
era alcătuit din Dalmația, cu hinterlandul său pînă la Drina, în 
timp ce litoralul aflat mai la sud aparţinea de mult provinciei 
Macedonia, şi din posesiunile romane din ţara panonienilor, pe 
Sava. Teritoriul dintre Haemus şi Dunăre pînă la Marea Neagră, 
care, cu puţin timp în urmă, fusese adus de către Crassus în 
dependenţa imperiului, precum şi Noricum şi Raetia se aflau în 
relaţii de clientelă faţă de Roma, aşadar, deşi nu aparţineau 
acestui district, depindeau totuşi mai întîi de guvernatorul 
lilyricumului. Şi Tracia la sud de Haemus, nicidecum liniştită, 
intra, din punct de vedere militar, în aceeaşi sferă. Prin 
menţinerea pînă în epoci tirzii a influenţei acestei organizări 
iniţiale, întregul ţinut dunărean din Raetia pînă în Moesia a fost 
conceput ca un district vamal sub denumirea de Illyricum, în 
sens mai larg. Legiunile staţionau doar în Illiyricumul propriu-zis, 
în celelalte districte probabil că nu se găseau nici un fel de trupe 
imperiale - în orice caz, doar detaşamente mai mici; comanda 
supremă o deţinea proconsulul senatorial al noii provincii, în 
timp ce soldaţii şi ofiţerii erau, bineînţeles, imperiali. Caracterul 
serios al ofensivei începute după cucerirea Raetiei este dovedit 
de faptul că Agrippa, asociatul la împărăție, a preluat mai întîi 
comanda în ţinutul dunărean, proconsulul Illiyricumului trebuind 
să i se subordoneze de drept şi că, atunci cînd moartea 
neaşteptată a lui Agrippa, în primăvara anului 742 (12), a dus la 


eşuarea acestei combinaţii, Illyricumul a trecut în anul următor 
sub administraţie imperială, generalii imperiali obţinînd astfel 
aici comanda supremă. In acest loc s-au format curînd trei 
centre militare care vor duce şi la împărţirea administrativă 
tripartită a ținutului dunărean. Micile principate din teritoriul 
cucerit de Crassus au fost înlocuite de provincia Moesia, al cărei 
guvernator, în actualele Serbia şi Bulgaria, s-a ocupat de 
apărarea graniţelor împotriva dacilor şi bastarnilor. În provincia 
Illyricum de pînă atunci, o parte a legiunilor a fost aşezată pe 
Kerke şi Cettina, pentru a-i ţine în friu pe dalmaţii care 
continuau să se agite. Puterea principală staţiona în Panonia, pe 
Sava, graniţa de atunci a imperiului. Din punct de vedere 
cronologic, nu putem fixa cu exactitate această dislocare a 
legiunilor şi organizarea provinciilor; probabil că serioasele 
războaie purtate concomitent împotriva panonienilor şi tracilor, 
despre care vom relata mai jos, au dus mai întîi la instituirea 
guvernării Moesiei, iar legiunile dalmatice şi cele de pe Sava au 
primit mai tîrziu comandanţi supremi proprii. 

Aşa cum expedițiile împotriva panonienilor şi germanilor 
sînt, într-un fel, repetarea expediției retice la o scară mai largă, 
la fel ele erau conduse de aceiaşi comandanţi cu titlul de legaţi 
imperiali: cei doi prinți ai casei imperiale, Tiberius, care a 
preluat comanda în Illyricum în locul lui Agrippa, şi Drusus, care 
a mers pe Rin, amindoi nemaifiind acum tineri neîncercaţi, ci 
bărbaţi în floarea vîrstei, capabili să facă faţă unor munci grele. 

Meleagurile dunărene nu duceau lipsă de pretexte 
convenabile pentru reluarea războiului. Tilhari din Panonia şi 
chiar din paşnicul Noricum au jefuit în anul 738 (16) ţinutul pînă 
în Istria. Doi ani mai tîrziu, provincialii ilirici au ridicat armele 
împotriva stăpinilor lor şi cu toate că, atunci cînd Agrippa a 
preluat comanda, în toamna anului 741 (13), au revenit la 
ascultare fără a opune rezistenţă, se spune totuşi că tulburările 
ar fi reînceput îndată după moartea sa. Nu putem aprecia în ce 
măsură aceste mărturii romane corespund adevărului; motivul şi 
scopul propriu-zis ale acestui război erau neîndoielnic avansarea 
graniţei romane, impusă de situaţia politică generală. Despre 
cele trei campanii ale lui Tiberius în Panonia (742-744; 12-10) 
există informaţii foarte lacunare. Drept urmare a acestora, 
guvernul a anunţat stabilirea graniţei provinciei Illyricum pe 
Dunăre. Este neîndoielnic corect că aceasta din urmă a fost 


privită de atunci, pe întregul ei curs, drept graniţa teritoriului 
roman, dar în nici un caz nu s-a trecut atunci la o supunere 
propriu-zisă sau chiar la ocuparea integrală a acestui vast ţinut. 
Tiberius a întîlnit principala rezistenţă la populaţiile declarate 
deja romane, îndeosebi la dalmaţi; dintre populaţiile supuse 
atunci pentru prima dată, cea mai însemnată este cea a 
breucilor panonieni de pe Sava inferioară. Nu este probabil ca 
armatele romane să fi depăşit cel puţin Drava în cursul acestor 
campanii, în nici un caz nu şi-au amplasat taberele permanente 
pe Dunăre. Ce-i drept, ţinutul dintre Sava şi Drava a fost ocupat 
şi cartierul general al armatei ilirice nordice a fost transferat de 
la Siscia pe Sava, la Poetovio (Pettau), pe cursul mijlociu al 
Dravei, în timp ce garnizoanele romane din ţinutul noric, ocupat 
de curînd, se întindeau pînă la Dunăre la Carnuntum (Petronell, 
lîngă Viena), pe atunci cel mai estic oraş noric. Întinsul şi marele 
tinut dintre Drava şi Dunăre, actuala Ungarie vestică, probabil 
că nici n-a fost ocupat atunci din punct de vedere militar. Aceste 
pregătiri corespundeau planului general al ofensivei începute; 
se căuta legătura cu armata galică, şi pentru noua graniţă a 
imperiului în nord-est punctul de sprijin firesc nu era Ofen, ci 
Viena. 

Expediția pe care Lucius Piso, poate primul guvernator 
propriu pe care l-a avut Moesia, a întreprins-o în aceeaşi 
perioadă împotriva tracilor constituie într-un fel suplimentarea 
expediției panonice a lui Tiberius. Cele două mari naţiuni 
învecinate, ilirii şi tracii, despre care vom prezenta o relatare 
amănunţită într-un capitol următor, trebuiau să fie supuse din 
aceleaşi considerente. Populaţiile Traciei interioare se dovedeau 
a fi şi mai îndărătnice decit ilirii şi nu dădeau ascultare regilor pe 
care îi întronase Roma; în anul 738 (16), o armată romană a 
trebuit să intervină aici pentru a-l sprijini pe principe împotriva 
besilor. Dacă am avea descrieri exacte despre bătăliile 
desfăşurate în anii 741-743 (13-11) în cele două regiuni, 
acţiunile simultane ale tracilor şi ilirilor ar apărea, probabil, 
comune. Este cert că masa triburilor tracice de la sud de 
Haemus şi probabil şi cele din Moesia au participat la acest 
război naţional şi că opoziţia tracilor a fost la fel de dirză ca 
aceea a ilirilor. Pentru ei, el era totodată un război religios; nu se 
uitase că sanctuarul lui Dionysos a fost luat besilor şi încredinţat 
principilor odrişi situaţi de partea romană; în fruntea insurecției 


se găsea un preot al acestui Dionysos şi ea s-a îndreptat mai 
întîi tocmai împotriva acestor principi. Unul dintre ei a fost prins 
şi ucis, celălalt a fost alungat; insurgenții, în parte înarmaţi şi 
disciplinati după modelul roman, l-au învins pe Piso în prima 
întîlnire şi au pătruns pînă în Macedonia şi Chersonesul Tracic; 
se părea că era ameninţată şi Asia. Insă disciplina romană s-a 
impus pînă la urmă şi în faţa acestor adversari viteji; în decursul 
mai multor campanii Piso a înfrîint rezistenţa, iar comanda 
Moesiei, instituită pe „malul tracic”, fie deja cu această ocazie, 
fie curînd după aceea, a destrămat coeziunea populațiilor daco- 
tracice, despărţind triburile de pe malul stîng al Dunării de cele 
înrudite de la sud de Haemus; în ţinutul Dunării de Jos stăpînirea 
romană se consolidase astfel în mod temeinic. 

Schimbarea situaţiei existente era impusă nu atit de către 
panonieni şi traci, cît de către germani. Din timpul lui Caesar, 
graniţa statului roman era formată de Rin, de la Lacul Konstantz 
pînă la vărsare (III, p. 167). Rinul nu era o linie de demarcaţie 
etnică, întrucît, din timpuri străvechi, în nord-estul Galiei celții se 
amestecaseră cu germanii, treverii şi nervienii, dorind ei înşişi 
să fie consideraţi germani (III, p. 159), iar pe Rinul mijlociu însuşi 
Caesar aşezase resturile cetelor lui Ariovist, tribocii (în Alsacia), 
nemeţii (lîngă Speyer), vangionii (lîngă Worms). Bineînţeles, 
aceşti germani de pe malul stîng ai Rinului păstrau faţă de 
stăpînirea romană o fidelitate mai mare decit cantoanele celtice, 
şi nu ei au fost cei care au deschis porţile Galiei conaţionalilor 
de pe malul drept. Dar aceştia din urmă, obişnuiţi cu incursiunile 
de jaf de dincoace de fluviu şi neuitînd nici de tentativele de 
colonizare aproape reuşite, au venit şi nechemaţi. Unica 
populaţie germanică de dincolo de Rin, care se separase deja în 
timpul lui Caesar de rudele ei şi trecuse sub protecţie romană, 
ubii, fuseseră nevoiţi să se retragă din cauza urii concetăţenilor 
lor îndirjiţi şi să caute pe malul roman siguranţă şi locuinţe noi 
(716, 38). Sub presiunea războiului sicilian apropiat, Agrippa, 
deşi aflat în persoană în Galia, nu-i putuse ajuta atunci în alt 
mod şi traversase Rinul numai pentru a efectua strămutarea. 
Din această aşezare s-a născut mai tirziu Colonia noastră. 
Romanii care se ocupau cu negoţul pe malul drept au fost 
păgubiţi deseori de către germani, astfel încît în anul 729 (25) a 
trebuit să se desfăşoare o incursiune dincolo de Rin, iar în anul 
734 (20) Agrippa a fost nevoit să respingă din Galia cetele 


germanice venite peste Rin; dar în anul 738 (16) malul de 
dincolo a fost cuprins de o frămîntare generală, prevestind o 
invazie de proporţii. Sugambrii de pe Ruhr şi vecinii lor au luat 
iniţiativa: la nord, în Valea Lippei, usipeţii, la sud tencterii; ei i- 
au capturat pe negustorii romani aflaţi în acele locuri şi i-au 
răstignit, pe urmă au traversat Rinul, jefuind cantoanele galice 
în lung şi în lat; iar cînd guvernatorul Germaniei l-a trimis pe 
legatul Marcus Lollius cu legiunea a V-a împotriva lor, ei au 
învins mai întîi cavaleria, după care au pus legiunea pe fugă, 
capturîndu-i chiar şi vulturul. După aceste izbinzi ei s-au întors 
nestingheriţi în patrie. Deşi în sine fără prea mare importanţă, 
acest insucces al armatelor romane dădea totuşi de gîndit din 
cauza mişcării germanice şi a dificilei stări de spirit din Galia; 
însuşi Augustus s-a deplasat în provincia atacată, iar această 
acţiune poate fi considerată prima cauză a marii ofensive care, 
debutind cu războiul retic (739, 15), a dus în continuare la 
campaniile lui Tiberius în Illyricum şi ale lui Drusus în Germania. 

Nero Claudius Drusus, născut în anul 716 (39) de Livia în 
casa noului ei soţ, Augustus de mai tîrziu, iubit şi crescut de 
acesta din urmă ca un fiu - ca pe fiul său, spunea -, un ideal al 
frumuseţii virile şi plăcut prin conduita sa, un soldat viteaz şi un 
general destoinic, pe deasupra un partizan declarat al vechii 
ordini republicane şi în toate privinţele unul dintre prinții cei mai 
populari ai casei imperiale, a preluat administrarea Galiei şi 
comanda supremă împotriva germanilor; după întoarcerea lui 
Augustus în Italia (741, 13), supunerea lor era plănuită în mod 
serios. Nu putem cunoaşte în mod clar nici puterea armatei 
staționate atunci pe Rin, nici starea de spirit din rîndul 
germanilor; un singur fapt este evident, şi anume că cei din 
urmă nu erau capabili să riposteze nici unui atac concentrat în 
mod corespunzător. Ţinutul de pe Neckar, stăpiînit cîndva de 
helveţi (II, p. 115), după aceea timp îndelungat teritoriu de 
graniţă disputat cu germanii, era pustiu şi dominat în parte prin 
intermediul vindelicilor, de curînd supuşi în parte de germanii 
partizani ai romanilor de lîngă Strassburg, Speyer şi Worms. Mai 
la nord, pe cursul superior al rîului Main, locuiau marcomanii, 
poate cel mai puternic dintre triburile suebice, dar din timpuri 
îndepărtate învrăjbiţi cu germanii de pe Rinul mijlociu. La nord 
de Main urmau mai întîi chattii în Taunus, în aval, pe Rin, sus- 
numiții tencteri, sugambri şi usipeţi; în spatele lor se găseau 


puternicii cherusci de pe Weser, precum şi o serie de populaţii 
de importanţă secundară. Aşa cum atacul împotriva Galiei 
romane fusese executat de triburile de pe Rinul mijlociu, în 
frunte cu sugambrii, la fel expediţia de răzbunare a lui Drusus s- 
a orientat în principal împotriva lor; ei s-au aliat împotriva lui 
Drusus pentru apărarea comună şi pentru alcătuirea unei 
armate naţionale formate din contingentele tuturor acestor 
cantoane. Dar triburile frisone de pe coasta Mării Nordului nu s- 
au aliat, stăruind în propria lor izolare. 

Germanii au fost cei care au preluat ofensiva. Sugambrii şi 
aliaţii lor i-au capturat din nou pe toţi romanii aflaţi pe malul lor 
şi au răstignit din rîndul acestora vreo 20 de centurioni. Triburile 
aliate au hotărît să invadeze din nou Galia, împărțind prada 
dinainte: sugambrii urmau să primească oamenii, cheruscii - 
caii, triburile suebice - aurul şi argintul. Astfel, la începutul 
anului 742 (12) au încercat iarăşi să traverseze Rinul, bazindu- 
se şi pe sprijinul germanilor de pe malul stîng şi sperînd chiar 
într-o insurecție a cantoanelor galice care se agitau tocmai 
atunci din cauza neobişnuitei întreprinderi a censului. Dar tînărul 
general roman a luat măsurile potrivite: a sufocat mişcarea din 
teritoriul roman încă înainte de a lua amploare, i-a respins pe 
invadatori dincolo de vadul fluviului, după care a trecut şi el 
Rinul pentru a incendia ţinutul usipeţilor şi sugambrilor. Era o 
măsură provizorie; planul de război propriu-zis, conceput la o 
scară mai largă, prevedea cucerirea coastei Mării Nordului şi a 
gurilor rîurilor Ems şi Elba. După toate probabilitățile, numerosul 
şi viteazul trib al batavilor din Delta Rinului a fost înglobat 
atunci, pe calea înţelegerii, în Imperiul Roman; cu ajutorul lor s-a 
realizat o legătură pe apă de la Rin la Lacul Zuider şi de aici la 
Marea Nordului, care deschidea flotei renane o cale sigură şi 
mai scurtă spre vărsarea riurilor Ems şi Elba. Frisonii de pe 
coasta de nord au urmat exemplul batavilor, supunîndu-se şi ei 
stăpiînirii străine. Aici romanii şi-au netezit calea mai degrabă 
prin politica chibzuită decît prin supremaţia militară: aceste 
populaţii rămăseseră aproape în întregime scutite de impozite şi 
modalitatea de includere în serviciul de război nu le înspăimînta, 
ci le atrăgea. De aici expediţia şi-a urmat cursul de-a lungul 
țărmului Mării Nordului; în larg a fost luată cu asalt insula 
Burchanis (poate Borkum, în faţa Frisiei Orientale), iar pe Ems 
flota romană a învins flota de vase a bructerilor; Drusus a ajuns 


pînă la cauci, la vărsarea rîului Weser. Bineînţeles, la întoarcere 
flota s-a rătăcit în zona periculoaselor şi necunoscutelor bancuri 
de nisip şi, dacă frisonii n-ar fi asigurat armatei naufragiate o 
escortă credincioasă, ea ar fi ajuns într-o situaţie foarte critică. 
Totuşi, în urma acestei prime expediţii coasta devenise romană 
de la estuarul Rinului pînă la vărsarea rîului Weser. 

Aşadar, după ocuparea litoralului, în anul următor (743, 
11) a început supunerea ținutului continental. Ea a fost 
substanţial uşurată de vrajba existentă în rîndul germanilor de 
pe cursul mijlociu al Rinului. Chattii nu au trimis contingentul 
promis pentru atacul încercat în anul precedent împotriva Galiei; 
cu o miînie de înţeles, dar cît se poate de nepolitică, sugambrii 
au atacat ţara chattiilor cu toată forţa; astfel, romanii au ocupat 
fără dificultate propriul lor teritoriu, ca şi pe cel al vecinilor lor 
de pe Rin. Chattii s-au supus apoi fără rezistenţă inamicilor 
inamicilor lor; cu toate acestea, au fost siliţi să evacueze malul 
Rinului şi să ocupe în schimb teritoriul pe care sugambrii îl 
deţinuseră pînă atunci. La fel au fost înfrînţi mai spre interior 
puternicii cherusci de pe cursul mijlociu al rîului Weser. După ce 
în anul precedent fuseseră atacați dinspre litoral, caucii situaţi 
pe cursul inferior al Weserului au fost atacați acum dinspre 
interior, fiind astfel ocupat întregul ţinut dintre Rin şi Weser, cel 
puţin în locurile de importanţă strategică. Ce-i drept, ca şi în 
anul precedent, reîntoarcerea s-ar fi încheiat aproape printr-un 
dezastru; la Arbalo (poziţie necunoscută), într-o strimtoare, 
romanii s-au trezit încercuiți de germani, care le-au tăiat 
comunicațiile; însă disciplina de fier a legionarilor, ca şi semeaţa 
încredere În victorie a germanilor au transformat 
ameninţătoarea înfrîngere într-o strălucită victorie. În anul 
următor s-au răsculat chattii (744, 10), îndirjiţi din cauza 
pierderii vechii şi frumoasei lor patrii; dar acum rămăseseră şi ei 
izolaţi, aşa încît, după o rezistenţă dirză şi pierderi simţitoare, au 
fost înfrînţi de romani (745, 9). Marcomanii de pe cursul superior 
al rîului Main, după ţinutul chattiilor primii ameninţaţi de atacul 
roman, l-au evitat şi s-au retras în ţara boiilor, Boemia actuală, 
fără a interveni de aici, unde se aflau departe de sfera 
nemijlocită a puterii romane, în luptele de pe Rin. Războiul luase 
sfîrşit pe întregul cuprins dintre Rin şi Weser. În anul 745 (9) 
Drusus a putut pătrunde în cantonul cheruscilor, pe malul drept 
al rîului Weser, înaintînd de aici pînă pe Elba, pe care n-o 


traversă, fiind probabil îndemnat să rămînă pe malul de 
dincoace. S-au dat multe bătălii crîncene, dar nicăieri nu s-a 
opus o rezistenţă încununată de succes. Dar la întoarcere, 
probabil de-a lungul rîului Saale şi de aici spre Weser, romanii 
au suferit o lovitură grea, nu din partea inamicului, ci printr-un 
accident imprevizibil. Generalul a căzut de pe cal, fracturîndu-şi 
coapsa; după o suferinţă de treizeci de zile, el a murit în ţinutul 
îndepărtat dintre Saale şi Weser, unde nici o armată romană nu 
păşise înaintea lui, în braţele fratelui care venise în grabă de la 
Roma. A murit în al treizecilea an al vieţii, în deplinătatea puterii 
şi succeselor sale, deplîns profund şi îndelungat de ai săi şi de 
întregul popor, trebuind, poate, să fie considerat fericit, întrucît 
zeii l-au lăsat să moară tînăr şi să scape astfel de deziluziile şi 
amărăciunile care-i lovesc cel mai dureros pe cei mari; astfel, 
strălucitoarea sa figură de erou continuă să dăinuie şi astăzi în 
amintirea lumii. 

Cum era şi firesc, moartea destoinicului general nu a 
schimbat cu nimic bunul mers al evenimentelor. Fratele său 
Tiberius venise destul de repede nu numai pentru a-i închide 
ochii, dar şi pentru a salva armata, cu mina-i fermă, şi a 
continua cucerirea Germaniei. El a fost comandantul în următorii 
doi ani (746, 747; 8, 7); în timpul acesta nu s-a ajuns la bătălii 
mai mari, dar între Rin şi Elba trupele romane s-au arătat 
pretutindeni, iar cînd Tiberius a dispus ca toate cantoanele să 
recunoască stăpînirea romană în mod formal, declarînd totodată 
că poate primi recunoaşterea doar simultan din partea tuturor 
cantoanelor, ele s-au supus fără excepţie, ultimii fiind sugambrii 
- pentru care, fireşte, nu putea exista o pace reală. Cît de mult 
se realizase din punct de vedere militar este dovedit de 
expediţia lui Lucius Domitius Ahenobarbus, organizată puţin mai 
tîrziu. Fiind guvernator al Illyricumului şi plecînd probabil din 
ţara vindelicilor, el a putut repartiza unei cete rătăcitoare de 
hermunduri locuri de habitat chiar în ţara marcomanilor, 
ajungînd cu ocazia acestei expediţii pînă dincolo de Elba, fără a 
întîimpina vreo rezistenţă. Marcomanii erau întru totul izolaţi în 
Boemia, iar restul Germaniei dintre Rin şi Elba era provincie 
romană, chiar dacă nu pe deplin pacificată. 

Organizarea  militaro-politică a Germaniei, statornicită 
atunci, poate fi cunoscută doar într-un mod incomplet, întrucît, 
pe de o parte, ne lipsesc datele exacte despre măsurile luate 


pentru protecţia graniţei orientale a Galiei în perioada 
anterioară, iar pe de altă parte, realizările celor doi fraţi au fost 
distruse, în majoritatea lor, de evoluţia ulterioară a lucrurilor. In 
nici un caz nu a avut loc o transferare a graniţei romane de pe 
Rin; acesta era probabil țelul, dar el încă nu fusese atins. Ca şi 
Dunărea în Illyricumul de atunci, Elba era, ce-i drept, graniţa 
politică a imperiului, însă Rinul era linia apărării graniţei, iar 
comunicațiile din spatele frontului mergeau de la castrele de pe 
Rin spre marile oraşe şi porturi ale Galiei. In timpul acestor 
campanii, marele cartier general este aşa-numita „Vechea 
tabără” de mai tîrziu, Castra vetera (Birten, lîngă Xanten), prima 
înălţime dominantă în aval de Bonn de pe malul stîng al Rinului, 
din punct de vedere militar corespunzînd aproximativ actualului 
oraş Wesel de pe malul drept. Acest loc, probabil ocupat de la 
începutul dominaţiei romane pe Rin, a fost constituit de către 
Augustus ca bastion al Germaniei; şi dacă fortăreaţa a fost în 
toate timpurile punctul de sprijin pentru defensiva romană de pe 
malul stîng al Rinului, ea era în aceeaşi măsură bine aleasă 
pentru invadarea malului drept, fiind situată în faţa Lippei, 
navigabilă pe o mare distanţă şi fiind legată de malul drept 
printr-un pod solid. Opusul acestei „vechi tabere” de la vărsarea 
Lippei era format probabil de Mogontiacum, actualul Mainz, de 
la vărsarea rîului Main, după toate probabilitățile o creaţie a lui 
Drusus; amintitele cedări de teritorii impuse chattiilor, ca şi 
fondările din Taunus, asupra cărora vom mai reveni, dovedesc 
cel puţin că Drusus a recunoscut importanţa militară a liniei 
Mainului şi, în consecinţă, a cheilor ei de pe malul stîng al 
Rinului. Dacă tabăra legiunii de pe Aare a fost instituită, după 
toate probabilitățile, pentru a-i ţine sub ascultare pe reţi şi 
vindelici (p. 10), fondarea ei aparţine probabil deja acestei 
epoci; dar ea a fost legată numai în mod exterior de realizările 
militare  galo-germanice. Cu greu tabăra legiunii de la 
Strassburg poate fi datată în această perioadă. Baza poziţiei 
armatelor romane era formată de linia de la Mainz pînă la 
Wesel. Este cert că, exceptind provincia narbonensă care nu 
mai era imperială, Drusus şi Tiberius deţineau atit guvernarea 
întregii Galii, cît şi comanda tuturor legiunilor renane; cu 
excepţia acestor prinți, administraţia civilă a Galiei trebuie să fi 
fost separată atunci de comanda trupelor romane, dar este 
puţin probabil ca aceasta din urmă să fi fost divizată deja în 


două comandamente coordonate. 

Efectivul acestei armate, probabil mai mică, a Rinului de 
sub comanda lui Drusus nu poate să fi fost mai mare decit cel al 
armatei care, 20 de ani mai tirziu, va staţiona în Germania, de 
cinci pînă la şase legiuni, aproximativ 50.000-60.000 de soldaţi. 

Aceste reglementări militare de pe malul stîng al Rinului 
se corelează cu cele impuse pe malul drept. Pentru început, 
romanii l-au luat în stăpiînire. Această măsură i-a afectat mai 
ales pe sugambri; dar aici trebuie avută în vedere şi răzbunarea 
vulturului capturat şi a centurionilor răstigniţi. In contradicţie cu 
dreptul popoarelor, solii trimişi pentru declararea supunerii, cei 
mai nobili ai naţiunii, au fost trataţi ca prizonieri de război, 
sfirşind într-un mod ruşinos în fortărețele italice. Din masa 
poporului, 40.000 de indivizi au fost îndepărtați din patria lor, 
fiind colonizați pe malul galic, unde mai tirziu sînt întâlniți, 
probabil, sub numele de cugerni. Numai un rest nesemnificativ, 
nepericulos al puternicului trib a putut rămîne în locurile de 
baştină. Cete suebice au fost transferate de asemenea în Galia, 
alte populaţii fiind împinse mai spre interior: de exemplu, marsii 
şi, desigur, chattii; pretutindeni pe Rinul mijlociu populaţia 
indigenă de pe malul drept a fost fie mutată, fie slăbită. De-a 
lungul acestui mal s-au instituit şi 50 de posturi întărite. De la 
Mogontiacum, ţinutul luat chattiilor, de la cantonul matiecilor 
pînă la actualul Wiesbaden, a fost inclus în liniile romane, iar 
înălţimea Taunusului a fost puternic întărită. Insă înainte de 
toate a fost cucerită linia Lippei dinspre Vetera; este cert că, 
dintre cele două şosele militare ocupate de fortărețe la distanţe 
egale de o zi de marş, de pe ambele maluri ale rîului, una, cea 
de pe malul drept, este opera lui Drusus, ca şi fortăreaţa Aliso 
din ţinutul izvoarelor Lippei, probabil actualul sat Elsen, în 
apropiere de Paderborn. Ei i se adaugă amintitul canal de la 
gurile Rinului la Lacul Zuider şi un dig ridicat de Lucius Domitius 
Ahenobarbus într-o întinsă zonă mlăştinoasă între Ems şi Rinul 
inferior, aşa-numitele „poduri lungi”. De asemenea, prin întregul 
ţinut erau staționate posturi romane izolate; astfel de posturi 
sînt amintite mai tirziu la frisoni şi la cauci, aşa încît ar putea fi 
plauzibilă afirmaţia că garnizoanele romane se întindeau pînă la 
Weser şi Elba. În sfîrşit, în cursul iernii armata era cantonată pe 
Rin, dar vara, chiar dacă nu erau întreprinse expediţii propriu- 
zise, staţionau întotdeauna în ţara cucerită, de obicei la Aliso. 


În teritoriul nou cucerit romanii nu s-au organizat însă 
doar din punct de vedere militar. Germanii, ca şi ceilalţi 
provinciali erau determinaţi să accepte jurisdicţia guvernatorilor 
romani, iar expedițiile de vară ale generalilor au devenit treptat 
obişnuite călătorii judiciare ale guvernatorilor. Acuzaţia şi 
apărarea celor învinuiți se desfăşurau în limba latină; avocaţii 
romani şi-au început activitatea din plin atît dincoace, cît şi 
dincolo de Rin, dar în acest din urmă caz i-au îndirjit profund pe 
barbarii neobişnuiţi cu asemenea procedee. Mai lipseau multe 
pentru desăvirşirea instituţiilor provinciale; încă nu se trecuse la 
o contribuţie formală a censului şi la recrutări regulate pentru 
armata romană. Dar, aşa cum noua ligă cantonală a fost 
instituită în Galia tocmai acum în legătură cu introducerea 
simultană a venerării divine a monarhului, şi în noua Germanie 
s-au pus bazele unei asemenea instituţii. Cînd Drusus a 
consacrat la Lyon altarul lui Augustus pentru Galia, ubii, 
germanii aşezaţi ultimii pe malul stîng al Rinului, nu au fost 
primiţi în această asociaţie, aşa încît în localitatea lor principală 
- conform poziţiei sale, aceasta era pentru Germania ceea ce 
însemna Lyon pentru cele trei Galii - s-a înălţat un altar similar 
pentru cantoanele germanice, al cărui sacerdoţiu a fost 
administrat în anul 91 de tînărul principe cherusc Segimundus, 
fiul lui Segestes. 

Desăvirşirea succesului militar a fost frîntă sau întreruptă 
totuşi de politica familială imperială. Neînţelegerile dintre 
Tiberius şi tatăl său vitreg au dus, la începutul anului 748 (6), la 
depunerea comenzii din partea celui dintii. Interesul dinastic nu 
permitea ca operaţii militare cuprinzătoare să fie încredințate 
altor generali decît prinților familiei imperiale; iar după moartea 
lui Agrippa şi Drusus şi retragerea lui Tiberius ea nu mai 
dispunea de alţi generali capabili. Ce-i drept, cei zece ani în care 
provinciile Illyricum şi Germania au fost conduse de guvernatori 
cu puteri ordinare nu vor fi fost lipsiţi cu totul de operaţii 
militare, cum ne apar nouă. Tradiţia îndatorată curţii informează 
diferit despre campaniile conduse cu şi cele conduse fără prinți; 
dar stagnarea este de netăgăduit şi ea însăşi a constituit un 
regres. Ahenobarbus, care, datorită înrudirii sale cu familia 
imperială - soţia sa era nepoata de soră a lui Augustus -, avea 
mînă mai liberă decit alţi magistrați şi care, în timpul guvernării 
sale ilirice, traversase Elba fără a întîmpina vreo rezistenţă, nu 


va culege mai tîrziu lauri ca guvernator al Germaniei. Nu numai 
îndîrjirea, dar şi curajul germanilor erau într-o creştere continuă 
şi în anul 2 ţara se răscoală din nou, armele fiind ridicate de 
cherusci şi cauci. Între timp, moartea a intervenit în destinele 
familiei imperiale şi dispariţia tinerilor fii ai lui Augustus a dus la 
reconcilierea lui cu Tiberius. Imediat după pecetluirea acestei 
reconcilieri prin adoptarea şi proclamarea ei (4), Tiberius a 
reluat opera din punctul unde fusese întreruptă şi, în vara 
aceasta, ca şi în următoarele două veri (5-6), a condus armatele 
dincolo de Rin. Era o repetare şi o potenţare a campaniilor 
precedente. Cheruscii au fost readuşi la ascultare în prima 
campanie, caucii în cea de-a doua; s-au supus canenefaţii, 
învecinaţi cu batavii, prin vitejie cu nimic mai prejos decit 
aceştia din urmă, bructerii şi alte cantoane, ca şi puternicii 
longobarzi, amintiţi aici pentru prima dată şi vieţuind atunci 
între Weser şi Elba. Prima campanie a fost dusă pe Weser în 
interior; în cea de-a doua, legiunile romane au ajuns chiar pe 
malul opus al Elbei, faţă în faţă cu milițiile germane. In anii 4 şi 5 
se pare că, pentru prima dată, armata romană şi-a instalat 
taberele de iarnă pe pămînt germanic, la Aliso. Toate acestea s- 
au realizat fără lupte deosebite; prevăzătoarea purtare a 
războiului nu numai că frinsese orice rezistenţă, dar o făcea 
imposibilă. Acest general nu a căutat laurii sterili, ci succesul 
durabil. În aceeaşi măsură s-a reluat şi navigația maritimă; ca şi 
prima campanie a lui Drusus, cea din urmă a lui Tiberius se 
evidenţiază prin navigația pe Marea Nordului. Dar de data 
aceasta flota romană a pătruns mai departe, cercetînd întregul 
țărm al Mării Nordului pînă la promontoriul cimbrilor, altfel spus 
la extremitatea lutlandei şi, navigind pe Elba în amonte, a 
realizat joncţiunea cu armata de uscat staționată aici. Impăratul 
a interzis traversarea acesteia în mod categoric; dar popoarele 
de dincolo de Elba, sus-numiţii cimbri din lutlanda actuală, 
charuzii aşezaţi la sud de aceştia din urmă, puternicii semnoni 
dintre Elba şi Odra intraseră cel puţin în relaţii cu noii vecini. 

Se putea crede că țelul fusese atins. Dar mai lipsea ceva 
pentru forjarea inelului de fier care urma să înlănţuie Marea 
Germanie: realizarea legăturii între Dunărea mijlocie şi Elba 
superioară, luarea în stăpinire a vechii ţări a boiilor, care, prin 
cununa sa muntoasă, se intercala ca o grandioasă fortăreață 
între Noricum şi Germania. Regele Maroboduus, născut dintr-o 


nobilă gintă marcomană, dar, datorită tinereţii petrecute la 
Roma, iniţiat în severa organizare militară şi politică romană, nu 
s-a mulţumit, după revenirea sa - poate că în timpul primelor 
campanii ale lui Drusus şi transferarea marcomanilor de pe Main 
pe Elba superioară -, doar cu proclamarea ca principe al 
poporului său, ci, spre deosebire de felul relaxat al regalității 
germanice, şi-a organizat stăpînirea după modelul celei 
augustane. In afară de propriul popor, el stăpînea asupra 
puternicului trib al lugiilor (în Silezia actuală), şi clientela sa 
trebuie să se fi întins asupra întregului ţinut al Elbei, întrucît 
longobarzii şi semnonii sînt desemnaţi supuşii lui. Pînă atunci, el 
menţinuse neutralitatea deplină atit faţă de romani, cit şi faţă 
de ceilalţi germani; ce-i drept, el a oferit inamicilor Romei, 
fugari, un loc de azil în ţara sa, dar nu a intervenit activ în luptă 
nici cînd hermundurii au primit din partea guvernatorului roman 
pămînt pe teritoriul marcoman (p. 23) şi nici cînd malul stîng al 
Elbei a fost ocupat de către romani. El nu li s-a supus, dar a 
acceptat toate aceste evenimente fără a întrerupe relaţiile 
prieteneşti cu romanii. Prin această politică, în nici un caz 
măreaţă şi cu greu putind fi numită înţeleaptă, el a obţinut 
privilegiul de a fi atacat ultimul; după strălucitele campanii 
germanice din anii 4 şi 5 a venit şi rîndul lui. Armatele romane s- 
au apropiat de inelul muntos al Boemiei din două părţi: dinspre 
Germania şi Noricum, Gaius Sentinus Saturninus a înaintat de-a 
lungul rîului Main, defrişind desele păduri din Spessart şi Munţii 
Fichtel cu ajutorul securei şi focului, iar Tiberius dinspre 
Carnuntum, unde legiunile ilirice staţionaseră în cursul iernii din 
anii 5 şi 6; cele două armate, ce formau împreună 12 legiuni, 
erau aproape de două ori mai numeroase decit cea a inamicului, 
a cărui forţă militară era estimată la 70.000 de pedeştri şi 4.000 
de călăreţi. Se părea că prevăzătoarea strategie a generalului 
asigurase succesul şi în acest caz, cînd un eveniment neaşteptat 
întrerupse înaintarea romanilor. 

Populaţiile dalmatine şi panoniene, cel puţin cele din 
ţinutul Savei, se supuseseră de curînd guvernatorilor romani, 
însă îndurau noua guvernare cu o îndirjire crescîndă, mai ales 
din cauza impozitelor apăsătoare şi percepute fără cruţare. 
Cînd, mai tîrziu, Tiberius a încercat să afle cauzele răzvrătirii, 
unul dintre conducători îi răspunse că ele rezidă în faptul că 
romanii îşi încredinţaseră paza turmelor nu unor cîini şi nici unor 


păstori, ci lupilor. Acum legiunile au fost duse din Dalmația pe 
Dunăre şi bărbaţii capabili să poarte arme au fost încorporaţi 
pentru a contribui la întărirea acestor armate. Aceste 
contingente au făcut primul pas şi au ridicat armele nu pentru, 
ci împotriva Romei; conducătorul lor se numea Bato, din neamul 
desitiaţilor (lîngă Sarajevo). Exemplul a fost urmat de panonieni, 
sub conducerea a doi bărbaţi din neamul breucilor, un alt Bato şi 
Pinnes. Întregul Illyricum s-a răsculat cu o nemaipomenită 
rapiditate şi unitate în acţiuni; numărul contingentelor 
insurecţionale a fost estimat la 200.000 de pedeştri şi 9.000 de 
călăreţi. Impreună cu limba latină, recrutările pentru trupele 
auxiliare, practicate mai ales în rîndul panonienilor la o scară 
foarte largă, au răspîndit în cercuri întinse cunoştinţele despre 
sistemul militar roman şi chiar educaţia romană; aceşti soldaţi 
romani cu stagiul militar satisfăcut formau acum nucleul 
insurecției. Cetăţenii romani, stabiliţi în număr mare în ţinuturile 
răzvrătite, negustorii şi îndeosebi soldaţii au fost capturați şi 
ucişi pretutindeni. Răzvrătirea populațiilor provinciale a fost 
urmată de acţiuni ale celor independente. Ce-i drept, principii 
tracilor, întru totul devotați romanilor, au trimis generalilor 
romani cetele lor numeroase şi curajoase; dar dacii, împreună 
cu sarmaţii, au invadat Moesia de pe malul celălalt al Dunării. Se 
părea că întregul vast ţinut dunărean luase hotărîrea comună să 
pună acum capăt stăpiînirii străine. 

Insurgenţii nu intenționau să aştepte atacul, ci plănuiau o 
invazie a Macedoniei şi chiar a Italiei. Pericolul era grav; trecînd 
Alpii lulieni, răsculații ar fi putut ajunge în cîteva zile din nou în 
faţa Aquileii şi Tergestei - încă nu uitaseră drumul acesta - şi în 
zece zile în faţa Romei, aşa cum însuşi împăratul argumenta în 
senat, ce-i drept, mai mult spre a-şi asigura aprobarea pentru 
măsurile militare cuprinzătoare şi apăsătoare. In cea mai mare 
grabă s-au recrutat noi contingente şi au fost trimise garnizoane 
în oraşele imediat amenințate; de asemenea, toate trupele 
disponibile au fost concentrate în punctele periclitate. Cel dintii 
s-a prezentat guvernatorul Moesiei, Aulus Caecina Severus, şi 
odată cu el regele trac Rhoemetalkes; curînd au urmat şi alte 
trupe din provinciile transmarine. Însă înainte de toate, în loc să 
pătrundă în Boemia, Tiberius trebuia să se întoarcă în Illyricum. 
Dacă insurgenții ar fi aşteptat pînă la angajarea luptelor între 
romani şi Maroboduus sau dacă acesta din urmă ar fi făcut 


cauză comună cu ei, situaţia ar fi putut deveni foarte critică 
pentru Roma. Dar cei dintii au acţionat prea devreme, iar al 
doilea, fidel sistemului său de neutralitate, a consimţit tocmai 
acum să încheie pace cu romanii pe baza statu-quoului. În 
consecinţă, Tiberius a trebuit, ce-i drept, să dea ordin legiunilor 
romane de a face cale întoarsă, întrucit era imposibil ca 
Germania să rămînă lipsită de trupe, dar el a izbutit să unifice 
armata sa ilirică cu trupele din Moesia, Italia şi Siria aflate în 
marş şi să le folosească împotriva insurgenților. Într-adevăr, 
spaima era mai mare decit pericolul. Dalmaţii pătrunseseră în 
mai multe rînduri în Macedonia, jefuind coasta pînă la Apollonia, 
dar nu se ajunsese la invadarea Italiei şi în curînd incendiul a 
fost limitat la focarul propriu-zis. 

Totuşi, războiul nu era uşor ; şi aici, ca pretutindeni, noua 
supunere a celor supuşi s-a dovedit a fi mai dificilă decit 
supunerea în sine. In timpul lui Augustus n-a mai fost reunificată 
sub aceeaşi comandă niciodată o asemenea masă de trupe; încă 
în primul an de război, armata lui Tiberius se compunea din 10 
legiuni cu trupele auxiliare corespunzătoare, la care se adăugau 
numeroşi veterani, reînrolaţi de bună voie, şi alţi voluntari, în 
total aproximativ 120.000 de soldaţi; mai tîrziu el a reunificat 15 
legiuni sub stindardele sale. In prima campanie (6) sorții au fost 
foarte schimbători; ce-i drept, romanii au reuşit să protejeze 
localităţi importante precum Siscia şi Sirmium, dar dalmatinul 
Bato a luptat cu aceeaşi dirzenie şi, în parte, cu acelaşi noroc 
împotriva guvernatorului Panoniei, Marcus Valerius Messalla, fiul 
oratorului, ca şi omonimul său panonian împotriva celui al 
Moesiei, Aulus Caecina. Indeosebi războiul de hărţuială a creat 
trupelor romane probleme deosebite. Nici anul următor (7), în 
care pe teatrul de război a apărut şi nepotul lui Tiberius, tînărul 
Germanicus, nu a pus capăt luptelor nesfirşite. Abia în cursul 
celei de-a treia campanii (8) romanii au reuşit să-i supună mai 
întîi pe panonieni, după toate probabilitățile îndeosebi prin 
atragerea conducătorului Bato, care şi-a convins trupele să 
depună armele pe rîul Bathinus şi l-a predat romanilor pe 
colegul său în comanda supremă, Pinnes, fiind recunoscut, drept 
răsplată a faptelor sale, ca principe al breucilor. Ce-i drept, 
trădătorul a fost pedepsit curînd după aceea; omonimul său 
dalmatin l-a capturat şi a dat ordin să fie executat, iar flăcările 
răscoalei s-au mai răspîndit o dată în rîndul breucilor; dar 


revolta a fost înfrîntă cu rapiditate şi dalmatul a trebuit să se 
limiteze la apărarea propriei patrii. În anul acesta, ca şi în cel 
următor (9), Germanicus şi comandanții altor corpuri militare au 
fost nevoiţi să susţină aici lupte crîncene în diferitele cantoane. 
În anul 9 au fost înfrînţi piruştii (la graniţa cu Epirul) şi desitiaţii, 
din cantonul cărora provenea chiar conducătorul; pe rînd, au 
fost cucerite fortărețele apărate cu vitejie. In cursul verii, 
Tiberius a apărut încă o dată în persoană pe cîmpul de bătălie şi 
a acţionat cu toate forţele armate împotriva ultimelor zvicniri ale 
insurecției. Închis de armata romană în puternicul Andetrium 
(Much, mai la nord de Salona), ultimul său loc de refugiu, cauza 
era considerată pierdută şi de către Bato. Intrucit nu a reuşit să-i 
determine pe cei disperaţi să capituleze, el a părăsit oraşul şi s- 
a supus învingătorului, care l-a tratat într-un mod onorabil; 
internat ca prizonier politic, a murit la Ravenna. Fără 
conducător, garnizoana a mai continuat lupta inutilă o perioadă, 
pînă cînd romanii au luat fortăreaţa cu asalt; probabil că această 
zi de 3 august este consemnată de calendarul roman ca zi 
comemorativă a victoriei repurtate de Tiberius în Illyricum. 

Răzbunarea i-a lovit şi pe dacii de dincolo de Dunăre. În 
această perioadă, după ce războiul iliric fusese decis în favoarea 
romanilor, Gnaeus Lentulus trebuie să fi condus o puternică 
armată romană pe malul celălalt al Dunării şi, ajungînd pînă pe 
Marisus (Mureş), le-a provocat o înfrîngere usturătoare în 
propria ţară, călcată atunci pentru prima dată de o armată 
romană. 50.000 de daci luaţi prizionieri au fost aşezaţi în Tracia. 

După cel al lui Hannibal, urmaşii au calificat „Războiul 
batonian” al anilor 6-9 drept cel mai greu pe care Roma a 
trebuit să-l susţină împotriva unui inamic extern. În ţara ilirică a 
provocat răni teribile; în Italia, bucuria biruinţei a fost 
nemărginită cînd tînărul Germanicus a adus în capitală solia 
succesului definitiv. Entuziasmul nu a durat multă vreme; 
aproape în acelaşi timp cu vestea acestui succes, la Roma a 
sosit solia despre o astfel de înfrîngere cum Augustus nu a trăit 
o alta în timpul guvernării sale de 50 de ani şi care era mult mai 
gravă prin urmările ei decit în sine. 

Situaţia din provincia Germania a fost descrisă mai sus. 
Contralovitura care, cu inevitabilitatea unui fenomen natural, 
urmează instaurării oricărei stăpiîniri străine şi care se 
desfăşurase tocmai acum în ţara ilirică se pregătea şi acolo, în 


cantoanele de pe Rinul mijlociu. Bineînţeles, resturile triburilor, 
aşezate în imediata vecinătate a Rinului, erau cu totul 
descurajate; dar cele care trăiau mai în interior, îndeosebi 
cheruscii,  chattii, bructerii, marsii nu suferiseră pierderi 
însemnate şi în nici un caz nu-şi pierduseră nădejdea. Ca 
întotdeauna în asemenea situaţii, în fiecare canton s-au format 
o partidă a docililor partizani ai Romei şi una naţională, care 
pregătea răscoala în secret. Sufletul acesteia din urmă era un 
tînăr bărbat de 26 de ani din neamul princiar al cheruscilor, 
Arminius, fiul lui Sigimer; el şi fratele său Flavus fuseseră dăruiţi 
de Augustus cu dreptul la cetăţenia romană şi, ca ofiţeri, 
amindoi luptaseră cu bravură în ultimele campanii romane sub 
comanda lui Tiberius; fratele mai servea în armata romană şi-şi 
întemeiase un cămin în Italia. Este de înţeles că şi Arminius se 
bucura de încrederea deplină a romanilor; acuzaţiile formulate 
de compatriotul său Segestes, mai bine informat, în faţa 
romanilor nu au putut zdruncina această încredere din cauza 
bine cunoscutei duşmănii existente între cei doi. Nu avem 
mărturii despre pregătirile ulterioare; se înţelege de la sine că 
aristocrația şi îndeosebi tineretul aristocratic erau de partea 
patrioţilor, ceea ce-şi găseşte expresia cea mai limpede în faptul 
că propria fiică a lui Segestes, Thusnelda, s-a căsătorit cu 
Arminius, în ciuda interdicţiei tatălui ei; în insurecție, un rol 
strălucit l-au jucat şi fratele ei Segimundus şi fratele lui 
Segestes, Segimer, ca şi nepotul său Sesithacus. Revolta nu a 
cuprins un spaţiu întins, nefiind nici pe departe atît de vastă ca 
în Illyricum; privită cu toată rigoarea, aproape că nu poate fi 
denumită una germanică. Nu participau batavii, frisonii, caucii 
aşezaţi pe litoral şi nici triburile suebice aflate sub stăpînirea 
romană şi cu atit mai puţin regele Maroboduus; de fapt, nu s-au 
răsculat decît acei germani care se asociaseră cu cîțiva ani în 
urmă împotriva Romei şi împotriva cărora se îndreptase mai întîi 
ofensiva lui Drusus. Neîndoielnic, răscoala ilirică a înlesnit 
frămiîntările din Germania, dar lipseşte orice urmă a unor 
legături între cele două insurecţii similare şi aproape simultane; 
dacă ar fi existat, germanii ar fi trebuit să declanşeze ostilitățile 
înainte de suprimarea răscoalei panonice şi de capitularea 
ultimelor fortărețe din Dalmația. Arminius a fost conducătorul 
viteaz şi şiret şi, înainte de toate, norocos în lupta disperată 
pentru reciştigarea libertăţii naţionale; dar nici mai mult, nici 


mai puţin decit atit. 

Reuşita planului a fost mai degrabă vina romanilor decit 
meritul insurgenților. În această privinţă, războiul iliric a deţinut 
totuşi un rol. (Comandanții  destoinici şi, după toate 
probabilitățile, trupele încercate au fost transferate de pe Rin pe 
Dunăre. Se pare că armata germanică n-a scăzut numeric, dar 
cea mai mare parte era alcătuită din legiuni noi, formate în 
cursul războiului. Situaţia comandamentului era şi mai gravă. 
Guvernatorul Publius Quinctilius Varus era, ce-i drept, soţul unei 
nepoate a împăratului şi un bărbat cu o avere strinsă pe căi 
ilegale, dar princiară, şi de o vanitate la fel de princiară; însă era 
leneş la trup şi îngust la minte, lipsit de orice talent sau 
experienţă militară, unul dintre numeroşii romani sus-puşi care, 
datorită menţinerii vechii confuzii dintre funcţiile administrative 
şi cele militare, purtau eşarfa de general precum Cicero. El nu 
ştia nici să-i menajeze pe noii săi supuşi, nici să le înţeleagă 
intenţiile ; asuprirea şi extorcarea erau la ordinea zilei, el 
aplicînd metodele din timpul guvernării sale anterioare asupra 
răbdătoarei Sirii; cartierul general mişuna de clienţi şi de avocaţi 
şi îndeosebi conjuraţii veneau să apeleze la jurisdicţia sa cu o 
smerenie recunoscătoare, în timp ce iţele se stringeau tot mai 
mult în jurul vanitosului pretor. 

Situaţia armatei era cea obişnuită. În provincie staţionau 
cel puţin cinci legiuni, dintre care două îşi aveau taberele de 
iarnă la Mogontiacum, trei la Vetera sau, o parte din ele, şi la 
Aliso. Ultimele trei îşi avuseseră taberele de vară pe Weser. 
Şoseaua de legătură naturală de la cursul superior al Lippei la 
Weser duce, peste culmile joase ale lui Osning şi peste pădurea 
Lippei, care separă valea rîului Ems de cea a rîului Weser, prin 
cheile Dören, în valea rîului Werre, care se varsă în Weser la 
Rehme, în apropiere de Minden. Acestea trebuie să fi fost 
poziţiile ocupate atunci de legiunile lui Varus. Bineînţeles, tabăra 
de vară era legată de Aliso, punctul de sprijin al poziţiilor 
romane de pe malul drept al Rinului, cu o şosea de etapă. 
Anotimpul favorabil se apropia de sfîrşit şi se făceau pregătirile 
pentru marşul de întoarcere. Atunci a sosit mesajul despre 
răscularea unui canton învecinat şi Varus, în loc să conducă 
armata pe această şosea de etapă, s-a hotărit să facă un ocol şi, 
pe parcurs, să-i readucă pe cei răzvrătiți la ascultare. Se 
întîmplă întocmai; ca urmare a numeroaselor detaşări, armata 


se compunea din trei legiuni şi nouă detaşamente ale trupelor 
de categoria a doua, cu totul aproximativ 20.000 de soldaţi. 
După ce armata s-a îndepărtat suficient de liniile ei de legătură 
şi a pătruns destul de mult în interiorul ţării greu accesibile, 
confederaţii din cantoanele învecinate s-au răsculat, au 
măcelărit micile unităţi de trupe staționate pe teritoriul lor şi, 
din chei şi păduri, s-au năpustit din toate părţile împotriva 
armatei guvernatorului aflate în marş. Pentru a nu-i tulbura 
încrederea lui Varus, Arminius şi cei mai de vază conducători ai 
patrioţilor au rămas pînă în ultimul moment în cartierul general 
roman; în seara dinaintea zilei izbucnirii insurecției ei luaseră 
masa în cortul de general al lui Varus şi, anunţind apropiata 
izbucnire a răscoalei, Segestes îl implorase pe general să treacă 
imediat la arestarea lui şi a celor acuzaţi şi să aştepte ca 
evenimentele să-i justifice acuzaţia. Increderea lui Varus era de 
neclintit. De la masă, Arminius a mers călare la insurgenți, iar în 
ziua următoare se afla înaintea valurilor romane. Situaţia 
militară nu era nici mai favorabilă, nici mai nefavorabilă decit 
cea a armatei lui Drusus înaintea bătăliei de la Arbalo sau decit 
cea a multor armate romane surprinse în împrejurări 
asemănătoare; pentru moment, comunicațiile erau întrerupte, 
armata împovărată cu multe bagaje se afla la o distanţă de mai 
multe etape de Aliso şi aceasta în ţara lipsită de poteci şi în 
anotimpul nefavorabil, toamna ploioasă, atacatorii fiind, ca 
număr, neîndoielnic superiori romanilor. In asemenea situaţii se 
decide destoinicia trupelor; iar dacă zarurile au căzut aici în 
defavoarea romanilor, cel mai mult trebuie să fi contribuit lipsa 
de experienţă a tinerilor soldaţi şi mai ales descurajarea şi 
zăpăceala generalului. După atac, armata romană şi-a continuat 
marşul încă trei zile, acum neîndoielnic în direcţia Aliso, 
necontenit asaltată şi tot mai demoralizată. Nici unii ofiţeri 
superiori nu şi-au făcut datoria; unul dintre ei a părăsit cîmpul 
de bătălie cu întreaga cavalerie, obligind pedestrimea să ducă 
singură lupta. Primul care şi-a pierdut cumpătul a fost însuşi 
generalul; rănit, el s-a sinucis încă înainte de terminarea luptei - 
atit de devreme, încît ai săi au reuşit chiar să-l incinereze şi să 
salveze astfel trupul de profanarea inamicului. Exemplul său a 
fost urmat de o seamă de ofiţeri superiori. Cînd totul a fost 
pierdut, a capitulat şi celălalt comandant, renunţind şi la ceea 
ce le mai rămăsese celor scăpaţi cu viaţă - o onorabilă moarte 


de soldat. Astfel, în toamna anului 9, armata germanică a fost 
nimicită în una din văile dintre înălțimile care străjuiesc ţinutul 
Munster. Vulturii au căzut toţi trei în mîinile duşmanilor. Nu au 
scăpat nici un detaşament, nici călăreţii care-şi abandonaseră 
camarazii; doar cîţiva au reuşit să se salveze. Prizonierii, 
îndeosebi ofiţerii şi avocaţii, au fost răstigniţi sau îngropaţi de vii 
ori şi-au pierdut viaţa sub cuțitul de sacrificii al preoţilor 
germani. Ca semne ale victoriei, capetele tăiate au fost bătute 
de copacii dumbrăvilor sacre. Ţara s-a ridicat în lung şi în lat 
împotriva stăpinirii străine; se aştepta ralierea lui Maroboduus; 
posturile şi şoselele romane de pe întregul mal drept al Rinului 
au căzut fără dificultate în miinile învingătorilor. Singur la Aliso, 
viteazul comandant Lucius Caedicius, nu un ofiţer, ci un soldat 
cu stagiu îndelungat, a opus o rezistenţă hotărită, iar arcaşii lui 
au reuşit să-i alunge pe germanii lipsiţi de arme pentru luptă de 
la distanţă din faţa valurilor, asediul transformîndu-se într-o 
blocadă. După epuizarea ultimelor provizii ale asediaţilor, cum 
tot nu sosea nici o forţă de despresurare, Caedicius a plecat într- 
o noapte întunecoasă; iar restul armatei, deşi stingherit de 
numărul mare de femei şi copii şi suferind pierderi însemnate 
din cauza atacurilor germanilor, a ajuns pînă la urmă în tabăra 
de la Vetera. La vestea catastrofei au sosit aici şi cele două 
legiuni staționate la Mainz, comandate de Lucius Nonius 
Asprenas. Apărarea hotărită de la Aliso şi intervenţia rapidă a lui 
Asprenas i-au împiedicat pe germani să-şi urmărească victoria 
pe malul stîng al Rinului, poate şi pe gali să se răscoale 
împotriva Romei. 

În curînd, înfrîngerea a fost atenuată prin faptul că armata 
Rinului nu numai că a fost completată, dar a fost substanţial 
întărită. Tiberius a preluat din nou comanda acesteia, şi chiar 
dacă în anul următor (10) istoria războiului nu înregistrează alte 
bătălii, probabil că atunci numărul legiunilor de pe graniţa 
Rinului s-a mărit la opt şi s-a divizat această comandă în cea a 
armatei superioare, cu cartierul general la Mainz, şi cea a 
armatei inferioare, cu cartierul general la Vetera, fiind luate în 
general toate măsurile care au rămas hotăritoare de-a lungul 
secolelor. Era de aşteptat ca această mărire a armatei Rinului să 
fie urmată de reluarea energică a operaţiunilor de pe malul 
drept al fluviului. Încleştarea romano-germană nu era o luptă 
între două puteri politice aflate în cumpănă, în care înfrîngerea 


uneia dintre ele putea justifica o încheiere nefavorabilă a păcii; 
era lupta dintre un mare stat civilizat, organizat şi o naţiune 
vitează, dar barbară din punct de vedere politic şi militar, în 
care rezultatul final este evident de la bun început şi - aşa cum 
corabia nu-şi abandonează cursa din cauza unei rafale de vînt 
care îi schimbă direcţia - în care nu este admis ca un insucces 
izolat să modifice în vreun fel planul prestabilit. Dar nu s-a 
întîmplat întocmai. Ce-i drept, Tiberius a traversat Rinul în anul 
următor (11), dar această expediţie nu semăna cu cele 
precedente. El a rămas acolo în timpul verii şi a sărbătorit ziua 
de naştere a împăratului, dar armata staţiona în imediata 
vecinătate a Rinului şi nici nu putea fi vorba despre expediţii la 
Weser şi Elba. Probabil se intenţiona să li se arate germanilor că 
romanii mai ştiau să găsească drumul în ţara lor şi, poate, să se 
întreprindă pe malul drept al Rinului acele instituiri devenite 
necesare prin schimbarea politicii. 

Marea comandă, cuprinzind ambele armate, a fost 
păstrată în sînul casei imperiale. Germanicus o deținuse deja în 
anul 11 alături de Tiberius; în anul următor, fiind reţinut la Roma 
din cauza administrării consulatului său, Tiberius a comandat 
singur pe Rin; la începutul anului 13, Germanicus a preluat 
comanda supremă unică. Romanii se aflau în stare de război cu 
germanii, dar erau ani lipsiţi de evenimente. Cu greu înfocatul şi 
ambițiosul prinţ moştenitor suporta cătuşele care i-au fost 
impuse şi pot fi înţeleşi ofiţerul care nu uita cei trei vulturi aflaţi 
în miîini străine, şi fiul bun al lui Drusus, care dorea să reedifice 
clădirea dărîmată. În curînd i s-a oferit (sau a găsit) un prilej. La 
19 august 14, împăratul Augustus muri. Prima schimbare de 
tron în cadrul noii monarhii nu a fost lipsită de crize, iar 
Germanicus a avut ocazia să-i dovedească tatălui său prin fapte 
că doreşte să-i păstreze fidelitatea. Totodată, el a găsit însă în 
aceasta şi justificarea de a relua mult-visata invazie a Germaniei 
chiar fără ordin; el declară că periculoasa frămîntare în rîndul 
legiunilor, provocată de schimbarea de tron, trebuie suprimată 
prin această nouă expediţie războinică. Nu ştim dacă aceasta a 
fost o cauză sau doar un pretext, şi poate că nici el n-a ştiut-o. 
Comandantul armatei renane nu putea fi oprit în toate cazurile 
la trecerea graniţei şi întotdeauna natura măsurilor luate 
împotriva germanilor a depins pînă la un anumit punct de 
persoana lui. De asemenea, credea poate că acţionează în 


spiritul noului monarh care se putea numi doar, cu aceeaşi 
îndreptăţire ca şi fratele său, învingător al Germaniei şi a cărui 
sosire anunţată în tabăra de pe Rin putea fi interpretată în 
sensul că el ar veni pentru a relua cucerirea Germaniei 
întreruptă la ordinul lui Augustus. Oricum, ofensiva de dincolo 
de Rin a fost reluată. Încă din toamna anului 14, Germanicus 
însuşi a condus detaşamente din toate legiunile de la Vetera pe 
malul opus, a înaintat destul de adînc în interiorul ţării de-a 
lungul Lippei, incendiind ţinutul în lung şi-n lat, măcelărindu-i pe 
autohtoni, distrugînd templele - spre exemplu, cel deosebit de 
venerat al Tanfanei. Cei loviți, mai ales bructerii, tubanţii şi 
usipeţii, au încercat să-i pregătească prinţului, la întoarcere, 
soarta lui Varus, dar atacul a fost compromis din cauza ripostei 
energice a legiunilor. Întrucît această incursiune n-a fost 
criticată, ba chiar i se aduseră generalului mulţumiri şi omagii, 
el a mers mai departe. In primăvara anului 15, şi-a adunat 
forţele principale mai întîi pe Rinul mijlociu şi de la Mainz atacă 
în persoană chattii pînă la afluenții superiori ai rîului Weser, în 
timp ce mai la nord armata de pe Rinul inferior i-a atacat pe 
cherusci şi pe marsi. Acest plan era justificat în măsura în care 
cheruscii, cu simpatii romane, fiind siliţi să se ralieze patrioţilor 
sub impresia nemijlocită a catastrofei lui Varus, se aflaseră din 
nou în luptă deschisă cu partida naţională mult mai puternică şi 
reclamaseră intervenţia lui Germanicus. Într-adevăr, romanii au 
reuşit să-l elibereze pe prietenul lor Segestes, strimtorat de 
compatrioţii săi, şi să o captureze cu această ocazie şi pe fiica 
lui, soţia lui Arminius; s-a supus şi fratele lui Segestes, 
Segimerus, cîndva conducătorul patrioţilor alături de Arminius; 
încă o dată vrajbele interne ale germanilor au netezit calea 
stăpiînirii străine. În acelaşi an Germanicus a întreprins expediţia 
principală în ţinutul de pe Ems; din Vetera, Caecina a înaintat 
spre cursul superior al rîului Ems, el însuşi îndreptîndu-se spre 
acelaşi loc de la gurile Rinului; cavaleria a străbătut ţinutul 
fidelilor frisoni de-a lungul coastei. Reuniţi, romanii au pustiit 
ţara bructerilor şi întregul ţinut dintre Ems şi Lippe şi au 
întreprins de aici o incursiune spre locul catastrofei, unde 
sucombase armata lui Varus cu şase ani în urmă, pentru a înălța 
camarazilor monumentul funerar. În cursul înaintării, cavaleria 
romană a fost ademenită într-o ambuscadă de către Arminius şi 
îndîrjitele cete ale patrioţilor şi ar fi fost nimicită dacă infanteria 


venită în grabă n-ar fi evitat pierderi mai grave. Primejdii mai 
mari s-au ivit la întoarcerea de pe Ems, care a avut loc pe 
aceleaşi căi ca şi înaintarea. Cavaleria a ajuns nevătămată în 
taberele de iarnă. Intrucit pedestrimea celor patru legiuni n-a 
putut fi transportată toată din cauza navigaţiei dificile - era 
perioada echinocţiului de toamnă -, Germanicus a dat ordinul de 
debarcare pentru două dintre ele, care urmau să se întoarcă de- 
a lungul țărmului; dar, prea puţin cunoscătoare ale proporţiilor 
fluxului şi refluxului în acest anotimp, ele şi-au pierdut 
echipamentul şi erau aproape pe punctul de a se îneca în masă. 
Reîntoarcerea celor patru legiuni ale lui Caecina de la Ems la Rin 
se asemăna întru totul cu cea a lui Varus, ba chiar dificila 
regiune mlăştinoasă a provocat poate şi mai multe greutăţi 
decît  prăpăstiile Munților  Păduroşi. Întreaga masă a 
autohtonilor, în frunte cu cei doi principi cherusci, Arminius şi 
veneratul său unchi Inguiomerus, s-a aruncat asupra trupelor 
aflate în retragere, în speranţa că le va pregăti aceeaşi soartă, şi 
a ocupat mlaştinile şi pădurile dimprejur. Însă bătrînul general, 
încercat de-a lungul serviciului său de război de 40 de ani, şi-a 
păstrat sîngele rece chiar şi în acele condiţii de pericol extrem şi 
a comandat neclintit trupele sale timorate şi flămînde. Totuşi, 
poate că nici el n-ar fi putut să evite nenorocirea dacă, în urma 
unui atac norocos în timpul marşului, cu prilejul căruia romanii 
au pierdut o mare parte din cavalerie şi aproape toate bagajele, 
germanii, siguri de victorie şi dornici de pradă, în pofida sfatului 
lui Arminius, nu l-ar fi urmat pe celălalt conducător şi, în loc să-l 
înconjure pe inamic, n-ar fi încercat să cucerească tabăra 
imediat prin asalt. Caecina a permis apropierea germanilor pînă 
la limita valurilor, dar atunci s-a năpustit pe toate porţile şi 
ieşirile cu o asemenea năvală împotriva atacatorilor, încît 
aceştia au suferit o grea înfrîngere, retragerea putind fi 
continuată fără a mai întîlni oprelişti notabile. Cei de pe Rin 
pierduseră deja speranţele în revenirea armatei şi erau gata să 
distrugă podul de la Vetera pentru a împiedica cel puţin 
pătrunderea germanilor în Galia; numai intervenţia curajoasă a 
unei femei, soţia lui Germanicus, fiica lui Agrippa, a împiedicat 
executarea hotăriîrii laşe şi ruşinoase. 

Aşadar, reluarea supunerii Germaniei nu începuse tocmai 
norocos. Ce-i drept, ţinutul dintre Rin şi Weser fusese străbătut 
din nou, dar romanii nu se puteau mîndri cu succese decisive, 


iar pierderile materiale, îndeosebi în cai, se resimţeau profund; 
astfel, ca pe vremea lui Scipio, oraşele ltaliei şi ale provinciilor 
occidentale trebuiră să participe cu contribuţii patriotice la 
înlăturarea pagubelor. 

Pentru campania următoare (16), Germanicus şi-a 
schimbat planul de război; el a încercat să sprijine expediţia 
pentru supunerea Germaniei pe Marea Nordului şi flota, întrucît 
populaţiile de pe coastă, batavii, frisonii, caucii, erau mai mult 
sau mai puţin apropiate de romani, pe de o parte, şi pentru a 
scurta îndelungatele şi păgubitoarele marşuri de la Rin la Weser 
şi la Elba şi înapoi, pe de altă parte. După ce folosise această 
primăvară şi pe precedenta pentru incursiuni rapide pe Main şi 
pe Lippe, la începutul verii el a îmbarcat întreaga armată la 
gurile Rinului pe imensa flotă de transport de 1.000 de vele, 
terminată între timp, şi a ajuns într-adevăr fără pierderi pînă la 
vărsarea rîului Ems, unde a ancorat; de aici, mergind probabil 
de-a lungul acestui rîu pînă la confluenţa rîului Haase şi pe urmă 
de-a lungul acestuia pînă în valea Werrei, a ajuns pe Weser. Ela 
evitat astfel traversarea Pădurii Teutoburgice cu armata de 
80.000 de soldaţi, care implica mari greutăţi, mai ales datorită 
aprovizionării; se crease totodată garanţia comunicaţiilor prin 
tabăra flotei şi, în locul atacului frontal, cheruscii erau atacați pe 
malul drept al rîului Weser, din flanc. Aici romanii au fost 
întîmpinaţi de întregul contingent al germanilor, comandaţi din 
nou de cele două căpetenii ale partidei patrioţilor: Arminius şi 
Inguiomerus. Forţa lor poate fi estimată dacă se ia în 
considerare că au angajat două bătălii succesive în cîmp deschis 
în ţara cheruscilor, mai întîi chiar pe Weser, pe urmă puţin în 
interior, unde au întîlnit întreaga armată romană, victoria fiind 
mult timp disputată. Ce-i drept, ea a revenit romanilor şi un 
număr mare de patrioţi germanici au rămas pe cîmpurile de 
bătălie; nu se luau prizonieri şi de ambele părţi se lupta cu 
îndîrjirea cea mai cruntă. Al doilea Tropaeum al lui Germanicus 
vorbea despre supunerea tuturor popoarelor germanice dintre 
Rin şi Elba; fiul a adăugat această campanie celor strălucite ale 
tatălui său şi a înştiinţat Roma că în următoarea campanie va 
desăvirşi supunerea Germaniei. Dar, deşi rănit, Arminius scăpă 
şi rămase în continuare în fruntea patrioţilor, iar o nenorocire 
neaşteptată umbri succesul militar. La întoarcere, realizată de 
majoritatea legiunilor pe calea mării, flota de transport a fost 


surprinsă de furtunile de toamnă din Marea Nordului; corăbiile 
au fost aruncate în toate direcţiile spre insulele Mării Nordului şi 
pînă la coasta britanică multe s-au scufundat, iar de pe cele 
care au scăpat a trebuit să se arunce majoritatea cailor şi 
bagajelor peste bord, în încercarea de a salva viaţa oştenilor. Ca 
şi în perioada războaielor punice, pierderile materiale echivalau 
cu o înfrîngere; însuşi Germanicus, rătăcit cu vasul amiral pe 
coasta inospitalieră a caucilor, disperat din cauza acestui 
insucces, era gata să-şi găsească moartea în acelaşi ocean, al 
cărui sprijin îl invocase atit de insistent şi de zadarnic la 
începutul campaniei. Mai tîrziu, pierderile de vieţi omeneşti s-au 
dovedit a nu fi chiar atît de mari cum se estimase la început, şi 
cîteva lovituri încununate de succes, pe care generalul le-a 
executat împotriva barbarilor celor mai apropiaţi, după 
reîntoarcerea pe Rin, au ridicat moralul trupelor. Dar, comparată 
cu campania precedentă, cea din anul 16 s-a terminat, ce-i 
drept, cu victorii mai strălucite, dar şi cu pierderi mult mai 
usturătoare. 

Rechemarea lui Germanicus a însemnat şi anularea 
conducerii supreme a armatei Rinului. Simpla divizare a 
conducerii a pus capăt strategiei de pînă atunci; faptul că 
Germanicus nu numai că a fost rechemat, ci nici n-a primit 
vreun succesor echivala cu ordonarea defensivei pe Rin. Drept 
urmare, campania din anul 16 a fost ultima pe care romanii au 
purtat-o în scopul supunerii Germaniei şi al mutării graniţei 
imperiului de pe Rin pe Elba. Expediţiile lui Germanicus au 
urmărit acest scop, fapt demonstrat de însăşi evoluţia lor şi de 
momentul triumfal care celebra graniţa de pe Elba. Şi 
restaurarea amplasamentelor militare de pe malul drept al 
Rinului, a castelelor din Taunus şi a fortăreței Aliso şi a liniei 
care asigura comunicațiile cu Vetera ţine doar în parte de 
ocuparea malului drept, care era în acord cu planul limitat de 
operaţiuni avizat după bătălia lui Varus, în parte ea mergea cu 
mult dincolo de acesta din urmă. Dar ţelurile generalului nu erau 
(sau nu erau întru totul) şi ale împăratului. Este mai mult decit 
probabil că, din capul locului, Tiberius mai degrabă a tolerat 
acţiunile lui Germanicus de pe Rin şi cu siguranţă a vrut să le 
pună capăt prin rechemarea lui în iarna anilor 16/17. Fără 
îndoială, concomitent au fost abandonate o bună parte din 
realizări, îndeosebi a fost retrasă garnizoana din Aliso. Aşa cum 


încă în anul următor Germanicus nu a găsit nici o piatră din 
monumentul triumfal ridicat în pădurea Teutoburgică, la fel au 
dispărut şi rezultatele victoriilor sale şi nici unul dintre succesorii 
săi n-a continuat construirea pe această fundaţie. 

Dacă Augustus nu mai crezuse în reciîştigarea Germaniei 
după bătălia lui Varus, dacă Tiberius, acum, cînd cucerirea a fost 
reluată, a ordonat să fie întreruptă, sîntem îndreptăţiţi să 
determinăm motivele care i-au condus pe cei doi importanţi 
regenţi la această hotărîre şi urmările pe care le-au avut aceste 
semnificative evenimente pentru politica imperială. 

Bătălia lui Varus este o enigmă, nu militară, ci politică, dar 
nu prin desfăşurarea, ci prin urmările ei. Augustus avea dreptate 
să-şi ceară legiunile pierdute nu de la inamic, nici de la destin, ci 
din partea generalului; era un accident din categoria celor pe 
care conducătorii militari neîndemiînatici le mai provoacă din 
cînd în cînd pentru oricare stat. Mai greu se poate înţelege de ce 
nimicirea unei armate de 20.000 de soldaţi, fără alte consecinţe 
militare directe, a putut impune o turnură decisivă în marea 
politică a unui stat universal condus cu clarviziune. Şi, cu toate 
acestea, cei doi stăpîni au suportat acea înfrîngere cu o răbdare 
inegalabilă, dar îngrijorătoare şi periculoasă atît pentru armată, 
cît şi pentru vecini; cu toate acestea, ei au acceptat ca 
încheierea păcii cu Maroboduus, care, iniţial, urma să devină 
neîndoielnic doar un armistițiu, să se definitiveze într-un tratat şi 
n-au mai încercat să cucerească valea superioară a Elbei. 
Căderea marelui edificiu, început împreună cu fratele său şi, 
după moartea acestuia, aproape terminat, trebuie să-l fi afectat 
în mod deosebit pe Tiberius; măreaţa fervoare cu care reluase 
războiul germanic început cu zece ani în urmă, imediat după 
revenirea la guvernare, ne dă o idee despre efortul depus cu 
ocazia acestei renunţări. Dacă totuşi nu numai Augustus, ci şi el 
însuşi i-au rămas fidel, după moartea lui, pentru aceasta nu se 
poate găsi alt motiv decit că ei au recunoscut imposibilitatea 
realizării planurilor pentru modificarea graniţei de nord urmărită 
timp de 20 de ani, apreciind puterile imperiului ca fiind 
insuficiente pentru supunerea şi menţinerea teritoriului situat 
între Rin şi Elba. 

Pînă atunci, graniţa imperiului ducea de la Dunărea 
mijlocie pînă la izvoarele ei şi Rinul superior şi pe urmă de-a 
lungul cursului acestuia; ea ar fi fost, într-adevăr, scurtată şi 


ameliorată substanţial prin transferarea ei pe Elba, care se 
apropie de Dunăre în zona izvoarelor, şi pe întregul parcurs al 
acesteia din urmă; la cîştigul militar de netăgăduit se adaugă 
probabil şi elementul politic: plasarea cît mai departe de Roma 
şi Italia a puternicelor comandamente era una dintre maximele 
călăuzitoare ale politicii lui Augustus şi, în evoluţia Romei, o 
armată a Elbei cu greu ar fi găsit rolul pe care armatele Rinului îl 
vor prelua din nefericire cît de curînd. Condiţiile preliminare, 
suprimarea partidei patriotice germanice şi a regelui sueb din 
Boemia nu erau sarcini uşoare; însă, o dată, succesul aproape 
că fusese obţinut şi o conducere corectă trebuia să ducă la 
rezolvarea lor. Dar se punea şi întrebarea dacă trupele din 
ţinutul intermediar puteau fi retrase după instituirea graniţei de 
pe Elba; problemă cu care guvernul roman s-a confruntat în 
modul cel mai serios în timpul războiului dalmato-panonian. 
Dacă deja apropiata intervenţie a armatei romane dunărene din 
Boemia a provocat o răscoală naţională, învinsă abia după o 
luptă de patru ani, cu folosirea tuturor mijloacelor militare, acest 
vast ţinut nu putea fi lăsat la voia întîmplării nici în momentul 
respectiv şi nici pentru o îndelungată perioadă ulterioară. 
Situaţia de pe Rin era neîndoielnic asemănătoare. Ce-i drept, 
publicul roman obişnuia să se laude că prin garnizoana de 1.200 
de soldaţi de la Lyon statul ţine întreaga Galie în supunere; dar 
guvernul roman nu putea uita că cele două mari armate de pe 
Rin nu-i respingeau doar pe germani, ci erau foarte importante 
şi pentru cantoanele galice care în nici un caz nu se remarcau 
prin docilitate. Staţionate pe Weser sau chiar pe Elba, ele n-ar fi 
putut aduce acest serviciu în egală măsură şi era imposibil să fie 
ocupate atit Rinul, cît şi Elba. Astfel, Augustus a ajuns poate la 
concluzia că efectivele armate existente, ce-i drept, de puţin 
timp puternic întărite, dar aflate în continuare cu mult sub limita 
necesităţilor reale, nu erau suficiente pentru această colosală 
reglementare de graniţă; din una militară, problema se 
schimbase astfel în una a politicii interne şi mai ales în una 
financiară. Nici Augustus, nici Tiberius nu au îndrăznit să 
mărească cheltuielile pentru armată. Această atitudine poate fi 
criticată. Paralizanta lovitură dublă a insurecției ilirice şi 
germanice cu gravele ei catastrofe, virsta înaintată şi epuizarea 
puterilor împăratului, tot mai accentuata aversiune a lui Tiberius 
faţă de acţiuni tinereşti şi mari iniţiative şi îndeosebi faţă de 


orice abatere de la politica lui Augustus au contribuit cu 
siguranţă în mod hotăritor la luarea acestei decizii - poate în 
dezavantajul statului. In atitudinea inacceptabilă, dar explicabilă 
a lui Germanicus se resimt sentimentele armatei şi tineretului 
determinate de renunţarea la noua provincie Germania. În 
modesta tentativă de a conserva Germania pierdută, cel puţin 
prin intermediul celor cîtorva cantoane germanice de pe malul 
sting al Rinului, în cuvintele ambigue şi nesigure cu care 
Augustus însuşi îşi arogă sau nu în raportul său stăpînirea 
asupra Germaniei se recunoaşte situaţia penibilă pe care 
guvernul trebuia s-o apere faţă de opinia publică. Planul ocupării 
graniţei de pe Elba fusese măreț, poate hazardat, şi poate că 
Augustus, ale cărui idealuri în general nu se avintau în 
asemenea sfere, l-a trecut în fapte numai după îndelungi 
tergiversări şi cu siguranţă sub influenţa hotăritoare a mai 
tinărului fiu vitreg de care era foarte apropiat. Dar, de regulă, 
anularea pasului prea temerar nu înseamnă corectarea greşelii, 
ci comiterea unei a doua greşeli. Monarhia, într-un mod cu totul 
diferit decît guvernarea de odinioară, avea nevoie de onoarea 
militară nepătată şi succesul militar necondiţionat; absenţa 
numerelor 17, 18 şi 19 din rîndul regimentelor necompletate 
niciodată după bătălia lui Varus nu cadra cu prestigiul militar, iar 
pacea cu Maroboduus pe baza statu-quoului nu putea fi văzută 
ca un succes nici măcar de retorica cea mai loială. Întreaga 
poziţie politică a lui Germanicus interzice supoziţia că el ar fi 
declanşat acele cuprinzătoare întreprinderi fără un ordin 
propriu-zis al guvernului său; dar, aşa cum nu poate fi scutit de 
reproşul că şi-a folosit dubla poziţie de comandant suprem al 
primei armate a imperiului şi de succesor la tron pentru 
înfăptuirea din proprie iniţiativă a planurilor sale politico- 
militare, la fel nici împăratul nu poate fi scutit de reproşul la fel 
de grav că s-a înspăimiîntat în faţa luării, poate şi în faţa 
formulării desluşite şi a executării energice a propriilor hotăriri. 
Dacă Tiberius, cel puţin, nu s-a împotrivit reluării ofensivei, 
trebuie să-şi fi dat seama de argumentele care pledau pentru o 
politică mai viguroasă; aşa cum procedează oamenii prea 
calculaţi, el a lăsat cumva decizia în voia destinului, pînă cînd 
repetatul şi gravul eşec al prinţului a justificat încă o dată 
politica de descurajare. Nu era uşor pentru guvern să oprească 
o armată care readusese doi din cei trei vulturi pierduţi; totuşi, a 


luat această hotărîre. Oricare ar fi fost motivele obiective şi cele 
personale, ne găsim aici la o cotitură a istoriei popoarelor. Și 
istoria are fluxuri şi refluxuri; aici intervine refluxul după marele 
flux al guvernării mondiale romane. La nord de Italia, stăpînirea 
romană ajunsese pentru cîțiva ani pînă la Elba; începînd cu 
bătălia lui Varus, graniţele ei sînt Rinul şi Dunărea. O poveste, 
dar una veche, relatează că, în timpul ultimei sale campanii pe 
Elba, lui Drusus, primul cuceritor al Germaniei, i-ar fi apărut o 
colosală făptură femeiască de neam germanic şi i-ar fi strigat în 
limba sa: „Înapoi!”. 

Însă înfrîngerea politicii lui Augustus, cum pot fi 
considerate pacea cu Maroboduus şi acceptarea catastrofei 
teutoburgice, aproape că nu a însemnat o victorie pentru 
germani. După bătălia lui Varus, sufletul celor mai buni trebuie 
să fi fost străbătut de speranţa că strălucita victorie a 
cheruscilor şi aliaţilor lor şi retragerea inamicului, atît în vestul, 
cît şi în sudul ţării, vor conferi naţiunii o anumită unitate. Poate 
că sentimentul unităţii dintre saxoni şi suebi, care nu 
întreţinuseră legături înainte, s-a născut tocmai în aceste crize. 
Faptul că saxonii au trimis capul lui Varus de pe cîmpul de 
bătălie regelui suebilor nu poate fi altceva decit expresia 
sălbatică a ideii că pentru toţi germanii sosise momentul de a se 
năpusti într-o avalanşă comună împotriva Imperiului Roman şi a 
asigura graniţa şi libertatea ţării prin unicul mijloc posibil: 
înfringerea inamicului ereditar în propria casă. Dar bărbatul 
educat şi regele diplomat a acceptat darul insurgenților doar 
pentru a-i trimite împăratului Augustus capul pentru funeralii; el 
nu a făcut nimic pentru romani, dar nici împotriva lor, stăruind 
neclintit în neutralitatea sa. Imediat după moartea lui Augustus, 
Roma s-a temut de invazia marcomanilor în Raetia, dar, 
probabil, fără temei; iar cînd Germanicus a reluat apoi ofensiva 
împotriva germanilor dinspre Rin, puternicul rege marcoman a 
rămas fidel pasivităţii sale. Această politică a subtilităţii sau a 
laşităţii, în tumultuoasa lume germanică, îmbătată de succese şi 
speranţe patriotice, şi-a săpat propriul mormiînt. Triburile 
suebice mai îndepărtate, slab ataşate de regat, semnonii, 
longobarzii şi gotonii s-au dezis de rege, raliindu-se patrioţilor 
saxoni; nu este imposibil ca însemnatele forţe militare de care 
dispuneau Arminius şi Inguiomerus în bătăliile susţinute cu 
Germanicus să le fi revenit, în majoritatea lor, din aceste locuri. 


Cînd, curind după aceea, atacul roman a fost întrerupt pe 
neaşteptate, patrioţii s-au lansat într-un atac împotriva lui 
Maroboduus (17), poate împotriva regalității în general, cel puţin 
împotriva celei administrate după modelul roman. Dar şi în 
rindul lor au apărut sciziuni; cei doi principi cherusci înrudiţi de 
aproape care, chiar dacă nu fuseseră victorioşi, îşi conduseseră 
totuşi compatrioţii în ultimele bătălii cu vitejie şi onoare şi 
luptaseră pînă acum întotdeauna umăr la umăr, nu mai erau 
întovărăşiţi în acest război. Unchiul Inguiomerus nu a mai 
suportat rangul secundar alături de nepot, aşa încît, la 
izbucnirea războiului, a trecut de partea lui Maroboduus. Ca 
urmare, s-a ajuns la bătălia decisivă între germani şi germani - 
mai mult, între aceleaşi triburi; căci în ambele armate luptau atit 
suebi, cît şi cherusci. Lupta a rămas mult timp nedecisă; ambele 
armate învăţaseră din tactica romană, iar pasiunea şi îndirjirea 
le erau la fel de mari. Arminius nu a cucerit o victorie propriu- 
zisă, adversarul abandonînd cîmpul de bătălie - şi, întrucît 
Maroboduus a părut să fie cel înfrînt, l-au părăsit şi triburile care 
îi mai rămăseseră fidele, el fiind limitat la propriul regat. Cînd a 
cerut ajutor roman împotriva forţei zdrobitoare a compatrioţilor, 
Tiberius i-a reamintit atitudinea sa după bătălia lui Varus şi i-a 
răspuns că romanii vor păstra acum şi ei neutralitatea. Sfirşitul i 
se apropia acum cu paşi repezi. Deja în anul următor (18) a fost 
atacat chiar în reşedinţa sa de un principe al gotonilor, 
Catualda, pe care-l jignise cîndva personal şi care-l părăsise 
după aceea cu ceilalţi suebi din afara Boemiei; părăsit de ai săi, 
s-a salvat cu greu la romani, care i-au acordat azilul cerut; mulţi 
ani după aceea a murit la Ravenna ca pensionar roman. 
Adversarii şi rivalii lui Arminius fuseseră aşadar înlăturați 
şi toate privirile naţiunii germanice se îndreptau spre el. Dar 
această măreție era o ameninţare şi echivala cu nimicirea lui. 
Propriii compatrioți, îndeosebi propria gintă îl acuzau că ar urma 
calea lui Maroboduus şi că nu doreşte să fie doar primul, ci 
stăpînul şi regele germanilor; cine ar putea spune dacă aceste 
acuzaţii erau întemeiate sau nu şi dacă, admiţind că aceasta i-ar 
fi fost intenţia, nu era cumva calea cea bună? lzbucni războiul 
civil: el de o parte, aceşti reprezentanţi ai libertăţii poporului de 
cealaltă; la doi ani după exilarea lui Maroboduus, a căzut, 
asemenea lui Caesar, sub pumnalele asasine ale unor nobili cu 
vederi republicane. Cu ocazia triumfului lui Germanicus, soţia 


sa, Thusnelda, şi fiul său Thumelicus, născut în prizonierat şi pe 
care nu l-a cunoscut niciodată, au mers spre Capitoliu (28 mai 
17) împreună cu ceilalţi nobili germani înlănţuiţi; drept răsplată 
pentru fidelitatea sa faţă de romani, bătrinul Segestes a primit 
un loc de onoare, de unde i s-a permis să privească intrarea 
fiicei şi a nepotului. Cu toţii au murit în imperiul romanilor; în 
exilul de la Ravenna, Maroboduus i-a regăsit atit pe soţia, cît şi 
pe fiul adversarului său. Dacă Tiberius a remarcat la 
rechemarea lui Germanicus că războiul împotriva germanilor nu 
este justificat şi că vor purta ei de grijă să rezolve problemele 
Romei, el îşi cunoştea adversarii; în acest punct istoria i-a dat pe 
deplin dreptate. Dar nobilul bărbat care, la vîrsta de 26 de ani, 
îşi eliberase patria saxonă de sub dominaţia străină italică şi, pe 
urmă, fusese atit general, cît şi soldat în lupta de şapte ani 
pentru libertatea recîştigată, care nu-şi periclitase numai trupul 
şi viaţa, ci îşi sacrificase şi soţia şi copilul pentru națiunea sa, 
pentru a muri de mînă asasină la virsta de 37 de ani, acestui 
bărbat poporul său i-a dat ceea ce i-a putut da: o amintire 
veşnică în poemul eroic. 


1. Începînd cu anul 1 d.Cr. Th. Mommsen renunţă la 
cronologia Romei. Ne-am conformat. Datele de după acest an 
vor apărea fără adaosul „d.Cr.” (n.tr.). 


Capitolul II 
Hispania 


Accidentele politicii externe i-au determinat pe romani să 
se aşeze în Peninsula Iberică mai devreme decit în oricare parte 
a continentului transmarin şi să instituie aici un dublu 
comandament permanent. La fel, aici republica nu se mărginise, 
ca în Galia şi Illyricum, la supunerea coastelor mării italice, ci, 
dimpotrivă, după exemplul Barcinilor, a plănuit de la bun 
început cucerirea întregii peninsule. Romanii se luptaseră cu 
lusitanii (în Portugalia şi Estramadura) de cînd se numeau 
stăpîni ai Hispaniei; în acelaşi timp cu cea „mai apropiată”, 
„provincia mai îndepărtată” fusese instituită de fapt împotriva 
acestui popor; galecii (Galicia) deveniseră cu un secol înainte de 
bătălia de la Actium supuşii romanilor; cu puţin timp înaintea 
acesteia, Caesar, dictatorul de mai tirziu, purtase armatele 
romane pînă la Brigantium (Coruna) şi reconsolidase stăpînirea 
provinciei mai îndepărtate asupra acestor meleaguri. În anii 
cuprinşi între moartea lui Caesar şi principatul lui Augustus 
armatele nu au mai poposit în Hispania septentrională; în 
această scurtă perioadă nu mai puţin de şase guvernatori şi-au 
cîştigat acolo triumful şi este probabil ca supunerea versanților 
sudici ai Pirineilor să se fi desfăşurat cu preponderență în 
această epocă. Trebuie să fi existat o conexiune între aceste 
lupte şi războaiele cu înrudiţii aquitani, aşezaţi pe versanţii 
nordici ai munţilor, care aparţin aceleiaşi perioade şi dintre care 
ultimul se încheie victorios în anul 727 (27). Cu ocazia 
reorganizării administraţiei în anul 727 (27), peninsula i-a 
revenit lui Augustus, aici fiind proiectate întinse operaţiuni 
militare şi întrucît ţinutul reclama o ocupaţie permanentă. Deşi 
treimea sudică a provinciei mai îndepărtate, numită de atunci 
după rîul Baetis (Guadalquivir), a fost curind înapoiată 
guvernării senatoriale, totuşi partea cu mult mai mare a 
peninsulei a rămas necontenit sub administraţia imperială: atit 
cele două treimi din provincia mai îndepărtată, Lusitania şi 
Galecia, cît şi întreaga provincie mai apropiată. Imediat după 
instituirea noii conduceri supreme, Augustus s-a deplasat în 
persoană în Hispania pentru ca, în cursul unei şederi de doi ani 


(728, 729; 26, 25), să reglementeze noua administraţie şi să 
conducă ocuparea ținuturilor încă nesupuse. El a acţionat 
dinspre Tarraco; de altfel, reşedinţa guvernării provinciei mai 
apropiate a fost transferată de la Noua Cartagină la Tarraco, din 
această cauză provincia fiind numită de atunci după acest oraş. 
Dacă, pe de o parte, a părut necesar a nu îndepărta sediul 
guvernării de coastă, noua capitală stăpînea, pe de altă parte, 
ţinutul Ebrului şi comunicațiile cu nord-vestul şi Pirineii. Dificilul 
şi păgubitorul război împotriva asturilor (în provinciile Asturia şi 
Leon) şi îndeosebi împotriva cantabrilor (în Ţara Bascilor şi 
provincia Santander), care se mențineau cu dirzenie în munţii 
lor şi jefuiau cantoanele învecinate, s-a prelungit timp de opt ani 
cu întreruperi, numite de romani victorii, pînă cînd, în sfîrşit, 
Agrippa a reuşit să frîingă rezistenţa deschisă prin distrugerea 
oraşelor montane şi mutarea locuitorilor în văi. 

Dacă, aşa cum afirmă Augustus, litoralul Oceanului 
asculta, începînd cu domnia sa, de romani, de la Câdiz pînă la 
vărsarea Elbei, în acest colţ supunerea populaţiei era deosebit 
de forţată şi lipsită de garanţii. Se pare că a mai trecut mult 
timp pînă la pacificarea propriu-zisă a nord-vestului Hispaniei. 
Incă din timpul lui Nero se vorbeşte despre expediţii militare 
împotriva asturilor. Şi mai elocventă este ocuparea ţării conform 
ordinelor lui Augustus. Pentru a concentra comanda supremă 
într-o singură mînă, Galecia a fost separată de Lusitania şi unită 
cu provincia tarraconensă. Nu numai că această provincie a fost 
atunci singura care, fără a se învecina cu ţinutul inamic, a primit 
o comandă militară legionară, ci Augustus a transferat imediat 
trei legiuni în aceste locuri - două în Asturia, una în Cantabria - 
şi, în pofida situaţiei militare grave din Germania şi Illyricum, 
această garnizoană n-a fost micşorată. Cartierul general a fost 
instituit între vechea metropolă a Asturiei, Lancia, şi cea nouă, 
Asturica Augusta (Astorga), în Leon, care-i poartă şi azi numele. 
Probabil că reţeaua de şosele, realizată aici în primele decenii 
ale epocii imperiale într-un mod foarte cuprinzător, se află în 
legătură directă cu această puternică ocupaţie a teritoriului 
nord-vestic, deşi ea nu poate fi dovedită pentru fiecare caz în 
parte, întrucît nu cunoaştem dislocările acestor trupe în epoca 
lui Augustus. Astfel, Augustus şi Tiberius au realizat o legătură 
între capitala Galeciei, Bracara (Braga), şi Asturica - altfel spus, 
marele cartier general - şi oraşele învecinate din nord, nord-est 


şi sud. Construcţii similare au fost ridicate de Tiberius în ţinutul 
vasconilor şi în Cantabria. Treptat, garnizoana a fost micşorată, 
Claudius folosind o legiune, iar Nero o a doua în altă parte. Dar 
acestea erau privite numai ca detaşate şi încă la începutul 
guvernării lui Vespasian garnizoana hispanică îşi recîştigase 
vechea putere; o reducere reală a avut loc abia sub Flavieni: 
Vespasian le-a redus la două, Domițian la o legiune. De atunci 
pînă în epoca lui Dioclețian, în Leon au staționat o singură 
legiune, a VIl-a Gemina, şi un număr de contingente auxiliare. 

Sub principat, nici una dintre provincii n-a fost tulburată 
mai puţin de războaiele externe şi interne decit această ţară a 
Occidentului îndepărtat. Pe cînd comandamentele trupelor 
preluau în această epocă, într-un fel, locul partidelor rivale, 
armata hispanică a deţinut şi în această privinţă un rol cu totul 
secundar; Galba a intervenit numai în ajutorul colegului său şi 
simplul accident l-a purtat în frunte. Garnizoana din nord-vestul 
peninsulei, chiar şi după reducerea deosebit de puternică, ne 
permite concluzia că acest ţinut n-a fost supus în întregime nici 
în secolul al II-lea, nici în veacul următor; dar nu putem oferi 
date sigure despre utilizarea legiunii hispanice în cadrul 
provinciei ocupate. Războiul împotriva cantabrilor a fost purtat 
cu ajutorul navelor de război; după aceea, romanii n-au avut 
motive să instituie aici o staţie permanentă a flotei. Abia în 
epoca postdiocleţiană Peninsula Iberică, precum cea italică şi 
cea  greco-macedoneană, a fost privată de garnizoane 
permanente. 

Cel puţin de la începutul secolului al Il-lea, provincia 
Baetica a fost prădată deseori de mauri, piraţii Rifului, de pe 
coasta învecinată; aceste evenimente vor fi relatate în amănunt 
cu ocazia prezentării situaţiei africane. Probabil că ele explică 
înzestrarea ltalicii (lîngă Sevilla) cu o legiune din Leon, deşi, în 
general, trupele imperiale nu obişnuiau să staţioneze în 
provinciile senatoriale. Insă protejarea bogatei Hispanii sudice 
de aceste incursiuni revenea în principal comandamentului 
staționat în provincia de la Tingis (Tanger). Cu toate acestea, s-a 
întîmplat să fie asediate de pirați oraşe ca Italica şi Singili (în 
apropiere de Antequere). 

Dacă opera istorică universală a epocii imperiale, 
romanizarea Occidentului, a fost devansată undeva, atunci 
acest lucru s-a întîmplat în Hispania. Acţiunile începute cu sabia 


în mînă au fost desăvirşite prin relaţii paşnice: în Hispania, 
moneda romană de argint a dominat cu mult înainte de a fi 
devenit curentă în alte zone din afara Italiei, iar minele, 
viticultura şi plantarea măslinilor, relaţiile comerciale au 
determinat în zona de coastă, îndeosebi în sud-vest, un 
necontenit flux de elemente italice. Noua Cartagină, creaţia 
Barcinilor, chiar de la formarea ei pînă în epoca lui Augustus 
centrul provinciei de dincoace şi cel mai important antrepozit al 
Hispaniei, cuprindea deja în secolul al Vil-lea o numeroasă 
populaţie romană; Carteia, în faţa actualului Gibraltar, fondată 
cu o generaţie înainte de epoca Gracchilor, a fost prima 
comunitate urbană transmarină cu o populaţie de origine 
romană (Il, p. 7); străvechiul oraş-geamăn al Cartaginei, Gades, 
actualul Cádiz, a fost primul oraş străin din afara Italiei care 
acceptă dreptul roman şi limba latină (III, p. 365). Aşadar, dacă 
de-a lungul celei mai însemnate părţi a coastei Mării Mediterane 
străvechea civilizaţie indigenă şi cea feniciană se familiarizaseră 
încă din timpul republicii cu specificul poporului dominant, în 
epoca imperială în nici o altă provincie romanizarea n-a fost 
încurajată de sus cu asemenea energie ca în Hispania. Îndeosebi 
partea sudică a provinciei Baetica, între Baetis şi Marea 
Mediterană, a obţinut - în parte deja în timpul republicii sau sub 
Caesar, în parte sub Augustus în anii 739 (15) şi 740 (14) - o 
splendidă salbă de comunităţi romane cu drepturi depline, care, 
în acest caz, nu se înşiruie de-a lungul coastei, ci mai ales în 
interior: înainte de toate Hispalis (Sevilla) şi Corduba (Córdoba) 
cu drepturi de colonie, Italica (lîngă Sevilla) şi Gades (Cádiz) cu 
drepturi municipale. Şi în Lusitania sudică întîlnim un număr de 
oraşe egal îndreptăţite; îndeosebi Olisipo (Lisabona), Pax lulia 
(Beja) în colonia de veterani Emerita (Merida), fondată de către 
Augustus în timpul şederii sale în Hispania şi devenită capitala 
acestei provincii. In provincia Tarraconensis, oraşele de cetăţeni 
se găsesc mai ales de-a lungul coastei: Noua Cartagină, Ilici 
(Elche), Valentia, Dertosa (Tortosa), Tarraco, Barcino 
(Barcelona); în interior se remarcă numai colonia Caesaraugusta 
(Saragossa) din valea Ebrului. In timpul lui Augustus în întreaga 
Hispanie erau 50 de comunităţi de cetăţeni cu drepturi depline, 
în jur de alte 50 primiseră pînă atunci dreptul latin şi erau egale 
comunităţilor de cetăţeni în privinţa organizării interne. Cu 
ocazia  censului imperial general din anul 74, împăratul 


Vespanian a introdus şi în cazul celorlalte constituţia urbană 
latină. Nici atunci şi nici în alte perioade ale epocii imperiale mai 
bune acordarea dreptului de cetăţenie n-a trecut de limita 
atinsă în epoca lui Augustus, realitate la care, probabil, a 
contribuit cel mai mult dreptul de recrutare restrins faţă de 
cetăţenii imperiului. 

Nicăieri populația indigenă a  Hispaniei, în parte 
amestecată cu colonişti italici, în parte îndrumată spre limba şi 
obiceiurile latine, nu apare în istoria epocii imperiale cu 
claritate. Probabil că tribul ale cărui resturi şi limbă s-au impus 
pînă în zilele noastre în munţii de la Vizcaya, Guipuzcoa şi 
Navarra, asemenea berberilor din Africa de Nord, a populat 
cîndva întreaga peninsulă. Idiomul său, cu totul diferit de cel 
indo-germanic şi lipsit de flexiune, ca acela al finilor şi 
mongolilor, dovedeşte autonomia sa originară şi, cu excepţia 
coastei meridionale, de la Câdiz pînă la Granada, unde domina 
limba feniciană, şi a ținutului de la nord de vărsarea rîului Tajo şi 
la vest de izvoarele Ebrului, probabil pe atunci în majoritatea lui 
de fapt independent şi cu siguranţă întru totul necivilizat, 
monumentele sale cele mai importante, monedele, cuprind, în 
primul secol al stăpiînirii romane în Hispania, întreaga peninsulă. 
Ce-i drept, în acest ţinut iberic scrierea din sud se deosebeşte 
evident de cea a provinciei nordice, dar, cu aceeaşi evidenţă, 
ambele sînt ramuri ale aceluiaşi trunchi. Colonizarea feniciană s- 
a limitat aici la spaţii şi mai restrinse decit în Africa, iar 
amestecul celtic a modificat uniformitatea generală a evoluţiei 
naţionale într-un mod care scapă cu totul analizei noastre. Dar 
conflictele romanilor cu  iberii aparţin în principal epocii 
republicane şi au fost prezentate mai sus (|, p. 469). 

După ultimele expediţii militare din timpul primei dinastii, 
amintite mai sus, iberii dispar cu totul din cîmpul nostru vizual. 
Mărturiile păstrate nu ne oferă un răspuns satisfăcător nici în 
problema romanizării lor în epoca imperială. Nu trebuie dovedit 
că în toate timpurile ei au fost determinaţi să se folosească de 
limba latină în relaţiile cu stăpinii străini; dar, sub influenţa 
Romei, limba şi scrierea naţională dispar din uzul public şi în 
cadrul comunităţilor. Încă din ultimul secol al republicii a fost 
suprimată aproape total baterea de monedă pe plan local, 
permisă la început aproape fără restricţii; din epoca imperială 
nu există nici o monedă urbană hispanică care să nu poarte 


inscripţie latină. Ca şi portul roman, limba latină era răspîndită 
în cercuri foarte largi, chiar şi în rîndul hispanilor care erau 
privaţi de dreptul de cetăţenie italică, iar guvernul favoriza 
romanizarea reală a ţării. La moartea lui Augustus, limba latină 
şi obiceiurile romane prevalau în Andalusia, Granada, Murcia, 
Valencia, Catalonia şi Aragón, o bună parte nefiind roadele 
colonizării, ci ale romanizării. Conform dispoziţiilor lui Vespasian 
amintite mai sus, limba autohtonă a fost limitată de drept la 
relaţiile particulare. În cadrul acestora ea s-a conservat, lucru 
dovedit de existenţa ei de azi: populaţia care locuieşte astăzi în 
munţii neocupaţi vreodată nici de goți şi nici de arabi trebuie să 
se fi întins în epoca romană cu siguranţă asupra unei mari părţi 
a Hispaniei, îndeosebi a celei nord-vestice. Totuşi, romanizarea 
Hispaniei trebuie să fi apărut mult mai devreme şi mult mai 
viguroasă decit cea a Africii; aici se găsesc relativ numeroase 
monumente cu inscripţii indigene, datate din epoca imperială - 
în Hispania aproape deloc ; limba berberilor domină şi astăzi 
jumătatea Africii de Nord - cea iberică, doar îngustele văi ale 
bascilor. Nici nu se putea întîmpla altfel; pe de o parte, civilizaţia 
romană a intervenit în Hispania mult mai devreme şi mult mai 
energic decît în Africa, iar pe de altă parte, indigenii hispanici, 
spre deosebire de cei africani, nu se bucurau de sprijinul 
triburilor libere. 

Pentru noi, constituţiile comunale autohtone ale iberilor nu 
se deosebesc simţitor de cele ale galilor. Hispania, ca şi ţara 
celților cis- şi transalpină, se diviza de la început în districte 
cantonale; abia dacă există deosebiri profunde între vaccei, 
cantabrii, şi cenomanii Transpadanei sau remii din provincia 
Belgica. Monedele hispanice bătute în primele timpuri ale 
stăpiînirii romane, pe care, în majoritatea lor, nu sînt numite 
oraşele, ci cantoanele, nu Tarraco, ci cesetanii, nu Saguntum, ci 
arsensii, dovedesc - cu mai mare claritate decit istoria 
războaielor contemporane lor - că şi în Hispania au existat 
cîndva ligi cantonale mai mari. Însă romanii învingători nu tratau 
aceste ligi pretutindeni la fel. Cantoanele transalpine au rămas 
şi sub dominaţia romană comunităţi politice; asemenea celor 
cisalpine, cele hispanice sînt numai noţiuni geografice. Aşa cum 
districtul cenomanilor nu este altceva decit o expresie generală 
pentru teritoriile de la Brixia, Bergomum etc., la fel asturii se 
compun din 22 de comunităţi independente politic care, după 


toate aparențele, nu se potrivesc politic mai mult decit oraşele 
Brixia şi Bergomum. Provincia tarraconensă număra în epoca lui 
Augustus 293, iar la mijlocul secolului al doilea 275 de 
asemenea comunităţi. Aşadar, vechile ligi cantonale au fost 
dizolvate în acest caz. Şi este puţin probabil ca unitatea 
vetonilor sau cantabrilor să fi fost considerată mai periculoasă 
pentru coeziunea imperiului decît cea a sequanilor sau a 
treverilor; este cert că, în principal, deosebirea rezidă în 
diferenţa dintre epoca şi forma cuceririi. Ţinutul de pe 
Guadalquivir a devenit roman cu un secol şi jumătate înainte de 
cele de pe malurile Loarei şi Senei; epoca în care s-a aşezat 
fundaţia organizării hispanice nu este chiar atît de îndepărtată 
de cea în care Roma a dizolvat confederaţia samnită. In primul 
caz domină spiritul vechii republici, în cel de-al doilea, în Galia, 
vederile mai liberale şi mai moderate ale lui Caesar. In ambele 
cazuri, districtele mai mici lipsite de putere, devenite purtătoare 
ale unităţii politice după dispariţia ligilor - cantoanele mici sau 
ginţile -, s-au transformat în decursul timpului în oraşe. 
Începuturile dezvoltării urbane, şi în afara comunităţilor 
înzestrate cu drept italic, datează din primele timpuri ale 
republicii, poate din epoca preromană; mai tirziu, acordarea 
generală a dreptului latin de către Vespasian a trebuit să 
generalizeze această transformare. Într-adevăr, din cele 293 de 
comunităţi ale provinciei de la Tarraco în epoca lui Augustus, 
numai 114 nu erau urbane, iar din cele 275 ale secolului al Il- 
lea, doar 27. 

Poziţia Hispaniei în administraţia imperiului poate fi 
rezumată în puţine cuvinte. Provinciile hispanice au jucat un rol 
extraordinar în cazul recrutărilor. Este probabil ca de la 
începutul principatului legiunile staționate aici să fi fost 
recrutate cu predilecție chiar din populaţia ţării; mai tîrziu, cînd 
armata de ocupaţie a fost micşorată, pe de o parte, şi recrutările 
se limitau tot mai mult la districtele propriu-zise ale 
garnizoanelor, pe de altă parte, Baetica, împărtăşind şi în acest 
punct soarta Italiei, a beneficiat de îndoielnicul noroc de a fi 
exclusă cu totul de la obligaţia serviciului militar. Recrutările 
auxiliare, impuse mai ales ținuturilor înapoiate în privinţa 
dezvoltării urbane, au fost realizate la scară largă în Lusitania, 
Galecia, Asturia, ca şi în întreaga Hispanie septentrională şi 
centrală; cu excepţia provinciei Belgica, Augustus, al cărui tată 


îşi alcătuise chiar şi o gardă personală din hispanici, n-a aplicat 
în nici unul din ţinuturile supuse lui recrutări mai masive decit în 
Hispania. 

Fără îndoială că această ţară bogată a constituit una din 
sursele cele mai abundente şi mai sigure pentru finanţele 
statului; nu posedăm date mai detaliate. 

Importanţa relaţiilor comerciale ale acestor provincii poate 
fi dedusă întru citva din grija guvernului pentru sistemul rutier 
hispanic. Intre Pirinei şi Tarraco s-au găsit încă din ultima 
perioadă republicană pietre miliare, cum nu apar în nici una 
dintre provinciile Occidentului. Mai sus s-a remarcat deja că 
Augustus şi Tiberius au încurajat construcţia de şosele în 
Hispania mai ales din considerente militare; dar şoseaua de la 
Noua Cartagină construită de Augustus trebuie să fi fost 
destinată comerţului şi aceluiaşi scop trebuie să-i fi servit şi cea 
care-i poartă numele, în parte modificată, în parte nou- 
amplasată, şoseaua imperială de tranzit care, continuînd 
şoseaua de coastă italo-galică şi traversînd Pirineii prin 
trecătoarea de la Puycerda, ajungea la Tarraco; urmărind apoi 
aproximativ linia coastei, de la Valentia pînă la vărsarea rîului 
Jucar, unde o părăsea, ajungea la valea rîului Baetis; de la Arcul 
lui Augustus, graniţa celor două provincii, unde începea un nou 
calcul miliar, ea ducea prin provincia Baetica pînă la vărsarea 
rîului, legînd aşadar Roma de ocean. Ce-i drept, aceasta este 
unica şosea imperială din Hispania. Mai tîrziu, guvernul nu s-a 
mai îngrijit de drumurile Hispaniei; cu excepţia platoului 
superior, comunităţile, în grija cărora intraseră de fapt curînd 
după aceea, par să fi restabilit comunicațiile pretutindeni 
conform nivelului de cultură al provinciei. Căci, oricît de 
muntoasă ar fi Hispania, nefiind lipsită nici de stepe şi pustiuri, 
totuşi ea aparţine categoriei ţărilor celor mai productive, atît 
prin cantitatea produselor agricole, cît şi prin bogăţia de vii, ulei 
şi metale. Lor li s-a adăugat de timpuriu industria, mai ales a 
produselor metalice şi a ţesăturilor de lină şi de in. Cu excepţia 
Pataviumului, nici una dintre comunităţile romane de cetăţeni n- 
a putut oferi, cu ocazia censului lui Augustus, un număr atit de 
mare de oameni bogaţi precum Gadesul hispanic, cu marii săi 
comercianţi răspiîndiţi în lumea întreagă; şi acestei situaţii îi 
corespundeau opulenţa obiceiurilor, dansatoarele din castaniete 
originare de aici şi cîntecele gaditane, bine cunoscute atit 


romanului elegant, cît şi publicului alexandrin. Apropierea Italiei, 
precum şi comodul şi economicul comerţ maritim au oferit în 
această epocă îndeosebi coastelor hispanice de sud şi de est 
posibilitatea să-şi ducă bogatele produse pe cea mai importantă 
piaţă a lumii; şi este probabil ca Roma să nu fi desfăşurat cu nici 
un alt ţinut un comerţ atît de cuprinzător şi neîntrerupt ca în 
cazul Hispaniei. 

Civilizaţia romană a pătruns în Hispania mai devreme şi 
mai puternic decit în oricare altă provincie, lucru dovedit de mai 
multe aspecte, dar îndeosebi de religie şi literatură. 

Ce-i drept, în ţinuturile rămase şi mai tîrziu iberice, ocolite 
de imigrație, în Lusitania, Galecia, Asturia, zeii autohtoni cu 
numele lor ciudate, terminate în cele mai multe cazuri în -icus şi 
-ecus - Endovellicus, Eaecus, Vagodonnaegus şi cum s-or mai fi 
numit -, s-au menţinut aici şi în epoca principatului. Dar în 
întreaga Baetica nu s-a găsit nici o singură piatră votivă care să 
nu poată fi consacrată la fel de bine şi în Italia; aceeaşi afirmaţie 
este valabilă şi pentru provincia tarraconensă propriu-zisă, doar 
pe cursul superior al rîului Duero întîlnindu-se citeva nume 
izolate ale vechilor divinităţi celtice. Nici o altă provincie nu 
oferă o romanizare sacrală atit de energică. 

Cicero îi numeşte pe poeţii latini din Corduba doar pentru 
a-i dojeni; în principal, întreaga eră augustană a literaturii este 
opera italicilor, deşi au contribuit şi cîţiva provinciali, printre alţii 
bibliotecarul împăratului, filologul Hyginus, născut îu Hispania ca 
sclav. Dar de atunci încolo hispanicii aproape că au preluat în 
acest domeniu, dacă nu rolul de promotori, măcar pe cel de 
magiştri. Cordubanii Marcus Porcius Latro, dascălul şi modelul 
lui Ovidiu, şi compatriotul şi prietenul său de tinereţe Annaeus 
Seneca, amîndoi doar cu un deceniu mai tineri decît Horaţiu, dar 
activînd în oraşul lor natal mai mult timp ca magiştri ai elocinţei, 
înainte să-şi fi mutat activitatea didactică la Roma, sînt 
reprezentanţii propriu-zişi ai retoricii şcolare, care înlocuieşte 
libertatea şi obrăznicia oratorică republicană. Cînd cel dintii a 
trebuit să apară odată într-un proces real ; el s-a poticnit în 
mijlocul discursului, recăpătindu-şi elocinţa abia după ce, de 
dragul vestitului bărbat, juriul a fost transferat din tribunal în 
sala şcolii. Şi fiul lui Seneca, ministrul lui Nero şi filozoful la 
modă al epocii, şi nepotul său, Lucanus, poetul opoziţiei 
intelectuale împotriva principatului, au o importanţă pe cît de 


îndoielnică din punct de vedere literar, pe atît de incontestabilă 
din punct de vedere istoric, care, într-un sens, revine de 
asemenea Hispaniei. In epoca imperială timpurie, alţi doi 
provinciali din Baetica, Mela în timpul lui Claudius, Columella în 
timpul lui Nero, şi-au cîştigat un loc printre scriitorii didacticişti 
consacraţi de stil elevat; cel dintii prin scurta sa descriere a 
pămîntului, cel de-al doilea printr-o minuțioasă - în parte şi 
poetică - prezentare a agriculturii. Dacă, în timpul lui Domițian, 
poetul Canius Rufus din Gades, filozoful Decianus din Emerita şi 
oratorul Valerius Licinianus din Bilbilis (Calatayud, în apropiere 
de Saragossa) sînt consideraţi celebrităţi literare alături de 
Vergiliu şi Catullus şi alături de cele trei somităţi din Corduba, 
aceasta, ce-i drept, este tot opera unui bibliotecar, Valerius 
Martialis, el însuşi neîntrecut de nici un poet al epocii în 
subtilitate şi tehnică, dar nici prin venalitate şi deşertăciune, şi 
pe bună dreptate calitatea sa de compatriot va fi pusă în 
cumpănă; dar simpla posibilitate de a lega o asemenea cunună 
poetică demonstrează importanţa elementului hispanic în 
literatura epocii. Insă perla literaturii latino-hispanice este 
Marcus Fabius Quintilianus (35-95) din Calagurris, pe Ebru. Tatăl 
său îşi făcuse la Roma un renume ca magistru al elocinţei; el 
însuşi a plecat la chemarea lui Galba la Roma şi a deţinut, 
îndeosebi sub Domițian, o poziţie însemnată ca educator al 
nepoților imperiali. Manualul său despre oratorie şi, pînă la un 
anumit punct, şi al istoriei literaturii romane este una dintre 
scrierile admirabile pe care le posedăm din Antichitatea romană; 
pătruns de un gust subtil şi o judecată impecabilă, simplu atit 
prin sentiment, cît şi prin prezentare, didactic fără a plictisi, 
gingaş fără preţiozitate, el este conceput într-o opoziţie clară şi 
conştientă faţă de literatura la modă, bogată în fraze şi lipsită 
de conţinut. Mai ales lui îi revine meritul, chiar dacă nu de a fi 
îmbunătăţit, totuşi de a fi schimbat orientarea disciplinei. Mai 
tîrziu, în nulitatea generală, influenţa hispanilor nu a mai ieşit în 
evidenţă. Din punct de vedere istoric, apropierea desăvirşită a 
acestor provincii de dezvoltarea literară a ţării-mamă este de o 
importanţă deosebită. Bineînţeles, Cicero ia în deridere stîngăcia 
şi provincialismele zeloşilor poeţi hispanici; şi nici chiar latina lui 
Latro nu a fost aplaudată de Messalla Corvinus, de origine 
romană şi, pe cît de distins, pe atît de corect. Dar după epoca lui 
Augustus nu se mai aud asemenea remarci. Într-un anumit sens, 


oratorii gali, marii scriitori africani ai Bisericii au rămas străini şi 
ca scriitori latini; prin spiritul şi în scrierile lor nimeni nu le-ar 
reproşa aceasta lui Seneca şi Martialis, iar prin dragostea 
arzătoare faţă de propria literatură şi prin pătrunzătoarea ei 
înţelegere nici un italic nu l-a întrecut pe gramaticianul din 
Calagurris. 


Capitolul III 
Provinciile galice 


Asemenea Hispaniei, dar nu atit de timpuriu şi de complet 
ca aceasta, Galia meridională devenise încă din epoca 
republicană o parte a Imperiului Roman. Cele două provincii 
hispanice au fost instituite în timpul lui Hannibal, provincia 
Narbo în timpul Gracchilor; şi, dacă în primul caz Roma ocupă 
întreaga peninsulă, pînă în ultima perioadă a republicii, ea nu 
numai că s-a mulţumit în cel de-al doilea caz cu stăpînirea 
coastei, ci şi din aceasta ocupă în mod direct doar partea mai 
mică şi mai îndepărtată. Pe bună dreptate, republica desemna 
această posesiune ca teritoriu al oraşului Narbo (Narbonne); 
partea mai mare a coastei, aproximativ de la Montpellier pînă la 
Nizza, aparținea oraşului Massalia. Această comunitate 
grecească era mai degrabă un stat decît un oraş şi, prin 
puternica ei poziţie, alianţa egală încheiată cu Roma în epoci 
îndepărtate, obținea o importanţă reală, nemaiîntilnită vreodată 
în cazul altui oraş federat. Bineînţeles, cu toate acestea, romanii 
erau scutul şi sabia pentru aceşti greci învecinaţi, chiar mai mult 
decit pentru cei ai Orientului. Ce-i drept, masalioţii posedau 
ţinutul de pe cursul inferior al Ronului pînă la Avignon; dar 
cantoanele ligurice şi celtice ale interiorului nu erau nicidecum 
supuse lor şi tabăra romană permanentă de la Aquae Sextiae 
(Aix), aflat la o zi de marş la nord de Massalia, a fost instituită 
de fapt pentru protecţia necontenită a bogatului oraş comercial 
grecesc. Ca una dintre consecinţele cele mai grave ale 
războiului civil roman, aliatul cel mai fidel, oraşul Massalia, a 
fost nimicit din punct de vedere politic odată cu republica 
legitimă şi transformat dintr-un stat coregent într-o comunitate 
care, ce-i drept, îşi păstra libertatea şi specificul grecesc, dar 
sub formele modeste ale autonomiei şi elenismului unui oraş 
provincial secundar. După cucerirea din timpul războiului civil, 
politic, nu se mai aminteşte nimic despre Massalia; de atunci 
încolo, pentru Galia oraşul nu este altceva decit ceea ce a fost 
Neapole pentru Italia: centrul culturii şi educaţiei elene. In 
măsura în care cea mai mare parte a provinciei Narbo de mai 
tîrziu intră abia atunci sub administraţia romană nemijlocită, şi 


instituirea ei aparţine, într-un anumit sens, abia acestei epoci. 
Cucerirea restului Galiei de către romani a fost relatată 
mai sus (III, p. 71). Înainte de războiul galic al lui Caesar, 
dominaţia romană se întindea aproximativ pînă la Toulouse, 
Viena şi Geneva; în urma acestuia, pînă la Rin pe întregul său 
curs şi la coastele Oceanului Atlantic atît în nord, cît şi în vest. 
Probabil că această supunere n-a fost completă, poate în nord- 
vest la fel de superficială ca în Britania (III, p. 147). Însă, în 
principal, mărturiile ne informează doar în cazul districtelor de 
naţionalitate iberică despre războaie suplimentare. Ibericii 
ocupau nu numai versanţii sudici, ci şi pe cei nordici ai Pirineilor, 
împreună cu regiunea submontană: Bearn, Gascogne, 
Languedocul occidental; şi s-a amintit deja mai sus (p. 40) că, în 
momentul în care Hispania nord-vestică susţinea ultimele bătălii 
cu romanii, s-au purtat lupte serioase şi pe partea nordică a 
Pirineilor, legate necondiţionat de cele dintii, conduse la început 
de Agrippa (716, 38), pe urmă de Marcus Valerius Messalla, 
cunoscut patron al poeţilor romani, care în anul 726 (28) sau 
727 (27), aşadar cam în acelaşi timp cu războiul cantabric, i-a 
învins în bătălie deschisă pe aquitani pe străvechiul teritoriu 
roman de lîngă Narbonne. În privinţa celților ni se relatează 
numai că puţin înainte de bătălia de la Actium au fost supuşi 
morinii din Picardie; şi, chiar dacă în timpul războiului civil, 
neîntrerupt aproape 20 de ani, corespondenţii noştri au neglijat 
afacerile galice, relativ neînsemnate, tăcerea desăvirşită a listei 
triumfurilor, completă în cazul acesta, dovedeşte totuşi că în 
ţara celților n-au avut loc alte acţiuni militare importante în 
perioada respectivă. Şi după aceea, în timpul îndelungatei 
guvernări a lui Augustus şi al tuturor crizelor războaielor 
germanice, în parte foarte periculoase, ţinuturile galice nu s-au 
mai răsculat. Fireşte, aşa cum am văzut, atit guvernul roman, cit 
şi partida patriotică germanică au scontat întotdeauna că un 
succes decisiv al germanilor şi pătrunderea lor în Galia ar fi 
urmate de o insurecție a galilor împotriva Romei; este aşadar 
cert că stăpînirea străină nu poate să fi fost consolidată pe 
atunci. O insurecție veritabilă a avut loc în anul 21, sub Tiberius. 
În sînul aristocrației celtice s-a format o largă conjurație pentru 
răsturnarea guvernării romane. Ea a izbucnit prematur în 
cantoanele puţin importante ale turonilor şi andecavilor de pe 
cursul inferior al Loarei; nu numai mica garnizoană din Lyon, ci 


şi o parte a armatei Rinului au primit imediat ordinul de marş 
împotriva răsculaților. Totuşi, cele mai însemnate districte au 
făcut front comun cu răzvrătiţii: sub conducerea lui lulius Florus, 
treverii s-au adunat în număr mare în Ardeni; sub conducerea lui 
lulius Sacrovir, eduii şi sequanii s-au răsculat în imediata 
vecinătate a Lyonului. Bineînţeles, masa compactă a legiunilor a 
determinat sfîrşitul rapid al rebeliunii; însă răscoala, nesprijinită 
în nici un caz de germani, demonstrează totuşi ura împotriva 
stăpînilor străini, care domina încă ţara şi îndeosebi aristocrația 
şi care, într-adevăr, fusese mărită, dar nu zămislită de 
impozitele apăsătoare şi de criza financiară, considerate cauze 
ale insurecției. Păstrarea Galiei şi anihilarea posibilităţii apariţiei 
unui nou Vercingetorix, cu toate că, aşa cum s-a văzut, ţara nu 
era lipsită de bărbaţi care ar fi rivnit să păşească pe aceeaşi 
cale, constituie pentru diplomaţia romană o performanţă mai 
mare decît cucerirea ei. Aceste deziderate au fost realizate prin 
îmbinarea înţeleaptă a terorii şi a cîştigului; se poate adăuga, şi 
a dezbinării. Puterea şi apropierea armatei Rinului au constituit 
neîndoielnic primul şi cel mai eficient mijloc de a-i menţine pe 
gali într-o stare de frică faţă de stăpinii lor. Această armată a 
rămas pe parcursul întregului secol la fel de puternică - lucru 
care va fi evidenţiat în capitolul următor - atît din cauza 
propriilor supuşi, cît şi din cauza vecinilor, care nu se vor arăta 
prea ameninţători în epocile ulterioare. Îndepărtarea, chiar şi 
numai temporară, a acestor trupe punea stăpînirea romană sub 
semnul întrebării, nu din cauza traversării Rinului de către 
germani, ci din cauza defecţiunii galilor, ceea ce, în ciuda 
inutilităţii sale, este demonstrat de răscoala care a urmat morţii 
lui Nero; după ce trupele plecaseră spre Italia pentru a-l impune 
pe generalul lor ca împărat, la Trier s-a proclamat regatul galic 
independent, soldaţii romani rămaşi locului trebuind să-i jure 
credinţă. Dar, chiar dacă această stăpinire străină, ca oricare 
alta, se baza mai întîi şi în principal pe puterea copleşitoare şi 
pe superioritatea trupelor compacte şi exersate asupra maselor, 
totuşi ea nu se baza în exclusivitate pe aceste realităţi. Arta 
dezbinării a fost aplicată şi aici cu succes. Celţii nu erau singurii 
locuitori ai Galiei; nu numai că iberii erau bine reprezentaţi în 
sud, ci de-a lungul Rinului erau aşezate triburi germanice în 
număr mare, redutabile mai degrabă prin destoinicia lor 
războinică decit prin număr. Guvernul ştia să întreţină şi să 


fructifice cu abilitate opoziţia dintre celți şi germanii de pe malul 
stîng al Rinului. Dar mai puternic a acţionat politica de contopire 
şi înfrățire. Măsurile luate în acest scop vor fi înfăţişate în 
continuare; constituţia cantonală a fost menajată, aprobîndu-se 
chiar un fel de reprezentanţă naţională, iar sacerdoţiul naţional 
a fost îngăduit numai treptat; în schimb, limba latină a devenit 
de la început obligatorie, acea reprezentantă naţională fiind 
contopită cu noua religie imperială. În general, romanizarea n-a 
fost impusă cu brutalitate, ci favorizată cu precauţie şi răbdare, 
astfel încît stăpînirea romanilor în ţara celților a încetat să fie 
apreciată ca străină, întrucît celții au devenit şi doreau să 
devină romani. Progresele romanizării, remarcabile după numai 
un secol de stăpiînire romană în Galia, sînt dovedite de 
evenimentele, amintite mai sus, intervenite după moartea lui 
Nero, care, în ansamblul lor, aparţin în parte istoriei comunităţii 
romane, în parte relaţiilor acesteia cu germanii, dar care trebuie 
să fie punctate cel puţin şi în acest context. Prăbuşirea dinastiei 
iulioclaudine a debutat cu răzvrătirea unui nobil celt şi cu o 
insurecție celtică; dar aceasta nu era o răzvrătire împotriva 
stăpiînirii străine ca aceea a lui Vercingetorix sau chiar a lui 
Sacrovir; țelul ei n-a fost înlăturarea, ci transformarea guvernării 
romane; faptul că în afară de scrisorile nobiliare ale ginţii sale 
conducătorul ei adaugă şi descendența dintr-un bastard al lui 
Caesar exprimă clar caracterul pe jumătate naţional, pe 
jumătate roman al mişcării. Ce-i drept, cîteva luni mai tirziu, 
după ce trupele romane de origine germanică au trecut de 
partea adversă şi germanii liberi au învins pentru moment 
armata romană a Rinului, unele triburi celtice şi-au proclamat 
independenţa naţiunii; dar această tentativă a eşuat lamentabil, 
nu atit prin intervenţia guvernului, cît prin opoziţia marii 
majorităţi a cantoanelor celtice înseşi care nu puteau dori şi nu 
doreau să se despartă de Roma. Numele romane ale 
căpeteniilor nobile, inscripția latină de pe monedele 
insurgenților, imitarea  desăvirşită a organizării romane 
demonstrează cît se poate de evident că eliberarea naţiunii 
celtice de sub jugul străinilor nu mai era posibilă în anul 70 d.Cr. 
din simplul motiv că nu mai exista o asemenea naţiune şi că, 
după împrejurări, stăpînirea romană era resimţită ca o împilare, 
dar nu ca o dominație străină. Dacă celții ar fi avut o asemenea 
ocazie în perioada bătăliei de la Philippi sau chiar şi sub 


Tiberius, răscoala nu s-ar fi sfîrşit, probabil, altfel, dar ar fi fost 
multă vărsare de sînge; acum ea nu mai era posibilă. Dacă 
armata Rinului a fost considerabil redusă cîteva decenii după 
aceste crize grave, tocmai această măsură dovedeşte că în 
majoritate galii nu mai intenționau să se separe de italici şi cele 
patru generații care se succedaseră de la cucerire îşi 
desăvirşiseră opera. Evenimentele ulterioare intervenite în 
locurile acestea sînt crize din sfera lumii romane. Atunci cînd 
aceasta din urmă era ameninţată cu prăbuşirea, Occidentul, ca 
şi Orientul, s-a îndepărtat pentru un timp de centrul imperiului; 
dar statul separat al lui Postumus era opera nevoii, nu a alegerii, 
separaţia însăşi fiind numai de circumstanţă; imperatorii care 
guvernau asupra Galiei, Britaniei şi Hispaniei au ridicat aceleaşi 
pretenţii asupra stăpinirii întregului imperiu ca şi anticezarii 
italici. Bineînţeles, au rămas suficiente urme ale vechiului 
specific celtic şi chiar ale independenţei celtice. Aşa cum 
episcopul Hilarius din Poitiers, el însuşi gal, se plinge de firea 
îndărătnică a compatrioţilor săi, şi galii sînt numiţi şi în 
biografiile imperiale tîrzii încăpăţinaţi, greu de condus, cu 
înclinații spre răzvrătire, astfel încît în cazul lor se recomandă în 
mod deosebit consecvenţa şi severitatea conducerii. Însă, în 
aceste secole tîrzii, gindul separării de Imperiul Roman sau chiar 
cel al abandonării naţionalităţii romane, admiţind existenţa ei, 
nu s-a manifestat nicăieri mai puţin decît în Galia. Mai mult, 
dezvoltarea culturii romano-galice, ale cărei temelii au fost puse 
de Caesar şi Augustus, cuprinde epoca romană tirzie tot atit cit 
Evul Mediu şi epoca modernă. 

Reglementarea relaţiilor din Galia este opera lui Augustus. 
La sfîrşitul războaielor civile, întreaga Galie, aşa cum fusese 
preluată sau lărgită de către Caesar, exceptind numai teritoriul 
de dincoace de Alpi, unificat între timp cu Italia, a ajuns sub 
administraţia imperială. Imediat după aceea Augustus s-a 
deplasat în Galia, în capitala Lugudunum, realizînd în anul 727 
(27) censul provinciei: prin aceasta, ţinuturile înglobate 
imperiului de Caesar au primit mai întîi un cadastru bine rînduit, 
fixîndu-se pentru fiecare cota impozitelor. Atunci el nu a rămas 
mult timp, întrucît a fost chemat de afacerile hispanice. Dar 
transpunerea noilor reglementări întimpină mari dificultăţi şi 
deseori opoziţia deschisă: prezenţa lui Agrippa în anul 735 (19) 
şi a împăratului însuşi în anii 738-741 (16-13) n-a fost cerută 


doar de probleme militare şi guvernatorii sau comandanții de pe 
Rin ai familiei imperiale, Tiberius, fiul vitreg al lui Augustus (738, 
16), fratele său Drusus (742-745, 12-9), din nou Tiberius (745- 
747, 9-7; 757-759, 3-5 d.Cr.; 763-765, 9-11 d.Cr.), fiul său 
Germanicus (766-769; 12-15 d.Cr.), au avut sarcina să continue 
organizarea Galiei. Opera de pace era cu siguranţă la fel de 
dificilă şi de importantă ca şi acţiunile militare de pe Rin; lucru 
evident dacă se ia în considerare că împăratul se preocupă 
personal de fundamentarea ei, încredinţindu-le edificarea celor 
mai apropiaţi şi mai înalţi în rang bărbaţi ai imperiului. Abia în 
aceşti ani măsurile luate de Caesar sub presiunea războaielor 
civile au primit forma care se va statornici pentru o perioadă 
îndelungată. Ele priveau atît provincia veche, cît şi pe cea nouă; 
însă, încă în anul 732 (22), Augustus a cedat străvechiul 
teritoriu roman, împreună cu cel al Massaliei de la Marea 
Mediterană pînă la Cevennes, guvernului senatorial, păstrînd 
doar noua Galie sub administraţie proprie. Acest teritoriu, în 
continuare foarte întins, a fost divizat în trei districte 
administrative, fiecare fiind condus de un guvernator imperial 
independent. Această împărţire se lega de diviziunea tripartită, 
întilnită deja de Caesar şi bazată pe diferenţe naţionale: 
Aquitania locuită de iberi, Galia pur celtică şi ţinutul celto- 
germanic al belgilor; poate că prin această împărţire 
administrativă s-a urmărit consolidarea opoziţiilor naţionale 
favorabile adîncirii stăpînirii romane. Insă acest deziderat a fost 
realizat numai în parte, neputînd fi transpus altfel în practică. 
Ţinutul pur celtic dintre Garonne şi Loara a fost alipit Aquitaniei 
iberice prea mici, întregul mal stîng al Rinului, de la Lacul Leman 
pină la Mosela, a fost unificat cu Belgica, deşi majoritatea 
acestor cantoane erau celtice; în general, naționalitatea celtică 
predomina în asemenea măsură, încît provinciile unificate 
puteau fi desemnate „cele trei Galii”. Despre formarea celor 
două aşa-numite Germanii, o compensație nominală pentru 
reala provincie Germania pierdută sau nerealizată, de fapt 
graniţa militară a Galiei, vom vorbi în capitolul următor. 

În cazul vechii şi al celor trei noi provincii ale Galiei, 
relaţiile juridice au fost reglementate într-un mod cu totul diferit; 
cea dintii a fost latinizată imediat şi pe deplin, apoi au fost 
reglementate mai întîi doar relaţiile naţionale existente. Această 
opoziţie a administraţiei, care pătrunde mult mai adînc decit 


diferenţa formală a administraţiei senatoriale şi imperiale, a 
contribuit esenţial la diferenţa, manifestă şi astăzi încă, dintre 
regiunile din Langue d'oc şi Provence, pe de o parte, şi cele din 
Langue d'oui, pe de altă parte. 

In epoca republicană, romanizarea ținuturilor galice 
meridionale nu era atît de avansată ca aceea a Hispaniei sudice. 
Cei 80 de ani care separau cele două cuceriri nu puteau fi 
recuperaţi cu uşurinţă; taberele trupelor hispanice erau mult 
mai puternice şi mai durabile decît cele galice, iar oraşele latine 
erau acolo mult mai numeroase decit aici. Ce-i drept, în timpul şi 
sub influenţa Gracchilor fusese fondată Narbo, prima colonie 
propriu-zisă de cetăţeni de dincolo de mare; dar ea a rămas 
izolată şi, deşi în relaţiile comerciale era rivala Massaliei, n-a 
egalat-o nici pe departe prin importanţă. Dar, cînd Caesar a 
început să conducă destinele Romei, cele neglijate au fost 
recuperate îndeosebi aici, în ţara alegerii sale şi a geniului său. 
Colonia Narbo a fost întărită şi a devenit sub Tiberius cel mai 
populat oraş din întreaga Galie. Atunci, în principal pe teritoriul 
cedat de Massalia, au fost fondate patru noi comunităţi de 
cetăţeni (III, p. 364), cele mai importante fiind, din punct de 
vedere militar, Forum lulii (Fréjus), port principal al noii flote 
imperiale, şi, din punct de vedere comercial, Arelate (Arles), de 
la gurile Ronului, care întrecea Narbo, cînd Lyonul a devenit 
prosper şi comerţul s-a orientat din nou mai mult spre Ron, 
devenind moştenitorul veritabil al Massaliei şi marele imperiu al 
comerţului galo-italic. Nu se poate stabili cu certitudine ce 
anume a mai fost creat în această direcţie de el însuşi şi ce 
anume de către fiul său; pentru istorie nici nu are importanţă, 
căci aici Augustus n-a fost cu certitudine altceva decit 
executorul testamentar al lui Caesar. Pretutindeni constituţia 
cantonală celtică se retrăgea în faţa comunităţii italice. Cantonul 
volcilor din regiunea de coastă, cîndva supus masalioţilor, a 
primit din partea lui Caesar constituţia municipală italică, astfel 
încît „pretorii” volcilor reprezentau întregul district de 24 de 
localităţi; curînd după aceea, vechea ordine a dispărut şi cu 
numele, locul cantonului volcilor fiind luat de oraşul latin 
Nemausus (Nîmes). În mod asemănător, cel mai vestit canton al 
acestei provincii, cel al alobrogilor, care posedau ţara din nord 
de Isere şi din est de Ronul mijlociu, de la Valence şi Lyon pînă 
în Munţii Savoiei şi Lacul Leman, a primit, probabil deja sub 


Caesar, o organizare urbană similară şi dreptul italic, pînă cînd 
împăratul Gaius a acordat oraşului Vienna dreptul de cetăţenie 
romană. La fel, oraşele mai mari din întreaga provincie au fost 
organizate de Caesar sau în primele timpuri ale imperiului după 
dreptul latin, astfel: Ruscino (Roussillon), Avennio (Avignon), 
Aquae Sextiae (Aix), Apta (Apt). Incă de la sfîrşitul epocii lui 
Augustus, ţinutul de pe ambele maluri ale Ronului inferior a fost 
romanizat în întregime prin limbă şi obiceiuri, constituţia 
cantonală fiind probabil înlăturată, cu puţine excepţii, de pe tot 
cuprinsul provinciei. Membrii comunităţilor cărora li se acordase 
dreptul de cetăţenie a imperiului şi, cu aceeaşi îndreptăţire, 
locuitorii celor de drept latin care dobiîndiseră pentru ei, ca şi 
pentru urmaşii lor, dreptul de cetăţeni ai imperiului prin 
înrolarea în armata imperială sau prin ocuparea unor 
magistraturi în oraşul lor natal erau de drept întru totul egali 
italicilor şi ajungeau în serviciul imperiului, ca şi aceştia, la 
magistraturi şi onoruri. 

Dimpotrivă, în cele trei Galii nu existau oraşe de drept 
roman şi latin sau, mai degrabă, exista unul singur care tocmai 
de aceea nu aparţinea nici uneia dintre provincii sau aparţinea 
tuturor laolaltă: oraşul Lugudunum (Lyon). Această aşezare s-a 
născut în timpul războaielor civile, în anul 711 (43), datorită 
alungării unui număr de italici colonizați la Vienna, în 
extremitatea sudică a Galiei imperiale, în imediata apropiere a 
graniţei provinciei cu viaţa urbană reglementată. Ea nu a 
descins dintr-un canton celtic, posedind, în consecinţă, 
întotdeauna un teritoriu limitat, ci a fost întemeiată din capul 
locului de italici, aflîndu-se deci în posesia dreptului deplin la 
cetăţenie romană, deţinînd o poziţie unică printre comunităţile 
celor trei Galii, asemănătoare, prin relaţiile juridice, cu cea a 
oraşului Washington în statul federativ din America de Nord. 
Acest unic oraş al celor trei Galii a devenit concomitent capitala 
galică. Cele trei provincii nu au avut autorităţi supreme comune 
şi dintre înalții magistrați doar guvernatorul provinciei centrale 
sau lugudunense îşi avea reşedinţa aici; dar atît împărații, cît şi 
anumiţi particulari aflaţi în Galia îşi aveau reşedinţa întotdeauna 
la Lyon. Alături de Cartagina, Lyonul era unicul oraş al jumătăţii 
latine a imperiului care a primit o garnizoană permanentă, după 
modelul garnizoanei din capitală. La Lyon s-a aflat unica 
monetărie pentru monedă imperială din Occident a cărei 


existenţă este atestată cu siguranţă în epoca imperială timpurie. 
Aici era centrala taxelor vamale percepute pe întregul cuprins al 
Galiei, precum şi punctul nodal al a reţelei drumurilor galice. Dar 
nu numai că toate instituţiile guvernamentale comune pentru 
Galia îşi aveau sediul firesc la Lyon, ci, aşa cum vom vedea mai 
jos, acest oraş roman a devenit şi reşedinţa adunării celtice 
pentru cele trei provincii şi a tuturor instituţiilor politice şi 
religioase legate de aceasta, a templelor şi sărbătorilor anuale 
ale celților. Lugudunum a cunoscut aşadar o înflorire rapidă, 
fiind avantajat şi de bogata înzestrare determinată de poziţia de 
metropolă şi de aşezarea nespus de propice comerţului. Un 
scriitor din timpul lui Tiberius îl consideră a doua localitate din 
Galia după Narbo; mai tirziu, oraşul va ocupa aici un loc egal sau 
chiar superior corespondentului său de pe Ron, Arelate. In urma 
incendiului din anul 64, care a transformat o mare parte din 
Roma în cenuşă, lugudunensii le-au trimis sinistraţilor un ajutor 
de patru milioane de sesterţi (870.000 de mărci) şi, cînd, în anul 
următor, oraşul lor a suferit aceeaşi soartă, dar cu consecinţe şi 
mai grave, ei au fost sprijiniți de întregul imperiu, iar împăratul 
le-a trimis aceeaşi sumă din propria visterie. Localitatea a 
renăscut din ruine mai strălucitor decit înainte şi în cursul a 
aproape două milenii, în ciuda vitregiilor timpului, a rămas pînă 
astăzi un mare oraş. Fireşte, în epoca imperială tirzie el va fi 
eclipsat de Trier. Oraşul treverilor, numit Augusta, probabil după 
primul împărat, cîştigă în curînd primul loc în Belgica; dacă 
Durocortorum al remilor (Reims) mai este desemnat în epoca lui 
Tiberius localitatea cea mai populată a provinciei şi reşedinţa 
guvernatorului, un scriitor din timpul lui Claudius acordă acest 
primat deja localităţii principale a treverilor. Însă Trier a devenit 
capitala Galiei, poate s-ar putea spune a Occidentului, abia prin 
transformarea administraţiei imperiale efectuată de către 
Dioclețian. Din momentul în care Galia, Britania şi Hispania se 
întîlnesc sub o singură administraţie supremă, aceasta şi-a avut 
sediul la Trier, ce de atunci devine reşedinţa firească a 
împăraţilor care poposesc în Galia şi, după spusele unui grec din 
secolul al V-lea, cel mai mare oraş de dincolo de Alpi. Insă epoca 
în care această Romă a Nordului şi-a ridicat zidurile şi băile, 
demne de a fi menţionate alături de zidurile urbane ale regilor 
romani şi băile capitalei imperiului, depăşeşte expunerea 
noastră. În primele trei secole ale epocii imperiale, Lyonul a 


rămas centrul roman al ţării celtice, şi nu numai pentru că ocupă 
primul loc prin numărul populaţiei şi bunăstare, ci întrucit, ca 
nici o altă localitate a nordului şi doar ca puţine din sudul galic, 
el a fost fondat din Italia, fiind nu doar de drept, ci şi prin origine 
şi spirit un oraş roman. 

Oraşul italic a fost baza pentru organizarea provinciei 
sudice, aşa cum cantonul a fost pentru cea a provinciei nordice, 
şi anume, cu preponderență, cel al constituţiei celtice în trecut 
statale, acum comunale. Importanţa opoziţiei dintre oraş şi 
canton nu este condiţionată atit de conţinutul ei; chiar dacă ar fi 
fost numai una de natură juridică formală, ea ar fi separat 
naţiunile; în primul caz, ar fi trezit şi hrănit sentimentul 
apartenenţei de Roma, în cel de-al doilea, sentimentul alienării. 
Pentru această epocă, diferenţa practică dintre cele două 
rîinduieli nu poate să fi fost prea izbitoare, întrucît elementele 
constituţiei comunităţii - magistraţii, sfatul, adunarea cetăţenilor 
- erau aceleaşi în ambele cazuri şi întrucît este sigur că 
deosebiri mai profunde, poate existente în epoci trecute, nu au 
fost tolerate mult timp de autorităţile supreme romane. Din 
această cauză, trecerea de la sistemul cantonal la cel urban s-a 
petrecut frecvent şi fără opoziţie, s-ar putea spune de la sine în 
cursul evoluţiei şi cu o anumită necesitate. Drept urmare, 
diferenţele calitative ale celor două forme juridice aproape că nu 
apar în tradiţia de care dispunem. Totuşi, opoziţia n-a fost cu 
siguranţă doar de natură nominală, ci în prerogativele diferitelor 
puteri, în jurisdicție, în sistemul fiscal, în cel de recrutare au 
existat diferenţe, importante sau aparent importante pentru 
administraţie, fie prin ele însele, fie ca urmare a obişnuinţei. 
Deosebirea cantitativă poate fi recunoscută cu claritate. 
Cantoanele, cel puţin aşa cum se înfăţişează la celți şi la 
germani, cuprind întotdeauna mai degrabă o populaţie decit 
localităţi; acest element foarte important este o caracteristică a 
tuturor teritoriilor celtice şi, deseori, însăşi romanizarea care a 
intervenit mai tîrziu mai degrabă l-a mascat decit l-a anihilat. 
Mediolanum şi Brixia îşi datorează graniţele largi şi 
prosperitatea necontenită în principal realităţii că nu au fost 
altceva decit cantoanele insubrilor şi cenomanilor. Faptul că 
teritoriul oraşului Vienna a cuprins Dauphine şi Savoia 
occidentală şi că localităţile Cularo (Grenoble) şi Genava 
(Geneva), pe cît de vechi, pe atit de însemnate, sînt, din punct 


de vedere juridic, pînă în epoca imperială tirzie, sate ale coloniei 
Vienna explică de asemenea realitatea că acesta este numele 
de mai tirziu al populaţiei alobrogilor. În cele mai multe 
cantoane celtice, una dintre localităţi prevalează în aşa măsură, 
încît este indiferent dacă sînt numiţi remii sau Durocortorum, 
biturigii sau Burdigala; dar se întîmplă şi contrariul: de exemplu, 
la voconţi îşi ţin cumpăna Vasio (Vaison) şi Lucus, la carnuţi, 
Autricum (Chartres) şi Cenabum (Orleans); şi este mai mult 
decît problematic dacă prerogativele deținute, conform 
constituţiei greceşti şi italice, necondiţionat de zidul de incintă 
faţă de teritoriul dimprejur au fost reglementate la celți de drept 
sau chiar şi numai de fapt într-un mod asemănător. Replica 
acestui canton în Occidentul greco-italic este mai degrabă 
populaţia decit oraşul; carnuţii trebuie să fie asemuiţi cu 
beoţienii, Autricum şi Cenabum cu Tanagra şi Thespiae. 
Particularitatea poziţiei celților aflaţi sub stăpînirea romană faţă 
de alte naţiuni - de exemplu, faţă de iberi şi eleni - constă în 
faptul că federaţiile lor continuau să dăinuie drept comunităţi, în 
timp ce la cei din urmă elementele componente formau ele 
însele comunităţile. Este posibil ca aici să fi contribuit diferenţe 
mai vechi ale evoluţiei naţionale datînd din epoca preromană; 
probabil că a fost mai uşor să li se desființeze beoţienilor 
adunarea comună a oraşelor, decit să fie împărţiţi helveţii în 
cele patru districte; federaţii politice se menţin şi după 
supunerea faţă de o putere centrală în cazul în care dizolvarea 
lor ar antrena dezorganizarea. Cu toate acestea, măsurile luate 
în Galia de Augustus sau, după preferinţe, de Caesar nu au fost 
determinate de forţa împrejurărilor, ci, în principal, de libera 
hotărire a guvernului care explică în acelaşi timp şi 
menajamentele aplicate în cazul celților. Căci, într-adevăr, faţă 
de perioada mai tirzie în epoca preromană şi în timpul cuceririi 
de către Caesar a existat un număr mult mai mare de cantoane; 
mai ales este remarcabil că în epoca imperială numeroasele 
cantoane mai mici, aflate într-o relaţie de clientelă faţă de cele 
mai mari, nu vor deveni de sine stătătoare, ci vor dispărea. 
Dacă, mai tîrziu, ţara celtică apare împărţită într-un număr 
redus de districte cantonale însemnate, în parte chiar foarte 
mari, în interiorul cărora cantoanele lor dependente nu pot fi 
găsite, această ordine a fost pregătită, bineînţeles, de sistemul 
clientelar preroman, dar a fost desăvirşită abia de către 


reorganizarea romană. Această continuare şi potenţare a 
constituţiei cantonale trebuie să fi fost determinantă înainte de 
toate pentru viitoarea evoluţie politică a Galiei. In timp ce 
provincia tarraconensă se diviza în 293 de comunităţi 
independente (p. 44), cele trei Galii luate împreună nu vor 
număra, după cum vom vedea, mai mult de 64. Unitatea şi 
tradiţia lor nu au fost zdruncinate: venerarea zeloasă de care 
zeul izvoarelor Nemausus s-a bucurat la volci pe parcursul 
întregii epoci imperiale demonstrează că şi aici, în sudul ţării, şi 
într-un canton transformat într-un oraş, tradiționalul sentiment 
al originii comune continua să subziste cu intensitate. 
Comunităţi cu o asemenea conexiune interioară şi cu graniţe 
largi alcătuiau o putere. Stadiul în care Caesar a găsit 
comunităţile galice, cu o masă a poporului redusă la o deplină 
dependenţă politică şi economică şi o aristocrație atotputernică, 
nu s-a modificat esenţial nici în timpul dominaţiei romane; aşa 
cum nobilii mari, cu slujitorimea lor de clienţi şi de sclavi din 
cauza neachitării datoriilor, de ordinul miilor, jucau, fiecare în 
patria lui, rolul de stăpini, la fel ne prezintă Tacitus starea 
lucrurilor la treveri în timpul lui Tiberius. Guvernarea romană a 
acordat comunităţii drepturi cuprinzătoare, chiar şi o anumită 
putere militară, astfel încît în anumite circumstanţe era 
îndreptăţită să ridice şi să dispună de cetăţi - ca de exemplu la 
helveţi -, magistraţii puteau concentra milițiile, deţinînd în cazul 
acesta funcţia şi gradul de ofiţeri. Aceasta prerogativă era ceva 
în mîinile unui primar al unui oraş mic din Andalusia şi altceva în 
mîinile unui conducător de district de pe Loara sau Mosela cu 
suprafaţa unei mici provincii. Aici ni se oferă în toată măreţia ei 
mărinimia politicii lui Caesar-Tatăl, căruia i se datorează 
trăsăturile de bază ale acestui sistem. 

Dar guvernul nu s-a limitat numai la menţinerea ordinii 
cantonale a celților; el le-a lăsat sau, mai degrabă, le-a acordat 
şi o constituţie naţională, în măsura în care aceasta se putea 
pune de acord cu supremaţia romană. Ca şi în cazul naţiunii 
elene, Augustus a acordat galilor o reprezentanţă generală 
organizată, ce-i drept, rivnită de ambele naţiuni în epoca 
libertăţii şi fărîmiţării, dar niciodată atinsă. La poalele colinei ce 
străjuia capitala Galiei, acolo unde Saône se revarsă în Ron, 
prinţul imperial Drusus, reprezentantul guvernului în Galia, a 
consacrat la 1 august 742 (12) altarul dedicat Romei şi geniului 


împăratului, în jurul căruia comunitatea galilor urma să 
celebreze anual, în ziua respectivă, sărbătoarea acestor zei. În 
acest scop, reprezentanţii tuturor cantoanelor alegeau din rîndul 
lor, an de an, „preotul celor trei Galii”, care aducea de ziua 
împăratului sacrificiul imperial şi conducea jocurile festive 
corespunzătoare. Această reprezentanţă a ţării a deţinut nu 
numai o administraţie proprie a averii ei cu magistrați originari 
din cercurile distinse ale nobilimii provinciale, ci şi un anumit rol 
în afacerile generale ale ţării. Ce-i drept, despre intervenţia ei 
nemijlocită în politică nu găsim altă mărturie decît avertismentul 
dietei din anul 70, în timpul gravei crize, adresat treverilor care 
intenționau să se răzvrătească împotriva Romei; dar ea avea şi 
se folosea de dreptul de reclamaţie împotriva magistraţilor 
imperiali şi a celor care acționau în Galia, contribuind dacă nu la 
impunerea, cel puţin la repartizarea impozitelor, mai ales că 
acestea din urmă nu erau prevăzute pentru fiecare provincie în 
parte, ci pentru Galia în general. Este adevărat, guvernul 
imperial a creat în toate provinciile instituţii asemănătoare, nu 
numai introducînd în fiecare centralizarea sacrală, ci acordînd 
fiecăreia şi un organ pentru a aduce cererile şi plîngerile în faţa 
guvernului, ceea ce fusese neglijat în perioada republicii. Dar în 
această privinţă Galia deţine faţă de toate celelalte regiuni ale 
imperiului cel puţin un privilegiu real, această instituţie 
dezvoltîndu-se de altfel numai aici în deplinătatea ei. Mai întii, 
adunarea reunită a celor trei provincii deţinea faţă de legaţii şi 
procuratorii fiecăreia în parte o poziţie mai independentă decit, 
de exemplu, dieta de la Thessalonike în faţa guvernatorului 
Macedoniei. Apoi, în cazul unor asemenea instituţii numărul 
drepturilor acordate contează mult mai puţin decit ponderea 
corporațiilor pe care le reprezintă; puterea fiecărei comunităţi 
galice se transmitea asupra dietei din Lyon în aceeaşi măsură în 
care se transmitea slăbiciunea fiecărei comunităţi elene asupra 
celei din Argos. Se pare că în evoluţia Galiei din timpul cezarilor 
adunarea de la Lyon a avantajat substanţial acea omogenitate 
galică generală care merge mînă în mînă cu latinizarea. 
Compoziţia dietei, destul de bine cunoscută, arată felul în 
care guvernul a tratat problema naționalităților. Dintre cele 60, 
mai tîrziu 64 de cantoane reprezentate în dietă, doar patru le 
revin locuitorilor iberici ai Aquitaniei, deşi acest ţinut între 
Garonne şi Pirinei era repartizat unui număr mult mai mare de 


triburi, însă toate de dimensiuni modeste; probabil, celelalte au 
fost excluse din reprezentanţă din capul locului; sau, poate, cele 
patru cantoane reprezentate au fost reşedinţele unor ligi 
cantonale. Mai tirziu, probabil în timpul lui Traian, districtul 
iberic a fost separat de dieta de la Lyon, acordindu-i-se o 
reprezentanţă proprie. În schimb, cantoanele celtice, în forma 
pe care am descris-o mai sus, sînt reprezentate aproape fără 
excepţie în dietă, ca şi cele semi- sau pur germanice, în măsura 
în care aparţineau imperiului la data consacrării altarului. Se 
înţelege de la sine că în această reprezentanţă cantonală 
capitala Galiei nu ocupa nici un loc. La fel, ubii nu fac parte din 
dieta de la Lyon, ci îşi aduc sacrificiul la propriul altar al lui 
Augustus; aşa cum am văzut (p. 20), aceasta este o rămăşiţă a 
proiectatei provincii Germania. 

Aşadar, dacă națiunea celtică se consolidase în sine în 
Galia imperială, într-un anumit sens ea a fost garantată şi faţă 
de spiritualitatea romană prin procedeul acordării dreptului de 
cetăţenie a imperiului respectat pentru acest teritoriu. 
Bineînţeles, capitala Galiei era şi rămînea o colonie romană de 
cetăţeni, iar acest fapt a contribuit esenţial la poziţia 
remarcabilă pe care o deţinea şi urma s-o deţină faţă de restul 
Galiei. Dar, în timp ce provincia sudică era împinzită de colonii, 
fiind rînduită întru totul conform dreptului municipal, Augustus 
n-a ctitorit în „cele trei Galii” nici o singură colonie de cetăţeni şi 
este probabil ca şi acel drept municipal care, sub denumirea de 
drept italic, conferea o poziţie intermediară între cetăţenie şi 
necetăţenie şi care le acorda mai distinşilor lui posesori de iure 
dreptul de cetăţenie atit pentru ei înşişi, cît şi pentru urmaşii lor, 
să fi fost introdus în Galia abia după o perioadă mai îndelungată. 
Ce-i drept, şi galii puteau beneficia de acordarea personală a 
dreptului de cetăţenie - fie soldatul, la înrolare sau la lăsarea la 
vatră, conform dispoziţiilor generale, fie unele persoane, prin 
favoruri excepţionale. Augustus nu a urmat exemplul republicii, 
care le-a interzis helveţilor, de exemplu, dobîndirea dreptului de 
cetăţenie o dată pentru totdeauna, şi nu l-a putut urma nici 
după ce Caesar folosise deseori această cale pentru a le acorda 
dreptul de cetăţenie unor gali din naştere. Însă a suspendat cel 
puţin cetăţenilor originari din „cele trei Galii” - întotdeauna cu 
excepţia lugudunensilor - dreptul de a candida la magistraturi, 
excluzîndu-i prin aceasta, concomitent, din senatul imperial. Nu 


putem şti dacă această stipulaţie a fost decretată mai întîi în 
interesul Romei sau în cel al galilor; este sigur că Augustus a 
urmărit ambele țeluri: pe de o parte, să evite pătrunderea 
elementelor străine în romanitate şi prin aceasta s-o purifice şi 
s-o înalțe; pe de alta, să garanteze continuitatea particularităţi 
galice, intuind că reținerea înţeleaptă o să avantajeze mai sigur 
contopirea finală cu spiritualitatea romană decit impunerea 
forţată a unor instituţii străine. 

Impăratul Claudius, el însuşi născut la Lyon şi, conform 
afirmației opozanților săi, un veritabil gal, a înlăturat în bună 
parte aceste bariere. Oraşul ubiilor, unde fusese ridicat altarul 
Germaniei romane, a fost cu siguranţă prima localitate a Galiei 
care a primit dreptul italic; acolo, în tabăra tatălui ei, 
Germanicus, s-a născut Agrippina, soţia de mai tirziu a lui 
Claudius, şi este probabil ca ea să fi obţinut în anul 50 dreptul 
de colonie latină pentru locul ei de baştină: actualul Köln. Poate 
în acelaşi timp, poate mai devreme, acelaşi drept a fost acordat 
oraşului treverilor, Augusta, actualul Trier. Şi alte cantoane 
galice au fost apropiate în acest mod de romanitate: astfel, cel 
al helveţilor prin Vespasian şi cel al sequanilor (Besançon); dar 
se pare că dreptul latin n-a cunoscut în aceste ţinuturi o 
extindere prea mare. In primele timpuri ale cezarilor, comunităţi 
întregi din Galia imperială au beneficiat cu atît mai puţin de 
dreptul de cetăţenie deplină. Dar, prin anularea îngrădirii 
juridice care-i excludea de la cariera de magistrați imperiali pe 
galii dăruiţi cu dreptul personal de cetăţenie a imperiului, 
Claudius a realizat începutul în această direcţie; este probabil ca 
această barieră să fi fost înlăturată mai întîi pentru cei mai vechi 
aliaţi ai Romei, eduii. Cu aceasta se obținuse egalizarea 
esenţială. Căci, conform realităţilor acestei epoci, dreptul de 
cetăţenie abia dacă avea o valoare practică pentru cercurile 
excluse prin statutul lor de la cariera politică şi putea fi obţinut 
cu uşurinţă de peregrinii bogaţi şi de origine distinsă, care 
doreau să parcurgă această carieră şi, în consecinţă, aveau 
nevoie de el. Într-adevăr, era o umilire usturătoare dacă un 
cetăţean nobil din Galia şi urmaşii săi erau excluşi de drept de la 
cariera magistraturilor. 

Dacă structura naţională a celților a fost menajată în 
privinţa organizării administraţiei atît cît nu contravenea unităţii 
imperiului, în privinţa limbii realităţile au evoluat altfel. Chiar 


dacă în practică ar fi fost posibil să se permită comunităţilor să- 
şi conducă administraţia într-o limbă stăpinită doar în mod 
excepţional de magistraţii imperiali cu atribuţii de control, nu 
era în nici un caz intenţia guvernului de a ridica această barieră 
între guvernanţi şi guvernaţi. Drept urmare, printre monedele 
bătute şi monumentele publice ridicate în Galia în timpul 
stăpiînirii romane, nu s-a găsit nici o inscripţie celtică. Folosirea 
limbii autohtone nu era de altfel interzisă; şi în provincia sudică, 
şi şi în cea nordică întîlnim monumente cu inscripţii celtice, în 
primul caz, întotdeauna în alfabetul grecesc, în cel de-al doilea, 
întotdeauna în cel latin; unele dintre cele dintii şi toate în cel din 
urmă caz trebuie să aparţină epocii stăpînirii romane. In afara 
oraşelor de drept latin şi a castrelor romane, în Galia apar 
puţine monumente epigrafice; această circumstanţă se 
datorează în principal faptului că, la fel ca limba oficială, puțin 
cunoscută, limba autohtonă, tratată ca dialect, nu se preta 
acestui scop, ridicarea monumentelor neintrînd în uz ca în 
ţinuturile latinizate. Probabil că în cea mai mare parte a Galiei 
latina a avut atunci o poziţie similară celei pe care o va deţine în 
Evul Mediu timpuriu faţă de limba populară. Perpetuarea 
energică a limbii naţionale este demonstrată cu cea mai mare 
claritate de redarea numelor proprii galice în latină, deseori 
conservîndu-se forme fonetice nelatine. Forme ca Lousonna şi 
Boudicca, cu diftongul nelatin ou, au pătruns chiar şi în 
literatura latină, iar pentru dentala aspirată, forma engleză th, 
se foloseşte un semn propriu (B), chiar şi în scrierea latină, 
scriindu-se Epatatextorigus alături de Epasnactus, Birona alături 
de Sirona; concluzia e că, în această epocă sau mai înainte, 
limba celtică a fost supusă unei reglementări gramaticale, ori pe 
teritoriul roman, ori în afara lui, fiind scrisă deja atunci în felul 
rămas în vigoare pînă astăzi. Nu lipsesc nici mărturiile pentru 
continua ei folosire în Galia. Cînd apărură numele oraşelor 
Augustodunum (Autun), Augustonemetum (Clermont), 
Augustobona (Troyes) şi altele asemănătoare, trebuie să se fi 
vorbit celtica şi în Galia centrală. In tratatul său despre 
cavalerie, Arrian, din timpul lui Hadrian, foloseşte sintagme 
celtice pentru unele manevre împrumutate de la celți. Un grec 
veritabil, Eirenaeos, activînd către sfîrşitul secolului al II-lea ca 
preot la Lyon, se scuză pentru carenţele stilului său, motivînd ar 
trăi în ţara celților şi că ar fi astfel silit să vorbească în 


permanenţă în limba barbară. În contradicţie cu regula de drept, 
conform căreia dispoziţiile testamentare trebuie să fie scrise în 
general în latină sau greacă, o scriere juridică de la începutul 
secolului al Ill-lea dispune ca fideicomisurile să poată fi scrise şi 
în orice altă limbă - de exemplu, în punică sau galică. 
Împăratului Alexandru i s-a prezis sfîrşitul în limba celtică de 
către o prorocitoare galică. Hieronymus, părinte al Bisericii, care 
a vizitat atit Ancyra, cît şi Trierul, ne asigură că galatii din Asia 
Mică şi treverii timpurilor sale vorbeau aproximativ aceeaşi 
limbă şi compara galica stilcită a asiaticilor cu punica stilcită a 
africanilor. Dacă, asemănător cu Wales, limba celtică s-a păstrat 
în Bretagne pînă în zilele noastre, ţinutul şi-a primit, ce-i drept, 
numele din partea britanilor insulari refugiaţi aici din faţa 
saxonilor, dar este puţin probabil ca limba să fi fost adusă de 
către aceşti imigranţi; mai degrabă, ea a fost transmisă aici de 
milenii, din generaţie în generaţie. Bineînţeles, în decursul 
epocii imperiale spiritualitatea romană a cîştigat în restul Galiei 
tot mai mult teren. Dar sfîrşitul idiomului celtic a fost marcat aici 
nu atît de imigrația germanică, cît de creştinare, care nu a 
preluat şi nu a propovăduit în limba naţională discreditată de 
guvern, ca în Siria şi Egipt, ci a vestit Evanghelia în latină. 

În privinţa progresului romanizării, lăsat în Galia, cu 
excepţia provinciei sudice, îndeosebi în seama evoluţiei interne, 
se remarcă o diferenţa remarcabilă între Galia orientală, pe de o 
parte, şi vestul şi nordul regiunii, pe de alta, bazată parţial, în 
nici un caz în exclusivitate, pe deosebirea dintre germani şi gali. 
În cursul evenimentelor care au însoţit şi au urmat prăbuşirea lui 
Nero, această diferenţă a îmbrăcat chiar şi o hotăritoare 
importanţă politică. Strînsa legătură dintre cantoanele orientale 
cu taberele de pe Rin şi recrutările legiunilor renane desfăşurate 
cu predilecție în regiunea aceasta au deschis de timpuriu 
spiritualităţii romane o cale mai largă decit în ţinutul de pe 
Loara şi Sena. În cursul dezbinărilor menţionate, cantoanele 
renane, lingonii şi treverii celtici, ca şi ubii germanici sau, mai 
degrabă, locuitorii coloniei agrippense, luaseră partea oraşului 
roman Lugudunum şi nu trădară cauza guvernului roman 
legitim, în timp ce insurecția, cel puţin într-un anumit sens 
naţională, aşa cum am menţionat mai sus, pornise de la 
seguani, edui şi arverni. Într-o etapă mai tîrzie a aceleiaşi 
încleştări, dar într-o situaţie schimbată a partidelor, găsim 


aceeaşi sciziune: cantoanele orientale amintite sînt aliate cu 
germanii, în timp ce dieta de la Reims refuză să li se alăture. 
Aşadar, dacă în privinţa limbii ţara galică a fost tratată, în 
esenţă, ca şi celelalte provincii, remarcăm totuşi menajarea 
vechilor sale instituţii în privinţa măsurilor şi greutăților. Ce-i 
drept, alături de ordonanța imperială generală, decretată în 
sensul acesta de către Augustus, normele locale s-au conservat 
în foarte multe locuri datorită atitudinii tolerante sau, mai 
degrabă, indiferente a guvernului în asemenea probleme; dar 
numai în Galia unităţile locale le-au înlăturat mai tîrziu pe cele 
ale imperiului. În întregul Imperiu Roman drumurile sînt 
măsurate şi marcate pe baza milei romane (1,48 km), iar pînă la 
sfîrşitul secolului al II-lea aceste provincii nu au făcut excepţie. 
Incepind cu Severus, în „cele trei Galii” şi cele două Germanii 
locul ei este luat de o milă adaptată celei romane, însă diferită şi 
numită în limba galică „leuga” (2,22 km), egală cu 1,5 mile 
romane. Este imposibil ca Severus să fi intenţionat să le facă 
celților o concesie naţională; nu se potriveşte nici cu epoca, nici 
cu acest împărat, care a păstrat chiar şi faţă de aceste provincii 
o animozitate aparte. Faptul trebuie să fi fost determinat de 
considerente practice. Acestea trebuie să se bazeze pe simplul 
fapt că, după introducerea măsurii unitare, măsurile naţionale, 
ale drumurilor, „leuga” sau şi „leuga dublă”, „rasta” germanică, 
corespunzătoare francezei „lieue”, au persistat în aceste 
provincii la o scară mai mare decit în celelalte ţinuturi ale 
imperiului. Augustus a extins probabil mila romană formal şi 
asupra Galiei şi a adaptat cartările poştale şi drumurile 
imperiale, dar, de fapt, nu s-a atins de vechea măsură a ţării; în 
felul acesta, administraţia de mai tirziu a considerat că dubla 
unitate în circulaţia poştală era mai puţin incomodă decit 
folosirea unei unităţi de lungime necunoscute practic în ţară. 
Atitudinea guvernului roman faţă de religia naţională este 
de o importanţă mult mai mare şi e neîndoielnic că națiunea 
galică şi-a găsit sprijinul cel mai solid în aceasta. Chiar şi în 
provincia sudică, venerarea zeităților neromane trebuie să se fi 
menţinut timp îndelungat, mult mai mult decit în Andalusia, de 
exemplu. Bineînțeles, în marele oraş comercial Arelate 
monumentele votive au fost consacrate aceloraşi zei ca şi în 
Italia; dar la Fréjus, Aix, Nimes şi pe întregul cuprins al coastei, 
vechile divinităţi celtice au fost adorate în toată perioada 


imperială ca şi în Galia interioară. Şi în partea iberică a 
Aquitaniei se întîlnesc numeroase mărturii ale cultului indigen, 
întru totul diferit de cel celtic. Însă toate statuile de divinităţi 
ieşite la iveală în sud sînt mai apropiate de cele obişnuite decit 
monumentele din nord şi, îndeosebi, era mai uşor să se 
convieţuiască cu zeii naţionali decit cu sacerdoţiul naţional, 
întîlnit numai în Galia imperială şi în insulele britanice: druizii (III, 
p. 154). În zadar am încerca să plăsmuim o imagine despre 
structura internă a doctrinei druizilor, uimitor amalgam de 
speculație şi imaginaţie; oferim doar citeva exemple pentru a 
înfăţişa caracterul ei bizar şi înfricoşător. Puterea cuvîntului era 
reprezentată simbolic printr-un moşneag chel, zbircit, ars de 
soare, care purta ghioaga şi arcul, limba lui străpunsă fiind 
legată de urechile omului care-l urma cu lanţuri fine de aur; 
altfel spus, săgețile bătrînului elocvent zburau şi bătăile 
răsunau, iar sufletul mulţimii îl urma fără împotrivire. Acesta 
este Ogmius al celților; grecii vedeau în el un Charon costumat 
ca Heracle. Un altar descoperit la Paris ne înfăţişează trei 
imagini de divinităţi cu inscripţii: în mijloc se află lovis, în stînga 
sa Vulcan, iar în dreapta, Esus, „cel Groaznic cu altarele sale 
înspăimîntătoare”, cum îl numeşte un poet roman, însă un zeu 
al relaţiilor comerciale şi al activităţii paşnice. Ca şi Vulcan, 
poartă un şorţ de lucru; aşa cum acesta din urmă miînuieşte 
ciocanul şi cleştele, Esus ciopleşte salcia cu o secure. O zeitate 
întîlnită în repetate rînduri, numită, probabil, Cernunnos, este 
prezentată ghemuită, cu picioarele încrucişate; pe cap poartă 
coarne de cerb, de care atîrnă un lanţ, iar pe genunchi ţine un 
sac de bani; în faţa ei se află citeodată vite şi cerbi - se pare că 
aceasta era o alegorie care simboliza ţărîna ca izvor al bogăției. 
Deosebirea enormă între acest Olimp celtic, lipsit de orice 
puritate şi frumuseţe, complăcîndu-se în mulţimea barocă şi 
fantastică a unor lucruri foarte păminteşti, şi simplele forme 
umane ale religiei greceşti şi simplele concepte umane ale celei 
romane ne oferă o idee despre abisul care se deschidea între 
aceşti învinşi şi învingătorii lor. De această religie se legau 
consecinţe practice foarte îngrijorătoare: un cuprinzător arsenal 
de leacuri secrete şi vrăjite, folosite de preoţii care se erijau, 
concomitent, în medici, care cuprindeau, alături de descîntec, 
binecuvîntări, sacrificii umane şi vindecarea prin carnea celor 
sacrificați. Nu se poate dovedi dacă druizii acestei epoci s-au 


opus direct stăpînirii străine; dar, chiar dacă nu a fost cazul, este 
lesne de înţeles că guvernul roman, cu toată atitudinea lui 
indiferentă faţă de  particularităţile locale ale venerării 
divinităţilor, trebuie să fi adoptat în general o poziţie conciliantă 
faţă de druizi, şi aceasta nu numai datorită exceselor lor. 
Instituirea sărbătorii anuale galice în capitala pur romană a ţării, 
excluzînd orice legături cu vreun cult naţional, este evident o 
contramăsură a guvernului împotriva vechii religii naţionale, cu 
conciliul preoţilor desfăşurat anual la Chartres, centrul ţării 
galice. Augustus însă nu a luat alte măsuri directe împotriva 
druizilor, interzicînd numai oricărui cetăţean roman participarea 
la cultul naţional galic. Prin conduita sa mai energică, Tiberius a 
acţionat cu fermitate şi a interzis acest sacerdoţiu cu suita lui de 
dascăli şi de artizani într-ale medicinei; dar succesul real al 
acestei dispoziţii trebuie să fi fost destul de nesemnificativ, dacă 
aceeaşi interdicţie a mai fost decretată încă o dată sub domnia 
lui Claudius. Despre acesta din urmă se afirmă că ar fi ordonat 
decapitarea unui nobil gal, întrucît se dovedise că folosise 
obişnuitul farmec pentru a-şi asigura succesul tratativelor în faţa 
împăratului. Mai jos se va arăta că ocuparea Britaniei, din 
vechime sediul principal al acestei activităţi preoţeşti, a fost 
hotărită în bună parte pentru a stîrpi din rădăcină acest rău. În 
ciuda acestor măsuri, sacerdoţiul galic a mai jucat un rol 
important în timpul defecţiunii resimţite de gali după prăbuşirea 
dinastiei claudine; incendierea Capitoliului - după cum predicau 
druizii - anunţa răsturnarea ordinii şi începutul stăpinirii nordului 
asupra sudului. Insă, chiar dacă acest oracol se va adeveri mai 
tîrziu, el nu s-a împlinit nici prin această naţiune şi nici în 
avantajul preoţilor ei. Ce-i drept, particularităţile adorării 
divinităţilor galice şi-au exercitat influenţa şi în epoci mai tirzii; 
în secolul al Ill-lea, cînd se instaurează efemerul imperiu galo- 
roman separat, moneda lui îl reprezintă în primul rînd pe 
Hercule, atît în postura sa greco-romană, cit şi ca zeitate galică, 
Deusoniensis sau Magusanus. Druizii sînt însă amintiţi doar în 
legătură cu femeile înțelepte din Galia, care prorocesc sub 
denumirea de druide pînă în epoca lui Dioclețian: mult mai tîrziu 
vechile familii nobile se mîndreau cu strămoşii druizi din 
genealogia lor. Religia naţională a suferit probabil un regres mai 
rapid decît limba naţională şi abia dacă a existat o opoziţie reală 
faţă de pătrunderea creştinismului. 


Mai mult decît toate celelalte provincii, prin poziţia sa 
sustrasă oricărui atac din afară şi, asemenea Italiei şi Andalusiei, 
o ţară a măslinului şi smochinului, Galia meridională a cunoscut 
sub regimul cezarilor o remarcabilă bunăstare şi o bogată 
dezvoltare urbană. Amfiteatrul şi cîmpul de sarcofage de la 
Arles, „Mama întregii Galii”, teatrul de la Orange, templele şi 
podurile rămase intacte în şi lîngă Nîmes constituie şi astăzi 
dovezi concrete ale acestei realităţi. Şi în provinciile nordice 
vechea bunăstare a ţării spori datorită păcii prelungite, 
instaurate, ce-i drept, împreună cu apăsarea continuă a 
impozitelor, odată cu stăpînirea străină. „În Galia” - afirmă un 
scriitor din timpul lui Vespasian - „izvoarele belşugului sînt la ele 
acasă şi abundența lor se revarsă asupra întregului pămînt”. 
Poate că nicăieri nu au fost descoperite vile atit de numeroase şi 
de splendide ca aici, îndeosebi în estul Galiei, pe Rin şi pe 
afluenții acestuia, somptuoase locuinţe ale bogatei nobilimi 
galice. Faimos este testamentul inscripţionat pe un lingou, prin 
care se ordonă ca monumentul funerar şi statuia să fie ridicate 
din marmură italică sau din bronzul cel mai bun şi, printre altele, 
să fie arse odată cu defunctul toate uneltele pentru vînătoare şi 
prinderea păsărilor. Acest testament aminteşte de parcurile de 
vînătoare, îngrădite pe mai multe mile - evocate în altă parte -, 
şi de rolul excepţional pe care cîinii de vînătoare celtici şi stilul 
de vînătoare celtic îl joacă la Xenophon din timpul lui Hadrian, 
care nu neglijează să adauge că Xenophon, fiul lui Cryllos, nu se 
poate să fi cunoscut modul de vînătoare al celților. În acelaşi 
context intră şi faptul remarcabil că, în sistemul militar al epocii 
imperiale, cavaleria era de fapt celtică, şi aceasta nu numai 
întrucît se recruta cu predilecție din Galia, ci şi deoarece 
manevrele şi chiar expresiile tehnice erau împrumutate în bună 
parte de la celți. Se recunoaşte aici că, după dispariţia vechii 
cavalerii cetăţeneşti din timpul republicii, Caesar şi Augustus au 
reorganizat cavaleria cu contingente galice după sistemul galic. 
Baza acestei bunăstări distinse era agricultura, încurajată 
energic şi de către Augustus însuşi, care, exceptind doar ţinutul 
de stepă de pe coasta Aquitaniei, aducea recolte însemnate în 
întreaga Galie.  Indeosebi în nord se obțineau venituri 
considerabile din creşterea animalelor, mai ales din creşterea 
porcinelor şi ovinelor, regiunea cîştigînd în curînd importanţă 
pentru industrie şi export; în epocile de mai tirziu şuncile 


menapiene (din Flandra) şi mantalele de postav atrebatiene şi 
merviene (lîngă Arras şi Tournay) erau vindute în întregul 
imperiu. De un interes deosebit este dezvoltarea viticulturii. Ea 
nu era favorizată nici de climă şi nici de guvern. In rîndul 
locuitorilor sudului, „iarna galică” a rămas proverbială timp 
îndelungat; de altfel, Imperiul Roman atinge în această parte 
graniţa sa cea mai nordică. Dar viticultura galică era îngrădită 
mai degrabă de concurenţa italicilor. Ce-i drept, zeul Dionysos a 
purces încet la cucerirea lumii, iar băutura pregătită din păioase 
a cedat doar pas cu pas în faţa mustului viţei-de-vie; însă, din 
cauza sistemului de prohibiţie, berea s-a menţinut în Galia, cel 
puţin în nord, ca băutură alcoolică obişnuită pe întregul parcurs 
al epocii imperiale; în cursul şederii sale în Galia, însuşi 
împăratul lulian a intrat în conflict cu acest Pseudo-Bacchus. 
Bineînţeles, guvernarea imperială n-a recurs la severitatea 
republicii care, sub ameninţarea cu pedepse, interzisese 
plantarea măslinilor şi a viţei-de-vie de-a lungul coastei 
meridionale a Galiei (II, p. 111, 268); dar italienii acestor timpuri 
erau veritabilii fii ai părinţilor lor. Înflorirea celor două mari 
imperii de pe Ron, Arles şi Lyon, se baza într-o măsură destul de 
însemnată pe vinzarea vinului italic în Galia; de aici se poate 
deduce importanţa viticulturii pentru Italia însăşi. Dacă unul 
dintre administratorii cei mai severi care a deţinut titlul de 
împărat, Domițian, a dat ordin ca în toate provinciile să fie 
distruse cel puţin o jumătate din butucii de viță-de-vie - ordin 
care, fireşte, n-a fost executat conform literei -, putem trage 
concluzia că măcar guvernul a ridicat bariere serioase în calea 
extinderii viticulturii. În epoca lui Augustus, ea încă nu era 
cunoscută în partea nordică a provinciei narbonense (III, p. 150) 
şi, chiar dacă a fost introdusă în curînd şi aici, se pare totuşi că 
de-a lungul secolelor s-a restrîns doar asupra Galiei narbonense 
şi Aquitaniei meridionale. Epoca mai bună cunoaşte dintre 
vinurile galice numai pe cel al alobrogilor şi biturigilor, în 
termenii noştri, vinul de Burgundia şi de Bordeaux. Situaţia se 
schimbă abia în cursul secolului al Ill-lea, cînd frîiele imperiului 
au scăpat din miinile italicilor, împăratul Probus (276-282) 
acordind, în sfîrșit, libertatea pentru viticultorii provinciali. 
Probabil că abia după aceasta viţa-de-vie a prins rădăcini atît pe 
Sena, cît şi pe Mosela. „Am petrecut” - scrie împăratul lulian - 
„o iarnă (cea din anii 357/358) în iubita Lutetia, căci aşa 


numesc galii orăşelul parisilor, o mică insulă în mijlocul rîului, 
înconjurată de ziduri; apa este acolo excelentă, limpede şi bună 
de băut. Locuitorii se bucură de o iarnă destul de blindă, iar 
vinul lor este bun; ba unii cresc şi smochini, acoperindu-i în 
timpul iernii cu paie, ca şi cum ar fi o haină”. Şi nu mult după 
aceea, în atrăgătoarea descriere a Moselei, poetul din Bordeaux 
înfăţişează cum viile cuprind acest rîu de ambele maluri, „aşa 
cum propriile vite îmi încununează galbena Garonne”. 

Relaţiile interne şi cele cu ţările vecine, îndeosebi cu Italia, 
trebuie să fi fost extrem de intense, iar reţeaua rutieră 
dezvoltată şi îngrijită. Marele drum imperial de la Roma pînă la 
vărsarea lui Baetis, amintit la prezentarea Hispaniei (p. 45), era 
artera principală pentru comerţul continental al provinciei 
sudice; întreaga rută, în timpuri republicane întreţinută de 
masalioţi de la Alpi pînă la Ron şi de aici pînă la Pirinei de 
romani, a fost pietruită din nou de către Augustus. In nord, 
drumurile imperiale duceau în principal fie spre capitala galică, 
fie spre marile castre de pe Rin; dar se pare că şi în afara 
acestora se luaseră suficiente măsuri pentru asigurarea restului 
comunicaţiilor. 

In timp ce în epoci trecute provincia sudică a aparţinut, pe 
plan spiritual, sferei elene, decăderea Massaliei şi pătrunderea 
impetuoasă a spiritualităţii romane au produs în Galia 
meridională o schimbare în acest domeniu; totuşi, ca şi 
Campania, această parte a Galiei a rămas în toate timpurile un 
centru al spiritului elen. Nemausus, unul dintre moştenitorii 
parţiali ai Massaliei, prezintă pe monedele sale din epoca 
augustană anii alexandrini şi emblema Egiptului, ceea ce, pe 
bună dreptate, a fost atribuit faptului că Augustus a colonizat 
veterani din Alexandria şi în acest oraş, care nu a rămas străin 
de elenism. Tot în legătură cu influenţa Massaliei trebuie să fie 
pusă atitudinea istoricului care aparţine acestei provincii cel 
puţin prin descendență şi care, după toate aparențele, în 
opoziţie conştientă cu istoriografia naţional-romană şi uneori cu 
ieşiri destul de necruțătoare împotriva lui Sallustius şi Livius, 
reprezentanţii ei cei mai de seamă, reprezintă istoriografia 
elenă: vocontul Pompeius Trogus, autorul unei istorii universale 
care debutează cu Alexandru şi regatele diadohilor, în care 
afacerile romane sînt prezentate numai în cadrul acesta sau în 
anexă. Este neîndoielnic că, prin aceasta, a redat doar ideile 


care aparţineau practic opoziţiei literare a elenismului; este 
oricum remarcabil că această tendinţă şi-a găsit reprezentantul 
ei latin şi un reprezentant iscusit şi elocvent tocmai aici şi în 
epoca lui Augustus. Din epoci ulterioare poate fi menţionat 
Favorinus, născut într-o distinsă familie de cetăţeni din Arles, 
unul dintre reprezentanţii principali ai lumii culte din timpul lui 
Hadrian; filozof cu tendinţe aristotelice şi sceptice, pe lîngă 
aceasta filolog şi orator, elev al lui Dion din Prusa, prieten al lui 
Plutarh şi Herodes Atticus, contrazis pe tărimul ştiinţific de către 
Galenus, în cel foiletonistic de către Lucian, a păstrat în general 
relaţii intense cu savanții renumiţi ai secolului al Il-lea şi cu 
împăratul Hadrian însuşi. Variatele sale cercetări, care vizau, 
printre altele, numele tovarăşilor lui Ulise pe care i-a devorat 
Scylla şi cel al primului om care a fost, concomitent, un învăţat, 
îl recomandă ca un cunoscător al mărunţişurilor savante 
îndrăgite pe atunci, iar prelegerile sale, adresate unui public 
cultivat, despre Thersites şi friguri intermitente, ca şi discuţiile, 
în parte păstrate, despre tot ce se poate imagina, nu oferă o 
imagine îmbucurătoare, dar e caracteristică în ce priveşte 
activitatea literară a timpului. Trebuie evidenţiat, fapt pe care el 
însuşi îl trecea în rîndul ciudăţeniilor vieţii sale, că, deşi născut 
gal, era, concomitent, scriitor grec. Cu toate că iterații 
Occidentului îşi încercau talentele deseori şi în limba greacă, 
totuşi puţini s-au folosit de aceasta ca limbă literară propriu- 
zisă; în cazul acesta, folosirea limbii greceşti trebuie să fi fost 
condiţionată şi de patria savantului. În rest, Galia meridională a 
participat la înflorirea literaturii epocii augustane în măsura în 
care unii dintre cei mai renumiţi oratori juridici ai perioadei tirzii 
a acestei epoci, Votienus Montanus (mort în anul 27) din Narbo 
- supranumit Ovidiu al oratorilor - şi Gnaeus Domitius Afer 
(consul în anul 39) din Nemausus, au aparţinut acestei provincii. 
In general, literatura romană îşi lărgeşte cercurile şi asupra 
acestui ţinut, poeţii din timpul lui Domițian trimiţindu-le 
exemplare gratuite prietenilor din Tolosa şi Vienna. În timpul lui 
Traian, Plinius se bucură că micile sale scrieri îşi găsesc la 
Lugudunum nu numai cititori binevoitori, ci şi librari care se 
ocupă de vînzarea lor. Insă, în cazul sudului, nu putem dovedi 
existenţa unei influenţe deosebite, de genul celei exercitate 
asupra dezvoltării spirituale şi literare a Romei de Baetica, în 
epoca imperială timpurie, şi de Galia nordică, în cea tirzie. Vin şi 


fructe se găseau din belşug în frumoasa ţară; dar imperiul n-a 
beneficiat de aici nici de soldaţi, nici de gînditori. 

În domeniul ştiinţei, Galia propriu-zisă este ţara lăudată a 
instruirii şi a învăţării; această împrejurare se datorează probabil 
dezvoltării originale şi influenţei puternice a sacerdoţiului 
naţional. Învățătura druidică n-a fost nicidecum o naivă credinţă 
populară, ci o teologie bine articulată şi stufoasă care, conform 
lăudabilului obicei bisericesc, încerca să lumineze sau măcar să 
stăpînească toate domeniile gîndirii şi acţiunii umane - fizica şi 
metafizica, jurisprudenţa şi medicina -, care cerea din partea 
elevilor ei un studiu neostoit, se spune de 20 de ani, şi care-şi 
căuta şi-şi găsea discipolii mai ales în cercurile nobile. 
Suprimarea druizilor de către Tiberius şi urmaşii săi trebuie să fi 
lovit în primul rînd aceste şcoli sacerdotale şi să fi determinat 
cel puţin înlăturarea lor oficială; dar această măsură putea 
deveni eficientă numai atunci cînd educaţiei naţionale a 
tineretului îi era opusă cea romano-elenă, aşa cum conciliului 
druidic carnuţian îi fusese opus templul Romei din Lyon. 
Neîndoielnic sub influenţa hotăritoare a guvernului, această 
educaţie trebuie să fi pătruns în Galia destul de timpuriu, 
întrucit, cu ocazia răscoalei, amintită mai sus, din timpul lui 
Tiberius, insurgenții au încercat să cucerească înainte de toate 
oraşul Augustodunum (Autun) pentru a captura tineretul nobil 
aflat acolo la studii, prin aceasta atrăgind sau înspăimîntînd 
marile familii. Deşi aceste licee galice nu profesau în nici un caz 
cursuri de educaţie naţională, ele trebuie să fi fost totuşi la 
început un ferment al naţionalităţii specific galice; cu greu 
putem pune pe seama accidentului faptul că cel mai important 
dintre acestea nu şi-a avut atunci sediul în Lyonul roman, ci în 
capitala eduilor, cel mai distins dintre cantoanele celtice. Deşi 
probabil impusă şi acceptată de naţiune după o opoziţie iniţială, 
cultura romano-elenă pătrunse atît de profund în spiritualitatea 
celtică, încît discipolii o studiau cu mai mare ardoare decit 
magiştrii lor. Educaţia de „gentleman”, asemănătoare cu cea de 
astăzi în Anglia, bazîndu-se pe studiul latinei şi apoi al elinei, 
amintind, prin dezvoltarea oratoriei şcolăreşti cu poantele 
burleşti şi frazele sale de paradă, cu intensitate de fenomene 
literare mai noi, născute în acelaşi loc, deveni în Occident un fel 
de privilegiu al galo-romanilor. Într-adevăr, aici dascălii fuseseră 
întotdeauna mai bine plătiţi, dar mai ales mai bine trataţi decit 


în Italia. Quintilianus numeşte cu respect pe mai mulţi gali dintre 
eminenţii oratori de barou; în subtilul dialog despre arta 
oratorică, Tacitus îl pune pe avocatul galic Marcus Aper 
intenţionat în postura de apologet al elocinţei moderne 
împotriva admiratorilor lui Cicero şi Caesar. Printre universităţile 
galice, primul loc este ocupat mai tîrziu de Burdigala, în privinţa 
educaţiei Aquitania fiind, de altfel, mult mai avansată decit Galia 
centrală şi nordică; într-un dialog scris aici la începutul secolului 
al V-lea, unul dintre vorbitori, un preot din Chalon-sur-Saône, 
abia dacă îndrăzneşte să deschidă gura în faţa educatului cerc 
aquitan. Aici a învăţat amintitul profesor Ausonius, chemat de 
împăratul Valentinianus ca dascăl pentru fiul său Gratianus 
(născut în anul 359), care i-a eternizat în poeziile sale variate pe 
mulţi dintre colegii săi; cînd contemporanul său Symmachus, cel 
mai renumit orator al acestei epoci, îşi căuta un preceptor 
pentru fiul său, el alese pe unul din Galia în amintirea bătrînului 
său dascăl, originar de pe Garonne. Alături de aceasta, 
Augustodunum a rămas întotdeauna unul dintre marile centre 
pentru studioşii gali; ni s-au transmis discursurile rostite rugător 
şi recunoscător în faţa împăratului Constantin pentru 
restaurarea acestei instituții educative. 

Rezultatele literare ale acestei zeloase activități didactice 
sînt de natură subordonată şi de valoare secundară: panegirice, 
avantajate mai ales prin transformarea ulterioară a oraşului 
Trier într-o reşedinţă imperială şi şederea frecventă a curții 
imperiale în ţara galică, şi poezii de ocazie foarte variate. Ca şi 
performanţa oratorică, versificaţia era necesară meseriei de 
dascăl, iar magistrul public de literatură era, concomitent, dacă 
nu un poet înnăscut, cel puţin unul desemnat. Acestor 
occidentali cel puţin nu li s-a transmis atitudinea de dezinteres 
faţă de poezie, proprie literaturii elene din aceaşi epocă. In 
versuri predomină reminiscenţele şcolăreşti şi piesa care 
excelează prin pedanterie; arareori, ca în călătoria de pe Mosela 
a lui Ausonius, întîlnim descrieri însufleţite şi autentice. 
Disursurile pe care, din nefericire, le putem aprecia doar după 
cîteva prelegeri tîrzii, ţinute la curtea imperială, sînt capodopere 
în arta de a spune puţin cu vorbe multe şi de a exprima 
loialitatea necondiționată cu o nechibzuinţă la fel de 
necondiționată. Dacă, după însuşirea bogăției şi eleganţei 
oratoriei galice, mama înstărită îşi trimitea fiul mai departe în 


Italia pentru a dobîndi şi sobrietatea romană, retorii galici se 
puteau debarasa de aceasta din urmă mai greu decît de pompa 
cuvintelor. Aceste performanţe au devenit hotăritoare pentru 
Evul Mediu timpuriu; mulţumită lor, Galia a devenit în primele 
epoci creştine veritabila reşedinţă a versurilor pioase, dar şi 
ultimul loc de refugiu pentru literatura şcolărească, în timp ce 
marea mişcare spirituală din cadrul creştinismului nu a găsit aici 
reprezentanţii ei principali. 

În sfera artei arhitecturale şi plastice, clima a generat mai 
multe fenomene, necunoscute sau cunoscute în sud numai în 
fazele lor iniţiale; astfel, încălzirea cu aer, utilizată în Italia 
numai în terme, şi folosirea geamurilor de sticlă, de asemenea 
puţin cunoscute, au fost folosite cu o amploare foarte mare în 
cazul arhitecturii galice. Se poate vorbi chiar de o dezvoltare 
artistică proprie pe acest tărîm, în măsura în care imaginile şi, 
într-o etapă mai avansată, prezentarea scenelor din viaţa de zi 
cu zi apar în ţinutul celtic relativ mai frecvent decit în Italia şi în 
care uzatele scene mitologice sînt înlocuite de altele, mai 
plăcute. Ce-i drept, această direcţie îndatorată realităţii şi 
specificului poate fi recunoscută aproape numai în cazul 
monumentelor funerare, dar, în general, ea trebuie să fi prevalat 
în mişcarea artistică. Arcul de la Arausio (Orange) din epoca 
imperială timpurie, cu armele şi stindardele sale galice, statuia 
de bronz, din Muzeul din Berlin, găsită la Vetera, reprezentîndu-l 
probabil pe zeul local cu spice de orz împletite în păr, vesela de 
argint din Hildesheim, lucrată probabil într-un atelier galic, 
dovedesc o anumită libertate în preluarea şi transformarea 
motivelor italice. Mausoleul iulian din St. Remy de lîngă Avignon, 
o operă a epocii lui Augustus, constituie o mărturie remarcabilă 
pentru însufleţita şi spirituala recepţie a artei elene în Galia 
meridională, atît prin îndrăzneaţa concepţie arhitecturală a două 
etaje pătrate, împodobite cu un cerc de coloane care susţin 
cupola, cît şi prin reliefurile sale care, înrudindu-se cel mai mult 
cu stilul celor pergameene, reprezintă într-o mişcare dramatică 
şi pitorească scene de luptă şi de vinătoare bogate în figuri, 
împrumutate probabil din viaţa celor veneraţi. Este ciudat că 
apogeul acestei evoluţii se găseşte alături de provincia sudică, 
în ţinutul rîurilor Mosela şi Maas; aceste meleaguri, mai 
îndepărtate de influenţa romană decit Lyon şi oraşele-tabără de 
pe Rin, dar mai înstărite şi civilizate, într-un anumit sens, decit 


ţinuturile de pe Sena şi Loara, par să fi creat acest exerciţiu 
artistic din propriile resurse. Monumentul funerar al unui bogat 
cetăţean din Trier, cunoscut sub numele de „Columna de la 
Igel”, ne oferă o imagine clară despre monumentele încetăţenite 
aici, încoronate cu un acoperiş ascuţit, în formă de turn, pe 
toate părţile figurînd scene din viaţa celui decedat. Pe astfel de 
monumente îl vedem deseori pe proprietar, căruia colonii săi îi 
aduc oi, peşti, păsări şi ouă. Pe o piatră funerară din Arlon, în 
Luxemburg, se pot vedea, în afară de portretele celor doi soţi, 
într-o parte un car şi o femeie cu un coş de fructe, iar în cealaltă 
vinderea unor mere şi doi bărbaţi şezînd. O altă piatră funerară, 
din Neumagen, de lîngă Trier, are forma unei corăbii; înăuntru 
se află şase corăbieri care vislesc; încărcătura constă din 
butoaie mari, alături de care cîrmaciul, cu o privire veselă, se 
bucură, s-ar putea spune, de vinul pe care-l conţin. Sîntem 
îndreptăţiţi să le legăm de imaginile senine pe care poetul din 
Bordeaux ni le-a păstrat despre valea Moselei, cu somptuoasele 
castele, viile voioase şi necontenitul du-te-vino al pescarilor şi 
corăbierilor, şi să găsim în aceste monumente dovada că, în 
această frumoasă ţară, activitatea paşnică, savurarea tihnită şi 
viaţa îmbietoare au pulsat deja cu un mileniu şi jumătate în 
urmă. 


Capitolul IV 
Germania romană şi germanii liberi 


Cele două provincii romane, Germania superioară şi cea 
inferioară, sînt rezultatul înfrîngerii suferite de armele romane şi 
de diplomaţia romană în timpul guvernării lui Augustus, descrisă 
mai sus (p. 34). Provincia originară Germania, care cuprindea 
ţara de la Rin pînă la Elba, a dăinuit numai 20 ani; de la prima 
campanie a lui Drusus (742, 12), pînă la bătălia lui Varus şi 
căderea fortăreței Aliso (762, 9 d.Cr.); dar, întrucît includea 
taberele militare de pe malul stîng al Rinului, Vindonissa, 
Mogontiacum, Vetera, pe de o parte, unele părţi mai mult sau 
mai puţin însemnate de pe malul drept rămînîind şi după 
catastrofă romane, pe de alta, guvernarea şi comanda nu erau 
anulate de fapt, deşi erau oarecum suspendate. Structura 
internă a celor trei Galii a fost prezentată mai sus; indiferent de 
origine, ele cuprindeau întregul teritoriu pînă la Rin; doar ubii, 
transferați în Galia în cursul ultimelor crize, nu aparţineau celor 
64 de cantoane, însă helveţii, tribocii şi, în general, districtele 
ocupate de trupele renane nu făceau excepţie. Guvernul roman 
intenţionase să reunească toate cantoanele germanice dintre 
Rin şi Elba într-o comunitate aflată sub suzeranitatea romană, 
asemănătoare celei galice, şi să-i confere Germaniei, prin altarul 
lui Augustus din oraşul ubiilor, nucleul actualului Köln, un centru 
care să aibă acelaşi rol ca şi altarul lui Augustus din Lyon pentru 
Galia; este posibil ca pentru viitorul mai îndepărtat să fi fost 
prevăzută mutarea taberelor principale pe malul drept al Rinului 
şi, cel puţin în majoritatea lui, retrocedarea celui stîng 
guvernatorului provinciei Belgica. Dar aceste proiecte s-au 
năruit odată cu legiunile lui Varus; altarul germanic al lui 
Augustus de pe Rin a devenit sau a rămas cel al ubiilor; legiunile 
şi-au păstrat cartierele lor permanente în teritoriul care intra de 
fapt în componenţa provinciei Belgica, dar, întrucît conform 
regulei romane separarea administraţiei militare şi civile era 
exclusă atit timp cît trupele staţionau în locurile acestea, el se 
afla şi din punct de vedere administrativ subordonat 
comandantului celor două armate. Căci, aşa cum s-a amintit, 
Varus a fost probabil ultimul comandant al armatei reunite a 


Rinului; după toate aparențele, divizarea armatei s-a făcut cu 
ocazia măririi ei la opt legiuni, măsură determinată de această 
catastrofă. Aşadar, în acest capitol nu ne revine sarcina 
descrierii unui ţinut roman, ci a stării unei armate romane şi, în 
strinsă legătură cu aceasta, cea a popoarelor vecine şi a 
adversarilor, în măsura în care au intervenit în istoria Romei. 

Cele două cartiere generale ale armatei renane fuseseră 
de la început Vetera, de lingă Wesel, şi Mogontiacum, actualul 
Mainz, amiîndouă, cu certitudine, mai vechi decit divizarea 
comandamentului şi una dintre cauzele aplicării ei. În secolul | 
d.Cr., fiecare dintre cele două armate număra patru legiuni, 
aşadar aproximativ 33.000 de soldaţi; în sau între cele două 
puncte se afla masa principală a trupelor romane; de asemenea, 
o legiune la Noviomagus (Nimwegen), alta la Argentoratum 
(Strassburg), o a treia la Vindonissa (Windisch, în apropiere de 
Zurich), lîngă graniţa cu Raetia. Armatei din provincia inferioară 
îi aparţinea şi însemnata flotă a Rinului. Granița dintre armata 
de sus şi cea de jos trecea prin Brohl, între Andernach şi 
Remagen, astfel încît Koblenz şi Bingen intrau în teritoriul militar 
superior, iar Bonn şi Köln în cel inferior. Districtului administrativ 
al Germaniei superioare îi aparţineau, pe malul stîng, 
cantoanele helveţiilor (Elveţia), sequanilor (Besancon), lingonilor 
(Langres), rauricilor (Basel), tribocilor (Alsacia), nemeţilor 
(Speyer) şi vangionilor (Worms); în districtul administrativ, mai 
mic, al Germaniei inferioare intrau districtele ubiilor sau, mai 
degrabă, colonia Agrippina (Köln), al tungrilor (Tongern), 
menapienilor şi batavilor, în timp ce cantoanele situate mai spre 
vest, incluzind Metz şi Trier, erau subordonate diferiților 
guvernatori ai celor trei Galii. Dacă această împărţire are numai 
o importanţă administrativă, întinderea schimbătoare a celor 
două provincii pe malul drept se leagă de raporturile capricioase 
cu vecinii şi de avansarea sau retragerea graniţelor romane, 
determinate de acestea din urmă. Din cauza acestor vecini, 
relaţiile de pe Rinul inferior au fost reglementate şi au decurs 
într-un mod cu totul diferit decît cele de pe Rinul superior, 
împărţirea provincială devenind aici deosebit de importantă din 
punct de vedere istoric. 

Mai sus s-a relatat în ce măsură romanii i-au supus pe 
germanii de pe ambele maluri ale Rinului. În nici un caz prin 
Caesar, dar, curind după aceea, batavii germanici au fost 


unificaţi cu imperiul, probabil de Drusus (p. 38). Ei locuiau în 
Delta Rinului, altfel spus pe malul lui stîng şi în insulele formate 
de Rin în amonte, pînă cel puţin la Rinul Vechi, aşadar 
aproximativ de la Antwerpen pînă la Utrecht şi Leiden, în 
Zelanda şi Olanda meridională, pe teritoriul, la origine celtic; cel 
puţin toponimele sînt cu preponderență celtice. Numele lor mai 
este perpetuat de Betuwe, şesul situat între Waal şi Leck, cu 
capitala Noviomagus, astăzi Nimwegen. Comparaţi cu turbulenţii 
şi îndărătnicii celți, ei erau supuşi ascultători şi folositori, 
ocupînd deja o poziţie de excepţie în federaţia Imperiului Roman 
şi îndeosebi în sistemul militar. Ei au rămas scutiţi cu totul de 
impozite, fiind, în schimb, solicitaţi pentru recrutări ca nici un alt 
district; unul dintre aceste cantoane furniza armatei imperiale 
1.000 de călăreţi şi 9.000 de pedestraşi; la fel, gardienii 
personali ai împăratului au fost recrutaţi, de preferinţă, din 
rindul lor. Comanda acestor detaşamente batave era acordată 
exclusiv unor batavi neaoşi. Fără drept de apel, batavii erau 
consideraţi a fi nu numai cei mai buni călăreţi şi înotători ai 
armatei, dar şi modelul soldaţilor fideli; ce-i drept, loialitatea era 
consolidată substanţial atît de solda mare a gardienilor batavi, 
cît şi de serviciul preferat de ofiţer, prestat de nobili. Drept 
urmare, aceşti germani nu contribuiseră nici la pregătirea şi nici 
la definitivarea catastrofei lui Varus; iar dacă Augustus îşi 
concedie gardienii săi batavi sub prima impresie a înfiorătoarei 
ştiri, el se convinse în curînd de netemeinicia suspiciunii sale şi 
trupa a fost reînfiinţată curînd după aceea. 

Pe malul celălalt al Rinului, în actualul Kennemerland (în 
Olanda de Nord, lîngă Amsterdam), batavii se învecinau cu 
înrudiţii, dar puţin numeroşii canenefaţi; nu numai că s-au 
numărat printre populaţiile supuse de Tiberius, dar au fost 
recrutaţi asemenea  batavilor. Frisonii, vecinii nordici ai 
canenefaţilor, locuind în ţinutul de coastă care le păstrează 
numele, pînă la cursul inferior al rîului Ems, se supuseră lui 
Drusus şi obţinuseră o poziţie similară celei a batavilor; în locul 
impozitelor li s-a impus numai furnizarea unui număr de piei de 
vite pentru necesităţile armatei; în schimb, trebuiau să trimită şi 
ei contingente relativ numeroase pentru serviciul roman. Ca şi 
lui Germanicus, ei i-au păstrat fidelitate totală, ajutîndu-l atit la 
construcţia canalului, cît şi după nefericitele expediţii de la 
Marea Nordului (p. 32). 


Aceştia se învecinau la est cu caucii, un popor de corăbieri 
şi de pescari, care locuiau de-a lungul coastei Mării Nordului pe 
o suprafaţă întinsă, pe ambele maluri ale lui Weser, poate că de 
la Ems pînă la Elba; Drusus îi supuse împreună cu frisonii, dar, 
spre deosebire de aceştia din urmă, ei opuseseră rezistenţă. 

Toate aceste popoare germanice de coastă se supuseră 
noii stăpiniri fie prin tratate, fie în urma unei rezistenţe de 
scurtă durată; şi, aşa cum nu participaseră la răscoala 
cheruscilor, la fel, după bătălia lui Varus, nu rupseseră relaţiile 
stabilite cu Imperiul Roman; garnizoanele n-au fost retrase 
atunci nici din cantoanele mai îndepărtate ale frisonilor şi 
caucilor, aceştia din urmă trimiţind contingente şi pentru 
campaniile lui Germanicus. Insă cu ocazia celei de-a doua 
evacuări a Germaniei, în anul 17, ţara caucilor, săracă şi 
îndepărtată, greu de apărat, pare să fi fost abandonată; cel 
puţin după această dată nu deţinem dovezi despre continuitatea 
stăpînirii romane în aceste locuri, iar cîteva decenii mai tirziu 
este atestată independenţa lor. Dar toate teritoriile situate la 
vest de cursul inferior al rîului Ems au rămas în componenţa 
imperiului, ale cărui graniţe includeau aşadar Ţările de Jos din 
zilele noastre. Apărarea acestei părţi a graniţei imperiului 
împotriva germanilor din afara lui a fost încredinţată în principal 
cantoanelor maritime. 

In amonte s-a procedat diferit; aici s-a trasat un drum de 
graniţă şi s-a depopulat regiunea intermediară. De drumul de 
graniţă, /imesl, construit la o distanţă mai mare sau mai mică 
de Rin, se lega controlul circulaţiei de graniţă: traversarea 
acestui drum era categoric interzisă în timpul nopţii şi ziua 
pentru cei înarmaţi, iar pentru ceilalţi era permisă, de regulă, 
numai cu respectarea unor norme deosebite de securitate şi 
după achitarea vămilor de graniţă dinainte stabilite. Un 
asemenea drum a fost construit de Tiberius după bătălia lui 
Varus în ţinutul de la Munster, în faţa cartierului general de pe 
Rinul inferior, aflat la o oarecare distanţă de Rin, întrucit ea era 
separat de fluviu prin „Pădurea Caesiană” (poziţie necunoscută). 
Măsuri asemănătoare trebuie să fi fost luate în acelaşi timp în 
văile riurilor Ruhr şi Sieg pînă la cea a rîului Wied, graniţa 
provinciei de pe Rinul inferior. Nu era obligatoriu ca acest drum 
să fie ocupat cu armată şi pregătit pentru apărare, deşi 
apărarea şi consolidarea graniţei vizau întotdeauna asigurarea 


drumului de frontieră. Un mijloc important pentru protejarea 
graniţei era depopularea fişiei de pămînt situată între rîu şi 
drum. „Populaţiile de pe malul drept al Rinului” - ne informează 
un scriitor cunoscător al timpului lui Tiberius - „fie că au fost 
mutate de către romani pe cel stîng, fie că s-au retras de la sine 
în interior”. Această soartă le ajunse, în actualul ţinut de la 
Munster, pe triburile germanice ale usipeţilor, tencterilor, 
tubanţilor, care, mai înainte, locuiseră pe meleagurile acestea. 
In campaniile lui Germanicus ele apar îndepărtate de Rin, dar 
încă în regiunea de pe Lippe, iar mai tîrziu, probabil că tocmai 
din cauza acestor expediţii, mai spre sud, în faţa localităţii 
Mainz. Vechea lor patrie a rămas de atunci pustie, iar în întinsa 
regiune de păşunat, rezervată turmelor armatei Germaniei 
inferioare, au intenţionat să se aşeze în anul 58 mai întîi frisonii 
şi apoi amsivarii, care rătăceau în căutarea unei patrii fără a 
putea obţine permisiunea din partea guvernului roman. Mai la 
sud, sugambrii, supuşi în majoritatea lor aceluiaşi tratament, 
rămaseră cel puţin în parte pe malul drept, în timp ce alte 
populaţii mai mici au fost înlăturate cu totul. Puțin numeroasa 
populaţie tolerată în interiorul /imes-ului era, bineînţeles, supusă 
imperiului, fapt dovedit de recrutările romane desfăşurate în 
rindul sugambrilor. 

În acest fel au fost reglementate relaţiile de pe Rinul 
inferior după renunţarea la proiectele mai ample, romanii 
stăpînind pe malul drept în continuare un teritoriu destul de 
însemnat. Dar această posesie genera diverse complicaţii. Spre 
sfîrşitul cîrmuirii lui Tiberius (28), în urma tratamentului 
insuportabil aplicat cu ocazia strîngerii dărilor, neînsemnate în 
sine, frisonii se răzvrătiră împotriva imperiului, îi uciseră pe cei 
însărcinaţi cu perceperea impozitelor şi-l asediară pe 
comandantul roman de aici împreună cu restul soldaţilor romani 
şi cu persoanele civile rămase în acest ţinut în fortăreaţa 
Flevum, acolo unde, înainte de extinderea Lacului Zuider în 
cursul Evului Mediu, se vărsase braţul cel mai estic al Rinului, pe 
actuala insulă Vlieland, lîngă Texel. Răscoala luă asemenea 
proporţii, încît ambele armate renane trebuiră să înainteze 
împreună împotriva frisonilor; cu toate acestea, guvernatorul 
Lucius Apronius nu obţinu rezultatul scontat. Frisonii renunţară 
la asediul fortăreței cînd flota romană se apropie cu legiunile, 
dar din cauza terenului accidentat, nu puteau fi înfrînţi atit de 


uşor. Ei nimiciră izolat mai multe detaşamente romane, iar 
avangarda romană suferi o înfrîngere atit de gravă, încît romanii 
trebuiră să-i abandoneze pe cei căzuţi în mîinile inamicilor. Nu 
se ajunse la o acţiune decisivă, dar nici la o supunere propriu- 
zisă; cu cît îmbătrinea mai mult, cu atît Tiberius se îndepărta de 
organizarea unor acţiuni de anvergură care le-ar fi conferit 
generalilor comandanţi o poziţie mai sigură. De acest fapt se 
leagă, în anii următori, atacurile caucilor, vecinii frisonilor, care 
i-au incomodat pe romani foarte mult, guvernatorul Publius 
Gabinius Secundus trebuind să întreprindă în anul 41 o 
expediţie împotriva lor; şase ani mai tirziu (47), conduşi de 
dezertorul Gannascus, un canenefat la origine, ei incendiară 
coasta galică, pe o mare întindere, cu uşoarele lor corăbii de 
pirați. Gnaeus Domitius Corbulo, desemnat de Claudius ca 
guvernator al Germaniei inferioare, îi potolise pe aceşti 
predecesori ai saxonilor şi normanzilor cu ajutorul flotei renane 
şi apoi îi readuse la ascultare pe frisoni, reorganizind 
comunitatea lor şi staţionind aici garnizoane romane. În 
continuare, el nutri intenţia de a-i pedepsi pe cauci; la 
instigaţiile sale, Gannascus a fost ucis - se crezuse îndreptăţit la 
această măsură faţă de un dezertor - şi era gata să traverseze 
riul Ems şi să pătrundă în ţara caucilor cînd nu numai că primi 
un contraordin de la Roma, dar înţelese şi că guvernul roman îşi 
modificase cu desăvirşire politica vizavi de Rinul inferior. 
Impăratul Claudius îi porunci guvernatorului să retragă toate 
garnizoanele romane de pe malul drept. Este de înţeles dacă 
generalul imperial îi pomenea pe generalii liberi ai fostei Rome 
cu vorbe amare; dar, prin aceasta, se completa consecinţa 
înfrîngerii recunoscute numai pe jumătate după bătălia lui 
Varus. Este probabil ca această restringere a ocupării romane a 
Germaniei, nedeterminată de vreo împrejurare nemijlocită, să fi 
fost pricinuită de hotarirea, luată tocmai atunci, de a ocupa 
Britania şi justificată prin faptul că trupele nu erau suficiente 
pentru ambele planuri. Ordinul a fost executat şi nu s-a mai 
revenit asupra lui, fapt dovedit de lipsa inscripţiilor militare 
romane de pe întregul mal drept al Rinului inferior. De la 
această regulă generală fac excepţie doar citeva puncte de 
trecere şi unele capuri de pod, mai ales Deutz, situat în faţa 
Coloniei. Drumul militar urmează aici malul stîng şi vecinătatea 
necondiționată a albiei Rinului, în timp ce drumul comercial, 


aflat în spatele lui, stabileşte o legătură directă, neglijind 
meandrele. Aici nu au fost identificate nicăieri drumuri militare 
romane pe malul drept al Rinului, nici prin descoperirea bornelor 
militare, nici într-un alt mod. 

Retragerea garnizoanelor nu a implicat o renunțare 
propriu-zisă la stăpînirea malului drept. De atunci, romanii au 
privit acest ţinut aşa cum comandantul fortăreței priveşte 
terenul aflat înaintea tunurilor sale. Ca şi înainte, canenefaţii şi 
cel puţin o parte a frisonilor au rămas supuşi ai imperiului. Mai 
sus s-a remarcat deja că şi mai tîrziu turmele legiunilor păşteau 
în regiunea de la Munster şi că nu li s-a îngăduit germanilor să 
se stabilească aici. Dar pentru protejarea ținutului de graniţă de 
pe malul drept din provincie, guvernul s-a bazat de atunci, în 
nord, pe canenefaţi şi frisoni, iar în amonte, în principal pe 
graniţa pustie; şi chiar dacă nu a interzis, cel puţin n-a încurajat 
colonizarea romană în aceste locuri. Altarul unui cetăţean, găsit 
la Altenberg (comitatul Mülheim), pe rîul Dhun, constituie 
aproape unica mărturie a locuirii romane în acest ţinut. Faptul 
este cu atît mai remarcabil cu cît însăşi înflorirea Coloniei ar fi 
putut purta civilizaţia romană pînă departe pe malul celălalt, 
dacă nu s-ar fi opus piedici deosebite. Trupele romane trebuie 
să fi păşit deseori pe aceste ţinuturi întinse şi au întreţinut 
probabil chiar şi numeroasele drumuri construite aici în epoca 
lui Augustus sau, poate, au construit altele noi; puţinii locuitori, 
în parte rămăşiţe ale vechii populaţii germanice, în parte 
colonişti din imperiu, trebuie să fi vieţuit aici asemenea celor 
întîlniţi curînd după aceea, în epoca imperială timpurie, pe Rinul 
superior; dar atît drumurilor, cît şi populatiilor le lipsea pecetea 
durabilităţii. Romanii n-au dorit să întreprindă aici o operă de 
amploarea şi complexitatea celei pe care o vom întiîlni în 
provincia superioară; nu au intenţionat să apere şi să 
consolideze aici graniţa imperiului ca în cea din urmă. De aceea, 
spre deosebire de Rinul superior, cel inferior nu a fost traversat 
de cultura, ci numai de stăpînirea romană. 

Chiar şi după renunţarea la regiunile din dreapta Rinului, 
armata provinciei inferioare a făcut faţă dublei ei misiuni : de a 
ţine Galia învecinată sub ascultare şi de a-i împiedica pe 
germanii de dincolo de Rin să pătrundă pe malul stîng; şi este 
probabil că pacea în exterior şi în interior n-ar fi fost întreruptă 
dacă prăbuşirea dinastiei iulio-claudiene şi războiul civil sau, mai 


degrabă, războiul pe care-l provocase între corpurile militare n- 
ar fi intervenit într-un mod cît se poate de nefast în aceste 
relaţii. Ce-i drept, insurecția din ţara celtică, condusă de Vindex, 
a fost înăbuşită de cele două armate germanice; totuşi, a urmat 
prăbuşirea lui Nero, iar cînd atît armata hispanică, cît şi garda 
imperială din Roma au desemnat un succesor, armatele renane 
le-au urmat exemplul şi au traversat în majoritatea lor Alpii, la 
începutul anului 69, pentru a decide pe cîmpurile de luptă ale 
Italiei dacă stăpiînul ei se va numi Marcus sau Aulus. După ce 
armele au decis în favoarea lui, a venit şi noul împărat Vitellius 
(mai 69), însoţit de restul diviziilor bune, obişnuite cu războiul. 
Golurile garnizoanelor de pe Rin fuseseră suplinite într-un mod 
precar prin grabnice recrutări în Galia; dar întreaga ţară ştia că 
nu era vorba de vechile legiuni şi curînd se adeveri zvonul că 
acestea din urmă nu se vor mai întoarce. Dacă noul stăpiîn ar fi 
deţinut autoritatea asupra armatei care-l întronase, el ar fi 
trebuit să retrimită pe Rin cel puţin o parte din ea, imediat după 
înfrîngerea lui Otho în aprilie; dar legiunile germanice au fost 
reţinute în Italia mai degrabă din cauza indisciplinei soldaţilor 
decit a noilor complicaţii ivite în curînd prin proclamarea în 
Orient a unui nou împărat, Vespasian. 

Galia se afla într-o teribilă frămîntare. Cum s-a remarcat 
mai sus (p. 50), insurecția lui Vindex nu se îndreptase împotriva 
stăpiînirii romane în sine, ci împotriva stăpînului de atunci; în 
aceeaşi măsură fusese totuşi un război între armatele Rinului şi 
milițiile majorităţii cantoanelor celtice, acestea fiind jefuite şi 
tratate ca învinse. Starea de spirit existentă între provinciali şi 
soldaţi este dovedită, de exemplu, de tratamentul aplicat 
cantonului helveţilor, cu ocazia trecerii trupelor destinate Italiei: 
întrucît capturară aici un sol trimis de partizanii lui Vitellius în 
Panonia, coloanele de marş, dintr-o parte, şi garnizoanele 
romane staționate în Raetia, din cealaltă, pătrunseră în canton, 
jefuiră localităţile în lung şi în lat, îndeosebi actualul Baden de 
lîngă Zurich, îi hăituiră din ascunzişurile lor pe cei refugiaţi în 
munţi şi-i măcelăriră cu miile sau îi vîndură pe prizonieri 
conform dreptului de război. Deşi capitala Aventicum (Avenches, 
lîngă Murten) s-a supus fără a opune rezistenţă, agitatorii 
armatei cerură dărimarea ei şi nu permiseră remiterea 
problemei împăratului, cum ar fi fost firesc, ci soldaţilor marelui 
cartier ganeral; aceştia din urmă se sfătuiră asupra destinului 


oraşului şi doar faptul că-şi schimbară toanele salvă localitatea 
de la distrugere. Asemenea fărădelegi au dus la exasperarea 
provincialilor; încă înainte de plecarea lui Vitellius din Galia, în 
cantonul boiilor, dependent de edui, apăru un anume Mariccus, 
un zeu pe pămînt cum se autointitula, destinat să readucă 
libertatea celților; oamenii se stringeau cete-cete în jurul 
stindardelor sale. Însă îndiîrjirea din ţara celtică nu era prea 
îngrijorătoare. Tocmai răscoala lui Vindex arătase cît se poate 
de limpede incapacitatea galilor de a se elibera de stăpînirea 
romană. Starea de spirit din districtele germanice, socotite ca 
aparţinîind Galiei, din actualele Ţări de Jos, cel al batavilor, 
canenefaţilor, frisonilor, a căror poziţie specială a fost remarcată 
mai sus, avea însă o pondere mai însemnată; pe de o parte, 
tocmai aceştia fuseseră îndirjiţi în cel mai înalt grad, pe de alta, 
contingentele lor staţionau din întîmplare în Galia. Masa trupelor 
batave, 8.000 de soldaţi, alăturaţi legiunii a XIV-a, cantonase 
împreună cu aceasta mai mult timp lingă armata de pe Rinul 
superior, iar în timpul lui Claudius, cu ocazia ocupării Britaniei, 
ajunsese pe această insulă; aici, prin vitejia sa incomparabilă, 
acest corp decisese, în favoarea romanilor, cu puţin timp 
înainte, bătălia hotăritoare comandată de Paullinus; această zi îi 
consacră primul loc printre toate diviziile romane. Paullinus a 
fost rechemat de către Nero, tocmai datorită acestei evidenţieri, 
pentru a-l însoţi în războiul din Orient ; revoluţia din Galia 
generase o neînțelegere între legiune şi trupele ei auxiliare; cea 
dintii, devotată lui Nero, se grăbi spre Italia, batavii, dimpotrivă, 
refuzau s-o urmeze. Este posibil ca acest refuz să ţină de 
acuzarea pentru înaltă trădare a doi dintre ofiţerii lor mai 
distinşi, fraţii Paulus şi Civilis, fără un motiv concret şi în ciuda 
serviciului îndelungat şi ireproşabil şi a rănilor meritorii; 
instrucţia se desfăşurase cu puţin înainte, cel dintii fiind 
executat, cel de-al doilea întemnițat. După prăbuşirea lui Nero, 
la care defecţiunea cohortelor batave îşi adusese o contribuţie 
esenţială, Galba îl eliberă pe Civilis şi îi retrimise pe batavi în 
vechea lor tabără permanentă din Britania. În timp ce cantonară 
în cursul marşului la lingoni (Langres), legiunile renane îl 
părăsiră pe Galba şi-l proclamară împărat pe Vitellius. După 
ezitări prelungite, batavii făcură cauză comună cu ele; Vitellius 
le iertă această ezitare, dar nu îndrăzni să-i ceară socoteală 
comandantului puternicului corp. Astfel, împreună cu legiunile 


Germaniei inferioare, batavii se deplasaseră spre Italia şi 
luptaseră în bătălia de la Betriacum, cu obişnuita vitejie, pentru 
Vitellius, în timp ce vechii lor camarazi de legiune luptaseră de 
partea adversă, în armata lui Otho. Dar oricît de mult ar fi 
recunoscut vitejia lor în luptă, trufia acestor germani îi îndirji pe 
camarazii lor romani părtaşi la victorie; nici generalii 
comandanţi nu aveau încredere în ei şi întreprinseră chiar 
tentativa de a-i separa prin detaşări, lucru imposibil în acest 
război în care soldaţii comandau, iar generalii executau şi care 
aproape că ar fi costat viaţa generalului. După victorie, ei au 
fost însărcinaţi să-i escorteze în Britania pe camarazii lor inamici 
din legiunea a XIV-a; dar întrucît cele două corpuri se încăierară 
la Turin, romanii plecară singuri în Britania, iar aceştia se 
îndreptară spre Germania. Între timp, Vespasian fusese 
proclamat împărat în Orient; cînd Vitellius dădu cohortelor 
batave ordinul de marş spre Italia, pe de o parte, şi pregăti noi 
şi ample recrutări în patria batavilor, pe de alta, însărcinaţii lui 
Vespasian intrară în tratative cu ofiţerii batavi pentru a dejuca 
această plecare şi a provoca o răscoală chiar în Germania, care 
ar fi determinat reținerea trupelor. Civilis acceptă. El se deplasă 
în patria sa şi cîştigă cu uşurinţă consimţămiîntul alor săi, ca şi al 
canenefaţilor şi frisonilor învecinaţi. Cei dintii declanşară 
răscoala; ei atacară cele două tabere ale cohortelor din 
apropiere şi alungară garnizoanele romane; recruţii romani nu 
erau exersaţi în luptă. In curînd, Civilis se puse în mişcarea cu 
cohorta care îl urmase, aparent pentru a fi folosită împotriva 
insurgenților, se dezise de Vitellius împreună cu cele trei 
cantoane germanice şi îi îndemnă pe ceilalţi batavi şi 
canenefaţi, care tocmai plecau din Mainz spre Italia, să i se 
alăture. 

Toate acestea erau mai degrabă o răzmeriţă a soldaţilor 
decit o insurecție a provinciei sau chiar un război germanic. 
Dacă legiunile de pe Rin se luptau atunci cu cele de pe Dunăre, 
iar apoi cu acestea şi cu cele de pe Eufrat, era firesc ca şi 
soldaţii de categoria a doua şi, înainte de toate, trupa cea mai 
distinsă din rîndul lor, cea batavă, să intervină independent în 
acest război al corpurilor militare. Cel care echivalează această 
mişcare în rîndul cohortelor batavilor şi germanilor de pe malul 
stîng al Rinului cu insurecția celor de pe malul drept din timpul 
lui Augustus să nu uite că în cea dintii alele şi cohortele au 


preluat rolul milițiilor cherusce; iar dacă ofiţerul infidel al lui 
Varus îşi eliberă națiunea de sub stăpînirea romană, 
conducătorul batav acţiona din însărcinarea lui Vespasian, ba 
chiar, poate, la îndemnul secret al guvernatorului provinciei 
sale, partizan nedeclarat al lui Vespasian, iar răscoala se 
îndreptă mai întîi numai împotriva lui Vitellius. Bineînţeles, 
situaţia era de asemenea natură încît această răscoală de 
soldaţi se putea transforma în orice clipă într-un război al 
germanilor cît se poate de periculos. Drept consecinţă a 
războaielor trupelor, aceleaşi trupe romane care apărau Rinul 
împotriva germanilor de pe malul drept se aflau în relaţii de 
duşmănie cu germanii de pe malul stîng. Rolurile erau de 
asemenea natură încît schimbarea lor părea a fi mai uşoară. 
Este probabil ca Civilis să fi aşteptat succesul pentru a vedea 
dacă mişcarea se va termina cu o schimbare de Împărați sau cu 
alungarea romanilor din Galia de către germani. 

După ce guvernatorul Germaniei inferioare a devenit 
împărat, comanda celor două armate renane a fost preluată de 
fostul său coleg din Germania superioară, Hordeonius Flaccus, 
un bărbat foarte înaintat în vîrstă, bolnav de podagră, lipsit de 
energie şi autoritate; în plus, era fie într-adevăr nedeclarat de 
partea lui Vespasian, fie foarte suspectat de legiuni de o 
asemenea infidelitate. Pentru persoana şi poziţia sa, este 
semnificativ faptul că, pentru a se descotorosi de bănuiala 
trădării, dădu ordin ca depeşele guvernamentale aduse în 
tabără să fie predate sigilate stegarilor legiunilor; aceştia le 
citeau mai întîi soldaţilor şi abia după aceea le înmînau 
destinatarului. Dintre cele patru legiuni ale armatei inferioare, 
angrenată deocamdată în conflictul cu răsculații, două, a V-a şi 
a XV-a, comandate de legatul Munius Lupercus, staţionau în 
cartierul general de la Vetera; a XVI-a, comandată de Numisius 
Rufus, staţiona la Novaesium (Neuss); legiunea |, comandată de 
Herennius Gallus, la Bonna (Bonn). Din armata superioară, care 
număra atunci numai trei legiuni, una, a XXI-a, staționată în 
tabăra ei permanentă de la Vindonissa, rămase străină de 
aceste evenimente, dacă nu cumva fusese detaşată cu totul în 
Italia; celelalte două, a IV-a macedoneană şi a XXII-a, staţionau 
în cartierul general de la Mainz, unde se afla şi Flaccus, 
comanda supremă fiind deţinută de destoinicul legat al celui din 
urmă, Dillius Vocula. Fără excepţie, legiunile dispuneau numai 


de jumătate din efectiv, cei mai mulţi soldaţi fiind reformaţi din 
cauza infirmităţilor sau recruți. 

În fruntea unui număr redus de trupe regulate, dar a 
întregului contingent de batavi, canenefaţi şi frisoni, Civilis îşi 
părăsi patria şi trecu la atac. Pe Rin întîlni mai întîi rămăşiţele 
garnizoanelor romane alungate din cantoanele nordice şi un 
detaşament al flotei renane romane. Cînd atacă, de partea lui 
trecură nu numai echipajul corăbiilor compus în majoritatea lui 
din batavi, dar şi o cohortă a tungrilor - prima defecţiune a unei 
unitați galice. Soldaţii din contingentele italice au fost fie ucişi, 
fie luaţi prizonieri. Acest succes atrase în acţiune, în sfîrşit, şi 
germanii de pe malul drept. Se împlini acum ceea ce speraseră 
atit timp în zadar: supuşii romani de pe malul celălalt se 
răsculară şi se aruncară în luptă : atit caucii şi frisonii de pe 
coastă, cît şi, în primul rînd, bructerii de pe ambele maluri ale 
cursului superior al rîului Ems pînă în sud, pe Lippa, apoi 
tencterii, de pe Rinul mijlociu, în faţa Coloniei, şi, într-o mai mică 
măsură, populaţiile învecinate din sud, usipeţii, matiacii şi 
chattii. Cînd cele două legiuni slabe ieşiră din Vetera, la ordinul 
lui Flaccus, şi se îndreptară împotriva insurgenților, aceştia li se 
puteau opune deja cu trupe numeroase venite de dincolo de 
Rin; ca şi încăierarea de pe Rin, bătălia se sfirşi cu înfrîngerea 
romanilor, cu  defecţiunea cavaleriei  batave, aparţinind 
garnizoanei din Vetera, şi cu conduita necorespunzătoare a 
cavaleriei ubiilor şi treverilor. Atît germanii răsculați, cît şi cei 
veniţi de pe malul celălalt al Rinului trecură la încercuirea şi 
asedierea cartierului general al armatei inferioare. In timpul 
asediului, vestea evenimentelor de pe Rinul inferior ajunse şi la 
celelalte cohorte batave din apropiere de Mainz; ele se 
întoarseră imediat spre nord. In loc să ordone masacrarea lor, 
generalul suprem, slab de înger, nu întreprinse nimic pentru a le 
opri, iar cînd comandantul legiunii din Bonn le bară calea, 
Flaccus nu-i sprijini, deşi îi stătea în putinţă şi s-ar fi conformat 
promisiunii iniţiale. Drept urmare, vitejii germani risipiră 
legiunea din Bonn şi ajunseră nevătămaţi la Civilis, alcătuind de 
atunci înainte nucleul stabil al armatei sale, în care steagurile 
cohortelor romane se găseau acum alături de stindardele din 
dumbrăvile sacre ale germanilor. Dar, cel puţin în aparenţă, 
batavul rămiînea în continuare fidel lui Vespasian; el impuse 
trupelor romane jurămîntul în numele acestuia din urmă şi 


îndemnă garnizoana de la Vetera să treacă de partea lui. Însă, 
probabil pe bună dreptate, contingentele văzură în acest 
îndemn numai o tentativă de înşelătorie şi-l respinseră cu o 
hotărire egală cu a cetelor asaltatoare ale inamicilor, care, din 
cauza tacticii romane superioare, trebuiră să transforme în 
curînd asediul într-o blocadă. Dar întrucît comandamentul 
militar roman fusese surprins de aceste evenimente, proviziile 
nu erau suficiente şi se impunea o despresurare grabnică. In 
scopul acesta, Flaccus şi Vocula porniră cu toate trupele lor din 
Mainz, încorporară pe parcurs cele două legiuni din Bonna şi 
Novaesium, ca şi trupele auxiliare ale cantoanelor galice care se 
supuseră în număr mare ordinului primit şi se apropiau deja de 
Vetera. Dar în loc să se arunce imediat în luptă cu toate forţele 
împotriva asediatorilor, oricît de zdrobitor ar fi fost numărul lor, 
Vocula îşi ridică tabăra la Gelduba (Gellep, pe Rin, în apropiere 
de Krefeld), la o distanţă de o zi de marş de Vetera, în timp ce 
Flaccus rămase la o depărtare şi mai mare. Nulitatea aşa- 
numitului general şi demoralizarea din ce în ce mai mare a 
trupelor, îndeosebi neîncrederea în ofiţeri, care degenerase 
deseori în maltratări şi atentate, sînt singurele motive care pot 
explica cel puţin această oprire. Ca urmare, din toate părţile 
nenorocirea deveni tot mai amenințătoare. Se părea că întreaga 
Germanie intenţiona să participe la acest război; în timp ce 
armata asediatoare se mări necontenit prin noi contingente, alte 
cete traversară Rinul, în această vară secetoasă cu un debit 
deosebit de mic, şi jefuiră ţara atit în spatele romanilor, în 
cantoanele ubiilor şi treverilor, mai ales pe valea Moselei, cît şi 
la sud de Vetera, în ţinutul rîurilor Maas şi Schelda; alte cete 
ajunseră la Mainz, fiind gata să înceapă asediul. Pe neaşteptate, 
sosi vestea catastrofei din Italia. La aflarea deznodămiîntului 
celei de-a doua bătălii de la Betriacum, din toamna anului 69, 
legiunile germanice abandonară cauza lui Vitellius şi, deşi fără 
voie, îi jurară credinţă lui Vespasian, poate în speranţa că Civilis, 
care-şi înscrisese tot numele lui Vespasian pe steagurile sale, va 
încheia pacea. Dar cetele germanice, între timp revărsate în 
întreaga Galie septentrională, nu veniseră să instaureze dinastia 
flaviană; chiar dacă, înainte, Civilis avea de gind să sprijine 
această întronare, acum era prea tirziu s-o înfăptuiască. El îşi 
aruncă masca şi declară deschis, ceea ce, bineînţeles, devenise 
de mult evident, că germanii Galiei de Nord intenţionează să se 


debaraseze de stăpînirea romană cu ajutorul compatrioţilor lor 
liberi. 

Norocul armelor se schimbă însă. Civilis încercă să 
cucerească prin surprindere tabăra de la Gelduba; atacul începu 
norocos, iar trădarea cohortelor nervienilor aduse mica divizie a 
lui Vocula într-o situaţie foarte critică. Deodată, două cohorte 
hispanice îi atacară pe germani din spate şi înfringerea iminentă 
se transformă într-o victorie strălucită. Ce-i drept, nucleul 
armatei atacatoare rămase pe cîmpul de bătălie. Deşi ar fi fost 
posibil, Vocula nu se îndreptă imediat spre Vetera, dar, cîteva 
zile mai tirziu, în urma unei alte lupte deosebit de aprige cu 
inamicii, pătrunse în oraşul asediat. Bineînţeles, nu aducea 
alimente; întrucît rîul se afla sub controlul inamicilor, ele 
trebuiau să fie aduse pe calea uscatului din Novaesium, unde 
staţiona Flaccus. Primul transport reuşi să treacă; dar inamicii, 
care-şi concentraseră forţele din nou, atacară a doua coloană de 
aprovizionare şi o siliră să se închidă la Gelduba. Grăbindu-se în 
sprijinul ei, Vocula plecă din Vetera cu trupele sale şi cu o parte 
a vechii garnizoane şi se îndreptă spre această localitate. Ajunse 
la Gelduba, trupele refuzară să se reîntoarcă la Vetera şi să mai 
suporte greutăţile asediului care putea fi prevăzut; în schimb, 
ele merseră la Novaesium, iar Vocula, ştiind că restul vechii 
garnizoane din Vetera este cît de cît aprovizionat, vrînd-nevrînd 
trebui să le urmeze. Între timp, izbucnise răzmeriţa la 
Novaesium. Soldaţii aflaseră că generalul primise o gratificaţie 
pe care Vitellius le-o destinase lor şi-l siliseră s-o împartă în 
numele lui Vespasian. După ce-şi primiră gratificaţia, vechea 
mînie a soldaţilor reizbucni în cursul desfrînatelor banchete care 
urmaseră; ei jefuiră casa generalului care vinduse armata 
renană generalului legiunilor siriene şi îl uciseră; i-ar fi pregătit 
şi lui Vocula aceeaşi soartă, dacă acesta n-ar fi scăpat 
travestindu-se. Apoi, îl proclamară din nou împărat pe Vitellius, 
fără să ştie că acesta murise între timp. Cînd vestea aceasta 
sosi în tabără, o parte dintre soldaţi, îndeosebi cele două legiuni 
din Germania superioară, se dezmeticiră întru citva; ei 
schimbară pe stindardele lor imaginea lui Vitellius din nou cu 
cea a lui Vespasian şi se supuseră ordinelor lui Vocula; acesta îi 
conduse la Mainz, unde rămaseră pentru tot restul iernii (69/70). 
Civilis ocupă Gelduba şi izolă astfel Vetera, blocată din nou cit 
se poate de sever; castrele de la Novaesium şi Bonna mai 


rezistau încă. 

Cu excepţia puţinelor cantoane germanice răzvrătite din 
nord, ţara galică rămăsese pînă atunci de partea Romei. Ce-i 
drept, vrajba partidelor pătrunse şi în rîndul cantoanelor ei; de 
exemplu, batavii se bucurau de o adeziune deosebită din partea 
tungrilor, iar conduita nesatisfăcătoare a trupelor auxiliare 
galice din decursul întregii campanii trebuie să fie atribuită în 
parte unor asemenea stări de spirit antiromane. Dar şi în rîndul 
insurgenților exista o viguroasă partidă proromană: Claudius 
Labeo, un nobil batav, conducea cu sorţi favorabili un război de 
partide împotriva compatrioţilor săi şi a ținuturilor vecine; 
nepotul de soră al lui Civilis, lulius Briganticus, căzu în cursul 
unei asemenea lupte în fruntea unui escadron roman. Toate 
cantoanele galice se supuseră fără opoziţie ordinului de a 
trimite contingente; deşi de origine germanică, ubii rămaseră şi 
în acest război fideli romanităţii lor şi, ca şi treverii, opuseseră 
germanilor care le invadaseră teritoriul o rezistenţă dirză şi 
încununată de succes. Această stare este de înţeles. Situaţia din 
Galia nu se schimbase din vremea lui Caesar şi Ariovist; o 
eliberare a patriei galice de sub stăpînirea romană de către 
acele hoarde care pustiau tocmai atunci văile Moselei, Meusei şi 
Scheldei, pentru a-i acorda lui Civilis sprijinul lor de compatrioți, 
echivala cu predarea ţării acestor vecini germanici; în acest 
război care evoluase de la un conflict între două corpuri de trupe 
romane la unul romano-germanic, galii nu erau nimic altceva 
decît miza şi prada. Evenimentele de pînă atunci arătaseră în 
modul cel mai convingător că, în ciuda tuturor plingerilor 
generale şi particulare bine întemeiate cu privire la guvernarea 
romană, starea de spirit a galilor era precumpănitor 
antigermanică şi că, în această Galie pe jumătate romanizată, 
lipsea materialul inflamabil pentru o răscoală naţională 
devastatoare şi lipsită de scrupule, care înflăcărase cîndva 
poporul. Dar din cauza insucceselor repetate ale armatei 
romane, curajul galilor cu vederi antiromane spori treptat, iar 
trădarea lor desăvirşi catastrofa. Doi treveri nobili, lulius 
Classicus, comandantul cavaleriei trevere, şi lulius Tutor, 
comandantul garnizoanelor de pe Rinul mijlociu, lingonul lulius 
Sabiuns, un descendent, cel puţin aşa pretindea, dintr-un 
bastard al lui Caesar, şi alţi cîţiva bărbaţi din diferite cantoane 
însufleţiţi de aceleaşi sentimente crezură, în felul confuz al 


celților, că prăbuşirea Romei ar fi hotărită de soartă şi anunţată 
lumii prin incendiul Capitoliului (decembrie 69). În consecinţă, 
deciseră să înlăture stăpînirea romană şi să întemeieze un regat 
galic. În scopul acesta, ei aleseră calea lui Arminius. Într-adevăr, 
derutat de rapoartele falsificate ale acestor ofiţeri romani, 
Vocula se lăsă convins să pornească în primăvara anului 70 spre 
Rinul inferior cu contingentele aflate sub comanda acestora şi 
cu o parte a garnizoanei din Mainz, intenţionînd să despresureze 
Vetera, aflată într-o situaţie disperată, cu aceste trupe şi cu 
legiunile de la Bonna şi Novaesium. Classicus şi ceilalţi ofiţeri 
conjuraţi părăsiră armata romană în timpul marşului de la 
Novaesium spre Vetera şi proclamară noul regat galic. Vocula se 
întoarse cu legiunile la Novaesium; Classicus îşi ridică tabăra în 
imediata vecinătate. Vetera nu se mai putea apăra mult timp; 
după căderea ei, romanii se puteau aştepta la asaltul tuturor 
forţelor inamice. Conştiente de aceasta, trupele romane nu mai 
rezistară şi capitulară împreună cu ofiţerii trădători. În zadar 
încercă Vocula să strîngă încă o dată friiele disciplinei şi onoarei; 
legiunile Romei îngăduiră ca, la porunca lui Classicus, un 
dezertor al legiunii întîi să-l străpungă pe viteazul general şi-i 
predară  încătuşaţi chiar şi pe ceilalţi ofiţeri superiori 
reprezentantului regatului Galiei, care primi apoi jurămîntul 
soldaţilor în numele acestui regat. Acelaşi jurămînt a fost rostit 
în faţa ofiţerilor sperjuri de către garnizoana din Vetera, care, 
înfrîntă prin înfometare, s-a predat imediat, şi, la fel, de către 
garnizoana din Mainz, unde doar cîţiva s-au sustras ruşinii prin 
fugă sau moarte. Intreaga falnică armată a Rinului, prima 
armată a imperiului, capitulase în faţa propriilor trupe auxiliare; 
Roma capitulase în faţa Galiei. 

Era o tragedie şi, în acelaşi timp, o farsă. Regatul galic 
dispăru, şi pe drept. Pentru început, Civilis şi germanii săi erau 
întru totul de acord că vrajba din tabăra romană le predase 
ambele partide ale inamicilor, dar ei nici nu se gindeau să 
recunoască acest regat, ba nici măcar pe tovarăşii lor de pe 
malul drept al Rinului. Cu atît mai puţin îl luau galii înşişi în 
seamă, această situaţie fiind determinată într-adevăr şi de 
ruptura, manifestată deja în cursul răscoalei lui Vindex, dintre 
districtele orientale şi celelalte regiuni ale ţării. Treverii şi 
lingonii, ai căror conducători puseseră la cale acea conspirație 
din tabără, se alăturaseră căpeteniilor lor, dar ei rămaseră 


practic izolaţi, întrucît li se aliară numai vangionii şi tribocii. 
Sequanii, în al căror teritoriu pătrunseseră lingonii pentru a-i 
forţa la adeziune, pur şi simplu îi alungară pe aceştia din ţinutul 
lor. Distinşii remi, cantonul principal din Belgica, convocară 
adunarea celor trei Galii şi, deşi nu duceau lipsă de apostoli 
politici ai libertăţii, ea hotărî numai să-i sfătuiască pe treveri să 
renunţe la răzvrătire. 

Este greu de spus care ar fi fost structura constituţiei 
noului regat în cazul întemeierii sale; deţinem doar informaţia că 
acel Sabinus, strănepotul concubinei lui Caesar, se numea tot 
Caesar şi că a fost înfrînt în această calitate de către sequani; 
dimpotrivă, Classicus, nedispunînd de o asemenea ascendentă, 
a preluat însemnele magistraturii romane şi a jucat aşadar rolul 
proconsulului roman. Cu aceasta concordă o monedă emisă de 
către Classicus sau de către adepţii săi, pe care e reprezintat 
capul Galiei, precum pe monedele romane cel al Romei, alături 
de simbolul legiunii cu inscripţia destul de temerară: „Fidelitate” 
(fides). 

Fireşte, aliați cu germanii răsculați, conducătorii regatului 
acționau deocamdată nestingheriţi pe Rin. Resturile celor două 
legiuni de la Vetera au fost măcelărite în ciuda capitulării lor şi 
împotriva voinţei lui Civilis; cele două de la Novaesium şi Bonna 
au fost trimise la Trier, iar toate castrele romane de pe Rin, 
indiferent de mărime, au fost incendiate cu excepţia celui de la 
Mogontiacum. In situaţia cea mai gravă se găseau locuitorii 
Agrippinei. „Conducătorii regatului” se mulţumiseră să le 
pretindă jurămiîntul de credinţă; dar germanii nu uitară că 
aceştia erau de fapt ubii. O solie a tencterilor de pe malul drept 
al Rinului - acesta era unul dintre triburile a căror veche patrie, 
pustiită de către romani, era folosită acum ca păşune pentru 
vite, ei trebuind să-şi caute alte aşezări - ceru dărimarea acestei 
reşedinţe a  apostaţilor germanici şi executarea tuturor 
cetăţenilor de origine romană. Neîndoielnic, o asemenea 
hotărîre ar fi fost adoptată dacă n-ar fi intervenit atît Civilis, care 
se obligase personal faţă de ei, cît şi profetesa germanică 
Veleda, din cantonul bructerilor, care prezisese această victorie 
şi a cărei autoritate era recunoscută de întreaga armată a 
insurgenților. 

Nu le răminea învingătorilor mult timp pentru a se certa 
din cauza păcii. Ce-i drept, conducătorii regatului dădeau 


asigurări că în ltalia ar fi izbucnit războiul civil, că toate 
provinciile ar fi fost invadate de inamici şi că Vespasian ar fi 
murit; dar braţul greu al Romei se resimti în curînd. Guvernarea 
reconsolidată putea trimite pe Rin pe cei mai buni generali şi 
numeroase legiuni, iar o impunătoare demonstraţie de forţă se 
recomanda aici de la sine. Annius Gallus preluă comanda în 
provincia superioară, Petillius Cerialis, în cea inferioară, acesta 
din urmă fiind un ofiţer impetuos şi deseori imprudent, dar 
viteaz şi capabil, şi conduseră operaţiunea propriu-zisă. In afara 
legiunii a XXI-a de la Vindonissa, veniră alte cinci legiuni din 
Italia, trei din Hispania, una, ca şi flota, din Britania şi, în plus, 
un corp al garnizoanei din Raetia. Acesta din urmă şi legiunea a 
XXI-a ajunseră primele. Conducătorii regatului vorbiseră într- 
adevăr despre închiderea trecătorilor Alpilor, dar ei nu 
întreprinseră nimic şi întregul ţinut al Rinului superior era 
deschis pînă la Mainz. Ce-i drept, cele două legiuni din Mainz 
juraseră credinţă regatului galic şi se opuseră la început; dar din 
clipa în care au înţeles că se aflau în faţa unei armate romane 
mai numeroase, ele se predară, exemplul lor fiind urmat imediat 
de vangioni şi de triboci. Pentru a-şi asigura un tratament 
indulgent, înşişi lingonii se supuseră fără a mai încerca soarta 
armelor - aproximativ 70.000 de bărbaţi în stare să poarte 
armele. Puțin a lipsit ca treverii să se supună şi ei; dar nobilimea 
împiedică trădarea. La prima veste despre apropierea romanilor, 
cele două legiuni rămase din armata Rinului inferior staționate 
aici smulseră însemnele galice de pe stindardele lor şi se 
deplasară în teritoriul fidelilor mediomatrici (Metz), unde se 
puseră la dispoziţia clemenţei noului general. La sosirea lui 
Cerialis, armata înregistrase deja progrese însemnate. 
Bineînţeles, conducătorii insurgenților nu se îngroziră în faţa nici 
unei măsuri - la ordinul lor, atunci au fost ucişi legaţii legiunilor 
predaţi la Novaesium -, dar, fiind neputincioşi din punct de 
vedere militar, ultima lor măsură politică, oferirea stăpinirii 
regatului galic generalului roman, era demnă de începutul 
acţiunii. După o bătălie scurtă, Cerialis ocupă capitala treverilor, 
conducătorii şi întregul consiliu refugiindu-se la germani; acesta 
a fost sfîrşitul regatului galic. 

Mult mai serioasă era lupta cu germanii. Cu toate forţele 
sale armate, batavii, contingentele germanilor şi cetele 
rătăcitoare ale insurgenților galici, Civilis atacă chiar armata 


romană mult mai slabă din Trier; el cucerise deja tabăra romană 
şi ocupase podul Moselei, cînd, în loc să urmărească victoria 
asigurată, soldaţii săi începură jaful înainte de vreme, iar 
Cerialis, îndreptîndu-şi imprudenţa printr-o vitejie strălucitoare, 
restabili echilibrul şi-i alungă pînă la urmă pe germani atît din 
tabără, cît şi din oraş. Fortuna îi părăsi pe germani. Locuitorii 
Agrippinei trecură imediat de partea romanilor şi-i uciseră pe 
germanii încartiruiţi în casele lor; o întreagă cohortă germanică 
staționată aici a fost închisă şi arsă de vie în cartierul ei. 
Aderenţii germanilor din Belgica au fost readuşi la ascultare de 
către legiunea venită din Britania; situaţia generală a războiului 
n-a fost modificată de o victorie a canenefaţilor asupra corăbiilor 
romane din care debarcase legiunea şi nici de alte succese 
izolate ale curajoaselor cete germanice şi îndeosebi ale 
corăbiilor germanice mai numeroase şi mai bine conduse. Civilis 
i se opuse inamicului pe ruinele Veterei; dar trebui să se retragă 
din faţa armatei romane dublate între timp; în sfîrşit, după o 
rezistenţă disperată, a fost constrins să cedeze inamicului şi 
propria patrie. Ca întotdeauna, vrajba a însoţit nenorocirea; 
Civilis nu mai putea conta pe oamenii săi, aşa că a căutat şi a 
găsit protecţie la inamici. În toamna tîrzie a anului 70, lupta 
inegală era decisă; la rîndul lor, trupele auxiliare capitulară 
acum în faţa legiunilor de cetăţeni, iar preoteasa Veleda a fost 
dusă la Roma ca prizonieră. 

Luat în ansamblu, acest război este unul dintre cele mai 
ciudate şi mai înspăimîntătoare ale tuturor timpurilor; este puţin 
probabil ca o oştire să se fi confruntat vreodată cu asemenea 
grave probleme de felul celor întîmpinate de cele două armate 
romane ale Rinului în anii 69 şi 70; în decursul cîtorva luni, au 
fost soldaţi ai lui Nero, apoi ai senatului, ai lui Galba, ai lui 
Vitellius şi, în sfîrşit, ai lui Vespasian; unicul sprijin al stăpinirii 
Italiei asupra celor două puternice naţiuni, ale galilor şi 
germanilor, soldaţii auxiliari fiind luaţi aproape în întregime, cei 
din legiuni în majoritatea lor tocmai din rîndul acestor naţiuni; 
lipsite de detaşamentele lor cele mai destoinice, aproape 
întotdeauna fără soldă, deseori flămînde şi conduse în mod 
jalnic, li s-au pretins într-adevăr eforturi supraomeneşti. Ele nu 
au făcut faţă acestor încercări grele. Acest război nu a fost atît o 
încleştare între două corpuri de armată, ca alte războaie civile 
ale acestor timpuri îngrozitoare, cît un război al soldaţilor şi 


îndeosebi al ofiţerilor de mîna a doua împotriva celor de primă 
mînă, asociat cu o periculoasă insurecție şi invazie ale 
germanilor şi cu o întîmplătoare şi nesemnificativă răzvrătire a 
unor districte celtice. Comparate cu dubla ruşine de la 
Novaesium, Cannae, Carrhae şi Pădurea Teutoburgică constituie 
pagini de glorie în analele istoriei militare romane; în 
dezonoarea generală, numai cîţiva indivizi - nici măcar o singură 
trupă - şi-au păstrat scutul nepătat. În aceste evenimente de pe 
Rin, nemaiîntilnite nici în istoria trecută, nici în cea care a urmat 
a Romei, teribila zdruncinare a sistemului politic şi îndeosebi a 
celui militar, care ne apare cu ocazia prăbuşirii dinastiei iulio- 
claudiene, ni se înfăţişează cu mai mare claritate decit în bătălia 
lipsită de conducători de la Betriacum. 

Din cauza amplorii şi universalităţii acestor fărădelegi, nu 
putea fi vorba despre o pedepsire corespunzătoare. Este demn 
de remarcat faptul că noul împărat, din fericire neimplicat 
personal în toate aceste evenimente, într-un mod vrednic de un 
om de stat, a lăsat cele trecute în seama trecutului şi s-a 
străduit numai să prevină repetarea unor asemenea incidente. 
Se înţelege de la sine că principalii vinovaţi, atît din rîndul 
trupelor, cît şi din cel al insurgenților, au fost traşi la răspundere 
pentru crimele lor; judecata a fost deosebit de aspră; cinci ani 
mai tîrziu, unul dintre conducătorii insurecției galice a fost găsit 
într-o ascunzătoare în care îl adăpostise soţia lui, Vespasian 
deferindu-i pe amindoi călăului. Dar legiunile trădătoare 
primiseră permisiunea de a participa la luptele împotriva 
germanilor şi, într-un fel, de a-şi ispăşi vina în bătăliile fierbinţi 
de la Trier şi Vetera. Cu toate acestea, cele patru legiuni ale 
armatei de pe Rinul inferior şi una dintre cele două de pe Rinul 
superior, care participaseră la revoltă au fost desfiinţate în 
întregime; s-ar putea crede că legiunea a XXII-a a fost cruţată în 
amintirea viteazului ei legat. Este probabil ca şi o mare parte 
dintre cohortele batave să fi avut aceeaşi soartă, cu atit mai 
mult regimentul de cavalerie al treverilor şi, poate, multe alte 
trupe a căror vinovăţie era de netăgăduit. În cazul cantoanelor 
galice şi germanice, aplicarea consecventă a legii era şi mai 
dificilă decît în cazul soldaţilor trădători; legiunile romane cerură 
dărimarea coloniei treviriene a lui Augustus, de data aceasta nu 
din dorinţa de pradă, ci din răzbunare, cu aceeaşi îndreptăţire 
cu care, înainte, germanii ceruseră distrugerea oraşului ubiilor; 


dar aşa cum Civilis îl apărase pe acesta din urmă, Vespasian o 
protejă pe cea dintii. Înşişi germanii de pe malul stîng al Rinului 
îşi păstrară în general poziţia lor de pînă atunci. Însă este 
probabil - mărturiile noastre nu sînt sigure în această privinţă - 
ca recrutarea şi folosirea trupelor auxiliare să fi fost supuse unor 
modificări esenţiale care diminuau pericolul intrinsec din sistem. 
Batavii au fost scutiţi în continuare de impozite, iar în serviciul 
militar s-au bucurat de raporturi foarte favorabile; doar o bună 
parte dintre ei luptaseră cu arma în mînă pentru cauza 
romanilor. Dar trupele batave au fost diminuate simţitor, iar 
dacă pînă atunci, se pare că de drept, ofiţerii lor fuseseră 
desemnaţi din rîndurile propriei nobilimi, aceeaşi consideraţie 
fiind arătată destul de frecvent şi în cazul celorlalte trupe 
germanice şi celtice, mai tîrziu, ofiţerii alelor şi cohortelor vor fi 
luaţi cu preponderență din acea clasă din care provenea 
Vespasian însuşi: nealterata stare mijlocie din oraşele Italiei şi 
din cele provinciale organizate conform modelului italic. De 
atunci nu mai întîlnim ofiţeri în funcţii, precum cheruscul 
Arminius, batavul Civilis, treverul Classicus. Cu atît mai puţin se 
mai întîlneşte coeziunea de pînă atunci a trupelor recrutate din 
acelaşi canton: oamenii servesc, fără deosebire de originea lor, 
în cele mai diferite detaşamente - aceasta fiind, poate, una 
dintre învăţăturile pe care administraţia militară romană le-a 
tras din acest război. Războiul mai recomanda şi o altă 
modificare: dacă, pînă atunci, trupele auxiliare folosite în 
Germania  proveniseră, în majoritatea lor, din cantoanele 
germanice şi din cele învecinate, trupele auxiliare germanice 
vor servi de acum înainte, în principal, în afara patriei lor, ca şi 
cele dalmatine şi panoniene în urma războiului cu Bato. 
Vespasian era un militar clarvăzător şi experimentat; este, 
probabil, în bună parte meritul său dacă, ulterior, nu a mai fost 
atestat vreun exemplu de răzvrătire a trupelor auxiliare 
împotriva legiunilor lor. 

Datorită numărului mare al relatărilor păstrate întîmplător, 
insurecția germanilor de pe malul stîng al Rinului ne oferă, 
singură, o privire clară asupra relaţiilor politice şi militare de pe 
Rinul inferior şi din Galia în general, meritînd aşadar şi o 
prezentare mai detaliată: ea a fost provocată mai degrabă de 
motive formale şi accidentale decit de o necesitate internă. 
Această afirmaţie este dovedită de perioada ulterioară, 


caracterizată printr-o pace desăvirşită şi, după constatările 
noastre, de neîntreruptul statu-quo tocmai în acest ţinut. 
Germanii romani au fost asimilați de imperiu în aceeaşi măsură 
ca şi galii romani; nu s-a mai vorbit niciodată de tentative 
insurecţionale ale celor dintii. La sfîrşitul secolului al III-lea, 
francii au pătruns în Galia traversînd Rinul inferior şi au ocupat 
şi ţinutul batavilor; însă batavii, ca şi frisonii s-au menţinut în 
vechea lor patrie şi în perioada tulbure a migraţiei popoarelor, 
chiar dacă fusese micşorată, şi, după cîte ştim, şi-au păstrat 
fidelitatea faţă de imperiul tîrziu aflat în declin. 

Dacă, părăsindu-i pe germanii romani, ne consacrăm celor 
liberi de la est de Rin, participarea lor la insurecția batavă 
marchează sfîrşitul ofensivei lor, aşa cum expedițiile lui 
Germanicus au pus capăt tentativelor romane de a determina la 
scară largă o modificare de graniţă în aceste ţinuturi. 

Dintre germanii liberi, cei mai apropiaţi de teritoriul roman 
erau bructerii, care locuiau pe ambele maluri ale cursului 
mijlociu al rîului Ems şi în regiunea izvoarelor acestuia şi ale 
Lippei, motiv pentru care aceştia au fost primii dintre germanii 
care s-au aliat insurecției batave. Din cantonul lor provenea 
tinăra Veleda care-i trimise pe compatrioți în lupta împotriva 
Romei şi le proroci victoria, ale cărei cuvinte deciseră soarta 
oraşului ubiilor, înaintea turnului ei înalt fiind trimişi senatorii 
luaţi prizonieri şi corabia amiral, capturată, a flotei Rinului. 
Supunerea batavilor îi lovi şi pe ei, ca şi, poate, o contralovitură 
deosebită a romanilor; mai tirziu, această fecioară a fost dusă ca 
prizonieră la Roma. Această catastrofă, ca şi vrajbele cu 
populaţiile învecinate le frînseră puterea; în timpul lui Nerva, 
vecinii le impuseră cu armele un rege nedorit, fără ca legatul 
roman să fi intervenit în vreun fel. 

După moartea lui Arminius, cheruscii de pe cursul superior 
al rîului Weser, în timpurile lui Augustus şi Tiberius cantonul 
principal din Germania centrală, sînt amintiţi rar, dar 
întotdeauna sînt evidenţiate relaţiile lor bune cu romanii. După 
ce războiul civil, care aici trebuie să fi continuat şi după 
prăbuşirea lui Arminius, suprimă întregul neam princiar, ei 
cerură din partea guvernului roman permisiunea întronării 
ultimului reprezentant al familiei, Italicus, nepotul de frate al lui 
Arminius, care trăia în Italia; bineînţeles, reîntoarcerea în patrie 
a viteazului bărbat, care corespundea cerinţelor mai mult prin 


nume decît prin descendență, reaprinse vrajba şi, fiind alungat 
de ai săi, a fost aşezat încă o dată pe tronul şubred de 
longobarzi. În războiul lui Domițian împotriva chattiilor, unul 
dintre succesorii săi, regele Chariomerus, luă partea romanilor 
cu atita zel, încît a fost alungat de către chattii şi a trebuit să se 
refugieze la romani, apelînd în zadar la intervenţia lor. Din cauza 
acestor  necontenite vrajbe interne şi externe, poporul 
cheruscilor a fost slăbit în asemenea măsură, încît de atunci a 
dispărut de pe scena politicii active. După expedițiile lui 
Germanicus, numele de mars nici nu mai apare. Avînd în vedere 
relatarea detaliată despre evenimentele anilor 69 şi 70, putem 
presupune, aproape sigur, că populaţiile din partea orientală a 
Elbei, ca toţi germanii mai îndepărtați, nu au participat la luptele 
batavilor şi camarazilor lor, aşa cum nici aceştia din urmă nu 
interveniseră în războaiele germanice purtate în timpul lui 
Augustus şi Tiberius. În relatările de mai tirziu ele nu apar 
niciodată ca inamici ai romanilor. Mai sus am amintit deja că 
longobarzii îl reînscăunaseră pe regele cheruscilor. Regele 
semnonilor, Masuus şi, foarte ciudat, profetesa Ganna, care se 
bucura de o înaltă consideraţie la acest trib recunoscut pentru 
credinţa sa, îi vizitară pe împăratul Domițian la Roma şi au fost 
primiţi cu bunăvoință la curtea acestuia. În cursul acestor 
secole, în ţinuturile de pe Weser, pînă la Elba, au mai bintuit 
probabil vrajbe, au mai avut loc răsturnări de putere, diferite 
cantoane schimbîndu-şi numele sau intrînd în alte alianţe; însă, 
după ce se simţi că, în general, romanii renunţaseră definitiv la 
supunerea acestei ţări, se instaură o durabilă pace de graniţă. 
Nici invaziile din îndepărtatul Orient nu au tulburat-o profund, 
căci efectul acestora ar fi trebuit să se exercite şi asupra pazei 
romane de graniţă şi nu ne-ar lipsi mărturiile despre crize mai 
grave în acest teritoriu. Toate aceste afirmaţii sînt confirmate de 
reducerea armatei de pe Rinul inferior la jumătatea efectivului 
de odinioară; fără a putea preciza data exactă, faptul trebuie să 
se fi petrecut în această epocă. Armata de pe Rinul inferior pe 
care o înfruntase Vespasian număra patru legiuni; cea din 
timpul lui Traian, probabil tot atitea, dar, cu siguranţă, nu mai 
puţin de trei; este posibil ca deja sub Hadrian, negreşit sub 
Marcus, aici să nu fi staționat mai mult de două legiuni: legiunea 
| Minerva şi a XXX-a Traiana. 

Realităţile germanice din provincia superioară au evoluat 


într-un mod diferit. Despre germanii de pe malul stîng al Rinului, 
care locuiau între fruntariile ei, tribocii, nemetii, vangionii, 
istoria poate evidenția doar îndelungata lor convieţuire cu celții, 
ei împărtăşind soarta Galiei. Şi aici Rinul a rămas întotdeauna 
principala linie de apărare a romanilor. În toate timpurile, 
castrele permanente ale legiunilor s-au aflat pe malul stîng al 
Rinului; chiar şi în epoca în care întregul ţinut de pe Neckar era 
roman, nici măcar tabăra de la Argentoratum n-a fost 
transferată pe malul drept. Dar, în timp ce în provincia inferioară 
stăpînirea romană de pe malul drept al Rinului a fost restrînsă în 
decursul timpului, în cazul celei superioare ea va fi lărgită. 
Legarea taberelor de pe Rin cu cele de pe Dunăre prin 
deplasarea graniţei imperiului în direcţia estică, proiectată de 
Augustus, care, în eventualitatea realizării ei, ar fi lărgit mai 
degrabă Germania superioară decit cea inferioară, niciodată 
abandonată cu  desăvirşire, a fost reluată de acest 
comandament mai tîrziu, dar la o scară mai redusă. Tradiţia nu 
ne permite să prezentăm în complexitatea lor operaţiunile, 
construcţiile de drumuri şi de întărituri, războaiele purtate în 
scopul acesta de-a lungul secolelor ; nici marele organism 
militar, încă vizibil - naşterea lui, care acoperă, de asemenea, 
mai multe secole, trebuind să ocupe o bună parte din acea 
prezentare -, n-a fost cercetat pînă acum în totalitate de ochi 
avizaţi şi din punct de vedere militar; s-a năruit speranţa că 
Germania unificată se va unifica şi pentru cercetarea celui mai 
vechi monument istoric comun. Aici vom încerca să sintetizăm 
datele rezultate pînă astăzi din fragmentele analelor sau din 
ruinele fortăreţelor romane. 

Pe malul drept, în spatele şesurilor şi colinelor din ţinutul 
Rinului de Jos, aproape de hotarele nordice ale provinciei, lanţul 
Munţilor Taunus se întinde în direcţia est-vest, atingînd fluviul în 
faţa oraşului Bingen. Într-o linie paralelă cu acest lanţ muntos, 
închisă în partea sudică de poalele Pădurii Oden, se desfăşoară 
cîmpia de pe cursul inferior al Mainului, veritabilă intrare în 
interiorul Germaniei, dominată de poziţia-cheie de la vărsarea 
Mainului în Rin: Mogontiacum sau Mainz. Din timpul lui Drusus 
pînă la sfîrşitul Romei, oraşul a fost centrul de plecare al 
romanilor din Galia împotriva ţării germanice, iar astăzi 
formează un real zăvor al Germaniei împotriva Franţei. Chiar 
după ce romanii renunţaseră în general la stăpînirea ţării de 


dincolo de Rin, ei au păstrat aici nu numai capul de pod de pe 
malul celălalt, castellum Mogontiacense (Kastel), dar şi cîmpia 
propriu-zisă a Mainului. În acest ţinut s-a putut statornici şi 
civilizaţia romană. Iniţial, aceasta era ţara chattiilor, iar la 
începutul stăpinirii romane, matiacii, un trib chattic, a rămas pe 
loc; dar după ce chattii au trebuit să-i cedeze acest district lui 
Drusus, el a fost înglobat imperiului. Este atestat faptul că 
izvoarele termale din imediata vecinătate a oraşului Mainz 
(Aquae Mattiacae, Wiesbaden) au fost folosite de romanii din 
timpul lui Vespasian, dar e probabil că au fost frecventate cu 
mult înainte; sub Claudius, aici s-a extras argint; de timpuriu, 
matiacii au trimis armatei trupe, la fel ca şi celelalte districte 
supuse. Ei participară la răzvrătirea generală a germanilor 
condusă de Civilis, dar, după înfrîngere, se reinstaurară vechile 
raporturi. De la finele secolului al II-lea, comunitatea matiacilor 
din Taunus s-a aflat sub autorităţi rînduite conform modelului 
roman. 

Deşi îndepărtați de Rin, chattii apar în epocile ulterioare 
ca tribul cel mai puternic dintre cele din interiorul ţării 
germanice care au intrat în relaţii cu romanii. Din cauza vrajbei 
necontenite cu chattii, cheruscii pierduseră în favoarea celor 
dintii, vecinii lor înrudiţi din sud, supremaţia pe care o 
deţinuseră în timpul lui Augustus şi Tiberius pe cursul mijlociu al 
rîului Weser. Toate războaiele dintre romani şi germani, despre 
care sîntem informaţi, din epoca cuprinsă între moartea lui 
Arminius şi începutul deplasării popoarelor de la sfîrşitul 
secolului al Ill-lea, au fost purtate împotriva chattiilor: de 
exemplu, în anul 41, sub Claudius, de viitorul împărat Galba ; în 
anul 50, sub acelaşi împărat, de Publius Pomponius Secundus, 
celebrat ca poet. Acestea erau doar obişnuite incursiuni de 
graniţă şi, deşi intraseră în marele război batav, participarea 
chattiilor avusese numai un rol secundar (p. 76). Dar în 
expediţia pe care o întreprinse împăratul Domițian în anul 83, 
romanii erau atacatorii; ce-i drept, războiul n-a condus la victorii 
strălucite, ci la o mutare a graniţei romane, bogată în 
consecinţe. Atunci, graniţa trebuie să fi înglobat întinderea de 
mai tîrziu, cuprinzîind spre nord, unde nu se îndepărtase prea 
mult de Rin, o mare parte din Taunus şi din ţinutul de pe Main, 
pînă în amonte de Friedberg. Cu această ocazie, imperiul i-a 
înglobat şi pe usipeţi, care, după alungarea lor din ţinutul de pe 


Lippe, despre care am relatat mai sus, apar în timpul lui 
Vespasian în apropiere de Mainz, găsind probabil un nou cămin 
la est de matiaci, pe Kinzig sau în ţinutul de la Fulda; aceeaşi 
soartă au avut-o şi cîteva populaţii mai mici, separate de chattii. 
Cînd armata Germaniei superioare se răzvrăti în anul 88, sub 
guvernatorul Lucius Antonius Saturninus, împotriva lui Domițian, 
reluarea războiului deveni iminentă; trupele trădătoare făcură 
cauză comună cu chattii şi numai datorită întreruperii 
comunicaţiilor prin spargerea gheții de pe Rin regimentele 
credincioase reuşiră să le învingă pe cele trădătoare înainte de 
sosirea periculosului sprijin. Ni se relatează că, la Mainz, 
stăpînirea romană se mai întindea pe 80 de leghe spre interior, 
aşadar chiar şi dincolo de Fulda; această mărturie pare veridică 
dacă se ia în considerare faptul că linia de graniţă militară, care 
nu a trecut cu mult dincolo de Friedberg, a rămas şi aici în 
interiorul teritoriului de graniţă. 

Dar în linia graniţei militare n-a fost inclusă numai partea 
inferioară a Văii Mainului din faţa oraşului Mainz; în Germania 
sud-vestică, graniţa a fost lărgită mult mai mult. După 
reglementarea graniţelor germane impusă de bătălia lui Varus, 
ţinutul de pe Neckar - cîndva ocupat de helveţii celtici, apoi, o 
perioadă îndelungată, teritoriu de graniţă în litigiu între aceştia 
din urmă şi germanii invadatori, numit, în consecinţă, 
„pustietatea helvetică”, mai tîrziu stăpînit parţial de marcomani, 
înainte ca aceştia să se retragă spre Boemia (p. 22) - a ajuns în 
aceeaşi situaţie în care se afla cea mai mare parte a malului 
drept al Rinului inferior. Probabil de atunci, s-a trasat o linie de 
graniţă în interiorul căreia nu era tolerată colonizarea 
germanică. Ca şi în cazul terenurilor mlăştinoase neîndiguite, 
imigranţi izolaţi, de obicei galii, care nu aveau mult de pierdut, 
se aşezară pe aceste meleaguri fertile, dar puţin protejate, 
numite atunci agri decumanes. În timpul lui Vespasian, această 
ocupaţie privată, probabil tolerată de către guvern, a fost 
urmată de ocupaţia formală. Întrucît, în jurul anului 74, a fost 
construit un drum de la Strassburg peste Rin pînă cel puţin la 
Offenburg, în acest teritoriu trebuie să fi fost instituită în 
această perioadă o apărare de graniţă mai riguroasă decit 
simpla interdicţie a colonizării germanice. Opera începută de 
tată a fost desăvirşită de către fii. Poate că prin fondarea 
„Altarelor Flaviene” de la izvorul Neckarului, lîngă actualul 


Rottweil, a căror denumire constituie, din nefericire, unica 
mărturie a faptului că, fie de către Titus, fie de către Domitian, 
s-a creat pentru noua Germanie superioară de pe malul drept al 
Rinului un centru care trebuia să îndeplinească aceleaşi funcţii 
pe care le îndeplinise odinioară altarul ubian pentru plănuita 
Mare Germanie şi pe care, în curînd, le va îndeplini altarul de la 
Sarmizegetusa pentru nou-cucerita Dacie. Prima instituire a 
apărării de graniţă, care va fi descrisă în continuare, este aşadar 
opera Flaviilor, probabil în principal a lui Domițian care a 
continuat prin aceasta construcţiile din Taunus. Între timp, s-a 
putut dovedi că drumul militar de pe malul drept al Rinului, de la 
Mogontiacum, prin Heidelberg şi Baden în direcţia Offenburg, 
consecinţă necesară a includerii ținutului de pe Neckar, a fost 
construit în anul 100 de către Traian ca o parte a legăturii mai 
directe dintre Galia şi linia Dunării, realizată de acelaşi împărat. 
Soldaţii, în nici un caz armele, au făurit aceste opere; în ţinutul 
de pe Neckar nu locuiau populaţii germanice şi este cu atît mai 
puţin probabil ca îngusta fişie de teren de pe malul stîng al 
Dunării, care a fost inclusă astfel în linia de graniţă, să fi generat 
lupte serioase. Ca nici un alt popor germanic, hermundurii, cel 
mai apropiat trib de o oarecare importanţă, păstrau o atitudine 
binevoitoare faţă de romani şi întreţineau relaţii comerciale 
intense în oraşul vindelicilor, Augusta; mărturiile ulterioare 
confirmă lipsa unei rezistenţe, datorată acestei mutări. Aceste 
instituiri militare au fost completate de guvernările următoare 
ale lui Hadrian, Pius şi Marcus. 

Nu ne este dat să urmărim istoria evoluţiei pazei de 
graniţă între Rin şi Dunăre, ale cărei fundaţii s-au păstrat, în 
majoritatea lor, pînă astăzi, dar putem recunoaşte atit traseul, 
cît şi menirea ei. Prin felul şi scopul urmărit, amplasamentul din 
Germania superioară diferă de cel din Raetia. Apărarea graniţei 
din Germania superioară, cu o lungime totală de aproximativ 
250 de mile romane (368 km), începe chiar lîngă hotarul nordic 
al provinciei, cuprinde, cum s-a menţionat, Munţii Taunus şi 
cîmpia Mainului, pînă în apropiere de Friedberg, şi se curbează 
apoi spre sud, atingînd Mainul la Grosskrotzenburg, în amonte 
de Hanau. Urmînd Mainul de aici pînă la Worth, se continuă în 
direcţia Neckarului, pe care îl atinge puţin în aval de Wimpfen, 
fără a-l mai părăsi. In faţa acestei linii de graniţă s-a aşezat mai 
tîrziu o a doua, care, dincolo de Wörth, urmează cursul Mainului 


pînă la Miltenberg, îndreptîndu-se de aici, pe cea mai mare 
parte a distanţei fără cotituri, între Stuttgart şi Aalen, spre 
Lorch. Aici, apărarea de graniţă a Germaniei superioare se leagă 
de cea a Raetiei, de numai 120 de mile (174 km) lungime; 
aceasta din urmă părăseşte Dunărea la Kelheim, în amonte de 
Regensburg, şi, traversînd Altmuhl de două ori, descrie un arc 
spre vest, ajungînd, de asemenea, pînă la Lorch. 

Limes-ul din Germania superioară se compune dintr-un şir 
de fortărețe distanţate la cel mult o jumătate de zi de marş (15 
km) una de cealaltă. Acolo unde liniile de comunicaţie între 
fortărețe n-au fost protejate de Main sau de Neckar, aşa cum s-a 
menţionat, s-a ridicat o barieră artificială, constituită la început 
numai din nişte palisade2, iar mai tirziu dintr-un val de o 
înălţime medie, cu un şanţ exterior şi turnuri de pază adosate 
din interior la distanţe mici. Fortăreţele nu au fost incluse în val, 
ci amplasate imediat în spatele său, destul de probabil la o 
distanţă mai mare de o jumătate de kilometru. 

Apărarea de graniţă din Raetia este o simplă barieră, 
realizată prin îngrămădirea unor pietre brute; lipsesc şanţul şi 
turnurile de pază, iar fortărețele amplasate în spatele /imes-ului, 
fără o anumită ordine şi la distanţe inegale (nici una mai 
apropiată de 4 sau 5 km de cealaltă), nu au nici o legătură 
directă cu linia de graniţă. Lipsesc mărturii certe cu privire la 
succesiunea în timp a întăriturilor; este dovedit faptul că, în 
Germania superioară, linia de pe Neckar a existat din timpul lui 
Pius, cea din faţa ei, de la Miltenberg pînă la Lorch, din timpul lui 
Marcus. Celor două amplasamente, de altfel atit de diferite, le 
este comună închiderea graniţei; faptul că, într-un caz, a fost 
preferată înălţarea unor valuri de pămînt, şanţul rezultînd astfel 
foarte frecvent de la sine, iar în celălalt construirea lor din piatră 
se bazează probabil pe deosebirea dintre soluri şi materialul 
aflat la dispoziţie; de asemenea, nici una, nici cealaltă n-a fost 
ridicată pentru apărarea generală a graniţei. Nu numai că 
obstacolul pe care valurile de pămînt sau de piatră îl opun 
inamicului este prin sine nesemnificativ, dar faptul că, 
pretutindeni, pe întreaga linie, se întîlnesc poziţii supraînălţate, 
mlaştini întinse în spatele graniţei, precum şi lipsa unei 
perspective asupra zonei avansate şi alte urme asemănătoare 
sînt dovezi sigure că romanii nici nu s-au gîndit la scopuri 
războinice cu ocazia trasării hotarelor. Fireşte, fiecare fortăreață 


era destinată apărării, dar ele nu erau legate de drumuri 
pietruite; garnizoana fiecărei fortărețe nu se baza aşadar pe cea 
a fortăreţelor învecinate, ci pe rezervele la care conducea 
drumul pe care îl ocupa fiecare în parte. La fel, aceste 
garnizoane n-au fost integrate într-un sistem militar al apărării 
de graniţă şi erau mai degrabă poziţii întărite pentru cazuri de 
forță majoră decît amplasamente strategice destinate ocupării 
ținutului; de altfel, comparată cu numărul trupelor disponibile, 
însăşi lungimea liniei exclude posibilitatea unei apărări 
atotcuprinzătoare; în consecinţă, spre deosebire de valul 
britanic, aceste întinse construcţii militare nu au servit la 
stăvilirea invaziei inamicilor. Fortăreţele urmau să domine 
drumurile situate de-a lungul graniţelor artificiale, aşa cum 
podurile domină graniţele de apă; în rest, urmau să împiedice 
traversarea necontrolată a graniţelor, aşa cum o zădărniceşte 
riul în cazul graniţelor pe care le marchează şi valul în cazul 
celor artificiale. Acestui scop i-au fost subordonate şi alte 
utilizări;  preferarea evidentă a direcției rectilinii indica 
recurgerea la semnalizare; ocazional, construcţiile trebuie să fi 
fost folosite de-a dreptul în scopuri războinice, însă scopul 
principal şi propriu-zis l-a constituit oprirea traversării graniţei. 
Instituirea unor posturi de pază şi a unor forturi, nu de-a lungul 
graniţei retice, ci de-a lungul celei a Germaniei superioare, se 
explică prin raporturile diferite cu vecinii: în primul caz, 
hermundurii, în cel de-al doilea, chattii. Raporturile romanilor cu 
vecinii lor din Germania superioară erau deosebite de cele 
angajate pe platourile britanice, faţă de a căror populaţie 
provincia se găsea într-o permanentă stare de asediu; însă 
alungarea unor invadatori prădalnici, ca şi perceperea vămilor 
necesitau un sprijin militar sigur şi prompt. Armata din 
Germania superioară şi, în raport cu aceasta, garnizoanele de 
pe /imes puteau fi reduse treptat, dar în ţinutul de pe Neckar 
pilum-ul roman n-a devenit niciodată de prisos. El era însă inutil 
în cazul hermundurilor, unicii germani care s-au bucurat în 
epoca traiană de dreptul de trecere a graniţei imperiului fără un 
control special şi de circulaţia liberă în teritoriul roman, mai ales 
la Augsburg, şi care, din cîte sîntem informaţi, n-au generat 
niciodată conflicte de graniţă. Drept urmare, în aceste timpuri 
nu existau motive pentru instituirea unui amplasament 
asemănător de-a lungul graniţei retice; aici, fortărețele din 


nordul Dunării, atestate încă înaintea domniei lui Traian, erau 
suficiente pentru apărarea şi controlul circulaţiei de graniţă - 
afirmaţie care corespunde observaţiei că /imes-ul retic, aşa cum 
ni se înfăţişează astăzi, îşi găseşte o analogie numai în linia de 
apărare mai recentă din Germania superioară, amenajată, 
probabil, abia sub Marcus. Ocaziile nu lipsiră nici atunci. Cum 
vom vedea mai jos, în această perioadă războaiele cu chattii au 
cuprins şi Raetia, iar întărirea garnizoanei provinciei poate fi 
corelată foarte bine cu instituirea acestui /imes care, oricît de 
puţin ar fi fost adecvat unor scopuri militare, trebuie să fi fost 
construit şi pentru ridicarea unei bariere de graniţă, chiar 
neînsemnată. 

Atît din punct de vedere politic, cît şi sub aspect militar, 
graniţa deplasată sau, mai degrabă, întărirea apărării ei a avut 
urmări faste şi utile. Inainte, lanţul de posturi romane din 
Germania superioară şi Raetia s-a întins de-a lungul Rinului prin 
Strassburg şi Basel, în apropiere de Vindonissa, pînă la Lacul 
Baden, iar de aici pînă la Dunărea superioară; acum, cartierul 
general din Germania superioară a fost stabilit la Mainz, iar cel 
al Raetiei la Regensburg, în general, cele două armate 
principale ale imperiului apropiindu-se foarte mult. Prin aceasta, 
castrul de legiune de la Vindonissa (Windisch, lîngă Zurich) a 
devenit inutil. Ca şi cea învecinată, armata Germaniei 
superioare a putut fi redusă după un timp la jumătate din 
efectiv. Ce-i drept, numărul iniţial de patru legiuni, redus, în 
cursul războiului batav, numai accidental la trei, probabil că a 
mai persistat în timpul lui Traian; dar sub Marcus, provincia era 
ocupată numai de două legiuni, a VIll-a şi a XXII-a, dintre care 
cea dintii staţiona la Strassburg, cea de-a doua în cartierul 
general de la Mainz, în timp ce majoritatea trupelor, divizate în 
posturi mai mici, era cantonată de-a lungul valului de graniţă. 
Viaţa urbană înflorea în interiorul noii linii aproape ca pe malul 
sting al Rinului: exceptind Köln şi Trier, Sumelocenna 
(Rottenburg pe Neckar), Aquae (civitas Aurelia Aquensis, 
Baden), Lopodunum (Ladenburg) puteau rivaliza în privința 
dezvoltării urbane cu oricare oraş din Belgica. Prosperitatea 
acestor aşezări se datorează în principal lui Traian, care şi-a 
deschis guvernarea cu această operă de pace; un poet roman 
imploră ca „Rinul, roman pe ambele maluri”, să-l trimită în 
curînd pe stăpînul aflat încă departe. Întinsul şi fertilul ţinut 


aşezat astfel sub protecţia legiunilor necesita, dar şi merita 
această protecţie. Într-adevăr, bătălia lui Varus marchează 
declanşarea refluxului puterii romane, dar numai în măsura în 
care ea înseamnă sfîrşitul înaintării şi începutul încercărilor 
romanilor de a asigura mai trainic şi mai durabil regiunile 
stăpiînite. 

Pînă la începutul secolului al Ill-lea, puterea romană de pe 
Rin nu a dat semne de slăbiciune. Războiul marcomanilor din 
timpul lui Marcus nu a provocat tulburări în provincia inferioară. 
Legatul din Belgica, care a trebuit să convoace atunci milițiile 
împotriva caucilor, a fost constrîns probabil de o incursiune de 
pirați care, în epoca aceea, ca şi în timpuri trecute sau viitoare, 
bîntuiau frecvent coasta Mării Nordului. Talazurile marii mişcări 
a popoarelor atinseră izvoarele Dunării şi chiar ţinutul renan; dar 
aici ele nu zdruncinară temeliile. Chattii, unicul popor germanic 
important de lîngă graniţa Germaniei superioare şi Raetiei, se 
năpustiră în ambele direcţii şi, aşa cum se va arăta în continuare 
cu ocazia prezentării războiului, s-au numărat şi printre germanii 
care au invadat ltalia. Oricum, întărirea armatei din Raetia, 
ordonată atunci de către Marcus, şi transformarea ei într-o 
comandă de prim rang, cu legiuni şi legat, erau măsuri menite 
să oprească atacurile chattiilor, dovedind că şi mai tirziu 
problema a fost tratată cu seriozitate. De aceeaşi împrejurare 
trebuie să fi fost legată şi întărirea apărării de graniţă amintită 
mai sus. Aceste reglementări trebuie să fi fost suficiente pentru 
generaţia următoare. 

In Raetia izbucni (213) un alt război dificil în timpul 
domniei lui Antoninus, fiul lui Severus. Şi acesta a fost purtat 
împotriva chattiilor; dar alături de ei este numit un alt popor, 
care apare aici pentru prima dată: alemanii. Nu ştim de unde au 
venit. Conform unui roman care scrie la puţin timp după aceste 
evenimente, ar fi fost o populaţie amestecată; o alianţă între 
mai multe comunităţi este sugerată atit de denumire, cît şi de 
circumstanţa că, mai mult decit în cazul altor popoare 
germanice, diferitele triburi cuprinse sub această denumire apar 
şi mai tirziu ca entităţi distincte: iutungii, lentiensii şi alte 
populaţii alemane acţionează deseori de sine stătător. Dar nu 
germanii acestui ţinut se manifestă aici ca aliaţi cu un nume nou 
şi întăriţi prin această alianţă, fapt dovedit atît de numirea 
alemanilor alături de chattii, ca şi de mărturia despre 


neobişnuita lor abilitate în lupta de cavalerie. Este cert că 
rezistenţa aproape stinsă a germanilor de pe Rin a fost 
reînsufleţită în principal de noi hoarde venite din est; nu este 
imposibil ca puternicii semnoni, care locuiau în epoci trecute pe 
Elba mijlocie şi despre care nu se mai vorbise de la sfîrșitul 
secolului al Il-lea, să fi participat cu un puternic contingent 
alături de alemani. Deşi nu în mod decisiv, guvernarea 
Imperiului Roman, din ce în ce mai deficitară, a contribuit şi ea 
la deplasarea puterii. Împăratul porni personal în campanie 
împotriva noilor inamici; în luna august din anul 213, el traversă 
graniţa romană şi, pe Main, dobîndi sau sărbători cel puţin o 
victorie asupra lor; se ridicară noi fortărețe; populaţiile de pe 
Elba şi din ţinuturile Mării Nordului i-au trimis împăratului roman 
daruri şi s-au mirat cînd acesta i-a primit îmbrăcat după portul 
lor, cu scurta bătută în argint, cu părul şi barba vopsite şi 
aranjate după obiceiul german. De atunci încoace, războaiele de 
pe Rin nu mai conteniră, iar atacatorii erau germani; se părea că 
vecinii atit de docili odinioară fuseseră schimbaţi cu alţii. 
Douăzeci de ani mai tîrziu, incursiunile barbarilor pe Dunăre şi 
Rin deveniră atit de frecvente şi atit de grave, încît împăratul 
Alexander se văzu nevoit să întrerupă războiul persan, pentru 
moment mai puţin periculos, şi să se deplaseze în persoană în 
tabăra de la Mainz, nu atit pentru apărarea teritoriului, cît 
pentru cumpărarea păcii în schimbul unor mari sume de bani. 
Îndîrjirea soldaţilor din cauza acestei atitudini a condus la 
asasinarea lui (235) şi, prin aceasta, la stingerea dinastiei 
serviene, de fapt ultima înainte de regenerarea statului. 
Succesorul său Maximinus, un trac necioplit, dar viteaz, care-şi 
începuse cariera ca soldat, îndreptă conduita laşă a 
predecesorului său printr-o campanie viguroasă care îl duse 
pînă în inima Germaniei. Barbarii încă nu îndrăzneau să se 
opună unei armate romane puternice şi bine conduse; ei se 
retraseră în pădurile şi mlaştinile lor: urmărindu-i şi aici, viteazul 
împărat luptă în fruntea tuturor. În urma acestor bătălii, care, 
pornind de la Mainz, se îndreptaseră neîndoielnic mai întii 
împotriva alemanilor, el a preluat pe bună dreptate titlul de 
Germanicus; este sigur că expediţia din anul 236, pentru vreme 
îndelungată ultima mare victorie a romanilor pe Rin, a procurat 
destule beneficii pentru perioadele care au urmat. In ciuda 
necontenitelor şi sîngeroaselor schimbări de tron şi a gravelor 


catastrofe din Orient şi de pe Dunăre, care nu le-au lăsat 
romanilor nici o clipă de răgaz, în următorii douăzeci de ani pe 
Rin n-a fost păstrată o pace netulburată, dar, oricum, n-a 
intervenit nici o catastrofă de proporţii. Se pare că atunci una 
dintre legiunile din Germania superioară a fost trimisă tocmai în 
Africa, fără a fi înlocuită, această provincie fiind socotită 
suficient de bine protejată. Dar cînd, în anul 253, diferiţi generali 
ai Romei se războiră din nou pentru demnitatea imperială şi 
legiunile renane se îndreptară spre Italia pentru a-l impune pe 
împăratul lor Valerianus împotriva lui Aemilianus, împăratul 
armatei dunărene, germanii profitară de aceste evenimente 
pentru a dezlănţui un atac orientat mai ales împotriva Rinului 
inferior. Aceşti germani sînt francii, care apar aici pentru prima 
dată ca noi adversari, dar probabil doar cu numele, căci, deşi 
Antichitatea tirzie îi identifică cu populaţii menţionate anterior 
pe Rinul inferior, în parte cu chamavernii, localizaţi lîngă 
bructeri, în parte cu mai sus-numiţii sugambri, supuşii romanilor, 
aceste date sînt nesigure şi cel puţin insuficiente; în acest caz, 
mai mult decît în cel al alemanilor, este foarte probabil ca 
germanii de pe malul drept al Rinului, pînă atunci dependenţi de 
Roma, şi triburile germanice îndepărtate în timpurile trecute de 
Rin, numite generic „cei liberi”, să fi preluat ofensiva comună 
împotriva romanilor. În pofida forţelor militare reduse de care 
dispunea, Gallienus reuşi să înfrineze năvala adversarilor, să 
împiedice traversarea fluviului sau să-i alunge pe cei pătrunşi pe 
teritoriul roman, atit timp cît s-a aflat în persoană pe Rin; uneori 
le ceda unor conducători germani o parte din ţinutul de graniţă 
rivnit, cu condiţia recunoaşterii stăpînirii romane şi a promisiunii 
de a-şi apăra proprietatea împotriva compatrioţilor lor, ceea ce, 
fireşte, echivala aproape cu o capitulare. Dar cînd împăratul, 
chemat de situaţia şi mai periculoasă de pe Dunăre, se îndreptă 
într-acolo lăsîndu-l în Galia, ca reprezentant, pe fiul său mai 
vîrstnic, care încă nu depăşise anii adolescenţei, unul dintre 
ofiţeri, căruia îi încredinţase apărarea graniţei şi pe fiul său, 
Marcus Cassianius Latinius Postumus, acceptă să fie proclamat 
împărat de către oamenii săi şi-l asedie pe Silvanus, protectorul 
fiului împăratului la Köln. El izbuti să cucerească oraşul şi să-i 
captureze atît pe fostul său coleg, cît şi pe fiul împăratului; dădu 
ordin ca amiîndoi să fie executaţi. In cursul acestor tulburări, 
francii traversară Rinul şi nu numai că pătrunseră în întreaga 


Galie, dar intrară şi în Hispania, ba chiar jefuiră şi coasta 
africană. Curînd după aceea - între timp capturarea lui Valerian 
de către perşi umpluse paharul nenorocirilor -, în provincia 
Germania superioară se pierdu întregul teritoriu roman de pe 
malul stîng al Rinului; cuceritorii au fost neîndoielnic alemanii, a 
căror invazie în Italia, în ultimii ani de domnie ai lui Gallienus, 
presupune această pierdere. Acesta este ultimul împărat al 
cărui nume poate fi găsit pe monumentele de pe malul drept al 
Rinului. Monedele sale îl celebrează pentru cinci mari victorii 
asupra germanilor, iar cele ale succesorului său în stăpînirea 
galică, Postumus, nu încetează să glorifice victoriile germane ale 
salvatorului Galiei. Cu energie, Gallienus reluase în primii săi ani 
de domnie lupta pe Rin, iar Postumus era chiar un ofiţer 
excelent şi-ar fi dorit fierbinte să devină şi un regent bun. Dar 
din cauza indisciplinei care domina atunci în statul roman sau, 
mai degrabă, în armata romană, talentul şi destoinicia nu i-au 
servit nici lui şi nici comunităţii. Barbarii invadatori pustiiră un 
număr mare de oraşe romane înfloritoare, iar romanii pierdură 
malul drept al Rinului pentru totdeauna. 

Stabilirea liniştii şi ordinii în Galia depindea mai întîi de 
coeziunea imperiului însuşi; o expediţie eficientă împotriva 
germanilor se excludea de la sine atît timp cît împărații italici îşi 
rinduiau trupele în provincia narbonensă pentru a înlătura rivalul 
galic, acesta, la rîndul lui, fiind oricînd gata să traverseze Alpii. 
Abia după ce stăpiînul Galiei de atunci, Tetricus, obosit de poziţia 
lui ingrată, îşi convinsese personal trupele să se declare de 
partea lui Aurelianus (în jurul anului 272), împăratul roman 
recunoscut de senat, forţele puteau fi folosite din nou împotriva 
germanilor. Acelaşi destoinic împărat, care readuse Galia între 
graniţele imperiului, puse pentru multă vreme capăt 
incursiunilor alemanilor care, timp de aproape un deceniu, 
bîntuiseră în Italia septentrională, ajungînd pîna la Ravenna; pe 
Dunărea superioară, îi înfrinse decisiv pe iutungi, unul dintre 
triburile lor. Dacă guvernarea sa ar fi fost de durată, ar fi 
restaurat apărarea de graniţă şi în Galia; după moartea sa 
prematură şi subită (275), germanii traversară iarăşi Rinul şi 
pustiiră ţara în lung şi-n lat. Urmaşul său Probus (din anul 276), 
tot un soldat destoinic, nu numai că-i alungă din nou - se spune 
că ar fi reciştigat 70 de oraşe -, ci trecu chiar la ofensivă, 
traversă Rinul şi-i împinse pe germani dincolo de Neckar; dar el 


nu restabili fruntariile din epocile precedente, ci se mulţumi cu 
instituirea capetelor de pod mai importante de pe malul celălalt 
al Rinului. Cu alte cuvinte, el reveni în general la sistemul aplicat 
înaintea domniei lui Vespasian. În provincia nordică, generalii săi 
îi învinseră concomitent pe franci. În postura de colonişti forţaţi, 
mase compacte din rîndul germanilor biruiţi au fost trimise în 
Galia şi mai ales în Britania. În felul acesta, graniţa Rinului a fost 
recîştigată şi transmisă imperiului de mai tirziu. Bineînţeles, atit 
stăpînirea de pe malul drept al Rinului cît şi pacea de pe cel 
stîng fuseseră pierdute o dată pentru totdeauna. Ameninţător, 
alemanii aşteptau în faţa actualelor localităţi Basel şi 
Strassburg, francii, în faţa actualului Köln. Alături de ei apar alte 
triburi. Izvoarele confirmă că burgundionii, stabiliţi odinioară 
dincolo de Elba şi înaintînd spre vest pînă pe Mainul superior, au 
ameninţat Galia pentru prima dată sub împăratul Probus; cîțiva 
ani mai tîrziu, saxonii declanşează împreună cu francii atacurile 
de pe mare împotriva coastei de nord a Galiei şi împotriva 
Britaniei romane. Dar în timpul împăraţilor dinastiei diocleţiano- 
constantiniene, în majoritatea lor destoinici şi capabili, ca şi în 
timpul primilor urmaşi ai acestora, romanii izbutiră să 
zăgăzuiască în limite rezonabile torentul de popoare. 

Nu este sarcina istoriografului romanilor de a-i prezenta 
pe germani în evoluţia lor naţională; pentru el, aceştia apar doar 
ca un factor de frinare sau chiar distructiv. Spre deosebire de 
ţara celtică romanizată, Germania superioară nu ne oferă 
întrepătrunderea celor două naţionalităţi şi rezultatul ei, cultura 
îngemănată; conform concepţiei noastre, aceasta din urmă 
coincide cu atît mai mult cu cea romano-galică, cu cît ţinuturile 
germanice de pe malul stîng al Rinului erau întrepătrunse întru 
totul de elemente celtice şi cu cît cele de pe malul drept, private 
în majoritatea lor de populaţie originară, primiseră cei mai mulţi 
colonişti din Galia. Elementul germanic era lipsit de centrele 
comunale, caracteristica principală a ţării celtice. Aşa cum s-a 
evidenţiat mai sus (p. 59), datorită atît acestor circumstanţe, cit 
şi unor evenimente din afară, elementul roman din orientul 
germanic s-a putut dezvolta mai repede şi mai profund decit în 
ţinuturile celtice. Influenţa esenţială în acest sens a fost 
exercitată de castrele armatei renane, toate repartizate pe 
teritoriul Germaniei romane. Fie datorită comercianților, ataşaţi 
armatei, fie datorită veteranilor, rămaşi şi după lăsarea la vatră 


în cartierele cu care se obişnuiseră, cele mai mari dintre ele 
obţinuseră o anexă, un „oraş al tavernelor” (canabac) separat 
de sectorul militar propriu-zis; cu timpul, din aceste cartiere 
situate lîngă castrele de legiune şi îndeosebi lîngă cartierele 
generale s-au dezvoltat pretutindeni, dar mai ales în Germania, 
oraşe propriu-zise. In fruntea lor se găseşte oraşul ubiilor, iniţial, 
după mărime, a doua tabără a armatei din Germania inferioară, 
mai tîrziu, din anul 50, colonie romană (p. 58) de importanţă 
vitală pentru încurajarea civilizaţiei romane în ţara de pe Rin. În 
acest caz, oraşul castrului a fost înlăturat de colonia romană; 
mai tîrziu, fără a deplasa trupele, Traian a acordat dreptul urban 
celor două aşezări Ulpia Noviomagus din ţara batavilor şi Ulpia 
Traiana de la Vetera, ambele aparţinînd celor două mari castre 
de pe Rinul inferior; în secolul al III-lea, Mogontiacum, capitala 
militară a Germaniei superioare, a obţinut acelaşi drept. 
Bineînţeles, alăturate centrelor militare administrative 
independente, aceste oraşe civile au deținut întotdeauna o 
poziție secundară. 

Dacă depăşim limitele acestei prezentări, romanizarea 
germanilor este înlocuită, într-un anumit sens, de germanizarea 
romanilor. Ultima etapă a statului roman se caracterizează prin 
barbarizarea şi, în special, prin germanizarea lui; începuturile ei 
datează din perioade anterioare. Ea debutează cu țărănimea 
cuprinsă în sistemul colonatului, se continuă cu armata, aşa 
cum a constituit-o împăratul Severus, cuprinde apoi ofiţerii şi 
funcţionarii şi se încheie cu statele mixte romano-germanice: cel 
al vizigoților, în Hispania şi Galia, al vandalilor, în Africa, şi, mai 
ales, cu cel al lui Theoderich, în Italia. Insă această ultimă etapă 
poate fi înţeleasă numai pătrunzînd în evoluţia ambelor naţiuni. 
Este evident că, sub acest raport, cercetarea germanică este 
dezavantajată. Instituţiile statale în care aceşti germani au intrat 
ca subordonați sau participanţi sînt bine cunoscute, mult mai 
bine decit istoria pragmatică a aceleiaşi epoci; dar începuturile 
germanilor sînt învăluite de o negură faţă de care începuturile 
Eladei şi Romei pot fi considerate transparente. În timp ce cultul 
divin naţional al lumii antice se poate desluşi în mare măsură, 
ştiinţa păgînismului germanic, exceptînd nordul îndepărtat, a 
dispărut înaintea epocii istorice. Inceputurile evoluţiei statale a 
germanilor sînt descrise, în parte, în prezentarea lui Tacitus, 
sclipitoare, dar tributară şablonului de idei ale Antichității aflate 


în decrepitudine, neglijind prea des momentele cu adevărat 
decisive; în parte însă, trebuie să le deducem din structura 
statelor hibride, născute pe fostul teritoriu roman şi îmbibate 
pretutindeni de elemente romane. Aşa cum cuvintele germanice 
lipsesc în orice loc, trebuind să ne mulţumim aproape exclusiv 
cu termeni latini inadecvaţi, la fel dau greş şi pătrunzătoarele 
concepţii fundamentale de care cunoaşterea noastră asupra 
Antichității nu duce lipsă. Constituie o trăsătură fundamentală a 
naţiunii noastre faptul că nu i-a fost dat să se dezvolte din ea 
însăşi; acestei trăsături i se datorează, probabil, şi faptul că 
ştiinţa germană a putut recunoaşte mai uşor începuturile şi 
particularităţile altor naţiuni decit pe cele proprii. 


1. Limes (de la limus, transversal) este un termen tehnic, 
străin relaţiilor noastre de drept şi, prin urmare, fără 
corespondent în limba noastră. El derivă de la faptul că 
împărţirea  ogorului roman, care exclude toate graniţele 
naturale, separă pătratele în care este divizat pămîntul aflat în 
proprietate particulară cu drumuri intermediare de o anumită 
lăţime; aceste drumuri intermediare sînt /imites; în acest sens, 
cuvîntul desemnează întotdeauna, concomitent, atit graniţa 
trasată, cît şi drumul construit de mîna omului. Cuvîntul îşi 
păstrează sensul dublu şi în cazul limitelor teritoriale ale 
statului; nu orice graniţă imperială este /imes, ci numai cea 
trasată de mîna omului, amenajată atit pentru transport, cît şi 
pentru instalarea posturilor în vederea apărării graniţelor, aşa 
cum o întîlnim în Germania şi în Africa. 

2. Dacă, şi aceasta trebuie să fi fost realitatea, indiciul 
conform căruia Hadrian ar fi apărat graniţa imperiului prin 
palisade împotriva barbarilor (p. 71) se referă şi, poate chiar mai 
întîi, la hotarele Germaniei superioare, atunci valul, ale cărui 
resturi sînt încă vizibile, nu este opera sa. Chiar dacă acesta ar fi 
fost dotat cu palisade, nici o relatare nu le-ar fi amintit, uitînd de 
construcţia valului. Dio (69, 9) spune că Hadrian a revizuit 
apărarea de graniţă din întregul imperiu. 

Denumirea parului sau a şanţului cu pari nu poate fi de 
origine romană; în limba latină, parii care sînt înfipţi în valul 
taberei, formînd aici un lanţ de palisade, nu se numesc pali, ci 
valli sau sudes; la fel, valul însuşi se numeşte întotdeauna 
vallum. Dacă această denumire, după toate probabilitățile 


consacrată la germani, pe întreaga linie, pentru această 
construcţie, deriva într-adevăr de la palisade, ea trebuie să fie 
de origine germanică şi poate data numai din perioada în care 
aceştia s-au confruntat cu acest val în integritatea şi 
semnificaţia sa. Este puţin probabil ca „ţinutul” Palas pe care-l 
aminteşte Ammianus (18, 2, 15) să fie legat de această 
problemă. 


Capitolul V 
Britania 


Trecuseră 79 de ani de cînd trupele romane păşiseră pe 
pămîntul marii ţări insulare din oceanul nord-vestic, o 
supuseseră şi o părăsiseră din nou, înainte ca guvernul roman 
să se decidă să repete expediţia şi să ocupe Britania pentru o 
perioadă îndelungată. Ce-i drept, spre deosebire de campaniile 
sale împotriva germanilor, expediţia britanică a lui Caesar nu 
fusese doar o incursiune cu scop defensiv. Cît putuse cuprinde 
cu braţul, el adusese diferitele populaţii în dependenţa 
imperiului şi reglementase tributul lor anual atit aici, cît şi în 
Galia. S-a găsit şi populaţia conducătoare, prin poziţia ei 
privilegiată strîns legată de Roma, care va deveni astfel punctul 
de sprijin al stăpînirii romane: pe insula celților, trinovanţii 
(Essex) urmau să preia rolul, mai degrabă avantajos decit 
onorabil, pe care îl deţineau eduii şi remii pe continentul galic. 
Singeroasa vrajbă dintre principele Cassivellaunus şi casa 
princiară de la Camalodunum (Colchester) condusese nemijlocit 
la invazia romană; Caesar debarcase pentru a o reinstaura pe 
aceasta din urmă şi, pentru moment, scopul fusese atins. Este 
neîndoielnic faptul că Caesar a înţeles întotdeauna că, pentru 
început, atît tributurile, cît şi acest protectorat erau simple 
vorbe; dar aceste vorbe constituiau un program care trebuia şi 
urma să conducă la ocupaţia durabilă a insulei de către trupele 
romane. 

Lui Caesar însuşi nu i-a fost dat să reglementeze relaţiile 
insulei supuse, iar Britania a creat urmaşilor săi numai 
neplăceri. Cu siguranţă, multă vreme, poate chiar niciodată, 
britanicii intraţi sub stăpînirea imperiului nu şi-au trimis tributul 
datorat; cu atit mai puţin trebuie să fi fost respectat 
protectoratul asupra dinastiei de la Camalodunum, unica lui 
urmare fiind apariţia necontenită la Roma a principilor şi 
prinților acestei familii, care cereau intervenţia guvernului 
roman împotriva vecinilor şi rivalilor; astfel, regele 
Dubnovellaunus, probabil succesorul principelui trinovanţilor 
confirmat de Caesar, sosi la Roma, ca pribeag, în timpul lui 
Augustus; la fel s-a întîmplat şi mai tirziu, sub Gaius, cu un prinţ 


din aceeaşi dinastie. 

Într-adevăr, expediţia în Britania era un aspect necesar 
impus de moştenirea lui Caesar; încă din timpul duumviratului 
ea a fost plănuită de către Caesar Fiul, care a abandonat-o 
numai din cauza nevoii stringente de a restabili ordinea în 
Illyricum sau din cauza relaţiilor încordate cu Antonius, de pe 
urma cărora au profitat atît parții, cît şi britanicii. Poeţii de curte 
din primii ani ai lui Augustus au celebrat de mai multe ori, cu 
anticipație, cucerirea Britaniei; aşadar, succesorul reluase 
programul lui Caesar. După ce monarhia fusese consolidată, 
întreaga Romă era convinsă că terminarea războiului civil va fi 
urmată imediat de o expediţie britanică; lamentaţiile poeţilor 
referitoare la teribila vrajbă, în lipsa căreia britanii ar fi fost duşi 
de mult în triumf pe Capitoliu, se transformară în speranţa 
orgolioasă că noua provincie Britania va fi integrată imperiului. 
Expediția a fost anunţată de mai multe ori (727-728, 26-27); 
totuşi, fără a abandona întreprinderea în mod formal, Augustus 
renunţă în curînd la transpunerea ei în fapte, iar Tiberius, fidel 
maximei sale, respectă sistemul tatălui său şi în această 
privinţă.  Gîndurile ultimului împărat iulian trebuie să fi 
peregrinat dincolo de ocean; dar nici el nu putea plănui lucruri 
serioase. Abia guvernarea lui Claudius reluă şi realiză planul 
dictatorului. 

Motivele hotăritoare, atit într-un sens, cit şi în celălalt, se 
pot desluşi cel puţin în parte. Însuşi Augustus remarcase că 
ocuparea insulei n-ar fi justificată din punct de vedere militar, 
întrucît locuitorii ei n-ar fi capabili să-i stîinjenească pe romani pe 
continent, şi că n-ar fi avantajoasă pentru finanţe: veniturile 
care ar putea fi dobiîndite în Britania s-ar putea scurge în 
tezaurul imperiului prin taxele de import şi export percepute în 
porturile galice; garnizoana trebuia să numere cel puţin o 
legiune şi cîteva escadroane de cavalerie, tributurile insulei fiind 
consumate aproape în întregime cu întreţinerea ei. Neîndoielnic, 
toate aceste argumente erau corecte, ba chiar suficiente; 
experienţa de mai tirziu va dovedi că o singură legiune nu era 
nici pe departe suficientă pentru păstrarea insulei. Trebuie să fie 
adăugat încă un factor, guvernul neavînd nici un interes să-i 
facă publicitate: luînd în calcul slăbiciunea armatei romane, 
cauzată de politica internă a lui Augustus, exilarea unei bune 
părţi a acesteia pe o insulă îndepărtată a Mării Nordului, şi 


aceasta o dată pentru totdeauna, trebui să dea de gîndit. 
Probabil că exista doar posibilitatea alegerii între renunţarea la 
cucerirea Britaniei sau mărirea armatei din cauza ei; iar pentru 
Augustus, considerentele de politică internă au prevalat 
întotdeauna faţă de cele ale politicii externe. 

Cu toate acestea, în rîndul oamenilor de stat romani 
trebuie să fi precumpănit convingerea că Britania trebuia 
cucerită. Comportamentul lui Caesar n-ar fi de înţeles dacă n-am 
presupune-o şi în cazul lui. ln ciuda incomodităţii ţelului, 
Augustus l-a recunoscut mai întîi formal pe cel fixat de Caesar şi 
nu l-a dezavuat niciodată. Chiar cele mai clarvăzătoare şi 
consecvente guvernări, cele ale lui Claudius, Nero, Domițian, au 
pus bazele cuceririi Britaniei sau au contribuit la lărgirea ei; 
niciodată după realizarea ei, cucerirea Britaniei n-a fost privită 
ca aceea traiană a Daciei şi Mesopotamiei. Dacă maxima de 
guvernare, practic neîncălcată, conform căreia Imperiul Roman 
trebuia doar să-şi împlinească, nu să-şi lărgească graniţele, a 
fost abandonată pentru totdeauna numai în cazul Britaniei, 
cauza trebuie căutată în natura celților, interesele Romei cerînd 
ca ei să fie supuşi nu numai pe continent. Se părea că îngustul 
braţ de mare care separă Anglia de Franţa contribuia mai 
degrabă la unirea decit la despărţirea acestei naţiuni; dincoace 
şi dincolo întîlnim aceleaşi nume de populaţii; deseori, graniţele 
diferitelor state se întindeau pînă dincolo de Canal; din toate 
timpurile, reşedinţa sacerdoţiului, care, ca nicăieri, pătrundea 
aici întreaga naţionalitate, au fost insulele Mării Nordului. 
Bineînţeles, aceşti insulari nu erau capabili să smulgă Galia 
continentală din braţele legiunilor romane; dar dacă însăşi 
cucerirea Galiei şi ţelurile urmărite aici de guvernul roman, 
altele decit în Siria şi Egipt, dacă celții urmau să fie asociaţi 
naţiunii italice, această misiune nu putea fi îndeplinită atit timp 
cît cele două ţinuturi celtice - cel supus şi cel independent - 
erau separate numai de mare, inamicul romanilor, dezertorul 
roman putind găsi în Britania un loc de refugiu. Pentru început, 
telul era atins dacă se supunea numai coasta de sud, deşi, cum 
este şi firesc, efectul se mărea cu fiecare palmă de pămînt rupt 
din ţinutul celtic independent. Considerentele aparte ale lui 
Claudius faţă de patria sa galică şi cunoaşterea realităţilor galice 
trebuie să fi contribuit şi ele la declanşarea acestei acţiuni. 
Pretextul războiului a fost oferit tocmai de acel principat aflat 


într-o anumită dependenţă faţă de Roma; sub conducerea 
regelui său Cunobelinus - Cymbeline la Shakespeare -, el îşi 
lărgi considerabil teritoriul şi se emancipă de sub protectoratul 
roman. Unul dintre fiii regelui, Adminius, care se răzvrătise 
împotriva tatălui său, căută protecţia împăratului Gaius şi, 
întrucît succesorul acestuia refuză să-l predea potentatului 
britanic, războiul se declanşă mai întîi împotriva tatălui şi fraţilor 
acestui Adminius. Însă cauza lui propriu-zisă era definitivarea 
obligatorie a supunerii unei naţiuni închegate, învinsă pînă 
atunci numai pe jumătate. 

Inşişi oamenii de stat care au iniţiat ocuparea Britaniei 
erau convinşi că ea nu putea fi înfăptuită fără mărirea simultană 
a armatei permanente; expediţia trebuia să fie întreprinsă de 
trei legiuni renane şi una dunăreană, dar, în acelaşi timp, 
armatelor germane li se adăugară două legiuni nou-instituite. 
Comandantul şi, totodată, primul guvernator al provinciei a fost 
Aulus Plautius, un soldat destoinic; expediţia începu în anul 43. 
Soldaţii murmurară, probabil mai mult din cauza exilării pe 
îndepărtata insulă decit din cauza fricii de inamic. Unul dintre 
conducători - poate sufletul întreprinderii -, Narcissus, secretar 
din cabinetul imperial, dori să-i încurajeze; batjocoritor, îi tăiară 
vorba sclavului, dar dădură curs dorinţei sale şi se îmbarcară. 
Ocuparea insulei nu crea probleme deosebite. Atît politic, cît şi 
militar, indigenii se găseau pe aceeaşi joasă treaptă de 
dezvoltare pe care o semnalase şi Caesar. Diferitele cantoane, 
lipsite de orice alianţă exterioară, erau guvernate de regi sau 
regine şi se aflau într-o vrajbă continuă. Ce-i drept, 
contingentele erau alcătuite din bărbaţi cu o vigoare trupească 
deosebită, cu o vitejie care sfida moartea şi mai ales din călăreţi 
destoinici. Dar carul de luptă din timpul lui Homer, aici folosit în 
continuare şi condus chiar de principii ţării, nu se putea impune 
în faţa compactelor escadroane romane; infanteristul lipsit de 
armură şi de coif, apărat numai de micul său scut, dotat pentru 
lupta corp la corp cu o suliță scurtă şi o sabie lată, trebuia să 
sucombe în faţa scurtei săbii romane sau chiar în faţa masivului 
pilum al legionarului, a plumbului de praştie şi a săgeţilor din 
înzestrarea trupelor romane uşoare. Nicăieri indigenii nu puteau 
opune masei armate de aproximativ 40.000 de soldaţi bine 
exersaţi o apărare eficientă. Debarcarea nu întîmpină vreo 
rezistenţă; britanii fuseseră informaţi despre starea dificilă din 


rindul trupelor şi nu se mai aşteptaseră la debarcare. Regele 
Cunobelinus murise cu puţin timp în urmă; defensiva era 
condusă de cei doi fii ai săi, Caratacus şi Togodumnus. Armata 
de invazie se îndreptă imediat spre Camalodunum şi, după un 
şir de victorii, ajunse repede la Tamisa. Aici se opri, probabil 
numai pentru a-i oferi împăratului ocazia de a culege el însuşi 
laurii atît de apropiaţi. Imediat după sosirea lui, armata traversă 
riul, înfrînse contingentul britanic, Togodumnus găsindu-şi 
moartea, şi cuceri reşedinţa Camalodunum. Intr-adevăr, fratele 
său Caratacus continuă rezistenţa cu îndirjire şi, triumfător sau 
înfrînt, îşi cîştigă faima atit pentru ai săi, cît şi printre inamici; 
dar înaintarea romanilor nu putea fi stăvilită. Principii au fost 
biruiţi şi destituiţi pe rînd: lista triumfală a lui Claudius 
menţionează 11 regi britani învinşi de el însuşi; cei care nu 
căzură sub armele romane cedară în faţa darurilor romane. 
Numeroşi bărbaţi distinşi acceptară proprietăţile oferite de 
împărat pe socoteala compatrioţilor lor; cîţiva regi se mulţumiră 
cu modesta poziţie de vasali; de exemplu, regele regnilor 
(Chichester),  Cogidumnus, şi cel al icenilor (Norfolk), 
Prasutagus, au domnit mai mulţi ani ca principi clientelari. Dar 
în cele mai multe districte ale insulei, pînă atunci guvernată în 
exclusivitate monarhic, cuceritorii introduseră constituţia lor 
comunală şi încredinţară micile probleme de administraţie 
nobililor locali, măsură urmată, bineînţeles, de grave sciziuni de 
partide şi de certuri de familie. Încă din vremea primului 
guvernator, puterea romană pare să se fi extins asupra întregii 
regiuni de cîmpie, pînă pe Humber; de exemplu, icenii s-au 
predat acestuia. Dar romanii nu-şi croiră calea numai cu sabia. 
La Camalodunum au fost aduşi veterani imediat după cucerire, 
iar în Britania se fondă primul oraş cu organizare şi cetăţenie 
romane, „Colonia Claudină a Victoriei”, destinat să devină 
capitala ţării. Imediat după aceea, începu şi exploatarea minelor 
britanice, îndeosebi a celor bogate în plumb; există lingouri de 
plumb datate din al şaselea an de după invazie. Este evident că 
valul de negustori şi industriaşi romani trebuie să se fi revărsat 
cu aceeaşi repeziciune asupra noului cîmp de activitate; în timp 
ce Camalodunum primi colonişti romani, în sudul insulei, 
îndeosebi la Verulamium (St. Albans, la nord-vest de Londra), 
lîngă izvoarele termale ale lui Sulis (Bath), şi la Londinium de la 
vărsarea Tamisei, prin excelenţă emporiul marelui comerţ, se 


formară - numai datorită libertăţii comerciale şi imigrației - 
localităţi romane care obţinură în curînd şi organizarea urbană 
formală. Pretutindeni, stăpînirea străină tot mai pronunţată se 
manifestă atît prin noile dări şi recrutări, cît şi în comerţ şi 
meşteşuguri. Cînd Plautius a fost rechemat după o administraţie 
de patru ani, el intră la Roma în triumf - este ultimul particular 
căruia i s-a acordat o asemenea cinste -, iar onorurile şi 
decoraţiile se revărsară asupra ofiţerilor şi soldaţilor legiunilor 
victorioase; la Roma şi, apoi, în alte oraşe i se ridicară 
împăratului arcuri de triumf pentru victoria dobindită „fără 
pierderi”; prinţul moştenitor, născut cu puţin timp înainte de 
invazie, primi, în locul numelui bunicului, pe cel de Britannicus. 
Sintem  îndreptăţiţi să vedem în acestea manifestări 
caracteristici ale timpurilor nemilitare, în care victoriile nu mai 
erau dobiîndite cu pierderi, şi ale exaltării corespunzătoare 
slăbiciunii datorate bătrîneţii politice; însă chiar dacă invazia 
Britaniei nu valorează mult din punct de vedere militar, trebuie 
să evidenţiem că bărbaţii conducători au abordat opera într-un 
mod energic şi consecvent şi că în Britania penibila şi 
periculoasa perioadă de tranziţie de la independenţă la 
stăpînirea străină a fost neobişnuit de scurtă. 

Bineînţeles, după primul succes rapid apărură şi aici 
dificultăţile şi chiar primejdiile pe care ocuparea insulei nu le 
aducea numai cuceriţilor, ci şi cuceritorilor. 

Ţinutul de cîmpie se afla sub stăpinire romană, dar nu şi 
munţii, şi marea. Îndeosebi în vest, romanii se confruntau cu 
probleme deosebite. Ce-i drept, în extremitatea sud-vestică, în 
actualul Cornwall, vechea naţionalitate s-a conservat mai 
degrabă prin lipsa de interes pe care romanii au manifestat-o 
faţă de aceste ţinuturi, decît datorită unei rezistenţe deschise. 
Dar silurii din sudul actualului Wales şi ordovicii, vecinii lor din 
nord, se opuseră cu dirzenie armelor romane; insula Mona 
(Anglesey), învecinată cu cei din urmă, era veritabilul centru al 
opoziţiei naţionale şi religioase. Înaintarea romanilor nu era 
frinată numai de condiţiile din teren; ceea ce fusese Britania 
pentru Galia, devenea acum marea insulă lvernia pentru 
Britania şi mai ales pentru această coastă vestică; libertatea de 
dincolo nu permitea ca stăpînirea străină să se înrădăcineze 
dincoace, iar în amplasarea taberelor de legiune se recunoaşte 
cu uşurinţă că invazia s-a oprit aici. Sub succesorul lui Plautius a 


fost ridicat castrul pentru legiunea a XIV-a la Viroconium 
(Wroxeter, în apropiere de Shrewsbury) la vărsarea rîului Tern în 
Severn; aproximativ în acelaşi timp, în sudul acestuia, cel de la 
Isca (Caerleon < castra legionis) pentru legiunea a l-a, iar în 
nordul lui, cel de la Deva (Chester < castra) pentru a XX-a. 
Aceste trei castre închideau ţara galilor şi protejau astfel ţinutul 
pacificat în faţa munţilor rămaşi liberi. In locurile acestea se 
retrase Caratacus, ultimul principe de la Camalodunum, după ce 
patria sa devenise romană. El a fost înfrînt în ţinutul ordovicilor 
de succesorul lui Plautius, Publius Ostorius Scapula; curînd după 
aceea (51), briganţii timoraţi la care îşi căutase un refugiu Îl 
predară romanilor, el fiind dus împreună cu ai săi în ltalia. 
Văzind orgoliosul oraş, el întrebă mirat ce motive îi puteau 
determina pe stăpiînii unor astfel de palate să rivnească la 
colibele patriei sale. Dar cu aceasta Occidentul nu era supus; 
îndeosebi silurii opuneau o rezistenţă  îndirjită şi nici 
avertismentul generalului roman, care îi ameninţa cu 
exterminarea, nu avu darul să-i îmblinzească. Ciţiva ani mai 
tîrziu (61), întreprinzătorul guvernator Gaius Suetonius Paullinus 
încercă să cucerească insula Mona, sediul principal al 
rezistenţei; în ciuda apărării înverşunate pe care o avu de 
înfruntat şi care a fost condusă de preoţi şi de femei, copacii 
sacri sub care sîngeraseră prizionierii romani căzură sub securile 
legionarilor. lar ocuparea acestui ultim azil al preoţimii celtice 
stirii o criză periculoasă chiar în ţinutul supus, iar 
guvernatorului nu i-a fost dat să desăvirşească ocuparea insulei. 

Stăpiînirea străină a trebuit să treacă şi în Britania proba 
de foc a insurecției naţionale. La celții insulari, tentativa, 
întreprinsă de Mithridates în Asia Mică, de Vercingetorix la celții 
de pe continent, de Civilis la germanii supuşi, a fost reluată de o 
femeie, soţia unuia dintre principii vasali confirmaţi de Roma, 
Boudicca, regina icenilor. Pentru a asigura viitorul soţiei şi 
fiicelor sale, regele decedat al icenilor renunţase la suveranitate 
în folosul împăratului Nero, şi-şi împărţise averea între acesta 
din urmă şi ai săi. Impăratul preluă moştenirea, dar îşi însuşi şi 
partea care nu-i revenise; verii princiari au fost încătuşaţi, 
văduva a fost bătută, fiicele au fost maltratate într-un mod şi 
mai miîrşav. La acestea s-au adăugat alte nedreptăţi ale 
guvernării neroniene de mai tirziu. Veteranii colonizați la 
Camalodunum îi alungară pe foştii proprietari din casele şi de pe 


pămînturile lor, fără ca autorităţile să intervină. Darurile 
acordate de către împăratul Claudius au fost sechestrate ca 
bunuri revocabile. Pe această cale, miniştrii romani, care, 
concomitent, se angajau şi în afaceri, aduseră comunităţile 
britanice, rînd pe rînd, în pragul falimentului. Momentul era 
favorabil. Aşa cum s-a relatat, guvernatorul Paullinus, mai 
degrabă viteaz decît prevăzător, se afla cu nucleul armatei 
romane pe îndepărtata insulă Mona, iar acest atac împotriva 
celei mai sacre reşedinţe a religiei naţionale îndirji spiritele şi 
netezi calea răscoalei. Incă o dată, şi pentru ultima oară, vechea 
şi impunătoarea credinţă a celților, care ridicase atitea 
probleme romanilor, se înălţă ca o flacără mistuitoare. Castrele 
din nord şi din vest, slăbite şi aflate la o distanţă mare unul de 
celălalt, nu puteau oferi nici o protecţie sud-estului insulei şi 
înfloritoarelor sale oraşe romane.  |ndeosebi capitala 
Camalodunum era întru totul neputincioasă; nu existau nici 
garnizoană, nici ziduri terminate; în schimb, fusese edificat 
templul ctitorului ei imperial, noul zeu Claudius. Se pare că 
vestul insulei, intimidat de legiunile staționate acolo, şi nordul 
neocupat nu au participat la insurecție; însă şi această 
particularitate s-a manifestat frecvent în răscoalele celtice; în 
anul 61, la semnalul stabilit, celelalte ținuturi supuse s-au ridicat 
simultan împotriva străinilor, în fruntea lor aflîndu-se trinovanţii 
alungaţi din capitala lor. In ultima clipă, cel de-al doilea 
comandant, care-l înlocuia atunci pe guvernator, procuratorul 
Decianus Catus, trimisese toţi soldaţii de care dispunea pentru 
apărarea ei: erau 200. Impreună cu veteranii şi ceilalţi romani în 
stare să poarte armele, ei opuseră o rezistenţă de două zile în 
templu; copleşiţi, au fost înfrînţi şi toată suflarea romană din 
oraş a fost măcelărită pînă la ultimul om. Aceeaşi soartă le-a 
fost hărăzită atît emporiului comerţului roman, Londinium, cît şi 
unui al treilea oraş roman înfloritor, Verulamium (St. Albans, la 
nord-vest de Londra), dar şi străinilor dispersaţi în insulă; era o 
vecernie britanică naţională, ca şi cea a lui Mithridates, iar 
numărul victimelor - se spune 70.000 - nu-i era cu nimic 
inferior.  Procuratorul abandonă cauza Romei şi fugi pe 
continent. Armata romană a fost ameninţată de o catastrofă. 
Unele detaşamente şi garnizoane sucombară în faţa atacurilor 
insurgenților. Cu legiunea a IX-a, Quintus Petillius Cerialis, 
comandantul castrului de la Lindum, se îndreptă spre 


Camalodunum; dar sosi prea tirziu pentru a-l salva şi, în bătălie, 
atacat de forţe mult superioare, pierdu întreaga pedestrime : 
briganţii cuceriră tabăra. Nu lipsea mult şi comandantul suprem 
ar fi suferit aceeaşi soartă. Revenind în grabă de pe insula 
Mona, el chemă legiunea a l-a staționată la Isca; dar aceasta nu 
se supuse ordinului, iar Paullinus, dispunînd doar de 10.000 de 
soldaţi, a trebuit să accepte bătălia inegală cu nenumăratele şi 
victorioasele mase ale armatei insurgenților. Dacă soldatul a 
îndreptat vreodată greşelile comandanților, atunci a făcut-o în 
această zi, în care, probabil spre propria uimire, această mică 
trupă - în principal legiunea a XIV-a, mult lăudată de atunci - a 
dobiîndit o victorie deplină, reconsolidind stăpînirea romană în 
Britania; nu lipsea mult şi numele lui Paullinus ar fi fost rostit 
alături de cel al lui Varus; dar succesul e cel care decide, iar aici 
victoria reveni romanilor. Comandantul vinovat al legiunii care 
absentase preîntimpină decizia curţii marţiale şi se aruncă în 
propria sabie. Regina Boudicca bău cupa cu otravă. Ce-i drept, 
în cazul generalului, viteaz de altfel, guvernul, renunţind la 
intenţia iniţială, nu trecu la instrucţie, dar îl rechemă în curînd 
sub un pretext rezonabil. 

Succesorii lui Paullinus nu au trecut imediat la supunerea 
părţilor occidentale ale insulei. Abia destoinicul general Sextus 
lulius Frontinus din timpul lui Vespasian îi obligă pe siluri să 
recunoască stăpînirea romană; după lupte grele cu ordovicii, 
urmaşul său, Gnaeus lulius Agricola, reuşi să traducă în practică 
planul lui Paullinus şi să ocupe insula Mona în anul 78. După 
această dată, în aceste ţinuturi nu a mai existat o rezistenţă 
activă; probabil că tot în această perioadă a putut fi părăsită 
tabăra de la Viroconium, legiunea devenită disponibilă fiind 
detaşată în Britania nordică. Dar celelalte două tabere de 
legiune, de la Isca şi Deva, au rămas pe loc pînă în epoca lui 
Dioclețian şi au dispărut abia în ultima perioadă a ocupaţiei. 
Chiar dacă animată şi de considerente politice, rezistenţa părţii 
occidentale, poate bazată pe legăturile cu lvernia, a continuat şi 
mai tîrziu. Această supoziţie este întărită de lipsa aproape totală 
a numelor romane în interiorul ţării galilor şi de naționalitatea 
celtică ce s-a menţinut aici pînă în zilele noastre. 

Centrul poziţiilor romane din nord era format de tabăra 
legiunii a IX-a hispanice de la Lindum (Lincoln), situat la est de 
Viroconium. Aceasta se învecina în Anglia nordică cu cel mai 


puternic principat din insulă, cel al briganţilor (Yorkshire); de 
fapt, el nu se supusese, dar regina Cartimandus încercă să 
menţină pacea cu ocupanţii şi se dovedi docilă. In anul 50, 
partida potrivnică romanilor încercă să declanşeze revolta, dar 
tentativa a fost reprimată cu rapiditate. Înfrînt în Occident, 
Caratacus sperase că-şi va putea continua rezistenţa în nord, 
dar, cum s-a menţionat deja, regina îl predase romanilor. Aceste 
conflicte interne şi vrajbe dinastice trebuie să fi jucat un rol în 
răscoala împotriva lui Paullinus, la care briganţii şi-au adus o 
contribuţie însemnată şi care lovi cu întreaga forţă îndeosebi 
legiunea din nord. Insă după înfringerea răscoalei, partida 
romană din rîndul briganţilor a fost suficient de influentă pentru 
a dobiîndi restaurarea guvernării reginei Cartimandus. Susţinută 
de ideea răzvrătirii împotriva Romei, care străbătu întregul 
Occident după prăbuşirea lui Nero, partida patrioţilor declanşă, 
cîţiva ani mai tîrziu, o nouă insurecție a briganţilor împotriva 
dominaţiei străine, în fruntea căreia se găsea experimentatul 
Venutius, fostul ei soţ pe care-l înlăturase şi-l ofensase; 
puternicul popor a fost înfrînt, după lupte îndelungate, abia de 
către Petillius Cerialis, acelaşi care luptase sub Paullinus cu sorţi 
nefavorabili tocmai împotriva acestor britani, devenit între timp 
unul dintre cei mai renumiţi generali ai lui Vespasian şi primul 
guvernator al insulei desemnat de acesta din urmă. Rezistenţa 
tot mai slabă a regiunii occidentale permise romanilor să unifice 
una dintre cele trei legiuni staționate aici cu cea de la Lindum şi 
să avanseze chiar şi tabăra de la Lindum la Eburacum (York), 
reşedinţa briganţilor. Insă atit timp cît această regiune opuse o 
rezistenţă serioasă, graniţa romană de nord n-a suferit nici o 
modificare; un scriitor din timpul lui Vespasian ne informează că 
armele romane stagnau de treizeci de ani la Pădurea 
Caledoniană. Abia Agricola trecu energic la supunerea nordului 
după ce definitivase situaţia regiunii occidentale. Inainte de 
toate, el îşi construi o flotă fără de care aprovizionarea trupelor 
ar fi fost imposibilă în aceşti munţi care nu ofereau mijloace de 
subzistență. Bazîndu-se pe aceasta, el ajunse sub Titus (80) pînă 
la Golful Tava (Firth of Tay), în regiunea de la Perth şi Dundee, şi 
folosi următoarele trei campanii pentru recunoaşterea exactă a 
întinselor meleaguri aflate între acest golf şi graniţa comună de 
pînă atunci pe ambele maluri ale mării, pentru reprimarea 
necruțătoare a rezistenţei locale şi pentru ridicarea unor 


întărituri în locurile adecvate; ca linie de sprijin, el alese 
îndeosebi graniţa naturală de apărare formată de cele două 
golfuri care crestează adînc uscatul, cel de la Clota (Firth of 
Clyde), de lîngă Glasgow, şi cel de la Bodotria (Firth of Forth), de 
lîngă Edinburgh. Această înaintare chemă întregul podiş sub 
arme; dar grandioasa bătălie pe care triburile caledoniene unite 
o angajară cu cele două legiuni între cele două golfuri Forth şi 
Tay, la poalele Dealurilor Graupiene, se termină cu victoria lui 
Agricola. Conform opiniei sale, odată începută, supunerea 
insulei ar fi trebuit terminată, ba chiar extinsă şi asupra Iverniei; 
iar pentru cucerirea ei în beneficiul Britaniei romane puteau fi 
invocate aceleaşi motive care duseseră la cucerirea Britaniei în 
beneficiul Galiei; la aceasta se adăuga argumentul că o cucerire 
energică a întregului complex insular ar fi dus, probabil, în viitor 
la micşorarea cheltuielilor în oameni şi bani. 

Guvernul roman nu urmă aceste sfaturi. Nu putem şti în 
ce măsură rechemarea victoriosului general (85), care, de altfel, 
deținuse magistratura mai mult decit se obişnuia, a fost 
determinată de motive personale şi de invidie: coincidenţa 
dintre ultimele victorii ale generalului în Scoţia şi primele 
înfrîngeri ale împăratului în ţara dunăreană era într-adevăr 
extrem de penibilă. Încetarea operaţiilor în Britania şi detaşarea 
în Panonia a uneia dintre cele patru legiuni care au participat la 
campaniile lui Agricola, intervenită, după toate aparențele, 
atunci, poate fi explicată însă în suficientă măsură de situaţia 
militară a statului, de extinderea stăpinirii romane în Germania 
superioară, pe malul drept al Rinului, şi de izbucnirea 
periculoaselor războaie din Panonia. Bineînţeles, cu aceste 
argumente nu putem explica abandonarea totală a ofensivei 
spre nord, a cuceririi Scoției de Nord şi a Irlandei. Intreaga 
istorie ulterioară a insulei şi, îndeosebi, costisitoarele şi 
anevoioasele construcţii de val ne dovedesc că guvernul a 
renunţat atunci, o dată pentru totdeauna, la avansarea graniţei 
imperiului, şi aceasta în ciuda schimbării personalităţilor, şi nu 
datorită accidentelor de moment. Dacă el a renunţat la 
desăvirşirea cuceririi, bineînţeles în interesul statului, aceasta e 
o altă întrebare. Acum ca şi înainte, cu ocazia ocupării insulei, a 
fost invocat argumentul că finanţele imperiale ar fi fost 
prejudiciate printr-o lărgire a graniţei; dar motivul nu era 
decisiv. Aşa cum fusese concepută de către Agricola, ocuparea 


putea fi înfăptuită fără probleme din punct de vedere militar. 
Dar este posibil să fi precumpănit opinia că, din cauza diferenţei 
etnice, romanizarea ținuturilor încă independente ar fi creat 
mari dificultăţi. Celţii din Anglia propriu-zisă erau rude bune cu 
cei de pe continent; numele etnic, credinţa, limba erau comune 
ambelor ramuri. Dacă naționalitatea celtică de pe continent a 
găsit un sprijin pe insulă, romanizarea Galiei, dimpotrivă, se 
întindea necondiționat şi asupra Angliei; acestui fapt îi 
datorează Roma romanizarea surprinzător de rapidă a Britaniei. 
Dar locuitorii Irlandei şi Scoției aparţineau unei alte ramuri şi 
vorbeau o altă limbă; este probabil ca britanul să nu fi înţeles 
gaelica lor, aşa cum nici germanul nu înţelegea limba 
scandinavilor. Caledonienii sînt descrişi ca barbari cît se poate 
de sălbatici; cu ivernii, romanii aproape că nici nu s-au întîlnit. 
Pe de altă parte, „preotul stejarului” („derwydd”, druida) îşi 
îndeplinea funcţia atît pe Rin, cît şi în Anglesey, dar nu pe insula 
occidentală şi nici în munţii nordici. Dacă romanii purtaseră 
războiul în principal pentru a cuceri întreaga sferă a druizilor, 
telul lor fusese atins aproape în întregime. Neîndoielnic, în alte 
vremuri toate aceste judecăţi nu i-ar fi convins pe romani să 
renunţe la graniţa maritimă din nord, situată atit de aproape, şi 
ar fi ocupat cel puţin Caledonia. Dar Roma de atunci nu mai 
putea pătrunde alte ţinuturi cu spiritualitatea romană; pieriseră 
puterea germinatoare şi nealteratul geniu naţional. lar dacă ar fi 
fost întreprinsă acea cucerire care nu poate fi impusă prin 
ordonanţe şi marşuri, probabil că ea n-ar fi izbutit. 

Drept urmare, graniţa de nord trebuia să fie instituită într- 
un mod corespunzător şi de acum încolo eforturile militare s-au 
concentrat pentru înfăptuirea acestui ţel. Centrul militar rămase 
Eburacum. Intinsul ţinut ocupat de Agricola a fost păstrat şi 
înzestrat cu fortificaţii care serveau ca avanposturi pentru 
cartierul general aşezat în spatele frontului; este probabil ca 
majoritatea trupelor legionare să fi fost folosite în scopul acesta. 
Mai tîrziu se trecu la amplasarea unor linii de apărare continue. 
Cea dintii de acest fel datează de pe vremea lui Hadrian, fiind 
remarcabilă şi prin faptul că, într-un anumit sens, s-a păstrat 
pînă în zilele noastre şi este cunoscută mai bine decit orice 
construcţie militară a romanilor. Cu alte cuvinte, este un drum 
militar apărat în ambele părţi ca o fortăreață, care are o lungime 
de aproximativ 16 mile germane şi care leagă cele două mări, 


ducînd din vest, de la Solway Firth, pînă în est, la vărsarea lui 
Tyne. Fortificația constă, în nord, dintr-un zid impunător, iniţial 
de cel puţin 16 picioare înălţime şi opt picioare grosime, clădit în 
părţile exterioare din pietre fasonate şi umplut în interiorul lui cu 
pietre brute şi mortar, în faţa căruia se întindea un şanţ tot atit 
de impunător, de nouă picioare adincime, în partea superioară 
avînd o lăţime de cel puţin 34 de picioare. Spre sud, drumul era 
apărat de două diguri paralele de pămînt, între care se întindea 
un şanţ cu o adincime de şapte picioare şi cu marginea sudică 
supraînălţată; în felul acesta, construcţia atingea, de la dig la 
dig, o lăţime totală de 24 de picioare. Între zidul de piatră şi 
digurile de pămînt, chiar pe drum, se aflau castrele şi posturile 
de pază: la o depărtare de o milă una de cealaltă, castrele 
cohortelor, înălțate ca mici fortificaţii independente cu porţi pe 
toate cele patru laturi; în faţa fiecărui colţ al fortificaţiei, o 
întăritură asemănătoare, mai mică, cu porţile îndreptate spre 
nord şi spre sud; între două întărituri, patru turnuri de pază 
situate, fiecare, în raza auditivă a celorlalte. Această construcţie 
de o soliditate extraordinară, care trebuie să fi necesitat o 
garnizoană de 10.000-12.000 de soldaţi, alcătui de atunci 
încoace baza operaţiunilor militare în Anglia nordică. Ea n-a fost 
un val propriu-zis de graniţă; dimpotrivă, nu numai că au fost 
păstrate şi posturile mult înaintate din timpul lui Agricola, dar 
Pius şi apoi, mai temeinic, Severus au fortificat într-un mod 
asemănător, dar mai puţin trainic, linia de la Firth of Clyde pînă 
la Firth of Forth, care era jumătate din lungimea celei dintii, fiind 
ocupată deja de către Agricola cu un şir de posturi, ca un fel de 
avanpost pentru „Valul lui Hadrian”. Prin structura ei, această 
linie se deosebea de cea a lui Hadrian numai în sensul că ea se 
limita la un uriaş val de pămînt, cu un şanţ în faţă şi un drum în 
spate, nefiind deci apărată spre sud; în rest, includea un număr 
de castre mai mici. Drumurile imperiale ajungeau pînă la 
această linie şi chiar dacă romanii îşi stabiliră posturile şi în 
nordul ei - punctul cel mai nordic unde s-a găsit piatra funerară 
a unui soldat roman este Ardoch, între Stirling şi Perth -, Firth of 
Tay, limita expedițiilor lui Agricola, poate fi considerat, şi mai 
tîrziu, drept graniţa Imperiului Roman. 

Informaţiile noastre, atît de bogate, referitoare la aceste 
impunătoare construcţii de apărare sînt mai sărace în privinţa 
utilizării lor şi, în general, în privinţa evenimentelor ulterioare de 


pe acest îndepărtat teatru de război. În timpul lui Hadrian, s-a 
verificat o gravă catastrofă - după toate aparențele un atac 
împotriva castrului de la Eburacum şi nimicirea legiunii 
staționate acolo, aceeaşi care luptase cu sorţi atît de nefaşti în 
războiul cu Boudicca. Este probabil ca ea să nu fi fost provocată 
printr-o incursiune inamică, ci prin defecţiunea populațiilor din 
nord, considerate supuse imperiului, îndeosebi a briganţilor. 
Acestor împrejurări trebuie să i se datoreze fortificarea valului 
lui Hadrian atît spre nord, cît şi spre sud; evident, el a fost 
destinat să intimideze şi Anglia nordică, supusă numai 
superficial. În timpul lui Pius, succesorul lui Hadrian, au fost 
reluate luptele la care briganţii participară din nou; dar 
mărturiile sînt confuze. Cel dintii atac serios împotriva acestei 
graniţe a imperiului şi cea dintîi străpungere atestată a zidului - 
neîndoielnic cel al lui Pius - au avut loc sub Marcus şi, mai tîrziu, 
sub Commodus, acesta din urmă fiind, de altfel, primul împărat 
care a adoptat cognomenul de Britannicus, după ce destoinicul 
general Ulpius Marcellus îi nimicise pe barbari. Insă, începînd cu 
această perioadă, declinul puterii romane se manifestă cu 
aceeaşi pregnanţă ca şi pe Dunăre şi Eufrat. În anii tulburi de la 
începutul  cîrmuirii lui Severus,  caledonienii au încălcat 
promisiunea de a nu se alia cu supuşii romani şi, bazindu-se pe 
cei dintii, vecinii lor sudici, meaţii, îl siliră pe guvernatorul roman 
să răscumpere prizonieri romani cu sume foarte mari. Drept 
pedeapsă, ei au fost loviți de braţul viguros al lui Severus cu 
puţin timp înaintea morţii sale: acesta pătrunse în teritoriul 
caledonienilor şi îi sili să cedeze însemnate ţinuturi. Bineînţeles, 
după ce bătrînul împărat muri, în anul 211, în tabăra de la 
Eburacum, fiii săi rechemară garnizoanele pentru a fi scutiţi de 
apărarea incomodă. 

În secolul al Ill-lea abia dacă se mai aminteşte ceva 
despre destinele insulei. Trebuie să fi lipsit luptele serioase, 
întrucît pînă la Dioclețian şi colegii săi nici unul dintre împărați 
n-a preluat numele de Britannicus; chiar dacă civilizaţia romană 
nu s-a împămiîntenit niciodată pe meleagurile situate între 
valurile lui Pius şi Hadrianus, cel puţin acesta din urmă pare să- 
şi fi îndeplinit menirea de a fi scutul care proteja dezvoltarea 
nestingherită a civilizaţiei venite din alte ţări. În timpul lui 
Dioclețian, districtul dintre cele două valuri n-a fost apărat, dar 
valul lui Hadrian a rămas ocupat, restul armatei romane fiind 


cantonat începînd de aici pînă la cartierul general de la 
Eburacum, pentru a face faţă incursiunilor de jaf ale 
caledonienilor - de atunci încoace menţionate foarte frecvent - 
sau, cum au fost numiţi în acest timp, ale „tatuaţilor” (picti şi 
scoţilor veniţi din Ivernia. 

Romanii au avut în Britania o flotă permanentă, dar aşa 
cum marina a rămas întotdeauna punctul vulnerabil al 
sistemului militar roman, la fel, flota britanică a dobîndit numai 
sub Agricola o oarecare importanţă. 

Speranţa guvernului roman de a putea retrage majoritatea 
trupelor după cucerirea insulei nu se împlini: aşa cum am 
constatat, numai una dintre legiuni a fost detaşată în timpul lui 
Domițian; celelalte trei trebuie să fi fost indispensabile, întrucît 
nu s-a întreprins niciodată tentativa rechemării lor. Acestora li 
se adăugau trupele auxiliare care, avind în vedere serviciul 
puţin ispititor pe îndepărtata insulă a Mării Nordului, par să fi 
fost folosite aici într-o proporţie relativ mai mare decit trupele 
cetăţeneşti. In bătălia din anul 84 de la Dealurile Graupiene, 
cele trei legiuni au fost susţinute de 8.000 de pedestraşi şi 
3.000 de călăreţi auxiliari. În timpul lui Traian şi Hadrian, cînd 
numărul trupelor auxiliare din Britania se ridica la şase ale şi 21 
de cohorte, în total aproximativ 15.000 de combatanți, efectivul 
întregii armate britanice nu poate să fi depăşit 30.000 de 
soldaţi. Britania era, din capul locului, un comandament de prim 
ordin, cedînd celor două comandamente renane şi celui sirian 
întîietatea rangului, dar nu şi pe cea a importanţei; către sfîrşitul 
secolului al lIl-lea, a devenit poate cea mai distinsă dintre 
guvernări. Marea distanţă a prejudiciat legiunile britanice; în 
cursul divizării corpurilor, care avu loc după stingerea dinastiei 
Antoninilor, ele luptară în linia întîi. Dar tocmai de aceea 
Severus a împărţit guvernarea după victoria sa. De atunci, cele 
două legiuni, de la Isca şi Deva, s-au aflat sub comanda 
legatului provinciei superioare, iar cea de la Eburacum şi trupele 
de pe valuri, aşadar masa trupelor auxiliare, sub comanda celui 
al provinciei inferioare. Una dintre cauzele care au împiedicat 
detaşarea tuturor garnizoanelor în nord, care, aşa cum s-a 
menţionat, ar fi fost justă din considerente exclusiv militare, a 
fost pericolul  încredinţării celor trei legiuni unui singur 
guvernator. 

Nu este de mirare dacă provincia mai degrabă reclama 


cheltuieli decît aducea beneficii (p. 96). Britania deţinea în 
schimb o pondere însemnată în capacitatea de apărare a 
imperiului, iar aici trebuie să se fi aplicat raportul de 
compensație între mărimea impozitelor şi cea a recrutărilor: 
alături de cele ilirice, trupele britanice erau socotite printre cele 
mai bune ale armatei. De la început s-au format şapte cohorte 
din indigeni, numărul lor sporind necontenit pînă la Hadrian; 
după ce acesta inaugură sistemul ca trupele să fie recrutate, pe 
cît posibil, din districtul lor de garnizoană, Britania şi le-a 
asigurat, cel puţin în majoritatea cazurilor, din propriile resurse. 
Comportamentul oamenilor era sobru şi plin de curaj; fără 
cricnire suportau impozitele şi recrutările, dar se răzvrăteau 
împotriva semeţiei şi brutalităţii funcţionarilor. 

Temelia ordinii interne a Britaniei era formată de 
constituţia cantonală, răspîndită înaintea cuceririi, care, aşa cum 
s-a menţionat, se îndepărta de cea a celților de pe continent 
doar prin aceea că, probabil fără excepţie, diferitele populaţii 
ale insulei erau guvernate de principi (III, p. 152). Se pare însă 
că această ordine n-a fost abandonată, cantonul (civitas) 
devenind în Britania, ca şi în Hispania, o noţiune geografică; 
altfel nu se poate explica „dispariţia” populațiilor britanice şi 
trecerea sub tăcere a diferitelor cantoane după ce au ajuns sub 
dominaţia romană. Probabil că odată cu supunerea şi înglobarea 
diferitelor principate, ele au fost fărimiţate în mici comunităţi; 
această măsură a fost uşurată de deosebirea existentă între 
continent şi insulă, unde nu exista o constituţie cantonală lipsită 
de un conducător monarhic. Acestei împrejurări i se datorează şi 
o altă deosebire; în timp ce cantoanele galice au avut o capitală 
comună în care exista o reprezentanţă generală politică şi 
religioasă, Britania nu a cunoscut ceva asemănător. Provincia a 
avut un concilium şi un cult comun al împăratului, dar nu lipsesc 
ştirile cu privire la faptul că altarul lui Claudius din 
Camalodunum ar fi fost, cel puţin într-o oarecare măsură, ceea 
ce era altarul lui Augustus din Lugudunum. Generoasa şi 
grandioasa organizare a ţării galice, concepută de Caesar şi 
consolidată de către fiul său, nu se mai încadrează în tiparele 
politicii împăraţilor de mai tîrziu. 

Mai sus (p. 98) am vorbit despre fondarea coloniei 
Camalodunum, care a coincis cu invazia; s-a menţionat şi că în 
unele localităţi britanice constituţia urbană italică a fost 


introdusă de timpuriu. Din acest punct de vedere, Britania a fost 
tratată mai degrabă după modelul Hispaniei decît după cel al 
continentului celtic. 

Comparată cu alte ţinuturi, situaţia internă a Britaniei 
trebuie să fi fost multumitoare, şi aceasta în ciuda neajunsurilor 
generale ale guvernării imperiale. În timp ce în nord se 
practicau numai vinătoarea şi păstoritul şi atît locuitorii, cît şi 
vecinii erau oricind gata să se învrăjbească şi să jefuiască, în 
sud, agricultura şi, alături de ea, creşterea animalelor sau 
exploatarea minieră cunoscură o dezvoltare modestă datorită 
păcii netulburate: oratorii gali din timpul lui Dioclețian laudă 
bogăţia fertilei insule şi deseori legiunile renane şi-au primit 
grîul din Britania. 

Reţeaua de drumuri din insulă, deosebit de dezvoltată şi la 
care a contribuit mai ales Hadrian prin construcţia valului său, a 
servit, bineînţeles, mai întîi unor scopuri militare; dar, alături, ba 
înaintea taberelor de legiune, Londinium a ocupat un loc care 
evidenţiază poziţia sa conducătoare în cadrul relaţiilor 
comerciale. Numai în Wales drumurile imperiale erau construite 
doar în vecinătatea imediată a castrelor romane: de la Isca la 
Nidum (Neath) şi de la Deva la punctul de trecere pe insula 
Mona. 

Faţă de romanizare, Britania romană a adoptat o atitudine 
asemănătoare celei din Galia centrală şi septentrională. 
Divinităţile naţionale, Mars Belatucadrus sau Cocidius, zeiţa 
Sulis, echivalată cu Minerva, al cărei nume îl purta actualul oraş 
Bath, au mai fost venerate şi în limba latină. Mai mult decit pe 
continent, limba şi obiceiurile din Italia pătrunse pe insulă au 
rămas o plantă exotică: spre sfirşitul secolului |, familiile nobile 
refuzau atît limba latină, cît şi portul latin. În Britania, marile 
centre urbane, veritabilele focare ale noii culturi, erau mai slab 
dezvoltate; nu ştim cu siguranţă care dintre oraşele engleze a 
servit drept sediu pentru conciliul provinciei şi pentru cultul 
comun al împăratului şi în care dintre cele trei castre şi-a avut 
reşedinţa guvernatorul provinciei; dacă, şi aceasta pare să 
corespundă realităţii, Camalodunum a fost capitala civilă a 
Britaniei, iar Eburacum cea militară, cea din urmă nu se poate 
compara cu Mainz, la fel cum cea dintii nu se putea compara cu 
Lyon. Ruinele renumitelor localităţi, ale oraşului veteranilor lui 
Claudius, Camalodunum, şi ale populatului oraş comercial 


Londinium şi, în aceeaşi măsură, cele ale multisecularelor castre 
de legiune de la Deva, Isca sau Eburacum ne-au oferit doar un 
număr redus de monumente epigrafice, în timp ce cunoscutele 
oraşe de drept roman, precum colonia Glevum (Gloucester), 
municipiul Verulamium, nici măcar unul. În Britania, obiceiul 
ridicării unor astfel de monumente, pe care se bazează 
cunoştinţele noastre în aceste cazuri, nu s-a încetățenit 
niciodată cu adevărat, iar în interiorul ţării galilor şi în alte 
regiuni mai puţin accesibile monumentele romane lipsesc cu 
desăvîrşire. Însă alături stau evidente mărturii despre circulaţia 
şi comerțul intens semnalate de Tacitus: astfel sînt 
nenumăratele cupe scoase din ruinele Londrei şi reţeaua rutieră 
din Londra. Străduinţele lui Agricola de a încetăţeni şi în Britania 
zelul municipal pentru împodobirea propriului oraş cu edificii şi 
monumente, aşa cum s-a extins din ltalia şi asupra Africii şi 
Hispaniei, şi de a-i determina pe insulari să-şi înfrumuseţeze 
forurile şi să înalțe temple şi palate, ca în alte locuri, nu au dat 
rezultatul scontat. Economia privată prezintă însă o imagine 
total diferită: impunătoare vile, construite şi ornate după 
modelul roman, din care s-au păstrat numai pavimentele de 
mozaic, se întîlnesc în Britania sudică pînă în ţinutul de la York 
cu aceeaşi frecvenţă ca şi în părţile renane. Treptat, din Galia 
pătrunse educaţia superioară instituţionalizată pentru tineret. 
Printre succesele administrative ale lui Agricola se aminteşte şi 
introducerea majordomului roman în casele nobile ale insulei. In 
timpul lui Hadrian, Britania era desemnată ca o ţară cucerită de 
magiştrii gali şi „deja Thule vorbeşte despre angajarea unui 
profesor”. Aceşti magiştri erau, înainte de toate, latini, dar au 
venit aici şi greci. Plutarh ne vorbeşte despre o discuţie purtată 
la Delphi cu un gramatician grec din Tarsos, revenit în patrie din 
Britania. Dacă în Anglia actuală, exceptind Wales şi, pînă nu 
demult, şi Cornwall, a dispărut vechea limbă autohtonă, ea nu a 
cedat în faţa anglilor sau saxonilor, ci în faţa idiomului latin; şi 
aşa cum se întîmplă în ţările de graniţă, în epoca tirzie a 
imperiului britanul era cel mai fidel aliat al Romei. Britania n-a 
renunţat la Roma, ci Roma la Britania : ultimele mărturii care au 
ajuns pînă la noi de pe insulă sînt rugăminţile fierbinţi ale 
populaţiei adresate împăratului Honorius în care invocau 
protecţia împotriva saxonilor, alături de răspunsul acestuia: să 
se ajute cum vor putea. 


Capitolul VI 
Provinciile dunărene şi războaiele de pe Dunăre 


Granița Dunării este opera lui Augustus aşa cum graniţa 
Rinului este cea a lui Caesar. Cînd cel dintii veni la conducere, 
romanii abia ajunseseră stăpiînii Alpilor, în Peninsula Italică, ai 
Haemusului (Munţii Balcani), în cea greacă, şi ai fişiilor de 
coastă la Marea Adriatică şi Marea Neagră; nicăieri teritoriul lor 
nu ajungea pînă la măreţul fluviu care separă Europa sudică de 
cea nordică; atit Italia septentrională, cît şi oraşele comerciale 
din Illyricum şi Pont, mai mult încă, ţinuturile civilizate ale 
Macedoniei şi Traciei erau expuse în permanenţă expedițiilor de 
jaf ale triburilor vecine, barbare şi turbulente. Pînă la moartea 
lui Augustus locul provinciei Illyricum, abia înzestrată cu o 
administraţie proprie, fusese luat de cinci mari districte 
administrative romane - Raetia, Noricum, lliria inferioară sau 
Panonia, lliria superioară sau Dalmația şi Moesia - şi, deşi nu 
peste tot graniţă militară, Dunărea devenise totuşi pe întregul ei 
curs graniţa politică a imperiului. Mai sus am prezentat 
supunerea relativ uşoară a acestor întinse ţinuturi, ca şi grava 
insurecție din anii 6-9 şi consecinţa acesteia din urmă: 
renunţarea la proiectul iniţial de mutare a graniţei de pe 
Dunărea superioară în Boemia şi pe Elba. Ne mai revine sarcina 
de a prezenta evoluţia acestor ţinuturi în perioada de după 
Augustus şi relaţiile romanilor cu triburile stabilite dincolo de 
Dunăre. 

Destinul Raetiei se împleteşte atît de strîns cu cel al 
Germaniei superioare, încît putem trimite la descrierea celei din 
urmă. Civilizaţia romană luată în ansamblu a cunoscut aici o 
dezvoltare redusă. Regiunea deluroasă a Alpilor, pe cursul 
superior al rîurilor Inn şi Rin, adăpostea o populaţie distinctă şi 
puţin numeroasă, probabil identică cu aceea care stăpinise 
cîndva partea estică a cîmpiei nord-italice şi înrudită cu etruscii. 
Alungată de pe aceste meleaguri de către celți, probabil şi de 
către iliri, ea se menținea în munţii septentrionali. In timp ce 
văile cu deschidere spre sud, precum cea a Adigelui, făceau 
corp comun cu ltalia, cele nordice le ofereau meridionalilor un 
spaţiu strîmt şi nu foarte potrivit pentru colonizare şi fondarea 


unor oraşe. Ce-i drept, mai la nord, pe platoul dintre Lacul 
Constanţa şi Inn, ocupat de triburile celtice ale vindelicilor, 
cultura romană ar fi putut prinde rădăcini. Insă în acest ţinut, 
care, spre deosebire de Noricum, nu putea deveni o prelungire 
directă a ltaliei şi care - ca şi aşa-numitul teritoriu decumat 
învecinat - a fost apreciat de către romani mai întîi doar ca o 
linie de demarcaţie împotriva germanilor, politica epocii 
imperiale timpurii impuse mai degrabă o frinare a dezvoltării 
culturii. Mai sus (p. 15) am remarcat deja că, imediat după 
cucerire, romanii au trecut la depopularea ținutului. Această 
afirmaţie este sprijinită şi de faptul că la începutul epocii 
imperiale nu s-a format nici o singură comunitate organizată 
conform modelului roman. Fondarea cetății Augusta 
Vindelicorum, actualul Augsburg, a fost într-adevăr inseparabilă 
de construirea marelui drum realizat odată cu ocuparea, chiar 
de către mai virstnicul Drusus, a ținutului întins de la crestele 
Alpilor pînă la Dunăre (p. 16); însă această localitate care a 
cunoscut o înflorire rapidă a rămas timp de un secol un simplu 
tîrg, pînă cînd Hadrian părăsi şi în această privinţă calea trasată 
de Augustus şi incluse ţinutul vindelicilor în politica de 
romanizare a nordului. Acordarea dreptului urban roman 
localităţii principale a vindelicilor de către Hadrian poate fi 
corelată cu avansarea simultană a graniţei militare de pe Rinul 
superior şi cu apariţia oraşelor romane în fostul teritoriu 
decumat; însă şi mai tîrziu Augusta a rămas unicul centru mai 
mare al civilizaţiei romane în Raetia. Frinarea acesteia a fost 
determinată şi de organizarea militară. Provincia a fost de la 
bun început sub administraţia imperială şi nu putea rămîne fără 
o garnizoană, dar, aşa cum s-a arătat mai sus, guvernul a fost 
silit din considerente deosebite să trimită în Raetia numai trupe 
de rang secundar şi, chiar dacă numeric importante, micile 
castre permanente ale alelor şi cohortelor n-au putut exercita o 
influenţă civilizatoare şi urbanizatoare aşa cum au făcut-o 
taberele legiunilor. Ce-i drept, din cauza războiului marcomanic, 
cartierul general din Raetia - Castra Regina, actualul 
Regensburg - a primit o legiune în timpul lui Marcus, dar chiar şi 
această localitate pare să fi rămas în epoca romană numai o 
aşezare militară, neegalind probabil în privinţa dezvoltării 
urbane nici măcar castrele de rangul al doilea de pe Rin, ca, de 
exemplu, Bonna. 


În alt context (p. 89) s-a remarcat că graniţa Raetiei a fost 
împinsă în vest încă din timpul lui Traian dincolo de Dunăre şi s- 
a arătat că, asemănător teritoriului decumat, acest ţinut a fost 
înglobat imperiului probabil fără folosirea forţei armate. De 
asemenea, s-a remarcat deja că fortificarea acestui ţinut se 
leagă probabil de invaziile chattilor, care ajung sub Marcus pînă 
aici, şi că aceştia din urmă şi, mai tîrziu, în secolul al Ill-lea, 
alemanii au biîntuit atit acest teritoriu îndepărtat, cît şi Raetia 
însăşi, în cele din urmă smulgiîndu-le romanilor în timpul lui 
Gallienus. 

În privinţa structurii, provincia vecină Noricum a fost 
organizată asemănător Raetiei, cunoscînd însă, din alte puncte 
de vedere, o dezvoltare particulară. Direcţia nord-estică oferă 
Italiei cea mai bună deschidere pentru relaţiile continentale; ca 
nicăieri în ţinutul dunărean, lărgirea graniţelor din timpul lui 
Augustus a fost pregătită aici de relaţiile comerciale ale cetăţii 
Aquileia atît prin Friul spre Dunărea superioară şi minele de fier 
de la Noreia, cît şi peste Alpii lulieni spre valea Savei. Nauportus 
(Oberlaibach), dincolo de trecătoare, devenise încă în epoca 
republicană o localitate comercială romană, iar mai tîrziu Emona 
(Laibach) - o colonie romană de cetăţeni, aparţinind de fapt 
Italiei de la fondarea ei de către Augustus - a fost înglobată 
Italiei de drept. Din această cauză, aşa cum s-a evidenţiat (p. 
15), probabil că a fost suficientă simpla proclamare pentru a 
transforma acest „regat” într-o provincie romană. Populaţia, la 
origine probabil ilirică, mai tîrziu în bună parte celtică, nu 
vădeşte nici o urmă din acea conservare a obiceiurilor şi limbii 
naţionale pe care o putem constata la celții Occidentului. Limba 
şi obiceiurile romane s-au statornicit de timpuriu aici; iar 
împăratul Claudius a organizat în baza constituţiei municipale 
italice întregul teritoriu, chiar şi pe cel nordic, separat de valea 
Dravei, de lanţul Munţilor Tauern. În timp ce în ţinuturile vecine, 
Raetia şi Panonia, monumentele de limbă latină fie lipsesc, fie 
apar numai în centrele mai mari, văile rîurilor Drava, Mur şi 
Salzach şi ale afluenților lor abundă, pînă în zona muntoasă, în 
mărturii ale profundei lor romanizări. Noricum deveni un ţinut 
avansat şi, într-un anumit sens, o parte a Italiei. Atît timp cit 
italicii au fost preferaţi în cazul recrutărilor pentru legiuni şi 
pentru gardă, această preferinţă n-a fost extinsă asupra nici 
uneia dintre provincii într-o asemenea măsură ca în cazul 


acesteia. 

Noricum aproape că se identifică cu Raetia în privinţa 
forţelor militare. Din motivele arătate mai sus, în primele două 
secole ale epocii imperiale au existat numai tabere ale alelor şi 
cohortelor; tocmai din această cauză, Carnuntum (Petronell, 
lîngă Viena), care ţinea de Noricum în epoca lui Augustus, a fost 
înglobat Panoniei din momentul transferării legiunilor ilirice în 
acest loc. Castrele permanente mai mici din Noricum, situate pe 
Dunăre, şi chiar şi cel al lui Marcus, care a cantonat o legiune şi 
în această provincie şi a construit în acest scop castrul de la 
Lauriacum (Enns), nu au avut importanţă pentru dezvoltarea 
urbană; marile localităţi ale Noricumului, precum Celeia (Cilli) pe 
Sann, Aguontum (Lienz), Teurnia (în apropiere de Spittal), 
Virunum  (Zollfeld, lîngă Klagenfurt) şi luvavum în nord 
(Salzburg), au rezultat din elemente pur civile. 

In epoca republicană, Illyricum - cu alte cuvinte, teritoriul 
roman situat între Italia şi Macedonia - a fost divizat în două: o 
parte mai mică a fost unită cu guvernarea greco-macodeneană, 
iar partea mai mare a fost administrată ca un ţinut adiacent 
ltaliei şi, după instituirea Galiei Cisalpine, ca o regiune a 
acesteia din urmă. Ţinutul se identifică pînă la un anumit grad 
cu tribul, foarte mare, al cărui nume romanii l-au dat şi regiunii: 
este acela ale cărui rămăşiţe şi-au păstrat pînă astăzi vechea 
naţionalitate şi propria limbă, undeva în extremitatea sudică a 
teritoriului său, atit de întins cîndva, sub denumirea de 
schipetari, cum îşi spun ei înşişi, ori arnăuţi sau albanezi, cum îi 
numesc vecinii lor. Tribul acesta face parte din familia indo- 
germanică, iar în cadrul acesteia, constrins şi de condiţiile 
geografice, se apropie cel mai mult sferei greceşti, însă faţă de 
aceasta şi-a păstrat o independenţă cel puţin la fel de mare 
precum cel latin sau celtic. La început, această naţiune ocupa 
coasta Mării Adriatice de la vărsarea Padului, prin Istria, 
Dalmația, Epir, pînă în apropiere de Acarnania şi Etolia; în zona 
continentală ocupa, de asemenea, Macedonia superioară, ca şi 
Serbia şi Bosnia de astăzi, precum şi întregul teritoriu maghiar 
de pe malul drept al Dunării. Aşadar, ea se învecinează în est cu 
populaţiile tracice, în vest cu cele celtice, Tacitus deosebind-o 
explicit de acestea din urmă. Avînd o natură viguroasă, de tip 
meridional, cu păr negru şi ochi de culoare închisă, ea se 
deosebeşte întru totul de celți şi cu atît mai mult de germani. 


Această naţiune era alcătuită din oameni sobri, moderati, 
neînfricaţi şi mîndri, soldaţi excelenți, care nu se pretau însă la 
dezvoltare civică, fiind mai degrabă păstori decit agricultori. Ei 
nu au ajuns la o dezvoltare politică superioară. Pe coasta italică 
s-au confruntat mai întîi cu celții; din cauza rivalităţii lor cu celții, 
populaţiile de aici, probabil de origine ilirică, îndeosebi veneţii, 
au devenit de timpuriu supuşi docili ai romanilor. La sfîrșitul 
secolului al VI-lea al Romei, teritoriul lor a fost restrîns şi mai 
mult prin fondarea cetăţii Aquileia şi supunerea peninsulei Istria 
(|, p. 462). Pe coasta de est a Mării Mediterane cele mai 
importante insule şi porturile sudice ale continentului fuseseră 
ocupate de mult de temerarii corăbieri greci. Cînd stăpiînii de la 
Scodra (Scutari) - într-un anumit sens, atit în vechime, cît şi în 
prezent, centrul ţării ilirice - începură să dezvolte o putere 
proprie şi să se războiască îndeosebi pe mare cu grecii, Roma i- 
a supus încă înainte de războiul lui Hannibal cu o forţă 
irezistibilă şi a trecut întreaga coastă sub protectoratul ei (|, p. 
378); apoi după ce tiranul de la Scodra împărţise cu regele 
Perseus al Macedoniei atît războiul, cît şi înfringerea, s-a ajuns 
curînd la deplina dezmembrare a principatului (|, p. 534). După 
lupte îndelungate, romanii au ocupat oraşul, la sfîrşitul secolului 
al VI-lea, iar în prima jumătate a celui următor, inclusiv coasta 
dintre Istria şi Scodra (II, pp. 115, 117). În interiorul ţării, ilirii 
aproape nici nu s-au întîlnit cu romanii în epoca republicană; în 
schimb, pătrunzînd din vest, celții trebuie să fi luat în stăpinire o 
bună parte a ținutului la origine iliric, ca, de exemplu, Noricum, 
locuit mai tîrziu preponderent de celți. Şi latobicii din Carintia 
actuală sînt celți; iar atunci cînd Caesar şi Augustus au supus 
stăpiînirii romane districtele sudice ale Panoniei, întregul ţinut 
dintre Sava şi Drava, precum şi valea rîului Raab erau locuite de 
ambele triburi mari care se amestecaseră aici. Este foarte 
probabil ca această pătrundere masivă a elementelor celtice, 
combinată cu configuraţia întinsă a terenului, să fi contribuit în 
bună parte la decăderea naţiunii ilirice în ţinuturile panonice. 
Dimpotrivă, cu excepţia scordiscilor, celții nu au pătruns în 
partea meridională a ținuturilor locuite de iliri. Mai sus am 
amintit de aşezarea lor pe Sava inferioară pînă la Morava şi de 
incursiunile lor care au ameninţat chiar şi Thessalonike (Il, p. 
116). Aici, într-un anumit sens, grecii le-au eliberat locul; 
declinul puterii macedonene şi pustiirea Epirului şi Etoliei 


trebuie să fi favorizat extinderea vecinilor iliri. În epoca 
imperială, Bosnia, Serbia şi îndeosebi Albania au fost ilirice, cea 
din urmă rămînînd astfel pînă în zilele noastre. 

Mai sus am relatat că deja Caesar intenţionase să 
transforme Illyricum într-o provincie de sine stătătoare şi că 
această intenţie a fost transpusă în fapt cu ocazia împărțirii 
provinciilor între Augustus şi senat; că această guvernare, 
acordată mai întîi senatului, a trecut în seama împăratului din 
cauza necesităţii purtării războiului; că Augustus diviză această 
guvernare şi transformă stăpînirea asupra ținutului interior, atit 
în Dalmația, cît şi în regiunea Savei, dintr-una nominală într-una 
efectivă; că, după o luptă dificilă de patru ani, înfrînse, în sfîrşit, 
puternica insurecție naţională care izbucnise la ilirii dalmaţi şi 
panonieni în anul 6 d.Cr. Ne revine sarcina să prezentăm mai 
întîi soarta ulterioară a provinciei sudice. 

În urma experienţei dobîndite cu ocazia insurecției, 
păreau necesare nu numai folosirea contingentelor recrutate din 
Illyricum în alte părţi - şi nu în patrie, ca pînă atunci -, ci şi 
instituirea unui comandament de prim rang pentru stăpînirea 
dalmaţilor şi panonienilor. La scurt timp, acesta şi-a atins 
scopul. Rezistenţa pe care ilirii au opus-o stăpinirii străine în 
timpul lui Augustus s-a potolit după acea unică şi grandioasă 
furtună; pentru perioada care a urmat, mărturiile noastre nu mai 
înregistrează nici o mişcare asemănătoare, nici măcar una 
parţială. Odată cu guvernarea imperială a debutat o epocă nouă 
pentru partea sudică a lliriei sau, după expresia romană, cea 
superioară, provincia Dalmația, cum este denumită îndeobşte 
începînd cu dinastia Flaviilor. Negustorii greci întemeiaseră pe 
coasta învecinată cele două mari emporii Apollonia (lîngă 
Valona) şi Dyrrhachium (Durazzo); tocmai din această cauză 
regiunea fusese trecută sub administraţia grecească încă din 
timpul republicii. Dar în părţile mai nordice elenii se stabiliseră 
numai pe insulele apropiate de țărm - Issa (Lissa), Pharos 
(Lesina) şi Corcyra Neagră (Curzola) -, înjghebînd relaţii cu 
indigenii, înainte de toate pe litoralul de la Narona şi în 
localităţile învecinate cu Salona. În timpul republicii, 
comercianții italici, moştenitorii celor greci, se stabiliseră în 
porturile principale, Epitaurum (Ragusa Vecchia), Narona, 
Salonae, lader (Zara), într-un număr atît de mare, încît au putut 
juca un rol important în războiul dintre Caesar şi Pompeius. Insă 


abia sub Augustus aceste localităţi au fost întărite prin 
colonizarea veteranilor şi, ceea ce este mai important, au primit 
dreptul municipal. În acelaşi timp, atît suprimarea energică a 
cuiburilor de pirați de pe insule, cît şi supunerea interiorului ţării 
şi împingerea graniţei romane către Dunăre au sprijinit mai ales 
interesele acestor italici colonizați pe coasta orientală a Mării 
Adriatice. O înflorire rapidă cunoscu mai ales Salonae, capitala 
ţării, reşedinţa guvernatorului şi a întregii administrații, ea 
depăşind cu mult coloniile greceşti mai vechi Apollonia şi 
Dyrrachium, deşi chiar şi în acest din urmă oraş au fost trimişi, 
tot sub Augustus, colonişti italici - bineînţeles nu era vorba de 
veterani, ci de italici expropriaţi - şi oraşul a fost instituit ca o 
comunitate de cetăţeni romani. Este foarte probabil ca înflorirea 
Dalmației şi decăderea coastei iliro-macedonene să fi fost 
condiţionate mai ales de opoziţia dintre guvernarea imperială şi 
cea senatorială, cea dintii excelînd atît prin administraţia mai 
bună, cît şi prin favorizarea de către stăpînul propriu-zis. În 
acelaşi context trebuie să fie plasată şi conservarea 
naţionalităţii ilirice, mai pronunţată în perimetrul guvernării 
macedonene decit în al celei dalmate; în teritoriile guvernate de 
Macedonia ea a persistat pînă în zilele noastre, iar în epoca 
imperială, cu excepţia oraşului grecesc Apollonia şi a coloniei 
italice Dyrrhachium, în interiorul ţării trebuie să se fi menţinut 
limba poporului, cea lirică, alături de cele două limbi oficiale. 
Dimpotrivă, în măsura posibilităţilor, coasta şi insulele Dalmației 
- regiunea inospitalieră de la nord de lader a trebuit să rămînă 
în urmă - au fost organizate conform constituţiei municipale 
italice şi în curînd pe întregul litoral se vorbea latineşte, aşa cum 
se vorbeşte astăzi idiomul venețienilor. Pătrunderea civilizaţiei 
în interiorul ținutului a fost îngreunată şi de configuraţia 
geografică. Rîurile cele mai importante ale Dalmației formează 
mai degrabă cascade decit căi fluviale, iar construirea 
drumurilor întîmpină dificultăţi neobişnuite din cauza specificului 
lanțurilor sale muntoase. Guvernul roman a întreprins eforturi 
serioase pentru „a-şi deschide ţara”. În valea rîului Kerka, sub 
protecţia taberei de legiune de la Burnum, în cea a rîului 
Cettina, sub protecţia taberei de la Delminium, ambele castre 
fiind şi aici purtătoarele civilizării şi latinizării, s-au dezvoltat 
agricultura conform modelului italic, plantarea viţei-de-vie şi a 
măslinului şi, în general, modul de viaţă şi obiceiurile din Italia. 


În schimb, dincolo de cumpăna apelor, între Marea Adriatică şi 
Dunăre, văile de la Kulpa pînă la Drin, mai puţin propice 
agriculturii, au rămas în epoca romană într-o situaţie primitivă 
similară cu cea a Bosniei actuale. Intr-adevăr, cu ajutorul 
soldaţilor din castrele dalmate de la Salonae, împăratul Tiberius 
a construit diferite drumuri pînă în văile Bosniei; dar, se pare, 
guvernările ulterioare au abandonat dificila sarcină. In curînd, 
Dalmația nu mai avu nevoie de protecţia militară de-a lungul 
coastei şi în regiunile învecinate; deja Vespasian a putut să 
retragă legiunile de pe Kerka şi Cettina şi să le folosească în alte 
părţi. În secolul al Ill-lea, în timpul decăderii generale a 
imperiului, Dalmația a suferit relativ puţin; mai mult, Salonae şi- 
a atins probabil abia atunci maxima înflorire. Bineînţeles, 
aceasta se datorează în parte faptului că regenatorul statului 
roman, împăratul Dioclețian, a fost un dalmat şi că prin 
tendinţele sale de a priva Roma de rolul de capitală a favorizat 
mai ales capitala patriei sale. Alături de acest oraş el a înălţat 
grandiosul palat de la care şi-a împrumutat numele actuala 
capitală a provinciei, Spalato; în interiorul palatului templul 
servea drept catedrală şi baptisteriu. Dar Salonae n-a devenit o 
metropolă datorită lui Dioclețian, ci el a ales-o ca reşedinţă 
particulară întrucît deja ajunsese la acest nivel; în aceste 
vremuri comerţul, navigația şi meşteşugurile trebuie să se fi 
concentrat în aceste regiuni mai ales la Aquileia şi Salonae, 
acesta din urmă fiind unul dintre cele mai populate şi mai 
bogate oraşe ale Occidentului. Cel puţin în epoca imperială 
tîirzie, bogatele mine de fier din Bosnia trebuie să fi fost 
exploatate intens, de asemenea, pădurile provinciei furnizau în 
cantităţi enorme lemne excelente pentru construcţii; şi 
înfloritoarea industrie textilă a ținutului este atestată pînă astăzi 
de dalmatica sacerdotală. În general, civilizarea şi romanizarea 
Dalmației este unul dintre cele mai specifice şi mai 
semnificative evenimente ale epocii imperiale. Granița Dalmației 
şi Macedoniei constituie în acelaşi timp linia de demarcaţie 
politică şi lingvistică dintre Occident şi Orient. Ca şi sferele de 
dominație ale lui Caesar şi Marcus Antonius, la Scodra se 
întîlnesc în secolul al IV-lea, după împărţirea imperiului, şi cele 
ale Romei şi Bizanțului. Aici, provincia latină Dalmația se 
învecinează cu provincia greacă Macedonia; aici, înălţindu-se cu 
vigoare şi superioritate, exercitind o propagandă care dădea 


roade, sora mai tînără se găseşte alături de cea mai virstnică. 

În timp ce, curînd după constituirea ei, provincia ilirică 
sudică şi guvernarea ei paşnică nu se mai remarcă din punct de 
vedere istoric, Illiyricumul nordic sau, cum este numit îndeobşte, 
Panonia, formează în epoca imperială unul dintre marile centre 
militare şi, în consecinţă, şi politice. La fel ca taberele renane în 
Occident, cele panonice deţin poziţia conducătoare în armata 
dunăreană, lor supunîndu-li-se cele dalmate şi moesice, precum 
legiunile Hispaniei şi Britaniei celor renane. Civilizaţia romană se 
află şi rămîne aici sub influenţa castrelor care, spre deosebire de 
Dalmația, nu au existat numai cîteva generaţii, ci permanent. 
După înfringerea răscoalei lui Bato, armata ordinară din 
provincie însuma mai întîi trei, iar apoi, după toate aparențele, 
numai două legiuni, evoluţia ulterioară fiind determinată de 
taberele lor permanente şi de dislocările lor. Dacă, după primul 
război împotriva dalmaţilor, Augustus alesese drept centru 
militar Siscia, la vărsarea Kulpei în Sava, Tiberius, după ce 
supusese Panonia cel puţin pînă la Drava, le împinsese pînă la 
acest rîu, iar de atunci cel puţin unul dintre cartierele generale 
panoniene se găsea la Poetovio (Pettau), la graniţa cu Noricum. 
Cauza care a determinat răminerea integrală sau parţială a 
armatei panoniene în valea Dravei trebuie să fi fost aceeaşi care 
a dus la construirea castrelor de legiune din Dalmația; trupele 
erau necesare aici pentru a ţine supuşii în subordine, atit în 
învecinatul Noricum, cît şi, înainte de toate, chiar în ţinutul 
Dravei. Paza pe Dunăre era asigurată de flota romană, atestată 
deja pentru anul 50 şi, probabil, creată odată cu provincia. 
Probabil că nici sub dinastia iulio-claudiană nu existau încă 
tabere de legiune de-a lungul Dunării; aici trebuie să fie luat în 
considerare şi faptul că statul suebilor, învecinat cu provincia, 
era întru totul dependent de Roma şi putea asigura apărarea 
graniţei. Asemenea castrelor dalmate, Vespasian a renunţat la 
taberele de pe Drava şi le-a dislocat pe Dunăre; de atunci, 
marele cartier general al armatei din Panonia a devenit 
Carnuntum (Petronell, la est de Viena), care era înainte centrul 
armatei din Noricum, alături de Vindobona (Viena). 

Evoluţia civică în Panonia poate fi comparată cu cea din 
Noricum şi de pe coasta Dalmației, manifestindu-se doar în 
cîteva districte, situate de-a lungul graniţei cu Noricum şi 
aparţinind iniţial acestei din urmă provincii: Emona şi valea 


superioară a Savei se găsesc la acelaşi nivel cu Noricum, iar 
dacă Savaria (Steinamanger) a primit constituţia urbană italică 
odată cu oraşele norice, această localitate trebuie să fi făcut 
parte din Noricum atit timp cît Carnuntum fusese un oraş noric. 
Abia după staționarea trupelor pe Dunăre, guvernul trecu la 
organizarea urbană a hinterlandului. În ţinutul vestic, la origine 
noric, Scarbantia (Odenburg, lîngă Lacul Neusiedler) obţinu 
dreptul urban în timpul Flaviilor, pe cînd Vindobona şi 
Carnuntum ajunseră de la sine oraşe-castru. Siscia şi Sirmiurn, 
între Sava şi Drava, primiră dreptul urban în timpul Flaviilor, 
Poetovio (Pettau), pe Drava, în timpul lui Traian, iar Mursa 
(Eszeg) obţinu dreptul de colonie sub Hadrian - pentru a aminti 
aici numai localităţile principale. Mai sus am stabilit deja că 
populaţia preponderent ilirică, dar în bună parte şi celtică n-a 
opus romanizării o rezistenţă energică; vechea limbă şi vechile 
obiceiuri dispărură odată cu aşezarea romanilor şi se conservară 
numai în districtele mai îndepărtate. Meleagurile de la est de rîul 
Raab şi de la nord de Drava, pînă la Dunăre, întinse, dar puţin 
atrăgătoare, au fost incluse în imperiu deja din timpul lui 
Augustus, însă, probabil, la fel ca Germania înainte de bătălia lui 
Varus, dezvoltarea urbană nu s-a putut înrădăcina aici nici 
atunci şi nici mai tîrziu; timp îndelungat, acest teritoriu a fost 
ocupat din punct de vedere militar foarte slab sau chiar deloc. 
Această situaţie s-a schimbat întru cîtva abia după cucerirea 
Daciei de către Traian. Este mai potrivit să descriem avansarea 
castrelor panoniene spre graniţa orientală a provinciei, 
determinată de aceste evenimente, şi etapele ulterioare ale 
dezvoltării interioare a Panoniei în contextul războaielor lui 
Traian. 

Ultima porţiune a malului drept al Dunării, ţinutul deluros 
de ambele părţi ale Moravei (Margus) şi întinsa zonă de cîmpie 
dintre Haemus şi Dunăre, au fost locuite de populaţii tracice; 
considerăm necesar să ne oprim mai întîi asupra acestei mari 
ramuri în sine. Intr-un anumit sens, ea cunoaşte o evoluţie 
paralelă celei ilirice. Aşa cum ilirii au ocupat cîndva ţinuturile de 
la Marea Adriatică pînă la Dunărea mijlocie, la fel tracii au locuit 
odinioară la est de iliri, de la Marea Egee pînă la gurile Dunării, 
îndeosebi în actuala Transilvanie, dar şi dincolo de Bosfor cel 
puţin în Bitinia şi pînă în Frigia. Pe bună dreptate, dintre 
popoarele cunoscute lui, Herodot îi numeşte pe traci cei mai 


numeroşi alături de inzi. Asemenea tribului iliric, nici cel tracic 
nu şi-a atins culmea dezvoltării şi apare mai degrabă prejudiciat 
şi înlăturat de alte popoare decit într-o evoluţie proprie care să 
pătrundă în amintirea istorică. Dar, dacă limba şi obiceiurile 
ilirilor s-au păstrat pînă în zilele noastre, ce-i drept într-o formă 
deteriorată de trecerea secolelor, şi dacă putem transpune 
imaginea palicarului istoriei moderne cu oarecare îndreptăţire în 
epoca Imperiului Roman, această constatare nu este valabilă în 
cazul triburilor tracice. Numeroase şi indubitabile mărturii 
demonstrează că populaţiile ținutului, numit pînă la urmă Tracia 
în baza împărţirii provinciale romane, ca şi cele moesice dintre 
Balcani şi Dunăre, şi, în aceeaşi măsură, geții sau dacii pe malul 
celălalt al Dunării au vorbit cu toţii una şi aceeaşi limbă. Această 
limbă a deţinut în Imperiul Roman o poziţie asemănătoare cu 
cea a celților şi sirienilor. Strabo, istoricul şi geograful perioadei 
lui Augustus, evidenţiază că popoarele amintite vorbeau aceeaşi 
limbă. În unele scrieri botanice ale epocii imperiale se amintesc 
denumirile dacice ale unui număr de plante. Cînd 
contemporanul său, poetul Ovidiu, avu ocazia să reflecteze, 
departe, în Dobrogea, asupra vieţii sale prea uşuratice, el îşi 
folosi timpul liber pentru a învăţa limba getică, devenind 
aproape un poet al geților. 


Şi, vai! am scris o poezie în limba getică. 
Nu mă feliciţi, că am fost apreciat de geţi? 


Dar, dacă barzii irlandezi, misionarii sirieni şi văile din 
munţii Albaniei au asigurat altor idiomuri ale epocii imperiale o 
anumită  persistenţă, cel tracic a dispărut din cauza 
turbulentelor migrații din ţinutul dunărean şi a copleşitoarei 
influenţe a Constantinopolelui; nu sîntem în stare nici măcar să 
stabilim locul care îi revine în arborele genealogic al popoarelor. 
Din descrierile tradiţiilor şi obiceiurilor diferitelor populaţii 
tracice, despre care s-au păstrat numeroase menţiuni, nu 
rezultă trăsături individuale valabile pentru întreaga ramură şi, 
în cele mai multe cazuri, ele evidenţiază numai amănuntele 
caracteristice pentru toate populaţiile aflate pe o treaptă joasă a 
dezvoltării culturale. Însă tracii au fost şi au rămas soldaţi 
înnăscuţi, fiind din timpul războaielor peloponesiace şi ale lui 
Alexandru pînă la cele ale cezarilor romani apți să servească cu 


succes atît în cavalerie, cît şi în infanteria uşoară, indiferent 
dacă se opuneau împăraţilor sau luptau, cum s-a întîmplat mai 
tîrziu, sub stindardele lor. Şi sălbatica, dar grandioasa venerare 
a divinităţilor poate fi privită ca o trăsătură de bază a acestei 
ramuri; de asemenea, nestăvilita izbucnire a freneziei tinereşti 
odată cu venirea primăverii, nocturnele sărbători din munţi, care 
culminau cu cortegiile de făclii ale fetelor, cu muzica 
asurzitoare, îmbătătoare a simţurilor, vinul şi sîngele curgînd în 
şiroaie, cu sărbătorile care incitau toate pasiunile senzuale pînă 
la delir; Dionysos, măreţul şi cumplitul, este un zeu tracic şi 
toate elementele de acest gen care străbat cultul elen şi roman 
se leagă de datini tracice sau frigiene. 

În timp ce populaţiile ilirice din Dalmația şi Panonia n-au 
mai apelat, împotriva romanilor, la decizia armelor după 
suprimarea marii insurecţii din ultimii ani ai lui Augustus, 
triburile tracice s-au comportat altfel: sentimentul de libertate, 
deseori dovedit, şi dezlănţuita vitejie ale acestei naţiuni nu s-au 
dezminţit nici în perioada ei de declin. În ţinutul Traciei din sudul 
Munţilor Haemus, vechiul principat a rămas sub suzeranitate 
romană. Dintre ginţile princiare tracice se remarcase deja în 
epoci trecute dinastia autohtonă a odrişilor, cu reşedinţa la 
Bizye (Wiza), între Adrianopole şi coasta Mării Negre. După 
perioada triumviratelor, nu mai sînt amintiţi alţi regi traci decit 
cei proveniţi din această dinastie; se pare că Augustus i-a 
transformat în vasali sau i-a înlăturat pe ceilalţi principi şi că 
regalitatea tracică a fost acordată numai membrilor acestei 
ginţi. Această măsură a fost probabil necesară, întrucît, aşa cum 
vom arăta mai jos, în secolul | de-a lungul Dunării de Jos nu 
staţionau legiuni romane; Augustus se aştepta ca apărarea 
graniţei de la vărsarea Dunării să fie asigurată de către vasalii 
traci. Rhoemetalkes, care, în a doua jumătate a guvernării lui 
Augustus, stăpinea întreaga Tracie ca rege vasal Romei, şi copiii 
şi nepoţii săi au deţinut în această ţară aproximativ acelaşi rol 
pe care Herodes şi descendenţii săi îl aveau în Palestina: poziţia 
casei domnitoare este caracterizată de devotamentul 
necondiționat față de suzeran, de înclinațiile evidente spre 
obiceiurile romane şi, ca urmare, de învrăjbirea cu compatrioţii 
decişi să lupte pentru independenţa naţională. Marea insurecție 
tracică din anii 741-743 (13-11), relatată mai sus, se îndreptase 
mai întîi împotriva acestui Rhoemetalkes, precum şi a fratelui şi 


coregentului său, Kotys, care-şi pierdu cu acest prilej viaţa; 
fiindcă îşi datora reîntronarea romanilor, el îşi achită datoriile 
cîţiva ani mai tîrziu, păstrînd fidelitatea faţă de romani în timpul 
răscoalei  dalmaţilor şi locuitorilor Panoniei, căreia i se 
asociaseră şi dacii, rudele sale de trib, contribuind astfel esenţial 
la înfrîngerea ei. Fiul său Kotys era mai mult roman sau, mai 
degrabă, mai mult grec decit trac; el îşi socotea genealogia de 
la Eumolpos şi Erichthonios şi a obţinut astfel mîna unei rude a 
casei imperiale, strănepoata triumvirului Antonius. Era cîntat nu 
numai de poeţii greci şi latini ai timpului său, ci el însuşi era 
poet, şi nu de limbă getică. Ultimul dintre regii traci, 
Rhoemetalkes, fiul lui Kotys, care murise de tînăr, crescuse la 
Roma, fiind, ca şi Agrippa, fiul lui Herodes, camaradul din 
tinereţe al împăratului Gaius. Însă națiunea tracică nu 
împărtăşea în nici un caz înclinațiile romane ale casei 
domnitoare şi, atit în cazul Traciei, cît şi în cel al Palestinei, 
guvernul se convinse treptat că şubredul tron al vasalilor, 
menţinut numai prin necontenitele intervenţii ale puterii 
protectoare, era dăunător atît romanilor, cît şi ţării în sine; 
introducerea administraţiei directe era din toate punctele de 
vedere preferabilă. Impăratul Tiberius folosi disensiunile apărute 
în casa domnitoare pentru a trimite în anul 19 un guvernator 
roman în Tracia, Titus Trebellenus Rufus, ca tutore al principilor 
minori. Insă această ocupaţie avu de înfruntat rezistenţa, 
zadarnică, ce-i drept, dar dirză, a poporului care, mai ales în 
văile dintre munţi, nu se sinchisi de stăpînii desemnaţi de Roma 
şi ale cărui contingente, conduse de căpeteniile de trib, abia 
dacă se mai considerau soldaţi regali şi cu atît mai puţin soldaţi 
romani. Trimiterea lui Trebellenus provocă o răscoală în anul 21, 
la care participară nu numai cele mai dirze triburi tracice, ci care 
ameninţa să ia proporţii şi mai mari. Solii insurgenților trecură 
Haemus-ul pentru a declanşa războiul naţional în Moesia, poate 
şi mai departe spre nord. Însă legiunile din Moesia interveniră la 
timp pentru a despresura oraşul Philippopolis, asediat de 
răsculați, şi a reprima mişcarea. Ciţiva ani mai tirziu (25), cînd 
guvernul roman ordonă recrutări în Tracia, contingentele 
refuzară să servească în afara ţării proprii. Întrucît refuzul nu a 
fost luat în considerare, se răsculă întregul ţinut muntos, 
răzvrătire urmată de o luptă disperată în care insurgenții, înfrînţi 
în sfîrşit de foame şi sete, muriră fie de săbiile inamice, fie de 


cele proprii, renunţind mai degrabă la viaţă decit la vechea 
libertate. Sub forma tutelei, guvernarea directă a durat în Tracia 
pînă la moartea lui Tiberius; iar dacă la preluarea guvernării, 
împăratul Gaius retroceda stăpînirea atît prietenului trac de 
tinereţe, cît şi celui evreu, ea luă sfîrşit definitiv puţin timp după 
aceea (46), în timpul împăratului Claudius. Chiar şi această 
confiscare finală a regatului şi transformarea lui într-o provincie 
romană s-au lovit de o rezistenţă pe cît de deznădăjduită, pe atit 
de înverşunată. Opoziția a fost înfrintă odată cu introducerea 
administraţiei directe. Guvernatorul, la început din ordinul 
ecvestru, dar de rang senatorial, începînd cu perioada lui Traian, 
n-a dispus niciodată de o legiune. Corelat cu măsurile 
preventive luate de guvern, garnizoana staționată, chiar dacă 
nu număra mai mult de 2.000 de soldaţi, şi o mică escadră 
ancorată la Perinthos erau suficiente pentru a-i ţine pe traci în 
subordine. Construirea unor drumuri militare a fost începută 
imediat după confiscare; documentele atestă că încă în anul 61 
guvernul a instituit şi a predat circulaţiei edificiile staţiilor pentru 
cazarea călătorilor, necesare din cauza configurației ținutului. 
De atunci Tracia este o provincie importantă şi supusă 
imperiului; poate că nici una n-a furnizat contingente atit de 
numeroase pentru toate armele forţei militare, îndeosebi pentru 
cavalerie şi flotă, ca această veche patrie a gladiatorilor şi 
mercenarilor. 

Dificilele lupte pe care romanii au trebuit să le susţină cu 
aceeaşi naţiune pe aşa-numitul „mal tracic” - în ţinutul dintre 
Balcani şi Dunăre - şi care s-au finalizat cu instituirea 
comandamentului Moesia constituie, în epoca lui Augustus, un 
element esenţial al reglementării graniţei de nord şi au fost 
descrise deja în contextul lor (p. 14). Din Moesia nu se relatează 
nimic despre o rezistenţă asemănătoare celei pe care romanii 
au întîmpinat-o în Tracia; starea de spirit trebuie să fi fost 
identică, dar, din cauza ținutului de cîmpie şi a presiunii 
exercitate de legiunile cantonate la Viminacium, rezistenţa nu s- 
a manifestat deschis. 

Ca şi în cazul populațiilor ilirice, tracii primiră civilizaţia din 
două direcţii: dinspre coastă şi dinspre graniţa macedoneană, 
pe cea a elenilor, iar dinspre graniţele cu Dalmația şi Panonia, 
pe cea latină. Vom vorbi despre cea dintii atunci cînd vom trece 
la caracterizarea poziţiei grecilor europeni în epoca imperială. 


Este suficient să remarcăm aici nu numai că, în general, 
împărații au protejat şi în cazul acesta elenismul, oriunde l-au 
întîlnit, şi că întreaga coastă, inclusiv cea subordonată 
guvernatorului Moesiei, a rămas întotdeauna grecească, ci şi 
faptul că provincia Tracia, a cărei civilizare temeinică a debutat 
abia sub Traian, fiind întru totul o operă a epocii imperiale, nu a 
fost îndrumată spre făgaşul roman, ci elenizată. Deşi se aflau 
sub administrația Moesiei, chiar şi versanții nordici ai 
Haemusului au fost incluşi în această elenizare; Nikopolis, de pe 
Jantra, şi Marcianopolis, în apropiere de Varna, ambele ctitorii 
ale lui Traian, au fost organizate conform modelului grec. 

Civilizaţia latină a Moesiei prezintă aceleaşi caracteristici 
ca aceea din partea continentală a Dalmației şi Panoniei; cu 
singura deosebire că ea apare cu atit mai tirziu, mai 
inconsistentă şi alterată cu cît se îndepărtează de centrul 
originar. In aceste ţinuturi, ea a păşit pe calea castrelor 
legiunilor, pătrunzînd spre est odată cu ele; punctul de plecare l- 
au constituit probabil cele mai vechi castre ale Moesiei de la 
Singidinum (Belgrad) şi  Viminacium (Kostolac). Fireşte, 
corespunzător naturii apostolilor ei înarmaţi, ea s-a menţinut şi 
în Moesia superioară pe o treaptă foarte joasă, lăsînd stării 
originare un teren destul de vast. Viminacium a obţinut sub 
Hadrian dreptul urban italic. In prima perioadă a epocii 
imperiale, Moesia inferioară, între Balcani şi Dunăre, a rămas 
probabil în stadiul la care o găsiseră romanii; abia după 
construirea castrelor de legiune pe Dunărea de Jos, Novae, 
Durostorum şi Troesmis - ceea ce, cum va fi dovedit mai jos, s-a 
întîmplat chiar la începutul secolului al II-lea - această parte a 
malului drept al Dunării va deveni şi ea un centru al civilizaţiei 
italice care concorda cu ordinea militară. In aceste timpuri se 
fondează aici şi aşezări civile, mai ales oraşele Ratiaria, în 
apropiere de Vidin, şi Oescus la vărsarea lIskrei în Dunăre, 
precum şi de-a lungul Dunării, între marile castre permanente 
organizate conform modelului italic; în curînd, ţinutul s-a 
apropiat de nivelul culturii romane, încă existentă, dar intrată 
deja în declin. Incepînd cu Hadrian, de la care datează cele mai 
vechi borne miliare din zonă descoperite pînă în prezent, 
regenţii au desfăşurat în Moesia inferioară o intensă activitate în 
domeniul construirii drumurilor. 

Dacă ne întoarcem privirile de la prezentarea stăpinirii 


romane de pe malul drept al Dunării, în formele consacrate din 
timpul lui Augustus, spre situaţia şi locuitorii celui stîng, trebuie 
spus că trăsăturile caracteristice regiunii occidentale au fost 
schiţate în esenţă cu prilejul descrierii Germaniei superioare; am 
remarcat (p. 31) îndeosebi că, dintre toţi vecinii romanilor, 
hermundurii, germanii apropiaţi cel mai mult de Raetia, au fost 
cei mai paşnici, după cunoştinţele noastre neintrînd niciodată în 
conflict cu Roma. Mai sus s-a arătat deja că marcomanii sau, 
conform denumirii consacrate la romanii acestor timpuri, suebii, 
după ce îşi găsiseră o patrie nouă în vechea ţară a boiilor, 
actuala Boemia, şi intraseră, în vremea regelui Maroboduus, 
într-o organizaţie statală mai solidă, nu s-au angajat, ce-i drept, 
în războaiele romano-germanice, dar au fost salvaţi de invazia 
romană amenințătoare numai de intervenţia germanilor renani; 
de asemenea, că înnoita întrerupere a ofensivei romane pe Rin 
a determinat nimicirea acestui stat excesiv de neutru. Cu 
aceasta luă sfîrşit hegemonia pe care marcomanii conduşi de 
Maroboduus o ciştigaseră asupra mai îndepărtatelor populaţii 
din ţinutul Elbei; însuşi regele muri pribeag pe pămînt roman (p. 
38). Marcomanii şi vecinii lor înrudiţi din est, quazii din Moravia, 
au trecut în clientelă romană, în măsura în care, asemănător 
Armeniei, pretendenţii care rivalizau pentru putere se bazau şi 
aici în parte pe romani, aceştia din urmă arogindu-şi dreptul de 
învestire, pe care l-au exercitat după împrejurări. Catualda, 
principele gotonilor, care deținuse rolul principal în prăbuşirea 
lui Maroboduus şi preluase succesiunea acestuia, nu s-a putut 
menţine mult timp, mai ales că Vibilius, regele învecinaţilor 
hermunduri, s-a ridicat împotriva lui; Catualda a trebuit să 
treacă pe teritoriul roman şi să apeleze, la fel ca Maroboduus, la 
clemenţa imperială. Sub influenţa lui Tiberius, locul lui a fost 
luat de Vannius, un nobil quad. Suita numeroasă a celor doi regi 
exilați, care nu putea rămîne pe malul drept al Dunării, primi din 
partea lui Tiberius noi locuri pentru aşezare pe cel stîng, în valea 
rîului March, iar Vannius obţinu recunoaşterea din partea 
hermundurilor, aflaţi în relaţii de prietenie cu Roma. În anul 50, 
după o domnie de 30 de ani, acesta din urmă a fost înlăturat de 
la putere de Vangio şi Sido, doi nepoți de soră, care se 
răzvrătiseră împotriva lui şi cîştigară popoarele vecine de partea 
lor: hermundurii din Franconia şi lugii din Silezia. Guvernul 
roman, al cărui sprijin fusese solicitat de Vannius, a rămas fidel 


politicii lui Tiberius: el acordă regelui detronat dreptul de azil, 
dar nu interveni, mai ales pentru că succesorii care-şi 
împărţiseră teritoriul recunoscură suzeranitatea romană de 
bunăvoie. În bătălia decisivă dintre Vitellius şi Vespasian, Sido, 
noul principe al suebilor, şi coregentul său Italicus, poate 
urmaşul lui Vangio, luptară împreună cu armata dunăreană de 
partea Flaviilor. Succesorii lor pot fi întîlniţi din nou în timpul 
marilor crize ale dominaţiei romane pe Dunăre sub Domițian şi 
Marcus. Suebii dunăreni n-au aparţinut Imperiului Roman. Ce-i 
drept, monedele bătute, probabil, de aceştia poartă inscripţii 
latine, dar lipsesc etalonul roman şi efigia împăratului; aici nu au 
fost impuse dări şi contingente propriu-zise, însă statul sueb din 
Boemia şi Moravia a fost inclus, mai ales în secolul I, în sfera 
puterii romane şi, aşa cum s-a remarcat mai sus, acest fapt şi-a 
exercitat influenţa şi asupra modului de organizare a apărării 
graniţei romane. 

În cîmpia dintre Dunăre şi Tisa, aflată la est de Panonia 
romană, s-a intercalat între aceasta şi dacii tracici o frîintură din 
populaţia garmaţilor, o parte din ramura medo-persană, care 
acopereau aproape întreaga stepă din Europa orientală, trăind 
ca păstori şi călăreţi nomazi. Aceştia sînt iazigii, numiţi 
„emigraţi” (metiavnstai) pentru a-i deosebi de tribul originar, 
rămas lîngă Marea Neagră. Denumirea demonstrează că au 
pătruns relativ tîrziu în aceste ţinuturi; poate că migraţia lor se 
leagă de loviturile sub care, în perioada batăliei de la Actium, s- 
a prăbuşit regatul dac al lui Burebista (p. 12). Pe aceste 
meleaguri îi întîlnim pentru prima dată în timpul împăratului 
Claudius: iazigii i-au trimis regelui suebilor Vannius cavaleria 
pentru războaiele sale. Guvernul roman se păzea de abilele şi 
prădalnicele cete de călăreţi, dar, în general, nu trăia în 
raporturi de ostilitate cu ele. Cînd legiunile dunărene se 
îndreptară, în anul 70, spre Italia pentru a-l întrona pe 
Vespasian, ele refuzară contingentul de călăreţi oferit de către 
iazigi şi, în mod potrivit, acceptară venirea cîtorva dintre cei mai 
nobili, drept chezăşie pentru pacea la graniţa lipsită de trupe. 

O pază mai serioasă şi permanentă era necesară în aval, 
pe Dunărea inferioară. Aici, dincolo de marele fluviu, care era 
acum graniţa imperiului, în cîmpiile Valahiei şi în actuala 
Transilvanie, locuiau dacii; în ţinutul de şes din est, în Moldova, 
Basarabia şi mai departe, au locuit mai întîi bastarnii germanici, 


apoi triburile sarmate, ca roxolanii, asemenea iazigilor, un popor 
de călăreţi, aşezaţi la început între Nipru şi Don (II, p. 187), dar 
care au migrat ulterior de-a lungul coastei. In primii ani de 
domnie ai lui Tiberius, principele vasal al Traciei şi-a întărit 
trupele pentru a-i respinge pe bastarni şi pe sciți; în ultimii ani ai 
domniei sale, guvernarea din ce în ce mai delăsătoare a fost 
criticată tot mai mult, drept dovadă invocîndu-se şi faptul că 
incursiunile dacilor şi sarmaţior nu erau urmate de expediţii 
punitive. Situaţia de pe cele două maluri ale Dunării inferioare 
din ultimii ani ai lui Nero este prezentată în linii generale de 
raportul guvernatorului Moesiei inferioare, Tiberius Plautius 
Silvanus Aelianus, care, întîmplător, ni s-a păstrat. Acesta 
„conduse peste 100.000 de bărbaţi aşezaţi în nordul fluviului 
împreună cu soțiile şi copiii lor şi principii sau regii lor în sudul 
Dunării, astfel încît deveniră cu toţii plătitori de impozite. Deşi 
cedase o mare parte din trupele sale pentru purtarea războiului 
în Armenia (lui Corbulo), el suprimă în faşă o mişcare a 
sarmaților. El conduse un număr de regi, pînă atunci 
necunoscuţi romanilor sau învrăjbiţi cu ei, pe malul roman şi îi 
sili să îngenuncheze în faţa stindardelor romane. El înapoie 
regilor bastarnilor şi roxolanilor fiii luaţi prizonieri sau eliberaţi 
din prizonieratul inamicilor, iar celor ai dacilor, fraţii capturați şi 
luă ostatici din partea mai multor regi. Prin aceste măsuri, el 
consolidă şi lărgi aria de pace a provinciei. De asemenea, îl 
determină pe regele sciţilor să renunţe la asediul oraşului 
Chersones (Sevastopol), de dincolo de Borysthenes. A fost cel 
dintii care ieftini pîinea la Roma prin mari transporturi de grîu 
din această provincie”. 

Se recunoaşte aici atît vîrtejul de populaţii care clocotea în 
timpul dinastiei iulio-claudiene pe malul stîng al Dunării, cît şi 
vigurosul braţ al puterii imperiale, care încerca, şi chiar reuşea 
într-o oarecare măsură, să protejeze oraşele greceşti de pe 
Nipru şi din Crimeea, pînă dincolo de fluviu; această realitate va 
fi prezentată în contextul descrierii realităţilor greceşti. 

Însă forţele militare de care dispunea Roma aici erau cu 
totul insuficiente. Garnizoana puţin numeroasă a Asiei Mici şi 
flota, de asemenea nesemnificativă, din Marea Neagră 
satisfăceau în cel mai fericit caz cerinţele coloniştilor coastei 
nordice şi vestice ale acesteia. Guvernatorul Moesiei, care, cu 
două legiuni, trebuia să apere malul Dunării de la Belgrad pînă 


la gurile ei, se afla în faţa unei sarcini foarte dificile; în anumite 
circumstanţe, ajutorul tracilor nesubordonaţi pe deplin se putea 
transforma într-un pericol în plus. Îndeosebi în zona apropiată 
de vărsarea Dunării lipsea un bastion redutabil împotriva 
barbarilor care atacau cu forţe din ce în ce mai mari. Mai mult 
decit pe Rinul inferior, cele două retrageri ale legiunilor 
dunărene spre ltalia în timpul tulburărilor de după moartea lui 
Nero au provocat incursiuni ale popoarelor vecine: mai întii 
roxolanii, pe urmă dacii, în sfîrşit sarmaţii sau, mai exact, iazigii. 
Erau lupte grele; într-una din aceste bătălii, probabil împotriva 
iazigilor, a căzut şi viteazul guvernator al Moesiei, Gaius 
Fonteius Agrippa. Cu toate acestea, Vespasian nu a trecut la o 
mărire a armatei dunărene; necesitatea întăririi garnizoanelor 
asiatice trebuie să fi părut şi mai presantă, iar parcimonia care 
se impunea atunci interzicea orice mărire a efectivului general. 
In măsura în care o permitea pacificarea ținutului din interior şi 
se impunea necondiţionat datorită dizolvării trupelor tracice prin 
includerea Traciei în imperiu, el se mulţumi să mute marile 
castre ale armatei dunărene pe graniţa statului. În felul acesta, 
legiunile panoniene au fost dislocate de pe Drava la Carnuntum 
şi Vindobona (aproape de regatul suebilor, p. 115), iar cele 
dalmate de pe Kerka şi Cettina, pe malul dunărean al Moesiei, 
astfel încît de atunci guvernatorul Moesiei a dispus de un număr 
dublu de legiuni. 

In timpul lui Domițian a intervenit o schimbare a puterii în 
defavoarea Romei sau, mai degrabă, atunci s-au manifestat 
consecinţele insuficientei apărări a graniţei. Din puţinele date de 
care dispunem, întocmai ca în timpul lui Caesar, transformarea 
situaţiei se lega de numele unui singur bărbat dac: se părea că 
planurile regelui Burebista vor fi realizate de către regele 
Decebal. Relatarea potrivit căreia regele dacilor Duras i-a cedat 
locul lui Decebal pentru a-l aduce pe omul potrivit la locul 
potrivit dovedeşte gradul în care veritabila forță motrice rezida 
în personalitatea acestuia. Inainte de a declanşa lupta, Decebal 
s-a preocupat mai ales de organizarea forţelor sale, fapt dovedit 
de relatările despre introducerea disciplinei romane în cadrul 
armatei dacice şi despre recrutarea unor bărbaţi destoinici 
dintre romanii înşişi, dar şi de condiţia impusă romanilor după 
victorie, de a-i furniza lucrătorii necesari pentru instruirea alor 
săi în îndeletnicirile păcii şi ale războiului. El îşi începu opera în 


stil mare, fapt dovedit de legăturile pe care le stabili în Vest şi 
Est, cu suebii şi iazigii şi chiar şi cu parții. Atacatorii erau dacii. 
Oppius Sabinus, guvernatorul provinciei Moesia, cel dintîi care li 
se împotrivise, îşi pierdu viaţa pe cîmpul de bătălie. Au fost 
cucerite un număr de castre mai mici, cele mari erau 
amenințate, însăşi stăpînirea provinciei aflindu-se sub semnul 
întrebării. Domițian s-a deplasat în persoană în tabără, iar 
locţiitorul său - Domițian nu era militar şi a rămas în spatele 
liniilor -, comandantul gărzii, Cornelius Fuscus, a condus armata 
dincolo de Dunăre; însă el a plătit înaintarea nechibzuită cu o 
grea înfrîngere şi astfel al doilea comandant suprem căzu de 
mîna inamicului. Succesorul său, lulianus, un ofiţer destoinic, îi 
înfrinse pe daci într-o mare bătălie care s-a dat pe teritoriul 
acestora, la Tapae, deschizînd calea unor succese durabile. Dar, 
în timp ce lupta împotriva dacilor se afla în cumpănă, Domițian 
pornise războiul împotriva suebilor şi iazigilor, întrucît 
neglijaseră să-i trimită contingentele pentru războiul împotriva 
celor dintii; solii, care veniseră pentru a scuza această 
neglijenţă, au fost executaţi la ordinul său. Ghinionul a urmărit 
armatele romane şi aici. Marcomanii au dobiîndit o victorie 
asupra împăratului însuşi, iazigii au încercuit şi au măcelărit o 
legiune întreagă. În ciuda victoriei lui lulianus, înfricoşat de 
această înfrîngere, Domițian s-a grăbit să încheie cu dacii o pace 
care, ce-i drept, nu-l împiedică să-i acorde lui Diegis, 
reprezentantul lui Decebal la Roma, coroana, ca şi cum ar fi fost 
vasalul Romei, şi să se întoarcă triumfător pe Capitoliu, dar care 
echivala practic cu o capitulare. Aproape că se adeverise 
propunerea batjocoritoare avansată de Decebal la pătrunderea 
armatei romane în Dacia, de a-l concedia nevătămat pe fiecare 
bărbat pentru care i se va asigura o plată anuală de doi aşi; 
această pace prevedea ca incursiunile din Moesia să fie 
răscumpărate printr-o sumă de despăgubire care urma să fie 
plătită anual. 

Situaţia trebuia schimbată. Domițian, un bun 
administrator, dar insensibil faţă de cerinţele onoarei militare, a 
fost urmat, după o scurtă guvernare a lui Nerva, de împăratul 
Traian, care, mai întîi de toate soldat, nu numai că a rupt acest 
tratat, ci a luat toate măsurile pentru ca astfel de evenimente să 
nu se mai repete. Se pare că războiul împotriva suebilor şi 
sarmaților, care mai bîntuia la moartea lui Domițian, a fost 


încheiat favorabil în timpul lui Nerva (97). Înainte de a intra 
solemn în capitală, noul împărat s-a deplasat de pe Rin pe 
Dunăre, unde a rămas în iarna 98/99, însă nu pentru a-i ataca 
imediat pe daci, ci pentru a pregăti războiul; din această 
perioadă datează drumul de pe malul drept al Dunării, în 
regiunea Orşovei, terminat în anul 100, care se leagă de 
construcţiile de drumuri din Germania superioară (p. 87). 
Războiul împotriva dacilor, în care comanda el însuşi, ca în toate 
războaiele sale, a fost declanşat abia în primăvara anului 101. 
Traian traversă Dunărea în aval de Viminacium şi se îndreptă 
spre Sarmizegetusa, capitala regelui, situată la o distanţă 
considerabilă. Decebal împreună cu aliaţii săi - burii şi alte 
triburi statornicite mai spre nord au participat la luptă - au opus 
o rezistenţă neînfricată, iar romanii şi-au croit drum numai prin 
încleştări violente şi sîngeroase; numărul răniților era atit de 
mare, încît împăratul şi-a pus propria garderobă la dispoziţia 
medicilor. Dar victoria era sigură. Cetățile căzură pe rînd; 
romanii o capturară pe sora regelui, prizonierii din războiul 
precedent şi stindardele pierdute de armatele lui Domițian; 
încercuit de Traian însuşi şi de viteazul Lusius Quietus, regele a 
fost constrins să capituleze fără condiţii (102). Traian a pretins 
foarte mult: renunţarea la puterea suzerană şi intrarea regatului 
dac în clientela romană. Dezertorii, armele, maşinile de război, 
lucrătorii trimişi cîndva de Roma pentru a le construi au trebuit 
să fie predaţi, iar regele trebuia să îngenuncheze personal în 
faţa învingătorului. El renunţă la dreptul de a hotărî asupra 
războiului şi păcii şi promise că va acorda oricînd sprijin militar. 
Cetățile au fost fie dărimate, fie predate romanilor, în acestea 
din urmă, mai ales în capitală, instalîndu-se garnizoane romane. 
Grandiosul pod de piatră construit din ordinul lui Traian la 
Drobeta Turnu Severin asigura legătura peste Dunăre şi în 
anotimpurile nefavorabile, acordînd garnizoanelor din Dacia un 
sprijin prin legiunile din Moesia superioară apropiată. Dar, spre 
deosebire de regii Cappadociei şi Mauritaniei, națiunea dacă şi 
îndeosebi regele nu se puteau obişnui cu dependenţa sau, mai 
degrabă, acceptaseră jugul numai în speranţa de a-l scutura cu 
prima ocazie. Indiciile acestei atitudini nu întîrziară să apară. 
Dacii au păstrat o parte din armele ce trebuiau predate, nu au 
cedat fortărețele conform tratatului, acordau în continuare 
dezertorilor romani azil, ocupau teritorii ale iazigilor inamici sau, 


poate, nu rămiîneau pasivi cînd aceştia din urmă treceau graniţa, 
întreţineau intense şi îngrijorătoare relaţii cu naţiunile mai 
îndepărtate încă independente. Traian a trebuit să se convingă 
că opera era numai pe jumătate împlinită şi, nedezminţindu-şi 
caracterul, se decise rapid, fără a mai recurge la tratative, 
declarîndu-i regelui război trei ani după încheierea păcii (105). 
Decebal l-ar fi evitat bucuros; dar pretenţia de a se preda nu 
lăsa nici o umbră de îndoială cu privire la intenţiile romanilor. 
Unica soluţie era lupta disperată şi nu toţi doreau s-o accepte; o 
mare parte dintre daci se supuseră fără a riposta. Chemarea 
adresată popoarelor vecine de a face front comun împotriva 
pericolului care ameninţa libertatea şi naționalitatea lor rămase 
fără răspuns. In acest război, Decebal se putea baza numai pe 
dacii care-i rămăseseră fideli. Eşuară, de asemenea, tentativele 
înlăturării generalului imperial cu ajutorul dezertorilor, ca şi cele 
de răscumpărare a unor condiţii acceptabile prin eliberarea unui 
înalt ofiţer luat prizonier. Din nou, împăratul intră ca învingător 
în capitala inamică, iar Decebal, care s-a opus sorții pînă în 
ultima clipă, se sinucise (107). De data aceasta, Traian merse 
pînă la capăt; războiul nu mai ameninţa libertatea, ci existenţa 
poporului. Populaţia autohtonă a fost alungată din partea cea 
mai bună a ţării, aceste meleaguri fiind colonizate, pentru 
regiunile sale miniere, cu o populaţie din munţii Dalmației, în 
rest, cu locuitori dezrădăcinaţi, după toate aparențele proveniţi 
în majoritate din Asia Mică. Bineînţeles, în unele zone a rămas 
vechea populaţie autohtonă şi s-a impus chiar limba naţională. 
Mai tîrziu - de exemplu, sub Commodus şi Maximinus - aceşti 
daci, ca şi triburile care locuiau în afara graniţelor, le-au creat 
dificultăţi romanilor; dar, fiind izolaţi, au decăzut. Nu era de dorit 
ca pericolul pe care vigurosul trib tracic îl reprezentase de mai 
multe ori pentru romani să reapară, iar Traian atinsese acest ţel. 
Roma lui Traian nu mai era cea din timpul lui Hannibal; dar 
faptul de a-i înfrînge pe romani era în continuare periculos. 
Impunătoarea columnă, înălţată de către senat pentru 
împărat la şase ani după eveniment, în noul for al lui Traian din 
capitală, acolo unde se află şi astăzi, constituie pentru precara 
tradiţie istorică a epocii imperiale romane o mărturie 
inegalabilă. Pe toată înălţimea ei, 100 de picioare romane, este 
acoperită cu imagini separate - se numără 124: o carte ilustrată 
a războaielor dacice pentru care ne lipseşte textul aproape în 


toate cazurile. Vedem turnurile de pază ale romanilor cu 
acoperişul lor ţuguiat, curtea împrejmuită de palisade, 
circumvalaţia superioară, semnalele de foc; oraşul de pe malul 
Dunării, al cărui zeu fluvial priveşte pe soldaţii romani 
mărşăluind sub stindardele lor peste podul de vase; împăratul 
însuşi în consiliul de război şi apoi făcînd sacrificii pe altarul 
amplasat în faţa valurilor taberei. Se povesteşte că burii, aliaţi 
cu dacii, l-au sfătuit pe Traian să renunţe la război trimiţindu-i 
un text latin scris pe o ciupercă uriaşă; la o privire atentă, 
această ciupercă poate fi recunoscută: încărcată pe un animal 
de povară, de pe care un bărbat a fost doborit cu măciuca şi, 
zăcînd la pămînt, i-o arată cu degetul împăratului care se 
apropie. Vedem cum se ridică tabăra, cum se doboară copacii, 
cum se cară apa, cum se construiesc poduri. Primii daci luaţi 
prizonieri, uşor de recunoscut datorită cămăşilor cu mîneci lungi 
şi pantalonilor largi, cu mîinile legate la spate şi apucaţi de 
soldaţi de pletele lor bogate, sînt conduşi în faţa împăratului. 
Vedem luptele, aruncătorii de sulițe şi de pietre, purtătorii 
săbiilor încovoiate, arcaşii pedeştri, cavaleria grea în armură 
înarmată cu arcuri, stindardul cu dragon al dacilor, ofiţerii 
inamici împodobiţi cu însemnele demnităţii lor - căciula rotundă 
-, pădurea de molizi în care dacii îşi adăposteau răniții, capetele 
retezate ale barbarilor rînduite în faţa împăratului. Vedem satul 
lacustru dacic, situat în mijlocul lacului, spre ale cărui case cu 
acoperiş ţuguiat se îndreaptă torţele incendiatoare. Femei şi 
copii imploră mila împăratului. Răniţii sînt îngrijiţi şi bandajaţi, 
ofiţerii şi soldaţii primesc decoraţii. Pe urmă lupta este reluată: 
sînt atacate întăriturile inamice, în parte din lemn, în parte ziduri 
de piatră; sînt aduse maşinile de război şi scările de asediu, 
coloana de asalt atacă protejată de acoperişul format din 
scuturi. În sfîrşit, regele şi suita sa se găsesc la picioarele lui 
Traian; stindardele cu dragon au căzut în mîinile romanilor: 
trupele îl salută frenetic pe imperator; în faţa armelor inamicilor, 
înălțate în formă de piramidă, este reprezentată Victoria care 
înscrie izbînda. Urmează imaginile celui de-al doilea război, în 
general asemănătoare celui dintii; demnă de remarcat este o 
scenă de mari dimensiuni care, după ce cetatea regală a fost 
cuprinsă de flăcări, pare să-i reprezinte pe nobilii daci adunaţi în 
jurul unui cazan şi golind, pe rînd, cupa cu otravă; într-o altă 
scenă, împăratului îi este adus pe un taler capul viteazului rege 


dac; în sfîrşit, imaginea finală înfăţişează lungul şir al învinşilor 
plecînd din patrie împreună cu femeile, copiii şi turmele lor. 
Istoria acestui război a fost scrisă de împăratul însuşi, aşa cum 
Frederic cel Mare a scris istoria războiului de şapte ani şi cum au 
procedat mulţi alţii după el. Toate acestea nu ni s-au păstrat şi, 
aşa cum nimeni n-ar îndrăzni să născocească istoria războiului 
de şapte ani luînd ca model tablourile lui Menzel, la fel şi noi, 
avind acces la citeva amănunte pe jumătate inteligibile, 
rămînem cu sentimentul dureros al unei mari şi impresionante 
catastrofe istorice care se sustrage pentru totdeauna memoriei. 

În pofida aşteptărilor, transformarea Daciei într-o 
provincie romană n-a antrenat mutarea liniei de apărare a 
graniţei din ţinutul Dunării; nu a intervenit o schimbare propriu- 
zisă a liniei de apărare; noua provincie a fost tratată în general 
ca o poziţie excentrică, legată de teritoriul roman doar spre sud, 
pe Dunăre, înaintînd spre celelalte trei puncte cardinale în 
ţinutul barbar. Cîmpia Tisei, care se întinde între Panonia şi 
Dacia, a rămas şi în continuare stăpiînită de iazigi; ce-i drept, s- 
au găsit urmele unor valuri vechi care duc de la Dunăre pînă 
dincolo de Tisa, ajungînd pînă în munţii Daciei şi delimitind 
teritoriul iazigilor în partea nordică, dar epoca şi autorii acestor 
întărituri nu pot fi determinate cu precizie. Şi Basarabia este 
străbătută de o dublă linie de apărare, care, legînd Prutul de 
Nistru, se sfirşeşte la Tyra; conform mărturiilor existente, dar 
încă insuficiente, aceasta pare să dateze din epoca romană. In 
cazul acesta, Moldova şi partea sudică a Basarabiei, ca şi 
întreaga Valahie, vor fi fost înglobate în Imperiul Roman. Insă, 
chiar dacă a existat o stăpînire nominală, este greu de crezut că 
dominaţia romană s-a extins şi în mod efectiv asupra acestor 
ţinuturi; pînă în prezent lipsesc dovezi certe despre aşezări 
romane atît în partea orientală a Valahiei, cît şi în Moldova; în 
Basarabia acestea lipsesc cu desăvîrşire. În orice caz, Dunărea a 
rămas aici, mai mult decît Rinul în Germania, graniţa civilizaţiei 
romane şi veritabilul punct de sprijin pentru apărarea graniţei. 
De-a lungul ei, poziţiile au fost întărite în mod considerabil. Era 
în avantajul Romei dacă valul popoarelor migratoare se izbea tot 
mai mult de Dunăre şi scădea în intensitate pe Rin, trupele de 
aici putînd fi folosite în alte locuri. Dacă, în timpul lui Vespasian, 
pe Dunăre nu erau staționate mai mult de şase legiuni, în timpul 
lui Domițian şi Traian numărul lor a sporit la zece; această 


schimbare se leagă probabil de împărţirea celor două 
comandamente supreme din Moesia şi Panonia - cel dintii sub 
Domițian, cel de-al doilea sub Traian -, la Dunărea de Jos 
existîind acum, prin adăugirea celui dacic, cinci comandamente. 

Bineînţeles, se pare că la început a fost exclusă Dobrogea 
de astăzi, ţinutul înconjurat de acest fluviu în aval de 
Durostorum (Silistra), şi că, asemenea Britaniei (p. 103), de la 
actuala localitate Rassova, unde fluviul se apropie pînă la şapte 
mile germane de mare, pentru a se îndrepta apoi aproape în 
unghi drept spre nord, linia fluvială a fost înlocuită cu un drum 
fortificat care atingea coasta la Tomis. Însă cel mai tîrziu sub 
Hadrian acest colţ a fost inclus în apărarea de graniţă; căci, 
începînd cu el, în Moesia inferioară - probabil neînzestrată 
înainte de Traian cu garnizoane permanente mai mari - sînt 
atestate cele trei mari castre de legiune de la Novae (Sviştova), 
Durostorum (Silistra) şi Troesmis (Igliţa, în apropiere de Galaţi), 
acesta din urmă aflîndu-se chiar lîngă cotul Dunării. În cazul 
iazigilor, poziţia a fost întărită adăugîndu-se castrelor din Moesia 
superioară, Singidunum şi Viminacium, cel de la Acumincum, din 
Panonia inferioară, la vărsarea Tisei în Dunăre. În Dacia au fost 
staționate atunci puţine trupe. Capitala, acum colonia traiană 
Sarmizegetusa, se afla la o distanţă relativ mică de trecerile 
peste Dunăre din Moesia superioară. Romanii s-au aşezat mai 
ales aici, pe cursul mijlociu al Mureşului, ca şi dincolo de acesta, 
în districtul minelor de aur; legiunea staționată în Dacia începînd 
cu Traian şi-a stabilit, curînd după aceea, cartierul general în 
acest ţinut, la Apulum (Alba lulia). Mai spre nord, tot la început, 
romanii trebuie să fi ocupat Potaissa (Turda) şi Napoca (Cluj), 
dar marile centre militare panoniene şi dacice au avansat foarte 
încet spre miazănoapte. Dislocarea legiunii din Panonia 
inferioară, de la Acumincum la Aquincum, actualul Ofen, şi 
ocuparea acestei poziţii dominante din punct de vedere militar 
datează probabil din vremea lui Hadrian; în acelaşi timp, 
probabil că una dintre legiunile din Panonia superioară a fost 
staționată la Brigetio (în apropierea localităţii Komorn). În timpul 
lui Commodus, la graniţa de nord a Daciei a fost interzisă 
locuirea pe lăţimea unei mile germane, ordonanţă care trebuie 
corelată cu reglementările de graniţă introduse după războiul cu 
marcomanii, ce vor fi prezentate mai jos. Este posibil ca atunci 
să fi luat naştere şi liniile întărite care blocau această graniţă, 


asemenea celei germanice. În timpul lui Severus, una dintre 
legiunile din Moesia inferioară a fost adusă şi staționată la 
graniţa de nord a Daciei, la Potaissa (Turda). Dar, chiar şi după 
aceste dislocări, Dacia rămiînea o poziţie avansată de pe malul 
stîng, apărată de munţi şi de valuri, justificîndu-se întrebarea 
dacă ar favoriza sau ar stingheri poziţia defensivă generală a 
romanilor. Intr-adevăr, Hadrian a reflectat asupra problemei 
abandonării acestui ţinut: cu alte cuvinte, a privit înglobarea lui 
ca o greşeală, însă au prevalat considerentele legate dacă nu de 
profitabilele mine de aur ale ţării, cel puţin de civilizaţia romană 
din bazinul Mureşului, care se dezvolta cu rapiditate. El dădu 
însă ordin să fie îndepărtată suprastructura podului de piatră de 
peste Dunăre, întrucit, pentru el, temerea că ar putea fi folosit 
de către inamici trăgea mai greu în cumpănă decit consideraţia 
faţă de garnizoana dacică. Epoca ulterioară s-a debarasat de 
această anxietate, însă poziţia excentrică a Daciei faţă de 
celelalte graniţe ale imperiului s-a menţinut. 

Cei 60 de ani care au urmat războaielor dacice ale lui 
Traian au însemnat pentru ţările dunărene o perioadă de pace şi 
de dezvoltare. Bineînţeles, mai ales la gurile Dunării, tulburările 
nu au putut fi suprimate niciodată cu desăvirşire; de asemenea, 
a fost folosit şi în continuare periculosul expedient, la care se 
recursese în cazul lui Decebal, de a răscumpăra securitatea 
graniţelor prin plătirea unor gratificaţii anuale. Totuşi, tocmai în 
această perioadă, mărturiile din Antichitate demonstrează 
pretutindeni o înflorire a vieţii urbane, multe comunităţi, 
îndeosebi în Panonia, numindu-i pe Hadrian şi pe Pius fondatori 
ai lor. Dar această linişte a fost urmată de o furtună cum 
imperiul nu mai înfruntase vreodată înainte; deşi s-a mărginit la 
un război de graniţă, a zguduit imperiul însuşi întrucît s-a extins 
asupra mai multor provincii şi a durat 13 ani. 

Războiul, care poartă numele marcomanilor, nu a fost 
declanşat de o personalitate singulară de valoarea lui Hannibal 
sau Decebal. Cu atît mai puţin a fost provocat de abuzuri din 
partea romanilor; împăratul Pius nu ofensa pe nici un vecin - nici 
pe cel puternic, nici pe cel umil - şi cultiva pacea aproape peste 
măsură. Poate din cauza împărţirii teritoriale din vremea lui 
Vangio şi Sido (p. 120), regatul lui Maroboduus şi al lui Vannius 
se divizase între timp în regalitatea marcomanilor din Boemia 
actuală şi cea a quazilor din Moravia şi Ungaria superioară. Se 


pare că în acest caz nu au avut loc conflicte cu romanii; 
revendicînd confirmarea, relaţia de vasalitate a principilor quazi 
a fost recunoscută în mod formal chiar în timpul guvernării lui 
Pius. Cauza principală a marelui război au fost deplasările 
populațiilor aflate dincolo de orizontul roman. Curînd după 
moartea lui Pius (161), au apărut în Panonia cete de germani, 
îndeosebi longobarzi de la Elba, dar şi marcomani şi alte 
populaţii, intenţionind, după toate aparențele, să obţină 
pămiînturi pe malul drept. Constrînşi de trupele romane trimise 
în întîmpinarea lor, ei îi delegară pe principele Ballomarius şi pe 
cîte un reprezentant al celor zece triburi participante să 
reînnoiască rugămintea de a li se distribui pămiînturi. Dar 
guvernatorul nu se lăsă înduplecat şi îi sili să se reîntoarcă pe 
celălalt mal al Dunării. Acesta a fost începutul marelui război 
dunărean şi guvernatorul Germaniei superioare, Gaius Aufidius 
Victorinus, ginerele scriitorului Fronto, a trebuit să respingă, 
încă în anul 162, un atac al chattilor, provocat probabil tot de 
asaltul populațiilor dinspre Elba. Dacă romanii ar fi intervenit 
imediat şi energic, nenorocirea ar fi putut fi prevenită. Dar 
tocmai atunci începuse războiul armean în care, curind după 
aceea, intrară şi parții; chiar dacă trupele n-au fost retrase de la 
graniţa ameninţată pentru a fi trimise în Orient - cel puţin ne 
lipsesc mărturiile în sensul acesta -, totuşi au lipsit contingente 
pentru a relua neîntîrziat cel de-al doilea război. Această 
temporizare a avut urmări funeste. Tocmai cînd Roma triumfa 
asupra regilor Orientului, chiatii, marcomanii, quazii, iazigii 
trecură simultan Dunărea şi invadară teritoriul roman. Invaziei îi 
căzură pradă în acelaşi timp Raetia, Noricum, cele două Panonii 
şi Dacia; urmele acestei expediţii pot fi constatate chiar şi de noi 
în districtul minier al Daciei. Dimensiunea pustiirilor în aceste 
ţinuturi, care nu mai văzuseră inamici de mult timp, este 
demonstrată de faptul că, după cîţiva ani, quazii eliberară mai 
întîi 13.000, apoi încă 50.000 de prizonieri romani, iar iazigii 
chiar 100.000. Dezastrul nu se limita însă numai la provincii. S-a 
întîmplat ceea ce nu se mai întîmplase de trei secole, un fapt 
care era socotit deja o imposibilitate: barbarii trecură bariera 
Alpilor şi invadară Italia însăşi. Venind, pe de o parte, din Raetia, 
ei distruseră Opitergium (Oderzo), iar pe de alta, din Alpii lulieni, 
asaltară Aquileia. Corpurile armatei romane trebuie să fi suferit 
mai multe înfrîngeri; mărturiile păstrate ne informează numai că 


Victorinus, unul dintre comandanții gărzii, a căzut pe cîmpul de 
luptă şi că rîndurile armatei romane s-au rărit simţitor. 

Năprasnica lovitură izbi statul în momentul cel mai 
nepotrivit. Ce-i drept, războiul oriental luase sfîrşit; dar, ca o 
consecinţă a acestuia, în Italia şi în întregul Occident se 
răspîndise o epidemie care a durat mai mult decit războiul, 
secerînd nenumărate vieţi omeneşti. În timpul concentrărilor de 
trupe, inevitabil victimele răpuse de ciumă erau cu atît mai 
numeroase. Aşa cum pestilenţa determină întotdeauna o 
scumpire, în acest caz consecinţele au fost recolte slabe, 
foamete şi o gravă criză financiară; impozitele nu mai puteau fi 
percepute, iar în cursul războiului împăratul se văzu nevoit să 
vîndă odoarele palatului la licitaţie publică. Lipsea conducătorul 
potrivit. In situaţia în care se afla Roma, o asemenea vastă şi 
complexă sarcină militaro-politică nu putea fi îndeplinită de un 
general căruia i se încredinţase această misiune, ci doar de 
împăratul însuşi.  Recunoscîndu-şi corect şi resemnat 
nedesăvirşirea, Marcus şi-l asociase la tron pe Lucius Verus, 
fratele său adoptiv mai tînăr, presupuniînd încrezător că tînărul 
şi abilul bărbat, un destoinic spadasin şi vinător, va da dovadă şi 
de calităţile unui general capabil. Dar onestul împărat nu era 
înzestrat cu harul pătrunzătorului cunoscător de oameni; 
alegerea era cît se poate de nefericită. Războiul tocmai încheiat 
arătase că generalul era un destrăbălat şi un ofiţer incapabil. 
Coregenţa lui Verus nu era nimic altceva decit o calamitate în 
plus, anulată, bineînţeles, prin moartea sa, survenită puţin după 
izbucnirea războiului cu marcomanii (169). Marcus înclina mai 
mult către viaţa meditativă decit spre cea practică şi lipsit cu 
totul de calităţile unui soldat, în general nefiind o personalitate 
excepţională, preluă personal şi exclusiv conducerea operaţiilor 
necesare. Probabil că în amănunt a săvirşit multe greşeli, lor 
datorîndu-li-se şi lunga durată a luptelor; dar unitatea comenzii 
supreme, pătrunderea scopului războiului,  consecvenţa 
acțiunilor diplomatice, înainte de toate onestitatea şi tăria 
bărbatului care se achita cu fidelitate de obligațiile misiunii 
dificile uitînd de propriile interese au dus la înlăturarea marelui 
pericol. Acesta este un merit cu atît mai mare cu cît succesul se 
datorează mai mult caracterului decît talentului. 

Guvernul considera situația deosebit de gravă, căci, în 
ciuda lipsei de oameni şi de bani, el a reconstruit în primul an de 


război zidurile capitalei Dalmației, Salonae, şi ale capitalei 
Traciei, Philippopolis, cu soldaţii şi pe banii săi; este cert că 
acestea n-au fost măsuri izolate. Era de aşteptat ca triburile din 
nord să asalteze pretutindeni zidurile marilor oraşe ale 
imperiului; grozăviile expedițiilor goților bătuseră deja la porţi, 
fiind de data aceasta înlăturate poate doar prin faptul că au fost 
prevăzute de guvern. Conducerea supremă nemijlocită a 
operaţiunilor militare, reglementarea relaţiilor cu populaţiile de 
la graniţă şi reformarea ordinii în vigoare la faţa locului, cerute 
de situaţia creată, nu puteau fi nici neglijate, nici lăsate în voia 
fratelui lipsit de caracter sau a unor comandanţi separați. Intr- 
adevăr, situaţia s-a schimbat imediat după sosirea celor doi 
împărați la Aquileia pentru a-şi pregăti plecarea cu armata spre 
teatrul de război. Germanii şi sarmaţii, dezbinaţi şi lipsiţi de o 
conducere unitară, nu au putut rezista în faţa unei asemenea 
contraofensive. Cetele invadatoare se retrăgeau pe întreaga 
linie; quazii se supuseră guvernatorilor imperiali, iar în multe 
cazuri conducătorii mişcării îndreptate împotriva romanilor îşi 
pierdură viaţa în cursul acestei retrageri. Lucius opină că 
războiul făcuse destule victime şi pleda pentru reîntoarcerea la 
Roma. Însă marcomanii stăruiră în rezistenţa lor obstinată, iar 
calamitatea care se abătuse asupra Romei, sutele de mii de 
oameni duşi ca prizonieri, succesele dobiîndite de barbari 
reclamară stăruitor o politică mai viguroasă şi continuarea 
războiului ofensiv. În mod extraordinar, comanda din Raetia şi 
Noricum a fost preluată de ginerele lui Marcus, Tiberius Claudius 
Pompeianus; cu ajutorul legiunii | auxiliare, venită din Panonia, 
destoinicul său locotenent, viitorul împărat Publius Helvius 
Pertinax, alungă inamicul, grabnic şi definitiv, de pe teritoriul 
roman. În ciuda crizei financiare, se constituiră două noi legiuni, 
alcătuite îndeosebi din contingente ilirice; la încorporare, 
bineînţeles, mulţi vagabonzi au fost transformați în apărători ai 
ţării şi, cum s-a arătat mai sus (pp. 90, 110), apărarea de 
graniţă a acestor două provincii, pînă atunci insuficientă, a fost 
întărită prin cele două castre de legiune de la Regensburg şi 
Enns. Impăraţii înşişi se deplasară la castrele din Panonia 
superioară. Cel mai important lucru era reducerea focarului de 
război. N-a fost refuzat nici ajutorul barbarilor veniţi din nord; ei 
luptau în schimbul soldei romane, exceptind cazurile în care îşi 
încălcau cuvintul şi făceau front comun cu inamicul. Quazilor li 


se acordară fără reţineri pacea cerută şi confirmarea noului lor 
rege Furtius, romanii pretinzind doar predarea dezertorilor şi a 
prizonierilor. S-a reuşit în bună măsură limitarea războiului la 
adversarii principali: marcomanii şi vechii lor aliaţi, iazigii. În anii 
care au urmat, romanii purtară lupte grele, nu întotdeauna 
victorioase, împotriva acestor două popoare. Nu s-au păstrat 
decit relatări fragmentare, imposibil de integrat într-un tot 
unitar. Marcus Claudius Fronto, deţinătorul comandamentelor 
Moesiei superioare şi Daciei, unificate în mod extraordinar, căzu 
în jurul anului 171 în lupta împotriva germanilor şi iazigilor. De 
mînă inamică a fost răpus şi comandantul gărzii, Marcus 
Macrinius Vindex. In aceşti ani, lor şi altor ofiţeri superiori li se 
ridicară la Roma monumente onorifice, lîngă Columna lui Traian, 
întrucît muriseră apărindu-şi patria. Triburile barbare care 
trecuseră de partea Romei se deziseră în parte de această 
alianţă: de exemplu, cotinii şi, îndeosebi, quazii, care le ofereau 
azil refugiaților marcomani şi-l alungară pe principele vasal 
Furtius. In consecinţă, împăratul Marcus oferi pentru capul 
succesorului său, Ariogaesus, suma de 1.000 de monede de aur. 
Se pare că înfrîingerea definitivă a marcomanilor a avut loc abia 
în al şaselea an de război (172), după care Marcus adoptă 
binemeritatul titlu de Germanicus. Urmară, în sfîrşit, supunerea 
quazilor, în anul 175, apoi cea a iazigilor, împăratul adoptînd şi 
titlul de învingător al sarmaților. Condiţiile impuse populațiilor 
învinse arată că Marcus nu intenţiona să le pedepsească, ci să le 
supună. Marcomanii şi iazigii, probabil şi quazii au trebuit să 
evacueze malul stîng al Dunării pe o lăţime iniţial de două, apoi, 
după o reevaluare, de o milă germană. Fortăreţele de pe malul 
drept primiră garnizoane romane care, numai la marcomanii şi 
quazi, însumau 20.000 de soldaţi. Toţi supuşii trebuiau să 
trimită contingente - iazigii, de exemplu, 8.000 de călăreţi. Dacă 
împăratul n-ar fi fost silit să părăsească ţinutul din cauza 
insurecției Siriei, i-ar fi alungat pe cei din urmă din patria lor, 
aşa cum procedase Traian în cazul dacilor. Următorii ani de 
război dovedesc că aceasta ar fi fost soarta transdanubienilor 
răzvrătiți. Imediat după pacificarea Siriei, împăratul se deplasă 
din nou la Dunăre şi, la fel ca Traian, începu în anul 178 cel de- 
al doilea şi cel mai hotăritor război. Nu cunoaştem motivaţia 
acestei declaraţii de război; neîndoielnic, este corect dacă se 
presupune că el ar fi urmărit constituirea a două noi provincii: 


Marcomania şi Sarmatia. lazigii, care probabil au venit în 
întîmpinarea dorințelor împăratului, au fost scutiţi de aproape 
toate obligaţiile împovărătoare; mai mult, li se permise, sub 
supravegherea corespunzătoare, şi trecerea prin Dacia pentru a 
comunica cu roxolanii, triburile înrudite din estul Daciei - 
probabil pentru că erau priviţi deja ca supuşi romani. 
Marcomanii au fost nimiciţi aproape toţi prin sabie şi înfometare. 
Disperaţi, quazii intenționau să emigreze în nord şi să-şi caute o 
patrie nouă la semnoni, însă nu li s-a permis, întrucît trebuiau să 
cultive pămîntul pentru aprovizionarea garnizoanelor romane. 
După un efort de 14 ani aproape continuu, principele, războinic 
împotriva voinţei sale, îşi atinse țelul: pentru a doua oară, şi 
romanii erau gata să cucerească ţinuturile de la Elba superioară; 
într-adevăr, acum trebuia doar manifestată dorinţa de a păstra 
teritoriile cucerite. Însă acesta muri fulgerător, înainte de a 
împlini 60 de ani, la 17 martie 180, în tabăra de la Vindobona. 

Trebuie să recunoaştem nu numai hotărîrea şi acţiunea 
consecventă ale împăratului, ci şi consonanţa dintre faptele sale 
şi exigenţele politicii. Cucerirea Daciei de câtre Traian era un 
cîştig de o valoare îndoielnică, deşi stăpînirea Daciei a contribuit 
în războiul marcomanic nu numai la excluderea unui element 
periculos din rîndul inamicilor Romei, ci şi la împiedicarea 
intervenţiei în acest război a mulţimii de popoare de la Dunărea 
de Jos: bastarnii, roxolanii şi alţii. Dar, după ce impetuosul asalt 
al transdanubienilor din vestul Daciei a impus supunerea lor, 
aceasta a putut fi realizată în mod definitiv - altfel spus, 
trebuiau să fie incluse în linia de apărare romană Boemia, 
Moravia şi cîmpia Tisei, chiar dacă aceste ţinuturi urmau să fie 
doar avanposturi, asemenea Daciei, linia strategică de graniţă 
continuînd să rămînă Dunărea. 

La moartea lui Marcus, fiul şi succesorul său, împăratul 
Commodus, era în tabără şi, întrucît nominal purta coroana de 
mai mulţi ani împreună cu tatăl său, el intră imediat, odată cu 
moartea acestuia, în posesia puterii depline. Doar o scurtă 
perioadă urmaşul în vîrstă de 19 ani îngădui ca oamenii de 
încredere ai tatălui, cumnatul său Pompeianus şi alţii care 
purtaseră strivitoarea povară a războiului, să acţioneze în 
spiritul acestuia. În toate privinţele, Commodus era opusul 
tatălui său; nu era un savant, ci un iubitor al luptelor cu sabia; 
cu cît fusese Marcus mai hotărît şi mai consecvent, mai activ şi 


mai conştiincios, cu atit fiul său era mai laş şi mai lipsit de 
caracter, mai moliu şi mai delăsător. Nu numai că renunţă la 
înglobarea ținutului cucerit, ci chiar le acordă marcomanilor 
condiţii nesperat de avantajoase. Este uşor de înţeles că printre 
ele figurau reglementarea circulaţiei la graniţă sub controlul 
roman şi angajamentul de a nu-i prejudicia pe vecinii lor aliaţi cu 
romanii; însă au fost retrase garnizoanele din ţinutul lor, 
menţinîndu-se numai interdicţia de a coloniza fişia de graniţă. 
Ce-i drept, se stipulau plătirea unor dări şi trimiterea de 
contingente, dar în curînd se renunţă la prima condiţie, iar cea 
de-a doua n-a fost respectată niciodată. Tratate asemănătoare 
au fost încheiate cu quazii şi cu ceilalţi transdanubieni. Cu 
aceasta, cuceririle erau pierdute, iar îndelungatul efort era 
zădărnicit; dacă țelul s-ar fi limitat doar la atit, el ar fi putut fi 
atins cu mult mai devreme. Şi totuşi, cu toate că Roma a refuzat 
preţul victoriei, războiul marcoman a statornicit pentru perioada 
următoare supremaţia Romei în aceste ţinuturi. Lovitura care a 
dus la năruirea supremaţiei mondiale a Romei n-a fost dată de 
triburile angajate în acest conflict. 

O altă consecinţă durabilă a acestui război este legată de 
mutarea  transdanubienilor în Imperiul Roman. De fapt, 
asemenea transmutări au avut loc în toate perioadele: 
sugambrii, colonizați de Augustus în Galia, dacii trimişi în Tracia 
nu fuseseră nimic altceva decit noi supuşi sau comunităţi de 
supuşi care se adăugau celor vechi. Nici cei 3.000 de narişti 
care obţinuseră din partea lui Marcus dreptul de a-şi părăsi 
patria din vestul Boemiei şi de a se aşeza în imperiu n-au 
deţinut alt statut, în timp ce aceeaşi rugăminte, rostită de astigi, 
necunoscuţi de altfel, situaţi la graniţa de nord a Daciei, a fost 
respinsă. Insă germanii pe care el i-a colonizat nu doar în ţinutul 
dunărean, ci chiar în Italia, la Ravenna, nu erau nici supuşi liberi, 
nici oameni propriu-zis dependenţi; acestea sînt începuturile 
iobăgiei romane, colonatul, al cărui rol în economia agrară a 
întregului stat va fi relatat într-un alt context. Însă această 
aşezare de lingă Ravenna n-a fost de durată; oamenii s-au 
răzvrătit şi au fost duşi în alt loc, astfel încît noul colonat s-a 
limitat la început numai la provincii, îndeosebi la ţinuturile 
dunărene. 

Marele război de pe Dunărea mijlocie a fost urmat de o 
perioadă de pace de aproape 60 de ani, ale cărei binefaceri n-au 


putut fi zădărnicite întru totul de guvernarea internă tot mai 
delăsătoare. Ce-i drept, informaţii răzlețe arată că îndeosebi cea 
mai expusă graniţă a fost atacată şi în această perioadă; dar aici 
mai ales severa guvernare a lui Severus s-a achitat de sarcini, 
iar în vremea urmaşilor săi imediaţi cel puţin marcomanii şi 
quazii apar ca supuşi ascultători: fiul lui Severus a putut să-l 
convoace pe unul dintre principii quazi şi să-l decapiteze. De o 
importanţă secundară sînt, în această epocă, şi luptele purtate 
la Dunărea de Jos. Se pare totuşi că tot acum a avut loc o amplă 
mişcare de populaţii din nord-est spre Marea Neagră, care a 
confruntat paza romană de graniţă de la Dunărea de Jos cu 
inamici noi şi periculoşi. Aici, romanii înfruntaseră pînă în 
această epocă îndeosebi populaţii sarmatice, roxolanii fiind 
vecinii lor direcţi; bastarnii, statorniciţi de multă vreme în aceste 
ţinuturi, erau unica populaţie germanică. In această perioadă, 
roxolanii au fost asimilați, după toate aparențele, de carpii 
înrudiţi, care, aşezaţi în regiunea văilor Siretului şi Prutului, vor 
deveni de acum înainte, la gurile Dunării, vecinii ai romanilor. 
Carpilor li se alătură la gurile Dunării poporul goților, de 
asemenea ca vecini ai romanilor. Relatarea istorică ne spune că, 
traversînd Marea Baltică, acest trib germanic a migrat din 
Scandinavia spre ţinutul Vistulei şi de aici către Marea Neagră; 
în acelaşi spirit, geografii romani din secolul al Il-lea îi 
localizează pe Vistula, iar istoriografia romană din prima treime 
a secolului al Ill-lea, pe coasta de nord-vest a Mării Negre. Din 
acest moment, ascensiunea lor nu mai poate fi oprită; sub 
împăratul Probus, ultimii bastarni se refugiază pe malul drept al 
Dunării, fiind urmaţi de carpi, sub împăratul Dioclețian, în timp 
ce o mare parte a ambelor populaţii s-au amestecat, 
neîndoielnic, cu goții, urmîndu-i. Această catastrofă poate fi 
considerată război al goților numai în măsura în care cea din 
timpul lui Marcus poartă numele marcomanilor. La ea a 
participat întreaga masă a populațiilor antrenate de presiunea 
migraţiei orientate din nord-est spre Marea Neagră, cu atit mai 
mult cu cît aceste atacuri succesive erau însoţite de jafuri şi 
piraterie, atît pe uscat, traversînd Dunărea de Jos, cît şi pe 
mare, dinspre coasta de nord a Mării Negre. De aceea, învățatul 
atenian, participant activ şi istoriograf al războiului, nu este 
departe de adevăr dacă îl califică mai degrabă ca război scitic, 
incluzînd în acesta, asemenea celui pelasgic, toate denumirile - 


care-l exasperează pe istoric - ale inamicilor imperiului, de 
neam germanic sau negermanic. În rîndurile următoare vom 
rezuma istoria acestor expediţii, atît cît ne-o permite înciîlcita 
tradiţie, întru totul corespunzătoare acestor timpuri haotice. 
Anul 238, în plus un an de război civil între patru împărați, 
este desemnat ca începutul războiului împotriva goților, 
menţionaţi acum pentru prima dată. Intrucit, odată cu Alexander 
(mort în 235), Tyra şi Olbia nu mai emit monede, aceste 
posesiuni romane situate în afara graniţei imperiului trebuie să 
fi fost cucerite de noii inamici cu cîțiva ani înaintea acestei date. 
În acest an, ei au traversat Dunărea pentru prima dată, Istros, 
oraşul de coastă cel mai nordic din Moesia, fiind prima lor 
victimă. Învingător al goților este desemnat Gordian, ajuns 
împărat în aceste vremuri tulburi; este mult mai probabil că - 
dacă nu înaintea, măcar în timpul acestui împărat - guvernul 
roman s-a priceput să răscumpere invaziile gotice. Se înţelege 
că beneficiile acordate de împărat goților desconsideraţi au fost 
reclamate şi de carpi: în anul 245, după respingerea cererii lor, 
aceştia vor invada teritoriul roman. Împăratul Philippus - 
Gordian murise - îi respinse şi este sigur că o acţiune energică 
sprijinită de forţele reunite ale marelui imperiu i-ar fi oprit pe 
barbari. Dar, aşa cum îşi găsise tronul, ucigaşul imperial îşi găsi 
în aceşti ani atit asasinul, cît şi succesorul; tocmai în 
ameninţatele ţinuturi dunărene armata îi proclamă împotriva 
împăratului Philippus mai întîi pe Marinus Pacatianus, iar după 
înlăturarea lui, pe Traianus Decius. Într-adevăr, acesta din urmă 
l-a înfrînt pe adversarul său din Italia, fiind recunoscut împărat. 
Era un bărbat destoinic şi viteaz, justificînd cele două nume pe 
care le purta, şi, imediat ce împrejurările i-au permis, a 
intervenit hotărît în luptele de la Dunăre; dar pierderile 
provocate între timp de războiul civil nu mai puteau fi 
compensate. Goţii şi carpii se uniseră în timpul luptelor dintre 
romani şi, sub principele got Cniva, invadaseră Moesia, lipsită de 
trupe. Trebonianus Gallus, guvernatorul provinciei, se închisese 
cu detaşamentul său la Nicopole din Haemus; goții trecură la 
asedierea cetăţii. Concomitent, ei jefuiră Tracia şi asediară 
capitala provinciei, Philippopolis, întinsă şi bine fortificată; mai 
mult, ei au ajuns pînă în Macedonia şi au asaltat Thessalonike, 
unde guvernatorul Priscus consideră acest moment cel mai 
potrivit pentru a se proclama împărat. Decius sosi pentru a-şi 


înfrunta în acelaşi timp atit rivalul, cît şi inamicul ţării: îl înlătură 
fără dificultate pe cel dintii, reuşind să despresureze şi Nicopole, 
unde, se spune, ar fi căzut 30.000 de goți. Insă, la rîndul lor, 
goții repliaţi spre Tracia învinseră la Bero& (Zagora Veche), îi 
respinseră pe romani spre Moesia şi cuceriră atît Nicopole din 
acest ţinut, cît şi, în Tracia, Anchialos şi chiar Philippopolis, 
unde, se spune, ar fi capturat 100.000 de oameni. După aceea, 
ei se îndreptară spre nord, pentru a-şi pune la loc sigur imensa 
pradă. Decius concepu planul de a lovi inamicul la traversarea 
Dunării. Sub comanda lui Gallus aşeză o divizie pe mal, sperînd 
că aceasta îi va ataca pe goți şi le va bara calea. Însă în dreptul 
localităţii de graniţă a Moesiei, Abrittus, nenorocul armelor sau 
trădarea lui Gallus decise în defavoarea lui; Decius căzu 
împreună cu fiul lui, iar Gallus, proclamat succesor al acestuia, 
îşi începu guvernarea prin asigurarea contribuţiilor pecuniare 
anuale către goți (251). Într-adevăr, această înfrîngere totală 
atit a armatelor, cit şi a politicii romane, moartea împăratului, 
primul care şi-a pierdut viaţa în lupta împotriva barbarilor - o 
veste care, chiar şi în aceste vremuri apatice din cauza 
obişnuinţei cu nenorocirile, a cutremurat spiritele -, capitularea 
care a urmat au pus sub semnul întrebării integritatea 
imperiului. Consecința imediat următoare trebuie să fi fost 
constituită de crize serioase pe Dunărea mijlocie, dacă nu chiar 
de pierderea Daciei. Însă ea a fost prevenită încă o dată: 
guvernatorul Panoniei, Marcus Aemilius Aemilianus, un bun 
soldat, obţinu o victorie importantă şi-i alungă pe inamici 
dincolo de graniţă. Însă Nemesis veghea. Urmările acestei 
victorii dobiîndite în numele lui Gallus au fost refuzul armatei de 
a se supune trădătorului şi proclamarea generalului ei ca 
împărat. Aşadar, războiul civil avu din nou întîietate faţă de 
apărarea de graniţă şi, în timp ce Aemilianus îl înfrînse pe Gallus 
în Italia, fiind însă în curînd (256) învins de Valerianus, generalul 
acestuia din urmă, Dacia a fost separată de imperiu; 
modalitatea şi autorii acestei separări nu ne sînt cunoscuți. 
Ultima monedă bătută de această provincie şi cea mai recentă 
inscripţie găsită în acest ţinut datează din anul 255, ultima 
monedă a localității învecinate din Moesia superioară, 
Viminacium, din anul următor. În concluzie, barbarii au ocupat 
teritoriul roman de pe malul stîng al Dunării în primii ani de 
guvernare a lui Valerian şi Gallienus şi, cu siguranţă, au pătruns 


şi dincolo, pe malul drept. 

Inainte de a urmări evoluţia ulterioară de la Dunărea de 
Jos, considerăm necesar să ne oprim asupra pirateriei de atunci 
din bazinul oriental al Mării Mediterane şi asupra expedițiilor 
maritime ale goților şi însoţitorilor lor, care au rezultat din 
aceasta. 

E o caracteristică a stăpiînirii romane, aşa cum s-a format 
de-a lungul coastelor imperiului, faptul că flota romană din 
Marea Neagră n-a fost niciodată de prisos şi că, probabil, 
pirateria n-a fost stîrpită niciodată în aceste locuri. Stăpinirea 
romană era consolidată numai asupra ținutului cuprins 
aproximativ între gurile Dunării şi, spre sud, Trapezunt. 
Bineînţeles, romane erau, pe de o parte, şi Tyra, de la vărsarea 
Nistrului, şi Olbia, de lîngă gurile Niprului, pe de alta, porturile 
din Caucaz, Dioskurias şi Pityus, în zona actualei localităţi 
Suchumi. La fel, regatul bosporan din Crimeea, situat la mijloc, 
era sub protecţia romană, avind o garnizoană romană, 
subordonată guvernatorului Moesiei. Însă de-a lungul acestor 
ţărmuri, în majoritatea lor puţin primitoare, romanii îşi exercitau 
stăpînirea durabilă doar asupra acestor porturi, ori vechi colonii 
greceşti, ori fortărețe romane; coasta însăşi era fie pustie, fie în 
mîinile indigenilor care populau interiorul ținutului, reuniți sub 
denumirea generică de sciți, în majoritate de origine sarmatică, 
care nu deveniseră şi nici nu aveau să devină vreodată supuşi ai 
romanilor. Autorităţile erau deja mulţumite dacă nu îi atacau 
direct pe romani sau pe protejaţii lor. Astfel, nu este de mirare 
dacă încă din timpul lui Tiberius piraţii coastei orientale nu doar 
bîntuiau în Marea Neagră, ci şi debarcau şi jefuiau satele şi 
oraşele de pe țărm. Dacă o ceată de costoboci, stabiliţi pe malul 
nord-vestic, au atacat în timpul lui Pius sau Marcus oraşul 
continental Elateia, situat în inima Focidei, şi s-au încăierat cu 
cetăţenii sub zidurile sale, acest eveniment - singularitatea lui 
datorîndu-se, cu siguranţă, numai tradiţiei lacunare - arată că 
reapăreau acum aceleaşi fenomene care  precedaseră 
răsturnarea guvernării senatoriale şi că, în timpul puterii statale 
formal nealterate, Marea Neagră şi chiar Marea Mediterană erau 
străbătute nu numai de corăbii izolate de pirați, ci chiar de 
escadre întregi. Cum era firesc, declinul guvernării, devenit 
evident după moartea lui Severus; îndeosebi după stingerea 
ultimei dinastii, declinul se relevă mai ales printr-o accentuată 


decădere a poliţiei maritime. Deja înainte de Decius relatări 
îndoielnice, dacă sînt luate fiecare în parte, atestă apariţia unei 
mari flote de pirați în Marea Egee; ulterior, în timpul lui Decius, 
se citează jefuirea coastei Pamfiliei şi a insulelor greco-asiatice; 
în timpul lui Gallus, sînt semnalate incursiuni piratereşti în Asia 
Mică pînă la Pessinus şi Efes. Acestea erau expediţii de jaf. 
Aceşti indivizi prădau coastele în lung şi în lat şi, cum am văzut, 
efectuau temerare incursiuni chiar în interior; dar nu sînt 
menţionate oraşe distruse, iar piraţii evitau ciocnirea cu trupele 
romane; atacurile se îndreptau de preferinţă împotriva 
tinuturilor lipsite de armată. 

Caracterul acestor expediţii s-a schimbat în timpul lui 
Valerian. Felul incursiunilor diferă atit de mult de cele 
anterioare, încît expediţia boranilor împotriva localităţii Pityus, 
în timpul lui Valerian, nesemnificativă de altfel, a putut fi 
desemnată de referenţi documentaţi drept începutul acestei 
mişcări, astfel încît, pentru o vreme, piraţii au purtat în Asia 
Mică numele acestei populaţii, necunoscute din alte izvoare. 
Aceste incursiuni nu mai sînt organizate de locuitorii indigeni de 
pe ţărmul Mării Negre, ci de hoardele care se îmbulzeau în 
spatele lor. Ceea ce fusese pînă atunci piraterie începe să 
devină o parte a deplasării de populaţii în care se înscrie 
pătrunderea goților pînă la Dunărea de Jos. Diversitatea 
populațiilor implicate este mare şi, în parte, ele sînt puţin 
cunoscute; se pare că herulii, pe atunci stabiliţi lîngă Maeotis, au 
jucat în cadrul expedițiilor ulterioare un rol conducător. Au 
participat şi goții, însă, în măsura în care este vorba de expediţii 
maritime propriu-zise despre care sîntem bine informaţi, rolul lor 
a fost de ordin secundar; pe drept cuvint, aceste expediţii 
trebuie numite scitice, şi nu gotice. Centrul maritim al acestor 
atacuri este gura Nistrului, portul de la Tyra. Oraşele greceşti 
ale Bosforului, abandonate din cauza falimentului puterii 
imperiului, neputincioase, hoardelor nestăvilite şi sub presiunea 
asediului iminent, acceptară, în parte silite, în parte voluntar, să- 
i transporte pe noii vecini incomozi - lipsiţi de mijloacele şi de 
abilităţile necesare - cu corăbiile şi marinarii lor pînă la 
posesiunile romane cele mai apropiate de pe coasta de nord a 
Pontului. În acest fel, s-a ajuns la expediţia de la Pityus. Boranii 
debarcară şi, încrezători în succes, trimiseră corăbiile în patrie. 
Insă Successianus, energicul comandant de la Pityus, respinse 


atacul, iar invadatorii, temîndu-se de sosirea restului 
garnizoanei romane, se retraseră în grabă; corăbiile necesare au 
fost procurate cu mare greutate. Însă planul nu a fost 
abandonat; ei reveniră în anul următor şi, întrucît comandantul 
fusese schimbat între timp, fortăreața s-a predat. Boranii, ce 
reținuseră de data aceasta corăbiile bosforane şi le echipaseră 
cu marinari adunaţi cu forţa şi cu romani luaţi prizionieri, 
cuceriră o mare parte a coastei şi ajunseră pînă la Trapezunt. 
Locuitorii din împrejurimi se refugiaseră cu toţii în acest oraş 
bine fortificat şi înzestrat cu o garnizoană puternică, iar barbarii 
nu erau în stare să treacă la un asediu propriu-zis. Însă 
conducerea romană era mizerabilă, iar disciplina militară atît de 
decăzută, încît nu au fost apărate nici măcar zidurile; în 
consecinţă, barbarii le escaladară în timpul nopţii fără a întîlni 
vreo rezistenţă şi capturară în marele şi bogatul oraş o pradă 
imensă, precum şi citeva corăbii. Fericiţi, se întoarseră din 
îndepărtatul ţinut lîngă Maeotis. 

In iarna care a urmat, o a doua expediţie, stimulată de 
acest succes, a altor cete de sciți învecinaţi se îndreptă 
împotriva Bitiniei. Este semnificativ pentru starea generală a 
societăţii faptul că iniţiatorul acestei incursiuni a fost un grec din 
Nikomedeia, Chrysogonos, şi că barbarii ajunseră să-l venereze 
datorită reuşitei ei. Întrucît nu au putut fi procurate numărul 
necesar de corăbii, această expediţie a fost întreprinsă atit pe 
mare, cît şi pe uscat; abia în apropiere de Bizanţ, piraţii reuşiră 
să captureze un număr apreciabil de bărci pescăreşti, ajungînd 
astfel pe coasta asiatică la Calchedon, a cărui garnizoană 
puternică fugi la vestea debarcării lor. Ei cuceriră nu numai 
acest oraş, ci, de-a lungul coastei, şi Nikomedeia, Kios şi 
Apameia, iar în interior, Nikaea şi Prusa. Ei incendiară 
Nikomedeia şi Nikaea şi pătrunseră pînă pe Rhyndakos. De aici, 
se întoarseră în patrie încărcaţi cu tezaurele bogatului ţinut şi 
ale oraşelor sale impunătoare. 

Deja expediţia împotriva Bitiniei fusese întreprinsă parţial 
pe uscat; cu atît mai mult atacurile îndreptate împotriva Greciei 
europene erau întreprinse de pe mare şi pe calea continentală. 
Chiar dacă Moesia şi Tracia n-au fost ocupate permanent de 
către goți, totuşi aceştia circulau aici ca în ţara lor, pătrunzind 
adînc pînă în Macedonia. În timpul lui Valerian, invazia lor a fost 
aşteptată chiar şi în Achaia; au fost baricadate Termopilele şi 


Istmul, iar atenienii începură restaurarea zidurilor oraşului, 
distruse în timpul lui Sulla. Barbarii nu au venit atunci şi pe 
această cale. Dar în timpul lui Gallienus o flotă de 500 de vele, 
de data aceasta mai ales heruli, apăru în faţa portului Bizanțului, 
însă acesta nu-şi pierduse încă posibilităţile de apărare; corăbiile 
bizantinilor îi respinseră cu succes pe tilhari. Aceştia îşi 
continuară drumul, pînă în faţa Cizicului, cruțat pînă atunci, 
navigind, în dreptul insulelor Lemnos şi Imbros, spre Grecia 
propriu-zisă. Atena, Corintul, Argos şi Sparta au fost jefuite şi 
distruse. Oricum, nu a fost lipsită de importanţă acţiunea a 
2.000 de cetăţeni ai Atenei distruse, care, la fel ca în epoca 
războaielor persane, pregătiră o ambuscadă barbarilor aflaţi în 
retragere şi, conduşi de Publius Herennius Dexippus din vechea 
gintă nobilă a Kerycilor, campionul lor pe cît de erudit, pe atît de 
viteaz, şi sprijiniți de flota romană, le provocară piraţilor o gravă 
înfrîngere. În Tracia, în timpul întoarcerii în patrie, în parte pe 
uscat, ei au fost atacați pe rîul Nestos de împăratul Gallienus, 
care le-a provocat grave pierderi de vieţi omeneşti. 

Pentru a avea o imagine completă a nenorocirii, trebuie să 
adăugăm că, în acest imperiu aflat în destrămare şi, mai ales, în 
provinciile cotropite de inamic, ofiţerii rivneau mereu la coroana 
care abia dacă mai însemna ceva. Nu merită osteneala să 
consemnăm numele acestor efemeri purtători de purpură; 
situaţia este caracterizată prin atitudinea împăratului Valerian, 
care, după pustiirea Bitiniei de către pirați, a neglijat să trimită 
aici un comandant extraordinar, văzînd, nu fără temei, un rival 
în oricare dintre generali. Acest comportament a contribuit la 
formarea atitudinii guvernului, aproape cu desăvirşire pasivă, 
faţă de această calamitate. Însă, din alt punct de vedere, este 
neîndoielnic că o bună parte din această pasivitate iresponsabilă 
se datorează personalităţii imperatorilor: Valerian era slab şi 
înaintat în vîrstă, Gallienus distrat şi desfrinat, nici unul, nici 
altul nefiind capabil să manevreze corabia statului prin furtună. 
Marcianus, căruia Gallienus i-a încredinţat comanda în Achaia 
după invadarea acestor ţinuturi, a înregistrat citeva succese; 
dar, atit timp cît tronul a fost ocupat de cel din urmă, nu s-a 
înregistrat o reală schimbare în bine. 

După asasinarea lui Gallienus (268), poate chiar la vestea 
morţii lui, barbarii, conduşi din nou de heruli, dar unindu-şi 
forţele, dispunînd de o flotă imensă, au întreprins, probabil şi 


dinspre Dunăre, pe uscat, un atac fără precedent la graniţele 
imperiului. În Propontida flota a suferit mult din cauza furtunilor; 
pe urmă s-a divizat, goții îndreptîndu-se, o parte, spre Tesalia şi 
Grecia, iar alţii spre Rhodos şi Creta. Masa principală se deplasă 
spre Macedonia şi, de aici, neîndoielnic împreună cu cetele 
invadatoare din Tracia, pătrunse în interiorul ţării. Dar locuitorii 
din "Thessalonike, deseori asediați şi ajunşi acum în pragul 
disperării, au fost despresuraţi de împăratul Claudius, care a 
venit personal în fruntea unei armate puternice. El îi alungă pe 
goți în valea rîului Axios (Vardar) şi mai departe, dincolo de 
munţi, în Moesia superioară; după mai multe bătălii în care 
şansa a fost de ambele părţi, el dobîndi o strălucită victorie în 
valea Moraviei, lîngă Naissus; se spune că au pierit 50.000 de 
inamici. Risipiţi, goții se retraseră mai întîi spre Macedonia, apoi, 
prin Tracia, spre Haemus, cu intenţia de a ajunge dincolo de 
Dunăre. Vrajba din tabăra romană, de data aceasta între 
infanterie şi cavalerie, aproape că le-ar fi dat răgazul necesar; 
însă, după ce bătălia a început, călăreţii nu au putut suporta 
ideea abandonării camarazilor lor, iar armata reunită ieşi din 
nou victorioasă. E adevărat, o gravă epidemie, care a biîntuit în 
toţi aceşti ani de mizerie, dar tocmai atunci în aceste ţinuturi şi 
mai ales în rîndurile soldaţilor, le-a provocat şi romanilor mari 
pierderi - însuşi împăratul Claudius a murit din cauza ei -, însă 
marea armată a nordicilor a fost nimicită şi numeroşii prizionieri 
au fost fie înrolați în trupele romane, fie transformați în şerbi. 
Într-o oarecare măsură, a fost îmblînzită şi hidra revoluțiilor 
militare: Claudius şi, după el, Aurelianus au fost într-un fel 
stăpîni ai imperiului, ceea ce nu se poate spune despre 
Gallienus. S-a continuat reînnoirea flotei începută sub Gallienus. 
Dacia traiană era şi a rămas pierdută; Aurelian a retras posturile 
care mai rezistaseră pînă atunci şi a acordat proprietarilor 
alungaţi sau dornici să emigreze noi proprietăţi pe malul moesic. 
Tracia şi Moesia, pentru un timp mai degrabă stăpiînită de goți 
decit de romani, au reintrat însă sub stăpînirea romană; cel 
puţin graniţa Dunării a fost consolidată din nou. 

Nu este cazul să credem că aceste expediţii gotice şi 
scitice, pe apă şi pe uscat, care se întind pe o perioadă de 20 de 
ani (250-269), au urmărit stabilirea permanentă a cetelor 
nestatornice în ţinuturile cotropite. Un asemenea plan nu poate 
fi atestat nici pentru Moesia sau Tracia şi cu atit mai puţin 


pentru coastele mai îndepărtate; de asemenea, este puţin 
probabil ca atacatorii să fi fost suficient de numeroşi pentru a 
întreprinde o invazie propriu-zisă. Aşa cum mizerabila guvernare 
a ultimilor împărați şi, mai ales, neîncrederea care trebuia să fie 
manifestată faţă de armată au contribuit mult mai mult decit 
supremaţia barbarilor la invadarea ținutului de către tilharii şi de 
pe uscat, şi de pe mare, la fel, restabilirea ordinii interne şi 
măsurile energice ale guvernului au antrenat de la sine 
eliberarea acestuia. Statul roman încă nu putea fi înfrînt, dacă 
nu se fringea el însuşi. Oricum, guvernarea restaurată de 
Claudius a constituit o mare operă. Despre el cunoaştem şi mai 
puţin decît despre majoritatea regenţilor acestei perioade, 
întrucit stabilirea lui, probabil fictivă, ca strămoş în genealogia 
constantiniană, a dus la zugrăvirea portretului său după 
searbădul model al perfecțiunii. Insă tocmai această legătură şi 
numeroasele monede bătute în onoarea lui după moarte 
dovedesc că generaţia următoare l-a considerat salvator al 
statului şi probabil că nu a greşit. Ce-i drept, aceste expediţii 
scitice sînt un preludiu al migraţiei popoarelor de mai tirziu; 
distrugerea oraşelor, particularitate prin care se deosebesc de 
obişnuitele incursiuni ale piraţilor, a luat atunci asemenea 
proporţii, încît bunăstarea şi civilizaţia Greciei şi Asiei Mici nu s- 
au mai putut regenera niciodată după aceea. 

Trecînd Dunărea pe la vărsare, Aurelian a consolidat 
victoria dobiîndită, reluînd la graniţa restaurată o poziţie 
defensivă strategică; dincolo de fluviu, i-a înfrînt atit pe carpi, 
trecuţi de atunci în relaţii de clientelă faţă de romani, cît şi pe 
goți, conduşi de regele Canabaudes. Cum s-a menţionat mai 
sus, succesorul său, Probus, a aşezat rămăşiţele bastarnilor 
asaltaţi de goți pe malul roman; la fel a procedat Dioclețian cu 
resturile carpilor în anul 295. Aceste măsuri atestă consolidarea 
regatului goților pe malul celălalt al fluviului. Romanii au întărit 
fortificațiile de graniţă; Contra-Aguincum (Pesta) a fost ridicat în 
anul 294. Incursiunile piraţilor nu au încetat cu totul. În timpul 
lui Tacitus cete de la Maeotis şi-au făcut apariţia în Cilicia. 
Francii, colonizați de Probus pe malul Mării Negre, îşi procurară 
corăbii şi navigară spre Marea Nordului, jefuind în drum porţiuni 
ale coastelor siciliene şi africane. Armele nu zăboviră nici pe 
uscat; numeroasele victorii sarmatice ale lui Dioclețian şi o parte 
din cele germanice trebuie să fi fost repurtate în zona Dunării. 


Dar abia în vremea lui Constantin a fost angajat un nou război 
serios cu goții, sorții fiind de partea romanilor. Începînd cu 
victoria asupra goților cîştigată de Claudius, supremaţia Romei 
era, ca şi odinioară, consolidată. 

Istoria războaielor prezentată mai sus a avut repercusiuni 
generale şi durabile asupra structurii interne a sistemului roman 
de stat şi militar. S-a remarcat deja că armatele Rinului, forţa 
militară principală în epoca imperială timpurie, a cedat primatul 
legiunilor de pe Dunăre încă din timpul lui Traian. Dacă sub 
Augustus pe Dunăre staţionau doar şase legiuni, iar pe Rin opt, 
după războaiele dacice ale lui Domițian şi ale lui Traian din 
secolul al Il-lea castrele renane numărau numai patru legiuni, 
cele dunărene zece, iar după războiul cu marcomanii chiar 
douăsprezece legiuni. După ce, exceptind ofiţerii, elementul 
italic a dispărut din armată începînd cu Hadrian şi, în general, 
fiecare unitate se recruta în ţinutul în care staţiona, cei mai 
mulţi soldaţi din armata dunăreană şi, în aceeaşi măsură, 
centurionii avansați din rîndul lor erau locuitori ai Panoniei, 
Daciei, Moesiei şi Traciei. De asemenea, noile legiuni, formate în 
timpul lui Marcus, au provenit din Illyricum şi completările 
extraordinare ale trupelor reclamate de evenimentele zilei au 
fost efectuate, foarte probabil, de preferinţă tot în ţinuturile de 
staţionare ale armatelor. In consecinţă, primatul armatelor 
dunărene, dovedit şi sporit de războiul celor trei împărați în 
vremea lui Severus, era în acelaşi timp şi primatul soldaţilor 
lirici, realitate ce şi-a găsit o expresie foarte energică în reforma 
gărzii din timpul lui Severus. Atit timp cît poziţia de ofiţer mai 
coincidea cu aceea de funcţionar al imperiului, acest primat nu 
s-a manifestat în cercurile superioare ale guvernării, deşi cariera 
ecvestră era oricind deschisă soldatului de rînd prin instituţia 
intermediară a centurionatului; drept urmare, iliricii au parcurs-o 
de timpuriu, purpura fiind îmbrăcată pe această cale încă din 
anul 235 de Gaius lulius Verus Maximinus, prin naştere trac, iar 
în anul 248 de Traianus Decius, originar din Panonia. Dar, după 
ce Gallienus, cu îndreptăţită suspiciune, a exclus ordinul 
senatorial de la seviciul militar superior, regula valabilă pînă 
atunci pentru soldaţi se extinse necondiţionat şi asupra 
ofiţerilor. Aşadar, este întru totul firesc dacă soldaţii din armata 
dunăreană, proveniţi în bună parte din ţinuturile ilirice, au 
deţinut de atunci şi în guvernare un rol primordial şi dacă 


împărații, în măsura în care erau proclamaţi de armată, erau în 
majoritatea cazurilor, de asemenea, lirici. În consecinţă, 
Gallienus este urmat de dardanul Claudius, de Aurelianus din 
Moesia, de Probus din Panonia, de Dioclețian din Dalmația, de 
Maximianus din Panonia, de Constantius din Dardania, de 
Gallerius din  Serdica. Un scriitor din timpul dinastiei 
constantiniene relevă originea ilirică a celor din urmă, adăugiînd 
că au avut puţină cultură, dar, cu o bună educaţie primită prin 
munca cîmpului şi în urma serviciului militar, au ajuns împărați 
excelenți. Serviciile îndeplinite de albanezi mult timp pentru 
Imperiul Otoman au fost aduse de strămoşii lor Imperiului 
Roman, ajuns într-un dezechilibru şi într-o barbarie 
asemănătoare. Numai că regenerarea ilirică a împărăției 
romane nu poate fi concepută ca o reorganizare națională; ea 
nu era nimic altceva decit susținerea de către soldaţi a unui 
imperiu ruinat prin proasta guvernare a unor stăpîni de viță 
nobilă. Demilitarizarea Italiei se desăvirşise, iar istoria nu 
recunoaşte dreptul de stăpînire fără forță militară. 


Capitolul VII 
Europa grecească 


Evoluţia politică a republicilor elene nu a ţinut pasul cu 
cea spirituală generală a elenilor sau, mai degrabă - aşa cum 
mugurele plesneşte datorită florii nerăbdătoare -, exuberanţa 
celei din urmă nu a permis nici unei comunităţi să atingă 
amploarea şi perseverenţa necesare oricărei dezvoltări statale. 
Sistemul statului mic, caracteristic oraşelor sau uniunilor de 
oraşe, a degenerat sau a căzut pradă barbarilor; doar 
panelenismul garanta atît continuitatea națiunii, cit şi 
dezvoltarea ulterioară faţă de locuitorii de alt neam din jur. El a 
fost realizat prin tratatul pe care regele Filip al Macedoniei, tatăl 
lui Alexandru, l-a încheiat cu statele Eladei la Corint. Nominal, 
acesta era un tratat între federati; de fapt, însemna supunerea 
republicilor faţă de monarhie, dar o supunere doar faţă de o 
monarhie străină, întrucît aproape nelimitata conducere militară 
a fost încredinţată generalului macedonean, în rest ele 
păstriîndu-şi libertatea şi autonomia neştirbite; în circumstanţele 
date, aceasta era unica posibilitate de realizare a 
panelenismului şi, în general, forma hotăritoare pentru viitorul 
Greciei. Ea a dăinuit în timpul lui Filip şi Alexandru, chiar dacă 
idealiştii eleni, ca întotdeauna, au refuzat să recunoască idealul 
realizat ca atare. După destrămarea imperiului lui Alexandru, au 
fost pecetluite atit soarta panelenismului, cît şi unificarea 
oraşelor greceşti sub supremaţia macedoneană. De-a lungul 
secolelor, ele şi-au risipit ultimele resurse spirituale şi materiale 
într-o luptă lipsită de ţel, cînd sub stăpînirea vremelnică a 
monarhiilor atotputernice, cînd încercînd să restaureze vechiul 
particularism profitind de vrajba dintre acestea. 

Cînd viguroasa republică a Occidentului a intervenit în 
lupta dintre monarhii, pînă atunci întru cîtva echilibrată, 
dovedindu-se în curînd mai puternică decit fiecare dintre statele 
greceşti angajate în acest conflict, politica panelenă s-a reînnoit 
odată cu întemeierea supremaţiei romane. Nici macedonenii, 
nici romanii nu au fost eleni în adevăratul sens al cuvîntului; 
rămîne o trăsătură tragică a evoluţiei greceşti faptul că imperiul 
maritim attic a fost mai degrabă o speranţă decit o realitate şi 


că naţiunii nu i-a fost dat să înceapă opera de unificare din 
interiorul ei. Din punct de vedere naţional, macedonenii se 
apropiau de greci mai mult decit romanii; dimpotrivă, sub 
aspect politic, cetăţile greceşti erau înrudite mai degrabă cu 
republica romană decît cu monarhia ereditară macedoneană. 
Insă - şi acesta este factorul principal - puterea de atracţie a 
spiritului grecesc a fost resimţită de cetăţenii romani probabil 
mai profund şi pe o perioadă mai îndelungată decit de oamenii 
de stat ai Macedoniei, tocmai pentru că primii erau mai departe 
decit cei din urmă. Dorinţa de a se eleniza cel puţin în cuget, de 
a se împărtăşi din obiceiul şi educaţia, din arta şi ştiinţa Eladei, 
de a călca pe urmele marelui macedonean, fiind scutul şi sabia 
grecilor din Orient, şi de a continua civilizarea lui, nu italică, ci 
elenă - această năzuinţă caracterizează ultimele secole ale 
republicii romane şi partea mai bună a epocii imperiale cu o 
forţă şi un idealism aproape la fel de tragice ca eforturile politice 
niciodată împlinite ale elenilor. Căci de ambele părţi se năzuia 
spre imposibil: panelenismul elen era privat de durată, iar 
elenismul roman de desăvirşire. Însă această lipsă nu l-a 
împiedicat să exercite o influenţă hotăritoare atît asupra politicii 
republicii romane, cît şi asupra celei a împăraţilor. Oricît de mult 
grecii le-au demonstrat romanilor - îndeosebi în ultimul secol al 
republicii - că osteneala lor este zadarnică, ei nu au putut să 
estompeze nici dorinţa, nici eforturile depuse pentru împlinirea 
ei. 

Republica romană îi înglobase pe grecii Europei într-o 
singură provincie care purta numele ținutului principal, 
Macedonia. Chiar dacă la începutul epocii imperiale ea a fost 
dezmembrată din punct de vedere administrativ, a luat naştere 
concomitent pentru toţi grecii o comunitate religioasă care se 
lega de vechea amficţionie delfică, ctitorită pentru respectarea 
păcii impuse de zei şi folosită ulterior, abuziv, în scopuri politice. 
In timpul republicii romane, ea a fost readusă, în principal, la 
vechea ei formă: atit Macedonia, cit şi Etolia, care uzurpaseră 
dreptul de participare, au fost iarăşi excluse, amficţionia 
cuprinzînd din nou, dacă nu toate, cel puţin majoritatea 
populațiilor Tesaliei şi Greciei propriu-zise. Augustus a inclus 
Epirul şi Macedonia în federaţie, ea devenind astfel, în esenţă, 
reprezentanta ținuturilor elene în accepțiunea cea mai largă, 
unica potrivită pentru această epocă. Alături de Delfi, poziţiile 


privilegiate în cadrul ligii au fost ocupate de Atena şi Nikopolis, 
cea dintii fiind capitala vechiului elenism, cea de-a doua, 
conform intenţiei lui Augustus, capitala celui nou, imperial. 
Această amficţionie prezintă o anumită similitudine cu adunarea 
provincială a celor trei Galii (p. 56); la fel ca altarul imperial de 
la Lyon, templul lui Apollo Pythicul era centrul religios al 
provinciilor greceşti. Însă, dacă cel dintii a exercitat chiar şi o 
influenţă politică, amficţioniile acestei epoci se ocupau, 
exceptîind sărbătoarea religioasă propriu-zisă, numai de 
administrarea sanctuarului delfic şi a veniturilor sale în 
continuare destul de însemnate. Dacă, mai tîrziu, preşedintele ei 
îşi atribuie „guvernarea Eladei”, această stăpînire asupra Greciei 
rămîne doar un termen ideal. Însă întotdeauna conservarea 
oficială a  naţionalităţii greceşti a constituit o trăsătură 
caracteristică pentru atitudinea noii împărăţii faţă de aceasta şi 
pentru filoelenismul ei, care-l întrecea cu mult pe cel republican. 
Unificarea religioasă a grecilor europeni merge mînă în 
mînă cu dezmembrarea administrativă a guvernării greco- 
macedonene din timpul republicii. Această diviziune n-a fost 
condiţionată de împărțirea administraţiei imperiului între 
împărat şi senat, deoarece, cu ocazia repartizării iniţiale, atit 
acest ţinut, cît şi regiunile dunărene învecinate au fost atribuite 
senatului; cu atît mai puţin au intervenit consideraţii militare, 
întrucît întreaga peninsulă pînă la graniţa tracică a aparţinut 
întotdeauna teritoriului pacificat, fiind protejată în parte de 
Tracia, în parte de garnizoanele de pe Dunăre. Dacă 
Peloponesul şi partea continentală a Atticii şi a Beoţiei au primit 
atunci un proconsul propriu şi au fost despărțite de Macedonia - 
măsură plănuită, poate, deja de Caesar -, prevala, alături de 
tendinţa generală de a restrînge provinciile senatoriale, intenţia 
de a separa ţinuturile elene de cele semielene. Graniţa 
provinciei Achaia a fost iniţial muntele Oeta şi, chiar după 
includerea etolienilor între fruntariile ei, ea nu a trecut dincolo 
de Acheloos şi de Termopile. Acestea sînt reglementări care 
vizau întregul ţinut. În continuare, ne vom referi la poziţia 
deţinută de diferitele comunităţi urbane sub stăpînirea romană. 
Intenţia iniţială a romanilor de a lega totalitatea cetăților 
greceşti de propria comunitate, asemenea celor italice, suferise 
limitări substanţiale; aceasta îndeosebi în urma rezistenţei faţă 
de aceste instituţii şi, mai ales, în urma răzvrătirii Ligii aheene 


din anul 608 (146; Il, p. 33) şi a trecerii majorităţii oraşelor 
greceşti în tabăra lui Mithridates (666, 88; II, p. 195). Federaţiile 
oraşelor, temelia oricărei puteri politice atit în Elada, cît şi în 
ltalia, la început acceptate de romani, au fost dizolvate fără 
excepţie - înainte de toate, cea mai importantă, cea a 
peloponesienilor sau, cum se autointitula, a aheenilor - şi 
fiecare oraş a fost îndemnat să-şi reglementeze problemele 
propriei comunităţi. De asemenea, puterea suverană stabilise 
norme generale pentru constituţiile oraşelor, acest model 
servind pentru reorganizarea lor, în cele mai multe cazuri, 
antidemocratică. Doar în cadrul acestor limite comunitatea îşi 
păstra autonomia şi magistraturile proprii. Ea păstra chiar 
tribunalele proprii; dar, de drept, grecul se găsea şi sub 
ameninţarea fasciilor şi securilor pretorului roman: în cazul 
oricărei fărădelegi care putea fi interpretată ca o răzvrătire 
împotriva puterii suverane, magistraţii romani erau îndreptăţiţi 
să impună plata unei amenzi pecuniare, să pronunţe sentinţa 
exilului sau a condamnării la moarte. Comunitățile îşi percepeau 
impozitele; dar, fără excepţie, ele trebuiau să plătească Romei o 
sumă fixă, se pare destul de moderată. S-a renunţat la 
încartiruirea de garnizoane în oraşe, ca în epoca macedoneană, 
întrucît trupele staționate în Macedonia puteau interveni şi în 
Grecia în caz de nevoie. Însă dărîimarea Corintului apasă asupra 
aristocrației romane mai mult decit distrugerea Tebei asupra 
memoriei lui Alexandru. Oricît de duşmănoase şi de revoltătoare 
au fost celelalte măsuri, fiind impuse de o stăpiînire străină, ele 
erau, luate împreună, inevitabile şi, în multe cazuri, salutare. Ele 
constituiau inevitabila palinodie a politicii iniţiale faţă de eleni, 
cea, în parte cu totul nepolitică, a iertării şi retragerii. În mod 
uimitor, egoismul comercial se dovedise în cazul Corintului mai 
puternic decit întregul filoelenism. 

În ciuda acestor realităţi, romanii nu uitaseră niciodată 
ideea fundamentală a politicii lor: de a alătura oraşele greceşti 
federaţiei de oraşe italice; după cum Alexandru n-a dorit să 
stăpînească Grecia niciodată aşa cum stăpinise Iliria şi Egiptul, 
la fel succesorii săi romani nu au împins în cazul Eladei relaţia 
de supunere pînă la limita sa extremă, renunţind încă din epoca 
republicană la dreptul sever al războiului la care fuseseră 
constrînşi. Această atitudine s-a manifestat îndeosebi faţă de 
Atena. Din punctul de vedere al politicii romane, nici un alt oraş 


grecesc nu săvirşise greşeli mai grave faţă de Roma; conduita 
Atenei din timpul războiului cu Mithridates ar fi determinat 
inevitabil distrugerea oricărei alte comunităţi. Insă, din punctul 
de vedere al filoelenismului, Atena era, bineînţeles, capodopera 
lumii, iar lumea mondenă de peste graniţă era legată de ea prin 
simpatii şi amintiri, aşa cum cercurile noastre intelectuale evocă 
Pforta şi Bonn; aceste considerente au predominat atunci ca şi 
înainte. Atena n-a fost supusă niciodată securilor guvernatorului 
roman şi nu a plătit niciodată impozite către Roma; dar 
întotdeauna a menţinut cu Roma o alianţă bazată pe jurămînt şi 
le-a acordat romanilor doar ajutor extraordinar şi, cel puţin 
formal, voluntar. E adevărat, capitularea ce a urmat asediului lui 
Sulla a determinat o modificare constituţională, dar alianţa a 
fost reînnoită; mai mult, au fost retrocedate toate posesiunile 
externe: chiar insula Delos, care se desprinsese de Atena atunci 
cînd oraşul a trecut de partea lui Mithridates şi se constituise ca 
o comunitate de sine stătătoare, fiind jefuită şi devastată de 
flota pontică, drept pedeapsă pentru fidelitatea faţă de Roma. 
Sparta a fost tratată cu o consideraţie asemănătoare, 
datorată, şi în cazul ei, în mare parte bunului renume. Şi alte 
oraşe ale comunităţilor eliberate care vor fi numite mai jos au 
deţinut această poziţie încă din timpul republicii. Ce-i drept, 
asemenea excepţii au fost făcute în toate provinciile romane; 
dar pentru ţinutul grecesc este caracteristic faptul că, de la 
început, cele mai renumite două oraşe s-au aflat în afara relaţiei 
de subordonare, în consecinţă, aceasta fiind valabilă numai în 
cazul comunităţilor mai neînsemnate. Oraşele greceşti supuse s- 
au bucurat încă din timpul republicii de înlesniri. Ligile oraşelor, 
interzise la început, reapărură treptat, cele mai mici şi 
neputincioase, ca, de exemplu, cea beoţiană, chiar foarte 
curînd. Odată obişnuite cu stăpînirea străină, dispărură 
tendinţele de opoziţie care conduseseră la dizolvarea lor, ele 
profitind acum de strinsa lor legătură cu străvechiul cult, 
protejat cu grijă; s-a remarcat deja că republica romană a 
restaurat şi a ocrotit amficţionia în funcţiile ei iniţial nepolitice. 
Se pare că, spre sfîrşitul epocii republicane, guvernul le-a 
permis beoţienilor să intre chiar într-o alianţă generală cu micile 
ţinuturi învecinate din nord şi cu insula Eubeea. Cheia de boltă a 
epocii republicane o oferă reconstruirea Corintului de către cel 
mai mare dintre romani şi dintre toţi filoelenii, dictatorul Caesar 


(III, p. 365), şi reînnoirea „Astrului Eladei” sub forma unei 
comunităţi independente de cetăţeni romani, noua „Onoare 
iuliană”. 

Aceasta era situaţia cu care se confrunta nou-instaurata 
guvernare imperială în Grecia şi ea nu s-a abătut de la această 
cale. Comunitățile eliberate de intervenţia nemijlocită a 
guvernării provinciale şi de plătirea impozitelor către tezaurul 
statului, coloniile de cetăţeni romani fiind în multe privinţe 
foarte asemănătoare, cuprind cea mai mare şi mai bună parte 
din provincia Achaia; în Pelopones, Sparta, cu teritoriul său, ce-i 
drept, diminuat, dar care cuprinde acum, din nou, partea de 
nord a Laconiei, în continuare replica Atenei, atit prin instituţiile 
încremenite şi demodate, cît şi prin ordinea şi disciplina păstrate 
cel puţin în exterior; de asemenea, cele 18 comunităţi ale 
laconienilor liberi, ocupînd partea de sud a Laconiei, cîndva 
supuse Spartei, după războiul cu Nabis fiind organizate de 
romani ca o ligă de sine stătătoare şi eliberate de Augustus, 
asemenea Spartei; în sfîrşit, în ţinutul aheilor - exceptînd Dyme, 
unde Pompeius colonizase pirați şi care primise noi colonişti 
romani în timpul lui Caesar -, îndeosebi Patrae, transformată de 
către Augustus, datorită poziţiei sale propice comerţului, dintr- 
un tîrg decăzut în cel mai populat şi mai prosper oraş al 
peninsulei, în parte prin includerea localităţilor învecinate mai 
mici, în parte prin aşezarea unui număr mare de veterani italici. 
Patrae a fost constituită ca o colonie de cetăţeni romani, de care 
depindea şi Naupaktos (în limba italiană Lepanto) din Locrida, 
de pe malul opus. Pe Istm, Corint, odinioară victima poziţiei sale 
favorizate, s-a dezvoltat acum, după reînfiinţare, asemenea 
Cartaginei, cu rapiditate şi a devenit oraşul cel mai populat şi cu 
cele mai numeroase meşteşuguri din Grecia, ajungîng să fie, în 
plus, sediul obişnuit al guvernului. Aşa cum corintenii fuseseră 
cei dintii dintre greci care îi recunoscuseră pe romani drept 
compatrioți prin acceptarea la Jocurile Istmice (|, p. 381), la fel, 
acelaşi oraş, deşi o comunitate de cetăţeni romani, conducea 
acum această ilustră sărbătoare naţională grecească. Printre 
districtele eliberate de pe continent se numărau nu numai 
Atena, cu teritoriul său care cuprindea întreaga Attică şi 
numeroase insule din Marea Egee, ci şi Tanagra şi Thespiae, pe 
atunci cele mai însemnate oraşe din Beoţia, şi, de asemenea, 
Plataeae; în Focida, Delphi, Abae, Elateia, ca şi Amphissa, cel 


mai important dintre oraşele Locridei. Opera începută în timpul 
republicii a fost desăvirşită de Augustus; el a procedat după 
sistemul arătat mai sus, stabilit de el în liniile principale şi 
menţinut în esenţă de urmaşii săi. Deşi comunităţile provinciei 
supuse proconsulului prevalau cu siguranţă prin număr şi, 
eventual, prin raportare la totalitatea populaţiei, oraşele Greciei 
evidenţiate prin importanţă materială sau măreţia amintirilor au 
fost totuşi eliberate dintr-un veritabil spirit filoelen. 

Mai departe decit Augustus, pe această cale a mers 
ultimul împărat din dinastia claudiană, un bărbat din tagma 
poeţilor rataţi şi, în această privinţă, într-adevăr un filoelen 
înnăscut. Drept mulţumire pentru recunoaşterea de care s-au 
bucurat performanţele sale poetice în patria Muzelor, Nero, la fel 
ca, odinioară, Titus Flamininus (|, p. 498), tot la Corint, cu 
prilejul Jocurilor Istmice, îi eliberă pe toţi grecii de guvernarea 
romană, de tributuri şi, asemenea italicilor, de orice guvernator. 
În întreaga Grecie au luat naştere imediat mişcări care s-ar fi 
transformat în războaie civile dacă aceşti oameni ar mai fi putut 
declanşa altceva decît încăierări. După cîteva luni, observînd 
caustic că grecii s-ar fi dezvăţat de libertate, Vespasian a repus 
constituţia provincială în vechile ei drepturi. 

Statutul juridic al comunităţilor eliberate a rămas în 
principal aceeaşi ca în timpul republicii. În măsura în care nu 
erau cetăţeni romani în cauză, ele păstraseră neîngrădita 
inviolabilitate judiciară; stipulaţiile generale referitoare la apelul 
către autorităţile imperiale, pe de o parte, şi cele senatoriale, pe 
de alta, par să fi fost valabile şi pentru oraşele libere. Inainte de 
toate, ele şi-au menţinut autodeterminarea şi autoguvernarea. 
De exemplu, în epoca imperială, Atena a deţinut dreptul de a 
bate monedă fără a emite vreodată o piesă cu bustul 
împăratului, iar la începutul acestei epoci el lipseşte deseori 
chiar şi de pe monedele spartane. Atena a păstrat şi vechile 
unităţi monetare, drahma şi obolul; fireşte, în această epocă, 
drahma attică nu era nimic altceva decit o monedă divizionară 
locală, circulînd valoric ca obolul drahmei attice imperiale sau al 
denarului roman. Însăşi exercitarea formală a dreptului de a 
hotărî asupra păcii şi războiului era acordată prin unele tratate 
încheiate cu astfel de state. N-au fost abolite o mulţime de 
instituţii total opuse constituţiei municipale italice: astfel, de 
exemplu, schimbarea anuală a membrilor consiliului şi diurnele 


acestora şi ale juraţilor, plătite, la Rhodos cel puţin, şi în epoca 
imperială. Cu toate acestea, guvernul roman exercita continuu 
şi asupra comunităţilor eliberate o influenţă hotăritoare. Astfel, 
fie la sfîrşitul republicii, fie în timpul lui Caesar şi Augustus, 
constituţia ateniană a fost modificată în sensul că dreptul de a 
le prezenta cetăţenilor o propunere nu mai era prerogativa 
oricărui cetăţean, ci, conform modelului roman, doar anumitor 
magistrați; iar din marele număr de magistrați deveniți simpli 
figuranţi, conducerea afacerilor a fost încredinţată unuia singur: 
strategului. Pe această cale, au fost înfăptuite cu siguranţă alte 
reforme, atestate atit pentru Grecia dependentă, cît şi pentru 
cea independentă, însă fără a putea determina data şi motivul 
introducerii lor. Astfel, a fost limitat cel puţin, şi în această 
provincie, dreptul sau, mai degrabă, nelegiuirea azilelor, 
rămăşiţe ale unor epoci lipsite de legi, devenite acum 
ascunzişuri pioase pentru datornici şi criminali. Ospitalitatea de 
stat - la origine o instituţie binefăcătoare, comparabilă cu 
consulatele noastre din străinătate, dar devenită, politic, 
necorespunzătoare din cauza acordării drepturilor civile depline 
şi, deseori, a scutirii de impozite străinului prieten şi îndeosebi 
din cauza amplorii pe care o cîştigase - a fost înlăturată de 
guvernul roman probabil abia la începutul epocii imperiale. In 
conformitate cu organizarea italică, locul ei a fost luat de 
patronatul urban, lipsit de conţinut şi separat de sistemul fiscal. 
În sfîrşit, guvernul roman, deţinătorul suveranităţii supreme, atît 
asupra acestor republici dependente, cît şi asupra principilor 
clientelari, şi-a arogat şi a exercitat întotdeauna dreptul ca, în 
eventualitatea abuzului, să anuleze constituţia liberă şi să preia 
administraţia oraşului. Insă, raportate la relaţia dintre Roma şi 
principii clientelari, aceste tratate s-au bucurat de o stabilitate 
mai mare, datorită, pe de o parte, jurămîntului depus, pe de 
alta, neputinței acestor state nominal aliate. 

In timp ce comunităţile eliberate ale Achaiei şi-au păstrat, 
şi în perioada imperiului, statutul juridic moştenit, cele ale 
provinciei, cărora nu li se retrocedase libertatea, au primit din 
partea lui Augustus un statut juridic nou şi mai bun. Aşa cum el 
le oferise grecilor Europei un centru comun prin reorganizarea 
amficţioniei delfice, la fel permise tuturor oraşelor provinciei 
Achaia, în măsura în care se găseau sub administraţia romană, 
să se constituie ca o confederație şi să-şi trimită anual delegaţii 


la adunarea provincială de la Argos, cel mai important oraş al 
Greciei dependente. Cu aceasta nu numai că s-a reconstituit 
Liga Aheeană, dizolvată în urma războiului cu aheii, ci i s-a 
adăugat şi federaţia beoţiană, amintită mai sus (p. 143). 
Probabil că prin unificarea acestor două ţinuturi s-a ajuns la 
delimitarea provinciei Achaia. Noua Ligă a aheilor, beoţienilor, 
locrienilor, foceenilor, dorienilor şi eubeienilor sau, deoarece, 
îndeobşte, se foloseşte desemnat asemenea provinciei, a 
aheilor, n-a deţinut probabil nici mai multe, nici mai puţine 
drepturi decît celelalte diete provinciale ale imperiului. Trebuie 
să se fi intenţionat un anumit control din partea magistraţilor 
romani, din această cauză fiind excluse oraşe nesubordonate 
proconsulului, ca, de exemplu, Atena şi Sparta. Asemenea 
tuturor celorlalte adunări, şi aceasta trebuie să-şi fi găsit centrul 
activităţii în principal în cultul comun, extins asupra întregului 
ţinut. Dar, dacă acest cult naţional se lega în celelalte provincii 
prepronderent de Roma, adunarea din Achaia a devenit mai 
degrabă focarul elenismului, care urma să fie lărgit continuu. 
Încă din timpul împăraţilor iulieni ea se considera reprezentanta 
naţiunii greceşti,  acordîndu-i preşedintelui ei titlul de 
EMAĂaG&pyknc, iar ei înseşi cel al panelenilor. În consecinţă, 
adunarea se îndepărta de fundamentul ei provincial, iar 
modestele sale atribuţii administrative alunecară pe planul al 
doilea. 

Aşadar, aceşti paneleni îşi purtau pe nedrept titlul şi erau 
doar toleraţi de guvern. Însă Hadrian făuri nu numai o nouă 
Atenă, ci şi o nouă Eladă. În timpul domniei sale, reprezentanţii 
tuturor oraşelor autonome sau neautonome din provincia Achaia 
s-au putut constitui la Atena ca Grecie reunită, ca paneleni. Se 
făurise astfel unitatea naţională, în epoci mai bune deseori 
visată şi niciodată împlinită, şi dorinţa din tinereţe se realizase 
la  bătrineţe prin graţia imperială. Bineînțeles, noul 
„Panhellenion” nu obţinu drepturi politice; dar nu se zgiîrci cu 
nimic din ceea ce puteau oferi aurul şi favorurile imperiale. La 
Atena se înălţă templul noului Zeus Panhellenios şi ctitoria a fost 
însoţită de strălucitoare serbări populare şi jocuri, a căror 
organizare intra în atribuţiile Colegiului Panelenilor şi, în primul 
rînd, ale preotului lui Hadrian celebrat ca zeu viu şi fondator. 
Una dintre acţiunile celebrate anual de acest colegiu era 
sacrificiul adus la Plataeae lui Zeus Eliberatorul în memoria 


elenilor căzuţi aici în bătălia împotriva perşilor (în ziua 
aniversară a bătăliei, 4 boedromion1); tendinţa este evidentă. 
Ea se conturează şi mai pregnant prin faptul că adunarea de la 
Atena eliberă scrisori ideale de cetăţenie elenistă oraşelor 
greceşti din afara Eladei considerate vrednice de comunitatea 
naţională. 

Dacă guvernarea imperială a întîlnit pe întregul cuprins al 
vastului imperiu pustiirile provocate de un război civil ce durase 
20 de ani, în multe locuri urmările lui neputînd fi depăşite 
vreodată, nici un ţinut n-a suferit mai mult decît Peninsula 
Greacă. Soarta a voit ca marile bătălii decisive ale acestei epoci 
- de la Pharsalos, Philippi şi Actium - să se desfăşoare pe 
teritoriul sau în apropierea coastelor ei; operaţiunile militare 
făcuseră mai ales aici victimele lor în vieţi şi destine omeneşti. 
Lui Plutarh străbunicul său îi povestea cum ofiţerii lui Antonius îi 
siliseră pe cetăţenii localităţii Chaeroneia, întrucît nu mai aveau 
sclavi şi animale de povară, să care pe umerii lor ultimele 
cereale pînă la cel mai apropiat port, pentru aprovizionarea 
armatei; şi cum, tocmai în momentul plecării celui de-al doilea 
transport, vestea despre bătălia de la Actium a fost primită ca o 
solie de bucurie. Prima măsură luată de Caesar în urma acestei 
victorii a fost distribuirea proviziilor de grîu capturate de la 
inamic populaţiei înfometate a Greciei. Aceste grave încercări 
ale sorții au întîlnit o slabă rezistenţă. Cu mai mult de un secol 
înaintea bătăliei de la Actium, Polybios afirmase deja că întreaga 
Grecie a timpului său este năpăstuită de sterilitatea căsniciilor şi 
de descreşterea populaţiei, fără ca ţara să fi fost lovită de 
epidemii sau războaie grele. Aceste flageluri îşi desăvirşiseră 
opera, iar Grecia a rămas pustiită pentru toate perioadele 
ulterioare. Plutarh apreciază că, din cauza războaielor 
devastatoare, populaţia ar fi scăzut în întregul Imperiu Roman, 
cel mai mult însă în Grecia, care, acum, nu era capabilă să 
înroleze din cercurile superioare ale cetăţenilor cei 3.000 de 
hopliţi pe care Megara, cel mai mic dintre ţinuturile greceşti, îi 
trimisese odinioară în bătălia de la Plataeae. Caesar şi Augustus 
au încercat să găsească un remediu pentru această depopulare, 
înspăimîntătoare şi pentru guvern, trimiţind colonişti italici; într- 
adevăr, cele mai înfloritoare două oraşe ale Greciei au fost 
tocmai aceste colonii. Guvernările de mai tîrziu nu au mai reluat 
aceste colonizări. Fundalul încîntătoarei idile bucolice din 


Eubeea lui Dion din Prusa este alcătuit dintr-un oraş depopulat, 
în care numeroase case nu sînt locuite, turmele păscînd lîngă 
curie şi arhiva de stat, şi în care două treimi din teritoriu sînt 
lăsate în paragină din cauza lipsei miinii de lucru; iar dacă 
autorul narează pe baza propriilor constatări, el descrie cu 
siguranţă starea de fapt a numeroase mici oraşe agricole 
greceşti din timpul lui Traian. „Teba, în Beoţia” - ne spune 
Strabon în epoca lui Augustus -, „nici nu mai poate fi numită 
astăzi un sat mindru şi, cu excepţia localităţilor Tanagra şi 
Thespiae, afirmaţia este valabilă pentru toate oraşele beoţiene”. 
Dar nu numai că a scăzut populaţia, ci a degenerat şi neamul. E 
adevărat, spune către sfîrşitul secolului | unul dintre cei mai 
subtili observatori, mai există femei frumoase, dar nu se mai 
văd bărbaţi frumoşi: comparaţi cu cei din trecut, învingătorii 
olimpici apar în epoca aceasta scunzi şi obişnuiţi, fireşte, în 
parte din vina artiştilor, dar, în principal, întrucît sînt aşa cum 
sînt. În această ţară lăudată a efebilor şi atleţilor, educaţia fizică 
a tineretului a fost încurajată ca şi cum constituţia comunităţii 
şi-ar fi propus să-i crească pe tineri ca gimnaşti şi să-i 
transforme pe bărbaţi în boxeri; nici o provincie nu dispunea de 
mai mulţi luptători sportivi, dar nici una nu trimitea mai puţini 
soldaţi pentru armata imperială. Însăşi educaţia ateniană a 
tinerilor, care a cuprins în trecut aruncarea suliţei, tirul cu arcul, 
mînuirea catapultelor, regulile marşului şi ridicarea taberei, 
renunţase acum la aceste jocuri militare ale adolescenților. În 
general, cu ocazia recrutării, oraşele greceşti ale imperiului 
aproape că nu erau luate în calcul, fie că recruţii păreau inapţi 
fizic, fie că părea suspect a introduce acest element în armată. 
A fost un capriciu al împăratului faptul că Severus Antoninus, 
Alexandru caricaturizat, a întărit armata romană în vederea 
luptei cu perşii cu cîteva subunități de spartiaţi. Iniţiativa pentru 
luarea unor măsuri privind ordinea şi securitatea interioară 
trebuie să fi aparţinut diferitelor comunităţi, întrucît în provincie 
nu staţionau trupe romane; de exemplu, Atena întreținea o 
garnizoană pe insula Delos şi este probabil ca pe acropolă să fi 
staționat un detaşament de miliţie. În secolul al Ill-lea, milițiile 
din Elateia (p. 133) şi Atena (p. 136) i-au respins cu curaj pe 
costoboci şi pe goți şi, într-un mod mai demn decit o făcuseră 
nepoţii luptătorilor de la Termopile în cursul războiului persan al 
lui Caracalla, în timpul războiului cu goții, nepoţii învingătorilor 


de la Maraton şi-au înscris numele pentru ultima dată în analele 
istoriei antice. Dar, chiar dacă asemenea evenimente trebuie să 
ne împiedice să-i plasăm pe grecii acestei epoci în categoria 
gloatei decăzute, scăderea numărului şi vigorii populaţiei a fost 
totuşi o constantă şi pentru epoca imperială mai bună. Astfel, de 
la sfîrşitul secolului al II-lea, suferinţa cronică s-a accentuat, 
evoluînd către o catastrofă iminentă din cauza epidemiilor care 
au biîntuit şi pe aceste meleaguri, a incursiunilor piraţilor, de pe 
mare şi de pe uscat, îndreptate mai ales spre coasta orientală, 
în sfîrşit, din cauza prăbuşirii puterii imperiale în timpul lui 
Gallienus. 

Decăderea Eladei şi sentimentele cu care au reacţionat cei 
mai  destoinici bărbaţi ne apar într-un mod zguduitor în 
cuvîntarea pe care bitinianul Dyon, unul dintre ei, o adresă 
rodienilor în timpul lui Vespasian. Pe bună dreptate aceştia erau 
apreciaţi drept cei mai vrednici dintre eleni. În nici un alt oraş, 
populaţiei sărace nu i s-a purtat de grijă cu mai mare 
răspundere, această asistenţă purtind nu amprenta unui gest 
caritabil, ci urmărind mai degrabă asigurarea unui loc de 
muncă. Cînd, după marele război civil, Augustus anulă în Orient 
toate datoriile particulare, doar rodienii respinseră această 
înlesnire înşelătoare. Chiar dacă apusese marea epocă a 
comerţului rodian, aici continuau să existe numeroase prăvălii 
înfloritoare şi multe familii bogate. Însă şi aici se înrădăcinaseră 
numeroase lipsuri, după cum spune, nu atit din cauza rodienilor, 
cît din cauza elenilor în general, iar filosoful reclama înlăturarea 
lor. 


Odinioară, onoarea Eladei era susţinută de mulţi şi mulţi 
măriră faima ei: voi, atenienii, lacedemonienii, Teba, un timp 
Corintul şi, în epoci îndepărtate, Argos. Însă, acum, toţi ceilalţi 
nu mai înseamnă nimic; căci unele comunităţi sînt cu totul 
decăzute şi distruse, altele mai există, cum ştiţi, dar sînt 
dezonorate şi îşi distrug vechile glorii. Voi aţi rămas; numai voi 
mai însemnați ceva şi vă mai bucuraţi de oarecare consideraţie; 
dacă s-ar urma exemplul celorlalţi, de mult toţi elenii ar fi 
decăzut mai mult decit frigienii şi tracii. Locul vostru în Elada 
este cel al ultimului reprezentant al unei mari şi bogate ginte, 
ale cărui păcate îi dezonorează pe toţi strămoşii săi. Să nu 
credeţi că sînteţi primii dintre eleni - sînteţi singurii. Dacă privim 


aceşti jalnici netrebnici, marile înfăptuiri ale trecutului devin 
enigmatice. Mîndria şi măreţia Eladei sînt evidenţiate mai bine 
de pietrele şi ruinele oraşelor decit de aceşti descendenţi, 
nedemni nici măcar de strămoşi misieni; şi, comparate cu cele 
locuite, oraşele dărimate sînt de invidiat, căci amintirea lor este 
venerată, iar gloria lor binemeritată rămîne nepătată - a arde 
cadavrul este mai bine decit a-l lăsa să se împuţească. 


Aceste sentimente nobile ale unui învăţat, care raporta 
prezentul nesemnificativ la măreţia trecutului, privindu-le - nici 
nu putea fi altfel - pe cel dintîi cu repulsie, pe cel din urmă în 
transfigurarea lucrurilor apuse, nu vor fi rănite dacă remarcăm 
că bunul obicei elen moştenit nu putea fi găsit, atunci şi mult 
timp după aceea, doar la Rhodos, ci, dimpotrivă, se perpetua 
încă în toate regiunile sub multe aspecte. Cu toată supleţea 
supuşeniei şi toată smerenia parazitismului, elenii nu şi-au 
pierdut nici în această epocă independenţa internă şi 
îndreptăţita mîndrie că națiunea lor se găsea în continuare în 
fruntea civilizaţiei. Romanii adoptau zeii vechilor eleni şi 
împrumutau formele de administraţie ale alexandrinilor; ei 
încearcau să-şi însuşească limba greacă şi s-o elenizeze pe cea 
proprie în metru şi stil. Elenii, chiar şi cei ai epocii imperiale, nu 
procedau la fel: divinităţile naţionale ale Italiei, precum Silvanus 
şi Larii, nu erau venerate în Grecia şi nici o comunitate urbană 
grecească nu s-a gindit vreodată să introducă acel sistem 
politic, celebrat de conaţionalul lor Polybios drept cel mai bun. 
Deoarece cunoaşterea latinei era necesară pentru parcurgerea 
magistraturilor superioare, ca şi a celor inferioare, grecii care 
începuseră o carieră politică trebuiau să-şi însuşească limba; 
căci, dacă numai împăratului Claudius i se năzări să le retragă 
cetăţenia romană acelor greci care nu înțelegeau limba latină, 
exercitarea reală a privilegiilor şi obligaţiilor legate de dreptul 
de cetăţenie putea fi încredinţată numai unui cunoscător al 
limbii oficiale. Dar, exceptîind viaţa publică, în Grecia nu s-a 
învăţat niciodată latina aşa cum se învăţa greaca la Roma; 
Plutarh, care îngemănă literar cele două jumătăţi ale imperiului 
şi ale cărui biografii paralele ale renumiţilor bărbaţi romani şi 
greci se recomandau şi impresionau îndeosebi datorită acestei 
alăturări, nu înţelegea mai multă latină decît Diderot rusă şi, 
cum afirma el însuşi, nu stăpînea limba. Literaţii greci cu 


adevărat cunoscători ai latinei erau fie magistrați, ca Appianus 
şi Cassius Dio, fie persoane neutre, ca regele luba. În structura 
ei intimă Grecia suferise de fapt mult mai puţine schimbări decit 
în poziţia sa externă. Guvernarea din Atena era destul de slabă, 
dar ea nu fusese desăvirşită nici în epoca ei de glorie. „Au 
rămas” - ne spune Plutarh - „acelaşi neam, aceleaşi frămiîntări, 
severitatea şi spiritul glumeţ, gingăşia şi răutatea strămoşilor”. 
lar această epocă se caracterizează în viaţa poporului grec prin 
cîteva trăsături demne de primatul său civilizator. Dintre toate 
ţinuturile, luptele cu gladiatori, care s-au răspîndit din Italia în 
toate direcţiile, cu precădere în Asia Mică şi Siria, s-au 
încetățenit cel mai tîrziu în Grecia. Timp îndelungat, ele s-au 
limitat la Corintul pe jumătate italic, iar cînd atenienii, pentru a 
nu părea recalcitranţi, le introduseră fără să ţină seama de unul 
dintre cei mai buni cetăţeni - care îi întrebase dacă nu doreau 
să ridice mai întîi un altar consacrat zeului Clemenţei -, mulţi 
dintre nobili, mîhniţi, îşi întoarseră privirile de la oraşul natal 
care se dezonora voluntar. În nici o ţară a lumii antice sclavii nu 
au fost trataţi mai uman ca în Elada; întrucît nu dreptul, ci 
obiceiul îi interzicea grecului să-şi vîndă sclavii unui stăpîn 
negrec, comerţul de sclavi propriu-zis a fost eradicat în acest 
ţinut. In epoca imperială doar aici îi vedem şi pe oamenii 
dependenţi ca participanţi la banchetele cetăţeneşti şi ca 
beneficiari ai gratificaţiilor de ulei acordate corpului de cetăţeni. 
Doar aici un bărbat neliber, ca Epictet în timpul lui Traian, 
stabilit în Epir, la Nikopolis, unde ducea o viaţă foarte modestă, 
putea conversa cu bărbaţi distinşi din ordinul senatorial, 
asemenea lui Socrate cu Kritias şi Alcibiade, iar aceştia ascultau 
învăţăturile sale în postura discipolilor faţă de magistru, 
consemniînd şi publicînd aceste dialoguri. Atenuarea sclaviei prin 
dreptul imperial se datorează în mare parte influenţei 
concepţiilor greceşti; împăratul Marcus, de exemplu, îl venera 
pe acest sclav din Nikopolis ca pe maestrul şi modelul său. 
lnegalabilă este descrierea comportamentului  elegantului 
cetățean atenian, familiar în mediul său, faţă de nobilul şi 
bogatul public călător cu o educaţie suspectă sau chiar de o 
bădărănie evidentă conținută într-unul dintre dialogurile lui 
Lucian: străinul bogat trebuie să fie dezvăţat să apară în baia 
publică cu o armată de slujitori, ca şi cum viaţa i-ar fi în pericol 
şi n-ar domni pacea în ţară, să se împăuneze pe stradă cu 


veşmiîntul de purpură, provocîindu-i pe trecători să-l întrebe 
politicos dacă nu cumva îi aparţine mamei sale. El compara 
viaţa romană cu cea ateniană: la Roma, obositoarele taverne, 
bordelurile şi mai obositoare, incomoda comoditate a cetelor de 
servitori şi a luxului domestic, supărările generate de delăsare, 
chinurile ambiţiei, întreaga abundență şi varietate, neliniştea 
provocată de animația metropolei; la Atena, farmecul sărăciei, 
discuţia  neîngrădită în cercul prietenilor, răgazul pentru 
desfătarea spirituală, posibilităţile deschise pentru o viaţă 
tihnită şi fericită. Cum de ai putut - îl întreba la Roma un grec pe 
alt grec - să părăseşti lumina soarelui, Elada, cu fericirea şi 
libertatea ei în schimbul acestei îmbulzeli? Acest acord 
fundamental este caracteristic tuturor naturilor mai subtile şi 
mai însufleţite de idealurile nobile ale epocii; tocmai cei mai 
buni eleni nu doreau să facă schimb cu romanii. În literatura 
epocii imperiale se poate găsi cu greu ceva mai încîntător decit 
idila eubeică a lui Dyon, amintită mai sus. Ea descrie viaţa a 
două familii de vînători într-o pădure singuratică, a căror avere 
se compunea din opt capre, o vacă fără un corn şi un vițel 
frumos, patru seceri şi trei sulițe de vînătoare; ele nu cunoşteau 
nici banii, nici impozitele; aduse în faţa tumultuoasei adunări 
cetăţeneşti a oraşului, puteau pleca pînă la urmă nevătămate 
pentru a se bucura şi a se căsători. Imaginea reală a acestei 
concepţii de viaţă transfigurată poetic este Plutarh din 
Chaeroneia, unul dintre cei mai atrăgători, mai erudiţi şi mai 
activi scriitori ai Antichității. Născut într-o familie înstărită din 
acest mic oraş provincial din Beoţia, iniţiat în veritabila cultură 
elenă mai întîi în patrie, apoi la Atena şi Alexandria şi devenind 
un bun cunoscător al realităţilor romane prin studiile şi variatele 
sale relaţii personale şi călătorii în Italia, el a refuzat să intre, 
conform uzanţei răspîndite în rîndul grecilor talentaţi, în serviciul 
de stat sau să aleagă cariera de profesor. El a rămas fidel patriei 
sale, savurind viaţa domestică, în accepțiunea sa cea mai 
frumoasă, cu admirabila sa soţie şi copiii săi, cu prieteni şi 
prietene, mulţumindu-se cu magistraturile şi onorurile pe care i 
le putea oferi Beoţia sa şi cu modesta avere moştenită. Acest 
locuitor din Chaeroneia este expresia vie a contrastului dintre 
eleni şi elenizaţi. Un asemenea elenism nu era posibil nici la 
Smyrna, nici la Antiohia; el aparţine acestui pămînt ca mierea de 
pe Hymettos. Există destule talente mai măreţe şi naturi mai 


profunde, dar, probabil, nici un alt scriitor care să fi acceptat 
necesitatea cu o seninătate mai fericit cumpănită, aşa cum a 
ştiut Plutarh să transmită scrierilor sale calitatea liniştii sufleteşti 
şi a vieţii fericite. 

Stăpinirea de sine a elenismului nu se poate releva pe 
tărimul vieţii publice în puritatea şi frumuseţea locurilor natale 
netulburate, care nu intră în sfera de interese a istoriei şi care, 
din fericire, nu se sinchisesc de istorie. Dacă ne îndreptăm 
atenţia asupra vieţii publice, putem remarca mai degrabă lipsa 
de guvernare decît guvernarea, atit din partea guvernului 
roman, cît şi a oraşelor greceşti autonome. Bunăvoinţa nu lipsea 
la Roma, întrucit filoelenismul roman domina în epoca imperială 
mult mai profund decit în cea republicană. El se manifesta 
pretutindeni, în problemele majore, ca şi în cele minore: în 
continuarea elenizării provinciilor orientale şi recunoaşterea 
celei de-a doua limbi oficiale a imperiului, ca şi în formele de 
politeţe păstrate de guvern şi, la îndemnul lui, de magistraţii săi, 
chiar şi în relaţiile cu cele mai mici comunităţi greceşti. De 
asemenea, în această provincie împărații au fost deosebit de 
generoşi în privinţa darurilor şi înălţării de edificii; şi, chiar dacă 
atenţiile lor se îndreptau îndeosebi spre Atena, Hadrian a 
construit totuşi un mare apeduct pentru Corint, iar Pius 
sanatoriul de la Epidauros. Atitudinea plină de consideraţie faţă 
de greci în general şi veneraţia guvernului imperial faţă de 
Elada propriu-zisă, deoarece, într-un anumit sens, era privită 
drept ţară-mamă, ca ltalia, n-au fost în avantajul nici al 
guvernării, nici al ținutului. Schimbarea anuală a magistraţilor 
supremi şi slăbirea controlului exercitat din capitală aduseră 
asupra tuturor provinciilor senatoriale, lăsate în seama 
guvernatorilor, mai degrabă povara decit  binefacerea 
administraţiei unitare şi aceasta din cauza micimii şi sărăciei lor. 
Aceste neajunsuri s-au manifestat încă din timpul lui Augustus 
cu asemenea intensitate, încît una dintre primele măsuri 
guvernamentale ale urmaşului său a fost trecerea sub 
administraţia proprie atît a Greciei, cît şi a Macedoniei; teoretic, 
era o măsură temporară, practic, s-a întins pe toată durata 
guvernării sale. Restabilirea vechii ordini de către împăratul 
Claudius la începutul domniei sale a fost pe cit de 
constituţională, pe atit de neînţeleaptă. De atunci şi pînă la 
desfiinţarea totală a acestei forme administrative, nu au mai 


fost întreprinse modificări, Achaia fiind guvernată nu de 
magistrați desemnaţi, ci traşi la sorţi. 

Situaţia comunităţilor Greciei exceptate de la această 
guvernare era însă mult mai dezavantajoasă. Intenţia ca aceste 
comunităţi să fie favorizate prin scutirea de tribut şi de recrutări, 
ca şi prin limitarea cît mai ponderată a drepturilor proprii unui 
stat suveran a condus, în multe cazuri, tocmai la rezultate 
contrarii. Anacronismul instituţiilor nu mai putea fi ascuns. E 
adevărat, poate că autonomia comunală şi-a îndeplinit scopul în 
cazul comunităţilor mai puţin privilegiate sau mai bine 
administrate: situaţia din Sparta, Corint, Patrae trebuie să fi fost 
mulţumitoare. Însă Atena nu mai era capabilă să se 
autoguverneze şi oferea imaginea respingătoare a unei 
comunităţi răsfăţate de puterea suverană, dar decăzută 
financiar şi moral. De drept, ea ar fi trebuit să se găsească într-o 
situaţie înfloritoare. Deşi atenienii au eşuat în tentativa de a 
unifica națiunea sub hemegonia lor, acest oraş a fost totuşi 
unicul - referindu-ne atit la Grecia, cît şi la Italia - care a reuşit 
unificarea desăvirşită a ținuturilor din jur: nici un oraş al 
Antichității n-a avut un teritoriu propriu de mărimea Atticii - 
aproximativ 40 de mile pătrate, de două ori mai mare decit 
insula Rugen. Dar atenienii au păstrat şi posesiunile din afara 
Atticii, atît datorită clemenţei lui Sulla după războiul cu 
Mithridates, cît şi după bătălia de la Pharsalos, în care luaseră 
partea lui Pompeius, datorită clemenţei lui Caesar - acesta din 
urmă întrebîndu-i doar de cite ori voiau să se ruineze ei înşişi, 
pentru a fi salvaţi apoi de gloria strămoşilor lor. Oraşul dispunea 
în continuare nu numai de fostul teritoriu al oraşului Haliart din 
Beoţia (|, p. 538), ci şi, în apropierea coastei, de Salamina, 
germenele hegemoniei sale maritime, în Marea Tracică, de 
productivele insule Skyros, Lemnos şi Imbros, iar în Marea Egee, 
de Delos. Bineînţeles, de la sfîrşitul republicii, după ce centrul de 
greutate s-a deplasat de aici spre porturile coastei occidentale a 
Italiei, această insulă nu mai era emporiul central al comerţului 
cu Orientul; pentru atenieni, aceasta era o pierdere de 
neînlocuit. Dintre celelalte donaţii obţinute prin linguşiri din 
partea lui Antonius, Augustus - ei trecînd de partea adversă - le 
confiscă Egina şi Eretria din Eubeea, dar nu se atinse de insulele 
mai mici ale Mării Tracice, Ikos, Peparethos, Skiathos, şi nici de 
Keos, din faţa promontoriului de la Sunion; Hadrian le dădu 


partea mai bună a marii insule Kephallenia din Marea lonică. 
Abia în timpul împăratului Severus, care le era ostil, li se 
confiscă o parte dintre aceste posesiuni externe. Mai departe, 
Hadrian le concesionă atenienilor furnizarea unei anumite 
cantităţi de cereale pe socoteala imperiului şi, extinzind acest 
privilegiu rezervat pînă atunci exclusiv capitalei imperiului, 
recunoscu Atena ca una dintre metropolele imperiale. Hadrian 
încetăţeni la Atena şi binefăcătoarea instituţie a stipendiilor 
alimentare, statornicită în Italia din timpul lui Traian, el dăruind, 
în mod sigur, capitalul necesar din propria casetă de bani. 
Apeductul, destinat Atenei sale, a fost terminat abia după 
moartea sa, în vremea lui Pius. Celor enumerate li se adăugau 
afluenţa călătorilor şi studioşilor, precum şi donațiile tot mai 
numeroase acordate oraşului de mai-marii romani şi de principii 
străini. Comunitatea se găsea totuşi într-o criză perpetuă. 
Dreptul de cetăţenie nu numai că era de vinzare, ca 
pretutindeni, ci, formal, era declarat un obiect de speculă, aşa 
încît Augustus a trebuit să decreteze o interdicţie în acest sens. 
În repetate rînduri, consiliul Atenei hotărî să vîndă unele dintre 
insulele sale şi nu întotdeauna se găsea un bogătaş gata să se 
sacrifice, precum lulius Nikanor, care răscumpără în timpul lui 
Augustus insula Salamina de la atenienii falimentari, obţinînd în 
schimb din partea sfatului oraşului titlul onorific de „Noul 
Temistocle” şi, în plus - întrucit era şi versificator -, titlul de 
„Noul Homer”; drept mulţumire, a devenit ţinta batjocurii 
binemeritate a nobililor consilieri şi a publicului. Edificiile 
splendide, şi acum podoaba Atenei, erau ridicate fără excepţie 
de străini; de exemplu, de bogaţii regi Antiochos din 
Commagene şi Herodes din ludeea, însă îndeosebi de împăratul 
Hadrian, care fondă un întreg „Nou oraş” (novae Athenae) pe 
llisos, printre altele terminînd într-un mod demn, şapte secole 
după începerea construcţiei, şi  amintitul „Panhellenion”, 
miracolul lumii, edificiul gigantic al O/ympieion-ului, început de 
Peisistratos, cu ale sale 120 de coloane, în mare parte 
nevătămate, cele mai înalte dintre coloanele rămase pînă astăzi 
în picioare. Acest oraş nu dispunea de bani proprii, nu numai 
pentru zidurile sale care îl legau de port, acum într-adevăr de 
prisos, ci nici pentru port. În timpul lui Augustus Pireul era un sat 
sărăcăcios cu cîteva case, vizitat doar din cauza capodoperelor 
picturale din sălile templelor. Comerţul şi industria dispăruseră 


la Atena aproape cu desăvirşire sau, mai exact, atit corpul de 
cetăţeni, în general, cît şi cetăţeanul individual se îndeletniceau 
cu o singură meserie profitabilă - cerşetoria. Criza financiară nu 
era unicul rău. Ce-i drept, lumea trăia în pace, dar nu era pace şi 
pe străzile sau în pieţele Atenei. O răscoală din Atena a luat încă 
sub Augustus asemenea proporţii, încît guvernul roman a trebuit 
să intervină împotriva oraşului liber; şi, chiar dacă nu s-au mai 
repetat asemenea evenimente, tulburările de stradă provocate 
de prețurile pîinii sau de alte motive nesemnificative 
caracterizau totuşi viaţa de zi cu zi la Atena. Situaţia din multe 
alte oraşe libere, intrate mai puţin în atenţia contemporaneităţii, 
nu poate să fi fost deosebită. Era un act de iresponsabilitate 
dacă li se încredința unor asemenea cetăţeni justiţia penală 
neîngrădită; şi totuşi, aceasta revenea de drept oraşelor 
acceptate în federaţia internaţională, ca Atena şi Rhodos. Dacă, 
în epoca lui Augustus, areopagul atenian a refuzat să-l achite de 
pedeapsă pe un grec condamnat pentru falsificare în urma 
intervenţiei unui roman distins, el nu poate fi acuzat de 
atitudine partinică; dar faptul că în timpul lui Tiberius locuitorii 
Cizicului au întemnițat cetăţeni romani, iar în timpul lui Claudius 
locuitorii Rhodosului chiar au răstignit un cetăţean roman era o 
încălcare formală a dreptului; un eveniment similar l-a 
determinat pe Augustus să anuleze autonomia tesalienilor. 
Neputinţa nu exclude trufia şi abuzurile; dimpotrivă, le 
generează deseori tocmai la protejaţii slabi. În ciuda 
consideraţiei faţă de marile amintiri şi de tratatele bazate pe 
jurămînt, orice guvernare conştiincioasă trebuia să considere 
existenţa acestor state libere o încălcare mai gravă a ordinii 
legale generale decit era dreptului de azil al templelor, de o 
vechime mult mai venerabilă. 

Guvernul interveni în sfîrşit şi subordonă economia 
oraşelor libere supraintendenţei unor magistrați imperiali, mai 
întîi desemnaţi drept comisari extraordinari pentru „corectarea 
lipsurilor încetăţenite în cadrul comunităţilor libere”, ulterior 
purtînd denumirea de corector în titulatura lor. Începuturile 
acestor magistraturi pot fi urmărite pînă în epoca lui Traian; din 
secolul al II-lea, îi găsim în Achaia ca magistrați permanenţi. 
Achaia, pe jumătate alcătuită din oraşe libere, a fost prima 
provincie în care au fost trimişi şi s-au statornicit aceşti 
magistrați desemnaţi de împărat, care funcționau alături de 


proconsuli. Orgoliul elenilor, îndreptăţit în sine şi încurajat de 
atitudinea guvernului roman şi, poate mai mult, de cea a 
publicului roman, conştiinţa primatului lor spiritual au cauzat 
apariţia unui cult al trecutului, bazat pe conservarea fidelă a 
amintirilor unor epoci mai măreţe şi mai fericite şi revenirea 
barocă a civilizaţiei mature la începuturile ei în parte foarte 
primitive. Făcînd abstracţie de divinităţile egiptene, îndeosebi 
Isis, încetăţenite mai demult datorită legăturilor comerciale, 
grecii Eladei propriu-zise au avut întotdeauna rezerve faţă de 
cultele străine; dacă această afirmaţie nu este întru totul 
valabilă în cazul Corintului, trebuie să avem în vedere că acest 
oraş este cel mai puţin grecesc din Grecia. Vechea religie 
naţională nu este apărată de credinţa sinceră, de mult dată 
uitării; dar de ea se leagă preponderent obiceiurile locului şi 
amintirea trecutului şi, din această cauză, nu numai că este 
conservată cu îndărătnicie, ci, în bună parte, prin cercetarea 
savantă, religia a devenit, cu timpul, tot mai rigidă şi învechită, 
mai degrabă un apanaj al erudiţilor. 

Acelaşi fenomen intervine în cultul genealogiilor, în care 
elenii acestor timpuri au obţinut performanţe remarcabile, 
întrecîndu-i cu mult pe romanii mîndri de originea lor nobilă. În 
timpul lui Marcus, ginta Eumolpizilor deţinea la Atena un rol 
important în reorganizarea sărbătorii de la Eleusis. Fiul său 
Commodus acordă capului ginţii Keryricilor dreptul de cetăţenie 
romană; acestei ginţi îi aparţine viteazul şi eruditul atenian care 
- aproape la fel ca Thukydides - se război cu goții pentru a 
descrie ulterior războiul gotic (p. 136). Magistrul şi consularul 
Herodes Atticus, contemporanul lui Marcus, a fost şi el un 
membru al acestei ginţi; poetul său de curte apreciază că 
pantoful roşu al patricianului roman i s-ar fi potrivit foarte bine 
acestui atenian de neam, descendentul lui Hermes şi al Hersei, 
fiica lui Kekrops, în timp ce unul dintre panegiriştii săi în proză îl 
celebra ca Eacid şi, concomitent, ca descendent al lui Miltiades 
şi Kimon. În acest domeniu însă, Atena a fost întrecută cu mult 
de Sparta; deseori se întîlnesc spartiaţi care se miîndresc cu 
descendența lor din Dioscuri, Heracle, Poseidon şi cu sacerdoţiul 
acestor strămoşi moştenit în familia lor de 40 sau chiar mai 
multe generaţii. O trăsătură caracteristică a acestui fenomen 
este faptul că se manifestă în toată amploarea sa abia la sfîrșitul 
secolului al Il-lea. Heraldicii care au conceput aceste tabele 


genealogice nu vor fi folosit un cîntar de mare precizie nici la 
Atena, nici la Sparta. 

Aceeaşi tendinţă se remarcă şi în tratarea limbii sau, mai 
curînd, a dialectelor; în timp ce în ţinuturile grecofone, ca în 
Elada acestor timpuri, în relaţiile cotidiene predomina aşa- 
numita greacă vulgară, derivată în principal din dialectul attic, 
limba literară a acestei epoci tinde nu doar către înlăturarea 
greşelilor şi inovaţiilor lingvistice devenite curente, ci, în 
contradicţie cu limba vorbită, şi către reluarea unor 
caracteristici dialectale,  revenindu-se aici, fără nici o 
îndreptăţire, în mod aparent la vechiul particularism. Statuile pe 
care tespienii le înălţară în dumbrava Heliconului în onoarea 
Muzelor au fost numite, într-un corect idiom beoţian, Orania şi 
Thalea, pe cînd în epigramele scrise de un poet cu nume roman 
apar într-un corect dialect attic ca Uranie şi Thaleie; iar beoţienii 
neinstruiţi, dacă le cunoşteau, le desemnau ca toţi ceilalţi greci: 
Urania şi Thaleia. Spartanii au obţinut şi în acest domeniu 
performanţe remarcabile; se scria mai mult despre umbra lui 
Licurg decît despre Aelii şi Aurelii din prezent. Ca fenomen 
adiacent, limba acestei epoci pierde din corectitudine; nu mai 
surprind pe nimeni arhaismele şi barbarismele din documentele 
epocii imperiale. În această privinţă, populaţia Atenei, puternic 
amestecată cu elemente de origine străină, nu s-a evidenţiat 
niciodată şi, cu toate că documentele urbane, comparate cu 
celelalte, dau dovadă de mai multă acuratețe, totuşi coruperea 
limbii, manifestată încă din timpul lui Augustus, se manifestă şi 
aici. Exigenţii gramaticieni ai epocii au umplut mai multe tomuri 
cu inadvertenţele lingvistice ale mult celebratului retor Herodes 
Atticus, amintit mai sus, şi ale celorlalţi oratori de profesie din 
secolul al II-lea, fără a mai vorbi de artificialitatea încîlcită şi de 
accentele manieriste din discursurile lor. Veritabila degenerare a 
limbii şi scrierii debutează însă la Atena, ca, de altfel, în toată 
Grecia - întocmai ca la Roma -, în timpul lui Septimius Severus. 

Deteriorarea situaţiei elene se datora sferei restrînse care- 
i stătea la dispoziţie: înaltelor pretenţii le lipsea un ţel 
corespunzător şi, din această cauză, îşi făcu loc ambiția joasă şi 
înjositoare. Nici Elada nu ducea lipsă de familii autohtone foarte 
bogate şi influente. E adevărat, ţara era în general săracă, dar 
existau totuşi familii cu întinse proprietăţi funciare şi o 
bunăstare bine consolidată; de exemplu, la Sparta, familia lui 


Lachares a deţinut de la Augustus pînă cel puţin în timpul lui 
Traian o poziţie în realitate foarte apropiată de cea a unui 
principe. Lachares a fost executat la ordinul lui Antonius, fiind 
acuzat de extorcare. In schimb, fiul său Eurykles a fost unul 
dintre cei mai hotăriţi partizani ai lui Augustus şi unul dintre 
căpitanii cei mai viteji în decisiva bătălie navală: aproape că l-a 
luat prizonier pe generalul înfrînt; printre alte daruri bogate, el 
obţinu din partea învingătorului insula Kythere (Cerigo), ca 
proprietate privată. Mai tirziu, el jucă un rol deosebit şi echivoc 
nu numai în patria sa, unde trebuie să fi exercitat o preşedinţie 
permanentă, ci şi la curţile din lerusalim şi Caesarea, unde a 
fost susţinut şi de prestigiul de care spartiatul se bucura în 
rîndul orientalilor. Citat din această cauză de mai multe ori 
înaintea tribunalului imperial, el a fost pînă la urmă condamnat 
şi trimis în exil; moartea îl răpi însă înainte de a trebui să se 
conformeze sentinţei, iar averea şi puterea sa, exercitată însă 
cu mai multă precauţie, au fost preluate de fiul său Lakon. Ginta 
des amintitului Herodes se bucura la Atena de o poziţie 
asemănătoare; descendența lui genealogică poate fi urmărită 
timp de patru generaţii, pînă în epoca lui Caesar, şi, asemenea 
spartanului Eurykles, bunicul lui Herodes a fost pedepsit cu 
confiscarea averii din cauza puterii sale exagerat de mari pe 
care o avea la Atena. Imensele latifundii stăpînite de nepot în 
patria sa săracă, întinsele suprafeţe folosite de adolescenţii 
rezervaţi plăcerilor sale stîrniră chiar şi nemulțumirea 
guvernatorilor romani. Probabil că asemenea familii puternice 
au existat în cele mai multe ţinuturi ale Eladei, iar dacă ele 
decideau de regulă în adunarea provincială, nu erau lipsite de 
relaţii şi influenţă nici la Roma. Dar, deşi barierele juridice care îl 
excludeau pe gal şi pe alexandrin din senatul imperial chiar şi 
după dobiîndirea dreptului de cetăţenie se prăbuşeau cu 
siguranţă în faţa acestor greci distinşi, mai mult, în timpul 
cezarilor deschizîindu-li-se de drept cariera politică şi militară 
rezervată italicilor, ei au intrat totuşi tîrziu şi într-un număr 
redus în serviciul de stat. Acest fenomen se datorează, pe de o 
parte, dificultăţilor create grecilor, ca străini, de guvernul roman 
al epocii imperiale timpurii, pe de altă parte, dorinţei lor de a 
evita să se mute la Roma, de neocolit odată ce se angajau în 
cariera politică, ei preferînd să fie acasă cei dintii, în loc să fie la 
Roma doar unii din numărul mare al senatorilor. Abia în timpul 


lui Traian, Herklanos, strănepotul lui Lachares, şi, din familia lui 
Herodes, probabil tatăl său au intrat în senatul roman. 

Cealaltă carieră, deschisă doar în epoca imperială, 
serviciul personal al împăratului, oferea în cazul cel mai fericit 
bogăţie şi influenţă, iar grecii au ales-o mai devreme şi mai 
frecvent; dar, întrucît cele mai multe şi mai importante dintre 
aceste funcţii erau legate de serviciul militar, italicii par să fi fost 
avantajaţi şi aici pentru o vreme mai îndelungată, în calea 
grecilor aflîindu-se mai multe obstacole. În poziţii subordonate, 
grecii au fost folosiţi la curtea imperială în toate timpurile şi într- 
un număr foarte mare, ajungînd deseori pe căi ocolite în funcţii 
influente şi  confidenţiale; însă asemenea personalități 
proveneau mai degrabă din ţinuturile elenizate decît din Elada 
însăşi şi foarte rar din familiile elene nobile. În Imperiul Roman, 
tînărul grec înstărit şi de viţă nobilă îşi putea satisface ambițiile 
legitime doar într-un spaţiu restrîns. Lui îi era rezervată patria, 
iar a acţiona aici pentru binele public era într-adevăr o obligaţie 
şi o onoare. Erau însă numai obligaţii modeste, iar onorurile 
mult mai modeste. După cum se adresa Dyon rodienilor săi, 


Misiunea noastră este alta decit cea a strămoşilor. Ei şi-au 
putut exercita destoinicia în multe domenii: să năzuiască spre 
guvernare, să-i ajute pe cei asupriţi, să cîştige aliaţi, să 
întemeieze oraşe, să se războiască şi să învingă - din toate 
acestea nu aţi mai păstrat nimic. Vă rămîn conducerea 
gospodăriei, administrarea oraşului, acordarea, cumpănită şi 
bine gindită, a onorurilor şi distincţiilor, locul în sfat şi în 
tribunal, serviciul divin şi festivitatea sărbătorilor - prin toate 
acestea vă puteţi evidenția în faţa altor oraşe. Nu sînt lucruri de 
neglijat nici ţinuta corectă, grija acordată părului şi bărbii, 
mersul cumpătat pe stradă - încît şi străinii, deprinşi cu alte 
obiceiuri, încetează să se grăbească -, portul decent, însuşi, 
chiar dacă pare ridicol, îngustul tiv de purpură, liniştea în teatru, 
aplauzele măsurate. Toate acestea măresc gloria oraşului nostru 
şi, mai mult decît porturile, zidurile şi cheiurile voastre, arată 
bunul şi vechiul spirit elen prin care chiar barbarul, care nu ştie 
numele oraşului, recunoaşte că se găseşte în Grecia, şi nu în 
Siria sau Cilicia. 


Afirmaţii pertinente; dar, dacă cetăţenii nu mai erau 


obligaţi să moară pentru oraşul natal, se pune totuşi întrebarea 
dacă mai merita osteneala să trăieşti pentru acest oraş. In 
scrierile lui Plutarh există o controversă despre poziţia 
magistraţilor greci locali în epoca sa, în care autorul, cu 
nepărtinirea şi tactul ce-l caracterizează, analizează situaţia. Nu 
dispăruse nici acum vechea dificultate de a dispune de o 
administraţie corespunzătoare a afacerilor publice prin 
intermediul majorităţii corpului cetăţenesc, nesigur, capricios, 
interesat deseori mai mult de propriul avantaj decit de cel al 
comunităţii sau al sfatului foarte numeros - în epoca imperială, 
cel atenian număra mai întîi 600, apoi 500 şi, mai tirziu, 750 de 
consilieri urbani. Intră în obligaţiile magistratului destoinic să 
împiedice „poporul” să-l păgubească pe cetăţean, să nu 
acapareze proprietatea privată pe căi ilegale, să nu-şi împartă 
bunurile aparţinînd comunităţii. Aceste sarcini devin cu atit mai 
dificile cu cît magistratul nu dispune de alte mijloace decit de 
administrarea rezonabilă şi de arta demagogiei, cu cît era sfătuit 
să nu fie prea rigid în problemele minore şi, dacă era propusă o 
mică gratificaţie pentru cetăţeni cu ocazia unei festivități 
publice, să nu strice relaţiile cu oamenii din cauza unei 
asemenea bagatele; în rest, situaţia pe schimbase cu totul, iar 
magistratul trebuia să se conformeze celei prezente. In primul 
rind trebuia să fie conştient şi să-i conştientizeze mereu şi pe 
concetăţenii săi de neputinţa elenilor. Limita libertății 
comunităţii este fixată de stăpiîni, iar depăşirea acestor bariere 
ar fi fost probabil în dezavantajul ei. Dacă Pericle îşi îmbrăca 
veşmintele oficiale, el se îndemna să nu uite că guvernează 
asupra unor oameni liberi şi greci; acum, magistratul trebuia să- 
şi spună că guvernează sub un stăpîn, asupra unui oraş supus 
proconsulilor şi procuratorilor imperiali, că nu este şi nici nu 
poate fi mai mult decit un reprezentant al guvernului, că dintr-o 
singură trăsătură de condei guvernatorul poate anula orice 
decret al său. De aceea, cea dintii obligaţie a unui bun magistrat 
consta în stabilirea unei bune înţelegeri cu romanii şi, îndeosebi, 
a unor relaţii influente la Roma, de care să poată beneficia 
patria sa. Bineînţeles, onestul bărbat avertizează insistent 
asupra pericolului servilismului; în caz de nevoie, magistratul 
putea să se opună ferm guvernatorului netrebnic şi, ca 
performanţă supremă în asemenea conflicte, era necesară 
reprezentarea hotărită a comunităţii înaintea împăratului. In 


mod semnificativ, el îi critică aspru pe acei greci care - ca pe 
vremea Ligii Aheene - atrag intervenţia guvernatorului roman 
din pricina vreunei vrajbe locale şi recomandă stăruitor ca 
afacerile comunităţii să fie rezolvate mai degrabă în interiorul 
comunităţii decit să fie încredințate nu atit autorităţilor 
superioare, cît împuterniciţilor şi avocaţilor lor. Aceste aprecieri 
sînt toate la fel de judicioase şi patriotice ca, odinioară, politica 
lui Polybios, amintită explicit de cîteva ori. În această epocă a 
desăvirşitei păci universale, în care nu se desfăşura nici un 
război al grecilor, nici unul al barbarilor, în care 
comandamentele orăşeneşti, încheierea tratatelor de pace şi a 
alianțelor între oraşe aparţineau doar istoriei, consiliul ar fi făcut 
foarte bine să renunţe la Maraton şi Plataeae în favoarea 
magiştrilor şi să nu înflăcăreze adunarea poporului cu asemenea 
cuvinte măreţe, ci să se mulţumească mai degrabă cu libertatea 
de acţiune concedată în spaţiul restrîns. Însă lumea nu e 
raţională, ci pasională. Cetăţeanul elen putea fi şi acum devotat 
patriei sale; dar, poate cu excepţia mesei de studiu, veritabila 
ambiţie politică tinzînd spre lucruri măreţe, pasiunea imitată 
după Pericle şi Alcibiade, nu putea fi satisfăcută în această 
Eladă, iar în crăpături se înmulţeau plantele otrăvitoare care, în 
absenţa aspirațiilor înalte, cruţă viaţa omului, dar îi otrăvesc 
sufletul. 

Din această cauză, Elada este metropola ambițiilor 
decăzute şi lipsite de conţinut, poate cea mai generalizată şi, cu 
siguranţă, una dintre cele mai dăunătoare carenţe ale civilizaţiei 
antice crepusculare. Primul loc este luat aici de sărbătorile 
naţionale cu competiţiile lor pentru premii; întrecerile olimpice i 
se potrivesc de minune tînărului popor el elenilor; sărbătoarea 
gimnastică generală a triburilor şi oraşelor greceşti şi coroana 
împletită din ramuri de măslin, acordată prin verdictul 
„Judecătorilor Eladei” celui mai sprinten alergător, sînt expresia 
inocentă şi simplă a conexiunii tinerei naţiuni. Însă evoluţia 
politică a trecut curînd dincolo de aceşti zori. Această 
sărbătoare a elenilor devenise un anacronism, un joc infantil 
continuat la vîrsta maturității încă în zilele ligii maritime 
ateniene şi, cu atît mai mult, în timpul monarhiei lui Alexandru; 
faptul că posesorul acestei coroane de măslin se considera şi 
era considerat de concetăţenii săi un purtător al primatului 
naţional echivalează întru cîtva cu o situaţie similară din Anglia, 


în care învingătorii regatelor studenţeşti sînt omologaţi cu Pitt şi 
Beaconsfield. În unitatea ei ideală şi fărimiţarea reală, 
răspîndirea naţiunii elene prin colonizare şi elenizare îşi găsise 
expresia corectă în acest imperiu oniric al coroanei de măslin; 
şi, cum este firesc, politica elenă realistă a epocii diadohilor nu 
s-a sinchisit prea mult de aceasta. Dar, cînd epoca imperială 
prelua ideea panelenismului în felul ei, iar romanii intrară în 
drepturile şi obligaţiile elenilor, atunci Olympia rămase sau 
deveni veritabilul simbol pentru „Panelada” romană; în timpul 
lui Augustus apare primul campion olimpic, nimeni altul decît 
fiul vitreg al lui Augustus, viitorul împărat, Tiberius. Cununia 
întinată realizată între panelenism şi demonul jocului transforma 
aceste sărbători într-o instituţie pe cît de puternică şi durabilă, 
pe atit de dăunătoare în general, pentru Elada în special. 
Intreaga lume elenă şi elenizată luă parte, trimiţind atleți sau 
imitînd-o; pretutindeni au apărut asemenea sărbători destinate 
întregii lumi greceşti, iar prin participarea zeloasă a maselor 
largi, prin interesul general pentru fiecare concurent, prin 
mîndria nu doar a campionului, ci şi a susținătorilor şi a patriei 
sale, scopul întrecerii aproape că fusese dat uitării. Guvernul 
roman nu numai că nu se opuse acestor întreceri de gimnastică 
şi de orice fel ar fi fost, ci angajă şi imperiul în cadrul lor; în 
epoca imperială, dreptul de a-l readuce pe campion triumfător 
în oraşul natal nu depindea de voinţa corpului respectiv de 
cetăţeni, ci a fost concedat diferitelor instituţii sportive, prin 
privilegiu imperial. În acest caz, renta anuală ce îi revenea 
învingătorului a fost preluată de tezaurul imperial - altfel spus, 
instituţiile mai importante au fost tratate de-a dreptul ca 
aşezăminte imperiale. Asemenea imperiului, toate provinciile au 
fost cuprinse de această frenezie a jocurilor; dar întotdeauna 
Grecia a rămas centrul ideal al acestor întreceri şi victorii, a 
căror patrie era pe Alpheios; aici se afla sediul celor mai vechi 
reprezentări, al Jocurilor Pitice, Istmice şi Nemeene, originare 
din glorioasa epocă a numelui de elen şi celebrate de poeţii 
clasici, ca şi al unor sărbători mai recente, dar organizate cu 
mult fast: al Eurycleelor, instituite în timpul lui Augustus de 
stăpînul Spartei amintit mai sus, al Panateneelor ateniene, al 
Paneleneelor, celebrate tot la Atena şi susţinute de împăratul 
Hadrian cu generozitate imperială. Era îndreptăţită mirarea în 
cazul populaţiei acestui mare imperiu care părea că se învirte în 


jurul jocurilor sportive, dar nu în cazul elenilor, cei dintii care se 
ameţeau din acest pahar magic şi care permiseră ca imaginea 
politică, recomandată de conaţionalii lor cei mai buni, să fie 
tulburată în modul cel mai păgubitor de coroanele, statuile şi 
privilegiile campionilor. 

Instituţiile orăşeneşti urmară o tendinţă similară, 
manifestă în întregul imperiu, dar, din nou, cu preponderență în 
Elada. În epocile în care mai existau țeluri măreţe şi ambiţie 
veritabilă, candidatura pentru magistraturile şi onorurile publice 
constituise - în Elada, ca şi la Roma - centrul întrecerii politice, 
generînd, alături de multe fenomene ridicole, vătămătoare şi 
lipsite de conţinut, şi performanţele cele mai remarcabile şi mai 
nobile. Nucleul dispăruse, coaja a rămas; la Panopeus, în Focida, 
casele erau, ce-i drept, lipsite de acoperişuri, iar cetăţenii 
locuiau în cocioabe, dar era vorba totuşi de un oraş, mai mult, 
de un stat, şi panopeienii nu lipseau din cortegiul comunităţilor 
foceene. Folosind din plin magistraturile şi sacerdoţiile lor, 
decretele de elogiere anunţate prin crainic, acordarea locurilor 
de onoare la adunările publice, a veşmiîntului de purpură şi a 
diademei, dedicarea unor statui pedestre sau ecvestre, aceste 
oraşe se angajaseră în afaceri cu banii şi vanitatea celor 
interesaţi, care întreceau cu mult afacerile cu decoraţii şi titluri 
ale celui mai neînsemnat prinţişor din epoci mai recente. Este 
posibil ca în aceste evenimente să nu fi lipsit meritul autentic şi 
recunoştinţa sinceră: dar, în cele mai multe cazuri, era un 
comerţ bazat pe cerere şi ofertă sau, folosind cuvintele lui 
Plutarh, o afacere ca între curtezană şi clienţii ei. Aşa cum astăzi 
munificenţa particulară generoasă procură decorația, iar cea 
extraordinară, titlul de nobleţe, la fel ea furniza atunci purpura 
sacerdotală şi statuia în piaţa oraşului. Dar statul care 
escrochează cu onorurile sale nu rămîne nepedepsit. 
Performanţele actuale sînt mult mai modeste decit cele ale lumii 
vechi în privinţa enormităţii unor astfel de proceduri şi a 
grosolăniei formelor lor, ceea ce este de înţeles, întrucit 
aparenta autonomie a comunităţii, îngrădită insuficient de 
conceptul de stat, putea acţiona nestingherit pe acest tărim, 
autorităţile de decretare fiind întotdeauna corpurile de cetăţeni 
sau consiliile unor mici oraşe. În ambele direcţii, urmările au fost 
dezastruoase: magistraturile comunităţii au fost acordate mai 
mult conform  solvabilităţii decit destoiniciei candidaţilor, 


banchetele şi darurile nu-l îmbogăţeau pe cel care primea 
cadoul, dar îl sărăceau deseori pe donator, acest prost obicei 
contribuind substanţial la accentuarea trîindăviei şi la decăderea 
averilor familiilor distinse. Economia comunităţilor înseşi suferea 
din plin din cauza adulaţiei. Ce-i drept, onorurile acordate de 
comunităţi diferiților binefăcători erau cîntărite după înțeleptul 
principiu al echităţii, care stăpîneşte şi astăzi în sfera înlesnirii 
accesului la decorații; iar atunci cînd nu precumpănea, 
binefăcătorul se declara deseori dispus să plătească, de 
exemplu, statuia ce urma să-i fie ridicată. Alta este însă 
realitatea în cazul onorurilor pe care comunitatea le aducea 
unor străini nobili şi, îndeosebi, guvernatorilor şi împăraţilor, ca 
şi membrilor familiei imperiale. Deşi nu în măsura ambiţiei 
caracteristică micilor oraşe, tendinţa epocii de a aprecia chiar şi 
adulaţia obligatorie şi lipsită de conţinut pătrunse într-un mod 
foarte simţitor şi în cercurile curţii imperiale şi ale senatorilor 
romani; era firesc ca onorurile şi omagiile să crească în decursul 
timpului, din cauza propriei uzuri, pe de o parte, şi în măsura în 
care sporea inferioritatea personalităților guvernante sau 
participante la guvernare, pe de alta. În aceste condiţii, oferta 
era, bineînţeles, întotdeauna mai mare decit cererea, iar cei 
care apreciau asemenea omagii cu luciditate erau siliţi să le 
refuze pentru a fi scutiţi de acceptarea lor; acest refuz a 
intervenit frecvent în cazuri individuale, dar puţini au fost cei 
care i-au rămas consecvenţi - numărul mic al statuilor ridicate în 
onoarea lui Tiberius poate fi trecut în rîndul titlurilor sale de 
glorie. Cheltuielile pentru monumente onorifice, care au depăşit 
de multe ori simpla statuie, şi pentru delegaţiile onorifice erau şi 
deveneau tot mai vizibil o tumoare canceroasă care dăuna 
bugetului tuturor provinciilor. Însă, raportată la posibilităţile ei 
reduse, nici una nu a risipit sume mai însemnate decit Elada, 
metropola campionilor sărbătorilor, ca şi a onorurilor publice, de 
neîntrecut într-un domeniu care a stăpinit această epocă - cel al 
smereniei de slugă şi al omagierii supuse. 

Aproape că nici nu ar mai fi necesară expunerea situaţiei 
economice defavorabile a Greciei. Ţinutul, privit ca o unitate, 
este de o fertilitate mediocră: pămînturile arabile ocupă o 
suprafaţă limitată; pe continent, cultura viţei-de-vie nu deţine 
întîietatea şi s-a impus plantarea măslinilor. Întrucît renumitele 
cariere de marmură - din Attica, cu marmură albă şi 


strălucitoare, de la Karystos, cu cea verde, ca, de altfel, 
majoritatea lor - se găseau pe păminturi domeniale, iar 
exploatarea lor de către sclavi imperiali îi avantaja pe locuitori 
într-o mică măsură. 

Ţinutul grecesc cu cea mai intensă viaţă meşteşugărească 
era cel al aheilor, unde prospera fabricarea tradiţională a 
stofelor de lînă şi unde bine populatul oraş Patrae era renumit 
pentru numeroasele ateliere în care se torcea şi care prelucra 
vaporosul in din Elida din care se ţeseau veşminte şi plase 
pentru păr. Chiar şi acum, arta şi artizanatul au rămas 
îndeletniciri specifice grecilor, iar din imensa cantitate de 
marmură pentelică folosită în epoca imperială, o bună parte 
trebuie să fi fost prelucrată la faţa locului. Grecii se 
îndeletniceau însă cu ambele preocupări, mai ales în 
străinătate; importantul export rezultat în trecut de pe urma 
activităţii meşteşugăreşti din Grecia aproape că nici nu mai este 
pomenit. Comerţul cel mai intens îl făcea Corintul, oraşul celor 
două mări, cum este denumit de un orator, metropola comună 
tuturor elenilor, înţesată în permanenţă de străini. In cele două 
colonii romane, Corint şi Patrae, ca şi în Atena aglomerată 
necontenit de mulţimea străinilor vizitatori şi studioşi, se 
concentrau cele mai importante afaceri bancare ale provinciei, 
care, în epoca imperială, ca şi în cea republicană, se găseau în 
mare parte în mîinile italicilor stabiliţi aici. Comercianţii romani 
stabiliţi în Grecia se asociau şi în localităţile de rang secundar, 
Argos, Elis, Mantineia din Pelopones, în corporaţii proprii, 
separate de corpul cetăţenesc. Privit în ansamblu, comerţul din 
Achaia decăzuse, îndeosebi după ce Rhodos şi Delos încetară să 
fie antrepozitele pentru comerţul de tranzit dintre Asia şi 
Europa, acesta mutindu-se în Italia. Pirateria era într-adevăr 
suprimată, iar drumurile trebuie să fi fost destul de sigure; dar 
ele nu puteau determina reîntoarcerea vremurilor fericite de 
altădată. Mai sus am amintit de depopularea Pireului; era un 
eveniment dacă una dintre marile corăbii egiptene care 
transportau cereale se rătăcea din întîmplare în acest loc. 
Nauplia, portul Argosului, după Patrae cel mai important oraş 
maritim al Peloponesului, era la fel de pustiu. 

Acestei situaţii îi corespunde starea drumurilor din 
provincie, în această epocă practic abandonate în voia sorții; 
bornele miliare romane au fost găsite doar în imediata 


vecinătate a oraşelor Patrae şi Atena, ele aparţinind împăraţilor 
de la sfîrşitul secolului al III-lea şi din cel următor. Este evident 
că guvernările au renunţat aici la stabilirea comunicaţiilor. Doar 
Hadrian a transformat legătura continentală dintre Corint şi 
Megara, pe cît de scurtă, pe atit de importantă, într-un drum 
practicabil, traversînd dificilul pas  stîncos  scironian prin 
construirea unor colosale diguri în mare. Mult cumpănitul plan 
de a străpunge istmul de la Corint, conceput de dictatorul 
Caesar, a fost reluat abia de către împăratul Gaius şi, ulterior, 
de Nero. Cu ocazia şederii sale în Grecia, acesta din urmă a 
inaugurat personal lucrările la canal şi, timp de cîteva luni, aici 
au muncit 6.000 de prizoniei evrei. Cu ocazia reluării acestui 
proiect, în zilele noastre au fost descoperite importante urme 
ale acestor construcţii, care demonstrează stadiul avansat pe 
care lucrările îl atinseră în momentul abandonării lor, la care s-a 
recurs, probabil, nu din cauza revoluţiei din Occident, care 
izbucni la puţin timp după aceea, ci întrucit aici - ca şi în cazul 
canalului asemănător din Egipt - se presupunea, eronat, o 
diferenţă de nivel între cele două mări, care ar provoca 
inundarea insulei Egina şi alte nenorociri după terminarea 
canalului. Ce-i drept, dacă acest canal ar fi fost realizat, el ar fi 
scurtat ruta comercială între Asia şi Italia, dar n-ar fi adus 
Greciei beneficii colosale. 

Mai sus s-a remarcat deja că în epoca imperială ţinuturile 
din nordul Eladei, Tesalia şi Macedonia şi, cel puţin din timpul lui 
Traian, chiar Epirul (Epirus) au fost separate administrativ de 
Grecia (p. 141). Din rîndul lor, mica provincie epirotă, 
administrată de un guvernator imperial de rang secundar, nu şi- 
a revenit niciodată de pe urma pustiirilor suferite în timpul celui 
de-al treilea război macedonean (|, p. 538). Ţinutul continental, 
muntos şi sărac, nu avea nici un oraş renumit şi era foarte slab 
populat. Augustus s-a străduit să redreseze situaţia de-a lungul 
coastei pustii întemeind două oraşe. Mai întîi, desăvirşi colonia 
de cetăţeni romani la Buthrotum, în faţa Corcyrei, hotărită deja 
de către Caesar, căreia i-a fost însă refuzată o înflorire reală, 
apoi întemeie oraşul grecesc Nikopolis, chiar în locul unde se 
aflase cartierul general înaintea bătăliei decisive de la Actium, în 
punctul cel mai sudic al Epirului, la un ceas şi jumătate 
depărtare, către nord, de Prevesa. In concepţia lui Augustus, 
oraşul urma să fie, concomitent, un monument al marii victorii 


maritime şi centrul vieţii elene renăscînde. Venind din partea 
romanilor, această întemeiere este nouă în felul ei. 


În locul Ambraciei şi Argosului din Amphilochia, 

În locul oraşelor Thyreion şi Anaktorion 

Şi în locul Leucadiei şi tuturor localităţilor din jur 

Culcate la pămînt de sulița dezlănţuită a lui Ares, 

Caesar fondează Oraşul Victoriei, cel sacru, prin el 

Mulţumindu-i regelui Phoebos Apollon pentru victoria 
actiacă. 


Aceste versuri ale unui poet grec contemporan prezintă în 
cuvinte simple realizările lui Augustus în ţinut: el a unificat 
întreaga regiune - partea meridională a Epirului, ţinutul 
învecinat Acarnania, cu insula Leucadia, chiar şi o parte din 
Etolia - într-un singur teritoriu urban şi a mutat locuitorii din 
localităţile decăzute, dar încă existente, în noul oraş Nikopolis, 
în faţa căruia, pe malul acarnanian, a fost restaurat şi mărit 
grandios vechiul templu al lui Apollon. Niciodată nu s-a 
întemeiat un oraş roman în acest fel, adică recurgind la o 
contopire în maniera Alexandrizilor. La fel procedaseră regele 
Kassandros cu oraşele macedonene  Thessalonike şi 
Kassandreia, Demetrios  Asediatorul cu oraşul  tesalian 
Demetrias,  Lysimachos cu oraşul Lysimacheia de pe 
Chersonesul Tracic, înjghebate, toate, dintr-un număr de 
localităţi vecine, private de independenţă. Corespunzător 
caracterului grecesc al fondării, intenţia ctitorului era ca 
Nikopolis să devină o metropolă grecească. El obţinu libertatea 
şi autonomia precum Atena şi Sparta şi, cum s-a menţionat deja, 
în amficţionia reprezentativă pentru întreaga Eladă urma să 
deţină a cincea parte din voturi, asemenea Atenei, o dată pentru 
totdeauna. Noul sanctuar al lui Apollon de la Actium respecta 
întru totul modelul Olympiei: sărbătoarea se celebra din patru în 
patru ani şi avea, alături de cea proprie, şi denumirea celei 
olimpice, acelaşi rang şi aceleaşi privilegii; aşa cum Olympia îi 
avea pe Olimpiazi, cel dintii îi avea pe Actiazi; faţă de acest 
sanctuar, oraşul Nikopolis păstra aceleaşi relaţii ca oraşul Elis 
faţă de templul olimpic. Oricît de firesc ar fi fost ca „Oraşul 
Victoriei”, legat atit de strîns de întemeierea imperiului, să fie 
instituit conform modelului roman, se evită cu grijă introducerea 


oricărui element italic, atît în organizarea oraşului, cît şi în 
cadrul instituţiilor religioase. Cel care judecă măsurile luate de 
Augustus în conexiunea lor şi reflectează îndeosebi asupra 
acestei ciudate chei de boltă trebuie să ajungă la convingerea 
că Augustus a crezut în posibilitatea reorganizării Eladei sub 
protectoratul principatului roman şi a intenţionat s-o traducă în 
fapte. Cel puţin locul era bine ales, deoarece atunci, înaintea 
fondării oraşului Patrae, nu exista nici un oraş grecesc mai mare 
de-a lungul întregii coaste vestice a Greciei. Speranţele nutrite 
de Augustus la începutul autocrației sale nu s-au împlinit însă; 
chiar el le-a abandonat, conferind mai tirziu oraşului Patrae 
forma unei colonii romane. Aşa cum dovedesc întinsele cîmpuri 
de ruine şi numeroasele monede, Nikopolis şi-a menţinut o 
populaţie şi o bunăstare relativ însemnate; dar cetăţenii săi nu 
par să fi deţinut un rol precumpănitor nici în meşteşuguri şi 
comerţ, nici în alte domenii. Epirul septentrional, locuit - 
asemenea Illyricumului învecinat, încorporat Macedoniei - în cea 
mai mare parte de populaţii albaneze, nefiind subordonat 
oraşului Nikopolis, nu s-a debarasat nici în epoca imperială de 
situaţia sa primitivă, într-o oarecare măsură moştenită pînă în 
zilele noastre. „Epirus şi Illyricum” - spune Strabon - „sînt 
aproape o pustietate, acolo unde se găsesc oameni, ei locuiesc 
în sate şi în ruinele fostelor oraşe; oracolul de la Dodona” - 
devastat de traci în timpul războiului cu Mithridates (II, p. 195) - 
„s-a stins ca tot restul”. 

Tesalia (Thessalia), de fapt un ţinut tot atit de elen ca şi 
Etolia sau Acarnania, a fost separată în epoca imperială de 
provincia Achaia şi a trecut sub administraţia guvernatorului 
Macedoniei. Situaţia din Grecia de nord se potriveşte şi Tesaliei. 
Libertatea şi autonomia pe care Caesar le acordase sau, mai 
degrabă, nu le retrăsese tesalienilor par să fi fost anulate de 
Augustus din cauza unor abuzuri, astfel încit, mai tîrziu, doar 
Pharsalos se mai bucura de această poziţie juridică. In acest 
ţinut nu au fost aşezaţi colonişti romani. Tesalienii şi-au păstrat 
adunarea de la Larisa şi, asemenea grecilor dependenţi din 
Achaia, s-au bucurat în continuare de autoguvernarea urbană. 
Tesalia era incontestabil cel mai fertil ţinut din întreaga 
peninsulă şi exporta cereale chiar şi în secolul al IV-lea; Dion din 
Prusa afirma totuşi că şi Peneios curgea printr-o regiune pustie, 
iar în epoca imperială numărul monedelor emise în acest ţinut a 


rămas foarte scăzut. Hadrian şi Dioclețian s-au străduit să 
îmbunătăţească reţeaua de drumuri, ei fiind însă singurii 
împărați care au întreprins ceva în această direcţie. 

Ca district administrativ roman, Macedonia din epoca 
imperială este mult redusă faţă de Macedonia republicană. Ce-i 
drept, ca şi aceasta din urmă, ea se întinde de la mare la mare, 
întrucit acestui district i-au fost adăugate atit coasta Mării Egee 
din Tesalia, încorporată Macedoniei pînă la gura lui Nestos 
(Mesta), cît şi cea a Mării Adriatice, de la Aoos pînă la Drilon 
(Drin). Acest din urmă ţinut, deşi nu aparţine practic Macedoniei, 
ci lliriei, a fost subordonat guvernatorului macedonean încă în 
timpul republicii (II, p. 32) şi a rămas provincie şi în epoca 
imperială. Mai sus s-a remarcat însă că Grecia începea la sud de 
Oeta. Granița de nord cu Moesia şi cea de est cu Tracia au 
rămas neschimbate, întrucît provincia din perioada imperiului 
avea aceleaşi limite ca Macedonia propriu-zisă din timpul 
republicii: altfel spus, în nord, aproximativ Valea Erigonului, în 
est, riul Nestos; însă, dacă în epoca republicană dardanii, tracii 
şi toate populaţiile din nord şi nord-est, învecinate cu teritoriul 
macedonean, intrau în relaţii cu acest guvernator, fie paşnice, 
fie războinice, putindu-se afirma că graniţa macedoneană se 
întinde pînă unde pot ajunge lăncile romane, guvernatorul 
macedonean al epocii imperiale stăpînea doar asupra districtului 
ce-i fusese încredinţat, care nu se mai mărginea cu vecini pe 
jumătate sau cu totul independenţi. Deoarece apărarea graniţei 
trecu mai întîi în sarcina regatului tracic clientelar şi, curînd 
după aceea, a guvernatorului noii provincii Moesia, cel al 
Macedoniei a fost dispensat din capul locului de comandamentul 
său. De altfel, în epoca imperială teritoriul macedonean a 
cunoscut foarte puţine conflicte armate; doar dardanii barbari 
de pe cursul superior al rîului Axios (Vardar) mai jefuiau paşnica 
provincie vecină din cînd în cînd. În cazul Macedoniei nu 
deţinem mărturii nici despre răscoale locale. 

Acest ţinut, cel mai nordic, se deosebeşte de ţinuturile 
greceşti mai sudice atît prin rădăcina naţională, cît şi prin gradul 
de civilizaţie. In timp ce adevărații macedoneni de pe cursul 
inferior al rîurilor Haliakmon (Vistriţa) şi Axios (Vardar) pînă la 
Strymon sînt la origine un trib grecesc, a cărui deosebire faţă de 
elenii mai sudici nu mai are nici o importanţă pentru epoca în 
cauză, şi în timp ce colonizarea elenă a inclus ambele ţărmuri în 


sfera ei - în vest prin Apollonia şi Dyrrhachion, în est îndeosebi 
prin localităţile Peninsulei Chalcidice -, interiorul provinciei, 
dimpotrivă, este ocupat de un furnicar de populaţii negreceşti, 
care trebuie să se fi deosebit de situaţia actuală de pe acelaşi 
teritoriu mai mult prin elementele decit prin rezultatul lor. După 
ce scordiscii, celții ajunşi pe aceste meleaguri, au fost respinşi 
de generalii republicii romane, interiorul Macedoniei era locuit în 
vest şi nord îndeosebi de triburi ilirice, iar în est de triburi 
tracice. Ambele categorii au fost prezentate mai sus; în acest 
context ele trebuie să fie amintite numai în sensul că, în epoca 
imperială, ca şi în cea anterioară, ordinea grecească, cea urbană 
cel puţin, a fost introdusă doar în proporţii foarte reduse. In 
cazul interiorului Macedoniei nu s-a constatat niciodată un 
impuls energic de dezvoltare urbană, iar regiunile mai izolate n- 
au trecut, cel puţin în realitate, dincolo de economia sătească. 
În această ţară monarhică, nici politica grecească n-a 
evoluat de la sine ca în Elada propriu-zisă, ci a fost introdusă de 
principi, mai elenizaţi decit supuşii lor. Forma ei nu este 
cunoscută aproape deloc, însă preşedinţia urbană a politarhului, 
întîlnită în acelaşi fel doar la Thessalonike, Edessa şi Leta, ne 
permite să deducem o deosebire fundamentală, de altfel foarte 
probabilă, între constituţia urbană macedoneană şi cea 
consacrată din Elada. Oraşele greceşti existente la venirea 
romanilor şi-au păstrat organizarea şi drepturile; cel mai 
important dintre ele, Thessalonike, chiar libertatea şi autonomia. 
Asemenea situaţiei din Achaia şi Tesalia, existau o federaţie şi o 
adunare (Kowov) ale oraşelor macedonene. Drept mărturie a 
prezenţei amintirii măreţelor timpuri trecute, merită să fie notat 
exemplul adunării provinciale din Macedonia şi al cîtorva oraşe 
din provincie care, încă la mijlocul secolului al Il-lea d.Cr., 
continuau să bată monede pe care numele şi imaginea 
împăratului guvernant erau înlocuite de cele ale lui Alexandru 
cel Mare. Destul de numeroasele colonii de cetăţeni romani pe 
care Augustus le-a constituit în Macedonia - Byllis în apropiere 
de Apollonia, Dyrrhachium lîngă Marea Adriatică, Diurn, Pella şi 
Cassandra de-a lungul celeilalte coaste, Philippi în ţinutul tracic 
- sînt, toate, oraşe greceşti mai vechi care obţinură doar un 
număr de noi cetăţeni şi un alt statut juridic. Intenţia care stă la 
baza fondării n-a fost alta decît aşezarea veteranilor italici, 
cărora Italia nu le mai putea oferi pămînt, într-o provincie 


civilizată şi slab populată. Acordarea dreptului italic a avut loc, 
cu siguranţă, numai pentru a le îndulci veteranilor colonizarea în 
străinătate. Niciodată nu s-a intenţionat o includere a 
Macedoniei în sfera civilizaţiei italice, lucru dovedit, exceptînd 
toate celelalte realităţi, de faptul că Thessalonike a rămas un 
oraş grecesc şi capitală a provinciei. Alături de aceasta din 
urmă, prospera Philippi, un oraş minier, întemeiat de fapt 
datorită minelor de aur situate în apropiere, favorizat de 
împărați datorită faptului că fusese locul de desfăşurare a 
bătăliei care a instalat definitiv monarhia şi datorită numeroşilor 
veterani care luaseră parte la această încleştare, stabiliţi ulterior 
aici. Încă din primele decenii ale epocii imperiale, constituţia 
romană, dar nu cea a unei colonii a fost acordată celei mai 
nordice localităţi, Stobi - mai sus amintitul oraş de la graniţa 
Macedoniei cu Moesia, la vărsarea riului Erigon în Axios, o 
poziţie importantă atît din punct de vedere comercial, cît şi 
militar -, care a fost organizată ca politeie grecească, probabil 
încă din timpul regatului macedonean. 

Şi sub împărați, statul roman a luat puţine măsuri pentru 
redresarea situaţiei economice a Macedoniei; nicăieri nu se 
manifesta o grijă deosebită pentru această provincie care nu se 
găsea sub administraţia lor directă. Mărturiile de care dispunem 
ne informează că abia împărații secolului al Ill-lea, cel dintii 
Severus Antoninus, s-au preocupat iarăşi de întreţinerea 
drumului militar care traversa ţinutul încă din timpul republicii 
de la Dyrrhachium pînă la Thessalonike, fiind una dintre cele 
mai importante artere rutiere din întregul imperiu. Oraşele 
limitrofe, Lychnidos, lîngă Lacul Ochrida, şi Heracleia Lyncestis 
(Bitolia), nu au cîştigat niciodată o poziţie deosebită. Din punct 
de vedere economic, situaţia Macedoniei era totuşi mai 
echilibrată decit cea a Greciei. Prin fertilitatea pămîntului, ea o 
întrece net pe vecina sudică. Aşa cum regiunea de la 
Thessalonike se remarcă şi astăzi prin culturi relativ prospere şi 
o populaţie relativ numeroasă, la fel Macedonia este socotită 
printre provinciile deosebit de bogate încă în descrierea 
imperiului din timpul lui Constantinus; ce-i drept, 
Constantinopole fusese deja ctitorit. In timp ce documentele de 
care dispunem privind recrutările romane în Achaia şi Tesalia 
sînt practic nule, Macedonia a fost angajată puternic în acest 
scop, mai mult decit majoritatea ținuturilor greceşti, îndeosebi 


pentru formarea gărzii imperiale. Bineînţeles, aici trebuie să fie 
avute în vedere obişnuinţa macedonenilor cu serviciul militar 
regulat, pregătirea lor excelentă în acest scop, ca şi, 
comparativ, slaba dezvoltare urbană a provinciei. Thessalonike, 
metropola provinciei, care era şi în această epocă oraşul cel mai 
populat şi mai plin de meşteşugari, făurindu-şi un renume şi în 
literatură, şi-a asigurat un loc de onoare în istoria politică prin 
rezistenţa dirză pe care cetăţenii săi au opus-o barbarilor în 
teribilele perioade ale invaziilor gotice. 

Dacă Macedonia era un ţinut semigrecesc, Thracia era o 
ţară negrecească. Mai sus am vorbit despre marele trib al 
tracilor, dispărut pentru noi (p. 116). Elenismul a ajuns doar din 
exterior în sfera lui. Pentru a arăta ce obligaţii îi reveneau Romei 
aici şi cum s-a achitat de ele, este necesar să prezentăm 
retrospectiv tentativele elenismului de a pătrunde prin porţile 
ținutului sudic ocupat de acest trib, care-i poartă numele şi 
astăzi, şi performanţele mediocre obţinute în interiorul ţării. 
Filip, tatăl lui Alexandru, a fost cel dintii care a supus Tracia şi a 
întemeiat nu numai Kalybe, în apropiere de Byzantion, ci şi 
oraşul din inima ţării care-i poartă numele. Alexandru, şi aici 
precursorul politicii romane, a ajuns pînă la şi chiar dincolo de 
Dunăre, stabilind graniţa de nord a imperiului său pe acest 
fluviu; tracii din armata sa au deţinut un rol important în 
supunerea Asiei. După moartea sa, se părea că Hellespontul va 
deveni unul dintre marile centre ale noului stat, iar întinsul 
teritoriu, situat la nord de acesta, pînă la Dunăre, va fi partea 
septentrională a unui imperiu grecesc, că reşedinţei fostului 
guvernator al Traciei,  Lysimachos,  nou-întemeiatul oraş 
Lysimacheia din Chersonesul Tracic, îi va suride o soartă 
asemănătoare celei a reşedinţelor generalilor Siriei şi Egiptului; 
neatirnarea acestui imperiu nu supravieţui morţii primului său 
stăpîn (473, 281). In secolul care a urmat acestui eveniment - 
mai exact, pînă la consolidarea supremaţiei Romei în Orient - 
teritoriile europene ale lui Lysimachos au fost ocupate cînd de 
Seleucizi, cînd de Ptolemei, cînd de Attalizi - toate acestea fiind 
tentative lipsite de succese durabile. Regatul de la Tylis din 
Haemus, în ţinutul moesic-tracic, pe care celții îl fondaseră 
curind după moartea lui Alexandru, cam în acelaşi timp cu 
aşezările lor de durată din Asia Mică, a nimicit germenii 
civilizaţiei greceşti din spaţiul său, sucombînd, la rîndul său, în 


timpul războiului cu Hanibal, din cauza atacurilor tracilor care-i 
nimiciră pe aceşti intruşi pînă la ultimul om. De atunci, Tracia 
era lipsită de o putere conducătoare. Relaţiile existente între 
oraşele maritime greceşti şi principii diferitelor triburi, într-un fel 
identice cu cele de dinaintea lui Alexandru, sînt ilustrate de 
descrierea celui mai important oraş, datorată lui Polybios: acolo 
unde bizantinii au semănat, recoltează barbarii tracici care nu 
pot fi învinşi nici prin arme nici prin bani; cînd cetăţenii îl înving 
pe unul dintre principi, alţi trei le invadează, în schimb, teritoriul 
şi, dacă se răscumpără de la unul, alţi cinci cer acelaşi tribut. 
Tendinţa regilor macedoneni de mai tirziu de a-şi reconsolida 
poziţia în Tracia şi, îndeosebi, de a-şi supune oraşele greceşti de 
coastă a întîlnit opoziţia romanilor: pe de o parte, pentru a frina 
dezvoltarea puterii Macedoniei, pe de alta, pentru a nu le 
permite macedonenilor să ocupe în întregime „drumul regal” 
care ducea spre Orient, cel pe care au înaintat Xerxes spre 
Grecia, iar Scipionii împotriva lui Antiochos. Linia de graniţă de 
mai tîrziu a fost trasată chiar după bătălia de la Kynoskephalae. 
Ultimii doi regi macedoneni au încercat totuşi fie să ocupe poziţii 
stabile în Tracia, fie să-i oblige pe principii ei prin tratate: ultimul 
Filip a recucerit chiar Philippopolis, lăsînd aici o garnizoană, pe 
care odrişii o vor alunga, fireşte, în curînd. Nici el, nici fiul său nu 
s-au putut statornici aici, iar independenţa acordată de Roma 
tracilor după dizolvarea Macedoniei a distrus rămăşiţele 
începuturilor civilizaţiei elene. Tracia însăşi deveni un principat 
clientelar al Romei, în parte încă din epoca republicană, în 
întregime în cea imperială, iar în anul 46 d.Cr. deveni provincie 
romană (p. 117); elenizarea ținutului nu trecuse dincolo de 
lanţul de colonii greceşti care s-au format şi de-a lungul acestei 
coaste, în timpuri de mult apuse, şi care decăzuseră odată cu 
scurgerea vremii. Pe cît de puternic şi de durabil a cuprins 
colonizarea macedoneană Orientul, pe atit de slab şi de trecător 
s-a manifestat în Tracia; se pare că înşişi Filip şi Alexandru au 
simţit reticenţă şi chiar repulsie faţă de colonizarea acestui 
ţinut. Mult timp, chiar în epoca imperială, el a rămas în 
stăpînirea autohtonilor, iar oraşele greceşti de coastă care mai 
existau încă, aproape fără excepţie decăzute, au fost private de 
un hinterland grecesc. 

Această cunună de oraşe elene, ce se întindea de la 
graniţa macedoneană pînă la Chersonesul Tauric, are o 


densitate foarte inegală. În sud, ea este continuă de la Abdera 
pînă la Bizanțul de lîngă Dardanele; dar în afara Bizanțului, care 
a putut să reziste şi celor mai grele perioade ale anarhiei elene 
datorită fertilităţii teritoriului său, profitabilului pescuit al 
tonului, poziţiei comerciale extrem de favorabile, sîrguinţei şi 
destoiniciei locuitorilor săi pe care îi călise poziţia expusă, nici 
un alt oraş din această regiune n-a cîştigat în epoca mai tirzie o 
importanţă precumpănitoare. Colonizarea de-a lungul coastei 
vestice a Mării Negre evoluase cu totul diferit; o însemnătate 
oarecare o atinseră, pe coasta inclusă ulterior provinciei romane 
Tracia, doar Mesembria, iar pe cea atribuită Moesiei, doar 
Odessos (Varna) şi Tomis (Constanţa). Pe ţărmul nordic al Mării 
Negre, dincolo de gurile Dunării şi de graniţa Imperiului Roman, 
se găseau Tyra şi Olbia, în mijlocul ţării barbarilor; o cheie de 
boltă impunătoare era oferită de Herakleia, sau Chersonesos, şi 
Pantikapaeon, vechile şi marile oraşe comerciale greceşti din 
Crimeea actuală. De cînd romanii preluaseră supremaţia pe 
continentul greco-asiatic, toate aceste aşezări se bucurau de 
protecţia romană, iar braţul puternic care a dat ţării greceşti 
propriu-zise mai multe lovituri distrugătoare a împiedicat cel 
puţin aici catastrofe de genul celei de la Lysimacheia: în epoca 
republicană, protejarea acestor greci intra în obligaţiile 
guvernatorului Macedoniei şi, după ce devenise romană, şi în 
ale guvernatorului Bitiniei. Mai tirziu, Bizanțul va fi inclus în 
aceasta din urmă provincie. În rest, protectoratul a trecut 
asupra guvernatorului Moesiei şi, mai tîrziu, asupra celui al 
Traciei, provincii organizate în epoca imperială. 

Roma le-a acordat acestor greci în toate timpurile 
protecţia şi favorurile ei; dar nici republica, nici epoca imperială 
timpurie nu s-au preocupat de răspîndirea elenismului. După 
transformarea Traciei în provincie romană, ea a fost împărţită în 
districte rurale şi, cu excepţia a două colonii, ale lui Claudius şi 
Vespasianus - Apri, în interiorul ţării, în apropiere de Perinthos, 
şi Deultus, în partea de nord a coastei -, nu înregistrăm nici o 
întemeiere urbană pînă la sfîrşitul secolului |. Domițian a început 
să acorde constituţia grecească oraşelor din interior, mai întîi 
capitalei provinciei, Philippopolis. În timpul lui Traian, un număr 
de alte localităţi tracice obţinură acelaşi drept urban: Topeiros, 
în apropiere de Abdera, Nikopolis, pe Nestos, Plotinopolis, pe 
Hebros, Pautalia, lîngă actualul Kjustendil, Serdica, Sofia 


actuală, Augusta Traiana, lîngă Zagora Veche, un al doilea 
Nikopolis, pe versanţii nordici ai Munţilor Haemus, de asemenea, 
pe coastă, la gura lui Hebros, Traianopolis; Hadrian îl acordă şi 
localităţii Adrianopolis, astăzi Adrianopol. Toate aceste oraşe nu 
erau colonii de străini, ci politei greceşti, organizate conform 
modelului instituit de Augustus prin fondarea oraşului Nikopolis 
din Epir; aveau loc o civilizare şi o elenizare a provinciei de sus 
în jos. Ca în ţinuturile greceşti propriu-zise, şi la Philippopolis 
exista încă de atunci o adunare provincială a Traciei. Acest ultim 
vlăstar al elenismului nu este cel mai slab. Ţara este bogată şi 
atrăgătoare - o monedă din Pautalia laudă împătrita 
binecuvintare a spicelor, strugurilor, argintului şi aurului: iar 
Philippopolis, ca şi frumoasa vale a rîului Tundja, este patria 
cultivării trandafirilor şi a uleiului din trandafiri. Vigoarea 
neamului tracic nu era frîntă. Aici se dezvoltă o populaţie demnă 
şi înstărită; mai sus am amintit de recrutările masive din Tracia, 
iar în această epocă puţine provincii se pot compara cu 
activitatea monetăriilor orăşeneşti tracice. Conform tradiţiei, 
Philippopolis număra, în momentul cuceririi sale de către goți 
(251, p. 132), 100.000 de locuitori. Pentru resursele şi vitejia 
orăşenilor traci stau mărturie susţinerea energică de către 
bizantini a împăratului Orientului grecesc, Pescennius Niger, şi 
rezistenţa pe care oraşul a opus-o învingătorului mai mulţi ani, 
chiar după prăbuşirea celui dintii. Chiar dacă şi de această dată 
bizantinii au fost cei înfrînţi, în curînd avîntul ținutului tracic a 
pregătit totuşi perioada în care Bizanțul va deveni noua Romă 
elenă şi reşedinţa principală a imperiului transformat. 

O evoluţie asemănătoare, e adevărat, de proporţii mai 
modeste, a cunoscut-o şi provincia învecinată Moesia inferioară. 
Probabil că, la constituirea provinciei romane Moesia, oraşele 
greceşti de coastă, a căror metropolă a fost Tomis cel puţin în 
epoca romană, au fost organizate ca „Liga celor cinci oraşe de 
pe malul stîng al Mării Negre” sau, cum se mai numeşte, „a 
grecilor” - altfel spus, a grecilor acestei provincii. In apropiere 
de coastă, lîngă graniţa cu Tracia, Traian a fondat mai tîrziu 
Marcianopolis, organizat, ca şi oraşele tracice, conform 
modelului grecesc şi înglobat ligii ca a şasea localitate. Mai sus 
am amintit că oraşele născute din castrele amplasate de-a 
lungul malului Dunării şi, în general, localităţile din interiorul 
ținutului au fost constituite conform modelului italic. Moesia 


inferioară este unica provincie romană divizată printr-o graniţă 
lingvistică în care liga urbană tomitană ţine de domeniul limbii 
greceşti, iar oraşele dunărene, precum Durostorum şi Oescus, 
de cel al limbii latine. Din celelalte puncte de vedere, această 
ligă urbană din Moesia prezintă trăsăturile remarcate în cazul 
Traciei. Dispunem de o descriere a Tomisului din ultimii ani ai lui 
Augustus; e adevărat, ea se datorează unui exilat, dar prezintă, 
cu siguranţă, realitatea. Populaţia e formată în cea mai mare 
parte din geţi şi sarmaţi; precum dacii de pe Columna lui Traian, 
ei poartă haine de blană şi pantaloni, îşi lasă părul şi barba să 
crească în voie, umblă înarmaţi cu arc, cu tolba de săgeți pe 
umăr şi cuțitul la brîu. Puţinii greci care se mai găsesc printre ei 
au adoptat obiceiurile barbarilor, chiar şi pantalonii, şi cunosc 
limba getică tot atit de bine sau mai bine decit pe cea proprie. 
Este pierdut cel care nu poate comunica în limba getică şi nici o 
persoană nu cunoaşte limba latină. În faţa porţilor bîntuie cete 
războinice de cele mai diferite etnii şi deseori săgețile lor zboară 
peste zidurile protectoare; cel care îşi cultivă ogorul îşi pune 
viaţa în pericol, chiar dacă ară înarmat - în perioada dictaturii lui 
Caesar, oraşul ajunsese în miinile barbarilor cu ocazia unei 
expediţii a lui Burebista, iar cu cîţiva ani înainte de sosirea 
acestui exilat, flagelul războiului, generat de insurecția dalmato- 
panoniană, biîntuia din nou în ţară. Autenticitatea acestor 
descrieri este garantată de monedele şi inscripţiile din acest 
oraş, întrucît metropola ligii urbane de pe malul stîng al Pontului 
Euxin nu a emis monede de argint în epoca preromană, spre 
deosebire de unele dintre aceste oraşe; înainte de domnia lui 
Traian, monedele şi inscripţiile se întîlnesc în general destul de 
rar. În secolele al II-lea şi al Ill-lea ea este însă cu totul alta şi se 
poate numi o ctitorie a lui Traian cu aceeaşi îndreptăţire ca 
Marcianopolis, ajuns de asemenea rapid la o dezvoltare 
însemnată. Liniile de apărare din Dobrogea, amintite mai sus (p. 
127), au servit în acelaşi timp şi ca zid protector pentru oraşul 
Tomis. In spatele lor localitatea a putut dezvolta comerţul şi 
navigația. In interiorul ei se găsea o corporație de comercianţi 
alexandrini cu un templu închinat lui Serapis; atît prin 
generozitate, cît şi prin ambiţie municipală, Tomisul se putea 
întrece cu orice alt oraş grecesc mijlociu. El este, în continuare, 
un oraş bilingv, în sensul că aici, la graniţa dintre cele două 
spaţii lingvistice ale imperiului, limba latină este, alături de 


greacă, nelipsită de pe monede, deseori chiar şi de pe 
monumentele publice. 

Ținuturile de dincolo de graniţa imperială, ţărmul situat 
între gurile Dunării şi Crimeea nu fuseseră ţinta unei colonizări 
greceşti intense. Aici existau doar două oraşe greceşti demne 
de reţinut, ambele întemeiate în timpuri de mult apuse de către 
Milet: Tyra, aşezat la vărsarea rîului cu acelaşi nume, actualul 
Nistru, şi Olbia, situat lîngă golful în care se varsă riurile 
Borysthenes (Nipru) şi Hyspanis (Bug). Poziţia izolată pe care au 
menţinut-o aceşti eleni în mijlocul barbarilor, atît în epoca 
diadohilor, cît şi în perioada supremaţiei republicii romane, a 
fost descrisă mai sus (II, p. 185). Impăraţii au ameliorat situaţia. 
În anul 56, deci în perioada ireproşabilului început al guvernării 
neroniene, Tyra a fost inclusă în provincia Moesia. Din epoca 
traiană deţinem o descriere despre Olbia situată la o distanţă 
mai mare în timp: vechile răni ale oraşului sîngerau încă; 
mizerabilele ziduri înconjurau case la fel de mizerabile; cartierul 
locuit ocupa numai o mică suprafaţă din cea delimitată de 
vechiul şi cuprinzătorul zid de incintă, unele dintre turnurile care 
mai stăteau în picioare aflîindu-se la o distanţă apreciabilă, în 
mijlocul pustietăţii cîmpiei; în temple nu se găsea nici o singură 
statuie a vreunei divinităţi care să nu fi fost ciobită de loviturile 
barbarilor; locuitorii nu uitaseră moştenirea lor elenă, dar se 
purtau în felul sciţilor, cu care se războiau zi de zi. Ei adoptară 
numele scitice tot atît de des ca şi pe cele greceşti - altfel spus, 
cele ale triburilor sarmatice înrudite cu iranienii; în familia 
regală, numele Sauromates apărea chiar foarte frecvent. Este 
probabil că aceste oraşe îşi datorau continuitatea nu atît 
propriei puteri, cît bunăvoinţei sau, mai degrabă, propriilor 
interese ale autohtonilor. Populaţiile care locuiau de-a lungul 
acestor ţărmuri nu erau capabile să atragă comerţul extern în 
emporii proprii şi nici nu erau interesate de pierderea lui; în 
oraşele maritime greceşti ei cumpărau sare, veşminte, vin, iar 
principii mai civilizaţi îi protejau pe străini în faţa atacurilor 
sălbaticilor. Primii regenţi ai Romei trebuie să fi avut rezerve în 
a-şi asuma dificila protejare a acestor aşezări îndepărtate; însă, 
cînd sciţii trecură la un nou asediu, Pius le trimise totuşi trupe 
auxiliare romane şi îi sili pe barbari să încheie pace şi să trimită 
ostatici. În timpul lui Severus, de la a cărui domnie Olbia bate 
monede cu imaginea împăraţilor romani, oraşul trebuie să fi fost 


încorporat de-a dreptul în imperiu. Această anexare se referea, 
bineînţeles, numai la teritoriile urbane propriu-zise: romanii nu 
au intenţionat niciodată să îi aducă pe locuitorii din jurul Olbiei şi 
Tyrasului sub sceptrul roman. Mai sus s-a remarcat deja că 
primele oraşe care au căzut victime năvălirii goților - probabil în 
timpul lui Alexander (mort în 235) - au fost tocmai acestea (p. 
131). 

Dacă grecii s-au aşezat în număr redus de-a lungul coastei 
nordice continentale a Mării Negre, în schimb au venit de 
timpuriu pe marea peninsulă care porneşte din această coastă, 
Chersonesul Tauric, Crimeea actuală, ocupînd-o aproape în 
întregime. Despărţiţi de lanţul muntos dominat de taurii, cele 
două centre ale colonizării greceşti erau, în vest, oraşul dorian 
liber Herakleia sau Chersonesos (Sevastopol), iar în est, 
principatul de la Pantikapaion sau Bosporus (Kerci). In culmea 
puterii sale, regele Mithridates unificase aceste două centre şi-şi 
întemeiase aici un al doilea regat, septentrional (II, p. 187), 
după prăbuşirea puterii sale regatul revenindu-i, ca unică 
rămăşiţă a acesteia, fiului şi ucigaşului său, Pharnakes. Cînd 
acesta din urmă încercă să reciîştige regatul părintesc din Asia 
Mică în timpul războiului dintre Caesar şi Pompeius, Caesar îl 
înfrînse (III, p. 280) şi îi confiscă şi regatul bosporan. Între timp, 
Asandros, guvernatorul căruia Pharnakes îi  încredinţase 
stăpînirea pe timpul absenței sale, se răzvrătise împotriva 
regelui, sperînd că Caesar îl va recompensa dăruindu-i regatul. E 
adevărat, cînd Pharnakes a revenit în regatul său bosporan după 
înfrîngere, şi-a recucerit capitala, dar a fost totuşi învins şi, cel 
puţin ca soldat egal tatălui său, a căzut în ultima bătălie luptînd 
vitejeşte. Succesiunea a fost disputată de Asandros, stăpiînul 
real al ţării, şi Mihridates din Pergam, un ofiţer destoinic al lui 
Caesar, înzestrat de acesta cu principatul bosporan. Amîndoi 
încercară în acelaşi timp să stabilească o filiaţie cu fosta 
dinastie a regatului şi cu marele Mithridates; Asandros se 
căsători cu fiica lui  Pharnakes, Dynamis; Mithridates, 
descendentul unor cetăţeni înstăriți din Pergam, susţinu că este 
fiul nelegitim al marelui Mithridates, zvon care a determinat, 
poate, alegerea lui sau care a fost răspîndit anume pentru a 
justifica această alegere. lIntrucit Caesar era deocamdată 
angajat în probleme mai importante, partizanii săi, cel legitim şi 
cel nelegitim, recurseră la arme, iar soarta îi surise iarăşi celui 


din urmă. Mithridates căzu în luptă şi Asandros rămase stăpiînul 
regatului bosporan. La început, neîndoielnic din cauza lipsei 
confirmării din partea suzeranului, el evită titlul de rege şi se 
mulţumi cu cel de arhonte, purtat în trecut şi de principii 
Pantikapaionului, dar curînd după aceea, poate chiar din partea 
lui Caesar însuşi, obţinu confirmarea stăpinirii şi titlul regal. 
După moartea sa (737/738, 17/16), regatul a fost moştenit de 
soţia sa, Dynamis. Puterea succesiunii şi a numelui lui 
Mithridates era încă atit de mare, încît un anume Scribonianus, 
primul care încercă să ia locul lui Asandros, şi, după el, regele 
Polemon din Pont, care primise regatul bosporan din partea lui 
Augustus, au îmbinat preluarea guvernării cu luarea în căsătorie 
a reginei Dynamis. Mai mult, cel dintii afirma că ar fi un nepot al 
lui Mithridates, în timp ce regele Polemon se căsători, curînd 
după moartea reginei Dynamis, cu o nepoată a lui Antonius, 
aşadar cu o rudă a familiei imperiale. După moartea sa 
neaşteptată - el căzu pe coasta asiatică în luptă împotriva 
aspurgienilor -, nu urmară copiii săi minori, iar nepotul său, 
care-i purta numele, întronat de împăratul Gaius, deşi era doar 
un adolescent, ca rege al celor două principate ale tatălui său 
(anul 38), nu putu păstra coroana bosporană mult timp. In locul 
său, împăratul Claudius îl chemă pe un descendent adevărat 
sau presupus al lui Mithridates Eupator şi se pare că de atunci 
principatul a fost moştenit în cadrul acestei familii. 

În timp ce, după sfîrşitul primei dinastii, principatul 
clientelar a dispărut în alte părţi ale statului roman, începînd cu 
Traian principiul guvernării directe fiind introdus pe întregul 
cuprins al Imperiului Roman, regatul bosporan s-a găsit pînă în 
secolul al IV-lea sub suzeranitate romană. Abia după mutarea 
centrului de greutate al puterii romane la Constantinopole, acest 
stat a fost încorporat imperiului, dar a fost abandonat curînd 
după aceea şi a căzut pradă hunilor. Însă statul bosporan a fost 
şi a rămas de fapt mai degrabă un oraş decit un regat şi se 
aseamănă mai mult cu districtele urbane ale coloniilor Tyra şi 
Olbia decit cu regatele Cappadocia şi Numidia. Şi aici, romanii 
doar au protejat oraşul elen Pantikapaion şi, întru totul ca la 
Tyra şi Olbia, nu au rivnit lărgirea graniţelor şi supunerea 
interiorului ţării. E adevărat, teritoriului principelui de la 
Pantikapaion îi aparţineau coloniile greceşti Theudosia, pe 
peninsulă, şi Phanagoria (Taman), pe coasta asiatică opusă, dar 


nu şi Chersonesos. Poziţia lui faţă de regat era asemănătoare cu 
cea a Atenei faţă de districtul guvernatorului provinciei Achaia. 
Romanii acordaseră oraşului autonomia şi acesta îl aprecia pe 
principe ca fiind protectorul cel mai apropiat, dar nu îi recunoscu 
calitatea de suveran; privilegiul de oraş liber i-a permis, chiar şi 
în epoca imperială, să nu folosească niciodată ştanţele 
monetare regale sau imperiale. Pe continent, principii clientelari 
romani nu au stăpinit în permanenţă nici oraşul pe care grecii îi 
numesc Tanais, un emporiu activ la gura Donului, dar foarte 
probabil de origine negrecească. Dintre triburile mai mult sau 
mai puţin barbare de pe peninsulă şi de lîngă țărmurile 
europene şi asiatice la sud de Tanais, probabil că numai cele 
mai apropiate erau supuse. 

Ţinutul de la Pantikapaion era prea vast şi prea important, 
îndeosebi datorită relaţiilor comerciale, pentru a fi încredinţat - 
precum Olbia şi Tyra - administraţiei unor magistrați locali care 
se schimbau anual şi unui guvernator aflat la mare distanţă. De 
aceea, el le-a fost acordat unor principi ereditari, măsură ce se 
recomanda şi prin faptul că nu părea indicat să se lase 
nemijlocit în seama imperiului relaţiile cu populaţia autohtonă, 
caracteristice locului. In ciuda genealogiei şi cronologiei 
ahemenide, stăpînii dinastiei  bosporane s-au identificat 
întotdeauna ca principi greci şi, conform bunului obicei elen, şi- 
au stabilit descendența de la Heracle şi Eumolpizi. Dependenţa 
acestor greci faţă de Roma, atit a celor regali de la 
Pantikapaion, cît şi a celor republicani de la Ghersonesos, a fost 
determinată de natura lucrurilor şi ei nu s-au gîndit niciodată să 
se răzvrătească împotriva braţului protector al imperiului. Chiar 
dacă, în timpul împăratului Claudius, trupele romane au trebuit 
să lupte o dată împotriva unui principe bosporan rebel, acest 
ţinut nu s-a despărţit niciodată de imperiu, nici de cel aflat în 
declin, ca, de exemplu, în teribilele vremuri haotice de la 
mijlocul secolului al Ill-lea, care îl loviră necruţător. Oraşele 
comerciale prospere, reclamînd în acest tumult ai populațiilor 
barbare o permanentă protecţie militară, se ataşară de Roma, 
aşa cum s-a întîmplat cu avangarda armatei principale. 
Garnizoana a fost recrutată în principal din interiorul ţării, iar 
constituirea şi comanda ei intrau neîndoielnic în obligaţiile de 
căpătii ale regelui bosporan. Monedele bătute cu prilejul 
învestiturii unui asemenea rege înfăţişează într-adevăr scaunul 


curul şi celelalte cadouri onorifice uzuale unor astfel de 
ceremonii, dar, alături, şi scutul, coiful, sabia, toporul şi calul de 
luptă; magistratura acestui principe nu era de natură paşnică. 
Astfel, primul rege, învestit de Augustus, a căzut în lupta 
împotriva barbarilor, iar dintre urmaşii săi, regele Sauromates, 
fiul lui Rhoemetalkes, s-a războit, în primii ani de domnie a lui 
Severus, cu siracii şi cu sciţii - poate pe bună dreptate el a 
gravat muncile lui Heracle pe monedele sale. De asemenea, a 
trebuit să acţioneze pe mare, mai ales să combată pirateria 
nestîrpită din Marea Neagră (p. 133); lui i se atribuie pacificarea 
tauriilor şi suprimarea pirateriei. În peninsulă staţionau însă şi 
trupe romane: poate o escadră din flota pontică, cu siguranţă un 
detaşament din armata moesică. Deşi puţini la număr, prezenţa 
lor le arăta totuşi barbarilor că temutul legionar îi sprijinea şi pe 
aceşti greci. Romanii au sprijinit regatul şi pe alte căi; cel puţin 
în epoci mai tîrzii, principii bosporani au primit periodic bani din 
tezaurul imperiului, necesari, aici, în afara graniţelor propriu-zise 
ale imperiului; răscumpărarea invaziilor inamice cu tributuri 
anuale fixe trebuie să fi devenit permanentă înaintea altor 
ţinuturi. 

Din multe realităţi putem afla că şi acest principe a fost 
afectat de centralizarea guvernării, poziţia lui faţă de cezarul 
roman deosebindu-se puţin de cea a mai-marelui Atenei. In 
acest context, trebuie reţinut faptul că regele Asandros şi regina 
Dynamis au bătut monede de aur cu numele şi efigiile lor; însă 
regele Polemon şi succesorii săi direcţi, deşi au avut dreptul de 
a emite monede de aur - deoarece acest ţinut, ca şi cel al 
barbarilor vecini, era obişnuit de mult cu circulaţia exclusivă a 
aurului -, au fost siliţi să înzestreze monedele lor de aur cu 
numele şi imaginea împăratului guvernant. Tot din timpul lui 
Polemon, principele acestei ţări este în acelaşi timp preotul 
suprem pe viaţă al împăratului şi al familiei imperiale. În rest, 
administraţia şi viaţa de curte au conservat formele introduse 
de Mithridates, conform modelului regalității persane, cu toate 
că scribul secret (ă&pxiypau uareic) şi prim-şambelanul 
(ăpXixoLT wveirnc) curţii de la Pantikapaion ocupau faţă de 
funcţionarii de curte ai Marilor Regi aceeaşi poziţie ca inamicul 
romanilor Mithridates Eupator faţă de descendentul său Tiberius 
lulius Eupator, care, din pricina pretenţiei sale asupra coroanei 
bosporane, acceptă la Roma jurisdicţia împăratului Pius. 


Datorită legăturilor comerciale, această Grecie 
septentrională nu-şi pierduse valoarea pentru imperiu. Chiar 
dacă în această epocă ele nu mai sînt aşa de importante ca în 
trecut, intensitatea lor nu a înregistrat o scădere evidentă. În 
epoca lui Augustus, triburile stepei aduceau la Tanais sclavi şi 
piei, comercianții civilizaţiei veşminte, vin şi alte articole de lux; 
la o scară mai largă, Phanagoria era locul de depozitare pentru 
exportul indigenilor, iar Pantikapaion pentru importul grecilor. 
Tulburările din regat din timpul lui Claudius erau o grea lovitură 
pentru negustorii din Bizanţ. Mai sus s-a amintit (p. 135) că, în 
secolul al Ill-lea, goții îşi începuseră expedițiile piratereşti cu 
extorcarea armatorilor bosporani. Este probabil că, datorită 
acestor relaţii, indispensabile chiar şi pentru vecinii barbari, 
cetăţenii din Chersoresos s-au putut menţine şi după retragerea 
garnizoanelor romane, fiind capabili să se alăture imperiului 
grecesc ca greci atunci cînd, în timpul lui lustinian, puterea 
statului îşi mai întinse o dată braţul şi în această direcţie. 


1. Boedromion = a treia lună în calendarul atic 
(septembrie/octombrie) (n.tr.). 


Capitolul VIII 
Asia Mică 


În măsura în care aparţinea zonei de graniţă a imperiului, 
marea peninsulă, scăldată din trei părţi de cele trei mări - 
Neagră, Egee şi Mediterană -, legată, către est, de continentul 
asiatic propriu-zis, va fi tratată în următorul capitol, consacrat 
regiunii Eufratului şi relaţiilor dintre romani şi parți. În acest 
capitol vom prezenta realităţile din perioada de pace instaurată 
sub guvernarea imperială, mai ales din ţinuturile vestice ale 
Asiei Mici. 

În multe locuri, populaţia originară sau cel puţin 
pregrecească a acestei regiuni vaste se menţinuse în proporţii 
însemnate pînă în epoca imperială. Tribul tracic, analizat mai 
sus, a stăpinit cu siguranţă cea mai mare parte a Bitiniei; Frigia, 
Lidia, Cilicia, Cappadocia prezintă multe rămăşiţe ale unor epoci 
lingvistice mai vechi, al căror caracter poate fi dezlegat cu 
dificultate şi care s-au păstrat în bună parte pînă în epoca 
romană. Pretutindeni se întîlnesc denumiri străine de zeități, 
oameni şi localităţi. Dar, atit cît pot pătrunde privirile noastre, 
care se opresc deseori la suprafaţa lucrurilor, aceste elemente 
ne apar într-un proces de descreştere şi dispariţie, în principal 
ca o negaţie a civilizaţiei sau, ceea ce pare a fi aici acelaşi lucru, 
a elenismului. La locul potrivit vom reveni asupra unora dintre 
aceste grupuri. In epoca imperială, doar două naţionalităţi au 
fost determinante pentru dezvoltarea istorică a Asiei Mici, ultima 
fiind imigrată: elenii, la începutul epocii istorice, şi celții, în 
timpul conflictelor necontenite din perioada diadohilor. 

Istoria elenilor din Asia Mică, în măsura în care face parte 
din cea romană, a fost prezentată în alt context. În epoci 
îndepărtate, cînd debutară navigația şi colonizarea coastelor 
Mării Mediterane şi împărţirea lumii între naţiunile avansate în 
dezavantajul celor rămase în urmă, fluxul migraţiei elene se 
revărsase într-adevăr asupra tuturor ţărmurilor mediteraneene, 
dar nicăieri, nici măcar în Italia şi Sicilia, la fel de năvalnic ca în 
cazul Mării Egee, bogată în insule, şi al apropiatei şi îmbietoarei 
coaste bogate în porturi a Asiei occidentale. Înaintea tuturor, 
grecii din aceste ţinuturi au continuat ulterior cucerirea lumii, 


contribuind, dinspre Milet, la colonizarea coastelor Mării Negre, 
dinspre Phoceea şi Knidos, la cea a ţărmurilor mării occidentale. 
Civilizaţia elenă îi influenţă în Asia pe locuitorii ținuturilor 
continentale: misii, lidienii, carienii şi licienii, şi nici marea 
putere persană nu i s-a putut sustrage. Însă elenii înşişi nu 
stăpîneau mai mult decit fişia de coastă, incluzînd în unele 
cazuri cursul inferior al rîurilor mai mari şi insulele. În faţa 
puternicilor principi indigeni, ei nu puteau trece la cuceriri şi la 
întemeierea unei puteri continentale proprii; de altfel, spre 
deosebire de coaste, interiorul Asiei Mici, alcătuit din podişuri şi 
munţi în cea mai mare parte, puţin receptiv la tentativele de 
civilizare, nu invita la colonizare; între aceste două zone 
legăturile puteau fi stabilite cu dificultate. Îndeosebi din cauza 
acestor factori, elenii asiatici au fost lipsiţi, chiar mai mult decit 
cei europeni, de unitate internă şi de o mare putere proprie şi 
au învăţat de timpuriu să se supună faţă de stăpinii 
continentului. Ideea naţional-elenă le veni abia dinspre Atena: 
au devenit aliaţii ei abia după victorie, dar au abandonat-o în 
momentul pericolului. Ceea ce dorise şi nu putuse înfăptui Atena 
pentru aceşti protejaţi ai naţiunii a fost desăvirşit de Alexandru; 
Elada a trebuit să fie înfrintă, iar Asia Mică a văzut în cuceritor 
un eliberator. Intr-adevăr, victoria lui Alexandru nu numai că 
asigura elenismul asiatic, ci îi deschidea şi perspective largi, 
aproape nemăsurate, şi Asia Mică a fost din plin antrenată în 
colonizarea continentului, care, spre deosebire de cea limitată 
numai la litoral, este caracteristică pentru acest al doilea stadiu 
al cuceririi universale elene. In vechile oraşe greceşti de pe țărm 
nu s-a găsit însă nici un singur punct nodal pentru formarea 
noilor state. Aşa cum în general aveau nevoie de o formă nouă, 
timpurile noi cereau îndeosebi oraşe noi, în acelaşi timp 
reşedinţe regale greceşti şi centre ale unor populaţii negreceşti, 
ce urmau să fie elenizate. Marea evoluţie statală gravitează în 
jurul oraşelor întemeiate de regi şi purtind nume regeşti: 
Thessalonike, Antiohia, Alexandria. Stăpînii lor au trebuit să fie 
înfrînţi de romani; stăpînirea Asiei Mici o dobiîndiră aproape 
exclusiv - aşa cum se obţine o moşie de la rude sau prieteni - 
prin moştenire testamentară; şi, oricît de greu ar fi apăsat 
guvernarea romană asupra ținuturilor astfel ocupate, niciodată 
nu se adăugă aici ghimpele stăpinirii străine. Nu se poate nega 
că ahemenidul Mithridates a organizat în Asia Mică o opoziţie 


naţională împotriva romanilor şi că defectuoasa guvernare 
romană i-a aruncat pe eleni în braţele sale; dar ei înşişi nu au 
întreprins niciodată ceva asemănător. Din această cauză, istoria 
acestei mari, bogate şi importante posesiuni este relativ săracă 
în privinţa evenimentelor politice; cu atît mai puţin cu cit 
consideraţiile din capitolul precedent referitoare la relaţiile 
naţionale ale elenilor, în general, faţă de romani sînt valabile şi 
pentru cei din Asia Mică. 

Administraţia romană a Asiei Mici nu a fost reglementată 
în mod sistematic; pe măsură ce diferitele ţinuturi au fost 
încorporate imperiului, acestea au fost instituite ca districte 
administrative romane, fără modificări substanțiale ale 
graniţelor. Statele pe care regele Attalos al III-lea din Pergam le 
lăsase moştenire romanilor au format provincia Asia; cele ale 
regelui Nikomedes, revenite, de asemenea, pe calea 
succesorală, provincia Bitinia; din ținutul cucerit de la regele 
Mithridates Eupator, unificat cu Bitinia, a rezultat provincia 
Pontului. Creta a fost ocupată de romani cu ocazia marelui 
război împotriva piraților; Cyrene, care poate fi amintită deja 
aici, a fost preluată de romani conform ultimei dorințe a 
stăpînului ei. Acelaşi titlu constitutiv Îi conferi republicii insula 
Cipru; în cazul acesta mai interveni şi necesitatea suprimării 
pirateriei. Această necesitate pusese şi bazele provinciei Cilicia; 
datorită lui Pompeius, ţinutul a fost alipit în întregime Romei 
odată cu Siria, iar în secolul | ele au fost administrate împreună. 
Toate aceste posesiuni teritoriale au fost dobindite încă din 
timpul republicii. În epoca imperială au mai fost incluse cîteva 
ţinuturi stăpînite pînă atunci doar în mod indirect: în anul 729 
(25), regatul Galatia, căruia i-au fost alipite o parte a Frigiei, 
Lycaonia, Pisidia şi Pamfilia; în anul 747 (7), stăpînirea regelui 
Deiotarus, fiul lui Kastor, care cuprinse Gangra din Paflagonia şi, 
probabil, Amaseia şi alte localităţi învecinate; în anul 17 d.Cr., 
regatul Cappadocia; în anul 43, teritoriul deţinut de confederaţia 
oraşelor liciene; în anul 63, nord-estul Asiei Mici, de la valea 
rîului Iris pînă la graniţa cu Armenia; Armenia Mică şi cîteva 
principate mai mici din Cilicia, probabil de către Vespasian. 
Astfel se statornicise administraţia imperială directă pe întregul 
cuprins al Asiei Mici. Statutul de principat clientelar îl păstrară 
doar regatul bosporan, prezentat mai sus, şi Armenia Mare, ce 
va fi tratată în următorul capitol. 


Introducerea guvernării imperiale determinase împărţirea 
administraţiei între împărat şi senat; cu această ocazie, întregul 
ţinut al Asiei Mici, atit cît se afla atunci sub stăpînirea 
nemijlocită a imperiului, a revenit acestuia din urmă; insula 
Cipru, inclusă la început în sfera administraţiei imperiale, a 
trecut, cîţiva ani mai tîrziu, de asemenea, sub administraţia 
senatului. In acest fel luară naştere aici cele patru provincii 
senatoriale: Asia, Bitinia şi Pontul, Cipru, Creta şi Cyrene. La 
început, doar Cilicia şi o parte din provincia Siria au fost sub 
administraţia imperială. Dar ţinuturile trecute ulterior sub 
administraţia directă a imperiului au fost subordonate, aici, ca şi 
pe tot cuprinsul statului, guvernatorilor imperiali; astfel, din 
regiunile continentale ale regatului galat se formă încă în timpul 
lui Augustus provincia Galatia, ţinutul de coastă Pamfilia fiindu-i 
încredinţat altui guvernator, căruia i-a fost subordonată, în 
timpul lui Claudius, şi Licia. In timpul lui Tiberius, Cappadocia 
deveni, de asemenea, o provincie imperială. Bineînţeles, atunci 
cînd a avut guvernatori proprii, Cilicia a rămas sub administraţia 
imperială. Făcînd abstracţie de schimbul realizat de Hadrian, 
care a renunţat la neînsemnata provincie liciano-pamfiliană în 
favoarea celei importante bitino-pontice, aceste reglementări au 
rămas în vigoare pînă cînd, spre sfîrşitul secolului al Ill-lea, 
coguvernarea senatorială a fost înlăturată aproape în întregime. 
In prima perioadă a epocii imperiale, graniţa era formată de 
principatele clientelare; după confiscarea lor, dintre toate aceste 
districte administrative, graniţa imperiului era atinsă, exceptind 
Cyrene, doar de cel capadocian, acestuia aparţinîndu-i atunci şi 
zona de graniţă nord-estică, pînă la Trapezunt. Însă această 
provincie nu se învecina direct cu ţări propriu-zis străine, ci, în 
nord, cu populaţiile dependente de pe Phasis, iar în continuare 
cu regatul clientelar Armenia, care aparţinea de drept şi, întru 
cîtva, de fapt, imperiului. 

Pentru a ne crea o imagine despre situaţia şi evoluţia Asiei 
Mici în primele trei secole din era creştină - dacă acest lucru 
este posibil în cazul unei ţări despre care nu deţinem mărturii 
istorice nemijlocite -, trebuie să plecăm, respectind caracterul 
conservator al guvernării provinciale romane, de la împărțirile 
teritoriale mai vechi şi de la situaţia acestor teritorii înaintea 
acestei epoci. 

Provincia Asia este vechiul regat al Attalizilor: Asia 


Anterioară se întindea în nord pînă la graniţa cu Bitinia, iar în 
sud, pînă la cea cu Licia. Ținuturile estice, separate la început, 
Frigia Mare, i-au fost alipite încă din epoca republicană (Il, p. 
181) şi de atunci provincia se întindea pînă la ţinutul galatilor şi 
munţii Pisidiei. Acestei provincii îi aparţineau Rhodosul şi 
celelalte insule mai mici din Marea Egee. În afara insulelor şi 
coastei propriu-zise, primii colonişti eleni se îndreptaseră şi spre 
cursurile inferioare ale rîurilor mai mari; încă înaintea lui 
Alexandru, Magnesia de pe Sipylos, pe valea fluviului Hermos, 
cealaltă Magnesie şi Tralleis în valea rîului Meandru fuseseră 
fondate sau se constituiseră totuşi ca oraşe greceşti; de 
timpuriu, carienii, lidienii, misii au devenit cel puţin semieleni. În 
regiunile de coastă, noua stăpinire elenă nu avu de înfruntat 
dificultăţi deosebite; Smyrna, distrusă cu secole în urmă de 
barbarii din interiorul ţării, se ridică din ruine pentru a redeveni 
în curînd una dintre perlele cele mai frumoase din strălucitorul 
şirag al oraşelor din Asia Mică; şi, chiar dacă restaurarea 
llionului la mormîntul lui Hector putea fi considerată mai 
degrabă un act de pietate decit unul politic, întemeierea 
Alexandriei de pe ţărmul Troadei a avut, în schimb, o importanţă 
durabilă. Pergamul din valea lui Kaikos înflori ca reşedinţă a 
Attalizilor. 

În conformitate cu intenţiile lui Alexandru, toate 
guvernările elene - Lysimachos, Seleucizii, Attalizii - se 
întreceau în marea operă a elenizării regiunii continentale a 
acestei provincii. Tradiţia este săracă în privinţa acestor 
întemeieri, chiar mai mult decit în cazul evenimentelor 
războinice din aceeaşi epocă. In general, trebuie să ne 
mulţumim cu numele şi epitetele oraşelor; dar şi acestea sînt 
suficiente pentru a urmări contururile generale ale acestei 
activităţi care, deşi se întinde pe durata mai multor secole, 
rămîne totuşi omogenă şi consecventă. In documente, dar şi 
alte surse verosimile, un număr de oraşe continentale - 
Stratoniceea, în Caria, Peltac, Blaundos, Dokimeion, Kadoi, în 
Frigia, myso-macedonenii din districtul de la Efes, Thyateira, 
Hyrkania, Nakrasa, în regiunea fluviului Hermos, ascylacii în 
districtul de la Adramytion - sînt denumite oraşe macedonene. 
Amintirea acestor oraşe, parţial importante, se datorează în 
asemenea măsură hazardului, încît aceeaşi denumire trebuie să 
fi fost aplicată unui număr mare de alte aşezări din acest ţinut; 


există suficiente temeiuri pentru a presupune că aici au fost 
colonizați soldaţi greci cu scopul de a apăra Asia occidentală 
împotriva galatilor şi pisidienilor. De asemenea, dacă monedele 
însemnatului oraş frigian Synnada leagă numele ionienilor şi 
dorienilor, ca şi cel al lui Zeus (Zevcrnâvânoc), de denumirea 
oraşului, atunci unul dintre Alexandrizi trebuie să-i fi îndemnat 
pe greci să se aşeze aici; cu siguranţă, acest îndemn nu s-a 
limitat doar la acest oraş. Nu vom menţiona aici numeroasele 
oraşe, în principal din ţinutul continental, ale căror nume derivă 
de la dinastiile Seleucizilor sau Attalizilor sau care poartă alte 
denumiri greceşti. Dintre oraşele întemeiate sau reorganizate 
indubitabil de către Seleucizi, se vor dezvolta mai tîrziu, 
devenind cele mai înfloritoare şi mai civilizate localităţi din 
interiorul ţării, îndeosebi Laodiceia din Frigia sudică şi, mai ales, 
Apameia, vechiul Kelaenae de lingă marele drum militar care 
lega coasta de vest a Asiei Mici de Eufratul mijlociu, încă din 
epoca persană antrepozitul pentru comerţul pe această rută şi, 
în timpul lui Augustus, după Efes, cel mai important oraş al 
provinciei Asia. Chiar dacă adoptarea unui nume grecesc nu 
poate fi legată întotdeauna de aşezarea unor colonişti greci, 
considerăm că nu greşim incluzînd o bună parte dintre aceste 
localităţi în categoria coloniilor greceşti. Dar şi aşezările urbane 
de origine negrecească întiîlnite de Alexandrizi intrară de la sine 
pe făgaşul elenizării, aşa cum Sardes, reşedinţa satrapului 
persan, a fost organizată de însuşi Alexandru ca o comunitate 
grecească. 

Cînd romanii preluară dominaţia asupra Asiei Anterioare, 
această evoluţie urbană se împlinise; ei înşişi n-au încurajat-o în 
mod intensiv. E adevărat că un mare număr de comunităţi 
urbane din partea orientală a provinciei îşi încep cronologia de 
la anul 670 (84) al Romei, dar această realitate se datorează 
faptului că atunci, după încheierea războiului cu Mithridates, 
Sulla a subordonat aceste districte nemijlocit administraţiei 
romane (Il, p. 204). Aceste oraşe obţinuseră dreptul urban cu 
mult înainte. În oraşele Parium de la Hellespont şi Alexandria din 
Troada, amintit deja, Augustus i-a aşezat pe veteranii săi, 
acordîind ambelor privilegiile ce reveneau comunităţilor de drept 
roman; de atunci, cel din urmă a devenit o insulă italică în Asia 
grecească, asemenea Corintului în Grecia şi localităţii Berylos în 
Siria. Aceasta nu era însă nimic altceva decit împlinirea 


obligaţiilor faţă de soldaţi; în timpul împăraţilor se vorbeşte 
puţin despre fondări propriu-zise de oraşe în provincia romană 
Asia. În cazul oraşelor numite după împărați, nu se poate atesta 
o denumire urbană mai veche decit Sebaste şi Tiberiopolis, 
amîndouă în Frigia, şi Hadrianoi de la graniţa cu Bitinia. Aici, în 
ţinutul muntos dintre Ida şi Olimp, s-au adăpostit Kleon, în 
perioada triumviratului, şi un anumit Tilliboros, în timpul lui 
Hadrian, ambii pe jumătate căpetenii de tîlhari, pe jumătate 
principi naţionali, dintre care cel dintîi s-a angajat chiar şi în 
probleme politice; iniţiativa lui Hadrian de a fonda o solidă 
comunitate urbană în acest loc de azil al hoţiei era într-adevăr o 
binefacere. De altfel, în această provincie, cu 500 de comunităţi 
urbane, cea mai bogată în oraşe din întregul imperiu, nu mai 
puteau fi ridicate alte ctitorii decit, poate, întemeierea unor noi 
oraşe prin împărţirea celor vechi; altfel spus, puteau fi desprinse 
tîirgurile, evoluate de fapt la nivelul unor comunităţi urbane, din 
vechiul teritoriu urban, conferindu-li-se independenţa. Un 
asemenea caz poate fi atestat în timpul lui Constantin | în Frigia. 
La începutul guvernării romane, ţinuturile mai izolate erau însă 
departe de stadiul elenizării propriu-zise; îndeosebi în Frigia s-a 
păstrat limba locală, probabil înrudită cu armeana. Dacă lipsa 
monedelor şi inscripţiilor greceşti nu presupune necondiţionat 
absenţa elenizării, faptul că monedele frigiene datează, aproape 
toate, din epoca imperială, iar inscripţiile frigiene, în majoritatea 
lor, din epoca imperială tîrzie demonstrează totuşi că, în măsura 
în care au fost elenizate, ţinuturile îndepărtate şi greu accesibile 
civilizării din provincia Asia au acceptat obiceiuri elene abia sub 
împărați. Acest proces, profund şi greu sesizabil, a oferit puţine 
ocazii pentru intervenţia administraţiei imperiale şi nu sîntem în 
măsură să dovedim prezenţa unei asemenea ingerinţe. Asia era, 
bineînţeles, o provincie senatorială, iar lipsa oricărei iniţiative 
din partea guvernării senatoriale nu se poate să fi rămas fără 
efect. 

Siria şi, mai mult încă, Egiptul se confundă cu metropolele 
lor; provincia Asia şi Asia Mică în general nu se pot mîndri cu nici 
un oraş de talia Antiohiei sau Alexandriei, prosperitatea lor 
bazîndu-se pe numeroasele oraşe de mărime mijlocie. Acestor 
ţinuturi li se potriveşte prin excelenţă împărţirea oraşelor în trei 
categorii, deosebite prin numărul voturilor în adunarea 
provincială, prin repartizarea impozitelor ce trebuiau achitate de 


întreaga provincie, ba chiar şi prin numărul medicilor şi 
magiştrilor urbani care trebuiau să fie angajaţi. Structurii 
politeilor elene în general, dar îndeosebi celor asiatice le sînt 
caracteristice şi rivalităţile urbane care au apărut în Asia Mică, 
atit de energice, în parte atît de puerile şi, uneori, cu atita ură: 
în Bitinia, războiul dintre Severus şi Niger nu a fost, de exemplu, 
nimic altceva decit un război între cele două capitale rivale, 
Niceea şi Nikomedia. Întrecerea pentru templele împăraţilor va 
fi prezentată mai jos; într-un mod asemănător, ordinea ierarhică 
a delegaţiilor trimise cu ocazia serbărilor comune din Asia Mică 
deveni o problemă vitală - pe monedele ei, Magnesia de pe 
Meandru se intitula „al şaptelea oraş din Asia”; mai ales primul 
loc era atît de rivnit, încît, pînă la urmă, guvernul se văzu nevoit 
să accepte mai multe oraşe pe locul întîi. Titlul de metropolă era 
folosit în acelaşi fel. Metropola propriu-zisă a provinciei era 
Pergamon, reşedinţa Attalizilor şi sediul adunării provinciale. Dar 
acelaşi drept onorific era reclamat de Efes, adevărata capitală a 
provinciei, guvernatorul fiind obligat să-şi înceapă aici 
magistratura, care se miîndrea pe monedele sale cu acest 
„privilegiu de acostare”; de Smyrna, veşnica rivală a Efesului, 
care se numea pe monedele ei „cea dintii prin mărime şi 
frumuseţe”, în ciuda dreptului legitim al efesienilor; de 
străvechea Sardeis, de Kyzikos şi de altele. Din cauza acestor 
plingeri, adresate fără excepţie senatului şi împăratului, a 
„prostiilor greceşti”, cum erau denumite la Roma, locuitorii din 
Asia Mică deveniră pentru romanii nobili un necontenit motiv de 
supărare şi de batjocură. 

Bitinia nu se putea compara cu regatul Attalizilor. Mai 
vechea colonizare grecească se mărginise aici doar la coastă. În 
epoca elenistică, regii macedoneni, apoi dinastia autohtonă care 
nu părăsi calea odată trasată ocupaseră - exceptind instituirea 
localităţilor de coastă, care se rezuma probabil la o simplă 
schimbare de denumiri - şi ţinutul continental, îndeosebi prin 
cele două aşezări prospere de la Niceea (Isnik) şi Prusa de pe 
Olimp (Brussa). În cazul celei dintii, se relevă că primii colonişti 
au fost de nealterată origine macedoneană şi elenă. În regatul 
lui Nikomedes, intensitatea elenizării era însă mult mai scăzută 
decit în cel al regelui-cetăţean de la Pergam; înaintea lui 
Augustus, mai ales regiunile continentale trebuie să fi fost slab 
colonizate. Această situaţie se modifică în epoca imperială. O 


norocoasă căpetenie de tilhari, revenită pe făgaşul legalităţii, 
reconstruia în timpul lui Augustus localitatea Gordiu Kome, 
situată la graniţa cu Galatia, numind-o luliopolis; în acelaşi ţinut, 
dreptul urban grecesc a fost achiziţionat în cursul secolului | de 
oraşele Bithynion (Claudiopolis) şi Krateia (Flaviopolis). În epoca 
imperială, elenismul din Bitinia a luat în general un avînt 
puternic, dezvoltîndu-se pe trainica temelie oferită de vigurosul 
neam tracic autohton. Din numărul mare al inscripţiilor în piatră 
găsite în această provincie, doar patru datează din epoca 
preromană, ceea ce nu se poate explica numai prin 
presupunerea că ambiția urbană a fost cultivată abia de către 
împărați. Ciţiva dintre cei mai buni literați care evită pe cît 
posibil retorica gratuită s-au născut în Bitinia: filozoful Dion din 
Prussa, istoricii Memnon din Heracleia şi Arrhianos din 
Nikomedia. 

Partea orientală a țărmului sudic al Mării Negre, provincia 
romană Pontus, are la origine acel ţinut din regatul lui 
Mithridates pe care Pompeius îl subordonase Romei imediat 
după victorie. După o existenţă efemeră sau mai îndelungată, 
numeroasele principate mici pe care Pompeius le concesiona în 
acelaşi timp în ţinutul continental al Paflagoniei şi, mai spre est, 
pînă la graniţa cu Armenia au fost fie alipite aceleiaşi provincii, 
fie incluse între graniţele Galatiei sau Cappadociei. Atit 
elenismul mai vechi, cît şi cel mai recent pătrunseră în fostul 
regat al lui Mithridates mult mai puţin decit pe meleagurile 
occidentale. Cînd romanii intrară în posesia mijlocită sau 
nemijlocită a acestui ţinut, ei nu întilniră oraşe organizate, 
stricto sensu, conform modelului grecesc. Amaseia, vechea 
reşedinţă a Ahemenizilor pontici şi dintotdeauna locul necropolei 
regale, nu corespundea acestei organizări; celelalte două vechi 
oraşe maritime greceşti, Amisos şi Sinope, care dominaseră 
cîndva Marea Neagră, deveniseră reşedinţe regale şi este puţin 
probabil ca politica grecească să fi fost acordată puţinelor 
localităţi întemeiate de Mithridates, ca, de exemplu, Eupatoria 
(III, p. 102). În cazul acesta, cum s-a arătat mai sus (III, p. 101), 
cucerirea romană însemna, concomitent, şi elenizare. Prin 
organizarea sa, Pompeius ridică cele 11 localităţi principale la 
rang de oraşe şi le înzestră cu noul teritoriu. Ce-i drept, aceste 
oraşe create în mod aritificial, cu districtele lor imense - cel al 
oraşului Sinope se întindea de-a lungul coastei pe o lungime de 


16 mile germane şi se învecina, pe Halys, cu cel al oraşului 
Amisos -, se asemănau mai degrabă cu cantoanele celtice decit 
cu adevăratele comunităţi urbane elene şi italice. Insă atunci a 
fost restabilită totuşi vechea poziţie a oraşelor Sinope şi Amisos 
şi se fondaseră noi oraşe în interior: de exemplu, Pompeiopolis, 
Nikopolis, Megalopolis (Sebasteia de mai tirziu). Din partea 
dictatorului Caesar, Sinope obţinu dreptul de colonie romană şi, 
neîndoielnic, au fost trimişi aici colonişti italici (III, p. 365). 
Trapezunt, o veche colonie a oraşului Sinope, deveni mai 
importantă pentru administraţia romană: oraşul, anexat în anul 
63 provinciei Cappadocia (p. 175), a fost nu numai portul 
principal al flotei pontice, ci şi baza de operaţiuni pentru trupele 
provinciei, unic în toată Asia Mică. 

În momentul instituirii provinciilor Pontus şi Siria, şi 
Cappadocia interioară intrase sub stăpînirea romană. In capitolul 
următor vom relata confiscarea ei, petrecută la începutul 
domniei lui Tiberius, punctul de plecare fiind tentativa Armeniei 
de a se sustrage clientelei romane. Curtea şi anturajul ei cel mai 
apropiat se elenizaseră (II, p. 40) aproximativ în felul curților 
germane din secolul al XVIII-lea care se deschiseră spiritualităţii 
franceze. La îndemnul lui Pompeius, capitala Caesarea, vechea 
Mazaka - asemenea localităţii Apameia din Frigia, un punct de 
tranzit al marelui comerţ dintre porturile coastei occidentale şi 
ţinuturile de pe Eufrat, iar în epoca romană, ca şi astăzi, unul 
dintre cele mai prospere oraşe comerciale ale Asiei Mici -, nu 
numai că fusese reconstruită după războiul cu Mithridates, ci şi 
înzestrată, probabil tot atunci, cu dreptul urban grecesc. La 
începutul epocii imperiale, civilizaţia grecească nu putea să fi 
pătruns în Cappadocia mai mult decit cea franceză în 
Brandenburg şi Pomerania în timpul lui Frederic cel Mare. 
Contemporanul Strabon ne informează că, atunci cînd ţinutul a 
devenit roman, el nu a fost împărţit în districte urbane, ci în 
zece magistraturi, dintre care numai două aveau oraşe: capitala, 
numită mai sus, şi Tyana. În linii mari, această ordine n-a fost 
schimbată, ca şi în Egipt, chiar dacă unele localităţi au primit 
ulterior dreptul urban grecesc, împăratul Marcus transformînd, 
de exemplu, satul capadocian în care-i murise soţia în oraşul 
Faustinopolis. Bineînţeles, capadocienii vorbeau acum greceşte; 
dar în afara provinciei studioşii din Cappadocia aveau mult de 
suferit din cauza accentului lor stîngaci şi a greşelilor în 


exprimare şi intonaţie, iar pe cei care învăţaseră limba Atenei 
conaţionalii îi dojeneau pentru preţiozitatea lor. Numele 
capadocian cîştigă faimă abia în timpurile creştine prin colegii 
de studiu ai împăratului lulian, Gregorios din Nazianzos şi 
Basileios din Caesarea. 

În ţinutul lor muntos izolat, oraşele liciene, deşi nu-şi 
deschiseseră coastele pentru colonizarea greacă, nu respinseră 
totuşi influenţa elenă. Licia este unicul ţinut din Asia Mică în 
care civilizarea timpurie n-a înlăturat limba naţională şi care - 
aproape la fel ca romanii - a preluat spiritualitatea greacă fără 
ca practic să se elenizeze. Este semnificativ faptul că federaţia 
liciană s-a raliat ligii maritime attice şi a recunoscut supremaţia 
Atenei prin plătirea unui tribut. Licienii nu numai că au imitat 
arta elenă, ci au preluat de timpuriu şi sistemul politic elen. 
Pătrunderea elenismului trebuie să fi fost avantajată prin 
transformarea ligii urbane, cîndva supusă Rhodosului, dar 
devenită independentă după cel de-al treilea război 
macedonean (|, p. 536), într-o provincie romană. Această 
măsură a fost dispusă de împăratul Claudius din cauza 
necontenitei vrajbe dintre federaţi. În perioada imperiului, 
licienii s-au grecizat cu totul. 

În împrejurări favorabile, oraşele de coastă din Pamfilia, 
precum Aspendos şi Perge, străvechi colonii greceşti, se 
dezvoltaseră de sine stătător şi atinseseră un stadiu prosper. 
Aici, străvechiul elenism fusese fie conservat, fie plămădit în 
forme originale, aşa încît pamfilienii, cu nimic mai prejos 
licienilor, puteau fi priviţi, în baza limbii şi a scrierii, ca o naţiune 
independentă. Cînd Asia a fost cîştigată în favoarea elenilor, ei 
îşi găsiră treptat calea spre civilizaţia greacă şi spre sistemul 
politic comun. În epoca elenistică, stăpînii acestui ţinut erau, ca 
şi pe coasta liciană învecinată, în parte egiptenii, a căror 
dinastie a dat numele mai multor localităţi din Pamfilia şi Cilicia, 
în parte Seleucizii, care au proclamat Seleucia, pe Kalykadnos, 
cel mai important oraş din Cilicia occidentală, în parte 
pergamenii, a căror dominație este atestată de Attaleia (Adalia) 
din Pamfilia. Dimpotrivă, pînă la începutul epocii imperiale, 
populaţiile din munţii Pisidiei, Isauriei şi Ciliciei occidentale şi-au 
păstrat practic independenţa. Aici luptele nu conteneau 
niciodată. Guvernele civilizate trebuiau să-i înfrunte pe uscat pe 
pisidieni şi pe acoliţii lor; în plus, mai mult decit hoţii la drumul 


mare, aceştia se dedicau cu zel înzecit pirateriei, folosindu-se 
îndeosebi de Cilicia occidentală, unde munţii se apropie de 
mare. Din cauza decăderii puterii maritime egiptene, coastele 
meridionale ale Asiei Mici se transformară definitiv în loc de 
refugiu al piraţilor; atunci interveniră romanii şi, în scopul 
reprimării pirateriei, instituiră provincia Cilicia, care cuprindea 
sau urma să cuprindă şi coasta Pamfiliei. Dar acţiunile lor au 
avut mai degrabă darul de a arăta ce ar trebui să fie întreprins 
decit rezultate palpabile; intervenţiile surveneau prea tirziu şi 
prea neregulat. Chiar dacă se recurgea uneori la acţiuni 
împotriva corsarilor şi trupele romane pătrundeau pînă în munţii 
Isauriei (III, p. 34), cucerind cetăţile piraţilor din interiorul 
ținutului, republica romană nu s-a statornicit în aceste districte 
anexate fără voia ei. Întregul efort a rămas aici în sarcina 
supremei autorităţi romane. Odată ce preluă Orientul, Antonius 
îi încredinţă unui destoinic ofiţer galat, Amyntas, misiunea de a 
supune îndărătnicul ţinut pisidian; cînd acesta dădu dovadă de 
calităţile necesare, el îl proclamă rege al Galatiei, ţinutul cel mai 
bine rînduit şi mai combativ din Asia Mică, şi-şi extinse 
guvernarea în acelaşi timp de aici pînă la coasta de sud - altfel 
spus, asupra Lycaoniei, Pisidiei, Isauriei, Pamfiliei şi Ciliciei 
occidentale, în timp ce jumătatea orientală a Ciliciei, cea 
civilizată, a rămas Siriei. Augustus, preluînd după bătălia de la 
Actium şi friiele guvernării din Orient, nu se atinse de poziţia 
principelui celt. Acesta realiză progrese remarcabile atît în 
suprimarea netrebnicilor pirați, refugiaţi în ascunzişurile Ciliciei 
occidentale, cît şi în exterminarea tilharilor de pe uscat; îl ucise 
pe unul dintre cei mai învederaţi principi briganzi, Antipatros, 
stăpînul de la Derbe şi Laranda, în Lycaonia de sud, îşi înălţă 
reşedinţa în lIsauria şi nu numai că-i alungă pe pisidieni din 
ţinutul frigian învecinat, ci le invadă ţinutul, cucerind Kremna, 
din inima regiunii. Însă, cîţiva ani mai tîrziu (729, 25), îşi pierdu 
viaţa în timpul unei expediţii împotriva homonadensilor, un trib 
din Cilicia apuseană: după ce cucerise majoritatea localităţilor, 
iar principele lor căzuse în luptă, deveni victima unui complot 
organizat de soţia acestuia din urmă. Augustus preluă aşadar el 
însuşi dificila misiune a pacificării ținuturilor interioare ale Asiei 
Mici. Aşa cum s-a remarcat deja, el a separat micul ţinut de 
coastă Pamfilia, subordonîndu-l unui guvernator propriu, întrucît 
zona muntoasă situată între litoral şi stepa galato-licaoniană era 


atit de nesupusă, încît administrarea regiunii de coastă dinspre 
Galatia prezenta multe inconveniente. În Galatia nu au staționat 
trupe romane; însă contingentul războinicilor galati trebuie să fi 
fost mult mai redutabil decît cele din majoritatea provinciilor. La 
acţiunile militare trebuiau să participe şi trupele principelui 
clientelar al Cappadociei, întrucît, pe atunci, Cilicia occidentală i- 
a fost subordonată acestuia. Pedepsirea mai întîi a 
homonadensilor a fost minunea armatei siriene; cîţiva ani mai 
tîrziu, guvernatorul Publius Sulpicius Quirinius pătrunse pe 
teritoriul lor, le tăie căile de aprovizionare şi îi sili să se supună 
în masă. După aceea, au fost aşezaţi în localităţile vecine, fostul 
lor teritoriu fiind pustiit. În anii 36 şi 52 au fost pedepsiţi într-un 
mod asemănător cilitienii, un alt trib aşezat în Cilicia occidentală 
în apropierea litoralului, întrucît refuzaseră să se supună 
principelui clientelar impus de Roma şi jefuiseră atit pe uscat, cît 
şi pe mare; întrucît aşa-numiţii stăpîni ai locului nu reuşeau să o 
scoată la capăt cu ei, trupele imperiale din Siria interveniră în 
ambele cazuri pentru a-i supune. Aceste informaţii s-au păstrat 
din întîmplare, multe asemenea evenimente fiind, probabil, date 
uitării. 

Augustus recurse însă şi la colonizare pentru a pacifica 
acest ţinut. Guvernele elenistice îl izolaseră într-un anumit sens; 
nu numai că îşi menţinuseră sau îşi lărgiseră toate poziţiile de 
pe coastă, ci întemeiaseră şi în nord-vest un număr de oraşe: 
Apollonia, la graniţa frigiană, întemeiată, conform tradiţiei, de 
Alexandru însuşi, Seleucia Siderus şi Antiohia, ambele din timpul 
Seleucizilor, de asemenea, Laodikeia Katakekaumene, în 
Lycaonia, şi capitala acestui ţinut, lkonion, întemeiată probabil 
în aceeaşi perioadă. În ţinutul muntos propriu-zis nu se găseşte 
însă nici o urmă de aşezare grecească, iar senatul roman a 
încercat cu atit mai puţin să îndeplinească această misiune 
dificilă. Altfel a procedat Augustus; doar aici din întregul Orient 
grecesc întîlnim un număr de colonii de veterani romani, evident 
destinate că cucerească acest ţinut pentru o colonizare paşnică. 
Dintre localităţile mai vechi amintite mai sus, Antiohia a fost 
colonizată cu veterani şi reorganizată conform modelului roman, 
dar el a fondat şi aşezări noi: Parlais şi Lystra, în Lycaonia, iar în 
Pisidia, alături de Kremna menţionată deja, Olbasa şi Komama, 
situate mai la sud. Guvernările de mai tirziu continuară opera 
începută cu mai puţină energie; însă, în timpul lui Claudius, 


Seleucia „de fier” din Pisidia a fost transformată în cea 
„elaudiană”; apoi, în regiunile continentale ale Ciliciei vestice, se 
ctitoriră Claudiopolis şi, în apropierea lui, poate în acelaşi timp, 
Germanicopolis, lkonion, care, în timpul lui Augustus, era o mică 
localitate cu o dezvoltare deosebită. Bineînţeles, oraşele nou- 
întemeiate nu ajunseră să aibă o importanţă prea mare, dar 
restrinseră totuşi simţitor spaţiul locuit de muntenii liberi şi 
pacea trebuie să fi fost instaurată în sfîrşit şi aici. În epoca 
imperială, atit cîmpiile, cît şi dealurile terasate ale Pamfiliei, ca 
şi oraşele din munţii Pisidiei - de exemplu, Selge şi Sagalassos -, 
au fost bine populate, iar pămîntul a fost cultivat cu grijă. E 
drept, ruinele  impunătoarelor apeducte şi ale teatrelor 
surprinzător de mari, toate edificii din timpul împăraţilor, stau 
mărturie doar pentru tehnica meşteşugărească, dar sînt dovezi 
ale unei dezvoltări stimulate de existenţa paşnică. Neîndoielnic, 
niciodată guvernul nu a putut eradica în întregime tilharii din 
aceste ţinuturi; şi, dacă acest flagel fusese suportabil în epoca 
imperială timpurie, în schimb, bandele apărură în cursul 
tulburărilor din secolul al Ill-lea din nou ca o forţă războinică. 
Acum se adunau sub numele isauri şi-şi aveau tabăra principală 
în munţii Ciliciei, de unde porneau în incursiunile lor pe uscat şi 
pe mare. Prima lor menționare datează din timpul lui Severus 
Alexander. Proclamarea căpeteniei lor ca împărat în vremea lui 
Gallienus trebuie să fie o legendă; cert este însă că, sub 
împăratul Probus, o căpetenie de teapa lui Lydios, care ani de-a 
rîndul pustiise Licia şi Pamfilia, a fost înfrîntă în colonia romană 
Kremna, pe care o ocupase după un lung asediu susţinut de o 
armată romană. Constatăm că în epoci mai tirzii teritoriul lor a 
fost înconjurat de un lanţ de posturi militare, un general fiind 
desemnat doar pentru isauri. Vitejia lor sălbatică le-a oferit 
isaurilor care doreau să intre în serviciul curţii bizantine o poziţie 
similară celei pe care macedonenii o deţinuseră la curtea 
Ptolemeilor; mai mult, unul de-al lor, Zenon, a murit ca împărat 
al Bizanțului. 

În sfîrşit, în decursul secolelor, ţinutul Galatia, odinioară 
centrul stăpiînirii orientale asupra Asiei occidentale, păstrînd prin 
renumitele sculpturi în stîncă din actualul Boghazkâi - cîndva 
oraşul regal Pteria - amintirea unei măreţii aproape dispărute, 
devenise, prin limbă şi obiceiuri, o insulă celtică în mijlocul 
valurilor populațiilor orientale; în privinţa organizării interne, şi-a 


păstrat acest rol şi în epoca imperială. Invadînd interiorul 
peninsulei în timpul războiului dintre Pyrrhos şi romani, cele trei 
populaţii celtice îşi fondaseră un stat militar solid, asemănător 
celui din Evul Mediu întemeiat de franci în Orient, ocupînd, după 
oscilaţii îndelungate, regiunea de pe ambele maluri ale rîului 
Halys. Ele depăşiseră de mult stadiul în care jefuiseră ţinuturile 
din jur şi se războiseră cu regii Asiei sau ai Pergamului, poate 
chiar le serveau ca mercenari. Celţii asiatici au fost şi ei înfrînţi 
de superioritatea romanilor (|, p. 514), devenindu-le supuşi, ca şi 
compatrioţii lor din Valea Padului şi de pe Ron şi Sena. Dar, în 
ciuda şederii lor de mai multe secole în Asia Mică, aceşti 
occidentali se deosebeau în continuare profund de asiatici. 
Deosebirea consta nu numai în păstrarea limbii şi a specificului 
naţional, în conservarea celor trei cantoane - guvernate fiecare 
de cei patru principi ereditari şi care recunoscură adunarea 
federală din dumbrava sacră de stejari, unde toate trei erau 
reprezentate în mod egal drept autoritate supremă a ţării galate 
(I, p. 477) -, nu doar în barbaria neîmblinzită, ci şi în destoinicia 
războinică prin care se distanţau de vecini, atît în avantajul, cît 
şi în dezavantajul lor. Astfel de contradicții între cultură şi 
barbarie existau şi în alte regiuni ale Asiei Mici, iar elenizarea 
superficială şi exterioară, determinată de vecinătate, de relaţiile 
comerciale, de cultul frigian preluat de imigranţi, de 
mercenariat, nu se poate să fi pătruns în Galatia cu mult după 
apariţia ei în Cappadocia învecinată, de exemplu. Contradicţia 
este de altă natură: invazia celtică şi cea elenă au concurat în 
Asia Mică, iar opoziţiei naţionale i s-a adăugat otrava rivalităţii în 
cucerire. Această contradicţie apare pregnant în timpul crizei 
mitridatice: ordinul sîngeros al lui Mithridates îndreptat 
împotriva italicilor a fost urmat de măcelărirea întregii nobilimi 
galate (II, p. 202) şi, în consecinţă, romanii nu au găsit în 
războaiele împotriva eliberatorului oriental aliaţi mai fideli decit 
galatii din Asia Mică (III, pp. 39, 99). Din această cauză, succesul 
romanilor era şi al lor şi, pentru o anumită perioadă, victoria le 
conferi o poziţie conducătoare în Asia Mică. Se pare că 
Pompeius a fost cel care a desfiinţat vechea tetrarhie. 
Deiotarus, unul dintre noii principi cantonali, evidenţiindu-se cel 
mai mult în războaiele cu Mithridates, a alipit propriului teritoriu 
Armenia Mică şi alte regiuni din fostul regat al lui Mithridates, 
devenind un vecin incomod pentru ceilalţi principi galati şi, 


totodată, cel mai puternic dintre dinaştii din Asia Mică (III, p. 
99). După victoria lui Caesar, faţă de care adoptase o atitudine 
ostilă şi pe care nu-l putea îmbuna nici prin ajutorul acordat 
împotriva lui Pharnakes, el îşi pierdu majoritatea posesiunilor 
achiziţionate cu sau fără voia guvernului roman. Partizanul lui 
Caesar, Mithridates din Pergam, descendent pe linie maternă al 
dinastiei galate, a obţinut cele mai multe din teritoriile 
confiscate lui Deiotarus şi a fost învestit chiar în Galatia cu 
drepturi egale. Dar, întrucît, curînd după aceea, acesta îşi găsi 
sfîrşitul în Chersonesul Tauric (p. 169), Caesar însuşi fiind 
asasinat cîțiva ani mai tîrziu, Deiotarus ocupă neinvitat regiunile 
pierdute; pe cît era de docil faţă de partida romană dominantă 
în Orient, pe atit a ştiut s-o schimbe la momentul oportun, 
murind astfel la o vîrstă înaintată ca stăpiîn al întregii Galatii 
(744, 40). Urmaşii săi trebuiră să se mulţumească cu o mică 
stăpinire în Paflagonia; cum s-a spus, regatul său, lărgit spre sud 
prin Lycaonia şi toate ţinuturile pînă la coasta Pamfiliei, a fost 
încredinţat de Antonius lui Amyntas (718, 36), care pare să fi 
deţinut guvernarea încă din ultimii ani ai lui Deiotarus, ca 
secretar şi general al său, iar în această calitate pare să fi 
obţinut, înaintea bătăliei de la Philippi, trecerea sa din tabăra 
generalilor republicani în cea a triumvirilor. Soarta sa ulterioară 
a fost relatată deja. Prin înţelepciune şi vitejie egal 
predecesorului său, el îi servi mai întîi lui Antonius, apoi lui 
Augustus ca unealtă principală pentru pacificarea ținuturilor 
încă nesupuse din Asia Mică, pînă cînd îşi găsi aici moartea, în 
anul 729 (25). Regalitatea galată luă sfirşit odată cu el, locul ei 
fiind luat de provincia romană Galatia. 

Romanii îi numeau pe locuitorii ei Ga/lograeci, încă din 
ultima perioadă a republicii; Livius adaugă că erau un popor 
amestecat şi, ceea ce rezultă din denumirea lor, că au pierdut 
trăsăturile originare. La fel, o bună parte din ei descindeau din 
mai vechii locuitori frigieni ai acestor ţinuturi. O pondere şi mai 
mare revine venerării zeloase a zeilor şi sacerdoţiului din 
Galatia, care nu au nimic comun cu instituţiile sacrale ale celților 
europeni. Nu numai că Marea Mamă, al cărei simbol romanii îl 
ceruseră şi îl primiseră din partea tolistobogilor în timpul 
războiului cu Hannibal, este de origine frigiană, ci şi majoritatea 
preoţilor ei făceau parte din aristocrația galată. În provincia 
romană Galatia prevala totuşi organizarea internă celtică, fapt 


dovedit, în sfera dreptului privat, de severa autoritate 
patriarhală, străină dreptului elen, existentă în Galatia încă din 
timpul împăratului Pius. În acest ţinut existau în relaţiile publice 
doar cele trei comunităţi ale tectosagilor, tolistobogilor şi 
trocmerilor, care, ce-i drept, îşi adaugă numele celor trei 
reşedinţe, Ankyra, Pessinus şi Tauion, dar, practic, nu erau nimic 
altceva decît cunoscutele cantoane galice, nelipsite nici ele de 
capitale. Celţii Asiei au adoptat conceperea comunităţii ca oraş 
mai devreme decit cei europeni şi dacă numele Ankyra îl 
înlătură pe cel al tectosagilor mai repede decît numele 
Burdigala pe cel al biturigilor - Ankyra, capitala întregului ţinut, 
numindu-se, în primul caz chiar ca „oraşul-mamă” (unTrp6noAiq) 
-, aceasta dovedind, nici nu putea fi altfel, într-adevăr influenţa 
vecinătăţii greceşti şi începutul procesului de asimilare, ale cărui 
etape nu pot fi stabilite din cauza tradiţiei fragmentare. Numele 
celtice se păstrează pînă în timpul lui Tiberius, apoi ele apar 
numai izolat şi în familiile nobile. Se înţelege de la sine că, aşa 
cum au permis în Galia doar limba latină, romanii au acceptat-o 
în provincia Galatia alături de aceasta doar pe cea greacă. Nu 
cunoaştem situaţia anterioară, întrucît documentele epigrafice 
anterioare perioadei romane lipsesc în acest ţinut cu 
desăvirşire. In circulaţie, limba celtică s-a conservat şi în Asia cu 
fermitate; dar, treptat, greaca a devenit totuşi preponderentă. 
În secolul al IV-lea, Ankyra era unul dintre centrele principale ale 
eduaţiei elene; „micile oraşe din Galatia grecească” - ne spune 
literatul Themistios, încărunţit în decursul discursurilor ţinute 
pentru publicul cult - „bineînţeles, nu se pot măsura cu Antiohia; 
însă oamenii îşi însuşesc cultura cu mai mult zel decit elenii 
veritabili, iar acolo unde apare mantaua filozofului, ei se prind 
de ea precum fierul de magnet”. Totuşi, este probabil ca 
îndeosebi dincolo de Halys, la trocmeri, elenizaţi mult mai tîrziu, 
limba naţională să se fi menţinut în rîndul claselor inferioare 
pînă în această epocă. Mai sus s-a amintit deja (p. 59) că 
Hieronymus, unicul dintre Părinţii Bisericii, i-a auzit încă la 
sfîrşitul secolului al IV-lea pe galatii asiatici folosind, deşi stilcit, 
aceeaşi limbă ca aceea vorbită pe atunci la Trier. Galatii, deşi 
inferiori occidentalilor, erau soldaţi mult mai destoinici decît 
asiaticii greci, lucru atestat de legiunea pe care regele Deiotarus 
o alcătui din supuşii săi conform modelului roman şi pe care 
Augustus o preluă împreună cu regatul şi o înrolă în armata 


romană fără a-i schimba numele, şi prin faptul că la recrutările 
din epoca imperială în Orient galatii au fost preferaţi, asemenea 
batavilor în Occident. 

Elenii din afara Europei mai populau şi cele două mari 
insule ale Mării Mediterane orientale, Creta şi Cipru, ca şi 
numeroasele insulițe din marea dintre Grecia şi Asia Mică, iar 
Liga celor cinci oraşe din Cyrenaica, de pe coasta africană 
opusă, separată prin deşertul înconjurător de ţinuturile 
continentale, poate fi asemuită cu aceste insule greceşti. Aceste 
elemente ale imensei mase de ţări reunite sub sceptrul 
împăraţilor nu au adăugat trăsături noi concepţiei istorice 
generale. Prin specificul lor, insulele mai mici, elenizate mai 
repede şi mai complet decit continentul, aparţin mai degrabă 
Greciei europene decit regiunilor colonizate din Asia Mică; astfel, 
s-a amintit de mai multe ori de statul elen model Rhodos. În 
măsura în care se mai păstra obiceiul în această epocă, insulele 
sînt numite doar ca locuri de exil pentru bărbaţii din stările 
superioare, în cazurile deosebit de grave erau alese insulele 
stincoase, precum Gyaros şi Donussa; dar şi Andros, Kythnos, 
Amorgos, odinioară înfloritoare centre ale culturii greceşti, 
serveau acum pentru pedepsirea condamnaților romani, în timp 
ce romanii distinşi şi chiar membrii casei imperiale locuiau la 
Lesbos şi Samos, deseori în mod voluntar şi pentru o perioadă 
mai îndelungată. În epoca elenistică şi, mai tîrziu, în cea 
romană, Creta şi Ciprul, al căror vechi elenism îşi pierduse 
legătura cu patria, fie sub stăpînirea persană, fie prin izolare 
desăvirşită, preluară - Ciprul ca o dependenţă a Egiptului, 
oraşele cretane în mod autonom - formele generale ale politeiei 
greceşti. În oraşele cirenaice predomina sistemul Lagizilor; în 
interiorul lor nu numai că întîlnim cetăţeni eleni şi meteci, ca în 
cele greceşti propriu-zise, ci în afara acestor două categorii 
alături de cei dintii stăteau „ţăranii” - altfel spus, africanii 
autohtoni, la fel ca egiptenii în Alexandria - şi, tot ca în această 
metropolă, evreii formau alături de cei din urmă o clasă 
numeroasă şi privilegiată. 

Guvernarea imperială nu le-a acordat grecilor niciodată o 
reprezentanţă generală. Aşa cum am văzut (p. 140), amficţionia 
din timpul lui Augustus se limita la elenii din Achaia, Epir şi 
Macedonia. Dacă panelenii lui Hadrian din Atena se erijau în 
reprezentaţi ai tuturor elenilor, ei au intervenit în destinele 


celorlalte provincii greceşti doar prin decretarea elenităţii 
onorifice în favoarea unor oraşe din Asia (p. 146); faptul arată cu 
atit mai mult că aceşti paneleni nu au inclus nicidecum şi 
comunităţile greceşti din afară. Dacă în Asia Mică se vorbeşte de 
reprezentanţă sau reprezentanţi ai elenilor, izvoarele se referă 
în provinciile Asia şi Bitinia, reglementate întru totul conform 
modelului grecesc, la adunarea provincială şi la conducătorii 
acestei adunări; aceasta în măsura în care aceşti conducători 
fac parte dintre deputaţii trimişi de fiecare oraş la adunare, 
toate oraşele fiind politei greceşti. În provincia negrecească 
Galatia, reprezentanţii grecilor stabiliţi aici, figurind alături de 
adunarea galată, sînt, de asemenea, denumiți conducători ai 
grecilor. 

Guvernarea romană nu avea temeiuri să stînjenească 
confederaţia urbană din Asia Mică. Atit în epoca romană, cît şi în 
cea preromană, nouă oraşe din Troada au celebrat acţiuni 
sacrale şi sărbători în comun. Adunările diferitelor provincii din 
Asia Mică, la fel ca în restul imperiului, instituţii stabile datorate 
lui Augustus, nu se deosebesc de cele ale altor provincii. În 
aceste regiuni, instituţia a suferit totuşi o evoluţie specifică sau, 
mai degrabă, o denaturare. Scopul imediat al acestor adunări 
anuale ale deputaţilor urbani din fiecare provincie era de a-şi 
transmite doleanţele către guvernator sau guvern şi de a servi 
în general ca organ al acestei provincii; dar aici mai întîi i s-a 
asociat sărbătoarea anuală în cinstea împăratului guvernant şi a 
împărăției în general: în anul 725 (29), Augustus a permis 
adunărilor din Asia şi Bitinia să-i ridice temple în Pergam şi 
Nikomedia şi să fie venerat ca zeitate. Această nouă instituţie se 
extinse în curînd în întregul imperiu, iar contopirea instituţiei 
sacrale cu cea administrativă deveni un principiu de bază al 
organizării provinciale din perioada imperială. Totuşi, în nici o 
altă provincie pompa sacerdotală şi festivă şi rivalităţile urbane 
legate de această instituţie nu au luat asemenea proporţii ca în 
provincia Asia şi, odată cu ea, în celelalte provincii din Asia 
Mică; nicăieri ambiția municipală n-a fost însoţită sau, mai 
degrabă, întrecută de cea provincială - în această privinţă, 
oraşele depăşindu-i pe particulari - ca în Asia Mică, unde domina 
întreaga viaţă publică. Marele preot (&pxtepevc) al noului 
templu, desemnat anual în fiecare provincie, ci nu numai cel 
mai distins demnitar din provincie, ci anul purta, în provincia 


respectivă, numele său. În Asia Mică, sărbătorile şi jocurile 
organizate după modelul serbărilor olimpice, din ce în ce mai 
răspîndite în rîndul tuturor elenilor, se legau îndeosebi de 
sărbătorile şi jocurile cultului imperial provincial. Conducerea lor 
revenea înainte de toate preşedintelui adunării provinciale - în 
Asia asiarhului, în Bitinia bitiniarhului etc. - şi el era cel care 
suporta cheltuielile pentru sărbătoarea anuală, deşi o parte a 
acestor sume, ca şi altele necesare pentru acest serviciu divin 
pe cît de strălucit, pe atît de loial, erau acoperite prin daruri şi 
donaţii voluntare sau solicitate diferitelor oraşe. Ca urmare, 
aceste preşedinţii erau accesibile doar unor oameni bogaţi; 
bunăstarea oraşului Tralleis este atestată prin faptul că el nu 
ducea niciodată lipsă de asiarhi - titlul era păstrat şi după 
depunerea magistraturii -, iar influenţa apostolului Pavel la Efes 
e dovedită de prin legăturile sale cu diferiţii asiarhi locali. În 
ciuda cheltuielilor, această funcţie onorifică era mult rivnită 
datorită nu atit privilegiilor legate de ea - de exemplu, 
eliberarea de tutelă -, cît strălucirii ei exterioare: în concepţia 
locuitorilor Asiei Mici, intrarea festivă în oraş, cu mantaua de 
purpură şi coroana pe cap, în fruntea procesiunii mergînd tineri 
care tămiiau necontenit, însemna tot atit cît ramura de măslin 
de la Olimpia pentru eleni. Deţinem mai multe mărturii despre 
asiatici care se laudă nu numai de a fi fost ei înşişi asiarhi, ci şi 
de a fi descendenţi ai unor asiarhi. Dacă, la început, acest cult 
se limita la capitalele provinciale, ambiția municipală atingînd 
mai ales în provincia Asia, proporţii nemaivăzute, el depăşi 
aceste bariere foarte curînd. Incă din anul 23, provincia decretă 
un templu pentru împăratul guvernant Tiberius, ca şi pentru 
mama sa şi senat, după o vrajbă îndelungată între oraşe acesta 
fiind ridicat la Smyrna, prin decret senatorial. Celelalte mari 
oraşe au urmat exemplul în diferite ocazii. Dacă pînă atunci 
provincia avusese doar un singur templu şi, în consecinţă, doar 
un preşedinte şi un mare preot, trebuia să fie desemnat acum 
un număr de mari preoţi corespunzător cu numărul templelor 
provinciale; dar, întrucît conducerea sărbătorii templului şi 
organizarea jocurilor nu cădeau în sarcina marelui preot, ci în 
cea a preşedintelui adunării şi întrucît disputa între marile oraşe 
rivale se concentra mai ales în jurul sărbătorilor şi jocurilor, 
marii preoţi primiră cu toţii, concomitent, şi dreptul preşedinţiei, 
astfel încît  asiarhia şi pontificatul templelor provinciale 


coincideau, cel puţin în Asia. Drept urmare, adunarea 
provincială şi afacerile civile, care stăteau la baza instituţiei, 
trecură în planul al doilea; curînd asiarhul nu mai era nimic 
altceva decit executorul unei sărbători populare legate de 
venerarea divină a împăraţilor, foşti şi actuali; din această 
cauză, soţia lui, asiarha, putea participa la sărbătoare şi chiar o 
făcea. 

Mulțumită supravegherii religioase supreme, pontificatul 
provincial trebuie să fi avut şi o importanţă practică, sporită în 
Asia Mică prin înalta consideraţie de care se bucura această 
instituţie aici. După ce adunarea provincială adoptase cultul 
imperial şi obținuse acordul guvernului, urmară, bineînţeles, şi 
reprezentanţele urbane; încă din timpul lui Augustus cel puţin, 
toate reşedinţele districtelor judecătoreşti din Asia îşi aveau 
propriul  Caesareum şi propria sărbătoare imperială. 
Supravegherea acestor decrete provinciale şi municipale şi a 
îndeplinirii cultului intra în drepturile şi obligaţiile marelui preot. 
Semnificaţia acestor atribuţii este ilustrată de exemplul oraşului 
liber Kyzikos din Asia: printre alte motive, Tiberius i-a anulat 
autonomia şi din cauza abandonării construirii decretate a 
templului zeului Augustus - poate tocmai pentru că, în calitate 
de oraş liber, nu era subordonat adunării provinciale. Probabil că 
această supraveghere superioară, destinată la început cultului 
imperial, s-a extins asupra problemelor religioase în general. 
Atunci cînd vechea şi credinţa cea nouă începură să-şi dispute 
supremaţia în imperiu, această contradicţie a evoluat mai întîi 
prin acest pontificat provincial spre starea conflictuală. Prin 
tradiţiile şi prin obligaţiile ce decurgeau din magistraturile lor, 
aceşti provinciali distinşi erau chemaţi şi înclinați, mult mai mult 
decit magistraţii imperiali, să vegheze asupra desfăşurării 
corecte a cultului divin oficial. Nu deţineau puterea disciplinară, 
dar, acolo unde admonestarea se vădea a fi ineficace, ei puteau 
să denunțe acţiunea, pasibilă de pedeapsă conform dreptului 
civil, autorităţilor locale sau imperiale şi să reclame intervenţia 
justiţiei - îndeosebi atunci cînd creştinii trebuiau să fie siliţi să 
respecte cerinţele cultului imperial. În epoci mai tîrzii, împărații 
de credință veche le ordonau acestor mari preoţi să 
pedepsească ei înşişi, inclusiv prin preoţii urbani subordonați, 
contravenţiile împotriva credinţei în vigoare şi le acordară 
tocmai rolul pe care mitropolitul şi episcopii urbani îl vor deţine 


sub împărații noii credinţe. Este foarte probabil ca în acest caz 
ordonanţele păgine să nu fi copiat instituţiile creştine, ci, 
dimpotrivă, biserica creştină victorioasă să fi preluat 
instrumentele ierarhice din arsenalul inamic. Cum s-a spus, 
toate aceste măsuri sînt valabile pentru întregul imperiu; însă 
mai ales Asia Mică a suportat consecinţele foarte practice 
provocate de reglementarea provincială a cultului imperial, de 
supravegherea religioasă şi de persecutarea celor de altă 
credinţă. 

Alături de cultul imperial, Asia Mică constituia şi pentru 
adoraţia divină sediul preferat şi, înainte de toate, un loc de 
refugiu pentru excrescenţele sale. Aici, flagelul azilelor şi 
tămăduirilor miraculoase era la el acasă. În timpul lui Tiberius, 
senatul dispuse îngrădirea celor dintii; Asklepios, zeul medicinei, 
nu înfăptuia nicăieri minuni mai multe şi mai mari ca în Pergam, 
oraşul său mult iubit, care îl venera chiar ca Zeus Asklepios şi 
care îi datora în bună parte înflorirea din epoca imperială. Cei 
mai eficienţi făcători de minuni din timpul împăraţilor, Apollonios 
din Tyana, canonizat ulterior, şi Alexandru, omul-zmeu din 
Abonuteichos, s-au născut în Asia Mică. Dacă, aşa cum vom 
vedea, interdicţia generală a asociaţiilor a fost aplicată în Asia 
Mică cu o severitate exemplară, cauza trebuie să fie căutată mai 
ales în realităţile religioase care sugerau de-a dreptul abuzurile 
unor astfel de societăţi. 

Siguranţa publică cădea în principal în sarcina provinciei 
însăşi. Exceptîind comandamentul sirian care includea şi Cilicia 
orientală, în întreaga Asie Mică nu staţiona în epoca imperială 
timpurie mai mult de o divizie de 5.000 de soldaţi din trupele 
auxiliare, care-şi aveau garnizoanele în provincia Galatia; ei i se 
adăuga o flotă de 40 de corăbii. Acest comandament era 
destinat intimidării turbulenţilor pisidieni, pe de o parte, şi 
apărării graniţei de nord-est a imperiului, ca şi supravegherii 
coastei Mării Negre pînă la hotarele Crimeii, pe de alta. Sub 
Vespasian, s-a instituit un corp de armată format din două 
legiuni; statele lor majore au fost amplasate în provincia 
Cappadocia, pe cursul superior al Eufratului. În Asia occidentală 
nu existau pe atunci alte garnizoane importante în afara acestor 
contingente destinate apărării graniţei; de exemplu, în provincia 
imperială Licia şi în Pamfilia se găsea o singură cohortă de 500 
de soldaţi, în provinciile senatoriale cel mult cîţiva soldaţi 


detaşaţi în misiuni speciale din garda imperială sau din 
provinciile imperiale vecine. Evident, pe de o parte, această 
împrejurare atestă pacea din aceste provincii şi distanţa 
colosală ce separa corporaţiile de cetăţeni din Asia Mică de 
veşnic agitatele capitale ale Siriei şi Egiptului; dar, pe de altă 
parte, explică permanenţa tilhăriei, relevată în alt context, 
facilitată de ţinutul prin excelenţă muntos şi parţial pustiu, 
îndeosebi de-a lungul graniţei miso-bitiniene şi în văile 
muntoase ale Pisidiei şi Isauriei. În Asia Mică nu existau miliții 
cetăţeneşti propriu-zise. În ciuda înfloririi instituţiilor gimnastice 
pentru băieţi, adolescenţi şi bărbaţi, elenii din Asia Mică în acele 
vremuri au rămas tot atît de nerăzboinici ca şi cei din Europa. 
Pentru menţinerea siguranţei publice, autorităţile se mulţumiră 
cu numirea unor „stăpîni ai păcii” (eipnvâpxnc), cărora li se 
puse la dispoziţie un număr de jandarmi urbani, în parte călări. 
Acestea erau contingente plătite, dar desconsiderate, care 
trebuie să fi fost totuşi utile, întrucit, în timpul penuriei grave de 
oameni din timpul războaielor marcomanice, împăratul Marcus 
nu se simţi înjosit să înroleze aceşti soldaţi urbani din Asia Mică 
în armata imperială. 

Şi în această epocă, justiţia autorităţilor urbane, ca şi cea 
a guvernatorilor, era destul de deficitară: odată cu începutul 
epocii imperiale, avu loc şi în acest domeniu o evoluţie spre mai 
bine. În timpul republicii, intervenţia puterii de stat se limitase la 
controlul penal al magistraţilor; îndeosebi în ultima perioadă, 
acesta a fost marcat de delăsare şi părtinire sau, mai degrabă, 
abandonat cu totul. Acum, Roma nu numai că ţinea friîiele mai 
strîns, întrucît severa supraveghere a propriilor magistrați era 
de nedespărţit de guvernarea militară unitară, senatul fiind 
îndemnat să dea dovadă de mai multă exigenţă în controlul 
guvernării  mandatarilor săi, dar acum deveni posibilă 
înlăturarea abuzurilor tribunalelor provinciale prin intermediul 
apelului introdus de curînd sau, în cazurile în care provincia nu 
putea garanta o judecată imparţială, prin mutarea procesului la 
Roma, înaintea tribunalului imperial. De aceste stipulaţii 
beneficiau şi provinciile senatoriale şi, în general, ele par să fi 
fost resimţite ca o binefacere. 

Ca şi la elenii din Europa, provincia romană din Asia Mică 
este în esenţă un complex de comunităţi urbane. Aici, 
asemenea Eladei, se păstrau în general formele tradiţionale ale 


politiei democratice - de exemplu, magistraţii erau aleşi şi în 
continuare de corpul cetăţenesc -, dar influenţa hotăritoare le 
era conferită celor înstăriți, anulîndu-se spaţiul de afirmare atit a 
capriciilor mulţimii, cît şi a ambițiilor politice serioase. O 
particularitate în limitarea autonomiei municipale în oraşele 
Asiei Mici o reprezintă stabilirea de către consiliul urban a unei 
liste de zece persoane din care guvernatorul îl desemna pe 
„stăpînul păcii”, adică pe conducătorul poliţiei urbane. Curatela 
guvernamentală a administraţiei financiare urbane, numirea de 
către împărat a unui curator al averii care nu era cetăţean al 
oraşului (curator rei publicae, Aoy.onhc), al cărui consens trebuia 
să fie solicitat de către autorităţile urbane în eventualitatea unor 
importante tranzacții patrimoniale, nu a fost niciodată 
generalizată, ci a fost ordonată în unele oraşe după necesităţi; 
însă, datorită evoluţiei impresionante a vieţii urbane, ea a 
intervenit în Asia Mică de timpuriu (începutul secolului al II-lea) 
şi a fost deosebit de amplă. Cel puţin în secolul al II-lea, aici, ca 
pretutindeni, importantele hotăriîri ale administraţiei trebuiau să 
îi fie prezentate guvernatorului spre aprobare. Guvernul roman 
nu a trecut nicăieri la uniformizarea constituţiei urbane, cu atit 
mai puţin în ţinuturile elene; din acest punct de vedere, şi în 
Asia Mică dominau o mare varietate şi, frecvent, dorinţa 
corpurilor cetăţeneşti în cauză, cu toate că diferitele comunităţi 
ale provinciei trebuiau să respecte normele generale stipulate 
de legea valabilă pentru întreaga provincie. Celelalte instituţii de 
acest gen, specifice şi dominante în Asia Mică, nu aveau un 
caracter politic, ci erau semnificative doar pentru relaţiile 
sociale: de exemplu, asociaţiile răspîndite pe întregul cuprins al 
Asiei Mici, atît pentru cetăţenii mai în vîrstă, cît şi pentru cei 
tineri - gerusia şi colegiul celor tineri (véo) -, organizaţii de 
ajutor ale celor două categorii de vîrstă, cu palestrele şi 
sărbătorile corespunzătoare. De la început, Asia Mică a avut 
mult mai puţine comunităţi care se bucurau de darul ambiguu al 
autonomiei decit Elada propriu-zisă, iar cele care o aveau au 
pierdut-o de timpuriu: Kyzikos, în timpul lui Tiberius (p. 186), 
Samos, în timpul lui Vespasian. Asia Mică era doar un ţinut 
supus din vremuri îndepărtate, iar sub stăpînii persani, ca şi sub 
cei eleni, se obişnuise cu sistemul monarhic; spre deosebire de 
Elada, amintirile zadarnice şi speranţele confuze nu duceau aici 
dincolo de strîmtul orizont municipal al prezentului, iar nelinişti 


de genul acestora nu tulburau savurarea paşnică a fericirii vieţii 
în limita posibilităţilor existente. 

In timpul guvernării împăraţilor, Asia Mică abundă în astfel 
de moduri de viaţă fericită. „Nici o provincie” - spune un scriitor 
care trăia la Smyrna sub Antonini - „nu are atitea oraşe ca a 
noastră şi nici una oraşe similare cu metropolele noastre. Ea 
beneficiază de ţinutul îmbietor, de clima plăcută, de produsele 
variate, de poziţia în centrul imperiului, de populaţiile dimprejur, 
toate pacificate, de ordinea solidă, de raritatea crimelor, de 
tratamentul moderat al sclavilor, de consideraţia şi favorurile 
împăraţilor”. Aşa cum s-a amintit deja, Asia era numită 
„Provincia celor 500 de oraşe” şi, chiar dacă interiorul Frigiei, 
Lycaoniei, Galatiei, lipsit de ape şi deschis doar păstorilor, era şi 
atunci slab populat, celelalte regiuni de coastă aproape că se 
puteau măsura cu Asia. Prosperitatea durabilă a ținuturilor 
receptive la cultură ale Asiei Mici nu se limitează doar la oraşele 
cu nume strălucite, precum Efes, Smyrna, Laodiceia, Apameia; 
oriunde, studiile ne dezvăluie un colţ uitat în decursul celor 15 
secole care ne despart de acea vreme; primul şi cel mai 
copleşitor sentiment este cel al groazei, aproape că s-ar putea 
spune al ruşinii, în faţa contrastului dintre mizerabilul şi jalnicul 
prezent, pe de o parte, şi fericirea şi strălucirea epocii romane, 
pe de altă parte. Pe un singuratic virf de munte, în apropierea 
coastei liciene, acolo unde locuia Himera, conform legendei 
greceşti, se afla vechiul Kragos, ale cărui case erau construite 
probabil numai din lemn şi cărămizi, el dispărînd, în consecinţă, 
cu excepţia zidurilor ciclopice de cetate de la poalele muntelui. 
La poalele acestui vîrf se întinde o vale atrăgătoare şi fertilă, 
binecuviîntată cu un aer răcoritor şi o vegetaţie meridională şi 
înconjurată de munţi bogaţi în păduri şi în sălbăticiuni. Cînd Licia 
deveni provincie sub împăratul Claudius, guvernul roman mută 
oraşul de munte, „Kragosul verde” al lui Horaţiu, în această 
cîmpie; în forul noului oraş Sidyma mai pot fi văzute ruinele 
templului cu patru coloane, consacrat atunci împăratului, şi ale 
unui impunător portic, ridicat de un cetăţean originar de aici, 
care se îmbogăţise ca medic. Forul era împodobit de statuile 
împăraţilor şi ale unor concetăţeni merituoşi; în oraş existau un 
templu al zeilor protectori, Artemis şi Apollo, terme, gimnazii 
(youvăota) atît pentru cetăţenii mai în vîrstă, cît şi pentru cei 
tineri. In faţa porţilor, de-a lungul drumului principal care ducea, 


destul de abrupt, spre portul Kalabatia, se înşirau de ambele 
părţi monumente funerare din piatră, mai grandioase şi mai 
preţioase decît cele din Pompeii, în parte păstrate pînă astăzi, în 
timp ce casele au dispărut, fiind construite, probabil, ca şi cele 
din vechiul oraş, din materiale perisabile. Un decret al 
comunităţii referitor la constituirea organizaţiei de ajutor pentru 
cetăţenii mai în vîrstă, emis probabil în timpul lui Commodus şi 
descoperit de curind, ne permite să tragem unele concluzii 
asupra nivelului şi stilului de viaţă ale locuitorilor. Această 
organizaţie era constituită din 100 de membri, jumătate 
proveniţi din consiliul urban, cealaltă jumătate din corpul 
cetăţenesc, printre ei fiind acceptaţi cel mult trei liberţi şi un 
bastard; toţi ceilalţi trebuiau să provină dintr-o căsătorie legală 
şi unii să aparţină unor familii de cetăţeni înstăriți, a căror 
vechime nu putea fi pusă la îndoială. Unele dintre aceste familii 
au obţinut dreptul de cetăţenie romană; una a ajuns chiar în 
senatul imperial. Însă nici această familie senatorială, nici unii 
medici născuţi la Sidyma şi angajaţi chiar la curtea imperială nu 
şi-au uitat patria; cei mai mulţi dintre aceştia aici s-au săvirşit 
din viaţă. Unul dintre aceşti distinşi cetăţeni a sintetizat 
legendele oraşului şi profeţiile legate de el într-o operă, ce-i 
drept nu prea izbutită, dar foarte savantă şi patriotică, şi a 
expus aceste memorii în mod public. Acest Kragos-Sidyma nu 
vota în cadrul adunării micii provincii Licia împreună cu oraşele 
din prima categorie, nu avea un teatru, titluri onorifice şi acele 
sărbători generale, în lumea de atunci caracteristice pentru 
marile oraşe, fiind chiar şi în concepţia contemporanilor un mic 
oraş provincial şi întru totul o creaţie a epocii imperiale romane. 
Dar în întregul ţinut Vilajet Aidin nu există astăzi nici o singură 
localitate din interior care ar putea fi asemuită, cel puţin de 
departe, cu acest orăşel montan. Realizările încă vii din acest 
loc îndepărtat au dispărut într-o mulţime de alte oraşe aproape 
complet sau cu desăvirşire, din cauza activitații distructive a 
omului. O anumită imagine de ansamblu a acestei abundenţe 
oferă monedele de cupru emise de aceste oraşe în epoca 
imperială; prin numărul monetăriilor şi varietatea imaginilor, 
toate provinciile rămîn cu mult în urma Asiei. 

Bineînţeles, reversul concentrării tuturor intereselor 
asupra vieții din micul oraş natal se manifestă în Asia Mică tot 
atît cît şi la grecii europeni. Constatările referitoare la 


administraţia comunală din Grecia sînt, în general, valabile şi 
pentru Asia Mică. Administraţia urbană a finanţelor, conştientă 
de absenţa unui control riguros, este lipsită de continuitate, de 
spiritul de economie şi, deseori, chiar de onestitate; în cazul 
construcţiilor, fie se depăşesc posibilităţile oraşului, fie se 
renunţă la măsurile cele mai urgente; cetăţenii de rînd se 
obişnuiesc cu gratificaţiile din tezaurul municipal sau din partea 
oamenilor bogaţi, cu uleiul gratuit din băi, cu banchetele 
cetăţeneşti şi cu serbările populare finanţate din buzunarele 
altora, iar familiile distinse cu clientela mulţimii, cu omagiile ei 
umile, cu intrigile ei de cerşetori, cu facțiunile ei. Aşa cum există 
rivalități între diferite oraşe (p. 178), la fel apar şi în fiecare oraş 
între diferitele partide şi familii; în Asia Mică, guvernul nu 
îndrăzneşte să înfiinţeze asociaţii de săraci şi de pompieri 
voluntari, arhicunoscute în Occident, întrucît aici facţinuile 
stăpînesc imediat orice societate. Lacul netulburat se 
transformă cu uşurinţă în mlaştină şi în Asia Mică absenţa 
măreţului val al intereselor generale putea fi resimţită cu toată 
puterea. 

Asia Mică, îndeosebi partea occidentală, era unul dintre 
cele mai bogate ţinuturi ale marelui stat roman. Ce-i drept, 
proasta guvernare din timpul republicii, catastrofele pe care le-a 
pricinuit în timpul lui Mithridates, apoi flagelul pirateriei şi, în 
sfîrşit, îndelungatele războaie civile care au lovit puţine provincii 
atit de puternic din punct de vedere financiar ruinaseră 
comunităţile şi cetăţenii în asemenea măsură, încît Augustus 
apelă la remediul extrem: anularea tuturor pretențiilor. Cu 
excepţia rodienilor, toţi asiaticii au recurs la această soluţie 
periculoasă. Însă guvernarea paşnică ulterioară compensa multe 
dintre aceste neajunsuri. Nu pretutindeni - de exemplu, insulele 
din Marea Egee nu şi-au revenit niciodată de atunci -, dar în cele 
mai multe locuri, la moartea lui Augustus, se uitaseră atit rănile, 
cît şi remediile, iar ţara s-a bucurat de această situaţie timp de 
trei secole, pînă în perioada războaielor gotice. Sumele fixate 
pentru oraşele Asiei Mici, pe care le repartizau şi le percepeau 
ele însele, ce-i drept sub supravegherea guvernatorului, 
constituiau una dintre cele mai importante surse de venituri 
pentru tezaurul imperiului. Nu putem stabili proporţia dintre 
povara impozitelor şi solvabilitatea celor care cădeau sub 
incidenţa lor; dar o  suprasolicitare permanentă ar fi 


incompatibilă cu situaţia ținutului pînă în secolul al Ill-lea. 
Limitarea fiscală a circulaţiei şi mărirea impozitelor, 
dezavantajoasă nu numai pentru contribuabil, trebuie să fi fost 
îngrădite mai degrabă de delăsarea guvernării decit de o 
menajare intenţionată. În cazul unor calamităţi grave, mai ales 
după cutremure - în timpul lui Tiberius ele au provocat daune 
imense în 12 oraşe înfloritoare ale Asiei, îndeosebi la Sardes, iar 
în timpul lui Pius, într-un număr de localităţi din Caria şi Licia şi 
în insulele Kos şi Rhodos -, ajutorul particular şi, înainte de 
toate, cel imperial intervenea cu o generozitate extraordinară şi 
asigura locuitorilor Asiei Mici întreaga binecuviîntare a statului 
mare - garanţia tuturor pentru toţi. Construirea de drumuri, 
începută de romani prin Manius Aquillius (II, p. 39) cu ocazia 
primei instituiri a provinciei Asia, a fost încurajată în epoca 
imperială doar acolo unde staţionau garnizoane mai mari; 
îndeosebi în Cappadocia şi Galatia învecinată, de cînd Vespasian 
instituise tabere de legiune pe cursul mijlociu al Eufratului. 
Neîndoielnic şi din cauza delăsării guvernării senatoriale, în 
celelalte provincii nu s-a întreprins prea mult în această direcţie; 
aici toate drumurile finanţate de stat au fost construite din 
ordinul împăraţilor. 

Această înflorire a Asiei Mici nu este opera unei guvernări 
călăuzite de o clarviziune superioară şi o energie nestăvilită. 
Instituţiile politice, inovațiile meşteşugăreşti şi comerciale, 
iniţiativa literară şi artistică reveneau în Asia Mică întru totul 
vechilor oraşe libere sau Attalizilor. De fapt, guvernul roman n-a 
dăruit ţării nimic altceva decit starea de pace durabilă, tolerarea 
bunăstării în interior şi renunţarea la acea înţelepciune de stat 
care consideră fiecare pereche de braţe sănătoase şi fiecare 
monedă  economisită, de drept, tributare scopurilor lor 
nemijlocite - virtuţi negative care nu aparţin unor personalităţi 
extraordinare, dar care sînt deseori mai utile pentru 
prosperitatea generală decit faptele măreţe ale tutorilor din 
propria voinţă a umanităţii. 

Într-o armonie remarcabilă, bunăstarea Asiei Mici se baza 
nu numai pe agricultură, ci şi pe industrie şi comerţ. Natura a 
favorizat din plin mai ales regiunile de coastă şi de multe ori 
putem constata - de exemplu, în cazul cetăţenilor localităţii 
Selge, în stîincoasa vale a lui Eurymedon în Pamfilia - cum 
neobosita hărnicie nu a abandonat, chiar şi în condiţii mai 


dificile, nici un petec de pămînt. Produsele industriei din Asia 
Mică sînt prea numeroase şi variate pentru a fi descrise fiecare 
în parte; amintim numai că imensele păşuni din interiorul 
ținutului cu turmele lor de oi şi de capre au făcut din Asia Mică 
metropola industriei lînii şi a țesutului în general, lina milesiană 
galată - altfel spus, de Angora - a broderiilor în aur din perioada 
attalidă, a postavurilor confecţionate în atelierele din Laodiceia 
frigiană în stil nervian - altfel spus, flandrens. Se ştie că la Efes 
izbucnirea răzmeriţei era iminentă, întrucît orfevrii se temeau că 
noua religie creştină le va prejudicia vînzarea efigiilor divine. Din 
cele şapte cartiere ale importantului oraş din Lidia, Philadelphia, 
cunoaştem denumirea a două dintre ele: al ţesătorilor de lînă şi 
al pantofarilor. Este posibil ca aici să transpară o realitate care 
se ascunde în cazul celorlalte oraşe mai vechi şi cu nume mai 
ilustre: oraşele mai importante ale Asiei includeau nu numai o 
mulţime de meşteşugari, ci şi o numeroasă populaţie proletară. 
În Asia Mică, circulaţia banilor şi a mărfurilor se baza în principal 
pe producţia proprie. Chiar dacă erau importate unele articole 
din ţinuturile orientale - de exemplu, mulţi sclavi erau aduşi de 
negustorii galati -, importul şi exportul Siriei şi Egiptului erau 
aici aproape excluse. Dar, dacă negustorii romani puteau fi 
întîlniţi într-un număr atît de mare, încît asociaţiile lor participau 
la acţiunile publice alături de corpul cetăţenesc din fiecare oraş, 
fie el mare sau mic, chiar în asemenea localităţi ca Ilion şi Assos 
din Misia, Prymnessos şi Traianopolis din Frigia, dacă la 
Hierapolis, în ţinutul continental al Frigiei, un fabricant 
(epyaoTic) dădu ordin să-i fie scris pe mormiînt că în viaţa lui ar 
fi navigat de 72 de ori în jurul Capului Malea spre Italia şi dacă 
un poet roman îl descrie pe comerciantul capitalei care se 
grăbeşte spre port pentru a preîntîmpina capturarea de către 
concurenţă a partenerului de afaceri sosit din Kibyra, situat în 
apropiere de Hierapolis, ni se deschide o perspectivă asupra 
intensei vieţi meşteşugăreşti şi comerciale desfăşurate şi în 
afara porturilor. Neîntreruptul comerţ cu ltalia este atestat şi de 
limbă; multe din cuvintele latine intrate în limba de circulaţie din 
Asia Mică se datorează acestui comerţ, iar la Efes breasla 
ţesătorilor de lînă purta chiar denumirea latină. Magiştrii de 
toate specialităţile şi medicii veneau îndeosebi de aici în Italia 
sau în celelalte ţinuturi latinofone şi nu numai că dobiîndeau 
frecvent averi însemnate, ci şi le readuceau în patria lor; medicii 


şi literaţii înavuţiţi ocupau un loc de excepţie printre ctitorii de 
edificii şi donatorii oraşelor din Asia Mică. În sfîrşit, Asia Mică a 
fost păgubită mai puţin şi mai tirziu decit Occidentul de 
emigrarea marilor familii spre Italia; din Vienna şi Narbo 
mutarea în capitala imperiului era mai uşoară decit din oraşele 
greceşti, iar la început guvernul nu era tocmai dispus să-i atragă 
pe distinşii municipali ai Asiei Mici la curte şi să-i introducă în 
aristocrația romană. 

Dacă facem abstracţie de minunata înflorire timpurie pe 
care au cunoscut-o pe aceste ţărmuri epopeea ionică şi lirica 
eolică, începuturile istoriografiei şi ale filozofiei, ale plasticii şi 
picturii, marea epocă a Asiei Mici în ştiinţă, ca şi în practicarea 
artelor, a fost cea a Attalizilor, care au cultivat cu fidelitate 
amintirea acelei epoci mai măreţe. Dacă Smyrna îl venera pe 
cetăţeanul ei Homer ca pe un zeu şi bătea monede cu imaginea 
şi numele lui, acestea nu erau decit manifestări ale 
sentimentului dominant în toată lonia şi în întreaga Asie Mică: 
arta divină ar fi coborit pe pămînt în Elada, în general, şi în 
lonia, în special. Vechimea şi amploarea învăţămîntului 
elementar din aceste ţinuturi organizat pe cheltuială publică sînt 
ilustrate de un decret din oraşul Teos din Lidia. Conform 
documentului, oraşul - după ce a dispus de mijloacele necesare 
prin donația unei sume de bani din partea unui bogat cetăţean - 
urma să instituie alături de inspectorul de gimnastică 
(vouvaoi&pxnNX) şi magistratura onorifică a unui inspector de 
şcoală (nai6ov6uoc). De asemenea, urmau să fie angajaţi trei 
magiştri de gramatică - plătiţi în funcţie de cele trei clase cu 
600, 550, respectiv 500 de drahme - pentru ca fetele şi băieţii 
născuţi liberi să poată învăţa să scrie, doi profesori de 
gimnastică, primind salariu de cîte 500 de drahme, un profesor 
de muzică, plătit cu 700 de drahme, care trebuia să-i instruiască 
în mînuirea lăutei şi ţiterei pe băieţii din ultimii doi ani de şcoală 
şi pe adolescenţii absolvenţi, un profesor de scrimă, cu 300 de 
drahme, şi unul pentru învăţarea tragerii cu arcul şi aruncării 
suliţei, cu 250 de drahme. Magistrul de gramatică şi cel de 
muzică trebuiau să organizeze anual în curie un examen public 
al elevilor. Aceasta este Asia Mică din timpul Attalizilor; dar 
opera lor nu a fost continuată de republica romană. Victoriile lor 
asupra galatilor n-au fost eternizate prin sculpturi şi cu puţin 
timp înainte de bătălia de la Actium biblioteca pergamenă a fost 


transferată la Alexandria; mulţi dintre germenii cei mai valoroşi 
au fost nimiciţi în timpul pustiirilor provocate de războaiele 
mitridatice şi civile. Odată cu regenerarea bunăstării Asiei Mici 
în timpul împăraţilor, se regenera, cel puţin din exterior, grija 
pentru artă, îndeosebi pentru literatură. Nici unul dintre 
numeroasele oraşe ale Asiei Mici nu poate reclama într-un 
anumit domeniu un primat asemănător cu cel al Atenei ca oraş 
universitar, al Alexandriei în sfera cercetării ştiinţifice, al frivolei 
capitale siriene în materie de actorie şi balet; dar poate că 
nicăieri educaţia generală n-a fost mai răspîndită şi mai 
profundă. În Asia trebuie să se fi încetățenit de timpuriu obiceiul 
de a-i elibera pe magiştri şi pe medici de magistraturile urbane 
şi de alte sarcini costisitoare. Acestei provincii i se adresează 
decretul împăratului Pius (p. 178) care, pentru a limita aceste 
scutiri deosebit de păgubitoare pentru finanţele urbane, stabilea 
cîteva cifre maximale, permiţind, de exemplu, ca oraşele din 
prima clasă să acorde această imunitate unui număr de zece 
medici, cinci magiştri de retorică şi cinci de gramatică. Locul de 
frunte din epoca imperială pe care Asia Mică îl ocupa în 
domeniul literaturii se datorează activităţii retorilor sau, conform 
expresiei consacrate mai tîrziu, a sofiştilor. Locul profesiunii de 
literat, desuetă acum, a fost ocupat de conferinţa publică, de 
genul discursurilor universitare şi academice din zilele noastre, 
mereu înlocuită şi păstrată doar în cazuri excepţionale, ascultată 
şi aplaudată o dată, iar apoi uitată pentru totdeauna. Deseori 
conţinutul era inspirat de un prilej oarecare: ziua de naştere a 
împăratului, sosirea guvernatorului, orice eveniment public sau 
privat analog; şi mai frecvent se vorbea în vînt, fără nici un 
prilej, despre subiecte care nu erau nici practice şi nici 
instructive. În această perioadă, discursul politic lipsea cu 
desăvirşire, chiar şi în senatul roman. Pentru greci, discursul 
juridic nu mai era obiectivul final al retoricii, ci, alături de 
discursul de dragul discursului, ocupa locul surorii neglijate şi 
plebeiene, la care un maestru al noii elocinţe se cobora doar din 
cînd în cînd. Din poezie, filozofie şi istorie este cules tot ceea ce 
au ele în comun, în timp ce ele însele, rareori cultivate, cu atit 
mai puţin în Asia Mică, şi preţuite aproape deloc, decad, fiind 
denaturate de retorica pură. Aceşti oratori privesc marele trecut 
al naţiunii, pentru a spune aşa, ca pe o proprietate a lor 
exclusivă; ei îl venerau şi-l tratau pe Homer la fel cum 


abordează rabinii cărţile lui Moise şi se ocupă de religie cu cea 
mai zeloasă ortodoxie. Aceste discursuri sînt susţinute de toate 
mijloacele permise şi nepermise din arsenalul teatrului, de arta 
gesticulaţiei şi modulării vocii, de somptuozitatea costumului de 
orator, de trucurile virtuozităţii, de sistemul de facţiuni, de 
concurenţă, de asistenţa plătită. Nemărginitei vanităţi a acestor 
meşteri ai cuvîntului îi corespund participarea însufleţită a 
publicului, aproape comparabilă cu cea similară de la cursele de 
care, şi expresia acestei participări, corespunziînd întru totul 
manifestărilor de teatru; iar constanţa prezentării unor astfel de 
exhibiţii, pentru cei culţi, în toate localităţile mai mari le asigură, 
ca şi teatrul, pretutindeni un loc în viaţa cotidiană orăşenească. 
Chiar dacă impresia pe care o produc discursurile obligatorii ale 
societăţilor savante din metropolele noastre cele mai agitate 
poate fi oarecum legată de acest fenomen dispărut, în prezent 
elementul central din elocinţa lumii antice lipseşte totuşi cu 
desăvirşire: momentul didactic şi combinarea discursului public 
lipsit de scop cu educaţia superioară a tineretului. Dacă această 
educaţie, cum se spune, îl forma pe adolescentul din clasa cultă 
ca profesor de filologie, îl forma şi ca profesor de elocinţă, şi 
anume de elocinţă a acestui gen. Căci scopul instruirii era tot 
mai mult însuşirea deprinderii de a ţine discursuri asemănătoare 
cu cele descrise mai sus, pe cît posibil în ambele limbi; iar cel ce 
absolvise cursul cu folos elogia în performanţe analoage 
amintirile despre propriii ani de şcoală. E adevărat, această 
îndeletnicire se întiîlnea atît în Orient, cît şi în Occident; însă 
locul de frunte şi iniţiativa aparţin Asiei Mici. Cînd retorica 
didactică s-a încetățenit în educaţia tineretului latin din capitală 
în epoca lui Augustus, promotorii principali erau, alături de italici 
şi hispanici, doi magiştri din Asia Mică: Arellius Fuscus şi Cestius 
Pius. Un avocat spiritual din timpul Flaviilor deplînge chiar aici, 
unde gravul discurs juridic s-a menţinut alături de acest parazit 
în anii mai buni din epoca imperială, adinca prăpastie care-i 
separa pe Niketes din Smyrna şi pe ceilalţi magiştri de retorică 
aplaudaţi la Efes şi Mytilene de Aeschines şi Demosthenes. Cei 
mai mulţi şi mai renumiţi dintre celebraţii oratori de acest gen 
proveneau de pe țărmurile Asiei occidentale. Mai sus am 
remarcat deja cît de mult greva furnizarea de magiştri pentru 
întregul imperii asupra finanţelor oraşelor din Asia Mică. În 
cursul epocii imperiale, numărul şi consideraţia acestor sofişti se 


afla într-o continuă creştere şi ei încep să cîştige teren şi în 
Occident. Cauza acestei pătrunderi rezidă, parţial, în atitudinea 
schimbată a guvernului care, din secolul al Il-lea, îndeosebi din 
epoca lui Hadrian, nu mai păstra faţa de spiritualitatea greacă şi 
orientală rezervele din secolul l, însă în principal în 
generalizarea crescîndă a educaţiei superioare şi în creşterea 
rapidă a instituţiilor pentru răspîndirea ei în rîndul tineretului. 
Aşadar, sofistica trebuie să fie localizată în Asia Mică îndeosebi 
în secolele al II-lea şi al Ill-lea; însă acest primat literar nu 
trebuie văzut ca o particularitate a acestor greci şi a acestei 
epoci sau chiar ca o însuşire naţională. Sofistica este 
pretutindeni aceeaşi: la Smyrna şi Atena, ca şi la Roma şi 
Cartagina; maeştrii elocinţei au fost exportaţi ca tiparele pentru 
lămpi, fiind produşi în serie, conform dorinţei, în greceşte sau 
latineşte, şi doar producţia era mărită după necesităţi. Dar 
ţinuturile greceşti mai prospere şi mai culte livrau acest articol 
de export, bineînţeles, la o calitate optimă şi într-o cantitate 
maximă; pentru Asia Mică, această constatare este valabilă atît 
pentru timpurile lui Sulla şi Cicero, cît şi pentru epoca lui 
Hadrian şi a Antoninilor. 

Dar nici aici nu este totul cufundat în umbră. Ce-i drept, 
nu în rîndul sofiştilor de profesie, ci printre literaţii altor 
orientări, încă destul de numeroşi aici, se găsesc tocmai în 
aceste ţinuturi cei mai buni reprezentanţi ai elenismului pe care 
i-a produs această epocă: magistrul filozofiei, Dion din Prusa, în 
Bitinia, din timpul lui Vespasian şi Traian, şi Galenos din Pergam, 
medicul personal la curtea împăraţilor Marcus şi Severus. 
Persoana lui Galenos atrage mai ales prin caracterul subtil al 
bărbatului de lume şi al curteanului împletit cu o educaţie 
literară şi filozofică generală, frecvent întilnită la medicii acestei 
perioade1. Prin puritatea ţinutei morale şi clarviziunea în analiza 
situaţiei, bitinianul Dion nu este cu nimic inferior eruditului de la 
Chaeroneia, dar îl întrece prin capacitatea de creaţie, prin 
fineţea şi spiritualitatea frazei, prin cugetarea gravă turnată într- 
o formă accesibilă şi prin energie practică. Scrierile sale cele 
mai bune, fanteziile despre elenul ideal înainte de descoperirea 
oraşului şi banului, alocuţiunea către  rodieni, ultimii 
reprezentanţi ai venerabilului elenism, descrierea elenilor 
contemporani lui, atît în izolarea de la Olbia, cît şi în opulenţa de 
la Nikomedia şi Tarsos, avertismentele adresate individului, 


pentru o conduită demnă, şi colectivităţii, pentru o convieţuire 
armonioasă, constituie mărturia cea mai elocventă pentru a 
caracteriza elenismul din Asia Mică în epoca imperială cu 
maxima poetului: chiar apunînd, soarele este întotdeauna 
acelaşi. 


1. Un medic din Symrna, Hermogenes, fiul lui Charidemos, 
a scris nu numai 77 de volume de specialitate, ci şi, cum ne 
informează monumentul său funerar, opere istorice: despre 
Smyrna, despre patria lui Homer, despre înţelepciunea lui 
Homer, despre întemeierea unor oraşe în Asia, Europa sau pe 
insule, despre itinerariile din Asia şi Europa, despre stratageme, 
tabele cronologice, despre istoria Romei şi Smyrnei. In scrierile 
sale însumînd 156 de volume, Menekrates, un medic personal 
imperial a cărui origine n-o cunoaştem, a instituit noua medicină 
logică şi, concomitent, empirică, realizare certificată de 
partizanii săi romani. 


Capitolul IX 
Granița Eufratului şi parții 


Singurul mare stat vecin cu Imperiul Roman era regatul 
din Iran care, avind la bază naționalitatea cunoscută în 
Antichitate, ca şi astăzi, sub denumirea de perşi, era centralizat 
politic de străvechea dinastie persană a Ahemenizilor şi primul 
său Mare Rege, Cyrus, şi unit religios prin credinţa lui Ahura 
Mazda şi Mithras. Nici unul dintre popoarele civilizate n-a 
rezolvat problema unificării naţionale mai devreme şi mai 
complet. Triburile iraniene se întindeau spre sud pînă la Oceanul 
Indian, spre nord pînă la Marea Caspică; spre nord-est, stepa din 
Asia interioară era necontenit disputată între perşii sedentari şi 
triburile nomade din Turan. Munţii semeţi îi despărţeau, la est, 
de indieni. În Asia occidentală se înfruntară de timpuriu trei mari 
naţiuni venind din direcţii opuse: elenii, care au ocupat coasta 
Asiei Mici dinspre Europa; populaţiile aramaice, pătrunse din 
Arabia şi Siria în direcţia nordică şi nord-estică pînă la valea 
Eufratului; în sfîrşit, triburile iraniene, care nu numai că populau 
ţinuturile pînă la Tigru, ci ajunseseră pînă în Armenia şi 
Cappadocia. Populaţiile autohtone de altă origine din aceste 
vaste ţinuturi s-au supus nou-veniţilor mai puternici şi au 
dispărut. In epoca Ahemenizilor, apogeul măreției Iranului, 
stăpînirea persană depăşea acest imens teritoriu patrimonial în 
toate direcţiile, dar îndeosebi spre vest. Exceptind perioadele în 
care lranul a trebuit să accepte dominaţia Turanului şi în care 
perşii au fost comandaţi de selgiucizi şi de mongoli, nucleul 
triburilor iraniene s-a aflat numai de două ori sub stăpinire 
străină propriu-zisă: sub cea a marelui Alexandru şi a urmaşilor 
săi imediaţi şi sub cea a califilor, de fiecare dată doar pentru 
puţin timp. Ținuturile orientale - în primul caz parții, în cel de-al 
doilea locuitorii anticei Bactria - nu numai că au scuturat curînd 
jugul străin, ci l-au alungat pe invadator şi din regiunea 
occidentală înrudită. 

In ultimele decenii ale republicii, cînd romanii intrară într- 
un contact nemijlocit cu Iranul prin ocuparea Siriei, ei întîlniră 
aici regatul persan regenerat de către perşi. În capitolele 
anterioare a trebuit să ne referim de mai multe ori la acest stat; 


însă în acest context trebuie totuşi să sintetizăm puţinele date 
referitoare la particularităţile acestui regat, deseori atit de 
hotăritor pentru destinele statului vecin. Ce-i drept, pentru cele 
mai multe întrebări pe care şi le pune istoriograful lipsesc 
mărturiile. Realităţile interne din regatul parţilor sînt reţinute de 
occidentali doar în note răzlețe, care, prin caracterul lor 
sporadic, pot duce cu uşurinţă la concluzii greşite; iar dacă 
facultatea orientărilor în fixarea şi conservarea tradiţiei istorice 
a fost în general slab dezvoltată, această afirmaţie este cu atit 
mai adevărată pentru epoca Arsacizilor, întrucit iranienii de mai 
tîrziu au privit această perioadă, împreună cu dominaţia străină 
anterioară a Seleucizilor, ca o uzurpare situată între vechiul şi 
noul regat persan - altfel spus, între Ahemenizi şi Sasanizi. Într- 
un fel, această jumătate de mileniu este omisă din istoria 
Iranului, ca şi cum nici n-ar fi existat. 

Punctul de vedere adoptat de istoriografii curţii sasanide 
este mai degrabă cel legitimist-dinastic al nobilimii persane 
decit cel al naţionalităţii iraniene. Bineînţeles, scriitorii de la 
începutul epocii imperiale opinează că limba parţilor, a căror 
patrie se identifică oarecum cu actualul Chorasan, se situează 
între idiomul medic şi cel scitic, considerînd-o aşadar un dialect 
iranian impur; drept urmare, erau consideraţi a fi imigranţi din 
tara sciţilor, iar numele lor era interpretat ca desemnînd oameni 
pribegi, fondatorul dinastiei, Arsakes, fiind declarat de unii 
bactrian, iar de alţii scit venit din regiunea Maeotis. Se spune că 
principii lor au evitat să-şi stabilească reşedinţa la Seleucia şi că 
şi-au aşezat taberele de iarnă în imediata vecinătate, la 
Ctesiphon, pentru a nu încartirui trupele scitice în bogatul oraş 
comercial. Multe dintre obiceiurile şi rînduielile parţilor se 
îndepărtează de datinile iraniene şi amintesc de deprinderi 
caracteristice nomazilor; ei mănîncă şi negociază călare, iar 
omul liber nu merge niciodată pe jos. Nu se poate pune la 
îndoială faptul că parții, singurul dintre toate triburile ținutului al 
cărui nume nu figurează în cărţile sfinte ale perşilor, sînt străini 
de Iranul propriu-zis, patria Ahemenizilor şi magilor. Opoziția 
acestui lran faţă de o familie guvernantă, provenită dintr-un 
district necivilizat şi aproape necunoscut, şi de suita sa 
apropiată, opoziţie pe care scriitorii romani o preluară bucuros 
de la vecinii persani, a existat şi a răzvrătit spiritele pe întreaga 
durată a stăpinirii arsacide, ducînd pînă la urmă la prăbuşirea ei. 


Aceste considerente nu îndreptăţesc însă calificarea guvernării 
Arsacizilor ca stăpinire străină. Tribul şi ţinutul part nu s-au 
bucurat de privilegii. E adevărat, reşedinţa Arsacizilor era 
nominal oraşul part Hekatompylos; însă ei se aflau, vara 
îndeosebi, la Ecbatana (Hamadan) sau la Rhagae, asemenea 
Ahemenizilor, iar iarna, cum s-a menţionat, în oraşul militar 
Ctesiphon sau la Babilon, în extremitatea vestică a imperiului. Ei 
au păstrat necropola ereditară din oraşul part Nisaea, însă, mai 
tirziu, funeraliile au fost celebrate mai frecvent la Arabela, în 
Asiria. Indeosebi pentru Arsacizii de mai tirziu, săraca şi 
îndepărtata patrie partică nu se preta niciodată fastului de la 
curte şi importantelor relaţii cu Occidentul. Ca şi sub Ahemenizi, 
ţinutul principal a rămas Media. Chiar dacă Arsacizii erau de 
origine scitică, nu era atît de important ceea ce erau, cit ceea ce 
doreau să fie. Ei înşişi s-au considerat şi au pretins să fie 
consideraţi urmaşi ai lui Cyrus şi Darius. Aşa cum cei şapte 
principi ai triburilor persane îl înlăturaseră pe falsul Ahemenid şi 
reinstauraseră guvernarea legitimă prin întronarea lui Darius, la 
fel dominaţia străină macedoneană trebuia răsturnată prin alţi 
şapte principi care-l întronară pe regele Arsakes. Această 
ficţiune trebuia să fie întărită prin suprimarea patriei scitice a 
primului Arsacid şi prin înlocuirea ei cu cea bactriană. Ţinuta şi 
ceremonialul de la curtea Arsacizilor erau cele ale dinastiei 
persane; după ce regele Mithridates îşi extinse stăpînirea pînă la 
Ind şi Tigru, dinastia schimbă titlul simplu de rege cu cel de 
„Rege al regilor”, purtat şi de Ahemenizi, şi căciula scitică 
țuguiată cu tiara înaltă, împodobită cu perle; asemenea lui 
Darius, regele este reprezentat pe monede cu arcul. Aristocraţia 
pătrunsă în ţară împreună cu Arsacizii, neîndoielnic puternic 
amestecată cu cea veche persană, adoptă portul şi obiceiurile 
persane, de cele mai multe ori chiar şi numele persane. În 
armata partă care s-a confruntat cu Crassus, soldaţii mai erau 
descrişi ca avînd părul neîngrijit, conform obiceiului scitic, însă 
generalul apare înfăţişat potrivit obiceiului mezilor: pieptănat cu 
cărare la mijloc şi cu faţa fardată. 

Drept urmare, structura politică stabilită de primul 
Mithridates este în principal cea din timpul Ahemenizilor. Familia 
fondatorului dinastiei este aureolată de întreaga splendoare şi 
sfinţenie ale unei stăpîniri ereditare şi poruncite de zei; numele 
său este moştenit, de drept, de fiecare dintre urmaşii săi şi i se 


aduc onoruri divine; astfel, urmaşii săi mai sînt numiţi şi fii ai 
zeului şi, de asemenea, „Fraţi ai zeului Soarelui şi ai zeiţei 
Lunii”: actualul şah al Persiei continuă să poarte numele 
Soarelui în titulatura sa; a vărsa sîngele unui membru al familiei 
regale este un sacrilegiu - reglementări care, uşor modificate, 
reapar la cezarii romani, aceştia împrumutindu-le probabil 
parţial de la mai vechea mare putere. 

Deşi demnitatea regală este strîns legată de familie, 
există totuşi o anumită alegere a regelui. Întrucît noul stăpîn 
trebuia să facă parte, pentru a putea urca pe tron, atit dintre 
rudele „casei regale”, cît şi din colegiul sacerdotal, trebuia să 
aibă loc un act prin care aceste colegii îl recunoşteau pe noul 
rege. Este de presupus că termenul rude nu-i includea doar pe 
Arsacizii înşişi, ci şi pe cele „şapte case” ale ierarhiei ahemenide 
- altfel spus, neamuri de principi care deţineau, conform acestei 
ordini, egalitatea de rang şi accesul liber la Marele Rege şi care 
trebuie să se fi bucurat şi sub Arsacizi de privilegii similare. 
Aceste „rude” deţineau în acelaşi timp prerogativele regale 
ereditare; de exemplu, Surenae, a doua gintă după familia 
regală, erau „maeştrii de încoronare”, aşezîndu-i fiecărui nou 
Arsakes tiara pe frunte. Dar, întrucît Arsacizii înşişi erau originari 
din provincia  partică, patria  Surânae-ilor era Sakastane 
(Sedjistan), fiind poate saci, aşadar sciți; la fel, Carenae 
proveneau din Media occidentală, în timp ce înalta aristocrație 
din rîndul Ahemenizilor era pur persană. 

Administraţia le revenea viceregilor sau  satrapilor; 
conform geografilor romani din timpul lui Vespasian, statul 
parţilor era alcătuit din 18 „regate”. Unele dintre aceste satrapii 
erau conduse prin dreptul de secundogenitură, îndeosebi cele 
două provincii nord-vestice. Media atropatenă (Azerbaidjan) şi, 
în perioadele de dominație partă, Armenia par să fi fost 
încredințate administrării prinților mai apropiaţi de Marele Rege 
în viaţă. Printre ceilalţi satrapi se evidenţiază regele ținutului 
Elymais sau de la Susa, înzestrat cu o putere şi o poziţie 
extraordinare, alături de cel al Persiei, ţara de baştină a 
Ahemenizilor. Altfel decît în statul Cezarilor, în regatul part 
forma administrativă preponderentă, deşi nu exclusivă, care 
condiţiona şi titlul era regalitatea vasală: satrapii îşi preluau 
funcţia prin dreptul de succesiune, dar trebuiau să obţină 
confirmarea din partea suzeranului. Se pare că această ierarhie 


s-a continuat în jos, astfel încît dinaştii mai mici şi căpeteniile de 
triburi se aflau faţă de vicerege în aceleaşi relaţii în care acesta 
din urmă se afla faţă de Marele Rege. Prin structurarea 
administraţiei teritoriale ereditare, marea regalitate a parţilor 
era aşadar extrem de limitată în favoarea înaltei aristocrații. În 
concordanţă cu această realitate se află situaţia masei 
populaţiei, alcătuită fie din oameni semidependenţi, fie din 
sclavi, eliberarea nefiind permisă. Se spune că, din cei 50.000 
de soldaţi care alcătuiau armata trimisă împotriva lui Antonius, 
doar 400 ar fi fost oameni liberi. Cel mai nobil dintre vasalii lui 
Orodes, generalul acestuia care-l înfrinse pe Crassus, a pornit în 
război cu un harem de 200 de femei şi bagaje transportate de 
1.000 de cămile; din rîndul clienţilor şi sclavilor săi, el a trimis 
10.000 de călăreţi în această luptă. Parţii nu au dispus niciodată 
de o armată permanentă, ci, în toate timpurile, războiul a fost 
purtat aici cu ajutorul contingentelor principilor clientelari şi cele 
ale vasalilor lor, ca şi cu cel al marii mase de oameni dependenţi 
aflaţi la dispoziţia acestora. 

Insă elementul urban nu a lipsit cu totul din structura 
politică a regatului part. Ce-i drept, localităţile mai mari, 
rezultate din evoluţia proprie a Orientului, nu sînt comunităţi 
urbane - însăşi reşedinţa partică Ctesiphon poartă, spre 
deosebire de vecina colonie greacă Seleucia, denumirea de tîrg; 
ea nu avea un preşedinte propriu şi un consiliu al comunităţii şi, 
asemenea districtelor teritoriale, administraţia se găsea aici 
exclusiv în mîinile funcţionarului regal. Ctitoriile urbane ale 
regilor greci ajunseseră însă într-o proporţie relativ redusă sub 
stăpînirea partă. Pe vremea lui Alexandru şi a urmaşilor săi, 
sistemul urban grecesc se  înrădăcinase în provinciile 
Mesopotamia şi Babilonia, prin naţionalitate  aramaice. 
Mesopotamia era împînzită de comunităţi greceşti, iar Babilonia, 
succesoarea vechiului Babilon, precursoarea Bagdadului, a fost 
pentru o anumită perioadă reşedinţa regilor greci ai Asiei: 
Seleucia de pe Tigru avansase, datorită poziţiei comerciale 
favorabile şi atelierelor ei, în poziţia celui mai mare oraş 
comercial din afara graniţelor romane; se spune că ar fi numărat 
mai mult de o jumătate de milion de locuitori. În propriul interes, 
nici stăpiînii parți nu se atinseră de constituţia ei elenă liberă, 
căreia îi datora prosperitatea înainte de toate, iar în mijlocul 
Orientului negrecesc oraşul îşi păstra nu numai consiliul urban 


alcătuit din 300 de membri aleşi, ci şi limba, şi obiceiurile 
greceşti. Fireşte, în aceste oraşe elenii formau doar elementul 
dominant, împreună cu ei trăind numeroşi sirieni, iar evreii, tot 
atit de numeroşi, constituiau componenta a treia; asemenea 
celei din Alexandria, populaţia acestor oraşe greceşti din regatul 
part era alcătuită aşadar din trei naţionalităţi diferite care 
ocupau acelaşi teritoriu. Intocmai ca la Alexandria, aceste 
categorii intrau deseori în conflict; de exemplu, în timpul 
guvernării lui Gaius, cele trei naţionalităţi se încăierară sub ochii 
guvernării parte, evreii fiind alungaţi pînă la urmă din oraşele 
mai mari. 

Din aceste considerente, imperiul part este replica celui 
roman. În mod excepţional, viceregalitatea orientală apare în cel 
din urmă la fel ca oraşul grecesc în cel dintii, iar prejudiciile 
aduse caracterului oriental-aristocratic general al guvernării 
parţilor de către oraşele comerciale greceşti de la graniţa de 
vest sînt tot atît de nesemnificative ca şi cele aduse statului 
roman axat pe structura urbană de regalităţile clientelare din 
Cappadocia şi Armenia. In statul cezarilor, comunitatea urbană 
greco-romană îşi lărgeşte continuu sfera şi devine treptat forma 
administrativă generală; dimpotrivă, fondarea de oraşe, 
veritabilul simbol al civilizaţiei eleno-romane care stăpînea în 
egală măsură oraşele comerciale greceşti şi coloniile militare ale 
Romei, pe de o parte, şi măreţele aşezări ale lui Alexandru şi ale 
Alexandrizilor, pe de alta, se întrerupe brusc odată cu 
instaurarea guvernării parte în Orient, iar oraşele greceşti 
existente în regat decad în epocile ulterioare. În ambele imperii, 
regula determină suprimarea treptată a excepțiilor. 

Religia lranului, cu venerarea „Celui mai mare dintre zei, 
care a creat cerul şi pămîntul şi oamenii şi toate cele bune 
pentru aceştia din urmă”, care se apropie de monoteism, cu 
lipsa de imagini şi spiritualitatea ei, cu severa ei moralitate şi 
veracitate, cu propovăduirea activităţii practice şi a unei vieţi 
neobosite, a pătruns în sufletele adepților ei altfel şi mult mai 
profund decît au pătruns vreodată religiile Occidentului în 
spiritul credincioşilor lor; şi, dacă nici Zeus, nici Jupiter nu au 
rezistat în faţa civilizaţiei evoluate, credinţa parsilor a rămas 
mereu tînără pînă cînd a trebuit să capituleze în faţa unei noi 
evanghelii, cea a adepților lui Mahomed, sau a trebuit totuşi să 
se retragă în India. Nu intră în atribuţiile noastre să stabilim 


relaţia dintre vechea credinţă Mazda, îmbrăţişată de Ahemenizi 
şi apărută în epoci preistorice, şi cea vestită ca învăţătura 
înţeleptului Zarathustra de Avesta, cărţile sfinte ale perșilor, 
apărute probabil sub Ahemenizii mai tîrziu. În epoca întâlnirii 
dintre Occident şi Orient, poate fi vorba doar de forma religioasă 
mai tîrzie, poate născută în estul Iranului, în Bactria, pătrunzînd 
în Occident îndeosebi din vest, din Media. Religia naţională şi 
statul naţional se înlănţuie însă în Iran chiar mai strîns decit la 
celți. Mai sus s-a remarcat deja că regalitarea legitimă din Iran a 
fost în acelaşi timp şi o instituţie religioasă; se considera că 
stăpînul suprem al ţării era chemat la guvernare de suprema 
divinitate naţională, acestuia atribuindu-i-se calităţi divine. Pe 
monedele cu tipar naţional apar întotdeauna marele altar de 
foc, deasupra lui plutind zeul înaripat Ahura Mazda, iar alături de 
el regele, mai mic şi cufundat în rugăciune, iar în faţa regelui 
apare  înfăţişat stindardul regal. Ca urmare, supremaţia 
aristocrației în regatul part merge mină în mînă cu poziţia 
privilegiată a clerului. Preoţii acestei religii, magii, sînt 
menţionaţi încă din documentele Ahemenizilor şi în /storii/e lui 
Herodot, fiind apreciaţi de occidentali - probabil pe bună 
dreptate - întotdeauna ca o instituţie persană naţională. 
Sacerdoţiul era ereditar şi, cel puţin în Media, poate şi în alte 
ţinuturi, totalitatea preoţilor, asemenea leviţilor din Israel mai 
tîrziu, era privită ca o categorie socială deosebită. Vechea religie 
a statului şi sacerdoţiul naţional s-au menţinut şi în timpul 
dominaţiei greceşti. Cînd Seleukos | dori să fondeze noua 
capitală a imperiului său, amintita Seleucia, el îi lăsă pe magi să 
stabilească ziua şi ora pentru acest act şi abia după ce preoţii, 
fără tragere de inimă, stabiliră horoscopul cerut, regele şi 
armata sa începură, conform indicaţiilor acestora, ceremonia 
punerii pietrei de temelie a noului oraş grecesc. Aşadar, şi el era 
sfătuit de preoţii lui Ahura Mazda şi, în măsura în care afacerile 
publice implicau lucruri divine, ei au fost cei consultaţi, şi nu 
preoţii zeilor Olimpului elen. În cazul Arsacizilor, aceste 
constatări au o valabilitate cu atit mai mare. S-a remarcat deja 
că alegerea regelui a fost înfăptuită de consiliul aristocraților 
împreună cu cel al preoţilor. In călătoria sa la Roma, regele 
Tiridates al Armeniei, din neamul Arsacizilor, a fost însoţit de o 
suită de magi; el se deplasa şi mînca după prescripţiile lor chiar 
şi în prezenţa lui Nero, care era dornic să audă învăţătura 


înţelepţilor străini şi să asiste la conjurarea spiritelor. De aici nu 
rezultă că starea preoţilor în sine a deţinut o influenţă 
hotăritoare asupra conducerii statului; este însă sigur că religia 
lui Mazda n-a fost reinstituită decit în timpul Sasanizilor. În ciuda 
tuturor modificărilor dinastice şi a dezvoltării proprii, 
caracteristicile fundamentale ale religiei naționale din Iran au 
rămas aceleaşi. 

Limba națională din regatul part este cea a Iranului. În 
timpul Arsacizilor, nici o mărturie nu atestă prezența unei limbi 
străine acceptate ca limbă oficială. Limba şi scrierea statului 
provenindu-se din dialectul naţional iranian din Babilonia, 
dezvoltindu-se înainte şi după perioada arsacidă sub influenţa 
limbii şi scrierii vecinilor aramaici şi purtind denumirea de 
pahlavi, respectiv  parthava, astfel desemnate drept 
caracteristice pentru regatul partilor. În acest regat nici greaca 
n-a devenit limbă oficială. Nici unul dintre regi nu poartă un 
nume grecesc, nici măcar al doilea, iar dacă Arsacizii şi-ar fi 
însuşit această limbă, inscripţiile greceşti n-ar lipsi din regatul 
lor. Ce-i drept, pînă în timpul lui Claudius fără excepţie, iar mai 
tirziu preponderent, monedele lor poartă inscripţii greceşti, dar 
nici o urmă din religia naţională, adoptind titlul emisiunilor 
locale din provinciile romane orientale; de asemenea, au păstrat 
calendarul şi cronologia statornicite în epoca Seleucizilor. 
Această realitate trebuie să fie înţeleasă însă în sensul că Marii 
Regi nu au emis niciodată monede proprii, cele amintite, 
destinate îndeosebi relaţiilor cu vecinii occidentali, fiind bătute 
de oraşele greceşti ale regatului în numele stăpinului ţării. 
Denumirea regelui pe aceste monede, „prieten al grecilor” 
(prăciinv), întilnită deja înaintea acestei epoci, consacrată din 
timpul lui Mithridates | - altfel spus, din perioada întinderii 
statului pînă la Tigru -, îşi găseşte înţelesul doar dacă monedele 
poartă pecetea oraşului grec. Este probabil ca în regatul part 
limba greacă să fi deţinut, alături de cea persană, în circulaţia 
publică o poziţie secundară asemănătoare celei ocupate alături 
de latină în Imperiul Roman. Prin aceste monede se poate 
urmări dispariţia treptată a spiritualităţii elene sub stăpînirea 
partă, declin caracterizat atît prin apariţia limbii naţionale alături 
şi în locul celei greceşti, cît şi prin tot mai pronuntata deformare 
a limbii. 

În privinţa întinderii, regatul Arsacizilor era mult inferior nu 


numai prin comparaţie cu statul universal al Ahemenizilor, ci şi 
cu precursorul imediat, statul Seleucizilor. Din teritoriul acestora 
din urmă ei stăpîneau doar partea orientală mai mare; după 
bătălia în care căzu regele Antiochos Sidetes, un contemporan 
al Gracchilor, în lupta împotriva parţilor, suveranii sirieni nu au 
mai manifestat tentative serioase de a-şi extinde stăpînirea 
dincolo de Eufrat; ţinutul de dincoace de Eufrat a rămas totuşi în 
mîinile occidentalilor. Ambele ţărmuri ale Golfului Persic, aşadar 
şi cel arab, erau sub stăpînirea parţilor, ei controlind aici 
navigația în întregime; restul Peninsulei Arabe nu era supus nici 
parţilor, nici romanilor care stăpîneau asupra Egiptului. 

În prezentarea noastră nu ne-am propus să descriem lupta 
naţiunilor pentru stăpînirea Văii Indului şi a ținuturilor învecinate 
din vestul şi estul lui, atît cît ne-ar permite tradiţia fragmentară; 
dar trăsăturile principale ale acestei încleştări, care o însoţeşte 
necontenit pe cea din Valea Eufratului, nu pot lipsi nici în acest 
context, cu atît mai puţin cu cît mărturiile de care dispunem nu 
ne permit să desluşim detaliile influenţei exercitate asupra 
realităţilor Iranului din cele din Occident; de aceea, este necesar 
să conturăm cel puţin trăsăturile principale ale acestora. Curînd 
după moartea marelui Alexandru, mareşalul şi moştenitorul său 
parţial Seleukos încheie o înţelegere cu Ciandragupta, în greacă 
Sandrakottos, în privinţa graniţei dintre Iran şi India. Conform 
acesteia, regele indian stăpînea nu numai asupra întregii văi a 
Gangelui şi în toată partea nordică a Indiei Anterioare, ci şi, în 
ţinutul Indului, cel puţin asupra unei părţi a podişului din 
actualul Kabul, de asemenea, asupra  Arachosiei sau 
Afghanistanului, probabil şi asupra Gedrosiei, actualul 
Belucistan, pustiu şi lipsit de apă, ca şi asupra deltei şi gurilor 
Indului. Documentele înscrise în piatră de nepotul lui 
Ciandragupta, Asoka, piosul adorator al lui Buddha, prin care le 
amintea supuşilor săi de codul moral general, au fost regăsite 
pe întregul cuprins al acestui vast teritoriu, chiar şi în regiunea 
de la Peşavar. Aşadar, Iranul era despărţit de India prin 
Hinducuş, denumit de antici Parapanisos, şi de prelungirile sale 
spre est şi vest, măreţul masiv muntos fiind străbătut de foarte 
puţine trecători. Însă acest tratat n-a fost de durată. 

Traversînd masivul de graniţă în primele decenii ale epocii 
diadohilor, stăpiînii greci ai regatului de la Bactria, care, odată 
desprins de statul seleucid, cunoscu o înflorire deosebită, 


cuceriră o mare parte din Valea Indului şi se stabiliră, poate, şi 
în interiorul Indiei Anterioare, astfel încît centrul de greutate al 
acestui imperiu se deplasă din lranul vestic în India orientală, 
elenismul cedînd în faţa spiritualităţii indiene. Regii acestui stat 
sînt cunoscuţi ca indieni şi poartă mai tirziu nume negreceşti; 
asemenea monedelor parte-persane, unde greaca este însoţită 
de pahlavi, cele bactriene poartă alături sau în locul limbii 
greceşti inscripţii în limba şi scrierea indiană autohtonă. 

Mai apoi, interveni încă o naţiune în această încleştare: 
sciţii sau sacii, cum sînt numiţi în Iran şi India, părăsiră locurile 
lor de baştină de pe laxartes şi trecură munţii spre sud. Ei 
cuceriră o mare parte din ţinutul bactrian, stabilindu-se în 
ultimul secol al republicii romane în actualul Afghanistan şi 
Belucistan. Din această cauză, în epoca imperială timpurie 
coasta situată la gurile Indului, lîngă Minnagara, este numită 
„Scitia”, ţinutul continental la vest de Kandahar, locuit de 
drangieni, purtînd mai tîrziu numele „ţara sacilor”, Sakastane, 
actualul Sedjistan. E drept, această migrare a sciţilor în 
ţinuturile imperiului bactro-indian l-a prejudiciat teritorial şi 
material - la fel cum primele migrații ale germanilor l-au 
prejudiciat pe cel roman -, dar nu l-a nimicit; chiar şi sub 
Vespasian exista un stat bactrian, probabil independent. In 
timpul luliilor şi Claudiilor, supremaţia la gurile Indului pare să fi 
fost deţinută de parți. Un scriitor serios din epoca lui Augustus 
număra tocmai Sakastane printre provinciile parte şi-l încadra 
pe regele saci-sciţilor în rîndul regilor subordonați Arsacizilor; ca 
ultimă provincie partă în Orient, apare Arachosia, cu capitala la 
Alexandropolis, probabil Kandahar. Mai mult, curînd după aceea, 
în timpul lui Vespasian, principii parți domnesc şi la Minnagara. 
Pentru regatul de pe Ind, aceasta era însă mai degrabă o 
schimbare de dinastie decit o anexare propriu-zisă la statul de la 
Ctesiphon. Ce-i drept, principele part Gondopharos, pe care 
legenda creştină îi leagă de Sfintul Toma, apostolul parţilor şi 
indienilor, a domnit de la Minnagara pînă la Peşavar şi Kabul; 
însă aceşti stăpiîni, ca şi antecesorii lor din regatul indian, 
foloseau alături de limba greacă şi pe cea indiană şi se numeau 
Mari Regi, precum cei de la Ctesiphon. Deşi aparţineau aceleiaşi 
familii dinastice, ei par să fi rivalizat totuşi cu Arsacizii. Conform 
tradiţiei indiene, dinastia partă din regatul indian este urmată, 
după un scurt interregn, de epoca sacilor sau a regelui Kanerku 


sau Kaniska; ea începe în anul 78 d.Cr. şi durează cel puţin pînă 
în secolul al Ill-lea. Sacii fac parte din ramura sciţilor, a căror 
imigrare a fost amintită mai sus, iar pe monedele lor, locul limbii 
indiene este luat de cea scitică. După indieni şi parți, 
guvernarea în ţinutul Indului a fost deţinută aşadar în primele 
trei secole de după Cristos de către parți şi sciți. Dar nici 
dinastiile străine evoluţia politică naţional-indiană n-a putut fi 
oprită, ea opuniînd creşterii puterii parto-persane în Orient o 
barieră la fel de solidă ca aceea ridicată de statul romanilor în 
Occident. 

În nord şi nord-est, Iranul se învecina cu Turanul. Aşa cum 
țărmurile vestic şi sudic ale Mării Caspice şi cursul superior al 
riurilor Oxus şi  laxartes oferă locuri favorabile pentru 
dezvoltarea civilizaţiei, stepa din jurul Lacului Aral şi întinsa 
cîmpie din nordul lui aparţine de drept populațiilor nomade. În 
rîndul acestor nomazi s-au găsit într-adevăr şi cîteva triburi 
înrudite cu iranienii; dar nici ele nu au contribuit la făurirea 
civilizaţiei iraniene şi este determinant pentru poziţia istorică a 
Iranului faptul că el a constituit bastionul popoarelor civilizate 
împotriva hoardelor - cunoscute sub denumirea de sciți, saci, 
huni, mongoli, turci - care nu par să aibă în istoria universală 
altă menire decit aceea de a nimici cultura. Sub stăpînii ei greci 
din epoca postalexandrină, Bactra, puternica fortăreață a 
Iranului împotriva Turanului, pare să fi împlinit această misiune 
pentru o perioadă mai îndelungată; mai sus s-a menţionat deja 
că, mai tîrziu, deşi continua să existe, ea nu a putut împiedica 
pătrunderea sciţilor spre sud. Odată cu decăderea puterii regilor 
bactrieni, aceeaşi sarcină a trebuit să fie preluată de Arsacizi. 
Este greu să apreciem în ce măsură s-au achitat de această 
obligaţie. Se pare că în epoca imperială timpurie Marii Regi de la 
Ctesiphon i-au respins sau i-au supus pe sciți atît din regiunile 
din sudul Hinducuşului, cît şi din ţinuturile nordice; ei au 
recucerit o parte din teritoriul bactrian. Dar nimeni nu poate 
spune unde şi dacă s-au fixat graniţe stabile pe aceste 
meleaguri. Războaiele dintre parți şi sciți sînt frecvent 
menţionate. Cei din urmă, în aceste regiuni îndeosebi locuitorii 
din jurul Lacului Aral, strămoşii turcmenilor de astăzi, sînt 
întotdeauna atacatorii, fie că traversează Marea Caspică şi 
invadează văile riîurilor Kyros şi Araxes, fie că folosesc calea 
continentală şi jefuiesc mănoasele cîmpii din Hircania şi fertila 


oază din Margiana (Merw). Ținuturile de graniţă se obişnuiseră 
să răscumpere năvălirile întimplătoare cu tributuri, cerute 
întotdeauna la termene fixe, aşa cum beduinii de astăzi percep 
kubla de la ţăranii stabiliţi aici. Ca şi actuala guvernare turcă, 
cea partă nu reuşi, cel puţin în epoca imperială timpurie, să-i 
garanteze supusului paşnic de aici roadele muncii sale şi să 
instituie la graniţă o pace durabilă. Aceste tulburări de la graniţă 
au constituit chiar şi pentru puterea regatului o rană deschisă: 
deseori sciţii au intervenit în războaiele de succesiune ale 
Arsacizilor, ca şi în conflictele cu Roma. 

Într-un alt context am descris relaţia dintre parți şi romani, 
precum şi fixarea graniţelor între cele două mari puteri. Atit 
timp cît armenii rivalizaseră cu parții şi regalitatea de pe Araxes 
avea pretenţii asupra hegemoniei în Asia Anterioară, parții 
întreţinuseră, în general, relaţii de prietenie cu romanii, ca 
inamici ai inamicilor lor. Dar, după supunerea lui Mithridates şi 
Tigranes, romanii ocupaseră, mai ales prin organizarea lui 
Pompeius, o poziţie care nu era compatibilă cu o pace sinceră şi 
durabilă între cele două state. In sud, Siria se afla acum sub 
directa stăpînire romană, iar legiunile romane vegheau la 
marginea marelui deşert care separă ţinutul de coastă de Valea 
Eufratului. În nord, Cappadocia şi Armenia deveniseră principate 
clientelare Romei. Drept urmare, populaţiile de la graniţa de 
nord a Armeniei, colhidienii, iberii, albanii, ieşiseră de sub 
influenţa partă şi deveniseră, cel puţin conform concepţiei 
romane, state clientelare romane. Media Mică sau Atropatene 
(Azerbaidjan), vecina sud-estică a Armeniei, de care era 
separată prin riul Araxes, îşi menţinuse naționalitatea sub 
străvechea ei dinastie autohtonă încă din timpul Seleucizilor, 
devenind chiar independentă. În timpul Arsacizilor, regele 
acestor ţinuturi apare, după împrejurări, fie vasal al partilor, fie 
independent, apropiindu-se în aceste cazuri de romani. Influenţa 
hotăritoare a romanilor se întindea astfel pînă în Caucaz şi la 
țărmul vestic al Mării Capsice. Romanii depăşeau aşadar 
graniţele consacrate prin realitățile naţionale. E drept, 
spiritualitatea elenă se răspiîndise de-a lungul Mării Negre şi în 
interior, în Cappadocia şi Commagene, în suficientă măsură 
pentru a conferi supremaţiei romane o acoperire; dar, în ciuda 
îndelungatei  stăpiîniri romane, Armenia a rămas pentru 
totdeauna o ţară negrecească, ferecată de statul part prin 


comunitatea limbii şi credinţei, prin numeroasele căsătorii între 
nobilii celor două naţiuni, prin port şi armele identice. 
Recrutările şi impozitele romane n-au fost extinse niciodată 
asupra Armeniei; cel mult, regatul trebuia să-şi recruteze şi să-şi 
întreţină propria armată şi s-o aprovizioneze pe cea romană 
staționată aici. Negustorii armeni mijloceau schimbul de mărfuri 
peste Caucaz cu sciţii, peste Marea Caspică cu Asia orientală şi 
China, pe Tigru, în aval, cu Babilonia şi India, spre vest cu 
Cappadocia. Se părea că totul pledează pentru includerea ţării 
dependente politic în teritoriul fiscal şi vamal roman; totuşi, 
romanii nu au întreprins niciodată o asemenea tentativă. 
Incongruenţa apartenenţei naţionale şi politice a Armeniei 
constituie un moment semnificativ în conflictul cu vecinul 
oriental, care se perpetuează pe durata întregii epoci imperiale. 
Romanii au sesizat probabil că anexiunile de dincolo de Eufrat 
erau o intervenţie abuzivă în ţinutul patrimonial al naţionalităţii 
orientale şi că nu constituiau o mărire propriu-zisă a puterii 
romane. Cauza sau, dacă doriţi, scuza pentru continuarea 
acestor încălcări o constituie altă împrejurare: coexistenţa a 
două mari state egal îndreptăţite nu era compatibilă cu 
structura politicii romane, s-ar putea spune cu politica 
Antichității în general. De fapt, Imperiul Roman recunoaşte 
drept graniţă doar marea sau ţinutul lipsit de apărare. Romanii 
pizmuiau puterea, ce-i drept, mai slabă, dar redutabilă, a 
statului parţilor şi-l prejudiciară acolo unde acesta nu putea da 
înapoi; de aceea, pe parcursul epocii imperiale, relaţia dintre 
Roma şi Iran a fost practic o vrajbă continuă pentru malul stîng 
al Eufratului, întreruptă numai de armistiţii. 

Prin tratatele încheiate de Lucullus (III, p. 49) şi Pompeius 
(III, p. 83) cu parții, se recunoscuse graniţa Eufratului - altfel 
spus, li se cedase Mesopotamia. Dar aceste tratate nu-i 
împiedicaseră pe romani să-i primească pe stăpinii de la Edessa 
în clientela lor şi să lărgească graniţele Armeniei spre sud, 
supunînd o mare parte din Mesopotamia nordică, cel puţin sub o 
dominație indirectă (III, p. 98). Din această cauză, după 
oarecare ezitări, guvernul part declanşase conflictul cu romanii, 
declarîndu-le război armenilor. Replica fusese campania lui 
Crassus, iar după înfringerea de la Carrhae (III, pp. 225 sqq.) 
reintrarea Armeniei sub dominaţia partică; s-ar putea adăuga 
reluarea pretențiilor asupra regiunii vestice a statului seleucid, 


tentativă atunci, fireşte, eşuată (III, p. 228). Pe tot parcursul 
războiului civil de 20 de ani, care dusese la prăbuşirea republicii 
romane şi la instaurarea principatului, starea de război dintre 
romani şi parți n-a încetat şi cele două înfruntări se 
întrepătrunseră deseori. Înaintea bătăliei decisive, Pompeius 
încercase să-l cîştige pe regele Orodes ca aliat, însă, cînd acesta 
ceru cedarea Siriei, el nu se putu decide să predea provincia 
intrată, datorită lui, între fruntariile Imperiului Roman. Decizia a 
fost totuşi luată după catastrofă; întîmplări neprevăzute îl 
abătură însă din drum şi el ajunse nu în Siria, ci în Egipt, unde îşi 
găsi sfîrşitul (III, p. 284). Se pare că parții se pregăteau pentru o 
nouă invazie în Siria, iar conducătorii republicani de mai tirziu 
nu dispreţuiră sprijinul inamicilor de stat. Încă din timpul vieţii 
lui Caesar, Caecilius Bassus, ridicînd stindardul răzvrătirii în 
Siria, îi chemase imediat şi pe parți. Aceştia dădură curs 
chemării; Pakoros, fiul lui Orodes, îl învinsese pe guvernatorul lui 
Caesar şi eliberase trupa lui Bassus asediată de acesta din urmă 
la Apameia (709, 45). Din această cauză şi din dorinţa de a se 
revanşa pentru Carrhae, se decise ca în primăvara următoare să 
meargă el însuşi în Siria şi dincolo de Eufrat; însă moartea îi 
zădărnici planul. Apoi, cînd Cassius se înarmă în Siria, el negocie 
şi cu regele part, iar în bătălia decisivă de la Philippi (712, 42) 
arcaşii-călăreţi parți au luptat şi ei pentru libertatea Romei. 
intrucit republicanii au fost înfrînţi, Marele Rege nu a mai 
intervenit deocamdată; probabil că Antonius însuşi intenţiona să 
realizeze planurile dictatorului, dar, pentru început, era prea 
ocupat cu reglementarea afacerilor Orientului. Confruntarea nu 
putea fi evitată; de data aceasta, atacatorul a fost regele part. 
Cînd Caesar Fiul se război în ltalia cu generalii şi soţia lui 
Antonius, acesta rămînînd inactiv în Egipt, în compania reginei 
Cleopatra, Orodes cedă insistențelor unui roman care se afla la 
el în exil, Quintus Labienus, un fiu al lui Titus Labienus, adversar 
îndîrjit al dictatorului şi fost ofiţer în armata lui Brutus, şi-l 
trimise, ca şi pe fiul său Pakoros, în fruntea unei puternice 
armate dincolo de graniţă (713, 41). Guvernatorul Siriei, 
Decidius Saxa, a fost copleşit de neaşteptatul atac; garnizoanele 
romane, alcătuite în mare parte din bătrînii soldaţi ai armatei 
republicane, trecură sub ordinele fostului lor ofiţer; se supuseră 
Apameia şi Antiohia, în general toate oraşele Siriei, cu excepţia 
inexupgnabilului oraş insular Tyr; pentru a nu fi luat prizonier, 


Saxa se sinucise în timpul fugii spre Cilicia. După ocuparea 
Siriei, Pakoros se îndreptă spre Palestina, iar Labienus spre 
provincia Asia; şi aici oraşele s-au supus sau au fost ocupate cu 
forţa, cu excepţia cetăţii Stratoniceia din Caria. Antonius, 
antrenat în complicațiile italice, nu-i sprijini pe guvernatorii săi; 
ca urmare, Siria şi o mare parte din Asia Mică au fost stăpiînite 
timp de aproape doi ani (de la sfîrşitul anului 713 pînă în 
primăvara anului 715, 41-39) de generalii parți şi de 
imperatorul republican Labienus Particul, cum se numea cu 
neruşinată ironie nu romanul care-i înfrinse pe parți, ci acela 
care-i înfrînse pe ai săi în alianţă cu parții. Abia după ce dispăru 
ameninţătoarea perspectivă a rupturii dintre cei doi potentaţi, 
Antonius trimise o nouă armată sub conducerea lui Publius 
Ventidius Bassus, căruia îi încredinţă comanda în provinciile Asia 
şi Siria. În Asia, destoinicul general îl întîlni doar pe Labienus cu 
trupele sale romane şi-l alungă imediat din provincie. O divizie 
de parți încercă să-i primească pe aliaţii fugari în trecătorile din 
Tauros, la graniţa dintre Asia şi Cilicia; dar şi ei au fost înfrînţi 
înainte de a fi realizat joncţiunea cu Labienus; fugar, acesta a 
fost capturat şi ucis în Cilicia. Norocos, Ventidius cuceri şi 
trecătorile lui Amanos de la graniţa dintre Cilicia şi Siria; aici 
căzu Pharnapates, cel mai bun general part (715, 39). Cu 
aceasta, inamicul era alungat din Siria. Ce-i drept, în anul 
următor, Pakoros mai traversă încă o dată Eufratul, dar numai 
pentru a pieri împreună cu majoritatea soldaţilor săi în bătălia 
decisivă de la Gindaros, în nord-estul Antiohiei (9 iunie 716, 38). 
Aceasta era o victorie care compensa oarecum, cu urmări 
durabile, ziua de la Carrhae; pentru o vreme îndelungată parții 
nu şi-au mai trimis trupele pe malul roman al Eufratului. 

Dacă interesele Romei ar fi solicitat extinderea cuceririlor 
spre Orient şi preluarea deplină a moştenirii marelui Alexandru, 
situaţia nu a fost niciodată mai favorabilă ca în anul 716 (38). 
Relaţiile dintre duumviri se  reconsolidaseră în momentul 
oportun, şi este probabil ca şi Caesar să fi dorit în mod sincer 
atunci pentru colegul de stăpinire şi noul său cumnat un război 
norocos şi purtat cu energie. In rîndul partilor catastrofa de la 
Cindaros provocase o gravă criză dinastică. Regele Orodes, 
profund cutremurat de moartea fiului său mai viîrstnic şi mai 
destoinic, renunţă la guvernare în favoarea celui de-al doilea, 
Phraates. Pentru a-şi asigura tronul, acesta introduse un regim 


de teroare, căruia îi căzură victimă numeroşii săi fraţi şi însuşi 
bătrînul tată, ca şi cîţiva dintre membrii înaltei aristocrații din 
regat; din rîndul acestora din urmă, unii se exilară şi căutară 
protecţie la romani, printre ei şi puternicul şi distinsul Monaeses. 
Roma n-a deţinut în Orient niciodată o armată mai numeroasă şi 
mai destoinică decit cea din aceste timpuri: Antonius putea 
traversa Eufratul cu 16 legiuni, aproximativ 70.000 de soldaţi 
pedeştri, în jur de 40.000 de soldaţi din trupele auxiliare, 10.000 
de călăreţi hispanici şi gali şi 6.000 de călăreţi armeni. Cel puţin 
jumătate erau trupe de veterani, aduse din Occident, toate fiind 
gata să-l urmeze pe iubitul şi veneratul conducător, învingătorul 
de la Philippi, oriunde le-ar fi dus şi să încununeze strălucitele 
victorii asupra parţilor, care nu fuseseră repurtate de el, ci în 
numele lui, sub propria comandă cu succese şi mai mari. 
Într-adevăr, Antonius preconiza fondarea unei mari 
regalităţi asiatice după modelul celei a lui Alexandru. Aşa cum 
Crassus anunţase, înainte de incursiunea sa, că va extinde 
stăpînirea romană pînă în Bactria şi India, la fel Antonius îi dădu 
primului fiu pe care i-l născu regina egipteană numele 
Alexandru.  Excluzind provinciile Bitinia şi Asia, complet 
elenizate, el pare să fi intenţionat subordonarea întregului ţinut 
din est unor principi clientelari, în afara regiunilor stăpiînite deja 
sub această formă, pe de o parte, şi să-şi supună sub formă de 
satrapii toate teritoriile ocupate cîndva de occidentali, pe de 
alta. Cea mai mare parte din Asia Mică orientală şi primatul 
militar au fost atribuite galatului Amyntas, cel mai războinic 
dintre principii regiunii (p. 181). Alături de suveranul galat se 
găseau cei ai Paflagoniei, urmaşii lui Deiotarus, alungaţi din 
Galatia; Polemon, noul principe din Pont şi soţul nepoatei lui 
Antonius, Pythodoris; de asemenea, ca şi pînă acum, regii 
Cappadociei şi Commagenei. Antonius reunifică o mare parte 
din Cilicia şi Siria, ca şi Ciprul şi Cyrene, cu statul egiptean, 
retrocedîndu-i astfel aproape toate teritoriile pe care le deținuse 
în timpul Ptolemeilor; şi, aşa cum regina Cleopatra devenise 
concubina sau, mai degrabă, soţia lui Caesar, la fel Caesarion, 
bastardul conceput cu Caesar - recunoscut încă înainte ca şi 
coregent în Egipt -, primise dreptul de succesiune asupra 
vechiului regat al Ptolemeilor, iar cel asupra Siriei i-a fost 
conferit  bastardului ei conceput cu Antonius, Ptolemaios 
Philadelphos. Altui fiu, conceput tot cu Antonius, amintitul 


Alexandru, i-a fost rezervată de pe acum Armenia ca un acont al 
stăpiînirii asupra Orientului ce urma să fie cucerit. Cu această 
mare regalitate, structurată în spirit oriental, urma să fie unit 
principatul asupra Occidentului. El însuşi nu a adoptat numele 
de rege, ci a purtat în faţa conaţionalilor şi soldaţilor doar acele 
titluri ce îi reveneau şi lui Caesar. Dar pe monedele imperiale cu 
inscripţie latină Cleopatra este numită „Regină a reginelor”, iar 
fiii ei concepuţi cu Antonius, cel puţin „regi”; efigia primului său 
fiu apare alături de cea a tatălui, ca şi cum ereditatea s-ar 
înţelege de la sine. Căsătoria şi succesiunea copiilor legitimi, ca 
şi a celor nelegitimi, erau abordate conform obiceiului consacrat 
la Marii Regi ai Orientului sau, după propria afirmaţie, cu divina 
libertate a strămoşului său Heracles; conform modelului acestor 
Mari Regi, el îl numi pe Alexandru „Helios”, iar pe sora lui 
geamănă, Cleopatra, „Selene” şi, aşa cum odinioară regele 
perşilor îi dăruise fugarului Temistocle un număr de oraşe 
asiatice, el îi donă partului Monaeses trei oraşe din Siria. E 
adevărat, şi în persoana lui Alexandru, regele macedonenilor, se 
alăturase oarecum Regelui regilor din Orient, iar pentru el patul 
nupţial de la Susa era răsplata pentru cortul de campanie de la 
Gaugamela, dar, prin meticulozitatea ei, copia sa romană 
aminteşte foarte mult de o caricatură. 

Nu putem stabili dacă Antonius şi-a conceput poziţia în 
acest mod imediat după preluarea guvernării; este probabil ca 
făurirea noii mari regalităţi orientale, combinată cu principatul 
occidental, să se fi maturizat treptat, ideea fiind desăvirşită 
cînd, după întoarcerea din Italia în Asia (717, 37), el reînnodă 
legătura cu ultima regină din dinastia Lagizilor, pentru a nu o 
mai rupe niciodată. Dar firea sa nu putea face faţă unor 
asemenea întreprinderi. Fiind una dintre acei militari înnăscuţi 
care nu-şi pierd cumpătul în bătălie, chiar ajunşi în situaţii 
dificile, îi lipsea totuşi energia omului de stat, înţelegerea fermă 
şi urmărirea hotărită a ţelului politic. Dacă dictatorul Caesar i-ar 
fi încredinţat supunerea Orientului, el ar fi dus această misiune 
la capăt; însă mareşalul nu era destinat să guverneze. După 
alungarea parţilor din Siria trecură aproape doi ani (între vara 
anului 716 şi vara lui 718, 38-36) fără să se fi apropiat cu un 
singur pas de țelul propus. Antonius însuşi, făptură obişnuită şi 
prin faptul că-i invidia pe generalii săi pentru succesele lor 
importante, îl îndepărtase pe destoinicul Ventidius, învingătorul 


lui Labienus şi al lui Pakoros, imediat după ultima sa izbîndă, 
preluînd chiar el comanda supremă, pentru a urmări şi a rata 
cucerirea Samosatei, capitala micului stat sirian dependent 
Commagene. Supărat din această cauză, el părăsi Orientul 
pentru a negocia în Italia cu cumnatul său viitoarea ordine sau 
pentru a se bucura de viaţă împreună cu tînăra sa soţie Octavia. 
Guvernatorii săi din Orient nu erau inactivi. Dinspre Armenia, 
Publius Canidius Crassus înaintă spre Caucaz şi-i supuse pe 
Pharnabazos, regele iberilor, şi pe Zober, regele albanilor. In 
Siria, Gaius Sossius cuceri Arados, ultimul oraş aliat cu parții; în 
ludeea, el îl reinstaură în drepturi pe Herodes, dînd ordin să fie 
executat Hasmoneul Antigonos, pretendentul întronat de parți. 
Aşadar, victoria a fost exploatată din plin pe teritoriul roman, 
stăpînirea Romei fiind recunoscută din nou pînă la Marea 
Caspică şi deşertul sirian. Războiul împotriva parţilor şi-l 
rezervase însă Antonius însuşi, dar acesta nu începu. 

Cînd, în sfîrşit, în anul 718 (36), se smulse nu din braţele 
Octaviei, ci din cele ale Cleopatrei şi puse coloanele armate în 
marş, se scursese deja o bună parte din anotimpul favorabil. Mai 
surprinzătoare decit această întirziere este direcţia aleasă de 
Antonius. Inainte şi după acest eveniment, toate războaiele de 
cucerire ale romanilor împotriva parţilor au ales calea 
Ctesiphonului, capitala imperiului situată în acelaşi timp la 
graniţa lui occidentală, fiind, în consecinţă, cel mai firesc şi mai 
apropiat obiectiv pentru operaţiunile unei armate care cobora 
de-a lungul Eufratului sau Tigrului. După ce Antonius pătrunsese 
în Mesopotamia septentrională, aproape pe acelaşi pe drumul 
parcurs de Alexandru, şi ajunsese pe Tigru, el ar fi putut să 
înainteze de-a lungul fluviului în aval şi să ajungă la Ctesiphon şi 
Seleucia. Însă el se îndreptă înspre nord, mai întîi spre Armenia 
şi, de aici, unde-şi unifică toate forţele armate, întărindu-le prin 
cavaleria armeană, spre podişul din Media Atropatene 
(Azerbaidjan). Se prea poate ca acest plan de campanie să fi 
fost recomandat de regele aliat al Armeniei, întrucît stăpinii 
armeni rivniseră întotdeauna la dominaţia ţării vecine, regele 
Artavazdes al Armeniei putind spera că-l va înfrînge acum pe 
satrapul omonim din Atropatene şi că va anexa teritoriul 
acestuia. Asemenea considerente însă nu l-au putut convinge pe 
Antonius însuşi. Mai degrabă şi-a imaginat că dinspre 
Atropatene va putea să pătrundă în inima ţării inamice, țelul 


final fiind vechile reşedinţe persane Ecbatana şi Rhagae. Însă, 
dacă acesta i-a fost planul, el acţiona fără cunoaşterea terenului 
dificil şi subestima puterea de rezistenţă a inamicului, realităţi la 
care se adăugau perioada scurtă pentru operaţiunile militare în 
acest ţinut muntos şi declanşarea întirziată a campaniei. 
Deoarece Antonius, un ofiţer abil şi experimentat, trebuie să fi 
întrevăzut aceste pericole, decizia a fost condiţionată probabil 
de raționamente politice deosebite. Aşa cum s-a spus, tronul lui 
Phraates era şubred; la dorinţa regelui part, Monaeses se 
întorsese în patrie; Antonius se încrezu pe deplin în fidelitatea 
lui şi dorea, probabil, să-l încoroneze în locul lui Phraates. Se 
pare că Antonius prevăzuse răzvrătirea lui Monaeses şi-şi 
condusese armata în provinciile parte interioare, aşteptind 
izbucnirea acestui război civil. Nimic nu-l oprea să aştepte 
succesul acestui complot în Armenia prietenă, iar dacă erau 
necesare operaţiuni suplimentare, să dispună în anul următor 
cel puţin de întreaga perioadă a verii; dar această aminare nu-i 
convenea generalului grăbit. În Atropatene nu numai că întîlni 
opoziţia dirză a puternicului vicerege, aproape independent, 
care rezistă cu hotărire asedierii capitalei sale Praaspa sau 
Phraarta (la sud de Lacul Urmia, probabil pe cursul superior al 
rîului Djaghatu), ci se pare că atacul inamic le aduse parţilor 
pacea internă. Phraates apăru cu o armată impunătoare pentru 
despresurarea oraşului atacat. Antonius avea un însemnat 
număr de maşini de asediu, dar, înaintînd impetuos, le lăsase în 
grija a două legiuni comandate de legatul Oppius Statianus. 
Astfel, asediul nu progresa; însă regele Phraates îşi trimise 
trupele de călăreţi tocmai sub conducerea acelui Monaeses, în 
spatele inamicilor, împotriva corpului lui Statianus, care înainta 
anevoios. Parţii măcelăriră contingentele de acoperire, generalul 
numărîndu-se şi el printre morţi, îi luară prizonieri pe cei scăpaţi 
cu viaţă şi distruseră toate maşinile de asediu încărcate pe 300 
de căruţe. Cu aceasta, campania era pierdută. Armeanul, 
nemaiavînd nădejde în succesul expediției, îşi adună oamenii şi 
se întoarse în patrie. Antonius nu renunţă imediat la asediu şi 
chiar înfrînse armata regală într-o bătălie în cîmp deschis; dar 
călăreţii iuți scăpară fără pierderi considerabile, iar victoria 
rămase fără urmări. Eşuă şi tentativa de a obţine din partea 
regelui cel puţin înapoierea vulturilor pierduţi în trecut şi de 
curînd, aşadar de a încheia o pace dacă nu avantajoasă, cel 


puţin onorabilă; partul nu renunţă cu atita uşurinţă la succesul 
sigur. El îl asigură pe solul lui Antonius că nu-i va stînjeni pe 
romani la întoarcere, dacă vor ridica asediul. Plecarea lui 
Antonius nu poate să fi fost determinată de această declaraţie a 
inamicilor, pe cît de dezonorantă, pe atît de nesigură. Trebuia să 
fie luată în considerare ideea de a ierna în ţara inamică, întrucit 
trupele parte nu cunoşteau serviciul militar permanent şi cele 
mai multe contingente s-ar fi îndreptat spre casă odată cu 
venirea iernii. Lipsea însă un punct de sprijin şi nici 
aprovizionarea nu putea fi asigurată în acest ţinut secătuit; dar, 
înainte de toate, Antonius nu era bărbatul capabil de o 
asemenea tactică  dirză. Aşadar, el abandonă maşinile 
incendiate de către asediați şi începu dificila retragere fie prea 
devreme, fie prea tirziu. Armata mai avea de străbătut 15 zile 
de marş (300 de mile romane) prin ţara inamică pînă la Araxes, 
riul de graniţă al Armeniei, unica direcţie în care se putea 
retrage, în ciuda atitudinii ambigue a regelui ei. Cu toate 
asigurările date, trupele aflate în retragere erau escortate de o 
armată inamică de 40.000 de călăreţi şi, odată cu plecarea 
armenilor, romanii pierduseră cea mai bună parte din cavaleria 
lor. Ei duceau lipsă de alimente şi de animale de povară, 
anotimpul era mult înaintat. În această situaţie, Antonius îşi 
regăsi forţa şi arta războinică, în oarecare măsură şi norocul 
armelor; el făcuse alegerea, iar generalul şi trupele rezolvară 
problema într-un mod lăudabil. Dacă romanii n-ar fi fost călăuziţi 
de un fost soldat al lui Crassus care, devenit part, cunoştea 
orice potecă şi, ocolind cîmpia traversată la venire, îi conduse 
pe cărări de munte - se pare, munţii din jurul localităţii Tabriz - 
mai puţin expuse atacurilor de cavalerie, probabil că armata nu 
şi-ar fi atins ţinta; şi, dacă Monaeses, plătindu-şi, în felul său, 
datoria de recunoştinţă faţă de Antonius, nu l-ar fi înștiințat din 
timp despre asigurările false şi uneltirile perfide ale 
conaţionalilor săi, romanii ar fi intrat probabil într-una dintre 
multele ambuscade destinate pierzaniei lor. În aceste zile 
nefaste, firea de soldat a lui Antonius dădu mai multe exemple 
strălucite prin folosirea abilă a fiecărui moment prielnic, prin 
severitatea sa faţă de laşi, prin autoritatea sa asupra sufletelor 
soldaţilor, ca şi prin grija sa constantă pentru răniţi şi bolnavi. 
Salvarea semăna tot mai mult cu un miracol; Antonius îl 
însărcinase pe un slujitor fidel să-l ucidă în cazul iminenţei 


prizonieratului. După 27 de zile sub atacurile necontenite ale 
făţarnicilor inamici, suferind din cauza intemperiilor iernii, în 
curînd rămaşi fără alimente şi deseori lipsiţi de apă, romanii 
ajunseră la graniţa protectoare, unde duşmanul renunţă la 
urmărire. Pierderile erau imense; în cele 27 de zile avuseseră loc 
18 ciocniri armate de anvergură, într-una singură romanii 
numărînd 3.000 de morţi şi 5.000 de răniţi. Tocmai cei mai buni 
soldaţi erau răpuşi de necurmatele încăierări din ariergardă şi 
de pe flancuri. In cursul acestei expediţii în Media se pierduseră 
toate bagajele, o treime din arsenal, o pătrime din armată, 
20.000 de soldaţi pedeştri şi 4.000 de călăreţi murind nu atît de 
tăişul sabiei, cît de foame şi epidemii. Suferințele nefericitelor 
trupe nu se sfirşiră nici pe Araxes. Artavazdes le primi ca 
prieten, neavînd de ales; se putea ierna aici. Dar nerăbdarea lui 
Antonius nu mai putea fi ţinută în frîu; marşul a fost continuat şi, 
avînd în vedere vremea tot mai aspră şi starea sănătăţii 
soldaţilor, această ultimă etapă a expediției de pe Araxes pînă 
la Antiohia, deşi nestingherită de nici un inamic, mai răpuse 
8.000 de vieţi. Expediția poate fi privită ca o ultimă manifestare 
a caracterului curat şi destoinic al lui Antonius, dar şi ca ruina sa 
politică, cu atît mai mult cu cit, în acelaşi timp, Caesar îşi 
impuse stăpînirea în Occident şi încrederea Italiei, pentru 
moment, ca şi pentru viitor, prin încheierea fericită a războiului 
sicilian. 

Responsabilitatea insuccesului, pe care Antonius îl 
tăgăduia în zadar, a fost pusă pe seama regilor dependenţi ai 
Cappadociei şi Armeniei, în cazul acestuia din urmă oarecum 
îndreptăţit, întrucît plecarea sa precipitată de la Praaspa mărise 
în mod substanţial pericolele şi pierderile din cursul retragerii. 
Insă răspunderea pentru planul de campanie nu-i revenea 
acestuia, ci lui Antonius, iar zădărnicirea speranţelor puse în 
Monaeses, catastrofa lui Statianus, eşuarea asediului de la 
Praaspa nu fuseseră provocate de armean. Antonius nu renunţă 
la supunerea Orientului, ci, în anul următor (719, 35), porni din 
nou dinspre Egipt. Situaţia era încă destul de favorabilă. El 
încheie o alianţă de prietenie cu Artavazdes, regele Mediei; 
acesta nu numai că intrase în conflict cu suveranul part, ci se 
mîniase îndeosebi pe vecinul armean şi, cunoscînd îndirjirea lui 
Antonius provocată de nereuşita recentă, putea nădăjdui să 
găsească un sprijin la inamicul inamicului său. Totul depindea 


de buna înţelegere dintre cei doi potentaţi, victoriosul stăpîn al 
Occidentului şi suveranul înfrînt al Orientului; la vestea că 
Antonius intenţiona să continue războiul, soţia sa legitimă, sora 
lui Caesar, părăsi Italia şi veni în Orient pentru a-i aduce noi 
contingente şi a-şi reconsolida relaţiile personale, ca şi cele 
dintre fratele şi soţul ei. Dacă, în ciuda relaţiei lui cu regina 
egipteană, Octavia era destul de mărinimoasă pentru a-i întinde 
soţului mîna spre împăcare, şi Caesar trebuie să fi fost pe atunci 
încă de acord cu menţinerea înţelegerii, ceea ce, de altfel, este 
dovedit de declanşarea războiului de la graniţa nord-estică a 
Italiei, survenită tocmai acum. Măriminoşi, fratele şi sora îşi 
subordonau propriile interese celor ale comunităţii. Dar, oricît de 
mult interesul şi onoarea ar fi pledat pentru acceptarea miinii 
întinse, Antonius nu se putu decide să rupă legătura cu 
epigteanca; el îşi respinse soţia, ceea ce echivala cu un afront 
adus fratelui ei şi, cum se poate adăuga, cu renunţarea la 
continuarea războiului împotriva parţilor. Înainte de a se dedica 
lui, trebuia să fie rezolvat conflictul dintre Antonius şi Caesar. Ca 
urmare, Antonius plecă imediat din Siria spre Egipt, iar în 
următorii ani nu mai întreprinse nimic pentru îndeplinirea 
planurilor sale de cucerire a Orientului; îi pedepsi doar pe cei 
vinovaţi, în opinia lui, de insucces. El dădu ordin să fie executat 
Ariarathes, regele Cappadociei, încredinţind regatul unei rude 
nelegitime a acestuia, lui Archelaos. Armeanului îi era rezervată 
aceeaşi soartă. Dacă Antonius apăru în anul 720 (34) în Armenia 
sub pretextul continuării războiului, el nu urmărea nimic altceva 
decît să-l captureze pe regele ce refuzase să se prezinte în 
Egipt. Intr-un mod mirşav, acest act de răzbunare a fost 
îndeplinit pe calea înşelăciunii, fiind celebrat într-un mod la fel 
de infam prin caricaturizarea triumfului capitolin prezentat la 
Alexandria. Atunci, fiul lui Antonius, destinat stăpiînirii Orientului, 
cum s-a menţionat deja, a fost instaurat ca rege al Armeniei şi 
căsătorit cu fiica noului aliat, regele Mediei, în timp ce Artaxes, 
fiul cel mai viîrstnic al regelui Armeniei - luat prizonier şi 
executat la cîtva timp după aceea la ordinul Cleopatrei -, pe 
care armenii îl proclamaseră rege în locul tatălui, se refugie la 
parți. Astfel, Armenia şi Media Atropatene intraseră sub puterea 
sau în alianţa lui Antonius; e adevărat, a fost anunţată şi 
continuarea războiului partic, dar a fost amiînată pînă la 
înfrîngerea rivalului din vest. La rîndul lui, Phraates atacă Media; 


la început lipsit de succes, întrucît trupele romane staționate în 
Armenia îi sprijiniră pe mezi, el cîştigă superioritatea cînd 
Antonius îşi rechemă contingentele în cursul înarmărilor 
împotriva lui Caesar, îi înfrîinse pe mezi şi-l întronă atit în Media, 
cît şi în Armenia pe regele Artaxes, care, pentru a răzbuna 
executarea tatălui său, dădu ordin să fie prinşi şi ucişi toţi 
romanii aflaţi în ţară. Phraates nu fructifică din plin perioada 
pregătirilor şi desfăşurării marii vrajbe dintre Antonius şi Caesar, 
cauza fiind, probabil, din nou, răzmeriţelor izbucnite în propria 
ţară. Ele se sfirşiră cu alungarea lui, acesta refugiindu-se la sciţii 
din Orient; locul lui a fost luat de Marele Rege Tiradates. Cînd se 
dădu bătălia navală decisivă în faţa coastei Epirului, urmată de 
desăvirşirea catastrofei lui Antonius în Egipt, acest nou Mare 
Rege se afla pe tronul nesigur de la Ctesiphon şi, de-a lungul 
graniţei opuse, cetele Turanului se pregăteau să-l reinstaureze 
pe fostul stăpîn; curînd după aceea, tentativa a fost încununată 
de succes. 

Inţeleptul şi clarvăzătorul bărbat, care trebuia să pună 
capăt acţiunilor lui Antonius şi să stabilizeze relaţiile dintre cele 
două părţi ale imperiului, trebuia să dea dovadă atit de 
moderație, cît şi de energie. Cea mai gravă greşeală ar fi fost 
acceptarea ideilor lui Antonius de cucerire totală sau doar 
parţială a Orientului. Augustus  recunoscu aceasta; 
reglementările dovedesc clar că el privea stăpînirea coastelor 
siriene şi egiptene, într-adevăr, ca pe un complement 
indispensabil pentru imperiul Mării Mediterane, dar că nu acorda 
nici o importanţă cuceririlor continentale din aceste regiuni. 
Insă, cu o generaţie în urmă, Armenia devenise romană şi, în 
situaţia dată, ea putea fi doar romană sau partă; prin poziţia sa, 
ţinutul era, din punct de vedere militar, pentru fiecare dintre 
cele două mari puteri poarta de acces spre teritoriul celeilalte. 
Augustus nici nu se gindea să renunţe la Armenia în favoarea 
parţilor; şi nici nu putea fi altfel. Dar păstrarea Armeniei antrena 
alte cuceriri; condiţiile locale îi sileau pe romani să asigure de 
bazinul lui Kyros - ţinuturile iberilor pe cursul său superior, cele 
ale albanilor pe cursul inferior -, altfel spus, să-şi supună 
populaţiile din Georgia şi Şirvanul actual, destoinice atît în lupta 
pedestră, cît şi în cea de cavalerie, împiedicînd astfel extinderea 
zonei de influenţă a parţilor dincolo de Atropatene, la nord de 
Araxes. Chiar expediţia lui Pompeius demonstrase că stabilirea 


în Armenia îi obligă pe romani să ajungă pînă la Caucaz, pe de o 
parte, şi malul vestic al Mării Caspice, pe de alta. Inceputurile nu 
lipseau nicăieri, legaţii lui Antonius se luptaseră cu iberii şi 
albanii. Polemon, confirmat de Augustus, domnea nu numai 
asupra coastei de la Pharnakeia pînă la Trapezunt, ci şi asupra 
ținutului colhidienilor de la vărsarea lui Phasis. Acestei situaţii 
generale i se adăugau realităţile momentului, care-i impuneau 
noului autocrat al Romei nu numai să arate, ci să şi folosească 
sabia împotriva orientalilor. Uciderea tuturor romanilor de pe 
teritoriul Armeniei, ordonată de regele Artaxes, asemenea lui 
Mithridates în Asia Mică, nu putea rămîne nepedepsită. Şi regele 
fugar al Mediei ceru sprijinul lui Augustus, pe care l-ar fi solicitat 
în alte împrejurări din partea lui Antonius. Războiul civil şi al 
pretendenţilor din regatul part nu numai că înlesni atacul, ci 
regele alungat Tiridates căută protecţia lui Augustus şi consimţi 
să devină vasal roman şi să primească regatul ca feudă din 
partea lui Augustus. Stăpînului i se putea părea de prisos să 
poarte războiul doar pentru retrocedarea romanilor şi vulturilor 
capturați cu ocazia înfrîngerilor lui Crassus şi ale antonienilor; 
dar restauratorul statului roman nu putea abandona această 
problemă de onoare militară şi politică. Aceste considerente îl 
obligau pe omul de stat roman; avînd în vedere poziţia lui 
Augustus în Orient, politica acţiunii se impunea de la sine şi în 
special din cauza insucceselor anterioare. Neîndoielnic, era de 
dorit ca situaţia de la Roma să fie reglementată curînd; dar 
autocratul necontestat nu era constrîns să acţioneze imediat în 
această direcţie. După bătăliile decisive de la Actium şi 
Alexandria, el se afla în fruntea unei puternice şi victorioase 
armate; nu era bine să se amine ceea ce oricum trebuia să se 
înfăptuiască. Un stăpîn de genul lui Caesar nu s-ar fi întors la 
Roma înainte de restaurarea protectoratului asupra Armeniei, 
impunerea supremaţiei romane pînă la Caucaz şi Marea Caspică 
şi încheierea socotelilor cu parții. Un stăpîn înzestrat cu 
clarviziune şi energie ar fi reglementat imediat apărarea de la 
graniţa orientală, aşa cum reclamau împrejurările; de la bun 
început era evident că cele patru legiuni siriene de numai 
40.000 de soldaţi nu erau suficiente pentru a apăra interesele 
Romei, concomitent, pe Eufrat, pe Araxes şi pe Kyros şi că 
milițiile regatelor dependente nu acopereau, ci doar camuflau 
lipsa trupelor imperiale. Legată prin simpatii politice şi 


naţionale, Armenia se apropia mai mult de parți decît de 
romani; ce-i drept, regii din Commagene, Cappadocia, Galatia, 
Pont înclinau mai mult de partea romanilor, dar nu prezentau 
încredere şi erau slabi. Chiar şi aplicarea unei politici moderate 
reclama o lovitură militară energică, iar menţinerea ei 
presupunea prezenţa în apropiere a unei forţe militare romane 
superioare. 

Augustus n-a aplicat lovitura şi nici n-a asigurat apărarea; 
el trebuie să fi fost conştient de situaţia reală, dar îi era 
caracteristic să aplice măsurile recunoscute ca necesare cu 
şovăială şi slăbiciune şi să acorde considerentelor politicii 
interne o importanţă prea mare faţă de relaţiile externe. Era 
conştient probabil de carenţele apărării la graniţă asigurate de 
statele clientelare din Asia Mică; astfel, încă în anul 729 (25), 
după moartea regelui Amyntas, stăpinul întregului teritoriu 
interior al Asiei Mici, el nu a acceptat o succesiune a urmaşilor 
acestuia, ci a subordonat ţinutul unui legat imperial. Probabil că 
după moartea guvernanţilor celorlalte state clientelare mai 
însemnate, îndeosebi Cappadocia, acestea urmau să fie 
transformate în provincii imperiale. Acesta era un progres, 
întrucît, prin măsura amintită, milițiile acestor ţinuturi erau 
încorporate în armata imperială şi subordonate unor ofiţeri 
romani; însă, chiar dacă deveniseră trupe imperiale, aceste 
contingente nu puteau exercita presiuni serioase asupra 
regiunilor nesigure de graniţă şi cu atît mai puţin asupra marelui 
stat vecin. Dar toate aceste judecăţi au fost întrecute de 
măsurile privind reducerea numărului de soldaţi din armata 
permanentă şi scăderea cheltuielilor pentru sistemul militar. 

Faţă de realităţile de moment, măsurile luate de Augustus 
în timpul întoarcerii în patrie din Alexandria erau la fel de 
insuficiente. El acordă regelui alungat al mezilor stăpînirea 
asupra Armeniei Mici, iar pretendentului part Tiridates azil în 
Siria, pentru ca prin cel dintii să-l domolească pe regele Artaxes, 
inamic declarat al Romei, iar prin cel de-al doilea să-l intimideze 
pe regele Phraates. Tratativele începute cu acesta din urmă 
pentru înapoierea trofeelor capturate de parții victorioşi 
deveniră interminabile, deşi Phraates promisese, în anul 731 
(23), retrocedarea lor, pentru a obţine eliberarea unui fiu căzut 
din întîmplare în mîinile romanilor. Orientalii se conformară abia 
după ce Augustus se deplasă personal în Siria (734, 20), dînd de 


înţeles că va trece la măsuri serioase. O puternică partidă se 
ridicase în Armenia împotriva regelui Artaxes; insurgenții 
trecură de partea romanilor şi cerură învestitura imperială 
pentru fratele mai mic al lui Artaxes, Tigranes, care fusese 
educat la curtea imperială şi care locuia la Roma. Cînd Tiberius 
Claudius Nero, fiul vitreg al împăratului, pe atunci un tînăr de 22 
de ani, a pătruns cu o armată în Armenia, regele Artaxes a fost 
asasinat de propriile rude, iar Tigranes a primit tiara regală din 
mîna reprezentantului imperial, aşa cum bunicul său cu acelaşi 
nume o obținuse din partea lui Pompeius cu 50 de ani în urmă 
(III, p. 86). Atropatene a fost separată din nou de Armenia şi a 
ajuns sub stăpînirea unui rege educat tot la Roma: 
Ariobarzanes, fiul lui Artavazdes, menţionat mai sus. Se pare 
însă că acesta a primit ţinutul ca regat clientelar al parţilor, şi nu 
al romanilor. Tradiţia nu ne informează despre reglementarea 
principatelor de la poalele Caucazului; dar, întrucît, mai tirziu, au 
fost trecute în rîndul statelor clientelare romane, influenţa 
romană trebuie să se fi impus şi aici. Însuşi regele Phraates, pus 
acum în faţa alternativei de a-şi respecta cuvintul sau de a 
accepta războiul, se decise cu inima strînsă pentru predarea - 
jignitoare pentru sentimentele naţionale ale compatrioţilor săi - 
a puţinilor prizonieri romani încă în viaţă şi a stindardelor 
capturate. 

Această victorie nesîngeroasă obţinută de „principele 
păcii” a fost salutată cu neţărmurită bucurie. Mai mult, ea a fost 
urmată pentru o perioadă mai îndelungată de relaţii de 
prietenie, interesele celor două mari state neintrînd, de altfel, în 
conflict. Dimpotrivă, dominaţia clientelară romană din Armenia, 
lăsată în voia sorții, trebuia să înfrunte o opoziţie naţională 
deosebit de puternică. După moartea neaşteptată a regelui 
Tigranes, copiii săi sau regenţii care guvernau în locul lor 
trecură, de asemenea, de partea ei. Partizanii romanilor 
susţinură un alt rege, în persoana lui Artavazdes, dar acesta nu 
reuşi să se impună în faţa mai puternicei partide de opoziţie. 
Aceste tulburări din Armenia dezechilibrară şi relaţiile cu parții; 
era în natura lucrurilor ca armenii cu vederi antiromane să-şi 
caute sprijinul aici şi nici Arsacizii nu puteau uita că Armenia 
fusese în trecut o secundogenitură partă. Victoriile obţinute fără 
vărsare de sînge sînt deseori neviabile şi periculoase. Conflictul 
luă o asemenea amploare, încît guvernul roman se văzu nevoit 


să-i încredinţeze în anul 748 (6) aceluiaşi Tiberius, care-l 
învestise pe Tigranes cu 14 ani în urmă, misiunea de a interveni 
din nou cu trupe armate şi de a reglementa situaţia, în caz de 
nevoie, cu forţa. Dar vrajba din sînul familiei imperiale, care 
întrerupsese supunerea germanilor (p. 29), se manifestă şi aici 
cu aceleaşi consecinţe nefaste. Tiberius refuză să primească 
misiunea din partea tatălui vitreg şi, în lipsa unui general 
princiar corespunzător, guvernul roman, de bine, de rău, asistă 
cîţiva ani la uneltirile partidei antiromane din Armenia, protejată 
de parți. În sfîrşit, în anul 753 (1), fiul adoptiv mai mare al 
împăratului Gaius Caesar, în vîrstă de 20 de ani, primi aceeaşi 
misiune; cel puţin în imaginaţia tatălui, supunerea Armeniei 
trebuia să marcheze începutul unor operaţiuni mai vaste; s-ar 
putea spune că expediţia orientală a prinţului moştenitor de 20 
de ani urma să continue campania lui Alexandru. Literaţii 
angajaţi de împărat sau simpatizanți ai curţii - geograful 
Isidoros, născut la gurile Eufratului, şi regele luba al Mauritaniei, 
reprezentantul erudiţiei greceşti printre principii adunaţi în 
cercul lui Augustus - îi dedicară prinţului mărturiile, strînse de 
cel dintîi în Orient, şi notițele literare despre Arabia, editate de 
cel de-al doilea. Tînărul prinţ ardea de nerăbdare ca prin 
cucerirea Arabiei, căreia Alexandru nu i s-a mai putut dedica, să 
compenseze strălucit un insucces suferit aici de guvernarea lui 
Augustus cu ceva timp în urmă. Ocupîndu-se mai întîi de 
Armenia, el se achită de sarcină cu acelaşi succes ca şi Tiberius. 
Prinţul moştenitor roman şi Marele Rege part Phraatakes se 
întîlniră personal pe o insulă de pe Eufrat; parții mai renunţară o 
dată la Armenia şi se înlătură pericolul iminent al unui război 
partic, înţelegerea restabilindu-se cel puţin formal. Gaius l-a 
numit pe Ariobarzanes, un principe din familia princiară din 
Media, rege al armenilor şi suzeranitatea romană a fost astfel 
reconsolidată. Însă armenii cu vederi antiromane nu se supuseră 
fără rezistenţă; deveni necesară nu numai intervenţia legiunilor, 
ci şi angajarea luptei. Prin stratagema perfidă a unui ofiţer part, 
tînărul prinţ a fost în faţa zidurilor fortăreței armene Artageira, 
ceea ce-i provoca moartea după o suferinţă de mai multe luni (2 
d.Cr.). Combinarea politicii de stat cu cea dinastică se răzbună 
din nou. Moartea unui tînăr modifică mersul marii politici; 
expediţia arabă, anunţată public cu atita încredere, a fost 
abandonată deoarece nu-i mai putea netezi fiului împăratului 


calea spre tron. Nici pe Eufrat n-au mai fost întreprinse alte 
acţiuni; se atinsese țelul imediat - ocuparea Armeniei şi 
restabilirea relaţiilor cu parții -, oricît de sumbre ar fi fost 
umbrele aruncate de moartea prinţului moştenitor asupra 
succesului. Lui i-a fost hărăzită aceeaşi durabilitate ca şi celui 
obţinut în urma mai strălucitei expediţii din anul 734 (20). Regii 
Armeniei instauraţi de Roma au fost asaltaţi sau înlăturați curînd 
de cei ai partidei de opoziţie, sprijiniți în taină sau pe faţă de 
parți. Cînd tronul part vacant a fost ocupat de prinţul Vononses, 
educat la Roma, romanii s-au încrezut în colaborarea lui; dar 
tocmai din această cauză el trebui să-l părăsească în curînd, 
locul său fiind luat de regele Artabanos al Mediei, un bărbat 
energic, crescut în spiritul obiceiurilor locului, un descendent, 
după mamă, al Arsacizilor, dar aparţinînd de fapt poporului scitic 
al dacilor (în jurul anului 10). Vonones fusese primit atunci de 
armeni ca rege, aceştia rămînînd aşadar sub influenţă romană. 
Dar cu atit mai puţin Artabanos îl putea tolera pe rivalul său 
alungat ca principe vecin; pentru a-l menţine pe tron pe acest 
bărbat, din toate punctele de vedere nepotrivit pentru poziţia 
sa, guvernul roman ar fi trebuit să utilizeze forţa armată atit 
împotriva parţilor, cît şi împotriva propriilor supuşi. Tiberius, 
ajuns între timp la putere, nu interveni imediat, iar în Armenia 
supremaţia a fost dobiîndită pentru moment de partida 
antiromană; însă el nu intenţiona să renunţe la importanta ţară 
de graniţă. Dimpotrivă, în anul 17 se execută probabil de mult 
plănuita confiscare a regatului Cappadociei: bătrînul Archelaos, 
din anul 718 (36) deţinător al tronului, a fost chemat la Roma, 
unde a fost anunţat că domnia sa luase sfîrșit. În acelaşi timp, 
administraţia imperială directă se extinse şi asupra micului 
regat Commagene, important pentru vadurile sale de pe Eufrat. 
Prin aceste măsuri, graniţa directă a imperiului se extinse pînă 
pe cursul mijlociu al Eufratului. Prinţul moştenitor Germanicus, 
care comandase de curînd cu mare bravură pe Rin, a fost trimis 
în Orient cu puteri depline pentru a organiza noua provincie 
Cappadocia şi a restabili prestigiul scăzut al armelor romane. ŞI 
această misiune a fost îndeplinită cu rapiditate şi uşurinţă. Deşi 
n-a fost sprijinit de guvernatorul Siriei, Gnaeus Piso, cu numărul 
de trupe pe care îl pretinsese, Germanicus pătrunse totuşi în 
Armenia şi readuse ţara sub ascultare prin simpla prestanţă a 
personalităţii şi a poziţiei lui. El îl abandonă pe incapabilul 


Vonones şi, dînd curs dorințelor nobililor filoromani, îl întronă pe 
fiul acelui Polemon pe care Antonius îl proclamase rege al 
Pontului, Zenon, acesta luîndu-şi, ca rege al Armeniei, numele 
Artaxias. Pe de o parte, acesta era legat de familia imperială 
prin mama sa, regina Pythodoris, o nepoată a triumvirului 
Antonius, pe de alta, era educat în spirit naţional, un vinător 
destoinic şi, la banchete, un băutor zdravăn. Marele Rege 
Artabanos păstră faţă de prinţul roman relaţii de prietenie şi 
ceru doar îndepărtarea predecesorului său, Vonones, din Siria, 
pentru a evita uneltirile urzite de acesta şi parții nemulţumiţi de 
guvernarea sa. Întrucît Germanicus dădu curs acestei rugăminţi 
şi-l trimise pe fugarul incomod în Cilicia, unde a fost ucis curînd 
după aceea în cursul unei tentative de evadare, între cele două 
mari puteri se stabiliră cele mai bune relaţii. Artabanos dori 
chiar să-l întilnească pe Germanicus personal pe Eufrat, cum 
făcuseră şi Phraatakes şi Gaius; însă Germanicus nu primi 
această propunere, gindindu-se probabil la suspiciunile trezite în 
cugetul lui Tiberius. Fireşte că şi această expediţie orientală a 
fost umbrită de acelaşi eveniment ca şi cea precedentă; nici de 
data aceasta prinţul moştenitor al Imperiului Roman nu se 
întoarse viu în patrie. 

Aceste instituiri se dovediră viabile pentru o anumită 
perioadă. Atit timp cît Tiberius guverna cu braţ ferm şi atît timp 
cît a trăit Artaxias al Armeniei, Orientul s-a bucurat de pace; dar, 
în ultimii ani ai bătrînului împărat, cînd el, aflat pe insula sa 
pustie, nu s-a mai sinchisit de afaceri şi a respins ideea oricărei 
intervenţii, şi îndeosebi după moartea lui Artaxias (în jurul anului 
34), vechiul joc a reînceput. Regele Artabanos, a cărui autoritate 
sporise prin guvernarea sa îndelungată şi fericită şi prin 
numeroasele succese dobiîndite împotriva populațiilor de la 
graniţa Iranului, convins că bătrînul împărat nu va înclina spre 
începerea unui război dificil în Orient, îi convinse pe armeni să-l 
proclame ca rege pe Arsakes, fiul său cel mai mare - altfel spus, 
să schimbe suzeranitatea romană cu cea partică. Mai mult, se 
părea că doreşte chiar războiul cu Roma; el pretindea din partea 
guvernului roman moştenirea rivalului său Vonones, decedat în 
Cilicia, iar scrisorile sale trimise în capitala imperiului exprimau 
deschis atit ideea că Orientul le-ar aparţine orientalilor, cît şi 
grozăviile de la curtea imperială povestite la Roma, chiar şi în 
cercurile intime, doar în şoaptă. Se spune că ar fi încercat chiar 


să cucerească Cappadocia. Dar el îşi făcuse socoteala fără leul 
bătrîn. Chiar la Capreae fiind, Tiberius îi înspăimînta nu numai 
pe curteni, şi nu era el bărbatul care să nu fi ripostat la 
batjocorirea sa şi a Romei. Inzestrîndu-l cu puteri asemănătoare 
celor pe care le deţinuseră anterior Gaius Caesar şi Germanicus, 
el îl trimise în Orient pe Lucius Vitellius, tatăl viitorului împărat, 
ofiţer hotărît şi abil diplomat, cu misiunea de a conduce legiunile 
siriene, în caz de nevoie, dincolo de Eufrat. În acelaşi timp, 
recurse la des încercata metodă de a le crea stăpinilor 
Orientului dificultăţi în propria ţară, provocînd insurecţii şi 
instigîndu-i pe pretendenţii la tron. Pentru a-l combate pe prinţul 
part, proclamat rege de către partida naţională armeană, el 
alese un principe din familia dinastică a iberilor, Mithridates, 
fratele regelui iberilor Pharasmanes, şi-l îndemnă, ca şi pe 
principele albanilor, să-l sprijine cu armata pe pretendentul 
roman la tronul Armeniei. Cu ajutorul aurului roman, el angajă 
pentru invadarea Armeniei numeroase cete din rîndul sarmaților 
transcaucazieni, uşor accesibili oricărui recrutor. Intr-adevăr, 
pretendentul roman reuşi să-l otrăvească pe rivalul său cu 
ajutorul unor curteni mituiţi şi să devină stăpiînul ţării şi al 
capitalei Artaxata. În locul celui asasinat, Artabanos îşi trimise în 
Armenia un alt fiu, acesta încercînd, la rîndul său, să-şi procure 
trupe auxiliare transcaucaziene; dar numărul celor ajunse în 
Armenia nu era semnificativ şi cetele de călăreț parți nu puteau 
face faţă destoinicei infanterii a populațiilor caucaziene şi 
temuţilor arcaşi-călăreţi sarmaţi. Orodes a fost înfrint într-o 
bătălie crincenă şi grav rănit în duelul cu rivalul său. Atunci, 
Artabanos porni el însuşi spre Armenia. Însă şi Vitellius puse 
acum legiunile în mişcare pentru a traversa Eufratul şi a invada 
Mesopotamia; acest fapt a dus la izbucnirea insurecției de mult 
pregătite în taină. Comportarea regelui scitic, energică şi tot mai 
nestăpinită odată cu succesele obţinute, lezase multe persoane 
şi interese. El a îndepărtat mai ales pe grecii mesopontamieni şi 
orgolioasa comunitate urbană Seleucia, căreia îi anulase 
constituţia democratică de tip grecesc. Aurul roman a susţinut 
răzvrătirea iminentă. Nobili nemulţumiţi intraseră mai demult în 
legătură cu guvernul roman şi-i ceruseră un Arsacid veritabil. 
Tiberius îl trimisese pe fiul cu acelaşi nume al lui Phraates, 
unicul care-i supravieţuise tatălui, şi, după ce bătrînul, educat în 
tradiţia romană, murise în Siria, în locul lui plecă Tiridates, un 


nepot al lui Phraates, stabilit, de asemenea, la Roma. Principele 
part Sinnakes, căpetenia acestor uneltiri, refuză acum să se 
subordoneze  scitului şi înălţă stindardul Arsacizilor. Vitellius 
traversă Eufratul împreună cu legiunile, avindu-l în suita sa pe 
noul Mare Rege din mila romanilor. Guvernatorul part al 
Mesopotamiei, Ornospades, care, aflat în exil, participase la 
războiul panonian sub comanda lui Tiberius, trecu împreună cu 
trupele sale imediat de partea noului stăpîn; Abdagaeses, tatăl 
lui Sinnakes, a predat tezaurul regal; după foarte scurt timp, 
Artabanos a fost părăsit de întreaga ţară, fiind silit să se 
refugieze în patria sa scitică. Aici rătăci ca fugar prin păduri şi-şi 
asigură hrana vînînd cu arcul, în timp ce la Ctesiphon avea loc 
ceremonia instaurării lui Tiridates, care, conform constituţiei 
parte, primi tiara din partea principilor convocați cu ocazia 
încoronării. Dar domnia noului Mare Rege trimis de inamicul 
statului n-a fost de durată. Fiind un bărbat tînăr, neexperimentat 
şi slab de înger, guvernarea, care, de fapt, nu se afla în mîinile 
sale, ci în cele ale bărbaţilor care-l aduseseră la putere, 
îndeosebi în mîinile lui Abdagaeses, stîrni în curînd opoziţia. Unii 
dintre satrapii cei mai distinşi nu se prezentaseră nici măcar la 
ceremonia încoronării şi-l rechemau acum din exil pe regele 
alungat;  Artabanos se întoarse cu ajutorul lor şi al 
contingentelor primite din partea conaţionalilor săi scitici şi, în 
anul următor (36), stăpînea deja din nou asupra întregului regat, 
cu excepţia Seleuciei. La rîndul lui, Tiridates ajunse fugar şi ceru 
din partea protectorilor săi romani azilul care nu-i putea fi 
refuzat. Vitellius conduse legiunile din nou la Eufrat; dar, întrucit 
Marele Rege apăru în persoană şi era gata să accepte orice 
condiţii în cazul în care guvernul roman va renunţa la întronarea 
lui Tiridates, pacea a fost încheiată destul de repede. Artabanos 
nu numai că l-a recunoscut pe Mithridates ca rege al Armeniei, 
ci a adus şi în faţa imaginii împăratului omagiile ce obişnuiau să 
fie cerute din partea unui vasal şi l-a predat romanilor pe fiul 
său Darius ca ostatic. Intre timp, bătrînul împărat murise; dar el 
mai gustase această victorie a politicii sale - pe cît de 
nesîngeroasă, pe atît de desăvirşită - în timpul insurecției din 
Orient. 

Succesul obţinut de înţelepciunea bătrînului a fost năruit 
imediat de neghiobia succesorului. Exceptind anularea unor 
chibzuite instituiri ale lui Tiberius, cum era, de exemplu, 


restaurarea regatului confiscat Commagene, firea sa stupidă îl 
pizmuia pe împăratul mort pentru succesul dobiîndit. El îi chemă 
la Roma, pentru a da socoteală, pe destoinicul guvernator al 
Siriei şi pe noul rege al Armeniei, îl destitui pe cel din urmă şi, 
după ce-l întemniţă pentru un timp, îl trimise în exil. Guvernul 
part profită, bineînţeles, de ocazie şi ocupă Armenia, rămasă din 
nou fără stăpîn. După ce a ajuns la putere, în anul 41, Claudius a 
trebuit să o ia de la capăt. El urmă exemplul lui Tiberius. 
Mithridates, rechemat din exil, a fost reabilitat şi îndemnat să 
recucerească Armenia cu sprijinul fratelui său. Intenţiile 
romanilor au fost înlesnite de războiul fratricid dintre cei trei fii 
ai regelui Artabanos al Ill-lea, care tocmai devasta regatul 
parţilor. După asasinarea fratelui mai virstnic, Gotarzes şi 
Vardanes se luptară ani de-a rîndul pentru tron; Seleucia, care 
se răzvrătise şi împotriva tatălui, rezistă timp de şapte ani 
împotriva lui şi, după aceea, împotriva fiilor săi; ca întotdeauna, 
populaţiile Turanului interveniră şi în această vrajbă dintre 
principii Iranului. Cu ajutorul trupelor fratelui său şi al celor din 
provinciile romane învecinate, Mithridates reuşi să-i învingă pe 
armenii filoparţi şi să redevină regele ținutului; Armenia primi o 
garnizoană romană. După ce Vardanes se înţelese cu fratele său 
şi recuceri, în sfîrşit, Seleucia, îşi manifestă intenţia de a invada 
Armenia; însă, observînd atitudinea amenințătoare a legatului 
roman din Siria, renunţă la plan; curînd după aceea, fratele 
rupse înţelegerea şi războiul civil îşi reluă cursul. El nu se sfirşi 
nici cu uciderea viteazului Vardanes, încercat în luptele cu 
popoarele Turanului; partida adversă apelă acum la Roma şi 
ceru guvernului pe fiul lui Vonones, prinţul Meherdates, stabilit 
aici. În faţa senatului, împăratul Claudius l-a predat alor săi 
pentru a pleca spre Siria, sfătuindu-l să-şi administreze noul 
regat cu bunătate şi dreptate şi să nu uite de prietenia 
protectoare a Romei (49). El nu a putut traduce aceste precepte 
în practică. Legiunile romane care-l însoţiseră pînă la Eufrat l-au 
predat aici celor care-l chemaseră: căpeteniei puternicei ginţi 
princiare a Carenae-ilor şi regilor Abgaros din Edessa şi Izates 
din Adiabene. Ca toţi ceilalţi regi parți proclamaţi de romani, 
neexperimentatul şi deloc războinicul tînăr nu putea face faţă 
misiunii încredințate; odată ce-l cunoscură mai bine, mulţi dintre 
susţinătorii săi cei mai distinşi îl părăsiră şi trecură de partea lui 
Gotarzes; în bătălia decisivă soarta i-a fost pecetluită prin 


uciderea viteazului conducător al Carenae-ilor. Meherdates a 
fost luat prizonier; duşmanii săi, considerind că execuţia este 
inutilă, îi tăiară doar urechile, după cutuma orientală acesta 
devenind astfel inapt pentru guvernare. 

În ciuda acestei înfrîngeri a politicii romane în regatul part, 
Armenia le-a revenit totuşi romanilor atît timp cît parții au fost 
conduşi de incapabilul Gotarzes. Dar lupta pentru stăpînirea 
acestei ţări a reînceput imediat după ce friiele guvernării au fost 
preluate de o mînă mai viguroasă şi luptele interne se încheiară. 
Regele Vologasos, care urmă în anul 51, după moartea lui 
Gotarzes şi scurta guvernare a tatălui său, Vonones al II-lea, a 
fost întronat - rară excepţie - cu asentimentul deplin al fraţilor 
săi, Pakoros şi Tiridates. El s-a dovedit un regent capabil - este 
cunoscut şi ca întemeietor de oraşe, şi pentru strădaniile sale, 
încununate de succes, de a orienta comerţul Palmyrei către 
oraşul său, Vologasias, de pe cursul inferior al Eufratului -, un 
duşman al hotăririlor pripite şi extreme şi, în limita 
posibilităţilor, un suveran dornic să menţină pacea în relaţiile cu 
puternicul său vecin. Redobindirea Armeniei era însă scopul 
politic călăuzitor al dinastiei, el însuşi fiind pregătit să folosească 
orice ocazie pentru realizarea lui. Se părea că ocazia se ivise. 
Curtea armeană devenise scena uneia dintre cele mai groaznice 
tragedii familiale din cîte cunoaşte istoria. Bătrînul rege al 
iberilor, Pharasmanes, intenţiona să-l detroneze pe fratele său 
Mithridates, regele Armeniei, şi să-l înlocuiască cu propriul fiu, 
Rhadamistos. Pretextind o neînțelegere avută cu tatăl său, 
Rhadamistos se înfăţişă în faţa unchiului şi socrului său şi 
complotă cu armeni distinşi conform planului urzit. După ce îşi 
cîştigă un număr de simpatizanți, Pharasmanes, invocînd motive 
fictive, porni războiul împotriva fratelui în anul 52 şi instaură 
puterea lui sau, mai degrabă, cea a fiului său asupra Armeniei. 
Mithridates se refugie sub protecţia garnizoanei romane din 
fortăreaţa Gorneae. Rhadamistos nu îndrăzni s-o atace, însă 
comandantul Caelius Pollio era cunoscut pentru ticăloşia şi 
venalitatea lui.  Centurionul subordonat lui se duse la 
Pharasmanes pentru a solicita retragerea trupelor sale; acesta 
îşi dădu cuvîntul, dar nu-l respectă. |n absenţa 
comandamentului secund, Pollio, ameninţindu-l cu suspendarea 
protecţiei, îl sili pe rege, care-şi întrezărea soarta, să se predea 
lui Rhadamistos. Mithridates a fost ucis împreună cu soţia lui, 


sora lui Rhadamistos; copiii lor, întrucît începuseră să se vaiete 
disperaţi la vederea trupurilor neînsufleţite ale părinţilor lor, au 
fost şi ei ucişi. In acest fel, Rhadamistos îşi impuse stăpînirea 
asupra Armeniei. Guvernul roman nu putea rămîne nepăsător 
faţă de grozăviile în care fuseseră implicaţi şi ofiţerii romani şi 
nici nu putea permite ca unul dintre vasalii lui să pornească 
război împotriva altui vasal roman. Cu toate acestea, 
guvernatorul Cappadociei, lulius Paelignus, îl recunoscu pe noul 
rege al Armeniei. lar în sfatul guvernatorului Siriei, Ummidius 
Quadratus, prevala opinia că romanilor le era indiferent dacă 
Armenia era condusă de unchi sau de nepot; legatul trimis în 
fruntea unei legiuni spre Armenia avea numai misiunea de a 
menţine statu-quoul pînă la noi ordine. Atunci, regele partilor, 
presupunînd că guvernul roman nu se va grăbi să intervină în 
favoarea regelui Rhadamistos, consideră că sosise momentul 
pentru a-şi reînnoi revendicările asupra Armeniei. El dărui 
Armenia fratelui său Tiridates, iar trupele parte invadatoare, 
aproape fără a angaja lupta, ocupară cele două capitale, 
Tigranocerta şi Artaxata, şi întreaga ţară. Cînd Rhadamistos 
încercă să păstreze preţul crimelor sale sîngeroase, înşişi 
armenii îl alungară din ţară. Se pare că, după predarea 
fortăreței Gorneae, garnizoana romană a părăsit Armenia; 
pentru a nu intra în conflict cu parții, guvernatorul a rechemat 
legiunea plecată din Siria. 

Cînd vestea ajunse la Roma (sfîrşitul anului 54), împăratul 
Claudius tocmai murise, iar în locul tînărului urmaş de 17 ani 
guvernau de fapt miniştrii Burrus şi Seneca. Acţiunea lui 
Vologasos putea fi pedepsită doar cu o declaraţie de război. In 
mod extraordinar, guvernul roman îl trimise într-adevăr pe 
legatul consular Gnaeus Domitius Corbulo în Cappadocia, 
provincie de rang secundar, deci lipsită de legiuni. Fiind 
cumnatul împăratului Gaius, acesta avansase repede, devenise 
în timpul lui Claudius legat al Germaniei inferioare (anul 47; p. 
72) şi de atunci trecuse în rîndul puţinilor comandanţi destoinici 
care încercau să reintroducă disciplina decăzută în multe 
privinţe; Corbulo era de statură herculeană, capabil să înfrunte 
orice greutăţi şi de un nestăvilit curaj nu numai înaintea 
inamicilor, ci şi faţă de propriii soldaţi. Părea a fi un semn de 
bun augur că guvernarea neroniană îi încredința tocmai lui 
primul comandament însemnat devenit vacant. Ce-i drept, 


incapabilul legat sirian Quadratus n-a fost rechemat, ci 
îndemnat să-i cedeze guvernatorului provinciei vecine două 
dintre cele patru legiuni. Toate legiunile au înaintat pînă la 
Eufrat şi începu imediat construirea podurilor. Cele două ţinuturi 
învecinate situate la graniţa vestică a Armeniei, Armenia Mică şi 
Sophene, au fost acordate unor principi sirieni de încredere: 
Aristobulos, o rudă a familiei herodiene, şi Sohaemos, din familia 
princiară de la Hemesa. Amîndoi îi erau subordonați lui Corbulo. 
Ordinul de marş le-a fost transmis şi regelui Agrippa, care 
guverna rămăşiţele statului iudaic, şi regelui Antiochos din 
Commagene. Însă lupta n-a fost angajată imediat. Cauza rezida 
parţial în starea legiunilor siriene: era o gravă dovadă a 
incapacității administraţiei de pînă atunci faptul că trupele 
încredințate au fost considerate de Corbulo de-a dreptul 
inutilizabile. Legiunile recrutate şi staționate în provinciile 
greceşti fuseseră întotdeauna mai slabe decit cele occidentale; 
acum, din cauza păcii îndelungate şi a disciplinei militare 
delăsătoare, puterea distructivă a Orientului le demobilizase cu 
totul. Soldaţii locuiau mai mult în oraşe decit în tabere; mulţi 
dintre ei se dezobişnuiseră să poarte armele şi nici nu auziseră 
de ridicarea unei tabere sau de serviciul de gardă; regimentele 
nu mai fuseseră completate de mult şi aveau în rîndurile lor 
mulţi soldaţi bătrîni, incapabili de luptă. Pentru început, Corbulo 
trebui să concedieze un mare număr de soldaţi, dar şi să 
încorporeze şi să instruiască un număr mult mai mare de 
recruți. Schimbarea comodelor tabere de iarnă de pe Orontes cu 
cele din asprii munţi ai Armeniei, introducerea neaşteptată a 
unei discipline militare ferme provocară îmbolnăviri dese şi 
numeroase dezertări. Cînd situaţia deveni critică, generalul se 
văzu totuşi nevoit să ceară una dintre legiunile mai destoinice 
din Occident. În aceste împrejurări, el nu se grăbi să-şi trimită 
soldaţii împotriva inamicului;  hotăritoare au fost totuşi 
considerentele politice. 

Dacă guvernul roman ar fi intenţionat să-l alunge imediat 
pe regele part din Armenia şi să-l înlocuiască - ce-i drept, nu cu 
Rhadamistos, neexistind nici un temei ca romanii să se păteze 
cu crimele acestuia - cu un alt principe ales de ei, forţele armate 
de care dispunea deja Corbulo ar fi fost suficiente, întrucît 
regele Vologasos, antrenat din nou în vrajbe interne, îşi 
retrăsese trupele de pe teritoriul armean. Insă planul romanilor 


a fost de altă natură; ei nu intenționau să-l înlăture pe Tiridates, 
ci doar să-i impună, în caz de nevoie şi cu forţa, recunoaşterea 
suzeranității romane. Numai în acest caz legiunile romane 
urmau să fie puse în mişcare. Această cerinţă se apropia de fapt 
foarte mult de cedarea Armeniei în favoarea parţilor. Factorii 
care susțineau, respectiv contraziceau această politică au fost 
prezentaţi mai sus (p. 212). Dacă Armenia era organizată acum 
ca o secundogenitură partă, recunoaşterea dreptului clientelar 
roman nu era altceva decit o formalitate - mai exact, doar o 
salvare a onoarei militare şi politice. Guvernarea din primii ani ai 
lui Nero, egalată rareori în privinţa clarviziunii şi energiei, 
intenţiona aşadar să se debaraseze de Armenia într-un mod cit 
mai decent; şi nici nu trebuie să ne surprindă. Într-adevăr, aici 
se căra apa cu ciurul. Ce-i drept, în repetate rînduri, stăpînirea 
Armeniei a trebuit să fie recunoscută în această ţară şi de către 
parți: în anul 20 î.Cr. prin Tiberius, apoi, în anul 2 d.Cr. prin 
Gaius; în anul 18 prin Germanicus; în anul 36 prin Vitellius. Dar 
tocmai aceste expediţii extraordinare, reluate periodic şi, deşi 
încununate întotdeauna de succes, rămase totuşi fără efecte 
durabile, sprijiniră argumentul parţilor invocat cu prilejul 
tratativelor din timpul lui Nero, şi anume că suveranitatea 
romană asupra Armeniei ar fi o noţiune lipsită de conţinut, ţara 
fiind şi vrînd să rămînă partă. Recunoaşterea suzeranității 
romane era determinată, dacă nu de războiul efectiv, cel puţin 
de ameninţarea cu războiul, iar fricţiunile nesfirşite iscate din 
această cauză duceau la imposibilitatea statornicirii unei păci 
durabile între cele două mari puteri vecine. Dacă romanii erau 
consecvenţi, trebuiau fie să-şi subordoneze efectiv Armenia şi 
malul stîng al Eufratului renunţind la stăpînirea indirectă, fie să 
le cedeze parţilor din aceste ţinuturi atit cît era compatibil cu 
principiul suprem al guvernării romane: nerecunoaşterea nici 
unei puteri egale la fruntariile imperiului. Augustus şi regenţii de 
pînă atunci respinseseră prima alternativă cu toată hotărîrea şi 
ar fi trebuit să păşească pe cealaltă cale; însă ei încercaseră cel 
puţin s-o evite şi pe aceasta din urmă şi să excludă dinastia 
partă din competiţia pentru tronul Armeniei, tentativă lipsită de 
succes. Oamenii de stat guvernanti din primii ani ai domniei lui 
Nero trebuie să fi întrevăzut în această politică o greşeală, 
întrucît ei le cedară Armenia Arsacizilor şi se mulţumiră cu 
recunoaşterea unor pretenţii minime. Dacă pericolele şi 


neajunsurile cauzate statului prin menţinerea acestui ţinut legat 
doar formal de imperiu erau puse în cumpănă împotriva celor pe 
care romanii le aveau de aşteptat din partea stăpinirii parte 
asupra Armeniei, decizia, avind în vedere şi slaba putere 
ofensivă a regatului part, trebuie să fie luată în ultima 
accepţiune. În tot cazul, această politică era consecventă şi 
încerca să atingă într-un mod mai evident şi mai înţelept țelul 
urmărit şi de Augustus. 

Astfel se poate înţelege de ce Corbulo şi Quadratus, în loc 
să traverseze Eufratul, iniţiară tratative cu Vologasos şi de ce 
regele part, fără îndoială înştiinţat despre intenţiile reale ale 
romanilor, nu se împotrivi să se supună romanilor, asemenea 
predecesorului său, şi să le predea ca ostatici unii membri ai 
familiei regale drept garanţie a păcii. Contraserviciul stabilit în 
secret l-au constituit tolerarea stăpinirii lui Tiridates asupra 
Armeniei şi renunţarea la alegerea unui pretendent roman. 
Trecură cîţiva ani de pace efectivă. Dar, întrucît Vologasos şi 
Tiridates nu _ interveniră pe lingă guvernul roman pentru 
învestitura celui din urmă, Corbulo trecu în anul 58 la ofensiva 
împotriva lui Tiridates. Dacă nu dorea să le ofere prietenilor, ca 
şi inamicilor, o dovadă de slăbiciune, tocmai politica retragerii şi 
renunţării avea nevoie de salvarea aparenţelor, aşadar fie de 
recunoaşterea formală şi solemnă a supremaţiei romane, fie, 
ceea ce era preferabil, de victoria dobiîndită prin forţa armelor. 

În vara anului 58, Corbulo conduse o armată destul de 
combativă, de 30.000 de soldaţi, dincolo de Eufrat. 
Reorganizarea şi călirea trupelor au fost desăvirşite de 
campania însăşi, iar taberele de iarnă au fost ridicate pe 
teritoriul armean. În primăvara anului următor începu înaintarea 
către capitala Artaxata. În acelaşi timp, Armenia a fost atacată 
din nord de iberi, al căror rege, Pharasmanes, îşi executase fiul 
Rhadamistos pentru a-şi camufla propriile  fărădelegi, 
străduindu-se acum, prin servicii oportune, să-şi acopere 
greşelile cu vălul uitării; dinspre nord-vest pătrunseră vitejii 
mosci, iar din sud regele Antiochos al Commagenei. Regele 
Vologasos era reţinut de răscoala hircanienilor de la graniţa 
opusă a imperiului şi nu putea sau nu dorea să intervină direct 
în luptă. Tiridates se opuse cu vitejie, dar era neputincios în faţa 
superiorității zdrobitoare. În zadar încercă să întrerupă liniile de 
legătură ale romanilor, care se aprovizionau folosind căile Mării 


Negre şi portul de la Trapezunt. Fortăreţele Armeniei nu au 
putut rezista asalturilor romane, iar garnizoanele au fost 
măcelărite pînă la ultimul om. Pierzind bătălia sub zidurile 
Artaxatei, Tiridates renunţă la lupta inegală şi se refugie la parți. 
Artaxata s-a predat şi armata romană a iernat aici, în inima 
Armeniei. După ce incendie oraşul în primăvara anului 60, 
Corbulo înaintă pe calea cea mai scurtă spre a doua capitală a 
ţării, Tigranocerta, la nord-vest de Nisibis, în regiunea Tigrului. 
Spaima stirnită de distrugerea Artaxatei i-o luă înainte; nicăieri 
nu i se opuse o rezistenţă serioasă; Tigranocerta îşi deschise 
voluntar porţile în faţa învingătorului, care, în mod bine calculat, 
iertă oraşul. Tiridates mai întreprinse o tentativă de întoarcere şi 
de reluare a luptei, dar a fost respins fără dificultate. La sfîrşitul 
anului 60, întreaga Armenie era supusă şi se afla la dispoziţia 
guvernului roman. 

Era firesc ca Roma să renunţe acum la Tiridates. Nero îi 
încredinţă regatul Armenia prinţului Tigranes, un strănepot, 
după tată, al lui Herodes cel Mare, iar după mamă, al regelui 
Archelaos al Cappadociei. Înrudit şi cu vechea familie regală 
armeană pe linie feminină şi nepotul unui rege efemer al 
Armeniei din ultimii ani ai lui Augustus, el fusese educat la 
Roma şi era o unealtă devotată guvernului roman. Din ordinul 
împăratului, Corbulo îl întronă în anul 60. În ţară rămase o 
garnizoană romană alcătuită din 1.000 de legionari şi între 
3.000 şi 4.000 de călăreţi şi trupe pedestre auxiliare. O parte 
dintre provinciile de graniţă au fost separate de Armenia şi 
împărţite regilor vecini: Polemon din Pont şi Trapezunt, 
Aristobulos din Armenia Mică, Pharasmanes din Iberia şi 
Antiochos din Commagene. Noul stăpîn al Armeniei pătrunse în 
schimb, bineînţeles, cu acordul romanilor, în provincia partă 
învecinată Adiabene, îl înfrinse pe satrapul Monobazos şi se 
părea că statul part va pierde şi acest ţinut. 

Această întorsătură a lucrurilor sili guvernul part să 
renunţe la pasivitatea de pînă atunci; nu mai era vorba de 
reciştigarea Armeniei, ci de integritatea regatului part. 
Coliziunea dintre cele două mari puteri, de mult aflată în 
suspensie, părea inevitabilă. În adunarea mai-marilor regatului, 
Vologasos îl confirmă pe Tiridates din nou ca rege al Armeniei şi- 
| trimise împreună cu generalul Monaeses împotriva 
uzurpatorului ţării instaurat de romani; parții îl asediară la 


Tigranocerta, ocupată de trupe romane. Vologasos însuşi îşi 
concentră forţele principale în Mesopotamia şi ameninţă Siria 
(începutul anului 61). Corbulo, care comanda după moartea lui 
Quadratus atît în Cappadocia, cît şi în Siria, dar ceruse din 
partea guvernului numirea unui alt guvernator pentru 
Cappadocia şi Armenia, trimise deocamdată două legiuni în 
sprijinul lui Tigranes, în timp ce el însuşi se apropie de Eufrat 
pentru a-l primi pe regele parţilor. Însă din nou nu se ajunse la 
bătălie, ci la tratat. Vologasos, înţelegînd riscurile jocului ce 
urma să fie angajat, acceptă acum condiţiile propuse în zadar de 
romani înainte de izbucnirea războiului armean şi era chiar gata 
să permită învestirea fratelui său de către împăratul roman. 
Corbulo acceptă propunerea. El îl abandonă pe Tigranes, retrase 
trupele din Armenia şi, întrucît şi trupele parte de sprijin 
părăsiră ţara, permise ca Tiridates să reciştige poziţiile pierdute. 
Vologasos trimise în schimb o solie guvernului roman, care 
prezentă acceptul fratelui său de a guverna ţara în calitate de 
client roman. 

Aceste măsuri ale lui Corbulo erau hazardate şi conduseră 
la grave complicaţii. Se poate ca generalul roman să fi fost 
convins mai mult decît oamenii de stat din Roma de inutilitatea 
păstrării Armeniei; dar, după ce guvernul roman îl instaurase pe 
Tigranes ca rege al Armeniei, Corbulo nu putea reveni cu de la 
sine putere asupra condiţiilor puse înainte, cu atît mai puţin să 
renunţe la propriile cuceriri şi să retragă trupele romane din 
Armenia. El îşi depăşise prerogativele cu atît mai mult cu cît 
administra Cappadocia şi Armenia doar interimar, chiar el 
declarînd guvernului că nu este capabil să deţină în acelaşi timp 
comanda şi aici, şi în Siria; drept urmare, consularul Lucius 
Caesennius Paetus, care fusese numit guvernator al 
Cappadociei, se afla deja în drum spre această provincie. 
Corbulo aproape nu poate fi disculpat de bănuiala că l-a invidiat 
pe succesorul său din cauza onoarei supunerii definitive a 
Armeniei şi că tratatul de pace, încheiat de facto cu parții, urma 
să instituie o situaţie definitivă înainte de sosirea lui. Ca urmare, 
guvernul roman respinse propunerile lui Vologasos şi stărui 
asupra păstrării Armeniei, care, conform declaraţiei noului 
guvernator sosit în Cappadocia în vara anului 61, urma să 
treacă direct sub administraţie romană. Nu se poate stabili dacă 
guvernul roman se hotărise într-adevăr pentru măsuri atit de 


radicale; ele ar fi fost însă o consecinţă a politicii sale. 
Instaurarea unui rege dependent de Roma era doar prelungirea 
situaţiei intolerabile de pînă atunci; cel care dorea să evite 
cedarea Armeniei în favoarea parţilor trebuia să reflecteze 
asupra transformării regatului într-o provincie romană. Războiul 
continuă aşadar; în acest scop, armata capadociană a fost 
întărită cu una dintre legiunile moesice. La sosirea lui Paetus, 
cele două legiuni cedate de Corbulo staţionau dincoace de 
Eufrat, în Cappadocia. Armenia fusese evacuată şi trebuia să fie 
recucerită. Paetus nu întirzie, traversă Eufratul la Melitene 
(Malatia), pătrunse în Armenia şi cuceri primele fortărețe aflate 
în apropierea graniţei. Însă anotimpul îl sili să renunţe destul de 
curînd la planul iniţial de a ocupa Tigranocerta chiar în acel an; 
dar, urmînd exemplul lui Corbulo, îşi stabili taberele de iarnă în 
ţara inamică, la Rhandeia, pe Arsanias, un afluent al Eufratului, 
în apropiere de actualul Charput, pentru a-şi putea relua marşul 
neîntîrziat în primăvara următoare; bagajele, femeile şi copiii au 
fost adăpostite în apropiere, în puternica fortăreață Arsamosata. 
Însă el subapreciase dificultăţile acestei acţiuni. Cea mai bună 
dintre legiunile sale, cea moesică, se afla încă în marş şi iernă 
dincoace de Eufrat, în ţinutul pontic; celelalte două nu erau cele 
pe care Corbulo le iniţiase în război şi le condusese la victorie, ci 
legiunile siriene păstrate de Quadratus, incomplete şi aproape 
inutilizabile fără o reorganizare radicală. In plus, spre deosebire 
de Corbulo, el nu se găsea doar în faţa armenilor, ci şi a forţelor 
principale ale parţilor. Cînd războiul deveni inevitabil, Vologasos 
îşi conduse nucleul trupelor sale din Mesopotamia în Armenia şi- 
şi fructificase din plin avantajul strategic al liniilor de legătură 
mai scurte. Printr-un atac oportun împotriva Mesopotamiei, 
Corbulo ar fi putut să întîrzie sau măcar să compenseze această 
invazie, cu atît mai mult cu cît aruncase poduri peste Eufrat şi 
ocupase şi capete de pod pe malul opus; dar el rămase 
nepăsător pe poziţie şi-l lăsă pe Paetus să înfrunte singur marea 
masă a trupelor inamice. Acesta nu era nici militar şi nici dispus 
să accepte şi să respecte un sfat autorizat, fiind un om 
nehotărit, semeţ şi lăudăros cînd ataca, dar descurajat şi tăcut 
în urma insuccesului. În consecinţă, inevitabilul se produse. În 
primăvara anului 62 nu Paetus atacă, ci Vologasos; trupele 
romane avansate care urmau să taie calea parţilor au fost 
copleşite de superioritatea zdrobitoare a acestora. Atacul se 


transformă în curînd într-un asediu al poziţiilor răsfirate în 
taberele de iarnă şi al fortăreței. Legiunile nu puteau nici să 
înainteze, nici să se retragă; soldaţii dezertau în masă; unica 
speranţă se îndrepta spre legiunile inactive ale lui Corbulo, 
cantonate în îndepărtata Sirie septentrională, neîndoielnic la 
Zeugma. Catastrofa se petrecu din vina ambilor generali; vina îi 
revenea în egală măsură lui Corbulo, întrucît pornise prea tîrziu 
în ajutorul armatei împresurate - cu toate că iuți cît putu marşul 
îndată ce-şi dădu seama de amploarea pericolului -, şi lui 
Paetus, care preferă capitularea în locul ideii temerare de a 
lupta pînă la ultimul om, irosind astfel şansa unei salvări 
iminente. Dacă ar mai fi rezistat încă trei zile, cei 5.000 de 
soldaţi ai lui Corbulo ar fi adus mult aşteptatul ajutor. Condiţiile 
capitulării stipulau pentru romani retragerea nestingherită şi 
cedarea Armeniei împreună cu toate fortărețele ocupate şi toate 
proviziile existente, de care parții duceau lipsă acut. În ciuda 
acestui succes militar, Vologasos se declară de acord să solicite 
Armenia sub formă de regat clientelar pentru fratele său şi să 
trimită în acest scop soli la împăratul Nero. Moderaţia 
învingătorului se poate datora informaţiilor despre apropierea lui 
Corbulo, pe care armata încercuită nu le deţinea; însă mult mai 
probabil prevăzătorul bărbat nu avea nici un interes să reediteze 
catastrofa lui Crassus şi să aducă vulturii romani din nou la 
Ctesiphon. El ştia că înfringerea unei armate romane nu putea fi 
echivalată cu supunerea Romei, iar concesia reală ce rezida în 
recunoaşterea lui Tiridates nu a fost plătită prea scump prin 
această renunțare formală. 

Guvernul roman respinse din nou propunerile regelui part 
şi ordonă continuarea războiului. Nici nu se putea altfel; dacă 
înainte de începerea războiului recunoaşterea lui Tiridates 
trebuia să dea de gindit, iar după declaraţia de război a parţilor 
era aproape inadmisibilă, ea trebuia să apară acum ca o 
consecinţă a capitulării de la Rhandeia, de-a dreptul ca o 
ratificare a acesteia. Roma întreprinse măsuri energice pentru 
reluarea luptei împotriva parţilor. Paetus a fost rechemat. 
Corbulo, privit datorită opiniei publice revoltate în urma 
ruşinoasei capitulări, ca învingătorul Armeniei şi calificat de 
cunoscătorii pătrunzători ai faptelor recente, vrind-nevrind, 
drept cel mai capabil şi unicul general care putea comanda în 
acest război, preluă încă o dată guvernarea Cappadociei, dar, în 


acelaşi timp, şi comanda asupra tuturor trupelor utilizabile în 
această campanie, întărite cu încă o legiune dislocată din 
Panonia. Ca urmare, toţi guvernatorii şi principii Orientului 
primiră poruncă să i se subordoneze în problemele de ordin 
militar, astfel încît puterea magistraturii sale se apropia foarte 
mult de cea deţinută în Orient de prinții moştenitori Gaius şi 
Germanicus. Dacă aceste măsuri urmau să ducă la o reabilitare 
serioasă a onoarei militare romane, ele nu-şi atinseră scopul. 
Felul în care situaţia a fost judecată de Corbulo este oglindit de 
înţelegerea pe care o încheie cu regele parţilor, la scurt timp 
după catastrofa de la Rhandeia: regele îşi retrase garnizoanele 
partice din Armenia, iar romanii evacuară fortărețele construite 
pe malul mesopotamian pentru apărarea podurilor ce traversau 
Eufratul. Pe cît de neînsemnate erau garnizoanele partice din 
Armenia pentru ofensiva romană, pe atît de importante erau 
podurile de pe Eufrat; dimpotrivă, dacă Tiridates urma să fie 
recunoscut ca rege clientelar roman în Armenia, podurile 
deveniseră într-adevăr inutile, iar garnizoanele partice din 
Armenia chiar o imposibilitate. E drept, în primăvara următoare 
(63), Corbulo trecu la ofensiva ce-i fusese ordonată şi conduse 
la Melitene cele mai bune patru legiuni, dincolo de Eufrat, 
înaintînd împotriva forţei armate principale a parţilor şi 
armenilor, care staţiona în regiunea de la Arsamosata. Dar nu se 
ajunse la o bătălie propriu-zisă; el distruse doar citeva castele 
ale unor nobili cu vederi antiromane. În schimb, întîlnirea duse 
la o nouă împăciuire. Aşa cum o vor arăta evenimentele 
ulterioare, Corbulo acceptă propunerile partice, respinse înainte 
de guvernul său, în sensul că Armenia deveni o dată pentru 
totdeauna o secundogenitură partă şi că, prin această 
convenţie, guvernul roman se obliga să acorde coroana în viitor 
doar unui Arsacid. Tiridates trebuia numai să se angajeze că va 
depune diadema regală la picioarele imaginii împăratului, în faţa 
celor două armate, la Rhandeia, tocmai acolo unde se hotărise 
capitularea, făgăduind că nu şi-o va mai aşeza pe frunte pînă nu 
o va primi chiar la Roma, din mîinile împăratului însuşi. Se 
întîmplă întocmai (63). Prin această umilire nu putea fi iertat 
generalul care, în loc să poarte războiul cu care fusese 
însărcinat, încheiase pace în condiţiile respinse de către 
guvernul său. Dar, între timp, muriseră oamenii de stat care 
hotăriseră destinele statului, locul lor fiind luat de guvernarea 


personală a împăratului. Actul ceremonios de la Rhandeia şi 
aşteptata înscenare fastuoasă a învestiturii principelui part cu 
coroana Armeniei în capitala imperiului suscită un puternic 
interes din partea publicului şi îndeosebi a împăratului însuşi. 
Pacea a fost ratificată şi condiţiile ei respectate; în anul 66, 
prinţul part îşi făcu intrarea la Roma însoţit de 3.000 de călăreţi 
parți, aducîndu-i ca ostatici pe copiii celor trei fraţi, ca şi pe cei 
ai lui Monabazos al Adiabenei. El îl salută în genunchi pe 
suzeranul său aşezat pe tronul imperial instalat în forul capitalei 
şi, în faţa întregului popor, acesta îi legă panglica regală în jurul 
frunţii. 

Felul prudent, s-ar putea spune chiar paşnic, în care a fost 
condus ultimul război, ce a durat, nominal, zece ani, şi 
încheierea lui corespunzătoare prin predarea reală a Armeniei în 
mîinile parţilor cu respectarea susceptibilităţii mai puternicului 
imperiu din Occident nu întîrziară să dea roade. Sub dinastia 
naţională, recunoscută de romani, Armenia deveni mai 
dependentă decit în timpul regilor impuşi cu forţa. Garnizoanele 
romane au rămas cel puţin în ţinutul Sophene, delimitat în vest 
de Eufrat. Armenii cerură permisiunea de a reconstrui Artaxata; 
ea a fost acordată, iar împăratul Nero încurajă reclădirea cu bani 
şi lucrători. Nici o epocă n-a putut egala buna vecinătate 
existentă între cele două puternice state despărțite de Eufrat 
instaurată după încheierea păcii de la Rhandeia din ultimii ani ai 
lui Nero şi, în continuare, din timpul celor trei împărați ai 
dinastiei Flaviilor. Populaţiile transcaucaziene, ademenite poate 
în urma participării lor la ultimele războaie, în timpul cărora 
pătrunseră în Armenia ca mercenari, fie ai iberilor, fie ai parţilor, 
începură să amenințe îndeosebi provinciile parte occidentale, 
dar totodată şi cele orientale ale Imperiului Roman. Confiscarea 
aşa-numitului regat pontic - altfel spus, a regiunii sud-estice a 
țărmului Mării Negre, cu oraşul Trapezunt şi ţinutul Phasis -, 
imediat după războiul armean din anul 63, se datorează probabil 
tocmai pregătirii de apărare împotriva acestor populaţii. 
Bineînţeles, marea expediţie orientală pe care împăratul Nero 
intenţiona s-o declanşeze în momentul în care soarta îl răpuse 
(68) şi în al cărei scop trimisese deja ordinele de marş către 
trupele de elită din Occident, dislocate în parte spre Egipt, în 
parte spre Dunăre, trebuia să contribuie la lărgirea graniţei în 
mai multe direcţii; dar țelul propriu-zis îl constituiau trecătorile 


Caucazului de la nord de Tiflis şi triburile scitice stabilite pe 
versanţii de nord, pentru început alanii. Această expediţie 
neroniană are un caracter atit de puţin antipartic, încît mai 
degrabă poate fi concepută ca fiind întreprinsă în ajutorul lor; 
ambele state civilizate din Occident şi din Orient ar fi trebuit să 
întreprindă acţiuni concertate împotriva sălbaticelor hoarde ale 
nordului. Bineînţeles, Vologasos refuză cu amabilitate, ca şi 
fratele său, invitaţia amabilă venită din partea colegului său 
roman de a-l vizita la Roma, întrucît nu dorea, la rîndul lui, să 
apară în for ca vasal al stăpînului roman; dar el îşi dădu 
consimţămiîntul de a se prezenta în faţa împăratului îndată ce 
acesta va sosi în Orient şi, spre deosebire de romani, 
compasiunea orientalilor la moartea lui Nero a fost sinceră. În 
mod oficial, regele Vologasos înaintă senatului cererea ca 
memoria lui Nero să fie păstrată cu cinste, iar Pseudo-Nero a 
fost simpatizat mai tirziu îndeosebi în statul part. 

Însă regele part urmărea să obţină mai degrabă prietenia 
statului roman decit cea a lui Nero. Nu numai că se abţinu în 
anul celor patru împărați de la orice abuz, ci, prevăzind cu 
exactitate deznodămîntul încleştării, îi oferi lui Vespasian 40.000 
de arcaşi-călăreţi încă din perioada în care acesta se afla la 
Alexandria, ofertă refuzată, bineînţeles, cu mulţumiri. Înainte de 
toate, el se supuse dispoziţiilor date de noua guvernare în 
legătură cu apărarea graniţei orientale. Ca guvernator al ludeii, 
Vespasian recunoscuse neajunsurile forţelor militare staționate 
aici; după ce schimbă această provincie cu puterea imperială, el 
nu se rezumă doar la reluarea iniţiativei lui Tiberius şi la 
retransformarea regatului Commagene într-o provincie, ci mări 
şi numărul legiunilor permanente din Asia romană de la patru la 
şapte, forţă concentrată temporar în perioada războaiului cu 
parții şi a celui şi iudaic. De asemenea, dacă Asia deținuse pînă 
atunci un singur comandament militar mai important, cel al 
guvernatorului Siriei, el institui acum trei comandamente de 
acest gen. Siria, căreia i se adăuga acum Commagene, păstră 
cele patru legiuni; în provinciile Palestina şi Cappadocia, dotate 
pînă atunci doar cu trupe auxiliare, au fost staționate una, 
respectiv două legiuni. Armenia rămase principat clientelar 
roman sub dominaţia Arsacizilor; însă, întrucît o garnizoană 
romană era staționată, în timpul lui Vespasian, dincolo de 
graniţa armeană, în fortăreaţa Harmozika, lîngă Tiflis, Armenia 


trebuie să fi fost, din punct de vedere militar, sub stăpinire 
romană. Toate aceste măsuri erau îndreptate împotriva 
vecinului oriental, chiar dacă nu implicau o ameninţare cu 
războiul. După cucerirea lerusalimului, Vologasos a fost totuşi 
primul care l-a felicitat pe prinţul moştenitor roman pentru 
consolidarea stăpiînirii romane în Siria, iar înfiinţarea taberelor 
de legiune din Commagene, Cappadocia şi Armenia Mică a fost 
acceptată fără cricnire. Mai mult, el îi sugeră lui Vespasian să 
reia expediţia transcaucaziană şi solicită trimiterea unei armate 
romane, comandată de unul dintre prinții imperiali, împotriva 
alanilor; cu toate că împăratul nu a acceptat acest plan amplu, 
trupa romană staționată în ţinutul de la Tiflis a fost, probabil, 
trimisă doar pentru închiderea trecătorii Caucazului, 
reprezentînd astfel şi aici interesele parţilor. În ciuda întăririi 
poziţiei militare a Romei de pe Eufrat sau, poate, tocmai 
mulţumită ei - şi intimidarea vecinului este un mijloc de a 
menţine pacea -, starea de pace n-a fost simţitor tulburată pe 
parcursul întregii stăpiîniri flaviene. E adevărat, permanenta 
schimbare a dinaştilor parți a determinat ciocniri izolate şi 
uneori s-au arătat şi norii ameninţători ai războiului, dar, pe cît 
de neaşteptat apărură, pe atît de rapid dispărură. Apariţia, în 
ultimii ani ai lui Vespasian, a unui impostor care îşi luă numele 
lui Nero - este cel care a determinat revelaţia lui loan - aproape 
că ar fi dus la o asemenea coliziune. Pretendentul, în realitate 
un anume Terentius Maximus din Asia Mică, dar semăniînd 
izbitor cu împăratul-cîntăreţ prin fizionomie, glas şi gestică, nu 
numai că strînse în jurul său partizani din tot ţinutul roman de 
pe Eufrat, ci obţinu şi sprijinul parţilor. Se pare că atunci, ca de 
atitea ori, regalitatea partă era disputată de mai mulţi regi, unul 
dintre ei, Artabanos, apărind cauza pretendentului roman, 
întrucît împăratul Titus se declarase împotriva lui. Acţiunea a 
rămas însă fără urmări; dimpotrivă, curînd după aceea, guvernul 
part i l-a predat pe falsul Nero împăratului Domițian. In avantajul 
ambelor părţi, pacea trebuie să fi fost susţinută şi de relaţiile 
comerciale ale Siriei cu ţinuturile de pe Eufratul inferior, unde 
tocmai atunci regele Vologasos a ctitorit noul emporiu 
Vologasias sau Vologasocerta, în apropiere de Ctesiphon. 
Conflictul izbucni în timpul lui Traian. În primii ani de 
domnie, el nu făcu modificări fundamentale în structura 
realităţilor orientale; excepţie fac cele două state clientelare de 


la graniţa deşertului sirian, cel nabateean de la Petra şi cel 
iudaic de la Caesarea Paneas, pe care le transformă în districte 
aflate sub directa administraţie romană. Relaţiile cu regele 
parţilor Pakoros nu erau dintre cele mai prietenoase, dar ruptura 
interveni abia în timpul domniei fratelui şi succesorului său 
Chosroes şi tot din cauza Armeniei. Vina le revenea parţilor. 
Traian nu-şi depăşi prerogativele atunci cînd îi oferi tronul 
armean vacant fiului lui Pakoros, Axidares; însă regele Chosroes 
îl consideră pe Axidares incapabil de guvernare şi-l înlocui din 
proprie iniţiativă cu un alt fiu al lui Pakoros, Parthomasiris. 
Răspunsul a fost declaraţia de război romană. Traian părăsi 
capitala spre sfîrşitul anului 114, pentru a se aşeza în fruntea 
trupelor romane din Orient. Ce-i drept, acestea se găseau din 
nou într-o decadenţă teribilă; împăratul trecu însă la 
reorganizarea lor rapidă şi le întări cu legiuni mai destoinice 
dislocate din Panonia. Solii regelui part îl întîlniră la Atena, dar 
nu obţinură nici un rezultat, întrucît nu puteau oferi nimic în 
afara acordului lui Parthomasiris de a accepta Armenia ca regat 
vasal romanilor. Războiul începu. Romanii au fost înfrînţi în 
primele încleştări de pe Eufrat, dar, cînd bătrînul împărat, 
cunoscut pentru abilitatea lui şi obişnuit cu victoria, preluă 
personal comanda, în primăvara anului 115, orientalii i se 
supuseră aproape fără a opune rezistenţă. A urmat apoi un nou 
război civil izbucnit între timp în regatul part, împotriva lui 
Chosroes ridicîndu-se un pretendent cu numele Manisaros. 
Impăratul se îndreptă din Antiohia spre Eufrat şi mai departe 
spre nord, pînă la Satala din Armenia Mică, cea mai nordică 
tabără legionară; de aici pătrunse în Armenia, mergind apoi 
către Artaxata. Ajuns la Elegeia, i se înfăţişă Parthomasiris şi-şi 
luă diadema de pe frunte, sperînd că prin această umilire va 
obţine învestitura, asemenea lui Tiridates. Însă Traian era 
hotărit să transforme şi acest stat clientelar într-o provincie şi, în 
general, să mute graniţa orientală a imperiului. În faţa armatei, 
el îi expuse aceste intenţii principelui armean şi-l îndemnă ca 
împreună cu suita sa să părăsească imediat tabăra şi regatul: 
astfel, avu loc o încăierare în cursul căreia pretendentul îşi 
pierdu viaţa. Armenia se supuse inevitabilului şi deveni 
provincie romană. În relaţiile de clientelă au fost incluşi, unii 
pentru prima dată, şi principii populațiilor din Caucaz, ai 
albanilor, ai iberilor, mai departe, către Marea Neagră, ai 


apsilienilor, colhidienilor, enochienilor, lazilor şi ai altora, chiar şi 
cei ai sarmaților transcaucazieni. După aceea, Traian pătrunse 
pe teritoriul parţilor şi ocupă Mesopotamia. Şi aici toate regiunile 
se supuseră fără luptă; Batnae, Nisibis, Singara ajunseră sub 
stăpînire romană; la Edessa, împăratul primi nu numai 
supunerea satrapului Abgaros, ci şi a celorlalţi dinaşti, iar 
Mesopotamia deveni, asemenea Armeniei, o provincie romană. 
Din ordinul lui Traian, taberele de iarnă au fost stabilite din nou 
la Antiohia, unde numărul victimelor provocate de un puternic 
cutremur a fost mai mare decit cel din campania de vară. În 
primăvara următoare (116), „Învingătorul parţilor”, cum îl 
desemna acum senatul, traversă Tigrul dinspre Nisibis şi, după 
ce înfrînse rezistenţa întîlnită pe aceste meleaguri, ocupă ţinutul 
Adiabene; aceasta deveni a treia provincie romană nouă, numită 
Asiria. Marşul continuă spre sud, de-a lungul Tigrului, înspre 
Babilonia; Seleucia şi Ctesiphon intrară sub stăpînirea romanilor 
şi, odată cu ele, tronul de aur şi fiica regelui. Traian ajunse pînă 
în satrapia persană Mesene şi în marele oraş comercial de la 
gura Tigrului, Charax Spasinu. Şi acest ţinut pare să fi fost 
înglobat imperiului, în sensul că noua provincie Mesopotamia 
includea întreaga regiune cuprinsă între cele două fluvii. Se 
spune că, ajuns aici, Traian şi-ar fi dorit cu ardoare tinereţea lui 
Alexandru, pentru a-şi purta armele de la ţărmul Golfului Persic 
pînă în miraculoasa ţară indiană. Curînd însă a fost informat că 
trebuie să le folosească împotriva unor adversari mai apropiaţi. 
Pînă atunci, marele regat part nici nu ripostase de fapt la 
această invazie şi întreprinsese mai multe tentative zadarnice 
de a încheia pacea. Dar acum, la întoarcerea spre Babilon, 
împăratul a fost înştiinţat despre defecţiunea Babiloniei şi 
Mesopotamiei. In timp ce el cantonase la vărsarea Tigrului, 
întreaga populaţie a acestor provincii se răzvrătise împotriva lui; 
cetăţenii din Seleucia de pe Tigru, din Nisibis, chiar din Edessa 
măcelăriră sau alungară garnizoanele din interiorul zidurilor lor 
şi închiseră porţile. Ilmpăratul se văzu nevoit să-şi divizeze 
trupele şi să trimită corpuri de armată împotriva diferitelor 
focare ale răscoalei; în Mesopotamia, una dintre aceste legiuni, 
comandată de Maximus, a fost încercuită şi măcelărită împreună 
cu generalul ei. Împăratul însă rămase stăpîn pe situaţie, 
îndeosebi datorită generalului Lusius Quietus, la origine un şeic 
maur, care se evidenţiase încă din timpul războaielor dacice. 


Seleucia şi Edessa au fost asediate şi incendiate. Deşi soldaţii 
romani nu trecuseră dincolo de graniţa vestică a marelui regat, 
Traian merse pînă acolo încît declară Partia stat vasal roman şi-l 
acordă la Ctesiphon unui partizan al Romei, partul 
Parthamaspates. După aceea, alese pentru întoarcerea în Siria 
acelaşi drum pe care venise; pe parcurs a fost reţinut doar de 
un atac, lipsit de succes, împotriva arabilor de la Hatra, 
reşedinţa regelui curajoaselor triburi din deşertul 
mesopotamian, ale cărui puternice fortificaţii şi măreţe edificii 
impresionează şi astăzi, chiar şi prin ruinele lor. El intenţiona să 
reia războiul în anul următor, să transforme aşadar supunerea 
parţilor într-o realitate. Dar încăierarea din deşertul de la Hatra, 
în care împăratul sexagenar se luptase vitejeşte cu călăreţii 
arabi, urma să fie ultima lui bătălie. El se îmbolnăvi şi muri în 
timpul întoarcerii în patrie (8 august 117), fără să-şi fi desăvirşit 
victoria şi fără să o fi celebrat la Roma; onorurile triumfului i-au 
fost acordate după moarte, el fiind astfel unicul împărat roman 
divinizat care poartă titlul onorific şi ca zeu. 

Traian nu căutase războiul cu parții, ci a fost silit să-l 
accepte; Chosroes a fost cel care a încălcat înţelegerea 
privitoare la Armenia, care fusese, timp de 40 de ani, temelia 
păcii din ţinutul Eufratului. Este de înţeles că parții nu se 
mulţumiră cu această stare de fapt, întrucît continuarea 
dominaţiei clientelare romane asupra Armeniei era un 
permanent imbold pentru răzvrătire; totuşi, trebuie să se 
recunoască realitatea că pe calea urmată pînă atunci nu se 
putea merge mai departe decît mersese Corbulo; renunţarea 
necondiționată la Armenia şi, ca o consecinţă inevitabilă, 
recunoaşterea deplinei egalităţi în drepturi a statului part 
depăşesc orizontul politicii romane, la fel ca abolirea sclaviei sau 
alte idei de neconceput pentru aceste timpuri. Insă, dacă 
această alternativă nu conducea la o pace durabilă, marea 
dilemă a politicii orientale romane putea fi rezolvată doar de 
cealaltă posibilitate - extinderea stăpinirii romane directe pe 
malul stîng al Eufratului. Din această cauză, atit Armenia, cit şi 
Mesopotamia deveniseră acum provincii romane. Nici nu putea 
fi altfel. Transformarea Armeniei dintr-un stat clientelar roman 
cu garnizoane romane într-o provincie romană nu produse 
modificări formale deosebite; parții puteau fi alungaţi din 
Armenia doar dacă pierdeau stăpînirea asupra ținuturilor vecine; 


şi, înainte de toate, în Mesopotamia pe jumătate grecească atit 
stăpînirea, cît şi constituţia provincială romană găseau un teren 
mult mai propice decît în Armenia întru totul orientală. Se 
adăugară şi alte aprecieri. Granița vamală romană din Siria era 
nesatisfăcătoare, iar preluarea integrală a circulaţiei 
internaţionale din marile antrepozite ale Siriei spre Eufrat şi 
Tigru prezenta un cîştig substanţial pentru statul roman; de 
altfel, Traian trecu imediat la instituirea noilor taxe vamale de 
pe Eufrat şi Tigru. Şi din punct de vedere militar, graniţa Tigrului 
putea fi apărată mai uşor decit cea stabilită cîndva la marginea 
deşertului sirian şi de-a lungul Eufratului. Corolare ale aceleiaşi 
idei sînt şi transformarea ținutului Adiabene de dincolo de Tigru 
în provincie romană, Armenia devenind astfel o provincie 
îndepărtată de graniţa propriu-zisă a imperiului, şi 
transformarea regatului part însuşi într-un stat clientelar roman. 
Prin acestea nu putem nega că, în cazul politicii de cucerire, 
consecinţa este o justificare de valoare îndoielnică şi că, în felul 
său, Traian a cedat în această expediţie prea mult dorinţei 
succesului van, depăşind limita rezonabilă; însă l-am nedreptăţi 
dacă acţiunile sale din Orient ar fi atribuite poftei oarbe de 
cuceriri. El făcu ceea ce ar fi făcut şi Caesar dacă ar fi trăit. 
Politica sa nu este altceva decit cealaltă faţetă a politicii 
oamenilor de stat ai lui Nero, ele fiind pe cît de opuse, pe atit de 
consecvente şi justificate. Epocile ulterioare au îndreptăţit nu 
atit politica renunţării, cît mai ales pe cea a cuceririi. 

Bineînţeles, pentru moment situaţia era cu totul alta. 
Cuceririle orientale ale lui Traian străbat amurgul Imperiului 
Roman ca nişte fulgere, însă, asemenea acestora, nu aduc o 
nouă dimineaţă. Urmaşul său a trebuit să aleagă între 
desăvirşirea şi abandonarea supunerii  parţilor. Lărgirea 
graniţelor în toate direcţiile nu putea fi realizată fără o creştere 
însemnată a armatei şi a bugetului, iar întărirea imperiului prin 
mutarea centrului de greutate spre Orient, devenită astfel 
inevitabilă, trebuia să dea de gindit. Ca urmare, Hadrian şi Pius 
reveniră întru totul pe făgaşul epocii imperiale timpurii. Hadrian 
renunţă la Pharthamaspates, regele clientelar roman al Patriei, 
şi-l despăgubi într-un fel. El evacuă provinciile Asiria şi 
Mesopotamia şi le retrocedă fostului lor stăpîn. De asemenea, i- 
o trimise înapoi pe fiica prizonieră; însă chiar şi paşnicul Pius 
refuză să le înapoieze parţilor tronul de aur de la Ctesiphon, 


semnul durabil al victoriei cîştigate. Atit Hadrian, cît şi Pius se 
străduiră să întreţină relaţii de pace şi de prietenie cu vecinul şi 
în nici o altă perioadă relaţiile dintre antrepozitele romane de la 
graniţa de est a Siriei şi oraşele comerciale de pe Eufrat nu par 
să fi fost mai intense decit în această epocă. Armenia îşi încetă 
de asemenea existenţa ca provincie romană şi reveni la vechea 
ei poziţie de stat clientelar roman şi secundogenitură partică. În 
relaţii de dependenţă rămaseră de asemenea principii albanilor 
şi iberilor de la poalele Caucazului şi numeroşii dinaşti mici din 
colţul sud-estic al Mării Negre. Garnizoanele romane staţionau 
nu numai pe coastă, la Apsaros şi pe Phasis, ci, în timpul lui 
Commodus, sînt atestate chiar şi în Armenia, în apropiere de 
Artaxata; din punct de vedere militar, toate aceste state 
aparţineau districtului comandantului din Cappadocia. Însă 
această suzeranitate, în general imprecis conturată, pare să fi 
fost exercitată, îndeosebi de către Hadrian, într-o manieră care 
se apropia mai mult de un drept de protecţie decit de o 
supunere reală şi cel puţin principii mai puternici acționau de 
fapt după bunul lor plac. Interesul comun al respingerii 
atacurilor sălbaticelor triburi caucaziene, menţionat mai sus, s-a 
manifestat în această epocă şi mai pregnant şi a servit evident 
ca element de legătură între romani şi parți. Se pare că, în acord 
cu Pharasmanes al Il-lea, regele iberilor, căruia i-ar fi revenit 
obligaţia închiderii trecătorii Caucazului, alanii au invadat 
ţinuturile sudice, spre sfîrşitul domniei lui Hadrian, jefuind nu 
numai teritoriul albanilor şi al armenilor, ci şi provincia partică 
Media şi cea romană Cappadocia. Chiar dacă atunci nu s-a ajuns 
la o campanie conjugată, barbarii întorcîndu-se în parte datorită 
aurului regelui part Vologasos al Ill-lea, în parte datorită 
mobilizării armatei capadociene ordonate de romani, interesele 
erau totuşi identice şi acuzaţia lui Pharasmanes al lberiei trimisă 
de parți la Roma dovedeşte consensul dintre cele două mari 
puteri. 

Tulburările statu-quoului au fost provocate iarăşi de parți. 
Suzeranitatea romanilor asupra Armeniei a jucat în istorie un rol 
similar cu cea a imperiului german asupra Italiei; oricît de lipsită 
de conţinut ar fi fost, ea era resimţită veşnic ca un abuz şi 
implica pericolul de război in nuce. Conflictul ameninţă să 
izbucnească încă din timpul lui Hadrian; însă împăratul reuşi să 
salveze pacea printr-o întrevedere personală cu principele part. 


Sub Pius, invazia parţilor în Armenia păru din nou iminentă; la 
început, deconsilierea sa serioasă a fost încununată de succes. 
Dar în ultima perioadă a guvernării sale chiar şi cel mai paşnic 
dintre împărați, care prefera să cruţe viaţa unui cetăţean decit 
să ucidă 1.000 de inamici, trebuia să se aştepte la un atac şi să 
întărească armatele Orientului. Abia murise împăratul (161), 
cînd furtuna de mult prevestită se dezlănţui. La porunca regelui 
Vologasos al IV-lea, generalul persan Chosroes pătrunse în 
Armenia şi-l întronă aici pe prinţul arsacid Pakoros. Guvernatorul 
Cappadociei, Severianus, se achită de obligaţiile ce-i reveneau 
şi, la rîndul său, conduse trupele romane dincolo de Eufrat. 
Armatele se întîlniră la Elegeia, tocmai acolo unde, cu o 
generaţie în urmă, regele Parthomasiris, aşezat tot de parți pe 
tronul armean, se umilise în zadar înaintea lui Traian; armata 
romană a fost nu numai înfrîntă, ci nimicită după o luptă ce 
durase trei zile. Precum Varus odinioară, nefericitul general se 
sinucise. Orientalii victorioşi nu se mulţumiră cu ocuparea 
Armeniei, ci traversară Eufratul şi pătrunseră în Siria; armata 
staționată aici a fost învinsă, romanii îndoindu-se de fidelitatea 
sirienilor. Guvernul roman nu avu de ales. Întrucît trupele 
romane din Orient dădură dovadă, şi de data aceasta, de 
combativitate redusă, fiind, în plus, slăbite şi demoralizate în 
urma înfrîngerii, împăratul trimise aici noi legiuni din Occident, 
pînă şi de pe Rin, şi ordonă recrutări chiar şi Italia. Lucius Verus, 
unul dintre Împărații ajunşi cu puţin timp în urmă la guvernare, 
se deplasă personal în Orient pentru a prelua comanda 
supremă. Nefiind războinic şi nici măcar leal, el nu făcu faţă 
sarcinii încredințate, iar faptele sale din Orient nu se evidenţiază 
decit prin căsătoria încheiată aici cu nepoata sa şi prin 
entuziasmul său pentru teatru, luat în deridere chiar şi de 
antiohieni; dar cauza Romei a fost apărată cu cea mai multă 
conştiinciozitate de guvernatorii Cappadociei şi Siriei, în primul 
caz, la început Statius Priscus, mai tîrziu Martius Verus, în cel 
de-al doilea Avidius Cassius, cei mai buni generali din această 
epocă. Înainte de încleştarea armatelor, romanii au oferit încă o 
dată pacea; Marcus ar fi evitat cu dragă inimă dificilul război. 
Vologasos a respins categoric propunerile moderate, dar de 
această dată vecinul doritor de pace se dovedi mai puternic. 
Armenia a fost reciştigată imediat; Priscus cuceri şi distruse 
capitala Artaxata în anul 163. În apropierea ei, romanii 


construiră noua capitală a ţării, Kainepolis, în armeană Nor- 
Khalakh sau Valarşapat (Eemiadzin), primind o puternică 
garnizoană. In anul următor, locul lui Pakoros a fost luat de 
Sohaemos, prin naştere Arsacid, dar supus şi senator roman, 
numit rege al Armeniei Mari. De drept, situaţia din Armenia nu s- 
a schimbat, iar legăturile cu Roma au fost strînse şi mai mult. 
Luptele din Siria şi Mesopotamia au fost mai serioase. 
Parţii apărară cu dirzenie linia Eufratului; după o bătălie viu 
disputată de pe malul drept, la Sura, romanii cuceriră fortăreaţa 
Nikephorion (Rakka) de pe malul stîng. Lupte şi mai violente s- 
au dat la vadul Eufratului de la Zeugma; dar, după bătălia 
decisivă de la Europos (Djerabis, la sud de Biredjik), romanii 
învinseră şi în această regiune. La rîndul lor, pătrunseră acum în 
Mesopotamia. A fost asediată Edessa, în apropierea ei fiind 
cucerită Dausara; romanii apărură sub zidurile oraşului Nisibis, 
iar generalul part se salvă ajungind înot pe malul celălalt al 
Tigrului. Dinspre Mesopotamia, romanii ar fi putut să înceapă 
marşul împotriva  Babiloniei. Unii dintre satrapi părăsiră 
stindardele Marelui Rege înfrînt; Seleucia, marea capitală a 
elenilor de pe Eufrat, le deschise romanilor porţile de bunăvoie, 
însă mai tirziu aceştia o incendiară, întrucît cetăţenii au fost 
acuzaţi, pe drept sau pe nedrept, de a se fi înţeles cu inamicul. 
Ei cuceriră şi distruseră şi oraşul Ctesiphon, capitala parţilor; pe 
bună dreptate, senatul i-a putut saluta pe cei doi împărați la 
începutul anului 165 ca marii învingători ai parţilor. În cursul 
campaniei din acest an, Cassius pătrunse chiar pînă în Media, 
însă ciuma izbucnită în aceste ţinuturi decimă trupele şi le sili să 
se replieze, grăbind probabil şi încheierea păcii. Rezultatul 
războiului a fost cedarea regiunilor vestice din Mesopotamia: 
principii de la Edessa şi Osrhoene intrară în clientela romană, iar 
oraşul Carrhae, de mult tributar spiritualităţii elene, deveni un 
oraş liber sub protecţie romană. Luîndu-se în considerare mai 
ales succesul deplin al războiului, creşterea teritorială era 
neînsemnată, dar importantă, deoarece romanii se stabiliră pe 
malul stîng al Eufratului. Celelalte ţinuturi ocupate le-au fost 
retrocedate parţilor, restabilindu-se starea de lucruri. Se renunţă 
aşadar, în general, la politica prevăzătoare a lui Hadrian şi se 
reluă calea lui Traian. Această realitate este cu atit mai 
semnificativă cu cît guvernarea lui Marcus nu poate fi acuzată 
de ambiţie şi dorinţă de mărire; acţiunile întreprinse în timpul ei 


erau dictate de împrejurări şi nu depăşeau măsura. 

Mai hotărît, dar pe aceeaşi cale păşi şi împăratul Severus. 
Anul celor trei împărați din această perioadă duse la războiul 
dintre legiunile Occidentului şi cele ale Orientului, acestea din 
urmă fiind înfrînte, împreună cu Pescennius Niger. Fireşte, 
principii clientelari romani ai Orientului, ca şi regele parţilor, 
Vologasos al V-lea, fiul lui Sanatrukios, îl recunoscuseră pe 
Niger, oferindu-i chiar trupele lor; la început acesta le refuză 
politicos, dar, cînd cauza sa luă o întorsătură nefavorabilă, apelă 
la ajutorul lor. Precauţi, aproape nici unul dintre vasalii romani, 
îndeosebi cel al Armeniei, nu dădură curs cererii; doar Abgaros, 
principele de la Edessa, trimise contingentul cerut. Parţii 
promiseră ajutor, care sosi cel puţin din districtele învecinate: 
din partea principelui Barsemias al Hatrei, din deşertul 
mesopotamian, şi, de dincolo de Tigru, din partea satrapului din 
Adiabene. Aceşti străini nu numai că au rămas în Mesopotamia 
şi după moartea lui Niger (194), ci chiar au cerut retragerea 
garnizoanelor romane staționate aici şi retrocedarea acestui 
tinut. Drept urmare, Severus pătrunse în Mesopotamia şi ocupă 
întregul ţinut, întins şi important. Dinspre Nisibis a fost 
organizată o expediţie împotriva principelui arab de la Hatra, 
care nu se termină însă cu ocuparea puternicului oraş; generalii 
lui Severus nu reuşiră să se impună nici dincolo de Tigru, în faţa 
satrapului de la Adiabene. Mesopotamia - cu alte cuvinte, 
întregul ţinut dintre Eufrat şi Tigru, pînă la rîul Chaboras - 
deveni însă provincie romană şi primi două legiuni nou-create cu 
ocazia acestei lărgiri teritoriale. Principatul Edessa rămase un 
ţinut supus clientelei romane, nemaifiind însă acum regiune de 
graniţă, ci înconjurat de teritorii ale imperiului. Impunătorul oraş 
fortificat Nisibis deveni capitala noii provincii şi sediul 
guvernatorului; de atunci purtă numele împăratului, fiind 
organizat ca o colonie romană. După ce regatul part pierduse 
aşadar un ţinut important şi se folosise forţa armată împotriva a 
doi satrapi dependenţi de acest stat, Marele Rege îşi puse 
trupele în mişcare pentru a-i înfrunta pe romani. Severus oferi 
pacea şi cedă o parte a Armeniei în schimbul Mesopotamiei. 
Însă prin aceasta confruntarea armată a fost doar amiînată. 
Îndată ce Severus plecă spre Occident, unde prezenţa lui 
devenise necesară din cauza complicaţiilor cu coregentul său, 
parții încălcară înţelegerea şi pătrunseră în Mesopotamia; îl 


alungară pe principele de la Osrhoene, ocupară ţinutul, 
asediindu-l la Nisibis pe guvernatorul Laetus, unul dintre cei mai 
talentaţi militari ai vremii sale. El se găsea în mare pericol cînd 
Severus, înfringîndu-l pe Albinus în anul 198, reveni în Orient. 
Cu aceasta norocul armelor se schimbă. Parţii se retraseră şi 
Severus trecu, la rîndul lui, la ofensivă. El pătrunse în Babilonia 
şi cuceri Seleucia şi Ctesiphon; însoţit de cîţiva călăreţi, regele 
part reuşi să fugă; tezaurul regal a căzut în mîinile învingătorilor, 
capitala partă a fost abandonată jafului soldaţilor romani, peste 
100.000 de prizonieri ajungînd în tirgurile romane de sclavi. 
Bineînţeles, arabii din Hatra se apărară mai bine decit statul 
part; pe durata unui dublu asediu, Severus încercă în zadar să 
cucerească cetatea deşertului. Dar succesul celor două expediţii 
din anii 198 şi 199 era aproape deplin. Armenia pierdu poziţia 
intermediară, deţinută pînă atunci, prin instituirea provinciei 
Mesopotamia şi a marelui comandament plasat în această 
regiune; situaţia ei nu trebuia să fie modificată, iar înglobarea 
formală putea fi abandonată. Ţinutul îşi păstră aşadar propriile 
trupe, iar mai tirziu guvernul imperial a plătit pentru acestea 
chiar o contribuţie din tezaurul de stat. 

Evoluţia ulterioară a relaţiilor de la graniţă a fost 
condiţionată de ordinea internă din cele două imperii. Dacă 
dinastia lui Nerva şi cea a lui Severus au reprezentat 
superioritatea monarhiei romane relativ stabile faţă de statul 
part, deseori dezbinat de războiul civil şi de luptele pentru tron, 
situaţia s-a schimbat odată cu moartea lui Severus şi, timp de 
aproape un secol, imperiul occidental a fost guvernat în general 
de regenţi mizerabili şi efemeri, care oscilau întotdeauna, faţă 
de străini, între semeţie şi slăbiciune. Aşadar, în timp ce talerul 
Occidentului cobori, se înălţă cel al Orientului. La cîţiva ani după 
moartea lui Severus (211), în Iran se iscă o revoluţie care, spre 
deosebire de crizele anterioare, nu numai că-l răsturnă pe 
regentul guvernant şi-i înlocui pe degeneraţii Arsacizi cu o altă 
dinastie, ci dădu avînt elementelor naţionale şi religioase. Locul 
civilizaţiei hibride a statului part, pătrunsă de elenism, a fost 
luat de sistemul politic, de credinţa, obiceiurile şi principii acelui 
ţinut, care făuriseră vechiul regat persan; aici se păstraseră nu 
numai mormintele lui Darius şi Xerxes după apariţia dinastiei 
parte, ci şi germenii renaşterii poporului. Prin afirmarea dinastiei 
Sasanizilor se înfăptui restaurarea marii regalităţi persane 


anihilate de către Alexandru. Înainte de a continua cu evoluţia 
relaţiilor romano-parte din Orient, să aruncăm o privire asupra 
acestei noi structuri. 

Mai sus am afirmat deja că, deşi meritul de a fi sustras 
lranul influenţei elenismului îi revine practic dinastiei parte, 
națiunea o considera totuşi, într-un fel, ilegitimă. Istoriografia 
oficială a Sasanizilor relatează că Artahşatr, sau Ardaşir în 
persana nouă, ar fi apărut pentru a răzbuna sîngele lui Dara, 
ucis de Alexandru, şi pentru a reinstaura stăpînirea familiei 
legitime, pe care dorea s-o organizeze conform exemplului 
strămoşilor săi, aşadar înainte de viceregi. Această legendă 
conţine mult adevăr. Dinastia care-şi luă numele de la Sasan, 
bunicul lui Ardaşir, nu este alta decit cea regală a ținutului 
persan; tatăl lui Ardaşir, Papak sau Pabek, şi un lung şir de 
strămoşi ai săi purtaseră sceptrul sub suzeranitatea Arsacizilor 
în această regiune de baştină a naţiunii iraniene, avuseseră 
reşedinţa la lIstachr, în apropiere de vechiul Persepolis, şi 
bătuseră monedele în limba şi scrierea iraniană şi cu însemnele 
sacre ale religiei naţionale persane. Dimpotrivă, Marii Regi îşi 
aveau reşedinţa în ţinutul de graniţă pe jumătate grecesc şi 
emiteau monedele în limba şi scrierea greacă. Structura 
fundamentală a sistemului politic iranian, cea a marii regalităţi 
supraordonate viceregilor, nu era diferită sub cele două dinastii, 
aşa cum nici Imperiul Roman de Națiune Germanică n-a fost 
guvernat altfel sub împărații suabi decît sub cei saxoni. 
Versiunea oficială desemnează epoca Arsacizilor ca una a 
viceregilor şi-l numeşte pe Ardaşir primul conducător unic al 
întregului Iran după ultimul Darius, întrucît în vechiul regat 
persan ţinutul Persiei se raporta la celelalte regiuni, deci şi la 
parți, precum Italia la provincii în statul roman, persanul 
contestindu-i partului legitimitatea marii regalităţi, legată de 
drept de ţinutul său. Tradiţia este lacunară în privinţa 
proporţiilor regatului Sasanizilor în comparaţie cu cel al 
Arsacizilor. Din perioada în care noua dinastie se consolidase, 
provinciile din Occident au rămas necondiţionat supuse şi, după 
cum vom vedea, revendicările ei faţă de romani depăşeau cu 
mult pretenţiile Arsacizilor. Însă nu putem determina orizontul 
oriental al stăpinirii sasanide şi nici perioada în care s-a extins 
pînă pe Oxus, considerat mai tîrziu drept graniţă legitimă între 
Iran şi Turan. 


Instaurarea noii dinastii nu a provocat schimbări de 
principiu în sistemul de stat al Iranului. Titulatura primului rege 
sasanid, aceeaşi în toate cele trei limbi în care este înscrisă în 
relieful de pe stinca de la Nakşi-Rustam, „Slujitorul lui Mazda 
zeul Artaxares, Rege al regilor arienilor, de natură divină” 
(Mâoyaovoc Oedc Aprasâpnc Baotevc Baotituv Aplavây x 
yévovç Oed»v), este de fapt cea a Arsacizilor, cu deosebirea că 
aici, precum în străvechea titulatură regală, se evidenţiază 
națiunea iraniană şi zeul autohton. Era o operă şi o victorie ale 
reacției naţionale faptul că locul unei dinastii practic străine, 
doar naţionalizate, a fost luat de una stabilită în Persia; însă 
forţa împrejurărilor impuse consecinţelor acestei modificări 
bariere insurmontabile. Nominal, Persepolis sau, cu noul nume, 
Istachr devine iarăşi capitala regatului şi remarcabilele imagini 
gravate pe acelaşi perete stîncos alături de cele similare ale lui 
Darius, ca şi inscripţiile, şi mai remarcabile, tocmai amintite, 
vestesc faima lui Ardaşir şi a lui Şapur; dar regatul n-a putut fi 
administrat din această localitate îndepărtată, iar centrul 
administrativ rămase în continuare Ctesiphon. Noua guvernare 
persană nu preluă prerogativele juridice ale perşilor, din epoca 
Ahemenizilor; dacă Darius se numise „persan, fiul unui persan, 
arian dintr-un trib arian”, Ardaşir se denumi, cum am văzut, 
doar rege al arienilor. Nu ştim dacă marile ginţi au primit noi 
elemente persane, în afara celei regale; cert este că au fost 
păstrate mai multe dintre ele - de exemplu, Carenae şi Surenae. 
Ele au fost exclusiv persane doar în timpul Ahemenizilor, nu şi în 
vremea Sasanizilor. Nici sub raport religios nu interveni vreo 
modificare propriu-zisă; însă sub Marii Regi persani credinţa şi 
preoţii dobîndiră o putere neîntilnită sub cei parți. Se prea poate 
ca religia Mazda să fi fost regenerată prin vrajba creată de dubla 
propagandă a unor culte împotriva Iranului: budismul dinspre 
Orient şi credinţa iudeo-creştină dinspre vest. Tradiţia afirmă că 
fondatorul noii dinastii, Ardaşir, era un zelos adorator al focului, 
fiind el însuşi consacrat ca preot; de aceea, se spune în 
continuare, starea magilor deveni de atunci influentă şi cu 
autoritate, în timp ce înainte ea nu se bucurase nicidecum de 
asemenea onoare şi libertate, fiind mai degrabă discreditată de 
către potentaţi. „De atunci perşii îi cinstesc şi îi venerează pe 
toţi preoții; treburile publice sînt reglementate conform 
sfaturilor şi oracolelor lor; ei supraveghează şi judecă orice 


contract şi orice litigiu, iar perşii acordă valabilitate şi legalitate 
doar deciziilor confirmate de un preot.” Drept urmare, întîlnim o 
structurare a administraţiei religioase care aminteşte de poziţia 
papei şi a episcopilor alături de împărat şi de principi. Fiecare 
district este subordonat unui mag superior (Magupat, „Stăpîn al 
magilor”, în persana nouă Mobedh) şi, la rîndul lor, toţi aceştia 
„Celui mai mare dintre magii superiori” (Mobeadhan - Mobeah), 
replica „Regelui regilor”; el este acela care-l încoronează pe 
rege. Efectele acestei teocraţii nu întirziară să apară; e 
adevărat, spiritualitatea persană a excelat întotdeauna prin 
ritualul rigid, normele înguste despre vină şi ispăşire, ştiinţa 
care a degenerat într-un confuz cod de oracole şi în scamatorie, 
dar ele au ajuns probabil numai în această epocă la deplina lor 
dezvoltare. 

Elemente ale reacției naţionale se regăsesc şi în folosirea 
limbii şi a obiceiurilor naţionale. Vechea Seleucia, cel mai mare 
oraş grecesc al regatului part, îşi continuă existenţa, dar nu mai 
poartă numele mareşalului grec, ci pe cel al noului ei stăpin, 
Beh - altfel spus, Ardaşir. Deşi deformată şi împinsă pe un loc 
secundar, limba greacă fusese totuşi folosită pînă atunci; odată 
cu naşterea noii dinastii, ea dispare brusc de pe monede şi doar 
în inscripţiile primilor Sasanizi mai apare sub textul în limba 
ţării. Se impune „scrierea partă”, pahlavî, dar ei i se alătură o a 
doua, puţin diferită şi, cum dovedesc monedele, cea veritabil 
oficială, probabil folosită pînă atunci în provincia persană. Ca 
urmare, asemenea Ahemenizilor, cele mai vechi documente ale 
Sasanizilor sînt trilingve, situaţie care corespunde întru cîtva cu 
cea din Evul Mediu german, cînd latina, saxona şi francona au 
fost folosite în paralel. După moartea regelui Sapor | (272), 
bilingvismul dispare şi se impune doar a doua scriere, 
moştenind termenul  pah/avi. Cronologia  Seleucizilor cu 
denumirile lunilor dispare odată cu schimbarea dinastiei; 
conform vechii datini persane, locul lor este luat de anii de 
domnie a regilor şi de numele autohton-persane ale lunilor. 
Insăşi vechea legendă persană este adaptată Persiei noi. „Istoria 
despre Ardaşir, fiul lui Papak”, păstrată pînă astăzi, care-l aduce 
pe acest fiu al unui păstor persan la curtea medică, unde trebuia 
să îndeplinească muncile de jos, devenind ulterior eliberatorul 
poporului său, nu este nimic altceva decit vechea poveste 
despre Kyros, transcrisă doar cu numele noi. O altă carte de 


poveşti a parsilor indieni relatează că regele Iskander Rumi - 
altfel spus, „Alexandru Romanul” - ar fi dat ordin să fie arse 
cărţile sfinte ale lui Zarathustra, ele fiind însă rescrise de piosul 
Ardaviraf la întronarea regelui Ardaşir. Aici romano-elenul se 
opune persanului; cum era şi firesc, legenda l-a uitat pe 
bastardul arsacid. 

In rest, situaţia nu poate să se fi schimbat fundamental. 
Este cert că, îndeosebi din punct de vedere militar, nici armatele 
Sasanizilor nu au fost trupe permanente şi exersate, ci se 
constituiau din contingente formate din bărbaţi în stare să 
poarte armele, datorită renaşterii naţionale pătrunse, ce-i drept, 
de un nou spirit, dar bazată în continuare pe serviciul de 
cavalerie al aristocraților. Nici administraţia n-a fost înlocuită: 
regele destoinic acţiona cu inexorabilă severitate împotriva 
tilharilor, şi a funcţionarilor vinovaţi de extorcări şi, cel puţin în 
comparaţie cu stăpînirea arabă şi turcă de mai tirziu, supuşii 
regatului sasanid se bucurau de bunăstare, iar vistieria statului 
era întotdeauna plină. 

Importantă este însă schimbarea poziţiei noului imperiu 
faţă de cel roman. Arsacizii nu s-au simţit niciodată egali 
cezarilor. Ori de cîte ori cele două state au intrat în contact, pe 
timp de pace sau de război, ca puteri egale, oricît de mult ar fi 
fost pătruns Orientul roman de concepţia dublei mari puteri (p. 
197), statul roman a avut o preeminenţă comparabilă cu cea a 
Imperiului Roman de Națiune Germană, deţinută de acesta din 
urmă multe secole în dezavantajul său. Acte de supunere de 
felul celor ale Marilor Regi parți faţă de Tiberius (p. 218) şi Nero 
(p. 163), fără a fi siliţi de împrejurări, nici nu pot fi concepute în 
sensul opus. Un argument şi mai hotăritor este omiterea baterii 
monedelor de aur. Nu poate fi atribuit hazardului faptul că sub 
guvernarea Arsacizilor n-a fost bătută nici o singură monedă de 
aur, în timp ce chiar primul rege sasanid a recurs la emiterea 
lor; acesta este semnul cel mai palpabil al suveranităţii 
neîngrădite de nici un fel de vasalitate. Fără excepţie, Arsacizii 
respectaseră pretenţia imperiului cezarilor de a fi unicul stat 
care bătea moneda universală, ei înşişi renunţind cu totul la 
monetarii proprii, lăsînd baterea monedelor de argint şi de 
cupru în seama oraşelor sau satrapiilor. Asemenea regelui 
Darius, Sasanizii băteau din nou monedă de aur. Marea 
regalitate a Orientului îşi ceru în sfîrşit drepturile depline; de 


acum încolo, lumea nu le mai aparţinea doar romanilor. Se 
terminase cu smerenia orientalilor şi cu suzeranitatea 
occidentalilor. Drept urmare, locul relaţiilor dintre parți şi 
romani, întotdeauna revenite în matca păcii, este luat, pentru 
multe generaţii, de ostilitatea îndirjită. 

După ce am prezentat noul sistem statal care se va 
înfrunta în curind cu Roma aflată în declin, să reluăm firul 
întrerupt al relatării noastre. Fiul şi succesorul lui Severus, 
Antoninus, nefiind, spre deosebire de tatăl său, războinic şi om 
de stat, ci o caricatură confuză a amîndurora, trebuie să fi nutrit 
intenţia, în măsura în care se poate vorbi de intenţie la 
asemenea personalităţi, de a aduce întregul Orient sub stăpinire 
romană. Nu avu nici o dificultate în a-i aresta pe principii de la 
Osrhoene şi din Armenia convocați la curtea imperială şi a 
declara confiscate teritoriile lor. Însă numai vestea a fost 
suficientă pentru a provoca răscularea Armeniei. Prinţul arsacid 
Tiridates a fost proclamat rege, el apelind la protecţia parţilor. 
Ca urmare, Antoninus se aşeză în fruntea unei însemnate 
armate şi veni în Orient (216) pentru a-i supune pe armeni şi, în 
caz de nevoie, şi pe parți. De la bun început, Tiridates consideră 
cauza sa pierdută, deşi divizia trimisă în Armenia se lovi ulterior 
de o rezistenţă foarte dirză şi se refugie în regatul vecin. 
Romanii cerură extrădarea. Parţii nu erau dispuşi să declanşeze 
războiul din cauza lui, cu atît mai puţin cu cît cei doi fii ai regelui 
Vologasos al V-lea, Vologasos al Vl-lea şi Artabanos, purtau o 
luptă crîncenă pentru tron. La repetarea categorică a pretenţiei 
romanilor, cel dintii se supuse şi-l extrădă pe Tiridates. Dar, 
după aceea, împăratul îi ceru lui Artabanos, recunoscut între 
timp, mîna fiicei sale cu scopul declarat de a obţine regatul prin 
căsătorie şi de a deveni stăpînul Orientului şi Occidentului. 
Respingerea acestei propuneri insolente a fost semnalul care a 
declanşat războiul; romanii îl declarară şi trecură Tigrul. Parţii nu 
erau pregătiţi; fără să li se opună vreo rezistenţă, romanii 
incendiară oraşele şi satele din Adiabene şi, cu mînă nelegiuită, 
distruseră chiar mormintele regale de la Arbela. Însă, prin 
eforturi susţinute, Artabanos reuşi să stringă o uriaşă forţă 
armată, pe care o opuse romanilor în campania următoare 
(primăvara anului 217). Antoninus iernase la Edessa; însă, 
tocmai cînd se pregătea să pornească în această a doua 
campanie, a fost ucis de ofiţerii săi. Urmaşul său, Macrinus, 


desconsiderat şi a cărui guvernare nu era consolidată, pe 
deasupra în fruntea unei armate lipsite de disciplină şi onoare, 
zdruncinată de asasinarea împăratului, s-ar fi spălat pe miini cu 
dragă inimă de războiul provocat din neastimpăr şi care lua 
proporţii îngrijorătoare. El îi trimise regelui part prizonierii şi 
aruncă vina pentru crimele săvirşite asupra predecesorului său. 
Artabanos nu se mulţumi însă doar cu atit; el ceru despăgubiri 
pentru toate pustiirile şi cedarea Mesopotamiei. Astfel, se ajunse 
la lupta de la Nisibis, în care romanii a fost înfrînţi. Parţii au 
oferit totuşi pacea în condiţii relativ favorabile (218), deoarece 
contingentele lor începuseră să se destrame, pe de o parte, şi 
poate sub influenţa aurului roman, pe de alta; Roma plăti o 
apreciabilă despăgubire de război (50.000.000 de denari), dar 
păstră Mesopotamia; Armenia rămase sub stăpînirea lui 
Tiridates, dar acesta deveni clientul romanilor. Vechea familie 
princiară a fost reinstaurată şi la Osrhoene. 

Acesta a fost ultimul tratat de pace încheiat de dinastia 
arsacidă cu Roma. Aproape imediat după încheierea lui şi, 
poate, tocmai din cauza acestui pact, care, în situaţia dată, 
putea fi privit de orientali ca o renuntare la victoriile dobindite, 
acceptată de propriul guvern, se declanşă insurecția care 
transformă statul parţilor într-unul al perşilor. Pînă la dobîndirea 
succesului deplin, conducătorul ei, regele Ardaşir sau Artaxares 
(224-241), se luptă mai mulţi ani cu partizanii vechii dinastii; 
după trei mari bătălii, în ultima căzînd regele Artabanos, Ardaşir 
deveni stăpîn în regatul propriu-zis al parţilor şi putu să 
înainteze în deşertul mesopotamian pentru a-i supune pe arabii 
de la Hatra şi pentru a acţiona de aici împotriva Mesopotamiei 
romane. Dar, aşa cum rezistaseră anterior în faţa invaziei 
romane, curajoşii arabi liberi se apărau acum împotriva perşilor 
de pe puternicele ziduri de apărare, iar Artaxares se văzu nevoit 
să acţioneze mai întîi împotriva Mediei şi Armeniei, unde 
Arsacizii îşi păstraseră guvernarea şi unde se refugiaseră şi fiii 
lui Artabanos. Abia în jurul anului 230 se îndreptă împotriva 
romanilor şi nu numai că le declară război, ci le ceru 
retrocedarea tuturor provinciilor care făcuseră parte din imperiul 
predecesorilor săi Darius şi Xerxes - altfel spus, cedarea întregii 
Asii. Pentru a-şi sublinia cuvintele amenințătoare, el traversă 
Eufratul cu o armată imensă, ocupă Mesopotamia, începu 
asedierea oraşului Nisibis;  călăreţii inamici apărură în 


Cappadocia şi Siria. În aceşti ani, tronul roman era ocupat de 
Severus Alexander, războinic doar cu numele, guvernarea fiind 
deţinută de fapt de mama sa, Mamaea. Insistentele propuneri 
de pace, aproape umilitoare, ale guvernului roman, rămaseră 
lipsite de efect; singura cale era recurgerea la forţa armelor. 
Trupele armatei romane, concentrate din întregul imperiu, au 
fost divizate; sperînd, probabil, să vină în sprijinul partizanilor 
Arsacizilor, aripa stingă se îndreptă spre Armenia şi Media, cea 
dreaptă spre Mesene de la gurile Eufratului şi Tigrului; armata 
principală înaintă împotriva Mesopotamiei. Trupele erau destul 
de numeroase, dar indisciplinate şi lipsite de curaj; chiar un 
ofiţer superior din vremea aceasta afirmă că erau răsfăţate şi nu 
se subordonau, că refuzau să accepte bătălia, îşi ucideau ofiţerii 
şi dezertau în masă. Forţa principală nici nu ajunse dincolo de 
Eufrat, întrucît mama îl convinsese pe împărat că n-ar fi de 
datoria lui să se războiască pentru supuşii săi, ci că, dimpotrivă, 
ei ar trebui să-i aducă lui acest serviciu. Abandonat de împărat 
şi atacat de forţa armată persană principală în cîmp deschis, 
flancul drept a fost nimicit. Ca urmare, împăratul ordonă 
flancului ajuns în Media să se retragă; în cursul retragerii 
hibernale, prin Armenia, acesta suferi pierderi însemnate. 
Retragerea deplorabilă a marii armate orientale spre Antiohia nu 
se termină cu o catastrofă deplină, însăşi Mesopotamia rămînînd 
sub stăpînirea romană, ceea ce nu a fost meritul trupelor 
romane sau al comandanților ei, ci s-a datorat contingentului 
persan obosit de luptă care s-a retras în patrie. Ei se întoarseră 
însă curînd, cu atît mai mult cu cît generalii romani şi guvernul 
de la Roma începură să se lupte pentru tronul roman la scurt 
timp după uciderea ultimului descendent al dinastiei severiene, 
lăsînd aşadar afacerile externe în seama inamicilor. În timpul lui 
Maximinus (235-238), Mesopotamia romană ajunse sub 
stăpînirea lui Ardaşir, iar perşii se pregătiră pentru o nouă 
traversare a Eufratului. După ce tulburările interne se liniştiră 
întru cîtva, stăpînul de netăgăduit al imperiului deveni Gordian 
al III-lea, un copil încă, sub protecţia comandamentului Romei şi, 
curînd după aceea, a socrului său, Furius Timesitheus. Perşilor li 
se adresă declaraţia de război în mod solemn; în anul 242, în 
Mesopotamia pătrunse o mare armată romană comandată 
personal de împărat sau, mai degrabă, de socrul său. Expediția 
debută cu un succes deplin; Carrhae a fost recucerită, armata 


regelui persan Sapur sau Sapor (anii de domnie 241-272), care-i 
succedase de curind tatălui său, Ardaşir, a fost înfrintă la 
Resaina, între Carrhae şi Nisibis, în urma victoriei fiind ocupată 
şi aceasta din urmă. Întreaga Mesopotamie fusese recucerită; se 
luă hotărîrea de a mărşălui spre Eufrat, pentru a continua 
expediţia de-a lungul acestuia, împotriva capitalei inamice 
Ctesiphon. Din nefericire, Timesitheus a murit, iar urmaşul său, 
Marcus lulius Philippus, un arab din Trahonitida, profită de 
ocazie pentru a-l înlătura pe tînărul împărat. Se spune că, din 
cauza dispozițiilor date de Philippus, soldaţii, după ce 
încheiaseră  dificilul marş prin valea rîului Chaboras pînă pe 
Eufrat, nu găsiră proviziile şi rezervele la Kirkesion, la confluenţa 
dintre Chaboras şi Eufrat, şi-l acuzară pe împărat. Totuşi, s-a 
ordonat marşul în direcţia Ctesiphon; dar deja în cursul primei 
opriri de la Zaitha (puţin în aval de Mejadîn) un număr de soldaţi 
din gardă răzvrătiți îl uciseră pe împărat (primăvara sau vara 
anului 244) şi-l proclamară în locul lui pe Philippus ca Augustus. 
Noul împărat cedă dorințelor soldaţilor sau, cel puţin, ale celor 
din gardă şi nu numai că abandonă proiectata expediţie 
împotriva Ctesiphonului, ci conduse îndată trupele spre Italia. 
Învoirea o obţinu din partea inamicului înfrînt prin cedarea 
Mesopotamiei şi Armeniei, aşadar a graniţei Eufratului. Această 
pace stîrni însă o asemenea îndirjire, încît împăratul nu îndrăzni 
să-i dea curs şi nu retrase garnizoanele din provinciile cedate. 
Faptul că perşii nu ripostară oglindeşte puterea de care 
dispuneau în acel moment. Ultimele energii ale imperiului nu se 
consumaseră în luptele cu orientalii, ci din cauza goților, a 
ciumei care a biîntuit timp de 15 ani şi a vrajbei dintre generalii 
care-şi disputau coroana. 

În aceste împrejurări în care Orientul roman trebuia să 
recurgă la propriile forţe în încleştarea cu cel persan, este 
indicat să ne referim la un stat remarcabil, creat prin şi pentru 
comerţul prin deşert, care, pentru scurt timp, a preluat în istoria 
politică un rol de prim rang. Oaza Palmyra, în limba autohtonă 
Thadmor, se găseşte la jumătatea distanţei dintre Damasc şi 
Eufrat. Ea este importantă doar ca staţie intermediară între 
ţinutul  Eufratului şi Marea Mediterană, ciştigind această 
importanţă doar tirziu şi pierzind-o de timpuriu, aşa încît epoca 
de înflorire a Palmyrei coincide aproximativ cu perioada pe care 
o descriem acum. Tradiţia nu ne informează despre evoluţia 


oraşului. Prima menţiune datează din timpul şederii lui Antonius 
în Siria din anul 713 (41), el încercînd zadarnic să cucerească 
bogăţiile lui; nici chiar monumentele descoperite în acest loc - 
cea dintii inscripţie palmireană databilă este din anul 745 (9) - 
probabil că nu aparţin unor epoci cu mult anterioare. Foarte 
posibil, înflorirea lui coincide cu stabilirea romanilor în regiunea 
de coastă a Siriei. Atît timp cît nabateii şi oraşele din ţinutul 
Osrhoene nu se aflau sub directa stăpiînire romană, occidentalii 
aveau tot interesul să stabilească o altă legătură directă cu 
Eufratul, iar aceasta trecea necondiţionat prin Palmyra. Ea nu 
este o colonie romană; Antonius se servi de neutralitatea 
comercianților, mijlocitori ai comerţului dintre cele două mari 
state, ca pretext pentru expediţia amintită, iar călăreţii se 
întoarseră cu mîinile goale, lovindu-se de linia de arcaşi pe care 
palmireenii o opuseră atacatorilor. Oraşul trebuie să fi fost inclus 
în imperiu încă din epoca imperiului timpuriu, întrucît 
reglementările fiscale stabilite de Germanicus şi Corbulo au fost 
aplicate şi Palmyrei; într-o inscripţie din anul 80 întîlnim aici o 
gintă claudiană; din vremea lui Hadrian, oraşul se intitulează 
Hadriana Palmyra, iar în secolul al Ill-lea se numeşte chiar 
colonie. 

Însă supunerea palmireenilor faţă de imperiu era de altă 
natură decit cea obişnuită şi se apropia întru cîtva de relaţia 
clientelară a regatelor dependente Incă din timpul lui Vespasian, 
Palmyra este calificată ca un ţinut intermediar dintre cele două 
mari puteri, iar cu ocazia fiecărei confruntări dintre romani şi 
parți se punea întrebarea ce politică vor adopta palmireenii. 
Secretul acestei poziţii privilegiate trebuie căutat în relaţiile de 
graniţă şi în măsurile luate pentru apărarea ei. În măsura în care 
erau staționate pe Eufrat, trupele siriene au avut poziţia-cheie la 
Zeugma, în faţa localităţii Biredjik, la marele vad al Eufratului. 
Între ţinutul aflat sub directa stăpînire romană şi cel partic, mai 
în aval, se intercalează teritoriul Palmyrei, care se întinde pînă 
la Eufrat, incluzînd următorul loc important de trecere de la 
Sura, în faţa oraşului mesopotamian Nikephorion (mai tîrziu 
Kallinikon, astăzi er-Rakka). Este aproape sigur că apărarea 
acestei importante fortărețe de graniţă, ca şi asigurarea 
drumului prin deşert dintre Eufrat şi Palmyra, probabil şi o parte 
a celui dintre Palmyra şi Damasc, să fi fost încredinţată 
comunităţii Palmyra, ca urmare ea fiind îndreptăţită şi obligată 


să ia măsurile militare cerute de această misiune destul de 
însemnată. Ce-i drept, mai tirziu, trupele imperiale au fost 
cantonate mai aproape de Palmyra, una dintre legiunile siriene 
fiind dislocată la Danava, între Palmyra şi Damasc, iar cea arabă 
la Bostra. Mai mult, după unificarea Mesopotamiei cu imperiul, 
înfăptuită de Severus, aici ambele maluri ale Eufratului intrară 
sub stăpînirea romană, teritoriul roman de pe Eufrat 
nemaisfiîrşindu-se la Sura, ci la Kirkesion, la vărsarea lui 
Chaboras în Eufrat, în amonte de Mejâdin. Tot atunci, 
Mesopotamia a fost înzestrată cu numeroase trupe imperiale. 
Legiunile mesopotamiene staţionau însă de-a lungul marelui 
drum septentrional, la Resaina şi Nisibis, şi, în ciuda trupelor 
siriene şi arabe, colaborarea celor palmireene nu deveni 
dispensabilă. Se prea poate ca protecţia Kirkesionului şi a 
acestei porţiuni a malului Eufratului să fi fost încredinţată tocmai 
palmireenilor. Abia după prăbuşirea Palmyrei şi, probabil, în 
locul ei, Dioclețian transformă localitatea Kirkesion în puternica 
fortăreață care de atunci servi drept punct de sprijin al apărării 
de graniţă. 

Mărturii despre această poziţie privilegiată a Palmyrei pot 
fi găsite şi în cadrul instituţiilor. Absența numelui împăratului de 
pe monedele palmireene nu i se datorează, ce-i drept, întrucît 
comunitatea a emis aproape numai monede divizionare de mică 
valoare. Mai evidentă este însă tratarea limbii. Palmyra este 
exceptată de la regula respectată de romani, aproape 
întotdeauna cu stricteţe, de a permite pe teritoriul roman 
propriu-zis doar folosirea celor două limbi oficiale. Atît timp cit a 
existat oraşul, limba folosită în restul Siriei şi, de asemenea, în 
ludeea după perioada exilului, în relaţiile particulare, însă numai 
în acestea, s-a menţinut şi în relaţiile publice. Nu pot fi atestate 
deosebiri fundamentale între siriana palmireană şi cea din 
ţinuturile amintite; numele proprii, cu forme frecvent arabe sau 
iudaice, chiar persane, dovedesc puternicul amestec de 
populaţii şi numeroasele cuvinte împrumutate din greacă şi 
latină, influenţa occidentalilor. Abia mai tirziu s-a statornicit 
regula de a adăuga textului sirian şi unul grecesc care, conform 
hotărîrii sfatului comunităţii palmireene din anul 137, îl urma pe 
cel palmirean, iar mai apoi îl preceda; însă inscripţiile unor 
palmireeni înnăscuţi redactate doar în greacă sînt o excepţie 
rară. Chiar în inscripţiile votive pe care palmireenii le-au dedicat 


divinităţilor lor indigene la Roma şi în inscripţiile funerare ale 
soldaţilor palmireeni decedați în Africa sau Britania se adaugă 
formularea palmireeană. Şi la Palmyra, ca în întregul imperiu, 
datarea se făcea în funcţie de anul roman, dar denumirile lunilor 
nu erau cele macedonene, receptate oficial în Siria romană, ci 
cele utilizate aici cel puţin de evrei în relaţiile publice şi de 
triburile aramaice aflate sub stăpinire asiriană şi, mai tîrziu, 
persanăl. 

Sistemul municipal a fost structurat în principal conform 
modelului grecesc din Imperiul Roman; de cele mai multe ori, 
textele palmireene împrumută denumirile pentru magistrați şi 
consilii, chiar şi pe cele din colonii, din limbile oficiale ale 
imperiului. Însă districtul păstră şi în administraţie o libertate 
mai mare decit cea acordată de obicei comunităţilor urbane. 
Alături de magistraţii urbani, oraşul Palmyra era condus, cel 
puţin începînd cu secolul al Ill-lea, de un „căpitan” special de 
rang senatorial, desemnat de romani, dar din rîndul celei mai 
nobile familii a locului. În realitate, Septimios Hairanes, fiul lui 
Odaenathos, era un principe al palmireenilor, aflat faţă de 
legatul Siriei în aceleaşi relaţii de dependenţă ca principii 
clientelari faţă de guvernatorii imperiali vecini. Ciîţiva ani mai 
tirziu, îl găsim pe fiul său Septimios Odaenathos în aceeaşi 
poziţie de principe ereditar, chiar mai mare în rang decit tatăl 
său. În acelaşi sens, Palmyra forma un district vamal separat, în 
care vămile nu erau arendate de către stat, ci de către 
comunitate. g 

Importanţa Palmyrei se baza pe circulaţia caravanelor. In 
inscripţii conducătorii caravanelor (ovvo6iapxau) care plecau din 
Palmyra spre marile antrepozite de pe Eufrat - Vologasias, 
amintita aşezare fondată de parți în apropierea vechiului 
Babilon, şi Forath sau Charax Spasinu, oraşe gemene în 
apropierea vărsării fluviului în Golful Persic - apar drept cei mai 
distinşi cetăţeni ai oraşului, deţinind nu doar magistraturi în 
patria lor, ci, în parte, şi magistraturi imperiale. Marii 
comercianţi (&pxEumopoi) şi breasla aurarilor şi argintarilor 
vorbesc despre importanţa oraşului pentru comerţ şi fabricaţie, 
bunăstarea lui fiind atestată de temple şi lungile portice ale 
halelor urbane păstrate pînă astăzi, ca şi de nenumăratele 
monumente funerare bogat ornamentate. Clima nu era 
favorabilă cultivării pămîntului - localitatea se găsea în 


apropierea graniţei de nord a curmalului, numele ei grecesc 
fiind derivat de la alt cuvînt; însă în împrejurimi se găseau 
resturile unor imense apeducte subterane şi ale unor imense 
bazine de apă, construite din blocuri fasonate de piatră, cu 
ajutorul cărora pămîntul, astăzi lipsit de vegetaţie, trebuie să fi 
dat cîndva roade bogate. Această bogăţie şi această 
particularitate naţională alături de autonomia administrativă, în 
multe privinţe prezente şi în perioada stăpiînirii romane, explică 
întru cîtva rolul Palmyrei la mijlocul secolului al III-lea, în timpul 
marii crize a cărei prezentare va fi reluată în continuare. 

După ce împăratul Decius căzuse, în Europa, în războiul 
împotriva goților (251), guvernul imperial, dacă acceptăm în 
această perioadă existenţa unui imperiu şi a unui guvern, lăsă 
Orientul cu desăvirşire în voia lui. În timp ce piraţii de pe malul 
Mării Negre pustiau coastele şi chiar interiorul ținuturilor în lung 
şi în lat, atacul a fost reluat şi de către regele persan Sapor. 
Dacă tatăl său se mulţumise cu titlul de stăpin al Iranului, el şi 
regii care i-au succedat s-au desemnat ca Marii Regi ai lranului 
şi ai Ne-lranului, stabilind astfel, concomitent, şi programul lor. 
În anul 252 sau 253 a ocupat sau i s-a supus Armenia, 
neîndoielnic cuprinsă şi ea de acea renaştere a vechii credinţe şi 
spiritualităţi persane; regele legitim Tiridates se refugie la 
romani, iar ceilalţi membri ai familiei regale se aşezară sub 
stindardele persanului. După ce Armenia deveni persană, cetele 
orientalilor invadară Mesopotamia, Siria şi Cappadocia; cîmpia a 
fost pustiită pe suprafeţe întinse, dar locuitorii oraşelor mai mari 
au respins atacul inamicilor nepregătiţi pentru asediu, în fruntea 
tuturor aflindu-se curajoşii edesieni. In Occident se stabilise 
între timp o guvernare cel puţin recunoscută. Împăratul Publius 
Licinius Valerianus, un om onest şi bine intenţionat, dar cu o fire 
şovăielnică şi depăşit de situaţie, ajunse în sfîrşit în Orient şi se 
deplasă la Antiohia. De aici merse în Cappadocia, evacuată de 
cetele persane plecate după pradă. Insă armata sa a fost 
decimată de ciumă şi împăratul oscilă prea mult pînă reluă lupta 
decisivă în Mesopotamia. Pînă la urmă, se decise să vină în 
ajutorul mult încercatei Edessa şi traversă Eufratul cu trupele 
sale. Aici, aproape de Edessa, a survenit catastrofa care a avut 
pentru Orientul roman aproximativ aceeaşi semnificaţie ca 
victoria goților de la gurile Dunării şi moartea lui Decius pentru 
Occident: luarea în captivitate a împăratului Valerianus de către 


perşi (sfîrşitul anului 259 sau începutul anului 260). Mărturiile se 
contrazic în privinţa împrejurărilor capturării lui. Conform unei 
versiuni, el a fost încercuit şi luat prizonier de perşii mult 
superiori ca număr în timp ce încerca să ajungă la Edessa cu o 
trupă puţin numeroasă. Conform unei a doua variante, deşi 
învins, a reuşit să ajungă în oraşul asediat, dar, întrucit ajutorul 
adus era nesemnificativ şi rezervele de hrană se epuizau cu atit 
mai repede, el s-ar fi temut că va izbucni o răzmeriţă militară, 
ca urmare împăratul predîndu-se de bunăvoie în mîinile 
inamicilor. O a treia versiune afirmă că, ajuns la capătul 
puterilor, ar fi intrat în tratative cu Sapor privind capitularea 
Edessei; întrucît regele persan a refuzat să negocieze cu solii, el 
ar fi mers personal în tabăra acestuia, devenind prizonierul unui 
sperjur. 

Nu contează care dintre aceste relatări se apropie cel mai 
mult de adevăr; cert este că împăratul a murit în prizonieratul 
inamic, consecinţa acestei catastrofe fiind pierderea Orientului 
în favoarea perşilor. Indeosebi Antiohia, cel mai mare şi mai 
bogat oraş al Orientului, ajunse sub stăpînirea inamicului, 
pentru prima dată de cînd era sub dominaţia romană, şi aceasta 
în bună parte din vina propriilor cetăţeni. Mareades, un 
antiohian nobil, exclus din consiliu din cauza delapidării banilor 
publici, conduse armata persană spre oraşul său natal; chiar 
dacă afirmaţia că inamicul i-ar fi surprins pe cetăţeni care 
asistau la un spectacol de teatru ţine de domeniul legendei, 
putem fi siguri nu numai că nu au opus rezistenţă, ci şi că o 
bună parte din păturile de jos ale populaţiei s-au bucurat de 
pătrunderea perşilor, în parte simpatizînd cu Mareades, în parte 
în speranţa anarhiei şi jafului. Astfel, oraşul împreună cu toate 
tezaurele căzu pradă inamicului, care aduse toate grozăviile 
asupra lui; e adevărat, din motive necunoscute, regele îl 
condamnă pe Mareades la moarte prin ardere pe rug. Aceeaşi 
soartă au avut, alături de un mare număr de oraşe mai mici, şi 
capitalele Ciliciei şi Cappadociei, Tarsos şi Caesarea, ultima 
avînd, se spune, 400.000 de locuitori. Drumurile de deşert ale 
Orientului au fost acoperite de nesfirşitele şiruri de prizonieri, 
duşi ca vitele o dată pe zi la adăpat. Tradiţia afirmă că, la 
întoarcere, perşii ar fi umplut o prăpastie, pe care doreau s-o 
traverseze mai repede, cu trupurile prizonierilor capturați. Este 
mai probabil ca Marele „Canal imperial” (Bend-i-Kaiser) de lîngă 


Sostra (Şuşter) din Susiana, prin care apa riului Pasitigris ajunge 
şi astăzi în regiunile mai înalte, să fi fost construit de aceşti 
prizonieri; arhitecţii lui Nero contribuiseră doar la edificarea 
capitalei Armeniei, occidentalii  dovedindu-şi întotdeauna 
superioritatea în acest domeniu. Perşii nu întîmpinară nicăieri 
vreo rezistenţă din partea imperiului; dar Edessa continuă să 
reziste, iar Caesarea se apărase vitejeşte, fiind cucerită doar 
prin trădare. Rezistenţa locală depăşi însă treptat apărarea din 
spatele zidurilor, iar dispersarea cetelor persane, determinată 
de imensa întindere a teritoriului cucerit, venea în întimpinarea 
partizanului temerar. Kallistos, un conducător roman, reuşi să 
pună în aplicare o lovitură îndrăzneață; cu ajutorul corăbiilor 
strînse în porturile ciliciene, el navigă la Pompeiopolis, asediat 
de perşi, care jefuiau în acelaşi timp şi Lycaonia, unde ucise mai 
multe mii de soldaţi şi captură haremul regal. Acest eveniment îl 
determină pe rege să invoce o ceremonie imposibil de amînat şi 
să se întoarcă imediat în patrie, aşa o grabă, încit, pentru a nu 
pierde nici o clipă, răscumpără de la locuitorii Edessei, în 
schimbul tuturor monedelor de aur romane prădate, trecerea 
liberă pe teritoriul lor. Principele Palmyrei, Odaenathos, le-a 
provocat cetelor care se întorceau de la Antiohia pierderi 
însemnate la trecerea Eufratului. Dar, abia înlăturat iminentul 
pericolul persan, doi dintre cei mai distinşi conducători militari 
din Orient, lăsaţi în voia sorții, ofiţerul Fulvius Macrianus, 
administratorul tezaurului şi depozitului armatei de la Samosata, 
şi acest Kallistos, amintit mai sus, se deziseră de fiul, coregentul 
şi acum unicul împărat Gallienus, care, fireşte, nu se sinchisi de 
perşi şi de Orient, şi, refuzînd să accepte purpura pentru ei, îi 
proclamase împărați pe cei doi fii ai celui dintii: Fulvius 
Macrianus şi Fulvius Quietus (261). Această intervenţie a celor 
doi cunoscuţi generali determină recunoaşterea celor doi tineri 
împărați de către întregul Orient, cu excepţia Palmyrei, al cărei 
principe susţinea cauza lui Gallienus. Pentru a impune noua 
guvernare şi în Occident, unul dintre împărați, Macrianus, plecă 
împreună cu tatăl său în această direcţie. În curînd însă, norocul 
nu le mai surise: înfruntîndu-l pe un alt pretendent, nu pe 
Gallienus, Macrianus pierdu în Illyricum bătălia, dar şi viaţa. 
Odaenathos se întoarse împotriva fratelui rămas în Siria; la 
Hemesa, unde se întilniră armatele, soldaţii lui Quietus, 
îndemnați să depună armele, răspunseră că vor accepta orice 


soartă, dar nu i se vor preda unui barbar. În ciuda acestei 
atitudini, Kallistos, generalul lui Quietus, îl trădă pe stăpînul său, 
astfel încheindu-se şi scurta guvernare a acestuia. 

Cu aceasta Palmyra cîştiga întîietatea în Orient. Gallienus, 
preocupat peste măsură de barbarii Occidentului şi de 
numeroasele insurecţii militare de aici, îi acordă principelui 
Palmyrei - unicul care-i rămăsese fidel în timpul crizei tocmai 
prezentate - o poziţie privilegiată fără precedent, dar explicabilă 
prin forţa împrejurărilor: ca principe ereditar sau, cum va fi 
numit de acum înainte, ca rege al Palmyrei, el deveni, dacă nu 
coregent, cel puţin guvernator independent al împăratului 
pentru Orient. Administraţia locală a Palmyrei a fost deţinută în 
subordinea lui de un alt palmirean, fiind, concomitent, 
procurator imperial şi locţiitor al acestuia. Astfel, întreaga putere 
imperială, în măsura în care mai exista în Orient, se afla în 
mîinile „barbarului” şi, pe cît de rapid, pe atit de strălucit, 
acesta restaură dominaţia Romei cu ajutorul palmireenilor săi 
susținuți întărită de rămăşiţele corpurilor armate romane şi de 
contingentele ținuturilor. Inamicul evacuase deja Asia şi Siria. 
Odaenathos traversă Eufratul, îi despresură în sfirşit pe curajoşii 
locuitori din Edessa şi-i alungă pe perşi din oraşele cucerite 
Nisibis şi Carrhae (264). Este probabil ca şi Armenia să fi fost 
readusă atunci în subordinea romană. Apoi, primul după 
Gordianus, reluă ofensiva împotriva perşilor şi se îndreptă spre 
Ctesiphon. In două campanii diferite el înconjură capitala 
regatului persan şi pustii regiunile învecinate, încheind victorios 
bătăliile angajate cu perşii sub zidurile oraşului. Cînd porni spre 
Cappadocia, se retraseră chiar şi goții, ale căror incursiuni de jaf 
ajungeau pînă în interiorul ţării. Pentru imperiu, această 
dezvoltare a noii puteri era pe cît de salutară, pe atit de 
periculoasă. Bineînțeles,  Odaenathos îşi respectă toate 
obligaţiile faţă de suzeranul roman şi trimise ofiţerii inamici 
capturați şi prada împăratului de la Roma, care nu se simţi 
înjosit să îşi atribuie triumful. Însă, de fapt, Orientul condus de 
Odaenathos era tot atît de independent ca şi Occidentul condus 
de Postumus şi se înţelege de ce ofiţerii devotați Romei se 
opuneau viceîmpăratului palmirean şi de ce, pe de o parte, se 
vorbea despre tentativele lui Odaenathos de a se ralia perşilor, 
care ar fi eşuat doar din cauza trufiei lui Sapor, iar pe de alta, 
era învinovăţit guvernul roman că ar fi provocat asasinarea lui 


Odaenathos la Hemesa (266/267). Însă adevăratul ucigaş a fost 
un nepot al lui Odaenathos, neexistînd dovezi privind implicarea 
guvernului. Oricum, crima nu a schimbat nimic. In virtutea 
dreptului principatului ereditar, soţia celui decedat, regina Bat 
Zabbai sau, pe greceşte, Zenobia, o femeie frumoasă, 
inteligentă şi curajoasă, de o energie clocotitoare, îi atribui 
poziţia celui decedat fiului ei Vaballathos sau Athenodoros, aflat 
încă la vîrsta copilăriei - cel mai în vîrstă, Herodes, murise odată 
cu tatăl său -, şi reuşi să-şi impună pretenţia atit la Roma, cit şi 
în Orient; anii de domnie ai fiului se numără de la moartea 
tatălui. Prin sfat şi faptă, mama interveni pentru fiul încă inapt 
pentru guvernare; nemulţumindu-se cu păstrarea regatului 
moştenit, curajul sau semeţia ei o îmboldea să năzuie la 
stăpînirea asupra tuturor ținuturilor grecofone ale imperiului. 
Comanda asupra Orientului cu care fusese însărcinat 
Odaenathos şi pe care o moştenise fiul său poate să fi cuprins 
de drept şi suzeranitatea asupra Asiei Mici şi Egiptului; însă, de 
fapt, Odaenathos stăpînise doar Siria şi Arabia, la care se mai 
adăugau probabil Armenia, Cilicia şi (Cappadocia. Acum, 
Timagenes, un egiptean influent, o îndemnă pe regină să ocupe 
Egiptul; consimţind, îl trimise pe generalul ei suprem, Zabdas, 
cu o armată, se spune, de 70.000 de soldaţi, pe Nil. Ţara se 
opuse cu energie; însă palmireenii înfrînseră contingentul 
egiptean şi cuceriră Egiptul. Probus, un amiral roman, încercă 
să-i alunge; într-adevăr, îi înfrînse, iar palmireenii luară calea 
Siriei. În apropiere de Memphis, lîngă Babilonul egiptean, 
încercă să le taie calea; dar, întrucît generalul palmirean 
Timagenes dovedi o mai bună cunoaştere a locurilor, Probus a 
fost înfrint şi s-a sinucis. Cînd locul împăratului Claudius, 
decedat, a fost ocupat de Aurelian (mijlocul anului 270), 
palmireenii erau stăpînii Alexandriei. Ei întreprinseră tentative 
de a se stabili şi în Asia Mică; garnizoanele lor avansaseră pînă 
în Galatia, la Ankyra, şi ei încercaseră să impună recunoaşterea 
stăpiînirii reginei lor chiar şi la Calchedon, în faţa Bizanțului. 
Toate aceste evenimente se petrecură fără ca palmireenii să se 
fi dezis de guvernul roman, ba probabil în aşa fel încît guvernul 
roman recunoscu politica aceasta ca o realizare a guvernării 
Orientului încredinţată principelui de la Palmyra, ofiţerii romani 
care se opuseră extinderii stăpînirii palmireene fiind acuzaţi de 
răzvrătire împotriva dispoziţiilor imperiale. Monedele bătute la 


Alexandria îi numesc pe Aurelianus şi Vaballathos împreună şi îi 
conferă doar celui dintii titlul de Augustus. În realitate însă, 
Orientul se desprinsese de imperiu şi acesta a fost împărţit în 
două prin executarea unei dispoziţii date de incapabilul 
Gallienus în timpul crizei. 

Energicul şi prevăzătorul împărat aflat acum la cîrma 
statului întrerupse imediat relaţiile cu guvernul secundar 
palmirean, măsură care îi determină pe palmireni să-l proclame 
pe Vaballathos însuşi împărat. După lupte crîncene, Egiptul a 
fost reîncorporat imperiului încă la sfîrşitul anului 270 de către 
viteazul general Probus, urmaşul de mai tirziu al lui Aurelian. 
Cum se va vedea într-un alt capitol, această victorie era cît pe- 
aici să fie plătită cu distrugerea Alexandriei, al doilea oraş al 
imperiului. Mai dificilă se dovedi înfrîngerea îndepărtatei oaze 
siriene. Aproape toate celelalte războaie orientale din epoca 
imperială au fost susţinute în principal de trupe imperiale 
originare din aceste regiuni; acum, cînd Occidentul trebuia să 
treacă la o nouă supunere a Orientului, se războiră iarăşi, ca în 
timpul republicii libere, occidentalii cu orientalii, soldaţii de pe 
Rin şi Dunăre cu cei din deşertul sirian. Se pare că grandioasa 
expediţie a fost declanşată spre sfîrşitul anului 271. Fără a întiîlni 
vreo rezistenţă, armata romană ajunse pînă la graniţa cu 
Cappadocia; aici se izbi de rezistenţa dîrză a oraşului Tyana, 
care bloca trecătorile ciliciene. După cucerirea lui, Aurelian, 
asigurîndu-şi calea spre noi victorii prin clemenţa dovedită faţă 
de locuitori, traversă Munţii Taurus şi ajunse prin Cilicia în Siria. 
Speranţele Zenobiei privind sprijinul energic al regelui persan se 
dovediră deşarte. Regele Sapor, foarte înaintat în vîrstă, nu 
interveni în acest război şi stăpîna Orientului roman trebui să se 
limiteze la propriile forţe armate, o parte a acestora trecînd, 
poate, în tabăra legitimului Augustus. Împăratul întîlni armata 
principală palmireană, sub comanda generalului Zabdas, în faţa 
Antiohiei; şi Zenobia era prezentă. După o norocoasă bătălie, pe 
Orontes, împotriva cavaleriei palmireene superioare angajată 
oraşul a căzut în miinile lui Aurelian; asemenea Tyanei, acesta a 
fost grațiat necondiţionat; foarte just, intuise că supuşii 
imperiului nu puteau fi învinuiți dacă se subordonaseră 
principelui  palmirean, numit chiar de guvernul roman 
comandant suprem. După ce mai angajară o bătălie de 
retragere la Daphne, o suburbie a Antiohiei, palmireenii se 


repliară şi aleseră marele drum care duce de la capitala Siriei la 
Hemesa şi, de aici, prin deşert, la Palmyra. Amintindu-i 
pierderile însemnate suferite pe Orontes, Aurelian o îndemnă pe 
regină să se predea. Ar fi fost doar romani, răspunse regina; 
orientalii încă nu acceptau înfringerea. Pentru bătălia decisivă 
ea îşi rîndui trupele lîngă Hemesa. Lupta a fost îndelungată şi 
sîngeroasă; cavaleria romană a fost înfrintă şi pusă pe fugă, însă 
intervenţia legiunilor se dovedi decisivă şi romanii ieşiră 
învingători. Marşul a fost însă mai dificil decît lupta. În linie 
dreaptă, distanţa de la Hemesa la Palmyra măsoară 18 mile 
germane şi, chiar dacă în această epocă a civilizaţiei siriene 
rafinate ţinutul nu era atît de pustiu ca în zilele noastre, 
expediţia lui Aurelian rămîne totuşi o performanţă deosebită, 
mai ales dacă se ia în considerare cavaleria uşoară a inamicului, 
care nu s-a dezlipit de armata inamică. Dar Aurelian îşi atinse 
ţinta şi începu asediul puternicului oraş bine aprovizionat; 
asediul propriu-zis era mai uşor decît aprovizionarea cu alimente 
a armatei asediatoare. În sfîrşit, principesa îşi pierdu curajul şi 
fugi din oraş, căutindu-şi salvarea la perşi. Insă Fortuna continuă 
să-i suridă împăratului. Călăreţii romani urmăritori o capturară 
împreună cu fiul ei tocmai cînd ajunseseră la Eufrat şi erau gata 
de îmbarcare; demoralizat după fuga ei, oraşul capitulă (272). 
Ca pe parcursul întregii expediţii, Aurelian îi iertă şi pe cetăţenii 
Palmyrei. Insă regina, magistraţii şi ofiţerii ei au fost supuşi unei 
judecăţi severe. După ce stăpinise timp de mai mulţi ani cu 
energie bărbătească, Zenobia nu se simţi ruşinată să apeleze la 
privilegiile sexului ei şi îi făcu răspunzători pe consilierii ei, mulţi 
dintre aceştia, printre care şi celebrul erudit Cassius Longinus, 
murind sub securea călăului. Ea însăşi nu putea lipsi din 
cortegiul triumfal al împăratului; nu merse pe calea Cleopatrei, 
ci pe Capitoliul roman, în lanţuri de aur şi în faţa carului 
învingătorului, fapt ce încîntă nespus masele. Dar înaintea 
celebrării triumfului Aurelian trebui să-şi reînnoiască victoria. 
Palmireenii se răsculară la cîteva luni după capitulare, 
măcelăriră slaba garnizoană romană staționată în oraşul lor şi-l 
proclamară principe pe un oarecare Antiochos. In acelaşi timp, 
încercau să-l împingă la răzvrătire şi pe guvernatorul 
Mesopotamiei, Marcellinus. Împăratul primi vestea imediat după 
traversarea  Hellespontului: întorcîndu-se grabnic, devansînd 
speranţele prietenilor şi inamicilor, ajunse din nou în faţa 


zidurilor oraşului răzvrătit. Rebelii nu se aşteptaseră la aşa ceva; 
de această dată nu putea fi vorba de rezistenţă, dar nici de 
grațiere. Palmyra a fost distrusă, comunitatea dizolvată, zidurile 
au fost dărimate, măreţele opere din strălucitul sanctuar al 
Soarelui transportate în templul pe care împăratul îl ridică la 
Roma în onoarea Zeului solar al Orientului şi în amintirea acestei 
victorii. Au rămas, în parte pînă azi, doar halele şi zidurile 
părăsite. Aceste evenimente s-au petrecut în anul 273. Înflorirea 
Palmyrei fusese artificială, generată de drumurile deschise 
comerţului şi de marile edificii publice legate de acesta. Acum 
guvernul îi retrase nefericitului oraş favorurile sale. Comerţul 
căută şi găsi alte căi; întrucît Mesopotamia era considerată 
atunci o provincie romană, fiind reintegrată curînd în imperiu, 
iar romanii dispuneau şi de ţara nabateilor pînă la portul de la 
Aelana, ei se puteau dispensa de această staţie intermediară, 
circulaţia comercială îndreptîindu-se în schimb spre Bostra sau 
Beroca (Aleppo). Strălucirii meteorice a Palmyrei şi principilor ei 
i-au urmat pustietatea şi liniştea care au cuprins de atunci pînă 
astăzi sărăcăciosul cătun din deşert şi ruinele colonadelor sale. 
Atît prin apariţia, cît şi prin prăbuşirea sa, efemerul regat 
de la Palmyra este strîns legat de relaţiile romanilor cu Orientul 
neroman, dar reprezintă totodată şi un fragment al istoriei 
imperiului în ansamblu. Căci, asemenea imperiului occidental al 
lui Postumus, imperiul oriental al Zenobiei este una dintre acele 
mase în care se părea atunci că se va dizolva măreţul întreg. 
Dacă în cursul existenţei sale stăpînii lui încercară să opună 
atacului persan stavile serioase, mai mult, dacă sporirea puterii 
lor se baza tocmai pe această tentativă, în momentul prăbuşirii 
sale el nu numai că apelă tocmai la ajutorul perşilor, ci romanii 
au pierdut Armenia şi Mesopotamia chiar din cauza defectării 
Zenobiei, iar după supunerea Palmyrei Eufratul a redevenit 
pentru un timp graniţa Imperiului Roman. Ajunsă pe malul 
Eufratului, regina spera că va fi primită de perşi; iar Aurelian nu- 
şi conduse legiunile dincolo de fluviu, întrucit nici Galia, nici 
Hispania şi Britania încă nu-l recunoscuseră ca împărat. Nici lui 
şi nici urmaşului său Probus nu le-a fost dat să reia această 
luptă. Dar, după moartea prematură a acestuia din urmă (282), 
cînd trupele îl proclamară împărat pe Marcus Aurelius Carus, 
ofiţerul cel mai înalt în grad, noul stăpîn jurase că perșii îşi vor 
aminti această alegere şi îşi ţinu cuvîntul. Pătrunse imediat cu 


armata în Armenia şi restabili situaţia de odinioară. La graniţa 
ţării a fost întîmpinat de soli persani care merseră pînă la limita 
concesiilor; însă, abia plecaţi solii, marşul a continuat fără 
întîrziere. Mesopotamia deveni iarăşi provincie romană şi 
oraşele parte de reşedinţă, Seleucia şi Ctesiphon, au fost 
ocupate încă o dată de romani, fără ca aceştia să fi întîlnit o 
rezistenţă serioasă; la aceasta trebuie să fi contribuit şi războiul 
fratricid care devasta atunci regatul persan. Împăratul tocmai 
traversase Tigrul şi se pregătea să pătrundă în inima ţării 
inamice cînd îşi găsi sfirşitul în mod violent, răpus probabil de o 
mînă asasină; odată cu el se încheie şi această campanie. Insă, 
printr-un tratat de pace, urmaşul său dobîndi cedarea Armeniei 
şi Mesopotamiei; deşi Carus purtase purpura doar ceva mai mult 
de un an, el restabili graniţa imperiului din timpul lui Severus. 
Ciţiva ani mai tîrziu (293), tronul de la Ctesiphon a fost 
ocupat de un nou rege, Narseh, fiul regelui Sapur, care declară 
romanilor război din cauza stăpînirii Mesopotamiei şi Armeniei. 
Dioclețian, conducătorul suprem al întregului imperiu, dar 
îndeosebi al Orientului, îi încredinţă conducerea acestui război 
ajutorului său întru guvernare, Galerius Maximianus, un general 
grosolan, dar viteaz. Începutul nu a fost favorabil. Perşii 
invadară Mesopotamia şi ajunseră pînă la Carrhae; pentru a le 
ieşi în  întîmpinare, cezarul conduse legiunile siriene la 
Nikephorion, dincolo de Eufrat. Cele două armate se întîlniră la 
mijloc, iar trupele romane, mult mai slabe, au fost înfrînte. Era o 
lovitură grea şi tînărul general trebui să îndure reproşuri amare; 
dar nu se dădu bătut. Pentru campania următoare au fost 
concentrate trupe din întregul imperiu şi ambii regenţi se 
aşezară personal în fruntea armatei; cu forţa principală, 
Dioclețian ocupă poziţii în Mesopotamia, în timp ce Galerius, 
întărit cu trupele ilirice de elită sosite între timp, îl înfruntă pe 
inamic în Armenia cu o armată de 25.000 de soldaţi, 
provocîndu-i o înfrîngere decisivă. Romanii capturară tabăra şi 
tezaurul, ba chiar şi haremul Marelui Rege, Narseh însuşi 
reuşind cu greu să nu fie luat prizonier. Pentru a-şi redobiîndi 
femeile şi copiii, regele se declară de acord să încheie pacea în 
orice condiţii. Ambasadorul său Apharban îi imploră pe romani 
să-l cruţe pe persan: cele două imperii, cel roman şi cel persan, 
ar fi, într-un fel, cei doi ochi ai lumii şi nici unul nu se poate 
dispensa de celălalt. Romanii dispuneau de libertatea de a 


adăuga imperiului încă o provincie orientală; împăratul, precaut, 
se mulţumi cu reglementarea graniţei de nord-est. Mesopotamia 
rămase, bineînţeles, sub stăpinire romană; importantele relaţii 
comerciale cu ţara vecină au fost subordonate unui sever 
control de stat şi îndreptate îndeosebi spre puternicul oraş 
Nisibis, centrul apărării romane de graniţă din Mesopotamia 
orientală. Tigrul a fost recunoscut drept graniţă a stăpinirii 
romane directe, cu rezerva includerii în Imperiul Roman a 
întregii Armenii meridionale pînă la Lacul Thospitis (Lacul Van) şi 
pînă la Eufrat, aşadar întreaga vale superioară a Tigrului. Acest 
ţinut avansat al Mesopotamiei nu deveni o provincie propriu- 
zisă, ci a fost administrat ca şi pînă atunci, ca satrapia romană 
Sophene. Citeva decenii mai tirziu, romanii construiră aici 
puternica fortăreață Amida (Diarbekr), de atunci bastionul lor 
principal în ţinutul Tigrului superior. În acelaşi timp, s-a trecut la 
o nouă reglementare a graniţei dintre Armenia şi Media, 
suzeranitatea romană fiind reconfirmată atît în cazul acestui din 
urmă ţinut, cît şi în cazul lberiei. Pacea nu le impuse învinşilor 
cedări teritoriale însemnate, dar statornici pentru romani o 
graniţă favorabilă în aceste ţinuturi mult disputate, care a 
separat cele două imperii pentru mai multă vreme. Politica lui 
Traian fusese astfel desăvirşită; ce-i drept, aceasta a fost 
perioada în care centrul de greutate al stăpinirii romane s-a 
deplasat din Occident în Orient. 


1. Originea acestor denumiri ale lunilor nu este clară; ele 
apar pentru prima dată în scrierile cuneiforme asiriene, dar nu 
sînt de origine asiriană. Ca o consecinţă a stăpînirii asiriene, ele 
au continuat să fie folosite în sfera limbii asiriene. 


Capitolul X 
Siria şi ţara nabateilor 


După ocuparea jumătăţii occidentale a ţărmurilor Mării 
Mediterane, romanii s-au decis foarte încet să dobindească şi 
partea lor orientală. Nu rezistenţa, întîlnită aici relativ destul de 
rar, ci teama bine întemeiată de consecinţele 
deznaţionalizatoare ale acestor cuceriri i-a determinat pe 
romani să prelungească pe cît posibil doar influenţa politică 
decisivă în aceste ţinuturi, încorporarea propriu-zisă, a Siriei şi 
Egiptului cel puţin, realizindu-se abia în perioada în care statul 
ajunsese aproape o monarhie. E adevărat, Imperiul Roman s-a 
desăvirşit astfel din punct de vedere geografic - Marea 
Mediterană, veritabila bază a Romei de cînd devenise o mare 
putere, se transforma în toate direcţiile într-un lac intern roman, 
navigația şi comerţul de pe cuprinsul ei fiind unificate de stat 
spre binele tuturor locuitorilor ţărmurilor. Însă coeziunea 
geografică a fost însoţită de diviziunea naţională. Aşa cum 
oraşele greceşti Neapolis şi Massalia n-au elenizat Campania şi 
Provence, nici statul roman nu ar fi evoluat către binaţionalitate 
doar prin ocuparea Greciei şi Macedoniei. Dar dacă ţinutul 
grecesc din Europa şi Africa a dispărut în faţa masei compacte a 
celui latin, regiunile din continentul al treilea, împreună cu Valea 
Nilului, inclusă de drept în această arie culturală, aparţineau 
exclusiv grecilor; îndeosebi Antiohia şi Alexandria erau 
promotoarele veritabile ale dezvoltării elene culminind cu 
Alexandru, focare ale vieţii şi civilizaţiei elene şi metropole 
asemenea Romei. Capitolul precedent s-a ocupat de pregătirea 
încleştării dintre Orient şi Occident în interiorul său din cauza 
Armeniei şi Mesopotamiei, perpetuată în tot cursul epocii 
imperiale; în cel de faţă vom descrie situaţia ținuturilor siriene în 
aceeaşi epocă. Ne referim la ţinutul despărţit de Asia Mică prin 
masivul muntos al Pisidiei, Isauriei şi Ciliciei occidentale, de 
Armenia şi Mesopotamia prin pintenii aceluiaşi masiv şi prin 
Eufrat, de regatul part şi de Egipt prin deşertul Arabiei. Am 
considerat totuşi de cuviinţă să tratăm soarta particulară a 
ludeii într-un capitol de sine stătător. Corespunzător dezvoltării 
politice diferite din timpul guvernării cezarilor, vom vorbi mai 


întîi despre Siria propriu-zisă, apoi despre partea nordică a 
acestui ţinut şi coasta feniciană care se întinde la poalele 
Munţilor Liban, după aceea despre meleagurile din estul 
Palestinei, ţara nabateilor. Datele referitoare la Palmyra au fost 
incluse deja în capitolul anterior. 

Siria a trecut sub administraţia imperială din momentul 
împărţirii provinciilor între împărat şi senat şi, precum Galia în 
Occident, a servit drept centru al administraţiei imperiale civile 
şi militare din Orient. De la bun început, această guvernare era 
cea mai agreabilă şi în decursul timpului şi-a sporit continuu 
atracţia. Asemenea guvernatorilor celor două Germanii, 
conducătorul acestei provincii deţinea patru legiuni în 
subordinea sa; dar în timp ce comandanții armatei renane erau 
privaţi de administraţia ținuturilor galice, din interior, o anumită 
limitare fiind conținută deja în coexistenţa lor, guvernatorul 
Siriei deţinea neîngrădit şi administraţia civilă a întregii mari 
provincii, fiind, vreme îndelungată, unicul comandant de prim 
rang din toată Asia. Ce-i drept, în timpul lui Vespasian puterea 
sa a fost concurată de guvernatorii Palestinei şi Cappadociei, 
colegi care erau şi ei comandanţi de legiuni, însă prin 
confiscarea regatului Commagene şi, curind după aceea, a 
principatelor din Liban aceste ţinuturi au intrat sub administraţia 
sa. Prerogativele sale au fost limitate abia în decursul secolului 
al II-lea, cînd Hadrian i-a luat guvernatorului Siriei una dintre 
cele patru legiuni şi a atribuit-o celui al Palestinei. Severus l-a 
privat pe guvernatorul sirian de primul loc în ierarhia militară 
romană. După ce se lovise îndeosebi de rezistenţa Antiohiei în 
supunerea provinciei care, aşa cum îl înălţase odinioară pe 
guvernatorul ei Vespasian, dorea acum să-l vadă pe Niger 
împărat, el a dispus împărţirea ei într-una nordică şi una sudică, 
guvernatorul celei dintii, Syria Koile, primind două legiuni, iar 
guvernatorul celei de-a doua, Syrophoenicia, una singură. 

Siria poate fi comparată şi din alt punct de vedere cu 
Galia: mai pronunţat decit celelalte provincii, acest district 
administrativ imperial se separa în ţinuturi pacificate şi în zone 
de graniţă care trebuiau apărate. Pe cînd întinsele ţărmuri ale 
Siriei şi ale ținuturilor occidentale nu erau expuse unor atacuri 
inamice, apărarea la graniţa deşertului împotriva beduinilor 
nomazi revenind principilor arabi şi evrei şi, ulterior, trupelor 
provinciei Arabia, uneori şi palmireenilor mai degrabă decit 


legiunilor siriene, graniţa  Eufratului, îndeosebi înainte de 
includerea Mesopotamiei, reclama împotriva parţilor o pază 
asemănătoare celei de pe Rin împotriva germanilor. Dar chiar 
dacă legiunile siriene erau folosite la graniţă, ele trebuiau să fie 
prezente şi în Siria occidentală. E adevărat, trupele renane 
existau şi din cauza galilor; totuşi, romanii puteau afirma cu 
îndreptăţită miîndrie că o garnizoană nemijlocită de 1.200 de 
soldaţi ar fi suficientă pentru marea capitală şi cele trei provincii 
galice. Dar în cazul populaţiei siriene şi îndeosebi pentru 
capitala Asiei romane, legiunile staționate pe Eufrat nu erau 
suficiente. Nu numai la marginea deşertului, dar şi în 
ascunzişurile din munţi, în apropierea cîmpiilor roditoare şi a 
bogatelor oraşe vieţuiau temerare bande de tilhari - ce-i drept, 
mai puţine decît astăzi, dar pericolul era şi atunci permanent - 
care furau vite şi jefuiau satele, travestindu-se deseori în 
negustori sau soldaţi. Insă oraşele, în fruntea cărora se afla 
Antiohia, cereau, precum Alexandria, garnizoane proprii. 
Neîndoielnic că, din această cauză, în Siria nu s-a trecut 
niciodată la o împărţire în districte civile şi militare, statornicită 
în Galia încă de Augustus, şi lipsesc în orientul roman marile 
aşezări independente din vecinătatea castrelor, din care s-au 
dezvoltat, de exemplu, Mainz pe Rin, León din Hispania şi 
Chester din Anglia. Însă, neîndoielnic, această realitate explică 
inferioritatea categorică a armatei siriene faţă de cele ale 
provinciilor occidentale în privinţa disciplinei şi spiritului de luptă 
şi de ce disciplina severă încetăţenită în castrele permanente 
ale Occidentului nu s-a putut înrădăcina în cantonamentele 
urbane ale Orientului. Acolo unde, alături de obligaţiile ei 
imediate, armata permanentă trebuia să îndeplinească şi 
misiuni de poliţie, această sarcină o demoraliza prin însăşi 
natura ei, şi foarte des i-a fost subminată propria disciplină 
atunci cînd era nevoie să stăpînească masele urbane turbulente. 
Aceste afirmaţii sînt ilustrate în suficientă măsură de războaiele 
siriene descrise mai sus; nici unul n-a putut fi început cu o 
armată capabilă de luptă, iar războiul a putut fi decis 
întotdeauna abia după concentrarea unor trupe occidentale. 

Sub împărații romani, Siria propriu-zisă şi ţinuturile sale 
vecine, Cilicia de cîmpie şi Fenicia, nu au avut o istorie în 
adevăratul înţeles al cuvîntului. Locuitorii acestor regiuni aparţin 
aceloraşi ramuri ca şi cei ai ludeii şi Arabiei, strămoşii sirienilor 


şi fenicienilor locuind împreună şi vorbind aceeaşi limbă cu cei 
ai evreilor şi arabilor. Dar în timp ce aceştia din urmă şi-au 
păstrat limba şi obiceiurile, sirienii şi fenicienii se elenizaseră 
încă înainte de a ajunge sub stăpînire romană. Această elenizare 
s-a concretizat întotdeauna prin formarea unor politii greceşti. 
Bineînţeles, temeliile au fost puse de evoluţia autohtonă, pe 
coasta feniciană mai ales de vechile şi marile oraşe comerciale. 
Dar, ca şi republica romană, structura statului lui Alexandru şi al 
Alexandrizilor nu are drept temelie tribul, ci comunitatea 
urbană. Alexandru n-a purtat în Orient străvechiul principat 
ereditar macedonean, ci politia greacă; ca şi romanii, el nu 
intenţiona să-şi alcătuiască imperiile din triburi, ci din oraşe. 
Termenul corpului autohton de cetăţeni este foarte elastic, iar 
autonomia Atenei şi Tebei este alta decît cea a oraşului 
macedonean sau sirian, aşa cum autonomia cetăţii Capua, din 
sfera romană, avea un alt conţinut decît cea a coloniilor latine 
din timpul republicii sau chiar a comunităţilor urbane din epoca 
imperiului; însă întotdeauna ideea fundamentală era cea a 
corpului de cetăţeni, care se autoadministra şi era suveran în 
interiorul zidurilor de incintă. După prăbuşirea imperiului persan, 
Siria şi Mesopotamia învecinată, puntea de legătură militară 
între Occident şi Orient, au fost împiînzite cu colonii macedonene 
ca nici un alt ţinut. Toponimele macedonene, încetăţenite aici la 
scară foarte largă, situaţie nemaiîntilnită în întregul imperiu al 
lui Alexandru, dovedesc că aici a fost colonizat nucleul 
cuceritorilor eleni ai Orientului şi că Siria urma să devină Noua 
Macedonie a acestui stat; de altfel, atit timp cît imperiul lui 
Alexandru a dispus de un guvern central, el şi-a avut reşedinţa 
aici. Ca urmare a tulburărilor din ultima perioadă a Seleucizilor, 
oraşele imperiale siriene ciştigaseră o mai mare autonomie. 
Acestea au fost instituţiile întîlnite de romani. Încă organizarea 
Siriei, datorată lui Pompeius, probabil că nu prevedea districte 
neurbane, administrate direct de imperiu, iar dacă în prima 
perioadă a stăpinirii romane principatele dependente includeau 
o mare parte din ţinutul continental sudic al provinciei, acestea 
erau în cele mai multe cazuri regiuni muntoase şi, în orice caz, 
de importanţă secundară. In general, romanii nu trebuiau să 
recurgă la măsuri serioase pentru urbanizarea Siriei şi, oricum, 
la mai puţine decit în Asia Mică. Ca urmare, Siria aproape că n-a 
cunoscut fondări de oraşe în epoca imperială. Puținele colonii 


întemeiate aici, ca, de exemplu, sub Augustus, Berytus şi, 
poate, şi Heliopolis, nu au îndeplinit alt rol decît cel al coloniilor 
ctitorite în Macedonia: aşezări ale veteranilor. Relaţiile dintre 
greci şi populaţia mai veche din Siria pot fi deduse din 
denumirile locale. În majoritatea lor, ţinuturile şi oraşele purtau 
aici nume greceşti, împrumutate, cum s-a menţionat, în mare 
parte din patria macedoneană, ca, de exemplu, Pieria, 
Anthemus, Arethusa, Beroea, Chalkis, Edessa, Europos, Kyrrhos, 
Larisa, Pella; altele sînt denumite după Alexandru sau membrii 
familiei  seleucide, ca Alexandria, Antiocheia, Seleukis şi 
Seleukeia, Apameia, Laodikeia, Epiphaneia. Ce-i drept, coexistă 
şi vechile denumiri autohtone, aşa cum Beroea, mai întîi Chaleb, 
este numită şi Chalybon; Edessa sau Hierapolis, mai înainte 
Mabog şi Bambyke; Epiphaneia, mai înainte Hamat, şi Amathe. 
Dar în cele mai multe cazuri vechile denumiri sînt înlăturate de 
cele străine, iar nou-createle nume greceşti lipsesc doar în 
cîteva ţinuturi şi localităţi mai mari, ca, de exemplu, 
Commagene, Samosata, Hemesa şi Damasc. În Cilicia orientală 
găsim puţine ctitorii macedonene; însă capitala Tarsos a devenit 
de timpuriu un oraş complet elenizat, ajungînd cu mult înaintea 
stăpiînirii romane un centru al civilizaţiei elene. Situaţia din 
Fenicia se prezenta întru cîtva schimbată; străvechile şi 
renumitele oraşe comerciale Arados, Byblos, Berytos, Sidon, 
Tyros nu şi-au abandonat de fapt vechile nume autohtone, însă 
şi aici greaca a avut cîştig de cauză, fapt dovedit tocmai de 
transformarea elenizată a acestor nume şi, mai pertinent, de 
realitatea că Noul Arados ne era cunoscut doar cu numele 
grecesc Antarados, ca şi noul oraş fondat de tirieni, sidonieni şi 
aradieni împreună pe această coastă, cunoscut doar ca Tripolis; 
ambele şi-au derivat denumirile lor actuale, Tartus şi Tarabulus, 
din cele vechi greceşti. Incă din epoca Seleuzicilor, monedele 
din Siria propriu-zisă poartă aproape în exclusivitate inscripţii 
greceşti, iar cele din oraşele feniciene în majoritatea lor; la 
începutul epocii imperiale, supremaţia limbii greceşti nu mai 
poate fi contestată în respectivele regiuni. De la această regulă 
trebuie să fie exceptată, cum am văzut (p. 241), doar oaza 
Palmyra, separată nu numai de întinsele regiuni de deşert, dar 
păstrind şi o anumită autonomie politică. Însă idiomurile 
autohtone nu au putut fi înlocuite în relaţiile cotidiene. Este 
probabil ca în epoca imperială limba autohtonă să fi circulat 


neîngrădit în Munţii Liban şi Antiliban, unde stăpîneau, chiar şi la 
sfîrşitul secolului | d.Cr., micile dinastii princiare de la Hemesa 
(Homs), Chalkis şi Abila (ambele între Berytus şi Damasc); în 
munţii greu accesibili ai druzilor limba lui Aram a trebuit să se 
închine în faţa arabei abia în epoci recente. Însă acum două 
milenii ea a fost într-adevăr limba poporului din întreaga Sirie. 
Faptul că în cazul oraşelor cu nume dublu denumirea siriană 
prevala în viaţa de toate zilele tot atît cît cea grecească în 
literatură este dovedit de actualele toponime: Beroea-Chalybon 
se numea Haleb (Aleppo), Epiphaneia-Amathe, Hama, 
Hierapolis-Bambyke, Mabog-Membidj, iar Tyros poartă numele 
său fenician Sur. Oraşul sirian cunoscut din documente şi de la 
scriitori doar ca Heliopolis poartă şi astăzi străvechiul său nume 
autohton Baalbek; în general, numele actuale de localităţi nu s- 
au dezvoltat din cele greceşti, ci din cele aramaice. 

Continuitatea spiritualității autohtone siriene este 
dovedită şi de cult. Sirienii din Beroea îşi aduc ofrandele cu 
inscripţii greceşti lui Zeus Malbachos, cei din Apameia, lui Zeus 
Belos, cei din Berytos, în calitate de cetăţeni romani, lui lupiter 
Balmarcodes, toate acestea fiind zeități care nu aveau de fapt 
nimic comun nici cu Zeus, nici cu lupiter. Zeus Belos nu este 
altul decît Malach Belos venerat la Palmyra în limba siriană. Cit 
de vie a fost şi a rămas adorarea zeilor autohtoni în Siria este un 
fapt dovedit foarte limpede de exemplul „Doamnei” de la 
Hemesa, care, datorită înrudirii ei cu dinastia Severilor, a obţinut 
la începutul secolului al Ill-lea demnitatea imperială pentru 
nepotul ei de soră; însă nu s-a mulţumit cu titlul de pontifex 
maximus al poporului roman, ci l-a îndemnat pe tînăr să se 
intituleze în faţa tuturor romanilor şi ca mare preot al zeului 
solar indigen Elagabalus. Romanii îi puteau înfrînge pe sirieni, 
dar în Siria zeii romani trebuiau să se retragă în faţa celor 
autohtoni. 

În aceeaşi măsură, numeroasele nume proprii transmise 
sînt preponderent negreceşti; iar numele duble, destul de 
frecvente: Messias este numit şi Christos, apostolul Thomas şi 
Didymos, femeia reînviată de Petrus la Joppe, „Căprioara”, 
Tabitha sau Dorkas. Aşa cum în Occident nu se folosea idiomul 
celtic, nici literatura şi, negreşit, nici relaţiile comerciale şi cele 
dintre oamenii culţi nu recurgeau aici la idiomul sirian; în aceste 
cercuri domnea doar limba greacă, exceptind armata, unde se 


pretindea cunoaşterea latinei şi în Orient. Un literat din a doua 
jumătate a secolului al lIl-lea, pe care Sohaemos, regele 
Armeniei amintit mai sus (p. 233), îl chemase la curtea sa, a 
comentat aceste realităţi, incluzind într-un roman, a cărui 
acţiune se petrece la Babilon, unele date autobiografice. Ne 
informează că ar fi sirian, dar nu descendent al unor greci 
imigraţi, ci de origine autohtonă din partea ambilor părinţi, 
sirian prin limbă şi obiceiuri, cunoscînd şi limba babiloniană, şi 
magia persană. Dar tocmai acest bărbat, care respinge 
spiritualitatea elenă într-un anumit sens, adaugă faptul că şi-ar 
fi însuşit educaţia elenă şi a devenit în Siria un cunoscut 
magistru şi un însemnat romancier al literaturii greceşti tîrziil. 
Dacă idiomul sirian a fost înălţat mai tîrziu din nou la rangul unei 
limbi literare, dezvoltind o literatură proprie, schimbarea nu se 
datorează unei renaşteri a spiritului naţional, ci necesităţii 
imediate a propagandei creştine. Această literatură, născută din 
traducerile profesiunilor de credinţă creştine în limba siriană, a 
fost limitată la cercul educaţiei specifice a clerului creştin, 
preluînd ca urmare din cultura elenă generală doar acea infimă 
parte pe care teologii timpului o acceptau ca fiind avantajoasă 
sau, cel puţin, nu potrivnică scopurilor lor. Această scriitură nu a 
atins şi, probabil, nici n-a tins spre un ţel mai înalt decit 
traducerea bibliotecii monahale greceşti pentru mănăstirile 
maroniţilor. Mai mult, ea nu poate fi considerată anterioară 
secolului al II-lea d.Cr. şi nu şi-a avut centrul în Siria, ci în 
Mesopotamia, mai ales la Edessa; aici, spre deosebire de celălalt 
ţinut aflat mai de mult sub stăpînire romană, trebuie să se fi 
născut o literatură precreştină incipientă în limba naţională2. 
Din multitudinea formelor hibride pe care elenismul le-a 
adoptat prin propaganda sa pe cit de civilizatoare, pe atit de 
decăzută, cea siro-elenă este forma în care cele două elemente 
s-au echilibrat cel mai bine, dar în acelaşi timp şi cea care a 
exercitat o influenţă decisivă asupra evoluţiei generale a 
imperiului. E drept, sirienii au primit constituţia urbană 
grecească şi şi-au însuşit limba şi obiceiurile elene; totuşi, ei nu 
au încetat niciodată să se simtă orientali sau, mai degrabă, 
purtătorii unei duble civilizaţii. Poate că nicăieri acest sentiment 
nu a fost exprimat cu mai multă sagacitate ca în colosalul 
mausoleu pe care regele Antiochos al Commagenei şi l-a ridicat 
la începutul epocii imperiale pe un virf de munte izolat din 


apropierea Eufratului. În detaliata inscripţie funerară, el se 
numeşte persan; preotul sanctuarului să-i aducă sacrificiile 
comemorative în veşmîntul persan, aşa cum prescrie datina 
neamului său; dar, asemenea perşilor, el îi numeşte şi pe eleni 
temelie sacră a neamului său şi imploră pentru urmaşii săi 
binecuviîntarea tuturor zeilor, atit ai Persidei, cît şi ai Maketidei, 
altfel spus ai ținutului persan, ca şi ai celui macedonean. Căci el 
este fiul unui rege autohton din neamul Ahemenizilor şi al unei 
prințese elene din familia lui Seleukos; drept urmare, mormîntul 
era împodobit cu un lung şir de imagini, pe de o parte cele ale 
strămoşilor săi paterni pînă la primul Darius, pe de alta cele ale 
celor materni, pînă la generalul lui Alexandru. Însă zeii pe care-i 
adoră sînt, concomitent, persani şi eleni: Zeus Oromasdes, 
Apollon Mithras Helios Hermes, Artagnes Herakles Ares, această 
ultimă imagine purtînd, de exemplu, atît măciuca eroului elen, 
cît şi tiara persană. Acest principe persan, care se numeşte fără 
ezitare un prieten al elenilor şi al romanilor ca supus loial al 
împăratului, ca şi Ahemenidul Sohaemos, înălţat de Marcus şi 
Lucius pe tronul Armeniei, sînt veritabilii reprezentanţi ai 
aristocrației Siriei imperiale, pătrunsă în egală măsură de 
amintirile persane şi de prezentul romano-elen. Cultul persan al 
lui Mithras a ajuns din astfel de cercuri în Occident. Insă 
populaţia, supusă atit acestei înalte aristocrații persane sau 
dorit persane, cît şi guvernării stăpiînilor macedoneni şi, mai 
tîrziu, a celor italici, era aramaică în Siria, ca şi în Mesopotamia 
şi Babilonia; din multe puncte de vedere, ea aminteşte de 
situaţia românilor de astăzi faţă de saşii sau maghiarii nobili. Ea 
constituie, incontestabil, cel mai decăzut şi mai distructiv 
element din conglomeratul romano-elen de populaţii. Despre 
aşa-numitul Caracalla, născut la Lyon din tată african şi mamă 
siriană, se spune că în persoana sa s-ar fi întrunit viciile a trei 
neamuri: superficialitatea galică, sălbăticia africană şi ticăloşia 
siriană. 

Din această întrepătrundere a Orientului şi elenismului, în 
privinţa căreia Siria rămîne neîntrecută, a rezultat un amestec în 
care, de cele mai multe ori, binele şi frumosul nu au putut 
supravieţui. Situaţia nu se prezintă însă pretutindeni astfel; 
evoluţie ulterioară a religiei şi speculaţiei, creştinismul şi 
neoplatonicismul au rezultat din aceeaşi îngemănare; dacă 
Orientul pătrunde cu ajutorul celui dintii în Occident, cel de-al 


doilea este transformarea filozofiei occidentale potrivit 
concepţiei şi spiritului Orientului, o creaţie mai întîi a 
egipteanului Plotin (204-270) şi a discipolului său celui mai 
însemnat, tirianul Malchos sau Porphyrios (233-după 300), fiind 
cultivată mai tîrziu îndeosebi în oraşele Siriei. Nu este locul aici 
pentru a analiza cele două creații de importanță universală, dar 
nu au putut fi omise cu ocazia evaluării realităților siriene. 
Natura siriană îşi găseşte expresia eminentă în capitala 
ținutului şi, înainte de fondarea Constantinopolelui, a Orientului 
în general, Antiohia, prin numărul locuitorilor întrecută în 
această epocă doar de Roma şi Alexandria şi, poate, de Seleucia 
babiloniană; trebuie deci să fie prezentată succint. Oraşul, unul 
dintre cele mai tinere ale Siriei, astăzi de importanţă redusă, nu 
a devenit o metropolă în baza relaţiilor comerciale fireşti, ci a 
fost o realizare a politicii monarhice. El a fost creat de cuceritorii 
macedoneni înainte de toate din considerente militare, avînd o 
bună poziţie centrală pentru o dominație care cuprindea 
întreaga Asia Mică, ţinutul Eufratului şi Egiptul şi nu dorea să se 
îndepărteze nici de Marea Mediterană. Ţelul identic şi căile 
diferite ale Seleucizilor şi Lagizilor îşi găsesc expresia fidelă în 
corespondenţa şi opoziţia dintre Antiohia şi Alexandria; aşa cum 
cea din urmă este centrul puterii şi politicii maritime a stăpînilor 
egipteni, la fel Antiohia este centrul monarhiei orientale 
continentale a regilor Asiei. De mai multe ori, Seleucizii de mai 
tîrziu au întreprins aici noi mari fondări, astfel încît, în momentul 
ocupării de către romani, oraşul se compunea din patru cartiere 
de sine stătătoare înconjurate de incinte separate, toate la un 
loc fiind împrejmuite de un zid comun. Nu au lipsit nici imigranții 
veniţi din depărtări. După ce Grecia propriu-zisă a ajuns sub 
dominaţia romanilor, Antiochos cel Mare încercînd zadarnic să-i 
alunge de aici, el a oferit cel puţin emigranților din Eubeea şi 
Etolia un loc de refugiu. Ca şi în capitala Egiptului, evreii s-au 
bucurat şi în cea a Siriei de o comunitate oarecum autonomă şi 
de o poziţie privilegiată, iar în evoluţia lor ambele oraşe au fost 
substanţial favorizate de calitatea de centre ale diasporei 
iudaice. Odată ridicată la rangul de reşedinţă şi de sediu al 
administraţiei unui mare regat, Antiohia a rămas şi în epoca 
romană capitala provinciilor asiatice ale Romei. Aici îşi aveau 
reşedinţa împărații, dacă se aflau în Orient, şi guvernatorii Siriei 
fără excepţie; aici au fost bătute monedele imperiale pentru 


Orient şi îndeosebi aici, ca şi la Damasc şi Edessa, se găseau 
arsenalele imperiale. Pentru Imperiul Roman, oraşul îşi pierduse, 
bineînţeles, importanţa militară, iar în condiţiile schimbate, 
legătura deficitară cu marea a fost resimţită ca un grav 
inconvenient, nu atît din cauza distanţei, cît a portului - oraşul 
Seleucia, fondat odată cu Antiohia - inadecvat pentru marele 
comerţ. Împărații romani din timpul Flaviilor pînă la 
Constantinus au cheltuit sume imense pentru a sfărima stîncile 
dimprejur şi a construi astfel cheiurile necesare cu canalele de 
ancorare şi diguri suficiente; dar arta inginerilor, care realizase 
cele mai îndrăzneţe proiecte la gura Nilului, se luptă în van cu 
dificultăţile de nebiruit ale terenului de aici. Cel mai mare oraş 
al Siriei a participat intens la industria şi comerţul provinciei, 
asupra cărora vom reveni; el a fost totuşi mai degrabă un centru 
al consumatorilor decît al producătorilor. În întreaga Antichitate 
n-a existat nici un oraş în care savurarea vieţii să fi fost într-o 
asemenea „măsură în centrul atenţiei şi ale cărui obligaţii să se 
fi aflat undeva la periferia existenţei, ca în „Antiohia de lîngă 
Daphne”, denumire semnificativă, ca şi cum am spune „Viena 
de lîngă Prater”. Căci Daphne3 este grădina plăcerilor, aflată la 
o distanţă de o milă de oraş, cu o circumferință de două mile, 
renumită datorită dafinilor ei, de unde şi numele, bătrînilor 
chiparoşi - chiar împărații creştini au dat ordin ca aceştia să fie 
ocrotiţi -, fîntînilor arteziene şi apelor curgătoare, strălucitului 
templu al lui Apollo şi fastuoasei şi mult celebratei sărbători din 
10 august. În ciuda delăsării crunte, toate împrejurimile oraşului, 
situat între două culmi împădurite în valea lui Orontes, bogat în 
ape, la trei mile germane în amonte de gura lui, există şi astăzi 
o grădină înfloritoare, care e unul dintre colţurile cele mai 
fermecătoare de pe pămînt. Fastul şi splendoarea construcţiilor 
publice ale oraşului propriu-zis nu aveau egal în întregul 
imperiu. Strada principală, de 36 de stadii, aproape o milă 
germană, care străbătea oraşul în linie dreaptă de-a lungul 
rîului, fiind mărginită de ambele părţi de un portic şi avînd la 
mijloc un larg drum carosabil, a fost imitată de multe oraşe 
antice, dar n-a fost întrecută nici de Roma imperială. Aşa cum 
fiecare casă înstărită avea apă curentă, la fel cetăţenii se 
puteau plimba pe sub acele porticuri în orice anotimp, protejaţi 
de ploaie şi de arşiţa soarelui, iar seara pe străzi iluminate, ceea 
ce nu este atestat pentru nici un alt oraş al Anchitităţii4. 


însă Muzele nu s-au putut familiariza cu această viaţă 
opulentă; în Siria şi, îndeosebi, la Antiohia, seriozitatea ştiinţei şi 
arta tot atit de serioasă nu s-au încetățenit niciodată cu 
adevărat. Pe cît de asemănătoare au fost evoluţiile Egiptului şi 
Siriei din alte punct de vedere, pe atit de izbitor a fost contrastul 
în domeniul literaturii: această parte a moştenirii marelui 
Alexandru a revenit doar Lagizilor. Ei cultivau literatura elenă şi 
a încurajat cercetarea ştiinţifică în spiritul şi concepţia lui 
Aristotel, în timp ce poziţia politică le-a permis Seleucizilor mai 
destoinici să deschidă grecilor Orientul - solia lui Megasthenes 
în India, trimis de Seleukos | la regele Ciandragupta, şi 
explorarea Mării Caspice de amiralul Patrokles, contemporanul 
său, au făcut senzaţie în această privinţă. Despre intervenţia 
nemijlocită a Seleucizilor în sfera intereselor literare însă istoria 
literaturii greceşti nu poate cita nimic altceva decit numirea 
poetului Euphorion ca bibliotecar al lui Antiochos, zis „cel Mare”. 
Doar istoria literaturii latine poate revendica seriozitatea 
activităţii ştiinţifice pentru Berytos, o insulă latină în marea 
elenismului oriental. Reacţia împotriva tendinței literare 
modernizatoare a epocii iulio-claudiene şi reintroducerea în şcoli 
şi literatură a limbii şi scrierilor din epoca republicană nu au 
pornit accidental de la un locuitor din Berytos, Marcus Valerius 
Probus, născut într-o familie din clasa de mijloc a îndepărtatei 
sale patrii, ale cărei şcoli rămase în urmă îl educaseră prin 
vechii clasici, el punind bazele pentru clasicismul epocii 
imperiale avansate mai degrabă prin scrierile sale critice decit 
prin activitatea didactică propriu-zisă. Mai tirziu, tot Berytos a 
devenit şi a rămas în toată epoca imperială centrul din Orient 
pentru studierea jurisprudenţei, necesară pentru cariera publică. 
E adevărat, în literatura elenă Siria a fost patria poeziei, 
epigramei şi foiletonului; mulţi dintre cei mai renumiţi poeţi 
minori greci, ca Meleagros şi Philodemos din Gadara sau 
Antipatros din Sidon, sînt sirieni, fiind neîntrecuţi atit prin 
tematica erotică, cît şi prin arta versificaţiei rafinate; iar 
părintele literaturii de foileton este Menippos din Gadara. Însă 
aceste performanţe sînt databile în bună parte înainte şi, în 
parte, cu mult înainte de epoca imperială. Deşi patria diferiților 
scriitori nu poate să fi deţinut o pondere deosebită, din cauza 
poziţiei universale a elenismului în epoca imperială, nu putem 
atribui întîmplării faptul că în literatura greacă a timpului nici un 


ţinut nu era mai slab reprezentat decît Siria. În schimb, scriitura 
secundară care se răspîndeşte în această epocă - povestirile de 
dragoste, cele despre hoţi, pirați, proxeneţi, prezicători, vise şi 
călătorii fantastice, lipsite de conţinut şi formă - trebuie să-şi fi 
avut centrul tocmai aici. Printre colegii sus-numitului lamblichos, 
autorul unei istorii a Babilonului, compatrioţii săi trebuie să fi 
fost destul de numeroşi; contactul acestei literaturi greceşti cu 
genul similar din Orient a fost mediat neîndoielnic de către 
sirieni. Fireşte, grecii nu au trebuit să deprindă minciuna de la 
orientali; însă fabulaţia din perioada lor tirzie, nemaifiind 
plastică, ci fantastică, nu s-a mai născut din spiritele Graţiilor, ci 
din cornul abundenței al Şeherazadei. Poate că nu este 
întîmplător faptul că satira acestei epoci îl proclamă pe Homer 
drept părinte al călătoriilor imaginare, susţinind că de fapt ar fi 
fost un babilonian cu numele de Tigranes. Exceptind această 
lectură distractivă, de care oarecum se ruşinau şi cei care-şi 
pierdeau timpul cu scrierea sau citirea ei, nu întîlnim în aceste 
regiuni alt nume eminent decit cel al lui Lucian din Commagene, 
contemporanul lui lamblichos citat mai sus. Nici el n-a scris 
altceva decît eseuri şi foiletoane în maniera lui Menippos, tipic 
siriene, spirituale şi vesele prin persiflarea personală, dar nimic 
mai mult; acolo unde ea se sfirşeşte, este incapabil să păstreze 
umorul faţă de gravitatea adevărului sau chiar să miînuiască 
plastica situaţiei comice. Acest popor trăia doar de azi pe miine. 
Nici un alt ţinut grecesc nu are mai puţine monumente 
epigrafice decit Siria; marea Antiohie, după mărime al treilea 
oraş al imperiului, ne-a lăsat mai puţine inscripţii decît unele 
mici sate africane sau arabe, pentru a nu vorbi de ţara 
hieroglifelor şi obeliscurilor. Cu excepţia retorului Libanios din 
timpul lui lulian, mai degrabă cunoscut decit important, acest 
oraş nu a dăruit literaturii nici un alt nume de scriitor. Pe bună 
dreptate, Mîntuitorul tiannian al păgînismului sau apostolul, 
purtătorul său de cuvint, i-a numit pe locuitorii Antiohiei un 
popor incult şi barbar, opinînd că Apollo n-ar greşi dacă i-ar 
transforma asemenea Daphneii lor; căci la Antiohia mai degrabă 
ar putea să şoptească chiparoşii, decît să vorbească oamenii. In 
sfera artistică, Antiohia a deţinut un loc de frunte doar în 
privinţa teatrului şi a jocurilor în general. Conform obiceiurilor 
timpului, publicul din Antiohia era captivat nu atît de 
reprezentările dramatice propriu-zise, cît de impunătoarele 


spectacole muzicale, balete, lupte între animale sălbatice şi de 
gladiatori. Aplauzele sau  fluierăturile acestui public erau 
decisive pentru renumele unui balerin în întregul imperiu. Jocheii 
şi celelalte personalităţi ale circului şi teatrului se îndreptau 
înainte de toate spre Siria. În istoria teatrului italic vor rămîne de 
neuitat balerinii şi muzicanţii, ca şi jonglerii şi clovnii aduşi de 
Lucius Verus la Roma după campania orientală pe care, în ceea 
ce-l priveşte personal, a susţinut-o la Antiohia. Caracteristică 
pentru pasiunea cu care publicul se dedica acestor plăceri este 
mărturia conform căreia cea mai gravă catastrofă care s-a 
abătut în această perioadă asupra Antiohiei - cucerirea de către 
perşi în anul 260 (p. 244) - i-a surprins pe cetăţenii oraşului în 
teatru, săgețile fiind trase în spectatori de pe înălţimea dealului 
de care se sprijinea construcţia. Cu ocazia întrecerilor hipice de 
la Gaza, oraşul cel mai sudic al Siriei, unde păginismul îşi găsise 
un puternic centru în jurul renumitului templu al lui Marnas, la 
sfîrşitul secolului al IV-lea, se întreceau caii unui zelos păgin şi 
cei ai unui zelos creştin; şi după ce „Christos îl înfrinse pe 
Marnas” - povesteşte Sfintul Hieronymos - mulţi păgini ar fi 
acceptat botezul. 

E adevărat, toate metropolele Imperiului Roman se 
întreceau în decăderea obiceiurilor; însă aici coroana revine, 
probabil, Antiohiei. Asprul moralist din epoca lui Traian, 
descriind cum onorabilul roman îşi părăseşte patria, întrucit 
devenise un oraş grecesc, adaugă că aheii erau doar răul cel 
mai neînsemnat dintre lepădăturile adunate; de mult sirianul 
Orontes s-ar fi vărsat în Tibru şi ar fi inundat Roma cu limba şi 
obiceiurile, muzicanţii, harpistele, fetele de la trianglu şi cetele 
prostituatelor sale. Romanii lui Augustus vorbeau de flautista 
siriană Ambubaia5 aşa cum noi vorbim despre cocota pariziană. 

Încă în ultima perioadă a republicii, Poseidonios, un 
scriitor important, născut şi el în Apameia siriană, ne spune că în 
oraşele siriene cetăţenii s-ar fi dezvăţat de munca grea; toată 
lumea se gîndea doar la miîncăruri şi banchete, reuniunile şi 
petrecerile periodice servind exclusiv acestui scop; fiecare 
oaspete de la masa regală primea o coroană, aceasta fiind 
stropită ulterior cu parfumuri babiloniene; pe străzi răsunau 
cîntecul flautelor şi sunetul harpelor; palestrele au fost 
transformate în băi calde - acestea din urmă se referă la aşa- 
numitele thermae, probabil apărute mai întîi în Siria şi răspîndite 


ulterior în întregul imperiu, de fapt o legătură între palestre şi 
băile calde. 400 de ani mai tirziu, situaţia din Antiohia era 
aceeaşi. Vrajba dintre lulian şi aceşti orăşeni nu s-a dezlănțuit 
atit din cauza bărbii împăratului, cît a reglementărilor preţurilor 
pentru cîrciumari în acest oraş al cîrciumilor, care, cum afirmă el 
însuşi, nu s-ar gîndi la nimic altceva decît la dans şi băutură. 
Această viaţă destrăbălată şi senzuală a pătruns, s-ar putea 
spune, îndeosebi în realitatea religioasă a ținutului sirian. Cultul 
zeiţei siriene era deseori o anexă a bordelului sirian. 

Ar fi nedrept dacă am învinui guvernul roman pentru 
aceste stări de fapt siriene; ele au fost aceleaşi în timpul 
guvernării  diadohilor, romanii  moştenindu-le doar. Însă 
elementul siro-elen este un factor însemnat în istoria acestor 
timpuri şi, chiar dacă influenţa sa indirectă a avut o pondere 
mult mai mare, el a intervenit totuşi de mai multe ori direct în 
politică. Ca şi în cazul tuturor celorlalte metropole ale imperiului, 
nu se poate vorbi, în cazul locuitorilor Antiohiei de acum şi 
dintotdeauna, despre veritabile partide politice; se pare însă că 
prin zeflemea şi scandaluri ei i-au întrecut pe toţi ceilalţi, chiar şi 
pe alexandrini, rivalii lor şi în această privinţă. Ei nu au trecut 
niciodată la revoluţie, dar au sprijinit imediat şi cu bunăvoință 
orice pretendent proclamat de armata siriană, pe Vespasian 
împotriva lui Vitellius, pe Cassius împotriva lui Marcus, pe Niger 
împotriva lui Severus, întotdeauna pregătiţi să se dezică de 
guvernul existent dacă  întrevedeau posibilitatea victoriei 
protagonistului lor. Unicul talent incontestabil, măiestria 
batjocurii, se îndrepta nu numai împotriva actorilor scenei lor, 
dar şi împotriva împăraţilor aflaţi în reşedinţa Orientului, între 
persiflarea actorului şi a împăratului neexistînd nici o diferenţă. 
Intre publicul din Antiohia şi împărați, mai ales aceia care au 
rămas aici mai multă vreme, Hadrian, Verus, Marcus, Severus, 
lulian, exista, într-un anumit sens, un permanent „război al 
batjocurii”, din care se păstrează pînă astăzi un document, 
replica celui din urmă împotriva „zeflemiştilor bărbii” din 
Antiohia. Dacă literatul imperial a răspuns la cuvintele 
batjocoritoare cu scrieri batjocoritoare, în alte timpuri locuitorii 
Antiohiei au plătit scump pentru vorbele lor usturătoare şi tot 
restul păcatelor. Astfel, Hadrian le anulă dreptul de a bate 
monedă de argint, Marcus, dreptul de adunare, închizînd şi 
teatrul pentru o anumită perioadă. Severus confiscă oraşului 


chiar întîietatea în Siria şi o acordă cetăţii Laodiceia, veşnica 
rivală a capitalei; şi chiar dacă aceste două ordonanţe au fost 
retractate curînd, Severus trecu la împărţirea provinciei, cu care 
o ameninţase deja Hadrian (p. 252), şi aceasta în bună parte din 
dorinţa guvernului de a umili metropola nesupusă. Oraşul îşi 
datorează batjocurii chiar şi prăbuşirea definitivă. Cînd regele 
persan Chosroes Nuşirvan apăru în anul 540 în faţa zidurilor 
Antiohiei, soldaţii de pe creneluri nu-l primiră doar cu săgeți, ci 
şi cu obişnuitele cuvinte zeflemitoare obscene; îndiîrjit, regele nu 
numai că asaltă şi puse stăpînire pe oraş, ci îi duse şi pe 
locuitorii săi în Noua Antiohie, ridicată în apropiere de 
Ctesiphon. 

Realităţile siriene impresionează însă prin aspectele 
economice; prin producţie şi comerţ, Siria nu numai că ocupă, 
alături de Egipt, primul loc printre provinciile Imperiului Roman, 
dar în anumite privinţe a păstrat întîietatea chiar şi faţă de Ţara 
Nilului. Sub pacea durabilă şi administraţia prevăzătoare 
orientată îndeosebi spre dezvoltarea irigaţiilor, agricultura a 
cunoscut o dezvoltare în faţa căreia civilizaţia actuală trebuie să 
se ruşineze. E adevărat, unele regiuni ale Siriei sînt şi astăzi 
îmbelşugate, nici beduinii şi nici parşii nu au reuşit să pustiască 
pînă acum valea de pe cursul inferior al lui Orontes, roditoarea 
grădină din jurul Tripolisului, cu aranjamentele de palmieri, 
dumbrăvile de portocali şi tufişurile de rodie şi de iasomie şi 
fertila cîmpie de coastă din nordul şi sudul Gazei. Dar opera lor 
nu trebuie subestimată. Apameia de pe cursul mijlociu al lui 
Orontes, acum o pustietate stîncoasă lipsită de cîmpii şi de 
copaci, unde sărăcăcioasele turme de pe slabele păşuni sînt 
decimate de tilharii coboriţi din munţi, este acoperită cu ruine în 
lung şi-n lat şi este atestat documentar faptul că, sub 
guvernatorul Siriei Quirinus, identic cu cel din evanghelii, oraşul 
număra, împreună cu teritoriul său, 117.000 de locuitori liberi. 
Fără îndoială, întreaga vale a lui Orontes bogat în apă - deja la 
Hemesa el atinge o lăţime cuprinsă între 30 şi 40 m şi o 
adincime între 1,5 şi 3 m - a fost un important centru al 
civilizaţiei. Însă şi unele ţinuturi, astăzi complet aride, călătorul 
modern fiind convins că viaţa şi prosperitatea umană ar fi aici 
imposibile, au oferit odinioară cîmp de lucru pentru braţele 
neobosite. La est de Hemesa, acolo unde astăzi nu se mai 
găseşte nici o frunză, nici un strop de apă, s-au găsit 


nenumărate plăci de bazalt, rămăşiţe ale fostelor teascuri de 
ulei. În timp ce măslinii cresc astăzi sporadic doar în văile 
Munţilor Liban, pădurile de măslini trebuie să se fi întins cîndva 
mult dincolo de valea lui Orontes. Cel ce călătoreşte astăzi de la 
Hemesa la Palmyra trebuie să-şi care apa pe spinarea cămilelor, 
iar întregul parcurs este acoperit de ruinele unor foste vile şi 
sate. Nici o armată n-ar mai putea repeta marşul lui Aurelian de- 
a lungul acestui drum (p. 248). O bună parte dintre regiunile 
numite astăzi pustietate sînt mai degrabă rezultatul pustiirilor 
muncii binecuvîntate a unor timpuri mai fericite. „Intreaga Sirie” 
- se spune într-o Geografie de la mijlocul secolului al IV-lea - 
„abundă în grîu, vin şi ulei”. Spre deosebire de Egipt şi Africa, 
Siria n-a devenit nici în Antichitate o ţară exportatoare a 
roadelor pămîntului, chiar dacă vinurile nobile au fost exportate: 
de exemplu, cel din Damasc în Persia, cele de la Laodikeia, 
Askalon şi Gaza în Egipt şi de aici pînă în Etiopia şi India; şi 
romanii ştiau să preţuiască vinul de la Byblos, Tyr şi Gaza. 
Pentru situaţia generală a provinciei, atelierele de 
producţie erau mult mai importante. Un număr de industrii, 
semnificative tocmai pentru export, sînt caracteristice locului, 
îndeosebi cea de pînzeturi, purpură, mătase sau sticlă. Din 
Babilonia, veritabila ei patrie, ţesătoria de in a fost adusă de 
timpuriu în Siria; aceeaşi Geografie spune că „Skytopolis (în 
Palestina), Laodikeia, Byblos, Tyr, Berytos îşi trimit pinza în 
lumea întreagă”; în spiritul acestei afirmaţii, legea lui Dioclețian 
referitoare la tarife stabileşte ca pînzeturi fine cele produse în 
primele trei oraşe sus-numite alături de cele din învecinatul 
Tarsos şi Egipt, dar cele siriene le întrec pe toate. Este cunoscut 
faptul că, oricît de mult ar fi fost concurată, purpura din Tyr şi-a 
păstrat întotdeauna întîietatea; în Siria existau însă, alături de 
boiangeriile de purpură tiriene, multe altele renumite: de-a 
lungul coastei, în nordul şi sudul Tyrului, la Sarepta, Dora, 
Caesarea şi chiar în ţinutul continental, la Neapolis din Palestina 
şi la Lydda. În această epocă, mătasea brută venea din China, 
îndeosebi pe calea Mării Caspice aşadar, în Siria; ea era 
prelucrată mai ales în fabricile de la Berytos şi Tyr, în această 
din urmă localitate fiind produsă şi mătasea de purpură mult 
cerută şi foarte scumpă. În epoca imperială, fabricile de sticlă de 
la Sidon şi-au păstrat străvechea lor faimă şi numeroase vase de 
sticlă din muzeele noastre poartă marca unor fabricanți 


sidonieni. Desfacerii acestor mărfuri, destinate prin natură pieţei 
universale, i se adăuga întreaga avalanşă de mărfuri care se 
revărsa pe drumurile Eufratului din Orient spre Occident. 
Bineînţeles, importul arab şi indian al acestei epoci nu a folosit 
această cale şi a luat, înainte de toate, calea Egiptului, dar nu 
numai că relaţiile cu Mesopotamia se aflau necondiţionat în 
mîinile sirienilor, ci emporiile de la gura Eufratului stabiliseră un 
transport caravanier regulat cu Palmyra (p. 243), folosindu-se în 
consecinţă de porturile siriene. Importanţa acestor relaţii cu 
vecinii din est este ilustrată cel mai bine de similitudinea 
existentă între monedele de argint din Orientul roman şi cele din 
Babilonia partică; abătindu-se de la etalonul din imperiu, 
guvernul roman bătea în provinciile Siria şi Cappadocia monede 
de argint care corespundeau numelui şi titlului celor din regatul 
vecin. Însăşi producţia siriană, de exemplu cea de pînzeturi şi de 
mătase, a fost stimulată de importul acestor mărfuri din 
Babilonia şi, asemenea lor, în epoca imperială, Italia, ca şi 
Occidentul în general au beneficiat de articolele de piele şi 
blănărie, unguentele, mirodeniile şi sclavii Orientului, îndeosebi 
prin intermediul Siriei. Spre deosebire de egipteni, bărbaţii 
sidonieni din aceste străvechi sedii ale relaţiilor comerciale nu 
numai că-şi vindeau mărfurile, dar, ca şi înainte, le aduceau 
chiar ei străinilor; şi aşa cum căpitanii de corăbii formau în Siria 
o clasă remarcabilă şi onorată, la fel negustorii sirieni şi 
factoriile siriene puteau fi întîlniţi în epoca imperială tot atît de 
frecvent ca în îndepărtatele timpuri despre care relatează 
Homer. În această perioadă, tirienii deţineau factorii în cele 
două mari porturi de import ale ltaliei, Ostia şi Puteoli, şi 
pretenţia exprimată în documentele lor, de a deţine cele mai 
mari şi mai impunătoare instituţii de acest gen, este susţinută 
de Geografia citată deja de cîteva ori, care rezervă Tyrului 
primul loc în rîndul oraşelor comerciale ale Orientului; cu ocazia 
descrierii oraşelor Tyr şi Sidon, Strabon evidenţiază şi casele 
neobişnuit de înalte, alcătuite din mai multe etaje. De factorii în 
porturile italice au dispus şi Berytos, Damasc şi, cu siguranţă, 
multe alte oraşe comerciale siriene şi feniciene. In concordanţă 
cu această situaţie, în epoca imperială tîrzie, negustorii sirieni, 
îndeosebi cei din Apameia, erau stabiliţi nu numai în întreaga 
Italie, dar şi în toate emporiile mai mari ale Occidentului - la 
Salonae, în Dalmatia, Apulum, în Dacia, Malaca, în Hispania, însă 


mai ales în Galia şi Germania, ca, de exemplu, la Bordeaux, 
Lyon, Paris, Orleans, Trier -, aşa încit, asemenea evreilor, aceşti 
creştini sirieni trăiau după obiceiurile proprii şi vorbeau greaca 
în adunările lor. Doar dacă ţinem seama de aceste realităţi 
putem înţelege situaţia din Antiohia şi din oraşele siriene în 
general, descrisă mai sus. Lumea nobilă de aici se alcătuia din 
bogaţii fabricanți şi comercianţi, masa locuitorilor din lucrători şi 
corăbieri; aşa cum bogăţiile ciştigate mai tirziu în Orient luau 
calea Genovei şi Veneţiei, la fel cîştigul obţinut atunci din 
comerţ se revărsa din nou spre Tyr şi Apameia. Avînd în vedere 
intensa sferă comercială deschisă acestor mari comercianţi şi 
taxele vamale de graniţă şi interne în general scăzute, numai 
exportul sirian, cuprinzind majoritatea articolelor profitabile şi 
uşor de transportat, le aducea acestora venituri imense; iar 
afacerile lor nu se limitau la mărfurile autohtone. Bunăstarea ce 
trebuie să fi dominat aici cîndva nu se poate desprinde din 
sărăcăcioasele rămăşiţe ale marilor oraşe apuse, ci din ţinutul 
de pe malul drept al lui Orontes, de la Apameia pînă la cotul 
rîului spre mare, mai degrabă părăsit decit pustiit. Pe această 
fişie de pămînt, cu o lungime aproximativă de 20-25 mile 
germane, se ridică şi astăzi ruinele a cel puţin 100 de localităţi: 
străzi întregi clar delimitate; clădiri, cu excepţia acoperişurilor, 
construite din blocuri de piatră, locuinţe înconjurate de porticuri, 
înzestrate cu galerii şi balcoane, cu ferestrele decorate cu 
bogate arabescuri de piatră, deseori şi estetice, la care se 
adaugă parcuri şi piscine, încăperile administrative de la parter, 
grajduri, teascuri de vin şi de ulei tăiate în stincă; de asemenea, 
mari camere mortuare, de asemenea tăiate în stîncă, în care se 
înşiră sarcofagele, ale căror intrări sînt flancate de coloane. 
Nicăieri nu se întîlnesc urme ale vieţii publice; acestea sînt vilele 
suburbane ale comercianților şi industriaşilor din Apameia şi 
Antiohia, ale căror ruine ne vorbesc de bunăstarea şi tihnitele 
plăceri ale vieţii de care s-au bucurat. Aceste aşezări întru totul 
asemănătoare datează toate din ultima perioadă a cezarilor, cea 
mai veche de la începutul secolului al IV-lea, cele mai tîrzii de la 
mijlocul celui de-al Vl-lea, cu puţin timp înainte de iureşul 
islamismului, căruia i-a căzut victimă şi această viaţă înfloritoare 
consacrată păcii. Pretutindeni întîlnim simboluri creştine şi 
versete biblice, ca şi biserici impunătoare cu anexele lor. Insă 
această efervescenţă culturală nu a debutat în timpul lui 


Constantin, ci, în aceste secole, ea a devenit doar mai 
cuprinzătoare şi a fost clădită pe baze mai solide. Este cert că 
aceste edificii de piatră au fost precedate de vile şi parcuri 
asemănătoare, din materiale mai perisabile. Regenerarea 
guvernării imperiale, care a urmat tulburărilor funeste din 
secolul al III-lea, se exprimă în aviîntul pe care-l înregistrează 
viaţa comercială siriană din această epocă; însă, cel puţin în 
anumite privinţe, sîntem îndreptăţiţi să raportăm imaginea ei 
transmisă zilelor noastre şi epocii imperiale timpurii. 


În epoca imperială, situaţia evreilor este atît de deosebită 
şi, s-ar putea spune, atit de puţin dependentă de provincia 
căreia i-au conferit numele în prima parte a acestei epoci, 
înlocuit în cea de-a doua cu numele renăscut al filistinilor sau al 
palestinienilor, încît am considerat de cuviinţă - cum s-a 
subliniat mai sus - să fie tratată într-un capitol de sine stătător. 
Puținele referiri necesare la relaţia cu Palestina, îndeosebi 
participarea destul de importantă a oraşelor de coastă şi, în 
parte, chiar a celor continentale la industria şi comerţul siriene, 
au fost făcute în contextul potrivit. Încă înainte de distrugerea 
templului, diaspora iudaică se lărgise în asemenea măsură încît 
lerusalimul, chiar în timpul existenţei sale, deţinea mai degrabă 
rolul de simbol decit de patrie - aşa cum l-a îndeplinit oraşul 
Roma pentru aşa-numiţii cetăţeni romani ai epocii tirzii. Evreii 
din Antiohia şi Alexandria şi numeroasele comunităţi similare de 
drept inferior şi, oarecum, desconsiderate au participat, 
bineînţeles, la comerțul şi la relaţiile acestor localităţi. 
Evreismului lor îi revine aici o oarecare importanţă doar în 
măsura în care ura şi desconsiderarea reciprocă, dezvoltată sau, 
mai degrabă, mărită după distrugerea templului şi repetatele 
războaie  naţional-religioase între evrei şi cei de altă 
naţionalitate, trebuie să-şi fi exercitat influenţa şi în aceste 
cercuri. Întrucît negustorii sirieni stabiliţi în ţinuturi străine se 
întruneau înainte de toate pentru celebrarea cultului divinităţilor 
lor din patrie, evreul sirian din Puteoli nu poate să fi aparţinut 
asociaţiilor comerciale siriene din localitate ; dacă cultul zeilor 
sirieni devenea în străinătate tot mai popular, credincioşii sirieni 
mozaici nu beneficiau de această situaţie; dimpotrivă, faptul era 
încă o barieră între aceştia şi italici. Dacă evreii care-şi găsiseră 
o patrie în afara Siriei nu se asociau compatrioţilor prin locul de 


baştină, ci prin religie - şi nu putea fi altfel -, ei renunţau odată 
cu aceasta la consideraţia şi toleranța de care se bucurau 
alexandrinii, antiohienii şi alţii în străinătate, fiind primiţi, aşa 
cum se recomandau, ca evrei. Însă majoritatea evreilor 
palestinieni din Occident nu  rezultaseră din emigrația 
comercială, ci erau prizonierii de război sau descendenţii 
acestora, drept urmare lipsiţi de patrie din toate punctele de 
vedere; poziţia de paria pe care copiii lui Avraam o ocupau 
îndeosebi în capitala romană, evreul cerşetor, al cărui calabalic 
se compunea din legătura de fin şi coşul său pentru speculă şi 
pentru care nici un ciştig nu era prea mic sau prea umilitor, se 
leagă de tîrgul de sclavi. In asemenea împrejurări, se înţelege 
de ce în epoca imperială evreii din Occident au jucat un rol 
subordonat faţă de sirieni. Pe lîngă desconsideraţia generală 
legată de poziţia lor, totalitatea evreilor mai era prejudiciată şi 
de comunitatea religioasă a emigrației comerciale şi proletare. 
Dar şi una, şi alta dintre diaspore trebuie să fie privite separat 
de Palestina. 


Este necesar să ne mai referim la un ţinut de graniţă, 
deseori trecut sub tăcere, dar care merită să fie luat în 
consideraţie: provincia romană Arabia. Ea îşi poartă numele pe 
nedrept; împăratul care a instituit-o, Traian, a fost un bărbat de 
fapte mari, dar de vorbe şi mai mari. Peninsula Arabia, care 
separă ţinutul Eufratului de valea Nilului, săracă în ploaie, lipsită 
de rîuri, înconjurată de o coastă stincoasă, fără porturi, nu este 
propice agriculturii şi comerţului, rămînind în Antichitate 
exclusiv sub stăpînirea necontestată a locuitorilor nomazi ai 
deşertului. Îndeosebi romanii, care, mai mult decît toate 
celelalte puteri schimbătoare, au ştiut să-şi limiteze posesiunile 
atit în Asia, cît şi în Egipt, nu au încercat nici măcar o dată să 
supună Peninsula Arabia. Puținele acţiuni îndreptate împotriva 
regiunii situate la extremitatea ei sud-estică, economic cea mai 
dezvoltată şi mai importantă datorită legăturilor ei cu India, vor 
fi prezentate în contextul descrierii relaţiilor comerciale 
egiptene. Incă din timpul clientelatului şi îndeosebi ca provincie, 
Arabia romană cuprindea doar o mică parte din nordul 
peninsulei; în schimb, includea regiunile din sudul şi estul 
Palestinei, situate între aceasta din urmă şi marele deşert pînă 
dincolo de Bostra. In analizarea acestora va fi inclusă şi 


regiunea dintre Bostra şi Damasc, de fapt o parte a Siriei, care 
poartă în aceste timpuri vechea denumire a Munţilor Haurân, 
Trachonitis şi Batanaea. 

Aceste ţinuturi întinse pot fi civilizate doar în condiţii 
deosebite. Suprafeţele de stepă propriu-zisă (hamâd) din estul 
ținutului aflat în atenţia noastră, pînă la Eufrat, nu au intrat 
niciodată sub stăpinire romană şi nici nu puteau fi civilizate; ele 
erau străbătute doar de triburile nomade ale deşertului - astăzi, 
de exemplu, de aneţi -, pentru a-şi duce caii şi cămilele la Eufrat 
iarna, iar vara în munţii din sudul Bostrei, schimbînd păşunea de 
mai multe ori pe an. Pe o treaptă superioară de civilizaţie se 
găseau triburile de păstori din vest, care practicau mai ales 
creşterea oilor în număr însemnat. Aceste regiuni însă oferă loc 
şi agriculturii. Pămîntul roşu din Haurân, de fapt lavă 
descompusă, produce, chiar necultivat, în abundență secara şi 
ovăzul sălbatic, iar cultivat, grîul cel mai frumos. În mijlocul 
deşerturilor stîncoase, unele dintre văile adinci, ca de exemplu 
„Cîmpia semănăturii”, Ruhbe din Trachonitis, sînt cele mai 
fertile meleaguri din Siria; fără arat, de îngrăşat nici nu poate fi 
vorba, bobul de grîu dă în medie roade de 80, iar orzul de 100 
de ori mai bogate, dintr-un singur bob răsărind deseori 26 de 
spice. Totuşi, aici nu s-a ajuns la viaţă sedentară, întrucit 
canicula şi lipsa de apă şi păşuni îi silesc pe locuitori să migreze 
în lunile de vară spre pantele Munţilor Haurân. Există însă 
meleaguri favorabile aşezărilor permanente. Terenurile de 
grădină din jurul oraşului Damasc, străbătute de numeroasele 
braţe ale rîului Baradă şi fertilele districte, şi astăzi dens 
populate, pe care le includ în direcţiile estică, nordică şi sudică, 
au fost şi au rămas perla Siriei. Astăzi, cîmpia din jurul Bostrei, 
îndeosebi aşa-numita Nukra din vestul ei, este grînarul Siriei, 
deşi lipsa de ploaie duce, în medie, la pierderea fiecărei a patra 
recolte, iar invaziile de lăcuste pornite din apropiatul deşert 
constituie un inextirpabil flagel public. Viaţa prosperă înfloreşte 
oriunde cursurile de apă ale munţilor ajung în cîmpie. 
„Fertilitatea acestor ţinuturi” - spune un cunoscător autorizat - 
„este inepuizabilă; chiar şi astăzi, după ce nomazii au distrus 
copacii şi tufişurile, ţara se aseamănă unei grădini, cît cuprinzi 
cu ochii”. Şi pe platourile formate din lavă ale zonelor muntoase, 
curenţii incandescenţi au lăsat multe locuri libere (numite Kâ’ în 
Aurân) prielnice agriculturii. 


Această situaţie geografică a predat ţinutul dintotdeauna 
păstorilor şi hoţilor. Nestatornicia, impusă de împrejurări, a unei 
însemnate părţi din populaţie a dus la neîncetate vrajbe, înainte 
de toate pentru locurile de păşunat, şi la necontenite atacuri 
împotriva ținuturilor favorabile aşezării stabile; mai mult decit în 
alte regiuni se impunea aici formarea unor puteri statale 
capabile să asigure liniştea şi pacea pe mari întinderi, şi tocmai 
elementele necesare formării ei lipseau în rîndul acestor 
populaţii. E posibil ca în toată lumea să nu mai existe altă 
regiune asemenea acesteia, în care civilizaţia nu poate germina 
de la sine, ci poate fi zămislită numai din afară printr-o cucerire 
covirşitoare. Doar în condiţiile în care posturi militare îngrădesc 
cîmpul de activitate al triburilor migratoare din deşert şi le silesc 
pe cele din interiorul cercului cultural la o viaţă de păstori 
paşnică, doar dacă sînt aşezaţi colonişti în regiunile cultivabile şi 
omul conduce apele din munte la vale, atunci, dar numai atunci 
se poate ajunge aici la o viaţă fericită şi bogată. 

Epoca preromană nu a adus acestor ţinuturi o asemenea 
binefacere. Pînă la Damasc, locuitorii întregului ţinut aparţin 
ramurii arabe a marii tulpini semitice; cel puţin numele de 
persoane sînt în general arabe. Ca şi în Siria septentrională, aici 
s-au întîlnit civilizaţia orientală şi cea occidentală; însă pînă în 
epoca imperială ambele au înregistrat doar progrese timide. 
Limba şi scrierea de care se foloseau nabateii erau cele ale Siriei 
şi ținuturilor Eufratului şi trebuie să fi fost preluate de autohtoni 
de aici. Pe de altă parte, colonizarea grecească din Siria s-a 
extins, cel puţin parţial, şi asupra acestor teritorii. Marele oraş 
comercial Damasc a devenit grecesc odată cu restul Siriei. 
Seleucizii purtaseră aşezarea urbană grecească şi în ţinutul 
transiordanian, îndeosebi în Dekapolisul nordic; mai la sud, 
Lagizii transformaseră cel puţin vechiul Rabbath Ammon în 
oraşul Philadelpheia. Însă în sud şi în zonele orientale, vecine cu 
deşertul, regii nabateilor se aflaseră doar nominal sub 
suzeranitatea Alexandrinilor sirieni sau egipteni şi nicăieri nu au 
apărut monedele sau inscripţiile şi edificiile care pot fi atribuite 
elenismului preroman. 

Cînd Siria a devenit romană, Pompeius s-a străduit să 
consolideze sistemul urban grecesc existent; de altfel, mai 
tîrziu, oraşele din Dekapolis îşi vor stabili cronologia începînd cu 
anul includerii Palestinei în imperiu (690/91; 64/63). Însă în 


acest ţinut atît guvernarea, cît şi civilizarea au rămas în seama 
celor două state vasale: cel iudaic şi cel arab. 

Despre regele evreilor Herodes şi dinastia sa vom vorbi 
într-un alt context; aici trebuie doar să amintim activitatea sa în 
vederea extinderii civilizaţiei sale spre Orient. Sfera sa de 
stăpînire cuprindea ambele maluri ale lordanului pe toată 
lungimea sa, către nord, cel puţin pînă la Chelbon, la nord-vest 
de Damasc, către sud, pînă la Marea Moartă, în timp ce 
meleagurile orientale, între regatul său şi deşert, erau 
încredințate regelui arabilor. El şi urmaşii săi, care continuau să 
guverneze aici şi după suprimarea stăpiînirii de la lerusalim pînă 
în vremea lui Traian şi care, mai tirziu, îşi aveau reşedinţa la 
Caesarea Paneas în Libanul de sud, au trecut energic la 
civilizarea autohtonilor. Cele mai vechi mărturii ale unei anumite 
culturi în aceste regiuni sînt oraşele de grotă - probabil cele 
amintite în Cartea Judecătorilor -, mari ascunzişuri subterane 
colective cu străduţe şi fîntîni, locuibile datorită gurilor de 
aerisire practicate din loc în loc, potrivite pentru adăpostirea 
oamenilor şi turmelor, fiind greu de găsit şi, chiar descoperite, 
greu de cucerit. Simpla lor existenţă demonstrează la ce 
violenţe erau expuşi locuitorii paşnici către fiii rătăcitori ai 
stepei. „Aceste meleaguri” - spune losephus, care descrie 
situaţia din Haurân în timpul lui Augustus - „au fost locuite de 
triburi sălbatice fără oraşe şi ogoare stabile, care sălăşluiau cu 
turmele lor în peşteri cu intrări înguste şi străduţe labirintice, 
dar, fiind aprovizionate din belşug cu apă şi alimente, erau greu 
de înfrînt”. Unele dintre aceste oraşe de grotă puteau adăposti 
pînă la 400 de oameni. Un ciudat edict din timpul celui dintii şi 
al celui de-al doilea Agrippa - fragmente din el s-au găsit la 
Kanatha (Kanawit) - îi îndemna pe autohtoni să renunţe la 
„starea animală” şi să schimbe viaţa de peşteră cu o existenţă 
civilizată. Arabii nomazi trăiau în principal din jefuirea fie a 
ţăranilor  învecinaţi, fie a caravanelor aflate în trecere; 
nesiguranța era sporită din cauză că unicul principe, Zenodoros 
din Abila, la nord de Damasc, în Antiliban, căruia Augustus îi 
încredinţase supravegherea peste Trachon, preferase să treacă 
de partea tilharilor şi să participe în taină la cîştigul lor. Tocmai 
de aceea, împăratul îi atribui acest ţinut lui Herodes, iar prin 
energia sa necruțătoare el duse întru citva la limitarea acestor 
tilhării. După toate aparențele, regele a instituit la graniţa de est 


o linie de posturi militare fortificate şi subordonate unor 
comandanţi regali (enapxoi). Rezultatele ar fi fost de-a dreptul 
multumitoare dacă ţinutul nabateean n-ar fi servit hoţilor drept 
loc de refugiu; această realitate a dus la învrăjbirea lui cu 
colegul său arab. În acest ţinut, tendinţele sale de elenizare 
apar la fel de puternice, dar mai salutare decît în guvernarea 
patriei sale. Deşi toate monedele lui Herodes şi ale Herodienilor 
erau greceşti, cel mai vechi monument cunoscut nouă, din 
Transiordania, templul lui Baalsamin din Kanatha, poartă totuşi 
o dedicație în aramaică; însă cele două coloane onorifice 
înălțate aici, una dintre ele pentru Herodes cel Mare, sînt 
bilingve sau doar greceşti; sub urmaşii săi greaca domneşte 
necontestată. 

Alături de regele iudaic se afla sus-numitul (III, p. 81) 
„rege de la Nabat”, cum se intitula chiar el. Reşedinţa acestor 
principi arabi era „Oraşul de piatră”, în aramaică Sela, în greacă 
Petra, o cetate de stincă situată la jumătatea drumului între 
Marea Moartă şi Golful Arabiei, din toate timpurile un antrepozit 
pentru comerţul Indiei şi Arabiei cu Marea Mediterană. Aceşti 
principi stăpîneau jumătatea de nord a Peninsulei Arabiei; de-a 
lungul Golfului Arabiei puterea lor se întindea pînă la Leuke 
Kome, în faţa oraşului egiptean Berenike, în ţinutul continental, 
cel puţin pînă în regiunea vechii Thaema (Teimâ). În nordul 
peninsulei, teritoriul lor ajungea pînă la Damasc, intrat sub 
protecţia lor6, şi chiar dincolo de acesta, înlănţuind asemenea 
unei centuri întreaga Sirie palestiniană. După ocuparea ludeii, 
romanii au intrat în conflict armat cu nabateii, Marcus Scaurus 
întreprinzînd o expediţie împotriva Petrei. Atunci nu s-a ajuns la 
supunerea lor, dar ea trebuie să fi avut loc curînd după aceea. 
Sub Augustus, regele lor Obodas era supus al imperiului, ca şi 
regele evreilor Herodes, şi, asemenea lui, a sprijinit expediţia 
romană împotriva Arabiei meridionale. Din acest moment, 
regele arabilor trebuie să fi fost învestit cu protecţia graniţei 
imperiului atît la sud, cît şi la est de Siria, pînă la Damasc. 
Vrajba cu vecinul iudaic era permanentă. Revoltat că arabul îl 
înfruntase cu armele pe Herodes în loc să-şi reclame drepturile 
în faţa suveranului şi că Harethath, în greacă Aretas, fiul lui 
Obodas, nu aşteptase învestirea după moartea tatălui, ci îşi 
însuşise stăpînirea fără alte formalităţi, Augustus era hotărît să-l 
destituie şi să unifice teritoriul său cu cel iudaic; însă proasta 


guvernare din ultimii ani ai lui Herodes i-a impus o altă conduită; 
drept urmare, Aretas a fost confirmat (în jurul anului 747, 7). 
Cîteva decenii mai tirziu, acesta a declanşat, iarăşi din proprie 
iniţiativă, războiul împotriva ginerelui său, Herodes Antipas, 
principele Galileii, din cauza repudierii fiicei sale în favoarea 
frumoasei Herodias. El a cîştigat supremaţia, însă miîniatul 
suveran Tiberius i-a ordonat guvernatorului Siriei să-l readucă la 
ascultare. Trupele porniseră deja, cînd Tiberius muri (37); 
urmaşul său Gaius, potrivnic lui Antipas, îl iertă pe arab. 
Urmaşul lui Aretas, regele Maliku sau Malchos, luptă în războiul 
iudaic ca vasal roman şi-i transmise stăpînirea fiului său Rabel, 
contemporanul lui Traian, ultimul reprezentant din rîndul acestor 
regenţi. Indeosebi după confiscarea statului de la lerusalim şi 
reducerea  însemnatei stăpiîniri a lui Herodes la regatul 
neputincios de la Caesarea Paneas, statul arab a fost cel mai 
important dintre cele clientelare siriene, dintre contingentele 
regale angajate alături de armata romană la asediul 
lerusalimului al său fiind, de altfel, cel mai puternic. Nici sub 
suzeranitatea romană acest stat nu s-a servit de limba greacă; 
exceptind Damascul, monedele bătute în timpul regilor săi 
poartă numai inscripţii aramaice. Insă nu lipsesc începuturile 
unei vieţi organizate şi ale unei guvernări civilizate. Probabil că 
baterea monedelor în sine a început abia după ce statul a ajuns 
sub clientelă romană. Comerţul arabo-indian cu Mediterana se 
desfăşura în bună parte pe drumul de caravane care începe la 
Leuke Kome şi ajunge la Gaza prin Petra, fiind supravegheat de 
către romani. Asemenea comunităţii Palmyra, principii regatului 
nabateean folosesc pentru magistraţii lor termeni greceşti, ca, 
de exemplu, titlurile de eparh şi strateg. Dacă buna organizare a 
Siriei, datorată romanilor, şi siguranţa recoltelor, datorată 
ocupaţiei militare, sînt mereu lăudate, meritul revine înainte de 
toate măsurilor luate în statele clientelare de la lerusalim sau, 
după aceea, de la Caesarea Paneas şi de la Petra. 

In timpul lui Traian, locul acestor două state clientelare a 
fost luat de stăpînirea romană nemijlocită. La începutul 
guvernării acestuia a murit regele Agrippa al II-lea, teritoriul său 
fiind alipit provinciei Siria. Nu mult după aceea, în anul 106, 
guvernatorul Aulus Cornelius Palma a dizolvat regatul de pînă 
atunci al regilor de la Nabat şi a transformat cea mai mare parte 
în provincia Arabia, în timp ce Damascul a fost încorporat Siriei, 


romanii renunţind la posesiunile regilor nabateeni din ţinutul 
continental al Arabiei. Instituirea Arabiei este desemnată ca 
supunere, iar monedele care celebrează ocuparea Arabiei 
pledează pentru o ripostă armată a nabateilor, aşa cum, de 
altfel, putem presupune o anumită autonomie a acestor principi 
dacă luăm în calcul particularităţile geografice ale ținutului şi 
comportamentul lor de pînă atunci. Însă importanţa istorică a 
acestor evenimente nu trebuie căutată în succesul armelor; cele 
două confiscări, evident reciproc condiţionate, nu erau altceva 
decit acţiuni administrative sprijinite, probabil, de forţa militară, 
iar tendinţa de a deschide aceste ţinuturi civilizaţiei şi în special 
elenismului este doar amplificată prin faptul că guvernul roman 
a preluat această misiune. Elenismul Orientului, cum l-a 
sintetizat Alexandru, a fost o biserică militantă, o putere 
angajată politic, religios, economic, literar, întru totul 
cuceritoare. Aici, la marginea deşertului aflat sub presiunea 
iudaismului antielenic şi manipulat de guvernarea seleucidă 
searbădă şi  nestatornică, rezultatele sale nu erau 
impresionante. Dar acum, odată cu pătrunderea romanităţii, el a 
dezvoltat o forţă nestăvilită care se raportează la cea din trecut, 
ca puterea principilor clientelari evrei şi arabi faţă de cea a 
Imperiului Roman. In această ţară, unde graniţa păcii depindea 
şi depinde de statornicirea unei forţe militare superioare şi 
permanente, stabilirea unui castru de legiune la Bostra, 
subordonat unui comandant de rang senatorial, era un 
eveniment senzaţional. Din acest centru au fost instituite 
posturile necesare în locurile adecvate, înzestrate cu 
garnizoane. Merită să fie amintite fortăreaţa de la Namara 
(Nemâra), la o distanţă de o zi bună de marş dincolo de 
graniţele ținutului muntos locuibil, în mijlocul deşertului stîncos, 
dar stăpînind unica fîntînă din aceste meleaguri, şi celelalte din 
zonă, una la amintita oază de la Ruhbe şi, mai departe, cea de 
la Djebel Sês; aceste garnizoane stăpîneau întregul ţinut de la 
poalele lui Haurân. Un alt lanţ de fortărețe, subordonate 
comandamentului sirian, mai întîi comandamentului legiunii 
cantonate la Danava (p. 210), şi aşezate la distanţe egale de 
trei ore de marş, asigura drumul de la Damasc la Palmyra; 
foarte bine cunoscută este a doua din acest lanţ, fortăreaţa de 
la Dmeer, un dreptunghi cu laturile de 300, respectiv 350 de 
paşi, înzestrat pe fiecare latură cu şase turnuri şi un portal lat de 


15 paşi şi înconjurat de un zid de incintă de 16 picioare grosime, 
cîndva placat în exterior cu frumoase blocuri de piatră. 

Această ţară nu se aflase niciodată sub o asemenea egidă. 
De fapt, n-a fost deznaţionalizată. Numele arabe se păstrează 
pînă în epoci tîrzii, deşi uneori celui indigen i se asociază, tocmai 
ca în Siria (p. 255), unul romano-elen; de exemplu, un şeic se 
numeşte „Adrianos sau Soaidos, fiul lui Malechos”. Nici cultul 
indigen nu se modifică; ce-i drept, zeitatea principală a 
nabateilor, Dusaris, este comparată cu Dionysos, dar venerată 
întotdeauna sub numele lui local şi pînă tîrziu locuitorii Bostrei 
au sărbătorit Dusariile în onoarea sa. În provincia Arabia au fost 
construite temple şi au fost aduse sacrificii în acelaşi mod lui 
Aumu sau Helios, lui Vasaeathu, Theandritos, Ethaos. La fel se 
păstrează triburile şi organizarea de trib; inscripţiile numesc 
şirurile de qviai cu nume indigen şi deseori filarci sau etnarci. 
Insă civilizarea şi elenizarea nu puteau fi oprite de cutumele 
locale. Dacă pe teritoriul statului nabateilor nu s-a găsit nici un 
monument grecesc din epoca anterioară lui Traian, din epoca 
ulterioară acestuia nu datează în schimb nici unul în limba 
naţională; după toate aparențele, guvernul imperial a suprimat 
folosirea scrierii aramaice imediat după încorporare, deşi limba 
autohtonă trebuie să se fi menţinut, ceea ce, în afara numelor 
proprii, este dovedit şi de „tălmaciul perceptorilor”. 

Ameliorarea agriculturii nu este atestată de autori demni 
de încredere; dar dacă pe toate pantele orientale şi meridionale 
ale lui Haurân, din virful munţilor pînă în deşert, pietrele 
presărate pe întinderea acestei regiuni vulcanice erau adunate 
în grămezi sau stivuite în şiruri lungi, cîştigindu-se astfel cele 
mai bune ogoare, putem recunoaşte aici spiritul unicei autorităţi 
care a guvernat acest ţinut aşa cum putea şi trebuia să fie 
guvernat. In regiunea Ledjâ, un platou de lavă lung de 13 ore de 
mers şi lat de cca 9 ore, astăzi aproape nelocuit, între torenţii de 
lavă creşteau odinioară viță-de-vie şi smochini; regiunea era 
străbătută de drumul roman care lega Bostra de Damasc. In 
Ledjă şi în jurul ei se pot număra ruinele a 12 localităţi mai mari 
şi a 39 mai mici. Este dovedit că acelaşi guvernator care a 
instituit provincia Arabia a ordonat şi construirea grandiosului 
apeduct care ducea apa din munţii Haurân în cîmpie, la Kanatha 
(Kerak); în apropiere, la Arrha (Rahâ), se găseşte unul 
asemănător, ambele fiind construcţii ale lui Traian care pot fi 


alăturate portului de la Ostia şi forului din Roma. Însăşi alegerea 
capitalei noii provincii vorbeşte despre înflorirea relaţiilor 
comerciale. Bostra a existat încă sub guvernarea nabateeană şi 
aici s-a găsit o inscripţie a regelui Malichu; dar importanţa sa 
militară şi comercială debutează cu începerea guvernării 
romane directe. „Dintre toate oraşele Siriei orientale” - ne 
spune Wetzstein - „Bostra se bucură de poziţia cea mai 
avantajată; chiar Damascul, care îşi datorează măreţia 
abundenței în apă şi poziţiei sale protejate de Trachonul 
oriental, va eclipsa Bostra doar sub o guvernare slabă, în timp 
ce cea din urmă trebuie să ajungă, în cîteva decenii, sub o 
guvernare puternică şi înţeleaptă, la o înflorire fabuloasă. Este 
marea piaţă pentru deşertul sirian; munţii înalţi ai Arabiei şi 
Peraea, dar şi lungile rînduri ale dughenelor sale de piatră 
atestă, chiar şi în pustietatea actuală, realitatea unei grandori 
trecute şi posibilitatea înălţării viitoare”. Urmele drumului roman 
care ducea de aici, prin Salchat şi Ezrak, la Golful Persic arată că 
Bostra mijlocea alături de Petra şi Palmyra comerţul între Orient 
şi Marea Mediterană. Constituţia elenă a acestui oraş datează 
probabil încă din timpul domniei lui Traian; de atunci, cel puţin, 
el se numeşte „Noua Bostră Traiană”; monedele greceşti apar în 
vremea lui Pius, iar mai tirziu, în urma acordării dreptului de 
colonie din partea lui Alexander, inscripţionarea acestora s-a 
făcut în latină. Petra a primit, de asemenea, încă sub Hadrian, 
constituţia urbană greacă, dreptul urban fiind acordat ulterior şi 
altor localităţi; însă în această ţară a arabilor au prevalat pînă 
tîrziu tribul şi aşezarea tribală. 

In jumătatea de mileniu scursă între Traian şi Mahomed, 
amestecul elementelor naţionale şi greceşti a generat în acest 
ţinut o civilizaţie particulară. În acest caz, avem o imagine mai 
completă decit cu privire la alte forme ale lumii antice, întrucit 
aşezarea de la Petra, dăltuită în mare parte în stîncă, şi edificiile 
din Haurân, construite în întregime din piatră din cauza lipsei 
lemnului - relativ puţin deteriorate de către stăpînirea beduinilor 
reinstalaţi odată cu islamul în vechile lor „ne-drepturi” - s-au 
păstrat în bună parte pînă astăzi, elucidînd măiestria artistică şi 
felul de viaţă din aceste timpuri. În componentele sale originare, 
templul lui Baalsamin de la Kanatha, amintit mai sus, construit, 
cu siguranţă, în timpul lui Herodes, vădeşte o deosebire netă 
faţă de arhitectura greacă, iar prin concepţia arhitectonică, 


analogii remarcabile cu planul templului construit de acelaşi 
rege al lerusalimului: bineînţeles, imaginile suprimate la acesta 
din urmă nu lipsesc la cel dintii. Structuri similare au fost 
sesizate şi la monumentele descoperite la Petra. Lucrurile au 
evoluat însă. Dacă sub stăpinii evrei şi nabatei cultura s-a 
desprins încet de influenţele Orientului, cantonarea legiunii la 
Bostra pare să marcheze începutul unei noi ere pentru aceste 
ţinuturi. „Prin aceasta” - ne spune un excelent observator 
francez, Melchior de Vogue - „activitatea edilitară a primit un 
imbold care nu a mai contenit. Pretutindeni se ridicară case, 
palate, terme, temple, teatre, apeducte, arcuri de triumf; în 
cîţiva ani răsăriră ca din nimic oraşe, cu planul ordonat, cu 
colonade simetrice, caracteristice pentru urbiile fără trecut, în 
epoca imperială, o constantă inevitabilă pentru această parte a 
Siriei”. Pantele estice şi sudice din Haurân adăpostesc cam 300 
de asemenea sate şi oraşe pustii, în timp ce astăzi există acolo 
doar cinci localităţi noi; unele din prima categorie, de exemplu 
Busân, numără pînă la 800 de case cu unu sau două etaje, 
construite, fără excepţie, din bazalt, cu ziduri bine amplasate, 
din blocuri fasonate nelegate cu ciment, uşi în general 
ornamentate, deseori cu inscripţii, tavanul plan format din grinzi 
de piatră, susţinute de arcade de piatră şi acoperite cu un strat 
de ciment impermeabil. Zidul de incintă al oraşului este format, 
de obicei, doar din dosurile compacte ale caselor, fiind fortificat 
cu numeroase turnuri. Timidele tentative de recolonizare din 
zilele noastre găsesc aici casele gata pregătite; lipseşte numai 
mîna neobosită sau, mai degrabă, puternicul braţ care s-o 
apere. In faţa porţilor se găsesc cisternele, deseori subterane 
sau protejate de un acoperiş artificial de piatră, dintre care 
unele sînt întreţinute de beduini - astăzi, cînd această 
„pustietate urbană” a devenit o păşune - pentru adăpatul 
turmelor în timpul verii. E adevărat, arhitectura şi arta au 
păstrat unele elemente definitorii pentru modalitatea orientală 
mai veche - de exemplu, des întîlnitul mormînt în formă de cub 
deasupra căruia se plasează o piramidă, poate şi firidele 
frecvent adăugate mormintelor din Siria, chiar şi astăzi -, dar, în 
general, sînt cele greceşti obişnuite ale epocii imperiale. Numai 
că lipsa lemnului a generat aici o dezvoltare a arcadei de piatră 
şi a cupolei care conferă acestor construcţii un caracter original, 
atît din punct de vedere tehnic, cît şi artistic. În opoziţie cu 


repetarea obişnuită a formelor tradiţionale, consacrată în alte 
locuri, aici s-a impus o arhitectură suficientă necesităţilor şi 
condiţiilor date, echilibrată în ornamentare, întru totul validă şi 
raţională, care nu duce lipsă nici de eleganţă. Mormintele, 
dăltuite în pereţii de stîncă care se înalţă la est şi vest de Petra 
şi în văile laterale ale acestora, cu fațadele lor de coloane dorice 
sau corintice, suprapuse deseori în mai multe rînduri, şi 
piramidele şi propileele lor, amintind de Teba egipteană, nu 
bucură ochiul artistului, dar impun prin masivitate şi bogăţie. 
Doar o viaţă intensă şi o bunăstare însemnată au putut asigura 
o asemenea grijă pentru morţi. Existînd astfel de monumente 
arhitectonice, nu surprinde dacă inscripţiile menţionează un 
teatru în „satul” (xxooun) Sakkaea, un „odeon în formă de teatru” 
în Kanatha şi dacă un poet local din Namara, în Batanaea, se 
autoglorifică drept „maestru al măreţei arte a mîndrului cîntec 
ausonian”. La graniţa orientală a imperiului se cîştigase aşadar 
pentru civilizaţia elenă un teritoriu de graniţă care poate fi 
alăturat ținutului renan romanizat; edificiile înzestrate cu arcade 
şi cupole din Siria orientală pot fi comparate cu castelele şi 
monumentele funerare ale nobililor şi comercianților din Belgica. 

Insă sfîrşitul nu a întîrziat. Tradiţia istorică a romanilor 
păstrează tăcerea asupra imigrării triburilor arabe meridionale 
în aceste ţinuturi, iar însemnările ulterioare ale arabilor cu 
privire la istoria ghasanizilor şi la predecesorii lor nu pot fi fixate 
cronologic. Insă sabeii, localitatea Borechtah (Breka, la nord de 
Kanawat) păstrind numele lor, par a fi într-adevăr emigranţi 
veniţi din Arabia meridională; ei au ocupat aceste locuri încă din 
secolul al Ill-lea. Se prea poate ca ei şi compatrioţii lor să fi venit 
în pace şi să se fi sedentarizat sub egidă romană; mai mult, 
poate că au adus în Siria înalt dezvoltata şi opulenta cultură a 
Arabiei sud-vestice. Atit timp cît imperiul era bine închegat şi 
fiecare dintre aceste triburi era condus de un şeic, toţi se 
supuneau suzeranului roman. Dar în anul 513, în cursul 
războiului persan, lustinian i-a supus pe toţi filarcii sarazinilor, 
vasali romani, lui Arethas, fiul lui Gabala, pentru a se opune mai 
bine arabilor unificaţi sub un rege sau, cum sînt numiţi acum, 
sarazinilor regatului persan, şi i-a acordat acestuia titlul regal, 
ceea ce - se adaugă - nu se întîmplase niciodată pînă atunci. 
Acest rege al tuturor triburilor arabe aşezate în Siria era încă 
vasalul imperiului, însă alungindu-i pe compatrioţii săi el le 


pregătea în acelaşi timp terenul. Un secol mai tîrziu, în anul 637, 
Arabia şi Siria s-au închinat Islamului. 


1. Extrasul lui Photios din romanul lui lamblichos, care 
afirmă eronat că autorul ar fi babilonian, este corectat şi întregit 
substanţial prin scolia adăugată. Caracteristici pentru această 
epocă sînt literatul de curte şi însuşi educatorul prinților 
(Sohaemos trebuie să-l fi chemat la Valarşapat ca „retor bun”), 
care în virtutea artei sale magice nu se pricepe doar la „vrăjirea 
muştelor” şi necromanţie, ci îi şi prezice lui Verus victoria 
asupra lui Vologasos, în acelaşi timp relatînd grecilor poveşti 
care ar putea fi incluse în ciclul „1001 de nopţi”. 

2. Literatura siriană se alcătuieşte aproape exclusiv din 
traducerile unor opere greceşti. Din rîndul scrierilor profane, 
primul loc este ocupat de tratatele lui Aristotel şi Plutarh; 
urmează scrieri practice cu conţinut juridic sau agronomic şi 
cărţi distractive populare, ca Romanul lui Alexandru, Fabulele lui 
Esop, Sentențele lui Menandru. 

3. Spaţiul dintre Antiohia şi Daphne era ocupat de vile şi 
vii, aici existînd şi o suburbie, Herakleia sau, de asemenea, 
Daphne; însă Tacitus greşeşte surprinzător dacă o numeşte 
Epidaphne; Plinius spune corect: Antiochia  Epidaphnes 
cognominata. 

4. „Lumina soarelui” - spune Libanios din Antiohia în 
panegiricul patriei sale scris în timpul lui Constantius - „este 
înlocuită de alte lumini, atit de strălucitoare încît întrec 
sărbătoarea  lampioanelor din Egipt; la noi, noaptea se 
deosebeşte de zi doar prin diferenţa iluminaţiei; braţele 
neobosite nu găsesc nici o diferenţă şi făuresc în continuare, iar 
cei dornici cîntă şi dansează, Hephaistos şi Aphrodita 
împărţindu-şi orele nopţii”. Ammianus ne informează că, în 
„sportul de stradă” pe care-l practica, prinţul Gallus era foarte 
stinjenit de felinarele din Antiohia. 

5. De la cuvîntul sirian abbuba, „fluier”. 

6. În timpul ultimilor Seleucizi, în perioada dictaturii lui 
Sulla, oraşul Damasc s-a supus de bunăvoie regelui nabateilor, 
probabil Aretos, cu care se războise Scaurus. 


Capitolul XI 
ludeea şi iudeii 


Aşa cum istoria Statului Papal nu este cea a catolicilor, tot 
aşa istoria ținutului iudaic nu coincide cu cea a poporului evreu; 
se impun cu aceeaşi necesitate separarea, precum şi analizarea 
comună a celor două componente. 

ludeii din ţinutul lordanului care-i nelinişteau pe romani nu 
erau aceiaşi cu poporul care se războise sub regii şi judecătorii 
săi cu Moab şi Edom şi ascultase cuvintele lui Amos şi Osea. 
Modesta comunitate de exilați pioşi, alungată de stăpînirea 
străină şi reîntoarsă datorită schimbării ei, îşi începu noua 
instituire prin respingerea categorică a tovarăşilor de trib rămaşi 
în locurile de baştină, punînd bazele vrajbei ireconciliabile dintre 
evrei şi samariteni şi a idealului exclusivităţii naţionale şi 
încătuşării sacerdotale a spiritului; cu mult înainte de epoca 
romană, sub guvernarea Seleucizilor, ea dezvoltase aşa-numita 
teocraţie mozaică, un colegiu sacerdotal în fruntea căruia se 
găsea arhierarhul, care, renunţind la structurarea statală, a 
păstrat particularitatea alor săi în ciuda stăpiînirii străine şi i-a 
stăpînit sub egida puterii protectoare. Această conservare a 
specificului naţional în forme religioase prin ignorarea statului 
reprezintă caracteristica iudaismului de mai tirziu. E drept, 
fiecare noţiune de zeitate este populară; dar nici un alt zeu n-a 
fost într-o măsură mai mare doar zeul alor săi precum lahve şi 
nici unul nu şi-a păstrat acest atribut fără deosebire de timp şi 
de loc asemenea lui. Cei care au revenit în Ţara Sfîntă, crezînd 
că trăiesc potrivit regulilor lui Moise, dar trăind, în realitate, 
potrivit regulilor lui Ezra şi Neemia, au rămas faţă de Marii Regi 
ai Orientului şi, mai tirziu, faţă de Seleucizi în vechea 
dependenţă statornicită la apele Babilonului. Elementul politic al 
acestei organizaţii nu este mai semnificativ decit cel al Bisericii 
Armene sau al celei greceşti conduse de patriarhii lor în timpul 
Imperiului Otoman; nici un suflu înviorător de evoluţie statală nu 
străbate această restauraţie clericală; nici una dintre grelele şi 
serioasele obligaţii ale comunităţii lăsate în voia ei nu-i 
împiedica pe preoţii templului de la lerusalim să instaureze 
regatul lui lahve pe pămînt. 


Contralovitura nu a întîrziat. Acest ne-stat teocratic putea 
exista numai atît timp cît o mare putere lumească prelua rolul 
de protector şi de călău. Cînd regatul Seleucizilor decăzu, 
răzvrătirea împotriva stăpinirii străine, care-şi trăgea seva din 
entuziasta credință populară, formă o nouă comunitate 
evreiască. Marele preot de la Salem a fost chemat din templu pe 
cîmpul de bătălie. Ginta Hasmoneilor nu numai că a restaurat 
regatul lui Saul şi David aproximativ în vechile sale graniţe, dar 
aceşti pontifi au reînnoit întru citva şi fosta regalitate, într- 
adevăr statală şi supraordonată preoţilor. Insă acest lucru, în 
acelaşi timp produsul şi antiteza acelei dominaţii teocratice, nu 
era în spiritul celor pioşi. Fariseii şi saducheii se separară şi 
începură să se învrăjbească. In acest caz nu se opuneau atît 
dogmele şi diferenţele rituale, cît, pe de o parte, stăruirea într-o 
teocraţie care se crampona doar de principiile şi interesele 
religioase, indiferentă faţă de independenţa şi suveranitatea 
comunităţii, iar pe de alta, regalitatea care năzuia spre o 
evoluţie stabilă şi se străduia, prin războaie şi tratate, să 
asigure, din nou, poporului evreu un loc în lupta politică a cărei 
arenă era, pe atunci, regatul sirian. Prima tendinţă stăpînea 
mulţimea, cea de-a doua prevala în rîndul celor clarvăzători şi al 
claselor nobile; reprezentantul lor cel mai de seamă era regele 
lannaeos Alexandros, care, pe întreaga durată a guvernării sale, 
a trebuit să-i înfrunte în egală măsură pe regii sirieni şi pe farisei 
(III, p. 93). Deşi această regalitate nu era de fapt altceva decit 
cealaltă, fiind cea mai firească şi mai puternică expresie a 
avintului naţional, ea se apropia prin cuget şi acţiune de 
spiritualitatea elenă şi era considerată, îndeosebi de adversarii 
pioşi, străină şi eretică. 

Locuitorii Palestinei erau însă doar o parte, şi nu cea mai 
importantă, a evreilor; chiar şi după regenerarea datorată 
Macabeilor, comunităţile evreieşti din Babilonia, Siria, Asia Mică, 
Egipt erau cu mult superioare celor din Palestina, în epoca 
imperială diaspora evreiască însemnînd mult mai mult decit cele 
din urmă; şi ea constituie un fenomen cu totul particular. 
Aşezările evreieşti din afara Palestinei îşi datorează existenţa 
doar parţial imboldului care a dus la fondarea celor ale 
fenicienilor şi elenilor. Fiind la origine un popor de agricultori, 
trăind la mare distanţă de coastă, aşezările lor din străinătate 
au luat naştere relativ tîrziu şi din voinţa altora, ca o creaţie a lui 


Alexandru sau a mareşalilor săi. Oricît de ciudat ar fi fost ca 
evreii să fie chemaţi în ajutor tocmai pentru elenizarea 
Orientului, ei au jucat un rol excepţional în imensele fondări 
urbane greceşti, neîntrecute, prin amploarea lor, nici în 
timpurile anterioare, nici în cele ulterioare. Această afirmaţie 
este valabilă mai ales pentru Egipt. Din timpul primului 
Ptolemeu, care a aşezat, după cucerirea Palestinei, un număr 
mare dintre locuitorii săi în cel mai important dintre toate 
oraşele create de Alexandru, Alexandria pe Nil, acesta a devenit 
un oraş al evreilor aproape în aceeaşi măsură ca şi al grecilor şi, 
prin număr, bogăţie, inteligenţă, organizare, corpul de evrei 
alexandrini a fost cel puţin egal celui din lerusalim. La începutul 
epocii imperiale, existau un milion de evrei alături de opt 
milioane de egipteni şi influenţa lor trebuie să fi depăşit această 
proporţie numerică. Mai sus (p. 257) s-a remarcat deja că, din 
spirit de competiţie, evreii din capitala imperială a Siriei au fost 
organizaţi şi dezvoltați într-un mod asemănător. Numărul mare 
şi importanţa evreilor din Asia Mică sînt dovedite, printre altele, 
de tentativa oraşelor greceşti ioniene, întreprinsă în epoca lui 
Augustus - se pare, după o înţelegere comună -, de a-i sili pe 
concetăţenii lor evrei fie să renunţe la credinţa lor, fie să preia 
toate sarcinile cetăţeneşti. Cert este că în toate fondările elene 
şi în numeroase oraşe elene vechi, chiar şi în Elada propriu-zisă, 
de exemplu la Corint, existau corpuri de evrei organizate 
autonom. Organizarea se realiza întotdeauna conform 
principiului conservării  naţionalităţii evreilor, cu toate 
consecinţele pe care trebuiau să le suporte ei înşişi, impunîndu- 
li-se doar folosirea limbii greceşti. Drept urmare, această 
grecizare impusă de sus Orientului, fie prin flatare, fie cu forţa, i- 
a transformat pe evreii oraşelor greceşti în orientali grecofoni. 
Realităţile dovedesc că, în cazul comunităţilor evreieşti din 
oraşele macedonene, limba greacă nu şi-a cîştigat întîietatea 
doar pe căile naturale ale relaţiilor, ci printr-o măsură impusă cu 
forţa. Într-un mod asemănător, Traian a romanizat mai tîrziu 
Dacia cu colonişti veniţi din Asia Mică. Fără această constringere 
nu s-ar fi putut realiza uniformitatea exterioară a întemeierii de 
oraşe, iar acest material nici n-ar fi putut fi folosit pentru 
elenizare. Faptul că scrierile sacre ale evreilor au fost traduse în 
greacă încă din timpul primilor Ptolemei se datorează, poate, tot 
atit de puţin iniţiativei guvernului ca şi traducerea Bibliei lui 


Luther; însă elenizarea lingvistică a evreilor egipteni era într- 
adevăr în spiritul său, şi ea se împlini surprinzător de rapid. Cel 
puţin la începutul epocii imperiale, dar, probabil, şi cu mult 
înainte, cunoaşterea ebraicei în rîndul evreilor alexandrini era 
tot atit de rară pe cit e astăzi şi în lumea creştină cea a limbilor 
străvechi ale Sfintelor Evanghelii; greşelile de traducere ale 
celor 70 de alexandrini erau argumentate la fel cum pioşii noştri 
argumentează greşelile de traducere ale lui Luther. În această 
epocă, limba naţională a evreilor dispăruse pretutindeni din 
relaţiile cotidiene şi, asemenea limbii latine în sfera religiei 
catolice, se menținea doar în uzul religios. În ludeea însăşi ea 
fusese înlocuită de aramaică, limba populară a Siriei, fireşte 
înrudită cu ebraica; comunităţile evreieşti din afara ludeii, care 
intră în atenţia noastră, renunţaseră în întregime la idiomul 
semitic şi abia la mult timp după această epocă a intervenit 
acea reacţie care a reinstituit în rîndul evreilor cunoaşterea şi 
folosirea ei pe o scară mai largă. În cursul epocii imperiale, 
operele lor literare, foarte numeroase, sînt, fără excepţie, 
greceşti. Dacă naționalitatea ar fi determinată doar de limbă, 
istoria nu ar putea relata multe despre evreii acestor timpuri. 

De această constringere lingvistică, probabil greu 
resimţită la început, se leagă însă recunoaşterea ciudatei 
naţionalităţi, cu toate consecinţele ei. În oraşele monarhiei 
alexandrine, populaţia urbană se alcătuia pretutindeni din 
macedoneni veritabili sau din eleni care se bucurau de aceeaşi 
consideraţie. Exceptind străinii, lor li se asociau indigenii, la 
Alexandria egiptenii, la Cyrene libienii şi, în general, locuitorii 
din Orient, care, ce-i drept, nu aveau nici ei altă patrie decît noul 
oraş, dar care nu erau recunoscuţi ca eleni. Acestei a doua 
categorii îi aparţin evreii; însă lor, şi doar lor, li se permitea să 
întemeieze, într-un fel, o comunitate în comunitate şi să se 
autoguverneze pînă la o anumită limită, în timp ce ceilalţi 
necetăţeni sînt conduşi de autorităţi. „Evreii” - ne spune 
Strabon - „au la Alexandria un conducător propriu al poporului 
(eOvâ&pxnq), care se află în fruntea acestuia (£9vLoc), decide 
procesele şi dispune de tratate şi dispoziţii ca şi cum ar guverna 
o comunitate autonomă”. Această situaţie se datorează 
pretenţiei evreilor asupra unei jurisdicții specifice, reclamată de 
naționalitatea sau, ceea ce este acelaşi lucru, de religia lor. De 
asemenea, reglementările generale de stat îi menajau pe evrei 


cît se poate de mult, din cauza scrupulelor lor național- 
religioase, şi interveneau pe cît posibil cu scutiri. Locuirea în 
comun se adăuga în cele mai multe cazuri; de exemplu, la 
Alexandria, două dintre cele cinci cartiere ale oraşului erau 
populate preponderent de evrei. Acesta nu pare să fi fost 
sistemul de ghetou, ci mai degrabă o tradiţie statornicită de la 
începutul aşezării şi respectată ulterior de ambele părți, 
prevenindu-se astfel întru cîtva conflictele dintre vecini. 

Ca urmare, evreilor le-a revenit un rol excepţional cu 
ocazia elenizării macedonene a Orientului; pe de o parte, 
docilitatea şi utilitatea, pe de alta, tenacitatea lor încăpăţinată 
trebuie să-i fi determinat pe oamenii de stat foarte realişti, care 
trasau aceste căi, să treacă la asemenea instituiri. Cu toate 
acestea, amploarea şi importanţa extraordinară a diasporei 
evreieşti faţă de îngusta şi umila lor patrie rămîn pe cît de reale, 
pe atît de problematice. Nu trebuie să fie trecut cu vederea 
faptul că evreii din Palestina nu au fost mai mult decit nucleul 
pentru cei din străinătate. Evreismul timpurilor mai vechi nu 
este în nici un caz exclusivist, ci, dimpotrivă, la fel cu 
creştinismul şi islamismul de mai tirziu, este pătruns de 
prozelitism. Evanghelia relatează despre rabini care străbat 
mările şi tările pentru a cîştiga adepţi; acceptarea 
semiprozeliţilor cărora nu li se impune circumcizia, dar li se 
acordă totuşi comunitatea religioasă, constituie în acelaşi timp 
mărturia şi mijlocul cel mai eficient ale acestui prozelitism. 
Această propagandă a fost susţinută de motive foarte diferite. 
Privilegiile civile pe care Lagizii şi Seleucizii le-au acordat 
evreilor au determinat probabil un mare număr de orientali 
neiudaici şi semieleni din noile oraşe să adere la categoria 
privilegiată a necetăţenilor. În epoci mai tîrzii, propaganda 
evreiască a fost favorizată şi de declinul credinţei naţionale 
tradiţionale. Numeroase persoane, aparţinind îndeosebi claselor 
culte, ale căror sentimente religioase şi morale se îndepărtau 
îngrozite sau zeflemitoare de ceea ce grecii şi, mai mult încă, 
egiptenii numeau religie, căutau un refugiu în învăţătura iudaică 
mai simplă şi mai pură, care respingea politeismul şi iconolatria 
şi care venea necondiţionat în întîmpinarea concepţiilor 
religioase ale cercurilor docte sau semidocte apărute în urma 
evoluţiei filozofiei. Există un remarcabil poem moralizator 
grecesc, datînd probabil din epoca tirzie a republicii romane, 


inspirat din cărţile mozaice, în care sînt incluse învăţătura 
monoteistă şi codul moral universal, evitîndu-se tot ceea ce îl 
respingea pe cel de altă naţionalitate şi opoziţia directă 
împotriva religiei dominante, fiind destinat evident pentru 
răspîndirea iudaismului în cercuri mai largi. Îndeosebi femeile se 
orientau spre credinţa mozaică. Cînd autorităţile din Damasc au 
hotărit în anul 66 uciderea evreilor luaţi prizonieri, au convenit 
să păstreze secretul asupra acestei decizii, pentru ca populaţia 
feminină devotată evreilor să nu împiedice execuţia. Chiar şi în 
Occident, unde cercurile culte erau în general potrivnice 
spiritualităţii iudaice, doamnele nobile trebuiau să fie excluse de 
timpuriu de la această regulă; exceptind lucrurile mai puţin 
onorabile, soţia lui Nero, Poppaea Sabina, descendentă dintr-o 
familie nobilă, era cunoscută în Urbe pentru pioasa ei credinţă 
mozaică şi pentru protecţia acordată evreilor. Convertirile 
formale la iudaism nu erau o raritate; în timpul lui Tiberius şi 
Claudius, de exemplu, familia regală din Adiabene, regele Izates 
şi mama sa Helena, ca şi fratele şi urmaşul său se convertiră la 
iudaism din toate punctele de vedere. Remarca autentică 
referitoare la evreii din Antiohia este, cu siguranţă, valabilă 
pentru toate comunităţile de evrei: în majoritatea lor, ele erau 
formate din convertiți. 

Oricit de tenace a fost conservată individualitatea 
naţională, această transplantare a iudaismului pe teritoriul elen 
prin adoptarea unei limbi străine nu s-a putut desfăşura fără a 
genera în sînul iudaismului însuşi o tendinţă contrară 
spiritualităţii sale şi fără a duce, în anumite limite, la 
deznaţionalizarea lui. Profunzimea pătrunderii vieţii intelectuale 
greceşti în rîndul evreilor stabiliţi în mijlocul grecilor este 
dovedită de literatura ultimului secol dinaintea şi a primului 
ulterior naşterii lui Christos. Ea este saturată de elemente 
evreieşti, iar capacităţile cele mai pătrunzătoare şi ginditorii cei 
mai spirituali sînt cei care încearcă să pătrundă fie ca eleni în 
spiritualitatea iudaică, fie ca evrei în cea elenă. Ca literat şi 
diplomat al regelui Herodes, Nikolaos din Damasc, el însuşi 
păgiîn şi reprezentant renumit al filozofiei aristotelice, nu numai 
că apăra în faţa lui Agrippa şi Augustus cauza patronului său 
evreu şi a evreilor în general, dar scrierile sale istorice stau 
mărturie pentru o serioasă şi, pentru această epocă, importantă 
tentativă de a include Orientul în sfera cercetării occidentale; iar 


descrierea anilor de tinereţe ai împăratului Augustus, de care se 
apropiase personal, constituie o memorabilă mărturie pentru 
dragostea şi adoraţia de care se bucura împăratul roman în 
lumea grecească. Tratatul Despre sublim, scris la începutul 
epocii imperiale de un autor necunoscut, una dintre operele 
estetice cele mai subtile păstrate din Antichitate, se datorează, 
dacă nu unui evreu, cel puţin unui bărbat care-i venera în egală 
măsură pe Homer şi pe Moise. O altă scriere, tot anonimă, 
Despre universal, o tentativă remarcabilă de contopire a 
învăţăturii lui Aristotel cu cea a Porticului, pe care o datorăm, 
poate, tot unui evreu, este dedicată cu siguranţă celui mai 
distins şi sus-pus evreu din timpul lui Nero, şefului de stat-major 
al lui Corbulo şi Titus, Tiberius Alexandros. Insoţirea celor două 
lumi spirituale ne apare cel mai pregnant în forma filozofiei 
iudeo-alexandrine, cea mai puternică şi mai palpabilă expresie a 
unei reacţii religioase care nu numai că înţelegea, dar şi critica 
iudaismul. Evoluţia spiritualităţii elene era angajată în luptă cu 
religiile naţionale de toate genurile, negind sau conferind 
concepţiilor de pînă atunci un alt conţinut, alungind zeii 
consacraţi din sufletul oamenilor, lăsînd libere locurile devenite 
vacante sau ocupindu-le cu astre şi concepte abstracte. Aceste 
atacuri loviră şi religia evreilor. Se formă un nou iudaism de 
sorginte elenă care, deşi nu-l lovi pe lehova cu atita asprime, nu 
a diferit cu mult prin procedură de tratamentul aplicat lui Zeus 
şi lupiter de grecii şi romanii culţi. Leacul universal al aşa- 
numitei interpretări alegorice, prin care religiile naţionale păgine 
fuseseră expulzate în modul cel mai politicos, îndeosebi de 
filozofii Porticului, se potrivea tot atît de bine şi de rău pentru 
Geneză şi pentru zeii Iliadei; dacă, în realitate, Moise se referea 
prin Avraam la Raţiune, prin Sara la Virtute, prin Noah la 
Dreptate, dacă cele patru fluvii ale raiului erau cele patru virtuţi 
principale, atunci şi cel mai luminat elen putea crede în Tora. 
Dar acest pseudoiudaism era foarte energic, iar întîietatea 
spirituală a evreilor Egiptului se datora mai ales faptului că 
această direcţie şi-a găsit reprezentanţii cei mai zeloşi la 
Alexandria. 

În ciuda sciziunii interne care se manifestase în rîndul 
evreilor din Palestina, evoluînd deseori pînă la război civil, în 
ciuda risipirii unui mare număr de evrei în străinătate, în ciuda 
pătrunderii unor mase străine şi chiar a distructivului element 


elenistic pînă în profunzimile structurii lor spirituale, totalitatea 
evreilor a rămas unificată într-un mod pentru care găsim în 
prezent anumite analogii doar în Vatican şi Caaba. Sacrul Salem 
a rămas drapelul, iar templul lui Zion paladiul tuturor evreilor, 
indiferent dacă dădeau ascultare romanilor sau parţilor, dacă 
vorbeau greaca sau aramaica, mai mult, dacă credeau în vechiul 
lahve sau în cel nou, care era cu totul altceva. Dacă stăpinul 
protector îi acordase conducătorului spiritual o anumită putere 
lumească, această realitate însemna pentru evrei tot atit de 
mult, iar în sfera redusă a acestei puteri tot atît de puţin ca, în 
alte timpuri, aşa-numitul Stat Papal pentru catolici. Fiecare 
membru al unei comunităţi evreieşti trebuia să plătească anual 
o drahmă dublă templului de la lerusalim; această dare sosea cu 
mai mare regularitate decît impozitele de stat; cel puţin o dată 
în viaţă fiecare era obligat să-i aducă personal sacrificii lui lahve 
în unicul loc din lume care-i era plăcut. Teologia a rămas 
comună; ea a fost elaborată atît de rabinii din Babilon şi 
Alexandria, cît şi de cei de la lerusalim. In ciuda disperării şi 
sciziunii, sentimentul apartenenţei naţionale, incomparabil de 
puternic,  statornicit deja în comunitatea exilată după 
reîntoarcerea ei şi contribuind ulterior la impunerea poziţiei de 
excepţie a evreilor în lumea grecească, nu a putut fi 
dezrădăcinat. În cel mai înalt grad remarcabilă este 
supraviețuirea spiritualităţii evreieşti chiar şi în acele medii care 
s-au îndepărtat cel mai mult de intimitatea ei religioasă. Unicul 
şi cel mai renumit reprezentant în literatură care ne este 
cunoscut prin întreaga sa personalitate, Philon, unul dintre cei 
mai distinşi şi mai bogaţi evrei din timpul lui Tiberius, ocupă faţă 
de religia naţională o poziţie foarte asemănătoare cu aceea a lui 
Cicero faţă de religia romană; însă el însuşi era convins că nu 
contribuie la dizolvarea, ci la împlinirea ei. Ca oricărui evreu, 
Moise îi apare şi lui ca izvor al tuturor adevărurilor, preceptele 
sale scrise ca lege obligatorie, sentimentele sale ca venerație şi 
credinţă. Totuşi, acest iudaism înnobilat nu este întru totul 
identic cu aşa-numita credinţă în zeitate a Porticului. Pentru 
Philon dispare corporalitatea, nu însă şi personalitatea zeului, iar 
spre deosebire de esenţa filozofiei elene, tentativa de a 
transpune divinitatea în sufletul uman este un eşec total; se 
păstrează concepţia conform căreia omul păcătos depinde de o 
fiinţă desăvirşită, aflată în afara şi deasupra lui. De asemenea, 


noul iudaism se supune legii rituale naţionale mai necondiţionat 
decît noul păgînism. Întrucît miza era mai mare, lupta dintre 
vechea şi noua credinţă era în sfera evreiască de altă natură 
decit în cea păgiînă; păginismul reformat lupta numai împotriva 
vechii credinţe, în timp ce iudaismul reformat ar fi anulat, în 
ultimă instanţă, naționalitatea care dispărea în urma revărsării 
elenismului odată cu credinţa naţională; din această cauză, el a 
evitat această consecinţă. De aceea, în regiunile civilizaţiei şi 
limbii greceşti au fost conservate şi apărate cu o dirzenie 
nemaipomenită, dacă nu esenţa, cel puţin forma vechii credinţe, 
inclusiv de aceia care capitulaseră în realitate în faţa 
elenismului. Cum se va vedea în continuare, Philon însuşi a 
luptat şi a suferit pentru cauza evreilor. Dar tocmai de aceea 
orientarea elenă din cadrul iudaismului nu a exercitat niciodată 
o influenţă copleşitoare asupra acesteia din urmă, nu a reuşit 
niciodată să înfrunte iudaismul naţional, ci doar să micşoreze 
fanatismul său şi să stăvilească absurdităţile şi nelegiuirile sale. 
In toate problemele esenţiale, îndeosebi în cazul presiunilor şi 
persecuțiilor, dispar diferenţele din sînul iudaismului şi, oricît de 
neînsemnat ar fi fost statul rabinilor, comunitatea religioasă pe 
care o prezida era o putere însemnată, în anumite condiţii chiar 
teribilă. 

Aceste realităţi le întîlniră romanii cînd preluară stăpînirea 
Orientului. Cucerirea îi obligă în egală măsură pe cuceritor şi pe 
cucerit. Opera secolelor, instituirile urbane macedonene nu au 
putut fi anulate nici de Arsacizi, nici de cezari; nici Seleucia de 
pe Eufrat, nici Antiohia şi Alexandria n-au putut fi preluate de 
guvernările ulterioare prin simpla inventariere. Este probabil ca 
întemeietorul guvernării imperiale să fi urmat, ca în multe alte 
probleme, politica primilor Lagizi faţă de diaspora locului şi mai 
degrabă să fi încurajat decit să fi frinat poziţia particulară a 
iudaismului din Orient, iar această atitudine a rămas întru totul 
hotăritoare pentru urmaşii săi. Mai sus am relatat deja că, în 
timpul lui Augustus, aşezările Asiei Anterioare au încercat să 
impună concetăţenilor lor evrei aceleaşi obligaţii cu ocazia 
recrutărilor şi să le interzică respectarea sabatului; însă Agrippa 
a respins tentativa şi a menţinut statu-quoul în favoarea evreilor 
sau, mai degrabă, a statornicit poate abia acum prin lege 
scutirea evreilor de serviciul militar şi privilegiul sabatului, pînă 
atunci acordate, probabil, după caz, doar de unii guvernatori sau 


de unele comunităţi ale provinciilor greceşti. Mai mult, Augustus 
i-a îndemnat pe guvernatorii Asiei să nu aplice în cazul evreilor 
severele legi imperiale cu privire la asociaţii şi întruniri. Însă 
guvernul roman era conştient de faptul că poziţia de excepţie 
asigurată evreilor în Orient nu putea fi împăcată cu obligaţia 
necondiționată a locuitorilor imperiului de a da curs pretențiilor 
impuse de stat, că poziţia particulară garantată a evreilor 
încuibărea în diferitele oraşe ura de rasă şi, după împrejurări, 
războiul civil, că guvernarea spirituală a autorităţilor de la 
lerusalim asupra tuturor evreilor din imperiu putea să aibă 
consecinţe imprevizibile şi că în toate acestea sălăşluiau pentru 
stat o păgubire reală şi o primejdie care nu putea fi ignorată. 
Prin nimic dualismul intern al imperiului nu s-a manifestat mai 
izbitor decit prin tratarea diferită a evreilor în sfera limbii latine 
şi în cea a limbii greceşti. În Occident, comunităţile autonome 
de evrei nu au fost acceptate niciodată. Ce-i drept, obiceiurile 
religioase evreieşti erau tolerate asemenea celor siriene sau 
egiptene sau, mai degrabă, ceva mai puţin decit acestea; 
Augustus a adoptat o atitudine binevoitoare faţă de colonia 
evreiască din suburbia Romei de dincolo de Tibru şi, cu ocazia 
donațiilor sale, îl primea şi pe cel întîrziat din cauza sabatului. 
Insă a evitat orice contact atît cu cultul egiptean, cît şi cu cel 
evreiesc şi, aşa cum a evitat taurul sacru în Egipt, nu s-a 
împotrivit cînd fiul său Gaius, plecînd în Orient, a vizitat şi 
lerusalimul. In timpul lui Tiberius, cultul iudaic a fost interzis 
odată cu cel egiptean, iar cei care nu au consimţit să abjure în 
public şi să arunce obiectele sacre în foc au fost alungaţi din 
Italia, cu excepţia celor apți pentru serviciul militar încorporaţi în 
companii disciplinare, unde mulţi dintre ei ajunseră în faţa curţii 
marţiale din cauza scrupulelor lor religioase. Dacă, aşa cum vom 
constata mai departe, tocmai acest suveran evita aproape 
temător orice conflict cu rabinul, se dovedeşte aici limpede că 
el, cel mai destoinic împărat al imperiului, a recunoscut atit 
pericolele imigrării iudaice, cît şi injusteţea şi imposibilitatea de 
a-i înlătura pe evrei din locurile unde prinseseră rădăcini. Cum 
vom vedea în continuare, în principiu, regenţii de mai tîrziu nu-şi 
vor schimba atitudinea rezervată faţă de evreii Occidentului, 
deşi au urmat în general exemplul lui Augustus, şi nu pe cel al 
lui Tiberius. Evreii nu au fost împiedicaţi să perceapă impozitul 
templului sub forma unor contribuţii voluntare şi să le trimită la 


lerusalim. Statul nu intervenea dacă ei aduceau un litigiu mai 
degrabă în faţa unui judecător evreu decit în faţa unui tribunal 
roman. După Tiberius, în Occident nu se mai vorbeşte despre 
recrutări forţate. Insă în Roma păgină şi, în general, în 
Occidentul păgîn evreii nu au obţinut niciodată o poziţie 
particulară şi tribunale separate recunoscute în mod oficial. 
Inainte de toate, exceptînd capitala care reprezenta şi Orientul 
prin natura lucrurilor şi includea, încă în timpul lui Cicero, o 
însemnată comunitate evreiască, comunităţile de evrei din 
epoca imperială timpurie nu au avut nicăieri în Occident o 
amploare sau o însemnătate deosebită. Doar în Orient guvernul 
a cedat din capul locului sau, mai degrabă, nu a încercat să 
schimbe situaţia existentă şi să prevină pericolele ce rezultau de 
aici. Ca urmare, aşa cum cărţile sacre ale evreilor au devenit 
cunoscute lumii latine abia în limba latină datorită creştinilor la 
fel marile mişcări evreieşti din timpul împăraţilor s-au limitat 
exclusiv la Orientul grecesc. Aici nu s-a întreprins tentativa de a 
înfunda treptat izvorul urii antisemite cu ajutorul poziţiei 
privilegiate legale a evreilor, dar în aceeaşi măsură, exceptînd 
toanele şi absurdităţile unor regenţi, guvernul nu încuraja ura şi 
agitația antisemită. Intr-adevăr, catastrofa iudaismului nu a 
rezultat din tratarea diasporei iudaice din Orient. Doar relaţiile 
guvernării imperiale cu statul rabin iudaic, evoluînd într-o 
direcţie fatală, nu numai că au dus la distrugerea comunităţii de 
la Ierusalim, dar au determinat în general dezechilibrarea şi 
deplasarea poziţiei evreilor în imperiu. Ne vom dedica acum 
descrierii evenimentelor din Palestina din timpul stăpinirii 
romane. 

Generalii republicii, Pompeius şi succesorii săi imediaţi, 
reglementaseră situaţia din Siria meridională astfel ca puterile 
mai mari aflate în formare să fie readuse în starea lor 
anterioară, întregul ţinut fiind dizolvat în teritorii urbane şi mici 
principate. Lovitura cea mai grea se îndreptase împotriva 
evreilor; aceştia nu numai că trebuiseră să renunţe la toate 
posesiunile cucerite, îndeosebi la întreaga coastă (III, pp. 96-97), 
dar Gabinius împărţise vechiul teritoriu al regatului în cinci 
districte autonome administrativ şi anulase prerogativele 
lumeşti ale marelui preot Hyrkanos (III, p. 106). Cu aceasta se 
restauraseră, pe de o parte, puterea protectoare, de pe alta, 
veritabila teocraţie. Această situaţie s-a schimbat însă în curînd. 


Hyrkanos sau mai degrabă idumeul Antipatros, ministrul care 
deţinea guvernarea, a fost reinstituit în poziţia conducătoare în 
Siria meridională probabil de către Gabinius, căruia îi devenise 
indispensabil datorită acţiunilor sale împotriva parţilor şi 
egiptenilor (III, pp. 221-222). După jefuirea templului din 
lerusalim ordonată de Crassus, răscoala evreilor provocată de 
acest eveniment a fost potolită mai ales datorită lui (III, pp. 227- 
228). Destinul i-a fost favorabil cîtă vreme guvernul iudeu nu a 
fost silit să intervină activ în criza declanşată între Caesar şi 
Pompeius, de partea căruia se declarase, urmînd exemplul 
întregului Orient. Totuşi, după ce Aristobulos, fratele şi rivalul lui 
Hyrkanos, ca şi fiul său Alexandru au fost ucişi de partizanii lui 
Pompeius, întrucît trecuseră de partea lui Caesar, acesta din 
urmă l-ar fi instituit după victorie pe cel de-al doilea fiu, 
Antigonos, ca stăpîn al ludeii. Dar cînd Caesar, venit după 
victoria decisivă din Egipt, s-a aflat în situaţia periculoasă de la 
Alexandria, el a fost eliberat mulţumită îndeosebi lui Antipatros 
(III, p. 289), şi acest lucru s-a dovedit decisiv; Antigonos nu 
putea face faţă acestei fidelităţi mai noi, dar mai eficiente. 
Recunoştinţa personală a lui Caesar n-a deţinut un rol minor în 
restaurarea formală a statului iudaic. Regatul iudaic a obţinut 
poziţia cea mai favorabilă care putea fi acordată unui stat 
clientelar: deplina scutire de impozite faţă de romani şi de 
încartiruiri şi recrutări militare, guvernul autohton trebuind să 
preia în schimb obligaţiile şi cheltuielile cerute de apărarea 
graniţei. S-a retrocedat oraşul loppe şi, cu aceasta, legătura cu 
marea; s-au garantat independenţa administraţiei interne, ca şi 
exercitarea liberă a religiei, s-a permis reconstruirea, pînă 
atunci refuzată, a fortificațiilor lerusalimului dărimate de 
Pompeius (707, 47). Astfel, statul iudaic era guvernat sub 
numele principelui din dinastia Hasmoneilor de un semistrăin - 
căci faţă de evreii veritabili, reveniţi de la Babilon, idumeii 
ocupau o poziţie similară cu cea a samaritenilor - aflat sub 
protecţia şi supus voinţei Romei. Sentimentele evreilor 
naţionalişti nu erau deloc favorabile noii guvernări. Vechile ginţi 
care prevalau în sfatul de la lerusalim erau sufleteşte de partea 
lui Aristobulos, iar după moartea lui de partea fiului său, 
Antigonos. În munţii Galileii, fanaticii luptau în egală măsură 
împotriva romanilor şi a propriului guvern; cînd fiul lui 
Antipatros, Herodes, îl capturase pe Ezekias, conducătorul 


acestei cete sălbatice, şi ordonase executarea lui, sfatul 
sacerdotal de la lerusalim, invocînd pretextul încălcării unor 
prescripţii religioase, îl silise pe Hyrkanos, slab de înger, să-l 
exileze pe Herodes. Drept urmare, acesta se înrolă în armata 
romană şi-i aduse servicii preţioase guvernatorului lui Caesar 
din Siria în lupta împotriva ultimilor partizani ai lui Pompeius. lar 
cînd republicanii cîştigară din nou supremaţia după asasinarea 
lui Caesar, Antipatros nu numai că fu pentru a doua oară cel 
dintii care se supuse celui mai puternic, ci îi obligă pe noii 
potentaţi prin strîngerea grabnică a contribuţiilor pe care le 
impuseseră. Astfel, cînd conducătorul republicanilor părăsi Siria, 
îl lăsă pe Antipatros în funcţie şi îi încredinţă fiului său Herodes 
chiar o comandă în Siria. După ce Antipatros muri, otrăvit, se 
spune, de unul dintre ofiţerii săi, Antigonos, refugiat la cumnatul 
său, principele Ptolemaios din Chalcis, consideră că sosise 
momentul oportun pentru a-l înlătura pe slabul unchi. Insă fiii lui 
Antipatros, Phasael şi Herodes, îi nimiciră ceata, iar Hyrkanos 
consimţi să le acorde poziţia tatălui lor, ba chiar să-l primească 
pe Herodes în familia guvernantă, logodindu-l cu nepoata sa 
Mariamne. Conducătorii partidei republicane sucombară între 
timp la Philippi. Opoziția din lerusalim spera că va putea obţine 
acum din partea învingătorilor răsturnarea  detestaţilor 
Antipatrizi; însă Antonius, căruia îi reveni arbitrajul, respinse 
deputăţiile lor cu toată hotărîrea, mai întîi la Efes, apoi la 
Antiohia, în sfîrşit la Tyr, ordonînd chiar executarea ultimilor 
trimişi, şi îi confirmă formal pe Phasael şi Herodes ca „tetrarhi” 
ai evreilor (713, 41). 

Curînd, întorsăturile marii politici atraseră statul iudaic 
încă o dată în viltorile lor. Pentru început, stăpînirea 
Antipatrizilor luă sfîrşit în anul următor (714, 40), ca urmare a 
invaziei parţilor. Pretendentul Antigonos trecu de partea lor şi 
ocupă lerusalimul şi aproape întregul teritoriu statal. Hyrkanos a 
fost dus de parți în captivitate; Phasael, fiul cel mai vîrstnic al lui 
Antipatros, prizonier şi el, se sinucise în temniţă. Cu greu 
Herodes îi adăposti pe ai săi într-o fortăreață din ţinutul stîncos 
de la marginea ludeii şi se duse ca fugar şi rugător mai întîi în 
Egipt şi, întrucît Antonius nu mai era aici, la Roma, unde cei doi 
potentaţi guvernau într-o nouă concordie (714, 40). Cererea sa 
de a-şi recuceri regatul iudaic, întru totul legată de interesele 
romane, a fost primită cu generozitate; el se întoarse în Siria, în 


ceea ce-i priveşte pe romani, ca stăpîn recunoscut şi avind chiar 
titlul de rege. Dar, asemenea unui pretendent, el trebuia să-şi 
impună autoritatea atit în faţa parţilor, cît mai ales în faţa 
patrioţilor. El îşi susţinu bătăliile cu o armată alcătuită în 
majoritatea ei din samariteni, idumei şi mercenari, ajungînd în 
final, cu sprijinul legiunilor romane, şi în posesia capitalei 
îndelung apărate. Călăii romani îl eliberară şi de vechiul său 
rival Antigonos, adepţii acestuia rărind rîndurile nobilelor ginţi 
din sfatul de la lerusalim. Dar zilele nefaste nu se sfirşiseră 
odată cu instalarea sa. Expediția nefericită a lui Antonius 
împotriva parţilor rămase fără urmări pentru Herodes, fiindcă 
învingătorii nu îndrăzniră să pătrundă în Siria; însă el suferea 
foarte mult din cauza pretențiilor mereu sporite ale reginei 
egiptene, care era atunci adevărata stăpină a Orientului. Cu 
politica ei feminină, îndreptată mai întîi asupra lărgirii 
patrimoniului şi îndeosebi a veniturilor sale, nu-i putea impune 
lui Antonius toate pretenţiile ei, dar pe coasta siriană şi din 
ţinutul intermediar egipteano-sirian ea îi smulse totuşi regelui 
evreilor o parte dintre posesiunile cele mai preţioase, chiar şi 
bogatele plantaţii de balsam şi dumbrăvile de palmieri de la 
leriho, şi îl împovără din punct de vedere fiscal peste măsură. 
Pentru menţinerea restului de stăpiînire, el trebuia fie să devină 
arendaşul noilor posesiuni siriene ale reginei, fie să garanteze 
pentru alţi arendaşi, mai puţin solvabili. In urma tuturor acestor 
strimtorări şi în aşteptarea unor pretenţii mult mai grave şi la fel 
de irecuzabile, izbucnirea războiului dintre Antonius şi Caesar 
constituia speranţa lui, iar scutirea de la participarea activă la 
luptă, pe motiv că ar avea nevoie de trupele sale pentru 
perceperea veniturilor siriene, un alt moment norocos datorat 
absurdităţii egoiste a Cleopatrei, întrucît îi uşura supunerea faţă 
de învingător. Norocul îi surise şi în continuare la schimbarea 
partidelor; el reuşi să captureze un grup de gladiatori fideli lui 
Antonius care plecaseră din Asia Mică şi traversau Siria pentru 
a-l sprijini pe stăpînul lor în Egipt. Inainte de a se deplasa la 
Rhodos pentru a obţine graţierea din partea lui Caesar, el 
ordonă, pentru orice eventualitate, executarea ultimului 
descendent masculin din familia Macabeilor, Hyrkanos, în vîrstă 
de 80 de ani, căruia familia lui Antipatros îi datora poziţia 
prezentă; e adevărat, cu acest gest a depăşit precauţia 
necesară. Caesar acţiona în numele politicii, îndeosebi pentru că 


sprijinul lui Herodes era important pentru apropiata expediţie 
egipteană; el îl confirmă pe cel învins fără regrete în stăpînirea 
sa şi o lărgi în parte cu posesiunile smulse de Cleopatra, în parte 
cu noi donaţii: de atunci, întreaga coastă de la Gaza pînă la 
Turnul lui Straton, Caesarea de mai tîrziu, ţinutul samaritean 
care se intercalează între ludeea şi Galileea, ca şi un număr de 
oraşe din estul lordanului îi dădură ascultare lui Herodes. Odată 
cu consolidarea monarhiei romane, şi principatul iudaic a fost 
scutit de alte crize externe. 

Din punctul de vedere al romanilor, conduita noii dinastii 
pare de o aşa de mare corectitudine, încît pe observator ar 
trebui să-l podidească lacrimile. Ea a intervenit la început pentru 
Pompeius, apoi pentru Caesar Tatăl, pe urmă pentru Cassius şi 
Brutus, apoi pentru triumviri, pe urmă pentru Antonius, în sfîrșit 
pentru Caesar Fiul; fidelitatea se schimba odată cu parola. 
Acestei conduite nu i se pot nega totuşi consecvenţa şi 
statornicia. Facţiunile care sfişiau corpul cetăţenilor guvernanţi - 
fie republică sau monarhie, fie Caesar sau Antonius - nu intrau 
de fapt în sfera intereselor ținuturilor dependente, îndeosebi ale 
Orientului grecesc. În acest caz ies pregnant în evidenţă 
demoralizarea, inerentă oricărei schimbări guvernamentale 
datorate revoluţiei, amestecul degradant al fidelității interne şi 
al obedienţei externe; dar cît priveşte îndeplinirea datoriei 
cerută de comunitatea romană din partea supuşilor ei, regele 
Herodes a corespuns într-o măsură de care naturi mai notabile 
şi măreţe n-ar fi fost capabile. Chiar în situaţii dificile, el nu i-a 
trădat niciodată pe protectorii aleşi în favoarea parţilor. 

Din punctul de vedere al politicii iudaice interne, 
guvernarea lui Herodes însemna înlăturarea teocraţiei şi 
continuarea, ba chiar potenţarea guvernării Macabeilor, în 
măsura în care separarea conducerii statale şi ecleziastice era 
realizată cu maximă severitate prin opoziţia dintre regele 
atotputernic, dar de origine străină, şi marele preot neputincios, 
schimbat frecvent şi arbitrar. Bineînţeles, poziţia regală a 
marelui preot evreu era mai scuzabilă decit cea a bărbatului 
străin, incapabil de hirotonisire; şi dacă Hasmoneii reprezentau 
independenţa evreimii spre exterior, idumeul îşi primise puterea 
regală asupra evreilor ca vasal al stăpînului protector. 
Repercusiunea acestui conflict insolvabil asupra unei naturi 
pasionale se relevă pe întreaga durată a vieţii omului care 


provoacă, dar şi resimte, poate, la fel de multe suferinţe. 
Energia, consecvenţa, supunerea faţă de inevitabil, abilitatea 
militară şi politică, acolo unde a putut s-o dovedească, i-au 
asigurat regelui evreilor un anumit loc în imaginea generală a 
unei epoci remarcabile. 

Istoriografului Romei nu-i revine sarcina să descrie 
guvernarea de aproape 40 de ani a lui Herodes - ela murit în 
anul 750 (4) - în toate amănuntele, ceea ce ar fi posibil datorită 
relatărilor cuprinzătoare păstrate. Poate că în nici o epocă n-au 
existat o asemenea familie regală în care vrajba sîngeroasă 
între părinţi şi copii, soţi şi fraţi să fi bîntuit într-un mod 
asemănător; împăratul Augustus şi guvernatorul său din Siria se 
retraseră îngroziţi din faţa părţii de vină care le-ar fi revenit lor. 
În această imagine de groază, trăsătura nici pe departe cea mai 
înspăimiîntătoare este constituită de totala inutilitate a 
majorităţii acestor execuţii, ordonate, de regulă, numai pe baza 
simplei suspiciuni, şi de necontenitele remuşcări ale autorului, 
intervenite după faptul împlinit. Oricît de energic şi înţelept ar fi 
respectat interesele ţării sale, în măsura posibilităţilor, oricît de 
mult ar fi intervenit, nu numai în Palestina, dar chiar în întregul 
imperiu, cu tezaurele şi influenţa sa pentru evrei - decizia lui 
Agrippa în marele litigiu din Asia Mică (p. 280), favorabilă 
evreilor, era, în esenţă, meritul său -, regele găsi dragoste şi 
fidelitate în Idumeea şi Samaria, dar nu la poporul israelit. În 
ochii acestuia el rămase nu atît bărbatul învinuit de multiple 
omucideri, cît îndeosebi un străin. Considerarea soţiei sale, 
frumoasa Mariamne din dinastia hasmoneană, şi a copiilor săi 
mai degrabă ca evrei decit ca ai săi, el temîndu-se în 
consecinţă, constituie una dintre cauzele principale ale 
războiului familial; el însuşi afirmase că, pe cît se simţea îndrăgit 
de greci, pe atit se simţea respins de evrei. Este semnificativ 
faptul că fiii destinaţi mai întîi pentru succesiune au fost educați 
la Roma. În timp ce copleşi oraşele greceşti din străinătate cu 
daruri din imensele sale bogății şi le împodobi cu temple, el 
construi şi pentru evrei, dar nu în acord cu spiritualitatea lor. 
Edificiile destinate circului şi teatrului din lerusalim şi templele 
pentru cultul imperial din oraşele evreieşti însemnau pentru 
israelitul pios un îndemn la blasfemie. Transformarea templului 
din lerusalim într-o clădire somptuoasă s-a făcut parţial 
împotriva voinţei celor evlavioşi; oricît de mult ar fi admirat 


edificiul, fixarea unui vultur de aur de pereţii lui i s-a reproşat 
mai mult decit toate condamnările la moarte şi a dus la o 
răzmeriţă populară căreia îi căzură victimă vulturul, dar şi, apoi, 
chiar credincioşii care-l smulseseră. Herodes era un prea bun 
cunoscător al ţării pentru a nu împinge lucrurile pînă la limita 
posibilului; dacă elenizarea ei ar fi fost realizabilă, ea n-ar fi 
eşuat din cauza voinţei sale. Prin energie, idumeul nu era cu 
nimic inferior celor mai buni dintre Hasmonei. Impunătoarele 
construcţii de la Turnul lui Straton sau Caesarea, cum este 
numit oraşul complet reclădit de Herodes, au conferit coastei 
sărace în porturi pentru prima dată un element absolut necesar, 
oraşul devenind, pentru întreaga perioadă imperială, unul dintre 
emporiile principale din Siria meridională. Herodes a îndeplinit şi 
toate celelalte obligaţii ce revin unui guvern: dezvoltarea 
exploatării resurselor naturale, intervenţii în perioadele de 
foamete şi în caz de calamităţi, îndeosebi siguranţa ţării 
înăuntru şi în afară. Năpasta tilhăriei dispăru, iar apărarea 
graniţelor împotriva triburilor nomade ale deşertului, atît de 
dificilă în aceste ţinuturi, a fost realizată cu severitate şi 
consecvență. Datorită acestui succes, guvernul roman se simţi 
obligat să-i subordoneze şi alte ţinuturi: lturaea, Trachonitis, 
Auranitis şi Batanaea. Aşa cum s-a menţionat deja (p. 267), 
stăpînirea sa se întindea de atunci unitar asupra Transiordaniei, 
pînă în apropiere de Damasc şi Munţii Hermon; conform 
cunoştinţelor noastre, pe întregul cuprins al regiunii delimitate 
mai sus nu au existat, după aceste concesionări teritoriale, nici 
un oraş liber şi nici o stăpinire aflată în afara controlului lui 
Herodes. Apărarea de graniţă în sine reveni mai mult regelui 
arab decit celui al evreilor; dar, în măsura în care intra în 
obligaţiile sale, şirul de fortărețe de graniţă determină şi aici o 
pace internă necunoscută pînă atunci în aceste ţinuturi. Se 
înţelege că, după ce Agrippa vizită construcţiile portuare şi 
militare ale lui Herodes, el recunoscu în persoana lui un ajutor 
pentru marea operă organizatorică a imperiului şi-l trată ca 
atare. 

Regatul său nu a fost de durată. Prin testament, Herodes îl 
împărţi între cei trei fii, iar Augustus confirmă dispoziţiile în 
general,  subordonind direct guvernatorului sirian doar 
importantul port Gaza şi oraşele greceşti din Transiordania. 
Regiunile septentrionale ale regatului au fost separate de ținutul 


principal; ultimul ţinut achiziţionat de Herodes, Batanaea şi 
districtele aferente, din sudul Damascului, a fost acordat lui 
Philippos, Galileea şi Peraea, altfel spus ţinutul transiordanian 
negrecesc, lui Herodes Antipas, amîndoi ca tetrarhi; cu scurte 
întreruperi, aceste două mici principate au existat pînă în timpul 
lui Traian, la început separate, apoi unificate sub strănepotul lui 
Herodes „cel Mare”, Agrippa al II-lea. Despre guvernarea lor s-a 
vorbit cu ocazia descrierii Siriei orientale şi a Arabiei (p. 267). 
Aici putem adăuga că aceşti Herodieni l-au continuat pe ctitorul 
dinastiei, dacă nu cu aceeaşi energie, cel puţin cu rostul şi în 
spiritul său. Oraşele pe care le-au instituit, Caesarea, vechea 
Paneas, în ţinutul nordic şi Tiberias în Galileea, au avut o 
organizare elenă, întru totul corespunzătoare politicii lui 
Herodes; caracteristică este osîndirea oraşului impur de către 
rabinii evrei, din cauza unui mormiînt descoperit cu ocazia 
întemeierii localităţii Tiberias. 

Ţinutul principal, ludeea, împreună cu Samaria în nord şi 
Idumeea în sud, a fost încredinţat, conform voinţei tatălui, lui 
Archelaos. Însă această succesiune nu corespundea dorințelor 
naţiunii. Ortodocşii, mai exact fariseii, erau de fapt stăpinii 
exclusivi ai maselor şi dacă teama de Dumnezeu a fost pînă 
atunci întru cîtva înăbuşită de teama de regele înzestrat cu o 
energie lipsită de scrupule, țelul majorităţii evreilor îl constituia 
totuşi reinstaurarea, sub protecţia Romei, a guvernării 
teocratice, unica plăcută lui Dumnezeu, aşa cum fusese 
instituită cîndva de funcţionarii perşi. Imediat după moartea 
bătrînului rege, masele se strinseră la lerusalim pentru a 
reclama înlăturarea marelui preot desemnat de Herodes şi 
expulzarea necredincioşilor din oraşul sacru, unde urma să fie 
sărbătorit tocmai atunci Paştele. Archelaos a fost silit să-şi 
înceapă guvernarea cu înăbuşirea acestei răzmeriţe; se 
numărară o mulţime de morţi şi festivitatea nu mai avu loc. 
Guvernatorul roman al Siriei - acelaşi Varus a cărui neghiobie a 
dus, curînd după aceea, la pierderea Germaniei de către romani 
-, însărcinat cel dintii cu menţinerea ordinii în ţară pe perioada 
interregnului, permise acestor cete răzvrătite din Ierusalim să 
trimită o deputăţie de 50 de persoane la Roma, unde tocmai se 
trata despre ocuparea tronului iudaic. Ea urma să pretindă 
suprimarea regalității, iar cînd Augustus o primi, a fost însoţită 
la templul lui Apollo de 8.000 de evrei din capitală. Intre timp, 


evreii fanatici din patrie continuară să-şi facă singuri dreptate: 
garnizoana romană cantonată în templu a fost atacată, iar ţara 
a fost împiînzită de cete de tilhari bigoţi; Varus a trebuit să 
intervină cu legiunile şi să restabilească ordinea cu ajutorul 
sabiei. Acesta era un avertisment pentru suzeran, o justificare 
tardivă pentru guvernarea regelui Herodes, brutală, dar 
eficientă. Dar cu toată slăbiciunea dovedită atit de frecvent, mai 
ales în ultimii săi ani, Augustus a respins, ce-i drept, pretenţia 
reprezentanţilor acelor mase fanatice, însă, respectînd în esenţă 
testamentul lui Herodes, a predat stăpînirea din lerusalim lui 
Archelaos, lipsit de titlul de rege pe care împăratul nu dorea, 
deocamdată, să-l acorde tînărului bărbat neexperimentat; de 
asemenea, îl priva de ţinuturile nordice şi i-a diminuat şi poziţia 
militară scutindu-l de apărarea graniţelor. Faptul că impozitele, 
mărite de Herodes peste măsură, au fost micşorate din ordinul 
lui Augustus nu putea să contribuie la o ameliorare simţitoare a 
poziţiei tetrarhului. Incapacitatea şi nevrednicia lui Archelaos 
erau aproape inutile pentru demonstrarea nulităţii sale; chiar 
Augustus se văzu nevoit să-l destituie cîţiva ani mai tirziu (6 
d.Cr.). Acum, el se conformă într-adevăr voinţei acelor rebeli: 
regalitatea a fost desfiinţată, iar ţinutul a trecut în parte sub 
administraţia romană directă, în parte, atit cît permitea o 
guvernare internă, sub cea a senatului de la lerusalim. E drept, 
această procedură pare determinată, pe de o parte, de 
asigurările date anterior de Augustus lui Herodes în legătură cu 
succesiunea, iar pe de alta, de repulsia tot mai pronunţată şi, în 
anumite cazuri, justificată a guvernării imperiale faţă de state 
clientelare mai mari, dotate cu o anumită autonomie. Măsurile 
luate în Galatia, Cappadocia, Mauritania cu puţin timp înainte 
sau după această perioadă explică de ce şi în Palestina regatul 
lui Herodes se destrămă imediat după moartea acestuia. Dar 
prin modul de organizare, guvernarea indirectă din Palestina 
reprezenta, şi din punct de vedere administrativ, un grav regres 
faţă de cea a lui Herodes; însă, înainte de toate, realităţile erau 
atit de ciudate şi atit de dificile, încît contactul nemijlocit dintre 
romanii guvernanţi şi evreii guvernaţi, rivnit cu atita ardoare şi 
obţinut pînă la urmă chiar de partida ecleziastică, nu era o 
binecuvîntare nici pentru unii, nici pentru ceilalţi. 

Astfel, ludeea deveni în anul 6 d.Cr. o provincie romană de 
rang secundar şi, exceptind efemera restauraţie a regatului de 


la lerusalim (41-44) din timpul lui Claudius, nu şi-a mai schimbat 
statutul. Locul principelui autohton ereditar numit pe viaţă, cu 
rezerva confirmării de către guvernul roman, a fost luat de un 
magistrat din ordinul ecvestru, numit de către împărat, acesta 
putînd fi destituit oricind. Reşedinţa administraţiei romane 
deveni, probabil de la început, oraşul portuar Caesarea, reclădit 
de Herodes conform modelului elen. Bineînţeles, se renunţă la 
scutirea ținutului de garnizoane romane, dar, ca în toate 
provinciile de rang secundar, forţele armate se alcătuiau numai 
dintr-un număr redus de detaşamente de călăreţi şi pedestraşi 
din trupele inferioare; mai tîrziu, aici au staționat o ală şi cinci 
cohorte, aproximativ 3.000 de soldaţi. Probabil că aceste trupe 
au existat şi sub guvernarea mai veche; cert este că au fost 
alcătuite, cel puţin în majoritatea lor, chiar în provincie, dar 
aproape exclusiv din samariteni şi greci sirieni. Provincia nu a 
primit garnizoane de legiune, iar în ţinuturile învecinate cu 
ludeea staţiona cel mult una dintre cele patru legiuni siriene. 
Pentru lerusalim a fost numit un comandant roman permanent, 
cu reşedinţa în palatul regal, care dispunea de o slabă 
garnizoană permanentă; doar în perioada Paştelui, cînd întreaga 
ţară şi nenumărați străini veneau la templu, un detaşament mai 
puternic de soldaţi romani era instalat într-o hală din perimetrul 
templului. Odată cu instituirea provinciei trebuie să se fi instituit 
şi obligaţia fiscală faţă de Roma, ceea ce rezultă deja din 
trecerea cheltuielilor pentru apărarea ținutului asupra guvernării 
imperiale. Deoarece aceasta din urmă a ordonat o reducere a 
impozitelor cu ocazia învestirii lui Archelaos, este puţin probabil 
ca la încorporarea ținutului să se fi trecut la o mărire imediată a 
acestora; dar, ca în orice teritoriu nou achiziţionat, se trecu la o 
revizuire a vechiului cadastru. 

Ca pretutindeni, comunităţile urbane deveniră, pe cît 
posibil şi în ludeea, baza activităţilor autohtone. Aflate sub 
controlul autorităţilor romane, Samaria sau Sebaste, cum este 
numit oraşul în această perioadă, nou fondata Caesarea şi 
celelalte comunităţi urbane din fostul regat al lui Archelaos se 
administrau autonom. Într-un mod similar a fost reglementată şi 
guvernarea capitalei cu întinsul teritoriu aferent. La Ierusalim se 
formase, cum am văzut (p. 274), încă în epoca preromană, sub 
Seleucizi, un sfat al bătrînilor, sinedriul (ouvESptov) sau, 
iudaizat, sanhedrinul. In cadrul lui, prezidiul era condus de 


marele preot, desemnat pe o anumită durată de stăpînul numit 
al ţării, dacă nu era el însuşi mare preot. Din colegiu făceau 
parte foştii mari preoţi şi renumiţii cunoscători ai legilor. Această 
adunare, în care prevala elementul aristocratic, servea ca 
reprezentantă religioasă supremă a întregii comunităţi evreieşti 
şi, în măsura în care nu putea fi despărțită de aceasta, şi ca 
reprezentantă lumească, îndeosebi a comunităţii de la lerusalim. 
Abia ficţiunea pioasă a rabinismului de mai tîrziu a transformat 
sanhedrinul de la lerusalim într-o instituţie religioasă cu statute 
mozaice. In principiu, el corespundea consiliului din constituţia 
urbană grecească, însă avea, atît prin componenţă, cît şi prin 
sfera de activitate, un caracter religios mai pronunţat decit 
reprezentanţele comunale greceşti. Guvernul roman lăsă sau 
încredinţă acestui sanhedrin şi marelui preot, numit acum de 
către procurator, ca reprezentant al suveranului imperial, 
competenţa care revenea, în comunităţile greceşti supuse, 
autorităţilor urbane şi consiliilor comunale. Cu o miopie 
indiferentă, el nu a pus nici o stavilă mesianismului 
transcendental al fariseilor, iar în probleme de religie, datini şi 
drept, atunci cînd interesele romane nu erau lezate, a acordat o 
relativă libertate de acţiune consistoriului naţional, nicidecum 
transcendental, care a funcţionat pînă la sosirea lui Mesia; 
afirmaţia se referă îndeosebi la jurisdicție. Ce-i drept, atunci cînd 
era vorba de cetăţeni romani, justiţia în cauze civile şi penale 
trebuie să fi fost rezervată tribunalelor romane încă înainte de 
încorporarea ţării. Dar în cazul evreilor, justiţia civilă trebuie să 
fi rămas în seama autorităţilor locale chiar şi după ocupare. Este 
probabil ca, în general, justiţia penală să fi fost exercitată în 
concurenţă cu procuratorul roman; doar condamnările la moarte 
nu puteau fi executate decit după confirmarea magistratului 
imperial. 

Aceste dispoziţii constituiau în esenţă consecinţele 
inevitabile ale abolirii principatului şi, odată cu reclamarea 
acesteia din urmă, evreii le provocaseră practic şi pe cele dintii. 
Era necondiţionat şi în atenţia guvernului necesitatea de a evita 
pe cît posibil duritatea şi severitatea cu ocazia transpunerii lor în 
practică.  Instituirea noii provincii a fost încredințată 
guvernatorului Siriei, Publius Sulpicius Quirinus, un magistrat 
acceptat de toţi şi un bun cunoscător al realităţilor din Orient; 
toate monografiile atestă explicit sau implicit că romanii 


cunoşteau dificultatea situaţiei şi că au luat-o în considerare. 
Baterea monedei divizionare locale, efectuată anterior de regii 
iudaici, trecu acum în seama stăpînului roman; dar, din cauza 
aversiunii evreilor faţă de imagini, monedele nu purtau efigia 
împăratului. Sub ameninţarea pedepsei cu moartea, intrarea în 
spaţiul interior al templului era interzisă pentru oricine nu era 
evreu. Oricit de rezervată ar fi fost atitudinea personală a lui 
Augustus faţă de cultele orientale (pp. 280-281), aici, la fel ca în 
Egipt, el nu se simţi înjosit să le îmbine în patria lor cu 
guvernarea imperială: sanctuarul evreilor era împodobit cu 
fastuoase cadouri venite din partea lui Augustus, a Liviei şi a 
altor membri ai familiei imperiale; zilnic, ofranda unui taur şi a 
doi miei din partea fundaţiei imperiale îşi înălța aici fumul în 
onoarea „zeului suprem”. Soldaţii romani primiseră ordin ca, 
atunci cînd erau detaşaţi la lerusalim, să lase însemnele de 
luptă cu imaginea împăratului la Caesarea, iar cînd, sub 
Tiberius, un guvernator nu a respectat regula, guvernul a dat în 
final curs  rugăminţilor  imploratoare ale celor  pioşi, 
reconfirmîndu-l în funcţie pe guvernatorul anterior. Mai mult, 
cînd trupele romane urmau să mărşăluiască prin lerusalim cu 
ocazia unei expediţii împotriva arabilor, li se schimbă ruta de 
marş ca urmare a repulsiei preoţilor faţă de imaginile de pe 
stindarde. Cînd acelaşi guvernator îi consacră împăratului 
scuturi fără imagini pe zidurile palatului regal din lerusalim, cei 
pioşi scandalizîindu-se şi din această cauză, Tiberius ordonă să 
fie îndepărtate şi atîrnate pe pereţii templului lui Augustus din 
Caesarea. In urma unei cereri a credincioşilor, le-a fost predat 
veşmiîntul de ceremonii al marelui preot, păstrat în cetate sub 
pază romană, trebuind să fie purificat din cauza acestei 
profanări timp de şapte zile înainte de a putea fi îmbrăcat, iar 
comandantul cetăţii primi ordinul să nu se mai sinchisească de 
el. Ce-i drept, romanii nu puteau pretinde din partea mulţimii să 
nu resimtă consecinţele încorporării atît de apăsătoare, doar 
pentru că ea însăşi o provocase. De asemenea, nu vrem să 
afirmăm că ocuparea directă a ținutului n-a însemnat oprimarea 
locuitorilor şi că aceştia nu aveau nici un motiv să se plingă; 
aceste instituiri n-au fost impuse nicăieri fără dificultăţi şi 
tulburări ale liniştii. La fel, în ludeea, numărul nedreptăţilor şi 
brutalităţilor diferiților guvernatori nu va fi fost mai mic decit în 
alte părţi. Încă de la începutul guvernării lui Tiberius, atît evreii, 


cît şi sirienii se plinseră de opresiunea fiscală; un observator 
judicios a imputat îndeosebi guvernării îndelungate a lui Pontius 
Pilatus toate fărădelegile obişnuite ale magistraţilor. Insă, cum 
afirmă acelaşi evreu, în cei 23 de ani ai guvernării sale, Tiberius 
a respectat străvechile obiceiuri sacre şi nu le-a suprimat sau 
prejudiciat în nici un fel. Acest fapt este cu atit mai remarcabil 
cu cît acelaşi împărat a intervenit în Occident, ca nimeni altul, 
împotriva evreilor (pp. 280-281); ca urmare, răbdarea şi 
reținerea dovedite în cazul ludeii nu pot fi deduse din 
favorizarea personală a evreilor. 

În ciuda acestora, încă din perioada de pace s-au 
dezvoltat atît opoziţia principială faţă de guvernul roman, cît şi 
recurgerea la forţa deschisă a celor credincioşi. Plătirea de 
impozite nu era atacată doar din cauza opresiunii, ci şi din cauza 
nelegiuirii ei. „Este permis” - întreabă rabinul în evanghelie - 
„să se plătească cezarului censul?” Răspunsul ironic la această 
întrebare nu-i edifică pe toţi; chiar dacă într-un număr mai 
redus, existau evrei care se considerau întinaţi dacă atingeau o 
monedă cu imaginea împăratului. Faptul era o noutate, un 
progres în teologia de opoziţie; nici regii Seleukos sau Antiochos 
nu fuseseră circumcişi, şi totuşi primiseră tributul în monede de 
argint cu efigia lor. Aceasta era teoria; e adevărat, ea n-a fost 
aplicată în practică de înaltul sfat din lerusalim, în care, sub 
influenţa guvernării imperiale, votul decisiv aparţinea nobililor 
mai docili ai ţării, ci de ludas Galileul din Gamala de lîngă Lacul 
de la Genezareth, care - aşa cum Gamaliel i-a amintit mai tîrziu 
acestui înalt sfat - „s-a răsculat în zilele censului, şi el a fost 
urmat în răzvrătire de popor”. El a rostit ceea ce gindeau toţi, 
anume că aşa-numitul cens ar constitui de fapt servitutea şi că 
era o ruşine pentru evrei faptul de a recunoaşte un alt stăpîn 
decît Dumnezeu; însă el îi ajută numai pe cei care-şi fac singuri 
dreptate. Dacă chemarea sa la arme n-a fost urmată de mulţi şi 
dacă el a sfîrşit pe eşafod cîteva luni mai tîrziu, atunci sfîntul 
mort era pentru învingătorii profani mai periculos decit cel viu. 
Alături de saduchei, farisei şi esenieni, evreii de mai tîrziu l-au 
încadrat împreună cu adepţii săi în cea de-a patra „şcoală”; 
atunci ei se numiră „zeloţi”, ulterior „sicari”, „bărbaţii cuţitelor”. 
Doctrina s-a păstrat, iar copiii şi nepoţii lui ludas au devenit 
conducătorii insurecţiilor de mai tîrziu. 

Dacă în timpul primilor doi regenţi guvernul roman s-a 


achitat, în general cu abilitate şi răbdare, de sarcina de a 
reprima pe cît posibil aceste elemente explozive, a doua 
schimbare de tron a condus aproape la o catastrofă. Ca în 
întregul imperiu, ea a fost primită cu entuziasm şi de evreii din 
lerusalim şi Alexandria, după mizantropul şi nepopularul bătrîn, 
noul şi tînărul împărat Gaius fiind celebrat cu frenezie. Dar, în 
curînd, motive meschine au generat o învrăjbire teribilă. Un 
nepot al primului Herodes şi al frumoasei Mariamne, numit 
Herodes Agrippa, după protectorul şi prietenul bunicului său, 
cam cel mai insignifiant şi decăzut dintre numeroșii fii princiari 
orientali stabiliţi la Roma, era totuşi, poate tocmai de aceea, 
favoritul şi prietenul noului împărat; cunoscut pînă atunci doar 
pentru desfrinarea şi datoriile sale, el primise din partea 
protectorului său, căruia îi adusese cel dintii vestea despre 
moartea lui Tiberius, drept cadou, unul dintre micile principate 
evreieşti vacante împreună cu titlul regal. În anul 38, în cursul 
călătoriei în noul său regat, el ajunse în oraşul Alexandria, unde, 
cu cîteva luni înainte, ca debitor cambial fugar, încercase să se 
împrumute de la bancherii evrei. Nu este de mirare că, atunci 
cînd el se arătă în public în veşmiîntul regal şi cu acoliţii săi 
împopoţonaţi, populaţia neevreiască a marelui oraş, oricînd gata 
de batjocură şi scandal, întru totul potrivnică evreilor, răspunse 
cu o parodie corespunzătoare; şi nu se mulţumi cu atit. Se 
ajunse la o îndirjită agitaţie antisemită. Casele izolate ale 
evreilor au fost jefuite şi incendiate, corăbiile evreieşti ancorate 
în port au fost prădate, evreii întîlniţi în afara cartierelor 
evreieşti au fost maltrataţi şi ucişi. Însă în faţa veritabilelor 
cartiere evreieşti forţa era neputincioasă. Atunci, conducătorilor 
le veni ideea de a consacra ca temple ale noului împărat 
sinagogile, pe care le vizau înainte de toate, în măsura în care 
nu fuseseră dărimate, şi să ridice în interiorul tuturor statui ale 
noului suveran, în cea principală chiar una înfăţişindu-l pe 
împărat aşezat în cvadrigă. Toată lumea ştia, iar evreii şi 
guvernatorul nu făceau excepţie, că, atit cît îi permitea mintea 
sa tulburată, împăratul se considera cu adevărat un zeu 
întruchipat. Guvernatorul, Avillius Flaccus, un bărbat destoinic 
şi, în timpul lui Tiberius, un excelent administrator, însă 
neputincios acum din cauza dizgraţiei în care căzuse odată cu 
venirea noului împărat, aşteptindu-se din clipă în clipă să fie 
rechemat şi acuzat, nu se simţi înjosit să folosească ocazia 


pentru a se reabilital. Nu numai că ordonă prin edict să nu se 
opună nici o stavilă aşezării statuilor în sinagogi, ci se angajă el 
însuşi în agitația antisemită. Porunci suprimarea sabatului. În 
decretele sale, explică în continuare că aceşti străini toleraţi ar 
fi ocupat neautorizaţi cea mai bună parte a oraşului; evreii au 
fost limitați la unul singur dintre cele cinci cartiere, toate 
celelalte case evreieşti fiind lăsate pradă plebei, în timp ce 
locuitorii alungaţi se strîngeau în masă fără adăpost, de-a lungul 
țărmului. Protestele nici nu au fost ascultate; în circ, în faţa 
întregului popor au fost biciuiţi 38 de membri ai sfatului 
bătrînilor care prezida pe atunci comunitatea evreilor în locul 
etnarhului. 400 de case au fost dărimate; comerţul şi circulaţia 
stagnau, atelierele nu lucrau. Nu exista alt ajutor decit 
împăratul. Lui i se înfăţişară cele două deputăţii alexandrine: 
cea a evreilor, condusă de mai sus amintitul Philon (p. 279), un 
învăţat al noii orientări iudaice, mai degrabă blind decit viteaz, 
dar care, hotărit, nu se sfii să intervină pentru ai săi în această 
strimtorare; cea a duşmanilor evreilor, condusă de Apion2, şi 
acesta un învăţat şi scriitor alexandrin, „Clopoţelul lumii”, cum l- 
a numit împăratul Tiberius, doldora de cuvinte mari şi de 
minciuni şi mai mari, de o omniscienţă cît se poate de 
impertinentă şi o credinţă oarbă în sine, cunoscător, dacă nu al 
oamenilor, cel puţin al nevredniciei lor, un meşter celebrat atit 
al cuvîntului, cît şi al demagogiei, înzestrat cu prezenţă de spirit, 
spiritual, obraznic şi necondiţionat loial. Rezultatul dezbaterii era 
stabilit dinainte: împăratul primi părţile în timp ce-şi vizita 
grădinile, dar, în loc să-i asculte pe solicitanţi, el le adresă 
întrebări batjocoritoare însoţite, în ciuda etichetei, de risetele 
răsunătoare ale potrivnicilor evreilor şi, întrucît era bine-dispus, 
se mulţumi cu exprimarea părerii de rău că aceşti oameni, în 
fond nevinovaţi, au o organizare atit de nefericită încît nu sînt 
capabili să înţeleagă natura sa divină înnăscută, afirmaţie 
exprimată neîndoielnic cu toată seriozitatea. Aşadar, i se dădu 
dreptate lui Apion: oriunde au dorit, duşmanii evreilor au 
transformat sinagogile în temple ale lui Gaius. 

Insă lucrurile nu se opriră la aceste dedicaţii ale tineretului 
de pe străzile Alexandriei. În anul 39, împăratul îi ordonă 
guvernatorului Siriei, Publius Petronius, să pătrundă cu legiunile 
sale în lerusalim şi să ridice statuia împăratului în templu. 
Guvernatorul, un magistrat onest din şcoala lui Tiberius, se 


sperie; evreii din toată ţara, bărbaţi şi femei, bătrîni şi copii, 
dădură năvală, mai întîi la Ptolemais în Siria, apoi la Tiberias în 
Galileea, pentru a-l implora să devină mijlocitorul lor şi să 
împiedice grozăvia; în întreaga ţară ogoarele n-au mai fost 
cultivate, iar masele disperate declarară că mai degrabă vor 
muri de sabie sau de foame decit să vadă această oroare cu 
propriii ochi; într-adevăr, guvernatorul îndrăzni să tergiverseze 
executarea ordinului, cu toate că îşi risca viaţa. În acelaşi timp, 
amintitul rege Agrippa se duse personal la Roma pentru a-l 
determina pe amicul său să anuleze ordinul. Şi, într-adevăr, 
împăratul renunţă la dorinţă - se spune, în timpul unei beţii, 
fructificată cu dibăcie de prietenul său. Dar, concomitent, el 
limită concesia la unicul templu de la lerusalim şi îi trimise totuşi 
guvernatorului condamnarea la moarte pentru nesupunere; ce-i 
drept, întîrziată întîmplător, această condamnare n-a mai fost 
pusă în practică. Gaius era hotărît să fringă încăpăţinarea 
evreilor; ordinul privind pătrunderea legiunilor arată că, de data 
aceasta, cumpănise dinainte consecinţele. In timpul acestor 
evenimente, pe cît egiptenii, încrezători în natura sa divină, se 
bucurau de dragostea sa deplină, pe atît îndărătnicii şi nerozii 
evrei aveau de suportat ura sa corespunzătoare; perfid cum era 
şi obişnuit să graţieze pentru a revoca ordinul mai tîrziu, faptele 
cele mai teribile trebuiau să apară doar aminate. Era gata să se 
îmbarce cu destinaţia Alexandria pentru a inspira personal 
tămiia arsă pe altarele sale; în secret - cum se spune -, statuia 
pe care intenţiona să şi-o ridice la Ierusalim era dată în lucru, 
dar, printre altele, pumnalul lui Chaerea eliberă, în ianuarie 41, 
şi templul lui lehova de acest monstru. 

Din scurta perioadă de suferinţă nu rămaseră multe urme; 
altarele dispărură odată cu zeul lor. Insă urmele ei s-au 
conservat totuşi în ambele tabere. Istoria pe care o relatăm aici 
este cea a urii din ce în ce mai mari dintre evrei şi neevrei; în 
acest context, pogromul antisemit de trei ani din timpul lui 
Gaius reprezintă un episod şi un pas înainte. Ura şi agitaţiile 
antisemite debutează odată cu diaspora însăşi; ele au trebuit să 
fie provocate de aceste comunităţi orientale privilegiate şi 
autonome, aşezate în mijlocul celor elene, cu necesitatea cu 
care mlaştina îşi emană miasmele. Dar în istoria mai veche, şi 
greacă, şi romană, nu există o agitaţie antisemită similară celei 
din Alexandria anului 38, motivată de lipsa elenismului şi dirijată 


simultan de autoritatea supremă şi plebea umilă. Cu aceasta se 
parcursese îndelungatul drum de la reaua-voinţă a individului la 
fapta rea a comunităţii şi se demonstrase ce doreau şi, după 
împrejurări, ce trebuiau să facă cei cu astfel de convingeri. Că 
această revelaţie a fost resimţită şi de partea evreiască nu se 
poate pune la îndoială, deşi nu avem posibilitatea să 
argumentăm cu documente în acest sens. Dar în sufletul 
evreilor statuia zeului Gaius din sfinta sfintelor a fost resimţită 
mult mai dureros decit agitația antisemită din Alexandria. Fapta 
fusese săvirşită deja o dată; aceeaşi atitudine a regelui Siriei, 
Antiochos Epiphanes,  provocase mişcarea Macabeilor şi 
restaurarea victorioasă a statului naţional independent (Il, p. 
36). Acest Epiphanes, un Antimesia, care l-a acuzat pe Mesia, 
aşa cum, ce-i drept ulterior, l-a schiţat profetul Daniil, devenise 
de atunci modelul grozăviilor; nu era lipsit de importanţă faptul 
că această concepţie a fost asociată cu aceeaşi îndreptăţire cu 
un împărat roman sau, mai degrabă, cu imaginea suveranului 
roman în general. De la decretul funest persista îngrijorarea că 
un alt împărat ar putea da acelaşi ordin, ea fiind întru cîtva 
îndreptăţită, deoarece, conform structurii sistemului statal 
roman, această dispoziţie depindea doar de aprecierea 
stăpînului de moment. Ura evreiască îndreptată împotriva 
cultului imperial şi a împărăției în general se relevă în culorile 
cele mai arzătoare în Apocalipsa lui loan, în principal datorită ei 
Roma devenind tirfa de la Babilon şi inamicul comun al 
umanităţii3. Cu atit mai puţin indiferentă era analogia 
consecinţelor, care se impunea de la sine. Mattathias de la 
Modein nu fusese mai mult decit ludas Galileul, iar rebeliunea 
patrioţilor împotriva regelui sirian era cam la fel de lipsită de 
speranţă ca şi insurecția împotriva monstrului de dincolo de 
mare. Aplicate în practică, paralelele istorice sînt elemente 
periculoase ale opoziției; neaşteptat de rapid, edificiul 
îndelungatei înţelepciuni guvernamentale începu să se clatine. 
Guvernarea lui Claudius a păşit în ambele direcţii pe 
făgaşul lui Tiberius. E adevărat, nu s-a reluat expulzarea 
evreilor, întrucît se dovedise imposibilitatea realizării acestei 
măsuri, iar interdicţia exercitării în comun a cultului lor, ceea ce, 
bineînţeles, avea aproximativ aceleaşi rezultate ca şi cea dintii, 
probabil nu a fost tradusă în faptă. Alături de acest edict de 
intoleranţă, dar în sens contrar, a fost decretată o dispoziţie 


valabilă pentru întregul imperiu, prin care evreii au fost eliberaţi 
de acele obligaţii publice care contraveneau convingerilor lor 
religioase; este probabil ca, îndeosebi în privinţa serviciului 
militar, să fi fost acordat numai ceea ce nu putuse fi impus nici 
pînă atunci cu forţa. Avertismentul către evrei, exprimat la 
sfîrşitul acestui edict, de a da, la rîndul lor, dovadă de mai multă 
moderație şi de a se abţine de la ocăriîrea celor de altă credinţă 
arată că excesele n-au lipsit nici de partea evreiască. Atit în 
Egipt, cît şi în Palestina, ordinea religioasă a fost restaurată în 
general ca în timpurile de dinaintea lui Gaius, cu toate că este 
puţin probabil ca evreilor din Alexandria să li se fi restituit tot 
ceea ce deţinuseră anterior; cu aceasta dispăruseră în ambele 
provincii  răzvrătirile care izbucniseră sau erau gata să 
izbucnească. În cazul Palestinei, Claudius făcu chiar mai mult 
decit Tiberius şi încredinţă din nou întregul fost teritoriu al lui 
Herodes unui principe autohton, tocmai acelui Agrippa care, din 
întîmplare, era prieten şi cu Claudius şi-i fusese util în perioada 
crizelor de la începutul guvernării sale. Intenţia lui Claudius de a 
relua sistemul aplicat în timpul lui Herodes şi de a înlătura 
pericolele unui contact nemijlocit între romani şi evrei era 
evidentă. Insă Agrippa, uşuratic, confruntîndu-se şi ca principe 
cu necontenite greutăţi financiare, pe deasupra blind şi 
ostenindu-se să fie mai degrabă pe placul alor săi decit al 
îndepărtatului stăpîn protector, stîrni de mai multe ori 
nemulţumirea guvernului - de exemplu, cu ocazia întăririi 
zidurilor lerusalimului, a cărei continuare i-a fost interzisă. 
Oraşele Caesarea şi Sebaste, aflate de partea romanilor, ca şi 
trupele organizate conform modelului roman îi erau potrivnice. 
Cînd acesta muri prematur şi pe neaşteptate (44), părea 
imprudent să se încredinţeze importanta poziţie politică şi 
militară unicului său fiu de 17 ani, cei puternici din cabinet 
nedorind să renunţe la profitabilele procuraturi. Ca şi în alte 
cazuri, guvernarea lui Claudius intuise calea corectă, dar nu 
avea suficientă energie pentru a merge pînă la capăt, ignorînd 
considerentele secundare. Un principe evreu cu soldaţi evrei 
putea conduce guvernarea în ludeea în interesul Romei; 
magistratul şi soldaţii romani comiteau greşeli, probabil mai 
mult din cauza necunoaşterii concepţiilor iudaice decit a 
contramăsurilor nepotrivite, şi orice ar fi întreprins era o jignire 
pentru evreul credincios, aşa încît evenimentul cel mai 


insignifiant părea un sacrilegiu. În sine, cerința de a se înţelege 
reciproc şi de a convieţui era de ambele părţi cît se poate de 
îndreptăţită, dar împlinirea ei era imposibilă. Inainte de toate, un 
conflict între stăpînul evreu şi supuşii săi era pentru imperiu un 
fapt indiferent; orice conflict între romani şi evreii din lerusalim 
lărgea prăpastia care se deschisese între popoarele occidentale 
şi evreii cu care convieţuiau; pericolul nu rezida în vrajbele din 
Palestina, ci în incompatibilitatea locuitorilor de diferite 
naţionalităţi din imperiu, aduşi în soartă în aceleaşi locuri. 

Astfel, corabia se îndrepta necontenit spre vîrtej. Această 
călătorie funestă a fost sprijinită de toţi participanţii, atit de 
guvernul roman şi administratorii săi, cît şi de autorităţile 
iudaice şi poporul evreu. Ce-i drept, cel dintii se strădui în 
permanenţă să răspundă, pe cît posibil, tuturor pretențiilor 
îndreptăţite şi neîndreptăţite ale evreilor. In anul 44, cînd 
procuratorul sosi din nou la lerusalim, el a fost scutit de numirea 
marelui preot şi de administrarea tezaurului templului, legate de 
regalitate şi, ca urmare, de procuratură, acestea fiind 
încredințate regelui Herodes din Chalcis, un frate al regelui 
decedat Agrippa, iar după moartea sa, survenită în anul 48, 
urmaşului său, Agrippa cel Tînăr, numit mai sus. In urma 
plingerii evreilor, magistratul suprem roman ordonă executarea 
unui soldat roman care rupsese un sul din Tora cu ocazia jefuirii 
ordonate a unui sat iudaic. Intreaga severitate a justiţiei 
imperiale romane îi lovea chiar şi pe magistraţii superiori; cînd 
doi procuratori învestiţi cu aceeaşi putere se angajaseră în 
vrajba dintre samariteni şi galileeni, soldaţii lor luptînd unii 
împotriva celorlalţi, împăratul îl trimise în Palestina pe 
guvernatorul imperial al Siriei, Ummidius Quadratus, înzestrat 
cu puteri plenipotenţiare extraordinare, pentru a judeca şi 
pedepsi; într-adevăr, unul dintre cei vinovaţi a fost trimis în exil, 
iar un tribun militar roman, Celer, a fost decapitat în public chiar 
la lerusalim. Dar alături de aceste exemple de severitate se 
găsesc altele de o slăbiciune complice; tocmai în acest proces 
nu a fost pedepsit cel de-al doilea procurator, Antonius Felix, cel 
puţin la fel de vinovat, întrucît era fratele puternicului slujitor 
Pallas şi soţul surorii regelui Agrippa. Insă guvernul nu trebuie 
să fie acuzat numai din cauza abuzurilor de putere ale unor 
administratori, ci îndeosebi din cauza neglijării puterii 
administrative şi sporirii trupelor într-o provincie de genul 


acesteia şi a continuării recrutării garnizoanelor aproape 
exclusiv din rîndul acestor provinciali. Întrucît provincia nu era 
importantă, era o gravă nechibzuinţă şi o dovadă de zgircenie 
să fie tratată conform şablonului consacrat; o desfăşurare 
oportună a unei superiorităţi copleşitoare şi a unei severităţi 
inexorabile, un guvernator de rang superior şi un castru de 
legiune ar fi scutit provincia, ca şi imperiul de mari sacrificii în 
bani, sînge şi onoare. 

Insă vina evreilor era cel puţin tot atît de mare. Chiar după 
mărturiile evreieşti, guvernarea teocratică, în perimetrul 
competenţelor sale - iar guvernarea era prea înclinată să-i dea 
mînă liberă în toate afacerile interne -, n-a fost exercitată în nici 
o epocă mai brutal şi mai nedemn ca în perioada cuprinsă între 
moartea lui Agrippa şi izbucnirea războiului. Cel mai cunoscut şi 
mai influent dintre aceşti teocraţi este Ananias, fiul lui 
Nebedaeus, „peretele spoit”, cum l-a numit Paulus atunci cînd 
acest judecător ecleziastic le-a ordonat călăilor săi să-l lovească 
peste gură fiindcă îndrăznise să se apere în faţa tribunalului. EI 
a fost învinuit că l-ar fi mituit pe guvernator şi că ar fi sustras 
preoţimii minore darul celui de-al zecelea snop printr-o 
interpretare corespunzătoare a Bibliei. Ca unul dintre instigatorii 
principali ai războiului dintre samariteni şi galileeni, se aflase în 
faţa judecătorilor romani. Aceşti incitatori ai răzmeriţei de stradă 
şi orînduitori ai tribunalelor eretice nu puteau să medieze în 
sens paşnic între stăpînirea străină şi naţiune, nu atit din cauza 
preponderenţei  fanaticilor lipsiţi de scrupule în cercurile 
guvernamentale, cît din cauza lipsei autorităţii morale şi 
religioase prin care cei moderati conduseseră mulţimea în 
vremuri mai bune şi a neînţelegerii şi abuzului de îngăduinţa 
manifestată de autorităţile romane în afacerile interne. Tocmai 
în timpul activităţii lor, autorităţile romane au fost asaltate cu 
cele mai sălbatice şi nesăbuite cereri, ajungîndu-se la mişcări 
populare de un ridicol teribil. Astfel este petiția impetuoasă care 
reclamase şi obținuse sîngele unui soldat roman din cauza unui 
sul de Tora rupt. Cu altă ocazie, se iscă o zarvă populară care 
pricinui moartea mai multor oameni, întrucît un soldat roman, 
într-o nuditate indecentă, îşi exhibase membrul în faţa 
templului. Nici cel mai bun dintre regi n-ar fi putut împiedica o 
astfel de sminteală; însă cel mai neînsemnat principe n-ar fi 
adoptat faţă de mulţimea fanatică o atitudine atît de lipsită de 


noimă ca aceşti preoţi. 

Rezultatul concret a fost creşterea continuă a influenţei 
noilor Macabei. În mod obişnuit, izbucnirea războiului este 
datată în anul 66; cu aceeaşi - şi poate cu mai mare - 
îndreptăţire ea poate fi fixată în anul 44. După moartea lui 
Agrippa, zgomotul armelor nu a mai contenit şi, alături de 
vrajbele locale pe care evreii şi le disputau între ei, se ducea un 
permanent război al trupelor romane împotriva oamenilor 
retraşi în munţi, numiţi zeloţi de către iudei şi tilhari de către 
romani. Ambele denumiri au fost potrivite, şi aici elementele 
decăzute sau aflate în decădere ale societăţii îşi jucau rolul 
alături de fanatici - după victorie, unul dintre primii paşi ai 
zeloţilor a fost doar arderea scrisorilor de datorii păstrate în 
templu. Fiecare dintre procuratorii mai destoinici, începînd cu 
cel dintii, Cuspius Fadus, a organizat razii împotriva lor şi 
întotdeauna Hidra devenea mai puternică decit înainte. Urmaşul 
lui Fadus, Tiberius lulius Alexander, el însuşi născut într-o familie 
de iudei, un nepot al eruditului alexandrin Philon, numit mai sus, 
ordonă să fie răstigniţi doi fii ai lui ludas Galileul, lacob şi Simon; 
acest fapt a constituit naşterea noului Mattathias. Pe străzile 
oraşelor patrioţii propovăduiau fără sfială războiul şi mulţi îi 
urmară în deşert; celor paşnici şi înţelegători, care refuzau să li 
se asocieze, bandele le-au incendiat casele. Dacă soldaţii îi 
capturau pe bandiți, cei din urmă au dus, la rîndul lor, oameni 
distinşi ca ostatici în munţi; deseori autorităţile au recurs la 
eliberarea tilharilor în schimbul celor aflaţi la tilhari. În acelaşi 
timp, „bărbaţii cuţitelor” îşi exercitau în capitală meseria lor 
înfricoşătoare; ce-i drept, asasinau în schimbul banilor - se 
spune că prima lor victimă ar fi fost preotul lonathan şi că 
procuratorul roman Felix fusese cel care-i însărcinase -, dar, pe 
cît posibil, concomitent ucideau soldaţi romani sau conaţionali 
simpatizanți ai romanilor care acționau ca patrioţi. Într-o 
asemenea stare de spirit, cum ar fi putut lipsi miracolele şi 
semnele şi cei care, înşelaţi sau înşelind, fanatizau masele cu 
ajutorul lor? În timpul lui Cuspius Fadus, făcătorul de minuni 
Theudas îşi conduse adepţii spre lordan, asigurindu-i că, la fel ca 
în timpurile regelui Pharao, apele se vor despărţi în faţa lor şi-i 
vor înghiţi pe călăreţii romani urmăritori. Un alt făcător de 
minuni, numit Egipteanul, după patria sa, profetiza în timpul lui 
Felix că zidurile lerusalimului se vor dărima întocmai ca ale 


lerihonului din cauza sunetelor de trimbiţe ale lui losua; acesta a 
fost urmat pe Muntele Măslinilor de 4.000 de cuţitari. Pericolul 
rezida tocmai în această absurditate. Marea masă a populaţiei 
evreieşti era formată din mici ţărani, care-şi arau pămîntul şi îşi 
tescuiau uleiul trudind din greu, mai mult locuitori ai satelor 
decit orăşeni, cu o educaţie rudimentară, dar o credinţă 
colosală, foarte apropiaţi de bandele de partizani din munţi; pe 
cît de mult îi venerau pe lehova şi pe preoţii săi, pe atit îi 
detestau pe străinii spurcaţi. Războiul era prezent; nu un război 
între două puteri purtat pentru obţinerea supremaţiei, de fapt 
nici un război al celor asupriţi împotriva asupritorilor dus pentru 
reciştigarea libertăţii; el a fost declanşat şi purtat de ţărani 
fanatici, care l-au plătit cu sîngele lor, şi nu de temerari oameni 
de stat4. Aceasta era o nouă etapă în istoria urii naţionale; se 
părea că de ambele părţi convieţuirea nu mai era posibilă, 
dominînd ideea extirpării reciproce. 

Mişcarea ce duse la transformarea acestor tumulturi în 
război a pornit din Caesarea. In această comunitate urbană, 
originar grecească, apoi restructurată de Herodes conform 
modelului coloniilor lui Alexandru şi dezvoltată în calitate de cel 
mai important oraş portuar al Palestinei, grecii şi evreii trăiau, 
fără deosebire de naţiune şi confesiune, cu aceleaşi drepturi 
civice, cei din urmă fiind superiori prin număr şi avere. Însă, 
după exemplul alexanadrinilor şi, neîndoielnic, sub impresia 
directă a evenimentelor din anul 38, cetăţenii eleni aleseră 
calea plingerilor către forul suprem pentru a obţine anularea 
dreptului de cetăţenie al conlocuitorilor evrei. Ministrul lui Nero, 
Burrus (mort în anul 62), le dădu dreptate. Era o faptă gravă 
dacă dreptul de cetăţenie era transformat într-un privilegiu al 
elenilor în cazul unui oraş creat pe teritoriul evreu şi de către o 
guvernare evreiască; dar nu trebuie să fie dată uitării atitudinea 
evreilor faţă de romani tocmai în acea perioadă şi cît de mult ei 
înşişi  sugeraseră romanilor transformarea capitalei şi a 
cartierului general roman al provinciei într-o comunitate urbană 
autentic elenă. Decizia conduse, cum este de înţeles, la violente 
tumulturi de stradă, în care zeflemelele elene şi trufia iudaică 
par să fi cumpănit la fel de mult, îndeosebi în cursul luptei 
pentru accesul la sinagogă; autorităţile romane interveniră, 
fireşte, în dezavantajul evreilor. Aceştia părăsiră oraşul, însă 
guvernatorul îi sili să se întoarcă; apoi, în cursul unui scandal de 


stradă, ei au fost omoriţi cu toţii (6 august 66). E adevărat, 
aceasta nu era o măsură ordonată de guvern şi, cu siguranţă, 
nu a fost nici intenţionată, dar astfel se dezlănţuiseră forţe care 
nu mai puteau fi stăpiînite. 

Dacă aici atacatorii au fost duşmanii evreilor, la lerusalim 
acest rol a fost preluat de evrei. În relatarea acestor 
evenimente, reprezentanţii lor afirmă însă că procuratorul de 
atunci al Palestinei, Gessius Florus, ar fi dorit să provoace o 
insurecție prin exagerarea nedreptăţilor, ca să evite acuzaţiile 
pentru proasta sa guvernare; şi este evident că guvernatorii 
acestor timpuri întreceau considerabil măsura obişnuită a 
nevredniciei şi asupririi. Dar chiar dacă Florus a urmărit într- 
adevăr un asemenea plan, el a eşuat. Căci, conform aceloraşi 
relatări, evreii moderați şi bogaţi alături de regele Agrippa al Il- 
lea, învestit cu guvernarea templului şi prezent la lerusalim 
tocmai atunci - între timp schimbase stăpînirea Chalcisului cu 
cea de la Batanaea - astimpărară masele astfel încît înhăitările 
şi intervenţiile împotriva lor nu au depăşit stadiul atins în mod 
obişnuit în ultimii ani. Insă mai periculoase decît scandalurile de 
stradă şi decît patrioţii tîlhari din munţi erau progresele teologiei 
iudaice. Intr-un mod liberal, iudaismul timpuriu deschisese 
străinilor porţile credinţei sale; ce-i drept, în templele interioare 
puteau pătrunde doar membrii propriu-zişi ai religiei, dar, ca 
prozeliţi ai porţii, fiecare era acceptat în halele periferice, 
permiţindu-i-se şi celui de altă naţionalitate să se roage aici 
Domnului lehova şi să-i aducă sacrificii. În acest fel, cum s-a 
amintit mai sus (pp. 288-289), dintr-o donaţie a lui Augustus se 
aduceau zilnic sacrificii pentru împăratul roman. Aceste sacrificii 
ale neevreilor au fost interzise de stăpînul templului din acea 
perioadă, Eleazar, fiul arhierarhului Ananias, numit mai sus, un 
bărbat tînăr, distins, pătimaş, cu un caracter neîntinat şi onest, 
aşadar întru totul opus tatălui său, dar, prin virtuțile sale, mai 
periculos decît era cel din urmă prin vicii. În zadar se obiectă că 
această măsură era pe cit de jignitoare pentru romani, pe atit 
de periculoasă pentru ţară şi, în general, potrivnică tradiţiei; 
pioşenia astfel reabilitată n-a mai fost abrogată şi suveranul a 
rămas exclus de la serviciul divin. De mult timp, evreii 
credincioşi se separaseră în cei care-şi puneau toate speranţele 
în Dumnezeu şi suportau stăpînirea romană, pînă cînd el va 
binevoi să întemeieze împărăţia cerurilor pe pămînt, şi în 


bărbaţii mai practici care erau hotăriţi să clădească această 
împărăție cerească cu propriile forţe, încredinţaţi că stăpînul 
oştirilor îi va sprijini în opera pioasă, sau, mai exact, în farisei şi 
zeloţi. Numărul şi influenţa celor din urmă erau în continuă 
creştere. Se descoperi o tradiţie mai veche, conform căreia în 
această perioadă va purcede un bărbat din ludeea şi va cîştiga 
stăpînirea lumii; i se dădu crezare, întrucît era atit de absurdă, 
iar oracolul contribui substanţial la accentuarea fanatizării 
maselor. 

Partida moderată recunoscu pericolul şi luă decizia de a-i 
înfrînge pe fanatici cu forţa; ea ceru trupe din partea romanilor 
de la Caesarea şi a regelui Agrippa. Cei dintii nu se sinchisiră; 
Agrippa trimise o mînă de călăreţi. În schimb, oraşul a fost 
năpădit de patrioţi şi de cuţitari, printre ei aflindu-se cel mai 
sălbatic, Manahem, de asemenea un fiu al des numitului ludas 
din Galileea. Aceştia erau foarte puternici şi în curînd deveniră 
stăpînii oraşului. Mica garnizoană romană, care ocupa cetatea 
alăturată templului, a fost învinsă cu uşurinţă şi măcelărită. Nu 
s-a putut menţine nici palatul regal învecinat, cu puternicele 
sale turnuri, unde se refugiaseră adepţii moderaţilor, un număr 
de romani comandaţi de tribunul Metilius şi soldaţii lui Agrippa. 
La cererea de capitulare, celor din urmă li se asigură retragerea 
nestingherită, dar li se refuză romanilor; cînd, în sfîrşit, se 
predară în schimbul garantării vieţii, ei au fost mai întîi 
dezarmaţi şi apoi măcelăriți, cu excepţia ofițerului care 
promisese că va accepta circumcizia, fiind aşadar grațiat ca 
evreu. Victime ale furiei populare, care se îndrepta împotriva 
partizanilor romanilor cu mai mare ură decit împotriva romanilor 
înşişi, căzură şi conducătorii celor moderati, printre ei aflindu-se 
tatăl şi fratele lui Eleazar. Acesta se sperie de victoria sa; după 
victorie, cei doi conducători ai fanaticilor, Eleazar şi Manahem, 
se încăierară, probabil din cauza nerespectării condiţiilor 
capitulării; Manahem a fost luat prizonier şi executat. Însă oraşul 
sfint era liber şi detaşamentul roman staționat la lerusalim 
fusese nimicit; noii Macabei învinseră asemenea celor vechi. 

Astfel, se spune că în aceeaşi zi, 6 august 66, cei de altă 
naţionalitate îi masacrară pe evrei la Caesarea, iar evreii pe cei 
de altă naţionalitate la lerusalim; cu aceasta se dăduse în 
ambele direcţii semnalul de a persevera în această operă 
patriotică şi plăcută lui Dumnezeu. În oraşele greceşti 


învecinate, grecii se debarasară de corpurile de evrei după 
modelul de la Caesarea. De exemplu, la Damasc evreii au fost 
închişi mai întîi în gimnaziu şi, la vestea unui insucces al 
armatelor romane, precaut, au fost ucişi cu toţii. Evenimente 
identice sau similare au avut loc la Askalon, Skytopolis, Hippos, 
Gadara, pretutindeni unde elenii erau mai puternici. În teritoriul 
regelui Agrippa, locuit în majoritate de sirieni, intervenţia sa 
energică salvă viaţa evreilor din Caesarea Paneas şi din celelalte 
localităţi. In Siria, exemplul a fost urmat de Ptolemais, Tyr şi, 
mai mult sau mai puţin, de celelalte comunităţi greceşti; doar 
cele două mari şi civilizate oraşe, Antiohia şi Apameia, ca şi 
Sidonul făcură excepţie. Probabil că din cauza acestui fapt 
mişcarea nu se răspîndi spre Asia Anterioară. În Egipt nu numai 
că se ajunse la un tumult popular care ceru numeroase victime, 
ci înseşi legiunile alexandrine au trebuit să intervină împotriva 
evreilor. Ca o reacţie inevitabilă a acestei vecernii evreieşti, 
insurecția victorioasă în lerusalim cuprinse imediat întreaga 
ludee şi se organiză pretutindeni sub forma unei rapide şi 
energice maltratări similare a minorităţilor. 

Devenise necesară o intervenţie urgentă pentru a 
împiedica extinderea conflagrației; la aflarea primei ştiri, 
guvernatorul roman al Siriei, Gaius Cestius Gallus, porni cu 
trupele sale împotriva insurgenților. El comanda aproximativ 
20.000 de soldaţi romani şi 13.000 din statele clientelare, lor 
adăugiîndu-li-se numeroasele miliții siriene; cuceri Joppe, unde 
au fost măcelăriți toţi cetăţenii, şi se găsea deja, în septembrie, 
în faţa, ba şi în interiorul Ierusalimului. Însă el nu putea învinge 
puternicele ziduri ale palatului regal şi ale templului şi, de 
asemenea, nu fructifică ocaziile oferite de mai multe ori de cei 
moderați pentru a ocupa oraşul. Fie că sarcina nu putea fi 
rezolvată, fie că el nu era capabil s-o rezolve, în curînd renunţă 
şi-şi răscumpără chiar o retragere accelerată prin sacrificarea 
bagajelor şi a ariergărzii sale. Aşadar, pentru început ludeea 
rămînea împreună cu ldumeea şi Galileea în mîinile evreilor 
îndîrjiţi. Ei siliră şi ţinutul samaritean să se asocieze cauzei 
comune, distruseră oraşele de coastă Anthedon şi Gaza, 
preponderent elene; Caesarea şi celelalte oraşe greceşti se 
menţinură cu dificultate. Dacă rebeliunea nu depăşi graniţele 
Palestinei, cauza nu o constituiau măsurile guvernamentale, ci 
repulsia naţională a siro-elenilor faţă de evrei. 


Guvernul de la Roma recunoscu întreaga gravitate a 
situaţiei. Locul procuratorului Palestinei a fost luat de un legat 
imperial, Titus Flavius Vespasianus, un bărbat cumpătat şi un 
soldat încercat. El primi pentru purtarea războiului două legiuni 
din Occident, întîmplător staționate încă în Asia din cauza 
războiului partic, şi legiunea siriană, care suferise cel mai puţin 
în cursul nefericitei expediţii a lui Cestius, în timp ce armata 
siriană, comandată de noul guvernator Gaius Licinius Mucianus - 
Gallus murise la timp -, îşi menţinu configuraţia anterioară prin 
repartizarea altei legiuni5. Acestor trupe de cetăţeni cu auxiliile 
lor li se adăugară garnizoana de pînă atunci din Palestina, în 
fine, contingentele celor patru regi clientelari, ale comagenilor, 
hemesienilor, evreilor şi nabateilor, în total aproximativ 50.000 
de combatanți, dintre care 15.000 erau soldaţi ai regilor. În 
primăvara anului 67, această armată a fost concentrată la 
Ptolemais şi apoi pătrunse în Palestina. După ce insurgenții 
fuseseră respinşi hotărit de slaba garnizoană romană din oraşul 
Askalon, ei renunţaseră la atacarea oraşelor aflate de partea 
romanilor; deznădejdea, care se încuibări în întreaga mişcare, se 
exprimă în renunţarea imediată la orice ofensivă. Cînd romanii 
trecură la atac, evreii nu li se opuseră nicăieri în cîmp deschis; 
mai mult, nici nu încercară să despresureze diferitele poziţii 
atacate. Ce-i drept, prevăzătorul general nu-şi diviză trupele, ci 
menţinu unitatea cel puţin a celor trei legiuni. Însă întrucît 
numărul relativ mic al fanaticilor teroriza cetăţenii din cele mai 
multe localităţi, rezistenţa era dirză şi purtarea războiului nici 
strălucită, nici rapidă. Vespasian folosi întreaga primă campanie 
(67) pentru cucerirea fortăreţelor micului ţinut Galileea şi a 
coastei pînă la Askalon; doar în faţa orăşelului Jotapata cele trei 
legiuni cantonară timp de 45 de zile. În timpul iernii (67/68), una 
dintre legiuni staţiona la Skytopolis, la graniţa de sud a Galileii, 
iar celelalte două legiuni la Caesarea. La lerusalim, diferitele 
facţiuni se  învrăjbiseră între timp, aflindu-se într-o luptă 
violentă; bunii patrioţi, care interveneau concomitent pentru 
ordinea civilă, şi cei şi mai buni, care doreau să introducă şi să 
fructifice guvernarea de teroare, în parte din efervescenţa 
fanatică, în parte datorită poftelor josnice, se războiau pe 
străzile oraşului, fiind de acord numai asupra faptului că orice 
tentativă de reconciliere cu romanii ar fi fost o crimă care 
trebuia pedepsită cu moartea. Generalul roman, îndemnat în 


repetate rînduri să fructifice aceste tulburări, nu se lăsă 
influenţat în înaintarea sa metodică. În al doilea an de război, el 
ocupă mai întîi ţinutul transiordanian, îndeosebi importantele 
oraşe Gadara şi Gerasa, şi se stabili ulterior la Emmaus şi leriho, 
de unde dirijă supunerea ldumeii în sud şi a Samariei în nord, 
astfel încît, în vara anului 68, lerusalimul era înconjurat din toate 
părţile. Tocmai urma să înceapă asediul, cînd sosi vestea despre 
moartea lui Nero. De drept, cu aceasta se încheiase mandatul 
acordat legatului, iar Vespasian, în politică la fel de precaut ca şi 
pe cîmpul de luptă, încetă operaţiile pînă la noi ordine. 
Anotimpul favorabil se sfirşi înainte ca ele să fi fost trimise de 
Galba. Sosirea primăverii aduse vestea detronării lui Galba; 
decizia trebuia să cadă în lupta dintre împăratul gărzii 
pretoriene şi cel al armatei renane. Vespasian reluă operaţiile 
abia după victoria lui Vitellius (iunie 69) şi ocupă Hebronul; dar 
în curînd toate armatele Orientului îl renegară şi-l proclamară 
împărat pe legatul ludeii. Ce-i drept, poziţiile la leriho şi Emmaus 
au fost păstrate împotriva evreilor, dar, aşa cum legiunile 
germanice descoperiseră Rinul pentru a-l impune ca împărat pe 
generalul lor, la fel nucleul armatei din Palestina se îndreptă în 
parte spre Italia, aceste trupe fiind comandate de legatul Siriei, 
Mucianus, în parte cu noul împărat spre Siria şi, de aici, spre 
Egipt; abia după încheierea războiului de succesiune (sfîrşitul 
anului 69) şi recunoaşterea unanimă a stăpînirii lui Vespasian, 
acesta din urmă îi încredinţă fiului său încheierea războiului 
iudaic. 

Drept urmare, din vara anului 66 pînă în primăvara anului 
70, insurgenții din lerusalim nu au fost stingheriţi în acţiunile lor. 
Tot ceea ce combinaţia fanatismului religios cu cel naţional, 
nobila dorinţă de a nu supravieţui prăbuşirii patriei, conştiinţa 
crimelor comise şi a pedepsei inevitabile,  dezlănţuita 
învălmăşire a pasiunilor celor mai alese şi mai mizerabile au 
putut aduce naţiunii în aceşti patru ani de teroare devine cu atit 
mai oribil cu cît străinii au fost doar spectatorii toate nenorocirile 
fiind provocate nemijlocit de evrei evreilor. Cu ajutorul 
contingentului locuitorilor barbari şi fanatici din satele ldumeii, 
patrioţii moderați au fost înfrînţi în curînd de cei zeloşi (sfîrşitul 
anului 68), conducătorii lor fiind omoriţi. De atunci, guvernau 
Zeloţii şi, odată cu aceasta, se dizolvară toate legăturile unei 
ordini civile, religioase şi morale. Sclavii au fost eliberaţi, marii 


preoţii au fost traşi la sorţi, legile ritualului au fost 
desconsiderate şi batjocorite tocmai de aceşti fanatici a căror 
fortăreață era templul: prizonierii au fost ucişi în temnițe şi, sub 
ameninţarea pedepsei cu moartea, a fost interzisă 
înmormiîntarea victimelor. Diferitele căpetenii se războiau cu 
cetele lor: loan din Giskala, cu ceata sa adusă din Galileea; 
Simon, fiul lui Giora, din Gerasa, era conducătorul unei cete de 
patrioţi înjghebate în sud şi, concomitent, al idumeilor care se 
răzvrăteau împotriva lui loan; Eleazar, fiul lui Simon, unul dintre 
campionii luptei împotriva lui Cestius Gallus. Cel dintii stăpînea 
hala templului, cel de-al doilea în oraş, cel de-al treilea în Sfinta 
Sfintelor, şi străzile oraşului asistară zilnic la lupte între evrei şi 
evrei. Concordia se instală numai datorită inamicului comun; 
odată cu declanşarea atacului, mica ceată a lui Eleazar se 
subordonă comenzii lui loan şi, deşi loan şi Simon continuară să- 
şi atribuie stăpînirea, cel dintii în templu, cel de-al doilea în oraş, 
vrajba nedomolindu-se din această cauză, ei luptară umăr la 
umăr împotriva romanilor. Misiunea nu era uşoară nici pentru 
atacatori. Ce-i drept, armata era pe deplin suficientă pentru 
încercuirea oraşului, întrucît detaşamentele trimise în Italia 
fuseseră înlocuite cu puternice contingente detaşate de trupele 
egiptene şi siriene; în ciuda îndelungatului răgaz acordat 
evreilor pentru a se pregăti în vederea asediului, proviziile erau 
insuficiente, cu atit mai mult cu cît unele dintre ele fuseseră 
distruse în cursul luptelor de stradă şi, fiindcă asediul începu în 
timpul sărbătorii Paştelui, cu cît fuseseră închişi în oraş mulţi 
oameni veniţi din afară în acest scop. Insă chiar dacă masa 
populaţiei începu să resimtă curînd lipsurile, combatanții 
confiscară cele necesare acolo unde le-au găsit şi, bine 
aprovizionaţi, continuau lupta fără a se sinchisi de masele 
flămînzite şi în curînd muritoare de foame. Tînărul general nu se 
putea decide să treacă la o simplă blocadă; un asediu înfăptuit 
în acest fel cu patru legiuni nu-i aducea nici o faimă personală, 
iar noua guvernare avea nevoie de o strălucită faptă de arme. 
Apărat aproape pretutindeni de pereţi stincoşi inaccesibili, 
oraşul putea fi atacat doar dinspre nord; şi nici aici nu era uşor 
să se biruie triplul zid de incintă, construit din bogatele tezaure 
ale templului fără a ţine seama de cheltuieli, să se cucerească în 
interiorul oraşului în continuare citadela, templul şi cele trei 
grandioase turnuri ale lui Herodes, apărate de o garnizoană 


puternică, fanatică şi disperată. loan şi Simon nu numai că 
respinseră asalturile cu hotărire, ci atacară deseori cu succes 
detaşamentele angajate în lucrări de geniu, distrugind sau 
incendiind maşinile de asediu. Insă superioritatea numerică şi 
arta de a conduce războiul deciseră în favoarea romanilor. 
Zidurile au fost cucerite, apoi cetatea Antonia; după o 
îndelungată rezistență, flăcările mistuiră mai întîi halele 
templului, iar la 10 Ab (august) templul însuşi împreună cu toate 
tezaurele adunate aici de şase secole. In sfirşit, la 8 £/u/ 
(septembrie), după o luptă de stradă care a durat citeva luni, 
ultima rezistenţă a fost înfrîntă şi în oraş, dărimîndu-se Sfinta 
Solyma. Opera sîngeroasă durase cinci luni. Sabia, săgeata şi, 
mai mult încă, foamea făcuseră nenumărate victime; evreii îi 
uciseră chiar şi pe cei suspectaţi de dezertare şi siliră femei şi 
copii să moară de foame în oraş; cu nimic mai puţin cruzi, 
romanii îi străpunseră sau îi răstigniră pe prizonieri. Restul 
luptătorilor, îndeosebi cei doi conducători, au fost scoşi cîte unul 
din cloacele în care se salvaseră. Lîngă Marea Moartă, tocmai 
acolo unde odinioară regele David şi Macabeii îşi găsiseră 
refugiul la mare strîmtoare, ultimii insurgenți rezistară ani de-a 
rindul în fortărețele de stincă Machaerus şi Massada, pînă cînd, 
în sfîrşit, ultimii evrei liberi, ludas, nepotul Galileului, Eleazar şi 
ai săi, îşi uciseră mai întîi femeile şi copiii, urmîndu-i imediat 
după aceea. Opera era terminată. Nu ne putem construi o bună 
imagine despre spiritul războinic al epocii dacă ne gindim că 
împăratul Vespasian, un soldat destoinic, nu s-a simţit înjosit să 
meargă ca învingător pe Capitoliu din cauza unui asemenea 
succes inevitabil asupra unui popor mic, de mult supus şi că pe 
arcul de triumf ridicat de senat în onoarea lui Titus în forul 
oraşului războinic se poate vedea şi astăzi candelabrul cu şapte 
braţe adus din Sfinta Sfintelor a templului. Bineînţeles, profunda 
repulsie pe care occidentalii o nutreau faţă de poporul evreu 
înlocuia întru cîtva lipsurile gloriei războinice, iar dacă împărații 
desconsiderau numele de evreu prea mult pentru a şi-l aroga 
precum pe cel al germanilor şi parţilor, ei nu considerau sub 
demnitatea lor să permită ca plebea capitalei să savureze 
bucuria răutăcioasă a triumfului datorat acestei victorii. 

Opera sabiei a fost urmată de turnura politică. Politica, 
respectată de statele elene din trecut şi preluată de romani, 
care, recunoscînd în evrei o comunitate unitară naţională şi 


religioasă, depăşise într-adevăr limitele simplei toleranţe faţă de 
obiceiurile şi credinţa străine, nu mai putea fi urmată. În cursul 
insurecției iudaice se relevaseră prea evident pericolele care 
sălăşluiau în această asociere naţional-religioasă, pe de o parte 
sever concentrată, pe de alta extinsă asupra întregului Orient şi 
avînd ramificații chiar şi în Occident. Ca urmare, cultul central a 
fost înlăturat o dată pentru totdeauna. Această hotărire a 
guvernatorului nu poate fi pusă la îndoială şi nu are nimic în 
comun cu întrebarea, rămasă fără un răspuns mulţumitor, dacă 
distrugerea templului a fost un act premeditat sau întîmplător; 
dacă, într-un anumit sens, suprimarea cultului ar fi necesitat 
doar închiderea templului, somptuoasa clădire putind să fie 
cruţată, sau dacă, într-un alt sens, presupunînd distrugerea 
accidentală a templului, cultul ar fi putut continua într-unul nou. 
Bineînţeles, în această problemă se vor impune întotdeauna cu 
mai multă probabilitate excluderea ipotezei accidentului de 
război şi acceptarea flăcărilor mistuitoare ca program al politicii 
schimbate a guvernului roman faţă de evrei. Ea se conturează, 
chiar mai evident decit în evenimentele de la lerusalim, în 
închiderea sanctuarului central al evreilor din Egipt, a templului 
Onias din apropiere de Memphis în districtul heliopolitan - 
ordonată de Vespasian în aceeaşi perioadă -, care dăinuia de 
secole alături de cel de la lerusalim, asemenea traducerii „Celor 
70 de alexandrini” alături de Vechiul Testament; şi el a fost 
privat de donațiile votive, interzicîndu-se cultul divin în interiorul 
lui. 

În cursul definitivării noii situaţii, dispărură sacerdoţiul 
suprem şi sanhedrinul de la lerusalim; odată cu acestea, evreii 
din imperiu îşi pierdură căpetenia exterioară şi autoritatea 
supremă, pînă atunci general competentă în probleme 
religioase. E adevărat, n-a fost anulat impozitul anual al fiecărui 
evreu, fără deosebire de domiciliu, către templu, pînă atunci cel 
puţin tolerat, dar, ca o parodie amară, a fost transmis lui lupiter 
Capitolinul şi reprezentantului său pe pămînt, împăratul roman. 
Avind în vedere structura instituţiilor iudaice, suprimarea 
cultului central a determinat dizolvarea comunităţii de la 
lerusalim. Oraşul nu numai că a fost distrus şi incendiat, dar, la 
fel ca odinioară Cartagina şi Corint, a rămas în ruină: teritoriul 
său, atît cel comunal, cît şi cel privat, deveni domeniu imperial. 
Cetăţenii populatului oraş cruţaţi de înfometare sau sabie au 


fost vînduţi la licitaţie în tîrgurile de sclavi. În ruinele oraşului 
distrus îşi ridică tabăra legiunea care urma să staţioneze de 
acum înainte în ţinutul iudaic împreună cu trupele ei auxiliare 
hispanice şi tracice. Vechile trupe provinciale, recrutate pînă 
atunci chiar în Palestina, au fost dislocate în alte regiuni. Un 
număr de veterani romani au fost colonizați la Emmaus, în 
imediata vecinătate a lerusalimului, dar nici acestei localităţi nu 
i s-a acordat dreptul urban. În schimb, vechiul Sichem, centrul 
religios al comunităţii samaritene, poate încă din timpul lui 
Alexandru cel Mare un oraş grecesc, a fost reorganizat acum, 
sub numele de Flavia Neapolis, conform modelului politiei 
greceşti. Ca „prima Colonie Flaviană”, capitala provincială 
Caesarea, pînă atunci o comunitate urbană grecească, obţinu o 
structură romană şi adoptă ca limbă oficială latina. Acestea erau 
începuturi de municipalizare occidentală a ținutului iudaic. 
Totuşi, chiar dacă depopulată şi sărăcită, ludeea propriu-zisă 
rămase iudaică; deja ocupaţia militară permanentă, întru totul 
anormală, care avea ca scop doar intimidarea populaţiei, întrucit 
ludeea nu se afla la graniţa imperiului, arată împotriva cui erau 
îndreptate măsurile guvernului. 

Nici Herodienii nu supravieţuiră mult timp distrugerii 
lerusalimului. In războiul împotriva concetăţenilor săi, regele 
Agrippa al II-lea, stăpiînul de la Caesarea Pancas şi Tiberias, îi 
sprijinise pe romani cu fidelitate cel puţin din punct de vedere 
militar şi putea arăta cicatrice onorabile. Pe deasupra, sora sa 
Berenike, o Cleopatră în miniatură, îi răpise inima învingătorului 
de la Ierusalim cu farmecele ei. Ca urmare, stăpînirea îi rămase 
personal garantată; însă după moartea sa, aproximativ 30 de 
ani mai tîrziu, şi această ultimă rămăşiţă a statului iudaic a fost 
înglobată în provincia romană Siria. 

In exercitarea cultului lor, evreii nu au fost stingheriţi nici 
în Palestina, nici în alte locuri. Cel puţin în Palestina au fost 
tolerate instruirea religioasă şi adunările dascălilor şi 
cunoscătorilor de legi care se legau de cea dintii şi nu se luară 
contramăsuri cînd aceste asociaţii de rabini încercară să ocupe 
într-o oarecare măsură locul fostului sanhedrin de la Ierusalim şi 
să-şi fixeze învăţătura şi legile în începuturile Talmudului. După 
cunoştinţele noastre, comunităţile de evrei din afara Palestinei 
nu au fost private de situaţia lor tradiţională, deşi, izolat, unii 
participanţi la răscoala iudaică, fugiţi în Egipt şi Cyrene, 


provocară tulburări în aceste ţinuturi. Reprezentantul 
guvernatorului Siriei interveni energic împotriva agitaţiei 
antisemite, provocată la Antiohia tocmai în perioada distrugerii 
lerusalimului pentru că un renegat îi acuză în public pe 
conaţionalii săi din localitate că ar intenţiona să incendieze 
oraşul, şi nu îngădui să fie aplicată măsura preconizată - aceea 
de a-i sili pe evrei să aducă sacrificii zeilor ţării şi să nu respecte 
sabatul. Însuşi Titus, venind la Antiohia, îi respinse cu toată 
hotărîrea pe conducătorii mişcării locale, veniţi cu rugămintea 
de a-i alunga pe evrei sau, cel puţin, de a le anula privilegiile. 
Romanii se sfiiră să declare război credinţei iudaice în sine şi să 
aducă diaspora larg ramificată în pragul exasperării; era 
suficient că evreii fuseseră şterşi din sistemul statal prin 
suprimarea reprezentanţei lor politice. 

In esenţă, turnura din politica aplicată în cazul evreilor 
începînd cu Alexandru se rezuma la anularea conducerii unitare 
şi a coeziunii exterioare ale acestei comunităţi religioase şi la 
smulgerea puterii conducătorilor ei, care se întindea nu numai 
asupra patriei evreilor, ci şi asupra tuturor comunităţilor de 
evrei dinăuntrul şi din afara Imperiului Roman, prejudiciind 
astfel guvernarea unitară a imperiului, în special în Orient. 
Lagizii şi Seleucizii, ca şi împărații dinastiei iulio-claudiene au 
acceptat situaţia dată; însă dominaţia directă a occidentalilor 
asupra ludeii ascuţise contradicţia dintre autoritatea imperială şi 
cea preoțească în asemenea măsură, încît catastrofa a 
intervenit ca o necesitate imperioasă cu toate consecinţele ei. E 
adevărat, din punct de vedere politic poate fi criticată cruzimea 
cu care s-a purtat războiul, de altfel comună tuturor războaielor 
similare din istoria romană, dar cu greu romanii pot fi acuzaţi de 
dizolvarea politico-religioasă a naţiunii, pe care a antrenat-o 
acest eveniment. Oricît de funestă şi individual nejustă ar fi fost 
lovitura pentru individ, stîrpirea instituţiilor care duseseră - cu o 
anumită necesitate - la formarea unui partid precum cel al 
zeloţilor, nu era altceva decit o măsură corectă şi necesară. 
Vespasian, care luă decizia, era un regent înţelegător şi 
cumpănit. Nu era o problemă de credinţă, ci doar una de putere; 
statul ecleziastic iudaic, aflat în fruntea diasporei, nu 
corespundea caracterului necondiţionat al marelui stat lumesc. 
Şi în acest caz, guvernul nu s-a îndepărtat de la norma generală 
a toleranţei şi nu a purtat războiul împotriva evreilor, ci 


împotriva marelui preot şi a sanhedrinului. 

Distrugerea templului nu şi-a ratat acest scop în 
întregime. Destui evrei şi încă şi mai mulţi adepţi ai evreilor 
trăiau îndeosebi în diasporă; aceştia se ataşau mai mult de 
codul moral şi de monoteismul iudaic decit de severa formă a 
credinţei naţionale; întreaga sectă însemnată a creştinilor se 
desprinse de structura evreilor şi adoptă, în parte, o opoziţie 
declarată faţă de ritul iudaic. Căderea lerusalimului nu echivala 
în ochii acestora în nici un caz cu sfîrşitul credinţei, şi în sînul 
acestor întinse şi influente cercuri guvernul atinse întru cîtva 
telul urmărit prin desfiinţarea centrului adoraţiei divine iudaice. 
Despărțirea credinței creştine, comună naţiunilor, de cea 
naţional-iudaică, victoria adepților lui Paulus asupra celor ai lui 
Petrus au fost impulsionate substanţial de dispariţia cultului 
central iudaic. Insă în rîndurile evreilor Palestinei, acolo unde, 
ce-i drept, nu se vorbea ebraica, ci aramaica, şi la acea parte a 
diasporei care era strîns legată de lerusalim, distrugerea 
templului adinci prăpastia dintre evrei şi restul lumii. 
Solidaritatea naţional-religioasă pe care guvernul dorise s-o 
înlăture a fost reconsolidată în această sferă îngustată tocmai 
din cauza acţiunii violente şi împinsă în curînd spre noi lupte 
disperate. 

In 116, la nici 50 de ani după distrugerea lerusalimului, 
evreii de pe coasta orientală a Mării Mediterane se răsculară 
împotriva guvernării imperiale. Deşi declanşată de diasporă, 
rebeliunea era de natură pur naţională, tinzînd în centrele sale, 
Cyrene, Cipru, Egipt, spre alungarea romanilor, ca şi a elenilor 
şi, se pare, chiar spre întemeierea unui stat iudaic de sine 
stătător. Ea îşi extinse braţele pînă în ţinutul asiatic şi cuprinse 
Mesopotamia şi chiar Palestina. Acolo unde răsculații dobîndiră 
supremaţia, războiul se purta cu o îndirjire identică celei a 
sicarilor din lerusalim; ei omorau pe oricine întilneau - 
istoriograful Appian, născut la Alexandria, ne povesteşte cum, 
urmărit îndeaproape de aceştia, s-a salvat cu greu la Pelusion - 
şi deseori îi ucideau pe prizonieri sub torturi groaznice sau îi 
sileau, după procedeul aplicat de Titus evreilor capturați la 
lerusalim, să se lupte între ei spre delectarea învingătorilor. Se 
spune că ar fi ucis în acest fel 220.000 de oameni în Cyrene, iar 
în Cipru chiar 240.000. La Alexandria, pe de altă parte, care nu 
pare să fi fost ocupată de evrei, elenii asediați îi uciseră pe 


evreii surprinşi în oraş. Cauza imediată a răzvrătirii nu este 
cunoscută. Probabil că nu a fost vărsat zadarnic sîngele zeloţilor 
refugiaţi la Alexandria şi Cyrene, care-şi plătiseră credinţa sub 
securea călăului; ea a fost încurajată de războiul partic, în 
timpul căruia începuse, în măsura în care trupele staționate în 
Egipt au fost chemate pe cîmpul de luptă. După toate 
aparențele, este vorba de o izbucnire a îndirjirii religioase a 
evreilor - de genul celor pe care Orientul le-a produs şi le va 
produce în toate timpurile -, care, asemenea unui vulcan, 
dogoreşte ascuns pentru a izbucni pe neaşteptate în flăcări. 
Dacă este adevărat că insurgenții au proclamat un evreu ca 
rege, această insurecție, similară celei din patrie, trebuie să-şi fi 
avut focarul în marea masă a oamenilor umili. Ea a adoptat 
chiar şi o anumită importanţă politică, întrucît această răzvrătire 
a evreilor a coincis în parte cu tentativa de eliberare a 
populațiilor supuse de împăratul Traian cu puţin timp înainte, 
relatată mai sus (p. 231), în timp ce acesta din urmă staţiona 
departe în Orient, pe Eufrat. Dacă succesele acestui împărat se 
năruiră la sfîrşitul carierei sale, faptul poate fi pus şi pe seama 
insurecției evreieşti, îndeosebi din Palestina şi Mesopotamia. 
Pretutindeni, trupele trebuiau să fie puse în mişcare pentru 
reprimarea răscoalei; Traian trimise doi dintre generalii săi cei 
mai încercaţi, pe Quintus Marcius Turbo, cu armată şi flotă, 
împotriva „regelui” evreilor din Cyrene, Andreas sau Lukuas, şi a 
insurgenților din Egipt, iar pe Lusius Quietus, cum s-a spus, 
împotriva răsculaților din Mesopotamia. Nicăieri răsculații nu 
reuşiră să se opună trupelor compacte, deşi lupta din Africa, la 
fel ca şi cea din Palestina, se perpetuă pînă în primii ani de 
domnie ai lui Hadrian; împotriva acestei diaspore au fost dictate 
execuţii similare celor aplicate odinioară evreilor Palestinei. 
Dacă Appian afirmă că Traian i-ar fi exterminat pe evreii din 
Alexandria, expresia corespunde probabil adevărului, deşi 
prezintă evenimentele petrecute aici într-un mod exagerat; 
pentru Cipru deţinem însă mărturii că de atunci nu s-a mai 
permis nici unui evreu să păşească pe insulă, chiar şi israeliţii 
naufragiaţi fiind pedepsiţi cu moartea. Dacă documentele legate 
de această catastrofă ar fi la fel de abundente ca şi cele despre 
cea de la lerusalim, ea ar apărea probabil drept continuarea şi 
desăvirşirea acesteia şi, într-un anumit sens, ca o explicaţie a ei; 
această răscoală arată relaţia diasporei cu ţara de baştină şi 


statul în stat pe care îl întemeiaseră evreii. 

Chiar şi această a doua supunere nu echivala cu sfîrşitul 
răzvrătirii evreilor împotriva autorităţii imperiale. Nu se poate 
afirma că cea din urmă i-ar fi provocat în continuare; acţiuni 
administrative obişnuite, primite în întregul imperiu fără 
cricnire, îi loviră pe evrei în centrul de rezistenţă al credinţei 
naţionale şi, probabil spre surpriza guvernanţilor înşişi, 
provocară o insurecție care era, de fapt, un război. Hotărîndu-se, 
cu ocazia călătoriei de inspecţie prin imperiu care îl purtă şi în 
Palestina (130), să reconstruiască oraşul sfint al evreilor ca o 
colonie romană, împăratul Hadrian nu-i onoră prin teama sa şi 
nu se gindea la propaganda politico-religioasă, ci aplică în cazul 
acestei tabere legionare o măsură luată cu puţin timp în urmă, 
sau poate după, pe Rin, pe Dunăre şi în Africa. Este vorba de 
asocierea castrului cu o comunitate urbană ce se recruta, 
înainte de toate, din veterani; în acest caz, Aelia Capitolina îşi 
primi numele atît din partea ctitorului ei, cît şi din partea zeului 
căruia evreii îi plăteau impozit în locul lui lehova. O situaţie 
asemănătoare o prezintă interdicţia circumciziei; aşa cum se va 
remarca mai jos, probabil că nici n-a fost decretată cu intenţia 
de a declara război evreilor. Este limpede că evreii nu se 
sinchiseau de motivele fondării oraşului şi ale acestei interdicții, 
dar ele resimţeau pe amiîndouă ca pe un atac îndreptat 
împotriva credinţei şi naţiunii lor, replicînd cu o răscoală care, 
subapreciată de romani la început, cîştigă în intensitate şi 
durată, rămînînd neegalată în istoria epocii imperiale romane. 
Toţi evreii din imperiu şi din afara lui se agitară şi îi sprijiniră, 
mai mult sau mai puţin făţiş, pe insurgenții de pe lordan; ei 
cuceriră chiar şi Ierusalimul, iar guvernatorul Siriei şi însuşi 
împăratul Hadrian apărură pe cîmpul de bătălie. Semnificativ a 
fost faptul că războiul a fost condus de preotul Eleazar şi de 
căpitanul de tilhari Simon, supranumit Bar-Kokheba, altfel spus 
„Fiul Stelelor”, ca purtător al ajutorului divin, poate chiar ca 
Mesia. Puterea financiară şi organizarea insurgenților sînt 
atestate de monedele de argint şi de cupru, bătute mai mulţi ani 
cu numele acestor doi conducători. După concentrarea unui 
număr suficient de trupe, procedînd încet şi metodic, încercatul 
general Sextus lulius Severus cîştigă superioritatea; la fel ca în 
războiul lui Vespasian, nu se ajunse la nici o bătălie în cîmp 
deschis, dar fiecare fortificaţie ceru o cheltuială de timp şi sînge, 


pînă cînd, în sfîrşit, după un război de trei ani, romanii luară cu 
asalt ultima cetate a insurgenților, puternicul Bether din 
apropierea lerusalimului. Cifrele transmise în relatări demne de 
crezare, 50 de fortărețe cucerite, 985 de sate ocupate, 580.000 
de morţi, nu par exagerate, deoarece războiul a fost purtat cu o 
cruzime neîndurătoare, populaţia masculină fiind, cu siguranţă, 
măcelărită pretutindeni. 

Ca urmare a acestei răscoale, a fost suprimat chiar şi 
numele poporului înfrînt: de acum înainte, provincia nu se mai 
numi /udeea, ci primi vechea denumire menţionată de Herodot - 
„Siria filistinilor” sau Syria Palaestina. Ţinutul a rămas pustiu; 
noul oraş al lui Hadrian exista, dar nu prospera. Sub 
ameninţarea cu moartea, evreilor le-a fost interzis să mai intre 
în lerusalim; garnizoana a fost dublată. Ţinutul restrîns situat 
între Egipt şi Siria, din cel transiordanian adăugîndu-se doar o 
îngustă fişie de lîngă Marea Moartă şi care nu ajungea nicăieri 
pînă la graniţa imperiului, a fost ocupat de atunci cu două 
legiuni. În ciuda tuturor acestor măsuri de excepţie, ţinutul nu 
era pacificat, înainte de toate din cauza tilhăriei care se 
împletea de multă vreme cu problema naţională; Pius dădu 
ordin trupelor să lupte împotriva evreilor, iar sub Severus se 
vorbeşte chiar de un război împotriva evreilor şi samaritenilor; 
însă după războiul lui Hadrian nu s-a mai ajuns la mişcări mai 
ample în rîndul evreilor. 

Trebuie să recunoaştem că aceste izbucniri repetate ale 
urii ascunse care frămiîntau spiritul evreilor împotriva tuturor 
concetăţenilor de altă naţionalitate nu au modificat politica 
generală a guvernului. Asemenea lui Vespasian, împărații care 
au urmat nu numai că menţinură în esenţă faţă de evrei punctul 
de vedere al toleranţei politice şi religioase generale, ci legile 
extraordinare decretate pentru evrei erau şi au rămas, în 
principal, destinate să-i dispenseze de acele obligaţii cetăţeneşti 
comune care contraveneau obiceiurilor şi credinţei lor; de 
aceea, sînt desemnate de-a dreptul ca privilegii6. 

Se pare că din timpul lui Claudius, a cărui suprimare a 
cultului iudaic în Italia (p. 293) este cel puţin ultima măsură de 
acest gen despre care sîntem informaţi, evreii s-au bucurat de 
drept pe întregul cuprins al imperiului de libertatea domicilierii 
şi a cultului religios. Nu ar fi fost surprinzător dacă răscoalele din 
ţinuturile africane şi siriene ar fi dus la alungarea totală a 


evreilor stabiliţi aici; însă, cum am văzut, asemenea măsuri au 
fost impuse doar pe plan local, de exemplu în Cipru. Reşedinţe 
ale evreilor au rămas şi în continuare provinciile greceşti; şi în 
capitala oarecum bilingvă, al cărei numeros corp de evrei 
cuprindea multe sinagogi, ei alcătuiau o parte din populaţia 
greacă a Romei. Inscripţiile lor funerare din Roma sînt exclusiv 
greceşti; în sînul comunităţii creştine romane dezvoltate din 
acest nucleu de evrei, sacramentul botezului a fost rostit pînă în 
epoci tîrzii în limba greacă şi în primele trei secole scrierea a 
fost exclusiv grecească. Insă măsuri restrictive împotriva 
evreilor nu par să fi fost luate nici în provinciile latine; 
spiritualitatea iudaică a pătruns în Occident prin şi odată cu 
elenismul, găsindu-se şi aici comunităţi evreieşti, deşi, chiar şi 
acum cînd loviturile îndreptate împotriva diasporei aduseră 
comunităţii evreieşti orientale grave prejudicii, ele au rămas, 
prin număr şi importanţă, mult în urma acestora. 

Din tolerarea cultului nu rezultau privilegii politice propriu- 
zise. Evreii nu au fost stingheriţi în edificarea sinagogilor şi a 
caselor lor de rugăciuni, cu atît mai puţin în numirea unui şef al 
acestora (&pxtovvaywyóç), ca şi a unui colegiu al celor mai 
bătrîni (&pxovrec), condus de un gerusiarh (yepovotăpxnc). De 
aceste funcții nu urmau să fie legate prerogativele 
administrative; însă în baza inseparabilităţii ordinii ecleziastice 
de jurisdicție iudaică, şefii, precum episcopii din Evul Mediu, 
exercitau pretutindeni o jurisdicție cel puţin de facto. De 
asemenea, comunităţile de evrei din diferitele oraşe nu erau 
recunoscute oficial drept corporaţii; acest lucru îl putem afirma, 
de exemplu, cu siguranţă despre Roma; dar, pe baza unor 
privilegii locale, astfel de asociaţii corporative existau în multe 
localităţi, în frunte cu etnarhi sau, cum sînt numiţi acum 
îndeobşte, patriarhi. Mai mult, la începutul secolului al Ill-lea 
întîlnim în Palestina din nou un şef al întregii comunităţii 
evreieşti, care, în virtutea dreptului său sacerdotal ereditar, îi 
domina pe tovarăşii săi întru credinţă aproape ca un monarh, 
deţinînd chiar şi jurisdicţia capitală şi fiind cel puţin tolerat de 
guvern. Este neîndoielnic că în ochii evreilor acest patriarh era 
fostul mare preot; aşadar, dirzul popor al Domnului se 
reconstituise încă o dată sub privirile şi opresiunea stăpînirii 
străine şi, într-un fel, distrusese opera lui Vespasian. 

In privinţa atragerii evreilor în sfera obligaţiilor publice, 


scutirea de serviciul militar fusese recunoscută de mult, el fiind 
incompatibil cu principiile lor religioase recunoscute ca atare. 
Drept compensație pentru această scutire putea fi privită 
capitaţia particulară, vechea dare către templu, pe care 
trebuiau s-o plătească statului chiar dacă nu fusese impusă în 
acest sens. Cel puţin din timpul lui Severus sînt consideraţi în 
general apți şi obligaţi să preia alte sarcini, ca, de exemplu, 
tutele şi magistraturi comunale; însă au fost scutiţi de acelea 
care contraveneau „superstiţiei” lor, avîndu-se în vedere că 
excluderea din magistraturile comunale se transforma tot mai 
mult dintr-un prejudiciu într-un privilegiu. În epoci mai tîrzii, 
această procedură s-a aplicat chiar şi în cazul funcţiilor de stat. 

Unica intervenţie serioasă a puterii de stat în obiceiurile 
iudaice se referă la ceremonialul circumciziei; este însă probabil 
că măsurile luate împotriva acesteia nu au fost determinate de 
scrupule politico-religioase, ci au fost legate de interdicţia 
castrării, în parte rezultind din neînţelegerea datinii evreieşti. 
Necuviinţa automutilării care luase proporţii tot mai însemnate a 
fost inclusă pentru prima dată de Domițian în sfera faptelor 
pasibile de pedeapsă; cînd Hadrian, înăsprind acest articol, situă 
castrarea în sfera legii asupra omorului, şi circumcizia pare să fi 
fost concepută drept castrare; ce-i drept, această precizare 
trebuia şi era resimţită de evrei ca un atac împotriva fiinţei lor 
(p. 306), deşi el poate nici n-a fost intenţionat. Curînd după 
aceea, probabil în urma răscoalei provocate şi din această 
cauză, Pius permise circumcizia în cazul copiilor de origine 
iudaică; dimpotrivă, ca şi înainte, cea a sclavului de altă 
naţionalitate şi a prozelitului urma să antreneze pedeapsa 
aplicată în cazul castrării pentru toţi cei participanţi. Faptul avea 
şi o importanţă politică, întrucît convertirea formală la iudaism 
devenea astfel o crimă pasibilă de pedeapsă; şi este probabil ca 
interdicţia să nu fi fost decretată, ci menţinută în vigoare tocmai 
în acest sens. Ea trebuie să fi contribuit la izolarea severă a 
evreilor de cei de altă etnie. 

Revenind asupra istoriei iudaismului în epoca de la 
Augustus pînă la Dioclețian, recunoaştem o transformare 
profundă a structurii, ca şi a poziţiei sale. La începutul acestei 
epoci el se prezintă ca o forţă naţională şi religioasă strîns 
ataşată de mica ţară de baştină, care s-a opus cu armele chiar şi 
guvernării imperiale înăuntrul şi în afara ludeii şi a dezvoltat pe 


tărimul credinţei o colosală putere propagandistică. Este de 
înţeles de ce guvernul roman nu dorea să tolereze adorarea lui 
lahve şi credinţa lui Moise altfel decit cultul lui Mithras şi 
credinţa lui Zoroastru. Reacţia împotriva acestui iudaism 
ermetic şi de sine stătător au constituit-o loviturile zdrobitoare 
ale lui Vespasian şi Hadrian împotriva ţării iudaice, ale lui Traian 
împotriva evreilor din diasporă, lovituri ale căror efecte 
depăşesc cu mult distrugerea nemijlocită a comunităţii şi 
diminuarea consideraţiei şi puterii evreilor. Într-adevăr, atît 
creştinismul, cît şi iudaismul de mai tirziu sînt consecinţe ale 
acestei reacţii a Occidentului împotriva Orientului. Cu aceasta, 
cum s-a spus deja (p. 305), marea mişcare de propagandă, care 
a purtat concepţiile religioase mai profunde din Orient în 
Occident, s-a descătuşat de barierele strimte ale naţionalităţi 
iudaice; chiar dacă ea nu a renunţat la învăţătura lui Moise şi la 
profeti, s-a desprins totuşi de guvernarea fariseilor. De cînd 
lerusalimul terestru a încetat să mai existe, idealurile creştine 
legate de viitor au devenit universale. Dar aceste catastrofe au 
generat atit noua credinţă, lărgită şi aprofundată, care-şi 
schimbă numele odată cu esenţa sa, cît şi îngustata şi împietrita 
ortodoxie care s-a regăsit, nu numai în lerusalim, ci şi în ura 
împotriva acelora care o distruseseră şi, mai mult încă, 
împotriva mişcării spirituale superioare şi mai liberale care 
cristalizase creştinismul în iudaism. Puterea externă a evreilor 
fusese zdrobită, iar mai tîrziu nu mai întîlnim insurecţii de genul 
celor izbucnite la mijlocul epocii imperiale; împărații romani au 
anihilat statul în stat şi, întrucît creştinismul prelua veritabilul 
element periculos - răspîndirea propagandistică -, adepţii vechii 
credinţe, care se izolau de noua ligă, erau excluşi din evoluţia 
generală ulterioară. Dar dacă legiunile putuseră să distrugă 
lerusalimul, iudaismul în sine nu putea fi dărimat; şi ceea ce 
acţiona tămăduitor într-un sens, în celălalt s-a dovedit a fi o 
adevărată otravă. ludaismul nu numai că era, ci şi a devenit 
altceva. O adincă prăpastie a separat iudaismul timpurilor mai 
vechi, care făcea propagandă pentru credinţa sa, al cărui 
pronaos era ticsit de păgini, al cărui preot aducea zilnic sacrificii 
pentru împăratul Augustus, şi rigidul rabinism care nu ştia şi nici 
nu voia să ştie despre altceva decît sînul lui Avraam şi legea 
mozaică. Dintotdeauna, evreii fuseseră şi doriseră să fie străini; 
însă sentimentul înstrăinării, atît în rîndurile, cît şi împotriva lor, 


se accentuă acum într-un mod teribil, şi de ambele părţi erau 
suportate consecinţele sale veninoase şi dăunătoare. De la 
batjocura dispreţuitoare a lui Horatius împotriva evreului 
insistent din ghetoul roman este o cale lungă pînă la mînia 
solemnă pe care Tacitus o nutreşte faţă de această drojdie a 
omenirii pentru care tot ceea ce este pur este impur şi tot ceea 
ce este impur, pur; de-a lungul ei se răsfiră răscoalele acestui 
popor disprețuit şi necesitatea înfrîngerii sale, cheltuindu-se 
necontenit bani şi oameni pentru asuprirea sa. Interdicţiile 
maltratării evreilor, mereu reluate în decretele imperiale, arată, 
cum era şi firesc, că vorbele celor culţi erau traduse în fapte de 
cei neinstruiţi. Evreii replicau cu măsuri similare. Ei se deziseră 
de literatura elenă, considerată acum piîngăritoare, şi se 
împotriviră chiar şi folosirii traducerii greceşti a Bibliei; 
purificarea tot mai accentuată a credinţei se îndrepta nu numai 
împotriva grecilor şi romanilor, dar în aceeaşi măsură şi 
împotriva „evreilor înjumătăţiţi” din Samaria şi a ereticilor 
creştini; bigotismul faţă de scrierile sfinte crescu pînă la 
înălțimile ameţitoare ale absurdităţii şi, îndeosebi, se stabili un 
ritual pe cît posibil şi mai sfint, în ale cărui lanţuri împietriră 
orice viaţă şi gîndire. Abisul existent între amintita scriere 
Despre sublim, care se încumetă să-l compare pe Poseidon, 
cutremurătorul pămîntului şi al mării al lui Homer cu lehova, 
creatorul soarelui strălucitor, şi începuturile Talmudului, care 
aparţin acestei epoci, desemnează opoziţia dintre iudaismul 
secolului | şi cel al secolului al Ill-lea. Convieţuirea dintre evrei şi 
celelalte naţiuni se dovedi a fi din ce în ce mai mult pe cît de 
inevitabilă, pe atît de insuportabilă în realităţile existente; se 
ascuţi opoziţia în credinţă, drept şi morală, iar trufia, ca şi ura 
reciprocă distrugeau morala de ambele părţi. Nu numai că 
aceste secole nu au încurajat egalizarea, dar, cu cît necesitatea 
ei se impunea tot mai mult de la sine, cu atit realizarea ei a fost 
împinsă spre orizonturi tot mai îndepărtate. Această îndirjire, 
această aroganță, această desconsideraţie, statornicite atunci, 
nu constituie, bineînţeles, nimic altceva decit încolţirea 
inevitabilă a unei semănături poate la fel de inevitabile; dar 
moştenirea acestor timpuri apasă şi astăzi asupra omenirii. 


1. Ura înverşunată a lui Gaius împotriva evreilor n-a fost 
cauza, ci urmarea agitaţiei antisemite de la Alexandria. 


2. Apion vorbea şi scria despre toate şi despre orice, 
despre metale şi literele romane, despre magie şi hetaire, 
despre istoria străveche a Egiptului şi reţetele culinare ale lui 
Apicius; însă, înainte de toate, avu succes cu discursurile sale 
despre Homer, care-i aduseră dreptul de cetăţenie onorifică a 
numeroase oraşe greceşti. El descoperise că Homer îşi începuse 
Illiada cu nepotrivitul cuvînt ufjvic, deoarece, luate drept cifre, 
primele două litere reprezintă numărul cărţilor celor două 
epopei pe care urma să le scrie; el îl pomenea pe prietenul din 
lthaca, de care era legat prin relaţii de ospitalitate şi care i-ar fi 
destăinuit regulile jocului de table al peţitorilor; mai mult, l-ar fi 
chemat pe Homer însuşi din Hades pentru a-l întreba despre 
patria sa; acesta ar fi venit şi i-ar fi dezvăluit-o, dar l-ar fi obligat 
să nu divulge nimic nimănui. 

3. Apocalipsa este o remarcabilă mărturie a urii naţionale 
şi religioase a evreilor faţă de guvernarea occidentală; dar 
faptele sînt simplificate şi deplasate dacă - aşa cum procedează 
îndeosebi Renan - romanul de groază al lui Nero este ilustrat cu 
aceste culori. Pentru a lua naştere, ura populară evreiască nu a 
aşteptat cucerirea Ierusalimului şi, cum este firesc, nu a făcut 
nici o deosebire între Cezarul bun şi cel rău; ce-i drept, 
Antimesia al ei se numeşte Nero, dar în aceeaşi măsură 
Vespasian sau Marcus. 

4. Este curată înşelătorie faptul că, în precuviîntarea la 
istoria războiului, omul de stat losephus dă de înţeles că evreii 
din Palestina s-ar fi bazat, pe de o parte, pe insurecția ținuturilor 
Eufratului, iar pe de alta, pe tulburările din Galia şi pe atitudinea 
amenințătoare a germanilor, ca şi pe crizele anului celor patru 
împărați. 

5. Nu este întru totul elucidat cum a fost reglementată 
situaţia militară din Siria după încheierea războiului partic din 
anul 63. În Orient staţionau la sfîrşitul războiului şapte legiuni: 
cele patru la origine siriene - a ll-a Gallica, a IV-a Ferrata, a X-a 
Fretensis, a XII-a Fulminata - şi trei aduse din Occident - a IV-a 
Scythica din Moesia, a V-a Macedonica, probabil tot de acolo, a 
XV-a Apollinaris din Panonia. [...] Dintre cele patru legiuni care 
au cucerit lerusalimul, cele două pînă atunci siriene au rămas în 
Orient - a X-a în ludeea, a XII-a în Cappadocia -, în timp cea V-a 
s-a întors în Moesia, iara XV-a în Panonia. 

6. În biografia lui Alexander: /udaeis privilegia reservavit, 


Christianos esse passus est. Aici transpare evident poziţia 
privilegiată a evreilor faţă de creştini, care se bazează, la rîndul 
ei, pe faptul că cei dintii formau o naţiune, iar cei din urmă, nu. 


Capitolul XII 
Egiptul 


Cele două regate, Egiptul şi Siria, care s-au războit şi au 
rivalizat în toate privinţele o vreme atit de îndelungată, intrară, 
ambele cam în aceeaşi perioadă, sub stăpînirea romanilor. Chiar 
dacă aceştia nu au fructificat presupusul sau realul testament al 
lui Alexandru al II-lea (mort în anul 673, 81) şi nu au confiscat 
ţara imediat, ultimii regi din dinastia lagidă au recunoscut totuşi 
clientela romană; litigiile pentru tron erau decise de senat, iar 
de cînd guvernatorul roman al Siriei, Aulus Gabinius, l-a readus 
cu trupele sale pe regele Ptolemaios Auletes în Egipt (699, 55; 
III, pp. 107-108), legiunile romane nu au mai părăsit ţara. 
Asemenea celorlalţi regi clientelari, şi stăpînii Egiptului se 
angajară în războaiele civile la îndemnul guvernului pe care-l 
recunoşteau sau care îi impresiona mai mult; şi chiar dacă nu va 
fi elucidat niciodată rolul pe care Antonius intenţiona să-l 
confere patriei preaiubitei femei în fantasticul imperiu oriental al 
visurilor sale (p. 208), totuşi, guvernarea lui Antonius în 
Alexandria, ca şi ultima bătălie în faţa porţilor oraşului în ultimul 
război civil aparţin istoriei naţionale a Egiptului tot atît de puţin 
cît bătălia de la Actium celei a Epirului. Însă această catastrofă 
şi, legată de ea, moartea ultimei regine din dinastia Lagizilor îl 
determinară pe Augustus să renunţe la ocuparea tronului vacant 
şi să treacă regatul Egipt sub administraţie proprie. Această 
includere a ultimei regiuni de pe coasta Mării Mediterane în 
administraţia romană directă şi desăvirşirea noii monarhii, care 
coincideau în timp şi realitate - aceasta din urmă pentru 
constituţie, cea dintii pentru administraţia imensului imperiu -, 
reprezintă momentul de cotitură, sfirşitul unei epoci vechi şi 
începutul alteia noi. 

inglobarea Egiptului în Imperiul Roman s-a petrecut într- 
un mod deosebit. Principiul de stat consacrat al diarhiei, altfel 
spus al guvernării comune a celor două puteri supreme din 
imperiu, principele şi senatul, n-a fost aplicat, exceptînd citeva 
districte de importanţă secundară, singur în cazul Egiptului; în 
această ţară, nu numai că senatul în sine, ca şi fiecare dintre 
membrii săi erau excluşi de la orice participare la guvernare, ci 


le era interzis senatorilor şi persoanelor de rang senatorial să 
intre în provincie. Aceasta nu înseamnă că Egiptul a fost legat 
de restul imperiului doar printr-o uniune personală; conform 
sensului şi spiritului constituţiei lui Augustus, principele, 
asemenea senatului, era un element integrator, permanent în 
acţiune, al structurii statului roman, iar stăpînirea sa asupra 
Egiptului era o parte din stăpînirea imperiului, identică cu 
guvernarea proconsulului din Africal. Realităţile constituţionale 
pot fi clarificate mai degrabă prin analogie cu imperiul britanic 
care s-ar găsi în aceeaşi situaţie dacă ministerul şi parlamentul 
ar decide doar pentru metropolă, coloniile, dimpotrivă, fiind 
supuse guvernării absolute a împărătesei Indiei. Motivele care l- 
au determinat pe noul monarh să stabilească de la începutul 
autocrației sale această instituţie radicală, niciodată contestată, 
şi măsura în care aceasta a intervenit în relaţiile politice 
generale ţin de istoria generală a imperiului; aici ne revine 
sarcina să descriem realităţile interne ale Egiptului sub 
stăpînirea imperială. 

Incluzînd ţinuturile elene sau elenizate în imperiu, romanii 
au conservat instituţiile existente şi au intervenit cu modificări 
doar acolo unde părea a fi absolut necesar; această regulă 
generală a fost aplicată pe deplin în cazul Egiptului. Cînd a 
devenit roman, Egiptul era, asemenea Siriei, o ţară cu dublă 
naţionalitate; şi aici, grecul se afla alături şi era superior 
indigenului, cel dintii fiind stăpînul, cel de-al doilea sluga. Dar, 
de drept şi de fapt, relaţiile dintre cele două naţiuni erau în 
Egipt cu totul diferite faţă de cele din Siria. 

Incă în epoca preromană şi cu atît mai mult în cea 
romană, Siria se găsea doar sub stăpînirea indirectă a 
guvernului central; ea era divizată fie în principate, fie în 
districte urbane autonome şi era administrată mai întîi de 
stăpiînii locului sau de autorităţile comunale. Dimpotrivă, în Egipt 
nu existau nici principi locali, nici oraşe imperiale organizate 
după modelul grecesc. Cele două regiuni administrative în care 
era împărţit Egiptul, „ţara” (n xwpa) egiptenilor cu districtele 
sale (vouoi), la origine în număr de 36, şi cele două oraşe 
greceşti, Alexandria în Egiptul de Jos şi Ptolemais2 în Egiptul de 
Sus, sînt strict despărțite şi manifest opuse, şi totuşi aproape 
identice. Districtul rural, ca şi cel urban nu numai că erau 
delimitate teritorial, dar erau şi distincte după origine; 


apartenenţa faţă de unul sau celălalt este independentă de 
domiciliu şi ereditară. Egipteanul din noma chemitiană îi 
aparţine cu ai săi, chiar dacă îşi are reşedinţa la Alexandria, în 
aceeaşi măsură în care alexandrinul stabilit la Chemmis face 
parte din comunitatea de cetăţeni din Alexandria. Centrul 
districtului rural este format întotdeauna de o aşezare urbană - 
cel al districtului chemitian, de exemplu, oraşul Panopolis, ivit în 
jurul templului lui Chemmis sau Pan - sau, exprimat în concepţie 
greacă, fiecare nomă îşi are metropola ei; din acest punct de 
vedere, fiecare district rural poate fi considerat şi district urban. 
In epoca creştină, nomele au devenit, asemenea oraşelor, baza 
diocezelor episcopale. Districtele rurale se fundamentează pe 
aşezămintele de cult, atotstăpiînitoare în Egipt; centrul fiecăruia 
este sanctuarul unei anumite divinităţi şi, de obicei, el îşi declină 
numele de la aceasta sau de la animalul ei sacru; astfel, 
districtul chemitian poartă numele zeului Chemmis sau, după 
denumirea greacă, al lui Pan; altele pe cel al cîinelui, leului, 
crocodilului. Dar, pe de altă parte, nici districtele urbane nu sînt 
lipsite de un centru religios; zeul protector al Alexandriei este 
Alexandru, zeul protector din Ptolemais, primul Ptolemeu, iar 
preoţii instituiţi pentru cultul lor şi cel al urmaşilor lor sînt 
eponimi pentru ambele oraşe. Districtul rural este lipsit de orice 
autonomie; administraţia, fiscalitatea, jurisdicţia se găsesc în 
mîinile funcţionarilor regali şi colegialitatea, paladiul comunităţii 
greceşti şi romane, este exclusă aici din capul locului din toate 
forurile. Insă nici în cele două oraşe greceşti situaţia nu diferea 
cu mult. Ce-i drept, exista un corp de cetăţeni împărţit în file şi 
deme, dar nu un consiliu al comunităţii; e adevărat, magistraţii 
erau alţii şi purtau alte nume decit cei din nome, dar, fără 
excepţie, sînt magistrați numiţi de rege şi, de asemenea, lipsiţi 
de o instituţie colegială. Abia Hadrian a acordat dreptul urban 
grecesc unei localităţi egiptene, Antinoopolis, fondată în 
amintirea preferatului său înecat în Nil; iar mai tîrziu, Severus, 
poate pe cît în ciuda locuitorilor Antiohiei, pe atît în folosul 
egiptenilor, a acordat capitalei Egiptului, oraşului Ptolemais şi 
altor comunităţi egiptene, e drept, nu magistrați urbani, ci un 
consiliu urban. E adevărat, în limba oficială oraşul egiptean s-a 
numit pînă atunci nomos, iar cel grecesc polis, dar un polis lipsit 
de arhonţi şi buleuţi este un termen fără conţinut. Situaţia este 
identică în domeniul emisiunii monetare. Nomele egiptene nu au 


deţinut dreptul de a bate monedă; cu atît mai puţin a emis 
Alexandria vreodată monede. Dintre toate provinciile sferei 
orientale a imperiului, Egiptul este singura care nu a cunoscut 
altă monedă decit cea regală. Lucrurile nu s-au schimbat nici în 
epoca romană. Împărații au suprimat abuzurile încetăţenite în 
timpul ultimilor Lagizi: Augustus a desfiinţat baterea monedelor 
lor de cupru, iar cînd Tiberius a reluat baterea monedelor de 
argint, a conferit banilor egipteni de argint aceeaşi valoare reală 
ca monedelor cu valoare intrinsecă din celelalte provincii ale 
imperiului. Insă, în principiu, caracterul emisiunii a rămas 
neschimbat3. Între nomos şi polis era o deosebire ca între zeul 
Chemmis şi zeul Alexandru; în privinţa administraţiei, nu exista 
nici o diferenţă. Egiptul se alcătuia dintr-o mulţime de localităţi 
egiptene şi cîteva localităţi greceşti, toate lipsite de autonomie 
şi toate aflate sub administraţia directă şi absolută a regelui şi a 
funcţionarilor desemnaţi de acesta. 

Drept urmare, Egiptul a fost unica provincie romană lipsită 
de o reprezentanţă generală. Dieta era reprezentanța generală 
a comunităţilor cu o administraţie proprie din provincie. În Egipt 
nu au existat însă asemenea comunităţi; nomele nu erau 
altceva decit districte administrative imperiale sau, mai 
degrabă, regale, iar Alexandria nu numai că deţinea o poziţie 
unică, dar era, de asemenea, lipsită de o organizare municipală 
propriu-zisă. Pe bună dreptate, preotul aflat în fruntea capitalei 
ţării se numea „Preotul suprem al Alexandriei şi al întregului 
Egipt”; într-un anumit sens, el poate fi comparat cu asiarhul sau 
cu bitiniarhul din Asia Mică, însă prin aceasta camuflăm numai 
profunda deosebire dintre formele de organizare. 

In mod corespunzător, stăpînirea din Egipt are un caracter 
cu totul diferit faţă de restul teritoriului civilizaţiei greceşti şi 
romane, unificat pînă la urmă sub guvernarea imperială. Acest 
teritoriu este administrat de comunitate fără excepţie; stăpinul 
imperiului nu este nimic altceva decît căpetenia numeroaselor 
comunităţi de cetăţeni mai mult sau mai puţin autonome; alături 
de avantaje se manifestă pretutindeni dezavantajele şi pericolul 
autoadministrării. In Egipt, stăpinul este rege, locuitorul ţării 
este supusul său, administraţia este cea a domeniului. Această 
administraţie din principiu exercitată în mod absolutist de sus în 
jos, pe de o parte, şi îndreptată spre bunăstarea egală a tuturor 
supuşilor fără deosebire de rang şi avere, pe de alta, constituie 


particularitatea guvernării  lagide, dezvoltată probabil mai 
degrabă prin elenizarea vechii dominaţii a faraonilor decit din 
stăpînirea universală organizată pe baze urbane, aşa cum a fost 
concepută de marele Macedonean şi cum şi-a găsit expresia cea 
mai avansată în Noua Macedonie siriană (p. 253). Sistemul 
reclama un rege care nu numai că era comandantul său militar, 
ci era angajat într-o muncă administrativă necontenită, o 
ierarhie de funcţionari, dezvoltată şi sever disciplinată, o justiţie 
lipsită de consideraţie atit faţă de cei nobili, cît şi faţă de cei 
umili; şi întrucît aceşti stăpîni şi-au asociat, în parte pe bună 
dreptate, numele de binefăcător (evepyErnc), monarhia 
Lagizilor poate fi comparată cu cea a lui Frederic cel Mare, 
apropiindu-se de aceasta foarte mult în trăsăturile de bază. Insă 
şi Egiptul se confruntase cu reversul ei: prăbuşirea inevitabilă a 
unui sistem ajuns în miini incapabile. Dar noma rămase, iar 
principatul lui Augustus alături de stăpînirea senatorială nu este 
nimic altceva decit însoţirea guvernării Lagizilor cu vechea 
dezvoltare urbană şi federativă. 

O altă consecinţă a acestei forme de guvernare este 
superioritatea administraţiei egiptene, categorică îndeosebi din 
punct de vedere financiar, faţă de aceea a celorlalte provincii. 
Epoca preromană poate fi desemnată ca o încleştare dintre 
puterea financiară dominantă a Egiptului şi regatul asiatic, care, 
spaţial, ocupa restul Orientului; într-un anumit sens, ea se 
continuă în epoca romană, întrucit finanţele imperiale le întrec 
pe cele ale senatului îndeosebi datorită stăpiînirii exclusive a 
Egiptului. Dacă scopul statului se rezumă la stoarcerea unei 
sume cît mai mari dintr-un anumit ţinut, Lagizii au fost în lumea 
veche de-a dreptul maeştrii politicii. Îndeosebi pe acest tărîm, ei 
au devenit magiştri şi modele ale cezarilor. Veniturile romanilor 
rezultate din Egipt nu pot fi stabilite cu exactitate. In epoca 
persană, Egiptul plătise un tribut anual de 700 de talanţi 
babilonieni, aproximativ 4.000.000 de mărci; în culmea gloriei 
lor, veniturile anuale ale Ptolemeilor din Egipt sau, mai degrabă, 
din posesiunile lor în general se cifrau la 12.800 de talanţi 
egipteni de argint, sau 57 de milioane de mărci, la care se 
adăugau 1.500.000 de artabe de grîu, echivalentul a 591.000 de 
hectolitri; la sfîrşitul stăpiînirii lor îndestulătoare, 6.000 de talanţi 
sau 23.000.000 de mărci. Anual, romanii obțineau din Egipt a 
treia parte din griul necesar pentru consumul în capitală, 


20.000.000 de baniţe romane4, echivalentul a 1.740.000 de 
hectolitri; însă o parte provenea neîndoielnic din domeniile 
propriu-zise, alta fiind livrată poate drept despăgubire, în timp 
ce, pe de altă parte, impozitele egiptene trebuie să fi fost fixate 
cel puţin într-o proporţie însemnată în bani, astfel încît nu avem 
posibilitatea să stabilim veniturile egiptene ale tezaurului 
imperial nici cu oarecare aproximaţie. Insă importanţa lor 
decisivă pentru economia romană de stat nu este dată doar de 
mărimea lor, ci mai ales de modelul oferit mai întîi pentru 
posesiunile domeniale imperiale din celelalte provincii şi, în 
general, pentru întreaga administraţie imperială, aspect care va 
fi analizat cu ocazia prezentării acesteia din urmă. 

Dar dacă administraţia autonomă comunală nu şi-a găsit 
locul în Egipt, neexistîind în această privinţă o deosebire reală 
între cele două naţiuni care alcătuiau acest stat, ca şi pe cel 
sirian, între ele s-a ridicat o barieră de altă natură, lipsind în 
acest caz paralelismul sirian. Conform ordinii cuceritorilor 
macedoneni, originea naţională egipteană îi descalifica pe cei în 
cauză pentru toate magistraturile publice şi serviciul militar 
superior. Atunci cînd statul acordă cetăţenilor săi o alocaţie, ea 
se rezumă la cei ai comunităţilor greceşti; dimpotrivă, capitaţia 
era plătită doar de egipteni, iar sarcinile comunale care apăsau 
asupra autohtonilor din diferitele districte egiptene nu-i priveau 
pe alexandrinii stabiliţi aici. Deşi vinovăția era ispăşită atit de 
spinarea egipteanului, cît şi de cea a alexandrinului, cel de-al 
doilea se putea totuşi lăuda - şi se proceda întocmai - că era 
bătut cu vergeaua, şi nu cu biciul asemenea celui dintii. 
Egiptenii nu aveau acces nici la posibilitatea obţinerii dreptului 
mai bun de cetăţenie. Listele de cetăţeni ale celor două mari 
oraşe greceşti din Egiptul de Jos şi de Sus, rînduite şi numite de 
cei doi întemeietori ai statului, includeau populaţia dominantă, 
iar în Egiptul Ptolemeilor deținerea dreptului de cetăţenie al 
unuia dintre aceste oraşe era de egală importanţă cu deținerea 
dreptului de cetăţenie romană în Imperiul Roman. Ptolemeii au 
aplicat întocmai sfatul pe care Aristotel l-a dat lui Alexandru, de 
a fi pentru eleni un conducător (nyeuwv), iar pentru barbari un 
stăpîn, de a-i îngriji pe cei dintii ca prieteni şi tovarăşi şi de a 
profita de cei din urmă ca de nişte animale şi plante. Regele, 
mai mare şi mai generos decit magistrul său, a reluat ideea în 
accepțiunea superioară a transformării barbarilor în eleni sau, 


cel puţin, a înlocuirii aşezărilor barbare cu altele elene; urmaşii i- 
au oferit acestui proces aproape pretutindeni, şi îndeosebi în 
Siria, un vast cîmp de acţiune5. In Egipt nu au fost luate 
asemenea măsuri. Ce-i drept, stăpiînii lui încercau să se apropie 
de indigeni îndeosebi pe tărimul religios şi să stăpînească nu ca 
greci asupra egiptenilor, ci, mai degrabă, ca zei păminteni 
asupra supuşilor în general; acestui deziderat nu-i contravenea 
îndreptăţirea diferită a supuşilor, aşa cum nici privilegierea 
legală şi reală a nobilimii în timpul guvernării lui Frederic cel 
Mare n-a exclus dreptatea egală faţă de cei nobili şi de cei umili. 

Aşa cum romanii continuau în Orient opera grecilor în 
general, la fel nu numai că nu a fost abolită excluderea 
egiptenilor indigeni de la accesul la dreptul de cetăţenie 
grecească, ci ea a fost extinsă şi asupra dreptului de cetăţenie 
romană. Dimpotrivă, grecul egiptean putea să-l obţină pe cel din 
urmă ca oricare alt necetăţean. Bineînţeles, asemenea 
cetăţeanului roman din Galia, nu i-a fost permisă intrarea în 
senat, iar în cazul Egiptului această limitare a fost menţinută 
mult mai mult timp decit în cazul Galiei; primele excepţii 
datează abia de la începutul secolului al Ill-lea şi, ca regulă, ea 
nu a fost abolită nici în secolul al V-lea. In Egipt, poziţiile 
funcţionarilor superiori, aşadar ale celor răspunzători pentru 
întreaga provincie, ca şi posturile de ofiţeri au fost rezervate 
cetăţenilor romani, drept calificare fiind cerut calul de cavaler. 
Această condiţie era statornicită prin reglementările generale 
din imperiu, iar în Egiptul primilor Lagizi macedonenii deţinuseră 
şi ei privilegii similare faţă de ceilalţi greci. Sub stăpînirea 
romană magistraturile de rang secundar au rămas, ca şi pînă 
atunci, inaccesibile pentru egiptenii indigeni, fiind ocupate de 
greci, mai întîi de cetăţenii oraşelor Alexandria şi Ptolemais. 
Dacă serviciul militar imperial reclama cetăţenia romană pentru 
prima clasă, în cazul legiunilor staționate chiar în Egipt a fost 
primit deseori şi grecul egiptean, acordîndu-i-se dreptul de 
cetăţenie romană cu ocazia recrutării. Categoria trupelor 
auxiliare nu impunea nici o restricţie pentru acceptarea grecilor, 
însă egiptenii n-au fost folosiţi nici aici, sau au fost folosiţi foarte 
rar; au fost recrutaţi în schimb mai tîrziu în număr mare pentru 
clasa inferioară, echipajul de flotă fiind alcătuit în epoca 
imperială timpurie încă din sclavi. E adevărat, în decursul 
timpului, lipsa de consideraţie faţă de egiptenii indigeni a 


pierdut din severitate, ei ajungind deseori la dreptul de 
cetăţenie grecească şi, cu ajutorul acesteia, şi la cea romană; în 
general însă, guvernarea romană n-a fost decit continuarea atit 
a stăpinirii, cît şi a  exclusivităţii greceşti. Guvernarea 
macedoneană se mulţumise cu Alexandria şi Ptolemais; doar în 
această provincie guvernarea romană nu a fondat nici o 
colonie6. 

Şi realităţile lingvistice din Egipt au rămas sub romani, în 
esenţă, identice cu cele stabilite de Ptolemei. Exceptînd armata, 
unde domina latina, greaca s-a menţinut ca limbă oficială în 
relaţiile dintre forurile superioare. Împărații romani și 
guvernatorii lor nu s-au folosit niciodată de limba autohtonă, 
radical diferită de limbile semitice şi ariene, poate înrudită cu 
cea a berberilor din Africa de Nord, şi de scrierea autohtonă; 
dacă traducerile greceşti trebuiau să fie adăugate documentelor 
oficiale scrise în egipteană încă din timpul Ptolemeilor, 
succesorii lor trebuie să fi procedat cel puțin la fel. Ce-i drept, în 
măsura în care era impus de ritual sau util din alte puncte de 
vedere, egiptenii se puteau folosi şi de limba naţională, şi de 
străvechile şi sacrele semne grafice; pe de altă parte, în această 
veche patrie a întrebuinţării scrisului, limba naţională, singura 
cunoscută publicului larg, şi scrierea consacrată trebuiau să fie 
îngăduite în relaţiile cotidiene nu numai pentru redactarea 
contractelor private, ci şi pentru chitanţele de impozite şi alte 
asemenea acte. Aceasta era însă o concesie şi elenismul 
dominant se străduia să-şi lărgească imperiul. Eforturile de a 
acorda concepţiilor şi tradiţiilor dominante din ţară o expresie 
general valabilă şi în greacă au conferit în Egipt denumirilor 
paralele un uz care nu se înregistrează nicăieri altundeva. Toate 
zeitățile egiptene, ale căror nume nu deveniseră deja curente 
pentru greci, ca, de exemplu, Isis, au fost înzestrate cu nume 
greceşti corespunzătoare sau necorespunzătoare; cam jumătate 
dintre localităţi şi o mulţime de persoane purtau atît un nume 
indigen, cît şi unul grecesc. Pe această cale elenizarea s-a impus 
treptat. Pe monumentele păstrate, vechea scriere sacră este 
întilnită pentru ultima dată în timpul împăratului Decius, la 
mijlocul secolului al Il-lea; amîndouă au dispărut mult mai 
repede din uzul comun. Prin aceasta se exprimă neglijarea şi 
decăderea elementelor autohtone ale civilizaţiei. Apoi, limba 
naţională, limba copţilor, asemenea celei siriene, a cunoscut în 


epoca imperială tîrzie o regenerare limitată, datorită introducerii 
creştinismului şi eforturilor care vizau realizarea unei literaturi 
popular-creştine; ea s-a menţinut mult timp în localităţile izolate 
şi în păturile inferioare şi a dispărut abia în secolul al XVII-lea. 

În privinţa guvernării trebuie luată în considerare 
îndeosebi suprimarea curţii şi a reşedinţei, consecinţa necesară 
a confiscării ţării de către Augustus. A rămas ceea ce putea 
rămîne. În inscripţiile redactate în limba naţională, deci 
destinate doar egiptenilor, împărații, la fel ca, odinioară, 
Ptolemeii, sînt desemnaţi ca regi ai Egiptului de Sus şi de Jos şi 
ca aleşi zeilor egipteni; acestora li se adaugă, spre deosebire de 
Ptolemei, titlul de Mari Regi7. Timpul era măsurat în Egipt, ca şi 
pînă atunci, după calendarul încetățenit, iar cronologia regală a 
trecut acum în seama împăraţilor romani; cupa de aur, pe care 
regele o arunca în iunie în apele crescînde ale Nilului, era 
aruncată acum de viceregele roman. Dar cu aceasta nu se 
obținuse prea mult. Împăratul roman nu putea îndeplini rolul 
regelui egiptean, incompatibil cu poziţia sa în imperiu. Odată cu 
primul guvernator trimis în Egipt, noul stăpîn al ţării trăi 
experienţe neplăcute din cauza reprezentării printr-un 
subordonat; destoinicul ofiţer şi talentatul poet, care nu se putu 
abţine să nu-şi graveze numele pe piramide, a fost destituit şi-şi 
găsi sfîrşitul din această cauză. Ridicarea unor bariere era 
inevitabilă. Asemenea regelui autohton, guvernatorul roman 
trebuia să conducă afacerile care reveneau principelui conform 
atit sistemului lui Alexandru8, cît şi structurii principatului; însă 
nu putea nici să pară, nici să fie rege. Este sigur că această 
realitate a fost resimţită profund şi înjositor în al doilea oraş al 
lumii. Simpla schimbare a dinastiei aproape că n-ar fi fost 
resimţită. Însă o curte asemenea celei a Ptolemeilor, structurată 
conform ceremonialului faraonilor, regele şi regina în veşmintele 
lor de zei, pompa procesiunilor sărbătoreşti, recepţia colegiilor 
sacerdotale şi a soliilor, banchetele de la curte, grandioasele 
ceremonii de încoronare, ale depunerii jurămîntului, căsătoriei, 
înmormîntării, funcţiile de curtean ale gardienilor personali şi ale 
gardianului-şef  (&pxtowuaropvia$), ale primului şambelan 
(eitoayyeAevc), ale şefului maeştrilor mesei (&pxeyEaTypoc), ale 
şefului maeştrilor de vinătoare (ă&pxixvvny6c), verii şi prietenii 
regelui, cei decoraţi - pentru alexandrini, toate acestea au apus 
pentru totdeauna odată cu transferarea reşedinţei de pe Nil pe 


Tibru. Doar cele două faimoase biblioteci alexandrine, cu toate 
accesoriile şi tot personalul lor, au rămas ca un rest al vechii 
splendori regale. Este neîndoielnic că deposedarea regenţilor săi 
a însemnat pentru Egipt pierderi mult mai mari decit pentru 
Siria; bineînţeles, ambele naţiuni erau în situaţia de a accepta 
tot ceea ce li se impunea şi atît în cel dintii, cît şi în cea din 
urmă nu s-a îndrăznit nici să se conceapă ideea răzvrătirii 
pentru reciîştigarea puterii universale pierdute. 

Aşa cum s-a evidenţiat mai sus, administraţia ţării era 
încredinţată unui „locţiitor”, altfel spus viceregelui; căci deşi 
noul stăpîn, luînd în considerare poziţia sa din imperiu, s-a 
abținut şi în Egipt să-şi însuşească sau să acorde denumirile 
regale reprezentanţilor săi superiori, în realitate el a deţinut 
stăpînirea întru totul ca succesor al Ptolemeilor, reunificînd 
întreaga putere civilă şi militară în miinile sale şi ale 
guvernatorului său. Am remarcat deja că nici necetăţenii şi nici 
senatorii nu puteau ocupa această funcţie; uneori ea a fost 
încredinţată unor alexandrini, care dobindiseră dreptul de 
cetăţenie şi, în mod excepţional, calul de cavaler. În rest, 
această funcţie le întrecea la început prin rang şi influenţă pe 
toate celelalte din rîndul magistraturilor nesenatoriale, ulterior 
fiind întrecută doar de comandamentul gărzii imperiale. În afară 
de ofiţerii propriu-zişi, a căror situaţie se deosebea de sistemul 
general doar prin excluderea senatorului şi titulatura inferioară 
a comandantului legiunii determinată de această realitate 
(praefectus în loc de /egatus), guvernatorul era sprijinit de alţi 
magistrați, ale căror prerogative se întindeau, de asemenea, 
asupra întregului Egipt: un magistrat suprem al justiţiei 
(juridicus Aegypti) şi un administrator suprem al finanţelor; şi 
aceştia erau cetăţeni romani din ordinul ecvestru şi, se pare, nu 
erau preluaţi din modelul administrativ al Ptolemeilor, ci 
alăturaţi şi subordonați guvernatorului din celelalte provincii 
imperiale. 

Toţi ceilalți magistrați răspund numai de diferitele 
districte, fiind, în principal, preluaţi din sistemul Ptolemeilor. Un 
simptom remarcabil pentru respingerea tot mai accentuată a 
elementului autohton din magistratură în decursul epocii 
imperiale era desemnarea conducătorilor celor trei provincii, 
Egiptul de Jos, Egiptul de Mijloc şi Egiptul de Sus, care, înzestrați 
asemenea guvernatorului, exceptind comanda de pe acelaşi 


teritoriu, erau aleşi în perioada lui Augustus dintre grecii 
egipteni, iar mai tirziu, asemenea magistraţilor superiori 
propriu-zişi, din cavalerimea romană. 

Acestor autorităţi superioare şi mijlocii le erau subordonați 
magistraţii locali, conducătorii oraşelor egiptene şi greceşti, 
alături de numeroşii subalterni angajaţi în sistemul de percepere 
şi strîngere a multiplelor taxe comerciale impuse, iar în cadrul 
fiecărui district, conducătorii subunităţilor administrative şi ai 
satelor, funcţii considerate mai degrabă o povară decit o 
onoare, fiind impuse de magistratul superior, cu excepţia 
alexandrinilor, indigenilor sau, în general, a celor domiciliaţi aici; 
cea mai importantă din această categorie, conducerea nomei, 
era acordată de către guvernatorul însuşi pe o perioadă de trei 
ani. Autorităţile locale ale oraşelor greceşti erau diferite prin 
număr şi titulatură; îndeosebi la Alexandria funcționau patru 
magistrați superiori: preotul lui Alexandru (e8nynTrÂq), scribul 
urban (vnouvnuaroypăpoc), judecătorul suprem (&PXLŐIXAOTÁG) 
şi maestrul paznicilor de noapte (vvxteptvòç otpatnyóç). Este 
de la sine înţeles că erau mai respectaţi decit strategii nomelor, 
fapt dovedit de veşmiîntul de purpură care îi revenea celui dintii. 
De altfel, şi ei datează din epoca Ptolemeilor şi, asemenea 
conducătorilor nomelor, guvernul roman îi desemna din rîndul 
localnicilor pe o anumită perioadă. În categoria acestor 
conducători urbani nu se găseau magistrați romani numiţi de 
împărat. Acesta din urmă îl numea însă pe preotul Muzeului, 
care era în acelaşi timp şi preşedintele Academiei alexandrine a 
ştiinţelor, dispunind şi de însemnatele mijloace băneşti ale 
respectivei instituţii; de asemenea, guvernul de la Roma 
trimitea magistrați de rang ecvestru pentru supravegherea 
mormiîntului lui Alexandru, a edificiilor legate de acesta şi a altor 
poziţii importante din capitala Egiptului. 

Bineînţeles, alexandrinii şi egiptenii au fost antrenați în 
mişcările  pretendenţilor pornite din Orient, angajindu-se 
întotdeauna; astfel, aici au fost proclamaţi împărați Vespasian, 
Cassius, Niger, Macrianus (p. 245), Vaballathus, fiul Zenobiei, 
Probus. În toate aceste cazuri, iniţiativa nu a aparţinut însă nici 
cetăţenilor din Alexandria, nici trupelor egiptene 
desconsiderate, iar cele mai multe dintre aceste revoluţii, şi cele 
eşuate, nu au avut consecinţe deosebit de grave pentru Egipt. 
Dar mişcarea legată de numele Zenobiei (pp. 246-247) a 


devenit pentru Alexandria şi întregul Egipt aproape la fel de 
catastrofală ca pentru Palmyra. În oraşe şi sate, partizanii 
Palmyrei şi cei ai Romei se înfruntau cu armele şi torţele 
incendiare. La graniţa de sud, se pare în înţelegere cu adepţii 
palmireenilor din rîndul populației egiptene,  pătrunseră 
blemienii barbari şi ocupară o mare parte din Egiptul de Sus. La 
Alexandria se suspendară relaţiile dintre cele două cartiere 
învrăjbite; chiar şi expedierea scrisorilor era dificilă şi 
periculoasă. Străzile erau pline de sînge şi ticsite de cadavre 
neîngropate. Epidemiile bîntuiau şi mai necruţător decit tăişul 
sabiei; şi ca să nu lipsească nici unul dintre cei patru călăreţi ai 
apocalipsului, Nilul nu se mai revărsă, foametea asociindu-se 
celorlalte plăgi. Populaţia scăzu în asemenea măsură încît, după 
cum afirma un contemporan, înainte la Alexandria trăiau mai 
mulţi moşnegi decît erau acum cetăţeni. Cînd generalul Probus, 
trimis de Claudius, cîştigă în sfirşit supremaţia, un mare număr 
dintre partizanii Palmyrei, printre ei majoritatea membrilor 
consiliului, se retraseră în puternica fortăreață Prucheion, din 
imediata vecinătate a oraşului; şi deşi majoritatea se supuse 
cînd Probus promise cruţarea vieţii celor care se vor preda, o 
bună parte din populaţie stărui totuşi în această luptă a 
disperării, pînă la limitele posibilului. Înfrîntă pînă la urmă prin 
înfometare (270), fortăreaţa a fost dărimată, devenind o ruină; 
însă oraşul îşi pierdu zidurile. Blemienii s-au mai menţinut în 
ţară ani de-a rîndul; abia împăratul Probus a recucerit oraşele 
Ptolemais şi Koptos şi i-a alungat din Egipt. Starea de criză 
provocată de aceste tulburări prelungite trebuie să fi produs 
unica revoluţie9 care poate fi dovedită în cazul Egiptului. Nu 
cunoaştem cauzele şi scopurile, însă, în timpul guvernării lui 
Dioclețian, atît egiptenii indigeni, cît şi cetăţenii de la Alexandria 
se răzvrătiră împotriva guvernului existent. Au fost proclamaţi 
ca anticezari Lucius Domitius Domitianus şi Achilleus, dacă cele 
două nume nu desemnează cumva o singură persoană; 
rebeliunea a durat 3-4 ani; trupele guvernului distruseră oraşele 
Busiris, din deltă, şi Koptos, în apropiere de Teba, după opt luni 
de asediu, care a fost condus de Dioclețian în persoană, fiind 
înfrîntă în sfîrşit şi capitala (primăvara 297). Nimic nu arată mai 
evident decăderea bogatei ţări, întru totul dependentă de pacea 
internă şi externă, decit dispoziţia decretată de acelaşi 
Dioclețian în anul 302: o parte din griul egiptean, trimis pînă 


atunci la Roma, trebuia acordată corpului de cetăţeni din 
Alexandria. E adevărat, aceasta este una dintre măsurile 
îndreptate spre decapitalizarea Romei; însă Dioclețian, neavînd 
nici un temei să-i favorizeze tocmai pe alexandrini, nu le-ar fi 
acordat această gratificaţie dacă n-ar fi fost absolut necesară. 
Este cunoscut că, din punct de vedere economic, Egiptul 
este îndeosebi o ţară agricolă. Ce-i drept, „pămîntul negru” - 
semnificaţia termenului autohton Chemi - nu este nimic altceva 
decit o îngustă fişie dublă, întinsă de la ultima cataractă de la 
Syene, graniţa meridională a Egiptului propriu-zis, pe o distanţă 
de 120 de mile, de ambele maluri ale măreţului Nil, care-şi 
revarsă apele spre Marea Mediterană prin deşertul galben care-l 
însoţeşte de ambele părţi. Doar în ultima sa porţiune, „Darul 
fluviului”, Delta Nilului, se desfăşoară între numeroasele sale 
braţe ale revărsării pe o întindere mai mare. Recolta acestor 
regiuni depinde an de an de Nil şi de cei 16 coţi ai perioadei sale 
de nivel maxim, părintele înconjurat de cei 16 copii zburdalnici, 
cum este înfăţişat zeul fluviului de arta grecilor; pe bună 
dreptate, arabii au dat coţilor inferiori numele „arhanghelilor 
morţii”, căci dacă riul nu-şi atinge cotele maxime, întreaga ţară 
egipteană e năpăstuită de foamete şi distrugere. Însă, în 
general, Egiptul - unde cheltuielile pentru cultivare sînt extrem 
de reduse, unde griul rodeşte însutit şi unde rentează şi 
legumicultura, viticultura, plantarea pomilor fructiferi, îndeosebi 
a curmalului şi creşterea animalelor - nu numai că poate hrăni o 
populaţie densă, dar dispune de posibilităţi largi de a trimite 
cereale şi în străinătate. Această situaţie a determinat pierderea 
bogățiilor ţării după instaurarea dominaţiei străine. Ca în epoca 
persană şi ca în zilele noastre, Nilul se revărsa şi egiptenii 
trudeau în principal pentru străinătate; de aceea, Egiptul deţine 
un rol important în istoria Romei imperiale. După scăderea 
producţiei proprii de cereale a Italiei şi după ce Roma devenise 
cel mai mare oraş al lumii, ea avea nevoie de o aprovizionare 
fluentă în cereale transmarine ieftine; iar principatul s-a 
consolidat mai ales prin soluţionarea sarcinii deloc uşoare de a 
garanta şi a înlesni aprovizionarea capitalei şi din punct de 
vedere financiar. Acest sistem se baza pe stăpînirea Egiptului şi, 
întrucît ţara era subordonată exclusiv împăratului, el intimida 
Italia cu dependenţele sale prin intermediul acestei provincii. 
Cînd Vespasian năzui la guvernare, îşi trimise trupele spre Italia, 


însă el merse în Egipt şi cuceri Roma cu ajutorul flotei grîului. De 
fiecare dată cînd vreun regent a reflectat, fapt atestat sau doar 
presupus, asupra mutării reşedinţei guvernului în Orient, aşa 
cum se povesteşte despre Caesar, Antonius, Nero, Geta, 
gîndurile s-au îndreptat ca de la sine nu către Antiohia, cu toate 
că aceasta era reşedinţa obişnuită a Orientului, ci către locul de 
baştină şi bastionul principatului, Alexandria. 

Din această cauză, guvernul roman nu s-a dedicat nicăieri 
cu mai multă fervoare ameliorării agriculturii ca în Egipt. Întrucît 
este dependentă de inundaţiile Nilului, suprafaţa propice 
cultivării a putut fi substanţial lărgită cu ajutorul unor construcţii 
hidrotehnice executate sistematic - canale artificiale, diguri, 
rezervoare. In epocile bune ale Egiptului, leagănul sforii de 
măsurat şi al construcţiilor, se făcuseră paşi însemnați în 
această direcţie, însă aceste realizări decăzuseră puternic în 
timpul ultimelor guvernări mizerabile şi strimtorate din punct de 
vedere financiar. Ca urmare, romanii îşi inaugurară stăpînirea cu 
toată vrednicia atunci cînd Augustus dădu ordinul ca trupele 
staționate în Egipt să curețe şi să reînnoiască toate canalele 
Nilului. În timp ce în jurul datei ocupării ținutului o recoltă 
reuşită avea nevoie de un nivel al apei de 14 coţi, la 8 coţi 
aşteptindu-se o recoltă proastă, mai tirziu, după reamenajarea 
canalelor, erau suficienţi doar 12 coţi pentru recolta reuşită, 8 
coţi dînd încă roade îndestulătoare. Citeva secole mai tirziu, 
împăratul Probus nu numai că a eliberat Egiptul de etiopieni, ci a 
refăcut şi construcţiile hidrotehnice de pe Nil. Putem admite, în 
general, că urmaşii mai buni ai lui Augustus au administrat ţara 
cam în acelaşi spirit şi că agricultura egipteană s-a aflat într-o 
continuă stare înfloritoare, mai ales dacă se ia în considerare 
pacea internă din perioada principatului, aproape neîntreruptă 
în decursul secolelor. Nu putem stabili cu exactitate care au fost 
repercusiunile acestor realităţi asupra egiptenilor. Veniturile din 
Egipt se bazau în bună parte pe posesiunile domeniale imperiale 
care includeau, atît în epoca romană, cît şi în cea anterioară, o 
bună parte din întregul areal; în acest ţinut, mai ales datorită 
costurilor mici ale cultivării, micii arendaşi, principalii furnizori, 
trebuie să fi rămas cu o cotă redusă din recoltă sau trebuie să fi 
plătit o arendă mare în bani. Dar şi numeroşii proprietari, 
dispunînd aproape exclusiv de mici suprafeţe, trebuie să fi plătit 
un impozit funciar ridicat, fie în natură, fie în numerar. 


Neîndoielnic, populaţia agricolă, mulţumită cu puţin, a rămas 
numeroasă chiar şi în epoca imperială; dar sub stăpînirea 
străină romană, povara impozitelor, atît prin sine, cît şi prin 
exportarea recoltei, apăsa asupra Egiptului cu mai mare 
greutate decit guvernarea Ptolemeilor, nicidecum blindă. 
Agricultura era doar o parte a economiei Egiptului; cu cît 
acest ţinut era net superior Siriei în acest domeniu, cu atit 
devansa Africa preponderent agricolă prin starea înfloritoare a 
fabricilor şi relaţiilor sale comerciale. Prin vechime, amploare şi 
faimă, fabricarea de pînzeturi din Egipt era cel puţin egală cu 
cea din Siria şi chiar dacă în această epocă sortimentele mai 
fine erau produse preponderent în Siria şi Fenicia1l0, ea s-a 
impus pe întreaga perioadă a cezarilor; cînd Aurelian incluse 
între furniturile Egiptului către capitala imperiului şi alte mărfuri 
decit cerealele, nu lipsiră pînzeturile şi cîlii. Atît prin colorit, cît 
şi prin forme, alexandrinii ocupau incontestabil primul loc în 
domeniul sticlăriei fine; mai mult, după părerea lor, deţineau 
chiar monopolul, întrucît anumite tipuri optime puteau fi 
produse doar cu material egiptean. Ei îl deţineau în orice caz în 
privinţa papirusului. Această plantă, în Antichitate cultivată pe 
scară largă pe riurile şi lacurile Egiptului de Jos, rodind numai 
aici, furniză indigenilor atît hrană, cît şi material pentru funii, 
coşuri şi bărci, dar şi material de scris pentru întreaga lume 
literară. Veniturile realizate de pe urma ei pot fi estimate din 
măsurile luate de senatul roman atunci cînd papirusul se 
împuţină şi aproape dispăru de pe piaţa romană; şi întrucît 
prepararea trudnică putea fi făcută doar la faţa locului, 
nenumărați oameni trebuie să fi trăit în Egipt de pe urma ei. 
Furniturile de mărfuri alexandrine stabilite de Aurelian pentru 
capitala imperiului mai cuprindeau sticla şi papirusull1. Prin 
sistemul cererii şi ofertei, relaţiile cu Orientul trebuie să fi 
exercitat multiple influenţe asupra fabricaţiei egiptene. Aici au 
fost produse ţesături pentru exportul spre Orient, respectîndu-se 
particularităţile din ţinutul respectiv; hainele obişnuite ale 
locuitorilor din Habeş erau de fabricaţie egipteană; stofele 
minunate, datorate îndeosebi ţesătoriei în mai multe culori şi în 
aur practicate cu măiestrie la Alexandria, se îndreptau spre 
Arabia şi India. În comerţul țărmului african, coralele de sticlă 
confecţionate în Egipt deţineau acelaşi rol ca şi în ziua de astăzi. 
India cumpăra atît pahare de sticlă, cît şi sticlă brută pentru 


industria proprie; se spune că şi la curtea chineză vasele de 
sticlă donate împăratului, ca omagiu, de străinii romani ar fi 
stîrnit mirarea tuturor. Ca daruri consacrate, negustorii egipteni 
duceau regelui axomiţilor (Habeş) vase de aur şi de argint 
făurite după obiceiul pămîntului, iar monarhilor civilizaţi de pe 
coastele Arabiei meridionale şi ale Indiei, printre altele, şi statui, 
probabil din bronz, şi instrumente muzicale. Dimpotrivă, 
materialele fabricaţiei de lux, provenite din Orient, îndeosebi 
fildeş şi baga, n-au fost prelucrate atît în Egipt, cît, în principal, 
la Roma. In sfîrşit, epoca, niciodată egalată în lume prin 
măreţele construcţii publice, a beneficiat de preţiosul material 
de construcţii pe care-l furnizau carierele egiptene de piatră, 
utilizat în cantităţi enorme şi în afara Egiptului: frumosul granit 
roşu de la Syene, breccia verde din ţinutul de la Kosêr, bazaltul, 
alabastrul, din timpul lui Claudius, granitul cenuşiu şi, mai ales, 
porfirul munţilor din amonte de Myos Hormos. Ce-i drept, în cele 
mai multe cazuri, exploatarea acestor materiale era realizată în 
avantajul tezaurului imperial prin deportaţi; însă ţara şi 
îndeosebi Alexandria trebuie să fi beneficiat cel puţin de pe 
urma transportării lor. Amploarea relaţiilor comerciale şi a 
fabricaţiei egiptene este relevată într-o notă, întîmplător 
conservată, referitoare la o ambarcaţiune de transport (&xaroc) 
lăudată pentru mărimea sa, care a transportat la Roma obeliscul 
aşezat acum lingă Porta del Popolo, împreună cu baza sa; în 
afară de acesta, ea a transportat 200 de marinari, 1.200 de 
pasageri, 400.000 de baniţe romane (echivalentul a 34.000 de 
hectolitri) de grîu şi o încărcătură de pînzeturi, sticlă, hirtie şi 
piper. „Alexandria” - ne spune un scriitor roman din secolul al 
lll-lea - „este un oraş al abundenței, bogăției şi opulenţei, în 
care nimeni nu stă degeaba; unul este sticlar, altul fabricant de 
hîrtie, al treilea ţesător; singurul zeu este banul”. Într-o anumită 
măsură, această afirmaţie este valabilă pentru întreaga ţară. 
Mai jos vom vorbi amănunţit despre relaţiile comerciale 
ale Egiptului cu ţinuturile învecinate din sud, ca şi cu Arabia şi 
India. Relaţiile cu ţinuturile de la Marea Mediterană sînt rareori 
menţionate, fapt ce se datorează, în parte, caracterului lor 
cotidian, neexistînd motive serioase pentru a-l evidenția în mod 
special. Cerealele egiptene erau transportate în Italia de 
corăbieri egipteni; drept urmare, apăru la Portus, lîngă Ostia, un 
sanctuar care-l imita pe cel al lui Serapis din Alexandria, 


adăpostind comunitatea de corăbieri; însă este foarte puţin 
probabil ca aceste corăbii de transport să fi fost angajate la 
scară largă în distribuirea mărfurilor plecate din Egipt spre 
Occident. Ea se găsea, în egală măsură şi probabil în proporţii 
mult mai mari, în mîinile armatorilor şi căpitanilor italici decit în 
cele ale egiptenilor; este cert că încă din timpul Lagizilor exista 
o însemnată colonie italică la Alexandria, iar în Occident 
comercianții egipteni au fost mai puţin numeroşi decit cei 
sirieni. Dispoziţiile lui Augustus legate de transformarea 
relaţiilor comerciale de pe mările Arabiei şi Indiei, care vor fi 
amintite mai jos, nu au fost extinse asupra navigaţiei pe Marea 
Mediterană; aici, guvernul nu avea nici un interes să-i 
privilegieze pe negustorii egipteni în faţa celorlalţi şi comerţul şi- 
a urmat vechile căi. 

Aşadar, Egiptul nu numai că era dens locuit de o populaţie 
agricolă în regiunile sale cultivabile, ci era o ţară a fabricaţiei, 
aşa cum trădează deja numeroasele şi, în parte, 
impresionantele tîrguri şi oraşe; ca urmare, era pe departe cea 
mai populată provincie a Imperiului Roman. Se spune că vechiul 
Egipt ar fi avut o populaţie de 7.000.000 de locuitori; pe listele 
oficiale din timpul lui Vespasian s-au numărat 7.500.000 de 
locuitori care plăteau capitaţia, cărora li se adăugau alexanarinii 
şi ceilalţi greci scutiţi de capitaţie, ca şi sclavii, probabil nu prea 
numeroşi. Populaţia trebuie să se fi ridicat astfel la cel puţin 
8.000.000 de indivizi. Deoarece arealul cultivabil poate fi 
estimat astăzi la 500, pentru epoca romană la cel mult 700 de 
mile pătrate germane12, densitatea medie a populaţiei pe mila 
pătrată trebuie să se fi ridicat atunci la aproximativ 11.000 de 
oameni. 

Dacă ne îndreptăm atenţia asupra locuitorilor Egiptului, 
cele două naţiuni conlocuitoare, marea masă a egiptenilor şi 
mica minoritate a alexandrinilor, ocupau sfere cu totul 
deosebite, deşi forţa contagioasă a viciului şi similitudinea 
proprie oricărui viciu au ctitorit o nefastă comuniune a răului. 

Atiît prin poziţie, cît şi prin felul lor, egiptenii indigeni 
trebuie să fi fost foarte apropiaţi de cei actuali. Ei au fost 
cumpătaţi, realişti, harnici şi activi, meşteşugari şi corăbieri 
iscusiţi şi negustori versaţi, păstrînd tradiţiile şi vechea credinţă. 
Dacă romanii ne asigură că egiptenii ar fi fost mîndri de 
cicatricele loviturilor de bici datorate unor fraude fiscale, 


acestea sînt interpretări din perspectiva funcţionarului fiscal. 
Cultura naţională nu era lipsită de germeni promiţători; în ciuda 
superiorității grecilor, egiptenii, pe deplin conştienţi, îi devansau 
totuşi pe eleni în unele privinţe esenţiale, chiar şi în 
confruntarea spirituală dintre cele două rase atit de diferite. 
Constituie într-adevăr un reflex al propriei lor simţiri dacă preoţii 
egipteni din literatura de divertisment grecească iau în deridere 
aşa-numita istoriografie a elenilor şi tratarea povestirilor poetice 
ca tradiţie autentică transmisă din timpuri străvechi; în Egipt nu 
se versifica, dar întreaga lor istorie veche era înscrisă pe temple 
şi monumente comemorative; fireşte, acum doar puţini o mai 
cunoşteau, întrucît multe monumente ar fi fost distruse şi 
tradiţia s-ar fi pierdut din cauza ignoranței urmaşilor. Însă 
această lamentaţie îndreptăţită includea şi lipsa de speranţă; 
venerabilul arbore al civilizaţiei egiptene fusese însemnat de 
mult. Elenismul pătrundea destructiv pînă în rîndurile preoţimii 
înseşi. În a sa /storie egipteană, Chaeremon, un scrib dintr-un 
templu egiptean, chemat la curtea lui Claudius ca magistru de 
filozofie elenă pentru prinţul moştenitor, substituie elemente de 
filozofie istorică vechilor zei naţionali, interpretînd documentele 
păstrate în scrierea egipteană în acest sens. În viaţa practică a 
epocii imperiale, vechea spiritualitate egipteană se remarcă 
aproape numai pe tărîm religios. Pentru acest popor religia 
însemna totul. Atît timp cît nu nesocotea datinile sacre ale ţării, 
stăpînirea străină în sine era suportată fără cricnire, s-ar putea 
spune că era aproape desconsiderată. Bineînţeles, în 
guvernarea internă cam toate se legau de aceasta, scrierea şi 
limba, privilegiile şi aroganţa preoţilor, obiceiurile de la curte şi 
cele specifice ţării; grija guvernului pentru taurul sacru în viaţă, 
contribuţiile pentru înmormiîntare intervenite după moartea sa şi 
pentru găsirea unui succesor adecvat erau considerate de aceşti 
preoţi şi acest popor un criteriu al destoiniciei stăpînului în 
cauză şi normă pentru respectul şi fidelitatea pe care le-o 
datorau. Primul rege al perşilor îşi începu stăpînirea în Egipt cu 
redarea sanctuarului zeiţei Neith din Sais destinaţiei sale, altfel 
spus, preoţilor; încă guvernator macedonean, primul Ptolemaios 
readuse imaginile divine transportate în Asia în vechile lor locuri 
şi restitui zeilor de la Pe şi Tep daniile de pămînturi înstrăinate; 
în renumitul decret de la Kanopos din anul 238 î.Cr., preoţii ţării 
îi mulţumesc lui Energetes pentru sfintele imagini din temple 


readuse în patrie din Persia cu ocazia marelui cortegiu triumfal; 
precum faraonii egipteni, aceşti străini au acceptat consacrata 
încadrare a regilor şi reginelor în viaţă în cercul zeilor naţionali. 
Stăpiînii romani au urmat acest exemplu doar în mod limitat. Ce- 
i drept, aşa cum am văzut (p. 317), prin titulatură ei s-au 
adaptat oarecum cultului naţional, dar au evitat totuşi, chiar în 
forma egipteană, să accepte predicatele curente în ţară, aflate 
într-un contrast prea izbitor cu concepţiile occidentale. Intrucit 
în Italia aceşti „lubiţi ai lui Ptah şi ai Isidei” au intervenit în egală 
măsură împotriva cultului religios egiptean şi a celui iudaic, este 
de înţeles de ce această iubire nu s-a manifestat în afara 
hieroglifelor; de altfel, în Egipt nu au participat sub nici o formă 
la cultul zeilor naţionali. Oricît de dirz, religia naţională era 
conservată de egiptenii propriu-zişi chiar şi sub stăpînirea 
străină, poziţia de paria în care ajunseseră faţă de greci şi 
romani apăsa în mod necesar şi asupra cultului, şi asupra 
preoţilor, iar în timpul guvernării romane putem sesiza doar 
rămăşiţele sărăcăcioase ale poziţiei conducătoare, influenţei şi 
educaţiei vechii stări preoţeşti a Egiptului. Religia naţională, prin 
esenţă străină de formele frumoase şi de transfigurarea 
spirituală, servea în schimb, atît în ţară, cît şi în afara Egiptului, 
ca punct de plecare şi de refugiu pentru toate genurile de 
vrăjitorie pioasă şi înşelătorie sfintă - este suficient să amintim 
de „Hermes de trei ori cel mai mare” (Hermes Trismegistos), în 
Egipt la el acasă, cu întreaga literatură de mici tratate 
religioase, cărţi miraculoase, precum şi cu practicile 
corespunzătoare legate de numele său. Însă în cercurile 
indigene cultul se lega în această epocă de cele mai grave 
abuzuri; ele constau nu numai în banchete, care durau mai 
multe zile, în onoarea diferitelor zeități locale, de la care nu 
lipsea desfriul, dar şi în necontenite vrajbe religioase între 
districte pentru întîietatea ibisului faţă de pisică, a crocodilului 
faţă de pavian. Dintr-un asemenea motiv, ombiţii din sudul 
Egiptului au fost atacați de o comunitate vecină în timpul unui 
banchet (127 d.Cr.) şi se spune că învingătorii l-ar fi mîncat pe 
unul dintre cei ucişi. Curînd după aceea, comunitatea cîinelui 
mîncă o ştiucă pentru a supăra comunitatea ştiucii, iar aceasta 
din urmă, în ciudă, la rîndul ei, a mîncat un cîine, din această 
cauză izbucnind între cele două nome un război aplanat doar 
prin intervenţia romanilor, care pedepsiră ambele părţi. In Egipt, 


asemenea evenimente erau la ordinea zilei. Ţara nu ducea lipsă 
nici de alte tulburări. Imediat, primul vicerege al Egiptului 
desemnat de Augustus a trebuit să trimită trupe în Egiptul de 
Sus, din cauza măririi impozitelor, ca şi la Heroonpolis, situat în 
partea superioară a Golfului Arabic, poate tot din cauza 
impozitelor apăsătoare. Odată, sub împăratul Marcus, o răscoală 
a egiptenilor indigeni luă chiar proporţii amenințătoare. Cînd un 
detaşament de trupe romane prinse cîţiva indivizi în mlaştinile 
de coastă greu accesibile din estul Alexandriei, aşa-numita 
„păşune a vitelor” (bucolia), care servea drept refugiu pentru 
criminali şi tilhari şi constituia un fel de colonie a lor, s-au 
răsculat toţi hoţii pentru a-i elibera, iar populaţia rurală li s-a 
asociat. Legiunea romană din Alexandria merse în întîmpinarea 
lor, însă fu înfrîntă şi răsculații erau pe punctul de a ocupa chiar 
şi Alexandria. Ce-i drept, guvernatorul Orientului, Avidius 
Cassius, pătrunse cu trupele sale, dar nu îndrăzni să angajeze 
lupta cu adversarul mult mai numeros, ci preferă să semene 
discordie în cadrul ligii rebelilor; după ce cele două bande se 
învrăjbiră de-a binelea, guvernul le învinse pe amîndouă cu mai 
mare uşurinţă. Ca toate războaiele ţărăneşti de acest gen, şi 
această aşa-numită „răscoală a văcarilor” a avut, probabil, un 
caracter religios; prin poziţie, conducătorul Isidoros, cel mai 
viteaz bărbat al Egiptului, era şi preot, iar sacrificarea unui ofiţer 
roman luat prizonier cu ocazia consacrării ligii, după depunerea 
jurămîntului - el fiind mîncat de toţi cei care juraseră - se 
potriveşte atit cu cele afirmate mai sus, cît şi cu canibalismul 
din timpul războiului ombitan. Povestirile egiptene despre tilhari 
din literatura grecească tirzie secundară păstrează un ecou al 
acestor evenimente. Oricit de multe probleme ar fi creat 
acestea administraţiei romane, ele nu au urmărit un scop politic, 
pacea generală a ţării fiind întreruptă doar parţial şi temporar. 
Alături de egipteni se găsesc alexandrinii, din anumite 
puncte de vedere asemenea englezilor alături de indigenii din 
Indiile Orientale. In epoca imperială  preconstantiniană, 
Alexandria este considerată al doilea oraş al Imperiului Roman şi 
primul oraş comercial al lumii. La sfîrşitul dominaţiei lagide, ea 
număra peste 300.000 de locuitori liberi, iar în epoca imperială, 
neîndoielnic mai mult. Din compararea celor două mari capitale 
de pe Nil şi Orontes, dezvoltate din spiritul de concurenţă, 
rezultă pe cît de multe similitudini, pe atît de multe contraste. 


Ambele sînt oraşe relativ recente, creaţii monarhice ex novo, 
construite după un plan şi avind toate instituirile urbane; atît la 
Antiohia, cît şi la Alexandria, apa curgea în fiecare casă. Dacă 
oraşul din valea Orontesului îşi întrecea rivalul prin frumuseţea 
poziţiei şi splendoarea clădirilor, acesta din urmă îl depăşea prin 
oportunitatea locului pentru marele comerţ şi prin numărul de 
locuitori. Marile edificii publice ale capitalei egiptene, palatul 
regal, Muzeul dedicat Academiei, îndeosebi templul lui Sarapis 
erau minuni ale unei epoci anterioare, puternic dezvoltată sub 
aspect arhitectonic; însă capitala egipteană vizitată de puţini 
cezari nu rezistă comparaţiei cu numărul mare de ctitorii 
imperiale din reşedinţa siriană. 

Antiohienii şi alexandrinii sînt fraţi buni în privinţa 
insubordonării şi a opoziţiei faţă de guvernare şi, se mai poate 
adăuga, prin aceea că ambele oraşe, dar înainte de toate 
Alexandria, înfloreau tocmai de la începutul şi datorită 
guvernării romane, avind mult mai mult temei de mulţumire 
decit de frondă. Atitudinea alexandrinilor faţă de regenţii lor 
eleni este bine ilustrată de lungul şir al poreclelor, în parte 
rămase în uz pînă astăzi, pe care regenţii Ptolemei le datorau 
fără excepţie publicului din capitala lor. Datorită introducerii 
unui impozit asupra peştelui sărat, şi împăratul Vespasian primi 
din partea  alexandrinilor titlul de „Casier de sardele” 
(Kvfrooâxrnc), iar sirianul Severus Alexander, cel de „Rabin 
suprem”; însă împărații veneau foarte rar în Egipt, iar stăpinii 
îndepărtați şi străini nu constituiau ţinta aşteptată pentru o 
asemenea batjocură. In absenţa lor, publicul se dedică cu 
aceeaşi atenţie şi cu un zel constant cel puţin viceregilor; chiar 
şi eventualitatea unei pedepsiri inevitabile nu putea să ducă la 
amuţirea acestei limbi deseori spirituale şi întotdeauna 
obraznice. Vespasian se mulţumi să răspundă la atenţia 
acordată prin mărirea capitaţiei cu şase pfenigi, ceea ce îi 
atrase un al doilea nume - „Bărbatul de şase pfenigi”; 
alexandrinii au plătit însă amar vorbele aruncate lui Severus 
Antoninus: mica maimuţă a marelui Alexandru şi iubitul mamei 
lokasta. Perfidul împărat apăru prieteneşte şi permise poporului 
să-l sărbătorească, dar apoi dădu soldaţilor săi ordinul să 
măcelărească mulţimea, astfel încît pieţele şi străzile marelui 
oraş au fost inundate zile în şir de sîngele vărsat; mai mult, el 
ordonă desfiinţarea Academiei şi dislocarea legiunii chiar în 


incinta oraşului, ambele măsuri nefiind, bineînţeles, transpuse în 
practică. Dar dacă locuitorii Antiohiei se mulţumeau, de regulă, 
cu zeflemeaua, plebea din Alexandria folosi şi prilejul cel mai 
neînsemnat pentru a pune mîna pe piatră şi bită. În a face 
scandal, ne spune chiar un om de încredere al locului, egiptenii 
îi întrec pe toţi; ajunge o singură scînteie şi tumultul e stîrnit. 
Legiunile au trebuit să intervină din cauza unor vizite neglijate, 
a confiscării unor alimente alterate, a excluderii dintr-o baie 
publică, a unei certe între sclavul unui alexandrin distins şi un 
infanterist roman cu privire la valoarea sau lipsa de valoare a 
încălțămintei celor doi. Aici se manifestă realitatea că pătura 
inferioară a populaţiei alexandrine se compunea în majoritate 
din autohtoni; ce-i drept, în aceste scandaluri, rolul de instigatori 
era preluat de greci, întrucît retorii, aici mai degrabă 
provocatorii, sînt amintiţi explicitl3, dar cursul evenimentelor 
ulterioare este determinat de perfidia şi sălbăticia egipteanului 
propriu-zis. Sirienii sînt laşi, iar, ca soldaţi, egiptenii dovedesc 
aceeaşi calitate, dar în tumultul de stradă pot dezvolta un curaj 
care ar fi demn de un ţel superior. Atit antiohienii, cît şi 
alexandrinii se delectau la cursele de care; dar la cei din urmă 
nici o cursă nu se sfirşea fără bătăi cu pietre şi lovituri de cuţit. 
Ambele oraşe au fost cuprinse de agitația antisemită din timpul 
împăratului Gaius; dar la Antiohia o vorbă înţeleaptă a 
autorităţilor a fost suficientă pentru a-i pune capăt, în timp ce în 
cursul celei alexandrine, pusă la cale de nişte neisprăviţi cu 
ajutorul unei mascarade, muriră mii de oameni. Se spune că 
alexandrinii angajaţi într-un asemenea scandal nu s-ar fi liniştit 
pînă cînd nu au văzut văzut sînge. Misiunea magistraţilor şi 
ofiţerilor romani era deosebit de dificilă. „La Alexandria” - spune 
un martor din secolul al IV-lea - „guvernatorii intră cu frica în 
sîn, deoarece se tem de justiţia populară; atunci cînd un 
guvernator comite o nedreptate, urmează imediat incendierea 
palatului şi lapidarea”. Naiva încredere în justeţea acestei 
proceduri este semnificativă pentru poziţia scriitorului care 
făcea parte din acest „popor”. Continuarea acestui sistem de 
linşaj care dezonora guvernul şi națiunea în egală măsură nu e 
transmisă de aşa-numita /storie a Bisericii: în timpul lui lulian, au 
fost ucişi episcopul Georgios, rău văzut atît de păgini, cît şi de 
ortodocşi, şi acoliţii săi, iar în timpul lui Theodosius al Il-lea 
frumoasa liber-cugetătoare Hypatia de către pioasa comunitate 


a episcopului Kyrillos. Aceste tumulturi alexandrine erau mai 
perfide, mai spontane şi mai violente decît cele din Antiohia, 
dar, ca şi acestea, nu erau periculoase nici pentru existenţa 
imperiului, nici pentru fiecare guvern în cauză. Băieţii uşuratici 
şi răutăcioşi erau deosebit de incomozi, dar nu mai mult, atit în 
casă, cît şi în comunitate. 

Sistemele religioase din cele două oraşe prezintă, de 
asemenea, mai multe analogii. Atît antiohienii, cît şi alexandrinii 
au respins cultul naţional în forma sa originară, aşa cum l-a 
păstrat populaţia indigenă din Siria şi Egipt. Dar, asemenea 
Seleucizilor, Lagizii s-au ferit să se atingă de temeliile vechii 
religii a ţării; împrospătind mai vechile concepţii şi sanctuare 
naţionale cu făpturile mai suple ale Olimpului elen, ei s-au 
mulţumit cu parţiala lor elenizare exterioară. Astfel, de exemplu, 
l-au introdus în cultul naţional pe zeul elen al Hadesului, Pluton, 
sub numele divin egiptean de Serapis, aproape necunoscut pînă 
atunci, grefind, treptat, pe acesta vechiul cult al lui Osiris. Astfel, 
veritabil egipteana Isis şi pseudoegipteanul Serapis au jucat la 
Alexandria un rol asemănător lui Belos şi Elagabalos în Siria, iar 
în epoca imperială au pătruns precum aceştia, deşi nu atit de 
puternic şi atacați cu mai multă violenţă, treptat, în cultul 
occidental. Cele două oraşe nu se puteau învinui reciproc din 
cauza desfriului provocat de aceste obiceiuri şi serbări religioase 
sau din cauza  imoralităţii aprobate şi stimulate prin 
binecuvîntarea preoțească. In pioasa ţară Egipt, vechiul cult şi-a 
menţinut bastionul pînă în epoci tîrzii. Restauraţia vechii 
credinţe, atît ştiinţific, prin filozofia legată de aceasta, cît şi 
practic, prin respingerea atacurilor creştinilor îndreptate 
împotriva politeismului şi prin reintroducerea serviciului divin şi 
a prezicerii păgine, şi-a avut veritabilul centru la Alexandria. 
Atunci cînd noua credinţă cuceri şi acest bastion, specificul 
naţional n-a fost totuşi trădat; leagănul creştinismului este Siria, 
cel al vieţii monahale, Egiptul. Într-un alt context (p. 276) am 
vorbit deja despre semnificaţia şi poziţia evreilor, de asemenea 
o trăsătură caracteristică pentru ambele oraşe. Ca şi elenii 
imigranţi chemaţi în ţară de guvern, ei erau inferiori celor dintii 
şi, ca şi egiptenii, erau obligaţi să achite capitaţia, dar se 
considerau şi erau consideraţi superiori acestora din urmă. În 
timpul lui Vespasian, numărul lor se ridica la un milion, 
aproximativ a opta parte din populaţia totală; asemenea 


elenilor, ei locuiau de preferinţă în capitală, două dintre cele 
cinci cartiere fiind evreieşti. Încă înainte de prăbuşirea 
lerusalimului, evreii din Alexandria constituiau prima comunitate 
din lume în privinţa autonomiei recunoscute, consideraţiei, 
educaţiei şi bogăției; drept urmare, aşa cum s-a arătat mai sus, 
o bună parte din ultimele acte ale tragediei iudaice s-au derulat 
pe pămînt egiptean. 

Alexandria, ca şi Antiohia erau, prin excelenţă, sediul 
comercianților şi fabricanţilor avuţi; însă la Antiohia lipsea portul 
maritim şi tot ceea ce se lega de acesta; oricît de agitată ar fi 
fost viaţa de pe străzile ei, ea nu rezistă, totuşi, comparaţiei cu 
viaţa şi forfota lucrătorilor din ateliere şi ale marinarilor din 
Alexandria. Dimpotrivă, în privinţa desfătărilor vieţii - teatru, 
banchete, plăcerile dragostei - Antiohia putea oferi mai mult 
decit oraşul în care „nimeni nu stătea degeaba”. In Egipt trecu 
pe planul al doilea chiar şi viaţa literară propriu-zisă, legată 
îndeosebi de exhibiţiile retorice, pe care am schiţat-o în 
descrierea Asiei Mici, probabil mai mult din cauza urgenţei 
afacerilor zilnice decît a lipsei de influenţă a numeroşilor erudiţi 
bine plătiți, domiciliaţi, în bună parte chiar născuţi, la 
Alexandria. Aceşti bărbaţi ai Muzeului, la care ne vom mai referi, 
chiar dacă-şi îndeplineau îndatoririle cu conştiinciozitate, nu 
deţineau un rol excepţional în formarea caracterului general al 
oraşului. Însă medicii alexandrini erau consideraţi cei mai buni 
din întregul imperiu; bineînţeles, în aceeaşi măsură Egiptul era 
veritabila patrie a şarlatanilor şi remediilor miraculoase, dar şi a 
acelei, în mod ciudat, civilizate forme a medicinei pastorale în 
care simplitatea pioasă şi înşelăciunea speculantă se drapau în 
mantaua ştiinţei. Pe Hermes Trismegistos l-am amintit deja (p. 
325); în Antichitate, alexandrinul Serapis a înfăptuit mai multe 
tămăduiri miraculoase decît oricare dintre colegii săi, 
molipsindu-l chiar şi pe realistul împărat Vespasian să treacă la 
vindecarea orbilor şi ologilor - dar numai la Alexandria. 

Locul pe care Alexandria îl ocupă sau pare să-l ocupe în 
dezvoltarea spirituală şi literară a Greciei tîrzii şi a culturii 
occidentale în general nu poate fi apreciat suficient într-o 
descriere a situaţiei locale din Egipt, ci doar în cadrul unei 
analize a acestei dezvoltări în sine. Însă starea erudiţilor 
alexandrini şi continuarea sa sub guvernarea romană este un 
fenomen prea remarcabil pentru a nu fi privită şi în acest 


context în punctele sale generale. Mai sus (p. 255) am remarcat 
contopirea lumii spirituale orientale cu cea elenă, desfăşurată, 
exceptînd Siria, îndeosebi în Egipt; şi dacă noua credinţă, care 
urma să cucerească Occidentul, porni din Siria, Egiptului i se 
datorează ştiinţa omogenă, acea filozofie care recunoaşte şi 
propovăduieşte zeul supranatural şi revelaţia divină, poate deja 
noul pitagoreism, cu siguranţă noul iudaism filozofic despre care 
am vorbit deja (pp. 279-280), ca şi noul platonism, despre al 
cărui fondator, egipteanul Plotin, am discutat, de asemenea, 
mai sus (p. 257). Acestei întrepătrunderi a elementelor elene şi 
orientale, realizată îndeosebi la Alexandria, i se datorează 
forma, în principal egipteană, a elenismului local din epoca 
imperială timpurie, ceea ce va fi înfăţişat mai în amănunt în 
prezentarea realităţilor italice. Aşa cum vechile, dar mereu noile 
înţelepciuni legate de Pitagora, Moise şi Platon au pătruns în 
Italia dinspre Alexandria, la fel Isis şi tot anturajul ei au jucat 
primul rol în comoda cucernicie la modă pe care au dovedit-o 
poeţii romani din epoca lui Augustus şi templele din Pompei în 
cea a lui Claudius. Imitarea artei egiptene predomină atit în 
frescele campaniene din această perioadă, cît şi în vila tiburtină 
a lui Hadrian. Acestei realităţi îi corespunde locul ocupat de 
starea erudiţilor alexandrini în viaţa spirituală a epocii imperiale. 
În exterior, ea se bazează pe cultivarea statală a intereselor 
spirituale şi s-ar lega cu mai multă justeţe de numele lui 
Alexandru decît de cel al Alexandriei; este realizarea ideii că, 
într-un anumit stadiu de civilizaţie, arta şi ştiinţa ar trebui să fie 
sprijinite şi încurajate de prestigiul şi mijloacele autoritare ale 
statului - consecinţă a momentului genial al istoriei universale, 
care i-a alăturat pe Alexandru şi Aristotel. Nu este cazul să 
întrebăm în acest context despre amestecul de adevăr şi eroare, 
de păgubire şi ridicare a vieţii spirituale în această măreaţă 
concepţie, nici să comparăm încă o dată sărăcăcioasa a doua 
înflorire a divinei cîntări şi înaltei gîndiri a elenilor liberi cu 
roadele opulente, dar şi grandioase, ale culegerii, cercetării şi 
arhivării tîrzii. Dacă instituţiile rezultate din această idee nu 
puteau reînnoi sau, ceea ce este mai grav, puteau reînnoi doar 
aparent cele iremediabil pierdute pentru națiunea elenă, ele i-au 
acordat pe locul liber de construcţie al lumii spirituale singura 
compensație posibilă şi totuşi minunată. Judecăţile noastre sînt 
interesate mai ales de realităţile locale. Grădinile decorative sînt 


întru cîtva independente de pămîntul care le-a generat; situaţia 
este identică în cazul acestor instituţii ştiinţifice, numai că, prin 
esenţa lor, sînt legate de curţile princiare. De sprijinul material 
pot beneficia şi în alte sfere; dar mai importante decit acesta 
sînt favoarea cercurilor celor mai înalte, care le dezvoltă din 
plin, şi legăturile reunite în aceste mari centre, care împlinesc şi 
lărgesc aceste medii ale ştiinţei. In epoca mai bună a 
monarhiilor alexandrine, numărul acestor centre era egal cu cel 
al statelor, cel de la curtea Lagizilor fiind doar cel mai renumit 
din cadrul lor. Rînd pe rînd, republica romană le cucerise pe 
celelalte şi înlăturase curţile şi, odată cu ele, instituţiile şi 
cercurile ştiinţifice aferente. Atunci cînd viitorul Augustus 
desfiinţă ultima dintre aceste curţi, permiţind însă ca institutele 
savante legate de aceasta să-şi continue activitatea, el puse 
adevărata, şi nu cea mai neglijabilă, pecete a timpurilor 
schimbate. În avantajul său, filoelenismul mai energic şi 
superior al guvernării cezarilor se deosebea de cel republican, 
deoarece nu numai că oferea literaţilor greci posibilitatea de 
cîştig la Roma, ci privea şi trata marea tutelă a ştiinţei greceşti 
ca o parte a stăpinirii lui Alexandru. Bineînţeles, ca în întreaga 
restauraţie a imperiului, proiectul construcţiei era mai grandios 
decit construcţia însăşi. Muzele potentate şi pensionate regeşte 
pe care Lagizii le chemaseră la Alexandria nu se sfiiră să 
primească aceleaşi sume şi din partea romanilor; şi munificienţa 
imperială nu era inferioară celei regale de mai înainte. Fondul 
bibliotecii din Alexandria şi fondul pentru întreţinerea gratuită a 
filozofilor, poeţilor, medicilor şi savanților de tot felul, ca şi 
imunităţile pertinente n-au fost micşorate de Augustus: mai 
mult, au fost înmulţite de împăratul Claudius, bineînţeles cu 
precizarea că, an de an, noua Academie claudiană trebuia să 
introducă în conferințele sale operele istorice greceşti ale 
excentricului ctitor. Odată cu prima bibliotecă a lumii, 
Alexandria păstră pe întreaga perioadă a epocii imperiale un 
anumit primat al activităţii ştiinţifice, extins pînă la distrugerea 
Muzeului şi a civilizaţiei antice de islamism. Întîietatea oraşului 
nu s-a păstrat datorită doar conjuncturii, ci şi vechii tradiţii şi 
orientării spirituale a acestor eleni; de altfel, alexandrinii 
înnăscuţi predominau prin număr şi importanţă. Din cercul 
erudiţilor „de la Muzeu”, cum se intitulau asemenea parizienilor 
„de la Institut”, au rezultat şi în această epocă numeroase şi 


remarcabile lucrări ştiinţifice, îndeosebi filologice şi fizice; dar 
niciodată importanţa literară pe care o avuseseră ştiinţa şi arta 
de curte din Alexandria şi Pergam pentru întreaga lume elenă şi 
elenizată n-a fost întrecută de cea romano-alexandrină. Cauza 
nu rezidă în lipsa talentelor sau în alte motive accidentale şi cu 
atit mai puţin în faptul că împăratul a acordat cîteodată locul din 
Muzeu în schimbul unor daruri şi întotdeauna prin favoare, 
guvernul permiţindu-şi aceleaşi libertăţi ca şi în privinţa calului 
de cavaler şi funcţiilor de la curte; procedeele erau identice cu 
cele de la curţile mai vechi. Filozofii şi poeţii rămaseră la 
Alexandria, însă curtea nu; aici se vede foarte clar că pensiile şi 
gratificaţiile erau secundare, fiind necesară  tangenţa, 
înviorătoare pentru ambele părţi, între marea operă politică şi 
marea operă ştiinţifică. E adevărat, ea interveni şi în noua 
monarhie împreună cu consecinţele ei; dar reşedinţa nu era 
Alexandria: această accelerare a dezvoltării politice aparţinea, 
firesc, latinilor şi capitalei latine. În împrejurări apropiate celor 
de la curtea pergamenilor şi primilor Ptolemei, poezia şi ştiinţa 
din epoca lui Augustus au ajuns la o dezvoltare la fel de 
importantă şi de promițătoare precum cele elene din perioada 
anterioară. În măsura în care guvernul roman a influenţat cercul 
elen în sensul Lagizilor, chiar şi acesta s-a legat mai degrabă de 
Roma decit de Alexandria. E drept, bibliotecile greceşti ale 
capitalei nu se puteau măsura cu cea de la Alexandria, iar Roma 
n-a avut o instituţie comparabilă cu Muzeul alexandrin. Dar 
poziţia în bibliotecile romane deschidea posibilitatea relaţiilor cu 
curtea. Profesoratul pentru retorica elenă din capitală, instituit 
de Vespasian, ocupat şi finanţat de guvern, conferea 
posesorului ei o poziţie asemănătoare celei a bibliotecarului 
imperial, chiar dacă nu era un funcţionar de curte în sensul 
acestuia din urmă, fiind considerat, neîndoielnic din această 
cauză, catedra cea mai distinsă din imperiu. Însă cea mai ilustră 
şi mai influentă poziţie la care putea ajunge un literat grec în 
general era secretariatul cabinetului imperial, îndeosebi prin 
sectorul său grecesc. Este un fapt dovedit că transferarea de la 
Academia alexandrină într-o asemenea funcţie din capitală 
echivala cu o avansare. Chiar făcînd abstracţie de toate 
avantajele de care literaţii greci beneficiau la Roma, poziţiile şi 
funcţiile de la curte erau suficiente pentru a le permite celor mai 
vestiți dintre ei ascensiunea mai degrabă în acest secretariat 


decit la „bursa” egipteană. Alexandria erudită a acestor timpuri 
deveni un fel de văduvie a ştiinţei greceşti, demnă de stimă şi 
utilă, dar lipsită de o influenţă decisivă în marele curent al 
educaţiei, ca şi al corupţiei din epoca imperială; cum este firesc, 
locurile din Muzeu au fost acordate unor cunoscuţi erudiţi din 
exterior, iar pentru instituţia în sine cărţile bibliotecii erau de o 
mai mare valoare decit cetăţenii marelui oraş comercial şi 
industrial. 


Asemenea Siriei, realităţile militare din Egipt confereau 
trupelor o dublă misiune: pe de o parte, apărarea graniţei de 
sud şi de est, care nu poate fi comparată nici pe departe cu cea 
necesară în cazul liniei Eufratului, pe de alta, menţinerea ordinii 
în ţară şi în capitală. Exceptînd corăbiile staționate la Alexandria 
şi pe Nil, probabil folosite în principal pentru controlul vamal, în 
timpul lui Augustus garnizoana romană se alcătuia din trei 
legiuni împreună cu trupele auxiliare aferente, puţin numeroase, 
în total aproximativ 20.000 de soldaţi, însemniînd, corespunzător 
importanţei acestei provincii pentru noua monarhie, cam 
jumătate din totalul forţelor destinate provinciilor asiatice. Însă, 
probabil chiar sub Augustus, garnizoana a fost redusă cu o 
treime, iar în timpul lui Domițian cu încă o treime. La început, 
două legiuni au fost staționate în afara capitalei; dar tabăra 
principală, în curînd unica tabără, se afla în afara porţilor 
acesteia, acolo unde Caesar Fiul susţinuse ultima luptă cu 
Antonius, în suburbia care primi un nume corespunzător - 
Nikopolis. Aceasta îşi avea propriul amfiteatru şi propria 
sărbătoare populară imperială, fiind instituită de sine stătător 
din toate punctele de vedere; pentru o anumită perioadă, 
distracţiile publice de aici le-au întrecut pe cele din Alexandria. 
Paza directă a graniţelor revenea trupelor auxiliare. Aceleaşi 
cauze care determinaseră şi în Siria slăbirea disciplinei - 
misiunea, înainte de toate, poliţienească şi contactul nemijlocit 
cu marea capitală - aveau aşadar şi în cazul trupelor egiptene 
un cuvînt greu de spus. Aici se mai adaugă prostul obicei - 
consacrat de mult la regimentele macedonene ale Ptolemeilor şi 
încetățenit cu rapiditate şi în cazul romanilor, cel puţin pînă la 
un anumit grad - de a le permite soldaţilor aflaţi sub drapel 
viaţa conjugală sau cel puţin un surogat al acesteia şi de a 
completa trupa cu copiii de tabără. Drept urmare, corpul 


egiptean, în care occidentalii serveau şi mai puţin decit în 
celelalte armate ale Orientului şi care se recruta în bună parte 
din cetăţenii şi din tabăra de la Alexandria, pare să fi fost cel 
mai puţin respectat dintre toate corpurile de armată; de altfel, 
deja prin rangul lor, ofiţerii acestei legiuni erau inferiori 
celorlalţi, după cum am arătat mai sus. 

Misiunea propriu-zis militară a trupelor egiptene era strîns 
legată de măsurile luate pentru încurajarea comerţului egiptean. 
Din acest punct de vedere, se impun analizarea comună a celor 
două aspecte şi, pentru început, prezentarea relaţiilor cu vecinii 
continentali din sud, iar apoi, în comun, a celor cu Arabia şi 
India. 

Cum s-a arătat, Egiptul se întinde spre sud pînă la bariera 
pe care ultima cataractă din apropierea Syenei (Assuân) o 
opune navigaţiei. Dincolo de Syene, se întinde teritoriul tribului 
cuşiţilor, cum îi numesc egiptenii sau, cum traduc grecii, al 
„celor de culoare închisă”, al etiopienilor, probabil înrudiţi cu 
locuitorii aborigeni ai Abisiniei, care vor fi amintiţi mai jos; şi 
chiar dacă au răsărit poate din aceeaşi tulpină cu egiptenii, li s- 
au opus totuşi prin dezvoltarea istorică, ca un popor străin. În 
continuare, spre sud, urmează „nahsiu” ai egiptenilor, altfel 
spus „cei negri”, numiţi de greci nubieni. În epoci mai bune, 
regii Egiptului îşi întinseseră stăpînirea pînă departe în ţinutul 
continental sau, cel puţin, unii egipteni emigranţi îşi 
întemeiaseră aici regate proprii; monumentele epigrafice ale 
guvernării faraonilor pot fi întîlnite pînă în amonte de a treia 
cataractă, în Dongola, unde Nabata (lîngă Niri) pare să fi fost 
centrul  aşezărilor lor; temple şi piramide, bineînţeles 
anepigrafice, se găsesc chiar şi mai în amonte, într-un punct 
aflat aproximativ la şase zile de mers la nord de Khartum, la 
Şendi, în Sennaar, în apropiere de oraşul etiopian Meroë, 
dispărut de timpuriu. Cînd Egiptul a intrat sub stăpînirea 
romană, această expansiune a puterii apusese de mult; dincolo 
de Syene stăpiînea un trib etiopian condus de regine care purtau 
numele sau titlul consacrat de „kandake” şi îşi aveau reşedinţa 
la Nabata din Dongola, cîndva egipteană. Era un popor pe o 
treaptă inferioară de civilizaţie, format în general din păstori, 
capabil să mobilizeze o armată de 30.000 de oameni, alcătuită 
însă din soldaţi protejaţi de scuturi din piei de vite; nu erau 
înarmaţi cu săbii, ci cu securi, lănci şi ghioage bătute în fier - 


vecini prădalnici, inferiori romanilor în luptă. În anul 730 (24) 
sau 731 (23), ei invadară teritoriul roman pretextînd daune 
provocate de conducătorii nomelor vecine; romanii atribuiau 
însă atacul faptului că trupele egiptene erau detaşate atunci în 
bună parte în Arabia şi că aceştia sperau într-o acţiune de pradă 
fără a fi pedepsiţi. Intr-adevăr, înfrînseră cele trei cohorte care 
apărau graniţa şi duseră în sclavie populaţia din districtele 
egiptene cele mai apropiate, iar statuile împăratului găsite aici 
le luară ca însemne ale victoriei. Însă Gaius Petronius, 
guvernatorul care prelua tocmai atunci administraţia ţării, 
răzbună atacul cu promptitudine; cu 10.000 de soldaţi pedeştri 
şi 800 de călăreţi nu numai că îi alungă din provincie, ci îi urmări 
de-a lungul Nilului în propria ţară, îi înfrinse decisiv la Pselchis 
(Dakke) şi cuceri puternica lor cetate Premis (Ibrim), precum şi 
capitala, pe care o distruse. Ce-i drept, regina, o femeie 
curajoasă, repetă atacul în anul următor şi încercă să ia cu asalt 
Premis, unde rămăsese o garnizoană romană, însă Petronius 
apăru la timp cu forţele de despresurare. Astfel, regina etiopică 
se hotărî să trimită soli şi să ceară pacea. Împăratul nu numai că 
o acordă, ci porunci evacuarea teritoriului cucerit, respingînd 
propunerea guvernatorului său de a-i obliga pe învinşi la plătirea 
unui tribut. Acest eveniment, în general de o importanţă 
scăzută, este totuşi semnificativ, întrucît chiar de atunci s-a 
manifestat hotărîrea fermă a guvernului roman de a păstra 
necondiţionat valea Nilului pe distanţa navigabilă a rîului, dar de 
a renunţa, o dată pentru totdeauna, la ocuparea întinselor 
ţinuturi de pe Nilul superior. Excepţie făcea regiunea Syene, 
unde au staționat trupe de graniţă în timpul lui Augustus, pînă la 
Hiera Sykaminos (Maharraka), aşa-numita „Ţară a celor 12 mile” 
(Aw5exáoxotwoç), ce-i drept, niciodată instituită ca nouă şi 
considerată ca aparţinind Egiptului, dar privită ca un teritoriu al 
imperiului; cel mai tîrziu sub Domițian, posturile au fost 
avansate pină la Hiera Sykaminos. Situaţia nu s-a mai schimbat 
în esenţă. Intr-adevăr, expediţia orientală plănuită de Nero (p. 
227) urma să cuprindă şi Etiopia; dar au fost trimişi numai ofiţeri 
romani pînă dincolo de Mervi, pentru a efectua recunoaşterea 
ţării. Chiar dacă nu vor fi lipsit litigiile minore cu acea „kandake” 
şi succesoarele ei care şi-au păstrat dominaţia mai mult timp, 
iar mai tîrziu cu alte triburi ajunse la putere, dar aflate dincolo 
de graniţa imperiului, relaţiile de vecinătate de la graniţa 


meridională a Egiptului trebuie să fi fost în general paşnice. Abia 
în epoca lui Valerius şi Gallienus, cînd imperiul s-a aflat la un pas 
de prăbuşire, vecinii trecură şi această graniţă. Mai sus am 
amintit (p. 319) că blemienii aşezaţi la graniţa sud-estică, 
anterior supuşii etiopienilor, un popor barbar de o cruzime 
înspăimiîntătoare - aceştia au mai practicat timp de secole 
sacrificii umane -, invadară în această epocă Egiptul pe cont 
propriu şi, înţeleşi cu palmirenii, ocupară şi menţinură cîțiva ani 
o bună parte din Egiptul de Sus. Destoinicul împărat Probus îi 
alungă; însă invaziile, odată începute, nu mai conteniră şi 
împăratul Dioclețian hotărî revenirea la vechiul statu-quo. 
Ingustul „Ţinut al celor 12 mile” necesita o garnizoană puternică 
şi aducea statului venituri puţine. Nubienii, care locuiau în 
deşertul libian şi jefuiau neîncetat Marea Oază, acceptară 
propunerea de a-şi părăsi locurile de baştină şi de a se aşeza în 
acest ţinut care le-a fost cedat formal. În acelaşi timp, li se 
stabiliră, ca şi blemienilor, stipendii anuale fixe, nominal pentru 
a-i despăgubi pentru apărarea graniţei, în realitate, neîndoielnic, 
pentru a răscumpăra incursiunile de jaf, care, fireşte, nu 
conteniră. Era un pas înapoi, primul de cînd Egiptul devenise 
roman. 

Tradiţia antică ne oferă puţine mărturii despre relaţiile 
comerciale de la această graniţă. Întrucît cataractele de pe Nilul 
superior blocau comunicațiile directe pe calea apei, relaţiile 
dintre interiorul Africii şi egipteni, îndeosebi comerţul cu fildeş, 
s-au desfăşurat în epoca romană mai mult prin intermediul 
porturilor abisiniene decit pe Nil; însă ele s-au realizat şi pe 
această cale. Etiopienii, stabiliţi, alături de egipteni, în număr 
mare pe insula Philae, au fost în bună parte negustori, iar pacea 
de graniţă impusă aici a contribuit evident la înflorirea oraşelor 
de graniţă din Egiptul de Sus şi a comerţului egiptean în 
general. 

Pe coasta orientală a Egiptului dezvoltarea comerţului 
internaţional este pusă în faţa unei probleme greu de rezolvat. 
Ţărmul, cu totul pustiu şi stîincos, nu a putut dezvolta o cultură 
propriu-zisă, fiind, în timpurile vechi şi în cele noi, un deşert. În 
schimb, cele două mări atît de importante pentru dezvoltarea 
culturii lumii antice, cea Mediterană şi cea Roşie sau Indiană, se 
apropie cel mai mult prin cele două virfuri situate la 
extremitatea nordică a celei din urmă: Golful Persic şi Golful 


Arabic. Cel dintii primeşte Eufratul care se apropie de Marea 
Mediterană în cursul său mijlociu; cel de-al doilea se află doar la 
cîteva etape depărtare de Nilul care se revarsă în aceeaşi mare. 
Din această cauză, relaţiile comerciale din Antichitate între 
Orient şi Occident se îndreaptă fie pe Eufrat spre coasta siriană 
sau arabă, fie de la coasta estică a Egiptului spre Nil. Căile 
comerciale dinspre Eufrat sînt mai vechi decit cele peste Nil; 
însă acestea din urmă au avantajul mai bunei navigabilităţi a 
fluviului şi al transportului continental mai scurt. Inlăturarea 
acestui inconvenient prin construirea unui canal artificial este 
exclusă în cazul Eufratului, însă atît în vechime, cît şi în 
vremurile noi ea a fost considerată dificilă, dar nu imposibilă în 
cazul căii egiptene. Drept urmare, natura însăşi impune 
Egiptului să lege coasta orientală cu Valea Nilului şi coasta 
nordică prin căi terestre sau fluviale; într-adevăr, începuturile 
unor astfel de construcţii datează încă din perioada acelor 
stăpiîni indigeni care au deschis Egiptul străinătăţii şi marelui 
comerţ. Mergind, după toate aparențele, pe urmele marilor 
regenţi ai Egiptului, Seti | şi Ramses al II-lea, regele Necho (610- 
594 î.Cr.), fiul lui Psametic, a început construcţia unui canal 
care, separindu-se de Nil în apropiere de Cairo, urma să 
stabilească o legătură pe apă cu lacurile amare de la Ismailia şi, 
prin acestea, cu Marea Roşie; însă nu a reuşit să-şi încheie 
opera. Că el nu şi-a propus doar stăpînirea Golfului Arabic şi a 
relaţiilor comerciale cu arabii şi că orizontul acestui rege 
egiptean se întindea probabil deja pînă la Golful Persic şi Marea 
Indiană şi în Orientul depărtat este un fapt dovedit prin unica 
înconjurare a Africii din Antichitate ordonată de acest rege. 
Aceste scopuri sînt irecuzabile în cazul regelui Darius |, stăpînul 
Persiei, ca şi al Egiptului; el a terminat canalul, dar tot el a dat 
ordinul  astupării lui, aşa cum dovedesc inscripţiile sale 
comemorative găsite la faţa locului, probabil pentru că inginerii 
săi îşi exprimaseră temerea că, pătrunsă în canal, apa marină 
va inunda meleagurile Egiptului. 

Rivalitatea dintre Lagizi şi Seleucizi, de altfel dominanta 
politică în epoca postalexandrină, a fost în acelaşi timp şi o luptă 
între Eufrat şi Nil. Cel dintii era posesorul, cel de-al doilea 
pretendentul; şi în timpurile mai bune ale Lagizilor, ofensiva 
paşnică a fost susţinută foarte energic. Nu numai că al doilea 
Ptolemeu, Philadelphos (mort în anul 247 î.Cr.) a deschis 


navigaţiei canalul construit sub Necho şi Darius, numit acum 
„Rîul Ptolemaios”, ci de-a lungul inospitalierei coaste orientale 
au fost ridicate în punctele importante ample instalaţii portuare 
pentru securitatea corăbiilor şi legăturile cu Nilul. Astfel de 
măsuri au fost luate îndeosebi la gura canalului care ducea spre 
Nil, lîngă localităţile Arsinoe, Kleopatris, Klysma, toate trei în 
apropiere de actualul Suez. In afara amenajărilor mai mici, spre 
sud au luat naştere cele două importante emporii Myos Hormos, 
la nord de actualul Kosêr, şi Berenike, în ţara trogodiţilor, 
aproximativ la aceeaşi latitudine cu Syene pe NII şi cu portul 
arab Leuke Kome; cel dintii se afla la o distanţă de şase-şapte, 
cel de-al doilea la 11 etape depărtare de oraşul Koptos, acolo 
unde Nilul atinge punctul cel mai estic, ambele fiind legate de 
acest emporiu principal de pe Nil cu drumuri care străbăteau 
deşertul şi de-a lungul cărora se instalaseră cu mari cisterne de 
apă. Circulaţia mărfurilor din timpul Ptolemeilor probabil n-a 
urmat atît calea prin canal, cît aceste căi terestre spre Koptos. 
Însă Egiptul propriu-zis al Lagizilor nu a trecut dincolo de 
Berenike din ţinutul trogodiţilor. Aşezările mai sudice, Ptolemais 
„pentru vînătoare”, la miazăzi de Suâkin şi cea mai sudică 
localitate a regatului Lagizilor, mai tîrziu Adulis, atunci poate 
„Berenike cea de aur” sau „de lîngă Saba”, Zula în apropiere de 
actualul Massaua, de departe cel mai bun port pe întregul țărm, 
n-au fost altceva decit fortărețe de coastă şi nu au avut o 
legătură pe uscat cu Egiptul. La fel, este neîndoielnic faptul că în 
timpul Lagizilor de mai tirziu aceste aşezări izolate au fost fie 
pierdute, fie abandonate voluntar; şi asemenea Syenei în 
interior, Berenike trogodită de pe coastă era în epoca de început 
a stăpînirii romane punctul cel mai sudic al graniţei imperiului. 
Aici, în ţinutul neocupat niciodată sau evacuat de timpuriu 
de egipteni, s-a format, fie la sfirşitul epocii lagide, fie în prima 
perioadă a imperiului, un stat independent, întins şi important, 
cel al axomiţilor, corespunzind actualului Habeş. El şi-a luat 
numele de la oraşul Axomis, actualul Aksum, situat în inima 
acestei ţări alpine, la opt zile de marş de la mare, în actuala 
regiune Tigre; drept port i-a servit cel mai bun emporiu de pe 
această coastă, Adulis, în golful de la Massaua, amintit mai sus. 
Populaţia originară din acest ţinut a vorbit probabil limba agau; 
unele frînturi nealterate se păstrează pînă astăzi în unele 
meleaguri din sud; limba aparţine familiei hamite împreună cu 


actuala bedşa, dancali, somali şi galla. Faţă de populaţia 
egipteană, acest idiom manifestă o afinitate asemănătoare cu 
cea existentă între greci, pe de o parte, şi celți sau slavi, pe de 
alta, aşa încît aici există o anumită concordie în privinţa 
cercetării ştiinţifice, iar în privinţa existenţei istorice, dimpotrivă, 
doar opoziţie. Dar chiar înainte de apariţia ştirilor despre 
această ţară, îngustul golf a fost traversat de triburi semite 
superioare, aparţinînd celor himiaritiene din sudul Arabiei, care 
şi-au impus limba şi scrierea. Vechea limbă literară de la Habeş, 
dispărută din popor cu mult după epoca romană, „ge'ez” sau 
etiopiana, cum este în general greşit numită14, este întru totul 
semită, ea şi actualele dialecte, îndeosebi „tigriia”, fiind doar 
modificate de influenţa limbii agau mai vechi. 

Nu s-au păstrat mărturii despre începuturile acestei 
comunităţi. La sfîrşitul domniei lui Nero, poate chiar cu mult 
înainte, stăpînirea regelui axomiţilor de pe coasta africană se 
întindea cam de la Suâkin pînă la strimtoarea Bab el Mandeb. 
Puțin timp după aceea - epoca nu se poate stabili cu exactitate 
-, îl întîlnim ca vecin al romanilor la graniţa de sud a Egiptului, 
războindu-se şi pe coasta opusă a Golfului Arabic, în ţinutul 
intermediar, între teritoriul roman şi cel al sabeilor; ca urmare, 
el deveni, spre nord, şi în Arabia vecinul direct al romanilor, 
stăpînind pe deasupra şi coasta africană din afara golfului, 
poate pînă la Capul Guardafui. Întinderea teritoriului statului său 
Axiomis spre interior nu este elucidată; este puţin probabil ca în 
epoca imperială timpurie Etiopia, altfel spus Sennaar şi Dongola, 
să fi fost inclusă deja; în această perioadă, regatul de la Nabata 
trebuie să fi existat alături de cel axomit. Izvoarele păstrate 
despre axomiţi atestă o treaptă de dezvoltare relativ avansată. 
In timpul lui Augustus, relaţiile comerciale egiptene cu India au 
prosperat, dar, în egală măsură, au prosperat relaţiile cu aceste 
porturi africane. Regele dispunea nu numai de o armată, dar şi 
de o flotă, dovadă a relaţiilor sale cu Arabia. Un comerciant grec 
ajuns pînă la Adulis îl numeşte pe Zoskales, regele care a 
guvernat la Axomis în timpul lui Vespasian, un bărbat onest şi 
cunoscător al scrierii greceşti. În acest loc, unul dintre urmaşii 
săi a aşezat o inscripţie votivă redactată într-o greacă corectă, 
care relata străinilor faptele sale; în textul ei, el însuşi se 
numeşte fiu al lui Ares - titlu pe care regii axomiţilor l-au păstrat 
pînă în secolul al IV-lea -, consacrînd tronul care poartă această 


inscripţie lui Zeus, lui Ares şi lui Poseidon. Însă în timpul lui 
Zoskales acel străin numeşte Adulis un antrepozit comercial 
bine organizat; urmaşii săi au silit triburile nomade ale coastei 
arabe să păstreze pacea atit pe mare, cît şi pe uscat, şi au 
stabilit o rută de legătură între capitala lor şi graniţa romană, 
ceea ce nu este o realizare neglijabilă, avînd în vedere relieful 
acestui ţinut înainte de toate limitat la comunicațiile pe mare. În 
timpul lui Vespasian, indigenii foloseau în locul banilor piese de 
alamă, divizate după caz, iar moneda romană circula doar în 
rîndul străinilor aşezaţi la Adulis; în epoca imperială tîrzie, regii 
înşişi emiteau monede. Mai mult, monarhul axomit se numeşte 
„Rege al regilor” şi nici o mărturie nu atestă clientela romană; el 
bătea monedă de aur, fapt pe care romanii îl interziceau nu 
numai pe teritoriul lor, dar şi în sfera lor de influenţă. În epoca 
imperială, aproape că nu există altă ţară în afara graniţelor 
romano-elene care să fi asigurat cu asemenea autonomie un loc 
de refugiu pentru spiritualitatea elenă ca statul de la Habeş. In 
decursul timpului, limba populară autohtonă sau, mai degrabă, 
încetăţenită din Arabia şi-a reciştigat autocraţia şi a înlăturat 
greaca; acest fapt se datorează în parte influenţei arabe, în 
parte creştinismului de care se leagă renaşterea dialectelor 
populare, întîlnită şi în Siria şi Egipt. Această evoluţie nu exclude 
posibilitatea ca în secolele I-ll d.Cr. limba greacă să fi deţinut la 
Axomis şi Adulis o poziţie similară celei din Siria şi Egipt - în 
măsura în care este permis să comparăm lucrurile mici cu cele 
mari. . 

In primele trei secole ale erei creştine, la care se rezumă 
relatarea noastră, nu se aminteşte aproape nimic despre 
relaţiile politice ale romanilor cu statul de la Axomis. Odată cu 
restul Egiptului, ei ocupară şi porturile de pe coasta orientală 
pînă în sud la Berenike trogodită, îndepărtată şi aflată, din 
această cauză, sub un comandant propriu. Romanii nu au 
intenţionat niciodată să-şi lărgească aici teritoriul prin ocuparea 
munţilor de coastă, inospitalieri şi lipsiţi de valoare; de 
asemenea, populaţia ținutului vecin slab locuit, aflată pe o 
treaptă de dezvoltare inferioară, nu poate să fi creat romanilor 
probleme serioase. La fel, spre deosebire de primii Lagizi, 
romanii nu au întreprins niciodată tentativa de cucerire a 
emporiilor de pe coasta axomită. Se subliniază doar că soli ai 
regelui axomit ar fi tratat cu împăratul Aurelian. Dar tocmai 


această linişte, ca şi poziţia independentă a monarhului, 
evidenţiată mai sus, se datorează respectării reciproce durabile 
a graniţelor odată statornicite şi existenţei unor bune relaţii de 
vecinătate, care veneau în întîimpinarea păcii şi, îndeosebi, erau 
în interesul relaţiilor comerciale egiptene. Acestea, îndeosebi 
importantul comerţ cu fildeş în care Adulis era antrepozitul 
principal pentru interiorul Africii, au pornit preponderent dinspre 
Egipt şi pe corăbii egiptene, o situaţie care, încă din perioada 
Lagizilor, se datorează civilizaţiei superioare a Egiptului; în 
epoca romană aceste relaţii s-au intensificat, poate, dar nu au 
suferit modificări. 

Pentru Egipt şi pentru Imperiul Roman în general, relaţiile 
cu Arabia şi cu coastele orientale şi mai îndepărtate erau mult 
mai importante decît cele stabilite în sud cu Africa. Peninsula 
Arabică n-a fost inclusă în sfera culturii elene. Evenimentele ar fi 
luat probabil un alt curs dacă regele Alexandru ar mai fi trăit un 
an; moartea surveni în toiul pregătirilor întreprinse pentru a 
înconjura şi a ocupa țărmurile arabe meridionale, deja explorate 
dinspre Golful Persic. Insă expediţia pe care marele rege nu mai 
reuşi s-o întreprindă n-a fost reluată ulterior de nici un grec. În 
schimb, cele două maluri ale Golfului Arabic, de o lăţime 
modestă, au fost legate din cele mai vechi timpuri prin intense 
relaţii comerciale. În relatările egiptene din epoca faraonilor, 
călătoriile maritime în ţara Punt şi mărfurile aduse de acolo, 
tămiie, lemn de abanos, smaragde, blănuri de leopard, deţin un 
loc important. Mai sus s-a indicat deja (p. 268) că, mai tîrziu, 
partea de nord a coastei arabe occidentale a fost inclusă în 
teritoriul nabateilor şi, odată cu acesta, în cel al romanilor. 
Acestea erau ţărmuri pustiil5; doar emporiul Leuke Kome, 
ultimul oraş al nabateilor şi, aşadar, al Imperiului Roman, nu 
numai că păstra legătura maritimă cu Berenike, situată pe 
coasta opusă, ci era şi punctul de plecare al drumului de 
caravană care ducea spre porturile Siriei meridionale şi, ca 
urmare, unul dintre punctele nodale ale comerţului dintre Orient 
şi Occident (p. 269). Prin structura lor geografică, ţinuturile 
învecinate din miazăzi, la nord şi la sud de actuala Mecca, 
corespundeau ţării trogodite de pe ţărmul opus, fiind în 
Antichitate, ca şi aceasta din urmă, lipsite de importanţă politică 
sau comercială; după toate aparențele, ele nici nu au fost 
unificate sub un sceptru, ci erau ocupate de triburi nomade. În 


epoca preislamică, unicul trib arab ajuns la o importanţă mai 
mare a stăpinit periferia sudică a golfului. În epoci mai vechi, 
grecii şi romanii îi numesc pe aceşti arabi sabei, preluînd 
numele populaţiei celei mai importante, iar mai tîrziu, preluînd 
denumirea alteia, homeriţi; preluînd forma arabă nouă a 
ultimului nume, noi îi numim îndeosebi himiariţi. Acest popor 
remarcabil a atins o treaptă de dezvoltare însemnată cu mult 
înainte de începutul stăpînirii romane asupra Egiptului. Patria sa, 
„Arabia Fericită” a anticilor, ţinutul de la Mocha şi Aden, este 
înconjurată de o îngustă, toridă şi pustie cîmpie de coastă, dar 
în interiorul ţării, Yemen şi Hadramaut, pe versanţii muntoşi 
există o vegetaţie luxuriantă, iar în condiţiile unei economii 
riguroase, numeroasele ape de munte permit în multe locuri 
grădinăritul. Civilizaţia bogată şi particulară din această regiune 
este viu ilustrată de ruinele zidurilor urbane şi ale turnurilor, ale 
unor construcţii utile, îndeosebi hidrotehnice, şi ale unor temple 
acoperite cu inscripţii - toate acestea confirmă întru totul 
descrierile autorilor antici despre splendoarea şi luxul 
încetăţenite pe aceste meleaguri. Geografii arabi au scris cărţi 
despre cetățile şi  castrele numeroşilor mici principi ai 
Yemenului. Faimoase sînt ruinele marelui dig care bara cîndva 
riul Dana în valea de la Mariaba, permiţind irigarea cîmpiilor din 
amonte, şi a cărui străpungere, se spune, urmată de emigrarea 
populaţiei Yemenului spre nord, a fost mult timp considerată de 
arabi începutul cronologiei lor. Înainte de toate însă, acest ţinut 
era unul dintre străvechile sedii ale marelui comerţ pe uscat şi 
pe mare, nu numai pentru că produsele sale - tămiie, pietre 
preţioase, cauciuc, cassia, aloe, sena, smirnă şi alte esențe - 
erau solicitate în alte ţări, ci şi pentru că acest trib semitic, 
asemenea celui fenician, era prin firea sa creat pentru comerţ; 
ca şi călătorii mai recenți, Strabon spune că arabii sînt cu toţii 
negustori şi mari comercianţi. Aici baterea monedelor de argint 
este veche şi originală; la început, monedele au fost imitate 
după ştanţe ateniene, mai tîrziu, după cele romane din timpul 
lui Augustus, însă aveau un etalon aparte, probabil babilonian. 
Din ţara acestor arabi, străvechile drumuri ale comerţului cu 
tămiie străbăteau deşertul spre antrepozitele din Golful Arabic, 
Aelana şi Leuke Kome, numită mai sus, şi spre emporiile Siriei, 
Petra şi Gaza; aceste căi de comerţ pe uscat, care mijloceau din 
cele mai vechi timpuri relaţiile dintre Orient şi Occident, alături 


de cele ale Eufratului şi Nilului, au constituit probabil veritabila 
bază a înfloririi Yemenului. Dar în curînd li s-a asociat şi 
comerţul maritim; marele său antrepozit a devenit Adane, 
actualul Aden. Aici mărfurile erau încărcate, cu siguranţă 
preponderent pe corăbii arabe, îndreptindu-se fie spre 
antrepozitele din Golful Arabic, aşadar spre porturile siriene, fie 
spre Berenike şi Myos Hormos, iar de aici spre Koptos şi 
Alexandria. Mai sus s-a amintit faptul că tot în timpuri 
îndepărtate aceiaşi arabi au ocupat coasta opusă, aducîndu-şi în 
Habeş limba, scrierea şi civilizaţia. Dacă la Koptos, emporiul de 
pe Nil pentru comerţul oriental, locuiau la fel de mulţi arabi şi 
egipteni, dacă arabii exploatau chiar minele de smaragd de la 
nord de Berenike (lîngă Djebel Zebâra), este evident că, pînă la 
o anumită limită, ei stăpîneau comerţul chiar şi în statul lagid. 
Atitudinea pasivă a acestuia din urmă faţă de circulaţia pe 
Marea Arabică, întreruptă din cînd în cînd de cite o expediţie 
împotriva piraţilor, devine mai uşor de înţeles, dacă se admite 
că aceste ape erau stăpinite de un stat bine rînduit care 
dispunea de o putere maritimă. Arabii Yemenului sînt întîlniţi şi 
în afara mării lor. Pînă în epoca romană, Adane a rămas 
antrepozitul comerţului cu India, pe de o parte, şi cu Egiptul, pe 
de alta, iar în ciuda poziţiei sale nefavorabile pe coasta lipsită de 
arbori, atinsese o asemenea prosperitate încît denumirea de 
„Arabia Fericită” se referă înainte de toate la acest oraş. 
Stăpînirea pe care imamul de la Maskat, din sud-estul 
peninsulei, a exercitat-o în zilele noastre asupra insulelor 
Sokotra şi Zanzibar şi a coastei africane orientale situate la sud 
de Capul Guardafui a revenit sub Vespasian, „din timpuri vechi”, 
principelui Arabiei: pe atunci, insula Dioskorides, tocmai această 
Sokotra, era subordonată regelui de la Hadramaut; Azania, altfel 
spus, coasta Somal şi ţinuturile şi mai sudice erau supuse unui 
vicerege al vecinului său occidental, regele homeriţilor. Cea mai 
sudică staţiune de pe coasta Africii de est, pe care o cunoşteau 
comercianții egipteni, Rhapta, în apropiere de Zanzibar, a fost 
arendată de şeicul ei negustorilor de la Muza, probabil actualul 
Mocha, „care-şi trimit aici corăbiile comerciale, în general 
echipate cu marinari şi căpitani arabi, obişnuiţi să intre în relaţii 
cu indigenii şi cunoscători ai locurilor şi limbilor ținutului, deseori 
fiind legaţi de el prin căsătorie”. Agricultura şi industria merg 
mînă în mînă cu negoţul: în casele nobile ale Indiei se bea, 


alături de falernul italic şi laodicianul sirian, şi vinul arab; iar 
lăncile şi sulele de cizmar cumpărate de la indigenii de pe 
coasta Zanzibarului de comercianții străini erau produse la 
Muza. Astfel, acest ţinut, care vindea mult şi cumpăra puţin, 
deveni unul dintre cele mai bogate ale lumii. 

In cazul epocii preromane şi al celei imperiale timpurii nu 
se poate stabili concordanța între evoluţia politică şi cea 
economică; din relatările occidentalilor, ca şi din inscripţiile 
autohtone, pare să rezulte numai faptul că această extremitate 
sud-vestică a Arabiei a fost împărţită între mai mulţi monarhi 
autohtoni, stăpiînii unor teritorii de dimensiuni modeste. Alături 
de sabei şi homeriţi, locuiau chatramotiţii din Hadramaut, numiţi 
mai sus, iar la nord, în ţinutul continental, mineii, toţi fiind 
conduşi de principi proprii. 

Faţă de arabii Yemenului, romanii au urmat o politică 
contrară celei aplicate în cazul axomiţilor. Augustus, pentru care 
renunţarea la extinderile teritoriale constituie punctul de plecare 
al guvernării imperiale şi care a renunţat la aproape toate 
planurile de cucerire ale tatălui şi magistrului său, a exceptat 
coasta sud-vestică a Arabiei de la această regulă şi a preluat aici 
ofensiva din proprie iniţiativă. Măsura se datora poziţiei pe care 
această populaţie o ocupa atunci în relaţiile comerciale indiano- 
egiptene. Pentru a aduce ţinutul - sub aspect politic şi financiar, 
cel mai important din sfera puterii sale - la dezvoltarea 
economică nerealizată sau neglijată de predecesorii săi, el 
trebuia să cîştige îndeosebi comerţul intermediar dintre Arabia 
şi India, pe de o parte, şi Europa, pe de alta. De mult, calea 
Nilului rivaliza cu succes cu rutele arabe şi de pe Eufrat; dar, 
cum am arătat, Egiptul deţinea, cel puţin în perioada ultimilor 
Lagizi, un rol secundar. Concurența comercială nu apăru în 
relaţiile cu axomiţii, ci în cele cu arabii; dacă relaţiile comerciale 
egiptene urmau să renunţe la caracterul pasiv şi să adopte unul 
activ, atunci arabii trebuiau să fie supuşi; acesta a fost țelul 
rivnit de Augustus şi, întru cîtva, atins de guvernarea romană. 

În al şaselea an al guvernării sale în Egipt (sfîrşitul anului 
729, 25), Augustus trimise o flotă de 80 de corăbii de război şi 
130 de transport, construite special în scopul acestei expediţii, 
şi jumătatea armatei egiptene, un corp de 10.000 de soldaţi, 
fără a lua în considerare contingentele regilor clientelari mai 
apropiaţi, nabateeanul Obodas şi evreul Herodes, împotriva 


statelor Yemenului, fie pentru a le supune, fie pentru a le nimici; 
tezaurele îngrămădite aici trebuie să fi contribuit şi ele la 
adoptarea acestei hotăriri. Insă acţiunea se termină cu un eşec 
total, îndeosebi din cauza incapacității conducătorului, 
guvernatorul Egiptului din acea perioadă, Gaius Aelius Gallus. 
Intrucît ocuparea şi stăpînirea coastei pustii din sudul localităţii 
Leuke Kome pînă la graniţa teritoriului inamic nu aveau nici o 
importanţă, expediţia trebuia să fie îndreptată direct împotriva 
acesteia din urmă; în acest scop, armata ar fi trebuit condusă 
imediat din portul egiptean cel mai sudic în Arabia Fericită; în 
loc să se urmeze această concepţie, construirea flotei a fost 
terminată în portul cel mai nordic, cel de la Arsinoe (Suez), iar 
armata a fost debarcată în cel de la Leuke Kome, ca şi cum ar fi 
fost neapărat necesară prelungirea drumului flotei şi a marşului 
trupelor. În plus, corăbiile de război erau inutile, întrucît arabii 
nu aveau o flotă de război, iar corăbierii romani nu cunoşteau 
apele de-a lungul țărmului arab; deşi construite în mod special 
pentru această expediţie, ambarcaţiunile nu erau adecvate 
scopului lor. Piloții nu se puteau orienta între bancurile de nisip 
şi stînci: călătoria în apele romane de la Arsinoe la Leuke Kome 
a provocat pierderi în corăbii şi oameni. Se iernă aici; în 
primăvara anului 730 (24) începu expediţia în ţinutul inamic. 
Însă Arabia i se opuse, nu arabii. Atunci cînd se înfruntară 
securile cu tăiş dublu, praştiile şi arcurile cu pi/um-ul şi sabia, 
indigenii se risipiră ca pleava luată de vînt; însă soldaţii erau 
decimaţi puternic nu de bătălia cea mai sîngeroasă, ci de bolile 
endemice ale regiunii - scorbutul, lepra, paralizia -, şi aceasta 
cu atît mai mult cu cît generalul nu se pricepu să accelereze 
marşul greoaiei armate. Armata romană ajunse totuşi pînă în 
faţa zidurilor Mariabei, capitala sabeilor, loviți primii de acest 
atac. Insă deoarece locuitorii închiseră porţile zidurilor lor 
puternice, păstrate pînă astăzil6, generalul roman îşi pierdu 
nădejdea în rezolvarea misiunii primite şi începu retragerea 
după ce staţionase şase zile în faţa oraşului; arabii n-o stînjeniră 
în mod serios şi ea reuşi într-un timp relativ scurt - fireşte, cu 
pierderi însemnate în oameni. 

Era un insucces penibil, însă Augustus nu renunţă la 
cucerirea Arabiei. Mai sus s-a relatat (pp. 215-216) că expediţia 
orientală pe care a întreprins-o prinţul moştenitor Gaius în anul 
753 urma să se încheie în Arabia; după supunerea Armeniei în 


acord cu guvernul part sau, în caz de nevoie, după înfrîngerea 
armatelor amîndurora, planul prevedea de această dată 
pătrunderea pînă la vărsarea Eufratului, alegîndu-se de aici 
calea maritimă spre Arabia Felix, explorată cîndva de amiralul 
Nearchos pentru Alexandru. Aceste speranţe se năruiră altfel, 
dar tot atit de nefericit, cînd săgeata partică îl lovi pe prinţul 
moştenitor în faţa zidurilor Artageirei. Odată cu moartea lui, 
planul de cucerire a Arabiei a fost abandonat o dată pentru 
totdeauna. Exceptind fişiile de coastă din nord şi nord-vest, 
marea peninsulă şi-a păstrat în întreaga epocă imperială 
libertatea care va zămisli într-un anumit moment călăul 
elenismului - islamul. 

Insă comerţul arab se prăbuşise, în parte din cauza 
măsurilor luate de guvernul roman pentru protejarea navigaţiei 
romane, care vor fi analizate în continuare, în parte din cauza 
loviturii date de romani antrepozitului principal al relaţiilor 
indiano-arabe. Fie chiar în timpul lui Augustus, poate în cursul 
pregătirilor făcute în perspectiva invaziei lui Gaius, fie în timpul 
domniei unuia dintre urmaşii săi imediaţi, în faţa Adanei apăru o 
flotă romană care distruse localitatea; în timpul lui Vespasian, 
acesta era doar un sat, iar apogeul său apusese. Cunoaştem 
doar realitatea în sine, care este destul de explicită. Un pandant 
al distrugerii Corintului şi Cartaginei de către republică, ea şi-a 
atins scopul în aceeaşi măsură, asigurind comerţului romano- 
egiptean supremaţia în Golful Arabic şi în Marea Indiei. 

Înflorirea binecuviîntatei ţări a Yemenului era însă prea 
bine consolidată pentru a avea de suferit de pe urma acestei 
lovituri; e probabil ca organizarea sa politică să fi devenit abia în 
această epocă mai riguroasă. Cînd armele lui Gallus eşuară sub 
zidurile Mariabei, oraşul nu mai era, probabil, capitala sabeilor; 
dar încă de pe atunci populaţia homeriţilor, a căror capitală 
Sapphar, situată puţin mai la sud de Mariaba, se găsea în ţinutul 
continental, era cea mai redutabilă din Arabia Felix. Un secol 
mai tîrziu, ambele au fost reunite sub un rege al homeriţilor şi 
sabeilor, cu reşedinţa la Sapphar, a cărui stăpînire se întindea 
pînă la Mocha şi Aden şi, cum s-a amintit, asupra insulei 
Sokotra, a coastei Somal şi a insulei Zanzibar; cel puţin din 
această perioadă se poate vorbi despre un regat al homeriţilor. 
Pe atunci, pustietatea de la nord de Mariaba pînă la graniţa 
romană nu intra în componenţa sa, nefiind practic subordonată 


nici unei puteri organizate; principatele mineilor şi hatramotiţilor 
au rămas şi în continuare sub propriii stăpîni. Partea orientală a 
Arabiei a aparţinut neîntrerupt regatului persan (p. 202) şi nu s- 
a aflat niciodată sub sceptrul monarhilor din Arabia Felix. 
Granițele au fost aşadar şi acum restrinse, situaţie care nu s-a 
schimbat nici mai tîrziu; evoluţia ulterioară a evenimentelor este 
puţin cunoscută. La mijlocul secolului al IV-lea, regatul 
homeriţilor era unificat cu cel al axomiţilor, fiind condus de la 
Axomis; această uniune n-a fost însă de durată. In epoca 
imperială tîrzie, atît regatul homeriţilor, cît şi cel unificat axomit- 
homeritan au întreţinut cu Roma relaţii comerciale, statornicite 
prin tratate, ca state independente. 

Chiar dacă pierduseră supremaţia, arabii din sud-vestul 
peninsulei au deţinut un loc excepţional în domeniul comerţului 
şi navigaţiei pe întreaga durată a epocii imperiale. După 
distrugerea Adanei, Muza a devenit metropola comercială din 
acest ţinut. Descrierea oferită mai sus corespunde încă pentru 
epoca lui Vespasian. În această perioadă, localitatea este 
descrisă ca o aşezare exclusiv arabă, locuită de armatori şi 
marinari, fremătind de o activitate comercială neobosită; 
locuitorii Muzei străbat cu propriile corăbii întreaga coastă 
africană orientală şi cea indiană occidentală, transportind nu 
numai mărfurile propriei ţări, ci aducînd orientalilor şi stofele de 
purpură şi  broderiile în aur confecţionate în atelierele 
occidentale după gustul oriental, ca şi vinurile nobile ale Siriei şi 
Italiei, iar occidentalilor mărfurile nepreţuite din est. Muza şi 
Kane, la est de Aden, fiind emporiul regatului învecinat de la 
Hadramaut, trebuie să fi deţinut dintotdeauna un fel de monopol 
de facto asupra tămiii şi a celorlalte arome. Această marfă, 
folosită în Antichitate în cantităţi mult mai mari decit în zilele 
noastre, a fost produsă atît pe coasta meridională a Arabiei, cît 
şi pe cea a Africii, de la Adulis pînă la Capul Guardafui, 
„Promontoriul aromelor”; însă de aici era achiziționată de 
comercianții de la Muza, şi ei o puneau în circulaţia 
internaţională. Pe insula Dioskorides, amintită mai sus, exista o 
aşezare comercială comună a celor trei mari naţiuni maritime 
ale acestor mări, a elenilor, mai exact a egiptenilor, a arabilor şi 
a indienilor. În ţinutul Yemenului nu se întîlneşte însă nici o 
urmă a relaţiilor cu elenismul, aşa cum au fost constatate la 
axomiţi (pp. 336-337); dacă emisiunile monetare aveau la bază 


ştanţele occidentale (p. 338), e vorba totuşi numai de cele 
general uzuale în Orient. După informaţiile noastre, scrierea, 
limba şi arta au cunoscut aici o dezvoltare la fel de 
independentă precum comerţul şi navigația: această realitate a 
contribuit cu siguranţă la revenirea axomiţilor, politic supuşi mai 
tîrziu de homeriţi, de pe făgaşul elen pe cel arab (pp. 336-337). 

Respectind acelaşi spirit ca şi în relaţiile cu Africa şi cu 
statele arabe, mai întîi Augustus, urmat neîndoielnic de toţi 
regenţii înţelegători, s-a îngrijit într-un mod şi mai îmbucurător 
de căile comerciale din Egipt. Sistemul rutier şi portuar instituit 
pe urmele faraonilor de primii Ptolemei decăzuse foarte mult în 
cursul tulburărilor din ultima perioadă a Lagizilor. Nu dispunem 
de mărturii explicite care să ateste restaurarea căilor terestre şi 
fluviale şi a porturilor din Egipt de către Augustus; dar este 
evident că ea a avut loc. Pe întreaga perioadă a epocii 
imperiale, Koptos a rămas punctul nodal al acestor relaţiil7. 
Dintr-un document descoperit de curînd rezultă că cele două 
drumuri, care duceau de aici spre porturile de la Myos Hormos şi 
Berenike, au fost reparate de soldaţii romani la începutul epocii 
imperiale, fiind înzestrate în locurile adecvate cu cisternele 
necesare. Canalul care lega Marea Roşie cu Nilul, aşadar cu 
Marea Mediterană, a avut şi în epoca romană doar o importanţă 
secundară, fiind folosit, poate, pentru transportul blocurilor de 
marmură şi de porfir de pe coasta egipteană orientală pînă la 
Marea Mediterană; el şi-a păstrat însă navigabilitatea în toată 
perioada imperială. Împăratul Traian l-a restaurat şi lărgit; 
probabil nu este exclus ca el să-l fi legat la Babilon (în apropiere 
de Cairo) de Nilul încă nedespărţit, mărindu-i astfel debitul, 
acordindu-şi numele de „Riu al lui Traian” sau „al împăratului” 
(Augustus amnis), extins ulterior asupra acestei părţi a Egiptului 
(Augustamnica). 

Augustus a acţionat energic şi pentru suprimarea 
pirateriei din Marea Roşie şi cea a Indiei; mult timp după 
moartea sa, egiptenii i-au mulţumit pentru dispariţia velelor 
corăbiilor de pirați de pe mare, locul lor fiind luat de corăbiile 
comerciale. Bineînţeles, nu s-a făcut destul. Faptul că guvernul 
disloca din cînd în cînd escadre, dar aici nu staţiona niciodată o 
flotă permanentă de război, sau că ambarcaţiunile romane luau 
în Marea Indiei întotdeauna arcaşi la bord pentru a respinge 
atacurile piraţilor ar surprinde, dacă guvernării romane 


imperiale sau, mai bine, guvernării romane în general nu i s-ar 
recunoaşte ca un păcat strămoşesc indiferența relativă faţă de 
nesiguranța mărilor, aici ca şi de-a lungul coastelor belgiene sau 
ale Mării Negre. Ce-i drept, prin poziţia lor geografică, guvernele 
de la Axomis şi Sapphar erau destinate în mai mare măsură 
decît romanii din Berenike şi Leuke Kome să conjure pirateria; 
buna înţelegere, în general netulburată, dintre romani şi aceşti 
vecini, în parte mai slabi, în parte necesari, se datorează poate 
şi acestei realităţi. 

Mai sus s-a arătat că în epoca imediat premergătoare 
stăpiînirii romane egiptenii au contribuit nesemnificativ la 
mijlocirea relaţiilor comerciale ale Egiptului, dacă nu cu Adulis 
(p. 337), cel puţin cu Arabia şi India. Egiptul obţinu marele 
comerţ maritim cu Orientul datorită romanilor. „În timpul 
Ptolemeilor” - spune un contemporan al lui Augustus - „nici 
măcar 20 de corăbii egiptene nu îndrăzneau să iasă anual din 
Golful Arabic; acum, doar din portul Myos Hormos pleacă anual 
120 de corăbii de comerţ spre India”. De la deschiderea legăturii 
directe cu Orientul mai îndepărtat, comerciantul roman îşi 
însuşea întregul cîştig pe care trebuise să-l împartă pînă atunci 
cu negustorii intermediari persani sau arabi. Acest rezultat a 
fost obţinut mai întîi prin închiderea porturilor egiptene pentru 
ambarcaţiunile arabe şi indiene, nu în sensul unei interdicții 
propriu-zise, ci al unor tarife vamale diferenţiate. Această 
transformare rapidă a relaţiilor comerciale poate să fi avut loc 
doar dacă presupunem existenţa unor astfel de „Acte de 
navigaţie” în favoarea propriei flote. Nu numai că acum 
comerţul pasiv a fost transformat într-unul activ, dar a şi 
cunoscut o creştere în cifre absolute, în parte datorită cererii 
crescînde a mărfurilor Orientului în Occident, în parte pe seama 
celorlalte drumuri comerciale care străbăteau Arabia şi Siria. 
Deveni tot mai evident că, în comerţul arab şi indian cu 
Occidentul, drumul prin Egipt era cel mai scurt. Tămiia, 
transportată, în epoci mai îndepărtate, îndeosebi pe uscat prin 
interiorul Arabiei spre Gaza, lua acum mai ales calea apei prin 
Egipt. În timpul lui Nero, comerţul indian luă un nou avînt 
datorită temerităţii unui cunoscător şi curajos căpitan egiptean, 
Hippalos, care renunţă să urmeze întinsele coaste şi navigă de 
la ieşirea din Golful Arabic prin largul mării de-a dreptul spre 
India; el cunoştea musonul, numit Hippalos de corăbierii care au 


urmat aceeaşi cale. De atunci, călătoria nu numai că a fost 
substanţial scurtată, ci şi mai puţin expusă atacurilor piraţilor de 
pe uscat şi de pe mare. Proporţiile atinse de consumul de 
mărfuri orientale în Occident, datorită păcii netulburate şi 
luxului aflat într-o continuă creştere, pot fi determinate într-o 
anumită măsură prin plîngerile din timpul lui Vespasian, tot mai 
des auzite din cauza sumelor imense care se plăteau în 
schimbul lor. Suma totală a preţurilor de cumpărare plătite 
anual arabilor şi indienilor era estimată de Plinius la 
100.000.000 de sesterţi (22.000.000 de mărci), dintre care doar 
pentru Arabia 55.000.000 (12.000.000 de mărci); o parte îşi 
găsea, bineînţeles, acoperirea în exportul de mărfuri. Ce-i drept, 
arabii şi indienii cumpărau metalele Occidentului, fier, cupru, 
cositor, arsenic şi articolele egiptene menţionate mai sus (pp. 
321-322), vin, purpură, obiecte de aur şi de argint, chiar şi 
pietre preţioase, corali şi balsamul de şofran; dar întotdeauna ei 
ofereau luxului străin mai mult decît puteau primi pentru cel 
propriu. De aceea, banii romani de aur şi argint se îndreptau în 
însemnate cantităţi spre marile emporii arabe şi indiene. Încă în 
timpul lui Vespasian, ei se încetăţeniră în India în asemenea 
măsură încît puteau fi cheltuiţi cu folos. Cea mai mare parte a 
acestui comerţ oriental era preluată de Egipt; iar dacă 
intensificarea lui era în avantajul tezaurului guvernamental 
datorită măririi veniturilor vamale, obligaţia de a-şi construi 
propriile corăbii şi de a face călătorii comerciale duse la 
creşterea bunăstării particularilor. 

Aşadar, în timp ce guvernul roman îşi restrînse stăpînirea 
în spaţiul îngust delimitat de navigabilitatea Nilului, neîncercînd 
- fie din laşitate, fie din înţelepciune, dar, în orice caz, cu o 
energie consecventă - să cucerească vreodată Nubia sau 
Arabia, el rivnea cu aceeaşi energie la stăpînirea marelui comerţ 
arab şi indian, obţinînd cel puţin o restringere însemnată a 
concurentului. Urmărirea consecventă a intereselor comerciale 
caracterizează atît politica republicii, cît şi pe cea a 
principatului, îndeosebi în Egipt. De altfel, în direcţia estică, 
graniţa comerţului maritim roman poate fi estimată doar cu 
aproximaţie. La început, el s-a orientat spre Barygaza (Broach, 
lîngă Golful de la Cambay, la nord de Bombay), un mare 
antrepozit care trebuie să fi rămas pentru întreaga epocă 
imperială centrul comerţului  egipteano-indian; mai multe 


localităţi din Peninsula Gudjarat poartă la greci denumiri elene - 
spre exemplu, Naustathmos şi Theophila. În perioada dinastiei 
flaviene, cînd călătoriile din timpul musonului deveniseră o 
permanenţă, comercianții romani şi-au deschis întreaga coastă 
de vest a Indiei Anterioare, pînă în sud, pe coasta Malabar, 
patria mult preţuitului piper plătit cu bani grei, din cauza căruia 
ancorau în porturile de la Muziris (probabil Mangaluru) şi 
Nelkynda (în indiană probabil Niîlakantha, preluînd unul dintre 
epitetele zeului Şiva; poate identic cu actualul Nîl&swara). Mai 
spre sud, la Kananor, s-au găsit numeroase monede de aur din 
epoca iulio-claudiană, plătite cîndva în schimbul mirodeniilor 
destinate bucătăriilor romane. În perioada lui Claudius, un 
funcţionar roman, naufragiat, din cauza unor furtuni dezlănţuite 
în apropiere de coasta arabă, pe insula Salike - Taprobane 
pentru corăbierii greci mai vechi, actualul Ceylon -, a fost primit 
prietenos de stăpiînul locului; se spune că, mirat de greutatea 
identică a monedelor romane, în ciuda deosebirilor dintre efigiile 
imperiale, acesta ar fi trimis odată cu cel naufragiat şi soli 
colegului său roman. Acest eveniment contribui iniţial doar la 
lărgirea sferei cunoştinţelor geografice; se pare că navigația a 
fost extinsă abia mai tîrziu pînă la acea insulă, mare şi bogată în 
produse, monede romane găsindu-se în mai multe locuri. Însă 
descoperirile monetare depăşesc Capul Comorin şi Ceylon doar 
în mod excepţional18, şi este greu de crezut că țărmurile costei 
Coromandel şi gurile Gangelui, fără a vorbi de Indochina şi 
China, au întreținut legături comerciale permanente cu 
occidentalii. Dimpotrivă, mătasea din China a fost trimisă spre 
Occident de timpuriu în mod regulat, însă, după toate 
aparențele, exclusiv pe calea uscatului şi prin intermediul 
indienilor de la Barygaza, pe de o parte, şi îndeosebi al parţilor, 
pe de alta. „Oamenii mătăsii” sau serii (derivat de la numele 
chinezesc al mătăsii, ser) ai occidentalilor erau locuitorii 
bazinului Tarim, în nord-vestul Tibetului, unde chinezii îşi 
aduceau mătasea; negustorii intermediari parți păzeau cu 
străşnicie drumul care ducea într-acolo. Întîmplător sau 
explorînd, unii corăbieri au ajuns totuşi pînă la coasta orientală a 
Indochinei sau chiar mai departe; portul cunoscut romanilor la 
începutul secolului al Il-lea d.Cr. sub numele de Cattigara este 
unul dintre oraşele chinezeşti de coastă, poate Hang-ciau-fu la 
gurile lui Yangtze. Ştirea din analele chinezeşti referitoare la 


debarcarea (166 d.Cr.) unei solii a împăratului An-tum de la Ta 
(Mare)-Tsin (Roma) la Ji-Nan (Tongking), ajungind de aici, pe 
calea uscatului, în capitala Lo-yang (sau Ho-nan-fu de pe cursul 
mijlociu al lui Huanghe) la împăratul Hwan-ti, poate fi raportată 
pe bună dreptate la Roma şi la împăratul Marcus Antonius. Însă 
acest eveniment, ca şi celelalte apariţii ale romanilor în această 
ţară din cursul secolului al Ill-lea, despre care ne informează 
izvoarele chinezeşti, nu pot fi interpretate ca solii oficiale, 
întrucît documentele romane ne-ar fi informat despre acestea; 
este însă foarte probabil ca unii căpitani să fi fost consideraţi de 
curtea chineză ambasadori ai guvernului lor. Consecințele 
acestor legături pot fi constatate doar prin înlocuirea fabulaţiilor 
de odinioară legate de producerea mătăsii cu ştiri mai apropiate 
de adevăr. 


1. Teza uzuală potrivit căreia termenul provincie este 
folosit în mod abuziv pentru districtele care nu sînt administrate 
de senatori, nu este întemeiată. Asemenea Galiei şi Siriei, nici 
Egiptul nu era proprietatea împăratului; însuşi Augustus spune 
doar: Aegyptum imperio populi Romani adieci şi acordă 
guvernatorului, care, fiind cavaler, nu putea fi pro praetore, 
printr-o lege specială, aceeaşi competenţă procesuală pe care o 
deţineau propretorii romani. 

2. Acestora li se adaugă Naukratis, cel mal vechi oraş 
grecesc fondat de Ptolemei în Egipt; de asemenea, Paraetonion 
care, bineînţeles, se găseşte de fapt în afara graniţelor Egiptului. 

3. Regula rămîne aceeaşi, chiar dacă împăratul Hadrian, 
dînd curs toanelor sale egiptizante, a acordat o dată dreptul de 
emisiune şi nomelor, ca şi noii sale Antinoopolis; după aceea, 
măsura a mai fost repetată de cîteva ori. 

4. Această cifră este atestată pentru epoca lui Augustus. 
După ce această dare a trecut în seama Constantinopolelui, 
oraşul a primit în timpul lui lustinian anual 8.000.000 de artabe 
sau 26.000.000 de baniţe romane, la care se adaugă darea 
similară către oraşul Alexandria, introdusă de Dioclețian. Pentru 
transportul la Constantinopole, corăbierii primeau din tezaurul 
de stat anual 3.000 de solidi, adică 100.000 de mărci. 

5. In sensul regelui, acest principiu a fost combătut şi de 
ştiinţa alexandrină; Eratosthenes afirmă că civilizaţia nu era un 
apanaj al elenilor, existînd şi la unii dintre barbari, de exemplu 


la indieni, arieni, romani, cartaginezi; oamenii ar trebui să fie 
împărţiţi mai degrabă în „buni” şi „răi”. Dar această teorie n-a 
fost aplicată rasei egiptene nici de Lagizi.. 

6. Dacă relatarea lui Plinius, că Insula Farului din faţa 
portului Alexandria ar fi o colonia Caesaris dictatoris (ll, pp. 
364-365), corespunde realităţii, dictatorul, asemenea lui 
Alexandru, a gîndit mai profund decît Aristotel. Oricum, este cert 
că după înglobarea Egiptului aici n-a existat niciodată o colonie 
romană. 

7. La preoţii egipteni, titulatura lui Augustus era 
următoarea: „Frumosul adolescent, încîntător prin bunătate, 
Principele principilor, ales de Ptah şi Nun, tatăl zeilor, Rege al 
Egiptului de Sus şi Rege al Egiptului de Jos, Stăpîn al celor două 
ţări, Autokrator, Fiul Soarelui, Stăpînul diademelor, Kaisar, 
veşnic viu, iubit de Ptah şi Isis”; cele două nume proprii 
Autokrator şi Kaisar au fost preluate aidoma din greacă. 

8. Dacă oamenii ar şti, obişnuia să spună regele Seleukos, 
cît de împovărător este să scrii şi să citeşti atitea scrisori, n-ar 
ridica diadema depusă la picioarele lor. 

9.  Presupuşii tirani egipteni Aemilianus, Firmus, 
Saturninus cel puţin nu sînt atestaţi ca atare. Aşa-numita 
biografie a celui de-al doilea nu este nimic altceva decît 
catastrofa, puternic denaturată, de la Prucheion. 

10. In edictul lui Dioclețian, primele patru dintre cele cinci 
categorii de pînzeturi fine sînt siriene sau ciliciene (tarsiene), 
pînza egipteană apărînd nu numai pe ultimul loc, dar este 
desemnată ca „tarsiană alexandrină”, altfel spus, confecționată 
la Alexandria după model tarsian. 

11. Despre un om bogat din Egipt circula vorba că şi-ar fi 
căptuşit palatul cu sticlă în loc de marmură şi ar fi avut papirus 
şi clei destul pentru a hrăni o întreagă armată cu aceste 
materiale. 

12. 27.530, respectiv 38.642 km2 (n.tr.). 

13. Munca acestor oratori populari se recunoaşte în 
agitația antisemită alexandrină pe care Philon o descrie atit de 
necruţător. 

14. In epoci mai bune, numele etiopienilor se leagă de 
ţara de pe Nilul superior, îndeosebi de regatele de la Meroe şi 
Nabata, aşadar de acel ţinut pe care-l numim astăzi Nubia. În 
Antichitatea tirzie, de exemplu la Prokopios, denumirea se 


referă la statul de la Axomis; din această cauză, abisinienii îşi 
desemnează regatul de mult timp cu acest termen. 

15. In interior se află străvechea Teimă - fiul lui Ismael din 
Geneză -, trecută în secolul al VIll-lea î.Cr. în rîndul cuceririlor 
regelui asirian Tiglatpalasar şi numită de profetul leremia, 
împreună cu Sidon, un punct nodal remarcabil al relaţiilor 
asiriene, egiptene şi arabe; după explorarea ei de către călători 
temerari, putem spera în noi descoperiri ale cercetării orientale. 

16. Aceste ziduri, construite din piatră brută, alcătuiesc un 
cerc cu un diametru de un sfert de oră de mers. 

17. Aristeides consideră Koptosul un antrepozit indian şi 
arab. În romanul lui Xenophon din Efes, tilharii sirieni merg la 
Koptos „întrucît pe acolo trec o mulţime de comercianţi care 
călătoresc spre Etiopia sau India”. 

18. Un mare tezaur alcătuit din monede de aur ale 
împăraţilor romani (sînt amintiţi Gordian şi Constantin) ar fi fost 
găsit la Bâmanghati (districtul Singhbhum), la vest de Calcutta; 
însă o asemenea descoperire izolată nu dovedeşte existenţa 
unor relații permanente cu această regiune. În China 
septentrională, în provincia Şensi, la vest de Beijing, ar fi fost 
descoperite de curind monede romane de la Nero pînă la 
Aurelian; în rest, astfel de descoperiri nu sînt atestate nici 
pentru Indochina, nici pentru China. 


Capitolul XIII 
Provinciile africane 


Geografic şi etnografic, Africa nordică este de sine 
stătătoare, asemenea unei insule. Natura a izolat-o din toate 
părţile: pe de o parte, prin Oceanul Atlantic şi Marea 
Mediterană, pe de alta, prin vastul şi aridul țărm al Sirtei Mari, 
mai la sud de actualul Fezzan, continuat de deşertul, de 
asemenea în afara culturii, care înconjoară în sud ţinutul de 
stepă şi oazele Saharei. Etnografic, populaţia acestui întins 
teritoriu e alcătuită dintr-o mare familie de etnii cu totul diferite 
de negrii din sud, dar la fel de net deosebite de egipteni, chiar 
dacă au format cu aceştia din urmă, cîndva, o comunitate 
originară. Ei înşişi se numesc în Riful de la Tanger „amăzigh”, în 
Sahara „imoşagh”; raportat la diferite triburi, acelaşi nume este 
întîlnit deseori la greci şi romani: astfel, la întemeierea 
Cartaginei, sub formă de massili (|, p. 467), în epoca romană, ca 
mazici, în diferite locuri pe coasta de nord a Mauritaniei. 
Denumirea similară păstrată de populaţiile disparate arată că, 
odinioară, acest mare popor a avut revelaţia apartenenţei 
comune care i s-a întipărit în conştiinţă o dată pentru totdeauna. 
Populaţiile cu care au intrat în contact aproape că nu au 
remarcat-o; de altfel, deosebirile, astăzi izbitoare, care există 
între diferitele părţi - după ce, în decursul mileniilor, au fost 
influențate prin amestecul cu popoarele vecine, îndeosebi cu 
negri în sud, şi cu arabii în nord - trebuie să fi fost, încă înainte 
de aceste  înrîuriri, străine de importanţa reclamată de 
întinderea geografică. Tuturor celorlalte idiomuri le lipseşte o 
expresie general valabilă pentru națiunea în sine, chiar şi atunci 
cînd denumirea depăşeşte sfera tribuluil. Denumirea de /ib/eni, 
folosită de egipteni şi, după exemplul lor, de greci, se referea 
iniţial la triburile cele mai estice, vecine cu Egiptul, fiind 
atribuită prin excelenţă întotdeauna acestor locuitori din partea 
orientală. Cea de nomazi, de origine grecească, exprima la 
început doar absenţa vieţii sedentare, legîndu-se apoi, sub 
forma romană de numizi, de teritoriul pe care regele Massinissa 
îl unifică sub stăpînirea sa. Cea de mauri, de origine autohtonă 
şi devenită curentă la grecii şi romanii de mai tirziu, se 


mărgineşte la ţinuturile vestice, fiind aplicată regatelor 
dezvoltate aici şi provinciilor romane în care au fost 
transformate. Triburile din sud sînt cuprinse sub numele generic 
de getuli, pe care uzul mai restrîns al limbii îl rezervă doar 
ținutului de lîngă Oceanul Atlantic, la sud de Mauritania. Ne-am 
obişnuit să desemnăm națiunea cu numele de berberi, pe care 
arabii îl aplică triburilor nordice. Prin natura lor, berberii se 
apropie de triburile indo-germanice mult mai mult decit de cele 
semite, fiind şi astăzi, cînd Africa de Nord a revenit rasei semite 
după invazia islamului, în frapant contrast faţă de arabi. Aveau 
întru cîtva dreptate acei geografi ai Antichității care negau 
existenţa unui al treilea continent numit Africa şi atribuiau 
Egiptul Asiei, iar ţinutul berberilor, Europei. Aşa cum flora şi 
fauna Africii de Nord corespund în esenţă celor de pe coasta 
opusă a Europei meridionale, la fel şi tipul de om, acolo unde s-a 
păstrat nealterat, impune întru totul legătura cu nordul: părul 
blond şi ochii albaştri la o bună parte a locuitorilor, statura 
înaltă, trupul zvelt, constituţia fizică viguroasă, respectarea 
strictă a  monogamiei şi poziția respectată a femeii, 
temperamentul vioi şi nobil, înclinația spre viaţa sedentară, 
comunitatea bazată pe egalitatea deplină a bărbaţilor, care 
oferea, prin obişnuita confederație a mai multor comunităţi, 
fundamentul pentru o dezvoltare statală ulterioară. În nici o 
perioadă această naţiune înconjurată de negri, egipteni, 
fenicieni, romani şi arabi nu a ajuns la o evoluţie politică 
propriu-zisă şi la deplina civilizare; ea trebuie să se fi apropiat 
de acest stadiu sub guvernarea lui Massinissa. Alfabetul, derivat 
într-un mod original din cel fenician, de care se slujeau berberii 
sub stăpînirea romană şi pe care locuitorii Saharei îl folosesc şi 
astăzi, ca şi sentimentul apartenenţei naţionale, viu cîndva, cum 
s-a menţionat, datează probabil din timpul marelui rege numid 
şi al succesorilor săi, pe care generaţiile ulterioare i-au venerat 
ca zei. În ciuda tuturor invaziilor, ei şi-au păstrat în bună parte 
teritoriul originar: numărul locuitorilor de origine berberă este 
estimat în Maroc la aproximativ două treimi, în Algeria la 
aproximativ jumătate din totalul populaţiei. 

Imigrația, care a cuprins în Antichitate toate coastele Mării 
Mediterane, a adus Africa de Nord sub stăpînirea feniciană. 
Indigenii au pierdut cea mai mare şi mai bună parte din coasta 
de nord în favoarea fenicienilor care au sustras întreaga Africă 


septentrională civilizării greceşti. Cumpăna lingvistică şi politică 
este alcătuită şi în acest caz de Sirta Mare; aşa cum în est 
Pentapolis din Cyrene aparţine sferei greceşti, la fel în vest 
Tripolis (Tripoli) de la Leptis Magna a devenit şi a rămas 
fenician. Am relatat deja cum fenicienii au fost înfrînţi de romani 
după o luptă multiseculară. In acest capitol trebuie să descriem 
destinele Africii după ocuparea ținutului cartaginez şi supunerea 
ținutului învecinat de către romani. 

Nicăieri miopia şi egoismul, în acest caz s-ar putea spune 
absurditatea şi brutalitatea, guvernării externe a republicii 
romane nu au acţionat cu mai mare amploare ca în Africa. In 
Galia meridională şi, mai mult încă, în Hispania, guvernarea 
romană urmărea cel puţin consolidarea cuceririlor teritoriale şi, 
aproape involuntar, începuturile latinizării; în Orientul grecesc, 
stăpînirea străină era atenuată sau chiar echivalată prin puterea 
elenismului care biruie chiar şi politica necruțătoare. Insă 
vechea ură naţională împotriva punilor pare să domnească 
asupra acestui al treilea continent şi dincolo de mormîntul lui 
Hannibal. Romanii păstrară ţinutul pe care Cartagina îl deţinea 
în momentul distrugerii sale, dar nu atît pentru a-l dezvolta în 
propriul folos, cît pentru a-i priva pe alţii, nu pentru a duce la 
renaşterea lui, ci pentru a păzi cadavrul. Nu setea de stăpinire şi 
de înavuţire, ci teama şi invidia au creat provincia Africa. În 
perioada republicii, ea nu avea o istorie proprie; pentru Africa, 
războiul lui lugurtha nu este nimic altceva decit o vînătoare de 
lei, iar importanţa sa istorică rezidă în legăturile sale cu luptele 
republicane de partid. Bineînţeles, ţinutul a fost exploatat de 
speculanţii romani, dar s-a avut grijă ca metropola distrusă să 
nu fie restaurată şi ca nici un oraş vecin să nu ajungă lao 
asemenea înflorire. Aici nu existau nici castre permanente ca în 
Hispania şi Galia; restrinsa provincie romană era limitată din 
toate părţile de ţinutul relativ civilizat al regelui dependent din 
Numidia, care participase la opera de distrugere a Cartaginei, 
primind drept răsplată nu atit prada în sine, cît misiunea de a o 
apăra împotriva invaziilor cetelor sălbatice din interiorul ţării. 
Prin aceasta, regele primi o importanţă politică şi militară net 
superioară puterii oricărui stat clientelar roman de pînă atunci, 
politica romană stîrnind şi din această direcţie serioase pericole 
doar pentru a linişti fantomele Cartaginei; contribuţia Numidiei 
la războaiele civile ale Romei constituie o dovadă concludentă în 


acest sens; niciodată în timpul tuturor crizelor interne ale 
imperiului, premergătoare sau ulterioare, un principe clientelar 
nu a jucat un asemenea rol ca ultimul rege al Numidiei în 
războiul purtat de republicani împotriva lui Caesar. 

Cu atit mai necesară era transformarea situaţiei din Africa, 
reclamată de decizia armelor. In celelalte provincii, războaiele 
civile au dus la schimbarea guvernării, în Africa, la cea a 
sistemului. Dominația fenicienilor nu este o stăpinire propriu- 
zisă asupra Africii; ea poate fi oarecum comparată cu cea a 
elenilor în Asia Mică anterioară perioadei lui Alexandru. Din 
această stăpinire, romanii au preluat doar o mică parte, căreia îi 
smulseră odorul. Acum Cartagina renaşte şi, ca şi cum pămîntul 
ar fi aşteptat doar aruncarea seminţei, ajunge curînd la deplina 
înflorire. Întregul hinterland, marele regat Numidia, devine o 
provincie romană, apărarea graniţei împotriva barbarilor fiind 
preluată de legionarii romani. Regatul Mauritaniei intră mai întîi 
în dependenţă romană, ulterior devenind parte a Imperiului 
Roman. Odată cu dictatorul Caesar, civilizarea şi latinizarea 
Africii de Nord intră în sfera atribuţiilor guvernului roman. Aici 
vom prezenta traducerea ei în practică, mai întîi organizarea 
formală, apoi stipulaţiile impuse diferitelor districte şi succesele 
obţinute. 

Este foarte probabil ca deja republica romană să-şi fi 
arogat suveranitatea teritorială asupra întregii Africi 
septentrionale: poate ca o parte a moştenirii cartagineze, poate 
pentru că „Marea noastră” devenise de timpuriu unul dintre 
principiile de bază ale sistemului politic roman; drept urmare, 
romanii republicii priveau ca pe o proprietate legală toate 
tărmurile acesteia. De fapt, după distrugerea Cartaginei, statele 
mai mari ale Africii de Nord nu au contestat niciodată această 
pretenție a Romei; dacă în multe locuri populația nu se 
subordona stăpiînirii, ea se răzvrătea şi împotriva autorităților 
locale. Baterea monedelor de argint ale regelui luba | al 
Numidiei şi ale regelui Bogud al Mauritaniei după etalonul 
roman, ca şi prezenţa nelipsită a inscripţiei latine, nepotrivită cu 
realităţile lingvistice şi comerciale ale Africii septentrionale de 
atunci, constituie recunoaşterea directă a suzeranității romane, 
poate o consecinţă a reorganizării Africii întreprinse de 
Pompeius în anul 674, 80 (IlI, p. 227). Rezistenţa, în general 
neînsemnată, pe care africanii, cu excepţia Cartaginei, o 


opuseseră romanilor porni din partea urmaşilor lui Massinissa; 
după înfrîngerea regelui lugurtha şi, mai tîrziu, a regelui luba, 
principii ținutului occidental se resemnaseră şi acceptaseră fără 
împotrivire dependenţa pretinsă. Dispoziţiile impuse de Împărați 
au fost aplicate în ţinutul clientelar cu aceeaşi rigurozitate ca în 
teritoriul direct subordonat; guvernului roman îi reveneau 
reglementarea graniţelor din întreaga Africă septentrională şi, 
după propria-i apreciere, constituirea unor comunităţi de 
cetăţeni romani. Din această cauză, nu se poate vorbi de fapt 
despre o supunere romană a Africii nordice. Romanii nu au 
cucerit-o asemenea fenicienilor sau francezilor, ci au stăpinit atit 
asupra Numidiei, cît şi asupra Mauritaniei, mai întîi ca suzerani, 
apoi ca succesori ai guvernelor autohtone. Cu atît mai mult se 
pune problema dacă termenul graniță poate fi aplicat în sens 
obişnuit Africii. Statele lui Massinissa, Bogud şi cel cartaginez 
porniră de la limita nordică, iar întreaga civilizaţie a Africii 
septentrionale se bazează în principal pe această coastă; dar, 
din perspectiva noastră, cu toţii au privit triburile din sud, 
sedentare sau nomade, ca supuse, iar dacă se sustrăgeau 
dependenţei, ca răzvrătite, în măsura în care depărtarea şi 
deşertul nu anulau stăpînirea odată cu pierderea contactului; în 
partea meridională a Africii de Nord cu greu putem dovedi 
existenţa unor state vecine, cu care s-ar fi stabilit relaţii juridice 
reglementate prin tratate; sau, dacă a apărut cîndva unul, ca, 
de exemplu, regatul garamanţilor, poziţia sa nu poate fi strict 
delimitată de cea a principatelor tribale din perimetrul ținutului 
civilizat. Această afirmaţie este valabilă şi pentru Africa romană; 
ca şi în cadrul predecesorilor, civilizaţia romană, dar puţin 
probabil şi suzeranitatea teritorială romană, a avut o graniţă în 
sud. In Africa nu se vorbeşte niciodată despre o lărgire sau o 
retragere formală a graniţei; aici, insurecţiile din teritoriul roman 
şi incursiunile popoarelor vecine se aseamănă cu atit mai mult 
cu cît, mai pronunţat decit în Siria şi Hispania, unele districte 
izolate şi greu accesibile, chiar aflate sub stăpînire romană, nu 
cunoscuseră nici impozitele şi nici recrutările romane. Din acest 
motiv, ni se pare oportun ca, odată cu constituirea diferitelor 
provincii, să prezentăm şi puţinele date, de care dispunem prin 
intermediul tradiţiei istorice sau al monumentelor păstrate, 
legate de relaţiile paşnice sau duşmănoase ale romanilor cu 
vecinii lor din sud. 


Pînă la sfîrşitul guvernării lui Tiberius, fostul teritoriu al 
Cartaginei şi partea cea mai mare din fostul regat Numidia, 
alăturată celui dintii de dictatorul Caesar sau, cum mai erau 
numite, vechea şi noua Africă, alcătuiau provincia astfel numită, 
întinsă de la graniţa Cyrenei pînă la rîul Ampsaga, cuprinzînd 
actualul stat Tripolis, ca şi Tunisia şi provincia franceză 
Constantine (III, pp. 300-301). Însă, datorită vastului teritoriu 
care necesita o amplă apărare de graniţă, guvernul reveni, în 
timpul împăratului Gaius, în principiu asupra divizării din epoca 
republicană şi încredinţă guvernării civile regiunea care nu 
reclama o apărare de graniţă specială; restul ținutului, ocupat 
de garnizoane, a fost subordonat unui comandament militar, în 
al cărui resort nu intra cea dintii. Drept urmare, cu ocazia 
împărţirii provinciilor între împărat şi senat, Africa a fost 
atribuită celui din urmă şi, întrucit realităţile locale impuneau un 
comandament mai însemnat, coexistenţa guvernatorului trimis 
de senat şi a comandantului militar desemnat de împărat - 
conform ierarhiei consacrate, acesta din urmă era subordonat 
ordinelor celui dintii - a provocat, în mod necesar, fricţiuni între 
aceşti magistrați şi chiar între împărat şi senat. Această situaţie 
a fost abolită în anul 37: ţinutul de coastă de la Hippo (Bone) 
pînă la graniţa cu Cyrene a păstrat vechiul nume de Africa, 
rămînind în subordinea proconsulului, iar partea vestică a 
provinciei, cu capitala Cirta (Constantine), mai departe regiunea 
continentală cu marile tabere militare situate la nord de Aures - 
în general întregul teritoriu ocupat cu garnizoane a fost 
subordonat comandantului legiunii africane. Acesta din urmă 
era de rang senatorial, dar nu aparţinea ordinului consular, ci 
celui pretorian. 

In timpul dictatorului Caesar, partea vestică a Africii de 
Nord era împărţită în cele două regate de la Tingi (Tanger), 
atunci sub regele Bogud, şi de la lol, Caesarea (Cherchel) de mai 
tîrziu, atunci sub regele Bocchus (III, p. 295). Întrucît în lupta 
împotriva republicanilor ambii regi trecuseră de partea lui 
Caesar cu aceeaşi hotărire cu care regele luba al Numidiei 
îmbrăţişase cauza republicanilor, aducîndu-i servicii deosebite în 
timpul războaielor din Africa şi Hispania, nu numai că rămaseră 
amindoi în posesia stăpiînirii lor, ci învingătorul lărgi teritoriul lui 
Bocchus şi, probabil, şi pe cel al lui Bogud. La începutul 
rivalităţilor dintre Antonius şi Caesar Fiul, în Occident doar 


regele Bogud trecu de partea lui Antonius şi invadă Hispania în 
timpul războiului perusian (714, 40), la îndemnul fratelui şi soţiei 
acestuia; însă vecinul său Bocchus, ca şi propria capitală optară 
pentru Caesar şi i se împotriviră. Încheindu-se pacea, Antonius îl 
abandonă pe Bogud, iar Caesar acordă cea mai mare parte 
teritoriului său regelui Bocchus, iar oraşului Tingi dreptul urban 
roman. Ciîţiva ani mai tîrziu, cînd se ajunse la ruptura dintre cei 
doi monarhi, fostul rege se angajă energic în luptă, sperînd să îşi 
recîştige regatul; dar la cucerirea oraşului mesenian Methone a 
fost luat prizonier de Agrippa şi executat. Regele Bocchus 
murise deja cu cîțiva ani înainte (721, 33); curînd după aceea, 
regatul său, întreaga Africă occidentală, a fost atribuit fiului 
ultimului rege al Numidiei luba al II-lea, soţul Cleopatrei, fiica lui 
Antonius şi a reginei egiptene. În prima tinereţe, ca descendenţi 
regali căzuţi prizonieri, ambii fuseseră prezentaţi publicului 
roman: luba în cortegiul triumfal al lui Caesar, Cleopatra în cel al 
fiului acestuia; era o coincidenţă minunată faptul că plecară 
acum din Roma ca rege şi regină ai celui mai important stat 
clientelar al imperiului, ceea ce nu contravenea însă realităţilor: 
ambii crescuseră în sînul familiei imperiale; soţia legală a tatălui 
ei fusese pentru Cleopatra o mamă, ca şi pentru propriii copii, 
iar luba servise în armata lui Caesar. În general, în epoca 
imperială timpurie, tineretul dinastiilor dependente, reprezentat 
în număr mare la curtea imperială şi jucînd un rol important în 
anturajul prinților imperiali, a fost folosit - asemenea primei 
clase senatoriale în ocuparea guvernărilor Siriei şi Germaniei - 
arbitrar pentru ocuparea principatelor clientelare vacante. El şi, 
după aceea, fiul său Ptolemaeus au stăpiînit Africa occidentală 
aproape 50 de ani (729-775; 25 î.Cr.-23 d.Cr.); bineînţeles, aşa 
cum predecesorul său nu stăpinise oraşul Tingis, la fel i-a fost 
sustras un număr apreciabil dintre cele mai importante oraşe, 
îndeosebi de pe coastă, acordîndu-li-se dreptul urban roman; 
exceptînd capitala, aceşti regi ai Mauritaniei nu erau practic 
decit principii triburilor de berberi. 

Această guvernare a durat pînă în anul 40, cînd împăratul 
Gaius crezu de cuviinţă, îndeosebi datorită bogatului tezaur, să-l 
cheme pe vărul său la Roma şi să-l predea aici călăului; ţinutul a 
fost trecut sub guvernarea imperială. Ambii monarhi erau 
nerăzboinici: tatăl, un literat grec al timpului său, compilînd în 
cărţi nenumărate aşa-numite curiozităţi din domeniul istoriei, 


geografiei, istoriei artei, remarcabil prin activitatea sa literară, s- 
ar putea spune, internaţională, foarte citit în literatura feniciană 
şi siriană, însă, înainte de toate, străduindu-se să răspindească 
în rîndul elenilor cunoaşterea obiceiurilor şi a aşa-numitei istorii 
romane, pe deasupra un zelos prieten al artelor şi al teatrului; 
fiul, un individ din categoria prinților obişnuiţi, dedicat cu totul 
vieţii de curte şi luxului princiar. Supuşii lor îi desconsiderau, atit 
din cauza trăsăturilor lor de caracter, cît şi din cauza poziţiei lor 
de clienţi ai romanilor; regele luba trebui să apeleze în repetate 
rînduri la sprijinul guvernatorului roman împotriva getulilor din 
sud, iar cînd principele numizilor, Tacfarinas, se răzvrăti, în 
Africa romană, împotriva romanilor, maurii se adunară în masă 
sub stindardele sale. In ciuda acestei situaţii, sfîrşitul dinastiei şi 
introducerea guvernării provinciale romane au avut în ţară un 
efect profund. Maurii erau devotați dinastiei lor; în Africa, regilor 
din neamul lui Massinissa li s-au ridicat altare chiar în timpul 
stăpînirii romane (p. 347). Oricum ar fi fost, Ptolemaeus era 
urmaşul de drept al lui Massinissa din a şasea generaţie şi 
ultimul reprezentant al vechiului neam regesc. După catastrofă, 
Aedemon, un slujitor fidel al acestuia, chemă triburile din Atlas 
sub arme, iar guvernatorul Suetonius Paullinus, acelaşi care i-a 
înfruntat ulterior pe britani, reuşi să înfrîngă răscoala doar cu 
dificultate (42). Cu ocazia organizării noului teritoriu, s-a revenit 
la diviziunea într-o parte orientală şi alta occidentală sau, cum 
au fost numite de atunci încoace, după numele capitalelor, 
provinciile de la Caesarea şi de la Tingi. Mai degrabă a fost 
păstrată, căci, aşa cum se va vedea mai tirziu, ea a fost impusă 
de realităţile fizice şi politice ale ținutului şi trebuie să fi 
continuat şi sub conducerea unitară într-o formă sau alta. In 
ambele provincii au fost cantonate trupe imperiale de rang 
secundar, ele fiind subordonate unor guvernatori imperiali care 
nu făceau parte din senat. 

Destinele şi evoluţia acestui mare şi original ţinut de 
curînd încorporat civilizaţiei latine sînt condiţionate de structura 
fizică a Africii de Nord. Ea este dominată de două mari masive 
muntoase, dintre care cel nordic formează o coastă abruptă de- 
a lungul Mării Mediterane, în timp ce masivul sudic, Atlasul, 
coboară lin spre deşertul propriu-zis, formînd în Sahara o stepă 
împiînzită de numeroase oaze. In regiunea centrală, actuala 
Algerie, munţii de coastă din nord şi cei de frontieră din sud sînt 


despărțiți de o stepă, în general similară Saharei, dar mai 
îngustă decit aceasta din urmă şi adăpostind un număr mare de 
lacuri sărate. În Africa septentrională nu există cîmpii arabile 
întinse; în lungul coastei Mării Mediterane, există doar mici 
porţiuni de regiuni joase; ţinutul cultivabil, „Tell”-ul, folosind 
expresia actuală, se întinde în principal în numeroasele văi şi în 
pantele înconjurate de aceste două masive muntoase, avind 
asftel lăţimea maximă în acele regiuni în care nu se intercalează 
o stepă intermediară între marginea de nord şi de sud, aşadar în 
Marocul şi Tunisia de astăzi. 

Conform realităţilor geografice, ţinutul Tripolis, sub aspect 
politic o parte a provinciei Africa, se află în afara regiunii 
descrise, alipindu-i-se în formă de peninsulă. In zona Golfului de 
la Tacapae (Gabes), ţinutul premontan, format din stepe şi lacuri 
sărate, al munţilor de frontieră care se înclină către Marea 
Mediterană atinge ţărmul. De-a lungul coastei, la sud de 
Tacapae pînă la Sirta Mare, se întinde îngusta insulă cultivabilă 
tripolitană, mărginită spre stepa din interior de un lanţ muntos 
cu o înălţime medie. Dincolo de acesta din urmă, începe ţinutul 
de stepă cu numeroase oaze. Din cauza lipsei munţilor înalţi la 
graniţă, apărarea coastei împotriva atacurilor locuitorilor 
deşertului prezintă dificultăţi deosebite; ele sînt atestate de 
mărturiile păstrate despre expedițiile şi poziţiile militare din 
aceste regiuni. Pentru pacificarea acestor vecini incomozi, 
Augustus îl desemnase pe Lucius Cornelius Balbus, care, în 
tinereţe, în timpul lui Caesar, luptase şi administrase cu o 
temeritate dezlănţuită şi cu brutalitatea cea mai feroce. In 
cursul proconsulatului său (735, 19), el supuse interiorul ţării 
pînă la Cidamus (Ghadames), situat la o distanţă de 12 etape de 
marş de Tripolis, şi Garama (Djerma) din Fezzan. Cu ocazia 
triumfului său - el fiind ultimul cetăţean care l-a celebrat - se 
înşirară ca supuse un număr mare de oraşe şi triburi, 
necunoscute pînă atunci nici măcar după nume. Această 
expediţie a fost desemnată drept cucerire; ca urmare, ţinutul 
premontan trebuie să fi intrat atunci parţial sub stăpînirea 
romană. Dar şi mai tîrziu s-au purtat destule lupte în acest ţinut. 
Curînd după aceea, încă în timpul lui Augustus, Publius Sulpicius 
Quirinius a întreprins o expediţie împotriva populațiilor din 
Marmarica, altfel spus, din deşertul libian situat la est de 
Cyrene, şi, concomitent, împotriva garamanţilor. Mai jos se va 


arăta că, în timpul lui Tiberius, războiul împotriva lui Tacfarinas 
va cuprinde şi acest ţinut. După încheierea lui, regele 
garamanţilor a trimis soli la Roma pentru a obţine iertarea din 
cauza participării la război. În anul 70 avu loc o incursiune a 
aceloraşi garamanţi în ţinutul pacificat, întrucît în vrajba dintre 
oraşul Oea (Tripoli) din Tripolis şi oraşul vecin Leptis Magna 
(Lebda), care atinse proporţiile unui război, cel dintii apelă la 
barbari care au fost alungaţi şi urmăriţi de guvernatorul Africii 
pînă în locurile lor de baştină. În timpul lui Domițian, 
guvernatorul Numidiei a trebuit să înfringă cu armata o 
răzvrătire a indigenilor de pe coasta Sirtei Mari, locuită din 
timpuri străvechi de  nasamoni, cauzată de impozitele 
insuportabile; ca urmare a acestui război purtat fără cruţare, 
ţinutul şi aşa slab locuit a fost depopulat în întregime. Împăratul 
Severus acordă acestei provincii cea mai mare atenţie - el era 
originar din Leptis Magna - şi îi asigură o protecţie militară mai 
puternică împotriva barbarilor vecini. Probabil acestor măsuri li 
se datorează, în perioada de la Severus pînă la Alexander, 
existenţa unor detaşamente ale legiunii africane în oazele 
avansate, Cidamus (Ghadames), Gharia el Gharbia, Bondjem; 
bineînţeles, avîndu-se în vedere distanţa la care se găsea 
cartierul general, ele nu puteau fi mult mai mult decit nucleul 
contingentelor, probabil însemnate, furnizate de triburile 
băştinaşe supuse romanilor. Într-adevăr, stăpînirea acestor 
oraşe era importantă nu numai pentru protejarea coastei, dar şi 
pentru relaţiile comerciale care în toate timpurile au mers din 
interiorul Africii prin aceste oaze spre porturile tripolitane. 
Aceste poziţii avansate au fost abandonate probabil abia în 
perioada declinului; în descrierile războaielor africane din timpul 
lui Valentinian şi lustinian, oraşele de coastă apar ca fiind 
amenințate direct de indigeni. 

Temelia şi nucleul Africii romane sînt reprezentate de 
provincia omonimă cu includerea celei numide. Civilizaţia 
romană a preluat moştenirea oraşului Cartagina, ca şi a regilor 
Numidiei şi, dacă rezultatele ei sînt impresionante, nu trebuie 
uitat niciodată că, de fapt, n-a făcut altceva decit să preia în 
numele şi limba ei ceea ce exista deja. În afara oraşelor 
întemeiate cu certitudine de cartaginezi sau numizi, asupra 
cărora vom mai reveni, aceste două state au determinat 
sedentarizarea triburilor berberilor, oricum înclinate spre 


agricultură. Încă în timpul lui Herodot, libienii din vestul Golfului 
de la Gabes nu mai erau nomazi, ci paşnici cultivatori ai 
ogorului, iar stăpînirea numidă purtă civilizaţia şi cultura şi mai 
mult în interior. În plus, natura favoriza aici agricultura mai mult 
decit în partea vestică a Africii de Nord; ce-i drept, nivelul 
coborit al terenului, în centru, între marginea nordică şi cea 
sudică nu lipseşte nici în aceste locuri, însă lacurile sărate şi 
stepa propriu-zisă sînt mai puţin întinse decit în cele două 
Mauritanii. _Instituirile militare se rezumă îndeosebi la 
amplasarea trupelor în faţa grandiosului masiv muntos aurasic, 
un Sankt Gotthard al munţilor sudici de graniţă, cu scopul de a 
împiedica incursiunile triburilor nesupuse de aici în ţinutul 
pacificat al Africii şi Numidiei. Din această cauză, Augustus 
statornici cartierul permanent al legiunii la Theveste (Tebessa), 
pe podişul înalt dintre Aures şi vechea provincie; în prima parte 
a epocii imperiale au fost construite fortificaţii romane chiar şi la 
nord de acest centru militar, între Ammaedara şi Althiburus. 
Deţinem puţine amănunte despre evenimentele războinice; ele 
trebuie să fi fost permanente, constind în respingerea 
necontenită a triburilor de graniţă, ca şi în incursiuni de jaf nu 
mai puţin numeroase. Despre un singur război de acest gen 
avem date întru cîtva exacte: luptele care poartă numele lui 
Tacfarinas, căpetenia principală a berberilor. Ele au luat 
proporţii neobişnuite: au durat opt ani (17-24), motiv pentru 
care garnizoana provinciei, alcătuită în mod obişnuit dintr-o 
singură legiune, a fost întărită în cursul anilor 20-22 cu încă una, 
dislocată din Panonia. Războiul a fost declanşat de marele trib al 
musulamilor, de pe versantul sudic al lui Aures, împotriva cărora 
Lentulus organizase o expediţie încă din perioada lui Augustus şi 
care-l aleseră acum drept conducător, sub succesorul său, pe 
Tacfarinas. Era un Arminius african, de origine numidă, care 
servise în armata romană, dezertase şi-şi făcuse un nume în 
fruntea unei cete de tilhari. Spre est, insurecția se extinse pînă 
la cinitienii de pe Sirta Mică şi garamanţii din Fezzan, spre vest, 
pe o mare parte din teritoriul Mauritaniei, devenind periculoasă 
întrucît Tacfarinas îi echipă şi-i antrenă pe o parte dintre 
oamenii săi conform modelului roman, atît călare, cît şi 
pedestru; aceste detaşamente permiteau sprijinirea cetelor uşor 
înarmate ale insurgenților şi asigurau angajarea unor bătălii şi 
asedii propriu-zise. După eforturi îndelungate şi după ce senatul 


a fost determinat în repetate rînduri să renunţe la regula legală 
în privinţa ocupării acestei importante funcţii de general şi să 
aleagă bărbaţi potriviţi în locul generalilor de teapa lui Cicero, 
insurecția a fost înăbuşită pentru moment de Quintus lunius 
Blaesus; acesta întreprinse o operaţie combinată, trimiţind 
coloana din flancul stîng împotriva garamanţilor şi acoperind cu 
cea din flancul drept porţile lui Aures către Cirta, el însuşi 
pătrunzînd în fruntea armatei principale în ţinutul musulamilor şi 
ocupîndu-l (22). Insă, curînd după aceea, temerarul partizan 
reluă lupta şi, cîţiva ani mai tîrziu, proconsulul Publius Cornelius 
Dolabella - după ce înăbuşise în germene o dezertare 
amenințătoare a musulamilor înfrînţi prin executarea tuturor 
conducătorilor - reuşi să angajeze o bătălie cu sprijinul trupelor 
regelui Mauritaniei în ţinutul acestuia, la Auzia (Aumale), în care 
Tacfarinas îşi pierdu viaţa. Ca în aproape toate războaiele de 
insurecție naţională, moartea conducătorului a însemnat sfîrşitul 
acestei mişcări. Din epoci mai tîrzii ne lipsesc informaţii de acest 
gen; acţiunile romane de pacificare pot fi urmărite doar în linii 
generale. Chiar dacă nu au fost exterminate, populaţiile din 
sudul Auresului au fost alungate şi colonizate în districtele 
nordice; de exemplu, îndeosebi musulamii înşişi, împotriva 
cărora s-a mai organizat încă o expediţie în timpul lui Claudius. 
Cererea lui Tacfarinas, de a li se acorda lui şi alor săi pămiînturi 
în interiorul ținutului civilizat, la care, cum este şi firesc, Tiberius 
i-a replicat doar cu  îndoite eforturi pentru nimicirea 
reclamantului neobrăzat, a fost îndeplinită în acest mod într-un 
fel post-mortem şi a contribuit, probabil, esenţial la consolidarea 
guvernării romane. Masivul muntos aurasic a fost înconjurat de 
castre tot mai numeroase. Garnizoanele au fost amplasate şi 
mai mult spre interior; în timpul lui Traian, cartierul general a 
fost dislocat de la Theveste şi deplasat către vest. Cele trei 
importante aşezări romane de pe versantul nordic al lui Aures, 
Mascula (Khenşela), la capătul văii lui Arab, fiind astfel cheia 
Munţilor Aures, devenită colonie cel tîrziu sub Marcus şi Verus, 
Thamugadi, o ctitorie a lui Traian, şi Lambaesis, din timpul lui 
Traian cartierul general al armatei africane, alcătuiau împreună 
o fundaţie militară comparabilă cu marile castre de pe Rin şi 
Dunăre. Aşezate de-a lungul liniilor de legătură dintre Aures şi 
marile oraşe din nord şi de pe coastă, Cirta (Constantine), 
Calama (Gelma), Hippo Regius (Bone), ele erau menite să 


asigure pacea acestora. Partea necultivabilă a ținutului 
intermediar de stepă a fost străbătută cel puţin de drumuri de 
legătură păzite. Pe latura occidentală a lui Aures, legăturile cu 
Mauritania erau întrerupte de un şir de posturi care se înşiruiau 
de-a lungul versantului muntos de la Lambaesis, prin oazele 
Calceus Herculis (el Kantara) şi Bescera (Beskra). Mai tirziu, 
chiar şi regiunea muntoasă propriu-zisă a devenit romană: 
războiul purtat în Africa în timpul împăratului Pius, a cărui 
evoluţie nu o putem reconstitui, trebuie să fi adus Munţii Aures 
sub stăpînirea romană. In această perioadă, o legiune staționată 
în Siria, neîndoielnic trimisă în scopul amintitului război în Africa, 
a construit un drum prin aceşti munţi; în epoci mai tîrzii, întîlnim 
aici nome ale unor garnizoane şi chiar ale unor oraşe romane, 
care s-au perpetuat pînă în timpul creştinismului; aşadar, Munţii 
Aures au fost ocupați atunci şi au rămas neîntrerupt sub această 
ocupaţie. Oaza Negrin, situată pe versantul sudic al acestor 
munţi, a primit o garnizoană romană încă din timpul sau chiar 
înaintea lui Traian; şi mai la sud, la marginea extremă a stepei, 
lîngă Bir Mohammed ben lunis, se găsesc ruinele unei fortărețe 
romane; de asemenea, în sud, la poalele acestor munţi a fost 
construit un drum roman. Această oază se găseşte pe ultima 
terasă a impunătorului versant care coboară de pe podişul înalt 
de la Theveste, cumpăna apelor între Marea Mediterană şi 
deşert, în trepte de 200-300 metri înălţime, spre acesta din 
urmă. La poalele lui, în contrast cu munţii prăpăstioşi care se 
înalţă în spate, începe deşertul Suf, cu şirurile sale de dune 
galbene, asemenea valurilor mişcate de vint, o pustietate 
imensă, lipsită de ridicături de pămînt, de arbori, contopindu-se 
fără margini cu orizontul. Este cert că din toate timpurile, zilele 
noastre nefăcind excepţie, Negrîn a fost locul de adunare şi 
ultima posibilitate de refugiu atit a căpeteniilor de tilhari, cît şi a 
indigenilor răzvrătiți împotriva stăpiînirii străine, o poziţie foarte 
avansată care domina deşertul şi căile sale comerciale. In 
Numidia, ocupaţia romană şi chiar aşezarea romană se 
întindeau pînă la această graniţă extremă. 

Mauritania nu era o moştenire, ca Africa şi Numidia. Nu 
deţinem mărturii cu privire la realităţile timpurii; în epoci mai 
vechi, aici nu se poate să fi existat oraşe nici măcar de-a lungul 
coastei, iar civilizaţia n-a fost încurajată în aceste locuri nici de 
imboldurile feniciene, nici de stăpiîni de genul lui Massinissa. 


Atunci cînd ultimii săi urmaşi au schimbat coroana numidă cu 
cea mauritană, capitala, odată ce nu se mai numea lol, ci 
Caesarea, deveni reşedinţa unei curţi civilizate şi opulente şi un 
centru al navigaţiei maritime şi al comerţului. Însă consideraţia 
redusă de care se bucura această regiune faţă de provincia 
vecină este dovedită de deosebirile în organizarea provincială; 
prin numărul lor, cele două armate mauritane nu erau cu nimic 
inferioare celei africano-numide, dar aici erau suficienţi 
guvernatori de rang ecvestru şi soldaţi imperiali din clasa 
peregrinilor. Caesarea a rămas un oraş comercial însemnat; dar 
aşezarea permanentă s-a limitat în provincie la munţii din nord 
şi doar în partea orientală se găsesc oraşe continentale mai 
mari. Însăşi valea fertilă a rîului Şelif, cel mai important din 
această provincie, dă dovadă de o civilizaţie urbană slab 
dezvoltată; mai spre vest, în văile riurilor Tafna şi Malua, ea 
dispare aproape cu desăvirşire, ca denumiri locale fiind folosite, 
în parte, numele escadroanelor staționate aici. Provincia de la 
Tingi (Tanger) nu cuprinde nimic altceva decit acest oraş cu 
teritoriul său cel mai apropiat şi fişia de coastă de-a lungul 
Oceanului Atlantic pînă la Sala, actualul Rabat, în timp ce, spre 
interior, aşezarea romană nu se întindea nici pînă la Fes. 
Această provincie nu este legată de cea de la Caesarea prin nici 
un drum; cele 500 de mile de la Tingi pînă la Rusaddir (Melilla) 
erau parcurse pe apă, de-a lungul coastei pustii şi nesupuse a 
Rifului. Ca urmare, acest ţinut întreținea mai degrabă legături cu 
Baetica decît cu Mauritania; mai tirziu, cînd imperiul a fost 
împărţit în districte administrative mai mari, provincia Tingi fiind 
inclusă în Hispania, nu se realiza nimic altceva decit împlinirea 
formală a unei stări ce devenise de mult o realitate. Pentru 
Baetica, ea îndeplinea rolul pe care îl avusese Germania pentru 
Galia şi, puţin rentabilă, cum trebuie să fi fost, a fost instituită şi 
menţinută doar pentru că abandonarea ei ar fi provocat de pe 
atunci o invazie similară celei întreprinse de islam după 
prăbuşirea stăpînirii romane. 

Dincolo de graniţa aşezării permanente desemnată mai 
sus, de linia vămilor şi a posturilor de frontieră şi în unele 
districte incluse, dar necivilizate, cele două Mauritanii le-au 
rămas autohtonilor, supuşi însă suzeranității romane. În limita 
posibilităţilor, din partea lor s-au pretins dări şi servicii militare, 
renunţîndu-se însă la formele regulate ale perceperii impozitelor 


şi ale exploatării. De exemplu, tribului zimizilor, aşezat pe 
coasta stincoasă la vest de lIgilgili (Djidjeli), în Mauritania 
orientală, aşadar în centrul regiunilor romane, i-a fost 
încredinţată o fortăreață construită pentru apărarea oraşului 
Igilgili, astfel încît contingentelor le era interzis să păşească 
dincolo de spaţiul de 500 de paşi din jurul fortăreței. Aşadar, 
aceşti berberi supuşi erau folosiţi în interesul romanilor, dar nu 
au fost organizaţi potrivit modelului roman; astfel, ei nu au fost 
priviţi ca soldaţi ai armatei imperiului. În epoci mai târzii, trupele 
neregulate din Mauritania, îndeosebi călăreţii, au fost folosite şi 
în afara provinciei, în număr mare, ceea ce nu se poate afirma 
despre numizi. 

Spaţiul în care se exercita influenţa romană dincolo de 
oraşele şi garnizoanele romane şi capătul drumului imperial nu 
poate fi delimitat. Întinsul ţinut de stepă şi lacurile sărate de la 
vest de Lambaesis, regiunea muntoasă de la Tlemsen, pînă în 
apropiere de Fes, incluzind şi coasta Rifului, frumoasa ţară 
fertilă de lîngă Oceanul Atlantic de la sud de Sala pînă la Atlasul 
înalt, a cărei civilizaţie a concurat în perioada de înflorire a 
arabilor cu cea din Andalusia, în sfirşit, Munţii Atlas din sudul 
Algeriei şi Marocului cu versanţii lor sudici, care oferă resurse 
abundente pentru populaţiile de păstori în transhumanță între 
păşunea de stepă şi cea de munte şi, în numeroasele oaze, 
fertilitatea cea mai îmbelşugată - toate aceste meleaguri nu au 
fost practic atinse de civilizaţia romană. Insă de aici nu trebuie 
să tragem concluzia că în epoca romană au fost independente 
şi, cu atît mai puţin, că nu au fost socotite ca părţi ale 
imperiului. În acest sens, tradiţia ne oferă date foarte puţine. 
Mai sus (p. 351) s-a relatat că proconsulii Africii l-au sprijinit pe 
regele luba în supunerea getulilor, altfel spus, a triburilor din 
Algeria meridională; în Madeira, regele a înfiinţat boiangerii de 
purpură. După prăbuşirea dinastiei mauritane şi introducerea 
guvernării romane nemijlocite, Suetonius Paullinus a fost primul 
general roman care a traversat Atlasul şi a purtat armele pînă la 
riul Ger din deşert, care şi-a păstrat numele pînă astăzi, în sud- 
estul Marocului. Succesorul său, Gnaeus Hosidius Geta, a 
continuat aceste operaţiuni şi l-a înfrînt decisiv pe Salabus, 
căpetenia maurilor. Şi după aceea au existat guvernatori 
întreprinzători ai provinciilor mauritane care au păşit pe aceste 
meleaguri îndepărtate; acelaşi lucru se poate afirma despre 


guvernatorii Numidiei : lor, şi nu celor mauritani, le erau 
subordonați munţii de graniţă ce se întindeau în sudul provinciei 
Caesarea; însă din timpurile ulterioare nu deţinem ştiri despre 
expediţii războinice propriu-zise în regiunile meridionale ale 
Mauritaniei şi Numidiei. Este puţin probabil ca romanii să fi 
preluat spre sud întregul teritoriu stăpiînit cîndva de regii 
mauritani; dar expedițiile întreprinse după încorporarea ţării nu 
se poate să fi rămas fără urmări durabile. Aşa cum dovedesc 
trupele auxiliare recrutate în aceste zone, cel puţin o parte 
dintre getuli trebuie să fi fost supuşi în epoca imperială chiar 
conscripţiei regulate; şi urmele n-ar lipsi cu desăvirşire dacă 
triburile aşezate în sudul provinciilor le-ar fi creat romanilor 
probleme serioase. Probabil că întregul sud, pînă la marele 
deşert, a fost considerat teritoriu imperial şi dependenţa 
efectivă trebuie să se fi întins mult dincolo de sfera civilizaţiei 
romane, ceea ce, bineînţeles, nu exclude frecvente incendieri şi 
incursiuni de jaf pornite de ambele părţi. Ţinutul pacificat a fost 
atacat în principal de locuitorii de coastă de lîngă şi de pe Rff, 
mazicii şi baquaţii, atacuri venite întotdeauna dinspre mare şi 
îndreptate îndeosebi împotriva coastei hispanice (p. 42). 
Intreaga epocă imperială este străbătută de veşti despre 
incursiunile maurilor în Baetica, ele arătînd că, în lipsa unei 
ofensive energice, romanii se găseau aici într-o continuă 
defensivă care, ce-i drept, nu constituia un pericol vital pentru 
imperiu, dar, pentru meleagurile bogate şi paşnice, era o 
veşnică nesiguranţă şi deseori cauza unor nenorociri cumplite. 
Se pare că regiunile civilizate ale Africii au suferit mai puţin de 
pe urma atacurilor maurilor, situaţie ce se datorează, probabil, 
conştiinciozităţii cu care îşi îndeplineau misiunea cartierul 
general al Numidiei, plasat în vecinătatea imediată a graniţei 
mauritane, şi puternicele garnizoane de pe latura vestică a lui 
Aures. Dar invazia a fost declanşată şi aici odată cu prăbuşirea 
puterii imperiului în secolul al Iil-lea; aşa-numita „vrajbă a celor 
cinci popoare”, izbucnită în timpul lui Gallienus şi din cauza 
căreia împăratul Maximianus s-a deplasat, cu 20 de ani mai 
tîrziu, personal în Africa, a pornit de la triburile de dincolo de 
şoturi, la graniţa dintre Numidia şi Mauritania, şi a lovit 
îndeosebi oraşele din Mauritania orientală şi Numidia 
occidentală, ca, de exemplu, Auzia şi Mileu. 

Am ajuns la organizarea internă a ținutului. În privinţa 


limbii, cea propriu-zis populară a fost tratată asemenea limbii 
celtice în Galia şi a limbii iberice în Hispania - aici cu atît mai 
mult cu cît primii paşi în această direcţie fuseseră făcuţi de 
stăpînirea străină mai veche şi cu cît este cert că nici un roman 
nu înţelegea acest idiom naţional. Triburile berbere au avut nu 
numai o limbă, ci şi o scriere naţională (p. 347); dar, după 
constatările noastre, ea nu a fost folosită niciodată în mod 
oficial, cel puţin nu a fost înscrisă niciodată pe monede. Nici 
chiar dinastiile berbere indigene nu fac excepţie de la această 
regulă, fie din cauza faptului că şi în regatele lor oraşele mai 
importante erau mai degrabă feniciene decit libiene, fie din 
cauza supremaţiei civilizaţiei feniciene în general. Bineînţeles, 
limba a fost folosită, chiar şi în scris, şi sub stăpînirea romană; 
mai mult, majoritatea inscripţiilor berbere votive sau funerare 
datează, cu siguranţă, din epoca imperială, însă raritatea lor 
arată că în sfera dominaţiei romane ea a fost folosită doar 
limitat. În schimb, s-a menţinut ca limbă populară, fireşte, 
îndeosebi în ţinuturile necălcate sau călcate foarte rar de 
romani, ca, de exemplu, în Sahara, în munţii Rifului marocan, în 
cele două Cabyiii; chiar şi în fertila insulă Girba (Djerba) a 
Tripolitaniei, civilizată de timpuriu, fiind sediul fabricaţiei 
cartagineze de purpură, se vorbeşte şi astăzi libiana. In 
ansamblu, vechiul idiom popular a fost apărat în Africa mai bine 
decit la celți şi iberi. 

Limba predominantă în Africa de Nord în momentul 
ocupării de către romani este cea a stăpinirii străine care a 
precedat-o pe cea romană. Leptis, probabil nu cel tripolitan, ci 
acela de lîngă Hadrumetum, este unicul oraş african ale cărui 
monede poartă inscripţii greceşti şi care a acordat, aşadar, 
acestei limbi cel puţin o poziţie secundară în relaţiile publice. In 
măsura existenţei unei civilizaţii în Africa de Nord, limba 
feniciană domina atunci de la Leptis Magna pînă la Tingi, cel mai 
intens în Cartagina şi în jurul acesteia, dar cu nimic mai puţin în 
Numidia şi chiar în Mauritania2. Cu ocazia modificării sistemului 
administrativ, romanii au făcut anumite concesii acestei limbi, 
proprie mai multor culturi dezvoltate, deşi străine. Poate încă 
din timpul lui Caesar, în mod sigur din timpul lui Augustus şi 
Tiberius, atît oraşele provinciei romane ca, de exemplu, Leptis 
Magna şi Oea, cît şi cele ale regatului mauritan, ca Tingi şi Lix, 
se foloseau în relaţiile publice de limba feniciană - chiar şi 


acelea care, precum Tingi, deveniseră comunităţi de cetăţeni 
romani. Însă în Africa romanii nu au mers atît de departe ca în 
jumătatea elenă a imperiului. În provinciile greceşti ale 
imperiului limba greacă domina atit în relaţiile cotidiene, cît şi în 
relaţiile cu guvernul imperial şi cu funcţionarii săi în general; 
moneda oraşului de constituţie greacă îl numeşte şi pe împărat 
în elină. Dimpotrivă, în cele africane, moneda, chiar dacă poartă 
o inscripţie într-o limbă străină, îl numeşte pe împărat sau pe 
magistratul imperial întotdeauna în limba latină. Ce-i drept, pe 
monedele regilor Mauritaniei, numele reginei grece este scris în 
greacă, însă cel al regelui, de asemenea un magistrat al 
imperiului, întotdeauna în latină, chiar şi atunci cînd regina este 
numită alături de el. Cu alte cuvinte, în Africa guvernul nu 
accepta folosirea limbii feniciene în relaţiile sale cu comunităţile 
şi cu particularii, dar o tolera în relaţiile interne; ea nu era a 
treia limbă a imperiului, ci o limbă de cultură recunoscută în 
sfera ei. 

Insă această recunoaştere limitată a limbii feniciene n-a 
fost de durată. Din perioada de după Tiberius nu deţinem nici un 
document care să ateste folosirea publică a fenicienei şi este 
puţin probabil ca ea să fi supravieţuit epocii primei dinastii. Nu 
cunoaştem modul şi data în care a intervenit această 
modificare; hotărîrea decisivă trebuie să fi fost luată de guvern, 
poate de Tiberius sau Claudius, acesta trecînd la anexarea 
lingvistică şi naţională a fenicienilor africani în măsura în care ea 
poate fi impusă de puterea de stat. În relaţiile private, feniciana 
s-a menţinut în Africa mult timp, se pare mai mult decit în ţara 
mamă; la începutul secolului al Ill-lea, doamnele caselor nobile 
din Leptis Magna vorbeau latina sau greaca atit de stilcit, încît 
nu puteau rămîne într-o societate romană; încă la sfirşitul celui 
de-al IV-lea, în împrejurimile oraşului Hippo Regius (Bone), 
clericii care nu puteau comunica cu locuitorii rurali în limba 
punică erau angajaţi foarte rar; pe atunci, aceştia din urmă se 
numeau în continuare cananiţi, iar numele şi expresiile punice 
erau încă folosite. Însă limba era înlăturată din şcoală şi chiar 
din scris, devenind un dialect popular, şi acesta vorbit probabil 
doar în ţinutul vechii civilizaţii feniciene, îndeosebi în străvechile 
aşezări feniciene de coastă, aflate în afara marilor relaţii 
comerciale. Cînd arabii au venit în Africa, limba ţării era cea a 
berberilor, nu cea a punilor; odată cu civilizaţia cartaginezo- 


romană au dispărut şi cele două limbi străine, în timp ce 
străvechea limbă autohtonă dăinuie şi astăzi. Stăpinirile străine 
civilizatoare s-au schimbat, berberii au rămas asemenea 
palmierului din oază şi nisipului din deşert. 

Moştenirea limbii feniciene nu a revenit celei greceşti, ci 
latinei. Această realitate era împotriva naturii lucrurilor. În 
timpul lui Caesar, latina, ca şi greaca erau limbi străine în Africa 
de Nord, însă, aşa cum dovedesc monedele din Leptis, cea din 
urmă era mult mai răspîndită decit cea dintii; pe atunci, latina 
era vorbită doar de magistrați, soldaţi şi comercianții italici. În 
această perioadă, elenizarea Africii ar fi fost probabil mai uşoară 
decit latinizarea ei. S-a petrecut însă contrariul. Aici acţiona 
aceeaşi voinţă care a suprimat germenii eleni din Galia şi care a 
înglobat Sicilia grecească în domeniul limbii latine; aceeaşi 
voinţă care a trasat graniţele între Occidentul latin şi Orientul 
grecesc a atribuit Africa celui dintii. 

Într-un mod similar a fost reglementată organizarea 
internă a ţării. Aşa cum ea se bazează în Italia pe comunitatea 
urbană latină, iar în Orient pe cea elenă, aici se întemeiază pe 
cea feniciană. La începutul stăpinirii romane în Africa, teritoriul 
cartaginez de atunci se alcătuia în principal din comunităţi 
urbane, în majoritatea lor de proporţii reduse, administrate de 
sufeţii lor; existau aproximativ 300 de comunităţi, iar republica 
nu modificase această structură. Oraşele, odinioară feniciene, îşi 
păstraseră organizarea şi în regatele conduse de stăpini 
autohtoni şi cel puţin Calama, un oraş din interiorul Numidiei, 
nefiind probabil o ctitorie a fenicienilor, a avut, cu siguranţă, 
aceeaşi constituţie urbană feniciană. În esenţă, civilizarea 
impusă de Massinissa în regatul său trebuie să fi constat în 
transformarea satelor de berberi agricultori în oraşe organizate 
după modelul fenician. Acelaşi lucru se poate afirma despre 
puţinele comunităţi urbane mai vechi, existente în Mauritania 
înaintea lui Augustus. Constatăm că instituţia celor doi sufeţi din 
comunităţile africane, care se schimbau anual, este de fapt 
identică cu instituţia conducătorilor analogi ai constituţiei 
urbane italice; în rest, cel puţin nu se poate dovedi că 
constituţia urbană feniciană a Africii romane şi-a păstrat 
particularităţile naționale, ca, de exemplu, în sfaturile 
comunităţilor, structurate la cartaginezi cu totul altfel decit la 
italici (I, pp. 343-344). Dar însăşi realitatea conservării, chiar 


numai formală, a deosebirii dintre oraşul fenician şi cel italic era, 
la fel ca tolerarea limbii, o recunoaştere a naţionalităţii feniciene 
şi o anumită garanţie pentru continuitatea ei şi sub stăpînirea 
romană. Recunoaşterea acestei constituții drept formă 
administrativă obişnuită a teritoriului african este dovedită de 
restaurarea Cartaginei de către Caesar, în primul rînd ca oraş 
fenician sub vechii sufeţi şi, într-un anumit sens, cu vechii 
locuitori, întrucît o mare, poate cea mai mare, parte a noilor 
cetăţeni au fost aduşi din localităţile vecine, dar şi, de 
asemenea, sub protecţia marii zeițe a Cartaginei punice, a 
Reginei Cerului, Astarte, care, odată cu credincioşii ei, reintră în 
vechile drepturi. Ce-i drept, în Cartagina această organizare a 
trebuit să cedeze în curînd locul constituţiei coloniale italice, iar 
zeiţa protectoare Astarte a devenit Caelestis, latină cel puţin cu 
numele. Însă în restul Africii şi în Numidia constituţia urbană 
feniciană a predominat probabil pe întreaga durată a secolului |, 
în măsura în care revenea tuturor comunităţilor cu dreptul urban 
recunoscut şi în lipsa unei organizări romane sau latine. Ea n-a 
fost desfiinţată în mod formal; sufeţii sînt întilniţi încă în timpul 
lui Pius, dar, treptat, ei cedează pretutindeni locul duumvirilor, 
iar principiul modificat de guvernare produce şi în această sferă 
ultimele sale consecinţe. 

Transformarea dreptului urban fenician în cel italic începe 
în timpul lui Caesar. Drept compensație pentru prejudicierea 
gravă a intereselor sale prin restaurarea fostei capitale a 
ținutului, vechea cetate feniciană Utica, antecesoarea şi 
moştenitoarea Cartaginei, a fost cea dintii localitate africană 
care a primit o organizare italică: din partea dictatorului Caesar, 
poate, dreptul latin, din partea urmaşului său Augustus, cu 
siguranţă, rangul de municipiu roman. In semn de mulţumire 
pentru fidelitatea dovedită în timpul războiului perusian, acelaşi 
drept a fost acordat oraşului Tingi (p. 350). În curînd au urmat 
altele; însă pînă la Traian şi Hadrian numărul comunităţilor de 
drept roman din Africa a rămas limitat. Din această perioadă, 
dreptul municipal sau cel colonial a fost acordat comunităţilor 
feniciene cu generozitate, dar, cum putem constata, doar prin 
privilegieri singulare; mai tîrziu, şi dreptul de colonie a fost 
acordat, de regulă, fără trimiterea de colonişti, ci doar prin 
transmiterea titlului. Dacă dedicaţiile şi monumentele de tot 
felul, înainte destul de rare în Africa, sînt din ce în ce mai 


numeroase odată cu începutul secolului al ll-lea, această 
realitate se datorează, probabil, în principal primirii de 
numeroase localităţi în federaţia oraşelor de optimo iure. 

Numărul oraşelor de drept italic din Africa a crescut nu 
numai prin transformarea oraşelor feniciene în municipii sau 
colonii italice, ci şi prin stabilirea coloniştilor italici. Temelia a 
fost pusă şi aici de dictatorul Caesar, Africa fiind, de altfel, 
provincia în care evoluţia ulterioară se datorează cel mai mult 
lui, iar Împărații primei dinastii i-au urmat exemplul. Mai sus am 
vorbit despre întemeierea Cartaginei; deşi nu imediat, oraşul a 
primit totuşi şi destul de curînd colonişti italici şi, cu aceasta, o 
organizare italică şi dreptul roman deplin. Fără îndoială 
destinată de la început să fie din nou capitala provinciei 
construită şi ca metropolă, ea şi-a împlinit în curînd menirea. Cu 
excepţia capitalei imperiului, Cartagina şi Lugudnum sînt unicele 
oraşe ale Occidentului care au avut o garnizoană permanentă 
de trupe imperiale. Pe deasupra, dictatorul şi, în parte, primul 
împărat au amplasat colonii în unele oraşe provinciale mai mici 
din districtele Africii situate cel mai aproape de Sicilia - Hippo 
Diarrhytus, Clupea, Curubi, Neapolis, Carpi, Maxula, Uthina, 
Thuburbo Mare, Assuras -, probabil nu numai pentru a asigura 
pămînturile veteranilor, ci şi pentru încurajarea latinizării 
acestor regiuni. Cele două colonii care au luat naştere acum în 
fostul regat al Numidiei, Cirta, cu teritoriul dependent, şi Noua 
Cirtă sau Sicca, sînt consecinţa obligaţiilor speciale ale lui 
Caesar faţă de căpetenia de partizani Publius Sittius din Nuceria 
şi cetele sale italo-africane (III, pp. 300-301). Intrucit teritoriul pe 
care a fost întemeiată aparţinea unui stat clientelar, cea dintii a 
primit o organizare particulară cu o largă autonomie şi, deşi a 
devenit curînd după aceea un oraş al imperiului, şi-a păstrat o 
bună parte din aceste caracteristici. Ambele oraşe au prosperat 
cu repeziciune şi au devenit centre importante ale civilizaţiei 
romane în Noua Africă. 

Colonizarea începută de Augustus în regatul lui luba şi 
continuată de Claudius are trăsături diferite. În Mauritania, pe 
atunci încă foarte primitivă, lipseau atit oraşele, cit şi 
elementele necesare creării lor; aici, colonizarea veteranilor 
armatei romane a adus civilizaţia într-un ţinut barbar. Astfel, 
veterani ai lui Augustus s-au aşezat în provincia Caesarea de 
mai tîrziu, de-a lungul coastei, la lgilgili, Saldae, Rusazu, 


Rusguniae,  Gunugi, Cartenna (Tenes), spre interior, la 
Thubusuptu şi Zuccabar, alţii, ai lui Claudius, la Oppidum 
Novum; de asemenea, în provincia de la Tingi au fost colonizate 
Zilis, Babba, Banasa sub Augustus şi Lix sub Claudius. Aşa cum 
s-a remarcat mai sus, aceste comunităţi de drept roman nu erau 
subordonate regilor Mauritaniei pe durata existenţei lor, ci au 
fost încorporate administrativ celei mai apropiate provincii 
romane; ca urmare, în această colonizare rezidă, concomitent, 
un început al anexării Mauritaniei. Mai tirziu, progresul 
civilizaţiei, intenţionat de Augustus şi Claudius, n-a mai 
fostîncurajat , sau a fost într-o măsură redusă, deşi partea 
occidentală a provinciei de la Caesarea şi cea de la Tingi 
ofereau suficient spaţiu în acest scop; coloniile de mai tirziu, 
cum s-a amintit (p. 358), s-au născut întotdeauna prin simpla 
acordare a titlului, fără stabilirea coloniştilor. 

Alături de această organizare urbană, trebuie să fie 
evidenţiată în cazul acestei provincii cea a marii proprietăţi 
funciare. Conform sistemului roman, ea se integrează de regulă 
constituţiei comunale; această apartenenţă n-a fost prejudiciată 
- s-ar putea presupune contrariul - nici de întinderea 
latifundiilor, întrucît acestea din urmă nu erau, de obicei limitate 
teritorial şi se repartizau frecvent mai multor teritorii urbane. 
Însă în Africa nu numai că existau în general mult mai 
numeroase şi mai întinse proprietăţi funciare decit oriunde, ci 
acestea au adoptat şi coeziunea teritoriilor urbane. În jurul 
clădirii stăpînului se forma o aşezare cu nimic inferioară micilor 
oraşe agricole din ţinut, iar dacă magistraţii şi consilierii 
acestora din urmă deseori nu îndrăzneau să-i impună sau, prea 
des, nici nu-l puteau obliga pe un asemenea concetăţean la 
îndeplinirea integrală a sarcinilor publice care-i reveneau, 
desprinderea reală a acestor latifundii din uniunea comunală se 
accentua şi mai mult dacă o posesiune de acest gen trecea în 
mîinile împăratului. Această situaţie a intervenit în Africa de 
timpuriu; prin confiscările sale, îndeosebi Nero îi lovi pe marii 
proprietari - se spune că pe jumătate dintre aceştia -, iar ceea 
ce ajunsese odată sub stăpînirea împăratului obişnuia să-şi 
păstreze acest statut. Micii arendaşi, cărora le-au fost 
concesionate pămînturile domeniale, par să fi fost aduşi, în 
majoritatea lor, din străinătate şi, într-un anumit sens, aceşti 
coloni imperiali pot fi trecuţi în seama imigrării italice. 


Mai sus s-a amintit (pp. 346-347) că, pe întreaga durată a 
dominaţiei romane, berberii au alcătuit o parte considerabilă a 
populaţiei Numidiei şi Mauritaniei. Din organizarea lor internă 
aproape că nu putem sublinia altceva decit existenţa tribului 
(gens) în locul ordinii urbane supuse duumvirilor sau sufeţilor. 
Spre deosebire de cele ale Italiei septentrionale, uniunile 
autohtonilor nu au fost subordonate diferitelor comunităţi 
urbane, ci, asemenea oraşelor, au fost supuse direct 
guvernatorilor, iar acolo unde părea necesar, unui ofiţer special 
(praefectus gentis); de asemenea, erau conduse de autorităţi 
proprii, „căpitanul” (princeps), care poartă mai tirziu titlul de 
rege, şi „Primii unsprezece”. În contradicţie cu ordinea colegială 
a comunităţii feniciene şi latine, aceasta era probabil monarhică, 
alături de căpetenia tribului aflindu-se un număr limitat de 
bătrîni în locul numerosului senat al decurionilor din oraş. Se 
pare că în Africa romană comunităţile indigenilor au ajuns doar 
în mod excepţional la organizarea italică; oraşele africane de 
drept italic, nerezultate din imigrare, avuseseră, probabil în cele 
mai multe cazuri, dreptul urban fenician. Excepţii se constată 
îndeosebi în cazul triburilor strămutate; dintr-o asemenea 
aşezare forţată de numizi a rezultat, de exemplu, însemnatul 
oraş Thubursicum. Comunitățile berbere ocupau cu predilecție 
munţii şi stepele; ei dădeau ascultare străinilor, fără ca stăpinii 
sau supuşii să resimtă nevoia de egalizare reciprocă; iar atunci 
cînd ţara a fost invadată de alţi străini, poziţia lor a rămas în 
general aceeaşi atit faţă de vandali, cît şi faţă de bizantini, arabi 
sau francezi. 

În privinţa agriculturii, partea orientală a Africii rivaliza cu 
Egiptul. E adevărat, pămîntul nu este acelaşi şi, ca în regiunea 
vestică, stîncile şi stepele ocupă şi în cea estică suprafeţe 
apreciabile; şi aici există ţinuturi muntoase inaccesibile, care s- 
au opus civilizării vreme îndelungată; îndeosebi în recifele 
stincoase de pe coastă, stăpînirea romană a lăsat urme puţine 
sau chiar deloc. Doar prin generalizarea greşită a unor trăsături, 
caracteristice unor porţiuni de coastă şi oaze, şi Byzakene, 
partea sud-estică a provinciei proconsulare, este desemnată ca 
o regiune deosebit de productivă. La vest de Sufetula (Sbitla), 
ţinutul este lipsit de apă şi stincos; în secolul al V-lea d.Cr., 
pămîntul cultivabil din Byzakene era apreciat, în procente, la 
jumătatea celui din celelalte provincii africane. Insă meleagurile 


nordice şi nord-vestice ale provinciei proconsulare, îndeosebi 
Valea Bagradasului (Medjerda), cel mai mare rîu al Africii 
septentrionale, ca şi o bună parte din Numidia furnizau cereale 
din belşug, recoltele fiind aproape egale celor din Valea Nilului. 
Judecînd după ruinele numeroase ale oraşelor provinciale, ele 
erau aşezate atit de apropiat unele de altele în districtele 
privilegiate, încît populaţia trebuie să fi atins o densitate 
comparabilă cu cea din ţara Nilului; conform mărturiilor, 
activitatea preponderentă trebuie să fi fost cultivarea 
pămîntului. Imensele mase armate, cu care republicanii reluară 
lupta împotriva lui Caesar în Africa, după înfringerea de la 
Pharsalos, au fost recrutate din rîndurile acestor ţărani, astfel 
încît în anul războiului ogoarele au rămas necultivate. De cînd 
Italia consuma mai multe cereale decît producea, ea depindea, 
alături de insulele italice, şi de Africa, tot atît de apropiată; iar 
atunci cînd aceasta din urmă a fost supusă de romani, cerealele 
ei nu mai ajungeau în metropolă doar ca marfă comercială, ci 
îndeosebi ca impozite. Incă din timpul lui Cicero, capitala 
imperiului a trăit în bună parte de pe urma griului african; 
conform mărturiilor, prin încorporarea Numidiei în timpul 
dictaturii lui Caesar, cantităţile de cereale trimise ca impozit s- 
au mărit anual cu 1.200.000 de baniţe romane (echivalentul a 
200.000 de hectolitri). După instituirea de către Augustus a 
transporturilor de grîu din Egipt, o treime din cerealele 
consumate la Roma proveneau din Africa de Nord, tot atit din 
Egipt, în timp ce restul necesarului era acoperit de Sicilia 
pustiită, ca şi de Sardinia, Baetica şi producţia internă italică. Cit 
de mult depindea Italia epocii imperiale de Africa pentru 
asigurarea mijloacelor sale de subzistență ne dovedesc planurile 
concepute în timpul războaielor dintre Vitellius şi Vespasian şi 
dintre Severus şi Pescennius; Vespasian intenţiona să 
cucerească ltalia prin ocuparea Egiptului şi Africii; Severus a 
trimis o puternică armată în Africa pentru a-l împiedica pe 
Pescennius să o supună. 

Chiar şi în vechea agricultură cartagineză uleiul şi vinul au 
deţinut un loc aparte, iar Leptis Minor, lîngă Susa, a putut să 
facă faţă pretenţiei lui Caesar de a furniza băilor romane, anual, 
3 milioane de pfunzi de ulei (aproximativ 10.000 hectolitri); de 
altfel, şi astăzi Susa exportă anual 40.000 de hectolitri de ulei. 
Totuşi, istoriograful războiului cu lugurtha consideră Africa 


bogată în cereale, săracă în ulei şi vin, iar în această privinţă 
recoltele din provincie erau modeste încă în timpul lui 
Vespasian. Cultura de măslini s-a extins abia după ce epoca 
imperială a instaurat o pace durabilă, de care pomii fructiferi 
aveau şi mai multă nevoie decit roadele cîmpului; în secolul al 
IV-lea, nici o provincie nu furniza asemenea cantităţi de ulei ca 
Africa, iar în băile Romei se folosea de regulă ulei african. Ce-i 
drept, calitativ, el era inferior celui din Italia şi Hispania, nu din 
cauza condiţiilor mai puţin favorabile, ci din cauza îndemînării şi 
atenţiei mai scăzute dovedite în timpul pregătirii lui. Pentru 
export, viticultura din Africa n-a cîştigat o importanţă 
excepţională. In schimb, creşterea cailor şi vitelor a înflorit mai 
ales în Numidia şi Mauritania. 

În provinciile africane, industria şi relaţiile comerciale n-au 
dobiîndit niciodată importanţa celor din Orient şi Egipt. Din patria 
lor, fenicienii aduseră fabricarea purpurei pe aceste ţărmuri, 
unde insula Girba (Djerba) deveni Tyrul african, întrecut de 
acesta doar prin calitatea produselor. Acest meşteşug a înflorit 
pe durata întregii epoci imperiale. Printre puţinele fapte 
meritorii ale regelui luba al ll-lea se numără şi instituirea 
extracţiei de purpură pe coasta Oceanului Atlantic şi în insulele 
situate în faţa ei. Se pare că indigenii fabricau în Mauritania 
stofe de lină de slabă calitate şi produse de marochinărie şi 
pentru export. Comerţul cu sclavi era foarte important. E 
adevărat, produsele din interiorul continentului au ajuns şi prin 
Africa de Nord în circulaţia universală, dar nu în proporţiile 
constatate în Egipt. Ce-i drept, elefantul este, înainte de toate, 
blazonul Mauritaniei, iar acolo unde a dispărut deja, a fost vînat 
pînă în epoca imperială; dar numărul celor ajunşi de aici în 
comerţ nu poate să fi fost prea ridicat. 

Bunăstarea de care s-a bucurat partea cultivată a Africii 
este atestată concludent de ruinele numeroaselor oraşe care, în 
ciuda teritoriilor foarte limitate, aveau pretutindeni băi, teatre, 
arcuri de triumf, morminte fastuoase, în general edificii luxoase 
de tot felul, în cele mai multe cazuri puţin artistice, dar foarte 
somptuoase. Forţa economică a acestor ţinuturi nu rezida 
probabil în vilele nobilimii distinse, ca în Galia, ci în clasa 
mijlocie a cetăţenilor agricultori. În măsura în care cunoaştem 
reţeaua rutieră, în interiorul ținutului civilizat circulaţia trebuie 
să fi fost proporţională cu densitatea populaţiei. În cursul 


secolului | au fost construite drumurile imperiale care legau 
Theveste, cartierul general de atunci, în parte de ţărmul Sirtei 
Mici - măsură legată necondiţionat de pacificarea ținutului 
dintre Aures şi mare, relatată mai sus -, în parte de marile oraşe 
de pe coasta de nord, Hippo Regius (Bone) şi Cartagina. 
Incepînd cu secolul al II-lea, observăm că toate oraşele mai mari 
şi unele mai mici îşi stabilesc legăturile necesare în interiorul 
teritoriilor; însă este probabil că această activitate s-a 
desfăşurat în toate provinciile imperiului şi în Africa s-a 
evidenţiat cu mai multă claritate, doar pentru că aici 
comunităţile au folosit cu mai mult zel ocazia de a-l venera pe 
împăratul guvernant. Ne lipseşte orice ştire despre reţeaua de 
drumuri ale districtelor, chiar dacă romane, totuşi neromanizate, 
şi despre căile care asigurau importantul negoţ prin deşert. Însă 
este probabil ca în această perioadă să fi intervenit o noutate 
bogată în urmări: introducerea cămilei în comerţul deşertului. 
Cum este ştiut, în epocile mai vechi, cămila era întiîlnită doar din 
Asia pînă în Arabia, în timp ce Egiptul şi întreaga Africă nu 
cunoşteau decit calul. In decursul primelor trei secole ale erei 
creştine, aceste ţinuturi au realizat un schimb remarcabil, în 
istorie devenind emblematice calul arab şi cămila libiană. Cea 
dintii menționare a acesteia din urmă datează din timpul 
războiului purtat de dictatorul Caesar în Africa; dacă, alături de 
ofiţerii luaţi prizonieri, în pradă sînt menţionate 22 de cămile ale 
regelui luba, o asemenea proprietate trebuie să fi fost în Africa 
de atunci un lucru extraordinar. In secolul al IV-lea, înainte de a 
porni expediţia în deşert, generalii romani pretind deja din 
partea oraşelor Tripolitaniei mii de cămile pentru transportul 
apei şi al alimentelor. Aceste date ne oferă o idee despre 
revoluţia intervenită între timp în relaţiile dintre nordul şi sudul 
Africii; nu se poate spune dacă a pornit din Egipt sau din Cyrene 
şi Tripolis, însă ea a fost o binefacere pentru întregul nord al 
acestui continent. 

Ca urmare, Africa septentrională era o regiune importantă 
pentru finanţele imperiului. Neelucidată rămîne întrebarea dacă, 
în general, națiunea romană a cîştigat sau a pierdut prin 
asimilarea Africii de Nord. Repulsia pe care italicii au resimţit-o 
întotdeauna faţă de africani nu s-a modificat nici după ce 
Cartagina a devenit un mare oraş roman şi nici după ce întreaga 
Africă vorbea latineşte. Dacă Severus Alexander întrunea viciile 


a trei naţiuni, brutalitatea sa feroce a fost explicată prin faptul 
că tatăl său era african, iar căpitanul de vas din secolul al IV-lea 
care admitea că Africa ar fi o ţară frumoasă, însă africanii nu ar 
fi demni de ea, întrucît ar fi perfizi şi zgîrciţi la vorbă şi că s-ar 
putea să existe printre ei şi oameni buni, dar nu mulţi, nu se 
gîndea la Hannibal, ci exprima opinia publică de atunci. In 
măsura în care literatura romană din epoca imperială vădeşte 
influenţa elementelor africane, cartea, în general puţin plăcută, 
conţine file deosebit de neplăcute. Nicăieri viaţa nouă pe care 
au instituit-o romanii pe meleagurile naţiunilor pe care le 
nimiciseră nu este împlinită, neviciată şi frumoasă; şi cele două 
creaţii ale lui Caesar, ţara celtică şi Africa de Nord - căci, 
asemenea Galiei latine, Africa latină este opera sa - au rămas 
construcţii fragmentare. Însă toga le stă noilor romani de pe Ron 
şi Garonne mai bine decît „seminumizilor şi semigetulilor”. Ce-i 
drept, prin populaţia numeroasă şi bogăţie Cartagina se apropie 
de Alexandria şi era neîndoielnic al doilea oraş din partea 
occidentală a imperiului, alături de Roma cel mai agitat, poate şi 
cel mai depravat oraş din Occident şi chiar centrul cel mai 
important al educaţiei şi literaturii latine. În culorile cele mai vii, 
Augustinus ne descrie destinul tinerilor oneşti veniţi din 
provincie, care s-au pierdut în viaţa desfrinată a circului de aici 
şi cum el, studentul de 17 ani, venit de la Madaura la Cartagina, 
a fost captivat de teatru atît prin piesele amoroase, cît şi prin 
tragedii. Africanii nu erau lipsiţi nici de hărnicie, nici de talent; 
dimpotrivă, poate mai mult decît în oricare altă parte a 
imperiului, în Africa se punea mare accent pe instrucţia latină şi 
greacă, precum şi pe scopul ei final, cultura generală, iar 
instituţiile şcolare au atins un nivel înalt. Filozoful Appuleius din 
timpul lui Pius, renumitul autor creştin Augustinus, ambii 
provenind din familii cetăţeneşti solide - cel dintii din Madaura, 
cel de-al doilea din mai mica localitate învecinată, Thagaste -, 
au fost instruiți mai întîi la şcoala din oraşul natal; după aceea, 
Appuleius a studiat la Cartagina şi şi-a desăvirşit educaţia la 
Atena şi Roma; de la Thagaste, Augustinus s-a îndreptat pentru 
început la Madaura, apoi, de asemenea, la Cartagina; în toate 
familiile mai bune educaţia tinerilor urma această cale. Juvenal îl 
sfătuieşte pe profesorul de retorică, doritor să cîştige bani, să 
meargă în Galia sau, mai bine, în Africa, „moaşa avocaţilor”. În 
ţinutul Cirtei, pe un fost domeniu nobiliar a fost descoperită de 


curînd o baie particulară din epoca imperială tirzie, de un fast 
princiar, al cărei paviment cu mozaic ne dezvăluie viaţa de 
odinioară din castel: bineînţeles, spaţiul cel mai vast este ocupat 
de palate, întinsul parc de vînătoare cu cîini şi cerbi, grajdurile 
cu nobilii cai de cursă, dar nu lipsesc nici „colţul eruditului” 
(filosofi locus) şi distinsa doamnă aşezată alături sub palmieri. 
Însă tocmai didacticismul este punctul negativ al literaturii 
africane. Ea începe tirziu; înaintea guvernărilor lui Hadrian şi 
Pius, lumea literară nu avea nici un nume african, şi chiar mai 
tîrziu africanii renumiţi au devenit mai întîi magistri, croindu-şi 
calea spre scriitură de pe această bază. În timpul împăraţilor, 
cei mai celebraţi dascăli şi savanţi din capitală sînt africani din 
naştere: retorul Marcus Cornelius Fronto din Cirta, educatorul 
prinților la curtea lui Pius, şi filologul Gaius Sulpicius Apollinaris 
din Cartagina. În aceste cercuri domină din această cauză cînd 
stupidul purism, care înghesuie latina în învechitele tipare ale lui 
Ennius şi Cato, prin care au devenit renumiţi Fronto şi 
Apollinaris, cînd abandonarea  desăvirşită a  înnăscutei 
rigurozităţi a latinei şi o condamnabilă superficialitate, proasta 
imitare a unor modele greceşti, culminind cu, pe atunci, mult 
admiratul roman al măgarului, scris de amintitul filozof din 
Madaura. Limba era îmbibată, pe de o parte, cu reminiscenţe 
şcolăreşti, pe de alta, cu cuvinte şi expresii neclasice sau nou 
formate. Aşa cum împăratul Severus, un african dintr-o bună 
familie, el însuşi erudit şi scriitor, era recunoscut ca african după 
accentul său, la fel, stilul concetăţenilor săi şi al celor spirituali şi 
de la început educați în latineşte - ca, de exemplu, cartaginezul 
Tertullianus -  vădeşte, prin pedanteria afectată, frazele 
neînchegate,  incoerenţa  gîindurilor şi  aforismele sale, 
întotdeauna ceva străin şi incongruent. Lipsesc atît farmecul 
grecului, cît şi demnitatea romanului. Este semnificativ că în 
întreaga literatură afro-latină nu întîlnim nici un poet care ar 
merita să fie cel puţin menţionat. Situaţia s-a schimbat abia în 
perioada creştină. În dezvoltarea creştinismului, Africii îi revine 
chiar primul loc: dacă acesta a luat naştere în Siria, Africa l-a 
ridicat la rangul de religie universală. Traducerea cărţilor sfinte 
din ebraică în limba greacă, şi anume în limba populară a celei 
mai însemnate comunităţi evreieşti din afara ludeii, i-a conferit 
iudaismului poziţia sa universală. Intr-un mod asemănător, 
traducerea scrierilor sale confesionale în limba latină a devenit 


hotăritoare pentru transferarea creştinismului din Orientul supus 
în Occidentul dominant, şi aceasta cu atît mai mult cu cit aceste 
cărţi nu au fost traduse în limba cercurilor culte ale Occidentului 
- dispărută de timpuriu din viaţa cotidiană şi învățată în epoca 
imperială pretutindeni în şcoli -, ci în latina, aflată în 
descompunere, a relaţiilor publice, cunoscută marilor mase, 
care pregătea deja structura lingvistică romanică. Dacă 
creştinismul s-a desprins de fundamentul său iudaic prin 
prăbuşirea statului ecleziastic evreu, el a devenit religia 
mondială prin preluarea limbii oficiale general valabile în marele 
imperiu; iar acei bărbaţi anonimi care au latinizat scrierile 
creştine începînd cu secolul al II-lea au realizat în această epocă 
ceea ce astăzi, în condiţiile lărgirii cerute de orizontul etnic mai 
vast, este înfăptuit de misiunile biblice pe urmele lui Luther. 
Aceşti bărbaţi au fost în parte italici, însă înainte de toate 
africani. Se pare că în Africa cunoaşterea limbii greceşti, care 
ducea la inutilitatea traducerilor, nu a fost atit de încetinită ca la 
Roma; şi, pe de altă parte, elementul oriental, precumpănitor 
cel puţin la începuturile creştinismului, a fost primit aici mai 
repede decît în celelalte provincii latinofone ale Orientului. În 
literatura creată de noua credinţă, prin excelenţă polemică, 
Africa deţinea rolul conducător în limba latină, întrucit, în 
această epocă, biserica romană aparţinea sferei greceşti. Pînă la 
sfîrşitul acestei perioade, întreaga literatură creştină, scrisă în 
latineşte, este africană; Tertullianus şi Cyprianus erau din 
Cartagina, Arnobius din Sicca; Lactantius, probabil şi Minucius 
Felix erau africani în ciuda latinei lor clasice, la fel ca şi amintitul 
Augustinus care a trăit puţin mai tîrziu. În Africa, biserica în 
devenire şi-a găsit prozeliţii cei mai înfocaţi şi reprezentanţii cei 
mai talentaţi. Pentru lupta confesională literară, Africa a dat de 
departe cei mai numeroşi şi mai destoinici polemişti, a căror 
particularitate, manifestată cînd prin analiza elocintă, cînd prin 
batjocorirea spirituală a legendelor, cînd prin mînia pasionată, 
şi-a găsit un îndreptăţit şi vast cîmp de acţiune în lupta 
împotriva vechilor zei. În întreaga Antichitate nu întîlnim o fire 
asemenea celei relevate de confesiunile lui Augustinus, 
îmbătată mai întîi de dezlănţuita viltoare a vieţii, apoi de 
înflăcăratul entuziasm religios. 


1. Termenul Afer nu intră în acest context. În măsura în 


care îl putem urmări în uzul limbii, el n-a fost acordat berberilor 
niciodată în opoziţie cu alte triburi africane, ci fiecărui locuitor 
de pe continentul opus Siciliei, îndeosebi şi fenicienilor; dacă el 
s-a referit cîndva la un anumit popor, atunci acesta nu poate fi 
decit cel cu care romanii au intrat aici în primele şi cele mai 
importante relaţii. 

2. În afara monedelor, această situaţie este atestată şi de 
inscripţii. Conform catalogului pe care-l datorez domnului 
Euting, imensa masă a monedelor punice vechi, deci scrise 
probabil înainte de distrugerea Cartaginei, revine acesteia (cam 
2.500); celelalte provin din Hadrumetum (9), Thugga (cea 
renumită, feniciano-berberă), Cirta (5); lol-Caesarea (1). Cele 
mai multe inscripţii punice noi au fost descoperite la Cartagina 
şi în jurul ei (30); în general, ele nu sînt rare nici în provincia 
proconsulară, nici la Leptis Magna (5) şi în insulele Girba (1) şi 
Cossura (1); în Numidia, la Calama şi în jurul ei (23) şi în Cirta 
(15); în Mauritania, pînă acum doar la Portus Magnus (2). 


